图书在版编目（CIP）数据

曾文正公全集：全12册/（清）曾国藩著；李瀚章编撰.—北京：线装书局，2012.1

ISBN 978-7-5120-0454-2

I.①曾… II.①曾…②李…III.①曾国藩（1811～1872）—全集Ⅳ.①Z425.2

中国版本图书馆CIP数据核字（2011）第259875号

曾文正公全集

作者：曾国藩

编撰：李瀚章

校刊：李鸿章

责任编辑：杜语高晓彬李津红

装帧设计：高欣彭彭

出版发行：线装书局

地址：北京市西城区鼓楼西大街41号（100009）

电话：010-6404528364041012

网址：www.xzhbc.com

经销：新华书店

印刷：北京楠萍印刷有限公司

开本：787×10921/16

印张：334.75

字数：6800千字

版次：2012年1月第1版2012 年1月第1次印刷

印数：1-3000

书号：ISBN 978-7-5120-0454-2

定价：680.00元（全12册）

前言

曾国藩（1811-1872年），字伯函，号涤生，是中国历史上最有影响的人物之一。他的人生，他的智慧和思想，以及他的人格修炼，深深影响了近现代、乃至当代中国人。有的评论者说：如果以人物断代的话，曾国藩是中国古代历史上的最后一人，近代历史上的第一人。

曾国藩一生恪守了中国传统儒家的“正心、修身、齐家、治国、平天下”思想，可谓做人做官的典范，被世人誉为“千古第一完人”——

他修身律己，以德求官，礼治为先，以忠谋政；

他是中国历史上真正的“睁眼看世界”并积极实践的第一人；

他建造了中国第一艘轮船，建立了第一所兵工学堂，印刷翻译了第一批西方书籍，安排了第一批赴美留学生——可以说，是中国现代化建设的开拓者；

他讲仁守义，自筹湘军，另立纲纪；

他学习西方文化，整肃政风，“匡救时弊”，心存高远，使晚清出现了“同治中兴”；

曾国藩一生仕途平坦，十年之内，连跳七级，37岁便官至二品，能有此殊荣者，清代仅此曾国藩；

他官做得最稳，侍奉了道光、咸丰、同治三代君王，历时34年，恩宠不衰；

他官做得最好，政声卓著，治民有言，因而有“从政要学曾国藩，经商要学胡雪岩”的美誉；

他君子为学，明道经世，宁静致远，淡看得失；

他父慈子孝，兄友弟恭，家教良好，他的《家书》，堪称中国古代家教范本。

《左传》云：“太上有立德，其次有立功，其次有立言，虽久不废，此之谓不朽。”此话从面世起就始终被传统读书人奉为毕生追求的最高境界，而曾国藩却用其短短六十一年的峥嵘岁月，便已成就了“立德”、“立功”、“立言”三不朽，无怪乎连盖世伟人毛泽东都曾口出“予于近人，独服曾文正”之言。

正由于他一生显赫，德高望重，对自己、对家人严格自律，对朋友、对同僚雅量友爱，对事业、对岗位执着忠贞，因此百年之后，其人其名不仅未曾随巨变而衰微，研习崇尚之风反倒大有渐长之势。曾国藩的著作，是毛泽东和蒋介石唯一共同推崇的案头之书。毛泽东认为，曾国藩的功业、文章、为人、思想点滴之处皆可以为后世取法。韶山纪念馆馆藏的光绪年出版的《曾国藩家书》扉页上，更是数卷皆有毛泽东亲书的“咏之珍藏”字样。蒋介石也多次提及：“曾文正家书及书礼，为任何政治家所必读。”

传世最早的《曾文正公全集》为传忠书局的刻本，全书五百八十万言，是在曾国藩去世三年之后由光绪皇帝亲自下旨编修，由李鸿章与其时任湖广总督的胞弟李瀚章挂名编撰。编者与曾国藩渊源颇深，知之甚笃，编辑此书，不可不谓用心良苦，因此，即便在一百多年后的今天，该刻本仍被公认为是曾国藩文集中编辑质量最高的版本。

本版《曾文正公全集》采用传忠书局刻本，并参考大量目前已经出版的其他曾国藩文集版本，对古本进行了勘误，以简体版的形式编辑而成，包含：首卷、年谱、求阙斋日记类钞、家书、文集、鸣原堂论文、求阙斋读书录、书札、经史百家杂钞、经史百家简编、十八家诗钞、诗集、杂著、奏稿、批牍等，涵盖了曾国藩一生所学、所思及所为，今日盛传的各种曾国藩相关书籍，莫不出于此集。通过此套经典，读者终于可以见证“千古第一完人”是如何炼就的，同时也可以领略曾国藩“正心、修身、齐家、治国、平天下”的终极学问。

原编校者名录

合肥李瀚章筱泉 编辑

合肥李鸿章少荃 校刊

开县李宗羲雨亭

侯官沈葆桢幼丹

香山何璟小宋

丰顺丁日吕雨生

合肥张树声振轩

六安涂宗瀛郎轩

庐江刘秉璋仲良

衡阳彭玉麟雪琴

新宁刘长佑印渠

德清俞樾荫甫

嘉兴钱应溥子密

南昌梅启照筱岩

西乡李文敏捷峰

瑞安孙衣言绍闻

中江李鸿裔眉生

歙县程桓生尚斋

临桂王必达霞轩

泾县洪汝奎琴西

宁乡陈济清云卿

平江李元度次青

湘阴郭崑焘意城

桐城吴汝纶挚甫

阳湖赵烈文惠甫

无锡薛福成叔耘

武昌张裕钊廉卿

忠州李士棻芋仙

遵义黎庶昌莼斋

东湖王定安鼎丞

湘潭王闿运壬秋

浏阳贺宏勋云舲

长沙杨书霖商农

善化黄维申笏堂

石埭杨文会仁山 参校

- 首卷

- 上谕一

- 上谕二

- 上谕三

- 谕赐祭文一

- 谕赐祭文二

- 谕赐入祀贤良祠祭文

- 御制碑文

- 国史本传

- 江苏巡抚查明事迹疏

- 安徽巡抚请建祠疏

- 湖广总督请建祠疏

- 江西巡抚请建祠疏

- 直隶总督请建祠保定疏

- 神道碑

- 墓志铭

- 曾文正公年谱

- 曾文正公年谱卷一

- 曾文正公年谱卷二

- 曾文正公年谱卷三

- 曾文正公年谱卷四

- 曾文正公年谱卷五

- 曾文正公年谱卷六

- 曾文正公年谱卷七

- 曾文正公年谱卷八

- 曾文正公年谱卷九

- 曾文正公年谱卷十

- 曾文正公年谱卷十一

- 曾文正公年谱卷十二

- 求阙斋日记类钞

- 序

- 求阙斋日记类钞卷上

- 求阙斋日记类钞卷下

- 曾文正公家书

- 曾文正公文集

- 曾文正公文集卷一

- 曾文正公文集卷二

- 曾文正公文集卷三

- 曾文正公文集卷四

- 鸣原堂论文

- 序

- 后序

- 序目

- 鸣原堂论文卷上

- 鸣原堂论文卷下

- 求阙斋读书录

- 求阙斋读书录卷一

- 求阙斋读书录卷二

- 求阙斋读书录卷三

- 求阙斋读书录卷四

- 求阙斋读书录卷五

- 求阙斋读书录卷六

- 求阙斋读书录卷七

- 求阙斋读书录卷八

- 求阙斋读书录卷九

- 求阙斋读书录卷十

- 附：广韵

- 曾文正公书札

- 曾文正公书札卷一

- 曾文正公书札卷二

- 曾文正公书札卷三

- 曾文正公书札卷四

- 曾文正公书札卷五

- 曾文正公书札卷六

- 曾文正公书札卷七

- 曾文正公书札卷八

- 曾文正公书札卷九

- 曾文正公书札卷十一

- 曾文正公书札卷十二

- 曾文正公书札卷十三

- 曾文正公书札卷十四

- 曾文正公书札卷十五

- 曾文正公书札卷十六

- 曾文正公书札卷十七

- 曾文正公书札卷十八

- 曾文正公书札卷十九

- 曾文正公书札卷二十

- 曾文正公书札卷二十一

- 曾文正公书札卷二十二

- 曾文正公书札卷二十三

- 曾文正公书札卷二十四

- 曾文正公书札卷二十五

- 曾文正公书札卷二十六

- 曾文正公书札卷二十七

- 曾文正公书札卷二十八

- 曾文正公书札卷二十九

- 曾文正公书札卷三十

- 曾文正公书札卷三十一

- 曾文正公书札卷三十二

- 曾文正公书札卷三十三

- 曾文正公奏稿

- 曾文正公奏稿卷一

- 曾文正公奏稿卷二

- 曾文正公奏稿卷三

- 曾文正公奏稿卷四

- 曾文正公奏稿卷五

- 曾文正公奏稿卷六

- 曾文正公奏稿卷七

- 曾文正公奏稿卷八

- 曾文正公奏稿卷九

- 曾文正公奏稿卷十

- 曾文正公奏稿卷十一

- 曾文正公奏稿卷十二

- 曾文正公奏稿卷十三

- 曾文正公奏稿卷十四

- 曾文正公奏稿卷十五

- 曾文正公奏稿卷十六

- 曾文正公奏稿卷十七

- 曾文正公奏稿卷十八

- 曾文正公奏稿卷十九

- 曾文正公奏稿卷二十

- 曾文正公奏稿卷二十一

- 曾文正公奏稿卷二十二

- 曾文正公奏稿卷二十三

- 曾文正公奏稿卷二十四

- 曾文正公奏稿卷二十五

- 曾文正公奏稿卷二十六

- 曾文正公奏稿卷二十七

- 曾文正公奏稿卷二十八

- 曾文正公奏稿卷二十九

- 曾文正公奏稿卷三十

- 曾文正公批牍

- 曾文正公批牍卷一

- 曾文正公批牍卷二

- 曾文正公批牍卷三

- 曾文正公批牍卷四

- 曾文正公批牍卷五

- 曾文正公批牍卷六

- 经史百家杂钞

- 经史百家杂钞卷一

- 经史百家杂钞卷二

- 经史百家杂钞卷三

- 经史百家杂钞卷四

- 经史百家杂钞卷五

- 经史百家杂钞卷六

- 经史百家杂钞卷七

- 经史百家杂钞卷八

- 经史百家杂钞卷九

- 经史百家杂钞卷十

- 经史百家杂钞卷十一

- 经史百家杂钞卷十二

- 经史百家杂钞卷十三

- 经史百家杂钞卷十四

- 经史百家杂钞卷十五

- 经史百家杂钞卷十六

- 经史百家杂钞卷十七

- 经史百家杂钞卷十八

- 经史百家杂钞卷十九

- 经史百家杂钞卷二十

- 经史百家杂钞卷二十一

- 经史百家杂钞卷二十二

- 经史百家杂钞卷二十三

- 经史百家杂钞卷二十四

- 经史百家杂钞卷二十五

- 经史百家杂钞卷二十六

- 经史百家简编

- 经史百家简编序

- 经史百家简编卷上

- 经史百家简编卷下

- 曾文正公诗集

- 曾文正公诗集卷一

- 曾文正公诗集卷二

- 曾文正公诗集卷三

- 曾文正公诗集卷四

- 十八家诗钞

- 十八家诗钞卷一

- 十八家诗钞卷二

- 十八家诗钞卷三

- 十八家诗钞卷四

- 十八家诗钞卷五

- 十八家诗钞卷六

- 十八家诗钞卷七

- 十八家诗钞卷八

- 十八家诗钞卷九

- 十八家诗钞卷十

- 十八家诗钞卷十一

- 十八家诗钞 卷十二

- 十八家诗钞 卷十三

- 十八家诗钞 卷十四

- 十八家诗钞 卷十五

- 十八家诗钞 卷十六

- 十八家诗钞 卷十七

- 十八家诗钞 卷十八

- 十八家诗钞 卷十九

- 十八家诗钞 卷二十

- 十八家诗钞 卷二十一

- 十八家诗钞 卷二十二

- 十八家诗钞 卷二十三

- 十八家诗钞 卷二十四

- 十八家诗钞 卷二十六

- 十八家诗钞 卷二十七

- 十八家诗钞 卷二十八

- 曾文正公杂著

- 曾文正公杂著卷一

- 曾文正公杂著卷二

- 曾文正公杂著卷三

- 曾文正公杂著卷四

首卷

上谕一

同治十一年二月十二日，内阁奉上谕：“大学士、两江总督曾国藩，学问纯粹，器识宏深，秉性忠诚，持躬清正。由翰林院蒙宣宗成皇帝特达之知，荐升卿贰。咸丰三年间，创立楚军，剿办粤匪；转战数省，迭著勋劳。文宗显皇帝优加擢用，补授两江总督，命为钦差大臣，督办军务。朕御极后，简任纶扉，深资倚任。东南底定，厥功最多。江宁之捷，特加恩赏，给一等毅勇侯，世袭罔替，并赏戴双眼花翎。历任兼圻、于地方利病尽心筹画。老臣硕望，实为股肱心膂之臣。方冀克享遐龄，长承恩眷，兹闻溘逝，震悼良深！曾国藩着追赠太傅，照大学士例，赐恤赏银三千两治丧，由江宁藩库发给。赐祭一坛，派穆腾阿前往致祭，加恩予谥文正，入祀京师昭忠祠、贤良祠。并于湖南原籍、江宁省城建立专祠，其生平政迹事实宣付史馆。任内一切处分，悉予开复。应得恤典该衙门察例具奏。灵枢回籍时，着沿途地方官妥为照料。其一等侯爵即着伊子曾纪泽承袭，毋庸带领引见。其余子孙几人，着何璟查明具奏，候旨施恩，用示笃念忠良至意！钦此。”

上谕二

同治十一年二月十八日，奉上谕：“前据穆腾阿等并梅启照同日奏到，曾国藩因病出缺。当降旨优予恤典，并于湖南原籍、江宁省城，建立专祠，生平政迹承事实宣付史馆。一等侯爵即着伊子曾纪泽袭，其余子孙几人，令何璟查明具奏，候旨施恩。兹据何璟历陈、曾国藩公忠体国，懋著贤劳，览奏尤增悼惜。何璟原折着暂行留中，即将该故督之孙何名、年岁若干，查明具奏，再降谕旨。钦此。”

上谕三

同治十一年四月二十八日，奉上谕：“大学士、两江总督曾国藩于本年二月间因病出缺，当降旨优予恤典，并于湖南原籍、江宁省城建立专祠，生平政迹事实宣付史馆。一等侯爵即令伊子曾纪泽承袭。其余子孙几人，令何璟查明具奏，候旨施恩。旋据何璟、英翰、李翰章先后胪陈曾国藩历年勋绩，英翰、李翰章并请于安徽、湖北省城建立专祠。又据何璟遵查该故督子孙详晰复奏，披览之余，弥增悼惜！曾国藩器识过人，尽瘁报国。当湘鄂江皖军务棘手之际，倡练水师，矢志灭贼。虽屡经困厄，坚忍卓绝，曾不少渝，卒能万众一心，削平逋寇。功成之后，寅畏小心，始终罔懈。其荐拔贤才，如恐不及，尤得以人事君之义，忠诚克效，功德在民。允宜迭沛恩施，以彰忠荩！曾国藩着于安徽、湖北省城建立专祠。此外，立功省份并着准一体建祠。伊次子附贡生曾纪鸿、伊孙曾广钧，均着赏给举人，准其一体会试。曾广镕着赏给员外郎，曾广铨着赏给主事，均俟及岁时分部学习行走。何璟、英翰、李翰章折三件，均着宣付史馆，用示眷念勋臣有加无已至意。钦此。”

谕赐祭文一

朕惟功懋，懋赏信圭，表延世之勋；思赞，赞襄雕俎，厚饰终之典。爰申斝奠，用贲丝言尔。原任大学士、两江总督、一等毅勇侯、赠太傅曾国藩赋性忠诚，砥躬清正。起家词馆，屡持节而抡才；洊陟卿曹，辄上书而陈善。值皇华之载赋，闻风木而遄归。忽乡邻有斗之频惊，潢池盗弄；懔战阵无勇之非孝，墨绖师兴。奇功历著于江淮，大名永光乎竹帛。俾正钧衡之位，仍兼军府之尊。一等酬庸，锡侯封于带砺；双轮曳羽，飘翠影于云宵。重锁钥而任北门，百僚是式；还敬戒而惠南国，万众腾欢。方期硕辅之延年，岂意遗章之入告！老成忽谢，震悼良深！颁厚赙于帑金，遗重臣而奠醊；特易名于上谥，赠太傅之崇阶。列祀典于昭忠、贤良，建专祠于金陵、湘渚。彝章载考，初祭特颁。于戏！天不慭遣一老，永怀翊赞于元臣，人可赎兮百身，用寄咨嗟于典册。灵其不昧，尚克歆承！

谕赐祭文二

朕惟位兼将相，仗经文纬武之才，气壮山河，懋崇德报功之典。爰陈芳奠，用奖成劳尔。原任大学士、两江总督、一等毅勇侯、赠太傅曾国藩学有本原，器成远大，忠诚体国，节劲凌霜，正直律躬，心清盟水。初联班于玉署，芸省蜚声；旋献赋于銮坡，芝坊晋秩。叠司文柄，先蜀郡而后洪都；频进谠言，因疾风而知劲草。卿阶超擢，荷先朝特达之知；忠悃弥摅，笃臣子靖共之谊。乃乘轺而奉使，旋持服以去官。值粤逆之纷来，遂楚军之创立。援墨绖从戎之义，俾移孝以作忠；励丹心报国之诚，每出奇而制胜。选将不拘常格，募壮士于三科；分军屡拔逆巢，慑长城于万里。秩隆总制，节授专征。洎朕宝祚诞膺，皖江告捷。特晋钧衡之位，仍持旄钺之权。扫穴擒渠，告成功于建业；酬庸锡爵，膺懋赏于通侯。叠翠羽以增辉，贲黄裳而耀采。未几畿疆移节，藉修三接之仪；既因南服需才，仍莅两江之任。方冀长承湛露，恩眷优隆；何期遽陨大星，老成凋谢！览遗章之入奏，震悼良深！予恤典以从优，哀荣式备。谕重臣而致奠，给国帑以治丧。崇阶赠太傅之衔，秩祀永贤良之誉。并专祠之分建，宜世爵之钦承。特沛丹纶，增光青史。谥为“文正”，允副嘉名。于戏！日赞黄扉，勋业永思。夫补衮风，凄丹旐，怆怀倍切于骑箕！歆是苾芬，荣兹俎豆！

谕赐入祀贤良祠祭文

闻鼓鼙而思将帅，每深良弼之怀；治馨香而感神人，用永明禋之报。崇祠载列，元祀攸隆尔。原任大学士、两江总督、一等毅勇侯、赠太傅，曾国藩学蔚儒宗，忠全令德。早入承明之选，玉尺提衡；荐跻卿贰之班，冰壶挈操。历华省而谠言屡上，议礼制而正论无阿。迨奉讳以旋湘，乃尽哀而庐墓。值戎车之告警，奋集乡兵；爰墨绖以誓师，恪遵朝命。勇呼爪士，率长沙子弟以先来；捷奏肤公，挽半壁河山而永定。纶扉懋赞，总制仍兼。双轮扬上将之华，辉增翠羽；一等锡通侯之贵，服称黄袿。延爵赏于后人，畀宫衔于太保。节制甫资于北道，旌麾旋转于南方。歌遵渚而人望鸿飞，奠长江而民争蛾伏。范希文以天下自任，志事终酬；李西平为社稷而生，身名俱泰。江淮流惠，草木知名。方倚元老以图功，忽怅台星之敛耀。披章轸侧，厚礼饰终。晋太傅之崇封，易嘉名于上谥。念经天而纬地，斯谓之文；繄辅世而长民，尔身克正。允表贤良于京国，眷怀耆旧于湖湘。庙貌聿新，烝尝罔替。有功德于民则祀，尚念典型，惟俎豆之事尝闻，载颂芬飶。昭兹休渥，式克钦承！

御制碑文

朕惟台衡绩懋，树峻望于三公；钟鼎勋垂，播芳徽于百世。宠颁紫，色焕丹珉尔。原任大学士、两江总督、一等毅勇侯、赠太傅曾国藩秉性忠纯，持躬刚正。阐程朱之精蕴，学茂儒宗；储方召之勋猷，器推公辅。登木天而奏赋，清表风规；历芸馆而迁资，诚孚日讲。屡持使节，兼校春闱，洊擢卿班，允谐宗伯。溯建言之直节，荷殊遇于先朝。凡兹靖献之丹忱，早具忠贞之素志。乃突来夫粤匪，俾训练夫楚师。拔岳郡而克武昌，功如破竹；靖章江而平皖水，威振援枹。两江尊制府之权，九伐重元戎之命。朕丕承基绪，眷念成劳。荣衔特畀以青宫，峻秩更登诸黄阁。辞节制于三省四省，弥见寅恭；精调度于湘军淮军，务严申令。联苏杭为犄角，坚垒同摧；倚昆季为瓜牙，逆巢直捣。金陵奏凯，慰皇考知人善任之明；玉诏酬庸，褒元老决胜运筹之略。既析圭而死爵，亦叠翠以飘缨。既而畿辅量移，因之阙廷展觐。汲黯近戆，实推社稷之臣；杨震厚遗，无惭清白之吏。惟是疮痍未复，每廑念乎天南；锁钥攸司，仍遄归于江左。方谓功资坐镇，何期疾遽沦殂！赠太傅而阶崇，祀贤良而誉永。专祠遍祭，世赏优颁。易名以表初终，核实允孚“文正”。于戏！松楸在望，倍怀怀麟阁之遗型；金石不磨，长荷鸾纶之锡宠。钦兹巽命，峙尔丰碑！

国史本传

曾国藩，湖南湘乡人。道光十八年进士，改庶吉士，授检讨。二十三年，大考二等，升侍讲，充四川正考官，任文渊阁校理。二十四年，充教习庶吉士，转侍读。二十五年，历迁右庶子、左庶子，翰林院侍讲学士，充会试同考官，日讲起居注官。二十六年，充文渊阁直阁事。二十七年，大考二等，擢内阁学士，兼礼部侍郎衔。二十八年，稽察中书科。二十九年，擢礼部右侍郎，署兵部左侍郎。

三十年，文宗登极。国藩奏言：今日所当讲求者，惟在用人。人才不乏，欲作育而激扬之，则赖皇上之妙用。有转移之道，有培养之方，有考察之法，三者不可废一。臣观今日京官办事，通病有二：曰退缩，曰琐屑。外官办事，通病有二：曰敷衍，曰颟顸。习俗相沿，但求苟安无过，不肯振作有为。将来一遇艰巨。国家必有乏才之患。今遽求振作之才，又恐躁竞者因而幸进。臣愚以为欲令有用之才不出范围之中，莫若使从事于学术，又必皇上以身作则，乃能操转移风化之本。臣考圣祖登极后，勤勤学问，儒臣逐日进讲，寒暑不辍。召见廷臣，辄与往复讨论。当时人才济济，好学者多。康熙末年，博学伟才，大半皆圣祖教谕成就之。皇上春秋鼎盛，正符圣祖讲学之年。臣请俟二十七月后，举逐日进讲例。四海传播，人人向风。召见臣工，从容论难。见无才者，则勖之以学，以痛惩模棱罢软之习。见有才者，则愈勖之以学，以化其刚愎刻薄之偏。十年以后，人才必大有起色，此转移之道也。内阁、六部、翰林，为人才荟萃之地，内而卿相，外而督抚，率出于此。皇上不能一一周知也。培养之权，不得不责成堂官。所谓培养有数端：曰教诲，曰甄别，曰保举，曰超擢。堂官于司员，一言嘉奖，则感而图功；片语责惩，则畏而改过。此教诲不可缓也。榛棘不除，则兰蕙减色；害马不去，则骐骥短气。此甄别不可缓也。嘉庆四年、十八年，两次令部院各保司员，此保举成案也。雍正间，甘汝来以主事而赏人参，放知府；嘉庆间，黄钺以主事而充翰林，入南斋，此超擢成案也。盖尝论之，人才譬若禾稼，堂官之教诲犹种植耘耔也，甄别去稂莠，保举犹灌溉也。

皇上超擢，譬之甘雨时降，苗勃然兴也。堂官时常到署，犹农夫日在田间，乃熟穑事。今各衙门堂官，多内廷行走之员，或累月不到署，自掌印主稿外，司员半不识面。譬之嘉禾稂莠，听其同生同落于畎亩之中，而农夫不问。教诲之法无闻，甄别之例亦废。

近奉明诏保举，又但及外官，不及京秩。培养之道，不尚有未尽者哉！顷岁以来，六部人数日多，或二十年不得补缺，终身不得主稿。内阁、翰林院人数亦三倍于前，往往十年不得一差，不迁一秩。而堂官多直内廷，本难分身入署，又或兼摄两部，管理数处，纵有才德俱优者，曾不能邀堂官之顾，又乌能达天子之知？以数千人才，近在眼前，不能加意培养，甚可惜也！臣愚，欲请皇上稍为酌量，每部须有三四堂官不入内廷者，令日日到署，与司员相砥砺。翰林掌院，亦须有不直内廷者，与编检相濡染，务使属官之性情心术长官一一周知。皇上不时询问某也才，某也直，某也小知，某也大受，不特属官优劣粲呈，即长官浅深亦可互见。旁考参稽，而八衙门之人才同往来圣主之胸中。彼属官者，但令其姓名达于九重，不必升官迁秩而已，感激无地。然后保举之法，甄别之例，次第举行乎旧章。皇上偶有超擢，则楩楠一升，而草木之精神皆振，此培养之方也！古者询事、考言二者兼重，近来各衙门办事，小者循例，大者请旨，本无才猷可见，莫若于言考之。而召对陈言，天威咫尺，不宜喋喋便佞，则莫若于奏折考之。

国家定例，内而九卿科道，外而督抚藩臬，皆有言事之责。各省道员，亦许专折言事。乃十余年间，九卿无一人陈时政得失，司道无一折言地方利病，科道奏疏无一言及主德隆替，无一折弹大臣过失。一时风气，不解其所以然。

本朝以来，匡言主德者如孙嘉淦，以自是规高宗，袁铣以寡欲规大行皇帝，皆优旨嘉纳。纠弹大臣者，如李之芳劾魏裔介，彭鹏劾李光地，后四人皆为名臣，至今传为美谈。直言不讳，未有盛于我朝者也。皇上御极之初，特诏求言而褒答倭仁之谕，臣读之至于忭舞感泣，然犹有过虑者。诚见皇上求言甚切，诸臣纷纷入奏，或条陈庶政，颇多雷同；或弹劾大臣，惧长攻讦。臣愚，愿皇上坚持圣意，借奏折为考核人才之具，永不生厌之心。涉于雷同者，不必交议而已；过于攻讦者，不必发抄而已。此外，则但见有益，不见有损。今考九卿贤否，凭召见应对；考科道贤否，凭三年京察；考司道贤否，凭督抚考语。若人人建言，参互质证，岂不更为核实乎？此考察之法也。奏入。谕称其剀切明辨，切中事情，着于百日后，举行日讲。国藩条陈日讲事宜：一考定日讲设官之制，二讲官员数，三每日进讲员数，四讲官应用何项人，五定保举讲官之法，六进讲之地，七进讲之仪，八进讲之时，九所讲之书，十陈讲之道，十一复讲之法，十二纂成讲书，十三讲官体制，十四进讲年数。下部议格不行。

六月，署工部左侍郎。元年，署刑部右侍郎，充武闱正考官。二年，署吏部左侍郎，充江西正考官。丁母忧回籍。粤逆起犯湖南，围长沙不克；窜武昌，陷之。连陷沿江郡县，江南大震。十一月二十九日，上特命国藩会同湖南巡抚，办理本省团练，搜剿土匪。时塔齐布尚以都司署抚标参将，国藩奏称其奋勇耐劳，深得民心。并云塔齐布将来如打仗不力，臣甘同罪！请旨奖叙，专令督队剿贼。会贼破金陵逆流西上，皖鄂郡县相继沦陷。

上以国藩所练乡勇得力，剿匪著有成效，谕令驰赴湖北剿贼。国藩以为贼所以恣意往来者，由长江无官军扼御故也。乃驻衡州造战舰，练水军，劝捐助饷。四年正月，督师东下，与贼接战岳州，又战靖港，皆不利。得旨革职，仍准专折奏事。时国藩已遣杨岳斌、彭玉麟与塔齐布合击贼湘潭，大破之，复其城，贼退据岳州。七月，国藩攻克之，毁其舟。贼浮舟上犯，再破之。遂与塔齐布水陆追击，自城陵矶二百余里，剿洗净尽。赏三品顶戴。九月，复武昌、汉阳，尽焚襄河贼舟。赏二品顶戴，署湖北巡抚，赏戴花翎。旋以国藩力辞，赏兵部侍郎衔，办理军务，毋容署理巡抚。

国藩建三路进兵策，奏言江汉肃清，贼之回巢抗拒者，多集兴国、蕲州、广济诸属。自巴河至九江，节节皆有贼船。拟塔齐布由南路进攻兴国、大冶。湖北督臣派兵由北路进攻蕲州、广济，自由江路直下，与陆军相辅为进止。上命如所请行！国藩扬帆向下，连战胜贼。蕲州贼来犯，再破之。会塔齐布复兴国、大治。时贼以田家镇为巢穴，蕲州为声援，自州至镇四十余里，沿岸筑土城，设炮位，对江轰击，横铁锁江上，以阻舟师。南岸半壁山、富池口均大股悍贼驻守，舟楫往来如织。国藩计欲破田镇，当先夺南岸。十月，罗泽南大破贼半壁山，克之。国藩部署诸将分战船四队，一队厄贼上犯，二队备炉剪椎斧前断铁锁。贼炮船护救，三队围击之，沉二艘，贼不敢近。须臾，镕液锁断，贼惊顾失色，率舟遁。四队驶而下，追及于邬穴，东南风大作，贼舟不能行，官军围而焚之，百里内外火光独天，浮尸蔽江。陆军自半壁山呼而下，悉平田家镇、富池口营垒，蕲州贼遁。是役也，毙贼数万，毁其舟五千，遂与塔齐布复广济、黄梅、孔垅口、小池驿，上游江面肃清，进围九江。

十二月，上以国藩调度有方，赏穿黄马褂，赏狐腿黄马褂、白玉扳指、白玉巴图鲁翎管、玉靶、小刀、火镰各一。国藩遗水军攻湖口、梅家洲，以通江西饷道。大小十余战，锐卒地千人陷入鄱湖，为湖口贼所捍，水军分为两。

五年，贼窜武昌，分股乘夜由小池口袭焚国藩战舰，战失利。越数日，大风复坏舟数十。国藩乃以其余，遣李孟群、彭玉麟及胡林翼所带陆师，回援武汉，亲赴江西，造船募勇，增立新军，连破贼姑塘、都昌，进攻湖口，大败之。七月，塔齐布卒，国藩驰往九江兼统其军。八月，水兵复湖口。九月，补兵部右侍郎。九江不下，国藩以师久无功，自请严议。上谕曾国藩督带水师，屡著战功。自到九江后，虽未能迅即克复，而鄱湖贼匪已就肃清。所有自请严议之处，着加恩宽免！

六年，贼酋石达开窜江西，郡县多陷。国藩驰赴省城，遣彭玉麟统内湖水师退驻吴城，以固湖防。李元度回剿抚州，以保广信。诸将分扼要地，先后复进贤、建昌、东乡、丰城、饶州，连破抚州、樟树镇、罗溪、瓦山、吴城之贼。会同湖北援师刘腾鸿、曾国华等，大破贼瑞州，复靖安、安义、上高，自江西达两湖之路，赖以无梗。七年正月，复安福、新淦、武宁、瑞昌、德安、奉新，军声大振。不一岁，石逆败遁，江西获安，曾国藩力也。

二月十八日，丁父忧。上谕曾国藩现在在江西，军务正当吃紧。古人墨绖从戎，原可夺情，不令回籍。惟念该侍郎素性拘谨，前因母丧未终，授以官职，具折力辞。今丁父忧，若不令其回籍奔丧，非所以遂其孝思！着赏假三个月，回籍治丧。俟假满后，再赴江西督办军务，寻固请终制。

上谕曾国藩本以母忧守制在籍，奉谕帮办团练。当贼氛肆扰鄂皖，即能统带湖南船勇，墨绖从戎。数载以来，战功懋著，忠诚耿耿，朝野皆知。伊父曾麟书因闻水师偶挫，又令伊子曾国华带勇远来援应，尤属一门忠义，朕心实深嘉尚！今该侍郎假期将满，陈请终制，并援上年贾桢奏请终制蒙允之例。览其情词恳切，原属人子不得已之苦心。惟现在江西军务未竣，该侍郎所带楚军，素听指挥。当兹剿贼吃紧，亟应假满回营，力图报效。曾国藩身膺督兵重任，更非贾桢可比。着仍遵前旨，假满后即赴江西督办军务，并署兵理部侍郎，以资统率。俟九江克复，江面肃清，朕必赏假，令其回籍营葬。俾得忠孝两全，毫无余憾。该侍郎殚心事主，即以善承伊父教忠报国之诚，当为天下后世所共谅也！

国藩复奏称，江西各营安谧如常，毋庸亲往抚驭，并沥陈才难宏济，心抱不安！奉旨先开兵部侍郎缺，暂行在籍守制，江西如有缓急，即行前赴军营，以资督率！八年五月，奉命办理浙江军务，移师援闽。闽匪分股窜扰江西，遣李元度破之广丰、玉山。张运兰复安仁时，国藩驻军建昌，东南北三路皆贼。国藩计东路连城，贼势已衰，闽事不足深虑；北路景德镇乃大局所关，又较南路信丰为重，乃遣运兰攻景德镇，萧启江追剿信丰之贼。

九年，启江破贼南康，克新城墟池江贼巢，遂复南安，解信丰围。贼窜湖南，将由粤、黔入蜀。国藩随檄启江驰赴吉安，援应湖南运兰复景德镇、浮梁县，江西肃清，余贼窜皖南。国藩奉命防蜀，行至阳逻，奉谕以皖省贼势日张，饬筹议由楚分路剿办。

国藩回驻巴河，简校军实。因奏言自洪杨内乱，镇江克复，金陵逆首，凶焰久衰。徒以陈玉成往来江北，勾结捻匪，庐州、浦口、三河等处，迭挫我师。遂令皖北之糜烂日广，江南之贼粮不绝。欲廓清诸路，必先破金陵，欲破金陵，必先驻重兵滁和，而后可去江宁之外屏，断芜湖之粮路。欲驻兵滁和，必先围安庆，以破陈逆之老巢，兼捣庐州，以攻陈逆所必救。进兵须分四路：南则循江而下，一由宿松、石牌窥安庆，一由太湖、潜山规桐城。北则循山而进，一由英山、霍山攻舒城，一由商城、六安规庐州。南军驻石牌，则与杨岳斌、黄石矶之师联为一气；北军至六安州，则与寿州之师联为一气。国藩请自规安庆，多隆阿、鲍超取桐城，胡林翼取舒城，李续宜规庐州。奏入，上是之。

十年二月，贼酋陈玉成犯太湖，国藩分兵破之。四月，赏兵部尚书衔，署两江总督。六月，补两江总督，以钦差大臣，督办江南军务。七月，命皖南军务统归国藩督办。十一年，国藩进驻祁门，督饬杨岳斌、彭玉麟、曾国荃、鲍超等水陆夹击，为逐层扫荡之计。先后复黟县、都昌、彭泽、东流、建德、休宁、徽州、义宁。悍贼数万，据安庆久不下。曾国荃、多隆阿等围之。陈玉成来援，诸军击走之，拔其城，贼无脱者。进复池州、铅山、无为、铜陵及泥汊、神塘河、运漕、东关各隘。赏太子少保衔。命统辖江苏、安徽、江西、浙江四省军务，巡抚、提镇以下悉归节制。

国藩力辞，上不许，谕曰：“前命曾国藩以钦差大臣节制江浙等省巡抚提镇，以一事权。曾国藩自陈任江督后，于皖则无功可叙，于苏则负疚良深，并陈用兵之要，贵得人和，而勿尚权势；贵求实际，而勿争虚名。恳请收回成命。朕心深为嘉许，仍谕令节制四省，以收实效。曾国藩复陈下情，言见在诸路出师，将帅联翩，威柄太重，恐开斯世争权竞势之风，兼防他日外重内轻之渐。足见谦卑逊顺，虑远思深，得古大臣之礼。在曾国藩远避权势，自应如此存心。而国家优待重臣，假以事权，从前本有成例。曾国藩晓畅戎机，公忠体国，中外咸知，当此江、浙军务吃紧，生民涂炭，我两宫皇太后孜孜求治，南望增忧，若非曾国藩之悃忱真挚，岂能轻假事权？所有四省巡抚提镇以下各官，仍归节制。该大臣务以军事为重，力图攻剿，以拯斯民于水火之中。毋再固辞！”

先是贼围杭州，国藩迭奉援浙之命，咨令太常寺卿左宗棠统军入浙，檄派张运兰、孙昌国等水陆各营，均归调度，以厚兵力，并拨给钱漕厘金，以清所部积欠。因奏称左宗棠前在湖南抚臣骆秉章幕中，赞助军谋，兼顾数省，其才实可独当一面。恳请明降谕旨，令左宗棠督办浙江全省军务。

上以浙江巡抚王有龄及江苏巡抚薛焕不能胜任，着曾国藩察看具奏，并迅速保举人员，候旨简放。国藩奏言，苏浙两省群贼纵横，安危利钝系于巡抚一人。王有龄久受客兵挟制，难期振作，欲择接任之人，自以左宗棠最为相宜。惟此时杭州被困，必须王有龄坚守于内，左宗棠救援于外。俟事势稍定，乃可更动。至江苏巡抚一缺，目前实无手握重兵之人可胜此任，查有臣营统带淮扬水师之福建延建邵遗缺，道员李鸿章劲气内敛，才大心细，若蒙圣恩将该员拟署江苏巡抚，臣再拨给陆军，便可驰赴下游，保卫一方。

至是杭州失守，国藩复奏陈补救之策：一、拟令各军坚守衢州，与江西之广信，皖南之徽州为犄角之势，先据形胜，扼贼上窜。左宗棠暂于徽、衢、信三府择要驻扎，相机调度。总须先固江西、皖南边防，保全完善之地，再筹进剿。二、请于浙江藩臬两司内，将广西按察使蒋益沣调补一缺，饬带所部五、六千人赴浙，随左宗棠筹办防剿，可收指臂之助。三、浙省兵勇，恃宁绍为饷源。今全省糜烂，无可筹画。恳恩饬下广东粤海关、福建闽海关，按月协拨银两，交左宗棠以资军饷。奏入，上皆如所请行。

同治元年，正月，命以两江总督协办大学士。国藩奏言：自去秋以来，叠荷鸿恩，臣弟国荃又拜浙江按察使之命，一门之内，数月之间异数殊恩，有加无已。感激之余，继以悚惧！恳求皇上念军事之靡定，鉴微臣之苦衷，金陵未克以前，不再加恩于臣家。又前此叠奉谕旨，饬保荐江苏、安徽巡抚，复蒙垂询闽省督抚，饬臣保举大臣，开列请简。封疆将帅，乃朝廷举措之大权，如臣愚陋，岂敢干预？嗣后如有所知，堪膺疆寄者，随时恭疏入告，仰副圣主旁求之意！但泛论人才，以备采择则可；指明某缺，径请迁除则不可。盖四方多故，疆臣既有征伐之权，不当更分黜陟之柄。风气一开，流弊甚长，辨之不可不早。寻遣将击走徽州、荻港之贼，复青阳、太平、泾县、石埭。国荃会同水师，复巢县、含山、和州，并铜陵闸、雍家镇、裕溪口、西梁山四隘。弟贞干复繁昌、南陵，破贼三山、鲁港。

上以国藩前奏情词恳挚，出于至诚，不再加恩而进国荃、贞干等职。国藩驻安庆督师，奏请仍建安徽省会于安庆，设长江水师提督以下各官，指授诸将机宜，以次规取皖南北府县各城。国荃率师进围金陵，苏浙贼酋李秀成等分道来援，大小数十战，力却之。二年五月复江浦、浦口，克九洑州，长江肃清。因淮南运道畅通，筹复盐务，改由民运。奏陈疏销轻本保价杜私之法。三年正月，官军克钟山，合围金陵。六月，金陵平。

上谕：曾国藩自咸丰四年在湖南首倡团练，创立舟师，与塔齐布、罗泽南等，屡立战功，保全湖南郡县，克复武汉等城，肃清江西全境。东征以来，由宿松克潜山、太湖，进驻祁门，迭复徽州郡县，遂拔安庆省城，以为根本。分檄水、陆将士规复下游州郡，兹大功告蒇，逆首诛锄！由该大臣筹策无遗，谋勇兼备，知人善任，调度得宜。曾国藩着加恩，赏加太子太保衔，锡封一等侯爵，世袭罔替，并赏戴双眼花翎。浙江巡抚曾国荃赏加太子少保衔，锡封一等伯爵，并赏戴双眼花翎。将士进秩有差。

时捻匪倡乱日久，僧格林沁战殁于曹州，贼势日炽。四年四月，命国藩赴山东一带，督兵剿办捻匪。山东、河南、直隶三省旗、绿各营，及地方文武员弁，均归节制调遣。国藩将赴徐州督师，乃招集新军，添练马队，檄调刘松山、刘铭传、周盛波、潘鼎新诸军会剿。五月，贼窜回雉河集，国藩驻临淮关，遣兵击走之。先后奏言，此贼已成流寇，飘忽靡常，宜各练有定之兵，乃足以制无定之贼。臣由临淮进兵，将来安徽即以临淮为老营，及江苏之徐州、山东之济宁、河南之周家口，四路各驻大兵为重镇。一省有急，三省往援。其援军之粮药，即取给于受援之地。庶几往来神速，呼吸相通。时捻酋张总愚、任柱、牛落红及发逆赖汶光拥众十数万，倏分倏合。八月，国藩遣铭传败之，颖州贼东走曹州。国藩檄鼎新力扼运河，派军驰赴山东助剿。贼不能渡运，遂南走徐州，据丰沛、铜山境内。九月，国藩遣李昭庆、鼎新败之。徐州丰县贼复窜山东。十月，盛波、铭传取之。宁陵、抚沟贼窜陷湖北黄陂。五年正月，国藩遣铭传破之，复其城。任逆回窜沈邱，将据蒙亳老巢。遣铭传、盛波击之。张逆分股入郓城。三月，铭传、张树珊败之。颖州、周口群贼合踞濮、范、郓、钜间，诸军击破之。张逆趋单县，任逆走灵壁。国藩驻徐州修浚运河以固东路。五月，遣诸将败张逆于洋河、王家林败任逆于永城、徐州。时贼自二月北窜，坚图渡运，徘徊曹、徐、淮、泗者，两月有余，迄不得逞。于是张逆入豫，任逆入皖。国藩遣盛波大破牛逆于陈州，败任、赖二逆于乌江河。树珊败张逆于周口。牛、张二逆渡沙河而南，任、赖二逆亦窜渡贾鲁河。国藩以前防守运河，粗有成效，必仿照于沙河设防，俾贼骑稍有遮拦，庶军事渐有归宿。定议自周家口下至槐店扼守沙河，上至朱仙镇扼守贾鲁河。因奏言，河身七百余里，地段太长，不敢谓防务既成，百无一失。然臣必始终坚持此议，不以艰难而自画，不以浮言而中更，以求有裨时局。自古办流寇，本无善策，惟有防之，使不得流，犹是得寸则寸之道。俟河防办成，则令河防者与游击者彼防此战，更番互换，庶足以保常新之气。六月，遣松山、张诗日大破贼于上蔡、西华。贼由河南巡抚所派防军汛地逸出，东窜河防无成。七月，遣松山、宋庆大破之南阳、新野。九月，铭传、鼎新破之，郓城运防赖以无恙。国藩自陈病状，七月，上命：“国藩仍回两江总督本任，以李鸿章代办剿捻事宜！”

国藩请以散员留营自效。奏言：朝廷体恤下情，不责臣以治军，但责臣以筹饷；不令留营勉图后效，但令回署调理病躯。臣屡陈病状，求开各缺，若为将帅则辞之，为封疆则就之。则是去危而就安，避杂而趋易。臣内度病体，外度大义，减轻事权则可，竟回本任则不可。故前两次奏称，但求开缺，不求离营。盖自抱病以来，反复筹思，必出于此，然后心安理得。请开江督各缺，目下仍在周口军营照料一切，维湘淮之军心，联将帅之情谊。凡臣材力所可勉，精神所能到，必当殚竭愚忱，力图补救，断不因兵符已解，稍涉疏懈，致乖古人尽瘁之义。上谕曾国藩请以散员仍在军营自效之处，具征奋勉图功、不避艰难之意。惟两江总督责任綦重，湘淮各军，尤须曾国藩筹办接济，与前敌督军同为朝廷所倚赖。该督忠勤素著，且系朝廷特简正，不必以避劳就逸为嫌，致多过虑。着遵奉前旨，仍回本任，以便李鸿章酌量移营前进，并免后顾之忧。国藩复奏，陈江督之繁，非病躯所能胜任。与其勉强回任，辜恩溺职，不如量而后入，避位让贤。吁请仍开各缺。

上谕：前因曾国藩患病未痊，军营事繁，特令回两江总督本任，以资调摄。并因请以散员自效，复迭次谕令迅速回任，俾李鸿章得以相机进剿。曾国藩为国家心膂之臣，诚信相孚已久。当此捻逆未平，后路粮饷、军火无人筹办，岂能无误事机？曾国藩当仰体朝廷之意，为国家分忧，岂可稍涉疑虑，固执已见。着即懔遵前旨，克期回任，俾李鸿章得以专意剿贼，迅奏肤功。该督回任以后，遇有湘、淮军事，李鸿章仍当虚心咨商，以期联络。毋许再有固请，用慰廑念！国藩回任后。六年，奏称：制造轮船为救时要策，请将江海关洋税酌留二成，一成为及专造轮船之用，一成酌济淮军添兵等事。从之。七月，补授体仁阁大学士，仍留两江总督之任；十二月，捻匪平，赏云骑尉世职。七年四月，补武英殿大学士。七月，调直隶总督。十二月到京，赏紫禁城骑马。八年二月，查明积涝大洼地亩应徵粮赋，请分别豁减。从之。三月，奏直隶刑案积多，与臬司张树声力筹清厘，甫有端绪。张树声见调任山西，请暂留畿辅一年，以清积案。

上谕：曾国藩到任后，办事认真，于吏治、民风，实心整顿，功挽敝习。着如所请，俾收指臂之助。又先后二次查明属员优劣，开单具奏。得旨分别嘉勉、降革，以肃吏治。时直隶营务废弛，廷议选练六军。上谕国藩将前定练军章程，妥筹经理。

五月，国藩奏言：臣见内外臣工章奏，于直隶不宜屯留客勇一节，言之详矣。惟养勇虽非长策，而东南募勇多年，其中亦有良法美意。为此练军所当参用者：一曰文法宜简，勇丁朴诚耐苦，不事虚文，营规只有数条，别无文告，管辖只论差事，不计官阶。挖濠筑垒，刻日而告成。运米搬柴，崇朝而集事。兵则编籍入伍，伺应差使，讲求仪节。及其出征，则行路须用官车，扎营须用民夫，油滑偷惰，积习使然。而前此所定练军规制，至一百五十余条之多，虽士大夫不能骤通而全记。文法太繁，官气太重。此当参用勇营之意者也。

一曰事权宜专。一营之权，全付营官，统领不为遥制；一军之权，全付统领，大帅不为遥制。近来江楚良将，为统领时，即能大展其才，纵横如意，皆由事权归一之故。今直隶六军统领迭次更换，所部营哨文武各官，皆由总督派拨。下有翼长分其任，上有总督揽其全，统领并无进退人才、总管饷项之权。一旦驱之赴敌，群下岂肯用命？加以总理衙门、户部、兵部层层检制，虽良将亦瞻前顾后，莫敢放胆任事，又焉能尽其所长？此亦当参用勇营之意者也。

一曰情意宜洽。勇营之制，营官由统领挑选，哨弁由营官挑选；什长由哨弁挑选，勇丁由什长挑选。譬之木焉，统领如根，由根而生干、生枝、生叶，皆一气所贯通。是以口粮虽出自公款，而勇丁感营官挑选之恩，皆若受其私惠。平日既有恩谊相孚，临阵自能患相难顾。今练军之兵，离其本营本汛，调入新哨新队，其挑取多由本营主政。新练之营官，不能操去取之权，而又别无优待亲兵、奖拔健卒之柄，上下隔阂，情意全不相联，缓急岂可深恃？此虽欲参用勇营之意，而势有不能者也。

又闻各营练军皆有冒名顶替之弊，防不胜防。盖兵丁因口分不足自给，每兼小贸手艺营生，此各省所同也。直隶六军，以此处之兵调至他处训练，其练饷二两四钱，在练营支领；底饷一两五钱，仍在本营支领。兵丁不愿离乡，往往仍留本处，于练营左近，雇人顶替，应点应操。一遇有事远征，受雇者又不肯行，则转雇乞丐穷民代往。兵止一名，人已三变；练兵十人，替者过半。尚安望其得力？今当讲求变通之方，自须先杜顶替之弊。拟嗣后一兵挑入练军，即裁本营额缺。练军增一兵，底营即减一兵；无论底饷、练饷均归一处支放。或因事斥革，即由练营募补，底营不得干预，冀可少变积习。此外，尚须有酌改。如马队不应杂于步队各哨之内，应另立马队营，使临敌不至混乱，一队不应增至二十五人，仍为十人一队，使士卒易知易从。若此之类，臣本拟定一简明章程重整练军，练足万人，以副朝廷殷勤训饬之意！其未挑入练者，各底营存余之兵，亦须善为料理，未可听其困穷隳坏。拟略仿浙江减兵增饷之法，不必大减兵额，但将老弱者汰而不补，病故者阙而不补，即以所节饷项，量发历年底营欠款，俾各营微有公费，添制器械旗帜之属，庶足壮观瞻，而作士气。数年后，或将当日之五折、七折、八折者，全数赏发。兵丁之入练军者，所得固优；即留底营者，亦足自赡。营务或渐有起色，而畿辅练军之议，亦不至屡作屡辍，事同儿戏。请敕原议，各衙门核议施行。寻饬国藩筹定简明章程，奏报定议。

国藩奏言：臣维用兵之道，随地形、贼势而变焉者也。初无一定之规，可泥之法，或古人著绩之事，后人效之而无功。或今日制胜之方，异日狃之而反败。惟知陈迹之不可狃，独见之不可恃。随处择善而从，庶可常行无弊。即就扎营一事言之，湘勇初出，屡为粤匪所破。既而高垒深濠，先图自固，旋即用以制敌。淮勇继起，亦以深沟高垒为自立之本，善扎营者，即称劲旅。后移师剿捻，每日计行路远近，分各营优劣，曾无筑垒挖壕之暇，而营垒之坚否，于胜败全不相涉。陕甘剿回，贵州平苗，亦不以此为先务。足知兵势之无常矣！然斯乃古来之常法，终未可弃而不讲。臣愚，以为直隶练军，宜添学扎营之法。每月拔营一次，行二三百里为率。令兵丁修垒浚濠，躬亲畚筑，以习劳勚；不坐差车以惯行走，增募长夫，以任樵汲负重之事。至部臣所议，兵丁宜讲衣冠礼节，臣意老营操演，可整冠束带，以习仪文。拔营行走，仍帕首短衣，以归简便。凡此皆一张一弛，择善而从者也。

臣前折所请重统领之权者，盖因平日事权不一，则临阵指麾不灵。臣在南中，尝见有巡抚大帅所部多营，平日无一定之统领，临时酌拨数营，派一将统之赴敌，终不能得士卒死力。而江楚数省，幸获成功者，大抵皆有得力统领，其权素重。临阵往来指挥，号令进退之人，即平日拨饷挑缺、主持赏罚之人。士卒之耳目有专属，心志无疑贰，是以所向有功。臣所谓事权宜专，本意如此。然亦幸遇塔齐布、罗泽南、李续宾、杨岳斌、多隆阿、鲍超、刘铭传、刘松山诸人，或隶臣部，或隶他部，皆假重权而树伟绩。若非其人，权亦未可概施。部臣所议，得良将则日起有功，遇不肖则流弊不可胜言。洵为允当之论。

良将者，可幸遇而不可强求者也。嗣后直隶练军统领，臣当悉心察看。遇上选则破格优待，尽其所长；遇中材则随处防维，无使越分，庶几两全之道。部臣复议及兵将相习，可收一气贯通之效。又言转弱为强，不必借才于异地等语。臣窃意就兵言之，断无令外省客勇充补之理，客勇亦无愿补远省额兵之志。就官言之，则武职自一命以上至提镇皆可服官外省，况畿辅万方辐辏，尤志士愿效驰驱之地。是各路将弁有出色者，皆可酌调来直，不得以借才论。直隶练军，询诸众论，不外二法：一曰就本管之镇将，练本管之弁将；一曰调南人之战将，练北人之新兵。访闻前此六军，用本管镇将为统领者，其情易通，而苦阖营无振作之气；用南人战将为统领者，其气稍盛，而苦上下无联络之情。将欲救二者之弊，气之不振，本管官或不胜统率之任，当察其懈弛，择人而换之。情之不联，南将或不知士卒之艰，当令其久处积诚以感之。

臣今拟于前留四千人外先添三千人，稍复旧观。一于古北口暂添千人，该提督傅振邦老于戎行，安详勤慎。一于正定镇暂练千人。该总兵谭胜达勇敢素著，志气方新，皆以本管官统之者也。一于保定暂添千人，令前琼州镇彭楚汉以南将统之。以中军冷庆所辖千人，姑分两起，俟查验实在得力，而后合并一军。此因论兵将相孚，而拟目前添练之拙计也。至练军规模，臣仍拟以四军为断，二军驻京北，二军驻京南。每军三千人，统将功效尤著者，或添至四、五千人。请旨交各衙门复议，先行试办，俟试行果有头绪，然后奏定简明章程，俾各军一律遵守。奏入，允之。其后以直隶练军有效，他省仿而行之，营务为之一振，自国藩始。

九年五月，通商大臣崇厚奏，天津民人因迷拐幼孩匪徒有牵涉教堂情事，殴毙法国领事官，焚毁教堂。上命国藩赴天津查办。国藩奏言：各省打毁教堂之案，层见迭出，而殴毙领事洋官，则为从来未有之事。臣但立意不欲与之开衅，准情酌理，持平结案。使在彼有可转圜之地，庶在我不失柔远之方。寻奏诛为首滋事之人，将办理不善之天津府、县革职治罪。因陈时事虽极艰难，谋画必须断决。伏见道光庚子以后，办理夷务，失在朝战夕和，无一定之至计，遂至外患渐深，不可收拾。皇上登极以来，守定和议，绝无改更，用能中外相安，十年无事。津郡此案，因愚民一旦愤激，致成大变，初非臣僚有意挑衅。朝廷昭示大信，不开兵端，此实天下生民之福。以后仍当坚持一心，曲全邻好，以为保民之道。时时设备，以为立国之本，二者不可偏废。

八月，调两江总督。国藩沥陈病状，请另简贤能，开缺调理。上谕：两江事务殷繁，职任綦重，曾国藩老成宿望，前在江南多年，情形熟悉，措置咸宜。见虽目疾未痊，但得该督坐镇其间，诸事自可就理。该督所请另简贤能之处，着无庸议！十一月，命充办理通商事务大臣。十年，以楚岸淮南引地为川盐侵占，与湖广总督定议，与川盐分岸行销，奏请武昌、汉阳、黄州、德安四府专销淮盐；安陆、襄阳、郧阳、荆州、宜昌、荆门五府一州，暂行借销川盐。湖南巡抚请于永、宝二府，试行官运粤盐国藩复力陈二府引地不必改运，部议皆如所请。十一年二月卒，遗疏入。

谕曰：大学士、两江总督曾国藩，学问纯粹，器识宏深，秉性忠诚，持躬清正。由翰林院蒙宣宗成皇帝特达之知，荐升卿贰。咸丰间创立楚军，剿办粤匪，转战数省，叠著勋劳。文宗显皇帝优加擢用，补授两江总督，命为钦差大臣，督办军务。朕御极后，简任纶扉，深资倚任。东南底定，厥功最多。江宁之捷，特加恩赏给一等毅勇侯，世袭罔替，并赏戴双眼花翎。历任兼圻，于地方利病，尽心筹画，实为股心膂之臣。方冀克享遐龄，长承恩眷，兹闻溘逝，震悼良深！曾国藩着追赠太傅，照大学士例，赐恤赏银三千两治丧，由江宁藩库给发。赐祭一坛，派穆腾阿前往致祭。加恩予谥“文正”，入祀京师昭忠祠、贤良祠。于湖南原籍、江宁省城建立专祠。其生平政绩、事实宣付史馆。任内一切处分，悉予开复。应得恤典，该衙门查例具奏。灵枢回籍时，着沿途地方官妥为照料！其一等侯爵即着伊子曾纪泽承袭，毋庸带领引见。其余子孙几人着何璟查明具奏，候旨施恩。寻湖广总督李瀚章、安徽巡抚英翰、署两江总督何璟奏陈国藩历年勋绩。

李瀚章奏略云：“国藩初入翰林，即与故大学士倭仁、太常寺卿唐鉴、徽宁道何桂珍讲明程朱之学，克己省身，得力有自。遭值时艰，毅然以天下自任，死生祸福置之度外。其过人识力，在能坚持定见，不为浮议所摇。用兵江、皖，陈四路进攻之策。剿办捻匪，建四面蹙贼之议。其后成功，不外乎此。

英翰奏略云：自安庆克复后，国藩督军驻扎。整吏治，抚疮痍，培元气、训属寮若子弟，视百姓如家人。生聚教养，百废具举。至今皖民安堵，皆国藩所留贻。一闻出缺，士民奔走，妇孺号泣。以遗爱而言，自昔疆臣汤斌、于成龙而后，未有若此感人之深者。

何璟奏略云：咸丰十年，国藩驻祁门，皖南北十室九空。自金陵至徽州八百余里，无处无贼，无日无战。徽州初陷，休祁大震，或劝其移营他所。国藩曰：吾初次进兵，遇险即退，后事何可言？吾去此一步无死所也。贼至环攻，国藩手书遗嘱，帐悬佩刀，从容布置，不改常度。死守兼旬，檄鲍超一战驱之岭外。以十余载稽诛之狂寇，国藩受钺四年，次第荡平，皆因祁门初基不怯，有以寒贼胆而作士气。臣闻其昔官京师，即已留心人物，出事戎轩，尤勤访察。虽一材一艺，罔不甄录，又多方造就，以成其才。安庆克复，则推功于胡林翼之筹谋、多隆阿之苦战；金隆克复，又推功诸将，无一语及其弟国荃。谈及僧亲王及李鸿章、左宗棠诸人，皆自谓十不及一。清俭如寒素，廉俸尽充官中用，未尝置屋一廛，田一区。食不过四簋，男女婚嫁不过二百金，垂为家训。有唐杨绾、宋李沉之遗风。其守之甚严，而持之有恒者，曰不诳语，不晏起。前在两江任内，讨究文书，条理精密，无不手订之章程，点窜之批牍。前年回任，感激圣恩高厚，仍令坐镇东南。自谓稍有怠安，负疚滋重。公余无客不见，见必博访周谘，殷勤训励。于僚属之贤否，事理之源委，无不默识于心。其患病不起，实由平日事无巨细，必躬必亲，殚精竭虑所致也。

上谕：据何璟、英翰、李瀚章先后胪陈曾国藩历年勋绩，英翰、李瀚章并请于安徽、湖北省城建立专祠。又据何璟遵查该故督子孙详晰复奏。披览之余，弥增悼惜！曾国藩器识过人，尽瘁报国。当湘、鄂、江、皖军务棘手之际，倡练水师，矢志灭贼。虽屡经困厄，坚忍卓绝，曾不少移，卒能万众一心，削平逋寇。功成之后，寅畏小心，始终罔懈。其荐拔贤才如恐不及，尤得以人事君之义。忠诚克效，功德在民。允宜迭沛恩施，以彰忠荩。曾国藩着于安徽、湖北省城，建立专祠。此外，立功省份，并着准其一体建立专祠。伊次子附贡生曾纪鸿、伊孙曾广钧，均着赏给举人，准其一体会试。曾广镕着赏给员外郎，曾广铨着赏给主事，俟及岁时，分部学习行走。何璟、李瀚章、英翰折三件，均着宣付史馆，用示眷念勋臣，有加无已至意。钦此。

江苏巡抚查明事迹疏

江苏巡抚臣何璟跪奏：

为督臣因病出缺，暂委藩司代折代行，请旨迅赐简放，并陈督臣历年贤劳，吁恳恩施，仰祈圣鉴事。

窃臣于同治十一年二月初六日，接据江宁布政使梅启照禀称，督臣曾国藩正月二十六日忽患手战舌强，似有中风之症，延医服药，旋发旋止，仍视公事不轰。惟医者诊脉，均云心血过亏等情。正驰念间，旋于初八日接梅启照续禀，初四日申刻，督臣前症复发，兼患足麻，即是于日戌刻出缺。已由该司将各印信封存，并于初五日将督臣遗折，由驿驰递奏明，请旨简放遗缺，抄录奏稿到臣。臣接阅之下，不胜骇异！

伏念大学士、一等毅勇侯、两江总督臣曾国藩，由翰林起家，以大考受宣宗成皇帝特达之知，荐跻卿贰。道光三十年，在礼部侍郎任内，应诏陈言，屡摅谠议，忠忱悱恻，仰邀嘉奖。咸丰二年典试江西，丁忧回籍。旋以粤匪窜陷武昌，奉旨饬办团练。数年之间，迭奉援鄂、援皖、援江西、援浙、援蜀之命，无日不在兵间。文宗显皇帝朱批奖谕，鉴其孤忠。十年四月，遂以兵部右侍郎简授两江总督，钦差大臣。皇上践阼之初，倚任愈重。同治元年元旦，以克复安庆功，授为协办大学士。三年六月，以克复金陵功，赐封一等毅勇侯。其秉性之忠，学术之正，悉在圣明洞鉴之中，无俟微臣之饥缕。其历年战功政绩，又有督臣自具奏报，及创定湘营营制、营规，水师、马队各章程，内而咨存枢府，外而传布各省，亦无俟微臣之表彰。此次因病出缺，想圣主笃念荩臣，凡赐恤饰终之典，自必渥荷恩施，亦无需微臣之吁告。臣之所不能已于言者，臣与曾国藩相从日久，相知颇深，灼见其立功之伟，胥本于进德之勤。其生平尽瘁报国，克己省身，器识过人，坚贞自矢。不特今世所罕见，即方之古贤臣，盖亦未遑多让，请敬为圣主陈之。

咸丰之初，曾国藩以在籍侍郎练团杀贼。无尺寸之土地；无涓滴之饷源。饷之巨者，丁漕关税，而职在军旅，不敢越俎以代谋；饷之细者，劝捐抽厘，而身为客官，州县既不肯奉行，百姓亦终难见信。概系募勇，又不得照绿营之例，拔补实缺。空有保举之名，而无履任之实。名器不属，激励尤难。方其初败于岳州，再挫于九江，兵几不振，穷且益坚。迨江西困厄之时，事势非顺，动多触忤。一钱一粟，非苦心经营则不能得；一弁一勇，非苦口训诫，则不能战。于困苦难堪之中，立坚忍不拔之志，卒能练成劲旅，削平逋寇。上慰先帝在天之灵，辅佐圣世中兴之业。虽曰疢疾可以成德术，动忍可以增智能，而艰难创造之初，固不敢自料有今日也。

逮咸丰十年，初膺江督，进驻祁门，正值苏常新陷，浙省再沦。皖南、皖北十室九空，人烟稀少，军粮则半菽难求，转运则一夫难雇。自金陵以至徽州八百余里，无处无贼，无日无战。徽州之方陷也，休祁大震，江楚皆惊。或劝移营江西省城，以保饷源，或劝移营江干州县以通粮路，而仍不出江督辖境。曾国藩曰：吾初次进兵，遇险即退，后事何可言？吾去此一步，无死所也。群贼既至，昼夜环攻，飞炮雨集。曾国藩手书遗嘱，帐悬佩刀，犹复从容布置，不改常度，死守兼旬。直待鲍超率霆军自山外来，始以一战驱贼出岭。以十余载稽诛之狂寇，曾国藩授钺四年，次第荡平，皆以祁门初基不怯，有以寒贼胆而壮士气也。

咸丰十一年八月，克复安庆。同治元年，水陆两军并江而下，沿江两岸三千里，名城要隘皆为我有。其弟曾国荃统得胜之师，直抵雨花台，以瞰金陵。左宗棠统楚军以达浙境。李鸿章统淮军以达沪上，皆深入虎穴，捷报频闻。

夏秋之间，兵机遂大顺矣。乃攻剿甫利，而疾疫流行。上自芜湖，下至上海，无营不病。不但守垒无勇，几于炊爨无夫。杨岳斌、曾国荃、鲍超诸统将，各抱重病。昔之劲兵，胥变孱卒。苏、浙贼酋方以此时大举以援金陵，围攻雨花台四十六昼夜，更番不歇。南岸则宁国、旌德同时吃紧；北岸则颖、宿、蒙、亳、捻匪出巢；正阳、寿州、苗逆复叛。发贼又由浦江上窜，滁和、巢含亦复岌岌可危。数年以来，辛苦战争之土地，由尺寸而扩至数百里者，深恐一旦溃裂，尽隳前功。援浙、救苏、保江三者，又须兼顾。时危事亟，军情反复，异议环生。有谓金陵进兵太早，必致师老饷竭者；有谓宜撤金陵之围，以退各路援贼者。曾国藩于群言淆乱之时，有三军不夺之志。枕戈卧薪，坚忍卓绝，卒能以寡御众，出死入生。迨事机大定之后，语僚友曰：昔人尝言，忧能伤人，吾此数月，心胆俱碎矣！幸赖国家鸿福，得以不死！然则今日之一病不起，盖其精力为已瘁矣。

曾国藩战胜之迹，指不胜屈。惟此数年，坎坷艰辛，当成败绝续之交，持孤注以争命；当危疑震撼之际，每百折而不回。盖其所志所学，不以死生常变易也。古之名臣，谋国效忠，惟以人事君为急。曾国藩昔官京朝，即已留心人物。出事戎轩，尤勤访察。虽一材一艺，罔不甄录，而又多方造就，以成其材。其历年荐达，与平日忠义相切劘者，如江忠源、罗泽南、李续宾、刘腾鸿，死于战阵；塔齐布、李续宜、萧捷三、江忠义死于勤劳。皆已载诸史传。其幕府宾僚、偏裨卒伍，由书生而洊历疆圻，由末职而荐膺重镇，无愧戡乱之选，亦铮铮在人耳目，无待臣言。其苦心孤诣，使兵事历久而不败，人材愈用而不穷者，则在以湘勇之矩矱，推行于淮化濠泗刚劲之风，为国家干城之用。

臣远稽史籍，唐之李、郭亦仅收复两京；宋之韩、范亦仅经略西夏一隅耳。我朝武功之盛，超轶前代，屡次戡定大难。然如嘉庆川楚之役，蹂躏不过四省；康熙三藩之役，蹂躏尚止十二省。今发捻回教诸匪，蹂躏竟及十七省，用兵已满二十年。若专恃湘楚一军，与之角逐，而无淮军继起于其间，亦岂能南北分兵，次第削平祸乱？是其公忠伟略，推贤让功，和衷共济，尤足多者。臣昔在军中，每闻谈及安庆收复之事，辄推功于胡林翼之筹谋，多隆阿之苦战；其后金陵克复，则又推功诸将，而无一语及其弟国荃。谈及僧亲王剿捻之时，习劳耐苦，辄自谓十分不及一二；谈及李鸿章、左宗棠一时辈流，非言自问不及则曰谋略不如，往往形之奏牍，见之函札，非臣一人之私言也。当江皖糜烂之际，实仕宦所谓畏途。曾国藩不辞选拔知兵之员，随时保奏，以期同济艰难。厥后大功底定，南服承平。朝廷延访殷勤犹复，叠奉谕旨，令保封疆将帅。曾国藩则奏称疆吏既有征伐之权，不当更分黜陟之柄。宜防外重内轻之渐，兼杜植党树私之端，其小心远虑若此！宜其立功之后，不自矜伐也。

曾国藩自督师以来，即有不期生还之志。是以经历危险，屹然不可摇撼。精诚之至，部曲化之，手足化之。故湘军阵亡文武官兵，可以按册而稽者，多至万余人。咸丰八年，三河之战，其胞弟曾国华随李续宾以单骑冲贼死。同治元年，雨花台之战，其胞弟曾贞干于贼退数日，劳疾而死。可谓一门忠义矣！而与诸弟共在军中，任事则督之争先，论功则率之居后。盖深见乎功名之际，终始之难，常以位高于众，权重于人，怀大名不祥之惧。

故遭非常之知遇，弥切尔位之靖共。其平日办事，不分畛域，江、皖、苏、浙、两湖之兵事，联为一气。两江粮台之军火饷糈，又不惜接济邻省，分应他军。而于节制四省、节制三省之命，则坚不敢居，不惮一再陈情，期于得请而后已。盖时念及报称之难，不敢恃恩宠之厚也。

其本身清俭，一如寒素。官中廉俸，尽举以充官中之用，未尝置屋一廛，增田一区。疏食菲衣，自甘淡泊，每食不得过四簋，男女婚嫁不得过二百金，垂为家训。有唐杨绾、宋李沆之遗风。而邻军困穷，灾民饥馑，与夫地方应办之事，则不惜以禄俸之赢余，助公用之不给。臣在皖时，固稔知之。其立身平实，不求立异。守之甚严，而持之有恒者：一曰不诳语，二曰不晏起。朝端之奏报，僚属之咨札，亲友之函牍，就臣所见，固未尝有欺饰矣。即外抚远人，内驭降将，交必推诚布公，言皆质实，中外远近皆有以信其为人之不苟。在军在官，夙夜未尝少懈。虽风潇雨晦，疾病忧郁之时，率以鸡鸣而起，夜分始息，盖数十年如一日也。晚年不服珍药，未尝有卧疴倚衾之日。前在两江任内，讨究文书，条理精密，无不手订之章程，无不点窜之批牍。惟有舌蹇心悸之症，不能多见僚属。前年回任，感激圣恩高厚，仍令坐镇东南，自谓稍即怠安，负疚滋重！公余无客不见，见必博访周谘，殷勤训励。于僚属之贤否，事理之源委，无一不默识于心。人皆服其耄年进德之勤，其勉力在此，其致病亦在此。上年阅兵回省，适臣行抵金陵，见其体貌尚如往年，而曾国藩自言精力大衰，右目昏聩。臣与晤谈数次，议论公事，娓娓不倦。曾劝以节劳省神，为国自爱。不意相距未及两月，遽病不起。实由平日事无巨细，必躬必亲，殚精竭虑所致。

两江官绅士庶，闻其溘逝，无不同声太息！则其功德及民，不可泯也。合无仰恳天恩准于江南省城建立专祠。并饬于所在立功省分，一体建祠，以彰忠荩。并祈将臣奏章宣付史绾，以备采择。现在督臣身后之事，已经藩司梅启照等会同伊子曾纪泽妥为经理。查督臣有子二人：长即户部员外郎曾纪泽，次附贡生曾纪鸿。孙三人均幼，皆随侍任所。所有两江总督衙门日行公事，除由臣暂委梅启照代折代行外，所遗两江总督，员缺紧要，相应请旨迅赐简放，以重职守，理合将接，据督臣因病出缺缘由，并将其历年贤劳实迹，附陈恭折，由驿五百里驰奏。伏乞皇太后、皇上圣鉴训示。谨奏。

安徽巡抚请建祠疏

太子少保安徽巡抚奴才英翰跪奏：

为督臣勋劳卓著，与情爱戴同深吁，恳天恩俯准建立专祠，以彰忠荩。恭折奏祈圣鉴事。

窃两江督臣曾国藩，因病出缺，荷蒙圣慈，笃念荩臣，逾格矜恤，隆施旷典，业已至优极渥，原非臣下所敢再渎。即该督臣平时武功、政事、立品、植学诸大端，仰荷天语之褒嘉，更有史馆之撰述，久已宣布遐壤，远近周知。且曾国藩绥靖南疆，奴才正转战淮北，虽系皖中属缭，时承指示，然未得一日相从，一切事迹，亦无待奴才为缕述。惟是曾国藩督师几二十年，荡平数省，用兵以在皖为最久，功绩亦以在皖为最多。当其由江鄂转战而前，正值发逆披猖，接连一片，江淮南北，几无完土。曾国藩励兵选将，推贤让能，百折不回，坚忍不拔。先平皖南，继克安庆，旋复庐州。淮淝以南，大江上下，同时底定。僧格林泌大军得以专力荡平北路，无南顾之虞。曾国荃、李鸿章、左宗棠等，因而分道并进，肃清江浙，克复金陵，殄除巨憝。是以论者，佥谓克复安庆一役，不特为平定金陵之基，亦实为南北廓清一大关键。安庆克复后，曾国藩督军驻扎，整吏治，抚疮痍，培元气。训属缭若师弟，视百姓如家人，生聚教养，百废具举。闾阎庆衽席之安，父老忘乱离之苦，如是者又数年。迨至同治五六年间，奴才带兵剿捻，曾国藩驻军徐州。每有书问皖事，犹谆谆以安民、察吏为要务，至今皖中一切措施，遵其规画。皖民之安堵，实皆曾国藩所留贻。故一闻督臣出缺之信，士民奔走，妇孺感泣，争赴奴才衙门，恳请奏建专祠，以崇报飨。同声吁恳，实出爱戴之诚。

伏思督臣中兴战绩，列在简册，固可媲美古人，即以遗爱而言，则自昔疆臣汤斌、于成龙而后，亦未有若此感人之深者。在朝廷褒功之厚，固已广被无遗，而在皖民尸祝之诚，又未敢壅于上达。可否仰恳天恩，俯准于安庆省城建立专祠，以顺舆情，而彰忠荩，出自鸿慈！至该督臣立功省分甚多，可否一并建祠之处，恭候圣裁，奴才未敢再为渎请！所有督臣劳勋卓著，据情吁请各缘由，谨恭折具陈，伏乞皇太后、皇上圣鉴训示。谨奏。

湖广总督请建祠疏

头品顶戴湖广总督臣李瀚章跪奏：

为故大学士功德在民，请于湖北省城建立专祠，并补陈贤劳实迹，仰祈圣鉴事。

窃臣恭读，本年二月十二日上谕：大学士、两江总督曾国藩，学问纯粹，器识宏深，秉性忠诚，持躬清正，着追赠太傅，照大学士例，赐恤赏银三千两治丧，赐祭一坛，加恩予谥文正，入祀京师昭忠祠、贤良祠，并于湖南原籍、江宁省城建立专祠，其生平政迹事实宣付史馆等因。钦此。

仰见圣主笃念忠良之至意，无任钦感！又准署两江督臣何璟咨送折稿到臣所，陈曾国藩劳迹，并其立身行政诸大端，均甚切当。其叙咸丰十年以后军事，亦极详明。惟自咸丰初年创立水陆二军，率以东征，及历年在鄂、在江艰危拮据情形，尚有未尽。盖何璟与曾国藩共事在咸丰十年以后，闻见有所未详，其势然也。臣于咸丰三年署善化县任内，经曾国藩檄调，从军前后近十年，知之较悉。钦奉谕旨，将其政迹事实宣付史馆，则采择不厌周详，谨再为我皇上补陈之。

咸丰二年，曾国藩典试江西。行入江境，闻讣丁母忧回籍。时长沙解围未久，武汉继失，土匪蜂起，兵勇陆续过境，强据民船，所在劫掠。曾国藩奉旨帮办团防查匪事宜。因时局艰难，义不容己，而夺情视事，又非其所安，比经奏明，将来无论建立何项功绩，均不敢仰邀议叙。及抵长沙，立拿据船游勇，枭示河干。颁发乡团族团执照。凡从贼勾贼各匪，责成团总户族捆送。前后擒斩数百人。自后贼屡犯湘各属，匪徒无敢应者，皆其先机能断之效也。由是延访人才，拔罗泽南、王錱、李续宾、张运兰等使练陆勇；拔彭玉麟、杨岳斌、黄翼升、鲍超等使练水勇。又以绿营废弛，奏参长沙协副将清德，特保游击塔齐布。且云：塔齐布将来如打仗不力，臣甘与同罪。塔齐布等均感激思奋，力战成名。皆其知人善任之效也。

咸丰三年，贼围江西。曾国藩命罗泽南等赴援解围，后函商江忠源奏请创立水师，为三省会剿议。是年冬，亲赴衡州，督造战船。经费无出，惟以忠义激励人心，劝捐济用。四年二月，统率水陆兵勇六千人，行抵长沙，贼已由岳州窜陷湘阴、宁乡，曾国藩派营击退，追剿至岳州。会王錱挫于蒲圻，岳州再失。贼仍由宁乡窜陷湘潭。其时长沙西、南、北三面数十里外，贼踪遍野，省城危急。曾国藩令塔齐布率陆勇，彭玉麟、杨岳斌率水师，上剿湘潭。而亲率水师二营、陆勇一营下剿靖港。四月初二日，靖港战败，曾国藩自咎调度无方，投水三次。幕客亲兵，力救乃免。四月初五日，湘潭克复，尽焚贼舟。乃自劾靖港之失，疏请治罪，不以湘潭同时大捷，稍自宽饰也。

七月，整军东下，克复岳州。广东总兵陈辉龙水师败于城陵矶，褚汝航等死之。曾国藩坚持不动。闰七月，塔齐布、罗泽南击败陆贼，转战而前。八月二十三日，遂克武昌。十月十三日，大破田家镇，战绩均详奏牍。十二月，水师破湖口贼卡，冲入鄱阳湖，尽焚贼艘，而老营之扎九江对岸者，被贼用小舟袭焚，事机危急。曾国藩慨然曰：大臣不可辱！复欲投水。幕客亲兵强掖渡江，夜入罗泽南军中。五年正月，入江西重整水陆各军。贼北岸上窜，武汉再陷。方其在江西也，以客军当败挫之余，呼应不灵，动多触忤，曾有三难之奏。然一闻贼陷弋阳、广信，即命罗泽南等力战复之。七月，攻克义宁，又分攻湖口，会塔齐布卒于九江，鄂事日棘。复令罗泽南等赴援，与胡林翼会攻武昌，以全大局。

是年冬，逆首石达开自崇通陷瑞临，另股贼自广东来会。江西八府五十余州县，皆沦于贼，湖南文报不通。乃分九江之军以援吉安，而自率舟师回驻省河，官民倚以为固。六年春，吉安失守，周凤山失利樟树镇，其分攻抚建者，皆不能下。时饷源罄竭，枵腹转战，军无怨言，皆曾国藩忠诚所感也。是年七月，胡林翼派曾国华、刘腾鸿等援江西，进攻瑞州。骆秉章派刘长佑等进攻袁州，派曾国荃进攻吉安，湖南之路始通。会抚州陆营失利，乃令移驻贵溪，以保浙东一线之饷路。

七年三月，曾国藩丁父忧回籍。八年夏，复奉命统军援浙。其时瑞临、抚建，皆经湘军克复。八月，曾国荃克吉安。曾国藩拟由建昌入浙。九年，移驻抚州，攻克景德镇，旋奉入川之命，中途经官文、胡林翼奏请，改而援皖，驻宿松，克太湖，战绩均详奏牍。至十年四月，补授江督兼充钦差大臣以后事迹，何璟所陈甚详。臣亦由赣南道奏调广东筹饷矣。

窃维曾国藩识力之坚毅，志虑之忠纯，持躬之谨慎，久在圣鉴之中，岂待微臣陈述？惟前后艰危拮据情形，有非奏报所能详者，似不妨合两折以备史馆之采择也。臣闻曾国藩初入翰林，即与故大学士倭仁、太常寺卿唐鉴、徽宁道何桂珍讲明程朱之学，克己省身，得力有自。遭值时艰，毅然以天下自任，忘身忘家，置死生、祸福、得丧、穷通于度外。其大端则在以人事君，晋接士类，能决其人之贤否，推诚布公，不假权术，故人皆乐为之用。其过人之识力，在能坚持定见，不为浮议所摇。进攻安庆、江宁，则建三路进兵之议；剿办捻匪，则建四面蹙贼之议，其后成功，不外乎此。

所创水师，尤能制贼死命。盖贼自湖南窜踞金陵，尽掠沿江船支，乘风日踔数百里，飘忽无常。濒江各郡县一日数惊。自曾国藩水师东下，扼驻一处，即能保全一处。当武汉再陷时，胡林翼以孤军困守城下，而贼船不敢上越金口一步。汉镇贸易均移至新堤。筹办盐厘捐输，藉济军饷。胡林翼屡次奏称，曾国藩创立水师，其功甚大！盖身在事中，故能言之深切。其后曾国藩遣罗泽南驰援武昌，惟时江西四面皆贼，旦夕不能自保，只以通筹天下大势，非力争上游，则金陵无可规复之理。是以自留江西，支持危局，而特遣劲旅进攻武昌。此其深识远略，公尔忘私，尤有古人所不能及者。

是曾国藩底定东南之功，尤以经营武昌为一大关键。查罗泽南、李续宾、胡林翼、官文均经奉旨于湖北建立专祠，现在鄂中士民，闻曾国藩溘逝，莫不咨嗟感慕，吁请建祠以崇报享。相应请旨敕建曾国藩专祠于湖北省城，以顺舆情，而彰忠荩。所有请建专祠、并补陈贤劳实迹以备史馆采择各缘由，谨会同湖北抚臣郭伯荫恭折具陈，伏乞皇太后、皇上圣鉴训示。谨奏。

江西巡抚请建祠疏

头品顶戴江西巡抚臣刘坤一跪奏：

为绅民呈请建立已故督臣专祠，恭折仰祈圣鉴事。

窃臣接据在籍三品京堂、衔翰林院修撰刘绎等呈称，江西用兵十数年，几与军务相为始终。原任大学士、两江总督臣曾国藩之保卫江西，亦相为始终。

咸丰三年，贼围江西省城，守兵已嫌单薄，而上游泰和县土匪乘机起事，暗与发逆勾通，势殊岌岌。幸得曾国藩由湖南派罗泽南等各营来援，扑灭泰和之匪，省城发逆势孤，随亦解围而遁。四年，曾国藩克复武昌，遂率得胜之师，顺流而下，分攻九江、湖口。各军失利，身濒于危。五年，以次进驻南康、南昌，分遣诸将，规复广信、弋阳、义宁等处，人心倚以为固。会逆酋石达开、赖裕新、胡以晃等大股窜入江西，复有另股自广东来合。而曾国藩得力之将罗泽南等又先派援湖北。贼众我寡，致江西八府五十余州县行后沦陷。维时饷源已竭，士气不扬。曾国藩内则筹给饥军，以支危局；外则乞师邻省，以遏狂氛。其拮据之状，坚忍之操，士民共见共闻，至今念之，莫不流涕。

六年，湖南、湖北各派楚师，分道入援。其瑞州一路，则其胞弟曾国华也；吉安一路，则其胞弟曾国荃也。此外诸将，如刘长佑等，皆曾国藩素所识拔之人。曾国藩师以援师大集，会同抚臣，左提右挈，指授机宜，并派李元度等驻扎贵溪，以通浙东饷道。由是诸军饱腾用命，所向有功。六、七、八三年之中，遂收全省肃清之效。

九年，曾国藩提师援浙，犹先分兵攻克浮梁县、景德镇地方。迨后攻安庆，下金陵，每闻江西风鹤之惊，辄即派兵驰回援剿。同治三年，逆酋李世贤、陈炳文、汪海洋等，率众数十万，由浙窜入江西、苏、常，余氛亦踵而至抚建等府，遍地皆有贼踪。人情汹汹，惧蹈咸丰五年覆辙。时曾国藩驻师皖境，飞调鲍超全军赴援，羽檄频催，急于星火。鲍超兼程而进，遂大战于浒湾，跳荡已逾三时，擒斩实以万计，该逆土崩瓦解，随即遁往广东。安危利钝之几，间不容发。

四年，发逆荡平，亦深资霆军越剿穷追之力，江境得以解严。曾国藩之有功于江西如此。至于接引士类，识拔人才，裁减丁漕，抚恤黎庶，一切善政，不可殚述。夫盛典饰终，朝廷已极优渥，而感恩戴德，與情愿奉馨香。公恳奏请于江西省城建立专祠，俾士民得申报享之忱等情前来。臣查立功江省各员，如前安徽巡抚江忠源、前江西巡抚张芾等八人均经奉旨于省城分建专祠。今督臣曾国藩历年保卫江西，厥功尤伟，士民追慕不忘。可否仰恳天恩，俯如该绅等所请，准于江西省城建立专祠，以慰舆情，而彰忠荩。理合恭折具奏。伏乞皇太后、皇上圣鉴训示。谨奏。

军机大臣奉旨着照所请，该部知道。钦此。

直隶总督请建祠天津疏

太子太保大学士直隶总督一等伯臣李鸿章跪奏：

为津郡绅民吁恳建立已故督臣曾国藩专祠，恭折仰祈圣鉴事。

窃据天津道丁寿昌、天津府知府马绳武等详称，原任大学士、两江总督臣曾国藩，久任东南，勋劳懋著。同治八年，调任直隶。正岁歉匪扰之后，地方凋敝。下车伊始，即以治河、练兵、饬吏三大端为务，次第举行，民赖以安。天津为诸河下梢，海疆要地，利益尤多。办理中外交涉事件，顾全大局，至今咸鉴其苦衷。他如清讼狱，减徭役，劝农桑，严锅夥之刑，祛盐务之弊，凡有裨于国计民生，无不尽心经营，实力兴办，委属有功于民。

据绅士沈兆沄等联名吁恳于津郡择地建立专祠，以资报飨。由该道府转详请奏，声明所需经费，另行集捐等情前来。臣查曾国藩前于两江总督任内，因病出缺，叠荷恩施，至优极渥。并准立功省分一体建祠，仰见圣主眷念荩臣，有加无已，钦感同深！其在直隶几及两年，政绩实多可传。今津郡绅民追念旧德，吁恳祠祀，出于至诚。相应仰恳天恩，俯赐照准，以顺舆情。理合恭折具陈，伏乞皇上圣鉴训示！谨奏。

军机大臣奉旨着照所请，该部知道。钦此。

直隶总督请建祠保定疏

太子太保大学士直隶总督一等伯臣李鸿章跪奏：

为已故督臣遗爱在民，据情奏恳恩准建立专祠崇祀名宦，恭折仰圣祈鉴事。

窃据藩司孙观、臬司范梁、清河道叶伯英会详，据保定府绅士贺锡福等禀称，原任大学士、两江总督曾国藩，自同治七年调任直隶。时值捻氛甫靖，该督臣苦心经理，澄叙官方，礼贤清讼，选将练兵，兴举水利，赈恤灾荒，善政班班，不可殚述。前津郡禀请建祠，业蒙奏准。省城为首善之区，士民爱戴尤深！吁恳捐建专祠，春秋致祭。并据直省绅耆进士王振纲、翰林院庶吉士辛家彦等公呈请，将前督臣曾国藩崇祀省城名宦祠各等情请奏前来。

臣查该故督臣调任畿辅两年，举贤任能，吏治为之清肃。他如治河、练兵，次第筹办，皆有成效。于地方利弊切实讲求，纲纪渐立，废坠具修。其在任时，清理通省讼狱积案数万件。去任后，筹助天河水灾赈银二十万两，尤为人所难能，功德在民，久而弗替。既据合词环请，出于至诚，相应据情，吁恳天恩，准于保定省城由该绅士等捐建前督臣曾国藩专祠，由地方官春秋致祭，并准袝祀省城名宦祠，以顺舆情，而彰忠荩，理合恭折具奏。伏乞皇太后、皇上圣鉴训示。谨奏。

军机大臣奉旨着照所请，该部知道。钦此。

神道碑

皇清诰授光禄大夫、赠太傅、武英殿大学士、两江总督、一等毅勇侯曾文正公神道碑：

圣清受命二百载，有相曰曾公，始以儒业事宜宗皇帝，入翰林，七迁而为礼部侍郎。文宗御极，正色直谏，多大臣之言。咸丰二年，以母优归湘乡，遂起乡兵讨贼。自宣宗时，天下乂安，内外弛备。于是西洋始通中国，海上多事。未几，而广西群盗起，大乱以兴。及此年，放兵东出，攻长沙不克，遂渡洞庭，陷武昌。循江而下，所过摧靡。而是时，天下兵大抵惰窳恇怯，不可复用。诸老将尽死，为吏者不习战阵。公既归，天子诏公治团练长沙，公曰：金革之事，其敢有避。因奏言团练不食于官，缓急不可恃。请就其乡团丁千人，募为勇营，教以兵法，束伍练技，号曰湘军。湘军之名自此始。明年，益募乡人三千，解南昌之围。是时，贼已陷金陵踞之，掠民艘巨万，纵横大江中。于是议创舟师，制船铸炮，选将练卒，教习水战。天子嘉之。湘军水师由此起矣。

四年，成军东讨。初战再失利，未几大捷湘潭。以师不全胜，上疏自劾。已而克岳州，下武昌，大破田家镇，断横江铁锁，乘胜围九江，进规湖口。当是时，湘军威名震天下。会水师陷入彭蠡湖，鄂帅丧师，武昌再失。公曰：武昌据长江上游，必争之地也。急檄湖北按察使胡公林翼，率偏师西援。不克，则悉锐师继之，而自留江西督攻九江。已而悍贼石达开等分道犯江西，破郡县六十余城。公上疏自劾。卒以孤军坚拒死守，贼不得逞。六年，胡公等复武昌。明年，拔九江，军威复振。

公治军，谋定后动，折而不挠，坚如金石，重如山岳。诸将化之，虽离公远出，皆遵守约束不变。自九江未拔，诸军已略定江西郡县矣。公以父忧归，累诏起复视师，不出。既逾小祥，始奉命援浙江。是时，公军为天下劲旅，四方有警，争乞公赴援。南则浙闽，西则蜀，北则淮甸，皆遥恃公军为固，虑旌旗他指。天子亦屡诏公规画全势，视缓急轻重去就之。公曰：谋金陵者，必据上游，法当舍枝叶，图本根。遂建议三道规皖。

咸丰十年，苏浙沦陷，朝廷忧之！以公总制江南，趋诏公东兵，而公卒不弃皖，以失上游。是年，西夷内犯，定和议。十一年，公克安庆。今上同治元年正月元日，授公协办大学士。于是分道出师，大举东下。公弟浙江巡抚国荃以湘军缘大江，薄金陵。今陕甘总督左公宗棠以楚军抵衢州，援浙江。鸿章以淮军出上海，规苏常。水师中江而下，为陆军声援。三年，苏浙以次戡定，而公弟等亦攻拔金陵伪都。自公初出师，至是十有三年，粤贼平，东南大定，论功封“一等毅勇侯”。开国以来，文臣封侯自公始。

公既平定江南、威振方夏，名闻外国。会忠亲王僧格林沁战殁于曹，廷议以公北讨流寇。是时，公所部湘军皆已散归。经画岁余，功绪渐彰。会疾作，有诏还镇江南，中外大事，皆就决之。公所谋议，思虑深远。进规中原，议筑长墙，以制流寇；策西事，议清甘肃而后出关；筹滇黔，议以蜀湘两省为根本。皆初立一议，数年之后，事之成否，卒如其说。而驭夷为尤著云。

初，咸丰三年，金陵始陷，美利坚人尝谒江南帅，愿以夷兵助战。十一年，和议既成，俄罗斯、美利坚皆请以兵来助。公议以为宜嘉其效顺，而缓其师期。及同治元年，英吉利、法兰西又以为请。公又议以为宜申大义以谢之，陈利害以劝之，皆报可。廷议购夷船，公力赞之。比船至，欲用夷将，则议寝其事。其后自募工写夷船之制，近似之，遂议开局制造。自是外洋机器、轮舟、夷炮，中国颇得其要领矣。六年，诏中外大臣，筹和议利害，可许不可许。公议以为其争彼我之虚仪者许之，其夺吾民之生计者勿许也。移直隶总督，天津民有击杀法兰西领事官者，法人讼之朝，天子慰解之。法人固争，有诏备兵以待。公曰：百姓小忿，不足肇边衅。从之，而密议储将练兵，设方略甚备。先是公已积劳成疾，至是疾益剧。会江南阙帅，上念南洋驭夷事任绝重，非公不可！遂命还江南卧治之。至则经营远略益勤。既一年，疾甚。

同治十一年二月戊午，遂薨于位。官至武英殿大学士，享年六十有二。遗疏入，天子震悼，赙赐有加。赠太傅，谥文正公。

讳某字涤生，世为湖南湘乡人。曾祖竟希，祖玉屏，父县学生麟书，三世皆以公贵，封光禄大夫。曾祖妣彭氏，祖妣王氏，妣江氏，皆封一品夫人。夫人衡阳欧阳氏，生男二人。纪泽荫生户部员外郎，袭爵为侯。纪鸿附贡生。孙三人，广钧、广镕、广铨皆幼。公既薨，纪鸿、广钧皆赐举人，广镕赐员外郎，广铨赐主事。女五人皆适士族。

公为学，研究义理，精通训话；为文，效法韩欧，而辅益之以汉赋之气体。其学问宗旨，以礼为归。尝曰：古无所谓经世之学也，学礼而已。于古今圣哲，自文、周、孔、孟，下逮国朝顾炎武、秦蕙田、姚鼐、王念孙诸儒，取三十有二人，图其像而师事之。自文章政事外，大抵皆礼家言。尝谓：圣人者，自天地万物推极之至，一至米盐无不条而理之。又尝慨古礼残阙，无军礼。军礼要自有专篇，细目如戚敬元氏所纪者，若公所定营制、营规，博稽古法，辨等明威，其于军礼庶几近之。至其论议、规画，秩序井井，经纬乎万变，调理乎巨细，其素所蕴蓄然也。丧归湖南，营葬于善化县某乡。

鸿章少从公问学，又相从于军旅，与闻公谋国之大者，乃为文刻其墓道之碑，铭曰：于铄！皇清世载圣武，万夷震叠，匪臣伊主。历载二百，极炽而屯！孰排其纷，厥维宗臣。功与时会，其成则天。惟公之兴，事乃异前。国有旧旅，云屯星罗。公曰窳矣，汰之则那。率我萌隶，敌忾同仇。舍其耰，来事戈矛。厥初孤立，百挫不慑。天日可格，鬼神为泣。持己所学，陶铸群伦。邕培浸灌，为国得人。孰任巨艰，刓印使帅。孰以节死，孰成孰败，决之于微，卒验不爽。朝廷乏人，取之公旁。始诏求贤，江以荐起。继才胡公，胜己十倍。陆军诸将，首塔罗王、二李继之，水则彭杨。皆公所识，拔于风尘。知人之鉴，并世无伦。万众一心，贯虹食昴。终奠九土，殕此狂丑。事已大毕，乃谋于海。益我之长，夺彼所恃。动如雷霆，静守其雌。内图自强，外羁縻之。默运方寸，极九万里。人谓公怯，曰吾过矣。式蛙尝胆，以生以训。大勋宜就，胡弃而陨。道光季世，夷始慁我。内患乘之，燎原观火。彼睨吾旁，雌雄首尾。曰敝可乘，附耳同起。夷啮其外，寇讧其内。不有我公，嘻甚矣惫！维昔相臣，佐治以文，武功之盛，则由圣人。留都开基，三藩定变。新疆外拓，川楚内奠。四夷奔走，唯恐在后。皆秉圣谟，群臣拱手。公起词臣，以安以攘。天子虚己，曰汝予匡。相业之隆，近古无有。开物成务，是谓不朽！退之有言，衡为岳宗。扶舆磅礴，郁积必钟。后千百年，降神尧尧。我铭不，以配崧高。

诰授光禄大夫、太子太保、武英殿大学士、直隶总督、一等肃毅伯兼都尉世职门下士李鸿章顿首拜撰！

墓志铭

皇清诰授光禄大夫、赠太傅、武英殿大学士、两江总督、一等毅勇侯曾文正公墓志铭：

同治十有一年二月，武英殿大学士、两江总督曾公薨于位。天子震悼，加赠太傅，谥文正。命儒臣撰赐祭文墓碑以葬。公子纪泽、纪鸿以铭墓之文属之刘公蓉，未及葬，而刘公薨。捡其遗书，得所为铭辞，而前叙阙焉。又明年，卜葬善化县平塘、伏龙山。葬有日，而夫人欧阳氏薨，遂即其地袝葬于是。嵩焘涕泣，承刘公之意而叙之。

公讳国藩，字伯涵，号涤生，湘乡人。咸丰初，寇发广西一隅之地，所至糜烂。盗踞金陵十四年，尽蹂江浙两省地，披而有之。公以侍郎奉母丧归，起乡里讨贼。奋其占毕之儒，耰之民，荡长江，万里蹙贼踣之，天下复睹乂安，民用苏息。已而合肥李公平捻逆于鬲津，湘阴左公殄回乱于关陇，皆用公荐擢。席其遗规，遂蒇成功。于时江以南构乱尤深。公再督两江，嘘枯翦岁，煦濡群萌，孤嫠有养，儒宿有归，渐摩渟涵纳之太和。故公功在天下，而江南之于公，若引之以为己私。

公始为翰林，穷极程朱性道之蕴，博考名物，熟精礼典。以为圣人经世宰物，纲维万事无他，礼而已矣。浇风可使之醇，敝俗可使之兴，而其精微具存于古圣贤之文章。故其为学，因文以证道。常言载道者身也，也致远者文。天地民物之大，典章制度之繁，惟文能达而传之。俛焉，日有孳孳以求信于心，而当于古。其平居抗心希古，以美教化育人才为己任。而尤以知人名天下，一见能辨其才之高下，与其人贤否。满洲塔齐布公，新宁江公忠源，衡阳彭公玉麟，善化杨公岳斌，或从末弁及诸生奖拔为名臣。其于左公宗棠，趣尚不同，而奇左公智术，以公义相取，左公亦以显名天下。片长薄技，受公一顾，争自琢磨砥砺，敦尚名节。在军必立事功，在官为循吏。曰：吾不忍负曾公！而公敛退虚抑，勤求己过，日夜忧危，如不克胜。自初仕及当天下重任，始终一节，未尝有所宽假。及其临大敌，定大难，从容审顾，徐厝之安，一无疑惧。此公道德勋名被于天下，施之万世，而其意量之闳深，终莫得而罄其用，而窥其藏也。

公以戊戌科进士改翰林院庶吉士。又明年，授检讨。五转至礼部侍郎。文宗即位，诏求直言。公疏陈本原至计。天下惊叹，以为唐宋名臣所不及。典试江西，未至，丁母忧。会广西贼围长沙，奉命帮办湖南团练，治军长沙，又治水师衡州。武昌再陷，命公督师东征，再克之。转战江西，丁父忧，归。上初即位，授大学士，总督两江，节制四省。而公弟太子少保、威毅伯国荃以一军特起，克复金陵。天子嘉劳，赐公一等毅勇侯，晋太子太保。旋调直隶总督，复调两江。

公生于嘉庆十六年辛未岁十月十一日，薨于同治十一年壬申岁二月初四日，年六十有二。曾祖竟希，祖玉屏，父麟书，自公祖若父皆名德耆寿。及见公为侍郎，受封光禄大夫，天下荣之。配欧阳夫人，衡阳县贡生凝祉之女。勤俭有礼法，恩周于人，行饬于家。自文正公在军，夫人常蔬食，夜疏告天，乞早纾生民之祸，助成大功，慰天子忧劳。以同治十有三年八月十三日薨，年五十有九。子纪泽户部员外郎，袭封一等毅勇侯，纪鸿赏给举人。女五人，一适袁氏江苏松江府知府芳瑛之子秉桢；一适陈氏，安徽池州府知府源兖之子远济；一适罗氏，浙江宁绍台道、追赠巡抚、忠节公子兆升、一适员外郎郭刚基，嵩焘之冢子也；一适聂氏，广东候补道尔康之子缉规。孙四人，广钧举人，广镕六部员外郎，广铨六部主事，年皆幼。朝廷推恩，赏官有差。广銮公薨后生。

公器量恢闳，望而知其伟人。生平趋舍是非，求信诸心，不与人为去就。而精鉴微识，一言一事，研核无遗。尤务规其大而见其远。始出治军讨贼，以东南大势在江险，不宜尽弛与贼，力请以水师自效。及为钦差大臣，建三路进攻，以规江浙两省之议。讨捻逆河南，建合四省之力蹙贼一隅之议。皆策之始受事之日，其后成功一如公言。在军戈铤楼橹，短长尺度，躬自省量，无或苟者。荣辱得失，无关其心。而未尝一念不周乎，天下一事不尽乎。民隐传曰“为仁由己”，公无愧焉！公学行功业具见《国史本传》及合肥李公所撰《神道碑》，不复论著。其生平志节，关系天下之大者，藏于公之墓，而系以刘公之铭。其辞曰：

国有治乱，任贤者昌。惟圣御世，与时弛张。道光末造，亢极而僵。吏惰民偷，卒嬉于伍。姎徒乘之，揭竿起舞。天祚圣清，笃生元辅。重奠八荒，为国肱股。始公通籍，翱翔掖垣。显皇初政，抗疏陈言，謇谔之风，帝心所简。起公衰麻，戎符往绾。时寇方张，百城溃乱。羹沸于鼎，当者糜烂。公倡义旅，豪杰景从。虎飞龙啸，吐气如虹。锐师东讨，靡坚不攻。大江南北，扼塞四通。利钝无常，或伤众毁。孤忠吁天，义泣神鬼。亦或左次，敛兵祁门。豺狐夜嗥，星日昼昏。百忧所丛，不震不悚。一柱屹然，华岳之重。卒夷大难，奋绩鹰扬。殪渠扫穴，寸碟枭狼。以义擎天，浴日于海。荡涤垢污，河山无改。帝劳相臣，建侯剖符。畀蕃畿辅，再镇三吴，民讴于野，弦歌载途。公心廓然，与物无竞。敛聚群谋，虚已以听。虑周六合，不耀其明。渊衷自惕，妇竖归诚。群彦煌煌，洪纤高下。大匠陶镕，归诸一冶。何材不植，何功不庸。片长思奋，大受以隆。公不自贤，厥心愈下。被宠若惊，闻过则谢。退偃一室，仰思古人。尚友千载，遥契以神。发为文字，怪伟纵横。雷霆砰击，金石锵鸣。蹴踏百家，孤怀自赏。跨宋轶唐，近古无两。德溢于位，功不偿年。载其忠荩，往即重泉。谁与主者？岂曰非天。北斗帝乡，公魂攸寄。陵圮谷湮，其诚不替。伐石勒铭，敢告万世。

诰授光禄大夫、赐进士出身、二品顶戴、前署理广东巡抚加七级湘阴郭嵩焘撰文。

诰授资政大夫、前陕西巡抚湘乡刘蓉制铭。

诰授光禄大夫、太子少保、前湖北巡抚一等威毅伯乡曾国荃书丹。

诰授光禄大夫、赐进士出身、太子太保、武英殿大学士、直隶总督、一等肃毅伯合肥李鸿章篆盖。

曾文正公年谱

门人合肥李翰章审订遵义黎庶昌编辑

曾文正公年谱卷一

公讳国藩，字伯涵，号涤生，湖南湘乡人。

曾氏祖籍衡阳，国初有孟学公者，始迁湘乡荷塘都之大界里，再传至元吉公，族姓渐多，资产渐殖，遂为湘乡人。元吉公之仲子曰辅臣公者，公之高祖也。

曾祖讳竟希，诰赠光禄大夫；妣彭氏，诰赠一品夫人。

祖讳玉屏，字星冈，诰封中宪大夫，累赠光禄大夫；妣王氏，诰封恭人，累赠一品夫人。

考讳麟书，字竹亭，湘乡县学生员，诰封中宪大夫，累封光禄大夫；妣江氏，诰封恭人，累封一品夫人。

仲父讳鼎尊，早卒。

叔父讳骥云，字高轩，以公官封光禄大夫。

星冈公以嘉庆戊辰年迁居白杨坪。公兄弟五人，女兄弟四人，公则竹亭公之长子也。

「辛未」嘉庆十有六年，公生

公生十月十一日亥时。时竟希公在堂，寿几七十矣。是夜梦有巨蟒盘旋空中，旋绕于宅之左右，已而入室庭，蹲踞良久。公惊而寤，闻曾孙生，适如梦时，大喜曰：“是家之祥。曾氏门闾行将大矣！”宅后旧有古树为藤所缠，树已槁而藤日益大且茂，矫若虬龙，枝叶苍翠，垂荫一亩，亦世所罕见者。

「壬申」嘉庆十七年，公二岁

竟希公孝友敦笃，为乡里所敬。年七十见曾孙，极欣爱之。

「癸酉」嘉庆十八年，公三岁

公幼小时状貌端重，自初生至三岁，庭户不闻啼泣声。母江太夫人勤操作，不恒顾复。每日依祖母王太夫人纺车之侧，花开鸟语，注耳流眄，状若有所会悟。王太夫人尤奇之。

「甲戌」嘉庆十九年，公四岁

六月，妹国蕙生。

「乙亥」嘉庆二十年，公五岁

冬十月，受学于庭，诵读颖悟，竟希公益钟爱之。

「丙子」嘉庆二十一年，公六岁

公在家塾，以陈雁门先生为公问字师。

十月，竟希公薨，寿七十有四。葬西山，公哭泣甚哀，执丧若成人。

「丁丑」嘉庆二十二年，公七岁

竹亭公粹然儒者，屡应童子试未售，绩学不怠。名其塾曰利见斋，课徒十余人，训诱专勤。公禀学于庭训者凡八年。

「戊寅」嘉庆二十三年，公八岁

八月，妹国芝生。

「己卯」嘉庆二十四年，公九岁

是年读五经毕，始为时文帖括之学。

「庚辰」嘉庆二十五年，公十岁

五月，公弟国潢生，竹亭公笑谓曰：“汝今有弟矣！”命作时文一道，题曰：《兄弟怡怡》，公文成，竹亭公喜甚，曰：“文中有至性语，必能以孝友承其家矣！”

「辛巳」道光元年，公十一岁

「壬午」道光二年，公十二岁

五月，公弟国华生。

「癸未」道光三年，公十三岁

「甲申」道光四年，公十四岁

衡阳廪生欧阳沧溟先生凝祉，与竹亭公友善，常来家塾。见公所为试艺，亟赏之。竹亭公请试以题，先生以《共登青云梯》命为试律。诗成，先生览而称善曰：“是固金华殿中人语也！”因以女许字焉。

是岁，始从竹亭公至长沙省城，应童子试。

八月，公弟国荃生。

「乙酉」道光五年，公十五岁

竹亭公设馆同族家塾，曰锡麒斋，公从受读《周礼仪礼》，成诵，兼及《史记》、《文选》。

「丙戌」道光六年，公十六岁

应长沙府试，取前列第七名。

「丁亥」道光七年，公十七岁

「戊子」道光八年，公十八岁

九月，公弟国葆生。

「己丑」道光九年，公十九岁

竹亭公设馆石鱼之百鲁庵，公从。

「庚寅」道光十年，公二十岁

九月，公季妹生。

肄业于衡阳唐氏家塾，从事汪觉庵先生。公姊国兰出阁，适王氏，婿名鹏远。

「辛卯」道光十一年，公二十一岁

公自衡阳还家塾，冬月肄业本邑涟滨书院，山长刘元堂先生，名象履，见公诗文，叹赏不置，以为大器。

「壬辰」道光十二年，公二十二岁

竹亭公以府试案首入湘乡县学。公从应试，备取，以佾生注册。试罢，还居家塾利见斋。

「癸巳」道光十三年，公二十三岁

本年科试，入县学，时公名子城，提督学政为岳公镇南，竹亭公年四十有三，应童试十七次始补生员，积苦力学，授徒家塾者二十年。至是深喜公之继起而早获售也。

十二月，欧阳夫人来归。

「甲午」道光十四年，公二十四岁

肄业岳麓书院，山长为欧阳坦斋先生。公以能诗文，名嗓甚，试辄第一。是科领乡荐，中式第三十六名举人，本科乡试四书首题：《疑思问，忿思难，见得思义》。次题：《武王缵太王，王季，文王之绪》。三题：《智譬则巧也，圣譬则力也，由射于百步之外也》。诗题：《赋得&amp;lt;翦得秋光入卷来&amp;gt;》。座主为徐公云瑞，许公乃安，房考官为张公启庚。

十一月入都，是岁始见刘公蓉于朱氏学舍，与语大悦，因为留信宿乃别。

「乙未」道光十五年，公二十五岁

公寓长沙郡馆，会试不售，留京师读书，研穷经史，尤好昌黎韩氏之文，慨然思蹑而从之。治古文词自此始。

「丙申」道光十六年，公二十六岁

会试再报罢，出都为江南之游。同邑易公作梅官睢宁知县，因过访之。由清江、扬州、金陵溯江而归。公久寓京师，窘甚，从易公贷百金，过金陵尽以购书，不足则质衣裘以益之。比归里陈所购廿三史。竹亭公问所自来，且喜且诫之曰：“尔借钱买书，吾不惜为汝弥缝，但能悉心读之，斯不负耳！”公闻而悚息，由是侵晨起读，中夜而休，泛览百家，足不出庭户者几一年。

「丁酉」道光十七年，公二十七岁

公闻浏阳文庙用古乐，诣浏阳县与其邑举人贺以南等谘考声音律吕之源流，留两月乃归。过长沙，适刘公蓉与湘阴郭公嵩焘均在省城应试，相见欢甚，纵谈今古，昕夕无间，留月余始各别去。

公妹国蕙出阁，适王氏，婿名待聘。

十月，公生子，命名桢第。

十二月，公谋入都会试，无以为资，称贷于族戚家，携钱三十二缗以行，抵都中余三缗耳。时公车寒苦者，无以逾公矣。

「戊戌」道光十八年，公二十八岁

正月，入都门，寓内城西登墀堂。

本科会试，钦派大总裁大学士穆彰阿公及朱公士彦、吴公文镕、廖公鸿荃。钦命四书首题：《言必信，行必果》。次题：《万物并育而不相害，道并行而不相悖》。三题：《颂其诗，读其书，不知其人可乎？是以论其世也，是尚友也》。诗题：《赋得&amp;lt;泉细寒声生夜壑&amp;gt;》。公中式第三十八名进士。房考官季公芝昌。同乡中式者五人，宁乡梅公钟澍、茶陵陈公源衮，尤公至好。

四月，正大光明殿复试一等，殿试三甲第四十二名，赐同进士出身。朝考一等第三名，进呈宣宗，拔置第二名。

五月初二日引见，改翰林院庶吉士。

公少时器宇卓萦，不随流俗，既入词垣，遂毅然有效法前贤，澄清天下之志。读书自为课程，编摩记注，分为五门：曰“茶余偶谈”、曰“过隙影”、曰“馈贫粮”、曰“诗文钞”、曰“诗文草”。时有论述，不以示人。读书务内自毖，亦性然也。中式后，更名国藩。

八月，请假出都，与凌公玉垣、郭公嵩焘偕行。道出襄樊，舟次安陆，遇大风，邻舟数十鲜有完者，公舟独无恙。

十二月抵家。

曾氏自占籍衡阳以来，无以科名显者，星冈公始督课子姓受学，宾礼文士。公遂以是年成进士，入翰林。星冈公年六十，健在。后公官至学士，堂上犹重庆。至侍郎，星冈公犹及见之。京朝官无及其盛者。公之以翰林归也，亲友踵门而贺，竹亭公治酒款客。比酒罢，星冈公语竹亭公曰：“吾家以农为业，虽富贵，毋失其旧。彼为翰林，事业方长，吾家中食用无使关问，以累其心。”自是以后，公官京师十余年，未尝知有家累也。

「己亥」道光十九年，公二十九岁

正月，乡里天行痘症大作，公季妹及子桢第皆染痘殇。季妹年十岁，桢第生甫十五月也。

四月，公至衡阳。

五月至耒阳县，谒杜工部祠堂，遂至永兴。有曾纪诗者，执贽愿从事，公为书勖之以学。

六月，还至耒阳。舟行出昭阳河，至清泉县之泉溪市，还寓石鼓书院，数日乃抵家。议修谱牒，清查源流。

八月，公由邵阳至武冈州，还至新化及安化县之蓝田市。

十月，抵家。

公妹国芝出阁，适朱氏，婿名咏春。

公弟国华出继叔父高轩公为后。

十一月初二日，子纪泽生。是日启行北上，竹亭公、高轩公送之长沙。

十二月，由汉口行。次罗山县，遇大雪，遂留度岁。

是岁始为日记，逐日记注所行之事及所读之书，名曰“过隙影”。

公会式座师朱文定公士彦卒于位。

「庚子」道光二十年，公三十岁

正月，由罗山启行至周家口，换车入都。寓宣武门外南横街千佛庵，与同年陈公源衮、梅公踵澍联课为诗赋。

四月，移寓淀园挂甲屯，十七日，散馆。钦命题《正大光明殿贼》。以执两用中怀永图为韵，诗题：《赋得&amp;lt;人情以为田&amp;gt;》。取列二等第十九名。引见授职检讨。是科散馆，改部属者二人，改知县者三人，余皆留馆。

六月，移寓果子巷万顺客店，病热危剧，几不救。同寓湘潭欧阳小岑先生兆熊，经理护持，六安吴公廷栋为之诊治。八月初病渐减，始能食粥。九月乃大愈。钦派顺天乡试磨勘官。

十月，移寓达子营之关侯庙，与同年编修钱振伦同寓。

十二月，移寓棉花六条胡同路北。竹亭公入都，公夫人欧阳氏、公弟国荃，子纪泽从入都。

「辛丑」道光二十一年，公三十一岁

正月元日，入大内，随班朝贺。嗣是岁以为常。

初十日，偕同乡京官至淀园递折谢恩，为湖南岳、常、澧各处被水缓征，借给籽种。

去岁大西洋英吉利国兵陷定海，宣宗命大学士琦善往广东查办。是月报英吉利攻破沙角炮台，直逼虎门。上通谕中外，授奕山为靖逆将军，隆文、杨芳为参赞大臣，琦善革职。

闰三月，竹亭公出都还湘。

五月，梅公钟澍在都病故。公为经理其丧，委曲周至。

六月，管理长沙府会馆事。

益阳胡公达源卒，公作诔词挽之。

七月，皇上御门侍班。

善化唐公鉴由江宁藩司入官太常寺卿，公从讲求为学之方。时方详览前史，求经世之学，兼治诗古文词，分门记录。唐公专以义理之学相勖，公遂以朱子之书，为日课，始肆力于宋学矣。

八月，移寓绳匠胡同北头路东。

十月，充国史馆协修官。

二十八日，偕同乡京官递折谢恩，为岳州水灾蠲免钱粮。

公寓书善化贺公长岭，自陈其所学所志。

十一月十五日，公长女生，后适湘潭袁氏，婿名秉桢。公弟国荃肄业京寓，公为之讲课。

「壬寅」道光二十二年，公三十二岁

公益致力程朱之学，同时蒙古倭仁公、六安吴公廷栋、昆明何公桂珍、窦公垿、仁和邵公懿辰及陈公源衮等，往复讨论，以实学相砥砺。其为日记，力求改过，多痛自刻责之言。每日必有记录，是为日课。每月中作诗、古文若干篇，是为月课。凡课程十有二条：一曰主敬，二曰静坐，三曰早起，四曰读书不二，五曰读史，六曰谨言，七曰养气，八曰保身，九曰日知所亡，十曰月无忘所能，十一曰作字，十二曰夜不出门。

是春，英吉利洋船驶入镇江，沿江诸城多不守，和议成后，乃退出海口。

七月，公弟国荃出都。公送之都门外芦沟桥，以诗为别。有句云：“辰君平正午君奇，屈指老沅真白眉。”公弟国潢生庚辰岁，国华生壬午岁，国荃字沅甫也。

「癸卯」道光二十三年，公三十三岁

三月初十日，上御正大光明殿考试翰詹。钦命题：《如石投水赋》，以陈善闭邪谓之敬为韵。《烹阿封即墨论》，诗题《赋得&amp;lt;半窗残月有莺啼&amp;gt;》。钦定一等五人：万青黎、殷寿彭、张芾、萧良城、罗惇衍。公列二等第一名，十四日引见，奉旨以翰林院侍讲升用。

五月，考试差。

六月，钦命公充四川正考官，以赵楫副之。

七月，公第二女生。

公出都，行至保定府，病暑不能食，扶病而行。

闰七月，行至西安，李公星沅时为陕西巡抚，延之署中，治医药，数日病渐愈，即启行入蜀。

八月初四日，抵成都，接准吏部咨文，已于七月十五日补授翰林院侍讲之缺。具呈四川总督宝兴公代奏谢恩折。是科四川乡试首题：《不知言，无以知人也》，次题《体群臣也，子庶民也》，三题《人有不为也，而后可以有为》。诗题赋得《万点蜀山尖》。揭晓，得士宋文观等六十二名，副榜十二名，如例。

九月二十一日，由成都回节。

十一月二十日，抵都门复命，充文渊阁校理。

公居京师四年矣，宦况清苦，力行节俭，而遇穷困，及有疾病死亡者，资助必丰。四川差竣，得俸千金寄家，为馈遗族姻之用。

「甲辰」道光二十四年，公三十四岁

正月，陈公源衮之妻易安人病卒于京寓，其子远济生甫一月，公携之宅中，雇乳妪字养之，以次女许字之。

二月，侍班于文渊阁，赞经筵大典。

三月二十四日，移寓前门内碾儿胡同西头路北。

四月，考试差。

五月初十日，奉上谕：“翰林院自侍读以下，詹事府自洗马以下，每日召见二员。”公于二十日召见勤政殿，派充翰林院教习庶吉士。

八月，新宁江公忠源以公车留京师，因郭公嵩焘求见公。江公素以任侠自喜，不事绳检。公与语市井琐屑事，酣笑移时。江公出，公目送之，回顾嵩焘曰：“京师求如此人才不可得！”既而曰：“是人必立功名于天下，然当以节义死。”时承平日久，闻者或骇之。江公自是遂师事公。

二十八日，公第三女生，后适罗氏忠节公泽南之子，名兆升。

九月，分校庶常馆。

十二月初七日，上御门，转补翰林院侍读。

公作字初学颜、柳帖，在词垣兼临褚帖。于诗则五、七古学杜、韩，近体专学杜，而于苏、黄之古诗，温、李之近体，亦最为致力。还书家中，训勉兄弟以立志有恒为本，作《五箴》以自警：一曰立志，二曰居敬，三曰主静，四曰谨言，五曰有恒。

公子纪泽是岁入家塾，塾师为长沙冯树棠先生卓怀。

「乙巳」道光二十五年，公三十五岁

三月，钦派会试同考官。签分第十八房，荐卷六十四本，中式周士炳等十有九人。是科湖南中式八人，皆长沙府籍。贵州中式之黄辅相与侄彭年二人，原籍醴陵。而状元为萧锦忠，朝元为孙鼎臣。去秋乡试南元为周寿昌，亦于是科入翰林。公时管理长沙郡馆事，题名之日，公为联语云：“同科十进士，庆榜三名元。”盖佳话也。

五月初二日，上御门，公升授詹事府右春坊右庶子。次日具折谢恩，召见于勤政殿。

六月，转补左庶子。夏间癣疾发，至秋微愈。自是以往，癣疾恒作，以至老年，未得全瘳也。

九月，公弟国潢、国华入都。

二十四日，上御门，升授翰林院侍讲学士。次日具折谢恩，召见。宣宗时，每岁举行御门之典至四五次，京朝官缺，多以其日简放，示爵人于朝，与众共之之意。

合肥李公鸿章，本年家子也。中甲辰科举人，是年入都会试，受业公门。公大器重之。

十月初十日，皇太后万寿。十五日颁恩诏于太和殿，公祖父母、父母以公官皆封中宪大夫、恭人。

十一月，唐公鉴乞假回湖南。公为校刻其所著《学案小识》一书。

十二月十二日，补日讲起居注官。

二十二日，充文渊阁直阁事。

公名位渐显，而堂上重庆，门祚鼎盛。公每以盈满为戒，自名其书舍曰“求阙斋”。其说云：“求阙于他事而，求全于堂上也。”同乡京官及公车在都门者，遇疾患穷窘之事，恒有求于公。公尝谓：“银钱则量力资助，办事则竭力经营。”人莫不称厚焉。

「丙午」道光二十六年，公三十六岁

公与弟国潢、国华相砥砺于学，有如师友。为国华纳资入监，应顺天乡试。

五月，考试差。

九月十八日，公第四女生，后适湘阴郭氏郭公嵩焘之子，名刚基。

夏秋之交，公病肺热，僦居城南报国寺，闭门静坐。携金坛段氏所注《说文解字》一书，以供披览。汉阳刘公传莹，精考据之学，好为深沉之思，与公尤莫逆，每从于寺舍，兀坐相对竟日。刘公谓近代儒者崇尚考据，敝精神，费日力，而无当于身心，恒以详说反约之旨交相勖勉。寺前有祠一所，祀昆山顾亭林先生。

十月，公在寺为诗五首赠刘公，以明其志之所向。

公尝谓近世为学者，不以身心切近为务，恒视一时之风尚以为程而趋之，不数年风尚稍变，又弃其所业以趋于新。如汉学、宋学、词章、经济，以及一技一艺之流，皆各有门户，更迭为盛衰，论其原皆圣道所存，苟一念希天下之誉，校没世之名，则适以自丧其守，而为害于世。公与刘公传莹讨论务本之学，而规切友朋，劝诫后进，一以此意为兢兢焉。

公在京所为诗古文，不自存录，随时散佚。是冬以后，乃稍择而存之。公弟国华应乡试未售，仍留京肄业。公弟国潢赉覃恩诰命南归。

十月二十一日，领同乡京官具折谢恩，为湖南濒湖围田水灾奉旨蠲缓钱粮。湖南水灾，迭奉恩旨，至是初用公名领衔奏事。

十一月，闻祖妣王恭人之讣。请假两月，设次成服。恭人殁以九月十八日，寿八十岁。十二月葬湘乡二十四都木兜冲。

「丁未」道光二十七年，公三十七岁

三月，移寓南横街路北。

四月二十七日，奉旨考试翰詹。钦命题：《远佞赋》，以清问下民常厥德为韵。《君子慎独论》。诗题：《赋得澡身浴德》。公名列二等第四名。

五月引见，奉旨记名遇缺题奏，赏大卷缎二件。

六月，奉旨升授内阁学士，兼礼部侍郎衔。次日，递折谢恩，召见勤政殿。钦派考试汉教习阅卷大臣，取士咸安宫学教习黄文璧等十三名，景山官学刘绍先等十五名，宗学郭昆焘等十五名，觉罗官学崔斌等三十名，八旗学张春第等四十八名。

七月，公弟国荃以府试案首入湘乡县学。

十月，钦派武会试正总裁，中式杨登魁等六十四人。又派殿试读卷大臣。凡武进士弓矢技勇，上亲阅之，派大臣及兵部尚书、侍郎等侍班。

十月二十日，领同乡京官具折谢恩，为沅澧一带水灾奉旨蠲缓钱粮。

十二月初九日，又递折谢恩，为三厅歉收缓征屯田。是岁，山东、河南、亢旱，盗贼蜂起，两省大吏交部严议。钦差柏俊、陈孚恩前往捕盗，平之。

李公鸿章、郭公嵩焘、李公宗义均以是科成进士。

「戊申」道光二十八年，公三十八岁

正月初八日，领同乡京官具折谢恩，为上年水灾借给籽种。

二月二十四日，子纪鸿生。

汉阳刘公传莹移病归籍，公为文以送之。

七月，公弟国荃科试一等，补廪膳生。

九月十四日，领同乡京官具折谢恩，因水灾奉旨抚恤。

十八日，钦派稽察中书科事务。公官至卿贰，名望渐崇，而好学不倦。其于朝章国故，如《会典》、《通礼》诸书，尤所究心。又采辑古今名臣大儒言论，分条编录为《曾氏家训长编》，分修身、齐家、治国为三门，其目三十有二。

公尝谓古人无所云经济之学、治世之术，壹衷于礼而已。秦文恭公《五礼通考》，综括天下之事，而于食货之政稍缺，乃取盐课、海运、钱法、河堤各事，抄辑近时奏议之切当时务者，别为六卷，以补秦氏所未备。又采国史列传及先辈文集中志状之属，分门编录，条分近代学术，用桐城姚氏之说，以义理、考据、词章三者为目，依汇辑之。

星冈公病风痹逾年，公令弟国华出都还湖南。

十月，闻刘公传莹以病卒于家，公设位哭之，为墓志一篇、家传一篇，刻石寄其家。刘公所著述无成编，独于金氏《孟子集注考证》中，搜得朱子所编《孟子要略》一书，公为校刻行于世。

二十三日，领同乡京官具折谢恩，为本年水灾之区奉旨蠲缓钱粮。

公官京十年，俸薄不给于用，取资称贷。及官侍郎，每岁以其所得俸银数十两为高堂甘旨之奉，兼以周族戚之贫者。

「己酉」道光二十九年，公三十九岁

正月初九日，率同乡京官具折谢恩，为灾区借给籽种。

二十二日，奉旨升授礼部右侍郎。次日具折谢恩，召见，上嘉勉焉。公勤于供职，署中办事无虚日。八日一至淀园该班奏事，有事加班，不待期日。在部司员，咸服其条理精密。

三月十四日值班，召见。三十日，又召见。每有奏对，恒称上意。

礼部、翰林院、詹事府署中皆有土地祠，祠皆祀先儒韩愈。礼部之祠，复有孔子木主，胥吏相沿，莫知所自。公取木主焚化，而为文以祀韩子，辩正其谬。

夏，督修长沙府会馆，旋又修湖广会馆，位置亭榭，有纡余卓荦之观。

八月初二日，奉旨兼署兵部右侍郎。

二十五日，钦派宗室举人复试阅卷大臣。

九月十七日，钦派顺天乡试复试阅卷大臣。

十月初四日，钦派顺天武乡试较射大臣。武乡试分四围，王大臣分较。公所较中式者五十二名。

二十六日，率同乡京官具折谢恩，为水灾奉旨蠲绶钱粮。

是岁东南各省大水，民饥，江南、浙江、湖北均展期，九月举行乡试。湖南贼匪李沅发倡乱于新宁，戕官据城，分扰黔、粤边境。粤逆亦从此萌芽矣。先是，江公忠源在籍，擒获会匪雷再浩，遂以知县拣发浙江署秀水县事，办理赈灾及保甲，甚得民誉。公闻新宁之乱，恐匪党寻仇及江公之家，遂致书江公劝其弃官以赴家难。未几而贼党溃窜，江公家亦无损焉。

十一月十五日，闻祖考星冈公之讣，请假两月，设位成服。星冈公之卒，以十月初四日，寿七十有六岁，葬于八斗冲，迁王恭人之柩附葬。

十二月十一日，孝和睿皇后升遐，公以礼部职任所在，不俟假满，即日入内供办。其署中他事，仍不与闻。

「庚戌」道光三十年，公四十岁

正月十四日，宣宗成皇帝升遐，朱谕遗命四条，其中无庸郊配、无庸朝附二条。文宗嗣位，谕令臣工详议具奏。

十五日，奉移孝和睿皇后梓宫于漪春园。

十六日，谕臣下议行三年丧礼。

二十三日，召见，咨以大礼。

二十六日，上御太和殿，颁登极诏书。

二十七日，王大臣九卿集议，复奏郊配、庙袝二事。公专折具奏称：遗命无庸庙袝一条，考古准今，万难遵从。无庸郊配一条，不敢从者有二，不敢违者有三。疏对甚晰。时恭遇登极覃恩，加一级；请封三代，皆封荣禄大夫。公以本身妻室应得封典，封叔父母。

二月初二日，内赐遗念衣一件、玉佩一事。

是日，奉移大行皇帝梓宫于圆明园正大光明殿。

初六日，奉上谕：“侍郎曾国藩所奏，颇有是处。其余京堂及科道等所奏，各抒已见，殊少折中。各折均着发还。钦此。”

初七日，召见，公奏对甚详，上益嘉之。

初八日，奉上谕：“九卿科道有言事之责者，于用人行政一切事宜，皆得据实直陈，封章密奏等因。钦此。”

三月，公递应诏陈言一折，奏称：“用人行致二者并重。然凡百庶政，著有成宪，未可轻议。今日所当讲求，惟在用人一端。人才有转移之道，有培养之方，有考察之法，三者不可废一。皇上春秋鼎盛，与圣祖仁皇帝讲学之年相似。请俟二十七月后，举行逐日进讲之例，亦请广开言路，借臣工章奏，以为考核人才之具。”疏入，奉上谕：“礼部侍郎曾国藩奏陈用人之策，朕详加披览，剀切明辨，切中情事，深堪嘉纳。连日左副都御史文瑞，大理寺卿倭仁、通政使罗惇衍等，各陈时事，朕四降旨褒嘉。其通政副使王庆云、鸿胪寺少卿刘良驹及科道等折分别准行交议。如该侍郎折内所请保举人才、广收直言，迭经降旨宣示，谅各大小臣工必能激发天良，弼予郅治。惟称日讲为求治之本，我圣祖仁皇帝登极之初，即命儒臣逐日进讲，寒暑无间。朕绍承丕业，夙夜孜孜，景仰前徽，勉思继述。着于百日后举行日讲。所有一切应行事宣，着各该衙门察例详议以闻。钦此。”

初四日，奏“入春以来，雨泽稀少，农田待泽孔殷，亟请设坛祈祷，以迓和甘而慰民望”一折。

十二日，孝和睿皇后升袝覃恩，公呈请本身妻室封典。

十五日，公弟国潢入都，相见极欢。时以职务繁剧，不遑兼顾家事，悉以属公弟经理。

十九日，下淀园，恭送孝和睿皇后梓宫奉安昌陵。

四月初四日，奏陈日讲事宜，补前折所未备，凡十四条。其余讲官员数，进讲之地，所讲之书，陈讲之道，以及讲官仪节礼制等事，皆详考圣祖御制文集会典与国史列传各书。先定大概规模，于赞助圣学之中，寓陶成人才之意，犹前疏中之指也。

十二日，宣宗成皇帝升配覃恩，加二级，请封三代，皆封光禄大夫。公仍以本身妻室应得封典封叔父母。

十七日，钦派会试复试阅卷大臣。

十九日，移寓贾家胡同南头路西。

二十九日，钦派朝考阅卷大臣。是科入馆选者五十八人。

是月，湖南新宁贼酋李沅发就擒，槛送京师，斩之。上年收复新宁，巡抚冯公德馨奏报李逆死于乱军中。春间李逆复出，冯德馨逮问遣戍。诏以骆秉章为湖南巡抚。

五月初二日，公弟五女生，后殇。

十四日，在署考试各省优贡。

时奉旨令部院九卿各举贤才，公疏荐五人。奏称李棠阶以学政归家，囊橐萧然，品学纯粹，可备讲幄之选；吴廷栋不欺屋漏，才能干济，远识深谋，可当大任；王庆云闳才精识，脚脚踏实，可膺疆圉之寄；严正基洞悉民隐，才能济变；江忠源忠义耿耿，爱民如子。

六月初四日，奉旨兼署工部左侍郎。

十四日，钦派朝考拔贡阅卷大臣。是科取士二百余人。

七月，公弟国葆以县试案首入湘乡县学，年二十有三岁，与公入学之年同。

公每绾部务，悉取则例，博综详考，准以事理之宜，事至剖断无滞。其在工部，尤究心方舆之学，左图右书，钩校不倦，于山川险要、河漕水利诸大政详求折中。

八月十一日，召见，询以工部职务。公奏对详悉，移时乃退。

二十一日，钦派考试国子监学正学录阅卷大臣，取士五十名，引见记名者二十人。

九月十八日，恭送宣宗成皇帝梓宫奉安慕陵，钦派梓宫前恭捧册宝大臣。

二十四日，飨奠礼毕，礼部堂官各加二级。

二十五日，具折谢恩。次日，皇上驻跸秋兰行宫，谕随扈各员均加一级。

十月，回銮。奉旨兼署兵部左侍郎。

十一月十三日，领同乡洋官具折谢恩，为水灾州县蠲缓钱粮。

十二月二十二日，礼部奏元旦礼节。朱批严饬礼部堂官，分别交部议处察议，寻奉旨准予抵销处分。

是年夏间，广西贼匪大起，巨股数十。六月，逆首洪秀全与其党杨秀清、萧朝贵等起于桂平县之金田村，为数最众且悍。诏以向荣为广西提督，起用林则徐为钦差大臣，驰赴广西督剿，以前云南提督张必禄督师会剿，广西巡抚郑祖琛革职。既而林文忠公则徐卒于道，张武壮公必禄至浔州，亦卒。诏以李星沅为钦差大臣，以周天爵署广西巡抚。

「辛亥」咸丰元年，公四十一岁

正月初十日，领同乡京官具折谢恩，为上年灾区借给籽种。

十四日，上只谒慕陵，行初周年礼，礼部堂官悉从，公奉旨派留署办事。

二月，上谕广州副都统乌兰太驰往广西帮办军务。

二十六日，公弟国潢出都还湖南。粤西贼势益炽。

三月，上命大学士赛尚阿为钦差大臣，前赴广西督师，以都统巴清德、副都统达洪阿为之副。

初九日，公奏简练军实以裕国用一折，奏称天下大患，一在国用不足，一在兵伍不精。近者广西军兴，纷纷征调，该省额兵竟无一足用者，他省可推而知。当此饷项奇绌，惟有量加裁汰，痛加训练，庶饷不虚糜，而兵归实用。谨抄录乾隆增兵，嘉庆、道光减兵三案进呈。疏入，召见。嘉其切中时弊，谕以“俟广西事定再行办理！”疏留中。

十四日，礼部奏请以宋臣李纲从祀孔子庙廷。时福建巡抚徐继畲原奏称李纲所著书有《周易传》、《论语说》二种。公复查得纲所著《中兴至言》、《建炎类编》、《乘闲志》、《预备志》各书，文渊阁著录者《梁溪集》、《建炎时政记》二种。奉旨准其从祀，在先儒胡安国之次。

四月二十六日，公奏《敬陈圣德三端预防流弊》一折。维时上孜孜求治，在廷臣僚鲜以逆耳之言进者。广西军事日棘，赛尚阿公以端揆大臣出而督师，中外惊慑。公意欲为人臣者趋尚骨鲠，培其风节，养其威棱，遇有事变，乃可倚之以折冲捍患，不至畏葸退缩。公所陈多切直之语，疏入时，恐犯不测之罪。上谕：“曾国藩条陈一折，朕详加披览，意在陈善责难，预防流弊。虽迂腐欠通，意尚可取。朕自即位以来，凡大小臣工章奏于国计民生，用人行政诸大端，有所补裨者，无不立见施行。即敷陈理道，有益身心者，均着置左右，用备省览。其或窒碍难行，亦有驳斥者，亦有明白宣谕者，欲永献纳之实，非徒沽纳谏之名，岂遂以‘毋庸议’三字置之不论也？伊所奏，除广西地利兵机已查办外，余或语涉过激，未能持平，或仅见偏端，拘执太甚。念其意在进言，朕亦不加斥责。至所论人君一念自矜，必至喜谀恶直等语，颇为切要。自维藐躬德薄，夙夜孜孜，时存检身不及之念，若因一二过当之言，不加节取，采纳不广，是即骄矜之萌。朕思为君之难，诸臣亦当思为臣之不易，交相咨儆，坐言起行，庶国家可收实效也。钦此。”公是疏得奉优旨，时称盛事焉。

是月，李文恭公星沅卒于军。

五月，诏授邹鸣鹤为广西巡抚。

十八日，唐公鉴入都，召见十余次，极耆儒晚遇之荣。

二十六日，公奉旨兼署刑部左侍郎，次日具折谢恩，并以前疏激直未获咎戾，具申感激之意。

六月，赛尚阿公抵桂林，疏调江公忠源随营差遣。江公方丁忧在籍，应调赴粤。乌兰太公一见而极重之，留于幕府，每事必咨焉。复委募楚勇五百人助剿，是为湖南乡勇出境剿贼之始。

公前官翰林时，与倭仁公、唐公鉴辈讲学，逐日记注中辍数年。刘公传莹为公书斋额曰：“养德养身绵绵穆穆之室。”至是公乃仿程氏读书日程之意，为日记曰《绵绵穆穆之室日记》。其说曰：“自戒惧而约之，以至于极中而天地位。此绵绵者，由动以之静也。自谨独而精之以至于极，和而万物育，此穆穆者由静以之动也。由静之动，有神主之；由动之静，有鬼司之。终始往来，一以贯之。”每日自课以八事：曰读书，曰静坐；曰属文，曰作字，曰办公，曰课子，曰对客，曰复信。触事有见，则别识于其眉。

八月，钦派顺天乡试搜检大臣。

公兼摄刑曹，职务繁委，值班奏事，入署办公，盖无虚日。退食之暇，手不释卷，于经世之务及本朝掌故，分汇记录，凡十有八门。

大学士琦善公在新疆办理审案，得罪钦差大臣萨迎阿，公前往查办，奏请将琦善交刑部治罪，奉旨逮问。

闰八月，琦善至京师，入刑曹，钦派军机大臣三法司会审。琦善自写供折千余言，谓由萨迎阿之陷害。在廷诸公亦颇咎萨公原奏之过。当时萨公代琦善任，未旋京邸。会审之际，琦善争辩不已。军机章京邵懿辰驳诘供词十九事，诸公不之省，乃议传萨公所随带查办之司员四人赴法堂，与琦善对讯，至有议反坐者。公独曰：“琦善虽位至将相，然既奉旨查办，则研鞫乃其职分。司员职位虽卑，无有传入廷尉与犯官对质之理。若因此得罚，将来大员有罪，谁敢过问者？且谕旨但令会审琦善，未闻讯及司员，必欲传讯，当奏请奉旨然后可。”争之甚力，词气抗厉，四坐为之悚动。其事遂已。

广西逆匪窜陷永安州城，僭伪王号。赛尚阿公督师由桂林进剿。二十一日上御门，闻永安失守之警，督兵将帅皆奉旨申饬。

二十六日，礼部考送军机章京。

二十九日，刑部考送军机章京。

九月初一日，领同乡京官具折谢恩，为水灾州到豁免钱粮。

十月十二日，钦派顺天武乡试大主考，以沈公兆霖为之副。是科中式武举一百六十六名。

十七日，试竣复命，召见。

十一月初三日，监视郊坛开工。

十九日领同乡京官具折谢恩，为新宁县经兵乱，奉旨蠲免钱粮，与仓谷之未完者；又因武陵等州县水灾蠲缓钱粮。

十二月十八日，公奏备陈民间疾苦一折，奏称：“国贫不足患，惟民心涣散则为大患。目前之急务，其大端有三：一曰银价太昂，钱粮难纳；二曰盗贼太众，良民难安；三曰冤狱太多，民气难伸。”其时银价昂贵，朝野均以为苦。宣宗曾饬部院衙门、各省督抚议变通平价之法。公疏于弭盗贼清狱讼二条请申谕外省，思所以更张之。其平银价一条，即于次日续递银钱并用章程一折，奏称：“十年以来，中外臣工奏疏言钱法者不为不多，臣之所深服者，惟吴文镕、刘良驹、朱嶟三疏，谨就三臣原奏，参以管见，拟章程凡六条，并抄录吴文镕等原疏，进呈御览。”奉旨交户部议奏。

二十六日，监视慕陵隧道开工。

是岁，公选录古今体诗凡十八家，又选录古文辞百篇，以见体要。

「壬子」咸丰二年，公四十二岁

正月二十四日，奉旨兼署吏部左侍郎，次日具折谢恩。

二月十九日，随扈祗谒慕陵。是月，广西永安州贼窜出，官军大挫，总兵官长瑞等四人阵亡。贼扑攻桂林省城，都统武壮公乌兰太追贼至将军桥阵亡。江公忠源之军初与乌公偕，至是回籍，益募楚勇，赴桂林防剿。

三月初二日，奉宣宗成皇帝永安地宫，上行虞祭礼回銮。

初七日，奉神牌升袝，颁恩诏于太和门。

初八日，率同乡京官递折谢恩，为豁免屯丁实欠。钦派会试搜检大臣。

十一日，广西警报至都下，奉旨乌兰太、向荣交部严加议处，赛尚阿交部议处。公赴部会议，以军务关系重大，议处罪名宜从重者，不当比照成例。会议罢后，公专折奏请从严议处诏改从宽典焉。

十八日，礼部奏请以宋臣韩琦从祀孔子庙廷。

二十七日，奉旨派恭送太庙册宝。

三十日，公第六女生，后适衡山聂氏，婿名缉椝。

欧阳夫人之兄柄铨入都。

是时粤匪猖獗，河工未合，京畿亢旱，人情惊惧。上诏求直言，内阁学士胜保上疏失检，交部严议，部议降三级调用。公奏请特旨宽免胜保处分，以广言路一折，上纳用焉，疏留中。

四月初一日，宣宗成皇帝升配，诏礼部诸臣各加一级。

广西省城解围，贼窜陷全州，入湖南境，掠民船将浮湘而下。江公忠源以楚勇破之于蓑衣渡。

五月，贼窜陷道州。

六月十二日，钦命充江西乡试正考官。次日递折谢恩。附片奏请试竣后，赏假两月，回籍省亲。公自己亥之冬入都供职十有余年，由翰林七迁至侍郎，眷遇甚隆，中间星冈公衰老疾笃屡思乞假归省，于势未得。至是得江西试差，乃请假回籍，朱批允之。

二十四日，驰驿出都。

二十九日，过河间府，吴公廷栋权守河间，相见于途次。

七月十三日，道过宿州，周公天爵方引病在籍，以函约公相见于旅店，纵谈今古，自夜达旦，乃别去。

二十五日，行抵安徽太和县境小池驿，闻讣：江太夫人于六月十二日薨逝。公大恸，改服奔丧，取道黄梅县，觅舟未得，乃乘小舟渡江至九江府城，雇舟溯江西上。

贼于六月由道州窜出，陷桂阳州。是月陷郴州，由安仁、醴陵下犯长沙省城。湖南各郡旧有会匪，蠢焉欲动。湘乡尤多匪踪，县令朱孙诒缉治甚勤，礼请邑中儒士罗公泽南、李公续宾兄弟、王公錱、刘公蓉等，团结乡勇，加以训练。而竹亭公以乡老巨望总其成。是时乡团以湘乡为称首。

八月十一日，公舟至黄州登陆。

十三日，抵武昌。常公大醇为湖北巡抚，来唁，公始闻逆匪扑长沙之警。

十四日，由武昌启行，十八日，抵岳州，取道湘阴、宁乡。二十三日，抵家

哭殡，旋谒星冈公墓。

逆贼大股均至长沙，官军亦渐集。江公忠源于南门外近贼垒为营，贼不得逞。诏以张亮基为湖南巡抚。张公入守长沙，以左公宗棠入赞军幕。

九月十三日，江太夫人葬于下腰里宅后山内。

贼用地道轰长沙城，官军拒却之。时承平日久，骤经兵乱，人心恇怯，讹言四起，虽未见贼之地，亦相率挈家惊走。公在家遇乡里人，则教之以公保守之方、镇静之道。

赛尚阿至长沙，奉旨逮问，以徐广缙为钦差大臣，督兵剿贼。

十月，长沙围解。贼渡湘西窜宁乡、益阳，东出临资口，大掠民船，窜湘阴，陷岳州。官军数万人自长沙拔营追之。

十一月，贼船蔽江而下，陷汉阳府城。张公亮基于贼退后搜捕土匪甚严，留江公忠源之楚勇二千人驻省城防守，札委湘乡罗泽南、王錱等招募湘勇千人入省垣防守。时巴陵匪徒晏仲武等作乱，江公忠源以楚勇往讨擒之。

是月，湖南巡抚奉上谕：“前任丁忧侍郎曾国藩籍隶湘乡，于湖南地方人情自必熟悉，着该抚传旨，令其帮同办理本省团练乡民，搜查土匪诸事务。伊必尽力，不负委任等因。钦此。”

十二月，武昌省城失守，湖北巡抚常文节公大醇等殉难。

十三日，公奉到寄谕，草疏恳请在家终制，并具呈请巡抚张公代奏，缮就未发，适张公专弁以函致公，告武汉失守，人心惶恐，恳公一出。郭公嵩焘至公家，力劝出保桑梓。公乃毁前疏，于十七日起行，二十一日抵长沙，与张公亮基筹商，一以查办匪徒为急务。

二十二日，拜折敬陈团练乡民，搜查土匪大概规模。且称长沙省城兵力单薄，行伍空虚，不足以资守御，因于省城立一大团，就各县曾经训练之乡民招募来省，实力操练，既足资以剿捕土匪，于防守省城不无裨益。是折奉朱批：“知道了，悉心办理，以资防剿。钦此。”公又附片奏称：“臣在京供职十有四年，今岁归来，祖父母之墓已有宿草，臣母之葬亦未尽礼，若遽弃庭闱出而莅事，万分不忍。请俟贼氛稍息，团防之事办有头绪，即当回籍守制，以遂乌私。”

时罗公泽南领所招湘乡练勇三营，已至省城，仿前明戚继光束伍成法，逐日操练，公为之酌定训练章程，故疏中及之。其后，良将辈出，实滥觞于此。

浏阳会匪煽乱，号曰征义堂，其匪酋为周国瑜，聚党逾万人。江公忠源以楚勇往，出其不意，一战破平之。

武昌陷后，诏授向荣为钦差大臣，徐广缙逮问，前湖广总督程矞采革职；诏以张亮基署总督，又特命琦善为钦差大臣，偕直隶提督陈金绶、内阁学士胜保，督兵驰赴楚豫之交，堵贼北窜；又以两江总督陆建瀛为钦差大臣，出省堵剿。

曾文正公年谱卷二

「癸丑」咸丰三年，公四十三岁

正月，公在长沙督办街团，委在籍江苏候补知州黄廷瓒、安徽候补知县曹光汉编查保甲，以书函劝谕，不用公牍告示。又以书遍致各府州县士绅，其大致以为团练之难，莫难于集费，宜择地择人而行之。目前急务，唯在清查保甲，分别良莠，以锄暴为安良之法。遇有匪徒，密函以告，即行设法掩拿处办。庶几省文移之烦，司期无案不破。其书中有“不要钱，不怕死，”二语，公所自矢者，一时称诵之。

十一日，张公亮基赴湖北署总督任，江公忠源从行，其楚勇留长沙者，江公忠济、刘公长佑接统之。

二十二日，耒阳、常宁报有匪徒啸聚白沙堡，扰及嘉禾境。公调派刘长佑、李辅朝带楚勇五百，王錱带湘勇三百，二十五日启行追剿。未至，而常、耒之匪闻风先溃。适衡山县境之草市土匪窃发，楚勇、湘勇留衡山，一战平之。

二月初三日，奉上谕：“封疆大吏翦除百恶，即可保卫善良，着该署督抚等认真查办，并着会同在籍侍郎曾国藩体察地方情形，应如何设法团练，以资保卫之处，悉心安筹办理等因。钦此。”十二日，公奏“严办土匪，以靖地方”一折。奏称：“湖南会匪名目甚多，近年有司掩饰弥缝，任其猖獗，非严刑峻法，无以销遏乱萌。时公于长沙城中鱼塘口为行辕，设审案局，委候补知州刘建德、照磨严良畯，承审拿获匪徒，立予严讯，用巡抚令旗即行正法，或即毙之杖下。分别会匪、教匪、盗匪及寻常痞匪名目，按情罪以处办。”公意纯用重法以锄强暴，而残忍严酷之名在所不辞也。是疏入，奉朱批：“办理土匪，必须从严，务期根株净尽。钦此。”

初，贼之犯长沙也，调集各省兵勇数万人，既而追贼东下，其余丁散勇逗遛湖南，或数十百人为群，出没附近村墟，遇湘水行船上下，辄以兵差为名强封之，而诈索其财。商旅畏惮，百物几不通。公捕得强封民船之川兵三人，径行斩决，枭示江干。由是游手敛迹，风帆畅行无阻。

贼陷武、汉两城后，大掠民船数千艘，于正月初旬括掠丁壮妇女数十万人，驱入舟中，顺流而下，旌旗蔽江，沿江城镇皆失守。十一日，陷九江府城。十七日，陷安庆省城。二月初十日，攻陷江宁省城，将军忠勇公祥厚、总督陆公建瀛等殉难。贼遂据为伪都，僭伪号，造宫殿，分其党林凤祥等北窜。二十一日，陷镇江府，二十三日陷扬州府。皆据守之。向公荣总统各路兵勇十余万，追至金陵，而城已陷。遂驻营城外。琦善公率领北方各路官兵攻围扬州。是为江南，江北两大营。

刘公长佑等既破衡山土匪，余党窜入攸县界，遂督勇追剿。而安仁县土匪又起，劫狱烧官署，在籍候选知州张荣组带镇筸勇数百，与楚勇会剿，平之。

江公忠源赴鄂，寻奉旨授湖北臬司，又奉旨令赴江南大营帮办军务。江公上书于公，言今日办贼之法，必合江、楚、皖各省，造战船数百艘，调闽、广水师数千人，先肃清江面，而后三城可复。否则沿江各省，后患方长。公治水师之议，萌芽于是矣。湖北崇阳、通城两县匪徒大起，聚党数千人。江公领兵勇于三月初旬回南剿捕，公饬江忠济带所部楚勇由平江前往会剿。初五日，刘公长佑楚勇回长沙，公亦饬其驰赴崇、通会剿。三战而匪徒歼焉。江公遂尽挈楚勇下赴江南。

省城所招湘乡练勇千余人，署巡抚潘公铎议汰之还乡。公前调取三百余人，以王錱领之，剿土匪于衡、永各属。其留未汰者，操练无虚日。塔齐布公方署长沙营都司，忠勇冠时，人鲜知者。公一见大奇之，委密捕巨盗数名，皆克获。千总诸殿元领辰勇数百人，亦经公所识拔。公委塔齐布兼管领辰勇，与湘勇合同操练，胆技精强，遂成劲旅。

三月，潘公铎具折告病。骆公秉章仍奉旨署湖南巡抚，以四月十一日到任，奏委塔齐布署抚标中军参将。

各州县捕送匪徒来省者渐多，严刑鞫讯，日有斩枭杖毙之案。前后所戮者二百余名，湘中匪徒闻风敛迹。李公瀚章以已酉选拔朝考，出公门下，时署湖南益阳县事，上书于公，劝以缓刑，公未之从也。

安化县属蓝田市有串子会匪聚众谋乱，公饬湘乡县知县朱孙诒，以练勇往捕，擒百余人，事乃解。

桂东县有江、广边界匪徒窜入，城陷，公与骆公札委张荣组带三厅兵勇往剿，又调候补道夏廷樾督湘勇七百余人继之。未几，桂东平。骆公增募湘勇一营，以监生邹寿璋领之。

欧阳夫人挈子女出都还湘，夫人之兄柄铨随行。五月初三日抵长沙，寻归湘乡。

公弟国葆募湘勇一营，驻札长沙南门外。江公忠源奏请招练楚勇三千，赴江南助剿。奉旨允之。公因函致江公之弟忠濬、忠淑与宝庆知府魁联，令招宝勇。湘乡县知县朱孙诒令招募湘勇，来省操练，然后遣赴大营，与江公旧部合成一军，以壮其势。江公以四月初七日，由鄂东下，行抵九江，值贼船数百，自金陵上窜，再陷安庆，直抵湖口，势趋南昌省城。江公方驻守九江，十日即驰至南昌，筹备防守。部署粗定，而贼抵城下，设法堵御，贼不得逞。江公飞檄请援于湖南，湘中闻邻省之警，人心惶恐。公初拟六月归行小祥之祭，而湘省官绅倚公为防守。公乃札张荣组驻营永州，王錱驻营郴州，以防南路土匪；而调夏廷樾、罗泽南以湘勇回省。适奉到寄谕，因金陵贼船驶赴上游，有回攻长沙，兼扰南昌之语。有旨令各省督抚严防，并令公与骆公会筹防御。骆公咨提督鲍起豹调兵来省，并札饬所募宝勇、湘勇三千人留省城听调。

六月十二日，公与骆公会奏办理防堵事宜一折。公又专折奏称：搜拿土匪，随时正法。省局委员添派候补知县厉云官审讯各案，粗有头绪。臣母丧初周，拟回籍修小祥之礼，适闻粤贼回窜江西，臣应留省城会筹防堵，不敢以事权不属，军旅未娴，稍存推诿。

是日又与骆公会折奏参长沙协副将清德，请旨革职，以儆疲玩而肃军政。又专折奏保署抚标中军参将塔齐布、千总诸殿元，恳恩破格南擢。并称该二人，日后有临阵退缩之事，即将臣一并治罪。附片特参副将清德性耽安逸、不理营务等款，请交部从重治罪。

江忠淑募新宁勇千人，朱孙诒募湘乡勇千二百人，均抵长沙。公檄江忠淑由浏阳赴江西，朱孙诒由醴陵赴江西，夏廷樾、郭嵩焘、罗泽南以兵勇千四百人由醴陵继进。合计援江兵勇三千六百人，是为湘勇出境剿贼之始。

二十二日，公与骆公会奏拨派兵勇赴江西援剿一折。

湖南调各路兵勇防守省城者数千人，塔齐布公逐日抽调操阅，暑雨不辍，公亟奖其勤。提督鲍起豹至省城，乃宣言盛夏操兵之非，由是营伍咸怨塔公以及于公。时复与湘勇争讧。公所奏参之副将清德，乃依附鲍起豹而与塔齐布为仇者。公前疏入，二十九日奉到上谕：“塔齐布着赏给副将衔，诸殿元以守备补用，先换顶带，以示奖励。钦此。”又奉上谕：“曾国藩奏请将性耽安逸、不理营务之副将革职治罪一折，清德着革职拿问，交张亮基、骆秉章讯明定拟具奏等因。钦此。”由是兵伍益怨公矣。

七月，公以省城筹防之事粗备，援江之师已成行，遂回籍省亲。家居数日，复出至省垣。时新宁勇援江者行抵瑞州，遇警而溃，至义宁复行招集以进。湘勇援江者以七月十九日抵南昌，二十四日与贼战，小挫，阵亡营官谢邦翰、易良干、罗信东、罗镇南四人，湘勇死者八十余人。罗公泽南以诸生讲学，湘人多从受业者，是役阵亡各员，皆罗公弟子也。

贼攻南昌，屡以地道轰城，官军堵之。江公忠源复以书致公，谓长江上下任贼船游弋往来，我兵无敢过问者。今日之急，唯当先办船炮，击水上之贼。时郭公嵩焘在江公幕中，力主水师之议。文宗寄谕各督抚，亦屡及之。公商之巡抚骆公，奏请敕调广东琼州红单船放出大洋，由崇明入江口，以击贼于下游；调广东内江快蟹拖罟船由梧州府江溯漓水、过斗门，浮湘而出大江，以收上下夹击之效。长江水师之议，自此始。

湖南营兵与湘勇断断不和。七月十三日，提标兵与湘勇械斗，公但将湘勇棍责。八月初四日，永顺协兵与辰勇械斗，公咨提督请按治军法，未行也。初六夜，永顺协兵掌号执杖至参将署，欲害塔齐布公，塔公匿菜圃草中以免。兵众毁其房室。旋出，至公所馆抚署侧，射圃中，大哗。骆公步出谕饬之，乃解。时有劝公据实参奏者，公曰：“为臣子者，不能为国家弭乱，反以琐事上渎君父之听，于心未安也。”二月中，曾经奏请移驻衡、宝二郡，就近剿办土匪，遂定计移驻衡州以避之。因与骆公商调塔齐布领宝勇、辰勇八百人，益以抚标兵，移驻醴陵；调邹寿璋领湘勇驻浏阳，以防江西之贼；调训导储玫躬所领湘勇一营往郴州以防土匪；公弟国葆率所领湘勇上驻衡州。八月十三日，公具折奏言，湖南衡、永、郴、桂各属为匪徒聚集之薮。数月以来，聚众为乱，巨案叠出，臣即日移驻衡州，就近调遣。附片奏调委员厉云官等随往差遣。十四日，公由长沙起行，绕道湘乡，抵家省亲。以二十七日抵衡州府。先是，南路土匪屡起，次第剿平。江西吉安府属土匪大起，太和、安福二县失守，江公忠源派罗泽南以湘勇往剿，大破之，擒斩数千，克复两城。余匪溃窜湖南界，茶陵、安仁皆不守。公乃调塔齐布以兵勇往剿，平之。

王公錱驻营郴州，闻江西援营军官阵亡之信，欲回籍募勇赴江西剿贼，以抒公愤而复私仇。上书于公，词气慷慨。公嘉其义，札令即来衡州面商以讨贼之事。公言：“近日大弊，在于兵勇不和，败不相救，而其不和之故，由于征调之时，彼处数百，此处数十，东西抽拨，卒与卒不相习，将与将不相知。地势乖隔，劳逸不均。彼营出队，而此营袖手旁观，或哆口而笑，欲以平贼，安可得哉？今欲扫除更张，非万众一心不可。拟再募勇数千，与援江各营合成一军，交江公忠源统之以平贼。”

八月二十二日，江西省城解严。贼窜陷九江府湖口县，仍陷安庆省城，皆踞之。复分股上窜湖北。张公亮基以兵五千人扼守田家镇，贼至则大溃。江公忠源闻道驰援，战不利，北屯广济。贼因上犯鄂渚。张公亮基奉旨调任山东巡抚，以吴文镕为湖广总督。吴公者，公会试座师也。九月初，由黔赴鄂，道出长沙，以书招公至省垣相见。公以军事方殿，未遑离次。吴公星驰赴任，时贼已陷黄州、汉阳，北扰德安，南及兴国、湖南岳州戒严。骆公秉章驰书与公谋防堵，公以茶陵、安仁既平，札调塔齐布等军速赴长沙，并调援江之湘勇回援。二十七日，奉上谕：“长江上游，武昌最为扼要，若稍有疏虑，则全楚震动。着骆秉章、曾国藩，选派兵勇，并酌拨炮船，派委得力镇将驰赴下游，与吴文镕等会合剿办，力遏贼冲，毋稍延误。钦此。”

十月初三日，奉上谕：“曾国藩团练乡勇甚为得力，剿平土匪，业经著有成效。着酌带练勇驰赴湖北，所需军饷等项，着骆秉章筹拨供支。两湖唇齿相依，自应不分畛域一体统筹也。钦此。”

王公錱募湘勇，初议欲为援江诸军复仇，既而闻贼窜湖北之警，骆公因札令募勇三千，赴防省城。公见王錱气太锐而难专用也，既为书以戒之。又函致骆公，言兵贵精不贵多，新集之勇，未经训练，见贼易溃且饷糈难继，宣加裁汰。骆公未能用。维时罗公泽南由吉安率勇回湘。李公续宾分领一营，战功卓著。又有杨虎臣、康景徽所带湘勇二营，先后自江西回抵长沙，合以王錱新募之勇，及所调兵勇，赴防省城者不下万人。总督吴公到鄂，屡请援师。时又奉上谕：“武昌情形万分危急，着曾国藩遵照前旨，赶紧督带兵勇船炮，驶赴下游会剿，以为武昌策应等因。钦此。”公商之骆公，请饬王錱带所招湘勇赴鄂。旋以贼船东窜，湖北解严，湘勇亦未北行也。

公言今之办贼，不难于添兵，而难于筹饷；不难于募勇，而难于带勇之人；不难于陆战，而难于水战。江公忠源之守南昌也。派夏廷樾、郭嵩焘在樟树镇制造木排数十具，载炮于其上，拟冲贼船。排甫成，将发，而贼退出鄱湖。至是公亦于衡州仿造冲排，既试之水面，钝滞难用，乃买民船改造炮船。

二十四日，公具折奏，言：“武昌现已解严，臣暂缓赴鄂，并请筹备战船，合力堵剿。该匪以舟楫为巢穴，长江千里，任其横行。欲加攻剿，惟以战船为第一先务。臣即在衡州试行赶办，果有头绪，即亲自统带驶赴下游。”是疏奉朱批：“所虑甚是，汝能斟酌缓急，甚属可嘉。钦此。”时广东解江南大营饷银过长沙。公附片奏，请截留四万两以为筹办炮船、召募水勇之资。

湘勇营制，以三百六十人为一营，每营用长夫百四十人，合为五百。公之选将领，以四科为格：一曰才堪治民，二曰不畏死，三曰不急名利，四曰耐辛苦。公欲募成六千之数，合江公忠源旧部，足成万人。甫立此议，江公遂奏请以公所练六千人出省剿贼。奉上谕：“湖北情形紧要，已有旨令江忠源暂留剿贼。着曾国藩即将选募之楚勇六千名，酌配炮械，筹雇船只，由该侍郎督带驶出洞庭湖，由大江迎头截剿，肃清江面贼船。想曾国藩与江忠源必能统筹全局也。钦此。”

鄂中兵勇前防田家镇者，溃后或逃窜湘中，劫掠行旅。公捕得，即斩以徇，民赖以安。

是月，公致书湘乡人士，议建忠义祠于县城，祀援江阵亡营官四人，而以湘勇袝祀焉。

江公忠源回军汉阳，奉旨授安徽巡抚，并谕令楚、皖一体斟酌缓急，相机进剿。时贼已踞安庆，议建庐州为省会。工部侍郎吕文节公贤基在籍办理团练。贼自舒桐北窜，吕公迎剿阵亡。周文忠公天爵亦卒于家。江公见鄂贼甫退，皖事尤棘，力疾提师北趋庐州。行至六安，病甚。

十一月，奉上谕：“宋晋奏曾国藩乡望素孚，人乐为用，请饬挑选练勇，雇觅船只，顺流东下，与江忠源水陆夹击，速殄贼氛等语。现在安徽逆匪势甚披猖，连陷桐城、舒城，逼近庐郡，吕贤基业经殉难，江忠源患病，皖省情形危急，总由江面无水师战船拦截追剿，任令贼往来自如，以致逆匪日肆鸱张，该侍郎前奏亦曾筹虑及此。着即赶办船只炮位，并前募勇六千，由该侍郎统带，自洞庭湖驶入大江，顺流东下，与江忠源水陆夹击。该侍郎忠诚素著，兼有胆识，朕所素知，必能统筹全局，不负委任也。钦此。”前此寄谕，有“肃清江面”之语。各省亦苦贼踪飙忽，公壹以水师为急。所造木排，既不可用，水师舟舰，无人经见，创为此举，相顾色骇。公日夜苦思，博采众议。岳州营守备成名标、广西侯补同知褚汝航、知县夏銮等，先后奉委抵公行辕。公留置戎幕，遂询知拖罟、长龙、快蟹、舢板各船式，鸠集衡、永工匠，依式制造。公研精覃思，不遗余力。彭公玉麟、杨公载福来营，公弟国葆亟称两人之才，公拔而用之。广西巡抚劳公崇光委解炮二百尊赴鄂，道出衡州时田镇防兵已溃，公因截留其炮位并护解之水手，以备教练水师之用。

公以湖南库款不敷提用，其募练之饷，恃劝捐接济。公选派员绅，设局于各州县，不用官牍，以防抑勒。自刊军功执照，用抚藩钤印，自六品至九品按赀填给。

常宁县土匪起，县城失守，公调千总周凤山、公弟国葆带勇往剿。十一日贼窜据羊泉洞，又调张荣组、储玫躬带勇会剿。十四日，陷嘉禾、犯蓝山，又窜据道州之四庵桥。公又添调邹寿璋、魏崇德带勇往剿。各营与贼战，均有斩获，而储玫躬之功为多。公与巡抚骆公会奏常宁土匪滋事戕宫，现已派勇往剿拿获首要各犯一折。

二十六日，公具折奏言：“筹备水陆各勇驰赴安徽会剿，而船炮水军一时未能就绪。前经奉旨特派广西右江道张敬修购办夷炮、广炮千尊，并带工匠自粤来楚。臣专候该道来楚，乃可成行。”附片奏请设立水路粮台，提用湖南漕米二、三万石，以资军食。又附片奏请经手劝捐之款，准归入筹饷新例，随时发给部照，以免捐生观望不前之弊。

公前拟募陆勇六千，本以付江公忠源统带，寻奉旨筹备水师，始建水、陆万人，大举东征之计。先派江公之弟忠濬带勇一千名赴皖，公则经营战舰，规造炮船二百号，雇民船二百，以从其后。船行中流，陆兵则夹江而下，其规画大局如是。庶事草创，经费繁巨，有求弗应。则与巡抚骆公书函往复。骆公委曲应付，渐以就绪。公尝以蚊虻负山，商距驶河自况。又尝有精卫填海，杜鹃泣血之语。盖公之水师为肃清东南之基本，而是年冬间，最为盘错艰难之会矣。

十二月初一日，委褚汝航至湘潭，分设一厂，监造战船，其衡州船厂委成名标监督之。造船大者快蟹，次曰长龙，又购民间钓钩船修改以为炮船。褚公又依式添造舢板、小艇数十号。两厂之船，往来比较，互相质证，各用其长。潭厂所造，尤坚利矣。

贼船回窜湖北，仍陷黄州。公致书于总督吴公，言今日南北两省，且以坚守省会为主，必俟水师办成，乃可以言剿。湖北巡抚崇纶公奏参督臣闭城株守，奉旨切责，吴公乃出，督师于黄州。吴公遗书于公，其略云：“吾意坚守待君东下，自是正办。今为人所逼，以一死报国，无复他望。君所练水、陆各军，必俟稍有把握而后可以出而应敌，不可以无故率尔东下。东南大局恃君一人，务以持重为意，恐此后无有继者。吾与君所处固不同也。”公得书，深优之。

骆公秉章调罗泽南等湘勇二营溯湘而上，会剿土匪。初十日，抵衡州。公与罗公商榷兵事，更定陆军营制，以五百人为一营，每营四哨，每哨八队，亲兵一哨六队，火器刀矛各居其半。每营用长夫百八十人，营官、哨官、队长，以至勇夫薪粮，分毫悉经手定。刊立营制数十条，营规亦数十条。自此以后，湘勇转战遍于各省，一依公所定规制行之。

广东协拨鄂饷七万两，委员解楚，道出郴、桂。适永兴土匪起，公乃令罗泽南带勇迎护粤饷，剿捕土匪，平之。

公前奏一疏，于十六日奉到朱批：“现在安省待援甚急，若必偏执己见，则太觉迟缓。朕知汝尚能激发天良，故特命汝赴援，以济燃眉。今观汝奏，直以数省军务一身克当。试问汝之才力能乎？否乎？平时漫自矜诩，以为无出己之右者，及至临事，果能尽符其言甚好。若稍涉张皇，岂不贻笑于天下？着设法赶紧赴援，能早一步即得一步之益。汝能自担重任，迥非畏葸者比，言既出诸汝口，必须尽如所言，办与朕看。钦此。”公于二十一日具疏，逐条陈明：其一，起行之期，必俟粤东解炮到楚，稍敷配用，即行起程。其一，黄州巴河被贼占据，必先扫荡鄂境江面，乃能赴皖。其一，武昌为金陵上游，贼所必争。目今宜力保武昌，然后可以进剿。其一，臣所练之勇，现在郴、桂一带剿办土匪，不能遽行撤回，俟来年正月船炮将齐之时，一并带赴下游。其后一条奏称：“饷乏兵单，成效不敢必，唯有愚诚，不敢避死而已。与其将来毫无功绩，受大言欺君之罪，不如此时据实陈明，受畏葸不前之罪。”疏入，奉朱批：“成败利钝，固不可逆睹，然汝之心可质天日，非独朕知。若甘受畏葸之罪，殊属非是。钦此。”

公又具折，奏称：“衡、永、郴、桂一带，尚有一股会匪剿捕未毕，余党尚多。此股会匪实为湖南巨患，亦是臣经手未完之件。”奉朱批：汝以在籍人员，能如是出力，已属可嘉。着知会抚臣剿办，或有汝素来深信之绅士，酌量办理亦可。钦此。”

公又因衡阳、清泉两县，每用保甲催征钱粮，民户抗欠，则追比保甲。而保甲亦包揽为奸，反置团防事于不理。公批饬两县，令但责成保甲稽查土匪，而催征仍责之吏役。亦于是折附片陈奏，奉朱批：”此应亟改易者，着知照骆秉章将改办章程速行复奏。钦此。”衡州府县差役人数甚多，诈索乡闾，倚势作威。公访得恶差数人诛戮之，不少宽贷。公于地方之事，知无不为，意在锄奸宄以安良善，不以侵官越俎为嫌也。

江忠烈公忠源自六安力疾入守庐州府，贼纠党合围数重。刘长佑、江忠濬等以楚勇往援，及各路援军皆阻隔不得进。十二月十七日，府城陷，江公赴水死之。城中殉难者不能悉记，候补知府陈公源衮、知县邹公汉勋死尤烈。陈公者，公同年友；邹公者，亦公所推许也。

船厂赶工，岁暮不息，成者过半。二十七日，公自衡州回籍省亲。

是年夏四月，贼党林凤祥自扬州掠众北窜，陷滁州，踞临淮关，复陷凤阳府，遂北窜河南，陷归德，扑开封省城，渡黄河。六月，围攻怀庆府。八月，窜入山西，陷平阳府，复出至临洺关，陷深州。九月，犯天津府，踞静海、独流二城。江南大营向公荣、江北大营琦善公驻两城外围，攻经年未得一战。内阁学士胜保公率兵追林逆一股，转战数千里，贼势飙忽不可遏。钦差大臣、直隶总督讷尔经额督兵败贼于怀庆。贼之窜山西扰畿辅也。山西巡抚以下失守各员与督兵之都统、提镇大员多获罪。诏授胜保为钦差大臣，逮讷尔经额治罪。特命惠亲王为奉命大将军，科尔沁郡王僧格林沁为参赞大臣，会兵进剿，贼势少蹙。左都御史雷以诚募勇于扬州，创收厘捐，以济军饷。各省厘捐，始于此。

曾文正公年谱卷三

「甲寅」咸丰四年，公四十四岁

正月初五日，公由家出抵衡州，督催船工，招募水勇。时湘中人未见水师，应募者少。乃招船户、水手不怯风涛之民，用广西炮勇为之教习。快蟹船用桨工二十八人，橹八人；长龙船桨工十六人，橹四人；舢板船桨工十人。每船用炮手数人。又另置舱长一名，头工二名，柁工一名，副柁二名，其口粮较优。亦刊发营制一篇。

吴文节公文镕督兵于黄州，驻营堵城，亟攻黄州不下。贼焚毁堵城营垒，吴公力战阵亡。贼船上犯，武昌戒严。

十三日，奉到初二日上谕：“前因贼扰安徽，迭次谕令曾国藩置办船炮，督带楚勇由湖入江与安徽水陆夹击。本日据袁甲三奏请令曾国藩督带兵勇船炮由九江直赴安徽安庆，刻下贼数无多，或先复安庆，亦可断贼归路等语。庐州为南北要冲，现在为贼所据，必须乘其喘息未定，赶紧进剿，遏贼纷窜之路。曾国藩制办船炮，并所募楚勇数千人，此时谅已齐备。著即遵旨迅速由长江驶赴安徽，会同和春、福济，永陆并进，南北夹攻，迅殄逆氛，以慰廑念。钦此。”公既闻庐州失守，江公殉难，而探卒自鄂归者，亦报黄州堵城之败，公于时心愈迫矣。

二十六日，船厂毕工，成快蟹四十号，长龙五十号，舢板百五十号，拖罟一号，以为坐船。购民船改造战船者数十号，雇民船百数十号，以载辎重。募水勇五千人，分为十营，其五为正，其五为副。每营置一营官，又设帮办一人，在湘潭募水军四营，以褚汝航、夏銮、胡嘉垣、胡作霖为营官领之。衡州募六营，以成名标、褚殿元、杨载福、彭玉麟、邹汉章、龙献琛为营官领之。二十八日，自衡州起程，会师于湘潭。前、后、左、右、中营旗帜，各用其方色。陆勇五千余人，则以塔齐布、周凤山、朱孙诒、储玫躬、林源恩、邹世琦、邹寿璋、杨名声及公弟国葆等领之。水路以褚汝航为各营总统，陆军以塔齐布为诸将先锋。粮台设于水次，载米一万二千石，煤一万八千石，盐四万斤，油三万斤，配炮五百尊，军械数千件，子药二十余万斤。应需之器物，应用之工匠，相随以行。辎重民船亦给予旗帜枪炮，以助军势。合计员弁、兵勇、夫役、一万七千余人，军容甚盛。作《讨粤匪檄文》一道，布告远近。

贼船上窜，仍陷汉阳，湖北按察使唐公树义迎战，死之。贼上窜湖南境。

二月初一日，岳州失守。初二日，公在衡山舟次，奏报东征起程日期一折，并奏陈水陆营制、粮台章程大概情形、并奏调署抚标中军参将塔齐布、耒阳县知县陈鉴源、平江县知县林源恩、善化县知县李瀚章等，随同东征差遣。又附片代递唐树义遗折一件。公之为是役也，水陆兼进，尤注重水师。自上年创为战船，每事必躬自考察，材木之坚脆，纵广之矩度，帆樯楼檐之位，火器之用，营阵之式，下至米盐细事，皆经于目而成于心。粮台设立八所，条综众务：曰文案所、内银钱所、外银钱所、军械所、火器所、侦探所、发审所、采编所，皆委员司之。罗公泽南、李公续宾湘勇二营，留驻衡州，以防南路之土匪。委知府张丞实督办捐局，以资接济。

时又奉到上谕：“此时惟曾国藩统带炮船兵勇迅速顺流而下，直抵武汉，可以扼贼之吭。此举关系南北大局。甚为紧要。此时水路进剿，专恃此军。该侍郎必能深悉紧急情形，兼程赴援。等因。钦此。”贵州候补道益阳胡公林翼应前督将吴公之调，带练勇六百名，由黔赴鄂，军抵金口。闻吴公阵亡，贼舟上犯，阻隔不能进。公商之巡抚骆公秉章，由湖南支给饷粮军械，并饬令回军。会剿岳州之贼。

王公錱所招湘勇在长沙者，不用公所定营制，有自树一帜之意。骆公札饬王錱率所部先趋黄州，军未发而贼已由岳州窜湘阴，上踞靖港市，扰陷宁乡。公舟师抵长沙，调陆路各营剿之。

十五日，公具疏奏称：“贼船上窜，东南大局真堪痛哭。湖广、江、皖四省止有臣处一枝兵勇较多，每月需饷银近八万两。专恃劝捐，以济口食。现在湖南、江西、四川较为完善，请旨饬派大员办理捐输，专济臣军之用。”并言：“世小乱则督兵较难于筹饷，世大乱则筹饷更难于督兵。此次成师以出，已属竭力经营。若复饥皮溃散，此后不堪设想。”附片奏：“胡林翼黔勇，暂令驻岳州附近地方，相机会剿。”

王錱湘勇剿贼于乔口，败之。公所派陆营赵焕联、储玫躬、公弟国葆等分投攻剿。储公玫躬击破贼大队于宁乡，旋因追贼阵亡。贼败溃下窜，公饬各营及战船追击之。

二十四日，公与骆公会奏“逆船上窜，派员前往分途截剿，连获胜仗”一折。附片奏留胡林翼在楚剿贼，暂未能赴鄂。又附报官军收复湘阴乘胜追剿一片。于时奉到上谕：“曾国藩统带炮船，想已开行。着即兼程驰赴下游，迎头截剿。此时水路进攻，专恃湖南炮船，遏其凶焰。务须赶紧前进，勿稍延误。钦此。”又奉到上谕：“本日据青麟奏称探闻曾国藩带勇已距金口百有余里，贵州道胡林翼随同前来，现复退往上游。贼船飚忽上窜，急须出其不意，顺流轰击。该侍郎炮船早入楚北，胡林翼何以退守？着曾国藩饬知该道迅速前进，无稍迟延等因。钦此。”公乃专折陈明胡林翼一军未能赴鄂，留于湖南之由。并称胡林翼之才胜臣十倍，将来司倚以办贼。胡公之军回湖南境，崇阳、通城各属土匪四起，贼由兴国上窜，陷崇、通二邑，匪党大炽。公调胡公黔勇由平江往剿，平江县知县林源恩带勇继之。胡公军至通城，请援于公，公又令塔齐布、周凤山等带勇往剿。

贼退出岳州，王錱湘勇先抵岳州，由蒲圻前进。公所派陆军三营，亦抵岳州。公自统水运进剿。三月初二日抵岳州。初五日，公由驿具折奏称：贼踪全数退出南省，臣现驻岳州，搜捕湖汊余匪，就近剿办崇、通股匪，上游肃清，则驰赴下游，庶无彼此牵掣之患。又具折奏训导储玫躬屡著战功，拟保以同知直隶州升用。该员冲锋遇害，恳恩准照同知直隶州例议恤。阵亡之勇目喻西林、文生杨华英均请一体议恤，以慰忠魂。附片奏：在籍道员蒋征蒲捐助军饷，请先提银十万两，拨付臣营口粮，并请旨饬令该道员赴行营总办粮台事务，以期呼应较灵。

是日，公派战船搜捕西湖余匪。卫千总邹国彪遇贼掷火，烧伤而亡。初七日，北风大作，战船及辎重船在岳州湖畔者，漂沉二十四号，撞损数十号，勇夫多溺毙者。

骆公秉章屡奉旨筹兵援鄂。骆公于二月内奏称：“湖南弁兵存数无多，历次剿办土匪，及此次所派追剿贼匪者，俱系臣与曾国藩督饬士绅召募自练之壮勇，较为得力。该逆现窜湖南，鄂省情形较缓，拟俟南省剿办事竣，臣派兵驰往鄂省跟踪追击。”奉朱批：“楚南之贼，明系分窜。现在湖北尚有多贼。曾国藩炮船原为肃清江面，第此时道路不通，暂可留在湖南剿办。亦不能专待事竣，缓缓北上。楚南办有头绪，仍应速赴湖北为是。曾国藩素明大义，谅不敢专顾桑梓，置全局于不问。北重于南，皖、鄂重于楚南，此不易之局也。钦此。”

湖北贼势方炽，武昌省城岌岌不保，公屡奉寄谕，饬令统领舟师驰赴下游。谕旨又云：“此时得力舟师，专恃曾国藩水上一军，倘涉迟滞，致令汉阳大股窜踞武昌，则江路更形阻隔。朕既以剿贼重任付之曾国藩，一切军情不为遥制等因。”公启行之初，派陆路劲军由崇、通剿贼，欲以次扫荡，进援武昌。公自统水师顺流而下，既至岳州，遇风沉损各船。而王錱湘勇之前进者，初八日抵羊楼司，遇贼溃败，退回岳州。贼乘胜上犯，公弟国葆、邹寿璋、杨名声等营在岳州者，皆溃退入城。贼扑城甚急。初十日，公急调炮船，齐赴岳州，登岸击贼，拔出城中各营溃勇，乘风南返。十四日，泊长沙城外，贼船复上犯湘阴。

公在衡州时，原任湖北巡抚杨健之孙杨江捐助军饷银二万两，公因奏请以杨健入祀乡贤祠。奉旨交部议处，部议革职，奉旨改为降二级调用。

十五日，骆公奏岳州官军失利、省城现筹防剿情形。王錱革职，留营效力赎罪。

十八日，公具折奏：“岳州陆军败溃，水师遇风坏船，力难应敌，恐战船洋炮反以资贼，遂乘风退保省城，皆由臣不谙军旅，调度乖方，请交部治罪。”附片奏船支遇风沉损情形，邹国彪伤亡请恤。又奏探明前路贼情一片。

官军在崇、通者，屡获胜仗，胡林翼有初六日上塔市之胜，塔齐布有十四日沙坪之胜，贼势少挫。时值贼船上窜，长沙戒严。公乃调胡林翼、塔齐布两军旋省，委林源恩以平江勇扼守，防其南窜。二十二日，奏报崇、通胜仗一折，奏称：“武昌以南等属州县皆已为贼所据。臣本拟痛剿崇、通一股，即可直抵鄂省，以资救援。不谓岳州一败，大股上窜，须酌撤通城之兵，回保长沙，此皆臣调度乖方所致也。”

公之回长沙也，竹亭公为书以诫公，谓其筑垒不坚，调军太散，皆取败之道。结阵之法，缉奸之法，皆宜加意讲求，尤以早起早食为要。自是以后，公每日未明而起，甫明而食，凡十余年如一日。

贼船窜踞靖港市，复分股由陆路扰宁乡南及湘潭。二十七日湘潭失守，贼于城外筑垒自固，于湘水上游掠民船数百号，竖立木城，以阻援师。二十八日，塔齐布公督军驰至湘潭，奋击贼营，大破之。连战四日夜，毙贼数千人。官军力战，杀贼之多，实自此役始。二十九日，公派水师五营，驶赴湘潭助剿。

四月初一日，水师大破贼船于湘潭。陆军攻贼垒，尽破之。初二日，公自督战船四十号、陆勇八百人，击贼于靖港市。西南风发，水流迅急，不能停泊，为贼所乘，水勇溃散，战船为贼所焚，或掠以去。公自成师以出，竭力经营，初失利于岳州，继又挫败于靖港，愤极赴水两次，皆左右援救以出。而是日水师适破贼船于湘潭，连日报捷，军势少振。初三日，水师尽毁贼所掠船。塔齐布公会各军兜剿，屡破之。初五日，克复湘潭县城，贼乃大溃，自粤逆称乱以来，未受大创，湘潭一役，始经兵勇痛加剿洗，人人有杀贼之志矣。

公之回长沙也，驻营南门外高峰寺，湘勇屡溃，恒为市井小人所诟侮，官绅间亦有讥弹者，公愤欲自裁者屡矣。公言：“古人用兵，先明功罪赏罚，今时事艰难，吾以义声倡导乡人诸君，从我于危亡之地，非有所利也，故于法亦有所难施，所以两次致败，盖由于此。”

湘潭未捷之时，公与骆公会奏贼势全注湖南，大局堪虞，请旨速饬广东、贵州，遄调兵勇来楚，协剿一折。

初十日，兵部火票递到前折，奉上谕：“曾国藩奏岳州水陆各军接仗情形，并自请治罪一折。此次岳州水军虽获小胜，惟因陆路失利，以致贼匪复行上窜。曾国藩统领水陆诸军，调度无方，实难辞咎，着交部严加议处。仍著督带师船，迅速进剿，克复岳州，即行赴援武昌，毋得再有延误。钦此。”又奉上谕：“曾国藩所统各勇，为数过多，既须剿办粤逆，又须搜捕土匪。即如所奏，有拨赴平江、通城者，有拨赴临湘、蒲圻者，又有不能依限前进者，散布各处，照料既不能周，剿捕自难得力。一有败衄，人无固志。似此何能力图进取？此时肃清江面，专恃此军。曾国藩初次接仗，即有挫失，且战船被风沉损多只，何事机不顺若是？现在湖北待援孔亟，曾国藩以在籍绅士，若只专顾湖南，不为通筹全局之计，平日所以自许者安在？鲍起豹本系水师大员，何以不令督带舟病剿办贼匪？是否不能得力？且该提督何以陆路亦未带兵前进？着骆秉章查明具奏。钦此。”

十二日，公与骆公会奏官军击贼靖港互有胜负，贼由陆路攻陷湘潭，官军水陆夹击，大获胜仗，巨股歼灭，克复县城一折。随折奏保副将塔齐布、守备周凤山、同知褚汝航、知县夏銮、千总杨载福、文生彭玉麟、哨官张宏邦、训导江忠淑八员。是役以塔齐布公为功首，而水师立功亦于是始著。

公专折奏：靖港战败，水师半溃，实由臣调度乖方，请交部从重治罪，并请特派大臣总统此军。臣未赴部之先，仍当力图补救。附片奏保塔齐布、褚汝航等数员，可分水、陆将领之任。奏奉上谕：“屯聚靖港，逆船经曾国藩亲督舟师进剿，虽小有斩获，旋以风利水急，战船被焚，以致兵勇多有溃败。据曾国藩自请从重治罪，实属咎有应得。姑念湘潭全胜，水勇甚为出力，着加恩免其治罪，即行革职，仍赶紧督勇剿贼，带罪自效。湖南提督鲍起豹自贼窜湖南以来并未带兵出省，迭次奏报军务，仅止列衔会奏。提督于统辖全省官兵之责，似此株守无能，实属大负委任。鲍起豹著即革职，所有湖南提督印务，即着塔齐布暂行署理，该部知道。钦此。”又奉上谕：“曾国藩统领舟师，屡有挫失，此折所陈纰缪各情，朕亦不复过加谴责。现在所存水陆各勇，仅集有四千余人。若率以东下，诚恐兵力太单。该革员现复添修战船，换募水勇，据称一两月间当有起色。果能确有把握，亦尚不难转败为功。目下楚北贼踪，由应山窜回德安，随州之贼，亦回武汉。是鄂省望援甚急。该抚等务当督饬水陆各军，迅将此股败窜之匪歼灭净尽，兼可赴援武昌，以顾大局。钦此。”

官军既复湘潭，余贼溃窜者，擒捕殆尽。贼船在靖港者，闻风下驶，岳州贼亦退出。公所造战船，经岳州之损，靖港之败，去其大半。旋委员于衡州、湘潭设两厂，续造船六十号，较前更加坚致。长沙亦设厂重修百数十号。已溃之勇丁不复收集，别募水陆兵勇数千人。每船增置哨官一员。调罗泽南、李续宾带所部湘勇回长沙，又委增募湘勇数营。将领立功者，奖拔保奏，溃败者革退更置。奏调水师弁兵于南粤。广西巡抚委知府李孟群募水勇一千名，广东委派总兵陈辉龙带水师四百员名、炮一百尊，赴湖南会剿。规模重整，军容复壮矣。

通城贼南犯，林源恩带勇堵之。公调江忠淑、陈鉴源等带勇会剿，破之。

五月初八日，公具折恭谢天恩。奏称：“臣屡奉谕旨，饬令迅速东下，数月之久，未能前进，复多挫失，且愧且憾，是以吁请治罪，乃蒙皇上俯从宽宥，贷其前愆，期其后效。臣现将水陆各军严汰另募，重整规模，一俟料理完毕，即星夜遄征，誓灭此贼，以雪挫败之耻，赎迟延之罪。”又因前折奉批谕，有太不明白之语，附片复陈湘潭、宁乡、靖港三处贼踪来去、官军胜败曲折情形。又附片奏请署提督塔齐布会师东下，出省剿贼。又奏称：臣系革职人员，此后出境剿贼，一切军情，必须随时奏报，请容臣专折奏事。奉朱批：“准汝单衔奏事。钦此。”又奉上谕：“曾国藩添募水陆兵勇，及新造重修战船，既据奏称已可集事，则肃清江面之举，仍藉此一军，以资得力。塔齐布胆识俱壮，堪膺剿贼之任，着骆秉章即饬统领弁兵，迅速出境。曾国藩与该署提督共办一事，尤应谋定后战，务期确有把握，万不可徒事孟浪，再致挫失等因。钦此。”

贼既退出湖南，旋复上犯，陷华容，据岳州，分扰洞庭之西湖。十三日，陷龙阳，掠民船，攻常德府，十六日，陷踞之。塔齐布公统带兵勇三千，先赴岳州进剿。公乃调胡林翼与周凤山、李辅朝等带勇由益阳进剿常德。行抵龙阳，湖水骤涨，贼船乘水攻营，周凤山等小挫。胡公林翼督各勇回益阳，改道绕赴常德。

六月，船厂修造战船毕工。广东总兵陈辉龙到长沙，添造浅水拖罟二号。李孟群所募广西水勇千名，亦到长沙，与公所新募水勇日夜操练，刻期进剿。

汉阳之贼，于春初分股泝汉水，陷德安、随州，江汉城邑大半残破。湖北学政侍郎青麟入守武昌，署巡抚事，将军台涌驻营随州，署总督事。贼于三月陷安陆府，四月陷荆门州，犯荆州府，将军官文公遣兵击却之。贼窜陷宜昌府。五月复下窜宜都、枝江，由太平口南入洞庭，与西湖股匪合并，陷澧州、安乡等城。青麟守武昌数月，城外贼踪四布，粮尽援绝，乃奉饥军数千突围南出，就饷于长沙。贼遂陷武昌省城据之。公与骆公筹发饷银二万两，以赈鄂军资遣至荆州。青麟奉旨正法，台涌革职。诏以杨霈署湖广总督。

公水师既集，分三帮起碇。十三日，先遣褚汝航等四营击楫而下。陆师则以塔齐布公之军为中路，驻营于新墙。胡公林翼等军出西路，趋常德。江忠淑、林源恩等由平江进剿崇、通者为东路。先后进剿，合计兵能数近二万。贼闻官军大至，遂退出常德、澧州各城，将所掠船尽集岳州踞守。公以新墙兵力稍单，调派罗泽南等以勇二干继进，又调周凤山等兵勇齐赴岳州。二十二日，塔齐布公破贼于新墙，进逼岳州。晦日，水师破贼于南津港，贼乃宵遁。

七月初一日，官军收复岳州。初三日，贼船数百来犯，水师力战破之。

初六日，公督水师后帮，由长沙起行，陈辉龙、李孟群率师继进。

十一日，公会骆公衔驰奏水师克复岳州、越日大股续至，复被水师痛剿，全数歼灭，南省已无贼踪一折。随折奏保褚汝航、夏銮、彭玉麟、杨载福、何南青等五员。附片奏调浙江候补知县龚振麟来楚铸造炮位，接济舟师之用。又附片奏称：“水师以造船置炮为最要，出征船舰，不无漂损。臣设衡州、长沙两处船厂，仍不停工。酌留水勇在长沙操演，预备接济，请旨饬催两广督臣赶紧解运夷炮数百尊来楚，以资攻剿。”又附片奏报水师前后起行日期，并雇船载陆勇二千，以资护卫。奉朱批：“览奏稍慰朕怀。汝能迅速东下，藉此声威，或可扫除武汉之贼，朕日夜焦盼，忧思弥增。护船陆勇。终恐未可深靠。钦此。”又奉上谕：“此次克复岳州，大获胜仗，湖南逆业就肃清，江路已通，重湖无阻。即着塔齐布、曾国藩会督水陆兵勇，乘此声威，迅速东下，力捣武汉贼巢，以冀荡平群丑。钦此。”

水师既克岳州，进破贼船于道林矶。十四日，贼船上犯，水师复破之于城陵矶。十五日，公抵岳州。十六日，驰奏水师迭获胜仗、将犯岳贼船，全数歼灭一折。随折仍奏保褚汝航等五员，阵亡哨官秦国长请恤。是日公专差赉折，奏请旨饬部颁发部监执照，以速捐务，而济要需。现在臣与提臣塔齐布一军，水陆共计一万三千余人，月需饷银六七万两，万分焦灼。是以专差赴部，守领执照。

水师乘风击贼船于城陵矶下，南风大作，官军失利，总兵陈壮勇公辉龙、游击沙公镇邦战殁，褚公汝航、夏公銮等驰救，亦阵亡。战船陷失者数十号，兵勇死伤甚多。

十八日，塔齐布公陆军破贼于擂鼓台，阵斩贼目曾天养。

二十一日，驰奏水师失利，陆军获胜一折。阵亡总兵陈辉龙、道员褚汝航、同知夏銮、游击沙镇邦、千总何若、澧府经历唐嵘，均奏请恤。随折奏保陆营将弁童添云、周岐山、黄明魁三人，并自请交部严加议处。其时，水师营官道员李孟群之父李愍肃公卿谷，在湖北署臬司任内殉难。公附片奏报李卿谷殉难情形，请照臬司例赐恤。并称其子孟群忠勇奋发，思报仇殄逆，请留营剿贼。并请从权统领水师前营，以专责成。奉上谕：“览奏曷胜愤懑！曾国藩系在水路督战，于陈辉龙出队时，不能详慎调度，可见水上一军毫无节制，即治以眙误之罪，亦复何辞？惟曾国藩前经革职，此时亦不必交部严议，仍责令督饬水师，将弁奋力攻剿。断不可因一挫之后，遂观望不前等因。钦此。”又奉上谕：“李孟群现在丁忧，着准其仍留军营，带勇剿贼。钦此。”

贼屯聚城陵矶者为数尚众，诸公殿元等击贼阵亡。二十六日，贼党大至，罗公泽南奋击破之。二十八日，湘勇由陆路进攻贼垒。二十九日，水师毁贼船于城陵矶，贼大溃。

闰七月初三日，驰奏岳州水陆官军四获胜仗一折。随折奏保知府罗泽南、守备杨名声、千总唐得升、李荣华四员，阵亡都司诸殿元、千总刘士宜请恤。奉上谕：“塔齐布、曾国藩自带兵以来，既未尝遇败而怯，定不致乘胜而骄，总宜于妥速之中，持以慎重，则楚省贼踪渐可扫荡。钦此。”塔齐布公陆军初二日，攻破贼营十三座，杀贼二千余人。李公孟群、杨公载福等率水师，以火焚贼船，乘胜攻击，尽平沿江两岸贼垒，穷追二百余里，至嘉鱼县境，贼溃下窜。公督水军出江，进驻螺山。

初九日，驰奏水陆两军大胜、贼垒尽平，大股歼贼一折，随折奏保周凤山、李续宾、何越珽、佘星元、滕国献、萧捷三六员。附片奏调湖北藩司夏廷樾总理行营粮台，暂驻岳州，以资转运。又附片奏称：新授四川臬司胡林翼，才大心细，为军中必不可少之员，请旨饬令该臬司管带黔勇，酌拨他路兵勇，自成一队，随同东征。知府罗泽南，经江西抚臣咨调赴援，该员现带湘勇屡次大捷，独当要隘，以寡胜众，亦请随同出境东征，免其赴援江省。

贼之上犯也，濒江城市村镇，愁被残掠。岳州城陵矶以下筑垒江岸，以图抗拒。至是水陆屡捷，乘势扫荡，贼垒悉平，难民焚香跪道以迎。公约束严明，秋毫不犯，解散协从，抚恤疮痍。军抵湖北省境，与将军官文公、总督杨霈之军声息渐通。奉上谕：“塔齐布、曾国藩奏水陆官军大获胜仗一折，办理甚合机宜。塔齐布着交部从优议叙，曾国藩着赏给三品顶戴，仍着统领水陆官军，直捣武汉，与杨霈所统官军会合，迅扫妖氛。钦此。”

骆公秉章具折奏称：“东南形势，利用舟楫，自逆贼掠取江湖舟舰，以数万计，以致糜烂数省，凶焰日张，官军坐受其困。自奉明诏筹备舟师，始有湘潭、岳州诸大捷，疆圉危而复安，此舟师协剿之明效也。曾国藩所统水师船炮本不为多，接仗失利，所失不少。现在曾国藩整军东下，通筹防剿大局，以船炮为最要。现饬绅民设局捐办船炮，以固本省藩篱，而资大营接济。”又奏留胡林翼一军仍驻岳州，奉旨皆允之。

贼之大股窜回武汉，而江岸支港汊湖尚有余匪藏匿，崇阳踞贼数近二万，蒲圻、咸宁等县之匪，倚崇阳为巢穴。公与塔公筹商，分路进剿。公督水军搜剿濒江贼船，进扼金口。贼屡来犯，击却之。塔公督陆军驰赴崇阳，连破贼卡。二十六日破贼于羊楼司。贼败窜，塔公追剿，直抵崇阳。八月初四日，克复崇阳县城。初九日，追击贼于咸宁，破之。荆州将军官文公所遣魁玉、杨昌泗等，带兵五千，会于金口，水陆并势，复破贼于沌口。公于初四日驻军嘉鱼，驰奏水陆官军迭获胜仗，及现筹剿办情形一折。奉批谕：“汝等自湘潭大捷后，屡次得手，有此声威，岂可自馁？惟利在速战，莫待两下相持，师劳饷乏，大有可虑处。塔齐布不致为崇阳一股牵制方好。钦此。”

十一日公进驻金口。

十九日，驰奏崇阳克复、咸宁大获胜仗、水师连日接战获胜一折，又奏恭谢天恩一折，奏称：“臣丁忧在籍，墨绖从戎，常负疚于神明，不敢仰邀议叙，乃荷温纶宠锡，渐悚交增。嗣后湖南一军再立功绩，无论何项褒荣，概不敢受。”奉朱批：“知道了，殊不必如此固执！汝能国尔忘家，鞠躬尽瘁，正可慰汝亡亲之志。尽孝之道，莫大于是！酬庸褒绩，国家政令所在，断不能因汝一请，稍有参差。汝之隐衷，朕知之，天下无不知也。钦此。”

胡林翼军至通城，因骆公奏留，遂回驻岳州。

塔齐布公、罗公泽南由咸宁北趋，击破贼党于横沟桥，与公会于金口。而崇阳余匪仍聚攻县城，陷之。公兼督水陆各军，分途进剿。公与塔齐布公、罗公泽南规画进取武昌之策。贼于城外洪山、花园两路皆驻重兵，筑坚垒。罗公自请攻花园一路，塔公攻洪山一路。二十一日，罗公破贼垒九座，塔公亦破洪山贼垒，水师破毁贼船五百余号。

二十二日，驰奏水陆续获胜仗，现筹进兵武汉情形一折。是日，水军奋击贼船，焚毁殆尽；陆军攻武汉城外贼垒，悉破平之，先后毙贼万余。二十三日，克复武昌省城、汉阳府城，贼大溃。湖广总督杨公霈军汉阳以北，驰奏武汉克复大概情形。奉上谕：“曾国藩等攻剿武汉情形尚未奏到，塔齐布陆路官兵此时谅与曾国藩水陆合为一军，着俟杨霈抵省后，商摧挑选精兵，水陆进剿，朕日盼捷音之至也。钦此。”

二十七日，公驰奏水陆大捷，武昌、汉阳两城同日克复一折。奏称：“臣等先后入城，镇抚孑黎飞咨署督臣杨霈迅速渡江，妥筹进剿。”随折奏保水军营官道员李孟群、游击杨载福、守备萧捷三、陆营将领知府罗泽南、知县李续宾、都司彭三元、守备唐得升、文生李光荣，并奏保荆州将领已革都统魁玉、总兵杨昌泗共十员。附片奏称：“军务殷繁，差遣乏员，不能不兼用丁忧降革之员，从权办理。如果奋勉出力，仍当恳请天恩，一律保奖，以收后效，而励戎行。”又具折奏：“六、七月以来，水陆两军迭次胜仗，已奏请将将员弁兵勇保奖，奉旨允准。谨分为三起，先将第一单，汇列并粮台各员昼夜辛勤，经名营官开单请保，臣等核实，缮单恭呈御鉴。”其武汉克复折，奉朱批：“览奏感慰实深！获此大胜，殊非意料所及！朕惟兢业自持，叩天速赦民劫也。另有旨。钦此。”又奉上谕：“此次克复两城，三日之内，焚舟千余，蹋平贼垒净尽，运筹决策，甚合机宜。允宜立沛殊恩，以酬劳勚：曾国藩着赏给二品顶戴，署理湖北巡抚，并加恩赏戴花翎，塔齐布着赏穿黄马褂，并赏给骑都尉世职等因。钦此。”又奉上谕：“楚省大局已定，亟应分路进剿。由九江、安庆直抵金陵，扫清江面。应如何分兵前进，如何留兵防守。着杨霈、曾国藩、塔齐布妥筹商定，即行具奏。曾国藩以杀贼自任，必能谋定后战，计出万全。沿江剿贼之事，朕以责之曾国藩与塔齐布。楚省防贼回窜及搜捕江北等处余匪事宜，朕以责之杨霈。务当协力妥筹，不可稍存大意等因。钦此。”

武汉既克，贼船在襄河者尚多，奔出汉口，以图下窜。公派魁玉、杨昌泗带兵进剿，而杨载福以水师舢板数十号溯流驶入汉口，纵火焚贼船千余号，几尽。

三十日，驰奏水师搜剿襄河续获大胜一折。奏称：“战船用力甚少，成功甚多。江汉以上贼舟无几。从此一意东下，无牵掣之虞。然臣细察大局，有可虑者数端：一在兵气之散佚，一在乱民之太多，一则军去湘日远，军火银米输转为难，恐有缺乏溃散之患，不能不熟虑而缕陈之。”附片奏请旨饬江西抚臣筹银八万两，广东、四川二省各筹银数万两，迅解行营。现因陆兵太单，拟添募陆勇二千，率以东下。又附片奏鄂省克复以后，查获贼中伪文卷，七月十八日，城陵矶之战，贼酋曾天被养殪情形，前奏未及详悉声明。又讯据贼供武汉贼情曲折，一并声明。奉上谕：“曾国藩等以剿贼自任，虽当乘此机会，急思顺流而下，以次攻复沿江诸城，然须计出万全，谋定后战，方无挫衄之虞。若能由九江、安庆直抵金陵，使长江数千里尽荡妖氛，则从征将弁，朕必破格施恩，以酬懋绩。钦此。”

总督杨公霈自德安入驻武昌时，贼已退出黄州。南则踞兴国州，北则屯聚蕲州、广济，仍以船为巢穴。公与杨公会商进剿，分为三路：以塔齐布公统率湖南兵勇，进剿兴国、大冶为南路；派提督桂明等领鄂省兵勇进剿蕲州、广济等处为北路；公自督水军，浮江而下。

九月初七日，驰奏统筹三路进兵，分别水陆先后直捣下游一折。附片奏请饬谕陕西抚臣筹银二十四万两，解赴行营。又片奏参都司成名标监造船工，浮开款项，请革职查办。是日，又其折汇保出力员弁兵勇第二单。奉上谕：“曾国藩等奏统筹三路进兵直捣下游一折。览奏布置各情，甚合机宜。以长江大局而论，楚北上游既已渐次肃清，则各路官军乘胜东趋，自成破竹之势。但兵机移步换形，贼情亦诡诈百出，总须出奇应变，步步为营，以免孤军深入，方操胜算。其桂明一军，较之楚南兵勇，强弱是否相当？倘彼强此弱，南岸被剿紧急，该逆必至伺隙北渡。该督等曾否虑及？此次东下之师，关系大局转机，务期成算在胸，相机筹办，能制贼而不为贼制，庶可次第廓清也。所请饬拨陕西饷银，已谕知王庆云照数筹拨，源源接济矣。钦此。”

十三日，驰折恭谢天恩，并奏陈：“奉命署理湖北巡抚，于公事毫无所益，于臣心万难自安。臣统率水师，即日启行，于鄂垣善后事宜不能兼顾。且母丧未除，遽就官职，得罪名教，何以自立？是以不敢接受关防，仍由督臣收存。”公有奉上谕：“曾国藩虽系署住巡抚，而剿贼之事重于地方等因。”是折未奏到时，奉上谕：“曾国藩赏给兵部侍郎衔，办理军务，毋庸署理湖北巡抚。陶恩培著补授湖北巡抚，未到任以前，着杨霈兼署。钦此！”是折奏到，奉朱批：“朕料汝必辞，又念及整师东下，署抚空有其名，故已降旨，令汝毋庸署湖北巡抚，赏给兵部侍郎衔。汝此奏虽不尽属固执，然官衔竞不书署抚，好名之过尚小，违旨之罪甚大。着严行申饬。钦此。”

又奉上谕；“曾国藩既无地方之责，即可专力进剿。但必须统筹全局，毋令逆匪南北纷窜，方为妥善。并随时知照江、皖各抚及托明阿、向荣等四路兜击，以期直捣金陵。固不可迁延观望，坐失事机；亦不可锐进贪功，致有贻误。谅曾国藩等必能兼权熟计，迅奏肤功也！钦此。”

水师杨公载福等领战船先行，公与李孟群等继进。南路陆营以二十三日拔营进剿，北路陆军魁玉、杨昌泗等以十七日拔营。十九日，水师破贼于蕲州城下。二十一日。塔齐布公克复大冶县城，罗公泽南等克复兴国州城。

公舟次黄州，按行前总督吴文节公堵城营垒，于其殉难之处，为文以祭之，词甚哀厉祭文稿今佚。

二十七日，公驻舟道士洑，驰奏陆军克复兴国、大治，水师在蕲州胜仗一折。附片奏探明贼踪，于田家镇坚垒抗拒，横江铁锁二道，拟先攻半壁山，夺其要隘。又具折奏称：“臣自入鄂城以来，采访舆论，佥谓武昌再陷之由，实因崇纶、台涌办理不善。督臣吴文镕忠勤忧国，殉难甚烈，官民至今思之。即于前抚臣青麟，亦尚多哀怜之语，无怨憾之词。前任督抚优劣情形，以及年余之成败始末，关系东南大局，不敢不据实缕陈。”又奏遵保出力员弁兵勇第三次汇单请奖一折。奉上谕：“蕲州贼势尚众，水师既经攻剿得手，何以桂明等陆路一军未能赶到？曾国藩经朕畀以剿贼重任，事权不可不专，自桂明以下文武各员均归节制，倘有不遵调遣，或迁延畏葸贻误事机者，即着该侍郎专衔参奏，以肃戎行等因。钦此。”是月奉旨；“胡林翼调湖北按察使，杨载福补湖南常德协副将，罗泽南授浙江宁绍台道，均督勇剿贼。钦此。”

二十九日，蕲州贼船上犯，杨公载福、彭公玉麟等纵火尽焚之。

十月初一日，罗公泽南陆军破贼于半壁山，夺其营栅。初四日，罗公泽南等大破贼于半壁山，歼贼逾万人。初五日，贼至，复击破之。

初七日，驰奏陆军踏破半壁山贼垒，水师续获胜仗一折，阵亡员弁何如海、石炽然、徐国本请恤。附片专奏营官白人虎阵亡请恤。又片奏查明前湖北道员刘若珪殉难情形，请饬部议恤。又片奏军中子药概系湖南支应，今全军将出楚境，距湘省千数百里，请旨饬江西抚臣遴委干员，筹款开局，监制火药，铸造铁子铅弹，解营接济。

是日，具折谢恩赏兵部侍郎衔。附片陈明前折未署署湖北巡抚新衔，奉批谕申饬，蒙恩宽宥，谨奏申谢。又代奏浙江宁绍台道罗泽南呈谢天恩，仍请留营剿办贼匪。

初八日，水师攻贼船于蕲州，绕出贼前。初十日，贼船退至田家镇南岸，铁锁已为陆营湘勇斫断。杨公载福、彭公玉麟督水军于十三日攻断江中铁链，舟师飞桨而下，至邬穴纵火焚贼舟。适东南风大作，贼船四千五百余号皆尽，伏尸万数。田家镇北岸之贼大溃，毁营而遁。

十四日，驰奏南路陆军大捷，毙贼万余，斫断江岸铁锁，水师屡获胜仗一折。随折奏保李续宾、彭三元、普承尧三员阵亡，千总萧世祥请恤。附片奏陈贼踪遍扰，驿邮多梗，侦探难遣，文报难通。江、皖各营不克随时知照。请旨饬军机处，将江南、北大营现在情形及红单船现泊何处，随时未知臣行营，期通消息。奉朱批：“获此大胜，皆因汝等和衷共济，调度有方，故能将士用命，以少击众。朕披览之余，感慰莫能言喻，仍另有旨。钦此。”奉上谕：“此次我军陆路夺取半壁山，水师屡获大胜，逆贼不敢复窥南岸，办理甚为得手。据奏北兵不甚得力，究竟桂明一军现在何处？何以未与南军会合？着杨霈亲督后军，迅速前进，为曾国藩等后路声援。不准稍有迁延，致滋贻误等因。钦此。”

十四夜，蕲州之贼弃城窜去。水师追贼，船至九江城下。塔齐布公陆军破平南岸富池口贼垒。二十日，与罗公泽南率师渡江而北。

二十一日，公舟次田家镇，驰奏官军水陆大捷，烧毁贼船四千余号，田家镇蕲州两处贼悉溃窜一折。随折奏保副将杨载福，同知彭玉麟，道员罗泽南，游击普承尧、水师将弁刘培元、秦国禄、孙昌国、洪定升八余员。附片奏报水师前队追逐贼，已至九江城外，陆军即日渡江北岸进剿。又片奏臣等一军，以肃清江面，直捣金陵为主，设该逆旁窜他县，陆军竟难兼顾，请旨饬各路带兵大臣及各省督抚择要堵御，预防流贼之患。奉朱批：“续获此胜，皆因汝等筹画尽心，朕甚廑念。钦此。”又奉上谕：“曾国藩、塔齐布自岳州统帅东下以来，沿江攻克城池，歼除丑类，所向克捷。皆由同心戮力，调度有方。节次披览奏章，朕心实深欣慰。在事文武员弁兵勇亦能人人用命，奋不顾身，尤堪嘉奖。钦此。”

陆军渡江循北岸而下。二十六日，遇贼于莲花桥，击破之。二十八日，克复广济县城。

水师追击贼船，二十八日战于九江城外，破之。

十一月初一日，陆师破贼于双城驿。初三日，破贼于夏新桥。初四日，克复黄梅县城。

初六日，驰奏莲花桥胜仗克复广济及水师九江胜仗一折。阵亡将弁苏胜、郑沐、李金梁请恤。附片预报黄梅胜仗，并陈桂明一军未能会剿缘由。又附片奏蕲州州判魏作霖殉难，请恤。又片奏调湖南永州府知府张丞实来营，添募湘勇，交该守管带，以厚兵力。又附片奏报服阕日期，现在办理军务，在营释服。是日具折奏保克复武汉及兴国、大治、蕲州各案水陆两军出力员弁兵勇共三百四十人，开单请奖。罗公泽南自黄梅拔营进剿，破贼于濯港。

十一日，公驰奏双城驿、大河埔、夏新桥胜仗黄梅克复一折。随折奏保周友胜、余星元、膝国献三弁，阵亡千总王映轸，请恤。附片奏濯港胜仗。又奏陈近日剿办情形一折。奏称：九江贼船不多，我师两次苦战，未能大挫凶锋，皆因两岸贼营太多，水陆依护，抵拒甚力。我之水师与陆军隔绝，昼夜戒严，劳苦倍甚。并陈可恃者数端，可虑者亦数端。

时迭奉谕旨，令湖北、江西两省派兵会剿，总督杨公霈派桂明一军，留驻黄州，魁玉、杨昌泗随同剿贼。蕲州以下杨公霈自驻黄梅、广济之间。江西派臬司恽光宸、总兵赵如胜驻军九江境上。皆奉旨归公节制调度。又奉上谕：“杨霈奏克复广济、黄梅一折，所叙进攻九江情形，似该郡贼党尚复不少。塔齐布渡江而北，南岸官军即不能得手，是江西陆路兵勇殊不足恃，塔齐布仍须渡回南岸。倘南北两岸专恃一塔齐布奔驰追剿，则湖北、江西两省官兵，岂不皆成虚设耶？钦此。”

十二日，塔齐布公、罗公泽南等破贼于孔陇驿。十三日，小池口贼遁去。十四日，水师焚贼船排，浔郡江面贼略尽。公即日进驻九江城外。十五日，塔公陆军抵小池口。水师击破贼船，进泊湖口。贼踞守九江，坚不可下。十八日，陆军渡江南岸，驻营九江南门外。

二十一日，驰奏濯港孔陇驿小池口胜仗、浔郡江面肃清，水师进扼湖口一折。随折奏保朱南桂、童添云二员。附片奏参鄂军营官李光荣所带川勇，掳掠滋扰，请革职讯办。又片奏称：攻围九江陆兵单薄，湖北臬司胡林翼识略冠时，已札饬带勇二千，驻防田家镇，就近飞调该军来浔助剿；副将王国才、都司毕金科，朴实勇敢，驭军有法，请拨带劲旅，交臣调遣；皖省道员何桂珍、知县李沛苍在六安等处带勇防剿，亦请归臣调遣。又片奏请旨饬江西抚臣趱造攻具，解交行营。均奉旨允准。又奉上谕：“曾国藩、塔齐布运筹决胜、戮力同心，麾下将士率皆转战无前，争先用命，皆由曾国藩等调度有方。览奏之余，实堪嘉慰。曾国藩着赏穿黄马褂，并发去狐腿黄马褂一件，白玉四喜扳指一个，白玉巴图鲁翎管一枝，玉靶小刀一柄，火镰一把，交曾国藩祗领，以示优奖。钦此。”

贼踞九江、湖口两城，浚濠坚垒，结木排于湖口城下，以阻官军入湖之路，而别筑石垒于梅家洲，水陆相倚。贼舟屯踞大姑塘，扰犯南康府。二十一日，罗公泽南湘军渡江未毕，为贼所乘，回军击却之。胡公林翼军亦至，均驻九江城外。水军登岸攻贼，屡破之。贼每乘夜惊营，水师亦彻夜戒严。

十二月初一日，陆军合攻九江城，未克。初三日，驰奏水军屡获胜仗、陆军围逼浔城、现筹攻剿情形一折。阵亡将弁曾献成、周福友、罗嘉典请恤。奉上谕：“我军自肃清浔江，进扼湖口以后，满拟九江郡城乘胜可克，乃连日焚毁贼船，蹋破贼垒。而该逆死党仍负固坚守，殊属凶悍。贼情变幻靡常，着曾国藩、塔齐布相机筹画，不可稍有孟浪，致误事机。钦此。”

初六日，胡公林翼、罗公泽南击贼于梅家洲，破之。水师乘势攻破湖口木排贼卡。

初八日，童壮节公添云因攻城受伤，卒于军。

初十日，水陆合攻湖口贼营，未克。十二日，水军舢板船驶入内湖，焚贼舟数十号，乘胜追逐至大姑塘以上。贼复于湖口设卡筑垒，增栅以断其后。舢板船遂不得出。其在外江者，皆快蟹、长龙诸大船，调运不灵，贼以小艇乘夜来袭，战船被焚者三十九号，余皆退回九江大营。

十四日，驰奏九江、湖口水陆攻剿情形一折。随折奏保刘国斌、孙昌国二弁，阵亡参将童添云暨兵弁叶楚南、杨玉芳、黄韵南、姜陵浩请恤。

水师既退，集九江城外湖口之贼分股渡江，踞小池口皖贼复上犯鄂境。公派周凤山陆营渡江，攻剿小池口贼垒，大挫而还。公急调胡林翼、罗泽南回援九江，驻营南岸官牌夹。

二十五日，贼复以小艇夜袭水军，放火焚战船十余号。公座船陷于贼，文卷册牍俱失。公棹小舟驰入陆军以免。调舟师悉泊南岸，与罗公泽南湘勇陆营紧相依护。粮台辎重各船，皆退驶至邬穴，以上战舰亦多溃而上泝者。公愤极，欲策马赴敌以死，罗公泽南、刘公蓉及幕友等力止之。

三十日，驰奏水师在内湖三获胜仗一折，外江水师两次败挫一折。奏称：水师屡获大捷，声威尤震。自至湖口苦战经月，忽有挫失，皆由臣国藩调度无方，请交部严加议处。水师阵亡将弁史久立、李允升、李选众、沈光荣、葛荣册及座船弁兵刘盛槐等请恤。奉上谕：“水师锐气过甚，由湖口驶至姑塘以上，长龙、三板各船与外江师船隔绝，以致逆氛顿炽。两次被贼袭营，办理未为得手。曾国藩自出岳州以后，与塔齐布等协力同民心，扫除群丑，此时偶有小挫，尚与大局无损、曾国藩自请严议之处，着加恩宽免。钦此。”

杨公载福留邬穴养病，闻败，力疾而下，督战船拒贼却之。寻以病甚回籍。水军在外江者，李公孟群、彭公玉麟，与陆军依岸而守；其入鄱湖者，营官萧捷三、段莹器、孙昌国、黄翼升等领之。由是水师遂有内湖、外江之分。

是岁正月，科尔沁郡王僧格林沁及胜保公督兵破贼于独流。二月，破贼于阜城。三月，贼由安徽分股窜山东，陷临清州。四月，胜保公歼贼于临清，僧王大军克阜城。五月贼陷高唐州，大兵围之。

江北大军于去冬收复扬州，贼窜踞瓜洲。是年二月，瞿威壮公腾龙阵亡于瓜洲。贼陷太平府，孙文节公铭恩死之。闰七月，江南军官克太平府，江北督师文勤公琦善卒于军，江宁将军托明阿代其任。

庐州陷后，皖北城邑多残破，诏以福济为安徽巡抚。江南大营复遗提督和春以兵援皖。五月，克六安都。捻匪乘乱起于皖、豫之交，副都御史袁公甲三督师驻临淮关防剿。何公桂珍奉旨授皖南兵备道。道阻不得之任，袁公委以带勇剿贼，驻于霍山。屡有功，欲西与楚军会合。公亦疏调来营，阻于贼而不能达。

曾文正公年谱卷四

「乙卯」咸丰五年，公四十五岁

正月，公驻罗泽南湘勇陆营中。

贼既踞小池口，皖中大股续至，塔齐布公、罗公泽南率勇渡江击之，挫败而还。贼以一股循江北岸上窜蕲州，一股窜犯广济。官军溃退，总督杨公霈退驻汉口，又退守德安。贼至汉口，溯襄河大掠民船，武昌戒严，江、汉之间纷扰矣。公派臬司胡林翼、总兵王国才、都司石清吉领兵勇六千余人，先后回援武汉。李孟群以战船四十号溯江上驶，以援蕲、黄。

初四日夜，东北风大作，巨浪撞击，水师老营战船在九江城外者漂沉二十二号，撞损数十号。公乃饬外江炮船全赴鄂省，扼紫金口，李公孟群、彭公玉麟领之。而于沔阳州境之新堤镇设立船厂，修补已损之船，添造舢板小艇。其陷入内湖之水师，闻老营被袭，及大风坏船之警，相率赴南昌。巡抚陈公启迈给以口粮，抚而辑之，军心渐定。公自督陆军急攻九江城，未克。贼屡出扑营，均击退之。

初五日，拜折恭谢天恩，上年十二月奉旨赏穿黄马补等，并年终奉赏福字荷包银钱银锞食物等件。

是日，驰奏陆军渡江挫于小池口、北岸贼踪大股上窜、并陈近日贼势军情一折。奏称：目前局势可虑者多端，臣等一军进止机宜有万难者。初八日，驰折奏报大风击坏战船，饬令全数赴鄂，并自陈办理错谬之处：一在武汉既克，未留重兵防守；一在九江未克，遽攻湖口，又遭风坏船，事机不顺。目前筹办之法，凡四条：其一在鄂省添修外江水师，以固荆湘门户；其一飞饬鄂省兵勇胡林翼等军，先后回援武昌；其一拟亲至南昌，条整内湖水师；其一围攻九江之陆军有进无退，攻克浔城，仍当鼓行东下，直捣金陵，以雪积愤。又奏浔城贼出扑营、陆军获胜一折。奉上谕：“览奏殊深悬系，所称办理错误之处，如水师冲入内河，以至声势隔绝，诚不免锐进贪功。至武汉收复，未留后路声援一节，则其势本有不及，水陆两军全数进剿，犹恐兵力单弱，若彼时即分防武汉，兵数愈少，刻下更不知如何棘手！曾国藩等既定直捣金陵之计，即着迅速设法攻克九江，合军东下，毋得再存顾虑等因。钦此。”

十二日，公由九江启行。十六日，抵南昌，谕营官萧捷三等抚辑众心。委员设局制造炮位子药，专供楚军炮船之用。是为楚师三局。派委员弁回湘增募水勇，拨用江省所造长龙战舰三十号，归入楚军，添造快蟹十余号。又委在籍候选知府刘于浔设立船厂，添造各船。署臬司邓仁堃总理船炮，支应各局。内湖水师，自成一军矣。

援鄂之师，胡公林翼一军先发，抵鄂后驻军沌口。石公清吉之军继行。王公国才一军守领饷项，犹驻九江城外。贼出扑营，塔公合击破之。蕲州贼党由富池口渡江而南窜，踞兴国、通山、崇阳、通城、咸宁各城邑，扰陷殆遍，并扰及江西武宁县境，武昌戒严。陶公恩培入守武昌，飞书请援。公急调王国才一军，取道武宁，转战而前，以为之援。

二十七日，驰奏九江陆军胜仗、内湖水师重加整理情形及调派鄂军先后赴鄂援剿情形一折。附片奏：江西署臬司邓仁堃经理船炮等各要务，于秋审事件势难兼顾，江西臬司恽光宸拟即调回本任，所带之勇归九江镇将居隆阿统辖。又片奏水师哨官万瑞书乘贼匪袭营之时，搬抢粮台银两，请旨饬湖南抚臣严拿正法。又奏保上年半壁山、田家镇、蕲州、广济、黄梅五案出力员弁兵勇一折。奏称：武汉以下复为贼踪往来之地，前此战功竟成空虚、可愤可憾！然事机之不顺，调度之失宜，咎在臣等，而将士之劳勚，究不可没。惟录其既往之功，冀作其将来之气。奉旨允之。又奉上谕：“楚北贼焰复燃，于曾国藩等剿贼机宜大有关系。此时惟有会合各兵迎贼攻剿，使曾国藩、塔齐布各军无腹背受敌之患，方为妥善。钦此。”

二十八日，公在南昌派大小战船六十余号，进泊康山。贼在九江、湖口及江北岸小池口者，益浚濠增垒，守备益固。湖口之贼由都昌窜陷饶州府，分犯乐平、景德镇、祁门、徽州、扰及广信之境。公调派罗公泽南统带湘勇三千，由南昌绕出湖东攻剿。又增募平江勇四千名，同出东路会剿。塔齐布公所结陆营在浔域外者，仅五千人，但主坚守，不复仰攻矣。

水师至武昌，泊舟城外，连遇大风，复多沉损，乃上泊金口，以扼贼上窜。胡公林翼一军亦退驻金口。

二月，贼扑武昌省域。十七日城陷，巡抚陶文节公恩培死之。各军驰援皆不及。

二十七日，公驰奏统筹全局一折。奏称：臣来江省，已逾月余，探悉各路贼情大略。论江、楚、皖三省全局，陆路必须劲兵四枝，水路须兵两枝，乃足以资剿办。江之北岸，自蕲水、广济、黄梅以达于太湖、宿松为一路，自汉口、黄、蕲循江岸而下达于小池口为一路。南岸自九江以上兴国、通山等属为西一路，湖口以下至于皖南为东一路。臣之水军已分为两枝，陆军若再分，则立形单弱。谨就目前急务，凡臣力所能办者，分条陈奏。并声明前月奏报，均未奉批谕，此次改由湖南绕出荆州驿递进京。附片奏称：凤阳、临淮由寿州、光固以达于麻城、黄州、不过八百余里。请旨饬令袁甲三募勇五千，练成劲旅，驰出黄州，以通皖、鄂声息，以挽江北大局。又片奏：水师大营被贼舟宗袭毁之时，座船被夺，文卷全失。其所领部照监照遗失数目，俟查明咨报。又片奏：臣军万余人，饷道梗阻，请旨饬拨江西漕折银两就近接济，并请闽浙两省每月各筹银二万两，解赴行营。是日又奏恭谢天恩宽免处分一折。时袁公甲三奉旨革职来京。公所筹四路分兵剿办之策，谕旨嘉之，亦未能行也。

杨公霈军驻德安，贼复遍扰江、汉各城邑，由岳家口、仙桃镇、窥犯荆、襄，荆州将军官文公拒却之。胡公林翼抵鄂后，擢授湖北藩司，寻奉旨署理湖北巡抚。水陆两两军金口者为数无多，而贼势益炽。鄂在军德安者，屡败不振，饷尤绌无所出。胡公与李公孟群、彭公玉嶙、王公国才等竭力守御荆、湘上游，赖以稍安。

江西新募平江勇至南康，公委幕中候选同知李元度管带操练。因调战船前赴南康，令陆军紧相依护。公言此军之起源，专为肃清江面而设，陆军所以护水营，九江、湖口之挫失，皆以水师孤悬，与陆师远隔之故。时塔公军在浔城，罗公东剿广饶，不得合并。三月，公在南昌登舟，督将弁操练，分起调赴南康，与平江勇水陆驻扼，使贼不得掠舟来往湖中。

十九日，罗公泽南一军由贵溪进剿。二十日击贼，破之。二十一日，克弋阳县城。

公两奉旨统筹全局。二十三日，复奏谨陈水陆军情一折。奏称：臣等一军，水陆分为四枝，回援武汉之师，距臣营在八百里外。江之两岸，仍为贼踞，欲以楚军回剿武汉，其难有三端：一则浔郡为长江腰膂，陆兵未可轻撤；一则内湖水师乘此春涨，可以由湖出江。所虑在既出以后孤悬无依；一则金口水陆诸军饷项缺乏，若再添师前往，更无可支拨，恐饷匮而有意外之虞。臣实乏良策，惟有坚扼中段，保全此军，以供皇上之驱策而已。奉上谕：“行兵之道，合则力厚，分则力薄。自师船陷入鄱湖，贼匪再扰武汉，广饶一带，复有贼踪窜突。该侍郎等水陆两军，实有不能不分之势。该侍郎所谓千里驰逐，不如坚扼中段。所奏亦不为无见。当此上下皆贼，总宜计出万全，勿以浪战失机，勿以迟回误事。一切机宜，朕亦不为遥制。该侍郎不可因挫失之余，遂至束手无策。仍当激厉军士，踊跃用命，谋定后动，勿负初心，以副委任。塔齐布攻剿九江，近日情形，未据奏及，岂为贼氛阻隔，竟不能声息相通耶？并著随时奏报，以纾悬系。钦此。”

刑部侍郎黄公赞汤在籍，公于上年奏请督办江西劝捐，至是计捐银数四十余万两。公军入江西后，皆赖黄公筹捐银两接济。湖南协饷，专拨供湖北金口之师。公所请拨浙、闽协饷，以有警不时解到，公乃议借运浙盐，行销于江西、湖南。旧日淮南引地，用盐抵饷，仍请以黄公赞汤总理盐饷事务。

江西巡抚陈公启迈与公谋调遣兵勇，意见多不合，饷尤掣肘。万载县知县李皓，与其乡团举人彭寿赜，以团事互相控诉。公见彭寿颐，赏其才气可用，札调来营差遣。陈公乃收系彭寿赜，令臬司恽光宸严刑讯治之。以是尤多龃龉。

二十三日，贼窜陷广信，罗公泽南由弋阳追剿，破之。二十七日，克广信府城，贼窜入浙江境。

公由南昌督水师进发，驻吴城镇。

四月初一日，驰奏罗泽南陆军克复弋阳一折，阵亡勇弁张以德、易传武、喻能益请恤。又奏陈湖北兵勇不可复用、大江北岸宜添劲旅一折。奏称：自粤匪至鄂，迄今不满三载，而全军覆溃者五次，小溃小败不可胜数。既溃之后，仍行收集兵勇，习为故常，恬不为怪。宜变易前辙，扫除而更张之。请饬下湖北督抚另立新军，涤除旧习，使江之北岸得两路足恃之兵，则不惟有益大局，即臣等水陆各军，亦有恃而不恐。奉寄谕：“交湖广总督杨霈，署巡抚胡林翼办理。”时鄂军屯聚德安，湘军回援武汉者，为数无多。公屡函致胡公林翼，论东南大势，以武昌据金陵上游为必争之地，宜厚集兵力，以图恢复。杨公载福伤病在籍，病稍痊。湖南巡抚骆公秉章委令招募水勇，又添造战船，赴鄂助剿。李公孟群补授湖北臬司。胡公委令添募陆勇，扼防金口，饷械均仰给于湘中，兵势稍振。

是日，又奏请拨浙引用盐抵饷一折。奏称：贼据金陵，长江梗塞。淮南盐务，片引不行，奸民偷送贼中，贱售于各岸。江西、湖南民间皆食私盐。方今饷项缺乏，请旨饬拨浙盐三万引，设法运销于淮引口岸，以济军饷之不足。附片奏：现当干戈扰攘，招商领运为难，拟仍用劝捐之法行之。请旨饬派在籍侍郎黄赞汤，在江西临江府属樟树镇设局，劝谕绅富，措资办运，并请浙江学政、侍郎万青藜，在浙督办盐运。江西道员史致谔、万启琛协理西省盐运。湖南盐法道裕麟、在籍知府黄廷瓒，协理楚省盐运。又将《盐饷章程》分条咨商户部，并咨商浙江巡抚及江西、湖南、湖北巡抚。户部议准。既而贼氛大扰，未能畅行也。

公又奏湖北在籍礼部主事胡大任、江西在籍礼部主事甘晋，并办理臣军粮台，未能赴部当差，请饬吏部查照办理。是时南昌设立后路粮台，公委甘晋、李瀚章综理之。罗公泽南移军剿贼于景德镇，贼窜入徽州境，罗公乃移驻饶州，以图湖口。

十二日，公驰奏陆军克复广信郡城一折，奏保罗泽南转战千里，谋深勇沉，常能从容镇定，以少胜众，请交部从优议叙。

十三日，公由吴城进驻南康，派前队战船进泊青山，以攻湖口。

十九日，贼由姑塘上犯，水师击之，挫败，退泊火焰山。

二十一日，水师焚贼船于马家堰，于徐家埠，又追焚之于都昌城下，计百数十号。

湖北兴国崇通等属贼党日炽，分股窜入江西境，陷踞义宁州，杀掠甚惨。

五月初八，公派水师搜剿贼船于都昌。

十三日，水师击贼船于青山，破之，追奔至鞵山以下。

罗公泽南驻军饶州。浙江巡抚檄调湘军往徽州会剿，未行，而江西闻义宁之警，省城戒严。陈公启迈亟调湘军回南昌，罗公遂移军而西。

二十一日，公驰奏内湖水师近日接仗情形一折。附片奏：臣前在江省吴城，近在南康，与臣塔齐布信息常通。九江与南康仅隔一庐山，因贼匪时时窥伺，昼夜巡防，臣等二人不敢远离营次。屡约以匹马相见，而未能也。又称：罗泽南一军既须回湘省，则不能由都昌进剿湖口，东岸无陆兵，则水军孤悬可虑。奉上谕：“该侍郎等务当通筹大局，谋勇兼施，以副朕望。钦此。”

杨公载福督带舟师，由岳州出大江，剿贼于蒲圻，会扎金口。

三十日，内湖水师击贼于青山，破之，夺回拖罟大船，并获他船炮等。抢罟，即九江之败所失座船也。

六月初五日，湖南巡抚咨送万瑞书到案正法。

十二日，驰奏水师胜仗、夺回拖罟大船一折，阵亡外委苏光彩请恤。

公又专折奏参江西巡抚陈启迈劣迹较多、恐误大局一折。奏称：臣与陈启迈同乡同年，同官翰林，向无嫌隙。自共事数月，观其颠倒错谬，迥改常度，深恐贻误全局，不敢不缕晰陈之。奉上谕：“江西巡抚著文俊补授，未到任以前着陆元烺署理。陈启迈着即革职，按察使恽光宸先行撤任，听候新任巡抚文俊查办。该抚到任后，着即将曾国藩所参各情节，逐款严查，据实具奏，不得稍有徇隐。钦此。”

十三日，公派水师攻贼于徐家埠，委知县李锟带陆勇会剿，破之，毁船八十余号。塔齐布公陆军击贼于新坝，破之。十五日，水师攻贼卡于梅家洲，贼冲出卡外，战船四号陷于贼兵，勇伤亡数十人。

罗公泽南军至南昌。二十四日，拔营进剿义宁之贼。

湖北德安府失守，杨霈退走襄阳，革职。官文公奉旨授湖广总督，钦差大臣，都统西凌阿，由河南赴湖北督师，以攻德安。

二十七日，塔齐布公与公相见于青山营次，会商攻剿之策。

七月初六日，驰奏浔城陆军胜仗、水师在徐家埠获胜，湖口小挫一折，阵亡将弁黄明魁、洪建勋、李文田请恤。附片奏：浔郡陆营久无成功，日对坚城，顿兵糜饷。拟于七月臣与塔齐布移驻青山，渡湖而东，会剿湖口，是亦大局旋转之一策。又片奏：新选湖北督粮道万启琛，现在樟树镇协理盐饷事务，请暂缓赴任。

罗公泽南陆军抵义宁。初八日，破贼于梁口。十三日，破贼于乾坑。十四日，大破贼于鳌岭鸡鸣山，毙匪六千余名。

水师萧捷三等破贼于鞋山，李元度率平江勇渡湖而东。十五日，击贼于徐家埠，破之。罗公泽南陆军攻贼营，大破之。十六日，克复义宁州城。十八日，湖南提督忠武公塔齐布卒于军。十九日，公驰赴九江陆营，哭之恸，派副将周凤山接统其军。公亲巡营垒，抚定其众，派副将玉山等弁兵三百人护丧至南昌。

李元度击贼于文桥。二十一日，李元度攻贼于苏官渡，破之。

二十三日，平江营与水师会攻湖口，破贼营数座，烧贼船几尽。舟师驶出大江，仍回泊青山。是日，萧节愍公捷三阵亡。

平江勇攻下钟山贼营，未克，仍驻军苏官渡。

周风山督军会操，贼出扑营，力战却之。公在大营中，复督众攻城，未克。

二十四日驰奏：提督塔齐布因病出缺，臣驰赴大营料理丧事，兼统陆军，拊循士卒，保此劲旅。请旨将提臣塔齐布交部从优议恤，准于湖南省建立专祠，以慰忠魂，而洽民望！附片奏：派广东罗定协副将周凤山统领全军，旋获胜仗，士气犹锐，可无涣散之虞。又附片奏报：义宁、湖口水陆三路胜仗大略，当名将新失之际，而事机尚为顺利，军威尚足自振，堪以仰慰圣怀。公于是日闻萧捷三阵亡，即带陆勇数百名，驰赴青山抚定水勇。二十五日，公回驻南康水营，札调彭玉麟来江西督领内湖水师。

二十七日，平江营击贼于流澌桥。二十八日，烧贼栅于柘矶。八月初四日，贼扑平江营，拒却之。

初七日，驰折奏报罗泽南陆军攻剿义宁，迭次大胜，克复州城。随折奏保罗泽南及李续宾、李杏春、唐训方、蒋益澧五员。又奏水陆两军攻剿湖口、迭获胜仗、湖内贼船几尽一折，阵亡都司萧捷三，请照副将例议恤。

罗公泽南既克义宁，军威振于南服。是时湖南四境皆有贼氛，两粤匪徒攻陷郴州，逆焰尤盛。骆公秉章奏调湘军折回湖南剿贼，罗公由义宁策单骑谒公于南康舟次，指画吴、楚形势。谓方今欲图江、皖，必先复武昌；欲图武昌，必先清岳，鄂之交。定计率军出崇、通以援武汉。公从其策。

初八日，罗公渡湖督平江勇攻湖口下钟山贼垒，未克。是日，水师击贼于梅家洲，大败，失战船二十一号。其时江西之贼，惟存九江湖口两城、梅家洲下钟山两垒未克，坚据不可攻。罗公旋至南康，谓湖口水陆官军但当坚守，不宜数数进攻，以顿兵损威，仍当俟江汉上游攻剿有效，以取建瓴之势。公又从之。饬水师勿事浪战，抽调九江大营宝勇千五百人并归罗公统带，由义宁进剿。十六日，罗公还义宁营。

胡公林翼攻武昌未下，乃议先攻汉阳。由金口渡江，军于奓山，进攻汉阳。杨公载福、彭公玉麟率水师进泊沌口，毁贼船数百号。南岸崇、通各属之贼，攻金口李孟群陆营，陆营大溃。德安贼党回援汉阳，奓山陆营亦溃。惟沌口水师屹然未动。胡公度不可攻，率水军退驻新堤，以扼荆湘之路。委都司鲍超增募湘勇数千，以为援驰。疏奏调罗泽南率湘军援鄂。公已令罗公由义宁拔营前进矣。

二十一日，驰奏陆军攻剿湖口胜仗、水师小挫一折。奏称：去年湖南水师靖港、城陵矶之役，均因风顺水利，不能收队，以致挫败。臣屡饬水营，不令顺风开仗。乃各弁勇轻勇进，致蹈覆辙。请将营官吴嘉宾、秦国禄等分别撤革。阵亡千总葛维柱请恤。又奏调派罗泽南一军由崇、通回剿武汉一折。附片奏：提臣塔齐布病故后，周凤山新领全军，尚为奋勉。臣令其专意防守，不图进取。又附片奏派委员弁护送塔齐布灵柩回京。时长江梗塞，塔公之柩由南昌取道长沙、荆州以北也。

公又专折汇报安徽道员何桂珍在江北英山、蕲水、罗田等处剿贼胜仗。附片奏称：蕲、黄、英、霍当楚皖之交，匪党最多，与粤逆勾结响应，何桂珍以二千饥疲之卒，转战于群盗出没之区，与地方绅民以信义相孚。请旨饬令何桂珍督办皖楚交界英山、麻城各处团练，严清土匪，实于大局有益。公前奏调何公一军归东征大营调遣，既而阻于贼，不得合并。何公提一旅，崎岖苦战，屡立战功。克英山、蕲水两城，斩贼目田金爵，而军饥饷匮，皖中大府不之恤，专特劝捐米麦接济军食。频遣探卒，间关跋涉，抵公大营以求援。公为缕陈其战绩十余案，请旨授以团练之任，盖欲设法以援之，而势未能也。

罗公泽南回义宁营，上书于公，申陈前议。公所请九江之宝勇，以参将彭三元、都司普承尧领之，并湘勇各营为五千人。刘公蓉在公幕中二年，至是亦从罗公军赴鄂。二十七日，由义宁州拔营，直趋通城。

彭公玉麟接公札调，阻于贼未能前，公因委刘于浔暂统内湖水师。

九月初三日，公至青山巡视水陆各营。

初五日，公驻屏风水营，具折奏保陆军克复广信一案，水师肃清鄱湖一案。出力员弁兵勇，汇单请奖。附片请饬浙江巡抚补解五月以后饷银。又片奏：罗泽南一军去臣营日远，湖北抚臣胡林翼尚在江北，亦恐为贼氛所隔。拟令罗泽南自行具折奏报军情。又奏称：臣自抵江西，整理水师已逾半年，师久无功，虚縻饷项，请交部严加议处。至助臣办理军务、实有劳绩、不可泯灭者；侍郎黄赞汤，督办捐输，力拯大局；南昌府知府史致谔，支应军需；候补知州李瀚章，办理粮台，权衡缓急；湖南巡抚骆秉章与其幕友同知左宗棠，一力维持，接济军饷，照料船炮；知府彭玉麟，保守金口，力能坚忍；主事胡大任，劝捐济饷，历险不渝；知府黄冕，造炮精利，实属有用之才。除黄赞汤、骆秉章未敢仰邀恩叙外，其史致谔等各员，拟归入义宁案内，开单保奏。奉上谕：“曾国藩奏师久无功，自请严议，并保劳绩较多人员等语。兵部侍郎曾国藩，督带水师，屡著战功。自到九江，虽未能迅即克复，而鄱湖贼匪已就肃清。所有自请严议之处，着加恩宽免。前刑部侍郎黄赞汤，督办捐输，以济军饷，尤为出力，着加恩赏戴花翎。钦此。”

初六日，公渡湖至苏官渡，巡视陆营。留二日，还屏风营。

罗公泽南进攻通城，初六日克之，贼大溃。十四日，进克崇阳县。

二十三日，公驰奏罗泽南一军进剿获胜，克复通城一折，阵亡把总李懋勋请恤。附片奏探明湖北抚臣胡林翼驻札嘉鱼县六溪口，与罗泽南之军声息可通，此后援鄂一军，由胡林翼转奏。又遵奉谕旨保举堪任总兵人员一折。奏保副将杨载福、周凤山、参将彭三元三人。

湖南兵勇援鄂者，至羊楼司大溃，江壮节公忠济殉难。罗公泽南驻军崇阳，派李公续宾等五营进剿羊楼司，旋派彭公三元等营进剿濠头堡。二十四日，贼大股来犯，彭勤勇公三元、李公杏春等阵亡，弁勇挫溃。二十六日，罗公督军至羊楼司击贼，破之。

二十七日，奉到上谕：“兵部右侍郎着曾国藩补授。曾国藩现在督办军务，兵部右侍郎着沈兆霖兼署。钦此。”

夏秋之间，黔，粤匪徒侵扰湖南西南境，其东北岳、鄂之交，贼势正炽。公弟国潢、国华皆治团练于乡邑。公弟国荃考取是科优贡，亦办乡团。是月，广东匪徒自茶陵窜入吉安境，江西之西境又纷扰矣。

十月初三日，罗公泽南大破贼于羊楼司。十三日，胡公林翼至羊楼司会商军事。十七日，拔营进剿蒲圻。二十日，公具折谢恩授兵部侍郎。又奏报罗泽南一军在濠头堡败挫，在羊楼峒获胜。阵亡参将彭三元、知府李杏春、将弁彭献杰、萧馥山、李光炽、刘碧山请恤。奏称：此次军情应由楚省具报，缘彭三元系臣军屡战得力之将，未便没其忠绩，是以仍行奏报。附片奏称：臣前请于湖南省城为塔齐布建立专祠，奉旨允准。应请以去年阵亡参将童添云及彭三元入祠祔祀。

二十一日，罗公泽南克蒲圻，转战而前，师锐甚。杨公载福以水师破贼于金口。湖广总督官文公至德安，接受钦差大臣关防。都统西凌阿督兵力攻德安府城，克之，乘胜收复江北名城邑。官文公督各军进逼汉阳，收集王国才、李孟群陆营兵勇兼辖之，与南岸楚军为犄角之势。九江、湖口陆营数月无大战事，贼亦不以大股来犯。水师泊扎青山、屏风各岸，陆勇二营护之，公自驻屏风水营，不时巡视青山、苏官渡各营，一意严防，不事进剿。而贼酋石达开由湖北崇、通等处纠合匪党，窜入江西境，陷踞新昌县。其在吉安境内匪徒连陷安福、分宜、万载等县，与石逆合股。于是赣水以西，乱民响应，众至十余万。瑞、临、袁、吉同时告警。署巡抚陆公元烺调兵援剿，日不暇给，乃抽调湖口陆勇回援西路。

十一月初五日，九江贼出扑营，周凤山击却之。初七日，湖口贼出扑营，李元度击却之。

初十日，贼陷瑞州府。十一日，陷临江府，攻扑袁州、吉安二府。四郡属邑大半失守，省城戒严。维时江西官军，西路则臬司周玉衡、总兵阿隆阿一军、援剿吉安；东路则道员耆龄、游击遮克敦布一军，防守饶州；其平江勇由湖口调回者，剿贼于瑞州。营官李锟、刘希洛阵亡，勇遂溃散。陆公元烺复调耆龄、遮克敦布之师回援。

十五日，公调周凤山九江军回南昌，调水师防守省河，添调平江勇一营驻札青山，以护水师。十七日，九江贼扑营，周凤山击却之。十八日，周凤山拔营回省。二十日，湖口贼扑营，李元度击却之。

二十一日，公具折谢恩宽免处分。又奏九江湖口陆师、青山水师接仗情形一折。又奏逆匪攻陷瑞州、临江，逼近省垣，急调周凤山全军并抽拨水师驰往堵剿一折。分条奏目前布置情形。其一，江省腹地别无重兵，不得不撤九江之军，先其所急；其一，江西水军单薄，抽调战船驶赴省河，防其东渡；其一，拟调罗泽南一军回驻通城，牵掣逆贼后路，亦可兼顾楚省；其一，拟留遮克敦布一军，防守东北四府，庶钱粮有可征之处，奏报有可通之路凡四条。又声明本年三月以后，奏报均由湖南驰递，此次道途梗塞，仍由浙江驰驿呈递。奉上谕：“曾国藩、陆元烺着妥筹兼顾，万不可因有警信张皇失措，徒使兵勇有调拨之烦，转授贼以可乘之隙也。钦此。”又奉上谕：“石逆所带贼党虽多，一经罗泽南痛剿，即连次挫败，可见兵力不在多寡，全在统领得人。曾国藩等着激励在事文武奋勉图功，殄此巨寇。至九江一路，能否足资堵剿，倘有疏懈，不特江西内地堪虞，并碍及长江大局，该侍郎等不得顾此失彼，是为至要。钦此。”

罗公泽南克咸宁县，大破贼于山坡，会师金口，进攻武昌。二十八日，大破城外贼垒，驻营于洪山。水贼进泊沌口。

三十日，贼陷袁州府城。

彭公玉麟屡接公催调函牍，由衡州赴江西。值贼氛遍布，彭公间关微服，徒步七百余里，行抵南康。公见大喜，派领战船赴临江扼剿。何文贞公桂珍驻军英山，是月为降人李兆受所戕，皖中大吏不为奏请议恤。公闻而深痛之。

十二月初三日，九江贼出扑青山陆营。营官林源恩、黄虎臣、胡应元等击却之。贼既踞临江，分投屯聚樟树镇。周凤山回至南昌。初四日，进击樟树镇，克之。刘于浔以水师毁贼之浮桥。初十日，周凤山陆军进剿新淦县城，克之。

十二日，驰奏九江、湖口、青山、姑塘水陆接仗情形，阵亡千总吕国恩请恤。附奏瑞州剿贼殉难之知县李锟、刘希洛二员，请加赠知府衔议恤。又附报樟树镇胜仗一片。

十九日，驰奏周凤山一军会合水师、克复樟树镇、收复新淦县城一折。又具折汇保陆军克复义宁攻剿湖口两案，出力员弁兵勇，开单请奖。公每于军事孔棘之际，奖拔有功，优恤死伤。二者必详必慎。由是人心维系，军虽屡挫，气不少衰。江西巡抚文俊公到任。

贼攻吉安，臬司周公玉衡入城，坚守经月，请援甚急。周凤山既克樟树，收新淦，将赴吉安。虑贼复至，拨派八百人回驻樟树，以护水师，扼防南昌之西南路。

是年正月，江苏巡抚吉尔杭阿公克上海县。僧王督军歼灭连镇之贼，擒贼酋林凤祥，槛送京师，斩之。河北肃清。二月，僧王攻克高唐州。贼窜冯官屯，官军围之。四月，克之。山东肃清，官兵凯撤。七月，江南大营分兵克芜湖县。十月，安徽官军克庐州府，皖、鄂贼势少衰。吉尔杭阿公督师攻镇江，未克。苏州、浙江、湖北、湖南皆于是年仿办厘捐，以济军饷，浸及予川、广矣。

「丙辰」咸丰六年，公四十六岁

正月，公驻南康水营。

初二日，贼扑樟树镇，陆营挫溃，营官岳炳荣走丰城；刘于浔以水师击贼船，破之。初三日，周风山自新淦回援樟树，遇贼于瓦山，击破之。

彭公玉麟水师至樟树镇。初七日，击贼船，破之。初九日，攻临江贼垒，又破之。

先是御史萧浚兰条陈江西军务，公奉谕旨责问，又奉兼顾临江及严扼九江之旨。公遂复奏缕陈各路军情一折。奏称：瑞、临切近省城，臣与抚臣文俊商令周凤山一军先剿临江之贼。湖口、青山水陆存营至为单薄。九江之贼日夜环伺。又有湖北兴国土匪窜扰德安县，去来无常，勉力支撑，深虞决裂。臣军自岳州而下，水陆万余人，并为一支。今则分调为四、五支，其得力之将，如塔齐布中道殂谢，罗泽南、杨载福分往鄂省，不克合并。所以久困一隅，未能扫荡群丑。寸心焦灼，愧悚难名！江西西路四郡，贼踪遍扰，值冬春水落，赣水处处可涉。贼又于上游掠民船，兼造小艇，有东犯抚州，扑省城之势。公饬合彭玉麟、刘于浔以战船往来扼截，饬周凤山一军驻扎樟树镇，与水师战船全力扼守。

十八日，青山陆营出队击贼于九江，破之。

二十二日，驰折奏报周凤山分兵小挫，旋以全队击贼大胜。水师在樟树三获胜仗。附片奏报青山陆营同知林源恩、都司黄虎臣等击贼获胜，请奖拔数人，归案汇保。又奏：楚军在江西境内，每月需饷六万有奇，而入款约有三端：一曰拨用漕折，二曰督办捐输，三曰借运浙盐。今贼匪大势全注江西，漕折难以催征，捐输不能措办，盐引无处销售，来源俱竭，有坐困之势。惟查江苏上海县商货云集，请旨饬令该省督抚转饬道府等官，于上海抽厘，拨解臣营，专济楚军之用。臣军无饥溃之虞，得专心于战守机宜，不复以请饷之奏，屡渎圣聪也。公于上年奏议借运抵饷，及盐引到江时，贼氛大扰，不复行销。江楚之交，文报梗阻，不能通者累月。

贼围攻吉安，外公援不至。赣州周汝筠一军来援，阻于泰和之贼，不得前。文俊派遮克敦布率勇赴援，行至乐安。二十五日，吉安府城失守，周贞恪公玉衡等死之。文俊公因令遮克敦布驻军乐安，扼抚、建之路。

二十九日，青山水师击贼于姑塘，挫失战船六号。

二月初五日，奉到上谕：“文俊甫经到任，于该省地势军情，一时未能周悉。现当万分棘手之时，倘布置稍疏，难免贻误。曾国藩自抵江西，为时已久，贼情亦所深悉。此时江西匪踪几欲蔓延全省，既不能处处调兵，又不能顾此失彼，自应择其最要之处，先为攻剿。着曾国藩与文俊妥速会商，务筹全局。不可徒事张皇，亦不可专顾一处。军情变幻靡常，大势所关，应从何处下手，则身在行间者，必能挈其纲领。该侍郎与该抚酌度机宜，即着会同驰奏，以慰廑念等因。钦此。”

贼既陷吉安，大股东窜，江西官军溃于乐安。贼扑犯抚州、建昌，所属城邑多失守。十四日，扑樟树营，周凤山击破之。十七日，大股扑营，周凤山出之，挫败。十八日，周凤山出队大败，营垒全陷，弁勇溃回南昌省城，人心大震，夺门奔走者，不可禁御，或相践以死。公亟棹舟赴省，途次闻警，飞调青山陆营赴南昌，调水师退礼吴城镇，调李元度一军由饶州绕回，进剿抚州之贼。二十日，公至南昌，收集溃勇暂统之。筹备守御，抚定居民，人心稍安。

时自鄂渚以南，达于梅岭，贼踪绵亘千数百里，众号数十万。公遣弁勇怀密函赴楚请援，多为贼所截杀，不得达。湖南巡抚骆公秉章派委刘长佑、萧启江等募勇分道赴援。刘公长佑由醴陵克萍乡，萧公启江由浏阳攻万载。皆募死士，怀赉函牍，间行赴南昌，旬月而始达。

公与文俊公会商军事，意见甚叶。二十一日，具折会奏各路堵剿情形，并奏覆谕旨垂询各件。奏称：江西全省赣水中分，以樟树镇最为扼要。石逆久踞临江，凶悍之贼必萃聚于此。意图尽披枝叶，困我省会。至德安县城，被贼窜踞，乃湖北新到之股匪。既乃窜入武宁，并归石逆。至周汝筠一军不能救援吉安，拟令其退守赣州。赣郡天然雄镇，为古来必争之地，倘有疏虞，则两广、湖南股匪皆得以赣州为巢穴，后患不可胜言。请旨饬广东督抚迅派兵勇数千赴赣，会同战守，保此重镇，顾全大局。义奏江西贼氛日炽，岌岌将殆，请旨饬湖北抚臣速令罗泽南一军兼程来江援剿。又奏江西需馕甚迫，请旨饬江苏督抚借拨上海关税银十万两，迅解江西，以济眉急。又片奏：臣国藩单舟晋省，途次闻周凤山全军挫败之警，飞调湖口、青山水陆各营同回省城，以固根本。

公又专折奏谢年终恩赏福字荷包等件。又奏捐输实官人员请给部照一折。附片奏：布政司政司衔罗泽南、盐运司衔李续宾经湖北抚臣胡林翼奏请，给予二品、三品封典，奉特旨允准。臣军水陆员弁，奋勇出力，未经补缺者，实不乏人。请照罗泽南、李续宾之例，容臣择尤照升阶，咨请封典，以示鼓励。又片奏水师在姑塘小挫，请将营官陈炳元、刘国斌参处，阵亡勇弁周华堂请恤。又奏：知府李瀚章、知县黎福畴、张秉钧三员，在营闻讣丁忧，该员等办理臣军粮台，洵为得力熟手，仍请留营当差。

二十二日，贼陷抚州府。二十九日，陷建昌府，分股由安仁、万年窜入徽州境。李元度带平江勇由湖口拔营至饶州，与耆龄会军驻守。公之调回青山诸军也，南康府亦没于贼。综计是时贼陷江西府城八，州县城邑五十有奇。屡分股党，南扑赣州，东扰广信。文报往来，饷需转运，仅广饶一路可通，亦时有贼踪焉。

三月初一日，奏报周凤山陆军在樟树镇挫败情形，请将副将周凤山革职，营官岳炳荣、黄玉芳分别参革，并自请交部议处。阵亡委员马丕庆、杯长春、李清华请恤。附片奏称：广信一府为奏报进京、江浙转饷之路，一有疏虞，四面梗塞，现调李元度一军由饶州绕回，进剿抚州，以保广信。上年九江、湖口水陆万余人，今全数撤入内地。前功尽弃，回首心伤，然舍此亦无他策。广东援防赣州之师，请旨再饬催迅速来江，并请饬浙、闽督抚严防窜越。公在南昌孤危之中，奏报军情，每以赣州、广信为急。是后全局之转机，亦赖两城之存也。

初二日，贼犯吴城镇，水师击退之。初四日，彭公玉麟赴吴城水营督领防剿，分派水师扎饶州南河。公又派战船分扎省河及市汊，扼截防守。又与巡抚文俊公调派驻省城之平江勇二千人，委候选知府邓辅纶、同知林源恩带领进剿抚州、又派周凤山、毕金科等带勇随往会剿。辅纶者，臬司邓公仁坤之子也。罗忠节公泽南攻武昌，未克，亲督队进攻受伤。初八日，卒于洪山营次。胡公林翼奏派李续宾接统湘军。

公回省后，收集陆军，裁并训练，每日巡视操场。既而出居营盘，虽当士民惶恐之际，从容镇定。时以诗古文自娱，羽檄交驰，不废吟诵，作《陆师得胜歌》、《水师得胜歌》以教军士，于战守技艺，结营布阵诸法，曲尽其理，弁勇咸传诵之。

十一日，邓辅纶、林源恩击贼于罗溪、十二日，克进贤县城。彭公玉麟击贼于吴城，却之。

十四日，水师破贼于涂家埠。

二十日，李元度克东乡县城。二十二日，邓辅纶、周凤山等会军于东乡。公派都司黄虎臣带勇三营，赴吴城镇会水师。二十三日，克建昌县城。抚州贼扑东乡，李元度、林源恩等击破之。

二十四日，黄虎臣回军南昌。二十五日，李元度等军进扎江桥，以攻抚州。

二十六日，驰奏陆军平江营在湖口罗溪胜仗、克复进贤县城一折，又奏吴城水师三获胜仗，并水师分布各处情形一折。又奏报湖南援军刘长佑等克复萍乡一折。附片奏报贼分大股窜至徽州、婺源一带，江西贼势稍分，剿办较易措手。又片奏正月二十一日所奏折片，未奉批谕，想因贼氛方盛，中途沉失，请饬军机处抄录，寄交臣营。又专折奏保樟树、新淦两案水军出力员弁，开单请奖。其陆军后来溃败，前功尽弃，应无庸保奏，以示惩警。

文俊公屡疏请援师，楚、粤、闽、浙各省督抚均奉寄谕，派拨兵勇赴江西援剿。方江西之初警也，众议请调罗公泽南军回援。公函致故公林翼、罗公泽南谓东南大局，当力争上游，亟望武汉速克，水陆东下，不欲其奔驰于崇、通之郊，以援瑞、临也。及贼氛大炽，乃从众议，奏调罗公湘勇驰回援剿，而罗公已伤亡。公弟国华奉竹亭公命，赴鄂请援师。胡公选派知县刘腾鸿、刘连捷湘勇千五百人，同知吴坤修彪勇七百人，参将普承尧宝勇千四百人，交公弟国华总领之，以援江西。募勇夫怀蜡丸书，间行以达南昌。公始闻罗公之亡，鄂军之来援矣。

二十七日，李元度、林源恩击抚州贼垒，破之。

四月初二日，平江军渡抚河，扎五里塘，进攻抚州，未克。

初四日，调派黄虎臣陆军，又派刘于浔市汊水师进攻瑞州。初八日进攻，未克。初九日，水师回泊市汊。黄虎臣剿奉新县之贼，小挫，回军南昌。平江营连日攻抚州，未克。

湖南援军刘公长佑等攻万载县贼，以大股踞守不下。湘军击贼垒，尽平之。

二十日，刘于浔领水师克丰城县。南昌省城附近各城邑，均陷于贼，建昌、进贤、东乡、丰城四邑，经官军收复，而贼踪犹往来不绝。

二十一日，奏报李元度等军克复东乡破贼五营围攻抚州一折，奏报黄虎臣等水陆两军克复建昌攻剿瑞州奉新一折。附片奏：臣请拨上海关税银两，经户部议驳，臣等何敢再渎。惟江西饷源已竭，补救无术，请旨仍饬江苏督抚于上海税项筹拨银十万两，以济急需。又附片奏：吉、袁、临、瑞、抚、建等府之贼，浚濠坚守。近省各县，亦有老贼踞守城池，盖欲使省会成坐困之势。目前剿办之法，惟当力保广、饶、通苏、杭之饷道；先剿抚、建，固闽、浙之藩篱。其南路赣州，必借广东之援；西路吉、袁，必借湖南之援。请旨饬催广东援兵星驰逾岭，保全赣州，不胜跂幸！又奏江西士民请建罗泽南专祠以伸爱慕一折。

二十八日，杨公载福焚汉阳，贼船几尽。刘公长佑进军袁州。萧公启江攻万载。二十九日，克万载，进军合攻袁州。

耆龄公一军防守饶州，贼屡犯境，公调派都司毕金科，带勇千人，扎营童子渡以援之。

建昌府城陷后，知府何栻、团绅张家驹等，招勇以收复。公派委都司黄虎臣、彭山屺、训导罗萱等带勇三千余名，驰往助之。

五月初一日，杨公载福督水军沿江下剿，破焚两岸贼船，贼溃，莫敢抵拒。初三日，水军直抵九江城外。初四日，回舟溯江旋鄂。公遣卒探知水军江面之捷，函告楚军各营，士气为之一振。抚州城贼踞守益坚，屡攻不克。建昌、临江之贼各分股来援，城贼亦屡出扑营，李元度等均击却之。

十二日，黄虎臣等军至建昌，与何栻、张家驹分途进攻。

十三日，贼船犯吴城，彭公玉麟击却之。

十五日，毕金科击贼于由墩，破之。十九日，贼援抚州，李元度等渡河击贼，破之。

二十三日，公驰奏官军攻剿抚州情形一折，又奏饶州防剿情形，及毕金科在饶州胜仗。奏称：毕金科身先士卒，骁勇冠伦，军中称为塔齐布之亚。此次以少胜众，请尝加勇号。又奏建昌官绅办理防剿，并由省城拨兵会剿一折。附片奏报水师刘于浔克复丰城，彭玉麟吴城胜仗，水师分扎要地，均尚得力，但无陆军以辅之，只能扼守，未能进剿。又片奏报：湖南援军已至袁州，湖北授军已克咸宁，而进两湖，集厚力以相拯救，贼亦出死力以相抗拒，臣等募长发探卒，蜡丸隐语，以通消息，但能知其大略，而不能详悉。浙江边防孔亟，不暇议及援江，福建援军亦无入境确信。每念赣州天险必争之地，非得厚援，终恐疏虞。恳恩饬下广东督抚，迅拨兵勇，保守赣州，不独江西之幸，亦广东之先著也。公是时注意赣州，而兵力不及，吁请援师。疏已三上矣。又奏：江西城池沦陷甚多。凡在地方有守土防汛之责者固应一律严办，其中不无情有可原之人，如建昌府知府何栻、万载县知县李吉言、宜春县知县锡荣，此三者，实系失守案内愧奋有为之员。臣等责令襄办一切，如果出力，再请宽免处分。

黄虎臣等攻建昌，未克。二十八日，福建援军至建昌。副将陈上国、张从龙领之。公调派参将阿达春带勇赴饶州，与耆龄、毕金科合军防剿。公谓兵家以攻坚为最忌，再三谕饬各营将领，勿徒事仰攻，以损精锐，而贼踞城垒，亦以坚守为坐困我师之计。数月以来，无大战事可纪，惟力支危局，以待援师而已。

江西学政廉兆纶奏陈江西军务，奏参臬司邓仁堃物议沸腾，其子捐职知府邓辅纶，本不知兵，不宜管带兵勇。公遂札撤邓辅纶解兵回省。

周凤山督勇攻抚州久未下，自请间道回湘，招募旧部，以援江西。公批答许之。周凤山遂由建昌取道于闽、广绕回湖南。其在抚州之勇，并归李元度、林源恩兼辖之。

六月初二日，建昌援贼大至，都司黄公虎臣阵亡。

初五日，贼突扑饶州，耆龄、毕金科、阿达春军皆败溃，府城失守。公闻警，急调建昌六营彭山屺、罗萱、李大雄、胡应元等撤回抚州，仍调回南昌。学使廉兆纶方驻河口，公又与咨商，奏调建昌城外官兵，撤赴广信防守，其福建援师在建昌者未撤也。

十九日，彭公玉麟带水师收复南康府城。城荒不能守，乃回泊吴城镇。

毕金科回南昌，整辑弁勇，仍赴饶州。公调派总兵居隆阿、都司林葆带勇会剿。二十二日，毕金科等力攻饶州，克之。

公弟国华、总领刘腾鸿、普承尧、吴坤修等军，克咸宁、蒲圻、崇阳通域四县，转战而前，暑雨不息，进抵江西境。十八日，克新昌。二十四日，克上高。二十九日，军抵瑞州城外，其锋锐甚。公闻上高之捷，急调彭山屺、李新华、滕如洪、胡应元等带勇四千，先后拔营，驰赴瑞州以迎之。

南赣道汪报闰于春间剿贼泰和，失利，退守赣州。多隆阿、遮克敦布均以溃兵入城协守。贼来扑犯郡城，屡拒却之。五月，广东援军抵赣州入守。是月，出攻贼营，破平之，赣郡解严。

三十日，驰奏抚州攻剿情形一折，西剿建昌府城一折，阵亡都司黄虎臣请恤。随折奏保李大雄、胡应元、江永和三弁。又奏水师收复南康府城一折。又奏报饶州失守旋经克复一折。布政司耆龄专办饶防，与知府张澧翰等均有应得处分，惟以克捷迅速，请免议。阵亡将弁李鹤龄、李遐龄请恤。附片奏报福建援江兵勇现到建昌者，已有二千六百人；湖北援师已克新昌、上高，两湖声息可通；广东援师已入守赣州，当可保全要郡。先是，贼踪四布，赣、吉、袁、瑞声息久不达于南昌，至是音问渐通。贼至江西以来，水师扼剿屡胜，贼不得逞。乃于吉、袁、瑞、临各处造战船，制攻具，乘夏水涨盛时，齐举以趋南昌。于瑞河口、临河口、塘头堎、生米司皆为营垒。七月初一日，贼舟下犯，刘于浔以水师击贼瑞河口，破之。

湖北援军抵瑞州。初二日，扎营西门外。初三日，拔瑞州之南城。公之遣军迎援军也。贼之大股扰犯省河西岸，屯垒于沙井。初四日，营官羊瀛、万泰、胡应元、李大雄、滕加洪带勇五营渡河击贼，破之。

初五日，援军攻瑞州，未克。水师击生米司贼垒，贼溃走。

初九日，彭山屺、李新华拔营赴瑞州。瑞州城贼屡出扑营，援军击却之。

楚军中以刘公腾鸿谋勇最著。公所派彭山屺、羊瀛等带军勇四千人，委彭山屺总理营务，又以训导罗萱兼理各营营务。十五日，军抵瑞州与援师会合。公令罗萱与刘腾鸿合并为营，以联合江、楚两军之势。十七日，瑞州贼出扑营，江军稍却，刘腾鸿、普承尧击破之。

公第国华以暑月行师，得病甚剧，棹小舟至南昌见公，公为之悲喜。吴公坤修偕至南昌迎饷，还瑞州。公与文俊公筹拨银五千两，以犒援军。公弟国华留省养病，旬日渐愈。

二十七日，瑞州贼出扑营，楚军、江军合击破之。

彭公玉麟以水师击贼于南康，破走之。刘于浔水师击临河口贼船，破之。

二十八日，水师攻临河口贼垒，悉平之。

饶州之复，都司毕金科战功为最。藩司耆龄揭参毕金科，公与文俊公商调藩司回省履任，委毕金科驻军饶州防剿。

楚军既至瑞州，新昌、上高仍为贼陷，吴坤修率勇收复二邑，回剿奉新，为援军之游兵。

是月，有边钱会匪起于吉安、建昌之界，勾结粤匪游勇，有众千数百人，窜陷广昌、南丰、新城、泸溪，复窜贵溪县境。建昌府官军分途援剿，贼势飚忽不可遏。

八月初一日，贼大股援瑞州，城贼亦出扑营，官军迎击，破之。初四日，瑞州军击贼垒，破之，贼溃走。楚军、江军立营始固。

初七日，驰折奏湖北援师进攻瑞州府城，江省派兵四千前往会合，屡获胜仗，江、楚之路渐通，全局转机、胥系乎此。奏保知县刘腾鸿谋勇为全军之冠，参将普承尧、同知吴坤修战功卓著，请将该员等分别保奖。曾国华系臣胞弟，未敢仰邀奖叙。又奏刘于浔水师在瑞河口、临河口胜仗，彭玉麟水师在南康胜仗。随折奏保刘于浔请赏戴花翎，又奏攻剿抚州胜仗一折，附片奏请敕山西、陕西两省每月各筹银三万两，拨解至江西瑞州等处，专供两湖援师之用。又奏虎字营哨长周万胜私逃回籍，请饬湖南抚臣严拿正法。又奏遵奉谕旨咨催广东提督昆寿赴江南大营。并奏称：江西贼势浩大，党类众多，刻下兵力不为不厚，鏖战不为不苦，迄未能克复要郡，挽回全局。臣惟当一意镇静，化大为小，以安军民之心。又具折奏报赣州府城解严，并防守剿办情形，实为江省大局转旋之一端。又奏查明吉安府阵亡及殉难文武员弁，请从优议恤。又附报瑞州胜仗一片。

建昌城外官军，设粮台于新城县。会匪窜陷新城，何栻率领兵勇援剿。在建昌者，唯存福建援军。贼出犯营，闽军击却之。

江西练勇曰广义营者，道员石景芬等领之，由广信赴贵溪，迎剿会匪失利，匪徒大炽，由弋阳窜陷河口镇，及铅山县，扑广信府城，吏民惊走，城为之空，署知府沈公葆桢登陴固守，飞函请授于浙江总兵饶公廷选。方驻防玉山，率浙兵二千赴援。十五日，浙军击贼于广信城外，破之。贼溃走，入徽州境，广信以平。

瑞州援贼既退，城贼犹时出犯，官军皆击却之。吴坤修军破贼于奉新，分军收复靖安、安义二县。公弟国华病痊愈，仍回瑞州营。

公弟国荃在长沙招募湘勇千五百人，周风山既抵长沙墓勇千七百人，黄公冕、夏公廷樾督领以行。由南路直趋吉安，是为楚军援江之第三支。黄公冕时奉旨放吉安府知府。

三十日，驰奏官军攻围瑞州，屡获大胜，分军出剿奉新，收复靖安、安义二县。随折奏保营务处彭山屺，罗萱、请领万泰、滕加洪、詹荣清、黄纯珍、黄在玉七员。阵亡千总黄兆麟请恤。又具折奏报边钱会匪窜陷各属，围攻广信府城，浙兵援剿解围。奏称：近年以来，江西连陷数十郡县，皆因守土者先怀去志，惟沈葆桢守广信，独能伸明大义，裨益全局。参将荣寿、知县杨升、千总胡再升协同坚守，请分别保奖。其在新城殉难之官绅杨坤、诸葛槐、马长葛、吴毓浚、周光裕、陈德亮、陈济之、何彦琦八员名均请申恤。何栻之妻薛氏及其女三人，仆婢八人，全家尽节，请旨旌表。仍请分别建祠立坊，以慰忠魂。又奏闽兵援剿建昌府前后获胜情形，阵亡兵弁曾瑞英请恤。附片奏：闽军都司玉亮在建昌军营病故，请照阵亡例议恤。又片奏请饬湖南抚臣筹拨硝磺火药十万斤，迅解来江，以资攻剿。又片奏：臣营发审委员李沛苍，系何桂珍军营差遣之员，因案革职，交部治罪，现在营中，实为得力，恳恩免其治罪，留营当差，仍饬确具亲供，咨皖定结。奉上谕：“李沛苍著准其免罪，仍留江西军营，交曾国藩差遣。钦此。”

九月初三日，公至瑞州劳师。巡视营垒，刘公腾鸿治军严整，公深嘉奖之。

李元度等军围攻抚州数月，大小五十余战，虽屡攻未克，而江西东路十余州县，赖以屏蔽无患。广信、饶州、通苏、杭之道，许湾、河口，商贩所集，饷需器械，赖以接济。公饬诫平江各营一意坚守，且令其退扎十里之外，勿事进攻。李元度志在克城，未能从也。是月初二日，分军攻剿近县。初四日，收复宜黄县。初九日，收复崇仁县。抚州之贼，乃自城出扑营，复有援贼扰犯东乡至抚州。十七日，大营为贼扑陷，林公源恩等阵亡，李元度力战突围以走。崇仁贼势愈张，南昌戒严，广信、建昌皆震。二十日，公由瑞州营还至南昌。咨留浙军饶廷选驻防广信，调李元度收集溃勇，扼守贵溪，以保河口，调吴坤修率勇赴广信，吴坤修为奉新绅民所留，未果往。

二十七日，瑞州军分剿南路贼。二十八日，贼出扑营，击破之。连日与贼战皆破之。上高县再陷，知县傅自铭阵亡。

十月初四日，瑞州分军收复上高县。初十日，军回瑞州遇贼，击破之。

十一日，驰奏瑞州胜仗收复上高一折。阵亡知县传自铭、守备詹荣清请恤。又奏抚州一军，被贼扑陷一折。李元度调度失宜，请以知县降补；殉难同知林源恩，请赏加道衔，照道员例议恤；营官唐得升、耿光宣、委员周尚桂，均请从优议恤。附片奏请旨饬浙江抚臣咨行总兵饶廷选率得胜之师，仍驻广信府城。臣等札饬李元度驻扎贵溪，则河口商民可以复业。饶廷选一军仍可策应四路，于浙江兵力无损，于江西筹饷有益。又片奏：新授吉安府知府黄冕与前任湖北藩司夏廷樾，在湖南劝捐募勇，规复吉安。已革副将周凤山，怀樟树挫败之耻，亦欲另募劲勇，力扫寇氛。两军合并，兵力较厚。臣等即饬径捣吉安，取上游建瓴之势。请饬颁部照二千张，发交黄冕、夏廷樾劝办捐输，专济此军之用，归臣处粮台报销。又片奏：江西捐输，请照湖南章程，以制钱千六百文抵银一两，俾捐生踊跃乐输，实于军饷有济。瑞州军攻城未克，贼之出入接济者，屡被各营截击，仍不能绝。刘公腾鸿等督率弁勇夫役，毁瑞州之南城，筑新垒二座，以劲兵五千人坚守；分调各军，分途雕剿，以扼截贼援。吴坤修击贼于奉新，屡破之。

抚州既败，建昌之贼屡出扑营，江西兵勇、福建援军皆溃。二十五日，大营失陷，闽军副将陈上国等死之，张从龙领闽兵退回杉关。

新淦县复陷于贼，刘于浔以水师再克之。

是月，奏上谕：“曾国藩、文俊自八月奏报瑞州、建昌胜仗之后，已及月余，未见续报。前闻贼匪多回至金陵，而江西失陷，各郡尚无一处克复。据江、浙各省奏报，皆言金陵内乱，恐石逆不得志于皖、楚，势必窜入江西。该逆于诸贼之中，最为凶悍！若令回窜江西，占踞数郡，煽惑莠民，其势愈难收拾。着曾国藩等乘此贼心涣散之时，赶紧克复数城，使该逆退无所归，自不难穷蹙就擒。若徒事迁延，劳师糜饷，日久无功，朕即不遽加该侍郎等以贻误之罪，该侍郎等何颜对江西士民耶？又闻石达开与韦逆不睦，颇有投诚之意。倘向曾国藩处乞降，应如何处置之法，亦当预为筹画，经权互用，以收实效。现在仍将失陷各城先图攻克，使该逆无所凭借，不敢退至江西，是为至要。钦此。”

十一月初一日，刘公长佑、兰公启江等力攻袁州，克之。

十三日，公弟国荃、周凤山会克安福县城，进攻吉安。

十七日，驰奏：瑞州一军屡次胜仗，现在新修南北两城，并力坚守，以为西路官军根本，以通江、楚要路。并奏报吴坤修一军在奉新胜仗，阵亡将弁王吉昌请恤。又具折奏：赣州南安一路，匪势蔓延，兵勇战守，渐形疲乏。赣南距省城千里而遥，路途多梗，实有鞭长莫及之势，仍请添调粤兵来江会剿。又奏建昌官军挫败，营垒被陷、闽兵退回本境一折。阵亡折将陈上国与其殉难员弁苏廷美、伍连青、吕文炘、丁开第请恤。又奏报湖南援军克复袁州一折。又具折覆陈江西近日军情。奏称：石逆若归命投诚，当令其献城为质，乃为可信，不敢贪招抚之虚名，弛防剿之实务。刻下瑞州、奉新剿办尚为得手。周凤山吉安之师，差称劲旅。袁州新复，西路大有振兴之机。水师则彭玉麟、刘于浔均甚得力。惟抚、建屡挫，东路空虚。惟当严饬诸将，克复数城，以副圣主拯民水火之意。奉朱批：“尔等主见，甚属允妥。剿抚固应并用，尤重先剿后抚。可随时审其机宜好为之。钦此。”

先是湖南巡抚骆公秉章奏称侍郎曾国招募乡勇，屡著战功，请加湘乡县文学学额。江西巡抚文俊公奏保曾国华以同知选用。均奉旨允准。公于是日具二折恭谢天恩。又奏保饶州、丰城等前后六案出力员弁，汇单请奖一折。阵亡员弁汪焕文、赵德溶、黄邦治请恤。附片奏彭泽、都昌、湖口、鄱阳四县久陷贼中，其间颇有忠义之士，抗节不屈，办团杀贼，忠愤激发，不避艰险，请将该四县克出力绅董开单保奖。

袁州克后，贼窜樟树镇，聚党日盛。刘于浔以水师攻战连日，击破之。

毕金科驻防饶州数月，破贼于泥湾，又破贼于陶溪渡，又破贼于线洲。鄱阳境内肃清。

贼之初起，以飚忽见长。及去年再陷武汉，窜扰江西各府州县，则坚垒浚濠，以困官军。兵勇仰攻，累月不下。官文公、胡公林翼之师攻武汉两城，迭奉严旨督促。李公续宾、扬公载福击各路援贼，戡除几尽惟两城未下。江西八府惟南康贼众不多，余城则皆以悍贼数千守之。公在军终日凝然，奏牍书札，躬亲经理，不假手于人。益治书史，不废吟诵。尝谓军事变幻无常，每当危疑震撼之际，愈当澄心定虑，不可发之太骤。盖其数年所得力者在此，所以能从容补救，转危为安也。

二十二日，湖北官军水陆大举，克复武昌、汉阳两城，乘胜东下江宁。将军都兴阿公总统马队，李公续宾总统步军，杨公载福总统水军，水陆并进。沿江贼党，望风瓦解。二十四日，克武昌县。二十五日，克黄州府。遂连克兴国、大冶、蕲州、水四城。李孟群、王国才、石清吉等以兵勇从将军都公。十二月，克广济、黄梅。水军直抵九江，焚夺贼舟净尽，江面萧清。合力以攻九江。李公续宾一军八千人屯九江城外杨公载福率战舰四百号泊江两岸都公马队益以副将鲍超之步军三千六百人，扼小池口，兵威鼎盛。公由南昌至吴城镇巡视水师。十八日，驰至九江，迎劳诸军。

二十三日，驰奏湖南援师周凤山第克安福县一折，饶州防军毕金科等屡次胜仗、鄱阳县境肃清一折，江西水师刘于浔再克新淦、在樟树镇迭次胜仗一折，随折奏保刘于浔、蔡康业二员。又奏保瑞州援军出力员弁开单请奖一折。阵亡将弁潘河清、李经元、呙长源、唐梅洪、李上安、彭益胜、姚长青、刘家全、吴秀山、向秀武请恤。附片奏：臣驰赴九江，迎劳水陆各军，见其军威严肃，士气朴诚，实为不可多得之劲旅。请旨饬催山西、陕西将每月协报之饷，解交湖北抚臣胡林翼经收，专济九江大军之用。其江西分驻各府兵勇，再请敕广东督抚，每月筹拨银四万两，解交湖南抚臣骆秉章，转解江西各营。

夏间，奉旨饬查邓仁堃被参各款。是日具折覆奏，请将臬司邓仁堃交部严加议处，并陈明邓辅纶带勇原委。自公入南昌以来，军务章奏，与文俊公会衔，均推公主稿。

二十八日，公旋至南昌。是时楚军在江西东路者，李元度贵溪一军，毕金科饶州一军，势稍单弱，裁足自守。西路军势大振，瑞昌、德安、武宁、建昌、新喻、永宁六县城先后收复，刘公长佑、萧公启江等进军临江府。南昌、袁州两郡全境肃清。九江、南康、瑞、临、临安各属邑，收复过半。贼势益衰。湖北崇、通一带，迭经官军剿克，仍为贼踪踞扰。王公錱募勇一军，曰老湘营，既剿平湖南南路各匪，巡抚骆公调令赴鄂，进剿通城、崇阳、通山、咸宁等县，皆破平之。

是年三月，扬州复陷，托明阿、陈金绶、雷以均革职。钦差大臣都统德兴阿接统江北大营，翁同书帮办军务，收复扬州。贼陷宁国府城，皖南大扰，浙江戒严。邓绍良率兵抚之。

四月，江苏巡抚勇烈公吉尔杭阿阵亡，道员刘刚愍公存厚、副都统勇节公绷阔亦战死。

五月，江南大营失陷，向荣、张国梁退走丹阳。

六月，贼攻丹阳，张公国梁击破之。

七月，向忠武公荣卒于丹阳。

八月，金陵贼内乱，贼酋杨秀清、韦昌辉皆毙，石达开窜安庆。

和春奉旨授钦差大臣，由皖北渡江接统江南大营。

曾文正公年谱卷五

「丁已」咸丰七年，公四十七岁

正月，公在南昌。

初五日，吴公坤修克奉新县城，毕刚毅公金科由饶州率军剿贼于景德镇，遇伏阵亡。

十七日，奏报吴坤修一军迭获胜仗，克奉新县城。随折奏保吴坤修请以道员用，并保杜霖、孔广晋二员，阵亡勇弁陈有才、余瑞林请恤。又奏报江西官军克建昌、武宁二县，湖北援军收复瑞昌、德安，湖南军收复新喻、永宁等县城。附片奏：九江南北两岸水陆至二万余人之多，臣即日拟由瑞州前往九江料理联络，惟现患目疾，请赏假一月，即在军营调理。是日拜折后，出至奉新，督带吴坤修一军赴瑞州。扼扎府城东面，始合长围，掘堑周三十里，以断贼之接济。

西安将军福兴奉旨领兵千人，由浙江赴江西会剿，于是月抵南昌。二月初四日，公由瑞州回至南昌，会商军务。初九日，仍还瑞州营。

竹亭公以初四日薨于里第。十一日讣至瑞州，公大恸，仆地欲绝。次日赴告南昌及湘军各营，设次成服。十六日，驰折奏报丁忧开缺，奏称：微臣服官以来，二十余年未得一日侍养亲闱。前此母丧未周，墨绖襄事，今兹父丧，未视含殓。而军营数载，又功寡而过多，在国为一毫无补之人，在家有百身莫赎之罪。瑞州去臣家不过十日程途，即日奔丧回籍。查臣经手事件，以水师为一大端。提督杨载福、道员彭玉麟，外江。内湖，所统战船五百余号，炮位至二千余尊之多。此非臣一人所能为力，合数省之物力，各督抚之经营，杨载福等数年之战功，乃克成此一枝水军。请旨特派杨载福总统外江、内湖水师事务，彭玉麟协理水师事务，该二人必能了肃清江面之局，并请饬湖北抚臣、江西抚臣每月筹银五万，解交水营，以免饥溃。仍恳天恩准臣在籍守制，稍尽人子之心，合家感戴皇仁，实无既极！抑或赏假数月，仍赴军营效力之处，听候谕旨遵行。

江西巡抚文俊公派委督粮道李桓至瑞州营，李公续宾之弟续宜，自九江驰赴瑞州唁公。

二十一日，公与公弟国华自营启行。二十九日，抵里门。越数日，公弟国荃自吉安营奔丧回籍。

湖南巡抚骆公秉章奏报公丁父忧一折。奉上谕：“该侍郎现在江西督师，军务正当吃紧。古人墨绖从戎，原可夺情，不令回籍。惟念该侍郎素性拘谨，前因母丧未终，授以官职，具折力辞。今丁父忧，若不令其奔丧回籍，非所以遂其孝思。曾国藩著赏假三个月，回籍治丧，并赏银四百两，由湖南藩库给发，俾经理丧事。俟假满后，再赴江西督办军务，以示体恤。钦此。”

三十日，具呈骆公请代奏报奔丧到籍日期。

三月初一日，奉上谕：“曾国藩奏丁忧回籍请派员督办军务一折，业经降旨赏假三个月，回籍治丧。所有曾国藩前带水师兵勇，着派提督衔湖北郧阳镇总兵杨载福就近统带，广东惠潮嘉道彭玉麟协同调度。所需兵饷，并着官文、胡林翼、文俊源源接济，毋使缺乏。该侍郎假满后，着仍遵前旨，即赴江西督办军务，以资统率。钦此。”

安徽官军溃于桐城，皖北之贼大炽。官文公檄调李孟群督军援皖。

二十六日，公具呈骆公，请代奏谢恩赏假并银两。

四月，贼酋陈玉成由安徽纠党犯鄂境，蕲、黄以北各州县城皆扰陷。李公续宜由瑞州分军回鄂以击贼。江西吉安、临江、瑞州等府城，久攻未克，贼酋石达开率贼党往来江、楚境，为城贼之援。骆公秉章檄调王錱老湘营三千人赴江西，为雕剿游击之师。五月，石逆大股援吉安，王公錱驰往奋击，大破之。

二十二日，公以假期将满，具折奏沥陈下情，恳请终制：臣在京十四年，在军五年，祖父母、父母先后见背。生前未伸一日之养，没后又不克守三年之制，寸心愧负，实为难安。臣恭阅邸抄，大学士贾桢丁忧，皇上赏假六个月，旋因贾桢奏请终制，奉旨允其所请。臣葬事未毕，恳照贾桢之例，在籍终制。闰五月，奉上谕：“曾国藩奏沥情恳请终制一折。曾国藩在江西军营闻丁父忧，前经降旨赏假三个月，回籍治丧。俟假满时，再赴江西办农军务，以示体恤。兹据该侍郎奏称，假期将满，葬事未毕，吁准在籍终制。曾国藩本以母忧守制在籍，奉谕帮办团练。当贼氛肆扰皖、鄂，即能统带湖南船勇，墨绖从戎。数载以来。战功懋著，忠诚耿耿，朝野皆知。伊父曾麟书因闻水师偶挫，又令伊子曾国华带勇远来援应，尤属一门忠义，朕心实深嘉尚。今该侍郎以假期将满，陈请终制，并援上年贾桢奏请终制蒙允之例。览其情词恳切，原属人子不得已之苦心。惟现在江西军务未竣，该侍郎所带楚勇，素听指挥，当兹剿贼吃紧，亟应假满回营，力图报效。曾国藩身膺督兵重任，更非贾桢可比。着仍遵前旨，假满后即赴江西督办军务，并署理兵部侍郎，以资统率。俟九江克复，江面肃清，朕必赏假，令其回籍营葬，俾得忠孝两全，毫无余憾。该侍郎殚心事主，即以善承伊父教忠报国之诚，当为天下后世所共谅也。钦此。”

初三日，奉行亭公葬于湘乡二十四都周壁冲山内，丙山壬向为茔。

李元度军驻贵溪御贼，屡有功，专弁诸公函商军事。公复书谓：江西军务，刻不去怀。所以奏请终制者，实以夺情两次，乃有百世莫改之愆。至其所自愧憾者，上无以报圣主优容器使之恩，下无以答诸君子患难相从之义。常念足下与雪芹皆有极不忘者。前年困守江西，贼氛环逼，雪芹之芒鞋徒步，千里赴援；足下之力支东路，隐然巨镇。鄙人自读礼家居，回首往事，眷眷于辛苦久从之将士，尤眷眷于足下与雪芹二人。雪芹，彭公玉麟字也。

王公錱击贼于宁都州永丰县境，皆大破之。

六月初六日，公具折恭谢天恩，请开兵部侍郎署缺。又具折沥陈历年办事艰难竭蹙情形：臣处一军，概系募勇，虽能奏保官阶，不能挑补实缺。将领之在军中，权位不足以相辖，大小不足以相维。臣居兵部堂官之位，而事权反不如提镇。此其一端也。筹饷之事，如地丁漕折，劝捐抽厘，均须经地方官之手，臣职在军旅，与督抚势分主客，难以呼应灵通。此又一端也。臣办团练之始，仿照通例，刻木质关防，文曰：“钦命帮办团防查匪事务，前任礼部右侍郎之关防。”四年八月，剿贼出境，湖南巡抚咨送木印一颗，文曰：“钦命办理军务前任礼部侍郎关防。”五月正月换刻，文曰：“钦命办理军务前任礼部侍郎关防。”秋间又换刻，文曰：“钦差兵部右侍郎之关防。”臣前后所奉寄谕，援鄂援皖，筹备船炮，肃清江面，外面皆未彰奉谕旨，时有讥议。关防更换既多，往往疑为伪造。如李成谋已保至参将，周凤山已保至副将，出臣印札，以示地方官而不见信，反被诘责。甚至捐生领臣处实收，每为州县猜疑。号令所出，难以取信。此又一端也。三者其端甚微，关系甚大。臣处客寄虚县之位，又无圆通济变之才，恐终不免诒误大局。目下江西军势无意外之虞，无所容其规避，若果贼氛逼迫，当专折驰奏，请赴军营，不敢避难。若犹是平安之状，则由将军福兴、巡抚耆龄两臣会办。事权较专，提挈较捷。臣在籍守制，多数月尽数月之心；多一年，尽一年之心。疏入，奉上谕：“曾国藩以督兵大员，正当江西吃紧之际，原不应遽请息肩。惟据一再陈请，情词恳切。朕素知该侍郎并非畏难苟安之人，着照所请，准其先开兵部侍郎之缺，暂行在籍守制。江西如有缓急，即行前赴军营，以资督率。此外，各路军营，设有需才之处，经朕特旨派出，该侍郎不得再行渎请，致辜委任。钦此。”

王公錱破贼于广昌，又破贼于乐安。贼回窜吉安，周凤山等军败溃。

胡公林翼督军于黄州击贼，连破之。王刚介公国才阵亡于黄梅。

七月，楚军攻克瑞州府城，刘武烈公腾鸿阵亡。耆龄公檄调普承尧等移师会攻临江府。

八月初四日，王壮武公錱卒于乐安营次，其老湘营一军，以张运兰、王开化分领之。

十四日，奉上谕：“昨据给事中李鹤年奏曾国藩自丁父忧后，迭蒙赐金给假，褒奖慰留。此后墨绖从戎，宜为天下所共谅，岂容以终制为守，经再三渎请，请饬仍赴江西，及时图报等语。军务夺情，原属不得已之举。朕非必欲该侍郎即入仕途，然如该给事中所奏，亦可见移孝作忠，经权并用，公论自在人心。现在江西军务，有杨载福统带，虽无须曾国藩前往，而湖南本籍逼近黔、粤，贼氛未息，团练筹防，均关紧要。该侍郎负一乡重望，自当极力图维，急思报称。所有李鹤年原折，着抄给阅看。钦此。”

李公续宜引军渡江，至黄州，会鄂军克蕲水、广济、黄梅、击小池口贼垒，破平之。湖北全境肃清。胡公林翼至小池口。督诸军合攻九江。

九月初八日，官军水陆齐举，克湖口县城，攻破梅家洲贼垒，内湖、外江水师始合。初九日，公具折复奏：臣两奉谕旨，现在江西军务办理得手，自可无庸前往。湖南目下全省肃清，臣仍当暂行守制。如果贼氛不靖，应须团练筹防之处，届时商之抚臣，奏明办理。臣自到籍以来，日夕惶悚，欲守制，则无以报九重之鸿恩；欲夺情，则无以谢万世之清议。惟盼各路军事日有起色，即微臣寸心亦得以稍安。附片奏称：此后不轻具胜奏事，前在江西经手未完事件，拟函致江西抚臣耆龄，请其代奏。疏入，奉朱批：“江西军务渐有起色，即楚南亦就肃清。汝可暂守礼庐，仍应候旨。大臣出处，以国事为重，抒忠即为全孝，所谓惧清议之訾，犹觉过于拘执也。钦此。”

十三日，杨公载福督水师破小姑山贼卡。二十一日，克彭泽县，拔其伪城，乘胜而下，连克望江、东流，直抵安庆城外。进克铜陵县，又拔其伪城二座，逐北千里，遂与定海镇之红单船相接。红单船见楚师旗帜大惊，以为神。杨公分银米火药以饷下游船兵，皆大感服，仍率水师回汩湖口。自公在衡州创立舟师，苦战四载，至是克奏奇功，肃清江面之势成矣。

胡公林翼以水面一军，本自公建立，杨公载福、彭公玉麟皆经公识拔于风尘之中，所统将弁，皆公旧部。遂于二十四日在九江营次，驰奏起复水师统将以一事权一折。奉上谕：“曾国藩丁忧后，奏派杨载福总统内湖、外江水师，彭玉麟协同办理。业经明降谕旨，允其所请。朕因该侍郎恳请终制，情词恳切，且江西军务渐有起色，是以令其暂守礼庐等因。钦此。”

湘军之攻吉安也，公弟国荃所部湘勇曰吉字营。夏间周凤山之败，公弟国荃方在籍，而吉字营独全军而退，保守安福。于是江西巡抚耆龄公奏请起复曾国荃治吉安，旋令总统吉安各军。公居礼庐，眷念江西援军连失刘腾鸿、王錱二劲将。于国荃之行也，反复训诫，以和辑营伍、联络官绅与夫攻战之法，至数千言，并令辞总统之任。十月，公弟国荃抵安福，约会各军，并集吉安城外。十一月，石达开纠贼党由皖入江犯湖口。李公续宜击破之。贼由饶、抚疾趋吉安，官军合力迎击，破贼于吉水县之三曲滩，城围逐合。

十二月初八日，楚军克临江府城。刘公长佑因病回籍，其所部勇，并归萧公启江总统，而之刘公坤一分领之，进攻抚州。张公运兰等进军建昌府。于时江西西路仅吉安、九江两城未复而已。

公治军五载，粮台无定处。经涉三省，头绪繁多。公于读礼之次，酌拟报销大概规模，于是月具折咨江西巡抚附奏。奏称：臣处一军，未经奏派大员综理粮台，亦无专司之员，始终其事。越境剿贼，用银渐多。历时既久，散漫难清。拟将水陆各军分为数大款，在臣处领饷之月日截清起讫，归臣处报销。至若经手人员，如同知陶寿玉、知府李瀚章、道员裕麟、厉云官、礼部员外郎胡大任、廿晋等，经臣前后派委，分处江、楚各省，俟江西军务将毕，即饬该员等为臣办理报销事件，造册送部。如有款目不符，著赔追缴之处，皆臣一身承认，不与该员等相干。请旨饬部核议施行。附奏报邓辅纶捐造战船请叙一片，注销李新华捐案一片。

是岁，安徽之贼，与河南之捻匪相结，党众炽盛。安徽巡抚福济罢职，以李孟群署理巡抚。钦差大臣都统胜保与副都御史袁甲三，均驻皖、豫之交，督办军务。又以翁同书为安徽巡抚。

十一月，德兴阿公克瓜洲，张公国梁克镇江府。

「戊午」咸丰八年，公四十八岁

正月，公在里第卜宅兆，将谋迁葬。公过罗忠节公家、刘武烈公家，慰其老亲，抚其孤子。又至刘公蓉家小住二日，畅谈忘倦。江西巡抚耆龄公奏委公弟国荃总理吉安攻剿事务。

二月，行小祥礼，公弟国华除服。公与弟国华议立家庙，祀曾祖以下，置祭由四十六亩，庙中庋藏御赐衣物若干事，诰命十一轴，祖考遗念衣履、儿砚、宗器、祭器若干件，书籍数千卷，分条记注于簿。公之为学，雅重礼典，国朝尚书徐公乾学《读礼通考》，秦文恭公蕙田更为《五礼通考》，二书皆公素所服膺。自上年奉讳家居以来，日取二书，昕夕研校，读之数反。凡几筵奠祭，必参考古今，衷于至是而后已。

三月，公弟国华出，从军于九江，李公续宾留之军中，遇事谘之。

户部议复东征一军，水陆各营报销规模，如公前疏中所拟，奉旨依议。公初行军，粮台设于水次，总属于内银钱所。公之回里也，彭公玉麟兼综理之。公致书胡公林翼商立报销局，又致书彭公玉麟筹拨恤银数千两，给内湖、外江水师殉难员弁及陆军平江营殉难员弁之家。如褚汝航、夏鉴、林源恩、唐得升、白人虎、伍宏銮六人，尤公所加意。又如毕金科之在饶州，力战死绥，李元度之驻贵溪，坚忍扼守屡悍巨股，均以公不在军中，赏与恤为之缺然。公恒自谓负之。李元度军驻贵溪两年，贼酋石达开由江西窜入浙江之境，连陷城邑。胡公林翼奏保李元度，请旨饬令率所部平江勇前赴浙江，择要扼守，以遏贼锋，并由鄂省筹银一万两以资之，从公所请也。

四月初七日，水陆两军合攻九江府城，克之，屠戮无遗。二十日，萧公启江、刘公坤一等克复抚州府城。

二十四日，张公运兰、王公开化等克复建昌府城。贼悉窜入浙江境。将军福兴驻军广信，奉旨切责，以总兵周天受督办浙江防剿事宜。寻诏和春兼督江浙军务。

李公续宾补授浙江布政史，既克浔城，军威大振，浙人官都中者奏请其移军援浙，浙中官绅争催其督师赴任。适逆酋陈玉成窜扰皖、鄂之交，城邑多陷，势方大炽。李公续宾率师回援。五月，击败于黄安、麻城，克之，楚境以清。官文公、胡公林翼会奏统筹东征大局：先剿皖北，次及皖南，节节扫荡，请以陆路军事专属之李续宾，奉旨奖嘉。寻复奉旨：“李续宾加巡抚衔，军入皖境后，得专折奏事。而调湘军之在江西东路者，悉移师以援浙。”

五月二十一日，奉上谕：“前因江西贼匪窜入浙江，恐周天受资望较浅，未能统率众军，复谕和春前往督办。兹据和春奏现在患病未痊，刻难就道。东南大局攸关，必须声威素著之大员督率各军，方能措置裕如。曾国藩开缺回籍，计将服阕。现在江西抚、建均经克复，止余吉安一府，有曾国荃、刘腾鹤等兵勇，足敷剿办。前谕耆龄饬令萧启江、张运兰、王开化等驰援浙江。该员等皆系曾国藩旧部，所带勇丁，得曾国藩调遣，可期得力。本日已明降谕旨，令曾国藩驰驿前往浙江办理军务。着骆秉章即传旨，令该侍郎迅赴江西，督率萧启江等星驰赴援浙境，与周天受等各军，力图扫荡。该侍郎前此墨绖从戎，不辞劳瘁，朕所深悉。现当浙省军务吃紧之时，谅能仰体朕意，毋负委任。何日足程，并着迅速奏闻，以慰廑念。钦此。”

二十五日，骆公秉章具疏奏称：现在援江各军将领，均前侍郎曾国藩所深知之人，非其同乡，即其旧部，若令其统带赴浙，则将士一心，于大局必有所济。且江、浙本属泽国，利用舟师，杨载福、彭玉麟两军皆系曾国藩旧部。曾国藩统陆师赴浙，或从常山更造战船，顺流而下；或派船由长江入太湖，溯流而上。江南大军既免后顾之虞，援浙陆军亦得戈船之助。其勇饷一项，拟由湖南每月筹解饷银二万两。请旨饬下湖北抚臣胡林翼每月筹解银二万两，专供曾国藩军之用。六月，奉上谕：“骆秉章奏分拨楚军援浙，并请饬曾国藩统率前往，与前降谕旨适相符合。每月筹解银二万两，作为援浙勇饷，实能统筹大局，不分畛域，着即照办。该侍郎兵力既精，饷需又足，必当迅奏肤功也。钦此。”

初三日，接奉谕旨。初七日，公治装由家启行。初九日，过湘乡县城。十二日，抵长沙，与骆公秉章、左公宗棠会商军事。刻木质关防，其文曰：“钦命办理浙江军务前任兵部侍郎关防。”具札调派萧启江、张运兰、王开化等湘军由江西抚、建一路，拔营进驻铅山县之河口镇。公拟由水路东下，过九江登陆，会军于河口，督师以赴浙。骆公派委主薄吴国佐管带练勇千二百人，隶公麾下。公札令由陆路先赴江西。

十七日，具折恭报起程日期，并陈明进兵援浙之道。奉朱批：“汝此次奉命即行，足证关心大局，忠勇可尚。俟抵营后，迅将如何布置进剿机宜，由驿驰奏可也。钦此。”是日又会奏萧启江请假两月回籍一片。

十九日，由长沙登舟。

二十四日，行抵武昌，与胡公林翼会商进兵之路、筹饷之数、大营转运粮台报销各事。留署中旬日。鄂省协饷二万两，亦奉旨允准饬拨。公素称胡公才大心细，事无巨细，虚衷商度。胡公亦悉心力代为之谋，谈议每至夜分不息。

七月初三日，由武昌解缆。初四日，泊巴河。公弟国华、李公续宾、续宜、彭公玉麟等先后谒见于巴河，筹商陆营统领营官哨长及随营委员章程、兵勇行军止营出队之法。李公续宾派拨湘勇二营，以副将朱品隆、唐义训领之，隶公麾下，以为亲兵营。公与李公议改修湘乡忠义祠。李公捐银二千两，公捐银一千两，以为之倡。

十一日，行抵九江府，致祭塔忠武公祠。杨公载福来见公。

十二日，舟次湖口。彭公玉麟修建水师昭忠祠于石钟山，祀楚军水师之死事者萧公捷三以上弁动夫役等凡数千人。十五日，公至昭忠祠致祭，遍赏外江、内湖水勇，为钱二千二百余贯，札调朱品涤、唐义训率所部勇先行赴河口镇。

公之初出也，以肃清江面为期。公自驻水营，设粮台于水次。至是楚、皖江面以渐廊清。下游虽有贼踪，势不得复逞。贼酋石达开由江西窜扰浙、闽边界，所陷郡县，不复踞守，渐成流寇之势。公督师援浙，舍舟而登陆。治兵转饷，均改前规。设立报销总局于湖口，札调李瀚章来江总理报销局，清厘东征水陆各毕饷糈收发之数，分款核销。设陆路随营粮台，派委喻吉三、彭山屺，带勇数百以护之。武昌、九江、贵溪皆设转运局，南昌省城设支应局，札委道员李元度、知府王勋综理营务处，札委陆营管理银钱所、军械所、发审所、公牍案卷各员弁十有余人。

二十一日，舟抵南昌，与巡抚耆龄公会商军饷。札撤前年江省所较楚军支应炮位子药三局，以所余硝磺水器之属归于陆军支领。撤遣李大雄、腾加洪两营。其上年在江西差委员弁，分别撤留。是时楚军在江西者，张运兰、萧启江所领两军，已集于河口镇，合以朱品隆等军，共万余人。共刘公长佑一军，经江西巡抚派委，由抚州移防杉关；李元度一军，亦奏派由贵溪拔营援浙。贼既解浙江衢州之围，由处州窜入福建，分股由浦城窜出二度关，围攻广丰、玉山二县。广信戒严。李元度力守二城，击贼却之。寻接公札委办营务处，以所部平江勇属沈公葆桢权领之。

二十四日，公由南昌解缆，泊瑞洪。江西水师道员刘干浔来见公。途次奉上谕：“前因浙江军务紧急，谕令曾国藩赴浙剿办，现在衢州业已解围，处州等府县亦相继克复，境内颇匪，不难克日肃清。惟闽省浦城、崇安、建阳、松溪、政和等处，贼势蔓延，亟应赶紧剿办。和春等现饬总兵周天培于浙浙兵勇内，挑选精锐三千数百名，由龙泉一带进剿；饶廷选带漳州兵勇，亦驰往浦城；曾国藩业已奏报起程，着即以援师之师，由江西铅山直捣崇安，相机进剿。迅将闽省各匪一律扫除，毋少延误。钦此。”又奉上谕：“总兵李定泰，前令帮办和春军务，此时周天受等会剿窜闽各匪，着总归曾国藩调度。钦此。”又奉上谕：“署福建漳州镇总兵周天受，着加恩赏还提督衔，即着驰往福建，与周天培、饶廷选、张腾蛟等分路进剿、俟前任侍郎曾国藩到后，即归曾国藩调度。钦此。”

是月胡公林翼丁母忧，解任回籍。谕官文兼署巡抚事。

八月初八日，公抵河口营。沈葆桢、李元度来见。

札各营营官支发勇粮，每日每名领银一钱四分，夫粮每名一钱，画一定制。楚军在江西境内者，迭被乡团截杀，多至数十百人。公出示晓谕各兵勇，严禁骚扰。又出示晓谕团练，禁毋得妄杀人。委员提各案证讯鞫得实，按法处办。

十二日，驰奏遵旨援闽拟即日由崇安进剿、并陈明现在贼情军势一折。又奏报闽贼窜扑广丰、玉山两县，官军力战获胜，两城解围一折。奏称：李元度自从军以来，备尝艰险，百折不回。臣丁忧回籍，该员以孤军支拄东路，屡能以少胜众。此次力保两城，有裨大局。请赏加按察使衔，并给勇号。阵亡弁勇易金榜、李传纶、龚茂发、张应龙、龚拱纶、李家纯、黄查七名请恤。附片奏调游击喻吉三随营差遣。又奏：此次由江入闽，应于广信府城、铅山县城设立粮台，转运米粮军火等件已札委驻防广信之九江道沈葆桢兼理。臣军粮台，并委在藩道员雷维翰经理铅山水陆转运。又札调李元度带所部平江勇一营，随臣赴闽办理营务处。余勇并交沈葆桢接管，留防广信。札调王勋来营会办营务处。又会奏九江府城建立提督塔齐布祠，湖口建立水师昭忠祠。臣在途次，经历两处，见其祠宇将次工竣，请敕下地方官春秋致祭。又奏湘乡县城捐建忠义祠汇祀阵亡员弁勇丁一折。附片奏：湖南补用知府李瀚章，在臣军粮台经手最久，该员现回庐州原籍，应令迅来湖口水营办理报销。所请皆奉旨允之。公弟国荃督各营攻克吉安府城。江西全省肃清。江西、湖南巡抚会奏。保曾国荃以知府遇缺即选，并加道衔。贼由福建邵武分股窜出铁牛关，刘公长佑击贼失利。泸溪、金豁皆失守。贼窜陷安仁县。十五日，公率军移驻弋阳县，调张运兰回军截剿。十九日，克复安仁县，贼由万年窜入饶州境，屯踞景德镇。公调吴国佐会剿安仁之贼。吴国佐追贼于万年，小挫，帮办营官刘本杰阵亡。

二十四日，驰奏闽贼窜入江西，官军克复安仁一折。随折奏保道员张运兰、知府王文瑞二员，阵亡千总周玉田请恤。附片奏阵亡知县刘本杰请恤。又片奏请旨敕四川督臣每月筹银二万两，由湖北转解行营。又片奏同知胡兼善在营病故，请恤。

二十七日，公拔营赴云际关。二十九日，行抵双港，闻警驻营。闽中之贼，分大股回窜新城县。吉安余匪窜陷崇仁、宜黄两县。抚州、建昌两郡戒严。公调张运兰一军进剿新城。公改道南趋建昌。

九月初二日，李元度请假回籍。

刘公长佑击贼于新城，大破之。贼退回闽境，崇仁、宜黄股匪亦窜入闽境。

初七日，公行抵金谿，闻新城大捷。初九日，抵建昌府，驻军城外。刘公长佑来见公。

公登麻姑山，周览建昌形势，高下远近攻守之途，浚濠坚垒，委弁勇严守垒门，每夜亲巡查之。委员弁专司更鼓，晨昏漏刻，毋得参差。委员分巡营垒附近数里之地，严禁赌博及吸食鸦片之馆。出示晓谕弁勇，严禁强索夫役，抑勒货物。每日传见哨长三人，察其材力能否，密为记注。

十三日，驰折奏移师建昌，商筹抚、建各府防剿事宜，拟从杉关入闽剿贼。附片请给捐生纪以凤等执照。

萧公启江假满还江西，抵建昌大营。公调张运兰一军，由杉关进剿，萧启江一军由广昌进剿，派吴国佐一军为后路策应。时闽中贼氛方炽，官绅函牍迭至，催公赴援。而岭路崎岖难行，天雨不止，疾疫大作，不能速进。

公弟国荃克吉安后，撤遣所部之勇回湘。所统湖南援军各营，亦先后遗回湖南境。自率所部勇千人，从公于建昌。二十六日，抵大营。公留其勇为亲兵，谓之护卫军。其营官、哨长，亦每日传见数人，视其能者，奖拔之。公弟国荃留营十余日。李公瀚章由庐州应调来营。公核定在营委员夫役等薪水口粮章程，查核火器大小，炮位、抬枪、鸟枪等项，所食子药多少轻重之数，为表以记之。

十月十一日，公弟国荃回湘，公送之行，以课子读书为属。

十六日，具折秦保玉山、广丰守城案内出力员弁，开单请奖。又驰奏调派官军分道入闽，并陈现在办理情形一折。附片奏报：疾疫盛行，从前所未见。张运兰、萧启江、吴佐国等军，报病多者千数百人，少或数百人，臣亦不忍亟催其进。刘长佑一军，积劳过深，患病尤众，请移驻抚州调理。奉上谕：“曾国藩奏办理情形，朕亦不为遥制。该侍郎惟当督饬将士，相机剿办。探知何处有贼，即由何处进剿，以期迅歼丑类。至建昌等属疾疫流行，各营兵勇现多染病，着该侍郎妥为拊循，俾得迅速调治，无误军行。钦此。”

李忠武公续宾、公弟愍烈公国华于巴河相见，别后督军入皖。八月，克太湖、潜山。九月，克桐城、舒城。兵势甚锐。时庐州复陷，贼屯聚三河镇，李公续宾督军攻三河贼垒。是月，贼酋陈玉成纠合大股援贼，连营围之。官军全覆，李公赴敌阵亡，公弟国华及在军员弁兵勇从殉难者六千人。湘军精锐歼焉！舒城、桐城后路之军，相率溃退，楚、皖之间大震！都兴阿公由宿、太进攻安庆之师，亦退屯鄂境。李公续宜抚定溃卒，屯于黄州。官文公奏请公移师援皖。奉寄谕以江西援闽之军疾疫方盛，难以跋涉长途。诏起复胡林翼署理湖北巡抚，督办军务，以援皖北。

是月，公编记江、浙、皖、闽各省府州县，所属山川厄塞，逐日记注，以为常课。出示晓谕被贼州县流亡户口，招集复业。

十一月，公闻三河之警，悲恸填膺，减食数日，作《母弟温甫哀词》。专遣弁勇，间行入皖北，收觅骸骨。

公核定大营阅视操练之期。每月逢三日，阅步箭刀矛之属，逢八日阅马箭火器之属。其时江西乡团犹有截杀楚勇之案。公作《爱民歌》一篇，令军中习诵之。张公运兰进军福建邵武府，贼已悉数南窜，由汀州窜扰江西赣州，南安之境。萧公启江军至石城县，值潮勇为匪，扰乱县境萧公捕讨平之。皖北军覆后，贼之在景德镇者，乘势益张，江西之兵进剿失利。公乃调萧启江剿江西南路之贼，调张运兰回军建昌，移剿景德镇，与刘于浔水师会剿。

二十六日，驰奏分调官军追剿闽省窜贼，移剿景德镇股匪一折，附片奏萧启江军过石城讨捕潮匪一案。又奏探明贼踪大略一片。

胡公林翼营葬甫毕，驰至湖北接受关防，进驻黄州，拊循士卒，人心稍安。刘公长佑因军中多病，由抚州撤遣楚勇回籍。

骆公秉章奏陈军情缓急，请公由江援皖。奉上谕：“皖北贼势鸱张，楚省边防吃紧，谅曾国藩亦必有探报。此时闽省之贼已南趋漳、泉，距江西渐远，若照骆秉章所请，令该侍郎移师赴皖，而留萧启江所部四千余人防守江西，亦未始非权衡缓急之计。惟曾国藩所部各军多染疾疫，前奏尚须休息。且景德镇尚有大股逆匪，随剿随进，亦非计日可到。着曾国藩豫为筹度。如果闽省兵勇足资剿办，而江西边境防剿有人，自以赴援皖省尤为紧要。不独庐州省城可收南北夹攻之效，即上窜湖北之路，亦可藉资堵扼。倘因汀州等处尚须兵力，一时不能移军，或须俟景镇股匪歼除，再回楚北，亦着斟酌具奏。钦此。”

十二月十一日，公具折复奏：近日贼势，以皖江南北两岸为最重。皖南太山绵亘，自山以北，久为粤匪出没之区；自山以南，现惟婺源县、景德镇两处有贼。皖北贼势浩大，实倍甚于皖南。论大局之轻重，则宜并力江北，以图清中原；论目前之缓急，则宜先攻景镇，保全湖口。臣已札张运兰一军驰剿景镇。至福建之贼，为数无多，其回窜江西者，已饬萧启江一军迅速追剿。奉朱批：“所拟尚属妥协。钦此。”公又附片奏目疾请假一月，在营调理。

李公鸿章来谒于建昌，因留幕中。

十五日，李元度假满来营，王勋请假回籍。

十七日，张公运兰等军至景德镇，吴国佐遇贼军败，公批饬责之，令其撤营回湘。

贼陷南安府城，萧公启江进军攻之。张公运兰击贼于景德镇，破之。

是岁二月，和春公、张公国梁克秣陵关，复进攻金陵。诏授何桂清为两江总督。前江西巡抚张芾督办皖南军务，驻徽州。七月，江南大营筑长围于金陵以困贼。九月，德兴阿军大溃于浦口，贼复陷扬州府城及仪征、天长、六合等县，温壮勇公绍原死于六合。张公国梁引兵渡江，克扬州。十月，捻匪李兆受以天长归顺，更名世忠。十二月，戴武烈公文英、邓忠武公绍良剿贼于宁国府之黄池湾沚，先后阵亡。

曾文正公年谱卷六

「己未」咸丰九年，公四十九岁

正月，公在建昌营中，奉谕旨通筹全局。十一日，公具摺奏称：数省军务，安微吃重，江西次之，福建又次之。计惟大江两岸，各置重兵，水陆三路，鼓行东下。剿皖南，则可以分金陵之势；剿皖北，则可以分庐州之势。北岸须添足马步军三万人，都兴阿、李续宜、鲍超等任之；南岸须添足马步军二万人，臣率张运兰等任之；中流水师万余人，杨载福、彭玉麟任之。至江西军务，分南北两路，臣当与抚臣耆龄分任之。粤贼勾结捻匪，近来常以马队冲锋，拟调察哈尔马三千匹，募马勇数千，择平旷之地，驰骋操习。臣愿竭数月之力，训练成熟，皖、豫军务可期大有起色。附片请敕健锐营、内外火器营选派精练弓马、曾经战阵之员，咨送来营。并奏调翰林院编修郭嵩寿、礼部主事李榕二员。又片奏江西南路防剿吃紧，暂难移师北行，请饬赣南镇总兵饶廷选带兵来江，驻防南路。是日，又秦陈明李续宾死事甚烈，功绩最多一折。又奏陈：臣弟曾国华殉难情形一折。奉上谕：“巡抚衔浙江布政使李续宾前在三河阵亡，业经降旨，优加褒恤。兹据曾国藩胪陈该员功绩具奏，览之，益深悼惜。李绩宾从军数载，所向成功，及其见危授命，麾下将士无一偷生，实有古名将之风。允宜垂诸信史，百世流芳。着将曾国藩此奏交国史馆采入列传，以示褒嘉。钦此。”又奉上谕：“曾国藩此奏伊弟曾国华殉难情形一折，候选同知曾国华在三河镇殉难，当经降旨赠道员，从优议恤，该故员历着战功，一门忠义，着再加恩，赏给伊父曾骥云从二品封典，以示褒嘉。钦此。”同日又奉上谕：“曾国藩奏遵筹全局请添马队近取一折。该侍郎统筹全局，意在并力大江两岸，为节节近剿之计，所见甚是。惟现在江西，南赣等处贼氛尚炽，该侍郎未能即日北行。俟南路稍松，再楚、皖交界筹办大局。编修郭嵩寿现随僧格林沁前赴天津，俟该处撤防，再降谕旨。主事李榕已令赴营差委。汝弟曾国华在三河阵亡，可嘉可悯，业经追赠道员，从优赐恤。该员之子，例有应得世职。本日复明降谕旨，赏给伊父曾骥云从二品封典，以示褒奖。钦此。”

公作《圣哲画像记》，图画昔时圣贤先儒三十三人，系之以说明，抗希古人之意。略依孔门四科及近世桐城姚氏论学，以义理、考据、词章三者，分门依类而图之。

官军攻景德镇小挫。公调驻防广信之平江勇等营赴镇助剿，饬张运兰等坚守营垒，与贼相持，军心以安。

萧公启江击贼于南康县，大破之，克新城墟及池江贼垒。

二月初三日，萧公启江等攻克南安府城，收复崇义县城。贼酋石达开纠党西窜，入湖南境。初四日，公在营中行大祥祭礼。

初九日，奏报萧启江一军胜仗，阵亡将弁龙复胜等十七名，请恤。又奏张运兰一军攻剿景德镇情形一折。汇奏水陆各军阵亡病故员弁何长庚等八十员名，开单请恤。又秦汇保新城、安仁两案老湘营、平江营，出力员弁兵勇开单请奖一折。是日，又具折谢弟国华从优赐恤恩，又折恭谢年终恩赏。附片奏：邓辅纶捐造战船请叙一案，经工部咨查何项工例。臣查江楚创造战船，本系臣新立规模，并未依照他省战船成式，实无工例可援，仍请照前案议叙。奉朱批：“着照所请奖励该部知道。钦此。”

十一日，公查核报销七柱清单。

公闻闽省已无贼扰。十二日，由建昌拔营，移驻抚州。李忠武公遗骨，经难民收得，负送大营。胡公林翼弁觅得公弟愍烈公遣骨，而丧其元。公闻而益悲之。胡公委员弁先后殓送回湘。

十五日，公在途次驰折奏报萧启江一军，协同各勇攻克南安府城，现在引兵驰援信丰县，江省南路可望肃清。随折奏保道员萧启江请加勇号。附片奏：移军抚州，距景德镇较近，军中声息易通。又具折恭谢天恩，并奏称，臣胞叔曾骥云，臣在侍郎任内，恭遇两次覃恩，曾邀驰封至正一品光禄大夫。兹复渥荷褒嘉之典，浩轴则只领新纶，顶戴则仍从旧秩。奉上谕：“前因曾国藩奏伊弟曾国华殉难情形，当经赏给曾国华之父曾骥云从二品封典。本日曾国藩谢恩折内，声明曾骥云曾邀貤封正一品封典等语。所有曾国华之子曾纪寿，着再加恩，俟及岁时，由吏部带领引见，以示朕褒崇忠节，有加无已之至意。钦此。”

十六日，公至抚州，赁城内谢氏宅以为行馆。

萧公启江援剿信丰县，力战贼解围去。贼之窜湖南者，连陷桂阳、郴州各城邑，攻扑永州府。江西南境余匪相断西窜。公乃调萧启江一军，驰赴吉安府境，以为湖南援应之师。骆公秉章亦奏调萧启江由闲道回军湖南，听候调遣。自是南路军饷，不复关公虑矣。

公以景镇之贼，久攻未克，委副将朱品隆、游击喻吉三、知县张岳龄、县承凌荫廷等，回湖南续招乡勇四千人，赴抚州训练，以备攻剿。

二十七日，派委员弁巡杳抚州城防。

二十八日，具折奏谢弟国荃保选用知府加道衔恩。又奏报萧启江一军力解信丰城围，现在飞调该军驰赴吉安为湖南援应一折，阵亡将弁李先益，李楚文，黄龙光，刘文友请恤。附奏添招练勇，即由江西添筹月饷一片。

三月朱品隆等所募乡勇先后抵抚州。公按日阅操，传见各营哨官，时时训饬之。

十三日，张公运兰击贼于景德镇，军势复振。

刘公腾鹤领湘军驻防湖口。皖南之贼窜陷建德，刘公近剿阵亡。公调派平江勇千人，委知府屈蟠领之，以防湖口。

二十六日，奏报景德镇官军两月以来攻剿情形一折。陈亡将弁喻福庆、易福升等五十二员名，开单请恤。附片奏：添募湘勇，在抚州教练，俟吉安防务稍松，即调派各营合攻影镇之贼。又具折奏谢曾纪寿由吏部带领引见恩。

是月，李武愍公孟群攻剿庐州阵亡。

四月，湖南永州解围，贼以全股围扑宝庆府城。公弟国潢治团练于乡邑。湘勇从军事在外者，人怀家乡之虑。公札节各营官禁勇丁告假回籍。委员至衡州府城，坐探湖南贼势军情。三日一报，随时函告各营以慰之。公出城阅视操演，其队伍整齐者，亟犒赏以奖励之。

二十五日，拜发万寿贺折，专弁入都。

二十七日，公弟国荃到抚州营。

五月初九日，公与弟国荃设次行释服礼，仿《通礼》中品官祭仪，面略变通以行之。

初十日，派调湘军之在抚州者旧部四营、新募者七营，为数共五千八百人，公弟国荃总领之，赴景德镇助剿，李公鸿章同往赞画。

二十二日，总兵饶公廷选来见公。二十六日，奏报楚军近攻景德镇连获胜仗，现在添军助剿一折。附片奏：饬九江道沈葆桢赴本任，调总兵饶廷选接防广信。又奏记名道编修李鸿章留营襄办军务，檄令会同曾国荃等督剿景镇。又奏陈明服阕日期一片。时公麾下各军，悉赴景德镇，其留防抚州者千数百人，皆本归江省调度之营，借公为之镇抚而己。

六月初三日，礼部主事李榕来抚州见公。

湖南贼围宝庆，久不解，萧公启江军亦至宝庆。总督官文公奏，探知湖南贼势，将窜入蜀。请令公带兵赴夔州一带，择要扼守。奏上谕：“官文奏请饬曾国藩迅赴夔州一折。详览该大臣所奏各情，实为通筹大局起见，本日已谕令有凤派兵扼要严防。惟该省兵力恐不能当此悍贼。曾国藩前派萧启江带兵援剿湖南，现在湖南吃重，此一军自未能调回。此外，如江西、湖北等兵，素称得力，着曾国藩即日统带，由楚江前赴四川夔州扼守，以据两湖上游之势。倘贼踪窜至，即要有备无患。至江西景德镇之贼，尚未剿平，着曾国藩斟酌情形，咨商耆龄，妥为布置，俾得迅埽逆氛，不至顾此失彼，是为至要。钦此。”

公弟国荃督军至景德镇，三战皆获胜。十四日，克景德镇。贼窜浮梁县。十五日，公弟国荃、张公运兰等追击贼于浮梁。克之。贼溃入徽州境。江西全省肃清。

十八日，复奏寄谕防蜀一折。奏称：臣所部兵勇为数无多，目下景德镇攻剿之师，难以遽行抽动。若令由鄂赴蜀，应须兵力稍厚，乃可携以入峡。维时湖南宝庆贼势犹盛，湘军既克景镇后，弁勇等思归尤切，势不能止。公乃调张运兰引军回湘，以援宝庆。拟自率六千人溯江西上至宜昌，驻军扼湖广之西路。

二十二日，驰奏克复景德镇及浮梁县城，江西全省肃清一折。奏称：曾国荃系臣亲弟，不敢仰邀议叙。随折奏保道员张运兰、王文瑞、游击任星元三员，阵亡都司李印典、守备向其昌、陈玉才、高成春请恤。附片奏：调张运兰一军会剿宝庆，以副弁勇迫救桑梓之情，可期得力。臣拟先驻湖北宜昌等郡，如贼果入川，再行酌量前近。又奏保已革编修吴嘉宾、前奏保升同知，经吏部核驳，请以内阁中书选用，并加五品衔。又片奏副将黄翼升复姓归宗一案。

二十八日，张公运兰拔营回湘。

公弟国荃率吉字中营拔赴抚州。

公饬调朱品隆等军田景镇拔营，取道湖口渡江，驻军于小池口。

七月初一日，公弟国荃至抚州。公作《林君殉难碑记》，刊石立于抚州城外林源恩殉难之处，以表其忠。

初六日，奏报景镇官军分两路赴楚拔营日期一折，奏保萧启江一军南安、信丰两案出力员弁，开单请奖。附片奏：臣前在江西重整水师，设立楚师子药炮位三局，历时三载有余，始行裁撒，请将该局员量予保奖。公弟国荃以病留抚州数日。

初七日，公由抚州启行，绅民酌酒于路，以饯公行。

初十日，公行抵南昌省城，奉上谕：“现在江西全省一律肃清，剿办甚为得力。曾国藩调度有方，着交部从优议叙。在事出力之道衔候选知府曾国荃，着免选知府，以道员用。钦此。”

李公绩宜由黄州率军回援湖南，击贼于宝庆城外，大破之。石达开窜入广西境，湖南解严。

公弟国荃病愈，由抚州拔营回湘。

公弟国葆更名贞干，从军于黄州。胡公林翼奏留办理军事，是月至抚州，旋至南昌见公。沈公桢葆见公于南昌。

十五日，公登舟启行，李公瀚章、鸿章皆从。十七日，泊吴城镇。李公瀚章所设报销总局在焉。十八日，核阅报销清册。十九日，泊湖口。彭公玉麟、杨公载福来见。公棹小舟石钟山下，作《湖口水师昭忠祠记》彭公立石焉。

是月，奉上谕：“该侍郎原折所称驻札宜昌等处，即可稳占上游，但为镇守湖北起见，尚未筹防蜀省。曾国藩当熟思大势，应如何定计之处，详悉驰奏，毋得迁延。钦此。”又奉上谕：“曾国藩虽先驻宜昌等处，仍当侦探贼情。如宝庆一带未能遏其人川之路，即当亲督兵勇赴蜀，以便调度堵剿机宜，未可迁延贻误。钦此。”又奉暂留兵勇赴徽州会剿之旨。又奉酌拨兵勇留防江西之旨。

二十五日，复奏四次谕旨一折。奏称：“江西北路饶州有刘子浔一军，彭泽有普承尧一军。臣与耆龄熟商，拟令饶廷选、吴坤修各添置一军，或以留防本省，或以助攻皖南。臣所带领人数无多，不能抽拨赴皖，亦不能酌留防江。臣筹防全蜀，断不能迁延贻误。俟抵鄂后，察看贼势，与官文、胡林翼会商，再行驰报。是日，又奏折恭谢天恩交部优叙，弟国荃以道员用。公舟次湖口，所调朱品隆、唐义训等营咸集，驻营于江之两岸。触暑多病。公留湖口旬日，令各营休息医调。

八月初一日，札调朱品隆重等拔营，由陆路赴鄂，驻扎巴河。公舟解缆，溯江而上，泊九江，谒先贤周子墓。

十一日，行抵黄州，与胡公林翼相见于行馆，留七日而行。

公在舟中，定每日静坐，读书日课。武昌门人张裕钊谒见公舟中，公教以文词甚详。

途次奉到上谕：“官文奏皖省贼势日张筹议由楚公路剿办一折。皖省粤匪与捻匪勾结，蔓延日甚，官文以宝庆解围，败贼悉数南窜，川省已有备无患。请饬曾国藩缓赴川省，暂驻湖口，分军四路进剿皖省。所筹实于大局有益，曾国藩如已启程赴鄂，着与官文商酌。如湖南大局已定，川境可保无虑，即暂驻湖北，调回湖南各军，为分路近剿皖省之计等因。钦此。”

二十三日，公至武昌省城。与官文公会商军事，留旬日。

是月，公弟国潢、国荃迁葬竹亭公，江太夫人于台洲新茔。

胡公林翼委公弟贞干回湘募勇二营，赴鄂助剿。

九月初三日，公由武昌解缆回黄州。与胡公林翼商筹近兵皖省之途，须分四路：循江而下者为南二路，循山而近者为北二路。胡公拨派兵勇十营，隶公麾下。初五日，公至巴河登陆。驻陆营中，接见各营营官、哨长、简校军实。胡公林翼至公营视师。

十二日，驰奏遵奉谕旨会商大略，由鄂省回驻巴河一折。催调萧启江一军，克日前来，会师东下。

副都统多隆阿公攻克石牌贼垒，近规安庆。

二十五日，公至黄州。留二日还营。

李公鸿章奉旨授福建延建邵遗缺道，留公营幕中，不之任。

两淮贼氛肄扰，胜保，翁同书督师屡失利。漕运总督袁公甲三奏请以公一军，由河南光固进剿，遏贼北窜。奉上谕：“袁甲三等所虑，不为无见。着官文、曾国藩、胡林翼再行悉心筹酌。至此次官文等会筹大举，关系全局利害，总须计出万全，不妨稍迟时日，谋定后动也。钦此。”

十月初一日，核定马队营制章程。

初二日，公弟国荃领所部吉字营勇至巴河。

公弟贞干领所招乡勇至黄州。初八日，见公于巴河。

十七日，会奏悉心筹酌一折奏称：逆贼洪秀全踞金陵，陈玉成踞安庆，窃号之贼也；石达开窜扰楚、粤，流贼之象也；皖、豫诸捻，股数众多，分合不定，亦流贼之类也。目前要策，必先攻安庆，以破其老巢，兼捣庐州，以攻其所必救。现拟四路进兵之局：第一路由宿松、石牌以规安庆，臣国藩任之；第二路由太湖、潜山以取桐城，多隆阿、鲍超任之；第三路由英山、霍山以取舒城，臣林翼任之，先驻楚皖之交，调度诸军，兼筹转运；第四路由商城、固始以规庐州，调回李续宜一军任之。湘勇久战江滨，于淮北贼情地势不甚熟悉，能否绕出怀、蒙以北，应俟李续宜到后，察看情形，再行奏明办理。附片奏：李续宜因母病请假归省，先调该道所部各营回鄂，由北路近发。又具折奏保员外郎胡大任、道员厉云官，请特旨记名简放，以昭激劝。又附片请旨节浙江巡抚罗遵殿，月筹饷银四万两，解交湖北粮台。是日，公专衔奏保张运兰等军克复景镇、浮梁案内出力员弁，开单请奖。附片奏：江西绅士刘锡绶报捐饷银壹万两，请照例给奖。又奏参将邬世莲复姓归宗一案。又片奏报目疾未痊，兼患头晕，请假一月，在营调理。奉上谕：“曾国藩着赏假一月，在营调理。该侍郎一路兵勇既待另筹，而李续宜亦系独当一面，复因母病给假，是四路中己有二路急难进征，于皖北待援情形，实有缓不济急之势。至所称先图安庆，兼捣庐州等语，所筹尚属周妥，但恐言之易而行之难。所有前谕派出一军，取道光、固、颍州，绕出怀、蒙以北之处，仍着官文、曾国藩、胡林翼悉心筹酌办理。钦此。”

二十四日，公督各营拔营入皖，分为前后帮启行。

公弟国荃请假回湘。

十一月初三日，公驻军于黄梅县。

十三日，拔营进驻宿松县。公统领步队二十营、马队一营，派朱品隆、李榕总理营务处。

萧公启江、张公运兰两军，由湖南分途出境，援剿两粤。公两次奏调萧启江一军，谕旨饬调张运兰赴皖，均经广西，湖南奏留。

十九日，奏报入皖日期一折，奏称：萧启江、张运兰两军均不调回，谕旨另筹一军，绕赴淮北，由臣官文会奏办理。前月通筹四路进剿之议，由公主稿。其后奏报各路军情，多由胡公林翼主稿，公会衔而已。

十二月，胡公林翼由黄州拔营进军英山，公弟贞干从之。公调派前帮十营，以朱品隆、李榕总领之，进驻太湖县，派委彭山屺总理营务处。公与营官讲求坚垒浚濠之法，濠深丈有五尺，躬亲巡视量度，虽风雪不避也。

是月，公弟国潢、国荃迁葬星冈公、王太夫人于大界新茔。

江西巡抚耆龄公调任广东。公乃作《毕君殉难碑记》刻石立于景德镇毕刚毅公阵亡之处。

是岁，和春公奏劾德兴阿罢职，江北大营不复置帅，诏和春兼辖之。周武壮公天培阵亡于浦口。胜保丁优，陈请回京穿孝。以袁甲三为钦差大臣，与南河总督庚长督办军务，攻克临淮关。袁公驻守之。

「庚申」咸丰十年，公五十岁

正月，公在宿松大营。

贼酉陈玉成大股由安庆上犯小池驿，围扑鲍超营甚急。公与胡公林翼调派各营援之。飞札调萧启江一军驰回援皖。每遇寒风雨雪沉霾阴噎之晨，则终日惶然，以前敌为虑。

二十五日，多隆阿、鲍超大破贼于小池驿。二十六日，击破贼垒七十余座，克太湖、潜山两县城，贼下窜。

公叔父高轩公卒于家。

萧公启江军至长沙，骆公秉章派令援皖。公以陈逆败退，皖军解严，而萧启江一军叠奉旨令赴蜀，遂咨湖南止其前来。萧公乃引军由常德入川。是月，张公国梁攻克沿江贼垒，袁公甲三克凤阳府城，而颍州府又为贼所陷。

石达开踞广西之庆远府，分扰湖南。广东边境。

二月初五日，闻高轩公讣，悲痛，目疾复剧。初六日，专折奏谢年终恩赏。专差赍部监执照一百八十七张，历年筹饷劝捐所余者，具折奏缴。附片报：官军大捷，拟分路进剿，臣目疾复发，又得臣叔父曾骥云病故之信，请假四十日，在营调理。初七日，公入宿松县城，设次成服，调奠服衰十有四日，公弟贞干自太湖营来，就次成礼。

官文公、胡公林翼会奏小池驿大胜，克复太湖、潜山两县，奉上谕：“官文，胡林翼、曾国藩督师进剿，调度有方，着先行交部从优议叙。钦此。”

二十日，公改服还营。

公每日黎明，即出巡视营墙，按期阅视操练，虽羽檄交驰，而不废书史。是月始辑录《经史百家杂钞》，以见古文源流，略师桐城姚氏鼐之意而推广之。李公续宜假满到鄂，寻赴大营。

张公梁攻金陵上下关贼垒，克之。

皖南之贼陷泾县及广德州，窜人浙江境。张公玉良由金陵大营分兵援浙。

二十七日，杭州省城陷，罗壮节公遵殿等死之。

三月初一日，探明安庆城内贼踪之强弱多寡及城外贼垒拒守之形势，定计攻之。

初五日，李公续宜来见，筹度分兵近剿。议以公所部攻围安庆，多隆阿公围攻桐城，李公驻军于青莫塥以为援。

鲍超伤病发，请假回藉。

二十六日，公调所部吉字等营拔赴安庆。

是月，杭州将军瑞昌公督驻防兵坚字满城，贼攻之不下。提督张公玉良以援兵至，克复杭州省城，寻收复广德州。贼窜陷建平、东坝、溧阳，纠皖南大股萃于金陵。

闰三月初五日，奏折恭谢天恩交部优叙。又奏景德镇、浮梁案内保举文员遵部议分晰开单，声明各员劳绩一折。

十一日，会奏鄂、皖军情一折，又奏保小池口击破援贼，克复太湖、潜山三案出力员弁开单请奖一折。

十四日，作《何君殉难碑记》，立石于英山县何文贞公殉难之处。

二十二日，编《经史百家古文杂钞》成，又约选四十八篇，以为简本。公寄书家中，名其所居曰“八本堂”。其目曰：“读书以训诂为本，诗文以声调为本，事亲以得欢心为本，养生以少恼怒为本，立身以不妄语为本，居家以不晏起为本，居官以不要钱为本，行军以不扰民为本。”

二十六日，李元度来见公。公派令综理宿松大营管务处。

二十七日，公弟国荃到营。公令督勇攻安庆集贤关贼垒。

左公宗棠自英山来见公。

是月，贼攻陷江南大营，官军溃走丹阳。张忠武公国梁阵亡，钦差大臣忠壮公和春受伤，卒于浒墅关。贼陷丹阳县，攻常州府城。总督何桂清退走常熟，江浙戒严。诏令公传旨荆州将军都兴阿驰赴江北，办理军务。

四月，奉上谕：“江浙安危，在于呼吸。曾国藩现札安庆，若与杨载福率领所部水陆各军，迅由东流、建德一带分剿燕湖，并入宁境，以分贼势而顾苏、常，于东南大局实有裨益。惟安庆贼势颇众，曾国藩能否舍安庆而东下，着酌度情形，相机办理，迅速奏闻。有人奏左宗棠熟悉形势，运筹决策，所向克敌。现在贼势披猖，东南蹂躏，请酌量任用等语。应否令左宗棠仍在湖南本籍襄办团练等事，抑或调赴该侍郎军营，俾得尽其所长，以收得人之效，并着曾国藩酌量办理。钦此。”

初二日，罗壮节公灵柩自浙归宿松，公派队迎护。寻与胡公林翼诣其家祭之。

十三日，驰折复奏：臣军万余人，兵力单薄。若尽撤赴芜湖，则桐城之师不能独立。左宗棠刚明耐苦，晓畅兵机。当此需才孔亟之时，无论何项差使，求明降谕旨，必能感激图报。附片奏：目疾未痊，肝气复发，军中又乏著名统将，拟调张运兰一军前来，以厚兵力。

左公宗棠留营中两旬，昕夕纵谈东南大局，谋所以补救之法。十八日，左公回湘募勇，奉旨以四品京堂候补，襄办军务。

二十日，公核定报销稿案。贼攻陷常州府城，运陷苏州省城，江苏巡抚徐庄愍公有壬死之。奉上谕：“曾国藩规取安庆，屯兵坚城，即使安庆得手，而苏、常有失，亦属得不偿失。全局糜烂，补救更难。为今之计，自以保卫苏、常为第一要务。著官文，着国藩、胡林翼熟商妥议统筹全局等因。钦此。”是时都中犹未闻苏、常已失。公接奉谕旨，咨商胡公林翼，称苏、常业已失守，救援不及。据安庆各营搜获逆首陈玉成伪文，定于秋间两路大举上犯湖北、江西，欲合江西、两湖三省之力，防御陈逆秋间大举之狡谋。如能并力击退，再行分兵驶赴下游，图复苏、常也。又咨商江西、湖南巡抚。

贼由苏州犯浙江，陷嘉兴府，张公玉良引兵退守杭州。奉旨：“何桂清革职逮讯，以张玉良暂署钦差大臣关防，总统江南诸军。”又奉上谕：“曾国藩着先行赏加兵部尚书衔，迅速驰往江苏，署理两江总督。钦此。”又奉上谕：“目下军情紧急，曾国藩素顾大局，不避艰险，务当兼程前进，保卫苏、常，次第收复失陷地方。重整军威，萧清丑类，朕实有厚望焉。钦此。”

是月，萧壮节公翰庆奉调援渐，陈亡于湖州。萧壮果公启江卒于四川省城。胡公林翼奏请以左宗棠入蜀接统湘军，刘公长佑、蒋公益沣克广西庆远府城，贼窜贵州境。五月初三日，拜折恭谢天恩，署两江总督。又驰折复奏通筹全局并办理大概情形。奏称：目下安庆一军已薄城下，关系淮南全局，即为克复金陵张本，不可以遽撤。臣奉恩命，权制两江，必须带兵过江，驻札南岸，以固吴会之人心。而壮徽、宁之声援。无论兵之多寡，将之强弱，职应南渡，不敢稍缓。拟于江之南岸分兵三路：一由池州进规芜湖，与杨载福、彭玉麟水师就近联络；一由祁门进图溧阳，与张芾、周天受等军就近联络；一分防广信，以至衢州，与张玉良、王有龄等军就近联络。臣函商官文、胡林翼酌拨万人，先带起程，仍分遣员弁回湘添募劲勇，赶赴行营，以资分拨。至于饷糈军械，必以江西、湖南为根本。臣咨商两省抚臣竭两月之力，办江、楚三省之防。布置渐定，然后可以言剿。又具折奏请起用告养回藉道员沈荷桢，驰赴江西，仍办广信防务。附片奏陈察看海漕，兼保监场之利。又片奏请敕下湖南抚臣，迅催张运兰一军取道江西，至饶州一带，听候调遣。又奏委道员李元度驰赴湖南，另募平江新勇三千，与饶廷选之平江勇五营合为一军，防剿广信、衢州一路。又片奏：请设粮台于江西，委江西藩司总办，添委道府数员帮同办理。自咸丰三年至十年五月，由臣分作三案，造册报销。自接受总督任务以后，即由江西藩司报销，以专责成而免牵混。另设江西通省牙厘局，遴委大员专管。此后江西钱漕归抚臣经收，以发本省兵勇之饷；牙厘归臣经收，以发出境征兵之饷。疏入，奉上谕：“曾国藩奏统筹全局，并办理大概情形，甚合机宜！即着照所拟办理。胡林翼奏保之左宗棠一员，前已有旨赏给四品京堂，令其襄办曾国藩军务矣。钦此。”又奉上谕：“曾国藩现署两江总督，军务地方，均属责无旁贷。所请调张运兰一军。本日已寄谕骆秉章，着饬令该道前赴署督军营，听候调遣等因。钦此。”公自奉到署两江总督之旨，与胡公林翼函商兵饷之计。筹饷以江西为本，筹兵以两湖为本。调鲍超所部六千人，朱品隆、唐义训所领二千人，扬镇魁所领千人，渡江而南，驻军徽州之祁门。其围攻安庆之师，坚垒不撤。攻剿之事，以公弟国荃任之。

初六日，专弁递万寿贺折。与专折奏历年军需、支给官弁兵勇监粮等款，照例造册，分送部科核销。自咸丰三年起至六年十二月止，是为报销第一案。

初九日，李元庆回平江募勇。

十五日，公登舟启行。朱品隆等拔营，由陆路至华阳镇渡江，期集于祁门。

十六日，舟泊老州头，宿松绅民数千人，饯送于江干。

十七日，驰奏钦奉谕旨，先行复陈并报起程日期一折，又具折奏：预筹三支水师，俟皖南贼势稍定，即行分途试办。查淮扬里下河产米最多，而监场为大利所在，非于淮安急办水师，造船购炮，实有岌岌不保之势。欲克金陵，必先取芜湖；欲取芜湖，必于宁国另立一支水师，遍布固城、南漪诸湖，与外江水师，为夹攻之势。苏州既失，四面皆水，贼若阻河为守，陆军无进兵之路。欲攻苏州，必于太湖另立一支水师。此三者皆目前之急务，如力不能兼，则先办淮扬、宁国二支；力仍不逮，则专办淮扬一支。苏省财赋之区，沦陷殆遍，若不设法保全，则东南之利尽失矣。附片奏保彭玉麟任事勇敢，励志清苦，实有烈士风，如须兴办水师，再行奏请简派；湖南道员李瀚章，廉正朴诚，遇事精核，请以道员改归江西，遇缺简用，与署藩司李桓会办江西通省牙厘事务。又片请敕下户部，查明京仓米石存余若干，咨行到臣，俾得斟酌缓急，设法筹办。又奏：调饬下游水师总兵吴全美、李德麟所领师船，分扼狼山、福山、焦山、瓜洲一带江面，与扬州陆军联络，无任贼船得渡北岸，以保全里下河为主。又奏：鄂省为用兵之枢纽，据上游之形胜，全局攸关，一有疏虞，则南六省之奏报不能达于京师矣。臣与都兴阿分调万数千人，拨饷数万，湖北之力，甚形竭蹶。应请嗣后无再抽拨该省兵勇，俾官文、胡林翼等勉力支持，不蹈金陵覆辙，天下幸甚。

二十日，李公瀚章赴江西办理牙厘局。公行泊华阳镇，彭公玉麟来见。

二十一日，泊黄石矶。公弟国荃、贞干、杨公载福皆来见。公派委员弁察看皖南山路。

二十三日，札江西粮台，支发银数千两，委守备成名标赴广东购买洋炮。

二十六日，饬谕巡捕、门印、签押各员弁吏役，约以三条：一不许凌辱州县，二不许收受银礼，三不许荐引私人。凡六百余言。二十七日，登陆，行至东流。

二十八日，至建德，巡视普承尧营垒，接见各营哨官。

是月，张玉良革职留营，以瑞昌公总统江南诸军。江苏巡抚薛焕驻上海，暂署两江总督印务。松江府失守，官军旋复之。

六月初三日，公驻建德县。驰折奏：安庆之围，不可撤动，盖取以上游制下游之势。臣南岸一军，先守徽、宁要县，暂不深入，庶免贼抄我后路之虞。至于地方公事，未可置为缓图。臣在皖南驻札行营，仍于安庆水次设立老营，规模与行省衙署相似。历年文卷概存水次官署，专委司道大员经管。其地方寻常事件，即令代拆代行，紧要者汇封送营核办。此臣兼管地方变通办理之大概也。附片奏：已革守备成名标，请开复原官。又片奏：水师各营候补候选人员，请援照咸丰六年奏准前案，各照升衔，给予封典。又片奏：调四川万县知县冯卓怀来营差委。又奏副将成发翔复姓归宗一案。

初四日，拔营启行。

初九日，途次奉到上谕：“曾国藩现已抽调兵勇万人，由宿松近驻祁门，俟鲍超、张运兰、李元度到后，即行分路进兵。具见胸有成竹，谋定后战。惟苏省待援迫切，该署督惟当催令鲍超等迅速来营，会筹近剿。但能援师早到一日，即早一日救民水火，实深殷盼。该署督现统兵勇较单，未可轻率前进，宜加持重为要。钦此。”

十一日，行抵祁门县。各军以次集，公调派择要驻营。

十三日，派员专管地方案牍。其时文卷，日以繁多，乃仿照平时衙署章程，分别吏、户、礼、兵、刑、工、六科，择书吏收贮，汇归安度老营。

十六日，奏报行抵祁门日期一折。并奏陈：鲍超、张运兰均难刻期至皖，左宗棠、李元度新募之勇，则须七八月间陆续前来。臣兵力过单，未敢轻进。又具折奏称：杨载福、彭玉麟本系臣之旧部，兹复奉旨，归臣调遣，自应钦遵办理。惟军情未可遥度，奏报不可太迟。杨载福统率水师，谋勇器识，度越诸将。所有江面战守事宜，仍令该提督自行具奏。附片奏钦奉寄谕徽、宁等府，本曾国藩兼辖地方，该处军务，并由该署督督办，自学事权归一等因。臣查询徽、宁两郡兵勇，不能得力。臣初到祁门，情形未熟，兵将未齐，未便接办皖南军务。张芾所部各军，应暂由该副都御史统筹调度。是日，又与官文公、胡公林翼曾奏请令在宗棠督勇来皖一折。维时张公芾在徽州被人纠劾，而左公宗棠曾奉旨赴川省督办军务也。

公治军八载，转战两湖、江、皖等省，与地方大吏，分主客之势。至是兼任疆圻，百务填委。乃以安庆水次为老营，设立行署，奏派大员总理地方文卷，札委银钱所、军械所、发审所、各员弁，刊发营制营规，训饬各营将领士卒，刊发《居官要语》一编，训饬僚吏，密札司道，举劾属员，札各营统领，举劾营官哨弁，均得以密函上达。札饬道府州县官，访求地方利病、山川险要，留心所属绅民之才俊、田野之树畜。现前急应办理事件，均用书函答复。出示晓谕江南北土民凡六条：其一，禁官民奢侈之习。谓吴中民俗好善，而遭祸之故，由于繁华。其二，令绅民保举人才。以两江之才，足平两江之乱。其三，安插流徙。凡衣冠右族、经生大儒与殉难死事之家，均令地方官加意存恤，贫乏者给予口食之资。其四，求闻已过。凡已之过失，与军中各弊端，许据实直告。其五，旌表节义。于行营设立忠义局，委员采访，详复事实，或由地方官汇报，或由该家属亲邻径禀，随时汇案具奏。请建总祠总坊，其死事尤烈者，另建专祠专坊，以慰忠魂，而维风化。其六，禁止办团。军兴以来，各省团练，未闻守城杀贼之功，徙有敛费扰民之害。自后非其地、非其人，毋得擅自举办，其从前各处练丁支领口粮者，概予裁撤。又出示晓谕军当兵勇，严禁骚扰，三令五申，词极剀切。接见守令各员，教之以廉静为体，以善听断为用。虽军事控偬之时，而条理秩然不紊矣。

二十日，公子纪泽来营省视。

江苏城邑，扰陷殆遍，避贼者群集于上海。贼复陷松江，扑犯上海，薛公焕督官军固守。贼之入浙江者，围湖州，逼近杭州，分陷各属城邑。皖南之贼，攻围宁国甚急。官绅皆望公以军赴援，公牍私函至者日以十数。公以军将未集，弗能遽近也。

公之在营也，未明即起，黎明出巡营垒，阅操练。日中清厘文卷，接见宾僚，以其余时披览书史，不使身心有顷刻之暇逸。尝称时局艰难，惟劳勤心力者，可以补救。前后数十年，治军治官，虽当困苦危险之际，以至功成名遂之时，不改其度焉。

二十四日，奉上谕：“两江总督著曾国藩补授，并授为钦差大臣，督办江南军务。钦此。”

七月初三日，驰奏钦奉谕旨斟酌进兵兼顾皖南军务一折。奏称：臣自行抵祁门后，瑞昌、王有龄迭次催臣援浙，张芾亦催拨兵赴援宁国。钦奉谕旨，饬臣斟酌办理。臣以鲍超尚未旋鄂，张运兰一军虽入江西境，又经抚臣毓科留防。袁州新军未齐，统将未至，往返商办，徙讬空言。且待兵将齐集，察贼势最重之处，疾趋而痛剿之。至徽、宁两处防军，历年取用浙饷，约计千万，浙中恃为长城，本省别无防守之师，一旦藩篱尽撤，任贼长驱，杭人惨遭浩劫，周天受、张芾不能不任其咎。皖南地方辽阔，处处与江浙毗连，一片逆氛，几无完土。惟系臣兼辖地方，自应力筹兼顾。如奉旨归臣督办，断不能更顾浙江。又具折奉保道员李鸿章，请简授江北地方实缺，兴办淮扬水师。附片奏：江南河道总督奉谕旨裁撤，添设总兵一员，特保水师营官副将黄翼升，请简授淮扬镇总兵一缺。又具片奏湖南平江县，捐建忠义祠，汇祀阵亡员弁勇丁，请列入祀典，饬地方官春秋致祭。附片奏行营设忠议局，采访江苏、安徽等省历年剿贼阵亡及殉难官绅士女，随时奏请，分别旌恤。兹以宁国县殉难绅士程枚一家男女十人为第一案。

初七日，兵部火票递到补授总督谕旨。同日奉上谕：“薛焕僻处海隅，兵力单弱，剿办恐难得手。此时苏、常一带，并无重兵攻剿，都兴阿尚在英山驻札。江北各军，无人总统，深恐贼势北趋，剿办愈难措手。曾国藩现授为钦差大臣，事权归一，责无旁货，大江南北，均应妥为布置。着即飞催左宗棠、李元度、鲍超、张运兰等到齐，由池州广德分路进兵，规复苏、常。其江北一带，尤为紧要。应如何布置之处，并着先行筹划，免至临事周张。该大臣膺兹重任，务当统筹全局，迅扫逆氛，以副委任。钦此。”

初十日，置木匦于营门外，许军民人等投书言事。

十二日，公拜发恭谢天恩一折。奉朱批：“卿数载军营，历练已深。惟不可师心自用，务期虚已用人，和衷共济，但不可无定见耳。钦此。”公又奏通筹全局一折。奏称：左宗棠、李元度、鲍超、张运兰均未到皖。顷闻窜杭之贼回扑广德，州城失守，宁国一城，群贼环萃，势孤援绝。目下皖南危乎其危。臣军调齐以后，须攻广德，援宁国，不能绕越皖境，迳趋苏、常，上海、嘉兴相距愈远。文报梗塞，实难兼顾。至江北军务，迭奉谕旨，饬催都兴阿驰赴扬州，迄今未能成行。以臣愚见，淮、徐风气刚劲，不患无可招之勇，但患无训练之人。拟即函商官文、都兴阿酌带楚军千人，先行驰往。到江北后，用楚军之营制，练淮、徐之勇丁。若得一二名将出乎其间，则两淮之劲旅，不减三楚之声威。臣力所能勉者，当勤恳以图之，力所不逮，亦不敢欺饰。又奏保新授浙江温处道李元度调补皖南道缺一折。

江浙贼氛大炽，粉粉请援于公。十四日，接奉派兵援剿宁国之旨。十五日，接奉由严州转战而东赴援浙江之旨。十七日，接奉统师南下，规复苏、常郡县之旨。二十一日，接奉派兵救援浙省之旨。二十三日，驰奏复陈四次谕旨一折，奏称：臣由皖南进兵，以急援宁国、急攻广德为要。力不能兼顾，则以专救宁国为要。徽、宁等属一片贼氛，皖南不安，臣军且有岌岌不保之势，何能屏蔽浙江？更何能规复苏、常？目下是兵力未齐，上不能分圣主宵旰之忧，下不能慰苏人云霓之望，寸心负疚，惶悚无地。附片奏：团练一事，实为地方大弊，皖南岭隘纷歧，若筑碉设卡，尚可以资防守。在籍编修宋梦兰，众论称许，请赏加侍讲衔，令其董劝绅民，兴筑碉堡。又片奏保安徽臬司毛鸿宾堪胜江苏省藩司之任，又奏报江长贵收复广德州城一片。

是日，接奉上海危急设法救援之旨。又奉派拨兵勇赴援宁国之旨。二十四日，张公运兰到祁门营。二十八日，拔营由徽州、旌德进援宁国。

是月，薛公焕击贼，却之，上海解严。张玉良攻嘉兴不克，全军败溃，杭州戒严。贼陷金坛县，周威毅公天孚等死之。贼杀戮极惨。京口将军巴栋阿守镇江府，派提督冯子材攻丹阳。

八月初一日，公出至渔亭，巡视营垒。奉上谕：“张芾着即来京，所有皖南军务，统归曾国藩督办，周天受着交曾国藩差委。钦此。”又奉上谕：“薛焕片奏江南贼匪滋蔓难图，惟以重兵直捣金陵，该逆必回顾根本等语。着曾国藩体察情形，或即先捣金陵，亦可牵制贼势等因。钦此。”

公调派副将宋国永代领鲍超所部霆字营一军，进攻泾县，以援宁国，李元度新募平江勇行抵江西贵溪，公及调来徽州会剿。

初三日，驰奏张运兰、宋国永分路进兵日期一折。附片奏：上海情形己松，臣军未能即图金陵。又片奏：杭城危急，浙省贼势浩大，非数千人所能救全。必须左宗棠新军到后，配足万人，乃可赴杭援剿。骆秉章奉命督办四川军务，奏请左宗棠入蜀，湖南本省空虑，人心惊恐，左宗棠未克成行。恳恩敕令骆秉章暂缓入蜀，俾左宗棠星夜兼程来皖，合两湖、江西之全力，以救浙而攻苏，或有补于万一。

初七日，李元度领军到祁门。

贼再陷庆德州，攻扑宁国府。初九日，朱威肃公景山阵亡。十二日，宁国府城失守，周忠壮公天受死之。于是周氏兄弟殉难者三人。

十四日，李元度赴徽州接办防务。

二十日，鲍超到祁门，公饬令迅赴营中，公移驻祁门城北。

二十三日，驰折奏报援军甫进，宁国府城被陷，徽州戒严，自请交部议处；鲍超迁延不如期抵营，请革去勇号，仍责令督军进剿；道员廖士彦委解浙饷，闻警折回，以致宁国军因饥败溃，请即革联；周天受捐躯殉节，查明另折请恤。附片奏：沥陈身在皖南，心悬江浙，俟立脚稍稳，即当分军先趋苏境，以符原议。又片奏：臣军及皖南防军需饷甚巨，所收江西牙厘实多不敷，请旨饬江西每月拨解漕折银五万两，以济徽、宁之防；陕西每月协解银二万两，专发安庆一军。三月之后，即行截止。又以前奏奉到批谕，启牖愚蒙，指示亲切。附片覆陈懔遵感激之忱。

李元度率军至徽州。贼以大股由绩溪扑犯徽州，平江勇败溃，原防官军亦溃。二十五日，贼陷徽州府城，势趋祁门。公飞调鲍超回军渔亭，张运兰回军黟县，以遏其锋。左公宗棠军行抵南昌，公飞咨调赴乐平、婺源之闲，以防贼窜江西之路。是月僧王军败于天津，都城戒严。胜保奏请飞召外援，銮與巡狩热河，恭亲王留守京师。

九月初一日，公遣子纪泽赴安庆大营，由安庆回湘，为书以训之。

初四日，李公续宜率军四营至祁门。

公闻都下之警，悲不自胜。初六日，驰折奏称：臣自恨军威不振，甫接皖南防务，旬日之间，徽、宁失陷。又闻夷氛内犯，凭陵郊甸。东望吴越，莫分圣主累岁之忧；北望滦阳，惊闻君父非常之变。且愧且愤！涕零如雨！应恳天恩，于臣与胡林翼二人中，饬派一人，带兵北上，冀效尺寸之劳，稍雪敷天之愤。又奏报徽州失守一折，自请交部议处。又咨呈恭亲王文书一道。

公与李公绩宜筹商北援之举一切调度。李公留营旬日乃去。公又函致胡公林翼，作北援议八条。寻以和议既成，奉上谕：“皖南北均当吃紧之时，该大臣等一经北上，难保逆匪不乘虑思窜，扰及完善之区，江西、湖北均为可虑，曾国藩、胡林翼均着毋庸来京。该大臣甫接皖南防务，连失两郡，虽因饷绌兵单，究属筹画未密，着即振作军心，再接再厉，勿以一挫之后，即损军威。李元度谋勇兼优，此次失衄，殊属可惜！人材难得，着即迅速查明下落具奏。钦此。”

十六日，驰折奏查明提督周天受殉节情形，请开复原官，从优赐恤，于宁国府建立专祠。周天受之胞弟周天培、周天孚先后殉难，一门忠烈，请于四川本籍建立三人祠宇。署皖南道福咸、宁国知府颜培文、宣城县令王乃晋、副将朱景山均请优恤。皖南道李元度请革职拿问，微州知府刘兆璜等请革职，其阵亡同知童梅华、守备张斐文二员请恤。附片奏请旨饬广西藩司蒋益沣率所部三千人，迅由江西入皖。会合左宗棠一军，并力东征。又奏皖南北近日军情贼势一片。

左公宗棠军抵乐平县。

贼由徽州分股窜浙江，陷严州府城。

十八日，接奉拨兵援救上海之旨。二十八日，接奉拨兵援救镇江之旨。是月，贼攻扑镇江府，巴栋阿、冯子材拒却之。都兴阿公抵扬州，接办江北军务。

十月初四日，驰奏统筹缓急机宜一折，奏称：臣处止左宗棠、鲍超、张运兰三军尚为得力，已有应接不暇之势。皖南立脚未稳，于镇江、松江，未能赴援也。附片奏报鲍超、张运兰会攻休宁县胜仗。又片奏：兴办淮扬水师，拟于上游先造战船，请截留江西应解江北饷银二万两，通融接济。又折奏查明江苏金坛县守城殉难官绅总兵萧知音、参将周天孚、知县李淮、绅董吴秉礼等七十三员名，开单请恤，于金坛县建立总祠，汇祀各员。附片奏丹阳县知县方浚泰阵亡请恤。又片奏请展缓江南、江西各营将弁举刻年限。

初九日，公出营至黟县查阅岭路。

十四日，回祁门营。

十九日，贼由羊栈岭窜入，黟县失守。公饬祁门各营严守。

二十日，鲍超、张运兰破贼于黟县，贼退出岭外。

广东韶州股匪窜入江西赣南境，犯建昌，陷河口，连扰广信、饶州各属邑。左公宗棠军至景德镇。二十二日，分军破贼于贵溪，克德兴、婺源二城。余匪溃窜入浙境。

二十六日，驰奏休宁胜仗黟县克复一折，随折奏保鲍超请加清字勇号，张运兰请交部从优议叙。又保营官杨镇魁、娄云庆、张玉田、余大胜四员。附片奏：鲍超营中副将宋国永、黄庆、陈由立请先拔补实缺。又奏已故统兵臬司萧启江功绩最多，恳恩赐谥，于湖南、江西建立专祠一折。代奏新授淮扬镇总兵黄翼升谢恩一折。附奏安徽学政邵亨豫患病请开缺回籍一片。又奏参代理怀宁知县莫详芝一片。

二十七日，左公宗棠到祁门营，与公商度军事。留数日，回景德镇。是月张公玉良克复严州府，多隆阿公大破贼于桐城。十一月初四日，贼攻陷建德县。普承尧一军败溃。又陷东流县。

时议借洋兵助剿金陵之贼，委洋商采米运天津，以代南漕。奉旨令公酌量具奏。初八日，公具折复陈，并陈明大西洋各国夷情，且云：款议虽成，中国岂可忘备？河道既改，海运岂可不行？目前借其力以助剿济运，得纡一时之忧，将来师其智以造跑制船，尤可期永远之利。附片奏建德失陷及皖南北近日军情。又片奏：遵旨饬查安徽道员萧盛远在和春军营偾事实迹，请革职发往新疆。

皖南镇总兵陈大富驻军南陵县，督率军民坚守数月，粮尽援绝，四面皆贼。杨公载福率水师码船驶入鲁港，破平贼垒，拔出陈大富全军及士民男妇十余万人，安置东流县城，欢声腾于江介。

建德既陷，普承尧退走九江，贼分股一扰彭泽、湖口、都昌，一扰犯浮梁、鄱阳、景德镇。彭公玉麟以水师赴湖口，收集陆路溃勇，协守湖口，城得以完。十四日，分军收复都昌、鄱阳，杨公载福以水师收复东流、彭泽，左公宗棠分军收复浮梁。十七日，公派唐义训一军克建德县。

公之接统徽防也，调取原防兵勇，以副将杨名声领一军驻上溪口，副将王梦麟、程永年领一军驻江湾，扼守东路。公调鲍超一军回祁门。贼扑陷上溪口、江湾各垒，兵勇溃退。公乃委提督江长贵收集简汰，以成一军。十九日，北路之贼逾岭而入。二十日，鲍超回军黟县，与张运兰军合击贼于庐村，大破之。

是时，皖南贼党分三大股环绕祁门，欲以困公：一出祁门之西，至于景德镇；一出祁门之东，陷婺源县，复南窜玉山；一由祁门之北，越岭南犯，直趋公营。庐村既捷，公乃调鲍超赴景德镇，与左公宗棠合力堵剿，以保饷路；张公运兰一军仍防黟县。当其贼氛四逼，羽檄交驰，日不暇给，文报转饷之路，几于不通，旬有五日之闲，危险万状，复值寒风阴雨，自治军以来，以此时最为棘迫之境矣。二十一日，雨霁，贼退出羊栈岭外，军心乃安。

候选知府冯卓怀到营，公委令巡查皖南碉堡。

二十八日，驰折奏左宗棠一军在贵溪大捷，克德兴，婺源两城。十日之内，转战三百余里，实属调度神速，将大用命。随折奏保王开化、杨昌濬、刘典等十三员。又奏建德失守，旋经官军克复，请将九江镇总兵普承尧革职拿问。随折奏保唐义训、朱声隆、沈宝成、黄惠清、陈玉恒、叶光岳六员。附片奏称：安庆合围以来，江北则大战于桐城，江南则鹿集于徽州，无非欲求援安庆。此次南岸之贼，分三大支环绕祁门，作大围包抄之势，欲断臣之粮路，掣臣之军势。贼之狡谋，显而易见。今西路大股未退，而各城均经收复，东路贼已南窜，北路之贼曾受大挫，当不敢再来犯岭，可望转危为安。此近日军情之梗概。

是月，援贼至安庆，公弟国荃击却之。

十二月十三日，具折驰奏贼犯湖口，彭玉麟以水师保守，并派船克复都昌县城。彭玉麟请旨交军机处记名，遇有按察使缺出，请旨简放。随折奏保副将成发翔、都司丁义方二员。阵亡勇弁李逢贵、吴修霖请恤。又奏提臣杨载福水师拔出南陵全军，救全百姓十余万人，处之善地。扬载福出奇制胜，请赏赍荷包、扳指等物，以示旌异。其出力将弁由该提臣奏保。又奏，官军在黟县庐村大捷并迎剿小溪、渔亭等处接仗情形一折。又奏上溪口、江湾两处营盘失陷一折，副将王梦麟、程永年请革职，杨名声已经参革，不准留营。另缮清单开报上溪口江湾两营阵亡员弁徐祚明等二十名，休宁、黟县阵亡伤亡将弁陈青云等二十一名，水陆各营前后阵亡病故员弁张继兴等五十四名请恤。附奏陈明皖南、江西全局一片。

前此贼氛环逼之时，有劝公移营江干，以与水师相附，或退入江西境。公雅不欲轻退，以摇军心。坚忍数十日，势乃稍定。既而隆冬盛寒，各军与贼相持，无大战事。公自言精力渐衰，若不克自持者，然胸怀豁达，成败生死，不复计较，故不生烦恼耳。

浙江巡抚王公有龄奏调处州镇总兵刘培元、候选道金国琛赴浙差委。公奉寄谕。二十八日具折复奏，刘培元现在湖南，能否赴浙，应由湖南抚臣酌核复奏，金国琛现在安徽李续宜营中综理营务，不能驰赴浙江。又奏湖南官绅设立东征局，于本省厘捐之外，酌抽厘金，协济皖南北两军之饷。凡监茶各商抽收较多者，应仿照江西茶捐之例，给予奖叙。请饬部颁发执照，寄交湖南经收填用。附片奏：湖南一省向食淮监，自粤匪扰乱，运道梗塞，于是湖南尽食川私。本年川井被贼蹂躏，监价骤贵。臣在江西，曾奏借浙监抵饷，拟仿照成案，借运粤监于湖南行销。酌抽厘金，以抵淮课，犹不失为两江任内应筹之饷。请敕下户部查照办理。又奏请简放九江镇总兵一缺。又奏报近日江皖军情一片。又奏桐城县知县杜滋、铜陵县知县柴时霖开缺改选教职一片。又奏：臣驻祁门，距京较远，部文到营太迟，诸多不便。应请饬下军机处，凡遇臣处奏事，批折发下之日，即将本日谕旨随同钞发。又具折奏采访忠义第二案，官绅士民妇女共二百五十九名。附片奏报常州武进县举人赵起合家男妇共三十二人，在常州府城殉难，阳湖县职员曹禾守城伤亡，均请优恤，并请建立赵起专祠。是为第三案。

是岁，东南寇乱方剧，惟秦晋差安，其余各行省征战之事，纷不可纪。公职任崇高，控驭广远，章奏较多于前。嗣是循例奏案，不能悉纪矣。

曾文正公年谱卷七

「辛酉」咸丰十一年，公五十一岁

正月，公在祁门营。

初六日，贼由石埭县分二股：一由大洪岭窜入，一由大赤岭窜入，直趋祁门。公老营单簿，人心震恐，居民惊走。初七日，提督江长贵击贼于大洪岭，却之。初八日，公派唐义训、朱品隆出队，击贼于历口，破之。追剿出岭外。贼之内犯者歼焉。

初九日，左公宗棠、鲍公超合击贼于洋塘，大破之，贼窜屯下隅坂，鲍超引军击之。

贼之在祁门东路者，窜扰江西之玉山、铅山、扑攻广信府，内犯抚、建之境。公札饬刘子浔防守抚州，黄鸣珂守建昌，魏喻义防守南昌省城。左公宗棠一军仍驻景德镇防剿婺源之贼。

二十四日，驰奏左宗棠、鲍超两军扼守景德镇，迭获胜仗，会剿洋塘大捷一折。又奏逆匪分犯大赤、大洪二岭，近扑祁门老营，官军迎剿获胜，追贼出岭一折。附单汇奏阵亡员弁周芸亭等三十六人请恤。附片奏报皖南、江西贼势军情。又片奏请敕颁钦差大臣关防，并令箭旗牌等件，由江西递至行营交领。

二十六日，鲍超攻贼于黄麦铺，左公宗棠分军助剿，大破之。贼濒江下窜。总兵陈大富收复建德县，江西北路饶州，九江境内肃清。

是月，公作《解散歌》一首，流布陷贼之境，于难民之久困贼中者，曲达其苦衷。士民读之，莫不感泣，因此而自拔来归者颇多。

二月初八日，驰折奏官军击贼黄麦铺大捷。奏称鲍超勇冠三军，每战必克，请以提督记名简放，阵亡守备曹有余请恤。附片奏：逆匪李秀成一股由广信内犯，围攻建昌府城，意图窜江西腹地；陈玉成大股在皖北，亦须劲旅援剿。拟移驻东流、建德，防堵下游池州各股，而抽出鲍超一军为游击之师，视其尤急者而应援之。

是日，具折恭谢年终恩赏。

初九日，张运兰、唐义训、朱品隆等击上溪口贼垒，破之，准攻休宁。十一日收复休宁县城。

胡公林翼移营太湖，合围安庆。

贼酋陈玉成纠皖北大股犯霍山。总兵余际昌全军败溃，贼遂陷英山县，直趋湖北之薪水，扑黄州府，陷之。分陷德安、随州。武汉戒严，李公续宜奉旨授安徽巡抚，率军回援鄂省。

十七日，驰奏上溪口胜仗克复休宁一折。道员张运兰请以按察使记名简放，总兵朱品隆、唐义训请简授实缺，并奏保叶光岳、胡玉元、朱声隆、朱公选、禹志涟五员。附片奏报江楚军情：江西抚州吃紧，省城霆动，飞调鲍超一军由九江驰赴南昌，以固根本。臣因休宁新克，徽州可图，暂缓移营，仍驻徽境。当力攻徽郡，以通江浙之气而开米粮之路。

二十三日，贼由榉根岭窜人箬坑，扑副将沈宝成之营于历口。其北路一股由禾戍岭窜入，分扰各岭路。二十四日，提督江长贵击北路犯岭之贼，却之。二十五日，朱品隆援历口。二十六日，会剿箬坑之贼，破之。

左公宗棠由景德镇移军进剿婺源窜贼，分军剿乐平窜贼，皆获胜。贼大股继至，左公驻军乐平之境。

三十日，贼窜隐景德镇，总兵陈威肃公大富阵亡，全军挫溃。公所设转运粮台在景镇者，水师救护以免。

是月，公于祁门修筑碉堡，设局督工。公每日亲出巡枧，数旬而工毕。

三月初二日，公由祁门拔营。初二日，驻休宁。调张运兰、唐义训，等军九千人集于休宁，分两路进攻徽州。初五日，唐义训军进攻失利而溃。维时景镇既失，祁、黟、休宁三县四面皆贼，米粮接济已断，公军有坐困之势。公商之各军统领、营官，拟再力攻徽州，以图克复。函致左公宗棠、鲍公超，令其夹攻景镇。十二日，公督各军进攻徽州，不克。贼出迎战，官军败退，夜还休宁。十三日，贼跟踪来犯，公闻警愤甚，自书遗教二千余言寄家，誓有近而无退。诸将力劝公回祁门，公乃饬张运兰、朱品隆两军坚守休宁。十九日，公回驻祁门。

左公宗棠大破贼于范家村，驻军于乐平县。贼由景镇来犯，左公迭击破灾之，乘胜进剿，前后六获大捷，计杀贼逾万人。贼乃溃走浮梁。乐平一带肃清，转运道通，皖南军气稍伸矣。

贼攻建昌、抚州两郡，皆坚守得完。贼乃西窜，陷吉安府，旋经官军收复。二十日，贼陷瑞州府城而踞之。

贼酋陈玉成由鄂窜皖，连陷黄梅、宿松，以为安庆城贼之援。二十三日，公急调鲍超一军渡江援剿。多隆阿公截剿援贼于桐城、怀宁之境，大破之，贼悉窜踞贤集关。

二十四日，奏报上月箬坑、禾戌岭等处击贼胜仗一折，又奏进攻徽州未能得手一折。奏参营官总兵唐义训、副将沈宝成、同知朱声隆，其阵亡之副将叶光岳、胡玉元、千总梅魁员请恤。又奏报上月左宗棠一军分剿婺源、乐平等处，先后接仗胜负情形一折，阵亡游击陈明南、将弁陈石台、赵玉莲、曾文清、喻拔元、陈正彪请恤。又奏报景德镇失陷一折。总兵陈大富力战捐躯，请照总兵例从优赐恤，并于南陵县建立专祠，以表忠尽而留遗爱。所部将弁田应科、萧传科、胡占骜、胡凤雍、熊定邦、吴定魁、罗廷材七员请恤。附片奏参婺源县团绅余述祖、黟县知县王峻、婺源知县申协煊，均请革职。又片奏江皖军情：贼匪约分四股，惟李秀成一股西窜，距祁门较远，其三股环绕祁门，无日无战，现已迭获大胜，皖南军务日有起色。惟安庆官军危急，已调派鲍超一军驰援，臣亦即日拔营移驻东流，就近调度。

二十六日，公由祁门拔营。饬派张运兰守休宁，朱品隆守祁门，江长贵、沈宝成等分守岭隘，暂辍进攻之谋，为坚守之计。公自率亲兵数百人以行，三十日，行抵建德县，鲍超迎见公。

四月初一日，公行抵东流县，按视鲍超霆字军营，饬催渡江会剿，安庆援贼。

初二日，驰奏左宗棠一军大破贼于乐平，景德、浮梁、鄱阳等处一律肃清一折。阵亡副将罗近秋、游击史聿舟及其将弁李启昭、聂棠本、张致和、聂福申、孙绍凯请恤。伤亡将弁赵克振、周崇高、杨清和请恤。随折保道员王开化、知县刘典二员，三品京堂左宗棠迭破巨股，振江皖之全局，勋绩甚伟，请御赏珍物，以示旌异。又附奏请将左宗棠改为帮办军务，俾事权渐属，储为大用。又附片奏：移驻东流，援助江北，臣所统全军皆留微州境内，布置防守。左宗棠一军伺贼所向，跟踪追剿。是日，又具折汇保左宗棠一军出力员弁，开单请奖。又具折汇保鲍超一军出力员弁，开单请奖。

初四日，接奉钦差大臣关防。初七日，拜印开用。

初八日，谕文案委员书吏：凡事务地方公私函牍，分条呈送核阅。

贼扑安庆官军营，杨公载福派水师助守。多隆阿公连战破贼，贼酋陈玉成遁走。其集贤关内贼垒十三座，公弟国荃掘长壕以因之，公弟贞干移营菱湖以扼之。鲍公超率军攻赤岗岭贼垒，悍贼坚守不下。胡公调林翼副将成大吉一军助剿，筑炮台近逼贼营，日夜攻之。

左公宗棠追击贼于广信府境。贼窜入浙江，陷金华府及所属数城。

瑞州据贼分扰武宁、义宁、奉新、靖安等县，窜入湖北之境。

五月初一日，鲍超、成大吉合攻赤岗岭贼垒，破之，擒斩数千人。

贼之由瑞州窜湖北者，分扰兴国、大冶、通山、崇阳等属。初二日，胡公林翼调成大吉一军渡江剿之。

鲍公超尽平赤岗岭贼垒，擒斩贼目刘玱琳。

初三日，讯失律营官李金旸、张光照，于军前斩之。

徽州之贼犯羊栈岭，窜陷黟县。初五日，朱品隆、江长贵等攻黟县贼垒，破之，收复县城。初六日张运兰、唐义训等击犯岭之贼，破之。初九日，诸军进剿庐村贼垒，破之。十三日，徽州之贼弃城遁去。十四日，张公运兰率军收复徽州府城。左公宗棠派军击败窜贼于鄱阳县，贼窜入浙境。

胡公林翼自太湖拔营回鄂省援剿，与公期相见于华阳镇。公棹舟至香口候之。十五日，胡公来见，会议军政，通筹大局，留三日。时胡公已病咯血，公则癣疾大作，如官京师时。

十八日，驰奏鲍超、成大吉围攻赤岗岭贼垒，悍贼悉数残除一折。随折奏保吴亮才、周开锡、余大胜、颜超荣、王衍庆、李文益、明兴、伍华瀚、曾昭仕、萧玉元十员，阵亡副将苏文彪等三十二员弁，开单请恤。又奏江南乡试未能举行一折。附奏李金旸、张光照正法一片。又奏代递前太常卿唐鉴遗折，奏请特旨赐。奉旨予谥“确慎。”

十九日，公还东流营。

左公宗棠由广信回军景德镇，值池州之贼窜陷建德县。二十二日，左公分军击贼，败之，收复建德县城。

二十四日，批饬鲍超引军击剿宿松、黄梅之贼。

二十八日，驰奏逆匪犯岭袭陷黟县，旋经官军克复。并乘胜收复徽州一折。随折奏保臬司张运兰、总兵唐义训、副将娄云庆、知县朱击隆奏参参将袁国祥、黄朝升革职，不准留营。又奏遵旨酌保唐义训升署皖南镇总兵，江西知府姚体备，以道员归于安徽补用，即令署理皖南道缺。又奏提督杨载福请假四月，回藉省亲一折。附片奏参霆营将弁郑阳和等分别降革。又片奏饬水师营官陈金骜赴南赣镇总兵任。又片奏陈江、楚、皖三省贼势军情：安庆贼粮垂尽，必须力争此城，而后大局有挽回之望，金陵有恢复之期矣。

六月初一日，公弟国荃攻菱湖两岸贼垒，悉破平之，安庆城外贼营垂尽。

福建汀州股匪窜江西境，又将窜徽州、左公宗棠由景德镇拔营赴婺源扼剿。

贼犯祁门岭路，朱品隆击却之。

胡公林翼回驻武昌，派成大吉等击贼，破之，收复武昌所属各城邑。

初八日，奏水陆各军阵亡病故员弁汇案请恤一折，单开一百二十一员名。又奏皖南、江西官军克复黟县、建德等城前后七案出力员弁开单汇保一折。又具折复奏：谕旨节令左宗棠一军应援浙江。臣查徽州一郡，群贼环伺，防守为难，景德镇、婺源县皆皖浙扼要，战守事宜，均赖左宗棠就近维持。该军纵横策应七百余里，以目下形势而论，实不能分身赴浙。又片奏：新授广东按察使彭玉麟统带水师，扼要驻守，暂难赴行。又片奏遵旨查参江西藩司张集馨革职。

十三日，缉获徽防将弁黄胜林，于军前斩之。

贼首李秀成一股，扰逼南昌省城。公调鲍超一军渡江，由九江进剿。

十八日，驰奏钦奉谕旨复陈江西各路贼情。奏称：江西之贼凡五大股。其由皖境窜入者三股，惟李秀成一股深入江西腹地，占踞瑞州，旁扰各属。其由两广窜人者二股。五股之中，或分或合，头绪迷离。并陈明斟酌缓急，调派援剿先后节次，以饬节调官军筹防江西南路大略情形。附奏江、楚、皖三省战守情形一片。又奏黄胜林正法一片。

二十六日，左公宗棠分军迎剿窜贼于德兴县境，破之。贼败窜入浙境。

七月初四日，江苏巡抚薛焕委员赍送两江总督关防、两淮盐政印信到营。初六日，行礼拜印。

公闻胡公林冀病甚剧，委弁至武昌馈药，且问之。

十一日，湖北官军克复德安府城。贼酋陈玉成纠大股围扑太湖县，攻犯桐城围师。多隆阿公击却之。

十八日，驰奏汇报左宗棠一军五、六两月战守情形一折。又奏复陈恭亲王弈诉等，奏请购买外洋船炮，实为今日救时之急务。附奏请调现泊上海之轮船，由长江驶赴安庆，就近察看试用。令楚军水师将弁预为练习，俟明年购到洋船，庶收驾轻就熟之功。即与抚臣文报往来，数日可达，不致淹滞。请饬下江苏来臣薛焕迅派干员，押令上驶，以资演习。附片奏派委员，并购卖口外战马八百匹，请饬部查验，免税放行。又片奏五月由驿拜发折片，逾期已久，未奉批谕。请查驿递在何处沈失，照例办理。又奏报江、楚、皖军情一片。

公弟国荃攻安庆城外石垒，尽拔之。贼以大股来扑营，公弟国荃坚守却之。

鲍公超军渡九江近剿，贼退出瑞州，窜丰城。二十四日，鲍超引军追击于丰城西北岸，大破之，擒斩逾万人，贼由抚州东窜。

二十七日，公弟国荃击于贼援城外，破走之。

二十八日，专差奏报接印日期一折。

八月初一日，公弟国荃克安庆省城，贼党歼焉！

初二日，驰奏鲍超一军进援江西，在丰城大获胜仗一折。奏称：鲍超盛暑鏖兵，所向克捷，立功最伟，请赏赍珍物，以示旌异。随折保宋国永、陈由立、黄庆等十七员，阵亡知州袁观丰、都司殷雄亮请恤。附片奏报克复安庆省城大概情形，称：楚军围攻安庆已逾两年，画谋决策，皆胡林翼一人所定，卒得克此坚城，残除悍贼。臣即日前往部署，其详细情形，另由官文、胡林翼、李续宜会衔具奏。

初三日，多隆阿公克复桐城县。

初五日，杨公载福派水师克复池州府城，杨公谒辞国籍。

初七日，公舟抵安庆。

初八日，公与公弟国荃、贞干入安庆省城，巡视城垣，安抚士民，治行馆廨署。搜擒降贼之知县孙润于军前斩之。

多隆阿公分军克舒城、宿松、黄梅等县。

初十日，驰报水师克复池州近攻铜陵一折。附片奏：各营欠饷过多，请旨饬江西每月拨解漕折银五万两，筹清欠饷，并请江西停解各省协饷。所有地丁入款，漕折厘税，先清本省守兵及臣处征兵欠饷，以免决裂之患。

是日，接奉批折及赞襄政务王大臣咨文，警闻七月十六日文宗显皇帝龙驭上宾。公恸哭失声，自以十余年来受上知遇，值四方多难，圣心无日不会忧勤惕厉之中。现值安庆克复，军务方有转机，不及以捷报博玉几未命之欢，尤为感恸无已。

十一日，湖北官军克广济县，旋收复蕲州、蕲水等城。

十二日，水师进克铜陵县。

十七日，贼扑浙江严州，府城失守。

十八日，接奉哀诏。乃设次于安庆城中，率文武员并成服哭临三日，日三哭。鲍公超追贼至抚州，贼窜贵溪、双港、湖坊、河口一带，与闽广股匪合并，其数犹众。鲍公追剿，连战破之。二十二日，大破贼于双港，平贼垒八十余座，擒斩万余人。二十三日，克铅山县，追剿河口，贼悉溃窜浙境。江西全省肃清。

二十四日，湖北官军克复黄州府城。

二十六日，胡文忠公林翼卒于武昌。公闻胡公之卒也，悲悼不已！谓胡公赤心以忧国家，小心以事友生，苦心以护诸将，天下宁复有似斯人者哉！

二十七日，专弁赍奏恭慰大孝一折。

官文公奏请以李续宜署湖北巡抚，奉旨调授湖北巡抚彭公玉麟补授安徽巡抚，毛公鸿宾补授湖南巡抚。

九月初二日，公弟国荃督军循江北岸而下，派道员刘连捷等进军庐江县，总兵黄翼升以淮扬水师顺流下驶。

初九日，公驰折奏鲍超一军，追剿江西股匪于湖坊、河口等处，大获胜仗，克复铅山县城，江西全省一律肃清，阵亡将弁王友得、黄友胜等十一名请恤。随折保谭胜达、明兴、李文益、刘玉堂等十一员。附奏称提督鲍超转战三省，风驰电掣，骁勇罕匹，请旨授提督实缺，其部将宋国永、陈由立、黄庆、娄云庆、张玉田等，请授总兵实缺，以示奖励。又奏“臣移驻安庆省城，酌派司道大员分任责成”一折。附片奏：张运兰奉旨补授福建按察使，例应赴任，该司带勇，徽州防剿吃紧，无人可以接办，请俟军务稍平，再请陛见。又奏报孙润正法一片。

十六日、公弟国荃克泥汊口贼垒。十九日，克神塘河贼垒。

官文公会奏安庆克复情形，奉上谕：“曾国藩调度有方，着加恩赏加太子少保衔。钦此。”又奉上谕：“官文等另片奏曾国荃等于围攻安庆时，智勇兼施。道员曾国荃着赏加布政使衔，以按察使记名，遇缺题奏，并加恩赏穿黄马褂，以示优奖！候选训导曾贞干着免选本班，以同知直隶州知州尽先选用，并赏戴花翅等因。钦此。”又奉上谕：“官文等奏请将殉难道员予谥等语。候选同知曾国华前在三河殉难，今其兄曾国藩、其弟曾国荃、曾贞干率师剿贼，克复安庆。一门忠义，深堪嘉尚！曾国华着加恩予谥，以彰忠烈！钦此。”

二十日，公弟国荃克复无为州城。

二十一日，公作《劝诫浅语》十六条，营官、僚属、委员、绅士、各四条。

二十二日，查阅城上防守兵勇，巡视城堞及城外营垒。二十三日公弟国荃克运漕镇。

时外洋轮船由上海驶至汉口者渐多，上下往来，一日千里，奸商往往雇民船载货，系于其后，拖带以行，借免课税厘金，亦或借以资贼。公咨行通商衙门，称盐茶为货税大宗，饷源所赖，请照会上海洋商，毋得揽带民船货物。

寿州练总苗沛霖亦捻匪之党，前岁与李世忠先后受抚，督师胜保公叠次奏保,补授四川川北道,加布政使衔.李世忠升任江南提督，帮办军务。苗沛霖与在籍办团之员外郎孙家泰等为仇，率其党团攻寿州。巡抚翁同书屡出谕之，苗沛霖不退。孙家泰等自杀，苗沛霖攻陷寿州。袁公甲三派李世忠以兵击之。诏命公移得胜之军分讨苗逆。

二十九日，公弟国荃克东关贼垒，前后所克城镇，派军扼守，乃还安庆。

是月，浙江之贼陷绍兴、处州二府城，其余州县属邑，蹂躏殆遍。

十月初一日，公弟国荃还至安庆，商定增募湘勇直捣金陵之计。

湖北官军克随州城。

初三日，颁发捐输章程。札派委员，按赀填给。札饬水师营官严拿游勇。出示抚恤殉难员绅家属，被难流亡之士民招集复业，清理房产争讼。

左公宗棠军至广信。公调鲍超一军回皖，进军青阳，调朱品隆、唐义训等军近剿石埭，规复宁国。

初六日，接奉遗诏，设次行礼。

公弟国荃回湘增募湘勇六千人。

初十日，彭公玉麟至安庆见公。彭公时奉安徽巡抚之命，具疏力辞。

十四日，公具折奏陈湖北抚臣胡林翼忠勤尽瘁，勋绩最多，乞饬付国史馆，查照施行。又驰折奏报水陆各军克复铜陵县、无为州、运漕镇并沿江要隘三处，随折奏保王明山、黄翼升、李朝斌等二十员。附片奏：官军攻克运漕以后，本可直捣金陵，惟深入腹地，人数单薄，应令曾国荃添募湘勇六千，替出各城防守之师，进剿巢和，与下游都兴阿一军联络剿办，易于得势。又奏保知府陈濬补安庆知府一折。附片奏：前办皖南军务张芾所有文卷簿领，均因徽郡失陷，焚毁无存，请免造报。又片奏称军兴十载，凡地方查办馈贼资粮受伪官职之案，徒为奸吏讼棍讹索之柄，江西新建县做选通判程迪昌叠次以馈贼军重罚诬告善良，请将程迪昌革职严办，以儆刁风。又片奏皖南督办团练在籍编修宋梦兰、知府张韶南与其子张同生均以积劳病故请恤。

浙江杭、湖两郡，久被贼扑，岌岌不保，公咨商左公宗棠由广信进军衢州，以援浙江，调派张运兰防徽之军及江西东境防守之师，均归左公调遣。

江苏官绅栖保上海县。十六日，钱公鼎铭由轮船赴安庆，见公痛哭，以请援师，且呈递官绅公函。谓吴中有可乘之机，而不能持久者三端：曰乡团、曰枪船、曰内应是也；有仅完之土而不能持久者三城；曰镇江、曰湖州、曰上海是也。公见而悲之，时饷乏兵单，楚军无可分拨，与李公鸿章筹议，期以来年二月济师。

十八日，奉上谕：“钦差大臣、两江总督曾国藩着统辖江苏、安徽、江西三省并浙江全省军务。所有四省巡抚提镇以下各官，悉归节制。浙江军务着杭州将军瑞昌帮办，并着曾国藩速饬太常寺卿左宗棠驰赴浙江，剿办贼匪。浙省提镇以下各官，均归左宗棠调遣。钦此。”

二十六日，专折奏谢天恩加官保衔，又代国弟国荃、贞干谢恩晋秩一折。又奏谢弟国华奉旨予谥恩一折。

是月，湖北全境肃清，官文公调派成大吉等军进驻霍山，以规寿州。

刘公蓉奉旨署四川布政使。

十一月初二日，公巡视安庆城垣，度地拟建试院一区，令上下江分闱乡试，既而不果。

多隆阿公收复三河镇。

十四日，奉到节制四省之旨，旋又奉酌保封疆将帅人才之旨，又奉察看江苏巡抚薛焕、浙江巡抚王有龄能否胜任据实具奏之旨。公自以任大责重，值时事之艰难，弥觉惕然不敢自安。

十六日，驰折奏左宗棠一军定议援浙，请将广信、徽、饶诸军统归节制，以一事权。该处一切军情，即由左宗棠自行奏报，以昭迅速。信郡钱粮、河口景德镇厘金，拨归左宗棠经收。其防剿进止，均由左宗棠相机办理。又具折奏保江西署藩司李桓留办粮台，并请敕交军机处记名，以藩、臬两司遇缺题奏。又具折奏保道员万启琛署理安庆按察使，李榕署理江宁盐巡道，均随同驻安庆，筹办善后事宜。附片奏：新授衢州镇总兵朱品隆现调令会合鲍超一军，进攻宁国，暂难赴任。又片奏两江政务殷繁，现在行营一无成案可查，所有刑名钱谷及盐员武职补缺与地方寻常事件，应由臣衙门循例具题者，请暂行展缓，抑或改题为奏，以归简易。

是日，又奏水陆各军攻赤亦岗岭、菱湖贼垒克复安庆省城三案出力员弁开单请奖一折。又奏克复休宁、黟县及徽州府城迭次攻剿各岭隘出力员弁开单请奖一折。又奏行营采访忠义第四案，附片奏刑部主事柯之母柯王氏骂贼殉难，请建专坊。又查明柯氏一门殉节者五名，列为第五案。

二十五日，奏辞节制浙省一折。奏称：臣自受任两江以来，祁门被困，仅得自全；至在安庆之克，悉赖鄂军之功，胡林翼筹划于前，多隆阿苦战于后，非臣所能为力。江苏乃职分应办之事，尚无一兵一卒达于苏境，乃蒙宠遇非常，节制四省，自顾菲材，实难胜任。左宗棠之才，实可独当一面，即无庸臣兼统浙省，苟思虑所能到，才力所能及，必与左宗棠合谋，不分畛域，不必有节制之名，而后尽心于浙事也。又具折复奏查明苏浙两省抚臣优劣情形，奏参候补盐运使金安清请即革职。附片奏保道员李鸿章可膺封疆重寄，现在臣处统带水军，请酌拨陆军数千人，驶赴下游，以资援剿，又奏保提督鲍超功绩甚伟，请赏穿黄马褂，以示旌异。又片奏常州一郡士尚节义，多可用之材，就所知者，奏保周腾虎、刘翰清、赵烈文、方骏谟、华衡芳、徐寿六员名，请量材录用。

二十六日，奉到大行颁赏遣念衣物一箱。公拜领行礼谢恩。浙江贼攻扑徽州，左公宗棠派军援剿，公调朱品隆回军援徽。

是月，贼攻杭州，张忠壮公玉良阵亡。贼分陷宁波、台州各府城。二十八日，杭州省城失守，将军忠壮公瑞昌、巡抚王壮愍公有龄、总兵饶庄勇公廷选等皆死之。

十二月，鲍公超击贼于青阳，屡破之，进攻县城，未克。

张公运兰病甚回籍，其弟运桂代领其军守徽州。朱品隆军至，击贼破之。

十七日，奏遵旨筹商苗沛霖剿抚情形：该练逆迹昭彰，断无再抚之理。现在楚军剿办粤逆，难以同时并举，须俟庐州克后，与袁甲三临淮之师联络，乃可并力剿苗。彭玉麟素统水师，舍舟登陆，用途其长，且江面太长，照料非易。该抚两次奏请开缺，应请旨另简大员接任皖抚，俾得仍领水师，于南北大局两有裨益。又奉遵旨派员赴上海押解革员何桂清来京候讯一片。又奏保鲍超一军攻克安庆贼垒，肃清江西全省两案出力员弁，开单请将一折。

十八日，恭接登极诏书。

是日，驰奏：浙江省城失守，徽郡被围，臣奉援浙之命，赴救莫及，请交部严加议处。谨通筹全局，力图补救之策，分条陈奏：其一，浙江全省惟衢州一府可以图存，左宗棠一军，先固江皖边防，再筹进剿；其一，请敕下闽浙督臣庆端速派劲旅，严守浦城，俾贼不得由闽境而窜江西；其一，请调广西臬司将益沣带领所部五六千人，迅赴浙江，随同左宗棠筹办防剿，道员陈士杰带勇驰赴安庆，听候调遣，并请将该二员补授苏、浙两省实缺；其一，请饬下闽广督抚，粤海关、闽海关按月筹拨银十三万两，解交左宗棠军营。附片奏：团练一法，不能剿大股悍贼，请将江南团练大臣裁撤。又奏左宗棠一军乐平、建德、德兴等处大捷，出力员弁，汇案请奖。附片奏布政使衔道员王开化积劳病故，请照布政使例从优赐恤。予谥。奉旨予谥贞介。

二十六日，朱品隆等大破贼于徽州，左公宗棠分军破贼于大鳙巅，徽境肃清。

二十七日，奉到上谕：“曾国藩奏接奉饬制江、浙等四省军务，沥陈恳辞一折，谦卑逊顺，具见悃忱真挚，有古大臣之风，深堪嘉尚。江浙军情本属相关一气，凡该大臣思虑所到，谅无不协力同心，相资为理。节制一事，该大臣其毋再固辞。钦此。”

侍郎宋公晋奏请饬川、楚、江、皖五省会剿粤逆，诏公与官文、李续宜等详议。公会奏称：增兵必先增饷，非一省所能为力，必须五省合力筹画，众志一心，方于事有济。现拟咨商各省详议饷数。

是月，公弟国荃奉旨赏加头品顶戴，左公宗棠授浙江巡抚，沈公葆桢授江西巡抚，李公桓授江西藩司，暂署巡抚，彭公玉麟以兵部侍郎候补。诏公酌保皖抚。

安庆复后，公至省城，招徕士人，修葺敬敷书院，每月按期课试，校阅文艺，其优等者捐廉以奖之。于嘉惠寒士之中，寓识拔才俊之意。皖中人士莫不感奋。

公札司道设立善后局，安抚遗黎，清查保甲，刊发《劝诫浅语》十六条。分设谷米局及制造火药子弹各局，委员司之。又设内军机所，制造洋枪洋炮，广储军实。委员查核民田，分别荒熟。其已垦者，暂令按亩出钱四百文，以助军饷，谓之抵征。

除日，派忠义局委员协同街围绅士施放钱米，以账饥民。

是岁，亲王僧格林沁与兵部侍郎胜保，皆奉旨授钦差大臣，督师剿办捻匪。内阁学士毛昶熙，奉旨督办河南围练。提督冯子材办镇江军务，以副都统魁玉为帮办。

曾文正公年谱卷八

「壬戌」同治元年，公五十二岁

正月，公在安庆。

初一日，内阁奉上谕：“曾国藩着以两江总督协办大学士。钦此。”又奉上谕：“曾国藩节制四省，昨又简授协力大学士，其敷乃腹心，弼予郅治，朕实有厚望焉。钦此。”

初十日，奏遵旨保皖抚大员一折。又奏再陈下情，力辞节制浙江军务一折。奏称：图浙之道。必以广信为运粮之路，以严州为近兵之路。现在惟左宗棠一军，不能遽达于严州，必俟蒋益沣之军到衢州后，两路并进，取势渐紧。所以规复浙江者在此，所以保全江西、皖南者亦在此。至臣所以再三渎陈不愿节制四省者，非因浙事既已决裂，有诿过之意。实因权位太重，恐开斯世争权竞势之风，兼防他日外重内轻之渐。机括甚微，关系甚大。又奏：遵旨保举李朝斌、喻俊明、任星元、丁泗滨等四员堪胜水师总兵之任。附片奏：前浙江巡抚罗遵殿殉难杭州，已奉旨赐恤，旋经御史高廷祜奏请撤销恤典。苛刻之论，殊欠公允。仍请从优赐恤，并将随同殉难之家属等一并旌恤，以彰忠节。王有龄以粮尽援绝，见危授命。其在任时，迭被参劾，难保无身后之訾议，请并从优议恤，以为以死勤事者劝！又片奏参安徽巡抚翁同书酿成苗逆之祸，两次失守，不能殉节。请旨革职议罪，不敢因其门第鼎盛，稍为迁就。又片奏报徽郡解围及各路军情大概。

是日，奉到谕旨，李续宜调安微巡抚，严树森调湖北巡抚。钦颁令箭、令旗、王命旗牌到营。

十一日，批饬江西藩司停止州县官吏摊捐之案。公谓地方亲民之官，必须令其旷然无累，然后可责之以民事，不至苛取民财也。

十七日，公奉到协办大学士之旨。公弟国荃授浙江臬司，蒋益沣授浙江藩司，陈士杰授江苏臬司。鲍超补浙江提督，并赏穿黄马褂。从公奏也。

二十日，左公宗棠击贼于开化县，破之。

二十一日，新购外洋火轮船一号到安庆。公出阅视，派委员弁管带，配以兵勇，于江面试行之。

二十二日，拜折恭谢天恩。附片奏称：自去秋以来，臣一门之内迭荷殊恩，感激之余，继以悚惧！垦求于金陵未克以前，不再加恩于臣家，庶可以保全功名，永承圣眷。前此迭奉保荐督抚大员之旨。封疆将帅，乃朝廷举措之大权，岂敢干预？疆臣既有征伐之权，不当更分黜陟之柄，不特臣一人为然。凡为督抚者，辨之不可不早，所以预防外重内轻之渐，兼杜植私树党之端。庶几纪纲弥肃，朝廷愈尊矣。

贼窜吴淞口，上海告急。镇江府城屡被贼攻扑。又分股渡江，扑江浦、浦口官军营盘。赵公景贤坚守湖州府城一年民余，粮援俱断，文报亦梗阻不得达。大学士翁公心存奏苏中士民结团抗贼，望曾国藩如慈父母，请饬该大臣派一素能办贼之员，驰往援剿。侍郎宋公晋条陈恢复江南大略。是时公屡奉筹画全局，派援江浙之旨。于是日具奏浙江之事，必俟左宗棠进攻严州，蒋益沣进驻衢州，鲍超进抵宁国，乃有下手之处。江苏之事，必先清江北，次及江南。现催李鸿章募练淮勇，酌拨湘军数营，驶赴下游，察看情形，再行驰奏。江浙贼势浩大，尽占富庶之区，财力与人数皆数倍于官军，不敢过求速效，以至偾事。又奏徽州官军胜仗郡城解围一折，随折奏保张运桂、朱品隆、唐义训、刘松山等十三员，阵亡参将黄和鸣等四十六员名，开单请恤。附片奏：鲍超一军在青阳大获胜仗，阵亡弁勇唐泗和第十一名请恤。又片奏：江苏绅士议借洋兵剿贼之事，上海本通商之地，借洋兵以保守人财则可，若令攻剿苏州、金陵，代复中国之疆土则不可。盖以现在攻城，而无助剿之师，将来克城，又无防守之师，专恃洋兵，洋人或见德而生怨望，不可不虑。维时上海已设立公局，会同洋人防守。公咨商巡抚薛焕，言苏州、金陵非可以幸袭而得，目前权宜之计，只可借兵防守沪城，尤当坦然以至诚相与，不可稍涉猜疑，致碍大局。其函致苏州绅士，言之尤详。

二十四日，奉到上谕：“贼氛日炽，而该大臣等章奏寥寥，南服惓怀，殊深廑念。其如何通筹全局，缓急兼权，着将一切机宜，随时驰奏，以纾悬系。钦此。”

李公鸿章募淮勇到安庆，公为定营伍之法。器械之用、薪粮之数，悉仿湘勇章程，亦用楚军营规以训练之，拨湘勇数营以助之。两省将卒，若出于一家，然公所教也。

二十六日，咨濒江各省督抚商定长江通商章程。饬善后局查办保甲，公自核定门牌团册之式。

是月，李世忠收复江浦、浦口二城。贼纠捻匪围攻颍州府，胜保公督师援之。彭公玉麟补授兵部右侍郎。

二月初二日，公拜折奏称：忝列戎行，奏报甚少，其所以硁硁自守者，盖亦有故：一则不轻奏谣传之言，一则不轻奏未定之事，一则不轻奏预计之说。因此三者，遂蹈迟延之咎。臣忝非常之遇，倚任弥重，延访更殷！嗣后拟十日奏事一次，有急则加班具奏。所有谕旨垂询之件，谨分条详复：其一，计曾国荃、杨载福、张运兰回营之期；其一，李鸿章募练淮勇，二月可以成军，拟由陆路驰至镇江；其一，攻捣金陵必先清后路，脚跟已稳，面后可进；其一，李续宜筹派兵勇，援颍州之路；其一，左宗棠援剿浙江，必从衢、严之间下手；其一，上海筹措洋兵，以助防守之法。凡六条。

饬安庆藩司核定厘金卡局支发军饷坐支章程。

初四日，阅视李公鸿章营勇及所部程学启、膝嗣林等营。

多隆阿公大破贼于庐州城外，尽平贼垒。

初五日，奉到上谕：“曾国藩奏沥陈下情，遵保皖抚各折片，具见该大臣虑远思深，实深嘉悦！己明白宣示，仍令该大臣节制四省矣！朝廷黜陟之权，原非封疆大吏所能侵越。第该大臣简任纶扉，督理江皖，膺股肱心膂之寄，朕畴咨岳牧，延访甚殷，该大臣图济时艰，不当稍有避嫌之见，方合古大臣知无不言之义。嗣后如有所知，不妨密封呈进，以备采择。钦此。”同日奉上谕：“曾国藩晓畅戎机，公忠体国，中外咸知。当此江浙军务吃紧，生民茶炭，若非曾国藩之悃忱真挚，岂能轻假事权？所有江南、安微、江西、浙江四省巡抚提镇以下，仍归曾国藩节制。该大臣务当以军务为重，力图攻剿，以拯生于水火之中，毋许再行固辞。钦此。”时又因三载考绩之典，奉上谕：“大学士湖广总督官文，久任封圻，虚怀延揽，于吏治戎行，均能整饬，着交部从优议叙。协办大学士两江总督曾国藩，督军办贼，勤劳罔懈，于江皖地方，叠复名城，战功卓著。甄拔所部将士，坚能称职，前经简授协办大学士，仍着交部从优议叙。四川总督骆秉章，前在湖南巡抚任内，剿办贼匪，不分畛域，其所荐举人才，尤为有裨实用，自升任川督，办理丹稜股匪及整顿地方，均能妥速，着赏加太子少保衔，用示嘉奖。钦此。”

初六日，专弁入都，赍奏登极贺表。

初八日，张公运兰假满还抵皖。

初九日，李公续宜抵任来见。公派提督成大吉等进军固始，以援颍州。左公宗棠击贼于遂安县，大破之，克复县城。

初十日，拜发万寿贺折，专弁入都。又代弟国荃奏谢天恩一折。

十二日，驰折奏安徽省城仍宜设于安庆。前此改建庐州，系一时权宜之计。安庆处滨江适中之地，足资控制。至大江水师战船千余号，炮位三千余尊，逐年积累，成此巨观。事定之后，江防仍不宜撤。请专设长江水师提督一员，添设将弁额缺若干，均候吏、兵二部详核议奏。附片奏：江海虽同一水面，而风涛气候各殊。楚军水勇战船，但可用之江面，未可以出重洋。臣料粤逆所掠江楚之民，必无遽能纵横海上之事。又附片奏：浙江衢河浅窄，不宜水军，江西刘于浔水师专防本省汛地，不能赴浙援剿。又奏采访忠义第六案，附片奏：委员王敬恩请恤。

十五日，公弟国荃至安庆，所募湘勇以次集于皖境。是日，奉到上谕：“江苏布政使着曾国荃补授，即赴新任，毋庸来京请训。该员系两江总督曾国藩之弟，例应回避，惟该省军务紧要，需员办理，着毋庸回避，以资得力。钦此。”又以李元度补授浙江臬司。

二十二日，拜折代弟国荃奏谢天恩。附片奏参新授臬司李元度请革职，交左宗棠差遣。又具折分条奏报军情：其一，曾国荃募勇已经抵皖，饬今进剿巢县、含山一带；其一，李鸿章带勇拟会同曾国荃，攻剿江边一路，冲过贼中，以期速达镇江；其一，多隆阿进攻庐郡大捷，伤亡亦多，需稍事休息，再图进攻；其一，李续宜派兵援颍情形，由李绩宜具奏；其一，左宗棠剿贼大捷，克遂安城，由左宗棠详报；其一，援浙之军必须蒋益沣到后，乃能合力兜剿；其一，湖州孤悬贼中，无路赴援，惟闻城中粮米足支数月，或可保全；其一，徽州解围后，改令朱品隆接防郡城，派张运兰老湘营为游击之师；其一，上海有高桥、萧塘之捷，当可保全。冯子材仍守镇江。凡九条。公出城巡阅新到之湘勇七营。

二十四日，公弟国荃启行，督军沿江岸进剿。

李公鸿章成军八千人，拟濒江而下，傍贼垒冲过，以援镇江，计未决。二十八日，上海官绅钱公鼎铭等筹银十八万两，雇洋人轮船七号，驶赴安庆，以迎李公鸿章之师。定以三次载赴上海。

是月，上海官绅借洋兵连破贼于浦东，贼少却。胜保公督兵援颍州解围。

三月初一日，扎调张运兰扼婺源白沙关，以防贼窜江西之路。

初七日，鲍公超击援贼于青阳城外，破之。

初八日，李鸿章领所部勇第一起三千人，由安庆附轮舟启行赴沪。公拜折奏谢京察从优议叙恩。又驰报李鸿章一军改由轮船赴沪启程日期一折。又驰折奏称：东南寇氛蔓延日久，生灵之涂炭深矣！臣受命两年，无一兵达于苏境，无一旅进攻宁国。左宗棠苦战衢、严，独任其难，不克分兵往助。赵景贤困守湖州，坚贞盖世，不克设法往援。徙有兼辖之名，并无统筹之实。倘蒙圣恩收回成命，俾臣稍释神魂之震惧，尤感圣慈之曲尽矣！又查广东一省，财力殷富，为东南之冠，请特派大员，驰赴广东办理厘金，专供苏、浙、皖三省之饷。附片奏：浙江殉难提督饶廷选，请于广信府建立专祠。又附片奏报各路军情。又片奏新授河南归德总兵萧孚泗，现在曾国荃军营，随同进剿；记名总兵陈由立，经河南抚臣奏调，现在鲍超军营，围剿青阳。该二员仍留原营，均未便饬赴河南。

十三日，公弟贞干破贼于荻港旧县、三峡等处，贼垒皆平。

十四日，李公鸿章所部勇第二起，由安庆启行。公派黄翼升附轮船赴上海，察看下游地势贼情。

李公续宜赴六安州督师，以规颍、寿。

十五日，公弟国荃破贼于望城岗。

十六日，鲍公超克复青阳县城。

十八日，公弟国荃破贼于铜城闸。

十九日，克雍家镇贼垒。

二十日，克巢县、含山二城。

二十一日，公弟贞干克复繁昌县城。

二十二日，公弟国荃克复和州城。鲍公超连克石埭、太平二县城。

左公宗棠剿贼于江山、常山之境，连战破之。

二十三日，公弟国荃攻克裕溪口。二十四日，攻克西梁山沿北岸贼垒，悉破平之。

公驰折奏报青阳克复，随折奏保娄云庆、冯标等二十七员，阵亡将弁罗春鹏、李遇春等十七员名，开单请恤。附片奏：水陆各军破贼于荻港、旧县、三山等处，一律肃清，阵亡将弁刘照志、王虞廷、刘华泗三名请恤。又片陈报皖浙各路军情。又具折复奏江浙绅士请借洋兵规复苏、常各属城邑，臣谬膺重寄，治军无状，致使苏省士民迫于水深火热之中，为此不择之呼吁。此皆臣之咎也！以目前之贼势，度臣处之兵力，纵使洋人转战内地，实无大枝劲旅与之会剿，尤为可愧！请饬下总理衙门照会洋人，定议于先，或不至责怨于后。又奏拟结晋承尧罪名一折。

二十七日，公弟贞干破贼于鲁港。

二十八日，鲍公超克复泾县。公札节鲍超派兵援湖州。

三十日，公弟贞干克复南陵县城，李公鸿章全军抵上海，奉旨署理江苏巡抚薛焕授通商大臣，专办中外交涉事件。诏以副都御史晏端书赴广东，办理厘金税务。

是月，金陵贼党渡江北窜，都兴阿等军击破之。

维时公统制各军，公弟国荃循江北岸，至于和州；公弟贞干循江南岸，至于南陵；彭公玉麟派水军中江而下，助剿两岸。是为直捣金陵之师。李公鸿章领湘、淮陆勇，佐以黄翼升淮折水军，突过贼境，是为援剿苏、沪之师。大江以北，多隆阿公为围攻庐州之师，李公续宜有派援颍州之师。大江以南，鲍公超为进攻宁国之师，张公运兰等为防剿徽州之师，左公宗棠为规复全浙之师。十道并出，皆受成于公。公建节于安庆，居中控驭，广轮数千里。此外，如袁公甲三及李世忠淮上之师，都兴阿公防江北之师，冯子材、魁玉守镇江之师，或不出自楚军，或不归公节制，均奉旨统筹兼顾。军书辐凑，英彦风驱，上而朝端倚畀之隆，下而薄海想望之切，洵千载一时矣！

四月初二日，张公运兰等军克旌德县城。

初四日，公驰折奏水陆各军克复北岸巢县、含山、和州三城，夺铜城闸，雍家镇、裕溪口、西梁山四要隘。随折奏保李成谋、李朝斌、刘连捷、张胜禄等二十四员。又折奏官员击败大股贼众于三山夹，乘胜攻古繁昌县城。随折奏保曾正明、黄润昌等七员。附片奏报南陵克复，统计沿江两岸克城池九座，关隘五处，并报庐州、宁国、湖州等处军情。又驰折奏鲍超一军连破贼垒，克复石埭、太平、泾县三城，阵亡将弁刘兰桂等二十四员名请恤。又奏遵查闽浙总督庆端事迹一折。

初五日，水师进攻金柱关。

初六日，公出阅湘勇操演。

初七日，巡视谷米局、火药局。

十五日，驰折奏水陆各军会克鲁港，陆师攻克南陵县城，彭玉麟驰赴下游铜陵、西梁山一带，察看进兵形势。又奏报徽州防军克复旌德县城一折。又奏江南乡试现难举行，仍请展缓酌办一折。附片请开复余述祖革职处分。

多隆阿公攻克庐州府城，贼溃走寿州。多公追击，大破之。贼酋陈玉成自投寿州，苗沛霖缚献胜保公军前斩之。

二十日，公弟国荃引军渡江南岸，会合水陆各军，克太平府城。二十一日，攻克金柱关、东梁山贼寨。二十二日，克复芜湖县城，水师进攻江岸贼垒，下抵大胜关。

公核定赈厂章程，给与饥民钱米，毋或不均。出示晓谕城厢内外居民，绥辑约束。

李公鸿章会洋兵收复青浦、奉贤二城。

三十日，奉到上渝：“该大臣调度有方，深堪嘉尚！曾国荃等宣力戎行，连克要隘，洵足以褫贼魄而快人心！若不量予恩施，将何以昭激劝？头品顶戴江苏布政使曾国荃着交部从优议叙。候选同知直隶州知州曾贞干，着赏给迅勇巴图鲁名号，以示鼓励！朝廷赏功罚罪，一秉大公，非独有厚于该大臣也！该大臣惟当督饬曾国荃等乘胜进攻，尽残丑类，同膺懋赏，毋再固辞。钦此。”

是月，都兴阿公军破贼于扬州，李世忠追击窜贼，破之。江北肃清。浙江官军收复台州府城，上海洋兵由海道收复宁波府城，浙东之贼少衰。皖北之贼由河南窜人陕西境，陕中乱作，回民交讧。诏多隆阿移军入秦。公与官文公商，留多公部将石清吉等十营，防守庐州。

五月初三日，公驰折奏水陆各军克复太平府城、无湖县城、金柱关、东梁山要隘，开单奏保王明山、李成谋、李朝斌等二十七员。附片奏保道员黄冕、李瀚章、赵焕联等九员，前往广东随同晏端书办理分卡、抽收厘金。又附片复奏奉旨，筹议江苏巡抚宜驻镇江，居适中之地。扼形胜之区，责成新任巡抚李鸿章办理。又片奏结莫祥芝参案，留营差委。是日，又具密折复陈胜保、袁甲三办理军务优劣情形，请责成李绩宜专办安徽军务。其时曾奉密谕，饬公筹议也。

湖州失守，赵忠节公景贤被执不屈，其后死于苏州。

公弟国荃攻克大胜关、秣陵关、三汊河贼垒，会合水师攻克头关、江心洲、蒲包洲贼垒，遂进军金陵城外，驻营雨花台。

初四日，鲍公超击贼于寒亭、管家桥等处，大破之。

初五日，核减江西丁漕规费，永定章程。

初十日，核定皖南茶引捐厘章程，出示晓谕茶商，期归划一。

十三日，课试在皖委员。

公弟国荃破贼于六郎桥。

十五日，鲍公超破贼于抱龙岗，越敬亭山，进攻宁国府。

十七日，驰折奏官军水陆并进，迭复秣陵关、江心洲等要隘六处，官军驻金陵之雨花台。附片奏报浙江、徽、宁等处军情，并称曾国荃一军进逼金陵，屯札南面一隅，洪逆见惯不惊，无恇惧之意。此时宜以全力会办江南，先复财赋之区，则各省可以次剿办矣。又奏特参私行远扬之将领以肃军纪一折。鲍超所部营官陈由立、余大胜、郑阳和均保至总镇，任意远扬，请将该员等革职。并请敕下湖南抚臣，派员押回皖南原营，通谕各路军营，不准辄留投效将弁。以惩扈跋之风，杜效尤之渐。附片密陈军营积习，设法惩究，并请将分统霆营宋国永授以总兵实缺。又片奏查复冯子材所部兵勇滋事情形。

十九日，驰折奏鲍超一军进攻宁郡，破贼于寒亭、管家桥等处，逆垒悉平，阵亡将弁郑永福等十八员名请恤。附片奏淮扬镇总兵黄翼升统带水师战船，于本月十二日驶过金陵、前赴镇江、上海一带，请令其接署江南水师提督员缺，节制松、沪各军。又片奏参江西河口厘务委员向绍先弊混巧取，请即革职。又奏遵查克复沿江两岸城隘出力员弁六案，并保开单请奖一折。

二十日，出示晓谕江西通省军民，札饬各府州县，永定征收丁漕画一章程。

二十三日，杨公载福假满回营，至安庆见公，寻出视水师于金陵。

李世忠降众凡数万人，不领官饷，专两淮盐利，委员至安庆请饷。公筹拨军火银米以给之，世忠感悦。

二十八日，拜发万寿贺折，又专奏代弟国荃、贞干恭谢天恩一折。

是月，李公鸿章收复南汇县、川沙厅，贼大股犯青浦、嘉定，洋兵败退，上海戒严。李公鸿章击贼于虹桥，大破之，松江围解，沪防亦解严。李公屡奉移驻镇江之旨，至是以上海军务吃紧，遂奏请直攻苏州，不复移军矣。

六月初三日，公与彭公玉膦修元臣余忠宣公墓。工毕，诣墓前致祭。

时皖省印委各务，悬缺以待人，乏员差委。公定以每日接见州县佐杂三人，与之久谈，而训之以吏治。

西洋兵既为贼所败，遂有调印度兵来沪大举会剿之说，公接总理衙门咨文，深恐江浙士民大遭蹂躏，慨然忧之。

初六日，具折复奏：请勿裁撤南洋通商大臣之缺，改为长江通商大臣，专办濒江四省中外交涉事件。所有广东、闽、浙三省，即由监督道员经理。又奏拣员署理安徽各府州县之缺，开单呈览。附片奏称：安徽地方渐次克复，急须讲求吏治，请敕下吏部，于本年新进士、拔贡两班掣签分发之时，皖省多分十数员，庶几正途较盛，气象一新。又片奏：上海贼氛四逼，李鸿章不能移驻镇江，多隆阿统军入陕，不克会剿金陵。并附陈鲍超、曾国荃两军大概情形。又片奏新授甘肃臬司刘于浔在江西本省防务紧要，暂难赴任。又奏报江西绅商捐饷开单请奖一折。

公弟国荃击援贼，却之。

初十日，金陵大营营官张壮勇公胜禄击贼陈亡。

十五日，鲍公超攻克宁国府城。贼目洪容海以宁国县城归顺，鲍公抚纳之，因其众收复广德州城。公饬鲍超选留降众二千人，其余设法遣散。

十六日，金陵贼大股扑营，公弟国荃击退之。

公咨复总理衙门，力陈借印度兵助剿之为害，宜设辞以谢之。

二十二日，具折奏称：洋人有另调印度兵来秋间大举之说，臣以此事函商左宗棠、李鸿章二人，皆称洋人未必果有其事。然既有所闻，宜由总理衙门与在京公使查询确实，然后申大义以谢之，陈利害以劝之。如其不见听，则须申明前议，进攻无助剿之师，克城无防守之卒。吾方以全力与粤匪相持，不宜再树大敌，惟当以谦退，忠信相与，不事猜疑，免生枝节，庶有忍有济也。附片奏报宁国克复及各路军情。又片奏浙江失守，降贼之员林福祥、刘齐昂、米兴朝请由左宗棠讯明正法。又片奏提督江长贵请假回籍葬亲，所部各营暂令唐义训兼辖，酌量遣撤，以节饷需。又奏采访忠义第七案一折。附片奏阳湖、休宁等县绅士杨锡嘉、汪念祖、胡泽顺等殉难情形，汇入第七案，分别请赐旌恤。

是月，公次子纪鸿以县试案首人学。

七月初二日，驰折奏金陵陆军屡却悍贼，阵亡总兵张胜禄，请从优议恤，将弁刘永祥、鄢兰亭二员请恤。又奏鲍超一军围攻宁国，克复府城详细情形，出力员弁，开单请奖。阵亡将弁马胜奎、楚训武等十一员名请恤。附片奏贼目洪容海投诚，酌筹招纳。又具折奏查明江西被害州县，蠲免钱粮分数。附片奏请恩旨豁免江西各州县历年摊捐之款，俾州县无赔累之虞，而民间无科勒之苦，吏治可臻上理。又附奏奉谕旨择保西北各省藩臬人员一片。又请暂缓江南、江西三省军政一片。

初四日，查阅轮船机器。

初六日，李公续宜闻讣丁忧，公兼署安徽巡抚印务。李公以所部成大吉、萧庆衍、蒋凝学、毛有铭等军，归公调度。

初十日，公驰折奏安徽抚臣李续宜闻讣丁忧，请按照胡林翼丁忧之例，赏假数月，仍令回皖署理抚篆。附片奏报近日军情梗概。又奏采访忠义第八案。又奏请暂缓江南武围乡试。又片奏杨载福更名岳斌。

夏秋之间，暑雨失时，疾疫大作，各路军营多染疾病。皖南诸军为最甚，死亡甚多，浙江大营次之，金陵大营亦染疫病。皆暂事休息，未遑攻剿也。

十七日，左公宗棠击贼于油埠，破之。

袁公甲三告病卸任。奉旨授李续宜为钦差大臣，督办安徽全省军务。二十一日，公具折代李续宜奏陈请假回籍治丧，仍请仿胡林冀之例。又请袁甲三暂缓交卸督师之任，附片奏接奉寄谕，饬查军情，奏报袁甲三、李续宜驻札之处，路近而较速；臣奏报往返，取道湖北、河南，道梗而较迟。兹开呈前三次拜发折片，以备查核，有无疏失之处，并陈明各路军营疾病过多，未能近剿情形。

袁公甲三委员押解已革盐运使金安清等至安庆，归公讯办。其李世忠全军，归公节制调遣。

李公续宜奏报丁忧之疏未入，接奉督师之旨，李公病已逾月矣。是月奉上谕：“该抚现丁毋忧，着即在军营穿孝，改为署理巡抚，毋庸赏假回藉。钦此。”又奉上谕：“钦差大臣科尔沁博多勒噶台亲王僧格林沁着统辖山东、河南全省军务，并调度直隶、山西两省防兵。所有剿匪事宜，即着会商钦差大臣李续宜妥为筹办等因。钦此。”又奉上谕：“胜保着以钦差大臣，督办陕西军务。钦此。”于是多隆阿公一军，有旨令公酌量调度江北裹下河一带，镇江冯子材一军，皆有旨令公统筹兼顾矣。

李公鸿章克青浦城，分军会洋兵渡海入浙江境，收复余姚县。蒋公益沣领湘勇五千人，由长沙启行，取道江西以赴浙。

八月初二日，出示谕乡民捕蝗。

初三日，李公续宜至安庆。苗沛霖退出寿州城及正阳关，李公续宜派蒋凝学引军入守寿州。萧庆衍守霍邱县。成大吉、毛有铭两军分守三河尖及固始县。总兵王戴驷留守六安州城，而自扶病回省城，见公商奏，力请回籍。捻匪犯颖州境，各军连击，破之。

十二日，驰奏迭奉谕旨分条复陈一折：其一，多隆阿一军援秦之局，中变回鄂，当驻扎南阳一带，鄂、豫、秦三省交汇之处，为游击之师。其一，里下河之防，请责成都兴阿严密防堵。现商令杨岳斌亲赴下游察看布置，又拟赶造太湖水师战船，防剿苏、松，腾出黄翼升水军，专防淮扬，以符原议。其一，李世忠军众五六万人，据有城池，自为风气，擅淮盐厘金之厚利，势难绳以法律。且其击退贼股，功未可没，拟姑循其旧，不设机心，不禁遏其利，不拒绝其求，但不甚资其力，亦不轻调其兵，暗销其予智自雄之气，将来或不至于决裂。其一，李鸿章不能离沪，移驻镇江，应责成冯子材耐苦坚守，不作出剿之计。凡四条。附片奏：曾国荃、鲍超、左宗棠各营，皆因患病者多，未能攻剿。李续宜患病未痊。继以哀毁，肌肉全瘦，苦不令离营回籍，恐难速痊。是以该抚自奏陈情，未便劝阻。又奏筹办广德州受降事宜一折。洪容海降众数万，但令选留三千人，编立五营，余皆资遣回籍，请给洪容海游击虚衔，其部下头目等，请分别给予顶戴。附片奏豫省派员招募湘勇一节，请停止以节糜费。又片请旨饬江西循照前案，按月拨解漕折银四万两，协济徽、宁饷需。又奏采访忠义第九案。附奏烈妇焦王氏等汇案请旌一片。

李公续宜陈情疏入，奉旨赏假百日回籍，假满仍出督师，以唐训方署理安徽巡抚，袁公甲三仍留督防临淮。

广德州降众叛乱，洪容海率其党一万人自拔奔回宁国。

二十九日，公驰奏遵旨查复湖北抚臣严树森被参各款一折，附奏遵旨查复江苏巡抚薛焕被参各款一片。又因何桂清逮讯时，呈出司道公禀，请退守苏州一节。奉旨饬将薛焕、查文经等查明参办。公具折奏称督抚权重，由来已久，司道以下，承迎风旨，不敢违拒，若此类者，无庸深究。疆吏以城守为大节，不当以僚属一言为进止；大臣以心迹定罪状，不必以公禀有无为权衡。附片奏广德州降众复叛，现筹办理情形，贼之大股，将并窜皖南，而鲍超、张运兰、朱品隆等军疾疫大作，张运桂已病故，左宗棠军病者过半，曾国荃金陵营中染病者亦逾万数，深恐羸卒不足以当强寇。皆由臣以菲材，妄窃高位，上干鬼神之谴，莫救厄运之灾，中夜以思，不胜焦灼！

公每日以吏事、军事、饷事、文事分条分时，以次清理，定为日课。

是月，贼犯上海，李鸿章力战，破贼于七宝街。洋兵克慈溪县。浙江官军收复处州府。左公宗棠击贼于龙游县，大破之。

闰八月初四日，定江西厘局章程。是时厘金收数渐减，公札饬各卡局委员比较每月收数，以增减为优劣。

十一日，葬桐城儒士方东树、戴钩衡、苏厚子等六人，皆因乱未葬者。并为立石，以表其墓。

十二日，驰折奏唐训方暂署皖抚，仍应驻扎临淮，接统袁甲三一军，使楚、皖官军联为一气。附片奏陈大江以南疾疫盛行，宁国境内最甚，金陵、徽州、衢州次之。水师及上海、芜湖各军，亦皆历疫繁兴，死亡相继。鲍超一军死者数千，其猛将如黄庆、伍华瀚等先后物故。鲍超、张运兰、杨岳斌皆染病甚重。皖南道姚体备、营务处甘晋，则一病不起。天降大戾，近世罕闻，恶耗频来，心胆俱碎！若被贼匪扑犯，战守俱无把握，甚至欲逃走以待再振而不可得。臣自度薄德菲材，不足以挽厄运，而支危局。请旨简派在京亲信大臣，驰赴江南，分重大之责任，挽艰难之气数，庶几补救于万一，臣断不敢稍存推诿，致误戎机。奉上谕：“朝廷信用楚军，以曾国藩忠勇发于至诚，推心置腹，倚以挽救东南全局，自诸军进逼金陵，逆匪老巢已成阱槛。惟以艰难时会，诚不易得，迭经寄谕，总以毋徙求效旦夕，惟当立足不败之地，以俟可乘之机，矧兹疾疫繁兴，各军将士疫病之余，讵忍重加督责！该大臣惟宜愈矢忠诚，拊循加意，使军心益固，沴气潜除！各营病疫将士，其各传旨，优加存问！本应明降谕旨慰劳，诚以事关军务，或恐人心疑惧，奸宄从而生心，贼人转益张其凶焰。我国家深仁厚泽二百余年，当此艰危时势，又益以疾疫流行。将士摧折，深虑堕士气而长寇氛！此无可如何之事，非该大臣一人之咎！意者朝廷政事，多所阙失。足以上干天和。惟当齐心默祷，以祈全消沴戾！我君臣当痛自刻责，实力实心，勉图禳救之方，为民请命，以冀天心转移，事机就顺。至天灾流行，必无偏及，各营将士既当其厄，贼中亦岂能独无传染？该大臣郁愤之余，未迫探询。刻下在京，固无可简派之人，环顾中外，才力气量如曾国藩者，一时亦实难其选。该大臣素尝学问，时势艰难，尤当任以毅力，矢以小心，仍不容一息稍懈也。钦此。”公接奉此旨，读之泣下！

十七日，专差奏皖南加广学额中额一折，请给徽州捐生一折，报销淮北课盐一折。

二十日，苏州贼大股援金陵，围扑官军营盘。贼结垒二百余座，日夜环攻。公弟国荃力战御之。

鲍公超军挫于新河庄。贼犯宁国府，鲍公入城拒守。二十三日，李公续宜启行回籍，唐公训方到任。

二十四日，拜发万寿贺折。

二十七日，驰折奏陈皖北一带楚军单薄，不能分拨。李绩宜所部将领五人，才位相埒，难相统驭。并陈明苗沛霖诡谲多端，不易言抚，惟赦其罪而不资其力，犹不失为中策。附片奏报金陵、宁国两处军营被贼大股扑犯，将领士卒皆为病所苦，防守尚无把握。总由微臣德薄位尊，莫挽厄运之故，忧惶无已。又片奏臣军前调黑龙江马队二百余员名，随同转战，屡有功绩，因水土不宜，抱病者多，应资遣回旗，以资休息。

是月，蒋公益沣军至浙江，克复寿昌县城。

九月初一日，安徽藩司马新贻奉旨暂统临淮官军。

初六日，宁国县城失守。

十二日，公驰奏汇报各路军情一折：雨花台营垒贼以大股百道环攻，此金陵之可虑也；宁国之贼，欲由间道上犯江西，此宁国之可虑也；小丹阳之贼，由东坝拖过战船，时图出江，冲断江中粮路，北水师之可虑也；河南捻匪窜扰鄂境，有取道皖北回援金陵之说，而皖北各城空虚，深恐逆踪阑入，此皖北之可虑也。现在调派各军，移缓就急，力围挽救。惟皖北地广兵单，现调提督成大吉一军，由三河尖驰赴英、霍，相机防剿。仍请敕下多隆阿迅速东还，驻军舒桐，兼顾皖、鄂则两省，大局幸甚！附片奏报宁国县城失守，徽州、旌德两城首当其冲。唐义训守徽州，朱品隆守旌德，两处兵力皆单，未知能坚守否。又片奏江西省厘务，数月以来，解数寥寥，藩司李桓总办粮台，兼管厘局，经理不善，已添委甘肃臬司刘于浔访察商情，署盐道孙长绂专司月报，整顿积弊。臣统军过多，欠饷太久，徒受揽江右利权之名，究无济苏皖饥军之实，不能不力图补数之法。又片奏查明巢湖水师营官黄国尧，于咸丰八年在庐郡阵亡情形，请从优议恤。

时贼船过东坝者，分布固城、南漪诸湖，欲冲出大江，杨公岳斌，力疾扼守金柱关。公派陆军数营，往助防守。

金陵之贼，环雨花台官军营盘，日夜猛攻，挟西洋开花炮，自空中击下，呼声动地。公弟国荃督军苦守不退，面受枪子伤，血流交颐，仍裹创巡营，以安众心。公弟贞干驻营江干，力战以通馈运。大营军火，赖以接济，与贼相持兼旬。初五日，击贼破之。十二日，击贼又破之。攻扑之势稍衰。都兴阿公派兵千八百人渡江助守。公念湘军疾疫之余，继以大股逼犯，恐局势决裂，日夕徬徨，寝不安席者数旬，而江西协饷多掣时，公益忧之。

十四日，公作《三字箴》，其清字箴曰：“名利两淡，寡欲清心。一介不苟，鬼伏神钦。”慎字箴曰：“战战兢兢，死而后已，行有不得，反求诸己。”勤字箴曰：“手眼俱到，心力交瘁。困知勉行，夜以继日。公言此十二语，当守以终身，遇大忧患大拂逆之时，庶以此免于尤悔耳。

十八日，水陆军合击贼于金桂关，大破之。二十一日，又击破之，毁贼船几尽。金陵之贼，开地道，用火药轰官军垒壁。公弟国荃力战，拒破之。令军士于营内掘隧以迎之，贼不得逞。李世忠攻贼于九洑洲，禀请分兵援金陵，公批札止之。

二十七日，驰奏汇报军情一折，金陵、宁国、芜湖、金柱关战守大概，并陈明调度各军，有与前奏不符者，视乎各路缓急之形。又奏采访忠义第十案。附片奏：宿州二郎山练总马维敏、乔元功等结寨御贼，为贼攻陷，殉难者二千余人。请照陈亡例，赐恤建祠，以褒忠节。又奏绩溪县孝烈妇胡程氏请旌一片。

是月，李公鸿章克嘉定县城。贼复犯青浦，李公大破贼于四江口，沪防肃清。贼攻镇江，冯子材破贼于汤岗。

多隆阿公督师入陕西。

十月初五日，公弟国荃击贼，大破之，俘斩数万。自闰月二十日以后，贼三十余万围扑营盘，百计攻轰，公弟国荃苦守四十六日，至是大捷，贼乃解围窜江北。

十一日，唐公训方启行，赴临淮关，袁公甲三回籍。

十二日，公驰折奏水陆官军，迭获胜仗，力保芜湖、金柱关要隘，贼舟存留无几，江西肃清，阵亡副将郭明骜请照提督例议恤。将弁洪得胜、王明元请恤。又折奏毛有铭一军，在颍州西路迭破捻圩，毁其老巢，仍回驻皖、豫边境。附片奏报金陵扑营之贼解退，芜湖等处，防守稳固。前奏可虑者四端，今三患稍舒，所虑专在宁国一路，若能支持一月，新募之勇渐集，或能力遏凶氛。是日，又具折奏保鲍超一军叠克青阳、石埭等四城，出力员弁开单请奖。又奏保曾国荃一军迭克太平、芜湖等各城隘出力员弁，开单请奖。附片奏称保案所开之员，有随后病故者。不及查核扣除，俾逝者得奖荣以饬终生者，亦观感而图报矣。鲍公超军在宁国府，贼扰湾沚，断其粮路。公派陆军由繁昌、南陵让陆运以接济之。

贼攻旌德县，公咨商左公宗棠，调所部王文瑞一军援旌德。

十七日，贼大股攻扑九洑洲李世忠之营，旋渡江北窜。

十八日，张公运兰离营至安庆见公。公令其买舟回籍养病，其所部老湘营以总兵易开俊、刘公山分领之。

朱品隆等军破贼于旌德。十九日，贼解围去。

湘军在寿州正阳防守者，时为苗练所杀害。僧王督师河南，奏请抚苗以剿捻。苗沛霖上书僧王，极诋楚军之失。公察苗沛霖有意挑衅，恐其沮坏大局也。又因皖北兵单，贼方北窜，调蒋凝学一军移营而南，毛有铭、萧庆衍等军皆移驻庐州之境，以避苗练，即以防皖境也。

二十七日，驰折奏缕陈金陵官军苦守四十六日，力战解围情形，道员刘连捷等七十三员开单请奖，阵亡副将倪桂等二百七员名开单请恤。附片奏：金陵援贼虽退，伤亡将卒太多。宁国、旌德两城同时吃紧。自金陵以至徽州，地段太长，贼股太众，皖北十余城，毫无准备。实恐遣败决裂，尽堕前功。仍请简派大臣会办诸务，稍分臣之责任。又片奏湘勇驻防寿州正阳关，与苗练逼处太近，挑衅抅怨，无有已时。刻下皖北正苦无调防之兵，拟撤出蒋凝学一军，并抽拨霍邱防兵，调防庐州、巢县一带，以遂苗练之私，以成僧格林沁急欲灭捻之志。是日，又具折奏保张运兰、朱品隆、唐义训战守徽州，军中出力员弁，开单请奖。附片奏：张运兰因病回籍，请旨将易开俊、刘松山二员授总兵实缺，以资钤束。又奏请暂缓三省查阅营伍之期一折。

贼之窜江北者，攻和州，陷含山县。二十八日，陷巢县。公乃札留新募淮勇之张树声、吴长庆等军暂缓赴沪，分守无为州及庐江县，调霍邱之湘军驻防舒城。公弟国荃派军回守西梁山，寻又派军扎东梁山。

广德州贼窜陷绩溪县。

是月，浙东官军会洋兵收复上虞、嵊县、新昌三城。

江忠浚补授安徽布政使。

十一月初一日，贼陷和州。

初二日，唐义训、王文瑞收复绩溪县。

初三日，旌德之贼窜扰太平、黟县之境，直趋祁门。

初四日，贼围泾县，易开俊引军入城守御，却之。

初七日，祁门县失守。

初八日，奉上谕：“江苏布政使曾国荃着赏给江绸黄马褂料一件、小卷江绸袍料一件、白玉喜字翎管一枝、白玉柄小刀一把。曾贞干着加恩以知府用。钦此。”

初十日，唐义训、王文瑞收复祁门县城。贼回窜石埭。

十二日，公驰奏汇报军情一折，江北含北、巢县、和州失守，调度防剿，并陈明宁国各军战守情形，绩溪、旌德、太平、黟县贼踪。奏称：秋冬以来，群盗如毛，南北环逼，前奏请多隆阿移师东剿，今则秦人方痛深水火，何敢渎请？惟请饬贵州提督江忠义，统率所部赴皖防剿，大局幸甚！附片奏报祁门失守。又片奏撤回蒋凝学一军，分防颖州、霍邱两处。调毛有铭、萧庆衍两军移驻舒城，以防贼上窜。是日，又具折奏保水师迭克沿江城隘出力员弁，开单请奖。又折奏浙江省城失守时溃走之副将陈步高等，讯明定拟。

十八日，公弟靖毅公贞干卒于军。是日奉到以知府用之旨。

公出城巡视盐河，委弁勇修壕墙一百八十六丈，核定工程。

十九日，水师破贼于三汊河。

二十日，鲍超闻讣丁优。公以宁国军情紧急，批令在营穿孝。

二十一日，公出城巡视城壕。

二十二日，闻靖毅公之卒，公哭之恸，派弁赴金陵迎护其丧。

二十七日，驰奏钦奉谕旨分条复陈一折：其一，毛有铭、萧庆衍之军由舒城拔营，取道巢湖之南，进攻运漕镇。其一，李世忠军于九洑，此次贼窜北岸，该提督亦屡接战，有所斩擒，惟贼股太众，未能堵截。其一，曾贞干已于十八日病故。由臣德薄，殃及手足。其芜湖要地，留防兵力尚厚。其一，洋将白齐文奉调赴援金陵。该将迁延不进，且毫无纪律，应由李鸿章严行惩办。其一，查贼酋李秀成踪迹。其一，催李续宜销假回营。凡六条。又奏旌德、泾县解围，绩溪祁门克复一折。奏保王文瑞、王开琳等五员，阵亡总兵胡太旗、参将刘永胜、游击张仁兴请恤。附片奏：宁国一带军势渐稳，鲍超丁母忧，请毋庸开缺，改为署理。又折奏结金安清、汪耀奎参案。又奏采访忠义第十一案。附片奏：定远县练总陈鼎霈等殉难请恤。

贼自金陵解退后，其一股复由东坝拖过战船，以图出江。公所派水陆防军，破之于护驾墩，毁贼船二百余号。

鲍公超击贼于马头镇柳铺，大破之。

是月，左公宗棠克复严州府城，李公鸿章克复常熟县城，多隆阿公奉旨授钦差大臣，接受关防。胜保革职逮问。

十二月初五日，石埭贼陷窜青阳县，朱品隆弃旌德不守，移剿青阳。

初九日，靖毅公灵柩过安庆。公出迎，抚棺恸哭，入城受吊。

初十日，水师击三汊河贼垒，破之。萧庆衍等会水师克运漕镇。公调蒋凝学一军称驻舒城。

十二日，具折奏遵旨筹派水师将弁兵勇，演习轮船火器。奏保总兵蔡国祥堪以统辖，参将盛永清等七员堪以分领。又申明楚军水勇难以出洋，轮船配用楚勇，须坚守前议，但用之于江面。又折奏贼由九洑洲分股上犯李世忠一军，堵战获胜情形。请敕下山西巡抚，将应解月饷迅解该营，以资接济。阵亡副将程自有、汪德喜、知县胡学诗诸恤。附片奏报各路军情。又片奏调道员隋藏珠回营当差。

是日，又具折奏保李续宜所部成大吉、萧庆衍等军援剿颍州，霍邱出力员弁，开单请奖。又折奏夏秋以来，厉疫繁兴，将士官吏婴疾而殒命者，殆以万计。其中功绩卓著者九十六员名，汇案开单请恤。张运桂、黄庆、伍华瀚、沈宝成、周成南五员，功绩尤多，请从祀湖南昭忠祠。附片奏伍华瀚之父文生伍宏铿，于咸丰四年在宁乡阵亡请恤。

十三日，奉到上谕：“曾国藩一门忠义，不避艰险，兄弟均在行间，为国宣劳，深为嘉悦！不料曾贞干遽尔病故，览奏曷胜悼惜等因。钦此。”又奉上谕：“曾贞干自赴江南军营，屡著战功，朝廷早欲擢用，因曾国藩再三恳辞，拟俟江宁克复后从优奖励。兹以力疾督战，积劳病故，悼惜殊深！虽未经曾国藩奏请给恤，而曾贞干系效力疆场，战功卓著之员，着即追赠按察使，即照按察使军营立功后病故例议恤，以示优异。钦此。”

十六日，公作季弟墓志一篇。

二十日，靖毅公灵柩登舟回湘，公行遣奠礼。毛有铭一军近剿巢县芙营蓉岭，小挫。

宣城县属之金宝圩，为贼所攻陷，杀掠甚惨。其练众及难民之脱出者，公给银米以赈之，编立营伍，安置于芜湖县，凡数千人。

二十一日，公弟国荃击贼于谷里村六郎桥，破之。

二十二日，萧庆衍击贼于铜城闸，连破之。

二十三日，青阳之贼窜回石埭。

二十四日，具折代弟国荃，贞干奉谢天恩。

二十五日，朱品隆军收复青阳县城。

二十七日，复奏钦奉谕旨并案条陈一折：其一，寿州撤回湘军以后，苗练尚无据城以叛之迹，正宜推诚相待，无庸派兵戍守，使反侧者无以自安。其一，李世忠骄亢任性，目前无甚扞格，将来或须示以检制。其一，杨岳斌军守金柱关，以防东坝贼船，彭玉麟驻守裕溪口，以防巢湖贼股，战争方急，不能移扎下游江面。其一，洋人用兵，其长处在器械精坚，步武整齐，其短处在口粮太重。若使官军学习其法，恐未得其长，而先图增饷。其一，金陵贼势方强，未易言抚。至其自拔来归，当禁约军士，不得妄加杀戮，以导向化之路。凡五条。附片奏报水师攻三汊河，陆军克运漕镇，及金陵官军胜仗，皖南各路军情。又奏保湖南东征筹饷局出力官绅，开单请奖一折。附片奏保江西补用道黄冕、湖南署潘司恽世临主持东征饷事，尤为出力，请旨优奖。

是月，贼又由东坝拖过载船，以窥芜湖。于是贼船过东坝者，前后三起。

是岁，发逆捻匪纠合大股迭犯湖北之西北境，官文公调楚军击退，全楚肃清。

骆公秉章、刘公蓉调派湘军，大破贼酋石达开于叙州之境。

江公忠义剿匪于湖南、广西之境。毛公鸿宾檄调回湘，募楚勇万人以援皖。

都统富明阿帮办江北军务，吴公棠署漕运总督。

曾文正公年谱卷九

「癸亥」同治二年，公五十三岁

正月，公安在安庆。

初二日，接奉年终赏福字、荷包、钱课、食物等项，再加赏寿字一张。

贼大股围攻泾县，易开俊等守御却之。初五日，鲍公超驰援泾县。初六日，击贼，大破之。初七日，贼解围去，鲍公追击，破之。

十二日，驰折奏克复运漕镇，遗剿巢县铜城闸接仗情形，阵亡总兵彭星占请优恤。将弁胡得胜、刘义胜、陈东祥、谢齐备、吕鸿榜、李春生请恤。附片奏报青阳收复，泾县大捷，并搜获伪文。苏省大股有再犯江北，上窥皖楚之说。又具折奏谢弟贞干赠恤恩！附片奏保叶兆兰委署皖南道缺。

二十七日，驰折详报鲍超一军破贼于马头镇、杨柳铺，近援泾县，大捷解围，阵亡参将罗国才等六十七员弁开单请恤，附片奏：易开俊等保守泾县情形，阵亡参将倪昌明等五十一员弁，开单请恤。又片奏宁国金宝圩被贼攻破，芜湖金柱关防守难以松劲，九洑洲江面有贼船赶渡，臣当驶赴金陵，察看前敌。是日，又代奏江南提督李世忠自请褫职，立功以赎胜保之罪一折。

二十八日，公由安庆登舟启行。

二十九日，泊池州，登岸揽视湾州形势。

是月，左公宗棠克复金毕、绍兴两府城，汤溪、龙游、兰谿、永康、武义、浦江、桐庐各县，浙东肃清。

二月初一日，贼犯金柱关，水陆官军击破之。贼逼近宁国府城，刘松山守御，却之。

鲍公超克西河贼垒，击贼大破之。初二日，击贼，连破之。梅岭、马家圆、小淮窑、麒麟山等处贼垒尽平，宁国近城百里之地肃清。

初三日，贼扑九洑洲，李世忠营盘失陷。贼渡江攻陷浦口城。公舟泊芜湖，彭公玉麟来见公。

初四日，公登岸按视芜湖城守，行泊金柱关，杨公岳斌见公。

初五日，公舟泊大胜关，杨公岳斌从。

水师攻克湾沚贼垒。

初六日，公登陆驻雨花台大营。与公弟国荃按行各垒，传见各将弁，慰劳之！

十一日，公还舟次。

十二日，驰奏查阅沿江各军，现抵金陵，恭报近日军情一折。

十五日，奏谢年终恩赏一折，年终密考一折，学政加考一片。

公坐舢板船探视九伏州贼垒，回舟溯江按视三汊河营垒。

石埭之贼大股窜青阳，鲍公超引军援剿。贼由建德窜扰江西彭泽、鄱阳之境。

太平县贼窜入徽州境，扰及黟县、祁门。十五日，攻扑休宁县城。又有浙江于潜、昌化一股，亦窜入徽境，郡城戒严。左公宗棠派刘典一军援徽州。

十六日，公舟泊乌江，按视杨公岳斌水师老营扼守之处。

贼大股扑犯金柱关，官军水陆合击，大破之于查家湾，贼乃却退。

渡江之贼陷江浦县城。

十八日，公舟泊金柱关，入小河巡视水陆各营。

十九日，行视东、西梁山防军营盘，舟泊裕溪口。

二十一日，换小舟入自裕溪口，按视运漕镇无为州军营。二十三日，由神塘河出大江，回舟次。

二十七日，舟次大通镇。驰奏由金陵回皖沿途查阅恭报近日军情一折。附片奏陈：臣巡阅诸军，祥观贼势，揽南北之形胜，察天人之征应，窃以为可惧者数端，可喜者亦数端：江岸难民避居江心洲渚之上，死亡枕藉；苏浙之田多未耕种，贼无所掠食，一意图窜江西，窥皖浙已复之土。恐其变为流贼，更难收拾；李世忠心迹难信。皆可惧之端也。金陵之贼粮源已竭，贼居不耕之地，其势必穷，无能久之理。东南要隘多为我有，水陆军将颇能和衷，百姓仰戴皇仁，沦肌陕髓，久困水火之中，不闻怨咨之语。此比可喜之端也。附片奏：新授安徽臬司万启琛请暂缓人都陛见。又具折汇报水陆各军阵亡、伤亡、病故员弁一百八十九名，开单请恤。附片奏：前祁门县知县唐治，咸丰四年在任死节，请建祠祁门。又奏采访忠义第十二案。附片奏：舒城练总韦斌殉难请恤，并该团男妇等百四十七人。

二十八日，公回至安庆。公舟往来江中，见洲渚之上皆难民所聚，编葺苇茅以为庐，一不戒于火，延烧数里，相率露处，呼号求救之声，至不忍闻。公以贼踪蹂躏各处，无可安置之地，因札善后局委员议赈恤之。

是月，僧王擒捻酋张落行，斩之。

刘公长佑由两广总督调任直隶总督，航海以北，达于畿疆。

三月初二日，贼自江浦上犯，围毛有铭、刘连捷两军于石涧埠。公弟国荃派道员彭毓橘等领军三千余人，上援无为州。

沈公葆桢调派江西各军扼守景德镇、乐平县等处，防剿徽、池窜贼，派委同知王沐领军近援徽州。

初八日，公急调鲍超一军渡江而北，援石涧埠。

初十日，芜湖水陆各军克黄池贼垒。十一日悉收内河要隘，毁贼舟净尽，贼遁走金宝圩、溧水、丹阳一带，金柱关防务解严。

刘典、王文瑞、王沐，会击贼于徽州休宁境，大破之。

十二日，驰折奏鲍超一军大获胜仗，攻克宁国近城诸要隘，阵亡参将李芳菲等二十六员弁，开单请恤。又折奏贼渡九洑洲，李世忠营盘及浦口、江浦两城失陷，请将李世忠革职，不准留营，并自请交部严议。附片抄呈李世忠咨文二道。并称李世忠前此曾立功绩，此次力竭战败，亦足以雪物议。谓其通贼之诬，恐其怀疑生怨，激成他变。仍求明降谕旨，示以宽大，毋庸革职，仍准留营，奖其前功，责其后效，则恩出于朝廷，而怨归于臣等。彼必感激图报，不生疑贰。又片报皖南皖北近日军情。奏称江之南岸，徽州与江西同警；江之北岸，下游与上游同警。调度无方，实深忧灼。又奏保王吉、彭楚汉、周惠堂、谭胜达四员，堪胜水师总兵之任一折。疏入，奉上谕：“李世忠着加恩撤去帮办军务，免其革职，以示薄惩。钦此。”

十七日，萧庆衍，彭毓橘、毛有铭、刘连捷合击贼于石涧埠，大破之。

刘典、王文瑞、王沐克黟县城。

十八日，苗沛霖复叛，引其党围攻寿州。知州毛维翼坚守。

十九日，贼大股围攻庐江县。

二十一日，贼围攻舒城县，蒋凝学御却之。

二十二日，朱品隆攻石埭之贼，破之。

发、捻大股由湖北下窜，围攻桐城县，提围周宽世御却之。贼窜孔城镇，合并大股，窜六安州。二十四日，贼围六安州。

二十五日，刘公典击贼于徽州，破之。徽境肃清。贼悉窜归浙江。江西之贼扰及浮梁，沈公葆桢调回王沐一军剿之。

二十七日，驰折详报芜湖金柱关水陆各军累月苦战情形，阵亡游击姜固国等三十六员弁，开单请恤，附片奏报皖南、江西、皖北、湖北贼势军情：该逆蓄谋甚狡，无非欲掣动官军之势，以解金陵之围。苗练叛迹大露，事变迭生，忧愤何极！又折奏拣调良员，留皖补用，并请本科新进士即用知县一班，多发数员来皖，以资差委。附片奏保代理无为州知州穆其琛，坚忍镇定，保守危城，厥功甚伟，请即补该州实缺。又奏采访忠义第十三案。

是月，李公鸿章克太仓州城。

公弟国荃奉旨补授浙江巡抚，左公宗棠奉旨升授闽浙总督，兼署浙江巡抚，万启琛授江苏藩司，马新贻授安徽臬司，郭嵩焘授两淮运司。

李公鸿章奏陈公弟贞干战绩。奉到上谕：“曾贞干着加恩照二品例议恤，并准其予谥，于本籍及死事地方建立事祠，仍宣付史馆，特予立传，以彰忠盖。钦此。”

四月，公调鲍超、刘连捷等军援六安。初二日，贼解围东窜，鲍公引军追击之。

初七日，鲍公超等陆军、彭公玉麟等水师会克东关贼垒。初十日，克铜城闸。

十二日，驰折奏石涧埠、庐江、桐城、舒城六安州，先后解围情形，随折奏保刘连捷、毛有铭等六员，阵亡参将黄仁亲等十一员弁请恤。附片报近日军情。奏称：徽郡防兵单薄，是臣布置最疏之处。贼之窜鄱阳者，逼近浮梁，江西之门户可虑。皖北之贼悉数东趋，并未西犯鄂疆，即属大局之幸。现檄鲍超等进兵追击，檄调蒋凝学、毛有铭、成大吉等会师寿州，共计苗党。是日，又具折奏江、楚各省本淮监引地，被邻私侵占日久，非一蹴所能规复，察核现在情形，暂难改办官运。又片奏在籍侍讲吕锦文在宁国办理团防，捐输被参各款，查明覆奏。又奏采访忠义第十四案。时都统富明阿驻军江北，派委知府杜文澜试办官运淮监，行销于楚岸。

十八日，易开俊击贼于泾县，破之。朱品隆击贼于青阳，破之。

二十二日，具折奏谢天恩：臣弟国荃补授浙江巡抚，兄弟均当大任，受恩愈重，报称愈难！请开浙抚一缺，以藩司效力行间！附奏新授江苏藩司万启琛呈请开缺一片。又以弟贞干奉旨加衔议恤予谥建祠专奏谢天恩一折。鲍公超等军克复巢县城。

公派李榕一军渡江而南援池州。二十三日，克建德县城。

二十四日，鲍公超等军克含山县城，进克和州城。皖北之贼全退。

二十七日，驰折奏水陆官军会克东关、铜城闸两隘，阵亡勇并彭胜华、曾彩云、胡德云、石太和请恤。附片奏报军情，称兵事迟钝，半由饷需奇绌。鲍超、毛有铭两军均有饷匮逃散之事。臣治军九年，不敢轻上请饷之奏，不欲以危词上烦圣听，又不欲以苦语涣散军心。兹因有勇丁逃溃之案，不得不据实密陈。请于九江洋税项下，月拨银三万两，以济皖饷。并请特派大员来南，稍分臣之责任。是日，又具折附保雨花台解围案内出力员弁，开单请奖。附片奏：新授云南迤东道黄冕，现办东征筹饷局务，请缓赴任。并拟调该道来营，面商淮盐事例，与运使郭嵩焘会筹差政。又片奏凤台县知县蔡锷被苗练戕害请恤。

公之初任两江也，奏拨江西漕折银两，以供徽、宁，防军之饷。至是沈公葆桢奏留供江西本省防军，经户部议准。公既失此巨款，于是筹饷之请，词气近切，而请衙大臣以分责任之疏，已三上矣。

公弟国荃攻破雨花台贼垒及金陵南门外石垒共十座，皆坚垒也。调彭毓橘一军回金陵大营。

寿州知州毛维翼固守州城，兵少粮尽，坚守不懈。毛有铭、蒋凝学两军赴援，营于九里沟，阻于捻匪，未能进。

皖南之地，经乱最久，人相食者数月。公闻之，愀然自咎！常曰：“乱世而当大任，人生之至不幸也。”

是月，李公鸿章克昆山县城。

骆公秉章擒贼酋石达开，斩之。粤逆自永安州起事，始封之五伪王者，至是尽毙矣。

五月初三日，易开俊击贼于泾县，破之。

初五日，江北之贼由九伏洲渡江而南。

公调成大吉、周宽世两军，进援寿州，调李朝斌领水师赴上海，腾出黄翼升水军溯江入淮，以为临淮官军之助。

初七日，李裕军援剿湖口县。

初十日，李朝斌水师东下浦口，扼截渡江之贼。贼大半不能渡。杨公岳斌以水师入浦口，收复江浦县城。鲍公超、刘连捷等陆军沿江追剿，与水师夹击，贼之未渡者残焉，伏尸数万。江北肃清。

十二日，驰折奏报金陵官军攻克雨花台伪城及聚宝门外诸石垒，随折奏保总兵李臣典、晏澧周等八员。又奏报水陆会克巢县、含山、和州三城，随折奏保成发翔、彭毓橘、萧度衍等十员，阵亡参将陈邦荣等十二员弁请恤。附片奏报皖南、江西军情，寿州危急，调派水陆官军援剿，势恐不及。

十三日，公弟国荃、杨公岳斌、彭公玉麟水陆会克下关、草鞵夹、燕子矶贼垒。

李朝斌、成发翔、刘连捷等军攻九伏洲贼垒，力战大破之，杀贼二万人，弁勇伤亡者亦二千人。十五日，攻克九伏洲，江面贼净尽。鲍公超等陆军渡江，会攻金陵。公自奉肃清江面之旨，并及造舟师，至是十载，全功乃竟。长江上下，一律肃清。公由安庆发银一万两，犒赏是役将卒。

芜湖陆军吴坤修等击贼，破之，进收金宝圩。

易开俊、刘松山击贼于泾县，连破之。

十八日，公弟国荃攻长干桥贼垒，破之。

二十三日，朱品隆击贼于青阳，连破之。

二十六日，刘典、王文瑞会江西官军击贼于陶溪渡，破之。景德镇、鄱阳县肃清，贼并归湖口。

二十七日，驰折奏水陆各军会克江浦、浦口、草鞵夹、燕子矶诸城垒，力破九洑洲一关，江面一律肃清。随折奏保总兵喻俊明、丁泗滨等二十六员。阵亡副将邬桂芳、胡俊友请恤。附片奏报皖南、江西及寿州军情，金陵城大贼众，合围不易，必须严断接济贼粮之船。请敕下总理衙门，照会西洋各国，不得于金陵城外停泊轮船。又折奏鲍超一军克宁国府与泾县、西河胜仗出力员弁三案，并保开单请奖。又折奏保毛有铭一军迭破颍西捻圩，会克运漕镇出力员弁，开单请奖。附片举劾江西厘局委员。江公忠义领楚勇至江西，由九江渡军近剿湖口。

是月，公与李公鸿章会奏，请旨核减苏州松江两府、太仓州浮粮。

六月初二日，奉到上谕：“曾国藩奏为伊弟国荃恳辞巡抚恩命，并曾国荃奏恳收回成命，以开缺藩司专办军务各一折。该大臣等受宠若惊，固辞恩命，洵属至诚，而朝廷懋赏懋官，权衡悉当。现在军事方亟，时局孔艰，凡在臣工，正宜黾勉效忠，共期宏济。该大臣惟当督率曾国荃忠诚报国，以副委任，正不必渎辞朝命也。钦此。”

公子纪泽来安庆省公。

江西官军韩进春挫于洋塘，湖口贼势复张。江公忠义与李榕军力击之，贼稍戢。

鲍公超攻钟山贼垒，破之，回驻江干。军人多病，未能进剿。

初四日，苗练陷寿州，知州毛公维翼死之，成大吉驻守三河尖，周宽世、毛有铭等退守六安州境。

十二日，驰折奏金陵围师布置情形：寿州失陷，现图补救之法。知州毛维翼亮节孤忠，请旨追赠道员，从优议恤。臣调度各军，顾此失彼，请交部严加议处。道员蒋凝学、提督成大吉赴救不力，请撤去升衔勇号，以示惩儆。又具折奏请裁南洋通商大臣一缺，交各省督抚兼理华洋交涉事件。附片奏：委员采卖口外战马二千四百匹，请敕兵部查验，免税放行。

十六日，石埭贼窜陷黟县。十八日，刘公典等军收复黟县，贼退归石埭。

十九日，江公忠义与李榕军击贼于坚山，破之。

二十二日，专折奏采访忠义第十五案。附片奏：歙县殉难绅士程枚功请恤，并其家属十人。

二十七日，驰奏汇报各路军情一折。金陵城下，暂难合围，皖南、江西滨江滨湖，一片逆氛。苗逆既破寿州，围攻蒙城益急。鞭长莫及，徒深忧灼！附片奏：马新贻远在蒙城，势方危急，其安徽臬司印务，委万启琛暂行署理。

是月，李公鸿章克吴江县城。

毛公鸿宾升授两广总督，奏调张运兰募勇赴粤。

七月初三日，江公忠义等军攻贼于湖口之文桥，克之。贼滨江下窜，江西全境肃清。

郭公嵩焘奉旨赏三品顶戴，署广东巡抚。李榕补授浙江盐运使司。

初八日，公弟国荃克印子山贼垒。

十二日，驰奏汇报各路军情一折：其一，群贼援救金陵，则苏、常等处或有可乘之机。其一，张运兰奉调入粤，原部老湘营现分守宁国府、泾县两城最要之地，未可掣动，应令该臬司另募新勇。其一，太平、石埭之贼，逾岭窜入黟县，王文瑞一战克之，剿办极速。其一，江忠义、李榕两军剿平湖口之贼，即令由皖南进取东坝。其一，李世忠一军近颇愧悟歙抑，其与苗逆积怨甚深，若坦然相处，当不至别生枝节。其一，周宽世、蒋凝学、成大吉、毛有铭各军防守要害，难以掣动。此外，实无劲旅可援蒙城。凡六条。附片奏：黄翼升水师赴援临淮，应令李朝斌接署江南提督印务。又片奏陕西巡抚英棨奏请筹拨陕省饷盐一案，现在苗逆叛乱，淮河梗阻，盐无可运之道，请无庸置议。又奏采访忠义第十六案。歙县殉难绅士汪士勋请恤，并其家属。

十七日，吴公坤修击贼于双斗门，破之。

二十日，贼由江西下窜者，大股围攻青阳县。朱品隆力疾督军苦守。

二十七日，驰折奏报湖口各军叠挫贼锋，会克文桥贼巢，群贼遁走，阵亡将弁张仪卿竽十三名请恤。附奏奏报金陵、芜湖、青阳军情及淮甸水陆布置情形。又具折奏保芜湖金柱关水陆防守攻克湾沚、黄池出力员弁，开单请奖。附片奏江西茶商照办落地税，又奏参庐江知县吴变和革职一折。

三十日，公弟国荃攻上方桥贼垒，克之。

是月，李公鸿章攻克太湖贼营，进军苏州。

袁端敏公甲三卒于家。

公编录《训诂小记》、《雅训杂记》每日记录数则，以为常课。

八月十一日，易开俊、刘松山击贼于泾县，破之。

十二日，驰奏叠奉谕旨复陈一折。奏称：近淮诸军扼要防守，难以调动。皖南各军，援剿方亟，不能调赴淮上。李世忠一军，调以剿苗，亦不可恃。俟皖南军势稍松，当另筹劲旅，驰往临淮会剿。附片奏：查获武职周瑞、知县贾连城勾通苗逆，请革职讯办。

公弟国荃攻江东桥贼垒，克之。

十八日，贼袭攻宁国府，刘松山自泾县回援，破之。

公调鲍超一军由金陵上援青阳。

二十四日，易开俊击贼于泾县，破之。

二十七日，驰折奏报金陵陆军攻克上方桥、江东桥诸坚垒，一律毁平。附片奏报青阳、泾县等处军情：目下皖南群盗如毛，几与去年冬月相似。寿州苗党凶焰复炽。周宽世、成大吉、蒋凝学、毛有铭等势钧力敌，不相统属。李续宜病势日深，暂难东下。深恐军志不齐，贻误大局。请旨饬调降道员金国琛，驰赴皖北军营，综理周宽世等四军营务处，必须调护联络，无涣散之虞。又片奏上年奏派委员经理广东厘金，仍应调回各原省当差，候补知县丁日昌等调回皖营，仍请酌子保奖。

朱品隆苦守青阳县城，凡三十八日，江公忠义一军，所部道员席宝田一军，李榕一军，先后赴援，击贼，大破之，杀贼万人。贼解去，并归石埭、太平一带。

自江面梗阻以来，湖南北借食川盐，粤盐。江西借食浙盐，两淮引地皆失。至是江面肃清，公乃咨谋于谙悉盐务之委员杜文澜等，议复旧日引地，先行试办官运淮盐行销于江西一岸。核定西岸票盐章程，招商领运。

是月，李公鸿章分军克江阴县城，左公宗棠克富阳县城。调刘典、王文瑞引军回浙，进攻杭州。唐公训方奉旨总统皖北各军，刘公蓉授陕西巡抚。

九月初八日，易开俊击贼于泾县，破之。

十二日，驰折奏朱品隆苦守青阳，援师大捷，立解城围，阵亡将弁李殿华、许和山等十六员弁情恤，江忠义、李榕、朱品隆、席宝田等开单保奖。附片奏报蒙城文报渐通，可期解围。刘典回浙，徽州防兵单弱。鲍超军至南陵，进规东坝。江忠义等分兵以攻石埭太平之贼。但使皖南各股悉数驱除，则军势顺矣。

十九日，公弟国荃分军克博望镇贼垒，尽平之。

二十二日，具折奏陈京仓需米甚殷，遵照部议，悉心妥筹，并详陈近年事势，不得仍拘成例，拟将漕运、盐引二大政变通办理。附片奏请将道员黄冕留于苏皖，经理漕政、盐务。又片报皖鄂军情。维时黄冕至安庆见公，禀请于皖省设立米盐互市一局，招湖南米商运米至皖，由皖设法运至上海，以达以天津；招两淮盐商运盐至皖，与楚中米商交易而退。是为盐漕二政变通之法，既而不果行。

二十四日，公弟国荃攻克上方门、高桥门、土山、方山、七甕桥等处贼垒，凡二十余座，二十五日，进克中和桥贼垒。

二十七日，驰折奏报宁国、泾县防军迭获胜仗，阵亡勇弁邓光武、雷国英请恤。又折奏讯结已革总兵黄彬被参一案。

公弟国荃克秣陵关伪城，于是金陵西南、东南两面往来之路已断，官军渐以合围。

是月，奉到文宗御制诗文集。二十八日，专折奏谢天恩。

石埭贼目古降贤率众投诚，官军收复石埭、太平二城。易开俊收复旌德县城。彭公玉麟水师克水阳、新河庄等处贼垒。

二十九日，欧阳夫人率眷属到署。

是月，捻匪窜扰湖北德安、蕲、黄之境，官文公调成大吉、石清吉两军赴鄂援剿。

十月初一日，彭公玉麟水师克沧溪长乐镇贼垒。初二日，收复高淳县城。

初三日，易开俊收复宁国县。

蒋鲍学、成大吉，收复颍上县。

初六日，公弟国荃攻金陵城东贼卡五处，贼垒二十余座，悉破平之。

初七日，鲍公超会水师克东坝。

十二日，驰折奏金陵陆师迭克东南沿河八隘，并复秣陵关伪城，渐成合围之局。又折奏贼众就抚，收复石埭、太平、旌德三城，请将降人古隆贤赏给虚衔顶戴。附片奏报淮上军情：皖南水陆官军攻克东坝，得此要隘，皖南可冀肃清，金陵、苏州攻剿之事较有把握。又片奏查明石埭、太平、旌德、宁国四县前后失陷原委。又折奏保金陵一军迭克城隘出力员弁六案，并保开单请奖。

鲍公超军克建平县，收复漂水县，派营官宋国永招抚广德州贼，未下。

江公忠义引军回驻江西饶州境。

十五日，公弟国荃领萧庆衍等军扼札孝陵卫。

僧王军至淮北，苗沛霖众溃走死，蒙城解围，练党瓦解。唐公训方收复淮南各城邑。

公核定楚岸票盐章程，刊发委员，招商办运。

二十七日，驰折奏水陆官军剿抚兼施，迭复水阳、东霸等要隘，高淳、溧水、宁国、建平四县，现派鲍超扼守东坝，调各军分守城隘。请将就抚之张胜录等三人赏给虚衔顶戴。附片报提督王明山丁忧回籍。

是日，又具折密陈彭玉麟战绩，并奏保金陵大营将领李臣典等四员，请补提镇实缺。

皖南经乱，凋残特甚！收复后，公亟派员散赈贫民。每县筹银数千两，采买耕牛籽种，颁给乡农，民大感悦，流亡渐复。

是月，李公鸿章克复苏州省城。公奉旨交部从优议叙。

李勇毅公续宜卒于家。

江忠浚调四川布政使。

十一月初五日，金陵官军治地道轰城，未克。

十二日，具折汇奏李世忠一军迭破苗逆各圩，会克怀远县，请开复革职处分。附片奏报金陵城东百余里内一律肃清，贼之粮路已断。长淮一带颍上、正阳、寿州、上蔡均已收复。又折奏保肃清皖北水陆出力员弁，四案，并保开单请奖。又代肃提督杨岳斌请回籍养亲一折。又具折奏保员外郎范泰亨、御史周学濬、知府陈濬、孙衣言、同知李鸿裔、知县邓瑶、涂宗瀛、黎庶昌、训导向师棣等九员，皆学行修饬，可备任使。是日奉到上谕：“兵部侍郎彭玉麟着加恩赏穿黄马褂，以示优奖，钦此。”从公奏也。

十三日，金陵城贼出扑营，公弟国荃击破之。十六日，贼于城外修筑营垒，又击破之。

贼大服犯建平、溧水二城，官军守御却之。

公日课：于哺后，披阅诗古文词，读诵经子一卷，时读《孟子》书，分四条编记：一曰性道至言，二曰廉节大防，三曰抗心高望，四曰切已反求。

二十七日，具折汇奏水陆阵亡、伤亡、在营病故各员弁，凡八百四十三员名，开单请恤。周万倬、曾正明二员，请从祀湖南昭忠词。又折奏安徽抚臣李绩宜病故，录其临终遗书呈览，以明忠愤悱恻之忱。附片奏报贼酋李秀成自苏州逸出，已入金陵；官军攻城，获胜二次，并调派各军严防江西边境。又奏采访忠义第十七案。附片奏定远县人陈鼎霈合族殉难，男妇七十六人，汇请分别旌恤。

二十八日，接见安庆所属各邑新人学生员七百余名。

是月，李公鸿章克无锡县城，分军入浙江境，克平湖、嘉善、海盐等县。

十二月初二日，建多宝仓，积贮谷米，核定歙散章程。

初十日，核定皖南开垦荒田章程。

十二日，驰奏迭奉谕旨分条复陈一折。其一，查明李世忠在寿州、下蔡，与提督陈国瑞争功构衅之案。其一，查明蒋凝学收复正阳关时，与副将康锦文兵勇开炮误伤之案。其一，贼之大股分屯梅渚，意在夺关上窜，鲍超力扼东坝，暂不能进取，以合金陵之围。其一，周宽世军调回安庆防守，毛有铭军移驻皖南，作游击之师，成大吉、石清吉两军现赴鄂省，或能拨赴陕西，应由官文调度。凡四条。又折奏保江西肃清，青阳解围，在事出力员弁汇单请奖。附片奏：陈明李世忠近日情状。

二十日，奏员蔡国祥新造小轮船一号成，公登船试行江面。

二十七日，拜折奏谢天恩，交部优叙。并奏陈近日军情：贼之大股图犯江西，己飞咨左宗棠、沈葆桢并力扼守，以保上游完善之区，金陵贼气尚固，一时恐难速克。又折奏保攻克九洑洲肃清江面水师出力员弁，开单请奖。附片奏：总兵喻吉三请加提督衔，简授实缺。又折奏讯明周瑞、贾连城、通苗一案，查无实据，应请无庸置议。

是月，江诚恪公忠义卒于军，唐公训方经僧王奏参，奉旨以藩司降补，乔公松年补授安徽巡抚。

「甲子」同治三年，公五十四岁

正月，公在安庆。

初六日，贼由宁国县上窜，陷绩溪县。初九日，唐义训引军收复绩溪，追贼于歙县南境，破之。贼窜遂安、开化之境，势趋江西。

十二日，奏规复淮南盐务一折。奏称江路肃清，运道畅行无阻，所有楚西各岸方图整理，而筹办之难，有二大端：一则邻私浸灌太久，积重难返，不能骤禁；一则厘卡设立太多，诸军仰食，不能概裁。按今日时势，仿昔年成法，惟有疏销轻本，保价杜私四者，实力讲求行之，以渐期于课饷，两有裨尽。附片奏报近日军情：金陵城贼为负隅死守之谋，其一股由宁国窜绩溪，意在冲过徽州，直上江西。又折奏讯结贪鄙营私之将弁张录等，请革职永不叙用。

时苏浙田荒未耕已久，官军攻剿，收复大半，贼饥无所得食，乃突窜徽、浙之交，就食于江西。十七日，贼大股续窜绩溪，与遂安股匪分忧婺源、玉山，遂窜广丰、铅山一带，广饶抚建皆为戒严。

二十一日，公弟国荃攻克钟山石垒——伪号天保城，遂调派各军，分扼太平门、神策门，城围乃合。

二十七日，驰折奏贼陷绩溪，旋经收复。毛有铭一军由安庆渡江，计可抵徽。沈葆桢所派席宝田、韩进春两军亦可到防。饬各军扼要防堵，力保江西藩篱。附片奏：江宁藩司万启琛应赴江北督办粮台，安微臬司英翰驻蒙、宿一带，襄办剿捻，请催马新贻赴藩司任，委何璟署臬司一缺。附片奏陈李世忠近日情形，已交出五河县城，撤遣所部弁勇，发给饷盐，资以回籍，不至再有滋扰。又片奏江楚米价翔贵，本届湖南漕米，请仍解折色到部，就近采办，以归简易。

二十八日，专奏恭谢年终恩赏一折，年终密考一折，学政声名一片。

是月，李公鸿章克宜兴县城，左公宗棠克桐乡县城。都兴阿公奉旨移防缓远城，诏公拣派得力之员接统其军。河南发、捻股匪窜扰湖北之境。

二月初三日，核定江宁七属扬州、仪征等处盐务章程。

初九日，席宝田收复金溪县城。

十二日，驰折奏金陵官军攻克钟山伪城，遂合城围。贼之外援将绝，粮米无多，唯是围师不满五万，分布九十余里。而贼众数十万，深有穷寇奔突之虞。附片奏：浙境股匪觅食偷生，锐意上窜，绝不返顾，势将蔓延江西腹地，窥伺抚、建两郡。溧阳老巢新为苏军所破，其党归并湖州。目下湖州贼数极多，若窜江西，毫无阻隔，防兵单薄，势实可虞。附片奏：臣所部各军，添募益多，将材益少，类皆朴谨自守之员，实乏统率一路之选。其都兴阿所部一军，请特简大员接统。其水师红单船等，即由臣兼辖，酌量裁撤，以节糜费。

十五日，乔公松年至安庆见公，接受巡抚关防，出防临淮。

贼退出广德州城，并入湖州。鲍公超进军攻句容。

江西之贼窜扰抚、建各属邑。十八日，席宝田破贼于建昌城外。

十九日，李世忠委其部将王廷瑞、陈自明二员，到安庆禀请交出各城，遣散所部，以三月为期。公奖慰而遣之。

二十七日，具折奏筹议江苏、安徽等省绿营额兵，经乱之后散亡殆尽，已溃之卒不准收伍，孱弱之兵即予裁撤，弁目出缺，停缓叙补，统俟军事大定，乃复旧制。庶几兵归实用，饷不虚糜。又折奏湖北防务正殷，提督江长贵请饬赴本任。附片奏：金陵城贼放出老弱妇女万余人，为节省米粮之计；湖州群匪麕集，皆思上犯江西，以觅生路；江西抚、建股匪人数实众。请饬下闽、粤、两湖一体严防，免致变成流寇，又烦兵力。江忠义旧部，交江忠朝统带。又片奏遵旨提讯江西知县石昌猷一案，派委刑部郎中孙尚绂会审。又片奏保道员忠廉署理两淮盐运使，堪以胜任。又片奏李世忠呈请刻期遣散滁州等处兵勇，酌留千余人，交总兵陈自明统带。又与沈公葆桢会奏查参江西厘金委员万永熙革职。

是月，李公鸿章分军克漂阳县城，又克浙江嘉兴府城。程忠烈公学启受伤，旋卒于苏州。程公初陷贼中，投诚后，经公弟国荃拔擢立功，苏省之复，战功为多。左公宗棠攻克杭州省城，余杭县城贼并入湖州，踞守不下。

都兴阿公领马队北上。富明阿公署江宁将军，接办扬州防务，派军渡江，会冯子材之军进攻丹阳。

三月初五日，鲍公超攻破三分贼卡。初七日，克句容县城。初九日，克宝堰贼垒五座。

周宽世军中营官杨复成侵吞军饷，公亲提讯得实，于军前斩之。

江西贼势日众，沈公葆桢奏请截留江西厘金，专充本省之饷，户部议准，公接户部咨文，深忧之！

十二日，驰折奏：江西牙厘，仍应归臣处经收，以竟金陵将蒇之功。附片奏报军情：金陵城贼坚忍不下，句容克复，贼之外援将尽；江西之贼，扰犯南丰、新城、广昌之境。又折奏结水师巡江酿命一案。又奏采访忠义第十八案。

十三日，浙江之贼续窜徽州，唐义训、毛有铭击贼小挫。十四日，贼扑徽州城，官军击却之。

十五日，奉到上谕：“协办大学士两江总督曾国藩督军剿贼，节制东南数省，尽心区画，地方以次削平，举贤任能，克资群力着交部从优议叙。钦此。”是岁，京察行省督抚奉优叙之旨者，曰官文公，曰骆公秉章，曰左公宗棠，曰李公鸿章。凡五人。

十七日，唐义训、毛有铭两军击贼于杨村，官军大挫。贼势日炽，大股窜婺源，入江西境。公调朱品隆军驰援徽州，调鲍超军回东坝，调周宽世、金国琛两军渡江进驻饶州之境。

二十日，鲍公超收复金坛县城。

公既上江西牙厘一疏，词气抗历，于是沈公葆桢亦奏请开缺诏慰留之！户部议以江西牙厘之半拨归金陵皖南大营，以其半留供本省之饷。公以是时金陵未克，江西流寇复盛，统军甚多，需饷甚巨，既恐饷匮，以致军事决裂，又以握兵符掌利权为时所忌，遂有功遂身退之志矣。

二十五日，驰折奏鲍超一军克句容县，生擒二酋，毁五贼垒。随折奏保总兵冯标、谭胜达、唐仁廉等二十员，阵亡知府田芬、参将阳茂泰等六员请恤。附片奏：徽州军败，遍地贼氛，前队已窜江西，续至者络绎不绝。金陵围师，责成曾国荃经理，偿坚城幸克，即由曾国荃、彭玉麟、杨岳斌三衔驰奏大概，以慰圣怀！陕西汉中发、捻各匪，窜犯鄂豫之境，图解金陵之围。江面上下皆宜筹防。又片奏身患呕吐眩晕之症，请假一月，在营调理。又片奏降补藩司唐训方请假回藉省墓。又片奏浙江监运使李榕暂缓赴任，留营剿贼。又奏杨复成正法一折。

二十七日，专折奏谢京察优叙恩。是日奉到寄谕：“总理衙门奏拨轮船经费改解京师一款，为银五十万两有奇，先行拨解金陵军营，以资散放。”

二十八日，核定淮北票盐章程。

是月，左公宗棠克武康、德清、石门三县城。江西官军克新城县城，贼窜入福建边境。

陕西发逆合捻匪窜湖北，成大吉击贼于樊城，破之。贼窜河南境，西安将军忠勇公多隆阿卒于盩厔营次。

四月初三日，设立书局，定刊书章程。江南、浙江自宋以来，为文学之邦，士绅家多藏书，其镂板甚精致，经兵燹后，书籍荡然。公招徕剞劂之工，在安庆设局，以次刊刻经史各种，延请绩学之士汪士铎、莫友芝、刘毓松、张文虎等分任校勘。初九日，彭公玉麟过安庆见公，旋赴九江防守。

十二日，驰奏徽州防军挫失，未能遏贼西窜，自请交部严加议处，唐义训、毛有铭分别革降，阵亡将弁金茂荣、李祖祥等十三员名请恤。又折奏鲍超一军克复金坛。随折奏保游击张遇春一员，阵亡将弁鲍昌龄、宋连升、王正礼请恤。又折奏江北一律肃清，提督李世忠遣散部众，次弟交出全椒、天长、来安、滁州六合五城，呈请开缺，回藉葬亲，恳恩准予开缺回藉，保全令名。所遗江南提督一缺，恳迅赐简放，以重职守。附片奏：接准户部文称湖北、湖南、四川、江西、广东、江苏每月协供臣营之饷，为数甚巨。查核湖南一省，除东征局半厘外，无有奏定协解之款。去夏奏拨江西洋税，旋即退还广东厘金，系臣所最抱疚之端，然本年仅解过九万两。江苏厘金，系臣职分应筹之饷，本年亦仅解过三万两。四川、湖北两省，则并无协解臣台之款。户部所指六省供饷，不知以何处奏咨为据，遂疑臣广揽利权，收支巨款。臣以庸愚，谬当重任，局势过大，头绪太多，论兵则已成强弩之末，论饷则久为无米之炊，万一竟蹶颠覆，亦何能当此重咎？恳恩饬将皖北军饷，责成乔松年、吴棠、富明阿共筹之，其萧庆衍、毛有铭等数军原支鄂饷，请饬下官文、严树森一力供支，俾臣得少减谋饷忧灼之情，不胜大幸！又片奏报军情：金陵一军，开地道以攻城，伤亡弁勇近三千人，此时惟有严围猛攻，方禁接济之法；江西续窜入之贼，又将延扰腹地；发捻巨股，突过随、枣，意在假道皖鄂，东援金陵。彭玉麟现赴上游，防扼江面，惟皖北兵单，空虚可虑。又片奏江西南康知县石昌猷供词支吾，请革职以凭严讯。

十四日，丹阳之贼上窜。鲍公超截击，大破之。常州之贼窜至徽州境，唐义训、毛有铭、金国琛截击破之，余匪窜江西。

十九日，奉上谕：“曾国藩奏徽军挫失，自请严议之处，着加恩宽免。钦此。”又奉上谕：“江南提督，着李朝斌补授。江南水师提督，黄翼升补授，着江南淮扬镇总兵员缺，着阳利见补授。钦此。”

二十七日，驰折奏报鲍超截击丹阳之贼大胜。又奏苏贼续窜徽州，官军击剿获胜，擒斩解散过其大半。附片奏称：苏浙群贼由徽上窜者，约分六起：第一起现踞江西之南丰，分窜福建汀州之境；第二起延扰于铅山，湖坊等处；第三起攻扑抚州，退踞许湾；第四起则为徽军所败，入江境者人数无多，而广德、湖州各贼酋尚有二起，图犯徽境，并入江西。目下军情，以江西为最重。又折奏请展缓江南本科乡试。附片奏：陈臣于上月请假，现已期满，病势未能遽痊。惟湖北贼势下窜，金陵图师，江西群贼，均在危疑震撼之际，已力疾强起，照常治事。

是月，江西赣水以东，广信、抚州、建昌、宁都各属，贼踪遍扰，失陷十数城。江西官军、浙江援军破贼于玉山，又破之于抚州城外，又破之于弋阳、责溪等处，而贼势未衰。

张公运兰军在广东，奉旨饬赴福建臬司任，率勇至闽境防剿。

李公鸿章克常州府城，扬州、镇江官军会克丹阳县城。江苏全境皆平，唯金陵未克。李公鸿章拨派刘铭传等军，近守句容、东坝。公乃调鲍超一军，循江而上，援剿江西。

扬公岳斌奉旨领办皖南，江西军务，刘公典帮办军务。

李朝斌领太湖水师攻湖州城外贼垒，破之。

李公鸿章委员解到上海饷银二十二万两。公以其十三万两解付金陵大营，以五万两给付鲍超军营，以四万两留安庆粮台。

贼之窜湖北者，人数极众，护军统领贞恪公舒保阵亡。僧王击贼于随州，破之。

逆首洪秀全于二十七日服毒自毙，李秀成立其子福瑱，坚守金陵，秘不发丧，虽城中贼亦不知也。

五月初六日，专折恭谢天恩，宽免严议。

鲍公超军由芜湖拔营，上援江西。

杨公岳斌领水师陆军共万人，援江西。初十日，来安庆见公。旋赴江西督剿。公派提督黄翼升接领水军，扼攻金陵。

十二日，驰折奏：浙江提督鲍超请假四个月，回四川籍葬亲，该军将弁，即令杨岳斌统率以行，必可指挥如意，恳恩俯念鲍超苦战功多，俾得成归窆之礼，展乌私之谊，弥彰圣朝孝治之隆。附片奏报军情：湖州、广德尚为贼踞；江西省城戒严，调派水陆各军，入省防守；鄂省发、捻下窜，距皖甚近，调李榕等军渡江北防。疏入，奉上谕：“曾国藩奏带兵大员请假葬亲一折，已明降谕旨，命鲍超俟金陵攻克、江皖肃清，再行给假回籍，以遂孝思等因。钦此。”

十四日，奉到寄谕令李鸿章会军攻金陵，公即日具咨李公催之。

十七日，鲍公超军至九江，寻至南昌，与沈公葆桢商度防剿，所部一军，由瑞州近剿。

二十二日，驰折奏称：苏、常既克，本拟咨请李鸿章亲来金陵会剿，前接李鸿章来文，言将士太劳，宜少休息，待湖州克后，再行拨兵助功金陵等语。不知者，谓臣弟国荃贪独得之美名，忌同列之分功，非臣兄弟区区报国之意！今幸钦奉寄谕，己恭录具咨加函催请。臣本欲前往金陵督剿，因皖中防剿吃紧，未可暂离，恳恩饬催李鸿章速赴金陵，实为至幸！

二十七日，驰折奏：续奉谕旨，飞催李鸿章会剿金陵。前此奉拨轮船经费一项，已解到银二三十万两，分拨各军，转瞬已罄。不敢谓筹饷之太少，而深悔募勇之太多，惴惴焉恐生他变，或误大局。既望李鸿章统兵来助，尤望其携饷以相遗也。并奏称：杨岳斌、鲍超均赴江西，兵力极厚。改调周宽世一军，令赴皖北，以防鄂省东窜之贼。拟令陈国瑞驻扎寿州，处淮南江北适中之地，为游击之师，仍当防守要区，严扼江面，以免掣动金陵全局。附片奏：臣于前年曾请添设长江水师提督，旋经部臣议准。此次钦奉谕旨，李朝斌补授江南提督，自孙李世忠所遗之缺；黄翼升所补水师提督，当系长江新设之缺。应请敕部撰拟字样，新铸印信，颁发来南，以昭信守。又具折奏保鲍超一军迭克东坝、句容、金坛三案出铿员弁，汇单请奖。又奏保高淳、溧水各城水陆会攻，克复出力员弁，汇单请奖。

二十八日，核定石昌猷案卷，江西道员周汝筠禀讦石昌猷袒匪杀良一案，卷宗繁委，公亲讯数次，委藩司马新贻、臬司何璟、道员勒方琦与奏委之郎中孙尚绂反覆研鞠。至是定案拟结。

三十日，公弟国荃攻克龙膊子山阴坚垒——伪号地堡城，遂督军日夜环攻，不少休息。

是月，李公鸿章克浙江长兴县城。湖北捻匪窜扰英山、霍山之境，杨公岳斌奉旨授陕甘总督。

六月初八日，复讯周汝筠石昌猷一案。

十二日，驰折奏称：旬日以来，历奉寄谕，殷殷指示，不外迅剿金陵及皖北、江西两路军务。所有近日筹办情形，分条详复：其一，李鸿章平日往事最勇，进兵最速，此次会攻金陵，稍涉迟滞，盖无避嫌之意，殆有让功之心。其一，中外匪徙仍有偷济贼粮军火之事，自合围以来，搜杳防范，何敢信其绝无疏漏？唯当谆饬节各营，加意严防而已。其一，发、捻东趋，窜入英山境内，调派江南岸各军驰赴皖北，目下不能速到。其一，安庆人心震动，未可轻离，俟皖北稍安，即当前赴金陵，会商剿办。凡四条。

十六日，金陵官军治地道成，轰陷城垣二十余丈。公弟国荃督领将弁冲杀入城，围攻伪宫城。即日由驿八百里驰报金陵克复大概情形。是夜攻克内城，搜杀三日夜。十九日，擒贼酋李秀成、洪仁达。贼党死者十余万人。公闻捷后，喜极而悲者，良久乃已。

二十三日，会衔由驿六百里加紧驰奏克复金陵全股悍贼尽数残灭详细情形一折。奏称：金陵一军，围攻二载有奇，前后死于疾疫者万余人，死于战阵者八、九千人，令人悲涕，不堪同首！臣等忝窃兵符，邀逢际会，既恸我文宗不及目者献馘告成之日，又念生灵涂炭，为时过久。惟当始终慎勉，扫荡余匪，以苏子遗之困，而分宵旰之忧。此次应恤应人员，另缮清单，吁恳恩施。

二十四日，公由安庆登舟，由火轮船驶赴下游，泊采石矶。二十五日，抵金陵大营，见诸将领慰劳之，亲讯贼酋李秀成，札委员弁访求咸丰三年城陷时殉难员绅遣骨。

二十六日，奉到上谕：杨岳斌、彭玉麟、曾国荃驰奏克复金陵大概情形一折。逆首洪秀全等以数十万逆众，久据金陵，负隅死守。曾国荃等督兵围城，所部不满五万，两载以来，将城外贼垒悉数扫荡。兹复于炎风烈日之中，伤亡枕籍之余，并力猛攻，克拔坚城，非曾国藩调度有方，曾国荃及各将士踊跃用命，不能建此奇勋，披览之余，曷胜欣慰！此次立功君臣，将伪城攻破，巨憝就擒，即行渥沛恩施，同膺懋赏。饮此。”

二十七日，公巡视金陵城坦地道攻入之处，按行城外各军营垒。

二十八日，军士得洪秀全逆尸，舁之江干，公亲验而焚之。

二十九日，奉上谕：“本日官文与国藩由六百里加紧红旗奏捷克复江宁省城一折。览奏之余，实与天下臣民同深嘉悦！此次洪逆倡乱粤西，于今十有五年。窃踞江宁，亦十二年，蹂躏十数省，沦陷数百城，卒能次第荡平，殄除元恶，该领兵大臣等，栉风沐雨，艰苦备尝，允宜特沛殊恩，用酬劳勋。钦差大臣、协办大学士、两江总督曾国藩，自咸丰三年在湖南首倡围练，创立舟师，与塔齐布、罗泽南等屡建殊功，保全湖南郡县，克复武汉等城，肃清江西全境。东征以来，由宿松克潜山、太湖，进驻祁门，迭复徽州郡县，遂拔安庆省城，以为根本，分檄水陆将士，规复下游州郡。兹幸大功告蒇，逆首诛锄！实由该大臣良策无遗，谋勇兼备，知人善任，调度得宜！曾国藩着加恩赏加太子太保衔，锡封一等侯爵，世袭罔替，并赏戴双眼花翎。浙江巡抚曾国荃，以诸生从戎，随同曾国藩剿贼数省，功绩颇著。咸丰十年由湘募勇，克复安庆省城；同治元、二年，连克巢县、含山、和州等处，率水陆各营进逼金陵，驻扎雨花台攻拔伪城，贼众围营，苦守数月，奋力击退；本年正月，克钟山石垒，遂合江宁之围，督率将士鏖战，开挖地道，躬胃矢石，半月之久、未经撤队。克复全城，殄除首恶！实属坚忍耐劳，公忠体国。曾国荃着赏加太子少保衔，锡封一等伯爵，并赏戴双眼花翎等因。钦此。”其同案奉旨锡封者：提督李臣典一等子爵，萧孚泗一等男爵，均赏戴双眼花翎；提督黄翼升、张诗日等，总兵朱洪章、熊登武等，按察使刘连捷等，凡百二十余员，均奉旨奖叙！其阵亡总兵郭鹏程、王绍羲，副将陈万胜等十六员，奉旨优恤。皆公前疏所请也。

同日，又奉上谕：“粤逆久踞江宁，负隅抗拒，实为从来未有之悍寇。此次水陆各军于溽暑炎蒸之际，猛力环攻，迅克坚城，悍党悉除，渠魁就缚，非曾国藩运筹决策督率有方，曾国荃等躬冒矢石鼓勇先登，未由建此奇功，成乃丕绩！朝廷嘉悦之怀，实难尽述。除曾国藩等已加恩锡封外，其出力员弁兵勇，并着查明保奏，候旨施恩。发去银牌四百面，着曾国藩、曾国荃等择其功绩最著者，先行颁给，以励戎行。钦此。”

同日，又奉旨赏赍东南各路统兵大帅及封疆大臣，普加异数。钦差大臣僧王、官文公、李公鸿章、杨公缶斌、彭公玉麟、骆公秉章、鲍公超等各有差。左公宗棠、沈公葆桢等有待也。

是月，左公宗棠克孝丰县城。

萧公孚泗闻讣丁忧。

七月初一日，阅视金陵城北伪城、伪垒及官军所开地道之处，派委员庞际云、知府李鸿裔，会讯李秀成，令其自书供词，前后凡四万余字。

初二日，李忠壮公臣典卒于军。金陵之克以李公为战功之首，公弟国荃恸惜之。

初四日，周视金陵城垣，委员修筑，定议裁撤湘勇，设善后局，抚恤难民。

鲍公超击贼于抚州许湾，大破之，杀贼四万人，贼大溃。

初六日，公亲讯贼供，诛李秀成、洪仁达、洪仁发三名。

初七日，驰折奏：洪秀全、李秀成二贼酋分别处治，伪幼主洪福瑱查无实在下落。李秀成供词谨抄送军机处，以备查考。历年以来，中外纷传逆贼之富，金银如海，乃克复老剿，而全无货财，实出意计之外。目下筹办善后事宜，需银甚急，为款甚巨，如抚恤灾民，修理城垣，驻防满营，皆善后之大端。其余百绪繁兴，左支右绌，欣喜之余，翻增焦灼！

金陵之克，贼所造宫殿行馆，皆为官军所毁。公乃于水西门内择房屋稍完者，委员葺治，以为衙署。幼逆洪福瑱遁走广德，贼党争迎之。

初十日，公设酒于城内，宴犒诸将领。

十一日，鲍公超收复东乡、金溪两县城。十二日，江忠朝等克复崇仁、宜黄两县城，江西东路贼势稍衰。

十三日，公札撤湘勇二万五千人，留万人防守金陵，留万五千人，派委刘连捷、朱洪章、朱南桂等领之，以为皖南北游击之师。咨湖北、湖南督抚筹拨撤勇欠饷。

十六日，专折奏谢天恩，锡封侯爵，并赍所获伪金、玉印三方，咨送军机处。

十七日，巡视江南贡院，委员修葺。出示晓谕士民复业，核定金陵房产章程。凡八条。

二十日，驰折奏福建陆路提督萧孚泗闻讣丁忧，请开缺回籍。又折奏一等子爵李臣典病故请恤，并将李臣典战功开列清单，录呈御览，请于江西之吉安府及安庆、金陵建立专祠。附片奏李秀成业经正法，未及槛送京师；洪秀全戮尸焚化，未及传首各省。又片奏保金陵各军将领熊登武、朱南桂、张诗日、伍维寿、朱洪章皆有独当一路之才，请次第简放提镇实缺。现守宁国之总兵刘松山，足以独当一面，亦后起之将材也。又片奏近岁以来，但见增勇，不见裁撤，无论食何省之饷，所吸者皆斯民之脂膏，所损者皆国家之元气。前此贼氛方盛，不得已而增募，以救一时之急。今幸大局粗定，因与臣弟国荃商定，将金陵全军裁撤其半；镇江冯子材之兵，全行裁撤；扬州富明阿一军，暂难遽撤。军兴日久，各有厌若兵间之意，但使欠饷有着，当不至别生枝节。并陈明曾国荃克城之后，困惫病状，姑在金陵调养，料理善后。“臣即日回安庆一次，布置上游军事。江西军事得手，即由杨岳斌主稿会奏。”

公拜折后，登舟上溯。二十五日，舟泊铜陵夹，咨广东督抚停止厘金，还归本省经收。札委钱鼎铭、丁日昌等办上海捐输，分拨淞泸厘金，以济军饷。

鲍公超军克复南丰县，续克新城县，招降数万人。贼党南窜，南、赣、宁都三郡戒严，浸及闽粤之境矣。

二十七日，李公鸿章、左公宗棠会克湖州府城。

二十八日，公舟抵安庆。

二十九日，驰折奏广东厘金一款：两年以来，深资馈运，私衷耿耿，如负重疚！请旨饬下广东督抚，截至本年八月止，毋庸再解。并请照一百二十万两之数，加广该省乡试文武永远中额四名，以彰粤人急公之义。附片奏称：湘勇召募之初，选择乡里农民，有业者多，无根者少，但使欠饷有着，当可安静回籍。昨奉谕旨，有挑补额兵一条，恐湖南之民，必不愿补三江录营之额，臣以为勇则遗回原籍，兵则另募土著，各返本而复始，庶经久而可行。至寄谕饬查洪福瑱实在下落，应俟查明续奏。又片奏补送李秀成供词。又片奏报军情：江西兵威大振，无须添派援军；所虑者皖南之广德，皖北之英、霍，现在陈国瑞进剿麻城，英翰进扎商城，蒋凝学进扎英山，李榕调防桐城，布置尚密，但无大枝劲旅痛加剿洗耳。

是日，具折奏结周汝筠、石昌猷一案。

左公宗棠克安吉县城。浙江全省皆平。李公鸿章派刘铭传一军克复广德州城。贼党挟洪福瑱遁走宁国山中。

是月，僧王由豫入楚，击剿发、埝各匪，破之。

八月初一日，湖州、广德之贼窜徽州南境，刘松山截击，破之。

初三日，左公宗棠截击窜贼于昌化、淳安之境，大破之，斩贼目黄文金。

初七日，唐义训、易开俊截击窜贼于歙县南境，破之。初九日，易开俊击贼，大破之。

十三日，驰奏钦奉谕旨分条复陈一折：其一，江宁省城，贼踞最久，居民流亡，尚未复业，委记名桌臬黄润昌赶紧兴修贡院，庶冀土子云集，商民亦可渐归。其一，驻防旗营，俟贡院工竣，以次修理。旗兵现存八百余人，俟营房粗定，再议挑补足额。其一，苏皖两省疆與跨越江淮，据御史陈廷经陈请变通画江分省。臣以为军事、吏事之兴废，视疆吏之贤否，不必轻改成宪。其一，杨岳斌应赴陕西新任，江西军务，应令鲍超专顾北路，刘典、席宝田、王文瑞、江忠朝等分剿南路，不必另派督办大员。其一，皖北吃紧，飞催刘连捷等渡江防剿。凡五条。附片奏委道员庞际云署江宁盐巡道缺，仍饬办善后局。又具折奏保克复金陵陆军出力员弁，开单请奖。阵亡、伤亡、病故员弁五百一名，开单请恤。附片奏称：臣自任两江督师，东征数年，奏保积至二十二案之多，军务倥偬，未及按名注考。恳敕部将臣军保案，均照原单一体注册。又附片密奏：大功粗立，臣兄弟及前后文武各员均叨窃殊恩异数，追思昔年患难与共之人，其存者，如李元度一员，独抱向隅之感；其没者，如江忠源、何桂珍、刘腾鸿、毕金科四人，皆有私衷抱疚之端。谨略陈一二，恳请恩旨。

十四日，易开俊击窜贼，破之。十六日，唐义训、金国琛击窜贼，破之。余匪挟洪福瑱窜入江西广信之境。浙江官军追击之。

十七日，专折进呈安徽全省地图，并《长江图说》，奏称：知府刘翰清、县丞方骏谟淹雅详慎，臣派委该二员细查详绘，装成全册，恭呈御览。

贼围扑英山县，蒋凝学固守击贼，破之。刘连捷、朱洪章、朱南桂领湘勇万余人渡江而北。公调派湘勇由桐城进剿英山，调派李榕、王司升、何绍彩等军八千人，由六安进援霍山。

二十七日，驰折代奏：臣弟国荃病势日增，请开缺回籍调理。又折奏湖州、广德败贼并犯歙南，官军截剿屡胜，阵亡参将唐远请恤。附片奏：长江水师新定规模，应责成彭玉麟周历巡察，区画一切。其安庆善后事宜，札饬藩司马新贻、臬司何璟、总兵喻吉三会同妥办。又片奏报江西、皖北军情，调军剿办，并报定期起程，驻扎江宁旧治。又奏截停淮北饷盐规复票盐旧制一折。

是月，杨公岳斌赴赣州督师防剿，王文瑞克复雩都县城。

九月初一日，公由安庆登舟启行赴金陵。

初八日，舟抵金陵，黄公润昌监修贡院工毕。初九日，公入城，阅视贡院工程。初十日，入居署中。

核定安徽全省丁漕征收章程。是日，奉到上谕：“曾国藩督兵数载，克复江宁省城，伟绩丰功，朝廷甚资倚畀。第栉风沐雨，辛若备尝，致病势日见增剧。若不俯如所请，不足以示体恤！已明降谕旨，准曾国荃开缺回籍，并发去人参六两，以资调理。该抚其安心静摄，善自保卫，一俟病就痊愈，即行来京陛见，以备倚任。所有江宁善后事宜，即着曾国藩驰往江宁，斟酌机宜，妥筹办理。钦此。”

同日，奉到上谕：“浙江巡抚着马新贻补授。英翰着补授安徽布政使。安徽按察使着何景补授。钦此。”

十一日，驰折奏江南贡院修建工竣，已通饬各属，出示晓谕，定于十一月举行乡试。两江人士闻风鼓舞，流亡旋归，商贾云集，请旨简放考官。附片奏：札饬江西藩司赶办江南朱墨卷各一万八千套，定期解赴金陵。又片奏札调藩司万启琛同驻江宁，运司忠廉由泰州移驻扬州。

湖北发、捻大股围英山城。蒋凝学坚守，贼退。其一股趋太湖。刘连捷等军至太湖，贼均退回湖北蕲水、罗田之境。公札调朱南桂、朱洪章二军驻宿松、太湖，刘连捷一军驻安庆。

二十日，公弟国荃奉旨诣明孝陵致祭。

江西、浙江官军会击窜贼于广信府境，大破之。洪福瑱遁走石城。江西东境肃清。

二十五日，席宝田军追擒幼逆洪福瑱，送南昌，斩之！

二十六日，设发审局。

二十七日，驰折奏报官军驱贼出境，全皖肃清。随折奏保易开俊、唐义训、刘松山、金国琛四员。又具折奏续保彭玉麟水军、王可升陆军、青阳、溧水、高淳、东坝各案出力员弁，开单请奖。又奏续保江忠义、席宝田两军青阳案内出力员弁，开单请奖。是日，又具折奏称：安徽界连楚北，自楚师入境，叠复郡邑，按亩捐钱，支应兵差，百姓苦之。安庆克后，停止亩捐，改办抵征。现在札饬一律开办丁漕，所有从前收过抵征项下，应专案作正报销。

二十八日，札派乡试内外官员。

是月，鲍公超击贼于宁都州城外，大破之。州城解围。贼溃窜闽粤境。江西全省皆平。左公宗棠奉旨锡封一等伯爵，鲍公超一等子爵。杨公岳斌由赣州回南昌省城，奏请回湘增募陆勇赴甘肃剿办。

贼之窜广东者，攻扑南雄州；其窜闽者陷武平县城。张忠毅公运兰死之。贼遂遍扰汀州属境，陷漳州府城而踞之。

湖北发、捻大股围扑蕲水官军营盘，石威毅公清吉阵亡。

十月初一日，公弟国荃登舟回湘，公送之至采石矶乃还。初四日，公还署。

初五日，专折奏谢弟国荃开缺恩旨，又奏谢弟国华、贞干各加赏恩。

初七日，考试督署书吏。

李公鸿章委员解到上海协饷银十七万两，支发江皖各路湘军欠饷。公定议撤遣湘勇，什去八九。

十二日，具折代奏提督鲍超请假六个月，驰回四川本籍，亲营葬事，兼养伤病，令其部将宋国永、娄云庆分领霆营之众。附片奏金陵遣撤勇丁，先后回籍，沿途安帖。并报皖鄂军情，檄调刘连捷等军赴鄂援剿；调易开俊一军渡江，而北与李榕、王可升等为后路策应之师。又奏采访忠义第十九案。附片奏：安庆通判达凌阿在寿州殉难请恤，苏州从九品蒋映杓、训导梅振镳请恤，并其家属十一人。

十三日，奉上谕：“现在江宁已臻底平，军务业经蒇事，即着曾国藩酌带所部，前赴皖鄂交界督兵剿贼，务期迅速前进，勿少延缓。李鸿章前赴江宁，暂署总督篆务。江苏巡抚着吴棠暂行署理。钦此。”

十七日，李公鸿章到金陵见公。公与商裁退楚军，进用淮勇。檄调刘铭传、李鸿章等引淮军渡江而北，上援皖鄂。

十九日，奉上谕：“曾国藩奏提督鲍超遵奉前旨请假葬亲一折。已明降谕旨，赏假两月，回籍经理葬事矣。现在甘肃军务未蒇，新疆回匪日益蔓延，非得勇略出群如鲍超者前往剿办，恐难壁垒一新。着曾国藩传旨鲍超，令其俟假期一满，即行由川起程，出关剿办回匪。其旧部兵勇及得力将弁，准其酌量奏调，随带同行。从前回疆用兵，杨遇春即系川省土著，立功边域，彪炳旂常。鲍超务当督率诸军，肃清西陲，威扬万里，以与前贤后先辉映。该提督忠勇性成，接奉此旨，必即遵行，以副朝廷委任。钦此。”

二十二日，奏遵旨驰赴皖鄂交界督兵剿贼一折。奏称：臣用兵十载，未尝亲临前敌，自揣临阵指挥，非其所长。此次拟仍驻扎安庆、六安等处，派刘连捷等入鄂，听候官文调遣。檄调淮勇两军随臣西上，更资得力。附片：沥陈才竭力蹶，难胜重任。楚军出征过久，渐成强弩之末，不如淮勇之方锐。一俟皖鄂肃清，即请开各缺，调理病躯，仍当效力行间，料理经手事件。如军饷之报销，撤勇之欠饷，安置降将部众，区画长汇水师营汛，皆分内应了之事也！又折奏请于江宁省城，建立昭忠祠，汇祀湘军阵亡病故将士。附片奏广东、江西厘金全归本省经收，唯留饶州、景德镇厘金之半，拨解祁门粮台，以充皖南五军之饷。

二十五日，作《修治金陵城垣缺口碑记》一篇，立石于龙膊子山下官军攻入之处。

二十七日，奏报淮南征收盐课第一案。

是月，僧王军击贼，大破之。官文公、乔公松年调派各军防剿，招抚数万人，余贼窜德安。

广东贼陷嘉应州城、大捕县城，与闽省汀、漳之贼延扰凡数百里。左公宗棠移驻衢州，调派刘典等军分道入闽进剿。钦命刘琨典试江南，以平步青副之。

十一月初一日，委员择地修建昭忠祠、靖毅公祠。设工程局委员监督工役，次第修复学宫及群祀祠宇。

初三日，交卸总督关防。

初五日，奉到上谕：“皖省一律肃清，楚境余贼由黄、孝窜德安一带，逆数无多，楚军可敷剿办。曾国藩无庸前赴安庆，亦无须交卸督篆，仍驻扎金陵，妥筹调度。李鸿章现在入围监临，俟出围后，仍回江苏巡抚本任。钦此。”

初六日，诣贡院迎主考官入闱。

初八日，得前总督陆公建瀛遗骸，改棺重殓，公出城吊而祭之。

初十日，作《家训四条》。

十七日，李公鸿章派弁送远总督关防，公接印回任。

十八日，驰折奏交卸督篆遵旨仍回本任日期。奏称：鄂、豫、皖三省，均捻匪往来熟径，刘连捷等军宜以黄州上巴河为老营，派吴坤修料理营务；刘铭传等军宜以三河尖固始为老营，派李鹤章料理营务。又折奏续保克复金陵水陆各军随营筹饷各员弁，汇单请奖。又片奏请敕部添铸淮扬镇总兵新印，颁发来营。又片奏国子监典籍钱继文，前在金陵殉难请恤。

二十二日，会考江南拔贡、优贡。

十二月初三日，马公新贻过金陵见公。旋赴浙江任。

初六日，李公鸿章还苏州。

十三日，奏叠奉谕旨分条复陈一折：其一，前明孝陵勘估工程，目下无此巨款，应稍绥筹办。其一，李秀成供词，前有删节之处，补钞进呈。其一，张国庆忠骸，访求未得。其一，江北粮台，每月收银不过五万两。酌解甘省及留供皖军之数。其一，池州知府范先谟调省察看。凡五条。附片奏保四品京堂胡大任请旨简用。又片奏云南迤东道黄冕请开缺。又片奏知府范泰亨、主事柯铖均在营积劳病故，请恤。是日，又奏复御史刘毓楠条陈淮北盐务一折，附请展缓江南武乡试一片。

十五日，乡试揭晓，公入闱钤榜，取士二百七十三名。

二十八日，奏叠奉谕旨分条复陈一折。其一，剿办捻匪，宜用淮勇，人地相宜，淮军所用火哭，须由水路运送河南，以周家口为都会。其一，西路军务，宜先清甘肃，次及关外，楚勇离甘太远，不如川勇较近，宜用川北保宁、龙安两府之人，与甘肃风气不甚相远，臣处饷项奇绌，不能协济鲍军。其一，楚勇必须多撤，金陵守兵已裁去七千人，朱品隆、唐义训、刘连捷等军应即先撤，庶腾出有用之饷，以济西征之师。凡三条。附片奏复陈何桂珍、刘腾鸿、毕金科三员忠绩，请赐谥以表示来兹。是日，又具折奏请蠲免安徽州县钱粮杂税，并将各州县克复年月、被扰轻重，分别开单呈览。附片奏：金坛、溧阳、丹阳、宜兴、荆溪五县被贼蹂躏最甚，请豁免两年钱漕。又片奏递进江南乡试题名录。

是冬，捻匪由湖北襄阳窜扰河南之境，僧王督师追击，连获胜仗，而贼势飚忽不可制。

福建之贼踞漳州，左公宗棠督师入闽攻剿。

曾文正公年谱卷十

「乙丑」同治四年，公五十五岁

正月，金陵昭忠祠成。初十日，公率僚属致祭。

十四日，具折奏两淮运使忠廉因病出缺，拣委道员李宗羲署理，请旨简放！附片奏：江南乡试新中举人来江宁请咨者，随时通融，缮给咨文，以凭迅速起程会试，请敕礼部查照。又片奏寿春镇总兵易开俊调援皖北就近赴任。又奏采访忠义第二十案。附片奏：石埭县训导朱彦升请恤，并其家属二十人。

二十日，设粥厂，令湘勇煮粥，以食饥民。

二十一日，拜折专奏恭谢年终恩赏。又奏循例密陈文武考语一折，三省学政声名一片。又奏采访忠义第二十一案。

二月初三日，作《江忠烈公神道碑》。初八日，通饬委员籴买积谷以备荒。

十四日，具折奏易开俊、刘松山，两军坚守宁国、泾县出力员弁，开单请奖，并陈明应保之案，久未奏保，自请交部议处。又汇案奏参藐法滋事之将弁江发云等，请革职认办。又折奏上年奉拨轮船经费银五十一万余两，全数解清，汇人军饷案内报部。

二十日，核定收养贫民章程，议挑补绿营弁兵章程。

二十三日，前云贵总督潘忠毅公铎之柩自云南迁葬，过金陵，公遣弁护送回籍。

二十七日，专折奏营中欠饷，遵照部议新章，发给饷票，准照实银报捐请奖。又奏酌度江宁现在情形，城外龙江关、西新关两处，暂缓开关征税，俟商民复业，再行奏复旧制。附片奏：江、安两省武营遗缺，请通融借补。

札委工程局员，修葺江南钟山书院、尊经书院。

是月，奉上谕：“上年江宁克复后，曾国荃因病陈请开缺回籍，当经降旨，令该抚病痊即行来京陛见。迄今已及半载，该抚病体当可渐次就愈。朝廷以该抚功续昭著，且年力盛强，正可借资倚任。着曾国藩传知曾国荃，如病已就痊，即行来京陛见。现当勤求治理需才孔亟之时，该抚慎勿遽萌功成身退之志，以副期望。钦此。”

彭公玉麟奉旨署漕运总督，吴公棠署两广总督，李公瀚章授湖南巡抚。李公鸿章派提督郭松林等军，由海道赴福建厦门助剿漳州之贼。杨公岳斌募湘勇五千成军，由长沙启行赴甘肃。公方议裁撤湖南东征厘局，于是杨公奏请改为西征局，充甘肃军饷。贵州巡抚张公亮基，亦请以东征局饷协解黔中。

三月十五日，奏通筹滇黔大局一折。奏称：行军之道不一，而进兵必有根本之地，筹饷必有责成之人。谋滇者当以蜀为根本，即以饷事责之四川总督；谋黔者当以湘为根本，即以饷事责之湖南巡抚。湘蜀两省物力有限，倘任滇黔之饷，则甘肃之饷应责之江浙等省，不敢有所推诿。又奏福建汀漳道彭毓橘因病未能赴任，请开缺。附片奏：李世忠前后捐助军饷银十五万九千余两，请并入河南捐款，为将来加广中额之地。又附片奏：湖南设立东征局，当时实由黄冕主持，因此大招物议。上年金陵幸克，臣即议定期裁撤东征局。湘中商民，人咸知之。今杨岳斌请改供西征之饷，滇黔各省亦指请协解。臣既奏停江广厘金，而于桑梓独食其言，且令黄冕专受其谤，有直不安于心者，谨先事沥陈。俟四月间，即专折奏请裁停东征局务，另由江南筹解甘饷，俾湘民沾高厚之恩，臣亦稍释稳微之疚。又片奏称：新疆之地，大漠苦寒，艰险异常，鲍超威严有余，恩信不足。倘出关以后，部曲离怨，必为回众所轻。一有挫失，全局震动，后人更视关外为畏途矣！且甘肃未平，遽谋新疆，则后路之根本不稳。鲍超历年苦战，臣岂忍忘其大功而摘其小过？惟有仰恳圣慈，饬令鲍超随同都兴阿、杨岳斌先清内地，再行出关，不宜轻于一发。不过鲍超一军为然，自古有事塞外者，未有不慎于始谋者也。又片奏：臣弟国荃病未痊愈。钦奉寄谕，已恭录传知。

时有御史朱镇奏参湖南兵勇在江南骚扰情形，请即遣散回籍。公于是札饬各军，大加裁撤，在金陵者，仅存四营而已。

二十五日，具折奏续保攻克金陵水师员弁，开单请奖。附片奏：彭玉麟固辞署漕运总督之任，并陈明捻匪飙忽，恐南入江境，调张树声一军驻清江浦，调刘铭传、周盛波两军由六安移防徐、宿。时彭公玉麟已专奏力辞新任，而捻匪窜山东境，蔓延曹州、济宁一带，徐州清江皆防窜越。吴公棠亦以防务留清江，未赴两广之任。

二十七日，公登舟出江泊瓜洲。

二十八日，登焦山，彭公玉麟从。

二十九日，渡江登北固山，览京口形势。旋登金山，回瓜洲，查阅盐河工程。

四月初一日，公抵扬州。运司李宗羲禀商盐政厘务。设盐栈于瓜洲之新河口，以利捆运。裁减江北厘卡，改定江北厘务章程。

初三日，还金陵署。

十五日，具折奏黄翼升水师、张树声淮军已到清江防所，刘铭传、周盛波日内当抵邳、宿之境。又折奏前漕督袁甲三先经奉旨于临淮建立专祠，旋因案撤销，请仍准建复。附片奏皖南镇总兵唐义训开缺，以总兵刘松山、道员金国琛办理徽、宁防务。该二员蒙恩授甘肃镇道实缺，并催令赴任，请暂留皖南，仍即以刘松山缺调补皖南镇实缺。又片奏新授安徽臬司李宗羲暂留两淮之任，整理盐务。

二十日，核定瓜洲盐栈章程。

二十一日，接奉廷寄书公爵加称曰“毅勇侯。”

鲍公超回川后，所部霆字营分为两军：其一，总兵娄云庆领之入闽；其一，总兵宋国永领之赴蜀，将率以出关也。入闽之军在上杭县大哗，回向江西索饷。江西藩司孙长绂急发银六万两，迎解于军前，众稍定。入蜀一军行至湖北金口登岸，哗溃为乱，窜陷咸宁县，扰犯江西、湖南边境，李公瀚章调军平之。公久虑霆营之有变，至是闻警，适如前疏所虑，为之怃然，忧念不已。

僧王追击捻匪至于山东，日驰百数十里不息，捻匪势亦飙忽，迭奉谕旨，以持重为戒。公亦具密疏，请令僧邸一军稍休暇以养锐。疏未上也。二十四日，忠亲王僧格林沁在曹州中伏阵亡。兖豫之间，贼势益张，远近人心为之惶骇。

二十五日，公接见洋人，议江南通商事宜。是月，公与李公鸿章会奏遵旨核减苏松等属浮粮一折。

郑公敦谨奉旨授湖北巡抚，吴昌寿调河南巡抚。

五月初一日，驰折奏迭奉谕旨，复陈大略：其一，鲍超霆营溃叛之故，固惮万里长征之苦，实由积年欠饷之多，已飞咨鲍超迅赴鄂中，调停解散。檄调刘连捷等军，南渡九江，咨彭玉麟调派水师扼防江西。其一，水师炮船，宜用于长江大川之中，若运河水窄岸高，断难施展。黄河与大江，船式迥殊，水性亦异，宜由山东，河南抚臣另造舢板，分防黄、运两河，则畿辅永无捻患。凡二条。附片奏称：金口霆营叛乱，容有别情，至娄云庆一军在闽鼓操，则系因饥生变，实无他故。臣不在江西，不能筹发欠饷，又明知霆营出关，必将生变，不能及早奏请停调，至酿今日之祸，皆由臣区画一善，恩信不孚，无可辞咎！容俟查明原委，自请严处。又代奏陕西臬司陈湜谢恩一折，奏请应否陛见。

初二日，奉到寄谕。令公出省至淮、徐一带，督率水陆援军，相机剿贼。

初三日，公闻僧王阵亡之惊，奉到上谕：“钦差大臣协办大学士两江总督一等毅勇侯曾国藩，着即前赴山东一带，督兵剿贼。两江总督着李鸿章暂行署理，江苏巡抚着刘郇膏暂行护理。钦此。”又奉上谕：“曾国藩着即携带钦差大臣关防，统领所部各军星夜出省，前赴山东督剿等因。钦此。”

初四日，奉到寄谕一道，初七日奉到寄谕二道。皆催公迅速启程。

初九日，驰折奏遵旨前赴山东剿贼，沥陈万难迅速情形：金陵楚勇裁撤殆尽，仅存三千人，作为护卫亲兵。此外，惟调刘松山宁国一军，如楚勇不愿远征，臣亦不复相强。淮勇如刘铭传等军，人数倘少，不敷分拨，当酌带将弁，另募徐州勇丁。以楚军之规制，开齐兖之风气，期之数月，训练成军，此其不能迅速者一也。捻匪积年掳掠，战马极多。驰骤平原，其锋甚锐，臣不能强驱步兵，以当骑贼，亦拟在徐州添练马队，派员前赴古北口采卖战马，加以训练，此其不能迅速者二也。扼贼北窜，惟恃黄河天险，若兴办黄河水师，亦须数月，乃能就绪，此其不能迅速者三也。直隶一省，宜另筹防兵，分守河岸，不宜令河南之兵，兼顾河北。僧格林沁剿办此贼，一年以来，周历湖北、安徽、河南、江苏、山东五省，臣接办此贼，断不能兼顾五省，不特不能至湖北也，即齐、豫、苏、皖四省，亦不能处处兼顾。如以徐州为老营，则山东只能办兖、沂、曹、济四郡，河南祗能办归、陈两郡，江苏只能办淮、徐、海三郡，安徽只能办庐、凤、颍、泗四郡。此十三府州者，纵横千里，捻匪出没最熟之区。以此责臣督办，而以其余责成本省督抚，则汛地各有专属，军务渐有归宿。此贼已成流寇，飘忽靡常，宜各练有定之兵，乃可制无定之贼。方今贤师新陨，剧寇方张，臣不能速援山东，不能兼顾畿辅，为谋迂缓，骇人听闻，殆不免物议纷腾，交章责备。然筹思累日，计必出此，谨直陈刍荛，以备采择！附片奏称：精力日衰，不任艰钜。更事愈久，心胆愈小！疏中所陈专力十三府州者，自问能言之而不能行之。恳恩另简知兵大员，督办北路军务，稍宽臣之责任，臣仍当以闲散人员效力行间。又折奏保张树声补徐海道缺，吴世熊补淮扬道缺。

僧王没后，将军国瑞革职留营，接护其军，并护钦差大臣关防，军心不固。公亟调刘铭传一军赴济宁以助之，李公鸿章调派道员潘鼎新领淮勇五千人，由轮船航海赴天津，以卫畿辅。

是日，奉到上谕：“钦差大臣协办大学士两江总督一等毅勇侯曾国藩，现赴山东一带督师剿贼，所有直隶、山东、河南三省旗绿各营及地方文武员弁，均着归曾国藩节制调遣。如该地方文武不遵调度者，即由该大臣指名严参。钦此。”寻又奉督率亲军轻骑就道兼程北上之旨，于时公定计撤退湘军，近用淮军。酌留金陵湘勇四营，增募千人，凡六营，委道员罗麓森等领之，以为亲兵，随同北征。其余湘军在江南者，全行撤遣回藉。

十三日，驰奏钦奉谕旨谨陈筹办情形，并请收回成命一折。奏称：潘鼎新一军，由轮船驶赴天津，可以壮畿辅之威，可以补臣迂缓之过，目前局势，似可无虞！至于节制三省，臣实不能肩此巨任；即才力十倍于臣者，亦不必有节制三省之名。并称河北宜责成直隶总督另筹防兵，不宜调南岸之师，往来渡黄，疲于奔命。各省巡抚，亦宜另筹防兵，不可使剿捻之师，追逐千里，永无归宿。反复申明前疏之说。附片奏：潘鼎新、刘铭传、张树声、周盛波等四军，皆系淮勇，经李鸿章兄弟苦心训练而成者。已调甘凉道李鹤章办理行营营务处，请旨筹开甘凉道缺。并令李鸿章之李弟李昭庆赴营差遣。又片奏：镇江、扬州水陆防军撤遣已竣，所有原设粮台，一并裁撤，另设报销局，进册报销。又片奏：咸丰三年，江宁城陷，将军祥厚等殉难，布政使祁宿藻先在围城中积劳病故，已奉旨优恤，仍请将祁宿藻祀祥厚专祠。

二十一日，公诣晋臣卞忠贞公祠，祠新葺成也。

二十二日，李公鸿章至金陵，公交卸总督关防。

二十三日，奉到上谕：“曾国藩恳辞节制三省之命，具见谦抑为怀，不自满假！该大臣更事既多，成效夙著，若非节制直、东、豫三省，恐呼应未能灵通，勿再回辞。钦此。”

二十四日，驰折奏报交卸督篆带兵出省日期，并报捻匪回窜皖、豫、山东情形渐松，当无渡河北犯之虑。又折奏保肃清皖南出力员弁，开单请奖。附片奏：本年二月，提督鲍超委员赴口外采办战马八百匹。今鲍超出关之行，已因兵变而中止。应请敕下兵部，令此项马匹径赴山东，解臣行营，俾资练习。又片奏裁撤湖南东征局，其湖南协甘之饷，由抚臣李瀚章酌筹协解。又具折奏报淮南盐课收数第二案。附片奏：两淮盐课拨解京饷之银五万两，请改解臣营，以应急需。又奏查得已故两江总督陆建瀛遣骸，护送回籍。

二十五日，公由金陵登舟，饬北征六营湘军即日拔队启行。其所撤遗各湘勇，委员押令悉数溯江西上，毋得停留。

二十八日，公舟解缆渡江，彭公玉麟从。公与彭公核定长江水师章程。

是月，唐义训、金国琛所部徽州防军索饷鼓噪。刘公长佑驻军开州，督造防河战船。

左公宗棠克漳州府城。苏省所派郭松林等军克漳浦县城。福建全省皆平，贼窜广东之境。刘公坤一奉旨授江西巡抚。

闰五月初一日，公舟泊瓜洲。

初三日，泊扬州，札委知府彭嘉玉办理江宁粮台。

初八日，抵清江浦。

十一日，驰折奏捻匪南趋安徽，藩司英翰在雉河集被围，调水师入洪泽湖，以达临淮；调刘铭传周盛波回援皖北。附片奏道员罗麓森委办营务处。又片奏力辞节制三省，恳请收回成命。

十二日，札委淮扬道吴世熊办理转运粮台。维时捻酋四人，曰张总愚、曰任桂、曰牛洪、曰赖文光，赖逆则粤奥匪之党也。四股匪徙数十万，马数万匹，分合不常，往来飚忽。官军追逐，或求一战而不可得，甚或委弃军火粟马以资贼。大河以南，淮、汉以北，蹂躏数千里。公既奏定专办十三府州，扼要驻军，不事驰逐。其用湘、淮各军火器饷需，用水道转运，以江南为根本，以清江为枢纽。溯淮、颍而上者，达于临淮关、周家口，溯运河而上者达于徐州、济宁州。治军转饷之规，与前此北方官军迥殊矣。

札撤徐州镇总兵詹启纶一军，遣散回籍。出示晓谕淮北民圩，严缉奸匪。

二十日，刘松山军到清江浦。

二十一日，驰折奏：群贼全萃皖境，英翰空出重围以求援。寿春镇总兵易开俊目疾增剧，拟亲率湘军赴临淮驻札，就近调度。派刘松山兼统易开俊之军。臣初奏四省十三府州之地，安徽以临淮为老营，河南以周家口为老营，江苏以徐州为老营，山东以济宁为老营，各驻重兵，多储粮械，一处有急，三处往援，有首尾相应之象，无疲于奔命之虞，或可以速补迟，徐图功效。至于目前诸将，刘铭传、潘鼎新均可独当一面，张树声、周盛波两军合当一面，刘松山、易开俊合当一面。另派郎中李昭庆训练马队，合以亲王旧部，同为游击之师。又折奏派委浙江运司李榕前赴济宁，承领国瑞交代事件，并迎提亲王旧部军马，赴徐州调遣。饬潘鼎新一军移驻济宁，会同李榕料理接管。附片奏：钦奉寄谕，陈国瑞、刘铭传曾有互斗之案，饬臣斟酌，妥为调派。现在刘铭传援剿皖北，应令陈国瑞暂驻河南境，不宜其事一处，以杜诸军内讧之渐。又片奏总兵陈国瑞优劣事迹，请旨饬归河南巡抚节制调遣。

是日，前折递回，奉到上谕：“曾国藩因节制三省，任大责重，复恳请收回成命，具见谦抑之忱！第贼氛猖獗，时事孔艰，事极不专，则一切调度事宜，深恐呼应不灵。该大臣惟当力任艰巨。与三省督抚和衷筹画，将此奏贼众克期殄灭。彼时三省军务既平，自可毋庸该督节制。既为其实，毋避其名，万不可稍存过虑之心，再有渍读。钦此。”

二十二日，公由清江登舟，换用淮船。

二十六日，渡洪泽湖。

二十八日，舟泊五河。驰折奏皖境一片逆氛，非马队不足以制胜。请将寄谕拨交河南之马队，一起凡四百九十六员名，调赴皖北助剿。附片申陈：精力衰颓，军势单弱，尚未开总督两江之缺，而更增节制三省之名，耿耿寸衷，如负重疚。恳收回成命，但责臣之会办剿捻，自当通力合作，不敢稍分畛域。如不蒙俞允，更当累疏渎陈，不辞严谴。

二十九日，公舟抵临淮关驻营。

是月，安徽雉河集解围，贼窜河南许州境。湖北蒋凝学一军奉调赴甘肃，行至襄阳哗溃。

六月初六日，批总兵陈国瑞禀牍，凡二千余言，称其所能，而历数其过失。申明禁约，凡四条：一曰不扰民，二曰不私斗，三曰不梗令，词旨严切，陈国瑞复禀，未能遵公约束也。

初八日，乔公松年来见公。初十日，出示晓谕：“毫州、蒙城、宿州、永城四属民圩，分别良莠，擒送捻匪赴军营者，重赏。并委员会同州县，严拿匪徒，就地惩办。

十二日，与乔公松年驶折会奏，援军大捷，雉河解围。附片专奏陈州府库存银二十万两，拟与江苏、安徽、河南分拨各五万两，给付军营，其李鸿章应得之饷，即就近拨发刘铭传等军用饷。

十三日，公移驻陆营。时淮水盛涨，各营多移淮南岸以避水。公营在北岸，筑堤以捍之。

公弟国荃奉旨授山西巡抚。二十四日，奉到上谕：“曾国荃已简授山西巡抚，曾国藩当嘱该抚勉图报效，作速赴任，勿以病辞。钦此。”

是月，贼西窜南阳、襄、陕一带。

七月初八日，驶奏钦奉谕旨复陈一折。奏称雉河解围以后，贼分两路西窜。檄调刘铭传全军驶赴周家口，添调马队以助之。山东拨交马队二起，系曹南新挫之余，人马俱疲，必须在徐州大加整理。细观贼情，已成流寇，若贼流而官兵与之俱流，则节节尾追，著著落后。臣坚持初议，以有定之兵，制无定之寇。令刘铭传驻周家口，张树声驻徐州，刘松山驻临淮，潘鼎新驻济宁，贼至则迎头击之。请敕下河南、湖北督抚，于豫之巩、洛、宛、邓，楚之随、枣、黄、麻，各驻劲兵一枝，专重迎剿，不事尾追，庶几渐有归宿。且此贼有不甚似流寇者，蒙、毫老巢田庐尚在，贼尚眷恋，既设法以遏其流，又拟查办民圩，以清其源。谨将告示一道，钞呈御览。又折奏徽、休防军索饷哗噪，已饬查拿侵饷之营官、倡乱之勇丁，认真严办。请将唐义训、金国琛交部议处！皖南道张凤翥措置不善，先行撤任。并奏自请交部议处。附片奏委吴坤修署皖南道缺。又折奏扬防凯撒，供用漕折银两，目前无款归还，请旨敕部暂缓催提。又奏谢弟国荃授山西巡抚恩，并陈明近日病状，未知现在是否痊愈，已恭录谕旨，驰函家中，嘱其勉图报效。

十五日，奉到上谕：“曾国藩身任统帅，责无旁贷！前经叠谕该大臣筹拨一军，兼顾晋省。并令刘铭传等军驰赴豫省北路，绕出贼前，防贼窜越秦晋之路。又令派拨马队，驰赴豫境助剿，复以贼去徐郡甚远，令该大臣酌量前进驻扎。乃该大臣日久迄无奏报，近来皖豫军情，及各路如何布置情形，均未陈奏，历次所奉谕旨，亦未答复，实属疲玩因循。若欲借如获咎，冀卸节制三省仔肩，何以仰副朝廷倚任之重？该大臣公忠体国之心，何忍出此等因。钦此。”

十八日，公渡淮按视刘松山老湘营。

二十三日，巡视凤阳府城，行诣明陵。

二十四日，驰奏钦奉谕旨复陈一折。奏称：周家口八面受敌，最为扼要。刘铭传将略较优，人数较多，故以周家口重任付之。至秦晋边防五百余里，实非该军所能偏防，若令其西去，则无益于晋，而有损于豫。且湘淮各军不惯面食，军火炮械，挽运维艰。今河南等省用兵，全不讲求转运，粮械缺乏，莫肯尽力。顷在临淮檄委编修张锡嵘招募淮勇，专取能食麦面杂粮之人，冀备他日征剿西北之用。至于节制三省之命，臣已三疏固辞。自念赋性颛愚，即一省已难专任，然受恩深重，虽数省亦当通筹。计捻匪可到之处，约有八省，皇上饬臣兼顾晋省，已在节制三省之外。而外间之责望尚不止此，臣何以堪此重任？又何能当此重咎？恳敕下九卿科道、八省督抚，会议剿捻事宜，各抒所见，恭请宸断，定一不可改易之策，大局幸甚！至臣之不轻奏报，曾于同治元年具奏陈明，迄今不改此度。若欲因此获咎以谢仔肩，则生平所志所学，断不肯如此取巧。又折奏徐州镇总兵詹启纶、寿春镇总兵易开俊均因病开缺。请旨简放，以重职守。又折奏总兵陈国瑞与已革总兵郭宝昌，同为亲王军翼长，曹南之役未能救护主将，该总兵同罪异罚，补行纠参，请撤去帮办军务，革去黄马褂，责令戴罪立功，以示薄惩而观后效。附片密陈前月给予陈国瑞批牍及陈国瑞禀覆之词，尚无诚心悔过之意，原牍均钞送军机处备查。又片奏保总兵董凤高、李祥和二员，请补徐州、寿春两缺。

是日，公拜折后，登舟启行赴徐州。

二十六日，舟泊泗州。

二十八日，登陆启行，宿灵壁县。

三十日，宿宿州。

是月，贼窜湖北境。

公弟国荃具折辞山西巡抚之命，陈湜入都调授山西臬司，专办防务，得专折奏事。

八月初四日，公抵徐州府。

初八日，专折奏查明宁国府宣城县金宝圩殉难绅民，汇案开单，请分别旌恤。

十六日，出城点验马队，阅视操练。

十七日，驰折奏移驻徐州，整理马队。计马队已到徐州者，前后四起。饬营务处李昭庆等认真挑选，编立队伍，配齐器械，换补马匹。其老病残废者，概行遣撤回旗。并奏报捻匪回窜皖境，调派各军赴颍州会剿。附片奏称此次实收到战马七百七十七匹，管解各官，异常劳瘁，应请奖叙。

二十四日，按视张树声淮军营垒。

二十八日，阅淮军操演阵法。

是月，送奉寄谕，令公移驻许州，节制皖、鄂、豫三省军务，居中调度。捻匪任柱、牛洪、赖文光，由颍州、陈州窜山东之曹州，张总愚一股尚留屯南阳之境。

九月初一日，驰折奏刘铭传一军迭获胜仗，贼东窜曹州，趋重东路。调徐州全军赴山东会剿，调临淮军接防徐州，调周盛波移驻归德。惟马队无多，久未办成游击之师，自问尚无破寇之术。附片奏金国琛所部勇丁闹饷一案，尚未讯办就绪，不能赴甘肃巩秦阶道之任。又片奏湖北军务，请仍全归官文节制调遣。

初三日，核定马勇营制营规及马步合队章程。

十五日，贼破辛家寨，徐州戒严。

十九日，驰折奏：接奉寄谕，欲令李鸿章亲带杨鼎勋等驰赴河、洛，将豫西股匪扑灭，兼顾山、陕门户，而以吴棠署理两江总督，李宗羲、丁日昌递署漕督苏抚，饬臣函商，迅速复奏。又奉寄谕，令鲍超驰赴河南，归臣节制各等因。查近日贼势东趋，距徐城不远，当以全力专顾东路，已调郭松林、杨鼎勋两军防剿沂海一带。若李鸿章视师河洛，别无可调之军，以带赴西路。近闻闽粤兵威大振，发逆穷蹙，若令鲍超改赴河南，实为有益于豫。至李宗羲、丁日昌权领封圻，未免嫌其过骤。数年以来，皇上求才若渴，于疆臣保荐人员，破格超迁，外间疑为非常之才，责备吹求，于是台谏弹劾生风，并归咎于原保之员。若令循资渐进，少为迥翔，则该员不至见妒于同僚，而言路亦不至仇视乎疆吏，实有裨于中外和衷之道。且庙堂之黜陟赏罚，非阃外诸臣所宜干预。今以督抚要缺，谕令臣等往返函商，尤觉非宜，因不俟李鸿章、吴棠商定，直抒管见。附片奏报贼势南趋，有回雉河老巢之说，张总愚一股已近湖北之境。是时陕西巡抚刘公蓉为御史陈廷经所劾，疏词激切，获谴甚重云。

是月，张总愚窜湖北境，回窜河南。

福建官军进克广东镇平县，贼踞嘉应州城。左公宗棠奉旨节制广东、江西各军，出境督剿，三省官军合围嘉应州。鲍公超新募湘勇一军赴江、广会剿。

十月初九日，按视李昭庆所部马队步队，饬令训练成军，以出为游击之师。

十一日，驰折奏徐州官军击贼获胜，贼仍窜山东，潘鼎新破贼于丰县，回驻济宁。附片奏：贼所以注重山东者，以运河东岸平衍富饶，不似河南之荒瘠。臣所以注重东路者，以山东北邻畿辅，天下之根本也；南邻江苏，湘淮各军之根本也。霜降以后，水落冰坚，河防尤急，请敕下直隶督臣严冬春之防，只可增兵，断难减戍。若贼回窜开封以西，当调大枝游击之师赴豫会剿。附片奏保吉林协领春寿、营总穆隆阿开复处分。又奏四川训导唐焕章留营差遣。

是时，张总愚股匪由陕县、禹州东窜开封之境，任柱、牛洪、赖文光等股，由曹州西窜，与张总愚合股，扰犯襄城、舞阳，势趋鄂境。

三十日，驰折奏捻匪西窜，周盛波在宁陵击贼获胜，刘铭传在扶沟击贼获胜。现在贼势谋扰湖北，檄饬徐州马步各军分驻周家口，腾出刘铭传一军为游击之师，不复拘泥十三府州之误，随贼所向，跟踪追剿。李昭庆所领万人，俟鞍马齐备，即令驰赴河南，纵横追剿。附片奏资遣吉林、黑龙江、察哈尔应撤官兵九百员名，起程回旗，参领三栋阿等病故请恤。又奏邸军办捐委员，前广东臬司龄椿病故请恤。又片奏预筹鲍超一军进兵之路，须以襄阳为老营，由湖北粮台照料银米军火。

是月，公读《左氏传》，记录分类事目。

十一月初七日，核定长江水师永远章程及营制营规等，阅两旬核毕。

徐州、铜山、沛县之境，有微山湖涸出地一区。咸丰四五年间，山东曹州之民因河水泛溢，避水南徙，占居其地，其后来者益多至数万人，估田浸广。地方官因为按亩征税充饷，号曰湖团，与沛县居民屡有争讼械斗之案。捻匪东窜之时，与湖围相勾引，沛民诣公行辕控诉。公批饬严拿通捻之团民，讯明惩治，委员赴山东，察看团民原籍之地，设法资遣回籍。

二十七日，驰折奏称：捻匪全数西窜，本拟进驻周家口，因李昭庆一军鞍马未齐，未能前进。又因铜、沛湖团一案，与剿捻之事大有关系，俟料理安插有绪，即当赴豫督剿。并奏粤中贼氛尚炽，悍党数万，窜陷嘉应州，鲍超已由赣州进剿，暂难改调赴豫。又折奏讯明徽州闹饷一案，分别拟结，并将两军十七营全行遣撤回籍。附片奏前皖南道张凤翥病故请恤。水师营官提省成发翔病故请恤。

是月，张总愚窜湖北襄阳边境，任柱、牛洪等股由光、固窜安徽颍州边境，旋窜入鄂。

十二月初二日，湖北成大吉军在麻城溃叛，捻匪乘之，江汉以北贼氛肆扰，蔓延数百里。

十三日，按视张锡嵘淮北新营，详定长江水师营制事宜。

二十五日，公子纪泽自金陵来营省视。

二十八日，驰折奏两路捻党全萃湖北，又有叛勇之变，檄调刘铭传率军援楚。又奏会议长江水师营制事宜。凡水师事宜三十条，营制二十四条。又折奏遵旨查明河南巡抚吴昌寿、总兵张曜等被参各款。又奏遵旨密查山东巡抚阎敬铭、藩司丁宝桢被参各款。附片密奏称：山东、河南居四战之地，阎敬铭、吴昌寿二人，军务均非所长，而情形各自不同，谨抄录河南绅士原禀呈览。

是月，公批结沛县湖团各案，将安分之唐团、赵团等六团留住徐州，通捻之王团、刁团等勒限撤归本籍。出示晓谕土客各民安业。

湖北襄樊之贼，张总愚一股，回窜南阳。

是岁，郑公敦谨调户部侍郎，李公鹤年授湖北巡抚，张公树声授直隶臬司，均未赴任。张公所部树字营淮勇，以其弟总兵张树珊领之。

曾文正公年谱卷十一

「丙寅」同治五年，公五十六岁

正月，公在徐州营。

初十日，专折奏谢年终恩赏。

派委刘松山率军督遣王团、刁团回山东原籍。

十四日，驰折奏酌拨现防徐州之马队二起，共计九有余人，驰赴奉天省城，剿捕马贼，听候文祥调遣。附片奏调侍讲学士刘秉璋来营襄办军务。又片奏报湖北军情吃紧，张总愚折回湖南，有东窜之意。湖团撤遣事竣，即调李昭庆军驰赴周家口。又片奏知县向师棣在营病故请恤。

二十八日，刘铭传军克湖北黄陂县城，贼窜河南。

是月，左公宗棠督诸军克复嘉应州城。鲍公超追剿窜贼，至大嶂岭破之，招降二万余人，奥逆尽减，东南底平。左公宗棠暂驻广东境，筹办善后。

公弟国荃奉旨授湖北巡抚，李公鹤年调补河南巡抚。三十日，奉到上谕：“刻下捻匪窜扰湖北边境，防剿正当吃紧。曾国荃素娴军旅，朝廷为地择人，正资倚任，且由湘赴鄂，相去甚近。着曾国藩、李瀚章即行知照该抚，迅速驰赴新任，力图报称，不得稍存推诿之念，有负属望。钦此。”

二月初八日，驰折奏结湖团历年讼案，剖别是非，平情论断，不分土民客民，但分孰良孰莠。王团、刁团业已全数徙去，安静回籍，酌定善后事宜，饬地方官次第经理：一曰酌给钱文，以恤已逐之团；二曰设立官长，以安留住之团；三曰拨还田亩，以平土民之心。并请将骂贼殉难之团绅唐守忠、唐锡彤、唐振海三名优恤建坊，以为草莽效忠者劝。

又具折奏谢天恩，已知照臣弟国荃招募旧部，迅赴新任。又折奏浙江衢州镇总兵朱品隆、河南归德镇总兵朱南桂均请开缺。又奏保总兵唐殿魁、徐二员。附片奏报视师山东起程日期。又片奏张树声经手营务，俟料检完毕，即起程北上，赴直隶臬司任。又片奏阵亡总兵夏金标请恤。

初九日，由徐州拔营启行。

十五日，宿邹县，谒亚圣孟子庙，接见孟氏宗子孟广均。是日驰折奏报刘铭传一军援鄂，克复黄陂县城。随折奏保刘铭传及其营官唐殿魁、刘盛藻等十九员。阵亡勇弁陈福禄、张思聪、李先道、钱万桂请恤。

十六日，行次曲阜县，谒至圣先师庙，见衍圣公孔祥珂，观金丝堂彝器，竭复圣颜子庙。

十七日，偕衍圣公孔祥珂出谒圣林及述圣子思子墓。

十八日，宿兖州府。

十九日，至济宁州。丁公宝桢护理山东巡抚，来济宁见公。

二十一日，阅视潘鼎新一军操演。

二十八日，巡视运河、泗水形势。

是月，牛洪、任柱、赖文光由湖北窜河南汝宁，扰及颍州、陈州境。张总愚一股窜山东曹州。

三月初五日，驰折奏报：张总愚大股东窜，调潘鼎新全军堵剿，李昭庆军来山东会剿，调徐州杨鼎勋军护卫孔林。任、赖等股回窜皖、豫之界，锐志东趋。刘铭传、周盛波合力剿办，查捻逆西逼楚疆，东趋海岱，相去动三千里，马步以数万计，必须鲍超、刘秉璋、刘松山等多成数路游击之师，乃足以布远势。臣现驻济宁，就近调度，东事定后，再行赴豫。又折奏遵调鲍超一军北来剿捻，请饬江西月解七万两，湖北月解二万两，江苏月解二万五千两，专供鲍超霆营之饷。请饬左宗棠、刘坤一将江闽各军分别遣撤，次第销兵，以靖民气。臣自抵临淮，察看皖豫等省行军，每以柴草细故，兵民成仇，因令各营发价购卖，不得妄取丝毫。鲍超所部，颇有骚扰之名，今筹定有着之款，于襄阳设粮台，委员支应，俾得专精办贼。且申明纪律，秋毫无犯，乃能军民一气，一以保全鲍超之令名，一以拊循河南之赤子，关系甚重。

二十一日，驰折奏汇报山东近日军情，潘鼎新、李昭庆两军剿贼胜负情形。任、赖等逆续窜曹州之境，张逆屯于濮范之境，一片贼氛。刘铭传、周盛波两军追贼均抵东境，现在调派各军严扼运河，刘松山军来济宁会剿。阵亡将弁刘洪盛、裴兆宏二十八名员请恤。又折奏报刘铭传、张树珊两军在皖豫之境剿贼获胜，阵亡将弁胡凤喈、刘得发请恤。附片奏东豫两省车辆甚少，难于雇觅，派员前赴张家口采卖骆驼五百匹来营应有，请饬部援照卖马成案，免税放行。又附片沥陈：此股捻匪奔突六省，攻剿十年，久成流寇之证。中外论者，或轻此贼，以为不足平；各路奏报，每多粉饬虚浮，或并无战事，而开单请奖。臣受命剿贼，已满十月，制寇之方，尚无把握。终夜以思，且忧且愧！愿我皇上弗轻视此贼，博储将材，求为何继，稽核奏报，戒其勿欺，庶凭圣主朝乾夕惕之怀，以救中原火热水深之厄。又奏称督师有年，损折将士甚多，凡当时未及奏报，漏未请恤之员弁，统计阵亡者一百四十四员名，伤亡七员名，病故者一百五十员名，汇开清单，恳恩敕部分别议恤，以慰忠魂。

是月，公弟国荃到湖北巡抚任，李公鹤年到河南巡抚任。

捻匪由山东南窜淮、徐之境。

四月初三日，阎公敬铭来济宁见公。

初七日，驰折奏报：捻匪自山东回窜，刘铭传、周盛波等军迫剿迭胜。并陈明潘鼎新一军力战保全东境之功，山东官军扼防运河之功。刘铭传、周盛波、周盛传竭力苦战，冒险立功，容俟汇案请奖。附片奏：贼势南趋，刘松山回军徐州，该处现有刘秉璋、杨鼎勋等军、尚为联络。臣军注重东路，不得不藉运河以为阻截之界，拟大加修浚，增堤置栅，以为之防。拜折后，与阎公敬铭登舟，查勘运河以至黄河，是日，泊分水龙王庙。

初九日，泊申家口。刘公长佑来舟次见公。十一日，渡河至张秋镇。十二日，回舟次。十三日，登南岸，宿东平州。十五日，行抵泰安府，谒东岳庙。十六日，登岱岳，上至天柱峰。

十九日，公回济宁州。

二十五日，驰折奏捻匪张总愚、牛洪一股窜扰曹州、徐州之交，任柱、赖文光等一股窜扰淮、泗一带。并陈湘淮各军防剿情形：刘铭传一军自去年腊月以来，驰驱四省，已饬该军移赴济宁，暂予休息，腾出潘鼎新军代为游击之师。附片奏查勘运河、黄河布置防守情形。

五月二十二日，驰折汇奏刘秉璋、刘松山、刘铭传、周盛波等军与贼接仗获胜情形。捻党分股回窜，张总愚、牛洪入豫，任柱、赖文光入皖。饬潘鼎新、周盛波为一路，刘秉璋、杨鼎勋为一路，刘松山、张诗日为一路分途驰击。刘铭传、李昭庆两军分驻徐州、济宁，暂予休息。附片奏黄、运两河应划分汛地，归直隶、山东督抚派兵设防。又拟查阅运河南路、兴工修撤堤墙。

是月，公录《朴目杂记》，分小学、修齐、礼、兵、经济、诗文。凡六门。

六月初七日，行至嘉祥县，谒宗圣曾子庙，接见曾氏宗子曾广莆，公捐银一千两，以助祀产之资。初八日，出诣南武山宗圣林墓。

初九日，回济宁。

十四日，驰折奏捻匪西窜，官军追剿情形。并称：中原平旷，四通八达，此剿彼窜，不能大加惩创，拟自周家口以下扼守沙河，周家口以上扼守贾鲁河，自朱仙镇以北，至黄河南岸，无水可扼，拟掘壕守之。调派水师及刘铭传等军分段扼防，咨商河南、安徽两抚臣调兵分守。至群贼南窜，不出南汝、光固、黄州、六安等处，则鲍超一军，刘秉璋、杨鼎勋等之淮军，刘松山、张诗日之湘军足敷剿办。臣拟拔营东下，阅勘运隄，即由运入淮，迳赴周口。附片奏：防河之举，地段太长，派刘铭传、潘鼎新、张树珊扼守朱仙镇以下四百里之地，力任其难。自朱仙镇以上，汇资河南兵力，已咨请李鹤年暂驻汴梁，调回各军，先办防务，主守而不主剿。诚恐李鹤年蒙顿兵不进之机，设将来河防不成，臣愿独当其咎，不与李鹤年相干。

十五日，由济宁登舟，行阅运河所修堤墙。

二十五日，舟泊宿迁，登岸驻营中。时豫皖大水，淮流盛涨，微山、南阳等湖与运河连成巨浸。公深以民间饥溺为忧。

是月，捻匪在河南合股，既而张总愚、牛洪西窜，刘松山、张诗日截剿，破之。任柱、赖文光东窜，潘鼎新迎击，却之。

公弟国荃调派郭松林、彭毓橘等军防守德安、随州。

鲍公超军行抵湖北蕲、黄之境。

七月初四日，驰折奏报查阅运河堤岸情形：任、赖股匪回窜东路，前奏扼守沙河之策，难遽兴办，现令刘铭传、周盛波、潘鼎新赴东路驰剿。惟淮南北大水，为数十年所未有，既自憾军务毫无起色，又恐饥民失所，从贼偷生，则剿抚两俱棘手，实深忧愧！

初六日，由宿迁解缆，下泊杨庄。

初七日，吴公棠来见公于舟次。运河堤决于高邮州之清水潭二闸，浸兴化、东台、监城等县之境。

初八日，公换船入淮。

初十日，渡洪泽湖，泊盰眙。

十五日，舟次王家圩，大风，舟几覆，水师舢板船覆者八号，弁勇死者五人。公言生平经历江湖风波之险：道光戊戌之秋，在襄河遇风；咸丰甲寅三月，在岳州水军遇风；并此为三度矣。

十六日，抵临淮，登岸驻营。

二十二日，巡阅张锡嵘淮勇营。

二十三日，公病暑湿证，服药阅数日乃愈。自是以后，遇有疾病，公恒持勿药之说，盖其视生死之际，之脱然矣。

二十八日，驰折奏潘鼎新一军迎剿获胜，任、赖一股窜至贾鲁河以西，仍拟扼防贾鲁河、沙河，杜其回窜。附片奏：船遇大风，委员知县谭鳌舟覆陨命，请恤。又片奏报刘松山、张诗日两军在西华、上蔡等处大捷，并自陈途中病状，力疾西上。公拜折后登舟行，泊怀远县。

三十日，泊蒙城县。是月，官文公奏请以公弟国荃帮办军务。

张总愚、牛洪西窜南阳，刘松山与河南官军宋庆等追剿至新野、邓州、南召、鲁山之境。任柱、赖文光窜襄城以南。

八月初一日，公由蒙城换小舟溯涡河而上，派亲兵由陆路先赴周家口，令辎重各船改道溯淮上颍，以赴周口。

初二日，泊雉河集。初四日，行抵毫州。

初六日，由毫州登陆启行。

初八日，行至陈州府，诣袁端敏公祠。

初九日，至周家口营。

十二日，驰折详报刘松山、张诗日剿贼胜仗。奏称：近年捻逆纵横，从未大受惩创，此次湘军奋击，凶焰顿衰，容查明汇案奏奖。附片奏：病患未痊，请假一月，在营调理。又片奏任、赖一股久踞舞阳、叶县之交，有回窜东北之势；张、牛一股，亦闻有回窜之意。调派各军堵剿。鲍超由汝宁北出迎剿，力扼东窜之路，刘铭传等仍兴修堤墙，分汛防守，以符初议。又附片奏：臣向办保案，极为矜慎。金陵克复，续保六案，叠准部咨驳斥，查取考语申复，自应遵部议办理。惟原保各统领散处各省，行查为难，恳恩俯念将士立功之苦，敕部准照原奏清单驻册，以为奋勇立功者劝。

刘铭传等军修筑贾鲁河进墙工竣。李公鹤年调官军六营于朱仙镇以北，开壕置守，淮军复分众助之。浮沙壅塞，难于挑浚。时捻逆全股由许州北窜。十六日，逼近汴梁，全股冲壕东窜，疾趋山东。

二十三日，驰折奏捻匪东窜，河防无成，檄调刘铭传、潘鼎新等赴山东追剿。附片奏称：剿捻年余，仍无成效，忧愧无极；请旨饬令李鸿章带两江总督关防出驻徐州，与山东抚臣会办东路；湖北抚臣曾国荃携带关防移驻南阳，与河南抚臣会办西路；臣现驻周家口，居数省之中，庶可联络一气，呼吸相通。又片奏称：防守沙河、贾鲁河，本系策之至拙者，惟以流寇难制，不得已而出于下策。此次捻匪东窜，出于豫军汛地，或不免归咎于抚臣李鹤年。谨缕陈持平之论，恳恩暂予免议，以期和衷共济，为将来同心设防之计。又片奏调浙江处州镇总兵马得顺带所部马队来豫剿捻。是日，又具折奏：捻逆以蒙、毫老剿为归宿，莠民勾引，居则为民，出则为捻。若商贾之远行，恬不为怪。臣于上年选委各员，查办民圩，擒斩著名积捻甚多，谨将蒙城、毫州、宿州阜阳四属已经正法之捻徙，汇单附呈为第一案，以后续获，逐案汇奏。

是月，捻匪窜扑运河，山东官军堵御却之，回窜河南。

左公宗棠调授陕甘总督，乔公松年调陕西巡抚，英翰公授安徽巡抚。

九月初四日，李公鹤年来营见公。

初六日，漕督张公之万来营见公。

十三日，驰折详报刘松山等在新野、南阳等处迎剿张、牛逆股，迭次胜仗。奏称：刘松山等闻豫军宋庆被围，即日驰援，及解围后，即与宋庆联络一气，同心苦战，尤得师克在和之义。又折奏刘铭传、潘鼎新两军往来剿贼齐、豫之境，迭获胜仗。捻匪既不得逞志于东，必仍狂窜而西。檄令刘松山由扶沟迎剿，鲍超由南阳进军，遮截西窜之路。附片奏请续假一月，在营调理。是日又具折奏彭玉麟所部水师报捐饷银十万两，请加广衡州府县学额。附片奏彭玉麟报捐历任应得养廉银二万余两，不敢仰邀议叙。

十九日，彭公玉麟来营见公。

是月，捻匪由山岽窜河南，循河南岸至荥泽决河堤，河南官军堵塞之。捻复南窜。捻酋牛洪死，张总愚西窜陕、汝，遂入陕西商州境。任柱、赖文光仍窜山东，疾趋济宁，攻扑运河，山东官军扼之。

李公鸿章出视师于徐州。公弟国荃出视师于襄阳，具疏劾官文公。

十月初九日，乔公松年来营见公，遂赴陕西任。

十二日，英翰公来营见公。

十三日，驰折奏汇报军情，贼分东西两路。东路任、赖逆股，刘铭传、潘鼎新等追剿，逆踪盘旋于巨、郓一带；西路张总愚一股，已入陕西，鲍超军驰至陕州，未及接仗。又折详报刘铭传、潘鼎新在郓城等处追剿胜仗。又折奏病难速痊，请开协办大学士两江总督之缺，并请另简钦差大臣接办军务，自以散员留营效力，不主调度。附片奏陈剿捻无效，请将臣所得封爵暂行注销，以明自贬之义。又具折续报水陆阵亡病故员弁，汇单靖恤。又附片密陈山东抚臣阎敬铭、藩司丁宝桢澄清吏治，讲求军务实际，请开复处分。又片奏李鸿章已带印出省，黄翼升回驻江宁，藉资镇抚。

十五日，公子纪鸿来营省视。

十九日，奉到寄谕一道，词旨严切，催令远筹援军，以赴陕、洛。

二十五日，奉到上谕：“该大臣勋望夙著，积劳致病，自系实情，着再赏假一个月，在营安心调理。钦差大臣关防着李鸿章暂行署理。曾国藩俟调理就痊，即行来京陛见一次，以慰廑系！朝廷赏功之典，具有权衡，该大臣援古人自贬之义，请暂驻销封爵，着无庸议。钦此。”

三十日，任、赖捻股由山东回窜陈州境。公行营戒严，调亲军出队截剿。

是月，公弟国荃出驻黄州。

十一月初二日，驰折奏报西路张逆深入秦境，尚无回窜之说，调鲍超一军进荆紫关，以援秦中；东路任、赖一股回窜河南，饬刘松山迅赴汝州，遏其西窜之路。附奏奉旨复陈一片。称行军太钝，精力日衰，俟病体稍痊，入都陛见，自请办捻不善之罪。又片奏杨鼎勋、张锡嵘追剿任、赖一股捻踪，直奔沙河以南，刘松山仍由汝、洛进兵，以力保黄河，先顾山西为主。

初六日，奉到上谕：“曾国藩着回两江总督本任，暂缓来京陛见。江苏巡抚李鸿章著授为钦差大臣，专办剿匪事宜。钦此。”

十七日，驰折奏酌筹西路军务，鲍超一军援秦，派委江苏道员薛书常专办霆营粮台，采办军米。又折奏：交卸钦差大臣关防，赍送徐州，交李鸿章祇领，钦奉谕旨，饬臣竟回本任，臣自度病体不能胜两江总督之任，若离营回署，又恐不免畏难取巧之讥，请仍在军营照料一切，维击湘、淮军心，庶不乖古人尽瘁之义。附片奏：刊用木质关防一颗，其文曰“协办大学士两江总督一等侯行营关防”。又片奏任、赖股匪奔扰信阳之南，将入鄂境，周盛波跟踪追剿。现饬张树珊拔队追击。刘铭传军疲劳太久，在周家口稍休，即行赴鄂。又檄调李昭庆全军由皖赴鄂，以收夹击之效。又附密片奏保湘、淮各军将才。如道员刘盛藻、总兵戴春林、潘鼎立、提督章合才，均为后起之选。前任大名道祝垲、编修张锡嵘，皆文员中出群之才，略陈品概，以备采择。

十九日，委员赍送钦差大臣关防赴徐州营。

二十八日，奉到上谕：“曾国藩请以散员仍在军营自效之处，具征奋勉图功，不避艰险之意。惟两江总督责任綦重，湘、淮军饷，尤须曾国藩筹办接济，与前敌督军，同为朝廷倚赖。该督忠勤素著，且系朝廷特简，正不必以避劳就逸为嫌，致多顾虑等因。钦此。”

是月，公弟国荃驻军德安，湖广总督官文公奉旨开缺，入都供职。钦差户部侍郎谭公廷襄暂署总督。

十二月初三日，驰折奏钦奉谕旨，再陈下悃，乃请开两江总督协办大学士缺。附片奏：任、赖一股窜扰孝感，鄂军接仗获胜，檄调刘秉璋与刘铭传军合为一路，探踪追剿。又具折奏保刘铭传一军克复黄陂，并在济宁、雉河、阜阳、抚沟等处战功最伟，劳苦尤甚。五案并保，开单请奖。附片奏保吏部主事钱应溥在营效力，请加四品卿衔。

十五日，奉到上谕：“曾国藩当仰体朝廷之意，为国家分忧，岂可稍涉疑虑，固执已见？着即懔遵前旨，克期回任，俾李鸿章得专意剿贼，迅奏肤功等因。钦此。”

二十一日，驰折奏：遵旨回驻徐州，暂接两江总督关防。臣病体未痊，仍恳另简江督，而臣以散员效力行间。至中外交涉事件，素未讲求，请旨令两淮运司丁日昌护理通商钦差大臣关防，必能有裨时局。附片奏：东路任、赖一股，盘旋于安陆之境。刘铭传等追剿，贼窜向鄂东一带。西路张逆，渡过渭北，鲍超自请移师赴鄂，先剿东股。因檄令刘松山、张锡嵘等由潼关入秦，即在陕州设立粮台，仍派薛书常管理。是日具折奏江西南康县查办案内充公田产，分析办竣。又奏保刘松山、张诗日等军在西华、上蔡、新野等处大胜，汇案请奖。附片奏请酌提安徽丁漕，加该省兵勇之饷。又片奏前年饬委运同衔容闳前往西洋采办机器百数十种，均交上海制造局收用。该员不避艰阻，请予奖励，以昭激勋。又片奏参安徽涡阳县知县沈濂革职。

是月，楚军、淮军集于湖北之境，凡七万余人，会剿任柱、赖文光一股。郭松林军挫于德安，总兵张壮勇公树珊阵亡，贼益张。

陕西官军挫溃，张总愚逼近西安省城。乔公松年到陕后，亟檄刘松山一军入援关中。

公办理捻匪一载有余，初立驻兵四镇之议，次设扼守两河之策，皆未久而改变。其在临淮，搜擒蒙、毫匪徙，以绝捻之根株；在徐州办结湖团巨案，以除捻之勾引。刘铭传、刘松山、潘鼎新三军，大小数十战，贼众纵横飙忽之势，实因以少衰。是冬张逆人秦，任、赖入楚，中原稍得息肩矣。而是岁言路劾公办理不善者，有御史朱镇、卢士杰、朱学笃等疏，皆奉寄谕钞发。御史穆缉香阿奏督师日久无功，请量加谴责一疏。奉上谕：“年余以来，曾国藩所派将领，驰驱东、豫、楚、皖等省，不遣余力，残贼亦颇不少，虽未能遽蒇全功，亦岂贻误军情者可比？该御史所奏，着毋庸议。钦此。”是后，又有御史阿凌阿劾公骄妄各款，亦奉旨辨斥。公念权位所在，众责所归，惕然不敢安焉！

「丁卯」同治六年，公五十七岁

正月，公在周家口营。

初六日，启行赴徐州。

十三日，过砀山境，散钱二十六缗给饥民。

十五日，公至徐州。

十九日，接受两江总督关防、两淮盐政印信、通商大臣关防，与李公鸿章通筹西北大局。

二十一日，驰折奏报回驻徐州接篆日期。附片奏：贼在鄂中，官军有合围之势，恐任、赖一股续窜入秦，鲍军一军应留豫西拦截，俟贼情定后，再调赴秦。又片奏彭玉麟报捐养廉银两，奉旨查明子弟，给予奖叙。该侍郎力辞，出于至诚，恳如所请，以遂其报效之诚。

二十九日，奉到上谕：“曾国藩既接受两江督篆，所有察吏筹饷及地方应办事宜，均关紧要；且金陵亦不可无勋望素著大员坐镇。着即回驻省城，以资镇摄。该督公忠体国，自当仰体朝廷倚畀之隆，勉为国家宣力。一切军情调度，仍着李鸿章随时咨商，以资裨益。钦此。”

是月，张公锡嵘在陕西阵亡。

鲍公超回军襄阳，击贼于杨家洚，大破之；追剿至丰乐河，复大破之，杀贼万余人。任、赖捻股窜河南境。

李公鸿章奉旨授湖广总督，李公瀚章调授江苏巡抚，暂署湖广总督，刘公琨授湖南巡抚。

二月初三日，李公鸿章拔营赴河南督师，仍驻周家口。

初八日，专折奏谢年终恩赏。又奏报军需款目：自咸丰三年起，至金陵克复之日，凡为时阅十二年之久，用款至二千一百三十余万之多。分为四案，开列简明清单，照例报销。附片奏：动用安徽抵征一项，比例请销。又片奏江忠义、席宝田二军饷银，归入江西汇总造报。又片奏补发湘军欠饷，作为第四案续报之款。又奏新授江苏布政使丁日昌请暂缓陛见。

十四日，驰折奏叠奉谕旨，移驰金陵，恭报起程日期。又折奏：上年奉旨发交臣营差委各员——道员钟文、总兵沈宏富、提督何绍彩，分别发往各路差遗。附片奏道员祝垲应仍交李鸿章随营差遗。又片奏甘肃道员金国琛，请开缺终养。又片奏阵亡编修张锡嵘，请加恩其子。又奏阵亡总兵张树珊，请于周家口建立专祠。又折奏彭玉麟水师营、鲍超霆军查办滋事弁勇。

十六日，由徐州启行，至韩庄登舟，沿途查阅运河堤墙。

二十二日，至清江浦，张公之万来见公。

二十三日，吴公廷栋来见公于舟次，方舟从公赴金陵。

二十六日，查阅清水潭堤工。

三十日，抵扬州。

是月，任、赖捻股东窜安徽境，回窜湖北东境，湘军败挫，彭忠壮公毓橘阵亡于黄州。

刘松山军入陕西，击张逆一股，连破之。

三月初一日，公与官文公相见于舟次。

初二日，查阅瓜洲盐栈。

初六日，抵金陵，还署。金陵之民焚香于道以迎公。

初十日，按视新修江宁学宫工程。

十五日，刘公琨舟过金陵见公。

二十日，驰折奏报回省日期，并陈鄂东之贼向西北窜走，张逆在秦与逆合股，刘松山攻剿屡胜，尚有把握。附片奏：酌拨军饷，协解陕、甘两省。

是月，鲍公超在襄阳伤病大作，公委员赍药馈问之。

左公宗棠赴陕甘任，行至湖北，接受钦差大臣关防。

丁公宝桢补授山东巡抚。

四月初七日，驰奏提督鲍超伤疾甚剧，请调直隶署提督娄云庆南来接统霆军。附片奏回任以后，通计饷需款目，入不敷出，且有万不容缓之事，须行筹款者，如制造轮船，购卖机器。湘军入秦，淮军在楚，多未发足军饷，长江北岸拟添陆军，以为防运河堤坝，险工林立，均属刻不容缓。请旨将江海关洋税应解部之四成，酌留二成以济要需。

十六日，专折奏谢京察从优议叙恩。又奏遵照新章，甄别劳绩州县，开单附呈。江南苦旱，公出祷雨于甘露神祠，二十四日，雨。

是月，任、赖捻股由湖北窜河南南阳境。

五月十六日，驰奏续查民玗，擒斩捻党，开单奏结，嗣后归地方官办理。附片奏：任、赖逆股自鄂省窜出，有东趋之势。本年天气亢旱，农田枯坼，人心皇皇，皆由臣德薄，累及斯民，忧愧无地，且运河水涸，东路军情可虑。又闻张逆有回窜出关之意。又折奏本年乡试依限举行，并兼行乙卯科武乡试。又片奏保员外郎王家璧，请以五品京堂，遇缺题奏。

公连日步出祷雨。十九日，公诣灵谷寺取水。二十日，大雨。公筹银四千两，修复灵谷神词。

是月，任、赖逆股由河南窜山东，越运河而东，犯青州之境。奉到上谕：“曾国藩着补授大学士，仍留两江总督之任。钦此。”

六月初十日，专折奏谢天恩补授大学士。又折奏鲍超伤病深重，恳请回籍养病。附片奏：贼已渡运东窜，令黄翼升驻札射阳湖，为裹下河之防。又片奏江宁建立昭忠祠，其初专祀湘军陆营将士，请并祀水师员弁。又折奏本年乡试，派学政鲍源深入关监临。又奏请展缴本年军政。

十八日，专折奏江南、江北粮台收支军需各款，分案开单奏销。

是月，任、赖逆股东窜登、莱之境，李公鸿章、刘公长佑建议：合四省兵力，合堵运河，就东境剿减任、赖一股；河南、湖南两省兵力严扼潼关，毋令东窜，就关中剿除张总愚一股。英翰公疏请合兵严守胶莱河，逼贼于海隅，聚而歼之。

七月二十九日，驰奏霆营将领公禀不愿隶娄云庆部下，请将鲍超全军撤遣大半，其余令谭胜达等带赴济宁，归李鸫章调遣，并令娄云庆另募新军，以备防剿。又奏遵旨筹拨直隶赈灾一款，皖军协饷一款，并陈现筹兴复淮渎，使水归故道，以减淮扬水患，于清江设立导淮局，试办挑浚。附抄章程十六条，咨送军机处，以备查核。附片奏筹拨本年大运银两，解交织造衙门应用，俟军务平定，再议添拨。

是月，任、赖股匪回窜，越潍河扰犯沂州境，窜扰赣榆、海州、沐阳之境。

八月，接到总理衙门公文，预筹换约事宜。公节属吏悉心条议，择其善者，具咨与函，专派员弁，由泸入都呈复。

议增修金陵昭忠祠，祀江南殉难官绅。

九月十八日，具折奏甄别府县等官，续奏采访忠义第二十八案。附片奏：水营记名提督冯标病故请恤，皖南殉难县丞罗庆恩请恤，烈妇程胡氏请旌。

是月，海州捻股回窜山东境。

十月初五日，公下闱典校武乡试，提督李朝斌会考。

十九日，试竣，取中武举一百五十七名。

是月，山东贼复窜赣榆，刘公铭传追剿，破之，阵毙捻酋任柱。

公弟国荃开缺回籍。

十一月初三日，专折奏报江南武闱乡试事竣。

初六日，专折奏江北粮台捐造船炮，用过银数，循例报销。又奏徐州善后局报销。又折奏扬州虹桥乡殉难绅民妇女请旌恤。巡检陆炘请恤，澄海营副将陶位中、参将黄占魁出洋捕盗遇害，请恤。

十五日，驰折奏遵旨预筹修约事宜。

二十七日，刘公铭传击贼于寿光河，大破之，擒斩数万人，贼大溃。赖文光遁走，山东肃清。

是月，官文公署直隶总督，丁公日昌授江苏巡抚。

十二月初三日，奏查明本年江北新漕征解实数，现在筹办情形。又奏筹解明年协甘饷银。又折奏：江宁省城，自咸丰三年沦陷，向荣、和春等驻兵八载，阵亡之文武将弁殉难之官绅士民，尚未建祠崇祀，实为阙典。湘军昭忠祠地基宽敞，因与僚属议建三祠，中为湘军陆营，西为湘军水师，东为金陵官绅，务使毅魄忠魂，萃于一处。其金陵官绅、综举约有六端：一曰咸丰三年城陷殉难之员，二曰向荣、和春营中阵亡病故之员。三曰江宁七属殉难之绅。四曰江南大营援剿他处殉难之员。五曰镇江、扬州两军阵亡病故之员，皆祔祀祠中。六曰满汉妇女不屈面死者，别立贞烈祠祀之。恳饬令地方官一并致祭，实有裨于圣朝劝忠之道。附片奏霍邱县殉难团绅李友张请恤，并其家属五十一名。

初十日，扬州官军擒捻酋赖文光斩之，余党迸散，东南荡平。

二十二日，奉上谕：“大学士两江总督一等毅勇侯曾国藩着加恩加赏一云骑尉世职。钦此。”

是月，张总愚捻股由陕西越黄河窜至山西境，东趋畿辅。

是岁，骆文忠公秉章奉旨以四川总督协办大学士、寻卒于成都。

李武壮公祥和在陕西宜川阵亡。

「戊辰」同治七年，公五十八岁

正月初二日，接见西洋公使浦安臣。

十七日，专折奏谢天恩加赏世职。又折奏谢年终恩赏。又奏年终密考学政声名。又奏江苏臬司李鸿裔请假。

二十一日，定书局章程八条，又训手民四条，委道员洪汝奎经理书局。汝奎，汉阳刘公传莹之门人也。

二十七日，核定长江水师未尽专宜及水师补缺章程。

是月，张总愚捻股窜直隶境，扰犯保定、河间、天津各属境，畿辅戒严。丁公宝桢督军入援，驻固安；左公宗棠督军追剿，驻天津；李公鸿章驻军大名；李公鹤年、英翰公，皆引兵防河南北。

二月十七日，刘公长佑过金陵见公。

三月初五日，驰奏拟补长江水师各缺，并续陈未尽事宜十条。奏称：衡州试办水师之始，非有旧例可循，屡试屡变，渐推渐广。今已奏定章程，著为令典，不敢谓立法之尽善而无弊，所愿数十年后，督抚提镇，随时损益，遇事详求。翼将材辈出，历久常新，此则臣等所祷祀以求者也。又折奏总兵张诗日病故，请恤。并准加恩予谥。奉旨予谥“勤武。”

公又奏上年江北冬漕并归海运，详议海运章程十条，开单附呈。附片报江北漕粮起运实数。又片奏筹解甘饷分数。又附片奏陆营武职大衔借补小缺，请敕部核议准行。又片奏保总兵王可升、章合才、易致中三员，皆足胜专阃之任。

二十日，作《灵谷龙神祠碑记》。

二十八日，欧阳夫人至署。

四月初一日，江南苦雨，公出诣神祠祈晴。

李公瀚章调任浙江巡抚。初四日，过金陵见公。

初七日，奏结霆营上年在襄阳闹饷一案，查办营官哨官，审明定拟。又奏上海铁厂制造火轮船，及广东艇船，仍须酌改营制，略仿西洋之法，拟会同丁日昌履勘查阅，再将外海水师章程核议具奏。

二十日，调验船厂所造八团舢板。

二十四日，由金陵登舟启行，公子纪泽从。二十六日，至扬州，查运库。

二十九日，登金山，观苏文忠公玉带，为诗纪之。旋登焦山。

是月，直隶捻匪窜运河以东，分扰及山东东昌、武定各属境。时河北水涨，官军因扼运河以困之。

闰四月初一日，公舟泊丹阳。初二日，泊常州。初三日，泊苏州省城，留五日。初八日，出巡阅李朝斌太湖水师，遂行赴上海。丁公日昌从。途次奉到上谕：“曾国藩着授为武英殿大学士。钦此。”

初十日，行至上海，驻铁厂，查阅轮船洋炮工程。洋领事官白来尼等来见公。

十四日，会奏拨解直隶军饷，并汇陈近年协拨陕甘军饷情形。又奏酌提制钱三十万串，由轮船解运天津，请照银价尽抵京饷。附片奏：上海旧存轮船两号，不能行驶外洋，适有福建华福轮船来沪，即令改调前赴天津，以备巡防之用。

公专奏遵旨派员驰赴合肥，催令刘铭传销假，迅赴直隶、山东军营。并沥陈：剿捻之师，谋勇以刘铭传为最，而劳苦疲乏，亦惟铭军独甚。念本年畿辅之警，若非去岁先灭任、赖一股，大局不堪设想！恳于寄谕中奖其勋谋而慰其劳苦，则天语一字之褒，胜于臣等函牍万万矣。是日，公拜折后，登舟查阅吴淞口、狼山、福山各营。

十五日，由轮船回金陵署。

五月初八日，专折奏谢天恩。附片奏：提督黄翼升、总兵欧阳利见所领水师已赴济宁。并查看山东河防提督刘松山添募湘勇，饬湖南盐局拨银二万两，以利遄行。

六月十八日，专折奏江北水灾赈济银数，造册报销。又折奏李鸿裔病状，请开缺调理。又折奏总兵娄云庆撤营事竣，请开缺回籍养亲。附片奏保总兵谭胜达、王衍庆二员。又折奏采访忠义第二十九案。附片奏：已故总兵张运桂请祔祀张运兰专祠。又奏常州殉难绅民史承简等合族一百二十名，请于郡城建史氏忠节专祠；全椒县知县孟煊在任殉难，请建专祠。

是月，刘公铭传赴直隶，时湘、淮各军将领萃于三辅，诏都兴阿出视师于天津。

七月，彭公玉麟经理长江水师事竣，奏请开兵部侍郎之缺，补行守制。奉旨允之。

官军会剿捻匪，破平之。张总愚走死直隶。山东肃清。李公鸿章以湖广总督协办大学士，刘公铭传封一等男爵，封疆将领，承恩赏各有差！初十日，奉上谕：“曾国藩筹办淮军后路军火，俾李鸿章等克竟全功，着交部从优议叙。钦此。”

扬州民与天主教堂哄斗，公委潘司李宗羲、运司李元华、上海道应宝时提案会讯。

二十二日，专折奏前次有密疏一件，未能慎密，自请交部议处。又折奏东西捻股一律肃清，湘、淮各军亟应赶紧裁撤，以节饷需而苏民困。谨预筹经费，为撤勇之用。又折奏查明运河水志情形。又折奏查报阵亡、伤亡、病故员弁，汇单请恤。附片奏：河工道员潘鸿焘请恤。又折奏江宁府属查出熟田，试办抵征。

二十七日，奉到上谕：“曾国藩着调补直隶总督，两江总督着马新贻调补。钦此。”

八月初六日，专折奏谢天恩，一为交部优叙，一为调任直录。吁恳陛见！附片沥陈丁忧两次，均未克在家终制；从公十年，未得一展坟墓。瞻望松楸，难安梦寐。又称剿捻无功，本疚心之事，而回任以后，不克勤于其职，公事多所废驰，皆臣抱歉之端！俟到京时，剀切具奏。

十一日，作《江宁昭忠祠碑记》。

十三日，上海船厂造火轮船第一号成，驶至金陵。公登船试行至采石矶，命名曰“恬吉”，取“四海波恬，公务安吉”之意。

批发扬州教堂一案，具咨文呈报总理衙门。

是月，李公鸿章奏凯，撤剿捻官军，唯留刘铭传一军驻札畿南之张秋镇。又奏筹款修葺孔林。湘勇刘公松山军从左公宗棠入奏，剿办回逆。

九月初二日，奏报恬吉轮船工竣，并陈明上海机器厂筹办情形。附片奏金陵善后局经用之款，请免造册报销。又片奏内江水师粮台委员、船厂委员汇案请奖。

初十日，酌定湖北撤勇一案。

十七日，核定外海水师章程。

丁公日昌至金陵，会议扬州教堂一案。

二十日，马公新贻到金陵。

二十六日，交卸关防印信。

二十八日，公弟国潢来署，相见甚欢，大被同宿，纵谈家乡琐事，以为笑乐。又自书箴言六条赠之。

是月，公与漕督、河督会奏荥工漫水渐入洪湖会筹堵御一折。

十月初五日，具折奏报交卸日期，遵旨会商公事，暂缓启程。又具折奏请禁止川私行楚，收回淮南引地，以复旧制而整鹾纲。附片奏刘松山一军由江南协饷，请改道湖北襄阳转解入秦。并称：臣交卸之际，应将经手事件略为结束。又折奏原任广西巡抚邹鸣鹤在金陵殉节，请从优加恤，并准予谥，以彰忠节。又奏水师营副将柳寿田病故请恤。二十六日、李公鸿章赴湖广任，过金陵见公。

十一月初三日，专奏湘军第五案军需款目造册报销一折。奏称：从前军营办理报销，中外吏胥互相勾结，以为利薮。此次臣严饬属员，认定实用实销四字，不准设法腾挪，不准曲为弥缝。臣治军十余年，所用皆召募之勇，与昔年专用经制弁兵者情形迥异。其有与部例不符之处，请敕部曲为鉴谅，臣初无丝毫意见欲与部臣违抗也。是折奉旨：“着照所请，该部知道。钦此。”是日，又具折奏酌议江苏外海内洋里河水师事宜十四条，请敕下李鸿章、马新贻、丁日昌各抒所见，妥为核议，并求部臣详核，不厌驳诘，以期利多弊少。臣不敢因系初议之人，稍涉回护。又折奏江楚用兵太久，武职保举太多，惟借补小缺一途，可以安置撤遣之将弁。谨将江南近年考试武职章程四条，录呈御览。又折奏：江淮等属。历年垫应兵差，添设台站，头绪纷繁，州县交代，永无结算之期，实有妨于吏治。臣任两江最久，惟此为经手未完之件，现拟设法清厘，准仿照粮台之例，开单报销，仍按据金陵未克以前及既克以后年分，分别办理。附片奏补发湘军欠饷，归案报销。又片奏：臣未交卸之时，两次接准造办处来文，俱称移会两淮监督。查两淮只有盐政，并无监督之官。造办处系内务府司员，与部院司官体制相同，行文督抚，应用堂官之印。请旨敕下该衙门，嗣后遇有传办要件，统归内务府大臣行文，不宜迳由造办处移会，以符定制而杜弊端。又片奏报经手事竣，起程北上日期。

初四日，公由金陵登舟启行。金陵士民焚香酌酒以饯送者，填咽街巷。于时欧阳夫人患亥喘甚剧，公长子纪泽留金陵侍疾。次子纪鸣从行。

初八日，泊扬州。公弟国潢从公于扬州，乃别回湘。

十三日，抵清江浦。

十七日，由清江启行。江宁将军魁玉公出都赴任，谒公于途次。

二十日，彭公玉麟从公于郯城境，乃别回南。

三十日，渡黄河，宿齐河县。丁公宝桢来见公。

十二月初四日，行抵直隶境。公在途次，每日按舆图稽查山川原委，尤详考畿辅水利，随时延访官绅贤否，证以舆论而密记之。

十三日，入都门，寓东安门外贤良寺。

十四日，昧爽趋朝，见军机大臣于朝房。召见于养心殿，奏对数十语，赐紫禁城骑马。退朝，谒恭亲王于邸第，及军机大臣文祥公等。

十五日，递折奏谢天恩召见，奏对十余语。

十六日，又召见，奏对语尤详。移时乃出，时在廷诸臣，想望丰采，退朝之际，千官属目焉。

十八日，至内阁上任，接见侍读中书各员。旋至翰林院上任，接见讲读学士以下各员。谒至圣朝及先儒韩文公祠。

十九日，公访塔忠武公宅，登堂见其母，厚馈之。

二十日，移寓城南法源寺。

二十四日，至内阁，集议通商事宜，凡三日。

二十八日，会奏议复修约事宜一折。

二十九日，递折奏谢年终恩赏。

「已巳」同治八年，公五十九岁

正月初一日，早朝捧庆贺表，从驾诣长信门行礼。天明皇上升殿受贺，公与朱公凤标上阶展表。太常寺司员宣读表文毕，公与内廷诸臣，行礼而退。

初二日，始为《无慢室日记》，条记密事。

初五日，公访倭仁公宅，因偕至内阁。醇郡王与大学士会议奏陈机务六条，公手稿数千字，移时而成。初七日，趋朝奏事。

初九日，至琉璃厂书肆，纵观书籍。

十五日，趋诣保和殿，侍赐宴潘王。

十六日，赐宴廷臣于乾清宫。内监引人，皇上升座，倭仁公领满大学士、尚书西向坐，公领汉大学士、尚书东向座。乐三阕，乃宴倭仁公起奉爵御座，皇上遍赐大臣爵，乐三阕，乃出谢恩颁赏珍物。

十七日，具折请训，又递折奏略陈直隶应办事宜，请酌调人才，以资差委，酌拨银两，以济要需。直隶最大之政，在于练兵饬吏，次则河工。请留刘铭传一军，长作拱卫之师，再练万人，使成劲旅，则畿辅不患空虚。民间疾苦，由于积狱太多，差徭太重，属僚玩上虐民，当以严法重惩之。永定、滹沱二河，常为民患，亦宜大加疏浚。请敕下江苏督抚，每月拨解银三万两，稍资周转。并开单奏调道员钱鼎铭、陈鼐、知府李兴锐、知州游智开、赵烈文、知县方宗诚、金吴澜及员外郎陈兰彬八员召见，奏对数十语，皆疏中事也。退朝谒恭亲王邸第。

二十日，出都。

二十一日，巡视永定河堤工。

二十七日，行抵保定府。

二月初二日，接受直隶总督关防、长庐盐政印信。

初八日，拜发到任接印日期一折。附片奏：试办永定河工，请敕户部借拨银两，赶修要工。

初九日，送官入文公入都。

十三日，札饬永定河道及河工委员择日兴工。

十六日，阅直隶选练六军操演阵法。时直隶营伍疲弱，刘公长佑为总督时，遵部议于绿营弁兵中挑选数千人，酌加练饷。至是已五年矣。

十八日，作清讼事宜一编，为四柱册，通饬各州县官，刻期清结积案，以为课程。

二十三日，具折奏查明州县积潦大洼地亩，分别豁减粮赋。又奏粮台循案报销一折。

三月初五日，刊发直隶清讼事宜十条，核定限期功过章程十四条。

初九日，三口通商大臣崇厚公来见。

十四日，刘公坤一入都，过保定见公。

直隶臬司张树声调山西臬司。新授臬司史念祖，诏公察看。十六日，折奏直隶讼案最多，积压未办，臬司张树声情形较熟，清厘甫有端绪，请暂留本任；并抄呈清讼事宜十条。又折奏举劾属员，以饬吏治。又奏报上年抢修永定等河，用过银数。

二十八日，丁公日昌入都，过保定见公。

史念祖到省，公派委综理发审局。

四月初一日，专折奏报查勘永定河工合龙出省日期。是日启行。

初六日，验收河工。

初八日，回署。

十四日，奏报勘工回省日期。又奏直隶采访节义第三案。

十七日，粤南使臣黎峻等过境见公。

二十日，公子纪泽奉欧阳夫人到署。

二十八日，郭公柏荫入都，过保定见公。

五月初四日，专折三刘松山军在陕西宜君、绥德两处有溃变之案，实因军士久役思归所致。该军剿办得力，锐气未减，未可遽议撤遣。

初十日，杨公昌浚入都，过保定见公。

二十一日，具折奏称：近日内外臣工间奏，多主练兵，不主养勇。当此全境敉平，自不宜留勇队于近畿，然目前练军，实无化弱为强之法，当参用东南募勇之意，仍须户部筹拨的饷，然后营务渐有起色。又折奏永定河工合龙，请开复河员处分。附片奏报提用长庐复价银两。以济河工，并拟酌加岁修领款。

二十二日，李公宗羲入都，过保定见公。

二十三日，永定河复决口。

六月初六日，作《客座示僚属箴言》四条，定以每日传见州县二员。

十一日，奏遵照部议，裁撤长庐总商，以杜把持之弊。又折奏永定河水暴涨，道厅各员抢护新工，竟于他处漫溢，请分别参办，并自请交部议处。又奏提督朱南桂、谭国泰病故，请恤。奏调琼州总兵彭楚汉来直隶差委。

是月，作李忠武公、勇毅公神道碑铭二篇。

七月初一日，奏永定河漫口抢堵，未能合龙，拟缓期秋后将浚中泓、疏浚下口二事，认真筹办。

初四日，作《劝学篇》示直隶士子。

二十一日，奏酌议直隶、山西、河南三省毗连州县会哨章程。

二十四日，郑公敦谨自山西入都，过保定见公。

八月初六日，奏续查属员，据实举劾。

二十七日，奏接准部咨再行酌议练军事宜一折。奏请调南方战将以练北方新兵，拟于古北口增练千人，提督傅振邦领之；正定府增练千人，总兵谭胜达领之；保定府增练千人，以彭楚汉领之。附片奏：刘铭传一军护卫京畿，未可遽撤。该提督开缺回籍，其部将刘盛藻代领其军，尚能胜任，毋庸另派统领之员。又片奏保道员蒋春元署永定河道。

九月初四日，作《湘乡昭忠祠碑记》。

初六日，奏采访节义第四案。

十二日，核定直隶练军章程。

委知府李兴锐查访长庐盐务。

二十一日，具折奏试办永定河挑浚中泓、下口二法核定工程，请停止摊捐，发给现银，使厅汛无所借口，以作兵弁夫役之气。附片请拨长庐运库银两，以济河工之用。

二十三日，作《唐确慎公墓志铭》。

十月初八日，作《罗忠节公神道碑》。

初十日，公启行出省勘河工。

十二日，抵固安，巡视工程，验收合龙。

十三日，奏报勘工出省日期，并报循河勘验下口。

十七日，登舟顺流而下，至天津府查勘盐政，校阅洋枪洋炮队。

二十日，由天津启行；二十三日，回署。

十一月初一日，奏酌议长庐盐政十条。又折奏查明州县灾歉情形，分别蠲缓，以纾民力。大、顺、广一带尤苦旱，恐须预筹赈济。附片奏查工回省日期。又奏采访节义第五案。

十九日，具折奏庐纲惫累日甚，宜减轻成本，以苏商困而保颓纲酌议五条。又折奏永定河漫口合龙暨疏浚中泓下口，均属稳固，深通，请开复河员处分。又具折奏遵旨察看臬司史念祖，请酌调刑名稍简之省分，乃为相宜。

是月，作《王考星冈府君墓表》。

十二月十四日，奏铭军将领刘克仁、刘盛瑺病故，请恤。

二十四日，奏查明畿南各属灾歉较重，拟于来春以贷为赈，请于天津存储项下拨制钱十万串，解至大名。预备散放。附片奏：升任臬司钱鼎铭请暂留大名道任，督办赈贷。又折奏滹沱河改道北流，已阅两年，亟应设法修治，谨陈大概情形，请敕部核议。

是岁，公壹意清厘狱讼，遇重大之案，则亲自鞠讯，每月数次。统计专折奏结重案及京控发交之件，前后凡五十余疏，不能悉纪。

公自到任以后，定以每日分时清厘案牍、接见宾僚、吟览经史诗古文，以为日课。每月以暇时为文一二篇，计成碑、铭、序、记、之属几十余篇。

曾文正公年谱卷十二

「庚午」同治九年，公六十岁

正月十六日，专折奏年终密考。又奏永定河工借拨运库银两，请于应解京饷项内照数扣还。

二十四日，核直隶练军马队章程。

委陈兰彬前往大名助办赈贷。

是月，刘忠壮公松山在甘肃攻剿回逆于金积堡阵亡，其兄子锦宗接领其军。

二月初二日，专折奏谢年终恩赏。又奏直隶清理积狱，旧案陆续完竣，新案办理就绪。计审结并驻销之案四万一千余起，多年尘牍，为之一清，请将勤奋之员，酌予奖励。又奏州县留支银两，请免提解四成，俾地方官有办公之资，以为振兴吏治之助。又奏直隶州县应付兵差款项，酌议报销。

二十一日，专折奏谢京察从优议叙恩。又奏湘、准各军剿捻军需第一案报销。附片报洋枪洋炮教练勇粮款目，附案请销。又具折奏提督刘松山宣力最久，忠勇迈伦，力攻回寨，受伤殒命，谨胪陈事迹，请宣付史馆，并于本籍建立专祠。

三月初五日，出城诣刘孝子墓及杨忠愍公祠。

初十日，奏直隶留防兵勇收支饷项，截数报销。

二十九日，奏报永定河凌汛安澜一折。又奏复核部驳保案一折。又奏采访节义第六案。

公自入春以来，屡患目光昏蒙，而治公牍览书史未尝少息，至是验知右目已失明，于是闭目静坐之时为多。

是月，公子纪泽入都，赴荫生试。

四月十一日，改定练军马队步队营制。

十六日，奏试办练军，酌定营制，比照湘勇、淮勇军营旧章，参酌增损，次第推行。又以官马不如私马，亦欲仿募勇章程，自养营马，以冀练成劲骑。附抄呈步队营制十条，马队营制六条。附片奏：筹议口北三厅防务。

是日，公眩晕，病作甚剧，旬日渐平。

二十一日，奏陈病状，请假一月调理。

二十五日，公子纪泽试竣，吏部带领引见。奉旨以员外郎分部行走，签分户部陕西司。

五月初八日，专折奏谢子纪泽受员外郎恩。

二十二日，奏病尚未痊，续假一月。又折奏畿南赈贷，办理事竣，各地方官赔累已甚，请免报销，以示体恤。又折奏保永定河工出力员弁，开单请奖。又奏采访节义第七案。

二十五日，奉上谕：“曾国藩着前赴天津查办事件。钦此。”同日奉上谕：“崇厚奏津郡民人与天主教起衅，现在设法弹压，请派大员来津查办一折。曾国藩病尚未痊，本日已再行赏假一月，惟此案关系紧要，曾国藩精神如可支持，着前赴天津，与崇厚会商办理。匪徙迷拐人口，挖眼剖心，实属非无可逭。既据供称牵连教堂之人，如查有实据，自应与洋人指证明确，将匪犯按律惩办，以除地方之害。至百姓聚众，将该领事欧死，并焚毁教堂，拆毁仁慈堂等处，此风亦不可长。着将为首滋事之人查拿惩办，俾昭公允。地方官如有办理未协之处，亦应一并查明，毋稍回护。曾国藩务当体察情形，迅速持平办理，以顺舆情而维大局。原折着抄给阅看。钦此。”

先是天津境内屡有迷拐幼孩之案，并有剖心挖眼之谣，署天津知府张光藻擒获拐匪张拴、郭拐二名严办。旋有民团拿获匪徙武兰珍，供出法国教堂之王三授以迷药。由是津民与教民屡有争哄之事。三口通商大臣崇厚约法国领事官丰大业来署，提犯人对质。于时讹言四起，人情汹汹。丰大业在崇厚署中施放洋枪，崇厚亟起避之。丰大业忿而走出，遇天津县知县刘杰，复用洋枪击伤其家丁。津民见之者，遂欧毙丰大业，烧毁教堂等处。洋人及本地从教之民男女，死者数十名口。此五月二十三日事也。二十七日，奉上谕：“崇厚奏津郡民教起衅争殴，自请治罪，并请将地方官分别严议革职一折。崇厚、周家勋、张光藻、刘杰着先行交部分别议处，仍着曾国藩于抵津后确切查明，严参具奏。至迷拐人口匪徙及为首滋事人犯，均着严拿惩办，并会同崇厚彻底根究，秉公办理，毋稍偏徇。钦此。”

二十九日，公复陈一折，奏称：据天津镇道来禀，武兰珍所供之王三，业经弋获，必须讯取确供。武兰珍是否果为王三所使？王三是否果为教堂所养？挖眼剖心之说，是否凭空谣传？抑系确有证据？此两者为案中最要之关键！从此两层悉心研鞫，力求平允，乃可服中外之心。谕旨饬臣前往，仍垂询臣病，臣之目疾，系根本之病，将来必须开缺调理，不敢以病躯久居要职，至眩晕新得之病，现已十愈其八，臣不敢因病推诿，稍可支持，即当前往。一面先派道员博多、宏武等，迅速赴津，会同大津道、府详讯办理。

六月初一日，奉上谕：“曾国藩奏所称案中最要关健等语，可谓切中事理，要言不烦。日内如可支持，即着前赴天津，会同崇厚悉心商办。钦此。”

崇厚驻天津近十年，调停于民教之间，人颇讥之。事变之后，崇公出示解散，有严禁聚众滋事之语，由是怨声载道。崇公寻奉旨充出使法国大臣，其三口通商大臣以大理卿成林署理。

初四日，公将启行，书遗教一纸，其略云：“余自咸丰三年募勇之初，自誓效命疆场，今年老病躯，危难之际，断不肯吝于一死，以自负其初心。”初六日，由保定启行，宿高阳县。初七日，宿任邱县。具折奏报起程日期，并称与崇厚往返函商，拟先将俄国误伤之三人，及英、美两国之讲堂，速为科理，不与法国一并议结，以免歧混。

初八日，奉上谕：“此案起衅之由，因迷拐幼孩而起，总以有无确据为最要关键，必须切实根究。曲直既明，方可另筹办法。至洋人伤毙多名，若不将倡首滋事之犯惩办，此事亦难了结。曾国藩拟将俄国人命、英、美讲堂先行议结，所见甚是。钦此。”

初十日，公至天津。津郡民团，旧有水火会名目，人数甚众，怨崇厚公之护教，咸望公至，必力反崇公之所为。公奉命之初，凡诣公条陈此事者，或欲借津人义愤之众以驱遂洋人，或欲联合俄、英各国之交以专攻法国，或欲参劾崇厚以伸士民之气，或欲调集兵勇以为应敌之师。公意在坚保和局，不与洋人构衅，以致启兵端。其函致崇公，则称“有福同当，有谤同分”之语。既至津郡，出示晓谕士民，仍不奖其义愤，且亦有严戒滋事之语。由是津人以怨崇公者怨公矣！公初至时，出令放告，投诉牒者数百人。查讯挖眼剖心，并无事实；而拐匪一案，拿到教堂之王三，安三等，皆市井无赖，供词反复狡展，不能定案。公亦令委员暂予缓讯，以为洋人转圜之地，但饬缉拿天津滋事之民。由是都门士大夫中，讥议纷然起矣。

十一日，接到法国洋官照会一件，系都中洋人由总理衙门转递来津，词气尚顺。

十二日，英国洋人来见。

十三日，美国洋人来见。

十四日，内阁学士宋晋奏和局固宜保全，民心未可稍失，请布置海口防兵，兼婉谕各国，以为解散约从之策。奉旨令公酌量办理，据实奏闻。

十六日，公咨复总理衙门，为洋人力辨挖眼剖心之诬。

十八日，专折奏报永定河南岸五工漫口，自请议处，并请河员处分。

十九日，法国洋官罗淑亚来见。

二十一日，崇原来，言洋人将大兴波澜，有以府县官议抵之说，公峻词拒之。

二十二日，洋官罗淑亚复来，词气凶悍。又来照会一件，有请“将府县官及提督陈国瑞抵命”之语。

二十三日，公将现在查办情形照复洋人，并驳诘之。是日，遂与崇厚公会奏，奏称：王三虽经供认授药武兰珍，然且时供时翻。仁慈堂查出男女，讯无被拐情事。至挖眼剖心，则全系谣传，毫无实据。此事谣传，不特天津有之，各省皆然。以理决之，必无是事。至津民所以生愤者，则亦有故：教堂终年扃闭，莫能窥测，其可疑者一；中国人民至仁慈堂治病，恒久留不出，其可疑者二；仁慈堂死人，有洗尸封眼之事，其可疑者三；仁慈堂所医病人，虽亲属在内，不得相见，其可疑者四；堂中掩埋死人，有一棺而两三尸者，其可疑者五。百姓积此五疑，众怒遂不可遏。仰恳明降谕旨，通饬各省，俾知谣传之说，多系虚诬，以雪洋人之冤，以解士民之惑。现已将天津道、府、县三员均撤任，听候查办。又奏委丁寿昌署天津道，马绳武署天津府，箫世本署天津县。又附片奏称：洋人照会，挟制多端。请将知府张光藻、知县刘杰二员革职，交刑部治罪。陈国瑞现在京城，请交总理衙门就近查办。公雅意不欲加罪于府县，是日乃勉徇崇厚之请会奏。此疏拜发之后，公意痛悔之，病势渐剧。

二十四日，奉到上谕：“有人奏风闻津郡百姓焚毁教堂之日，由教堂起有人眼人心等物，呈交崇厚收执。该大臣于奏报时，并未提及，且闻现已消灭等语。所奏是否实有其事，着曾国藩确切查明等因。钦此。”

又奉上谕：“崇厚已派出使法国，自应及早启行。着曾国藩体察情形，如崇厚此时可以交卸，即着来京陛见，以便即日起程。通商大臣事务，着曾国藩暂时接办，俟成林到时，即行交卸。钦此。”

二十五日，接洋人照会一件，仍执前说。

二十六日，公照复洋人，仍驳诘之。

是日，奉到上谕：“曾国藩、崇厚奏查明天津滋事大概情形，另片奏请将天津府、县革职治罪等语，已均照所请，明降谕旨宜示矣！此次陈奏各节，固为消弭衅端，委曲求全起见。惟洋人诡谲性成，得步近步，若事事遂其所求，将来何所底止？是欲弭衅而仍不免起衅也。钦此。”

公前疏力办洋人之诬，又陈五可疑之端，意在持平立论。内阁抄发奏稿，文理不全，都人士见之，谓公偏护洋人，遂以诋崇公者诋公矣。责问之书日数至，公惟自引咎。不欲以自明也。崇厚以每日一来行馆，力主府、县议抵之说。公方在病中，置不答。崇厚乃驰奏法国势将决裂，曾国藩病势甚重，请由京另派重臣来津办理。

二十八日，公复陈谕旨垂询之件。奏称：焚毁教堂之日，众目昭彰。若有人眼人心等物，岂崇厚一人所能消灭？其为讹传，已不待辨。至迷拐人口一节，实难保其必无。臣前奏请明谕力辨洋人之诬，而于迷拐一节，言之不实不尽，诚恐有碍和局。现在焚毁各处，已委员兴修。王三、安三该使坚索，已经释放。查拿凶犯一节，已饬新任道府拿获九名，拷讯党羽。惟罗淑亚欲将三人议抵，实难再允所求。府、县本无大过，送交刑部已属情轻法重。彼若不拟构衅，则我所断不能允者，当可徐徐自转；彼若立意决裂，虽百请百从，仍难保其无事。崇厚与洋人交涉已久，应请留津会办，暂缓来京。又奏称：中国目前之力，实难遽起兵端，惟有委曲求全之法。谕旨所示，弭衅仍以启衅，确中事理，且佩且悚。外国论强弱，不论是非。若中国有备，和议或稍易定。现令铭军全队拔赴沧州一带，稍资防御。臣自带兵以来，早矢郊命疆场之志，今事虽急，病虽深，此心豪无顾畏，不肯因外国要挟，尽变常度。抑臣更有请者，时事虽极艰难，谋尽必须决断。伏见道光庚子以后，办理夷务，失在朝和夕战，无一定之至计，遂使外患渐深，不可收拾。皇上登极以来，外国盛强如故，惟赖守定和议，绝无改更，用能中外相安，十年无事。津郡此案，愚民愤激生变，初非臣僚有意挑衅。倘即从此动兵，则今年即能幸胜，明年彼必复来，天津即可支持，沿海势难尽备。朝廷昭示大信，不开兵端，实天下生民之福。惟当时时设备，以为立国之本，二者不可偏废。臣以无备之故，办理过柔，寸心抱疚，而区区愚虑，不敢不略陈所见。

是日，接奉寄谕，亦云张光藻，刘杰交部治罪，已属过当，若在津正法，万难允准等因。

二十九日，奉到上谕：“据崇厚奏称曾国藩触发旧疾，病势甚重，朝廷实深廑系。此案关系颇大，该督抱恙甚剧，恐照料或有未周，已谕令丁日昌星速赴津，帮同办理。又以丁日昌航海前来，须在旬日以外，先派毛昶熙前赴天津会办。惟该国兵船业已到津，意在开衅，不可预为防范。已谕令李鸿章带兵驰赴畿疆，候旨调派等因。钦此。”又奉上谕：“曾国藩奏遵旨复陈一折。另片所陈善全和局，以为保民之道，备预不虞，以为立国之本：甚属曲中事理！即着该督坚持定见，悉心经理，用全大局。钦此。”

七月初五日，毛公昶熙至天津，随带侍讲吴元炳、刑部员外郎刘锡鸿、总理衙门章京陈钦、恽祖贻四员。公一见，皆欢异，以为难得之才。

初七日，奏报永定河南岸五工续漫成口，再请议处。

英国洋官威妥玛来天津，毛公昶熙约洋官会议。既集，陈钦按理抗辩，侃侃而谈。洋人不能诘，罗淑亚犹执前说，径行回京。崇厚亦奏疏自请入都陛见。初九日，公与毛公会奏罗淑亚回京缘由，请中外一体，坚持定见。并将连日在津会议问答情形，咨报总理衙门。又奏请将福建船局购办京米，截留二万石，存储津郡，以备李鸿章军营及刘铭传全军之用。时李公鸿章督军至潼关，驰折奏称：洋人照会内称“天津府县帮同行凶，主使动手”等语，所闻得自何人？所查得有何据？必须将府县如何帮同主使证据交出，由中外大员会同提集，当堂质讯，乃可以成信谳而服众心。如果该府县等有实在重情，亦不能曲为宽贷。

十二日，奉上谕：“罗淑亚无理要挟，所请府县抵偿一节，万无允准之理！已传谕钱鼎铭将张光藻等解赴天津，并令曾国藩等取具该府县等亲供，以期迅速了结。钦此。”

十三日，奉上谕：“崇厚着即来京，三口通商大臣，着毛昶熙暂行署理。钦此。”丁公日昌奉旨启行北上，驰折奏称：自古以来，局外之议论，不谅局中之艰难。然一唱百和，亦足以荧听而挠大计，卒之事势决裂。国家受无穷之累，而局外不与其祸，反得力持清议之名。臣每读书至此，不禁痛哭流涕！现在事机紧急，守备则万不可缺。至于或战或和，应由宸衷独断，不可为众论所摇。又称：百姓纷纷聚众，地方官不能认真弹压，过误似亦不轻！

十六日，奉上谕：“该使臣非理之求，断难迁就。而于近情之请，必当赶紧办理，以示诚信。此时如将下手滋事之犯按律惩办，则洋人自不至节外生枝，再归咎于府县等因。钦此。”

十九日，公奏奉谕旨，檄催刘铭传赴直隶统带铭军。并陈明江面水师与洋面不同，彭玉麟、杨岳斌在籍情形，因及捍御外侮，徐图自强之法。

二十日，奉上谕：“军机大臣呈递直隶按察使钱鼎铭禀函，不胜诧异！张光藻、刘杰以奉旨治罪人员，即使患病属实，亦应在天津听候查办。乃该革员等，一赴顺德，一赴密云，捏病远避，尚复成何事体！朝廷令该革员赴津，实曲示保全之意。乃皆不能体会，置身事外。曾国藩率行给假他出，实属不知缓急等因。钦此。”

二十三日，奉上谕：“近来内外臣工，往往遇事机紧急，徙事张皇，迨祸患略平，则又泄沓成风。为目前苟安之计，即使创立战守章程，而在事诸臣奉行不力，有名无实，遂使朝廷深谋远虑，均属具文。似此因循成习，何时可冀自强？何时司平外患？宵旰焦忧，无时或释。钦此。”

二十五日，刘杰到案。丁公日昌到天津，即日悬赏勒限缉拿凶犯。

二十六日，奉上谕：“该督到津后，统筹全局，次第办理，其中委曲求全，万不得已之苦衷，在稍达事理者，自无不谅！该下府县一层，坚持定见，当可就我范围，如能将为首滋事及下手之人严拿务获，讯取确供，按律议抵，大局似可粗定。钦此。”

二十七日，张光藻到案。

三十日，公与毛公会奏已革天津府、县到津日期一折。奏称：该员自六月十六日撒任，即行请假，臣见其本无大过，故允其所请。其后奉到谕旨，即飞檄催提，目下均已到案。顷接总理衙门来信云，有法国照会，言及该府县主使证据，现饬同文馆翻译，应俟译文寄津，按照所指情节，逐一质讯，再行取具亲供，录送核办。至查拿凶犯，现已获三十七名，仍严饬尽数弋获，从严惩办，以杜外患。

八月初二日，总理衙门奏天津一案与洋人照会来往辩论情形一折。奏谕旨抄寄，令公迅速缉凶，详讯严办，催取府县亲供，及早结案。两江总督马端敏公新贻，猝遇行剌，因伤出缺。初四日，奉上谕：“曾国藩着调补两江总督，直隶总督着李鸿章调补。钦此。”

初七日，公具折恭谢天恩，并奏称：前在假期之内，驰赴天津，实因津事重大，不敢推诿。臣目病甚重，往来文件，难以细阅，幕僚拟稿，难以核改。江南庶政殷繁，若以病体承乏，贻误必多。目下津案未结，仍当暂留会办。一俟奏结后，即请开缺，安心调理。又特奏保刑部郎中陈钦在总理衙门当差多年，于中外交涉情形洞悉本末。顷来天津，与洋人诤论，其辩才足以折服强悍，其诚心足以感动彼族。请以署理天津府知府，必收折冲御侮之效。又奏江南月协直隶饷银，截数报销。

三口通商大臣成林到任。

初九日，陈钦、刘锡鸿、丁寿昌等会讯府县亲供。

十一日，公与毛公昶熙、丁公日昌复讯府县亲供。

十二日，奉到上谕：“曾国藩奏沥陈病目情形，请另简贤能，畀以两江重任一折。两江事务殷繁，职任綦重，曾国藩老成宿望，前在两江多年，情形熟悉，措置咸宜，现虽目疾未痊，但能坐镇其间，诸事自可就理。所请另简贤能之处，着毋庸议！仍着俟津案奏结，即着前赴两江总督之任，毋再固辞。钦此。”

十四日，奏呈府县亲供，请交部核议，并称拿获滋事凶犯八十余名，俟讯明会奏。

十七日，毛公昶照回京师。

十八日奉上谕：“此案为日已久，若不赶紧办结，必致易生枝节。着李鸿章驰赴天津，会同督饬承审各员，认真研鞠，及早拟给。钦此。”

二十三日，公具折奏审明天津案内第一批人犯，分别定拟。又奏咨送复讯府县供词，并陈明该员解送刑部，恐难定限。又奏称办理迟延，自请交部严加议处。

刘公铭传至天津。

二十五日，李公鸿章至天津。

二十七日，陈国瑞到案。

二十八日，奏已革天津府县解部起程日期，并抄呈陈国瑞供词。附片奏称：府县本无大过，张光藻尤着循声。臣之初意，岂肯加以重咎？过听浮议，举措失宜，遽将府县奏交刑部。此疏朝上，夕已悔憾！外间物议，纷纷不平。此次该革员等入狱，诚恐洋人执臣原奏，欲得而甘心，则臣之负疚愈深！请敕刑部细核供词，从轻定议，以平天下吏民之情，臣亦稍释隐憾！并申陈各省民教滋事实情，筹议预杜后患之法。

二十九日，奏开缺桌司史念祖请授以实缺。并陈军营保举记名人员，现经部议新章，保至藩、臬者，必先补道员，仍乞圣慈存记，每年于部章之外，特简实缺数人，实振历人才之道。又奏天津道周家勋开缺，请以陈钦补授天津道缺。又代奏提督刘铭传恭谢恩赏一折。

九月初一日，奉上谕：“陈国瑞所递亲供，既与津案并无干涉，毋庸再令总理衙门刑部复办。钦此。”

初三日，丁公日昌回江苏任。

初六日，公交卸关防印信，具折奏报卸篆日期。又折奏报闽省采办京米十万石，全数验收。附片奏：调前台湾道吴大廷随至江南，综理轮船操练事宜。

刑部奏已革天津府、县二员，拟发往军台效力。十一日，奉上谕；“张光藻、刘杰均着从重改发黑龙江效力赎罪，以示惩警。钦此。”是案刑部奏结，照例从重定拟，谕旨又以该员私往顺德、密云逗留藐玩，再行从重也。是日，奉上谕：“经此次严办之后，各直省地方务当晓谕居民，安分守法，毋任再滋事端。遇有中外交涉事件，并须按照条约，持平妥办。总期中外商民，彼此相安，以靖地方。钦此。”

十三日，奏续讯天津案内第二批人犯，分别定拟。附片奏：署天津道丁寿昌摄篆已久，情形熟悉，措置裕如，请即补授天津道缺。并称已保臬司刘盛藻与丁寿昌分领铭军，皆司道中难得之才。亦请简放道员实缺。

公以本年寿六十，奉旨赐寿，由军机处咨交到御书“勋高柱石匾额”一面、御书“福”“寿”字各一方、梵铜像一尊、紫檀嵌玉如意一柄、蟒袍一件、吉绸十件、线绉十件。十六日，专折奏谢天恩。又具折奏遵旨赴任，恳请陛见。奏称：臣前承乏江南，初无治状，荷蒙奖励，惭感交并，欲勉从后命，则病躯难供驱策，必致陨越贻羞；欲自遂初衷，则圣恩已极优容，何敢再三渎请？揆诸古人鞠躬尽瘁之义，一息尚存，不敢稍耽安逸！附片奏：刑部主事陈兰彬，有任重致远之志，不避艰险，仍拟带至江南，讲求防海、制器、操练轮船之事。又奏前次奏结人犯内，有穆巴一名，查无行凶实据，请予开释。另将续获范永一名，归案正法，以示慎重人命之意。

二十三日，由天津启行入都，公子纪鸿奉欧阳夫人并眷口由运河南旋，公子纪泽从入都。

二十五日，入都门。

二十六日，早朝召见于养心殿，奏对十数语。

二十七日，又召见，奏对十数语。

十月初一日，奉派入坤宁宫吃肉。

初三日，张光藻、刘杰来见。

初六日，军机大臣传旨，催公赴江南任。

初九日，递折请训，传宣召见，奏对十数语。

初十日，朝贺万寿圣节。

十一日，公六十初度日。湖广同乡官设宴于会馆，以为公寿。

十五日，启行出都。

十八日，次雄县，藩司钱公鼎铭来见公。

二十六日，抵济宁州，登舟与眷口船相维南行。

闰十月十三日，抵清江浦。

十六日，泊扬州，查勘瓜洲监栈。

二十日，行抵金陵，借寓巡道署。

二十二日，接受关防印信。

十一月初一日，专折奏报接印日期。

初三日，作家训日课四条：一曰慎独则心安，二曰主敬则身强，三曰求仁则人悦，四曰习劳则神钦。

江苏巡抚丁公日昌丁母忧开缺，张公之万奉旨授江苏巡抚。十一日，公奏派应宝时署江苏藩司，并暂护巡抚印务。

十七日，奉到上谕：“曾国藩着充办理通商事务大臣。钦此。”

二十二日，丁公日昌扶柩回粤，舟过金陵，公往吊于舟次。

十二月初二日，专奏本年轮应查阅营伍，请展缓于明年举行。又奏丹阳、金坛两县，本年仍办抵征。又奏扬军厅堤工报销。

十六日，奏筹拨湖南、陕、甘军饷，分别起解，以资接济。

马端敏公被戕后，凶犯张汶详即时擒获。诏派漕督张之万与将军魁玉会讯，都下言官，累疏奏请推究主谋。钦命刑部向书郑敦谨前往金陵查讯。二十九日，郑公抵金陵。

「辛未」同治十年，公六十一岁

正月初三日，核江苏水师续议章程。

十二日，具折奏钦奉谕旨筹议海防、江防事宜一折。附片奏：预筹日本通商修约章程。又折奏陈河运艰难情形，请旨饬各督抚通筹运道全局，为可久之规。附奏到任未久，请展缓文武密考一案。

二十九日，公与郑公敦谨奏结张汶详行刺一案，仍照魁玉、张之万原拟罪名定拟。附片复奏犯供实无主使别情。

二月初二日，专折奏谢年终恩赏。又折奏湘、淮各军剿捻军需报销第二案。又折奏接到部议，复陈淮南盐引碍难增价情形。附片请停止场商内河盐厘。

十五日，监视张汶详正法。

二十四日，具折奏详议河运章程，又奏已故督臣马新贻请于本籍建祠。附报张汶详正法日期。

是月，安徽建平县境有土匪起，寻捕平之。

欧阳夫人病疫，逾西乃愈。

三月初六日，张公之万来见公。

十九日，专折奏湖南永州、宝庆二府引地未便改运粤盐。并陈明楚省引地被川盐侵占太甚，请饬部核议。又续奏采访忠义第四十三案。

四月十四日，作《江宁府学碑记》。

十六日，专折奏年终密考学政声名。又折奏江宁府属田地科则尚未查清，仍办抵征。

李世忠、陈国瑞在扬州舟中斗殴，江岸商民大哗。公派委瓜洲镇总兵吴家榜、候补道袁保庆查讯。

是月，大学土文端公倭仁卒于位。

五月初一日，李公瀚章出都，过金陵见公。

十一日，具折奏结李世忠、陈国瑞寻仇斗殴一案，请将提督李世忠即行革职，勒令回籍，交地方官严加管束；提督陈国瑞以都司降补，勒令速回原籍，不准在扬州逗留。

二十日，作《湖南文征序》。

六月初二日，公携酒就饮吴公廷栋之宅。吴公僦寓金陵五年，居宅甚隘，年八十岁，足病不能行步，终日端坐一室，校书不辍。公每月必一再过访，谈论移时。公前官京师时，相与讲学之友归然独存矣。初八日，泛舟城北玄武湖，回入秦淮见商民稍复业，为之欣然。时奉到文宗圣训全部，十三日专折谢恩。又代递在籍前任总督张亮基遣折。又奏采访忠义第四十四案。

二十五日，作《台洲墓表》。

七月初三日，公与李公鸿章会奏派委刑部主事陈兰彬、江苏同知容闳选带聪颖子弟，前赴泰西各国肄习技艺。从前斌椿、志刚、孙家谷等奉命游历海外，亲见各国军政船政，皆视为身心性命之学。中国当师仿其意，精通其法。查明美国新立和约，拟先赴美国学习，计其程途，由东北太平洋乘坐轮船，径达美国，月余可到。已饬陈兰彬、容闳二员酌议章程，所需经费，请饬下江海关于洋税项下按年指拨，勿使缺乏。并请饬下总理衙门，将该员所议章程酌核。

八月初一日，专折奏湘、淮各军剿捻军需报销尾案。

十二日，赴校场大阅江宁省城督标兵四营，绿营选练新兵五营，留防湘勇二营。

十三日，登舟出省大阅。

十九日，至扬州校阅盐捕二营、洋枪炮队二营、奇兵泰州泰兴三江兴化等五营、留防淮勇三营。

二十一日，专折奏报查阅营伍日期。

二十八日，至清江浦阅清河漕标七营，淮扬镇标九营，选练新兵一营。

九月初三日，登陆启行赴徐州。

初八日，至徐州，阅徐州镇标中军营、城守营、萧县营，选练新兵二营、淮勇二营。

十五日，回清江舟次。

十九日，泊金山寺。

二十日，舟入丹阳，阅镇江营、淞北营、淞南营。

二十二日，至常州阅常州营、孟河营、靖江营。

二十六日，至常熟县阅狼山福山镇标二营、水师四营，登福山以望洋面。

二十七日，诣周虞仲墓、先贤子游墓。

二十八日，至苏州省城，阅抚标兵三营、太湖二营、淮勇二营。

十月初六日，至松江府阅提标八营、选练新兵二营、洋枪队三营。

初七日，至上海查阅铁厂、轮船、机器。洋领事官来见。

十一日，至吴淞口，阅吴淞川沙南汇等八营、外海艇船六营、内洋八团舢板五营。并阅轮船新阵铁厂造成轮船四号：曰恬吉，曰威靖，曰操江，曰测海。皆公所命名也。

十三日，乘威靖船，且操且行。十五日，改登测海船，回金陵署。

十一月初一日，专折奏查阅营伍事竣，开单举劾各营员弁。又奏遵筹协济畿辅赈米，拟由江南拨解银两赴津，以便籴贷。又奏运河堤工报销。

初十日，奏报奥斯马加国在泸换约事竣。

金陵新修督署成。二十二日，移入署。

二十九日奏，查明李世忠在籍情形。又奏派大员前赴安徽，查办天长县令冯至沂自尽一案。

十二月初八日，核定江苏水师续议事宜。

十六日，何公璟调任江苏巡抚，过金陵见公。

二十二日，奏江苏水师续议章程二十一条。又奏采访忠义第四十五案。附片密保江宁盐巡道孙衣言可备藩臬之选。

公右目失明已两年，见者咸以静息为劝。而公昕夕孜孜，未尝倦怠。身体有不适，恒守勿药之戒。视生死之际，弥觉怡然无累！平生以宋儒义理为主，而于训诂词章二途，亦研精覃思，不遗余力。处功名之际，则师老庄之谦抑；持身型家，则尚禹、墨之俭勤。是岁为诗凡数首，为文十余篇。其自书日记，尤多痛自刻责之语。

「壬申」同冶十一年，公六十二岁

正月初二日，公访吴公廷栋宅，畅谈学业。语及邸抄倭文端公遗疏，交口称之，谓倘非自撰，不能抒写其心中所欲言。因语及昔年故交零落殆尽，黯然而别。

十四日，值宣宗忌辰。公言道光三十年供职礼部，闻遗命立皇太子之信，即时驰赴淀园，恭递如意。途次闻升遐确耗，仓黄悲恸！今忽忽已二十三年，不堪回首！言已泫然！

二十三日，公病肝风动，右足麻木，良久乃复。自上年定以每日读《资治通鉴》，随笔录其大事，以备遗忘。是日已至二百二十卷，因病辍笔。犹取《宋元学案》、《理学宗传》等书，披览大意，自谓“身心一日不能闲也”。

前河道总督苏公廷魁，亦早岁都门论学之友也。二十六日，公闻苏公将过金陵，出城迎之，又病风动，舌蹇不能语，遂回署，旋愈。

二十八日，苏公廷魁至，见公。是日，与李公瀚章会奏淮盐行楚章程一折。奏称：近年淮南销引日疲，存盐壅积，无术疏通。楚省引界，几被川鹾占尽，今欲于积重难返之后换回一二，暂分疆界，徐图规复，俟滇黔肃清以后，仍还淮引之旧。公自肃清江面以来，首整盐政，刊定章程。各岸设招商局，各省设督销局，于瓜洲建总栈，商民称便。八年之中，征收课银凡二千万两有奇。

公之在军中也，公牍私函，皆亲治之，不以假人。晚年多令幕友拟稿，公自核改而已。右目失明后，其最要者，犹不假人也。是月，作《刘忠壮公墓志》，属草稿三百余字，遂成绝笔。其日记自咸丰八年六月起，至于易箦之日，犹书前一日日记，未尝闲也。

二月初二日，公方阅案牍，握笔而病作，遂止，病旋已。

初四日，午后，公乃散步署西花圃，子纪泽从。公连呼足麻，扶掖回书房，端坐三刻，乃薨！是日戌时也。金陵微雨，天色阴惨，忽火光烛城中，江宁、上元两县令惊出救火，卒无所见，见有红光圆如镜面，出天西南隅，良久浙微，江南士民巷哭。事闻，上震悼，辍朝三日，奉上谕：“大学士两江总督曾国藩，学问纯粹，器识深宏，秉性忠诚，持躬清正，由翰林蒙宣宗成皇帝特达之知，洊升卿贰。咸丰年间，创立楚军，剿办粤匪，转战数省，叠著勋劳。文宗显皇帝优加擢用，补授两江总督，命为钦差大臣，督办军务。朕御极后，简任纶扉，深资倚任。东南底定，厥功最多，江宁之捷，特加恩赏给一等毅勇侯，世袭罔替，并赏戴双眼花翎。历任兼圻，于地方利病尽心筹画。老成硕望，实为股肱心膂之臣。方冀克享遐龄，长承恩眷，兹闻溘逝，震悼良深！曾国藩着追赠太傅，照大学士例赐恤，赏银三千两治丧，由江宁藩库给发。赐祭一坛，派穆腾阿前往致祭。加恩予谥‘文正，’入祀京师昭忠祠、贤良祠，并于湖南原籍、江宁省城建立专祠。其生平政迹事实，宣付史馆。任内一切处分，悉予开复，应得恤典，该衙门察例具奏。灵柩回籍时，着沿途地方官妥为照料。其一等侯爵，即着伊子曾纪泽承袭，毋庸带领引见！其余子孙几人，着何璟查明具奏，候朕施恩，用示笃念忠良至意。钦此。”何公璟奉旨署两江总督，驰奏胪陈勋迹一折。何公旋至江宁，哭殡受篆，驰奏查明子孙详晰复陈一折。李公瀚章、英翰公先后具疏胪陈事迹。

四月二十八日，奉上谕：“据何璟英翰、李瀚章先后胪陈曾国藩历年勋绩，英翰、李瀚章并请于安徽、湖北省城建立专祠，又据何璟遵查该故督子孙，祥晰复奏。披览之余，弥增悼惜！曾国藩器识过人，尽瘁报国。当湘、鄂、江、皖军务棘手之际，倡练水师，矢志灭贼。虽屡经困厄，坚忍卓绝。曾不少渝，卒能万众一心，削平逋寇。功成之后，寅畏小心，始终罔懈。其荐拔贤才，如恐不及，尤得以人事君之义。忠诚克效，功德在民。允宜叠沛恩施，以彰忠荩！曾国潘着于安徽、湖北省城建立专祠。此外，立功省分，并着准其一并建祠。伊次子附贡生曾纪鸿、伊孙曾广钧，均着赏给举人，准其一体会试；曾广镕着赏给员外郎，曾广铨着赏给主事，均俟及岁时分，部学习行走。何璟、英翰、李瀚章折三件，均着宣付史馆。用示眷念勋臣有加无已至意。钦此。”

公弟国潢闻讣，自长沙驰至金陵临丧，率公子纪泽、纪鸿扶柩回籍。

五月二十日，公之丧抵长沙省城。

六月十四日，出殡于南门外金盆岭之阳。

刘公坤一寻奏请于江西省城建祠，奉旨允准。其明年二月，李公鸿章奏天津郡绅士沈兆云等联名禀请建已故督臣专祠，以资报飨一折。奉旨：“着照所请，该部知道。钦此。”

公之为学，其大纲宗，略见于所作《王船山遗书序》，而备见于《圣哲画像记》。自登第以还，于学无所不窥，九经而外，诸子百氏之书，靡不规得要领。其于《庄子》、《史记》、《汉书》、《资治通鉴》、《明史》、《文献通考》、《五礼通考》数种，尤笃好不厌，治之三反。平生为诗古文辞，雅不欲存稿。应手散佚，公子纪泽等料检手泽，门人李鸿裔、黎庶昌等为搜辑于知故之家，凡得诗四卷，文十二卷。其存官署者，批谕奏章凡百二十卷，政迹批牍二十四卷，书札六十卷；其存家中者，《日记》三十四卷，《尺牍》五十卷，《家书》二十八卷，皆公亲手迹也。在京师时，著有《茶余偶谈》若干卷，久佚。又为《曾氏家训长编》。其成者：《朱子小学》一卷、《冠礼长编》一卷、《历朝大事纪》数卷、《藩部表》一卷，抄辑盐漕河工水利赋役成案各若干卷。余则胪列序目，未有成编。选录《十八家诗钞》三十卷。出都以后，治军临官，不废书史。著有《孟子四类编》、《左氏分类事目》、《礼记章句校评》、《朴目杂记》、《周官雅训杂记》各若干卷。选录《经史百家杂钞》，分十一类，为二十六卷。又为《古文简本》二卷，《呜原堂论文》二卷。晚年衰病。犹日从事于经史，为《论语言仁类记》一卷，《易象类记》一卷，《通鉴大事记》未成书。又选录古诗之得闲逸意者，自陶渊明至陆放翁六家为《六家诗抄》，亦未克成。书门人王定安辑录公所为经史评注，为《师训汇记》若干卷，又掇公平生言行，为《求阙斋弟子记》四十卷。同治十三年八月十三日，欧阳夫人薨。十一月初五日，公子纪泽等改葬公于善化县湘西平塘伏龙山之阳乾山，巽向为茔，奉夫人柩合葬。黎庶昌为编《年谱》，记公行事。乃书其后曰：年谱，非古也，近世刊刻前贤专集，乃必为年谱一编，以考订其所作诗文之先后岁月，盖本《孟子》诵诗、读书、论世、知人之意，固无伤于稽古之雅。国朝《阿文成公年谱》，累数十百卷，可谓至多。其所纪载，则奏案与其政迹为详。吾师曾文正公，盖世忠勋，薄海宗仰，身没之日，知与不知，得公楮墨者，莫不私什袭以珍之，公镂板以传之，所在风行，争以先睹为快，窃恐数十载后，流风渐远，见闻异辞，而于当日事迹原委，或无资以质证，亦门人故吏之责也。不揣固陋，按据近年所睹记，粗纪其大略。自道光中叶以还，天地干戈，庙堂咨儆，二十有余年，人才之进退，寇乱之始未，洵时事得失之林，黾鉴所在。而我公所以树声建绩，光辅中兴者，或筹议稍迁，而成功甚奇；或发端至难，而取效甚远；或任人立事，为众听所骇怪，而徐服其精；或为国忘躯，受万口之诋訾，而所全实大。凡若此类，不敢忽焉。宫墙美富，何敢妄云窥见？惟后世读公书者，谅亦有取于此云。

求阙斋日记类钞

序

右钞录曾文正公日记，略分十类，夫修己、治人、治道之大纲也。修己者知行并进，治世者文武兼资。故首问学，次省克，继之以治道、军谋。至于伦理者，通乎内圣外王，而大本大经之所在，故上卷以是终焉。“德成而上，艺成而下”，古有明训矣。文艺虽若学之末务，而昔贤以为载道之器。援古证今，征文考献，有心者毋敢忽焉！故以鉴赏、品藻次于文艺之后。至若颐养以全形，游览以扩见，亦恒视人之所志所业，以为重轻。安可概目为余事欤？此编次之微意也。

先贤有言：“日知其所亡，月无忘其所能，可谓好学也已！”古之大有为者，其平居之课身心也至密，其求寡过也必夙夜匪懈，而后日起有功。今湘乡曾文正公，薄海戴其忠勋，奕世宗其德望。其被诸竹素铭、诸钟鼎兴旗常者，既已为人所共见共闻矣！而一读其所为日记，则条综于日用行习之间，检摄于幽独密微之地，诚所云“言有教而动有法，瞬有存而息有养”者欤！故能削平寇难，光辅中兴，措天下于泰山之安，播威名于瀛海之表。存膺圣朝之懋赏，没极人世之哀荣，可不谓天挺人豪，古今罕觏者乎？

公供职京朝十有四年，其日记曰“茶余偶谈”，曰“过隙影”等篇，半就散佚。其曰“绵绵穆穆之室日记”，每日以八事自课，亦廑有存者。咸丰初载，由衡州治军，东征克武汉，战彭湖，入守章门，凡此数年随笔记注，均缺失无从检寻。唯自戊午以后，迄于同治壬申二月易箦之日，所自书日记，无一朝一夕之间，无一点一画之苟，则传家之墨宝，希世之奇珍已！宋时洛闽数大儒讲学，皆有语录，盖及门诸子闻其师之绪论，因时编葺，或不免杂以己意，而稍失其真。此编所钞，谬托于朱子语类之义，而一句一字悉出于公之自记，不敢于中有所增损。世有达者，其将不以僭窃罪我邪！

——光绪丙子八月即望，后学湘潭王启原识

求阙斋日记类钞卷上

问学

1.夜深，思将古来政事、人物分类，随手钞记，实为有益，尚未有条绪。辛丑正月

2.学问之事，以日知月无亡为吃紧语；文章之事，以读书多、积理富为要。辛丑二月

3.读书之志，须以困勉之功，志大人之学。辛丑闰三月

4.至镜海先生处，问检身之要，读书之法。先生言：“当以《朱子全书》为宗。”时余新买此书，问及，因道：“此书最宜熟读，即以为课程，身体力行，不宜视为浏览之书。”又言：“治经宜专一经。一经果能通，则诸经可旁及。若遽求兼精，则万不能通一经。”先生自言生平最喜读《易》。又言为学只有三门：曰义理，曰考核，曰文章。考核之事，多求粗而遗精，管窥而蠡测。文章之事，非精于义理者不能至。经济之学，即在义理内。又问：经济宜如何审端致力？答曰：经济不外看史，古人已然之迹，法戒昭然，历代典章不外乎此！又言：近时河南倭艮峰（仁）前辈，用功最笃实。每日自朝至寝，一言一动，作饮食，皆有札记。或心有私欲不克，外有不及检者皆记出。先生尝教之曰：不是将此心别借他心来把捉才提醒，便是闲邪存诚。又言检摄于外，只有“整齐严肃”四字；持守于内，只有“主一无适”四字。又言诗、文、词、曲，皆可不必用功，诚能用力于义理之学，彼小技亦非所难。又言第一要戒欺，万不可掩著云云。听之，昭然若发蒙也。辛丑七月

5.倭艮峰前辈先生言“研几”工夫最要紧。颜子之有不善，未尝不知是研几也。周子曰：“几善恶。”《中庸》曰：“潜虽伏矣，亦孔之昭。”刘念台先生曰：“卜动念以知几。”皆谓此也！失此不察，则心放而难收矣。又曰：人心善恶之几，与国家治乱之几相通。壬寅正月

6.静坐，思心正气顺，必须到天地位，万物育田地方好。壬寅正月

7.默坐，思此心须常有满腔生意。杂念憧憧，将何以极力扫却？勉之！壬寅正月

8.吴竹如言：“敬”字最好！予谓须添一“和”字，则所谓敬者，方不是勉强把持，即礼乐不可斯须去身之意。壬寅正月

9.诵养气章，似有所会，愿终身私淑孟子。虽造次颠沛，皆有孟夫子在前，须臾不离，或到死之日可以仰希万一。壬寅正月

10.心得语，一经说破，胸中便无余味，所谓德之弃也。况无心得，而有掠影之谈乎？壬寅正月

11.《易大壮卦》彖，大象，正与养气章通。壬寅正月

12.静字全无工夫，欲心之凝定，得乎？壬寅正月

13.《晋卦》：“罔孚，裕，无咎。”裕，难矣！《中庸》“明善诚身”一节，其所谓裕者乎？壬寅正月

14.精神要常令有余，于事则气充而心不散漫。壬寅正月

15.凡事之须逐日检点者，一日姑待后来补救，则难矣！况进德修业之事乎？海秋言：“人处德我者，不足观心术。处相怨者而能平情，必君子也。”壬寅正月

16.读书穷理，不辨得极虚之心，则先自窒矣。壬寅正月

17.《咸》、《恒》、《损》、《益》四卦，可合之得虚心实心之法。壬寅正月

18.不能主一之咎，由于习之不熟，由于志之不立，而实由于知之不真。若真见得不主一之害心废学，便如食乌啄之杀人，则必主一矣。不能主一，无择无守，则虽念念在四书五经上，亦只算游思杂念，心无统摄故也。壬寅正月

19.巽乎水而上水，颇悟养生家之说。壬寅

20.艮峰前辈言：无间最难，圣人之纯亦不已。颜子之“三月不违”，此不易学。即“日月之至”，亦非诸贤不能。“至”字煞宜体会，我辈但宜继继续续，求其时习而说。壬寅

21.存心则缉熙光明，如日之升；修容则正位凝命，如鼎之镇。内外交养，敬义夹持，何患无上达？壬寅十一月

22.至岱云处，看渠日课。岱云近日志日坚而识日卓越，阅之喜极无言！平日好善之心，颇有若已有之之诚。而前日读筠仙诗，本日观岱云日课，尤中心好之也！壬寅十一月

23.树堂来，与言养心养体之法。渠言：舍静坐更无下手处，能静坐而天下之能事毕矣。因教我焚香静坐之法。所言皆阅历语，静中真味，煞能领取。又言：心与气总拆不开，心微浮，则气浮矣，气散，则心亦散矣。此即孟子所谓“志壹则动气，气壹则动志”也。壬寅十月

24.神明则如日之升，身体则如鼎之镇，此二语可守者也。惟心到静极时，所谓未发之中，寂然不动之体。毕竟未体验出真境来。意者只是闭藏之极，逗出一点生意来。如冬至一阳初动时乎？贞之固也，乃所以为元也。蛰之坏也，乃所以为启也。谷之坚实也，乃所以为始播之种子也。然则不可以为种子者，不可谓之坚实之谷也。此中无满腔生意，若万物皆资始于我心者，不可谓之至静之境也。然则静极生阳，盖一点生物之仁心也。息息静极，仁心之不息，其参天两地之至诚乎！颜子三月不违，亦可谓洗心退藏，极静中之真乐者矣！我辈求静，欲异乎禅氏入定，冥然罔觉之旨，其必验之此心，有所谓一阳初动，万物资始者，庶可谓之静极。可谓之未发之中，寂然不动之体也。不然，深闭固拒，心如死灰，自以为静，而生理或几乎息矣！况乎其并不能静也。有或扰之，不且憧憧往来乎？深观道体，盖阴先于阳，信矣！然非实由体验得来，终掠影之谈也。壬寅十一月

25.人必中虚，不着一物，而后能真实无妄。盖实者，不欺之谓也。人之所以欺人者，必心中别着一物，心中别有私见，不敢告人，而后造伪言以欺人。若心中了不着私物，又何必欺人哉？其所以自欺者，亦以心中别着私物也。所知在好德，而所私在好色。不能去好色之私，则不能不欺其好德之知矣。是故诚者，不欺者也。不欺者，心无私着也；无私着者，至虚者也。是故天下之至诚，天下之至虚者也。当读书则读书，心无着于见客也；当见客则见客，心无着于读书也。一有着，则私也。灵明无着，物来顺应，未来不迎；当时不杂，既过不恋，是之谓虚而已矣，是之谓诚而已矣！以此读《无妄》、《咸》、《中孚》三卦，盖扞格者鲜矣。壬寅十一月

26.凡作文诗，有情极真挚，不得不一倾吐之时。然必须平日积理既富，不假思索，左右逢原。其所言之理，足以达其胸中至真至正之情，作文时无镌刻字句之苦，文成后无郁塞不吐之情；皆平日读书积理之功也！若平日酝酿不深，则虽有真情欲吐，而理不足以达之，不得不临时寻思义理。义理非一时所可取办，则不得不求工于字句。至于雕饰字句，则巧言取悦，作伪日拙，所谓修辞立诚者，荡然失其本旨矣！以后真情激发之时，则必视胸中义理何如，如取如携，倾而出之可也。不然，而须临时取办。则不如不作，作则必巧伪媚人矣。壬寅十一月

27.在何宅听唱昆腔，我心甚静且和。因思古乐陶情淑性，其入人之深当何如？礼乐不兴，小学不明，天下所以少成材也。壬寅十一月

28.竹如教我曰“耐”，予尝言竹如：贞足干事，予所缺者，贞耳。竹如以一“耐”字教我，盖欲我镇躁，以归于静，以渐几于能贞也。此一字足以医心病矣！癸卯正月

29.写字时，心稍定，便觉安恬些。可知平日不能耐，不能静，所以致病也。写字可以验精力之注否，以后即以此养心。癸卯正月

30.万事付之空寂，此心转觉安定。可知往时只在得失场中过日子，何尝能稍自立志哉！癸卯二月

31.《记》云：君子庄敬日强。我日日安肆，日日衰，欲其强，得乎？譬诸草木，志之不立，本则拨矣。是知千言万语，莫先于立志也。癸卯二月

32.唐先生言：“国朝诸大儒，推张杨园、陆稼书两先生最为正大笃实，虽汤文正犹或少逊，李厚庵、方望溪文章究优于德行。”癸卯二月

33.夜，读《杨园先生集》，中有数条，破我忮求之私，如当头棒喝。癸卯二月

34.读杨园《近古录》，真能使鄙夫宽，薄夫敦。癸卯二月

35.因作字思用功所以无恒者，皆助长之念害之也。本日因闻竹如言，知此事万非疲软人所能胜，须是刚猛，用血战功夫，断不可弱，二者不易之理也。时时谨记《朱子语类》“鸡伏卵”及“猛火煮”二条，刻刻莫忘。癸卯

36.凡读书，有为人为己之分。为人者，纵有心得，亦已的然日亡。予于杜诗，不无一隙之见，而批点之时，自省良有为人之念，虽欲蕴蓄而有味，得乎？癸卯二月

37.竹如言：交情有天有人，凡事皆然！然人定亦可胜天，不可以适然者，委之于数，如知人之哲，友朋之投契，君臣之遇合，本有定分，然亦可以积诚而致之。故曰命也，有性焉，君子不谓命也。癸卯二月

38.镜丈言：“读书有心得，不必轻言著述。”注经者依经求义，不敢支蔓，说经者，置身经外，与经相附丽，不背可也，不必说此句即解此句也。癸卯二月

39.今早，友人见示一文稿，读之使人忠义之气勃然而生，鄙私之萌斩焉而灭。甚矣！人之不可无良友也！癸卯三月

40.自戒惧而约之，以至于至静之中，无少偏倚，而其守不失，则极其中而天地位，此绵绵者由动以之静也。自谨独而精之，以至于应物之处，无少差谬，而无适不然，则极其和而万物育。此穆穆者由静以之动也。由静之动，有神主之；由动之静，有鬼司之。终始往来，一敬贯之。辛亥七月

41.庄子曰：美成在久。骤而见信于人者，其相信必不固；骤而得名于时者，其为名必过情。君子无赫赫之称，无骤著之美，犹四时之运，渐成岁功，使人不觉，则人之相孚如桃李不言，下自成蹊矣。辛亥七月

42.有盖宽饶、诸葛丰之劲节，必兼有山巨源、谢安石之雅量。于是乎言足以兴，默足以容。否则峣峣易缺，适足以取祸也。雅量虽由于性生，然亦恃学力以养之。惟以圣贤律己，躬自厚而薄责于人，则度量闳深矣。辛亥七月

43.知己之过失，即自为承认之地，改去毫无吝惜之心，此最难事！豪杰之所以为豪杰，圣贤之所以为圣贤，便是此等处。磊落过人，能透过此一关，寸心便异常安乐，省得多少胶葛，省得多少遮掩装饰丑态。辛亥七月

44.有义理之学，有词章之学，有经济之学，有考据之学。义理之学，即宋史所谓道学也，在孔门为德行之科。词章之学，在孔门为言语之科。经济之学，在孔门为政事之科。考据之学，即今世所谓汉学也，在孔门为文学之科。此四者，缺一不可。予于四者略涉津涯，天质鲁钝，万不能造其奥窔矣。唯取其尤要者，而日日从事，庶以渐磨之久，而渐有所开。义理之学，吾之从事者二书焉，曰四子书，曰近思录。词章之学，吾之从事者二书焉，曰曾氏读古文钞与曾氏读诗钞二书，皆尚未纂集成帙，然胸中已有成竹矣。经济之学，吾之从事者二书焉，曰会典，曰皇朝经世文编。考据之学，吾之从事者四书焉，曰《易经》，曰《诗经》，曰《史记》，曰《汉书》。此十种者，要须烂熟于心中。凡读此书，皆附于此十书。如室有基，而丹雘附之，如木有根，而枝叶附之。如鸡伏卵，不稍歇而使冷，如蛾成垤，不见异而思迁。其斯为有本之学乎？辛亥七月

45.“天行健，君子以自强不息。”“地势坤，君子以厚德载物。”颐，君子以慎言语，节饮食。损，君子以惩忿窒欲。益，君子以见善则迁，有过则改；鼎，君子以正位凝命。此六卦之大象，最切于人，颐以养身养德；鼎以养心养肾，尤为切要！辛亥七月

46.坐右为联语，以自箴云：“不为圣贤，便为禽兽；莫问收获，但问耕耘。”辛亥七月

47.治家贵严，严父常多孝子。不严则子弟之习气日就佚惰，而流弊不可胜言矣。故《易》曰：“威如吉！”欲严而有威，必本于庄敬，不苟言，不苟笑。故曰：威如之吉，反身之谓也。辛亥七月

48.书味深者，面自粹润。保养完者，神自充足。此不可以伪为，必火候既到，乃有此验。辛亥七月

49.盗虚名者，有不测之祸。负隐慝者，有不测之祸。怀忮心者，有不测之祸。辛亥七月

50.除却进德修业，乃是一无所恃，所谓把截四路头也。若不日日向上，则人非鬼责，身败名裂，不旋踵而至矣，可不畏哉？辛亥八月

51.颜泉明寻求姑姊妹及其子，而并收其父之部曲妻子。且敛袁履谦之衣衾，与其父杲卿同。盛德之事，足以贯日月矣。辛亥八月

52.是夜，思人之见信于朋友，见信于君父，见信于外人，皆丝毫不可勉强。犹四时之运，渐推渐移，而成岁功，自是不可欲速，不可助长。辛亥十一月

53.窒欲常念男儿泪，惩忿当思属纩时。辛亥十一月

54.治心之道，先去其毒。阳恶曰忿，阴恶曰欲。治身之道，必防其患。刚恶曰暴，柔恶曰慢。治口之道，二者交惕。曰慎言语，曰节饮食。凡此数端，其药维何？礼以居敬，乐以导和。阳刚之恶，和以宜之。阴柔之恶，敬以持之。饮食之过，敬以检之。言语之过，和以敛之。敬极肃肃，和极雍雍，穆穆绵绵，斯为德容。容在于外，实根于内。动静交养，睟面盎背。壬子正月

55.余生平虽颇好看书，总不免好名好胜之见，参预其间，是以无孟子深造，其得一章之味，无杜元凯优柔餍饫一段之趣。故到老而无一书可恃，无一事有成。今虽暮齿衰迈，当从“敬、静、纯、淡”四字上痛加工夫，纵不能如孟子、元凯之所云，但养得胸中一种恬静书味，亦稍足自适矣。壬子

56.处逆境之道，惟《西铭》“无所逃而待烹，申生其恭也”、“勇于从而顺令者，伯奇也”等句，最为亲切！壬子

57.偶作联语以自箴，云：“禽里还人，静由敬出；死中求活，淡极乐生。”一本《孟子夜气章》之意，一本《论语疏水曲肱章》之意，以绝去梏亡营扰之私。

58.本朝博学之家，信多闳儒硕士，而其中为人者多，为己者少。如顾、阎并称，顾则为己，阎则不免人之见者存。江、戴并称，江则为己，戴则不免人之见者存。段、王并称，王则为己，段则不免人之见者存。方、刘、姚并称，方、姚为己，刘则不免人之见者存。其达而在上者，李厚庵、朱可亭、秦味经，则为己之数多；纪晓岚、阮芸台，则不免人之见者存。学者用力，固宜于幽独中，先将为己为人之界分别明白，然后审端致力。种桃得桃，种杏得杏，未有根本不正，而枝叶发生，能自鬯凶茂者也。戊午十一月

59.邵子所谓观物，庄子所谓观化，程子所谓观天、地、生物、气象。要须放大胸怀，游心物外，乃能绝去一切缴绕郁悒、烦闷不宁之习。戊午十一月

60.读书之道，朝闻道而夕死，殊不易易。闻道者，必真知而笃信之！吾辈自己不能自信，心中已无把握，焉能闻道？己未二月

61.胸襟广大，宜从“平、淡”二字用功。凡人我之际，须看得平；功名之际须看得淡，庶几胸怀日阔。己未二月

62.傍夕与子序登楼，论老年用功，不可有骄气暮气。己未三月

63.念不知命、不知礼、不知言三者，《论语》以殿全篇之末，良有深意。若知斯三者，而益之以《孟子》“取人为善，与人为善”之义，则庶几可为完人矣！己未三月

64.闻子序谈“养气章”末四节，言孔子之所以异于伯夷、伊尹者，不在高处，而在平处；不在隆处，而在汙处。汙者，下也；平者，庸也。夷、尹之圣，以其隆高而异于众人也。宰我之论，尧、舜以勋业而隆，孔子以并无勋业而汙。子贡之论，百王以礼乐而隆，孔子以并无礼乐而汙。有若之论，他圣人以出类拔萃而隆，孔子以即在类萃之中，不出不拔而自处于汙，以汙下而同于众人。此其所以异于夷、尹也，此其所以为生民所未有也。己未三月

65.读东坡“但寻牛矢觅归路”诗，陆放翁“斜阳古柳赵家庄”诗，杜工部“黄四娘家花满蹊”诗，念古人胸次潇洒旷远，毫无渣滓，何其大也？余饱历世故，而胸中犹不免计较将迎，何其小也！沉吟玩味久之！己未四月

66.思夫人皆为名所驱，为利所驱，而尤为势所驱。当孟子之时，苏秦、张仪、公孙衍辈，有排山倒海、飞沙走石之势，而孟子能不为所摇。真豪杰之士，足以振历百世者矣。己未五月

67.为人之道四知，天道有三恶。三恶之目曰：天道恶巧，天道恶盈，天道恶贰。贰者，多猜疑也，不忠诚也，无恒心也。四知之目，即《论语》末章之“知命、知礼、知言”，而吾更加以“知仁”。仁者，恕也。己欲立而立人，己欲达而达人，恕道也。立者足以自立也。达者四达不悖，远近信之，人心归之。《诗》云：“自西自东，自南自北，无思不服。”《礼》云：“推而放诸四海而准，达之谓也。”我欲足以自立，则不可使人无以自立，我欲四达不悖，则不可使人一步不行。此立人达人之义也。孔子所云“己所不欲，勿施于人”；孟子所云“取人为善，与人为善”，皆恕也，仁也。知此，则识大量大，不知此则识小量也。故吾于三知之外，更加“知仁”，愿与沅弟共勉之！沅弟亦深领此言，谓欲培植家运，须从此七者致力也。己未五月

68.读书之道，杜元觊称，若江海之浸，膏泽之润。若见闻太寡，蕴蓄太浅，譬犹一勺之水，断无转相灌注，润泽丰美之象。故君子不可以小道自域也。己未五月

69.与子序言圣人之道，亦曰学问、阅历，渐推渐广，渐习渐熟，以至于四达不悖。因戏称曰：乡人有终年赌博而破家者，语人曰：“吾赌则输矣，而赌之道精矣。”从来圣贤未有不由勉强以几自然，由阅历悔悟以几成熟者也。程子解《孟子》“苦劳饿乏，拂乱动忍”等语曰：“若要熟，也须从这里过。”亦与赌输而道精之义为近。子序笑应之。己未五月

70.余近日常写大字，微有长进，而不甚贯气，盖缘结体之际，不能字字一律。如或上松下紧，或上紧下松，或左大右小，或右大左小；均须始终一律，乃成体段。余字取势，本系左大右小，而不能一律，故恒无所成。推之作古文辞，亦自有体势，须篇篇一律，乃为成章。办事亦自有体势，须事事一律，乃为成章。言语动作亦自有体势，须日日一律，乃为成德。否则，载沉载浮，终无所成矣。己未六月

71.作书者宜临帖、摹帖，作文作诗，皆宜专学一家，乃易长进。然则作人之道，亦宜专学一古人，或得今人之贤者而师法之，庶易长进。己未八月

72.德成以谨言慎行为要，而敬、恕、诚、静、勤、润、六者，缺一不可。学成以三经、三史、三子、三集，烂熟为要，而三者亦须提其要而钩其元。艺成以多作多写为要，亦须自辟门径，不依傍古人格式。功成以开疆安民为要，而亦须能树人，能立法。能是二者，虽不拓疆，不择民，不害其为功也。四者能成其一，则足以自怡。此虽近于名心，而犹为得其正。已未八月

73.念天道三恶之外，又觉好露而不能浑，亦天之所恶也。己未九月

74.余复胡中丞信中有云：“惟忘机可以消众机，惟懵懂可以袚不祥。”似颇有意义，而愧未能自体行之。己未九月

75.凡人凉薄之德，约有三端，最易触犯。闻有恶德败行，听之娓娓不倦。妒功忌名，幸灾乐祸，此凉德之一端也。人受命于天，如臣受命于君，子受命于父，而或不能受命，居卑思尊，日夜自谋置其身于高明之地，譬诸金跃冶而以镆铘、干将自命，此凉德之二端也。胸苞清浊，口不臧否者，圣哲之用心也。强分黑白，过事激扬者，文士轻薄之习，优伶风切之态也。而吾辈不察而效之，动辄区别善恶，品第高下，使优者未必加劝，而劣者几无以自处，此凉德之三端也。余今老矣，此三者尚加戒之。己未九月

76.君子有三乐：读书声出金石，飘飘意远，一乐也。宏奖人材，诱人日进，二乐也。勤劳而后憩息，三乐也。己未九月

77.孔子所谓“性相近，习相远”，“上智下愚不移”者，凡事皆然。即以围棋论，生而为国手者，上智也。屡学而不知局道，不辨死活者，下愚也。此外，皆相近之姿，视乎教者何如。教者高，则习之而高矣。教者低，则习之而低矣。以作字论，生而笔姿秀挺者，上智也。屡学而拙如姜芽者，下愚也。此外，则皆相近之姿，视乎教者何如。教者钟、王，则众习于钟、王矣。教者苏、米，则众习于苏、米矣。推而至于作文亦然，打仗亦然，皆视乎在上者一人之短长，而众人之习随之为转移。若在上者不自咎其才德之不足以移人，而徒致慨上智之不可得，是犹执策而叹无马，是真无马哉！己未十月

78.李申甫自黄州归来，稍论时事。余谓当竖起骨头，竭力撑持。三更不眠，因作一联云：“养活一团春意思，撑起二根穷骨头。”用自警也。余生平作自箴联句颇多，惜皆未写出。丁未年，在家作一联云：“不怨不尤，但反身争个一壁静；勿忘勿助，看平地长得万丈高。”曾用木版刻出，与此联络相近，因附识之。己未十月

79.夜阅《荀子》三篇，三更尽睡，四更即醒。又作一联云：“天下无易境，天下无难境；终身有乐处，终身有忧处。”至五更，又改作二联。一云：“取人为善，与人为善；乐以终身，忧以终身。”一云：“天下断无易处之境遇；人间那有空闲的光阴。”己未十月

80.今夜醒后，心境不甚恬适，于爱憎恩怨，未能悉化，不如昨夜之清白坦荡远甚！夫子所称“日月至焉”者，或亦似此乎？己未十月

81.近日之失，由于心太弦紧，无舒和之意。以后作人，当得一“松”字意味。日来，每思吾身，能于十“三”字者用功，尚不失晚年进境。十“三”字者，谓三经、三史、三子、三集、三实、三忌、三薄、三知、三乐、三寡也。三经、三史、三子、三集、三实，余在京师，尝以扁其室。在江西，曾刻印章矣。三忌者，即所谓天道忌巧，天道忌盈，天道忌贰也。三薄者，幸灾乐祸，一薄德也；逆命亿数，二薄德也；臆断皂白，三薄德也。三知者，《论语》末章所谓“知命、知礼、知言”也。三乐者，即前所记读书声出金石，一乐也；宏奖人材，诱人日进，二乐也；勤劳而后憩息，三乐也。三寡者，寡言养气，寡视养神，寡欲养精。十“三”字者，时时省察；其犹失之东隅，收之桑榆者乎？己未十一月

82.圣人有所言，有所不言。积善余庆，其所言者也。万事由命不由人，其所不言者也。礼乐政刑，仁义忠信，其所言者也。虚无清静，无为自化，其所不言者也。吾人当以不言者为体，以所言者为用。以不言者存诸心，以所言者勉诸身，以庄子之道自怡，以荀子之道自克，其庶为闻道之君子乎！己未十一月

83.日来，心绪总觉不自在，殆孔子所谓“不仁者，不可以久处约也”。军中乃争权挈势之场，又实非处约者所能济事。求其贞白不移，淡泊自守，而又足以驱使群力者，颇难其道尔！己未十二月

84.孔子所谓“下学上达”，达字中必自有一种洞彻无疑意味。即苏子瞻晚年意思深远，随处自得，亦必有脱离尘垢，卓然自立之趣。吾困知勉行，久无所得，年已五十，胸襟意识犹未免为庸俗之人，可愧也已！己未十二月

85.天下事，一一责报，则必有大失所望之时。佛氏因果之说，不可尽信，亦有有因而无果者。忆苏子瞻诗云：“治生不求富，读书不求官。譬如饮不醉，陶然有余欢。”吾更为添数句云；“治生不求富，读书不求官。修德不求报，为文不求传。譬如饮不醉，陶然有余欢。中含不尽意，欲辩已忘言。”己未十二月

86.与作梅畅论《易图》及风水之说。又论天下之理，惟易简乃可行，极为契合。己未十二月

87.此身无论处何境遇，而“敬、恕、勤”字无片刻可弛。苟能守此数字，则无人不自得。又何必斤斤计较得君与不得君，气谊孤与不孤哉？庚申正月

88.安得一二好友，胸襟旷达，萧然自得者，与之相处，砭吾之短？其次，则博学能文，精通训诂者，亦可助益于我。庚申正月

89.读书之道，以胡氏之科条论之，则经义当分小学、理学、词章、典礼四门。治事当分吏治、军务、食货、地理四门。庚申三月

90.凡事皆有至浅至深之道，不可须臾离者，因欲名其堂曰“八本堂”。其目曰：读书以训诂为本，诗文以声调为本，事亲以得欢心为本，养生以少恼怒为本，立身以不妄语为本，居家以不晏起为本，居官以不要钱为本，行军以不扰民为本。古人格言尽多，要之每事有第一义，必不可不竭力为之者。得之如探骊得珠，失之如舍本根图枝叶。古人格言虽多，亦在乎吾人之慎择而已矣！庚申四月

91.凡做好人，做好官，做名将，俱要好师，好友，好榜样。庚申四月

92.闻季高说有孝子、孝妇、二人，因其家火起，舁其母灵柩于外。二人平日皆不以力着，妇尤孱弱，诚至则神应，一也；情急则智生，二也；势激则力劲，如水之可以升山，矢之可以及远，三也。因是以推，则天下无不可为之事矣。庚申四月

93.诸生呈缴工课，余教以“诚勤廉明”四字，而勤字之要，但在好问好察云云，两事反复开导。庚申五月

94.九弟谏余数事；余亦教九弟静虚涵泳，萧然物外。庚申五月

95.余身旁须有一胸襟恬淡者，时时伺吾之短，以相箴规，庶不使矜心生于不自觉。庚申七月

96.夏弢甫言“朱子之学得之艰苦，所以为百世之师”二语，深有感于余心！天下事，未有不艰苦中得来而可久可大者也。庚申八月

97.忆八年所定“敬、恕、诚、静、勤、润”六字课心课身之法，实为至要，至该！吾近于静字欠工夫耳。庚申九月

98.傲为凶德，凡当大任者，皆以此字致于颠覆。用兵者，最戒骄气、惰气。作人之道，亦惟“骄、惰”二字误事最甚。庚申九月

99.与作梅鬯谈当今之世，富贵无所图，功名亦断难就，惟有自正其心，以维风俗，或可补救于万一。所谓正心者，曰厚，曰实。厚者，恕也，仁也。“己欲立而立人，己欲达而达人。”“己所不欲，勿施于人。”存心之厚，可以少正天下浇薄之风。实者，不说大话，不说虚名；不行驾空之事，不谈过高之理；如此可以少正天下浮伪之习。因引顾亭林所称“匹夫之贱，与有责焉”者，以勉之！庚申九月

100.东坡“守骏莫如跛”五字，凡技皆当知之。若一味骏快奔放，必有颠踬之时。一向贪美名，必有大污辱之事。余以“求阙”名斋，即求自有缺陷不满之处，亦“守骏莫如跛”之意也。庚申九月

101.送人银钱，随人用情之厚薄。一言之轻重，父不能代子谋，兄不能代弟谋。譬如饮水，冷暖自知而已。庚申十一月

102.古人修身、治人之道，不外乎“勤、大、谦”。勤若文王之不遑，大若舜、禹之不与；谦若汉文之不胜。而“勤、谦”二字尤有彻始彻终，须臾不可离之道。勤所以儆惰也。谦所以儆傲也。能勤且谦，则大字在其中矣。千古之圣贤豪杰，即奸雄欲有立于世者，不外一“勤”字。千古有道自得之士，不外一“谦”字。吾将守此二字以终身，傥所谓“朝闻道，夕死可矣”者乎！庚申十二月

103.“劳、谦”二字，受用无穷。劳，所以戒惰也。谦，所以戒傲也。有此二者，何恶不去？何善不臻？当多写几分，遍示诸弟及子侄。庚申十二月

104.吾祖父星冈公在时，不信医药，不信僧巫，不信地仙。卓识定志，确乎不可摇夺，实为子孙者所当遵守！近年家中兄弟子侄于此三者，皆不免相反。余之不信僧巫，不信地仙，颇能谨遵祖训父训，而不能不信药。自八年秋起，常服鹿茸丸，是亦不能继志之一端也。以后当渐渐戒止，并函诫诸弟，戒信僧巫、地仙等事，以绍家风。庚申十二月

105.立身之道，以禹墨之“勤俭”，兼老庄之“静虚”，庶于修己、治人之术，两得之矣。辛酉十月

106.周末诸子各有极至之诣，其所以不及孔子者，此有所偏至，即彼有所独缺。亦犹夷、惠之不及孔子耳。若游心能如老、庄之虚静，治身能如墨翟之勤俭，齐民能如管、商之严整，而又持之以不自是之心。偏者裁之，缺者补之，则诸子皆可师，不可弃也。辛酉八月

107.与九弟言与人为善，取人为善之道，如大河水盛，足以浸灌小河，小河水盛，亦足以浸灌大河。无论为上为下，为师为弟，为长为幼，彼此以善相浸灌，则日见其益而不自知矣。九弟深以为然！辛酉八月

108.孟子光明俊伟之气，惟庄子与韩退之得其仿佛，近世如王阳明亦殊磊落，但文辞不如三子者之跌宕耳。辛酉九月

109.修已治人之道，止勤于邦，俭于家，言忠信，行笃敬四语，终身用之有不能尽，不在多，亦不在深。辛酉十一月

110.天下凡物加倍磨治，皆能变换本质，别生精彩。何况人之于学？但能日新又新，百倍其功，何患不变化气质，超凡入圣！辛酉十二月

111.九弟有事求可、功求成之念，不免代天主张。与之言老庄自然之趣，嘱其游心虚静之域。壬戌二月

112.静中细思，古今亿万年无有穷期。人生其间数十寒暑，仅须臾耳！大地数万里，不可纪极。人于其中，寝处游息，昼仅一室耳，夜仅一榻耳！古人书籍，近人著述，浩如烟海。人生目光之所能及者，不过九牛之一毛耳！事变万端，美名百途。人生才力之所能办者，不过太仓之一粒耳！知天之长而吾所历者短，则遇忧患横逆之来，当小忍以待其定。知地之大而吾所居者小，则遇荣利争夺之境，当退让以守其雌。知书籍之多而吾所见者寡，则不敢以一得自喜，而当思择善而约守之。知事变之多而吾所办者少，则不敢以功名自矜，而当思举贤而共图之。夫如是，则自私自满之见可渐渐蠲除矣。壬戌四月

113.读《原毁》、《伯夷颂》、《获麟解》、《龙杂说》诸首，岸然相见古人独立千古，确乎不拔之象。壬戌四月

114.阅王而农所注张子《正蒙》，于尽性知命之旨，略有所会，盖尽其所可知者，于己，性也，听其不可知者，于天，命也。《易系辞》“尺蠖之屈”八句，尽性也；“过此以往”四句，知命也。农夫之服田力穑，勤者有秋，惰者歉收，性也。为稼汤世，终归燋烂，命也。爱人、治人、礼人，性也。爱之而不亲，治人而不治，礼人而不答，命也。圣人之不可及处，在尽性以至于命。尽性犹下学之事，至于命，则上达矣。当尽性之时。功力已至十分，而效验或有应有不应。圣人于此淡然泊然，若知之，若不知之，若着力，若不着力，此中消息最难体认。若于性分当尽之事，百倍其功以赴之。而俟命之学，则以淡如泊如为宗，庶几其近道乎！壬戌十月

115.古圣人之道莫大乎与人为善。以言诲人，是以善教人也！以德薰人，是以善养人也！皆与人为善之事也。然徒与人则我之善有限，故又贵取诸人以为善。人有善，则取以益我，我有善，则与以益人。连环相生。故善端无穷。彼此挹注，故善源不竭。君相之道，莫大乎此！师儒之道，亦莫大乎此！仲尼之学无常师，即取人为善也。无行不与，即与人为善也。为之不厌，即取人为善也。诲人不倦，即与人为善也。念忝窃高位，剧寇方张，大难莫平，惟有就吾之所见，多教数人。因取人之所长还攻吾短，或者鼓荡斯世之善机，因以挽回天地之生机乎！癸亥正月

116.处人处事之所以不当者，以其知之不明也。若巨细周知，表里洞彻，则处之自有方术矣！吾之所以不能周知者，以不好问，不善问耳。癸亥二月

117.修己治人之道，果能常守“勤、俭、谨、信”四字，而又能取人为善，与人为善；以礼自治，以礼治人；自然寡尤寡悔，鬼伏神钦。特恐信道不笃，间或客气用事耳！癸亥八月

118.温《孟子》，分类记出，写于每章之首。如言心言性之属目，曰性道至言。言取与出处之属，曰廉节大防。言自况自许之属，曰抗心高望。言反躬刻厉之属，曰切己反求。癸亥十一月

119.百种弊病，皆从懒生。懒则弛缓，弛缓则治人不严，而趣功不敏。一处迟，则百处懈矣。甲子三月

120.前以八德自勉曰：勤、俭、刚、明、孝、信、谦、浑。近日于“勤”字不能实践，于“谦、浑”二字尤觉相违，悚愧无已。“勤、俭、刚、明”四字，皆求诸已之事。“孝、信、谦、浑”四字，皆施诸人之事。孝以施于上，信以施于同列，谦以施于下，浑则无往不宜。大约与人忿争，不可自求万全处，白人是非，不可过于武断。此“浑”字之最切于实用者耳。甲子四月

121.梦见姚姬传先生，颀长清癯，而生趣盎然。甲子十二月

122.阅圣祖《庭训格言》，嗣后拟将此书及张文端公之《聪训斋语》每日细阅数则，以养此心和平笃实之雅。乙丑五月

123.苏诗有二语，云：“治生不求富，读书不求官。”余为广之，云：“修德不求报，能文不求名。”兼此四者，则胸次广大，含天下之至乐矣。戊辰四月

124.为学之道，不可轻率评讥古人。惟堂上乃可判堂下之曲直。惟仲尼乃可等百世之王。惟学问远过古人，乃可评讥古人，而等差其高下。今人讲理学者，动好评贬汉唐诸儒而等差之。讲汉学者，又好评贬宋儒而等差之，皆狂妄不知自量之习。譬如文理不通之童生，而令衡阅乡、会试卷，所定甲乙岂有当哉？善学者于古人之书，一一虚心涵咏，而不妄加评骘，斯可哉。戊辰四月

125.近日见纪泽牙疼，孙儿小疾，每以家中人口为虑！又惦念南中诸弟各家。竟日营营扰扰。偶思咸丰八年四月葛睪山扶乩，即已预知有是年十月三河之败，温甫之变。天下万事皆有前定，丝毫不能以人力强求，纷纷思虑，亦何补邪？以后每日当从“乐天知命”四字上用功，治事则日有恒课，治心则纯任天命。两者兼图，终吾之身而已。己巳七月

126.老年读书如旱苗业已枯槁，而汲井以灌溉，虽勤无益。古人所以戒时过而后学也，然果能灌溉不休，则禾稼虽枯，而菜蔬或不无小补耳。己巳七月

127.偶作韵语以自箴，云：心术之罪，上与天通。补救无术，日暮途穷。省躬痛改，顺命勇从，成汤之祷，申生之恭。资质之陋，众为指视。翘然自异，胡不知耻！记纂遗忘，歌泣文史。且愤且乐，死而后已。己巳十一月

128.古来圣哲名儒之所以彪炳宇宙者，无非由于文学、事功。然文学则资质居其七分，人力不过三分。事功则运气居其七分，人力不过三分。惟是尽心养性，保全天之所以赋于我者，若五事则完其肃、义、哲、谋、圣之量，五伦则尽其亲、义、序、别、信之分。充无欲害人之心而仁足；充无穿窬之心而义足。此则人力主持，可以自占七分。人生着力之处，当自占七分者，黾勉求之，而于仅占三分之文学、事功，则姑置为缓图焉。庶好名争胜之念可以少息，徇外为人之私可以日消乎！老年衰髦，百无一成。书此聊自警！己巳十二月

129.静中细思：孟子之“万物皆备”，张子“事天立命”，王文成之“拔本塞源”，鹿忠节之“认理提纲”。己巳十二月

130.《圣祖庭训》之“仁厚”，张文端公家书之“和平”，每日含咀吟咏，自有益于身心。庚午正月

131.偶作一联云：“战战兢兢，即生时不忘地狱，坦坦荡荡，虽逆境亦畅天怀。”庚午五月

132.细思古人工夫，其效之尤著者，约有四端：曰慎独则心泰，曰主敬则身强，曰求仁则人悦，曰思诚则神钦。慎独者，遏欲不忽隐微，循理不间须臾，内省不疚，故心泰。主敬者，外而整齐严肃，内而专静纯一，斋庄不懈，故身强。求仁者，体则存心养性，用则民胞物与，大公无我，故人悦。思诚者，心则忠贞不二，言则笃实不欺。至诚相感，故神钦。四者之工夫果至，则四者之效验自臻。余老矣，亦尚思少致吾功，以求万一之效耳。庚午八月

133.前日记所云，“思诚则神钦”者，不若云“耐苦则神钦”，盖必廉于取而俭于用，劳于身而困于心，而后为鬼神所钦伏，皆耐苦之事也。庚午十月

134.昔年于慎独，居敬等事，全未用功。至今衰老，豪无把握，悔之晚矣！庚午闰十月

135.记性日坏！过目之事，顷刻即忘。因立记事册，于应记者逐日略记一二，从本日为始。庚午闰十二月

136.古来圣哲，胸怀极广，而可达天德者，约有四端，如笃恭修己而生睿智，程子之说也。至诚感神，而致前知，子思之训也。安贫乐道，而润身睟面，孔、颜、曾、孟之旨也。观物闲吟而意适神恬,陶、白、苏、陆之趣也。自恨少壮不知努力，老年常多悔惧。于古人心境不能领取一二，反复寻思，叹喟无已！辛未二月

137.近年焦虑过多，无一日游于坦荡之天，总由于名心太切，俗见太重二端。名心切，故于学问无成，德行未立，不胜其愧馁！俗见重，故于家人之疾病，子孙及兄弟子孙之有无贤否强弱，不胜其萦扰。用是忧惭跼蹐，如茧自缚。今欲去此二病，须在一“淡”字上着意。不特富贵功名，及身家之顺逆，子孙之旺否，悉由天定，即学问德行之成立与否，一大半关乎天事，一概淡而忘之，庶此心稍得自在。辛未三月

138.近来每苦心绪郁闷，毫无生机。因思寻乐约有三端：勤劳而后憩息，一乐也；至淡以消忮心，二乐也；读书声出金石，三乐也。一乐，三乐，是咸丰八年所曾有志行之，载于日记者。二乐则近日搜求病根，迄未拔去者。必须于未死之前，拔除净尽乃稍安耳。辛未四月

139.阅《理学宗传》中朱子、陆子。孙氏所录朱子之语，多取其与陆子相近者，盖偏于陆王之途，去洛闽甚远也。辛未五月

140.将《周易》之“象”及常用之字，分为条类，别而录之。庶几取“象”于天文地理，取“象”于身于物者，一目了然。少壮不学，老年始为此蹇浅之举，抑何陋也！辛未十二月

141.前曾以四语自儆，曰：慎独则心安，主敬则身强，求仁则人悦，习劳则神钦。近日又添四语，曰内讼以去恶，曰日新以希天，曰宏奖以育才，曰贞胜以蒙难。与前此四语，互相表里，而下手工夫，各有切要之方。不知垂老尚能实践一二否？辛未十二月

142.阅《宋元学案》中“百源学案”，于邵子言数之训，一无所解，愧憾之至！辛未十二月

省克

1.忆自辛卯年，改号涤生。涤者，取涤其旧染之污也，生者，取明袁了凡之言：“从前种种，譬如昨日死，从后种种，譬如今日生也。”改号至今九年，而不学如故，岂不可叹！余今年已三十，资禀顽钝，精神亏损，此后岂复能有所成？但求勤俭有恒，无纵逸欲，以丧先人元气。困知勉行，期有寸得，以无失词臣体面。日日自苦，不至佚而生淫。如种树然，斧斤纵寻之后，牛羊又从而牧之。如爇灯然，膏油欲尽之时，无使微风乘之。庶几稍稍培养精神，不至自速死。诚能日日用功有常，则可以保身体，可以自立。可以仰事俯畜，可以惜福，不使祖宗积累，自我一人享用而尽，可以无愧词臣，尚能以文章报国。庚子十月

2.与小岑谭，有不合处。自念一二知心，亦复见疑，则平日之不自修，不见信于人，亦可知矣，可不儆惧乎！辛丑三月

3.三十年为一世，吾生以辛未十月十一日，今一世矣。聪明日减，学业无成，可胜慨哉！语不云乎“往者不可谏，来者犹可追”。自今以始，吾其不得自逸矣。辛丑九月

4.夜归，与九弟言读书事。九弟悔从前读得不好，若再不认真教他，愈不能有成矣！余体虽虚弱，此后自己工夫尚可抛弃，万不可不教弟读书也。辛丑十二月

5.岱云来，久谈，彼此相劝以善。予言皆己所未能而责人者。陈岱云言余第一要戒“慢”字。谓我无处不着怠慢之气，真切中膏肓也。又言予于朋友每相恃过深，不知量而后入，随分不留分寸。卒至小者龃龉，大者凶隙，不可不慎。又言我处事不患不精明，患太刻薄，须步步留心。此三言者，皆药石也。直哉！岱云克敦友谊。壬寅正月

6.果能据德依仁，即使游心于诗字杂艺，亦无在不可静心养气。如作诗之时，只是要压倒他人，要取名誉，此岂复有为己之志？壬寅正月

7.凡喜誉恶毁之心，即鄙夫患得患失之心也。于此关打不破，则一切学问才智，适足以欺世盗名。壬寅正月

8.小珊前与予有隙，细思皆我之不是。苟我素以忠信待人，何至人不见信？苟我素能礼人以敬，何至人有慢言？且即令人有不是，何至肆口谩骂，忿戾不顾，几于忘身及亲若此！此事余有三大过：平日不信不敬，相恃太深，一也；比时一语不合，忿恨无礼，二也；龃龉之后，人反平易，我反悍然不近人情，三也。壬寅正月

9.与子敬久谈后，子贞归。后，兄弟立次予自寿诗韵，欣羡其才，何为人鹜外之见如此其重，而为己之志如此其不坚也。真浊物矣！壬寅正月

10.言物行恒，诚身之道也，万化基于此矣。余病根在无恒，故家内琐事，今日立条例，明日仍散漫，下人无常规可循，将来莅众，必不能信，作事必不能成，戒之！壬寅正月

11.数日心沾滞于诗，总由心不静故。不专一，当力求主之一法。诚能主一，养得心静气恬，到天机活泼之时，即作诗亦自无妨。我今尚未也，徒以浮躁之故，故一日之间，情志屡迁耳！壬寅正月

12.凡睽起于相疑，相疑由于自矜。明察我之于小珊，其如“上九”之于“六三”乎？吴氏谓合睽之道，在于推诚守正，委曲含宏，而无私意猜疑之弊，戒之勉之！此我之要药也！壬寅正月

13.客来，示以时艺，赞欢语不由中。余此病甚深！孔子之所谓巧令，孟子之所谓恬，其我之谓乎？以为人情好誉，非是不足以悦其心？试思此求悦于人之念，君子乎？女子小人乎？且我诚能言必忠信，不欺人，不妄语，积久人自知之，不赞，人亦不怪。苟有试而誉人，人且引以为重。若日日誉人，人必不重我言矣！欺人自欺，灭忠信，丧廉耻，皆在于此！切戒，切戒！壬寅正月

14.竹如说理，实有体验，言舍“敬”字别无下手之方，总以严肃为要。自问亦深知“敬”字是吃紧下手处，然每日自旦至夜，瑟僩赫喧之意曾不可得，行坐自如，总有放松的意思。及见君子时又偏觉整齐些，是非所以掩著者邪？

15.《家人上九》曰：“有孚威如。”《论语》曰：“望之俨然。”要使房闼之际、仆婢之前、燕昵之友常以此等气象对之方好，独居则火灭修容。切记，切记！此予第一要药。能如此，乃有转机，否则堕落下流，不必问其他矣。壬寅正月

16.吾齿长矣，而诗书六艺一无所识。志不立，过不改，欲求无忝所生，难矣！壬寅正月

17.日内不敬不静，常致劳乏。以后须从“心正气顺”四字上体验。壬寅正月

18.每日游思，多半是要人说好。为人好名，可耻！而好名之意，又自谓比他人高一层，此名心之症结于隐微者深也！壬寅正月

19.岱云每日工夫甚多而严，可谓惜分阴者，予则玩泄不振。壬寅正月

20.接家信，大人教以保身三要：曰节欲、节劳、节饮食。又言：“凡人交友，只见得友不是而我是，所以今日管鲍，明日秦越。”谓我与小珊有隙，是尽人欢竭人忠之过，宜速改过。走小珊处，当面自认不是。又云“使气亦非保身体之道！”小子读之悚然。小子一喜一怒，劳逸疴痒，无刻不萦于大人之怀也！若不敬身，真禽兽矣！壬寅正月

21.日来自治愈疏矣，绝无瑟僩之意，何贵有此日课之册？看来只是好名。好作诗，名心也。写此册而不日日改过，则此册直盗名之具也。亦既不克痛湔旧习，何必写此册？壬寅

22.唐先生言：最是“静”字工夫要紧，大程夫子是三代后圣人，亦是“静”字工夫足。王文成亦是“静”字有工夫，所以他能不动心。若不静，省身也不密，见理也不明，都是浮的。总是要静。又曰：凡人皆有切身之病，刚恶柔恶，各有所偏。溺焉既深，动辄发见。须自己体察所溺之病，终身在此处克治。余比告先生谓素有忿恨，不顾气习偏于刚恶，既而自窥所病，只是好动不好静。先生两言，盖对症下药也！务当力求主静，使神明如日之升，即此以求其继继续续者，即所谓缉熙也。知此而不行，真暴弃矣！真小人矣！壬寅十月

23.自戒潮烟以来，心神仿徨，几若无主。遏欲之难，类如此矣！不挟破釜沉舟之势，讵有济哉！壬寅十月

24.窦兰泉来，言理见商，余实未能心领其语意，而妄有所陈。自欺欺人，莫此为甚！总由心有不诚，故词气虚。即与人谈理，亦是自文浅陋，徇外为人，果何益哉！壬寅十一月

25.冯树堂来，渠近日养得好，静气迎人。谈半时，邀余同至岱云处久谈，论诗文之业，亦可因以进德。彼此持论不合，反复辩诘。余内有矜气，自是特甚，反疑人不虚心，何明于责人而暗于责己也？壬寅十一月

26.此刻下手工夫，除谨言、修容、静坐三事，更从何处下手？每日全无切实处，尚哓哓与人说理，说他何益？壬寅十一月

27.岱云欲观余《馈贫粮》本，予以雕虫琐琐，深闭固拒，不欲与之观。一时掩著之情，自文固陋之情，巧言令色，种种丛集。皆从好名心发出，盖此中根株深矣！壬寅十一月

28.凡往日游戏随和之处，不能遽立崖岸。惟当往还渐稀，相见必敬，渐改征逐之习。平日辩论夸诞之人，不能遽变聋哑。惟当谈论渐卑，开口必诚，力去狂妄之习！壬寅十一月

29.朱廉甫前辈偕蕙西来，二君皆直谅多闻者。廉甫前辈之枉过，盖欲引余为同志，谓可与适道也。岂知余绝无改过之实，徒有不怍之言，竟尔盗得令闻，非穿窬而何？壬寅十一月

30.自立志自新以来，至今五十余日，未曾改得一过。此后直须彻底荡涤，一丝不放松。从前种种，譬如昨日死，从后种种，譬如今日生。务使息息静极，使此生意不息。壬寅十一月

31.至岱云处，与之谈诗，倾筐倒箧，言无不尽。至子初方归。此时自谓与人甚忠，殊不知已认贼作子矣。日内耽著诗文，不从戒惧谨独上切实用功。已自误矣！更以之误人乎？壬寅十一月

32.冯树堂来，因约岱云来。三人畅谈小酌，二君皆有节制，惟予纵论无闲，仍不出昨夜谈议，而往复自喜，自谓忠于为人，实以重外而轻内，且昧昌黎《知名箴》之训，总之，每日不外乎多言，不外乎要人说好。壬寅十一月

33.于与人往还，最小处计较，意欲俟人先施，纯是私意萦绕。克去一念，旋生一念。饭后静坐，即已成寐。神昏不振，一至于此！癸卯正月

34.早起心多游思，因算去年共用银数，抛却一早，可惜！癸卯正月

35.会客时有一语极失检，由“忿”字伏根甚深，故有触即发耳。

36.饭后语及小故，予大发忿语不可遏，有忘身及亲之忿。虽经友人理谕，犹复肆口谩骂，比时绝无忌惮。树堂昨夜云：心中根子未尽，久必一发，发则救之无及矣。我自蓄此忿，仅自反数次，余则但知尤人。本年立志重新换一个人，才过两天，便决裂至此！虽痛哭而悔，岂有及乎？真所谓与禽兽奚择者矣！癸卯正月

37.车中无戒惧，意为下人不得力，屡动气。每日间总是“忿”字、“欲”字，往往知而不克去，总是此志颓放耳！可憾可耻！癸卯正月

38.坐车中频生气，虽下人不甚能干，实由惩忿绝无功夫，遂至琐细足以累其心。癸卯正月

39.自去年十二月二十后，心常忡忡不自持，若有所失亡者。至今如故，盖志不能立时易放倒，故心无定向。无定向则不能静，不静则不安，其根只在志之不立耳。又有鄙陋之见，检点细事，不忍小忿，故一毫之细，竟夕踌躇，一端之忤，终日沾恋。坐是所以忡忡也！志不立，识又鄙，欲求心之安，不可得矣。是夜，竟不成寐，展转千思，俱是鄙夫之见。于应酬小处计较，遂以小故引伸成忿。惩之不暇，而更引之，是引盗入室矣。癸卯正月

40.所以须日课册者，以时时省过，立即克去耳。今五日一记，则所谓省察者安在？所谓自新者安在？吾谁欺乎？真甘为小人，而绝无羞恶之心者矣！癸卯正月

41.早起，吐血数口，不能静养，遂以斫丧父母之遗体，一至于此！再不保养，是将限入大不孝矣！将尽之膏，岂可速之以风？萌蘖之木，岂可牧之以牛羊？苟失其养，无物不消，况我之气血素亏者乎？今惟有日日静养、节嗜欲、慎饮食、寡思虑而已。癸卯正月

42.树堂、蕙西、莲舫三人先后来。陪客，坐不安席，若舌比平时较短者，屈伸转旋俱不适。黄茀卿约饮，竟不能去。不知身体何以亏乏若此，不敬身之罪大矣。高景逸先生云：“接教言。连日精神不畅，此不可放过。凡天理自然通畅和乐，不通畅处皆私欲也。当时刻唤醒，不令放倒。”然则人之精神短弱，皆自己有以致之也。癸卯正月

43.戊戌同年团拜，予为值年，承办诸事。早至文昌馆，至四更方归。凡办公事，须视如己事。将来为国为民，亦宜处处视如一家一身之图，方能亲切。予今日愧无此见，致用费稍浮，又办事有要誉的意思，此两者皆他日大病根，当时时猛省！癸卯正月

44.赴张雨农饮约，更初方归。席间，面谀人，有要誉的意思，语多谐谑，便涉轻佻。所谓君子不重则不威也。归途便至杜兰溪家商事，又至竺虔处久谈。多言不知戒，绝无所谓省察者，志安在邪？耻安在邪？癸卯正月

45.余体不舒畅，闷甚不适。高景逸云：“凡天理自然通畅。”予今闷损至此，盖身被私意私欲缠扰矣，尚何以自拔哉？立志今年自新，重起炉冶，痛与血战一番。而半月以来，暴弃一至于此，何以为人？何以为子？癸卯正月

46.日来居敬穷理，并无工夫，故闻人说理，听来都是隔膜，都不真切，愧耻孰甚！癸卯正月

47.闻刘觉香先生言渠作外官景况之苦，愈知我辈舍节俭别无可以自立。若冀幸得一外官以弥缝罅漏，缺瘠则无以自存，缺肥则不堪问矣，可不惧哉！癸卯正月

48.自正月以来，日日颓放，遂已一月。志之不立，一至于此！每观此册，不知所谓！何以为人乎？聊存为告朔之饩羊尔。

49.看书，眼蒙如老人。盖安肆日偷积偷之至，腠理都极懈弛，不复足以固肌肤，束筋骸，于是风寒易侵，日见疲软。此不能居敬者之不能养小体也。又心不专一，则杂而无主。积之既久，必且忮求迭至，忿欲纷来，其究也则摇摇如悬旌，皇皇如有所失。总之，曰无主则已。而乃酿为心病，此不能居敬者之不能养大体也。是故吾人行父母之遗体，舍居敬更无别法。内则专静纯一以养大体；外则整齐严肃以养小体。如是而不自强，吾不信也！呜乎！言出汝口，而汝则背之，是何肺肠？癸卯二月

50.言多谐谑，又不出自心中之诚。每日言语之失，直是鬼蜮情状，遑问其他！癸卯二月

51.观人作应制诗，面谀之。不忠不信，何以为友！圣人所谓善柔便侫之损友，我之谓矣！癸卯二月

52.年在壮岁，而颓惰称病，可耻孰甚！今年瞥已四十日矣，一事未成，晏安自甘，再不惩戒，天其殃汝！惕之惕之！癸卯二月

53.予对客有怠慢之容，对此良友，不能生严惮之心，何以取人之益？是将拒人于千里之外矣。况见宾如此，遑问闲居！火灭修容之谓何？小人哉！癸卯二月

54.考试之有得失，犹岁之有丰歉也。有耕而即期大有，是贪天也。然绝不施耕耨之功，不已弃天乎？我则身为惰农，而翻笑穮蓘为多事，俱孰甚焉！

55.蕙西面责予敦事：一曰慢，谓交友不能久而敬也；二曰自是，谓看诗文多执己见也；三曰伪，谓对人能作几副面孔也。直哉！吾友！吾日蹈大恶而不知矣。癸卯二月

56.季师意欲余致力于考试工夫，而余以身弱为辞，岂欺人哉？自欺而已！暴弃至此，尚可救药乎？癸卯二月

57.竹如言及渠生平交道，而以知己许余，且曰“凡阁下所以期许下走之言，信之则足以长自是之私，辞之而又恐负相知之真，吾惟有惧以终始而已”云云。予闻此数语，悚然汗下！竹如之敬我，直乃神明内敛，我何德以当之乎？日来安肆如此，何以为竹如知己？是污竹如也。癸卯二月

58.处众人中，孤另另若无所许可者，自以为人莫予知。不知在己本一无足知也，何尤人为？癸卯二月

59.今年忽忽已过两月，自新之志，日以不振，愈昏愈颓，以至不如禽兽。昨夜痛自猛省，以为自今日始，当斩然更新，不终小人之归。不谓云阶招与对弈，仍不克力却，日日如此，奈何？癸卯三月

60.何丹畦请余为是正文字。予俨然自任，盖矜心之内伏者深矣。癸卯三月

61.日内沾滞于诗，明知诗文以积久勃发为佳，无取乎强索。乃思之不得，百事俱废，是所谓溺心者也！戒之！癸卯三月

62.饭后无所事事，心如悬而不降者，知其不能定且静也，久矣！甲辰五月

63.早在朝房言一事。谓“无样子”，失言！欲以口舌胜人，转为人所不服也。辛亥七月

64.孙高阳，史道邻皆极耐得苦，故能艰难驰驱，为一代之伟人。今已养成膏粱安逸之身，他日何以肩得大事！辛亥九月

65.凡事豫则立。本日下半天，因明日有天坛兴工、监视行礼及制造神牌行礼等事，日内未经虑及，颇觉心中不定，惧致贻误，皆不豫之故也。辛亥十月

66.是日，因早间闻人言，刑部同堂诸君子疑我去年所上折有参劾刑部之言，心不怡者一日。以平日不见信于人，遂招此群疑众谤也。壬子正月

67.是日，忿欲二念皆大动，竟不能止，恐遂成内伤病矣。壬子正月

68.心生忿懥，盖无养之故也。戊午六月

69.子序之言欲余捐除杂念，轻视万事，淡泊明志，信良友之言。余今老矣，忿不能惩，欲不能窒，客气聚于上焦，深用愧憾，古人所以贵于为道日损也。戊午十一月

70.悁忿之心蓄于方寸，自咎局量太小，不足任天下之大事。戊午十一月

71.心绪作恶，因无耐性，故刻刻不自安适，又以心中实无所得，不能轻视外物。成败毁誉，不能无所动于心，甚愧浅陋也！戊午十二月

72.余在军中，颇以诗、文废正务，后当切戒！己未二月

73.思人心所以扰扰不定者，只为不知命。陶渊明、白香山、苏子瞻所以受用者，只为知命。吾涉世数十年，而有时犹起计较之心，若信命不及者，深可愧也！己未五月

74.写字略多，困倦殊甚。眼花而疼，足软若不能立者，说话若不能高声者。衰惫之状，如七十许人。盖受质本薄，而疾病忧郁多年缠绵，既有以撼其外；读书学道，志亢而力不副，识远而行不逮，又有以病其内，故不觉衰困之日逼也。己未五月

75.阅《日知录易经》，有曰：《易》六十四卦，三百八十四爻。一言以蔽之曰“不恒其德，或承之羞”。读之不觉愧汗！己未六月

76.观何廉昉书扇头小字，倜傥权奇，自成风格。余年已五十，而作书无一定之风格，屡有迁变，殊为可愧！古文一事，寸心颇有一定之风格，而作之太少，不足以自证自慰。至于居家之道，治军之法，与人酬应之方，亦皆无一定之风格。《传》曰：君子也者，人之成名也。又曰：君子，成德之称。余一无所成，其不足为君子也明矣。己未七月

77.此心褊激清介，殊非载福之道，当力移宽大温润一路。己未十二月

78.寸衷微有郁积，总由中无所得，下学而不克上达，故世俗之见，尚不免胶扰于怀来耳！庚申正月

79.至老洲头登大舟，舟系吴城船厂为余新造者，极坚实，极华丽。因慨然曰：“诵韦公‘自惭居处崇，未睹斯民康’之句。为之愧悚不已！”庚甲五月

80.恭读朱批余之师心自用。余昔己亥年进京，临别求祖父教训，祖父以一“傲”字戒我！今皇上又以师心戒我！当刻图书一方，记此二端。庚申八月

81.与作梅围棋一局，旋复鬯论人情之厚薄，读书人之多涉于虚浮。作梅所陈，多见道之言，余所发多有激之词。庚申九月

82.作梅言，见得天下皆是坏人，不如见得天下皆是好人，存一番薰陶玉成之心，使人乐于为善云云。盖风余近日好言人之短，见得人多不是也。庚申九月

83.见罗、瞿、江三县令，因语言不合理，余怒斥之甚厉，颇失为人上者“泰而不骄，威而不猛”之义。庚申九月

84.余德薄能鲜，忝窃高位，又窃虚名，已干造物之忌，恐家中老少习于“骄、奢、佚”三字，实深悚惧！庚申九月

85.九弟信言古称君有诤臣，臣有诤君，今兄有诤弟。余近以居位太高，虚名太大，不得闻规谏之言为虑。若九弟果能随事规谏，又得一二严惮之友，时以正言相劝勖。内有直弟，外有畏友，庶几其免于大戾乎！居高位者，何人不败于自是！何人不败于恶闻正言哉！庚申十一月

86.古人言，昼课妻子，夜课梦寐。吾于睡中梦中总乏一种好意味，盖犹未免为乡人也。庚申十一月

87.夜因武宁杨令与郑奠互讦之案，颇为郁倔不平。继思谦抑之道，凡事须力戒争胜之心，痛自惩艾！辛酉正月

88.身体若有病者，奄奄思睡。或以积阁文牍太多，此心歉然，若有所负疚者而然与！辛酉六月

89.少荃论余之短处，总是儒缓，与往年周弢甫所论略同。辛酉六月

90.诚中形外，根心生色。古来有道之士，其淡雅和润，无不达于面貌。余气象未稍进，岂耆欲有未淡邪？机心有未消邪？当猛省于寸衷，而取验于颜面。辛酉七月

91.陆放翁谓得寿如得富贵，初不知其所以然，便跻高年。余近浪得虚名，亦不知其所然！便获美誉。古之得虚名，而值时艰者，往往不克保其终。思此，不胜大惧。将具奏折辞谢大权，不敢节制四省，恐蹈覆餗负乘之咎也。辛酉十一月

92.日内与张廉卿屡谈，渠学问又已大进。而余志学二十年，至今毫无进步，耄已及矣！辛酉十一月

93.二日因作折，将公事抛荒未断。古人有兼人之材，余不特不能兼人，亦一日兼治数事，尚有未逮甚矣，余之钝也！辛酉十一月

94.洪琴西，与之言风俗移人，凡才人皆随风气为转移。虽贤者不能自拔于风尚之外。因言余老，无能有所树立，但不欲开坏风气，导天下以恶习耳。辛酉十二月

95.见隋观察时，词色太厉，令人难堪，退而悔之。壬戌二月

96.近来事有不如意者，方寸郁塞殊甚，亦足见器量之不闳，养气之不深也。壬戌七月

97.寸心郁郁不自得，因思日内以金陵、宁国危险之状，忧灼过度。又以江西诸事掣肘，闷损不堪。皆由平日于养气上欠工夫，故不能不动心。欲求养气，不外“自反而缩，行慊于心”两句。欲求行慊于心，不外“清”、“慎”、“勤”三字。因将此三字各缀数句，为之疏解。“清”字曰：“无贪无竞，省事清心；一介不苟，鬼伏神钦。”“慎”字曰：“战战兢兢，死而后已；行有不得，反求诸已。”“勤”字曰“手眼俱到，心力交瘁，因知勉行，夜以继日。”此十二语者，吾当守之终身。遇大忧患、大拂逆之时，庶几免于尤悔耳！壬戌九月

98.五更醒，辗转不能成寐。盖寸心为金陵、宁国之贼忧悸者十分之八，而因僚属不和顺、恩怨愤懑者，亦十之二三。实则处大乱之时，余所遇之僚属，尚不十分傲慢无礼，而鄙怀忿恚若此。甚矣，余之隘也。余天性褊急，痛自刻责，惩治者有年。而有触即发，仍不可遏，殆将终身不改矣，愧悚何已！壬戌九月

99.古人办事，掣肘之处，拂逆之端，世世有之，人人不免恶其拂逆，而必欲顺从，设法以诛锄异己者，权臣之行径也。听其拂逆而动心忍性，委曲求全，且以无敌国外患而亡为虑者，圣贤之用心也。吾正可借人之拂逆，以磨砺我之德性，其庶几乎！壬戌九月

100.近日心绪之恶，襟怀之隘，可鄙可耻甚矣！变化气质之难也！壬戌十月

101.光景似箭，冉冉又过十年，念德业之不进，愧位名之久窃。此后，当于“勤、俭、谨、信”四字之外，加以“忍”字，“浑”字，痛自箴砭，以求益炳烛之明，作补牢之计。壬戌十二月

102.近日常见得人多不是郁郁不平，毋乃明于责人，而暗于责己乎？癸亥正月

103.比来每以说话微多，遂觉神气疲苶不支，甚矣！吾衰身膺重任，大惧陨越，实深惴惴。癸亥正月

104.日内应酬繁多，神昏气乏，若不克支持者，然后知高官巨职，足以损人之智，而长人之傲也。癸亥二月

105.观人有钞册，钞余文颇多，自以无实而享盛名，忸怩不宁！癸亥五月

106.古人云：其为人也多暇日者，其出人也不远矣！余身当大任。而月余以来竟日暇逸不事事。公私废阁，实深惭惧。惟当迅速投劾去位，冀免愆尤耳！癸亥五月

107.是日应办奏稿，方不误次日发报之期。一念之惰，遂废本日之常课，又愆奏事之定期。乃知天下百病，生于懒也。癸亥六月

108.近日，省察自己短处，每日怠玩时多，治事时少。看书作字，治私事时多；察人看稿，治公事时少。职分所在，虽日读古书，其旷官废弛，与废于酒色游戏者一也。庄子所谓“藏谷所业不同，其于亡羊均也。”本无知人察吏之才，而又度外置之，对京察褒嘉之语，殊有愧矣！甲子三月

109.日内郁郁不自得，悉肠九回者。一则饷项太绌，恐金陵兵哗，功败垂成。徽州贼多，恐三城全失，贻患江西。一则以用事太久，恐中外疑我擅权专利。江西争厘之事不胜，则饷缺而兵溃，固属可虑；胜，则专利之名尤著，亦为可虑。反复筹思，惟告病引退，少息二三年，庶几害取其轻之义。若能从此事机日顺，四海销兵不用，吾引退而长终山林，不复出而与闻政事，则公私之幸也。甲子三月

110.户部奏折似有意与此间为难，寸心抑郁不自得。用事太久，恐人疑我兵权太重，利权太大。意欲解去兵权，引退数年，以息疑谤。故本日具折请病，以明不敢久握重柄之义。甲子三月

111.自古高位重权，盖无日不在忧患之中，其成败祸福则天也。甲子三月

112.因念家中多故，纪泽儿病未全愈，心中焦虑之至！而天气阴雨作寒，恐伤麦收。又不知兵事之变态何如，弥觉忧皇不能自宁，因集古人成语作一联以自箴，曰：“强勉行道，庄敬日强。”上句箴余近有郁抑不平之气，不能强勉以安命；下句箴余近有懒散不振之气，不能庄敬以自奋。惜强字相同，不得因发音变读而易用耳。甲子四月

113.沅弟谈久，稍发摅其抑郁不平之气，余稍阻止劝解，仍令毕其说以畅其怀。沅弟所陈，多切中事理之言，遂相与纵谈至三更。其谏余之短，言处兄弟骨肉之间，不能养其生机而使之畅，遂深为忠告曲尽。甲子八月

114.闻家中修整富厚堂屋宇，用钱共七千串之多，不知何以浩费如此，深为骇叹！余生平以起屋买田为仕宦之恶习，誓不为之。不料奢靡若此，何颜见人？平日所说之话，全不践言，可羞孰甚！

115.李翥汉言，照李希帅之样打银壶一把，为炖人参、燕窝之用，费银八两有奇，深为愧悔！今小民皆食草根，官员亦多穷困，而吾居高位，骄奢若此，且盗廉俭之虚名，惭愧何地！以后当于此等处，痛下针砭！丁卯四月

116.吾平日以“俭”字教人，而吾近来饮食起居殊太丰厚。昨闻魁时若将军言，渠家四代一品，而妇女在家并未穿着绸缎软料。吾家妇女亦过于讲究，深恐享受太过，足以折福。丁卯十一月

117.与万篪轩偶谈家常。渠家百万之富，而日用极俭。其内眷终年不办荤菜，每日书房先生所吃之荤菜，余剩者撤下则内室吃之。其母过六十后，篪轩苦求，始准添荤菜一样。今乱后而家不甚破，子孙俱好，皆省俭所惜之福也。丁卯十一月

118.心绪憧憧，如有所失。念人生苦不知足，方望溪谓汉文帝之终身，常若自觉不胜天子之任者，最为善形容古人心曲。大抵人常怀愧对之意，便是载福之器，入德之门。如觉天之待我甚厚，我愧对天；君之待我过优，我愧对君；父母之待我过慈，我愧对父母；兄弟之待我过爱，我愧对兄弟；朋友待我过重，我愧对朋友，便觉处处皆有善气相逢。如自觉我已无愧无怍，但觉他人待我太薄，天待我太啬，则处处皆有戾气相逢。德以满而损，福以骄而减矣。此念愿刻刻凛之！戊辰四月

119.昔年曾以居官四败，居家四败，书于日记以自儆惕。兹恐久而遗忘，再书于此！与前次微有不同。居官四败曰：昏惰任下者败，傲狠妄为者败，贪鄙无忌者败，反复多诈者败。居家四败曰：妇女奢淫者败，子弟骄怠者败，兄弟不和者败，侮师慢客者败。仕宦之家不犯此八败，庶有悠久气象。戊辰四月

120.余盖屋三间，本为摆设地球之用，不料工料过于坚致，檐过于深，费钱太多，而地球仍将黑暗不能明朗，心为悔歉！余好以“俭”字教人，而自家实不能俭。傍夕与纪泽谈，令其将内银钱所账目经理，讲求俭约之法。戊辰四月

121.纪官侄得取县案首，县令考试甚严，当可免于物议，甚以为慰！吾每虑吾兄弟功名太盛，发泄殆尽。观近年添丁之渐多，子弟之向学，或者祖泽尚厚，方兴未艾，且喜且惴惴也！戊辰四月

122.在京酒食应酬虽不甚多，而每日疲精以徇物，远不如外省之得以自由。自问胸次添出鄙俗之见，殊无谓也。戊辰十二月

123.余生平于酬酢之际，好察人情之顺逆厚薄。京师势利之薮，处处皆有冷暖向背之分。余老矣，尚存于心而不能化，甚矣，余之鄙也！己巳正月

124.余以老年吃斋，风中行路，殊非所堪。又念百姓麦稼已失，稷粱不能下种，将成非常之灾。又念纪泽儿在运河一带，风大河浅，家眷各船，胶滞难行。又念施占琦运书箱在海中，恐有不测。种种悬念，不胜焦灼！己巳四月

125.余日衰老而学无一成，应作之文甚多，总未能发奋为之。忝窃虚名，豪无实际，愧悔之至！老迈如此，每日办官事尚不能毕，安能更著述邪？己巳四月

126.初到直隶，颇有民望。今诸事皆难振作，恐虎头蛇尾，为人所笑，尤为内疚。于心辗转惭沮，刻不自安！己巳五月

127.日月如流，倏已秋分。学业既一无所成，而德行不修，尤悔丛集。自顾竟无湔除改徙之时，忧愧曷已！己巳八月

128.念生平所作事错谬甚多。久居高位而德行学问一无可取，后世将讥议交加，愧悔无及！己巳八月

129.余回忆生平，愆尤丛集，悔不胜悔。而精力疲惫，自问更无晚盖之力。乃作一联云“莫苦悔已往愆尤，但求此日行为无惭神鬼；休预怕后来灾祸，只要暮年心气感召祥和。”己巳八月

130.梦在场中考试，枯涩不能下笔，不能完卷，焦急之至，惊醒。余以读书科第，官跻极品，而于学术一无所成，亦不能完卷之象也。愧叹无已！庚午正月

131.念此生学问文章一无所成，愧悔无已！庚午二月

132.自二月杪右目失明，至是四十余日，不敢治事。每日暇逸，愧悔身闲而心乱，盖生平之一无所养甚矣。庚午四月

133.人而不勤，则万事俱废。一家俱有衰象，余于三四月内不治一事，于居家之道大有所损，愧悚无已。庚午五月

134.余年来出处之间多可愧者，为之跼蹐不安，如负重疚。年老位高，岂堪常有咎悔之事。庚午十月

135.到江宁任又已两月余。应办之事全未料理，悠悠忽忽忝居高位。每日饱食酣眠，惭愧至矣。庚午十二月

136.自省目病之源在肝，肝病之源，则由于忮心、名心不能克尽之故。在室中反复自讼，不能治事。辛未四月

137.至花园一览，园在署西，现在修工未毕，正值赶办之时。偶一观玩，深愧居处太崇，享用太过。辛未十二月

138.余精神散漫已久，凡遇应了结之件，久不能完；应收拾之件，久不能检。如败叶满山，全无归宿。通籍三十余年，官至极品，而学业一无所成，德行一无可许，老大徒伤，不胜悚惶惭郝！壬申二月

治道

1.阅温公《谨习疏》，慨然有感。壬午十月

2.隋开皇之十二年，有司家府藏，皆满无所容，积于廊庑，曾不一纪，炀帝嗣位，东征高丽，南幸江都，遂至困穷；唐天宝之八载，帝观帑藏金帛充牣，古今罕俦。曾不数年，禄山反叛，九庙焚毁，六飞播迁，遂以大变。故国之富不足恃，独恃有人主兢兢业业之一心耳。辛亥七月

3.李牧在赵，匈奴不侵，汲黯在朝，淮南寝谋。林甫为相，阁凤反，卢杞柄政，李怀光叛。反叛非其本心也。故人君慎置左右之臣，其益于人国者多矣。辛亥七月

4.陈汤斩郅支单于之首，匡衡抑其功，仅得封关内侯；郝灵荃得突厥默啜之首，宋璟抑其功，仅得授郎将。其后汤以非罪而流，灵荃以恸哭而死。宰相妨功病能，人之不得伸其志者，多矣。辛亥七月

5.唐宣宗之立，不能平于李德裕，至毛发为之洒淅，此与霍光骖乘而宣帝芒刺在背者，何以异？功高震主，或不无自伐之容。公孙硕肤赤舄几几，此周公所以为大圣也。辛亥九月

6.裴耀卿置输场于河口。河口即汴水达于黄河之口也。南人舟军江淮之米自汴以达河口。吴人不习河漕，便令输米于河口之仓而去，则吴人便矣。三门即砥柱山，在洛阳之东，地最险，不可行舟。耀卿于三门之东西各置一仓，又凿山开车路十八里，以避三门之险。江淮之米既输于河口之仓矣，官为别雇舟溯河漕至三门之东，视水可通则径以舟过三门，水险则由车路挽过三门，输入三门以西之太原仓，然后入渭以漕关中。自江淮至河口，自河口至三门，自三门入渭，至长安，凡三次转搬，乃得达也。今天下之漕粮，概用长运漕至袁浦。黄高于清，则百端营谋，行灌塘渡舟之下策。虞黄倒汙湖之巨患，种种敝坏，未知所底？故鄙意常欲行搬运之法，于袁浦置仓，杨庄各仓亦修葺之。分天下之漕艘，半置河以南，半置河以北，每年各运两次。为河帅者，治河则不顾淮，治淮则不顾河，治运则不顾河淮，庶几易为力乎？辛亥七月

7.天下之大事宜考究者凡十四宗：曰官制，曰财用，曰盐政，曰漕务，曰钱法，曰冠礼，曰婚礼，曰丧礼，曰祭礼，曰兵制，曰兵法，曰刑律，曰地舆，曰河渠，皆以本朝为主，而历溯前代之沿革本末，衷之以仁义，归之以易简。前世所袭误者，可以自我更之；前世所未及者，可以自我创之。其苟且者，知将来之必敝；其至当者，知将来之必因。所谓虽百世可知也！辛亥七月

8.文官加养廉，始于雍正三年之耗羡归公；武官加养廉，始于乾隆四十六年之补缺额名粮。戊午十一月

9.王霞轩来辞行，将以明日往南丰，余告以用绅士之法，宜少予以名利而仍不说破，以养其廉耻，霞轩深以为然。戊午十二月

10.温《循吏传》，太史公所谓循吏者，法立令行，能识大体而已。后世专尚慈惠，或以煦煦为仁者当之，失循吏之义矣。思为将帅之道，亦以法立令行、整齐严肃为先，不贵煦妪也。己未三月

11.三代下，不矫激不足以得美名，不要结不足以得民心。己未九月

12.人才以陶冶而成，不可眼孔甚高，动谓无人可用。己未九月

13.胡中丞言州县办上司衙门之差，所费不过百千，而其差总、家丁开报至三四千串之多。县令无所出，则于钱粮不解，积为亏空，皆天家受其弊。故湖北州县现无丝毫差事，如有，向例由州县办差者，皆由藩库发实银与州县，令其发给，不使州县赔垫分毫。其名则天家吃亏，其实则州县无可藉口，钱漕扫数清解，为天家添出数十倍之利，信为知言。庚申四月

14.居高位之道约有三端：一曰不与，谓若于己毫无交涉也；二曰不终，古人所谓“日慎一日，而恐其不终”，盖居高履危，而能善其终者鲜矣；三曰不胜，古人所谓“懔乎若朽索之驭六马，栗栗危惧，若将陨于深渊”，盖惟恐其不胜任也。鼎折足，覆公餗，其形渥凶，言不胜其任也。方望溪言汉文帝之为君，时时有谦让。若不克居之意，其有得于不胜之义者乎？孟子谓“周公有不合者，仰而思之，夜以继日”，其有得于惟恐不终之义者乎？庚申六月

15.盛世创业垂统之英雄，以襟怀豁达为第一义；末世扶危救难之英雄，以心力劳苦为第一义。庚申六月

16.料理官事：摘由备查，一也；圈点京报，二也；注解缙绅，三也。此三者夜间之功课，亦留心庶事之一法也。

17.沅弟信，极论文士之涉于虚空不可用，其言颇切当！庚申八月

18.李次青赴徽州，余与之约法五章：曰戒浮，谓不用文人之好大言者；曰戒谦，谓次青好为逾恒之谦，启宠纳侮也；曰戒滥，谓银钱，保举宜有限制也；曰戒反复，谓次青好朝令暮改也；曰戒私，谓用人当为官择人，不为人择官也。庚申八月

19.委员之道，以四者为最要：一曰习劳苦以尽职；一曰崇俭约以养廉；一曰勤学问以广才；一曰戒傲惰以正俗。绅士之道，以四者为要：一曰保愚懦以庇乡；一曰崇廉让以奉公；一曰禁大言以务实；一曰扩才识以待用。庚申八月

20.九弟临别，深言驭下宜严，治事宜速。余亦深知驭军、驭吏，皆莫先于严，特恐明不旁烛，则严不中礼耳。辛酉十月

21.向来安徽与江苏合闱乡试，既有长江之险，难于远行。又以号舍之少，难于录遗。故上江深以乡试为苦。余意欲令上下分闱考试，故于五月奏折内略一及之。本日看定北门、东门之间，可为贡院基址，惜高下不甚平耳。辛酉十一月

22.治世之道，专以致贤养民为本。其风气之正与否，则丝毫皆推本于一已之身与心。一举一动，一语一默，人皆化之，以成风气。故为人上者，专重修身，以下之效之者，速而且广也。辛酉十一月

23.一省风气，系乎督、抚、司、道及首府数人。此外官绅，皆随风俗为转移者也。辛酉十一月

24.周弢甫将赴上海催饷，余勉之以维持风教，勿自菲薄。引顾亭林《日知录》“匹夫之贱，与有责焉”一节，以勖之。辛酉十一月

25.为督抚之道，即与师道无异。其训饬属员殷殷之意，即与人为善之意。孔子所谓“诲人不倦”也；其广谘忠益，以身作则，即取人为善之意，孔子所谓“为之不厌”也。为将帅者之于偏裨，此皆以君道而兼师道。故曰“作之君，作之师”，又曰“民主于三事之如一”，皆此义尔。壬戌三月

26.为政之道，得人，治事二者并重。得人不外四事：曰广收、慎用、勤教、严绳。治事不外四端，曰经分、纶合、详思、约守。操斯八术以往，其无所失矣。壬戌四月

27.定城南城外发赈章程，因冒滥者多，十六日发至四万四千人之众，后此断难为继。乃定为每人发小票一纸，十九日察看真正饥民，给与一票，二十二日持票领米。二十三日再加察看，给二十五日之米票。二十五日再加甄别，给二十八日之米票，每三日一发，上次给下次之票，庶几渐免于冒滥。壬戌三月

28.近日公事不甚认真，人客颇多。志趣较前散漫。大约吏事、军事、饷事、文事、每日须以精心果力，独造幽奥，直凑单微，以求进境。一日无进境，则日日渐退矣。以后每日留心吏事，须从勤见僚属、多问外事下手。留心军事，须从教训将领、屡阅操练下手。留心饷事，须从慎择卡员、比较人数下手。留心文事，须从恬吟声调，广征古训下手。每日午前于吏事、军事加意；午后于饷事加意；灯后于文事加意。以一缕精心，运用于幽微之境，纵不日进，或可免于退乎？壬戌八月

29.每日应办之事积阁甚多，当于清早单开本日应了之件，日内了之。如农家早起分派本日之事，无本日不了者，庶积压较少。壬戌闰八月

30.大君以生杀予夺之权授之督抚将帅，犹东家以银钱货物授之店中众伙，若保举太滥，视大君之名器不甚爱惜，犹之贱售浪费，视东家之货财不甚爱惜也。介之推曰：窃人之财，犹谓之盗，况贪天之功以为己力乎！余则略改之曰：窃人之财，犹谓之盗，况假大君之名器以市一己之私恩乎！余忝居高位，惟此事不能力挽颓风，深为惭愧！癸亥四月

31.是日在途中见麦稼为旱所伤，高不过二三寸。节气已届收割，而吐穗极少。间有用人力施水灌溉者，高或六七寸，色青而穗亦可观。嵇康所云：“一溉者后亡。”信人力足以补天事之穷。然百分中不过二三分，余则立见黄槁。纵三日之内大雨，亦无救矣！目击心伤，不忍细看。己巳四月

32.为疆吏者，全仗年丰民乐，此心乃可以自恬。若事事棘手，则竟日如在桎梏中矣。己巳五月

33.阅《吴文节公集》，观其批属员之禀，甚为严明，对之有愧！吾今日之为督抚，真尸位耳！辛未正月

34.古圣王制作之事，是论大小精粗，大抵皆本于平争、因势、善习、从俗、便民、救敝。非此六者，则不轻于制作也。吾曩者志事以老庄为体，禹墨为用，以不与、不遑、不称三者为法，若再深求六者之旨，而不轻于有所兴作，则咎戾鲜矣。戊辰十二月

35.欲制夷人，不宜在关税之多寡、礼节之恭倨上着眼。即内地民人处处媚夷、艳夷而鄙华，借夷而压华，虽极可憾可恶，而远识者尚不宜在此等着眼。吾辈着眼之地，前乎此者，洋人十年八月入京，不伤毁我宗庙社稷，目下在上海、宁波等处，助我攻剿发匪，二者皆有德于我。我中国不宜忘其大者，而怨其小者。欲求自强之道，总以修政事、求贤才为急务。以学作炸炮、学造轮舟等具为下手工夫。但使彼之所长，我皆有之，顺则报德有其具，逆则报怨亦有其具。若在我者挟持无具，则曲固罪也，直亦罪也，怨之罪也，德之亦罪也。内地之民，人人媚夷，吾固无能制之；人人仇夷，吾亦不能用也。壬戌五月

36.华衡芳、徐寿所作火轮船之机来此试演。其法以火蒸水，气贯入筒，筒中三窍，闭前二窍，则气入前窍，其机自退，而轮行上弦；闭后二窍，则气入后窍，其机自进，而轮行下弦。火愈大，则气愈盛，机之进退如飞，轮行亦如飞。约试演一时，窃喜洋人之智巧，我中国人亦能为之，彼不能傲我以其所不知矣。壬戌七月

37.至机器局，观一切制造机器，屋宇虽不甚大，而机器颇备。旋观新造之轮船，长十六丈，宽三丈许。最要者惟船底之龙骨，中间龙骨夹层两边各龙骨三根，中骨直而径达两头，两边骨曲而次第缩短。骨之下板一层，骨之上板一层，是为夹板，板厚三寸。龙骨之外，惟船肋最为要紧，约宽厚三寸有奇，皆有极坚之木。计此船七月可以下水。戊辰五月

38.至炮厂拜刘佐禹、马格里，渠备洋酒点心，小饮刻许。阅新作之炮三十六筒，可以齐放，则三十六子同出如倾盆之雨；可以连环放，则各子继出如挝急鼓。又阅放火箭，每箭筒长尺许，圆径寸余，远约三里许。又阅放开花炮。辛未十月

军谋

1.凡用兵，主客奇正，夫人而能言之，未必果能知之也。守城者为主，攻者为客；守营垒者为主，攻者为客；中途相遇，先至战地者为主，后至者为客；两军相持，先呐喊放枪者为客，后呐喊放枪者为主；两人持矛相格斗，先动手戳第一下者为客，后动手即格开而即戳者为主。中同排队迎敌为正兵，左右两旁抄出为奇兵；屯宿重兵，坚扎老营，与贼相持者为正兵，分出游兵，飘忽无常，伺隙狙击者为奇兵；意有专向，吾所恃以御寇者为正兵，多张疑阵示人以不可测者为奇兵；旌旗鲜明，使敌不敢犯者为正兵，羸马疲卒，偃旗息鼓，本强而故示以弱者为奇兵；建旗鸣鼓，屹然不轻动者为正兵，佯败佯退，设伏而诱敌者为奇兵。忽主忽客，忽正忽奇，变动无定时，转移无定势，能一一区而别之，则于用兵之道思过半矣。己未

2.兵者，阴事也。哀戚之意，如临亲丧；肃敬之心，如承大祭，庶为近之。今以羊牛犬豕而就屠烹，见其悲啼于割剥之顷，宛转于刀俎之间，仁者将有所不忍，况以人命为浪博轻掷之物，无论其败丧也，即使幸胜，而死伤相望、断头洞胸、折臂失足、鲜肉狼藉日陈吾前，哀矜之不遑，喜于何有？故军中不宜有欢欣之象，有欢欣之象者，无论或为和悦，或为骄盈，终归于败而已矣。田单之在即墨，将军有死之心，士卒无生之气，此所以破燕也；及其攻狄也，黄金横带，而骋乎淄渑之间，有生之乐，无死之心，鲁仲连策其必不胜。兵事之宜惨戚，不宜欢欣亦明矣。嘉庆季年，名将杨遇春屡立战功，尝语人曰：吾每临阵，行间觉有热风吹拂面上者，是日必败；行间若有冷风，身体似不禁寒者，是日必胜！斯亦肃杀之义也。己未

3.田单攻狄，鲁仲连策具不能下，已而果三月不下。田单问之，仲连曰：“将军之在即墨，坐则织蒉，立则仗锸，为士卒倡。将军有死之心，士卒无生之气，闻君言莫不挥涕奋臂而欲战，此所以破燕也。当今将军东有夜邑之奉，西有淄上之娱。黄金横带，而骋乎淄渑之间。有生之乐，无死之心，所以不胜也。”余尝深信仲连此语，以为不刊之论。同治三年，江宁克复后，余见湘军将士骄盈娱乐，虑其不可复用，全行遣撤归农。至四年五月，余奉命至山东、河南剿捻，湘军从者极少，专用安徽之准勇。余见淮军将士，虽有振奋之气，亦乏忧危之怀，窃用为虑，恐其不能平贼。庄子云：两军相对，哀者胜矣！仲连所言以忧勤而胜，以娱乐而不胜，亦即孟子“生于忧患，死于安乐”之指也。其后，余因疾病疏请退休，遂解兵柄。而合肥李相国卒用准军削平捻匪，盖淮军之气尚锐，忧危以感士卒之情，振奋以作三军之气，二者皆可以致胜。在主帅相时而善用之已矣。余专主忧勤之说，殆知其一而不知其二也。聊志于此，以识吾见理之偏，亦见古人格言至论不可举一概百，言各有所当也。辛未

4.《史记》叙韩信破魏豹以木罂渡军，其破龙且以囊沙壅水，窃尝疑之。魏以大将柏直挡韩信，以骑将冯敬挡灌婴，以步将项它挡曹参，则两军之数，殆亦各不下万人。木罂之所渡几何？至多不过二三百人，岂足以制胜乎？沙囊壅水，下可渗漏，旁可横溢，自非兴工严塞断不能筑成大堰，壅之使下流竟绝，如其宽河盛涨，则塞之固难，决之亦复不易；若其小港微流，易壅易决，则决后未必遂不可涉渡也。二者揆之事理，皆不可信。叙兵事莫善于《史记》，史公叙兵莫详于《淮阴传》，而其不足据如此。孟子曰“尽信书，则不如无书。”君子之做事，既征诸古籍，诹诸人言而又必慎思而明辨之，庶不至冒昧从事耳。辛未

5.约期打仗最易误事。然期不可约，信则不可不通也。丁巳

6.治军之道，以勤字为先。身勤则强，佚则病；家勤则兴，懒则衰；国勤则治，怠则乱；军勤则胜，惰则败。惰者，暮气也。常常提其朝气为要！

7.凡打仗，一鼓再鼓而人不动者，则气必衰减；凡攻垒，一扑再扑而人不动者，则气必衰减。

8.守城煞非易事，银、米、子药、油、盐有一不备，不可言守奋矣。又须得一谋勇兼优者为一城之主。

9.军中须得好统领、营官。统领、营官须得好真心实肠，是第一义。算路程之远近，算粮仗之缺乏，算彼己之强弱，是第二义。二者微有把握。此外良法，虽多调度，虽善，有效有不效，尽人事以听天而已。

10.兵者，不得已而用之，常存一不敢为先之心，须人打第一下，我打第二下。己未二月

11.近年从事戎行，每驻扎之处周历城乡。所见无不毁之屋，无不伐之树，无不破之富家，无不欺之穷民。大抵受害于贼者十之七八，受害于兵者亦有二三。目击心伤，喟然私叹，行军之害民，一至此乎！故每于将官委员告戒，总以禁止骚扰为第一义。

12.军事有骄气、惰气，皆败气也。孔子之“临事而惧”则绝骄之源，“好谋而成”则绝惰之源。无时不谋，无事不谋，自无惰时矣。

13.古人有言曰：作事威克厥爱，虽小必济。娄敬所谓“逆取顺守”亦此意也。军营用民夫，其先则广取之，虐役之，其后则体恤必周，给钱必均。法可随处变通，总须用人得当耳。

14.洋烟为坏营规之最，尽行汰去，不可稍存姑待之意。黎明点名，卯正辰初即可点毕。嗣后每早或查营，或点名，或看操，三者总行其一，不专行查营一事也。

15.练勇之道，必须营官昼夜从事，乃可渐几于熟。如鸡伏卵，如炉炼丹，未宜须臾稍离。丙辰

16.战阵之事，须半动半静，动如水，静如山。己未二月

17.军事不可无悍鸷之气，而骄气即此之相连；不可无安详之气，而惰气即与之相连。有二气之利而无其害，有道君子，尚难养得恰好，况弁勇乎？戊午

18.凡用兵之道，本强而故示敌以弱者，多胜；本弱而故示敌以强者，多败。敌加于我审量而后应之者，多胜；漫无审量轻以兵加于敌者，多败。

19.凡修垒以濠深为妙，木城及外墙均有流弊，恐反为贼遮蔽炮子也。

20.修碉之事，军士四出征剿，有老家以为基址，亦行军一法也。择地有两法，有自固者，有扼贼者。自固者，择高山，择要隘；扼贼者，择平坦必经之路，择浅水津渡之处。嗣后每立一军，则修碉二十座，以为老营。环老营之四面方三百里，皆可往来梭剿，庶几可战可守，可奇可正，得四军可靠者则变化无穷，于景镇作一榜样，而他军效法行之。

21.与李少荃、许仙屏言团练之无益于办贼，直可尽废。如必欲团练，则不可不少假以威权。己未四月

22.近年驭将失之宽厚，又与诸君相距过远，危险之际弊端百出。然后知古人所云“作事威克厥爱，虽小必济。”反是，乃败道也。

23.推之以敬，临之以庄。无声无形之际，常有懔然难犯之象。则人知威矣。孟子曰：“君子以仁存心，以礼存心。”守是二者，虽蛮貊之邦可行，又何兵勇之不治哉？己未六月

24.带勇之法，用恩莫如用仁，用威莫如用礼。仁者即所谓欲立立人，欲达达人也。待弁勇如待子弟之心，尝望其成立、望其发达，则人知恩矣。礼者即所谓无众寡，无小大，无敢慢，泰而不骄也。正其衣冠，尊其瞻视，俨然人望而畏之，威而不猛也。持之以敬，临之以庄，无形无声之际，常有懔然难犯之象，则人知威矣。守斯二者，虽蛮貊之邦行矣，何兵勇之不可治哉？己未八月

25.余至武昌火药局看造火药之法。以铜为轮，以铁为辗，环地为大磨盘，以牛碾之。盘大径二丈三尺，周围七丈许。每盘用四牛，每牛速曳两轮。盘外周围沟槽约宽八寸许。火药在槽内，牛行槽外，驭牛之人行槽内，每牛以一人驭之。每两牛四轮之后，则有铲药者一人随之，执铜铲于槽内铲动，庶辗过之后，火药不患太紧也。又有小磨盘，磨磺与磨麦相似，仅用一人。又有柜筛磺、筛炭，其法绝精，非图说不能明。己未八月

26.营务处之道，一在树人，一则立法。有心人不以不能战胜攻取为耻，而以不能树人立法为耻。树人之道有二：一曰知人善任，一曰陶熔造就。己未九月

27.凡军骄气则有浮淫之色，惰气则有晻滞之色，须时时察看而补救之。

28.带兵之道，“勤、恕、廉、明”四字缺一不可。

29.军务须从日用眠食上下手。庚申正月

30.吕蒙诛取铠之卒，魏绛戮乱行之仆。古人处此，岂以为名？非是例，无以警众耳。

31.窄路打胜仗，全系头敌数人。若头敌站不住，后面虽有好手亦被人挤退了。

32.出青之法，即《汉书赵充国传》所谓“就草”。庚申三月

33.天下之人稍有才智者，必思有所表现，以自旌异于人，好胜者此也，好名者亦此也。同当兵勇，则思于兵勇翘然而出其类；同当长夫，则思于长夫中翘然而出其类；同当将官，则思于将官中翘然而出其类；同为主帅，则思于众帅中翘然而出其类。虽才智有大小浅深之不同，其不知足、不安分，则一也。能打破此一副庸俗之见，而后可与言道。庚申四月

34.古人以用兵之道通于声律，故听音乐而知兵之胜败，国之存亡。余生平于音律、算法二者一无所解，故不能知兵耳。庚申十月

35.用兵之难，莫大于见人危急而不能救。

36.明戚继光《纪效新书》中，有立牌，即古之盾也；有圆牌，即今之藤牌也，统谓之曰挡牌。又有所谓刚柔牌者，其法以生漆牛皮蒙于外，而以湖棉搓成小团及头发装于内。盖戚氏自以巧思制造，非有所师于古也。古之干盾，所以捍御矢石；今之挡牌，所以捍御炮子。炮子所当，无坚不破，岂矢石所可同年而语哉？国藩初办水师时，尝博求御炮子之法，以鱼网数层悬空张挂，炮子一过即穿，不能御也；以絮被渍湿张挂，炮子一过即穿，不能御也；以生牛皮悬于船旁，以藤牌陈于船梢，不能御也；又作数层厚牌，以竹鳞排于外为一层，牛皮为一层，水絮为一层，头发为一层，合而成牌，亦不能御也。以此而推，戚氏之刚柔牌不足以御炮子明矣。鸟枪子如梧子大者，或有法以御之。抬枪子，劈山炮子，凡大如黄豆以上者，竟无拒御之法。近时杨军门载福等深知炮子之无可御，摒弃鱼网、水絮、牛皮等物，一切不用，直以血肉之躯，植立船头。可避者避之，不可避者听之。而其麾下水师弁勇，亦相率而植立直前，无所回避。明于此义，而古来干盾、橹牌诸器皆可废矣。友人刘腾鸿峙衡治军，刁斗森严，凛不可犯。临阵则埋根行首，坚立如山，有名将之风，惟过于自憙。在武昌时，尝独立城下，呼贼以炮击之。贼发十余炮不中，坚坐良久，乃还。在瑞州时亦如是，卒以徇难！殒我壮士，人百莫赎。此则刚毅太过，于好谋而成之道少有违耳。己未

37.余初不解造群子之法，以生铁令铸工铸之，渣滓未融，经药辄散，且多蜂眼，鸣而不能及远。乃与吴坤修竹庄商，用熟铁打造。其法以铁先炼成直条，每条烧红其端，截出半寸，打成圆颗。又烧其端，又打成颗，每颗如葡萄大。后至江西，商之姚镶以此法打造。姚君又作为铁模半涡，截铁条之端置模中，宛转锤炼，圆滑可爱，于是及远较多，一里有奇也。今湖南、湖北、江西三省打造群子，均用此法。每炮用百余颗，多者或三四百颗，喷薄而出，如珠如雨，殆无隙地，当之辄碎。不仁之器莫甚于此矣！然海疆尚未靖谧，此其亟宜讲求者也。己未

38.行军之道，有依次而进者，有越敌人所守之寨而先攻他处者，姑以《通监》所纪兵事言之。

39.宋明帝泰始二年，晋安王子勋之乱，袁顗相拒于浓湖，久未决。龙骧将军张兴世建议曰：“贼据上游，兵强地胜，我虽持之有余，而制之不足。若以奇兵潜出其上，因险而壁，见利而动，使其首尾周遑，进退疑阻，中流既梗，粮运自艰，此制贼之奇也。钱溪江岸最狭，去大军不远，下临洄洑，船下必来泊岸。又有横浦可以藏船，千人守险，万夫不能过。冲要之地，莫出于此！”沈攸之、吴喜并赞其策，乃选战士七千，轻舸二百配兴世。兴世率其众，溯流稍上，寻复退归，如是者屡日，贼将刘胡闻之，笑曰：“我尚不敢越彼下取扬州，张兴世何人，欲轻据我上？”不为之备。一夕四更值便风，兴世举帆直前，渡湖白，过鹊尾。胡既觉，乃遣其将胡灵秀将兵于东岸，翼之而进。戊戌夕，兴世宿景洪浦，灵秀亦留，兴世潜遣其将黄道标帅七十舸，径趋钱溪，立营寨。已亥，兴世引兵进据之，灵秀不能禁。庚子，刘胡自将水步二十六军来攻，钱溪将士欲迎击之。兴世禁之曰：“贼来尚远，气盛而矢骤。骤既易尽，盛亦易衰，不如待之。”令将士治城如故。俄而，胡来，转近船，入洄洑。兴世命寿寂之任农夫帅壮士数百击之，众军相继并进，胡收兵而下，兴世遂于钱溪立城。

——国藩按：是时官军在下游赭圻，袁顗等在上游之浓湖。刘胡等又在上游之鹊尾，更上乃为钱溪。越浓湖、鹊尾两寨而上，立城于钱溪，此险途也。厥后贼屡攻钱溪不胜，粮运中梗，而鹊尾、浓湖并以溃降，此越寨进攻而得胜者也。

泰始三年，魏尉元上表言：“贼向彭城，必由清泗过宿豫，历下邳，趋青州。亦由下邳、沂水，经东安，此数者皆为贼用兵之要。今若先定下邳，平宿豫，镇淮扬，戍东安。则青冀诸州可不攻而克；若四镇不服，青冀难拔，百姓狼顾，犹怀侥幸之心。臣愚以为宜释青冀之师，先定东南之地，断刘彧北顾之意，绝愚民南望之心。如此则淮北自举，暂劳永逸。”

——国藩按：宋与魏历世兵争，宋有青州、历城、徐州诸镇远在海岱，与魏接畛，而下邳、宿豫、沂水、东安四城乃在淮南，去魏尚远。魏越青州诸镇，而进攻四城，此险途也。厥后四城破而青州、历城、徐州诸镇相继没于魏，此越镇进攻而胜者也。

梁简文帝二年，侯景之变。郢州刺史萧方诸以徐文盛军在西阳，不设备西阳即今黄州。侯景以江夏空虚，使宋子仙任约，帅精骑四百由淮内袭郢州。丙午，大风疾雨，天色晦冥，子仙等入城，方诸迎拜，遂擒鲍泉、虞豫送于景所。景因便风，中江举帆遂越徐文盛等军，直上入江夏。文盛众惧而溃。

——国藩按：侯景与徐文盛皆在黄州夹江筑垒，乃越徐军而上入江夏，此险途也。而江夏以无备而破，徐军以失势而溃，此越寨进攻而胜者也。

陈文帝天嘉元年，王琳屯西岸之栅口，侯瑱屯东岸之芜湖，相持百余日，旋均出江外，隔洲而泊。二月丙申，西南风急，琳引兵直趋建康，瑱等徐出芜湖，蹑其后，西南风翻为瑱用。琳掷火炬以烧陈船，皆反烧其船。瑱发拍以击琳槛，又以蒙冲小船击其槛，琳军大败，军士溺死十二三，余皆弃舟登岸。

——国藩按：王琳与侯瑱同屯芜湖之上，琳乃越瑱军以直下金陵，此险途也。而瑱军自后蹑之，反为所破，此越寨进攻而败者也。

唐贞观十九年，太宗亲征高丽，既拔辽东盖牟诸城，至安市。将决战。高丽、靺鞨合兵为阵，长四十里。江夏王道宗曰：“高丽倾国以拒王师，平原之守必弱。愿假臣精兵五千，覆其本根，则数十万之众可不战而降！”上不应。后攻安市，竟不能拔。降将请先攻乌骨城，众议不从，遂自安市班师。

——国藩按：道宗请越安市而进攻平壤，此虽险途，而实制胜之奇兵也，太宗不从，无攻而返，此不能越攻而失者也。

安史之乱。李泌请命建宁王倓为范阳节度大使，并寨北出，与李光弼南北犄角，以取范阳三省注曰：泌欲使建宁自灵夏并丰胜灵朔之寨直捣妫檀，攻范阳之北；光弼自太原取恒定，以攻范阳之南，覆其巢穴。贼退则无所归，留则不获安。然后大军四合而攻之，必成禽矣。上悦，已而不果行。

——国藩按：是时，大军在扶风，郭子仪在冯翊，李光弼在太原，势宜先取两京。李泌欲先捣范阳贼巢，此亦制胜之奇兵也。事不果行，致史思明为关洛之患，此亦不能越攻而失者也。

元和十二年，淮蔡之役。李祐言于李愬曰：“蔡之精兵皆在洄曲及四境拒守，守州城者皆羸老之卒，可以乘虚直抵其城，比贼将闻之，元济已成擒矣。”愬然之。十月辛未，李愬、李祐、李忠义、李进诚军出东行六十里，夜至张柴村，尽杀其戍卒及烽子，据其栅，命士少休。命乾糒整羁鞫，留义成军五百人镇之，以断洄曲及诸道桥梁。复夜引兵出门时，大风雪，旌旗裂。夜半，雪愈甚，行七十里。四鼓，愬至蔡州城下，无一人知者。李祐、李忠义镢其城为坎，以先登。愬入居元济外宅，以槛车送元济诣京师。

——国藩按：元济精兵尽在洄曲，董重质麾下李愬越之而直入蔡州，此越寨进攻而胜者也。

朱梁均王四年，楚岳州刺史许德勋将水军巡边。夜分，南风暴起，都指挥使王环乘风趋黄州，以绳梯登城，径趋州署，执吴刺吏马邺，大掠而还。德勋曰：“鄂州将邀我，宜备之。”环曰：“我军入黄州，鄂人不知，奄过其城。彼自救不暇，安能邀我。”乃展旗鸣鼓而行，鄂人不敢逼。

——国藩按：楚之岳州，东北与吴为邻。嘉鱼、陆口等处，吴必立寨设备。乃王环越之而直趋黄州，此越寨进攻而胜者也。

唐同光元年，后唐与朱梁相拒于杨刘、德胜之间。时梁将段凝军临河之南即澶渊，今开州，王彦章进逼郓州今东平府。唐臣李绍宏等请弃郓州与梁约合。帝独召郭崇韬问之，对曰：“降者皆言大梁无兵，陛下若留兵守魏，固保杨刘，自以精兵长驱人汴，彼城中既空虚，必望风自溃。苟伪主授首，则诸将自降矣。”帝曰：“此正合朕志！”冬十月壬申，帝以大军自杨刘济河。癸酉，至郓州。甲戌，围中都城，破之，擒王彦章。帝召诸将问进退之计，诸将请先下东方诸镇城，然后观衅而动。康延孝、李嗣源请亟取大梁。乙亥，帝发郓州中都。丁丑至曹州，乙卯至大梁。灭梁。壬午，段凝将其众五万自滑州济河入援，解甲请降。

——国藩按：郭崇韬之初议，直取大梁也。时梁将王彦章军在郓州。段凝军在河上，越两寨而进攻，此险途也。厥后，破中都，擒王彦章，而段凝犹在河北。越一寨而进攻，亦险机也。然段凝隔于河北，若自白马南济则阻于大河，若自下游直济则一阻于大河，再阻于新决之护驾水，势难入援。遂得直取汴梁，以成大功。此越寨进攻而胜者也。

以上九事，张兴世之据钱溪，宋子仙之取郢州，许德勋之下黄州，皆水路越攻而胜；王琳之下金陵，以水路越攻而败；尉元之取下邳四城，李愬之入蔡州，郭崇韬之策汴梁，以陆路越攻而得之；李道宗之策平壤，李泌之策范阳，以陆路不越攻而失之。成败得失，固无一定之轨辙也。咸丰四年，十月十一日，贼目陈玉成据蕲州，秦曰纲据田镇。我舟师越蕲州而直下，十三日攻破田家镇，十四日蕲州之贼亦溃，此越寨进攻而胜者也。十一月，水陆各军会于九江，时贼目林启荣据九江，黄文金据湖口，石达开、罗大纲等同在湖口，我舟师彭玉麟等十六日越九江而下攻湖口，陆军罗泽南等，十二月初五日下攻湖口。十二日水师败挫，二十四日陆军亦无利而归，此越寨进攻而败者也。咸丰六年五月初二日，武汉、黄州未破，杨载福以舟师驶下，直至九江。七年九月二十八日，九江、安庆未破，杨载福以舟师驶下直至旧县，往来如飞，此越寨进攻而胜者也。故知胜败无常，视将才为转移耳！当时越九江而下攻湖口之策，发于国藩，定于罗君罗山、刘君孟容二人。事败之后，或深咎此策之失，且专归罪于刘君者，非事实也。

伦理

1.万化始于闺门，除刑于以外无政化，除用贤以外无经济。壬寅十一月

2.所贵乎世家者，不在多置良田美宅，亦不在多蓄书籍字画，在乎能自树立子孙，多读书，无骄矜习气。戊午十月

3.闻温弟信，国家事故，忧郁填膺，不能办一事。夜不成寐。戊午十一月

4.念温弟不得归骨，其赋命太苦，余于手足之间，抱愧多矣。己未正月

5.九弟所写温甫哀辞，字秀劲近古，刻工亦佳。家有贤子弟，为之欣然。庚申正月

6.沅弟专二人送信，劝我速移东流、建德，情词恳恻，令人不忍卒读。余复信云“读《出师表》而不动心者，其人必不忠；读《陈情表》而不动心者，其人必不孝；读沅季此信而不动心者，其人必不友。”遂定于二十四日移营东流，以慰两弟之心。辛酉四月

7.沅弟来，久谈。教以胸襟宜淡远，游心虚静之域，独立万物之表。又每日宜读书少许，以扩识见。弟围安庆，前后皆有强寇，人数甚单，地段甚广，昼夜辛勤，事事躬亲，虽酷暑大雨，而每日奔驰往返常五六十里。余怜其太劳，故欲其以虚静养心也。辛酉八月

8.纪泽儿体气清瘦，系念殊深。或称其读书太勤，用心太过，因教以游心虚静，虽有荣观宴处超然之义。癸亥十月

9.阅张清恪之子张悫敬公师载所辑《课子随笔》，皆节抄古人家训名言，大约兴家之道，不外内外勤俭、兄弟和睦、子弟谦谨等事，败家则反是。夜接周中堂之子文翕谢余致赙仪之信，则别字甚多，字迹恶劣不堪。大抵门客为之，主人全未寓目。闻周少君平日眼孔甚高，口好雌黄，而丧事潦草如此，殊为可叹！盖达官之子弟，听惯高议论，见惯大排场，往往轻慢师长，讥弹人短，所谓骄也。由骄而奢、而淫、而佚，以至于无恶不作，皆从骄字生出之弊。而子弟之骄，又多由于父兄为达官者，得运乘时，幸致显宦，遂自忘其本领之低，学识之陋，自骄自满，以致子弟效其骄而不觉。吾家子侄辈亦多轻慢师长，讥弹人短之恶习。欲求稍有成立，必先力除此习，力戒其骄；欲禁子弟之骄，先戒吾心之自骄自满，愿终身自勉之。因周少君之荒谬不堪，既以面谕纪泽·，又详记之于此。戊辰正月

10.接沅弟信，知纪官侄于正月初九日申刻生子，欣慰之至。吾兄弟共得五孙，丁口渐盛。只望儿侄辈读书少有所成，将来孙辈看作榜样，便是世家好气象。若儿侄辈不能发奋用功，文理不通，则榜样太坏，将来孙辈断难成立。此中关键，全在纪鸿，纪瑞二人。吾家后辈之兴衰，视此二人为转移也。戊辰四月

11.与纪泽一谈，嘱其看理学书，俾志气日趋于刚大，心思日入于沉细。戊辰七月

12.鸿儿禀称，澄弟临别，以火狐马褂送我，盖眉生述杜小舫之言，谓天下之最暖者莫如火狐，胜如紫貂、玄狐云。余曾两次述此言与澄弟听，或弟意疑我畏寒，遂解已所着衣以赠我邪？余本有貂马褂、猞猁马褂，而弟归途少此御寒之具，寸心十分不安。戊辰十月

13.接澄、沅两弟信，澄劝送眷回籍，沅拟以晚女许聂家，皆有肫诚顾恤之意。久宦于外，疾病相寻。如舟行海中不得停泊，惟兄弟骨肉至亲能亮之也！己巳十一月

求阙斋日记类钞卷下

文艺

1.《易经》有圣人之道四，而朱子专重“以卜筮者尚其占”一句，似未得当。因言古人说经，多断章取义，以意逆志，不必定符本义。壬戌四月

2.阅《经义述闻》，如“弗过遇之，弗过防之”等字，深有所会。余于本朝经学、小学诸家，独服膺王怀祖先生父子之精核，盖以其于经文之虚神实训，体味曲尽也。辛酉二月

3.拟阅校船山《周易内传》，王氏说理之书，每失之艰深而不能轩豁，与正蒙注相同。丙寅七月

4.今日看《书经》，见蔡传训诂良多不讲，如以“敷言”为“敷衍之言”之类，宜致汉学家之指摘。壬子六月

5.温《召诰》，于古人“周情孔思”四字，若有所会。庚申十月

6.温《书经无逸》，用吴文正公纂言本，若有所会。乙丑正月

7.思《书经吕刑》，于句法若有所会。己未九月

8.《吕刑》篇于后世古文家蹊径最近，惜不能尽通其读。辛酉六月

9.余好读《吕刑》，而苦不能尽通其读。兹阅戴氏之说，有惬余心者。如“制百姓于刑之中”、“天齐于民，俾我一日”暨“非从惟从”等句，皆犁然有当于人心，欣赏无已。辛酉七月

10.读《顾命》、《康王之诰》，喜戴氏治经，与所见多同，惜其生前未与鬯谈。辛酉七月

11.温《盘庚上》、《盘庚中》，因戴存庄两采宋、元及本朝治汉学者之说，每多当人意处，故乐观之。辛酉七月

12.邵位西言《诗序》系孟子万章之徒所作。“大序”与“小序”不当分而为二。所以记次第，非所以明章旨也，犹《史》、《汉》、《法言》之有后序尔。其言奇而颇确。庚申八月

13.阅子序《诗经说》，学有根柢，其用意往往得古人深处，特证据太少，恐不足以大鸣于世耳。戊午十一月

14.自去年九月廿一日始读《仪礼》，至是粗毕。老年能治此经，虽嫌其晚，犹胜于终不措意者。昔张蒿庵三十而读《仪礼》，至五十九岁而通此经，为国朝有数大儒。余今五十七岁，略通此经，稍增炳烛之明。惟蒿庵以前，名儒穷《仪礼》者绝少，能于荆棘荒芜之中独辟康庄，斯为大难。余生本朝经学昌明之后，穷此经者之下数十人，有蒿庵之句读、张皋文之图，康庄共由之道而又有人以扶掖之，则从事甚易矣。丁卯二月

15.俞樾荫甫所著《群经平议》之十四卷，论《考工记》世室、重屋、明堂之制，驳正郑注，思通鬼神，有超乎戴氏《考工记图》者。丙寅四月

16.夜又批船山《礼记》二条。余阅此书，本为校对讹字，以便修板再行刷印。乃复查全书，辨论经义者半，校出错讹者半。盖非校雠家之体例，然其中亦微有可存者。若前数年在安庆、金陵时，则反不能如此之精勤。此军营事简，老年差可慰悦之境；而流寇纵横，制敌无术，体衰目昏，学问无成，则又可深为忧灼之境也。丙寅十月

17.阅桐城张承华蓉溪所为《学庸臆解》三十四叶，毕。其言《大学》文须用古本而不烦补，“传义”须宗朱子，而不取阳明，与余平日之说相合，余亦多独得之见。丙寅十月

18.孟子所谓“善言德行”者，当为后世理学诸家之源；“善为辞令”者，当为后世词章诸家之源。孔子自谦不能辞命，而以善言德行自许。盖在已者，实有盛德至行而后能自道其所得也。《论语》一书乃善言德行之尤著者，因默诵《学而》、《为政》、《八佾》三篇。乙丑五月

19.朱彬《经传考证》，其训诂考证亦与王伯申先生相仿，其言《书经》“大”字多语助辞，则前人所未发也。己未五月

20.阅戴东原“绪言”。阅钱竹汀《声类》，此书未刻于本集，其义例亦不分明。乙丑正月

21.钱辛楣先生《声类》一书，分《释诂》、《释言》、《释训》、《释语》、《释天》、《释地》、《名号之异》等目，皆因声得义者。足见古人先有声音，后有文字。余前有意为是书而未果。钱氏此书亦未成之书，故未编入《潜研堂丛书》中。癸亥正月

22.陈荔秋所送之陈兰甫澧著《声律通考》一种、《汉书地理志水道图说》一种，略一翻阅，服其精博。己巳二月

23.乐律之不可不通，以其与兵事文章相为表里。辛酉十月

24.纪泽作《音学考》，约近五千字，于考古及审音二者均有所得，为之一慰。己巳八月

25.泽儿呈所著《分韵说文解字》，略一翻阅，其法用《广韵》之次第，《佩文韵》之字数，抄录许氏注及大徐翻切。其有申明原注之说，则以夹行注之；其于注外别有陈说，则于翻切之下夹圈以别异之；其《佩文韵》所有，《说文》所无者，则有楷文，而无篆文，仍用篇韵各说以注之；其《佩文韵》所无，《说文》所有者，则别为补编，仍依翻切，以分东、冬、钟、江各韵。丁卯十一月（以上经）

26.读《五代史》，于“欧公不伪梁”一段，不谓为然。辛未

27.阅周保绪所著《晋略》，赵惠甫所寄来者。周名济，荆溪人，书成于道光八年，亦近世著作才也。辛未五月

28.诸子中惟老、庄、荀子、孙子自成一家之言，余皆不免于剽袭。庚申

29.王怀祖先生《读书杂志》所校《管子》各条，似不如校他书之精实。辛酉七月

30.读《淮南子精神训》，至“大禹竭力以劳万民”句，若有所感。庚申十一月

31.读《修务训》中，“功可强成，名可强立”，若有所会。《淮南子》本道家者流，而此篇之旨，与《荀子》相近，大抵理之足以见极者，百家未尝不相合也。庚申十二月

32.阅《淮南子俶真训》，言“有道之士，亦须遇时”，为之增感。庚申十二月

33.扬子《法言》究不如文中子之平实，盖子云文学中人，非道德中人也。

34.船山氏最推重《正蒙》一书，以余观之，亦艰深而不能显豁。其参两篇，言天地日月五行之理数，尤多障碍。丙寅六月（以上子史）

35.《正谊堂丛书》凡五十六种，张清恪辑刻，吴竹庄所赠也。因取《正谊堂》中清恪公所辑《程子》二十篇读之，至晡时读毕，凡十卷。取《论语》二十篇之意，编采二程粹言，略分门类，颇为精当。壬戌四月

36.张清恪公所辑《朱子》七篇，每篇各分上下，仿《孟子》七篇之意。张公盖以程配孔，以朱配孟也。壬戌四月

37.读张文端公《聪训斋语》、文和公《澄怀园语》，此老父子，学问亦以知命为第一义。己未四月

38.阅罗罗山《人极衍义》、《姚江学辨》等书，服其见理甚真，所志甚大，信为吾乡豪杰之士。甲子十月

39.钟涵斋《迩言》盖理学之绪余，而参以阴隙果报者。庚午正月

40.《圣武记》又阅一遍毕，中有嘉庆川、湖、陕靖寇记八篇未阅，以昔年在京阅过，嫌此八篇叙事冗乱也。丁卯十二月

41.阅曾香墅先生漫钞及各种。香墅名廷枚，宾谷之伯父也。其书仿《困学纪闻》、《容斋随笔》之类，特根柢不深耳。戊午十一月

42.莫子偲交出何愿船二信，内有张名洲《蒙古游牧记》四本，又《朔力备乘凡例》数页，信为当世积学之士。辛酉七月

43.古文之道，谋篇布势是一段最大工夫。《书经》、《左传》，每一篇空处较多，实处较少；旁面较多，正面较少。精神注于眉宇目光，不可周身皆眉，到处皆目也。线索要如蛛丝马迹，丝不可过粗，迹不可太密也。己未八月

44.古人文笔有云属、波委、官止、神行之象。实从熟后生出。所谓“文入妙来无过熟”者，此也。庚申九月

45.古文之道，布局须有千岩万壑，重峦复嶂之观。不可一览而尽，又不可杂乱无纪。庚申十月

46.古文之道，亦须有奇横之趣，自然之致。二者并进，乃为成体之文。辛酉七月

47.古文之法，全在气字上用功夫。辛酉十一月

48.为文全在气盛，欲气盛全在段落清，每段分束之际，似断不断，似咽非咽，似吞非吞，似吐非吐，古人无限妙用，亦难领取；每段张起之际，似承非承，似提非提，似突非突，似纾非纾，古人无限妙用，亦难领取。辛亥七月

49.奇辞大句，须得瑰玮飞腾之气驱之以行。凡堆重处，皆化为空虚，乃能为大篇，所谓气力有余于文之外也。否则气不能举其体矣。辛亥七月

50.吾尝取姚姬传先生之说，文章之道，分阳刚之美，阴柔之美。大抵阳刚者，气势浩瀚；阴柔者，韵味深美。浩瀚者，喷薄而出之；深美者，吞吐而出之。就吾所分十一类言之，论著类、词赋类宜喷薄；序跋类宜吞吐；奏议类、哀祭类宜喷薄；诏令类、书牍类宜吞吐；传志类、叙记类宜喷薄；典志类、杂记类宜吞吐。其一类中微有区别者，如哀祭类虽宜喷薄，而祭郊社祖宗则宜吞吐，诏令类虽宜吞吐，而檄文则宜喷薄，书牍类虽宜吞吐，而论事则宜喷薄。此外各类，皆可以是意推之。庚申三月

51.《类纂》所选书牍，有不尽厌于吾心者。未知古人书牍，何者最善？辛亥

52.古文中，惟书牍一门竟鲜佳者。八家中韩公差胜，然亦非书简正宗。此外。则竟无可采。诸葛武侯、王右军两公书翰，风神高远，最惬吾意。然患太少，且乏大篇，皆小简耳。庚申三月

53.阅《骈体文钞》，将其所分类归并于吾所分三门十一类之中，嫌其繁碎，不合古义也。庚申三月

54.余所编《经史百家杂钞》，编成后，有文八百篇上下，未免太多，不足备简练揣摩之用。宜另钞小册，选文五十首钞之，朝夕讽诵，庶为守约之道。庚申闰三月

55.往年余思古文有八字诀，曰雄、直、怪、丽、淡、远、茹、雅。近于“茹”字似更有所得，而音响节奏，须一“和”字为主。因将“淡”字，改作“和”字。庚申

56.文章阳刚之美，莫要于“慎、涌、直、怪”四字；阴柔之美，莫要于“忧、茹、远、洁”四字。惜余知其意，而不能竟其学。癸亥九月

57.尝慕古文境之美者，约有八言。阳刚之美曰雄、直、怪、丽；阴柔之美曰茹、远、洁、适。蓄之数年，而余未能发为文章，略得八美之一，以副斯志。是夜，将此八言者各作十六字赞之，至次日辰刻作毕。附录如左：

雄：划然轩昂，尽弃故常。跌宕顿挫，扪之有芒。

直：黄河千曲，其体仍直。川势如龙，转换无迹。

怪：奇趣横生，人骇鬼眩。《易》《玄》《山经》，张韩互见。

丽：青春大泽，万卉初葩。《诗》《骚》之韵，班扬之华。

茹：众义辐凑，吞多吐少。幽独咀含，不求共晓。

远：九天俯视，下界聚蚊。寤寐周孔，落落寡群。

洁：冗意陈言，类字尽芟。慎尔褒贬，神人共监！

适：心境两闲，无营无待。柳记欧跋，得大自在！乙丑正月

58.偶思古文、古诗，最可学者，占八句云：《诗》之节，《书》之括，《孟》之烈，韩之越，马之咽，庄之跌，陶之洁，杜之拙。丙寅正月

59.《离骚》三百二十四句诵毕。老年读生书成诵，稍补少壮之缺陷，亦一乐也。丁卯三月

60.《九章惜往日》似伪作，当著论辩之。戊午十一月

61.邹阳《狱中上梁王书》，千古传诵，余究不如其深处。太史公以邹阳与鲁仲连并列，余亦不知其所以相合之处。辛亥五月

62.夜温《长杨赋》，于古人行文之气似有所得。己未九月

63.舆中读《上林赋》千余言，略能成诵。少时所深以为难者，老年乃颇能之，非聪明进于昔时，乃由稍知其节奏气势与用意之所在，故略记之。丁卯正月

64.余近年最好扬、马、班、张之赋，未能回环朗诵，偶一诵读，如逢故人，易于熟洽。但衰年读书，未必能久记耳。二月

65.汉魏人作赋，一贵训诂精确，一贵声调铿锵。庚申四月

66.古文之道与骈体相通。由徐、庾而进于任、沈，由任、沈而进于潘、陆，由潘、陆而进于左思，由左思而进于班、张，由班、张而进于卿云，韩退之之文比卿云更高一格。解学韩文，则可窥六经之阃奥矣。庚申三月

67.二日内，始悟昌黎诸文皆学《书经》。辛亥九月

68.二日内，因读辛、刘词，又大悟韩文之妙，实从子云、相如得来。壬子

69.二日内，觉于古文大有所得，乃悟韩文实从扬、马得来，而参以孔、孟之义理，所以雄视千古。壬子正月

70.韩文《柳州罗池庙碑》，觉情韵不匮，声调铿锵，乃文章中第一妙境。情以生文，文亦以生情；文以引声，声亦足以引文。循环互发，油然不能自已，庶渐渐可入佳境。己未九月

71.阅韩文《送高闲上人》，所谓机应于心，不挫于物，姚氏以为韩公自道作文之旨。余谓机应于心，熟极之候也，《庄子养生主》之说也。不挫于物，自慊之候也，《孟子养气章》之说也。不挫于物者，体也，道也，本也，机应于之者，用也，技也，末也。韩子之于文，技也，进乎道矣。庚申十月

72.读《原毁》、《伯夷颂》、《获麟解》、《龙杂说》诸首，岸然想见古人独立千古，确乎不拔之象。壬戌九月

73.韩公“周情孔思”四字，非李汉知之极深，焉能道得出？为文者要须窥得此四字，乃为知本。辛酉二月

74.韩文志传中有两篇相配偶者，如曹成王、韩宏两篇为偶，柳子厚、郑群两篇为偶，张署、张彻两篇为偶，推此而全集中可以为偶者甚多。古人之文，可为偶者甚多，惜不能一一称量而配合之耳。癸亥十月

75.温韩文数篇，若有所得。古人之不可及，全在行气，如列子之御风，不在义理字句间也。亥癸十一月

76.柳子厚山水记，似有得于陶渊明冲淡之趣，文境最高不易及。庚申八月

77.夜阅《古赋识小录》，深有味于柳子厚之《囚山篇》。戊午十月

78.姚公谓苏氏学《庄子外篇》之文，实则恢诡处不逮远甚。辛酉三月

79.苏子由谓东坡晚年以文章为鼓吹，真知文章中之乐境。余亦微知之，惜无宽闲岁月竟其所学耳。辛酉正月

80.读震川文数首，所谓风尘中读之，一似嚼冰雪者，信为清洁，而波澜意度，犹嫌不足以发挥奇趣。己未六月

81.阅震川古文，遂并翻其四书文阅之。其浑灏流转之气，乃更胜于古文也。己未五月

82.阅《汤文正集》，惟传状、碑铭之类不惬吾意。余如语录、告谕、书牍之属，皆有诚意。挟正气以行，学问本极渊博，讲学又甚公允，不可及也。己巳三月

83.程伯旉出示洪稚存《上成亲王书》，即嘉庆已未获咎发遣新疆者，当时直声震于天下，今观之，亦无甚触忌讳之处。正月

84.阅《梅伯言文集》，叹其钻研之久，工力之深。壬戌九月

85.至钱警石先生久谈，得见其族兄衎石先生家书数十封，携归一阅，实嘉道间一硕儒也。癸亥九月

86.阅钱衎石先生与其弟警石先生家信，服其学问精博，机趣洋溢。癸亥九月

87.阅陈秋舫、吴伟卿所作应制赋，气势流利，古不乖时，今不同弊，心赏其能，而自愧弗如也。癸卯三月

88.《吴竹如文集》，方存之代为编出者，计十二卷。粗阅数十页，于儒、释、朱、陆之辨，剖晰最精。戊辰七月

89.阅吴南屏《柈湖文录》数十首，叹其少而能文，老而不倦，为不可及。辛未六月

90.左季高信内寄祭胡润帅文稿一篇，情文并茂，殊为杰构。辛酉十月

91.冯敬亭，名桂芬，寄校《邠庐初稿》二册，共“议”四十二篇。粗读数十篇，虽多难见之施行，然自是名儒之论。壬戌九月

92.窦兰泉近作辩论十余首，多阅历之言，而文义未能入古。甲子

93.与次青论古文之法，次青天分高，成就当未可量。己未六月

94.蒋琦龄所陈时政十二事，约计万余言，多可见之施行。文笔亦雅健畅达，末条请崇宋学而抑汉学，似与各条不类。壬戌

95.申甫在此畅谈，言渠文笔所以不甚畅者，为在己之禁令太多，难于下笔耳。余劝其破除禁令，一以条畅为主。凡办事者先贵敷陈朗畅也。己未十一月

96.刘霞仙所作辩蔡寿祺诬劾一疏，置身甚高，辞旨深厚，真名作也。乙丑五月

97.阅邸抄中见霞仙以本年复奏一疏降调，如此名奏议而反以获谴，颇不可解。乙丑八月

98.张廉卿文有王介甫之风，日进不已，可畏可爱。庚申四月

99.阅张廉卿近所为古文，喜其入古甚深，因为加圈批。戊辰七月

100.石芸斋所作《房山石经山访碑记》，亦伟观也。庚午二月

101.思白香山、陆放翁之襟怀澹宕，殊不可及。古文家胸怀虽淡泊，而笔下难于写出。思一为之，以写淡定之怀，古所谓一卷冰雪文者也。己未六月

102.古文一事，平日自觉颇有心得。而握管之时，不克殚精极思，作成总不称意。安得屏去万事，酣睡旬日，神完意适，然后作文一首，以摅胸中奇趣。己未十一月

103.余于古文一道，十分已得六七，而不能竭智毕力于此。匪特世务相扰，时有未闲，亦实志有未专也。此后精力虽衰，官事虽烦，仍当笃志斯文，以卒吾业。辛酉正月

104.久不作文，机轴甚生，心思迟钝，尚不能成篇。亦因见客太多，琐事烦渎，神智昏搅故也。乙丑二月

105.昔年每作一文，辄数日不能成寐，不知老年何以转无此病，岂反健于壮岁耶？抑用心未能锐入耶？乙丑三月

106.念生平稍致力于古文，思欲有所述作。今老惫而一无所成，深用自愧！丙寅三月

107.与儿子一论所作之文，考据与笔力两无可取。庚午二月

108.每一作文，未下笔之先，若有佳境；既下笔，则无一是处。由于平日用功浮泛，全无实际故耳，辛未五月

109.作《孙芝房刍论序》一首，约九百字，至三更始毕。老年作文颇觉吃力，而机势全不凑泊，总由少作太生之故耳。己未六月

110.作《莫犹人墓表》，文笔平衍，无复昔年傲岸劲折之气，盖老境日增耳。己未十一月

111.思作《金陵官绅昭忠祠碑》而不能成，遂竟日昏睡，如醉如痴。向来习态如此，而数十年因循不肯苦学作文，至今已衰老，悔无及矣。己巳五月

112.作《苗君墓志铭》毕，细阅竟无一字是处。昔余终年不动笔作文，而自度能知古人之堂奥，以为将来为之，必有可观。不料今年试作数首，乃无一合于古人义法，愧赧何极！己巳八月

113.作《唐公墓志》，复视无一是处。乃知昔年自诡为知文，而曾不一动笔，为之不可恃也。天下事知得十分，不如行得七分，非阅历何由大明哉！己巳十月

114.郭婿铭辞作毕，全不合古人义法，深以为愧！庚午正月

115.思作《江宁府学宫记》，苦探力索，竟不能成一字。固属衰惫之象，亦由昔年本无实学，故枯竭至此，深为叹愧。庚午二月

116.作《星冈公墓表》，文成视之，无一当意之处甚矣。余思之钝，学之浅，而精力之衰也。余前有信寄筠仙云：近世达官无如余之荒陋者。顷筠仙信力雪此语之诬。余自知甚明，岂有诬乎？辛未八月

117.纪泽所作《拟庄》三首，颇能善谈名理，亦略通训诂奇字之学。壬戌五月（以上论文）

118.余昔年钞古文，分气势、识度、情韵、趣味、为四属，拟再钞古近体诗，亦分为四属，而别增一机神之属。机者，无心遇之，偶然触之。姚惜抱谓文王、周公“系易”、“彖辞”、“爻辞”，其取象亦偶触于其机。假令《易》一日而为之，其机之所触少变，则其辞之取象亦少异矣。余尝叹为知言。神者，人功与天机相凑泊，如卜筮之有爻辞，如《左传》诸史之有童谣，如佛书之有偈语，其义在可解不可解之间。古人有所托讽，如阮嗣宗之类，故作神语，以乱其辞。唐人如太白之豪，少陵之雄，龙标之逸，昌谷之奇，及元、白、张、王之乐府，亦往往多神到、机到之语。即宋世名家之诗，亦皆人巧极而天工错，径路绝而风云通。盖必可与言机，可与言神，而后极诗之能事。余钞诗拟增此一种，与古文微有异同。戊辰四月

119.是日思诗既选十八家矣，古文当选百篇钞置案头，以为揣摩。因自为之记曰：为政十四门，为学十五书，钞文一百首，钞诗十八家。壬子正月

120.余既钞选十八家之诗，虽存他乐不请之怀，未免足已自封之陋。乃近日意思尤为简约。五古拟专读陶潜、谢眺两家；七古拟专读韩愈、苏轼两家；五律专读杜甫，七律专读黄庭坚，七绝专读陆游。以一二家为主，而他家则参观互证，庶几用志不纷。然老境侵寻，亦只能长吟以自娱，不能抗手以入古矣。壬戌三月

121.五言古诗有二种最高之境：一种比兴之体，始终不说出正意，始知《硕人》但颂庄姜之美盛，而无子兆乱已在言外；《大叔于田》，但夸叔段之雄武，而耦国兆乱已在言外。曹、阮、陈、张、李、杜往往有之。一种盛气喷薄而出，跌荡淋漓，曲折如意，不复知为有韵之文，曹、鲍、杜、韩往往有之。余解此二境，而曾未一作此等诗，自愧亦自憾也。甲子二月

122.夜阅陶公《述酒》诗，为南宋鄱阳汤文清公汉所注，于陶公瘦词微旨尽得解释，欣悦无已。丙寅三月

123.阅陶诗全部，取其太闲适者记出，将钞一册，合之杜、韦、白、苏、陆五家之闲适诗纂成一集，以备朝夕讽诵，洗涤名利争胜之心。辛未十二月

124.阅《文选杂拟》，古人措词之深秀，实非唐以后人所可及。特气有骞翥骏迈者，亦有不尽然者，或不免为词所累耳。若以颜、谢、鲍、谢之辞，而运之以子云、退之之气，岂不更可贵哉？辛酉十二月

125.批校《太白乐府》，每日仅校二十首，或十余首。盖余于乐府向未用功，兹稍一措意，全无入处也。戊辰四月

126.日来读杜诗，颇有小得。无事则心头口头不离杜诗。虽细加咀嚼，而究有为人的意思。癸卯二月

127.杜诗韩文所以能百世不朽者，彼自有知言、养气工夫。惟其知言，故常有一二见道语，谈及时事，亦甚识当世要务。惟其养气，故无纤薄之响。癸卯二月

128.温杜诗五古，观其笔陈绅缩吐茹之际，绝似《史记》，忆古人有谓杜少陵似太史公者，不记是东坡之言乎？抑他人之言乎？己巳四月

129.阅杜诗五古，古人妙处，只是造句之法变幻无穷，故终身无一复句，犹之《毛诗》，无相袭之调也，昔尝以作古文宜用杜诗造句之法，近来久未温习及此矣。己巳十月

130.温杜诗五古，爱其句法瘦劲，变化通于古文造句之法。憾吾能知之，而手不能为之耳。庚午正月

131.夜诵杜、韩七古颇多，似有会于古人沉郁顿挫之义。丙寅四月

132.阅《白香山集》，因近日胸襟郁结不开，故思以陶、白、苏、陆之诗，及张文端公之言解之也。己巳五月

133.车中看义山诗，似有所得。夜翻《樊川集》证之，亦然。知何大复《明月篇》之有心得也。癸卯正月

134.与李眉生谈诗，极佩杜牧之俊伟。壬戌

135.日内于苏诗似有新得，领其冲淡之趣，洒落之机。辛酉六月

136.温苏诗，朗诵颇久，有声出金石之乐。因思古人文章，所以与天地不敝者，实赖气以昌之，声以永之，故读书不能求之声气二者之间，徒糟粕耳。辛酉十二月

137.放翁七言绝句，实能道得空旷胸怀出。辛酉正月

138.将《祁文端公诗集》阅二三卷。昔年深不以公诗为然，兹多阅数十百首，其中多可取者。己巳三月

139.朱伯韩诗所诣在韩、白之间。甲辰十月

140.至易念园处，观渠所为诗，宗法晚唐，颇有法度。予性好言诗，蕙西谓余于诗太自主张，不免自是。细思良然。

141.吴南屏寄毛西垣诗，翻读一过，信为朋辈中所不可多得，宜南屏之亟称之也。辛酉三月

142.何廉舫信附七律十六章，才人之笔，人人叹之不置。己未

143.作七律五首，和何廉舫诗，次韵，同和者为李次青、吴子序、甘子大、许仙屏等数人，而王霞轩、邓弥之、何敬海等亦将和之。余因见廉舫诗才轩举，所著骈文、乐府皆有可观。悯其阖家殉节，因欲和诗一二章，以慰劳之，本无意次韵也。子序、次青诸君皆次其韵，余亦遂勉为之。己未正月

144.阅冯焯诗稿，焯，代州人，字稚华。其七世祖如京官广东左布政使。六世祖壅以进士官至同知，五世祖光裕以举人官至湖南巡抚，四世祖祁官编修，曾祖均弼以举人荫生，官至湖北按察使，祖寇以举人，官浙江知县。焯为潜山县天堂巡检，又署屯溪巡检。刻诗四卷，清稳不俗。昨和余诗八首，今日问之程伯旉，始知其人。因取其诗披阅数十首，兼阅其曾祖及祖刻诗，乃知其世家渊源有自也。壬戌四月

145.观李眉生诗，爱其俊拔而有情韵，将来必为诗人。纪泽前后作次屣字韵诗二首，韵稳而脉清，吐属亦尚名贵，将来或亦为诗人，殊以为慰。戊辰四月

146.赵惠甫近作《书怀》五章，又录旧作词十调。见示，皆才人之笔也。丁卯七月

147.海秋言，七律须讲究藻采声调，不可专言上乘证果，反昧初开。切中予病。又盛赞予五律。癸卯二月

148.昔年每作一诗，辄不能睡，后遂搁笔不复为诗。今试一为之，又不成寐，岂果体弱不耐苦吟耶？抑机轴太生，成之艰辛耶？甲子八月（以上论诗）

149.作字之法，绵绵如蚕之吐丝，穆穆如玉之成璧。庚申三月

150.作字之道，用笔贵勒贵努，而不可过露勒努之迹；精心运之，出以和柔之力，斯善于用勒用努者。庚申十月

151.写字之道，如修脚匠之修脚。古人所谓“拨灯法”，较空灵，余所谓“修脚法”，较平稳。庚申十二月

152.凡用之笔，未有十分合手者，往往有小毛病，不称人意。善书者，于每用一笔，先识其病，即因其病势而用之。或笔之病次日又有小变，又因其变症而用之。或者因病成妍，则善于用笔矣。辛酉五月

153.用狼笔写新宣纸，悟古人顿挫之法、扑笔之法，只是笔不入纸，使劲扑下耳。辛酉十月

154.京中翰林善写白折者，相传中有一丝牵贯于行间，作大字亦当知此意味。辛酉十月

155.作书之道，寓沉雄于静穆之中，乃有深味。“雄”字须有长剑快戟，龙拏虎踞之象，锋芒森森，不可逼视者为正宗；不得以“剑拔驽张”四字相鄙，作一种乡愿字，名为含蓄深厚，举之无举，刺之无刺，终身无入处也。作古文、古诗亦然，作人之道亦然，治军亦然。辛酉十二月

156.摹书谱一过，乃知艺之精，其致力全在微妙处。若人人共见、共闻之处，必无通微合莫之诣。若一向在浮名时誉上措意，岂有是处？辛酉六月

157.作字之道：点如珠，画如玉，体如鹰，势如龙，四者缺一不可。体者，一字之结构也；势者，数字数行之机势也。辛酉七月

158.大抵作字及作诗古文，胸中须有一段奇气盘结于中，而达之笔墨者，却须遏抑掩蔽，不令过露，乃为深至。若存丝毫求知见好之心，洗涤净尽，乃有合处。故曰“七均师无声，五和常主淡”也。辛酉九月

159.因读李太白、杜子美各大篇，悟作书之道亦须先有惊心动魄之处，乃能渐入证果。若一向由灵妙处着意，终不免描头画角伎俩。壬戌四月

160.作字之道，全以笔阵为主，直以取势，横以出力，当少胜矣。壬戌二月

161.读《孙子》“鸷鸟之疾，至于毁折者，节也”句，悟作字之法，亦有所谓节者。无势则节不紧，无节则势不长。壬戌七月

162.出笔宜颠腹互用，取势宜正斜并见。用笔之颠，则取正势，有破空而下之势；用笔之腹，则取斜势，有骩属蹁跹之象。甲子十二月

163.夜写零字颇多，略有所会，于昔年“体如鹰”四句之外，又添四句，曰：“点如珠，画如玉；体如鹰，势如龙；内跌宕，外拙直；鹅转颈，屋漏痕。”丙寅三月

164.古来诗家、文家、书家，皆有所谓笔阵者，厚蓄于阵之初，而不必究极于阵之终，阵将酣时又已另作变态矣。丁卯十月

165.作书思偃笔多用之于横，抽笔多用之于竖。竖法宜努、抽并用；横法宜勒、偃并用。又首贵有俊拔之气，后贵有自然之势。

166.大约书法不外羲献父子。余以师羲不可遽几，则先师欧阳信本；欧阳不可遽几，则先师李北海。师献不可遽几，则先师虞永兴；师虞不可遽几，则先师黄山谷。二路并进，必有合处。杜陵言“书贵瘦硬”，乃千古不刊之论。东坡驳之，非也。辛酉四月

167.阅《皇甫碑》，识得欧字意思，知颜柳之硬，褚欧之瘦，学书者不可不领略也。己亥五月

168.因写零字，偶有所得。知欧、虞用笔，与褚相通之故。书家之有欧、虞、褚及李北海，犹诗家之有李、杜、韩、苏，实不祧之祖也。丁卯十月

169.悟北海上取直势，下取横势，左取直势，右取横势之法。大约直势本于秦篆，横势本于汉隶；直势盛于右军暨东晋诸帖，横势盛于三魏诸碑。唐初欧公用直势，褚公用横势，李公则兼用二势。丙寅四月

170.孙过庭《书谱》稍得王大令之法。辛酉十月

171.余往岁好黄鲁直书，深得晋人真意，而逸趣横生，当更致力。

172.作书之法，刘石庵善用偃笔，郑板桥善用蹲笔，王梦楼善用缩笔，惟努笔近人无善用者，古人惟米元章最擅胜场。吾当于此自极其思耳。辛酉正月

173.董香光专用渴笔，以极其纵横使转之力，但少雄直之气。余当以渴笔写吾雄直之气耳。辛酉二月

174.作书之法，古人师欧、李、刘、黄，今人须邓、郑、刘、王。壬戌九月

175.作字之法，亦有所谓阳德之美、阴德之美。余所得之意象为阳德之美者四端，曰直，曰觩，曰勒，曰努；为阴德之美者四端，曰骩，曰偃，曰绵，曰远。兼此八者，庶几其为成体之书。在我者以八德自勖，又于古今人中择八家以为法，曰：欧、虞、李、黄、邓、刘、郑、王。壬戌十一月

176.作字之道，二者并进。有着力而取险劲之势，有不着力而得自然之味。着力如昌黎之文，不着力，如渊明之诗；着力则右军所称如锥画沙也，不着力则右军所称如印印泥也。二者缺一不可，亦犹文家所谓阳刚之美、阴柔之美矣。甲子五月

177.阅刘石庵《清爱堂帖》，其起笔多师晋贤及智永《千字文》。用逆蹴之法，故能藏锋。张得天之笔多师褚、颜两家，用直来横受之法，故不藏锋。而联丝萦带以发其机趣。二者其理本一贯，特逆蹴与直来横受，形迹判然，难合而为一耳。辛酉六月

178.看刘文清公《清爱堂帖》，略得其自然之趣。方悟文人技艺佳境有二：曰雄奇，曰淡远。作文然，作诗然，作字亦然。若能含雄奇于淡远之中，尤为可贵。辛酉六月

179.梦刘文清公，与之周旋良久，说话甚多，都不记忆。惟记问其作字果用纯羊毫乎？抑用纯紫毫乎？文清答以某年到某处道员之任，曾好写某店水笔。梦中记其店名甚确，醒后亦忘之矣。戊辰

180.作字之法，险字、和字二者缺一不可。本日阅王箬林《誊语》，亦于此二字三致意焉。辛酉二月

181.偶思作字之法可为师资者，作二语云：时贤一石两水，古法二祖六宗。一石谓刘石庵，两水谓李春湖、程春海；二祖谓羲、献，六宗谓欧、虞、褚、李、柳、黄也。丁卯十一月

182.日内颇好写字，而年老手钝，毫无长进，故知此事须于三十岁前写定规模，自三十岁以后，只能下一熟字工夫，熟极则巧妙出焉。笔意间架，梓匠之规矩也。由熟而得妙，则不能与人之巧也。吾于三四十岁时，规矩未定，故不能有所成。人有恒言曰：“妙来无过熟”，又曰：“熟能生巧”，又曰：“成熟”，故知妙也、巧也、成也，皆从极熟之后得之者也。不特写字皆然，凡天下庶事百技，皆先立定规模，后求精熟。即人之所以为圣人，亦系先立规模，后求精熟。即颜渊未达一间，亦只是欠熟耳。故曰：“夫仁亦在乎熟之而已矣。”己未四月

183.观何廉舫书扇头小字，倜傥权奇，自成风格。余年己五十，而作书无一定之风格，屡有迁变，殊为可愧。古文一事，寸心颇有一定之风格，而作之太少，不足以自证自慰。至于居家之道，治军之法，与人酬应之方，亦皆无一定之风格。《传》曰：“君子也者，人之成名也。”又曰：“君子成德之称。”余一无所成，其不足为君子也，明矣！己未四月

184.余近日常写大字，微有长进，而不甚贯气，盖缘结体之际不能字字一律。如或上松下紧，下松上紧，或左大右小，右大左小。均须始终一律，乃成体段。余字取势，本系左大右小，而不能一律，故恒无所成。推之作古文辞，亦自有体势，须篇篇一律，乃为成家。做人立品，亦自有体势，须日日一律，乃为成德。否则载沉载浮，终无所成矣。己未六月

185.余坐三十以前作字未能尽心，间架不稳，手腕不稳。四十以后虽略有长进，而手腕时灵时钝，钝时则如古人所谓姜芽、冻痴蝇者，可自笑也！辛酉正月

186.日内于作字之道，若有所会，惜精神疲乏，目光眵花，老境日臻，不克竟其如学。古人所以贵，及时力学也。辛酉正月

187.余往年在京，深以学书为意，苦思力索，几于困心衡虑，但胸中有字，手下无字。近岁在军，不甚思索，但每日笔不停挥，除写字及办公事外，尚习字一张，不甚间断。专从间架上用心，而笔意笔力与之俱进，十年前胸中之字，今竟能达之腕下，可见思与学不可偏废。辛酉二月

188.作字之道，刚健、婀娜二者缺一不可。余既奉欧阳率更、李北海、黄山谷三家，以为刚健之宗；又当参以褚河南、董思白婀娜之致，庶为成体之书。辛酉十月

189.余老年始略解书法，而无一定规矩、态度，仍归于一无所成。今定以间架师欧阳率更，而辅之以李北海，丰神师虞永兴，而辅之以黄山谷，用墨之松秀，师徐季海所书之《朱巨川告身》，而辅之以赵子昂《天冠山》诸种，庶乎其为成体之书。辛酉四月

190.用狼毫笔，写寸以外字，足以发摅心中迈往之气，为之神怡。辛酉

191.久未作小楷，下笔辄重而不入，是日笔轻稍能入纸，乃悟输扁、甘苦、疾徐之说。辛酉六月

192.日内作书，常有长进，盖以每日不间断之故。辛酉十一月

193.古之书家，字里行间别有一种意态，如美人之眉目可画者也，其精神意态不可画者也。意态超人者，古人谓之韵胜。余近年于书略有长进，以后当更于意态上着些体验工夫，因为四语曰：“骩属鹰视，拨镫嚼绒，欲落不落，欲行不行。”癸亥九月

194.近来作书略有长进，但少萧然物外之致，不能得古人风韵耳。甲子五月

195.余作字不专师一家，终无所成。定以后楷书学虞、刘、李、王，取横势以求自然之致，利在稍肥；行书学张、欧、黄、郑，取直势以尽睨视之态，利在稍瘦。二者兼营并进，庶有归于一条鞭之时。丙寅八月

196.日内作字，手甚吃力，拟用“跌欹注卷”四字诀为之，用力轻匀，或转可历久不变。丙寅十月

197.余近习字，非求字佳。老年手指硬拙，有如姜芽，借古帖使运动稍活耳。丁卯四月

198.习字一纸，似有所会。因就前所作诗二句，复增二句云：“侧势远从天上落，横波杂向弩端涵。刷如丹漆轻轻抹，换似龙蛇节节衔。”自此专从“侧、横、刷、换”致力，不复以他妙杂萦吾虑矣。丁卯十月（以上论字）

鉴赏

1.子愚处观宋高宗书《豳风》字画雅洁，画亦工雅绝伦。癸卯

2.黎寿民送手卷，系刘石庵、翁覃溪二公乾隆四十八年在顺天闱中所写。各临《兰亭》一本，又书诗跋甚多。余以其物尤，可珍贵璧之。庚申九月

3.李少荃赠以姚惜抱先生所书草字千卷，书苏公《登径山》诗，中有缺脱。姚君学怀素书，不甚沉着，特字以人重耳。辛酉九月

4.观钱子密家藏书画二种：一为其太高祖母陈太夫人画册，凡十帧。内一帧画一黑犬，一帧画一蝶未入花丛时，一帧画一虾、一蟹、二小鱼，一帧花篮，一帧古柏，一帧梅花仙女，一帧修篁茂林，一帧杨梅、枇杷、二桃，一帧喜雀，一帧萝卜、白菜，皆清华名贵，秀绝人寰。每帧有其夫钱纶光廉江先生题诗二句。乾隆三十一年，其子文端公陈群进呈御览。高宗于每帧题七绝一首，并御题一跋于后，发还。文端公及其子侍郎汝诚各作十诗，恭和元韵。而汝诚详跋于后，以志庆幸。逮乾隆四十七年，文端与侍郎皆殁，而高宗因阅钱选所画鸟、犬，偶忆陈太夫人原册，遣人回浙取至京师，再呈御览。高宗再题七律一首，长跋一帧，仍归钱氏。信名迹奇遇也！其一种为直庐问寝图，图文端公早朝，先至其母陈太夫人所问安之象，为王肇基所绘，亦非俗笔。壬戌十二月

5.子偲以所藏董香光等尺牍、王孟津草稿，乞与一观。谛观之，非真迹也。甲子五月

6.钱子密出示其先世钱文端之母《夜纺授经图》，高宗及诸名臣题咏甚多，观玩甚久，信家宝也。乙丑（以上书画）

7.休宁瞿令福田送右军帖一本，王梦楼跋，断为淳化祖本，且定为唐刻。考核未必确凿，而神采奕奕，如神龙矫变，不可方物，实为希世至宝。余行年五十有一，得见此奇，可为眼福。瞿令又送赵待制仲穆所画飞白竹，上有施愚山、沈绎堂诸先生题跋，亦可宝也。余以世间尤物不敢妄取。审玩片刻，仍尔璧还。去年，黎令福畴送刘石奄、翁覃溪二公在闱中所书手卷，余亦璧却。此三件可称祁门三宝。辛酉正月

8.庄思永带来法帖多种，中有《三希堂帖》，又有宋拓《皇甫碑》，王虚舟跋，非真迹也。又有《大观帖》，王梦楼、姚姬传手迹，赏玩片时。癸亥

9.刘伯山携其所藏《西岳华山庙碑》，在世所传三名本之外。三名本者，一长垣本，宋漫堂、成亲王等所递藏，后归刘燕庭者也；一四明本，全谢山及范氏天一阁所递藏，后归阮文达者也；一华阴本，王山史、朱笥河等所递藏，后归梁茝林者也。刘氏本则其父文淇（孟瞻）于扬州市肆得之，久不见称于世，亦可宝也。甲子

10.杨海琴信寄到，湖南永州等处金石各种，及汇刻邓石如篆隶，又集中兴颂字为联见赠，展玩良久。杨以乙巳翰林出守永州，性耽金石，新升镇者竿道者也。乙丑正月

11.在李小湖处借得宋拓《阁帖》，观玩良久。乙丑二月

12.至李小湖处久谈，观其先人春湖先生所藏四宝中之《丁道护碑》、《善法寺碑》，又观明刻本《夏承碑》。乙丑五月

13.李小湖所藏法帖：一曰褚书《孟法师碑》，笔意似虞永兴，而结体绝似欧阳率更，与褚公他书不类；一曰丁道护书《启法寺碑》，隋碑，而字体有类晚唐，矮方而匀整。闻春湖侍郎以千金购之苏州陆恭家；一曰宋拓虞《庙堂碑》，即春湖侍郎曾经翻刻者也；一曰《善才寺碑》，名为褚河南书，实魏栖梧书，仿褚法耳；又有晋唐小楷共十一种，其中《乐毅论》、《东方赞》绝佳。乃悟古人用笔之道，如强弩引满，蓄而不发。归途作诗二句云：“侧势远从天上落，横波旋向弩端涵。”丁卯五月

14.观李小湖所藏法帖：一唐拓虞书《庙堂碑》，一褚书《孟法师碑》，一丁道护书《启法寺碑》，一魏栖梧书《善才寺碑》。余于褚书尤爱不忍释。又观《大观帖》三卷，亦旧拓也，展玩良久。丁卯十一月

15.至李小湖处看其所藏法帖，如欧书《化度寺碑》，褚书《孟法师碑》，虞书《庙堂碑》，皆天下之至宝也。又有魏栖梧书《善才寺碑》，丁道护《启法寺碑》，蔡伯喈书《夏承碑》，亦皆上品。戊辰七月

16.在李壬叔处见陈香泉法帖，见其草书题画一首，飞舞变化，赏玩无己。惜余老年学书，不复能副吾意之所至耳。戊辰（以上碑帖）

17.伊遇羹新刻《易程传》，朱义、吕东莱《音训》为一篇，甚可爱。己未

18.莫子偲得唐人写本《说文》，仅本部下半一百八十篆，自作《校勘记》，比较孙刻大徐本、祁刻小徐本异同，其佳处不可胜举。大喜，以为天下之至宝也。癸亥三月

19.马徴铭有影宋钞本《集韵》，今东南乱后仅存之本，可贵也。甲子十月

20.至莫子偲处，观渠近年所得书，收藏颇富。内有汲古阁开化纸初印十七史，天地甚长；又有白纸初印《五礼通考》，其朱字相传系秦文恭公手校；又有通志堂另刻之《礼记释文》，又有明刻《千家注杜诗》，均善本也。归后，子偲以杜诗本见饷。嘉靖丙申玉几山人校刻，竟莫知为何人也。丁卯四月

21.至丁雨生家吃饭之后，看渠所藏书，其富甲于江苏之官绅，最精者有宋刻世綵堂《韩文》、《东都事略》等书。渠欲以之馈余，余素不夺人之好，因取其次等者，如明刻《内经》、东雅堂《韩文》、《笠泽丛书》三种，携之以归。丁卯

22.汪梅村寄新刻《皇朝中外一统舆图》，凡三十二册。首册序、跋、凡例，中卷为京师北二十卷，至俄罗斯北海止。南十卷，至越南国。大致以康熙、乾隆两朝内府图，及近人李光洛图为蓝本，而增小地名颇多，亦巨制也。甲子二月

23.与刘开生同观苏、松、常、镇、太五府州新图，东西十九号，每号十格；南北十四排，每排十格；每格见方二里半。中国自有地图以来，以此为最精矣。戊辰九月（以上图籍）

24.苗仙露，河间人。精六书谐声之学，观所藏“群子馆砖”、“开元瓦”诗册，属予题诗。壬寅

25.雷藿邨以送一砚，云系韩襄毅雍之砚，刻一瓶形。襄毅自题曰“韩瓶砚”。后归王文成公，题砚背数十字。至本朝乾隆中，归阿文成公，王兰泉侍郎昶，题砚匣百余字。咸丰中，孔宥涵继，以赠雷侍郎，今雷又以诒我也。甲子十一月（以上古器）

颐养

1.精神委顿之至。年未五十而早衰如此，盖以禀赋不厚，而又百忧摧撼，历年郁抑，不无闷损。此后每日须静坐一次，庶几等一溉于汤世也。己未五月

2.夜洗澡，近制一大盆，盛水极多。洗澡后致为畅适。东坡诗所谓“杉槽漆斛江河倾，本来无垢洗更轻”，颇领略得一二。己未四月

3.石芸斋言养目之法：早起洗面后，以水泡目。目属肝，以水养之，以凝热之气祛散寒翳，久必有效云云。而《后汉书方术传》云：“爱啬精气，不极视大言。”二语，亦养目之法。庚申四月

4.放翁每以美睡为乐，盖必心无愧作而后睡梦皆恬。故古人每以此自课也。辛酉正月

5.放翁胸次广大，盖与陶渊明、白乐天、邵尧夫、苏子瞻等同其旷逸。其于灭虏之意，养生之道，千言万语，造次不离，真可谓有道之士。惜余备员兵间，不获于闲静中探讨道义。夜睡颇成寐，当思玩索陆诗，少得裨补乎！辛酉正月

6.务观言：“养生之道，以目光为验。”又言“‘忿欲’二字，圣贤亦有之，特能少忍须臾，便不伤生。”可谓名言至论！辛酉正月

7.养生家之法，莫大于“惩忿、窒欲、少食、多动”八字。辛酉正月

8.梁茝林中丞《归田琐记》，言养生道不特食宜少，眠亦宜少，可谓名言。辛酉正月

9.余少时每遇困乏，即梦魇。道光十二年间，先大夫数数呼唤不醒，每以为忧。今三十年矣，而上病如昔，精神亦似未甚衰减者。辛酉二月

10.癣痒异常，手不停爬，左腿已爬搔糜烂，皮热作疼。夜用水晶界尺熨贴，取其寒而润也。辛酉六月

11.养生之道，当于“眠、食”二字悉心体验。食即平日饭菜，但食之甘美，即胜于珍药也。眠亦不在多寝，但实得神凝梦甜，即片刻亦足摄生矣。辛酉十一月

12.养生之道，莫大于眠食。眠不必甘寝鼾睡而后为佳，但能淡然无欲，旷然无累，闭目存神，虽不成寐，亦尚足以养生。余多年不获美睡，当于此加之意而已。壬戌正月

13.日来癣痒异常，遍身若有芒刺者然，数夜不能成寐。本日尤不耐烦，因服归脾汤一帖，睡后竟能酣睡，至五更方醒，近数月所未尝有也。壬戌正月

14.累年不能成寐之病，今春忽得痊愈，连宵多得美睡，殊不可解。岂俗所谓时好运好，百病皆除耶？抑忧勤变为逸豫，清明变为昏溺，为衰耗之征耶？壬戌二月

15.余自三十时，即不能多说话。说至数十句，便气不接续，神尤困倦。今已三十余年，故态不改，亦不加甚。故知身体之强弱，千态万变，未可以一事之偶强而遽信为寿征，一事之偶弱而遽信为败征也。壬戌九月

16.余少时读书，见先君子于日入之后、上灯之前，小睡片刻，夜则精神百倍。余近日亦思法之，日入后于竹床小睡，灯后治事，果觉清爽。余于起居饮食，按时按刻，各有常度，一一皆法吾祖吾父之所为，庶冀不坠家风。癸亥四月

17.细思近日之所以衰颓，固由年老精力日衰之故，亦由围棋太多，读书太久，目光昏涩，精神因之愈困也。嗣后当戒围棋，即看书亦宜少减，每日静坐时许，以资调摄。癸亥

18.因咳嗽，勉强静坐数息。果有效验，可停一二刻不咳。静坐良久，间以偃卧，直至灯时，觉咳痰微减矣。丁卯九月

19.近来因眼蒙，常有昏瞆气象。计非静坐，别无治法。因作一联以自警云：“一心履薄临深，畏天之鉴，畏神之格；两眼沐日浴月，由静而明，由敬而强。”庚午二月

20.日内因眼病日笃，老而无成，焦灼殊甚。究其所以郁郁不畅者，总由名心未死之故，当痛惩之，以养余年。庚午二月

21.阅《范文正集》尺牍，《年谱》中有云：“千古圣贤不能免生死，不能管后事。一身从无中来，却归无中去。谁是亲疏？谁能主宰？既无奈何，即放心逍遥，任委来往。如此断了，既心气渐顺，五脏亦和，药方有效，食方有味也。只如安乐人，忽有忧事，便吃食不下。何况久病更忧生死，更忧身后，乃在大怖中，饮食安可得下？请宽心将息”云云。乃劝其中舍三哥之帖。余近日多忧多虑，正宜读此一段。庚午四月

22.日内寸心忧灼，迄无宽舒之时，以是病愈难减。总由少壮不能努力，老大悔憾甚多，致心境愁闷异常耳。庚午四月

23.黄静轩劝我静坐凝神，以目光内视丹田。因举四语要诀曰：但凝空心，不凝住心；但灭动心，不灭照心。又称二语曰：未死先学死，有生即杀生。有生谓妄念初生；杀生谓立予铲除也。又谓此与孟子“勿忘勿助”之功相通。吾谓与朱子“致中和”一节之注亦相通。庚午五月

24.阅《福寿金鉴》。午正，数息静坐，仿东坡“养生颂”之法，而心粗气浮，不特不能摄心，并摄身不少动摇而不能。酉刻服药后，行小周天法，静坐半时许。庚午五月

25.丁雨生力劝余不看书，不写字，不多阅公牍，以保将盲之左目。其言恳恻深至，余将遵而行之。庚午五月

26.许仙屏送有玛瑙，中空积水者，与空青相类。纪泽命匠以金刚钻钻之，取水点于余右目中，闭目少顷，傍夕小睡。庚午十二月

27.吴竹如为余诊脉，渠谓余病在心肝，虚火上炎，宜静坐以养之，非药所能为力。庚午十二月

28.闻翰仙言，何镜海得静坐之法，于熊槃隐，贺幼黻学之，目已瞽而复明。”余亦思一试也。庚午十二月

29.杨芋庵寄信言治目方：每早黎明未起时，以两手掌之根擦极热，加以舌尖之津，闭目擦八十一下，久则有效。日内试为之，而初睡时擦一次，黎明又擦一次，不知果有益否？辛未二月

30.近来每日围棋二局，耗损心力。日中动念之时，夜间初醒之时，皆萦绕于楸枰黑白之上，心血因而愈亏，目光因而愈蒙。欲病体之渐痊，非戒棋不为功。辛未四月

31.有一守备马昌明，善于道家内功，云能为余治目疾，与余对坐，渠自运气能移于吾身五脏云云。因与之对坐三刻许。辛未八月

32.竹如处坐甚久，灯后归。脚肿愈甚，常服之袜已不能入，肥而复硬，且似已肿过膝上者。大约作文及看生书，俱嫌用心太过，有损于血，而气不能运化，故至于此，以后当不作文，不看生书。辛未八月

33.养生之道，“视、息、眠、食”四字最为要紧。“息”必归海，“视”必垂帘，“食”必淡节，“眠”必虚恬。归海谓藏息于丹田气海也。垂帘谓半视不全开，不苦用也。虚谓心虚而无营，腹虚而不滞也。谨此四字，虽无医药丹诀，而足以却病矣。辛未八月

34.日内眼蒙益甚，或谓调息养神，尚可补救，因试为之。捧土而塞孟津，深恐其无当也。辛未十一月

品藻

1.何子贞来，谈诗文，甚知要，得艺通于道之旨。子贞能自树立者也。壬寅十一月

2.树堂至情动人，惜不得使舍弟见之兴感，又惜不得使霞仙见之也。说到家庭，诚有味乎言之！癸卯正月

3.看子贞所批圈古文及《史记》，信乎其能自立者。扬子云云：“其为人也，多暇日者，其过人也不远矣！”自念如此悠忽，何以自立者？子贞者，名不苟立，可敬也。癸卯二月

4.竹如兄与人交，虽人极浓厚，渠常冷淡，使人穆然与之俱深，真是可敬！癸卯二月

5.何子贞来，谈及渠在国史馆，每去，手钞书十页，录《东华录》所不载而事有关系者，约钞五千字。闻之，服其敏而好学。予前冬入史馆而绝不供职，对之愧杀。癸卯二月

6.罗椒生来，久谈。有志之士暗然日章，不胜钦服。癸卯二月

7.朱廉甫得福建道御史，有念献纳，得居言路，可喜也。读廉甫诗数首，知其用力已深，其心血亦足可以力战不衰，予所不及！癸卯四月

8.吴子序言：“圣人言：‘保国，保天下。’老氏言：‘取国，取天下。’吾道只自守，老氏有杀机”云云。其义甚精。好学深思，子序不愧！癸卯四月

9.接霞仙书，恳恳千余言，识见博大而平实。其文气深稳，多养到之言。一别四年，其所造遽臻此，对之惭愧无地，再不努力，他日何面目见故人耶？癸卯六月

10.刘荫渠自新城来见，六年不见，一面即深相爱重。喜其与三十年在京相见无异，仍是朴讷书生气象，未染军营气习，亦无官场气习也。戊午七月

11.孙芝房信寄近作古文一本，夜，阅论治六首，通达事理，文亦劲快，杰作也。戊午七月

12.李希庵信，论事有识。

13.汪梅村，名士铎，绩学士也，江宁人，庚子举人，出胡中丞门下。江宁城破，陷贼中年余。后逃出，至绩溪山中。去年胡中丞请之来鄂署，修《读史兵略》一书。其学精于舆地，曾补画《水经注》图，又精于小学，又曾作《南北史补注》。其师友为胡竹庄培翚、胡墨庄承珙、陈硕甫焕、徐星伯松、张石舟穆之属。又言胡墨庄六种、胡竹庄《仪礼》及焦理堂《群经宫室图》等书最好。己未八月

14.马征麟业师陈雪楼，乙未进士，曾任甘肃知县。著有《周易廓》及诗集、古文。马读书颇有渊源，曾著《三立明辨》，谓立德、立功、立言三者，各纂集诸书，自为条例。又有马寿华，号小坡，马复震，号星平，皆桐城人，在此投效，志趣亦不卑。庚申正月

15.邓守之颇通小学，盖其父完白先生与李申耆先生，皆当代名宿，濡染较深也。庚申三月

16.季高、次青畅谈，夜又与季高久谈。季高言：“凡人须从吃苦中来。收积银钱货物，固无益于子孙，即收积书籍字画，亦未必不为子孙之累云云。多见道之语。庚申四月

17.罗澹村中丞，以乙未进士，历官直隶、湖北、浙江等省，凡二十五年。家无一钱，旧屋数椽，极为狭陋。闻前后仅寄银三百两到家，夫人终身未着皮袄。真当世第一清官，可敬也！庚申四月

18.胡中丞熟商江南军事，又言凡事皆须精神贯注，心有二用则必不能有成。余亦言军事不日进则日退，断无中立之理。二人皆许为知言。庚申四月

19.周弢甫颇习夷务，所言亦晓畅事理。辛酉十月

20.贺宏勋带浏阳精于古乐者邱庆龠等六人来。邱系谷士先生之子，六人者皆承谷土之教，讲求古乐。带来乐器，琴一，瑟一，凤箫一，洞箫一，匏一，埙一，篪一，笙一。因令奏乐，以鼓节之，音节清雅，穆然令人想三代之盛。古昔圣王修己治人之术，其精者全存乎乐，而后世之独缺者，乃首在乐。余因古人治兵之道，作诗之法，皆与音乐相通，而懵然不知，深以为耻。思访寻谷士先生之徒党，相与讲求一二。故招集六人者，自浏阳来皖。儿子纪泽粗晓音律，明年当令来营，究心兹事。辛酉十一月

21.钱子密送其尊甫钱警石先生《泰吉文稿》，泰吉为香树先生之曾孙，衎石先生之弟。为海宁教官二十七年，又在海宁为山长九年。现避乱寓江西新建乡间。生平最喜校书，所校各本，题识名曰《曝书杂记》。壬戌四月

22.严渭春中丞信中抄寄渠与司道论湖北军务一函，地势之熟，词气之谦，均不可及！癸亥四月

23.李少荃杀苏州降王八人，殊为眼明手辣。癸亥

24.李善兰壬叔、杨岘见山来坐。携陈硕甫先生奂片一纸，知已由贼中逃出到沪，言将来皖，年八十二岁，段茂堂之弟子，东南之精于经学、小学，岿然仅存矣！癸亥五月

25.李壬叔带来二人，一张斯桂，浙江萧山人，工于制造洋器之法；一张文虎，江苏南汇人，精于算法，兼通经学、小学，为阮文达公所器赏。癸亥五月

26.柳宾叔，名兴恩，丹徒壬辰举人，七十六岁。精于《谷梁》之学。曾在阮文达家课读十余年，学术颇有家法也。戊辰十月

27.单地山于席间盛称余所作《江忠烈神道碑》，背诵如流。老辈好善，不可及也！己巳正月

28.冯树堂来，久谈。三十年前老友，自祁门一别，至是忽十余年矣。畅叙一切，渠绝无老态，在山中善于调养也。辛未三月

29.阅霞仙近年所作诗文，渊懿畅达，较昔年已大进。辛未九月（以上企羡）

30.邵蕙西示以方世兄所作论，年方十五，而才华如此！黄子寿来，示以所作选将论，真奇才也。

31.吴翔冈言：识见高明者，特患践履不平实。高明则崇效天，平实则卑法地，因进之以脚踏实地，事事就平实上用功。戊午十二月

32.次青又作怀人诗十六首，再用何廉舫原韵。绵丽遒劲，才人之笔。己未二月

33.观邓弥之、吴竹庄和诗。竹庄诗，牢骚喷薄而出，不忍卒读，盖其中郁抑深矣。己未二月

34.接何廉舫信，写作俱佳，依恋之章，溢于言表，才士不遇，读之慨然。己未三月

35.张廉卿近日好学不倦，作古文亦极精进。余门徒中，望有成就者，端推此人。临别依依，余亦笃爱，不忍舍去。求为其祖作墓志，近日当应之也。己未九月

36.陈大力来，与之言襟怀贵宏大，世俗之功名得失，须看得略平淡些。庚申三月

37.赵惠甫上条陈一篇，识解闳远，文辞通雅，逸才也！辛酉八月

38.刘仲良庶常秉璋，庐江人，李少荃之门生，气象峥嵘，志意沉着，美才也！辛酉十月

39.严仙舫信来，荐其内侄向师棣，果令器也。壬戌

40.郭雨三之胞弟用中与其子阶自东台来，谈最久。阶字慕徐，其业师为扬州刘孟瞻文淇之子，经学已有师法矣。壬戌八月

41.阅严秋农《先器识而后文艺论》严名咸，仙舫通政之子，乐园廉访之孙，年十八中咸丰丁巳举人。今仅二十三岁，而史事烂熟，识见远大，洵吾乡英俊也。壬戌八月

42.与许仙屏谈气节、文章，二者，缺一不可。嘱其勉于此，以与乡人相切磋。癸亥十月

43.歙人汪宗沂者，王子怀之婿。呈所作《礼乐一贯录》，虽学识尚浅，而颇有心得。甲子二月

44.孙文川、贾钟麟，皆绅士之有才者也。乙丑正月

45.薛晓帆之子薛福辰所递条陈，约万余言。阅毕，嘉赏无已。乙丑五月

46.戴醇士之长子有恒、季子穗孙来见。尚能世其家学，穗孙新得优贡，器宇轩昂，可喜也！戊辰正月

47.蒙阴管县令福曜，河南驻防，系倭艮峰相国之胞侄，福新伯观察咸之堂弟，字焕卿，雅饬有循吏风。戊辰

48.石琢堂之曾孙名师铸，字似梅者，自湖南来。筠仙有书荐之，盛称其才，果俊才也！辛未十二月

49.雷州举人陈乔森，谈甚久。陈号逸山，许仙屏有书极赞其文行不群也。五月（以上奖励）

50.监印委员莫祥芝，患病入城医治，求一见。语言时明时昧，颠连可悯！戊午

51.黎宗铭，零陵人，向在王璞山营，聪明警敏，字仿左季高体，绝肖。志趣高亢，方期渐进于诚实，遽以疾殁，殊为可惜！戊午七月

52.成章鉴在吴城病故，不胜悲悼！成以武弁而知忠义爱民，谋勇兼优，方冀其继塔、杨而起，不意其遽逝也。戊午十月

53.梦江岷樵如平生欢，多年未一入梦，兹勿梦之，不胜伤感！但不知温甫弟果尚生存否？温与岷亦至交也。戊午十一月

54.接孙芝房信，告病势垂危，托以身后之事。并请作其父墓志及刻所著诗十卷，《河防纪略》四卷，散文六卷。又请邵位西作墓志，亦自为手书别之，托余转寄。又接意城信，告芝房死矣。芝房于去岁六月面求作其父墓志，余已许之。十一月又寄作古文一本，求余作序，余因循未及即为，而芝房遽归道山，负此良友，疚憾何极！芝房十三岁入县学，十六岁登乡举，二十六岁入翰林。少有神童之目，好学励品，同辈所钦！近岁家运极蹇，其胞弟鳌洲主事，叔孚孝廉，相继下世。又丧其长子、次子，又丁母忧，又丧其妻，又丧其妾，皆在此十年之内。忧能伤人，遂以陨生！如此美才，天不假之以年俾成大器，可悲可悯！因忆道光二十八年，刘菽云将死之时，亦先为一书寄京以告别，请余为作墓志。凡内伤病，神气清明不乱，使生者愈难为情耳！己未三月

55.子序寄其侄昌筹之文，因阅一过，识见卓越，有子序之风。惜其早死也。戊午十二月

56.袁漱六有志读书，期至于古之作者，而竟百不能偿其一二，良可深痛！今年六月，郭雨三亲家阵亡，兹又闻漱六之丧，中年哀乐，触绪生感！古人所云，既悲逝者，行自念也。己未十月

57.胡宫保于八月二十八日亥时去世，哀痛不已。赤心以忧国家，小心以事友生，苦心以护诸将，天下宁复有似斯人者哉！辛酉九月

58.罗伯宜来谈极久，深叹黎寿民之敦厚，早逝为可惜！壬戌

59.周弢甫在沪沦逝，老年一膺荐牍，遽被参劾，抑郁潦倒以死。悠悠毁誉，竟足杀人！良可怜伤！壬戌八月

60.赵景贤竹生，以一在籍绅士，苦守孤城。四面援绝，至半年之久。城陷身殉，良可痛悯！拟为一疏，历叙其贤行勋绩，而自请不能赴援之咎。壬戌

61.闻姚秋浦之丧，深以为忧。姚自去年五月署皖南道至今年余，无日不在艰危困苦之中，兹以疫病，四日不起，可胜悲惋。

62.邓守之子解，字作卿，于本日寅正在公馆内去世。完白先生之孙也。余派人料理殓殡，未刻舁出。其父曾谆托我教训培植，余以公私繁冗，久未一省视。不知其一病不起，有负重托，殊为歉仄！癸亥五月

63.至杨朴庵处看病，观其安闲淡定，视死如归，不愧学道君子之目，然病则十分沉重，无可挽回矣！癸亥六月

64.袁午桥临终有遗函寄余，中云：“勿以苗逆为易翦，勿以长淮为易收”，读之悚动哀感！癸亥七月

65.李希庵于十月二十八日子刻弃世，苦战多年，家无长物，忠荩廉介，可敬可伤。旋又闻钱警石先生仙逝，老成凋谢，弥深怅惘！癸亥十二月

66.范云吉于十三日戌刻弃世。仁厚正派而有识见，方意其大有为于时，而止于此，良可痛也。癸亥十二月

67.闻张炼渠没于安庆，为之怛然不释。盖炼渠于徽休闹饷时百计维持，大受殴辱，而余查办之札复过于严厉也。乙丑八月

68.至塔军门家，直延入上房，具酒相待。其母八十岁，相对涕泣。其三弟，咸丰四年已死，其次弟，本年八月十三日亦死，其两弟妇寡居，并出拜见。三兄弟皆无子，仅塔军门一女，次弟阿陵布四女。亲房无可承继之人，实为可惨。其妹其女并出拜见，泣求提拔其婿等。戊辰十二月（以上感伤）

游览

1.白沟河上游为巨马河。巨马河出广昌县，至涞水分为二支。北支经涿州北关外，绕而东合琉璃河，统名曰白沟河。宋辽分界在此，故曰界河。此河自二月至十月皆可坐船，风帆芦苇，似江南风景。惟桥多而矮，轿在船上则不能多过其下，十一、二月冰冻亦无船也。此河至雄县之南汇为西淀，下游至天津入海。

2.十二连桥，即西沱也。宋何承矩为沧州节度使，请于顺安砦西开易河蒲口，导水东注于海。东西三百余里，南北百七十里。筑堤贮水为屯田，以遏敌骑之奔轶。于是雄奠霸州，平戎破鲁顺安等军。兴堰六百里，置斗门，引淀水溉田，获渔稻之利。而水深不可以舟行，浅不可以徒涉，此东淀西淀之所由起也。

3.河间府，古瀛洲也。

4.献县之北，过一河，上有桥甚高，下有船风帆往来，盖子牙河也。

5.滹沱河，发源山西，由广平北流至天津入海。自与滏阳河合流后，即谓之子牙河。

6.自交河、阜城、景州、至刘智庙一带，皆傍运河之西岸行。至明日，德州渡河，则过东岸矣。向来此数百里间，地洼积水，夏潦甚盛，故使江西者甚为难行。景州南北，常须坐船，溯运河而至德门。今年此间夏雨无多，故昨二十九、初一及今三日，皆路干好走，甚难得也。然闻黄水由微山湖全灌入运，顶托北流，故运河水极旺，而卫漳之来源亦旺。景州之南北岸已决口矣。

7.四女寺有一滚水坝，运河水太盛，则开闸放出，下游由直隶之宁津、庆云一带入海。土人称盐河亦称老黄河。若秋冬春，则无水矣。

8.魏家湾有一滚水坝，水多则开闸放出，下游由乐陵、海丰一带入海。李氏地图谓为马颊河，盖附会九河古名而称之。土人谓为赵王河，盖运河之西岸本有赵王河入于运，故指此为赵王河之下游也。

9.东昌府城东有一龙湾滚水坝，运河水多则开闸放出。下游由禹城、惠民一带入海。李氏地图谓之徒骇河。余问之土人，仍称曰赵王河。此河与昨日之马颊河水势皆小，盖运河滚坝皆在未会卫河以前，四女寺滚坝，则在既会卫河以后也。

10.大清河，河广约三十丈，水深而浊，但不似黄河之湍悍耳。大清河本济水也，出王屋、济源县，绝黄河出而溢为荣，东北会汶而入于海，古之济水如此。自济水绝流已久，而凡东平州以下经东阿、平阴、历城、济阳等处，至利津入海者，概谓之大清河。其源自平阴县南之柳沟诸泉，由东平州北门外过，折而东北，汶水为戴村坝所遏之余之水来会，又折而北。运河夏涨，张秋镇减坝之水来会，自是浩浩一巨川矣。昔之清河，济为主，而汶附之。今之清河，汶为主，而柳沟诸泉附之。运河减坝又附之也。又为盐船所经历，故亦谓之盐河。

11.自别京外西山后，几十日不见山。至旧县始见四围皆山，盖泰山支麓也。

12.东平州北关外渡河，广约三十丈，盖大清河自汶水来，虽为戴村坝所遏，全汶入运。而其溢出之水，漫坝而下者，即经东平州之北门外，盖昨日所渡大清河之上游也。李氏地图以州城在此河之外，误也。州城内外多积水，南门外一桥下积涨颇深，桥南尤泥泞难行。今年尚好，往年雨多，环城皆水，竟不可行，须绕道行十五、六里也。州城甚大，周四十里，汉为东平国，取《禹贡》“东原底平”之义。刘宋后魏曰东平郡，隋曰郓州，唐元和中置天平军节度，宋政和初，升为东平府，元曰东平路，明曰东平州，初隶济宁府，后改隶兖州府，国朝隶泰安府，实四战之地也。

13.元韩仲晖初于安山开会通河，今仅有一安山闸而已。

14.汶水本自大清河入海，自明宋尚书礼筑戴村坝，遏全汶入运，三分北流，七分南流，而汶水遂为运河之源矣。此渡处地名草桥，去南旺湖分水处尚五十里。过渡后又十里，至汶上县。

15.过高橹桥行仅一里许，即坐船泛小河。问之土人云名泉河，由泰山来。夏月大雨，则溪涨流出，下注运河，冬则无水矣。

16.泗水桥长约五十丈，泗水出陪尾山，下游分二支，南支入独山湖，北支过兖州府，会洸河，过济宁州，入运。此桥北支也。

17.白马河源出大龙山，西流会于汶，入运河。

18.出兖州府城，即望见东南有一山，高秀回出，盖邹县之峄山也。在县南二十五里，秦始皇刻石于此，晋郄鉴避寇于此。自峄山之北，众山绵亘数十里。峄山之南，绵亘百余里。昨日、今日大道之中，皆山相送也。盖皆泰山之支麓，峄为主蜂。余问之土人，有曰连青山者，有曰高山者，有曰龙山者，其名不一。昨日所过之泗水白马河，今日所过之南沙河，北沙河，及邹县之南小溪数处，皆发源山下，西北流入于运河，或入于泗水，入于南旺、昭阳、微山等湖。孔孟桑梓，山川雄秀绝伦也。

19.南沙河广与北沙河等，水深尺余，古之漷水也。出连青山，入薛河。又行二十五里，至官桥镇。相传即孟尝君封薛之故邑。镇南关外有一水，自东南来，西北入运河，又行十余里，有一水甚大，土人云名十字河，亦自东南来，西北入运河。

20.连日皆行运河东堤之外，黄河丰北决口未塞，水淹丰，沛、鱼台、金乡、嘉祥、钜野一带，皆在运河西堤之外。邹县、滕县途中间遇饥民，携老抱幼，北去乞食，又牵耕牛数十头，一路求售，仅五、六千钱一头，盖折本不啻三四倍矣。

21.至韩庄，沿途见道西湖水浩淼。风帆往来，盖微山湖，本在运河之西，近被黄水冲溢，湖水漫过运河之东也。韩庄向有店二三千家，运河贯于街中，微山湖在西堤诸店之后。近为黄水所淹，房屋无一存者，皆结秸为庐栖止。河干头尽为湖所吞，仅余两线单堤，中走一泓运河，其溜极急！自此下游无堤以束之。运河宽五六十里矣。余骑马行泥淖中，绕道数里。至此渡运河，又二里许，渡新河，新河者上游亦受微山湖之水，下游仍入运也。

22.微山湖之下游，向系民田。因全黄入湖大溜，顶托北行，余水则散漫四溢。北其漫而南流，下游入运者也。在船上行十五里，所过民田村庄，房屋坚固者，尚峙水中未倒。船至荆山桥之南岸一村庄前上岸。荆山桥者，其河甚宽，上游受微山湖之水，下游入运。今汪洋一片，则此河轨道不复见矣。但见长桥露于水面，其长约二里许。北岸一小山，南岸一石牌坊而已。上岸后，坐轿行十八里，至黄河北岸，渡一新河，系官为新开者。盖欲引微山湖之水，泄入黄河，以杀湖涨也。仅二丈宽，与黄河仅隔一堤。新河用船渡，而黄河则坐轿行过，无勺水矣。河堤之下，即至徐州府。

23.在堤上，见徐州北门内，有东坡之黄楼。南门外有云龙山，山上有放鹤亭，东南隅有戏马台，皆历历在望。

24.符离集，古符离县城也。睢河在集中，上有桥，下有船往来。睢水有三源，出江苏砀山县者，为睢河；出河南虞城县者，北一支为洪沟河，南一支为巴渠河。至萧县与睢水合，下游入洪泽湖。

25.至宿州城北关外，隔水用船，行三里许。据《方舆纪要》，汴水经州城北，今汴水竟无迹矣。李氏图亦不载也。州牧郭世亨来见，据称此水系北股河，南股河上游系黄河。南岸之减坝，所谓天然闸者是也。往年皆盛涨，今年黄河北决，无减坝，南流到此，因雨水太大，合州成灾，故环城皆水云。

26.浍河出河南归德府，有二源：一曰南沙河，一曰北沙河。下游至五河县，与淮水会。又行三十里，至新桥，渡澥河，河面甚宽。澥河来源不远，上游仅三四十里，下游仅二三十里，即人浍河也。《方舆纪要》无此河，李氏图有之。冬夏皆有船，从前有桥，今塌矣。

27.洪泽湖以黄河南岸减坝数十年，所放之水，积淤渐高。又加二十二、三年中牟，祥符决口水皆入洪泽湖。二十九年开吴城六堡，淤湖尤甚，不能容水。故数年来，宿州、灵璧、凤阳一带水无所归，遂成泽国。此泛舟所行之水，皆村庄民田也。行二十余里即入淮河。沿河而下，又行二十余里，凡五十五里，至临淮关。

28.梁县城市镇甚大，且繁盛。按汉慎县本属汝南郡，刘宋侨置汝阴郡于此，因以此为慎县。东魏置平梁郡，陈曰梁郡，隋唐皆曰慎县。宋绍兴间避讳，改曰梁县，从故郡名也。元仍宋旧，明初省入合肥县，今为梁乡县。

29.庐州府城东门名威武门，南门名德胜门，东门外过一桥，桥下河内有船，即肥水也。上游来源不远，即在合肥境内。下游汇为巢湖，土人名为交湖，音之误也。湖去府城四十里，由湖流出为黄落河，入大江也。三十七里至派河，上有桥，下有船，问之土人名此上派河，尚有中派河，下派河，三河皆通巢湖也。

30.桃城店，街外有一河，以船搭浮桥，河中船颇多。问之土人，云名桃城河，上游出西北一带山下，下游入巢湖也。

31.距舒城七里，有一河颇深，名七里河。过船后，又行二十里，复有一河无船，幸水小，有桥易过。闻山水盛涨时，极难过也。此二河下游，皆出巢湖，入大江。其地有市镇，即名南港。至此望诸山，四围如画。西一高峰名春秋山，南一高峰名鹿起山。又十里，至梅心驿公馆，面山后有舫斋，极雅，诸尹钮西农所造也。

32.自入安徽庐、凤以来，不见高山。今日始行山中，小关本名北峡，巡检驻扎于此。大关本名南峡，即古硖石山也。三国时，孙权攻皖，张辽自合肥驰救，闻城已破，至硖石，筑垒戍守。后曹休攻皖，陈逊、朱桓等拒之，追至硖石，即此地也。此二关为南北要隘，自此以北，犹有北方风景；自此以南，则纯南方气象也。自此以北，水皆北流，由洪湖入大江；自此以南，水皆南流，由枞阳河入大江。

33.吕亭驿，即宋元嘉间立吕亭左县，即此地也。

34.桐城县中有一河，县城在河南。出公馆后，过河桥，经城下行。行四十五里，至陶冲驿。自昨日入桐城境后，山水即极苍翠明秀，为出京以来所未见。今早新雨，千岩清秀，万壑滴翠，尤步步可爱。陶冲驿换马后，行二十里，过一沙河。编竹为排，置轿其上。河广约四十丈，若山水暴涨，则难过也。此已入潜山县界矣。后又过小河三次，不用竹排。其水上游，皆发诸山之麓；下游皆合于枞阳河，入大江也。

35.由潜山县行里余，过一河，亦有竹排。又二里，过一河，亦用竹排。马皆浮水而过。又五里过河，马亦用船，轿用排。自城内起，凡四十里，至小池驿。

36.潜山县，山甚高。山中泉水及雨水，下游皆由石牌河入大江。每山水盛涨时，则横溃坏田为患。河本多于桐城，而堤防亦不如桐城之坚实。故桐城得水溉田，受水之利；而潜山则但受水之害也。潜山出篾席，精而贱，是日买一床。县城以北山与桐城相等，以南则草木不茂矣。以上壬子

37.弋阳县之脉，自灵山来。灵山在上饶境，在弋阳之东北。六峰耸峙，形如笔架，与庐山之五老峰略同。县之对河南岸，有龟峰，山形如龟。去县南稍西约三十里，南临上饶，北绕弋溪。弋溪发源于灵山西，流至县之西门，注入上饶江。县北门外有桥，去城不半里。桥南有小山，可扎营。城外有山，可扎营。西门外有小平坡，可扎营。皆守城者所宜占也。西门外过弋溪河五里许，有黄土冈，可扎营，攻城者所宜占也。东门外有詹家山最高。群山颇多，皆可扎营，守者攻者皆宜占也。咸丰五年，罗、李扎西门外之黄土冈，余今扎詹家山之侧。

38.自荷包塘过半里许，小憩于野，策马登一山，名曰响石岩。其北为峭壁，南略斜，上为平顶，在龟峰之东。登此山，即见龟山之背。对面东南一山亦壁立，高平如台，形与龟峰略同。又行二十里至双港住宿。双港系一大壑，余扎营之处。名曰五鼓岭。坐西向东。后曰虎形山、月轮山，对面由岩山。右胁有一水，从义岭来，右东南角有一水，从陈坊、吴坊来，会于双港东北，流至于黄沙港，入弋阳江。

39.余率师由建昌入闽。自港口行四十里，至塘陂湾扎营。营盘坐西向东北，遥望东南外山，为天华山最高。西南云台山，东隅为降兵峰。北至贵溪五十里，东至光泽县一百八十里。南至耳口寨四十里。西南至上清宫五十里。

40.上清宫内有棂星门、下马亭，有正殿。有雍正九年“御碑亭”，极雄伟，皆为贼所毁。神像狼籍。宫门外有赵子昂“玄教碑”尚完好。旁有雍正年一碑，上无覆亭，剥落尽矣。

41.上桂洲，即前明夏贵溪相国故宅。有水发源于沪溪，自西而东，流至安仁之上，合入广信大河也。下游西北隅，为龙虎山，即张真人修炼之所。上游东北隅，为象山，即陆子讲学之所。正东为藐姑峰，即馒头蛉。正南为出云峰，正西为西华山。东北至塘陂湾五十里，北至贵溪县七十里，西北分三路，至鹰潭四十里，至安仁九十里，至邓家埠七十里，西南至金溪七十里，东南至耳口寨四十里。

42.西华山之东一大壑，即上清宫旷野也。西华山之西一壑，较上清宫之野略小。去西华山半里许，为狮山，葬前明一天师坟，有石人石马。狮山之北，接冲天山，俯临江水，即上清宫之水口也。鹤泉源其东南，为云林山，雄秀耸特。抚建之巨镇也。东北即龙虎山，西北为仙鹤峰，南为白马峰。东至孔坊十五里，西至青田桥二十里，北至鱼塘三十里。

43.金溪膏腴之区，近被蹂躏，残破不堪，城中仅有一二民房未毁，余皆颓垣破瓦，目不忍睹。城北为鹧鸪岭，南为鹤梅峰、山牌岭诸山。南路左至泸溪百里，右至建昌府百一十里，西南至抚州府百里。

44.金溪王家岭，南有仙人岭，东有大猛山，西北有罗家山，东北有韩婆岭。

45.与意城、仙屏、笙皆同游麻姑山。进城北门，出南门约十三四里入山。山高四里许，中有半山亭。过亭后有试剑石，有双瀑泉、乌龟潭、水月潭、伏狮潭。又上为金龙，为龙门桥，水帘洞与庐山之栖贤三峡桥最相似。桥内有神功泉，极清洌。又进为一大壑，北有仙都观，观外为仙桥，观内有璧莲池，壁上嵌鲁公书《麻姑坛记》。中龛麻姑神像，今毁矣。庙后为螺蚌岩，岩后为大松祠，侧为十贤堂，堂后为慈惠庵。仙都观之上有碧涛庵，庵内有大士阁。饭后又游丹霞洞，在仙都观之西南约八里许。小溪侧，有大石中洼，相传洼内旧为入洞之门，今为砂石所闭塞。其上为行人径路，顿足闳然有声。土人谓其下空洞，故履之成声。然山色粗犷，绝无灵异之象。纵有小岩深洞，必非佳境，不足以宅仙灵矣。申刻归，仍至龙门桥小憩。麻姑山之胜，以此为第一，昔人传会，不足珍也。

46.出建昌府城西约二十里，有麻岭。巨石峭壁，耸立千寻。有水绕于峭壁之北约小半里许流出，有为麻源洞口。入麻岭内，两岸皆石壁，中夹一溪，清流激湍。东岸摩崖有“云门”二大字，西岸摩崖字甚多，不可辨识。谷口有店，约二十余家。出谷口二百步许，有五谷山，罗星极圆，俨护水口。又百步许，有平坡，土人名曰曾和坡。五谷山与此坡似断似连。坡之西一谷，坡之东二谷，每谷各有一溪，溪源约各十五里许。东二溪汇于石桥，三溪汇于谷口店铺前，是之谓麻源三谷。东岸山皆石壁，西岸皆土。东岸山最高者为云谷峰，下有平冈即华子冈。

47.建昌府城，守之甚易，攻之颇难。东面及东南隅，贴近旰江大河。东门外即太平桥，桥东有洲，洲南有从姑山。洲星为新河，与旰江相会处。洲尾曰杨林渡，两河相隔约一里有奇，中有小港穿通两河，港有桥曰平江桥。由杨林渡东岸循河而下，约三里余，为宝塔山，山下为万年桥。欲围攻建昌城者，东岸自从姑山起至洲尾止，可扎三四千人，须于上下杨林渡，绾搭浮桥，以通岸北头。河沿不便扎营，宜扎于石仙峰及望马岗等处，西面宜扎师公山、王家山等处。西北隅之凤凰山侧，亦可迤逦连扎数营。此围城之说也。若攻城，三百皆石山，不能挖地道，亦不能起土山，难为力矣。为守城之计者，则宜占住太平桥，占住中洲，通东路之接济，庶不至于围困。以上戊午

48.雪琴所修湖口昭忠祠，中厅各营官、哨官神主在焉，后厅各勇神主在焉。西一所为慈悲禅林僧徒所居，则后为观音阁，中一层为钟馗楼。楼之西，为坡仙楼，刻东坡记于壁。东一所为浣香别墅，中一层为听涛眺雨之轩。后一层为芍芸斋。斋之后身为且闲亭，亭后有小池，有假山，石洞。穿洞而出，登山为锁江亭。余去岁及今过此，皆住芍芸斋中。

49.是日彭雪琴与余登石钟山。时北风吹雨，萧然有秋意。因题一联云：“长笛不吹江月落，高楼遥吸好风来。”因棹小舟至钟山下，寻石洞，入可数十丈，仍由东大石下出。大石即东坡所称可坐百人者也。余曰石钟山者，山中空，形如钟，东坡叹李渤之陋，不知坡亦陋也。上钟山之下，亦有深岩。

50.建德府城内，本寓后有高楼，可以眺望。因额以“北楼风韵”四字，以房主人姓谢也。

51.周子墓距九江府城十五里，在石塘铺之东南五里。辰正起行，巳正到。其地发脉于庐山之莲花峰，东行至江滨，绕折迤逦皆平冈。绕至西头入脉结穴，系钤穴。两穴本沙环抱甚紧，坐北向南。近案为一金星，远朝即莲花峰，所谓“回龙顾祖”也。溪水从右流出，微嫌右手外沙太少耳。墓为咸丰五年罗萝山所修，坟顶结为龟形，约六尺，径一丈四五尺。

52.岳武穆王母姚太夫人之墓，在九江南四十余里。坐船行四十里，至沙河镇上岸。又陆行八里许，墓上地名株岭。山水粗顽，非佳城也。

53.再入山谒岳武穆之配李夫人墓。墓去沙河镇十一二里许，去株岭姚太夫人墓之西，名曰太阳山。坐北向南，坟下三丈许，有陈岩叟坟，岳夫人墓不知其初所据。明宏治九年，童某修县志，以为葬在此。厥后嘉靖六年，何某修志，以为不葬在此，系与姚太夫人合葬株岭也。嘉靖十年，陈氏坟遂葬于下方。至崇祯二年，岳陈二家构讼，逮至本朝康熙、雍正，讼百余年久不决。至乾隆五年，九江府知府施君廷翰判断，定为岳夫人实葬在此。陈氏坟因其太久，亦不复迁。二姓皆永禁葬坟，遂为定案，详巡道李君根云批，亦以童志为断。今详文并批，皆刻于东一碑石，西一碑系乾隆十年县禁刍牧者。墓有古树，皆乾隆中所禁，近年亦枯朽矣。大抵吉地乃造物所最惜，不容以丝毫诈力与于其间。世之因地脉而获福荫者，其先必系贫贱之家，无心得之，至宝贵成名之后，有心谋地，则难于获福矣。吾亲友中，如长塘葛氏，既富后而谋地；金兰常氏，既贵后而谋地；邵阳魏默深，既成名后而谋地，将两代改葬扬州，皆未见有福荫。盖皆不免以诈力与于其间，造物忌巧，有心谋之，则不应也。

54.日内扎营在黄梅城外，约四里许。用罗盘审定县城在午位，庐山亦在午位，去营约百四十里。排子山在坤位，四祖山、双峰尖在庚位，最为峭耸，去营约四十里。多云山在酉位，去营十余里。小溪山在辛位。龙平山在乾戌位，最为高峻，去营约五十里。祖山在亥位，去营二十六七里。东山在壬位。绰璧镇在子癸位。独山镇在寅位。马尾山在卯、乙、辰、巽、已位。东北一带自绰璧至马尾山，山皆平衍。西北一带自四祖山至东山，山皆高峻。惟南面无山，百余里外过大江，乃有庐山耳。

55.至钱家山，龙泥潭等处，踩看地势。在钱家山用罗盘视之，龙泥潭在子位，黄梅县城之来脉也。县城在午位，河水自丁西面蕲州界来，经钱家山，及县城之西，自丙位流出，下入龙湖。一塔在丙位，所以镇水口也。又一塔在巽位，所以培文峰也。孚玉山在午丙位，即现驻营之处。槎山在辰位，即湘后三营之外山。河西诸低山，在庚辛酉位。石家坟山在未位，蕲州、黄梅诸大山之后。以上己未

56.至沙溪扎营。是日所行之处，皆两山之中夹一溪。民居极少，竹木极多。

57.桃树岭上下约共五里，颇陡竣。高不如桐梁山，而窄斗过之，略似栈道也。

58.由建德至祁门，日行万山之中。泉洌竹茂，与吾乡风景相似。特大粪桶，高至五尺，人皆以梯登厕。上盖瓦屋，街市道旁处处有之，鳞次栉比，殊可骇异！

59.箬坑四面皆山，中央有河，泉甘林茂，实山谷之佳境也。

60.历口者，历山之口也。祁门万峰丛叠，惟历山最为一县之主峰。以上庚申

61.自伏宁回祁门，行三十里，至岸脚，因便游齐云山。肩舆行六里许，至洞天福地，中有石岸，相传张邋遢修练之所张邋遢年百八十岁，羽化登仙。步行里许，至一天门、罗汉洞、二天门、三天门及正殿等处。又步行二里许，至紫霄岸。齐云山即白岳也。结构甚小，而罗汉洞实为奇特。正殿有五峰，前有香炉峰，亦秀拔天成。名山固不虚传矣。辛酉

62.登焦山绝顶一览，各寺皆在山之南。同游者为彭雪琴侍郎玉麟、李小湖大理联琇、黄昌歧军门翼升、邓守之布衣传密、方元徵大令骏谟、陈小浦广文方坦，皆随余自金陵来者也。李雨亭都转宗羲、莫子偲大令友芝、张芑堂观察富年，皆自扬州来者也。在山顶、山北两寺小憩良久，归寺观雪琴、守之作书数幅。

63.由焦山开船至北固山，登山，四望雄壮，伫立良久。旋入镇江城，在知府周辑瑞署后，登城一望，与北固山相距两箭许，守府城不可不兼守北固。城周约十七八里，旋出城八里，登金山，已在南岸，不复在江心矣。眺望良久，旋渡江至北岸八濠口，拟于此处开一新河，俾盐船由瓜洲之小口子转入新河。庶小船免行江路，而大船湾泊镇江对岸，亦无风涛之险也。

64.与雨亭等步行查勘。中饭后，坐轿由八濠口至瓜洲大江，沿途细看。旋开船将赴扬州。

65.自扬州开船出江，与方元徴围棋三局。至三汊河，观行宫旧址。圣祖仁皇帝于康熙四十三年南巡过此，御制碑文，赐寺名曰高旻寺。其右有高宗五言律诗碑一道，此外一片瓦砾，荡然无所有也。午正，至瓜洲口，中饭后，出江登銕平轮船，将长龙船拖带于后。逆风逆水，又值退潮之际，轮舟亦不能速行。至二更始到草鞋夹外，又换小舟入夹。行十里许，至燕子矶湾泊。是日共行百九十里，在轮舟看邓守之册页四本。

66.由天妃闸过五坝，在头坝之上入高良涧小河。至吴城七堡，昔道光二十七年，黄河穿入洪泽湖之浃口，看旧黄河影，今将成平畴矣。

67.至十里湾，登岸一看。岸即洪泽湖东岸之大堤，南至蒋家堤，北至束清堤，凡石堤长一百三十里。本日所登者，盖南距蒋堤七十里，北距束清堤五十五里也。

68.洪泽湖，昔年自束清堤起，即为大湖，至双沟止乃为湖尾。凡渡湖三百二十里。近则自束清堤以上，皆洊成平陆，直至高良涧乃为大湖。自高良涧至老子山六十里，湖水一望无际。自老子山以西则湖面渐窄，自盱眙至双沟尤窄，犹彭蠡湖自南康以至湖口也。特彼之窄处在下流，此之窄处在上流。湖干双沟上三十余里，为浮山口，即梁武帝筑堰处也。

69.泗州僧伽寺塔，唐时最为宏盛。李太白及韩、苏皆有诗。韩即送《僧澄观》七古一章，皆在旧泗洲。今之泗洲则虹县治所改，非僧伽之寺矣。而颇有树木，亦为江淮间所仅见。

70.明皇陵周围约一百里，中有旷野，其平如水。坐南向北，北面之东为凤阳府城，其西为凤阳县城。罗围之内，南北约三十里，东西约四十里，大致则浑圆，非椭圆也。围内之水，由东北隅一圆山下出。山形如纬帽，高十余丈，坟高约二丈许。登坟一望，四面之山十余丈，二十余丈者，皆若俯出其下。天光极为圆聚，信异地也！以上乙丑

71.宣村之东六里曰凫村。孟子之母宣献端范夫人之墓在焉。因往展谒，孟子之父郕国公同冢，墓在凫山之背，俗名马鞍山，即“龟蒙凫绎”之凫也。策马登凫山顶一望，回至宣村，又行二十里，至曲阜县。未刻谒至圣庙，衍圣公孔祥珂陪同行礼。旋至殿上及后殿，敬谨瞻仰，即圣配亓官夫人之寝殿也。又至东边，谒孔氏先世五王，名崇圣祠。阅历代支派图碑二座，阅孔壁，相传即鲁恭王闻金丝之壁，今仅一寻常照壁耳。壁之西为孔子古井，其南为诗礼堂。在此小坐饮茶，茶罢至大成门内，阅孔子手植之桧。环以石栏，高仅尺许，有似立石，色凝红，有似肉芝。桧栏之北为杏坛，有似楼观。旋出大成门外，阅御碑亭十三座，其九为国朝碑，其四为唐、宋、金、元碑。旋至西边，谒启圣祠，又至后殿瞻圣母颜夫人寝殿。又阅金丝堂，观各乐器，皆衍圣公陪同周历各处，旋出庙至衍圣公府。

至颜子复圣庙瞻拜，行两跪六叩礼。又至后殿，为复圣夫人寝殿，至西边阅杞国公颜路祠。其后殿为端献夫人祠。出外为乐亭，亭前稍西有井，相传即陋巷井。其南有一古桧，传为唐树。两庑配享为颜歆、颜之推、真卿、杲卿等八人。

出城北门，谒至圣林。约三里许，有万古长春坊。稍北有红墙夹甬道，道皆有古柏，仪树匀排。又北有楼观，即林墙门也。过下马牌后，有洙水桥。桥北入大门，至享殿行礼。殿后甬道之右，为子贡手植之树，稍北为乾隆驻跸亭，康熙驻跸亭。又北为宋真宗驻跸亭，又北即圣人墓。墓之东为伯鱼墓，其南为子思墓，其西南为子贡墓。旋至周公庙行三跪九叩礼。庙之规模甚小，周公墓在陕西，相传此为鲁太庙遗址。两庑配享，鲁三十三公也。旋行十里许，谒少昊陵。曲阜颇以此墓为可疑，然坟塚叠石为之，广八丈九尺，高二丈，规模奇古。云是宋时所为，则其来已旧矣。又行二十里许，谒启圣王林，行六叩礼。圣兄孟皮墓在其南。享殿坍塌，不蔽风雨矣。午初三刻回城，往返约六十里。作一联写赠衍圣公云“学绍二南，群伦宗主：道传一贯，累世通家。”未正至衍圣公府赴宴。茶罢，阅乾隆三十六年所颁周朝铜器十事：曰木鼎，曰亚尊，曰牺尊，曰伯彝，曰册卣，曰蟠虁敦，曰宝簠，曰虁凤豆，曰饕餮砖，曰四足鬲。古泽烂然，信法物也。又观吴道子所画至圣像，无题识，绢本，有小印二方，一曰“会稽太守章”，一曰“绍兴”。又观赵子昂所画至圣像，绫本，无题无印。又有一册，画明君臣像，如太祖、成祖、世宗、宪宗等君，徐达、常遇春、邓愈、汤和、刘基、宋濂、方孝孺、杨士奇、于谦、王鏊、王守仁、湛若水、李东阳、谢迁等臣，俱有画像，而无题识。又有大轴元世祖、明太祖像二幅。又出示元明两朝衍圣公及孔氏达官所留遗之冠带衣履，彩色如新，亦生平所未见也。

72.济宁州铁塔寺有僧王长生禄位，因与毛寄云拈香拜谒。

73.阅视济宁州城外土圩，从玉露庵登圩，城东北隅也。转西正北常清门，正西青云桥，至西南隅运河、府河相抄之处小坐。又由正南之兴隆门、东南隅之韦驮棚、正东之杨家坝，归玉露庵。午正回寓，凡三十四里。济宁州三面皆水，运河自西北而来，绕至城南，从东南而去，下入南阳湖、凝山湖，以达于江南。府河自东北而来，绕城北、城西二面，下入马场湖，汇运河而去。府河即泗水，由兖州城而来。故曰府也。济宁之土圩，南则穿入运河，及月河之外，北则穿入府河之外，故辽阔湾曲，难设守。

太白酒楼，在济宁南门城楼之旁。纯皇帝曾经巡幸两次，有御制诗二碑，一乾隆二十年，一系三十九年甲辰也。饭后，至曾子读书庐，匾书“宗圣遗址”四字，庐已颓败，中塑曾子、子思、孟子三像。

74.谒分水龙王庙，行六叩礼。庙对汶水，有大雄殿，有宋尚书礼祠，配享者为白老人潘同知。此间运河两边，岸高如山，约十丈有奇。当日开河之土，覆于两岸也。登庙后高坡一望，乃知南旺湖现在涸成平陆，车马可行。向来特有一湖，此段全不设守，今乃知其疏矣。

75.沈家口一带河窄水浅，舟屡搁浅。大雨如注，各勇下水拖舟，风大作寒，行路甚苦。午正始抵戴庙，风雨不止，遂不复行。

76.至泰安府，酉正至岱庙。头门凡五门：正中曰正阳门，左右曰掖门，又左曰仰高门，又右曰见大门。余入仰高门，院中左有《宣和碑》，右有《样符碑》。二门曰仁安门，院中左右皆有乾隆御碑亭，余碑甚多。正殿曰峻极殿，祀东岳大帝。后殿曰寝宫，祀大帝与碧霞元君。正殿丹墀之下，东有古柏如龙爪，有藤萝绕之。西有新柏如凤翼，有倒挂嫩枝，葱翠异常。又有一柏正当甬道，名曰“独立大夫”。稍南有一太湖石，甚奇，名曰“扶桑石”。其西院有环咏亭，自宋元以来，题咏各碑，环嵌壁间。李斯刻碑亦自山顶移嵌于此。其内为东岳帝之便殿，陈列朝所颁法物珍器于此，中有乾隆间颁镇圭，长三尺许，厚二寸许，上青，中白，下绀色，首为凉玉，邸为温玉。环咏亭之南，有唐槐，苍古无匹。旋赴东院，有炳灵宫，宫前有汉柏六株，尤为奇古。又登仰高门、正阳门之楼，一望岳色。瞑时还寓，料理明日登岱各事。

77.四月十六日，与幕客六人登岱。出泰安北门三里许，过岱宗坊，旋至玉皇阁小坐，有孙真人化身。据道士云：“孙某在此修炼，年九十四岁，康熙四十年化去。今手足皮骨尚在，如干腊然，惟头系土塑耳。”又至关帝庙小坐，有盐当会馆。旋过飞云阁，有孔子登临处坊。旋过万仙楼下，未登楼。旋至斗姆阁小坐，水声清激可听。旋过水帘洞，在大路之西，图中误刻于东。旋阅石经峪，峪在大路过溪之东，约步行小半里。其上为摩天岭，岭上泉流涧中，巨石铺于涧底，纵横五亩许。刻《金刚经》其上，字大径尺四寸许。中署三大字，曰暴经石。又有明汪玉者著论谈文，其子汪坦刻之石上，侧署二大字曰经正。旁一巨石曰试剑石。旋还大路，遇一小桥，土人名曰东西桥。自此桥以下，路在溪之西。自此桥以上，路在溪之东矣。夹道翠柏成列，土人名曰柏洞。旋至壶天阁小坐。自城至此，凡十八里。又过回马岭，至二虎庙，登岱程途至此得半矣。路稍平夷，微有陟降，名曰快活三。过此为云母桥，有瀑布，名曰御帐坪。小坐，盖途中最胜之处也。遥望东边石壁摩崖，一碑曰万丈碑。过朝阳洞有元君殿，今颓毁矣。旋至五松树，小坐，有石坊曰五大夫松。秦时松久不可见，今亦有虬松数株。又过此为对松山，溪之两岸，古松森列，与东西桥之柏洞，皆岱岳茂林也。自此以上为慢十八盘，过升仙坊为紧十八盘，岱岳中最为险峻之处。至南天门小坐，旋折而东，行里许，为碧霞元君庙。又东北一百步许，为东岳大帝庙，余即在此停住。卯初自城起程，午初一刻到此。不觉登陟之艰，盖号为四十里，实不过三十二三里。小憩片时，旋至两庙，各行三跪九叩礼。因捻匪未平，默为祈祷。中饭后，小睡片时。旋与幕友步行登览各处。先至岱顶，即所谓天柱峰也。中有玉皇殿，殿外有巨石陂陀。相传为山之颠顶。门外有无字碑，广二尺许，厚一尺五六寸，高一丈二三尺。《志》称为汉时立石。顶之西南为青帝宫，又西为寝宫，内有元君卧像，门锁，未得启视。其南，为北斗台，台上两石幢，高二尺许。寝宫之西为孔子殿。以上宫殿四处，及北斗台，皆已颓败。旋至岱顶之东，有乾坤亭，因纯皇帝书“乾坤普照”匾而名之也。又东为日观峰亭，亦有纯皇帝诗碑。其后一碑，题“孔子小天下处”。此亭本可观日出，今已颓毁，上无片瓦，不如玉皇殿东轩看日出之便。又东南为舍身岩，改名爱身岩。岩之侧为仙人桥，两石壁之间，三石相衔，下临深谷，有如飞桥。又东为东神霄山，即日观峰迤东之耸起者，实一山耳。遥对西神霄山，即南天门迤西之耸起者。傍夕归，观东岳殿后，唐明皇摩岩《纪泰山铭》。其旁小泉，曰圣女池，凡泰顶之可观者，略尽于此。此外，如丈人峰，不过三石，略具人形。东天门、西天门、北天门，不过各立二石而已。大抵泰山自北而南，分两大支，一小支：西大支由西神霄峰而南至卧马峰、傲来峰一带；东大支，由东神霄峰而南至乾坤山、老人寨、二虎山、摩天岭一带。中一小支自东支之二虎山分出，南至马蹄峪、水帘洞、白杨洞一带。东大支及中小支，皆不甚长，惟西支自傲来峰以西，绵亘三四十里，重峦巨嶂，惜不及遍游也。水亦分两支：发源于南天门，目下干涸，至对松山始见流水，下经傲来峰，出郡城之西门外，名曰黄西河，又名涤河；东支发源于二虎山，自二虎山以南大路皆在此溪之沿，名曰中溪，又曰环水。余粗识脉络如此，余不及详。

78.因昨夕阴云凝雨，计五鼓断不能观览日出，遂高卧不起。而幕友黎纯斋及薛叔芸、王鼎丞、叶亭甥等四人登玉皇殿东轩，五更，严风凝雨过后，竟得一睹日出之胜。乃知天下事未阅历者不可以臆测，稍艰难者不可以中阻也。卯初二刻起行，下山中，过水帘洞、万仙楼，均小停登眺。至山麓王母池小坐。辰正一刻，即入郡城。下山行走极速，盖登岱者别有一种山轿，长六尺许。两拱弧而向上，如一弓小桥然。舁夫以皮韦承肩，上下石磴，轿皆横行。舁夫面皆向前。以直行，则皮韦正圆在项后。横行，则皮韦斜曳在肩侧也。

此次登岱所心赏者，在庙则为镇圭，为李斯碑，为汉柏、唐槐、为龙爪柏，为扶桑石；在山则为玉皇顶、无字碑，为《纪泰山铭》，为南天门，为御幛坪。外此虽有胜迹，非所钦已。

79.由济宁起程至嘉祥县，将谒曾子林庙。大雨之后，积潦盈途。行三十里，至新开河茶尖，沿途见运河堤墙概行坍卸，忧虑之至！因思一律改为板筑，与程刺史绳武商议良久。又行十八里，至嘉祥县。未正始到，住嘉样书院。至宗圣庙叩蔼，行三跪九叩礼。庙中规模扁小，朽败已甚。左，子思配享，右，孟子配享，后为启圣庙，名养志楼。尤朽败，不能庇风雨。旋至宗子五经博士广莆家一坐。其头二门及大堂等，一概颓毁无存，内室亦甚浅陋。即雍正间所赐“省身念祖”匾亦无悬挂之处，仅庋置于棹上。余前闻嘉祥圣裔式微，久思有以任恤之。日本捐祭产银千两，又赠广莆银四十两。及见此景况，则又愀焉不安，惄焉不忍，而非人力所能遽振也。

80.由嘉祥至南武山，本不过四十余里。因路上处处隔水。绕道行五十余里始至南武山。未刻到。巳正，在纸坊集打尖，即住宗圣庙之东省身堂。庙在南武山下，山高约五十丈，一片顽石，不生草木。庙外内柏数百株，大约二尺围上下，殆嘉庆间所植。附近居民种五谷者少，皆蓝及烟。曾氏閤族人丁不过三百，贫苦特甚。文生曾毓鉴等来，备述窘状。未正谒庙，先拜莱芜侯庙，在正殿之西，后有寝。旋拜宗圣庙，庙修不知始于何时，初系宗圣在前殿，莱芜侯在后寝。明正统间重修，始改为宗圣在中，莱芜在西。至万历间重修，有太仆少卿刘不息碑记，载曾质粹之孙名承业者，承袭时兴讼事。碑立于万历七年，在庙庭之东南。至国朝雍正七年，请帑重修，规模始大。后有寝殿，前有御碑亭，刻纯皇帝《宗圣赞》。两庑祀弟子阳肤、乐正、子春，东西各五人。中有宗圣门，前有石坊三座。酉刻谒林墓，在庙西南里许。北、东、西三面皆石山，墓在平地。今雨后墓道被淹，石马、翁仲皆在水中，仅坟未淹耳。亭堂及门，颓败异常，几于片瓦无存。有碑曰：“郕国公宗圣曾子之墓”。缘宗圣公墓久已佚亡，不知所在，明成化初，山东守臣奏：嘉祥县南武山有渔者陷入一穴中，得悬棺，有石镌“曾参之墓”。宏治十八年，山东巡抚金洪奏请建享堂石坊，即今林也。余观山石顽犷，地势散漫，不似葬圣贤者，殊以为疑。至韦驮棚看新筑之墙，高六尺，基厚一尺六寸，顶厚一尺二寸，长五丈。余以河沿堤墙全塌，故欲改为板筑。令程刺史先筑数丈为式。观者以为筑成后，半月不雨，可保三年也。

81.仲兴之南岸数里，即桃源县，又十余里，即成子河。余本拟至成子河，看视捻匪窜清江之要隘。因隔水三道，陆路不能去，水路又不通舢板，遂不果去，殊以为歉。旋又开船行七十余里，至双兴闸泊宿，距杨庄仅十二里耳。闻清水潭二闸决堤，高邮、兴化、东台、盐城俱被水淹，田庐漂没，所忧者又不仅在贼矣。

82.七月十五日，自五河开船，距临淮仅十里小泊。忽于酉正二刻大风暴至，雷雨交作，冰雹掠面。附近舢板，翻沉二支，余船亦倾倒，危急之至。幸近岸侧，各舟人下水拖船上岸。大风将头篷、二篷绳索扯断，有如刀截，飏去江中，而船乃定。戌初二刻，风稍息，乃庆更生，闻谭鳌舟覆溺死矣。舢板覆溺八支，死者四人。各船在下三五里外者，风略小，幸得保全。余生平经江湖风波之险，道光十八年九月二十五日，在安陆河中与郭筠仙、凌荻洲同舟，狂风竟夜；咸丰四年三月初七日，带水师在岳州南津港，大风猛起，湖中各船多覆，港中之水被风卷去，各船皆搁于干地。凡二日，风息水回，而船始活，不谓老年又受此惊吓也！夜遣人四处问坏船消息。

83.至雉河集登岸一看，新涡阳县城基，即彭恬舫定澜所相视之处也，隍巳浚而城未修。又至雉河街上西头新筑土圩，知县即住其中。以上丙寅

84.去年六月二十九日，清水潭决口，距马棚湾十里。程观察国熙承修此工，于十月二十二日兴工，十二月初九日合龙。凡修运河西堤四百余丈，实做扫工二百九十丈。余坐轿至该处验工，由西堤行走东堤，工程仅及三分之一。尚有深塘扫工未做，余始得见挂缆进占之法。

85.至新河，看瓜栈及河堤、东坞、西坞。余三年二月至此，议挖新河，设立瓜栈为过掣之地，其时尚是荒江寂寞之滨，今则廛市楼阁，千樯林立矣。

86.巳刻与幕友至元武湖看荷花。出太平门同坐小船，每船约受三人，长约八九尺，窄行于荷花之中，自太平门外行三里许，登麟洲一望，旋复下船。麟洲之西北为趾洲，为老洲，其西南为长洲，为新洲。洲上向有百余家乱后复还，不及一半矣。行五里，至神策门，登岸进城。凡行荷中八里许，天气阴而微雨，既不湿衣，亦无烈日，宾主乐之。自神策门行至妙相庵，约十里许。午末置酒，申初散。

87.与吴竹如、朱久香同看荷花，至长洲、新洲登岸。在民家小坐。二洲中又有小湖，上有小山。旋回船。午正骄阳正炽，燥热殊甚。即在城楼中饭。久香学使即席作七律一首。

88.中秋，约幕府诸友在楼上置酒，月出已高，为云所掩，势将雨而未成。凉风颇动，稍息炎蒸之气。

89.至后园一览，自昨日起，调湘勇队将后园瓦砾挑成二山。园系贼中伪忠王李秀成之府，围墙极大，周围约三里许。虽盖知府、二府、三府衙门于中，而空地尚有三分之二。故欲挑起瓦砾，以栽竹而种菜也。

90.至清凉山，看新修之翠凝亭，览观形势，金陵城实太大，西北闲地荒田太多。若将城缩小，由鸡鸣山起，至鼓楼迤南，至小仓山，顺蛇山之脊以至汉西门，当不满十里；而神策、金川、仪凤、定淮、清凉五门均割截于城外，局势当稍紧耳。以上丁卯

91.泊黄浦墩，登岸一观。小金山四面临水，中一圆亭，约径六丈，围十七八丈许。楼上地下，周围窗格，纯庙题诗甚多。旋至惠山观昭忠祠及第二泉。

92.将往游太湖，约丁雨生中丞、李质堂军门及官绅等十余人同游。定以初七日，游木渎、范坟等处。初八、九日，游东西洞庭，阅视应设水师之所。开船行二十五里至木渎，至许缘仲所寓葛园，一览水石之胜。旋肩舆至灵岩山，登绝顶极览。归至端园中饭。饭后，肩舆至天平山，步行登山。有下白云、一线天、中白云、上白云四名。实则从山脚至山顶，尚不及二里。余陟其巅，同行丁中丞等五人，俱中道而止。下山后，往谒范坟。西为高义园，因范文正公之义田而立。纯皇帝题匾及诗碑在焉。东为范坟，文正公之高祖、唐丽水县丞名某之墓在焉。墓在天平山之左胁，山质皆石无土，群石矗立，土人名曰万笏朝天。结穴之处，有土方数十丈，其后石山壁立，亦不似吾乡。堪舆家所称老山抽嫩枝，及落脉峰顶云云者，不知何以贵盛久远如此。旋肩舆行三里许，至无隐庵，盖天平山为最高之主峰，南向。其东贴近左胁为范氏先墓，又东曰牛头山，中有御路，为纯皇帝幸范坟所由之道。又东迤逦而南，凡五峰。中一峰稍高者朱家山，即支硎山也。天平山之西，迤逦而南，凡四峰，其第三峰曰马鞍山，与东边之朱家山相对，即无隐庵之后山也。其第四峰较高，即灵岩山也。东西两嶂，俨立相对。中间大壑，相距二里许。酉正三刻，回木渎登舟，往返约三十二三里。舟行将赴胥口，乃彼处市镇。中间桥密而岸窄，余舟太大，节节逼隘。至一桥下，两岸夹立石壁，良久不得过夹。余乃登岸，至许缘仲家宿，而令各船次第倒行，退去三里之下。丁中丞及司道等来会，游兴为之顿减。因改议明日不复游洞庭东、西山，但至胥口一览而已。

93.与丁雨生、李质堂同赴胥口。查阅太湖形胜。同登香山之嘴，在胥口之西，其后为小团山、大团山。最高者曰穹窿山。胥口之东曰清明山，亦曰胥山。其山脚拖入湖中者，曰菱湖嘴。其迤而东北者曰尧峰山。尧峰之尾曰七子山。其与胥口相对，横亘于此者横山。其内曰横塘，此皆滨临太湖之山也。其湖中之山，东洞庭距胥口约二十余里，西洞庭距胥口约三十余里。长沙山约距十里许，此目中所见者。其极北之马迹山，极西之大雷、小雷，皆不见也。太湖若立水师，宜分三营。以一营驻东洞庭，辖苏州吴、长、江、震四县湖面，而西洞庭亦驻船数号，与浙会办。以一营驻马迹山，辖常州阳湖、无锡、宜兴、荆溪四县湖面。以一营驻大雷山，辖湖州长兴、乌程两县。湖面阅毕，回至木渎。中饭后开船自木渎回苏州。

94.至洋泾滨回拜法国领事白来尼，倾诚款接。虽其母其妻子之卧室，亦预为腾出，引余与丁、李两君阅看，所居楼阁四层，一一登览。玉宇琼楼，镂金错彩，我中国帝王之居，殆不及也。以上戊辰四月

95.自前日在青它寺打尖后，即见大道之西有一大山，盖蒙山也。前日昨日皆见此山并大路而北，本日自龚家城行十五里，至蒙阴县，大道转向西行，似即蒙山北头尽处矣。至嶅阳大道之西，有一石山，土人称曰青云山，即嶅山也。

96.出新泰城北，望见一山，土人曰莲花山，一曰新甫山。过羊流店后，望见西北大山，即徂徕山。将至罗家庄，则徂徕山将尽，泰山在目前矣。

97.至章夏打尖，大道循河而行。询之土人，此河名葛乙河，其源自汶水分出而杂以泰山各溪壑之泉，下游入大清河也。

98.将直隶地图细阅，略考水道。约直隶大河不由东西淀而入海者凡三：曰南运河，其源为山西之清漳水、浊漳水，河南之卫河，山东分汶北流之运河，迳流至天津入海；曰际河，其源出蒙古，过承德府，至永平府之际州入海；曰北运河，其源出于古北口，独石口外，至密云合流，又汇以昌平州之水，玉泉山之水，南海子之水，至天津入海。由东西淀而入海者凡四：曰滹沱河，其北源出山西之代州，南源出平定州，到衡水县分为两支，均经东淀而入海；曰猪龙河，其源为无极灵寿之滋河，阜平新乐之沙河，浑源灵邱之滱河，至祁州合而为一，经西淀、东淀而入海；曰白沟河，其源出于房山涞水，又汇易州之易水，乃经西淀、东淀而入海；曰桑干河，其北源出于蒙古，经过宣化，其南源出于朔平大同，至保安州合而为一，至怀来县入关，经东淀而入海。本年桑干河决于芦沟桥以下，至今未塞，故雄县积水未消也。以上戊辰十一月

99.将看永定河工，行十一里，至玉皇庙茶尖。旋行三里许，至灰坝看减河。减河原所以减泄正河之盛涨，近因正河之身高于减河之堤，遂至减河反夺正河之全溜，而正河干枯，积沙日高，减河下游，亦凝塞矣。旋看南上泛第九号，该处为前裘文达公拟开减河之处，距灰坝仅八九里。如灰坝、减河修复，则此间不必再开矣。旋至南上泛十五号闫仙岱看决口，该处于戊辰七月溃决至百五十余丈之宽，已于去年冬修筑，现存口门七十余丈，须于二月兴工，三月底合龙，乃为得时。旋回至南上汛署打尖。尖后，行二十余里，至龙王庙，南下汛署内住宿。中间过小清河一道，深仅尺许。又于下游过河，即永定河决口以下之流也。

100.至南下工十号，看去秋新堵闭之决口。盖去年七月初七日，在该处决口。是日又在上游闫仙岱决口，此口无水，旋即修堵。余嫌其单薄，须加培也。辰正，至南二工十四号打尖。中饭后，看金门闸，系乾隆三年建，亦滚水坝也。旋至南三工十三号，看已废之草坝。此处本不应有工，惟十一号两边坑塘甚深，余虽未下车，心忧其险。旋过干河，至北岸三工，看已经堵闭之旱口。此处紧靠北堤，有一深沟，正河分溜窜入，沟不能容，以致溃决，颇难施工。旋至第十二、十三号，此处河如“之”字，初向北，则十三号当其冲，折而向南，则南四泛当其冲，故两岸皆险也。午刻在金门闸龙王庙拈香行礼。申正，在十五号龙王庙拈香行礼。旋过干河，至南四汛署住宿。此处至固安县八里。

101.至龙王庙，将军庙，先后拈香。看南四工四号险工，即昨所看之“之”字河也。旋至九号看堤。自九号至十二号，河身极窄，切逼南堤。河中隆起高土，如埂如山，高过南堤，宽则数十倍过之。若非铲挖河中大埂，南堤三四里，极可危也。旋至十七、八号，打茶尖，看大坝。此处于上年三月决口，四月堵塞，将合龙而不成。八月上流决口，此处河干，乃筑大坝，避坑塘之深，弃原堤不用，而于河中另筑一堤，约五里许，开一引河。余嫌其浅窄也，自南四泛二十号起，至南五泛十三号，堤卑不过三四尺，宽不过三尺许，土牛高不过二尺许，真同儿戏。至十四号汛署打尖。饭后，至南五工十七号看险工。至南六工十二号双营住宿。

102.至南六工十七号，该处无工可查。但旗民贪占游河沃饶之地，纷纷至户部呈报升科，据为已业，亦一勘视。旋至南七工四号，此处为上年决口之处，内外坑塘甚深，河身中有一大洲隆起，其高过于南堤。土胶而坚，洲之南，堤之北，仅十余丈，不足以容河身，又曲折迎溜顶冲，极可危也。再下二、三里，看六、七号新开之引河，于河身坚土中生开一河，底宽仅四丈五尺，面宽仅十二丈，深仅一丈四尺，断不能容永定河之全溜。闻此下十六里并无河影，纯仗生开新河。十六里以下虽有河影，而节节高仰，计永定一河非处处开挖河身，别无良法，甚可忧也！

103.至新桥打尖。此桥本琉璃河水，今永定河于南上泛十五号决口，窜入琉璃河内，时有水泛溢民地。如新桥附近则泛溢颇宽，适费观察送到所勘新城、雄县、文安等处河道图说。阅看良久，大抵直隶水患有二：北则永定河决口，窜入大沽河，而新城、安州、雄县受其害；南则滹沱河改道，不入子牙河而窜入滱水，而深州、饶阳、任邱、文安等处受其害。又闻麦稼已坏，无可挽救，水旱并灾，民困已极，焦灼之至！

104.途中见麦稼为旱所伤，高不过二三寸，节气已届改割，而吐穗极少。间有用人力施水灌溉者，高或六七寸，色青而穗亦可观。稽康所云：“一溉者后亡！”信人力足以补天事之穷。然百分中不过二三分，余则立见黄槁。纵三日之内大雨，亦无救矣！目击心伤，不忍细观。

105.至南七工四号，验收引河工程。正月所看之坑塘已填，隆起之沙洲已裁去鸡嘴，又在洲旁挑一引河，使大溜不得直薄南堤。第一段引河一百四十五丈，口宽十二丈，底宽八丈九尺，至四丈五尺不等，深一丈二三尺不等。凡行二十里许，至十五段工程，丈尺均与第二段相同。至龙王庙拈香行礼。又行一里许，看十五段之末一截，则口宽仅九丈，底宽仅四丈矣。至十六段则口宽仅六丈，底宽仅三丈六尺矣。自此以下，余因病不能往，闻十九段口宽仅三丈，底宽仅二丈，不复成其为引河矣。旋回小惠家庄公馆，往返约五十里。

106.看南六工十三号、南五工十七号两处工程。至南五十四号汛署打尖。旋看南四十八号以下之引河，大约口宽八丈，底宽三丈二尺，深一丈五尺。如此者七里许。以下再开沟工七里，则更窄更浅。以上至引河头，则口宽底宽各加二丈许。旋看十八号大坝，颇为坚实。又看十二号工，切坎上如法。南岸做挑水坝二座，亦尚得力。又看九号工，靠河北坎裁去鸡嘴，开挖引河，申正二刻，至南四大公馆住宿。

107.至新桥打尖，即正月二十五日打尖之地也。饭后迁行五里许，至民间捐办决河，亦于初七日合龙，约夫役二千人，费钱万串。内外不发官帑，余因赏钱四百串。

108.由曹各庄起行，至北下四合龙处所再一细看。旋过河，由南岸行走，顺引河而下。看中泓新挖之处，即折中所称张家坟一带中洪也。原河极为弯曲，今皆挖为直河，约二十里许。

109.至南七号看坑塘，即前此之废河。昨日所看新大坝之后身也。又行十余里，至龙王庙拈香行礼。又行十余里，至南七工十七号，看新挖之河，亦截湾取直之工也。

110.顺永定河而下，行十余里，与大清河相汇。崇地山侍郎厚来舟次，与之久谈。至船头同看与北运河相汇，旋又与子牙河相汇，入天津之圩围。又与客入舱一坐。旋至望梅楼，与南运河相汇，两河同向北流，名曰海河。入海河四箭许登岸。以上己巳

111.至车逻坝，余甫起。早饭后，登东岸，看车逻耳闸。刘受亭、程敬之两观察随同阅看，余官伺应者颇多。阅毕，复登舟行六里至新坝，即程敬之今年所修之工。长六十六丈，宽六丈，正月四日兴工，七月二十五日告竣者也。桩之排于海漫石以下者，不可得。其得见之桩三层，每层二排、三排不等，钉法尚坚。海漫石亦坚实，两头坝墙亦稳。又看南关耳闸。旋至监工棚内一坐。茶毕，又至工厂内一坐，即程敬之住厂也。

112.至马棚湾登岸，看堤工。即同治七年所修者。当时冒雨兴工，硪筑不固。今面上碎石已多坍卸，石下之土亦被水啮卸入湖中矣，急须修补，而估计需五万二千串之多，又难于筹款也。

113.十一月二十二日，移居新衙门，即百余年江督旧署。乱后，洪逆据为伪宫者也。本年重新修造，自三月兴工，至是粗竣。西边花园工尚未毕。虽未能别出邱壑，而已备极宏壮矣。早饭后，移居至新署，仪门行礼，大堂行拜牌礼。旋至各处观览。

114.登福山，望内洋，及对岸之狼山。山顶有碑卧地，因土人误传高峰为殿山，其下小阜为福山，特立碑以辨。其失言，高者实福山也。

115.六月初八日，梅小岩、孙琴西请游后湖。辰正出署，至太平门城楼小坐。同游者为薛慰农山长、桂芗亭观察。旋出城登舟，行七里许，登岸至老洲湖神庙一看，小坐半时许。午初二刻返棹。清风徐来，一散炎融之气。荷香扑鼻，不以盛暑为苦。回至太平门，升舆进城，至妙相庵。未初二刻登席，酒半，大雨，席接荷池，雨盛荷喧，景物清快。席散，又在庙中游览，出庙陆行二里许，至通心桥登舟。行八九里许，至大中桥小泊。点灯，余船张灯八十三炷，同行之船，各张五六十灯及十余灯不等。行至下游，遇商民灯船，约三四十号，灯最多者与余船同。喜复略见太平景象矣。以上辛未

曾文正公家书

禀祖父母请给族人以资助道光二十一年四月十七日

孙男国藩跪禀祖父母大人万福金安：

四月十一日，由折差第六号家信，十六日折弁又到。

孙男等平安如常，孙妇亦起居维慎，曾孙数日内添吃粥一顿，因母乳日少，饭食难喂，每日两饭一粥。

今年散馆，湖南三人皆留。全单内共留五十二人，仅三人改部属，三人改知县。翰林衙门现已多至百四五十人，可谓极盛。

琦善已于十四日押解到京。奉上谕派亲王三人、郡王一人、军机大臣、大学士、六部尚书会同审讯，现未定案。

梅霖生同年因去岁咳嗽未愈，日内颇患咯血。同乡各京官宅皆如故。

澄侯弟三月初四日在县城发信，已经收到，正月二十五信，至今未接。

兰姊以何时分娩？是男是女？伏望下次示知。

楚善八叔事，不知去冬是何光景？如绝无解危之处，则二伯祖母将穷迫难堪，竟希公之后人将见笑于乡里矣。孙国藩去冬已写信求东阳叔祖兄弟，不知有补益否？此事全求祖父大人作主，如能救焚拯溺，何难嘘枯回生。伏念祖父平日积德累仁，救难济急，孙所知者，已难指数。如廖品一之孤、上莲叔之妻、彭定五之子、福益叔祖之母，及小罗巷、樟树堂各庵，皆代为筹划，曲加矜恤。凡他人所束手无策，计无复之者，得祖父善为调停，旋乾转坤，无不立即解危，而况楚善八叔同胞之亲、万难之时乎？

孙因念及家事，四千里外，杳无消息，不知同堂诸叔目前光景，又念及家中此时亦甚艰窘，辄敢冒昧饶舌，伏求祖父大人宽宥无知之罪。楚善叔事，如有设法之处，望详细寄信来京。

兹逢折便，敬禀一二，即跪叩祖母大人万福金安。

致诸弟·只有进德、修业两事靠得住道光二十四年八月廿九日

四位老弟左右：

昨廿七日接信，快畅之至，以信多而处处详明也。四弟七夕诗甚佳，己详批诗后。从此多作诗亦甚好，但须有志有恒，乃有成就耳。余于诗亦有工夫，恨当世无韩昌黎及苏黄一辈人，可与发吾狂言者。但人事太多，故不常作诗，用心思索，则无时敢忘之耳。

吾人只有进德、修业两事靠得住。进德，则孝悌仁义是也；修业，则诗文作字是也。此二者由我作主，得尺则我之尺也，得寸则我之寸也。今日进一分德，便算积了一升谷；明日修一分业，又算余了一文钱；德业并增，则家私日起。至于功名富贵，悉由命定，丝毫不能自主。昔某官有一门生，为本省学政，托以两孙，当面拜为门生。后其两孙岁考，临场大病，科考丁艰，竟不入学。数年后两孙乃皆入，其长者仍得两榜。此可见早迟之际，时刻皆有前定，尽其在我，听其在天，万不可稍生妄想。六弟天分较诸弟更高，今年受黜，未免愤怨，然及此正可困心横虑，大加卧薪尝胆之功，切不可因愤废学。

九弟劝我治家之法，甚有道理，喜甚慰甚。自荆七遣去后，家中亦甚整齐，问率五归家便知。《书》曰：“非知之艰，行之维艰。”九弟所言之理，亦我所深知者，但不能庄严威厉，使人望若神明耳。自此后，当以九弟言书诸绅而刻刻警省。

季弟天性笃厚，诚如四弟所云“乐何如之”。求我示读书之法及进德之道，另纸开示，余不具。国藩手草。

致诸弟·力除傲气，力戒自满道光二十四年十月二十一日

四位老弟足下：

吾人为学，最要虚心。尝见朋友中有美材者，往往恃才傲物，动谓人不如己，见乡墨则骂乡墨不通，见会墨则骂会墨不通，既骂房官，又骂主考，未入学者，则骂学院。平心而论，己之所为诗文，实亦无胜人之处；不特无胜人之处，而且有不堪对人之处。只为不肯反求诸己，便都见得人家不是，既骂考官，又骂同考而先得者。傲气既长，终不进功，所以潦倒一生，而无寸进也。

余平生科名极为顺遂，惟小考七次始售。然每次不进，未尝敢出一怨言，但深愧自己试场之诗文太丑而已。至今思之，如芒在背。当时之不敢怨言，诸弟问父亲、叔父及朱尧阶便知。盖场屋之中，只有文丑而侥幸者，断无文佳而埋没者，此一定之理也。

三房十四叔非不勤读，只为傲气太胜，自满自足，遂不能有所成。京城之中，亦多有自满之人，识者见之，发一冷笑而已。又有当名士者，鄙科名为粪土，或好作诗古文，或好讲考据，或好谈理学，嚣嚣然自以为压倒一切矣。自识者观之，彼其所造曾无几何，亦足发一冷笑而已。故吾人用功，力除傲气，力戒自满，毋为人所冷笑，乃有进步也。诸弟平日皆恂恂退让，弟累年小试不售，恐因愤激之久，致生骄惰之气，故特作书戒之。务望细思吾言而深省焉，幸甚幸甚！国藩手草。

致诸弟·凡事不可占人半点便宜 道光二十七年六月廿七日

澄侯、子植、季洪三位老弟足下：

自四月廿七日得大考谕旨以后，廿九日发家信，五月十八又发一信，廿九又发一信，六月十八又发一信，不审俱收到否？廿五日接到澄弟六月一日所发信，具悉一切，欣慰之至！

发卷所走各家，一半系余旧友，惟屡次扰人，心殊不安。我自从己亥年在外把戏，至今以为恨事。将来万一做外官，或督抚，或学政，从前施情于我者，或数百，或数千，皆钓饵也。渠若到任上来，不应则失之刻薄，应之则施一报十，尚不足以满其欲。故兄自庚子到京以来，于今八年，不肯轻受人惠，情愿人占我的便宜，断不肯我占人的便宜，将来若作外官，京城以内无责报于我者。澄弟在京年余，亦得略见其概矣。此次澄弟所受各家之情，成事不说，以后凡事不可占人半点便宜，不可轻取人财。切记切记。

彭十九家姻事，兄意彭家发泄将尽，不能久于蕴蓄。此时以女对渠家，亦若从前之以蕙妹定王家也。目前非不华丽，而十年之外，局面亦必一变。澄弟一男二女，不知何以急急定婚若此？岂少缓须臾，即恐无亲家耶？贤弟行事，多躁而少静，以后尚期三思。儿女姻缘，前生注定，我不敢阻，亦不敢劝，但嘱贤弟稍安毋躁而已。

成忍斋府学教授，系正七品，封赠一代，敕命二轴。朱心泉县学教谕系正八品，仅封本身，父母则无封。心翁之父母，乃貤封也。家中现有《播绅》，何不一翻阅？牧云一等，汪三入学，皆为可喜。啸山教习，容当托曹西垣一查。

京寓中大小平安。纪泽读书已至“宗族称孝焉”，大女儿读书已至“吾十有五”。前三月买驴子一头，顷赵炳望又送一头。二品本应坐绿呢车，兄一切向来俭朴，故仍坐蓝呢车。寓中用度比前较大，每年进项亦较多（每年俸银三百两，饭银一百两）。其他外间进项，尚与从前相似。

同乡诸人皆如旧。李竹屋在苏寄信来，立夫先生许以乾馆。余不一一。兄国藩手草。

禀父母·不苟不懈，尽就条理 道光二十九年四月十六日

男国藩跪禀父母·亲大人万福金安：

四月十四日，接奉父亲三月初九日手谕，并叔父大人贺喜手示及四弟家书。敬悉祖父大人病体未好，且日加沉剧，父叔率诸兄弟服侍已逾三年，无昼夜之间，无须臾之懈。男独一人，远离膝下，未得一日尽孙子之职，罪责甚深。闻华弟荃弟文思大进，葆弟之文，得华弟讲改，亦日驰千里，远人闻此，欢慰无极！

男近来身体不甚结实，稍一用心，即癣发于面。医者皆言心亏血热，故不能养肝，热极生风，阳气上肝，故见于头面。男恐大发，则不能入见，故不敢用心，谨守大人保养身体之训，隔一日至衙门办公事，余则在家不妄出门。现在衙门诸事，男俱已熟悉，各司官于男皆甚佩服，上下水乳俱融，同寅亦极协和。男虽终生在礼部衙门，为国家办照例之事，不苟不懈，尽就条理，亦所深愿也。

英夷在广东，今年复请入城；徐总督办理有方，外夷折服竟不入城，从此永无夷祸，圣心嘉悦之至！术者每言皇上连年命运，行劫财地，去冬始交脱，皇上亦每为臣工言之。今年气象，果为昌泰，诚国家之福也！

儿妇及孙女辈皆好，长孙纪泽前因开蒙太早，教得太宽。项读毕《书经》，请先生再将《诗经》点读一遍，夜间讲《纲鉴》正史，约已讲至秦商鞅开阡陌。

李家亲事，男因桂阳州往来太不便，已在媒人唐鹤九处回信不对。常家亲事，男因其女系妾所生，已知春不皆矣。纪泽儿之姻事，屡次不就，男当年亦十五岁始定婚，则纪泽再缓一二年，亦无不可，或求大人即在乡间选一耕读人家之女，男或在京自定，总以无富贵气都为主。纪云对郭雨三之女，虽未订盟，而彼此呼亲家，称姻弟，往来亲密，断不改移。二孙女对岱云之次子，亦不改移。谨此禀闻，余详与诸弟书中。男谨禀。

致诸弟·牢骚太甚者，其后必多抑塞 咸丰元年九月初五日

澄侯、温甫、子植、季洪四弟足下：

日来京寓大小平安，癣疾又已微发，幸不为害，听之而已。湖南榜发，吾邑竟不中一人。沅弟书中，言温弟之文，典丽鹬皇，亦尔被抑，不知我诸弟中将来科名究竟何如？以祖宗之积累，及父亲、叔父之居心立行，则诸弟应可多食厥报。以诸弟之年华正盛，即稍迟一科，亦未遽为过时。特兄自近年以来，事务日多，精神日耗，常常望诸弟有继起者，长住京城，为我助一臂之力。且望诸弟分此重任，余亦欲稍稍息肩，乃不得一售，使我中心无倚。

盖植弟今年一病，百事荒废，场中之患眼疾，自难见长。温弟天分，本甲于诸弟，惟牢骚太多，性情太懒，前在京华，不好看书，又不作文，余心即甚忧之。近闻还家以后，亦复牢骚如常，或数月不搦管为文。吾家之无人继起，诸弟犹可稍宽其责，温弟则实自弃，不得尽诿其咎于命运。

吾尝见友朋不中牢骚太甚者，其后必多抑塞，如吴檀台、凌荻舟之流，指不胜屈。盖无故而怨天，则天必不许；无故而尤人，则人必不服。感应之理，自然随之。温弟所处，乃读书人中最顺之境，乃动则怨尤满腹，百不如意，实我之所不解。以后务宜力除此病，以吴檀台、凌荻舟为眼前之大戒。凡遇牢骚欲发之时，则反躬自思，吾果有何不足，而蓄此不平之气，猛然内省，决然去之。不惟平心谦抑，可早得科名，亦且养此和气，可以消减病患。万望温弟再三细想，勿以吾言为老生常谈，不直一哂也。

王晓林先生为钦差，昨有旨命其署江西巡抚，余署刑部，恐须至明年乃能交卸。袁漱六昨又生一女，凡四女，已殇其二，又丧其兄，又丧其弟，又一差不得，甚矣穷翰林之难当也！黄麓西由江苏引入京，迥非昔日初中进士时气象，居然有经济才。

王衡臣于闰月初九引见，以知县用，后于月底搬寓下洼一庙中，竟于九月初二夜无故遽卒。先夕与同寓文任吾谈至二更，次早饭时，讶其不起，开门视之，则已死矣。死生之理，善人之报，竟不可解。

邑中劝捐弥补亏空之事，余前已有信言之，万不可勉强勒派。我县之亏，亏于官者半，亏于书吏者半，而民则无辜也。向来书吏之中饱，上则吃官，下则吃民，名为包征包解。其实当征之时，则以百姓为鱼肉而吞噬之；当解之时，则以官为雉媒而拨弄之。官索钱粮于书吏之手，犹索食于虎狼之口，再四求之，而终不肯吐，所以积成巨亏。并非实欠在民，亦非官之侵蚀入己也。

今年父亲大人议定粮饷之事，一破从前包征包解之陋风，实为官民两利，所不利者，仅书吏耳。即见制台留朱公，亦造福一邑不小，诸弟皆宜极力助父亲大人办成此事。惟捐银弥亏，则不宜操之太急，须人人愿捐乃可。若稍有勒派，则好义之事，反为厉民之举，将来或翻为书吏所藉口，必且串通劣绅，仍还包征包解之故智，万不可不预防也。

梁侍御处银二百，月内必送去，凌宅之二百，亦已兑去。公车来，兑六七十金为送亲族之用，亦必不可缓，但京寓近极艰窘，此外不可再兑也。

邑令既与我家商办公事，自不能不往还，然诸弟苟可得已，即不宜常常入署。陶、李二处，容当为书。本邑亦难保无假名请托者，澄弟宜预告之。国藩手草。

致九弟·幸息心忍耐为要 咸丰七年九月廿二日

沅甫九弟左右：

十二日申刻代一自县归，接弟手书，俱审一切。

十三日未刻文辅卿来家，病势甚重，自醴陵带一医生偕行，似是瘟疫之症。两耳已聋，昏迷不醒，间作谵语，皆惦记营中。余将弟已赴营、省城可筹半饷等事告之四五次，渠已醒悟，且有喜色。因嘱其静心养病，不必挂念营务，余代为函告南省、江省等语，渠亦即放心。十四日由我家雇夫送之还家矣。若调理得宜，半月当可痊愈，复元则尚不易易。

陈伯符十二来我家，渠因负咎在身，不敢出处酬应，欲来乡为避地计。七十侄女十二上来。亦山先生十四归去，与临山皆朝南岳。临山以二十归馆，亦山二十二夕至。科四读《上孟》至末章，明日可毕。科六读《先进》三叶，近只耽搁一日也。彭茀庵表叔十一日仙逝，二十四日发引。尧阶之母十月初二日发引，请叔父题主。黄子春官声极好，听讼勤明，人皆畏之。

弟到省之期，计在十二日，余日内甚望弟信，不知金八、佑九何以无一人归来？岂因饷事未定，不遽遣使归欤？弟性褊激似余，恐拂郁或生肝疾，幸息心忍耐为要。二十二日郴州首世兄凌云专丁来家，求荐至弟营。据称弟已于十七日起程赴吉矣。兹乘便寄一缄托黄宅转递，弟接到后，望专人送信一次，以慰悬悬。

家中大小平安，诸小儿读书，余自能一一检点，弟不必挂心。顺问近好。兄国藩手草。

致九弟·须全副精神往在此一事 咸丰七年十二月十四日

沅甫九弟左右：

十二日正七、有十归，接弟信，备悉一切。定湘营既至三曲滩，其营官成章鉴亦武弁中之不可多得者，弟可与之款接。

来书谓“意趣不在此，则兴会索然”，此却大不可。凡人做一事，便须全副精神注在此一事，首尾不懈。不可见异思迁，做这样想那样，坐这山望那山。人而无恒，终生一无所成，我生平坐犯无恒的弊病，实在受害不小。当翰林时，应留心诗字，则好涉猎他书，以纷其志；读性理书时，则杂以诗文各集，以歧其趋。在六部时，又不甚实力讲求公事。在外带兵，又不能竭力专治军事，或读书写字以乱其志意。坐是垂老而百无一成，即水军一事，亦掘井九仞而不及泉，弟当以为鉴戒。

现在带勇，即埋头尽力以求带勇之法，早夜孽孽，日所思，夜所梦，舍带勇以外则一概不管。不可又想读书，又想中举，又想做州县，纷纷扰扰，千头万绪，将来又蹈我之覆辙，百无一成，悔之晚矣。

带勇之法，以体察人才为第一，整顿营规、讲求战守次之，《得胜歌》中各条，一一皆宜详求。至于口粮一事，不宜过于忧虑，不可时常发禀。弟营既得楚局每月六千，又得江局每月二三千，便是极好境遇。李希庵十二来家，言迪庵意欲帮弟饷万金。又余有浙盐赢余万五千两在江省，昨盐局专丁前来禀询，余嘱其解交藩库充饷，将来此款或可酌解弟营，但弟不宜指请耳。

饷项既不劳心，全副精神讲求前者数事，行有余力则联络各营，款接绅士。身体虽弱，却不宜过于爱惜。精神愈用则愈出，阳气愈提则愈盛。每日做事愈多，则夜间临睡愈快活。若存一爱惜精神的意思，将前将却，奄奄无气，决难成事。凡此，皆因弟兴会索然之言而切戒之者也。

弟宜以李迪庵为法，不慌不忙，盈科后进，到八九个月后，必有一番回甘滋味出来。

余生平坐无恒流弊极大，今老矣，不能不教诫吾弟吾子。

邓先生品学极好，甲三八股文有长进，亦山先生亦请邓改文。亦山教书严肃，学生甚为畏惮。吾家戏言戏动积习，明年吾在家，当与两先生尽改之。

下游镇江、瓜洲同日克复，金陵指日可克。厚庵放闽中提督，已赴金陵会剿，准其专折奏事。九江亦即日可复。大约军事在吉安、抚、建等府结局，贤弟勉之。吾为其始，弟善其终，实有厚望。若稍参以客气，将以鼓志，则不能为我增气也。营中哨队请人气尚完固否？下次祈书及。

致九弟·居官以耐烦为第一要义 咸丰八年二月十七日

沅甫九弟左右：

十四日发第八号信，交春二等带往，并带璧还金、史两处银二百二十两，想将收到。是夕接弟初七夜信，得知一切。

贵溪紧急之说确否？近日消息何如？次青非常之才，带勇虽非所长，然亦有百折不回之气。其在兄处，尤为肝胆照人，始终可感。兄在外数年，独惭无以对渠。去腊遣韩升至李家省视，其家略送仪物。又与次青约成婚姻，以申永好。目下两家儿女无相当者，将来渠或三索得男，弟之次女、三女可与之订婚。兄信已许之矣，在吉安望常常与之通信。专人往返，想十余日可归也。但得次青生还与兄相见，则同甘苦患难诸人中，尚不至留莫大之愧歉耳。

昔耿恭简公谓居官以耐烦为第一要义，带勇亦然。兄之短处在此，屡次谆谆教弟亦在此。二十七日来书，有云“仰鼻息于傀儡膻腥之辈，又岂吾心之所乐”，此已露出不耐烦之端倪，将来恐不免于龃龉，去岁握别时，曾以惩余之短相箴，乞无忘也。

甲三《史》、《汉》、《韩文》二月中可看毕，三月即看《近思录》、《周易折中》、《四书汇参》等书。一则使略知立身行己之大要，一则有益于制艺也。

李雨苍于十七日起行赴鄂。渠长处在精力坚强，聪明过人；短处即在举止轻佻，言语易伤，恐咏公亦未能十分垂青。澄弟于十五日上永丰，十九可归。温甫弟于二十一日起程，大约三月半可至吉安也。

致九弟·言凶德致败者约有二端 咸丰八年三月初六日

沅甫九弟左右：

初三日刘福一等归，接来信，藉悉一切。

城贼围困已久，计不久亦可攻克，惟严断文报是第一要义，弟当以身先之。

家中四宅平安。季弟尚在湘潭，澄弟初二日自县城归矣。余身体不适，初二日住白玉堂，夜不成寐。温弟何日至吉安？在县城、长沙等处尚顺遂否？

古来言凶德致败者，约有二端：曰长傲，曰多言。丹朱之不肖，曰傲，曰嚣讼，即多言也。历观名公、巨卿，多以此二端败家丧身。余生平颇病执拗，德之傲也；不甚多言，而笔下亦略近乎嚣讼。静中默省愆尤，我之处处获戾，其源不外此二者。

温弟性格略与我相似，而发言尤为尖刻。凡傲之凌物，不必定以言语加入，有以神气凌之者矣，有以面色凌之者矣。温弟之神气，稍有英发之姿，面色间有蛮横之象，最易凌人。凡心中不可有所恃，心有所恃则达于面貌。以门地言，我之物望大减，方且恐为子弟之累；以才识言，近今军中炼出人才颇多，弟等亦无过人之处，皆不可恃。只宜抑然自下，一味言忠信行笃敬，庶几可以遮护旧失、整顿新气。否则人皆厌薄之矣。沅弟持躬涉世，差为妥协。温弟则谈笑讥讽，要强充老手，犹不免有旧习。不可不猛省，不可不痛改。余在军多年，岂无一节可取？只因傲之一字，百无一成，故谆谆教诸弟以为戒也。

九弟妇近已全好，无功挂念。沅在营宜整刷精神，不可懈怠，至嘱。兄国藩手草。咸丰八年三月初六日。

致九弟·时时以平和二字相勖 咸丰八年三月三十日

沅甫九弟左右：

春二、安五归，接手书，知营中一切平善，至为欣慰！次青二月以后，无信寄我，其眷属至江西，不知果得一面否？弟寄接到胡中丞奏伊入浙之稿，示知是否成行？项得耆中丞十三日书，言浙省江山、兰溪两县失守，次青前往会剿；是次青近日声光，亦渐渐脍炙人口。广信、衢州两府不失，似浙中终无可虑，未审近事究复如何？

广东探报，言洋人有船至上海，亦恐其为金陵余孽所攀援；若无此等意外波折，则洪杨股匪，不患今岁不平耳。九江竟尚未克，林启荣之坚忍，实不可及。闻林城防兵，于三月十日小挫一次，未知确否？弟于次青、迪庵、雪琴等处，须多通音问，余亦略有见闻也。

兄病体已愈十之七八，日内并未服药，夜间亦能熟睡，至子正以后则醒，是中年后人常态，不足异也。湘阴吴贞阶司马，于念六日来乡，是厚庵嘱其来一省视，次日归去。

余所奏报销大概规模一折，奉朱批该部议奏，户部旋于二月初九日复奏，言曾国藩所拟，尚属妥协云云。至将来需用部费，不下数万，闻杨、彭在华阳镇抽厘，每月可得二万，系雪琴督同凌荫廷、刘国斌经纪其事，其银归水营杨、彭两大股分用。余偶言可从此项下设法筹出部费，贞阶力赞其议，想杨、彭亦必允从。此款有着，则余心又少一牵挂矣。

温弟尚在吉安否？前胡二等赴吉，余信中未道及温弟事。两弟相晤时，日内必甚欢畅。

温弟丰神较峻，与兄之伉直简谵虽微有不同，而其难于谐世，则殊途而同归，余常用为虑。大抵胸多抑郁，怨天尤人，不特不可以涉世，亦非所以养德，不特无以养德，亦非所以保身，中年以后，则肝肾交受其病，盖郁而不畅，则伤木；心火上烁，则伤水。余今日之目疾，及夜不成寐，其由来不外乎此。故于两弟时时以平和二字相勖，幸勿视为老生常谈，至要至嘱。

亲族往弟营者，人数不少，广厦万间，本弟素志。第善觇国者，睹贤哲在位，则卜其将兴；见冗员浮杂，则知其将替。善觇军者亦然，似宜略为分别，其极无用者，或厚给途费遣之归里，或酌赁民房令住营外，不使军中有惰漫喧杂之象，庶为得宜。

至屯兵城下，为日太久，恐军气渐懈，如雨后已弛之弓，三日已腐之撰，而主者晏然不知其不可用，此宜深察者也。附近百姓果有骚扰情事否？此亦宜深察者也。

致九弟·希之矜气 咸丰十年三月廿一日

沅弟左右：

接来缄，知营墙及前后壕皆倒，良深焦灼。然亦恐是挖壕时不甚得法，若容土覆得极远，虽雨大，不至仍倒入壕内，庶稍易整理。至墙子则无倒坍，不仅安庆耳。徽州之贼，窜浙者，十之六七，在府城及休宁者，闻不过数千人，不知确否？

连日雨大泥深，鲍、张不能进剿，深为可惜。季高尚在乐平，余深恐贼窜入江西腹地，商之季高，无遽入皖，季高亦以雨泥不能速进也。

润帅谋皖已大半年，一切均有成竹，而临事复派人救援六安，与吾辈及希庵等之初议，全不符合。枪法忙乱，而弟与希庵皆有骄矜之气，兹为可虑。希庵论事，最为稳妥，如润帅有枪法稍乱之事，弟与希婉陈而切谏之。弟与希之矜气，则彼此互规之，北岸当安如泰山矣。

致九弟·季弟巨室之败，非傲即惰 咸丰十年九月廿四日

沅弟、季弟左右：

恒营专人来，接弟各一信，并季所寄干鱼，喜慰之至。久不见此物，两弟各寄一次，从此山人足鱼矣。

沅弟以我切责之缄，痛自引咎，惧蹈危机，而思自进于谨言慎行之路，能如是，是弟终身载福之道，而吾家之幸也。季弟信亦平和温雅，远胜往年傲岸气象。

吾于道光十九年十一月初二日进京散馆，十月二十八日早侍祖父星冈公于阶前，请曰：“此次进京，求公教训。”星冈公曰：“尔的官是做不尽的，尔的才是好的，但不可傲。满招损，谦受益，尔若不傲，更好全了。”遗训不远，至今尚如耳提面命。今吾仅述此语告诫两弟，总以除傲字为第一义。唐虞之恶人，曰“丹朱，傲”；曰“象，傲”；桀纣之无道，曰“强足以拒谏，辨足以饰非”，曰“谓己有天命，谓敬不足行”，皆傲也。

吾自八年六月再出，即力戒惰字，以儆无恒之弊，近来又力戒傲字。昨日徽州未败之前，次青心中不免有自是之见，既败之后，余益加猛省，大约军事之败，非傲即惰，二者必居其一；巨室之败，非傲即惰，二者必居其一。

余于初六日所发之折，十月初可奉谕旨。余若奉旨派出，十日即须成行。兄弟远别，未知相见何日？惟愿两弟戒此二字，并戒各后辈当守家规，则余心大慰耳。

致四弟·以不轻非笑人为第一义 咸丰十一年二月初四日

澄侯四弟左右：

弟言家中子弟无不谦者，此却未然，余观弟近日心中即甚骄傲。凡畏人不敢妄议论者，谨慎者也；凡好讥评人短者，骄傲者也。

谚云：“富家子弟多骄，贵家子弟多傲。”非必锦衣玉食，动手打人，而后谓之骄傲也。但使志得意满，毫无畏忌，开口议人短长，即是极骄极傲耳。

余正月初四日信中言“戒骄字，以不轻非笑人为第一义；戒惰字，以不晏起为第一义”，望弟常常猛省，并戒子侄也。

致九弟·季弟故将劳谦廉三字，时时自惕 同治元年五月十五日

沅、季弟左右：

帐棚即日赶办，大约五月可解六营，六月再解六营，使新勇略得却暑也。小台枪之药与大炮之药，此间并无分别，亦未制造两种药。以后定每月解药三万斤至弟处，当不致更有缺乏。

王可升十四日回省，其老营十六可到，到即派往芜湖，免致南岸中段空虚。

雪琴与沅弟嫌隙已深，难遽期其水乳。沅弟所批雪信稿，有是处，亦有未当处。弟谓雪声色俱厉。凡目能见千里，而不能自见其睫，声音笑貌之拒人，每苦于不自见，苦于不自知。雪之厉，雪不自知；沅之声色，恐亦未始不厉，特不自知耳。曾记咸丰七年冬，余咎骆文耆待我之薄，温甫则曰：“兄之面色，每予人以难堪。”又记十一年春，树堂深咎张伴山简傲不敬，余则谓树堂面色亦拒人于千里之外。观此二者，则沅弟面色之厉，得毋似余与树堂之不自觉乎？

余家目下鼎盛之际，余忝窃将相，沅所统近二万人，季所统四五千人，近世似此者曾有几家？沅弟半年以来，七拜君恩，近世似弟者曾有几人？日中则昃，月盈则亏，吾家亦盈时矣。管子云：“斗斛满则人概之，人满则天概之。”余谓天之概无形，仍假手于人以概之。霍氏盈满，魏相概之，宣帝概之；诸葛恪盈满，孙峻概之，吴主概之。待他人之来概而后悔之，则已晚矣。吾家方丰盈之际，不待天之来概、人之来概，吾与诸弟当设法先自概之。

自概之道云何？亦不外清、慎、勤三字而已。吾近将清字改为廉字，慎字改为谦字，勤字改为劳字，尤为明浅，确有可下手之处。沅弟昔年于银钱取与之际不甚斟酌，朋辈之讥议菲薄，其根实在于此。去冬之买犁头嘴、栗子山，余亦大不谓然。以后宜不妄取分毫，不寄银回家，不多赠亲族，此廉字功夫也。谦字存诸中者不可知，其著于外者约有四端：曰面色，曰言语，曰书函，曰仆从属员。沅弟一次添招六千人，季弟并未禀明径招三千人，此在他统领所断做不到者，在弟尚能集事，亦算顺手。而弟等每次来信，索取帐棚子药等件，常多讥讽之词，不平之语。在兄处书函如此，则与别处书函更可知已。沅弟之仆从随员颇有气焰，面色言语与人酬接时吾未及见，而申夫曾述及往年对渠之词气，至今饮憾。以后宜于此四端痛加克治，此谦字功夫也。每日临睡之时，默数本日劳心者几件，劳力者几件，则知宣勒王事之处无多，更竭诚以图之，此劳字功夫也。

余以名位太隆，常恐祖宗留贻之福自我一人享尽，故将劳、谦、廉三字时时自惕，亦愿两贤弟之用以自惕，且即以自概耳。

湖州于初三日失守，可悯可儆。

致九弟·季弟无人不由自强自立做出 同治元年五月二十八日

沅、季弟左右：

沅于人概天概之说不甚措意，而言及势利之天下，强凌弱之天下，此岂自今日始哉？盖从古已然矣。

从古帝王将相，无人不由自立自强做出。即为圣贤者，亦各有自立自强之道，故能独立不惧，确乎不拔。昔余往年在京，好与诸有大名大位者为仇，亦未始无挺然特立，不畏强御之意。

近来见得天地之道，刚柔互用，不可偏废，太柔则靡，太刚则折。刚非暴戾之谓也，强矫而已；柔非卑弱之谓也，谦退而已。趋事赴公则当强矫，争名逐利则当谦退；开创家业则当强矫，守成安乐则当谦退；出与人物应接，则当强矫，入与妻孥享受则当谦退。

若一面建功立业，外享大名，一面求田问舍，内图厚实。二者皆有盈满之象，全无谦退之意，则断不能久。此余所深信，而弟宜默默体验者也。

致九弟·不愿弟等各逞己见于门内 同治元年六月廿日

沅弟左右：

此次洋枪合用，前次解去之百支，果合用否？如有不合之处，一一指出。盖前次以大价钱买来，若过于吃亏，不能不一一与之申说也。吾固近日办事，名望关系不浅，以鄂中疑季之言相告，弟则谓我不应述及，外间指摘吾家昆弟过恶，吾有所闻，自当一一告弟，明责婉劝，有则改之，无则加勉，岂可秘而不宣？

鄂之于季，自系有意与之为难，名望所在，是非于是乎出，赏罚于是乎分，即饷之有无亦于是乎判。去冬金眉生被数人参劾，后至抄没其家，妻孥中夜露立，岂果有万分罪恶哉？亦因名望所在，赏罚随之也。众口悠悠，初不知其所自起，亦不知其所由止。有才者忿疑谤之无因，而悍然不顾，则谤且日腾；有德者畏疑谤之无因，而抑然自修，则谤亦日熄。吾愿弟等之抑然，不愿弟等之悍然；愿弟等敬听吾言，手足式好，向御外侮，不愿弟等各逞己见，于门内计较雌雄，反忘外患。

至阿兄忝窃高位，又窃虚名，时时有颠坠之虞。吾通阅古今人物，似此名位权势，能保全善终者极少。深恐吾全盛之时，不克庇荫弟等，吾颠坠之际，或致连累弟等。惟于无事时，常以危词苦语互相劝诫，庶几免于大戾。

致四弟·总以谦谨二字为主 同治元年九月初四日

澄弟左右：

沅弟金陵一军，危险异常。伪忠王率悍贼十余万，昼夜猛扑，洋枪极多，又有西洋之落地开花炮，幸沅弟小心坚守，应可保全无虞。鲍春霆至芜湖养病，宋国永代统宁国一军，分六营出剿，小挫一次。春霆力疾回营，凯章全军亦赶至宁国守城，虽病者极多，而鲍张合力，此路或可保全。又闻贼于东坝抬船至宁郡诸湖之内，将图冲出大江，不知杨彭能知之否？若水师安稳，则全局不至决裂耳。

来信言余于沅弟，既爱其才，宜略其小节，甚是甚是。沅弟之才，不特吾族所少，即当世亦不多见。然为兄者，总宜奖其所长，而兼规其短，若明知其错而一概不说，则非特沅一人之错，而一家之错也。

吾家于本县父母官，不必力赞其贤，不可力诋其非。与之相处，宜在若远若近、不亲不疏之间。渠有庆吊，吾家必到；渠有公事须绅士助力者，吾家不出头，亦不躲避。渠于前后任之交代，上司衙门之请托，则吾家丝毫不可与闻。弟既如此，并告子侄辈常常如此。子侄若与官相见，总以谦谨二字为主。

致九弟·领得恬淡冲融之趣 同治二年三月廿四日

沅弟左右：

弟读邵子诗，领得恬淡冲融之趣，此是襟怀长进处。自古圣贤豪杰，文人才士，其志事不同，而其豁达光明之胸襟大略相同。以诗言之，必先有豁达光明之识，而后有恬淡冲融之趣。自李白、韩退之、杜牧之则豁达处多，陶渊明、孟浩然、白香山则冲淡处多。杜、苏二公无美不备，而杜之五律最冲淡，苏之七古最豁达。邵尧夫虽非诗之正宗，而豁达、冲淡二者兼全。吾好读《庄子》，以其豁达足益人胸襟也。去年所讲“生而美者，若知之，若不知之，若闻之，若不闻之”一段，最为豁达。推之即舜禹之有“天下而不与”，亦同此襟怀也。

吾辈现办军务，系处功利场中，宜刻刻勤劳，如农之力穑，如贾之趋利，如篙工之上滩，早作夜思，以求有济。而治事之外，此中却须有一段豁达冲融气象，二者并进，则勤劳而以恬淡出之，最有意味。余所以令刻“劳谦君子”印章与弟者，此也。

无为之贼十九日围扑庐江后，未得信息。春霆二十一日尚在泥汊，顷批令速援庐江。少荃已克复太仓州，若再克昆山，则苏州可图矣，吾但能保沿江最要之城隘，则大局必日振也。

致九弟·但在积劳二字上着力 同治二年十一月十二日

沅弟左右：

接初四日、初六日两次来信，知初五夜地道轰陷贼城十余丈，被该逆抢堵，我军伤亡三百余人，此盖意中之事。城内多百战之寇，阅历极多，岂有不能抢堵缺口之理？苏州先复，金陵尚遥遥无期，弟切不必焦急。

古来大战争，大事业，人谋仅占十分之三。无意恒居十分之七。往往积劳之人，非即成名之人；成名之人，非即享福之人。此次军务，如克复武汉、九江、安庆，积劳者即是成名之人，在天意已算十分公道，然而不可恃也。吾兄弟但在积劳二字上着力，成名二字则不必问及，享福二字则更不必问矣。

厚庵坚请回籍养亲侍疾，只得允准，已于今日代奏。

苗逆于二十六夜擒斩，其党悉行投诚，凡寿州、正阳、颍上、下蔡等城一律收复，长、淮指日肃清，真堪庆幸！

郭世兄于十二日到此，大约暂留安庆小住。牧云定于十五以后回湘。弟近日身体健旺否？吾所嘱者二端：一曰天怀淡定，莫求速效；二曰谨防援贼、城贼内外猛扑，稳慎御之。

致九弟·在自修处求强 同治五年九月十二日

沅弟左右：

接弟信，俱悉一切。弟谓命运作主，余素所深信，谓自强者每胜一筹，则余不甚深信。凡国之强，必须多得贤臣工；家之强，必须多出贤子弟，此亦关乎天命，不尽由于人谋。至一身之强，则不外乎北宫黝、孟施舍、曾子三种，孟子之集义而慊，即曾子之自反而缩也。惟曾、孟与孔子告仲田之强，略为可久可常；此外斗智斗力之强，则有因强而大兴，亦有因强而大败。古来如李斯、曹操、董卓、杨素者，其智力皆横绝一世，而其祸败亦迥异寻常；近世如陆、何、肃、陈，亦皆予知自雄，而俱不保其终。故吾辈在自修处求强则可，在胜人处求强则不可。若专在胜人处求强，其能强到底与否尚未可知，即使终身强横安稳，亦君子所不屑道也。

贼匪此次东窜，东军小胜二次，大胜一次，刘、潘大胜一次，小胜数次，似已大受惩创，不似上半年之猖獗。但求不窜陕、洛，即窜鄂境，或可收夹击之效。

余定于明日请续假一月，十月请开各缺，仍留军营，刻一木戳，会办中路剿匪事宜而已。

致九弟·默存一悔字，无事不可挽回也 同治六年正月初二日

沅弟左右：

鄂署五福堂有回禄之灾，幸人口无恙，上房无恙，受惊已不小矣。其屋系板壁纸糊，本易招火。凡遇此等事，只可说打杂人役失火，固不可疑会匪之毒谋，尤不可怪仇家之奸细。若大惊小怪，胡思乱猜，生出多少枝叶，仇家转得传播以为快。惟有处之泰然，行所无事。申甫所谓“好汉打脱牙和血吞”，星冈公所谓“有福之人善退财”，真处逆境者之良法也。

弟求兄随时训示申儆。兄自问近年得力，惟有一悔字诀。兄昔年自负本领甚大，可屈可伸，可行可藏，又每见得人家不是。自从丁巳、戊午大悔大悟之后，乃知自己全无本领，凡事都见得人家有几分是处。故自戊午至今九载，与四十岁以前迥不相同。大约以能立能达为体，以不怨不尤为用。立者，发奋自强，站得住也；达者，办事圆融，行得通也。

吾九年以来，痛戒无恒之弊，看书写字，从未间断，选将练兵，亦常留心。此皆自强能立工夫。奏疏公牍，再三斟酌，无一过当之语自夸之词。此皆圆融能达工夫。至于怨天本有所不敢，尤人则常不能免，亦皆随时强制而克去之。弟若欲自儆惕，似可学阿兄丁戊二年之悔，然后痛下箴砭，必有大进。

立达二字，吾于己未年曾写于弟之手卷中，弟亦刻刻思自立自强，但于能达处尚欠体验，于不怨尤处尚难强制。吾信中言，皆随时指点，劝弟强制也。赵广汉本汉之贤臣，因星变而劾魏相，后乃身当其灾，可为殷鉴。默存一悔字，无事不可挽回也。

致九弟·亦只有逆来顺受之法 同治六年三月初二日

沅弟左右：

接李少帅信，知春霆因弟复奏之片，言省三系与任逆接仗，霆军系与赖逆交锋，大为不平，自奏伤疾举发，请开缺调理。又以书告少帅，谓弟自占地步，弟当此百端拂逆之时，又添此至交龃龉之事，想心绪益觉难堪。然事已如此，亦只有逆来顺受之法，仍不外悔字诀、硬字诀而已。

朱子尝言：“悔字如春，万物蕴蓄初发；吉字如夏，万物茂盛已极；吝字如秋，万物如落；凶字如冬，万物枯调。”又尝以元字配春，享字配夏，利字配秋，贞字配冬，兄意贞字即硬字诀也。弟当此艰危之际，若能以硬字法冬藏之德，以悔字启春生之机，庶几可挽回一二乎？

闻左帅近日亦极谦慎，在汉口气象何如？弟曾闻其略否？申甫阅历极深，若遇危难之际，与之深谈，渠尚能于恶风骇浪之中默识把舵之道，在司道中不可多得也。

禀父母·夫家和则福自生 道光二十三年正月十六日

男国藩跪禀父母·亲大人万福金安：

正月八日，恭庆祖父母双寿，男去腊作寿屏二架，今年同乡送寿对者五人，拜寿来客四十人。早面四席，晚酒三席；未吃晚酒者，于十七日、二十日补请二席。又请人画椿萱重荫图，观者无不叹羡。

男身体如常，新年应酬太繁，几至日不暇给。媳妇及孙儿女俱平安。正月十五接到四弟、六弟信，四弟欲偕季弟从汪觉庵师游，六弟欲偕九弟至省城读书。男思大人家事日烦，必不能常在家塾照管诸弟；且四弟天分平常，断不可一日无师讲书改诗文，断不可一课耽搁。伏望堂上大人俯从男等之请，即命四弟季弟从觉庵师，其束修银男于八月付回，两弟自必加倍发奋矣。

六弟实不羁之才，乡间孤陋寡闻，断不足以启其见识而坚其心志。且少年英锐之气，不可久挫。六弟不得入学，即挫之矣；欲进京而男阻之，再挫之矣；若又不许肆业省城，则毋乃太挫其锐气乎？伏望堂上大人俯从男等之请，即命六弟、九弟下省读书，其费用，男于二月间付银二十两至金竺虔家。

夫家和则福自生，若一家之中，兄有言弟无不从，弟有请兄无不应，和气蒸蒸而家不兴者，未之有也；反是而不败者，亦未之有也。伏望大人察男之志，即此敬禀叔父之人，恕不另具。六弟将来必为叔父克家之子，即为吾族光大门第，可喜也！谨述一二，余俟续禀。

禀父母·实以和睦兄弟为第一 道光二十三年二月十九日

男国藩跪禀父母·亲大人万福金安：

正月十七日，男发第一号家信，内呈堂上信三页，复诸弟信九页，教四弟与厚二从汪觉庵师，六弟、九弟到省从丁秩臣，谅已收到。二月十六日接到家信第一号，系新正初三交彭山屺者，敬悉一切。

去年十二月十一，祖父大人忽患伤风，赖神灵默佑，得以速痊，然游子闻之，尚觉心悸。六弟生女，自是大喜。初八日恭逢寿诞，男不克在家庆祝，心犹依依。

诸弟在家不听教训，不甚发奋。男观诸弟来信，即已知之。盖诸弟之意，总不愿在家塾读书。自己亥年男在家时，诸弟即有此意，牢不可破。六弟欲从男进京，男因散馆去留未定，故彼时未许。庚子年接家眷，即请弟等送，意欲弟等来京读书也。特以祖父母、父母在上，男不敢专擅，故但写诸弟，而不指定何人。迨九弟来京，其意颇遂，而四弟、六弟之意尚未遂也。年年株守家园，时有耽搁，大人又不能常在家教之：近地又无良友，考试又不利。兼此数者，怫郁难伸，故四弟、六弟不免怨男，其可以怨男者有故。丁酉在家教弟，威克厥爱，可怨一矣；己亥在家未尝教弟一字，可怨二矣；临进京不肯带六弟，可怨三矣；不为弟另择外傅，仅延丹阁叔教之，拂厥本意，可怨四矣；明知两弟不愿家居，而屡次信回，劝弟寂守家塾，可怨五矣。惟男有可怨者五端，故四弟、六弟难免内怀隐衷。前次含意不申，故从不写信与男。去腊来信甚长，则尽情吐露矣。

男接信时，又喜又惧。喜者，喜弟志气勃勃不可遏也；惧者，惧男再拂弟意，将伤和气矣。兄弟和，虽穷氓小户必兴；兄弟不和，虽世家宦族必败。男深知此理，故禀堂上各位大人俯从男等兄弟之请。男之意实以和睦兄弟为第一。

九弟前年欲归，男百般苦留，至去年则不复强留，亦恐拂弟意也。临别时，彼此恋恋，情深似海。故男自九弟去后，思之尤切，信之尤深。谓九弟纵不为科目中人，亦当为孝悌中人。兄弟人人如此，可以终生互相依倚，则虽不得禄位，亦何伤哉！

恐堂上大人接到男正月信必且惊而怪之，谓两弟到衡阳，两弟到省，何其不知艰苦，擅自专命？殊不知男为兄弟和好起见，故复缕陈一切；并恐大人未见四弟、六弟来信，故封还附呈。总愿堂上六位大人俯从男等三人之请而已。

伏读手谕，谓男教弟宜明言责之，不宜琐琐告以阅历工夫。男自忆连年教弟之信不下数万字，或明责，或婉劝，或博称，或约指，知无不言，总之尽心竭力而已。

男妇孙男女身体皆平安，伏乞放心。男谨禀。

致诸弟·恐其家女子有宦家骄奢习气乱我家规 道光二十四年十二月十八日

诸位老弟足下：

十六早，接到十一月十二日发信，内父亲一信，四位老弟各一件，俱悉一切，不胜欢喜！四弟之诗又有长进，弟命意不甚高超，声调不甚响亮。命意之高，须要透过一层。如说考试，则须说科名是身外物，不足介怀，则诗意高矣。若说必以得科名为荣，则意浅矣。举此一端，余可类推。腔调则以多读诗为主，熟则响矣。

去年树堂所寄之笔，亦我亲手买者，“春光醉”目前每支大钱五百文，实不能再寄。“汉壁”尚可寄，然必须明年会武后，乃有便人回南，春间不能寄也。

五十读书固好，然不宜以此耽搁自己功课；女子无才便是德，此语不诬也。

家常欲与我结婚，我所以不愿意者，因闻常世兄最好恃父势作威福，衣服鲜明，仆从烜赫，恐其家女子有宦家骄奢习气，乱我家规，诱我子弟好佚耳。今渠再三要结婚，发甲五八字去，恐渠家是要与我为亲家，非欲与弟为亲家。此语不可不明告之。

贤弟婚事，我不敢作主，但亲家为人如何，亦须向汪三处查明。若吸鸦片烟，则万不可对。若无此事，则听堂上各大人与弟自主之可也。所谓翰堂秀才者，其父子皆不宜亲近，我曾见过，想衡阳人亦有知之者。若要对亲，或另请媒人亦可。

六弟九月之信，于自己近来弊病，颇能自知，正好用功自医。而犹曰终日泄泄，此则我所不解者也。

家中之事，弟不必管。天破了自有女娲管，洪水大了自有禹王管，家事有堂上大人管，外事有我管，弟只安心自管功课而已，何必问其他哉？至于宗族姻党，无论他与我有隙无隙，在弟辈只宜一概爱之敬之。孔子曰：“泛爱众，而亲仁。”孟子曰：“爱人不亲，反其仁；礼人不答，反其敬。”此刻未理家事，若便多生嫌怨，将来当家立业，岂不个个都是仇人？古来无与宗族乡党为仇之圣贤，弟辈万不可专责他人也。

十一月信言观看《庄子》并《史记》，甚善。但作事必须有恒，不可谓考试在即，便将未看完之书丢下。必须从首至尾，句句看完。若能明年将《史记》看完，则以后看书不可限量，不必问进学与否也。贤弟论袁诗、论作字，亦皆有所见；然空言无益，须多作诗，多临帖乃可谈耳。譬如人欲进京，一步不行，而在家空言进京程途，亦何益哉？即言之津津，人谁得而信之哉？

九弟之信，所以规劝我者甚切，余览之，不觉毛骨悚然。然我用功，实脚踏实地，不敢一毫欺人。若如此做去，不作外官，将来道德文章必粗有成就，上不敢欺天地祖父，下不敢欺诸弟与儿侄。而省城之闻望日隆，即我亦不知其所自来。我在京师惟恐名浮于实，故不先拜一人，不自诩一言，深以过情之闻为耻耳。

来书写大场题及榜信，此间九月早已知之，惟县考案首前列及进学之人，则至今不知。诸弟以后写信，于此等小事，及近处戚族家光景，务必一一详载。

季弟信亦谦虚可爱，然徒谦亦不好，总要努力前进，此全在为兄者倡率之，余他无所取，惟近来日日不恒，可为诸弟倡率。四弟、六弟，总不欲以有恒自立，独不怕坏季弟之样子乎？余不尽宣，兄国藩手具。

禀父母·万不可与人搆讼 道光二十五年五月二十九日

男国藩跪禀父母·亲大人膝下：

十七日接到诸弟四月二十二日在县所发信。欣悉九弟得取前列第三，余三弟皆取前二十名，欢欣之至。诸弟前所付诗文到京，兹特请杨春皆改正付回，今年长进甚远，良可欣慰。向来六弟文笔最矫健，四弟笔颇笨滞，观其“为仁矣”一篇，则文笔大变，与六弟并称健者。九弟文笔清贵，近来更圆转如意，季弟诗笔亦秀雅，男再三审览，实堪怡悦。

男在京平安。男妇服补剂已二十余帖，大有效验。医人云：虚弱之症，能受补则易好。孙男女及合室下人皆清吉。

长沙馆于五月十二日演戏，题名状元、南元、朝元三匾，同日张挂，极为热闹，皆男总办，而人人乐从，头门对联云“同科十进士，庆榜三名元”，可谓盛矣！

同县邓铁松在京患吐血病，甚为危症，大约不可挽回。同乡有危急事，多有就男商量者，男效祖父大人之法，银钱则量力资助，办事则竭力经营。

严丽生取九弟置前列，男理应写信谢他，因其平日官声不甚好，故不愿谢，不审大人意见何如？我家既为乡绅，万不可入署说公事，致为官长所鄙薄。即本家有事，情愿吃亏，万不可与人搆讼，令官长疑为倚势凌人，伏乞慈鉴。男谨禀。

致诸弟·日日想归省亲 道光二十八年正月二十一日

澄侯、子植、季洪足下：

正月十一日发第一号家信，是日予极不得闲，又见温甫在外未归，心中懊恼之至，故仅写信与诸弟，未尝为书禀堂上大人。不知此书近已接到否？

温弟近定黄正斋家馆，每月俸银五两。温弟自去岁以来，时存牢骚抑郁之意。太史公所谓“居则忽忽若有所亡，出则不知其往”者，温弟颇有此象。故举业工夫大为抛荒，间或思一振奋，而兴致不能鼓舞，余深以为虑，每劝其痛着祖鞭，并心一往。温弟辄言思得一馆，使身有管束，庶心有维系。余思自为京官，光景尚不十分窘迫，焉有不能养一胞弟而必与寒士争馆地？向人求荐，实难启口，是以久不为之谋馆。

自去岁秋冬以来，间温弟妇有疾，温弟羁留日久，亦觉牢落无耦。而叔父抱孙之念甚切，亦不能不思温弟南归。且余既官二品，则明年顺天主考，亦在可简放之列。恐温弟留京三年，又告回避。念此数者，欲劝温弟南旋，故上次信告诸弟道及此层，欲诸弟细心斟酌。不料发信之后不过数日，温弟即定得黄正斋馆地。现在既已定馆，则身有所管束，心亦有所系属，举业工夫又可渐渐整理。只得待今年下半年再看光景。如我今年或圣眷略好，有明年主考之望，则于明年四五月再与温弟商入南闱或北闱行止。如我今年圣眷平常，或别有外放意外之事，则温弟仍留京师，一定观北闱，不必议南旋之说也。坐馆以羁束身心，自是最好事，然正斋家之馆，澄弟所深知者，万一不合，温弟亦难久坐。见可而留，知难而退，但不得罪东家，好去好来，即无不可耳。

余自去岁以来，日日想归家省亲，所以不能者，一则京账将近一千，归家途费又须数百，甚难措办；二则二品归籍，必须具折，折中难于措辞。私心所愿者，得一学差，三年任满，归家省亲，上也。若其不能，则或明年得一外省主考，能办途费，后年必归，次也。若二者不能，只望六弟、九弟明年得中一人，后年得一京官，支持门面，余则归家告养，他日再定行止。如三者皆不得，则直待六年之后，至母亲七十之年，余誓具折告养，虽负债累万，归无储粟，余亦断断不顾矣。然此实不得已之计。若能于前三者之中得其一者，则后年可见堂上各大人，乃如天之福也，不审祖宗默佑否？

现在寓中一切平安。癣疾上半身全好，惟腰下尚有纤痕。家门之福，可谓全盛，而余心归省之情，难以自慰。因偶书及，遂备陈之。

毅然伯之项，去年已至余寓，今始觅便寄市，家中可将书封好，即行送去。余不详尽，诸惟心照。兄国藩手草。

致诸弟·大员之家望无涉公庭 道光二十八年五月初十日

澄侯、子植、季洪三弟左右：

澄侯在广东前后共发信七封，至郴州、耒阳，又发二信，三月十一到家以后，又发二信，皆已收到。植、洪二弟今年所发三信，亦俱收到。澄弟在广东处置一切，甚有道理，退念园、庄生各处程仪，尤为可取。其办朱家事，亦为谋甚忠；虽无济于事，而朱家必可无怨。《论语》曰：“言忠信，行笃敬，虽蛮貊之邦行矣。”吾弟出外，一切如此，吾何虑哉！贺八爷、冯树堂、梁俪裳三处，吾当写信去谢，澄弟亦宜各寄一书。即易念园处，渠既送有程仪，弟虽未受，亦当写一谢信寄去。其信即交易宅，由渠家书汇封可也。若易宅不便，即托岱云觅寄。

季洪考试不利，区区得失，无足介怀。补发之案有名，不去复试，甚为得体。今年院试若能得意，固为大幸；即使不遽获售，去年家中既隽一人，则今岁小挫，亦盈虚自然之理，不必抑郁。植弟书法甚佳，然向例未经过岁考者不合选拔，弟若去考拔，则同人必指而目之。及其不得，人不以为不合例而失，且以为写作不佳而黜。吾明知其不合例，何必受人一番指目乎？弟书问我去考与否，吾意以科考正场为断。若正场能取一等补廪，则考拔之时，已是廪生入场矣；若不能补廪，则附生考拔，殊可不必，徒招人妒忌也。

我县新官加赋我家，不必答言。任他加多少，我家依而行之。如有告官者，我家不必入场。凡大员之家，无半字涉公庭，乃为得体。为民除害之说，为所辖之属言之，非谓去本地方官也。

排山之事尚未查出，待下次折牟付回。欧阳之二十千及柳衙叔之钱，望澄弟先找一项垫出，待彭大生还来，即行归款。彭山屺之业师任千总（名占魁）现在京引见，六月即可回到省。九弟及牧云所需之笔，及叔父所嘱之膏药、眼药，均托任君带回。曹西垣教习报满引见，以知县用，七月动身还家。母亲及叔父之衣并阿胶等项，均托西垣带回。去年内赐衣料袍褂，皆可裁三件。后因我进闱考教习，家中叫裁缝做，渠裁不得法，又窃去整料，遂仅裁祖父、父亲两套。本思另办好料为母亲制衣寄回，因母亲尚在制中，故未遽寄。叔父去年四十晋一，本思制衣寄祝，亦因在制，未遽寄也。兹准拟托西垣带回，大约九月可以到家，腊月服缺，即可着矣。

纪梁读书，每日百二十字，与泽儿正是一样，只要有恒，不必贪多。澄弟亦须常看《五种遗规》及《呻吟语》。来书想发财捐官云云，犹是浮躁习气。洗尽浮华，朴实谙练，上承祖父，下型子弟，吾于澄实有厚望焉。兄国藩手草。

致诸弟·家中改房 道光二十八年十二月初十日

澄侯、温甫、子植、季洪四弟左右：

十一月十四发第十四号家信，不知收到否？十二月初九接到家中十月十二日一信，十一月初一日一信，初十日一信，俱悉一切。

家中改屋，有与我意见相同之处。我于前次信内，曾将全屋画图寄归，想已收到。家中即已改妥，则不必依我之图矣。但三角丘之路，必须改于檀山嘴下，而于三角丘密种竹木，此我画图之要嘱，望诸弟禀告堂上，急急行之。家中改房，亦有不与我合意者，已成则不必再改。但六弟房改在炉子内，此系内外往来之屋，欲其通气，不欲其闷塞，余意以为必不可，不若以长横屋上半节间断作房为妥（连间两隔。下半节作横屋客坐，中间一节作过道，上半节作房）。内茅房在石柱屋后，亦嫌太远，不如于季洪房外高坎打进去七八尺（即旧茅房沟对过之坎，若打进丈余，则与上首栗树处同宽），既可起茅房、澡堂，而后边地面宽宏，家有喜事，碗盏、菜货亦有地安置，不至局促，不知可否？

家中高丽参已完，明春得便即寄。彭十九之寿屏，亦准明春寄到。此间事务甚多，我又多病，是以迟迟。

澄弟办贼，甚快人心。然必使其亲房人等知我家是图地方安静，不是为一家逞势张威，庶人人畏我之威，而不恨我之太恶。贼既办后，不特面上不可露得意之声色，即心中亦必存一番哀矜的意思。诸弟人人当留心也。

同乡周荇农家之鲍石卿，前与六弟交游，近因在妓家饮酒，提督府捉去交刑部，革去供事。而荇农、荻舟尚游荡不畏法，真可怪也！

余近日常有目疾，余俱康泰。内人及二儿四女皆平安，小儿甚胖大。西席庞公拟十一回家，正月半来，将请李笔峰代馆。宋芗宾在道上扑跌断腿，五十余天始抵樊城，天可悯也，余不一一。国藩手草。

致诸弟·余归心箭急 道光二十九年十月初五日

澄侯、温甫、子植、季洪四弟左右：

十月初四日发第十七号家信，由折弁带交。十七日发第十八号信，由廷芳宇明府带交。便寄曾希六、陈体元从九品执照各一纸，欧阳沧溟先生、陈开煦换执照并批回各二张，添梓坪叔庶曾祖母百褶裙一条，曾、陈二人九品补服各一副。母亲大人耳帽一件，膏药一千张，服药各种，阿胶二斤，朝珠二挂，笔五枝，针底子六十个。曾、陈二人各对一付，沧溟先生横幅篆字一副。计十二月中旬应可到省，存陈岱云宅，家中于小除夕前二日遣人至省走领可也。芳宇在汉口须见上司，恐难早到。然遇顺风，则腊月初亦可到，家中或着人早去亦可。

余于十月初五起至十一止，在闱较射，十六出榜。四闱共中百六十四人，余闱内分中五十二人。向例武举人、武进士复试，如有弓力不符者，则原阅之王大臣，每人各罚俸半年。今年仅张字闱不符者三名，王大臣各罚俸一年半。余闱幸无不符之人。不然则罚俸半年，去银近五百，在京官已视为切肤之痛矣。

寓中大小平安，纪泽儿体已全复，纪鸿儿甚壮实。邹墨林近由朝内移至我家住，拟明年再行南归。袁漱六由会馆移至虎坊桥屋好而贱。贞斋落榜后，本拟南旋，因愤懑不甘，仍寓漱六处教读。刘镜清教习已传到，因丁艰而竟不能补，不知命途之舛，何至于此？凌荻舟近病内伤，医者言其甚难奏效。黄恕皆在陕差旋，述其与陕抚殊为冰炭。

江岷樵在浙，署秀水县事，百姓感戴，编为歌谣。署内一贫如洗，藩台闻之，使人私借千金，以为日食之资，其为上司器重如此。其办赈务，办保甲，无一不合于古金。顷湖南报到，新宁被齐匪余孽煽乱，杀前令李公之阖家，署令万公亦被戕，焚掠无算，则氓樵之父母家属，不知消息若何？可为酸鼻！余于明日当飞报岷樵，令其即行言旋，以赴家难。

余近日忙乱如常，幸身体平安。惟八月家书，曾言及明年假归省亲之事，至今未奉堂上手谕，而九月诸弟未中，想不无抑郁之怀，不知尚能自为排遣否？此二端时时挂念，望澄侯详写告我。祖父大人之病，不知日内如何？余归心箭急，实为此也。

母亲大人昨日生日，寓中早面五席，晚饭三席，母亲牙痛之疾，近来家信未曾提及，断根与否？望下次示知。书不一一，余俟续具，兄国藩手具。

致诸弟·迎养之计更不可缓 道光三十年正月初九日

澄侯、温甫、子植、季洪四位老弟足下：

正月初六日接到家信三函：一系十一月初三所发，有父亲手谕，温弟代书者；一系十一月十八所发，有父亲手谕，植弟代书者；一系十二月初三澄侯弟在县城所发一书，甚为详明，使游子在外，巨细了然。

庙山上金叔，不知为何事而可取“腾七之数”？若非道义可得者，则不可轻易受此。要做好人，第一要在此处下手，能令鬼服神钦，则自然识日进，气日刚，否则不觉坠入卑污一流，必有被人看不起之日，不可不慎。诸弟现处极好之时，家事有我一人担当，正当做个光明磊落、神钦鬼服之人。名声既出，信义既著，随便答应，无事不成，不必爱此小便宜也。

父亲两次手谕，皆不欲予乞假归省。而予之意，甚思日侍父母之侧，不得不为迎养之计。去冬家书，曾以归省、迎养二事，与诸弟相商；今父亲手示，不许归省，则迎养之计更不可缓。所难者，堂上有四位老人，若专迎父母而不迎叔父母，不特予心中不安，即父母心中亦必不安。若四位并迎，则叔母病未全好，远道跋涉尤艰。予意欲子今年八月初旬，迎父亲、母亲、叔父三位老人来京，留叔母在家，诸弟妇细心伺候，明年正月元宵节后，即送叔父回南。我得与叔父相聚数月，则我之心安。父母得与叔父同行数千里到京，则父母之心安。叔母在家半年，专雇一人服侍，诸弟妇又细心奉养，则叔父亦可放心。叔父在家，抑郁数十年，今出外潇洒半载，又得与侄儿、侄妇、侄孙团聚，则叔父亦可快畅。在家坐轿至湘潭，澄侯先至潭，雇定好船，伺候老人开船后，澄弟即可回家。船至汉口，予遣荆七在汉口迎接。由汉口坐三乘轿至京，行李婢仆，则用小车，甚为易办。求诸弟细商堂上老人，春间即赐回信。至要至要！

李泽县、李英灿进京，余必加意庇护。八斗冲地，望绘图与我看。诸弟自侍病至葬事，十分劳苦，我不克帮忙，心甚歉愧！

京师大小平安。皇太后大丧，已于正月七日二十六日满，脱去孝衣。初八日系祖父冥诞，我作文致祭，即于是日亦脱白孝，以后照常当差。心中万绪，不及尽书，统容续布。兄国藩手草。

谕纪泽·在京一切，皆宜谨慎 咸丰二年九月十八日

字谕纪泽·儿：

予自在太湖县闻讣后，于二十六日书家信一号，托陈岱云交安徽提塘寄京；二十七日发二号家信，托常南陔交湖北提塘寄京；二十八日发三号，交丁松亭转交江西提塘寄京，此三次信皆命家眷赶紧出京之说也。八月十三日在湖北发家信第四号，十四日发第五号，二十六日到家后发家信第六号。此三次信皆言长沙被围，家眷不必出京之说也。不知皆已收到否？

余于二十三日到家，家中一切皆清吉，父亲大人及叔父母以下皆平安。余癣疾自到家后日见痊愈。地方团练，我曾家人人皆习武艺，外姓亦多善打者，土匪决可无虞。粤匪之氛虽恶，我境僻处万山之中，不当孔道，亦断不受其蹂躏。现奉父亲大人之命，于九月十三日权厝先妣于下腰里屋后山内，俟明年寻有吉地再行改葬。所有出殡之事，一切皆从俭约，惟新做大杠，六十四人舁请，给费钱十余千，盖乡间木料甚贱也。请客约百余席，不用海菜，县城各官一概不请。神主即请父亲大人自点。

丁贵自二十七日已打发他去了，我在家并未带一个仆人，盖居乡即全守乡间旧样子，不参半点官宦气习，丁贵自回益阳，至渠家住数日，仍回湖北为我搬取行李回家，与荆七二人同归。孙福系山东人，至湖南声音不通，即命渠由湖北回京，给渠盘缠十六两，想渠今冬可到京也。

尔奉尔母及诸弟妹在京，一切皆宜谨慎。目前不必出京，待长沙贼退后余有信来，再行收拾出京，兹寄去信稿一件，各省应发信单一件，尔可将信稿求袁姻伯或庞师照写一纸发刻。其各省应发信，仍求袁、毛、黎、黄、王、袁诸老伯妥为寄去。余到家后，诸务丛集，各处不及再写信，前在湖北所发各处信，想已到矣。

十三日申刻，母亲大人发引，戌刻下窆。十二日早响鼓，巳刻开祭，共祭百余堂。十三日正酒一百九十席，前后客席甚多。十四日开口，客八人一席，共二百六十余席。诸事办得整齐。母亲即权厝于凹里层后山内，十九日筑坟可毕。现在地方安静。闻长沙屡获胜仗，想近日即可解围，尔等回家，为期亦近矣。

罗劭农至我家，求我家在京中略为分润渠兄。我家若有钱，或十两、或八两，可略分与芸皋用。不然，恐同县留京诸人有断炊之患也。书不能尽，余俟续示。

致诸弟·不和未有不败者 咸丰四年八月十一日

澄侯、温甫、子植、季洪四弟足下：

久未遣人回家，家中自唐二、维五等到后，亦无信来，想平安也。

余于廿九日自新堤移营，八月初一日至嘉鱼县。初五日自坐小舟至牌洲看阅地势，初七日即将大营移驻牌洲。水师前营、左营、中营自又七月廿三日驻扎金口。廿七日贼匪水陆上犯，我陆军未到，水军两路堵之，抢贼船二只，杀贼数十人，得一胜仗。罗山于十八、廿三、廿四、廿六等日得四胜仗。初四发折俱详叙之，兹付回。

初三日接上谕廷寄，余得赏三品顶戴，现具折谢恩，寄谕并折寄回。余居母丧，并未在家守制，清夜自思，局蹐不安。若仗皇上天威，江面渐次肃清，即当奏明回籍，事父祭母，稍尽人子之心。

诸弟及儿侄辈，务宜体我寸心，于父亲饮食起居十分检点，无稍疏忽，于母亲祭品礼仪必洁必诚，于叔父处敬爱兼至，无稍隔阂。兄弟姒娣，总不可有半点不和之气。凡一家之中，勤敬二字能守得几分，未有不兴；若全无一分，未有不败。和字能守得几分，未有不兴；不和未有不败者。诸弟试在乡间将此三字于族戚人家历历验之，必以吾言为不谬也。

诸弟不好收拾洁净，比我尤甚，此是败家气象。嗣后务宜细心收拾，即一纸一缕，竹头木屑，皆宜捡拾伶俐，以为儿侄之榜样。一代疏懒，二代淫佚，则必有昼睡夜坐，吸食鸦片之渐矣。四弟九弟较勤，六弟季弟较懒，以后勤者愈勤，懒者痛改，莫使子侄学得怠惰样子，至要至要。子侄除读书外，教之扫屋、抹桌凳，收粪、锄草，是极好之事，切不可以为有损架子而不为也。

前寄来报笋（曝笋）殊不佳，大约以盐菜蒸几次，又咸又苦，将笋味全夺去矣。往年寄京有曝竹，今年寄营有曝盐菜，此虽小事，亦足见我家妇职之不如老辈也，因便附及，一笑。烦禀堂上大人，余不一一。兄国藩手草，八月十一。

坐小舟至金口看营，船太动摇，故不成字。

致诸弟·宜教子侄守勤敬 咸丰四年九月十三日

澄、温、沅、季四位老弟左右：

廿五日著胡二等送家信，报收复武汉之喜。廿七日具折奏捷，初一日制台杨慰农到鄂相会，是日又奏廿四夜焚襄河贼舟之捷，初七日奏三路进兵之折，其日酉刻，杨载福、彭玉麟等，率水师六十余船，前往下游剿贼，初九日前次谢恩折，奉朱批到鄂，初十日彭四、刘四等来营，进攻武汉三路进剿之折，奉朱批到鄂。

十一日武汉克复之折，奉朱批、廷寄、谕旨等件，兄署湖北巡抚，并赏戴花翎。兄意母丧未除，断不敢受官职，则二年来之苦心孤诣，似全为博取高官美职，何以对吾母于地下？何以对宗族乡党？方寸之地，何以自安？是以决计具折辞谢，想诸弟亦必以为然也。

功名之地，自古难居，兄以在籍之官，募勇造船，成此一番事业，名震一时。人之好名，谁不如我。我有美名，则人必有受不美之名者，相形之际，盖难为情。兄惟谨慎谦虚，时时省惕而已，若仗圣主之威福，能速将江西肃清，荡平此贼，兄决意奏请回籍，事奉吾父，改葬吾母，久或三年，暂或一年，亦足稍慰区区之心，但未知圣意果能俯从否？

诸弟在家，总宜教子侄守勤敬。吾在外，既有权势，则家中子弟最易流于骄，流于佚。二字皆败家之道也，万望诸弟刻刻留心，勿使后辈近于此二字，至要至要。

罗罗山于十日拔营，智亭于十三日拔营，余十五六亦拔营东下也，余不一一言，乞禀告父亲大人、叔父大人万福金安。

致诸弟·得闻家中事，有数件可为欣慰者 咸丰五年九月三十日

澄侯、温甫、子植、季洪四位老弟足下：

廿六日王如一、朱梁七至营，接九月初二日家书，廿九日刘一、彭四至营，又接十六日家书，具悉一切。

沅弟优贡喜信，此间廿三日彭山屺接家书，即已闻之。廿七日得左季高书，始知其实。廿九日得家书乃详也。沅弟在省，寄书来江西大营甚便，何以未无一字报平安耶？（宽十来有一信。）在省城刊刻朱卷，应酬亲友，计非一月不能了办，十月初当可回家为父亲叩祝大寿。各省优贡朝考，向例在明年五月，沅弟可于明年春间进京。若由浙江一途，可便道由江西至大营，兄弟聚会。吾有书数十箱在京。无人照管，沅弟此去，可经理一番。

自七月以来，吾得闻家中事有数件可为欣慰者：温弟妻妾皆有梦熊之兆，足慰祖父母于九泉，一也；家中妇女大小皆纺纱织布，闻已成六七机，诸子侄读书尚不懒惰，内外各有职业，二也；阖境丰收，远近无警，此间兵事平顺，足安堂上老人之心，三也。今又闻沅弟喜音，意我家高曾以来，积泽甚长，后人食报，更当绵绵不尽。吾兄弟年富力强，尤宜时时内省，处处反躬自责，勤俭忠厚，以承先而启后，互相勉励可也。

内湖水师，久未开仗，日日操练，夜夜防守，颇为认真。周凤山统领九江陆军，亦尚平安。李次青带平江勇三千在苏官渡，去湖口县十里，颇得该处士民之欢心。茶陵州土匪，间窜扰江西之莲花厅永新县境内，吉安人心震动。顷已调平江勇六百五十人前往剿办，又派水师千人往吉防堵河道，或可保全。

余癣疾迄未大愈，幸精神尚可支持。王如一等来，二十四日始到。余怒其太迟，令其即归，发途费九百六十文，家中不必加补，以为懒漫者戒。宽十在营住一个月，打发银六两，途费四千。罗山于十四日克复崇阳后，尚无信来。罗研生兄于今日到营。纪泽、纪梁登九峰山诗，文气俱顺，且无猥琐之气，将来或皆可冀有成立也。余不一一。

兄国藩手草。咸丰五年九月卅日书于屏风冰营。

谕纪泽·劳则善心生，佚则淫心生 咸丰六年十月初二日

字谕纪泽·儿：

胡二等来，接尔安禀，字画尚未长进。尔今年十八岁，齿已渐长，而学业未见其益。陈岱云姻伯之子，号杏生者，今年入学，学院批其诗冠通场，渠系戊戌二月所生，比尔仅长一岁，以其无父无母家渐清贫，遂尔勤苦好学，少年成名。尔幸托祖父余荫，衣食丰适，宽然无虑，遂尔酣豢佚乐，不复以读书立身为事。古人云：劳则善心生，佚则淫心生。孟子曰：生于忧患，死于安乐。吾虑尔之过于佚也。新妇初来，宜教之入厨作羹，勤于纺织，不宜因其为富贵子女不事操作。大、二、三诸女已能做大鞋否？三姑一嫂，每年做鞋一双寄余，各表孝敬之忧，各争针黹之工；所织之布，做成衣袜寄来，余亦得察闺门以内之勤惰也。余在军中不废学问，读书写字未甚间断，惜年老眼蒙，无甚长进。尔今未弱冠，一刻千金，切不可浪掷光阴。四年所买衡阳之田，可觅人售出，以银寄营，为归还李家款。父母存，不有私财，士庶人且然，况余身为卿大夫乎？

余癣疾复发，不似去秋之甚，李次青十七日在抚州败挫，已详寄沅甫函中，现在崇仁加意整顿，三十日获一胜仗。口粮缺乏，时有决裂之虞，深用焦灼。

尔每次安禀详陈一切，不可草率，祖父大人之起居，合家之琐事，学堂之功课，均须详载。切切此谕。

致四弟·季弟家中种蔬一事，千万不可怠忽 咸丰八年七月二十日

澄、季两弟左右：

兄于十二日到湖口曾发一信，不知何时可到？胡蔚之奉江西耆中丞之命，接我晋省，一行于十七日至湖口，余因于二十日自湖口开船入省，北风甚大，二十一日可抵章门也。杨厚庵送至南康，彭雪琴径送至省，诸君子用情之厚，罕有伦比。浙中之贼，闻已全省肃清，余到江与耆中丞商定，大约由河口入闽。

家中种蔬一事，千万不可怠忽。屋门首塘养鱼，亦有一种生机，养猪亦内政之要者。下首台上新竹，过伏天后有枯者否？此四事者，可以觇人家兴衰气象，望时时与朱见四兄熟商。

见四在我家，每年可送束修钱十六千，余在家时曾面许以如延师课读之例，但未言明数目耳。季弟生意颇好，然此后不宜再做，不宜多做，仍以看书为上。余在湖口病卧三日，近已痊愈，尚微咳嗽。癣疾久未愈，心血亦亏，甚颇焦急也。久不接九弟之信，极为悬系，见其初九日与雪琴一信，言病后元气未复，想必已痊愈矣。甲五近来目疾何如？千万好为静养。在湖口得见魏荫庭，近况尚好。余详日记中，顺问近好。兄国藩手草。

致诸弟·洗心涤虑，以求力挽家运 咸丰八年十一月二十三日

澄侯、沅甫、季洪老弟左右：

十三日专吉字营勇送信至家，十七日接澄弟初二日信，十八日接澄弟初五日信，敬悉一切。三河败挫之信，初五日家中尚无确耗，且县城之内毫无所闻，亦极奇矣！

九弟于二十二日在湖口发信，至今未再接信，实深悬系。幸接希庵信，言九弟至汉口后有书与渠，且专人至桐城、三河访寻下落。余始知沅甫弟安抵汉口，而久无来信，则不解何故。岂余近日别有过失，沅弟心不以为然耶？当此初闻三河凶报、手足急难之际，即有微失，亦当将皖中各事详细示我。

今年四月，刘昌储在我家请乩。乩初到，即判曰：“贼得偃武修文，得闲字（字谜败字）。”余方讶败字不知何指，乩判曰：“为九江言之也，不可喜也。”余又讶九江初克，气机正盛，不知何所为而云。然乩又判曰：“为天下，即为曾宅言之。”由今观之，三河之挫，六弟之变，正与“不可喜也”四字相应，岂非数皆前定耶？

然祸福由天主之，喜恶由人主之。由天主者，无可如何，只得听之；由人主者，尽得一分算一分，撑得一日算一日。吾兄弟断不可不洗心涤虑，以求力挽家运。第一，贵兄弟和睦。去年兄弟不和，以致今冬三河之变。嗣后兄弟当以去年为戒。凡吾有过失，澄、沅、洪三弟各进箴规之言，余必力为惩改，三弟有过，亦当互相箴规而惩改之。第二，贵体孝道。推祖父母之爱以爱叔父，推父母之爱以爱温弟之妻妾儿女及兰、惠二家。又，父母坟域必须改葬。请沅弟做主，澄弟不可过执。第三，要实行“勤俭”二字。内间妯娌不可多事铺张。后辈诸儿须走路，不可坐轿骑马。诸女莫太懒，宜学烧茶煮菜。书、蔬、鱼、猪，一家之生气；少睡多做，一人之生气。勤者生动之气，俭者收敛之气。有此二字，家运断无不兴之理。余去年在家，未将此二字切实做工夫，至今愧恨，是以谆谆言之。余详日记中，不赘。

致诸弟·家庭不可说利害话 咸丰八年十二月十六日

澄侯、沅甫、季洪老弟左右：

十三日写信，专人回家。十五日接澄、沅冬月二十九、三十两缄，得悉叔父大人于二十七日患病，有似中风之象。

吾家自道光元年即处顺境，历三十余年，均极平安。自咸丰年来，每遇得意之时，即有失意之事相随而至。壬子科余典试江西，请假归省，即闻先太夫人之讣。甲寅冬，余克武汉田家镇，声名鼎盛，腊月二十五甫奉黄马褂之赏，是夜即大败，衣服、文卷荡然无存。六年之冬、七年之春，兄弟三人督师于外，瑞州合围之时，气象甚好，旋即遭先大夫之丧。今年九弟克复吉安，誉望极隆，十月初七接到知府道衔谕旨，初十即有温弟三河之变。此四事者，皆吉凶同域，忧喜并时，殊不可解。

现在家中尚未妄动，妥慎之至。余在此则不免皇皇。所寄各处之信，皆言温弟业经殉节，究欠妥慎，幸尚未入奏。将来拟俟湖北奏报后，再行具疏也，家中亦俟奏报到日乃有举动。诸弟老成之见，贤于我矣。

叔父大人之病，不知近状如何？兹专法六归，送鹿茸一架，即沅弟前此送我者。此物补精血远胜他药，或者有济。

迪公、筱石之尸业经收觅，而六弟无之，尚有一线生 理。若其同尽，则六弟遗骸必去迪不远也。意者其已逃出，如潘兆奎；或暂降，如葛原五乎？家中分用钱项，澄弟意待各炊时再说，余亦无成见，听弟主张可也。沅弟信言家庭不可说利害话，此言精当之至，足抵万金。余生平在家在外，行事尚不十分悖谬，惟说些利害话，至今悔憾无极。

霞仙请做嫁妆，即祈澄弟代做，明年三、四、五月可办婚事。即问近好。兄国藩手草。

致诸弟·起屋造祠堂 咸丰九年正月十一日

澄侯、沅甫、季洪三弟左右：

玉四等来，得知叔父大人病势稍加，得十三日体恤之旨，不知何如？顷又接十九日来缄，知叔父病已略愈，欣慰欣慰！然温弟灵枢到家之时，我家祖宗有灵，能保得叔父不添病，六弟妇不过激烈，犹为不幸中之一幸耳。

此间兵事，凯章在景德镇相持如故。所添调之平江三营、宝勇一营，均已到防，或可隐扎浚川。在南康之多城墟，打一胜仗，夺伪印四十三颗，伪旗五百余面，皆解至建昌，甚为快慰！惟石达开尚在南安一带，悍贼亦多，不知究竟能扫荡否？吉中营以后常不离余左右，沅弟尽可放心。

起屋造祠堂，沅弟言外间訾议，沅弟自任之。余则谓外间之訾议不足畏，而乱世之兵燹，不可不虑。如江西近岁，凡富贵大屋，无一不焚，可为殷鉴。吾乡僻陋，眼界甚浅，稍有修造，已骇听闻。若太闳丽，则传播尤远，苟为一方首屈一指，则乱世恐难幸免。望弟再斟酌于丰俭之间，妥善行之。

改葬先人之事，将求富求贵之念，消除净尽，但求免水蚁，以妥先灵，免凶煞，以安后嗣而已。若存一丝求富求贵之念，则必为造物鬼神所忌，以吾所见所闻，凡已发之家，未有续灵得大地者。沅弟主持此事，务望将此意拿得稳，把得定，至要至要！

纪泽姻事，以古礼言之，则大祥后可以成婚。以吾乡旧俗言之，则除灵道场后可以成婚。吾因近日贼势尚旺，时事难测，颇有早办之意。纪泽前两禀，请心壶抄奏折，尽可行之。吾每月送脩金二两，应抄之奏，不知家中有底稿否？抄一篇，可寄目录来一查，注明月日。

纪泽之字，近日大退，较之七年二三月间，远不能逮。大约握笔宜高，能握至管顶者为上；握至管顶之下寸许者次之；握至毫以上寸许者，亦尚可习；若握近毫根，则难写好字，亦不久必退，且断不能写好字。吾验之于己身，验之于朋友，皆历历可征。纪泽以后宜握管略高，纵低亦须隔毫根寸余。又须用油纸摹帖，较之临帖胜十倍。

沅弟之字，不可抛荒。如温弟哀辞墓志，及王考妣、考妣神道碑之类，余作就后，均须沅弟认真书写。《宾兴堂记》首段未惬，待日内改就，亦须沅弟写之。沅弟虽忧危忙乱之中，不可废习字工夫。亲戚中虽有漱六、云仙善书，余因家中碑版，不拟请外人书也。

致四弟·书蔬鱼猪，早扫考宝 咸丰十年闰三月二十九日

澄侯四弟左右：

二十七日刘得四来，接弟十三日信，欣悉各宅平安，沅弟是日申刻到，又得详问一切，敬知叔父临终毫无抑郁之情，至为慰念。

余与沅弟论治家之道，一切以星冈公为法，大约有八个字诀，其四字即上年所称书、蔬、鱼、猪也，又四字则曰早、扫、考、宝。早者，起早也；扫者，扫屋也；考者，祖先祭祀，敬奉显考、王考、曾祖考，言考而妣可该也；宝者，亲族邻里，时时周旋，贺喜吊丧，问疾济急，星冈公常曰人待人无价之宝也。星冈公生平于此数端最为认真。故余戏述为八字诀曰：书、蔬、鱼、猪、早、扫、考、宝也。此言虽涉谐谑，而拟即写屏上，以祝贤弟夫妇寿辰，使后世子孙知吾兄弟家教，亦知吾兄弟风趣也。

弟以为然否？顺问近好。

致四弟·情意宜厚，用度宜俭 咸丰十年五月十四日

澄弟左右：

五月四日接弟缄，得悉一切。“书蔬鱼猪，早扫考宝”横写八字，下用小字注出，此法最好，余必遵办，其次序则改为“考宝早扫，书蔬鱼猪”。凤台先生夫妇寿对，亦必写寄，目下因拔营南渡，诸务丛集，实有未能。

苏州之贼已破嘉兴，淳安之贼已至绩溪，杭州、徽州十分危急，江西亦可危之至。余于十五日赴江南，先驻徽郡之祁门，内顾江西之饶州，催张凯章速来饶州会合。又札王梅村募三千人进驻抚州，保江西即所以保湖南也。札王人树仍来办营务处，不知七月均可赶到否？若此次能保全江西两湖，则将来仍可以克复苏常，大局安危，所争只在六、七、八、九月。

纪泽儿不知已起行来营否？弟为余照料家事，总以俭字为主。情意宜厚，用度宜俭，此居家居乡之要诀也。余寄回片纸只字，俱请建四兄妥收。即问近好。国藩手草。

致九弟·季弟以勤苦为体，谦逊为用 咸丰十年十月二十日

沅、季弟左右：

接信知北岸日内尚未开仗，此间鲍、张于十五日获胜，破万安街贼巢，十六日获胜，破休宁东门外二垒，鲍军亦受伤百余人。正在攻剿得手之际，不料十九日未刻，石埭之贼，破羊栈岭而入。新岭、桐林岭同时被破，张军前后受敌，全局大震，比之徽州之失，更有甚焉。

余于十一日亲登羊栈岭，为大雾所迷，目无所睹。十二日登桐林岭，为大雪所阻。今失事恰在此二岭，岂果有天意哉？

目下张军最可危虑，其次则祁门老营，距贼仅八十里，朝发夕至，毫无遮阻。现请求守垒之法，贼来则坚守以待援师，倘有疏虞，则志有素定，断不临难苟免。

回首生年五十余，除学问未成，尚有遗憾外，余差可免于大戾。贤弟教训后辈子弟，总当以勤苦为体，谦逊为用，以药骄佚之积习，余无他嘱。

致四弟·戒傲戒惰，保家之道也 咸丰十年十二月初四日

澄侯四弟左右：

自十一月来，奇险万状，风波迭起，文报不通者五日，饷道不通者二十余日。自十六日唐桂生克复建德，而皖北沅、季之文报始通。自鲍镇廿八日至景德镇，贼退九十里，而江西饶州之饷道始通。若左、鲍二公，能将浮梁、鄱阳等处之贼，逐出江西境外，仍从建德窜出，则风波渐平，而祁门可庆安稳矣。

余身体平安，此一月之惊恐危急，实较之八月徽安失守时险难数倍。余近年在外，问心无愧。死生祸福，不甚介意。惟接到英法美各国通商条款，大局已坏，令人心灰。兹付回二本，与弟一阅。时事日非，吾家子侄辈，总以“谦勤”二字为主，戒傲戒惰，保家之道也。

致四弟·望弟于俭字加一番工夫 同治元年十一月十四日

澄弟左右：

围山觜桥稍嫌用钱太多，南塘竟希公祠宇，亦尽可不起。沅弟有功于国，有功于家，千好万好，但规模太大，手笔大廓，将来难乎为继。吾与弟当随时斟酌，设法裁减。此时竟希公祠宇，业将告竣，成事不说。其星冈公祠及温甫、事恒两弟之祠，皆可不修，且待过十年之后再看。至嘱至嘱！

余往年撰联赠弟，有“俭以养廉，直而能忍”二语。弟之直，人人知之；其能忍，则为阿兄所独知。弟之廉，人人料之；其不俭，则阿兄所不及料也。以后望弟于俭字加一番工夫，用一番苦心，不特家常用度宜俭，即修造公费，周济人情，亦有一“俭”字意思。总之爱惜物力，不失寒士之家风而已，吾弟以为然否？

禀父母·盘查国库 道光二十三年四月二十日

男国藩跪禀父母·亲大人万福金安：

男因身子不甚壮健，恐今年得差劳苦，故现服补药，预为调养，已作丸药两单。考差尚无信，大约在五月初旬。四月初四御史陈公上折直谏，此近所仅见，朝臣仰之如景星庆云，兹将折稿付回。

三月底盘查国库，不对数银九百二十五万两。历任军官及查库御史，皆革积分赔，查库王大臣亦摊赔，此从业未有之巨案也。湖南库查御史有石承藻、刘梦兰二人，查库大臣有周系英、刘权之、何凌汉三人，已故者令子孙分赔，何家须赔银三千两。同乡唐诗甫、李杜选陕西靖边县，于四月廿一出京，王翰城选山西冀宁州知州，于五月底可出京，余仅如故，男二月接信后，至今望信甚切。男谨禀。

致诸弟·奉上谕于初十日大考翰詹 道光二十三年三月十九日

诸位老弟足下：

三月初六巳刻，奉上谕于初十日大考翰詹，余心甚著急，缘写作俱生，恐不能完卷。不图十三日早，见等第单，余名次二等第一，遂得仰荷天恩：赏擢不次，以翰林院侍讲升用。格外之恩，非常之荣，将来何以报称？惟有时时惶悚，思有补于万一而已。

兹因金竺虔南旋之便，付回五品补服四付，水晶顶二座，阿胶二封，鹿胶二封，母亲耳环一双。竺虔到省时，老弟照单查收。阿胶系毛寄云所赠，最为难得之物，家中须慎重用之。竺虔曾借余银四十两，言定到省即还。其银二十二两为六弟、九弟读书省城之资，以四两为买书笔之资，以六两为四弟季弟衡阳从师束修之资，以四两为买漆之费，即每岁漆一次之谓也。以四两为欧阳太岳母奠金。贤弟接到银后，各项照数分用可也。

此次竺虔到家，大约在五月节后，故一切不详写。待折差来时，另写一详明信付回，大约四月半可到。贤弟在省，如有欠用之物，可写信到京。余不具述，国藩手草。

禀祖父母升翰林院侍讲 道光二十三年三月二十三日

孙男国藩跪禀祖父母大人万福金安：

二月十九日，孙发第二号家信。三月十九日发第三号交金竺虔，想必五月中始可到省。孙以下合家皆平安。

三月初六日奉上谕，于初十日大考翰詹，在圆明园正大光明殿考试。孙初闻之，心甚惊恐，盖久不作赋，字亦生疏。向来大考，大约六年一次。此次自己亥岁二月大考，到今仅满四年，万不料有此一举。故同人闻命下之时，无不惶悚！

孙与陈岱云等在园同寓。初十日卯刻进场，酉正出场。题目另纸敬录，诗赋亦另誊出。通共翰詹一百二十七人，告病不入场者三人，病愈仍须补考，在殿上搜出夹带交刑部治罪者一人，其余皆整齐完场。十一日皇上亲阅卷一日。十二日钦派阅卷大臣七人，阅毕拟定名次，进呈皇上钦定一等五名，二等五十五名，三等五十六名，四等七名。孙蒙皇上天恩，拔取二等第一名。湖南六翰林，二等四人，三等二人，另有全单。十四日引见，共升官者十一人，记名候升者五人，赏缎者十九人（升官者不赏缎）。孙蒙皇上格外天恩，升授翰林院侍讲，十七日谢恩，现在尚未补缺，有缺出即应孙补。其他升降赏赉，另有全单。

湖南以大考升官者，从前（雍正二年）惟陈文肃公一等第一，以编修升侍读，近来（道光十三年）胡云阁先生二等第四，以学士升少詹，并孙三人而已。孙名次不如陈文肃之高，而升官与之同，此皇上破格之恩也。孙学问肤浅，见识庸鄙，受君父之厚恩，蒙祖宗之德荫，将来何以为报，惟当竭力尽忠而已。

金竺虔于昨二十一日回省，孙托带五品补服四付、水晶顶戴二座，阿胶一斤半、鹿胶一斤、耳环一双，外竺虔借银五十两，即以付回。昨在竺虔处寄第三号信，信面信里皆写银四十两，发信后渠又借去十两，故前后二信不符。竺虔于五月半可到省，若六弟九弟在省，则可面交；若无人在省，则家中专人去取，或诸弟有高兴到省者亦妙。

今年考差大约在五月中旬，孙拟于四月半下园用功。孙妇现已有喜，约七月可分娩。曾孙兄弟并如常。寓中今年添用一老妈，用度较去年略多。此次升官，约多用银百两，东扯西借，尚不窘迫。不知有邯郸报来家否？若其已来，开销不可太多。孙十四引见，渠若于二十八日以前报到，是真邯郸报，赏银四五十两可也。若至四月始报，是省城伪报，赏数两足矣。但家中景况不审何如，伏恳示悉为幸。孙跪禀。

禀父母·望祖父先换蓝顶 道光二十五年十月二十九日

男国藩跪禀父母·亲大人万福金安：

二十八日接到手谕，系九月底在县城所发者。男等在京平安。男身上疮毒至今未得全好，中间自九月中旬数日，即将面上痊愈，毫无疤痕，系陈医士之力，故升官时召见，无陨越之虞。十月下半月，又觉微有痕迹，头上仍有白皮，身上尚如九月之常，照前七八月，则已去大半矣。一切饮食起居，毫无患苦。

四弟、六弟用功皆有定课，昨二十八始开课作文。孙男纪泽《郑风》已读毕，《古诗十九首》亦已读毕。男妇及三孙女皆平顺。

前信言宗毅然家银三十两，可将谢山益家一项去还。顷接山益信云，渠去江西时，嘱其子办苏布平元丝银四十两还我家，想送到矣。如已到，即望大人将银并男前信送毅然家。渠是纹银，我还元丝，必须加水，还他三十二两可也。肖辛五处鹿胶，准在今冬寄到。

初十皇太后七旬万寿，皇上率千官行礼，四位阿哥皆骑马而来，七阿哥仅八岁，亦骑马雍容，真龙种气象。十五日皇上颁恩诏于太和殿，十六日又生一阿哥。皇上于辛丑年六秩，壬寅年生八阿哥，乙巳又生九阿哥，圣躬老而弥康如此。

男得请封章，如今年可用玺，则明春可寄回；如明复用玺，则秋间寄回。然既得诏旨，则虽诰轴未归，而恩已至矣，望祖父先换蓝顶，其四品补服，候男在京补回，可与诰轴并付。湖南各家俱平安，余俟续具。男谨禀。

禀父母·六弟文章极好 道光二十五年十一月二十日

男国藩跪禀父母·亲大人万福金安：

男头上疮癣至今未愈，近日每天洗两次，夜洗药水，早洗开水，本无大毒，或可因勤洗而好。闻四弟言，家中连年生热毒者八人，并男共九人，恐祖坟有不洁净处，望时时打扫，但不可妄为动土，致惊幽灵。

四弟、六弟及儿妇孙男女等皆平安。男近与同年会课作赋，每日看书如常，饮食起居如故。四弟课纪泽读，师徒皆有课程。六弟文章极好，似明年纳监下场，但现无银，不知张罗得就否？

同乡唐镜海先生已告病，明春即将回南。所著《国朝学案》一书，系男约同人代为发刻，其刻价则系耦庚先生所出。前门内有义塾，每年延师八人，教贫户子弟三百余人。昨首事杜姓已死，男约同人接管其事，亦系集腋成裘，男花费亦无几。

纪泽虽从四弟读书，而李竹屋先生尚在男宅住，渠颇思南归，但未定计耳。

诰封二轴，今年不能用玺，明年及可寄回。肖辛五处，已寄鹿胶一斤，阿胶半斤与他。家中若须阿胶、鹿胶，望付信来京，从便觅寄。男谨禀。

禀父母·前信言莫管闲事 道光二十六年正月初三日

男国藩跪禀父母·亲大人万福金安：

乙巳十一月二十二日发家信十七号。其日同乡彭棣楼放广西思恩府知府，二十四日陈岱云放江西吉安府知府。岱云年仅三十二岁，而以翰林出为太守，亦近来所仅见者，人皆代渠庆幸，而渠深以未得主考学政为恨。且近日外官情形动多掣肘，不如京官清贵安稳，能得外差，固为幸事，即不得差，亦可读书养望，不染尘埃。岱云虽以得郡为荣，仍以失去玉堂为悔，自放官后，摒挡月余，已于十二月二十八日出京。是夕，渠有家书到京，男拆开，接大人十一月二十四所示手谕，内叔父及九弟季弟各一信，彭茀庵表叔一信，俱悉家中一切事。

前信言莫管闲事，非恐大人出入衙门，盖以我邑书吏，欺人肥己，党邪嫉正，设有公正之乡绅，取彼所鱼肉之善良而扶植之，取彼所朋比之狐鼠而锄抑之，则于彼大有不便，必且造作谣言，加我以不美之名，进谗于官，代我搆不解之怨。而官亦荫庇彼辈，外虽以好言待我，实则暗笑之而深斥之，甚且当面嘲讽。且此门一开，则求者踵至，必将目不暇给，不如一切谢绝。今大人手示，亦云杜门谢客，此男所深为庆幸者也。

男身体平安，热毒至今未好，涂药则稍愈，总不能断根。十二月十二蒙恩充补日讲起居注官，二十二日又得充文渊阁直阁事，两次恭谢天恩，兹并将原折付回。讲官共十八人，满八缺，汉十缺，其职司则皇上所到之处，须轮四人侍立。直阁事四缺，不分满汉，其职司皇上临御经筵之日，四人皆侍立而已。

四弟、六弟皆有进境，孙男读书已至《陈风》，男妇及孙女等皆好。欧阳牧云有信来京，男与商请封及荐馆事，二事男俱不能应允，故作书宛转告之。外办江绸套料一件，高丽参二两，鹿胶一斤，对联一副，为岳父庆祝之仪，恐省城寄家无便，故托彭棣楼带至衡阳学署。

朱尧阶每年赠谷四十石，受惠太多，恐难为报，今年必当辞却。小米四十石，不过值钱四十千，男每年可付此数到家，不可再受他谷，望家中力辞之。毅然家之银想已送矣，若未送，须秤元丝银三十二两，以渠来系纹银也。男有挽联，托岱云交肖辛五转寄毅然家，想可无误。

岱云归，男寄有冬菜十斤，阿胶二斤，笔四支，墨四条，同门录十本。彭棣楼归，男寄有蓝顶两个，四品补服四付，俱交肖辛五家转寄，伏乞查收。男谨禀。

禀父母·考与不考，皆无关紧要 道光二十六年三月二十五日

男国藩跪禀父母·亲大人万福金安：

上次男写信略述癣病情形，有不去考差之意。近有一张姓医，包一个月治好，偶试一处，居然有验。现在赶紧医治，如果得好，男仍定去考差，若不愈则不去考差。

总之，考与不考，皆无关紧要。考而得之，不过多得钱耳，考而不得与不考同，亦未必不可支持度日。每年考差三百余人，而得差者通共不过七十余人。故终生翰林屡次考差而不得者，亦常有也，如我邑邓笔山、罗九峰是已。

男只求平安，伏望堂上大人勿以得差为望。四弟已写信言男病，男恐大人不放心，故特书此纸。男谨禀。

禀父母·今年诰封轴数甚多 道光二十六年七月初三日

男国藩跪禀父母·亲大人万福金安：

六弟六月初一日，在国子监考到，题“视其所以”，经题“闻善以相告也”二句，六弟取列一百三名。二十五日录科，题“齐之以礼”，诗题“荷珠，得珠字”，六弟亦取列百余名，两次皆二百余人入场。

男等身体皆平安，男妇及孙男女皆安泰。今年诰封轴数甚多，闻须八月始能办完发下，男于八月领到，即恳湖南新学院带到长沙。男另办祖父母寿屏一架，华山石刻陈抟所书寿字一个，新刻诰封卷一百本，共四件，皆交新学院带回，转交陈岱云家。求父母大人于九月二十六七赴省。

邹云陔由广西归，过长沙不过十月初旬，渠有还男银八十两，面订交陈季牧手。父亲或面会云陔，或不去会他，即在陈宅接银亦可。

十月下旬新学院即可到省。渠有关防，父亲万不可去拜他，但在陈家接诰轴可也。若新学院与男素不相识，则男另觅便寄回，亦在十月底可到省，最迟亦不过十一月初旬。父亲接到，带归县城，寄放相好人家或店内，至二十六日令九弟下县去接。二十八日夜，九弟宿贺家拗等处。二十九日，祖母大人八十大寿，用吹手执事接诰封，数里接至家，于门外向北置一香案，案上竖圣旨牌位，将诰轴置案上，祖父母率父母望北行三跪九叩首礼。

寿屏请萧史楼写。史楼现未得差，若八月不放学政，则渠必告假回籍，诰轴托渠带归亦可也，一切男自知裁酌。

兹寄回黄芽白菜子一包查收。余俟续呈。男谨禀。

禀父母·不敢求非分之荣 道光二十六年九月十九日

男国藩跪禀父母·亲大人万福金安：

九月十七日接读家信，喜堂上各位老人安康，家事顺遂，无任欢慰。男今年不得差，六弟乡试不售，想堂上大人不免内忧，然男则正以不得为喜。盖天下之理，满则招损，亢则有悔，日中则昃，月盈则亏，至当不易之理也。男毫无学识，而官至学士，频邀非分之荣，祖父母、父母皆康健，可谓极盛矣。

现在京官翰林中无重庆下者，惟我家独享难得之福。是以男悚悚恐惧，不敢求非分之荣，但求堂上大人眠食如常，六弟不中为虑，则大慰矣。况男三次考差，两次已得；六弟初次下场，年纪尚轻，尤不必挂心也。

同县黄正斋，乡试当外帘差，出闱即患痰病，时明时昏，近日略愈。男癣疾近日大好，头面全看不见，身上亦好了九分。在京一切，男自知谨慎。男谨禀。

禀父母·专送诰轴回家 道光二十六年十月二十五日

男国藩跪禀父母·亲大人万福金安：

九月十九日发第十七号信，十月初五发十八号信，谅已收到。

十二三四日内诰轴用宝，大约十八日可领到。同乡夏阶平吏部丁内艰，二十日起程回南。男因渠是素服，不便托带诰轴，又恐其在道上拜客，或有耽搁。祖母大人于出月二十九大寿，若赶紧送回，尚可于寿辰迎接诰轴，是以特命四弟束装出京，专送诰轴回家，与夏阶平同伴，计十一月十七八可到汉口。汉口到岳州不过三四天，岳州风顺则坐船，风不顺则雇轿，五天可到家。四弟到省，即专人回家，以便家中办事，迎接诰命。

凡事难以逆料，恐四弟道上或有风水阻隔，不能赶上祖母寿辰，亦未可知。家中做生日酒，且不必办接诰封事。若四弟能到，二十七日有信，二十八办鼓手、香案，二十九接封可也。若二十七无四弟到省之信，则二十九但办寿筵，明年正月初八日接封可也。倘四弟不归而托别人，不特二十九赶不上，恐初八亦接不到，此男所以特命四弟送归之意耳。

四弟数千里来京，伊意不愿遽归。男与国子监祭酒车意园先生商议，令四弟在国子监报名，先交银数十两，即可给予顶戴。男因具呈为四弟报名，先缴银三十两，其余俟明年陆续缴纳，缴完之日，即可领照。男以此打发四弟，四弟亦欣然感谢，且言愿在家中帮堂上大人照料家事，不愿再应小考，男亦颇以为然。

男等在京身体平安，男妇生女后亦平善。六弟决计留京。九弟在江西，有信来甚好。陈岱云待之如胞弟，饮食教诲，极为可感！书法亦大有长进，然无故而依人，究似非宜。男写书与九弟，嘱其今年偕郭筠仙同伴回家，大约年底可到家。男在京一切用度自有调停，家中不必挂心。男谨禀。

禀父母·承大人之命，则一意服官 道光二十七年三月初十日

男国藩跪禀父母·亲大人膝下：

昨初九日巳刻，接读大人示谕及诸弟信，藉悉一切。祖父大人之病已渐愈，不胜祷祝，想可由此而痊愈也。男前与朱家信，言无时不思乡土，亦久宦之人所不免，故前次家信亦言之。今既承大人之命，男则一意服官，不敢违拗，不作是想矣。

昨初六日派总裁房差，同乡惟黄恕皆一人。男今年又不得差，则家中气运不致太宣泄，祖父大人之病必可以速愈，诸弟今年或亦可以入学，此盈虚自然之理也。

男癣病虽发，不甚狠，近用蒋医方朝夕治之。渠言此病不要紧，可以徐愈，治病既好，渠亦不要钱，两大人不必悬念。

男妇及华男、孙男女身体俱好，均毋庸挂虑。男等所望者，惟祖父大人病之速愈，暨两大人之节劳，叔母目疾速愈，俾叔父宽怀耳。余容另禀。

致诸弟·予得超升内阁学士 道光二十七年六月十八日

澄侯、子植、季洪三位老弟足下：

五月寄去一信，内有大考赋稿，想已收到。六月二日，蒙皇上天恩及祖父德泽，予得超升内阁学士。顾影扪心，实深惭惊。湖南三十七岁至二品者，本朝尚无一人，予之德薄才劣，何以堪此？近来中进士十年得阁学者，惟壬辰季仙九师，乙本张小浦，及于三人，而予之才地，实不及彼二人远甚，以是尤深愧仄！

冯树堂就易念园馆，系予所荐，以书启兼教读，每年得百六十余。李竹屋出京后，已来信四封。在保定讷制台赠以三个金，且留乾馆与他；在江苏，陆立夫先生亦荐乾俸馆与他，渠甚感激我。考教习，余为总裁，而同乡寒士如蔡贞斋等，皆不得取，余实抱愧。

寄回祖父父亲袍褂二付，祖父系夹的，宜好好收拾，每月一看，数月一晒。百岁之后，即以此为殓服。以其为天恩所赐，其材料外间买不出也。父亲做棉的，则不妨长著，不必为深远之计，盖父亲年未六十，将来或更有君恩赐服，亦未可知。祖母大人葬后，家中诸事顺遂，祖父之病已愈，予之痹症亦愈，且骤升至二品，则风水之好可知，万万不可改葬。若再改葬，则谓之不祥，且大不孝矣。

然其地于究嫌其面前不甚宽敞，不便立牌坊，起诰封碑亭，亦不便起享堂，立神道碑。予意乃欲求尧阶相一吉地，为祖父大人将来寿台，弟可将此意禀告祖父见允否？盖诰封碑亭，断不可不修，而祖母又不可改葬，将来势不能合葬，乞禀告祖父，总以祖父之意为定。前向长女对袁家，次女对陈家，不知堂上之意如何？现在陈家信来，谓我家一定对第，甚欢喜！余容后具。兄国藩草。

致诸弟·一切循谦恭之道 道光二十九年二月初六日

澄侯、温甫、子值、季洪四位老弟左右：

正月十日曾寄家信，甚为详备。二月初三接到澄弟十一月二十夜之信，领悉一切。

今年大京察，侍郎中休致者二人，德远村、冯吾园两先生也，余即补吾园先生之缺。向来三载考绩，外官谓之大计，京官谓之京察。京察分三项：一二品大员及三品之副都御史，皇上皆能记忆其人，不必引见，御笔自下朱谕，以为彰瘅，此一项也。自宗人府丞以下，凡三四五品京官，曾引见，有黜而无陟，前在碾儿胡同时，间墨学士奎光，即引见体致者也，此一项也。自五品而下，如翰林、内阁、御史大部，由各堂官考差，分别一、二、三等，一等则放府道，从前如劳辛阶、易念园，今年如陈竹伯，皆京察一等也，此一项也。

余自到礼部，比从前较忙冗，恨不得有人帮办寓中琐细事。然以家中祖父之病，父叔勤苦已极，诸弟万无来京之理。且如温甫在京，余主再三劝诱，令之南归，今岂肯再蹈覆辙，今之北来。江岷樵以拣发立官达浙，岷樵即应允矣。适徐芸渠请星阶教书，星阶立即就徐馆，言定秋间仍往浙依江，江亦应允。

邹墨林自河南来京，意欲捐教。现寓圆通观，其为人实诚笃君子也。袁漱六新正初旬，忽吐血数天，现已痊愈。黄正斋竟为本部司员，颇难为情。余一切循谦恭之道，欲破除藩篱，而黄总不免拘谨。余现尚未换绿呢车，惟添一骡，盖八日一赴园，不能不三牲口也。书不一一。兄国藩草。

禀父母·百日后举行兹折要 道光三十年三月三十日

男国藩跪禀父母·亲大人万福金安：

潢男三月十五到京，十八日发家信一件，实系五号，误写作四号，四月内应可收到。想男十九日下园子，廿日卯刻，恭送大行皇太后上西陵，西陵在易州，离京二百六十里，廿四下午到，廿五日辰致祭，比日转身，赶走一百廿里，廿六日走百四十里，申刻到家，一路清吉，而昼夜未免辛苦。廿八早复命，数日内作奏折，拟初一早上具折，因前奏举行日讲，圣上已允谕于百日后举行兹折要，将如何举行之法，切实是奏也。

廿九日申刻，接到大人二月廿一日手示，内六弟一信，九弟廿六之信，并大弟与他之信，一并付来，知堂上四位大人康健如常，合家平安。父母亲大人俯允来京，男等内外不胜欣喜！手谕云：“起程要待潢男秋冬两季归，明年二月，潢男仍送二大人进京云云。”男等效谨从命，叔父一二年内既不肯来，男等亦不敢强，潢男归家，或九月，或十月，容再定妥。男等内外及两孙、孙女皆好，堂上大人不必悬念，余俟续禀。

致诸弟·言兵饷事 咸丰元年三月十二日

澄、温、植、洪四弟左右：

三月初四发一家信，其后初九日，予上一折，言兵饷事，适上是日持以粤西事棘，恐现在彼中者，不堪寄此重托，特放赛中堂前往。以予折所言甚是，但目前难以遽行，命将折封存军机处，待粤西定后，再行办理。赛中堂清廉公正，名望素著，此行应可迅奏肤功。但湖南近近粤西，兵差过境，恐州县不免借此生端，不无一番蹂躏耳。

魏亚农以三月十日出都，向余借银二十两，既系姻亲，又系黄生之侄，不能不借与渠，渠言到家后，即行送交予家，未知果然否？叔父前信要鹅毛管眼药，并硇砂膏药，兹付回眼药百简，膏药千张，交魏亚农带回，呈叔父收存，为时行方便之用，其折底付回查收。

澄弟在保定，想有信交刘午峰处，昨刘有书寄子彦，而澄弟书未到，不解何故？已有信往保定去查矣。澄弟去后，吾极思念，偶自外归，辄至其房，早起辄寻其室，夜或遣人往呼。想弟在路途，弥思我也。书不一一，余俟续具，兄国藩手草。

致诸弟·将骄矜之机关说破 咸丰元年五月十四日

澄侯、温甫、子植、季洪四位老弟足下：

四月初三日发第五号家信。厥后折差久不来，是以月余无家书。五月十二折弁来，接到家中四号信，乃四月一日所发者。俱悉一切。植弟大愈，此最可喜。

京寓一切平安。癣疾又大愈，比去年六月更无形迹。去年六月之愈，已为五年来所未有，今又过之，或者从此日退，不复能为恶矣。皮毛之疾，究不甚足虑，久而弥可信也。

四月十四日考差，题“乐民之乐者，民亦乐其乐”，经文题“必有忍，其乃有济，有容德乃大”，赋得“濂溪乐处，得焉字”。

二十六日，余又进一谏疏，敬陈圣德三端，预防流弊，其言颇过激切，而圣量如海，尚能容纳，岂汉唐以下之英主所可及哉！余之意盖以受恩深重，官至二品，不为不尊；堂上则诰封三代，儿子则荫任六品，不为不荣；若于此时再不尽忠直言，更待何时乃可建言？而皇上圣德之美出于天亶自然，满廷臣工遂不敢以片言逆耳，将来恐一念骄矜，遂至恶直而好谀，则此日臣工不得辞其咎。是以趁此元年新政，即将此骄矜之机关说破，使圣心日就兢业而绝自是之萌，此余区区之本意也。现在人才不振，皆谨小而忽于大，人人皆习脂韦唯阿之风，欲以此疏稍挽风气，冀在廷皆趋于骨鲠，而遇事不敢退缩，此余区区之余意也。

折子初上之时，余意恐犯不测之威，业将得失福祸置之度外矣，不意圣慈含容，典赐矜全。自是以后，余益当尽忠报国，不得复顾身家之私矣。然此后折奏虽多，亦断无有似此折之激直者，此折尚蒙优容，则以后奏折必不致或触圣怒可知矣。诸弟可将吾意细告堂上大人，毋以余奏折不慎，或以戆直干天威为虑也。

父亲每次家书，皆教我尽忠图报，不必系念家事。余敬体吾父之教训，是以公尔忘私，国尔忘家。计此后但略寄数百金偿家中旧债，即一心以国事为主，一切升官得差之念，毫不挂于意中。故昨五月初七大京堂考差，余即未往赴考。侍郎之得差不得差，原不关乎与考不与考。上年己酉科，侍郎考差而得者三人：瑞常、花沙纳、张芾是也。未考而得者亦三人，灵桂、福济、王广荫是也。今年侍郎考差者五人，不考者三人。是日题“以义制事以礼制心论”，诗题“楼观沧海日，得涛字”。五月初一放云贵差，十二放两广、福建三省，名见京报内，兹不另录。袁漱六考差颇为得意，诗亦工妥，应可一得，以救积困。

朱石翘明府初政甚好，自是我邑之福，余下次当写信与之。霞仙得县首，亦见其犹能拔取真士。刘继振既系水口近邻，又送钱至我家求请封典，义不可辞。但渠三十年四月选授训导，已在正月二十六恩诏之后，不知尚可办否？当再向吏部查明。如不可办，则当俟明年四月升祔恩诏，乃可呈请。若并升祔之时推恩不能及于外官，则当以钱退还。家中须于近日详告刘家，言目前不克呈请，须待明年六月乃有的信耳。

澄弟河南、汉口之信皆已接到。行路之难，乃至于此！自汉口以后，想一路载福星矣。刘午峰、张星垣、陈谷堂之银皆可以收，刘、陈尤宜受之，不受反似拘泥。然交际之道，与其失之滥，不若失之隘。吾弟能如此，乃吾之所欣慰者也。西垣四月二十九到京，住余宅内，大约八月可出都。

此次所寄折底，如欧阳家、汪家及诸亲族，不妨抄送共阅。见余忝窃高位，亦欲忠直图报，不敢唯阿取容，惧其玷辱宗族，辜负期望也。余不一一。兄国藩手草。

致诸弟·帮钱垫官之亏空，则我家万不可出力 咸丰元年八月十九日

澄侯、温甫、子植、季洪四位老弟足下：

八月十四日发第九号信，至十七日接到家信第七、第八二号，欣悉一切。

左光八为吾乡巨盗，能除其根株，扫其巢穴，则我境长享其利，自是莫大荫功。第湖南会匪，所在勾结，往往牵一发而全身皆动。现在制军程公特至湖南，即是奉旨查办此事。盖恐粤西匪徒穷窜，一入湖南境内，则楚之会匪因而窃发也。左光八一起，想尚非巨伙入会者流，然我境办之，亦不可过激而生变。现闻其请正绅保举，改行为良，且可捉贼自效，此自一好机会。万一不然，亦须相机图之，不可用力太猛，易发难收也。

公议粮饷一事，果出通邑之愿，则造福无量。至于帮钱垫官之亏空，则我家万不可出力。盖亏空万六千两，须大钱三万余千，每都畿须派千串。现在为此说者，不过数大绅士，一时豪气，为此急公好义之言。将来各处分派，仍是巧者强者少出而讨好于官之前，拙者弱者多出而不免受人之勒。穷乡殷实小户，必有怨声载道者矣。且此风一开，则下次他官来此，既引师令之借钱办公为证，又引朱令之民帮垫亏为证，或亦分派民间出钱帮他，反觉无辞以谢。若相援为例，来一官帮一官，吾邑自此无安息之日矣。

凡行公事，须深谋远虑。此事若各绅有意，吾家不必拦阻；若吾家倡议，则万万不可。且官之补缺皆有呆法，何缺出轮何班补，虽抚藩不能稍为变动。澄弟在外多年，岂此等亦未知耶？朱公若不轮到班，则虽帮垫亏空，通邑挽留，而格于成例，亦不可行；若已轮到班，则虽不垫亏空，亦自不能不补缺。间有特为变通者，督抚专折奏请，亦不敢大违成例。季弟来书，若以朱公之实授与否，全视乎亏空之能垫与否，恐亦不尽然也。

季弟有志于道义身心之学，余阅其书，不胜欣喜。凡人无不可为圣贤，绝不系乎读书之多寡。吾弟诚有志于此，须熟读《小学》及《五种遗规》二书，此外各书，能读固佳，不读亦初无所损，可以为天地之完人，可以为父母之肖子，不必因读书而后有所加于毫末也。匪但四六古诗可以不看，即古文为吾弟所愿学者，而不看亦是无妨，但守《小学》、《遗规》二书，行一句算一句，行十句算十句，贤于记诵词章之学万万矣。

季弟又言愿尽孝道，惟亲命是听，此尤足补我之缺憾，我在京十余年，定省有阙，色笑远违，寸心之疚，无刻或释。若诸弟在家能婉愉孝养，视无形，听无声，则余能尽忠，弟能尽孝，岂非一门之祥瑞哉？愿诸弟坚持此志，日日勿忘，则兄之疚可以稍释，幸甚幸甚！书不上一，余俟续具，国藩手草。

致九弟·切不可似我疏懒 咸丰八年正月十一日

沅浦九弟左右：

初七初八连接二信，俱悉一切。总理即已接札，则凡承上起下之公文，自不得不照申照行，切不可似我疏懒，置之不理也。

余生平之失，在志大而才疏，有实心而乏实力，坐是百无一成。李去麟之长短，亦颇与我相似，如将赴湖北，可先至余家一叙再往。润公近颇综核名实，恐亦未必投洽无间也。

近日身体略好，惟回思历年在外办事，愆咎甚多，内省增疚。饮食起居，一切如常，无劳廑虑。今年若能为母亲大人另觅一善地，教子侄略有长进，则此中豁然畅适矣。弟年纪较轻，精力略胜于我，此际正宜提起全力，早夜整刷。昔贤谓宜用猛火煮，慢火温，弟今正用猛火之时也。

李次青之才，实不可及。吾在外数年，独觉惭对此人。弟可与之常通书信，一则稍表余之歉忧，一则凡事可以请益。余京中书籍，承漱六专人取出，带至江苏松江府署中，此后或易搬回。书虽不可不看，弟此时以营务为重，则不宜常看书。凡人为一事，以专而精，以纷而散。荀子称耳不两听而聪，目不两视而明，庄子称用志不纷，乃凝于神，皆至言也！

致九弟·喜弟之吏才更优于将才 咸丰八年五月初六日

沅弟左右：

昨信书就未发，初五夜玉六等归，又接弟信，报抚州之复，他郡易而吉州难，余固恐弟之焦灼也。一经焦躁，则心绪少佳，办事不能妥善。余前年所以废弛，亦以焦躁故尔。总宜平心静气，稳稳办去。

余前言弟之职以能战为第一义，爱民第二，联络各营将士各省官绅为第三。今此天暑困人，弟体素弱，如不能兼顾，则将联络一层少为放松，即第二层亦可不必认真，惟能战一层，则刻不可懈。目下壕沟究有几道？其不甚可靠者尚有几段？下次详细见告。九江修濠六道，宽深各二丈，吉安可仿为之否？

弟保同知花翎，甚好甚好。将来克复府城，自可保升太守。吾不以弟得升阶为喜，喜弟之吏才更优于将才，将来或可勉作循吏，切实做几件施泽于民之事，门户之光也，阿兄之幸也。

致九弟·季弟惟以一勤字报吾君 咸丰十年七月十二日

沅、季弟左右：

十二早接弟贺信，系初七早所发，嫌到此太迟也。兄膺此巨任，深以为惧。若如陆、阿二公之前辙，则贻我父母羞辱，即兄弟子侄亦将为人所悔。祸福倚伏之几，意不知何者为可喜也。

默观近日之吏治人心及各省之督抚将帅，天下似无戡定之理。吾惟以一勤字报吾君，以爱民二字报吾亲。才识平常，断难立功，但守一勤字，终日劳苦，以分宵旰之忧。行军本扰民之事，但刻刻存爱民之心，不使先人之积累自我一人耗尽，此兄之所自矢者，不知两弟以为然否？愿我两弟亦常常存此念也。

沅弟“多置好官，遴选将才”二语极为扼要，然好人实难多得，弟为留心采访，凡有一长一技者，兄断不敢轻视。

谢恩折今日拜发。宁国日内无信，闻池州杨七麻子将往攻宁，可危之至！

致九弟·望溪先生之事 咸丰十一年六月二十九日

沅弟左右：

望溪先生之事，公私均不甚惬。公牍中须有一事实册，将生平履历，某年中举中进士，某年升官降官，某年得罪，某年昭雪，及生平所著书名，与列祖褒赞其学问品行之语，一一胪列，不作影响约略之词，乃合定例。望溪两次获罪，一为戴名世《南山集》序入刑部狱，一为其族人方某挂名逆案，将方氏通族编入旗籍，雍正间始准赦宥，免隶旗籍，望溪文中所云。“因臣而宥及合族者也。”今欲请从祀孔庙，须将两案历奉谕旨一一查出，尤须将国史本传查出，恐有严旨碍眼者易于驳诘。从前入祀两庑之案，数十年而不一见，近年层见迭出，向于无岁无之。去年大学士九卿等议复陆秀夫从祀之案，声明以后外间不得率请从祀，兹甫及一年，若遽违新例而入奏，必驳无疑，右三者公事之不甚惬者也。

望溪经学，勇于自信，而国朝巨儒多不甚推服，四库书目中于望溪每有贬词，《皇清经解》中并未收其一册一句。姬傅先生最推崇方氏，亦不称其经说。其古文号为一代正宗，国藩少年好之，近十余年亦别有宗尚矣。国藩王于本朝大儒，学问则宗顾亭林、王怀祖两先生，经济则宗陈文恭公，若奏请从祀，须自三公始。李厚庵与望溪，不得不置之后图，右私志之不甚惬者也。

致九弟·时与弟意趣不合 同治二年正月十八日

沅弟左右：

二日未寄信与弟，十七夜接弟初九日信，知弟左臂疼痛不能伸缩，实深悬系。兹专人送膏药三个与弟，即余去年贴手臂而立愈者，可试贴之，有益无损也。

“拂意之事接于耳目”，不知果指何事？若与阿兄间有不合，则尽可不必拂郁。弟有大功于家，有大功于国，余岂有不感激不爱护之理？余待希、厚、雪、霆诸君，颇自觉仁让兼至，岂有待弟反薄之理？惟有时与弟意趣不合，弟之志事颇近春夏发舒之气，余之志事颇近秋冬收啬之气；弟意以发舒而生机乃旺，余意以收啬而生机乃厚，平日最好昔人“花未全开月未圆”七字，以为惜福之道、保泰之法，莫精于此，曾屡次以此七字教诫春霆，不知与弟道及否？星冈公昔年待人，无论贵贱老小，纯是一团和气，独对子孙诸侄则严肃异常，遇佳时令节尤为凛不可犯，盖亦具一种收啬之气，不使家中欢乐过节，流于放肆也。余于弟营保举、银钱、军械等事，每每稍示节制，亦犹本“花未全开月未圆”之义，至危迫之际，则救焚拯溺，不复稍有所吝矣。弟意有不满处，皆在此等关头，故将余之襟怀揭出，俾弟释其疑而豁其郁。此关一破，则余兄弟丝毫皆合矣。

再，余此次应得一品荫生，已于去年八月咨部，以纪瑞侄承荫，因恐弟辞让，故当时仅告澄而本告弟也。将来瑞侄满二十岁时，纪泽已三十矣。同去考荫，同当部曹，若能考到御史，亦不失世家气象。以弟于祖父兄弟宗族之间竭力竭诚，将来后辈必有可观。目下小恙，断不为害，但今年切不宜亲自督队耳。

致沅弟以方寸为严师 同治二年四月十六日

沅弟左右：

辞谢一事，本可浑浑言之，不指明武职京职，但求收回成命。已请筱泉、子密代弟与余各拟一稿矣。昨接弟咨，已换署新衔，则不必再行辞谢。吾辈所最宜畏敬慎者，第一则以方寸为严师，其次则左右近习之人，如巡捕、戈什、幕府文案及部下营哨官之属，又其次乃畏清议。今业已换称新衔，一切公文体制为之一变，而又具疏辞官，已知其不出于至诚矣。

弟应奏之事暂不必忙。左季帅奏专衔事之旨，厥后三个月始行拜疏。香琴得巡抚及侍郎后，除疏辞复奏二次后，至今未另奏事。弟非有要紧事件，不必专衔另奏，寻常报仗，仍由余办可也。

致九弟·相当大事，全在明强二字 同治二年四月二十七日

沅弟左右：

弟辞抚之意如此坚切，余二十二日代弟所作之折，想必中意矣。来信“乱世功名之际尤为难处”十字，实获我心。本日余有一片，亦请将钦篆、督篆二者分出一席，另简大员，兹将片稿抄寄弟阅。吾兄弟常存此兢兢业业之心，将来遇有机缘，即便抽身引退，庶几善始善终，免蹈大戾乎！

至于相当大事，全在明强二字。《中庸》学、问、思、辨、行五者，其要归于愚必明，柔必强。弟向来倔犟之气，却不可因位高而顿改。凡事非气不举，非刚不济，即修身齐家，亦须以明强为本。

巢县既克，和、含必可得手，以后进攻二浦，日弟主持，余相隔太远，不遥制也。

弟公文不宜用“咨呈”，用“咨”以符通例。

致沅弟谦字之真功夫 同治二年五月十六日

沅弟左右：

十五日接弟初六、四、初十日三次信，十六日又接初八日信，俱悉一切。所应复者，条列如左：

二浦既克，现依弟议，移韦守巢县、东关，梁、王、万三营守西梁山、桐城闸，腾出萧军分守二浦，刘军围攻九洑洲，鲍军南渡打东坝、二溧。另有公牍知会矣。

弟在湖南索取之药四万斤、银万两、绳十万，今日已到此间。除催令速行外，余又另解三万、米三千、子弹五万斤，又解还弟代济鲍营米一千九百石，均于日内成行。

陈氏即葬于安庆城外，已买得地一处，定于二十一日下殡。

靖毅公墓志，此时可写矣，日内当添数语寄去。

去年进兵雨花台，忠侍以全力来援，俾浙沪皆大得手；今年攻克各石城，俾二浦速下，扬州、天、六之贼皆回南岸，此弟功之最大处。然此等无形之功，吾辈不宜形诸奏牍，并不必腾诸口说，见诸书牍。此是谦字之真功夫，所谓君子之所不可及，在人之所不见也。吾时时以和为殷鉴，望弟时时以和为殷鉴。比之向忠武，并不甚劣，弟不必郁郁也。顺问近好。国藩手草。

禀父母·日日习字，时有长进 道光二十二年二月二十四日

男国藩跪禀父母·亲大人万福金安：

九弟之病，自正月十六日后，日见强旺，二月一日开荤，现已全复元矣，二月以来，日日习字，甚有长进。男亦常习小楷，以为明年考差之具，近来改临智永《千字文》帖，不复临颜柳二家帖，以不合时宜故也。

孙男身体甚好，每日佻达欢呼，曾无歇息。孙女亦好。

浙江之事，闻于正月底交战，仍尔不胜。去岁所失宁波府城、定海镇海二县城尚未收复。英夷滋扰以来，皆汉奸助之为虐，此辈食毛践土，丧尽天良，不知何日罪恶贯盈，始得聚而歼灭。

湖北崇阳县逆贼钟人杰为乱，攻占崇阳、通城二县。裕制军即日扑灭，将钟人杰及逆党槛送京师正法，余孽俱已搜尽。钟逆倡乱不及一月，党羽姻属皆伏天诛。

黄河去年决口，昨已合龙，大功告成矣。

九弟前病中思归，近因难觅好伴，且闻道上有虞，是以不复作归计。弟自病好后，亦安心不甚思家。

李碧峰在寓住三月，现已找得馆地，在唐同年（李杜）家教书，每月俸金二两，月费一千。

男于二月初配丸药一料，重三斤，约计费钱六千文。男等在京谨慎，望父母亲大人放心，男谨禀。

禀父母·两弟场中文若得意 道光二十二年七月初四日

男国藩跪禀父母·亲大人万福金安：

六月二十八日接到家书，系三月二十四日所发，知十九日四弟得生子，男等合室相庆。四妹生产虽难，然血晕亦是常事，且此次既能保全，则下次较为容易。男未得信时常以为虑，既得此信，如释重负。

六月底，我县有人来京捐官，言四月县考时，渠在城内并在彭兴歧、丁信风两处面晤四弟六弟，知案首是吴定五。男十三年前在陈氏宗祠读书，定五才发蒙作起讲，在杨畏斋处受业，来年闻吴春冈说定五甚为发奋，今果得志，可谓成就甚速。其余前十名及每场题目，渠已忘记，后有信来，乞四弟写出。

四弟六弟考运不好，不必挂怀。俗语云：“不怕进得迟，只要中得快。”从前邵丹畦前辈四十三岁入学，五十二岁作学政。现任广西藩台汪朗，渠于道光十二年入学，十三年点状元。阮芸台前辈于乾隆五十三年县府试头场皆未取，即于其年入学中举，五十四年点翰林，五十五年留馆，五十六年大考第一，比放浙江学政，五十九年升浙江巡抚。些小得失不足患，特患业之不精耳。两弟场中文若得意，可将原卷领出寄京；若不得意，不寄可也。

男等在京平安，纪泽兄妹二人体甚结实，皮色亦黑。

逆夷在江苏滋扰，于六月十一日攻陷镇江，有大船数十只在大江游戈，江宁扬州二府颇可危虑。然而天不降灾，圣人在上，故京师人心镇定。

同乡王翰城告假出京，男与陈岱云亦拟送家眷南旋，与郑莘田、王翰城四家同队出京。男与陈家本于六月底定计，后于七月初一请人扶乩，似可不必轻举妄动，是以中止。现在男与陈家仍不送家眷回南也。

正月间俞岱青先生出京，男寄有鹿脯一方，托找彭山屺转寄，俞后托谢吉人转寄，不知到否？又四月托李昺冈寄银寄笔，托曹西垣寄参，并交陈季牧处，不知到否？

前父亲教男养须之法，男仅留上唇须，不能用水浸透，色黄者多，黑者少，下唇拟待三十六岁始留。

男每接家信，嫌其不详，嗣后更愿详示。男谨禀。

致诸弟·修业以卫身 道光二十二年九月十八日

四位老弟足下：

九弟行程，计此时可以到家。自任丘发信之后，至今未接到第二封信，不胜悬悬，不知道上不甚艰险否？四弟、六弟院试，计此时应有信，而折差久不见来，实深悬望。

予身体较九弟在京时一样，总以耳鸣为苦。问之吴竹如，云只有静养一法，非药物所能为力。而应酬日繁，予又素性浮躁，何能着实静养？拟搬进内城住，可省一半无谓之往还，现在尚未找得。

予时时自悔，终未能洗涤自新。九弟归去之后，予定刚日读经柔日读史之法。读经常懒散不沉着。读《后汉书》现已丹笔点过八本，虽全不记忆，而较之去年读《前汉书》领会较深。九月十一日起，同课人议每课一文一诗，即于本日申刻用白折写。予文诗极为同课人所赞赏，然予于八股绝无实学，虽感诸君奖借之殷，实则自愧愈深也。待下次折差来，可付课文数篇回家。予居家懒做考差工夫，即借此以磨砺考具，或亦不至临场窘迫耳。

吴竹如近日往来极密，来则作竟日之谈，所言皆身心国家大道理。渠言有窦兰泉者，云南人，见道极精当平实，窦亦深知予者，彼此现尚未拜往。竹如必要予搬进城住，盖城内镜海先生可以师事，倭艮峰先生、窦兰泉可以友事。师友夹待，虽懦夫亦有立志。予思朱子言为学譬如熬肉，先须用猛火煮，然后用漫火温，予生平工夫全未用猛火煮过，虽略有见识，乃是从悟境得来，偶用功亦不过优游玩索已耳，如未沸之汤，遽用漫火温之，将愈煮愈不熟矣。以是急思搬进城内，屏除一切，从事于克己之学。镜海、艮峰两先生亦劝我急搬。

而城外朋友，予亦有思常见者数人，如邵蕙西、吴子序、何子贞、陈岱云是也。蕙西尝言：与周公谨交，如饮醇醪，我两个颇有此风味，故每见辄长谈不舍。予序之为人，予至今不能定其品，然识见最大且精，尝教我云：用功譬若掘井，与其多掘数井而皆不及泉，何若老守一井，力求及泉而用之不竭乎？此语正与予病相合，盖予所谓掘井多而皆不及泉者也。

何子贞与予讲字极相合，谓我真知大源，断不可暴弃。予尝谓天下万事万理皆出于乾坤二卦，即以作字论之：纯以神行，大气鼓荡，脉络周通，潜心内转，此乾道也；结构精巧，向背有法，修短合度，此坤道也。凡乾以神气言，凡坤以形质言，礼乐不可斯须去身，即此道也。乐本于乾，礼本于坤，作字而优游自得真力弥满者，即乐之意也；丝丝入扣转折合法者，即礼之意也。偶与子贞言及此，子贞深以为然，谓渠生平得力尽于此矣。陈岱云与吾处处痛痒相关，此九弟所知者也。

写至此，接得家书，知四弟六弟未得入学，怅怅然。科名有无迟早，总由前定，丝毫不能勉强。吾辈读书，只有两事：一者进德之事，讲求乎诚正修齐之道，以图无忝所生；一者修业之事，操习乎记诵词章之术，以图自卫其身。进德之身难于尽言，至于修业以卫身，吾请言之。

卫身莫大于谋食。农工商，劳力以求食者也；士，劳心以求食者也。故或食禄于朝，或教授于乡，或为传食之客，或为入幕之宾，皆须计其所业，足以得食而无愧。科名者，食禄之阶也，亦须计吾所业，将来不至尸位素餐，而后得科名而无愧。食之得不得，究通由天作主，予夺由人作主，业之精不精则由我作主，然吾未见业果精而终不得食者也。农果力耕，虽有饥馑必有丰年；商果积货，虽有壅滞必有通时；士果能精其业，安见其终不得科名哉？即终不得科名，又岂无他途可以求食者哉？然则特患业之不精耳。

求业之精，别无他法，曰专而已矣。谚曰：“艺多不养身”，谓不专也。吾掘井多而无泉可饮，不专之咎也。诸弟总须力图专业，如九弟志在习字，亦不尽废他业，但每日习字工夫，断不可不提起精神，随时随事，皆可触悟。四弟六弟，吾不知其心有专嗜否？若志在穷经，则须专守一经；志在作制义，则须专看一家文稿，志在作古文，则须专看一家文集；作各体诗亦然；作试帖亦然；万不可以兼营并骛，兼营则必一无所能矣，切嘱切嘱！千万千万！

此后写信来，诸弟各有专守之业，务须写明，且须详问极言，长篇累牍，使我读其手书，即可知其志向识见。凡专一业之人，必有心得，亦必有疑义。诸弟有心得，可以告我共赏之；有疑义，可以问我共析之。且书信既详，则四千里外之兄弟，不啻晤言一室，乐何如乎？

予生平于伦常中，惟兄弟一伦抱愧尤深。盖父亲以其所知者尽以教我，而我不能以吾所知者尽教诸弟，是不孝之大者也。九弟在京年余，进益无多，每一念及，无地自容。嗣后我写诸弟信，总用此格纸，弟宜存留，每年装订成册。其中好处，万不可忽略看过。诸弟写信寄我，亦须用一色格纸，以便装订。兄国藩手具。

致诸弟·但自问立志之真不真耳 道光二十二年十月廿六日

诸位贤弟足下：

十月廿一日接九弟在长沙所发信，内途中日记六页，外药子一包。廿二接九月初二日家信，欣悉以慰。

自九弟出京后，余无日不忧虑，诚恐道路变故多端，难以臆揣。及读来书，果不出吾所料。千辛万苦，始得到家，幸哉幸哉！郑伴之不足恃，余早已知之矣。郁滋堂如此之好，余实不胜感激。在长沙时，曾未道及彭山屺，何也？又为祖母买皮祅，极好极好！可以补吾之过矣。

观四弟来信甚详，其发奋自励之志溢于行间，然必欲找馆出外，此何意也？不过谓家塾离家太近，容易耽搁，不如出外较清净耳。然出外从师，则无甚耽搁；若出外教书，其耽搁更甚于家塾矣。且苟能发奋自立，则家塾可读书，即旷野之地、热闹之场，亦可读书，负薪牧豕，皆可读书，苟不能发奋自立，则家塾不宜读书，即清净之乡、神仙之境，皆不能读书，何必择地？何必择时？但自问立志之真不真耳！

六弟自怨数奇，余亦深以为然。然屈于小试，辄发牢骚，吾窃笑其志之小，而所忧之不大也。

君子之立志也，有民胞物与之量，有内圣外王之业，而后不忝于父母之所生，不愧为天地之完人。故其为忧也，以不如舜、不如周公为忧也，以德不修、学不讲为忧也。是故顽民梗化则忧之，蛮夷猾夏则忧之，小人在位贤才否闭则忧之，匹夫匹妇不被己泽则忧之，所谓悲天命而悯人穷，此君子之所忧也。若夫一身之屈伸，一家之饥饱，世俗之荣辱得失、贵贱毁誉，君子固不暇忧及此也。

六弟屈于小试。自称数奇，余窃笑其所忧之不大也。盖人不读书则已，亦即自名曰读书人，则必从事于《大学》。《大学》之纲领有三：明德、新民、止至善，皆我分内事也。若读书不能体贴到身上去，谓此三项与我身了不相涉，则读书何用？虽使能文能诗，博雅自诩，亦只算得识字之牧猪奴耳！岂得谓之明理有用之人也乎？朝廷以制艺取士，亦谓其能代圣贤立言，必能明圣贤之理，行圣贤之行，可以居官莅民、整躬率物也。若以明德、新民为分外事，则虽能文能诗，而于修己治人之道实茫然不讲，朝廷用此等人做官，与用牧猪奴做官何以异哉？

然则既自名为读书人，则《大学》之纲领皆己身切要之事明矣。其条目有八，自我观之，其致功之处，则仅二者而已：曰格物，曰诚意。

格物，致知之事也；诚意，力行之事也。物者何？即所谓本末之物也。身、心、意、知、家、国、天下，皆物也，天地万物，皆物也，日用常行之事，皆物也。格者，即物而穷其理也。如事亲定省，物也；究其所以当定省之理，即格物也。事兄随行，物也；究其所以当随行之理，即格物也。吾心，物也；究其存心之理，又博究其省察涵养以存心之理，即格物也。吾身，物也；究其敬身之理，又博究其立齐坐尸以敬身之理，即格物也。每日所看之书，句句皆物也；切己体察，穷究其理，即格物也。此致知之事也。所谓诚意者，即其所知而力行之，是不欺也。知一句，便行一句，此力行之事也。此二者并进，下学在此，上达亦在此。

吾友吴竹如格物功夫颇深，一事一物皆求其理。倭艮峰先生则诚意工夫极严，每日有日课册，一日之中，一念之差，一事之失，一言一默，皆笔之于书。书皆楷字，三月则订一本，自乙未年起，今三十本矣。盖其慎独之严，虽妄念偶动，必即时克治，而著之于书，故所读之书，句句皆切身之要药，兹将艮峰先生曰课抄三页付归，与诸弟看。

余自十月初一日起，亦照艮峰样，每日一念一事，皆写之于册，以便触目克治，亦写楷书。冯树堂与余同日记起，亦有目课册。树堂极为虚心，爱我如兄，敬我如师。将来必有所成。

余向来有无恒之弊，自此次写日课本子起，可保终生有恒矣。盖明师益友，重重夹持，能进不能退也。本欲抄余日课册付诸弟阅，因今日镜海先生来，要将本子带回去，故不及抄。十一月有折差，准抄几页付回也。

余之益友，如倭艮峰之瑟侗，令人对之肃然；吴竹如、窦兰泉之精义，一言一事，必求至是；吴子序、邵蕙西之谈经，深思有辨；何子贞之谈字，其精妙处，无一不合，其谈诗尤最符契。子贞深喜吾诗，故吾自十月来，已作诗十八首，兹抄二页，付回与诸弟阅。冯树堂、陈岱云之立志，汲汲不遑，亦良友也。镜海先生，吾虽未尝执贽请业，而心已师之矣。

吾每作书与诸弟，不觉其言之长，想诸弟或厌烦难看矣。然诸弟苟有长信与我，我实乐之，如获至宝，人固各有性情也。

余自十月初一日起记日课，念念欲改过自新。思从前与小珊有隙，实是一朝之忿，不近人情，即欲登门谢罪。恰好初九日小珊来拜寿，是夜余即至小珊家久谈，十三日与岱云合伙请小珊吃饭。从此欢笑如初，前隙尽释矣。

金竺虔报满用知县，现在小珊家，喉痛月余，现已全好。李碧峰在汤家如故。易莲舫要出门就馆，现亦甚用功，亦学倭艮峰者也。同乡李石梧已升陕西巡抚。

两大将军皆锁拿解京治罪，拟斩临候。英夷之事，业已和抚。去银二千一百万两，又各处让他码头五处。现在英夷已全退矣。两江总督牛鉴，亦锁解刑部治罪。

近事大略如此，容再续书。兄国藩手具。

致诸弟·予自立课程甚多 道光二十二年十二月二十日

诸位贤弟足下：

十一月十七寄第三号信，想已收到。父亲到县纳漕，诸弟何不寄一信，交县城转寄省城也？以后凡遇有便，即须寄信，切要切要。

九弟到家，遍走各亲戚家，必各有一番景况，何不详以告我？

四妹小产，以后生育颇难，然此事最大，断不可以人力勉强。劝渠家只须听其自然，不可过于矜持。又闻四妹起最晏，往往其姑反服侍她。此反常之事，最足折福。天下未有不孝之妇而可得好处者，诸弟必须时劝导之，晓之以大义。

诸弟在家读书，不审每日如何用功？余自十月初一立志自新以来，虽懒惰如故，而每日楷书写日记，每日读史十页，每日记《茶余偶谈》一则，此三事未尝一日间断。十月二十一日，立誓永戒吃水烟，洎今已两月不吃烟，已习惯成自然矣。予自立课程甚多，惟记《茶余偶谈》、读史十页、写日记楷本，此三事者誓终生不间断也。诸弟每人自立课程，必须有日日不断之功，虽行船走路，俱须带在身边，予除此三事外，他课程不必能有成，而此三事者，将终生行之。

前立志作《曾氏家训》一部，曾与九弟详细道及。后因采择经史，若非经史烂熟胸中，则割裂零碎，毫无线索，至于采择诸子各家之言，尤为浩繁，虽抄数百卷，犹不能尽收；然后知古人作《大学衍义》、《衍义补》诸书，乃胸中自有条例，自有议论，而随便引书以证明之，非翻书而遍抄之也。然后知著书之难，故暂且不作《曾氏家训》。若将来胸中道理愈多，议论愈贯串，仍当为之。

现在朋友愈多，讲躬行心得者，则有镜海先生、艮峰前辈、吴竹如、窦兰泉、冯树堂，穷经知道者，则有吴子序、邵蕙西；讲诗、文、字而艺通于道者，则有何子贞，才气奔放则有汤海秋，英气逼人、志大神静，则有黄子寿。又有王少鹤(名锡振，广西主事，年二十七岁，张筱浦之妹夫）、朱廉甫（名琦，广西乙未翰林）、吴莘畲（名尚志，广东人，吴抚台之世兄）、庞作人（名文寿，浙江人），此四君者，皆闻予名而先来拜，虽所造有浅深，要皆有志之士，不甘居于庸碌者也。京师为人文渊薮，不求则无之，愈求则愈出。近来闻好友甚多，予不欲先去拜别人，恐徒标榜虚声。盖求友以匡己之不逮，此大益也；标榜以盗虚名，是大损也。天下有益之事，即有足损者寓乎其中，不可不辨。黄子寿近作《选将论》一篇，共六千余字，真奇才也。子寿戊戌年始作破题，而六年之中遂成大学问，此天分独绝，万不可学而至。诸弟不必震而惊之，予不愿诸弟学他，但愿诸弟学吴世兄、何世兄。吴竹如之世兄，现亦学艮峰先生写日记，言有矩，动有法，其静气实可爱。何子贞之世兄，每日自朝至夕总是温书，三百六十日，除作诗文时，无一刻不温书。真可谓有恒者矣。故予从前限功课教诸弟，近来写信寄弟，从不另开课程，但教诸弟有恒而已。

盖士人读书，第一要有志，第二要有识，第三要有恒。有志则断不甘为下流，有识则知学问无尽，不敢以一得自足，如河伯之观海，如井蛙之窥天，皆无识者也。有恒则断无不成之事。此三者缺一不可。诸弟此时，惟有识不可以骤几，至于有志有恒，则诸弟勉之而已。予身体甚弱，不能苦思，苦思则头晕，不耐久坐，久坐则倦乏，时时属望惟诸弟而已。

明年正月恭逢祖父大人七十大寿，京城以进十为正庆。予本拟在戏园设寿筵，窦兰泉及艮峰先生劝止之，故不复张筵。盖京城张筵唱戏，名为庆寿，实则打把戏。兰泉之劝止，正以此故。现在作寿屏两架。一架淳化笺四大幅，系何子贞撰文并书，字有茶碗口大。一架冷金笺八小幅，系吴子序撰文，予自书。淳化笺系内府用纸，纸厚如钱，光彩耀目，寻常日子琉璃厂无有也，昨日偶有之，因买四张。子贞字甚古雅，惜太大，万不能寄回。奈何奈何！

侄儿甲三体日胖而颇蠢，夜间小解知自报，不至于湿床褥。女儿体好，最易扶携，全不劳大人费心力。

今年冬间，贺耦庚先生寄三十金，李双圃先生寄二十金，其余尚有小进项。汤海秋又自言借百金与我用。计还清兰溪、寄云外，尚可宽裕过年。统计今年除借会馆房钱外，仅借百五十金，岱云则略多些。岱云言在京已该账九百余金，家中亦有此数，将来正不易还。寒士出身，不知何日是了也！我在京该账尚不过四百金，然苟不得差，则日见日紧矣。

书不能尽言，惟诸弟鉴察。兄国藩手草。

附课程表：

主敬——整齐严肃，无时不俱。无事时心在腔子里，应事时专一不杂。

静坐——每日不拘何时，静坐一会，体验静极生阳来复之仁心，正位凝命，如鼎之镇。

早起——黎明即起，醒后勿沾恋。

读书不二——一书未点完，断不看他书，东翻西阅，都是徇外为人。

读史——二十三史每日读十页，虽有事不间断。

写日记——须端楷，凡日间过恶：身过、心过、口过，皆记出，终生不间断。

日知其所亡——每日记《茶余偶谈》一则，分德行门、学问门、经济门、艺术门。

月无忘所能——每月作诗文数首，以验积理之多寡，养气之盛否。

谨言——刻刻留心。

养气——无不可对人言之事，气藏丹田。

保身——谨遵大人手谕：节欲、节劳、节饮食。

作字——早饭后作字，凡笔墨应酬，当做自己功课。

夜不出门——旷功疲神，切戒切戒。

致诸弟·穷经必专一经，不可泛骛 道光二十三年正月十七日

诸位老弟足下：

正月十五日接到四弟、六弟、九弟十二月初五日所发家信，四弟之信三页，语语平实，责我待人不恕，甚为切当。谓“月月书信，徒以空言责弟辈，却又不能实有好消息，令堂上阅兄之书，疑弟辈粗俗庸碌，使弟辈无地可容”云云，此数语，兄读之不觉汗下。我去年曾与九弟闲谈云：“为人子者，若使父母见得我好些，谓诸兄弟俱不及我，这便是不孝；若使族党称道我好些，谓诸兄弟俱不如我，这便是不悌。何也？盖使父母心中有贤愚之分，使族党口中有贤愚之分，则必其平日有讨好意思，暗用机计，使自己得好名声，而使其兄弟得坏名声，必其后日之嫌隙由此而生也。刘大爷、刘三爷兄弟皆想做好人，卒至视如仇雠，因刘三爷得好名声于父母族党之间，而刘大爷得坏名声故也。”今四弟之所责我者，正是此道理，我所以读之汗下。但愿兄弟五人，各个明白这道理，彼此互相原谅，兄以弟得坏名为忧，弟以兄得好名为快。兄不能使弟尽道得令名，是兄之罪；弟不能使兄尽道得令名，是弟之罪。若各个如此存心，则亿万年无纤芥之嫌矣。

至于家塾读书之说，我亦知其甚难，曾与九弟面谈及数十次矣。但四弟前次来书，言欲找馆出外教书，兄意教馆之荒功误事，较之家塾为尤甚，与其出而教馆，不如静坐家塾。若云一出家塾便有明师益友，则我境之所谓明师益友者，我皆知之，且已宿夜熟筹之矣，惟汪觉庵师及阳沧溟先生，是兄意中所信为可师者。然衡阳风俗，只有冬学要紧，自五月以后，师弟皆奉行故事而已。同学之人，类皆庸鄙无志者，又最好讪笑人。其笑法不一，总之不离乎轻薄而已。四弟若到衡阳去，必以翰林之弟相笑，薄俗可恶。乡间无朋友，实是第一恨事，不惟无益，且大有损，习俗染人，所谓与鲍鱼处亦与之俱化也。兄尝与九弟道及，谓衡阳不可以读书，涟滨不可以读书，为损友太多故也。

今四弟意必从觉庵师游，则千万听兄嘱咐，但取明师之益，无受损友之损也。接到此信，立即率厚二到觉庵师处受业。其束脩，今年谨具钱十挂，兄于八月准付回，不至累及家中，非不欲从丰，实不能耳。兄所最虑者，同学之人无志嬉游，端节以后放散不事事，恐弟与厚二效尤耳，切戒切戒。凡从师必久而后可以获益。四弟与季弟今年从觉庵师，若地方相安，则明年仍可以游；若一年换一处，是即无恒者见异思迁也，欲求长进难矣。

六弟之信，乃一篇绝妙古文，排百似昌黎，拗很似半山。予论古文，总须有倔犟不驯之气，愈拗愈深之意，故于太史公外，独取昌黎、半山两家。论诗亦取傲兀不群者，论字亦然。每蓄此意而不轻谈，近得何子贞意见极相合，偶谈一二句，两人相视而笑。不知六弟乃生成有此一支妙笔！往时见弟文，亦无大奇特者；今观此信，然后知吾弟真不羁才也。欢喜无极，欢喜无极！凡兄所有志而力不能为者，吾弟皆为之矣。

信中言兄与诸君子讲学，恐其渐成朋党，所见甚是。然弟尽可放心，兄最怕标榜，常存暗然尚沿之意，断不至有所谓门户自表者也。信中言四弟浮躁不虚心，亦切中四弟之病，四弟当视为良友药石之言。

信中又言弟之牢骚，非小人之热中，乃志士之惜阴。读至此，不胜惘然，恨不得生两翅忽飞到家，将老弟劝慰一番，纵谈数日乃快。然向使诸弟已入学，则谣言必谓学院做情，众口铄金，何从辩起？所谓“塞翁失马安知非福”，科名迟早实有前定，虽惜阴念切，正不必以虚名萦怀耳。

来信言看《礼记疏》一本半，浩浩茫茫，苦无所得，今已尽弃，不敢复阅，现读《朱子纲目》，日十余页云云；说到此处，不胜悔恨！恨早岁不曾用功，如今虽欲教弟，譬盲者而欲导人之迷途也，求其不误难矣，然兄最好苦思，又得诸益友相质证，于读书之道，有必不可易者数端：穷经必专一经，不可泛骛。读经以研寻义理为本，考据名物为末，读经有一耐字诀：一句不通，不看下句；今日不通，明日再读；今年不通，明年再读。此所谓耐也。读史之法，莫妙于设身处地，每看一处，如我便与当时之人酬酢笑语于其间。不必人人皆能记也，但记一人，则恍如接其人；不必事事皆能记也，但记一事，则恍如亲其事。经以穷理，史以考事，舍此二者，更别无学矣。

盖自西汉以至于今，识字之儒，约有三途：曰义理之学，曰考据之学，曰词章之学，各执一途，互相诋毁。兄之私意，以为义理之学最大，义理明则躬行有要而经济有本。词章之学，亦所以发挥义理者也。考据之学，吾无取焉矣。此三途者，皆从事经史，各有门径。吾以为欲读经史，但当研究义理，则心一而不纷。是故经则专守一经，史则专熟一代，读经史则专主义理。此皆守约之道，确乎不可易者也。

若夫经史而外，诸子百家，汗牛充栋，或欲阅之，但当读一人之专集，不当东翻西阅。如读《昌黎集》，则目之所见，耳之所闻，无非昌黎，以为天地间除《昌黎集》而外，更无别书也。此一集未读完，断断不换他集，亦专字诀也。六弟谨记之。

读经，读史，读专集，讲义理之学，此有志者万不可易者也，圣人复起，必从吾言矣。然此亦仅为有大志者言之，若夫为科名之学，则要读四书文，读试贴律赋，头绪甚多。四弟、九弟、厚二弟天资较低，必须为科名之学.六弟既有大志，虽不科名可也。但当守一耐字诀耳。观来信，言读《&amp;lt;礼记&amp;gt;疏》似不能耐者，勉之勉之！

兄少时天分不甚低，厥后日与庸鄙者处，全无所闻，窍被茅塞久矣。及乙未到京后，始有志学诗古文并作字之法，亦洎无良友。近年得一二良友，知有所谓经学者、经济者，有所谓躬行实践者，始知范韩可学而至也，司马迁、韩愈亦可学而至也，程朱亦可学而至也。慨然思尽涤前日之污，以为更生之人，以为父母之肖子，以为诸弟之先导。无如体气本弱，耳鸣不止，稍稍用心，便觉劳顿。每日思念，天既限我以不能苦思，是天不欲成我之学问也，故近日以来，意颇疏散。

计今年若可得一差，能还一切旧债，则将归田养亲，不复恋恋于利禄矣。粗识几字，不敢为非以蹈大戾已耳，不复有志于先哲矣。吾人第一以保身为要，我所以无大志愿者，恐用心太过，足以疲神也。诸葛亮弟亦时时以保身为念，无忽无忽！

来信又驳我前书，谓必须博雅有才，而后可明理有用，所见极是。兄前书之意，盖以躬行为重，即子夏“贤贤易色”章之意，以为博雅者不足贵，惟明理者乃有用，特其立论过激耳。六弟信中之意，以为不博雅多闻，安能明理有用？立论极精。但弟须力行之，不可徒与兄辩驳见长耳。

来信又言四弟与季弟从游觉庵师，六弟、九弟仍来京中，或肄业城南云云。兄之欲得老弟共住京中也，其情如孤雁之求曹也。自九弟辛丑秋思归，兄百计挽留，九弟当能言之。

及至去秋决计南归，兄实无可如何，只得听其自便。若九弟今年复来，则一岁之内忽去忽来，不特堂上诸大人不肯，即旁观亦且笑我兄弟轻举妄动。且两弟同来，途费须得八十金，此时实难措办。弟云能自为计，则兄窃不信。曹西垣去冬已到京，郭云仙明年始起程，目下亦无好伴。惟城南肄业之说，则甚为得计。兄于二月间准付银二十两至金竺虔家。以为六弟九弟省城读书之用，竺虔于二月起身南旋，其银四月初可到。弟接此信，立即下省肄业。

省城中兄相好的如郭筠仙、凌笛舟、孙芝房，皆在别处坐书院。贺蔗农、俞岱青、陈尧农、陈庆覃诸先生皆官声中人，不能伏案用功矣。惟闻有丁君者（名叙忠，号秩臣，长沙禀生），学问切实，践履笃诚。兄虽未曾见面，而稔知其可师。凡与我相好者，皆极力称道丁君。两弟到省，到城南住斋，立即去拜丁君，执贽受业。凡人必有师，若无师则严惮之心不生，即以丁君为师。此外择友，则慎之又慎。昌黎曰：“善不吾与，吾强与之附；不善不吾恶，吾强与之拒。”一生之成败，皆关乎朋友之贤否，不可不慎也。

不信以进京为上策，以肄业城南为次策。兄非不欲从上策，因九弟来去太速，不好写信禀堂上，不特九弟形迹矛盾，即我禀堂上亦自相矛盾也。又目下实难办途费，六弟言能自为计，亦未历甘苦之言耳。若我今年能得一差，则两弟今冬与朱啸山同来甚好，目前且从次策。如六弟不以为然，则再写信来商议可也。——此答六弟之大略也。

九弟之信，写家事详细，惜话说太短，兄则每每太长，以后截长补短为妙。尧阶若有大事，诸弟随去，一人帮他几天。牧云接我长信，何以全无回信？毋乃嫌我话太直乎？

扶乩之事，全不足信。九弟总须立志读书，不必想及此等事。季弟一切皆须听诸兄话。此次折弁走甚急，不暇抄日记本，余容后告。

致六弟多则必不能专 道光二十三年六月初六日

温甫六弟左右：

五月二十九、六月初一，连接弟三月初一、四月二十五、五月初一三次所发之信，并四书文二茸，笔力实实可爱！信中有云：“于兄弟出直达其隐，父子祖孙间，不得不曲致其情。”此数语有大道理。余之行事，每自以为至诚可质天地，何妨直情径行。昨接四弟信，始知家人天亲之地，亦有时须委曲以行之者、吾过矣！吾过矣！

香海为人最好，吾虽未与久居，而相知颜深，尔以兄事之可也。丁秩臣、王衡臣两君，吾皆未见，在约可为弟之师，或师之，或友之，在弟自为审择。若果威仪可则，淳实宏通，师之可也。若仅博雅能文，友之可也。或师或友，皆宜常存敬畏之心，不宜视为等夷，渐至慢亵，则不复能受其益矣。

弟三月之信，所定功课太多，多则必不能专，万万不可。后信言已向陈季牧借《史记》，此不可不看之书；尔既看《史记》，则断不可看他书。功课无一定呆法，但须专耳。余从前教诸弟，常限以功课，近来觉限人以课程，往往强人以所难；苟其不愿，虽日日遵照限程，亦复无益，故近来教弟，但有一专字耳。专字之外，又有数语教弟，兹待将冷金笺写出，弟可贴之座右，时时省览，并抄一付，寄家中三弟。

香海言时文须家《东莱博议》，甚是，弟先须用笔圈点一遍，然后自选几篇读熟，即不读亦可。无论何书，总须从首至尾，通看一遍；不然，乱翻几页，摘抄几篇，而此书之大局精处，茫然不知也，学诗从《中州集》人亦好，然吾意读总集，不如读专集，此事人人意见各殊，嗜好不同，吾之嗜好，于五古则喜读《文选》，于七古则喜读《昌黎集》，于五律则喜读《杜集》，七律亦最喜《杜诗》，而苦不能步趋，故兼读《元遗山集》。

吾作诗最短于七律，他体皆有心得，惜京都无人可与畅语者。弟要学诗，先须看一家集，不要东翻西阅，先须学一体，不可各体同学，盖明一体，则皆明也。凌笛舟最善为诗律，若在省，弟可就之求救。习字临千字文亦可，但须有恒，每日临一百字，万万无间断，则数年必成书家矣，陈季牧多喜谈字，且深思善悟，吾见其寄岱云信，实能知写字之法，可爱可畏！弟可以从切磋，此等发学之友，愈多愈好。

来信要我寄诗回南，余今年身体不甚壮健，不能用心，故作诗绝少；仅作感春诗七古五章，慷慨悲歌，自谓不让陈卧子，而语太激烈，不敢示人。是仅应酬诗数首，了无可观；项作寄贤弟诗二首，弟观之以为何如？京笔现在无便可寄，总在秋间寄回，若无笔写，暂向陈季牧借一枝，后日还他可也。国藩手草。

致诸弟·绝大学问，即在家庭日用之间 道光二十三年六月初六日

澄侯、叔淳、季洪三弟左右：

五月底连接三月一日、四月十八两次所发家信。

四弟之信，具见真性情，有困心衡虑、郁积思通之象。此事断不可求速效，求速效必助长，非徒无益，而又害之。只要日积月累，如愚公之移山，终久必有豁然贯通之候；愈欲速则愈锢蔽矣。

来书往往词不达意，我能深谅其苦。今人都将学字看错了。若细读《贤贤易色》一章，则绝大学问即在家庭日用之间。于孝悌两字上尽一分便是一分学，尽十分便是十分学。今人读书皆为科名起见，于孝悌伦纪之大，反似与书不相关。殊不知书上所载的，作文时所代圣贤说的，无非要明白这个道理。若果事事做得，即笔下说不出何妨！若事事不能做，并有亏于伦纪之大，即文章说得好，亦只算个名教中之罪人。贤弟性情真挚，而短于诗文，何不日日在孝悌两字上用功？《曲礼》、《内则》所说的，句句依他做出，务使祖父母、父母、叔父母无一时不安乐，无一时不顺适；下而兄弟妻子皆蔼然有恩，秩然有序，此真大学问也。若诗文不好，此小事，不足计；即好极，亦不值一钱。不知贤弟肯听此语否？

科名之所以可贵者，谓其足以承堂上之欢也，谓禄仕可以养亲也。今吾已得之矣，即使诸弟不得，亦可以承欢，可以养亲，何必兄弟尽得哉？贤弟若细思此理，但于孝悌上用功，不于诗文上用功，则诗文不期进而自进矣。

凡作字总须得势，务使一笔可以走千里，三弟之字，笔笔无势，是以局促不能远纵。去年曾与九弟说及，想近来已忘之矣。

九弟欲看余白折。余所写折子甚少，故不付。大铜尺已经寻得。付笔回南，目前实无妙便，俟秋间定当付还。

去年所寄牧云信未寄去，但其信前半劝牧云用功，后半劝凌云莫看地，实有道理。九弟可将其信抄一遍仍交与他，但将纺棉花一段删去可也。地仙为人主葬，害人一家，丧良心不少，未有不家败人亡者，不可不力阻凌云也。至于纺棉花之说，如直隶之三河县、灵寿县，无论贫富男妇，人人纺布为生，如我境之耕田为生也。江南之妇人耕田，犹三河之男人纺布也。湖南如浏阳之夏布、祁阳之葛布、宜昌之棉花，皆无论贫富男妇，人人依以为业。此并不足为骇异也。第风俗难以遽变，必至骇人听闻，不如删去一段为妙。书不尽言。兄国藩手草。

致诸弟·凡事皆贵专 道光二十四年正月二十六日

四位老弟左右：

六弟九弟今年仍读书省城，罗罗山兄处附课甚好。既在此附课，则不必送诗文与他处看，以明有所专主也，凡事皆贵专，求师不专则受益也不入；求友不专则博爱而不亲。心有所专宗，而博观他途以扩其识，亦无不可；无所专宗，而见异思迁，此眩彼夺，则大不可。罗山兄甚为刘霞仙、欧晓岑所推服，有杨生任光者，亦能道其梗概，则其可为师表明矣，惜吾不得常与居游也。在省用钱，可在家中支用（银三十两则够二弟一年之用矣，亦在吾寄一千两之内），予不能别寄与弟也。

我去年十一月二十日到京，彼时无折差回南，至十二月中旬始发信，乃两弟之信骂我糊涂，何不检点至此！赵子舟与我同行，曾无一信，其“糊涂”更何如耶？余自去年五月底至腊月初未尝接一家信，我在蜀可写信由京寄家，岂家中信不可由京寄蜀耶？又将骂何人糊涂耶？凡动笔不可不检点。

九弟与郑陈冯曹四信，写作俱佳，可喜之至。六弟与我信字太草率，此关乎一生福分，故不能不告汝也。四弟写信语太不圆，由于天分，吾不复责。

致诸弟·温经更要紧 道光二十四年二月十四日

四位老弟左右：

二月初十日，黄仙垣来京，接到家信，备悉一切，欣慰之至。朱啸山亦于是日到，现与家心斋同居。伊兄代伊觅得房子，距余寓甚近，不过一箭远耳。郭筠仙现尚未到，余已为赁本胡同关帝庙房，使渠在庙中住，在余家伙食。冯树堂正月初六日来余家，抉会试后再行上学，因小儿春间怕冷故也。树堂于二月十三日考国子监学正，题“而耻恶衣恶食者”二句，“不以天下奉一人策”，共五百人入场。树堂写作俱佳，应可以得。

陈岱云于初六日移寓报国寺，其配之柩，亦停寺中。岱云哀伤异常，不可劝止，作祭文一篇，三千余字。余为作墓志铭一首，不知陈宅已寄归否？余懒誉寄也。

四川门生，现已到廿余人。我县会试者，大约可十五人，甲午同年大约可二十五六人。然有求于者，颇不乏人。

余今年应酬更繁，幸身体大好，迥不似从前光景，面胖而润，较前稍白矣。耳鸣亦好十之七八，尚有微根未断，不过月余可全好也。内人及儿子两女皆好，陈氏小儿在余家乳养者亦好。

六弟、九弟在城南读书，得罗罗山为师，甚妙！然城南课以亦宜应，不应恐山长不以为然也，所作诗文及功课，望日内付来。四弟季弟从觉庵师读，自佳；四弟年已渐长，须每日看史书十页。无论能得科名与否，总可以稍长见识。季弟每日必须看史，然温经更要紧，今年不必急急赴试也。余容后陈。兄国藩手具。

致诸弟·作如火如荼之文 道光廿四年五月十二日

四位老弟足下：

余于三月二十四日移寓前门内西边碾儿胡同，与城外消息不通。内城现住房共二十八间，每月房租京钱三十串，极为宽敞。甲三于三月二十四日上学，天分不高不低，现已读四十天，读至“自修齐至平治”矣。因其年太小，故不加严，已读者字皆能认。两女皆平安，陈岱云之子在余家亦甚好。内人身子如常，现又有喜，大约九月可生。

余体气较去年略好，近因应酬太繁，天气渐热，又有耳鸣之病。今年应酬，较往年更增数倍：第一，为人写对联条幅，合四川、湖南两省求书者几日不暇给；第二，公车来借钱者甚多，无论有借无借，多借少借，皆须婉言款待；第三则请酒拜客及会馆公事；第四则接见门生颇费精神。又加以散馆，殿试则代人料理，考差则自己料理，诸事冗杂，遂无暇读书矣。

五月十一日接到四月十三家信，内四弟六弟各文二首，九弟季弟各文一首。四弟东皋课文甚洁净，诗亦稳妥，《则何以哉》一篇亦清顺有法，第词句多不圆足，笔亦平沓不超脱。平沓最为文家所忌，宜力求痛改此病。六弟笔气爽利，近亦渐就范围，然词意平庸，无才气峥嵘之处，非吾意中之温甫也。如六弟之天姿不凡，此时作文，当求议论纵横，才气奔放，作如火如荼之文，将来庶有成就。不然，一挑半剔，意浅调卑，即使获售，亦当自渐其文之浅薄不堪，若其不售，则又两失之矣。

今年从罗罗山游，不知罗山意见如何？吾谓六弟今年入泮固妙，万一不入，则当尽弃前功，一志从事于先辈大家之文。年过二十，不为少矣，若再扶墙摩壁，役役于考卷截搭小题之中，将来时过而业仍不精，必有悔恨于失计者，不可不早图也。余当日实见不到此，幸而早得科名，未受其害，向使至今未尝入泮，则数十年从事于吊渡映带之间，仍然一无所得，岂不腼颜也哉！此中误人终身多矣，温甫以世家之子弟，负过人之资质，即使终不入泮，尚不至于饥饿，奈可亦以考卷误终身也？

九弟要余改文详批，余实不善改小考文，当请曹西垣代改，下次折弁付回。季弟文气清爽异常，喜出望外，意亦层出不穷，以后务求才情横溢，气势充畅，切不可挑剔敷衍，安于庸陋，勉之勉之，初基不可不大也。书法亦有褚字笔意，尤为可喜。总之，吾所望于诸弟者，不在科名之有无，第一则孝悌为端，其次则文章不朽。诸弟若果能自立，当务其大者远者，毋徒汲汲于进学也。冯树堂、郭筠仙在寓看书作文，功无间断。陈季牧日日习字，亦可畏也！四川门生留京约二十人，用功者颇多。余不尽言。国藩手草。

禀父母·看书与考试，全不相碍 道光廿四年九月十九日

男国藩跪禀父母·亲大人万福金安：

八月二十九日男发第十号信，备载二十八生女及率五回南事，不知已收到否？男身体平安。家妇月内甚好，去年月里有病，今年尽除去。孙儿女皆好。初十日顺天乡试发榜，湖南中三人，长沙周荇农中南元。

率五之归，本拟附家心斋处。因率五不愿坐车，故附陈岱云之弟处，同坐粮船。昨岱云自天津归，云船不甚好，男颇不放心，幸船上人多，应可无虑。

诸弟考试后，尽肄业小罗巷庵，不知勤惰若何？此时惟季弟较小，三弟俱年过二十，总以看书为主。我境惟彭薄墅先生看书略多，自后无一人讲究者，大抵为考试文章所误。殊不知看书与考试全不相碍，彼不看书者，亦仍不利考如故也。我家诸弟，此时无论考试之利不利，无论文章之工不工，总以看书为急。不然，则年岁日第，科名无成，学问亦无一字可靠，将来求为塾师而不可得。或经或史，或诗集文集，每日总宜看二十页。男今年以来，无日不看书，虽万事匆忙，亦不废正业。

闻九弟意欲与刘霞仙同伴读书，霞仙近来见道甚有所得，九弟若去，应有进益，望大人斟酌行之，男不敢自主。此事在九弟自为定计，若愧奋直前，有破釜沉舟之志，则远游不负；若徒悠忽因循，则近处尽可度日，何必远行百里外哉？求大人察九弟之志而定计焉。余容续呈。男谨禀。

致诸弟·学问之道无穷，而总以有恒为主 道光廿四年十一月廿一日

四位老弟足下：

前月寄信，想已接到。余蒙祖宗遗泽、祖父教训，幸得科名，内顾无所忧，外遇无不如意，一无所缺矣。所望者，再得诸弟强立，同心一力，何患令名不显？何患家运之不兴？欲别立课程，多讲规条，使诸弟遵而行之，又恐诸弟习见而生厌心；欲默默而不言，又非长兄督责之道。是以往年常示诸弟以课程，近来则只教以有恒二字。所望于诸弟者，但将诸弟每月功课写明告我，则我心大慰矣。

乃诸弟每次写信，从不将自己之业写明，乃好言家事及京中诸事。此时家中重庆，外事又有我料理，诸弟一概不管可也。以后写信，但将每月作诗几首，作文几首，看书几卷，详细告我，则我欢喜无量。诸弟或能为科名中人，或能为学问中人，其为父母之令子一也，我之欢喜一也。慎弗以科名稍迟，而遂谓无可自立也。如霞仙今日之身份，则比等闲之秀才高矣。若学问愈进，身份愈高，则等闲之举人、进士又不足论矣。

学问之道无穷，而总以有恒为主。兄往年极无恒，近年略好，而犹未纯熟。自七月初一起，至今则无一日间断。每日临帖百字，抄书百字，看书少亦须满二十页，多则不论。自七月起，至今已看过《王荆公文集》百卷，《归震川文集》四十卷，《诗经大全》二十卷，《后汉书》百卷，皆朱笔加圈批。虽极忙，亦须了本日功课，不以昨日耽搁而今日补做，不以明日有事而今日预做。诸弟若能有恒如此，则虽四弟中等之资，亦当有所成就，况六弟九弟上等之资乎？

明年肄业之所，不知已有定否？或在家，或在外，无不可者。谓在家不可用功，此巧于卸责者也。吾今在京，日日事务纷冗，而犹可以不间断，况家中万万不及此间之纷冗乎？树堂、筠仙自十月起，每十日作文一首，每日看书十五页，亦极有恒。诸弟试将《朱子纲目》过笔圈点，定以有恒，不过数月即圈完矣。若看注疏，每经亦不过数月即完，切勿以家中有事而间断看书之课，又弗以考试将近而间断看书之课。虽走路之日，到店亦可看；考试之日，出场亦可看也。

兄日夜悬望，独此有恒二字告诸弟，伏愿诸弟刻刻留心。幸甚幸甚。兄国藩手草。

致诸弟·事事勤思善问 道光廿五年二月初一日

四位老弟足下：

去年十二月二十二日，寄去书函，谅已收到。项接四弟信，谓前信小注中，误写二字，其诗此即付还，今亦忘其所吴语何矣。诸弟写信总云仓忙，六弟去年曾言城南寄信之难，每次至抚院赍奏厅打听云云，是何其蠢也！静坐书院，三百六十日日日皆可写信，何必打听折差行期而后动笔哉？或送至提塘，或送至岱云家，皆万无一失，何必问了无关涉之赍奏厅哉？若弟等仓忙，则兄之仓忙殆过十倍，将终岁无一字寄家矣。

送王五诗第二首，弟不能解，数千里致书来问，此极虚心，余得信甚喜。若事事勤思善问，何患不一日千里？兹另纸写明寄回。

家塾读书，余明知非诸弟所甚愿，然近处实无名师可从。省城如陈尧农、罗罗山皆可谓名师，而六弟九弟又不善求益。且住省二年，诗文与字皆无大长进。如今我虽欲再言，堂上大人亦必不肯听。不如安分耐烦，寂处里闾，无师无友，挺然特立，作第一等人物，此则我之所期于诸弟者也。昔婺源汪双池先生，一贫如洗，三十以前，在窑上为人佣工画碗，三十以后读书，训蒙到老，终身不应科举，卒著书百余卷，为本朝有数名儒，彼何尝有师友哉？又何尝出里闾哉？余所望于诸弟者，如是而已，然总不出乎立志有恒四字之外也。

致诸弟·聘研生至吾乡教读 咸丰四年十月廿二日

澄侯、温甫、子植、季洪四位老弟足下：

兄于二十日自汉口起行，二十一日至黄州，二十二日至堵城，以羊一豕一，为文祭吴甄甫师。二十三日过江至武昌县。二十九日至蕲州，是日水师大战获胜。

刘一、良五于二十日至田家镇，得悉家中老幼均吉，甚慰甚慰。魏荫亭先生既来军中，父大人命九弟教子侄读书，而九弟来书坚执不肯，欲余另请明师。余意中实乏明师可以聘请，日内与霞、次及幕中诸君子熟商。近处惟罗研生兄是我心中佩仰之人，其学问俱有本原，于《说文》、音学、舆地尤其所长，而诗古文辞及行楷书法，亦皆讲求有年。吾乡通经学古之士，以邹叔绩为最，而研生次之。其世兄现在余幕中，故请其写家信聘研生至吾乡教读。研兄之继配陈氏，与耦庚先生为联襟，渠又明于风水之说，并可在吾乡选择吉地，但不知其果肯来否？渠现馆徐方伯处，未知能辞彼就此否？若果能来，足开吾邑小学之风，于温甫、子植亦不无裨益。若研兄不能来，则吾心中别无人。植弟坚不肯教，则乞诸弟为访择一师而延聘焉为要。甲三、甲五可同一师，不可分开，科一、科三、科四亦可同师。

致四弟·九弟趁此家居时，苦学二三年 同治三年十二月十六日

澄、沅两弟左右：

腊月初六接沅弟十一月十七日信，知己于十六日平安到家，慰幸无己。少泉初六日起行，已抵苏州。余于十四日入闱写榜，是夜二更发榜，正榜二百七十三，副榜四十八。闱墨极好，为三十年来所未有。

韫斋先生与副主考亦极得意，士子欢欣传诵。韫师定于二十六日起程，平景孙编奏请便道回浙，此间公私送程队约各三千有奇。各营挑浚奏淮河，已浚十分之六，约年内可以竣事。澄弟所劝大臣大儒致身之道，敬悉敬悉，惟目下精神，实不如从前耳。

《鸣原堂论文钞》、《东坡万言书》，弟阅之如尚有不能解者，宜写信来问。弟每次问几条，余每次批几条。兄弟论文于三千里外，亦不减对床风雨之乐。弟以不能文为此身缺憾，宜趁此家居时，苦学二三年，不可抛荒片刻也。

致诸弟·余当视之如家人手足也 道光廿二年十一月十六日

诸位贤弟足下：

十一月前八日已将日课抄与弟阅，嗣后每次家信，可抄三页付回。日课本皆楷书，一笔不苟，惜抄回不能作楷书耳。冯树堂进攻最猛，余亦教之如弟，知无不言。可惜弟不能在京与树堂日日切磋，余无日无刻不太息也。九弟在京半年，余懒散不努力。九弟去后，余乃稍能立志，盖余实负九弟矣。余尝语贷云曰：“余欲尽孝道，更无他事，我能教诸弟进德业一分，则我之孝有一分；能教诸弟进十分，则我孝有十分；若全不能教弟成名，则我大不孝矣。”九弟之无所进，是我之大不孝也。惟愿诸弟发奋立志，念念有恒，以补我不孝之罪，幸甚幸甚。

岱云与易五近亦有日课册，惜其识不甚超越。余虽日日与之谈论，渠究不能悉心领会，颇疑我言太夸。然岱云近极勤奋，将来必有所成。

何子敬近待我甚好，常彼此作诗唱和。盖因其兄钦佩我诗，且谈字最相合，故子敬亦改容加礼。子贞现临隶字，每日临七八页，今年已千页矣。近又考订《汉书》之讹，每日手不释卷。盖子贞之学长于五事：一曰《仪礼》精，二曰《汉书》熟，三曰《说文》精，四曰各体诗好，五曰字好。此五事者，渠意皆欲有所传于后。以余观之，此三者余不甚精，不知浅深究竟何如，若字则必传千占无疑矣，诗亦远出时手之上，必能卓然成家。近日京城诗家颇少，故余亦欲多做几首。

黄子寿处，本日去看他，功夫甚长进，古文有才华，好买书，东翻西阅，涉猎颇多，心中已有许多古董。何世兄亦甚好，沉潜之至，天分亦高，将来必有所成。吴竹如近日未出城，余亦未去，盖每见则耽搁一天也。其世兄亦极沉潜，言动中礼，现在亦学倭艮峰先生。吾观何吴两世兄之资质，与诸弟相等，远不及周受珊、黄子寿；而将来成就，何吴必更切实。此其故，诸弟能看书自知之，愿诸弟勉之而已。此数人者，皆后起不凡之人才也，安得诸弟与之联镳并驾，则余之大幸也。

门上陈升一言不合而去，故余作《傲奴诗》，现换一周升作门上，颇好。余读《易旅卦》“丧其童仆”，象曰：“以旅与下，其义丧也。”解之者曰：“以旅与下者，谓视童仆如旅人，刻薄寡恩，漠然无情，则童仆亦将视主上如逆旅矣。”余待下虽不刻薄，而颇有视如逆旅之意，故人不尽忠，以后余当视之如家人手足也。分虽严明而情贵周通，贤弟待人亦宜知之。

余每闻折差到，辄望家信。不知能设法多寄几次否？若寄信，则诸弟必须详写日记数天，幸甚。余写信亦不必代诸弟多立课程，盖恐多看则生厌，故但将余近日实在光景写示而已，伏惟诸弟细察。

致诸弟·自水师小挫后 咸丰五年四月廿日

澄、温、沅、季四位贤弟左右：

余于十六日在南康府接父亲手谕，及澄沅两弟纪泽儿之信，系刘一送来；二十日接澄弟一信，系林福秀由县送来，俱悉一切。

余于十三日自吴城进扎南康，水师右营、后营、向导营于十五日进扎青山。十九日，贼带炮船五六十号、小划船五六十号前来扑营，鏖战二时，未分胜负。该匪以小划二十余号又自山后攒出，袭我老营。老营战船业已全数出队，仅坐船水手数人及所雇民船水手，皆逃上岸。各战船哨官见坐船已失，遂尔慌乱，以致败挫。幸战船炮位毫无损伤，犹为不幸中之大幸！且左营、定湘营尚在南康，中营尚在吴城，是日未与其事，士气依然振作。现在六营三千人同泊南康，与陆勇平江营三千人相依护，或可速振军威。

现在余所统之陆军，塔公带五千人在九江，罗山带三千五百人在广信一带，次青带平江三千人在南康，业已成为三支，人数亦不少。赵玉班带五百湘勇来此，若独成一支，则不足以自立；若依附塔军、依附罗军，则去我仍隔数百里之远；若依附平江营则气类不合。且近来口粮实难接济，玉班之勇可不必来。玉班一人独来，则营中需才孔亟，必有以位置之也。

蒋益澧之事，后公如此办理甚好。密传其家人，详明开导，勒令缴出银两，足以允我人心，面面俱圆。请苹翁即行速办，但使探骊得珠，即轻轻着笔，亦可以办到矣。

此间自水师小挫后，急须多办小划以胜之，但乏能管带小划之人。若有实能带小划者，打仗时并不靠他冲陈，只要开仗之时，在江边攒出攒入，眩贼之眼，助我之势，即属大有裨益。吾弟若见有此等人，或赵玉班能荐此等人，即可招募善驾小划之水手一百余人来营。

余在营平安，精神不足，惟癣疾未愈，诸事未能一一照管，小心谨慎，冀尽人事，以听天命。诸不详尽，统俟续布。

致诸弟·调彭雪琴来江 咸丰五年七月初八日

澄侯、温甫、子植、季洪四位老弟左右：

刘朝直来营，得植弟手书，俱悉一切。内湖水师自六月十五日开仗后，至今平安。本拟令李次青带平江勇流邵阳湖之东，与水师会攻湖口。自六月底至今十日，大风不克东渡，初四日风力稍息，平江勇登部舟，甫经解缆，狂飙大作，旋即折回。并勇衣被帐棚，寸缕皆湿。天意茫茫，正未可知，不知湖口之贼，运数不宜灭乎？抑此勇渡湖，宜致败挫，故持阻其，以全此军乎？现拟俟半月后，请塔军渡湖会剿。

罗山进攻义宁，闻初四日可至界上，初五六日当可开仗。湖南三面用兵，骆中丞请罗山带兵回湘，业经入奏。如义宁能攻破，恐罗山须回湖南保全桑梓，则此间又少一劲旅矣。内湖水师，船炮俱精，特少得力营官，现调彭雪琴来江，当有起色。

盐务充饷，是一大好事，惟浙中官商，多思专利，邵位西来江，会议已有头绪，不知渠回浙后，彼中做事人能允行否？舍此一筹，则饷源已竭，实有坐困之势。东安土匪，不知近日如何？若不犯邵阳界，则吾邑尚可不至震惊。带军之事，千难万难。澄弟带勇至衡阳，温弟带勇至新桥，幸托平安，嗣后总以不带勇为妙。吾阅历二年，知此中构怨之事、造孽之端不一而足，恨不得与诸弟当面一一述之也。

诸弟在家，侍奉父亲，和睦族党，尽其力之所能为。至于练团带勇，却不宜过于出头，澄弟在外已久，谅知吾言之具有苦衷也。

宽二弟去年下世，未寄奠分，至今歉然于心。兹付回银二十两，为宽二弟奠金，望送交任尊叔夫妇手收。

植弟前信言身体不健。吾谓读书不求强记，此亦养身之道。凡求强记者，尚有好名之心横亘于方寸，故愈不能记；若全无名心，记亦可，不记亦可，此心宽然安舒，或反能记一二处，亦未可知。此余阅历语也。植弟试一体验行之。余不一一，即问近好。

致九弟·愧对江西绅士 咸丰七年十二月二十一日

沅甫九弟左右：

十九日亮一等归，接展来函，俱悉一切。

临江克复，从此吉安当易为力，弟邑勉为之，大约明春可复吉郡，明夏可复抚、建。凡兄所未了事，弟能为我了之，则余之愧憾可稍减矣。

余前在江西，所以郁郁不得意者：第一不能干预民事，有剥民之权，无泽民之位，满腹诚心，无处施展；第二不能接见官员，凡省中文武官僚晋接有稽，语言有察；第三不能联络绅士，凡绅士与我营款惬，则或因吃醋而获咎。坐是数者，方寸郁郁，无以自伸。然此只坐不应驻扎省垣，故生出许多烦恼耳。弟今不驻省城，除接见官员一事无庸议外，至爱民、联绅二端，皆可实心求之。现在饷项颇充，凡抽厘劝捐决计停之，兵勇扰民严行禁之，则吾夙昔爱民之诚心，弟可为我宣达一二矣。

吾在江西，各绅士为我劝捐八九十万，未能为江西除贼安民；今年丁忧奔丧太快，若恝然弃去，置绅士于不顾者，此余之所悔也。若少迟数日，与诸绅往复书问乃妥。弟当为余弥缝此阙，每与绅士书札往还，或接见畅谈，具言江绅待家兄甚厚，家兄抱愧甚深等语。就中如刘仰素、甘子大二人，余尤对之有愧。刘系余请之带水师，三年辛苦，战功日著，渠不负吾之知，而余不克始终与共患难。甘系余请之管粮台，委曲成全，劳怨兼任，而余以丁忧遽归，未能为渠料理前程。此二人皆余所惭对，弟为我救正而补苴之。

余在外数年，吃亏受气实亦不少，他无所惭，独惭对江西绅士，此日内省躬责己之一端耳。弟此次在营境遇颇好，不可再有牢骚之气，心平志和，以迓天休，至嘱至嘱！

承寄回银二百两收到。今冬收外间银数百，而家用犹不甚充裕，然后知往岁余之不寄银回家，不孝之罪，上通于天矣。

四宅大小平安。余日内心绪少佳，夜不成寐，盖由心血积亏，水不养肝之故，春来当好为调理。

致九弟·宜以求才为 咸丰八年四月初九日

沅甫九弟左右：

四月初五日得一等归，接弟信，得悉一切。兄回忆往事，时形悔艾，想六弟必备述之。弟所劝譬之语，深中机要，素位而行一章，比亦常以自警。只以阴分素亏，血不养肝，即一无所思，已觉心慌，肠空如极饿思食之状。再加以憧扰之思，益觉心无主宰，征悸不安。

今年有得意之事两端：一则弟在吉安声名极好，两省大府及各营员弁、江省绅民交口称颂，不绝于吾之耳；各处寄弟书及弟与各处禀牍信缄俱详实妥善，犁然有当，不绝于吾之目。一则家中所请邓、葛二师品学俱优，勤严并著。邓师终日端坐，有威可畏，文有根柢又曲合时趋，讲书极明正义而又易于听受。葛师志趣方正，学规谨严，小儿等畏之如神明，而代管琐事亦甚妥协。此二者皆余所深慰，虽愁闷之际，足以自宽解者也。

第声闻之美，可恃而不可恃。兄昔在京中颇著清望，近在军营亦获虚誉。善始者不必善终，行百里半九十里，誉望一损，远近滋疑。弟目下义名望正隆，务宜力持不懈，有始有卒。

治军之道，总以能战为第一义。倘围攻半岁，一旦被贼冲突，不克抵御，或致小挫，则今望隳于一朝。故探骊之法，以善战为得珠，能爱民为第二义，能和协上下官绅为第三义。愿吾弟兢兢业业，日慎一日，到底不懈，则不特为兄补救前非，亦可为吾父增光于泉壤矣。精神愈用而愈出，不可因身体素弱过于保惜，智慧愈苦而愈明，不可因境遇偶拂遽尔摧沮。此次军务，如杨、彰、二李、次青辈皆系磨炼出来，即润翁，罗翁亦大有长进，几于一日千里，独余素有微抱，此次殊乏长进。弟当趁此番增识见，力求长进也。

求人自辅，时时不可忘此意。人才至难，往时在余幕府者，余亦平等相看，不甚钦敬。洎今思之，何可多得！弟当常以求才为急，其阊冗者，虽至亲密友，不宜久留，恐贤者不愿共事一方也。

余自四月来，眠兴较好，近读杜佑《通典》，每日二卷，薄者三卷。惟目力极劣，余尚足支持。四宅大小眷口平安。王福初十赴吉安，另有信，兹不详。

致九弟·季弟以习劳苦为办事之本 咸丰十年七月初八日

沅、季弟左右：

初七日接沅弟初三日信、季弟初二日信。旋又接沅弟初四日信。所应复者，条列如下：

辅卿而外，又荐意卿、柳南二人，甚好。柳南之笃慎，余深知之。意卿谅亦不凡。余告筱辅观人之法，以有操守而无官气、多条理而少大言为主，又嘱其求润帅、左、郭及沅荐人。以后两弟如有所见，随时推荐，将其人长处短处一一告知阿兄，或告筱荃，尤以习劳苦为办事之本。引用一班能耐劳苦之正人，日久自有大效，无以“不敢冒奏”四字塞责。季弟言出色之人断非有心所能做得，此语确不可易。名位大小，万般由命不由人，特父兄之教家、将帅之训士不能如此立言耳。季弟天分绝高，见道甚早，可喜可爱，然办理营中小事，教训弁勇，仍宜以勤字作主，不宜以命字谕众。

润帅先几陈奏以释群疑之说，亦有函来余处矣。昨奉六月二十四日谕旨，实授两江总督兼授钦差大臣。恩眷方渥，尽可不必陈明。所虑者，苏、常、淮、扬无一支劲兵前往。位高非福，恐徒为物议之张本耳。余好出汗，沅弟亦好出汗，似不宜过劳，宜常服密耆。京茸已到，日内专人送去。

致九弟·季弟述杨光宗不驯 咸丰十年六月初十日

沅、季弟左右：

接专丁来信，下游之贼，渐渐蠢动，九月当有大仗开。此贼惯技，好于营盘远远包围，断我粮道。弟处有水师接济，或可无碍，不知多、李二营何如？有米有柴，可济十日半月否？贼虽多，善战者究不甚多，庶几留心可御之田以饭子孙耳。

杨镇南子哨官杨光宗，头发模而盘，吾早虑其不驯。杨镇南不善看人，又不善断事，弟若看有不妥洽之意，即饬令仍回兄处，另拨一营与弟换可耳。

吾于初十日至历口，十一日拟行六十里赶至祁门县，十二日先太夫人忌辰，不欲纷纷迎接应酬也。宁国府一军紧急之至，吾不能拨兵往援，而拟少济之以饷，亦地主之道耳。

致九弟·宜多选好替手 同治元年四月十二日

沅弟左右：

水师攻打金柱关时，若有陆兵三千在彼，当易得手。保彭杏南，系为弟处分统一军起见。弟军万八千人，总须另有二人堪为统带者，每人统五六千，弟自统七八千，然后可分可合。

杏南而外，尚有何人可以分统？亦须早早提拔。办大事者，以多多选替手为第一义。满意之选不可得，姑节取其次，以待徐徐教育可也。

禀父母·只令写字养神 道光二十二年三月十一日

男国藩跪禀父母·亲大人万福金安：

三月初，奉大人正月十二日手谕，俱悉一切，又知附有布疋、腊肉等在黄茀卿处，第不知黄氏兄弟何日进京，又不知家中系专人送至省城，抑托人顺带也。

男在京身体如常，男妇亦清吉。九弟体已复元，前二月间，因其初愈，每日只令写字养神。三月以来，仍理旧业，依去年功课。未服补剂，男分丸药六两与他吃，因年少不敢峻补。孙男女皆好，拟于三月间点牛痘。此间牛痘局，系广东京官请名医设局积德，不索一钱，万无一失。

男近来每日习帖，不多看书。同年邀为试帖诗课，十日内作诗五首，用白折写好公评，以为明年考差之具。又吴子序同年，有两弟在男处附课看文，又金台书院每月月课，男亦代人作文，因久荒制艺，不得不略为温习。

此刻光景已窘，幸每月可收公项房钱十五千外，些微挪借，即可过度，京城银钱比外间究为活动。家中去年彻底澄清，余债无多，此真可喜。

蕙妹仅存钱四百千，以二百在新窑食租，不知住何人屋？负薪汲水，又靠何人？率五素来文弱，何能习劳？后有家信，望将惠妹家事琐细详书。余容后呈，男谨禀。

禀父母·熟地当归蒸母鸡 道光二十七年十二月初六日

男国藩跪禀父母·亲大人万福金安：

十二月初五接到家中十一月初旬所发家信，俱悉一切。男等在京身体平安。男癣疾已痊愈，六弟体气如常。纪泽兄妹五人皆好。男妇怀喜平安，不服药。同乡各家亦皆无恙。

陈本七先生来京，男自有处置之法，大人尽可放心。大约款待从厚，而打发从薄。男光景颇窘，渠来亦必自悔。

九弟信言母亲常睡不着，男妇亦患此病，用熟地、当归蒸母鸡食之，大有效验，九弟可常办与母亲吃。乡间鸡肉、猪肉最为养人，若常用黄芪、当归等类蒸之，略带药性而无药气，堂上五位老人食之，亦有益也。望诸弟时时留心办之。

老秧田背后三角丘，是竹山湾至我家大路，男曾对四弟言及，要将路改于坎下。在檀山嘴那边架一小桥，由豆土排上横穿过来。其三角丘则多栽竹树，上接新塘坎大枫树，下接檀山嘴大藤包里，甚为完紧，我家之气更聚。望堂上大人细思。如以为可，求叔父于明春栽竹种树；如不可，叔父写信示知为幸。

男等于二十日期服已满，敬谨祭告。廿九日又祭告一次。余俟续具。

禀叔父母精力日迈，正宜保奏神气 道光二十八年七月廿日

侄国藩谨禀：

叔父母大人礼安。十七日接家信二件，内父亲一谕，四弟一书，九弟、季弟在省各一书，欧阳牧云一书，得悉一切。祖大人之病，不得少减，日夜劳心。父亲、叔父辛苦服侍，而侄远离膝下，竟不得效丝毫之力，终夜思维，刻不能安。

江岷樵有信来，告渠已买得虎骨，七月当亲送我家，以之熬膏，可医痿痹云云，不知果送来否？

闻叔父去年起公屋，劳心劳力，备极经营，外面极堂皇，工作极坚固，费钱不过百千，而见者拟为三百千模范。焦劳太过，后至吐血，旋又以祖父复病，勤劬弥甚；而父亲亦于奉事祖父之余，撰理家政，刻不少休，侄窃伏思父亲、叔父二大人年寿日高，精力日迈，正宜保奏神气，稍稍休息。家中琐细事务，可命四弟管理。至服侍祖父凡劳心细察之事，则父亲、叔父躬任之，凡劳力粗重之事，则另添一雇工，一人不够则雇二人。

侄近年以来，精力日差，偶用心略甚，癣疾即发，夜坐略久，次日即昏倦。是以力加保养，不甚用功，以求无病无痛，上慰堂上之远怀。外间求作文，求写字，求批改诗文者，往往历久而莫偿宿诺，是以时时抱疚，日日无心安神恬之时。前四弟在京，能为我料理一切琐事，六弟则毫不能管。故四弟归去之后外间之回信，家乡应留心之事，有免疏忽发驰。

侄等近日身体平安，合室大小皆顺。六弟在京，侄若劝其南归，一则免告回避，二则尽仰事俯蓄之态，三则六弟两年未作文，必在家中父亲叔父严责，方可用功。乡试渠不肯归，侄亦无如之何。

叔父去年四十晋一，侄谨备袍套一付；叔母今年四十大寿，侄谨备棉外套一件，皆交曹西垣管回，服满后即可着。母亲外褂并汉禄布夹袄，亦一同付回。闻母亲近思用一丫环，此亦易办，在省城买，不过三四十千，若有湖北逃荒者来乡，则更为便益。望叔父命四弟留心速买，以供母亲、叔母之使令，其价侄即寄回。

侄今年光景之窘，较甚于往年。然东支西扯，尚可敷衍。若明年能得外差，或升侍郎。便可弥缝。家中今年季弟喜事，不知窘迫否？侄于八月接到俸银。即当寄五十金回，即去年每岁几百金之说也。在京一切张罗，侄自有调停，毫不费力，堂上大人不必挂念。侄谨禀。

致四弟·九弟勤洗脚 咸丰十年闰三月初四日

澄侯、沅甫两弟左右：

闰月一日彭芳四来，接两弟信并纪泽一禀，具悉一切。

澄弟移寓新居，闻光彩焕发，有王相气象，至慰至慰。沅弟新屋前闻不甚光明，近日长夫来者皆云极好。吾两对所祝者，将来必如愿矣。祭叔父文亦斐亹可诵，四字句本不易作，沅弟深于情者，故句法虽弱而韵尚长也。余办木器送澄弟，即请澄自为妥办，女家之钱已交盛四带归。即仿七年之例，由县城办就，至家中再漆可也。

此间自浙江克复，人心大定。太湖各营于二十四五日拔营，宿松（吉中、吉左）四营于廿六日拔营，均至石牌取齐，初五日将进围安庆。朱惟堂一营初二日至江边，距宿松仅七十里。营中一切平安，余身体亦好。惟饷项暂亏，若四川不速平，日亏一日，必穷窘耳。

澄弟之病日好，大慰大慰。此后总以戒酒为第一义。起早亦养身之法，且系保家之道，从来起早之人，无不寿高者。吾近有二事效法祖父，一曰起早，二曰勤洗脚，似于身体大有裨益。望澄弟于戒酒之外，添此二事，至嘱至嘱。

顺问近好。兄国藩手草，闰三月四日。

致四弟·九弟早起是长寿金丹 咸丰十年三月廿四日

澄侯、沅甫两弟左右：

廿二日接初七日所交家信，内澄弟一件、沅弟一件、纪泽一件。知叔父大人已于三月二日安厝马公塘。两弟于家中两代老人养病送死之事，皆备极诚敬，将来必食报于子孙。闻马公塘山势平衍，可决其无水蚁凶灾，尤以为慰。

澄弟服补剂而大愈，甚幸甚幸！丽参、鹿茸，虽享福稍早，而体气本弱，亦属无可如何。吾生平颇讲求惜福二字之义，近来亦补药不断，且菜蔬亦比往年较奢，自愧享用太过，然亦体气太弱，不得不尔。胡润帅、李希庵常服辽参，则其享受更有过于余者。澄弟平日太劳伤精，唢呐伤气，多酒伤脾。以后戒此三事，而常服补剂，自可日就痊可。丽参、鹿茸服毕后，余可再寄，不可间断，亦不可过多，每早服二钱可也。家中后辈子弟，个个体弱，唢呐、吃酒二事，须早早戒之，不可开此风气。学射最足保养，起早尤千金妙方、长寿金丹也。

纪泽今年耽搁太多，此次宜静坐两个月。《汉魏六朝百三名家》，京中带回一部，江西带回一部，可付一部来营。纪鸿《通鉴》讲至何处？并问。即候日好。兄国藩手草，三月廿四日。

再，抚州绅士刻余所书《拟岘台记》，共刷来八分，兹寄五分回家。澄弟一分，沅弟一分，纪泽一分，外二分送家中各位先生，暂不能遍送也。

致四弟·以黄耆党参熬汁可治阳虚 咸丰十年七月初四日

澄侯四弟左右：

初二日由安庆沅弟处寄到弟信一件，得知弟体微有不适。不吃不喝，头上出汗，贪睡而不能酣眠。此三者皆系阳虚之症，于参茸桂附相宜。往年内子在京曾害阳虚之病，其时力不能买参茸，惟每日用大锅煮黄耆党参，熬成极浓之汁，惟不令成膏，恐其粘锅而有烧气也。每剂桂附姜术之类，分两皆重。又能力参茸片蒸而兑之，又以大锅中煮耆党浓汁和而服之，十余日而大愈。今弟之病亦系阳虚，可照此法办理。以耆党两味各熬极浓之汁，和于诸药之中，必有奇效。但须好好经理，恐粘锅耳。

余到祁门已二十三日，身体平安。近处惟宁国被围紧急，日日告求救援。余因鲍超、张运兰等未到，不能往救，未免望极生怨，谤议日滋。浙江之事尚属平稳。弟现在不管闲事，省费许多精神，将来大愈之后，亦可将闲事招牌收起，专意莳蔬养鱼，生趣盎然也。

致四弟·保养之法不在多服药 咸丰十年十二月廿四日

澄侯四弟左右：

十六日接到弟十一月廿三日手书，并纪泽廿五禀，具悉。弟病日就痊愈，至慰至幸。惟弟服药过多，又坚嘱泽儿请医守治，余颇不以为然。

吾祖星冈公在时，不信医药，不信僧巫，不信地仙。此三者，弟必能一一记忆。今我辈兄弟，亦宜略法此意，以绍家风。今年白玉堂做道场一次，大夫第做道场二次，此外祷祀之事，闻亦常有，是不信僧巫一节，已失家风矣。买地至数千金之多，是不信地仙一节，又与家风相背。

至医药，则合家大小老幼，几于无人不药，无药不贵。迨至补药吃出毛病，则又服凉药以攻伐之。阳药吃出毛病，则又服阴药以清润之，展转差误，不至大病大弱不止。弟今年春间多服补剂，夏末多服凉剂，冬间又多服清润之剂。余意欲劝弟少停药物，专用饮食调养。泽儿虽体弱，而保养之法亦惟在慎饮食节嗜欲，断不在多服药也。

洪家地契，洪秋浦未到场押字，将来恐仍有口舌。地仙、僧巫二者，弟向来不甚深信，近日亦不免为习俗所移。以后尚祈卓识坚定，略存祖父家风为要。天下信地、信僧之人，曾见有一家不败者乎？北果公屋，余无银可捐。己亥冬，余登山踏勘，觉其渺茫也。

此间军事平安。左鲍二人在鄱阳尚未开仗，祁门黟县之贼，日内并未动作。顺问近好，并贺新禧。

国藩手草，十二月廿四日。

致四弟·谨记家教八字 咸丰十一年二月廿四日

澄侯四弟左右：

上次送家信者三十五日即到，此次专人四十日未到，盖因乐平、饶州一带有贼，恐中途绕道也。

自十二日克复休宁后，左军分出八营，在于甲路地方小挫，退扎景镇。贼幸未跟踪追犯，左公得以整顿数日，锐气尚未大减。

目下左军进剿乐平、鄱阳之贼。鲍公一军，因抚、建吃紧，本调渠赴江西省，先顾根本，次援抚、建。因近日鄱阳有警，景镇可危，又暂留鲍军不遽赴省。胡宫保恐狗逆由黄州下犯安庆沅弟之军，又调鲍军救援北岸。其祁门附近各岭，廿三日又被贼破两处。数月以来，实属应接不暇，危险迭见。而洋鬼又纵横出入于安庆、湖口、湖北、江西等处，并有欲来祁门之说。看此光景，今年殆万难支持。然余自咸丰三年冬以来，久已以身许国，愿死疆场，不愿死牖下，本其素志。近年在军办事，尽心竭力，毫无愧怍，死即瞑目，毫无悔憾。

家中兄弟子侄，惟当记祖父之八个字，曰“考宝早扫，书蔬鱼猪”。又谨记祖父之三不信，曰“不信地仙，不信医药，不信僧巫”。

余日记册中又有八本之说，曰“读书以训诂为本，作诗文以声调为本，事亲以得欢心为本，养生以戒恼怒为本，立身以不妄语为本（即不扯谎也），居家以不晏起为本，做官以不要钱为本，行军以不扰民为本”。此八本者，皆余阅历而确有把握之论，弟亦当教诸子侄谨记之。

无论世之治乱，家之贫富，但能守星冈公之八字与余之八本，总不失为上等人家。余每次写家信，必谆谆嘱咐。盖因军事危急，故预告一切也。

余身体平安。营中虽欠饷四月，而军心不甚涣散，或尚能支持，亦未可知。家中不必悬念。

顺问近好。兄国藩手草，二月廿四日。

致九弟·季弟治身以不药二字为药 同治元年七月二十日

沅弟、季弟左右：

季弟病似疟疾，近已痊愈否？吾不以季弟病之易发为虑，而以季弟好轻下药为虑。

吾在外日久，阅事日多，每劝人以不服药为上策。吴彤云近病极重，水米不进，已十四日矣。十六夜四更，已将后事料理，手函托我，余一概应允，而始终劝其不服药。自初十日起，至今不服药十一天，昨夜竟大有转机，疟疾减去十之四，呃逆各症，减去十之七八，大约保无它变。希庵五月之季，病势极重，余缄告之，云：治心以广大二字为药，治身以不药二字为药，并言作梅医道不可恃。希乃断药月余，近日病已痊愈，咳嗽亦止。是二人者，皆不服药之明效大验。

季弟信药太过，自信亦太深，故余所虑不在于病，而在于服药。兹谆谆以不服药为戒，望季曲从之，沅力劝之，至要至嘱。

季弟信中所商六条，皆可允行。回家之期，不如待金陵克后乃去，庶几一劳永逸。如营中难耐久劳，或来安庆闲散十日八日，待火轮船之便，复还金陵本营，亦无不可。若能耐劳耐烦，则在营久熬更好，与弟之名曰贞，号曰恒者，尤相符合。其余各条皆办得到，弟可放心。

上海四万尚未到，到时当全解沅外，东征局于七月三万之外，又有专解金陵五万，到时亦当全解沅处。东局保案自可照准，弟保案亦日内赶办。雪琴今日来省，筱泉亦到。

致九弟·万望毋恼毋怒 同治三年四月十三日

沅弟左右：

十三日接弟初十日书，有云“肝病已深，痼疾已成，逢人辄怒，遇事辄忧”等语，读之不胜焦虑。今年以来，苏浙克城甚多，独金陵迟迟尚无把握，又饷项奇绌。不如意之事机、不入耳之言语，纷至迭乘。余尚愠郁成疾，况弟之劳苦过甚百倍阿兄，心血久亏数倍于阿兄乎？

余自春来，常恐弟发肝病，而弟信每含糊言之，此四句乃露实情。此病非药饵所能为力，必须将万事看空，毋恼毋怒，乃可渐渐减轻。蝮蛇螫手，则壮士断其手，所以全生也。吾兄弟欲全其生，亦当视恼怒如蝮蛇，去之不可不勇，至嘱至嘱。

余年来愧对老弟之事，惟拨去程学启一名将，有损于阿弟。然有损于家，有益于国，弟不必过郁，兄亦不必过悔。顷见少荃为程学启请恤一疏，立言公允，兹特寄弟一阅，请弟抄后寄还。李世忠事，十二日奏结，又饷绌情形一片抄阅，即为将来兄弟引退之张本。余病假于四月二十五日满期，余意再请续假，幕友皆劝销假，弟意以为如何？

淮北票盐、课厘两项，每岁共得八十万串，拟概供弟一军。此亦巨款，而弟尚嫌其无几，且愧对万忠，盖亦眼大口大之过。余于咸丰四、五、六、七、八、九等年，从无一年收过八十万者，再筹此等巨款，万不可得矣。

致九弟·宜以自养自医为主 同治三年五月初十日

沅弟左右：

初九日接弟初六日书，俱悉一切。厚庵亦于是夜到皖，坚辞督办一席，渠之赴江西与否，余不能代为主持；至于奏折，则必须渠亲自陈奏，余断不能代辞。厚帅现拟在此办折，拜疏后仍回金陵水营。春霆、昌岐闻亦日内可到。春霆回籍之事，却不能不代为奏恳也。

弟病近日少愈否？肝病余所深知，腹疼则不知何症。屡观朗山脉案，以扶脾为主，不求速效，余深以为然。然心肝两家之病，究以自养自医为主，非药物所能为力。今日偶过裱画店，见弟所写对联，光彩焕发，精力似甚完足。若能认真调养，不过焦灼，必可渐渐复元。

五月分之火药三万斤，拟于日内起解，银亦可解三万。江西之贼，初四日尚未至漳树。省城援兵已到，当安稳矣。复问近好。

谕纪泽·“尽其在我，听其在天”，亦是养生之道 同治四年九月初一日

字谕纪泽·儿：

卅日成鸿纲到，接尔八月十六日禀。具悉尔十一后连日患病，十六日尚神倦头眩，不知近已痊愈否？

吾于凡事皆守“尽其在我，听其在天”二语，即养生之道亦然。体强者，如富人因戒奢而益富；体弱者，如贫人因节啬而自全。节啬非独食色之性也，即读书用心，亦宜检约，不使太过。余八本匾中，言养生以少恼怒为本。又尝教尔胸中不宜太苦，须活泼泼地，养得一段生机，亦去恼怒之义也。

既戒恼怒，又知节啬，养生之道，已尽其在我者矣。此外，寿之长短，病之有无，一概听其在天，不必多生妄想去计较他。凡多服药饵，求祷神祇，皆妄想也。吾于药医、祷祀等事，皆记星冈公之遗训，而稍加推阐，教示后辈。尔可常常与家中内外言之。

尔今冬若回湘，不必来徐省问，徐去金陵太远也。朱金权拟于初十内外回金陵，欲伴尔回湘。近日贼犯山东，余之调度，概咨少荃宫保处。澄沅两叔信附去查阅，不须寄来矣。此嘱。

谕纪泽·纪鸿饱看山水，以养身心 同治四年九月廿九日

字谕纪泽·、纪鸿儿：

廿六日接纪泽二十日排递之禀，纪鸿初六日舢板带来禀件、衣书，今日派夫往接矣。李老太太病势颇重，近日略愈否？深为系念。

泽儿肝气痛病亦全好否？尔不应有肝郁之症。或由元气不足，诸病易生，身体本弱，用心太过。上次函示以节啬之道，用心宜约，尔曾体验否？

张文端公（英）所著《聪训斋语》，皆教子之言。其中言养身、择友、观玩山水花竹，纯是一片太和生机，尔宜常常省览。鸿儿体亦单弱，亦宜常看此书。吾教尔兄弟不在多书，但以圣祖之《庭训格言》（家中尚有数本）、张公之《聪训斋语》（莫宅有之，申夫又刻于安庆）二种为教，句句皆吾肺腑所欲言。

以后在家则莳养花竹，出门则饱看山水，环金陵百里内外，可以遍游也。算学书切不可再看，读他书亦以半日为率。未刻以后，即宜歇息游观。古人以惩忿窒欲为养生要诀。惩忿即吾前信所谓少恼怒也，窒欲即吾前信所谓知节啬也。因好名好胜而（志太高则好胜，余与刘椒云及霞仙皆犯此弊）用心太过，亦欲之类也。药虽有利，害亦随之，不可轻服。切嘱。

此间派队于廿八日出剿，初一二可以见仗。十九日折奉旨留中，暂无寄谕。尔可先告李宫保也，余不多及。

涤生手示，九月晦日。

谕纪泽·纪鸿养生之法在顺其自然 同治五年二月廿五日

字谕纪泽·、纪鸿儿：

二十日接纪泽在清江浦所发之信。二十二日李鼎荣来，又接一信。二十四日又接尔至金陵十九日所发之信。舟行甚速，病亦大愈，为慰。

老年来始知圣人教孟武伯问孝一节之真切。尔虽体弱多病，然只宜清静调养，不宜妄施攻治。庄生云：“闻在宥天下，不闻治天下也。”东坡取此二语，以为养生之法。尔熟于小学，试取在宥二字之训诂体味一番，则知庄、苏皆有顺其自然之意。养生亦然，治天下亦然。若服药而日更数方，无故而终年峻补，疾轻而妄施攻伐强求发汗，则如商君治秦、荆公治宋，全失自然之妙。柳子厚所谓名为爱之其实害之，陆务观所谓天下本无事庸人自扰之，皆此义也。东坡游罗浮诗云：“小儿少年有奇志，中宵起坐存黄庭。”下一“存”字，正合庄子在宥二字之意。盖苏氏兄弟父子皆讲养生，窃取黄老微旨，故称其子为有奇志。以尔之聪明，岂不能窥透此旨？余教尔从眠食二端用功，看似粗浅，却得自然之妙。尔以后不轻服药，自然日就壮健矣。

余以十九日至济宁，即闻河南贼匪图犯山东。故暂驻此间，不遽赴豫。贼于廿二日已入山东曹县境，余调朱星槛三营来济护卫，腾出潘军赴曹攻剿。须俟贼出齐境，余乃移营西行也。

尔侍母而行，宜作还里之计，不宜留连鄂中。仕宦之家，往往贪恋外省，轻弃其乡，目前之快意甚少，将来之受累甚大，吾家宜力矫此弊。余不悉。

涤生手示，二月廿五日。

李眉生于二十四日到济宁相见矣。四叔、九叔寄余信二件寄阅。他人寄纪泽信四件、王成九信一件查收。

致四弟·养生之五事 同治五年六月初五日

澄弟左右：

五月十八日接弟四月八日信，俱悉一切。七十侄女移居县城，长与娘家人相见，或可稍解郁郁之怀。乡间谷价日贱，禾豆畅茂，尤是升平景气，极慰极慰。

此间军事，贼自三月下旬退出曹、郓之境，幸保山东运河以东各属，而仍蹂躏于曹、宋、徐、泗、凤、淮诸府，彼剿此窜，倏往忽来。直至五月下旬，张、牛各股始窜至周家口以西，任、赖各股始窜至太和以西，大约夏秋数月，山东、江苏可以高枕无忧，河南、皖、鄂又必手忙脚乱。余拟于数日内，至宿迁、桃源一带察看堤墙，即由水路上临淮而至周家口。盛暑而坐小船，是一极苦之事，因陆路多被水淹，雇车又甚不易，不得不改由水程。

余老境日逼，勉强支持一年半载，实不能久当大任矣。因思吾兄弟体气皆不甚健，后辈子侄尤多虚弱，宜于平日讲求养生之法，不可于临时乱投药剂。

养生之法，约有五事：一曰眠食有恒，二曰惩忿，三曰节欲，四曰每夜临睡洗脚，五曰每日两饭后各行三千步。惩忿，即余篇中所谓养生以少恼怒为本也。眠食有恒及洗脚二事，星冈公行之四十年，余亦学行有七年矣。饭后三千步近日试行，自矢永不间断。弟从前劳苦太久，年近五十，愿将此五事立志行之，并劝沅弟与诸子侄行之。

余与沅弟同时封爵开府，门庭可谓极盛，然非可常恃之道。记得己亥正月，星冈公训竹亭公曰：“宽一虽点翰林，我家仍靠作田为业，不可靠他吃饭。”此语最有道理，今亦当守此二语为命脉，望吾弟专在作田上用些工夫，而辅之以“书、蔬、鱼、猪，早、扫、考、宝”八字，任凭家中如何贵盛，切莫全改道光初年之规模。凡家道所以可久者，不恃一时之官爵，而恃长远之家规；不恃一二人之骤发，而恃大众之维持。我若有福罢官回家，当与弟竭力维持。老亲旧眷贫贱族党不可怠慢，待贫者亦与富者一股，当盛时预作衰时之想，自有深固之基矣。

禀父亲大人军中要务数条 咸丰四年三月廿五日

男国藩跪禀父亲大人万福金安：

廿二日接到十九日慈谕，训戒军中要务数条。谨一一禀复：

（一）营中吃饭宜早，此一定不易之理。本朝圣圣相承，神明寿考，即系早起能振刷精神之故。即现在粤匪暴乱，为神人所共怒，而其行军，亦是四更吃饭，五更起行。男营中起太晏、吃饭太晏，是一大坏事。营规振刷不起，即是此咎。自接慈谕后，男每日于放明炮时起来，黎明看各营操演。而吃饭仍晏，实难骤改。当徐徐改作天明吃饭，未知能做得到否。

（二）扎营一事，男每苦口教各营官，又下札教之，言筑墙须八尺高三尺厚，壕沟须八尺宽六尺深，墙内有内壕一道，墙外有外壕二道或三道，壕内须密钉竹签云云，各营官总不能遵行。季弟于此等事尤不肯认真。男亦太宽，故各营不甚听话。岳州之溃败，即系因未能扎营之故，嗣后当严戒各营也。

（三）调军出战，不可太散，慈谕所戒极为详明。昨在岳州，胡林翼已先至平江，通城屡禀来岳请兵救援，是以于初五日遣塔、周继往。其岳州城内王璞山有勇二千四百，朱石樵有六百，男三营有一千七百。以为可保无虞矣，不谓璞山至羊楼司一败。而初十开仗，仅男三营与朱石樵之六百人，合共不满二千人，而贼至三万之多，是以致败。此后不敢分散，然即合为一气，而我军仅五千人，贼尚多至六七倍，拟添募陆勇万人，乃足以供分布耳。

（四）破贼阵法，平日男训戒极多，兼画图训诸营官。二月十三日男亲画贼之莲花抄尾阵，寄交璞山，璞山并不回信，寄交季弟，季弟回信，言贼了无伎俩，并无所谓抄尾阵。寄交杨名声、邹寿璋等，回信言当留心。慈训言当用常山蛇阵法，必须极熟极精之兵勇乃能如此。

（五）拿获形迹可疑之人，以后必严办之，断不姑息。

以上各条，谨一一禀复，再求慈训。男谨禀，廿五日巳刻。

致诸弟·敌我水师之变 咸丰四年闰七月十四日

澄、温、沅、洪四弟左右：

兄于初十日开船，十一日巳刻至螺山，去岳州八十里。杨载福、萧捷三（即彭玉麟之营）两营已下驻扎新堤，去螺山又四十五里。

杨、萧于十一夜入倒口黄介湖内搜剿余贼，贼仅开十余炮，即纷纷登岸逃走。各哨官谨遵我不许抢船之令，将六十余号空船一概焚烧。岸上百姓焚香于辫顶，跪岸上欢迎，呼各勇为青天大人。各勇每见一人即得如此称呼，高兴之至。倒口湖内即已搜剿，其下六溪口亦经搜剿，京口以上已无贼踪。自京口六十里至武昌，尚未探明。

大抵贼于水战一事，极为无能。渠所用者民船，每放一炮，全身震破，所掳水手，皆不愿在贼中久住。又以所掳之百姓，令其勉强打桨，勉强扶柁，皆非其所素习。即两次得我之船，得我之炮，皆我兵勇自先上岸，情愿将船炮丢弃与他，是以大败。若使我兵勇自顾其船，不将船炮送他，渠亦断不能拢来追我。此屡次打仗，众勇所亲见而熟知者。渠得我之战船洋炮，并不作水战之用。以洋炮搬于岸上扎营，而战船或凿沉江心，或自焚以逃，亦未收战船之用。惟贼中所擅长制胜者，在渔划百余号，每战四出围绕，迷目惊心。此次余亦办得小渔划百廿号，行走如飞。以后我军见贼小划，或不致惊慌耳。

衡州捐项究竟何如？便中可一打听。永丰大布厚而不贵，吾意欲办好帐房五百架，宽大结实，以为军士寒天之用。澄弟若可承办此事，望与尧阶细商，即在本邑捐项内支用。余不一一。望敬禀父亲大人、叔父大人，军中匆忙，不及楷禀也。

诸子侄辈于勤敬二字略有长进否？若尽与此二字相反，其家未有不落者；若个人勤而且敬，其家未有不兴者，无论世乱与世治也。诸弟须刻刻留心，为子侄作榜样。又行，凡我屡次所寄奏折、谕旨，家中须好为收藏，不可抛散。或作一匣收之，敬谨弆藏。

致九弟·规模远大与综理密微不可缺一 咸丰七年十月初四日

沅甫九弟左右：

廿二日写就一函，拟交首宅来足带省。廿二夜灯后，右九、金八归，接弟十五夜所发之信，知十六日已赴吉安矣，遂不寄首宅信。屈指计弟廿四日可抵营，廿五六当专人归来，今日尚未到家。望眼又复悬悬。

九月廿四日六叔父六旬晋一冥寿，焚包致祭。科一、科四、科六亦往与祭。关秀姑娘于十九日生子。临三、昆八于十月初一日散学，拟初间即往邹至堂处读冬书，亦山先生之所荐也。枚谷先生十月中旬可散学，亦山先生不散学。科四已读《离娄》八页，科六读至“点尔何如”，工课尚算有常。家中诸事，弟不必挂虑。

吉字中营尚易整顿否？古之成大事者，规模远大与综理密微，二者缺一不可。弟之综理密微，精力较胜于我。军中器械，其略精者，宜另立一簿，亲自记注，择人而授之。古人以铠仗鲜明为威敌之要务，恒以取胜。刘峙衡于火器亦勤于修整，刀矛则全不讲究。余曾派褚景昌赴河南采买白蜡杆子，又办腰刀分赏各将弁，人颇爱重。弟试留心此事，亦综理之一端也。至规模宜大，弟亦讲求及之。但讲阔大者，最易混入散漫一路。遇事颟顸，毫无条理，虽大亦奚足贵？等差不紊，行之可久，斯则器局宏大，无有流弊者耳！顷胡润芝中丞来书赞弟，有曰“才大器大”四字，余甚爱之。才根于器，良为知言。

湖口贼舟于九月八日焚夺净尽，湖口、梅家洲皆于初九日攻克。三年积愤，一朝雪耻，雪琴从此重游浩荡之宇。惟次青尚在坎窞之中，弟便中可与通音问也。润翁信来，仍欲奏请余出东征。余顷复信，具陈其不宜，不知可止住否？彭中堂复信一缄，由弟处寄至文方伯署，请其转递至京。或弟有书呈藩署，末添一笔亦可。李迪庵近有请假回籍省亲之意，但未接渠手信。渠之带勇，实有不可及处。弟宜常与通信，殷殷请益。

弟在营须保养身体，肝郁最易伤人，余生平受累以此，宜和易以调之也。兹着王芝三赴吉，报家中近日琐事，并问迩好。余俟续具。咸丰七年十月初四日，兄国藩手草。

外澄弟信一件，温弟信一件，山写信一件，陈心壶家信一件，京信一件。

致九弟·进兵须由自己做主 咸丰七年十月初十日

沅甫九弟左右：

十月初七日接弟廿八日所发家信，具悉一切。所得饷银，计可发两月口食。细问得二、金三等，言阖营弁勇夫役，皆欢声雷动。似此气象尚好，或者此出事机顺手。余与合家大小均为欣慰。

家中内外平安。初九日父亲大人六十八冥寿，具财包五百束，行礼仍仿朱子虞祭仪节。男女客十席，夫五席，外问来祭六堂（本房一，二女一，牧云一，圭十一，贤五等一，庆九等一），祭席用燕翅，客席用羊肉。凌问樵于初六日来乡。亦山先生修金于九月底全数送去。邓汪琼处，洎未写信去请，一则自涉怠惰，一则修金颇不易筹，而余之行止亦尚未十分定妥也。胡中丞信来，已于九月廿六日专折奏请余赴九江，总统杨、彭、二李之师。余重九所发之折，至今未奉朱批。

弟此刻到营，宜专意整顿营务，毋求近功速效。弟信中以各郡往事推度，尚有欲速之念。此时自治毫无把握，遽求成效，则气浮而乏，内心不可不察。

进兵须由自己做主，不可因他人之言而受其牵制。非特进兵为然，即寻常出队开仗，亦不可受人牵制。应战时，虽他营不愿，而我营亦必接战；不应战时，虽他营催促，我亦且持重不进。若彼此皆牵率出队，视用兵为应酬之文，则不复能出奇制胜矣。五年吴城水师，六年抚州瑞州陆军，皆有牵率出队之弊，无一人肯坚持定见，余屡诫而不改。弟识解高出辈流，当知此事之关系最重也。

宝勇本属劲旅，普副将所统太多，于大事恐无主张，宜细察之。黄南坡太守有功于湖南，有功于水师，今被劾之后继以疾病，弟宜维持保护，不可遽以饷事烦之。逸斋知人之明特具只眼，豪侠之骨，莹澈之识，于弟必相契合。但军事以得之阅历者为贵，如其能来，亦不宜遽主战事。

各处写信自不可少，辞气须不亢不卑，平稳惬适。余生平以懒于写信，开罪于人，故愿弟稍变途辙。在长沙时，官场中待弟之意态，士绅中夺情之议论，下次信回，望略书一二，以备乡校之采。

吉安在宋明两朝，名贤接踵，如欧阳永叔、文信国、罗一峰、整庵诸公。若有乡绅以遗集见赠者，或近处可以购觅，望付数种寄家。余俟续布。

即候近好。兄国藩手草，咸丰七年十月初十日。

致九弟·凭壕对击，坚忍不出 咸丰八年四月十七日

沅甫九弟左右：

十四日胡二等归，接弟初七夜信，具悉一切。

初五日城贼猛扑，凭壕对击，坚忍不出，最为合法。凡扑人之墙，扑人之壕，扑者，客也，应者，主也。我若越壕而应之，则是反主为客，所谓致于人者也；我不越壕，则我常为主，所谓致人而不至于人也。稳守稳打，彼自意兴索然。峙衡好越壕击贼，吾常不以为然。凡此等处，悉心推求，皆有一定之理。迪安善战，其得诀在不轻进、不轻退六字，弟以类求之可也。

夷船至上海天津，亦系恫吓之常态。彼所长者，船炮也；其所短者，路极远人极少。若办理得宜，终不足患。

报销奏稿及户部复奏，即日当缄致诸公。依弟来书之意，将来开局时，拟即在湖口水次盖银钱所。张小山、魏召亭、李复生诸公多年亲依该所，现存银万余两，即可为开局诸公用费及部中使费。六君子不必皆到，此局但得伯符、小泉二人入场，即可了办。若六弟在浔较久，则可至局中照护周旋；若六弟不在浔阳，则弟克吉后回家一行，仍须往该局为我照护周旋也。至户部承书说定费资，目下筠仙在京似可料理，将来胡莲舫进京亦可帮助。

筠仙顷有书来，言弟名远震京师。盛名之下，其实难副，弟须慎之又慎。兹将原书抄送一阅。

家中四宅大小平安。兄夜来渐能成寐。葛亦山先生病尚未愈，而教书工课如常。刘为章在白果看地，余与尧、霞不以为然。第二次往看岳龙，则飘然不反，回湘潭筱岑家去矣。顷有杜茂才者，丰城人，避难来住永丰，至我家投效，因留其看地。据刘与杜二人言，周璧冲有凶煞，是宜速改。余观杜之识似胜于刘，并胜于近处诸人，不知视东阳叔祖何如耳？余心时时未忘改葬一事，而苦自己不善看，又苦无最贴心之人。弟意以东阳叔祖为主，渠亦难于远出寻求，且上等者自须先自为谋。日夜念此，至焦灼耳。

先大父、先太夫人尚未有祭祀之费，温弟临行捐银百两，余以刘国斌之赠，亦捐银百两，弟可设法捐赀否？四弟、季弟则以弟昨寄之银内提百金为二人捐款。合之当业二处，每年可得谷六七十石，起祠堂，树墓表，尚属易办。

吾精力日衰，心好古文，颇知其意而不能多作。日内思为三代考妣作三墓表，虑不克工，亦尚惮于动手也。先考妣祠宇若不能另起，或另买二宅作住屋，即以腰里新屋为祠亦无不可。其天家赐物及宗器、祭器等概藏于祠堂，庶有所归宿，将来京中运回之书籍及家中先后置书亦贮于此祠。吾生平坐不善收拾，为咎甚巨，所得诸物随手散去，至今追悔不已。然趁此收拾，亦尚有可为。弟收拾佳物较善于诸昆，从此益当细心捡点，凡有用之物不宜抛散也。

澄弟在县尚未归，季弟往邵阳邓光一家，此次恐无信，并告。兄国藩具。

咸丰八年四月十七日。

致九弟·季弟惟有一静字可以胜敌 咸丰十一年二月廿二日

沅季两弟左右：

廿一酉刻接十九早信。官相既已出城，则希庵由下巴河南渡以救省城，甚是矣。希庵既已南渡，狗逆必回救安庆，风弛雨骤，经过黄梅、宿松均不停留，直由石碑以下集贤关，此意计中事也。

凡军行太速，气太锐，其中必有不整不齐之处，惟有一静字可以胜之。不出队，不喊呐，枪炮不能命中者不许乱放一声，稳住一二日，则大局已定。然后函告春霆渡江救援，并可约多军三面夹击。

吾之不肯令鲍军预先北渡者，一则南岸处处危急，赖鲍军以少定人心；二则霆军长处甚多，而短处正坐少一静字。若狗贼初回集贤关，其情切于救城中之母妻眷属，拼命死战，鲍军当之，胜负尚未可知。若鲍公未至，狗贼有轻视弟等之心，而弟等持以谨静专一之气，虽危险数日，而后来得收多、鲍夹击之效，却有六七分把握。

吾兄弟无功无能，俱统领万众，主持劫运，生死之早迟，冥冥者早已安排妥帖，断非人谋计较所能及。只要两弟静守数日，则数省之安危胥赖之矣。至嘱至要。

陈余庵闻廿一日可到景镇。左公日内可进剿乐平一带。祁门日来平安。凯章守休宁亦平安。惟宋滋九侍讲带安勇扎于前敌，被贼突来抄杀小挫，宋公受三伤。抚、建此二日无信。顺候近好。抄廿一日复左信一件，可寄胡帅一阅。

再，群贼分路上犯，其意无非援救安庆。无论武汉幸而保全，贼必以全力回扑安庆围师；即不幸而武汉疏失，贼亦必以小支牵缀武昌，而以大支回扑安庆，或竟弃鄂不顾。去年之弃浙江而解金陵之围，乃贼中得意之笔。今年抄写前文无疑也。

无论武汉之或保或否，总以狗逆回扑安庆时，官军之能守不能守，以定乾坤之能转不能转。安庆之壕墙能守，则武昌虽失，必复为希庵所克，是乾坤有转机也；安庆之壕墙不能守，则武昌虽无恙，贼之气焰复振，是乾坤无转机也。弟等一军，关系天地剥复之机，无以武汉有疏而遽为震摇，须待狗逆回扑，坚守之后再定主意。

致九弟·约期打仗最易误事 咸丰十一年四月初八日

沅弟左右：

初八申刻接初七亥刻缄，知初七有出队之举。

凡看地势、察贼势，只宜一人独往，所带极多不得过五人。如贼来追抄，则赶紧驰回，贼见人少，亦不追也。若带人满百，贼来包抄，战则吃贼之亏；不战而跑回，则长贼之焰，两者俱不可。故近日名将看地势者，相戒不带队伍也。

又两相隔在五里以外，不可约期打仗。凡约期以号炮为验，以排枪为验，以冲天火箭为验者，其后每每误事。

余所见带队百余人，以看地势及约期打仗二事致败者屡矣，兹特告弟记之。近唐桂生初五徽州之败，亦犯此二忌。弟如自度兵力，实能胜贼，则出壕一战，亦无不可，切不宜与多、鲍约期。或眼见多、鲍酣战之际，弟率大队一助，则可；先与约定，则不可。（多鲍来约，竟不应允，甘为弱兵，作壁上观可也。）余此次派鲍、朱援安庆，先未约定而忽至，则有益；希庵先约定回援而不至，则有损也。

杨镇南之不足恃，余于其平日之说话知之。渠说话最无条理。凡说话不中事理，不担斤两者，其下必不服。故《说文》君字，后字从口，言在上位者，出口号令，足以服众也。

朱云岩放衢州镇总兵。陈舫仙禀即不批准。瑞州之贼西窜九江，或可无虞。竹庄信附阅。顺问近好。四月初八酉刻。

致九弟·季弟与久经扎定者迥乎不同 咸丰十一年四月十五日

沅弟、季弟左右：

十四日辰刻接沅弟十三夜二更末长信，系临三代笔，盛四带回者。志甚坚，气甚壮，微嫌办理太速，兵力太单耳。

十五辰刻罗哨官回，又接沅弟十四戌刻一信，知新移六营，扎于菱湖贼垒之后者，已守住十三夜十四日矣。惟地段太长，仍嫌兵单，务须请成武臣七营赴菱湖帮助同扎为妥。

大凡初扎险地，与久经扎定者迥乎不同。久经扎定者，壕已深，墙已坚，枪炮已排定，虽新勇亦可稳守。初扎险地者，虽老手亦无把握。久扎者千人守之而有余，初扎者二千人守之而不足。目下菱湖六垒，必须成武臣往扎半月，扎定之后，吾与沅弟另筹几营往该处换扎，又可抽出成军为活着矣。

千万照办，即问近好。四月十五日辰刻。

致九弟·季弟既已带兵，则不以多杀人为悔 咸丰十一年六月十二日

沅弟、季弟左右：

盛四归，接两弟信，具悉一切。

既已带兵，自以杀贼为志，何必以多杀人为悔？此贼之多掳多杀，流毒南纪，天父天兄之教，天燕天豫之官，虽使周孔生今，断无不力谋诛灭之理。既谋诛灭，断无以多杀为悔之理。幅巾归农，弟果能遂此志，兄亦颇以为慰。特世变日新，吾辈之出，几若不克自主，冥冥中似有维持之者。

赖贼赴下游买米，日内有信来安庆否？余前有寄厚庵二缄，兹抄去一阅。弟可与黄昌岐细细说明，大约不外平日结以厚情，临时啖以厚利，以期成安庆一篑之功耳。即问近好。六月十二日已刻。

致九弟·制胜之道，实在人而不在器 同治元年九月十一日

沅弟左右：

初五早之捷，破贼十三垒，从此守局应可稳固，至以为慰。缩营之说，我极以为然。既不能围城贼，又不能破援贼，专图自保，自以气敛局紧为妥，何必以多占数里为美哉？及今缩拢，少几个当冲的营盘，每日少用几千斤火药，每夜少几百人露立，亦是便益。气敛局紧四字，凡用兵处处皆然，不仅此次也。

所需洋枪洋药铜帽等，即日当专长龙船解去。然制胜之道，实在人而不在器。鲍春霆并无洋枪洋药，然亦屡当大敌。前年十月、去年六月亦曾与忠酋接仗，未闻以无洋人军火为憾。和、张在金陵时，洋人军器最多，而无救于十年三月之败。弟若专从此等处用心，则风气所趋，恐部下将士，人人有务外取巧之习，无反己守拙之道，或流于和、张之门径而不自觉，不可不深思，不可不猛省。真美人不甚争珠翠，真书家不甚争笔墨，然则将士之真善战者，岂必力争洋枪洋药乎？

闻霆军营务处冯标说，霆营现以病者安置城内，尽挑好者扎营城外，亦是一法。弟处或可仿而行之。将病者、伤者全送江北，令在西梁、运漕等处养息，专留好者在营。将东头太远之营，缩于中路、西路，又将病伤太多之营缩而小之，或以二营并而一之。认真简阅一番，实在精壮可得若干人，待王、程到齐，再行出壕大战。目下若不缩营蓄锐，恐久疲之后，亦难与言战也。

穆海航在无为州，已札饬将抵征之项银米并收，闻百姓欢欣之至。弟托之办两月米粮，必做得到，即当告之。

致九弟·捻之长技约有四端 同治五年十二月二十二日

沅弟左右：

二十日接弟十三四及十六日两信，比即复信，想可先到。日来贼窜何处？由孝感而东南，则黄陂、新洲及黄州各属处处可虑。

此贼故智，有时疾驰狂奔，日行百余里，连数日不少停歇；有时盘于百余里之内，如蚁旋磨，忽左忽右，贼中相传秘诀曰：“多打几个圈圈，官兵之追者自疲矣。”僧王曹县之败，系贼以打圈圈之法疲之也。

吾观捻之长技约有四端：一曰步贼长竿，于枪子如雨之中冒烟冲进；二曰马贼周围包裹，速而且匀；三曰善战而不轻试其锋，必待官兵找他，他不先找官兵，得粤匪初起之诀；四曰行走剽疾，时而数日千里，时而旋磨打圈。

捻之短处，亦有三端：一曰全无火器，不善攻坚，只要官吏能守城池，乡民能守堡寨，贼即无粮可掳；二曰夜不扎营，散住村庄，若得善偷营者乘夜劫之，胁从者最易逃溃；三曰辎重妇女骡驴极多，若善战者与之相持，而别出奇兵袭其辎重，必受大创。此吾所阅历而得之者。弟素有知兵之名，此次于星使在鄂之际，军事甚不得手，名望必为减损，仍当在选将练兵切实用功。一以维持大局，扫净中原之氛；一以挽回令名，间执谗慝之口。

吾复奏折，昨日拜发。新正赴徐，暂接督篆，三月必切实恳辞。辛苦半生，不肯于老年博一取巧之名，被人窃笑也。

余详日记中，顺问近好。十二月二十二日。

曾文正公文集

曾文正公文集卷一

顺性命之理论

尝谓性不虚悬，丽乎吾身而有宰；命非外铄，原乎太极以成名。是故皇降之衷，有物斯以有则；圣贤之学，惟危惕以惟微。盖自乾坤奠定以来，立天之道曰阴与阳，静专动直之妙，皆性命所弥纶；立地之道曰柔与刚，静翕动辟之机，悉性命所默运。是故其在人也。氤氲化醇，必无以解乎造物之吹嘘。真与精相凝，而性即寓于肢体之中。含生负气，必有以得乎乾道之变化，理与气相丽，而命实宰乎赋畀之始。以身之所具言，则有视听言动，即有肃又哲谋。其必以肃又哲谋为范者，性也；其所以主宰乎五事者，命也。以身之所接言，则有君臣父子，即有仁敬孝慈。其必以仁敬孝慈为则者，性也；其所以纲维乎五伦者，命也。此其中有理焉，亦期于顺焉而已矣。

请申论之，性，浑沦而难名，按之曰理。则仁、义、礼、智、德之赖乎扩充者，在吾心已有条不紊也。命于穆而不已，求之于理，则元、亨、利、贞、诚之贯乎通复者，在吾心且时出不穷也。有条不紊，则践形无亏，可以尽已性，即可以尽人物之性。此顺乎理者之率其自然也。时出不穷，则泛应曲当，有以立吾命，即有以立万物之命。此顺乎理者之还其本然也。彼夫持矫揉之说者，譬杞柳以为桮棬，不知性命，必致戕贼仁义，是理以逆施而不顺矣。高虚无之见者，若浮萍遇于江湖，空谈性命，不复求诸形色，是理以惝恍而不顺矣。惟察之以精，私意不自蔽，私欲不自挠，惺惺常存，斯随时见其顺焉。守之以一，以不贰自惕，以不已自循，栗栗惟惧，斯终身无不顺焉。此圣人尽性立命之极，亦即中人复性知命之功也夫！

朱心垣先生五十六寿序

于余为兄弟行，结交最少，久而弥挚者，屈指无几人也，则有若朱啸山富春。于余为父执，又早器余，余爱慕而不敢侮者，亦无几人也，则有若姻伯心垣先生。啸山为先生冢嗣，其交余也，先生实令之也。先是先生与家严君同学，互相掖重，两家世好既笃，重之以婚姻，故余知先生特详。前岁丙申，先生年五十，啸山谋称觞，乞余以言侑爵。先生曰：“是何为者？传曰‘恒言不称老’。今吾方托堂上之荫，将不以礼处我乎？抑以谀词诬我乎？且古者下寿六十，今吾犹未也。”固请不获。又数年，啸山举于乡，偕余北上，从容谓曰：“吾父所以固辞颂祷者，善则归亲，义不得专也。今吾欲丐子文，为寒门作家庆图，使吾父上有以承祖父母欢，下有以自娱，而即以为吾父寿，可乎？”余曰：“可。昔董召南隐居孝义，昌黎韩子为诗纪其事，姚氏三瑞堂世以孝称，东坡亦作诗美之。今君欲以娱重闱者娱其亲，是孝子等而上之之义也。贤哉！吾不能以诗寿先生，请陈君家天伦之乐，以娱先生之志。

“今夫科名宦达，岂以宠身，亦借为显扬之资也。先生以第一人补弟子员，再踬场屋，遂弃举业，其天怀恬淡，视青紫不值一映耳。乃其督课子侄，则锐意进取，惟恐后时。讨论史事，旁及制艺书学，皆得窾卻而勖以法度。在先生，岂徒欲弋取时荣哉？不过欲博膝下之欢，使老人闻之曰：‘阿孙才，今试已列前茅矣；阿孙能，可以与贤书选矣。’因而鼓舞后进，怡然忘老。此其可娱者，一也。君家田园足以自给，先生周视原野物土之宜，稻粱之外，杂莳嘉蔬。种秫二顷，获以酿酒，名日延龄，杀鸡佐之。但以奉亲，不以劝客，有余则庋置焉。门外方塘，广可百亩，旁置小艇，宜钓宜网。当春种鱼，秋则取之，以强半供甘旨，其他则请所与子姓醉饱，波及群下。其可娱者，又一也。君家早岁颇有外侮，自先生综家政，敬宗收族，袒免以下，一视同仁。闾里细民，强梗者锄之，不肖者劝之，贫无告者周恤之，竭力之所胜而不德焉。比来一境怙然。曩时箕舌之怨，雀角之争，皆以潜消，而高堂暮齿亦得晏安无患。其可娱者，又一也。抑闻之：夫妻好合，兄弟既翕，父母其顺矣。先生早占炊臼，续以鸾胶，不闻有遇虐后母之事，非刑于之道乎？方凤台先生之以计偕入都也，先生曰：‘予弟行役，不可以劳门闾之望。丈夫何惮万里哉！’乃杖策送弟北征，而卫以俱返，不贤而能之乎？迩年以来，弟侄能文者，先生为之延师课读；肄武者，为之料量鱼服竹闭之具，使之皆得成名。以故床笫之间秩如也，昆弟翼翼如也，寝门之内如也。此甚可娱者一也。又先生熟于形家之言，往为大母卜佳城，备极劳瘁，终乃永臧。今腰脚尚健，暇则陟层岭，披蒙茸，裹粮而从一奚。游览既审，归而告于堂上曰：‘某水某山，大人所经历也，有佳兆，当贵至彻侯。某宅某田，大人所钓弋之所也，居之后必昌。’因与指画形势，兼诵撼龙疑龙之经，而堂上亦倾听不倦，或佯诺之，微笑其幻渺。此亦可娱之一端也。夫天伦之乐，岂有形哉？日用优游之地，行之而不著，习矣而不察，道路传为盛谈，或油然兴感。而当境者行其心之所安，视为固有而不足怪。以先生之德之遇，凡所谓可以自娱，即以娱亲者，皆已自得之而自忘之。不知此中真乐，虽三公不足以易也。却老延年之道，有进于此乎？啸山归述吾言，酌而祝焉可也。”啸山拜曰：“善”。遂书以为之序。

田昆圃先生六十寿序

道光某年月，为我年伯昆圃先生六十初度。其嗣君敬堂同年，丐余以文为寿，且曰：“古者，称寿不必揽揆之辰；寿人以序，抑非古也。然震川归氏、望溪方氏尝为之，是或有道焉。”余曰：“然。寿序者犹昔之赠序云尔。赠言之义，粗者论事，精者明道，旌其所已能，而蕲其所未至。是故称人之善，而识小以遗巨，不明也；溢而饰之，不信也；述先德而过其实，是不以君子之道事其亲者也；为人友而不相勖以君子者，不忠也。今子所以寿亲者，于意云何？”敬堂曰：“吾父固好质言。凡生平庸行、众人所恒称道者，不足为君述。吾父早岁以课徒为业，迄今几四十年。尝曰：‘塾师卤莽塞责，误人子弟不浅，吾不敢也。’戊戌，雨三幸成进士，选庶常。吾父书来，戒以初登仕版，勿轻干人。”於戏！安得此有道之言乎？盖自秦氏燔群籍，教泽荡然。汉武帝始立《五经》于学宫，使诸生各崇本师，置博士，举明经，而圣言乃绝而复续。明太祖以制艺取士，并立程朱之义，使天下翕然尊尚，而圣贤之精蕴始照灼于幽明。二君者，盖见夫学校之不可复，故定为功令，使人以此为禄利之途，而阴以尊儒术而阐大义。由今言之，明圣遭于煨烬之余，而炳若日星，表宋儒之精理，使僻陬下士皆得闻道者，不得不归功于二君。然使人人以诗书为干泽之具，援饰经术而荡弃廉耻者，又未始非二君有以启之也。今世之士，自束发受书，即以干禄为鹄，惴惴焉恐不媚悦于主司。得矣，又挟其术以钓誉而徼福。禄利无尽境，则干人无穷期。下以此求，上以此应。学者以此学，教者以此教，所从来久矣。百步之矢，视其所发，差若毫厘，谬以千里。振古君子多途，未有不自不干人始者也。小人亦多途，未有不自不干人始者也。今先生之诫子，首在不轻干人，则平日之立教，所谓不误人子弟者，概可知矣！出处取与之间，士大夫或置焉不讲。而乡里老师耆儒，往往以教其家，绳共门徒。吾父课徒山中，亦有年所，每诫小子，辄曰：“俭约者不求人。”与先生辞旨略同。而吾党郭君雨三，亦得父训以成名。当交相毖勉，力求所以自立者，以图无忝所生。不然，先生不欲误人子弟，而吾辈一离膝下，乃反自误其身。日偈月玩，委弃而不克自振，终且不免于干人也。吾言不足以重先生，而犹不敢谀词欺吾友。是或为先生之所许乎？敢以为长者寿。

朱玉声先生七十三寿序

天可补，海可填，南山可移，日月既往不可复追。其过如驷，其去如矢，虽有大智神勇，莫可谁何？夸父之追，鲁阳之挥戈，陶士行之惜阴，有以哉！有以哉！余与朱尧阶以道光十年论交于长沙，当时相见恨晚。曾几须臾，遂阅一终，一星终矣。前岁戊戌，余乞假旋里，值玉声先生七十诞辰，尧阶以寿亲之文见属。余忻然不辞，迁延未报。一诺三年，甚哉！光阴之迁流，如此其足畏也。人固可自暇逸哉？以余玩偈时日，有言不践，学问不加进，而尧阶不务显扬之实，徒欲以祝史徽言娱亲志，二者均非先生之所许也。何足以为先生寿？虽然，吾与尧阶交旧矣，不可不略抒固陋，表先生之暗修，以征其所以延龄之由，以卜将来无量之祜，以慰吾尧阶、以勖吾尧阶也。

盖先生则可谓不自暇逸者矣。先生少失怙，既冠又失恃。家故贫，破屋数椽，兄弟谋析产。先生以其稍完者付诸昆，而指其隙地一弓自予。去之贾，不数年，致千金，已而散去。又如是，又散去。屡裕屡绌，晏如也。先生有嫂，早寡，穷不能自存，乃为之谋生计，抚孤儿。终节妇之世，无衣食虑。复出资为之表其节，闻于有司，与其大母并建总坊。尤慷慨好义，宗族中有不能自赡者，求之必给。有没不能终葬具者，周之必无缺礼。子侄有游惰无常职者，掖之培之，视其材，必俾有成。他如联族谱、建支祠、治祖茔、置祭产，凡事关本原之大者，经之营之，有废必举，有初必终。故其所以屡绌者，人皆知之，为其急公也，为其义也。其所以屡裕者，人或不知。《传》曰：民生在勤，勤则不匮。先生之所为常致充盈，绰绰有余者，勤而已矣，不自暇逸而已矣。计自少壮以洎今日，拮据飘摇，几无虚日。今夫天恢恢大圆，终古磨旋，今夫山终古常峙，海终古常流，其盛大而生物不测，由其不贰。不贰故不息，不息故久。夫人也亦若是焉矣。守其朴者完其素，劳其力者贞而固。户枢不敝，磨铁不蚀，胥是道也。以先生之不自暇逸而得康强逢吉，又何疑乎？又何疑乎？

余与尧阶相友以心，相砭以道义。今尧阶幸得啜菽饮水，承欢膝下；而余一官匏系，既不能拾遗补阙，有丝毫裨益于时，又不能归侍晨昏，又不得奉板舆以迎养。余自是有羁旅之感矣。《风》有《陟岵》之章，《雅》有《四牡》之什，皆以行役在外，睠怀门闾。孔子曰：“父母之年，不可不知也。”愿吾尧阶佩块管，调滑甘，爱光阴如拱璧，舞彩服如婴儿。由是而后，先生乐孙曾之蕃昌，欣琴瑟之静好，耄耋期颐，怡然忘老。则尧阶庶不负读书之志，不忝于盛德大业耳。君子进德修业，欲及时也。时乎！时乎！事亲者可或忽乎！此所以勖尧阶、以慰尧阶，而即以为先生寿者尔。

吴君墓志铭

吾邑吴君荣楷，既以道光辛丑成进士，将之官浙江。乃手其先人状，请曰：“吾父母弃养十二年矣。窀穸之事，粗已安吉。尚未有以铭幽室，子其为我铭之。”固辞不获。

按状：先生姓吴氏，讳文深，字致远，湘乡人。曾祖文章、祖太若、父振世，皆以愿谨称。家故饶，振世公既老，携资客游常德，先生从之行。留明远翁家居。明远，先生兄也。常德去湘乡千余里。逾二年，而振世公卒。邻里无行者，利其有，率众闯然至丧次，叫嚣隳突，杂以胥役。先生鸡斯徒跣，击胸如坏墙，号泣向众曰：“孤儿在此！环顾无功缌之戚，无密友、干仆。若辈不哀吾丧，而迫人于难，是可忍乎！且胥役何为者？孤儿请以泣血溅县官之庭矣。”众瞠视，各鸟兽散。乃部署丧事，从容扶榇归湘。时先生年十六岁也。既归，事母益谨。然家益落，遂与明远翁经营生计。惟母养特丰，他则皆从俭约。久之，复稍裕。吴氏自鼎革后，谱牒散佚，先生力为倡修。特征详核，数年而成。既又倡修家祠。明远翁捐基地数十亩。先生竭力缔构。夫其拮据漂摇之际，旁午未遑，而能敬宗收族，先其大者，可谓知本矣。道光某年某月某日卒，年八十有四。葬某县某里某原。配宋孺人合葬焉。宋孺人少先生十余岁，既来归，尤耐艰劬。振世公之客常德，孺人不逮事也；逮事姑，曲意承欢，如恐失之。性好恤穷困，邻妇纺织无资，则罄所有给之。先是明远翁常外出，有子名荣林者，绝颖异。先生择师督读，视犹己子，遂以成立，为名诸生。已而荣楷兄弟皆从之受业。孺人之视荣林也，不以为侄也，以为师也。邑人咸谓先生之教子，孺人实赞之云。某年月日以疾卒，年六十有一。子二人：长荣楠，邑庠生，次即荣楷。孙光煦，邑庠生；次某，次某。女孙七人。

铭曰：少而御侮豪强伏，长而克家宗族睦，耄而韬光讷且朴。讷乎？朴乎？黑而雌者福乎？斧之、藻之、舟之，舟之，夫子之协，琴瑟以将之。宰树青青，有桐有梓。我铭诸石，以妥泉官，以昌其孙子。

彭母曾孺人墓志铭

天道五十年一变，国之运数从之，惟家亦然。当某隆时，不劳而坐获，及其替也，忧危拮据而无少补救，类非人所为者。昔我少时，乡里家给而人足。农有余粟，士世其业，富者好施与，亲戚存问，岁时馈遗缀属。自余远游以来，每归故里，气象一变，田宅易主，生计各蹙，任恤之风日薄。呜呼！此岂一乡一邑之故哉！王姑彭孺人，吾祖之伯姊。其冢妇，又吾姑也。两世之好，视他戚尤厚已。王姑之未嫁也，事吾曾祖王父母，以孝闻。既适彭宜仁先生，相夫敬克厥爱，无片言稍忤。自吾成童以后，王姑已五十余，其堂上舅姑八十有奇矣。每见王姑奉甘旨，未尝不洁；议酒食，未尝不豫，大而课读劝农，未尝不营虑；小而厕腧洒扫，未尝不躬亲也。盖余所见贤母，无如王姑勤者。早岁物产殷饶，内奉菲薄，外图丰洁。比年以来，稍稍歉绌矣。己亥秋，余将入都供职，走辞王姑。视其庭除，气象不侔。悯其愈勤，又惊其衰，为之泣。王姑亦泣。盖心知其不可复见，而哽咽不能言也。竟以次年春卒。岂不悲哉！

王姑生乾隆二十九年，甲申，十一月十七日。卒于道光二十年，庚子，三月二十三日，寿七十有七。葬湘乡二十四都西坤山阳，首辛趾乙。子三人：长庆龄，予姑夫也，先孺人二年卒，次庆吉，次庆也，好学能文。孙六人：毓耒、毓楛、毓橘、毓椿、毓杖、毓麓；女一，孙女一人。铭曰：

懿我王姑，既庄以嬺。佩管舟觿，德容棣棣。勖哉夫子！俪光侪鸿。五十余载，无遂有终。曷瘁厥躬，言育我鞠。无耻我罍，实繁旨蓄。离离令问，匪迩伊遥。贻泽之荫，何幽不乔。南山崒，宰树青青。弗骞弗拜，万代千龄。

余安人墓志铭

攸县余世校客京师五年，闻母讣，将奔丧。以铭墓之文来请，且曰：“世校生不能侍槃匜，殁不能视含殓，是罪人也。先生幸次吾母淑行，以光幽室。”

按状：安人姓谭氏，衡山举人昌明之孙，广西巡检禹门之女。七岁丧母，事继母以孝闻。适攸别驾余君君山，禄顺衷和，翼翼如也。久之，别驾君之汉阳分府任，以家事嘱安人。时堂上舅已弃养，姑老矣，诸子弱小不识事。安人谋初毖终，巨细必躬，祭必虔奉，免薨必时。委诸子于学，朝而蠲礼师，夕而课男旋课女。课毕而纺绩，而经营钱布。如是者十余年，而精力衰矣。道光辛丑某月某日以疾卒，春秋六十有七。以某年某月某日，葬某县某里某原。子四人：长世柄，次即世校，廪贡生；次世芳，次生春，县学生。女一，孙九人，某某。世校之入都也，安人拊其背而诫之曰；“去，去！强饭，乡里龌龊，终不得进取。京师文物殷辚，贤士大夫绎绎如繁星。汝往，勖哉！名自可致，学可染人。道德有轨途可循，而青紫可拾也。往矣，勿吾念。”今世校虽不得爵位，而业日进，声闻日敷，谓非安人之教哉！呜呼！可谓知其大者已！是宜铭。铭曰：

维车有辅员于辐，维矢有房利于镞。维壹有贤，维家之福。光光别驾，亦载其贽。愔愔硕人，既诒斯肄。虽则诒肄，无仪以无踬。无踬于山，日巢于颠。口卒瘏兮手复胼，凤之雏兮谷之迁。不得反哺兮涕涟涟，铭幽表淑兮千万年。石不烂，山不骞。

烹阿封即墨论

夫人君者，不能遍知天下事，则不能不委任贤大夫。大夫之贤否，又不能遍知，则不能不信诸左右。然而左右之所誉，或未必遂为荩臣，左右之所毁，或未必遂非良吏。是则耳目不可寄于人，予夺尤须操于上也。

昔者，齐威王尝因左右之言而烹阿大夫，封即墨大夫矣。其事可略而论也。自古庸臣在位，其才莅事则不足，固宠则有余。《易》讥覆，《诗》赓鹈梁，言不称也。彼既自惭素餐，而又重以贪鄙，则不得不媚事君之左右。左右亦乐其附己也，而从而誉之。誉之日久，君心亦移，而位日固，而政日非。己则自矜，人必效尤。此阿大夫之所为可烹者也。若夫贤臣在职，往往有介介之节，无赫赫之名，不立异以徇物，不违道以干时。招之而不来，麾之而不去。在君侧者，虽欲极誉之而有所不得。其或不合，则不免毁之。毁之而听，甚者削黜，轻者督责，于贤臣无损也。其不听，君之明也，社稷之福也，于贤臣无益也。然而贤臣之因毁而罢者，常也。贤臣之必不阿事左右以求取容者，又常也。此即墨大夫之所为可封者也。

夫惟圣人赏一人而天下劝，刑一人而天下惩，固不废左右之言而昧兼听之聪，亦不尽信左右之言而失独照之明。夫是以刑赏悉归于忠厚，而用舍一本于公明也夫。

王翰城刺史五十寿序

古无生日之礼。《颜氏家训》称：“江南风俗，是日有供顿声乐。”盖此礼始于齐梁之间，后世自贵逮贱，无不崇饰；开筵称寿，习以为典。癸卯夏，王君翰城将出牧冀宁，即于是秋五十寿辰，同人或谋祝之。翰城曰：“非古也。”其友人曾国藩亦曰：“非古也。”虽然，子将别矣，不可无以赠子。

盖古者四十而仕，五十服官政。服政云者，为大夫以长人布政得自专也。古者建官无冗，立法无繁，故任人靡不专，而事靡不理。后世天下之事萃于六曹，六曹之属无虑千计。法令日密，吏胥便之。每事至吏，以意讨例，官则睨吏意以行。吏颐使，则官可之；吏目止，则官否之；属官所左，卿长亦左之。事无定见，惟众之随。故近日服官得专政者，内惟枢府，外惟牧令。枢府数人，或意见各歧，则得专者尤莫如牧令也。牧令朝行一政，朝及于民。福民，则我实福之也；殃民，则我实殃之也。然牧令或不贤，往往不自为政。上则伺大府之喜怒，下则时胥徒之向背，虽欲自专而有所不能。翰城读书四十余年，今以服政之日，为天子之刺史，吾知其能自专矣。夫为刺史而得自专，而不为大府与胥徒钳制者，岂徒然哉？其殆必有所以矣。翰城勉乎哉！他日闻有供顿声乐，跻堂而称寿者，必天子所付托刺史之百姓也。子行矣！吾以是赠，即以为祝焉。

陈岱云妻易安人墓志铭

道光二十四年正月，陈君岱云丧其配易安人，则大戚，哀溢于礼。已而谓国藩曰：“子知吾之哀乎？吾祖自康熙间由茶陵徙长沙，六世百余年，今其存者五人。吾门祚之衰可知也！吾父之没，至今十六年，而死亡相继，凡十三役。吾母之不能一日以欢可知也。吾妻从宦五年，既没而敛，求相衣无一完者，吾之贫可知也。人之居此世者谓何？吾欲不过哀，得乎？”则又曰：“吾妻之贤，子宜有所知，请为铭。”余曰：“然。固知之。”

盖安人卒之前一岁，陈君尝大病。余朝夕存问，备得安人侍疾状。他日，又得陈君所述，以是颇详。陈君之病凡三阅月矣，安人单忧极瘁，衣不解带者四十余日，凡可以自致者，无弗致也。久之，则祷于室神，求促其身之龄以益夫寿。犹不应。六月丙戌，乃割臂和药以进。当是时，安人之母弟易光蕙及陈君之友三数人者皆在，惶愕不知所为。国藩则仰天叹日：“陈氏累世赖以不坠者，独此人耳，而有他乎？”然已无可奈何。明日疾乍平，则皆讶。光蕙觇安人衣袖血迹，稍廉得之，不敢以询。又数日，疾渐瘳，乃询之。安人曰：“其有之，此不幸事耳，勿复言，伤病者心也。”道微俗薄，举世方尚中庸之说，闻激烈之行，则訾其过中，或以罔济尼之。其果不济，则大快奸者之口。夫忠臣孝子岂必一一求有济哉？势穷计追，义不反顾，效死而已矣。其济，天也；不济，于吾心无憾焉耳。安人本醴陵人，居长沙，处士昌纲之孙，岁贡生履元之子，以孝谨特为父母所爱。生二十二岁矣，而难其适。有王秀才者，自负知人，谓岁贡君曰：“茶陵陈某，神仙人也。即择婿，不可失。此子今贫，不能衣食，数年后，当为达官。不者，且抉吾目也。”是时，陈君之元配没二年矣。既归陈，不逮事舅，以事其父者敬姑，而以事其母者致爱焉。以是得姑欢。凡修所职，皆衷于大体，无巨细必慤。《诗》曰：“何有何无，黾勉求之。”兹可谓贤矣。况有至行足感神明者哉？

安人生于嘉庆某年月日，年三十有一。生子男二人：长远谟；次远济，生四十日而安人卒。女一人。将以某年某月某日归葬于某县某乡某原。余既重其请，乃先期铭之。以激懦者，亦少塞陈君之悲。陈君名源兖，今为翰林院编修，纂修国史也。铭曰：

民各有天惟所冶，焘我以生托其下。子道、臣道、妻道也，以义擎天譬广厦，其柱苟颓无完瓦。自今无以身代者，有一于此双盖寡。忧劳积剧焉可支？天之所陨非人尸。跖修渊短谁敢訾？铭兹大节贞厥垂，有他淑行以类推。

五箴并序

少不自立，荏苒遂洎今兹。盖古人学成之年，而吾碌碌尚如斯也。不其戚矣！继是以往，人事日纷，德慧日损，下流之赴，抑又可知。夫痰疾所以益智，逸豫所以亡身，仆以中才而履安顺，将欲刻苦而自振拔，谅哉其难之欤！作五箴以自创云。

立志箴

煌煌先哲，彼不犹人。藐焉小子，亦父母之身。聪明福禄，予我者厚哉！弃天而佚，是及凶灾。积悔累千，其终也已。往者不可追，请从今始。荷道以躬，舆之以言。一息尚存，永矢弗谖。

居敬箴

天地定位，二五胚胎。鼎焉作配，实曰三才。俨恪斋明，以凝女命。女之不庄，伐生戕性。谁人可慢？何事可弛？弛事者无成，慢人者反尔。纵彼不反，亦长吾骄。人则下女，天罚昭昭。

主静箴

斋宿日观，天鸡一鸣。万籁俱息，但闻钟声。后有毒蛇，前有猛虎。神定不慑，谁敢予侮？岂伊避人，日对三军。我虑则一，彼纷不纷。驰骛半生，曾不自主。今其老矣，殆扰扰以终古。

谨言箴

巧语悦人，自扰其身。闲言送日，亦搅女神。解人不夸，夸者不解。道听途说，智笑愚骇。骇者终明，谓女贾欺。笑者鄙女，虽矢犹疑。尤悔既丛，铭以自攻。铭而复蹈，嗟女既耄。

有恒箴

自吾识字，百历及兹。二十有八载，则无一知。曩者所忻，阅时而鄙。故者既抛，新者旋徙。德业之不常，日为物迁。尔之再食，曾未闻或愆。黍黍之增，久乃盈斗。天君司命，敢告马走。

钞朱子小学书后

右《小学》三卷，世传朱子辑。观朱子癸卯与刘子澄书，则是编子澄所诠次也。其义例不无可訾，然古圣立教之意，蒙养之规，差具于是。

盖先王之治人，尤重于品节。其自能言以后，凡夫洒扫、应对、饮食、衣服，无不示以仪则。因其本而利道，节其性而不使纵，规矩方圆之至也。既已固其筋骸，剂其血气，则礼乐之器盖由之矣，特未知焉耳。十五而入太学，乃进之以格物，行之而著焉，习矣而察焉。因其已明而扩焉，故达也。班固《艺文志》所载小学类，皆训诂文字之书。后代史氏，率仍其义。幼仪之繁，阙焉不讲。三代以下，舍占毕之外，乃别无所谓学，则训诂文字要矣。若揆古者三物之教，则训诘文字者，亦犹其次焉者乎！仲尼曰：“行有余力，则以学文。绘事后素。”不其然哉？余故录此编于进德门之首，使昆弟子姓知幼仪之为重。而所谓训诂文字，别录之居业门中。童子知识未梏，言有刑，动有法，而蹈非彝者鲜矣。

是编旧分内外，内编尚有《稽古》一卷，外编《嘉言》、《善行》二卷，采掇颇浅近，亦不录云。

书归震川文集后

近世缀文之士，颇称述熙甫，以为可继曾南丰、王半山之为之。自我观之，不同日而语矣。或又与方苞氏并举，抑非其伦也。盖古之知道者，不妄加毁誉于人，非特好直也。内之无以立诚，外之不足以信，后世君子耻焉。

自周《诗》有《崧高》、《烝民》诸篇，汉有“河梁”之咏。沿及六朝，饯别之诗，动累卷帙。于是有为之序者。昌黎韩氏为此体特繁，至或无诗而徒有序，骈拇枝指，于义为已侈矣。熙甫则不必饯别而赠人以序。有所谓贺序者，谢序者，寿序者。此何说也？又彼所为，抑扬吞吐，情韵不匮者，苟裁之以义，或皆可以不陈。浮芥舟以纵送于蹄涔之水，不复忆天下有日海涛者也。神乎？味乎？徒词费耳。然当时颇崇茁轧之习，假齐梁之雕琢，号为力追周秦者，往往而有。熙甫一切弃去，不事涂饰，而选言有序，不刻画而足以昭物情，与古作者合符，而后来者取则焉，不可谓不智已。人能宏道，无如命何！借熙甫早置身高明之地，闻见广而情志阔，得师友以辅翼，所诣固不竟此哉！

祭汤海秋文

赫赫汤君，倏焉已陈。一呷之药，椓我天民。岂不有命！药则何罪？死而死耳，知君不悔。道光初载，君贡京朝。狂名一鼓，万口嚣嚣。春官名揭，如纛斯标。奇文骤布，句骜字枭。群儿苦诵，自暝达朝。上公好士，维汪与曹。大风嘘口，吹女羽毛。舐笔枢府，有铦如刀。侪辈力逐，一虎众猱。曹司一终，稍迁御史。一鸣惊天，堕落泥滓。坎坎郎官，复归其始。群雀款门，昨鼌之市。穷鬼喷沫，婢叹奴耻。维君不羞，复乃不求。天脱桎梏，放此诗囚。伐肝荡肺，与命为仇。披发四顾，有棘在喉。匪屈匪阮，畴可与投？忽焉狂走，东下江南。秦淮夜醉，笙吹喃喃。是时淮海，战鼓殷酣。犹夷所躏，肉阜血潭。出入贼中，百忧内惔。寅岁还朝，左抱娇娥。示我百篇，儿女兵戈。三更大叫，君泗余哦。忽瞠两眸，曰余乃颇。沥胆相要，斧门掊锁。嗟余不媚；动与时左。非君谬寻，谁云逮我？王城海大，尘雾滔滔。惟余谐子，有隙辄遭。联车酒肆，袒肩载号。煮鱼大嘬，宇内两饕。授我《浮邱》，九十其训。韩悍庄夸，孙卿之酝。鏖义斗文，百合逾奋。俯视符充，其言犹粪。我时讥评，君曾不愠。我行西川，来归君迓。一语不能，君乃狂骂。我实无辜，讵敢相下？骨肉寇仇，朋游所讶。见豕负途，或张之弧。群疑之积，众痏生肤。君不能释，我不肯输。一日参商，万古长诀。吾实负心，其又何说？凡今之人，善调其舌，君则不然，喙刚如铁。锋棱所值，人谁女容？直者弃好，巧者兴戎。昔余痛谏，君嘉我忠。曾是不察，而丁我躬。伤心往事，泪堕如糜。以君毅魄，岂曰无知？鬼神森列，吾言敢欺？酹子一滴，庶摅我悲！

召诲

贤与不肖之等奚判乎？视乎改过之勇怯以为差而已矣。日月有食，星有离次。其在于人，言有尤，行有悔，虽圣者不免。改过什于人者，贤亦什于人；改过伯于人者，贤亦伯于人。尤贤者，尤光明焉，尤不肖者，怙终焉而已。

人之生，气质不甚相远也，习而之善，既君子矣。其有过，则其友直谏以匡之。又有友焉，巽言以挽之。退有挞，进有旌，其相率而上达也，奚御焉？习而之不善，既小人矣。其有过，则多方文之。为之友者，疏之则心非而面谀，戚之则依阿苟同，惮于以正伤恩。其相率而下达也，奚御焉？兹贤者所以愈贤，而不肖者愈

不肖也。

吾之友有某君者，毖余曰：“子与某相好不终，是子之失德。子盍慎诸？”又有某君毖余曰：“闻子之试于有司，则尝以私干人，是大不可。”二子者之言，卒闻之，若不逊于吾志。徐而绎之，彼无求而进逆耳之言，诚敬我也。既又自省：吾之过，其大者视此或倍蓰，而其多或不可枚数。二子者，盖举一隅也，人苦不自知耳。先王之道不明，士大夫相与为一切苟且之行，往往陷于大戾，而僚友无出片言相质确者。而其人自视恬然，可幸无过。且以仲尼之贤，犹待学《易》以寡过，而今曰无过，欺人乎？自欺乎？自知有过而因护一时之失，展转盖藏，至蹈滔天之奸而不悔，斯则小人之不可近者已！为人友而隐忍和同，长人之恶，是又谐臣媚子之亚也。《书》曰：“有言逆于女心，必求诸道；有言逊于女志，必求诸非道。”余故笔之于册以备观省，且示吾友能为逆心之言者。

王荫之之母寿序

寿序，非古也。明归太仆数鄙之而数为之。以为昆山之俗，张此尤盛。闾巷之上，狃于习而不求其说。立言者虽知其事微薄，而不忍拒孝养者之请，牵率以从事，宜也。当是时，吾同年王君荫之以其母王太安人之寿，属予为序云。

荫之知言者也，不宜循世俗故事以娱其亲。仲尼曰：“麻冕，礼也。今也纯俭，吾从众。”积习染人，甚于丹青久矣。虽为父母者，亦皆以生日为庆，以文字道其生平为祥。人子因而顺之，不亦可夫？先是赠君琴雅先生之弃养，荫之与其仲氏皆未冠，季尚毁齿耳。内而粥零杂，外而官租私逋，皆太安人搉画之。赠君以诺名。乡里宿负，故无券主者，以是弛责。太安人曰：“夫子信者也，是固然无疑。”立货别业尽偿之。赠君疾革，命曰：“虽饥寒，毋令吾儿废学。”家故微也，又岁经水潦，益流落。太安人力支之，卒不令诸子迁业。初服舅姑之服，继服夫之服，哀毁至矣，皆节以礼。丧女子者四，丧子妇者五，悲伤之余，亦以礼裁之。盖荫之为余述者如此。《易》曰：“地道无成，而代有终。”方赠君顾命谆谆，岂必后嗣果自成立。今荫之通籍，为天子近臣，文章尔雅，率诸弟子姓为醇朴之学，所谓代终非耶！国家以大器储词臣，不殽之以吏事，使之优游成德，以养公辅之望，至深厚也。以国藩之不肖，谬厕斯任，无足言矣。如荫之者，要当博观约守，仔肩天下，而后无忝是职。不然，彼太安人时时称赠君之末命以相申儆者，岂徒在禄仕通显也哉？欧阳公之母常述父训以教子，卒为有宋名臣。彼何人也？吾何畏彼哉？荫之诚能日进不怠，太安人当益顾之适志，怡然忘老矣。余承荫之之命，终不敢以世俗之义为长者诵也，于是为道其大焉者。

江小帆之母寿序

古者设科有目。如汉曰贤良方正，曰直言极谏，曰军谋宏远，曰淳厚质直。唐曰秀才，曰明经，曰进士，曰明法，曰明字，曰明算。若此者不一其称，惟人主之所欲而因时命名，所谓目也。明初尽革前制，取士止进士一科，则有科而无目矣。既成进士，天子亲策于廷，临轩唱第，分甲授职。一甲止三人，曰状元、榜眼、探花，制所定也。士大夫称为鼎甲云。进取之途既隘，天下魁杰瑰玮之士，莫不甘心于专科，搤腕以求所谓鼎甲者。而巴蜀滇黔，西南万里，或数百年而不得一人，盖其难也。慈父母之于子，总角则祝之，而令子顺孙，承欢堂上，亦无先于此者。至于今五百年矣。

同年友江君小帆，故吾楚郴人也，徙居四川之大竹。道光戊戌以第三人及第。四川之鼎甲自小帆始。而小帆退然贬抑，匔匔不足。问之，曰：“母教也。”余曰：“何如？”则尽述太安人之贤，及赠君春湖先生之德而再诵焉。且曰：“吾母今年六十矣。吾子娴古文义法，其为我诠次太安人懿行，略仿今世之寿叙，而益以箴言勖余，使吾母欢慰，而吾亦奉以为事亲之则可乎？”余曰：“可”。

盖江氏之自楚而蜀，家微矣。赠君之与昆弟析居，受田仅三亩耳，而折偿宿负者略半。赠君力贫绩学，授读乡里，稍佐饔飧，太安人莳蔬艺菽，以精洁羞舅姑，而以其恶者自御。小帆儿时，尝随太安人锄豆于北原，拾木棉于西涧之陂。每语及此，未尝不太息禄养之已晚也。嘉庆庚申、辛酉之间，四川遭教匪之乱，乡邻依堡砦以居。贼来恃堡为固，去还家事耕作。太安人提挈子女，裹糗粮，与赠君奔窜于风雨溪谷之中，其事尤艰阻，卒以无恐。小帆既官编修，太安人就养京师，而赠君道卒长安。哀毁之余，毫发尽礼，与前服舅姑之服略同。计太安人数十年中，困于贫，厄于兵，颠沛于丧事，而亦以劳矣。传所谓动心忍性，生于忧患，其不信然耶？

士大夫由科第通籍，太抵先人茹其辛而后人食其报。如小帆之掇取巍科，三持文衡，以词赋受圣主特达之知，岂不可知其所自耶？自古举士之法，未有三百年不变着。帝不沿乐，王不袭补，物穷则易，固其理也。经义取士，亦已久矣。议者多谓帖括道卑，难收得人之效。小帆勉旃，益务通经达用，使天下后世谓伟人某某者，未尝不出制艺之科也。既以塞辨者之口，又有以慰高堂无穷之望。事亲之则，不当如是乎？太安人闻之，其必不訾吾言矣。

遂书以为序。

求阙斋记

国藩读《易》，至《临》而喟然叹曰：刚侵而长矣。至于八月有凶。消亦不久也，可畏也哉！天地之气，阳至矣，则退而生阴；阴至矣，则进而生阳。一损一益者，自然之理也。

物生而有耆欲，好盈而忘阙。是故体安车驾，则金舆衡不足于乘；目辨五色，则黼黻文章不足于服。由是八音繁会不足于耳，庶羞珍膳不足于味。穷巷瓮牖之夫，骤膺金紫，物以移其体，习以荡其志，向所搤捥而不得者，渐乃厌鄙而不屑御。旁观者以为固然，不足訾议。故曰：“位不期骄，禄不期侈。彼为象箸，必为玉杯。”积渐之势然也。而好奇之士，巧取曲营，不逐众之所争，独汲汲于所谓名者。道不同不相为谋，或贵富以饱其欲，或声誉以厌其情，其于志盈一也。夫名者，先王所以驱一世于轨物也。中人以下，蹈道不实，于是爵禄以显驭之，名以阴驱之，使之践其迹，不必明其意。若君子人者，深知乎道德之意，方惧名之既加，则得于内者日浮，将耻之矣。而浅者哗然骛之，不亦悲乎！

国藩不肖，备员东宫之末，世之所谓清秩。家承余荫，自王父母以下。并康强安顺。孟子称“父母俱存，兄弟无故”，抑又过之。洪范曰：“凡厥庶民，有猷有为有守，不协于极，不罹于咎，女则锡之福。”若国藩者，无为无猷，而多罹予咎，而或锡之福，所谓不称其服者欤？于是名其所居曰“求阙斋”。凡外至之荣，耳目百体之耆，皆使留其缺陷。礼主减而乐主盈。乐不可极，以礼节之，庶以制吾性焉，防吾淫焉。若夫令问广誉，尤造物所靳予者，实至而归之。所取已贪矣，况以无实者攘之乎？行非圣人而有完名者，殆不能无所矜饰于其间也。吾亦将守吾阙者焉。

送郭筠仙南归序

凡物之骤为之而遽成焉者，其器小也；物之一览而易尽者，其中无有也。郭君筠仙与余友九年矣，即之也温，挹之常不尽。道光甲辰、乙巳两试于礼部，留京师，主于余。促膝而语者四百余日，乃得尽窥其藏。甚哉！人不易知也。将别，于是为道其深，附予回路赠言之义，而以吾之忠效焉。

盖天生之材，或相千万，要于成器以适世用而已。材之小者，视尤小者则优矣。苟尤小者，琢之成器。而小者不利于用，则君子取其尤小者焉。材之大者，视尤大者则绌矣。苟尤大者不利于用，而大者琢之成器，则君子取其大者焉。天赋大始，人作成物。传曰：“人不天不因，天不人不成。”不极扩充追琢之能，虽有周公之材，终弃而已矣。

余所友天下贤士，或以德称，或以艺显，类有以自成者。而若筠仙躬绝异之姿，退然深贬，语其德若无可名；学古人之文章，入焉既深，而其外犹若铻而不安其无所成者与？匠石斫方寸之木，斤之削之，不移瞬而成物矣。及乎裁径尺之材以为榱桷，不阅日而成矣。及至伐连抱之梗枬，为天子营总章太室之梁栋，经旬累月而不得成焉。其器愈大，就之愈艰。浅者欲以一概律之，难矣。且所号为贤者，谓其绝拘挛之见，旷观于广大之区，而不以尺寸绳人者也。若夫逢世之技，智足以与时物相发，力足以与机势相会，此则众人之所共睹者矣。君子则不然，赴势甚钝，取道甚迂，德不苟成，业不苟名，艰勤错迕，迟久而后进。铢而积，寸而累。既其纯熟，则圣人之徒；其力造焉而无扞格，则亦不失于令名。造之不力，歧出无范，虽有瑰质，终亦无用。

孟子曰：“五谷不熟，不如荑稗。”诚哉斯言也！筠仙勖哉！去其所谓扞格者，以蕲至于纯熟，则几矣。人亦病不为耳。若夫自揣既熟，而或不达于时轨，是则非余之所敢知也。

送谢吉人之官江左序

吾湘乡当乾隆时，人才殷盛。邓笔山为云南布政使，罗九峰为礼部侍郎，而谢芗泉先生为御史。三人者，皆起家翰林，而御史君名震天下。是时和绅柄国，声张势厉，家奴乘高车横行都市无所惮，御史君巡城遇焉，摔之出而鞭之，火其车于衢，世所称“烧车御史”者也。

其后二十余年，御史君之子果堂，以河南县令卓荐召见。上从容问曰：“汝即‘烧车御史’之子乎？”不数月，迁四川知府。又十余年，而谢吉人邦鉴复以进士出为江南县令。吉人，御史君之孙，而知府君之弟之子也。将之官，其常所酬酢者，或为诗送之。吉人乃索予为序，而乞言以纠其不逮。于是拜手告曰：

子今长人矣。四封之内，尊无与二。堂上颐指，堂下趋者百人。所识穷乏，仰而待命。设馆以延宾友，貌敬而情离。即有不善，彼所谓趋者，待命者、貌敬者，或知之而不谏，或谏焉而不力。吾以其身巍然处于众人之上，而聪明识量又诚越而倍之。前有唯，后有诺，于是予圣自雄之习，嚣然起矣。而芹右之人，又多其术以话我。内之傲者日胜，外之欺者日众，兹其所以舛也。昔者宓子贱治单父，孔子曰：“子何施而众悦？”对曰：“此地民有贤于不齐者五人，不齐事之而禀度焉，皆教不齐所以治人之道。”孔子叹曰：“其大者乃于此乎有矣。”鲁使乐正子为政，孟子曰：“好善优于天下。”东汉庞参为汉阳太守，先候隐居任棠。棠不与言，但以薤一大本，水一盂，置户屏前，抱儿孙伏户下。参会其意，曰：“水者，欲吾清也；拔大本薤，欲吾击强宗也；抱儿当户，欲吾开门恤孤也。”故古人之学，莫大乎求贤以自辅。小智之夫，矜己而贬物，以为众人卑卑，无足益我。夫不反求诸己，而一切掩他人之长而蔑视之，何其易与？《诗》曰就：“国虽靡止，或圣或否；民虽靡朊，或哲或谋，或肃或乂。”谓求贤而终不能得者，非笃论也。今震泽宰左君青峙，吾湘乡之贤者也。任侠而不矜，谙事而不计利害。子往试求之，必有所以益子者。友仁以砺德，利器以善事。既以上绳祖武，又以绍诸乡先辈之徽。“无弃尔辅，员于尔福”。青峙，子之辅也。抑吾闻江南为仕宦鳞萃之邦，或因青峙而得尽交其贤士大夫，是尤余所望也。

书扁鹊仓公传

司马迁叙述扁鹊、仓公，具详病者主名，及诊脉之法，药齐之宜，繁称数十事，累牍不休。余尝求之，非有义也。《周官·医师》：食医、疾医、疡医、兽医之属，隶于冢宰。愆阳伏阴，节宣补救，亦宰世者之所有事。为良医立传，无所不可。要以略著大指，明小道之不可废，与日者龟策诸传相附，摭一二事以为类，足矣。繁称奚为者？夫执技以事上，名一能以济人，此小人之事也。大人者，德足以育物，智足以役众，彼诚有所择，不宜于此津津也。若迁实通方术，而借以自矜其多能，斯又浅者徒也。

易问斋之母寿诗序

古者以言相赠处。至六朝、唐人朋知分隔，为饯送诗，动累卷帙，于是别为序以冠其端。昌黎韩氏为此体尤繁。间或无诗而徒有序，于义为已乖矣。元明以来，始有所谓寿序者。夫人之生，饥食而渴饮，积日而成年。苟不已，必且增至六十、七十。又不已，则至大耋、期颐。彼特累日较多耳，非有绝特不可几之理也。胡序之云？而为此体者，又率称功颂德，累牍不休。无书而名日序，无故而谀人以言，是皆文体之诡，不可不辨也。

道光乙巳六月，为易柳恭人七十诞辰。嗣君问斋郎中，征求士大夫之诗至数十篇，而嘱余为序其简端。问斋其能辩文体者矣。余读诸君诗，知恭人事赠君先生，岂非所谓代有终者哉？初，先生以长且贤，理家事，无剧易必躬，占毕之业稍弃矣。恭人来归，一代任焉，米盐凌杂，不复关白。先生由是得专精举子业。嘉庆戊午举于乡，戊辰遂成进士。盖内顾无忧，壹志以底于成，恭人之力也。先生官陕西，恭人以舅姑春秋高，留侍养，不随之官所。既而太夫人就养秦中，恭人又留治家务。既而先生移官山东，恭人仍留里居。计先生宦游三十余年，而恭人仅一入秦，再之山东之郯，不过三年耳。妇人类以从官为荣，乡里龌龊，不足自适。一旦朱帻翟茀，称为命妇，人则鼎食，出则武夫前呼，侍女如云。此常情所最称意。恭人恬然不以为荣，独习劳居僻乡，为先生经画家政。败袽敝革，储以待用，甘粗粝以自菲。岁时亲戚，承问无缺。药饵余粮，全活贫弱下户，躬操作以率先子妇。此其识有过人者。以视拥象舆以命妇自炫，颐使侍婢俯仰如神者，其贤否当有辨也。诗人之祝女子曰：“无非无仪。”易此而以才能自诩，则于道为悖矣。如恭人者，所事不出闺闼，所行不越庸德，独其相夫以发名成业，而不慕从官之荣，此有人所难能，而其他盖可知矣。余故揭其大者著于篇。若其称述懿行，颂祷繁祉，则诸君之诗实详，故不及云。

何傅岩先生七十寿序

国藩读《诗》，至《常棣》之篇而叹曰：旨哉！仁人之言也。朋友平居宴乐，有急则掉臂不顾。兄弟，天性也，非至不仁，可以手足而胡越乎？

同年友何君丹溪官编修，其兄璜溪，官武昌同知，兄弟相敬爱，至笃无已。他日，余谓丹溪曰：“子之亲，未耄也。二君者皆不迎养，于义谓何？”则告曰：“吾大父母之弃养，吾父七龄耳，实依两世父以生。世父长日晴澜，次日云岩。吾父曰傅岩，事两兄维虔，谋必咨，出必告，有财必归之，有疾侍药必躬，至以身祷。云岩世父下世，事寡嫂尤恭。今吾父母之不肯就养官所，徒以长兄、寡嫂在耳。”余闻之悚然。当吾世而犹有严于弟道如此者乎？

又二年，而所谓长兄、寡嫂者相继逝。璜溪执期之丧既除，因卓荐入见天子，遂乞假南归，躬迎二亲，养于武昌官舍。又明年丙午春，为傅岩先生及张太恭人七十诞辰，同年生谋所以寿者，属余为颂祷之言。丹溪曰：“子毋效世俗人，世俗所谓寿序，至陋而非古。子但略述吾亲实行，使吾昆弟子姓有所法而向善，而吾亲亦将顾而忘老足矣。勿虚谀也。”余曰：“子之亲云何？”曰：“吾父年十八补县学生，嘉庆癸酉以选拔贡入成均。凡试于乡十六役不得售。异时苗匪寇邻县，世父率乡勇出堵贼。吾父守城，书檄调遣，胥出一手。事平，县令暨监司适主乡试闱事，欲因以私报，力谢之。教人以立品敦伦为先，前后从游千余人。课徒所得余金，则尽刊印世所传《感应篇注案》者，以劝愚民。吾母以不逮事舅姑为恨，事夫之兄如严上，事姒妇如姑。盖体吾父友恭之诚如此。”

古者大功同财，自秦人子壮出分，后世沿以为俗，兄弟有视如途人者矣。而为之妇者，伺其夫之旨而加刻焉。片语之隙，荆棘丛生，累世不能泯其嫌。夫一木之枝，或荣或悴，常也。而常人之情，睹他人之荣，则以为分隔，于己无与；睹兄弟之荣，以其切近则相妒，相妒则争。而荣者之视悴者漠然而疏，望望焉若将浼己。盖三物之教不行，而俗之偷也久矣。先生以次子嗣仲兄后。顾不肯随二子之官，终不令己独荣，而兄与寡嫂独落莫。此其足以激薄俗为何如？而其用心之仁厚，岂有极哉？余为揭其大者，俾璜溪兄弟守此无怠，则先生与太恭人所以娱老者，或亦在此。即以为长者寿可也。

新化邹君墓志铭

君讳兴愚，字子哲，邹姓。先世由江西再迁至湖南新化居焉。有瑂玉者，以选拔贡生官永明县教谕，是生祖询，县学生，于君为高祖。曾祖某，祖某，皆不仕。父某，家贫，客游陕西紫阳。族子有先家于是者，遂因其户籍，补紫阳县学廪膳生。生二子，长兴鲁，次即君。君生数岁而廪膳君卒，依母曾氏力食仅存，痛绳于学。年十六，仍补县学生。二十五，举道光庚子陕西乡试。甲辰，再上公车，不第。叹曰：“吾不得禄，饿死无所损。然如吾母何？”益发愤，不归，日刻钱以食。为文务极思，同业者或不能究其指。明年乙巳二月，疾作，不得与礼部试，竞以六月九日卒于京师，年三十耳。

君性戆直，纠友之违，尽言无巽，有馈以财，辨义无小；非其义却之，无大。安贫若天性然。庚子赴省试，其师陈仅资之金，君尽以金奉母，而自囊钱八百，负布被徒步露宿行千里。仅益敬之。仅故为紫阳令，见君文奇之，怜爱如亲戚，月继米赡其家。久之，仅徙官他县，移君家就养官所，而别以资赠君之京师。君且死，泣曰：“吾负大恩未报，命也。”遂绝。既卒，其友人江忠源职其后事，其从兄子律归其丧紫阳。将立其兄子隆岱为嗣，而国藩买石先事为铭。铭曰：

是人非蚓，生世实艰。爰有狷者，伯夷是班。有投以币，掷弃如菅。或泰于取，负恩如山。恩不果酬，母不终将。又寡厥配，厥氏维黄。仅遗孑息，天其俾臧。吾言可信，纳券于藏。

送周荇农南归序

天地之数以奇而生，以偶而成。一则生两，两则还归于一。一奇一偶，互为其用，是以无息焉。物无独，必有对，太极生两仪，倍之为四象，重之为八卦，此一生两之说也。两之所该，分而为三，淆而为万，万则几于息矣。物不可以终息，故还归于一。天地缊，万物化醇；男女构精，万物化生。此两而致于一之说也。一者阳之变，两者阴之化。故曰：一奇一偶者，天地之用也。

文字之道，何独不然？六籍尚已。自汉以来，为文者，莫善于司马迁。迁之文，其积句也皆奇，而义必相辅，气不孤伸，彼有偶焉者存焉。其他善者，班固则毗于用偶，韩愈则毗于用奇。蔡邕、范蔚宗以下，如潘、陆、沈、任等比者，皆师班氏者也。茅坤所称八家，皆师韩氏者也。传相祖述，源远而流益分，判然若白黑之不类。于是刺议互兴，尊丹者非素，而六朝隋唐以来骈偶之文，亦已久王而将厌。宋代诸子乃承其敝，而倡为韩氏之文。而苏轼遂称曰“文起八代之衰”。非直其才之足以相胜，物穷则变，理固然也。豪杰之士所见类不甚远。韩氏有言：“孔子必用墨子，墨子必用孔子。不相用，不足为孔墨。”由是言之，彼其于班氏相师而不相非明矣。耳食者不察，遂附此而抹杀一切。又其言多根《六经》，颇为知道者所取，故古文之名独尊，而骈偶之文乃屏而不得与于其列。数百千年无敢易其说者，所从来远矣。国家承平奕祀，列圣修礼右文，硕学鸿儒，往往多有。康熙、雍正之间，魏禧、汪琬、姜宸英、方苞之属，号为古文专家，而方氏最为无类。纯皇帝武功文德，壹迈古初。征鸿博以考艺，开四库馆以招延贤俊。天下翕然为浩博稽核之学，薄先辈之空言，为文务闳丽。胡天游、邵齐焘、孔广森、洪亮吉之徒蔚然四起。是时郎中姚鼐，息影金陵，私淑方氏，如硕果之不食，可谓自得者也。沿及今日，方姚之流风稍稍兴起，求如天游、齐焘辈闳丽之文，阒然无复有存者矣。间者，吾乡人凌君玉垣、孙君鼎臣、周君寿昌乃颇从事于此，而周君为之尤可喜。其才雅赡有余地，而奇趣迭生，盖几于能者。夫适王都者，或道晋，或道齐，要于达而已。司马迁，文家之王都也。如周君之所道，进而不已，则且达于班氏而不为韩氏所非；又不已，则王都矣。

周君以道光乙巳成进士，选翰林院庶吉士。值皇太后万寿，天子大孝，锡类臣下得荣其亲，将奉诰命以归觐，出所为文示余。余乃略述文家原委，明奇偶互用之道，假赠言之义，以为同志者勖。嗟乎！区区而以文字相讨论，是则余之陋而不贤者，识小之类也。

送陈岱云出守吉安序

道光二十五年十一月日长至，翰林编修茶陵陈君奉命出守吉安。明日入谢，上曰：“礼官章上，汝妻与请旌表有诸？”即顿首敬谢：“臣源兖妻蒙恩旌表孝行。”“其可旌奈何？”则隐约情事，具对十一。上嘉叹，所以尉敕良厚。陈君出，涕泣告人：“天子乃能省源兖家事，源兖何以报？”

先是陈君尝大病，妻易安人倾死力营救，最后刲臂和药饮君。君病瘳而安人遘疾，又数月而生子，子生弥月而安人卒。余昔铭其墓，所称：“忧劳积剧，焉可支者”也。既归丧，陈君之母语其亲戚曰：“是善事我，又有功陈氏先祖。”语乡人亦如之。乡人上其行，有司以达于礼官，礼官章上，不数日。而陈君有吉安之命。于是陈君亦不自克。且曰：“吾有君亲殊恩，妻又贳我死。吾负三不报，其何以酬？”向人辄吁叹，日夜赚然内疚。亡何，将出国门。国藩乃进而称曰：

“子之方寸几矣，抑未知所持也。夫忠孝者，每事而迹之，则日不胜，要惟行吾心之不得已者，斯可矣。民之初，盖皆不忍于其所生。先王制为事亲之礼，温清而定省，疾则尝药，谏则号泣，因人之情而为文达之。其为事君也亦然。父母者，育我，天者，先父母而生我，君者，后天而成我者也。有不忍忘本于父母者，而后爱身以及子姓，有不忍忘本于天者，而后爱吾君以及人民庶物。故人而供弟子之职，出而力王家，勤民事。非直好为观美，内有所激发，不得已而为之者也。先王之教既熄，人不能自道于道，乃始慕名号而从事，其中则漠无所动。滫以养亲，而非必中有所爱；踧踖以觐君，而非必中有所敬。及其居官，朝令曰编保甲，夕令曰兴水利、复常平，择名号尤美者而张之，漫不省其所以然。外之标识如彼，内而隳坏如此。故名目者，所以丧人之良心而堕凡事也。仲尼曰：‘人而不仁，如礼何？’言本心既亡，不堪以文为涂附之也。贤者思以易之，独宜求诸心之不得已者耳。盗贼公行，不得已而立保甲；旱涝饥馑，不得已而兴水利、常平，行之不合，不得已而思，亟思亟问，必尽善而后已。锲而不舍，靡物不断。古有到臂疗病而立应者，彼迫于无可如何，其神固已深入金石矣。今或浮慕奇行而以号于众曰：‘吾将效刲肉故事。’要名之念炽于中，责效之情流于外，则临事必不为，为之且不应。然则子欲上不负君亲，下不愧令妻，可以知所从事矣。吾辱相知重，他无可言者。”至离合之故，则别系以诗。

书学案小识后

唐先生撰辑《国朝学案》，命国藩校字付梓。既毕役，乃谨书其后，曰：

天生斯民，予以健顺五常之性，岂以自淑而已，将使育民淑世而弥缝天地之缺憾。其于天下之物，无所不当究。二仪之奠，日月星辰之纪，氓庶之生成，鬼神之情状，草木鸟兽之咸若，洒扫应对进退之琐，皆吾性分之所有事。故日：“万物皆备于我。”人者，天地之心也。圣人者，其智足以周知庶物，其才能时措而咸宜。然不敢纵心以自用，必求权度而絮之。以舜之睿哲，犹且好问好察；周公思有不合，则夜以继日。孔子，圣之盛也，而有事乎好古敏求。颜渊、孟子之贤，亦曰“博文”，曰“集义”。盖欲完吾性分之一源，则当明凡物万殊之等，欲悉万殊之等，则莫若即物而穷理。即物穷理云者，古昔贤圣共由之轨，非朱子一家之创解也。

自陆象山氏以本心为训，而明之余姚王氏乃颇遥承其绪。其说主于良知，谓吾心自有天，则不当支离而求诸事物。夫天则诚是也。目巧所至，不继之以规矩准绳，遂可据乎？且以舜、周公、孔子、颜、孟之知如彼，而犹好问好察，夜以继日，好古敏求，博文而集义之勤如此，况以中人之质，而重物欲之累，而谓念念不过乎则，其能无少诬耶？自是以后，沿其流者百辈。间有豪杰之士思有以救其偏，变一说则生一蔽。高景逸、顾泾阳氏之学，以静坐为主，所重仍在知觉。此变而蔽者也。

近世乾嘉之间，诸儒务为浩博。惠定宇、戴东原之流钩研诂训，本河间献王实事求是之旨，薄宋贤为空疏。夫所谓事者，非物乎？是者，非理乎？实事求是，非即朱子所称即物穷理者乎？名目自高，诋毁日月，亦变而蔽者也。别有颜习斋、李恕谷氏之学，忍嗜欲，苦筋骨，力勤于见迹，等于许行之并耕，病宋贤为无用。又一蔽也。由前之蔽排王氏而不塞其源，是五十步笑百步之类矣；由后之二蔽，矫王氏而过于正，是因噎废食之类矣。

我朝崇儒一道，正学翕兴。平湖陆子，桐乡张子，辟诐辞而反经，确乎其不可拔。陆桴亭、顾亭林之徒，博大精微，体用兼赅。其他巨公硕学，项领皆望。二百年来，大小醇疵，区以别矣。唐先生于是辑为此编，大率居敬而不偏于静，格物而不病于琐，力行而不迫于隘。三者交修。采择名言，略依此例。其或守王氏之故辙，与变王氏而邻于前三者之蔽，则皆厘而剔之。岂好辩哉？去古日远，百家各以其意自鸣。是丹非素，无术相胜。虽其尤近理者，亦不能餍人人之心而无异辞。道不同不相为谋，则亦已矣。若其有嗜于此而取途焉，则且多其识，去其矜，无以闻道自标，无以方隅自囿。不惟口耳之求，而求自得焉，是则君子者已。是唐先生与人为善之志也。

送唐先生南归序

古者道一化行，自卿大夫之弟子与凡民之秀，皆上之人置师以教之。于乡有州长、党正之俦，于国有师氏、保氏。天子既兼君师之任，其所择，大抵皆道艺两优，教尊而礼严。弟子抠衣趋隅，进退必慎。内以有所惮而生其敬，外缉业以兴其材。故日：“师道立而善人多。”此之谓也。

周衰，教泽不下流。仲尼干诸侯不见用，退而讲学于洙泗之间，从之游者如市。师门之盛，振古无俦。然自是人伦之中，别有所谓先生徒众者，非长民者所得与闻矣。仲尼既没，徒人分布四方，转相流衍。吾家宗圣公传之子思、孟子，号为正宗。其他或离道而专趋于艺，商瞿授《易》于臂子弓，五传而为汉之田何。子夏之《诗》，五传而至孙卿，其后为鲁申培。左氏受《春秋》，八传而至张苍。是以两汉经生，各有渊源。源远流歧，所得渐纤，道亦少裂焉。有宋程子、朱子出，绍孔氏之绝学，门徒之繁拟于邹鲁。反之躬行实践，以究群经要旨，博求万物之理，以尊闻而行知，数百千人，粲乎彬彬。故言艺则汉师为勤，言道则宋师为大，其说允已。元明及我朝之初，流风未坠。每一先生出，则有徒党景附，虽不必束修自上，亦循循隅坐，应唯敬对。若金、许、薛、’胡、陆稼书、张念芝之俦，论乎其德则暗然，讽乎其言则犁然而当理，考乎其从游之徒，则践规蹈矩，仪型乡国。盖先王之教泽得以仅仅不斩，顽夫有所忌而发其廉耻者，未始非诸先生讲学与群从附和之力也。《诗》曰：“风雨如晦，鸡鸣不已。”诚珍之也。今之世，自乡试、礼部试举主而外，无复所谓师者。间有一二高才之士，钩稽故训，动称汉京，闻老成倡为义理之学者，则骂讥唾侮。后生欲从事于此，进无师友之援，退犯万众之嘲，亦遂却焉。

吾乡善化唐先生，三十而志洛闽之学，特立独行，诟讥而不悔。岁庚子以方伯内召为太常卿。吾党之士三数人者，日就而考德问业。虽以国藩之不才，亦且为义理所薰蒸，而确然知大闲之不可逾。未知于古之求益者何如，然以视夫世之貌敬举主与厌薄老成，而沾沾一得自矜者，吾知免矣。

丙午二月，先生致仕得请，将归老于湖湘之间。故作师说一首，以识年来向道之由，且以告吾乡之人：苟有志于强立，未有不严于事长之礼，而可以成德者也。

郭璧斋先生六十寿序

庄子曰：“木以不材自全，雁以材自保，我其处材不材之间乎？”旨哉斯言！可以寿世矣。虽然，抑有未尽也。此其中有天焉：魁岸之材，有深自韬匿者，去健羡，识止足，天乃使之驰驱后先，殚精竭力而不能自怡；有锐意进取者，天或反厄之，使之蓄其光采，以昌其后而永其年。迹似厄之，实则厚之。材，钧也，或显而吝，或晦而光，非人所能自处也，天也。

我年伯璧斋先生，天之处之殆厚矣哉！先生少读书，有大志。既冠，补博士弟子员，旋以优等食饩。屡踬场屋，贡入成均。试京兆，仍绌。权当阳校官数月，儒术济济，翕然景从。其居乡也，外和而中直，不恶而人畏之。优伶杂剧，至不敢入境。谚曰：“桃李无言，下自成蹊。”直其表而影曲者，吾未之闻也。先生孝友可以施于政，尊行可以加人。课徒而得与校，而士慕附，处于乡而不肖知劝，此天予以有用之材也。使得所藉手，舞长袖而回旋，其展布当何如？顾乃蹭蹬棘闱，连不得志。前岁乙未，恭遇覃恩，臣僚得荣其亲。维时先生之冢嗣观亭前辈，既由翰林官西曹，两世封赠如例。而先生犹以有事秋试，迁延不得请。于是先生橐笔乡闱，十余役矣。从游之士得其口讲指画，或皆扶摇直上。而观亭前辈昆仲皆得庭训，而翔步词林，后先辉映。独先生黜抑良久，曾不一骋骐骥之足，固可解乎？夫以先生之德之能，于科名何与轻重？其达观内外，何尝不睨青紫如糠秕？然终不自画，诚欲有所白于时，而又恶夫庸庸者，一蹶而不复振，乃借恬退之名，以文陋而售其巧。故思有以厉之耳。以志则如彼，以遇则如此，此岂尽有司之咎哉？盖所谓天也。天者，可知而不可知，无可据而自有权衡。昆山之玉，邓林之大木，生非不材也。贡之廊庙，非不贵也。凿之、琢之，寻斧纵之，剖其璞，伤其本，向之润泽而轮困者，荡然无余。天欲厚之，则不如韫于石而光愈远；丛之丰草之中而荫愈广，而枝愈蕃。向使先生假鸿渐之羽，激昂云路，扬厉中外，讵不快于志而裨益于时？而所发既宏，所积渐薄，天与于前，或靳于后。精神有时而竭，福荫有时而单，是亦琢玉斫木之说也。谓能优游林泉，颐神弥性，如今日也乎？谓能泽流似续，光大门阀，如今日也乎？

本年某月，先生六十寿辰。次嗣君雨山，与余为同年友，谬相知爱。将称觞介寿，嘱余以言侑爵。吾闻君子之事亲也，可以无所不至。独称其亲之善，则不敢溢词以邻于诬。君子之于友也，可以无所不至，道扬世德，则不敢虚述以近于谀。余悉先生嘉言笃行稔矣。今欲敷陈盛美，颂祷庞祺，深惧其谀也。故不具论。第论天之生材，此丰彼啬，大有权衡。以征先生所以延年受祉之由，亦使观亭前辈昆仲知今日之蜚声腾实，其郁积者有自非一朝一夕之故也。钦念哉！钦念哉！小子窃禄于朝，盖吾父之溷迹名场，撼顿不得伸，亦有年矣。持是以思，则先生之缉熙纯嘏，天之厚之，正未有艾耳。质之先生，或以斯言为不谬耶？

单县典史张君墓志铭

君讳鼎五，字芗塍，世居浙之萧山。曾祖朝琮，直隶通永道。祖文瑞，山东青州府海防同知。考学斯，广东主簿。主簿君兄弟三人，长伟山，次涤三，皆不仕。涤三以子湘崖官汀州知府故，赠官如其子。主簿君官粤，噤不一施，遽卒。君时五岁耳。依母童安人万里返葬，孤贫赤立，斩焉自修。久之，乃游楚，依从兄黄陂令湘崖。湘崖由楚徙豫，三迁而官汀州知府。君壹从焉。居亡何，荆梁教匪蜂起，蹂躏三省，兵饷靡万万。朝廷议民有输金县官，得除为吏。嘉庆四年，君由是官山东，署沂水县丞，补单县典史。单故多豪右，素慢易尉。君抑桀扶尪，峻拒干谒，伤恤狱囚，痛与粪除，漉其污湿而时其冻饿。后三十年，君退归。囚有流绍兴者，途遇君，匐伏叩头。君错愕。囚曰：“某单县人也，清狱之惠不敢忘。”宦单十年，叹曰：“尉所得为者，吾既为之矣。吾所欲为者，岂尉谓哉！”间竞移病归。而山东旧僚酷慕君，累书招致。乃复薄游齐鲁，传客淮泗之间。至七十二岁，始杜门不出。又一纪，乃考终云。君于孝友若趋利，然初丧父，童安人抚之，积劬仅存，内外无倚。寒饥力学，夙兴母爨汲，君负薪，恐伤母手，尽拔芒刺，然后之塾。或竟日无所得炊，母子对泣。已而互尉汀州君以事牵连被劾，君营护奔告，凡四昼夜，行千余里，卒脱汀州君。于是人人翕然，伏君之内行也。道光壬寅十月四日卒。配陈安人，只顺敦俭，见者师效子，男子三人：长锡戊，浙江乡试举人；次百揆，以一甲进士通籍，为翰林院编修；次百衢殇。女子三人，长适某官某，次适某官某；次适某。孙某某，百揆之举于乡，与余同年，相善也。以某年月日葬君某县某原，来征铭。铭曰：

析楠作桷蒿作梁，大小易位今古伤。有嘉一尉仁且强，皓首卑栖不得骧。身之乖时逻厥子，慎终卜臧魂藏此。我最其行垂孔轨，万千亿年无坏毁。

纪氏嘉言序

士之修德砥行，求安于心而已。无欲而为善，无畏而不为不善者，此圣贤之徒中有所得而不惑者也。自中智以下，不自能完其姓之分，大抵不劝不趋，不惩不改。圣人者，因而导之以祸福之故，如此则吉，不如此则凶咎。使贤者由勉以几安，愚者惧罚而寡罪。故易称余庆、余殃，书戒惠，逆影响。先王所以利民，其术至巳。自秦氏以力征得天下，踵其后者，率小役大，弱饲强。强横之气充塞，而圣哲与奸宄同流转于气数之中，或且理不胜气。善者不必福，而不善者不必抵于祸。于是浮屠氏者，乃乘其间而为轮回因果之说。其说，虽积恶之人，立悔则有莫大之善。其不悛者，虽死而有莫酷之刑。民乐忏悔之易，而痛其不经见之惨虐，故惧而改行十四五焉。今夫水无不下也，而趵突泉激而上升；火无不然也，而盐井遇物不焚，烛至则灭，彼其变也。戾气感而祥降，顺气感而灾生，亦其变也。君子之言福善祸淫，犹称水下火然也，道其常者而已。常者既立，虽有百变，不足以穷吾之说，是故从乎天下之通理言之，则吾儒之言不敝而浮屠为妄；从乎后世之事变、人心言之，则浮屠警世之功与吾儒略同，亦未可厚贬而概以不然屏之者也。

河间纪文达公博览强识，百家之书靡不辨其原而究其归。所著《阅微草堂笔记》五种，考献征文，搜神志怪，众态毕具。其大指归于劝善惩恶，崇中国圣人流传之至论，亦不废佛氏之说。取愚民易入者，委曲剖晰，以耸其听。海以内几家置一编矣。宛平徐春泉大令好之尤笃，择其弥精而足以警世者，别录一帙，名曰《纪氏嘉言》。其无关于劝惩者，则皆阑而不入。梓人毕役，以授国藩读焉。世风日漓，无欲而为善，无畏而不为不善者，不可得已。苟有术焉，可以驱民于醇朴而稍遏其无等之欲，岂非士大夫有世教之责者事哉？今余盗食天禄，曾不能丝毫补救于斯世斯民，观徐君之汲汲于此，其使余增愧也。

金殿珊先生六十寿序

往余读韩退之《符读书城南》诗，私怪彼不以圣贤之道教子，而诱之以公卿禄位，何其陋也！既伏思之，古今之所以设科取士，何为也哉？岂不欲得明先王忠孝之道而力行之者，与之共天位乎？道莫备于群经，故汉唐重明经之选。而明及我朝，皆以经义试士，操其文以券其行，庶几忠孝之彦之或出乎此。是上之人法固未尝不良，而意固未尝不美。即为人父母者，冀其子以文行上达于朝廷，斯亦天理人情之至。然则退之之志，其亦未可深讥矣。

世衰而俗敝，应举者不揆君公求士之本义，苟以猎取浮荣。少壮而违父母之养，穷老而不归，眈耽于王畿势要之场。未仕则发愤忘家，既仕则迎妻子与共安乐，而父母以衰晚之年与子妇幼孙旷隔，音书阔疏，享封诰之虚名，受枯寂寒饥之实祸，虽疾病厄苦，不忍告闻，以恐其子。而为子者冥然不以介怀，方借口于赵苞贼母、温峤绝裾之义。夫彼既恝弃其亲，尚何有于君国？本先拨矣，国家亦安贵此丧失良知之人，而岁举数千百辈以靡无穷之禄糈哉？故吾尝曰：“朝廷以忠孝求士未为失，而士之应之大相悖也。父母以仕宦望子未为失，而子之于亲大相悖也。噫！此岂细故也哉！”

吾乡金殿珊先生官翰林十载，宦况绝迫隘，力贫节用，岁寄少资以佐甘旨。既奉父讳，哀毁灭性。服阕矣，依母徐太恭人，不复欲仕。久之，嗣君可亭侍讲举于乡，徐太恭人强先生携子北上，乃襆被独行，留贤配杨恭人养姑维谨。道光戊戌，可亭以第二人及第。先生曰：“儿辈幸有立，吾亲老矣。”即告养归，与其弟承欢左右，晷刻不离。於戏！先生其可谓无负朝廷之求，无忝父母之所期者矣。岁丁未，为先生六十寿辰。先岁，可亭以陕甘学使任满受代，乃书告国藩曰；“仆将以瓜代之际，乞假省亲，幸蒙天子锡类之恩，得捧诰轴归献堂上。吾父母诞辰洗爵上寿，子若叙述吾意，使吾亲欢娱而尽釂，贶莫大焉。”又别纸述先生官侍御，直声震世。家居训课生徒，周恤族党。恭人歉岁购婢赈穷，丰岁择配遣之诸善行甚悉。余都不具论，独著其拳拳爱亲之意，俾可亭守此而不失；使吾乡后进应举之士，知舍此则悖乎朝廷之本义，虽得之不足为荣，庶以救末俗之偷。而国藩守官八年，不克归侍晨昏，又以志余之抱惭，而不能自克也。先生及恭人闻之，倘肯为尽一觞乎？

随州李君墓表

道光二十六年某月，随州李君年八十四，考终于里第。其兄之子户部主事树人，闻赴京师，将去官持丧。余往吊，语之曰：“于古期功之丧，仕者去职，缌之丧，士不得应举。今子之归，礼也。”树人曰：“岂以为礼，致吾哀尔。”且泣曰：“叔父葬有日，既埋石幽宫，维墓道当别立碣，将揭其行义以视来者，敬以属先生。”则为余缕述一一，甚详。

树人事予甚敬，又以礼请，余其可辞？惟君受性刚介，于事无所不敢。凡所力任，必自于公；或私於己，毫毛不以措意。人所愈惮，当之愈勇。嘉庆初，川楚教匪蜂起，汉沔荆襄蹂躏殆遍。随州之西有环潭者，巨镇也。贼将大掠而窟之。君戒镇家出一人，负薪一束，执长竿笼一炬，临水雁列。竞夕焚薪，火光亘六七里，贼不敢渡，随以不陷。近村有田，久没於水，吏责赋于比邻，民绝苦之。君遍哀诸司，乞蠲无田之赋，竟以得请。其他施于乡者称是。是故邑有举也，非其倡不兴；里有争也，非其解不息。其贵盛也，人皆称愿之；其疾皆奔视；其没也，哭之皆哀云。

李氏世居随州，家微也。君少与其兄某发愤力学，自度终无以大其门，乃去为贾，累致千金，一以资兄宦学，不问。久之，乃为兄纳金县官，得除为丞，稍迁至云南嵩明州知州。而君亦以武学生入资为都司。于是诸子翩翩，文学仕进，寝昌大矣。

君讳某，字某，曾祖某，祖某，皆不仕。考某，以嵩明君贵，诰封奉直大夫。子二人，长某，以嵩明君得子迟，与为嗣，后遂不还。次某，孙某某。自嵩明君之殁二十年，君抚诸孤，恩勤备至。树人之官京师，君一资之，如资其兄。其视兄子不知其非己子，奠视己子不知其非兄之子也。

呜呼！自众人论之，彼施于乡者博矣；自知道者观之，独其施于家者，不可能耳。不可能也，则亦不可朽也。

送江小帆同年视学湖北序

今天下郡县牧民之吏，太抵以刑强齐之耳。任蚩蚩者自为啄息喜怒，一不顾问。至其犯法，小者桎梏，大者弃市，豪强者漏网，弱者靡烂，苟以掩耳目而止。原国家所以立法之意，岂尔尔哉！盖亦欲守土者，日教民以孝悌仁义之经，不率而后刑之。其率教而有文者，则以进于学使者而登之庠序。既登之矣，则以授于校官而常饬之。故古者饮射读法，在今日则守令之职。而今之学政也者，不过因文艺以别群士之优劣，因士之优劣以知守令教民之勤惰。故巡抚者，天子所使以察守土者养民之善与否也；学政者，天子所使以察守土者教民之善与否也。

承平既久，法意寝失。郡县有司不知三物为何事，而教民之任，独以责之学政与校官。而所谓校官者，类多衰疾晚暮之徒，其禄不足自赡，往往与学宫弟子争锥刀之末；不特不克助宣教化，或转言以蔽学政之耳目。彼学政者，孤悬客寄于一行省之中，守土者皆貌敬而神拒之，日惫精于文字而角机智于千百诡弊之场，而欲以余力教民以仁义孝悌之经，其不亦难矣哉！

然则如之何而可弊之除也？先其甚者，利之兴也；先其易者，其可矣。自功利之说中于膏肓，学者求速化之方，束发而敝精于制艺，穷老而不休；《六经》至不能举其篇目，何有于他书？今欲稍返积习，莫若使之姑置制艺而从事经史，奖一二博通之士以风其余。于覆名扃试之外，别求旁搜广采之术。凡郡县莫不有书院，大率廪给其才者，而绌其不能者。名曰“膏火”，所以济学校之不及也。学政下车之始，则牒各县令曰：“明年吾视某县学，当以某经试士能背诵否，某史试士能言否。其为我播告偏隅，咸使知之。”牒校官曰：“吾按临之始，每县当选诸生廿人说书。有不至，惟女罚。”及其按郡，招诸生来前，果使背诵某经，说某史某卷。大指能诵说者，予以书院之廪资；尤能者倍之、三之；尤能者，牒送省会之书院，亦倍其廪资。其不能者，廪生削其饩，附生惩辱之。每县试以三四人，则余者惧矣。自《六经》外，如《史》、《汉》、《庄》、《骚》、《说文》、《水经》、《文选》，宋五子及杜、韩、欧、苏、曾、王专集之属，每县使习一部焉。岁试使习者，科试则易之。覆名试以制艺，以彰朝廷之公令；面试说书，以鸣使者之私好。二者并行而不悖，皆善矣，则拔而贡之成均。使彼邦之人晓然知吾好博通之才，庶儿由文以溯本，举一以劝百。然后孝悌仁义之教可以渐而兴也。乘传所经之地，有书院焉，则入而诏诸生以大义。彼邦有缙绅多闻者，则礼而荐之为郡县书院之长。于是其亦可以树之风声矣。

同年友江君小帆之视湖北学也，所以讲求职思者甚备。余乃别思一搜采之术，无启弊之窦而有补教之旌者。于是以戋戋之说进焉。

陈岱云太守为母生日宴集宾僚诗序

《易》：“雷出地奋，先王以作乐崇德。”盖古者每有艰大厄塞，圣人穷力毕精，削除荒纇，人心夷悦，而后作乐以宣幽滞。譬若春雷奋发，而秋冬之沉痼蔽塞于地中，固已久矣。故曰：“患难所以开圣，忧劳所以兴国。”古之通义也。至夫贤达之起卿大夫之家，莫不以然。其初类有非常之撼顿，颠蹶战兢，仅而得全。疚疾生其德术，荼蘖坚其筋骨。是故安而思危，乐而不荒，如彼其自克也，岂偶然哉？

茶陵陈岱云太守，成童而丧父。事无巨细，壹操于母刘太恭人。家故微也，又多奇闵，药医不绝于室，期功之丧不绝于门。椸无缕，盎无储者，数数然也。方太守就傅于外，天盛寒，家惟二衾；一实以棉，一单衾耳。太恭人不忍子以窭冻为人所诟，强以棉衾予太守，而自以单衾拥二幼子。太守不忍母寒而己独温，则虚衾而终不御。太恭人亦终不以酷穷而令子废学。居无何，太守以进士通籍为翰林，而家之艰于谋食如故，而太恭人之勤约自刻亦如故。道光二十四五年，天子以海氛初靖，亟思振兴吏治，以修内而攘外，特简近臣以守要郡。乙巳仲冬，太守用是有吉安之命。明年，量移广信，于是禄人稍丰，寝寝怡裕矣。其年十一月，为太恭人六十生日。太守开阁觞客，韵以丝竹，本省之僚属，所部之士民，与他邦之客游兹土者凡若干人；为诗歌上寿者，凡若干篇。乃书抵京师，嘱国藩序之。夫阳不可盈，乐不可极。故礼主静而乐主反，胜则流矣。太守思前者慈母支持之艰，与今者天子简用之重，将必有穆然深念者，是则承欢之大者欤！

前海宁州知州长沙李君母黄宜人墓志铭

官人，善化黄君孝职之子，长沙李君天锡之妇。敕赠奉直大夫熙臣府君之妻，而浙江海宁知州象昺之母也。海宁之为良吏，楚之贤者与浙东西之士庶，莫不知闻。而海宁君曰：“非吾之能，繄吾母之勖。”宜人之归李氏，家微也，岁入不足自赡，赠君则奔走以取给，大府之从事，郡县吏之宾客，裘而往，葛而不归，朔而寓书，再晦而不达，如是以为恒。宜人挈巨省细，壹不假人。督二子入学，晨有责，夕有程。就傅之所需，不足，则货田宅资之。海宁以选拔贡生，廷试为县令。每狱成，宜人则询曰：“毋已冤乎？”族党有来官所者，则曰：“毋贫乎？”即有平反，而馈饮厚，则宜人喜；即无所平反，或馈做稍廉，则愠见于色。故海宁之发名树绩，虽赠君亦尝曰：“宜人之力也。”海宁以道光戊戌奉赠君之丧归葬。宜人虽老，习勤不改。又六年甲辰正月六日，年七十二以卒。即以其年某月日葬某乡某原。有子二人：长象晟，先十年卒；次即海宁。孙六人，某某。曾孙二人，某某。宜人以道光十四年册立孝全皇后，恩敕封孺人。卒后一年，皇太后七十万寿。天子推恩赐类，乃得诰赠宜人。又二年，乃诿余文其幽，将追事焉。末世称述列女，好道其奇特者，异则异矣，而难为式也。方赠君客游四方，每出，属曰：“上吾父母，下吾子，以付女。”及宜人侍姑疾三年，无丝毫异志。舅病大渐，赠君自客远归，越夕而遭丧，大恸不知所为。而宜人于附身之具，已夙严矣。夫其教子也如彼，而其事亲又如此。此殆庸行无足标绝者与！然而难可几矣。铭曰：

洞庭之南，有贤刺史。龟食筮祥，葬母于此。谁与铭者？涟水曾氏。深刻大书，以诏无止。

适朱氏妹墓志

适朱氏妹，吾父之第三女子也。幼而病痀，父母恐不宾于婿，特慎许人。年二十二矣，友人某告余曰：“闻若为女弟择所归。有朱氏子咏春，愿而敦，讷而慈爱。必得佳婿，莫良此子。”

国藩卜之，吉。请于父母而嫁与之。道光十九年十月也，是岁国藩以初厕词臣，乞假家居。而朱氏之诸昆，亦适有举于乡者。两家父母、大父母各无恙。里人颇称门祚之盛。亲迎之夕，姻娅族党会者数百人。越三日，内无长幼，皆以为贤；外无戚疏，皆以为祥。比及反马之期，则舅姑之所职者，悉以委决新妇。妹故明慧，粗解书数，条分件布，咸有节文。由是远近谓朱氏有贤千妇矣。二十六年丙午，以产难卒。凡春秋二十有九，室于牛者八载。有子一人，某。即于九月某甲子葬于某县某里某山。吾姊妹四人，季者早殇，二长者并穷约不得怡。独朱氏妹所处稍裕，而少遘痼疾，又离娩厄以死，何命之不淑也！妹卒以八月晦日，不逾月而吾祖母弃养。国藩窃禄京朝，发一家书而两遭期功之丧，又何痛也！于是泣识其略，使咏春追埋诸幽，且叙其内外家之系而声以铭诗，以宣吾悲。铭曰：

有女曾姓圣为宗，父班泮水祖辟雍。两世大夫帝褒封，母江夫人劬且恭。鞠兹惠质艰厥从，嫔朱其先国比莒。纳夫方轨辔如组，君舅镇湘乡所举。铭者母兄涤生父，滥羼朝官无寸补。

满妹碑志

满妹，吾父之第四女子也。吾父生子男女凡九人，妹班在末，家中人称之满妹，取盈数也。生而善谑，旁出捷警，诸昆弟姊妹并坐，虽黠者不能相胜。然归于端静，笑罕至矧。道光十九年正月晦日，以痘殇。明日，吾儿子祯第相继亡。妹生于世十岁，儿三岁也。即日瘗诸居室之背，高嵋山之麓。吾母伤弱女与冢孙，哭之绝痛。间命诸子曰：“二殇之葬也，无碑以识之，即坟夷级陊，谁复省顾者？”国藩敬诺。亡何，系官于朝。公有执，私有濡，久不得卒事。越八年，而适朱氏妹徂逝。以其新悲，触其夙疚。怆然不自知何以为人也。于是粗述一二，遗家人植石墓北，且缀之辞，使有垂焉。铭曰：

去家不能三百武，二殇相依宅兹土，狐兔安敢侮！

曾文正公文集卷二

君子慎独论

尝谓独也者，君子与小人共焉者也。小人以其为独而生一念之妄，积妄生肆，而欺人之事成。君子懔其为独而生一念之诚，积诚为慎，而自慊之功密。其间离合几微之端，可得而论矣。

盖《大学》自格致以后，前言往行，既资其扩充；日用细故，亦深其阅历。心之际乎事者，已能剖晰乎公私；心之丽于理者，又足精研其得失。则夫善之当为，不善之宜去，早画然其灼见矣。而彼小人者，乃不能实有所见，而行其所知。于是一善当前，幸人之莫我察也，则趋焉而不决。一不善当前，幸人之莫或伺也，则去之而不力。幽独之中，情伪斯出，所谓欺也。惟夫君子者，惧一善之不力，则冥冥者有堕行；一不善之不去，则涓涓者无已时。屋漏而懔如帝天，方寸而坚如金石。独知之地，慎之又慎。此圣经之要领，而后贤所切究者也。

自世儒以格致为外求，而专力于知善知恶，则慎独之旨晦。自世儒以独体为内照，而反味乎即事即理，则慎独之旨愈晦。要之，明宜先乎诚，非格致则慎亦失当。心必丽于实，非事物则独将失守。此入德之方，不可不辨者也。

原才

风俗之厚薄奚自乎？自乎一二人之心之所向而已。民之生，庸弱者，戢戢皆是也。有一二贤且智者，则众人君之而受命焉，尤智者所君尤众焉。此一二人者之心向义，则众人与之赴义；一二人者之心向利，则众人与之赴利。众人所趋，势之所归，虽有大力，莫之敢逆。故曰：“挠万物者莫疾乎风。”风俗之于人之心，始乎微，而终乎不司御者也。

先王之治天下，使贤者皆当路在势，其风民也皆以义，故道一而俗同。世教既衰，所谓一二人者，不尽在位，彼其心之所向，势不能不腾为口说，而播为声气。而众人者，势不能不听命，而蒸为习尚。于是乎徒党蔚起，而一时之人才出焉。有以仁义倡者，其徒党亦死仁义而不顾；有以功利倡者，其徒党亦死功利而不返。水流湿，火就燥，无感不雠，所从来久矣。今之君子之在势者，辄曰：“天下无才。”彼自尸于高明之地，不克以己之所向，转移习俗，而陶铸一世之人。而翻谢曰：“无才。”谓之不诬可乎？否也。十室之邑，有好义之士，其智足以移十人者，必能拔十人中之尤者而材之。其智足以移百人者，必能拔百人中之尤者而材之。

然则转移习俗而陶铸一世之人，非特处高明之地者然也。凡一命以上，皆与有责焉者也。有国家者，得吾说而存之，则将慎择与共天位之人，士大夫得吾说而存之，则将惴惴乎谨其心之所向，恐一不当，而坏风俗，而贼人才。循是为之，数十年之后，万有一收其效者乎，非所逆睹已。

唐镜海先生七十生日同人寄怀诗序

善化唐太常先生以道光丙午致仕还湘。明年，年七十矣。五月七日，实初度之辰。六安吴君廷栋始为寄怀诗，略寓诗人戬榖俾臧之义。既而师宗窦君垿及某君、某君皆踵为之。凡得诗若干首，太抵惜继见之不可常，颂长者之多祉。先生之姊子黄君兆麟与其弟倬，命国藩为之序。

窃尝观古之君子，其载德而荷道者，必有人焉帅而掖之，而后后者有所阶而进；必有人焉辅而翼之，而后前者有所托而传。水非水而不续，人非人而不承。盖桐乡张考夫先生之兴，则有凌渝安、何商隐、沈石长诸子为之附；太仓陆道威先生之起，则有盛圣传、陈确庵、江药园诸子为之与。二先生之为道，至寂寞也；而诸子者相从于太羹元音之际，殆于遁世不见称而无怨，彼各有其志尔。唐先生之内召为太常卿也，以道光庚子僦屋于内城之西南，分听事四之一为读书之室，袤得周尺之步，广半步耳。自国藩之修候，或月一至，或再三至，未尝不见先生手一编，危坐其中。他人见者亦然。此所谓寂寞者非耶？民之情，好声利而恶淡泊。浅者趋死禄仕，深者博文多艺，猎取浮誉，亦足以降其好胜之私。先生为外吏二十年，萧然无资积以自存，即当世之所谓迂阔，而其为学也，又惟自治其身心之急，或不沾沾于文艺之短长。以故士之骛才技而竟声称者，亦罕过而勤焉。而吴、窦诸君子独相寻于淡泊，究道而考德，夙参而莫造。既其违离，而作为诗歌以抒怀想。斯岂曩者凌渝安、何商隐及沈、盛、陈、江之畴耶？何其笃也！

自明代以来，年齿至五十以上，则人多为诗以祝之，谀媚殆于亡等。又有所谓寿序者，余昔书归有光文集，己痛诋其陋，其他则又不足讥。今诸君子既舍声利而别有所尚，而其为诗又约旨敛辞，颂无溢量，岂不本末并茂，不与人人同科者哉？于是毕读而序之。世有达于文体之君子，庶终览焉。

黄矩卿师之父母寿序

国家岁值大庆，必推恩群下，褒及所生。而吾师昆明少司马黄公，以乙巳覃恩，得封我太公通奉大夫，太母太夫人。越二年，丁未，太公寿八十，太母亦七十有四。是岁春初，天子以海内清晏，太和翔洽，必有人瑞以润色休嘉，诏问一二品大臣有亲年八十以上者，有司以闻。于是协揆潍县陈公、司马江宁何公、仓场侍郎新城陈公之母，司空滨州杜公之父及吾师之父母，并以遐龄，上彻天听，赉劳有差。其三月，为太公揽揆之辰。黄公称觞京邸，以扬家庆，而铭君恩。门下士相与言曰：“陈、何诸公仅有母，杜公仅有父，因其所庆或触所恤。独吾师以名儒位九列，而二亲大年，宾敬不衰。计德度祉，当世无双。吾辈宜以文纪其盛，且遥致私忱于太公，若鞠奉斝者。”乃以诿国藩。国藩伏思，自宋景濂以寿文入集，厥后踵为之者，大抵甄叙行能，终以谀颂。

虽以归有光、方苞之博通，不能洗此陋习。夫无故而叙述人之生平事迹，与无故而贡人以誉，二者皆达于文者之所讥也。惟因事而致其敬，相与为辞，以示不忘，则古多有之。其为辞也，贵约而韵，质而不蔓，君子尚焉。吾师自总角以逮服官，壹秉庭训。其初入学，则督之以讨源之功，先本而后华。及视学四川，无日不面戒之：弊孔之难塞，士之十拔而虞一失。官京朝，无时不寓书而申儆之：富贵之靡常，职思之不可须臾陨。故吾师仕卿贰而不骄，年五十而恂恂有弟子之色，未始非庭闱警敕之所致也。今太公太母岿然为天下大老，亲见其子为圣主所毗，道德文章，冠冕人伦，其娱乐盖可度而知。而吾辈出门下者，独摭其教子之大节为之祝词，以托于因事致敬之义。此固吾师所深愿，谅亦太公所许而不甚者已。于是及门各献祝辞，而国藩为之唱，且为序之。诗曰：

我皇膺运，膏流滂溥。诞降醇耆，庞眉俣俣。实育公孤，陈何与杜。维我黄公，有恃有怙。怙也园绮，恃则孟桓。帝褒厥德，天露有溥。春回南诏，日永长安。仙酝三爵，僚采同欢。

文小南之父七十生日寿诗序

道光二十有七年五月上旬，为衡山荻堂文先生七十生日。嗣君小南以农部入赞枢垣，先二岁，迎养京师。至期将觞宾于邸第，以博堂上一日之欢。于是乡之人官辇下者，各为诗篇以致颂祷。奚斯歌鲁，麦邱献齐，幼之祝长与下之祝上，其谊一也。既成册，以授国藩而嘱序焉。

窃尝维人之所以久视于世，大端有二：一者所践甚厚，居能移气，传所称“取精多，用物宏”，亦自足延历岁年，彼得之天焉者也。一者履孝蹈友，至行纯备，其精力不使敝于亡等之欲；其惠气所迓，亦自以贞于永久。此古守身之君子所从事者也。外是二者，则滔滔凡民，天下皆是。贸焉以生，懵焉以长，积日既多，亦不得不谓之修龄。要之，无讥焉耳。先生总角孤露，公私赤立。非自营不得晏食，非自愤不得就学。其所践之不厚，而不克一日为贸焉以生之凡民，亦可知矣。先生茹艰渍苦，痛绳子学。奉母之教，事有命虽大不濡，过有敕虽细不贰。既而饩于学官，贡于成均。母王太宜人每告人曰：“吾寡居四十年，所堪报地下者，有子克家耳。”方赠君琴台翁之弃养，先生甫四岁，有弟二龄耳。先生既绩学发名，而弟郁悒不得伸，又以脱略损资产。及其逝也，先生尽偿其责，恤其嫠，而再以己子嗣焉。由此观之，所谓履孝蹈友，至行淳备者非耶？《洪范》曰：“不协于极，不罹于咎，皇则受之。曰：予攸好德，女则锡之福。”如先生之孝友淳备，岂直不协吉，不罹咎之谓哉？殆所称好德而宜锡以福者矣。然则先生迪嘉离祉，而小南之食报无涯，又何疑哉？国藩固亦凡民之贸焉生，懵焉长者。因缘际遇，忽不自知所践之已厚。尘埃扰扰，敝精从欲；每睹先生之容，未尝不内恧而兴企也。故于乡人之为祝诗，辄为推明致此之由，又以卜方来享年之未有届，为序其略如此，亦别为诗以附于后。诗曰：

昔我妇翁，衡之欧阳。屡道先生，宜表宜坊。我来日下，实交哲嗣。修谒长者，渊乎玉粹。强圉之岁，星焕南弧。下烛兰戺，朗映中枢。大斗分颁，众宾醉止。各摛祝辞，用介繁祉。

何母廖夫人八十生日诗序

道光二十有七年六月上旬，吾乡道州何母廖夫人八十生辰。宫太保文安公之良配也。先期乡之人语国藩曰：“子夙陋明季文士遇人生日，辄以谀词相混，为不达于属文之律，既闻其说矣。窃闻古者因事致敬，则相与为辞，以笃不忘。鲁侯作《宫》，奚斯有颂；晋献文子成室，张老有祷。施之少者，有冠礼三加之辞；施之老者，有祝鲠祝噎之谊。及敦彝款识，亦往往祈以永命万年。盖前以表德音，后以敕方来，诗人之教也。今太和翔洽，人瑞蕃臻，而夫人以淳朴之德，克享遐龄，乡之人相与作为祝辞，托诸因事致敬之义，不亦可乎！”国藩曰：“其可。虽然，君子于其所尊敬，不敢为溢量之语。故诗人《戬谷》、《俾臧》诸篇，其称之也质，其祈愿也无奢。今吾人欲托兹义，则搞辞之敛侈，可勿审诸？”

盖夫人之归何氏，家微也。文安公陋巷孤贫，贸力以食。昼而授徒，宵而自绳于学。春而出，长至而不归。家中有无，壹委夫人。夫人缀畸缉断，公私井井。厚其亲以及其所爱，无或不丰。坚忍其身，以及其子，无或不啬。尝挛生二子，越三日而襁儿出汲，即子贞编修与其仲弟也。又尝负儿入山采薪，竹萌拂左目，迄亦废视。艰穷之境，殆非人履。而夫人泰然无不自得。迨文安公及第，以命服迎之入都，而守约帅初不变。既而公位尚书，天子倚如柱石，屡司文柄，门下士且盈千。编修昆季先后列甲乙科，诸孙蔚然兴矣。而夫人卒帅初不变，非布衣不御，非粗粝不甘。盖余得之见闻者如此。

夫称述艰难以慰膺者而饬无穷，君子之义也。贡人以谀而长溢志，亦非君子所宜出也。以文安公创业之劬，而夫人承之之不易，推察受福离祉之由，亦岂惟型吾乡哉！虽风天下可矣。然则撰拟祝诗，附诸古义，以博长者之娱，而与编修昆季相劭勉者，宜在于此，不得在彼。于是乡之人各赋一诗，别缮为册，而国藩和之，且次其语而为之叙。诗曰：

九疑南奥，有濂一溪。在宋嘉祐，大贤所栖。阅祀七百，闳儒缵烈。光辅圣清，为天喉舌。虽是闳儒，遭家未肥。舒屯倚困，爰有淑妃。宛宛女宗，亦班亦姑。百蘖在尝，日甘如蜜。台星虽闷，婺女孔明。晖泽四濩，宜曜宜康。亦有似君，三馆之特。开阁觞宾，以声母德。有酒如池，有羞孔时。四筵尽釂，各补笙诗。

黎樾乔之兄六十寿序

国家岁逢大庆，嘉与臣下，既褒扬其所生，又令私其尤戚者。得推己所宜膺之封以貤封之。所以广仁播谊，至无已也。

道光二十五年，皇太后七十万寿。天子大孝锡类，凡一命以上，无不得曲展私亲。吾乡黎樾乔侍御，既荣其先人，因谢己所宜膺者，封其伯兄梅村先生为中宪大夫，兄嫂为恭人。明年，函锦轴赍至其家。又明年，梅村君六十生日，侍御谋所以笃兄欢者，乃放苏氏兄弟以诗相寿之义，自为一篇，以寓祈祷。又丐乡人之老于文者各赋一章，为老人光悦。既缮册，以授国藩而命序焉。且言曰：“吾兄天性朴诚，少依王父，娴笃幼仪，王父弃养，虽丱也，哀毁如成人。及事二亲，虽老也，爱慕如婴儿。亲有所欲，不以贫而不致；诸弟有所求，不以琐而不谋。与人无贤愚，一饮以和。里有争构，一谕以理。初若难释，徐亦枝开节解，怗然各退。故自家之子姓，乡邻之众寡，无不沐其诚，服其直。所之亦之焉，有役则趋焉。吾嫂陈恭人祗顺劬恭，群女师慕。”盖侍御为余述者如此。

近世以来，士大夫相与为县遁之言。县遁者，设与之论东方，则泛称西事以应之，又变而之北，或变而之南。将东矣，则诡辞以遁之，虚悬其语而四无所薄，终不使其机牙一相抵触。友朋会合，咨寒而问暄，同唯而共诺，漠然不能相仁。臣下入告，则择其进无所拂，退无所伤者言之。一有不安，终不敢言。一时率为孤县善遁之习。背怨向利，所从来深已。往者辛丑、壬寅之际，海国不恬，侍御日夜忧维，倾智倒虑，思效片语以补万一。国藩颇感其诚，又嘉其直。今即侍御所称梅村君者观之，以里巷雀鼠之小怨，无关于己之端，且竭诚以行直道如此，况于身有言责而目击艰大者乎？昔司马相如让巴蜀之民不能急公冒义，而归咎于父兄之教不先。然则侍御慷慨朴质之风，亦可知其所自来矣。君之仁于乡者如彼，教其弟子以施于邦国者又如此。其造福于物，盖未有量。岂论区区一身之康强久视者哉！余善侍御之寿其兄有道，既推明其所以，而因以旁及乎薄俗之不可常，使览者有警焉。

钱塘丁烈妇墓表

道光二十有七年十月，钱塘丁士元图其五世祖妣烈妇周安人之墓道，又谱其世系，述其节行，踵吾门而告曰：“士元之五世祖妣李氏，《南疆绎史》曾以掇之《列女传》者也，实以顺治初殉难，今二百载矣。维茔域有下窆之石，不克宣刻事迹，暴诸道路，惧终将晦湮，且无以兴敕世世子孙。先生，天下之夙于文，如不余屏，请为文扬之墓。是宠施吾族而厚吾先世以不朽也。”国藩礼辞不获，则谨次丁氏之系，烈妇之畸行与圣朝旌显幽微之义，有颠有委，以激懦者。

其语曰：丁氏之别子居山阴者曰际龙，世农也。其元孙曰瑞南，始为贾杭州，是为烈妇之夫。烈妇生而笃孝。其母患心痛绝急，或称海上方，指血和药可立已。烈妇则尽刺十指，剂血以进，病良已。瑞南既贸迁于杭，家中有无，壹仰烈妇。裁冗而缉匮，赢事而缩食，秩如也。顺治三年，我大清兵下绍兴，土贼乘间四出焚掠。烈妇挈二子奔窜，贼数规之。烈妇度终不得脱，乃以二子付族属之老成者曰：“以累若，襁归儿父，吾不可为贼辱！”遂自投水。贼追救之，不殊，凡三溺乃绝。年二十有三岁。瑞南在杭，闻难奔焉。三日矣，尸不腐，蚊蚋不集。其卒以六月四日，天盛暑也。瑞南悼妻之义死，痛土贼之兽心，曰：“孰不可居？又奚为于故里？”遂占籍杭州。前烈妇所挈窜之二子，长曰聘贤，季曰茂卿。至是茂卿始为钱塘人矣。其后百有数载，至乾隆十四年，孙可学上其事于朝，乃蒙恩予旌表。又数载，以可学官某官，赠烈妇为安人。又九十载，至道光二十五年，烈妇之裔孙士元以进士入翰林，丁氏寝寝昌大矣。维明季之乱，匹夫匹妇蹈死如归者，所在多有。而食禄者往往濡忍不决，或偷活无几时，旋亦周章就毙等死也。血气之躯，非必久长不敝之物也。彼独须臾不审耳。人固有断不可不慎之须臾，如烈妇之光显，岂须臾也哉？亦且长久焉尔！

广东嘉应州知州刘君事状

曾祖永昌，皇赠武功将军。祖开泰，康熙甲午科举人，皇赠武功将军。父文灿，雍正甲辰科武进士，山东兖沂镇总兵。君讳廷楠，字让木，河间献县人，县学廪生。乾隆四十五年举于乡，五十二年丁未成进士。

时大学士和珅当国，有中贵人与君同里同姓，来告曰：“相国知子，欲一燕见。能往，吾导子，词曹可致也。”君谢不能，卒以知县归班候选。嘉庆二年谒选，得广东信宜县。明年之官。五年摄惠州河源县事。河源蓝阿和、博罗陈烂屐四、永安曾鬼六，聚徒煽乱。君至县三月，即擒阿和。且请于惠州知府伊秉绶及总督吉庆曰：“陈曾不靖，时日久矣。今阿和就擒，翦其左翼。贼所负恃，以罗浮山为窟耳。若裹粮入山，穷力四捕，陈曾可弋也。”不听，后二年遂有陈烂屐四、曾鬼六之乱。总督饮鸩死，知府拟遣戍，而君以前请得不坐。

六年量移潮州揭阳县。揭亦剧邑也，莠民何阿常、李阿七倡为天地会，联八十余乡，分为两股，各二万人。君单骑赴贼中，以编查保甲为名，暗图其山川形势，出入门户。夜宿贼巢，示以不疑。八年正月二日，率兵讨阿常。贼徒七千人，屯于赤岩头。我兵裁五百，去贼五里而营，夜闻吹螺四面。众哗曰：“贼至矣。”君令曰：“敢动者死！”于弁中设子母炮，佐以鸟枪，近则发击之。翳人与火，阒无声影。贼不知虚实，竞引去。旦日率所部登山，适会他军亦至，乘胜追奔，焚贼三巢，阿常投首。阿七闻之，益纠余孽谋再举。君从健卒六十余人，四昼夜驰行九百里，追及长乐，擒之。其年八月，又擒海盗姚阿麻。于是有送部引见之命矣。

大抵岭以南，物产蕃阜，风气殊于中土。诸洋互市，瑰货日至，奸民逐利，起徒手至百万者往往而有。奇技妖物，旁出不穷。乾嘉之间，淫侈亡等矣。犹有不逞之徒，乃为盗贼以自恣。小者劫夺，大者叛乱，穷则入海亡命。为吏者莫敢谁何，苟以讳饰偷安，群盗无惮，日以充斥。故君官广东，所至以缉捕为先，而大吏亦倚君如左右手。引见之命既下，大吏以捕务孔棘，留不得行。又二岁，剿获朝阳郑阿明，陆丰李崇玉，乃行。阿明会匪众号四万人，崇玉海盗号二万也。入见，以功升知州归，复任揭阳。

十四年，徙知南海县。是时，两广总督百公龄，治尚威猛，惩刈奸宄。夜半，召君入密室，告曰：“吾欲有所缚，子能之乎？”君曰：“何也？”百公曰：“洋商吴阿三。”阿三者，大猾，资积巨万，多干国纪。君归，寅夜部勒胥役，不告所之，曰：“从余行。余日取，取之；曰斩，斩之。”至，破门擒阿三。比还署，关说者数辈，赂金三万。至鸡鸣增五万，平明十万。不可，卒致阿三于法。

张保之寇海也，自嘉庆初年始也。后与其党郭学显内噬。学显来降，保亦思归义，首鼠进退。百公欲遣使纳降，君请行。百公曰：“多与尔卫。”辞曰：“彼真降，使者无害；其伪也，虽卫何益？”从二仆，棹小舟，径至海口。贼数百艘，交刃成列。保出，众叱曰：“跪吾王。”曰：“吾天子命吏，岂屈若曹？且编民之不得，何王也？”即睨保曰：“吾以女为海上豪杰，乃效匹夫，怒目恐人。刘某畏死者，不来此矣。”保立起揖。君即屏左右，因语之曰：“十年来，粤中巨寇若蓝阿和、何阿常、郑阿明之属，海盗若姚阿麻、李崇玉，今有存焉者乎？”保默然曰：“亡有。然今且奈何？崇玉以杀掠平民之故，尚伏天诛；况保纵横海上十余年，杀二总兵、一参将、三游击，罪在不逭。今弃众内首，则鱼肉耳。”曰：“汝何虑之浅也！朝廷并包海外，荒纇萌生，削逆育顺，以劝来者，犹惧不继。若革面自效，不訾之庆也，学显贷死，有明征矣。且知莫大于知几，行莫亏于食言，祸莫酷于杀已降。女视刘某岂诱人徼功者哉？吉之与凶，在此须臾。”保再拜谢曰：“谨受教。”乃泣送君归。七日，而张保降。

十九年，补嘉应州知州，嘘枯养瘠，相濡以泽。二十四年，摄廉州知府，简法阜施，一如嘉应。君子于是知君之为政，又能视地强弱，以时其威爱也。嘉庆二十五年，年六十八以卒。予六人：曰凤翮；曰一士；曰凤翼，曰书年，今官翰林院编修；曰逢年；曰其年，今官翰林院庶吉士。谨具历官行义，牒付史馆，俾传循吏者采览焉。

武会试录序

道光二十有七年秋九月，武会试外围既毕事，兵部臣以内场考官，请上命臣国藩偕臣王庆云司其事。伏念臣楚南下士，至陋极愚，仰荷圣慈，逾格由翰林洊陟卿陪。负乘之占，夙夜兢惕。复膺简命，承乏于兹，益用廪廪，如不克胜。谨偕臣庆云，悉心核阅，取士如额，恭缮试录，进呈御览。臣例得飏言简端。

臣闻宋臣张舜民之言曰：“自古守边选将，未必专以攻战为事，要在精神折冲而已。”臣尝深绎其言。若廉、蔺在赵，强秦不敢加兵；魏尚守云中，匈奴不敢南牧。及夫卫、霍、三明之徒，亦威棱四际，所在立功。彼其名将之精神，足以震慑万里之外。而人主之求将，亦以精神感而召之。所谓战胜庙堂者也。自唐宋以后，招致将才，不可必得，乃按图而索骥。于是有武举之科，有武学之额，有赐及第出身之目。宋庆皇间，定武举以策为去留，弓马为高下。禄利之途一开，爪牙之士稍稍骧首。元明以来，循是不废。然上以名求，下之人因袭是名而巧弋之。其以弓马得者，不过挽强引重，市井之粗材，而以策试中者，亦皆记录章句，琐琐无用之学。散论者谓人才之兴，不尽由于科目。理固然也。我朝定鼎以来，威无外。自虎贲宿卫，八旗禁旅，往往有熊罴不二心之臣，肩比而鳞萃。而各行省山泽猛士，又罗之以科举，所以储采干城之选，至周且当。顾循行既久，向之所谓市井挽强、记录无用者，多亦儳乎其中。而臣之所职，又唯校此默写孙吴之数行，无由观其内志外体，与其进退翔舞之节。而欲使韬钤之材之必入于此，不遗于彼，臣诚不敢以自信。独念圣天子神武震烁，臣等凭借宠光，亦足增长刚气，而以精神与多士相感召，庶几廉、蔺、魏尚之辈或出于此。区区之忱，不胜至愿。《传》曰：“同明相照，同气相求”。虽不能必，志之而已。

送刘君椒云南归序

圣人之异于众人者安在乎？耳、目、口、鼻、心、知，百体皆得其职而已矣。天之生夫人也，耳职听而目职视，口体职言动，心职思。非所听而滥焉，非所视而淫焉，於官为不法。可以视穷者而吾弗能尽焉，可以听达者而吾弗能尽焉，於官为不称。其於口体心思也亦然。不称者才绌，不法者知而奸之，罪又甚焉。圣人者不轨不耳，不度不目。其自一室之米盐，推而极于天下之大，鬼神之幽，离于人伦，淆于万事。凡视听所宜晰无不晰，凡言动所宜审无不审，凡心思所宜条理无不条而理之。使夫一身得职，而天地万物各安其分，以位以育，以效吾之官司，所谓践形者也。周公之所以为周公，孔子之所以为孔子，其不以此也哉？

今之君子之为学者，吾惑焉。耳无真受，众耳之所倾亦倾之；目无真悦，众目之所注亦注之。奸视而回听，言不道而动不端。无过而非焉者，曹好所在，而不之趋焉，则不相宾，异矣。为考据之说者曰：“古之人，古之人，如此则几，彼则否。”为词章之说者曰：“古之人，古之人，如此则几，彼则否。”起一强有力者之手口，群数十百人蚁而附之。朝记而暮诵，课迹而责音，竭己之耳目心思，以承奉人之意气。曾不数纪，风会一变，荡然澌灭。又将有他说者出，为群意气之所会，则又焦神悴力而趋之。钧是五官百骸也，不践圣人之形，而逐众人之好，疲一世以奔命于庸夫之毁誉，竟死而不悔，可谓大愚不灵者也。汉阳刘君椒云湛深而敦厚，非其视不视，非其听不听，内志外体，一准于法矣。而所以扩充官骸之用，又将推极知识，博综百氏，以求竟乎其量。余犹惧其敝身心以役於众好也，于其别也，书是以贞之。然余固亦颇涉前二说者之流，而奔命于众好之场者，又因以自砭焉。

曹颍生侍御之继母七十寿序

往余读《后汉书·列女传》，窃怪范氏自夸体大思精，而不达于修史之义。盖司马氏创立纪传，以为天地之所以不敝者，独赖有伟人焉以经纬之。故备载圣君贤相、瑰智玮材。谓若而人者，皆以伦次乾坤，法戒来叶。而范氏乃取数女子厕其间，于经世之旨何与焉？且其所载，如桓孟之流，皆门内庸行，无绝特可惊之迹，抑又不足述。私蓄此疑久矣。既而思之，天下者，合亿万家以成天下者也。一家之中，男职外，女职内，其轻重略相等。而女子所处，往往有艰难迫隘。处之曲当，即日用饮食之恒，虽神圣当之，不能越乎其轨。然则妇女有可称述，固不能听其幽隐而不彰。则范氏立篇之意，诚亦不为无见也。

同年友曹颍生侍御之继母李太恭人，未笄而归赠公禹川先生。归五年而寡处。赠公之仕江西，旅橐如洒。其殁也，责负如山。太恭人尽徼服御，壹偿宿逋。既归榇，堂上老姑年八十矣。欲以夫丧入告，则重伤姑心，乃诡称迁官远郡。外则箴悦事姑，内则椎胸茹痛。其视侍御兄弟，戒敕而违严，逾所生者倍焉；愿望而慰喜，逾自得者倍焉。侍御为词臣，无日不厉以本原之学。官谏垣，巡视辇毂，无日不申儆之以君恩之不易，案牍之不可以漫虑。国藩尝即是求之，岂所谓门内庸行无绝特可惊者耶？抑艰难迫隘，处之曲当，神圣不能越其轨者耶？今年春，为太恭人六十生日。乡之后进、年家之子，相与作为祝诗以致祈祷，而命国藩序其端。

末世称诵女史，好道其奇特者，或有刲臂徇身之事骇人听睹。而苦节之妇，贞持数十年，冰蘖百端，兢兢细务，反不得与彼激烈者速一日之声誉。参观并论，久暂难易，较然可辨。自范氏创立女传，厥后，晋魏诸史皆踵为之，率以奇特相胜。苟以新耳目而止，而门内庸行，恭俭劬苦，反或置而不道。使高者慕义而过激，常者无称而不知劝，而后知范氏之识犹有见于古圣人正家之大原，而未可深为讥议也。余既承同人之属，为叙述其崖略，而因以明夫至庸至难之道，不事畸异，为修史传列女者训焉。

杨母张孺人七十寿序

予既与湘潭袁漱六编修为笃古之交，又申之以婚姻，于是通知其内外戚好与其贤懿长者之行。岁在戊申某月，为编修之妻之母杨母张孺人七十生日。编修来告曰：“往予家居，岁时庆燕，则鞠捧觞为尊者寿。今官挂朝籍，而外姑既耄，不克前献一尊，于心嗛焉。拟为诗一章，遥展私忱，祝其强饮强食，深长难老。使妻之兄弟歌之，以侑其亲。子如韪余，则请为叙述作诗之意而并致之。”对曰：“敬诺。”

编修遂言曰：“外姑，吾邑张顾堂先生之孙，幼随祖父汾州同知任。张，故巨室也。年二十，归我外舅武陵杨介亭先生。先生之父云斋公官邳州知州，外舅姑并侍官所。邳州君之为政，挈巨厘细，秋毫必躬，倾身从公。凡私家之务，外焉委之介亭先生，内焉委其贤配刘太宜人，而外姑实赞襄之矣。外姑贳姑之劳，代夫之劬，先众手而作，后一家而息。饮馔旨甘，非亲调不以进；囊筐琐杂，非手不以告。由是阖署疏戚必是之为倚，仆婢必是之为服。邳州君既罢官，家湘潭，旋捐馆舍。介亭先生以哀毁得心疾，或旬岁不省人事。而刘太宜人亦以年迈羸弱，不时病作。外姑两侍汤药，夙严莫戒，既烦且殆。未几，而太宜人弃养，介亭先生亦贞疾不瘳，沉废二十余年。外姑饰性笃终，毕虑自支。自药饵以及诸奇珍产，凡可以卫夫之病，亡所不致。自己身以及子女之耆，凡所以损家之故，亡所不啬。盖其行谊之称于人者，大率类此。”

国藩窃观世禄之家，习佚崇奢，安坐而不事事，其端多起于妇人。孺人以张氏之子，室于杨氏。张氏屡叶承明，青赤之绶数十。孺人祖父皆为外吏，叔父经田巡抚贵州，悫田守衢州，慧田官教谕，而杨氏以宰相尚书之后，华毂高盖，世不绝人。孺人内外名家，履丰荐盛，其势宜日即骄靡。乃悖谨朴懿，壹法乎贫薄远虑者之所为，可谓秉心塞渊，较然拔乎尘滓者也。其膺多福，不亦宜乎！编修之为是诗，亦颇表其履泰思约之德，而推原其寿康之由。故余为叙述大凡，亦以忝居婚媾之末，欲使吾家女子，闻此风范，知所效法焉。

荆门州学正郭君墓铭

物有初阜，或啬其终。有馝于后，而窒其躬。陶公之山，潜蟠册载。双雏云兴，咳腾沧海。持铎再徇，当阳荆门。祁祁学子，如饥授飧。刑狱有箴，扇仁孔永。胡德之遐，光不长炳。八龙冈下，斑竹原中。埋我铭语，载奠幽宫。

钱港肽先生制艺序

自吾有知识以来，见乡之老成夙学，笃于文律者，恒困顿无以自拔，或终身不得当于行省有司之试。而其所教之子若弟，往往分沾余技，飞腾速化以去。及吾来京师，究询四方魁桀特达之士，其先世多亦不遇。始谓不闷不亨，不诎不信，理则然矣。既深求其故，抑匪直尔也。制艺试士既久，陈篇旧句，盗袭相仍。有司者无以发覆而钩奇，则巧为命题以困之。乖割乎经文，抓析乎片语。由是为文者，有钩联之法，有补斡之方，有仰逼俯侵之患。名目既繁，科条日密。虽过百人之智，穷十年之力，犹不能洞悉其窾郤。及其彻于心而调于手，而齿己日长，少时英光锐气，稍稍衰减矣。而子若弟之濡染焉者，自其未冠，已别开简易于纤仄曲径之中，使其才得以自骋。故前者难而因者易，势固为之也。

予与乌程钱君仑仙同举进士，同出江阴季公之门。官词曹也，同居于僧舍；使蜀中也，先后同持文柄。间出其尊甫港肽先生遗稿示予，又知两家庭训，所历之艰苦曲折，同者十得八九，而不合者盖寡焉。予之蒙陋，于家大人之学，百不承一。即仑仙文鸣一时，视先生之孤诣覃思，要亦不无少逊焉。故叙先生之文而发其例于此，庶使有衡文之责者，知所措意也夫。

曹西垣同年之父母寿序

予自道光乙未，以公车应礼部征，即与同年友曹君西垣相善。时则有若郑君敦谨、邹君振杰、金君树荣、王君永时、邓君庭楠数辈，皆朝夕聚处，醉饱欢虞，意气丰盛。明年，各报罢归去。又二年戊戌，予成进士，假归一载而后还朝。西垣亦再返再上，不常处京师。然予与西垣未尝匝岁而不相遇，在京师未尝五日而不见，见未尝不深语，未尝偶有射志也。夫人情多溺于所同，而蔽其所不见。与野人道岩廊缨绂，则茫然而骇；与世禄之子语米盐艰苦之事，则倦听而思卧。予与西垣皆贫士也。自先世忠厚之积，田家耕织之劬，闾里岁时问遗之状，两家大率相类。故常抵掌称道，弥琐细而弥津津焉。

西垣之称其亲霁楼先生也，以为勤无隙休，俭无毛弃。推让昆弟，却肥而取瘠；教督孙子，多苛而少贳。称其母柳太孺人也，以为奉事舅姑，勺水必亲尝；鞠育五子，寸缕必手制。皆与吾父母之行，若合符契。以是西垣于诸同年中尤呢好矣。窃尝慨夫世之驰逐于名位者，营营焉而未有已时。予壹不知其指归谓何。方寸之口，一日之需无几，七尺之躯，一岁之靡无几，不必名位而后能给也。而人皆曰：“为荣亲计。”夫亲之所赖于子者，定省甘旨，疾痛苛痒，请席请衽，亦不必名位而后能给也。求而不得，远游迟滞，而父母之年加老焉。至于衰髦，而心思一见其子而口不言者，往往然也，人坐不察耳。国藩窃禄冒利，去家十年。即西垣羁留京辇，亦越七载于兹。此又吾两人所每怀内疚，而未敢须臾忘者也。岁在戊申，西垣以教习宗室子弟期满，天子用为县令，将归觐其亲。适直先生及太孺人六十寿辰，同年郑、邹诸君咸为诗赠送，而嘱国藩序之。予乃追溯夫历年之交契，因概论事亲之道，在此不在彼者，以勖西垣安居而弗出，而志予之愧焉。霁楼先生及柳太孺人闻之，其将陶然而尽一觞也夫！

王静庵同年之母七十寿序

国藩尝读《孝经》，窃叹仲尼所称之孝，与今之为人子者之从事，则不侔矣。其言自天子以至庶人，其为道各不同。盖古者，诸侯世国，大夫世家。士之子恒为士，农之子恒为农。贵有常尊，贱有定等。是以人各安其分而事其亲，而无敢妄干，后世以制科爵人，或布衣旦莫而至公卿，于是人子咸思以禄仕尊其亲，而父母亦惟恐其子终身庶人，而亟望其进取。徼幸躁竞之徒，皆得藉口于荣亲之说。此今之言孝，与古之道异者一矣。

《经》又曰：立身行道，显名于后世。古之所谓名者，有孝悌之实，达乎州巷，播乎上下，称其内行无亏焉尔。后世轻德术而右文艺，虽有曾闵之行，不敌帖括之工之驰誉速也。一艺之能，一文之善，至薄也。而国人称愿，父母亦嘉许焉。否则闻誉不著，父母不忻。此今之言孝与古之道异者二矣。

居今之日而悖俗从古，不借禄与名而悦其亲者，虽贤者有所不能。贤者之异于众人，独能于禄与名之外，别敦古人之至行，以自力于门以内而已。

同年友王君静庵，悖朴而愿懿，自其少时，闻望已倾辈流。既成进士，官水曹。所谓禄与名亦既兼得，而其内行，肫焉常若不足，奉母杨太宜人在官，夙问而奠勤，言警而行惕。每食，母以将子，子以慈母，未尝不展转温劭；每寝，未尝不再三周察。为予称太宜人之德，自相夫教子以及娣姒、仆婢、瀚濯、刀匕之微，未尝纤末而不述。言及赠君东堂先生之遗事，未尝不呜噎。语太宜人少岁饥寒黾勉之状，未尝不茹喟无穷也！余以是敬之。处今之世，竞逐于声利之场，而其所事壹合乎《孝经》之道，固吾静庵之自厉乎？抑太宜人之敕于子而施于家者，有以轶乎恒俗万万矣。今岁十一月，为太宜人七十生日。同人多为视诗，嘱国藩叙其端。余以素钦静庵之至行，不敢以末义陈长者之前。因概论夫古今言孝之变，以勖静庵，亦以自策于隐微焉。

孙鼎庵先生六十寿序

程子有言：“科举之学，不患妨功，但患夺志。”盖学者之始业于制举之文也，未尝不稽经辨义，求肖于圣人之言，以得有司之一当。其志犹射者之在鹄，无恶于君子也。其后熏心仕宦，外以印绶餍其心目，内习一切苟得之术。犹挟寸饵以钓巨鱼，既得则并其纶竿而弃之。曩时稽经辨义之志，乃大为累累若若者之所夺。此先儒所用为慨然也。

通州孙鼎庵先生，阜学而绩文。其于《六经》之蕴，百氏精义之说，亦既轹其庭而据其席矣。乃屡应举而不售，十进于省试，五上于春官，仅而得偿，一似汲汲于科举者。及其既得，则绝意仕宦，去之唯恐浼焉。其所求者，正鹄反身之道；而所弃者，纷华溺心之场。是岂非志定不夺之君子，轶于末流万万者哉？人之意量相去，什佰千万，至不齐也。钧是试于科目也，或争荣一时，偷以攫取富贵；或谋虑深远，为积累无穷之计。各蓄所怀，若背驰焉。先生之先人自高祖以下，两世成名进士，官中外各有声。先生念非发愤特达，则无以趾前美而启后光。于是既自绳于学，复笃敕其子。先日出而兴，后鸡鸣而息。寝有诫，食有警。迨甲午岁与嗣君兰检学士同举于乡，而刻厉不改。既而学士官词曹，屡操文柄，门下士以百数，而先生犹不改。又数年，以甲辰得隽礼部，投绂归去，高卧林下，宜可少弛矣。而自绳以课孙者，卒帅初而不改。窥其意，以为不得有司者之甄采，终无以验吾学之果成与否。而子弟少年桀骜之气，非绳之以帖括繁重之业，终无以内于程范，而上绍累叶诗书之泽。于此见先生之意量为何如？岂与夫寻常试于科目者比并而论短长哉！

今年十月，为先生六十生日。同人各为祝诗，汇书成帙，嘱国藩序其端。余与学士同登乙科，又忝翰林后辈，幼承庭训，闻家大人之论，急于科举而淡于仕宦者，又与先生之识趣相类。故掇其大者著于篇，冀以博长者之欢娱。若其刑于家而式于乡，醇德穆行，所以昭令问而膺多福者，杂见于同人诗歌中，非甚绪要，遂不及云。

善化夏母杨宜人墓志铭

宜人，宁乡县学士杨君开梅之孙，处士应灼之女，善化貤赠奉直大夫夏君讳某之子妇，赠奉直大夫讳某之配也。宜人在家，则温恭孝岂，偏获于亲，择所宜归，莫良夏氏。既归，事舅贴赠君及姑刘太宜人，逆志而筹之，未命而赴之。甘旨之调，不躬不进。赠君前所配黄宜人者已早卒，仅遗一女。有兄与嫂亦卒，遗三子。赠君又仍岁多病，家无巨细，壹委宜人。宜人共洁祭祀，斟药礼医，裁赢补绌，公私井井。视前女如己女，不敢毫末替焉；视己子如从子，不敢毫末加焉。督诸子之学，日省而月稽。师塾之馔，丰倍其室。就试于有司，出必戒，反必诘。其见录也，悦而不溢；其黜也，敕而不怒。以是诸子皆底于成。道光十七年，次子家泰举于乡。又三年庚子，长子家鼎举焉。又三年癸卯，季子家升继之。又二年乙巳，家泰登名于礼部，主政于吏部。值皇太后七十圣节，天子大孝锡类，遂得覃恩褒封两世。而家鼎亦以是年充景山官学教习。盖自赠君之殁，至是二十年，中间郡县行省之试获隽者，无岁无人，而婚嫁丧纪之役，亦荐至不绝。皆宜人一心营治，而亦以劳肄甚矣。道光二十六年八月十九日以疾卒，春秋六十有八，即以其年十二月某日葬于宁乡黄花塘凤形山之阳。有子男六人，长次即家鼎、家泰；又次家豫，太学生；又次家谦，早卒，又次即家升也；又次家贲，出嗣从祖兄弟万程后。女二人：长适蒋，前卒；次适侯。孙男十二，降服孙二人，孙女八，曾孙女二人。宜人宽仁周挚，救困如焚，深达大义，不徇私爱。疾笃，顾言曰：“寄语鼎儿、泰儿，努力当官，无以家为念。”以二子时在京师也。将奔丧，以铭嘱国藩。越二年乃铭之，而追内诸幽。铭曰：

杞恪宾周，别氏维夏。承馥远牟，踵兴达者。宛宛女宗，亦大其闾。迪将多子，并骋天衢。诸孤遗经，廿年手泽。彯其群起，下报我特。报以吾职，不告实劳。职之靡负，厥伐斯高。镌于乐石，千世其牢。

江岷樵之父母寿序

道光二十有九年春正月，吾友江君岷樵以县令之官浙江。将行，告别于常所交知，其色若歉焉内疚。或问之曰：“得百里而长之，以子之才，行子之志，天下之至裕也；吴越湖山，天下之至怡也。而子歉焉疚者，何也？”岷樵曰：“古者学而入官，非以官学也。吾智行短浅，无以泽人，一负疚。吾父今岁年齿七十，吾母六十七矣，舍晨昏之养，而从事簿书；其或不职，又诒之羞，二负疚。抱此二者，吾奚以自克？”于是交知感其意，既以言赠别，又别为歌诗，致祝于封翁一峰先生与陈太孺人，愿长者眉寿无替，以尉荐游子孺慕之心。既编次成册，乃嘱国藩序其端。

盖先生之少，则贫乏甚矣。无田以为赖，乃授徒而内其执贽之仪。口敝而手疲，昕警而夕戒。终岁之入，以十之六仰事堂上，而中分其四，半以为俯畜之需，半以急乡里之义。举邑中立宾兴会，以赡寒士省试之资，行乡约以歼妖贼之反侧，皆先生发之。其赴义也，蹈人之所不敢为；而其自奉也，极世之所不能堪。太孺人承阙缉匮，壹秉夫志。或累岁食粥，而舅姑甘旨甚渥也。国藩与岷樵知好以来，为余称述者数数矣。人情莫不耽逸而恶劳，饕富贵而羞贫贱。至学道之君子不然：或忍饥甘冻，窭于原颜，而其中坦然有以自愉；或峨冠曳绶，呵前卫后，而忧思展转，若旦夕不能自安者。彼各有其志也。南面而君一邑，息动而雷震，颐指而风行。仆从一怒，百姓重足。识者固当自惕，不当自意。而浙水东西，自辛壬海上之役，创夷未复。有司者又刮其脂而吮其血，譬若医者抚积瘵之人，有不蹙颏而思所振之，岂情也哉？岷樵自被命以后，诹贤而访友，思其不逮而虞其堕职，惴惴焉内疚无已。此与先生之安贫自乐，其志趣同耶？否耶？吾闻岷樵之需次入京师也，先生嘱曰：“吾不愿女以美官博封诰，无使百姓唾骂吾夫妇足矣。”于此，见君子之教子，视世俗相去何如？而岷樵所以娱亲而养志者，宜何道之从哉？诸君子之为诗，依于古人戬榖难老之谊，所以祝祷先生与太孺人，至周且厚。余乃略述先生平日学道之意，以期岷樵之笃信而谨守，而因以博长者之欢娱。凡居官而言养亲者，览吾斯文，亦将有所兴起焉。

新宁县增修城垣记

道光二十有七年秋八月，衭人李世德、雷再诰为乱于湖南之新宁。有司檄远近：有能擒贼，予白金五百两。于是吾友江忠源岷樵应募，部乡兵缚贼送官司。取所谓五百金者，归献堂上，为太公寿。太公曰：“长吏以赏罚驱民，矫而不受，是堕上之信也；资人之力而专其利，是别己之廉也。信堕无以驭众，廉刓无以立身。二者有一，将必不可。吾邑城垣倾圮久矣，若捐此金以兴修官必嘉之，众必和之。众与而功易集，城完而民得安枕，此十世之勋也。”岷樵从太公言，乃归金于官而上其议。长宝道兵备使者杨公闻之，大悦，亦输助五百金。知宝庆府事某公，知新宁县事某公，各捐若干金以助役。邑之士夫耈长，亦鼓舞输财，争先辇运。兵事之后，刻日兴工。人人如惊鸟之愿治其巢也。

大抵天下行省所隶，各有边区，与他省所隶相际，去会垣动以千里。往往万山丛薄，歧径百出。奸人亡命，啸聚其中，伺隙而为变。捕之此，则逃之彼，鸟鼠奔窜，不可穷诘。或攻破山城，据为窟穴。辄以号召叛徒，声生势长相望也。若郧阳际陕西、湖广之交，南赣际江西、福建之交，以前明原杰王守仁之才，经略数年，仅而得安。而南山老林际三省之交，嘉庆教匪之役，丧师縻饷，乃至不可胜计。新宁，亦山国也，实处湖南、广西之交。匪人煽结，卵育其间。瞰蕞尔之山城，而欲据而有之，屡屡矣。往在道光十六年，蓝正樽以一亡赖揭竿窃发，几欲堕城而杀守吏。曾不一纪，李世德、雷再浩踵而逆命。岂不以下邑孤远，城郭不完，有以诲盗而启乱萌哉？如又不从而修葺之，数岁以后，余孽复兹，将思一逞于我。此垣墉之卑窳者，可长恃之以为晏然乎？于是岷樵以二十八年二月举工，先治城之四门。有楼跛然而高，有阖俨然而坚，赤白焕然，而改其旧。遂次第兴筑，雉高于前者几尺，培而厚者几尺。补缺垣若干丈，增睥睨若干。都计土工几千几百，石工几千几百，金木之工几千，费钱几百万。以二十九年某月毕役。自是有可守之险，寇贼不敢规以为利矣。

岷樵之来京师也，属余叙其颠末，俾后之守土者，不时缮治，无苟毁成功云。

黄仙峤前辈诗序

古之君子所以自拔于人人者，岂有他哉，亦其器识有不可量度而已矣。试之以富贵贫贱，而漫焉不加喜戚；临之以大忧大辱，而不易其常。器之谓也。智足以析天下之微芒，明足以破一隅之固，识之谓也。器与识及之矣，而施诸事业有不逮，君子不深讥焉。器识之不及，而求小成于事业，末矣。事业之不及，而求有当于语言文字，抑又末矣。故语言文字者，古之君子所偶一涉焉，而不齿诸有亡者也。昔者尝怪杜甫氏，以彼其志量，而劳一世以事诗篇，追章琢句，笃老而不休，何其不自重惜若此！及观昌黎韩氏称之，则曰：“流落人间者，太乙一毫芒。”而苏氏亦曰：“此老诗外，大有事在。”吾乃知杜氏之文字蕴于胸而未发者，殆十倍于世之所传；而器识之深远，其可敬慕又十倍于文字也。

今之君子，秋毫之荣华而以为喜，秋毫之摧挫而以为愠。举一而遗二，见寸而昧尺。器识之不讲，事业之不问，独沾沾以从事于所谓诗者。兴旦而缀一字，抵暮而不安；毁齿而钩研声病，头童而不息。以咿蹇浅之语，而视为钟彝不朽之盛业，亦见其惑已。

松滋黄仙峤先生，质直而洞豁，泊然声利之外。观察于滇南，吏剔其奸，民宣其隐。于古人所谓器识事业者，亦既近而有之。间以其余，发为诗章，又能弃故揽新，约言丰义。而先生曾不以自鸣，退然若无以与于古者。人之度量相越，为闳、为隘、为谦、为盈，不可一二计也。国藩既受而卒读，因为择其尤善者得若干首，俾录而存之。世有终其身以治诗自名，而志趣或未广者，观先生此编，亦将内惭而有以自扩也夫。

祭韩公祠文

维年月日，具官某，谨以清酒庶羞，致祭于先儒昌黎韩子之神：维先生之明德，宜祀百世。文人学子，皆所喻愿。而礼典所载，独配享先师孔子西庑，他无特祀。国藩前官翰林院詹事府，皆有先生祠堂。今承乏礼部，亦祀先生于官署之西北隅，而皆称曰“土地祠”。国藩履任之日，敬谨展谒。乃神像之旁，有先师孔子之木主，俨然在焉。窃以土地之称，非经非训。古者，惟天子得祭天地，诸侯则社以祭土，大夫以下，成群立社。多者二千五百家，或百家以上；小者二十五家。盖土爰稼穑，民生所赖。凡食毛践土者，皆得祭以报功。义固然也。自唐以下，有城隍之祀。世传张说所为祭文及李阳冰碑记，旧已。今天下由京都以至行省郡县，皆立庙以妥城隍。原《易》有“城复于隍”之占，礼有“八蜡水庸”之祭。高垒深池以捍民患。推社之义而为之立祀，理亦宜之。独土地之祀，不可究其从始。国藩所居之乡，或家立一神，或村置一庙，大抵与古之里社相类。而京师官署，尤多有土地祠，往往取先代有名德者祀之。先生之生，未尝莅官礼部。今殁已千年，所谓神在天上，如水之在地中，无所不际。而谓仅妥侑于一署之内、丈室之中，如古所称社公云者，亦以黩慢甚矣。若先师孔子，则先生所诵法终身者也。先生尝羡颜氏得圣人以为依归，若深自叹恨不得与于弟子之列；而无知者乃位孔子于尊容之旁。先生而果陟降在兹，其必蹙然不安也。国藩瞻礼之余，询诸胥吏，举不辨其由来。旧例，春秋以萧芗奉祀先生。国藩亦且循沿习之常，以致吾钦向之私。惟于孔子之位，措置失宜，则不敢须臾蹈故，惧干大戾。谨奉木主，爇香焚之。既敬告所以，因为之诗歌，使工歌以人声，冀先生之神安休于此。不腆之诚，庶为歆鉴。诗曰：

皇颉造文，万物咸秩。尼山纂经，悬于星日。衰周道溺，踵以秦灰。继世文士，莫究根荄。炎刘之兴，炳有扬马。沿魏及隋，无与绍者。天不丧文，蔚起巨唐。诞降先生，掩薄三光。非经不效，非孔不研。一字之惬，通于皇天。上起八代，下垂千纪。民到于今，恭循成轨。予末小子，少知服膺。朗诵遗集，尊灵式凭。滥厕秩宗，载瞻祠宇。师保如临，进退维伛。位之不当，宣圣在旁。大祀跻僖，前哲所匡。我来戾止，神其安怙。敬奠椒浆，式告来叶。

祖四世元吉公墓铭

道光岁戊申，家叔父为太高祖考妣置祠宇。其明年，又为修其坟域。乃邮书于京师，命国藩记其源委。国藩于公为六世孙，公之行事不尽悉。谨按家乘及传闻于祖父者，以表于公之墓道。

公讳应贞，字元吉，迁湘四世祖也。少贫，手致数千金产，室庐数处，尽以予其子。而自置衡邑之靛塘湾田四十亩以老焉。公没后，子孙岁分其租以为常。至嘉庆岁丁巳，家祖及族长尊三、以彰二公，纠族之人议积一岁之租，以为公清明之祀。今所置圳上之田是也，家叔父所修祠宇在焉。而靛塘湾之田，族之人又于嘉庆壬申议永为公祀田矣。独公之墓未修，族众忧之。家叔父乃慨然任之，纠工不一月竣，距公没时，已八十余年矣。公生于康熙甲戌年二月廿三日辰时，没于乾隆甲申年八月十五日巳时。配刘太孺人，生于康熙乙亥年三月十二日未时，没于乾隆甲申年三月初二日子时。合葬于湘乡大界乡罗家屋场后之阳。子六人：长楚材，次辅臣，次文炳，次明德，次兼山，次容若。国藩乃公次子辅臣公之元孙也。铭曰：

昔公创业，源远流长。服畴食德，寝炽而昌。蓰茏郁积，有耀其光。千秋宰树，终焉允臧。

国子监学正汉阳刘君墓志铭

道光二十有八年九月十八日，吾友汉阳刘君卒于家，年三十有一。逾月，讣至京师，国藩为位哭于舍旁道院。遂遍告诸友，皆相吊哭，有失声者。明年某月某日，葬于某里某山刘氏先陇之次。国藩乃为铭，伐石于都下，寓舟浮江，以达于汉。既不及事，则追而埋诸坟之趾。

君之为学，其初熟于德清胡渭、太原阎若璩二家之书，笃嗜若渴，治之三反。既与当世多闻长者游，益得尽窥国朝六七巨儒之绪。所谓方舆、六书、九数之学，及古号能文诗者之法，皆已规得要领。采名人之长义与己所考证，杂载于书册之眉，旁求秘本钩校，朱墨并下，达旦不休。久之，稍损心气。又再丧妇，遂疾作，不良食饮。君自伤年少羸弱，又所业繁杂，无当于身心，发愤叹曰：“凡吾之所为学者，何为也哉？舍孝弟取与之不讲，而旁骛琐琐，不以慎乎！”于是痛革故常，取濂洛以下切己之说，以意时其离合而反复之。先是君官国子监学正，薄有禄入。而妇翁邓氏资之数千金，岁益饶给。至是尽反金邓氏，而移疾罢官，将家居食力以为养。盖浩然自得以归。归未数月，而奄及于死，可哀也！始君之归，尝语国藩：“没世之名不足较，君子之学，务本焉而已。吾与子敝精于雠校，费日力于文辞，以中材而谋兼人之业，徼幸于身后不知谁何者之誉。自今以往，可一切罢弃，各敦内行。没齿无闻，而誓不复悔。”国藩敬诺。其后君归。果黾勉孝恭，族党大悦。规画家政，条议粗具，而君遽卒。命之永不永不足憾，独其事亲从兄之志之美且坚，而不克竟其事，兹其可悲者也。而国藩之无似，不克践死别之约，以一塞故人地下之望，此又余所深耻而切痛者也。

君讳传莹，字椒云。曾祖良琨，祖方仍。世有隐德。父正拍，以君官封征仕郎。母叶氏，封孺人。始娶汤，继娶陈，皆前卒。终娶邓氏；君之反妇家金，邓赞成之。无子，以兄子世圭嗣。君之学业，其考核载于书册之眉者，与其诗古文皆不以刊布，惟搜得朱子所辑《孟子要略》一书，国藩为校刻行于世，修君志也。铭曰：

并吾之世，江汉之滨，有志于学者一人。其体魄藏于此土，其魂气之陟降，将游乎在天诸大儒之门。敢告三光，幸照护乎兹坟。

汉阳刘君家传

余既铭刘君椒云之墓，其兄子世墀复寓书抵余：“季父之行义，蒙甄叙大凡。其为学之次第，不幸遗书未成。世墀之愚，不可骤晓。其孤世圭尤幼。即他日长大，终无以窥寻先人甘苦。季父执友，莫笃先生。先生若哀吾昆弟，即别为家传，镌诸家牒，所以不死季父而贶我刘宗，益厚无已。”盖椒云之学之自得于中者，有不可襮诸文字者矣。其致功之迹，国藩实亲见之而亲讨之，称述以诏其诸子，吾之职也。

始椒云尝治方舆家言，以尺纸图一行省所隶之地，墨围界画，仅若牛毛。县以圆围，府以叉牙，交错成围，不为细字识别。晨起指诵曰：“此某县也，于汉为某县；此某府某州也，于汉为某郡国。”凡三四日而熟一纸，易他行省亦如之。其于字书，音韵及古文家之说，亦皆刺得大指。其后益及天官、推算，日夜欲求明彻锐甚。适会丧妇，劳忧致疾，乃稍稍自惜，慨然有反本务要之思矣。窃尝究观夫圣人之道，如此其大也。而历世令辟与知言之君子，必奉程朱氏为归。岂私好相承以然哉？彼其躬行良不可及，而其释经之书，合乎天下之公，而近于仲尼之本旨者，亦且独多。诚不能违人心之同然，遽易一说以排之也。

自乾隆中叶以来，世有所谓汉学云者。起自一二博闻之士，稽核名物，颇拾先贤之遗而补其阙。久之，风气日敝，学者渐以非毁宋儒为能，至取孔孟书中心性仁义之字，一切变更旧训，以与朱子相攻难。附和者既不一察，而矫之者恶其恣睢。因并蔑其稽核之长，而授人以诟病之柄。皆有识者所深悯也。椒云初从事于考据，即已洞知二者之弊。既更忧患之余，尤自敛抑，退然若无以辨于学术也者。默识而已矣。于是以道光二十八年二月，弃其所官之国子监学正，决然归去，以从政于门内。积其谨以严父母之事，以达于凡事无所不严；积其诚以推及父母之所爱，若所不爱，无不感悦。其又不合，则考之《礼经》，核之当世之《会典》，以权度乎吾心自然之则。必三善焉而后已。病中为日记一编，记日日之细故，自责绝痛。将卒，又为遗令，处分无憾。盖用汉学家之能，综核于伦常日用之地，以求一得当于朱子。后之览者可以谓之笃志之君子耶？抑犹未耶？国藩为发其择术之意，既告其诸子，亦与异世承学者质证焉。

《孟子要略》叙跋

朱子所编《孟子要略》，自来志艺文者皆不著于录，朱氏《经义考》亦称未见。宝应王白田氏为《朱子年谱》，谓此书久亡佚矣。吾亡友汉阳刘茮云传莹始于金仁山《孟子集注考证》内搜出，复还此书之旧。王氏勤一生以治朱子之业，号为精核无伦，而不知《要略》一书具载金氏书中。即四库馆中诸臣，于金氏《集注考证》为提要数百言，亦未尝道及此书。盖耳目所及，百密而不免一疏，事之常也。观金氏所记，则朱子当日编辑《要略》，别为注解，与《集注》间有异同。金氏于“人皆有不忍章”云：《要略》注尚是旧说；“桃应问曰章”云：《要略》注文微不同今散失既久，不可复睹，茮云仅能排比次第，属国藩校刻，以显于世，抑犹未完之本与。然如许叔重《五经异义》、余隐文《尊孟辨》之类，皆湮晦数百年矣。一旦与他书中刺取掇零拾坠，遂复故物，则此书之出安知不更有人焉蒐得原注，以补今日之阙乎？天下甚大，来者无穷，必有能笃耆朱子之书，罔罗以弥遗恨者。是吾茮云地下之灵，祷祀以求之者也。

孟子之书，自汉唐以来，不列于学官。陆氏《经典释文》亦不之及。而司马光《晁说之》之伦，更相疑诋。至二程子始表章之，而朱子遂定为“四书”。既荟萃诸家之说为《孟子精义》，又采其尤者为《集注》七卷，又剖晰异同为《或问》十四卷，用力亦已勤矣。而兹又简择为《要略》五卷，好之如此，其笃也。盖深造自得，则夫泳于心而味于口者，左右而逢其原。参伍错综，而各具条理。虽以国藩之蒙陋，读之亦但见其首尾完具，而不复知衡决颠倒之为病，则其梨然而当于人人之心可知已。国藩既承亡友刘君遗令为之排定付刻，因颇仿《近思录》之例，疏明分卷之大指，俾读者一览而得焉。大贤之旨趣，诚知非末学所可幸中，独未知于吾亡友之意合邪？否邪？死者不可复生，徒使予茫然四顾而伤心也夫。曾国藩又识。

陈仲鸾同年之父母七十寿序

天之生贤人也，大抵以刚直葆其本真。其回枉柔靡者，常滑其自然之性，而无以全其纯固之天。即幸而苟延，精理已销，恒于仅存，君子谓之免焉而已。国藩尝采辑国朝诸儒言行本末，若孙夏峰、顾亭林、黄梨洲、王而农、梅勿庵之徒，皆硕德贞隐，年登耄耋，而皆秉刚直之性。寸衷之所执，万夫非之而不可动；三光晦、五岳震而不可夺。故常全其至健之质，跻之大寿而神不衰。不似世俗孱懦竖子，依违濡忍，偷为一切，不可久长者也。

同年生陈君仲鸾，与余交十余年。每相与议论平生，慷慨不挠。或品第当世人伦，意所不可，睥睨讥切，无所复忌。同人或谓仲鸾居吏部曹司，身处卑冗，更事未深，宜其嚣嚣不诎。若移置要地，稍稍练习文法，亦且破觚而为圆矣。既而仲鸾果以考第入直军机。而戆直发愤，芒角森然，曾不减其曩者之旧。吾乃私怪生民刚直之性，其禀之有厚有薄，未可以一概度量也。间辄与仲鸾语家世之详，及太公太母之行。仲鸾为余言封翁荫召先生，生而伉爽，屡经艰险，履之如夷。遇人有心所不许，虽豪贵人，必唾弃之。即心之所许，虽孤嫠卑贱，必引而翼之。愈穷厄，愈礼敬与钧。自亲族、州闾，皆服其诚信。远近纷难，就之决遣。凡所论断，久而辄应。封母高太恭人，祗顺悖笃，尊尚节义，盖皆有刚直之风。然后知仲鸾之激烈不阿，虽受性独厚，亦其禀之庭闱者，岁渐月染，涵濡之久而不自知也。人固视乎所习：朝有媕婴之老，则群下相习于诡随；家有骨鲠之长，则子弟相习于矩矱。倡而为风，效而成俗，匪一身之为利害也。

今年八月，为先生暨太宜人七十生日。年家之子，同官之良，咸称觞仲鸾之邸第，作为诗篇，以祝难老。嘱国藩为之序。余乃略述平昔与仲鸾言论大指，以著先生之节概。因推国初诸儒以刚直而享大年者，为先生致善祷之谊，亦使世之君子，闻之而有所警焉。

槐阴书屋图记

吾师江阴季先生，自名其寓舍曰“槐阴补读之室”，而属人为之图。图成于道光琴卯之夏，时先生方官内阁学士，职思简易。曰“补读”云者，以为绩学不夙，仕优而后补之，谦退之词也。是年冬，先生视学安徽。三年还朝，则已掌吏部，或摄户部。又督漕于潞河，厘盐于天津，荡涤田赋积亏于两浙。庶政倥偬，刻无暇晷，间遂有巡抚山西之命。于是先生手图而告国藩曰：“吾昔名吾居室而图之也，将以读吾书也。今五六年间，腐精于案牍，敝形神于车尘马足。曩之不逮，竞不克补。则今之悔，又果可补于后日乎？子为我记之，志吾疚焉。”

国藩尝览古昔多闻之君子，其从事文学，多不在朝班，而在仕宦远州之时。虽苏轼、黄庭坚之于诗，论者谓其汴京之作少逊，不敌其在外者之殊绝。盖屏居外郡，罕与接对，则其志专，而其神能孤往横绝于无人之域。若处京师浩穰之中，视听旁午，甚嚣而已矣，尚何精诣之有哉？我朝大儒林兴，号为迈古。然如睢州汤公、仪封张公、江阴杨公、高安朱公、临桂陈公、合河孙公数贤人者，大抵为外吏之日多，宦京朝之日少。即在京朝，其任职也专，其守法也简，亦常日有余光，人有余力。今六部科条之繁，既三倍于百年以前。而先生之所历，或一身而兼数职，一岁而更数役。每夕丑初趋离宫，待漏尽午而后返。曹官白事、判牍，莫夜不休。又以其间宾接生徒，宴会寮友，伺隙以求终一卷焉而不可得。视数贤人者之处京朝时，势固不侔矣。此先生所用为怃然也。今者先生持节山西，政成而神暇，尽发遗编以补素愿。盖将与数贤人者角其实而争其光。而国藩忝窃高位，乃适蹈先生之所疚。往者不可偿，来者不可必。故略述时事，令异世官朝籍者有考焉。

钱塘戴府君墓志铭

钱塘少司马戴君，既葬其亲资政府君、王太夫人六年，未有以声诸幽，乃以命其友曾国藩。国藩为谱其系，述其行，纪其恩遇，因及其息，以识其葬。其系曰：周植汤后于宋，幽王时宋公谥戴，后遂以公族为氏。圣与德，抉经阐教，袭为通儒。传至南唐，安为银青光禄大夫上柱国，谥忠恭。子奢，始居新安之隆阜。孙处居上溪口，仍世为徽人。至明崇祯间，有一美者，仕浙江都指挥经历，子孙遂为钱塘人。曾祖永荃，祖承徵，考佳殡，两世皆封朝议大夫。朝议君生四子：长道亨，乡试为举人；次道立，议叙府同知，次道泰；府君讳道峻，字升甫，其季也。王太夫人考日通泗，赠奉直大夫。其门族自为风气，杭人甲乙目之。其行日：府君综治群书，不以一流自域，不与横目之民争利，不与逆撄者校曲直。改葬长兄之墓，迎主于家，而时其祭。从父墓崩，易棺而迁葬。又葬其姊之夫，又葬其师之无主后者。少嗜碑碣，继耆古扇，聚以千计。老耆古金，泉刀布币，兼收博考。既寄于三者，乃冥于万物，陶然自娱，不为执必。凡誉毁、穷通、有亡，壹等齐之，终其身不以关于虑也。太夫人操作暇豫，而供具倍于众手，御下无甚色，而仆婢肃然。嫁衣毁于火而无戚容，将死而无哀语。其恩遇日：府君既补学官弟子，七试于乡而七黜。以子熙贵，敕封儒林郎，诰封朝议大夫。既殁，而熙跻卿贰，国恩例晋资政大夫。太夫人初封安人，继赠恭人，亦例晋夫人。其息日：男子三人。长即熙，以翰林三直南书房，再视广东学，累官至兵部右侍郎，次日煦，府学生，明天官算术；次日焘，议叙府同知。女子四人，皆归士族。孙十一人：有恒，府学生；以恒、之恒，县学生；可恒、如恒、果恒、其恒、斯恒，所恒、自恒、尔恒。孙女三人。曾孙三人；兆登、兆春、兆衡。曾孙女一人。其葬日：太夫人卒于道光十五年四月十八日，年六十七。明年九月十七日，葬于西湖之三台山麓。越七岁，道光二十二年三月十七日而府君卒，春秋七十有三。即以其年十二月十一日，穿太夫人之域而合葬。既固既虔，永贞无纪。铭曰：

钱王湖滨有一士，十年内廷书画史。曾使岭南万里行，又坐枢府统九兵。是为府君之令子，实奉老亲葬于此。既葬六载吾为铭，下告谁何上日星。

跋衍圣公孔恭悫公墓志铭刻本

汉碑载乙瑛、韩敕、史晨数人者，有功于孔林甚巨。而史君二碑，既载其请祠之章，又叙其飨礼之盛；其补墙垣，治渎井，种梓守冢诸绩，至屡书不一书，功亦夥矣！此碑载恭悫公本以圣人之胄，而其有功孔林，又百倍于前哲。若更得善篆隶者，大书重刻，异世流传，岂仅与史君辈比烈哉？

崇仁谢君墓志铭

君讳廷恩，字拜赓，姓谢氏。少则贫甚，读书裁尽《论语》，遽去而之农，又之商。南人闽，西入蜀，逐物贵贱，转徙常赢。尝与邓氏俱为贾。主计者误以金六百入君，君密归其金，而戒主计者更易簿记。邓氏由是厚德君。远近布闻，人人争欲相倚助矣。亦有天幸，所居恒获，累致巨万，羡辄散之。为县建义仓，构廪四十二间，贮谷万六百石，捐金凡千三百斤。建育婴堂，捐金二千两。家置宗祠，捐谷若干斛。郡县立群祀庙，捐钱若干缗。学官于新进生，例取束修之资。新进生或贫乏无所出，则又为捐四百万钱。君弱冠孤寒，蜗蜎赤立。商贾所入，尽委义举。苟利于人，不以丝毫自为顾计。苟力所能，劬劳百于人，不辞也。自太守、县令争欲致君，君终不一私谒。邑有大役，长官杖任，群目相属，君亦不以他人规我，稍为辟缩。盖行之五十载，靡财不可算，而君年亦七十矣。先是崇仁有黄洲桥，屡修屡毁，以资用浩博，莫敢大兴。至是，君出任之，锤石熔金，堰水淘沙，众匠束手，仰君计画。桥成，广一丈九尺，袤四十七丈，费白金六万而强。以七十二岁而经始，四载而毕。毕工二载而君卒，寿七十有七，道光二十一年九月廿四日也。祖亮弼，考上许，并赠中宪大夫。君以急公闻于朝，议叙巡检候选。又以子贵，赠中议大夫。配周氏、刘氏、皆赠淑人。子兰阶，候选州同。兰生，进士，工部郎中；兰英，优贡生；兰墀，刑部员外郎；兰馪，县学生。女五人。孙男子十二人，女子九人。以某年某月日，葬于某乡某原。既葬之几岁，兰墀属予为铭，而追事焉，铭曰：

民之丰约，有尸在天。彼富而吝，终或矮焉。贫而能施，积乃如山。徒手十载，富埒周公。一毫匪义，神鉴厥衷。聚有神监，散有天视。利济宏多，人天骈喜。占毕岂久，仅尽鲁论。因心之矩，粲其经纶。光仪既蛰，奕世承福。载表徽猷，以愧儒服。

岁暮设奠告王考文

呜呼！维我王考，神驭徂宾。赴音来止，今越五旬。嗟我王考，令德渊烁。体秉纯刚，内含贞淑。往在戌岁，小子南旋。扶依欢戏，左右盂盘。亥年归朝，载违色笑。行履过差，辟咡无诏。十年京国，官系私牵。转蓬浮徙，莫傍本根。吾皇锡类，褒封父祖。志养则亏，虚荣奚补？三载寝疾，侍药不躬。遂沦慈照，允蹈鞠凶。我父我母，潸焉在疚。小子虽顽，不惩罪悔。畴昔提耳，彝训犹存。十堕一守，痛惧难论。岁将更始，时物迁变。敬存庶羞，祗希绶见。尚飨！

谢子湘文集序

呜呼！士生今世，欲有所撰述，以庶几古作者之义，岂不难哉？自束发受书，则有事举子帖括之业。有司者，割截圣人之经语，以试其能。偏全、虚实、断续、钩联之际，铢有律，黍有程。而又杂试以诗赋、经义、策论。其为品目，固己不胜其繁矣。而一二才桀之士，既挟群艺以应有司之求，又别进慕乎古之能文者，以降其兼胜无已之心。于是乎目欲并视，耳欲四听，敝精而费日，终不能达于古人之庭者，比比而是也。古之为文者，其神专有所之。无有俗说庞言，肴其意趣。自有明以来，制艺家之治古文，往往取左氏、司马迁、班固、韩愈之书，绳以举业之法，为之点，为之圆围，以赏异之；为之乙，为之钎围以识别之；为之评注以显之。读者囿于其中，不复知点围、评乙之外，别有所谓属文之法也者。虽勤剧一世，犹不能以自拔。故仆尝谓末世学古之士，一厄于试艺之繁多，再厄于俗本评点之书，此天下之公患也。将不然哉？将不然哉？

南丰谢君子湘，与余同岁举于乡，又同登于礼部。其群艺见采于有司者，固已趠绝与人人异。自君之生，予尝见闻而内敬之矣。既殁，而其弟出君所为古文示予，又知其志之可敬也。盖以流俗之堕于所谓一再厄者，而以君之所得较之，其为逾越可胜量哉！于是为序而归之。因道其通患，以慨夫末世承学之难焉。

正月八日王考生辰告文

呜呼！王考弃养，三月有奇。音容缅邈，岂复可追？畴昔笑声，千山震裂。今则无闻，厚地藏热。游子远宦，万里关山。葬不执绋，殓不凭棺。期服去位，古有行者。窃禄不归，拘牵苟且。上春初吉，敬遇诞辰。敢蠲嘉旨，用荐苾芬。爰循国典，遂释齐衰。在天灵爽，傥获惠来。尚飨！

书王雁汀前辈勃海图说后

《书》孔氏疏云：“尧时青州，当越海而有辽东。”杜氏《通典》云：“青州之界，越海分辽东、乐浪、三韩之地，西抵辽水。”而胡氏渭日：“汉武所开乐浪、元菟二郡，乃古嵎夷之地。蜗夷，羲和所宅，朝鲜箕子所封。皆应在青州域内，不仅辽东而已。”据此数说，则禹时青州，逾海而兼营州之地。理若可信。齐召南氏所谓“势固自然”者也。前明辽东郡指挥使，隶于山东布政司。明初，辽东士子尚附山东乡试。厥后，以渡海之艰，改附顺天。而辽东各州卫隶于山东，则终明之世不改。盖亦犹上古之青州，兼辖营州云尔。

我朝定宅燕京，与明代同。而辽左为陪都重地，则与前明之二州二十五卫，视同羁縻者，轻重迥别。故勃海之襟带，旅顺之门户，视前世犹加慎焉。雁汀先生之意，欲于隍城、石岛之间，驻水师将领一员，登州、金州，南北兼巡。内以防盗匪之狙伏，外以慑夷人之闯入，可谓谋虑老成，操之有要者已。道光二十九年，御史赵东昕，建登州设立水师之议。宣宗成皇帝下其事，令兵部军机处会议。当事者以迹近更张，格而不行。国藩时承乏兵部，颇知旅顺要隘，宜别置严镇。而不知康熙年间有嵩祝请登州水师，巡哨金州、铁山之说。亦遂附和，未遑他议。今观先生《图说》所载实录各条，知国家机务尤大者，列圣庙谟，皆已筹及之。苟能推行而变通，则收功不可纪极也。故述前说以互证，亦以志余不学之耻焉。

养晦堂记

凡民有血气之性，则常翘然而思有以上人。恶卑而就高，恶贫而觊富，恶寂寂而思赫赫之名。此世人之恒情。而凡民之中有君子人者，常终身幽默，暗然深退。彼岂生与人异性？诚见乎其大，而知众人所争者之不足深较也。

盖《论语》载，齐景公有马千驷，曾不得与首阳饿莩絜论短长矣。余尝即其说推之，自秦汉以来，迄于今日，达官贵人，何可胜数？当其高据势要，雍容进止，自以为材智加人万万。及夫身没观之，彼与当日之厮役贱卒，污行贾竖，营营而生，草草而死者，无以异也。而其间又有功业文学猎取浮名者，自以为材智加人万万。及夫身没观之，彼与当日之厮役贱卒，污行贾竖，营营而生，草草而死者，亦无以异也。然则今日之处高位而获浮名者，自谓辞晦而居显光，气足以自振矣。曾不知其与眼前之厮役贱卒，污行贾竖之营营者行将同归于澌尽，而毫毛无以少异。岂不哀哉！

吾友刘君孟容，湛默而严恭，好道而寡欲。自其壮岁，则已泊然而外富贵矣。既而察物观变，又能外乎名誉。于是名其所居日“养晦堂”，而以书抵国藩为之记。

昔周之末世，庄生闵天下之士湛于势利，汩于毁誉，故为书戒人以暗默自藏，如所称董梧、宜僚、壶子之伦，三致意焉。而扬雄亦称：“炎炎者灭，隆隆者绝。高明之家，鬼瞰其室。”君子之道，自得于中，而外无所求。饥冻不足于事畜而无怨；举世不见是而无闷。自以为晦，天下之至光明也。若夫奔命于炬赫之途，一旦势尽意索，求如寻常穷约之人而不可得，乌睹所谓高明者哉？余为备陈所以，盖坚孟容之志，后之君子，亦观省焉。道光三十年，岁在庚戌，冬十月

朱慎甫遗书序

浏阳朱君文炢所为书，曰《易图正旨》者一卷，曰《五子见心录》者二卷，曰《从学札记》一卷，《文集》一卷。嘉道之际，学者承乾隆季年之流风，袭为一种破碎之学。辨物析名，梳文栉字，刺经典一二字，解说或至数千万言。繁称杂引，游衍而不得所归。张己伐物，专抵古人之隙。或取孔孟书中心性仁义之文，一切变更故训，而别创一义。群流和附，坚不可易。有宋诸儒周、程、张、朱之书，为世大诟。间有涉于其说者，则举世相与笑讥唾辱；以为彼博闻之不能，亦逃之性理空虚之域，以自盖其鄙陋不肖者而已矣。

朱君自弱冠志学，则已弃举子业，而惟有宋五子之求。断绝众源，归命于一。自《六经》之奥，百氏杂家有用之言，无不究索其终，折衷于五子。家贫，负母渡湖，招徒授学，取其入以为养。养则独腆，身有饥色，或劝以稍易其途，从事于时世所谓辨物梳文栉字之学者。足以倾駴耳目，植朋广誉。君笑曰：“吾于科目且弃而背之矣，其又屑觊彼耶？”卒以不顾。日抱遗训，以自镌其躬，绳过无小，克敬以裕，暗然至死而不悔。

呜呼！君之于学，其可谓笃志而不牵于众好者矣。惜其多有放佚，如《大易粹言》、《春秋本义》、《三传备说》诸篇，今都不可见。其仅存者，又或阙残，难令完整。其《易图正旨》推阐九图之义，与德清胡渭、宝应王懋竑氏之论不合。山居僻左，不及尽睹当世通人成说，小有歧异，未为额也。予既受读终篇，因颇为论定，以诒乡人知观感焉。

书周忠介公手札后

往余读《史忠正公集》，见其乙酉四月十九日遗书五通，又廿一日绝笔一纸，其言至深痛，不可终读。盖视杨忠愍公狱中家书，犹或过之。乾隆四十二年，我高宗皇帝命摹勒史公绝笔于扬州梅花岭祠壁；而杨公手书亦于迩岁，摹刻于京师松筠菴祠中。忠臣志士，或郁屈于一时，其精光终将大显于世，不可得而闷也。门人潘生伯寅，顷以周忠介公被逮时手札视余，乃与前杨后史，若出一辙。虽号为三仁，殆无愧色。

世多疑明代诛锄搢绅，而怪后来气节之盛，以为养士实厚使然。余谓气节者，亦一二贤臣倡之，渐乃成为风会，不尽关国家养士之薄厚也。当忠介公吴中就逮之时，其骈首殉难之五人者，颜佩韦等皆市人，周文元则舆隶耳。彼岂尝邀朝廷一日之豢养，而且慷慨赴义如彼，况乎大夫有纲常风教之责者哉？

刘母谭孺人墓志铭

国藩不肖，幸得内交于当世之通才硕学、仁人君子，不为不多。而莫夙于里中刘蓉孟容，谊亦莫隆焉。以是襮于人，人亦襮之，以谓两人者，天下之至爱也。自余挂名朝籍，待罪六官，去父母之邦十有四年。孟容之巾屦仪度，不可接于吾之目，其语笑不可际于吾之耳，仅以书问劳遗，然且阔绝；或望甚，私怨喁喁。咸丰二年六月，先太夫人弃养，孟容亦以五月二十八日丧母。国藩匍匐来归，两人者相遇于县门，斩焉对泣。自伤老大，又离凶疚。而是时粤中逆贼，方渡湖而北，联巨舰数千里，旌旗蔽江，讹言雷动。其后遂破汉阳，陷武昌。明年，又残九江，掠安庆，入江宁、扬州而据之。烽火达于淮、徐，天下震城。国藩以天子命，治团练于长沙，挟孟容以俱出。苦语穷日夜，相与悲愤追憾，诚不意世变遽已抵此！患气之积，有自来也。五月辛亥，孟容将葬母于乐善里苋冲山之阳，乃不敢自致，谨致其太公之命曰：“四方多难，而陵谷有不可知。汝既获私于曾君，葬有日，宜从曾君谋所以识于葬者。”遂督铭。铭曰：

谭有淑妃，卫姜之姨。仍世不堕，名嫒绍之。来室于刘，莫逮先姑。继姑日谢，投温承愉。胡洪胡琐，室事敦我。未匮先防，有置无颇。夫子人杰，是名正宗。畸以平剂，如羽谐宫。广赉穷民，乡亭大悦。身无华御，终年补缀。鱼菽尸祭，蠲必躬。孝妇笃敬，遂与天通。笃生五子，长其蓉也。径唏渊骞，吾见亦寡。二仲并殇，化为黄土。次葵、次蕃，骖驾如舞。三女婉娩，皆嫁士人。两孙葩茁，玉立振振。长曰培基，幼者培垕。女孙惟四，不书谁某。乾隆辛亥，托生十月，六二春秋，返其大宅。受形之初，万邦太和。毕命之岁，天地干戈。生死盛衰，难究难详。感慨泐铭，以诏茫茫。

曾文正公文集卷三

讨粤匪檄

为传檄事。逆贼洪秀全、杨秀清称乱以来，于今五年矣。荼毒生灵数百余万，蹂躏州县五千余里。所过之境，船只无论大小，人民无论贫富，一概抢掠罄尽，寸草不留。其掳入贼中者，剥取衣服，搜刮银钱；银满五两而不献贼者，即行斩首。男子日给米一合，驱之临阵向前，驱之筑城浚壕。妇人日给米一合，驱之登陴守夜，驱之运米挑煤。妇女而不肯解脚者，则立斩其足以示众妇；船户而阴谋逃归者，则倒抬其尸以示众船。粤匪自处于安富尊荣，而视我两湖，三江被胁之人，曾犬豕牛马之不若。此其残忍惨酷，凡有血气者，未有闻之而不痛憾者也！

自唐虞三代以来，历世圣人，扶持名教，敦叙人伦，君臣父子，上下尊卑，秩然如冠履之不可倒置。粤匪窃外夷之绪，崇天主之教，自其伪君伪相，下逮兵卒贱役，皆以兄弟称之。谓惟天可称父，此外凡民之父，皆兄弟也；凡民之母，皆姊妹也。农不能自耕以纳赋，而谓田皆天王之田，商不能自贾以取息，而谓货皆天王之货；士不能诵孔子之经，而别有所谓耶苏之说、《新约》之书。举中国数千年礼义人伦、诗书典则，一旦扫地荡尽。此岂独我大清之变，乃开辟以来名教之奇变，我孔子、孟子之所痛哭于九原！凡读书识字者，又乌可袖手安坐，不思一为之所也！

自古生有功德，没则为神。王道治明，神道治幽。虽乱臣贼子、穷凶极丑，亦往往敬畏神祗。李自成至曲阜，不犯圣庙；张献忠至梓潼，亦祭文昌。粤匪焚郴州之学宫，毁宣圣之木主，十哲两庑，狼藉满地。嗣是所过郡县，先毁庙宇。即忠臣义士，如关帝、岳王之凛凛，亦皆污其宫室，残其身首。以至佛寺、道院、城隍。社坛，无庙不焚，无像不灭。斯又鬼神所共愤怒，欲一雪此憾于冥冥之中者也！

本部堂奉天子命，统师二万，水陆并进，誓将卧薪尝胆，殄此凶逆；救我被掳之船只，拔出被胁之民人。不特纾君父宵旰之勤劳，而且慰孔孟人伦之隐痛，不特为百万生灵报枉杀之仇，而且为上下神祗雪被辱之憾。是用传檄远近，咸使闻知：倘有血性男子，号召义旅，助我征剿者，本部堂引为心腹，酌给口粮；倘有抱道君子，痛天主教之横行中原，赫然奋怒，以卫吾道者，本部堂礼之幕府，待以宾师，倘有仗义仁人，捐银助饷者，千金以内给予实收部照，千金以上专折奏请优叙，倘有久陷贼中，自拔来归，杀其头目，以城来降者，本部堂收之帐下，奏授官爵；倘有被胁经年，发长数寸，临阵弃械，徒手归诚者，一概免死，资遣回籍。

在昔汉、唐、元、明之末，群盗如毛，皆由主昏政乱，莫能削平。今天子忧勤惕厉，敬天恤民，田不加赋，户不抽丁。以列圣深厚之仁，讨暴虐无赖之贼。无论迟速，终归灭亡，不待智者而明矣。若尔被胁之人，甘心从逆，抗拒天诛，大兵一压，玉石俱焚，亦不能更为分别也。

本部堂德薄能鲜，独仗“忠信”二字为行军之本。上有日月，下有鬼神；明有浩浩长江之水，幽有前此殉难各忠臣烈士之魂，实鉴吾心，咸听吾言。檄到如律令，无忽！

湘阴郭府君墓志铭

君讳家彪，字春坊，郭氏，湘阴人。生而温约夷愉，与人无竞。不苟为和翕，亦不为介介踔异之行。卒然投之事变，若不克辨其是非曲直也者。及夫群疑劫劫，徐出一言折之，关开节解，风生冰释。虽强辩者，常默然而内自诎也。曾祖遇杰，贴赠奉直大夫。祖熊，贡生，诰赠奉直大夫。考诠世，县学生。世父世遵，县学廪膳生。世遵无子，以诸子家暾为嗣，早世，乃复以君为嗣。

家故饶赡，诸父豪宕好施，或日费数十万钱无所惜。君亦夷然，不为有亡顾虑。亲故假贷，每盈其意。或他人相称贷，要君一言为质，及期，责偿于君，辄量偿之，又急，则又旅归之。岁中为人理宿逋，率三四役。久之，往往不仇，则毁其约契。会岁大棂，家以中圮，君故夙于淡泊，丰约不以易其度。常草木、马勃、牛溲，以至丹砂、钟乳，千岁之苓，尚方之莅，诸奇珍物，可致与不可卒致，无所不蓄，盖亦无所不施。其尤贫者，辅以羞饵，使人日再问焉。疾革，躬三问焉。君没后，里人刘氏言之，涕泗交颐也。

君生以乾隆五十九年八月廿四日，没以道光庚戌二月十六日，春秋五十有七。配张安人，少君二岁，以道光己酉七月十六日，先君没之七月而卒，春秋五十有四。

张安人柔婉懿恭，既笃既静。长沙举人正旭之孙，永州府儒学训导鹏振之子。自其在室以逮为妇为母，莫不训式。始时，家暾有妇吴氏，早寡而卞急；姑张太安人，性亦严厉，积不相善。张安人既嗣为后，恭以事严姑而卑以承姒妇。先姑之意，以隆其奉，以推及于姒娣小姑，无所不隆。诎己之身以薄其给，以达于己之子，若女若妇，无所不薄。上尉下荐，内外融融。闾里亲族无少长，皆叹以为不可及。睹其诸子贵盛，皆颔首叹以为宜。其殁也，哭之皆哀有余云。

子嵩焘，道光丁未科进士，改翰林院庶吉士。咸丰三年，以救援江西功，圣恩特授编修。昆焘，道光甲辰恩科举人，宗室官学教习。国子监助教。仑焘，县学生，候选训导。其季日先樾，早殇。孙六人。咸丰二年壬子岁三月十四日，嵩焘与其弟奉君之丧，葬于湘西善化杨梅山之原，张安人附焉。又三年，岁在乙卯，国藩乃叙而铭之。铭曰：

我有执友，翰林郭君。至交金石，天下莫不闻；昔岁在戌，赴告亲丧；征我铭刻，用识幽藏。曾几须臾，岁星周半，大地戈铤，东南涂炭。我以丧归，墨经即戎。葬不极礼，筮不协从。维郭氏阡，在岳之麓。云合峰环，龟蓍并谷。不肖之喋，郭宗之祥。诗于坚石，以奠茫茫。

诰封光禄大夫曾府君墓志

咸丰七年二月初四日，我显考曾府君卒于湘乡里第，春秋六十有八。男国潢、国葆谨视含敛，男国藩降服，男国华自江西瑞州军营闻讣，男国荃自吉安军营闻讣，皆奔丧来归。天子广锡类之仁，赐银四百两，经理丧事。闰五月初三日癸未，卜葬于二十四都周璧冲山内。从形家言，丙山壬向。去先世旧庐六里而强，去梁江新宅八里而近。

国藩少长至冠，未离亲侧。读书识字，皆我君口授。自窃禄登朝，去乡十有四年。逮待罪戎行，违晨昏者又五年。府君之至言懿行，不可得而尽识。仅从季父骥云所，泣问近事。而昆弟子姓，诸姑姊妹，亦称述音容，往往而悉。其述府君侍先大父疾病，至难能矣。

道光二十六年八月，大父病痿痹，动止不良。明年冬，疾益笃，喑不能言。即有所需，以颐使，以目求；即有苦，蹙额而已。府君朝夕奉事，常先意而得之。夜侍寝处，大父雅不欲频烦惊召，而他仆殊不称意，前后溲益数，一夕六七起。府君时其将起，则进器承之。少间，又如之。听于无声，不失分寸。严寒大溲，则令他人启移手足，而身翼护之。或微沾污，辄涤除，易中衣，拂动甚微。终宵惕息。明旦，则季父人侍，奉事一如府君之法。久而诸孙、孙妇，内外长幼，感化训习，争取垢污襦袴，浣濯为乐，不知其有臭秽。或挽箯舆游戏庭中，各有常程。大父病凡三载有奇，府君未尝得一安枕，愈久而弥敬。是时，府君年六十矣。

吾曾氏家世微薄，自明以来，无以学业发名者。府君积苦力学，应有司之试十有七，始得补县学生员。不获大施，则发愤教督诸子。国藩以进士入翰林，七迁而为礼部侍郎，历官吏部、兵部、刑部、工部侍郎。遭逢两朝推恩盛典，褒封三世。曾祖讳竟希，诰赠光禄大夫。曾祖妣彭氏，诰赠一品夫人。祖讳玉屏，累赠光禄大夫。祖妣王氏，累赠一品夫人。府君讳麟书，字竹亭，诰封中宪大夫，叠晋荣禄大夫，光禄大夫。妣江氏，诰封一品夫人。小子非材，微府君厚泽，曷克成立，以蒙兹光显！于是泣述一二，并列刻系属敬铭诸幽。若其懿德纯行，宜传不朽者，将以俟诸知言君子。铭曰：

西望新居，东望旧庐，此焉适中，群山所都。我先人之灵，其尚妥于斯而永于斯乎！呜呼！

男五人：国藩，配欧阳氏，国潢，监生，候选县丞，配汪氏；国华，监生，即补同知，出继叔父骥云为嗣，配葛氏，妾欧阳氏；国荃，优贡生，同知职衔，配熊氏；国葆，县学生，配邓氏。

女四人：长适王鹏远；次适王家储，婿先卒；次适朱氏，先卒，婿朱丽春，季女殇。

孙八人：纪泽，二品萌生，配贺氏；纪梁，聘魏氏；纪鸿，聘郭氏；纪渠，聘朱氏；纪瑞，聘江氏；纪官，聘欧阳氏；纪湘，聘易氏；纪淞，聘王氏。孙女九人。

先大夫以咸丰七年丁巳五月，葬周壁冲。至九年己未八月十六日癸丑，改葬于二十九都台洲之猫面脑。自丁巳九月男国荃复出治军于吉安，至戊午六月男国藩复出治军于浙江，皆以墨绖即戎。而男国华降服期满，从军皖北，竟殉难于庐江之三河镇。至己末五月，诸子服阕。而男国潢亦治团练于乡，男国葆亦从军于湖北。岁月不居，人事迁变，辄因改葬，补记一二，俾后有考焉。男国荃附记。

先妣江夫人，生于乾隆乙巳年十一月初三日申时，春秋六十有八。咸丰壬子年六月十二日卯时，没于梁江新宅。原厝宅后山内，己未八月同日，改葬于此，与先大夫共一茔域。国荃又记。

葛寅轩先生家传

先生讳大宾，字兴森，号寅轩，葛姓。先世自苏州徙居湖南，遂为湘乡人。曾祖世珍，祖生霞，父长添，世有隐德。先生幼而端重，动止异于常儿。长而益自检制，终日危坐，言笑不妄。盛暑不袒，焚香把卷，默识恬吟。性耐剧饮，虽醉不乱；或久无酒，终亦不索，怡然若有以自得也。

乾隆之末，海内文人以靡丽辩博相高。昆明钱南园侍御沣，独以刚方立朝，视学湖南，以正谊笃行风楚之人，所取率多端士。先生既受知于钱公，补县学生员，益折节自绳，跬步必衷于古训。学徒游其门，则先教之以忠孝大节，下至饮食起居，出处语默，取与毫厘，各有法式，从则贞吉，违则耻辱，至不得齿于人。听者往往汗下。常称钱公及其师湘潭朱声越之学行，以勉其门人弟子。弟子高第者，我先大夫竹亭公及陈君道著籍最早。晚岁又得黄君星平，邹君鲁道，皆登甲科，知名于时，各秉师说，以教授乡里，传嬗赓续，笃守矩镬。吾乡风气淳古，士人循循，不敢背越礼法，以自放其亡等之欲。论者以为渊源一本于先生。彼南面民上司政教之柄，其流风余韵，得比于一诸生被人之深且久如此者，曾几人哉？

先生四岁丧父，哀毁若成人。年十三，值父忌日，出主以祭，主动仆地，粉面剥落，脱去葛字，微露周字，盖木工饰周姓废主为之者也。先生痛哭引咎，告墓易主，卜日乃祭。事寡母左孺人也，巨细必躬，疾必尝药。生徒有馈，必归以献。尝隆冬独坐，心动，急自馆所驰归。入门，数呼母，母方与仲兄负暄后院，闻声趋出，而屋后山忽颓，压坐席破碎。里之人以谓先生诚孝之所感也。母殁，勺饮不入口者五日。既葬，衰服终其身，腰以下无复存寸缕。服阕，每祭必泣，尽哀，以为常。兄弟五人，既分居矣。逋负累累，无以自存。先生则请于母，复同居如初。即有所入，丝发不以自私。兄弟没，则庀翼丧；无子，为之立后。群从诸妇，各受职业，室以大和。

道光二年，朝廷开孝廉方正之科，有司举先生应诏，或劝之一诣京师诓选。先生曰：“是可以躁求耶？”十二年壬辰十月二十九日，卒于家，春秋七十有一。配左氏，前卒。时先生年才三十有奇，终身不更娶。子二：长荣荫，早没；次荣馆。孙三：封泰、先晋、封梁。孙女二人，其一归吾弟国华。曾孙镇堡、镇岳。先晋，县学生员，后其世父荣荫，先生命也。笃慎而好学。积善之报，殆将于是乎在。

前史官曾国藩曰：“人之品类，至不齐也。唐代设科取士，名目繁多。宋司马光请开十科以求贤，其目至为赅简。今世官人，专出于进士之一途，盖有科而无目矣。会典所著，特科有三：曰博学鸿词，曰经学，曰孝廉方正。鸿博科再开，经学科一开，当时皆称得人。孝廉方正之科，诏开六七次，而由之以践历显仕者特少。或举天下而无一人赴部应试者，则何也？岂朝廷所以旌别此科，其法有未善与？抑有司者漫不矜慎，举非其人与？以湘乡言之，道光初元举先生，咸丰初元举罗君泽南，未可谓都非其人也。夫诚得其人，在上者固当思所以致之耳！彼膺斯举者，岂汲汲哉！”

湘乡县宾兴堂记

自古开国之主，以武功龛定祸乱，而继体蒙业之君，恒以文德致太平。如汉，如魏，如宋，如陈，如拓拔魏，如高齐，如唐，如明，其第二世嗣为帝者，皆谥曰文。我朝龙兴辽沈，太祖以神武肇基。其制造国书、右文布化、郊庙斋戒诸大典，多成于太宗文皇帝之世。盖武以开之，文以守之；干戈方兴，未遑雅教。非其志有不逮，亦其时会有不得兼者也。

咸丰二年，粤贼洪、杨之徒，既已逾岭而北，由湖湘而犯江汉，长驱东下，入金陵而据之。遂北寇河朔，东躏瀛碣，西扰汾晋，中原糜沸。我湘乡实始兴义旅，转战于两湖、江西、广西、广东、河南、安徽诸行省，所在破敌克城，声威炬然，号曰“湘勇”。“湘勇”之名闻天下。一时宿将，如罗忠节公、王壮武公、李君续宾兄弟、萧君启江、刘君腾鸿、赵君焕联、蒋君益澧，及余弟国荃辈，皆以仁勇为士卒所亲附，历久而不渝。盖武功之懋，非他州县所可望而及。秦汉称山西出将。考之安定、天水、陇西诸郡，曾不能敌今日之一县。可谓盛哉！其官斯土者，则有朱侯孙诒、唐侯逢辰、黄侯醇熙，赖侯史直，又皆一时贤俊，有循良之绩。与邦人士讲求吏治将略，互相称美，诉合无间。同明相照，同气相求，何其翕应者与！咸丰癸丑，唐侯临莅兹邑，倡捐助饷，练勇防堵。越二年，申详大宪，奏请增广文武学额，圣恩加增，永为定额。人争颂唐侯之功不衰。是年天下士会试于礼部，湘乡独无人赴部应试。唐侯喟然曰：“湘乡之武，非无文也。今或无一士与于春官之试，岂余之不德，不足以兴文教欤？抑军兴久而生事绌，公车之欲北者，不足于资欤？”于是捐金若干，买七都田六十三亩，为宾兴公费。又劝谕士民，捐买田宅若干，以子午卯酉年租人为会试旅费，寅申巳亥年租人为乡试途费，辰戌丑未年租人为岁科试卷费。置宾兴堂，择廉正者经纪之。立条明约，既简既坚，以期久远。自唐世长吏设宾主，陈俎豆，备管弦，行乡饮酒礼，歌《鹿鸣》之诗以饯士，差具前古兴贤之义，今犹略存其法，独不得与计吏偕。士或起白屋，无所资借，则别廉捐义，媮为一切，苟以集事，无匮乏。枉吾尺以求一日之直，彼有所迫而然也。

湘乡山邑，多狷介自守之士。唐侯礼贤惠众，所以爱士者甚重，则士之所以自待者，愈不得轻。入无仰事俯蓄之累，出无金尽裘敝可怜之色，抟心一志，以道于君子之道，而委蛇以隐射乎有司者之程度，境裕而神暇，事半而功倍。然犹有失焉者，盖什而不能以一二耳。方今大难削平，弓矢载櫜，湘中子弟忠义之气，雄毅不可遏抑之风，郁而发之于文。道德之宏，文章之富，将必有震耀寰区，称乎今日之武功，而又将倍焉蓰焉者。余虽衰钝，尚庶几操左券于此，请以右券责之。

刘君季霞墓志铭

君讳蕃，字季霞，吾友刘蓉孟容之弟也。国藩治团练于长沙，提水师自巴陵至九江，及入江西，屯军南康，孟容皆展转相从。三年奔走，夷险共之。季霞常以其太公之命，省孟容于军中。出则美意相迎，讽勉其兄；归则附会吉语，慰安其父。

咸丰四年三月，岳州官军失利，贼犯宁乡，季霞间关至长沙，存问孟容。孟容方以疾先归。其六月，孟容将率舟师渡洞庭而北，季霞复送至省垣。明年八月，又自其家二千里，视孟容于南康。中途闻罗君泽南督师自义宁州而西，将扫荡岳鄂之交，规复湖北。孟容亦分领湘右军从罗君俱西也。季霞与兄会于羊楼峒。时我师远来，新有濠头堡之败。士气初复，料简粮仗，稍与休息。贼据蒲圻县，得以其暇益筑坚垒、完守备。十月十七日，我师进营白石铺，以蒲圻南门地险而逼，不利仰攻，乃绕道出公安畈，抵城西，驻军铁山，湖北巡抚胡君林翼以师来会。二十一日辛亥，分四路进攻。贼扼险立栅，穿堑数重，枪炮环击，不可近。间出悍贼，扬旗跳荡，自辰至午，相持不决。军势少却，季霞从兄督战，进曰：“事急矣！贼将乘我。”遂弃所乘马，独步而前。贼遽奔之。季霞发枪，毙二贼，又鞭卒之少退者。一贼伏下田，发枪中伤季霞，仆地。孟容舁其弟归营，而自麾众御之。短兵确斗，骁将锐卒，伤亡数十人。贼亦大创。我军乘间举火，燔其木栅。烟焰蔽天，五垒齐破。是夕，遂破蒲圻县，克之，孟容还营，视其弟创在脐旁，气息仅属，抚之大恸。季霞徐曰：“兄勿尔，命也。”语讫而绝。春秋二十有五。事闻，谕旨追赠知县，照知县例赐恤。

季霞事兄，致严以顺，而风韵各异。孟容于士，类扬清激浊，而季霞不置减否。孟容稍立崖岸，别白是非，鲜所假借；而季霞脱去畦封，瞑无一语，款诚相接，其臭如兰。以是人乐近之。

刘氏世居湘乡之四十都。近岁兵事方殷，有司分都团练，季霞部勒乡人，独严整。丧归自蒲圻，族之少长，远近之耆德、学徒，与向者团结之丁壮，会葬送死，哭者至数千人，如丧亲戚。然后知其得众，宿将不及也。咸丰八年某月某日甲子，葬于乐善里之王湖岭。配孔氏，国子监学录广瑶之女。生女一人，无子，以孟容子培垕为嗣。铭曰：

元二之厄，兵气峥嵘。方州大府，鼠却狐惊。提戈杀贼，年少书生。厥少维何，星终两纪。温玉刻苕，翱翔文史。事亲从兄，辟珥而诏。仗剑出门，海飞龙啸。蒲首之山，故垒嵯峨。一儒奋臂，永奠山河。位岂在大，龄岂在多。我铭斯石，万代不磨。

母弟温甫哀词

咸丰五年十月，贼目伪翼王石达开，引其党自湖北通城窜入江西。别有广东匪徒，’日周培春、葛耀明、关志江者，自湖南茶陵州窜入，与石逆相聚于新昌县。周培春等投归石逆部下，愿为前驱。石逆授之伪职将军、总制，军师、旅帅之类。两逆党者，合并为一。江西乱民从之如归。赣水以西，望风瓦解。十一月初十日，攻陷瑞州府。明日，陷临江。晦日，袁州继陷。遂围吉安。明年正月二十五日，陷之。余檄副将周凤山，率九江之师入援。二月十八日，军败于樟树镇，而抚州、建昌两府，以是月之季，相踵沦没。国藩躬率水陆诸军，自湖口入援；而南康又没于贼矣。九江自为贼踞如故。凡江西土地，弃之贼中者为府八，为州若县若厅五十有奇，天动地岌，人心惶惶，讹言一夕数惊，或奔走夺门相践死。楚军困于江西，道闭不得通乡书，则募死士，蜡丸隐语，乞援于楚。贼亦益布金钱，购民间捕索楚人致密书者，杀而榜诸衢。前后死者百辈，无得脱免。

吾弟国华温甫，自湘中间关走武昌乞师，以拯江西。于是与刘腾鸿峙衡、吴坤修竹庄、普承尧钦堂，率五千人以行。而巡抚胡公奏请以温甫统领军事。出入贼地。盛暑鏖兵，凡攻克咸宁、蒲圻、崇阳、通城、新昌、上高六县。以六月三十日锐师翔于瑞州，由是江西、湖南始得通问。而温甫亦积劳致疾矣。七月十六日，棹小舟舁疾至南昌。兄弟相见，深夜情情，喜极而悲，涕泣如雨。弟疾寝剧，治之多方不效。至九月乃痊，复还瑞州营次。

瑞州故有南北两城，蜀水贯其中。刘腾鸿军其南，温甫与普承尧军其西北。贼于东隅通外援，市易如故。七年正月，予率吴坤修之师，自奉新至东路，始合长围。掘堑周三十里，温甫则大喜：“吾攻此城，久不举。今兹事其集乎！”不幸遭先君子大故，兄弟匍匐奔丧。入里门，宗族乡党争来相吊，亦颇相庆慰。国藩得拔其不肖之躯，复有生还之一日，温甫力也。温甫既出嗣叔父，以咸丰八年二月降服期满，复出抵李君续宾迪庵军中。李君与温甫为婚姻，益相与讲求戎政，晨夕咨议。是时九江新破，强悍深根之寇一扫刮绝，李君威名闻天下。又克麻城，蹴黄安，喋血皖中，连下太湖、潜山、桐城、舒城四县。席全盛之势，人人自以无前。师锐甚。温甫独以为常胜之家，气将竭矣，难可深恃。时时与李君深语悚切，以警其下；亦以书告予吁上。竞以十月十日军败，从李君殉难庐江之三河镇。呜呼！痛哉。

曩吾弟以新集之师，千里赴援，摧江西十万之贼而无所顿；今以皖北百胜之军，萃良将劲卒，四海所仰望者而壹覆之。而吾弟适丁其厄，岂所谓命耶？常胜之不足深恃。吾弟之智，既及之矣，而不肯退师以图全。营垒以十三夜被陷，而吾弟与李君，以初十之夕并命同殉，又不肯少待，以图脱免。岂所谓知命者耶？遂缀词哭之。词曰：

觵觵我祖，山立绝伦。有蓄不施，笃生哲人。我君为长，鲁国一儒；仲父早世，有季不孤。恭惟先德，稼穑诗书。小子无状，席此庆余。粲粲诸弟，雁行以随。吾诗有云：“午君最奇”。挟艺干人，百不一售。彼粗秽者，乃居吾右。抑塞不伸，发狂大叫；杂以嘲诙，万花齐笑。世不吾与，吾不世许。自谓吾虎，世弃如鼠。相舛相背，逝将去女。一朝奋发，仗剑东行，提师五千，往从阿兄。何坚不破？何劲不摧？跃入章门，无害无灾。埙篪鼓角，号令风雷；昊天不吊，鲜民衔哀。见星西奔，三子归来。弟后季父，降服以礼。匝岁告阕，靡念苞杞。出陪戎幄，匪辛伊李。既克浔阳，雄师北迈。划潜剜桐，群舒是嘬。岂谓一蹶，震惊两戒！李既山颓，弟乃梁坏。覆我湘人，君子六千。命耶数耶？何辜于天！我奉简书，驰驱岭峤。江北江南，梦魂环绕。卯恸抵昏，酉悲达晓。莽莽舒庐，群凶所窟。积骸成岳，孰辨弟骨。骨不可收，魂不可招。峥嵘废垒，雪渍风飘。生也何雄，死也何苦！我实负弟，茹恨终古。予于道光甲辰寄诸弟诗有云：“辰君平正午君奇，屈指老沅真白眉。”辰君谓弟澄侯，生庚辰岁。午君谓温甫，生壬午岁。老沅谓沅甫也。

欧阳生文集序

乾隆之末，桐城姚姬传先生鼐，善为古文辞。慕效其乡先辈方望溪侍郎之所为，而受法于刘君大櫆，及其世父编修君范。三子既通儒硕望，姚先生治其术益精。历城周永年书昌，为之语曰：“天下之文章，其在桐城乎！”由是学者多归向桐城，号“桐城派”。犹前世所称江西诗派者也。

姚先生晚而主钟山书院讲席。门下著籍者，上元有管同异之、梅曾亮伯言，桐城有方东树植之、姚莹石甫。四人者，称为高第弟子。各以所得，传授徒友，往往不绝。在桐城者，有戴钧衡存庄，事植之久，尤精力过绝人。自以为守其邑先正之法，檀之后进，义无所让也。其不列弟子籍，同时服膺，有新城鲁仕骥絮非、宜兴吴德旋仲伦。絮非之甥为陈用光硕士。硕士既师其舅，又亲受业姚先生之门。乡人化之，多好文章。硕士之群从，有陈学受艺叔、陈溥广敷，而南丰又有吴嘉宾子序，皆承絮非之风，私淑于姚先生。由是江西建昌，有桐城之学。

仲伦与永福吕璜月沧交友，月沧之乡人有临桂朱琦伯韩、龙启瑞翰臣、马平王锡振定甫，皆步趋吴氏、吕氏，而益求广其术于梅伯言。由是桐城宗派，流衍于广西矣。

昔者，国藩尝怪姚先生典试湖南，而吾乡出其门者，未闻相从以学文为事。既而得巴陵吴敏树南屏，称述其术，笃好而不厌。而武陵杨彝珍性农、善化孙鼎臣芝房、湘阴郭嵩焘伯琛、淑浦舒焘伯鲁，亦以姚氏文家正轨，违此则又何求？最后得湘潭欧阳生。生，吾友欧阳兆熊小岑之子，而受法子巴陵吴君、湘阴郭君，亦师事新城二陈。其渐染者多，其志趋嗜好，举天下之美，无以易乎桐城姚氏者也。

当乾隆中叶，海内魁儒畸士，崇尚鸿博，繁称旁证，考核一字，累数千言不能休。别立帜志，名曰“汉学”。深摈有宋诸子义理之说，以为不足复存，其为文尤芜杂寡要。姚先生独排众议，以为义理、考据、词章，三者不可偏废。必义理为质，而后文有所附，考据有所归。一编之内，惟此尤兢兢。当时孤立无助，传之五六十年。近世学子，稍稍诵其文，承用其说。道之废兴，亦各有时，其命也欤哉！自洪杨倡乱，东南茶毒。钟山石城，昔时姚先生撰杖都讲之所，今为犬羊窟宅，深固而不可拔。桐城沦为异域，既克而复失。戴钧衡全家殉难，身亦欧血死矣！

余来建昌，问新城、南丰，兵燹之余，百物荡尽，田荒不治，蓬蒿没人。一二文士转徙无所。而广西用兵九载，群盗犹汹汹，骤不可爬梳。龙君翰臣又物故。独吾乡少安，二三君子尚得优游文学，曲折以求合桐城之辙。而舒涛前卒，欧阳生亦以瘵死。老者牵于人事，或遭乱不得竟其学；少者或中道夭殂。四方多故，求如姚先生之聪明早达，太平寿考，从容以跻于古之作者，卒不可得。然则业之成否又得谓之非命也耶？

欧阳生名勋，字子和，没于咸丰五年三月，年二十有几。其文若诗，清缜喜往复，亦时有乱离之慨。庄周云：“逃空虚者，闻人足音跫然而喜。”而况昆弟亲戚之謦咳其侧者乎？余之不闻桐城诸老之謦咳也久矣！观生之为，则岂直足音而已！故为之序，以塞小岑之悲，亦以见文章与世变相因，俾后之人得以考览焉。

圣哲画像记

国藩志学不早，中岁侧身朝列，窃窥陈编，稍涉先圣昔贤魁儒长者之绪。驽缓多病，百无一成；军旅驰驱，益以芜废。丧乱未平，而吾年将五十矣。往者，吾读班固《艺文志》及马氏《经籍考》，见其所列书目，丛杂猥多，作者姓氏，至于不可胜数，或昭昭于日月，或湮没而无闻。及为文渊阁直阁校理，每岁二月，侍从宣宗皇帝入阁，得观《四库全书》。其富过于前代所藏远甚，而存目之书数十万卷，尚不在此列。呜呼！何其多也！虽有生知之资，累世不能竞其业，况其下焉者乎！敌书籍之浩浩，著述者之众，若江海然，非一人之腹所能尽饮也。要在慎择焉而已。余既自度其不逮，乃择古今圣哲三十余人，命儿子纪泽图其遗像，都为一卷，藏之家塾。后嗣有志读书取足于此，不必广心博骛，而斯文之传，莫大乎是矣。昔在汉世，若武梁祠、鲁灵光殿，皆图画伟人事迹，而《列女传》亦有画像，感发兴起，由来已旧。习其器矣，进而索其神，通其微，合其莫，心诚求之，仁远乎哉？国藩记。

尧舜禹汤，史臣记言而已。至文王拘幽，始立文字，演《周易》。周孔代兴。六经炳著，师道备矣。秦汉以来，孟子盖与庄、芍并称。至唐，韩氏独尊异之。而宋之贤者，以为可跻之尼山之次，崇其书以配《论语》。后之论者，莫之能易也。兹以亚于三圣人后云。

左氏传经，多述二周典礼，而好称引奇诞；文辞烂然，浮于质矣。太史公称庄子之书皆寓言。吾观子长所为《史记》，寓言亦居十之六七。班氏闳识孤怀，不逮子长远甚。然经世之典，六艺之旨，文字之源，幽明之情状，粲然大备。岂与夫斗筲者争得失于一先生之前，姝妹而自悦者哉！

诸葛公当扰攘之世，被服儒者，从容中道。陆敬舆事多疑之主，驭难驯之将，烛之以至明，将之以至诚，譬若御驽马登峻坂，纵横险阻，而不失其驰，何其神也！范希文、司马君实遭时差隆，然坚卓诚信，各有孤诣。其以道自持，蔚成风俗，意量亦远矣。昔刘向称董仲舒王佐之才，伊、吕无以加，管、晏之属，殆不能及。而刘歆以为董子师友所渐，曾不能几乎游、夏。以予观四贤者虽未逮乎伊、吕，固将贤于董子。惜乎不得如刘向父子而论定耳。

自朱子表章周子、二程子、张子，以为上接孔孟之传，后世君相师儒，笃守其说，莫之或易。乾隆中，闳儒辈起，训诂博辨，度越昔贤；别立徽志，号日汉学。摈有宋五子之术，以谓不得独尊。而笃信五子者，亦屏弃汉学，以为破碎害道，断断焉而未有已。吾观五子立言，其大者多合于洙泗，何可议也？其训释诸经，小有不当，固当取近世经说以辅翼之，又可屏弃群言以自隘乎？斯二者亦俱讥焉。

西汉文章，如子云、相如之雄伟，此天地遒劲之气，得于阳与刚之美者也。此天地之义气也。刘向、匡衡之渊懿，此天地温厚之气，得于阴与柔之美者也。此天地之仁气也。东汉以还，淹雅无惭于古，而风骨少陵矣。韩、柳有作，尽取扬、马之雄奇万变，而内之于薄物小篇之中，岂不诡哉！欧阳氏、曾氏皆法韩公，而体质于匡、刘为近。文章之变，莫可穷诘。要之，不出此二途，虽百世可知也。

余钞古今诗，自魏晋至国朝，得十九家，盖诗之为道广矣。嗜好趋向，各视其性之所近，犹庶羞百味，罗列鼎俎，但取适吾口者，哜之得饱而已。必穷尽天下之佳肴辩尝而后供一馔，是大惑也，必强天下之舌，尽效吾之所嗜，是大愚也。庄子有言：“大惑者，终身不解；大愚者，终身不灵。”余于十九家中，又笃守夫四人者焉。唐之李、杜，宋之苏、黄，好之者十而七八，非之者亦且二三。余惧蹈庄子不解不灵之讥，则取足于是终身焉已耳。

司马子长，网罗旧闻，贯串三古而八书，颇病其略；班氏《志》较详矣，而断代为书，无以观其会通；欲周览经世之大法，必自杜氏《通典》始矣。马端临《通考》，杜氏伯仲之间，郑《志》非其伦也。百年以来，学者讲求形声、故训，专治《说文》，多宗许、郑，少谈杜、马。吾以许、郑考先王制作之源，杜、马辨后世因革之要，其于实事求是一也。

先王之道，所谓修己治人、经纬万汇者，何归乎？亦日礼而已矣。秦灭书籍，汉代诸儒之所掇拾，郑康成之所以卓绝，皆以礼也。杜君卿《通典》，言礼者十居其六，其识已跨越八代矣！有宋张子、朱子之所讨论，马贵与、王伯厚之所纂辑，莫不以礼为兢兢。我朝学者，以顾亭林为宗。国史《儒林传》褒然冠首。吾读其书，言及礼俗教化，则毅然有守先待后，舍我其谁之志，何其壮也！厥后张蒿庵作《中庸论》，及江慎修、戴东原辈，尤以礼为先务。而秦尚书蕙田，遂纂《五礼通考》，举天下古今幽明万事，而一经之以礼，可谓体大而思精矣。吾图画国朝先正遗像，首顾先生，次秦文恭公，亦岂无微旨哉！桐城姚鼐姬传，高邮王念孙怀祖，其学皆不纯于礼。然姚先生持论闳通，国藩之粗解文章，由姚先生启之也。王氏父子，集小学训诂之大成，忧乎不可几已。故以殿焉。

姚姬传氏，言学问之途有三：曰义理，曰词章，曰考据。戴东原氏亦以为言。如文、周、孔、孟之圣，左、庄、马、班之才，诚不可以一方体论矣。至若葛、陆、范、马，在圣门则以德行而兼政事也。周、程、张、朱，在圣门则德行之科也，皆义理也。韩、柳、欧、曾、李、杜、苏、黄，在圣门则言语之科也，所谓词章者也。许、郑、杜、马、顾、秦、姚、王，在圣门则文学之科也。顾、秦于杜、马为近，姚、王于许、郑为近，皆考据也。此三十二子者，师其一人，读其一书，终身用之，有不能尽。若又有陋于此，而求益于外，譬若掘井九仞而不及泉，则以一井为隘，而必广掘数十百井，身老力疲，而卒无见泉之一日。其庸有当乎？

自浮屠氏言因果祸福，而为善获报之说，深中于人心，牢固而不可破。士方其占毕咿唔，则期报于科第禄仕；或少读古书，窥著作之林，则责报于遐迩之誉，后世之名；纂述未及终编，辄冀得一二有力之口，腾播人人之耳，以偿吾劳也。朝耕而暮获，一施而十报，譬若沽酒市脯，喧聒以责之贷者，又取倍称之息焉。禄利之不遂，则徼幸于没世不可知之名。甚者至谓孔子生不得位，没而俎豆之报，隆于尧舜。郁郁者以相证慰，何其陋欤！今夫三家之市，利析锱铢，或百钱逋负，怨及孙子；若通阛贸易，瑰货山积，动逾千金，则百钱之有无，有不暇计较者矣。商富大贾，黄金百万，公私流衍，则数十百缗之费，有不暇计较者矣。均是人也，所操者大，犹有不暇计其小者；况天之所操尤大，而于世人毫末之善，口耳分寸之学，而一一谋所以报之，不亦劳哉！商之货殖同、时同，而或赢或绌；射策者之所业同，而或中或罢；为学著书之深浅同，而或传或否，或名或不名，亦皆有命焉，非可强而几也。古之君子，盖无日不忧，无日不乐。道之不明，己之不免为乡人，一息之或懈，忧也；居易以俟命，下学而上达，仰不愧而俯不怍，乐也。自文王、周、孔三圣人以下，至于王氏，莫不忧以终身，乐以终身，无所于祈，何所为报？己则自晦，何有于名？惟庄周、司马迁、柳宗元三人者，伤悼不遇，怨悱形于简册，其于圣贤自得之乐，稍违异矣。然彼自惜不世之才，非夫无实而汲汲时名者比也。苟汲汲于名，则去三十二子也远矣。将适燕晋而南其辕，其于术不益疏哉？

文周孔孟，班马左庄，葛陆范马，周程朱张，韩柳欧曾，李杜苏黄，许郑杜马，顾秦姚王。三十二人，俎豆馨香。临之在上，质之在旁。

桃源县学教谕孙君墓表

君讳葆恬，字劭吾，孙氏，善化人。祖绳武，岁贡生。考先振，举人，直隶隆平县知县。隆平君无子，有兄日先捷，县学附生，晚而生君，乃兼以后隆平君。礼律所称，一子承二祧者也。君生贵重，两翁绝怜之，不欲苦以学业。君曲承欢意，进则奉槃疾趋，嬉游无度；退则颛颛自敕，钻仰群书。本末交修，既治且笃。年十七，补诸生。中式嘉庆己卯科举人。于是赠翁始知君之学之勤，人之所不见也。

道光六年，以大挑选桃源县学教谕。始至，学官弟子或丙夜蹐门，曰：“愿有谒也。”君呵禁，立绝。诸生相戒，惕息不敢近。君稍稍引进，矜其不能。有某生，才而无检。提学使者将除其名。君召而数之曰：“若以恶闻于一县，今当痛自艾。扫地自新则生，蹈故则否。”生顿首谢：“不敢负。”学使者亦竟不黜生。又数十人，以钱粮浮收，诉县令于上官，刻碑县门，颇劫持之，冀薄敛以宽民力。县令大怒，将名捕致之法。君从容开说，仆碑弛狱，久之壹解。县令邵君以事罚富人钱二十万，输于学宫。阴以乞君，君别藏之。及以忧去官，召诸生使具状，出钱予之，贯则朽矣。在桃源九年，大计卓异。例以知县赴部谒选，君曰：“今日令长岂得行其志者？吾上有老亲，又奚为于选人？”道光二十一年四月某甲子卒官，春秋四十有八。

卒后三年，君之子鼎臣芝房，以道光乙巳科进士，改翰林院庶吉士。君以覃恩晋赠儒林郎。又二年，次子颐臣以丁未科进士改兵部主事。又三年，今上即位，晋赠奉直大夫。明年，子观臣中式咸丰辛亥科举人。又明年，以宣宗升袝恩晋赠中宪大夫。是时，粤匪洪杨诸逆方犯湖南，联巨舰浮江而东，荆扬鼎沸。芝房及其两弟归自京师。又二年，颐臣、观臣相继沦逝。又明年，咸丰丁巳十二月某甲子，君之配桂太恭人卒。死丧频仍，家稍替矣。

太恭人孝恭任淑，处变不惊。镇筸有卒，哗戕其长官。滨沅州县，汹汹东徙避乱。流贼有自通城窜长沙者，家人亦鸟徙避之。太恭人晏然守静，不为讹言震骇，卒以无事。方从官桃源学署，赠翁县学君实在养。每晨兴，君布席，太恭人进馔。赠翁年几九十，与子妇为辞让者再。太恭人执玉宾宾恒有婴儿之色，见之者不知其娶妇生孙，子已登科也。太恭人之没，后君十有六载。

咸丰九年二月某甲子，芝房奉母合葬于赤江先茔。先事属友人曾国藩表其墓。国藩因循未即为，而芝房不幸死矣。始君以朴学冲襟，未竞其施，士林惜之。又颐臣、观臣以才子早世，又益惜之。至芝房秉父之训，立朝有风节，著书廪廪近古矣。复以忧死，每加惜焉。君子小人，知与不知，所共悼痛者也。且所谓天者，何也？高高者，与人世迥绝，其好恶固当大异于人，不可究诘耶？抑食报有时，迟之又久而后大定耶？以君之积善教子，芝房之所成立，如此卓卓，而犹不克显，则将来所谓大定焉者，又可必其尽如人意，而祚之无已乎？于是为镵诸石，揭诸墓道，以俟夫异时观化人者取验焉。

毕君殉难碑记

自楚军之兴，忠武公塔齐布，实始以勇名天下。楚人剽悍者，率低首塔公，亦艳称云南毕君。塔公每临敌，负枪挟弓矢，又令二卒树长矛，执曳马绳竿以从，其为器也四；毕君每临敌，负枪腰五十矢，又令卒手蛇矛，持八尺刀以从，其为器也亦四。塔公跃马飙驰，瞋人追从，从辄反鞭之。毕君怒马直穿贼阵，戒后者：“无得妄从我！”人亦自不敢从也。

毕君名金科，字应侯，云南临沅人。以征开化苗匪功叙蓝翎外委，署临沅镇标外委。咸丰四年，随副将王国才赴湖北军营，破贼于天门丁司桥，累叙至花翎都司。十一月，国藩檄令随塔公攻围九江。明年正月，贼犯武昌，王国才回军援鄂，毕君遂为塔公所留。其后塔公物敝，毕以骁勇冠浔军。

逆酋石达开之寇江西也，连陷瑞州、临江等八府数十州县，毕君所至，常陷阵克捷。旋为他部牵率失利，终不得独录其功。自九江奉檄而南，以五年十二月破贼于樟树镇。明年二月，军败，失之。自南昌而东，以六年五月破贼于饶州之章田渡。六月，郡城陷，失之。毕君自痛为他部所累，益发愤，募死士入饶州，誓众曰：“今日上岸破贼，不捷，吾不复归舟矣！”一鼓，克复府城。饶之耆黎妇孺，见闻者与不见闻者，皆曰毕君功也。由是赏加呼尔察巴图鲁名号，补临沅镇都司，升用游击。名誉大振。而忌君者日以次骨飞谋荐谤，迭相污染。君提千余人，当四战之地，索饷不至；又恶忌者出己上，中夜郁郁不自得，常思立奇功以自旌异。

会徽、池之贼大至，岁暮，士有饥色。有司者责君，能破景德镇，军食可图也。君以正月二日出师，初四日，骤攻景德镇。入市，乃无一贼。别挈十人，搜剿后街，贼蜂起，从卒亡七人，伤三人。君纵横击刺，践血而出。最后贼以喷筒环攻君于王家洲，陨焉。年二十五岁耳。阅十有八日，前从伤卒三人者，收得遗尸。又三载，咸丰九年，予弟国荃破贼景德镇，凭吊毕君殉难之所。而壮士则既死矣，功名之际，有天有人，在已者独足恃哉！于是伐石以表遗迹，声之铭语，俾行路歌之，以永饶人之思。铭曰：

横目蚩蚩，同出一冶。众雌无雄，谁是健者？塔公首出，次乃毕君：躯干虽小，陈安之伦；匹马斫阵，万夫莫当。人心之贼，一矢或伤。内畏娼嫉，外逼强寇。进退靡依，忍尤丛诟。郁极思伸，矫首舐天。徒飞无翼，或坠于渊。渊则有底，愤则无已。万代千龄，哀此壮士！

孙芝房侍讲刍论序

咸丰九年三月，善化孙芝房侍讲鼎臣，以书抵余建昌军中，寄所为《刍论》，属为裁定。凡二十五篇，曰论治者六，论盐者三，论漕者三，论币者二，论兵者三，通论唐以来大政者七，论明赋饷者一。其首章追溯今日之乱源，深咎近世汉学家言，用私意分别门户。其语绝痛。明年四月，复得芝房书，则疾革告别之词，而芝房以三月死矣！既为位而哭，且以书告仁和邵君懿辰。于是为叙诸简首，而归诸其孤。

盖古之学者，无所谓经世之术也，学礼焉而已。《周礼》一经，自体国经野，以至酒浆廛市，巫卜缮稿，天鸟益虫，各有专官，察及纤悉。吾读杜元凯《春秋释例》，叹邱明之发凡，仲尼之权衡万变，大率秉周之旧典。故曰“周礼尽在鲁矣！”自司马氏作史，猥以《礼书》与《封禅》《平准》并列。班、范而下，相沿不察。唐杜佑纂《通典》，言礼者居其泰半，始得先王经世之遗意。有宋张子、朱子，益崇阐之。圣清膺命，巨儒辈出。顾亭林氏著书，以扶植礼教为己任。江慎修氏纂《礼书纲目》，洪纤毕举。而秦树澧氏遂修《五礼通考》，自天文、地理、军政、官制，都萃其中。旁综九流，细破无内。国藩私独宗之，惜其食货稍缺，尝欲集盐漕、赋税国用之经，别为一编，傅于秦书之次，非徒广己于不可畔岸之域。先圣制礼之体之无所不赅，固如是也。以世之多故，握椠之不可以苟，未及事事，而齿发固已衰矣！

往者汉阳刘传莹茮云，实究心汉学者之说，而疾其单辞碎义，轻笮宋贤。间尝语余：“学以反求诸心而已，泛博胡为？至有事于身与家与国，则当一一详核焉而求其是。考诸室而市可行，验诸独而众可从。”又曰：“礼非考据不明，学非心得不成。”国藩则大韪之，以为知言者徒也。未几，茮云即世。临绝，为遗令处分后事，壹秉古礼。国藩既铭其墓，又为家传，粗道汉学得失、主客之宜，藏诸刘氏之祏。

君子之言也，平则致和，激则召争；辞气之轻重，积久则移易世风，党仇讼争而不知所止。曩者良知之说，诚非无蔽；必谓其酿晚明之祸，则少过矣。近者汉学之说，诚非无蔽；必谓其致粤贼之乱，则少过矣。《刍论》所考诸大政，盖与顾氏、江氏、秦氏之指为近。彼数子者，固汉学家所奉以为归者也。而芝房首篇，讥之已甚，其果有剖及毫厘千里者耶？抑将愤夫一二巨人长德，曲学阿世，激极而一鸣耶？芝房之志大而锐进也，与茮云同。其卒也，寄书抵余以告永诀，亦与茮云同。其自《刍论》外，别有诗十卷，文十一卷，《河防纪略》四卷。著书之多与茮云异，而其博观而慎取则同。其嫉夫以汉学标揭也亦同，而立言少异。余故稍附诤论，以明不忍死友之义，亦以见二子者之不竟其志，非仅余之私痛也。

林君殉难碑记

呜呼！自余倡率楚师，转战荆、扬二州之域，其间相从死事者，不可胜道。或贞白无他，誓不相背弃，而慷慨一瞑，志不得少伸，名不襮于当世，爱之而莫能收焉者，尤可悲也！

林君源恩，字秀三，四川达州人。道光丁酉科拔贡生，癸卯顺天乡试举人。咸丰元年，选湖南平江县知县。二年，粤贼洪杨之属围长沙。其冬，浏阳匪徒为乱。明年春，通城匪徒为乱，三县者，皆与平江壤接。君诘奸守隘，如防御水，截然不得蛰溢。江忠烈公才君之为，既保奏以同知直隶州补用，又以书播告士友，道林君堪军旅也。会国藩治舟师，檄君募平江勇五百人以从。四年三月，贼自鄂中南犯，君御之平江九岭，果大捷。同官有忌君者，功不得叙。又别摭他事中之。君悒悒内不能堪，而口独重滞。尝发愤欲一廷辨，宿戒，设辞甚具。至则为众所噤害，卒不得发，或反引咎自责。是岁十月，追随国藩于九江军次，造次欲有所申理，亦不竟白也。明年春，檄君治湘军粮台，归自广信。又治塔军门忠武公粮台，又佐理鄱湖水师营务。十一月，又摄理陆军于庐山之麓、姑塘之南。而江西巡抚文公，闻君贤，飞檄调至南昌，付以所新募之平江营者。君在庐山，与一二武人为俦，折节内交，武人益不孙，嫂辞侵侮，或称“书生跬步矍矍，焉知战事？”君既痛其犷，又口重滞，卒无以折之。独夜叹曰：“丈夫壹死强寇耳，终不返顾矣！”及至南昌领新军，乃稍自喜。

是时，剧贼石达开犯江西，连陷八府五十余州县。六年丙辰三月，李元度次青率师自湖口南来，君与邓辅纶弥之自南昌而东，两军会于抚州。叠战皆捷，人心始定。贼亦纠合列郡丑类，更番搦战，我军辄却之。又至，又大创之。疲极不得休息。秋九月，分军出攻崇仁、宜黄。适会援贼大至，君竟以十七日战败，死之。

始君尝诫其下曰：“好相保，吾与若共命予兹也！”至是，众知君不屈，相从死者三百余人。君殁二岁，咸丰八年四月，官军克复抚州。又明年，国藩师次于此，吊君殉难之所。寻逝者之白骨，邈然其不可复识矣！于是为立石以表遗迹。缀以铭诗，以告于不知纪极之世之一二君子，以达余之耿耿。铭曰：胡古胡今，强吞弱伏。佞者刀椹，讷者鱼肉。文吏贼深，武夫悍激。讷者避之，负墙屏息。忽入战场，万马辟易。士固难料，理固难推。灾祥显晦，孰执其机？昔闻人述，言出君口：“我不知战，但知无走。”平生久要，临难不苟。大信不盟，坚不锲金。浇俗所侮，鬼神所钦。精魂远矣，北斗帝乡。遗骨莫辨，蔓草茫茫。有欲求之，环此石旁。

湖口县楚军水师昭忠祠记

咸丰八年七月，国藩将有事于浙江。道出湖口，广东惠潮嘉道彭君雪琴，方庀局鸠工，建昭忠祠于石钟山，祀楚军水师之死事者，告余具疏上闻。八月疏人，报可。明年七月，国藩将有事于四川，再过湖口，则祠工已毕。祀营官萧节愍公捷三以下若干人，后楹祀勇丁若干人。其东为浣香别墅，前日听涛眺雨之轩，后曰芸芍斋。斋后傅以小亭曰且闲亭，亭下有小池。度梁而南，穿石洞东出，曰梅坞。迤西少陟山，曰锁江亭。其西绝高，曰观音阁。阁外曰魁星楼，僧徒居之。又西曰坡仙楼，刻苏氏《石钟山记》其上。凭高望远，吐纳万景，一草一石，焕然增新矣。

当楚军水师之初立也，造舟始于衡阳，大战始于湘潭。其后克岳州，下武昌，大破田家镇。今福建提督杨君厚庵与雪琴暨诸君子，喋血于狂风巨浪之中，燔逆舟以万计，转战无前，可谓至顺。其后官军深入彭蠡之内，贼乘水涸，大塞湖口，遏我舟使不得出。于是水师有外江内湖之分，内者守江西，外者援湖北，然若割肝胆而判为楚越，终古不得合并。至咸丰七年九月，攻克胡口，两军复合。盖相持三年之久，死伤数千人之多，仅乃举之。

方其战争之际，炮震肉飞，血瀑石壁。士饥将困，窘若拘囚；群疑众侮，积泪涨江，以求夺此一关而不可得，何其苦也！及夫祠成之后，裸荐鼓钟，士女瞻拜；名花异卉，旖旎啾呛；江色湖光，呼吸万里；旷然若不复知兵革之未息者，又何乐也！时乎安乐，虽贤者不能作无事之颦蹙；时乎困苦，虽达者不能作违众之欢欣。人心之喜戚，夫岂不以境哉！吾因是而思夫豪杰用兵，或敝一生之力，掷千万人之性命，以争尺寸之土，不得则郁郁以死者，宁皆忧斯民哉！亦将以境有所迫，而势有所劫者然也。若夫喜戚一主于己，不迁于境，虽处富贵贱贫，死生成败而不少移易。非君子人者，而能庶几乎？余昔久困彭蠡之内，盖几几不能自克。感彭君新构此祠，有登临览观之美，粗为发其凡焉。

武昌张府君墓表

君讳以诰，字兢安，号经圃，湖北武昌人。生而祗慎鞠躬，容仪几几，与人无疏戚，必先遂其所好而后己以听之。所遇和顺，则曰：“彼实宥我，余非能善此。”不顺，或有曲艰隐抑，则曰：“我之咎也，彼何罪？”即非礼相加，尤不肖，益泊然避之。即严事我，尤卑贱，尤磬折，与之钧等。远近从之者，洎未尝见其有所抵触拂戾也。

曾祖斯锟。祖维沧，国子监生。考本用，岁贡生，广济县学训导。训导君既以能文鸣于时。生二子，长曰以谟，成嘉庆戊辰进士。君以少子承父兄之业，折节力学，尤善为制举之文，每掏一篇，目营四海，精骛九天之上，不可得而究也。徐而洗心冥默，若无可言。往往凿险钩深，归诸平淡，无有窕声曼色。坐是屡摈于有司，君亦不少变以求速化。其为之益勤，自《七经》、《孟子》，下逮有宋诸儒者之说，莫不钻研，以是泽其文，训其徒友；亦以是行之于宗族乡党。里有贫不能举婚丧者，别差等周之。宿负逋租，无多寡壹蠲之。乞人有强暴者，群乞拥之山中，将椎杀之。一人寤曰：“此张某家墓地也。张公长者，无以讼事污累长者。”相与徙之他所，主者果大困。于是识者叹君之德感及于顽族矣。

道光四年八月望日，以疾卒，春秋六十有三。配余孺人。子二：善墉，县学生；善準，岁贡生。孙成，县学生；裕铭、裕钧，县学廪生；裕镇，裕钊，道光丙午举人。诸子孙皆以文行绍其家学，而裕钊贤而能古文，日昌大不可量。君以道光十七年三月壬辰，葬于大冶县杉木桥东之张家山。凡二十二岁。咸丰九年，裕钊致父之命，乞余表其墓。

自制科以《四书》文取士，强天下不齐之人，一切就琐琐者之绳尺，其道固已隘矣。近世有司，乃并无所谓绳，无所谓尺。若闭目以探庾中之豆，白黑大小，惟其所值。士之蓄德而不苟于文者，将焉往而不黜哉？余为述一二，以彰君之懿行，亦深讥当世君子。有衡文取士之责者，尚知警焉。

翰林院庶吉士遵义府学教授莫君墓表

君讳与俦，字犹人，一字杰夫，贵州独山人，先世居江南上元县。有名先者，明宏治时，从征都匀苗，因留守家焉。三传至如爵，累官游击，君高祖也。祖嘉能；考强，州学附生。两世皆以君贵，敕封文林郎、翰林院庶吉士。妣皆封孺人。

君少随兄与班读书发闻。兄没，持期服不与有司之试。旋以州学廪生，中嘉庆三年举人。明年己未，成进士，改翰林院庶吉士，为纪文达公及洪编修亮吉所器异。六年，散馆，改知县，署四川茂州事。徙盐源县知县。县俗，富人好买无征之田，贫人鬻产，售九存一，仍输全赋，久辄逃亡。君按籍责赋富人，而贳其隐占之罪。河西有宁远子税所，府隶横征。君上言税所非经病民，得裁去。木里喇吗左所有山，产银铜。郡守徇奸民之求，请布政司符县开矿，君持不可。上状，以为木里喇吗去盐源且二千里，朝廷特羁縻之，非真利其土也。彼土莜粮，不足于食。朝定开厂，暮聚万人，运夫倍之，不幸炉矿寡耗，众散为盗，非土司受其殃，则吾蜀承其敝。且奸民所呈地图，开矿去左所经堂甚远。今得左所人讯之，铜矿得十分二银者，即经堂山也。贪小利贾大衅，事诚不便。大吏韪君状，檄君往左所复勘。春暮铲雪而行；至，则矿山者果在其经堂右。其众严兵以待，既瞻君貌，又聆温语，乃皆解甲罗拜，谢“使君幸奠我居，世世不敢忘行事”。县令入土司境，户率钱二百五十，杂市鸡豚百物，居有供，行有馈。君尽却其物，又悬之禁。比还，老幼遮道献酒。其酋项克珠进铜佛为寿，填咽苦不得前。由是举治行卓异，政以大成。充甲子科乡试同考官。以父忧去职。服阕，母张太孺人年七十余矣，遂以终养请。凡事母十有四年，入则牵衣索枣，听于无声，出则生徒云从，多文而粟。

既除母丧，吏部檄之复起，君北行至襄阳，叹曰：“吾壮也，犹不能枉道事人，今能老而诡随耶？”立归，请改教职。选遵义府学教授。遵义之人，习闻君名，则争奏就而受业。学舍如蜂房，又不足，乃僦居半城市。旦暮进诸生而诏之：“学以尽其下焉者而已；上焉者，听其自至可也。程朱氏之论，穷神达化，乃不越洒扫，应对日用之常。至六艺故训，则国朝专经大师，实迈近古。其称《易》惠氏，《书》阎氏，《诗》陈氏，《礼》江氏，《说文》诂释，有段氏、王氏父子。”盖未尝隔三宿不言，言之未尝不津津；听者虽愚滞，未尝不怡如旱苗之得膏雨也。久之，门人郑珍与其第五子友芝，遂通许、郑之学，充然西南硕儒矣。

道光二十一年七月二十二日，卒官，春秋七十有九。将绝，戒曰：“贫不能归葬，葬吾遵义可也。”其明年十二月二日，葬县东青田山。配唐氏，继配李氏。子九人：希芝；次殇；次方芝，州学增生；秀芝；友芝，辛卯科举人；庭芝，拔贡生；瑶芝；生芝，州学附生；祥芝，湖南候补县丞。女七人。孙十一人。曾孙五人。君所为书有：《二南近说》四卷，《仁本事韵》二卷。诗文杂稿为族子携至广西佚去，友芝掇辑，编为四卷。友芝又别记君言行为《过庭碎录》十二卷。既葬十有八年，友芝以书抵国藩，乞为文表其墓。

当乾隆之季，海内矜言考据，宗尚实事求是之说，号日汉学。嘉庆四年，仁宗亲政，大兴朱文正、仪征阮文达，以巨儒为会试总裁。是科进士，如姚文田秋农、王引之伯申、张惠言皋闻、郝懿行兰皋，皆以朴学播闻中外。科目得人，可云极盛。君于是时寂寂无所知名。及君出而为吏，恩信行于异域，退而教授，儒术兴于偏陬。校其所得，与夫同年生之炳炳者，孰为多寡，未易遽定也。余为表章一二，士之孤行而忧无和者，可自壮也。

何君殉难碑记

呜呼！军兴十载，士大夫君子横死者多矣！独吾友何君丹畦，尤深痛不忍闻。自近古以来，未有行善获祸如是之烈者也。岂不悲哉！

君以咸丰四年五月，由翰林院侍讲、上书房行走，出为安徽宁池太广兵备道。时则安庆暨滨江府县沦没贼中，庐州新立行省，亦陷于贼。副都御史袁公军临淮，提督和公、巡抚福公军庐州。君当之官，不克南渡。袁公欲资君以兵，西会楚师。福公亦具疏，留君江北，檄君募勇出征，公私匮乏，沮伤百端。最后得二百余人，率之以西。至霍山，征集溃兵团勇三千余人，推诚奖励，遂以十月二日，大破捻匪李兆受于城东，追至麻埠。又五日，至流波，檄商城、固始团练堵其北，金家寨团丁御其东，而自率所部遏其西。捻党洶惧，李兆受与马超江等相继投诚。挺散协从，远近大说。环三四县，皆输猪、鸡、糗粮、金钱之属，声终宵不绝。

先是，大府帅檄君救援庐江，檄未至而城先陷。至是奉被劾革职之命。军士怀不能平，虽百姓亦惘惘也。方楚师之出岳州而东也，克武昌，下黄州，破田家镇。水陆电迈，席卷千里。其后塔齐布、罗泽南两军由黄梅南渡，以围九江。贼循北岸而上，复陷蕲黄，窜武汉。自长淮以南，天柱内外，所在蜂屯。君以孤军流离，西与楚师不相闻，东与庐州大府隔绝，朝不谋夕，啮指誓众。

五年正月，进攻蕲水，克之。又分军克复英山，又歼剧贼田金爵。大府帅以君西征有效，疏令留驻英山。君出师至是，凡八阅月，仅支现银三百两。士卒及民团相从者，增至三千人，又益以李兆受新降之众，无以为食，居无帐幕，雨无薪材，郭无居民，远近无援，伤亡无以为恤。始什人赋面一斤，继而削减半之，既又半之。而贼来益盛，日提饥卒，转战不得休。五月十二日，军败。徒行泥淖中，乡民或哀而进食，君虽强自振厉，然惫甚。瘘瘅发体，气亦少馁矣。李兆受者，故反侧持两端，感君忠勤，不忍遽背负。绝粮既久，怪君无以活之，意望甚。又同时降人马超江为匪徒所杀，怨官不能捕诛以抵罪也，则大戚。议为超江复仇，设位受吊，捻党毕集。于是安徽、河南两省，皆以兆受复叛入告。而县令亦悬赏购兆受头千金。兆受益不自安，匍伏诣君，自陈无他。君抚慰，稍稍绥定矣。会大府帅有密书抵君，教以图翦叛贼，毋后人发。为兆受所得。遂阳为置酒高会，而伏兵戕君于英山之小南门，遗骸残毁。同遇难者四十七人。咸丰五年十一月初三日也。

君讳桂珍，字丹畦，云南师宗人。道光甲午科举人，戊戌进士，翰林院编修。丙午提督贵州学政，旋晋侍讲。入直上书房，数抗疏陈军事得失，推本君德，又采朱子、真西山大学之说，傅以己意，引申条例，手缮成帙，随疏奏进。君之意，尝以为圣人者无不可为，功无不可就，独患人不自克，不能竭其心与力之所竞耳。及君出而莅事，饥饿经年，而百战不息。倘所谓自克者耶？竭吾心与力而不遗者耶？卒其获祸如是之烈，而或不免身后之余责。然则为善者何适而不惧哉！咸丰十年，国藩屯军江北，询君患难驰驱之所，乃立石英山，缀以铭词，俾来者有考焉。铭曰：

饥寒逼身，难顾廉耻。圣主不能安其民，慈母不能抚其子。况于揭竿乌合之徒，亡命归诚之始；倏顺忽逆，朝人暮豕。封豕负途，积疑张弧；锯牙钩爪，殪我闳儒。赤舌烧城，死有余议；群毁所归，天地易位。悠悠之口，难可遽胜。我铭诸石，少待其定。上讯三光，下讯无竞。

经史百家杂钞题语

姚姬传氏之纂古文辞，分为十三类。余稍更易为十一类：曰论著，曰词赋，曰序跋，曰诏令，曰奏议，曰书牍，曰哀祭，曰传志，曰杂记，九者，余与姚氏同焉者也。曰赠序，姚氏所有而余无焉者也。曰叙记，曰典志，余所有而姚氏无焉者也。曰颂赞，曰箴铭，姚氏所有，余以附入词赋之下编。曰碑志，姚氏所有，余以附入传志之下编。论次微有异同，大体不甚相远，后之君子，以参观焉。

村塾古文有选《左传》者，识者或讥之。近世一二知文之士，纂录古文，不复上及六经，以云尊经也。然溯古文所以立名之始，乃由屏弃六朝骈俪之文而返之于三代两汉，今舍经而降以相求，是犹言孝者敬其父祖而忘其高曾，言忠者日我家臣耳，焉敢知国，将可乎哉？余钞纂此编，每类必以六经冠其端，涓涓之水，以海为归，无所于让也。

姚姬传氏撰次古文，不载史传，其说以为史多不可胜录也。然吾观其奏议类中，录《汉书》至三十八首，诏令类中，录《汉书》三十四首，果能屏诸史而不录乎？余今所论次，采辑史传稍多，命之日《经史百家杂钞》云。

经史百家简编序

自六籍燔于秦火，汉世掇拾残遗，征诸儒能通其读者，支分节解，于是有章句之学。刘向父子勘书秘阁，刊正脱误，稽合同异，于是有校雠之学。梁世刘勰、钟嵘之徒，品藻诗文，褒贬前哲，其后或以丹黄识别高下，于是有评点之学。三者皆文人所有事也。前明以四书经艺取士，我朝因之。科场有勾股点句之例，盖犹古者章句之遗意。试官评定甲乙，用朱墨旌别其旁，名日圈点。后人不察，辄仿其法以涂抹古书，大圈密点，狼藉行间。故章句者，古人治经之盛业也，而今专以施之时文圈点者，科场时文之陋习也，而今反以施之古书，末流之迁变，何可胜道！惟校雠之学，我朝独为卓绝。乾嘉间巨儒辈出，讲求音声故训校勘，疑误冰解的破，度越前世矣。

咸丰十年，余选经史百家之文，都为一集，又择其尤者四十八首，录为简本，以诒余弟沅甫。沅甫重写一册，请余勘定，乃稍以己意分别节次，句绝而章乙之，间亦厘正其谬误，评骘其精华，雅与郑并奏，而得与失参见，将使一家昆弟子侄，启发证明，不复要途人而强同也。

箴言书院记

国藩以道光戊戌通籍于朝，湘人官京师者，多同时辈流。其射策先朝，耆年宿望，凋散略尽。而少詹事益阳胡云阁先生，独为老师祭酒。乡之人，就而考德稽疑，如幽得烛，众以无陨，而哲嗣润之，亦以编修趾美名父，回翔馆阁。今兵部侍郎、湖北巡抚，海内称为宫保胡公者是也。

少詹君晚而纂《弟子箴言》十四卷，国藩实尝受而读之。自洒扫应对，以暨天地经纶，百家学术，靡不毕具。甄录古人嘉言，衷以己意，辞浅而指深，要使学者自幼而端所习，随其材之小大，董劝渐摩，徐底于成而已。

窃尝究观夫天之生斯人也，上智者不常，下愚者亦不常，扰扰万众，大率皆中材耳。中材者，导之东而东，导之西而西；习于善而善，习于恶而恶。其始瞳焉无所知识，未几而骋耆欲，逐众好。渐长渐贯，而成自然。由一二人以达于通都，渐流渐广，而成风俗。风之为物，控之若无有，之若易靡；及其既成，发大木，拔大屋，一动而万里应，穷天人之力，而莫之能御。先王鉴于此，欲民生蚤慎所习，于是设为学校以教之：琴瑟鼓钟以习其耳，俎豆登降以习其目，诗书讽诵以习其口，射御投壶以习其筋力，书升以作其能，而郊遂以作其耻。故其高材，则道足济天下，而智周万汇。其次亦不失为圭璧自饬之士。贾生有言：“习与正人居之，不能毋正。犹生长于齐，不能不齐言也。”其不然欤？

侍郎自开府湖北以来，即以移风易俗为己任。自部曲之长，郡县之吏，暨百执事，片善微长，不敢自襮，而褒许随之。曰：“尔之发见者微，而善端宏大，不可量也。”或有过差，方图盖覆，谴亦及之。曰：“此犹小眚，过是，诛罚重矣。”与其新，不苛其旧；表其独，不遗其同。上下兢兢，日有课，月有举。当世推湖北人才极盛。侍郎则曰：“吾先人箴言中，育才之法如此。吾讵能继述直什一耳？”咸丰十年，侍郎治鄂六载矣，功成而化洽。又以一湖之隔，吾教成于北，而反遗吾父母之邦，其谓我何？于是建箴言书院，将萃益阳之士而大淑之。置良田以廪生徒，储典籍以馈孤陋。宽其涂辙，而严其教条。崇实而黜华，贱通而尚介。循是不废，岂惟一邑之幸！即汉之十三家法，宋之洛闽渊源，于是乎在。

后有名世者出，观于胡氏父子仍世育才肫肫之意，与余小子慎其所习之说，可以兴矣。

邓湘皋先生墓表

先生，新化邓氏，讳显鹤，字子立。晚岁学成，远近称为湘皋先生。先生自甫掇科名，即已厌薄仕进，慏然有志于古之作者。与同里欧阳绍洛东以诗相厉。客游燕、齐、淮阳、岭南，所至悲愉抑塞，一寓于诗。觑幽刺怪，遏之使平，终岁颛颛，誓不履近人之藩，而又耻不逮古人。每有篇什，辄就磵东，与相违覆，引绳落斧，剖晰毫厘，书问三反，或终不得当，交嘲互讼，神囚形瘁。已而，窒极得通，则又互慰大欢，以为解此者，天下之至豪也。

先生以嘉庆九年甲子科举于乡。道光六年，大挑二等，官宁乡县训导。凡十有三年，引疾归。其遗外时荣而有事著述，与硐东略同。然东持律矜严，体势稍褊；先生则波澜益壮，跌宕昭彰。硐东墙宇自峻，与人少可；先生则阐扬先达，奖宠后进。知之惟恐不尽，传播之惟恐不博且久。用是门庭日广，而纂述亦独多。诗歌所不能表者，益为古文辞以彰显之。其于湖南文献，搜讨尤勤。如饥渴之于食饮，如有大谴随其后驱迫而为之者。以为洞庭以南，服岭以北，旁薄清绝，屈原、贾谊伤心之地也，通人志士，仍世相望；而文字放佚，湮郁不宣，君子惧焉。于是搜访滨资郡县名流佳什，辑《资江耆旧集》六十四卷。东起漓源，西接黔中，北汇于江，全省之方舆略备，巨制零章，甄采略尽，为《沅湘耆旧集》二百卷。遍求周圣楷《楚宝》一书，匡谬拾遗，为《&amp;lt;楚宝&amp;gt;增辑考异》四十五卷。绘乡村经纬图以诏地事，详述永明播越之臣以旌忠烈，为《宝庆府志》百五十七卷，《武冈州志》三十四卷。衡阳王夫之，明季遗老，《国史儒林传》列于册首，而邦人罕能举其姓名，乃旁求遗书，得五十余种，为校刻者百八十卷。浏阳《欧阳文公元全集》久佚，流俗本编次失伦，为复审补辑若干卷。大儒周子权守邵州，录其微言，副以传谱之属，为《周子遗书》若干卷。所至厘定祀典，褒崇节烈，为《召伯祠从祀诸人录》一卷，《朱子五忠祠传略考正》一卷，《五忠祠续传》一卷，《明季湖南殉节诸人传略》二卷。呜呼！可谓勤矣！

盖千秋者，人与人相续而成焉者也。惟众人甘与草木者伍，腐而腐耳。自稍有智识，即不能无冀于不朽之名。智尤大者，所冀尤远焉。人能宏道，无如命何。或碌碌而有声，或瑰材而蒙诟；或佳恶同、时同、位同，而显晦迥别；或覃思孤诣而终古无人省录。彼各有幸有不幸，于来者何与？先生乃举湖南之仁人学子薄技微长，一一掇拾而光大之，将非长逝者之所托命耶？何其厚也！

先生生于乾隆四十二年十二月十六日，卒子咸丰元年闰八月二十五日，春秋七十有五。曾祖元臣。祖胜逵。父长智。妻曹氏，仁厚淑慎，里党钦之。妾何氏。子二：琳，廪贡生，候选训导，前卒；琮，道光丁酉科拔贡生，癸卯科举人，父殁后一月，以毁终。女子子三人。孙四：光黼，光缃，光绂，光组。曾孙：大程。自先生以名儒笃行昌其家，群从子姓，皆孝友力学。兄子瑶尤贤而能文章。先生之书，其不系于湖南文献者，又有《南村草堂诗钞》二十四卷，《文钞》二十卷，《易述》八卷，《毛诗表》二卷，《校勘&amp;lt;玉篇&amp;gt;、&amp;lt;广韵&amp;gt;札记》二卷，自订年谱二卷，瑶皆敬谨弆藏。其未刻者，皆写定，可传于世。

先生内行完粹，教泽在人，瑶所为行状甚详，兹故不著。独著其治诗之精，与其有功于乡先哲者，揭于墓道，以式乡邦而讯异世。

湖北按察使赵君神道碑

君讳仁基，字厚子，号悔庐，武进赵氏。五世祖恭毅公申乔，户部尚书，清正有大节，为世名臣。恭毅次子凤诏，官太原知府者，君高祖也。曾祖讳枚，廪膳生员，举孝廉方正。祖汇增，监生。考钟书，举人，丰县训导。两世皆以君贵，赠朝议大夫。妣杨氏、恽氏，皆赠恭人。

君少而端视矩行，恒言无诳。年十三，居王考之丧，哀礼周至，父老惊叹。毗陵故文献之邦，名儒相望，君出而从训导君于丰县，趋庭问业；归而造请里巷耆宿，若李君兆洛、陆君继辂、吴君育、周君仪辈，咸从捧手，稽经讲艺，穆然如笙磬之克谐。其学既大进，誉望亦翕翕日隆。以试于有司，则连蹇而不得一当。久之，嘉庆丙子，乃北上应顺天乡试，未归而遭母恽恭人之丧。又五年，再试顺天，未归而又遭父训导君之丧。君性笃孝，两丁大故，不克亲视含敛，平生以为至痛。又以壮年丧元配高淑人，复丧继配钱淑人，复丧其长子铸。客游湖北，孑身浮寄，块然若委枯枝于大泽，废兴不复厝意。盖自道光五年，举于乡，六年，以进士官知县，而君年且近四十。人世纷华之念，洗除尽矣！

初仕为江西宜春县，旋补崇仁县知县，调安徽泾县知县，既又署怀宁县事。所至，判决滞狱，感格凶顽。斋祷于深室，而四境时雨立应。道光十三年，捕获桃源掘河奸民陈端。优诏褒勉，赏戴花翎，以直隶州升用。明年，补滁州知州。召见便殿，宣宗嘉之。归任滁州、六安州。甫历数月，即升平阳府知府。在晋数月，又升江西南赣兵备道。君感荷恩知，益思有以自靖。名捕椎埋盗铸，盐枭大猾，躬追而擒治之。禁止鸦片，约坚条明。是时，天子方申严诏，拒绝西洋。而英吉利窥天津，陷定海，割香港，寇广东省城。君综理南安粮台，晨夜忧劳，自伤无裨于时。而海氛日棘，往往被酒泣下，或力疾绕室傍徨。适奉升湖北按察使之命，阅十八日而卒。实道光二十一年六月十九日也。春秋五十有三。

君既再失偶，最后娶方淑人。子熙文，某官，烈文，某官。女三人：适增生李岳生，候选主事周腾虎，乌程县知县陈钟英。孙六人。咸丰六年七月某甲子，葬于荆溪之东山。

所著书有《江水论》一卷，杂文一卷，歌诗曰《幽栖集》、《登楼集》等者凡七卷，和陶诗一卷，词一卷。君中怀淡定，中岁频遘忧戚，泊然不知穷通得丧之于己何与。自诗篇外，若无一足关其虑；自奖诱后进外，若无一堪自愉乐者。论者疑其超旷忘世，及海上事起，乃独郁郁不能终日。岂有大志者，常颓然不易测耶？抑中年悲感，晚节一触而不自克耶？匪可详已。铭曰：

达人离垢，遗弃万事；圣人忘身，不忘拯世。迹若相反，义乃相成。赵公落落，衷道而行。积困始亨，将大厥施。方驾而税，谁实尸之？有子克家，志亢行俯。天右劳臣，永锡来许。

季弟事恒墓志铭

同治元年十一月十八日丙寅，我季弟殁于金陵军中。逾月，丧过安庆，国藩设次哭奠如礼，遣之反葬。弟名国葆，字季洪，后更名贞幹，字事恒。少则落落，自将脱去町畦，视人世毁誉，及书史褒讥嫩恶，不甚厝意；不随众为疑信，时或诘难参伍，大破群惑。尝应县试及学政试，再冠其曹。已而厌薄举业，不肯竞学。

咸丰三年，国藩奉诏讨贼，召募水陆诸军。季弟挈六百人以从，提督杨载福，侍郎彭玉麟，始皆客季弟所，为僚佐。季亟荐此二人为英毅非常器，己愿下之。四年三月，岳州兵败。季又亟白诸将无罪，已愿独坐之。其后杨、彭二人果以水师雄视东南，而诸将亦次第登用，掇取高官大名。独季弟黯黮归去，筑室紫田山中，柴门绝人事，身与世若两不相收。

八年十月，母弟国华战殁三河。季则大恸，誓出杀贼，以报兄仇而雪前耻。鄂帅胡文忠公方广求将材，命季分领千人，自黄州建旆而东。十年正月，连克太湖、潜山。三月，始与叔弟国荃，会师以围安庆。十一年八月，克之。明年，为今皇帝元年。弟以正月师次三山。三山者，宣池群贼四萃之区。军入援绝，寇十倍我，乃以计招降三县义民之陷贼者，噢咻而厉使之。得四千人编伍约法，用破鲁港，克繁昌，下南陵、芜湖。而国荃亦以是时克东西梁山，徇和州、当途，夺采石。兄弟复会师，进薄金陵之雨花台。江东久虐于兵，沴疫繁兴，将士物故相属。弟病亦屡濒于危，定议假归养疾。适以援贼大至，强起战守四十六日，贼退而疾甚，不可复治矣。

季弟初以功叙儒学训导，加国子监学正衔。克复安庆，晋秩同知，赏戴花翎。厥后，连克繁昌三县，天子虽以国藩前有辞赏之奏，犹特赐迅勇巴图鲁名号。至大破援贼，晋阶知府。命下而弟不及见矣！事闻，遂追赠按察使，照军营病故例议恤。诏书谓朝廷早欲擢用，特以国藩恳辞，留以有待。呜呼！圣主之于臣家，恩宠不訾。独惜国家欲大用吾弟，与吾弟欲得当以报国，两相须于微莫之中，而卒不克少待以竞厥志。呜呼！兹所谓命焉者非耶！

季弟生以道光八年九月二十日，春秋三十有五。曾祖讳竞希，妣彭氏。祖讳玉屏，妣王氏。父讳麟书，妣江氏。三代皆封光禄大夫，妣皆一品夫人。配邓氏，先弟十月卒。兄弟五人，自仲氏国潢外，四人者皆从事戎行。季无子，以国潢子纪渠嗣。同治二年，某月某日甲子，葬于某里某山之阳。辄叙次事状，系以铭语，以写吾哀。铭曰：

智足以定危乱，而名誉不并于时贤；忠足以结主知，而褒宠不逮于生前；仁足以周部曲，而妻孥不获食其德；识足以祛群疑，而文采不能伸其说。呜呼予季！缺憾孔多。天乎人乎？归咎谁何？矢坚贞而无怨，倘弥久而不磨。

欧阳氏姑妇节孝家传

节母蔡氏生十三岁而室于欧阳，事玉光府君，家微也。姑刘孺人，端严匡敕，无所假借。节一朝之食，分之二日；并三人之事，责之一手。举家事精粗剧易，壹委节母，不以何问他人。节母则先鸡鸣而兴，豫其未至；后斗转而息，补其阙遗。箕拘无尘，井汲无濡，半米寸薪，必珍必戒。诸娣姒次第入门，节母躬其难者，让其易者。自亲舍及众私室，衣垢则浣之，绽裂则补缀，初不问其所自来。群从子女，寒则衣之，饥则慈以甘糍，就滔浴为之洁除。群从或忘其母而母节母，节母亦忘其非己出也。

乾隆三十年乙酉，舅席珍府君卒。明年，玉光以毁死。刘孺人大戚。节母于时年二十有八。长子惟本，甫三岁，少者成材未期耳。人则泣血柴立，茹蘖自盟；出则抱子奉姑，怡声亹亹。益屏去华饰，先姑意之未发而从事。约其口与体，以及其孤子女，无所不约；勤其力以率其妯娌与其子姓，佣奴各有专职。土无寸旷，人无晷暇；俯拾仰取，宾祭有经；猪鸡肥硕，蔬果怒生。方节母事姑之初，岁入谷二十石；逮姑之暮年，谷近千石。惟本读书属文，试于郡县有声矣，年二十七岁而卒；妇蔡氏亦以节著。

节妇蔡氏，少归欧阳惟本，节母之冢妇也。乾隆四十三年戊戌，岁大饥。节妇将嫁，其父辅世，贫不能具礼。宗族或助之结褵之资，凡得钱三千有奇，父为装遣之。节妇阴返其钱，置秆荐中而系钥匙其端。父归而室无见粮，引钥则钱在焉。泣日：“孝哉吾女！留此以活我也。”惟本没时，节妇亦二十八岁。由是捐弃万事，壹从节母求所以事祖姑刘孺人之法。黎明，刘孺人兴，节母执笄侍左，节妇自右约之。及盥，节母奉水，节妇奉槃。及食，妇具馔，母侑之。及寝，三世联床，听于无声。刘孺人即怒，节母负墙竦惧，节妇从容改为，以适厥指。即疾病，妇煮药，母尝而后进。夜则番宿递侍，衣不解带。一夕，节母起，堕床，折胁二骨。节妇号泣，就援之。母戒屏息，无令刘孺人得闻知也。刘孺人晚而丧明，手足痿痹，挽箯舆，日游庭中。节母肩前，节妇肩后。其后刘孺人九十而终，节母且六十矣，二胁骨者竟无恙。其后二十余年，盗人室劫母衣，刃伤节妇指及肘。创甚，亦不医，而竞无恙。论者以为孝征，神或相之云。道光九年，节母没，实年九十有六。二十三年，节妇没，实八十有三。其前五年，岁在己亥，均旌表节孝如例。

前史官曾国藩曰：节妇之孙女子四人，次二者归于我外舅福田先生，笃行君子也，数为余诵述两世事状。余昔官礼部，见各行省题旌妇女，凡烈妇殉夫者，别具一疏。高宗皇帝常下诏非之，不予旌表。以为行不贵苟难也。然末俗士论，往往以矫激卓绝之行为难。观欧阳姑妇之节，亦似庸行无殊绝者。而纯孝兢兢，事姑至六十年、五十年之久而不渝，天下之至难，孰逾是哉！

修治金陵城垣缺口碑记

道光三十年，广西贼首洪秀全等作乱。咸丰三年二月十日，陷我金陵，踞为伪都。官军围攻，八年不克。十年闰三月，师溃。贼势益张，有众三百万。扰乱十有六省。同治元年五月，浙江巡抚臣曾国荃，率师进攻金陵。三年六月十六日，于钟山之麓，用地道克之。是岁十月，修治缺口工竣，石以识其处。铭曰：

穷天下力，复此金汤，苦哉将士，来者勿忘！

《棠棣》为燕兄弟之诗，《小宛》为兄弟相戒以免祸之诗，而皆以脊令起兴。盖脊令之性最急，其用情最切。故《棠棣》以喻急难之谊；而《小宛》以喻征迈努力之忱。余久困兵间，温甫、沅浦两弟之从军，其初皆因急难而来。沅浦坚忍果挚，遂成大功，余用是获免于戾。因与沅弟常以暇逸相诫，期于夙兴夜寐，无忝所生。爱取两诗脊令之旨，名其堂日“鸣原堂”云。

王船山遗书序

王船山先生遗书，同治四年十月刻竣，凡三百二十二卷。国藩校阅者，《礼记章句》四十九卷，《张子正蒙注》九卷，《读通鉴论》三十卷，《宋论》十五卷，《四书》、《易》、《诗》、《春秋》诸经稗疏考异十四卷，订正讹脱百七十余事。军中鲜暇，不克细紬全编，乃为序曰：

昔仲尼好语求仁，而雅言执礼，孟氏亦仁礼并称，盖圣王所以平物我之情，而息天下之争，内之莫大于仁，外之莫急于礼。自孔孟在时，老庄已鄙弃礼教。杨墨之指不同，而同于贼仁。厥后众流歧出，载籍焚烧，微言中绝，人纪紊焉。汉儒掇拾遗经，小戴氏乃作记，以存礼于什一。又千余年，宋儒远承坠绪，横渠张氏乃作《正蒙》，以讨论为仁之方。船山先生注《正蒙》数万言，注《礼记》数十万言，幽以究民物之同原，显以纲维万事，弭世乱于未形。其于古昔明体达用，盈科后进之旨，往往近之。

先生名夫之，字而农，以崇祯十五年举于乡。目睹是时朝政，刻核无亲，而士大夫又驰骛声气，东林，复社之徒，树党伐仇，颓俗日敝。故其书中黜申韩之术，嫉朋党之风，长言三叹而未有已。既一仕桂藩，为行人司。知事终不可为，乃匿迹永，郴、衡、邵之间，终老于湘西之石船山。

圣清大定，访求隐逸。鸿博之士，次第登进。虽顾亭林、李二曲辈之艰贞，征聘尚不绝于庐。独先生深固藏，邈焉无与。平生痛诋党人标榜之习，不欲身隐而文著，来反唇之讪笑。用是，其身长遁，其名寂寂，其学亦竞不显于世。荒山敝榻，终岁孳孳，以求所谓育物之仁，经邦之礼。穷探极论，千变而不离其宗；旷百世不见知，而无所于悔。先生没后，巨儒迭兴，或攻良知捷获之说，或辨易图之凿，或详考名物，训诂，音韵，正《诗集传》之疏，或修补三礼时享之仪，号为卓绝。先生皆已发之于前，与后贤若合符契。虽其著述太繁，醇驳互见，然固可谓博文约礼，命世独立之君子已。

道光十九年，先生裔孙世全始刊刻百五十卷。新化邓显鹤湘皋实主其事。湘潭欧阳兆熊晓晴赞成之。咸丰四年，寇犯湘潭，板毁于火。同治初元，吾弟国荃乃谋重刻，而增益百七十二卷，仍以欧阳君董其役。南汇张文虎啸山、仪征刘毓嵩伯山等，分任校雠。庀局于安庆，蒇事于金陵。先生之书，于是粗备。后之学者，有能秉心敬恕，综贯本末，将亦不释乎此也。

闽浙总督季公墓志铭

公讳芝昌，字云书，号仙九，姓季氏。道光之末，咸丰之初，公以正卿内知枢密，外督封疆。朝廷亟以大事相属，而公谦然自以为不足。海内贤士，亦第宗其文章，而若忘其政事之美。公于文裁量完密，宫徵锵鸣，当世叹为台阁夷怿之音，而又忘其营度之苦。至其身世备历诸艰，则知者尤少也。

季氏世家江阴。公曾祖讳愔。祖讳熙，岁贡生，累叶穷约。至考讳麟，字晴郊者，始以拔贡、举人，官巨鹿县知县。嘉庆十四年，公侍王父从巨鹿君于官所，又迎妇于卫辉。妇翁为王苏侪峤，以翰林出守大郡。两家皆科第名宦，政声溢于河朔，浸浸光大矣。无何，岁贡君卒于巨鹿。巨鹿君坐不身捕妖民褫职，遣戍新疆。逾年，没于戍所。公所生长子既殇，又殇一女，又殇次子。而巨鹿君有官逋，簿责益急，籍家产输之官。亲知不相省录，胥吏侵侮，殆无人理。厥后，以道光元年举顺天乡试。三年，考取国子监学正学禄，薄宦京师，生事日绌。盖至十二年，成一甲三名进士，而公之困厄，余二十载矣。

既以巍科改翰林院编修，明年散馆，则大为宣宗所褒，御书魁字于卷之傅别，而大臣亦自登公首选，旋又以大考翰詹列高等，简授山东学政。任满还京，充戊戌会试同考官。明年己亥，大考，复列高等。奉使江西主考、浙江学政，累迁至内阁学士，兼礼部侍郎。由是举朝慕公遇合之隆。台省耆宿，交口称公诗赋，以讽勉后进。侪辈敛衽，皆以为不及；高才未达，皆传钞而模范之。虽天子亦以君臣文字契合，为足乐也。

公在浙，丁母忧。道光二十三年，服阕入都，与考试差。翼日召对，宣宗嘉叹公文，以谓：“他人竭蹶喘汗有不能到，汝则沛乎有余，譬之于射，汝穿杨百中矣！”语毕大笑。公且感且悚，退而以“不失鹄”名其斋。是岁，擢礼部、吏部侍郎，督学安徽。公益兢兢，恐无以育才厚俗，上负主知。

二十六年，受代还朝。明年，充会试知贡举、殿试读卷官、经筵讲官。衡文之事，无役不从。四方学徒，翰林新进，辐辏造门请业。而上察公忠谨廉介，可任艰巨，不复欲以校文角艺相属。盖科目取士既久，至争声律一字之得失，而置军国于不问。

宣宗晚岁，远览唐季明末之陋，恤焉思有以易之。亦预忧治安之不可深恃也。二十八年，命公为仓场侍郎。是冬，命偕定郡王载铨，查办长芦盐务，及天津所属仓库。二十九年，命偕大学士耆英，查询东南两河冗员浮费。又命公驰赴浙江，厘剔盐务，清查仓库。凡政有奸弊丛杂，辄属公梳抉而廓清之。公昼夜稽核，不吴不扬，尽得要领，而于人无所乖迕。使浙未返，有诏简授山西巡抚。甫至晋，又内召为军机大臣。三十年，宣宗升遐，与诸王大臣受遗辅政。文宗继序，益欲以艰大付公。会广西军兴，南服不靖，遂命公总督闽浙。公钩校官书，发旧牍与新事杂治，废寝忘食。未几疾作，陈请开缺，勿许。咸丰二年，病益剧。屡疏乞退，温旨慰留。最后，十一月，诏许回籍调理。三年正月，返苏之常熟家焉。二月，金陵沦陷，贼乃日炽，公闻之大痛。自以朝廷重臣，出莅海疆，不能济弱扶倾，副圣主倚畀之意，而时事糜烂，又不克力疾强起，以效尺寸。往往独夜悲泣，或为诗歌以鸣积郁。至咸丰六年，而得偏痹之症。十年，苏、常失陷，挈家北渡。又闻九月淀园之变，益忧愤内伤，不复可支矣。是岁十一月三十日，薨于通州，春秋七十。

自公之贵，三代皆赠光禄大夫，如公官。曾祖妣赵氏，祖妣赵氏，妣史氏，皆赠一品夫人。妻王夫人，妾郭恭人，皆前卒。妾吴氏，公没后自裁以殉。旌表如例。子念贻，道光庚戌进士，翰林院编修，加四品卿衔。女二人，长适翰林院编修陈彝；次适钜野县知县张彭年。孙纶全、邦桢，曾孙厚垄、厚基、厚镕。公卒时，渴葬通州城东。同治四年八月十八日，始卜葬于江阴长山南麓。当公在闽引疾，方怪宏才若彼，重任如此，何遽谦让勇退！及归田数载，而忧国乃更甚于当官之时。而当世之自以为能负荷非常者，覆辙相属，乃不忍闻。然后知君子然之抱，诚不易量度哉！呜呼！是可铭已。铭曰：

两社贞卜，实启季宗。世闷休德，集于我公。十韬一襮，积塞乃通。发为宏篇，藻火笙镛。轩四出，使节落旄。冥索章句，尽拔其豪。靡干不采，何埴不陶？天子曰咨，时有屯蹇；道有平颇，著在前典。良臣斡之，天回斗转。敛此鸿文，谋奠乾坤。入筦天枢，出帅海滨。锄奸诘蠹，万绪交纷。每况弥恭，若虚若无。让贤避位，长往江湖。心摧形瘁，与世同臞。我贡春官，出公门下；斯铸斯熔，或跃于冶。岱宗云颓，有陨如泻。纪绩埋幽，用诏来者。

仁和邵君墓志铭

位西，仁和邵氏，讳懿辰，与国藩交二十余年矣。咸丰十年二月，贼入杭州，五日而复。七月，位西访余祁门军次。语余以城破时，尽室陷贼中。贼退，乃挈家东徙绍兴。老母考终，粗得尽礼，欲乞师以援两浙。不果，遂别去。明年十一月，杭州再陷。位西之妻余恭人，二子顺年、顺国，转徙沪上。余闻而迎致之安庆。顺年语余以城破时，尽室饥困。其父麾家人出避，图延宗祀，亦诡词自称将出，遂泣别不复相闻。国藩心知位西，烈士也，必不苟免。其家固知之，以无定问，不敢发丧。同治三年二月，杭州克复。顺年奔哭周询，具得三日不食，骂贼遇害状。实以十一年十二月朔日殉难。于是始除次执丧，赴告远近。浙江巡抚上其事，天子下诏褒恤。然后知亲在则避，亲没则死。贤者遭难，如是其不苟也。

位西之学，初以安溪李文贞公、桐城方侍郎为则，摈斥近世汉学家言。为文章，务先义理，不事缛色繁声，旁征杂引以追时好。厥后，以举人仕京师，为内阁中书、刑部员外郎，入直军机处。与上元梅曾亮伯言、临桂朱琦伯韩数辈游处。博览国故朝章，其文益奥美盘折，亦颇采异己之说以自广。询访高才秀士，折节造请，交誉互证，酣恣而不厌，狎习而弥虔。然位西性故戆直，往往面折人短，以谓“书籍所无，公何得漫尔？”不应，再纠焉；犹不获，三谏焉。无问新故、疏戚、贵贱、时否，一切蹙颊相绳，人不能堪。终以此取戾于世。大学士琦善公在狱，尝发十九事难之；大学士赛尚阿公视师广西，手疏七不可诤之。诸公贵人，病其峭直，由是龋焉不得安其位。

咸丰四年，坐济宁防河无效，吏议镌职。位西既罢归，则大潭思经籍，撰著《尚书通义》、《孝经通义》、诗古文若干卷。饥饿围城之中，犹著《礼经通论》，诵声锵然，彻于巷外。乱后，仅得《礼经》一卷，文三十余首，刻之淮安。盖不能什之一二，余则散佚矣。

位西之曾祖王父宝勤，王父又曾，父宗贽，本生父凤仪，世著清德。有兄懿蕃，早丧，无子，以顺年后之。有女二人。顺年归自杭州，未得父尸，大痛遘疾。同治四年六月十三日，没于金陵。余恭人少而刲股疗亲，晚而事姑有声。既痛其夫，又悲其子，七月十二日亦卒。呜呼，伤已！国藩于是命顺国与其壻郑兴仪，具位西衣冠，葬之西湖二龙山。以余恭人及顺年袝。顺年之妻伊氏，前死贼中。至是，亦以衣冠袝葬。铭曰：

城有时而为湖，海有时而成田。物固有非常之变，乌可以常理测彼吴天。善不必福久矣，曾不自夫子而始然。愍东南之大戾，仁圣与蝼蚁而同捐。著述衋其荡尽，仅吊煨烬之残编。文之精者不复存，存者又未必果传。独其耿耿不磨之志，与日星而长悬。魂无远而不之，魄则依妻子以全。庶上为神祗所许，而下为百世学者之所怜。

江忠烈公神道碑

公讳忠源，号岷樵，新宁江氏。曾祖登佐，太学生。祖献鹏。父上景，岁贡生。母陈太夫人，生子四，公其长也。少而豁朗英峙，以县学附生，选为道光十七年丁酉科拔贡生，旋中是科乡举。久客京师，以大挑得教职。与曾国藩、陈源兖、郭嵩焘、冯卓怀数辈友善。尝从容语国藩：“新宁有青莲教匪，乱端兆矣！”既归二年，而复至京。余戏诘公：“青莲会匪竟如何？何久无验也？”公具道家居时，阴戒所亲，无得染彼教。团结丁壮，密缮兵仗，事发有以御之。逮再归，而果有雷再浩之变。公部署夙定，一战破焚其巢。诱贼党缚再浩，磔之。湖广总督上其功，赏戴蓝翎，以知县用。公入都谒选，又语国藩：“前事虽定，而大吏姑息，不肯痛诛余党。难犹未已。”逾年，而复有李沅发之变。又逾年，而广西群盗蜂起，洪秀全、杨秀清之徒出，大乱作矣！

公为县令浙江岁余。咸丰元年，丁家艰归。大学士赛尚阿公督师广西，驰疏调公赴粤。既至，则大为副都统乌兰泰公所宾敬。事无巨细，必再咨而后行；人无疏戚贵贱，必察公意向而薄厚之。叙公之劳，请擢同知直隶州，换戴花翎。公亦竭诚赞画，募楚勇五百人助战。湖南乡勇出境讨贼，自此始也。

乌公慷慨负气，与提督向公荣，积有违言。公以书晓譬，乌公礼下之已甚，冀感动向公，卒不能得。逮围贼于永安，复代为一书抵向公，力谏围师缺隅之说，请合围而尽歼之，又不能得。因引疾归。归而永安贼出，大败官军。遂至桂林。公闻警，募勇倍道赴援，将终佐乌公以平岭表。未至而乌公阵没。自是独领一队，贼中往往指目江家军矣。既解广西之围，旋大捷于蓑衣渡。贼不得掠舟而北，衡永以安。贼攻长沙，公与力争南门天心阁，筑坚垒，据要害，长沙以完。贼之渡洞庭而东也，实惟咸丰二年十月之杪，旌旗帆樯，蔽江而F。公痛时事之益坏，怨吾谋之不见纳，怅然不复欲东。巡抚张公亮基亦奏公留守湖南。是冬，破贼目晏仲武于巴陵，剿平征义堂会匪于浏阳。明年春，署湖北按察使，翦叛民刘立简于通城，膊陈北斗于崇阳。皆以疲卒千余，荡寇数万。天子褒叹。由是有帮办江南军务之命。

公拜疏将赴金陵，中途闻广济宋关佑为乱，移师讨之。事甫定而朝廷命公速救凤阳。不数日，而江西巡抚檄公速援南昌。公曰：“金陵、凤阳，虽有朝命，然残破之区，效迟而事易；江西虽无朝命，然完善之土，祸急而事难。吾当先其难者。”遂挈师由九江踔四百里，焱入南昌。翼日贼至，则设施略备，上下恃以无恐。贼昼夜环攻，阙地十道，分扰旁郡，以眩我谋，终不得穷公方略。凡九十余日而围解。上嘉公功，赏二品顶戴，赐翎管、班指诸物。厥后田家镇失利，上疏自劾。诏旨虽许镌四级，然旋有安徽巡抚之命，又诏公楚皖一体，当相缓急为去留，不必拘于成命。盖圣主倚公办贼，不复中制。而海内企踵喁喁，亦咸知非公莫属也。

公以为武昌差足自保，庐州新立行省，危在旦夕。法宜经营淮南，以分吴楚贼势。遂拜疏自鄂之皖，雨而行。将卒终岁奔命，道病，公亦病。至六安，病甚。六安吏民遮道请留，不许。舁疾竟达庐州，部分未定而贼大至。公设策应敌，一如守长沙、南昌时。而城无见粮，药铅罄竭。元从之士，不满干人。诸军屯四十里外，观望莫救。公弟忠浚，自楚来援，为贼所梗，咫尺不稠通问。公病益困，不食数日矣。城陷，发愤投水死。咸丰三年十二月十七日也，春秋四十有二。越八日，募人人贼中，负公尸以出。事闻，天子震悼。迫赠总督，赐祭葬，命庐州及湖南、江西皆立专祠，褒公三代，如其官，予谥忠烈。

咸丰五年，刘公长佑，间关归公丧新宁。六年某月，葬于某里某山。公弟三人，仲即忠浚，以兵事积功至道员，历官安徽、四川布政使。次忠济，战功最伟，殉难岳州，予谥壮节。次忠淑，县学附生，保叙知府。夫人陈氏，无子，以弟子孝椿为嗣。妾杨氏，公既没，而生子孝棠。

国藩昔与公以学行相切。文宗御极，荐公以应求贤之诏。公尝疏请三省造舟练习水师。又尝寓书国藩，坚嘱广置炮船，肃清江面，以弭巨祸。其后，国藩专力水军，幸而有成，从公谋也。自公之薨，忠浚等数乞余文，表公墓道。大义相许，神人共鉴，余其敢让！军兴以来，死事者多矣！或邂逅及难，而幸厕忠义之林，何可胜道！当公赴江西之急，有诏令至金陵。及赴庐州之急，有诏且留楚中。宜可少安，以惜有用之身；而公必蹈危地，甘死如饴，但求无疚于神明。岂所谓皎然不欺者耶？呜呼忠已！余既揭其用兵始末，乃并述他行义，声之铭诗，用告异世治国闻者。铭曰：

儒文侠武，道不并张；命世英哲，乃兼厥长。惟公之兴，颓俗实匡。明明如月，肝胆芬芳。有师邓君，有友邹子；卧病长安，朝夕在视。亦有曾生，燕南旅死，谋归三丧，反葬万里。两以躬致，义泣鬼神；近古之侠，孰与比伦？作宰吴越，风教露养；秀水振饥，翼民以长。苏其枯胔，衣以文襁。儒吏之风，并时无两。蕴此两美，风雷入怀；砰然变化，阴阖阳开。宜戡大难，重奠九垓；半驾而税，天乎人哉！楚师东征，倏逾十秋。三十万人，金甲貔貅；死者半之，白骨嵩邱。人怀忠愤，如报私仇；千磨百折，有进无休。终殕元恶，尽复名城。天河荡秽，海宇再清。公创其始，不观其成。九原可作，慰以兹铭。

张君树程墓志铭

君讳善准，字树程，号平泉，晚更自号愚公，武昌张氏。考讳以诰，国藩尝表其墓，既详其世矣。君孕育前徽，出入造次，不离古先之训。既补县学生员，以制举之文震耀于时。主学政者，每嗟赏之，举以为群士式。君顾不以自憙，独有志于朴学之途，笃好浚仪王氏《困学纪闻》，昆山顾氏《曰知录》二书。删取其要，别为一编，手写数通，亟绎而不厌，博览而弥深。前所谓举业者，渐高简而不谐于众，遂为岁贡生以终。与之游者，但见其于科目仕宦，穷通得丧，丰约毁誉，泊乎未有以干其虑也；及闻时政安危，贤不肖进退当否，乃忧之乐之，如其家事，则相与怵焉起敬。

粤贼之起，贤人君子，往往殉难，或阖门同尽。君闻辄悼痛，语及卓行奇节，则泫然泣下，如丧周亲。一夕，篝灯读书，忽甚悲失声。举家惊起，趋视，君方手一编，顾曰：“有传胡巡抚祭李帅文至者，余读之，不觉哀而一号耳。”胡巡抚者，益阳胡文忠公林翼；李帅者，湘乡李忠武公续宾。时方战没三河，天下所共伤也。自是，兵事利钝，家人相戒，不敢以闻。闾里过从，相与遣怀望治，道吉语以忘忧，君一接以恭谨。遇耇长，怡声酬对，如恐伤之。自敌以下，褒能奖善，温温致敬，终不以有故而加慢。姻好或有患难疾疚，早夜省视，匍匐护持，时其有无而周济焉。人咸谓君为慈惠之师，缓急可倚仗矣。

然君性实刚介，嫉恶如仇，深恨昏墨之吏，暨士人居家耆财利与贾竖竞锱铢者。以谓天下大乱，端由此辈。意不快，则昌言诛责，唾而斥之；或以书抵友朋，其语绝痛。又尝戒其子裕钊：“汝才薄，慎无求仕；苟仕，慎无为身家谋。居民上而黩货，是穿窬也，神不福矣。”闻者懔懔，然后知君之德，不得仅以仁厚名也。

同治三年十二月十日，卒于家。春秋六十有九。所著有《史学提要续编》六卷。妻金氏，秉礼习劳，俭而泽物。子二人，长裕锴，次即裕钊，举人，积学能文。女子二人。孙几人某某。某年月日，葬君于某县某山。裕钊来征铭。铭曰：

讷讷哲人，斯须绳矩；遇事激发，刚亦不吐。恸恤忠良，有涕如雨，讥贬奸贪，有舌如斧。能好能恶，是谓至仁。邈然物外，未侵一尘。樊口之南，重湖之滨；藏骨黄壤，垂范千春。

衡阳彭氏谱序

吾少时读家谱，曾子十五世孙据，以关内侯避王莽之乱，南迁为南州诸曾之祖。私怪据事迹不见于他书，旧谱于何取征？后读《欧阳文忠公集》，见其《答曾子固书》，亦以关内侯据为疑，引史例以讽之，乃知吾曾氏本据为始迁之祖，相沿且千岁，由来旧矣。欧阳公谱牒之学，号为精审。然其所著唐宰相世系表，于巨族既推其本源出于某帝某王，又历叙汉世名贤。如琅邪王氏，已称出周灵王子晋之后，而又叙王吉、王骏之系；兰陵萧氏，已称出帝喾之后，而又叙萧何望之之系；相承不绝，如屈伸指而数庭树，略无参稽犹豫之辞。公尝讥司马迁不能阙疑，后人又讥欧阳氏不善阙疑，所谓目能见千里而不能自见其睫也。

君子慎度身世，信诸心则蒙大难、决大计而不惧；未信诸心，则虽坦途而不肯轻试。其于临文，亦若是焉可耳。衡阳彭雪琴侍郎，以诸生从戎，十有三载，肃清长江，克名城以百计，殕巨憝于金陵。当其提挈饥军，出入锋镝，誓不与此贼同戴三光。天下称为烈士。及夫勋劳日著，朝廷授为安徽巡抚，授为漕运总督，皆屡疏固辞不拜。退然若漆雕之内不自信，卒不轻于一试，又何慎也！

同治四五年间，东南大定。侍郎与其宗长老，修订彭氏家谱。彭氏本贯江西之泰和，至明世，有曰声扬者，始迁于衡。其后八传，日步南者，肇修谱牒。我朝康熙中，再修之。道光十三年，侍郎之考赠光禄君，三修之。及是，四次修撰。族之材俊子弟，奋迹师中，积功累伐，珥貂相望，簪绂云兴，皆著于录。彭氏日益光大矣！

其系表，断自声扬公。凡前世达人，暨同姓异望之显者，别为一编，不与本宗相淆。盖凛凛乎阙疑之谊云。国藩之先世，亦自江西迁居衡阳；至明季，更迁湘乡。而祠庙今尚在衡，与彭氏击柝相闻，墟烟相接。曩者不揆愚陋，尝慨然欲重订家谱，述其可知者而差其可疑者，区为别录。不求尽合于欧曾大儒，但求慊于吾心。久困兵间，未遑执简。感侍郎急于先务，故为之序，以答其请，因抒余之夙怀。

大潜山房诗题语

山谷学杜公七律，专以单行之气运于偶句之中，东坡学太白，则以长古之气运于律句之中。樊川七律，亦有一种单行票姚之气。余尝谓小杜、苏、黄，皆豪士而有侠客之风者。省三所为七律，亦往往以单行之气，差于牧之为近，盖得之天事者多。若能就斯途而益辟之，参以山谷之倔强，而去其生涩，虽不足以悦时目，然固诗中不可不历之境也。

省三用兵，亦能横厉捷出，不主故常。二十从戎，三十而拥疆寄，声施烂然，为时名将。惟所向有功，未遭挫折，蔑视此虏之意多，临事而惧之念少。若加以悚惕戒慎，豪侠而具敛退气象，尤可贵耳。余览其诗卷既毕，因题数语以勖勉之。

曾文正公文集卷四

金陵军营官绅昭忠祠记

呜呼！军兴以来，死事者多矣，而金陵尤为忠义之所萃云。

咸丰二年十二月，贼陷武昌、汉阳，掠取巨舟万数。三年正月，蔽江东下，连陷九江、安庆、芜湖各城，遂破金陵，据为伪都。城中官绅与驻防之军民并及于难。当是时，天子已命向荣为钦差大臣，自湖北逐贼而东，至则城陷已逾旬曰。又继陷镇江、扬州两府，而都统琦善亦以钦差大臣由河南进至扬州。白是，后广西元从诸军驻金陵者，号为江南大营；北来新集诸军驻扬州者，号为江北大营。镇江别屯一军，则金陵分兵驻之，与扬州之师相为犄角。未几，扬州之贼分支北窜河南、直隶；金陵之贼分支西窜江西、湖北；而镇江之贼，破我营垒；别有粤人为乱，攻陷上海。其冬，北军克复扬州、仪征，群贼移据瓜洲。四年，督师琦公卒。托明阿接统北军。五年，江苏巡抚吉尔杭阿克复上海，移师围攻镇江。六年春，南路贼陷宁国，北路贼复陷扬州。托明阿罢职，德兴阿接统北军，旋克扬州。其夏，巡抚吉公战没于高资，金陵大营亦陷。督师向公退守丹阳，已而病卒。朝廷命和春为钦差大臣，而命张国棵为总统。七年冬，南军克复镇江，北军同日克瓜洲。八年，南军筑长围以困金陵之贼，北军大挫于浦口；贼陷江浦、天长、仪征、扬州、六合。张国樑北援扬州，克之。九年，德兴阿劾罢，江北不复置帅，以江南大帅兼辖。十年正月，张国樑克九、袱洲。二月，皖南群贼攻陷杭州，江南遣张玉良援杭，克之。三月，贼破建平、东坝、溧阳，群萃金陵，攻陷大营，我师溃奔，常州、苏州继陷。是后冯子材等坚守镇江，都兴阿等坚守扬州，数年无恙。

盖自咸丰癸丑以迄庚申，耳目众著之事，大略如此。其余南军攻取傍近郡县，若太平、芜湖、丹阳、溧水、溧阳、高淳、句容，屡克屡陷，不常其得失。或北援扬州、江浦，警报朝闻，南师夕渡。而城外贼垒，滨江要隘，亦元月不事攻战，掷千百性命以争尺寸之土。当时中外盛称江南劲旅，声威出北军上远甚。诸路告急，金陵往往分兵四出援剿，其致败亦终以此。始至之秋，即遣虎嵩林驰援上海，既又遣和春赴援庐州。宁国失守，则遣邓绍良自浙援之。数年，邓君战亡，又遣郑魁士继之。贼围衢州，则遣周天受等援浙；贼入延建，又济师以援闽。近者数百里，远者二三千里，孤军转斗，累月不归。馈镡乖时，忍饥赴敌，膏涂原野，莫相收恤。而金陵之贼，见我军远征者多，居守者少，营垒空虚，炊烟日减，昼夜谋所以覆我者。咸丰六年，大营失陷，正坐垒阔兵单之故。最后十年之役，则长围已成，汛地愈广。我军分兵救浙，不能遽返。而自浙回窜之贼，皖南江北之贼，十道并进，乃一发而不可御。将士方冀合围之后，犁穴擒渠，策勋有期。不意仓皇溃败，有如沙飞河决，荡析南奔，死亡不可胜数。其仅有存者，张玉良收集余烬，以攻嘉兴，以守杭州。至明年，杭城再陷，而金陵大营八万人者，荡然无复留遗矣。

当诸将屯驻秣陵，向公荣，张公国棵，最负重望。其余智者竭谋，勇者殚力，亦岂不切齿图功，思得当以报国。事会未至，穷天下之力而无如何。彼六七伪王者，各挟数十万之众，代兴迭盛。横行一时。而上游沿江千里，亦足转输盗粮。及贼势将衰，诸酋次第僵毙，而广封骏竖，至百余王之多，权分而势益散。长江既清，贼粮渐匮。厥后楚军围金陵，两载而告克。非前者果拙而后者果工也。时未可为，则圣哲亦终无成，时可为，则事半而功倍也。皆天也。

既克三载，同治六年之冬，乃建昭忠祠于莲花第五桥，祀先后死事者。同堂而异室，其中一室，祀三年二月江宁初陷时守城殉难之员；其东一室，祀三年至十年城外大营伤亡之员；其西一室，祀城内及江宁七属绅士，而外郡绅士死于此者亦与焉，又东一室，祀金陵将领出援各路，死于宁国及浙江等处者；又西一室，祀镇江及扬州死事之员。镇江本金陵所分之军，扬州亦与金陵一体，其后又归南军兼辖故也。工既竣，粗为记其梗概。至于历年战争，良将猛士之劳，攻牢保危之策，将具于国史，兹不复备述云。

丁卯四月求降雨泽告辞

自客岁之仲秋，历冬春而孟夏。阅八月而不雨，嗟群生之凋谢。

哀江南之黎庶，困兵燹以十霜。邑何民而不莩，野何土而不荒？

庆中兴于甲子，甫得脱乎兵戎。悉敝赋而北伐，又杼柚之屡空。

逮丙寅之夏末，高邮罹乎灾凶。运堤怆其溃决，没六县于波中。

涨泗沂与淮湖，潴千里为泽国。饱人肉于蛟鱼，乌鸢下而争食。

嗟赤子其何辜，实百官之不职。曾水患之未平，又旱灾之相逼。

麦有秋而失望，稻有种而不入。千村聚而皇皇，老幼环而悲泣。

痛蚩蚩者无罪，罪乃在于疆臣。羌无德而窃位，上千怒乎百神。

或屋漏之隐慝，或秕政之不仁。将举错之失当，抑冤狱之未申？

宜躬被乎酷罚，胡移祸于吾民？爱致斋而惕厉，叩苍吴而陈词。

审余身之有咎，甘百死而不辞。为斯民而请命，冀岁事之无亏。

沛甘霖而溥降，膏百榖以蕃滋。万类蔚而回春，农民忻而相告。

今不虑乎旱饥，后无伤乎秋涝。感神惠之孔时，终倾诚而图报。

灵谷龙神庙碑记

龙于古不列祀典。国有大水，智者不禁。或有旱嗅，圭璧祈禳，亦不及之。汉世儒者以龙能兴云致雨，乃别四时方色为象，土禺缯缋，有祷辄应。其后五龙九龙之堂浸作，祀事兴矣。

国家褒崇龙祀，祭式祝号，一准王仪。自京师黑龙潭暨各行省皆立庙虔奉。甘泽时降，人蒙其庥。金陵省治之东，有泉日八功德，水出于钟山之阳。灵谷之寺，旧有龙神祠，屡获嘉应。洎兵兴祠毁，坛宇荡然无存。

同治六年，自春徂夏，数月不雨。荣祷之术既穷，国藩乃与布政司李君宗羲、督粮道王君大经、盐巡道庞君际云，先后求诸灵谷之神。四祈而四效，旋叩而立应。最后甘霖滂沛，坼壤膏流；槁苗勃兴，嘉蔬蓊蔚；陂泽旁汇，鱼鳖讙泳；岁仍有秋，民用康乐。于是乃相与重构斯庙，以报赛而妥灵。棼撩坚致，黝垩无华，取足严裸献之仪，酌质文之衷而已。

盖金陵自六代以来，号为名都，梵宇琳宫，震耀今古；勋戚甲第，涌殿飞薨。往往数千百年，遗构尚存。独至粤贼洪杨之乱，扫地划除，无复一椽片瓦之留遗。即灵谷寺屡兴屡废，亦无似此次之澌尽者。今龙神庙粗立基绪，而全寺之踵修，名迹之兴复，不知更待何年？《易》称龙为乾德，万物资始，厥施甚普。自今以往，意者百工云兴，日新月盛，将尽还承平之旧乎？斯固守土之吏所寤寐诚求者也。

新宁刘君墓碑铭

君讳时华，字廷材，号宝泉。先世自江西徙湖南之新宁。曾祖有义。祖儒禹，府学增生。父世贵，太学生。家贫，为商贾，化居以自给。君生有至性不忍其父久劳市廛，乃跪请曰：“大人宜少休。兄学且有成，弟弱，儿愿代父劳而服贾矣。”遂游资于江汉之间，量物度时，广取而节用，后人而往，先人而归；家用阜康，亲以大悦。父病，在视终宵。医者言痰咸可生，淡则死。君辄以手承痰尝之，味淡，因大哭。父没，母亦前卒，则推其所以事父者以事继母。归自武昌，继母不怿，长跪自陈迟归之咎。继母病，服劳达旦，营治药物，必自其手，不自他人。继母没，则推其所以事亲者以事长兄，而蓄季弟。兄病，调护年余。兄卒，弟后卒，则又推恩以恤其嫠，以鞠其孤子。厥后两家孤儿皆成立，两嫠皆旌表于朝，寿皆七十，八十，涕泣颂君之德不敢忘云。

新宁，山邑也。僻在楚南、黔、粤之交，巨岭层峦，穹窿杂袭，郁挠而不得少舒。自古未闻伟人杰士出于其间，亦乏甲乙科第。居民治生纤啬，有唐魏之风。独君与江太公一峰，轻财好义，不屑屑于自殖。江君之子谥忠烈者，仕至安徽巡抚；而君之子荫渠，今为直隶总督，并有勋伐，为时名臣。盖褊陋之俗一变，而山川之气昌矣。当君初贾异县，颇求饶益以娱亲心。既而经纪有方，智足以扩其业，利足以仁其三族。所得资财，随手散去。一以济物为功，息耗都不訾省。乡里除道成梁，捐金钱惟恐不赡；施药疗疾，惟恐不周。尝遇益阳大水，买小舟拯百人，蒿葬数百人。新宁大饥，饩邻里亲旧粟，日半升，全活无算。又尝修育婴堂，建忠义节孝祠，皆县中前此所无，自君创之。城东北有义冢，岁岁常以冬春培其弛茔，而植其仆碑。城南有义塾，器物缺乏，常于君家取给焉。人或谓君：“岁入几何？施诸人者什七，而自谋不及什三，后将难继。何不颇买田宅，为子孙稍立基业？”君笑谓：“家有薄田，自足供疏食，焉用多为？吾以人情为田，以培养士类为种。耕不计年，获不计世。庸讵知留贻子孙者，不更大乎？”逮君没而门内鼎兴。

君子四人：长名长佑，即荫渠也，以拔贡生历官广西巡抚，两广总督，直隶总督，加兵部尚书衔；次长佐，某官；次长伸、长健，某官。孙某某。曾孙水祚、永祺。天子褒长佑功，赠君暨君之祖父皆为光禄大夫。君配郑氏，暨祖妣某氏！妣李氏、曾氏，皆为一品夫人。盖君言于是果验。为善之报，抑何捷也！郑太夫人恭俭宽仁，悉秉夫教，姒妇娣妇寡居，敬之，终身有恩纪。君卒以道光三十年六月十四日，寿六十有一。太夫人先三日卒，寿五十有九。是岁十二月某甲子，合葬新宁西乡杨溪村之鸾岭。昔道光丁未、戊申间，江忠烈公尝为余称道荫渠之贤，兼述其世德。及荫渠人京，闻亲之讣，求余文铭其墓。展转兵间，久疏文字，越今十有七年，始得表而铭之。铭曰：

举世奔利，独行抱义。庸德庸言，感格天地。外救饥溺；内抚诸孤。仁心难慊，百忧一愉。孰云不显，在幽弥馨；孰云无报，如影随形。神觌在室，奇福在庭。郎君崛起，为国干城。削平寇乱，鼎祭钟铭。自天锡宠，褒荣先陇。夫彝之南，万山环拱。我表其阡，来者钦竦。

户部员外郎彭君墓表

君讳永思，号两峰，世居湖南长沙。少而峻整自将，忱恂缜栗，呐呐如不能语；事至则剖晰毫厘，枝分缕解，辨穷万变而断以片言。长老往往惊异，以为吏才，天所授也。年三十二，以嘉庆五年庚申举于乡。十四年己巳成进士，即用知县。明年，署云南嵩明州知州，断狱八百，民誉翔洽。徙补楚雄县。楚雄故附郭剧邑。君至，一以治嵩明者治之，讼牒入，立判纸尾，期以某日质讯。出则听民遮道自言，停舆研鞫。前者辞穷，后者大畏。或就逆旅操笔定谳，且判且诘，决遣如神。尤善为离参之法。离参者，如欲知豆价，则先以麦问甲，次以稻问乙，次以粱问丙，离其事，异其人，而旁参之，然后进退以定豆价，百不失一。君用此术多奇中。他人效之，亦不能得民情伪也。大吏以君既政成，常使兼听邻县之讼。大姚有薛继贤者杀人，狱成，省中复核，则诡辞翻异。问官数易，爰书数十易，终不能决。君讯之七昼夜，卒以参鞫其子，乃得情实，论决如律。某官解饷银至省，发封则失银，而得数石，以狱属君。君察石有虫啮痕，非道途间物。因问辇运之卒：“宁觉驮负左右欹乎？颇忆欹侧始何曰乎？”卒对：“某日过某店，始觉右欹。”君自省返楚雄，挟此狱与卒与石俱行。途中杂采群石，较之皆不类。至某店，得石与虫啮者类。一鞫而伏，遂抵旅店主人于法。

五侯神者，不知所起，淫祀也。土民与江西客商争祀，掏讼数十年。君以黩祭宿狱，终无已时。令舁神像至县庭，取笔判八字曰：“尔像不灭，讼端不绝。”立饬吏卒，摔而毁之。两造相顾，愕眙而散。盖君之明而能断，类如此。

嘉庆十七年，大姚令上变，告：乌龙口有众数千，啸聚为乱。郡守夜召君问策，君立与区画，草数书抵旁县，戒勿轻动。遣数人伪与贼昵者，风使解散。而潜发轻兵掩捕，擒七十人，罪数人而事定。于是远近又叹君才堪济变也。

在滇六年，凡三署大姚，四署广通，两署南安州，再为乡试同考官。上官方以治行卓异荐君，而君以父命，不乐久为吏，遂援例改就京职。官户部员外郎，贵州司行走，兼管广东司。议蠲逋赋，厘定鹾政，多所匡赞。道光二年丁家艰，归。自是山居二十载，养母教子，收族振贫，祭田义渡，凡诸善举，皇然如有失而急图之。陶然与贩夫农父相狎，自忘其为宰官之身。人亦忘之，亦愈敬之。道光二十二年八月二十一日以疾卒，春秋七十有四。

曾祖从美，祖必化，贻赠奉直大夫。考胜桂，诰封奉政大夫，以五世同堂，获旌于朝。祖妣氏范，妣氏黄，皆封宜人。君之配黄恭人，以贤孝特为舅姑所倚。尝一从夫云南官舍，而未及从宦京师。凡综理彭氏家政七十余年，敕始毖终，内外秩秩，室靡弃物，里无违言。姒妇有先亡者，叔早逝者，抚其诸子；女公早寡者，抚其孤甥，曲有恩纪。齿逾八十，犹篝灯纺绩不倦。同治元年闰八月二日告终，盖九十有六矣。子申甫，道光乙未科举人，候选通判。妇陶氏，安化文毅公女也。女三，皆适士人。孙树森，同治甲子科举人。志本，序本，丰本，孚本。孙女十二。申甫以道光壬寅九月某甲子，葬君于长沙之文家段莲花台。同治壬戌闰八月某甲子，葬恭人于木鱼山。坟垅相望，约二百步而近，属国藩表其墓。于是叙述大节而缀以铭。铭曰：

流水不腐，古传斯语；贤侯之明，积勤所补。寿母之寿，本诸劳苦。居上而逸，天所不许。降福者天，宰天者人。治狱阴德，恒大厥门。科名赓续，有子有孙。更千万祀，长裕后昆。

金陵湘军陆师昭忠祠记

同治三年六月既望，大军克复金陵。国藩至自安庆，犒劳士卒，见吾弟国荃面颜焦萃，诸将枯瘠，神色非人。盖盛暑攻战，昼夜暴露城下，半月而未息。余既惊痛而抚慰之，乃遍行营垒，周视所开地道，览战争之遗迹。彭君毓橘、刘君连捷、萧君孚泗、朱君南桂，相与前导而指示曰：“某所某将尽命处也，某所贼困我之地也。”诸君所不备述，吾弟又太息而缕述之。弟之言曰：

“自吾围此城，壮士多以攻坚而死。贼于城外环筑坚垒数十，大者略与城埒，攒以小营，障以长坞，瓮石如铁，掘堑如川，牢不可拔。我军以元年五月之初，始克江宁镇、三汉河，大胜关各垒。二年五月，李臣典等克雨花台及南门各垒；刘连捷等会同水师克九袱洲、中关、下关各垒。其江东桥之垒，则陈湜等于八月克之。上方门、高桥门、七瓮桥、土山、方山各垒，则萧庆衍、萧孚泗等于九月克之。是时，朱南桂亦克博望镇，赵三元等亦克中和桥、秣陵关。至十月，克解溪、隆都，湖墅，而东南划削略尽。三年正月，彭毓橘、黄润昌等乃克钟山高垒，贼所署为天保城者也。每破一垒，将士须臾陨命，率常数百人，回首有余恸焉。其穿地道以图大城者，凡南门一穴，朝阳至钟阜门三十三穴，篝火而人地，崖崩而窟塞，则纵横聚葬于其中。贼或穿隧以迎我，薰以毒烟，灌以沸汤，则超者幸脱，而悫者就歼。最后神策门之役，城陷矣而功不成；龙膊之役，功成矣而死伤亦多。”于是叹攻坚之难，而逝者之可悯也。毓橘之言曰：

“我军薄雨花台，未几疾疫大行，兄病而弟染，朝笑而夕僵，十幕而五不常爨，一夫暴毙，数人送葬，比其反而半殆于途。近县之药既罄，乃巨舰连樯，征药于皖鄂诸省。当是时也，群医旁午，而伪王李秀成等大至。援贼三十万，围我营者数重。我军力疾御之。一夕，筑小垒无数，障粮道以属之。江贼益番休迭进，蚁傅环攻，累箱实土以作橹楣，挟西洋开花炮自空下击，子落则石裂铁飞，多掘地道，屡陷营壁。凡苦守四十五日，至冬初而围解，军士物故殆五千人。会有天幸，九帅独免于病，目不交睫者月余，而勤劬如故；虽枪伤辅颊，血渍重襟，犹能裹创巡营。用是转危而为安。靖毅公则病后过劳，竟以不起。”九帅者，军中旧呼国荃之称；靖毅者，吾季弟贞斡谥也。连捷之言曰：

“李酋解围去后，率众渡江，连陷江浦、和州、含山、巢县。皆我军新取之城，得而复失。九帅乃分兵守西梁山，遣连捷与彭毓橘辈救援江北，既解石涧埠之围，破运漕、铜城闸之贼，遂偕水师连收四城，江北大定，剧贼益衰。然我众死者亦不可胜数也。”南桂之言曰：

“方金陵官军围困之际，同时鲍超之军亦困于宁国，水师亦困于金柱关。金柱关者，水阳江及群湖所自出，芜湖之藩卫也。九帅乃分兵守东梁山，而遣南桂与朱洪章、罗洪元辈力扼此关，夹河而与之上下，乱流而相攻。卯而战，酉而不休，水营捷，陆营或挫，一夕数起，一餐屡辍，凡七阅月而事稍定。百里内外，白骨相望。时闻私祭夜泣之声，天下之至惨也。”于是国荃与诸将并进称曰：

“此军经营安庆，剪伐沿江诸城，凋丧尚少。独至金陵而死于攻，死于守。死于疾疫，死于北援巢、和，南援芜湖、太平，乃筹计而不能终。今存者，幸荷国恩，封赏进秩；而没者抱憾无穷。鸡鸣山下有贼造府第一区，若奏建昭忠祠，春秋致祭，庶以慰忠魂而塞吾悲耳。”

国藩具疏上闻，制曰可。黄君润昌爰董其事，取有册可稽者，造神主一万一千六百三十有奇；无册者姑阙焉。甫历三载，楹栋枉桡，墙宇敲陊。同治六年，省中僚友集议，廓而新之，基扃固护，笾豆有严。国藩乃追叙所闻于诸君者，而系以诗章，用备乐歌。诗曰：

人无贵贱，天寿贤愚，终归于死，万古同途。死而得所，身殄魂愉。六朝旧京，逆竖所都。濯征十载，莫竞天诛。嗟我湘人，锐师东讨；非秘非奇，忠义是宝。下誓同袍，上盟有昊，昊天藐藐，成务实难；祚我百顺，阨我千艰。狂寇所噬，刈人如菅，泠厉乘之，积骴此若山。伟哉多士！夷险一节；万死靡他，心坚屈铁。鉴彼巧偷，守兹贞拙。缕血所藏，后土长热。卒收名城，获丑擒王。宠贲冥漠，干祀馨香。新庙孔赫，彝斝将将。天子之锡，烈士之光！

书《仪礼·释官》后

侍郎胡君季临，重刻其曾祖王父朴斋先生所著《仪礼·释官》寄示国藩，属为识于简端。

余尝从《皇清经解》中得读此书，粗识崖略。先生治礼，崇信郑氏，而于郑说之歧误者，亦不苟为附和。如《燕礼》宜以膳宰为主人，而辨注释为宰夫者之非。司宫即《周礼》之宫人，而指注比于小宰者之失。左右正即仆从之官，若《书》之“左右携仆”，《诗》之“膳夫左右”。而证注中称乐正、仆人正者之谬。《特牲》“士有私臣而叹”，注谓“士无臣者之疏”，其说既允矣。至于曲证旁通，往往即一事而洞见本原。先王之制礼也，因人之爱而为之文饰以达其仁，因人之敬而立之等威以昭其义，虽百变而不越此两端。先生以为《士丧》、《既夕》二篇所言：甸人、管人、夏祝、商祝、冢人、卜人、隶人、遂匠之属，皆公家之臣来执事者也。又以为诸侯之官，其爵必降等于天子。圣人别嫌明微之意寓乎其间，使周之诸侯遵而守之，何至有僭越而置六卿称县公者？由前之说，则臣下之丧，君既临其小敛，又遣官助其百役，有若家人骨肉，怆恻缠绵。由后之说，则侯国之百职庶司，不敢毫发僭拟于天王。恩谊之笃如彼，名分之严若此。此皆礼之精意，祖仁本义，又非仅考核详审而已。

《仪礼》一经，前明以来，几成绝学。我朝巨儒辈出，精诣鸿编，迭相映蔚，而徽州一郡尤盛。自婺源江氏永崛起为礼经大师，而同邑汪氏绂、休宁戴氏震，亦皆博洽，为世所宗。其后歙县金氏榜、凌氏廷堪，并有撰述，无惭前修。

先生世居绩溪，与诸儒地相比、时相接。其入国史《儒林传》，列于江氏、汪氏之次，而哲孙培，又能绍其家学，著《仪礼正义》，荟萃群言，衷于至当。徽州为朱子父母之邦，典章文物，固宜非他郡所敢望。而胡氏世传礼教，故家文献，绵延无替，亦足使笃古之士低徊而兴慕也。

湘乡昭忠祠记

咸丰二年十月，粤贼围攻湖南省城。既解严，巡抚张公亮基檄调湘乡团丁千人至长沙，备防守。罗忠节公泽南、王壮武公錱等，以诸生率千人者以往。维时国藩方以母忧归里，奉命治团练于长沙。因奏言团练保卫乡里，法当由本团醵金养之，不食于官，缓急终不可恃，不若募团丁为官勇，粮饷取诸公家。请就现调之千人，略仿戚元敬氏成法，束伍练技，以备不时之卫。由是吾邑团卒，号曰“湘勇”。

三年春，平土寇于衡山，破逆党于桂东。其夏，粤贼围江西省城。国藩募湘勇二千、楚勇千人，罗忠节公辈率之东援。初战失利，营官谢邦翰、易良斡等殉难。湘勇之越境剿贼，将领之力战捐躯，实始于此。余闻而悼之，议立忠义祠于县城，祀湘人与于南昌之难者。

其冬，余奉命筹备舟师，乃募湘勇水陆万人。明年，率之东讨。岳州之役，陆兵败挫，虽旋有湘潭之捷，而湘士中熠。既而整军再出，罗公暨李忠武公续宾率湘勇以从。于是大隽于岳州，克武汉，下蕲黄，破田家镇，复江西弋阳，信州，宁州。又以其间由江还鄂，扫荡枝县，再克武昌省会。

咸丰五六年间，罗李湘勇之名震天下，而王壮武公与刘武烈公腾鸿，萧壮果公启江，暨巡抚蒋公益澧，皆提湘勇征战湖北、江西、广西、广东等省，所在有声。然罗公、王公、刘公遂以六七年间先后徂谢，而将士伤亡者滋益多。前所议建之忠义祠，规制隘庳，不足以严典祀。咸丰八年秋，国藩乃与李公具疏会奏，请立昭忠祠于湘乡，令有司春秋致祭。天子许之。吾邑军士，没有余荣已。

未几而舒城、三河之难作，李公殉节，部下死者殆六千人。国藩私忧。以谓湘中士气恐不复振。其后李公之弟勇毅公续宜，重辑部曲，转战皖北。张忠毅公运兰及唐总戎义训辈之师，转战皖南。而吾弟国荃遂以湘士克复安庆、金陵两省。蒋公暨杨公昌浚亦用湘人平浙江，伐福建。张忠毅公亦战没于闽。东南数省，莫不有湘军之旌旗，中外皆叹异焉。

其西北诸道，则提督刘君松山追逐捻匪于河南、山东、直隶，征叛回于陕西、甘肃，而按察使陈君浞防守山西。其西南诸道，则萧壮果公率师入蜀；而巡抚刘公蓉屡平蜀寇；总督刘公岳昭暨诸湘军，又自蜀而南人黔，西入滇。一县之人，征伐遍于十八行省，近古未尝有也。

当其负羽远征，乖离骨肉，或苦战而授命，或邂逅而戕生；残骸暴于荒原，凶问迟而不审，老母寡妇，望祭宵哭；可谓极人世之至悲。然而前者覆亡，后者继往；蹈百死而不辞，困厄无所遇而不悔者，何哉？岂皆迫于生事，逐风尘而不返与？亦由前此死义数君子者为之倡，忠诚所感，气机鼓动，而不能自已也。

君子之道，莫大乎以忠诚为天下倡。世之乱也，上下纵于亡等之欲，奸伪相吞，变诈相角，自图其安而予人以至危，畏难避害，曾不肯捐丝粟之力以拯天下。得忠诚者，起而矫之，克己而爱人，去伪而崇拙；躬履诸艰而不责人以同患；浩然捐生，如远游之还乡而无所顾悸。由是众人效其所为，亦皆以苟活为羞，以避事为耻。呜呼！吾乡数君子所以鼓舞群伦，历九州而戡大乱，非拙且诚者之效与？亦岂始事时所及料哉！

今海宇粗安，昭忠祠落成有年，而邑中壮士效命疆场者，尚不乏人。能常葆此拙且诚者，出而济世，入而表里，群材之兴也不可量矣！又岂仅以武节彪炳寰区也乎？

罗忠节公神道碑铭

公讳泽南，字仲岳，号罗山，湘乡罗氏。咸丰四五年间，公以诸生提兵破贼，屡建大勋。朝野叹仰，以为名将，而不知其平生志事裕于学者久矣。

公之学，其大者以为天地万物，本吾一体。量不周于六合，泽不被于匹夫，亏辱莫大焉。凛降衷之大原，思主静以研畿，于是乎宗张子而著《西铭讲义》一卷，宗周子而著《人极衍义》一卷。幼仪不慎，则居敬无基；异说不辨，则谬以千里。于是乎宗朱子而著《小学韵语》一卷、《姚江学辨》二卷。严义利之闲，穷阴阳之变，旁及州域形势，百家述作，靡不研讨。于是乎有《读孟子札记》二卷、《周易本义衍言》若干卷、《皇舆要览》若干卷、诗文集八卷。其为说虽多，而其本躬修以保四海，未尝不同归也。

始，公家世贫甚。曾祖王父日阮、王父拱诗，皆以公贵，赠通奉大夫。父嘉旦，公没后，赏加头品顶戴。曾祖王母萧氏、王母贺氏、母萧氏，皆赠夫人。公少就学，王父屡典衣市米，节缩于家，专饷于塾。年十九，即借课徒取资自给。丧其母，又丧其兄，旋丧王父。十年之中，连遭期功之戚十有一。尝以试罢，徒步夜归。家人以岁饥不能具食，妻以连哭三子丧明。公益自刻厉，不忧门庭多故，而忧所学不能拔俗而入圣；不耻生事之艰，而耻无术以济天下。

其后年逾三十，乃补学官附生。逾四十，乃以廪生举孝廉方正。假馆四方，穷年汲汲，与其徒讲论濂洛关闽之绪，瘏口焦思，大畅厥旨。未几，兵事起，湘中书生多拯大难、立勋名，大率公弟子也。

咸丰二年，粤贼攻围长沙。县令召公练乡勇，以备不虞。省城解围。明年春，巡抚张公亮基檄公带勇至长沙。维时国藩奉命督治团练，因与公讲求束伍技击之法。晨夕训练，击土寇于桂东，擒逆党于衡山。其夏，贼围江西省城，乃益募湘勇二千，辅以新宁之勇、镇篁之兵，檄公赴援南昌。湘军越境讨贼，自此始矣。既解南昌之围，复破贼于安福。归及衡州，歼土匪于永兴。四年春，湖北之贼大举南侵，官军失利于岳阳，克捷于湘潭。提督塔齐布公追贼至岳州，余檄公与李公续宾佐之。公扼大桥以遏其冲，凡七战而群贼溃，岳州平，乘胜逐北，连复三县。将攻武昌，公手一图，就余决策。师出两路，以塔公进洪山一路，而自请攻花园一路，当其坚者。如其策，果克武昌、汉阳两城。贼既东奔，追及于兴国，大膊于田家镇。公提卒二千，御数十倍之寇，蹙之江滨，挂石坠崖死者万计。而水师亦断横江铁锁，燔贼舟数千。当是时，公名震天下。前此累功保至道员花翎，至是有宁绍台道之命，加按察使衔。既而引兵北渡，克广济、黄梅，赏叶普铿额巴图鲁名号。又引兵南渡，攻围九江，进规湖口。贼坚守不可遽下。适会水师分兵人宫亭湖，江上之军不利，而湖北诸军屡败。贼自黄梅长驱西上，武昌再陷。公太息深忧，叹世变之未已也，益讨部众而申儆之，或解说《周易》以自遣云。时别贼陷饶州、弋阳。公人江西援剿，大战弋阳，克之。贼陷广信，又战信州，克之。又以其间收复德兴、景德镇。东路甫定，而义宁复陷。公军渡湖汉而西，至则示形杭口，而暗进鳌岭，屯高峰以瞰敌，设三伏以要之。四战而贼大。义宁既克，有诏加布政使衔。公以书抵国藩，具论吴楚形势：欲取九江、湖口，法当先图武昌；欲取武昌，法当先清岳鄂之交。于是驰疏，以公回援武汉。朝廷嘉焉。遂略通城，克崇阳，挫衄于濠头堡，大捷于蒲圻。将达武昌，巡抚胡文忠公欢迎劳问，凡事咨而后行。城外贼垒，铲除略尽，殄灭有绪矣。公以雾中搏战，中枪子伤，创甚，咸丰六年三月初八日卒于军，春秋五十。事闻，天子震悼，照巡抚例赐恤，二子皆赏给举人，三省建立专祠，予谥忠节。

公在军四载，论数省安危，皆视为一家骨肉之事，与其所注《西铭》之指相符。其临阵审固乃发，亦本主静察幾之说。而行军好相度山川脉络，又其讲求舆图之效。君子是以知公之功，所蓄积者夙也，非天幸也。配张氏，诰封夫人，妾周氏。子兆作，配胡氏；兆升，配曾氏，国藩第三女也。余与公以学行相勖，又相从于金革，申之以婚姻，乃摭其大节，铭诸墓道。铭曰：

渐车之涧，积潦纵横；崇朝即涸，卷势收声。大江西来，其源万里；泽溥寰区，不矜厥美。无本者竭，有本者昌。罗公渊默，所蓄孔长。洞澈天人，潜晞往圣；一物未康，终亏吾性。提师苦战，荆扬二州；斧彼凶竖，为民复仇。矫矫学徒，相从征讨，朝出鏖兵，暮归讲道。洛闽之术，近世所捐；姚江事业，或迈前贤。公慎其趋，既辨其诡；仍立丰功，一雪斯耻。大本内植，伟绩外充。兹谓豪杰，百世可宗。

日慎斋诗草序

李生春甫，余癸卯典试蜀中所得士也。时生方少，貌玉立。文似韩慕庐，翛然尘埃之表。心赏之，勖以读书希古而别。而生侍老亲疾，累年不应礼部试。丁未为《百韵诗》贻余，余赋诗报之曰：“不见李生今四载，我有情怀浩如海。”又曰：“女曹报国好身手，似我蹉跎已老丑。”思之，抑勖之也。

庚戌春正月，生入都来见，遂成进士，官翰林。余大喜。壬子夏。散馆改官刑部，余重惜之，生悒悒不自得。予持节江西，生以诗送行，有惘然若失意。既闻以同知之任滇中。会天下多故，久不得生消息。不数年，闻生官知府，奉使征饷，遇贼不屈，死矣。余大恸，泪如雨下。其门人韩西舫孝廉以生《滇中诗集》并毁于贼，搜罗散佚，得十之五，由吴春海太史寄余，属为序。余何言？乌乎！天赋生以颖异之资，复予生以清华之选。其待生不可谓不厚，乃乍予之而乍夺之，使之郁伊无俘，激而为一官万里之行。夫以生之才，中外皆可自效。使天益其年以富其学，其建树当可想见。即其诗之所诣，当不仅若此。然死者人所不免，犯敌捐躯与老死牖下，其轻重固自有别，而绝不意生之死之惨毒如是！且并其诗殉之，亦零落无存，而仅仅掇拾于风霜兵燹之余也。悲夫！

回忆癸卯识生后，以诗倡酬，而今已矣。庄叟曰：“身非女有，此天地之委形也。”生既浩然长往矣，何有于身后之名？然则余为生悲，并悲及生之诗，亦达士之所笑也。虽然，庄论达矣，而亦未尽也。如生忠魂英魄，历劫不化，当如睢阳为厉以杀贼，非泯泯以没者。况夫朝廷恤之，门人思之；有增秩之文，有延世之赏，有遗集之刻以永其传。均有身尽而我不与之俱尽者在，生亦可以含笑九京也夫！

苗先簏墓志铭

君讳夔，字先簏，肃宁苗氏。自幼读书，即异常童，不好为科举文艺，而窃耆六书形声之学。读许氏《说文》，若有夙悟。精研而力索，滞解而趣昭。已又得顾处士炎武《音学五书》，慕之弥笃，曰：“吾守此终身矣。”年二十余，即撰《毛诗韵订》，继又撰《广籀》一书。授徒穷乡，制艺试帖之属，不中有司程度，学子稍稍引去。君益冥心孤往，孑焉寡俦。间之河间城外，得汉时君子馆砖，又得开元瓦于献王墓旁。私独欣喜，以为神者饷我，以慰寂寞。

久之，道光十年，县令王君闻而敬异，聘君主讲翼经书院。明年，为学使沈侍郎维镐所知，举辛卯科优贡生。高邮大儒王氏念孙父子闻君之说，礼先于君，遂与畅论音学源流。由是誉望日隆。督学使者争欲致之幕下，与共衡校。初随编修汪君振基衡文山西，继随祁文端公俊藻衡文江苏。所至甄拨宿儒，周览山水。又以其暇编摩撰述，从事于其所谓声韵之学。

道光二十一年，祁公还京师，乃醵金刻君所著《说文声订》若干卷、《说文声读表》七卷、《毛诗韵订》十卷、《建首字读》一卷。君以为许叔重遗书，多有为后人妄删，或附益者，乃订正《说文声类》八百余事。顾氏《音学》所立古音表十部，宏纲已具，然犹病其太密，而戈麻既杂西音，不应别立一部，于是并耕、清及蒸、登于东、冬部，并歌、戈于支、脂部，定以七部，隐括群经之韵。书出，识者叹其精审。又数年，侍读冯君誉骥视学山东，国藩荐君偕往，役未毕而先归。于是君亦齿衰而倦游矣。

道光之末，京师讲小学者，卿贰则祁公及元和吴公钟骏，庶僚则道州何绍基子贞、平定张穆石舟、晋江陈庆镛颂南、武陵胡焯光伯、光泽何秋涛愿船。君既习于祁公，又与诸君倾抱写诚，契合无间。子贞尝命工图己及石舟及君三人貌，蓑笠而处田间。盖三人者，皆同年优贡，又皆有逸士之风，谓宜与负末者伍也。

君既泊然无营，暇则徒步造访诸君，与辨论前世音学，暨近人江、戴、段、孔诸家部分之多寡，意指之得失，褒讥亭决，穷日夜不倦。间亦过余剧谈。归自山东，余从容问：“东士亦有研究《说文》者乎？有得见吾子著述者乎？”曰：“有之。”“何以知之？”曰：“吾书中有自称夔按云者，东人称引及焉。曾不知夔之为谁氏名也。”则相与拊掌大笑。君徐又曰：“吾家有戆僮，昨者日晏，吾责‘竖子，何不具食？’僮辄报以‘钱物罄矣，欲以何具？’吾柔声谢之，僮乃不逊，竞去。吾今方躬治爨耳。”则又相与大笑。盖君处困约，有以自怡如此。他日，君又语余曰：“吾穷于世久矣。甘之若饴，死无所恨。独平生著书，尚有数种未及刊刻，不能无耿耿于怀。”

自余咸丰初出京，展转兵间，至同治七年重入都门，昔之与君游者，十人盖八九死。君之嗣子玉璞来告，君以咸丰七年五月初七日逝矣，春秋七十有五。抱君所著书曰《说文声读考》者，曰《集韵经存》者，曰《韵补正》者，曰《经韵钩沈》者，述君遗命，谓当送国藩观览，且以铭墓之文相属。君且死，戒其子“必葬我众书丛中。”其子乃择君生平尤嗜之书，纳诸棺中以徇。呜呼！斯亦笃古之征已。铭曰：

视以多歧而瞢，听以杂奏而聋。技之精者，不能两工；苦思专一，可与天通。课形而得声，勘异而得同。黜陟百氏，惟许君是崇。胡学之旁达，而遇之不丰？抱此孤赏，永奠幽宫。

李忠武公神道碑铭

公讳续宾，字迪庵，湘乡李氏。湘军之兴，威震海内。创之者罗忠节公泽南，大之者公也。

咸丰三年，贼围江西省城。国藩募湘勇三千往援，公随忠节公以行。初至失利，右营主者战没，公代领其众。自是忠节公将中营，公将右营，所向有功。在江西克复太和、安福，归至湖南，克复永兴。明年，粤贼犯岳州，忠武公塔齐布率师御之。余檄忠节公与公助之，所部仅千人耳，贼众数十倍。塔公控其东，湘军扼其西，盛暑鏖兵，出奇制胜，凡两旬而岳州平。转战而北，连下三城。八月，进攻武昌、汉阳，克之。十月，大战于田家镇，破之。田家镇者，江流盘折逼隘之处。其南岸为半壁山，峭壁斗绝。贼以铁锁横江，万舟翔集，气锐甚。公手刃怯卒三人，士皆殊死战，连破贼垒。而水师亦乘机断铁锁，焚贼舟。好事者至摩崖以纪绩。

公前以累功，保至直隶州知州，至是记名以知府用，赏给挚勇巴图鲁名号，旋有安庆府之命矣。

先是，湖南水师中江而下，陆师趋江之南岸，湖北陆师趋江之北岸。南军屡捷，群寇蜂屯北岸。于是公辈引兵北渡，扫荡广济、黄梅之贼。既又南渡，会攻九江郡城之贼。城坚不可遽下，又议分兵先剿湖口、梅家洲之贼。无何累攻不克，水师失利，北军挠败。金陵逆渠，益纵群凶西上。武昌、汉阳再陷，南军孤立浔阳。国藩以为大戚，公亦深忧之，痛世乱之靡有届也。

五年二月，信州告警，公与忠节公自浔驰援，迭克广信府城及弋阳等四县。东路甫定，遂建西援武昌之议。大捷于义宁，小挫于通山，下崇阳，略通城，跐羊楼峒，捣蒲圻，掇咸宁，次第戡定。乃以十一月杪，师次武昌。巡抚胡文忠公林翼大喜，事无巨细，唯忠节公与公言是听。忠节挈持大纲，其战守机宜，胥公主之。公含宏渊默，大让无形，稠人广坐，终日不发一言。遇贼则以人当其脆，而己当其坚；粮仗则予人以善者，而己取其窳者。士卒归心，远近慕悦。

咸丰六年三月，忠节公中枪不起，公接统全军，众志愈厉，铲平城外悍贼之垒，却剧寇石达开来援之众。周城掘堑，引江水人湖，困以长围。十一月。再克武昌、汉阳。天子伟其功，赏加布政使衔，记名以按察使用。未几，提兵而东，再薄九江。九江贼酋林启荣者，坚忍得众，内与小池口、湖口、梅家洲诸城首尾相抹，外与皖庐之贼互为声援。公既掘长堑以围浔，又分军援剿江北，舟载奇兵，夜袭湖口之背。迟明，水师至而陆军伏发，立克两城。事闻，拜浙江布政使。明年四月，卒克九江，殄灭无遗，天下快之。赏穿黄马褂，加巡抚衔。公每建一功，晋一秩，数省官民，欢扑称道，若宠荣之在躬。或歌诵战状以为乐，传播中外。浙人仕京朝者，疏请敕公东兵以救浙难。而胡文忠公以皖中糜烂，请留公军图皖而固鄂。天子许之。公乃整旅入皖，逾月，连下潜山、太湖、桐城、舒城四县。师次三河，毁贼九垒。而逆酋陈玉成等四面来援，截我粮路。我军锐气日渫，师少而半溃。公力战终日，自度事不可为。夜半，怒马陷阵，死之。咸丰八年十月初十日也。诸将坚守营垒，又三日而俱败，又六日而桐城守兵亦败。前后死者殆六千人，无苟活者。

疏入，文宗震悼。手诏曰：“惜我良将，不克令终！尚冀其忠灵不昧，他年生申甫以佐予也。”追赠总督。湖北、江西、安徽、湖南立祠，予谥忠武，赏骑都尉兼一云骑尉，世职。

公之先人，世有令德。曾祖本桂，祖诗白，皆以公贵，赠荣禄大夫。父登胜，公没后特恩加封光禄大夫。曾祖妣张氏、贺氏、王氏，祖妣戴氏，母萧氏，皆封一品夫人。

公端凝敦笃，爱人不尚美言，而意溢于色，色余于辞。虽他军之将士，逃难之流民，皆归之若父兄。闻其死，哭之皆恸，至不忍闻。同治二年，朝廷遣官赐祭。三年，克复金陵，推恩有功之臣，赏二等轻车都尉，世职。配谢夫人。子三，其二伤亡。光久，钦赐举人，引见，赏六部员外郎，又以兼袭二世职，并为男爵。孙二人，某某。咸丰九年，葬公于湘乡四十三都黄牯冲星子山之阳。同治八年某月某日，改葬某乡某山，丐余文其墓道之碑。余既粗叙战绩，乃兼述其懿德而系以铭。铭曰：

器有洪纤，因材而就。次者学成，大者天授。岳岳李公，表里完好。匪琢匪追，动合大道。罗公讲学，远绍洛闽；公分其绪，抠衣恂恂。出而御寇，戎马艰辛；入而问道，克己求仁。谁侮谁尤？责躬独厚。胸劈众流，曾不出口。负重含污，浩如山薮。险趋人先，利居众后。岂无赢财？不阜我私。不忍己饱，而人独饥。分饷诸军，苏槁嘘骴。返自浔阳，少憩武昌。将请于朝，觐亲还湘。王事有严，离局匪遑。斯愿不遂，茹涕暗伤。遣将分兵，助我东征。择良而予，出以至诚。四分五剖，精锐星散；自携部曲，疲羸居半。损己济物，近古无伦。终焉师熠，以仁陨身。行类大愚，乃动鬼神。公功久著，烂若三辰。德或不显，考此铭文。

李勇毅公神道碑铭

公讳续宜，字克让，号希庵。兄弟五人，忠武公讳续宾，次居四，公其季也。余既铭忠武公之墓，兹不复具其家世。公少好深湛之思，强探力索，洞彻幽微。师事罗忠节公泽南，常以躬行不逮为耻。

咸丰三年，罗公募勇援救江西，公遂参军事，以功累晋知县、同知，赏戴花翎，而名顾不显。六年冬，湘军再克武昌、汉阳。巡抚胡文忠公奏公有劳，特为兄续宾所掩耳。有诏以知府选用，赏加道衔。既而随兄围攻九江。

明年，以事省余瑞州军中，遂偕诸将围攻瑞州。会皖北群贼上窜蕲、黄，公乃自瑞挈千七百人回救湖北。师至黄州，与胡文忠公并辔谋野，周览形势，自巴河、蕲水、广济、黄梅，六战破贼垒无算，遂会克小池口。由是公之威名与忠武公差颉颃矣。公率所部既集九江，忠武公乃得以其间分兵克复湖口，连下彭泽、小孤、梅家洲诸城。公又以偏师却湖口之贼，御窜陷麻城、黄安之寇。忠武公乃得专力破灭九江，皆公之助也。湖北事已大定，胡文忠公以皖中久困水火，奏请敕忠武公廓清皖北，而留公以固楚疆。天子亦南忧江淮，绝重李氏昆季矣。无几何而有舒城、三河之变，忠武公殉难，将士死者六七千人，天惊地岌。公在黄州，哀迫之际，经纬万端。人则损食悲咽，出则拊循溃卒，思乡者遣归，愿留者编伍，哺粟赐衣，接以温语；差讨诸将之罪，而简用其良。部署粗定，适胡文忠公以母丧奉诏起复，相与申儆简练，而湘军复振。

明年夏，剧贼石达开窜扰湖南，围攻宝庆。公时新奉荆宜施道之命，统兵自鄂援湘。朝廷壮之。师抵长沙，进自资水之西，四战而解宝庆之围。围中官军三万，与饥困之民，一时得苏。众声大和，论功赏加布政使衔。当是时，余与胡公方议并力规取安庆省城。余弟国荃与将军多隆阿分围安庆、桐城。公自湖南东还，驻军两路之中曰青草塥者，大败逆酋陈玉成于挂车河，布陈之广，近世罕闻。旋拜安徽按察使。十一年，又有安徽巡抚之命。公具疏，以谓“逆酋图解安庆之围，悉锐西窜，必犯湖北，以攻我之所必救。湖北为众军根本，臣宜提师回援，不能遽受皖抚之事。”比公驰抵武昌，而贼已犯黄州、德安两府五县。其别贼自江西至者，又陷兴国、大冶等县。公经营七月，始将列城恢复，安庆亦借以告克。而胡公薨于位，文宗亦晏驾。八音遏矣。

今上嗣位，褒安庆功，赏穿黄马褂，调补湖北巡抚。既又命移抚安徽。公初莅安庆，继驻六安，屡奉密诏，以苗沛霖叛服无常，询问剿抚机宜。公复疏，谓“苗沛霖官至道员，公犯不韪，围抚臣于寿州，陷其城，屠其众，乃复诡言求抚，此岂足信？不过假称反正，号召近县，养成羽翼。若正彼叛逆之名，人人得而诛之。而宽其党羽，使为我用，彼势日孤，终成禽耳。”天子韪之。公又以时解颍州之围，克霍邱之城，绥抚各圩，阴散逆党，选任贤吏，安民垦田，功绩渐彰矣。诏授为钦差大臣。而公适闻讣，丁母忧，不克受事。朝廷命仍署理巡抚。三疏陈谢，始奉命赏假百日，回籍治丧。

公既以苦思遘病，彻夜不寐，夙患咯血，至是增剧。归里后，六奉诏旨起复，墨绖视师。公以哀慕未忘，而婴疾转笃，请假四十日调养。既而舆疾就道，又请假四月，并开巡抚之缺。朝廷鉴其至诚，所请未尝不许，而以淮南事棘，又未尝不敦促上道，诏召相衔。至冬初，再疏自陈病状。公亦自知不起。遂以同治二年十月二十八日卒于家，春秋四十有一。敕照总督例赐恤，三省建立专祠，予谥勇毅。配彭氏。子光英，特赏直隶州知州。同治三年，某月某甲子，葬某处某山，八年某月某甲子，改葬某山。

公与忠武公皆负重名；淡于荣利，昆弟同之。忠武好盖覆人过，公则嫉恶稍严；忠武战必身先，骁果缜密；公则规画大计，而不甚校一战之利。至其临阵，百审一发，发无不捷，成功一也。余不详叙战状，而略述公言以缀之铭。铭曰：

凡战有机，鬼神翕辟。静如山寒，终日阒寂；动若电飞，百霆齐击。蓄势宜久，气嚣宜淳。此公之言，吾耳所聆。凡公勋绩，好谋乃成。博筹多算，终格神明。匪直战事，学道亦然。精思力践，诚可达天。立功虽伟，公不自贤，立德未竞，赍志九泉；我铭昭之，永诏万年。

唐确慎公墓志铭

公讳鉴，号镜海，唐氏。先世自江西丰城徙居湖南之善化。四传至讳焕者，以举人官至山东平度州知州，公之祖也。生子仲冕，以进士即用知县，官至陕西布政使，公之父也。平度君以子贵，诰赠通奉大夫。配李氏、谭氏，俱封夫人。谭夫人没而葬于山东之肥城。布政君及配宁夫人皆踵葬肥城。公以父命，徙籍山东，故又为肥城人焉。

少而迈异精勤，嗜学如渴，以廪生入赀为临湘县训导。嘉庆十二年举于乡，十四年成进士，改翰林院庶吉士。又二年，授职检讨；又六年，补浙江道监察御史，充甲戌科会试同考官，戊寅科顺天乡试同考官。坐论淮盐引地一疏，吏议镌级，以六部员外郎降补，会宣宗登极，诏中外大臣各举所知。诸城刘文恭公镮之荐公，由是有广西知府之命。厥后再为平乐府知府，一为安徽宁池太广道，量移江安十府粮道，拜山西按察使，迁贵州按察使，擢浙江布政使，迁江宁布政使。扬历于外，盖二十年。

其守平乐也，亭平民猛之狱而解其仇，屡磔剧盗，境内肃然。是时布政君解组东归，侨居金陵。公闻母病，即引疾去官，省亲江南。既遭内外之艰，皆北葬肥城，庐墓读礼。服阕，以例仍发广西，再守平乐。道光十二年，广东、湖南生猛为乱，公出防边圉，内讥奸宄，往来富川、贺县，安抚熟猩，兽扰而儿蓄之。设立五原学舍，延师教读，群猛大悦。擒郡中煽乱者谭于先等十余人，立斩以徇；而贳其胁从千余，火其名籍，一无所问。其按察贵州也，平反疑狱，归美令长，曰：“非吾能正之，某县尹来省自易之耳。”其在江宁，拯灾修废，百度毕张。时总督陶文毅公澍寝疾，公代行使院政事，文牍如山，宾僚填咽，昧爽而勤职，丙夜而不休，忘寝辍餐，形神交瘁。而言者乃劾其多病近药，废搁公事，又杂摭他端以相訾毁。朝廷遣使者按问，率无左验。宣宗知公端谨，一切弗论。忌者或惮其方严。未几，内召为太常侍卿，道光二十年四月也。

公潜研性道，宗尚洛闽诸贤，所至以是敕其躬，亦以牖于人，亦时时论著以垂于后。在翰林时，著有《朱子年谱考异》、《省身日课》、《畿辅水利》等书；在广西著《读易反身录》，居丧著《读礼小事记》。官平乐时，延纳人士入署，亲与讲授。设立义塾，诲诱寒睃。官贵州时亦如之，官江宁亦如之。及人为九卿，又著《易牖》、《学案小识》等书，扶掖贤俊，倡导正学。时如今相国倭仁艮峰、侍郎吴廷栋竹如、侍御窦垿兰泉、何文贞公桂珍辈，皆从公考德问业。国藩亦追陪几杖，商榷古今。观其陋室危坐，精思力践，年近七十，斯须必敬。盖先儒坚苦者亚，时贤殆不逮也。

已而致仕南归，主讲金陵书院。文宗践阼，有诏召公赴阙。凡进对十有五次，中外利弊，无所不罄。谕旨以其力陈衰老，不复强之服官。令还江南，矜式多士。公至金陵，学徒益盛。以贼犯湖南，急欲归展先茔。咸丰三年，乃自浙还湘，卜居于宁乡之善岭山，深衣疏食，泊然自怡。晚岁著《读易识》，编终《朱子全集》，别为义例，以发紫阳之蕴。十一年辛酉正月十八日疾卒，春秋八十有四。其家函封遗疏，邮寄东流军中。国藩以闻，天子轸悼，予谥确慎。配王氏、杨氏，皆封夫人，前卒。无子，以弟子尔藻嗣。女四人，适某某。孙男三人，某某。孙女三人。某年月日，葬公某县某乡某山。又八年，国藩始追为之铭。铭曰：

俗学徇时，行与名钓。孰捐其华，而练其要？唐公翼翼，与世殊趋。惧明戒旦，笃信程朱。有讥其隘，或讽以迂，浩然不顾，履我康衢。显皇初政，诏征国老；造膝前陈，嘉谟要道。愿致吾君，上跻轩昊。进退以礼，敛兹宏抱。宦游所至，我求童蒙；晚居京国，群彦景从。何才不育，有金皆熔。以善孳善，偕之大同。播此芬韵，昭示无穷。

欧阳府君墓志铭

先生讳凝祉，初名鳌，晚易今名，字福田，欧阳氏。先世自江西徙居衡阳。曾祖天鼎，祖心墩，父顺源，并有清德。曾祖妣氏刘，治家严肃；祖妣氏蔡、妣氏蔡均以节孝旌表于朝，国藩所作《欧阳氏姑妇节孝家传》者也。

先生生三岁而孤，恪遵母训，跬步必谨。母或戒之，无触忤人，即终身不以言色加人。或戒以慎无耽酒，即没齿不近杯勺。稍长，嶷然自厉于学，不假董督，日埤月增。既人为学官弟子，旋补廪膳生，远近归仰，交币迎致。适馆课徒凡四十年，主讲莲湖书院者又十年，门下生著籍数百人。其高第者，与之稽经讲艺，兼及敕躬之道，成物之方。其不帅教，则诃求觵责，屏斥门墙之外。初虽怨望，后常悔憾，自愧不为良师所齿。从之游者，恒守绳矩，虽垂老而惮之如初。

先生疏于治生，临财则辨别精审，若将浼焉。一岁中学徒束修之资不足自给，往往随事散去。少以孤童为叔父成材所养，晚节竭力赒之。宗祀不足于资，先捐金以成之。议为衡阳裁减钱漕浮费，有啖以利而尼其事，峻辞却之。事成而合邑德之。其它人事问遗，率常谢绝。人谓先生少贬其节，可致饶裕。先生独谓“取舍有义，神明难欺。吾心所不许者，天道亦不与也”。

道光末，以岁贡生候选训导。同治初诰封奉直大夫。配邱氏，诰封宜人。子二人：柄铨，廪贡生，候选训导；柄钧，光禄寺署正。女子二，长者归于国藩，次适彭治官。孙六人：定果，湖北候补同知直隶州；定楙，候选县丞，定枚，府学生员；定枢、定楫、定干。孙女五人。曾孙二人。同治八年五月初九日疾卒，春秋八十有四。

自七十以后，不复授徒远方，家居课孙，细字钞书，讲论不倦。同治六年，岁在丁卯，孙定枚入学为附生。先生以嘉庆丁卯入学授室，至是六十年矣。乃用昔者成婚之日，燕客受贺，远近叹美。夫妇既皆八十，而先生之伯兄八十有五，暇辄过从，相与道幼时琐语以为欢，自诩为家门之祥，人亦祥之。夫其孝友雍雍，敦善不怠，殆所谓无怍于天人者，复奚憾于其死耶？呜呼！可铭也已。铭曰：

衡西两世，贞节之门，实生令德，孝子孝孙。上承慈训，下启后昆。位岂须显，身蹇道尊；名岂须震。多士崇信。小叩大鸣，甄陶群俊；奖诱自宽，坛宇自峻。七十硕师，还山娱老。耄而从兄，推梨让枣。亦有孙曾，质文完好。金籯匪贵，一经是宝。家有休征，英彦辈兴；门有上瑞，和气熏蒸。其休其瑞，人世同称。若考隐德，吾铭可凭。

国朝先正事略序

余尝以大清达人杰士超越古初，而记述阙如，用为叹憾。道光之末，闻嘉兴钱衎石给事仪吉，仿明焦兹《献征录》，为国朝《征献录》，因属给事从子应溥写其目录，得将相、大臣、循良、忠节、儒林，文苑等凡八百余人，积二三百卷，借名人之碑传，存名人之事迹。自别京师，久从征役，而此目录册者不可复睹。同治初又得鄢陵苏源生文集，具述其师钱给事于《征献录》之外，复节录名臣，为《先正事略》。于是知钱氏颇有造述，不仅钞撰诸家之文矣。又二年，而得吾乡李元度次青所著《先正事略》，命名乃适与钱氏相合。前此二百余年，未有成书。近三十年中，钱氏编摩于汴水，次青成业于湖湘，斯足征通儒意趣之同，抑地下达人杰士，其灵爽不可终也。

自古英哲非常之君，往往得人鼎盛。若汉之武帝，唐之文皇，宋之仁宗，元之世祖，明之孝宗。其时皆异材勃起，俊彦云屯，煜耀简编。然考其流风所被，率不过数十年而止。惟周之文王暨我圣祖仁皇帝，乃阅数百载而风流未沫。周自后稷十五世，集大成于文王。而成康以洎东周，多士济济，皆若秉文王之德。我朝六祖一宗，集大成于康熙。而雍乾以后，英贤辈出，皆若沐圣相之教，此在愚氓亦似知之。其所以然者，虽大智莫能名也。圣祖尝自言：年十七八时读书过劳，至于咯血而不肯少休，老耄而手不释卷。临摹名家手卷，多至万余，写寺庙扁榜，多至千余。盖虽寒唆，不能方其专。北征度漠，南巡治河，虽卒役不能逾其劳。祈雨祷疾，步行天坛，并醢酱齑盐而不御。年逾六十，犹扶病而力行之。凡前圣所称至德纯行，殆无一而不备。上而天象、地舆、历算、音乐、考礼、行师、刑律、农政，下至射御、医药、奇门、壬遁，满蒙、西域、外洋之文书字母，殆无一而不通，且无一不创立新法，别启津途。后来高才绝艺，终莫能出其范围。然则雍、乾、嘉、道、累叶之才，虽谓皆圣祖教育而成，谁曰不然？

今上皇帝嗣位，大统中兴，虽去康熙时益远矣，而将帅之乘运会立勋名者，多出一时章句之儒，则亦未始非圣祖余泽陶冶于无穷也。如次青者，盖亦章句之儒从事戎行。咸丰甲寅、乙卯之际，与国藩患难相依，备尝艰险，厥后自领一队，转战数年，军每失利，辄以公义纠劾罢职。论者或咎国藩执法过当，亦颇咎次青在军偏好文学，夺治兵之日力，有如庄生所讥挟策而亡羊者。久之，中外大臣数荐次青缓急可倚，国藩亦草疏密陈：“李元度下笔千言，兼人之才，臣昔弹劾太严，至今内疚，惟朝廷量予褒省。”当时虽为吏议所格，天子终右之，起家，复任黔南军事。师比有功，超拜云南按察使。而是书亦于黔中告成。

圣祖有言曰：学贵初有决定不移之志，中有勇猛精进之心，末有坚贞永固之力。次青提兵四省，屡蹶仍振，所谓贞固者非耶？发愤著书，鸿篇立就，亦云勇猛矣。愿益以贞固之道持之，寻访钱氏遗书，参订修补，矜练岁年，慎褒贬于锱铢，酌群言而取衷，终成圣清巨典，上跻周家雅颂誓诰之林，不尤足壮矣哉！

重刻茗柯文编序

武进张大令式曾，将重刻其曾祖王父皋闻先生《茗柯文集》，而以写本示余，属为之序。

盖文章之变多矣。高才者好异不已，往往造为瑰玮奇丽之辞，仿效汉人赋颂，繁声僻字，号为复古。曾无才力气势以驱使之，有若附赘悬疣，施胶漆于深衣之上，但觉其不类耳。叙述朋旧，状其事迹，动称卓绝，若合古来名德至行备于一身，譬之画师写真，众美毕具，伟则伟矣，而于其所图之人固不肖也。吾尝执此以衡近世之文，能免于二者之讥实鲜，蹈之者多矣。

皋闻先生编次七十家赋，评量殿最，不失铢黍。自为赋亦恢闳绝丽，至其他文，则空明澄彻，不复以博奥自高。平生师友多超特不世之才，而下笔称述，适如其量。若帝天神鬼之监临，褒讥不敢少溢，何其慎欤！

自考据家之道既昌，说经者专宗汉儒，厌薄宋世义理、心性等语，甚者诋毁洛闽，披索疵瑕。枝之蒐而忘其本，流之逐而遗其源。临文则繁征博引，考一字，辨一物，累数千万言不能休，名曰汉学。前者自矜创获，后者附和偏诐而不知返，君子病之。先生求阴阳消息于《易》虞氏，求前圣制作于《礼》郑氏，辨《说文》之谐声，剖晰毫芒，固亦循汉学之轨辙。而虚衷研究，绝无陵驾先贤之意萌于至隐；文辞温润，亦无考证辨驳之风。尽取古人之长，而退然若无一长可恃。意其蕴蓄者厚，遏而蔽之，能焉而不伐，敛焉而欲光。殆天下之神勇，古之所谓大雅者欤！

张氏之先，两世贤母抚孤课读。一日不能再食，举家习为故常。孝友艰苦，远近叹慕。自粤贼纵横，东南縻烂，常润等郡，室庐荡然。张氏之穷约，殆有甚于畴昔。书籍刻板，皆摧烧不复可诘矣。余昔读张氏诸书，既钦其笃行；兹重览《茗柯文编》，乐其复显于世也，乃忘其陋而序之。

翰林院侍读学士丁君墓志铭

君讳善庆，字伊辅，号养斋，丁氏。世居清泉之白沙里。幼孤，从母刘太淑人育于外王父刘文恪公家。自少而好恶欣戚不主于己，惟母志之从，长亦如之，终身亦如之。久处京师，寄籍宛平，由顺天府学生中式道光壬午科举人。明年癸未成进士，选翰林院庶吉士，散馆授编修。其历阶为国子监司业、詹事府右中允、左中允、右庶子、翰林院侍讲学士。其任职为国史馆总撰、庶常馆提调、文渊阁校理、奏办院事、日讲起居注官。其使事为戊子科贵州乡试正考官、辛卯科广东乡试正考官、乙未科会试同考官、其秋顺天乡试同考官。丙申以后，迭为广西学政。君虽暗然自敕，无所矜异。

宣宗尝从容问“翰林中孰为笃学”，曹文正公举君以对。天子既异之，在廷名卿耆德亦多称叹，以为令仆之器，岁月可冀。君以母老，怀思乡里。归自广西，遂解官养亲于长沙。早岁事母，执爨必躬，淅米必洁，至是益加谨焉。母或加餐，辄喜，述诸人以为至幸，或有馈赐，辄丰其好货，端箧而将之，或体中不适，则忧皇如不终日，或意有不怿，则长跪引咎，既解乃起，或将他适，则先于其所往，百物毕赍，所欲立应。室无纤埃，庭无高语，一身肃戒，举家兢兢。宦游余财，为其弟所耗。君则经营置产，以覆弟短而悦母心。舅氏刘若珪谪官远戍，君又倾其前产以赎舅罪，而慰母于地下。盖毕生孺慕，自顺亲外，不知天地更有何事也。

母没数年，而广西寇贼大起。咸丰二年秋，攻围长沙，君矢死坚守，寓书其弟曰：“城陷，弟收吾骨于桂树旁井中矣。”日夜令其子驯巡警周垣，驯以劳致疾，妻蔡氏到股疗之不愈，遂卒。君乃曰：“儿致身卫国，妇到肉救夫，吾门之祥也。吾母幸而考终，吾身若家皆可殉难，尚何惜哉！”贼退，则趣治战船以济水师，立共武社，使诸生与众练卒肄习火器。事上，议叙加三品衔。论者谓谨厚如君，乃能临危应变如是，为不可测也。

同治八年六月十五日卒于家，春秋八十。其年十一月十六日，葬于北关外洪山渡飨堂庄山之阳。曾祖某，祖某，父某，皆赠中宪大夫。曾祖妣芪某，祖妣氏某，赠恭人。妣氏刘累封恭人，晋赠淑人，旌表节孝。配陶氏，继配周氏。妾吕氏，生子驯，早卒，乃以弟之子骅为后。妾廖氏，生子骥。女六人。孙四人：焯、焕、煊、蜒，皆骅出；焕复出为驯后。女孙二人。

君之学详于治经，尤嗜《易》、《春秋》，著有《左氏兵论》。主讲岳麓书院二十余年，以洛闽正轨陶铸群弟子，亦颇参阴德感应之说，警发愚蒙。生徒翼翼，无敢轶逾法度，庶几以身教者。铭曰：

不斫不砻，不揭己以为崇。公以校士，毅以即戎。勇以辞禄位，而诚以启群蒙。皆以仁孝为之本，本立而用自不穷。老成逝矣，康此幽宫。

郭依永墓志铭

依永，名刚基，一名立篪，姓郭氏。吾友筠仙中丞嵩焘之子，而国藩之第四女婿也。少而羸弱善病，就学数岁，犹戒其师无过督责。年十四五，筠仙奉命巡抚广东，依永从亲于南海使院，逊志研求，学以大进。其后从亲还湘，益有慕乎古人述作之林。自场屋经义律赋试帖，以至唐人楷法、名家绘画，皆窥其藩而究其趣，而于古近体诗为之尤勤。同治七年，以试艺冠其曹，补县学生员。父兄或诏以专事科举之业，而于诗姑辍焉。依永以为志广途远，安能敦敦独事举业。退辄矫首长吟，丛稿满室。有龙光辅树棠者、老僧东林者，年皆六十，与为忘年交。时时相从倡和不厌。或骑骏马，挟一僮，薄暮游古寺，觅句以归，用是自适。

依永之诗，嵯峨萧瑟，如秋声夜起，万汇伤怀，又如阅尽陵谷千变，了知身世之无足控抟者。长老皆怪名门少年，不应有此。东林亦尝诘之。依永则自谓吾每为诗，百感中来，不可遏抑。竟以同治八年十二月四日病卒，年才二十有一。曾祖某，祖某，皆以筠仙贵，诰赠荣禄大夫。曾祖妣氏某，祖妣氏某，妣氏陈，皆诰赠一品夫人。子二：本含，本谋。女生月余而殇。疾革，援例为员外郎。同治九年某月某日某甲子，将以品官礼葬于某县某山。

呜呼！衰龄而哭子，仁慧而不寿，皆人世所谓不幸。然圣贤有遭之者矣，岂天之所可否，与人间所称善恶祸福，其说绝不类耶？抑人事纷纭万变，造物者都不訾省，一任其殃庆颠倒、漫无区别耶？天人感应之故，自昔久无定论。依永之生，其诗已颇知一得丧、齐彭殇之旨。今其既死，殆将沛然而大觉矣。于是述吾所闻，为之铭辞以质幽遐，亦塞筠仙之悲。铭曰：

吾闻君子之畏天命，有如孝子之事庭闽。苟遭祸谪，敬受不疑。恭若申生，顺若伯奇。又闻道家之言，与化推移。纵心任运，有若委衣。虽宗旨之各别，要安命而无违。览依永之诗篇，似多见道之词。胡含愁而郁郁，岂其中有不自持？修德之报或爽，虽神圣不能测其微。主之人者为吾能为，主之天者吾安敢与知？等死生于昼夜，信长短之有涯。存者抑情而复礼，逝者奠魄而永绥。

金陵楚军水师昭忠祠记

咸丰九年，今侍郎彭公玉麟建水师昭忠祠于湖口，既刻石叙述战事，又属余为之记。维时湖口以下，长江千里，皆贼地也。其明年，金陵官军溃败，苏浙沦陷。国藩奉命总制两江，乃议设淮扬水师一军，以黄君翼升统之。又二年，议设太湖水师一军，以李君朝斌统之。厥后两君者，皆沿江遵海以达于苏松，常州诸内河；而上游吴楚之交，惟彭公与总督杨公岳斌之师，罗列如故。咸丰十一年，克复安庆，同治元年，下芜湖、金柱关及东西梁山，二年，克九洑洲；三年，遂克金陵，而苏州省会及所属郡县以次廓清，水师皆有力焉。余悯死事者之多，于是又奏建昭忠柯于金陵，以妥将士之灵。

盖自湖口而下，贼中无复大队炮船与我角逐水上。然我众临敌授命者，往往不绝。若乃高城巨垒，千炮狙伏，陆军进攻，水师和之，一堞未攀，骈尸山积。或连朝环击，卒不能下，或刨残满目，仅收一栅。甚者如九洑洲之役，攻剿三四日，凋耗二千人，唱凯于公庭，饮泣于私舍。又或支河小港，扼守要隘，贼以短兵枪弹，迫我舟师。前者屡僵，后者坚拒，终不得少移尺寸。又或仓卒赴援，内洋行师，如福公之役，轻舟颠簸于海涛飓风之中，须臾沉溺以数百计，此皆耳目昭著。其余邂逅捐躯，夷伤而不振者，不可胜数也。

今东南大定，已逾五年。长江别立经制，水师将士新故更代，优游无事。欲问数年前战争之迹，已罕能言其状者，况更溯十载以前！若杨公之纵横江上，出入锋镝，以摧方张之寇；彭公之芒鞋徒步，以赴江西之急，又孰能道其仿佛？安乐之时，不复好闻危苦之言，人情大抵然与。

君子之存心也，不敢造次忘艰苦之境，尤不敢狃于所习，自谓无虞。礼俗政教，邦有常典。前贤犹因时适变，不相沿袭，况乎用兵之道随地形贼势而变焉者也，岂有可泥之法，不敝之制？今之水师，盖因粤贼之势立一时之法，幸底于成耳。异日时易势殊，寇乱或兴，若必狃于前事，谓可平粤贼者，即可概平天下无穷之变，此非智者所敢任也。惟夫忠臣谋国，百折不回，勇士赴敌，视死如归，斯则常胜之理，万古不变耳。其他器械财用，选卒校技，凡可得而变革者，正赖后贤相时制宜，因应无方，弥缝前世之失，俾日新而月盛。又乌取夫颛己守常，妹妹焉自悦其故迹，终古而不化哉？

今朝廷开方略之馆，战功将著予信史，不复备述。粗述殉难者之惨，使来者怵然起敬。又因推论兵家之变化无常，用破吾党自是之见，庶久面知所儆畏云。

大界墓表

王考府君以道光二十九年十月四日弃养，倏历二十三年。当初葬时，吾父以书抵京师，命国藩为文，纪述先德，揭诸墓道。国藩窃观王考府君成仪言论，实有雄伟非常之概，而终老山林，曾无奇遇重事，一发其意。其型于家。式于乡邑者，又率依乎中道，无峻绝可惊之行。独其生平雅言，有足垂训来叶者，敢敬述一二，以示后昆。

府君之言曰：“吾少耽游惰，往还湘潭市肆，与裘马少年相逐，或日高酣寝。长老有讥以浮薄，将覆其家者。余闻而立起自责，货马徒行。自是终身未明而起。余年三十五，始讲求农事。居枕高嵋山下，垅峻如梯，田小如瓦。吾凿石决壤，开十数畛而通为一。然后耕夫易于从事。吾昕宵行水，听虫鸟鸣声以知节候，观露上禾颠以为乐。种蔬半畦，晨而耘，吾任之；夕而粪，庸保任之。入而饲豕，出而养鱼，彼此杂职之。凡菜茹手植而手撷者，其味弥甘，凡物亲历艰苦而得者，食之弥安也。吾宗自元明居衡阳之庙山，久无祠宇。吾谋之宗族诸老，建立祠堂，岁以十月致祭。自国初迁居湘乡，至吾曾祖元吉公，基业始宏。吾又谋之宗族，别立祀典，岁以三月致祭。世人礼神徼福，求诸幽遐。吾以为神之陟降，莫亲于祖考，故独隆于生我一本之祀，而他祀姑阙焉。

后世虽贫，礼不可隳；子孙虽愚，家祭不可简也。吾早岁失学，壮而引为深耻，既令子孙出就名师，又好宾接文士，候望音尘，常愿通材宿儒，接迹吾门，此心乃快。其次，老成端士敬礼不怠，其下泛应群伦。至于巫医、僧徒、堪舆、星命之流，吾屏斥之惟恐不远。旧姻穷乏，遇之惟恐不隆。识者观一门宾客之雅正疏数，而卜家之兴败，理无爽者。乡党戚好，吉则贺，丧则吊，有疾则问，人道之常也，吾必践焉，必躬焉。财不足以及物，吾以力助焉。邻里讼争，吾尝居间以解两家之纷。其尤无状者，厉辞诘责，势若霆摧而理如的破，悍夫往往神沮。或具樽酒通殷勤，一笑散去。君子居下，则排一方之难；在上，则息万物之嚣。其道一耳。津梁道途，废坏不治者，孤嫠衰疾无告者，量吾力之所能，随时图之，不无小补。若必待富而后谋，则天下终无可成之事。”

盖府君平昔所恒言者如此。国藩既稔闻之，吾父暨叔父又传述而告诫数数矣。

府君讳玉屏，号星冈。声如洪钟，见者惮慑，而温良博爱，物无不尽之情。其卒也，远近感唏，或涕泣不能自休。配我祖妣王太夫人，孝恭雍穆，娣姒钦其所为，自酒浆缝纫以至礼宾承祭，经纪百端，曲有仪法。虔事夫子，卑诎已甚，时逢愠怒，则竦息减食，甘受折辱以回眷睐。年逾七十，犹检校内政，丝粟不遗。其于子妇孙曾，群从外姻，童幼仆妪，皆思有惠逮之。权量多寡，物薄而意长，阅时而再施。太夫人道光二十六年九月十八日卒，春秋八十，葬于木兜冲。其后三年，而府君卒，春秋七十有六，葬于八斗冲，迁太夫人之柩袝焉。其后十年，为咸丰九年己未十二月，均改葬于大界。

府君之先，六世祖曰孟学，初迁湘乡者也。曾祖曰元吉，别立祀典者也。祖曰辅臣，考曰竟希。曾祖妣氏曰刘，祖妣氏曰蒋，曰刘，妣氏曰彭。以国藩忝窃禄位，府君初貤封中宪大夫，后累赠为光禄大夫、大学士、两江总督。祖妣初封恭人，后累赠为一品夫人。圣朝推恩，追而上之，竟希公累赠光禄大夫，妣彭氏亦赠一品夫人。府君生吾父兄弟三人，仲父上台早卒，季父骥云无子，以吾弟国华为嗣。孙五人。军兴以来，惟国潢治团练于乡，四人者皆托身兵间。国华、贞斡没于军，国藩与国荃遂以微功列封疆而膺高爵，而高年及见吾祖者，咸谓吾兄弟威重智略，不逮府君远甚也。其风采亦可想已。曾孙七人，玄孙七人，凡兹安居足食，列于显荣者，繁维祖德是赖。于是叙其大致，表于斯阡，令后嗣无忘彝训，亦使过者考求事实，知有众征，无虚美云。

台洲墓表

呜呼！惟我先考先妣，既改葬于台洲之十三年，小子国藩，始克表于墓道。

先考府君讳麟书，号竹亭，平生困苦于学，课徒传业者盖二十有余年。国藩愚陋。自八岁侍府君于家塾，晨夕讲授，指画耳提，不达则再诏之，已而三复之；或携诸途，呼诸枕，重叩其所宿惑者，必通彻乃已。其视他学僮亦然。其后教诸少子亦然。尝曰：“吾固钝拙，训告若辈，钝者，不以为烦苦也。”府君既累困于学政之试，厥后挈国藩以就试。父子徒步橐笔以干有司，又久不遇。至道光十二年，始得补县学生员。府君于是年四十有三，应小试者十七役矣。

吾曾氏由衡阳至湘乡，五六百载，曾无人与于科目秀才之列。至是乃若创获，何其难也。自国初徙湘乡，累世力农，至我王考星冈府君，乃大以不学为耻，讲求礼制，宾接文士，教督我考府君，穷年磨厉，期于有成。王考气象尊严，凛然难犯。其责府君也尤峻，往往稠人广坐，壮声诃斥；或有所不快于他人，亦痛绳长子。竟日嘀嘀，诘数愆尤。间作激宕之辞，以为岂少我耶？举家耸惧，府君则起敬起孝，屏气负墙，踧踖徐进，愉色如初。王考暮年大病，痿痹痦哑，起居造次，必依府君，暂离则不怡，有请则如响。然后知夙昔之备责府君，盖望之厚而爱之笃，特非众人所能喻耳。

咸丰二年，粤贼窜湘，攻围长沙，府君率乡人修治团练，戒子弟，讲阵法，习技击。未几，国藩奔母丧回籍，奉命督办湖南团练。明年，又奉命治舟师，援剿湖北。府君僻在穷乡，志存军国。初令季子国葆募勇讨贼，既又令三子国华、四子国荃，募勇北征鄂，东征豫章，粗有成效。而府君遽以成丰七年二月四日弃养。阅一年，而国华殉难于三河。又四年而国葆病没于金陵。朝廷褒恤，并予美谥。而国藩与国荃遂克复安庆、江宁两省。虽事有天幸，然亦赖先人之教，尽驱诸子执戈赴敌之所致也。

初，国藩以道光间官京师，恭遇覃恩，封王考暨府君皆为中宪大夫，祖妣暨先母皆为恭人。逮咸丰间，四遇覃恩，又得封赠，三代皆为光禄大夫，妣皆一品夫人。今上嗣位，四遇覃恩，又以战绩，兄弟谬膺封爵。于是曾祖府君儒胜，王考府君玉屏，暨府君皆封为大学士，两江总督，一等侯爵；曾祖妣氏彭，祖妣氏王，先妣氏江，仍封一品夫人。呜呼！叨荣至矣！

江太夫人为湘乡处士沛霖公女，来嫔曾门，事舅姑四十余年，爨必躬，在视必恪，宾祭之仪，百方检饬。有子男五人，女四人，尺布寸缕，皆一手拮据。或以人众家贫为虑，太夫人曰：“某业读，某业耕，某业工贾。吾劳于内，诸儿劳于外，岂忧贫哉？”每好作自强之言，亦或谐语以解劬苦。咸丰二年六月十二日疾卒，九月二十二日葬于下要里宅后。府君以七年闰五月初三日葬于周璧冲，至九年八月某日并改葬于台洲之猫面脑。府君有弟二人，仲日上台，年二十有四而没。府君视病年余，营治医药，旁皇达旦。季曰骥云，推甘让善，老而弥恭。无子，以国华为之嗣。后府君三年而没。女四人者，其二先卒，其二继逝。诸子今存者，惟国藩与国潢、国荃三人。诸孙七人，曾孙七人。于是略述梗概，以著先人懿德，垂荫无穷。而小子才薄能鲜，忝窃高位，兢兢焉惟不克负荷是惧云。

湖南文征序

吾友湘潭罗君研生，以所编撰《湖南文征》百九十卷示余，而属为序其端。国藩陋甚，齿又益衰，奚足以语文事？窃闻古之文，初无所谓法也。《易》、《书》、《诗》、《仪礼》、《春秋》诸经，其体势声色，曾无一字相袭。即周秦诸子，亦各自成体。持此衡彼，画然若金玉与卉木之不同类，是乌有所谓法者。后人本不能文，强取古人所造而摹拟之，于是有合有离，而法不法名焉。

若其不俟摹拟，人心,各具自然之文，约有二端：曰理，曰情。二者人人之所固有。就吾所知之理而笔诸书而传诸世，称吾爱恶悲愉之情而缀辞以达之，若剖肺肝而陈简策。斯皆自然之文。性情敦厚者，类能为之。而浅深工拙，则相去十百千万而未始有极。自群经而外，百家著述，率有偏胜。以理胜者，多阐幽造极之语，而其弊或激宕失中，以情胜者，多悱恻感人之言，而其弊常丰缛而寡实。自东汉至隋，文人秀士，大抵义不孤行，辞多俪语。即议大政，考大礼，亦每缀以排比之句，间以婀娜之声，历唐代而不改。虽韩、李锐志复古，而不能革举世骈体之风。此皆习于情韵者类也。宋兴既久，欧、苏、曾、王之徒，崇奉韩公，以为不迁之宗。适会其时，大儒迭起，相与上探邹鲁，研讨微言。群士慕效，类皆法韩氏之气体，以阐明性道。自元明至圣朝康雍之间，风会略同，非是不足与于斯文之末。此皆习于义理者类也。

乾隆以来，鸿生硕彦，稍厌旧闻，别启途轨，远搜汉儒之学，因有所谓考据之文。一字之音训，一物之制度，辨论动至数千言。曩所称义理之文，淡远简朴者，或屏弃之，以为空疏不足道。此又习俗趋向之一变已。

湖南之为邦，北枕大江，南薄五岭，西接黔蜀，群苗所萃，盖亦山国荒僻之亚。然周之末，屈原出于其间，《离骚》诸篇为后世言情韵者所祖。逮乎宋世，周子复生于斯，作《太极图说》、《通书》，为后世言义理者所祖。两贤者，皆前无师承，创立高文。上与《诗经》、《周易》同风，下而百代逸才举莫能越其范围。而况湖湘后进，沾被流风者乎？兹编所录，精于理者盖十之六，善言情者，约十之四，而骈体亦颇有甄采，不言法而法未始或紊。惟考据之文搜集极少。前哲之倡导不宏，后世之欣慕亦寡。研生之学，稽《说文》以究达诂，笺《禹贡》以晰地志，固亦深明考据家之说。而论文但崇体要，不尚繁称博引，取其长而不溺其偏，其犹君子慎于择术之道欤！

罗君伯宜墓志铭

君讳萱，字伯宜，湘潭罗氏，处士某某之孙，吾友候选内阁中书汝怀研生甫之子也。少而颖特旁通。饫闻庭训，多所开解。

咸丰四年，国藩率师自岳州逐贼东下，强挈君以俱东。是岁克武昌，破田家镇，攻九江，舟师不利于湖口。明年，国藩至南旨，重立水军，进屯南康，视陆师于湖口，吊忠武公塔齐布于浔阳。君辗转相从，跬步必偕。余或口占书疏，君辄操笔写录。或危急之际，君甘心同命，而外则美言相温。诸将或轻重不得，辄为之通怀，使各当其意以去。又明年，群寇环集江西，陷没五十余城，诸军多坏散。乃授卒三千人，令君领之赴敌。初战建昌，继攻抚州，既又会捣瑞州，君之躬临行阵，自此始也。

其后湖南援师四至，江西稍稍解严。君以久役，请急还湘。国藩亦以咸丰七年丁忧去职。君既暂脱兵间，则假馆以课学僮；制造诗词，以酬胜侣；作蝇头细字，以与古人校离合于豪芒；负箧走场屋，以竞得失于有司，漠然若不知有世变者。未几，骆文忠公秉章檄办湘潭团练。刘总兵培元招至鼎澧，又招至衢州，与谋军事。君稍规大计，不肯久留，自浙西旋，省余于安庆。又省其从兄逢元于当途军次，亦不欲久居。会所亲黎福畴没于泾县，君遂扶其丧及其孤嫠以归。

同治二年，广东巡抚郭公嵩焘招君至粤，属以创立水师，君又逊谢而归。每归，从事文艺，与诸生比肩就秋试如初。久之，佐某君治威信军，又自领一队，日威震军，防御粤贼，事定散去。盖自是君亦倦游，不复有意于兵事矣。

七年冬，记名按察使黄君润昌征苗贵州，要君偕行，君慨然曰：“是足与有为，吾所敬也，吾不可以已。”八年正月至黔，师比有功，遂克镇远、府卫两城。道员邓君子垣、提督荣君维善两军来会，迭克关寨，欲遂由施秉以达于黄平，气锐甚。师至小瓮谷豅，以道隘箐深，为贼所困，君与文武将弁十八人者皆死。三月二十二日也。呜呼！君之于戎事，亟就之，亟去之，天子君之勋名，若成之，若吝之。乃卒不得一当，而委骨于荒徼绝壑之中，果何为耶？倘所谓命焉者非耶？

事闻，谕旨照按察使阵亡例赐恤。赠太常寺卿衔，世袭云骑尉、恩骑尉罔替。君幼有夙慧，二岁能识“风”、“翦”两字，自真草法书，古文诗辞，以至科举之业，俱有义法。既入学，为优行生。从军累岁，叙功至同知直隶州，加知府衔。其论吏治军政，皆贯彻古谊而不戾于时。向使得守一官，统一军，与当世之成名者校，何渠不如耶？然终不得借手以一伸其志。此君子有陶铸人才之责者之咎，国藩所以内疚而尤惜之也。铭曰：

孰推焉而屡起？孰尼焉而屡止？孰予以飞跃之资，而不假以升斗之水？出跃马而横戈，入稽经而诹史。亦何慊乎时贤？胡亨于彼而屯于此？终效命于蛮陬，长赍志其何已？盖怜才者之悲，而窃位者之耻。

江宁府学记

同治四年，今相国合肥李公鸿章改建江宁府学，作孔子庙于冶城山，正殿门庑，规制粗备。六年，国藩重至金陵。明年，菏泽马公新贻继督两江，赓续成之。凿泮池，建崇圣祠、尊经阁及学官之廨宇。八年七月工竣。董其役者，为候补道桂嵩庆，暨知县廖纶，参将叶圻。既敕既周，初终无懈。

冶城山颠，杨、吴、宋、元皆为道观，名曰朝天宫。盖道士祀老子之所也。道家者流，其初但尚清静无为；其后乃称上通天帝。自汉初不能革秦时诸畴，而渭阳五帝之庙，甘泉泰一之坛，帝皆亲往郊见。由是圣王祀天之大典，不掌于天子之祠官，而方士夺而领之。道家称天，侵乱礼经，实始于此。其他炼丹烧汞，采药飞升，符篆禁咒，征召百神，捕使鬼物诸异术，大率依托天帝。故其徒所居之宫，名曰“朝天”，亦犹称“上清”、“紫极”之类也。

嘉庆道光中，宫观犹盛，黄冠数百人。连房栉比，鼓舞田亡庶。咸丰三年，粤贼洪秀全等盗踞金陵，窃泰西诸国绪余，燔烧诸庙，群祀在典与不在典，一切毁弃，独有事于其所谓天者，每食必祝；道士及浮屠弟子并见摧灭。金陵文物之邦，沦为豺豕窟宅。三纲九法，扫地尽矣。原夫方士称天以侵礼官，乃老子所不及料。迨粤贼称天以恫群神而毒四海，则又道士辈所不及料也。圣皇震怒，分遣将帅，诛殛凶渠，削平诸路。而金陵亦以时戡定，乃得就道家旧区，廓起宏规，崇祀至圣暨先贤先儒。将欲黜邪慝而反经，果操何道哉？夫亦曰：隆礼而已矣。

先王之制礼也，人人纳于轨范之中。自其弱齿，已立制防，洒扫沃盥有常仪，羹食肴胾有定位，绥缨绅佩有恒度。既长则教之冠礼，以责成人之道；教之昏礼，以明厚别之义；教之丧祭，以笃终而报本。其出而应世，则有士相见以讲让，朝觐以劝忠；其在职，则有三物以兴贤，八政以防淫。其深远者，则教之乐舞，以养和顺之气，备文武之容，教之《大学》，以达于本末终始之序，治国平天下之术；教之《中庸》，以尽性而达天。故其材之成，则足以辅世长民；其次，亦循循绳矩。三代之士，无或敢遁于奇邪者，人无不出于学，学无不衷于礼也。

老子之初，固亦精于礼经。孔子告曾子、子夏，述老聃言礼之说至矣。其后恶末世之苛细，逐华而悖本，斫自然之和；于是矫枉过正，至讥礼者忠信之薄而乱之首，盖亦有所激而云然耳。圣人非不知浮文末节，无当于精义，特以礼之本于太一，起于微眇者，不能尽人而语之。则莫若就民生日用之常事为之制，修焉而为教，习焉而成俗。俗之既成，则圣人虽没，而鲁中诸儒，犹肄乡饮大射礼于冢旁，至数百年不绝。又乌有窈冥诞妄之说，淆乱民听者乎？

吾观江宁士大夫，材智虽有短长，而皆不屑诡随以徇物。其于清静无为之旨，帝天祷祀之事，固已峻拒而不惑。孟子言：“无礼无学，贼民斯兴。”今兵革已息，学校新立，更相与讲明此义，上以佐圣朝匡直之教，下以辟异端而迪吉士。盖廪廪乎企向圣贤之域，岂仅人文彬蔚，鸣盛东南已哉！

宁津庞君墓志铭

君姓庞氏，讳朋，字君锡，以字行，更字百朋。先世有白昌黎迁河间之宁津者，遂为宁津县人。大考复还，考自诚，皆以君子际云贵，诰赠通奉大夫。祖妣孙氏，妣李氏，皆赠夫人。

君少而笃行劬学，事父母存得其欢心，殁能尽礼。有兄四人，以父命析居。君所应得资产，皆择取劣下者，又稍稍推其所有，以全友爱。读群经及诸子书，能得要领，手录口诵，锲镂疲而自勉不衰。尤耆宋儒程子朱子之说，顾躬行何如，不为空论。屡试辄黜。最后仪征吴文节公视学直隶，乃识君，以为绩学之士，擢置上第，补邑增生。君既不屑为速化之术，不得以其所学襮之于世，则择后生俊颖有志之材，锻厉而淬濯之，范成其器。出君门下者，率有闻于乡里。而君之子秉彝训，被知于有司，通籍而仕者二人。

当咸丰癸丑之岁，粤匪渡河北窜，畿辅被扰。运河以西，郡县骚动，咸欲团结乡勇，各固境圉。君建议阻运河而守，可省劲兵数万，筹画垂定，会邻邑爽约，计以不行。然宁津终得保全者，资君所训练乡兵万人之力。由是远近人知君不独学优行高，又有应变戡乱之略也。

际云仕京师，仕热河，数迎养。君耽于田园之乐，到官所，未几辄复旋里。年七十有六，以咸丰九年己未三月初五日卒于家。同治九年庚午，诰赠通奉大夫，如其子际云官。娶同邑宋氏，专静煦愿，天性俭勤，事舅姑事夫，里之人称日贤妇；教成其子，服官中外，所在著绩，人日太夫人之诲实然，称为贤母。以子际云贵，累封夫人，就养扬州，逾月，终于扬州公廨，实同治九年十一月初八日，寿九十。距通奉公卒时，十有一年矣。子三人：际韶力耕不仕；际咸举人，官户部主事；际云由翰林改官刑部，以军功洊擢江南盐巡道，权两淮都转盐运使司。女子二人，适杨惠琇、李万仓。孙二人：作霖，泽銮。孙女十八，嫁者七人。先是，江苏巡抚丁公之母某太夫人将以九十生日称觞，先一日而卒。际云在扬州，亦将以十一月十四日肆筵娱宾，为母宋太夫人寿。而太夫人先六日卒。江南之人皆谓两太夫人德称其福，而微以不得旅进祝嘏为歉。夫寿至九十。有贤子孙，此人间所不多觏。两太夫人可以无憾，岂借一二日之宴乐以为荣观哉？独国藩重奉朝命，莅两江，疏陈衰年多疾，不任艰剧，不宜久点高位。既不得请，则私恃友朋之同官江南者，匡余之不逮而共底于治。今丁、庞二君先后以母忧去职，或南岭峤，或北归燕蓟，于余心不能无离别之怆尔！

际云于道光丁未，考觉罗官学教习，庚戌考国子监学正，余皆阅取其文。故执挚于余。又馆余家，教余子者数年，同官江南亦数年。为余言通奉公太夫人之德甚悉，将以明年扶柩还里，豫来乞铭。铭曰：

通奉之阡，袝者夫人；孝视其事亲，共视其事昆。行视其身，学视其所尊；慈惠感人，视诸其邻。种德敛福，视其子孙；其永不朽，视兹铭文。

遵义黎君墓志铭

君讳恺，字雨耕，晚自号石头山人，遵义黎氏。曾祖国柄。祖正训，廪贡生。考安理，举人，山东长山县知县。长山君二子，长日恂，字雪楼，云南大姚县知县；君其次也。雪楼厚重寡言，气盖一世；君则倜傥通易，周览群书。兄弟间自为师友。长山君少遭不造，备历艰险，既见二子之成，乃大欢慰。二子翼翼趋承，食必佐悛，必奉槃，应唯犹婴儿也。

嘉庆十八年，逆贼林清等倡乱，内煽京师，外起滑县，河南北、山东、直隶震动。时长山君仕山东，雪楼侍于官所，讹言四起。或告于贵州日：“长山破矣，县令殉城死矣，雪楼殉父矣。亲属都无存者，仅存两孺子，漂转吴楚间去矣。”君于时奉母杨太宜人在家，闻则北望号痛，请于母，刻日戒途，赴山东之难。至长山，则阖门故无恙，传者妄也。由是远近以孝归之。君曰：“父兄得全，幸也。庸有称乎？”

雪楼之自桐乡以忧归也，家居十五六年，君晨夕造请，进止雍雍，语或不合，亦敬应之，而徐理之，终无所忤。雪楼尝病喉痹，绝言与食。君午夜祷于宗祏，泣日：“我不及兄，兄不可死。必死者，请以我代。”喉亦旋愈。其敬嫂也如严其兄，其训群从如教其子，盖历久而不改，至其终身，亦卒不少懈。

居京师，有友曾某之丧，新尸狞厉，虽其兄亦畏恶不敢近。君就举而敛之；必恪必躬，见者感叹。

君少而善病，长山君雅不欲强之学，而博涉多通，窥见百家要指，以县学生中式道光乙酉科举人，十五年乙未大挑二等，补贵阳府开州训导。二十二年十二月辛卯，以疾卒官，春秋五十有五。卒之日，囊无十金之蓄。士无识不识，莫不惜君之位，不称其德，又不获耆寿以昌其教泽也，嗛焉若有憾于天地。至其孝友笃行，餍于人人之心者，则诚服而更无遗憾。然则君之自省与后之论世者，亦可以无憾已。君配张氏。妾吴氏、刘氏。子四人：庶焘，咸丰辛亥科举人，庶蕃，壬子科举人，候选知州，庶昌，以诸生献策阙廷，天子褒嘉，特授知县，候补直隶州知州；庶。女五人，皆适士族。孙四人。孙女五人。咸丰七年四月，葬君于河西小青棡林。其后阅十五年，庶昌乞余追为之铭。铭曰：

贤圣盛业，岂贵高名？其道甚迩，事亲从兄。穆穆硕儒，黔南之特。韬敛英奇，以修内则。闻变趋庭，万里戴星；祷疾身代，感彻百灵。胡诚不格？伺施不普？化彼枭狼，泽以甘雨。生徒济济，饬尔五常。白华孔絮，馨我胶痒。亦有贤嗣，文行并卓；埋石兹邱，永贞乔岳。

海宁州训导钱君墓表

君讳泰吉，字辅宜，号警石。先世本何氏，明洪武中，有依海盐钱翁鞠育者，遂承钱姓。厥后徙居嘉兴，代有闻人。至文端公而益大。文端公讳陈群，以侍郎予告特加刑部尚书，晋赠太傅，君曾祖也。祖汝悫，早卒。本生祖汝恭，安庆府同知。父复，大兴县知县。

君少而昔学，潜心孤往。从兄日仪吉者，字衎石，博通群籍，早有高名，君事之师友之间，兄弟常以纯儒相勉。盖自弱冠后，远近已盛称嘉兴钱氏二石云。

衎石以翰林改官户部，擢御史给事中，久处京师，其后客游广东，汴梁。君则以廪贡为海宁州训导者，近三十年，与给谏君离多合少，而书问丛沓，咨询学术，动逾数千言。自周秦诸子、马班群史、许郑诘训、杜马典章、洛闽之渊源，唐宋名贤之诗古文辞，以及目录、校雠、金石、书画、方志、杂说，一孔半枝，无所不询，盖亦无所不辨。或献一疑而诘难十返，或尚论前哲，评骘时流，以嘲诙鄙谚，穷极理趣。故二石家书，蔚然天下之至文也。给谏晚而搜刻经说，刊正讹谬。君自中年，即好校古书，假人善本及先辈评点之册，写而注之眉端。如《史记》、前后汉书、《晋书》、《集韵》、《元文类》、《礼记集说》等编，皆勘校数周，一字之舛，旁求众证。尝著《曝书杂记》以发其凡。

嘉庆中，海内犹尚考据之说，尊汉而黜宋，先博览而后躬行。独桐城姚氏鼐，恪守程朱，孤行不惑，宗主义理，不薄考据。而二石风指乃与姚氏相近。其论文亦颇法姚氏。尝称以为字体故训者，汉儒之小学也；曲礼少仪者，宋儒之小学也。二者皆扶植基本，而宋重明伦，于道为尤尊。兄弟相与修饬人纪。诵述先德。给谏辑《庐江钱氏艺文略》，君则撰《清芬世守录》，皆表一门之懿行，以播方馨而诒典则。先是文端公尝进呈其母画册，高宗赐题十诗，发还原册，并书“清芬世守”四字。逮文端公致仕还乡，高宗寄赐册卷诗篇，累数千首。君撰辑此录，具载君臣赓和，旷古无伦。又记钱氏十余世翰墨，及名公巨儒题咏，上以著祖宗文献之盛，下以勖后人孝友于弗替。其叙轶事，述彝训，恳恳乎惧来叶之遗堕。有味哉，其言之也！

咸丰庚申辛酉之际，粤贼纵横浙中，君辗转播迁，最后由江西以达安庆，国藩乃获与相见。以漂泊兵间，偷得骨肉完聚也，则为之破颜一喜。语及世事沧桑，邱墓成毁不可知，则又衋焉以悲。其明岁，同治二年十一月二十日，卒于安庆旅舍。将殁，犹以先世文字之责未能及身整理为恨。足以知其志之所存已。君配胡氏，诰封恭人。子二：长炳森，道光甲辰举人，出为冢兄学源后，前卒；次应溥，以拔贡官吏部主事、军机处行走，加四品卿衔。君以子贵，累封朝议大夫。女六人。孙七人。孙女三人。

君所著，又有《学职禾人考》、《海昌备志》、《甘泉乡人稿》。乱后板毁，仅有存者。古今才智之士，常思大有为于世，其立言常雄骏自喜。若文章不求雄骏，而但求平淡；德业不求施于世，而但求善于一身一家。此殆非智者愉快事也？具无所不能之才，敛之又敛，弥晦焉而弥愉快，则其自得于中者必大矣。夫自得之学，惟君其庶几哉！

书何母陈恭人事

恭人陈氏，道州何文安公之第三子妇，吾友子敬同年绍祺之配也。

文安公家训谨严，内外执业，各有常程。箕帚槃盂，皆有定位。闺门之内，肃若朝廷。廖夫人刻励俭勤，终身不御纨绮，恒豆之奉，觳薄等于寒门。凡醯醢菹脯酒饵浆醷之属，皆率妇辈躬自治之，手营而口授，不征诸市，不假诸仆妇。然诸妇或出外州华族，往往不中程度。独陈恭人道州旧姻，椎髻布裙，为之益勤，其德益善。舅姑亦益愉怿，以谓巨室而不失儒士之风，即家之祥也。

道光二十三年，子敬以举人就职知县，援例选云南广通县。旋改江苏同知。又以知府调归浙江，补台州府，保升道员，署粮储道。咸丰十年二月，粤贼入浙围杭州。子敬时方奉使至江苏，眷属寓清泰门。先是，恭人生子辄不育，有女子子三人。子敬既以仲兄子庆治为嗣，诸妾又生子庆、庆熙、庆全。城破，恭人乃属家人而诏之曰：“主人远出，吾遭此变，何氏名门，男女长幼，义不可为贼辱。”遂先缚二子沉于池。外孙女二岁，扼吭毙之。旋引一绳，与外姻朱孺人同时自经。无几何，援兵四至，贼众惊遁。老仆柳春自外归，见庆治脑后被斫六创，其妻邢氏被割两耳，而皆未死。诸妾避入民舍得免。所沉二子庆、庆熙者，池中水浅，亦俱无恙。两自经者，朱孺人气绝，而恭人解救得生。盖缢二时许而不殊。自言有两红灯前导，忽见天日而醒，略无所苦。由是远近叹异。或曰：“恭人半生长斋诵经礼佛，兹其效也。”或曰：“孝友之门，祸将撄而常解。坚确之德，遌物不慴。庄生所谓骨节与人同，而犯害与人异，其神全也。”

杭州寇退，子敬返自江苏。外而征缮以佐军府，内而补苴以宁穉弱。旦而劬，宵而不休；夏而疾，秋而不瘳。于是引病投劾，挈家还湘，卜居于长沙之东乡，艺稻而豢鱼，善邻而训子。恭人亦菲食敝衣，相与拮据以保迟暮。子敬既逝，恭人则兼综内外宾祭之供，耕读之业。囊箧锱铢之故，造次纷乘而不眩，齿逾七十而不知疲。乡之人以是服其恪也。同治十年九月，无疾而终。去杭州城陷之时，十有二年矣。

军兴以来，横死者多矣，临难而幸脱者，亦恒有之。独何氏一门慷慨就义，而俱获生全。陈恭人事尤近于神异。恭人之夫之兄子贞先生告余以状，因为述其梗概。其他懿行不备论云。

刘忠壮公墓志铭

君讳松山，字寿卿。少而沈雄豁达，通晓家人生事，亲长称誉，以谓“足昌吾门”。

咸丰壬子、癸丑之间，粤贼度岭北犯，围长沙，陷武昌。吾邑二三贤俊，召募丁壮，激扬家声，毅然有讨贼之志。君实隶王壮武公錱部下，号曰“老湘营”。转战湖南北、江西诸省，历有名绩。王公既没，则从张忠毅公运兰战于江西饶信诸郡，追余寇于闽边，别击逆党于广东、广西。才望日彰，超越辈流矣。

咸丰十年，余檄老湘军及鲍超之师，防剿宣、歙，攻牢保危，蹀血二年，始克徽州、宁国两府。张忠毅以疾归里，君乃与易紫桥分领老湘营之半，自持枢柄，坚守宁国、泾县等城，屡却巨敌，以底于江浙大定。

同治四年，国藩奉命攻讨捻贼。捻贼者，始于安徽、河南，而蔓延于秦、楚、燕、齐者也。其叛乱稍后于粤匪，而枭悍略同；其部队少于粤匪，而骁骑逾万，剽疾过之。湘中士卒，贯战江滨，未习车骑驮运之劳，不乐北征，奖之而不劝，痛之而不服。君独感奋请前，部卒不愿北渡者，杀数人而事定。师至临淮，易紫桥病归。

定安谨按：公此文系壬申岁正月作，属稿仅三百余字，病发辍笔，距易篑时仅数日耳。文虽未完，不敢轻废，谨依元稿录出，以见珍重手泽之意。

鸣原堂论文

序

绾地二三千里，官为尚书侍郎，兼古御史大夫中丞之号。跨州连郡，多者百余城，少或五六十县。监司、郡守、牧令、丞倅、杂职数百人，武弁自提镇以下，承命唯谨。赋税、刑狱、军谋、河工、盐漕、黜陟诸大政待之而决。又有宾从往来，属僚请谒，鸡鸣盥沐，整衣肃客，阍人持手版，第其先后，鱼贯雁行以进，更十余番犹未毕，则辞以他日。他日复如此。退则吏抱文书，右手及额，左手下至腹，且行且捧，媻姗而入。分公私新旧，错陈于几案之间。其紧要者，官乃审视而详裁之；例行者，略一訾省署行而已。故今之督抚大吏，凡夫敷陈入告之词，多倚办于幕友。其不能亲自吮毫构思者，势也。然而充斯选者，率用刑名家言，规规焉循例案，避处分，以文无害为事。即有勤求民隐，发愤为雄，破除一切拘束者，辄格于部议，而不能施行。盖奏疏之难于关善兼尽也如此。

我伯兄太傅文正公当显皇初政，以议大礼、谏圣德诸疏，忠谠闻天下。及执兵符，开幕府于东南。东南之硕儒名彦、博辩洽闻之士，皆礼罗而珍储之。其达者，洊膺将相，勋伐烂然，次亦以文学称著于时。夫以宏通淹雅之才，论时政之得失，料军情之胜负，出之以沉思眇虑，申之以修饰润色。固无患其言之不工，意之不谐也。然公或初善之而卒易之，字点句窜，十不存一，岂与夫冥搜幽抉、憔悴专精之士，较胜负于文字哉？盖才者，天所赋也；识者，练而精者也。人之聪明才力不甚相远，天下事变之来，往往出于智慧，思虑之所不及，惟历事久者能守义理之常，以待时势之变。故公之奏疏不为大喜过美之词，亦不为忧怵无聊之语。其论贼势兴衰，中外大局，一切将然未然之事，若烛照龟卜，不失毫发，而谦谦冲挹，若不敢决其必然，而其后卒无不然，岂非识之加人一等哉？

国荃少侍公京邸，从而问学；壮岁展转兵间，随公驰逐江西、江南诸行省。赖圣天子威德，大功告蒇，兄弟荷蒙殊宠，惴惴焉惧以不才致罪戾，乞身归里。公虑其昧所择也，选古今名臣奏疏若干首，细批详评，命之曰《呜原堂论文》。国荃受而读之。盖人臣立言之体，与公平生得力之所在，略备于此。今岁王君鼎丞来湘，编公遗书，因出此篇，属其校雠付梓。国荃行老矣，自惭荒谫，无补于时，追念往时，与公从事于惊涛骇浪之中，出万死不顾一生之计，以争尺寸之土，曾不计后此尚有安闲之一日。今海内义安，公以考终。国荃亦得养疴林下，优游暇豫，与二三故旧联樽酒文字之欢，盖非始念所及。此后之读公书者，知其人，论其世，其必低徊往复而叹公之文章、德业与身世遭逢，为均不可及云。同治十二年九月湘乡曾国荃叙。

后序

右《鸣原堂论文》两卷，吾师湘乡曾文正公选汉唐已来迄于国朝名臣奏疏十七首。论述义法，以诒其弟沅甫宫保者。宫保出示定安，命校雠刊之。

叙曰：三代以上，人臣告诫其君，如禹、皋、伊、傅、周、召之所作，载在《尚书》。尚已！彼皆圣贤之徒，体道深而更事久，其陈义甚高，而可见诸施行。其指斥甚直，而必出之和平渊懿，不为危言悚论，诡激抵触之辞。其托意甚幽邃，而使读者易晓。其切于世情，而达于时变也，仍必原本道德，不为一切苟且侥幸之计。至于《春秋》内外传所录讦谟谠言，笃厚深美，犹有训诰遗意。下逮战国士，或为廋词隐语，讥讪笑詈。耸撼炫骇，同于俳优。其不幸者，触怒人主，身蹈大戮，祸綦烈矣！说亦稍戆焉。自兹以降，敷陈之道约分两途，儒者拘牵文义，喜谈上古，致君必曰尧舜，礼乐必俟百年，井田、封建、学校之制，累牍而不烦，世主习闻其迂，则以为老生常谈而厌薄之。而才智之士，度时君之所能行，揣摩迎合以售其纵横富强之术，往往辄验，天下稍骛于功利矣。

若夫汉之贾谊、唐之陆贽、宋之苏轼，陈善责难累数万言，论是非则持其平，讲制度则求其当，达闾阎颠连之隐状，显军中倚伏之秘谋，高而不戾于今，卑而不违夫古，岂非敷奏之极轨哉？善乎！公之论文也，曰：“必其平日读书学道，深造有得，实有诸已，而后献诸君。又必熟于前代事迹，本朝掌故，乃为典雅。”呜呼！斯言尽之矣！

公所为奏疏若干卷，其佳篇传播人间，士大夫多能举其词。所选《经史百家杂钞》二十六卷，另刊行世。是书卷帙不多，盖犹黄河之滥觞耳。然苟循河而东，乘秋水、驾巨筏以望于北海，洋洋乎包天地而含古今，岂不更为宇宙大观也哉！同治十二年九月，门人东湖王定安叙于长沙寓斋。

序目

《棠棣》为燕兄弟之诗，《小宛》为兄弟相戒以免祸之诗，而皆以脊令起兴。盖脊令之性最急，其用情最切。故《棠棣》以喻急难之谊；而《小宛》以喻征迈努力之忱。余久困兵间，温甫沅浦两弟之从军，其初皆因急难而来。沅浦坚忍果挚，遂成大功，余用是获免于戾。因与沅弟常以暇逸相诚，期于夙兴夜寐，无忝所生。爰取两诗脊令之旨，名其堂曰“鸣原堂”云。曾国藩记。

鸣原堂论文卷上

匡衡／戒妃匹劝经学威仪之则疏

《汉书》云“成帝即位，衡上疏戒妃匹劝经学威仪之则”，是分为三事也。姚选《古文辞类纂》题云《戒妃匹劝经学疏》，则漏末一事矣。兹题从《汉书》。

陛下秉至孝，哀伤思慕，不绝于心，未有游虞弋射之宴，诚隆于慎终追远，无穷已也。窃愿陛下虽圣性得之，犹复加圣心焉。《诗》云：“茕茕在疚”，言成王丧毕思慕，意气未能平也。盖所以就文武之业，崇大化之本也以上总起。

臣又闻之师曰：“妃匹之际，生民之始，万物之原，婚姻之礼正，然后品物遂，而天命全。”孔子论《诗》，以《关雎》为始。言太上昔民之父母，后夫人之行，不侔夫天地，则无以奉神灵之统，而理万物之宜。故《诗》曰：“窈窕淑女，君子好仇。”言能致其贞淑，不贰其操。情欲之感，无介乎容仪；宴私之意，不形乎动静；夫然后可以配至尊而为宗庙主。此纲纪之首，王化之端也。自上世以来，三代兴废，未有不由此者也。愿陛下详览得失盛衰之效，以定大基。采有德，戒声色，近严敬，远技能以上戒妃匹。

窃见圣德纯茂，专精诗书，好乐无厌。臣衡才驽，无以辅相善义，宣扬德音。臣闻六经者，圣人所以统天地之心，著善恶之归，明吉凶之分，通人道之正，使不悖于其本性者也。故审六艺之指，则天人之理，可得而和。草木昆虫，可得而育。此永永不易之道也。及《论语》，《孝经》，圣人言行之要，宜究其意以上劝经学。

臣又闻圣王之自为动静周旋，奉天承亲，临朝飨臣，物有节文，以章人伦。盖钦翼祗粟，事天之容也；温恭敬逊，承亲之礼也；正躬严恪，临众之仪也；嘉惠和悦，飨下之颜也。举错动作，物遵其仪。故形为仁义，动为法则。孔子曰：“德义可尊，容止可观，进退可度，以临其民。是以其民畏而爱之，则而象之。”《大雅》云：“敬慎威仪，惟民之则。”诸侯正月朝觐天子，天子惟道德昭穆穆以视之。又观以礼乐，飨醴乃归。故万国莫不获赐祉福，蒙化而成俗。今正月初幸路寝，临朝贺，置酒以飨万方。《传》曰：“君子慎始。”愿陛下留神动静之节，使群下得望盛德休光，以立基桢，天下幸甚以上威仪之则。

三代以下陈奏君上之文，当以此篇及诸葛公《出师表》为冠。渊懿笃厚，直与《六经》同风，如“情欲之感，无介于仪容；宴私之意，不形乎动静”等句，朱子取以入《诗经集传》，盖其立言为有本矣。

此等奏议，固非后世所能几及，然须观其陈义之高远，着语之不苟，乃能平躁心而去浮词。

贾谊／陈政事疏

臣窃惟事势，可为痛哭者一，可为流涕者二，可为长太息者六后文可流涕者实仅一条，可为长太息者实仅五条，各缺一条，殊不可解，若其他背理而伤道者，难遍以疏举。进言者皆曰；“天下已安已治矣。”臣独以为未也。日安且治者，非愚则谀，皆非事实知治乱之体者也。夫抱火厝之积薪之下，而寝其上，火未及燃，因谓之安。方今之势，何以异此？本末舛逆，首尾衡决衡决，犹横决也。古人言直，皆曰纵；言横，皆曰衡，于事之忤乱无条理者，则衡字作去声读，如曰“横逆”，曰“洪水横流”是也。此处若作“横决”，亦当读为去声，国制抢攘，非甚有纪，胡可谓治？陛下何不一令臣得孰数之于前？因陈治安之策，试详择焉！

夫射猎之娱，与安危之机孰急？使为治劳智虑，苦身体，乏钟鼓之乐，勿为可也。乐与今同，而加之诸侯轨道，兵革不动，民保首领；匈奴宾服，四方向风；百姓素朴，狱讼衰息；大数既得，则天下顺治。海内之气，清和咸理；生为明帝，没为明神；名誉之美，垂于无穷。礼祖有功，而宗有德，使顾成之庙称为太宗此疏陈于文帝时，便谓文帝死后，庙号应称太宗，足见当时风俗近古。上配太祖，与汉亡极，建久安之势，成长治之业，以承祖庙，以奉六亲，至孝也。以幸天下，以育群生，至仁也。立经陈纪，轻重同得，后可以为万世法程，虽有愚幼不肖之嗣，犹得蒙业而安，至明也。以陛下之明达，因使少知治体者得佐下风、致此非难也。其具可素陈于前，愿幸无忽！臣谨稽之天地，验之往古，按之当今之务，日夜念此，至孰也。虽使舜禹复生，为陛下计，亡以易此！以上总序

夫树国固必相疑之势树，犹立也。于京师之外又树立宗室多国，势必相疑，下数被其殃，上数爽其忧，甚非所以安上而全下也。今或亲弟谋为东帝，亲兄之子西向而击，今吴又见告矣亲弟，谓淮南厉王长，亲兄之子谓齐悼惠王之子兴居，皆谋反也。天子春秋鼎盛，行义未过，德泽有加焉！犹尚如是，况莫大诸侯，权力且十此者乎？然而天下少安，何也？大国之王，幼弱未壮，汉之所置傅相，方握其事汉之诸侯王，各有太傅有相，是天子所置者，数年之后，诸侯之王，大抵皆冠，血气方刚。汉之傅相，称病而赐罢，彼自丞尉以上，遍置私人，如此有异淮南、济北之为邪淮南，谓上文亲弟，谋为东帝也。济北，谓上文亲兄之子，西向而击也？此时而欲为治安，虽尧舜不治。黄帝曰“日中必熭，操刀必割。”今令此道顺，而全安甚易，不肯蚤为，己乃堕骨肉之属而抗刭之，岂有异秦之季世乎？夫以天子之位，乘今之时，因天之助，尚惮以危为安，以乱为治。假设陛下居齐桓之处，将不合诸侯而匡天下乎？臣又知陛下有所必不能矣以上言数年之后，诸侯王必为变，宜早为之所。假设陛下如曩时，淮阴侯尚王楚，黥布王淮南，彭越王梁，韩信王韩，张敖王赵，贯高为相，卢绾王燕，陈稀在代，令此六七公者皆亡恙此六七人，皆高祖之臣，封王而叛者，当是时而陛下即天子位，能自安乎？臣有以知陛下之不能也。天下淆乱，高皇帝与诸公并起，非有仄室之势以豫席之也仄室之势，犹日寸土半阶之势，席犹曰凭借也，诸公幸者乃为中涓，其次廑廑与仅同得舍人，材之不逮至远也。高皇帝以明圣威武，即天子位，割膏腴之地以王诸公。多者百余城，少者乃三四十县，德至渥也，然其后七年之间，反者九起。陛下之与诸公，非亲角材而臣之也，又非身封王之也。自高皇帝不能以是一岁为安，故臣知陛下之不能也。以上言高帝时尚不能禁诸侯王之不反。

然尚有可诿者，曰疏。臣请试言其亲者：假令悼惠王王齐，元王王楚，中子王赵，幽王王淮阳，共王王梁，灵王王燕，厉王王淮南，六七贵人皆无恙此六七人，皆高祖之子弟，封王而叛者，当是时，陛下即位，能为治乎？臣又知陛下之不能也。若此诸王，虽名为臣，实皆有布衣昆弟之心，虑亡不帝制而天子自为者虑，音闾，犹曰大抵也。大抵无不帝制自为。擅爵人，赦死罪，甚者或戴黄屋，汉法令非行也。虽行不轨如厉王者，令之不肯听，召之安可致乎？幸而来至，法安可得加，动一亲戚古人称父子兄弟曰亲戚，天下圜视而起，陛下之臣，虽有悍如冯敬者，适启其口，匕首已陷其胸矣。陛下虽贤，谁与领此？故疏者必危，亲者必乱，已然之效也，其异姓负强而动者，汉已幸胜之矣，又不易其所以然。同姓袭是迹而动，既有征矣。其势尽，又复然。殃祸之变，未知所移。明帝处之，尚不能以安，后世将如之何？屠牛坦一朝解十二牛，而芒刃不顿者，所排击剥割，皆众理解也。至于髋髀之所，非斤则斧。夫仁义恩厚，人主之芒刃也；权势法制，人主之斤斧也。今诸侯王皆众髋髀也，释斤斧之用，而欲婴以芒刃，臣以为不缺则折，胡不用之淮南、济北？势不可也。言淮南王为亲弟，济北王为亲兄子。尚不可用芒刃，况今同姓诸王，势尤不可用芒刃矣。以上言反迹已露，则难制之，宜及早施以斤斧。

臣窃迹前事，大抵强者先反，淮阴王楚最强，则最先反；韩信倚胡则又反；贯高因赵资则又反；陈豨兵精则又反；彭越用梁则又反；黥布用淮南则又反；卢绾最弱，最后反；长沙乃在二万五千户耳在，读如才，犹曰仅也，功少而最完，势疏而最忠，非独性异人也，亦形势使然也。曩令樊、郦、绛、灌樊、郦、灌三人，皆姓。周勃封绛侯，绛乃其封地之名耳。而《史》《汉》中多称樊、郦、绛、灌，想当时通称如此，如今日称塔、罗、杨、彭耳，据数十城而王，今虽以残亡可也。令信、越之伦，列为彻侯而居，虽至今存可也。然则天下之大计司知已。欲诸王之皆忠附，则莫若令如长沙王。欲臣子之勿葅醢，则莫若令如樊、郦等。欲天下之治安，莫若众建诸侯而少其力。力少，则易使以义；国小，则无邪心。令海内之势，如身之使臂，臂之使指，莫不从制㈠诸侯之君，不敢有异心，辐辏并进而归命天子。虽在细民，且知其安。故天下咸知陛下之明。割地定制，令齐、赵、楚各为若干国，使悼惠王、幽王、元王之子孙，毕以次各受祖之封地，地尽而止。及燕，梁、他国皆然。其分地众而子孙少者，建以为国，空而置之，须其子孙生者而后君之空而置之，谓存其国土，暂不封人，待其子孙生后，乃封之，诸侯之地，其削颇入汉者，为徙其侯国。及封其子孙也，以数偿之诸侯之地，前颇有削而入汉者，犹今云入官也。仍当移徙界址，归入侯国境内，待封其子孙时，全数还之。一寸之地，一人之众，天子亡所利焉，诚以定制而已，故天下咸知陛下之廉。地制一定，宗室子孙虑莫不王犹云大抵无不王也。下无倍畔之心，上无诛伐之志，故天下咸知陛下之仁。法立而不犯，令行而不逆，贯高利几之谋不生，柴奇开章之计不萌，细民向善，大臣致顺，故天下咸知陛下之义。卧赤子天下之上而安，植遗腹，朝委裘，而天下不乱。当时大治，后世诵圣。一动而五业附，陛下谁惮而久不为此？以上言强者先反，宜多建诸侯而分其力。

天下之势，有病大瘇，一胫之大几如要，一指之大几如股，平居不可屈信，一二指搐，身虑无聊身虑无聊，言偶有一二牵动，遍身大抵皆痛，无聊赖也。失今不治，必为痼疾。后虽有扁鹊，不能为已。病非徒瘇也，又苦盭。元王之子，帝之从弟也。今之王者，从弟之子也。惠王之子，亲兄之子也。今之王者，兄子之子也。亲者，或亡分地以安天下。疏者，或制大权以逼天子。臣故日非徒病瘇也，又苦盭。可为痛哭者，此病是也！以上虑宗室诸侯地天生变，痛哭之一。

天下之势方倒县，凡天子者，天下之首，何也？上也；蛮夷者，天下之足，何也？下也。今匈奴嫂侮侵掠，至不敬也。为天下患，至亡已也，而汉岁致金絮采缯以奉之。夷狄征令，是主上之操也；天子共贡，是臣下之礼也。足反居上，首顾居下，倒县如此，莫之能解，犹为国有人乎？非亶倒县而已亶与但同，又类辟，且病痱。夫辟者，一面病；痱者，一方痛。今西边北边之郡，虽有长爵不轻得复，五尺以上，不轻得息。斥候望烽燧不得卧斥，远也，候，候伺也。斥候，犹今之放哨者也。将吏披介胄而睡。臣故曰一方病矣，医能治之，而上不使，可为流涕者此也。

陛下何忍以皇帝之号，为戎人诸侯？势既卑辱，而祸不息。长此安穷？进谋者率以为是，固不可解也。亡具甚矣！臣窃料匈奴之众，不过汉一大县汉之匈奴，南北二千里，东西五千里，而曰不过抵汉一大县，此贾生阅历之浅也，以天下之大，困于一县之众，甚为执事者羞之！陛下何不试以臣为属国之官，以主匈奴典属国之官，专主外国事。后苏武尝为之。行臣之计，请必系单于之颈而制其命，伏中行说而笞其背，举匈奴之众，惟上之令。今不猎猛兽而猎田彘，不搏反寇而搏畜兔，玩细娱而不图大患，非所以为安也。德可远施，威可远加，而直数百里外，威令不信，可为流涕者此也。以上涕流者二，实止言匈奴一事。

今民卖僮者，为之绣衣丝履，偏诸缘偏诸，即牙条。今之鬼子栏干也。内之闲中。是古天子后服，所以庙而不宴者也，而庶人得以衣婢妾。白之表，薄纨之里，以偏诸偏诸，即缏子也，谓缝于衣之领缘也。美者黼绣，是古天子之服。今富人大贾，嘉会召客者以被墙。古者以奉一帝一后而节适，今庶人屋壁，得为帝服；倡优下贱，得为后饰。然而天下不屈者，殆未有也。且帝之身自衣皂绨，而富民墙屋被文绣；天子之后以缘其领，庶人嬖妾缘其履：此臣所谓舛也。夫百人作之，不能衣一人，欲天下亡寒，胡可得也？一人耕之，十人聚而食之，欲天下亡饥，不可得也。饥寒切于民之肌肤，欲其亡为奸邪，不可得也。国已屈矣，盗贼直须时耳！然而献计者曰：“毋动，为大耳。”夫俗至大不敬也，至亡等也，至冒上也。进计者犹曰：“毋为”，可为长太息者此也。以上俗太奢侈，冒上亡等，太息之一。

商君遗礼义，弃仁恩，并心于进取，行之二岁，秦俗日败。故秦人家富子壮则出分，家贫子壮则出赘。借父耰钽，虑有德色言大抵有德色也。母取箕帚，立而谇语，抱哺其子，与公并倨公，舅也，儿妇与舅并倨，无礼甚矣。妇姑不相说，则反唇而相稽，其慈子嗜利慈子嗜利，犹云溺爱贪利。不同禽兽者亡几耳！然并心而赴时，犹曰蹙六国兼天下，功成求得矣，终不知反廉愧之节、仁义之厚，信并兼之法，遂进取之业，天下大败。众掩寡，智欺愚，勇威怯，壮陵衰，其乱至矣。是以大贤起之，威震海内，德从天下。曩之为秦者，今转而为汉矣，然其遗风余俗，犹尚未改，今世以侈靡相竟，而上无制度，弃礼义，捐廉耻日甚。可谓月异而岁不同矣。逐利不耳利不耳，即利否耳，虑非顾行也虑非顾行，犹云大抵不顾行之是非也。今其甚者，杀父兄矣。盗者剟寝户之帘，搴两庙之器，白昼大都之中，剽吏而夺之金。矫伪者出几十万石粟，赋六百余万钱，乘传而行郡国，此其无行义之尤至者也。而大臣特以簿书不报期会之间，以为大故。至于流俗失，世坏败，反恬而不知怪，虑不动于耳目犹云大抵不动手耳目。以为是适然耳。夫移风易俗，使天下回心而向道，类非俗吏之所能为也。俗吏之所务在于刀笔筐箧，而不知大体。陛下又不自忧，窃为陛下惜之！夫立君臣，等上下，使父子有礼，六亲有纪。此非天之所为，人之所设也。夫人之所设，不为不立，不植则僵，不修则坏。管子曰：“礼义廉耻，是谓四维；四维不张，国乃灭亡。”使管子愚人也，则可。管子而少知治体，则是岂可不为寒心哉！秦灭四维而不张，故君臣乖乱，六亲殃戮；奸人并起，万民离叛，凡十三岁，而社稷为虚。今四维犹未备也，故奸人几幸而众心疑惑，岂如今定经制，令君君臣臣，上下有差，父子六亲，各得其宜，奸人无所几幸，而群众信上而不疑惑。此业一定，世世常安，而后有所持循矣。若夫经制不定，是犹渡江河，亡维楫维所以系舟，楫所以行舟。中流而遇风波，船必覆矣。可为长太息者此也！以上四维未备，秦俗未改，太息之二。

夏为天子，十有余世，而殷受之。殷为天子，二十余世，而周受之。周为天子，三十余世，而秦受之。秦为天子，二世而亡。人性不甚相远也，何三代之君有道之长，而秦无道之暴也？其故可知也。古之王者，太子乃生，固举以礼，使士负之。有司齐肃端冕，见之南郊，见于天也。过阙则下，过庙则趋，孝子之道也。故自为赤子而教固已行矣。昔者成王幼在襁褓，召公为太保，周公为太傅，太公为太师。保，保其身体；傅，傅之德义；师，导之教训。此三公之职也。于是为置三少，皆上大夫也。曰少保、少傅、少师，是与太子宴者也。故乃孩提有识。三公、三少，固明孝、仁、礼、义，以道习之，逐去邪人，不使见恶行。于是皆选天下之端士、孝弟、博闻、有道术者，以卫翼之，使与太子居处出入。故太子乃生而见正事，闻正言，行正道，左右前后皆正人也。夫习与正人居之，不能毋正，犹生长于齐不能不齐言也；习与不正人居之，不能毋不正，犹生长于楚之地，不能不楚言也。故择其所耆，必先受业，乃得尝之；择其所乐，必先有习，乃得为之。

孔子曰：“少成若天性，习贯如自然。”及太子少长知妃色，则入于学，学者所学之官也。学礼曰：“帝入东学，上亲而贵仁，则亲疏有序，而恩相及矣。帝人南学，上齿而贵信，则长幼有差，而民不诬矣。帝人西学，上贤而贵德，则圣智在位，而功不遗矣。帝入北学，上贵而尊爵，则贵贱有等，而下不隃矣隃同逾，越也。帝入太学，承师问道，退习而考于太傅。太傅罚其不则而匡其不及，则德智长而治道得矣。”此五学者，既成于上，则百姓黎民化辑于下矣。及太子既冠成人，免于保傅之严，则有记过之史，彻膳之宰，进善之旌，诽谤之木，敢谏之鼓，瞽史诵诗，工诵箴谏，大夫进谋，士传民语，习与智长，故切而不愧；化与心成，故中道若性。三代之礼，春朝朝日，秋暮夕月，所以明有敬也。春秋入学，坐国老执酱而亲馈之，所以明有孝也。行以鸾和，步中《采齐》，趣中《肆夏》，所以明有度也。其于禽兽，见其生，不见其死；闻其声，不食其肉，故远庖厨，所以长恩，且明有仁也。夫三代之所以长久者，以其辅翼太子有此具也。

及秦而不然。其俗固非贵辞让也，所上者告讦也；固非贵礼义也，所上者刑罚也。使赵高傅胡亥而教之狱，所习者非斩劓人，则夷人之三族也。故胡亥今日即位，而明日射人。忠谏者谓之诽谤，深计者谓之妖言，其视杀人若艾草菅然，岂惟胡亥之性恶哉？彼其所以导之者，非其理故也。鄙谚曰：“不习为吏，视已成事。”又曰：“前车覆，后车诫。”夫三代之所以长久者，其已事可知也。然而不能从者，是不法圣智也。秦世之所以亟绝者，其辙迹可见也。然而不避，是后者又将覆也。夫存亡之变，治乱之机，其要在是矣。

天下之命县于太子。太子之善，在于早谕教与选左右。夫心未滥而先谕教，则化易成也。开于道术智谊之指，则教之力也。若其服习积贯，则左右而已。夫胡粤之人，生而同声，耆欲不异，及其长而成俗，累数译而不能相通行，有虽死而不相为者，则教习然也。臣故曰选左右、早谕教最急。夫教得而左右正，则太子正矣。太子正而天下定矣。《书》曰：“一人有庆，兆民赖之！”此时务也以上教太子一条，太息之三，却未揭明长太息字样。

凡人之智，能见已然，不能见将然。夫礼者禁于将然之前；而法者禁于已然之后。是故法之所用易见，礼之所为至难知也。若夫庆赏以劝善，刑罚以惩恶，先王执此之政，坚如金石；行此之令，信如四时；据此之公，无私如天地耳。岂顾不用哉？然而日“礼云礼云”者，贵绝恶于未萌，而起教于微眇，使民日迁善远罪而不自知也。孔子曰：“听讼吾犹人也，必也使无讼乎！”为人主计者，莫如先审取舍。取舍之极定于内，而安危之萌应于外矣。安者非一日而安也；危者非一日而危也，皆以积渐然，不可不察也。人主之所积，在其取舍。以礼义治之者，积礼义；以刑罚治之者，积刑罚。刑罚积而民怨背，礼义积而民和亲。故世主欲民之善同，而所以使民善者或异，或道之以德教，或殴之以法令。道之以德教者，德教洽而民气乐；殴之以法令者，法令极而民气哀。哀乐之感，祸福之应也。秦王欲尊宗庙而安子孙与汤、武同，然而汤、武广大其德，行六七百岁而不失；秦王治天下，十余岁则大败，此无他故矣，汤、武之定取舍审，而秦王之定取舍不审矣。夫天下，大器也。今人之置器，置诸安处则安，置诸危处则危。天下之情与器无以异，在天子之所置之。汤武置天下子仁、义、礼、乐而德泽洽，禽兽草木广裕，德被蛮貊四夷，累子孙数十世，此天下所共闻也，秦王置天下于法令、刑罚，德泽无一有，而怨毒盈于世，下憎恶之如仇仇，祸几及身，子孙诛绝，此天下所共见也。是非其明效大验耶以刑法与礼教层层比较，劝汉帝宜学周不宜学秦！人之言曰：“听言之道，必以其事观之，则言者莫敢妄言。”今或言礼谊之不如法令，教化之不如刑罚，人主胡不引殷、周、秦事以观之也？以上定取舍，重德教，太息之四，亦未揭明长太息字样。

人主之尊譬如堂，群臣如陛，众庶如地，故陛九级上级，等也。廉远地则堂高廉，侧隅也，陛无级，廉近地则堂卑。高者难攀，卑者易陵，理势然也。故古者圣王制为等列，内有公卿、大夫、士，外有公、侯、伯、子、男，然后有官师、小吏，延及庶人，等级分明，而天子加焉。故其尊不可及也。里谚曰：“欲投鼠而忌器”，此善喻也。鼠近于器，尚惮不投，恐伤其器，况于贵臣之近主乎？廉耻节礼以治君子，故有赐死而亡戮辱，是以黥鼻之罪不及大夫，以其离主上不远也。礼不敢齿君之路马，蹴其刍者有罚；见君之几杖则起，遭君之乘车则下，入正门则趋。君之宠臣，虽或有过，刑戮之罪，不加其身者，尊君之故也。此所以为主上豫远不敬也，所以体貌大臣而厉其节也。今自王侯三公之贵，皆天子之所改容而礼之也，古天子之所谓伯父、伯舅也。而今与众庶同黥、劓、髡、刖、笞、傌、弃市之法与骂同。然则堂不亡陛乎？被戮辱者，不泰迫乎？泰与太同。廉耻不行大臣，无乃握重权，大官而有徒隶亡耻之心乎？夫望夷之事，二世见当以重法者，投鼠而不忌器之习也。臣闻之履虽鲜，不加于枕；冠虽敝，不以苴履。夫尝已在贵宠之位，天子改容而礼之矣，吏民常俯伏以敬畏之矣。今而有过，帝令废之可也，退之可也，赐之死可也，灭之可也，若夫束缚之、系之，谓以长绳系之也，输之司寇，编之徒官。司寇、小吏詈骂笞之，殆非所以令众庶见也。夫卑贱者习知尊贵者之一旦吾亦乃可以加此也，非所以习天下也，非尊尊贵贵之化也。夫天子之所尝敬，众庶之所尝宠，死而死耳！贱人安宜得如此而顿辱之哉！豫让事中行之君，智伯伐而灭之，移事智伯，及赵灭智伯，豫让衅面吞炭，必报襄子，五起而不中。人问豫子，豫子曰：“中行众人畜我，我故众人事之；智伯国士遇我，我故国土报之。”故此一豫让也，反君事仇，行若狗彘，已而抗节致忠，行出乎列士，人主使然也。故主上遇其大臣，如遇犬马，彼将犬马自为也。如遇官徒，彼将官徒自为也。顽顿亡耻，奊胡结反诟亡节，廉耻不立，且不自好，苟若而可。故见利则逝，见便则夺。主上有败，则因而挺之矣！主上有患，则吾苟免而已，立而观之耳！有便吾身者，则欺卖而利之耳！人主将何便于此？群下至众，而主上至少也，所托材器职业者，萃于群下也，俱亡耻，俱苟安，则主上最病。故古者礼不及庶人，刑不至大夫，所以厉宠臣之节也。古者大臣有坐不廉而废者，不谓不廉，曰簠簠不饰；坐污秽淫乱、男女无别者，不曰污秽，曰帷薄不修；坐罢软不胜任者，不曰罢软，曰下官不职。故贵大臣定有其罪矣，犹未斥然正以呼之也，尚迁就而为之讳也是时丞相绛侯周勃，免就国。人有告勃谋反者，逮系长安狱，故贾生以此讥之。故其在大谴大何之域者，闻谴何，则自冠氂缨，盘水加剑，造请室而请罪耳。上不执缚系引而行也。其有中罪者，闻命而自弛，上不使人颈盭而加也。其有大罪者闻命则北面再拜，跪而自裁，上不使捽抑而刑之也。曰：“子大夫自有过耳，吾遇子有礼矣！”遇之有礼，故群臣自憙；婴以廉耻，故人矜节行。上设廉耻礼义以遇其臣，而臣不以节行报其上者，则非人类也！故化成俗定，则为人臣者，主耳忘身，国耳忘家，公耳忘私，利不苟就，害不苟去，唯义所在，上之化也。故父兄之臣，诚死宗庙；法度之臣，诚死社稷；辅义之臣，诚死君上；守圄扞敌之臣，诚死城廓封疆。故曰圣人有金城者，比物此志也。彼且为我死，故吾得与之俱生；彼且为我亡，故吾得与之俱存；夫将为我危，故吾得与之俱安夫犹彼也。《左传》“则夫致死焉”，亦谓彼致死也。顾行而忘利，守节而仗义，故可以托不御之权不御之权，谓全授以权柄，不复制御之也，可以寄六尺之孤，此厉廉耻、行礼谊之所致也。主上何丧焉！此之不为，而顾彼之久行。故曰可为长太息者，此也以上不挫辱大臣，太息之五。

奏疏以汉人为极轨，而气势最盛、事理最显者，尤莫善于《治安策》。故千古奏议，推此篇为绝唱。可流涕者少一条，可长太息者少一条，《汉书》所载者，殆尚非贾子全文。贾生为此疏时，当在文帝七年，仅三十岁耳。于三代及秦治术无不贯彻，汉家中外政事无不通晓，盖有天授，非学所能几耳。

奏议以明白显豁、人人易晓为要。后世读此文者，疑其称名甚古，其用字甚雅，若仓卒不能解者。不知在汉时乃人人共称之名，人人惯用之字，即人人所能解也。即以称名而论，其称淮南、济北，如今日称端华、肃顺也；其称匈奴，如今日称英吉利也；其称淮阴侯、黥布、彭越、韩信、张敖、卢绾、陈豨六七公，犹今日称洪秀全、李秀成、石达开、张洛刑、苗沛霖、奤匪、回匪也；其称樊、郦、绛、灌，犹今日称江、塔、罗、李也；其称郡国，犹今日称府厅也；其称傅、相、丞、尉，犹今日称司、道、守、令也。又以用字而论，其用“厝”字，犹今日用“置”字也；其用“虖”字，犹今日用“乎”字也；其用“虑”字，犹今日用“大致”也；其用“执”字，犹今日用“势”字也，其用“亡”字，犹今日用“无”字也；其用“亶”字，犹今日用“但”字也。其用“几幸”，犹今日用“冀幸”也；其用“隃”字，犹今日用“逾”字也；其用“县”字，犹今日用“悬”字也。由此等以类推，则当日通称之名，通用之字，断无不共喻者。然则居今日而讲求奏章，亦用今日通称之名、通用之字，可矣。

刘向／极谏外家封事

臣闻人君莫不欲安，然而常危；莫不欲存，然而常亡：失御臣之术也。夫大臣操权柄，持国政，未有不为害者也。昔晋有六卿，齐有田、崔，卫有孙、宁，鲁有季、孟，常掌国事，世执朝柄，终后田氏取齐，六卿分晋，崔杼弑其君光，孙林父、宁殖出其君衍，弑其君剽，季氏八佾舞于庭，三家者以雍彻，并专国政，卒逐昭公，周大夫尹氏管朝政事，浊乱王室，子朝、子猛更立，连年乃定。故《经》曰：“王室乱。”又曰：“尹氏弑王子克。”甚之也。《春秋》举成败，录祸福，如此类甚众，皆阴盛而阳微。下失臣道之所致也。故《书》曰：“臣之有作威作福，害于而家，凶于而国。”孔子曰：“禄去公室，政逮大夫，危亡之兆。”

秦昭王舅穰侯及泾阳华阳君，专国擅势，上假太后之威。三人者，权重于昭王，家富于秦国。国甚危殆，赖寤范睢之言，而秦复存。二世委任赵高，专权自恣，壅蔽大臣，终有阎乐、望夷之祸，秦遂以亡。近事不远，即汉所代也。汉兴，诸吕无道，擅相尊王。吕产、吕禄席太后之宠，据将相之位，兼南北军之众，拥梁、赵王之尊，骄盈无厌，欲危刘氏，赖忠正大臣绛侯、朱虚侯等竭诚尽节，以诛灭之，然后刘氏复安。以上历数权臣害国，而以吕氏之乱引出王氏。今王氏一姓，乘朱轮华毂者二十三人，青紫貂蝉，充盈幄内，鱼鳞左右。大将军秉事用权，五侯骄奢僭盛，并作威福，击断目恣，行污而寄治污，乱也，寄亦托也，行本污乱而托为澄治，身私而托公。依东宫之尊，假甥舅之亲，以为威重。尚书、九卿、州牧、郡守皆出其门。管执枢机，朋党比周。称誉者登进，忤恨者诛伤，游谈者助之说，执政者为之言。排摈宗室，孤弱公族。其有智能者，尤非毁而不进。远绝宗室之任，不令得给事朝省，恐其与己分权；数称燕王盖主以疑上心，避讳吕霍而不肯称。内有管、蔡之萌，外假周公之论。兄弟据重，宗族磐互，历上古至秦汉，外戚僭贵，未有如王氏者也。虽周皇父、秦穰侯、汉武安、吕、霍、上官之属，皆不及也。以上极言王氏僭盛。

物盛必有非常之变先见，为其人征象。孝昭帝时，冠石立于泰山，仆柳起于上林，而孝宣帝即位。今王氏先祖坟墓在济南者，其梓柱生枝叶，扶疏上出屋，根垂地中垂当作臿，臿与插同。虽立石起柳，无以过此之明也指明梓柱之征，果为王氏篡汉之兆。向之忠直出于至诚，故其道可以前知。读至王、刘不并立等语，至今如睹其涕泣之状。如闻其呜咽之声。事势不两大，王氏与刘氏亦且不并立，如下有泰山之安，则上有累卵之危。陛下为人子孙，守持宗庙，而令国祚移于外亲，降为皂隶。纵不为身，奈宗庙何？妇人内夫家，外父母家，此亦非皇太后之福也。以上言王氏安则刘氏危。孝宣皇帝不与舅平昌乐昌侯权，所以全安之也。夫明者，起福于无形，销患于未然，宜发明诏、吐德音。援近宗室，亲而纳信；黜远外戚，毋授以政，皆罢令就第，以则效先帝之所行，厚安外戚，全其宗族，诚东宫之意，外家之福也。王氏永存，保其爵禄；刘氏常安，不失社稷。所以褒睦外内之姓，子子孙孙无疆之计也。如不行此策，田氏复见于今，六卿必起于汉，为后嗣忧，昭昭甚明，不可不深图，不可不早虑！《易》曰：“君不密，则失臣；臣不密，则失身；几事不密，则害成。”惟陛下深留圣思，审固几密，览往事之戒，以折中取信，居万安之实，用保宗庙。久承皇太后，天下幸甚！

奏疏惟西汉之文，冠绝古今。西汉前推贾、晁，后推匡、刘。贾、晁以才胜，匡、刘以学胜，此人人共知者也。余尤好刘子政忠爱之忱，若有所甚不得已于中者，足以贯三光而通神明。是故识精而不炫，气盛而不矜，料王氏之必篡，思有以早为之所，而又无诛灭王氏之意。宅心平实，指事确凿，皆本忠爱二字，弥纶周浃而出。吾辈欲师其文章，先师其心术，根本固则枝叶自茂矣。

刘向／论起昌陵疏

臣闻《易》曰：“安不忘危，存不忘亡。”是以身安而国家可保也。故圣贤之君，博观终始，穷极事情，而是非分明。王者必通“三统”，明天命所授者博，非独一姓也。孔子论《诗》，至于“殷士肤敏，裸将于京”，喟然叹曰：“大哉天命！善不可不传于子孙，是以富贵无常，不如是，则王公其何以戒慎？民萌何以劝勉”萌与甿同，力田之民曰甿。盖伤微子之事周，而痛殷之亡也。虽有尧舜之圣，不能化丹朱之子；虽有禹汤之德，不能训末孙之桀纣。自古及今，未有不亡之国也。昔高皇帝既灭秦，将都洛阳，感悟刘敬之言，自以德不及周而贤于秦，遂徙都关中，依周之德，因秦之阻，世之长短，以德为效，故常战栗不敢讳亡。孔子所谓“富贵无常”，盖谓此也。以上言自古无不亡之国，宜薄葬以免后世之发掘。

考文皇帝居霸陵，北临厕，意凄怆悲怀，顾谓群臣曰：“嗟乎！以北山石为椁，用纻絮斫，陈漆其间，岂可动哉？”陈，施也。以石为椁。又以纻絮斫斩糜烂，而施漆于其间，犹吾乡之以瓷灰和漆封棺之口也。张释之进曰：“使其中有可欲，虽锢南山犹有隙；使其中无可欲，虽无石椁，又何戚焉？”夫死者无终极，而国家有废兴，故释之之言为无穷计也。孝文寤焉，遂薄葬，不起山坟。以上因国家有废兴，引出孝文薄葬之贤。

《易》曰：“古之葬者，厚衣之以薪，藏之中野，不封不树，后世圣人易之以棺椁。棺椁之作，自黄帝始。黄帝葬于桥山，尧葬济阴，邱陇皆小，葬具甚微。舜葬苍梧，二妃不从；禹葬会稽，不改其列；殷汤无葬处；文王周公葬于毕；秦穆公葬于雍囊泉宫、祈年馆下；樗里子葬于武库，皆无丘陇之处。此圣帝明王贤君智士，远览独虑无穷之计也。其贤臣孝子，亦承命顺意而薄葬之。此诚奉安君父，忠孝之至也。夫周公，武王弟也，葬兄甚微。孔子葬母于防，称古墓而不坟，曰：“某东西南北之人也，不可不识也。”为四尺坟，遇雨而崩，弟子修之，以告孔子。孔子流涕曰：“吾闻之！古者不修墓。”盖非之也。延陵季子适齐而反，其子死，葬于赢博之间，穿不及泉，敛以时服，封坟掩坎，其高可隐其高可隐，谓人隔坟而立，可隐肘也。不能遮蔽全身，不甚高耳，而号曰：“骨肉归复于土，命也，魂气则无不之也。”夫赢博去吴千有余里，季子不归葬。孔子往观，曰：“延陵季子于礼合矣。”故仲尼孝子，而延陵慈父，舜禹忠臣，周公弟弟。其葬君亲骨肉皆微薄矣，非苟为俭，诚便于体也。宋桓司马为石椁，仲尼曰：“不如速朽！”秦相吕不韦集知略之士而造《春秋》，亦言薄葬之义，皆明于事情者也。以上杂引圣哲薄葬之事。

逮至吴王阖闾违礼厚葬，十有余年，越人发之。及秦惠文、武、昭、严、襄五王，皆大作丘陇，多其瘗藏，咸尽发掘暴露，甚足悲也！秦始皇帝葬于骊山之阿，下锢三泉，上崇山坟，其高五十余丈，周回五里有余，石椁为游馆游馆，以石为离宫、别馆于地下，人膏为灯烛，水银为江海，黄金为凫雁，珍宝之藏，机械之变，棺椁之丽，宫馆之盛，不可胜原。又多杀宫人，生埋工匠，计以万数，天下苦其役而反之。骊山之作未成，而周章百万之师至其下矣。项籍燔其宫室营宇，往者咸见发掘。其后牧儿亡羊，羊入其凿，牧者持火照求羊，失火烧其藏椁。自古及今，葬未有盛如始皇者也。数年之间，外被项籍之灾，内离牧竖之祸，岂不哀哉！是故德弥厚者葬弥薄，知愈深者葬愈微。无德寡知，其葬愈厚，丘陇弥高，宫庙甚丽，发掘必速。由是观之，明暗之效，葬之吉凶，昭然可见矣。以上历言厚葬之祸，而合前段薄葬，总一收束。

周德既衰而奢侈，宣王贤而中兴，更为俭宫室，小寝庙，诗人美之，《斯干》之诗是也。上章道宫室之如制，下章言子孙之众多也。及鲁严公刻饰宗庙严公，即鲁庄公。庄为汉帝之讳，故班氏《汉书》避之，多筑台囿，后嗣再绝，《春秋》刺焉。周宣如彼而昌，鲁秦如此而绝，是则奢俭之得失也。以上泛言奢俭之得失。

陛下即位，躬亲节俭，始营初陵，其制约小，天下莫不称贤明。及徙昌陵，增埤为高埤与卑同，积土为山，发民坟墓，积以万数，营起邑居，期日迫卒卒与猝同。功费大万百余。死者恨于下，生者愁于上。怨气感动阴阳，因之以饥馑，物故流离以十万数。臣甚惽焉！惽与闵同。以死者为有知，发人之墓，其害多矣！若其无知，又焉用大？谋之贤知则不说，以示众庶，则苦之。苟以说愚夫淫侈之人又何为哉？以上言昌陵功费太巨。

陛下慈仁笃美甚厚，聪明疏达盖世，宜宏汉家之德，崇刘氏之美，光照五帝三王，而顾与暴秦乱君兢为奢侈，比方丘陇。说愚夫之目，隆一时之观，违贤知之心，亡万世之安，臣窃为陛下羞之！唯陛下上览明圣黄帝、尧、舜、禹、汤、文、武、周公、仲尼之制，下观贤知穆公、延陵、樗里、张释之之意。孝文皇帝去坟薄葬，以俭安神，可以为则。秦昭、始皇增山厚葬，以侈生害，足以为戒。初陵之模，宜从公卿大夫之议，以息众庶。

首段言自古无不亡之国，近世奏议不敢如此立言。至于结构整齐，词旨深厚，皆汉文中之最便揣摩者。沅弟性情极厚，故见余之文气笃厚，则嗜之如饥渴。然余谓欲求文气之厚，总须读汉人奏议二三十首，酝酿日久，则不期厚而自厚矣。

刘向／论甘延寿疏

汉元帝时，陈汤、甘延寿灭郅支单于，将论功封爵。匡衡、石显以为汤与延寿擅兴师矫制，不宜加封，刘向上此疏争之。

郅支单于囚杀使者吏士以百数事，暴扬外国，伤威毁重，群臣皆闵焉。陛下赫然欲诛之，意未尝有忘。西域都护延寿、副校尉汤承圣旨，倚神灵，总百蛮之军，城郭之兵，犹持之也。城郭，西域有城郭之国也，出百死，入绝域，遂蹈康居康居，初臣服匈奴之国，而后构怨者，屠五重城，搴歙侯之旗歙侯，匈奴之贵将，斩郅支之首，悬旌万里之外，扬威昆山之西，扫谷吉之耻谷吉，汉使至匈奴被杀者，立昭明之功，万夷慑伏，莫不惧震！呼韩邪单于见郅支已诛呼韩邪单于，与郅支单于相仇，而先降汉者，且喜且惧，乡风慕义，稽首来宾，愿守北藩，累世称臣。立千载之功，建万世之安，群臣之勋莫大焉。

昔周大夫方叔、吉甫为宣王诛猃狁而百蛮从，其《诗》曰：“啴啴焞焞，如霆如雷；显允方叔，征伐猃狁，蛮荆来威。”《易》曰：“有嘉折首，获匪其丑。”言美诛首恶之人，而诸不顺者皆来从也。今延寿、汤所诛震，虽《易》之折首，《诗》之雷霆，不能及也。论大功者，不录小过；举大美者，不疵细瑕。司马法日：“军赏不逾月。”欲民速得为善之利也，盖急武功，重用人也。吉甫之归，周厚赐之。其《诗》曰；“吉甫宴喜，既多受祉；来归自镐，我行永久。”千里之镐，犹以为远，况万里之外，其勤至矣！延寿、汤既未获受祉之报，反屈捐命之功，久挫于刀笔之前捐命，谓捐弃躯命，犹今言拼命也。刀笔谓文吏也。非所以劝有德厉戎士也。

昔齐桓前有尊周之功，后有灭项之罪齐桓公于僖十七年灭项。君子以功覆过，而为之讳行事行事，谓近事，犹今称曰近日成案也。贰师将军李广利，捐五万之师，糜亿万之费，经四年之劳，而廑获骏马三十匹廑，与仅同。虽斩宛王毋鼓之首，犹不足以复费复费，谓偿其所费也，其私罪恶甚多。孝武以为万里征伐，不录其过，遂封拜两侯、三卿、二千石百有余人。今康居国强于大宛，郅支之号重于宛王，杀使者罪甚于留马，而延寿、汤不烦汉士，不费斗粮，比于二师功德百之。且常惠随欲击之乌孙常惠大破匈奴，实用乌孙全国五万之兵，常惠不过随护之耳，郑吉迎自来之日逐日逐王降汉，郑吉迎之，犹皆列土受爵。故言威武勤劳，则大于方叔、吉甫；列功复过，则优于齐桓、贰师；近事之功，则高于安远长罗常惠封长罗侯，郑吉封安远侯。而大功未著，小恶数布，臣窃痛之！宜以时解县通籍县，罪未竟也，犹今言案未了结也。解县，速结案而议封也。除过勿治，尊宠爵位，以劝有功。

匈奴为汉患百余年，武帝用卫、霍诸大将，殚竭天下财货，兴师数十年，卒不能大创之。元帝之世，陈汤、甘延寿矫诏发西域诸国之兵，禽灭郅支单于，由是汉世迄无边患，实千古奇功。乃为匡衡、石显所阻，久不褒封。石显，宦官佞幸，本不足责；匡衡以宰相名儒，而亦嫉妒若此，殊不可解。厥后陈汤屡次获罪，谷永、耿育上疏救之。《汉书》并录三疏于《汤传》中，百世而下，读者犹为呜咽感叹。兹并录之，以备循省。俾知有功之臣，必战兢惕厉，以立于无过之地，而儒生处具瞻之地，尤不可不力持大体，铲除娼嫉私衷，以匡衡为鉴戒也。

谷永／救陈汤疏

自刘向上疏后，廷寿封蒙城侯，汤封关内侯。至成帝时，匡衡复奏汤前收康居财物，坐免官。又汤上书言康居侍子非王子也。按验实为王子。汤下狱当死，谷永上此疏救之。

臣闻楚有子玉得臣，文公为之仄席而坐；赵有廉颇、马服马服君，赵将赵奢也。强秦不敢窥兵井陉；近汉有郅都魏尚，匈奴不敢南向沙幕。由是言之，战克之将，国之爪牙，不可不重也。

盖君子闻鼓鼙之声，则思将率之臣。窃见关内侯陈汤，前使副西域都护，忿郅支之无道，闵王诛之不加，策虑幅亿忆，愤怒之貌，义勇奋发。卒兴师奔逝，横厉乌孙渡水曰历，横厉犹曰横行也，逾集都赖都赖，郅支城外之水名也，屠三重城，斩郅支首，报十年之逋诛，雪边吏之宿耻，威震百蛮，武畅西海。汉元以来，征伐方外之将，未尝有也。今汤坐言事非是，幽囚久系，历时不决。执宪之吏，欲致之大辟。昔白起为秦将，南拔郢都，北抗赵括，以纤介之过，赐死杜邮，秦民怜之，莫不陨涕。今汤亲秉钺，席卷喋血万里之外喋血，犹践血，谓足踏血而行也。其字应作蹀，不从口，荐功祖庙，告类上帝，介胄之士，靡不慕义。以言事为罪，无赫赫之恶。《周书》曰：“记人之功，忘人之过，宜为君者也。”夫犬马有劳于人，尚加帷盖之报，况国之功臣者哉？窃恐陛下忽于鼓鼙之声，不察《周书》之意，而忘帷盖之施。庸臣遇汤遇，待也。谓以庸臣之礼待遇汤也，卒从吏议，使百姓介然有秦民之恨介然，犹耿耿。非所以厉死难之臣也。

耿育／讼陈汤书

前谷永上书，汤得免。罢，复起为从事中郎，后又得罪谪徙敦煌，耿育上此疏讼之。

延寿、汤为圣汉扬钩深致远之威，雪国家累年之耻，讨绝域不羁之君绝域之君，谓郅支单于也，击万里难制之虏，岂有比哉？先帝嘉之，仍下明诏仍下，谓频下诏也，宣著其功。改年垂历，传之无穷。应是南郡献白虎，边陲无警备。会先帝寝疾，然犹垂意不忘。数使尚书责问丞相，趣立其功。独丞相匡衡排而不予，封延寿、汤数百户。此功臣战士所以失望也。孝成皇帝承建业之基，乘征伐之威，兵革不动，国家无事。而大臣倾邪谗佞在朝，曾不深惟本末之难，以防未然之戒，欲专主威，排妒有功，使汤块然被冤拘囚，不能自明。卒以无罪，老弃敦煌，正当西域通道。令威名折冲之臣古人以冲车攻城，故能御侮者，谓之折冲，旋踵其身，复为郅支遗虏所笑，诚可悲也！至今奉使外蛮者，未尝不陈郅支之诛，以扬汉国之盛。夫援人之功以惧敌，弃人之身以快谗，岂不痛哉！且安不忘危，盛必虑衰，今国家素无文帝累年节俭富饶之畜，又元武帝荐延枭俊禽敌之臣荐延，谓臣下荐达，而帝延纳之也。枭俊，谓枭雄俊杰之材，独有一陈汤耳。假使异世不及陛下，尚望国家追录其功，封表其墓，以劝后进也。汤幸得身当圣世，功曾未久，反听邪臣，鞭逐斥远，使亡逃分窜，死无处所。远览之士，莫不计度。以为汤功累世不可及，而汤过人情所有。汤尚如此，虽复破绝筋骨，暴露形骸，犹复制于唇舌，为嫉妒之臣所系虏耳。此臣所以为国家尤戚戚也。

刘安／谏伐闽越书

汉武帝初，闽越发兵击南越，南越上书告急。帝谴两将军将兵诛闽越，淮南王刘安上书谏之。

陛下临天下，布德施惠。缓刑罚，薄赋敛，哀鳏寡，恤孤独，养耆老，振匮乏。盛德上隆，和泽下洽。近者亲附，远者怀德。天下摄然，人安其生摄者，收敛之意。摄然，犹安然也。自以没身不见兵革。今闻有司举兵，将以诛越，臣安窃为陛下重之。越，方外之地，劗发文身之民也，劗，古翦字不可以冠带之国法度理也。自三代之盛，胡越不与受正朔，非强弗能服；威弗能制也。以为不居之地，不牧之民，不足以烦中国也。故古者封内甸服，封外侯服，侯卫宾服，蛮夷要服，戎狄荒服，远近异势也。自汉初定以来，七十二年，吴越人相攻击者，不可胜数，然天子未尝举兵而入其地也。臣闻：越非有城郭邑里也，处溪谷之间，篁竹之中，习于水斗，便于用舟。地深昧而多水险，中国之人，不知其势阻而人其地，虽百不当其一。得其地不可郡县也，攻之不可暴取也。以地图察其山川要塞，相去不过寸数，而间独数百千里，阻险林丛，弗能尽著，视之若易，行之实难。天下赖宗庙之灵，方内大宁，戴白之老，不见兵革。民得夫妇相守，父子相保，陛下之德也。越人名为藩臣，贡酎之奉，不输大内；一卒之用，不给上事。自相攻击，而陛下发兵救之，是反以中国而劳蛮夷也。且越人愚戆轻薄，负约反复，其不用天子之法度，非一日之积也。一不奉诏，举兵诛之，臣恐后兵革无时得息也。以上言闽越不宜用兵。

间者数年，岁比不登，民待卖爵赘子，以接衣食。赖陛下德泽赈救之，得毋转死沟壑。四年不登，五年复蝗，民生未复。今发兵行数十里，资衣粮，入越地，舆轿而喻领领即岭字，自贵州、广西、广东、福建、浙东皆共此岭。古岭内为中国，岭外为百越。今之岭内为湖南、江西、浙西三省，岭外则黔、广、闽、浙五省，拕舟而入水，行数百千里，夹以深林丛竹，水道上下击石。林中多蝮蛇、猛兽。夏月暑时，呕泄霍乱之病相随属也，曾未施兵接刃，死伤者必众矣。前时南海王反，陛下、先臣使将军间忌将兵击之先臣，淮南厉王长也。安之父，故称先臣。间忌，人姓名也。以其军降，处之上淦，后复反。会天暑多雨，楼船卒水居击棹，未战而病死者过半。亲老涕泣，孤子啼号，破家散业，迎尸千里之外，裹骸骨而归。悲哀之气，数年不息，长老至今以为记。曾未入其地，而祸已至此矣！臣闻军旅之后，必有凶年。言民各以其愁苦之气，薄阴阳之和，感天地之精，而灾气为之生也。陛下德配天地，明象日月，恩至禽兽，泽及草木。一人有饥寒，不终其天年而死者，为之凄怆于心。今方内无狗吠之警，而使陛下甲卒死亡，暴露中原，沾渍山谷暴露，谓骨。沾渍，谓血也。边境之民为之早闭晏开，晁不及夕晁同朝。臣安窃为陛下重之！以上言军士逾领死亡必多。

不习南方地形者，多以越为人众兵强，能难边城能难边城，谓能为难也。淮南全盛之时，多为边吏。臣窃闻之，与中国异。限以高山，人迹所绝，车道不通，天地所以隔内外也。其入中国，必下领水今湖南之郴州河，江西之赣州河，皆领水也。此领水当指建昌河、广信河言之。故下文言至余千界中。领水之山峭峻，漂石破舟，不可以大船载食粮下也。越人欲为变，必先田余千界中、积食粮乃入。伐材治船，边城守候诚谨。越人有入伐材者，辄收捕焚其积聚。虽百越奈边城何？且越人绵力薄材，不能陆战，又无车骑弓弩之用。然而不可入者，以保地险，而中国之人不能其水土也不能即不耐也，犹今言不服水土。臣闻越甲卒不下数十万，所以入之，五倍乃足，挽车奉饷者不在其中。南方暑湿，近夏瘅热，暴露水居，蝮蛇蠚生蠚，音壑，毒也。疾疠多作，兵未血刃，而病死者十二三。虽举越国而虏之，不足以偿所亡。臣闻道路言，闽越王弟甲弑而杀之，甲以诛死，其民未有所属，陛下若欲来内来，同徕。内，同纳。谓招徕、收纳之也，处之中国，使重臣临存，施德垂赏以招致之，此必携幼扶老以归圣德。若陛下无所用之，则继其绝世，存其亡国，建其王侯，以为畜越。此必委质为藩臣，世共贡职。陛下以方寸之印，丈二之组，镇抚方外，不劳一卒，不顿一戟，而威德并行。以上言越人易防，且可就抚。

今以兵入其地，此必震恐，以有司为欲屠灭之也，必雉兔逃入山林险阻雉兔逃，谓如雉兔之惊而逃也，背而去之，则复相群聚；留而守之，历岁经年，则士卒罢倦，食粮乏绝，男子不得耕稼树种，妇人不得纺绩织纴，丁壮从军，老弱转饷，居者无食，行者无粮。民苦兵事，逃亡者必众；随而诛之，不可胜尽，盗贼必起。臣闻长老言，秦之时尝使尉屠睢击越尉、官也，屠睢，姓名也。又使监录凿渠通道监，官也，禄，名也。越人逃入深山林丛，不可得攻。留军屯守空地，旷日持久，士卒劳倦，越乃出击之，秦兵大破，乃发适戍以备之。当此之时，内外骚动，百姓靡敝，行者不还，往者莫及，皆不聊生。亡逃相从，群为盗贼。于是山东之难始兴山东之难，谓秦二世时陈涉等作难，皆在太行山以东也。此老子所谓“师之所处，荆棘生之”者也。兵者，凶事。一方有急，四面皆从。臣恐变故之生，奸邪之作，由此始也！《周易》曰：“高宗伐鬼方，三年而克之。”鬼方，小蛮夷。高宗，殷之盛天子也。以盛天子伐小蛮夷，三年而后克，言用兵之不可不重也。臣闻天子之兵，有征而无战。言莫敢校也。如使越人蒙死徼幸蒙死，犹冒死也。徼幸，越人自知不能胜中国而徼求幸胜也，以逆执事之颜行文颍曰：颜行，犹雁行。鼐案：信陵君书请为天下雁行顿刃。雁行者，相连而进。顿刃乃是居前当锋刃也。颜行者：颜者，额颡，居前；行者，若额然，与雁行义异，厮舆之卒，有一不备而归者，虽得越王之首，臣犹窃为大汉羞之！以上言伐越之害。

陛下以四海为境，九州为家，八薮为囿，江汉为池，生民之属，皆为臣妾。人徒之众，足以奉千官之供；租税之收，足以给乘舆之御。玩心神明，秉执圣道，负黼依，凭玉几，南面而听断，号令天下，四海之内莫不响应。陛下垂德惠以覆露之，使元元之民，安生乐业，则泽被万世，传之子孙，施之无穷，天下之安，犹泰山而四维之也。夷狄之地，何足以为一日之间，而烦汗马之劳乎？《诗》云“王犹允塞，徐方既来”，言王道甚大，远方怀之也。臣闻之农夫劳而君子养焉，愚者言而智者择焉。臣安幸得为陛下守藩，以身为障蔽，人臣之任也。边境有警，爱身之死而不毕其愚，非忠臣也。臣安窃恐将吏之以十万之师，为一使之任也。一使人便可镇抚闽越，何必以十万之师，仅代一使之任乎？以上言以德怀远，不必用兵。

淮南王安收养文士，著《淮南子》，亦犹吕不韦好客养士，著《吕览》一书也。此篇盖亦八公辈所为，陈义甚高，擒辞居要，无《淮南子》冗蔓之弊，而精警处相似。班史以载入《严助传》中，与主父偃、徐乐、严安、贾捐之诸篇并列，以见务广穷兵之害，均为有国者所当深鉴。后世如苏子瞻《张代方平谏用兵书》亦可与此篇方轨并驾。

贾捐之／罢珠厓对

贾捐之，字君房，贾谊之曾孙也。武帝时，立儋耳珠厓郡。其后二十余年，反者六次。昭帝五年，罢儋耳郡，并属珠厓。至宣帝、元帝时，珠厓反者又三次，帝欲大发军讨之，捐之以为不当击。帝使王商诘问之，捐之以书对。

臣幸得遭明盛之朝，蒙危言之策，无忌讳之患，敢昧死竭卷卷卷卷，犹拳拳，亦作惓惓。

臣闻尧舜圣之盛也，禹入圣域而不优。故孔子称尧曰“大哉”、《韶》曰“尽善”、禹曰“无间”。以三代之德，地方不过数千里，西被流沙，东渐于海朔、南暨，声教讫于四海。欲与声教则治之；不欲与者，不强治也。故君臣歌德，含气之物，各得其宜。武丁、成王，殷周之大仁也。然地东不过江黄，西不过氐羌，南不过蛮荆，北不过朔方，是以颂声并作，视听之类，咸乐其生。越裳氏重九译而献，此非兵革之所能致。及其衰也，南征不还；齐桓救其难，孔子定其文。以上言唐虞三代不务地广。

以至乎秦，兴兵远攻，贪外虚内，务欲广地，不虑其害。然地南不过闽越，北不过太原，而天下溃畔，祸卒在于二世之末。长城之歌，至今未绝。以上秦务广地而速亡。

赖圣汉初兴，为百姓请命，平定天下，至孝文皇帝闵中国未安，偃武行文，则断狱数百。民赋四十，丁男三年而一事本一年供役一次，因天下民多，故三年仅供一役也。事即役也。时有献千里马者，诏曰：“鸾旗在前，属车在后，吉行日五十里，师行日三十里，朕乘千里之马，独先安之？”于足还马与道里费，而下诏曰：“朕不受献也。其令四方，毋求来献”。当此之时，逸游之乐绝，奇丽之赂塞，郑卫之倡微矣！夫后宫盛色，则贤者隐处；佞人用事，则诤臣杜口。而文帝不行，故谥为孝文，庙称太宗。以上文帝与民休息，不务远略。

至孝武皇帝元狩六年，太仓之粟，红腐而不可食；都内之钱，贯朽而不可校。乃探平城之事平城，高祖被围之地，录冒顿以来，数为边害冒顿在汉初最强，武帝欲报祖宗之仇，故兴兵以伐匈奴。又兼用兵于西南北三边也。籍兵厉马，因富民以攘服之。西连诸国，至于安息；东过碣石，以玄菟、乐浪为郡；北却匈奴万里，更起营塞；制南海以为八郡，则天下断狱万数。民赋数百，造盐铁酒榷之利，以佐用度，犹不能足。当此之时，寇贼并起，军旅数发。父战死于前，子斗伤于后，女子乘亭鄣亭鄣，边塞屯宿之所。犹今城上之更栅也，孤儿号于道古文中五字句极少，此连用四句，声调悲壮，可歌可泣，老母、寡妇饮泣巷哭。遥设虚祭，想魂乎万里之外。淮南王盗写虎符，阴聘名士；关东公孙勇等诈为使者，是皆廓地泰大，征伐不休之故也。以上武帝好用兵，天下骚然。

今天下独有关东。关东大者，独有齐楚。民重久困，连年流离。离其城郭，相枕席于道路。人情莫亲父母，莫乐夫妇。至嫁妻卖子，法不能禁，义不能止，此社稷之变也。今陛下不忍悁悁之忿，欲驱士众，挤之大海之中珠厓隔海即今之琼州也，故曰挤之大海中，快心幽冥之地。非所以救助饥馑，保全元元也。《诗》云“蠢尔蛮荆，大邦为仇”，言圣人起则后服，中国衰则先畔，动为国家准，自古而患之久矣，何况乃复其南方万里之蛮乎？骆越之人，父子同川而浴，相习以鼻饮，与禽兽无异，本不足郡县置也。颛颛独居一海之中颛颛，与专专同，犹曰区区也，雾露气湿，多毒草虫蛇水上之害，人未见虏，战士自死。又非独珠匡有珠犀玳瑁也，弃之不足惜，不击不损威。其民譬犹鱼鳖，何足贪也？臣窃以往者羌军言之，暴师曾未一年，兵出不逾千里，费四十余万万，大司农钱尽乃以少府禁钱续之少府藏帝之私钱，故曰禁钱。夫一隅为不善，费尚如此，况于劳师远攻，亡士毋功乎？求之往古则不合，施之当今又不便，臣愚以为非冠带之国，禹贡所及，春秋所治，皆可，且无以为，愿遂弃珠厓，专用恤关东为忧。

贾君房在当世有文名，故杨兴曰：“君房下笔，语言妙天下。”昔亡弟愍烈公温甫好“语言妙天下”五字，尤好读《罢珠厓对》。大抵西汉之文，气味深厚，音调铿锵，迥非后世可及。固由其措词之高，胎息之古，亦由其义理正大，有不可磨灭之质干也。如此篇及路温舒《尚德缓刑书》，非独文辞超然绝后，即说理亦与六经同风已。

诸葛亮／出师表

臣亮言：先帝创业未半，而中道崩殂，今天下三分，益州罢弊，此诚危急存亡之秋也。然侍卫之臣不懈于内，忠志之士亡身于外者，盖追先帝之殊遇，欲报之于陛下也。诚宜开张圣听，以光先帝遗德，恢宏志士之气，不宜妄自菲薄，引喻失义，以塞忠谏之路也。以上志义不可卑薄。

宫中府中，俱为一体，陟罚臧否，不宜异同。若有作奸犯科，及为忠善者，宜付有司，论其刑赏，以昭陛下平明之治，不宜偏私，使内外异法也。

侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。将军向宠，性行淑均，晓畅军事，试用于昔日，先帝称之曰“能”。是以众议举宠为督。愚以为营中之事，事无大小，悉以咨之，必能使行阵和睦，优劣得所也。亲贤臣，远小人，此先汉所以兴隆也；亲小人，远贤臣，此后汉所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞亮死节之臣也。愿陛下亲之信之，则汉室之隆，可计日而待也。以上言宫府内外，视同一体，贤才尚可倚任。

臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，谘臣以当时之事，由是感激，遂许先帝以驰驱。后值倾覆，受任于败军之际，奉命于危难之间，尔来二十有一年矣。先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明。故五月渡泸，深入不毛。今南方已定，兵甲已足，当奖率三军，北定中原，庶竭驽钝，攘除奸凶，兴复汉室，还于旧都。此臣所以报先帝而忠陛下之职分也。以上自叙生平志事。

至于斟酌损益，进尽忠言，则攸之、神、允之任也。愿陛下托臣以讨贼兴复之效！不效，则治臣之罪，以告先帝之灵。若无兴德之言，则责攸之、祎、允之咎，以彰其慢。陛下亦宜自谋，以谘诹善道，察纳雅言，深追先帝遗诏。臣不胜受恩感激！今当远离，临表涕零，不知所云。以上总收一节。

古人绝大事业，恒以精心敬慎出之。以区区蜀汉一隅，而欲出师关中，北伐曹魏，其志愿之宏大，事势之艰危，亦古今所罕见。而此文不言其艰巨，但言志气宜恢宏，刑赏宜平允，君宜以亲贤纳言为务，臣宜以讨贼进谏为职而已。故知不朽之文，必自襟度远大、思虑精微始也。

前汉宫禁，尚参用士人；后汉宫中，如中常侍，小黄门之属，则悉用阉人，不复杂调他士，与府中有内外之分，大乱朝政。诸葛公鉴于桓、灵之失，痛憾阉官，故力陈宫中府中宜为一体。盖恐宦官日亲，贤臣日疏，内外隔阂也。公以丞相而兼元帅，凡宫中、府中以及营中之事，无不兼综。公举郭、费、董三人治宫中之事，举向宠治营中之事，殆皆指留守成都者言之。其府中之事，则公所自治，百司庶政，皆公在军中亲为裁决焉。

陆贽／奉天请罢琼林大盈二库状

右臣闻作法于凉，其弊犹贪；作法于贪，弊将安救？以上四句见《左传·昭公九年》示人以义，其患犹私；示人以私，患必难弭。以上四句，不知有所本否？故圣人之立教也，贱货而尊让，远利而尚廉。天子不问有无，诸侯不言多少。百乘之室，不畜聚敛之臣。夫岂皆能忘其欲贿之心哉？诚惧贿之生人心而开祸端，伤风教而乱邦家耳。是以务鸠敛而厚其帑椟之积者鸠，聚也，匹夫之富也；务散发而收其兆庶之心者，天子之富也。天子所作，与天同方。生之长之，而不恃其为；成之收之，而不私其有。付物以道，混然忘情，取之不为贪，散之不为费。以言乎体则博大；以言乎术则精微数句言天子理财之道，极大极精。亦何必挠废公方，崇聚私货，降至尊而代有司之守，辱万乘以效匹夫之藏！亏法失民，诱奸聚怨。以斯制事，岂不过哉？以上言天子不蓄私财。

今之琼林大盈，自古悉无其制。传诸耆旧之说，皆云创自开元。贵臣贪权，饰巧求媚，乃言郡邑贡赋，所用盇各区分。税赋当委之有司，以给经用；贡献宜归乎天子，以奉私求。玄宗悦之，新是二库。荡心侈欲，萌柢于兹！迨乎失邦，终以饵寇。《记》曰：“货悖而入，必悖而出。”岂非其明效欤？以上言开元始置二库，旋即丧邦。

陛下嗣位之初，务遵理道，敦行约俭，斥远贪饕。虽内库旧藏，未归太府；而诸方曲献曲献，犹云私献。不入禁闱。清风肃然，海内丕变。议者咸谓汉文却马、晋武焚裘之事，复见于当今。近以寇逆乱常，銮舆外幸；既属忧危之运，宜增儆励之诚。臣奉使军营，出由行殿，忽睹右廊之下，榜列二库之名，戄然若惊，不识所以。何则？天衢尚梗天衢尚梗，言世乱也，犹“皇路清夷”言世治也，师旅方殷，疮痛呻吟之声，噢咻未息，忠勤战守之效，赏赍未行。而诸道贡珍，遽私别库，万目所视，熟能忍怀？以上言大难未平，不宜遽私二库。

窃揣军情，或生觖望，试询候馆之吏公时奉使出外，故询候馆之吏。今之驰驿者，州县皆至公馆迎候，兼采道路之言，果如所虞果如所虞，即果如所虑也。不作虑者，调平仄马蹄耳，积憾已甚！或忿形谤，或丑肆讴谣，颇含思乱之情，亦有悔忠之意，是知氓俗昏鄙，识昧高卑，不可以尊极临，而可以诚义感。顷者，六师初降，百物无储。外捍凶徒，内防危堞。昼夜不息，迨将五旬。冻馁交侵，死伤相枕。毕命同力，竟夷大艰。良以陛下不厚其身，不私其欲，绝甘以同卒伍，辍食以陷功劳。无猛制而人不携，怀所感也；无厚赏而不怨，悉所无也。今者攻围已解，衣食已丰，而谣方兴，军情稍阻，岂不以勇夫恒性嗜货矜功，其患难既与之同忧，而好乐不与之同利，苟异恬默，能无怨咨？此理之常，固不足怪。叙军士怨嚣之兴，款款入情，婉婉动听，此等处最不易及。

记曰：“财散则民聚，财聚则民散。”唐讳民，皆作人，各书多有未尽改者。岂非其殷鉴欤？众怒难任，蓄怨终泄，其患岂徒民散而已？亦将虑有构奸鼓乱，干纪而强取者焉！以上言军情离怨，恐生变乱。

夫国家作事，以公共为心者，人必乐而从之；以私奉为心者，人必咈而叛之。故燕昭筑金台，天下称其贤；殷纣作玉杯，百代传其恶。盖为人与为己殊也。周文之囿百里，时患其尚小；齐宣之囿四十里，时病其太大。盖同利与专利异也。为人上者，当辨察兹理，洒濯其心，奉三无私，以壹有众壹对三，有众对无私，开后世借对之法，究不宜学。人或不率，于是用刑。然则宣其利而禁其私，天子所恃以理，天下之具也。舍此不务，而壅利行私，欲人无贪，不可得已。今兹二库珍币所归，不须度支，是行私也；不给经费，非宣利也。物情离怨，不亦宜乎？以上言所以致离怨之由。智者因危而建安，明者矫失而成德。以陛下天姿英圣，傥加之见善必迁，是将化蓄怨为衔恩，反过差为至当，促殄遗孽，永垂鸿名，易如转规，指顾可致。然事有未可知者，但在陛下行与否耳！能则安，否则危；能则成德，否则失道。此乃必定之理也。愿陛下慎之惜之！陛下诚能近想重围之殷忧，追戒平居之专欲，器用取给，不在过丰，衣食所安，必以分下。凡在二库货贿，尽令出赐有功，坦然布怀，与众同欲。是后纳贡，必归有司；每获珍华。先给军赏。瑰异纤丽，一无上供。推赤心于其腹中，降殊恩于其望外。将卒慕陛下必信之赏，人思建功；兆庶悦陛下改过之诚，孰不归德？如此则乱必靖，贼必平。徐驾六龙，旋复都邑；兴行坠典，整缉棼纲。乘舆有旧仪，郡国有恒赋。天子之贵，岂当忧贫？是乃散其小储而成其大储也，捐其小宝而固其大宝也。举一事而众美具，行之又何疑焉？以上言转祸为福，改过散财。

吝少失多，廉贾不处；溺近迷远，中人所非。况乎大圣应机，固当不俟终日。不胜管窥愿效之至，谨陈冒以闻！谨奏。

骈体文为大雅所羞称，以其不能发挥精义，并恐以芜累而伤气也。陆公则无一句不对，无一字不谐平仄，无一联不调马蹄，而义理之精，足以比隆濂、洛；气势之盛，亦堪方驾韩、苏。退之本为陆公所取士，子瞻奏议终身效法陆公。而公之剖晰事理，精当不移，则非韩、苏所能及。吾辈学之，亦须略用对句，稍调平仄，庶笔仗整齐，令人刮目耳。

鸣原堂论文卷下

苏轼／代张方平谏用兵书

臣闻好兵犹好色也。伤生之事非一，而好色者必死；贼民之事非一，而好兵者必亡。此理之必然者也。夫惟圣人之兵，皆出于不得已，故其胜也，享安全之福，其不胜也，必无意外之患。后世用兵，皆得已而不已，故其胜也，则变迟而祸大；其不胜也，则变速而祸小。是以圣人不计胜负之功，而深戒甩兵之祸。何者？兴师十万，日费千金，内外骚动，殆于道路者七十万家。内则府库空虚，外则百姓穷匮，饥寒逼迫，其后必有盗贼之忧；死伤愁怨，其终必致水旱之报。上则将帅拥众，有跋扈之心；下刚士众久役，有溃叛之志。变故百出，皆由用兵。至于兴事首议之人，冥谪尤重。盖以平民无故缘兵而死，怨气充积，必有任其咎者。数句非儒者之言，亦失陈奏之体。是以圣人畏之、重之，非不得已不敢用也。以上浑言用兵必有祸灾。

自古人主好动干戈，由败而亡者不可胜数，臣今不敢复言，请为陛下言其胜者。秦始皇既平六国，复事胡越，戍役之患，被于四海，虽拓地千里，远过三代，而坟土未干，天下怨叛，二世被害，子婴被擒，灭亡之酷，自古所未尝有也。汉武帝承文景富溢之余，首挑匈奴，兵连不解，遂使侵寻及于诸国，岁岁调发，所向成功。建元之间，兵祸始作。是时蚩尤旗出，长与天等。其春，戾太子生。自是师行三十余年，死者无数。及巫蛊事起，京师流血，僵尸数万，太子父子皆败。班固以为太子生长于兵，与之终始。帝虽悔悟自克，而殁身之恨，已无及矣。隋文帝既下江南，继事夷狄，炀帝嗣位，此心不衰。皆能诛灭强国，威震万里，然而民怨盗起，亡不旋踵。唐太宗神武无敌，尤喜用兵。既已破灭突厥、高昌、吐谷浑等，犹且未厌，亲驾辽东，皆志在立功，非不得已而用。其后武氏之难，唐室凌迟，不绝如线。盖用兵之祸，物理难逃。不然，太宗仁圣宽厚，克己裕人，几至刑措，而一传之后，子孙涂炭，此岂为善之报也哉？武氏之祸谓由太宗穷兵所至，亦非事实。由是观之，汉唐用兵于宽仁之后，故其胜而仅存；秦隋用兵于残暴之余，故其胜而遂灭。臣每读书至此，未尝不掩卷流涕，伤其计之过也。若使此四君者，方其用兵之初，随即败衄，惕然戒惧，知用兵之难，则祸败之兴当不至此。不幸每举辄胜，故狃于功利，虑患不深。臣故曰：胜则变迟而祸大，不胜则变速而祸小，不可不察也。以上用兵胜者亦有大祸，败者更不必论。

昔仁宗皇帝复育天下，无意于兵，将士惰偷，兵革朽钝。元昊乘间窃发西鄙，延安、泾原、麟府之间，败者三四，所丧动以万计。而海内晏然，兵休事已，而民无怨言，国无遗患，何者？天下臣庶知其无好兵之心，天地鬼神谅其有不得已之实故也。以上仁宗虽用兵而民不怨。今陛下天锡勇智，意在富强。即位以来，缮治甲兵，伺候邻国，群臣百寮窥见此指，多言用兵。其始也，弼臣执国命者，无忧深思远之心；枢臣当国论者，无虑害持难之识；在台谏之职者，无献替纳忠之议。从微至著，遂成厉阶。既而薛向为横山之谋，韩绛效深入之计，陈升之吕公弼等，阴与之协力，师徒丧败，财用耗屈，较之宝元、庆历之败，不及十一，然而天怒人怨，边兵背叛，京师骚然，陛下为之旰食者累月。何者？用兵之端，陛下作之。是以吏士无怒敌之意，而不直陛下也。以上今日用兵而民怨。尚赖祖宗积累之厚，皇天保佑之深，故使兵出无功，感悟圣意。然浅见之士，方且以败为耻，力欲求胜，以称上心。于是王韶构祸于熙河，章惇造衅于横山，熊本发难于渝泸。然此等皆戕贼已降，俘累老弱，困弊腹心，而取空虚无用之地以为武功，使陛下受此虚名，而忽于实祸。勉强砥砺，奋于功名，故沈起、刘彝复发于安南，使十余万人暴露瘴毒，死者十而五六，道路之人，毙于输送，赀粮器械不见敌而尽。以为用兵之意，必且少衰，而李宪之师复出于洮州矣。今师徒克捷，锐气方盛，陛下喜于一胜，必有轻视四夷，陵侮敌国之意，天意难测，臣实畏之。以上战胜而锐气方盛，兵无已时。且夫战胜之后，陛下可得而知者，凯旋捷奏，拜表称贺，赫然耳目之观耳。至于远方之民，肝脑屠于白刃，筋骨绝于馈饷，流离破产，鬻卖男女，熏眼折臂、自经之状，陛下必不得而见也；慈父、孝子、孤臣、寡妇之哭声，陛下必不得而闻也。譬犹屠杀牛羊，刳脔鱼鳖以为膳羞，食者甚美，死者甚苦。使陛下见其号呼于梃刃之下，宛转于刀几之间，虽八珍之美，必将投筋而不忍食，而况用人之命以为耳目之观乎？以上战胜亦可哀矜，而不足喜。姚姬传氏谓东坡此书是子虚乌有之事，方平并未入奏。盖在黄州时闻永乐徐禧之败，神宗悔痛，故追作是文以发挥己意，其以屠杀膳羞为譬，亦是黄州戒杀时议论也。国藩谓东坡好佛，以好杀喻黩兵，理自可通，惟首段言冥谪尤重，则失体耳。

且使陛下将卒精强，府库充实，如秦汉隋唐之君，既胜之后，祸乱方兴，尚不可救，而况所在将吏，疲软凡庸，较之古人，万万不逮。而数年以来，公私窘乏，内府累世之积，扫地无余；州郡征税之储，上供殆尽；百官俸廪仅而能继，南郊赏给久而未办。以此举动，虽有智者无以善其后矣。且饥疫之后，所在盗贼蜂起，京东河北，尤不可言。若军事一兴，横敛随作，民穷而无告，其势不为大盗无以自全，边事方深，内患复起，则胜广之形，将在于此。此老臣所以终夜不寐，临食而叹，至于恸哭而不能止也。以上兵弱饷绌，盗贼将起。

且臣闻之，凡举大事必顺天心，天之所向，以之举事必成；天之所背，以之举事必败。盖天心向背之迹，见于灾祥丰歉之间。今自近岁日蚀星变，地震山崩，水旱疠疫，连年不改，民死将半。天心之向背，可以见矣。而陛下方且断然不顾，兴事不已。譬如人子得过于父母，惟有恭顺静思，引咎自责，庶几可解。今乃纷然诘责奴婢，恣行箠楚，以此事亲，未有见赦于父母者。故臣愿陛下远览前世兴亡之迹，深察天心向背之理，绝意兵革之事，保疆睦邻，安静无为，固社稷长久之计。上以安二宫朝夕之养，下以济四方亿兆之命，则臣虽老死沟壑，瞑目于地下矣。以上言察天心之向背，息兵安民。

昔汉祖破灭群雄，遂有天下。光武百战百胜，祀汉配天。然至白登被围，则讲和亲之议；西域请吏，则出谢绝之言。此二帝者，非不知兵也，盖经变既多，则虑患深远。今陛下深居九重而轻议讨伐，老臣庸懦，私窃以为过矣。然人臣纳说于君，因其既厌而止之则易为力，迎其方锐而折之则难为功。凡有血气之伦，皆有好胜之意。方其气之盛也，虽布衣贱士有不可夺，自非智识特达，度量过人，未有能勇于奋发之中舍己从人、惟义是听者也。今陛下盛气于用武，势不可回，臣非不知，而献言不已者，诚见陛下圣德宽大，听纳不疑，故不敢以众人好胜之常心望于陛下。且意陛下他日亲见用兵之害，必将哀痛悔恨，而追咎左右大臣未尝一言，臣亦将老且死，见先帝于地下，亦有以借口矣。惟陛下哀而察之。

东坡之文，其长处在征引史实，切实精当，又善设譬喻。凡难显之情，他人所不能达者，坡公则以譬喻明之。如“百步洪”诗首数句设譬八端，此外诗文亦几无篇不设譬者。此文以屠杀膳羞喻轻视民命，以箠楚奴婢喻上忤天心，皆巧于构想，他人所百思不到者，既读之而适为人人意中所有。古今奏议推贾长沙、陆宣公、苏文忠三人为超前绝后。余谓长沙明于利害，宣公明于义理，文忠明于人情。吾辈陈言之道，纵不能兼明此三者，亦须有一二端明达深透，庶无格格不吐之态。

苏轼／上皇帝书

臣近者不度愚贱，辄上封章言买镫事，自知渎犯天威，罪在不赦，席稿私室以待斧钺之诛。而侧听逾旬，威命不至，问之府司，则买镫之事寻以停罢。乃知陛下不惟赦之，又能听之，惊喜过望，以至感泣。何者？改过不吝，从善如流，此尧舜禹汤所以勉强而力行，秦汉以来之所绝无而仅有。顾此买镫毫发之失，岂能上累日月之明，而陛下翻然改命，曾不移刻，则所谓智出天下而听于至愚，威加四海而屈于匹夫。臣今知陛下可与为尧舜，可与为汤武，可与富民而措刑，可与强兵而伏戎虏矣。有君如此，其忍负之？惟当披露腹心，捐弃肝脑，尽力所至，不知其他。乃者臣亦知天下之事，有大于买镫者矣，而独区区以此为先者，盖未信而谏，圣人不与；交浅言深，君子所戒。是以试论其小者，而其大者固将有待而后言。今陛下果赦而不诛，则是既已许之矣。许而不言，臣则有罪，是以愿终言之。臣之所欲言者三：愿陛下结人心、厚风俗、存纪纲而已。以上总起，篇首三百余字，失之冗漫，汉唐制科对策往往如此。今京曹奏疏，首段亦多浮词。若督抚奏疏，宜就事论事，闲语不可太多。

人莫不有所恃，人臣恃陛下之命，故能役使小民；恃陛下之法，故能胜伏强暴。至于人主所恃者谁欤？《书》曰：“予临兆民，凛乎若朽索之驭六马。”言天下莫危于人主也。聚则为君臣，散则为仇雠。聚散之间，不容毫厘。故天下归往谓之王，人各有心，谓之独夫。由此观之，人主之所恃者人心而已。人心之于人主也，如木之有根，如灯之有膏，如鱼之有水，如农夫之有田，如商贾之有财。木无根则槁，灯无膏则灭，鱼无水则死，农夫无田则饥，商贾无财则贫，人主失人心则亡，此必然之理，不可逭之灾也。其为可畏，从古以然。苟非乐祸好亡，狂易丧志，孰敢肆其胸臆，轻犯人心乎？昔子产焚《载书》以弥众言，赂伯石以安巨室，以为众论难犯，专欲难成。而孔子亦曰：“信而后劳其民，未信则以为厉己也。”惟商鞅变法，不顾人言，虽能骤致富强，亦以召怨天下。使其民知利而不知义，见刑而不见德，虽得天下，旋踵而亡。至于其身，亦卒不免，负罪出走，而诸侯不纳，车裂以徇，而秦人莫哀。君臣之间，岂愿如此！宋襄公虽行仁义，失众而亡，田常虽不义，得众而强。是以君子未论行事之是非，先观众心之向背。谢安之用诸桓未必是，而众之所乐，则国以义安。庾亮之召苏峻未必非，而势有不可，则反为危辱。自古迄今，未有和易同众而不安，刚果自用而不危者也。以上浑言结人心，以下胪列失人心之事。

今陛下亦知人心之不悦矣。中外之人无贤不肖，皆言祖宗以来，治财用者不过三司使副判官，经今百年，未尝阙事。今者无故又创一司，号日制置三司条例司，六七少年日夜讲求于内，使者四十余辈分行营干于外，造端宏大，民实惊疑；创法新奇，吏皆惶惑。贤者则求其说而不可得，未免于忧；小人则以其意度于朝廷，遂以为谤。谓陛下以万乘之主而言利，谓执政以天子之宰而治财。商贾不行，物价腾踊，近自淮甸，远及川蜀，喧传万口，论说百端。或言京师正店，议置监官，夔路深山，当行酒禁；拘收僧尼常住，减克兵吏廪禄。如此等类，不可胜言。而甚者，至以为欲复肉刑。斯言一出，民且狼顾。陛下与二三大臣，亦闻其语矣，然而莫之顾者，徒曰：“我无其事，又无其意，何恤于人言。”夫人言虽未必皆然，而疑似则有以致谤。人必贪财也，而后人疑其盗。人必好色也，而后人疑其淫。何者？未置此司，则无此谤。岂去岁之人皆忠厚，而今岁之士皆虚浮？孔子曰：“工欲善其事，必先利其器。”又曰：“必也正名乎？”今陛下操其器而讳其事，有其名而辞其意，虽家置一喙以自解，市列千金以购人，人必不信，谤亦不止。夫制置三司条例司，求利之名也。六七少年与使者四十余辈，求利之器也。

驱鹰犬而赴林薮，语人曰：“我非猎也。”不如放鹰犬而兽自驯。操网罟而入江湖，语人曰：“我非渔也。”不如捐网罟而人自信。善言事者，每于最难明之处设譬喻以明之，东坡诗文皆以此擅长。故臣以为消谗慝而召和气，复人心而安国本，则莫若罢制置三司条例司。夫陛下之所以创此司者，不过以兴利除害也，使罢之而利不兴害不除，则勿罢。罢之而天下悦人心安，兴利除害，无所不可，则何苦而不罢？陛下欲去积弊而立法，必使宰相熟议而后行，事若不由中书，则是乱世之法。圣君贤相，夫岂其然！必若立法不免由中书，熟议不免使宰相。此司之设，无乃冗长而无名。以上言不宜设制置三司条例司之官。

智者所图，贵于无迹。汉之文、景，纪无可书之事；唐之房、杜，传无可载之功。而天下之言治者与文、景，言贤者与房、杜，盖事已立而迹不见，功已成而人不知。故曰：“善用兵者，无赫赫之功。”岂惟用兵，事莫不然。今所图者，万分未获其一也，而迹之布子天下，已若泥中之斗兽，亦可谓拙谋矣。陛下诚欲富国，择三司官属与漕运使副，而陛下与二三大臣，孜孜讲求，磨以岁月，则积弊自去而人不知，但恐立志不坚，中道而废。孟子有言：“其进锐者其退速。”若有始有卒，自可徐徐，十年之后，何事不立？孔子曰：“欲速则不达，见小利则大事不成。”使孔子而非圣人，则此言亦不必用。《书》曰：“谋及卿士，至于庶人，翕然大同，乃底元吉。”若逆多而从少，则静吉而作凶。今自宰相大臣，既已辞免不为，则外之议论，断亦可知。宰相人臣也，且不欲以此自污，而陛下独安受其名而不辞，非臣愚之所识也。“宰相人臣也”四句有倾轧王介甫之意。

君臣宵旰，几一年矣，而富国之效，茫如捕风，徒闻内帑出数百万缗，祠部度五千余人耳。以此为术，其谁不能？以上言谋事贵于无迹。且遣使纵横，本非令典。汉武遣绣衣直指，桓帝遣八使，皆以守宰狼藉，盗贼公行，出于无术，行此下策。宋文帝元嘉之政，比于文、景，当时责成郡县，未尝遣使。及至孝武以郡县迟缓，始命台使督之，以至肃齐。此弊不革，故景陵王子良上疏，极言其事，以为此等朝辞禁门，情态既异，暮宿州县，威福便行，驱迫邮传，折辱守宰，公私烦扰，民不聊生。唐开元中，宇文融奏置劝农判官，使裴宽等二十九人并摄御史，分行天下，招携户口，检责漏田。时张说、杨玚、皇甫璟、杨相如皆以为不便，而相继罢黜。虽得户八十余万，皆州县希旨，以主为客，以少为多。及使百官集议都省，而公卿以下，惧融威势，不敢异辞。陛下试取其传读之，观其所行，为是为否？近者均税宽恤，冠盖相望，朝廷亦旋觉其非，而天下至今以为谤。曾未数岁，是非较然。臣恐后人视今，犹今之视昔。且其所遣，尤不适宜。事少而员多，人轻而权重。夫人轻而权重，则人多不服，或致侮慢以兴争。事少而员多，则无以为功，必须生事以塞责。陛下虽严赐约束，不许邀功，然人臣事君之常情，不从其令而从其意。今朝廷之意，好动而恶静，好同而恶异。指意所在，谁敢不从？臣恐陛下赤子，自此无宁岁矣。以上论遣使太多。

至于所行之事，行路皆知其难，何者？汴水浊流，自生民以来不以种稻。秦人之歌曰：“泾水一石，其泥数斗。且溉且粪，长我禾黍。”何尝曰“长我粳稻耶”？今欲陂而清之，万顷之稻，必用千顷之陂，一岁一淤，三岁而满矣。陛下遽信其说，且使相视地形，万一官吏苟且顺从，真谓陛下有意兴作，上糜帑廪，下夺农时，堤防一开，水失故道，虽食议者之肉，何补于民？天下久平，民物滋息，四方遗利，盖略尽矣。今欲凿空寻访水利，所谓即鹿无虞，岂惟徒劳，必大烦扰。凡所擘画利害，不问何人，小则随事酬劳，大则量才录用。若官私格沮，并行黜降，不以赦原。若才力不办兴修，便许申奏替换，赏可谓重，罚可谓轻，然并终不言。诸色人妄有申陈，或官私误兴功役，当得何罪？如此，则妄庸轻剽、浮浪奸人，自此争言水利矣。成功则有赏，败事则无诛，官司虽知其疏，岂可便行抑退。所在追集老少，相视可否，吏卒所过，鸡犬一空，若非灼然难行，必须且为兴役。何则？格沮之罪重而误兴之过轻，人多爱身，势必如此。且古陂废堰，多为侧近冒耕，岁月既深，已同永业，苟欲兴复，必尽追收，人心或摇，甚非善政。又有好讼之党，多怨之人，妄言某处可作陂渠，规坏所怨田产。或指人旧业以为官陂，冒佃之讼，必倍今日。臣不知朝廷本无一事，何苦而行此哉？以上论兴水利。

自古役人必用乡户，犹食之必用五谷，衣之必用丝麻，济川之必用舟楫，行地之必用牛马，虽其间或有以他物充代，然终非天下所可常行。今者徒闻江浙之间，数郡雇役王荆公新法惟雇役为善政，当日诸君子亦争之不已。厥后司马温公改雇役仍为差役，东坡又力争之。雇役犹今军中雇募民夫，给与饭钱也，差役犹今掳人当夫，不给钱文也，而欲措之天下，是犹见燕晋之枣栗，岷蜀之蹲鸱，而欲以废五谷，岂不难哉？又欲官卖所在坊场，以充衙前雇直衙前犹差总之名也。凡县有大役，如运送官物钱粮之类，则责成衙前为夫役之总。故宋时派充衙前者，乡之富民立即贫穷。韩魏公、司马温公皆有疏论之。王荆公以坊场为衙前之雇价，较之前此全不给钱者已稍优矣，虽有长役，更无酬劳。长役所得既微，自此必渐衰散，则州郡事体，憔悴可知。士大夫捐亲戚、弃坟墓，以从官于四方者，宣力之余，亦欲取乐，此人之至情也。若凋弊太甚，厨传萧然，则似危邦之陋风，恐非太平之盛观。陛下诚虑及此，必不肯为。且今法令莫严于御军，军法莫严于逃窜，禁军三犯，厢军五犯，大率处死，然逃军常半天下，不知雇人为役，与厢军何异？若有逃者，何以罪之？其势必轻于逃军，则其逃必甚于今日。为其官长，不亦难乎？近者虽使乡户颇得雇人，然至于所雇逃亡，乡户犹任其责。今遂欲于两税之外，别立一科，谓之庸钱，以备官雇，则雇人之责，官所自任矣。自唐杨炎废租庸调以为两税，取大历十四年应干赋敛之数，以定两税之额，则是租调与庸，两税既兼之矣。今两税如故，奈何复欲取庸？圣人立法，必虑后世，岂可于两税之外，别立科名？万一不幸，后世有多欲之君，辅之以聚敛之臣，庸钱不除，差役仍旧，使天下怨诺。推所从来，则必有任其咎者矣。又欲使坊郭等第之民，与乡户均役；品官形势之家，与齐民并事。其说曰：“《周礼》：‘田不耕者出屋粟，宅不毛者有里布。’而汉世宰相之子，不免戍边。”此其所以借口也。古者官养民，今者民养官，给之以田而不耕，劝之以农而不力，于是乎有里布屋粟夫家之征，而民无以为生，去为商贾，事势当尔，何名役之？且一岁之戍不过三日，三日之雇其直三百，今世三大户之役，自公卿以降，无得免者，其费岂特三百而已。大抵事若可行，不必皆有故事。若民所不悦，俗所不安，纵有经典明文，无补于怨。若行此二者，必怨无疑。女户单丁，盖天民之穷者也，古之王者首务恤此，而今陛下首欲役之，此等苟非户将绝而未亡，则是家有丁而尚幼，若假之数岁，则必成丁而就役，老死而没官。富有四海，忍不加恤。以上论雇役。

孟子曰：“始作俑者，其无后乎？”《春秋》书作邱甲，用田赋，皆重其始，为民患也。青苗放钱，自昔有禁，今陛下始立成法，每岁常行，虽云不许抑配，而数世之后，暴君污吏，陛下能保之欤？异日天下恨之，国史记之，曰青苗钱自陛下始，岂不惜哉！且东南买绢，本用见钱，陕西粮草，不许折兑，朝廷既有著令，职司又每举行，然而买绢未尝不折盐，粮草未尝不折钞，乃知青苗不许抑配之说，亦是空文。只如治平之初，拣刺义勇，当时诏旨慰谕，明言永不戍边，著在简书，有如盟约。于今几日，论议已摇，或以代还东军，或欲抵换弓手，约束难恃，岂不明哉！买绢之初本发见钱，后亦失信，拣刺义勇之初本言永不戍边，后亦失信，以喻王介甫放青苗钱之初本言不许抑配，不久亦必失信也。东坡言事或引古事以譬之，或引近事以譬之，取其易晓。纵使此令决行，果不抑配，计其间愿请之户，必皆孤贫不济之人家。若自有赢余，何至与官交易。此等鞭挞已急，则继之逃亡；逃亡之余，则均之保邻，势有必至，理有固然。今之领常平仓谷者亦皆孤贫不济之人，况宋领青苗钱须还利钱乎！且夫常平之为法也，可谓至矣，所守者约而所及者广，借使万家之邑，止有千斛，而谷贵之际，千斛在市，物价自平。一市之价既平，一邦之食自足，无操瓢乞丐之弊，无里正催驱之劳。今若变为青苗，家贷一斛，则千户之外，孰救其饥？且常平官钱常患其少，若尽数收籴，则无借贷；若留充借贷，则所籴几何？乃知常平、青苗，其势不能两立，坏彼成此，所丧愈多、亏官坏民，虽悔何逮。臣窃计陛下欲考其实，则亦必问人，人知陛下方欲力行，必谓此法有利无害。以臣愚见，恐未可凭。何以明之？臣顷在陕西，见刺义勇提举诸县，臣尝亲行，愁怨之民哭声振野。当时奉使还者，皆言民尽乐为，希合取容，自古如此。又以刺义勇时民怨而帝不闻，喻青苗一事亦民怨而帝不闻。不然，则山东之盗，二世何缘不觉？南诏之败，明皇何缘不知？今虽未至于斯，亦望陛下审听而已。以上论青苗钱。

昔汉武之世，财力匮竭，用贾人桑弘羊之说，买贱卖贵，谓之均输。于时商贾不行，盗贼滋炽，几至于乱。孝昭既立，学者争排其说，霍光顺民所欲，从而予之，天下归心，遂以无事。不意今者此论复兴。立法之初，其说尚浅，徒言徙贵就贱，用近易远。然而广置官属，多出缗钱，豪商大贾皆疑而不敢动，以为虽不明言贩卖，然既已许之变易。变易既行，而不与商贾争利者，未之闻也。夫商贾之事，曲折难行。其买也，先期而予钱；其卖也，后期而取直。多方相济，委曲相通，倍称之息，由此而得。今官买是物，必先设官置吏，簿书廪禄为费已厚，非良不售，非贿不行，是以官买之价比民必贵。及其卖也，弊复如前。商贾之利，何缘而得？朝廷不知虑此，乃捐五百万缗以与之！此钱一出，恐不可复。纵使其间薄有所获，而征商之额，所损必多。均输犹官运之盐也，商税犹各卡之抽厘也。官运多则厘税少，自然之理。今有人为其主牧牛羊者，不告其主，以一牛而易五羊，一牛之失则隐而不言，五羊之获则指为劳积，陛下以为坏常平而言青苗之功，亏商税而取均输之利，何以异此！以上论均输。

陛下天机洞照，圣略如神。此事至明，岂有不晓？必谓已行之事，不欲中变，恐天下以为执德不一，用人不终，是以迟留岁月，庶几万一。臣窃以为过矣。古之英主无出汉高。郦生谋挠楚权，欲复六国，高祖曰：“善，趣刻印。”及闻留候之言，吐哺而骂曰：“趣销印”。夫称善未几，继之以骂；刻印销印，有同儿。何尝累高祖之知人，适足以明圣人之无我。陛下以为可而行之，知其不可而罢之，至圣至明，无以加此。议者必谓民可与乐成，难与虑始，故劝陛下坚执不顾，期于必行，此乃战国贪功之人，行险徼幸之说。陛下若信用之，则是徇高论而逆至情，持空名而邀实祸，未及落成而怨已起矣。臣之所愿结人心者，此之谓也。以上言不宜坚执前说。结人心止此。

士之进言者为不少矣，亦尝有以国家之所以存亡，历数之所以长短告陛下者乎？夫国家之所以存亡者，在道德之浅深，而不在乎强与弱；历数之所以长短者，在风俗之厚薄，而不在乎富与贫。道德诚深，风俗诚厚，虽贫且弱，不害于长而存；道德诚浅，风俗诚薄，虽强且富，不救于短而亡。人主知此，则知所轻重矣。是以古之贤君，不以弱而忘道德，不以贫而伤风俗，而智者观人之国，亦必以此察之。齐至强也，周公知其后必有篡弑之臣；卫至弱也，季子知其后亡；吴破楚入郢，而陈大夫逢滑知楚之必复。晋武既平吴，何曾知其将乱？隋文既平陈，房乔知其不久。元帝斩郅支朝呼韩，功多于武宣矣，偷安而王氏之衅生。宣宗收燕赵、复河湟，力强于宪武矣，销兵而庞勋之乱起。臣愿陛下务崇道德而厚风俗，不愿陛下急于有功而贪富强。使陛下富如隋，强如秦，西取灵武，北取燕蓟，谓之有功可也，而国之长短则不在此。夫国之长短如人之寿夭，人之寿夭在元气，国之长短在风俗。世有尪羸而寿考，亦有盛壮而暴亡。若元气犹存，则尪羸无害，及其已耗，则盛壮而愈危。是以善养生者，慎起居，节饮食，导引关节，吐故纳新。不得已而用药，则择其品之上性之良，可以久服而无害者，则五脏和平而寿命长。不善养生者，薄节慎之功，迟吐纳之效，厌上药而用下品，伐真气而助强阳，根本已空，僵仆无日。天下之势与此无殊，故臣愿陛下爱惜风俗如护元气。以上言培养国脉不在富强。

古之圣人非不知深刻之法可以齐众，勇悍之夫可以集事，忠厚近于迂阔，老成初若迟钝，然终不肯以彼而易此者，知其所得小而所丧大也。曹参，贤相也，曰：“慎无扰狱市。”黄霸，循吏也，曰：“治道去泰甚。”或讥谢安以清谈废事，安笑曰：“秦用法吏，二世而亡。”刘晏为度支，专用果锐少年，务在急速。集事好利之党，相师成风。德宗初继位，擢崔祐甫为相，祐甫以道德宽大，推广上意，故建中之政，其声翕然，天下想望，庶几正观。及卢杞为相，讽上以刑名整齐天下，驯致浇薄，以及播迁。我仁祖之御天下也，持法至宽，用人有叙，专务掩覆过失，未尝轻改旧章，然考其成功，则曰未至。以言乎用兵，则十出而九败，以言其府库，则仅足而有余。徒以德泽在人，风俗知义，是以升遐之日，天下如丧考妣，社稷长远，终必赖之。则仁祖可谓知本矣。今议者不察，徒见其末年吏多因循，事不振举，乃欲矫之以苛察，齐之以智能，招来新进勇锐之人，以图一切速成之效。未享其利，浇风已成。且天时不齐，人谁无过？国君含垢，至察无徒。若陛下多方包容，则人材取次可用；必欲广置耳目，务求瑕疵，则人不自安，各图苟免，恐非朝廷之福，亦岂陛下所愿哉！汉文欲用虎圈啬夫，释之以为利口伤俗。今若以口舌捷给而取士，以应对迟钝而退人，以虚诞无实为能文，以矫激不仕为有德，则先王之泽，遂将散微。以上言用人宜求老成忠厚，不取新锐刻深。

自古用人必须历试，虽有卓异之器，必有己成之功。一则使其更变而知难，事不轻作；一则待其功高而望重，人自无辞。昔先主以黄忠为后将军，而诸葛亮忧其不可，以为忠之名望，素非关张之伦，若班爵遽同，则必不悦，其后关羽果以为言。以黄忠豪勇之姿，以先主君臣之契，尚复虑此，而况其他。世尝谓汉文不用贾生，以为深恨。臣尝推究其旨，窃谓不然。贾生固天下之奇才，所言亦一时之良策，然请为属国，欲系单于，则是处士之大言，少年之锐气。昔高祖以三十万众困于平城，当时将相群臣，岂无贾生之比？三表五饵，人知其疏，而欲以困中行说，尤不可信。兵，凶器也，而易言之，正如赵括之轻秦，李信之易楚。若文帝亟用其说，则天下殆将不安，使贾生尝历艰难，亦必自悔其说。用之晚岁，其术必精。不幸丧亡，非意所及。不然，文帝岂弃才之主？绛、灌岂蔽贤之士？至于晁错，尤号刻薄，文帝之世止于太子家令，而景帝既立，以为御史大夫，申屠贤相发愤而死。更法改令，天下骚然。至于七国发难，而错之术亦穷矣。文、景优劣，于此可见。大抵名器爵禄，人所奔趋，必使积劳而后迁，以明持久而难得，则人各安其分，不敢躁求。今若多开骤进之门，使有意外之得，公卿侍从，跬步可图，其得者既不以徼幸自名，则不得者必皆以沉沦为恨。使天下常调循资按格者谓之常调官。举生妄心，耻不若人，何所不至，欲望风俗之厚，岂可得哉！选人之改京官，常须十年以上。荐更险阻，计析毫厘，其间一事聱牙，常致终身沦弃。今乃以一人之荐举而予之，犹恐未称，章服随至，使积劳久、次而得者何以厌服哉？夫常调之人，非守则令，员多阙少，久已患之，不可复开多门，以待巧进。若巧者侵夺已甚，则拙者迫怵无聊，利害相形，不得不察。故近来朴拙之人愈少，而巧进之士益多，惟陛下重之惜之，哀之救之。如近日三司献言，使天下郡选一人，催驱三司文字，许之先次指射，以酬其劳，则数年之后，审官吏部，又有三百余人得先占阙，常调待次，不其愈难！此外勾当发运均输，按行农田水利，已据监司之体，各怀进用之心，转对者望以称旨而骤迁，奏课者求为优等而速化，相胜以力，相高以言，而名实乱矣。惟陛下以简易为法，以清静为心，使奸无所缘，而民德归厚。臣之所愿厚风俗者，此之谓也。以上言不宜躐等用人，不贵骤迁速化。厚风俗止此。

古者建国，使内外相制，轻重相权。如周如唐，则外重而内轻；如秦如魏，则外轻而内重。内重之蔽，必有奸臣指鹿之患；外重之蔽，必有大国问鼎之忧。圣人方盛而虑衰，常先立法以救蔽。国家租赋总于计省，重兵聚于京师，以古揆今，则似内重。恭惟祖宗所以预图而深计，固非小臣所能臆度而周知，然观其委任台谏之一端，则是圣人过防之至计。历观秦汉以及五代，谏争而死，盖数百人；而自建隆以来，未尝罪一言者，纵有薄责，旋即超升，许以风闻，而无官长无官长犹云无上司也，今都察院之总宪、副宪，虽称台长，亦非堂官之体。风采所系，不问尊卑，言及乘舆则天子改容，事关廊庙则宰相待罪。故仁宗之世，议者讥宰相但奉行台谏风旨而已。圣人深意，流俗岂知？擢用台谏，固未必皆贤，所言亦未必皆是，然须养其锐气，借之重权者，岂徒然哉！将以折奸臣之萌而救内重之弊也，夫奸臣之始，以台谏折之而有余；及其既成，以干戈取之而不足。今法令严密，朝廷清明，所谓奸臣万无此理。然养猫以去鼠，不可以无鼠而养不捕之猫！畜狗以防奸，不可以无奸而畜不吠之狗。陛下得不上念祖宗设此官之意。下为子孙立万世之防，朝廷纪纲，孰大于此？臣自幼小所记，及闻长老之谈，皆谓台谏所言，常随天下公议。公议所与，台谏亦与之；公议所击，台谏亦击之。及至英庙之初，始建称亲之议，本非人主大过，亦无典礼明文。徒以众心未安，公议未允，当时台谏以死争之。今者物论沸腾，怨交至，公议所在，亦可知矣。而相顾不发，中外失望。夫弹劾积威之后，虽庸人亦可以奋扬；风采消委之余，虽豪杰有不能振起。臣恐自兹以往，习惯成风，尽为执政私人，以致人主孤立，纪纲一废，何事不生。以上言介甫之威，足以胁制台谏，使不敢言。“执政私人”等句，亦有倾轧之意。

孔子曰：“鄙夫可与事君也欤哉？其未得之也，患得之；既得之，患失之。苟患失之，无所不至矣。”臣始读此书，疑其大过，以为鄙夫之患失：不过备位而苟容。及观李斯忧蒙恬之夺其权，则立二世以亡秦；卢杞忧怀光之数其恶，则误德宗以再乱。其心本生于患失，而其祸乃至于丧邦。孔子之言良不为过。是以知为国者，平居必常有忘躯犯颜之士，则临难庶几有徇义守死之臣。苟平居尚不能一言，则临难何以责其死节？人臣苟皆如此，天下亦曰殆哉。君子和而不同，小人同而不和。和如和羹，同如济水，故孙宝有言：“周公上圣，召公大贤，犹不相悦。著于经典，两不相损。”晋之王导，可谓元臣，每与客言，举座称善，而王述不悦，以为人非尧舜，安得每事尽善，异亦敛衽谢之。若使言无不同，意无不合，更唱迭和，何者非贤？万一有小人居其间，则人主何缘得以知觉！臣之所谓愿存纪纲者，此之谓也。以上存纪纲，存纪纲一节事实太少，议论亦浅，与前二条殊不相称，不足平列为三。

臣非敢历诋新政，苟为异论，如近日裁减皇族恩例，刊定任子条式，修完器械，阅习鼓旗，皆陛下神算之至明，乾刚之必断。物议既允，臣敢有辞？然至于所献三言，则臣之私见，中外所病，其谁不知？昔禹戒舜曰：“无若丹朱傲，惟漫游是好。”舜岂有是哉！周公戒成王曰：“无若殷王受之迷乱，酗于酒德哉！”成王岂有是哉？周昌以汉高为桀、纣，刘毅以晋武为桓、灵，当时人君曾莫之罪，书之史册，以为美谈。使臣所献三言，皆朝廷未尝有此，则天下之幸，臣与有焉。若有万一似之，则陛下安可不察？然而臣之为计，可谓愚矣。以蝼蚁之命，试雷霆之威，积其狂愚，岂可屡赦。大则身首异处，破坏家门；小则削籍投荒，流离道路。虽然，陛下必不为此，何也？臣天赋至愚，笃于自信。向者与议学校，贡举，首违大臣本意，已期窜逐，敢意自全？而陛下独然其言，曲赐召对，从容久之，至谓臣曰：“方今政令得失安在？虽朕过失，指陈可也。”臣即对曰：“陛下生知之性，天纵文武，不患不明，不患不勤，不患不断，但患求治太速，进人太锐，听言太广。”又备述其所以然之状，陛下颔之曰：“卿所献三言，朕当熟思之。”臣之狂愚，非独今日，陛下容之久矣岂有容之于始，而不赦之于终？恃此而言，所以不惧。臣之所惧者，讥刺既重，怨仇实多，必将诋臣以深文，中臣以危法，使陛下虽欲赦臣而不得，岂不殆哉！死亡不辞，但恐天下以臣为戒，无复言者，是以思之经月，夜以继日，书成复毁，至于再三，感陛下听其一言，怀不能已，卒吐其说，惟陛下怜其愚而卒赦之，不胜俯伏待罪忧恐之至。

奏疏总以明显为要，时文家有典显浅三字诀，奏疏能备此三字，则尽善矣。典字最难，必熟于前史之事迹，并熟于本朝之掌故，乃可言典。至显浅二字，则多本于天授，虽有博学多闻之士，而下笔不能显豁者多矣。浅字与雅字相背，白香山诗务令老妪皆解，而细求之，皆雅饬而不失之率。吾尝谓奏疏能如白诗之浅，则远近易于传播，而君上亦易感动。此文虽不甚浅，而典显二字，则千古所罕见也。

朱熹／戊申封事

戊申为宋孝宗淳熙十五年，朱子于时年五十九岁。前一年丁未，除公为江西提刑，辞，不允；戊申正月又辞，不允。三月启行，在道再辞，趣公入对，六月召对于延和殿。公所面告孝宗者，语多切直，并面陈奏札五件，旋除兵部郎官，以足疾辞。七月，在道再辞江西提刑之任，遂除直宝文阔，管嵩山崇福宫。九月、十月，复召公入对，十一月遂上此封事。

十一月一日，朝奉郎、直宝文阁、主管西京嵩山崇福宫臣朱熹谨斋沐具疏，昧死再拜，献于皇帝陛下：臣猥以庸陋，蒙被圣知，有年于此矣。而两岁以来，受恩稠叠，有加于前，顾视辈流，无与为比，其为感激之深，固有言所不能谕者。然窃惟念狂妄之言，抵触忌讳，虽蒙听纳，不以为罪，而伏俟数月，未见其有略施行者，臣诚不自知，求所以堪陛下非常之恩者，而未，知其出也。是以惭惧，久不自安，不意陛下又欲召而见之。臣愚于此，仰窥圣意，尤不识其果何谓也。以为欲听其计策，则言已陈而不可用；以为欲加之恩意，则宠既厚而无以加。二者之间，未有所当。此臣之所以徘徊前却，恳扣辞避而不能已也。然而陛下犹未之许，则臣又重思之。前日进对之时，口陈之说，迫于疾作而犹有未尽言者。盖尝请以封事上闻，而久未敢进，岂非陛下偶垂记忆，而欲卒闻之乎？抑其别有以乎？臣不得而知也。然君父之命，至于再下，而为臣子者坚卧于家，则臣于此实有所未安者。其所深虑，独恐进见之后，所言终不可用，而又徒窃误宠如前之为，则臣之辞受将有所甚难处而终得罪者，是以辄因前请，而悉其所言以献。九月十月，两次召公入对，公再辞，不欲进见，故此三行云云。以为虽使得至陛下之前，所言不过如此。伏惟圣慈幸赐观省，若以其言为是而次第行之，则臣之志愿千万满足，退伏岩穴，死无所憾。万一圣意必欲其来，则臣亦不过求一望见清光，而后恳请以归而已。若见其言果无可取，则是臣所学之陋，他无所有，致使冒进陛下，亦将何所用之？不若因其恳请而许其归休，犹足以两有所全也。又况陛下之庭，侍从之列，方有造为飞语，以中害善良，唱为横议，以胁持上下；其巧谋阴计，又有甚于前日之不思而妄发者。陛下无为使臣轻犯其锋，而复蹈已覆之辙也。以上自明其不入殿奏对，而但陈封事之故。

盖臣窃观今日天下之势，如人之有重病，内自心腹，外达四肢，盖无一毛一发不受病者。虽于起居饮食，未至有妨，然其危迫之证，深于医者，固已望之而走矣。是必得如卢扁、华佗之辈，授以神丹妙剂，为之湔肠涤胃，以去病根，然后可以幸于安全。如其不然，则病日益深，而病者不觉，其可寒心，殆非俗医常药之所能及也。故臣前日之奏，辄引药不暝眩，厥疾不瘳之语。意盖谓此，而其言有未尽也。然天下之事，所当言者不胜其众，顾其序有未及者，臣不暇言，且独以天下之大本，与今日之急务，深为陛下言之。

盖天下之大本者，陛下之心也。今日之急务，则辅翼太子、选任大臣、振举纲维、变化风俗、爱养民力、修明军政六者是也。臣请昧死而悉陈之，惟陛下之留听焉。以上具列所陈之大要。

臣之辄以陛下之心为天下之大本者，何也！天下之事，千变万化，其端无穷，而无一不本于人主之心者，此自然之理也。故人主之心正，则天下之事无一不出于正；人主之心不正，则天下之事无一得由于正。盖不惟赏之所劝，刑之所威，各随所向，势有不能已者，而其观感之间，风动神速，又有甚焉。是以人主以眇然之身，居深宫之中，其心之邪正，若不得而窥者，而其符验之著于外者，常若十目所视，十手所指，而不可掩。此大舜所以有“惟精惟一”之戒，孔子所以有“克己复礼”之云，皆所以正吾此心，而为天下万事之本也。此心既正，则视明听聪，周旋中礼，而身无不正。是以所行无过不及，而能执其中，虽以天下之大，而无一人不归吾之仁者。然邪正之验著于外者，莫先于家人，而次及于左右，然后有以达于朝廷而及于天下焉。若宫闱之内，端庄齐肃，后妃有关雎之德，后宫无盛色之讥，贯鱼顺序，而无一人敢恃恩私以乱典常，纳贿赂而行请谒，此则家之正也。退朝之后，从容燕息，贵戚近臣，携仆奄尹，陪侍左右，各恭其职，而上惮不恶之严，下谨戴盆之戒，无一人敢通内外、窃威福。招权市宠，以紊朝政。此则左右之正也。内自禁省，外彻朝廷，二者之间，洞然无有毫发私邪之间，然后发号施令，群听不疑，进贤退奸，众志咸服，纪纲得以振，而无侵挠之患；政事得以修，而无阿私之失。此所谓朝廷百官、六军万民，无敢不出于正而治道毕也。心一不正，则是数者，固无从而得其正；是数者一有不正，而曰心正，则亦安有是理哉？是以古先圣王，兢兢业业，持守此心，虽在纷华波动之中，幽独得肆之地，而所以精之一之，克之复之，如对神明，如临渊谷，未尝敢有须臾之怠。然犹恐其隐微之间，或有差失而不自知也。是以建师保之官，以自开明；列谏争之职，以自规正，而凡其饮食、酒浆、衣服、次舍、器用、财贿，与夫宦官，宫妾之政，无一不领于冢宰之官，使其左右前后，一动一静，无不制以有司之法，而无纤芥之隙，瞬息之顷，得以隐其毫发之私。盖虽一人之尊，深居九重之邃，而凛然常若立于宗庙之中，朝廷之上。此先王之治所以由内及外，自微至著，精粹纯白，无少瑕翳，而其遗风余烈，犹可以为后世法程也。以上言古圣王正心之法。陛下试以是而思之，吾之所以精一克复，而持守其心者，果尝有如此之功乎？所以修身齐家，而正其左右者，果尝有如此之效乎？宫省事禁，臣固有不得而知者，然不见其形而视其影，不睹其内而占其外，则爵赏之滥，货赂之流，闾巷窃言，久已不胜其籍籍矣。臣窃以是窥之，则陛下之所以修之家者，恐其未有以及古之圣王也。以上言修身齐家，未能出于一正。

至于左右便嬖之私，恩通过当，往者渊、觌、说、抃之徒。龙大渊、曾觌、张说、王抃皆以近习而至卿相。势焰熏灼，倾动一时，今已无可言矣。独有前日臣所面奏者。所面奏者即内侍甘昪也，虽蒙圣慈委曲开譬，然臣之愚，终窃以为此辈但当使之守门传命，供扫除之役，不当假借崇长，使得逞邪媚，作淫巧于内，以荡上心；立门庭、招权势于外，以累圣政。而其有才无才，有罪无罪，自不当论。况其有才适所以为奸，有罪而不可复用乎？且如向来主管丧事，钦奉几筵之命，远近传闻，无不窃笑。臣不知国史书之，野史记之，播于外国，传于后世，且以陛下为何如主也？纵有曲折如前日所以论谕臣者，陛下亦安能家置一喙而人晓之耶？刑余小丑，不比人类，顾乃荧惑圣心，亏损圣德，以至此极，而公卿大臣，拱手熟视，无一言以救其失。臣之痛心，始者惟在于此。比至都城，则又知此曹之用事者，非独此人，而侍从之臣，盖已有出其门者。至其纳财之途，则又不于士大夫，而专于将帅。臣于前日尝辄以面奏，而陛下谕臣以为诚当深察而痛惩之矣。退而始闻陛下比子环列之尹，已尝有所易置，乃知陛下固已深察其弊，而无所待于人言，然犹未能明正其罪，而反宠以崇资巨镇，使即便安。此曹无知，何所忌惮。况中外将帅，其不为此者无几，陛下亦未能推其类而悉去之也。陛下竭生灵之膏血，以奉军旅之费，本非得已；而为军士者，顾乃未尝得一温饱。甚者采薪织屦，掇拾粪壤，以度朝夕。其又甚者，至使妻女盛涂泽，倚市门以求食也。怨詈谤，悖逆绝理，正有不可闻者。一有缓急，不知陛下何所倚仗。是皆为将帅者，巧为名色，头会箕敛，阴夺取其粮赐，以自封殖，而行货赂于近习，以图进用。彼此既厌足矣，然后时以薄少，号为羡余，阴奉燕私之费，以嫁士卒怨怒之毒于陛下，且幸陛下一受其献，则后日虽知其罪，而不得复有所问也。出入禁闼腹心之臣，外交将帅，共为欺蔽，以至于此，岂有一毫爱戴陛下之心哉！方望溪谓朱子封事，虽明季杨、左之忠直敢言，无以过之，当即谓此等处耳。而陛下不悟，反宠昵之，以是为我之私人，至使宰相不得议其制置之得失，给谏不得论其除授之是非。以此而观，则陛下所以正其左右，未能及古之圣王又明矣。以上言将帅贿赂近习，未能正其左右。

且私之得名何为也哉？据己分之所独有，而不得以通乎其外之称也。故自匹夫而言，则以一家为私，而不得以通乎其乡；自乡人而言，则以一乡为私，而不得以通乎其国；自诸侯而言，则以一国为私，而不得以通乎天下。至于天子，则际天之所覆，极地之所载，莫非己分之所有，而无外之不通矣，又何以私为哉？今以不能胜其一念之邪，而至于有私心；以不能正其家人近习之故，而至于有私人。以私心用私人，则不能无私费。于是内损经费之入，外纳羡余之献，而至于有私财。陛下上为皇天之所子，全付所覆，使其无有私而不公之处，其所以与我者，亦不细矣。乃不能充其大，而自为割裂以狭小之。使天下万事之弊，莫不由此而出，是岂可不惜也哉！以上言不应有私财、私人。

若以时势之利害言之，则天下之势，合则强，分则弱，故诸葛亮之告其君曰：“宫中府中，俱为一体，陟罚藏否，不宜异同。若有作奸犯科及为忠善者，宜付有司，论其刑赏，以昭陛下平明之理，不宜偏私，使内外异法也。”当是之时，昭烈父子以区区之蜀，抗衡天下十分之九，规取中原，以兴汉室。以亮忠智为之深谋，而其策不过如此，可谓深知时务之要，而暗合乎先王之法矣。夫以蜀之小，而于其中又以公私自分，彼此如两国然，则是将以梁益之半，图吴魏之全。又且内小人而外君子，废法令而保奸回，使内之所出者，日有以贼乎外；公之所立者，常不足以胜乎私。则是此两国者，又自相攻，而其内之私者常胜，外之公者常负也。外有邻敌之虞，内有阴邪之寇，日夜夹攻而不置，为国家者亦已危矣。夫以义理言之既如彼，以利害言之又如此，则今日之事，如不蚤正，臣恐陛下之心，虽劳于求贤，而一有所妨乎此，则贤人必不得用，而所用者皆庸谬巧之人；虽勤于立政，而一有所碍乎此，则善政必不得立，而所行者皆阿私苟且之政。日往月来，养成祸本，而贻燕之谋未远，辅相之职不修，纪纲坏于上，风俗坏于下，民愁兵怨，国势日卑，一旦猝有不虞，臣窃寒心。不知陛下何以善其后也。然则臣之所谓天下大本，惟在陛下之一心者，可不汲汲皇皇，而求有以正之哉。以上三段皆言天下之大本，首在正心而去私。

至于辅翼太子之说，则臣前日所谓数世之仁者，盖以微发其端，而未敢索言之也。夫太子天下之本，其辅翼之不可不谨，见于《保傅传》者详矣《保傅传》见《大戴礼》，贾生《政事疏》所引最多。陛下圣学高明，洞贯今古，宜不待臣言而喻。然臣窃尝怪陛下所以调护东宫者，何其疏略之甚也。由前所论而观之，岂非所以自治者，犹未免于疏略，因是亦以是为当然而不之虑耶！夫自王十朋、陈良翰之后，官僚之选，号为得人而能称其职者，盖已鲜矣。而又时使邪佞、儇薄、阘冗、庸妄之辈，或得参错于其间，所谓讲读，闻亦姑以应文备数，而未闻其有箴规之效。至于从容朝夕，陪侍游燕者，又不过使臣、宦者数辈而已。皇太子睿性夙成，阅理久熟，虽若无待于辅导，然人心难保，气习易污。习于正则正，习于邪则邪，此古之圣王教世子者，所以必选端方正直、道术博闻之士与之居处，而又使之逐去邪人，不使见恶行。盖尝谨之于微，不待其有过而后规也。今三代之制虽不可考，且以唐之六典论之。东宫之官，师傅宾客既职辅导，而詹事府、两春坊实拟天子之三省，故以詹事庶子领之，其选甚重。今则师傅宾客既不复置，而詹事庶子有名无实，其左右春坊，遂直以使臣掌之，何其轻且亵之甚耶！夫立太子而不置师傅宾客，则无以发其隆师亲友、尊德乐义之心；独使春坊使臣得侍左右，则无以防其戏慢媟狎、奇袤杂进之害。此已非细事矣。至于皇孙，德性未定，闻见未广，又非皇太子之比，则其保养之具，尤不可以不严。而今日之官属尤不备，责任尤不专，岂任事者亦有所未之思耶！谓宜深诏大臣，讨论前代典故，东宫除今已置官外，别置师傅宾客之官，使与朝夕游处，罢去春坊使臣，而使詹事庶子各复其职。宫中之事，一言之入，一令之出，必由于此而后通焉。又置赞善大夫，拟谏官以箴阙失。王府则宜稍放六典亲王之制，置宾友咨议，以司训导；置长史司马，以总众职。妙选耆德，不杂他材；皆置正员，不为兼职，明其职掌，以责功效，则其官属已略备矣。陛下又当以时召之，使侍燕游，从容启迪。凡古先圣王正心、修身、平治天下之要，陛下之所服行而已有效，与其勉慕而未能及，愧悔而未能免者，倾倒罗列，悉以告之，则圣子神孙，皆将有以得乎陛下心传之妙；而宗社之安，统业之固，可以垂于永久而无穷矣。此今日急务之一也。以上辅翼太子，急务之一。

至于选任大臣之说，则臣前所谓劳于求贤，而贤人不得用者，盖已发其端矣。夫以陛下之聪明，岂不知天下之事，必得刚明公正之人，而后可任也哉？其所以常不得如此之人，而反容鄙夫之窃位者，非有他也，直以一念之间，未撤其私邪之蔽，而燕私之好，便嬖之流，不能尽由于法度。若用刚明公正之人以为辅相，则恐其有以妨吾之事，害吾之人，而不得肆。是以选抡之际，常先排摈此等，置之度外，而后取凡疲懦软熟、平日不敢直言正色之人，而揣摩之。又予其中得以至庸极陋，决可保其不至于有所防者，然后举而加之于位。是以除书未出，而其物色先定；姓名未显，而中外已逆知其决非天下之第一流矣。此等语实甚戆直，孝宗以其为贤者而优容之耳。故以陛下之英明刚断，略不世出，而所取以自辅者，未尝有如汲黯、魏征之比，顾常反得如秦桧晚年之执政台谏者而用之，彼以人臣窃国柄，而畏忠言之悟主以发其奸也，故专取此流以塞贤路、蔽主心，乃其势之不得已者。陛下尊居宸极，威福自己，亦何赖于此辈而乃与之共天下之政，以自蔽其聪明，自坏其纲纪，而使天下受其弊哉？夫其所以取之者如此，故其选之不得而精；选之不精，故任之不得而重；任之不重，则彼之所以自任者亦轻。夫以至庸之材，当至轻之任，则虽名为大臣，而其实不过供给唯诺，奉行文书，以求不失其窠坐资级，如吏卒之为而已。求其有以辅圣德、修朝政而振纪纲，不待智者而知其必不能也。下此一等，则惟有作奸欺，植党与，纳货贿，以浊乱陛下之朝廷耳。其尤甚者，乃至十有余年而后败露以去，然其列布于后，以希次补者，又已不过此等人矣。盖自其台谏为侍从，而其选已如此，其后又择其尤碌碌者而登用之，则亦无怪乎陛下常不得天下之贤才而属任之也。然方用之之初，亦日姑欲其无所害于吾之私而已，夫岂知其所以害夫天下之公者，乃至于此哉！陛下诚反是心以求之，则庶几乎得之矣，盖不求其可喜而求其可畏，不求其能适吾意而求其能辅吾德，不忧其自任之不重，而常恐吾所以任之者之未重；不为燕私近习一时之计，而为宗社生灵万世无穷之计。陛下诚以此取之，以此任之，而犹曰不得其人，则臣不信也。此今日急务之二也。以上选任大臣，急务之二。

至于振肃纪纲、变化风俗之说，则臣前所谓勤于立政，而善政卒不得立者，亦已发其端矣。夫以陛下之心，忧勤愿治，不为不至，岂不欲夫纲维之振、风俗之美哉？但以一念之间未能去其私邪之蔽，是以朝廷之上，忠邪杂进，刑赏不分；士夫之间，志趣卑污，廉耻废坏，顾犹以为事理之当然，而不思有以振厉矫革之也。盖明于内然后有以齐乎外，无诸己而后可以非诸人。今宫省之间，禁密之地，而天下不公之道，不正之人，顾乃得以窟穴盘据于其间，而陛下目见耳闻，无非不公不正之事，则其所以熏蒸销铄，使陛下好善之心不著，疾恶之意不深，其害己有不可胜言者矣。及其作奸犯法，则陛下又未能深割私爱，而付诸外廷之议，论以有司之法，是以纪纲不能无所挠败；而所以施诸外者，亦因是而不欲深究切之。且如顷年方伯连帅自“且如顷年”以下二十二行，皆当时政事之大紊纲纪者，但未明指其姓名，今亦不能一一指出矣，尝以有脏污不法闻者矣，鞫治未竞而已有与郡之命，及台臣有言，则遂与之祠禄，而理为自陈，至于其所藏匿作过之人，则又不复逮捕付狱。名为降官，而实以解散其事。此虽宰相曲庇乡党，以欺陛下，然臣窃意陛下非全然不悟其欺者，意必以为人情各有所私，我既欲遂我之私，则彼亦欲遂彼之私，君臣之间，颜情稔熟，则其势不得不少容之。且以为虽或如此，亦未至甚害于事，而不知其败坏纲纪，使中外闻之腹非巷议，皆有轻侮朝廷之心。奸脏之吏，则皆鼓舞相贺，不复畏陛下之法令，则亦非细故也。又如廷臣争议配享，其间邪正曲直，固有所在，则两无所问而并去之；监司挟私以诬郡守，则不问其曲直而两皆罢免；监司使酒以凌郡守，亦不问其曲直而两皆与祠；宰相植党营私，孤负任使，则曲加保全，而使之去，台谏怀其私恩，阴拱不言，而陛下亦不之问也。其有初自小官，擢为，台谏三四年间，趋和承意，不能建明一事，则年除岁迁，至极其选。一日论及一二武臣罪恶，则便斥为郡守，而不与职名，从臣近典东畿，远帅西蜀，一遭飞语，则体究具析体究具析，皆宋时公牍字样，犹今曰惩究、曰查办也。无所不至，及究析来上，而所闻不实，则言之者晏然，亦无所诃。山陵诸使，鬻卖辟阙，烦扰吏民，御史有言，亦无行遣，而或反得超迁。御史言及畿漕，则名补卿列，而实夺之权。其所言者，则虽量加绌削，而继以进用。从班之中，贤否犹杂，至有终岁缄默，不闻一言以裨圣德者。顾亦随群逐队，排连补，其桀黠者乃敢造飞语、立横议，如臣前所陈者，而宰相畏其凶焰，反挠公议而从之，台谏亦不敢闻于陛下而请其罪，陛下视此纲纪为何如？可不反求诸身，而亟有以振肃之耶！以上振肃纪纲，急务之三。

纲纪不振于上，是以风俗颓弊于下，盖其为患之日久矣，而浙中为尤甚。大率习为软美之态，依阿之言，而以不分是非，不辨曲直为得计。下之事上，固不敢少忤其意；上之御下，亦不敢稍咈其情，惟其私意之所在，则千途万辙，经营计较，必得而后已。甚者以金珠为酺醢，以契券为诗文，宰相可啖则啖宰相，近习可通则通近习。惟得之求，无复廉耻。父诏其子，兄勉其弟，一用其术，而不复知有忠义名节之可贵。其俗已成之后，则虽贤人君子，亦不免习于其说。一有刚毅正直、守道循理之士，出乎其间，则群议众排，指为道学之人，而加以矫激之罪。上惑圣聪，下鼓流俗。盖自朝廷之上，以及闾里之间，十数年来以此二字禁锢天下之贤人君子，复如崇宣之间所谓元祐学术者崇宣，谓北宋崇宁宣和之际也，时以司马光、苏轼等为元祐学术，立党人碑以禁锢之，南宋亦禁道学。排摈诋辱，必使无所容措其身而后已。呜呼，此岂治世之事，而尚复忍言之哉！又其甚者，乃敢诵言于众，以为陛下尝谓今日天下幸无变故，虽有仗节死义之士，亦何所用。此言一播，大为识者之忧，而臣知其有以必非陛下之言也。夫仗节死义之士，当平居无事之时，诚若无所用者；然古之人君所以必汲汲以求之者，盖以如此之人，临患难而能外死生，则其在平世必能轻爵禄；临患难而能尽忠节，则其在平时必能不诡随。平日无事之时得而用之，则君心正于上，风俗美于下，足以逆折奸萌，潜消祸本，自然不至真有仗节死义之事，非谓必知后日当有变故而预蓄此人以拟之也。惟其平日自恃安宁，便谓此等人材必无所用，而专取一种无道理、无学识、重爵禄、轻名义之人，以为不务矫激而尊宠之，是以纲纪日坏，风俗日偷，非常之祸伏于冥冥之中；而一旦发于意虑之所不及，平日所用之人，交臂降叛，而无一人可同患难，然后前日摈弃流落之人，始复不幸而著其忠义之节。以天宝之乱观之，其将相、贵戚、近幸之臣，皆已顿颡贼庭；而起兵讨贼，卒至于杀身湛族而不悔，如巡远、杲卿之流，则远方下邑，人主不识其面目之人也。使明皇早得巡等而用之，岂不能销患于未萌？巡等早见用于明皇，又何至真为仗节死义之举哉！商鉴不远，在夏后之世，此识者所以深忧于或者之言也。虽以臣知陛下圣学高明，识虑深远，决然不至有此议论，然每念小人敢托圣训以盖其奸，而其为害至于足以深沮天下忠臣义士之气，则亦未尝不痛心疾首，而不敢以识者之虑为过计之忧也。陛下视此风俗为何如，可不反求诸身而亟有以变革之耶？此今日急务之三四也。以上变革风俗，急务之四。

至于爱养民力、修明军政之说，则民力之未裕，生于私心之未克，而宰相台谏失职也。军政之未修，生于私心之未克，而近习得以谋帅也。是数说者，臣皆以极陈于前矣，今请即民力之未裕而推言之。臣闻虞允文之为相也，盖取版曹岁入窠名之必可指拟者，号为岁终羡余之数，而输之内帑。顾以其有名无实，积累挂欠，空载簿籍，不可催理者，拨还版曹。窠名犹今日款目。版曹，今之户部也。必可指拟者，犹今日有着之款。不可催理者，犹今日无着之款。其为说曰，内帑之积，将以备他日用兵进取不时之需，而版曹目今经费，已自不失岁入之数。听其言诚甘且美矣，然自是以来二十余年，内帑岁入不知几何，而认为私贮，典以私人。宰相不得以式贡均节其出入，版曹不得以簿书句考其在亡，其日销月耗，以奉燕私之费者，盖不知其几何矣。而曷尝闻其能用此钱以易敌人之首，如太祖皇帝之言哉？徒使版曹经费阙乏日甚，督趣日峻，以至废去祖宗以来破分良法，旧法，州县催理官物已及九分以上，谓之破分，诸司即行住催，版曹亦置不问，贫民些少拖欠亦得迁延以待蠲免。自曾怀用事，始除此法，旧欠悉行拘催。而必以十分登足为限；以为未足，则又造为比较监司郡守殿最之法以诱胁之，不复问其政教设施之得失，而一以其能剥民奉上者为贤。于是中外承风，竞为苛急，监司明谕州郡，郡守明谕属邑，不必留心民事，惟务催督财赋。此民力之所以重困之本。而税外无名之赋，如和买折帛、科罚月桩之属，尚未论也。其次，则陛下所用之宰相，不能择中外大吏，而惟徇私情之厚薄；所用之台谏，不能公行纠劾，而惟快一己之爱憎。是以监司郡守，多不得人，而其贤者，或以举职业忤台谏而遭斥逐也。至于监司太多，而事权不归于一；铨法虽密，而县令未尝择人，则又其法之有未善者。然其本正则此等不难区处，其本未正则虽或举此，臣恐未见其益而反有其害也。以上，民力未裕。又尝即夫军政之不修而推之，则臣闻日者诸将之求进也，必先掊克士卒以殖私财，然后以此自结于陛下之私人，而祈以姓名达于陛下之贵将。贵将得其姓名，即以付之军中，使自什伍以上，节次保明，称其材武堪任将帅，然后具为奏牍，而言之陛下之前。陛下但见其等级推先，案牍具备，则诚以为公荐而可以得人矣。今军中士卒禀保而后具奏，当时盖有此例。咸丰十年，王有龄令军中将士具呈公保何桂清，请免治罪，或亦仿其例与？而岂知其谐价输钱，已若晚唐之债帅哉？只此一事，有耳者无不闻，有口者无不道，然以其门户幽深，踪迹诡秘，故无路得以窥其交通之实状，是以虽或言之，而陛下终不信也。夫将者三军之司命，而其选置之方，乖刺如此，则彼智勇材略之人，其孰肯抑心下首于宦官、宫妾之门？而陛下之所得以为将帅者，皆庸夫走卒，固不知兵谋师律之为何事，而惟克剥之是先，交结之是图矣。理直而气刚。陛下不知其然，而犹望其修明军政，激劝士卒，以强国势，岂不误哉！以上军政不修。然将帅之不得人，非独兵卒之受其弊也，推其为害之极，则又有以及乎民者。盖将帅得人，则尺籍严而蓄储羡，屯田立而漕运省。今为将帅者如此，则固无望其肯核军实而丰储蓄矣。至于屯田，则彼自营者尤所不愿，故朝廷不免为之别置使者以典治之，而屯兵之众，资其拨遣，则又不免使参其务。然闻其占护军人，不肯募其愿耕者以行，而强其不能者以往，至屯则偃蹇不耕，而反为民田之害。使者文吏，其力盖有所不能制者。屯田之众，须由军中拨交，屯田使者不得不令诸将参与其事。占护，犹今言霸占、袒护也。是以陛下欲为之切而久不得成也。屯田不立，漕运烦费水路输送曰漕，陆路输送曰运、曰转，凡物皆然，不独米粮也，诸州苗米，至或尽数起发，而无以供州兵之食，则加耗斛面之弊纷纷而起，而民益困矣。又凡和买折帛、科罚月桩之类，往往亦为供军之故而不可除。若屯田立而所资于诸路者减，则此属庶乎其皆可禁矣。今乃不然，则是置将之不善，而害足以及民也。以上置将不善而害民，因军政不修而民力愈困，急务之五、六。

凡此数者，根株深固，枝叶广阔，若不可以朝变而夕除者。然究其本，则亦在夫陛下之反诸身耳。圣心诚无不正，则必能出私帑以归版曹矣。版曹不至甚阙，必能复破分之法，除殿最之科，以宽州县矣。圣心诚无不正，则宫能择宰相以选牧守矣，择台谏以供刺举矣。圣心诚无不正，则必能严宦官、兵将、交通之禁，而以选将属宰相矣。宰相诚得其人，则必能为陛下择将帅以作士气，计军实、广屯田以省漕运矣。上自朝廷，下达州县，治民典军之官既皆得人，然后明诏宰相，议省监司之员而精其选，重其责。又诏铨曹使以县之剧易分为等差，而常切询访。天下之官吏能为县者，不拘荐举之有无，不限资格之高下，而籍其姓名，使以次补最剧之县。果有治绩，则优而进之；不胜其任，则绌而退之。凡州县之间，无名非理之供，横敛巧取之政，其泰甚而可去者可以渐去，而民力庶乎其可宽矣。以上因言民力而推本于正心，则百弊皆除，贯串乎大本之一，急务之四。

至于屯田之利，则以臣愚见，当使大将募军士，使者招游民，各自为屯，不相牵制。其给授、课督、赏罚、政令，各从本司自为区处。军中自有将校可使，不须别置官吏。使者则听其辟置官属三五人，指使一二十人，以备使令。又择从官通知兵农之务，兼得军民之情者一员为屯田使，总治两司之政，而通其奏请，趣其应副。又以岁时按行察其勤惰之实，以行诛赏。如此，则两屯心竞，各务其功，田事可成，漕运可省，而诸路无名非理之供，横敛巧取之政，前日有所不获已而未可尽去者，今亦可以悉禁，民力庶乎其益裕矣。此今日急务之五六也。以上因民力而议改屯田之政。

凡此六事，皆不可缓，而其本则在于陛下之一心。一心正则六事无不正。一有人心私欲以介乎其间，则虽欲惫精劳力，以求正夫六事者，亦将徒为文具，而天下之事愈至于不可为矣。故所谓天下之大本者，又急务之最急而尤不可以少缓者，惟陛下深留圣意而亟图之。使大本诚正，急务诚修，而治效不进，国势不强，中原不复，仇敌不灭，则臣请伏鈇钺之诛，以谢陛下。陛下虽欲赦之，臣亦不敢承也。以上归于大本之正，总结上文。

然又窃闻之今日士夫之论，其与臣不同者非一，及究其实，则皆所谓似是而非者也。盖其乐因循之无事者，则曰陛下之年寝高，而天下亦幸无事。年寝高而血气不能不衰，天下无事则不宜更为庸人所扰。其欲奋厉而有为者，则又曰祖宗之积愤不可以不摅，中原之故疆不可以不复，以此为务，则圣心不待劝勉而自强；舍此不图，则虽策厉以有为，而无所向望以为标准，亦卒归于委靡而已。凡此二说，亦皆有理，而臣辄皆以为非者。盖乐因循者，知圣人之血气有时而衰，而不知圣人之志气无时而衰也。知天下之有事之不可以苟安，而不知天下无事之尤不可以少怠也。况今日之天下，又未得为无事乎？且以卫武公言之，其年九十有五矣，犹箴儆于国，以求规谏，而作抑戒之诗以自警，使人朝夕诵之，不离于其侧。此其年岂不甚高，而其戒谨恐惧之心，岂以是而少衰乎？况陛下视武公之年，三分未及其二，而责任之重，地位之高，又有十百千万于武公者。臣虽不肖，又安敢先处陛下于武公之下，而直谓其不能乎？且天下之事，非艰难多事之可忧，而宴安酖毒之可畏，政使功成治定，无一事之可为，尚当朝兢夕惕，居安虑危，而不可以少怠。况今天下虽若未有目前之急，然民贫财匮，兵惰将骄，外有强暴之寇仇，内有愁怨之军民，其他难言之患，隐于耳目之所不加，思虑之所不接者，近在堂奥之间，而远在数千里之外，何可胜数！追计其前，既未有可见之效；却顾于后，又未有可守之规，亦安得遽谓无事而遂以逸豫处之乎？以上驳因循无事之说者。

其思奋厉者，又徒知恢复之不可忘，颓惰之不可久，然不知不世之大功易立，而至微之本心难保；中原之戎寇易逐，而一己之私意难除也。诚能先其所难，则其易者将不言而自办；不先其难而徒侥幸于其易，则虽朝夕谈之，不绝于口，是以徒为虚言以快天下之意而已。又况此事之失，已在隆兴之初，不合遽然罢兵讲和，遂使晏安酖毒之害，日滋日长，而坐薪尝胆之志，日远日忘。是以数年以来，纲维解弛，衅孽萌生，区区东南，事犹有不胜虑者，何恢复之可图乎？故臣不敢随例迎合，苟为大言以欺陛下；而所望者，则惟欲陛下先以东南之未治为忧，而正心克己，以正朝廷、修政事，庶几真实功效可以驯致，而不至于别生患害，以妨远图。盖所谓善《易》者不言《易》，而真志于恢复者，果不在于抚剑抵掌之间也。以上驳奋厉有为之说者。

论者又或以为陛下深于老佛之学，而得其识心见性之妙，于古先圣王之道，盖有不约而自合者，是以不悦于世儒之常谈死法，而于当世之务，则宁以管商一切功利之说为可取，今乃以其所厌饫鄙薄者陈于其前，亦见其言愈多而愈不合也。臣以为此亦似是而非之论，非所以进盛德于日新也。彼老子浮屠之说，固有疑于圣贤者矣，然其实不同者则此以性命为真实，而彼以性命为空虚也。此以为实，故所谓寂然不动者，万理粲然于其中，而民彝物则，无一之不具，所谓感而遂通天下之故，则必顺其事，必循其法，而无一事之或差。彼以为空，则徒知寂灭为乐，而不知其为实理之原；徒知应物见形，而不知其有真妄之别也。是以自吾之说而修之，则体用一原，显微无间，而治心、修身、齐家、治国，无一事之非理。由彼之说，则其本末横分，中外断绝，虽有所谓朗澈灵通、虚静明妙者，而无所救于灭理乱伦之罪，颠倒运用之失也。故自古为其学者，其初无不似有可喜，考其终则诐淫邪遁之见，鲜有不作而害于政事者。是以程颢常辟之曰：“自谓穷神知化，而不足以开物成务；言为无不周遍，而实外于伦理；穷深极微，而不可以入尧舜之道。天下之学，自非浅陋固滞，则必入于此。是谓正路之榛芜，圣门之蔽塞，辟之而后可与人道。”呜呼！此真可谓理到之言，惜乎其未有以闻于陛下者。使陛下过听髡徒诳妄之说，而以为真有合于圣人之道，至分治心、治身、治人以为三术，而以儒者之学为最下，则臣窃为陛下忧此心之害于政事，而惜此说之布于来今也。如或未以臣言为然，则圣质不为不高，学之不为不久，而所以正心、修身以及天下者，其效果安在也？是岂可不思其所以然者而亟反之哉！

若夫管商功利之说，则又陋矣。陛下所以取之者，则以既斥儒者之道为常谈死法，而天下之务日至于前，彼浮屠之学又不足以应之，是以有味乎彼之言，而冀其富国强兵或有近效耳。然自行其说至今几年，而国日益贫，兵日益弱，所谓近效者亦未之见，而圣贤所传生财之道、理财之义、文武之怒、道德之威，则固所以为富强之大而反未有讲之者也，岂不误哉！今议者徒见老佛之高、管商之便，而圣贤所传明善诚身，齐家、治国、平天下者，初无新奇可喜之说，遂以为常谈死法而不足学。夫岂知其常谈之中，自有妙理；死法之中，自有活法，固非老佛管商之陋所能仿佛其万分也哉。伏惟陛下察臣之言，以究四说之同异而明辨之因循、奋厉、老庄、管商即上文所驳之四说也，则知臣之所言，非臣所为之说，乃古先圣贤之说；非圣贤所为之说，乃天经地义自然之理。虽以尧舜禹汤文武周孔之圣，颜曾伋轲之贤，而有所不能违也。则于臣之言，与夫论者之说，其为取舍从违，不终日而决矣。以上驳老佛管商，盖孝宗生平宗旨如此。

抑臣于此又窃有感而自悲焉。盖臣之得事陛下，于今二十有七年矣，而于其间得见陛下，数不过三。自其始见于隆兴之初，固尝辄以近习为言矣；辛丑再见，又尝论之；今岁三见，而其所言又不过此。臣遐方下士，田野之人，岂有积怨深怒于此曹，而固欲攻之以快已私也哉！其所以至于屡进不合而不敢悔者，区区之意，独为国家之计，而不敢自为身谋，其愚亦可见矣。然自顷以来，岁月逾迈，如川之流，一往而不复反，不惟臣之苍颜白发，已迫迟暮，而窃仰天颜，亦觉非昔时矣。臣之鄙滞，固不能别有忠言奇谋以裨圣听，而陛下日新之盛德，亦未能有以使臣释然而忘其夙昔之忧也。则臣于此安得不深有感而重自悲乎！身伏衡茅，心驰魏阙，窃不胜其爱君忧国之诚，敢冒万死，刳沥肺肝，以效野人食芹炙背之献，且以自乞其不肖之身焉。以上自伤其老，感君以诚。伏惟陛下哀怜财赦而择其中，则非独愚臣之幸，实宗社生灵之幸。臣熹诚惶诚恐，昧死再拜谨言。

此篇正文一万一百一十字，公之自注夹行书写者又二千九百一十四字。北宋之万言书，以苏东坡、王介甫两篇为最著，南宋之万言书，以公此篇及文信国对策为最著。文章则苏、王较健，义理则公较精。篇中约分四节，第一节，言所以不上殿入对，而仅陈奏封事之故。第二节，陈大本一端。第三节，言急务六事。第四节，辨驳当时士大夫四说。第三节所指各务，皆切中时政之得失，其戆直殆过于汲黯、魏征，其气节之激昂，则方望溪氏以拟明季杨、左者，庶几近之。他人谏其事，公则格其心；他人攻君之失，公则并纠大臣、近臣之过。第二节、第四节所论，皆本其平日读书学道，深造有得之言，实有诸己而后以献诸君，初无一语取办于临时者，此非文士所可袭取也。惟过于冗长，似一笔书成，无修饰润色之功，故乏劲健之气、铿锵之节。其逐段夹行分注，以达未尽之意，似不可以为训。兹故置之不录。第四节辨驳四说，似不宜羼入此篇之内。学古者不可不知。

王守仁／申明赏罚以厉人心疏

据江西按察司整饬兵备带管分巡岭北道副使杨璋呈；“伏睹大明律内，该载失误军事条：领兵官已承调遣，不依期进兵策应，若承差告报军期而违限，因而失误军机者，并斩。从军违期条：若军临敌境，托故违期，三日不至者斩。主将不固守条：官军临阵先退，及围困敌城而逃者斩。此皆罚典也。及查得原拟直隶、山东、江西等处征剿流贼升赏事例：一人并二人为首，就阵擒斩以次剧贼一名者，五两；二名者，十两；三名者，升实授一级，不愿者赏十两。阵亡者升一级，俱世袭，不愿者赏十两。擒斩从贼六名以上至九名者，止升实授二级，余功加赏。不及六名，除升一级之外，扣算赏银。三人、四人、五人以上共擒斩以次剧贼一名者，赏银十两均分；从贼一名者，赏五两均分。领军、把总等官，自斩贼级不准升赏。部下获功七十名以上者，升署一级；五百名者，升授一级；不及数者量赏。一人捕获从贼一名者，赏银四两，二名者赏八两，三名者升一级。以次剧贼一名者，升署一级，俱不准世袭，不愿者赏五两。此皆赏格也。以上备述例载罚典赏格，皆杨璋所引。赏罚如此，宜乎人心激劝，功无不立。然而有未能者，盖以赏罚之典虽备，然罚典止行于参题之后，而不行于临阵对敌之时；赏格止行于大军征剿之日，而不行于寻常用兵之际故也。且以岭北一道言之。四省连络，盗贼渊薮，近年以来，如贼首谢志珊、高快马、黄秀魁、池大鬓之属，不时攻城掠乡，动辄数千余徒。每每督兵追剿，不过遥为声势，俟其解围退散，卒不能取决一战者，以无赏罚为之激劝耳。合无申明赏罚之典，今后但遇前项贼情，领兵官不拘军卫有司，所领兵众有退缩不用命者，许领兵官军前以军法从事。领兵官不用命者，许总统兵官军前以军法从事。所统兵众有能对敌擒斩功次或赴敌阵亡，从实开报，复勘是实，转达奏闻，一体升赏。至若生擒贼徒，鞫问明白，即时押赴市曹，斩首示众。庶使人知警畏，亦与见行事例，决不待时，无相悖戾。如此，则赏罚既明，人心激励，盗贼生发得以即时扑灭，粮饷可省，事功可见矣。具呈到臣。”以上录杨璋原呈。

卷查三省盗贼，二三年前总计不过三千有余，今据各府州县兵备守备等官所报，已将数万，盖已不啻十倍于前。臣尝深求其故，询诸官僚，访诸父老，采诸道路，验诸田野，皆以为盗贼之日滋，由于招抚之太滥，招抚之太滥，由于兵力之不足；兵力之不足，由于赏罚之不行。诚有如副使杨璋所议者，臣请因是为陛下略言其故。

盗贼之性，虽皆凶顽，固亦未尝不畏诛讨。夫唯为之，而诛讨不及，又从而招抚之，然后肆无所忌。盖招抚之议，但可偶行于无辜胁从之民，而不可常行于长恶怙终之寇；可一施于回心向化之徒，而不可屡施于随招随叛之党。南赣之盗，其始也，被害之民恃官府之威令，犹可聚众而与之角。鸣之于官，而有司者以为既招抚之，则皆置之不问，盗贼习知官府之不彼与也。与，敌也。《左传》襄公二十五年：“一与一”，谓一人敌一人也，吾乡谚语曰“个打个”。《史记》龙且曰：“吾平生知韩信为人易与耳。”谓易敌也。此与字之古义也。阳明云不彼与，犹俗云官府不敢惹他也。益从而仇胁之，民不任其苦，知官府之不足恃，亦遂靡然而从贼，由是盗贼益无所畏，而出劫日频，知官府之必将己招也。百姓益无所恃，而从贼日众，知官府之必不能为己地也。夫平良有冤苦无伸，而盗贼乃无求不遂，为民者困征输之剧，而为盗者获犒赏之勤，则亦何苦而不彼从乎？是故近贼者为之战守，远贼者为之向导，处城郭者为之交援，在官府者为之间谍。其始出于避祸，其卒也从而利之，故曰盗贼之日滋，由于招抚之太滥者，此也。以上叙招抚太滥。

夫盗贼之害，神怒人怨，孰不痛心？而独有司者必欲招抚之，亦岂得已哉。诚使强兵悍卒，足以歼渠魁而荡巢穴，则百姓之愤雪，地方之患除，功成名立，岂非其所欲哉！然而南赣之兵素不练养，类皆脆弱骄惰，每遇征发，追呼拘摄，旬日而始集。约束赍遣，又旬日而始至，则贼已稇载归巢矣。或犹遇其未退，望贼尘而先奔，不及交锋而已败。以是御寇，犹驱群羊而攻猛虎也，安得不以招抚为事乎？故凡南赣之用兵，不过文移调遣，以苟免坐视之罚；应名剿捕，聊为招抚之媒。求之实用，断有不敢。何则？兵力不足，则剿捕未必能克；剿捕不克，则必有失律之咎；则必征调日繁，督责日至，纠举论劾者四面而起。往往坐是而至于落职败名者有之。招抚之策行，则可以安居而无事，可以无调发之劳，可以无戴罪杀贼之责，无地方多事不得迁转之滞。夫如是，孰不以招抚为得计？是故宁使百姓之荼毒，而不敢出一卒以抗方张之虏；宁使孤儿寡妇之号哭、颠连疾苦之无告，而不敢提一旅以忤反招之贼。盖招抚之议，其始也，出于不得已；其卒也，遂守以为常策。故曰招抚之太滥，由于兵力之不足者，此也。以上叙兵力不足。

古之善用兵者，驱市人而使战，收散亡之卒，以抗强虏。今南赣之兵，尚足以及数千，岂尽无可用乎？然而金之不止，鼓之不进，未见敌而亡，不待战而北，何者？进而效死，无爵赏之劝；退而奔逃，无诛戮之及，则进有必死，而退有幸生也，何苦而求必死乎？吴起有云：“法令不明，赏罚不信，虽有百万，何益于用？”凡兵之情，畏我则不畏敌，畏敌则不畏我。今南赣之兵皆畏敌而不畏我，欲求其用，安可得乎？故曰兵力之不足，由于赏罚之不行者，此也。以上叙赏罚不行。

今朝廷赏罚之典，固未尝不具，但未申明而举行耳。古者赏不逾时，罚不后事。过时而赏与无赏同，后事而罚与不罚同，况过时而不赏，后事而不罚，其亦何以齐一人心而作兴士气？是虽使韩、白为将，亦不能有所成，况如臣等腐儒小生，才识昧劣，而素不知兵者，亦复何所冀乎！议者以南赣诸处之贼，连络数郡，蟠据四省，非奏调狼兵，大举夹攻，恐不足以扫荡巢穴。是固一说也。然臣以为狼兵之调，非独所费不资，兼其所过残掠，不下于盗。大兵之兴，旷日持久，声势彰闻，比及举事，诸贼渠魁悉已逃遁，所可得者不过老弱胁从，无知之民。于是乎有横罹之惨，于是乎有妄杀之弊。班师未几，而山林之间，复已呼啸成群。此皆往事之已验者。臣亦近拣南赣之精锐，得二千有余，部勒操演，略有可观。诚使得以大军诛讨之，赏罚而行之，平时假臣等以便宜行事，不限以时，而唯成功是责，则比于大军之举。臣窃以为可省半费而收倍功。以上言不必调狼兵，但用南赣之兵行大军诛讨之例，即可成功。

臣请以近事证之。臣于本年正月十五日抵赣，卷查兵部所咨申明律例：“今后地方但有草贼生发，事情紧急，该管官司即便依律调拨官军，乘机剿捕，应合会捕者，亦就调发策应。但系军情火速，差人申奏，敢有迟延隐匿，巡抚、巡按、三司官即便参问，依律罢职、充军等项发落。虽不系聚众草贼，但系有名强盗，肆行劫掠，贼势凶恶，或白昼拦截，或明火持杖，不拘人数多少，一面设法缉捕，即时差人申报，合于上司，并具申本部知会处置。如有仍前朦胧隐蔽，不即申报，以致聚众滋蔓，贻患地方，从重参究，决不轻贷等因，题封钦依备行前来。”右八行录兵部文。钦依，今曰钦遵。备行，今曰行知，或曰咨行移行。时以前官久缺，未及施行，臣即刊印数千百纸，通行所属，布告远近，未及一月，而大小衙门以贼情来报者接踵，亦遂屡有斩获一二人，或五六人、七八人者。何者？兵得随时调用，而官无观望掣肘，则自然无可推托逃避，思效其力。由此言之，律例具存，前此唯不申明而举行耳。今使赏罚之典悉从而申明之，其获效亦未必不如是之速也。伏望皇上念盗贼之日炽，哀民生之日蹙，悯地方荼毒之愈甚，痛百姓冤愤之莫伸，特敕兵部，俯采下议，特假臣等令旗令牌，使得便宜行事，如是而兵有不精，贼有不灭，臣等亦无以逃其死。以上言申明律例，获效必速，请颁令旗令牌。

夫任不专，权不重，赏罚不行，以至于偾军败事，然后选重臣，假以总制之权而往拯之，纵善其后，已无救于其所失矣。臣才识浅昧，且体弱多病，自度不足以办此，行从陛下乞骸骨，苟全余喘于林下，但今万待罪于此，心知其弊，不敢不为陛下尽言。自请旗牌，恐人疑为贪权，故又自明其脱屣名位之素志。陛下从臣之请，使后来者得效其分寸，收讨贼之功，臣亦得以少逭死罪于万一。

文章之道，以气象光明俊伟为最难而可贵。如久雨初睛，登高山而望旷野；如楼俯大江，独坐明窗净几之下，而可以远眺；如英雄侠士，裼裘而来，绝无龌龊猥鄙之态。此三者皆光明俊伟之象，文中有此气象者，大抵得于天授，不尽关乎学术。自孟子、韩子而外，惟贾生及陆敬舆、苏子瞻得此气象最多。阳明之文亦有光明俊伟之象，虽辞旨不甚渊雅，而其轩爽洞达，如与晓事人语，表里粲然，中边俱彻，固自不可几及也。沅弟之文笔光明豁达，得之天授，若更加以学力，使篇幅不失之冗长，字句悉归于精当，则优入古人之域，不自觉矣。

方苞／请矫除积习兴起人材札子

此疏为乾隆二年所上，公年七十矣。公以康熙三十八年举于乡，四十五年成进士，时年三十九岁，因闻母病，未应殿试而归。五十年以戴名世之案被逮入京，下狱。五十二年出狱，召入南书房。雍正间屡迁至内阁学士。乾隆二年擢礼部右侍郎，上此疏。

臣闻人臣之义，国尔忘家，君尔忘身。士大夫敦尚气节，东汉以后，惟前明为盛。居官而致富厚，则朝士避之若浼，乡里皆以为羞。至论大事，击权奸，则大臣多以去就争。台谏之官，朝受廷杖，谏疏夕具，连名继进。至魏忠贤播恶，自公卿以及庶官，甘流窜，捐腰领，受锥凿炮烙之毒而不悔者，踵相接也。虽曰激于意气，然亦不可谓非忠孝之实心矣！惟其如是，故正、嘉以后，国政傎于上，而臣节砥于下，赖以维持而不至乱亡者，尚百有余年。以上言前明气节之盛。臣窃见本朝敬礼大臣，优恤庶官，远过于前明，而公卿大臣抗节效忠者，寥寥可数。士大夫之气习风声，则远不逮也。

臣少游四方，所至辄问守土之吏之为民利病者，无何而大病于民者，已列荐章矣，民所爱戴者多因事罢黜矣。叩其故，则曰，此富人也；非然，则督抚之亲戚故旧也，非然，则善于趋承诡法逢迎者也。其罢黜者，则以某事忤某上官耳。间有贪残而被劾，循良而得举者，则督抚两司中必有贤者焉，而亦寥寥可数矣。以上言外官之积习。至于九卿乃九牧之倡，万官庶事之枢纽也，督抚台垣之条奏特下九卿，必国体民生所系。犹叩树本，百枝皆动，而可或有差忒乎？以臣所闻见，凡下廷议，其为督抚所奏请，则众皆曰，此某部某长官所交好也。或上方向用，未敢驳正也。已而议上，则果谓宜从矣。其为科道所条奏，则众皆曰，原议某所建也，其事某某所不利也。已而议上，则果谓必不可从矣。科道条奏，部议驳斥者多，此风后来更甚。同官中即有持正而力争，各部院即有心知其非，不肯画题者，而其议之上达自若也。其保举僚属，半出私意，亦不异于外吏，但逼近辇毂，耳目众著，出于公道者，尚可参半耳。以上言京官之积习。是以圣祖仁皇帝中年以后，灼知此弊，刑诛流锢，以惩奸贪，拔擢矜全，以劝廉吏，而亲信清公朴实之人。世祖宪皇帝敬承此意，极力廓清，宵旰孜孜，惟务发外吏之欺蒙，破在廷之结习。十余年间，少知畏法而终未革心，盖由营私附势之习深，而正直公忠之人少也。我皇上至诚恻怛，谆谆开谕，可谓深切著明矣。而特旨荐举，服在大僚，尚或引用富人以便身家，在外督抚，多以报荒为难，而州县又以匿荒为自安之计。其有不肖者，每遭岁歉，转日夜征比，以迫蹙贫民，冀邀蠲免，因缘为利。此风不改，则皇上日夜忧勤于上，而治教禁令不能不堕坏于冥昧之中，尚安望百度之皆厘，实德之及下乎？以上言三圣整顿而积习未革。

臣伏读三年中前后谕旨，于臣所陈之积弊，亦既洞晰于圣心，而思有以矫革之矣。然所以矫革之者，则有本统焉。文武之政，非其人犹莫举，而知人则哲，帝尧犹难之。治道之兴，必内而六部、都察院，各得忠诚无私，深识治体者两三人，然后可以检制僚属，而防胥吏之奸欺。外而督抚两司，每省必得公正无欲，通达事理者四三人，然后可董率道府，辨察州县，以切究生民之利病。能如此者，乃有才、有识、有守而几于有德者也，虽数人、十数人不易得，况一旦而得数十人哉？然不如是，终不可以兴遭而致治。孟子云；“犹七年之病，求三年之艾也。”自古圣君贤主，未尝借才于异代，亦惟我皇上勤心以察之，依类以求之，按实积久以磨砻之，信赏必罚以劝惩之而已。以上言为政在于得人，知人之道有四端。

所谓勤心以察之者，一则明辨部议会议是非之实也。凡一事之兴废，其利害常伏于数传之后，故虽周公之圣，犹有仰而思之，夜以继日而未得者，况庸常之人，杂以私意而揣磨瞻徇乎？而奸邪文法之吏，每能巧饰偏辞，变乱是非，言之凿凿，使观者难辨。孔子所以恶佞之乱义，恶利口之覆邦家也。是以唐宋以来，凡廷议皆以宰相断决之，以学士参议之，以给事中驳正之。自明中叶以后，奸相擅权，毒流天下。圣祖仁皇帝时，亦有以招权笼贿家累巨万者，赖圣明刚断，同时罢黜；而自是以后，洁已自好者皆以避权为安。内阁拟票虽有两签，从未有摘发部议之非而奏请改议者。古者御史之外，别设给事中专驳宰相成议，上及诏旨；而南宋以后，旧典寝废，以故朱子屡叹之。以臣所闻见，圣祖仁皇帝、世祖宪皇帝暨我皇上，时有尽屏廷议而独断其行止者，命下必大服众心。故臣愚以为凡部议会议有关于国体民生者，勿遽批发，必再三寻览，以究其事理之虚实、意见之公私，微有所疑，必召平时圣心素信其忠诚无私、通达事理者，尽屏左右，每人而独问之。参伍众说，然后内断于圣心。此即虞舜好问好察、以辅其惟精惟一之学，而孔子所叹为大智也。臣伏见皇上于部议从者十九，于九卿两议大抵从其列名众多者，道路之口颇有未协。圣心如天，或以为主议者众，必人心所同，而不知其实乃本部一二人之私意，或九卿中一二人之偏见，怯懦瞻徇者明知其非而不敢辨也。右勤察部议会议。

抑又闻用人之道，惟知之为难。凡人之智识，必叩之而后知，其材勇，必试之而后见；其忠邪诚伪，必久与之习而后得其真。太公望，文王之师也，武王用之，犹反复穷究，相与问答者凡数万言。管夷吾，齐国之望，鲍叔牙所深知也，桓公用之，犹每事咨度，相与问答者凡数万言。武王问太公之语见《六韬》。桓公问管仲之语见《管子》。各数万言。方今四海九州，万事百度，皆总归于六部，而决于卿贰五六人。每日文书到部，最少一二百件，苟一事之失其理，则奸心必滋于蠹吏，实害必被于兵民。此即五六人皆至公至明，虚己和衷，日夜讲求，尚虑其有失误，而我皇上于六部卿贰中，灼知其才识，深信其忠诚者，凡几人乎？古圣王用人惟己，必先劳于求贤。臣伏愿皇上惟盛暑严寒宜安养圣躬，不可过劳，外此少有余闲，即延见廷臣。凡六部、都察院奏事，披览之下，微有所疑，即召见问讯，使各陈所见。听其言语，则明昧可知矣；观其气象，察其精神，则公正私曲，大略可见矣。即有利口而饰为抗直，邪媚而貌类恪恭者，以我皇上之至诚至明，久与之习，必有呈露于几微而不能自掩者矣。其余京堂科道，条陈屡合事理、翰林敷奏深当圣心者，亦宜慎选其人，俾轮班侍直，事有疑难，随时召问，以习察其志行，而剂度其材能。至于大僚中已为我皇上所深信者，尤宜朝夕燕见，与议论天下之事，以穷究其底蕴。右勤察部院堂宫。果能忠诚无私而又通达事理，则于同官百吏皆能助皇上以检察而得其实矣。以上勤心以察之。

所谓依类以求之者。天下惟君子与小人，性情、心术如冰炭之不相入。小人所悦，必谀佞侧媚者，虽有才智，而为国患更深。朴直清慎者，虽无才智，尚可奉公守法，竭力自效。是以周公《立政》之篇所三致意者，惟勿用人而求吉士，以劢相国家而已。所谓人，谀佞侧媚而有才智者也；所谓劢相朴直清正之士，虽才智不足而率作策励，尚可以有辅于庶政也。自古有君子而误信小人者，断无小人而能进君子者。故求贤之道，必以其类为招。保举旧例，临时按品秩资格，俾各举一二人。法本无愆，而人多难信。我皇上于在内之九卿，在外之督抚，深信其忠诚无欲者，必各有数人。伏愿特下密旨，命尽举所知而别其材之所宜，然后考复试验，而次第用之，比之按资格以泛举者，必为得实，而听请托、利身家之结习，不禁而自除矣。以上依类以求之。

所谓切实积久以磨砻者，自汉唐以后，虽仍六官之名，而职事多非周官之旧矣。而就今功令所宜秉承者，则吏部之职，非独按籍呼名、循例黜陟也，其实在使请嘱者望风而自止，巧法者百变而难欺。户部之职，非独谨守管钥、会计、出纳也，其实在明于万货滋殖之源，生民实耗之本。礼部虽奉行旧典，而事有特举，必当酌古准今，可为后法，且寅清端直，无玷其官。兵部之实，在戢将校之骄气，以绥靖兵民，消祸变于无形，以折冲万里。此段立论太高，多不切于事实。今之兵部与将校并不相接，何能戢其骄气？刑部之实，在时情罪之宽严，以砥维风教；辨四方之伪狱，以震慑职司。工部之实，在识海内山川之形势，以知疏凿之宜；核水土人功之等差，以定工程之度。至于都察院之设，本以肃朝廷之纲纪，儆百吏之官常，劾中外文武之不法，而自副都御史郭琇排击要人以后郭琇参劾明珠，名震中外，五十年来未闻力争国家之大事，斥指大吏之非人者，不过掌行过文书而已，然则此职盖几于虚旷矣。伏愿我皇上于部院卿贰，必慎简忠诚，而以明达者佐之。辨其材之所宜，而各责之以实，使日夜奋励其僚属，而随时以进退之，则中材以上，咸自矜奋，数年以来公正之风可作，而练达事理者亦渐多矣。以上切实积久以磨砻之。

所谓信赏必罚以惩劝者。凡中人之志行，多以奖进激励而成。平时主部议者不过正卿中一二人，主会议者不过九卿中皇上所向用之数人，顺从缄默者长得自安，据理直言者必遭忌嫉，积习为常，所以靡靡日趋于瞻徇，而非果竟无人也。倘我皇上时时延见，一一考验，忠诚者笃信之，明达者褒嘉之，怀私者废斥之，庸昧者退罢之，则旬岁之间，勃然而兴起矣。世宗宪皇帝于大计保举之员，赃罪败露，督抚降调，司道革职，条例甚严，而奉行不实。惟奉特旨，独举一人者降调甚多，而督抚司道之计典无闻焉。盖以所举众多，不能尽诘，而姑从宽贷耳。用此，赂请阴行，举劾颠倒，无所顾忌。若一依雍正六年定例，执法不移，则孰敢徇私任意以自累乎？自耗羡归公以后以下言州县及京官资给宜优，与本段信赏必罚之意不相联贯，州县之繁剧者，养廉至千数百金，犹不足延幕客、办公事。在内诸司虽蒙加俸一倍，犹不足以僦屋，赁仆、秣马、供车。伏愿通计天下之耗羡，及经赋所余，详加筹画，必使州县得备其公事，诸司得赡其身家，然后一犯赃私，严法不贷。其声绩显著者，则时赐金帛、进爵秩而使久于其任。如此则凡为吏者，皆得俯仰宽然，洁己以奉公，孰肯苟且行私，以自取终身之坠陷乎？以上信赏必罚以惩劝之。信能行此四者，则忠良有恃以不恐，奸邪有术而难施，中外大臣日夜孜孜，以进贤退不肖为己任，庶司百吏皆知奉公守法，洁己爱民之为安。数年之后，众正盈廷，官守经法，民无幸心，虽大艰猝投，无难共济，而况举先王足民之大经，布前代屡验之良法，尚何虑其阻挠废格，纵私生事以扰民乎？至于民食既足，则当渐为礼俗之防；官常既修，则当实讲教士之法，内治既定，则兴屯卫于边关，设军田于内地，使精神可以折冲。立制防于海峤，谨治教于苗疆，使患消于未兆。皆宜次第修举，而臣不敢以为言。诚以积习不除，人材不足，官常不立，则为之而必不可成，成之而必不可久也。

凡所陈奏，皆臣五十年来所耳闻目见，确知其状不得不入告圣明者。臣老矣，生世无几时，如以臣言为可用，伏望留臣此折以验群情，以考治法，时复赐览。如用臣言而无利于民，无益于国，虽臣死之后，尚可夺臣之爵命，播臣之过言，以示惩责也。味死上陈，不胜悚息瞻企之至，谨奏。

望溪先生古文辞为国家二百余年之冠，学者久无异辞，即其经术之湛深，八股文之雄厚，亦不愧为一代大儒。虽乾嘉以来汉学诸家百方攻击，曾无损于毫末。惟其经世之学，持论太高，当时同志诸老，自朱文端、杨文定数人外，多见谓迂阔而不近人情。此疏阅历极深，四条皆确实可行；而文气深厚，则国朝奏议中所罕见。沅甫生平笃慕望溪，尝欲疏请从祀孔庙，盖将奉为依归。昔望溪于乾隆初请以汤文正从祀圣庙，未蒙俞允。厥后道光三年，汤公果袝祀圣庙。而望溪之志行几与汤公相伯仲，跻之两庑，殆无愧色。沅甫知取法乎上，或亦慨然睎古而恩齐欤？

孙嘉淦／三习一弊疏

臣一介庸愚，学识浅陋，荷蒙风纪重任，乾隆元年，孙文定公进此疏时为左都御史，故曰风纪重任。日夜悚惶，思竭愚夫之千虑，仰赞高深于万一。而数月以来，捧读上谕，仁心仁政，恺切周详。凡臣民之心所欲而口不敢言者，皇上之心而已。皇上之心仁孝诚敬，加以明恕，岂复尚有可议？而臣犹欲有言者，正于心无不纯、政无不善之中而有所虑焉。故过计而预防之也。今夫治乱之循环，如阴阳之运行，坤阴极盛而阳生，乾阳极盛而阴始。事当极盛之际，必有阴伏之机。其机藏于至微，人不能觉，而及其既著，遂积重而不可返。此其间有三习焉，不可不慎戒也。以上总举大意，言治乱循环倚伏，其机甚微。

主德清，则臣心服而颂；仁政多，则民身受而感。出一言而盈廷称圣，发一令而四海讴歌。在臣民原非献谀，然而人君之耳则熟于此矣。耳与誉化，匪誉则逆。故始而匡拂者拒，继而木讷者厌，久而颂扬之不二者亦绌矣。是谓耳习于所闻，则喜谀而恶直。上愈智，则下愈愚。上愈能，则下愈畏。趋跄谄胁，顾盼而皆然；免冠叩首，应声而即是。在臣工以为尽礼，然而人君之目则熟于此矣。目与媚化，匪媚则触。故始而倨野者斥，继而严惮者疏，久而便辟之不巧者亦忤矣。是谓目习于所见，则喜柔而恶刚。敬求天下之士，见之多而以为无奇也，则高己而卑人；慎办天下之务，阅之久而以为无难也，则雄才而易事。质之人而不闻其所短，返之己而不见其所过。于是乎意之所欲，信以为不逾；令之所发，概期于必行矣。是谓心习于所是，则喜从而恶违。三习既成，乃生一弊。何谓一弊？喜小人而厌君子是也。以上实指耳目心三习生一喜小人而厌君子之弊。

今夫进君子而退小人，岂独三代以上知之哉？虽叔季之主，临政愿治，孰不思用君子？且自智之君，各贤其臣，孰不以为吾所用者，必君子而决非小人。乃卒于小人进而君子退者，无他，用才而不用德故也。德者，君子之所独，才则小人与君子共之，而且胜焉。语言奏对，君子讷而小人佞谀，则与耳习投矣。奔走周旋，君子拙而小人便辟，则与目习投矣。即课事考劳，君子孤行其意，而耻于言功；小人巧于迎合，而工于显勤，则与心习又投矣。小人挟其所长以善投，人君溺于所习而不觉。审听之，而其言入耳；谛观之，而其貌悦目；历试之，而其才称乎心也。于是乎小人不约而自合，君子不逐而自离。夫至于小人合而君子离，其患岂可胜言哉？而揆厥所由，皆三习为之蔽焉。治乱之机，千古一辙，司考而知也。以上言所以小人进而君子退之故，皆由三习有以引之而不自觉。

我皇上圣明首出，无微不照，登庸耆硕，贤才汇升，岂惟并无此弊，亦并未有此习。然臣正及其未习也而言之，设其习既成，则有知之而不敢言，抑或言之而不见听者矣。今欲预除三习，永杜一弊，不在乎外，惟在乎心。故臣愿言皇上之心也。语曰：“人非圣人，孰能无过。”此浅言也。夫圣人岂无过哉？惟圣人而后能知过，惟圣人而后能改过。孔子曰：“五十以学《易》，可以无大过矣。”大过且有，小过可知也。圣人在下，过在一身；圣人在上，过在一世。《书》曰“百姓有过，在予一人”是也。文王之民无冻馁，而犹视以为如伤。惟文王知其伤也。文王之《易》贯天人，而犹望道而未见。惟文王知其未见也。贤人之过，贤人知之，庸人不知。圣人之过，圣人知之，贤人不知。欲望人之绳愆纠谬而及于所不知，难已！故望皇上之圣心自懔之也。危微之辨精，而后知执中难允；怀保之愿宏，而后知民隐难周，谨几存，诚返之己而真知其不足；老安少怀，验之世而实见其未能。夫而后欲然不敢以自是。不敢自是之意流贯于用人行政之间，夫而后知谏诤切磋者爱我良深，而谀悦为容者，愚己而陷之阱也。耳目之习除，而便辟善柔便佞之态，一见而若浼，取舍之极定，而嗜好宴安功利之说，无缘以相投。夫而后治臻于郅隆，化成于久道也。以上言惟圣人能自见其过，而匡君以不自是。不然，而自是之根不拔，则虽敛心为慎，慎之久而觉其无过，则谓可以少宽；励志为勤，勤之久而觉其有功，则谓可以稍慰。夫贤良辅弼，海宇升平，人君之心稍慰而欲少自宽，似亦无害于天下，而不知此念一转，则嗜好宴安功利之说，渐入耳而不烦，而便辟善柔便佞者，亦熟视而不见其可憎。久而习焉，忽不自知而为其所中，则黑白可以转色，而东西可以易位。所谓机伏于至微，而势成于不可返者，此之谓也。是岂可不慎戒而预防之哉？《书》曰：“满招损，谦受益。”又曰；“德日新，万邦为怀；志自满，九族乃离。”《大学》言；“见贤而不能举，见不贤而不能退。”至于好恶拂人之性，而推所由失，皆因于骄泰。满与骄泰者，自是之谓也。以上极言自是之害。

由此观之，治乱之机，转于君子小人之进退；进退之机，握于人君一心之敬肆。能知非，则心不期敬而自敬；不见过，则心不期肆而自肆。敬者君子之招，而治之本；肆者小人之媒，而乱之阶也。然则沿流溯源，约言蔽义，惟望我皇上时时事事常存不敢自是之心，而天德王道，举不外于此矣。以上总言治乱原于君子小人之进退，而实根于不自是。

语曰：“狂夫之言，而圣人择焉。”臣幸生圣世，昌言不讳，故敢竭其狂瞽，伏惟皇上包容而垂察焉，则天下幸甚！

乾隆初，鄂、张两相当国，蔡文勤辅翼圣德。高宗聪明天亶，如旭日初升，四海清明，每诏谕颁示中外，识者以比之典谟誓诰。独孙文定公以不自是匡弼圣德，可谓忧盛危明，以道事君者矣。纯庙御宇六十年，盛德大业始终不懈，未必非此疏裨助高深。厥后嘉庆元年，道光元年，臣僚皆抄此疏进呈。至道光三十年，文宗登极，寿阳相国祁寯藻亦抄此疏进呈。余在京时，闻诸士友多称此疏为本朝奏议第一。余以其文气不甚高古，稍忽易之。近年细加?绎，其所云三习、一弊，凡中智以上，大抵皆蹈此弊而不自觉。而所云自是之根不拔，黑白可以转色，东西可以易位，亦非绝大智慧、猛加警惕者不能道。余与沅弟忝窃高位，多闻谀言。所谓“三习”者，余自反实所难免。沅弟属官较少，此习较浅，然亦不可不预为之防。吾昆弟各录一通于座右，亦《小宛》诗人迈征之道也。

求阙斋读书录

求阙斋读书录卷一

经部上

周易

《晋》：“上九，罔孚裕，无咎。”

裕，难矣。《中庸》“明善诚身”一节，其所谓“裕”者乎？

《家人》：“上九，有孚威如。”

“有孚威如”即《论语》“望之俨然”意。要使房闼之际、仆婢之前、燕昵之友，常以此等气象对之方好。

“象曰：威如之吉，反身之谓也。”

治家贵严，严父常多孝子。不严则子弟之习气日就佚惰，而流弊不可胜言矣。故《易》曰“威如吉”。欲严而有威，必本于庄敬，不苟言，不苟笑。故曰：“威如之吉，反身之谓也。”

《暌》。

凡暌起于相疑，相疑犹如自矜明察。我之于某君，其如上九之于六三乎？吴氏谓合暌之道，在于推诚守正，委曲含宏，而无私意猜疑之弊。戒之勉之，此我之要药也。

《中孚》。

读《中孚》卦，因思人必中虚，不著一物，而后能真实无妄。盖实者，不欺之谓也。人之所以欺人者，必心中别著一物，心中别有私见，不敢告人，而后造伪言以欺人。若心中了不著私物，又何必欺人哉？其所以自欺者，亦以心中别著私物也。所知在好德，而所私在好色。不能去好色之私，则不能不欺其好德之知矣。是故诚者，不欺者也。不欺者，心无私著也。无私著者，至虚也，是故天下之至诚，天下之至虚者也。当读书则读书，心无著于见客也。当见客则见客，心无著于读书也。一有著则私也。灵明无著，物来顺应，未来不迎。当时不杂，既过不恋，是之谓虚而已矣，是之谓诚而已矣。以此读《无妄》、《中孚》、《咸》三卦，盖扞格者鲜矣。

“寂然不动。”

“神明则如日之升，身体则如鼎之镇。”此二语，可守者也。惟心到静极时，所谓未发之中，寂然不动之体，毕竟未体验出真境来。意者只是闭藏之极，逗出一点生意来，如冬至一阳初动时乎？贞之固也，乃所以为元也。蛰之坏也，乃所以为启也。谷之坚实也，乃所以为始播之种子也。然则不可以为种子者，不可谓之坚实之谷也。此中无满腔生意，若万物皆资始于我心者，不可谓之至静之境也。然则静极生阳，盖一点生物之仁心也。仁心不息，其参天两地之至诚乎？颜子三月不违，亦可谓洗心退藏，极静中之真乐者矣。我辈求静，欲异乎禅氏入定冥然罔觉之者，其必验之此心。有所谓一阳初动，万物资始者，庶可谓之静极，可谓之未发之中、寂然不动之体也。不然，深闭固拒，心如死灰，自以为静，而生理或几乎息矣。况乎其并不能静也，有或扰之，不且憧憧往来乎？深观道体，盖阴先于阳，信矣。然非实由体验得来，终掠影之谈也。姑记于此，以俟异日。

“夫易，圣人之所以极深而研几也。”

研几工夫最要紧。颜子之有不善，未尝不知，是研几也。周子曰：“几善恶。”《中庸》曰：“潜虽伏矣，亦孔之炤。”刘念台曰：“卜动念以知几。”皆谓此也。失此不察，则心放而难收矣。

周官

《天官·大宰》：“八曰：官计以弊邦治。”注：“弊，断也。”

《小宰》“六计弊群吏之治”，《秋官·大司寇》“以邦成弊之”，《小司寇》“以辅众志而弊谋”，弊皆断也。《士师》“断狱弊讼”。弊与断字平列，弊亦断也。蔽亦有断义。《小尔雅》：“蔽，断也。”《论语》：“一言以蔽之”；《左传》：“蔽罪邢侯。”

“岁终则令百官府各正其治受其会。”

谓一岁之大计也。我大清五月各省进奏销册，即岁会也。《小宰》：“令群吏致事”。注云：“使赍岁尽文书来至。”

《小宰》：“四曰：听称责以傅别。”注：“傅别，谓为大手，书于一札，中字别之。”

如今之合同，中字裁分，各执其半，又如两联票矣。

“七曰：听卖买以质剂。”“谓两书一札，同而别之。长曰质，短曰剂。”

此即今之两联票也。一札而左右两书皆同，其中别之处作数大字，即今之编号也。

《宰夫》：“叙群吏之治，以待宾客之令，诸臣之复，万民之逆。”注：“郑司农云：‘复，请也。元谓复之言报也，反也。反报于王，谓于朝廷奏事。’”

按：复，白事也。《孟子》“有复于王者曰：曲礼愿有复也。”《大司寇》“凡茕独老幼之欲有复于王者”，皆谓白也。先郑于《司士》注云：“逆，独受下奏。”于《宰夫》注云：“逆，谓迎受王命者。”后郑于《宰夫》注云：“逆谓上书，自下而上曰逆。”国藩谓复、逆一也。复者有白于上也，逆者有干请于上也，亦即白也。《宰夫》曰“诸臣之复，万民之逆”，《司士》曰“诸侯之复逆”，《小臣》曰“三公孤卿之复逆”，《御仆》曰“群吏之逆，庶民之复”，皆以达下情也。

“凡失财用物辟名者，以官刑诏冢宰而诛之。”注：“辟名，诈为书以空作见文书，与实不相应也。”

按：名，犹俗曰认。《吕后本纪》：“诈取它人子名之。”此亦无其物而伪作文书以诈名之也。

“赐之飧牵，与其陈数。”注：“飧牵，客始至所送礼。”

飧，客至而送酒席也。牵则兼送猪羊矣。《左传》：“饩牵竭矣。”亦有饩有牵也。

《内饔》：“鸟皫色而沙鸣。”注：“沙，澌也。”

按：病人失音者，可谓之沙声。

《鳖人》：“凡狸物。”注：“自狸藏伏于泥中者。”

按：自遁藏伏之物，皆可名曰狸物。犹曰鼠伏，曰狙伺。

《地官·大司徒》：“其民专而长。”注：“专，圜也。”

按：专，徒丸反，读如团，谓面圜也。

《乡大夫》：“五物询众庶。”注：“郑司农云：‘询，谋也。问于众庶，宁复有贤能者。’”

按：上文已献贤能之书于王矣，乡大夫退而再询：“此外更有贤能者乎？”使众庶更举之。

《廛人》：“总布。”注：“杜子春云：‘总当为花儳。’谓无肆立持者之税也。”

按：今世手持货物者，若抽取厘税，则苛矣。

《遂大夫》：“属其地治者。”注：“属，犹聚也。”

《史记》“屈原属草稿未定”，《左传》“属宗祧之时”，犹值也。

《春官·大宗伯》：“以疈辜祭四方百物。”注：“疈，牲胸也。疈而磔之，谓磔攘及蜡祭。”

按：疈，犹破也，拆也。谓破牲之胸也，所以禳灾。《诗》：“不拆不副。”副即疈也。

《肆师》：“及果巩鬻。”注：“筑，煮。筑香草煮以为鬯。”

按：鬻、煮同字。香草，郁金也。筑，如今俗云捣碎。捣而煮之，以和于秬鬯之酒也。

《鬯人》：“祭门用瓢赍。”注：“赍，读为齐。取甘瓠割去柢，以齐为尊。”

按：割去柢，刳去瓠中之瓤子也。即《庄子》之“剖瓠以为尊”。

《天府》：“上春衅宝镇及宝器。”注：“衅，谓杀牲以血血之。”

此与“解衣衣我，推食食我”、“春风风人，夏雨雨人”字法相同。

《典瑞》：“四圭有邸以祀天旅上帝，两圭有邸以祀地旅四望。”

四圭有邸者：于一玉之中，中央琢为璧，四面各琢一圭。圭之末四出，其本为璧。邸者，本也，柢也。两圭有邸者，中央琢为璧，两头各琢一圭，邸如足之相对也。

《司服》：“衣服。”注：“衣服，所藏于椁中。”疏：“此则明器之衣服，亦沽而小者也。”

镈师晋鼓，龠师羽龠，典庸器笋虡司干干盾，眡瞭锤磬，司兵五兵，皆明器也。

《典同》：“高声。”注：“钟形上大也。高则形上藏，哀然旋如里。”按：声在钟里旋转不散也。即声之然。

《视祲》：“三曰。”注：“谓日旁气刺目也。”

按：气如锥之直刺也。《汉书·翟方进传》“故使掾平令”，亦谓刺取其劣迹也。

《大祝》：“三曰。”注：“，祭名，告有灾变也。”

《天官》“女祝有”，亦除灾害也。《春官·大宗伯》有礼，谓同盟有丧失财物者，谋补救之也。

“辨六号”。注：“号，谓尊其名，更为美称焉。”

古者凡物皆立之名。辨号，即正名也。

“来瞽令皋舞”。注。“皋，读为嗥，嗥呼之嗥。来嗥者，皆谓呼之人。”

按：来读为徕。《东坡志林》谓“若优施来之，赵高来之”是也。《左传》：“鲁人之皋。”皋，缓也。《礼运》：“皋某复。”皋，引长声也。

《巾车》：“锡樊缨。”注：“锡，马面当卢，刻金为之，所谓镂锡也。郑司农云缨谓当胸，元谓缨谓马鞅。”

按：锡，即《庄子》之所谓月题，当胸在腹之上，即钩膺之处也。鞅，则夹马颈者。

疏：“路，大也。王之所在，故以大为名。诸侯亦然。左氏义，以为行于道路，故以路名之。若然，门寝之等，岂亦行于路乎？”

按：王之五路——玉路、金路、象路、木路、革路，皆大之也。载柩之车，曰柩路，亦大之也。又鼓人有路鼓，亦与路车路马同一尊大之称。

“凡良车散车，不在等者，其用无常”。注：“不在等者，谓若今辎车后户之属，作之有功有沽。”

按：凡曰功曰攻曰工曰坚曰致曰精曰良，皆器之善也。凡曰苦曰窳曰楛曰沽曰盬曰粗曰麤曰疏曰散，皆器之恶也。

《司常》：“通帛为。”注：“通帛谓大赤，从周正色，无饰杂帛者。”

按：九旗之帛皆用绛，特中画他色耳。此不画者即曰“通帛”。

《夏官·序官》：“环人。”注：“环，犹却也，以勇力却敌。”

按：环人掌察军慝，巡邦国，搏谍贼。盖周环巡视之意，殆如今之巡捕矣。

《羊人》：“宾客供其法羊。”

此法字义与法驾、法从、法官相同。

《司兵》：“掌五兵五盾。”注：“五盾，干橹之属，其名未尽闻也。”“司戈盾，及舍，设藩盾，行则敛之”。注：“藩盾，盾可以藩卫者，如今之扶苏与。”

《说文》：“盾，瞂也，所以捍身蔽目。”扬子《方言》：“盾，自关而东或谓之瞂，或谓之干。关西谓之盾。”《说文》：“橹，大盾也。”《玉篇》：“橹，城上守御望楼。”《韵会》：“战阵高巢车亦为橹。”《太公六韬》：“陷坚阵，败强敌，武翼大橹，提翼小橹。”是干也，盾也，橹也，其制不可得而尽见。然大抵于盾形制较小，一手执之可以卫身蔽目。藩盾则形制自大，或二三人执之不等。城上望楼之橹，则一方倚城，三方必有遮蔽。战阵巢车之橹，则一方出入，三方必有遮蔽，与盾之仅蔽一面者异矣。至《六韬》之大橹小橹，则亦仅蔽一面，差同于盾也。《通鉴》晋义熙八年，刘裕至荆州伐刘毅，军人担彭排战具。注：彭排，即今之旁排，所以扞锋矢。孙愐曰：橹，彭排。《释名》曰：彭，旁也，在旁排敌御攻也。梁普通五年，北魏将崔延伯等既破莫折天生，进击方俟丑奴于安定，别造大盾，内为锁柱，使壮士负以趋，谓之排城，置辎重于中，战士在外。唐代宗初立，仆固怀恩等破史朝义于洛阳，马璘单骑奋击，夺贼两牌，突入万众中，贼左右披靡。注：牌，古谓之楯。晋宋之间，谓之彭排。南方以编竹为之以捍敌，北人以木为之。《左传》“乐祁以杨楯贾祸”，盖北方之用木也久矣。

国藩按：刘毅之彭排、马璘之排，即古之盾也，崔延伯之排城则较大矣，殆与《周礼》之藩盾、《六韬》之大橹相类。

《田仆》：“设驱逆之车。”注：“逆衙还之，使不出围。”

衙还，谓遮列之。

《职方氏》：“其畜宜六扰。”

此即《左传》扰龙之扰。

《撢人》：“使万民和说而正王面。”

此面字与《书》之“面稽天若谋面用丕训德”，均不甚可解。

《秋官·大司寇》：“使州里任之，则宥而赦之。”

此即今令人取保，乃释放犯人也。

“凡庶民之狱讼，以邦成弊。”注：“邦成，若今决事比也。”

今六部皆查成案，刑部又有比案，即邦成也。《士师》“掌士之八成。”疏：“八者皆是断事成品式。”

《朝士》：“凡盗贼军乡邑及家人，杀之无罪。”注：“若今时无故入人室宅。”

按：家人，即庶人也。《鲁世家》“为家人”，《晋世家》“迁为家人”，皆庶人也。

《野庐氏》：“比国郊及野之道路。”注：“比，犹校也。”

按：比，犹言展省也，今世曰稽查也。

《司仪》：“不朝不夕。”注：“不正东乡，不正西乡。”

《尔雅》：“山东曰朝阳，山西曰夕阳。”即以朝夕为山名也。春朝朝日，秋夕夕月，即以朝夕为祭名也。

《冬官·考工记》：“车轸四尺。”注：“轸，舆后横木。”

按：轸，当在车箱之底。舆底之轸，驾于轴上，其间惟有两伏兔贴之耳。“轵崇三尺有三寸”。注：“郑司农云：轵，也。元谓轵，毂末也。”

按：轵者，毂上众凿所以内辐者。

“加轸与焉”。注：“，谓伏兔。”

按：，即也。汉时谓之伏兔，唐时谓之车屐。在轴之上，轸之下，两头各施一，中空见光也。

“视其绠欲其蚤之正也”。注：“蚤，当为爪，谓辐入牙中者也。”

按：辐之一头壮者入毂，谓之轵；一头纤者入牙，谓之蚤。

“信其桯围，以为部广。部广六寸。”

戴氏曰：“盖斗谓之部。部广六寸，厚一寸，中隆一分。”国藩按：二十八弓共一部，犹三十辐共一毂，以其隧之半为之较崇。阮氏曰：“，立木达辄，谓之较。”国藩按：阮君之意，以为车旁之板。凡板必有柱以维之。柱在三尺三寸以下则直立，其三尺三寸以上则势向外曲，如角之张，则较也。同一车耳也，在板谓之辄，在柱则谓之较。两角外张，有开张宽广之象。故《诗》美武公曰：“宽兮绰兮，猗重较兮。”

“参分轵围，去一以为围。”

戴氏曰：“式下人所对谓之。”阮氏曰：“，横也。”国藩按：者，车箱两旁午交之木。直者曰轵，横者曰。如窗之格，如窗之纸，无则辀板无所附矣。

“任正者，十分其辀之长，以其一为之围。”

戴氏说，任正，即车辀也。阮氏说，在后轸之下，别有一任正木，为辀所植根之处。其说甚长。国藩谓：任正即后轸，其围较左右三轸更大耳。

“十分其辀之长，以其一为之，当兔之围。”

戴氏曰：“两之间，谓之当兔。”阮氏曰：“当伏兔者，谓之当兔。”国藩按：当兔，亦一横木也。后轸、前轸与中间之当兔，凡三横木，如三字，辀午贯其中，则如王字。当兔之下，正与轴相值。二上衔、当兔木下衔轴之处，如屐形，可衔可脱。衔当兔之处，则连为一体，一成而永不脱耳。

“五分其颈围，去一以为踵围。”

戴氏曰：“辀后谓之踵。”阮氏曰：“辀舟后投任正谓之踵。”国藩按：阮氏以任正为后轸下之一大木，辀所植根之处，是踵者犹云柄也，犹辐之有菑也。

《治氏》“胡三之。”注：“胡其孑。”

戴氏曰：“戈戟下垂者曰胡。”国藩按：戈之胡如半月，戟之胡如腰镰。其曲刃处名胡者，象领下垂胡之形也。名孑者，象孑字偏曲之形也。

《凫氏》：“铣闲谓之于。”注：“于，钟唇之上祛也。”《疏》：“以于为祛者，钟唇厚犹褰祛然。”

按：褰祛，犹云振袂也。钟唇微扬，若袂之微举也。

“钲上谓之舞。”

今俗称舞曰钟顶。

“钟带谓之篆”。注：“带所以介其名也。”

按：钟之周围横痕一道，谓之带。于之上一道曰鼓，鼓之上一道曰钲，钲之上一道曰舞带。形如锲入然，故曰篆也。

“于上之攠，谓之隧。”注：“攠所击之处，攠弊也。隧在鼓中窐而生光，有似夫隧。”

按：今钟上受杵之处，往往窐深如圆月形，即隧也。

《玉人》：“终葵首。”注：“终葵，椎也。”

按：珽玉以椎为首，长六寸，当是圆首；自六寸以下则方。

“裸圭尺有二寸，有瓒以祀庙。”注：“瓒如盘，其柄用圭，有流前注。”

瓒，以圭为柄曰圭瓒，以璋为柄日璋瓒。前有黄金勺，勺端有鼻，鼻下有流，所以注酒。故《诗》曰：“黄流在中。”

《矢人》：“矢参分，杀矢参分，一在前，二在后；兵矢、田矢五分，二在前，三在后；茀矢七分，三在前，四在后。”

一在前者，前有铁，重与二在后者亭平也。五分而二在前，则铁稍轻矣。七分而三在前，则铁更轻矣。

“刃长寸围寸。”

矢之匕中博，自博处至锋，谓之刃。长一寸，全匕则长二寸。矢匕中有脊微高，围寸，并脊计之，博则不满寸矣。

《梓人》：“顅脰。”注：“顅，长脰貌。故《书》顅或作。郑司农云：‘读为头无发之。’”

按：《庄子》：“而视金人其脰肩。”肩与顅同音通用。

《匠人》：“四阿重屋。”注：“四阿，若今四注，屋四面皆有霤也。”

按：四面垂霤曰阿，吾乡谓之天井，因而一面垂霤亦曰阿。

“九夫为井，井间广四尺，深四尺，谓之沟。方十里为成，成间广八尺，深八尺，谓之洫。方百里为同，同间厂二寻，深二仞，谓之浍。”

按：一夫受田百亩，两夫之间，必有一沟。方里而井，方十里为成，两井之间，必有一洫。一成则九洫矣。方百里为同，两成之间，必有一同。一日则九浍矣。又按《遂人》“百夫有洫，千夫有浍”；《匠人》则“十井九十夫即有洫界之，千井九千夫乃有浍界之”，大同小异。

《弓人》：“凡昵之类不能方。”注：“昵或作樴，或为。，黏也。”

按：正字，昵、暱借字。

“冰析灂”。

按：灂，漆纹也，有似水波鳞鳞之纹。

“夫筋之所由幨”。注：“幨，绝起也。”

按：幨与“轮虽敝不”之同义。

“今夫茭解中有变焉，故校。”

茭解，谓隈与萧相接之处。弓干之端，析为两歧，而以萧剚入。干势向内，萧势向外，形制有变，故抗弦有力，是以校也。

“下柎之弓末应将兴。”

下柎，谓柎不高而力弱也。兴谓把处有摇撼之患。

仪礼

《士冠礼》：“抽上。”注：“，藏荚之器也。今时藏弓矢者，谓之丸也。”

按：以韦为之，下自下韬而上，上自上韬而下。

“有篚实勺觯角柶”。注：“柶状如匕，以角为之者，欲滑也。”

按：柶与匕，其状皆如今之羹匙。但少牢及公食大夫之柶，用以报羊与豕于铏，以木为之，其柄宜长，故旧《礼图》云：“柶长尺，博三寸，曲柄长六寸。”，即叶也。士冠礼之柶用以报醴于爵中，以角为之，其柄宜短。想叶博不过一寸许，曲柄不过三寸耳。《礼图》无士冠礼之柶，无可考证，以意拟之耳。

“三醮有干肉折俎”。

干肉之醮，三醮皆用脯醢，惟末醮有干肉。折俎，特杀之醮。始醮亦荐脯醢，再醮加两豆两笾，三醮加俎。郑注：“二醮时彻去始醮之脯醢。”张尔岐云：“三醮不彻再醮之豆笾。”国藩以为末醮既不彻豆笾，则再醮亦不宜彻脯醢。

“爵弁屦黑，纯纯博寸。”疏云：“爵弁，尊其屦，饰以缋。次者，案《冬官·画缋之事》云，青与白相次，赤与黑相次，元与黄相次，缋以为衣。青与赤谓之文，赤与白谓之章，白与黑谓之黼，黑与青谓之黻，绣以为裳。是对方为缋次，比方为绣次。”

按：东青与西白对，北黑与南赤对，天元与地黄对，三者缋以为衣，故曰对方为缋次也。东青与南赤相比近，南赤与西白相比近，西白与北黑相比近，北黑与东青相比近，四者绣以为裳，故曰比方为绣次也。

《士昏礼》：“姆加景。”注：“景之制，盖如明衣，加之以为行道御尘，令衣鲜明也。景，亦明也。”

按：吾乡嫁女，在舆着布青衣如上，或亦景之遗意欤？《隋书·礼仪志》作“加幜”。

“皆祭举食举也。”注：“举，即脊与肺也。”

按：凡祭礼，有祭肺，有举肺脊。祭肺专祭而不食，祭时亦不举。举肺脊则祭时举之，既祭又食之，故名此肺此脊曰举祭。举者，祭此肺脊也。食举者，食此肺脊也。

“执皮摄之内文。”注：“摄，犹辟也。”

张尔岐曰：“执皮之法，襞积衣使文在内。”国藩按：摄，敛也。辟与襞通。谓褶叠而敛之，使文在内耳。

《士相见礼》：“凡言非对也。”注：“凡言，谓己为君言事也。”

按：凡言，该下与君、与大人、与老者、与幼者、与众、与居官者六等，不必专指为君言事。

《乡饮酒礼》：“宾坐奠爵兴辞。”

疏云：“宾西阶前东面坐，奠爵兴辞降。”此宾辞降之位也。上节云：“主人坐奠爵于阶前辞。”此主人辞降之位也。均云“阶前”者，主人与东阶相直，宾与西阶相直耳。实则去阶稍远，将近碑前，非降阶即辞也。张氏惠言之图云如此。“北面。”

按：“北面”二字，指主人也。若循上文西北面献宾、东西面酢主人之例，则此当云“北面酬宾”。

“每一人献，则荐诸其席”。

按：张尔岐云：“‘席次宾介西。’介字衍文也。”三宾席次，宾之西，介席则在南耳，与三宾席不相次。

“执觯兴。”

按：执觯者之导饮，与主人之导饮略同。但彼则主人，阼阶上奠觯；此则执觯者，西阶上奠觯。彼则宾于西阶上答拜，此则宾于席末答拜。彼则宾降辞洗，此则不辞洗。彼则宾奠觯于荐东，此则宾奠觯于荐西。兹数节为异耳。

“立饮。”

即导饮也。

“司正退立于序端东面。”

按：观经文“受酬者降席”句，似司正于赞堂上三宾受酬之时，则在西阶北面之位。其于赞堂下众宾受酬之时，则在序端东面之位。如《疏》之说，则宾首一人受介酬者，司正则于西阶位赞之，其余则皆于序端位赞之矣。疑《疏》与经《注》微有不合。

“皆进，荐西奠之。宾辞，坐取觯以兴；介则荐南奠之，介坐受以兴。退，皆拜送。降，宾介奠于其所”。

按：二人举觯，与上节一人举觯悉同。“皆拜送”者，二人皆于西阶上拜送也。“奠于其所”者，宾仍奠于荐西、介仍奠于荐南也。

“介俎，脊胁肫胳肺，皆离。”

朱子曰：“介俎，印本有肫字，然《释文》无音。”《疏》又云：“有臑肫，而介不用。”明无此字也。石经亦误。

注：“后胫骨二，膊胳也。”

按：后胫骨亦三，髀、膊、胳也。髀近窍，贱，不登于俎，故仅云二骨。

“乐正与立者，皆荐以齿。”

按：乐正与立者之位，皆有脯醢，故曰荐于其位。

“凡举爵，三作而不徒爵。”注：“谓献宾献大夫献工，皆有荐。”

按：“三作”注说未安。即盛氏郝氏方氏之说，亦均未确。惟《仪礼正义》杨大堉之说差为近之。其言曰：“记言举爵，为经‘一人举觯’言也。云凡者，兼二人举觯言也。经文‘一人举觯于宾’云，实觯于西阶上坐奠爵，遂拜执爵兴，是一作也。又云坐祭遂饮执觯兴，是二作也。又云坐奠觯，遂拜执觯兴，是三作也。‘不徒爵’者，谓其必实觯也。二人举觯之礼亦同。”

《乡射礼》：“乏参侯道。”注：“容谓之乏，所以为获者御矢也。侯道五十步，此乏去侯北十丈，西三丈。”

《尔雅》：“容谓之防。”郭注：“形如今床头小曲屏风，唱射所以自防隐。”《荀子·正论篇》云：“居则设张容，负扆而坐。”杨倞注：“容，如小曲屏风，施此于户牖，负之而坐。”国藩按：射者去侯三十丈，设乏之北十丈，西三丈，去射者约二十丈，之状类曲屏，唱获立于其中。名曰容者，可以容身也。名曰防者，可以防矢也。名曰乏者，矢力至此已匮乏，不至伤人也。若如《荀子》之言，则燕居亦有容，不独射时然矣。

“宾进东北面辞洗。”注：“必进者方辞洗，宜违位也。言东北面，则位南于洗矣。”

张尔岐曰：“《乡饮酒》此处注异。彼于东字句，此于进字句。”国藩按：郑注虽有一于东字句一于进字句之别，经文实无分别。

“主人卒洗。”

《乡饮》于卒洗之上，有曰主人坐取爵沃洗者西北面，此亦当有沃洗者。

“宾席之前。”

按：此句当如《乡饮》作“宾之席前”。石经亦误。注“进于宾也”，当从宋本作“进酒于宾也”。此钱氏仪吉所校定者。

“宾反奠于其所。”

《乡饮》郑注云：“所荐西也。”

“大夫若有遵者，则入门左。”

张尔岐曰：“言若有者，或有或无不定也。按《乡饮酒》于篇末略言遵者之礼，此经乃著其详，正所谓如介礼者也。”国藩按：如介礼者拜至也，辞洗而不拜洗也。主人于西阶之右拜送爵也，不哜肺不啐酒不告旨也，授主人爵于两楹间也，主人实爵自酢也，再崇酒也，余少异。《乡饮酒》记云遵者席于宾东，实亦在尊东也。

“却手自弓下取一个。”

按：对下复手言之，则却手者仰手也。

“与进者相左。”

进者次耦也。次耦退时，三耦方进，亦与相左。

“俎与荐皆三祭。”

张尔岐曰：“脯之半脡，俎之离肺，皆三也。”国藩按：将以脡肺祭神，因名脡肺曰祭。

“左个之西北三步，东面设荐俎，获者荐右东面立饮。”

按：张惠言《仪礼图》获者之荐俎凡设六处：初设于侯之正北，次执而设于右个，次执而设于左个，次执而设于中，次立饮时设于左个之西北三步，次复位后辟设于乏南后，五处皆与经合。“初设”一处，不知确否？经与注皆不甚明。《大射仪》曰：“卒错获者，适右个。”是荐俎先已错矣。或即张图之所本与？

“卒北面搢三挟一个”。注：“亦于三耦为之位。”

按：注两曰三耦，为所为者，搢三挟一之事也。宾主人为此事，亦于此位；大夫为此事，亦于此位。

注：“自若留下。”

自若者，犹云如故也。《霍光传》曰：“霍山自若领尚书。”

“宾觯以之主人，主人之觯长受。”

按：之，往也。以之主人，犹云送往主人所也。大夫之觯，送往众宾长所也。

“其中蛇交韦当”。注：“直心背之农曰当，以丹带为之。”

张尔岐曰：“韦当者，以韦束福之中央，如人心背之衣。”国藩按：瓦当及玉卮无当，皆谓两头为当，此谓心背为当，犹曰前面后面耳。

《燕礼》：“若膳觯也，则降更觯洗。”注：“言更觯卿尊也。”

张尔岐曰：“膳觯，本非臣所可袭，以君命故得一用。至酌他人，则必更矣。注释更字义，亦未可信。”国藩按：上文云公有命，则不易不洗，此不定之辞也。若公无命，则易觯洗矣。前果易觯乎？则今宾酬大夫，不再更觯。前果用膳觯乎？则今宾酬大夫当更觯实散。注非，张说正之是也。

“奏《南陔》《白华》《华黍》。”

按：注自“今亡以下”至“此其信也”，与《乡饮酒礼》之注同。后文注“间代也”至“其义未闻”一节；“《周南》、《召南》，《国风》篇也”至“笙间之篇未闻”一节，与《乡饮酒礼》之注同。特数字小异耳。

“君曰以我安。”

张尔岐云：“当为我安坐以留之。”国藩按：张说辞意微有不合，安即留也，非安坐之外别有所为留也，直云以我意留之耳。

“司正命执爵者：爵辩，卒受者兴，以酬士。”

按：命之之辞，止“爵辩卒受者兴以酬士”九字，“执爵者”三字非命辞也。上文云：“唯公所赐”，统堂上之孤卿大夫言之。孤卿大夫坐行，皆有执爵者以代酌酒送觯。至士相旅酌，则执爵者不代送觯矣。故特以诏告执爵者。

“执散爵者酌以之公，命所赐，所赐者兴受爵，降席下，奠爵，再拜稽首。”

按：前三次辩酬卿大夫，皆用二人所媵之觯，皆公兴，至西阶亲赐，受君酬者皆降拜，酬人者皆拜送，此礼之最隆者也。第四次赐卿大夫而遍及于士，用宾所媵之觯，亦公兴，至两阶亲赐，受君酬者亦降拜，但酬人者不拜授，而由他人代酌以授，受酬者亦不拜受。是礼渐杀而欢渐洽矣。此为第五次赐卿大夫而遍及于士，不用膳而用散，君不亲赐而仅命执爵者赐之，受赐者不降阶拜而仅降席拜，是礼尤杀而欢尤洽矣。

“小臣以巾授矢稍属。”

按：稍属者，矢不竟授之君手，稍与相近耳。

《大射仪》：“膳尊两在南。”

《燕礼》云：“公尊瓦大两。”又云：“在尊南。”此云：“膳尊两在南。”词异而实同，即瓦大也。

“尊士旅食于西镈之南。”

《燕礼》云“尊士旅食于门西”，亦西镈之南也。

“公命长”。注：“命之使选于长幼之中也，卿则尊，士则卑。”

言大夫则无尊卑之殊，但有长幼之分，故于大夫中选之。

“长致者。”

《燕礼》“长致致者”有两致字，此少一致字，误也。

“太师及少师上工皆降立于鼓北，群工陪于后。”注：“鼓北，西县之北也。《考工记》曰：‘鼓人为皋陶，长六尺有六寸。’”

张尔岐曰：‘‘注‘鼓北，西县之北也’句可疑。”国藩按：注引《考工记》曰“皋陶长六尺有六寸”，西县之钟磬镈鼙等，皆不如鼓之长。鼓之面在前，其北与太师少师上工立处相齐。鼓之尾在后，其北与磬钟镈鼙相齐。鼓之中一段，其北即群工也。张惠言氏之图与注相合。张尔岐氏之疑，乃未明鼓长六尺有六寸一句耳。

“小臣师以巾内拂矢而授矢于公稍属。”注：“稍属不搢矢。”

按：稍属者，不遽近君之手，俟君自接取也。

“司宫尊侯于服，不之东北。”

即篇首所云：“大侯之乏东北。”

“公乐作而后就物稍属。”

稍属者，公射之仪，与乐之音稍相连属，而不尽能应节也。与上文“小臣授矢稍属”不同。

“司射命释获者，退中与算而俟。”

获者退荐俎，而释获者未追。郑注补之。《乡射》则皆郑注所补。

“司马正升自西阶。”

《燕礼》无马字。《燕礼》膳宰彻公俎，此用庶子正。“司正命执爵者：爵辩，卒受者兴，以酬士。”按：司正之命，命执爵者，非命大夫也。“爵辩”以下九字，即命之之辞。

《聘礼》：“释币制玄束。”注：“纯四咫，制丈八尺。”

咫长八寸，四咫则幅广三尺二寸，太广非其度。疏引郑答赵商云四当为三，三咫则幅广二尺四寸。

“从其币出请受。”

“请受”二字疑羡文也。

“士介入门右，奠币，再拜稽首。”注：“终不敢以臣礼见。”

宾与上介以臣礼觌时皆入门右，以客礼觌时皆入门左。士介则两次皆入门右，似以入右为敬谨，入左为抗礼；亦犹奠币为敬谨，受币为抗礼也。此注云“终不敢以客礼见”，得之上注云“私事自闑右”，似失之矣。后注“宾面卿节”云入门右为若降等，然引《曲礼》客若降等，则就主人之阶，最合经旨矣。

“米百筥，筥半斛。”

按：经云：“筥半斛。”而记云：“四秉曰筥。”则六十四斛矣。盖筥之大小不同，随时命名耳。

“宾降阶西，再拜稽首，拜饩，亦如之。”注：“宾殊拜之。”

张尔岐云：“殊拜者，分别两次拜之，成拜讫，又降拜也。”国藩按：张云“成拜讫，又降拜”，似失经之序。当云“降拜讫，又成拜也”。

“大夫揖入”。注：“入者省内事也，既而俟于宁也。”

按：注“俟于宁”恐当作“俟于宇门”。屋宇即庙门之内霤也。

“大夫还璋，如初入，宾裼，迎，大夫贿用束纺，礼玉束帛乘皮，皆如还玉礼。”

按：注贿用纺、礼用玉与帛与皮，此一事也；还璋又一事也，二事皆如还玉之仪，不得分贿纺与礼玉为二事。还璋亦如还玉礼，贿纺礼玉亦如初入，互相备也。

“若宾死，未将命，则既敛于棺，造于朝。介将命，若介死，归复命，唯上介造于朝。”

上介死，则将命时不以柩造聘国之朝。士介死，则复命时不以柩造本国之朝。

“币之所及皆劳。”

币之所及，即宾请有事之所及也。当是时，尚未用币请。有事既及之，则币将及之矣。知宾之币将及于我，则我宜先劳之矣。

“又拜送。”

记之首节云：“明日君馆之。”郑注以为特聘宜加礼一节宜在其下。国藩按：首节记卒聘报书之速，谓报书在前一日，馆宾尚在后一日也。首节以记卒聘为主，此节以记馆宾时释词为主，不可相蒙。

《公食大夫礼》：“寡君从子。”

按：从犹及也，与也。《聘礼》亦曰：“寡君从子。”《左传》曰：“吾从子如骖之靳。”

“士羞庶羞，皆有大盖，执豆如宰。”

张尔岐云：“盖执豆，兼盖而执之也。”国藩按：盖字别为一句。谓皆有大、皆有盖也。张氏解属下句读，则不辞矣。

“一以授宾，宾受，兼壹祭之。”注：“一一受之，而兼一祭之。”

张尔岐云：“一以授宾者，品授之也。兼一祭之者，总祭也。”国藩按：一与壹同。一以授宾，谓总合授之也。上文赞者坐而辩取庶羞，辩取之后又兴矣。十六羞之大，必有一器盛之，乃能执之以兴。宾之所受，总受一器也，非分受十六大也。故一字当与壹同义。若一一授之，则以字为不辞也。张氏解上节壹以授宾，为总合授宾；而解此节为品授之。是但知上注犹稍也之误，而不知此注一一受之亦误也。

《丧服》：“衰三升。”注：“布八十缕为升。升字当为登。登，成也。”

按：升、登、成三字，古人多互用。《乐记》“则乱升”，《论语》“新谷既升”及“衰缕之升”，升皆训成也。《曲礼》“年谷不登”，《诗》“登是南邦”，《春秋》传“不登叛人之党”，登训成也。

“菲屦菅菲也”。疏云：“周公时谓之屦子，夏时谓之菲。”

按：菲字疑与“屝”字通。《左传》“共其资粮屝屦。”杜注：“屝，草屦。”

《丧服》：“庶子不为长子，三年不继祖也。”注：“庶子者，为父后者之弟也。小记曰：‘不继祖与祢。’”

按：祢即庶子。庶子之长子可以继祢，但不得继祖，以其父固庶子耳。

“为所后者之祖父母妻，妻之父母昆弟，昆弟之子若子”。

张尔岐云：“所后者之妻，即其母所后者之妻之父母昆弟；昆弟之子即其外祖父母及舅与内兄弟，皆如亲子，为之著服也。”国藩按：所后者之昆弟，即其世父叔父也。所后者之昆弟之子，即其从父昆弟也。张氏谓即舅与内兄弟，恐非经意，顾氏炎武、盛氏世佐已详辨之。

“公卿大夫室老士贵臣，其余皆众臣也。”

方观承氏以经所云公之士及大夫之众臣皆非贵臣也，故降其服；传所云公之卿及大夫之室老士皆贵臣也，故不降其服。其说亦通。

“齐衰大功冠其受也，缌麻以功冠其衰也。”

按：齐衰之受服衰七升，初丧之冠亦七升。大功之受服衰十升，初丧之冠亦十升，故云衰其受也。小功之衰十升，冠亦如之。缌麻之衰十五升，抽其半七升半，冠亦如之。故云“冠其衰也”。余皆可以类推。疏称引稍多，仅引一条，似更简明。又按郝氏敬谓缌麻以小功之冠为衰，小功以大功之冠为衰；盛氏世佐谓小功冠衰之升数有别；二说皆与疏异，与经文亦似不合，俟考。

“同居则服齐衰期，异居则服齐衰三月也。必尝同居，然后为异居；未尝同居，则不异居。”

按：子必随母适人而后名曰同居，即上齐衰杖期章内所谓继母嫁从也。异居者，若范文正公初随母嫁朱氏，后复归于范氏。当文正在朱家时，谓之同居；及还范家之后，谓之异居。若其初本未尝从母适朱氏，则并不得以异居名之，是无服矣。传意重在三者皆具，经意则专重同居，经传似微有区别。至传言为筑宫庙，亦与贫窭之孤子情事不合，顾亭林氏已讥之矣。

“大夫之子，为世父母；叔父母子，昆弟；昆弟之子，姑姊妹女子子无主者，为大夫命妇者，唯子不报”。注：“君命其夫，则后夫人亦命其妻矣。此所为者皆六命夫六命妇。”

按：《注》“六命夫”者，世父也，叔父也，子也，昆也，弟也，昆弟之子也；“六命妇”者，世母也，叔母也，姑也，姊也，妹也，女子子也。

“诸侯之大夫，以时接见于天子。”

盛世佐曰：“既为大夫，虽未尝聘问于王朝，而其可以接见之礼自在。疏云‘不聘即不服’，非。”国藩按：张氏以传注为诸侯使大夫来见天子，适有天子之丧，故其服如此。似与传注之意不合。传注云以时者，犹云大夫有时接见天子尔。盛说是也。

“大夫，公之昆弟、大夫之子，为其昆弟、庶子、姑姊妹女子子之长殇。”

古者五十而后爵，无大夫而殇死者，亦无既为大夫而有兄若姊之殇者。敖氏继公、盛氏世佐皆以此为疑。疏谓或有盛德，少年即为大夫。钦定义疏谓亦有公族高勋世为大夫者。适子年虽未冠，已为大夫者，理或然与？

“从母丈夫妇人报。”

按：此“丈夫妇人”四字，从郑氏说，则似既服母之姊妹，又并服母之姊妹之子。从马氏说，则似从母报服于姊妹之子，男女并报以小功。二说皆于先王制服之条理不合。从敖氏继公说，则丈夫妇人即为从母服者也，又于经文之例不合。至《通典》引晋袁准之论，谓从母者，母之姊妹，从母而嫁为己庶母者也，则又与从父从祖之名不合。此条殊多可疑，姑阙之。

“缌者十五升，抽其半。”

姜氏兆锡曰：“十五升抽其半者，谓十有四升有半，而缕计一千一百有六十也。”盛氏世佐、秦氏蕙田皆从姜说，足正相沿之误。

“贵臣贵妾。”

郑注、贾疏及雷次宗、顾炎武专指大夫言之。马融、陈铨、盛世佐通指大夫以上至天子、诸侯言之。敖继公、张尔岐、秦蕙田及《钦定义疏》皆专指士言之。详考《礼》意，自以指士者为正。下文“乳母敖氏”，亦以为蒙上“士为”二字言之。

“从祖昆弟之子。”

与其父同曾祖，则子称吾为族父母矣，故注曰“族父母为之服”。

“小功以下为兄弟。”

此句愚意兼上三节及下“君之所为兄弟”、“夫之所为兄弟”二节言之，则“妻降一等”之语尚可强通。

“夫之所为兄弟服，妻降一等。”

妻于夫之兄弟无服，此所谓兄弟者，疏谓是夫之从母，敖氏谓是夫之祖父母，《钦定义疏》谓是夫之从祖、祖父母、夫之从父姊妹，皆不可信也。

“凡衰，外削幅。裳，内削幅。”注：“削犹杀也。”

按：此削字之义，如《考工记》“掣尔而下迤也”之掣。

“衣带下尺。”注：“衣带下尺者，要也，广尺足以掩裳上际也。”

张尔岐曰：“用布高一尺，上缀衣身，绕要前后。据疏，衣带，言其物；下尺者，向下量之一尺，言其度也。”国藩按：下尺，注指广言，张氏指长言。张氏是也。

“冒缁质长与手齐，杀掩足。”

按：王夫之《丧大记章句》云：“冒杀之制，皆如囊。缝合一头，与一旁，其一旁则缀带以维结之，所谓缀旁也。”张尔岐谓缀质与杀相接之处，是质则缀下，杀则缀上，不得名曰缀旁矣。恐当从王说。

“既井椁。”

按：椁大，不以全者舁送宅兆，先在殡门外构成，一试观之，然后析为散木，舁送宅兆，待窆后，再于圹中构成全椁也。椁成有似井形，试构之，故曰井椁。吾乡聚木板四方，娄空架之，亦曰一井。

“作龟兴。”注：“作，炮也。”《周礼·卜人》：“扬火以作龟，致其墨。”

按；古人名步马曰“作马”，《易·杂卦》为“作足”也，“作龟”之意略同。

《既夕》：“迁于祖用轴。”注：“轴状如转辚，刻两头为轵，轵状如长床，穿桯前后，著金而关轴焉。大夫诸侯以上，有四周，谓之，天子画之以龙。”

按：《淮南子·说林训》注：“楚人谓户限曰辚。”此注云如转辚者，当谓如户枢之转也。轵者，轴头之軎，内于桯上之穿者。士之床，亦应有四周，但大夫诸侯以上，则程弥厚弥大，天子则尤大，故画龙耳。蜃车之轮曰轮，高三尺三寸，此轴行于中庭，当尤低矣。

“设披。”注：“披，辂柳棺上。”

张尔岐曰：“注文辂字当是络字。”国藩按：《左传·僖十五年》“辂秦伯”注：“辂，止也。”《宣二年》“狂狡辂郑人”亦训“止也”。辂有系止之义，不必作络。

“夷床轴，馔于西阶东。”注：“夷床馔于祖庙，轴馔于殡宫，其二庙者于祢亦供轴焉。”

国藩谓虽有二庙轴，似不必两具。

《士虞礼》：“苴刌茅，长五寸，束之。”注：“苴犹藉也。”

张尔岐曰：“苴刌茅者，藉祭之祭茅也。”国藩按：下文“洗茅设于席上，取黍稷祭于苴”，是此苴实为虚祭栖神之物矣。

“尸取奠。”

张尔岐曰：“尸取奠，取祝所反，奠于铏南之觯也。”国藩按：觯久奠于铏南，因名此觯曰“奠”。下文曰“祭奠”，祭此觯也。《特牲馈食礼》曰“嗣举觯”，举此奠也。

“祝荐席彻，入于房，祝自执其俎出。”

按：祝有荐有席有俎，荐席则彻入于房，俎则自执以出。

“升左肩、臂、臑、肫、胳、脊、胁、离、肺。”

《正字通》：“今谓自肩至肘曰臑，自肘至腕曰臂。”国藩按：肩、臂、臑前在前足，肫、胳在后足，脊在中体之冈，胁在中体之，膉在胡，此十者皆取诸左，肺则取诸腹内。

“祝反入门左。”

此下尚须入彻阴厌，重设西北隅之阳厌，事毕，祝自执其俎以出，乃复庭中北面之位。记不详者，经文已言之也。

“在西塾。”

以上记饯尸之馔。尸出以下则记卒哭礼毕，行饯尸之礼也。

“死三日而殡。”注：“异人之间，其义或殊。”

按：“异人之间”四字不辞，疑当作“异同之间”。

“俎入。”注：“入，设俎载者。”

按：郑注“入设俎载者”，言入而设俎于室之人，即在庭载牲体于俎之人，谓执事也。

“食举，主人羞肵俎于腊北，至反黍稷于其所。”

按：“食举”之举，读如“五旬而举之”之举。牲体有骨者，肉离骨曰举，肺以提心曰举，脊以离骨曰举。佐食之举干举骼举肩，皆从俎中分出少许以授尸，将盛于俎以归尸也。尸自举之肺脊，虽主人立进肵俎，尸不遽入于肵俎而蹔入于菹豆者，谦也。至九饭毕佐食，乃取肺脊加于肵俎，并以归尸焉。

“棜禁。”

按：棜禁上有四周无足者为楕方木槃，当与吾乡茶槃相似。有足者则当与俎相似矣。论形制，则棜无足，禁有足。论等秩，则大夫用棜，士用禁，其常也。然至乡饮乡射，则虽大夫去足者亦得名禁；至此馈食礼，则虽士之有足者亦得名棜。

《少牢馈食礼》：“放于西方。”

放，犹《檀弓》“吾将安放”之放。

“载右胖，髀不升，肩、臂、臑、膊、胳、正脊一，脡脊一，横脊一，短胁一，正胁一，代胁一，皆二骨以并；肠三，胃三，长皆及俎拒；举肺一，长终肺；祭肺三，皆切；肩、臂、臑、膊、胳在两端，脊、胁、肺、肩在上。”

凡牲体有豚解，有体解。豚解者，解为七体：一脊、两胁、两肱、两股也。胁者，肋骨，亦谓之胉。肱者，前胫骨，谓之肩。股者，后胫骨，谓之髀。胁、肱、股三者，各分左右两胖，故为六体，合脊则七体矣。此豚解也。体解者，即七体而折解之为二十一体，折脊骨为三，前为正脊，中为脡脊，后为横脊；折胁骨为三，前为代胁，中为长胁，亦名正胁，后为短胁；折肱骨为三，上为肩，中为臂，下为臑；折股骨为三，上为髀，中为膊，下为胳。胁与肱、股三者各分左右两胖，共得十八体，合脊之三体则二十一体矣。两髀以近窍之故，贱之不升于俎，故凡十九体而牲体之数备矣。此外，正脊之前当颈处谓之脰，亦谓之隘；后足之末近蹄者谓之觳，皆不在正体之数。此秦氏蕙田之说而国藩微有删改。

“主妇被锡衣侈袂。”

《钦定义疏》云：“锡衣当是缘衣。缘字一讹而为，再讹而为锡。”又云：“士妻助祭于公，则服缘衣；自祭于家，则服绡衣。大夫妻助祭子公，则服展衣；自祭于家，则服缘衣。”秦氏蕙田云：“汉乐府云‘曳阿锡’注云：‘细布。言布滑易如锡也，以细布为衣而侈其袂，即缘衣也。’”国藩按：据此二说，则锡衣乃身服之衣，非首服之次也。服缘衣者，首即服次，不必更言首服矣。

“食举三饭。”

此下当有“尸实举于菹豆”六字，经不言者，略之也。《特牲礼》“佐食举干”之上当有“尸实举于菹豆”六字，经不言者，盖叙于举兽干鱼一之下也。

《有司彻》：“次宾羞羊燔，如尸礼，侑降筵自北方。”

如尸礼，亦当横一燔于俎上以进，又横执俎以降也。

“次宾羞匕湆，如尸礼。”

如尸礼，亦当缩执匕俎以升，缩匕于俎上以降。

“司空取爵于篚，以授妇赞者于房东”一节。

主妇献爵，犹初献之主人献爵也。设两铏糗修，犹初献之荐豆笾也。此外如羞匕湆、羞肉湆、羞燔皆与初献相同。其不同者不授几，不载俎设俎耳。

“受爵酌献侑”一节。

于献爵羞糗修之外，有羞豕脀、羞豕燔二节，较之主妇之献尸，则已为少杀，盖无羞匕湆及两铏也。然较之主人之献侑则尚为少隆，盖彼于正俎之外仅羞羊燔，无匕湆并无肉湆也。

“次宾羞羊燔，如主人之礼。”

尸酢主妇，较之酢主人时，少羞匕湆、羞肉湆二节。

“宰夫洗觯以升”一节。

此节六“爵”字，皆宰夫新洗之觯，非上文之酢爵也。

“皆若是以辩。”

谓众兄弟皆由洗东升阼阶上，拜受爵，坐祭立饮也。

“尸作三献之爵”一节。

上文宾三献之礼未毕，即暂停而别行主人酬尸及均神惠之礼，至是乃补三献之礼。又上文初献载尸正俎时，巳历说十，一俎未遽载也。至尸酢主妇时，八俎载毕，尚有三鱼俎未载，至此载之。

“司士羞一湆鱼。”

侑及主人之湆鱼有一字，尸无一字，上文已著五鱼也。

“主人以酬侑于西楹西。”

尸酬主人在东楹东。主人酬侑，侑酬长宾。长宾酬众宾，众宾酬兄弟，兄弟酬私人，皆在西楹西。

“兄弟之后生者，举觯于其长。”注：“古文觯皆为爵，延景中诏校书定作觯。”

延景，汉诸帝年号无此称。《释文》改作延熹，张尔岐从之，盛世佐以为当作熹平。

“亦遂之于下。”

遂之于下者，当亦遂及主人侑宾、兄弟、私人。注不著主人侑，似与经“如初”二字不合。

“佐食受牢举如傧。”

少牢十一，饭之末上佐食，受尸牢，肺正脊加于也。

“主妇反取笾于房中，执枣糗，枣在稷南，糗在枣南。妇赞者执栗脯，主妇不兴受，设之，栗在糗东，脯在枣东。”

傧尸者荐豆，则韭菹醓醢昌本麋臡；加笾，则麷白黑，此较杀，故注云下傧尸。

“于尸祝主人主妇。”

傧尸则羞于尸侑主人主妇，不傧则羞于尸祝主人主妇。

礼记

《檀弓》：“予畴昔之夜。”

《郑注》：“畴，发声也。昔，犹前也。《史记》：‘畴人子弟分散。’”乐彦注云：“畴昔知星人也。”国藩谨按：二者解畴昔皆误也。《书》“畴咨若时登庸”注：“畴，谁也。谓于众人之中，不知当属何人。”乃畴字引申之义也。《史记》“于畴若予工”，作谁能训予工，“畴若予上下草木鸟兽”，作谁能驯予上下草木鸟兽。谓众人之中，何人能若予工，何人能驯草木鸟兽也。畴昔犹云谁昔，谓不知曩者何时也。《诗》：“知而不已，谁昔然矣。”《尔雅·释训》：“谁昔，昔也。”皆不记何时之义也。

求阙斋读书录卷二

经部下

左传

《隐五年》：“宋人使来告命。”

《九年》：“宋不告命。”告命，犹今言告急也。奔命，似亦有危急而奔救也。《成七年》：“一岁七奔命。”

“叔父有憾于寡人。”

旧事有不能释然者谓之憾，非怨也。《李广传》“将军自念有憾者乎”，亦非悔也。

《隐六年》：“从自及也。”杜注：“从，随也。”

从，犹将也，行也。

《隐十一年》：“傅于许。”

谓兵薄于城下也。《宣十二年》“遂傅于萧。”《襄六年》：“傅于堞。”《襄九年》：“闻师将傅。”《襄二十五年》：“傅诸其军。”义皆同。又凡物附著者谓之傅，如“毛将安傅”及“傅药于脂”、“傅毒于矢”之类。

《桓三年》：“公子则下卿送之。”

公所生女，亦称公子。《昭三年》：“以其子更公女而嫁公子。”其公子即公女也。谓以己女更公女嫁晋，乃以公子别嫁于人。《昭二十七年》：“子重之子曰重。”重亦鲁公子之女也。

《桓十二年》：“复诸山下。”

复，谓设伏兵。《隐十年》：“为三复以待之。”“邲之战师七复于敖前。”《成三年》：“使东鄙复诸鄤。”

《庄八年》：“公问不至。”杜注：“问命也。”

问，即音问也。《三国志》有“定问”、“外问”，《王基传》有“凶问”。

《庄三十二年》：“见孟任从之。”注：“，不从公也。”

今律曰：“调奸不从。”又按《史记·西南夷传》谓道不通曰。

《僖七年》：“若总其罪人以临之。”注：“总，领也。”

此总字，犹今用率字、持字。

《僖十五年》“晋于是乎作爰田。”注：“分公田应入租税，改换与众。”

此爰字有换字之义。《三国志·陆瑁传》“少爰居会稽。”《钟离牧传》：“同郡徐原爰居永兴。”

《僖十九年》：“欲以属东夷。”

此属字，有联属怀来之意。下文“以属诸侯”，《哀十三年》“属徒五千”，《哀十四年》“属徒攻闱与大门”，《哀二十七年》“属孤子三日朝”皆同。

《僖二十二年》：“鼓可也。”此字，有孱弱不整之意。

《文二年》：“废六关。”

《家语》作“置六关”。按《庄子》“废一于堂”、“废一于庭”亦以废为置。

《文四年》：“曹伯如晋会正。”注：“会受贡赋之政也。”

后文“诸侯朝正于王”注：“朝而受政教也。”又《书·无逸》“惟正之共”，正亦与政通。

《文六年》：“陈之艺极。”注：“艺，准也。《传》曰：‘贡之无艺。’”

艺，谓贡事皆有定则也。《昭十三年》“艺贡事”、《昭十六年》“而共无艺”义同。

《宣二年》：“三进及溜而后视之。”注：“前进而及于屋溜也。”

溜即中霤。

《宣四年》：“汏辀及鼓跗。”注：“，过也。辀，车辕。跗，所以架鼓。”

辀，犹贯革之贯穿过也。《周礼》有足鼓，足亦跗也。

《宣十二年》：“略基趾。”注：“略，度也。”

《昭二十五年》：“楚子为舟师以略吴疆。”

《成二年》：“匮盟也。”

犹云力竭而请盟也。

《成九年》：“使税之。”注：“税，解也。”

税驾之税亦解也。

《成十三年》：“略其武夫。”注：“略，取也。”

按：今刑律有略卖，亦强取之也。《襄四年》“季孙曰略”注：“不以直取为略。”

《成十六年》：“使行人执榼承饮造于子重。”注：“承，贮也。”

今通用盛字。《襄二十五年》：“承饮而进献。”《昭十三年》：“子产争承。”注：“承，贡赋之次。”

《成十八年》：“今将崇诸侯之奸而披其地。”注。“披，分也。”

《昭五年》“又披其邑”注：“披，析也。”《史记》：“披其枝者伤其心。”

《襄九年》：“使华阅讨右官。”注：“讨，治也。”

诛责曰讨，修治亦曰讨。

《襄十三年》：“小人农力以事其上。”

此农字犹厚也。《吕刑》“农殖嘉谷”亦厚也。

《襄十四年》：“今官之师旅。”

此师旅犹曰徒众，非军旅也。《襄二十五年》：“百官之政长师旅。”

《襄十七年》：“遂幽其妻曰：‘畀余而大壁。’”

杀吴乃华臣所使，幽妻索璧则六贼所自为也，故曰遂。

《襄二十二年》：“寡君悉其土实。”

《二十八年》：“则以其内实迁于卢蒲嫳氏。”《三十一年》：“则君之府实也。”义皆同。《二十五年》：“岂为其口实。”注：“口实，禄养也。”

《襄二十三年》：“贰广上之登御邢公。”注：“贰广，公副车也。”

《宣十二年》：“楚子为乘广，广队不能进。”《襄二十四年》：“使御广车而行。”注：“皆云兵车也。”广为兵车，故贰广为副车。

《襄二十五年》：“井衍沃。”

《释文》：“下平曰衍，有流曰沃。”国藩按：取其田而井之也。

《襄二十五年》：“朱也当御。”

当御犹今言值班。

“天下谁畜之”。注：“畜，容也。”

《史记》：“太后儿子畜之。”“弟畜灌夫。”

《襄二十七年》：“崔成崔疆杀东郭偃棠无咎于崔氏之朝。”

春秋时，大夫有私朝。《襄二十八年》：“庆氏国迁朝焉。”《三十年》：“伯有氏朝至未已。”

“仆赁于野。”

仆赁，犹今俗言傭趁也。

《襄二十九年》：“处而不底。”

底，滞也，犹沉滞、拘泥也。《昭元年》：“勿使有所壅闭湫底，以露其体。”

《昭元年》：“弗去惧选。”注：“选，数也。”

数，责也。《诗》：“不可选也。”

“邑姜方震太叔”。注：“怀胎为震。”

《生民》诗：“载震载夙。”《昭三十二年》：“始震而卜。”《尔雅·释诂》：“娠，动也。”注：“娠，犹震也。”

《昭三年》：“辱收寡人。”

按：收，恤也，存也，抚而有之也。《史记》多用收字。

《昭七年》：“若属有疆场之言。”

按：属谓值其时也。《昭十六年》：“若属有谗人交斗其间。”《史记·屈贾传》：“属草稿未定。”

《昭十二年》：“惟蔡于感。”

按：此感字与憾字同，谓惟于蔡不能释然也。

“朝有著位”。注：“著定朝内，列位常处，谓之表著。”

《昭十二年》：“则固有著矣。”注：“著，位次也。”《十六年》：“已有著位。”

《昭十八年》：“弗良及也。”

犹今谚云不得好好看见。

《昭二十五年》：“生宋元夫人。”注：“宋元夫人，平子之外姊。”

外姊，犹今俗云表姊也。《成十一年》：“有外弟外妹。”谓同母异父者也。汉高祖有外妇，谓私通者也。

“昭伯问家故焉，尽对”。注：“故，事也。”

按：《文王世子》有“国故”，《儒林传》有“掌故”。

《昭二十六年》：“将亢子。”

下文曰：“毋乃亢诸。”又曰；“何敢亢之。”此亢字与御字同，与抗字相近。

《昭二十九年》：“官宿其业。”注：“宿，犹安也。”

宿，犹久也。

《定八年》“桓子咋谓林楚曰。”注：“咋，暂也。”

咋，犹乍也。

《定十二年》：“与其素厉，宁为无勇。”注：“素，空也。厉，猛也。”

谓无实而空猛也。犹无功而爵曰素封，无能而禄曰素餐，此素字与干字、白字同意。

《哀元年》：“如子西之素。”

此素字犹云计画素定也。《宣十一年》：“不愆于素。”

《哀九年》：“吴子使来儆师。”

此儆字犹《礼经》戒宾之戒。

《哀十七年》：“太子又使之。”

此字犹今京师谚语轧也，谮诉也。《诗》“夭夭是，昏靡共”，亦有倾轧之意。

国语

《鲁语上》：“越哉！臧孙之为政也。”韦注：“越，迂也。言其迂阔不知政要也。”

按：越，过也。言臧孙祀爰居过乎礼法之外也。

《吴语》“天王岂辱裁之？”韦注：“岂能辱意裁制之。”

按：岂字语意犹云傥也。《汉书·丙吉传》：“岂宜尊显。”亦犹傥也。

谷梁传

《文十八年》：“侄娣者，不孤子之意也。一人有子，三人缓带。”疏云：“有子则喜乐之情均，贵贱之意等。缓带，优游之意也。”

按：国君取女九人，欲以广嗣也。故夫人之于侄娣媵妾，皆谊属一体。“一人有子，三人缓带”云者，言众人皆欢畅而优游，不独生子者一人私喜也。宣公但知奉其所生之母敬嬴而不知奉夫人姜氏，使姜氏大归，则与三人缓带之义相悖。故《春秋》讥之。缓带二字，犹云开襟欢畅云尔，陶渊明《杂诗》云：“缓带尽欢娱。”正得其解。《三国志·诸葛亮传》云：“遂解带写诚，深相结纳。”示开襟欢畅之意。推此以观，凡言襟抱欢畅，皆可称曰缓带。而方望溪氏文集有曰“夫人急缓带之思”，若以缓带专为夫人望妾媵生子之称，如隐语然，亦为误也。方氏于修词号为洁净，而此等犹为未谛，斯亦好藻饰者之过也。

尔雅

《释诂》：“掔，固也。”

下又云：“掔，厚也。”国藩按：掔者，坚持安重之意。坚持即固也，安重即厚也。《庄子·徐无鬼》：“掔好恶。”谓坚持其好恶，使不妄发也。《说文》引《诗》曰：“赤舄掔，掔。”谓安重也。

“屈，聚也。”

注引《诗》云：“屈此群丑。”《释文》引《韩诗》云：“屈，收也。收敛得此聚众。”国藩按：《法言》“汉绌群才，群才绌群力”。绌字亦与此屈字同义，谓收聚人之才力而为我用也。

“痡，病也。”

邵晋涵曰：“《汉书》注引《韩诗》云：‘熏胥以痡。痡，病也，通作铺。’《大雅·江汉》云：‘淮夷来铺。’《毛传》：‘铺，病也。’”国藩谓“淮夷来铺”之铺训病，《毛传》本不甚谛，此引以为痡通作铺，亦未当也。

“戮，病也。”

邵晋涵云：“戮，以耻辱为病。郑注《秋官·掌戮》云：‘戮，犹辱也。’《左传·文十年》传云：‘国君不可戮也。’”国藩按：《庄子》：“山木栗林，虞人以吾为戮，吾所以不庭也。”戮亦辱也。

“恙，忧也。”

邵晋涵云：“《楚辞·九辨》云：‘还及君之无恙。’”国藩按：《公孙宏传》亦云：“何恙不已。”

“税，舍也”。

《左传·成九年》：“钟仪南冠而絷，晋侯使税之。”杜注：“税，解也。”

即舍也之意。郭引“召伯所税”，国藩疑其与舍字微有不合。

“历，傅也”。注：“傅，近。”

按：此历字当读如“离，丽也”之丽，凡人所经历之迹，犹附丽也，犹傅着也。凡物附着者谓之傅，如傅药于肤，傅毒于矢之类。《左传》“毛将安傅”，谓毛当附着于皮也。兵薄予城下曰傅，亦谓军士附着于城身也。《左传·隐十一年》“傅于许”，《僖二十五年》“昏而傅焉”，《宣十二年》“遂傅于萧”，《襄六年》“傅于堞”皆是也。郭氏训近得之，邵氏微有不合。《襄九年》“闻师将傅”，闻师将近城也。

“在，存也。”

邵晋涵引左氏僖九年传云：“其在乱乎。”杜注：“在，存也。”国藩按：《左传·襄二十六年》；“吾子独不在寡人。”杜注：“在存问也。”

《释言》：“惄，饥也。”

惄以思为正训。“惄如朝饥”，苦思而如饥也。“惄焉如捣”，苦思而如也。此等恐非本经，后人羼乱者与？

《释宫》：“柣谓之阈。”

《匡谬正俗》曰：“问曰：‘俗谓门限为门蒨，何也？’答曰：‘按《尔雅》柣谓之阈。郭景纯注：门限也。音切。今言门蒨是柣声之转耳，字宜为柣而作切音。’”国藩按：《汉书·外戚传》：“切皆铜沓。”冒注：“切，门限也。”切当是柣之假借字。

“枢达北方，谓之落时。”注：“门持枢者或达北，以为固也。”

按：门持枢之木，持上枢者即梁，持下枢者即阈也。若达于北，则极长矣。今上枢之梁长或如此。

“谓之坫，在堂隅”。

按：坫有二，明堂位崇坫康圭，《论语》有反坫，此坫皆筑土为小方台以庋物也。若堂角之坫，则初无上台，但有其名耳。

“镘，谓之杇。”

《说方》：“镘，铁杇也。或作槾。”秦谓之杇，关东谓之槾。《孟子》：“毁瓦画墁。”王肃注：“《论语》：‘杇，墁也。’”国藩按：镘本涂墙之器，而涂之亦曰镘。有用铁者，有用木者，故或从金，或从木，或从土，异同字也。

“樴在墙者谓之”。

《内则》疏云：“植曰，横曰箷。”国藩按：植非立于地也，但着于墙壁耳。吾乡俗曰“钉子”，可以挂衣。

“植谓之传。”注：“户持植也。”

按：键，门持之木，有横键者，有直键者。此曰植，盖直木也。

“杗谓之梁。”

韩文“大木为杗”本此。国藩按：梁施于南北两楹之上，堂之东西凡两梁四楹。

“开谓之。”注：“柱上欂也。”

按：侏儒短柱之上，或施方木如版，或施直木如笄，上以承栋，如花房之有蒂，所以斟酌厚薄之间也。

“栭谓之楶。”注：“即栌也。”

《说文》：“栌，柱上袝也。”国藩按：《说文》以栌为柱上之袝，则与欂、等字相同。郭氏谓栭即栌也，则是短柱，而非柱上之袝。《释名》云：“栌在柱端。”颜注《汉书》亦云：“欂，栌柱上袝也。”是栌以指柱上之袝为正解。

“栋谓之桴”，注：“屋。”

按：凡承榱之横木，京师曰檩子，《集韵》：“檩，音凛，屋上横木。”吾乡俗曰房条。其屋脊居中者曰栋、曰极、曰危，《说文》系传云：“极，屋脊之栋，亦谓之危。”其余曰桴。《说文》：“桴，栋名。”邵晋涵云：“栋，一名桴。是桴者中栋也。檐之横梁为楣，从中栋之名而亦称为桴耳。曰棼、《说文》：“棼，复屋栋也。”国藩按：凡桴皆可名棼。其在复屋者曰、曰望。《说文》：“，棼也。”。《释名》云：“，隐也，所以隐枅也。或谓之望，言高可望也。或谓之栋，是即栋也。或谓之阿，《士昏礼》郑注：“阿，栋也。”《西京赋》“列棼橑以布翼”，指檩之小者言之。“荷栋桴而高骧”，指檩之大者言之。至《士昏礼》训阿为栋，则指其地言之耳，非累名为阿也。刘熙偶有未察耳。

“桷谓之榱。桷直而遂谓之阅，不受檐谓之交。”

《谷梁》释文云：“方曰桷，圆曰椽。”国藩按：北五省椽有方者，有圆者；吾乡则以薄版为之，曰阅椽。短者不能直达于檐，皮，则有三续四续者矣。名曰椽皮。椽长者从栋直达予檐。须换他椽续之，曰交。若吾乡之椽“檐谓之樀。”注：“屋梠。”

檐谓之樀。”注：“屋梠。”

邵晋涵曰：“梠，又谓之宇。《士丧礼》：‘置于宇西。’注：‘宇，梠也。’”国藩按：众椽之头，参差不齐，故施横木以齐之。吾乡于椽皮之当，掩以横版，名曰落檐，亦其意也。其名曰檐、曰樀，曰梠、曰槾、《释名》：“梠，旅也；连旅旅也。或谓之槾；槾，绵也。绵连榱头，使齐平也。”国藩按：槾有二物，一为涂墙之器，一为榱头之木曰楣、《说文》：“楣，秦名屋櫋’也，齐谓之檐，楚谓之梠。”《释名》：“楣，眉也。近前若面之有眉也。”曰棳、《说文》：“屋櫋联也。《楚辞·九歌》：“蕙櫋兮既张。”曰、《说文》：“檐，也。，梠也。”徐锴曰：“连檐，木在椽之端者。”曰爵头，《释名》：“连榱头之木，上入曰爵头，形如爵头也。”实一物也。凡檐之上皆曰宇。郑氏训宇为梠，指其地言之耳，非谓椽端之木果名曰宇也。邵氏失之。

“橜谓之”。

者，门中所竖短木。臬者，植一直木以为之表也，与樴杙之在地者无别。但樴杙或有欹斜，臬则正直耳。

《释山》：“小山宫，大山岌。”

此宫字与《庄子·德充符》“而王先王”之王字字法相同。

“泰山为东岳，华山为西岳，霍山为南岳，恒山为北岳，嵩高为中岳”。

邵氏曰：“冀之霍山，与泰、衡、华、恒，唐虞之五岳也。华、岳、泰、衡、恒，周之五岳也。泰，衡、华、恒、嵩高，汉初之五岳也。泰、华、霍、恒、嵩高，武帝所定之五岳也。”国藩按：邵氏以此数语为定论，颇为武断。

《释畜》：“蹄趼善升甗。”注；“蹄，蹄如趼，而健上山，秦时有蹄苑。”国藩按：若以蹄为兽名，则蹄下当更重一蹄字，蹄趼与下枝蹄趼为一例，郭注有两蹄字是也。若以甗为兽名，则读趼为句，蹄趼为句，李巡、颜师古之说亦自可通。邵晋涵遽驳小颜，未见其审。

诂训杂记

经典形容之字约有三端：一曰双字。一曰骈字（即双声叠韵字）。一曰单字。依依、杲杲、泄泄（亦作，见《诗述闻》）、沓沓（亦作）、泯泯（乱也。见《诗述闻》）、棼棼（《逸周书》作芬芬）、骚骚、折折、鼎鼎、纵纵，此形容之用双字者也。窈窕、阿难、倭迟、踟蹰、仳离、判涣、疆御、仓兄、殿屎，此形容之用骈字者也。襜如、翼如、勃如、躩如、退然（《檀弓》）、然、确然（《易》）、贲然、（《诗·白驹》）然、俛然、颓乎、颀乎（均《礼记》）、幎尔、揱尔（均《考工记》）、娈彼、倬彼、瑟彼、伣彼、憬彼、狄彼、于论，于乐、于皇、于赫、于铄、于昭、于粲、于缉熙（均见《诗》）、有其香、有椒其馨、有依其士、有略其耜、有其隘、有觩其角，有簋飧、有俅棘匕、有冽汛泉、有觉其楹、有坟其首、有莘其尾、有頍者弁、有截其所、有实其猗、有莺其羽、有厌其杰、有倬其道、有俶其城、有嚖其星、有实其积、有卷者阿、有秩斯祜、有扁斯石、有弥济盈、有雉鸣、有虔秉钺、有空大谷、大风有隧、庸鼓有、会同有绎、万舞有奕、执事有格、海外有截、旟旐有翩、松桷有梃、松桷有、闷宫有侐、革有、下民有严、笾豆有且、旅楹有闲与夫伊嘏文王、假哉皇考之类，皆形容之用单字者也。

骈字异字同义者：逡遁，一曰逡循，曰蹲循、曰遵循、曰巡遁、曰逡巡。（曾宾谷之父辨之甚详）摭（《十二诸侯年表》），一曰捃摭（《艺文志》）、曰摭（《刑法志》）攟摭（《唐书·柳璟传》）。阿那（《洞萧赋》），一曰阿娜（苏诗《论书》）、曰猗那（《诗·商颂》）、曰阿难（《诗·隰桑有阿》）、曰猗傩（《诗·隰有苌楚》，详《述闻·王注楚辞》：“即旖旎也。”）。披离（《哀郢》），一曰被离、曰仳离（《诗》）、曰被丽（《甘泉赋》）、曰配黎（同上）。汋约（《远游》），一曰矍铄、曰绰约、曰灼烁。婉蟺（《鲁灵光殿赋》），一曰婉（《上林赋》）、曰宛延（《甘泉赋》）、曰蜿蜒。槃散（《平原君传》），一曰槃珊（《史记·相加传》）、曰槃姗（《汉书·相如传》）、曰蹒跚。猗狔（《上林赋》），一曰迤靡、曰旖柅、曰迉迡、曰施靡（均《甘泉赋》）、曰旂泥、曰逦迤。倭迟，一曰委蛇；曰蜲蛇、曰委移、曰威迟、曰逶迤、曰斐迟（《容斋随笔》记之）。襄羊，一曰儴羊（《西京赋》）、曰方骧（《思元赋》）、曰潢洋（《九辨》）、曰相羊（《离骚》）、曰常羊（《汉乐礼志》）、曰徜徉。芊眠，一曰芊绵、曰阡眠、曰翩绵、曰联绵。郁伊，一曰郁邑、曰于邑、曰于悒、曰菸悒（《九辨》）。容裔，曰淫裔，曰容与。崔嵬，一曰畏佳、曰崔崒、日嶵嶵嵬（《鲁灵光殿赋》）、曰丑、曰摧嗺（均《甘泉赋》）、曰崴嵬。耸恿，一曰耸臾、曰怂懑慂、曰竦踊、曰从容、浩瀚、一曰澔涆（《鲁灵光殿赋》）、曰澔汗（《上林赋》）、曰皓旰（《瓠子歌》）。朦胧，一曰朦胧、曰蒙笼。盘桓（《易·屯》）、一曰盘还（《投壶》）、曰盘旋。涛张（《无逸》）、一曰辀张（刘琨《答卢谌诗》）、曰侏张（扬雄《国三老箴》）、彷佛，一曰髣（《幽通赋》）、曰仿佛（《甘泉赋》）。便娟（《南都赋》）、一曰婵娟（《西京赋》）、曰蟺蜎（《甘泉赋》）。落魄，一曰落泊、曰落拓。要眇，一曰幼妙、曰幽眇。迢递，一曰岹崂（《鲁灵光殿赋》）、曰迢（《九成宫醴泉铭》）。畔援、一曰判涣、曰泮涣。流离，一曰琉璃、曰留犁。参差，一曰差、曰掺差。匍匐，一曰扶服、曰复服（《原涉传》）。槃结（《后汉书·南蛮传》），一曰盘结，曰蟠结。孟浪（详《述闻·通说》），一曰莫络、曰摹略。揶揄，一曰邪揄、曰歋（《后汉书·王霸传》）。凭噫，（《长门赋》，并见《经义述闻》“我庾维亿”下）、一曰服亿（《扁鹊传》）、曰愊亿（气满也。《陈汤传》方言注）。叱嗟（《史·鲁仲连传》），一曰叱咤（《史·韩信传》）、曰猝嗟（《汉·韩信传》）、曰咄嗟。濩落（《庄子》），一曰蠖略（《大人赋》、《甘泉赋》）曰嚄喑（《魏公子传》）。剹流（《思元赋》），一曰周流（《上林赋》注非）、曰摎流（《甘泉赋》）。卷曲（《庄》首篇），一曰曲局（《诗》“予发曲局”注：“局，卷也”。）、曰蜷局（《骚经》）。犹豫，一曰犹与、曰容与、曰夷与（均见《述闻·通说》）。镗（《上林赋》注），一曰鞈。拨剌（张弓兒），一曰拔剌，布濩（《上林赋》注）。一曰布護（《后汉·西南夷传》）。矞皇，一曰遹皇（《思元赋》）。踯躅，一曰蹢。殽核（《诗》“宾之初筵”），一曰肴核（班固《答宾戏》）。孱颜，一曰巉岩。首鼠，一曰首施（《后汉·西羌传》）。疆御，一曰疆圉（《离骚》，详见《诗述闻》）。要绍（《西京赋》），一曰偠绍。蟉（《大人赋》），一曰虬蟉（《鲁灵光殿赋》）。崔错（《上林赋》），一曰璀错（《鲁灵光殿赋》）。萧森，一曰箾（《上林赋》）。俊茂（《骚》），一曰葰楙（《上林赋》）。龌龊，一曰握。萃蔡（《子虚赋》），一曰（《籍田赋》）。徙倚，一曰徒迤（《洞萧赋》）。无闾，一曰巫闾。跌宕，一曰迭逷（《思元赋》）。勿虑，一曰无虑。扶疏，一曰扶苏。旁薄，一曰旁魄。虞，一曰欢娱（《江淹诗集》）。雍障，一曰雝障（《九辨》）。鸡斯，一曰笄。濎（《甘泉赋》），一曰汀滢（《韩诗》）。殷辚，一曰隐辚。瞵，一曰磷玢。胶葛，一曰。偨傂（《甘泉赋》），一曰差池。怆怳，（《九辨》），一曰仓兄（《诗》）。

一字略转而异义者：索居之索训散，索绹则义别矣。离丽之丽训附，别离则义别矣。招携之携训离，携手则义别矣。乱臣之乱训治，乱世则义别矣。茀厥丰草之茀训治，道茀不除则义别矣。我车既攻之攻训善，环而攻之则义别矣。疆御之御训守，孰能御之则义别矣，扰龙之扰训驯，扰乱则义别矣。我且柔之矣之柔训服。柔弱则义别矣。天明畏之畏训威，声畏天下则义别矣。又如来即往，《诗》“遹追来孝”，《太史自序》“自今以来”，亦略转而异义者也。

经典颠倒字惟《诗》最多。如家室、裳衣、衡纵、稷黍、瑟琴、鼓钟、下上、羊牛、乐岂、息偃、孙子、家邦、鼐鼎、中谷、中林、中河、中路、中原、中田之类皆是。《书·无逸》之四三年、祭义、《孟子》之禄爵，亦间有之。见于史者，惟《后汉·王丹传》之惰懒，《羊续传》之病利，余不多见。

古今雅俗异同字。顾即雇（《晁错传》：“敛民财以顾其攻。”）。踳即舛。亶即但（《羽猎赋》注）。礱即慴（同上）。赫即吓（《庄子》注）。即释（《管蔡世家》、《张仪传》）。雍即壅。衡即横。薄即亳。塞即赛（《河渠书》）。横即黉（《鲍昱传》）、、堰即埝（《皇甫嵩传》）。夹即侠（《从后汉·东夷传》）。厘即嫠（《后汉·西夷传》）。柳即萎（棺墙之饰，《檀弓》、《周礼》）。队即坠（段注《说文》）。溜即霤（《左传·宣二年》）。音即荫（《左传》“鹿死不择音”）。遍即辨（《左传·定九年》“子言遍舍爵于季氏之庙”）。匡即恇（《礼器》）。噱即臄。滈即镐。功即攻。致即緻（《月令》）。填池即奠撒（《檀弓》）。

俚俗字有所本。斗绝见《后汉·窦融传》。什物见《后汉·宣秉传》。什器见《鲍昱传》。上司见《杨震传》。司官见《陈寔传》。底里见《窦融传》。细弱见《杜林传》。文书见《鲍昱传》。人事见章和八王及黄琬《传》（人事犹今言应酬也）。小便见《张湛传》及《绝交书》。折见《东夷传》（折、犹今言折算也）。公馆见《礼·曾子问》。

古人于陵、京、阜、坟、冢、邱等字，皆取山阜高大厚实之义以象。凡物之高大厚实，大抵皆称美之词，如天保。《诗》如山、如阜、如冈、如陵，是善颂善祷之证也。《左传》“有肉如陵”，谓大而实也。《荀子·致仕篇》“节奏欲陵”注：“陵，崚也。”崚，即高也。《礼记·檀弓》：“丧事虽遽不陵节。”《学记》：“不陵节而施。”陵，越也。《西京赋》“陵重”注：“陵，升也，皆升高之义也。”《诗》传：“京，高丘也。”又曰：“犬阜也。”《左传》“莫之与京”，言莫与比高也。《西京赋》“燎京薪”，谓积薪极高也。《左传》“收晋尸以为京观”，谓积尸极高也。汉曰京兆，后世曰京师。兆，众也。师，亦众也。京则大也。《释名》：“土山曰阜。”言高厚也。《诗》“驷铁孔阜”，以阜比马之大也。“火烈具阜”，以阜比火之盛也。“尔殽既阜”，以阜比殽之多也。古歌“可以阜吾民之财”，《西京赋》“百物殷阜”，以阜比财物之富也。土之高且大者，谓之坟。《诗》“牂羊坟首”，言其首极大也。《周礼·司烜氏》“共坟烛庭燎”，言其烛极大也。三坟五典，言三皇之书其义极大也。《列子·天瑞篇》“坟如也”，亦形容其大也。冢于、冢适，皆谓长于，大子也。冢妇，大妇也。冢卿、冢宰，谓六官之长、大宰也。友邦冢君，言大君也。乃立冢土，言大社也。《汉书·楚元王传》“邱嫂”，谓长嫂大嫂也。《易》“颠颐拂经于邱颐征凶”，谓于高处求颐养也，以邱为高也。《孟子》“得乎邱民为天子”，谓成聚之民也，以邱为大也。推此以论，凡物之高大厚实者，皆可以陵、京、坟、阜、冢、邱等字拟议而形容之。末世缀文之士知阜字有高天厚实之义，而不知坟冢等字与之同类而并称。又或以陵为帝王所藏，京为帝王所居，而于坟、冢、邱、垄等字指为不祥之文，盖古字古义之不讲久矣。

《说文》：“格，木长貌。”按：凡木之两枝相交而午错者，谓之格。以其枝条交互，故格字有相交之义焉。以其两枝禁架，故格字有相拒之义焉。以其长条直畅、疏密成理，故格字又有规制整齐之义焉。是三者皆以本义引申之者也。朋友曰交游，男女曰交媾，商贾相通曰交易，阴阳相合曰交孚，木之枝格两相交际，亦犹是也。《论语》“有耻且格”，谓民之心与上相交孚也。《大学》“致知在格物”，谓吾心之知，必与万物相丽相交，不可离物以求知也。《书》曰“格于上下”、“格于皇天”，《诗》曰“神之格思”，皆训至也，皆交孚之义也。《书》曰“格汝舜”，《诗》曰“神保是格”，皆训来也，皆引之来相交接也。舟与舟相触则必忤，枝与枝相拒则不入。《素问》“阴厥且格”注：“格，拒也。”《周书》“穷寇不格。”注：“格，斗也。”《荀子·议兵篇》“格者不舍”注：“谓相捍拒也。”《后汉书·刘盆子传》注：“相拒而杀之曰格。”《通鉴》：“王贲攻齐，莫敢格者。驱群羊而攻猛虎，不格明矣。”皆谓莫能拒御也。凡谓扞格不胜，曰格格不入，曰废格不行，曰沮格不进，皆相拒之义也。至于枝格相交，长短合度、疏密停匀，俨然若有规矩，木工为窗格有曰冰梅格，有曰卐字格，即取象于树条之格也。曰体格，曰风格，曰格律，曰格式，皆从此而引申之也。《孟子》“惟大人为能格君心之非”注：“格，正也。”《家语》“口不吐训格之言”注：“格，法也。”《礼·缁衣》“言有物而行有格”注：“格，旧法也。”《后汉书·傅燮传》注：“犹标准也。”凡皆规格之义也。《书·冏命》“格其非心”，是亦取格正为义，而孔疏曰：“格，谓检括。”斯则望文生训，有乖古意矣。《论语》“有耻且格”，当以交孚为确义。《集解》曰：“正也。”亦不免望文生训之弊。至《大学》格物之说，聚讼千年，迄无定论。愚以为心当丽事，物以求知，不可舍事物而言知。朱子曰“至也”，是也。其曰“穷至事物之理，欲其极处无不到”，则于格字求之太深，反多一障耳。

《说文》：“枝，木别生干也。”按：干直而专，枝分而杂，有歧杂之义焉。凡木之枝，斜挺旁出如相扶持，有撑持之义焉。杈枒森布，猝不可近，有拒御之义焉。周秦古书凡用枝字，大抵不出此三义。《易》曰：“中心疑者其辞枝。”《荀子·解蔽篇》：“心枝则无知。”此歧杂之义也。《汉书》叔孙通等传：“廊庙之材非一木之枝。”《庄子》：“师旷之枝策也。”王延寿《鲁灵光殿赋》：“漂峣而枝拄。”此撑持之义也。《史记·项羽本纪》云：“诸将詟服，莫敢枝梧。”《鲁仲连传》：“枝桓公之心于坛玷之上。”此拒御之义也。《汉书·地理志》“汉中淫泆枝拄与巴蜀同俗”注：“言意相节却不顺从也。”歧杂者，枝字之本义。撑持与拒御者，枝字引申之义。后人不知引申之义，每疑枝当作支，盖古训久不明矣。

《说文》：“柴，小木散材。”《楚辞》注：“枯木为柴。”按：小木枯枝，杂缚一束，谓之柴。世俗之通称也。由柴字而引申之，有枯槁阻塞之义焉。《庄子》：“柴立其中央。”柴立，犹枯坐也，所谓形如槁木也。《外物篇》：“柴生乎守。”柴，谓梗塞也。言所以闭塞不通者，由于拘守太过也。《天地篇》：“趣舍声色，以柴其内。”谓梗塞于胸中也。《庄子》篇中柴字皆取枯槁阻塞之义。《通鉴·汉纪》：“收杨震太尉印绶，震于是柴门谢宾客。”胡身之注曰：“柴塞其门也。”又《魏纪》：“朱桓言于吴王曰：曹休战必败，败必走，走必由夹石、挂车，此两道皆险厄。若以万兵柴路，则彼众可尽，休可生虏。”胡身之注曰：“柴路，谓以柴塞路也。”国藩按：柴，即塞也。以兵阻塞此路，非更以柴塞之也。胡氏于《汉纪》注近之，于《魏纪》注失之。

《方言》：“凡草木刺人，自关以东或谓之梗。”按：凡木之粗枝无碎枝零叶者，世俗通谓之梗。在树而生者，谓之枝。斫伐在地而枯者，则谓之梗，谓之柴矣。梗字有粗直之义，又有阻塞之义。《尔雅·释诂》：“梗，直也。”《方言》：“梗，略也。”《吴都赋》注：“梗概，粗言也。”《东言赋》注：“梗概，不纤密也。”此粗直之义也。《周礼》：“女祝掌以时招梗禳之事。”郑注：“梗，御未至也。”谓未至之凶灾，先梗而御之，此阻塞之义也。《诗》曰：“谁生厉阶，至今为梗。”此谓荡荡王道，而政化不能流行，忽致梗塞也。《毛传》：“梗，病也。”此望文生训，非见义也。杜注《左传》曰：“病也。”《广雅》亦曰：“病也。”此承毛传而误者也。格、枝、柴、梗诸字，在后世以为死字，在古人常引申其义而活用之。苟明乎死字活用之法，而周秦古书故训之不可通者寡矣。

废者，弃也，去也，不用也。而经典亦多用为置。《公羊·宣八年传》：“废其无声者。”注云：“废，置也，不去也。”《庄子·徐无鬼》：“废一于堂，废一于室。”《释文》：“废，置也。”《广雅》、《小尔雅》皆云：“废，置也。”古人属文措字，多有旋相为用之妙。如乱字本训变，训反，而亦多训治。如《皋陶谟》曰“乱而敬”、《论语》曰“予有乱臣十人”是也。茀字本训草秽塞路，而亦训治。如《生民》篇“茀厥丰草”是也。除字本训除去，除恶粪，除皆以去之为义，而亦训为除授。如《诗》曰“何福不除”是也。凡兹之属，可以类推，则属文措字，熟于古训，正尔变动不居矣。

《汉书·贾谊传》：“以能诵诗属文，称于郡中。”师古曰：“属，谓缀辑之也。”国藩尝就属字旁稽故训。《说文》云：“属，连也。”《广雅》云：“属，续也。”《文选·颜延年赠王太常诗》云：“属，犹缀也。”《庄子·骈拇篇》音义云：“属，谓属着也。”合散者观之，则连属之通义耳。凡本为一物，则无所谓属。虽别为二而仍联为一，则谓之相属。《小雅》：“不属于毛，不离于里。”谓子于父母形骸虽隔，而气则相属。属文者，谓以文字相连缀成章也。《史记·屈贾传》云：“屈平属草稿未定。”此属字则与属文字有别。属者，适也，谓当此际也。左氏《成二年传》：“属当戎行。”谓于此际在戎行也。《昭四年》：“属有宗祧之事于武城。”谓于此际有事于武城也。《汉书·李寻传》：“属者颇有变更。”谓近此之际，颇有更改也。“屈平属草稿”云者，谓平于此际草创宪令也。颜师古《匡谬正俗》曰：“草创，盖初始之谓，亦未成之称。”然则草稿二字之义，谓草创其文同于禾之稿秆，未甚整理云尔。今人不察，或称属草。交朋中用属草字者往往而有，失之远矣。又《礼记·经解篇》：“属辞比事，春秋教也。”郑氏注：“属，犹合也。”谓此事与彼事相提而论，此辞与彼辞相合而观，或事同而辞异，或辞同而事异，而等差出焉，褒贬见焉，故曰春秋之教。辞者，谓已成章句，圣人之书法属辞者，此章与彼章合并而观。文者，一字之称。属者，此字与彼字连续而成句。今人或以属字与属文等视，无复区别，亦为误也。

顾亭林先生为《音学五书》，据唐人以正宋代之失，据古经以正沈氏、唐人之失，判为十部，折衷一是，可谓有条不紊矣。然其间有不可强齐者，如《诗》之兴与音、林为韵，戎与务、父为韵；《易》之禽与穷、终为韵、实与巽、顺为韵之类，顾氏亦宛转其词，而不敢强通难解之结。盖多闻阙疑，善学之君子宜如是也。厥后江慎修永、戴东原震、段茂堂玉裁诸人，递相祖述，其说日密，其窒碍亦日多。至吾友河间苗仙路夔为《说文声读表》，于凡文字皆决以一定之音读，其不可齐者亦强之使齐，于是以臆为断，颇、伤专辄。于古无征，动成瑕疵。偶记一则，将以诒之。

不也，否也，咅也，此三字者：不则指事之字也，否、音则会意而兼形声之字也。先有不，次有否，又次有咅，此文字孳乳相生之次第也。《说文》：“否从口从不。”不亦声音，从丿从否。否亦声。然则否、咅皆从不得声矣。顾亭林曰：“不字见于经者有、趺二音。”（详《唐韵正》不字下）然则否、咅之从不得声者，亦应有、趺二音。在支、齐部，趺在鱼、虞部。否偏旁之在支、齐部者、如五旨之痞、嚭，是从不有音之类及者也。否偏旁之在鱼、虞部者，如十虞之芣，是从不有趺音之类及者也。咅偏旁之在支、齐者，如十五灰之棓、培、毰、、陪、赔、婄、醅、，是不有音之类及者也。咅偏旁之在鱼、虞部者，如九虞之、、剖、，十姥之部，是从不有趺音之类及者也。凡从不从否从音之字，或入鱼虞部，或人支齐部，是亦可稽之经训而不悖，合之《广韵》而不紊矣。苗君则欲以不入鱼虞部，否入支齐部，咅入鱼虞部，加丿于不字一画之上，而曰从丿得声，擅改叔重不至二篆、不一象天、至一象地之义，是一失也。谓咅无趺音，遂于《广韵》十虞之瓿、十一模之菩、十九侯之掊、锫、、箁、，九虞之、、、十姥之部，四十五厚之、犃、瓿、、部、婄，势将尽改咅为否，数十百字悉指为讹误，是一失也。据汉碑之孤证，谓不上可以施丿而于诗笺常棣之鄂不改柎，《集韵》十虞之柎重不，皆推之以不信，是又一失也。凡此皆欲强齐而一之过也。

《史记·张汤传》：“始为小吏干没。”服虔曰：“干没，射成败也。”如淳曰：“豫居物以待之，得利为干，失利为没。”按：服、如二说皆望文生训，非本义也。没者，没入人之财物也。凡财物人官者曰籍没入官，子女入官者曰没入为奴为婢或曰没入奚官。干没者，谓无故而没入人财物。《晋书·潘岳传》：“汝当知足，而干没不已乎？”谓无故而取高爵厚禄，当知止足也。韩愈“干愁万斛漫自解”，谓无故而自愁也。“干死穷山竟何俟”，谓无故而枉死也。又有曰白者，与干字义略相等。《通鉴》：“晋刘毅上疏徒结白论而品状相妨。”胡氏注曰：“白，素也。”又陈頵遗王导书曰：“先白望而后实事。”胡注：“白望，犹空名也。”又刘裕有白直队。杜佑曰：“白直，无月给之数。”又元魏尔朱荣乞追赠亡者白民赠郡镇。胡注：“身无官爵谓之白民，犹言白丁也。”又唐元载取民间粟帛，什取八九，谓之白著。高云有白著歌曰：“上元官吏务剥削，江淮之人多白著。”国藩按：白望，谓无故而获誉望也。今世俗谚曰白说，谓无故而空说曰白饶，谓空饶，此一语也。又有曰素者，与干字白字义略相等。《诗》“不素餐兮”注：“素，空也，谓无故而空餐也。”《史记》“命曰素封”注：“素，空也，谓无故而自得比于封爵也。”又有曰坐者，与干字白字素字义相等。《通鉴·后出师表》：“使孙策坐大，遂并江东。”此谓无故而自致强大也。《芜城赋》：“惊沙坐飞”，此谓无故而自飞也。此四字，注家多失之。

古称人皆有所指。如称曰人以职言，则如《周礼》之牛人、犬人、鸡人、龟人、酒人、浆人、醢人、盐人是已。以地言，则如《春秋》之鲁人、齐人、晋人、楚人、宋人、卫人、王人、周人是已。名之美者，则曰圣人、贤人、至人、天人、完人、全人（见《庄子·德充符》）、美人（《诗·简兮》）、佳人（《通鉴》：“曹子丹佳人。”）名之恶者，则曰小人、匪人、谗人、佞人、人、奸人、敝人、邪人、乱人（见《庄子·徐无鬼》）。又有随事而命名者，曰亡人、曰义人、曰叛人、曰降人、曰官人（韩愈《王适墓志》）、曰军人。又有承上文而称之者，《史记·历书》曰畴人子弟，此承上文言明于历算之人也。《通鉴·魏纪》：“典韦谓等人曰：‘虏来十步乃白之。’等人曰：‘十步矣。’又曰：‘五步乃白。’等人惧。”此承上文言应募陷阵之人也。《汉书·隽不疑传》：“廷尉验治何人竟得奸诈。”此承上文言诈称戾太子之人也。《通鉴·宋纪》曰：“内人皆纪宏微之让，一无所争。宏微曰：‘内人尚能无人，岂可导之使争乎？’”此承上文以妻妹及伯母两姑为内人也。凡此皆临文立义，非有一定之主名也。今世俗以内人专指妻妾，盖失其义。又或以畴人专指明于历算者言之，亦为失考。阮芸台相国作《畴人传》，殆袭讹而承谬耳。

家人、白衣皆如称庶人也。《汉书·汲黯传》曰：“家人失火，屋比延烧。”师古曰：“家人，犹言庶人家也。”《冯唐传》：“夫士卒尽家人子，起田中从军。”师古曰：“家人子，谓庶人家之子也。”《高祖本纪》：“不事家人生产作业。”《光武纪》：“刘不事家人居业。”皆谓不学庶人家之操作也。《外戚传》：“一旦人主意有所移，虽欲为家人，亦不可得。”师古曰：“家人，言凡庶匹夫。”《游侠传》：“子独不见家人寡妇邪？”亦谓庶人家之寡妇也。《通鉴》：“刘向曰：“家人尚不欲绝种祠。”注：“家人，谓庶人之家也。”《汉书》：“董贤欲求萧咸女为妇。咸曰：此岂家人子所能堪邪？”师古曰：“家人，犹言庶人也。”《通鉴》：“魏文帝祀太祖于洛阳，建始殿如家人礼。”谓以庶人之礼祭之也。柳宗元文：“且家人父子尚不能以此自克，况号为君臣者邪？”国藩按：此亦谓凡民父子，犹贾谊之言布衣昆弟也。《书·康诰》曰：“亦惟君惟长，不能厥家人。”窃亦谓当指庶人百姓言之。各传注皆训不能齐家，失其义矣。白衣，犹言布衣，即齐民也。《风俗通》：“舜禹本以白衣砥行显名，升为天子。《史记》：“公孙宏以春秋白衣为天子三公。”皆谓以齐民而为天子为三公也。《后汉书·崔骃传》“宪谏以为不宜与白衣会。”《孔融传》：“与白衣祢衡跌荡放言。”《晋书·阎缵传》：“荐白衣南安朱冲可为师傅。”皆谓布衣无职者也。《晋书·胡奋传》：“宣帝伐辽东，以白衣侍从左右。”《通鉴》薛讷以滦河之役免官，以白衣为防御使破吐蕃。刘仁轨以征辽免官，以白衣从军。五代南唐宋齐邱归第白衣待罪。皆谓落职之后，与庶人无异也。《汉书·两龚传》：“闻之白衣。”师古曰：“白衣，给官府趋走贱人，若今亭长掌故之属。”此亦望文生训，非通义也。《三国志·吕蒙传》：“白衣摇橹作商贾人服。”此亦谓齐民不着兵卒衣也。《通鉴》：“山阳曹伟白衣与吴王交书求赂，帝闻而诛之。”《续晋阳秋》：“陶潜九月九日望见白衣人送酒。”皆谓平民也。欧阳公《送田昼序》曰：“及农白衣顾宁人。”《日知录》引李泌衣白及《赵世家》愿得黑衣之缺，若别有所谓白色之衣者，皆非确义。

甲乙丙丁，古来皆以记事物之次第。有以为官馆之次第者，如曰甲馆（《汉书·外戚传》），曰甲第（《汉书·张放传》），曰甲观（庾信《哀江南赋》），曰丙舍（王羲之有丙舍墓田），曰丙殿（《汉书·元后传》）是也。有以为帷帐之次第者，如曰甲乙之帐（《汉书·东方朔传》）是也。有以为科目之次第者，如唐明经本有甲乙丙丁四科，而其实唯有丙丁第。进士本有甲乙科，而其实唯有乙科。明经以全通为甲通，八以上为乙是也。有以为藏书之次第者，如唐四库书以经史子集分甲乙丙丁四部，隋于东都观文殿构屋贮书，东屋藏甲乙，西屋藏丙丁是也。有以为卷帙之次第者，如李善注《文选》，分赋甲赋乙以至赋癸，诗甲诗乙以至诗庚。司马温公《通鉴》，分汉献帝为十卷，甲乙至癸；晋安帝亦十卷，甲乙至癸是也。有以为律令之次第者，如曰令甲令乙令丙（《后汉书·章帝纪》）是也。有以为算法者，如勾为甲，股为乙，弦为丙，高为丁，高对冲为乙，地平为丙，北极出地为丁，南极入地为戊是也。有以为官名者，如汉之戊校尉、己校尉，明之甲字库大使、及乙字丙字丁字戊字库大使是也。有以为姓氏之次第者，如南朝王谢、北朝崔卢，皆称甲族是也。有以为假名者，如《史记·万石君传》长子建次子甲次子乙次子庆及狱吏田甲（《史记·韩安国传》）、齐宦者徐甲（《汉书·高五王传》）、罪生甲祸归乙（《韩非子》）张甲王乙李丙赵丁（梁范瑱《神灭论》）等是也。有以记夜时之晚早者，如本始元年四月壬戌甲夜、地节元年正月戊午乙夜（《汉书·天文志》），自甲夜至五鼓（《三国志·曹爽传》）、四月三日丙夜一筹（《晋书·赵王伦传》）是也。推之，凡物有高下品第者，皆可以甲乙区之。凡人等子虚乌有者，皆可以甲乙区之。温庭筠诗：“往日楼台非甲帐，去时冠剑是丁年。”则失其义矣。

求阙斋读书录卷三

史部上

史记

《今上本纪》。

《孝武本纪》自“初即位尤敬事鬼神”以下至末，皆《封禅书》之文，决非褚先生所补也。孝武纪篇中“于是”字凡二十二见，又有用“而”字者，又有用“其后”者，文气亦与“于是”字相承接。太史公行文间有气不能骞举处，韩公故当胜之。

《三代世表》：“岂不伟哉。”

伟与诡同，佹亦同，犹云异也。

《律书》：“西至于注。”

注即柳。下文“西至于弧”，弧狼即井鬼；“西至于浊”，浊即毕；“北至于留”，留即昴。

《历书》：“故畴人子弟分散，或在诸夏，或在夷狄。”如淳曰：“家业世世相传为畴，律年二十三传之畴官，各从其父学。”韦昭曰：“畴，类也。”孟康曰：“同类之人，明历者也。”乐彦曰：“畴、昔知星者也。”

按：韦孟说是也。《说文》：“畴，耕治之田也。”本以田畴为正训，而各载籍用畴字多与俦通。《北海相景君碑》“英彦失畴”，《议郎元宾碑》“朋畴宗亲”，此畴与俦通之证也。俦，类也。《书·洪范》“不畀洪范九畴”、《国策》“夫物各有畴”，比比训类也。可知畴人为同类相聚、以明历算之人矣。《文选》束皙《补亡诗》注云：“皙与同业畴人肄修乡饮之礼。”则凡同术相聚者，皆得称为畴人，又不仅推明历算者也。

《平准书》。

平准，即管子轻重之法也，唐刘晏亦用之。

“烹弘羊天乃雨。”

是时弘羊固未死也，借卜式恶詈之言作结，若弘羊业已烹杀者。此太史公之褊衷耳。

《齐世家》：“杀之郭关。”

田氏之杀子我，与孙琳杀诸葛恪略相似。

《陈涉世家》。

怀王入秦不返，天下之公愤，屈原之私愤，而太史公亦自引为己愤也。“楚虽三户，亡秦必楚。”子长时时不忘此二语，故于陈涉之张楚、项羽之楚，皆所响慕。即于襄疆之楚、吕臣之楚、景驹之楚、黥布之楚、怀王孙心之楚，亦缕叙而不敢忽。

《外戚世家》。

通篇注重命字。首段吕后，末指明天命，后薄后，窦后、王后、卫后，亦俱含命字之意在言外。

《楚元王世家》。

前兼叙羹颉侯及代王，后兼叙赵王、河间王，不仅楚元王也。

《荆燕世家》赞：“岂不为伟乎？”

王念孙说，伟，异也。《栾布传》、《西京赋》“岂不诡哉”，诡亦异也。刘泽以疏属封王，故叹其异。

《萧相国世家》。

萧相之功，只从猎狗及鄂君两段指点，其余却皆从没要紧处着笔。实事当有数十百案，概不铺写，文之所以高洁也。后人为之，当累数万言不能休矣。

《曹参世家》。

叙战功极多，而不伤繁冗。中有迈往之气，足以举之也。

《留侯世家》。

观“从容言天下事甚众”数语，则子长于子房事不书者多矣。叙留侯计画，亦不出战国策士气象，未知子房尚有进于此者否？

《陈丞相世家》。

阴谋奇计，是《陈平世家》着重处。末段及赞中点出。

《绛侯周勃世家》。

太史公于不平事多借以发抒，以自鸣其郁抑。此于绛侯父子下狱事，却不代鸣冤苦，而以“足已不学，守节不逊”二语责条侯，故知子长自闻大道。或以谤书讥之，非也。

《梁孝王世家》。

自“梁最亲，有功，又为大国”以下，一气喷薄而出，见梁王所以怨望欲为不善者，皆太后、景帝有以启之。

《五宗世家》。

方望溪谓归熙甫文，“于人微而言无忌者，盖多近古之词。”吾谓子长《五宗世家》等文，乃更进于叙述贤哲功臣之作，抑所云“瓦注贤于黄金”也。

《伯夷传》。

首段至“文辞不少概见”止，言古来高节之士惟吴太伯伯夷可信；许由、务光之伦，未经孔子论定者，不可信。第二段至“怨邪非邪”止，言伯夷、叔齐实事，惟孔子之言可信，传及轶诗可信。第三段至“是邪非邪”止，言天道福善之说不足深信。第四段至末，言人贵后世之名，不贵当时之荣。因慨已不得附孔子以传。

《管晏列传》。

子长伤世无知己，故感慕于鲍叔，晏子之事特深。

《老庄韩非列传》。

以申、韩为原于道德之意，此等识解，后儒固不能到。

“故其著书十余万言，大抵率寓言也。”

太史传庄子曰：“大抵率寓言也。”余读《史记》亦“大抵率寓言也。”列传首伯夷，一以寓天道福善之不足据，一以寓不得依圣人以为师。非自著书，则将无所托以垂于不朽。次管、晏传，伤己不得鲍叔者为之知己，又不得如晏子者为之荐达。此外如子胥之愤、屈贾之枉，皆借以自鸣其郁耳。非以此为古来伟人计功簿也。斑固人表，失其指矣。

《司马穰苴列传》。

末叙高国之灭、田齐之兴，文气迈远，独子长有此。

《孙子吴起列传》。

传言世传孙膑兵法。而赞言世俗称十三篇及吴起兵法，则知膑兵法当时已无人称道矣。

《伍子胥列传》。

子胥以报怨而成为烈丈夫。渔父之义、专诸之侠、申包胥之乞师、白公之报仇、石乞之甘烹，皆为烈字衬托出光芒。

《仲尼弟子列传》。

太史公好奇，凡战国策士，诡谋雄辩，多著之篇。此载子贡之事特详，亦近战国策士之风。

《商君列传》赞。

赞最明允而深厚。

《苏秦列传》赞：“吾故列其行事，次其时序，毋令独蒙恶声焉。”

观“次其时序”一语，则知当日有并非苏秦时事，而附之于秦者。班固次《东方朔传》，指意亦颇类此。

《张仪列传》。

子长最恶暴秦，故谓张仪之行事甚于苏秦。实则两人之倾险亦相等耳，特秦挟最胜之势，故张仪尤为得计。

《樗里子甘茂传》赞：“方秦之强时，天下尤趋谋诈哉。”

读此等赞，知子长胸中自具远识。

《穰侯列传》。

首言穰侯、泾阳，华阳、高陵之权侈，末言范雎夺四贵之势，皆简洁无枝辞。

“少割而有质。”

少割者，谓少割梁地也。有质者，谓取秦之质子也。

《白起王翦列传》赞。

未为精当。言王翦之短尤非事实。

《孟子荀卿列传》。

自秦焚书以后，汉之儒者惟子长与董仲舒见得大意。

《魏公子列传》。

“公子”二字，凡百四十五见，故尔顾盼生姿，跌宕自喜。

《廉颇蔺相如列传》。

廉颇为赵将最久，战功最多，故以廉颇为主。叙蔺相如、赵奢父子，皆以廉颇经纬其间。即叙李牧，亦插入廉颇已入魏句。此子长裁篇之本意也。惟功绩虽以廉颇为最，而子长所佩仰者则以相如为最，故赞中专美相如，且以廉、蔺目其篇。

《田单列传》赞。

魏武帝好以劲兵铁骑留于后，故注《孙子》，以后出者为奇兵。实则孙子所谓正奇者，非果以先出后出分也。“处女脱兔”四语，子长玩味极深。叙赵奢、李牧战功，亦暗含此四句在中，不独赞叹田单为然。

《鲁仲连邹阳列传》。

仲连高节，似非邹阳可拟。《上梁王书》亦拉杂无精义。子长特以书中所称有与己身相感触者，遂录存之。

《屈原贾生列传》。

余尝谓子长引屈原为同调，故叙屈原事散见于各篇中。怀王入秦不返，战国天下之公愤，而子长若引为一人之私愤，既数数著之矣。此篇尤大声疾呼，低徊欲绝。

“令尹子兰闻之大怒。”

“闻之”，闻屈平作《离骚》。

《吕不韦列传》赞。

孔子之所谓闻者，实与吕子不侔。子长读《论语》，别自有说。

《刺客列传》。

聂政传之后数行，荆轲传之首尾各十数行，其荡漾疏散吞吐处，正自不可几及。

《李斯列传》。

李斯之功，只从狱中上书叙出，与萧何之功，从鄂君语中叙出，同一机杼。李斯之罪，从赵高反复熟商立胡亥事叙出，与伍被说淮南、蒯通说韩信，同一机杼。

《蒙恬列传》赞：“吾适北边，自直道归至，固轻百姓力矣。”

《始皇纪》曰：“二十七年治驰道。”《六国表》曰：“三十五年为直道，道九原，通甘泉。”是直道与驰道不同也。蒙恬未治驰道，止治直道、筑长城二事，子长责其轻民力，可谓定论。

《张耳陈余列传》。

子长尚黄老，进游侠，班孟坚讥之，盖实录也。好游侠，故数称坚忍卓绝之行。如屈原、虞卿、田横、侯赢、田光及此篇之述贯高皆是。尚黄老，故数称脱屣富贵、厌世弃俗之人。如本纪以黄帝第一，世家以吴太伯第一，列传以伯夷第一，皆其指也。此赞称张、陈与太伯、季札异，亦谓其不能遗外势利、弃屣天下耳。

《魏豹彭越列传》赞：“独患无身耳。”

五字古来英雄所争在此。子长，烈士也，故道得到。

《黔布列传》赞。

以坑杀人为首虐，遂以身为大僇，此亦后世因果之说。如韩、彭、英布之智力，自有不能与高祖并立之理，即衅端发自爱姬，亦不足论。此等赞，子长似不甚厝意。

《淮阴侯列传》。

彭城败散，而后信收兵至荥阳，破楚京索之间。下魏破代，而后汉辄收信精兵。荥阳距楚，成皋围急，而后汉王至赵，驰入信壁。此三役，皆高祖有急，赖信得全。子长于此等处，颇为用意。

《韩王信卢绾列传》赞：“夫计之生孰成败，于人也深矣。”

韩王信、卢绾、陈豨皆计事不孰，此句盖兼三人者言之。

《田儋列传》。

田氏王者八人，益以韩信，凡九人。叙次分明，一丝不紊，笔力极骞举也。

《樊郦滕灌列传》。

樊哙、夏侯婴皆沛人，灌婴虽非沛人，而雎阳去沛不远，且终身为骑将，与夏侯婴终身为太仆略相类，三人同传宜也。郦商不入食其传，又不入傅、靳等传，而列之此传，颇不可解。《夏侯婴传》“太仆”宇凡十三见，“奉车”字凡五见，“以兵车趣攻战疾”字凡四见。《灌婴传》“将骑兵”凡九见。

《张丞相列传》。

夹叙周昌、赵尧、任敖事，与《蒙恬传》夹叙赵高事，机杼略相类。

《郦生陆贾列传》。

初，沛公引兵过陈留，郦生踵军门上谒，此一节应别行写。正传中既载郦生诫骑士以进，沛公踞床洗足见之矣；此又载郦生按剑以叱使者，当时传闻不一，聊记于传后，以广异闻。又有传郦生书者，谓汉王定三秦至巩洛，郦生乃始来见，则赞中辨其非是。

《傅靳蒯成列传》。

子长于当世艳称之功臣封爵者，皆不甚满意。常以不可知者，归之天命。如于萧何，则曰“碌碌未有奇节，依日月之末光”；于曹参，则曰“以与淮阴侯俱”；于樊、郦、滕、灌，则曰“岂自知附骥之尾，垂名汉廷”；于傅宽、靳歙，则曰“此亦天授于卫青，亦曰天幸”，皆以成功委之于命。虽要归有良然者，然亦由子长褊衷，不能忘情于功名，故时时以命字置诸喉舌之间。若仲尼，则罕言命，且不答南宫适、羿奡、禹稷之问，兹其所以为大也。

《刘敬叔孙通列传》赞：“智岂可专邪？”

此语是子长识力过人处。

《季布栾布列传》。

状季布、季心、栾布诸人，俱有瑰玮绝特之气，赞中仍自寓不轻于一死之意。子长跌宕自喜之概，时时一发露也。

《袁盎晁错列传》：“宦者赵同尝害盎。盎兄子种说盎曰：‘君与斗廷辱之，使其毁不用。’”

使其毁不用者，谓廷辱之，后赵谈虽进毁言，文帝将不听用也。

赞。

晁错峭直刻深，袁盎天姿亦颇近之，故两人相忌嫉特深。子长以好声矜贤讥盎，亦互文见义。

《张释之冯唐列传》赞：“《书》曰：‘不偏不党，王道荡荡。不党不偏，王道便便。’张季冯公近之矣。”

季布、栾布、袁盎、晁错皆激烈峭直，非和平之器。张、冯为得其平，故引《书·洪范》赞之。

《万石张叔列传》。

子长生平风旨，不与万石建陵诸人相近。而此传曲尽情态，亦自具有大度。后世卿相老成醇谨者，托义于此，则有所摹拟而为之，为文者亦纯事摹拟矣。

《田叔列传》。

不别为贯高立传，而别为田叔立传，子长与任安田仁善也。

《扁鹊仓公列传》。

太史公好奇，如扁鹊仓公，曰者龟策货殖等事无所不载，初无一定之例也。后世或援太史公以为例，或反引班、范以后之例而讥绳太史公，皆失之矣。

《吴王濞列传》。

先叙太子争博，晁错削地，详致反之由。次叙吴胶西，胶西约五国，详约从之状。次叙下令国中，遗书诸侯，详声势之大。次叙晁错绐诛，袁盎出使，详息兵之策。次叙条侯出师，邓都尉献谋，详破吴之计。次叙田禄伯奇道，桓将军疾西，详专智之失。六者皆详矣，独于吴军之败不详叙，但于周丘战胜之时闻吴王败走而已。此亦可悟为文详略之法。

《魏其武安侯列传》。

武安之势力盛时，虽以魏其之贵戚无功，而无如之何；灌夫之强力盛气，而无如之何；廷臣内史等心非之，而无如之何；主上不直之，而无如之何。子长深恶势利之足以移易是非，故叙之沉痛如此。前言灌夫，亦持武安阴事。后言夫系，遂不得告言武安阴事。至篇末乃出淮南遗金财事，此亦如画龙者将毕乃点睛之法。

《韩长孺列传》。

壶遂、田仁皆与子长深交，故叙梁赵诸臣多亲切。

《李将军列传》。

初，广之从弟李蔡至，此乃将军所以不得侯者也。十余行中专叙广之数奇，已令人读之短气。此下接叙从卫青出击匈奴徙东道迷失道事，愈觉悲壮淋漓。若将从卫青出塞事叙于前，而以广之从弟李蔡一段议论叙于后，则无此沈雄矣。故知位置之先后、翦裁之繁简，为文家第一要义也。

《匈奴列传》赞：“孔氏著《春秋》，隐桓之间则章，至定哀之际则微，为其切当世之文，而罔褒忌讳之辞也。”

叙武帝时事不实不尽，故赞首数语云尔。

《卫将军骠骑列传》。

卫青、霍去病传，右卫而左霍；犹魏其、武安传，右宝而左田也。卫之封侯，意已含讽刺矣。霍则讽刺更甚。句中有筋，字中有眼。故知文章须得偏鸷不平之气，乃是佳耳。

《平津侯主父列传》。

平津亦贤相，而太史公屡非刺之，盖子长褊衷于汲黯、董仲舒。既所心折，即郭解、主父偃亦所深许，遂不能不恶平津耳。

《南越尉陀列传》：“自尉佗初王，后五世九十三岁而国亡焉。”

五世九十三岁，越国必有善政。赵光、赵定、居翁之属汉，必有事实。兹皆不书，略人之所详也。太后之淫乱，置酒之坐次，详人所略也。故知记事之文，宜讲翦裁之法。

《东越列传》。

庄助发郡国之兵，不从田蚡计，杨仆、韩说等之三道并进，居股多军之封侯，俱足发明武帝之英风俊采，特不于赞中揭出耳。

《朝鲜列传》。

事绪繁多，叙次明晰，柳子厚所称太史之洁也。

《西南夷列传》。

通二方，置七郡，叙次先后，最为明晰。

《司马相如列传》。

赞。

《汉书》“春秋”二字上有“司马迁称”四字，盖自“春秋推见至隐”下至“风谏”，何异司马迁之言也。自“靡丽之赋”下至“不已亏乎”止，扬雄之言也。后人将《汉书》论赞羼入《史记》内，太史公而引扬雄之言，遂不可读矣。

《淮南衡山列传》。

伍被既造谋徙民朔方，以怨其民。兴诏狱逮诸侯太子幸臣，以怨其诸侯。则所以为淮南反计者，亦甚深至。前此所为雅辞引汉之美者，当不可尽信也。太史公素恶丞相弘廷尉汤，故欲曲贷伍被，或不无增饰于其间耳。

《循吏列传》。

循吏者，法立令行，识大体而已。后世之称循吏者，专尚慈惠，或以煦煦为仁者当之，与太史公此传之本意不伦。

《汲郑列传》。

《汲黯传》处处以公孙宏、张汤相提并论，此太史公平生好恶之所在。景武间人才，以此传为线索。

《儒林列传》。

子长最不满于公孙宏，讽刺之屡矣。此篇录公孙宏奏疏之著于功令者，则曰：“余读功令，未尝不废书而叹”；于辕固生，则曰：“公孙宏侧目视固”；于董仲舒，则曰“公孙宏希世用事”，于胡母生，则曰“公孙宏亦颇受焉”。盖当时以经术致卿相者，独宏，子长既薄其学，又丑其行，故褊衷时时一发露也。

《酷吏列传》。

通首以“法令滋章，盗贼多有”二语为主。序中“天下之网尝密”数行，指秦言之，即以讽武帝时也。

《大宛列传》。

前叙诸国，从张骞口中述出，最为朗畅。后叙两次伐宛，亦极雄伟。中间叙乌孙和亲及西北外国之俗，笔力尚未骞举。

“得乌孙马好，名曰天马。及得大宛汗血马，益壮”。

得乌孙马，得大宛马，皆后此之事，兹附录于前。

“出此初郡。”

初郡者，初置之郡。

《游侠列传》。

序分三等人，术取卿相，功名俱著，一也；季次原宪，独行君子，二也；游侠三也。于游侠中又分三等人，布衣闾巷之侠，一也；有土卿相之富，二也；暴豪恣欲之徒，三也。反侧错综，语南意北，骤难觅其针线之迹。

《佞幸列传》。

以本朝臣子而历叙诸帝幸臣，此王允所谓谤书也。

《滑稽列传序》：“天道恢恢，岂不大哉。谈言微中，亦可以解纷。”

言不特六艺有益于治世，即滑稽之谈言微中，亦有裨于治道也。

《日者列传》。

周秦诸子著书及汉人作赋，多设为问答之辞，此篇与东方朔诸文略相类。

《龟策列传》。

褚先生在长安求之不得，故后世皆知此传为伪。

《货殖列传》。

自桑孔辈出，当时之弊，天子与民争利，《平准书》讥上之政，《货殖传》讥下之俗，上下交征利，《孟子列传序》所为废书而叹也。中惟家贫亲老数行，是子长自伤之辞，余则姚惜抱之论得之。

《太史公自序》。

论六家要指，即太史公迁之学术也。托诸其父谈之词耳。姚惜抱以为其父之辞，盖失之。

“上大夫壶遂曰。”

设为壶遂问答，即《解嘲》《宾戏》《进学解》之意。

汉书

《景帝纪》：“（元年），廷尉信谨与丞相议曰：‘吏及诸有秩受其官属所监、所治、所行、所将，其与饮食计偿费，勿论。它物，若买故贱，卖故贵，皆坐臧为盗，没入臧县官。吏迁徙免罢，受其故官属所将监治送财物，夺爵为士伍，免之’。”

故官属及所将所监所治而独无所行者，故时巡行之处，其官属未必更送财物也。仅夺爵为士伍而不以坐藏为盗论者，前任之官其罚稍轻于现任也。所将，谓所携以自随之人也。若将雏、将子，将军之将。

《武帝纪》：“太初元年夏五月；正历以正月为岁首。”

自此以前虽皆以建亥之月为岁首，然皆称冬十月、冬十一月、冬十二月、春正月，未尝以建亥之月为正月。盖汉初称建亥月为正，而班氏追改之。故师古曰：“史追正其月名。”

《宣帝纪》：“（地节四年）诏曰：‘今系者或以掠辜，若饥寒瘦死狱中。’”

掠辜而死，一端也；饥寒而瘦死，一端也。师古分作三端，盖失之。下文掠笞若瘦死者亦只二端。

《天文志》：“凡以宿星通下之变者，维星散，句星信，则地动。”

维者，谓周围如圜，若鳖星、天津、天钱、天垒城、天苑之类。句者，谓其末如，若天、卷舌、天谗、大陵、积尸之类。维者欲圜不欲散，句者欲曲不欲伸，否则地动。不专指极后之四星与斗勺后之三星言。

《五行志》：“言之不从，从顺也。”

貌之不恭。传曰之下，有说曰。此“言不从”句上，亦应有说曰二字。

“视之不明，是谓不悊。悊，知也。”

视之不明句上，当有说曰二字。

“昭公二十五年夏，有鸜鹆来巢”至“继嗣可立，灾变尚可销也。”

以上之事，皆禽鸟视之不明，当有赢虫之孽。此羽虫之事，不知何以列入。

“思心之不睿，是谓不圣。思心者，心思虑也。”

思心之不睿上，应有说曰二字。

“皇之不极，是谓不建。皇，君也。”

皇之不极句上，亦应有说曰二字。

《地理志》：“京兆尹南陵。”师古曰：“兹水秦穆公更名以章霸，功视子孙。视读曰示。”

视读曰示，师古不应自为作音。疑有误也。

《沟洫志》：“于是为发卒万人，穿渠自征引洛水至商颜下。”

国藩按：洛水，此今之北洛水也。中隔渭水，不知何以能至商颜？

《陈胜传》：“行收兵。”

行收兵云者，且行且收兵也。

“公孙庆曰：“齐不请楚而立王，楚何故请齐而立王？”

田儋立为齐王之时，未尝请命于陈胜，故云。

《项籍传》：“东阳少年杀其令，相聚数千人，欲立长，无适用。”

国藩按：适，主也。本毛传之训。然经典中如“谁适为容”、“奚其适归”、“莫适为主”、“我安适归矣”、“吾谁适从”等语，皆词气相类，若皆训为主，则“莫适为主”当训为莫主为主矣。若各处望文立训，参差互异，则古书之例又不尔也。适盖愿安之词。《孟子》云：“寡人愿安承教。”谓心愿而意安之也。《庄子》：“忘足，履之适也；忘腰，带之适也。”亦愿而安之也。如上所引五语及此“无适用”，皆可以愿安之意通之。

“梁曰：‘田假与国之王穷来归我，不忍杀，赵亦不杀角间，以市于齐。’”

国藩按：师古训市字极精当矣。然“以市于齐”四字，乃兼楚赵言之。本求齐出兵俱西者，楚也。若楚自杀假，又令赵杀角间，是卖此三人以买齐兵也。今皆不杀，是不以此三人市齐之兵也。不得专指角间。

“羽谓其骑曰：‘吾为公取彼一将。’令四面骑驰下，期山东为三处。”

“期山东为三处”云者，本由山上四面分驰而下，既下则皆聚会于山之东面也。分为三处者，为疑陈，使汉兵不知羽所在，猝不敢前也。皆会于东者，东面滨大江甚近，将渡江也。

“赞曰：贾生之过秦曰。”

《史记》录贾生《过秦》三篇于《秦本纪》后，贾生本为秦而作也。班氏录《过秦》一篇于此，则似专为赞陈胜而录之。同一录贾生文，而意各有当也。

《张耳陈余传》：“县杀其令丞，郡杀其守尉，今吕张大楚王陈。”师古曰：“言张建大楚之国而王于陈地。”，读曰已。张大楚，谓张而大之也，不宜以大楚连读。

“余曰：‘吾顾目无益。’”

顾，犹特也。本传“顾其势初定”、“吾顾目无益”、“顾为王实不反”，皆宜作特字解。《汉书》中此等顾字甚多，王念孙皆作特字解。师古训为思念，皆失之。

《韩信传》：“萧何曰：‘诸将易得，至如信，国士无双。’”

国士，谓其才智足伏一国也。又等而上之，则曰天下士。“管仲天下才”是也，《庄子》“此国马也，而未若天下马也”，义与国士、天下士同。师古注失之。

“今韩信兵号数万，其实不能千里袭我。”

其实不能云者，虽名为数万，实尚不满数万也。

《彭越传》：“项籍入关王，诸侯还归。”

还归，归彭城也。

“乃拜越为魏相国，擅将兵略定梁地。”

擅者，谓虽为魏相国而兵事不由魏豹调遣，越得专主之也。

《燕王泽传》：“高后时，齐人田生游乏资，以画奸泽。”

《庄子·天运篇》：“以奸者七十二君。”奸，求也。

“泽使人谓田生曰：‘弗与矣。’”

“弗与矣”者，怨望之词。言既得金去，遂不复顾我矣。犹饥则依人，饱则飚去也。厥后田生以计为泽求得封王，以明身虽不在泽所，而无日不为泽画策，报恩之深也。

《吴王濞传》：“然其居国以铜盐故，百姓无赋，卒践更，辄予平贾。”

自行而践更者，定例也。出钱而过更者，宽政也。过更者既选宽政矣，而践更者又予之以慵直，是富者出钱而不自行，贫者虽自行而得俯资，此吴王之欲得民心也。服说是，晋说非也。

“窃闻大王以爵事有过，所闻诸侯削地，罪不至此。此恐不止削地而已。”

言楚、赵王削地之罪不至于胶西王卖爵之罪之甚，楚、赵尚削地，则胶西恐不止于削地而已。言其当灭国也。此以危言怖胶西王也。

“西走蜀汉中告越”。注：“师古曰‘言王子定长沙已北，而西趣蜀及汉中，平定吕讫，使报南越也。”

国藩按：师古说非也。长沙以北，西走蜀汉中，地方数千里，此非幼弱之长沙王子所能定也。南越是时最强盛，故吴王以此属南越王。长沙与南越相直，王子可为内应，故曰因王于也。告越者，言已将此指告南越矣。

“削夺之地”。

之，疑作封。

《楚元王传》：“德厚宽好施生。”

《易》曰：“天施地生。”此“施生”字之所本也。

《刘向传》：“民萌何以劝勉。”

萌与甿同。力田之民曰甿。

“用纻絮斫陈漆其间”。

陈，施也。以石为椁。又以芝絮斫斩糜烂，而施漆于其间。犹今世之以瓷灰和漆封棺口也。

“封坟掩坎，其高可隐。”

其高可隐，谓人隔坟而立，可隐肘也。不能遮蔽全身，不甚高耳。

“石榔为游馆。”

游馆，以石为离宫、别馆于地下。

“上以我先帝旧臣，每进见，常加优礼。吾而不言，孰当言者。向遂上封事谏曰。”

奏疏惟西汉之文冠绝古今。西汉前推贾、晁，后推匡、刘。贾、晁以才胜，匡、刘以学胜。此人人共知者也。余尤好刘子政。忠爱之忱，若有所甚不得已于中者，足以贯三光而通神明。是故识精而不炫，气盛而不矜，料王氏之必篡，思有以早为所，而又无诛灭王氏之意。宅心平实，指事确凿，皆本忠爱二字，弥纶周浃而出。吾辈欲师其文章，先师其心术，根本固，则枝叶自茂矣。

“行污而寄治。”

污，乱也。寄，亦托也。行本污乱，而托为澄治。

“根垂地中。”

垂，当作臿，臿与插同。

“虽立石起柳，无以过此之明也。”

指明梓柱之征，果为王氏篡汉之兆。向之忠直，出于至诚，故其道可以前知。读至王刘不并立等语，至今如睹其涕泣之状。如闻其呜咽之声。

《刘歆传》：“诗始萌芽，天下众书，往往颇出。”

曰萌芽，曰颇出，言不完不备也。

“或为雅，或为颂，相合而成。”

《诗》或以相合而成，《书》或以后得而集，亦言其不完不备也。

“其古文旧书，皆有征验。外内相应，岂苟而已哉。”

内者，秘府之藏也。外者，柏公、贯公、庸生之学也。两者皆同，故曰相应。

《季布传》：“布之官，辩士曹邱生数招权顾金钱。”

刘敛曰：“招权，谓作为形势，招权归己也。顾金钱者，谓志在金钱也。顾，犹念也。”愚按：招权归己，刘说是也。其训顾曰念，非也。本书《晁错传》注：“顾，雠也。”《后汉·桓帝纪》注：“顾，酬也。”曰雠，曰酬云者，皆谓此有所往，彼有所反，无德不报之谓也。曹邱生既招权归己矣，因以其权转而假人，人乃以金钱报之。我以权往，人以金钱反，故日顾也。后世有曰招权市利者，义正与此相同。谓既招得贵人之权归己，因转而以权假人，人即以利报我，故曰市利也。

“使仆游扬足下名于天下，顾不美乎。”

顾，反也。师古训念，非也。

《齐悼惠王传》：“高后儿子畜之，答曰：‘顾乃父知田耳。’”师古曰；“乃，汝也。汝父谓高帝也。刘攽曰。“儿子畜之，不以人臣待之也。乃父，直谓王肥耳。”

国藩按：刘说是也。古人谓孙及兄弟之子、兄弟之孙及他年辈幼小者，皆可称儿子。本传下文云“齐王自以儿子年少”可证。

“勃曰：‘失火之家，岂暇先言丈人后救火乎。’”

丈人，尊长之称。谓先告家长，而后往救火，犹先读诏命，而后靖诸吕之难也。《史记》作大人，亦谓家长也。

赞：“左官附益阿党之法设。”

愚按：附益，亦解在《诸侯王表》。师古于表解云：背正法而厚于私家。于传解云：欲增益诸侯王。自相矛盾。

《萧何传》：“秦御史监郡者与从事办之。”刘攽曰：“此句先题目下事，言秦制御史监郡者，凡有事皆与从事共办之。”

愚按：刘说是也。凡监郡皆然，不独泗水郡为然。何给，泗水卒史，即泗水郡之从事也。

《曹参传》：“度之，欲有言，复饮酒。”

度之，师古读为大各反，则是以为筹度之度也。度人复欲有言，则又从而饮之酒，是度之之字为羡文矣。国藩按：度之，《史记》作间之，义相同也，犹曰顷之，曰少间，曰少顷耳。

“至朝时，帝让参曰：与窑胡治乎。”

胡治云者，谓在家干治何事，讽其笞子也。不便面责以无罪笞子之咎，乃诘以在家干治何事云耳。

《王陵传》。

《史记》王陵、周勃等事，皆列入《陈平世家》中“始平曰。”以下我多阴谋云云，接上文“何坐略人妻弃市”，皆陈平事也。《汉书》别分为《王陵传》，以周勃、陈平问狱讼钱谷事阑入陵传，已失其义矣。而“何坐略人妻弃市”之下，“始平曰”之上又阑入王陵、审食其后嗣一段，遂使审平与陈平之名混淆。

《周勃传》：“得绾大将，抵丞相偃守陉。”

卢绾起事至微薄，未尝置丞相之官，而其尊贵略如汉之丞相，故曰抵丞相也。

“乃顾麾左右执戟皆仆兵罢。”

仆者，弃兵卫于地也。罢者，散去也。左右皆执兵卫少帝者，故滕公令其仆兵而各散去。师古训顿未妥。

“有谒者干人，持戟卫端门，曰：‘天子在也’足下何为者。’”

滕公以少帝非刘氏，不当立，不以少帝为君，故称之曰足下。谒者不知少帝已废，代王已立，不以代王为君，故亦称曰足下。

“上视而笑曰：‘此非不足君所乎。’”孟康注：“设胾无箸者，此非不足满于君所乎，嫌憾之也。”师古注：“孟说近之。帝言赐君食而不设箸，此由我意于君有不足乎。”宋祁曰：“浙本注文由我上有‘岂不’二字。”

按：孟注：“恨读为很，违也。”《说文》：“很，不听从也，一曰盭也。”《汉书》“李敢怨大将军之恨其文”夏侯常连恨胜”两“恨”字，皆当读为违戾之“很”。此孟注云嫌恨之也者，言明示以不足满于君所之之意，嫌有意与亚夫相违戾也。

《樊哙传》：“项羽既饷军士中酒。”

愚按：中酒之中，当读如字。《文选·上林赋》：“于是酒中乐酣。”郭注：“中，半也。”此中酒之中，亦当训为半也。师古音竹仲反，解为不醉不醒，失之矣。凡竹仲反之中，有两义，皆从射中之中引伸而得。射有用之于礼射者，则以中为合度。有用之于克敌者，则以中为杀伤。从合度之义而引伸之，则中训为得也，应也，合也，当也。如《封禅书》：“与王不相中。”是中训为得。《礼记》：“律中太簇。”是中训为应。《穆天子传》：“味中糜胃而滑。”是中训为合。《司马迁传》：“其声中其实者。”是中训为当。凡此皆从射以中为合度而引伸之者也。从杀伤之义而引伸之，则如《赵王彭祖传》云“持诡辨以中人”，《何武传》“欲以吏事中商”之类，皆从射者以矢伤人而引伸之者也。中酒之中，亦从矢伤人之义而引伸之，谓酒力足以伤人之生，伐人之性，如受中伤于矢耳。师古训中酒为不醒不醉，抑又非也。

《夏侯婴传》：“高祖时为亭长，重坐伤人。”

愚按：重，难也。坐伤人，则罹刑罚。故高祖难之。

“高祖初为沛公，赐爵七大夫，以婴为太仆常奉车。”

婴自高祖初为沛公时，即为太仆常奉车。及至事孝惠、吕后、孝文，终身皆为太仆奉车也，故《史记》历历数之。或曰以太仆奉车，或曰复常奉车，或曰因复奉车，或曰以太仆从击某，或曰以太仆击某，终高祖之世凡十一见。而于末总之曰：“婴自上初起常为太仆，竟高祖崩。”其后又四见，合之凡十五见。虽史公磊落自喜，不厌其复，然究嫌烦赘也。《汉书》删去八处，仅七见，可谓得体。然独于“从攻定南阳”之上，著“因奉车”三字，殊为不类。又于“号昭平侯”之下，著“复为太仆”四字，亦为自乱其例。婴自始至终，固无日不为太仆，所有攻战之功，固无一不因奉车以从也。

《傅宽传》：“击破齐历下军，击田解，属相国参残博。”

韩信破齐之时，曹参以左丞相属焉。宽之破历下，击田解，固隶属信之麾下。其残博时，虽专属参，犹不出信之麾下也。盖参是时若次将，尚属信耳。

《周昌传》：“赵人方与公。”

秦汉间，尊称人多曰公。有以官名称公者，如《曹参传》中之秦监公是也。有以土人称公者，如高祖为沛公、胶西有盖公是也。有以县令称公者，如曹参为戚令，曰戚公；夏侯婴为滕令，曰滕公，王武为柘公是也。此方与公，亦以县令而尊称之耳。孟说非也。

《任敖传》：“以淮南相张苍为御史大夫。”

《史记》周昌、任敖、申屠嘉皆附入《张苍列传》中，通首以苍为主，而以昌敖等事纬之。《汉书》既各为标目，昌与敖各为立传矣，而乃以苍事入敖传中，斯为不伦。

《申屠嘉传》：“嘉谓长史曰：‘吾悔不先斩错，乃请之，为错所卖。’”

师古训先斩而后奏，是以“乃请之”属上为一句读。今按当断为二句，言悔不先斩而乃先请，出于下策，致为所卖也。《史记》作“乃先请之”，是分为二句矣。

赞：“张苍文好律历。”

师古训为名好律历，殊为不词。今按：好者，学字之误。《史记》本作文学律历。《汉书》偶有讹字，师古不及纠正之耳。

《郦食其传》：“为里监门，然吏县中贤豪不敢役。”

当云为里监门吏。班固书误倒写“然”字于“吏”字上。《史记》不误。

“项王迁杀义帝，汉王起蜀汉之兵击三秦出关，而责义帝之负处。”宋祁曰：“或无负字。”

愚按：或本是也。此涉下杀义帝之负句而误耳。《史记》无负字。

《陆贾传》：“谓其子曰：‘与女约：过女，女给人马酒食极饮，十日而更，所死家，得宝剑车骑侍从者。一岁中以往来过他客，率不过再过，数击鲜，毋久溷女为也。’”

《史记》云：“一岁中往来过他客，率不过再三过。数见不鲜，毋久溷公为也。”国藩按：他客，谓亲族僚友也。“数见不鲜”二语，贾与他客约之辞。上文六语，贾与其五子约之辞。与五子约称曰女，与他客约称曰公，区以别矣。孟坚改为“数击鲜，毋久溷女”二语，并此亦似与五子约之辞，此孟坚未深究子长之文义而改之也。又“过他客，不过再三过”者，贾常传食于其子，故无暇过他客也。盂坚改为“以往来过他客，率不过再过”，似贾在他客处往来之时多，而其诸子处反仅再过矣。此又与子长之文意相戾也。

《淮南厉王传》：“而杀列侯以自为名。”

自为名者，自以为报母仇以孝为名也。

“大王欲属国为布衣”。

属国云者，以国属之人，而不复欲自有之也。

《衡山王传》：“王日夜求壮士于周邱等，数称引吴楚反时计画约束。衡山王非敢效淮南王求即天子位，畏淮南起并其国，以为淮南已西，发兵定江淮间而有之，望如是。”

按：“数称引吴楚反时计画约束”者，壮士等之所称引也。“衡山王非敢”以下，“而有之”以上，皆壮士等私相计画之辞。“淮南已西”云者，言淮南王起兵西人长安，则衡山王发兵定江淮间，据淮南王之地而有之。淮南朝发，则衡山夕起。庶不为淮南王所并也，所望不过如是而已。

《伍被传》：“须士卒休，乃穿井得水，乃敢饮。军罢，士卒已逾河，乃度皇太后所赐金钱尽以赏赐。”

军罢二字若属上句读，则无义可寻。若属下句读，则逾河之处不必适在军罢时也。此处当有二饮字。文云：“穿井得水饮，军罢乃敢饮”转写脱一饮字。又误置军罢二字于上耳。

“王曰：‘男子之所死者，一言耳。’”

凡男子之死于一言者，约有数等：与人争很，一言之忿，不顾而死者，是死于忿也。气谊相许，一言之约，借躯以相酬报者，是死于要约也。要事同计，异人同情，因旁人一言之感触，遂以激发欲死者，是死于激切也。厉王迁死，淮南宾客多以此感激安，或安以一言而激发欲死耳。师古二义解一言甚当，而于王安未合也。

“天下劳苦有间矣。”

有间，谓有隙可乘也。如说是，师古失之。孟子曰：“连得间矣。”

文气略同。

“王曰：‘此可也，虽然，吾以不至若此专发而已。’”

《史记》作“吾以为不至若此”。言不至如伍被之说如此其难耳。

《汉书》少一为字，义与《史记》同。师古之解非也。

《周仁传》：“仁为人阴重不泄，常衣弊补衣溺祷，期为不洁清，以是得幸。入卧内，于后官秘戏，仁在旁终无所言。”刘奉世曰：“袴非小袴，能藉则近洁矣。此常袴溺沥其上，不洗濯之，以其不洁之故，人恶远之，乃得至后宫也。”

愚按：刘说常袴不洗濯是也，其说人恶远之非也。仁之衣弊衣溺祷，言其不好修饰，不事容悦也。溺者，甚之之词，犹曰不澣云耳。以其慎密质朴，是以得幸，虽后官秘戏，亦得在旁，取其谨愿之至，不漏泄禁中亵语，非取其垢污而为人所恶远，遂与宦者同视也。刘说盖为张说所误，亦陋甚也。

《贾谊传》：“《吊屈原赋》：历九州而相其君兮，何必怀此都也。”

自“凤缥缥其高逝兮”至篇末，皆责屈原不能引身远遁，自取尤辱。其切责之，乃所以深痛之也。师古之说非是。

“谊数上疏，陈政事，多所欲匡建。”

奏疏以汉人为极轨，而气势最盛，事理最显者，尤莫善于《治安策》。故千古奏议，推此篇为绝唱。“可流涕者”少一条，“可长太息者”少一条，《汉书》所载者，殆尚非贾子全文。贾生为此疏时，当在文帝七年，仅三十岁耳。于三代及秦治术无不贯彻，汉家中外政事无不通晓，盖有天授。非学所能几耳。奏议以明白显豁、人人易晓为要。后世读此文者，疑其称名甚古，其用字甚雅，若仓卒不能解者。不知在汉时乃人人共称之名，人人惯用之字，即人人所能解也。即以称名而论，其称淮南、济北，如今日称端华、肃顺也。其称匈奴，如今日称英吉利也。其称淮阴侯、黥布、彭越、韩信、张敖、卢绾、陈豨六七公，犹今日称洪秀全、李秀成、石达开、张洛刑、苗沛霖、奋匪、回匪也。其称樊、郦、绛、灌，犹今日称江、塔、罗、李也。其称郡国，犹今日称府厅也。其称傅相丞尉，犹今日称司道守令也。又以用字而论，其用厝字，犹今日用置字也。其用虖字，犹今日用乎字也。其用虑字。犹今日用大致也。其用埶字，犹今日用势字也。其用亡字，犹今日用无字也。其用亶字，犹今日用但字也。其用几幸，犹今日用冀幸也。其用隃字，犹今日用逾字也。其用县字，犹今日用悬字也。由此等以类推，则当日通称之名、通用之字，断无不共谕者。然则居今日而讲求奏章，亦用今日通称之名、通用之字，可矣。

“首尾衡决。”

衡决，犹横决也。古人言直皆曰纵，言横皆曰衡。于事之忤乱无条理者，则横字作去声读。如曰横逆、曰洪水横流是也。此处若作横决，亦当读为去声。

“祖有功而宗有德，使顾成之庙称为太宗。”

此疏陈于文帝时，便谓文帝死后庙号应称太宗，足见当时风俗近古。

“夫树国固必相疑之势。”

树，独立也。于京师之外，又树立宗室多国，势必相疑。

“今或亲弟谋为东帝，亲兄之子西乡而击，今吴又见告矣。”

亲弟，谓淮南厉王长。亲兄之子，谓齐悼惠王之子兴居。皆谋反也。

“如此，有异淮南、济北之为邪。”

淮南，谓上文亲弟谋为东帝也。济北，谓上文亲兄之子西乡而击也。

“非有仄室之势，以豫席之也。”

仄室之势，犹曰寸土半阶之势。席，犹曰凭藉也。

“动一亲戚。”

古人称父子兄弟曰亲戚。

“长沙乃在二万五千户耳。”

在，读如才，犹曰仅也。

“诸侯之地，其削颇入汉者，为徙其侯国及封其子孙也，以数偿之。”

诸侯之地前颇有削而入汉者，犹今云入官也。仍当移徙界址，归入侯国境内，待封其子孙时全数还之。

“一二指搐，身虑亡聊。”

搐，《集韵》《类篇》并云牵制也。一二指搐云者，谓偶然有所指，或有所牵制也。虑，犹云大氐也。谓胫与指大平居不可屈伸，偶然牵动，则周身大氐皆痛甚亡聊矣。

“斥候望烽燧，不得卧。”

斥，远也。候，候伺也。斥候，犹今之放哨者也。

“臣窃料匈奴之众，不过汉一大县。”

汉之匈奴，南北二千里，东西五千里，而曰不过抵汉一大县，此贾生阅历之浅也。

“陛下何不试以臣为属国之官，以主匈奴。”

典属国之官，专主外国事，后苏武尝为之。

“今民卖僮者，为之绣衣丝履偏诸缘。”

偏诸，即牙条，今之阑干缏子之属近之。

“以偏诸。”

偏诸，即缏子。，谓缝于衣之领缘也。

“其慈子耆利。”

慈子耆利，犹云溺爱贪利。

“逐利不耳。”

利不耳，即利否耳。

“是非其明效大验邪。”

以刑法与礼教层层比较，劝汉帝宜学周，不宜学秦。

“故贵大臣定有其罪矣，犹未斥然，正以之也，尚迁就而为之讳也。”

是时丞相绛侯周勃免就国，人有告勃谋反者，逮系长安狱，故贾生以此讥之。

“夫将为我危。”

夫，犹彼也。《左传》：“则夫致死焉。亦谓彼致死也。”

“故可托以不御之权。”

不御之权，谓全授以权柄，不复制御之也。

“卒破七国，至武帝时淮南厉王子为王者，两国亦反诛。”

“卒破七国，言谊策梁足以扦齐赵，淮阳足以禁吴楚，其言果应也。厉王子为王者两国亦反，言谊策淮南四子为父报仇，其言果应也。

《袁盎传》：“盎兄子种为常侍骑，谏盎曰：‘君众辱之。”

古称尊长多曰君，自称多曰臣。此君众辱之，是称其叔父曰君也。《王章传》“我君素刚”，是称其父曰君也。秦汉间谈说之际，自称曰臣者，不可枚举。

《晁错传》：“以便为之。”

犹云以暇时为之也。

“诏策曰：‘悉陈其志，毋有所隐。’愚臣窃以五帝之贤臣明之。臣闻五帝其臣莫能及，则自亲之；三王臣主俱贤，则共忧之；五伯不及其臣，则任使之。此所以神明不遗，而贤圣不废也云云。又曰今执事之臣，皆天下之选已，然莫能望陛下清光，譬之犹五帝之佐也。陛下不自躬亲，而待不望清光之臣，臣窃恐神明之遗也。”

按：清光，即才智也。莫能望，谓远不能及也。五帝才知过于其臣，则自亲政事。三王才知与臣相等，则共谋政事。五伯才知不及其臣，则以政事委任臣下。晁错之意，以当时盗贼不衰，边竟未安，文帝之才知既不足以济事，而诸臣之才知反不能望文帝之清光，是臣下亦不足以备任使也，则政事必有阙遗而不举者矣。错自度其才知过于文帝，又远过于在廷诸臣，隐然以五伯之佐自命，欲帝之举因而任己也，故以对诏策中“悉陈其志，毋有所隐”二语。

“神明不遗，贤圣不废。谓神明之所照者，无遗弃之事。贤圣之所通者，无废阙之端。”

师古说非也。贤，谓过人之智、圣，谓通明之才。不必皆成德而后称日贤曰圣也。

“错父谓错曰：‘上初即位，公为政用事，侵削诸侯，疏人骨肉，口让多怨，公何为也？’错曰：‘固也。’”

固也云者，言乃父所责固当。师古训非也。

《汲黯传》：“赐从军死者家，卤获，因与之。”

卤获，得匈奴之财也。因与之，亦赐从军死者之家也。

《窦婴传》：“孝景三年，吴楚反，上察宗室诸窦，无如婴贤。”

凡与国有亲戚属籍者，亦得呼为宗室。《酷吏传》“周阳由以宗室任为郎”，谓其父赵兼为淮南王之舅，与国为戚属也。本传后文廷辨时，《史记》曰：“俱外家宗室，故廷辨之。”亦谓外家为宗室也。

“所赐金陈廊庑下，军吏过，辄令财取为用。”

财，犹曰少也。王念孙解财、察财、幸财、留念等语，其说甚详。

《灌夫传》：“夫亦持蚡阴事为奸利，受淮南王金与语言。”

与语言者，即蚡为太尉时迎淮南王于霸上相对之语言也。

“蚡起为寿，坐皆避席，伏。已，婴为寿，独故人避席，余半膝席。”

避席者，一身去位，离席而起立也。膝席者，半身已起立，其半尚膝倚于席也。

《韩安国传》：“且匈奴，轻疾悍亟之兵也。至如焱风，去如收电，畜牧为业，弧弓射猎，逐兽随草，居处无常，难得而制。今使边郡久废耕织，吕支胡之常事，其势不相权也。”

胡射猎逐徙，以用兵为常；汉久废耕织，以用兵为变。以变而支常，故轻重不钧。

《江都易王传》：“与其后成光共使越婢下神，祝诅上。”

下神，犹云降神，迎之而使来临也。

《广川惠王传》：“昭信谓去曰：‘前画工画望卿舍。’”

画望卿舍，谓作画于望卿之室也。

“去即与昭信从诸姬至望卿所。”

前云会诸姬，谓去与昭信击二王，令诸姬皆会而观之也。此云从诸姬，谓去与昭信击望卿，令诸姬皆从而观之也。

《常山宪王传》：“汉使者视宪王丧，棁自言宪王病时，王后太子不侍。”

自言，讼诉也，下皆狱辞。

《李广传》：“程不识故与广俱以边太守将屯，及出击胡。”

将兵屯田，胡来则出击，二者皆边太守之事也。

“是时广军几没，罢归。”宋祁曰：“浙本及越本并无罢字。”

罢归二字当为句。

“广从弟李蔡，武帝元朔中为轻车将军，从大将军击石贤王有功，中率，封为乐安侯。”

《集韵》：“率，计数之名。”凡言大率者，犹云大数也。中率，犹云中程、中科，谓有一定之程课，一定之科则也。上文云中首虏率，此云中率封侯，皆谓其功合于汉家科程也。

“大将军弗听，令长史封书与广之莫府曰：‘急诣部如书。’广不谢大将军而起行，意象愠怒，而就部引兵与右将军食其合军出东道。”

书中所载，仍令广从食其出东道。书若今之札饬。

《李陵传》：“一日五十万矢皆尽，即弃车去，士尚三千余人，徒斩车辐而持之。”

愚按：徒，徒步也。弃车而徒，斩其车辐，持以为兵也。

“陵还太息曰：‘兵败，死矣！’军吏或曰：‘将军威震匈奴，天命不遂。’后求道径还归。”

“天命不遂”下，当更有二语云，姑隐忍不死，少留匈奴中。下乃云后求道径还归，词意乃备。《汉书》多简字简语，往往然也。

“期至遮虏鄣者相待。”

意以人塞之际，当相聚少苏。计数得脱归生入者，果几人也。

上悔陵无救，曰：“陵当发出塞，乃诏强弩都尉令迎军。坐预诏之，得令老将生奸诈。”孟康曰：“坐预诏强弩都尉路博德迎陵。博德老将，出塞不见，令陵见没也。”

陵之见没，由于兵少无救。兵之少，由于使路博德别出西河，遮他道，而使陵以孤军出塞，故败没也。武帝至是深自悔，以为向使待陵发出塞之时，乃令博德迎其军，而随往，则博德必同出塞，无所施其奸计矣。事机之所以失，由于当陵未发出塞之先，预诏博德迎陵军，致令博德上书稽行，反疑陵不欲出，故迫陵以孤军出塞也。陵之以无救而败，由于博德奸诈上书，致武帝疑陵，而逼令分军各出。博德之所以能行其奸诈，由于武帝预诏，先示以疑陵之隙，此武帝所以悔也。孟说失之。

《董仲舒传》：“仲舒为博士时，下帷讲诵，弟子传以久次相授业。”

久者为之师，其次久者从而受业。次久者为师，新来者又从而受业。

“武帝即位，举贤良文学之士前后百数，而仲舒以贤良对策焉。”

武帝之问，以为作乐即可致治，何以后世乐器虽在，而治不可复？仲舒之意，以为欲作乐必先兴教化，欲兴教化必先强勉行道，能行道则治可复，教化可兴，而乐可作。皆自人力主之，非天命之所能主也。武帝之问，以为何修何饬而后可致诸祥？仲舒之对，以为修饬德教，则奸邪自止，而诸祥可致。若修饬刑法，则奸邪愈生，而诸祥不可致矣。中言正心正朝廷数语，是修饬之本。未言仁义礼智信，是修饬之目。致诸祥必由于止奸邪，任刑罚则奸邪不止，任教化则奸邪止。于问中何修何饬而致诸祥，最相针对。武帝之问，本以力本任贤对举。以亲耕籍田，为己能力本矣。劝孝弟，崇有德，为己能任贤矣。而以功效不获为疑。仲舒之对，则略力本而专重任贤一边。以为贤才不出，由于素不养士。下以兴太学为养士之要，大臣岁贡二人为选贤之要。

《司马相如传》：《子虚赋》“触穹石”至“衍溢陂池”一节。

《子虚赋》言水，始终不外有力、自然两义。如“穹石”四句，言水之盛怒有力。“弗”五句，极言其有力。“穹隆”四句，言其自然。“批岩”二句，言其有力。“临坻”二句，言其自然。“沈沈”二句，言其有力。“潏潏”二句，言其自然。“驰波”十句，皆言其自然。脉络极分明也。洴、溉、濑、沛、坠、、沸为韵，怌、归、回、池为韵，而一韵之中，上有数句又各私自为韵，如、折、洌私自为韵，盭、浥私自为韵也。

“其南则有平原广泽。”

此叙南有平原广泽，似最宜畋猎之地。而下文叙猎，但在东西北三处，而不及南之广泽，盖虚实互相备也。

“襞褰绉，纡徐委曲，郁桡溪谷，衯衯裶裶，扬袘戌削，蜚襳垂髾”。

“襞”至“溪谷”三句，“衯衯”至“垂髾”三句，皆下二句用韵。

“舞干戚。”

干戚，疑当作干羽。此处当用韵，不似四句乃韵者。

“世有大人兮，在乎中州。宅弥万里兮，曾不足以少留。悲世俗之迫隘兮，朅轻举而远游。”

前六句总以轻举远游四字为一赋之指。

“登阆风而遥集兮，亢鸟腾而一止。”

以上游行，至是始止息也。壹止云者，如鸟之飞，歘然而止也。

“未有殊尤绝迹，可考于今者也，然犹摄梁父，登大山，建显号，施尊名。”

可考于今，谓奇绝之功迹至今犹可考见者。言自古莫盛于成周，然周亦未有奇绝功迹，犹且封禅也。岂有汉之功迹奇绝如此，尚吝于封禅哉？

“于是大司马进曰。”

大司马之位号，武帝特置以宠卫、霍者。

“亦各并时而荣，咸济厥世而屈。”

济，犹度也，越也。并时而荣，犹当时则荣，越世则屈，绝无称也。

“以浸黎民。”浸，言泽润也。

“犹兼正列其义，祓饰厥文，作春秋一艺。”

犹兼，若犹复之谓也。既举其事，犹复著之艺文，以垂后世也。

“不已戏乎。”

犹云不太轻视相如乎。

《张骞传》：“其后鸟孙竟与汉结婚。”

以下皆言汉使至西域往来不绝事，皆《史记·大宛列传》内之文，此录入《张骞传》不可解。又末段亦《大宛传》之文，明所以伐宛之由，兹入骞传失之。末又忽入骞孙猛云云，亦未当也。

《李广利传》：“于是遣水工徙其城下水空，以穴其城。”

《史记》作以空其城。徐广曰：“言空者，令城内皆乏。”此言遣水工备至宛时徒水道之用，下文决其水源移之，乃其事也。

《司马迁传》：“不相师用，而流俗人之言。”

苏林曰：“而，犹如也。谓视少卿之言如流俗人之言，而不相师用也。”

《燕刺王旦传》：“王曰：‘老虏曹为事当族。’”

老虏曹，谓上官桀辈也。旦怨桀等谋事不臧，自取族灭也。

《广陵厉王胥传》：“女须泣曰：‘孝武帝下我。’”

下我云者，神降而见于我前也。

“歌曰：‘千里马兮驻待路。’”张晏曰：“二卿亭驿，待以答诏命。二卿，谓清廷尉大鸿胪也。亭驿，谓驻于驿馆也。此以千里马喻二卿也。”

国藩按：此语极状其急，言命在须臾，不能少待之意。不必指二卿也。

《昌邑哀王传》：“贺曰：‘城门与郭门等耳。’且至未央官东阙，遂曰：‘昌邑帐在是阙外驰道北。’”

且至，将至也。是阙，遂遥望东阙而指称之辞。下文曰到者，至阙也。

《严助传》：“大为发兴，遗两将兵诛闽越。淮南王安上书谏曰。”

淮南王安收养文士，著《淮南子》；亦犹吕不韦好客养士，著《吕览》一书也。此篇盖亦八公辈所为，陈义甚高，搞辞居要，无《准南子》冗蔓之弊。班史载人助传中，与主父偃、徐乐、严安、贾捐之诸篇并列，以见务广穷兵之害，均为有国者所当深鉴。后世如苏子瞻代张方平谏用兵书，亦可与此数篇方轨并驾。

“天下摄然。”

摄者，收敛之意，摄然犹安然也。

“舆轿而隃领。”

领，即岭字。自贵州、广西、广东、福建、浙东皆共此岭。古岭内为中国，岭外为百越。今之岭内为湖南、江西、浙西三省。岭外则黔、广、闽、浙五省。

“暴露中原，沾渍山谷。”

暴露谓骨，沾渍谓血。

“其入中国，必下领水。”

今湖南之郴州河，江西之赣州河，皆领水也。此领水当指建昌河、广信河言之。故下文言至余干界中。

“而中国之人，不能其水土也。”

不能，即不耐也，犹今言不服水土。

“陛下若欲来内处之中国。”

来，同徕。内，同纳。谓招徕收纳之也。

“于是山东之难始兴。”

山东之难，谓秦二世时陈涉等作难皆在太行山以东也。

“如使越人蒙死徼幸。”

蒙死，犹冒死也。徼幸，越人自知不能胜中国，而徼求幸胜也。

“使中大夫玉上书言事闻之，朕奉先帝之休德。”

“闻之”属上句，读言既闻之矣。

“陛下故遣臣助告王其事，王居远事薄，遽不与王同其计。”

言王所居既远，而汉廷之事又薄，遽不及与王往反熟计，以抵和同也。

“辄遣使者罢屯，毋后农时。”

后农时，谓以兵事稽之而失农时也。急罢屯，则不稽矣。

《贾捐之传》：“元帝初元元年，珠崖又反，发兵击之，诸县更叛，连年不定。上与有司议大发军，捐之建议以为不当击。上使侍中驸马都尉乐昌侯王商诘问捐之曰：‘珠崖内属为郡久矣，今背叛逆节，而云不当击，长蛮夷之乱，亏先帝功德，经义何以处之？’捐之对曰：‘贾君房在当世有文名。’”故杨兴曰：“君房下笔，语言妙天下。”昔亡弟愍烈公温甫好“语言妙天下”五字，尤好读《罢珠厓对》。大抵西汉之文，气味深厚，音调铿锵，迥非后世可及。固由其措辞之高、胎息之古，亦由其义理正大，有不可磨灭之质干也。如此篇及路温舒《尚德缓刑书》，非独文辞超前绝后，即说理亦与六经同风已。

“民赋四十，丁男三年而一事。”

本一年供役一次，因天下民多，故三年仅一役也。事，即役也。

“父战死于前，子斗伤于后，女子乘亭鄣，孤儿号于道。”

古文中五字句极少，此连用四句，声调悲壮，可歌可泣。亭鄣，边塞屯宿之所，犹今城上之更栅也。

“欲驱士众挤之大海之中。”

珠压隔海即今之琼州也，故曰挤之大海之中。

“兴曰：‘县官尝言，兴瘉薛大夫，我易助也。’”

我易助云者，谓天子既许我愈薛大夫，是天子已器我矣，若更得旁人一言之荐，则天子必从，故易助也。

《杨敞传》：“真人所谓鼠不容穴，衔窭数者也。”

言鼠已不见于穴矣，而又衔窭数，则愈以自妨，终不为世所容耳。

“蒙富平侯力，得族罪，毋泄恽语，令太仆闻之乱余事。”

谓富平既不肯为我废前语，则当直言证实我必得族罪矣。但此次我戒饬富平之语，毋得再泄，令太仆闻之，更与前事参伍相乱，弥增罪状也。“毋泄恽语”云者，谓此次戒饬富平勿证实之语，非谓前番奔车抵殿门昭帝崩之语也。

《公孙刘田王杨蔡陈郑传》赞。

《车千秋传》：“始元六年，诏郡国举贤良文学，问民所疾苦。于是盐铁之议兴焉。”传未明盐铁之议云何，故于赞申明之。

“成同类长同行。”

同类者，则顺成之。同行者，则比长之。长，犹“长君之恶”之长。

《杨王孙传》：“且夫死者终生之化。”

终生，犹曰毕生，曰一生，曰终身也。

求阙斋读书录卷四

史部下

汉书

《霍光传》：“召内泰壹宗庙乐人，辇道牟首，鼓吹歌舞，悉奏众乐。”

泰壹宗庙乐人，祀泰壹神之乐人及祭宗庙之乐人也。召乐人而内之，由辇道而同游牟首之地，以鼓吹歌舞，悉奏众乐也。牟首，孟康说是也。

“中二千石，治莫府冢上。”

于冢上开莫府，典治葬事也。

《金安上传》：“上拜涉为侍中，使待幸绿车，载送卫尉舍。”

绿车，皇孙之车也。待幸，常设以待临幸，不俟仓卒再驾也。待幸之车非一，有天子之乘舆，有太子之车，有皇孙之绿车。此以待幸之绿车载送金涉，欲其速至，且示荣宠也。

“时王莽新诛平帝外家卫氏，召明礼少府宗伯凤入，说为人后之谊，白令公卿将军侍中朝臣并听。”

白令并听云者，莽白于太后，令公卿朝臣并听凤说也。

《赵充国传》：“充国以为狼何小月氏种，在阳关西南，势不能独造此计，疑匈奴使已至羌中，先零、、开乃解仇作约。到秋马肥，变必起矣。宜遣使者行边兵，豫为备，敕视诸羌毋令解仇，以发觉其谋。于是两府复白，遣义渠安国行视诸羌，分别善恶。安国至，召先零诸豪三十余人，以尤桀黠，皆斩之。纵兵击其种人，斩首千余级。于是诸降羌及归义羌侯杨玉等恐怒，亡所信乡。”

王曰：“恐怒宜作怨怒，谓怨怒汉吏不亲信而归响之也。”国藩按：恐怒者，且恐且怒也。信者，投诚之谓。响者，向慕归义之谓。诸降羌本欲归顺于汉，今汉使不分善恶，一切皆斩之，降羌且恐且怒，靡所适从，故曰亡所信响也。安国此次使视诸羌，本重在分别善恶，无令其混合为一。乃安国不分善恶，不分降者与逆者，一概斩之，此所以激诸羌背畔也。充国之心，总不欲其混合为一，惟在择、开诛先零，坚持此议，始终不改。故深以安国此行不分善恶、多杀激变为咎。下文充国叹曰：“丞相复白遣安国，竟沮败羌。”即归咎于此役也。又太开小开曰：“得亡效五年时不分别人而并击我。”亦即指此役之不分别善恶也。

“充国计欲以威信招降、开及劫略者。”，一种也。开，一种也。劫略者，他小羌种之为先零所劫略而俱畔者也。

“此殆空言，非至计也。”

非至计与《东方朔传》“非至数也”之至同。

“有通谷水草。”

通谷，谓穷山深谷中往往有径路与匈奴相通也。

“将军不念中国之费，欲以岁数而胜。”

欲以岁数而胜云者，谓决胜之期，欲以岁计，不特以月计也。故下充国复奏曰：“恐国家之忧繇十年数。”谓且以十年计，尚不止于岁数而已。

“敦煌太守快将二千人。”

快，太守之名也。

“将军其引兵便道诬西并进，虽不相及，使虏闻东方北方兵并来。”

虽不相及云者，谓武贤、快等军从北而南，充国兵从东而西，两路兵虽不能同时相会聚，但使虏闻声震惧，亦自佳也。

“乃上书谢罪，因陈兵利害曰。”

“臣窃见骑都尉安国”以下数句，解说难明。盖前安国复使视诸羌时，天子曾有赐书告，许以不诛。故充国使雕库还告开，亦许以不诛，是推广天子告之意也。故曰、开之属皆闻知明诏。

“六月戊申奏，七月甲寅玺书报从充国计焉。”

戊申至甲寅凡七日，长安至金城往返三千余里。

“会得进兵玺书，中郎将邛惧，使客谏充国曰：‘诚令兵出，破军杀将，以倾国家，将军守之可也；即利与病又何足争。”

邛意以兵出而果有破军杀将倾国家之祸，则将军固宜守不出兵之议。所争者大，所全者多，犹之可也。今则为利为病，所差无几，又何足争。

“竟沮败羌。”

诸羌本有意投诚，因安国不分善恶，而泛杀之，诸羌遂以亡所信响，而背畔，故曰沮败。

“悴马什二就草。”

就草，犹今之出青。今官马以四月出察哈尔择水草处牧放，谓之出青。

“今大司农所转谷至者，足支万人一岁食，谨上田处及器用簿。”

王曰：“今大司农，今当作令，《太平御览》引此正作令。”国藩按：屯田自有谷，不必更令大司农转谷矣。今字未误也。盖谓目今已经转至之谷，不复烦大司农转矣。“谨上田处及器用簿，”谓所田之地及应制之器用分为二簿呈上也。

“又大开小开前言曰：‘我告汉军先零所在，兵不往击，久留，得亡效五年时，不分别人而并击我。’”刘奉世曰：“本始年未伐先零，此即元康五年未改神爵以前，义渠安国召诛先零之时，所谓无所信响即是。”

国藩按：元康五年改元神爵，羌人不深悉，故至今尚以五年呼之也。安国不分别善恶，召诛先零，而泛杀、开，故大开有此言。

“畔还者不绝。”

谓、开莫须各种背畔先零而来归于汉者，往往不绝也。

“烽火幸通，势及并力。”

并力，疑当为力并。言营垒相次，烽火相通，则声势联络矣。故曰势及。势既联络，则众力合并也。

“不足以故出兵。”

王曰：“故上宜有疑字。《汉纪》正作不足以疑故出兵。”国藩按：此言大小开虽有得亡效五年之疑词，然有临众往宣明谕，终当亡他心，不必因此小故而出兵也。不着疑字亦可。

《陈汤传》：“而康居副王抱阗将数千骑，寇赤谷城东，杀略大昆弥千余人，殴畜产甚多。从后与汉军相及。”

汉军从北道入赤谷即西行，不由赤谷之东路，故经过时不与康居副王之兵相遇。迨汉兵既西去，而康居副王之兵亦还，恰尾汉兵之后，故得相及也。

“骑步兵皆入，延寿、汤令军闻鼓音皆薄城下。”

骑兵，即“百余骑往来驰城下”者也。步兵，即“夹门鱼鳞陈”者也。“骑步兵皆入”，则城外无郅支兵矣，故汉兵遂薄城下。

“夜过半，木城穿，中人却入土城，乘城呼。时康居兵万余骑，分为十余处，四面环城，亦与相应和。夜数奔营，不利，辄却。平明，四面火起，吏士喜，大呼乘之”。

中人，郅支兵也。乘城而呼者，欲助军威，亦以见其哗然不整也。康居与之相应和者，所以戏之，明其助汉也。“夜过半木城穿”与上文“夜数百骑欲出”，同为一夜也。平明火起，即上文云发薪烧木城者也。

《段会宗传》：“总领百蛮，怀柔殊俗，子之所长，愚以无喻。”

刘攽曰。“此言总领百蛮，怀柔殊俗，是子之所长，愚无以相喻也。”

国藩按：谷永之意以为边事虽子之所长，而朋友相戒，则以毋求奇功为善。

“终更即还。”

谓三年之期，得代即速归也。

“会宗曰：‘豫告昆弥，逃匿之为大罪。即饮食以付我，伤骨肉恩。故不先告。”

言豫告昆弥，若漏泄使番邱得以逃匿，则昆弥有负汉之罪。若昆弥饮食汉兵，助诛番邱，则昆弥又伤骨肉之恩。是使昆弥进退为难也，故不先告。

《于定国传》：“后贡禹代为御史大夫，数处驳义，定国明习政事，率常丞相议可。”

议可者，天子可其议也。丞相与御史大夫驳议不合，天子可丞相议，而不从御史大夫也。

“民多冤结，州郡不理，连上书者交于阙廷。”

王曰：“连，宋祁说作远，是。”国藩按：作远而下无方字，亦为不词。

《韦贤传》：“谏诗云：‘致冰匪霜，致队靡嫚。瞻惟我王，昔靡不练。’”

谓致冰岂不由于霜，致队岂不由于嫚，我王在昔应亦阅历既多，知之熟矣。

“黄发不近。”

言黄发之人，今岂不近在目前乎？盖孟隐以自谓也。

“惧秽此征。”

恐玷污王朝，将于此而遂行也。

在邹诗。

“嗟我小子，岂不怀土”云云，所以轻去乡里而绝祖考者，将以寤楚王而反朝也。至于梦中与王违戾，于是决。王之终不悟，既不能谏正；君王又忍于轻绝祖祢，二者并伤，所以涕泣也。

《韦玄成传》：“上欲感风宪王，辅以礼让之臣。”

感风宪王，欲其仍安宗藩之分，不得觊觎储贰也。故以礼让之臣辅之。

“凡祖宗庙在郡国六十八，合百六十七所。而京师自高祖下至宣帝与太上皇、悼皇考各自居陵旁立庙，并为百七十六。”

京师七帝并太上皇、悼皇考凡九庙，合郡国之百六十七所，故为百七十六也。

《魏相传》：“相独恨曰：‘大将军闻此令去官。’”

独恨者，相私自揣惧，非必对人为此语也。

《丙吉传》：“岂宜褒显，先使入侍。”

朱子文曰：“岂字于文为悖，恐是直字。”钱大昕曰：“岂宜者，犹言宜也。古人语急，以岂不为不，不可为可，此当言岂不宜，亦语急而省文耳。”王念孙曰：“岂犹其也，言有美材如此，其宜褒显也。《吴语》曰‘天王岂辱裁之’、《燕策》曰‘将军岂有意乎’、《史记》曰‘我岂有所失哉’，岂字并与其同义。”国藩按：《说文》：“岂，一曰欲也，登也。”段氏以为当作欲登也。欲登者，欲引而上也。凡言岂者，皆庶几之词，言几至于此也，故曰欲登。愚窃以为岂字古义，段氏之说近之。今京师俚语谓事之相去甚近者，则曰彀得上。其相去远者，则曰彀不上。岂字词意，盖在彀得上、彀不上之间，未定之词也。亦重难之词也。明知其近于此矣，然审重而未敢深信，则曰岂。周汉人文字曰岂者，往往然也。曾子问周公曰：“岂不可？”岂不可云者，明知其不可，而姑为审重之词也。此丙吉曰“岂宜褒显，先使入侍”，“岂宜褒显”云者，明知其宜褒显，而姑为审重之词，使大将军裁决之也。如大将军果以为可，则先使人侍，尚不遽即尊位。此外，古人文字称岂，皆有重难未定之意，后人文字称岂，则有相反之意，若今俚语之难道是，于古人词气不尽合矣。

“此驭吏边郡人，习知边塞发奔命警备事。”

奔命，奔走之极急也。发奔命，若今言发急足。警备，言边塞有警告戒严也。事，犹状也。此驭吏习知其状也。奔命与亡命字词意略同。亡命谓逃亡极急，今俚语谓奔走之极急者或曰不要命，亦其类也，不必作命令解矣。《左传》“一岁七奔命”，亦奔走救应之义。

“驭吏因随驿骑至公车刺取。”

公车，因公事而驰至京师者谓之公车。其所戾止之地，亦谓之公车。汉制，卫尉属官有公车司马，天下上事及阙下凡所征召，皆总领之。此边告警备亦上事之属也。

《京房传》：“唯陛下毋难还臣而易逆天意。”

毋以还臣为难，而以逆天意为易。难谓迟疑不决，易谓不足畏也。

《赵广汉传》：“其尉荐待遇吏，殷勤甚备。”

尉荐，犹尉藉也。尉者，以火尉缯，从上按下也。荐，草之深厚者，可以为席，从下藉上也。皆体贴人心，曲意安抚之词。如淳说近之。师古以荐为荐达，非也。《韩延寿传》云：“引见尉荐，郡中翕然。”《胡建传》云：“尉荐士卒，得其欢心。”皆无荐达之义。

“京兆尹赵君谢两卿，无得杀质。”

质，苏回也。两卿，劫回之二人也。

“又素闻广汉名，即开户出，下堂叩头。”

广汉立庭中，贼在堂内，丞叩堂户晓贼，故贼即开户下堂，就庭中向广汉叩头也。

“不诣屯所，乏军兴。贤父上书讼罪，告广汉。”

乏军兴，谓以乏军兴之律罪之也。讼罪，讼理其子之罪。告广汉，告禹之劾贤乃广汉风使之也。

“又坐杀贼不辜一，鞠狱故不以实，擅斥除骑士乏军兴数罪。”

贼杀不辜，谓杀荣畜也。斥除骑士，谓劾苏贤也。广汉于摧辱魏相之外，又坐此数罪。

《韩延寿传》：“百姓遵用其教，卖偶车马下里伪物者，弃之市道。”

百姓遵延寿之教，市中夙卖偶车马等物者，至是无人购买，放弃之也。

“人救不殊。”

殊，死也。不必身首绝而后为殊。

《张敞传》：“盗贼并起，至攻官寺。”

寺者，法地也，宫禁之内谓之省寺，百姓治事之署谓之官寺。自浮屠人中国，凡藏置佛经之地，亦谓之寺，盖窃取法地之意而名之。

“时时越法纵舍，有足大者。”

有足大者，与有足多者、有足称者词意相类。

“敞使主簿持教告舜曰：‘五日京兆竟何如？冬月已尽，延命乎？’”

师古曰：“言汝不欲望延命乎？”

立春以后，则不复行刑。舜意既以敞为五日京兆，不足复案事，又以冬月仅余数日，终不能复置己于死。舜怀此二端，故了不复畏敞也。敞竟置之死，临刑之际，故为二语告舜曰：“五日京兆竟如何？冬日已尽，延命乎？”意以汝料我五日京兆，不复能案事，今竞能案事否？汝料我冬月将尽，不复能行刑，今竟能延命否？盖作诘问之词，以诮之也。师古之解未当。

《王尊传》：“少孤，归诸父。”

归，犹投也，若归诚、归命、归义、归罪之归。

“问诏书行事。”

行事，犹故事，谓已往之事，若今言成案也。详见王氏念孙解《陈汤传》。

“一郡之钱尽人辅家，然适足以葬矣。”

宋元人诗词往往用断送字，今世俚语有葬送字，此云适足以葬，谓彼之多钱适足以断送其身命乎。

“御史大夫中奏尊暴虐不改，外为大言，倨慢姗上，威信日废。”

暴虐不改，谓当春而系者千人也。外为大言，谓尊自奏“强不陵弱四语是大言夸谩也。“倨慢姗上”，谓对放之词也。威信日废，谓许仲家杀人，吏不敢捕也。

“及任举尊者，当获选举之辜，不可但已。”

是时王氏用事，尊为王凤所荐。罪尊过重，则凤之坐罪亦不得轻。冀朝廷投鼠忌器，所以深救尊也。

《孙宝传》：“明府素著威名，今不敢取穉季，当且阖合，勿有所问。即度穉季而谴他事，众口哗，终身自堕。”

度，越也。若一无所问，吏民亦不敢谤毁。若有所问，则当先其大者，后其小者，必自穉季始也。倘越樨季而问他事，则吏民谤毁，众口哗，终身刚直之声以此一事而堕坏矣。

《何并传》：“令骑奴还至寺门，拔刀剥其建鼓。”

建鼓，谓高悬之鼓也。《庄子》“若负建鼓而求亡子”是也。

《萧望之传》：“令天下共给其费。”

共读曰供，上文既有天下字，则此共字不应又训作同共也。

《冯野王传》：“收捕并不首吏。”

首之云者，犹诚心投向之谓。曰首涂，谓诚心投向将趋前途也。曰首公，谓诚心投向治公家之事也。曰首罪，谓诚心投向自归于司败也。此曰首吏，谓诚心投向从吏收治也。

《东平思王传》：“治石象瓠山，立石束倍草，并祠之。”刘攽曰：“立石属上句。”

国藩按：谓象瓠山之立石也，并祠云者，谓瓠山所有之石，与宫中所治之石，二者并祠祀也。

《匡衡传》：“衡上疏戒妃匹，劝经学威仪之则。”

三代以下陈奏君上之文，当以此篇及诸葛公《出师表》为冠。渊懿笃厚，直与六经同风。如“情欲之感，无间于义容；宴私之意，不形乎动静”等句，朱子取以入《诗经集传》，盖其立言为有本矣。

《王商传》：“商部属按问。”

部属，谓行部所属。

“宜以为后。”

犹云且徐观后效也。

“会日有蚀之，大中大夫蜀郡张匡其人佞巧，上书，愿对近臣陈日蚀咎下朝者。”

朝者，即近臣。匡愿对近臣面陈，故令近臣受其所陈对之辞也。

《史丹传》：“臣窃戒属毋涕泣。”

属者，谓进见之顷也。

《薛宣传》：“戒曰：‘赣君至丞相，我两子亦中丞相史。’”

中丞相史，谓堪为丞相史也。《礼》曰：“用器不中度，幅广狭不中量，木不中伐，禽兽鱼鳖不中杀。”中义皆同此中，犹合也。

“责义不量力。”

谓责人以义，而不量其力之不逮。

“宣考续功课，简在两府。”

简，策记也。犹今考功稽勋，两司记历官功过也。

“不相敕丞化。”

敕，戒也。丞，辅翊也。谓宣父子不能相戒辅翊圣化。

“廷尉直以为：律曰‘斗以刃伤人，完为城旦，其贼加罪一等，与谋者同罪。’诏书无以诋欺成罪。传曰：‘遇人不以义两见疻者，与痏人之罪钧。’恶不直也。”

斗则曲直均，贼则曲专在伤人者，故同一伤人也，斗则为城旦，贼则加罪一等。无以诋欺成罪，谓罪不至此，而以诋欺强入人罪。痏，亦疻也。见疻与疻人之罪同。论起事之曲直也，先引律，次引诏书，次引传，后断本案，应此三者”。

《朱博传》：“吏民数百人遮道自言。”

自言，谓自讼理，若今赴诉呈状也。《外戚传》有“王翁须自言”。

“抆拭用禁，能自效不。”

抆拭，犹湔祓。谓弃瑕录用也。今人亦多用照拂字。

《翟方进传》：“居官不烦苛，所察应条辄举，甚有威名。”

察吏有不法应科条者，辄即举发，无所依违徇隐也。

“时庆有章，劾自道行事，以赎论，今尚书持我事来，当于此决。”

“劾自道行事”，犹今自行检举也。“以赎论”，谓己所自劾之事其罪合赎，犹今之公罪准抵销也。“尚书持我事来，当于此决”，谓即在甘泉宫定决也。尚书，犹今之内阁票拟也。

“前我为尚书时，尝有所奏事，忽忘之，留月余。”

谓此等小事疾迟无定，多有忘去，滞留月余，不决遣也。今此自劾之事，尚书虽当即日持来决遣，然尚书或偶忘之，今日不决，亦未可知。言此以见己所犯过失甚微薄也。

“豫自设不坐之比。”

谓庆自言以赎论也。

“又暴扬尚书事，言迟疾无所在。”

谓庆言忽忘之，留月余，意谓小事迟疾无定也。

“亏损圣德之聪明，奉诏不谨，皆不敬。”

“亏损圣德之聪明”云者，谓赎不赎当断于圣心，不应豫自拟于不坐也。“奉诏不谨”云者，谓应奏之事而忘之月余也。此二条皆不敬。

“后丞相宣以一不道贼。”

不道贼，谓浩商也。

“欲必胜立威。”

必胜者，谓庆劾方进，方进亦劾庆，以求胜。勋劾宣，方进助宣劾勋，以求胜。

“以主守盗十金，贼杀不辜。”

二者皆死罪，义以深文诛立，不必实有其事也。

“设令时命不成，死国埋名。”

埋，犹死也。谓死于国事，埋于功名也。

《谷永传》：“二而同月。”

谓黑龙与日食同九月，星陨与日食同二月也。

《何武传》：“服罪者为亏除免之而已。不服极法奏之，抵罪或至死。”

谓服罪者则减除其罪状，仅令免官。不服者则尽法处治之也。

“有所举以属郡。”

谓囚徒中审拟不当，有所举发，仍令太守更自平反也。

《王嘉传》：“敞收杀之，其家自冤。”

自冤，谓自以为冤，抑而更讼理之。犹《朱博传》中之自言也。

“孝宣皇帝爱其良民吏。”

民吏，犹云民牧。良民吏，谓民吏之良者。

“暴平其事，必有言当封者。”

“暴平其事”云者，谓暴露其事而使在廷诸臣共平决之也。廷臣既多，故必有言当封者。嘉意不重为天下分咎，重在宜暴露其事，盖贤本无章奏可暴露也。

《扬雄传》：“《反离骚》辞曰：‘淑周楚之丰烈兮，超既离虖皇波。’”

淑，善也。雄自谓袭先人之善庆，故云周楚丰烈。离，历也。谓已遨游于岷江之边，周历此大波，因投文于下游而吊屈原也。

“凤皇翔于蓬陼兮，岂驾鹅之能捷。骋骅骝以曲囏兮，驴骡连蹇而齐足。”

陼，水中丘。蓬陼，谓枉陼之生蓬茅者。凤皇宜翔子千仞名山，今不幸而翔于蓬陪，则曾不得与驾鹅争捷。骅骝宜骋于天衢，今不幸而骋于曲囏，则且与驴骡齐足矣。解“凤皇”二句，应晋说并误。

“固不如襞而幽之离房。”

襞，大徐以为襞积如辨。盖有分劈之义。谓不如分散众香而幽之，使不扬也。

“鸾皇腾而不属兮，岂独飞廉与云师。”

本欲留日，反纵日使速逝，虽鸾皇亦追之不及，而飞廉云师无论已。不属，谓追不及也。

“《甘泉赋》：乃搜逑索耦，皋伊之徒冠伦魁。”

徒冠伦魁云者，谓同为皋伊之徒，而更选其冠。同为皋伊之伦，而更遴其魁也。

《儒林传》：“诣太常，得受业如弟子，一岁皆辄课。”

谓太常所择之弟子若干人，与郡国所察令其计偕之受业者若干人，皆每岁辄课也。

“即有秀才异等，辄以名闻。”

俟不次迁擢，又不仅以为郎中也。

“其不事学若下材，及不能通一艺辄罢之，而请诸能称者。臣谨按诏书律令下者罢之。”

谓罢黜不复得为博士弟子也。诏书本命予博士弟子，故宏奏自“诸能称者”以上，皆遵诏书置弟子及如弟子者两等人之事。自“臣谨案诏书”以下，则又因诏书所言而推广之也。

“比二百石以上，及吏百石通一艺以上，补左右内史大行卒史。”

师古曰；“左右内史，后为左冯翊，右扶风，而大行为大鸿胪也。”

比二百石以上及吏真百石者，此两项人之通一艺者，其迁擢同也。右内史后更名京兆尹，左内史后更名左冯翊，主爵中尉后更名右扶风。师古误也。

“比百石以下，补郡太守卒吏皆各二人。”

比百石以下，亦宜有通一艺以上，句文简省也。“皆各二人”，谓内史之卒史、大行之卒史、郡太守之卒史，皆各二人也。

《循吏传》：“簿书正以廉称。”

簿书正，当是冯翊之属官，其职主簿书者也。汉制廷尉之属官有正，南北军之属官有正，则三辅之属官或亦有丞有正也。霸所补卒史无专掌，故以署簿书正之职也。

“米盐靡密。”

靡密，谓纤靡而周密也。《史记·天官书》云“米盐凌杂”，谓杂乱无叙次也。此用其语，而谓其有条理。

“今去不得，阳狂恐知，身死为世戮，奈何。”

言既不得去，而阳狂又恐为人知，徒然身死为世戮辱也。

“令口种一树榆，百本薤，五十本葱，一畦韭，家二母彘，五鸡。”

榆薤葱韭，足供一口。彘鸡。足供一家。

《酷吏传》：“匈奴素闻郅都节，举边为引兵去。”

举边，犹云举家，举室。尽边之人，皆为引去也。

“至晚节事益多，吏务为严峻，而禹治加缓，名为平。”

加缓，犹《孟子》加少加多之谓。言早岁酷急，晚节宽缓，遂得其平名。为平者，当世号为公平也。

“王温舒等后起，治峻禹。”

谓其治较禹更严峻也。

“少温籍，县无逋事。”

温籍，读曰醖藉。逋事，谓废失不治之事。

“重足一迹。”

谓前足所履之迹，后足复践之。踧踖恐惧之至也。

“纵至，掩定襄狱中重罪二百余人。”

掩，谓出其不意而突入掩之也。

“至冬，杨可方受告缗，纵以为此乱民，部吏捕其为可使者。”

“受告缗”云者，民有告人不出缗者，杨可受其辞也。部吏，部勒胥吏。捕，为杨可所使之役也。

“其治米盐事，大小皆关其手自部署县名曹宝物。”

名曹，谓诸曹掾史之名。手自疏记宝物，谓诸官物由曹史经理者若盐铁之类。宝物，《史记》作实物。

“今县官出三千万，自乞之，何哉？”

谓今此三千万，即使县官出此钱给与之，亦何不可之有。

“通往就狱。”

光欲延年归诚投己，却为道地，恶延年之饰词拒己，故使之就狱也。

“于是复劾延年阑内罪人。”

阑内，谓失阑而内入之也。《王嘉传》云：“坐户殿门失阑免。”

“以结延年，坐怨望，非谤政治，不道弃市。”

怨望，谓征为左冯翊不果而憾，一也。坐察吏不实贬秩而笑，二也。非谤，谓诮黄霸，一也。讥寿昌，二也。义所上十事不出此等矣。

“赏亲阅见十置一。”

十置一，谓十人之中才一人脱免。置，不问也。

“赏所置皆其魁宿。

所置，即上文所谓十置一者也。魁宿，谓渠魁宿奸也。魁宿贳之，善家子之失足协从者亦贳之，故曰皆贳。

“甘耆奸恶。”

甘耆云者，犹云欲得而甘心也。

《游侠传》：“先是黄门郎扬雄作《酒箴》以讽谏成帝。”

扬子云作文无一不摹仿前哲。传称其仿《论语》而作《法言》，仿《易》而作《玄》，仿《凡将》《急就》而作《训繤》，仿《虞箴》而作《州箴》，仿相如而作赋，仿东方朔而作《解嘲》。姚惜抱氏又谓其谏不受单于朝仿谏伐韩，《长杨赋》仿难蜀父老，是皆然矣。余独好其《酒箴》无所依傍，苏子瞻亦好之，当取为子云诸文之冠。

《佞幸传·董贤》：“质性巧佞，翼奸以获封侯。”

孙宠、息夫躬诬东平王本为作奸，而贤扶翼之，三人同封侯，故云翼奸获封也。

《匈奴传》：“于是匈奴得宽，复稍度河南，与中国界于故塞。”

故塞，在河南。蒙恬前收河南地，以河为塞，凡河套以内皆秦适戍所居之地也。至是适戍复去，故匈奴得南度入河套内，仍以故塞为界。

“于是说教单于左右疏记，以计识其人众畜牧。”

左右，单于之随侍者也。疏记，说教之分条记事也。计，计簿也。人众畜牧以计簿识其数目也。

“其亲岂不自夺温厚肥美赍送饮食行者乎。”

以温厚之衣赍送行者，以肥美之品饮食行者。诘汉俗未尝不贵壮而贱老也。

律饬胡巫，言先单于怒曰：‘胡故时祠兵，常言得贰师以社。”

巫者往往托神言以惑人，故托为先单于之言，欲杀贰师以祠社。

“虽空行空反，尚诛两将军。”

谓诛虎牙将军田顺、祁连将军田广明也。

“固已犁其庭。”

犁，读曰剺。剺，剥也，划也。犁庭，犹云剚刃匈奴之庭也。

“三垂比之悬矣。”

兰垂，谓东西南三边，比之北狄，相去悬绝。

“因以兵迫协，将至长安。”

将至者，挟以俱至也。

《西南夷传》：“皆弃此国而关蜀故徼。”

谓以蜀之故徼为关，闭而塞之，不复通五尺之道也。

“今以长沙豫章往，水道多绝，难行。”

多绝，谓往往隔绝。如湘漓之间，当时无李渤之斗门，即隔绝也。

“诚以汉之强，巴蜀之饶。”

汉强则夜郎畏威，巴蜀饶则夜郎贪利。

“会越已破，汉八校尉不下。”

不下，谓八校尉击且兰而不能下也。适有郭昌、卫广之兵因并击且兰。

“滇王始首善。”

首善，犹云响善。吉滇至是始内响也，师古失之。

《南粤传》：“凡三辈上书谢过，皆不反。”

不反，谓汉留之而不遣也。

“立明王长男粤妻子术阳侯建德为王。

明王长男者，言婴齐之嫡子也。粤妻子者，言其母家在本国，异于中国，樛氏女也。术阳侯，其封邑。建德其名。

“故其校司马苏弘得建德。”

故字疑衍文。

《闽粤传》：“因立余善为东粤王。”

东粤已举国徒江淮之问，其地空虚，故复立余善为东粤王。

“及故粤建成侯敖与繇王居股谋。”

繇王居股，当是繇王丑之后，传中漏未叙明。居股后封为万户侯，则是粤闽亦比于内诸侯。两粤皆墟矣，传中亦漏未叙明。

《朝鲜传》：“朝鲜王满燕人。”

满姓卫，朝鲜自箕子后传四十余世，至准始称王，卫满击破准而自王也。

“独左将军并将战益急，恐不能与。”

不能与，犹易与耳之与。

《西域传》：“其南山，东出金城，与汉南山属焉。”

南山中隔大沙漠，度漠又数千里，始抵汉南山，疑不属也。

“从鄯善傍南山北，波河西行至莎车，为南道。

南山即今云哈朗归山、尼莽依山。”

“自车师前王廷随北山，波河西行至疏勒，为北道。”

北山今云腾格里山，即天山也。

“都护治乌垒城。”

乌垒城，在今哈喇沙尔之西，地名策特尔。

“精绝国，王治精绝城。”

今喀喇沙尔之正南不过四五百里，即大戈壁矣。汉精绝国在乌垒之正南二千七百余里，意汉时固无戈壁，抑度戈壁而南，在今青海之西北与？

“上乃以乌孙主解忧弟子相夫为公主，置官属侍御百余人。”

解忧同母弟之子，名相夫者，侄从姑也。

“汉立其弟末振将代，时大昆弥雌栗靡健。”

健，强盛也。亦犹上文云大昆弥弱。师古注曰：“弱，幼小也。”

“国中大安，和翁归靡时。”

“和翁归靡时”为句，则甚不词，和当为如字之误也“虽不指为汉，合于讨贼。”

“合于讨贼”云者，谓合于春秋讨贼之义。翎侯能为其君报仇，故褒之。大禄等不能护卫其君，故贬之。

“汉军破城，食至多。然士自载不足，以竟师”。

言破车师城，因敌之粮，其食本至多，然苦于道远，士卒自载者无多，归途未竟而粮已竭。

“乃者以缚马书，偏视丞相御史二千石诸大夫郎为文学者。”

缚马书，即军候弘所上之书也。

“匈奴使巫埋牛羊所出诸道及水上以诅军。单子遗天子马裘，常使巫祝之。缚马者，诅军事也。”

引牛羊诅军、马裘巫祝二事以明缚马亦不过以诅军而已。上文或云马，或云不祥，或云见强，皆非也。

“大鸿胪等又议欲募凶徒送匈奴使者，明封侯之赏，以报忿。”

募人送使以还匈奴，若所募之人不辱命，则归来宜受封侯之赏。汉与匈奴本积忿怨，是以封侯之赏报忿也。

“郡国二千石各上进畜马方略补边状与计对。”

补边状者，缮修边备之状也。有能进畜马之方略及补边之状者，郡国上其名于京师。

《外戚传》：“太后安能杀吾母而名我，我壮即为所为。”

“为所为”者，谓彼杀吾母，吾亦杀彼也。

“还幄坐而步。”

还，读若旋。

“其问贾长儿妻贞及从者师遂辞。”

贞，长儿妻名。师、遂，从者二人名也。

“其母将行卜相。”

谓将其女同行而出卜相也。

“上宿供张白虎殿。”

宿供张者，先期供张也。

“奈何令长信得闻之。”

犹云安得令太后闻之也。后吾丘遵语意亦同。

“许氏竟当复立耶。”

成帝前后本姓许，后被废。今许美人生子，恐又立为后，故曰许氏复立。

“是家轻族人。”

是家，私语，指斥官家之词。轻族人者，言动辄族灭人家。

武有子，恐被族灭，故不敢斥言也。

《元后传》：“孝元皇后，王莽之姑也。莽自谓黄帝之后，其自本曰。”

自本，当是莽别有一篇书自叙其本系也。如《司马迁传》、《扬雄传》、《冯奉世传》，传首皆有系，亦皆诸人自为叙述之词。

“土山渐台西白虎。”

“西白虎”云者，天子之白虎殿在东，今曲阳侯之土山渐台，其制俨与白虎殿等，是西又有一白虎也。

《王莽传》：“莽休沐出，振车骑。”师古曰：“振，整也。一曰振，张起也。”

振，前说是。修整车骑，自往劳遗，以明敬礼其师也。

“傅太后闻之大怒，不肯会，重怨恚莽。”

一劾董宏，一彻坐，故曰重怨恚。

“上应古制，不准行事。”

行事，谓已行之事，言故事也。古制谓周公，行事谓霍光也。《陈汤传》、《薛宣传》皆有行事字，解说创于刘敞，而王念孙畅之。

“考故官，问新职，以知其称否。”

谓谒对之时，问其旧日曾历何官，有何政绩，今新履何职，宜以何为治，杂问以知其称否也。

“克身自约，籴食逮给。”

籴食者，家无储粟，买之于外，亦印市之一端也。

“比三世，为三公，再奉送大行。”

比，近也。谓近时成哀平之世，皆为三公也。成哀大丧，皆预其事，故曰“送大行。”

“是故公孙戎位，在充郎选。”

在，读若才，谓公孙戎之位始得充郎选耳。

“臣莽实无奇策异谋。奉承太后圣诏，宣之于下，不能得什一。受群贤之筹画，而上以闻，不能得什伍。当被无益之辜。”

太后圣诏中有德意，莽代为传宣，不能尽达其德意，仅能得其什一。群贤筹画中有忠悃，莽代为上闻，不能尽写其忠悃，仅能得其什五也。师古失之。无益之辜，言无益于国，当蒙其罪。

安汉公在中府外第，虎贲为门卫，当出入者傅籍。”

凡出入安汉公之府第者，皆著于籍。不在籍者，不得擅出入。

“子午道从杜陵直绝南山径汉中。”

南山东自商颜，西至蟠冢，横亘千余里。杜陵在山北，子方也。汉中在山南，午方也。于山腰通一径，故曰直绝。

“今摄皇帝背依践阼。”

背依，即负扆也。

“诸刘更属籍，京兆大尹勿解其复，各终厥身。”

前汉时，诸刘皆复，世世无有所与。今王氏受命，诸刘仍复其身。勿解者，不解除其复籍也，但终其身而已，其子则不复。

“欲防民盗铸，及禁不得挟铜炭。”

炭以炽火鼓铸，故禁不得挟。

“置五威司命中城四关将军，司命司上公以下，中城主十二城门。”

四关之职主皆各在策命中，故此立言司命、中城二将军。

“王级曰：绕霤之固，南当荆楚。”

绕霤，疑亦地名也。四将军之所守，皆在关中，如曰绕霤，曰羊头，曰肴渑，曰汧陇，皆去长安甚近。其所当者则甚远，如曰荆楚，曰燕赵，曰郑卫，日戎狄，皆使之扼险以御外。

“刘氏当复趣空宫。”

“趣空宫”云者，令王莽急走出，空其所居之宫，已得人居也。

“汉氏高皇帝比著戒云：罢吏卒为宾食。诚欲承天心全子孙也。其宗庙不当在常安城中。及诸刘为诸侯者，当与汉俱废。”

比，近也。著戒者，王莽以汉高之事著于戒令也。“罢吏卒为宾食”六字，即戒令之辞。“诚欲”二句，建推阐戒令意。“其宗庙”三句，又建以己意奏请者也。师古以为高祖频戒，失之。

“成帝，异姓之兄弟，平帝，婿也，皆不宜复入其庙。”

成帝，莽姑元后之子，故曰异姓兄弟。

“正有他心，宜令州群且尉安之。”

正，犹云正令，字亦作政。

“今猥被以大罪。”

猥，犹云乃也。师古训多，未是。

“诛貉之部先纵焉。”

诛貉之部，犹云诛貉之师。纵，谓纵师也。

“太官赍糒干肉，内者行张坐卧。”

内者，官名也。如宦者谒者之属，与太官为对文。

“莽即真，尤备大臣。”

备大臣，谓设禁防而备之。

“敕曰：“非但保国将闺门，当保亲属在西州者。诸公皆轻贱，而章尤甚。”

“非但保”二句，莽之敕词。“诸公皆轻贱”句，班史之词，言莽屈抑大臣，轻贱诸公，而哀章尤其所贱也。

“即有灾害，以什率多少而损膳焉。”

宋祁曰：“什下当有计字。”国藩按：率者，计数之名。《赵充国传》有中率字，今算学家亦以定数为率，以十计数，十害一则减膳一分，十害二则减膳二分，率上不必增“计”字也。

“大司马保纳卿、言卿、仕卿、作卿、京尉、扶尉、兆队、右队、中部左洎前七部。”

刘奉世曰：“七部当为七郡。”王念孙曰：“当为十郡。”国藩按：当云中部、左部、洎前十郡。

“以太官膳羞备损而为节。”

谓太官膳备，则官吏之禄亦备。膳损，则官吏之禄亦损也。

“士吏四十五万人，士千三百五十万人。”

国藩按：师占“或五或十”之下，当云“或三或两或三十。”

“仓无见谷以给传，车马不能足，赋取道中车马，取办于民。”

刘攽曰：“‘以给’当属上句。”国藩按：此疑有错简。当云“仓无见谷以给传，取办于民，车马不能足，赋取道中车马。”

“见王路堂者，张于西厢及后阁更衣中。又以皇后被疾，临且去本就舍，妃妾在东永巷。”

临或见莽于王路堂，则设帷帐于西厢及更衣室。临或来侍皇后之疾，则舍于西厢及更衣室。临之妃妾则在东永巷。

“建章、承光、包阳、大台、储元宫及平乐、当路、阳禄馆凡十余所。”刘攽曰：“建章与宫名同，疑当是字误。”国藩按；建章、承光、包阳、大台、储元，五宫名也。平乐、当路、阳禄，三馆名也。

“郡县力事，上官应塞诘对。”

对，犹对簿对状之对。诘对，犹诘责也。上官归咎于郡县而诘责之，郡县竭力以事上官，思所以应答而塞责也。

“凡三十万众，迫措青徐盗贼。”

迫，急也。措，谓料理收拾之也。

《叙传》：“班彪《幽通赋》云：恐罔蜽之责景兮，庆未得其云已。”师古训引《庄子》云：“景曰：吾有待而然，吾所待又有待而然。”

按：“吾有待而然”者，景为形所使也。“吾所待又有待而然”者，形为气所使也。皆有所因，赋引此言人之祸福，皆有所由来也。

“嬴取威于百仪兮。”

王念孙曰：“威，德也。言伯益有仪百物之德，而嬴氏以兴。”国藩按：王说非也。取威定伯出《左传·僖公二十七年》，言秦所以伯，由于益有仪百物之功。

“既仁得其信然兮，卬天路而同轨。”

求仁得仁，既可以人力信其不差矣。而天道亦巧与相助，若合符节，故曰同轨。

“妫巢姜于孺筮兮。”

《诗》：“维鹊有巢，维鸠居之。”言姜有国而为妫所夺，故曰巢。

“三栾同于一体兮，虽移盈然不忒。”

之咎虽移于盈，然报应之理究不忒也。

“守孔约而不贰兮，乃德而无累。”

孔约，谓孔氏之诫约也。上文“有欲不居有恶不避”，即孔门之训。师古训孔为甚，失之。

“侯草木之区别兮，至李虎发而石开。”

有其实必有其荣，有其感必有其应。至诚而不动者，未之有也。为其事而无功者，未尝睹也。孔之契韶，汉之褒孔养李之精诚通神，皆一贯之义。

“德薄位尊，非胙惟殃。”

按：胙，福祚字。段氏玉裁以为古无祚字，即用胙字耳，言数人之处尊位，非所以福之，适所以殃之也。

“如台不匡，礼法是谓。”

言国家无以匡正之，将礼法之谓何。

后汉书

《邳彤传》：“谋夫景同。”

景同，犹云景从，景附。

《景丹传》：“秋与吴汉、建威大将军耿弇、建义大将军朱祜，执金吾贾复等从击破五校于羛阳，降其众五万人。”

以迁、固文法推之，“大司马吴汉”五字均应有，不得但云吴汉也。

《刘隆传》：“趣吏不肯服。”

趣下当有对字。

“吏乃实首服。”

实字当在首服二字下。

《窦融传》：“融于是日往守，萌辞让巨鹿，图出河西。”注：“守，犹求也。”

守，无训求者。日往守，谓常至萌处也。辞让巨鹿，屡次辞之。图出河西，亦屡次图之也。

“谓留子何。”

留子，谓伯春留于汉也。

“帝将自西征之。”

将自当作自将。

《窦固传》：“固忠至天山击呼衍王，斩首千余级。”

固在极西一路，去天山仅千余里，故有功。

《赵憙传》：“更始笑曰：‘茧栗犊岂能负重致远乎？’”

下文更始大悦，谓憙曰：“卿名家驹，努力勉之。”按：茧栗犊，名家驹，俱不似更始口中语，为其失之过文也。司马迁之文，古人称其能质正，谓此等不妄著浮词耳。

《桓谭传》：“譬犹卜数只偶之类。”

只偶，犹奇偶也，犹只双也。

《郅恽传》：“恽曰：‘孟轲以强其君之所不能为忠，量其君之所不能为贼。’”

引责难于君谓之恭，吾君不能谓之贼也。注引孟子对齐宣王曰“力足以举百钧”云云，又曰“恻隐之心仁之端也”云云。失之。

《孔奋传》：“徒益苦辛耳。”

刘攽以为益当在徒字上。按益字在下为叶，刘说非也。

《郑宏传》：“四迁建初为尚书令。”

建初下当更有一初字。

《法雄传》：“烧宫寺。”

宫寺，疑当作官寺。

《刘般传》：“因值王莽篡位。”

值字上不合更有因字。

《赵咨传》：“征拜议郎，抗疾京师。”

抗疾者，累起召而固以疾辞也。

《班固传》：“诏以遣责竞。”

诏以，当作诏书。

《第五伦传》：“亦宜所以安之。”

宜字下疑脱去一思字。

“乃召羽具告之，谓曰。”

告之下不当更有谓字。

《爰延传》：“臣闻天子尊无为上。”

为当作二。

《章帝八王传》“中常侍郑飒、中黄门董腾并任侠，通剽轻，数与俚交通。”

按：剽轻，剽悍疾躁之人，飒、腾与之通也。

《种暠传》“推达名臣桥玄、皇甫规等为称职相。”

殿本考证曰：“监本无相字，臣会汾按：桥玄于光和元年一为太尉，皇甫规历职边郡，官止度辽将军，未尝为相也。相字舛误无疑。若从监本，则语势又似不完，疑为字亦误，今姑从宋本。”国藩按：称职相，谓种暠也。以其推进名臣，故曰称职。非谓玄、规为相也。

《臧洪传》：“辞行被拘。”

观此语，则洪于请兵之后，复有只身赴难之请，为袁绍所拘留也。上文叙绍竞不听之下，少有疏脱。

《左周黄传论》：“则武宣之轨，岂其远而。”

前书《公孙宏卜式传赞》备言武宣两朝得人之盛，故此言武宣之轨。

《段颖传》：“思为永宁之算。”

按：前言扬雄疏云：“不暂疲者不永宁。”颖前疏引其语，故曰永宁之算。

《袁绍传》：“是以周公垂涕以毙管蔡之狱。”

毙应作蔽。

三国志

《后妃传·文昭甄皇后》：“明帝爱女淑薨，追封谥为平原懿公主，为之立庙，取后亡从孙黄与合葬，追封黄列侯。以夫人郭氏从弟子悳为之后，承甄氏姓，封悳为平原侯，袭公主爵。”

淑以幼女天亡，而追封以邑；黄以幼子天亡，因嫁殇之故而追封以爵；悳以郭氏因后族之故而袭甄姓封爵，重纰貤缪，于斯极矣。

《董卓传》。

终叙李傕、郭汜、张济、胡才、张乐、韩遂、马腾、马超后事，文势迈远，有似《史记》。

《夏侯渊传》。

自首至“汧氐反渊引军还，所叙十三事，而字数极少，有似《史记·曹参世家》。

《曹仁传》。

将骑兵数数点出，仿《史记·灌婴传》。

《诸夏侯曹传》：“援至良才。”

谓荐引贤才以辅爽也。

《乐进传》。

自首至“别攻雍奴破之”，叙战功十五事，极简明。

《王粲传》。

因粲而兼叙徐、陈、阮、应、刘事，略仿《孟子荀卿列传》之例。

“亦有文采，而不在此七人之例。”

例，当作列。此疑当作六人，合曹植乃为七人，谓邯郸淳、繁钦、路粹、丁仪、丁廙、杨修、苟纬七人，不得与王、徐、陈、阮、应、刘六人并列也。

《诸葛诞传注》：“丧王基之功。”

丧，疑当作表。

《邓艾传》。

“使居民表”，犹云在民之外也。

《诸葛亮传》：“五年，率诸军北驻汉中，临发上疏曰。”

古人绝大事业，恒以精心敬慎出之。以区区蜀汉一隅，而欲出师关中，北伐曹魏，其志愿之宏大，事势之艰危，亦古今所罕见。而此文不言其艰巨，但言志气宜恢宏，刑赏宜平允，君宜以亲贤纳言为务，臣宜以讨贼进谏为直而已。故知不朽之文，必自襟度远大思虑精微始也。前汉宫禁，尚参用士人。后汉宫中，如中常侍小黄门之属，则悉用阉人，不复杂调他士，与府中有内外之分，大乱朝政。诸葛公鉴于桓、灵之失，痛憾阉官，故力陈宫中府中宜为一体，盖恐宦官日亲、贤臣日疏、内外隔阂也。公以丞相而兼元帅，凡宫中府中以及营中之事，无不兼综，举郭、费、董三人治宫中之事，举向宠治营中之事，殆皆指留守成都者言之。其府中之事，则公所自治，百司庶政，皆公在军中亲为裁决焉。

《张嶷传》：“又令离姊逆逢妻。”

离姊二字疑衍。冬逢之妻，为狼路之姑，即狼离之姊也。下文“并见其姊”，即见逢妻也。上文当作“令离逆逢妻”，明矣。

《费祎传》：“少孤，依族父伯仁。伯仁姑，益州牧刘璋之母也。”

上伯字疑当在父字之上，下伯字疑衍也。

《吕范传》：“初策使范典主财计”云云。

《国策》之长者拒之，少者报之，高祖之封雍齿而斩丁公，略与此节旨趣相同。

《周鲂传》

谲挑曹休七笺，此等可不必全录于传。

《胡综传》

代吴质作降文三条，此等亦可不录入传中。

《滕胤传》。

作未了之势，犹有《史记》意度。

《孙峻传》：“以后事付。”

峻虽已死，文亦作未了之势。

《孙传》：“遣侍中左将军华融、中书丞丁晏告胤取据。”

此处应将据自杀叙出，或曰“语在据传”，或叙于杀滕胤之后亦可。

通鉴

《汉纪五十七》：“权谓瑜曰：‘卿能办之者，诚决。邂逅不如意，便还就孤，孤当与孟德决之。’”

决，疑当作快。瑜能办此，诚为快事。如不能办，则权自往决战。上决因下文决字而误耳。

《魏纪二》：“济更凿地四五道，蹴船令聚豫作土豚。”

国藩按：豚、塍、坉一也，亦可作墩。当有水之地而筑之，则谓之堤，谓之埝。当无水之地豫筑之，则谓之豚，谓之塍、坉，亦可谓之墩，谓之埂。

《魏纪七》：“爽得懿奏事，不通，迫窘不知所为。”

不通，谓不上之帝所也。

“初，吴大帝筑东兴堤以遏巢湖。其后入寇淮南，败以内船，遂废不复治。”

愚按：东兴堤成，湖内之船不得出，湖外之船亦不得入，吴寇淮南，自毁其堤，纳船以入湖内。败，毁也。内，读如出纳之纳。胡注失之。

《晋纪八》：“皇舆东返，俊彦盈朝。”

吴中是时尚未知惠帝已崩，故第言皇舆东返。

“荣乃出，与周玘共说甘卓曰：‘若江东之事可济，当共成之。’”

大江北流，故谓金陵为江东，历阳为江东。

《晋纪九》：“王浚怒，遣燕相胡矩督诸军，与辽西公段疾陆眷共攻希，杀之，驱略三郡士女而去。”

疾六眷，务勿尘之子也。疾六眷即疾陆眷。胡语音同字异者皆同也。

《晋纪二十六》：“邵保战死，难超退屯淮北。玄与何谦、戴逯、田洛共追之，战于君川。”

盱眙在淮南，玄等已追及于淮北，非盱眙之君山也。胡注失之。

《晋纪三十七》：“闻晋兵入岘，自将步骑四万往就之，使五楼帅骑进据巨蔑水。”

巨蔑水，今日巨河。

“于是众军转集，裕恐循侵轶，用虞邱计，伐树栅石头淮口，修治越城，筑查浦、药园、廷尉三垒。”

国藩按：添筑小城一段，谓之越城，谓越出大城之外也。今运河正闸之外，往往加一越闸。

《宋纪四》：“道济曰：‘卿非大丈夫，小败何苦？’”

何苦？犹云何害，何伤也。

《梁纪三》：“魏王闻邢峦屡捷，命中山王英趣义阳。英以众少，累表请兵，弗许。英至悬瓠，辄与峦共攻之。”

魏命英趣义阳，英自至悬瓠助攻，故曰辄。辄，专也。

《梁纪八》：“今四方多虞，府藏罄竭，冀定扰攘，常调之绢不复可收，唯仰府库有出无入。略论盐税，一年之中，准绢而言不下三十万匹。乃是移冀定二州置于畿甸，今若废之，事同再失。

“既失冀定常调之绢，又失盐税，故同再失。

“念生枭戮，宝寅就擒，费穆破蛮。”

三句略有事实。“丑奴请降，绛蜀渐平”二句，则为夸言以拒尔朱荣耳。

《梁纪九》：“颢先以庆之为徐州刺史，因固求之镇，颢心惮之，不遣。曰：‘主上以洛阳之地全相任委，忽闻舍此朝寄。”

主上，梁主也。朝寄，梁朝所委寄也。胡注失之。

《梁纪十四》：“侯景等夜解围去，辛卯，泰帅轻骑追景至河上。景为陈，北据河桥，南属邙山，与泰合战。泰马中流矢，惊逸，遂失所之。泰坠地，东魏兵追及之，左右皆散。都督李穆下马，以策泰背，骂曰：‘笼东军士，尔曹主何在？而独留此！’追者不疑其贵人，舍之而过。穆以马授泰，与之俱逸。魏兵复振，击东魏兵，大破之”云云。

此处当书西魏之败，下文如独孤信、李远、赵贵等之弃卒先归，字文泰之烧营而归，王思政之重创闷绝，蔡祜之发矢枕股，关中之闻败作乱，王罴之固守河东，高欢之攻破金墉，皆因西魏大败后事也。至于高敖曹之死，宋显之见杀，万俟洛之勒兵，则西魏兵复振、东魏小挫时事也。《通鉴》不先书西魏之败，故前后节次不清。

《陈纪四》：“淳于量军夏口，直军鲁山，使元定以步骑数千围郢州，皎军于白螺。”

今岳州下四十里有白螺矶，又下五十里有螺山。

“卫公直亦奔江陵，元定孤军，进退无路，斫竹开径，且战且引，欲趣巴陵。”

卫公直在鲁山，亦在西岸，惟元定一军在东岸，故无路可归也。

《陈纪六》：“齐主方与冯淑妃猎于天池，晋州告急者自旦至午，驿马三至。右丞相高阿那肱曰：‘大家正为乐，边鄙小小交兵，乃是常事，何急奏闻！’”

上文云齐主自晋阳趣晋州，是闻急奏时正在途次也，或别有一天池欤？

《陈纪八》：“时诸将竞劝梁主举兵，与尉迟回连谋，以为进可以尽节周氏，退可以席卷山南。”胡注：“汉沔之地，在中南太华诸山之南。中南，当作终南。”

国藩按：自古言山南，皆专指终南山而言，不及太华也。

《陈纪九》：“帝深嗟异，皆纳用之。遣太仆元晖出伊吾道，诣达头，赐以狼头纛。达头使来，引居沙钵略使上，以晟为车骑将军，出黄龙道，赍币赐奚霫契丹。”

元晖之出，所谓通使玷厥，使摄图备西也。长孙晟之出，所谓遣连奚霫，使摄图备东也。

《陈纪十》：“命晋王广、秦王俊、清河公杨素皆为行军元帅，广出六合，俊出襄阳，素出永安。”

六合，横度也。襄阳，汉水之上游也。永安，江水之上游也。广所出之途，与晋伐吴王浑之任略同。俊所出之途，与贾充略同。素所出之途，与王浚略同。

《隋纪五》：“唯卫文升一军独全。初九，军度辽，凡三十万五千，及还至辽东城，唯二千七百人，资储器械巨万计，失亡荡尽。”

上文云至萨水军半济，今又云卫文升一军独全，观此则三十万人中得脱免者，决不止二千七百人也。虽沿途多有逃亡，而史文亦不可尽信。

《隋纪八》：“左光禄大夫李孝恭招慰山南，府户曹张道源招慰山东。”

此山东，谓终南山之东，商雒等处耳。

《唐纪五》：“先是，汪华据黟歙，称王十余年。雄诞还军击之，至会，日暮引还，伏兵已据其洞口，华不得入，窘迫请降”云云。

前云甲子遣使来降，拜歙州总管，此云窘迫请降，事在十一月，当有一误，宜删一处。

《唐纪十三》：“陛下君临天下十有七载，以仁恩结庶类，以信义抚戎夷，莫不欣然，负之无力。”

国藩按：负，荷也。无力，谓恩重难荷也。庾信谢表所谓：“鳌戴三山，深知其重。”亦有难于负荷之义。

《唐纪十五》：“既而反谮遗直，遗直自言。”

自言，讼诉也。见《汉书》朱博、东方朔、外戚等传。

《唐纪十七》：“当时将帅号令，许以勋赏，无所不至，及达西岸，惟闻枷锁推禁，夺赐破勋。”

破勋者，有勋可纪，因坐他事而削除之。犹破国、破产之破。

《唐纪三十三》：“屯武牢以拒贼。”

武牢，即虎牢。唐讳虎，改为武牢，在今汜水县西。

“先是清河客李萼，年二十余，为郡人乞师于真卿曰：‘公首唱大义，河北诸郡恃公以为长城。今清河，公之西邻。’”

按：德州，平原治也。真卿在德州，去清河二百余里，故胡注引《九域志》以释之。

“三郡兵力战尽日，魏兵大败。”

当云知泰兵大败。兹云魏兵大败，不合《通鉴》之例。

《唐纪四十一》：“承嗣知范阳宝臣乡里，心常欲之，因刻石作谶云：‘二帝同功势万全，将田为侣入幽燕。’密令瘗宝臣境内。使望气者言彼有王气，宝臣掘而得之。”

田承嗣之玩侮李正已、李宝臣，与石勒之玩侮王浚、刘崐略同。

《唐纪四十二》：“出则囚服就辩，入则拥笏垂鱼，即贬于潮。”

即字《汉书》多用之。此文出于韩退之《曹成王碑》，与《汉书》诸用即字者同。胡注训就也，非是。

“崇义惧，益修武备，流人郭昔告崇义为变，崇义闻之请罪，上为之杖昔，远流之。”

昔本流人也，因告崇义而更加罪，流之远州，故曰远流之。胡注非是。

《庸纪四十三》：“留百骑击鼓鸣角于营中，仍抱薪持火，俟诸军毕发，则止鼓角，匿其旁，俟悦军毕渡，焚其桥，军行十里所，悦闻之，帅淄青成德步骑四万，逾桥掩其后，乘风纵火，鼓噪而进。”

留百骑击鼓鸣角于营中，令贼知我军已出趋魏州也。匿其旁，不使贼逾桥时得见之也。焚其桥，使贼败无路可归也。乘风纵火，贼烧附近民居以助势焰，与上文百骑持火不相涉。

文献通考

《序》：“至于有侍中，给事中之官，而未尝司官禁之事，是名内而实外也。”

唐以来以侍中为三公官，以处勋臣。又以给事中为封驳之官，皆以外庭之臣为之，并不预宫中之事。

“有太尉、司马之官，而未尝司兵戎之事，是名武而实文也。”

太尉，汉承秦以为三公，犹掌武事也。唐以后亦为三公，宋时吕夷简、王旦、韩琦官皆至太尉，非武臣也。大司马，周官掌兵，至汉元、成以后为三公，亚于司徒，乃后来执政之任，亦非武臣也。

“尚书令在汉为司牍小吏，而后世则为大臣所不敢当之穹官。校尉在汉为兵师要职，而后世则为武弁所不齿之冗秩”。

尚书令，汉初其秩至卑，铜章青绶，主宫禁文书而已。至唐，则为三省长官。高祖入长安时，太宗以秦王为之，后郭子仪以勋臣当拜，以太宗曾为之，辞不敢受。自后至宋，无敢拜此官者。汉八校尉，领禁卫诸军，皆尊显之官、宰相之罢政者，至为城门校尉，又司隶校尉，督察三辅，弹劾公卿，其权至雄，尊获羌校尉，乌桓校尉，皆领重兵，镇方面，乃大帅之职。至宋时，校尉、副尉为武职初阶，不入品从，至为冗从。

“则星辰之迟留伏逆往来，其所纪述，岂足凭乎。”

按：汉哀帝以日无精光，邪气连昏之事，问待诏李寻。而寻所对，具言其故。光武以建武五年召严光入禁中共卧，而太史奏客星犯帝座。二事见于李寻、严光传。而以汉志考之，终哀帝时，不言日无精光之事。光武建武五年，亦不言客星事，亦可证其疏略也。

《田赋一》：“赵过能为代田，田一亩三甽，岁代处故曰代田。”注：“代，易也。”

按：今年之甽在彼，明年之甽在此，播种不在原处也。

《田赋二》：“民赋曰调，晋平吴制户调。唐赋入之制曰租，曰庸，曰调。调者，令民输绢布也。”

按：征入曰调敛，散出曰调发，曰调遣。征入曰贡赋，散出曰赋政。于外曰赋工，曰赋盐，皆分颁于外也。即诗赋之赋，亦敷陈于外也。《赵充国传》“赋人二十亩”，赋田于人也。

《田赋三》：“唐代宗时，察民有粟帛者，籍其所有而中分之，甚者十取八九，谓之白著。”

按：白著，犹今俗言白当差也。

“唐大历中，国用急，苗方青则征之，号青苗钱。”

按：宋王安石以苗方青时贷钱与民，至秋收息，亦谓之青苗钱。

“后唐有椁场院，今天下纳秆草，每束约一文”。

按：《说文》“椁，束秆也。”即今之稻草也。

《田赋四》：“五季暴政，食盐则输盐米。”

按：每正供米一石，另输盐米四斗，官给以盐一斤。

“五季时供军需，则有鞋钱。”

按：今征调官兵，亦有草鞋钱之名。

“五季时民输米入仓，则有麴钱。”

按：麴，籧篨也，所以藉米。今漕米上仓，亦有芦席钱之名。宋时杂赋，亦纳芦麴。

“五代周显德中有逃户庄田，许人请射承佃，供纳租税”。

按：射，犹曰占也，犹曰认耕也。

“宋开宝中输纳钱帛，每贯收七文，每匹收十文，曰头子钱。”

按：耗钱耗米，名目历代不同，头子钱亦一名也。近世赌博者，百钱取五文人公，亦曰头子钱。宋末叶水心疏，言每贯取头子钱五十六文。

“李椿年言经界不正之弊，七曰倚阁不实。”

按：倚阁，犹今俗停阁、耽阁也。

“李椿年措置经界，言已打量者四十县，未打量者展期一月。”

按：打量，犹曰估计也，今世俗有此语。

《田赋五》：“人烟田产在此处，而税在彼处，谓之鸾佃。”

按：吾乡有居宅在此，而耕作在彼者，谓之鸾作田。

“建炎四年诏：物帛非纰疏滥恶，不许抑退。”

按：纰，缯欲坏也，缯疏也。

“官收物而给印信文凭曰钞，即今钞关。宋绍兴中，凡赋税必具四钞。曰户钞，则人户收执。曰县钞，则关县司销籍。曰监钞，则纳官掌之。曰住钞，则府库藏之。”

按：今收钱漕者曰串票，征关卡者曰三联票，皆钞之类也。

“朱子正经界疏，实佃者或申逃阁，无田者反遭俵寄。”

按：俵，分散也，无田者或被他人以其税分寄名下。

《田赋六》：“李冰为蜀守，壅江水作堋，穿二江成都中，双过郡下，以通舟船，因以灌溉诸郡。”

按：作堋以穿二江，犹云厮为二渠也。堋，犹水中之潭也。

“江东水乡，堤河之两涯而田其中，谓之圩。圩者，围也。内以围田，外以围水。盖河高而田在水下，故以堤御水。堤中通斗门，引水入港以溉田。”

按：今皖南如宁国、太平，皖北如卢州、颍州、六安州、滁州、和州，皆有围田，民多筑圩以居。

《田赋七》：“当屯之内，有软有硬。”

按：当，犹该也。今世曰该府、该州县，六朝唐宋曰当道、当郡、当州、当县、当屯，今京师谚亦曰当街、当院。

“顺时土。”

按：字，或书作，俗作觅，音莫狄切，又音胍。土，察土之脉也。

“汉昭帝元年，上畊于盾弄田。”注：“帝年九岁，在盾近署试耕为戏，故曰弄田。”

按：邓通为弄臣，与此弄田，皆当时偶尔立名。

“稿。”

按：吾乡呼稻草曰菅，草之去皮者曰菅心，草之编为席曰稿荐。

“取民间田契根磨。”

按：唐宋公牍中，考究事实或曰根括，或曰磨勘，或曰根磨。今曰根究，曰磨对，曰勘验。

《钱币一》：“《周礼》：‘泉府……买者，各以其抵。”

先郑注：“抵，故贾也。”后郑注：“抵，本也。”国藩按：抵，如今之借钱有保人也。今贩官盐者，亦须取具的保，乃许领引运盐。

“大观元年，改四川交子为钱引。”

按：引，亦钞券之类也。宋世有茶引，有盐钞，近世亦有茶引，盐引。

《户口一》：“宣王料民于太原。”

按：谓料数之也。

“汉景帝二年，令天下男子年二十始傅。”注：“傅，著也。言著名籍给公家徭役。”

按：今世谓之著役。

《户口二》：“北周破江陵，尽俘士民为奴，曰官口。”

按：靖康之役，金人虏宋之贵族士庶，尽没为奴婢，即官口之类也。诸葛武侯拔西县，千余家还蜀。国初收山东直隶降人为汉军，亦官口之类也。其私家奴婢，如卓王孙家僮八百，程郑数百。又如晋代王公贵人有佃客，有典计，有衣食客。国朝王公府各有包衣旗之类，则私属也。

《职役一》：“公人百姓决配。”

按：俗称在官人亦曰“公人”。

《职役二》：“部送纲运。”

按：宋时以输送官物为纲，有茶纲，有盐纲，修艮岳有花石纲，南宋市舶有纲首，见《市粜一》。今黄河渡船有纲头。又按：国用亦有米纲、银纲、钱纲、绢绵纲。

“苏辙论复差役之弊，敷钱太重。”

按：敷钱，犹今云派钱也。

《征榷一》：“自晋至陈，石头津置津主，十分税一。”

按：津主，即今水卡卡员，抽厘者也。石头津，在今龙江关矣。

“后魏税市入者，人一钱。北齐颜之推奏立关市邸店之税，后周除市门税。”

按：此即今之门厘矣。

“唐崔融议曰：‘江津河口置铺，此津才过，彼津复止。’”

按：此铺犹今之设局设卡也。今俗曰铺，则市店之通称。

《征榷四》：“椿。”

按：宋世曰月椿库，曰防椿库，曰封椿钱。如今之银钱曰存项，曰某项，又有曰椿发，曰椿办，曰椿管，则为活用之字。

《征榷六》：“宋时勘合钱，每贯收十文。”

按：即今之税契司尾也。宋时亦名曰钞旁定帖钱。钞，即契也。旁帖，即粘尾也。

《市粜一》：“谨守重流，而天下不吾泄矣。”注：“谓谨守谷价，不使流散。’”

按：“粟有所渫”之渫，与此流字为韵。

《玉篇》：‘蛮夷以财赎罪曰赕。”

按：今赛布赕布，概称蛮夷之财赋。

《国用一》：“并不给干。”

按：南齐仕宦，皆给以僮干，亦禄赐之类，即仆役也。

《刑二》：“景四年，师侏儒当鞫系者，颂系之。”注：“颂，读曰容，容宽不桎梏。”

按：颂系，即今刑部之保外不收系也。

“楚王英之狱，每上彭考。”注：“彭，即榜也。”

按：今刑具俗称为上彭字。

“钻之属，惨苦无极。”《说文》：“钻，也。”《玉篇》：“，拔发也。”

《类篇》：“，钳也，与镊同。”

按：与镊同，则钻者亦有两股夹取物，如今之夹翦矣。

《刑五》：“枷研楔赩”。《唐书·索元礼传》：“以铁笼赩囚首加以楔。”《玉篇》：“赩，急束。”

按：铁笼，如铁枷然，囚首既入，则以赩束之，以楔辖之也。

《兵九》：“候将来衮同再试。”

按：衮，亦或作滚，衮同。今雅语或作汇同，俗语作连同。

《兵十一》：“豪右辜榷。”注：“辜，障也，榷，专也。谓而自取其利。”障余人买卖，而自取其利。

按：障塞他人之买卖，而己独专之。豪右辜榷，犹今奸商把持。

《职官五》：“六部监门条，仍今六部，踏逐奏差序位。”

按：踏逐，犹云日逐，盖随时奏请更换也。

《职官十》：“大理卿篇：左右各五案，如左厅曰详刑案、详谳案，右厅曰左推案，右推案之类。”

按：宋时诸司治事分案，如中书省五案，吏部尚书十五案，侍郎十五案，户部左曹三案、右曹六案，礼部五案，兵部十案，工部六案，刑部不分案，大理寺分十案，即刑部之职事矣。此外又有分窠者，分房者，与案异名而同实。今六部诸司不分案而分股，而具稿犹曰某司案呈，循古称也。

《职官十九》：“自一品以下至流外勋品，各给事力，一品至三十人。”

按：力者，若今挑水夫之类。淳化阁帖有耒力字。

求阙斋读书录卷五

子部

管子

《牧民第一》：“不璋两原，则刑乃繁，不明鬼神，则陋民不悟。”

璋者，障之假借字。悟疑误，以与神不韵也。

《形势第二》。

有感斯有应，有往斯有来，有实斯有名，有形斯有势，故为政者当尽其在我者，务其远者大者。“飞蓬之间。”

声闻之无根者也。

“主功有素，宝币奚为，羿之道，非谢也。造父之术，非驭也。奚仲之巧，非斲削也。”宝币非享神之具，羿非谢，造父非御，奚仲非斲削，别有尸之者也。

“召远者使无为焉，亲近者言无事焉。”

召之不在于使，亲之不在于言，亦别有尸之者也。

“訾食者不肥体。”

訾食者，计訾而食，犹云数米而炊。

《立政第四》：“右五事。”

此管子经国之大略，即后世保甲之法所自防。

《宙合第十一》：“进伤为人君严之义，退害为人臣者之生。”

按：此即《扬雄传》“得时则大行，不得时则龙蛇”之义。

“以为鸟起于北，意南而至于南。起于南，意北而至于北。

苟大意得，不以小缺为伤。”

庄子谓行小变而不失大常，亦此意。

《法禁第十四》：“故曰绝而定。”

绝而定，犹董子“皆绝勿进”之绝。

《重令第十五》。

此篇言令不违，即商鞅之所本。

“亏令者死，益令者死，不行令者死，留令者死，不从令者死，五者死而不赦。”

按：五不赦，商鞅之所本也。

“三器者何也？曰号令也，斧钺也，禄赏也。”

按《法禁篇》首三句曰法制，曰刑杀，曰爵禄，三者并重，亦即此三器也。

《法法第十六》：“倨傲、易令、错仪、画制、作议者，尽诛。”

按：倨傲即私议自贵也，易令即怪严也，错仪即杂俗也，画制即异礼也，作议即私议也。

《兵法第十七》：“始乎无端者，道也。卒乎无穷者，德也。”

按：始乎无端者，阴阳之循环，随所遇皆可为端也，故曰道。

卒乎无穷者，人心之变化既极，而又以苦思得通也，故曰德。

“因便而教，准利而行，教无常。”

按：“因便而教，准利而行”者，兵无常形，因势合变。

《大匡第十八》：“士处靖。”

按：处靖，谓居止有定也。下“出入无常”是反面。

《小匡第二十》：“夫鲍叔之忍，不僇贤人。”

《左传·正义》云：“夫鲍叔之不忍僇贤人，其智知称贤以自成也。”王云：“应从正义为是。不忍上应更增一‘仁’字，与‘智’字相对。”

《霸言第二十三》：“兼正之国之谓王。”

按：兼正之国，疑当作兼正四国。

“故贵为天子，富有天下，而伐不谓贪者，其大计存也。”

“伐不谓贪”，王云伐字当为我字之讹。国藩按：伐字当为世字之讹。唐讳世，凡世字皆改作代，代又讹为伐耳。

《问第二十四》：“事先大功，政自小始。”

按：以上总提，以下分条考问。

“徒负勿入。”

谓不收其税入也。

《君臣上第三十》。

此篇言为君者专重求人，不侵臣下之职。

《君臣下第三十一》：“故曰。德侵则君危。”

按：侵，过也，犹淫也，溢也，侈也。故下文云审禁淫侵。

上溢分则下亦越分，上禁淫侵适如其分，故下无冀幸也。

《小称第三十二》。

此篇多精深语，大约畏民以自修，反己以自责。

“操名从人，无不强也。操名去人，无不弱也”。注：“谓君自行善，持名使之延誉，故强也。君既行恶，即是持名去人，无善可称，故弱也。”

按：操名者，民操之也。操名以从我，则我强。操名以去我，则我弱。注失之。

“圣人得利而托焉。”

按：圣人行善，宣之于气，达之于目，是心中之善托于气与目以出也，故目得利而托。圣人有善则托可好，我有过则托可恶。

《四称第三十三》。

此篇言有道君、无道君、有道臣、无道臣四者。

《侈靡第三十五》。

此篇多不可晓。

《心术上第三十六》：“故曰上离其道。”

按：此故曰二字涉下文解中而衍。

庄子

《养生主》。

庄子自以为游方之外，不婴世网。余读《养生主》、《人间世》等篇，其持身涉世，用心亦何苦也！其曰：“虚舟不忤，虽有忮心，不怨飘瓦，与齐偕入，与汩俱出。”反复言之，岂诚忘机哉？使诚忘机，则不复言机矣。《越世家》载其不救陶朱公之子，亦机心之为之也。姚惜抱氏责之，非过也。

《庚桑楚》：“吞舟之鱼，砀而失水，则蠓能苦之。”

按：砀，水中石。水涸而见沙石，不得津润，失所凭依之象。《通鉴》：“客谓靖郭君曰：‘君不闻海大鱼乎？网不能止，钩不能牵，荡而失水，则蝼蚁制焉。’”以荡为砀，失其义矣。王介甫《和王微之高斋三首》；“萧条中原砀无主，崛强又此凭江淮。”俗本误作“荡”，亦为失之。

淮南子

《俶真训》：“夫大块载我以形，劳我以生，逸我以老，休我以死。善我生者，乃所以善我死也。”

数句袭《庄子·大宗师》篇。

《天文训》：“右背德。”

按：背即后也。孙子曰：“右背山陵，前左水泽。”亦以背与前为对。

《览冥训》：“使俗人不得其君形者。”

君形，主宰乎形骸者也。

《本经训》：“勾爪居牙。”

庾信赋作“钩爪锯牙”。

“凡人之性”节。

此段杂袭儒家者言，与本篇大旨不合。

《主术训》：“凡此六反者，不可不察也。”

六反者：小与大反，方与圆反，多与鲜反。

《缪称训》。

《要略》云：“断短为节，以应小具。”故此篇嘉言雨集，妙义云来，皆短章零节，无长言繁称者也。

《道应训》。

此篇杂征事实，而证之以老子道德之言。意以已验之事，皆与昔之言道者相应也。故题曰道应。每节之末皆引《老子》语证之，凡引五十二处。

“太清问于无穷曰”节。

此段袭《庄子·知北游》篇。

“啮缺问道于披衣”节。

此段本《庄子·知北游》篇。“惷乎若新生之犊”，庄作瞳焉。瞳焉者，目灼灼不瞬之貌。此作惷乎，亦近之。

“四累之上也”。注：“此上凡四事，皆累于世，而男女莫不欢然为上也。”

按：累者，层累也。刺不入、击不中，一层也。弗敢刺，弗敢击，二层也。无其意，三层也。欢然爱利，四层也。故曰四累之上。高注失之。

“太王直父居邠”节。

太王事本《庄子·让王》篇。

“中山公子牟谓詹子曰”节。

公子牟事本《庄子·让王篇》。

“桓公读书于堂”节。

轮扁事本《庄子·天道》篇。

“大司马捶钩者年八十矣”节。

捶钩事本《庄子·知北游》篇。

跖之徒问跖曰：“盗亦有道乎？”

本《庄子·胠箧》篇。

“光耀问于无有曰。”

光耀事本《庄子·知北游》篇。

“柴箕子之门。”

按：《后汉书·杨震传》：“柴门谢客。”《三国志》：“以万兵柴道。”与此“柴”字义同，即塞也。

《诠言训》。

此篇大指不以功名自章，不以贤智先人，即《庄子》“无成无亏”之义。

“故通性之情者，不务性之所无，以为通命之情者，不忧命之所无，奈何。”

四句本《庄子·达生》篇。

“通于道者，物莫不足滑其调”。

“莫”字疑误。

“方船济乎江。”

虚舟事本《庄子·山木》篇。

《兵略训》：“而胜亡焉。”

按：“胜亡焉”犹云胜不系乎此也，全不系乎此也。

“将者必有三隧四义五行十守”节。

三隧、四义、五行、十守，三隐、八善，皆不足贵，惟独见，独知，审量虚实为足贵。

《说山训》：“故玉在山而草木润，渊生珠而岸不枯。”

二句本《荀子·劝学》篇。

“食草之兽，不疾易薮。水居之虫，不疾易水。行小变而不失其常。”

数句本《庄子·田子方》篇。

《人间训》“单豹倍世离俗”节。

本《庄子·达生》篇。

《修务训》：“夫事有易成者名小，难成者功大，君子虽未有利，福将在后至。”

言美成在久，后世当有知者，犹扬雄言后世有子云则知之矣。

《泰族训》。

按：族，聚也，群道众妙之所聚萃也。泰族者，聚而又聚者也。始之又始，曰泰始。一之又一，曰泰一。伯之前有伯，曰泰伯。极之上有极，曰泰极。以及泰山、泰庙、泰坛、泰折，皆尊之之辞。

求阙斋读书录卷六

集部一

楚辞

《惜诵》：“欲邅佪以干傺兮。”

傺，当作“际”，谓际遇、际会。《庄子》：“仁义之士贵际。”

《涉江》。

《文选》独选此篇，无“乱曰：鸾鸟凤皇，日以远兮”以下一节。

《惜往日》。

自吴才老疑《古文尚书》为赝作，《朱子语类》亦数数疑之，明宣城梅氏、昆山归氏复申其说，我朝自阎百诗后辨伪古文者无虑数十百家，姚姬传氏独以神气辨之，曰不类。柳子厚辨《鹖冠子》之伪，亦曰不类。余读屈原《九章·惜往日》亦疑其赝作。何以辩之？曰不类。

《怀沙》。

《史记·屈原传》于“予何畏惧兮”之下多四句。

陈思王集

《箜篌引》。

此篇言盛时难恃，乐不可极。其末，归于知命而无忧也。

《篇》。

按：解题云：“谓长歌行者，以芳华不久，当努力行乐，无至老大乃伤悲也。”此则有远志而思立功于世者，殊与长歌行不类。

《豫章行》。

言贤才得知己而用之，则达则福；无知己而弃之，则穷则祸。

《蒲生行浮萍篇》。一逯钦立辑《先秦汉魏晋南北朝诗·魏诗卷七》作《浮萍篇薄生行》。

《塘上行》或以为魏武帝所作，或以为文帝妻甄后所作，叹以谗诉见弃。此篇之意亦同。

《门有万里客》。

《门有车马客》，其客多叙市朝迁变、朋旧凋落之事。此《门有万里客》，其客自叙行役之苦。

《怨歌行》。

子建盖以周公自喻。

《美女篇》。

美女如此容华，而安于命，不轻于求遇合，以喻士不求苟达也。

《白马篇》。

此亦《求自试表》中之意。

《盘石篇》。

诗意大抵言生于帝王之家，处于风波之地，常有性命之忧。

“盘石山巅石。”

上“石”字有误。当用连绵字与飘飘字对。

《驱车篇》。

此亦轻举远游之意。

《种葛篇》：“恩纪旷不接。”

谓已见疏于文帝，犹妇见弃于其夫也。

《弃妇篇》。

子建见疏于文帝，屡迁国邑，有才而不见用，自嗟屏逐之臣，故以弃妇自喻。

《公燕诗》。

此在邺宫与兄丕燕饮。时武帝在，故称丕为公子。

《赠徐幹》。

和氏，植自喻。谓己有献宝之责，而已遭刖也。知己，植自指。谓徐幹俟己，而己之冠亦被敝弃也。

《赠丁仪》。

首四句，赋景物。“朝云”四句，喻用才则民被其泽，弃才则国无所获。“在贵”四句，讥时之贵臣不以荐贤下士为意。末四句，自矢不弃良友。

《赠王粲》。

鸳鸯，喻粲。“我愿”二句，喻己思引粲而无良会。“重阴”句，喻太祖。王粲最为太祖所重，故末四句云尔。

《赠丁仪王粲》。

从军，谓建安三十年曹公西征张鲁。皇佐，指魏太祖。权家，谓兵法之权谋家也。君子，谓丁、王也。丁时为太子掾，位卑，故曰怨在朝。王时免官在家，故曰欢自营。欢怨皆有所不平，故勖之以中和。

《赠丁廙》：“君子义休偫，小人德无储。”

偫，待也，一曰具也。储，谓蓄积之以待无也。休偫，谓美而有余也。

《赠白马王彪》第五首。

同生，指任城王彰。桑榆，以日之将落喻人之将老，影响虽捷，尚不如将逝之年光其去更速也。

第七首。

言有司逼迫太甚，时虞不测之祸，变生斯须间事耳，谁能保百年哉！

《游仙诗》。

此亦《升天行》、《五游篇》、《远游篇》、《仙人篇》等作之旨。

《杂诗》第一首。

之子、远人，当有所专指之人，若徐幹之类。《易·小过》：“飞鸟遗之音。”谓欲托之寄音信于故乡也，转瞬而雁之形影已不见矣。

第二首。

转蓬、游子，似皆子建以自喻者。本根，指京师也。

第三首。

良人，我君，皆喻思君之意。

第四首。

此首自惜有才而不得及时见用也。

第五首。

此即《求自试表》“愿身分蜀境，首悬吴阙”之意。

第六首。

此亦《求自试表》之意。

《闺情》。

此亦与《弃妇篇》相近。

《七哀诗》。

按：《乐府诗集》所载又有一首，晋乐所奏凡二十八句，较本辞多十二句。

《情诗》。

此代述久役不归之情。“游鱼”二句，言得所也。“眇眇”二句，言不如鱼鸟也。

阮步兵集

《咏怀》第六首。

此首阮公以邵平自比。“膏火”二句，亦讥趋附权势者。

第九首。

首四句阮公以伯夷自况。似亦刺趋时附势之小人。

第七首。

魏甘露五年六月甲寅，司马昭立常道乡公，在月之三日，陈沆谓此诗即指此事。“三旬将欲移”云者，谓过三旬即移秋节也。“愿者卒欢好”云者，恐其复为齐王芳、高贵乡公之续也。

第八首。

陈沆以罄折忘归为讥党附司马氏者，未知然否。至谓末四句为阮公自命之词，鉴黄鹄之失路，宁燕雀以卑栖，则深得本指矣。

第十首。

陈沆谓此章讥党附司马氏者。愚谓前六句似讥邓飏，何晏之徒，后四句则自况之语，言虽不能避世高举，犹可全生远害耳。

第十三首。

求仁得仁，犹云求祸得祸，苏李之诛，死自取之耳。

第十五首。

此首自述其抗志自修，遯世无闷。“千秋”二句，言荣名不足称。“羡门”二句，言长生不足慕，但求有自修之实耳。

第十八首。

首四句，言魏祚将倾。“朝为”二句，指前此被魏之恩泽者。“岂知”六句，言夏侯之属云亡，殉国之人未见。景山松，似有所指之人，可信其劲节不改者。

第二十首。

陈沆以此首与“二妃游江滨”、“昔日繁华子”二章同类并观，皆以妾妇讥司马氏也。国藩按：歧路染丝，言变迁不定，翻覆无常，不特燕婉之情如此。即国之存亡，亦不过一反覆间耳。

第二十一首。

阮公自况之诗。

第二十八首。

首四句谓日往月来，月往日来，互有屈伸，不相仇怨。人生有达即有穷，有得即有失，又何怨哉？“岂效”二句，言不学世上小儿营营干求。朱鳖，阮公以之自况，亦远游遗世之意。

第三十二首。

此亦汲汲自修之意。

第三十四首。

《扬雄传》云：“君子得时则大行，不得时则龙蛇。”龙蛇者，一曲一直，一伸一屈。如危行，伸也。言孙，即屈也。此诗畏高行之见伤，必言孙以自屈，龙蛇之道也。

第三十五首。

“愿揽”二句，有鲁阳挥戈驻景之意。“白日不移光”云者，欲使魏祚不遽移于晋也。“天阶”二句，言手无斧柯，无路可以回天也。

第三十六首。

无形，言无生之始也。《庄子》：“溯其始而本无形。”非徒无形也，而本无生。翳华树，日中时也，至冥则夕矣。

第三十七首。

天之道阴求阳，阳求阴，气也。人之道男求女，女求男，情也。古人以不遇为不偶。《诗》《骚》之称美人，皆求君求友也。此诗之望所思，亦求友之意，似有所指。言天时既嘉，道路无尘，而美人不来，能无感慨？

第三十八首。

此首有屈原远游之志，高举出世之想。

第三十九首。

此首似指王凌、诸葛诞、毋邱俭之徒。

第四十一首。

首四句，谓晋氏网罗人才，庸庸者皆见录用。“生命无期度”以下，阮公自喻其游于世网之外。

第四十二首。

首四句，言魏三祖时多良辅贤士。“阴阳”四句，指齐王芳以后之事。“园绮”八句，阮公以自喻也。上世士，即园绮伯阳之伦。

第四十三首。

此首亦远游遗世之念。

第四十四首。

“焉敢”二句，当有误字。凌风树，亦阮公以自况者。有托根霄汉，终古不凋之意。

第四十五首。

“幽兰”四句，喻当世之贤士。“葛藟”二句，喻当世之在势者。

第四十六首。

此首《艺文类聚》所载与今本不同，而义意近优。观李善《文选》注，江文通《拟咏怀诗》所引与《艺文》同，亦一证也。今从《艺文》定正。国藩按：此首似以鸠自比，以明不慕高位，不贪远图之意。

第四十八首。

按：《上林赋》注：“焦明，似凤，西方之鸟也。”此与鸣鸠并举，殊觉不伦。末二句与前四句尤为不伦，疑后人所附益也。

第四十九首。

乔松，冀有国桢扶魏祚于将倾者。高鸟，自喻其遗世外也。末二句，谓有伯夷之心，而不学伯夷之迹也。

第五十首。

明达，似指一死生、齐彭殇者言之。

第五十一首。

首四句，言曹氏施厚泽于司马，而遭其反噬。末二句，言司马氏机智可怖。

第五十三首。

“大要不易方”云者，谓贫富贵贱死生祸福，皆有自然之理，虽智巧万端，不能逃出范围之外。末二句，言花有荣必有落，人有盛必有衰也。

第五十四首。

前八句，有远游遗世之志。末二句，言己虽生于浊世，岂其玉石不分，随众人混混而昧于时代之变迁耶？

第五十五首。

按“日夕将见欺”似用季平子“日入慝作事”。

第五十六首。

鹡鸰且飞且鸣，《诗·小雅》及东方朔《答客难》皆以喻汲汲自修之士，此则似讥附势之人。

第五十七首。

首四句，有时移势异、举目山河之感。“翩翩”二句，言时移势殊，我亦遗世远举，不效世之聋瞆贪恋禄位茫然不知玉步之已改也。

第五十八首。

此首亦有高举遗世之意。末二句，似讥拘守礼法之士。

第五十九首。

二三者，似亦刺魏臣而二心于晋旋盛旋败者。

第六十首。

少年欲从军立功而晚节悔恨者，念仇敌不在吴蜀而在堂廉之间也。

第六十二首。

此首或指孙登、嵇康之流。

第六十三首。

此首自述其韬精匿志观物自怡之素。

第六十四首。

首二句与第九首相似，而基字不如岑字之稳。末句思妖姬，语尤不伦。疑非阮公诗，后人附益之耳。

第六十五首。

以王子晋比曹芳，以浮邱比司马懿。

第六十七首。

此首似讥司马懿厚貌深情，善自厉饰。

第六十九首。

明珠句，似用邹阳明珠暗投之意。千，即投也。并一餐，即并日而食也。将损彼之有余益我之不足，而愁毒已生，公道不可持也。

第七十一首。

此首有冉冉将老，修名不立之感。

第七十二首。

首四句刺驰骛于名利之途者。“势路有所由”，谓赵孟能贱之也。“更希”句，即毁方瓦合，俭德避难之意。末句疑有误字。

第七十三首。

前六句似刺贾充、钟会之徒。

第七十四首。

“宁子”二句，谓宁戚非全不知道者，而饭牛之歌果为何事？而肯以身殉之也！薄宁戚而慕巢由，阮公之志事著矣。咄嗟，犹须臾也。言荣来辱去，辱来荣去，不过须臾间事，吾但味吾道真而已。

第七十六首：“秋驾安可学，东野穷路旁。”

秋驾，作税驾者误。《庄子》逸篇：“尹儒学御，三年而无所得。夜梦受秋驾，明日往朝师。师曰：‘今将教子以秋驾。’”注曰：“秋驾，法驾也。”国藩按：“秋驾”二句，言有才终至蹉跌。东野稷马力已竭事见《庄子》。

第七十七首。

此首谓死不足忧，但恐有平生亲好迫之死于非命。“同始异支流”，谓少年相好之人，中道异趣也，雠怨非他人，乃平生亲呢、朝夕闻见之人。一旦异趣，谈笑之际，睇睐之间，已成胡越。此有忧生之叹矣。末句疑有误字。

第七十八首。

终身履冰，下学上达，皆嗣宗吃紧为人处。

第七十九首。

凤皇，阮公自况也。“处非立”三字疑有误。

第八十首。

望佳人而不见，招松乔而不来，将抱孤芳而长逝耳。

第八十二首。

此与四十四首、七十一首语意重复，别无精义。疑亦后人附益之也。

陶渊明集

《神释》。

“日醉”二句，辨形赠影之言。“立善”二句，辨影答形之言。

《九日闲居》。

时运倾，指易代之事。淹留无成，骚人语也。今反之谓事业则无所成，于道德岂无成耶？

《游斜川诗序》。

《淮南子》：“昆仑山有层城九重。”陶公因目中所见之层城，而遥想昆仑之层城。观上文“临长流望曾城”句，当是斜川有山名曾城，故爱其佳名与昆仑同耳。骆庭芝云：“曾城，落星寺也。”然云“独秀中皋”，则是指山，非指寺矣。

“中觞纵遥情。”

中觞，犹大谢诗之“中饮”，即酒半也。

《示周续之祖企谢景夷三郎（时三人皆讲礼校书）》：“相去不寻常。”

言不近也。

“祖谢响然臻。”

《荐祢表》：“群士响臻。”

《怨诗楚调示庞主簿邓治中》。

《古今乐录》载怨诗始于卞和，继以班婕妤，盖伤不见知之意。此篇之末，亦伤世无知己也。

《答庞参军诗序》：“本既不丰。”

谓索癯瘠也。

《五月旦作和戴主簿》：“回复遂无穷。”

去复来，来复去也。

“晨色奏景风。”

《史记·律书》：“景风者，居南方。”

《移居》：“相思则披衣。”

言起往相访也。“此理”二句，言此乐不可胜，无为舍而去之也。

《于王抚军座送客》。

王弘为抚军将军江州刺史。庾登之为西阳太守，时被征还京。谢瞻为豫章太守，时将赴郡。王抚军于湓浦饯之，或邀陶公预宴。

“悬车敛余晖。”

《淮南子》：“日至悲泉，是谓悬车。”

《与殷晋安别》。

“良才”句，指殷。“江湖”句，陶公自指。

《赠羊长史》。

刘裕破秦以后，霸业已盛，玉步将更。故前者思游中都而九域未一，今者九域已一而世代将改，但当从绮角游耳。驷马不贳忧患，贫贱或多欢娱，亦公之素志也。

《始作镇军参军经曲阿》。

谓无心遇之也。观一苟字，明其为适然相值，非有意就此参军也。

《庚子岁五月中从都还阻风于规林》第二首：“巽坎难与期。”

巽，顺也。坎，险也。或曰巽，风也；坎，水也。

《癸卯岁十二月中作与从弟敬远》。

“平津”二句，言苟不慕公孙宏之丞相封侯，则栖迟山林，亦未为拙也。不由，谓不由其道也。

《责子》。

舒俨、宣俟、雍份、端佚、通佟凡五人。舒、宣、雍、端、通皆小名。

《饮酒》第二首。

荣启期事见《列子》。至于九十，犹不免行而带索，则自少壮至老，当年之饥寒不可胜述矣。

第七首。

此首《文选》录入《杂诗》中。

第十一首：“颜生称为仁，荣公归有道。”

归，犹称也。《论语》：“天下归仁焉。”称其仁也。曹植诗：“众工归我妍。”称其妍也。此归字与上句称字对举互见。

第十三首。

晋宋间以同居为同止。两人同居，一醉一醒，渊明以醒者规规为愚，而醉者傲兀差颖耳。

第十六首：“孟公不在兹。”

孟公，陈遵也。

第十八首。

末句用柳下惠事。盖以扬雄、柳下自比。陶公与亲旧亦好纵言畅论，但不言禅代事耳。

第十九首。

彭泽之归在义熙元年，此云复一纪，则赋此《饮酒》当是义熙十二三年间。

《止酒》。

首六句止字俱不贴酒说，末二句止字亦不贴酒。

《述酒》。

按：汤文清公汉注《述酒》诗，定为度词隐语，盖恭帝哀诗。

“重离照南陆。”

司马氏出重黎之后，以离为黎，故为错乱也。

“素砾晶修渚，南岳无余云。”

修渚指长江，即江左也。此二句言气数衰谢。以上言晋室南渡，国虽未亡，而势已分裂矣。

“豫章抗高门，重华固灵坟。”

刘裕初封豫章王。重华，谓恭帝禅宋也。

“流泪抱中叹，倾耳听司晨。”

因恭帝之弑，故流泪长叹而达曙。

“神州献佳粟，西灵为我驯。”

义熙十四年，巩县人献嘉禾。西灵，当作四灵。裕《受禅文》有“四灵效征”之语。

“诸梁董师旅，芊胜丧其身。”

叶公杀白公胜，喻裕翦宗室之有才望者。

“山阳归下国，成名犹不勤。”

谥法：不勤成名曰灵。二句以魏降汉献为山阳公而卒弑之，喻裕废帝为零陵王而卒弑之也。

“安乐不为君。”

安乐，公盖以刘禅比恭帝。

“平生去旧京。”

“卜生”句、“平生”八句，不甚可解，汤公之说亦不可通。

“峨峨西岭内，偃息常所亲。天容自永固，彭殇非等伦。”

西岭，当指恭帝所葬之地。谓偃息丘山，天容自固，岂与寻常之寿夭并论哉！

《拟古》第二首：“闻有田子泰，节义为士雄。”

田畴，字子泰，事刘虞。虞为公孙瓒所害，誓为报仇，不遂。陶公盖以畴自比。

第六首：“稷下多谈土，指彼决吾疑。”

稷下决疑，亦詹尹问卜之类。渊明不仕之志久定，姑托为访卜稷下之辞耳。

第七首。

前六句，公自咏。后四句，叹趋时附势之人。

第八首。

首阳、易水、伯牙、庄周，陶公之志事可见矣。

第九首。

两晋立国本无苞桑之固，干宝论之详矣。末二句，似追咎谋国者之不臧。

《杂诗》第一首：“落地为兄弟。”

言随处相逢皆兄弟也。

第三首。

此篇亦感兴亡之意。

第四首。

“不知老”句贯下六句。谓自少至老，只在一丘一壑之中，与亲戚子孙相聚。正与“四海”句相反。末四句，谓死后纵有空名，而生前冰炭满怀，已不胜其苦矣。

第七首：“素标插人头，前途渐就窄。”

素发在头，若标识然。前途渐窄，犹云来日渐短也。

第八首。

代耕，禄也。既失其方，则寒馁乃其理也。

第九首。

渊明未尝有游行之役，似因故国已亡，譬若远行在外，无家可归，托为之辞。后二首，亦有行役之感，不甚可解。

《咏贫士》第一首。

云见而随灭，鸟出而复归，皆喻己之甘守故辙，早赋归来也。

谢康乐集

《述祖德诗》：“弦高犒师。”，旧作晋。《吕氏春秋》载秦三帅对弦高之言曰：“之道也，迷惑陷入大国之道。”高诱注曰：“，国名也。”

“明哲垂经纶。”

明哲，指祖玄也。

第二首。

河外，谓洛阳。西晋一失，不复反正也。江介，谓金陵。东晋疆宇日蹙也。贤相，谓祖玄也。舜分十二州，东晋时有其七，故曰七州。

《九日从宋公戏马台送孔令》。

时哲、归客，皆指孔令也。《毛诗序》曰：“鹿鸣废则和乐缺矣。”此云隆所缺，谓尚有鹿鸣之意。孔以养素为荣，而己以恋位为辱，故云愧将别。

《从游京口北固应诏》。

玉玺、黄屋二事，皆因辨名教而立之等威也，若道则有超乎二事之外者矣。

《永初三年七月十六日之郡初发都》：“始得傍归路。”

灵运之永嘉，必途经始宁。故宅及祖父丘墓皆在始宁，故曰傍归路。

《邻里相送至方山》。

资寡欲之理，为幽栖之道，岂止年岁之别，将有终焉之志。

《富春渚》：“外物徒龙蠖。”

徒龙蠖云者，听其或屈或伸，于己心了若无与也。

《七里濑》：“遭物悼迁斥，存期得要妙。”

物，外物也。期，襟期也。

《晚出西射堂》：“含情尚劳爱，如何离赏心。”

言鸟含情尚知劳爱，况乎人而离于赏心也。

《登池上楼》。

虬以深潜而葆真，鸿以高飞而远害，今以婴俗网，故有愧虬鸿也。

“新阳改故阴。”

《神农本草》曰：“春夏为阳，秋冬为阴。”

《游赤石进帆海》。

永宁、安固二县中路东南便是赤石，又枕海。“仲连”句，明海上之可悦。“子牟”句，言虽悦海上，仍不忘朝廷。

《游岭门山诗》：“威摧三山峭，汩两江驶。”

威摧、滞汩，皆叠韵连绵字。

《田南树园激流植援》：“樵隐俱在山，繇来事不同。不同非一事，养疴亦园中。”

樵者在山，隐者亦在山。老圃在园，吾之养疴亦在园。所以在园者亦不同，故曰“不同非一事”。

《于南山往北山经湖中瞻眺》：“解作竞何感，升长皆丰容。”

解作、升长，用二卦名。

《还旧园作见颜范二中书》。

“圣灵”句，谓宋高祖。“微尚”句，谓归隐之志未遽宣陈也。“事踬”句，言愧不似史鱼两如矢之直也。“心惬”句，言慕孙叔敖三去相之贤也。两如、三避，歇后语，究未稳惬。“盛明”二句，指宋武帝。“殊方”二句，谓己昔蒙召用。

《酬从弟惠连》。

首章喜惠连之来会。次章喜其聚而虑其离。三章叙别后得其来诗。

《初发石首城》。

“日月”句，指宋太祖也。“成贷”句，贷施也。既贷其性命，又予以官职，故曰兼兹。“晨装抟曾飔”，曾飔，犹层飙也。抟字用《庄子》“抟扶摇羊角”字。“再与”句，前之永嘉，今适临川，故曰“再与朋知辞”。

《道路忆山中》。

越客，灵运自谓。楚人，指屈原。“存乡”句，亦指屈原。

“自已为谁纂”。

已，止也。纂，继也。《庄子》曰：“夫吹万不同，而使之自已也。”言情已止矣，不解因何复纂也。

《拟魏太子邺中集诗》第二首王粲。

“秣马赴楚壤”，粲至荆州也。上宰，指魏武帝。“云骑”二句，谓平刘表也。

第三首陈琳。

相公，指魏武帝。明德，指魏文也。

第四首徐幹：“中饮顾昔心。”

《说苑》：“晋灵公欲杀赵宣孟而饮之酒，宣孟知之，中饮而出。”国藩按：中饮，犹曰酒半也。郑注《天官·小宰》“中字别之”，《三国志，周瑜传》“中江举帆”，两中字与中饮略同。

第五首刘桢：“朝游牛羊下，暮坐括揭鸣。”

括揭鸣，疑当作埘揭鸣。揭与桀音义同。埘揭鸣，即雏鸣，谓晨也。朝游则至于夕暮，坐则达于晨也。

鲍参军集

《采桑》。

《陌上桑》本秦罗敷拒绝挑者之辞。《乐府解题》谓《采桑》亦出于《陌上桑》。国藩按：《陌上桑》谓夫不在而拒人，此则似与夫同处者。

《代放歌行》。

《放歌行》一曰《孤儿行》，一曰《孤子生行》。言孤儿为兄嫂所苦，难与久居也。鲍照此诗则言荣利之场不宜轻入也。此诗首四句，以蓼虫之习苦，喻世之习于荣利朊仕，沉溺而不反者。“鸡鸣”八句，极言荣利之场，众所共趋。“夷世”十句，盖反言以见意，向使君非爱才嫌猜不断，则不能不临路迟回矣。《代陈思王京洛篇》第一首。

“春吹回白日”四句，言时移事异，盛极必衰。

《代门有车马客行》。

《门有车马客》皆言问讯，其客备叙市朝迁变亲友凋落之意也。鲍诗则并叙此客旋又别去。笃行李，犹云珍重道途。

《代东武吟》。

《东武吟》伤时移事异，荣华徂谢也。此专言苦战老将，伤时事之移易。“始随张校尉”，张骞也。“后逐李轻车”，李蔡也。“密途”二句，密，近也。“近途犹万里”，则远者可知。“宁岁犹七奔”，则多事时可知。

《代出自蓟北门行》。

《出自蓟北门行》大致与《从军行》同，而兼言燕蓟风物，此则并及忠节矣。

《代陈思王白马篇》：“埋身守汉境，沉命对胡封。”

埋身沉命，皆坚志赴敌之意。

《代升天行》。

《升天行》本求仙之意，而此诗“穷途”二句，似亦讥学仙者。

《松柏篇》：“行女游归途。”

行女，已嫁之女。

《代苦热行》。

前言苦热瘴毒，末言从军死地，劳多而赏薄。

“菵露夜沾衣。”

菵，草名，有毒，其上露，触之肉即溃烂。

《代结客少年场行》。

《结客少年场行》本言轻生重义，慷慨以立功名者。此则兼言晚节坎壇之状。

《答客》。

对客自陈素抱，而终问之，亦屈原《卜居》之旨。

《从临海王上荆初发新渚》。

首二句袭王粲《从军行》调。

《咏史》：“寒暑在一时。”

所好生毛羽，所恶成疮痏。势利所在，变态须臾，故曰“寒暑在一时”。

《拟古》第一首。

自伤不遇，不如鲁客之宦成名遂。

第二首。

前十句，以舌端笔锋，跌宕自喜。“晚节”四句，仅以和戎见长，悼本志之变化。末二句，言今之事已异于昔之志，则后之遇当又异于今之事矣。

第三首。

志在立功边郡。

《绍古辞》第七首：“忧来无行伍，历乱如覃葛。”

《诗》：“女子善怀，亦各有行。”似为明远此句之所本。

《学刘公幹体》第三首。

以朔雪白比其岁寒皎洁之性，以桃李比侧媚之子希世取宠者。兹晨，冬也。艳阳天，春也。

《白云》。

此亦轻举远游之意。

《行药至城东桥》。

此诗亦感春之属。前十四句，言众人争名争利，扰扰不休。末四句，言容华销歇，不胜感叹。

“开芳及稺节，含采吝惊春。”

二句以草喻人也。吝，惜也。草始而开芳，既而含采，草极茂则有惊春之象，盛极则必衰，故可惜也。

谢宣城集

《暂使下都夜发新林至京邑赠西府同僚》：“驱车鼎门外，思见昭邱阳。”

成王定鼎于郏鄏，其南门名定鼎门。此借用以指建康之南门，昭邱指荆州。

《郡内高斋闲望答吕法曹》：“若遗金门步。”

若字有倘能之意。

《新亭渚别范零陵》：“洞庭张乐地，潇湘帝子游。云去苍梧野，水还江汉流。”

洞庭、潇湘，皆范赴零陵经过之道。苍梧则更在零陵之南，故曰云去。零陵之水必须由江汉、金陵以东入于海，故曰水还。

“广平”二句。

言范同广平而声听方向籍，己当居茂陵之下，将于彼而求见。

《忝役湘州与宣城吏民别》：“下车遽暄席。”

暄席，即暖席也。后世所讥虬户铣溪，亦此类耳。

《晚登三山还望京邑》：“灞涘望长安，河阳视京县。”

以灞陵、河阳比三山，以长安、洛阳比石头城。

《始出尚书省》。

朓兼尚书殿中郎，高宗辅政，以朓为谘议领记室，故出尚书省也。逢休明，谓齐武帝时也。“宸景”句，谓武帝崩也。“继体”句，指郁林王昭业也。“英衮”二句、谓明帝废郁林王、海陵王而即位也。明帝即高宗也。轻生，似朓自称之辞，犹自称微生、小生也。辞宫阙，出尚书省也。陪旌棨，为谘议领记室也。

《和王著作融八公山》：“西距孟诸陆。”

《周礼》曰：“正东曰青州，其薮曰孟诸，亦在八公山之东。”而云西者，避上文耳。

“素景沦伊榖，阽危赖宗衮。微管寄明牧，长蛇固能翦。”

素景，晋也。伊榖，洛阳也。沦者，谓怀愍陷于贼庭。宗衮，指谢安。明牧，指谢玄。

“春秀良已凋，秋场庶能筑。”

“春秀”句谓年华已逝。“秋场”句谓终当归田。

《和伏武昌登孙权故城》。

“北拒”句，谓周瑜破曹操于赤壁。“西龛”句，谓陆逊破刘备于西陵。“卜揆崇离殿”，卜揆用《诗》“卜云其吉，揆之以日”，指吴相宅于武昌也。茂宰，指伏容。幽客，朓自谓也。

求阙斋读书录卷七

集部二

李太白集

《古风》第二首。

“蟾蜍”句，暗指杨妃。“蛛”句，指禄山陷京师。两耀，谓元宗在蜀，肃宗在灵武。

第六首：“虮虱生虎鹖。”

按：《上林赋》：“蒙鹖苏绔白虎。”盖画鹖苏以为冠，画白虎以为袴也。此云虮虱生虎鹖，盖虮虱生于衣袴之上也。

第十二首。

君平、驺虞、皆太白以自比。

第二十首。

此首亦志在学仙。

第二十一首。

此首言曲高寡和。

第二十二首。

此首有倦游思归，落叶粪根之意。

第二十三首。

此首悲年光之迅驶。

第二十六首。

美女求偶，皆喻贤才求主。不独此首为然，亦不独公诗为然。

第二十七首。

此首亦伤时光之易逝。

第二十八首。

此首亦欲高举出世。

第二十九首。

“大儒”二句，用《庄子》儒以诗礼发冢事。

第三十一首。

此首亦感时节之早谢。

第三十二首。

此首自况，即赋大鹏之意也。

第三十三首。

此首似讽天宝末征兵讨罗凤，即白太傅《新丰折臂翁》之诗意。

第三十四首。

此首刺当时文士之以雕饰夺天真者，即第一首“绮丽不足珍”之意。

第三十五首。

此首戒怀材者不宜自炫，宜以老子，鲁连为法也。

第三十六首。

前六句，言积诚可以回天。后六句，言众口可以铄金。理有定而事无定，反复感叹。

第三十七首。

此首喻贤才处幽谷，须有汲引之者。

第三十八首。

此首言万事反复，波澜千变。

第三十九首。

此首亦自况之辞。

第四十首。

此首即屈子《远游》之意。

第四十二首。

此即郭景纯所讥“燕昭无灵气，汉武非仙才”之意。

第四十三首。

此叹华士不能久荣。

第四十四首。

此首志在高举出世，亦自况之诗。

第四十五首。

此叹承平时权门之盛，今已衰歇。

第四十六首。

末二句自况，即陶公“凝霜殄异类，卓然见高枝”之意。

第五十一首。

此首亦岁不我与之意。

第五十八首。

此首即翟公署门之意。老杜《贫交行》亦同此慨。

《古朗月行》。

按：“蟾蜍蚀影”，“阴精沦惑”等句，似亦讽谗谄蔽明之意。

《上之回》。

渭川老，文王访贤也。襄野童。黄帝问道也。瑶池宴，穆王佚游也。末四句，似有所讽。

《门有车马客行》。

“北风”二句，言两京俱陷，借古题以伤时事。

《东海有勇妇》。

魏鼙舞五曲中一曰《关中有贤女》，太白作此代之。

《白马篇》。

言人当立功立事，尽力为国，不可念私也。鲍照、沈约之作，则言边塞征战之事。

《秦女休行》。

左延年辞言秦女休为燕王妇，为宗报仇，杀人都市，遇赦得免。傅元词言庞娥为报仇杀人，以烈义称。太白此辞拟左延年。但左、傅俱用长短句，太白但用五言，为小异耳。

《东武吟》。

伤时移事异，荣华徂谢也。

《短歌行》。

魏武帝《短歌行》有身世多忧、汲汲求贤之意，各家多及时行乐之意。

《空城雀》。

按：《空城雀》自鲍照以下，皆有含辛茹苦、守分安命之意。

《紫骝马》。

郭集以《紫骝马》为从军久戍怀归而作。此诗末二句反之，语愈沉痛。

《豫章行》。

按：《豫章行》，陆机、谢灵运之作言寿短景驰，容华不久。傅元之作言尽力于人，终以华落见弃。太白此作，则似从军之辞。

《对酒》。

按：魏武帝赋对酒，其旨言王者德泽广被，政理民和，万物咸遂。范云以下则言但当及时行乐。

《去妇辞》。

按：自从二字疑衍。通首皆五言，不应著此一七字句。按此顾况《弃妇辞》也，后人窜人太白集中。

《长歌行》。

按：《长歌行》言人当努力为乐，无至老大乃伤悲也。

《赠徐安宜》。

“浮人若云归”，浮人，犹流人也。“游子滞安邑”，游子，太白自谓也。

《赠任城卢主簿潜》：“海鸟知天风。”

海鸟，太白以自喻也。

《早秋赠裴十八坦》。

“抚琴发长嗟”以上十句，太白自咏也。

《赠范金乡二首》。

前一首自述，次首颂范。观“枉清眄”、“相招携”等句，似范有书邀太白东游也。“桃李”二句，谓纵无书信人，犹愿攀附而来。“那能”二句，言况复有书相招也。

《玉真公主别馆苦雨赠卫尉张卿》第二首。

前路备陈苦雨愁寂之状，末八句自露英雄振奋之概。

《赠韦秘书子春》。

首八句，论贤者宜济世，不宜高隐。“惟君”八句，言韦门第甚盛，不宜久于秘书。“且复”八句，叙韦暂归山中。末八句，叙两人交谊。“却顾女儿峰”句，女儿山在河南府宜阳县，韦秘书此时当踅归山中，行将复出也。

《赠何七判官浩》。

五字句中跌宕乃尔。

《读诸葛武侯传书怀赠长安崔少府叔封昆季》。

用崔州平影入少府，针线痕迹宛尔可寻。

《赠崔侍御》。

杨齐贤本无末二句，似以无之为是。如有此二句，“赤草使”必有误字。

《赠新平少年》：“搏击申所能。”亦有李广斩霸陵尉之意。太白千古英豪，度量亦殊不广。

《书情赠蔡舍人雄》。

首八句，自叙夙有用世之志。“遭逢”十句，叙被谗去国。“皇穹”十句，叙谗谤得雪，再被恩宠。“夫子”四句，颂蔡将得志乘时。“我从”句至末，自述邈然高蹈之志。

《赠别从甥高五》。

三朝，谓岁朝、月朝、日朝，即正月元旦也。见《汉书·谷永传》。观“贫家羞好客”六句，盖高五至公家辞别，而公愧款接不能丰腆耳。

《赠裴司马》。

通首皆用比体。“愁苦不窥邻”，于人无怨也。“泣上流黄机”，反身修德也。“天寒”四句，动心忍性也。“容华世中稀”，增益其所不能也。

《赠从孙义兴宰铭》。

元恶，谓安史之乱。疲人，即疲民也，因避讳而作人。应桑林，用《庄子》庖丁解牛合于桑林之舞事，谓李铭与亚相投契，如响斯应也。

《赠溧阳宋少府陟》。

首四句，以李、宋二姓引入。“当闻”四句，喜相见而披豁情愫也。“威蕤”四句，指宋由京而至江南。“早怀”四句，自叙遭谗失志。末四句，叙投分之意。

《赠张相镐》第一首。

“昔为管将鲍”以下皆自述也。

第二首。

首二旬，自叙家世本出李广。“想像”六句，借晋事以喻明皇幸蜀。

《狱中上崔相涣》。

太白坐永王璘事，系寻阳狱，宣抚大使崔涣与御史中丞宋若愚验治，以为罪薄宜贳。

《系寻阳上崔相涣》：“毛遂不堕井，曾参宁杀人。”

毛遂、曾参皆有两人同名，事见《西京杂记》。太白引此以自比其遭谗之枉。

《赠刘都使》。

此向刘都使借贷之诗，下语极有斟酌。

《赠常侍御》：“周秦保宗社。”

周秦，谓东京。西京时尚未收复也。

《经离乱后天恩流夜郎忆旧游书怀赠江夏韦太守良宰》。

自首至“白日落昆明”三十句，自叙少时以谪仙之才，讲匡时之略，曾承韦太守饯别于长安。自“十月到幽州”至“荣枯异炎凉”三十四句，自叙薄流燕齐，知禄山之必反而未敢言，又与韦相见于昌乐，亲见韦秩满归朝之事。自“炎凉几度改”至“两京遂丘墟”，叙安史之乱。自“帝子许专征”至“何由诉苍吴”二十六句，叙永王磷东巡，已因迫协赐金而获罪。自“良牧称神明”至“天然去雕饰”三十句，叙至江夏后韦太守顾遇之厚，并赞其诗句之工。自“逸兴横素襟”至末三十四句，叙与韦绸缪日久，得闻赦书，仍思见用于世，破贼立功。

《赠宣城宇文太守兼呈崔侍御》。

首十二句，太白自叙高洁之性。“昔攀”十二句，自叙平生有灭胡之壮志。“蹉跎”十六句，白叙功名不遂，薄游江南，流连宣城之状。“君从”二十句，颂宇文太守之贤。“光禄”至末二十句，叙太白与宇文交谊，兼及崔侍御。

《赠宣城赵太守悦》。

首十二句，叙赵世胄之盛。“忆在南阳”十二句，叙昔相见之早，并颂太守之贤。“迁人”十六句，谢赵款接之厚，仍冀其汲引也。

《白梁园至敬亭山见会公谈陵阳山水兼期同游因有此赠》：“黄鹤久不来，子安在苍茫。”

子明、子安俱于陵阳得仙，黄鹤栖于园，即子安之仙迹也。

《献从叔当途宰阳冰》。

首六句，以萧、曹、耿、贾引起阳冰，不甚精切。“浮云”三句，言邑中艰难瘠苦。

《安陆白兆山桃花岩寄刘侍御绾》。

此等诗似谢宣城。

《闻丹邱子于城北山营石门幽居中有高凤遗迹仆离群远怀亦有栖遁之志因叙旧以寄之》。

叙嵩阳一会，旋别向雁门。洛阳一会，旋别向故园。脉络分明，而行间一种跌宕飘逸之气，独迈群贤。

《淮阴书怀寄王宗成》。

前十二句，言昔在梁苑与王相会。“聚后”十二句，叙近至淮阴心怀。

《禅房怀友人岑伦南游罗浮兼泛桂海自春徂秋不返仆旅江外书情寄之》。

自首至“白日凋华发”，叙岑在岭南。自“春气变楚关”至“出望黄云蔽”，叙已在寻阳。末八句，叙怀想之殷。

《自金陵溯流过白璧山玩月达天门寄句容王主簿》：“故人在咫尺，新赏成胡越。”

谓虽有新赏，而隔绝不得与同。咫尺万里，如胡越也。

《留别西河刘少府》：“闲倾鲁壶酒，笑对刘公荣。”

阮籍与王戎饮酒，不与刘公荣，谓其相知甚深，无所疑忌也。

《感时留别从兄徐王延年从弟延陵》。

首十句，叙李氏本老子贵胄，至唐而宗支蕃衍。自“哲兄”以下二十八句，叙徐王事。自“兄弟八九人”以下二十二句，叙延陵与己交契之厚。自“鸣蝉”至末十四句，述留别之意，时方枯旱也。

《窜夜郎于乌江留别宗十六璟》。

疑乌江及宗字误。

《送王屋山人魏万还王屋》。

首十六句，叙魏万邈然独往，高卧王屋。“入剡寻王许”句，王许，谓王羲之、许迈也。大江自三峡以下直至濡须口皆楚境也，故称曰楚江。

《送温处士归黄山白鹅峰旧居》。

首八句，自叙曾游黄山。“亦闻”六句，叙温归白鹅峰。“凤吹”八句，送温去而又约相访也。

《送杨少府赴选》。

首十句，言吏部选政之平。“山苗”二句，用左思“郁郁涧底松，离离山上苗”之诗，而反其意。“夫子”四句，送其赴选之正文也。“衣工”句以下，太白亦有用世之志，冀时有山公者甄拔及之耳。

《送族弟凝至晏堌单父三十里》。

金乡、单县等处，村庄多名堌者，如今日定陶之冉堌、巨野之龙堌，皆巨镇也。其字亦作固。《通鉴》有“薄旬固”。涞水，在单县西南。

《送裴十八图南归嵩山》第一首。

“风吹”句，谓贤人遭谗毁。“日没”句，谓小人鸣得意。

《江西送友人之罗浮》。

“君王从疏散，云壑借巢夷”二句，太白自谓供奉翰林，不合诏赐金还山也。

《宣城送刘副使入秦》：“已过秋风吹。”

言事过之后，略无形迹，犹云如浮云之过太虚，如东风之射马耳也。

《五松山送殷淑》：“仲文了不还。”

犹云仲文去已久也。

《登黄山凌敲台送族弟溧阳尉济充泛舟赴华阴》。

“静者伏草间”，公自谓也。“空手”二句，极言处贫约者不得自伸。

《酬王补阙惠翼庄庙宋丞泚赠别》。

荒溪波、浩然津，皆太白所命之名。犹庄子称建德之国、无何有之乡耳。

《答裴侍御先行至石头驿以书见招期月满泛洞庭》。

石头驿，在嘉鱼之上，白螺矶之下，去岳州百五十里。公时在江夏，裴以月之初三、四至石头驿，约公速行，将以十五同泛洞庭。公答此诗，时当已过十五矣。原注称石头驿在金陵，失之矣。

《寻鲁城北范居士失道落苍耳中见范置酒摘苍耳作》。

自咏。

《猛虎辞》。

古来《猛虎行》多言不以艰险变节，太白之《猛虎行》则自伤不遇耳。

《金陵凤凰台置酒》“天老坐三台。”

天老，力牧，黄帝之相。

《登金陵冶城西北谢安墩》。

首十句，叙元帝中兴都金陵。“西秦”八句，叙谢安破秦兵事。“冶城”句以下，述登览之怀。“胡马风汉草”，马牛其风，谓奔逸也。胡马奔至汉地，因曰风汉草。

《九日登巴陵置酒望洞庭水军》：“龌龊东篱下，渊明不足群。”

按：杜公讥四皓为局促，太白讥渊明为龌龊，自是诗人一时豪语，非定论也。东坡极称“局促商山芝”为杜公杰句，过矣。若谓其辞虽讥之，其意实钦之，乃为窥见古人深处耳。

《自广平乘醉走马六十里至邯郸登城楼览古书怀》。

相如、廉颇，程婴、杵臼，平原、毛颖，三端，乃赵事之最大者。

《效古》第一首。

此太白因晚节穷困，回忆昔年遇主宠荣之时。末二句反言之，凡寓言类多迷离其辞。

第二首。

此哂妒己谣诼者，都无才望，皆碌碌庸流耳。

《拟古》第一首。

此托为思妇望征夫之辞。

第二首。

此托为贞妇不二心之辞，《陌上桑》罗敷作以自明其心者。

第三首。

此托为痛饮者及时行乐之意。

第四首。

此香草以诒美人之意。

第五首。

此卷舒自由、坦怀行乐之意。

第六首。

此首指安史之乱。“六龙颓西荒”，喻明皇幸蜀也。“鸳鸯”二句，太白自喻，而在江南为永王所污染也。“惟昔”二句，谓诸将不过鹰犬之材，忽跻侯王之尊也。

第七首。

此首言仕途险巇，非己所可干，当立名于身后耳。

第八首。

此首欲饮酒学仙，以遣愁思。

第九首。

此与十九首中之“回车驾言迈”、“去者日以疏”二首同意。

第十一首。

此亦采芳以诒美人之辞。

第十二首。

此亦托为贞妇思夫之辞。

《寄远》第一首：“写水落井中，同泉岂殊波。秦心与楚恨，皎皎为谁多。”

写水，即泻水也。本鲍明远“泻水置平地”。“写水”四句，谓彼此两地，同一相思，未知情恨孰多耳。

第十二首：“朝共琅玕之绮食。”

琅玕，玉也，谓玉食也。

《蜀道难》。

按：《乐府题解》曰：“《蜀道难》备言铜梁、玉垒之阻，与《蜀国弦》颇同。”《尚书谈录》曰：“李白作《蜀道难》以罪严武。后陆畅作《蜀道易》以颂韦皋。”而公所自注则曰讽章仇兼琼，或故乱其辞邪？

《梁甫吟》。

按：李勉《琴说》言曾子思其父母，撰《梁甫吟》。郭茂倩谓《梁甫吟》者，言人死葬此山，亦葬歌也。诸葛武侯之《梁甫吟》似吊贤士之冤死，太白此诗则抱才而专俟际会之时。

《乌夜啼》。

按：郭集所引《唐书》、《梁志》、《乐志》、《教坊记》皆云，宋彭城王义康闻乌夜啼，被赦，而作此曲。今郭集所录诸诗，殊无及赦事者。

《春日行》。

鲍照《春日行》，言春日泛舟饮酒。张籍《春日行》，言春日入圆赏花。太白此诗，言泛舟而不愿学仙。

《前有樽酒行》。

此题郭集录者七家，大抵及时行乐之意。

《北风行》。

鲍照、太白皆言北风雨雪，而行人不归。

《鞠歌行》。

按：《鞠歌行》言知己难逢之意。郭集《古今乐录》曰：“王僧虔《技录》平调，又有《鞠歌行》，今无歌者。”陆机序曰：“按汉宫閤有含章鞠室，灵芝鞠室，后汉马防第宅卜临道，连閤通池，鞠城弥于街路，鞠歌将谓此也。”又东阿王诗“连骑击壤”，或谓鞠乎？

三言七言，虽奇宝名器，不遇知己，终不见重；愿逢知己以托意焉。

《中山孺子妾歌》。

郭集《汗书》曰：“诏赐中山靖王哙及孺子妾冰未央才人歌诗四篇。”如淳曰：“孺子，幼少称孺子。妾，宫人也。”颜师古曰：“孺子，王妾之有品号者。妾，王之众妾也。冰，其名。才人，天子内官，按此谓以歌诗赐中山王及孺子妾、未央才人等尔。累言之，故云及也。而陆厥作歌，乃谓之《中山孺子妾》，失之远矣。”《艺文志》又曰：“临江王及愁思节士歌诗四篇、李夫人及幸贵人歌诗三篇，亦皆累辞也。”国藩按：如郭之说，则靖王子哙也，孺子妾冰也，未央才人也，三者平列。陆厥及太白辞皆失之。然则古辞之郢书燕说者亦多矣。

《设辟邪仗鼓吹稚子曲辞》。

《鼓吹曲》皆军中之乐。“耿介死不求”四句，亦烈士报国之志也。

《白头吟》。

郭集《古今乐录》曰：“王僧虔《技录》曰《白头吟行》，歌古《皑如山上雪》篇。”《西京杂记》曰：“司马相如将聘茂陵人女为妾，卓文君作《白头吟》以自绝，相如乃止。”《乐府解题》曰：“古辞云：皑如山上雪，皎若云间月。又云：愿得一心人，白头不相离。”始言良人有两意，故来与之相决绝。次言别于沟水之上，叙其本情。终言男儿重意气，何用钱刀为。若宋鲍照“直如朱丝绳陈张，正见平生怀直道”、唐虞世南“气如幽径兰”，皆自伤清直芬馥，而遭铄金玷玉之谤，君恩以薄，与古文近焉。一说云，《白头吟》疾人相知，以新闻旧，不能至于白首，故以为名。唐元稹又有《决绝词》亦出于此。

《临江王节士歌》。

《汉书·艺文志》云：“临江王及愁思节士歌诗四篇。”是临江王也、愁思节士也，二者平列。陆厥及太白之辞皆失之。庾信赋云：“临江王有愁思之歌。”亦失之矣。

《司马将军歌》。

按：刘曜之将平先破陈安于陇上，安部下为《陇上歌》。太白作此拟之，而无悲伤壮士战死之意，未详何说。

《结袜子》。

按：《汉书》：“王生使张释之结袜，而释之名愈重。”太白此辞大抵言感恩之重，而以命相许也。

《来日大难》。

郭集所录诸家题皆曰《善哉行》，太白题曰《来日大难》。古辞云：“来日大难，口燥唇干。”言人命不可保，当见亲友，且永长年术，与王乔八公游焉。

《猛虎行》。

按：《猛虎行》多言不以艰险改节，太白此诗则自伤不遇耳。“於旌”以下八句，叙述安史之乱。颇似“楚汉”以下十句，借张韩以自喻。“有策不敢犯龙鳞”以下，则自叙其落魄不偶。宣城、溧阳，皆其所经之地也。

《玉壶吟》。

“凤凰”以下八句，皆自赞之辞。“西施”四句，伤不遇也。

《笑歌行》。

此首与《悲歌行》二首，皆非太白诗也。郭茂倩乐府以《悲歌行》录入杂曲歌辞，以《笑歌行》录入新乐府辞，不知有何区别？殆亦强作解事，不辨其为赝作耳。

《扶风豪士歌》。

“洛阳三月”四句，言安禄山破东京。“我亦东奔”四句，自叙避乱来吴，因至扶风豪士之家。扶风豪士当亦秦人，而同时避乱于吴者。“扶风豪士天下奇”以下十句，专赞其豪侠奇伟。“抚长剑”以下九句，自述其高怀逸志。

《梁园吟》。

玩诗指，盖公溯黄河而西赴长安过梁园时怀古而作也。不知定在何时？或禄山未乱以前耳。

《鸣皋歌奉钱从翁清归五崖山居》。

鸣皋山在河南府陆浑县，故曰伊阳。公此时与从翁俱在梁园，故从翁归鸣皋，应由嵩少经过也。

《劳劳亭歌》。

既以康乐自比，又以袁宏自比，但恨无邂逅相知如谢尚者，致寂寂独宿空帘耳。

《东山吟》：“浩浩洪流之咏何必奇。”

“浩浩洪流，带我邦畿”，嵇康诗也。太白之意谓不恋恋于王畿耳。

《峨嵋山月歌送蜀僧晏人中京》。

观“黄鹤楼前”二句，太白时在江夏见僧晏也。“我滞吴越”句，当指前事言之耳。

《和卢侍御通塘曲》。

结句似与起句相应，言会稽虽有邪溪，尚不如寻阳之通塘；会稽之梁孟，尚不如寻阳之卢侍御也。

《江夏赠韦南陵冰》。

“苦心不得申”一句以上，喜迁谪后相遇。绣衣，当即指潘侍御。南平，指从弟之遥也。头陀寺在鄂州，宋大明五年建。

《忆旧游寄谯郡元参军》。

“君留洛北”以上，洛阳相会，旋即相别。“我醉横眠”以上，汉阳相会，旋又相别。“歌曲自绕”以上，晋州相会，旋又相别。“酂台之北”以上，关中相遇，旋又相别。四会四别，统名曰忆旧游。

《鲁郡尧祠送窦明府簿华还西京》。

自“蛟龙盘”以上，均叙尧祠风景。自“君不见”以下，诙诡跌宕，变化离合，不可方物矣。

“高阳小饮真琐琐、山公酩酊何如我。竹林七子去道赊，兰亭雄笔安足夸。”

赊，远也。谓竹林诸子去道甚远也。四句评贬古人之豪饮嘉宴不足尚也。

《单父东楼秋夜送族弟况之秦时凝弟在席》。

自“长安宫阙九天上”至末，皆太白自伤曾为近臣，有流落天涯之感。

《答杜秀才五松山见赠》：“铜井炎敲九天。”

秋浦有铜有银，南陵有铜官冶，即梅根冶也。

杜少陵集

《送高三十五书记》。

国藩按：“王师”句、“穷荒”句、“慎仪”二句，皆不满于哥舒之辞。

《苦雨奉寄陇西公兼呈王征士》：“奋飞既胡越。”

按：“奋飞”句言为雨所阻，咫尺千里，不能奋飞，若胡越之相隔也。

《同诸公登慈恩寺塔》。

按：昔贤谓以王母比杨妃，瑶池日晏比淫乐忘返。在杜公之意或有之，至谓虞舜苍梧以二妃不从比杨妃之从游，又谓黄鹄比贤人远引，阳雁比小人怀禄，则失之凿矣。黄鹄盖公以自喻，谓己有大志而卒无所遇，不如碌碌者多得温饱耳。

《奉同郭给事汤东灵湫作》。

按：首十四句，叙玄宗常以十月幸骊山汤泉。“初闻”以下十六句，叙龙移湫之事。“陂陀”以下六句，钱笺以为指安禄山入朝之事，似未必然。末四句，言郭给事有诗也。

《夜听许十损诵诗爱而有作》：“陶谢不枝梧。”

枝梧，谓格格不入，互相撑拄，不相投契也。《汉书·朱云传》：“连拄五鹿君。”拄，即枝梧不相让之意。不枝梧，则相契合矣。

《自京赴奉先县咏怀五百字》。

按：自首至“颇愁绝”，自述生平大志劲节。自“岁暮”至“难再述”，因过骊山而叹君臣欢娱，忧其荒淫兆乱。自“北辕”至末，叙泾渭改道至奉先，及到家情事。此诗作于天宝十四载十一月，而安禄山即于是月叛乱，诗中极究君臣欢娱，岌岌有乱离之忧，或禄山反叛已略有所闻邪？

《白水县崔少府十九翁高斋三十韵》。

按：是时安禄山已陷东都，而关中无恙，故因见华岳而言林峦皆有兵气，川光亦杂锋镝也。相公军，谓哥舒翰守潼关之师也。

《晦日寻崔戢李封》。

按：阮籍等，即公自指，并指崔、李等也。“熟醉”句，“高其翔”句，皆谓只谋一身之乐，不恤天下之忧也。“长鲸”三句，指今天下之乱。

《送率府程录事还乡》：“义动修蛰蛇。”

修蛰蛇，不知所谓。

《塞芦子》。

按：“扼两寇”者，谓东扼高、史等窥太原之寇，西则扼昆戎之寇。塞者，所以遮塞而扼守之也。钱氏谓塞芦关而入，直捣长安，殊非塞字之义，亦非诗旨。杜公以书生谈兵，未必有当于事理。然公之意，以延州为秦之北户，在长安之臂，扼此两寇，则长安或可收复耳。末言胡行速如鬼，言我不疾驱塞之，胡将连行而入，则长安之守益固，援益厚，不复可克矣。

《北征》。

“忧虞何时毕”以上，将归而恋阙，不忍遽去。“残害为异物”以上，叙述途次所见景物。“生理焉得说”以上，叙到家后情形。“皇纲未宜绝”以上，回忆至尊在凤翔而忧回纥不可恃。末节追颂戡乱之功，而极抒望治之怀。

《遣兴》第三首。

按：“时来”二句，谓天下多事，但展材力，早晚皆可致富贵也。“鹿皮”二句，公以自况，谓不思乘时自奋于功名，但忘机观物耳。

《幽人》。

按：此游仙诗之类。“洪涛”以下八句，自思一旦飘然长往，造此境界，以自适其适。“知名”二句，谓不欲学四皓留名世也。“五湖”二句，自叹束缚尘中，不能出世也。

《佳人》

按：此诗不可解。当有一贤者曾居高位，后遭屏弃，公敬慕而伤悼之，故作诗以叹美之耳。“关中昔丧败”四句，当是实赋其事，前后皆以美人喻贤者。迷离其辞，使人骤难寻求，与阮公《咏怀诗》相近。“在山”句，谓贤人隐居未仕者。“出山”句，谓贤人已仕而因事为时所弃，则爱怜之者少矣。如李陵、房琯，虽为史迁与杜公所重，而终不为时论所许，亦出山泉浊之类也。

《前出塞》。

按：钱笺谓《前出塞》为征秦陇之兵赴交河而作，刺主上穷兵开边。其说近是。谓《后出塞》为征东都之兵赴蓟门而作，讥禄山逆节已萌而人主不悟，其说尚有未当。两诗皆公在秦州追忆前事而作，《前出塞》追咎天宝间征兵开边，《后出塞》追咎至德间征兵赴蓟以讨安史。观“坐见幽州骑”二句，则所忆者乃安史已破两京以后之事，非忆未乱以前之事也。

《两当县吴十侍御江上宅》。

吴君因论贼谍，分别真伪，酌予原宥而见黜。叙事雅洁，极不易学。

《青阳峡》。

末八句，谓登陇阪时气象寥廓，眼界已为之一旷矣。不意兹山又突兀趁人，信造物之冥寞难测也。

《鹿头山》。

登鹿头山，则成都沃野千里，如在目前，故云“始喜原野阔，俯见千里豁”。

《赠蜀僧闾邱师兄》。

按：“呜呼先博士”以下十六句，均咏闾邱。“均晚看作者”二句，指僧也。“不独卿相尊”者，谓主上亦重之也。

《将适吴楚留别章使君留后兼幕府诸公得柳字》。

自首至“扁舟落吾手”，自叙居蜀已久，将赴吴楚。“眷眷”八句，叙饮饯。末十二句，叙别意。

《寄题江外草堂》。

自首至“数能同钓船”，谓至成都经营草堂，数年乃成。自“干戈未偃息”以下，谓因乱至梓州，违离草堂，思忆之也。

《南池》。

自首至“富乔木”，叙南池景物。自“独叹”至“一川渎”，叙汉主淫祀。末六句，唱叹作收。

《草堂》。

按：自“请陈丧乱初”至“自及枭獍徒”，叙宝应元年严武入朝，徐知道反，旋为其下李忠厚所杀也。自“义士皆痛愤”至“此又足惊吁”，叙徐逆虽诛，而成都无主，纪纲大乱，诛杀无辜，但所谓“一国三公”者，不知指何人耳。自“贱子且奔走”以下，叙广德二年严武再来镇蜀，公自梓州复还成都。

《营屋》：“不顾翦伐残。”

按：不顾，疑当作不愿。谓前此甚好此竹，爱惜六载，不愿伐之，兹晨将营屋，乃伐去千竿耳。

《太子张舍人遗织成褥段》。

叙事得雄直之气，韩公五古多学此等。

《杜鹃》。

黄鹤本载旧本题注云“上皇幸蜀还，肃宗用李辅国谋，迁之西内，上皇悒悒而崩。此诗感是而作。”钱笺以是说为然。国藩按：望帝禅位于开明，而自隐于西山，与明皇幸蜀而内禅于肃宗，其事略同。此诗及《杜鹃行》皆为上皇而作，殆近之矣。

《郑典设自施州归》。

“列郡”句以上，叙郑自施州归。“北风”句以下，叙公亦思南行也。

《七月三日亭午以后较热退晚加小凉稳睡有诗因论壮年乐事戏呈元二十一曹长》。

按：“歘思”以下八句，盖公回思少年时清秋射猎之乐。公他日有诗，所谓“放荡齐赵间，裘马颇清狂。春歌丛台上，冬猎青邱旁”者也。

《牵牛织女》。

末句不可解。

《毒热寄简崔评事十六弟》。

“空床难暗投”云者，谓蝮蛇出于床间，不敢于暮暗时投身寝卧也。而执烛入室，又恶其炎热，种种可憎，况乃心怀故乡乎。公诗拙处往往如此，不可学也。

《赠李十五丈别》：“玄成美价存，子山旧业传。”

李十五之父当有名位于时，故以韦贤、庾肩吾比之。

《暇日小园散病将种秋菜督勒耕牛兼书触目》。

自“采撷接青春”以上，叙散病种秋菜之事。自“飞来两白鹤”以下，书触目也。

《八哀诗赠左仆射郑国公严武》：“受辞剑阁道，谒帝萧关城。”

武自剑阁受元宗之命，谒肃宗于灵武，亦与房琯、张镐相同。

《八哀诗赠秘书监江夏李公邕》。

自“学贯天人际”以上，浑赞其才与学。自“千谒走其门”以下，叙其多作碑版，鬻文获财。自“往者武后朝”以下，叙其风骨崚嶒，劲直获罪。自“伊昔临淄亭”以下，公自叙获交于李公，而托录其论文之语。论文以下，述李公评论诸家之文。“是非张相国”，谓李于张之文有褒有贬，因此两贤相厄，李为张所排挤。键，犹机也。谓李之机锋警捷，一发不能自闭也。“例及吾家诗”四句，谓李评论杜审言之诗。赏其嗣真之作，比之玉山之桂也。“钟律”句，赞李论文法律之细。“鲲鲸”句，赞李才力之大。以上皆就论文言之。“陂陀”以下十句，则哀之耳。

《八哀诗故秘书少监武功苏源明》。

蔡梦弼以肃宗复两京辨别逆顺，诸署伪官者皆伏诛，故有“范晔李斯”之句。独源明以临难不变其节，得知制诰，故有“茂松之况”云云。国藩按：肃宗收京之后，污伪职者以六等定罪，殊不类范晔、李斯之事。不知公诗竞何指也？又“虏庭悲所遣”句，似苏公曾奉命出使虏中，谕贼使反正而不效者。“胡为投乳赞”句，似苏公曾撄奸权之怒，摧折以死者。其事均不可考，诗旨亦难尽明。

《八哀诗故著作郎贬台州司户荣阳郑公虔》。

“春深泰山秀”六句，追忆昔在长安与虔宴游之乐，所谓怀曩也。原注：“著作与秘书监郑君审篇翰齐价谪江陵”，故有“阮咸江楼”之句。

《八哀诗故右仆射相公张公九龄》。

自“寂寞想玉阶”至“讽咏”句，叙张公仕宦出处，虽一生翱翔云路，而不忘江湖之思也。“碣石”句，指安禄山。“天池”句，指李林甫。二人者乃张公之榛梗也。自“诗罢地有余”至“未缺”句，叙张公诗文之美。

《往在》。

自首至“私泣百岁翁”，叙述禄山陷京师，焚毁宗庙之事。自“车驾既云还”至“罘罳行角弓”，述肃宗收京重修庙祀。而以末四句叙吐蕃再毁宗庙之事。自“安得自西极”至末，悬想中兴致治之盛，而以结二句自抒不得还乡之悲。豪迈苍凉之气，跌宕变幻之节，皆臻绝诣。

《昔游》。

自“是时仓廪实”至“起黄埃”，指禄山酿乱之由。“思灭胡”，谓禄山讨奚契丹也。“望三台”，谓禄山领范阳节度使求平章事也。“隔河”云者，杜公时游单父，在黄河之南，禄山领范阳，在黄河之北。当日见禄山之烦费骄贵，隔河长眺，不胜感叹，至今犹忆之也。

《壮游》。

“俗物都茫茫”以上，述少年意气之盛。“忽如携葛强”以上，叙历游吴、越、齐、赵。“引古惜兴亡”以上，叙至京师，豪气渐衰，时事渐变。“鼻酸朝未央”以上，叙禄山乱后，肃宗至凤翔，公以拾遗谏争获罪，末节述暮年客蜀。

《敬寄族弟唐十八使君》。

唐十八流配施州，在夷陵舍舟登陆时，有书与公，公寄此诗酬之。

《送重表侄王砅评事使南海》。

自“盛事垂不朽”以上，述祖姑国初识英雄事。自“凤雏无凡毛”以下，叙砅昔日避乱之情，今兹送别之感。

《咏怀》第一首。

按：督有司以供军储，取民之财，多有不堪问者。“高贤”二句，如今日厘金局之类，虽贤者亦知其病民而不能遽去。“疲茶”二句，杜公自叹有策而不得施也。

第二首。

按：公盖有意为岭表交广之游，既而不果。

《送顾八分文学适洪吉州》。

自首至“钩深法更秘”句，赞其八分之工。自“文学与我游”至“时危话颠踬”句，叙前后交谊之厚。“我甘多病老”至末，送别也。

《宿花石戍》：“罢人不在村。”

罢人，即疲民也。罢与疲同，民字避讳故作人。《周礼》曰。“以嘉石平疲民。”《西征赋》：“收疲民于西夏。”《文选》亦因避讳作疲人。

《奉赠李八丈判官》。

“泛爱惜衰朽”句，言李待己之厚。以下即自叹其穷老也。

《入衡州》。

首十二句，言唐自安史之乱，纪纲一失，兵端遂多。自“嗟彼苦节士”至“明征天莽茫”句，叙潭州刺史崔瓘清谨守法，将吏多不便之。兵马使玠玢为乱，瓘遂遇害。自“销魂避锋铦”至“通郭”句，叙避乱入衡州。自“华表云鸟埤”至“蚊蚋”句，叙衡州刺史杨济及其客苏涣讨贼必胜。自“橘井旧地宅”至末，言将往郴州，依其舅崔伟及其掾张劝。

《白丝行》。

首六句，言白丝之美，自喻其材质。“美人”六句，言制衣之精，自喻其技能。末四句，言污坏弃置，自喻其不见珍于时。

《哀江头》。

按：《哀江头》，吊杨妃也。“忆昔”八句，极言昔年贵宠奢丽。“明眸”四句，叙贵妃缢死，明皇入蜀，生死去住，彼此心伤。末四句，言其悲感。

《洗兵马》。

按：钱笺谓此诗刺肃宗而作，句句指摘。虽未必尽然，然“成王”六句，系指收京者乃二三豪杰，非灵武之从臣也。“鹤禁”二句，讥肃宗之有亏子道。“攀龙”四句，讥灵武诸臣之骤贵。皆诗旨之显而易见者。

《石笋行》、《石犀行》。

按：两诗皆前六句立案，后半乃讥议之。《石笋》则议其不实也，《石犀》则议其无益也。赵氏以为《石笋》讥李辅国，恐未必然。

《杜鹃行》。

按：此诗钱笺以为哀上皇迁居西内。幽郁孤寂之状，似为得之。

《投简成华两县诸子》。

韩公学杜，与此等最相似。

《短歌行》。

瑰玮顿挫，跌宕票姚，可谓空前绝后。

《丹青引》。

首八句，赞其书画。“开元”八句，叙其画凌烟功臣。“先帝”十六句，叙其画马。末八句，叙其写真。

《寄韩谏议》。

按：《邺侯外传》：“平生多遇异人，颇修真仙之术。”此诗“至京”以下六句，盖隐约指其事。“似闻”四句，指邺侯于元肃间有定社稷之功。“国家”二句，言己虽位卑而不忍不言。“周南”句，杜公自指。“南极”句，仍指邺侯耳。

《释闷》。

按：湖城，在今阌乡，即汉之湖县，后魏之湖城县也。代宗由长安幸陕，必过湖城。钱笺引晋元帝至湖阴事，失之矣。

《荆南兵马使太常卿赵公大食刀歌》。

“如针水”、“英雄弭”，俱不可解。

《王兵马使二角鹰》：“将军玉帐轩翠气。”

《甘泉赋》：“飏翠气之宛延。”李善注曰：“言宫观之高，故翠气宛延在其侧。”“昆仑虞泉入马蹄”。虞泉，即虞渊，唐讳渊字也。

《白凫行》。

按：黄鹄，白喻其少年之远志。白凫，自喻其老年之贞节。中四句，自喻其穷困蹭蹬。末二句，言志士仁人蹭蹬者多，非仅我也。

《朱凤行》。

按：此诗与《凤凰台》一首用意略同，均以凤自况而思有济于世。彼言凤之心在致君，此言凤之心在泽民耳。蝼蚁、黄雀，皆民也。鸱枭，虐民之吏也。

《清明》：“金镫下山红粉晚，牙樯泪柂青楼远。”

二句谓舍马登舟也。

《暮秋枉裴道州手札率尔遣兴寄近呈苏涣侍御》。

按：自首至“费灯烛”，极写得书欢忭之情。自“忆子初尉”句至“吹青春”，叙迁官甚速，冀其大用。末四句，忆其聚会燕语之时。“宴筵”二句，因裴公曾语及苏，因叙与苏交情之密。“茅斋”四句，与苏往还亲密也。“无数”三句，言群小得志。“蛟龙”句，言苏不见用也。

《陪郑广文游何将军山林》第三首：“万里戎王子。”

《本草》：“日华子云，独活，一名戎王使者。”此花当是其类。

第四首：“碾涡深没马。”

按：碾涡，当是旧时水磨，今碾硙未必尚存，而其涡漩之水犹深可没马也。

第七首：“棘树寒云色。”

吴若本注：“刊作栜。”《尔雅》云：“桋，赤梀白者。栜，山厄切。注云：赤栜好丛生山中，白梀圆叶而岐，为大木。”国藩按：本句云“寒云色”，下云“阴益食单凉”，自当作栜树，非棘树也。

《元日寄韦氏妹》。

此至德二载元日作。妹嫁韦氏，即《同谷七歌》所云“有妹有妹在钟离”者也。钟离，即今之凤阳府，战国时属楚地。诗中“郢树”句，指妹在楚境也。妇人称其夫曰郎、曰伯。《诗》：“自伯之东。”

《留别贾严二阁老两院遗补诸公》。

二阁老，贾至、严武也。杜公家寓郦州，弥年艰窘，诏许自往。视此将北征之时所作。

《至德二载甫自京金光门出间道归凤翔乾元初从左拾遗移华州掾与亲故别因出此门有悲往事》。

按：公以至德二载疏救房琯获咎，赖张镐救全之。至次年，出为华州司功。或为当事者所排挤，非肃宗意也，故曰“移官岂至尊”。

《独立》。

按：草露，喻谗谤污染也。蛛丝，喻网罗罥罣也。天机虽自淡泊，无奈与人事日日相近，动辄得咎，故因有所见而感叹。

《观兵》。

按：末二句，言不宜老师于邺下，当直取燕蓟贼巢也。

《秦州杂诗》第三首：“州图领同谷。”

同谷，今在甘肃阶州之成县境，去秦州约二百里。

《怀锦水居止》：“柴门岂重过。”

谓此生不复能经过成都草堂也。

《将晓》第一首。

“巴人”二句，应作一气读，谓巴人之往成都者常被梗阻，不得还归也。

《奉寄李十五秘书文嶷》第一首：“竹枝歌未好。”

竹枝歌，巴渝之遗音，惟峡人善唱。

《洞房》八首。

按：此八首当为一时所作，可作一章读。洞房、夙昔、能画、斗鸡四首，追忆开元盛世时宫中淫乐之事历历。一首自叹今日在夔凄凉之状。洛阳、骊山二首，吊明皇之不终。提封一首，惩前而思所以毖后也。

《不离西阁》第一首：“肯别定留人。”

言不知西阁之意，肯别我乎？抑定留人乎？

《东屯北崦》。

浮生，杜公自言平生为盗贼所困。异俗，谓居巴蛮异俗之地，亦多贫民也。

《朝》第一首：“病身终不动。”

终不动者，谓鹘与乌皆以晨而动，万物皆静极而动，惟己因病终不动也。

《宴王使君宅》第一首。

首二句，谓韩信被追之际，谢安未起之日，皆泥蟠而未大展其才之时也。若吾徒，则自漂泊耳，自逆旅耳，自朽质耳，岂复泥蟠者比，尚有飞腾变化之时乎？

《赠田九判官梁邱》。

使节、将军，指哥舒翰也。阮瑀、田郎，始及梁邱。

《和裴迪登蜀州东亭送客逢早梅相忆见寄》。

按：末二句，因裴蜀州东亭之梅而言己之成都草堂亦有江梅垂发也。

《秋兴八首》。

按：此八首皆居夔州而怀长安。前三首，对夔州景物而增悲秋之感。后五首，杂忆长安今昔之事。第四首，怀达官第宅。第五首，怀宫殿。第六首，怀曲江。第七首，怀昆明池。第八首，怀渼陂也。

《咏怀古迹》第一首。

羯胡，以侯景比安禄山。庾信，杜公以自比也。

《季夏送乡弟韶陪黄门从叔朝谒》。

按：诗中莫出者，犹云无出其右也。相国，指杜鸿渐，以大历二年六月入朝，鸿渐本以黄门侍郎同平章事镇蜀，故称曰黄门从叔。

《解闷十二首》。

后四首，专咏荔支，不知何以与前八首同为解闷之诗。

陆宣公集

骈体文为大雅所羞称。以其不能发挥精义，并恐以芜累而伤气也。陆公文则无一句不对，无一字不谐平仄，无一联不调马蹄。而义理之精，足以比隆濂、洛；气势之盛，亦堪方驾韩、苏。退之本为陆公所取士，子瞻奏议终身效法陆公，而公之剖晰事理精当，则非韩、苏所能及。

《奉天请罢琼林大盈二库状》：“右臣闻作法于凉，其弊犹贪。作法于贪，弊将安救？”

四句见《左传·昭七年》。

“示人以义，其患犹私。示人以私，患必难弭。”

以上四句，不知有所本否。

“生之长之，而不恃其为。成之收之，而不私其有。付物以道，混然忘情。取之不为贪，散之不为费。以言乎体，则博大。以言乎道，则精微。”

数句言天子理财之道，极大极精。

“而诸方曲献。”

曲献，犹云私献。

“天衢尚梗。”

言世乱也。犹皇路清夷言世治也。

“试询候馆之吏。”

公时奉使出外，故询候馆之吏。今之驰驿者，州县皆至公馆迎候。

“果如所虞。”

即果如所虑也。不作虑者，调平仄马蹄耳。

“积憾已甚或忿形谤讟”节。

叙军士怨讟之兴，款款入情，婉婉动听，此等处最不易及。

“奉三无私，以壹有众。”

壹对三，有众对无私，开后世借对之法，究不宜学。

求阙斋读书录卷八

集部三

韩昌黎集

《复志赋》：“甘潜伏以老死兮。”

将跌入佐汴，先出潜伏一层。笔势跳跃，而志之所以复，亦必先有此志为张本。

《南山诗》。

“西南”十句，赋太白山。“昆明”八句，赋昆明池。清沤为微澜所破碎，故猱狖躁而惊呼呀而不仆，此述昆明池所见。“前寻”下二十二句，言从杜陵入山，因群峰之拥塞，不得登绝顶而穷览也。恶群峰之拥塞，思得如巨灵、夸娥者，擘开而析裂之，以雷电不为先驱，终不能擘，遂有攀缘蹭蹬之困。“因缘”以下十二句，因观龙湫而书所见。“前年”以下十二句，谓谪阳山时曾经此山，不暇穷探极览也。“昨来”以下至“蠢蠢骇不懋”，谓此次始得穷观变态。前此游太白、游昆明池、游杜陵、游龙湫，本非一次，即谪贬时亦尝经过南山，俱不如此次之畅心悦目耳。

《谢自然》。

“灼灼信可传”以上，叙谢自然白昼轻举事。以下论神仙事不足信。

《秋怀》第一首。

此首因闻脱叶秋声而生感。

第二首。

此首言四时运行，百物虽有早晚长短贵贱之不同，要皆禀气自然，不足异也。

第三首。

此首言己之所嗜，与时异趣，虽举世不好而无怨也。

第五首。

此首即陶公今是昨非之意。若新有所悟者，以浮名为耻，从薄味为幸，知道之言也。

第六首。

此首本思遗世高举，不复愿伺候于尘埃之中，而为生事所累，尚须黾勉以从王事也。

第七首。

此首言本不能逐时趋，因石甔谋生之故，难遽舍去。与上首之指略同。

第八首。

此首因落叶而感触生平之志事，甚远且大。

第九首。

此首因叶落而疑为月霣志士，固有非常之感触也。

第十首。

此首因仕途崄巇，动触陷穽，思委蛇以逐时趋，而此心终以为耻，不敢自违其本志也。强怀，本志也。弱念，时趋也。诘曲，时趋也。冥茫，本志也。

第十一首。

此首有安贫知命，致死不变，确乎不拔之意。

《赴江陵途中寄赠王二十补阙李十一拾遗李二十六员外翰林三学士》。

“行行诣连州”以上，因上疏而贬连州。“对案辄怀愁”以上，叙道途及连州之苦。“旅泊尚夷犹”以上，叙顺宗即位大赦，公量移江陵法曹。末节，宪宗即位，朝政清明，有望于三贤之借筹援引。

《江汉一首答孟郊》。

王褒云：“有其具者，易其备。”舟马裘烛，皆御物之具也。忠信，履险之具也。韩公与其徒党固常常以自立相勖矣。

《此日足可惜一首赠张籍》。

“谅知有所成”以上，籍与公相见于汴州，籍中进士。“决若惊凫翔”以上，公送董晋之丧至洛中，途闻汴州乱，至洛东还，将赴徐州，中间一谒李元于河阳。由洛赴徐本应行黄河之南，是时或因汴州之乱，避行河北欤？“窗户忽已凉”以上，由河阳经氾水陈许而至徐州。“子岂知我情”句，谓望其来而籍竟来矣。末叙籍来月余而又别。

《归彭城》：“见待颇异礼，未能去皮毛。”

谓不能披肝沥胆，豁露天真，犹今谚云客气也。

《送惠师》。

自“遂登天台”以下十八句，叙天台观日出。“禹穴”以下十二句，叙会稽观禹穴、浙江观潮。“庐岳”以下十二句，叙江州观庐山、南海观罗浮。“自来”八句，叙惠至连州，遍游诸胜。“昨日”以下十八句，惠别韩公之辞。“吾言子当去”以下十句，韩公送惠之辞。

《送灵师》。

首八句，论佛法为世大害。“灵师”八句，叙其少时事。“轩腾”句，谓其弃俗而为僧矣。“围棋”十二句，叙其博奕诗酒之能。“寻胜”以下二十二句，叙其游黔蜀及在瞿塘落水得生事。“昨者”以下十句，叙游林邑。“十月”以下十六句，叙其在连州久聚。“韶阳”以下十四句，叙其由连至韶。

《县斋有怀》。

首十六句，叙少年中进士试宏博时事。“人情”以下二十句，叙出都从董晋、张建封幕事。“求官”以下十四句，叙为御史上疏被谪事。“湖波”以下十四句，叙道途及阳山之苦。“嗣皇”以下十六句，思得赦宥而归故土。

《合江亭》。

邦君，指齐映，初建此亭者也。老郎，继齐而树兰栽竹者也。庸懦，指元澄，被杨凭劾去者也。君侯，指邹君，款接韩公者也。邹君逸其名，老郎并逸其姓。

《陪杜侍御游湘西两寺独宿有题一首因献杨常侍》。

“陪赏”句以上，叙陪杜侍御同游。“幸逢”以下十六句，叙独宿。“珥貂”以下，颂杨常侍。

《岳阳楼别窦司直》。

“轩然大波”以下十四句，状其洪涛壮观。“朝过宜春”以下二十二句，状其风息波恬。自“主人孩童旧”至末，公于窦氏兄弟最为契好，故于欢宴之余，追忆前事，言之沉痛，《送文畅师北游》。

“自言本吴人”以下十八句，皆述文畅在四门馆之言。“出其囊中文”以下十二句，叙前作《送文畅序》赠别之事。“三年窜荒岭”以下十四句，叙贬阳山及回京再见文畅。自“当今圣政初”至末，送文畅北游，而自拟归耕。

《答张彻》。

自“肝胆一古剑”至“惧冲城昼扃”，皆叙贞元十五年，雎岸连居，与张彻相从之乐。自“及去事戎辔”至“泪眦还双荧”十六句，叙公以徐州从事朝正京师，与彻同行之事。“尘祛”二句，公先出京，彻后出京，又与途中相见而再别也。“洛邑得休告”以下十二句，叙登华山事。“峨豸忝备列”以下二十四句，叙为御史上疏贬阳山事。“赦行五百里”以下至末，叙人为国子博士，因答彻诗。

《苦寒》：“褰旒去耳纩。”

旒垂目，纩塞耳。褰旒去纩，谓明目达聪也。

《崔十六少府摄伊阳以诗及书见投因酬三十韵》：“又言致猪鹿，此语乃善幻。三年国子师，肠肚习藜苋。况住洛之涯，鲂鳟可罩汕。”

国藩按：崔诗必言将以猪鹿野鲜饷公，公诗辞之。善幻，犹云善戏。《汉书·西域传》有“善眩”之语。颜注云：“眩，读与幻同。”“况住洛之涯”，公时以国子博士分教东都。谓但食藜苋鲂鳟，不劳致猪鹿异味也。

《招扬之罘》：“柏移就平地，马羁入厩中。”

国藩按：柏移平地，谓去荒陋之邦而渐染雅化。马入厩中，谓去覂驾之习而范我驰驱，皆裁成之罘之意。

《双鸟诗》。

朱子以双鸟指己与孟郊而作。落城市者，己也。集岩幽者，孟也。《韵语阳秋》已有此说。

《题炭谷湫祠堂》：“吁无吹毛刃，血此牛蹄殷。”

国藩按：退之刚正傲岸，不信神道。如《衡山诗》则曰：“神纵欲福难为功。”《记梦诗》则曰：“乃知神人未贤圣。”此诗则曰：“血此牛蹄殷。”皆凛凛有生气。

《送陆畅归江南》：“悲啼车上女，骨肉不可分。”

国藩按：董晋家洛阳，观“悲啼上车女”句，陆自董府携妇归吴，而公在洛时送之也。

《嘲鲁连子》。

国藩按：此当有与公争名者，而公甘以名让之。禅，让也。鸿声，大名也。

《赠张籍》。

“此是黄金产”，黄，当作万。至“文章绍编划”十一句，皆张籍之辞。“我身”疑当作“君身”，盖籍称公不应我之也。

《寄崔二十六立之》。

自“往岁战词赋”至“无人角雄雌”三十二句，叙崔技能之高，科名之震。自“由来人间事”至“那用分高卑”二十四句，叙崔登科后仕宦不遂，所如不偶。鸟子、驹马子、麛鹿子，皆喻新进少年，不得自由，处处为世法所束缚。自“怜我还好古”至“譬彼鸟黏黐”四十八句，叙与崔交谊之厚。诸毛，方氏以为笔也，朱子以为必是为《毛颖传》而发。

国藩按：韩公《毛颖传》，柳州曾赞叹之，崔之来书及诗当亦赞《毛颖传》之奇伟、“蛟螭雷电”等或即来诗中语邪？“敦敦凭书案”，敦敦，即敦彼独宿之敦，谓痴坐不动也。《贾捐之传》中有所谓颛颛者，义亦略同。自“且吾闻之师”至“相待安罛箄”三十四句，言名位不足恋，当以文章传后，约崔同归偕隐。自“我有双饮盏”至末二十四句，叙公以双盏之一遗崔，亦所以报百尺彩也。鲸月草、花芙蓉，皆盏上所画者。

《示爽》。

“汝来江南近”二句，不可解。韩公本贯在河内之修武，又曾迁居洛阳，爽自江南赴长安，二处皆其经过之地，或谓其过河内、洛阳，与里闾相近，二句作一句读邪？不然，则上句有讹误邪？公作《女孥铭》云：“归骨于河南之河阳韩氏墓。”是河阳亦可以河南称之，洛阳则自古久称河南，妄意此句当作河南近。俟质之博闻君子。

《赠别元十八协律六首》。

元十八，盖将裴行立之命，以书及药物劳公于途次者。

第一首：“何人识章甫，而知骏蹄踠。”

章甫适越，不为耐用。骏蹄历险，或致蹉跌。二端皆公以自喻者。识知二字，则谓元能知之亮之也。

《南内朝贺归呈同官》：“鲜不调盐醯。”调盐醯，似寓韩彭菹醢之意。

《鸣雁》。

此在幕府不得志之时，欲远举而他适也。

《条山苍》。

“波浪”句，喻世人随俗波靡。“松柏”句，喻君子岁寒后凋，亦自况之诗。

《八月十五夜赠张功曹署》。

自“洞庭连天”至“难追攀”句，皆张署之歌辞。末五句，韩公之歌辞。

《忆昨行》。

自首至“泪落”句，叙张与裴帅赛社之宴，酒后卧病。自“念昔从君”至“眉方开”句，叙与张同贬南荒而俱幸北归。自“今君从署”至末，祝张病体康复，将耦耕于嵩山之下。“上公礼罢”句，上公，方以为当作社公，叙荆帅裴均罢社而享客也。朱子云：“上公即社神也，不必改为社公。”“今君从署”二句，张在江陵虽经邕管经略使路恕奏署为判官，而可以辞谢不往，故劝其投檄北去。投檄，犹投绂、投劾之投。

《刘生诗》。

刘在广南当有名妓，声价甚高而遇刘独厚者。“美酒”二句，刘之冶游也。“倒心”句，倾情于名妓也。“千金”句，声价高也。“绸缪”句，待刘厚也。

《陆浑山火和皇甫湜用其韵》。

自首至“孰飞奔”，浑写野火之盛。自“祝融告休”以下至“赪目暖”，设为祝融宴客仪卫之盛，宾从之豪，笑语之欢。告休，犹休暇也。卑尊，即客也。《周礼·小司徒》云：“使各登其乡之众寡。”《乡大夫》云：“率其吏与其众寡。”此云卑尊，犹彼云众寡耳。自“顼冥收威”至末，皆水火相克相济之说。“拳肩跟”者，谓肩与足跟拳跼相连，极言颛顼玄冥君臣失势之状。洪曰：“丁，火也。壬，水也。火，女也。水，男也。”丁女而为妇于壬，故曰“女丁妇壬”。自“火行于冬”至“囚之昆仑”九句，皆上帝劝慰水神之辞，言不必与火结仇，时至行将胜之也。

《和虞部卢四汀酬翰林钱七徽赤藤杖歌》：“空堂昼眠倚牖户，飞电着壁搜蛟螭。”

东坡《以铁柱杖寿乐全诗》有句云“欹壁蛟龙护昼眠”，融化此两句而为之也。

《石鼓歌》。

自“周纲陵迟”以下十二句，叙周宣蒐狩，镌功勒石。自“公从何处”以下十四句，叙拓本之精、文字之古。自“嗟余好古”以下二十句，议请移鼓于太学。自“中朝大官”至末十六句，慨移鼓之议不遽施行，恐其无人收拾。

《卢郎中云夫寄示送盘谷子诗两章歌以和之》。

首十四句，叙昔至盘谷访李愿事。天井关之水被风吹洒洛阳，语则诞而情则奇。“归来辛苦”以下十句，叙卢寄示诗篇，知李已入山矣。末六句，叙已将归耕。

《射训狐》：“斗柄行拄西南隅。”

谓天将明也。“意欲唐突羲和乌”，谓侵陵主上也。

《城南联句》。

自首至“靸妖藤索”六十四句，杂叙城南所见景物。回平，按平者，地之平处也，如华山有青柯平、种药平之类。卷脔，不舒放也。见《庄子》。自“荒学五六卷”至“幽蠹落书棚”二十四句，叙荒郊茔域凄凉之状。自“惟昔集嘉咏”至“风期谁复赓”三十八句，言城南乃昔日文人词客游咏宴集之地，今无复往时云霞之兴、风期之盛矣。余晶，日光也。凝，犹遏也。谓其声能遏日光，使不动也。自“皋区扶帝壤”至“鹄鸊攒瑰橙”五十八句，历叙土壤之美，因及人才之俊、物产之富，冶游之盛。自“骛广杂良牧”至“抑横免官评”二十八句，叙簪缨世族之豪横。自“杀候肆陵翦”至“恶嚼腥鲭”二十二句，叙射猎之乐。自“岁律及郊至”至“恩熙完刖刺”十六句，叙郊祀之礼。自“宅土尽华族”至“眼剽强盯瞑”三十句，叙民居寺宇之丽，因及游寺之人。“绳觐娥婺”，盖美女为秋千戏者，亦游寺所见也。

《会合联句》。

“念难须勤追”二句，忆往时之艰难，悔出言之轻易也。自“念难须勤追”至“谪梦意犹恟”十八句，叙韩公以言事谪贬阳山，还朝为国子博士。郊、籍、彻三人皆在弟子之列，诗意仍以韩公为主。

《纳凉联句》。

自“长篓倦还捉”以上，皆叙烦热之状。“幸兹得佳朋”以下，乃叙纳凉之事。

《秋雨联句》。

醨，薄也。“氛醨”句，谓云气稍薄。“雺乱”句，谓旋又拥塞也。阴旌，谓云气如旌旆。摎流，犹周流也。帝鼓，谓雷。鲁儒二公以鲁两生自比也。以秦人好言利，故鲁儒无可丐贷。

《征蜀联句》。

奅与炮同。《广韵》：“军战石也。”者，奅石之声。爇堞，烧其城也。抉门，启其门也。熇歊，焚城之声，叠韵字。呀拗，门辟之状，双声字。遏雄虓，令将帅无多杀也。“汉栈罢嚣阗”者，谓自秦至蜀，征人渐少，不甚嚣阗也。

《晚秋郾城夜会联句》。

自“再入更显严”至“达志无陨获”句，皆叙裴相破贼还京后迁官宴客之事，似非事前所作之诗。“雪下收新息”亦非事前语。岂在郾城时作此诗，而还朝后更润色之邪？“酰颜倾凿落”。凿落，饮器。白乐天诗：“银杯倾凿落。”“生堂合毊。”《尔雅》：“大磬谓之毊，大钟谓之镛。”注：“亦名。”

《原性》。

此实与孔子性相近二章相合。程、朱又分出义理之性，气质之性，以明孟子性善之说之无失，亦自言各有当。要之，韩公之言固无失耳。

《原毁》。

言在上者，须明斯世所以多忌多毁之由，而后可以知人。篇末说明作意。“闻古之人有周公者”节，通篇德艺平列，周公原不仅有艺。就艺中引一尤不可几者，故举周公。

《行难》。

以行难命题，所以表陆先生之贤也。为文之意，则欲存此理，使有用人之责者知之耳。句法瘦炼，王荆国多师此种。

《杂说》一。

此段未经人道。舜武得五臣十乱而益彰其神圣，所谓得云益灵者也。名师贤相亦能广植徒党，旁求俊彦，亦有所谓云者，其义甚大。

《杂说》四。

谓千里马不常有，便是不详之言。何地无才，惟在善使之耳。

《读荀》。

此与《读鹖冠子》，《读仪礼》、《读墨子》四首，矜慎之至，一字不苟，文气类史公各年表序。

《读鹖冠子》：“正三十有五字，乙者三，灭者二十有二，注十有二字云。”

正者，正讹也。乙者，上下倒置也。灭者，涂去也。注者，添缀于旁也。

《师说》。

传道，谓修己治人之道。授业，谓古文六艺之业。解惑，谓解此二者之惑。韩公一生学道好文，二者兼营，故往往并言之。末幅云：“闻道有先后，术业有专攻”，仍作双收。

《进学解》。

仿东方《客难》，扬雄《解嘲》，气味之渊懿不及，而论道论文二段，精实处过之。“春秋谨严，左氏浮夸，易奇而法，诗正而葩，下逮庄骚，太史所录，子云相如，同工异曲。”韩公于文用力绝勤，故言之切当有味如此。

《讳辨》。

此种文为世所好，然太快利，非韩公上乘文字。

《伯夷颂》。

举世非之而不惑，乃退之生平制行作文宗指。此自况之文也。

《释言》。

才高被谤，为文自解，仍不减其崚嶒之气。

《汴州东西水门记》：“诞置联锁于河，宵浮昼湛，舟不潜通，然其襟抱亏疏，风气宣泄。”

诞寘，犹云大寘也。寘则使锁浮于水面，不使通舟楫也。汴州之有河水，犹襟抱然。无门以阑之，故亏疏宣泄也。

《燕喜亭记》。

柳公山水记以峭削见奇，固非韩公所能比并。

《徐泗濠三州节度掌书记厅壁记》。

此等文虽公为之，不能奇也。

《画记》。

桐城方先生以为此学周人之文。

《蓝田县丞厅壁记》。

崔斯立之为人，必有奇崛之才，而又天趣横溢。与公相见，必彼此善谑，而又相敦以古谊者。如《西城员外丞》一诗，前路谑且为虐矣，而后半绝沉痛。《刖足献玉》一书，绝沉痛，亦带谑声。《蓝田十月雪塞关》一诗亦然。此文则纯用戏谑，而怜才共命之意、沉痛处自在言外。

《新修滕王阁记》。

反复以不得至彼为恨。此等蹊径自公辟之，亦无害。后人踵之以千万，乃遂可厌矣。故知造意之无关义理者，皆不足陈也。

《科斗书后记》。

叙述无一闲字。

《郓州溪堂诗序》。

“于时沂密始分而残其帅”：生此波澜。“然而皆日郓为虏巢且六十年”节：著此一段议论，便尔壮阔，蹊径独辟。若先陈新立之难，又陈不扇而变之难，便无此奇警。“公私扫地赤立”：能造难状之语。“于是天子以公为尚书右仆射”：接法本史公。

《猫相乳》。

叙事绝善，而所以为文之意，固不免人之见者存，故收处过谀。“夫猫，人畜也”：谓畜于人。

《争臣论》。

逐节根据经义，故尽言而无客气。“夫天授人以贤圣才能”节：此段陈义甚高。

《太学生何蕃传》。

善用缩笔，纾余顿宕，如将不尽。

《重答张籍书》。

观此书，则韩公当日之予二氏，亦未敢昌言排之。二氏盛行中土六七百年，公以数篇文字斥之，遂尔炳如日星。识力之大，令千世人肃然起敬。“非我其谁哉”，自任处绝沉着。

《与孟东野书》。

真气足以动千岁下之人。韩公书札不甚矜意者，其文尤至。

《答尉迟生书》。

傲兀自喜。

《答杨子书》：“尚须验以言。”

公已深知杨子，恐杨不之信也，故须验以言。

《上襄阳于相公书》。

谀辞累牍，固不能工。

《上留守郑相公启》。“愈无适时才，渐不喜为吏。”

凡为文，必视乎其行，能弃官如屣，而后气壮，而文无沮词。

《上宰相书》。

连用三“抑又闻”，义层出不穷。然究是少年，才思横溢，欠裁炼处，故文气不道也。若删去“洪范曰”至“廉于自进也”，则格老而气道矣。

《后十九日复上宰相书》。

后二书皆可不上，宰相能知我，前书足矣；其不知，十上何益？公少年时盖阅世尚未深，而自守未定也。

《后二十九日复上宰相书》：“以其于周不可，则去之鲁。于鲁不可，则去之齐。于齐不可，则去之宋、之郑、之秦、之楚也。”

鲁，同姓，礼义之邦，故次周后。齐，大国，次之。宋、郑，小国，次之。秦、楚，戎蛮，又次之。非率尔泛指也。

《答侯继书》：“含意连辞，将发复已。”

含意，辞不能申其意也。连辞，欲陈此说，复牵彼义，裁度不能遽当也。凡文家经营为文时有此二难。“然古之人未有不通此，而能为大贤君子者”：所陈数事，皆专家之学，卤莽者多弃置不讲。观韩公此书，然后知儒者须通晓各门，乃可语道。孔氏所谓博学于文，亦此义也。“将试学焉，力不足而后止”：凡人于右数事，皆未试而先称力不足，所谓画也。

《答崔立之书》。

韩公命世之英，自位不在文中所称五子下，其试于礼部吏部，盖深用为耻。立之乃以“献玉再进”相勖，所谓鹪鹩已翔乎寥廓，而罗者犹倚夫薮泽也。篇中前半述已隐忍就试之由。“夫所谓博学者”一段，鸣其悲愤。后幅“方今天下”一段，写其怀抱，视世绝卑，自负绝大，极用意之作。“君子小人之所悯笑”：君子小人，犹言人人。《周礼·乡大夫》：“帅其吏与其众寡。”众寡者，言乡人或众寡无定也。此言人人悯笑，无分君子小人也。“夫所谓博学者”节：博学宏辞，美称也。惟公足以当之。而顾不能中选，甚羞与今世之中选者比伦，而又不能不隐忍与之同试；甚愿与屈孟五子同志，而又不能效其不与斗筲者同试。心所耻，而行不能从。己所耻，而人不能谅。层层感愤，进露纸上。“必知其怀惭，乃不自进而已耳”：谓怀惭之极，至于自甘终不进取乃已。“作唐之一经，垂之于无穷”：极自负语。公盖奴视一世人。

《重答李翊书》。

韩公文如主人坐于堂上，而与堂下奴子言是非。然不善学之，恐长客气。

《代张籍与李浙东书》。

笔端大崚嶒。若出他手代盲人干有位者，气必不能自振矣。

《答李秀才书》。

义深而文淡永。

《答陈生书》：“孰信哉，信乎已而已矣！”

陈生必求俯仰趋时之术，故告之以此，所谓对症下药也。不然，专信己则足以长傲。王介甫云：“时然而然，众人也。已然而然，君子也。”语弊亦似此。

《与李翱书》：“今而思之，如痛定之人思当痛之时。”

能达难白之情。

《答胡生书》：“不知者乃用是为谤”节。

言不惜称道揄扬之爱惜也。彼辈自有可合之人，吾不因其可以干泽而思与之苟合。若能如此，则可孤行而不恤众谤，而生又不能。生离乡远出，本为求仕，非徒求韩公之知也。是者指上文相知称道云也。

《与崔群书》：“风土不并以北。”

不与江北比并也。“自古贤者少不肖者多”节：悲感交集。王荆公《与段缝书》中段为曾子固代鸣不平，文气脱胎于此。“人固有薄卿相之官”节：愤激出奇想，沉痛至矣。“仆无以自全活者”一节：后路绝深痛。

《与陈给事书》：“衣食于奔走。”

造句奇。

《与冯宿论文书》：“以此而言”节。

自负语。绝沉著。

《与祠部陆员外书》：“文章之尤者有侯喜者”节。

称人之长，造句俱极跌宕。

《应科目时与人书》。

其意态诙诡瑰玮，盖本诸《滑稽传》。干泽文字如是，乃为轩昂，他篇皆不能自振。

《与孟尚书书》。

此为韩公第一等文字，当与《原道》并读。

《答吕毉山人书》。

绝傲兀自负。

《答渝州李使君书》。

李盖有所干于要路，求韩公为之道地，故答之如此。“传曰：君子俟命”节：既以安命俟命之说进，又言李君亦烂熟安命俟命之说，如常御之饮食，厌饫久矣，无益于事，故增愧。

《答元侍御书》：“斥其余，以救人之急。”

斥，远也。挥而远之，谓散去也。

《与鄂州柳中丞书》。

文气绝劲。

《与鄂州柳中丞第二书》：“就令如是”节。

砉然入人之肺腑，故足以作忠孝之气。“夫远征军士”节：论事之文，不逊贾、晁。

《送陆歙州诗序》：“我衣之华兮”节。

洒然而来。

《送孟东野序》。

天择物之善者，而假之鸣。其为鸣盛与鸣不幸，惟天之所命耳。文之立意止此，征引太繁，颇伤冗蔓。“维天之于时也亦然”：通首按住“天”字。

《送许郢州序》：“而能与卑鄙庸陋相应答如影响。”

四字并用，措语过重。“情已至而事不从，小人之所不为也”：转换处痕迹未化，便可直接本事，不须为二语纽合也。“故其赠也，不以颂而以规”：收句俗笔。

《上巳日燕太学听弹琴诗序》。

和雅渊懿，东京遗调。

《送齐嗥下第序》。

入题连用三“乎”字，俗调。篇末一一回缴前文，俗调。

《送陈密序》。

闲淡有体。

《送李愿归盘谷序》。

别出奇径，跌宕自喜。

《送董邵南序》。

沉郁往复，去肤存液。

《赠张童子序》。

前半志选举，疏健。后半勖童子，简宕。

《送浮屠文畅师序》。

辟佛者从治心与之辨毫芒，是抱薪救火矣。韩公言若无中国之圣人，则彼佛者亦如禽兽。为物所害，莫能自脱。如此立说，彼教更从何处置喙？立言有本，故真气充溢，历久常新。

《送何坚序》。

前半磊落而含游戏之声，收复奇情幻出，合读之，但觉狡狯不测。

《送廖道士序》。

磊落而迷离，收处绝诡变。

《送王秀才序》。

淡折夷犹，风神绝远。

《送孟秀才序》。

叙述絮训词当。

《送陈秀才序》：“如是而又问焉，以质其学。”

只此一意，再作往复，亦复傲兀自喜。

《送王秀才序》。

读古人书，而能辨其正伪醇疵，是谓知言。孟子以下，程朱以前，无人有此识量。

《送幽州李端公序》。

骨峻上而词瑰玮，极用意之作。

《送区册序》。

送区宏南归诗傲兀跌宕，此文当是一时作，故蹊径与句之廉悍，并与诗相类。

《送张道士序》。

立言绝善。“诗宁当不俟报”：述上书不报事，立言飘洒，不着痕迹。

《送高闲上人序》。

事之机括，与心相应。事不如志，则气挫。所向如意，则不挫于气。荣辱得失，不纠缠于心，此序所谓机应于心不挫于物者，姚氏以为韩公自道作文之旨。余谓机应于心，熟极之候也。《庄子·养生主》之说也。不挫于物，自慊之候也。《孟子·养气》章之说也。不挫于物者，体也，道也，本也。机应于心者，用也，技也，末也。韩公之于文，技也进乎道矣。

《送殷员外序》。

字字峭立，倜傥轩伟。

《送杨少尹序》。

唱叹抑扬，与《送王秀才序》略相类。欧公多似此种。

《送权秀才序》。

酬应之作，亦自不俗。

《送湖南李正字序》：“往时侍御有无，尽费于朋友。”

有无，犹多寡也。《檀弓》：“称家之有无。”言尽家之财，无问或多或寡，罄用之也。此言侍御尽家之财，皆费于朋友也。

《送石处士序》。

唐时处士声势，足以倾一世。韩公颇不满于石、温二生，观寄卢仝诗可见。此文前含讥讽，后寓箴规，皆不着痕迹，极狡狯之能。

《送温处士赴河阳军序》。

此种起法，创自韩公，然不善为之，譬若唐人为官韵赋。往往起四句峭健壁立，施之于文家，则于立言之体大乖。汉文无起笔峭立者。按之固自有序也，不可不察。

《送郑尚书序》。

气体似《汉书·匈奴传》。

《送水陆运使韩侍御归所治序》。

此即条议时事之文，铺叙处绝警耸。“吾以为边军皆不知耕作”：接笔绝遒紧。

《石鼎联句诗序》。

傲兀自喜，此等情事亦适与公笔势相发也。

《欧阳生哀辞》。

前半叙述矜当，后半就“父母老矣”反复低回，绝耐?诵。

“詹闽，越人也”：油然人情。

《祭穆员外文》。

瘦折奥峭。

《祭郴州李使君文》。

亦不出六朝轨范。不使一秾丽字，不著一闲冗句，遂尔风骨遒上。通首不转韵，古无此体。宋人为长短句祭文，则皆一韵到底。

《祭河南张员外文》。

以奇崛鸣其悲郁，鏖战神鬼，层叠可愕。

《祭薛中丞文》。

无俊健之骨，不似韩公手笔。当是同僚所为，而薛氏托公名为重耳。

《潮州祭神文》第二首。

别出才调，岸然入古。

《祭柳子厚文》。

峻洁直上，语经百炼。公文如此等，乃不复可攀跻矣。

《吊武侍御所画佛文》。

置身千仞之上，下视昧昧者，但觉可怜悯也。公诗如谢自然谁氏子，文如孟尚书书，及此等，当观其卓然不惑处。此篇吊辞亦绝古劲。

《李元宾墓志铭》。

志中不称元宾之长，而铭词著“才高乎当世，行出乎古人”二语，故尔可贵。若通首赞颂不休，不足取信矣。

《崔评事墓铭》：“外尽宾客于其所止，其来如归。”

尽，礼也。凡崔君栖止之处，族宾皆来归也。“虽不肖收之如贤”：王介甫叙人之长，皆学此等。

《施先生墓铭》。

或先叙世系，而后铭功德。或先表其能，而后及世系。或有志无诗，或有诗无志。皆韩公创法。后来文家踵之，遂援为金石定例。究之深于文者，乃可与言例。精于例者，仍未必知文也。

《考功员外卢君墓铭》。

“大历初，御史大夫李栖筠由工部侍郎，为浙西观察使。”起笔逆，此处接笔逆，以下得势矣。“以老故，自任者以千百数”：老故，犹称老成、故旧。

《施州房使君郑夫人殡表》：“此非其丘。”

狐死正丘首，不忘本也。权殡于此，终当反葬，故曰“非其丘”。

《监察御史元君妻京兆韦氏夫人墓志铭》：“率所事，所言皆从仪法。”

家世可详则详之，行谊无可详则只二语。

《登封县尉卢殷墓志》。

朴老。

《兴元少尹房君墓志》。

“谨饬畏慎。”称其贤只四字。“子与吾儿次卿游”：古者兄弟之子亦称子，故曰吾儿。称侄，俗也。

《河南少尹李公墓志铭》。

“京兆尹符县割畀之”：下符于万年，割田与之也。“以崇文幕府，争盐府因革，便不便，命公使崇文”：或因以盐井与之，或遂革之，二者孰便，命使者往治也。“迁苏州，李锜前反，权将之戍诸州者”：公未迁苏，李锜已先反于镇海。公至苏十二日，贼始至苏也。“皆敛兵立不逼”：新书言贼钉公于舷，志为饰词。“锜命械致公军”：致于镇海军也。“锜适败缚”：锜败为其属所缚，故曰败缚。“民抱扶迎尽出”：抱幼扶老皆出迎。“奈何乎公”：奇句。

《集贤院校理石君墓志铭》。

石处士之名，殆能倾一世人，而韩公不甚许之，观铭诗可见。寄卢仝诗亦寓讽刺。卒之籍、湜、郊、岛辈，皆有以自表见于后世，而温、石二公，仅见于韩公之文而已，盛名足据乎？

《江西观察使韦公墓志铭》。

他文提振处绝耸矫，此稍逊之。“不足张职”：观察使位高禄厚，则所职宜巨。三州职事无几，故云不足张职。“人去渫污，气益苏”：既为南北市，又为长衢，故人去卑湿而气苏也。“马以不连死”：马多无经年不一死者，不连死谓不相继以死。“前走七州刺史”：谓七州刺史奔走于前也。

《河南府王屋县尉毕君墓志铭》。

“尚书生埛家破时，埛生始四岁”：此处入主位不清，后并混淆。谨以公他文之法准之，妄易数字云：君之父也，君讳埛，字某，家破时，君生始四岁。

“闻君笃行能官，请相见”：上文不易，则此处“君”字无胎。

《襄阳卢丞墓志铭》。

“常最其列。”于同列中居最也。“今年实元和六年”：奇句。

《唐朝散大夫赠司勋员外郎孔君墓志铭》：“昭义节度卢从史，有贤佐，曰孔君。”

此等起法，维韩公笔力警耸矫变，无所不可。若他手为之，恐偾张而长客气。故不如朴拙按部之犹为近古也。

《唐银青光禄大夫守左散骑常侍致仕上柱国襄阳郡王平阳路公神道碑铭》。

“割余雩都，作县安远”：割雩都县之余地，析置安远县。“陶甓而城罢，人屡筑”：土城易崩，故屡筑甓城，一劳永逸也。“人不岁苫”：以草覆屋，每岁易之，故曰岁苫。有陶瓦，故不岁苫。“至则出仓米，下其估半，以廪饿人”：句酷炼。“坐牢江东心”：坐镇以坚江东士卒之心。

《乌氏庙碑铭》。

最善取势。左领君、中郎君、尚书君，三世同庙。不叙左领、中郎事迹，专叙尚书，大家之文。所以遒简也。低手三世各铺叙几句，便无此劲洁。

《唐故河东节度观察使荥阳郑公神道碑文》。

“削四邻之交贿，省姱嬉之大燕”：偶句伤气。“施罢不俟日”：或行或罢。

《魏博节度使沂国公先庙碑铭》。

起最得势，朴茂典重，近追汉京，远法《尚书》。序文疏简，著意在铭诗，而终不称其先世功德一字，可谓有体。

《刘统军碑铭》。

“公由游寄”：因游浮寄于蜀也。“盖古有云：人职其忧，无事于职，而与固谋”：四言诗中有此收束瘦劲之笔。“蔡卒幸丧”：幸许有新丧。“新师不牢”：士卒心不固。“勖勷将逋”：幕府诸人也。“声驾元侯”：驾其上。“脱权下威”：不揽权也，下弛也。

《衢州徐偃王庙碑》。

衢州有徐偃王庙，其事本支离漫诞，文亦以恢诡出之。命意甚远，其神在若有若无之间，想亦营度既久而后得之。“藩拔级夷”：藩篱撤，阶级平也。

《袁氏先庙碑》：“莫不官称。”

能称其位。

《曹成王碑》。

贬潮与降良事小振，平李希烈事大振。凡叙事皆分大小，为主宾，骤看乃似直叙漫铺。韩文志传中有两篇相对偶者，如曹成王、韩宏两篇为偶，柳子厚、郑群两篇为偶，张署、张彻两篇为偶。推此而全篇可以为偶者甚多，惜不能一一而称量而配合之耳。

《试大理评事王君墓志铭》。

以蔡伯喈碑文律之，此等文已失古意。然能者游戏，无所不可。末流效之，乃堕恶趣矣。“妻上谷侯氏，处士高女。高固奇士，自方阿衡太师，世莫能用吾言，再试吏，再怒去”：通首写奇崛疏狂之态，皆因此事而引伸之。

《扶风郡夫人墓志铭》：“克受成福，母有多子。”

金石文，造句正轨。

《殿中侍御史李君墓志铭》：“愈追占其梦曰”节。

叙占梦事，与前叙推算事首尾两相映发，余俱不甚著意。

《秘书少监赠绛州刺史独孤府君墓志铭》：“戴美世令，而年再不赢。”

上戴前人之美，世有令德，父子俱不永年。

《虞部员外郎张府君墓志铭》：“而独以其死累余，可伤也已。”

淡宕遽收。

《检校尚书左仆射右龙武军统军刘公墓志铭》：“殊不敢以不见舍望公。”

舍，谓开城次舍之也。望，怨望也。

《监察御史卫府君墓志铭》。

集中有《与卫中行书》，交谊绝厚。而铭其兄墓，专叙其合药一事，极愚可悯。若中行存世俗之见，只肯称美而不称恶，公或俛从之，而夹叙其善事一二，则文不能如此之奇警矣。自欧、王已不能行此直道于人，后世更无论已。“趾美进士，续闻成宗”：趾美，犹踵美，续令闻成大宗也。“君虽益厌，然不能无万一冀”：二句袭《封禅书》。

《河南令张君墓志铭》。

“无敢阑入”：阑，犹防也。张君有防范，诸曹不敢参人一语也。凡称阑入，皆越入定防之内。《汉书》“户殿门失阑”，亦失防守之义。“棘棘不阿”：促促棘棘，他书不经见，所谓己出。“君独疏言，治迫岭下”：他手摘录疏言，必数句乃了。此仅一句，故遒。“尚书有经数”：经，常也，经费字出《平准书》。“留噤不敢从”：留，留牒不下民间也。噤，不应观察之求，亦未声言与之争也。“其兄将作少监，昔请铭于右庶子韩愈”：观集中《祭张十一文》，张与公往还情事最密，而此仅一句，故知文各有裁。

《凤翔陇州节度使李公墓志铭》。

“守卒出”：天子蒙尘，故守卒弛而放出罪人也。“随走所幸”：走德宗所至之地。“不宜规小利，起事盗恩”：起事，起边衅也。盗恩，每有小获，报捷朝廷，辄予以恩，是盗窃也。“贩者负入褒斜，船循渭而下”：褒斜不通舟车，肩负以入西上也。船循渭，东下也。

“首尾相继不绝”：此句兼承上二句。

《中散大夫少府监胡良公墓神道碑》。

“使人自京师南走八千里，至闽南两越之界上，请为公铭，刻之墓碑于潮州，刺史韩愈曰”：三十四字为句，岸然自喜。“遭谗府介”：介，绍，皆佐人者也。魏公开府郑滑，以胡为佐，故曰“府介”。“不配其有”：言官不称其能。

《故相权公墓碑》。

矜慎简炼，一字不苟，金石文字之正轨也。“公在相位三年”节：叙事先其尤大者，简当。“其所设张举措”节：叙权公相业，专述用人一节。大抵嘉善而矜不能，和而不失其正，二句该之，而文特矜炼。只此是叙名臣之法。若一一叙列事迹，则累牍不能尽矣。“以几教化”：冀以教化迁人于善。“多所助与，维匡调娱”：不能者助之，能者与之。维持匡救，正也。调停娱乐，和也。“不为声章”：不为严刻之条教。“其在山南河南，勤于选付”：选付，选择事之要务即与分付，不繁琐，无留滞也。“凤鸟不至”：奇句。“半途以税”：税，止也。用税驾字。“出入屏毗”：出为藩屏，人为天子所毗也。

《平淮西碑》。

“大慝适去”：谓安史也。“又况一二臣同”节：叙诸将皆述皇帝诏言，故文气振拔异常，通首得势在此。

《南海神庙碑》。

笔力足以追相如作赋之才，而铺叙少伤平直，故王氏谓骨力差减也。然古来文士，并以赋物为难。盖藻绘三才，刻画万态，而不可剽袭一字，故其难也。后人虽缀前人字句为文，又不究事物之情状，浅矣。

《处州孔子庙碑》。

太史公《孔子世家》赞数十语，文外有无限远神遥韵。此文前半赞叹孔子，无复不尽之味，不无遗恨也。“自天子至郡邑守长，通得祀而遍天下者，唯社稷与孔子为然”：切定祀事，不泛作孔子颂，是文家定法。

《罗池庙碑》。

此文情韵不匮，声调铿锵，乃文章第一妙境。情以生文，文亦足以生情。文以引声，声亦足以引文。循环互发，油然不能自已，庶可渐人佳境。“光显矣，已而摈不用”：不叙一事，文各有裁。“荔子丹兮蕉黄”：九歌嗣响。

《黄陵庙碑》。

此等题以高简为要，百数十言足矣。若与剖晰考证，必且阙疏不当。“故《九歌》辞谓娥皇为君，谓女英帝子”：此等故无确据，如此说，亦自可从。“其下言方乃死者，所以释陟为死也”：既以陟代死字，则下文死字为复，而方乃二字不可解说矣。“如言舜南巡而死，宜言下方，不得言陟方也”：帝王之死，皆可称陟，则生时所至之处皆称陟，如后世之称幸者，亦无不可。必谓南去不得言陟，亦未然也。且自大别至零陵，皆溯江水湘水而上，溯逆流二千余里，亦不得称下方。“二妃之力，宜常为神，食民之祭”：谓二妃有功于舜，遂宜为神受祭。其说亦疏。且何以立专祠祀于湖北，亦宜有说。

《江南西道观察使中大夫洪州刺史兼御史中丞上柱国赐紫金鱼袋赠左散骑常侍太原王公神道碑铭》：“军息之不已，掌吏坏产，犹不释囚之。”

贷钱于军，而取其息。息日增加，取之无有已时。既破产，则囚追。

《司徒兼侍中中书令赠太尉许国公神道碑》。

桐城姚郎中云：“观宏本传及《李光颜传》，载宏以女子间挠光颜事，与志正相反，退之谀墓，亦已甚矣。而文则雄伟，首尾无一字懈，精神奕然。”“指付必堪其事”：指，意指也。付，委以事也。“又首变两河事”：河东、河内。“若兵北过河，我即东兵以取曹”：由郓至河东，故北过河。汴在郓西，故东兵。“归财与粮以济诸军”：归，输也。“师道之诛”：若他手为之，则曰“诛李师道”也，与上文对举矣。退之则随手变换，无所不可。“承五乱之后，掠赏之余”：掠，乱兵掠去也。赏，乱时重赏购募也。“赞元经体”：经野体国也。“汴之南则蔡，北则郓”节：叙次既毕，复摘其尤大者著议，以最其功。笔端大廉悍，亦其位置裁布有以显之也。“察其嚬呻，与其睨眴”：其所苦也，其所伺也。“三年而墟”：谓三年之内，蔡郓并为墟也。“天施不留，其讨不逋”：天之所施不慗留，谓魏博也。天之所讨不稽逋，谓蔡郓也。

《柳子厚墓志铭》：“今夫平居里巷相慕悦”节。

此段为俗子剽袭烂矣，然光气终自不灭。

《昭武校尉守左金吾卫将军李公墓志铭》。

“以先朝时，尝信妄人柳泌能烧水银为不死药”：妄人，韩公于事后贬之之名也。当荐时固不以为妄矣。“大支于今，其尚有封”：言太宗之支，久不当有封矣。赖成王特起，故尚有封也。“谁黜不复”：谁，犹云谁谓也。

《朝散大夫越州刺史薛公墓志铭》：“皆家归之。”

归之，如自归其家也。

《楚国夫人墓志铭》。

“又太尉刘公甥内外尊显”：夫人于韩氏为内家，于翟氏为外家。韩宏称母之族刘氏又外家也。“司徒公曰”节：两层意相配，而词不对。王荆国于此等则皆置对停匀矣。“高陵相汉，义以家酬”：翟方进封高陵侯，其子翟义倾家以酬国恩。“孰盛与夷”等，夷也。

《国子司业窦公墓志铭》。

“比四代仍袭爵名”：谓同昌以上四代，皆封西河公。“佐六府五公”节：五府六公而仅叙崔纵、郑余庆，余皆不叙，文所以简贵正在此。而叙事简直有法，故文气道而不冗。“公始佐崔大夫纵留守东都”：两层意对立而词亦渐相耦，已开王荆公志文法。“铭”：酷炼，然伤雕琢，足以开茁轨之习矣。“圣愕旋河犊引比”：谓孔子闻窦鸣犊死，临河而返。“相婴拨汉纳孔轨”：谓窦婴拨汉乱，纳之于正大之轨也。

《正议大夫尚书左丞孔公墓志铭》。

通首得势在前半，叙去官事。前半得势又在首句。笔愈提，则气愈振。“臣与孔戣同在南省”节：疏文绝似《汉书》诸杂奏记。“如戣辈在朝，不过三数人”：他手为之，必有“足以致治”四字。“自海抵京师”节：叙事绝狡狯。“绝海之商，有死于吾地者”：海外诸国商人中有海隔绝也。“尽没有之”：没入官而据为已有也。“厚守宰俸而严其法”：不许守宰没海商之货，故严立法令也。“观吏厚薄缓急，或叛或从”：待之厚而缓其禁，则从；待之薄而操之急，则叛。“以破诸黄为类，向意助之”：谓与淮西河南北等类也。“岭南嚣然”：叙诸黄事住此，不申言孔公料事之明，最为简裁。铭：谓吾不得见孔子而见其孙云云，其或尚与孔子类也。铭词绝奇。

《江南西道观察使赠左散骑常侍太原王公墓志铭》。

以江南西道观察使，特叙一段于中以为主峰，余则叙官阶于前，叙政绩于后，章法变化。为王公作神道碑，又作墓志铭，二文无一字同。观此知叙事之文，狡狯变化，无所不可。神道碑于叙官阶逐段叙其政绩，此篇首先将官阶叙毕，然后申叙居某官为某事。“征命拜中书舍人”：拜中书舍人，与除江西南道观察使事迹，即叙于官阶之下，与神道碑同一位置，有变有不变也。“丞相闻问语语验”：闻其言而问之也。“以其诳匈渔利，夺编人之产”：诳，欺也。匈，求也。以二者渔利。编人，谓户口编列版籍。《相如传》云：“非编列之民。”“钱余于库，米余于廪”：二句同神道碑。“公之为拾遗”：篇首已叙官阶，此下再申叙事迹。此等蹊径于文体为已卑，王介甫多学之。“旬岁皆称其便”：旬，遍也。周，一岁也。旬月，周一月。旬日，周天干之十日也。“铭”：用韵法创见。“我最其迹”：考“成有殿最”，“最”字本此。《韩宏碑》“最功定次”亦如之。

《殿中少监马君墓志》。

情韵不匮。凡志墓之文，惧千百年后谷迁陵改，见者不知谁氏之墓，故刻石以文告之也。语气须是对不知谁何之人说话，此文少乖，似哀诔文序。

《南阳樊绍述墓志铭》。

道路所遇及器物门里杂铭二百二十句：谓山水泉石诸古迹皆可为铭。“然而必出于已”节：退之言属文，皆亲切有味。“于辞于声天得也”：若叙知声如叙其于辞，则冗长不警拔矣。前半叙其文辞，铭辞亦专赞其辞，而此言其于声云云。警绝。“后皆指前公相袭”：公心之所安，而昭彰无疑者。《诗》“公然来思”、《左传》“贿赂公行”，意皆如此。

《中大夫陕府左司马李公墓志铭》。

“王孙道明唐初以属封淮阳王”：天潢族属。“景融亲益疏不王”：于亲属益疏远也。“鲁公真卿”：不称姓，古法。“尹惭其廷中人曰”：言对廷中人有惭色。“拾掇三年，无所得”：言摭拾其罪过不得。“是与其故，故得用”：言与宰相为亲故。“词愈下而微，既极复飞”：言王封后累世式微也，言穷极无家。

《故幽州刺史判官赠给事中清河张君墓志铭》。

“奏君名迹中御史选”：谓声名行迹也。“发半道”：谓张君行至中途。“轹蹙我事，无庸杀”：戒张御史戒其徒。“君出门骂众曰”：著语极精神。“其友侯云长佐郓使”：郓于范阳相去不千里。“世慕顾以行”：东有所慕，西有所顾，犹瞻徇也。噎喑，犹嗫嚅不敢出声也。

《河南府法曹参军卢府君夫人苗氏墓志铭》。

“其族世所谓甲乙者”；崔、卢，唐世所称巨族。甲、乙犹云第一、第二也。“有携有婴”：携，牵以行也。婴，在抱也。

《故贝州司法参军李君墓志铭》。

李翱善为文，故公此首尤矜慎。稍变其豪横之气，而出以瘦劲。“圹于丁巳”：掘坎也。“坟于九月丁酉”：四周圆卑，中隆起也。“窆于丁卯”：下棺也。“翱其孙也，有道而甚文，固于是乎在”：收处绝疏古，化去笔墨痕迹。

《处士卢君墓志铭》：“贵兮富兮，如其材得何数兮。”

材应得之，贵富不足数也。

《虢州司户韩府君墓志铭》。

凡墓志之文以告后世，不知谁何之人。其先人有可称则称之，其身无可称则不著一语可也。此文合法。

《女拏圹铭》。

“愈之为少秋官”：替代语，破文体。“言佛夷鬼”：自然沉痛。

《乳母墓志铭》。

铭者，自名也。自述先祖之德善行义，刻之金石，长垂令名，故字从金从名，不必有韵之文而后为铭也。观《孔悝铭》可见亦有先叙事迹，后更为铭诗者。欲使后世歌颂功德，故诗之也。别有铭相警戒者，如《金人铭》《十七铭》之类，为数语便于记诵，亦昭著使垂不朽，既自警，亦警人也。又六朝人遇山水古迹，多为铭，亦刻石，使众著于耳目之义。总之，铭也者，垂后著名之通称，不分词之有韵无韵，亦不分文之为颂为箴也。

《瘗砚铭》。

“复其质，非生死类”：归于土，故曰复质。“全斯用，毁不忍弃”：谓全时则用之。

《毛颖传》。

东坡诗云：“退之仙人也，游戏于斯文。”凡韩文无不狡狯变化，具大神通。此尤作剧耳。

《送穷文》。

“傲数与名”：名数皆学之粗迹。“文穷不专一，能怪怪奇奇，不可时施，只以自嬉”：四语足尽韩文之妙。“不可时施”：言不可施于时。“企足以待，寘我仇冤”：言我企足以待彼，而彼寘我于冤仇也。“子知我名，凡我所为，驱我令去，小黠大痴”：四句错杂成文，“驱我令去”句，当在“凡我所为”之下。“惟乖于时，乃与天通”：精语惊人。“携持琬琰，易一羊皮。饫于肥甘，慕彼糠糜”：琬琰、肥甘，谓百世不磨之名。羊皮、糠糜，谓遇时之浮荣也。

《鱷鱼文》。

文气似《谕巴蜀檄》。彼以雄深，此则矫健。“出贡赋以供天地宗庙百神之祀之壤者哉”：长句耸拔。

《故金紫光禄大夫检校尚书左仆射同中书门下平章事兼汴州刺史充宣武军节度副大使知节度事管内支度营田汴宋毫颖等州观察处置等使上柱国陇西郡开国公赠太傅董公行状》。

著意在谕回纥、谕李怀光，及入汴州三事，余皆不甚措意。惟有所略，故详者震耸异常。“尔之马岁至”节：微有描摹《左传》痕迹。

《论今年权停选举状》。

此首与下《御史台上论天旱人饥状》《请复国子监生徒状》，当时奏议文字如此，虽以韩公为之，气体仍自不古。

《复仇状》。

柳子厚此议最为允当。

《钱重物轻状》。

颇似贾生《博祸七福疏》。

《为韦相公让官表》。

韩公为四六文，亦不厕一俗字，欧王效之，遂开宋代清真之风《论捕贼行赏表》“昔秦孝公用商鞅为相”节。

引用太烂漫，苏长公文多似此。

《潮州刺史谢上表》。

“苟非陛下哀而念之”节：求哀君父，不乞援奥灶，有节概人固应如此。“臣于当时之文，亦未有过人者”：如奏议文字及试礼部吏部之文。“东巡泰山”：此则阿世取悦。韩公于此等处，多信道不笃。

《论孔戣致仕状》。

孔公墓志铭中节录此状数语，绝古茂。而此文亦平平耳。所谓于当世之文，亦未有以过人也。

《论淮西事宜状》。

“难处使先”：凡有艰难之处，使先冒其锋也。“悉令却牒，归本道”：以客军各归本道，而以其兵器给召募人。“临城小县可收百姓于便地，作行县以主领之，使免散失”；从前各处堡栅皆置兵马，则百姓倚以无恐。今兵马聚为四道，则各处无声援，不免散失。故无兵马屯聚之处，则作行县以主领之。

《论变盐法事宜状》。

“积数虽多，不可遽算”：每斤失利七八文，积至百千亿斤，则失利无算也。“及至院监请受”：车牛到官，请受而用之。“不用门户，皆被停留”：不用之车牛，皆暂停住。“轮纳之时，人事又别”：犹今俗称交卸。“凡是和雇，无不皆然”：载盐时须轮次，交纳时又有规条，不得自由。

昌黎外集

《芍药歌》。

太烂漫，不似韩公诗。

《海水》。

层折不穷。

《与少室李拾遗书》。

敦谕隐士之文，以六朝骈文为雅，若散文，则三四行已足，如两汉中诸小简可也。

《答刘秀才论史书》“且传闻不同”节。

退之实见史不易为，为之者皆不免草草，率尔言及此，则虽迁、固，亦不免自心惭愧也。假令迁、固同传一人，同叙一事，其传闻爱憎，仍各不同也。欲不谓之草草得乎？退之不为史，正识力大过人处。

《鄠人对》。

“然或陷于危难，能固其忠孝”：“然或”二字接法不古。“矧非是希免输者乎”：“矧”字不法。

《题李生壁》。

低回唱叹，深远不尽，无韵之诗也。“昔时无度量之心”：度量，谓为之限制，如布帛之有幅也。无度量，谓不为限制，烂漫而无所不可也。

《祭董相公文》：“雨水于云，渎水于坤。蕃昌生物，有假有因。天睠唐邦，锡之元臣。”

雨、渎比元臣，云、坤比唐邦。

《顺宗实录》。

为张荐、令狐垣立传，俱不宜阑入《实录》中。若张万福、陆贽、阳城，为一时伟人；王叔文、王侄、韦执谊，为一时奸回，自宜详叙颠末。然张、陆、阳皆德宗朝人，尚不宜阑入《顺宗实录》，独三奸为与顺宗相终始耳。

柳河东集

《零陵三亭记》。

昌黎志东野则仿东野，志樊宗师则仿宗师，其作《罗池碑》似亦仿此等文为之。然如“裨谌宓子”等句，实未脱唐时骈文畦径，昌黎不屑为也。

《对夕月》。

柳子厚《对夕月》开洪容斋、王伯厚及近世顾亭林、钱辛楣、王怀祖之先，故知古人读书非卤莽者。

求阙斋读书录卷九

集部四

白氏长庆集

《醉后走笔酬刘五主簿长句之赠兼简张太贾二十四先辈昆季》。

自首至“月夜”句，叙昔年与刘及张、贾兄弟同居符离。自“我年渐长”至“骇人”句、叙公与张、贾先后登科，而刘未得科第。自“元和运启”至“才微”句，公自叙遭际明时，得官禁近。自“晚松寒竹”句至末，叙重与刘君相聚，刘有赠诗而公酬之。

《霓裳羽衣舞歌和微之》。

自首至“长引声”句，叙元和时，曾于内宴时见霓裳舞。自“当时”至“各星散”句，叙在杭州时，曾教妓学霓裳舞。自“今年五月”至“图写出”。句，叙在苏州以书问元，元以霓裳谱答之。自“我爱”至末，言将取苏妓教之。

《池上作》。

西池、南潭，皆池中胜处也。

李义山集

《重过圣女祠》。

圣女祠，集中凡三见。程氏以为皆刺当时女道士者。萼绿华降羊权家，杜兰香数诣张硕，皆以仙女而与男子交际，所以深讥之也。

《题僧壁》。

集中有《赠田叟》诗，第六句云：“交亲得路昧平生。”程氏谓此篇亦是彼诗之意。穷途以求故人，倾身纳交而弃我如遗，犹之舍生求佛，而卒无所得。“琥珀初成忆旧松”：按旧松，似指令狐楚。谓己少时，赖以奖借成名。

《潭州》。

大中元年，郑亚廉察桂州，义山为从事，是年李德裕贬潮州。程氏以为义山经过潭州时，闻德裕之贬而作是诗。

《赠司户刘》。

程氏以为义山为桂州判官时，当自桂林奉使江南，又使南郡，贬柳州司户当在此时，或道途舟次相遇，而赠此诗。

《饮席戏赠同舍》。

同舍，盖妓席惜别者。

《令狐八拾遗绹见招送裴十四归华州》。

“二十中郎”，用谢万事。郗方回为王羲之妻舅。谢道韫为王凝之妻。裴十四当是携家同行，但不知与令狐氏是何等姻亲耳。

《寄令狐学士绹》。

唐书史绹夜对禁中，烛尽，帝以金莲华炬送还。“夜吟”句，美其恩遇之隆也。

《少年》。

此刺当时勋戚子弟。

《药转》。

程注云：“此篇淫媟之辞。”朱竹垞以为药转字出道书，如厕之义也。

《隋宫》。

唐人讳渊，紫泉即紫渊，谓长安也。芜城，扬州也。刺隋锁长安之宫殿，而欲家于扬州。

《杜工部蜀中离席》。

朱鹤龄以为拟杜工部之诗，雪岭松州等俱切老杜肃、代朝事。程梦星以为柳仲郢镇东蜀，辟义山为判官检校工部郎中，诗作于是事。题当为辟工部。国藩按：工部郎中，京朝之官，非幕府之官也。检校工部则可，辟工部则不可。朱说近之。

《梓州罢吟寄同舍》：“五年从事霍嫖姚。”

霍嫖姚，喻柳仲郢。

《无题二首》。

二诗言世莫己知，己亦誓不复求知于世。托辞于贞女，以自明其波澜不起之志。

《昨日》。

此冶游惜别之诗。

《子初郊墅》。

集中又有“子初全溪作”。朱氏程氏未著子初何人。

《井络》。

第七句，是作意预警奸雄辈，无恃蜀中之险而图割据也。

《宋玉》。

此诗吊宋玉所以自伤也。当系自桂林奉使江陵时作。

《奉和太原公送前杨秀才戴兼招杨正字戎》。

杨敬之，兼太常少卿。二子戎、戴同日登科。朱注：“太原公，王茂元也。”第三句，送戴。四句，招戎。

《临发崇让宅》。

《西溪丛语》：“洛阳崇让坊有河阳节度使王茂元宅。”临发者，将由洛阳王宅赴京也。

《野菊》。

朱氏云：“此诗又见孙逖集，题作《咏楼前海石榴》。”程氏云：“此诗与九日诗词旨皆同。《野菊》命题，即君子在野之叹。”国藩按：程氏说是也。义山以官不挂朝籍为恨，故以未尝移栽御筵，不能不致怨于令狐氏耳。

《过仆射旧宅》。

伊慎，兖州人，大历间以军功封南兖郡王，历官检校尚书右仆射，兼右卫大将军。末二句，朱氏以为义山时自桂林奉使江陵，故有此语。程氏以为伊慎立功初在岭南，后在湖襄。愚意当从朱说。

《闻歌》。

程氏以此诗为宫妓流落在人间者而作。考唐德宗尝命陆贽草诏，使浑瑊访求奉天所失裹头内人，其事可证。观“细腰”句，似在江陵时所作。

《赠华阳宋真人兼寄清都刘先生》。

此诗朱氏以宋真人为女道士。程氏谓义山以刘比周史，而自比于徐甲，推复至矣。《义山文集》有云“志在玄门”，宋真人必道侣也。

《重有感》。

文宗太和九年十一月二十一日甘露之变，宦官既杀宰相王涯、贾、舒元舆等。时郑注为凤翔节度使，为监军所杀，王茂元在泾原，萧弘在鄜坊，勒兵以备非常。昭义节度使刘从谏三上疏问王涯等罪名。义山欲茂元入清君侧之奸，故有此诗。

《春雨》。

此借春雨怀人，而寓君门万里之感。朱云：“玉珰缄札，犹今所云侑缄。”

《楚宫》。

宋申锡为宦官所诬，贬开州司马，卒于贬所。开州属山南道，本楚地。程氏以为此诗吊宋申锡而作。

《宿晋昌亭闻惊禽》。

《长安图经》：“自京城启夏门北入东街第二坊曰晋昌坊。”国藩按：末四句，言失群之胡马、挂木之楚猿，与此惊禽之心相同，即与义山之羁绪亦同也。

《安定城楼》。

泾州保定郡本安定郡。此义山在王茂元泾原幕中时作。

《利州江潭作》。

武后自册为金轮皇帝。父士彟为利州都督，生后。此诗在利州咏武后也。三四句，即潭中之景寓怀古之意。五六七句，均以龙比武后。

《泪》。

前六句，泪凡六种，固已可伤。末二句，以青袍寒士而送玉珂贵客，其泪尤可悲也。

《流鸎》。

末句亦自恨官不挂朝籍之意。

《七月二十九日崇让宅燕作》。

程云：“集中有《七月二十八日夜与王郑二秀才听雨梦后作》七古一首，叙见知于王茂元而归结悼亡之意。”此诗仅后一日，所言亦复凄婉。疑七月二十八九为义山悼亡之日。

《赠从兄阆之》。

鱼标鹿迹，言处处有机事机心也。

《九成宫》。

送荔支者，而被天书恩幸。亦“一骑红尘妃子笑”之意。

《咏史》。

此篇朱氏以为因文宗而发。今按三四句，咏文宗之俭，如史所称“衣必三擀”是也。五句，以马喻贤才，伤时无良臣也。六句，以蛇喻宦官盘结而不能去也。末句，言己为文宗开成二年进士，曾与众仙同咏霓裳也。

《无题》。

此篇程注以为出秘书省调宏农尉时所作。三四句，出为外吏而不忘禁省也。五六句，言省垣朋游之乐。末句兰台，朱氏以为义山为王茂元所辟得侍御史事。

《赴职梓潼留别畏之员外同年》。

畏之名瞻，韩偓之父，开成二年与义山同年进士。观前四句，似韩与义山同时娶妻，同年登第，而义山旋即悼亡。朱云：“义山与畏之为僚婿。”意或然与。时韩留京师。

《曲池》。

此似冶游惜别之诗。

《留赠畏之》。

程云：“此必将赴梓潼，往谒畏之，值其朝回而不一见，故有慨乎言之耳。”朱云：“左川即东川。”国藩按：此必自东川事使入京一次。故自称日“归客”。与前《留别畏之》诗非一时也。

《玉山》。

程注：“此诗亦望恩干进之意。”国藩按：此人盖居势要而有才望者，三四句，皆就山取譬，山能回日驭，谓其能回天眷也。山有上天梯，谓其接引甚易也。神仙，言其居要地。才子，言其负时望也。

《牡丹》。

程云：“此艳诗也”。以其人为国色，故以牡丹喻之。首句原注：“典略云：夫子见南子，在锦帏之中。”

《一片》。

程氏以此为幽期密约之诗。国藩按：此当致书友人，求为京朝一官，如陈咸致书于陈汤，得入帝城死不恨也。前四句，言帝城风景可望而不可即。后四句，言春去秋来，日月易逝，时事变迁，无使我更失望也。

《促漏》。

此诗高棅以为拟深宫怨女而作。程氏以为托于闺情，亦怨令狐绹之不见答耳。

《可叹》。

此诗程氏以为叹彼姝所遭非耦。起句结句盖曾与义山目成而不及乱也。愚谓此亦刺戚里之为女道士者。

《富平少侯》。

此亦讥勋戚子弟。

《赠赵协律皙》。

吏部相公，令狐楚也。时为当路所轧，置之散地，故曰宾馆徒在。安平公，崔戎也。以太和八年六月卒，故曰“妓楼已空”。第四句原注：“愚与赵俱出今吏部相公门下，又同为故尚书安平公所知，复皆是安平公表侄。”

《曲江》。

太和九年正月，郑注言秦中有灾，宜兴土工厌之，乃兴曲江之役。是年十一月，因甘露之变，遂罢曲江亭馆。此诗所以慨也。天荒地变，王室之公忧也。伤春，义山之私慼也。当别有感耳。

《回中牡丹为雨所败》。

回中，在安定高平，其中有宫。程云：“此二首乃叹长安故妓流落回中者，牡丹特借喻耳。”

杜樊川集

《长安杂题长句》第二首。

“韩嫣”四句，言勋戚豪家之盛。末二句，言不游权贵之门也。

第三首。

此首言方春景物之丽，士女冶游之盛，而己甘陋巷寂寞也。

第四首。

“期严”四句，自言疏慵，不宜于从公。有嵇康七不堪之意。

《李给事中敏》。

太和六年大旱，中敏以司门员外郎上言，请斩郑注以快忠臣之魂。帝不省。中敏以病告归。注诛，中敏被召，累迁给事中。又论仇士良不应荫子，为士良所怒，由是复弃官去。

《和白相公圣德和平致兹休运岁终功就合咏盛明呈上三相公长句四韵》。宣宗大中二年收复河湟，白敏中进诗，同时马植、魏扶、崔铉皆进诗。三相公，谓马、魏、崔也。“圣德和平”四句，盖白公题中语。

《送国棋王逢》：“浮生七十更万日。”

牧之是时年四十二三，若得至七十，犹有万日。

《西江怀古》。

注家谓楚人指蜀江为西江，谓从西而下也。国藩按：诗中魏帝苻坚等语，殊不似指蜀中者。六朝隋唐皆以金陵为江东，历阳为江西，厥后豫章郡夺江西之名，而历阳等处不甚称江西矣。此西江或指历阳乌江言之。

《池州李使君没后十一日处州新命始到后见归妓感而成诗》。

“巨卿”句，用《后汉书·范式传》。“阿鹜”句，用《魏志·朱建平传》。“生子”句，用《任延传》。

《八月十三日得替后移居霅溪馆因题长句四韵》。

据冯注，牧之于大中四月至湖州，五年八月得替，恰及一年，故曰“一年人住岂无情”。

《早雁》。

雁为虏弦所惊而来，落想奇警，辞亦足以达人。

《湖南正初招李郢秀才》。

李郢，字楚望，大中进士，长安人，唐末避乱岭表。冯注云：李郢有《和湖州杜员外冬至日白洲见忆》诗，与牧之此诗用韵并同，此湖南当是湖州之误。”

《怀钟陵旧游》第一首。

汉之豫章郡，隋改为县，唐改钟陵县，后改南昌县。征南，指沈传师也。传师太和元年卒，子枢、询皆登进士第，询历清显，至礼部侍郎，故以机、云比之。

第四首。

冯注：《通典》：“南昌有龙沙。”《水经注》：“龙沙，沙甚洁白，高峻而阤，有龙形。”国藩按：此诗之意，谓沙之白细，就中可拣出蜀罗也。以比就红粉队中拣选绝色，盖携妓夜游之诗。

《咏歌圣德远怀天宝因题关亭长句四韵》：“圣敬文思业太平。”

宣宗徽号曰圣敬文思和武光孝皇帝。

《寄浙东韩乂八评事》：“一笑五云溪上舟。”

会稽若邪溪，徐浩改为五云溪。

《书怀寄中朝往还》。

往还，犹云旧游。“为吏尘中势自回”：回，犹云变易也。

嘉祐集

《诗论》：“以为可以博生也。”

博，换也，贸易也。古琴曲有《不博金》，犹谚称“金不换”也。宋世有博马司，谓以茶易蕃马也。

元丰类稿

《序越州鉴湖图》：“谓湖不必浚者，曰益堤壅水而已。”

湖不必复，前八说所无。益堤壅水，刁约、张伯玉之言也。

《宜黄县学记》：“则其材之不成，无疑固然。”

“无疑固然”四字，似当作固然无疑。

《越州赵公救灾记》。

末段文气平衍。

《广德军重修鼓角楼记》。

气体颇近退之，但少奇崛之趣。

东坡文集

《石钟山记》。

自咸丰四年十二月，楚军水师在湖口为贼所败，自是战争八年，至十一年乃少定。石钟山之片石寸草，诸将士皆能辨识。上钟岩与下钟岩，其下皆有洞，可容数百人，深不可穷。形如覆钟。彭侍郎玉麟于钟山之顶建立昭忠祠。乃知钟山以形言之，非以声言之。郦氏、苏氏所言，皆非事实也。

《代张方平谏用兵书》。

东坡之文，其长处在征引史事，切实精当；又善设譬谕，凡难显之情，他人所不能达者，坡公辄以譬谕明之。如《百步洪》诗，首数句设譬八端。此外，诗文亦几无篇不设譬者。此文以屠杀膳羞喻轻视民命，以箠楚奴婢喻上忤天心，皆巧于构想，他人所百思不到者。既读之，而适为人人意中所有。古今奏议，推贾长沙、陆宣公、苏文忠三人为超前绝后。余谓长沙明于利害，宣公明于义理，文忠明于人情。陈言之道，纵不能兼明此三者，亦须有一二端明达深透，庶无格格不吐之态。“至于兴事首议之人，冥谪尤重。盖以平民无故缘兵而死，怨气充积，必有任其咎者”：数句非儒者之言。亦失陈奏之体。“此岂为善之报也哉”：武氏之祸，谓由太宗穷兵所致，亦非事实。“譬犹屠杀牛羊，刳脔鱼鳖，以为膳羞；食者甚美，死者甚苦”：姚姬传氏谓东坡此书是子虚乌有之事，方平并未入奏，盖在黄州时闻永乐徐禧之败，神宗悔痛，故追作是文以发挥己意。其以屠杀膳羞为喻，亦是黄州戒杀时议论也。国藩谓东坡好佛，以好杀喻黩兵，理自可通，惟首段言“冥谪尤重”，则失体耳。

《园邱合祭六议札子》。

按：秦氏蕙田录此疏于《五礼通考》中，极辨其谬。盖主天地必宜分祭之说，虽依经据古，确不可易，而苏氏酌时势以立言，亦自不可废也。

《上皇帝书》。

奏疏总以明显为要，时文家有典显浅三字诀。奏疏能备此三字，则尽善矣。典字最难，必熟于前史之事迹并熟于本朝之掌故，乃可言典。至显浅二字，则多本于天授。虽有博学多闻之士，而下笔不能显豁者多矣。浅字与雅字相背，白香山诗务令老妪皆解，而细求之，皆雅饬而不失之率。吾尝谓奏疏能如白诗之浅，则远近易于传播，而君上亦易感动。此文虽不甚浅，而典显二字，则千古所罕见也。“臣近者不度愚贱，辄上封章言买镫事”：篇首三百余字，失之冗漫。汉唐制科对策往往如此。今京曹奏疏，首段亦多浮词。若督抚奏疏，宜就事论事，闲语不可太多。“驱鹰犬而赴林薮，语人曰，我非猎也。不如放鹰犬而兽自驯。操网罟而入江湖，语人曰：我非渔也。不如捐网罟而人自信”：善言事者，每于最难明之处设譬喻以明之。东坡诗文皆以此擅长。“宰相，人臣也，且不欲以此自污，而陛下独安受其名而不辞，非臣愚之所识也”：四句有倾轧王介甫之意。“今者徒闻江浙之间数郡雇役”：王荆公新法惟雇役为善政，当日诸君子亦争之不已，厥后司马温公改雇役仍为差役，东坡又力争之。雇役，犹今军中雇募民夫给与饭钱也。差役，犹今掳人当夫，不给钱文也。“又欲官卖所在坊场，以充衙前雇直”：衙前，犹差总之名也。凡县有大役，如运送官物钱粮之类，则责成衙前为夫役之总。故宋时派充衙前者，乡之富民，立即贫穷。韩魏公、司马温公皆有疏论之。王荆公以坊场为衙前雇价，较之前此全不给钱者，已稍优矣。“且东南买绢本用见钱”节：买绢之初，本发见钱，后亦失信。拣刺义勇之初，本言永不戍边，后亦失信。以喻王介甫放青苗钱之初，本言不许抑配，不久亦必失信也。东坡言事，或引古事以譬之，或引近事以譬之，取其易晓。“计其间愿请之户，必皆孤贫不济之人家，若自有赢余，何至与官交易”：今之领常平仓谷者，亦皆孤贫不济之人；况宋领青苗钱须还利钱乎？“顷在陕西，见刺义勇提举诸县，臣尝亲行，愁怨之民哭声振野。当时奉使还者，皆言民尽乐为”：又以刺义勇时民怨而帝不闻，喻青苗一事亦民怨而帝不闻。“纵使其间薄有所获，而征商之额，所损必多”：均输，犹官运之盐也。商税，犹各卞之抽厘也。官运多则厘税少，自然之理。“使天下常调”：循资按格者，谓之常调官。“许以风闻而无官长”：无官长，犹云无上司也。今都察院之总宪、副宪虽称台长，亦非堂官之体。“臣恐自兹以往，习惯成风，尽为执政私人，以致人主孤立。纪纲一废，何事不生”：“执政私人”等句，亦有倾轧之意。“臣之所谓愿存纪纲者，此之谓也”：“存纪纲”一节，事实太少，议论亦浅，与前二条殊不相称，不足平列为三。

东坡诗集

《和子由踏青》。

前八句，叙踏青。后八句，就道人卖符生波。

《石鼓歌》。

“下揖冰斯同”以上，推寻字体。“岂有名字记谁某”以上，叙石鼓为周宣王时作。以下至末，论鼓不为秦所掊击。

《司竹监烧苇园因召都巡检柴贻勖左藏以其徒会猎园下》。

“欲出已被苍鹰遮”以上，言狐兔岁藏苇中，叙猎之地。“野人”以下正赋猎事。末言猎罢置酒。

《朱寿昌郎中少不知母所在刺血写经求之五十年去岁得之蜀中以诗贺之》。

末引六事作收，别是一种章法。

《续丽人行》。

“心醉”二句拙。“孟光”二句腐。

《次韵答刘泾》。

前嘲刘之苦，后叙己之乐。

《和子由送将官梁左藏仲通》。

前八句，自叙闲适之趣。后八句，叙梁来徐兼忆子由。

《次韵孔毅父久早已而甚雨三首》。

第一首专咏久旱。第二首前半喜已得雨，后半将谋作塘。第三首咏甚雨而及杨道士。

《和蔡景繁海州石室》。

“苍髯白甲低琼户”以上，叙石曼卿种桃。“我来”四句，叙公尝携家一游，有婢弹胡琴。“尔来”十句，因蔡寄诗复念及胡琴婢。

《张近几仲有龙尾子石砚以龙剑易之》。

此等为后世恶诗所借口，最不宜学。

《寄靳簟与蒲传正》。

翻从寒冷时倒映出炎热得簟之妙，亦自昌黎“却愿天日长炎曦”句脱胎。

《送表弟程六知楚州》。

三老，当谓东坡与程六德孺之祖为二老，又加石氏一老也。诸孙，即指程六及坡自谓耳。前十句，叙少时故乡聚处。后十句，叙暮年京师送别。

《送王伯守虢》。

“争入崤函”句，谓行人争入函谷关而至长安，不肯久留虢州也。

《武昌西山》。

前十二句，叙昔在黄州，往来西山。“浪翁”六句，叙邓曾作洼尊铭。“当时”六句，叙会宿玉堂。

《次韵米黻二王书跋尾二首》。

前六句，叙曾在三馆见二王真迹。后八句，羡米得此本。

《书王定国所藏烟江叠嶂图》。

前十二句，状画中胜境。“使君”四句，点明题目。“君不见”十二句，言樊口胜境亦不减于途中之景，但人自欠闲耳。

《喜刘景文至》。

前十二句，喜刘至。后八句，念苏杭旧游，以刘自杭来也。

《在颍州与德麟同治西湖未成改扬州三月十六日湖成德麟有诗见怀次其韵》。

首四句，辨杭颍之雌雄。“我在”六句，叙在杭修堤。“朅来”四句，叙在颍治湖。末六句，叙见官扬州。

《游博罗香积寺》。

首六句，叙麦禾之美。“谁言”六句，因见麦禾溪水，而谋及臼磨。末八句，艳说饱食麦禾之味。“收面”句，麦也。“舂穅”句，禾也。“云子”句，禾也。“琼肌”句，麦也。“牢九”句，麦也。“真一”句，禾也。

《荔支叹》。

后八句，因荔支而叹贡茶、贡花之弊。

《次韵正辅同游白水山》。

首八句，言被尘俗所缠缚，欲为物外之游。“首参”十句，叙自到岭南，备历诸胜。“朱明”八句，言自罗浮游白水。“故人”至末十四句，有飘逸出世之想。“仙山一见五色羽”：此句谓有五色雀，曾一至儋耳庭中，公后有《五色雀》诗。

《欧阳晦夫遗接琴枕戏作此诗谢之》。

首六句，自叙至岭南后冠服。“见君”六句，叙送冠枕。末十句，有怀欧梅。

《常润道中有怀钱塘寄述古第二首》：“去年柳絮飞时节，记得金笼放雪衣。”

按：映雪堂刻东坡帖，有“开笼若放雪衣女，长念金刚般若经”一事，亦与此诗相合。

《与参寥行园中得黄耳蕈》：“萧然放箸东南去。”

东南去者，公此时将离徐州改官湖州矣。

求阙斋读书录卷十

集部五

山谷诗集

《送范德孺知庆州》。

德孺，名纯粹，元丰八年八月除知庆州。山谷以次年春为此诗赠之。乃翁，谓范文正公。阿兄，谓忠宣公纯仁也。

《次韵李之纯少监惠砚》。

汝州叶县有黄公山。山谷熙宁间尝为叶县尉，当迎候之纯也。猛兽赑屃，借以言石之状。仙伯，谓李之纯。蓬莱，谓见李于京师也。与清流者，山谷以哲宗初除馆职也。黄山，即黄公山。谓前此见石，不知其可为砚材。

《咏李伯时摹韩幹三马次苏子由韵简伯时兼寄李德素》。

太史，当谓子由作起居郎左史之任。云雨垂，谓如在天上也。“马官”二句，言其驯伏如此，必非新自西极来者。任注诗意：“若曰老于中朝之士，与来自钓筑者，其英杰之气固自不同，如仗下马与渥洼之骥也。”“士或”句，言五羊皮已自轻其身矣，而今乃有并不须此价者。

《次韵子瞻和子由观韩幹马因论伯时画天马》。

翰林，谓东坡也。坡诗云：“少陵评书贵瘦硬，此论未公吾不凭。”言少陵评幹不画骨，李侯亦不以为凭也。

《谢黄从善司业寄惠山泉》：“锡谷寒泉撱石俱。”

撱，音妥，圆而长曰撱。撱石，所以澄水也。

《次韵钱穆父赠松扇》。

银钩，字也。玉唾，诗也。帻沟娄，高丽城名。褦襶，谓不晓事人，山谷以自道也。

《戏和文潜谢穆父松扇》。

山谷有《猩毛笔》诗，盖亦穆父高丽所得。文潜体肥，故有肉山之讥。黄闲，弩名。

《次韵王炳之惠玉板纸》

“董狐南史一笔无”二句，山谷时为史官，自谦云尔。

《送郑彦能宣德知福昌县》。

冠氏县，属大名府。郑由冠氏迁福昌，故称之曰郑冠氏，犹称王元之曰王黄州，称范德孺曰庆州，称孙贲曰孙阳翟耳。

《双井茶送子瞻》。

双井，在洪州分宁县，山谷所居也。

《和答子瞻》。

山谷时病目，故首二句云云。东坡《谢山谷馈茶》诗云“明年我欲东南去”，故曰“贻我东南句”。

《子瞻以子夏邱明见戏聊复戏答》。

“上清虚皇对久如”句，谓奏对久之。诗笺曰：“丞然，犹言久如也。”轩辕，谓神宗。时山谷修实录，故云。

《省中烹茶怀子瞻用前韵》。

文德殿东上阁门之东，有井绝佳。陆羽，复州竟陵人，著《茶经》三篇，以庐山康王谷水帘为天下第一。“争名”句，谓众人争名于烈焰之中，东坡则以水沃其焚如之焰也。

《戏呈孔毅父》：“校书著作频诏除。”

山谷以元丰八年四月为校书郎，元祜二年正月为著作佐郎。

《以团茶洮州绿石研赠无咎文潜》。

元祐元年十二月，试太学，录张耒试太学正，晁补之并为秘书省正字。所谓“道山延阁”，所谓“此地”，并指禁省馆阁言之也。思齐，指宣仁太后。紫皇及访落，并指哲宗也。

《次韵答曹子方杂言》。

山谷在京寓居酺池寺。首五句，山谷自叙近状。时持戒律甚严，故有“斋盂”之句。冷卿，如称词部为冷厅，广文为冷官之类，谓光禄卿也。或云：冷，姓也。国藩按：“冷卿”以姓为是。“往时”以下八句，山谷昔在冷宅，始知曹之名。“谁怜”四句，叙与曹相遇，时曹贫而冷亦不如昔矣。末七句，招曹偕隐。张侯，似是张仲谋。

《次韵子瞻武昌西山》。

元次山因石颠有窊，因修之，以藏酒，命为洼樽而铭之。邓圣求在武昌，尝作《元次山洼樽铭》。东坡在玉堂与邓同夜直，话及此事，因作《武昌西山》诗，请邓同赋，山谷和之。首四句，叙次山作洼樽。“平生四海”以下十二句，叙东坡在黄州寻次山之遗迹。“邓公”四句，叙东坡摩挲邓公之铭。“谪去”至末八句，叙东坡还京与邓同直玉堂。

《谢送碾赐壑源拣芽》。

熙宁末，神庙有旨下建州，制密云龙建州茶，以北苑壑源为上，沙溪为下。第一春，谓元丰元年。睿思，盖神宗便殿也。桥山，谓作神宗裕陵也。右丞，谓李清臣邦直。校书郎，山谷以元丰八年召为校书郎也。春风，谓茶。

《以小龙团及半挺赠无咎并诗用前韵为戏》。

佳人，谓无咎。棋局，谓团茶下隐隐有此文，盖篾痕也。鸡苏、胡麻、俗人煮茶，多以此二物杂之。晋有羌人姚馥，但言渴于酒，群辈呼为渴羌。

《送谢公定作竞陵主簿》。

谢公，谓师厚。公定盖其子也。竟陵与襄阳皆在汉水之滨。“四海”句，以习凿齿比公定才行之高。“拄笏”句，以王徽之比公定襟怀之雅。

《僧景宗相访寄法王航禅师》。

首二句，山谷自叙近状。三四句，指智航。“一丝”句，谓智航无挂无碍，脱离世网。“万古”句，慨世人为物所牵，如蚁之旋磨。末二句，谓智航能以法力致雨，熟其田园，不须令小僧景宗乞化也。

《次韵子瞻咏好头赤图》：“精神权奇汗沟赤。”

《铜马相法》曰：“汗沟欲深长。”

《观伯时画马》。

元祐三年春，东坡知贡举，山谷与李伯时皆为其属，故试院中作数诗。仪銮司掌奉供帐之事，翰林司掌供御酒茗汤果及内外筵设。太极老君与傅先生木钻，使穿一石槃厚五寸许，积四十七年而石穿，遂得神丹。

《记梦》。

《洪驹父诗话》谓，山谷见一贵宗室携妓女游某寺，此篇记其事也。僧惠洪《冷斋夜话》谓，山谷昼卧酺池寺，梦与一道士游蓬莱，觉而作此诗。二说未知孰是？

《次韵子瞻送李豸》。

豸字方叔，东坡知贡举，而豸不第，有诗送之，“巨浸”二句，言其所成者大。“风蝉”二句，劝其不求速化。

《次韵子瞻寄眉山王宣义》。

王淮奇，字度源，蜀之青神人，东坡叔丈人也。东坡有《王丈求红带》诗。“林间醉著人伐木”：闻伐木喧噪之声，犹以为追呼也。

《听宋宗儒摘阮歌》。

翰林尚书，当是宋景文公。耆域，天竺高僧也。尝以净水一杯、杨柳一枝，起滕永文之病。

《答黄冕仲索煎双井并简扬休》。

王戎封安丰侯，善发谈端。此引以比扬休。“秋月澄江”，言诗之清绝如此。“夜堂”句，不知何指。

《再答冕仲》。

“春溪蒲稗没凫翁”：《急就篇》颜注曰：“翁凫，颈毛也。”“他日过饭随家风”：《汉书·鲍宣传》：“俱过宣一饭去。”“走谒邻翁称子本”：称子本，谓称贷于邻家以治具。韩文：“子本相侔。”

《戏答陈元舆》。

元祐二年八月，陈轩为主客郎中。轩，字元舆，陈汀州亦犹称郑冠氏、孙阳翟之类。任注云：“东门拜书，当是拜诰于东上閤门。”小人，山谷自谓也。“迎笑”句，谓少妇也。“夜窗”句，谓寒宵也。“秋衣”句，谓侍妾薰衣也。谓元舆虽甘枯淡，恐有少妇寒宵薰衣，意根复动耳。

《再答元舆》。

牛铎，山谷自比。黄钟，以比元舆也。邂逅，谓不期而得之。补衮，谓名位也，谓名位仓卒可得，不如不忘其本也。

《演雅》。

“稺蜂趋衙供蜜课”：唐《食货志》有课户，今犹以赋税为国课。此谓蜂以酿蜜为课也。“黄口只知食饭颗”：黄口，小雀也。

《戏答赵伯充劝莫学书及为席子泽解嘲》。

“平生”二句，言不好饮。“我醉”二句，言不好色。崔，谓崔瑗。杜，谓杜度。长沙僧，怀素也，自言得草书三昧。任注：“席君盖京师医者，与山谷寓舍相邻，山谷书帖中所谓席三，即其人也。杭州永明寺智觉禅师延寿著《宗镜录》一百卷。

《戏书秦少游壁》。

微服过宋，谓少游过宋之南京，今之归德也。宋父，以喻所盼者之父。百牢，喻百两之礼。鸜鹆，喻此女也。秦氏，喻少游之夫人。兄，喻少游之子已长矣。“忆炊”句，喻少游昔年与妻同贫苦。“未肯”句，喻妻意不欲少游纳妾。“莫愁”句，劝少游妻无怨其夫。“但愿”句，言富贵后不妨广置姬妾也。任注云：“观此诗意，当是少游过南京时有所盼。主翁待少游厚，欲令从归，而其家难之也。

《送少章从翰林苏公余杭》：“即如常在郎罢前。”

顾况诗曰：“隔地绝天，直至黄泉，不得在郎罢前。”

《便籴王丞送碧香酒用子瞻韵戏赠郑彦能》。

王诜晋卿，尚蜀国公主，其家酒名碧香。彦能，名仅，汉赐丞相。上尊酒，言贫者无此骨相，不能邀给赐也。“应怜”二句，皆谓王怜山谷，怜其坐则无毡，出则被谤也。

《再答景叙》：“赐钱千万民犹饥，雪后排檐冻银竹。”

元祐二年十二月，以大雪寒，出钱百万，令开封府赐贫民。银竹，谓冰柱也。

《次韵李任道晚饮锁江亭》。

任道，名仔，梓人，寓江津二十余年。锁江亭，在戎州之东，今叙州也。唐改豫章曰钟陵，山谷自思乡里也。

《送石长卿太学秋补》。

“汉文”句，谓徽宗初立也。

《题荣君祖元大师此君轩》。

“王师”四句，叙其善鼓琴。“神人”四句，叙其善推命。“程婴”句，状竹之劲。“伯夷”句，状竹之瘦。“霜钟”二句，因竹而及琴，回顾篇首。

《戏赠家安国》。

安国字复礼，眉山人，初以武进，后入左选。二苏，谓东坡、黄门，亦眉山人，皆有赠安国之诗。

《和王观复洪驹父谒陈无已长句》。

“九鼎”句，谓无已有前辈典型，足为士林之重。一角，以无已比麟，谓如学士中之瑞也。“砥柱”句，言无已独立于颓波之间。

《送密老住五峰》。

密老，盖法昌之嗣。“螺蛳吞大象”：法昌《法身颂》中语也。“美酒无深巷”：古语也，谓酒之美者，虽在深僻之地，人必就沽。山谷之意，以为密老但解法昌宗旨，何患不为人所知哉？

《武昌松风阁》。

山谷以崇宁元年壬午九月至鄂，东坡已于前一年辛巳死矣。故曰“东坡道人已沈泉”。文潜时谪黄州安置，尚未到黄，故曰“何时到眼前”。

《次韵文潜》。

凌江，即凌云、凌波之类。韩诗：“遂凌大江极东陬。”任注云：“三豪，当是东坡先生及范淳夫、秦少游，于时皆死矣。”“有人”二句，谓安民修政，自有庙堂诸人身任兹责，吾辈政可隐几学道，息诸妄念尔。末二句，言贤愚邪正，久而自明，犹水清而石自见。

《次韵元实病目》。

首二句，言为道者惟恐心之不灰，为学者惟恐见之不博，各异趣也。

《花光仲仁出秦苏诗卷思两国士不可复见开卷绝叹因花光为我作梅数枝及画烟外远山追少游韵记卷末》。

仲仁，盖衡州花光山长老。梦蝶真人，用《庄子》事。篱落逢花，用陶潜事，以比秦少游逢花便醉也。法融禅师入牛头山幽栖寺，有百鸟衔花之异。少游卒于藤州，其子处度稿殡于潭，故有长眠橘洲之句。霜前草，言喜尚未死也。

《太平寺慈氏阁》。

元结在零陵寻得岩洞，名曰朝阳岩。结为春陵刺史，死已久矣，故曰“不闻皁盖下”。愚溪，怀柳子厚也。

《题淡山岩》第二首。

征君，谓周贞实，零陵人，居淡山石室，秦始皇三征不起，遂化为石。元次山有大回中小回中诗，言樊水之回洑也，此借用以言岩洞之回环。

《明远庵》。

渊明好眠，空瓶亦好卧，故曰“同此趣”。瓮头，初熟酒也。梨花，酒杯样制如此。

《戏答欧阳诚发奉议谢予送茶歌》。

欧阳昔年曾为东坡所赏，馈之以酒。兹又与山谷往还，馈之以茶。欧阳君必多髯，故用宋华元于思事。

《和范信中寓居崇宁遇雨》。

庆、曼，盖崇宁两禅僧。徽宗崇宁三年，诏天下置崇宁寺观，为上祈年。

《还家呈伯氏》：“强趋手板汝阳城，更责愆期被诃诟。”

山谷初到汝州，时镇相富公以到官逾期下吏。

《流民歌》。

熙宁二年，河北于旱后又遭水灾，流民南渡就食襄叶间。所云疏远之谋，老生常谈者，山谷是时必陈救荒之策也。

《答和甫庐泉水》：“此邦虽陋有佳士。”

当指德平言之。

《赠赵言》。

“北门”六句，山谷时在北京，谓他人不顾而赵言独来相寻访也。

《次韵晁补之廖正一赠答诗》。

《晁元咎集》云：“及第东归，将赴调，寄李成季。”又云：“复用前韵答明略，并呈鲁直。”“顷随计吏西入关”以下七句，俱言其不得志。“轻裘”句，言其登科也。

《再次韵呈廖明略》：“君既不能如钟世美，匦函上书动天子。”

元丰元年十一月，钟世美以内舍生上书，称旨得官。世美盖党附王安石者，山谷此言特戏之耳。

《走答明略适尧民来相约奉谒故篇末及之》。

“省庭无人与争长”：唐宋进士日省试。韩公诗：“下驴入省门”。此云“省庭”，皆指试进士言之。”比邻著作相劳苦”：指尧民也。

《答明略并寄无咎》。

“已得樽前两友生”：谓尧民、明略。“更思一士济阳城”；谓无咎时在济州也。嗣宗，谓无咎之诸父，以无咎比阮咸也。

《次韵呈明略并寄无咎》。

“一夫鄂鄂独无望”四句，言举世混浊不清，是非不明，故但当拄笏看云，不问荣枯耳。后忽幻出一梦，梦与二子对酒，奇甚。

《再答明略》第一首。

“读书糊口”，言不能有为于时也。“南箕北斗”，言故人各在天一方也。“当时”四句，言良友远别，不复向时人索知音也。

《次韵孔著作早行》。

“但问无恙”者，言过家不遑久处也。“何意”句，言更不能过访亲长也。韩文以孔戣之白而长身类孔子，山谷此诗以孔著作之好古发愤类孔子。史注云：“先言明经使者，又言北行河决，盖比之汉平当也。”平当以明经为博士，又以明经《禹贡》使行河。

《次韵无咎阎子常携琴入村》。

山谷尝写《梁父吟》，跋云：“武侯此诗乃以曹公专国，杀杨修、孔融、荀或耳。”此用《梁父吟》，亦跋中之意也。“村村”四句，咏入村也。晋石崇及卫瓘传，皆言饭化为螺谷。“成螺”句，借用以言谷已坚栗也。公子，谓晁氏之群从也。

《赠张仲谋》。

首二句，山谷自言近状也。平日出门极少，今张君遣骑来迎，故往张氏，尽醉极欢。

《送薛乐道知郧乡》。

首八句，叙昔年交好，重以婚姻，近年同居京师也。“城头”四句，叙送薛出都。史注云：“无玉佩以赠送，而徒折柳，与千里驹不相称也。”国藩疑“不”字有误，或作惭对千里驹耳。“念君”以下九句，论其到官后饮酒奉亲行孝。至末六句，嘱其过南阳问讯谢家也。南阳，汉之南都、宋之邓州。山谷继室，南阳谢师厚之女。诸谢，谓公静、公定辈。

《对酒歌答谢公静》。

“南阳城边”十句，言雨雪严寒，小民贫饿可忧。而又以不居其位，忧亦无益，故作宽解之词。青童之辞，盖有劝以枉尺直寻致身通显者，而答以但当饮酒，诡辞谢之也。

《谢公定征南谣》。

熙宁八年，交趾入寇陷钦、廉、邕三州。神宗以赵卨为招讨使，郭逵为宣抚使，讨平之。而费钱帛甚多，二广之民大困。标枪大盾，南蛮所执之军器也。合浦，廉州也。晋兴，邕州也。后汉永和二年，日南徼外蛮反，李固荐张乔、祝良为刺史、太守，募蛮夷自相攻，岭外悉平。

《送刘道纯》。

刘格，字道纯，刘恕道原之弟，为司马温公、苏东坡所知。道纯时当为铜陵主簿，故首四句云尔。七八句，谓道纯对众人自神王，而众人则以白眼向之。“皆朱颜”句，谓长醉不省事也。阿翁，谓刘凝之。子政，谓道原也。诸儿，曰羲仲，曰和叔，曰秤。

《次韵子瞻春菜》。

“莼丝色紫菰首白”：“菰”与“苽”同，雕胡也。“晾雷菌子出万钉，白鹅截掌鳖解甲”：万钉，喻菌子之形。鹅掌、鳖甲，喻菌子色与味。“软炊香杭煨短茁”：短茁，笋之初出者。

《次韵子瞻与舒尧文祷雪雾猪泉倡和》：“老农年饥望人腹。”

按：《说文》：“望字从臣，月满也。望字从亡，望其还也。”《庄子》：“无聚禄以望人之腹。”谓无禄以满人之腹，当取盈满之义，不取盼望之义，当从臣，不从亡。山谷曰“年饥望人腹”，盖误用《庄子》耳。闵雪，用《谷梁》“闵雨”字。岂云，犹曰岂止。得微，犹云得无也。“宁当罪系葛陂渊”句，后汉费长房曰：“东海君有罪，吾前系于葛陂，今出之，使作雨。于是雨立注。”齐博士，指舒尧文，时为教授。“请天”二句，尧文告龙之词。尔，指龙也。从公指东坡也。

《答王道济寺丞观许道宁山水图》。

首四句，叙昔在京师见许作画。“异时”至“非笔力”十四句，叙许曾在黄家作画。先君、我君，似皆指山谷之父。史注云：“张京兆，疑是张乖崖。”自“自言”以下至“市尽倾”，叙许自言在蜀画八幅山水，而黄家在汴梁以十万钱购得也。

《听崇德君鼓琴》。

朝议大夫王之才妻南昌县君李氏，尚书公泽之妹，能临松竹木石等画。山谷有《姨母李夫人墨竹诗》，又有《观崇德君墨竹歌》。

《次韵答杨子闻见赠》。

首六句，叙昔在京师宴游之盛。第七句，元注云：“太和县，古白下。”分吞声，犹云甘吞声，以其独唱无和，故甘吞声不复道及也。

《答永新宗令寄石耳》。

自“荷眷私”以上，赞石耳之佳，自“吾闻”以下，言不以石耳难得之物累民。

《奉答茂衡惠纸长句》。

征南，谓索靖为征南司马。黄门，谓史游也。梵语伽佗，此言讽诵。

《长句陈适用惠送吴南雄所赠纸》：“桄榔叶风溪水碧。”

桄榔，木，广南所出。南雄，亦隶广南。

《追忆予泊舟西江事次韵》。

按：山谷以元丰六年十二月移监德平镇，此诗题日追忆，当在已离太和之后。

《次韵郭明叔长歌》。

“鹏翼”句，指郭。“燕巢”句，山谷自谓也。山谷时自太和还家，故云见社。

《奉送时中摄东曹狱掾》。

时中盖太和同官，将赴庐陵郡城摄事。首四句，山谷自述近状。“遣骑”句，山谷遣人邀时中来同饮也。“昨日”句，时中甫自外归，又将赴郡也。

《次韵和答孔毅父》：“六年国子无寸功，犹得江南万家县。”

六年国子监，谓作北京教授也。万家县，太和也。

《更用旧韵寄孔毅甫》。

湓浦、庾公楼、香炉峰，均指毅甫时在江州也。

《寄朱乐仲》：“故人昔在国北门。”

国北门，谓北京大名也。

《戏赠曹子方家凤儿》。

拣芽蜡，茶名也。凤儿，当是子方侍婢。末句，恐其以闽语而变娇音也。

《和曹子方杂言》。

龟藏六，谓首尾及四足凡六皆藏也。六用，又借用《楞严经》字。

《奉谢刘景文送团茶》。

鹅溪，蜀绢也。以绝细之绢为罗，使茶如雪落也。粟面，盖茗花也。

《谢景文惠浩然所作廷王圭墨》。

苏家，谓苏浩然墨也，用高丽煤杂远烟作之。李成，营丘人，有《骤雨图》。

《戏答仇梦得承制》。

秦少游作《任师中墓表》云：“元丰中，朝廷治西南乞第之罪，至于斩将帅，绌监司，两蜀骚然，四年而后定。”黄口儿，指夏主乾顺方幼也。

《玉京轩》。

前六句赋山，后六句赋轩。

《宫亭湖》。

史注引神仙栾巴一事，又引《高僧传》安清一事。山谷似专指栾巴事。“一官四十已包羞”：山谷以乙酉生，至元丰七年甲子，去太和而北行，恰四十岁。

《别蒋颖叔》。

蒋之奇，字颖叔。新法行，屡为福建通判、淮东运副、江西河北等运副，又为陕西运副，后为淮南转运使、江淮荆湖等路发运副使。此诗当在蒋为陕西运副时也。金城千里，谓秦中。“三品”句，蒋于元丰六年奏计，赐三品服。“凿渠”句，蒋在淮南始凿泗州股渠，以避长淮之险。

《书石牛溪旁大石上》。

石牛洞，在三祖山山谷寺之西北，其石状如伏牛，因以为名。初，李伯时画鲁直坐石上，因此号山谷道人，题此诗于石上。

《岩下放言》。

史注：“《文选》陆士衡有连珠五十首，山谷效其体而更其名曰放言。”国藩按：冠鳌台池亭之末，不用偶句。灵椿之首，不用韵语，又不与连珠体相合。此体篇无定句，句无定字，盖杂言之类耳。

《二十八宿歌赠别无咎》。

有心，谓虎犀与蜜。无心，谓药材同一死也。神龟为江使渔者豫且网得之，宋元王问卫平而知之。见《史记·龟策传》。“无南箕”云者，谓卫平之口更大于南箕也。“此二”句，言神龟以慧而死，与上六句同意。觜觹，龟也，谓等蓍龟耳。“岁晏张弓”二句，不知所谓。

《再和公择舅氏杂言》。

自“觑文字”以上，感其教养之德。自“更蒙著鞭”以下，专谢其赠研。

《赠郑交》。

山谷以元丰六年解官太和，过武宁，闻惟清上人当至延恩寺，因谒郑交问消息，题此诗于郑交草堂之壁。大士，指惟清也。丈人，指郑交也。“坏衲”句，谓惟清尚未来延恩也。“白头”句，谓交也。老禅，指延恩长老法安师也。

《和游景叔月报三捷》。

元祐二年八月，禽西蕃首领果庄青宜结，槛送阙下。盖游师雄与种谊所定之谋，而谊与姚兕所攻破者。师雄有绝句四首，七律一首，山谷并和之。景叔，师雄字也。

《王圣美三子补中广文生》。

“囊书”句，当是馈以书籍，故曰“当赠钱”，“舍中犊子”句，《晋书》石勒之母曰：“快牛为犊子时，多能破车。”

《次韵王定国扬州见寄》。

元丰中，导洛水入汴河，谓之清洛。首二句云者，谓山谷在汴京昼夜思王，犹清洛水之昼夜流下扬州也。

《同子瞻韵和赵伯充团练》。

“金玉”句，指赵谓宗室富贵之家而能自处于寂静也。“仙班”句，谓东坡与赵同在朝列也。两宫，指宣仁后及哲宗也。老臣，指文吕诸公。

《送顾子敦赴河东》第二首。

青牛，谓老子乘青牛。“车也”句，当谓功成名遂身退之语。

第三首：“行台无妾护衣篝。”

《汉官仪》：尚书郎人直台中，女侍史二人执香炉烧薰以从入，使护衣服。此句谓顾未携家往耳。

《次韵宋杼术宗僦居甘泉坊雪后书怀》：“马瘦三山叶打门。”

元稹《望云骓歌》曰：“胯耸三山尾株直。”山谷此句，用“官清马骨高”之意。

《次韵宋楙宗三月十四日到西池都人盛观翰林公出遨》：“还作邀头惊俗眼。”

蜀人好游乐，谓成都帅为遨头，此借用。

《次韵张昌言给事喜雨》。

笫五句，谓朝廷以旱故减常膳。第六句，谓遍走群望以祷雨。

《次韵奉酬刘景文河上见寄》。

归鸿，用雁寄书事。石友，指刘。潜郎，山谷自谓。

《和答元明黔南赠别》。

绍圣二年山谷年五十一岁，以国史事为蔡卞所中伤，谪黔州安置。与其兄元明出尉氏许昌，出汉沔，趋江陵，上夔峡，四月二十三日到黔州。后元明别去。

《赠黔南贾使君》。

“春入”二句，任注谓皆言故园无主之意。国藩以为此诗盖送贾出行者。山谷放臣，既少欢惊；贾又出巡，城中无主，故待贾征还日，莺花梨枣皆有主耳。

《次韵奉答少激纪赠》第二首。

少激，登元祜三年进士第，时东坡知贡举，山谷为其属，颇有师友渊源。自绍圣改元，东坡谪窜，时去而势移矣。三四句，言蜀国凄怆。五六句，言交旧雕疏。少激与坡皆蜀人，故因坡贬而言蜀中苍凉之状。

《次韵马荆州》。

马城，字中玉。山谷自馆阁迁贬，故以刘向自比。荆州，即汉之南郡，故以中玉比马融也。

《赠李辅圣》。

三句，谓将逐冥鸿而远引。四句，谓不复浮沈京洛风尘间也。

《和高仲本喜相见》。

南浦，山谷自蜀放远过万州，曾见仲本，万州即唐南浦郡。

《和中玉使君晚秋开天宁节道场》。

徽宗以十月十日降诞，为天宁节。开启，盖九月十日。

《新喻道中寄元明用觞字韵》。

山谷以崇宁四年四月省元明于萍乡，同住十五日而去。任注以为别后所作。然“获稻”殊不类四月间事，未知其审。末二句指元明送山谷至黔中时事。

《湖口人李正臣蓄异石九峰东坡先生铭日壶中九华并为作诗云云》。

末二句，言壶中九华石虽为人偷取，而石钟山则不能偷去，犹可听其音响。

《次韵德孺五丈惠贶秋字之句》。

三四句，言未应鬓发遽白，岂不见有却老之丹砂邪？末二句，言区区忧国之心，徒过计耳。

《宜阳别元明用觞字韵》：“老大永思堂下草。”

明月湾、永思堂皆在双井堂，在先墓之侧，故以永思为名。

《再次韵兼简履中南玉三首》。

第一首锁江主人、第二首江津道人、李侯皆谓李任道也。任道名仔，本梓人，寓居江津。第三首“经术”二句，指当世诵法王氏之学者。抱关，用萧望之事。

《罢姑熟寄元明用觞字韵》：“追随富贵劳牵尾。”

《太玄经》：“勤首日劳牵，不于其鼻于尾弊。”范注曰：“牵牛不于鼻而于尾，故劳弊。”

《送刘季展从军雁门》第二首。

代州五台山有仙人迹，石岩出美石，金刚窟出药草。三句五句，皆承石言。四句六句，皆承草言。

《送徐隐父宰余干》第一首。

“赘婿”句，用《唐书·张允济传》事。“长官”句，用《唐书·冯元叙传》事。第二首：“江南生贤”句，谓徐稺生于南昌也。第三句承首句，言徐陵。第四句承次句，言徐稺。

《池口风雨留三日》。

池口，即今池州府江口。山谷之官太和县，自此经过。

《思亲汝州作》。

富郑公以前宰相判汝州，山谷为叶县尉，九月至汝州，吏责其愆期，拘留至岁晚。五六句，言丞相不以为罪，吏或谗之，三人成虎耳。末二句，言事本极小，而传播故乡，老母悬念也。

《次韵戏答彦和》。

《传灯录》：“布袋和尚形裁腲脮，蹙额皤腹。”此借以喻彦和之肥伟。

《和答孙不愚见赠》。

五六句，谓因奉台相之笔牍，而困于簿领。因迎使星之鞍马，而困于风埃也。

《世弼惠诗求舜泉辄欲以长安酥共泛一杯次韵戏答》。

舜泉，河北酒名。

《闰月访同年李夷伯子真于河上子真以诗谢次韵》：“十年不见犹如此。”

自治平丁未与李同唱第，至是十一年矣。

《次韵元日》。

前一岁十二月，山谷谪授涪州别驾，黔州安置，故此诗有“霜威”“嚼蜡”等语。

《卫南》：“白鸟自多人自少。”

此句用杜诗“江湖多白鸟，人少豺虎多”二句之意。

《题落星寺岚漪轩三首》。

三诗非一时所作，故语有重复。

《次韵胡彦明同年羁旅京师寄李子飞三章》。

“看除日月坐中铨”：唐制三铨选士，曰尚书铨，曰侍郎中铨，曰侍郎东铨。宋有侍郎左右选，胡彦明隶左选，故曰中铨。第二首：“丁未同升乡里贤”：胡与山谷以治平四年丁未同登第。

《次韵奉寄子由》。

山谷之兄元明寄子由诗云：“钟鼎勋名淹管库，朝廷翰墨写风烟。”管库，谓子由监筠州盐酒税也。子由思东坡，山谷思元明，故曰“脊令各有恨”也。

《寄黄从善》：“渴雨芭蕉心不展。”

渴雨见《云汉诗》笺。

《廖袁州次韵见答并寄黄靖国再生传次韵寄之》。

干宝作《搜神记》，徐铉作《稽神录》，廖君当有小说。

《观王主簿家酴醿》。

《冷斋夜话》云：“诗人咏花，多比美女。山谷咏酴醿，独比美丈夫。”

《登赣上寄余洪范》：“二川来集南康郡。”

二川，章水、贡水也。

《同韵和元明兄知命弟九日相忆二首》。

第二首阿熊、阿秦，当是山谷兄弟小字。山谷兄弟五人，长大临，字元明，次庭坚，字鲁直；次叔献；次叔达，字知命；次仲熊，字非熊，即此诗所谓熊也。阿秦可类推已。

《子范徼巡诸乡捕逐群盗几尽辄作长句劳苦行李》：“乃兄本是文章伯。”

子范之兄李观，字梦符，为清江尉，其文尝为欧阳公所称。

《喜太守毕朝散致政》：“万夫争处首先回。”

万夫争处，即功名富贵也。

《次韵君庸寓慈云寺待韶惠钱不至》：“马祖峰前青未了，郁孤台下水如空。江山信美思归去，听我劳歌亦欲东。”

马祖峰，在太和。郁孤台，在虔州。时君庸在虔，山谷在太和，皆有思归之意。

《赵令许载酒见过》：“买鱼斫绘须论网。”

论网，谓数网而论价，言其贱也。

《初望淮山》：“想见夕阳三径里，乱蝉嘶罢柳阴阴。”

三径乱蝉，指双井家林也。

《漫书呈仲谋》：“不然吾已过江南。”

过字疑当作返。

《曹村道中》。

首句“嘶马萧萧苍草黄”，第三句“瓜田余蔓有荒陇”，苍字有字疑误。

《食瓜有感》：“藓井筠笼浸苍玉，金盘碧筋荐寒冰。”

食瓜者先以井水浸之，或以竹笼置井中。苍玉，喻瓜之皮。

寒冰，喻瓜之瓤也。

《讲武台南有感》。

有感者，哀逝也。

《七台峰》。

后六句，以七人比山之七峰。

《灵寿台》：“何时暂取苍烟策，献与本朝优老成。”

苍烟策，谓竹之根节可作杖者。优老成，用孔光灵寿杖事。

剑南诗集

《望江道中》。

此由判建康府改判隆兴府，道出望江。隆兴，今江西南康府也。

《送刘改之东归》。

五六句言迹今虽在斜谷，情已若出玉关也。

《八月二十二日嘉州大阅》。

王炎辟先生干办公事，是时当随王至嘉州。

《六月十四日宿东林寺》：“远客岂知今再到。”

先生自蜀归，迁江西常平提举。江西水灾，出峡后，舟过荆州武昌，自九江登岸赴南昌，故经过东林寺。先生昔尝判隆兴府，故曰今再到。

《过采石有感》。

先生至江西不久，即召还与祠，又出江，自小孤金陵至浙江还家，故过采石。

《归云门》：“微官行矣闽山去。”

《宋史》先生本传但载自江西召还与祠，即起知严州，不载闽山微官之事。

《奏乞奉祠留衢州皇华馆待命》。

先生自建安至铅山至玉山、常山，遂达衢州。

《行至严州寿昌县界得请许免入奏仍除外官感恩述怀》。

先生自蜀归山阴后，一出官于建安，再官于抚州，自抚州谢事后至高安一行，又还至严州，得免人奏之命，从此又归山阴矣。

《临安春雨初霁》。

先生还自蜀中，一为江西常平，即归山阴数年，今始人朝，旋即还山。此诗之末句已决矣。考其时：当在孝宗淳熙十三年丙午之春。

《纵笔》第三首：“行省当年驻陇头。”

行省，谓蜀帅王炎辈开幕府于陇蜀。

《感愤秋夜作》。

此诗已自严州谢事还家矣。

《舟中大醉偶赋长句》。

三句，谓初离严州。四句，谓已归山阴也。

《醉中浩歌罢戏书》。

此时解军器少监之职，又回山阴矣。

《自局中归马上口占》。

先生自绍熙元年还山，家居十有三年。至是嘉泰二年，以孝宗、光宗两朝实录及三朝史未就，诏同修国史实录院同修撰，免奉朝请，寻兼秘书监。明年，书成致仕。

《舟行钱清柯桥之间》：“逾年梦想会稽城。”

先生以壬戌六月十四日入都门，癸亥五月十四日去国，中有闰月，相距恰及一年，至是又归山阴。

《和高子长参议道中二绝》：“共忆扁舟罨画溪。”

罨画溪，在越州思乡也。

《恩政堂东轩偶题》：“唤起十年闽岭梦。”

先生尝为福州宁德主簿，故曰“闽岭梦”。

《游仙》。

罗涧谷选放翁诗，有《游仙》七古一首，即飘飘、初珥、玉殿三绝句合成者。

《赠道友》。

凡游仙及学道诗，都无事实，缥渺恍惚，语在可解不可解之间。太白最多，放翁亦屡为之。此末二首，又似先生自述之词。

朱子文集

《戊申封事》。

此篇正文一万一百一十字，公之自注、夹行书写者又二千九百一十四字。北宋之万言书，以苏东坡、王介甫两篇为最著。南宋之万言书，以公此篇及文信国《对策》为最著。文章则苏、王较健，义理则公较精。篇中约分四节：第一节，言所以不上殿入对而仅陈奏封事之故。第二节，陈大本一端。第三节，言急务六事。第四节，辨驳当时士大夫四说。第三节所指各务，皆切中时政之得失。其戆直殆过于汲黯、魏征，其气节之激昂，则方望溪氏以拟明季杨、左者，庶几近之。他人谏其事，公则格其心。他人攻君之失，公则并纠大臣近臣之过。第二节、第四节所论，皆本其平日读书学道深造有得之言，实有诸己而后以献诸君。初无一语取办于临时者，此非文士所可袭取也。惟过于冗长，似一笔书成，无修饰润色之功，故乏劲健之气、铿锵之节。其逐段夹行分注，以达未尽之意，似不可以为训。第四节辨驳四说，似不宜羼入此篇之内，学古者不可不知。

“往者渊觌说扦之徒。”

龙大渊、曾觌、张说、王抃，皆以近习而至卿相。

“独有前日臣所面奏者。”

所面奏者，即内侍甘舁也。

“岂有一毫爱戴陛下之心哉。”

方望溪谓朱子封事，虽明季杨、左之忠直敢言，无以过之，当即谓此等处耳。

“是以除书未出，而其物色已定；姓名未显，而中外已逆知其非第一流矣。”

此等语实甚戆直，孝宗以其为贤者而优容之耳。

“一遭飞语，则体究具析。”

体究具析，皆宋时公牍字样，犹今曰惩究，曰查办也。

“盖取版曹岁人窠名之必可指拟者，号为岁终羡余之数，而输之内帑。顾以其有名无实，积累挂欠，空载簿籍，不可催理者拨还版曹。”

窠名，犹今日款目。版曹，今之户部也。必可指拟者，犹今日有著之款。不可催理者，犹今日无著之款。

“徒使经费阙乏，督趣日峻，以至废去祖宗以来破分良法。”

旧法：州县催理官物已及九分以上，谓之破分。诸司即行住一住，疑为“住”之误。催，版曹亦置不问，贫民些少拖欠亦得迁延以待蠲免。自曾怀用事，始除此法，旧欠悉行拘催。

“而祈以姓名达于陛下之贵将，贵将得其姓名，即以付之军中，使自什伍以上节次保明，称其有材武堪任将帅，然后具为奏牍而言之陛下。”

今军中士卒禀保而后具奏，当时盖有此例。咸丰十年，王有龄令军中将士具呈公保何桂清，请免治罪，或亦仿其例与。

“夫将者三军之司命”节。

理直而气刚。

“至于屯田，则彼自营者尤所不愿。故朝廷不免为之别置使者，以典治之，而屯兵之众资其拨遣，则又不免使参其务。然闻其占护军人，不肯募其愿耕者以行，而强其不能者以往。”

屯田之众，须由军中拨交屯田使者，不得不令参与其事。占护，犹今言霸占、袒护也。

“屯田不立漕运烦费。”

水路输送曰漕，陆路输送曰运、曰转。凡物皆然，不独米粮也。

“伏惟陛下察臣之言，以究四说之同异，而明辨之。”

因循奋勉。老庄管商，即上文所驳之四说也。

元遗山诗集

《寄希颜二首》。

希颜时在徐州粘合幕。两首殆非同时作，故再用元龙事。

《横波亭自注为青口帅赋》。

青口帅，即移刺粘合。初帅彭城，雷希颜在幕，杨叔能、元裕之皆游其门，时望甚重，金亡降宋。

《叶县雨中自注时崧前旱尤甚》。

遗山侨居崧山，故以家乡旱为忧。

《围城病中文举相过》。

围城，天兴元年元围汴京也。文举，白华也。

《永宁南原秋望》。

永宁，即今河南府永宁县。天兴元年，遣帅守永宁元村寨。十一月，为元兵所破。遗山此诗盖在未设防戍以前。

《甲午除夜》。

金亡以甲午正月，遗山是年在聊城度岁。

《出都》。

元之中都，即今顺天府也。遗山于金亡后曾至燕京四次。

《卫州感事二首》。

金哀宗自汴京突围出走河北，令白撤攻袭新卫州，为史天泽所败。哀宗单舸走归德。遗山此诗盖国亡后，过卫州而凭吊也。

《赠冯内翰二首序中云丙申夏六月公自东平将展墓于镇阳以某在冠氏枉驾见过》。

冠氏县，宋、金属大名府，今曰冠县，属东昌府。遗山自金亡，拘管聊城，旋即寓居冠氏。冯公，盖真定人，寓居东平。镇阳即真定也。还家省墓，故过冠氏，一访遗山。丙申之夏，金亡已三年矣。

阳明文集

文章之道，以气象光明俊伟为最难而可贵。如久雨初晴，登高山而望旷野。如楼俯大江，独坐明窗净几下，而可以远眺。如英雄侠士，裼裘而来，绝无龌龊猥鄙之态。此三者，皆光明俊伟之象。文中有此气象者，大抵得于天授，不尽关乎学术。自孟子、韩子而外，惟贾生及陆敬舆、苏子瞻得此气象最多。阳明之文，亦有光明俊伟之象。虽辞旨不甚渊雅，而其轩爽洞达如与晓事人语，表里粲然，中边俱澈，固自不可几及也。

《申明赏罚以厉人心疏》：“盗贼习知官府之不彼与也。”

与，敌也。《左传·襄二十五年》：“一与一。”谓一人敌一人也。吾乡谚语曰个打个。《史记》龙且曰：“吾平生知韩信为人易与耳。”谓易敌也。此“与”字之古义也。阳明云不彼与，犹俗云官府不敢惹他也。

“题封钦依备行前来。”

钦依，今曰钦遵。备行，今曰行知，或曰咨行、移行。

“夫任不专，权不重”节。

自请旗牌，恐人疑为贪权，故又自明其脱屣名位之素志。

望溪文集

《送左未生南归序》。

“而孙之死”二句，承接牵强。

《矫除积习兴起人材札子》。

望溪先生古文辞为国家二百余年之冠，学者久无异辞。即其经术之湛深，八股文之雄厚，亦不愧为一代大儒。虽乾嘉以来，汉学诸家百方攻击，曾无损于毫末。惟其经世之学，持论太高，当时同志诸老，自朱文端、杨文定数人外，多见谓迂阔而不近人情。此疏阅历极深，四条皆确实可行，而文气深厚，则国朝奏议中所罕见。

“兵部之实，在戢将校之骄气，以绥靖兵民。”

此条立论太高，多不切于事实。今之兵部与将校并不相接，何能戢其骄气？

孙文定集

《三习一弊疏》。

乾隆初，鄂、张两相当国，蔡文勤辅翼，圣德高宗，聪明天禀，如旭日初升，四海清明，每诏谕颁示中外，识者以比之典谟誓诰。独孙文定公以不自是，匡弼圣德，可谓忧盛危明，以道事君者矣。纯庙御宇六十年，盛德大业始终不懈，未必非此疏裨助高深。厥后嘉庆元年、道光元年，臣僚皆抄此疏进呈。至道光三十年，文宗登极，寿阳相国祁雋藻亦抄此疏进呈。余在京时，闻诸士友多称此疏为本朝奏议第一。余以其文气不甚高古，稍忽易之。近年细加?绎，其所云“三习一弊”，凡中智以上，大抵皆蹈此弊而不自觉。而所云“自是之根不拔，黑白可以转色，东西可以易位”，亦非绝大智慧猛加警惕者不能道。

文选

扬子云《长杨赋》：“骫属而还。”注：善曰：“委属而还，谓委择其事，连属而来还也。骫，古委字。”

按：骫，骫奊也。属，连属也。骫奊者，欹斜联翩之状，谓翩然相引而还。善说非也。

“拮隔鸣球。

拮隔，与《尚书》之“戛击”音义同。

潘安仁《西征赋》：“税驾西周。”

对洛阳之东周言，则长安为西周。对巩县之东周言，则洛邑为西周。

古文辞类纂

桐城姚姬传郎中鼐所选《古文辞类纂》，嘉道以来，知言君子群相推服。谓学古文者，求诸是而足矣。国藩服膺有年，窃见其中亦小有疵误，兹摘举于左。

论辨类：太史公谈《论六家要指》。

司马迁《自序》中，述其父太史公谈论六家要指，诸家互有得失，而终以道家为本。此自司马氏父子学术相传如是。其指要，则谈启之。其文辞，则迁之为之也。在《自序》篇中，仅文中之一段，故无首尾裁成之迹。今姚氏割此为一篇，而标其目曰《论六家要指》，失其义矣。迁作《五帝本纪》《夏本纪》，所引《尧典》《禹贡》等书尚多改经文之旧，此述其父之语，岂独无所删改？且如《管晏列传》中，管仲自述感鲍叔之言，岂得遽录以为管仲之文？《淮阴侯传》中，韩信说高祖定三秦一节，岂得遽录以为韩信之文邪？

奏议类：匡稚圭《论治性正家疏》。

此疏凡分三段：首段言遵祖。次段言治性。末段言正家。姚氏目以治性、正家，则首段无所附丽。

匡稚圭《戒妃匹劝经学疏》。

《汉书·匡衡传》“成帝即位，衡上书戒妃匹，劝经学威仪之则，曰云云。”国藩按：此疏凡三条，妃匹一也，经学二也，威仪三也。自“妃匹之际”至“远技能”止第一节，言妃匹也。自“窃见圣德纯茂”至“宜究其意”止第二节，言经学也。自“臣又闻圣王之自为动静周旋”至末第三节，言威仪也。今姚氏录此文，标其目曰《戒妃匹劝经学疏》，是于三条独遗其一，而于班书所叙，若未之深究者，亦一失也。

书说类：乐毅《报燕惠王书》。

应人奏议。

骈体文钞

蔡邕《陈留东昏里库上里社碑》。

汉碑多酬应谀颂之文，此碑亦专为虞氏而作。

王延寿《桐柏庙碑》。

韩退之《南海神庙碑》蹊径似仿此文，而青胜于蓝，不啻百倍。

附：广韵

一东：衷。

《左传》：“楚辟我衷。”按：谓楚邪而我正也。

二冬：农。

《吕刑》：“农殖嘉谷。”王念孙曰：“农，勉也。”《广雅》云：“农，勉也。”《左传》：“小人农力以事其上。”

三钟：从。

《左传·昭五年》：“以乱大从。”杜注：“乱大，和顺之道。从，顺也。”《左传》：“吾所问日食从矣。”按：谓子之言皆验矣。

五支：披。

《左传》：“又披其邑。”注：“披，析也。”按：谓分析之也。

离。

《左传·昭元年》：“楚公子设服离卫。”注：“离，陈也。”

九鱼：居。

《左传》：“民其居乎。”注：“民将有事，不得安也。”

如。

《左传·昭十三年》：“则如违之，以待所济，则如与之，以济所欲。”按：如，犹云不如。

二十一欣：勤。

《书》：“周公咸勤。”谓劳勉也。

二十二元：藩。

《左传·昭元年》：“货以藩身。”按：犹卫也。

二十三魂：敦。

《庄子》：“使士敦剑。”注：“敦，断也，试使用剑相截断也。”《庄子》：“敦杖蹙之乎。”赜注：“敦，读曰顿，竖也。”

二十五寒：奸。

《庄子》：“以奸者七十二君。”注：“犯也。”

二仙：鲜。

《左传·昭五年》：“葬鲜者自西门。”杜注：“不以寿终为鲜。”

四宵：桥。

《庄子》：“欲恶去就，于是桥起。”按：桥读上声，谓昂起劲挺也。《礼记》：“奉席如桥衡。”《庄子》又云：“桥运之相使。”并同。

十一唐：傍。

《庄子》：“求禅傍者斩之。”注：“棺之全一边者，谓之禅傍。禅音膳。”

十七登：能。

《书》：“不能厥家人。”按：相处久而安也。《左传》：“不能其大夫至于君祖母。”《书》：“柔远能迩。”与此义同。又《左传·昭十一年》：“而不能其民。”

十八尤：由。

《左传·昭八年》：“犹将复由。”按：谓将萌蘖滋长也。

十九侯：钩。

《庄子》：“一君无所钩用。”注：“钩，取也。”

二十一侵：淫。

《左传》“淫刍荛者。”按：谓纵淫之。

二肿：壅。

《左传·昭十一年》：“楚将有之然壅也。”注：“乃所以壅积其恶也。”

六止：以。

《左传·昭三年》：“君求以贪。”按；以，与已同。

理、李。

《左传·昭十三年》：“行理之命。”注；“即行李也。”按：司理，亦作司李。《汉书》：“有黄帝李法。”与理同。

八语：圉。

《庄子》：“其来不可圉。”按：与御同。

二十八猕：选。

《左传·昭元年》：“针惧选。”按：谓指数其罪也。《诗》云：“不可造也。”与此义同。

六至：自。

《左传·昭五年》：“不敢自也。”按：犹云不敢从也。

九御：著。

《左传·昭十一年》：“朝有著定。”注：“朝内列位常处，谓之表著。”

《左》又曰：“则固有著矣。”

十遇：寓。

《庄子》：“寓而政于臧丈人。”寓，犹付托也。

十一暮：故。

《庄子》：“证今故。”注：“今故，犹古今。”

胙。

《左传》：“以胙乃勋旧。”

布。

《礼记》：“季氏旅归四布。”按：谓四方货财也。《庄子》：“千金之布多矣。”

十三祭：际。

《庄子》：“仁义之士贵际。”按：言交际也。《左传》云：“尔未际飨大夫以落之。”《庄子》又云：“不应诸侯之际。”

蔽。

《书》：“丕蔽要囚。”按：谓盖覆也。犹《易》言“冒天下之道”之“冒”。《论语》“一言以蔽之”，《吕览》“功名蔽天地”，皆当以此训通之。一训决也，断也。

二十六慁：慁。

《左传》：“主不慁宾。”按：谓主不以宾为慁扰而安之也。《史记》：“无久溷子。”与此慁同。

二十一裥：间。

《左传》“间晋而取诸杞。”按：候晋之间隙也。

二十七号：奥。

《左传·昭十三年》：“国有奥主。”按；谓在内也。

四十一漾：。

《庄子》：“证今故。”注：“，明也。”

十七薛：说。

《左传》：“子产立伯有后，公孙泄何为曰说也。”“杜蒉饮酒之役，晋侯立荀跞以说焉。”

彻。

《左传·昭二年》：“彻命于执事。”按：犹达命也。

十九铎：落。

《庄子》：“络马首，穿牛鼻。”与络同。

二十陌：莫。

《庄子》：“莫然有间。”注：“定也。”

择。

《吕刑》：“敬忌罔有择言在身。”王引之曰：“择，读曰。，败也。”

二十二昔：昔。

《庄子》：“蚊虻肤，则通昔不寐矣”注：“昔，夜也。”

二十五德：国。

《庄子》：“未得国能。”按：曰国能者，犹士曰国士，马曰国马，奕曰国手，琴曰国工耳。

二十八盍：阖。

《庄子》：“阖胡尝视其良。”注：“阖，语助也。”按：与曷同。

曾文正公书札

曾文正公书札卷一

复贺耦庚中丞 道光二十三年

国藩顿首顿首耦庚前辈大人阁下：

二月接奉手示，兼辱雅贶，感谢感谢！过蒙矜宠，奖饰溢量。国藩本以无本之学，寻声逐响，自从镜海先生游，稍乃粗识指归，坐眢见明，亦耿耿耳。乃甫涉向道之藩，遽钓过情之誉，是再辱也。

盖尝抉剔平生之病源，养痈藏瘤，百孔杂出，而其要在不诚而已矣。窃以为天地之所以不息，国之所以立，贤人之德业之所以可大、可久，皆诚为之也。故曰：“诚者，物之终始，不诚无物。”今之学者，言考据则持为骋辩之柄，讲经济则据为猎名之津，言之者不怍，信之者贵耳，转相欺谩，不以为耻。至如仕途积习，益尚虚文，奸弊所在，蹈之而不怪，知之而不言，彼此涂饰，聊以自保，泄泄成风，阿同骇异。故每私发狂议，谓今日而言治术，则莫若综核名实；今日而言学术，则莫若取笃实践。履之士，物穷则变，救浮华者莫如质。积玩之后，振之以猛，意在斯乎？方今时事孔棘，追究厉阶之生，何尝不归咎于发难者。彼岂实见天下之大计，当痛惩而廓清之哉！岂预知今日之变，实能自我收之哉？不过以语言欺人，思先登要路耳。国藩以兹内省早岁所为，涉览书册，讲求众艺者，何一非欺人之事？所为高谈今古，嘐嘐自许者，何一非欺人之言？中夜以思，汗下如霤。顷观先生所为楹帖，道在存诚云云，旨哉其暗然君子之言乎？果存诚而不自欺，则圣学王道又有他哉？镜海先生庶几不欺者也。倭艮峰前辈见过自讼，言动无妄，吴竹如比部天质木讷，贞足干事。同乡则黎月桥前辈至性肫肫，陈岱云行己知耻，冯树堂有志力学，皆勉于笃实者也。

国藩虽愚柔，既闻明训，敢不请事。若夫读书之道，博学详说，经世之才，遍采广询，自度智慧精神，终恐有所不逮。惟当谨守绳墨，不敢以浮夸导子弟，不敢以暴弃殆父母之遗体。其有所进，幸也；无所进，终吾身而已矣。辱承扶掖之盛心，恐不察其浅鄙而期许过实，故谨布一二，以为请益之地，亦附于《皇华》三拜之义云。书不宣尽，伏维垂鉴。

致刘孟容 道光二十三年

去岁辱惠书，所以讲明学术者，甚正且详，而于仆多宽假之词，意欲诱而进之，且使具述为学大指，良厚良厚！盖仆早不自立，自庚子以来，稍事学问，涉猎于前明、本朝诸大儒之书，而不克辨其得失，闻此间有工为古文诗者，就而审之，乃桐城姚郎中鼐之绪论，其言诚有可取。于是取司马迁、班固、杜甫、韩愈、欧阳修、曾巩、王安石及方苞之作，悉心而读之，其他六代之能诗者，及李白、苏轼、黄庭坚之徒，亦皆泛其流而究其归，然后知古之知道者，未有不明于文字者也。能文而不能知道者，或有矣，乌有知道而不明文字者乎？古圣观天地之文，兽迮鸟迹而作书契，于是乎有文，文与文相生而为字，字与字相续而成句，句与句相续而成篇，口所不能达者，文字能曲传之。故文字者，所以代口而传之千百世者也。伏羲既深知经纬三才之道而画卦以著之，文王、周公恐人之不能明也，于是立文字以彰之，孔子又作《十翼》，定诸经以阐显之，而道之散列于万事万物者，亦略尽于文字中矣。所贵乎圣人者，谓其立行与万事万物相交错而曲当乎道，其文字可以教后世也。吾儒所赖以学圣贤者，亦藉此文字以考古圣之行，以究其用心之所在。然则此句与句续，字与字续者，古圣之精神语笑胥寓于此。差若毫厘，谬以千里。词气之缓急，韵味之厚薄，属文者一不慎，则规模立变；读书者一不慎，则卤莽无知。故国藩窃谓今日欲明先王之道，不得不以精研文字为要务。

三古盛时，圣君贤相承继熙洽，道德之精，沦于骨髓，而问学之意，达于闾巷。是以其时虽置兔之野人，汉阳之游女，皆含性贞娴吟咏，若伊莱、周召、、凡伯、仲山甫之伦，其道足文工，又不待言。降及春秋，王泽衰竭，道固将废，文亦殆殊已。故孔子睹获麟，曰：“吾道穷矣！”畏匡，日：“斯文将丧！”于是慨然发愤，修订六籍，昭百王之法戒，垂千世而不刊，心至苦，事至盛也。仲尼既没，徒人分布，转相流衍。厥后聪明魁桀之士，或有识解撰著，大抵孔氏之苗裔，其文之醇驳，一视乎见道之多寡以为差。见道尤多者，文尤醇焉，孟轲是也；次多者，醇次焉；见少者，文驳焉；尤少者，尤驳焉。自荀、扬、庄、列、屈、贾而下，次第等差，略可指数。

夫所谓见道多寡之分数何也？曰：深也，博也。昔者，孔子赞《易》以明天道，作《春秋》以衷人事之至当，可谓深矣。孔子之门有四科，子路知兵，冉求富国，问礼于柱史，论乐于鲁伶，九流之说，皆悉其原，可谓博矣。深则能研万事微芒之几，博则能究万物之情状而不穷于用。后之见道不及孔氏者，其深有差焉，其博有差焉。能深且博，而属文复不失古圣之谊者，孟氏而下，惟周子之《通书》、张子之《正蒙》，醇厚正大，邈焉寡俦。许、郑亦能深博，而训诂之文，或失则碎。程、朱亦且深博，而指示之语，或失则隘。其他若杜佑、郑樵、马贵与、王应麟之徒，能博而不能深，则文流于蔓矣；游、杨、金、许、薛、胡之俦，能深而不能博，则文伤于易矣。由是有汉学、宋学之分，龂龂相角，非一朝矣。仆窃不自揆，谬欲兼取二者之长，见道既深且博，而为文复臻于无累，区区之心，不胜奢愿，譬若以蚊而负山，盲人而行万里也，亦可哂已。盖上者仰企于《通书》、《正蒙》，其次则笃嗜司马迁、韩愈之书，谓二子诚亦深博而颇窥古人属文之法。今论者不究二子之识解，辄谓迁之书，愤懑不平；愈之书，傲兀自喜。而足下或不深察，亦偶同于世人之说，是犹睹《盘》、《诰》之聱牙而谓《尚书》不可读；观郑、卫之淫乱，而谓全《诗》可删，其毋乃漫于一概而未之细推也乎？

孟子曰：“君子所性，虽大行不加焉，虽穷居不损焉。”仆则谓君子所性，虽破万卷不加焉，虽一字不识无损焉。离书籍而言道，则仁义忠信反躬皆备，尧舜孔孟非有余，愚夫愚妇非不足，初不关乎文字也。即书籍而言道，则道犹人心所载之理也，文字犹人身之血气也，血气诚不可以名理矣，然舍血气则性情亦胡以附丽乎？今世雕虫小夫，既溺于声律绘藻之末，而稍知道者，又谓读圣贤书，当明其道，不当究其文字，是犹论观人者，当观其心所载之理，不当观其耳目言动血气之末也，不亦诬乎？知舍血气无以见心理，则知舍文字无以窥圣人之道矣。

周濂溪氏称文以载道，而以“虚车”讥俗儒。夫“虚车”诚不可，无车又可以行远乎？孔、孟没而道至今存者，赖有此行远之车也。吾辈今日苟有所见，而欲为行远之计，又可不早具坚车乎哉？故凡仆之鄙愿，苟于道有所见，不特见之，必实体行之，不特身行之，必求以文字传之后世。虽曰不逮，志则如斯。其于百家之著述，皆就其文字以校其见道之多寡，剖其铢两而殿最焉。于汉、宋二家构讼之端，皆不能左袒，以附一哄；于诸儒崇道贬文之说，尤不敢雷同而苟随。极知狂谬，为有道君子所深屏，然默而不宣，其文过弥甚。聊因足下之引诱而一陈涯略，伏惟悯其愚而绳其愆，幸甚幸甚！

致李石梧中丞 道光二十四年

吾乡名臣遭遇之隆，勋伐之懋，自湘潭陈公，安化陶公外，盖不多觏。老前辈闳达精能，今之所希，既已与二公鼎焉并峙，由是而壹志上臻范、韩之业，岂异人任。鄙人碌碌，足以仰流观化而已；而爱慕之诚，乃不觉宣之乎言词也。

侍今岁以来，弥嗟荒落，酬酢之琐，逐日以加，饱食安居，守官兹忝。梅生来京，举国目为祥麟威凤，因场前有事修息，亦未敢数数诣谈。闱中之文，今尚未见，然颔底摘髭，固无烦于再举也。汤杜之难，今尚如故，侍与海翁之隙，非因解纷而起，别有鄙细不足渎听，哑然一笑而已。有罗载庆者，敝同年仓君景恬之姊婿，于侍有一日之雅，备员麾下，尚恳赐之钧陶，加以策遣。幸甚幸甚！

答刘孟容 道光二十五年

孟容足下：

二年三辱书，一不报答，虽槁木之无情，亦不恝置若此。性本懒怠，然或施于人人，岂谓施诸吾子，每一伸纸，以为足下意中欲闻不肖之言，不当如是已也，辄复置焉。日月在上，惟足下鉴之。伏承信道力学，又能明辨王氏之非，甚盛甚盛！

盖天下之道，非两不立，是以立天之道，曰阴与阳，立地之道、曰柔与刚，立人之道，曰仁与义，乾坤毁则无以见《易》；仁义不明，则亦无所谓道者。传曰：天地温厚之气，始于东北，而盛于东南，此天地之盛德气也，此天地之仁气也；天地严凝之气始于西南，而盛于西北，此天地之尊严气也，此天地之义气也。斯二气者，自其后而言之，因仁以育物，则庆赏之事起；因义以正物，则刑罚之事起。中则治，偏则乱。自其初而言之，太和细缊流行而不息，人也，物也，圣人也，常人也，始所得者均耳。人得其全，物得其偏，圣人者，既得其全，而其气质又最清且厚，而其习又无毫发累，于是曲践乎所谓仁义者，夫是之谓尽性也。推而放之凡民而准，推而放之庶物而准，夫是之谓尽人性、尽物性也。常人者，虽得其全而气质拘之，习染蔽之，好不当则贼仁，恶不当则贼义，贼者日盛，本性日微，盖学问之事自此兴也。

学者何？复性而已矣；所以学者何？格物诚意而已矣。格物则剖仁义之差等而缕晰之，诚意则举好恶之当于仁义者而力卒之，兹其所以难也。吾之身与万物之生，其理本同一源，乃若其分，则纷然而殊矣。亲亲与民殊，仁民与物殊，乡邻与同室殊，亲有杀，贤有等，或相倍蓰，或相什佰，或相千万，如此其不齐也。不知其分而妄施焉，过乎仁，其流为墨；过乎义，其流为杨。生于心，害于政，其极皆可以乱天下，不至率兽食人不止。故凡格物之事所为委曲繁重者，剖判其不齐之分焉尔。

朱子曰：“人心之灵，莫不有知。”此言好恶之良知也。曰天下之物，莫不有理。惟于理有未穷，故其知有不尽。此言吾心之知有限，万物之分无穷，不究乎至殊之分，无以洞乎至一之理也。今王氏之说，曰致良知而已，则是任心之明，而遂曲当乎万物之分，果可信乎？冠履不同位，凤凰鸱鹗不同栖，物所自具之分殊也。瞽瞍杀人，皋陶执之，舜负之；鲧堙洪水，舜殛之，禹郊之，物与我相际之分殊也。仁义之异施，即物而区之也。今乃以即物穷理为支离，则是吾心虚悬一成之知于此，与凡物了不相涉，而谓皆当乎物之分，又可信乎？朱子曰：“知为善以去恶，则当实用其力，务决去而求必得之。”此言仁义之分，既明则当，毕吾好恶以既其事也。今王氏之说，曰“即知即行，”“格致即诚意功夫”，则是任心之明，别无所谓实行。心苟明矣，不必屑屑于外之迹，而迹虽不仁不义，亦无损于心之明，是何其简捷而易从也。循是说而不辨，几何不胥天下而浮屠之趋哉？尧、舜、禹、汤、文、武、周公、孔子之学岂有他与？即物求道而已。物无穷，则分殊者无极，则格焉者无已时，一息而不格，则仁有所不熟，而义有所不精。彼数圣人者，惟息息格物，而又以好色恶臭者竟之，乃其所以圣也。不如是，吾未见其圣也。自大贤以下，知有精粗，行有实不实，而贤否以次区焉。

国藩不肖，亦谬欲从事于此。凡伦类之酬酢，庶务之磨砻，虽不克衷之于仁，将必求所谓蔼然者焉；虽不克裁之于义，将必求所谓秩然者焉。日往月来，业不加修，意言意行，尤悔丛集，求付一物之当其分而不可得，盖陷溺者深矣。自维此生，纵能穷万一之理，亦不过窥钻奇零，无由底于逢原之域，然终不敢弃此而他求捷径，谓灵心一觉，立地成圣也。下愚之人甘守下愚已耳，智有所不照，行有所不慊，故常馁焉。不敢取彼说者，廓清而力排之。愚者多柔，理有固然。今足下崛起僻壤，乃能求先王之道，开学术之蔀，甚盛甚盛！此真国藩所祷祀以求者也。

此间有太常唐先生，博闻而约守，矜严而乐易，近著《国朝学案》一书，崇二陆二张之归，辟阳儒阴释之说，可谓深切著明，狂澜砥柱。又有比部六安吴君廷尉、蒙古倭君，皆实求朱子之指而力践之。国藩既从数君子后，与闻末论，而浅鄙之资，兼嗜华藻，笃好司马迁、班固、杜甫、韩愈、王安石之文章，日夜以诵之不厌也。故凡仆之所志，其大者盖欲行仁义于天下，使凡物各得其分；其小者则欲寡过于身，行道于妻子，立不悖之言以垂教于宗族乡党。其有所成与，以此毕吾生焉；其无所成与，以此毕吾生焉。辱知最厚，辄一吐不怍之言，非敢执途人而断断不休如此也。

贱躯比薄弱不胜思，然无恙，合室无恙。郭大栖吾舍，又有冯君卓怀课吾儿，都无恙，且好学。国藩再拜。

致林镜帆 道光二十六年六月

去岁都门小申良觌，属以行旌匆遽，不获展勺水之情。临发之朝，走送又不得见，至今怅然。后秋冬之际，有徐惟贤世兄属转致二书，托他手交段果山同年奉呈，想已得达。比审道履安吉，调摄靡亏，定省余暇，广览图书，究当世之宏规，续家声于无暨。甚盛甚盛！祷颂无穷。

国藩守官如旧，靡善堪陈，屡膺迁擢，实深负乘致寇之虞。有乡人邹春生孝廉子律，去岁送其族弟柳溪之丧于陕西紫阳。柳溪亦公车不第者也，尝为安康大令陈余山仅门下士，其身后之事，皆余山经纪之。兹春生有寄余山银百三十五两，由湖南附京师，属国藩转寄安康，因吴清如同年使蜀之便，是以敬交阁下，伏恳近日妥达余山为幸！琐事干渎，尚希原宥。

答黄麓溪 道光二十六年

两接手书，阙然未报，疏懒之咎，靡所于辞，夙邀德鉴，亮获宽宥。比想道履清娱，政祉佳畅，甚善甚善。

苏垣为仕宦鳞萃之场，以弟所闻，大抵挥霍者蒙卓声，谨守者沉散秩，生辣者鹊起，和厚者蠖伏，标榜者互相援引，务实者独守岑寂。揆斯三者于吾兄，俱未为谐叶。然君子之道，不汲汲于名望，要在案牍律例之中，诚能三折肱而九折臂，则阅时稍久，亦终为僚友所推，上官所许。弟有一言，奉吾兄于数年之内行之者，其曰“耐”乎。不为大府所器重，则耐冷为要；薪米或时迫窘，则耐苦为要；听鼓不胜其烦，酬应不胜其扰，则耐劳为要；与我辈者，或以声气得利；在我后者，或以干请得荣，则耐闲为要。安分竭力，泊然如一无所求者，不过二年，则必为上官僚友所钦属矣。

此二年中，悉力讲求捕盗之法，催科之方，此两事为江南尤急之务，一旦莅任，则措之裕如。人见其耐也如此，又见其有为如彼，虽欲不彪炳，其可得乎？来书过自抑退，所属望子弟者甚深，故特以迂腐之辞上贡左右，阁下以为然耶？否耶？

弟居官依旧，殊无佳状。去遘癣疾，比已十愈其九，根株未拔，终恐复萌。翰林不得外差，其清况盖甚于外吏，然弟一毫不敢萌妄念。目前所处，既已忝居非分多多矣，而况敢再觊乎？

与洪琴西 道光二十六年十一月初

乖鬲声容，遂更时月，多思少置，想同之也。

足下年少而志宏，气清而行峻。自初相遇时，刘君云盖数数为我言之。其后相见益熟，而察其所蕲，皆古人所皇皇，而仆日夜忧不逮者。甚矣足下，仆之畏友也！是以别后相望弥剧，昕而思焉，宵而虑焉。思者，思足下闳远之识，道德文章何施而不成；虑者，虑足下归处穷乡，孤学无助，进而无与慰，退而无与敕，有歧而莫之辨，有疑而无书籍可证。足下之为学，其不浪费心力而能油然以上达者，盖可必不可必之数矣。是以每忆足下，忽不知其相爱而相恤也。

今者刘君将以明春南归，再四浼告，嘱与足下同居而共学，刘君亦既许之矣，足下可即负笈而从之游。刘君之为学，远师朱子，近法顾氏，以义理为归而考之实事，不尚口辩，不驰声誉，并世辈流，殆罕其匹。今此之归，将读书田间，事亲从兄以式家而刑乡，甚盛恉也。稛载书策二三十簏，百家之言，靡所不备。足下即欲博览周观，无事他求矣。思之思之，勿疑勿疑！昔石徂徕师事孙泰山，汤文正师事孙夏峰，皆以宏名硕学。宦成之后，退然自居于弟子之列，贤者之意量，度越寻常万万也。仆之鄙意，匪惟厚有望于足下，亦将俾刘君收教学相长之益。区区之忱，惟同志者深鉴之。

又前相见时曾语及钱宫詹《潜研堂集》有尊府先德文惠、文敏二公年谱，刘君故有钱集，可从其借观。或翻刻一谱，散给族人，称述先烈，以勖后进，亦为人孙者之职也。努力！努力！及时自任。

答欧阳功甫 道光二十七年

春间辱惠书并诗一首，荷意良厚而陈义甚高，有非浅陋所敢当者。然于足下教我之厚意，不敢不敬承之也。盖仆寡昧之资，不自振厉，恒资辅车以自强，故生平于友谊兢兢焉。尝自虑执德不宏，量既隘而不足以来天下之善，故不敢执一律求之。虽偏长薄善，苟其有裨于吾，未尝不博取焉以自资益；其有以谠言争论陈于前者，即不必有当于吾，未尝不深感其意，以为彼之所以爱我者，异于众人泛然相遇之情也。昨秋与二陈兄弟相见，论辩之间不合者十六七矣，然心雅重其人，以为实今日豪杰之士，所见虽不尽衷于道，而要其所以自得者，非俗儒口耳之学所及；持论虽不必矩于醇，而其所讥切实，足以匡吾之不逮。至于性情气诣之相感，又别有微契焉。别后独时时念之，以为如斯人实友朋中所不可少者，而不敢以门户之见参之也。盖平日区区所以自励，而差堪自信者如此。

今观来书，操主宰而不分畛域之言，乃适有会于余心焉，故特述此怀以答雅意。抑足下方妙年而所见及此，其识解有大过人者，故乐举为足下告也。凡人材高下，视其志趣，卑者安流俗庸陋之规，而日趋污下；高者慕往哲盛隆之轨，而日即高明，贤否智愚所由区矣。足下慨然病俗学之陋，且知务训诂词章以取名者之不足贵，志趣所存有足尚者，诚于此审趋向、循绳尺以求之，所造岂有量哉？秋闱伊迩，计当专意举业，但循其程度而勿置得失于意中，亦君子之所以异于人者也。

广敷千里奔丧，良堪悯念，不知比已扶榇归里否？欲以一书唁之，并问讯懿叔行止，倘有便鸿，希并示及。所录诗词，似尚非其佳者。往见渠兄弟诗古文各数十首，倘可续寄否耶？王船山《通鉴论》已刷出未？告为代觅一部，行纳价付意城处也。

答高生 道光二十七年

高生足下：

省君书辞，岸然有以自立；颓波浩浩，而金石不流，气节之不振久矣。得此于朋知，可谓跫然者也。若所以测仆，则或有未尽者。

仆虽浅鄙，亦尝私聆君子之风，以为国家政体，当持其大端，不宜区区频施周罔，遮人于过。即清厘籍贯一事，亦谓宜崇宽大，未可操之壹切，使人欲归不得，欲留不许，进退获尤，非盛朝宏采庶士之谊。仆持此议，盖非一日，适会朱君出仆门下，外人见仆持之颇坚，以为是固私有所徇，非天下之公义也。仆怀不能白，因足下之及此，遂尽与披。顷以为仆不欲操之壹切，乃大体宜尔，非护门生而勤私属也。中有所激，则词色稍厉；而足下乃遂谓语意见侵，无乃以凡近之言相律，而不深察所以立言之意乎？若谓曹司主议，堂上啸诺，则今日风气滔滔已久，仆之不能障而挽之，盖亦慨然内伤。足下幸未置身其中，天下事履之而后艰耳。书不能一二，它日相见，当盛加宾敬，以崇节概，且敦雅故。

致陈岱云 道光三十年

八月八日接到手书，明日又从阶平处接前书。并如阶平所言，知年伯母得吉宅，甚欣甚慰！

国藩于文差一无所得，而乃兼署兵部。谓天眷优渥，则嘉使不属；谓圣睐日替，则尚无屏弃之象，中心颇为惶惑。一介贫窭，遽跻六曹，且兼摄两职，若尚不知足，或生觖望，则将为鬼神所不许。是以纤介无拂，受宠弥慎。阁下本月服阕，想即束装北来，不日当可展晤。国藩现已定计，明年八月十一二具折请假归觐。盖学差不能得，则此事万难再缓矣。不带家眷。单车就道，则京债不必全清，家具不必收拾，故易为力也。

致陈岱云 道光三十年

今岁三江两湖并离奇灾，江浙及湖北乡试皆改期，闻江南将再展至十月。金陵城中几成洪湖，死者日以千计。汉口巨镇，存者百无一二，不知彼苍何以降此酷罚？皇上焦劳吁叹，寝馈难安，发内帑百万以振四省。万寿圣节，不御正殿以受贺，则圣心之忧民，亦可想矣。来书称长沙饥民情状，令人怆恻。国藩近况本窘迫，然际此岁年，即更得江浙试学差，尚忍于廉俸之外，丝毫有所取耶？外顾斯民，内顾身累，虽同一无可奈何。然当此之时，区区身家之困穷，奚足言哉，况困穷尚未甚耶？

答欧阳小岑 咸丰元年

屡省赐书，恧然未报。言念往昔箴规深至之论，疾痛拯护之德，极不忘也。

大君幽铭，六年之诺，恡不以偿，虽至不肖，不宜竟尔。盖自乙巳以来，躬抱奇疴，心血积损，不复堪事，颜面支体，斑然无状，官牵私系，遂成废物。夙诺如山，一不得遂。至于祖父母神道之碑，尊府及郭氏两家幽室之铭，皆不以时将事，则其他负疚之多，概可知矣。本欲移疾归去，不复尸素此间，重乖高堂之望，又逋责稍多，贾竖未能贳我，以是濡滞。计期岁以内，终当蝉蜕不顾，从子于万山中耳。比岁以来，读书之志愈笃，而力愈不副，人事愈杂，如喑思语，外若石顽，中极了了也。

王船山先生崇祀之说，忝厕礼官，岂伊不思？惟近例由地方大吏奏请，礼臣特核准焉，不于部中发端也，而其事又未可遽尔，盖前岁人谢上蔡，今年崇李忠定，若复继之，则恐以数而见轻。且国史儒林之传：昆山顾氏居首，王先生尚作第二人，它日有请顾氏从祀者，则王先生随之矣。大儒有灵，此等迟速，盖有数存，未可率尔也。

复江岷樵 咸丰元年

两省来书，知以太公大故，几至哀毁伤生。大孝深痛，固应有是，然天不祸善，终当无害。自去春以来，屡思奉书，以为从者行将北上，相见伊迩，无烦尺一；而他人以书寓余转达者，往往而有，亦不以致，展转迁延，积疚实多。既得赴告之书，又寄来七百七十余金，即思裁复，而书中称腊初决当奔丧起行，计还书到浙，固无及矣，遂复迟迟。思念吾弟，悬悒不已。盖君子之孝，尤重于立身，内之刑家式乡，外之报国惠民。凡吾行事，足令人钦仰者，皆吾所以敬吾亲也；凡吾德意，足生人感恋者，皆吾所以爱吾亲也，推此以求，则尊显之道，事业无穷，未可酷于一哀，陨生灭性，不达继述之义，翻蹈细人之行。

粤西盗贼方炽，足下所居，逼迫烽火，团练防守，未可以已。或有企慕谋勇，招之从军，则苫块之余，不宜轻往，斯关大节，计之宜豫。

国藩比岁以来，益复惫弱，心气积亏，不堪虑事，尚有一二奏疏，从容入告。计期岁内外，亦且移疾归去，闭关养疴，娱奉双亲。自审精神魄力，诚不足任天下之重，无为久虱此间，赧然人上也。

寓舍小大佳善，南中自家严以下，俱托安康。四舍弟以去岁三月来京，今遣之归，附呈挽联一事，自金二十两，为我具酒肴，敬奠长者灵几之前。其去岁他人托转达之书，一并将去。所寄各家银两，诸已清厘交付，无以为系。书不十一，惟读礼保身，奉母承欢无忽。

复胡莲舫 咸丰元年

去腊奉到手书，恳恳数千言。昔睹鬷蔑之面，今知故人之心。别纸所陈数事，空山忧戚之中，乃能尽伤民瘼，遂欲拯桑梓于水火，起疮痍而沐浴之。其为恻怛，岂胜钦挹。

以世风之滔滔，长民者之狭隘酷烈，而吾子伏处闾巷，内度身世，郎署浮沉，既茫乎未有畔岸；外观乡里，饥溺满眼，又汲汲乎有生涯日蹙之势，进不能以自效，退不足以自存，则吾子之迫切而思，以吁于九阍者，实仁人君子之至不得已也。然事顾有难者。自客春求言以来，在廷献纳，不下数百余章，其中岂乏嘉谟至计？或下所司核议，辙以“毋庸议”三字了之，或通谕直省，则奉行一文之后，已复高阁束置，若风马牛之不相与。如足下所条数事，盖亦不能出乎交议、通谕之外，其究亦归于簿书尘积堆中，而书生之血诚，徒以供胥吏唾弃之具。每念及兹，可为愤懑。故初奉尊书，本恩投匦径献；继念身处山中，而属他人上书阙下，近世已无此风，且足下祥琴未届，反授人以口实。故与可亭同年熟商，若其托名他氏，无难缕晰入告；若以尊名特达，则恐无益于民，先损于身，固未可率尔以尝也。中如林、周二公仿汉氏绣衣直指之说，良足以铲剧贼而惩墨吏。国藩将据以上请。会林公遽归道山，周公奉命抚粤，而粤西盗贼亦日炽，而不可响迩。于是事有专重，而治盗之使不复能旁及矣。

今春以来，粤盗益复猖獗，西尽泗镇，东极平梧，二千里中，几无一尺净土。推寻本原，何尝不以有司虐用其民，鱼肉日久，激而不复反顾。盖大吏之泄泄于上，而一切废置不问者，非一朝夕之故矣。国藩尝私虑，以为天下有三大患：一曰人才，二曰财用，三曰兵力。人才之不振，曾于去岁具疏略陈大指；财用、兵力二者，昨又具疏言之。兹录一通，敬尘清览，未审足下以为有补万一否？如以为可行，则他日仍当渎请也。

国藩学识短浅，自以躐跻高位，不敢不悚切讲求，奈疾病相寻，心血亏损，夜不善寐，稍一构思，辄心动手颤。年方壮岁，境亦安荣，而脆耗如此，理不可解。蒲苇之质，势难坚强以谬附于松柏，辱足下知爱，合倾诚相告耳。至于簪绂之荣，骄人之态，虽在不肖，犹能涤此腥秽。足下乃以衔版见投，毋乃细人视我而鄙为不足深语，今亦不复相璧？但求捐此陋俗，而时以德言箴我，幸甚无量！书不详尽，伏维鉴察。并乞多谢王君子寿，倘有药石，幸贶故人。瞻望云天，企伫曷已！

复罗罗山 咸丰元年

辱逮书辞，宠惠无量。以阁下之贤，而国藩幸同里闬。国有颜子，而行谊不达于岩廊，仆之耻也。来书反复陈譬，所以砭警愚顽良厚！中如“有所畏而不敢言者，人臣贪位之私心也。不务其本而徒言其末者，后世苟且之学也”四语，国藩读之，尤复悚感。盖古之君子，不鄙其君为不可与语尧舜之道，不薄其友为不足与言孔孟之学，不自菲其身不可为圣贤，而姑悠悠浮沈于庸众之中，岂好为高论哉？非此，则不完其本然之量，是不敬其君，不敬其友，而自蹈其身于修辱之途者也。

国藩谬与当世长者游处，窃尝粗闻斯义，不自病其无似，辄欲以唐虞吁咈儆戒之风，致之乎吾君之前。于昨四月廿六日，敬陈《圣德三端预防流弊》一疏，学道未深，过伤激直。阅七日而春介轩廉访来京，递到阁下一书，乃适与拙疏若合苻节，万里神交，其真有不可解者耶？今录往一通，阁下详览而辱教之。山中故人，如刘孟容、郭筠仙昆季、江岷樵、彭筱房、朱尧阶、欧晓岑诸君，不妨一一寄示。道国藩忝窃高位，不敢脂韦取容，以重负故人之期望者，此疏其发端也。又三月间有《理财汰兵》一疏，亦附尘观览，如有不当，无惜辨驳纠正。

国藩学本疏陋，重以多病连年，心血积亏，书不耐思，宵无佳寐。计稍迟岁时，即当解组归养，从吾子与孟容于万山恬寂中耳。

贺耦庚先生夙所钦响，崇祀乡贤，允光俎豆，然吏拘成法，未敢率尔。国藩当一一检究，察已往例案，果有似此者否，六七月间交贺礼庚寄闻。此间以为无窒碍，然后关白大吏，再行呈请，自无所妨。书不能悉，诸惟心鉴。

复毛寄云 咸丰元年

去岁奉一书，久未报答，心之愧悚，殆无以状。平生于骨肉至交，往往坐是取戾，究其寸心，则未尝须臾忘故人也，况相与之挚如吾子者耶？郭观兄来都下，备陈吾子光仪謦欬，又道眷怀下走，齿饰溢情，以是益触鄙念，晨夕增恋。比想祥琴将届，动定康愉。甚善甚慰！

国藩久点朝班，学无寸进，思所以稍竭涓埃，上裨明圣，而不得窾要，无补实政。三月之初，曾陈《练兵》一疏，以国家养兵岁饷千八百余万，既已不胜其费矣。而乾隆四十七年，一举而增绿旗兵六万有奇，每岁多靡饷百余万，请仍裁此项兵，缺出不补，以济今日度支之绌。四月之末，又条陈一疏，以乾隆初元，孙文定陈《三习一弊》札子，论者谓足开六十年太平之基。今天子躬尧舜之资，亦当预防美德中之流弊，以开无疆之祚。私衷耿耿，遂不觉过于激切。圣量如天，恕其狂妄，曲赐优容，不特微躯感激，捐糜不足云报，凡在知爱，无不代为次骨。非遭逢盛世，乌能戆直不讳若此乎？外间誉我者，或过其情；讥议者又未察其实，盖措辞岂能悉当？此心要自无他，兹可为知己者道耳。

阁下至性过人，才能干济，弟每与鹤田、敬堂燕语，未尝不笃忆贤者。自星房榷盐，雨三行河，京国旧雨，日以耗少，只冀台从还朝，时相依密。贱躯所患癣疾，今夏乃得大愈，七年之病，百端纠缠，人事日生，精力衰减，昼不耐苦，宵无佳眠，顷又兼摄秋曹，公牍蝟集，而退食之暇，必读书半卷，以期补过。

南中自家君以下，并托平善。京寓小大无恙，儿子学为史论，颇明顺。少者四岁矣，五女子渐长，诸堪告慰。惟久宦多责负，未能偿人，去家十二载，思亲极笃。未克还归，不能无悒悒，然亦罔所为计也。

致江岷樵 咸丰元年

二月中，舍弟南旋，寄尘一书，并奠金、挽联。舍弟所在耽阁，五月初始抵里，不知何时达尊览也。前书劝吾子无以墨绖从戎，其时不过以新宁逼近粤西，恐有相迫而出者，故预为尼之，不意后乃有赛相奏请之事。赛之知君，盖自左景桥上书言兵事数条中有一条及君，迨仆知之，欲行阻止，而赛公已杩牙成行矣。吾子在忧戚之中，宜托疾以辞，庶上不违君命，下不废丧礼。顷闻吾弟被命即行，虽军旅墨衰，自古所有，然国朝惟以施之武弁，而文员则皆听其尽制，无夺情之召。闻仙舫翁亦有书为之劝驾，盖亦急于勤民而不及深思，而吾弟亦不免轻于一出。君子大节，当为世所取法，未可苟焉已也。所可幸者，闻尚在乌公幕府，未尝署一官，领一职，犹为无害于义，将来功成之后，凡有保奏议叙，一概辞去，且豫将此意禀明乌公转达赛公，再三恳告。如不保叙。则仍效力行间，终始其事；如不允从，则托疾归去。如此则从戎以全忠，辞荣以全孝，乃为心安理得。若略得奖叙，则似为利而出，大节一亏，终身不得为完人矣。

闻乌公为当代伟人，仆于邸钞读其折奏，倾心钦服，吾弟入其幕府，足以增长阅历，洞习韬略，他日事业愈不可量，仆亦乐弟之因此而弥增智勇，将来备国家艰大之任也。若弟不在乌公处，则他人旱足与共事，即可抽身归去。既不愿得保叙，又不能成功，又不获与贤者同事，增长智勇，则何必久系彼中，使方寸长此悬悬乎？

有汪君少逸元慎者，居邹中丞幕府，长于地理之学，与仆相好。顷渠以书来道足下绘《浔州图》，极为乌公所赏叹，果尔则亦善矣。汪君熟于开方计里之法，可从之讲求也。

仆守官如常，靡足称述。三月间陈《汰兵》一疏，以粤事方棘未报；四月又条陈一疏，以圣德盛美而预防其弊，大致似孙文定《三习一弊》疏。第孙托空言，而仆则指实，太伤激切，盖嫉时太甚，忘其语之戆直。圣量如天，曲赐苞容，不唯不罹罪谴，亦且不挂吏议。凡为臣子，同声颂盛朝不讳，感激思报，况仆之身受者乎？

比兼摄秋曹，冗忙异常，幸癣疾大愈，十去其九。南中自家君以下，及寓中大小并托安善，堪慰廑注。

粤中兵事，凡吾弟所亲见者，望日日记出，间中缕晰示我。

复汪少逸 咸丰元年

前奉到六月手书，顷又接七月二十二惠函，并《紫荆山》《浔州东北境》二图、《兵事杂录》一纸，非武库在胸，乌能昭晰曲折若此？非至笃好，又乌肯于万里之外一一缕述，以嘉贶愚蒙乎？至感至感无已！藤峡险隘，古今啸聚，若出一辙，目前既据双髻，四面严堵，犁穴歼渠，计在旦夕。此地得手，则南太之群丑，梧郁之游匪，谅无足虑。

阁下以洪伟之才，专精地学，若遂为藤峡一书，而以粤西全省形胜附著其后，则后日留心兵事者，必将取法乎此。较之《河套志》、《三省边防》等书，尤为切要。疆场之役，所以磨练豪杰之资也。前代如王伯安、孙高阳，其初亦不过讲求地利耳。其后遂为儒将，岂不贵乎阅历哉！图中惟北路与修荔、永安壤接之区，尚多未尽，而粤西要害，尤在邕州，尚乞细为考订，教我不逮。

弟守官如常，亦乏佳况。五月以来，兼摄秋曹，日日奔走于簿书尘埃之中，旧学日芜，新知弥寡。大兴徐氏书籍，近遂归之坊贾。名家晚节，往往如此。其地图竟不知所之矣。

吾友江岷樵，血性男子，若阁下与之相遇，以君图中之精诣，益渠行间之阅历，神剑相合，必两相忻畅也。

复朱伯韩 咸丰元年

前奉赐书，具审兴居安吉，德业日闳。甚善甚善！

粤中小丑，不谓遂尔披猖。张乔、祝良，世不易得，致使上相南征，兴发浩穰，涓涓不塞，患乃抵此。比闻紫荆大股，势成釜鱼，扫穴擒渠，计在旦夕。其他枝叶，毫无足虑。老前辈保障桑梓，筹画精强，与安溪李相国之平耿氏，淑浦严方伯之靖苗疆，捍御乡里，功略相等。他日出膺重寄，盛名早已惬于人人之心，亦可以倍功于事半也。

国藩久虱此间，顽顿无补，以夙闻贤人长者之余论，不敢自蹈于小人之归。奈才力薄劣，无能有所自树。又兼摄秋曹，竟日颠倒于簿书尘埃之中，重以多病累年，心血积亏，昼不耐劳，宵无佳寐。以是自度，曩昔欲有所钻于作者之林，近亦知难而退，不敢复有意矣。惟思谨守大闲，不欲脂韦以规时利，寸心耿耿，独此之执。倘蒙不弃，有以教我。

复郭雨三 咸丰元年

两奉手示，阙尔不报，非至笃好，能无督责？寸心之私，固无日不依密侍从之旁，想亦荷曲原也。

幼章方伯来，备述光仪謦欬，且言从事河间，讲求宣房，上考成案，近核全局，实能不囿于一时一隅之计。前赐函中，已略见一斑矣。顷者兵三堡之灾，猝不及防，构此闵凶。河帅原折，以为河水经微湖一过，出而渐清，运道仍尔，遄行无滞。弟思黄河初决，经微湖之涣涤，自当稍清，若灌湖既久，则湖波不足以资刷涤，恐全黄入运，运道不免终受其淤。且原折称黄水入微湖而后，挟运道而下，东趋骆马湖，由六塘河入海，而于骆马湖以下之运道若何，则未尝分晰言之，但云必不误回漕而已。弟思水不两行，溜不两盛，假使全黄大溜，尽注骆马湖，则运河之小溜，亦恐将掣动而从其大者，自泇口以下，中河口以上，恐运道不免有断流之患。盖自微湖以至清口，运道五六百里，上游为黄溜所经，则虞其淤塞；下游为黄溜所不经，则虞其断流。二者弟之私忧过计，望兄将目下形势，详悉示我。粤匪未靖，而河事复棘。天子蒿目焦虑，而书生束手无策，虚縻厚禄，以是悚愧，不可名状。

前者老兄来书，以谓全河关键，在先修山盱之六坝，次浚清口之引河，此与弟夙昔鄙见若合符契。自嘉庆年间，有减黄抬清之说，往往启上游峰山、祥符、五瑞等闸，灌人洪湖，于是乎全湖之底，北常高而南常洼。至前年启放吴堡，而湖底之北边愈高，惟北底苦高，故水少则运道有淤塞之患；惟南底苦洼，故风大则石堤有掣损之患。有识之士多谓修六坝以泄全湖之异涨，挑引河并挖浚湖之北底，以疏引湖入运之路，复王营减坝，以掣低黄河之面，此三者皆不可缓之工也。要使洪泽巨浸，仍复七分入黄，三分济运之旧，然后可以稍安；不然以全淮而迂道下江，以漕艘而灌塘出黄，此皆逆天而任巧，所恶于智者为其凿也。浅见悬空，老兄躬历周勘，无惜随时一一示我，至感至要！

弟身体如常，癣疾虽不盛发，亦不全愈。公私忙冗，无暇读书，日就颓废，颇用为恨。然来示有云：用心太过，不惟生疾，寝至废事。仁人药石之言，敢不敬佩。夏间一疏，以未发不敢寄呈，狂愚之性，学道未深，曾蒙于田敬堂书中示我弦韦，然举世默默，而时事多艰，又似未宜苟随，老兄其更为詹尹之卜乎？

与刘星房都转书论盐务 咸丰元年

顷得读阁下所寄《盐法节略》一纸，仰见擘画精到，筹谋深远，敬佩无已。

去岁变法之初，规模初具，亦容有未尽善者。今兹复欲小有变更，以期保此大局，此密益求密之道也。第试行未久，谤焰未熄，忽又自改其前说，适足以快谗慝之口。此次小议改辙，要须周浃详慎，不复少留渗漏，以期十年、二十年，永不再改，而后有以自立。弟等虽未谙鹾政，亦欲勉竭管蠡，以相佐助；搜寻罅漏，以相诘难。谨就《节略》中所载及其所不载，悉心研究。窃以为不足虑者有二，未深晰者有四，宜熟计者有三焉。伏惟分别而详示之。

辛丑五纲之残课，及清查扣留部府各款，从前奏案，每引加带课银五钱有奇，此旧商之残欠，本与新贩无涉。户部不能执甲所负之债，而取偿于乙，执纲商之帐，而追呼于票商。且去年初改新章之时，此项欠课，业已奏明停缓，岂甫经年余，忽从而追索之？此其不足虑者一也。

活支外款，本无成数，撙节一万，即报一万，以候部拨；撙节十万，即报十万，以候部拨。假使外间动用已尽，无分毫可供指拨，户部亦不能持筹以相问，执簿以相责。此项银两，系两淮额外乐输，或多或少，或有或无，其权操自尊处，户部不得为政。此其不足虑者二也。

《节略》中言：此时盐课皆当复还旧额，方为正办，不知所谓复额者，复一百三十九万余引，每引四百近之额乎？抑盐斤复一百三十九万余引之旧，而仍照新章并为六百斤，大引仅存九十三万引乎？由前之说，则由六百斤而仍改还四百斤，是成本骤加，课额骤增，办理将大致竭蹶，想智者必不为此矣；由后之说，则较戊申纲之八十九万引仅多行四万引，虽斤数暗与会典定额相符，而引数究嫌短绌。此弟等之未深晰者一也。

《节略》中又称俱复旧额。照科则即每引须加征五钱有零，不知尊意以为此项宜加乎？不宜加乎？以为宜加，则二年以来，每引止费六两一钱有奇，众商已惯见而惯闻矣。忽增五钱，亦恐其因而裹足；以为不宜加，则国家课额，自有定数，去年议增二十万引，业已摊课而之轻；今年议减十六万引，亦宜摊课而之重。倘径裁课额，则人言藉藉，岂不可畏！此其未深晰者二也。

岸价之长跌，非官吏所能为力；场价之贵贱，则院司可以裁制。去年陆公奏定新章云：官定场价不得过二两四钱，不许抬价居奇。今《节略》云：场盐每引加贵七八钱。何以官不能制？此其未深晰者三也。

去年奏定新章云：只行一百九万余引，满额即止，以防壅积。乃《节略》中云：改票以来，已运正引三百余万，是两年而行三纲之引矣。其果壅滞耶？则于百九万引额满之时，即应停止，不应自背前奏，溢出额外，自夸销引之多，而受壅积之害；其果疏畅耶？则此时不应忽有改图减引之议。此其未深晰者四也。

乙未纲之盐，从前陶文毅奏案本请分年带运，盐既分十年带运。课亦分十年带征。闻此纲至今盐未运毕，课亦未征完。去年陆公奏章乃称为乙未纲，已纳钱粮未运之盐，实与陶公前奏不合，弟等已蓄疑于心矣。惟力筹恤商轻本之法，不得不思加斤。既思加斤，不能不指此项乙盐为名。以为所加之斤；初非无课之盐。有识君子，亦当深谅任事者之苦心。第每引配带二百斤，两年以来行引至三百万之多，则乙盐全纲配带已毕，且溢出乙盐之外矣。此后每引仍加二百斤，又将指何项盐为名？将来淮南票引，永以六百斤为定例乎？抑仍有改还四百斤之时乎？若不奏明，必为言者所藉口。此其宜熟计者一也。

去年陆公奏定章程云：自百引起，至千引止。厥后仪征设栈，乃改为自十引起，以便小贩。从前淮北试票，所以从十引起者，以其引地甚隘，道里甚近，民贩甚小耳。淮南则纵横万里，交错七省，与淮北迥不侔矣。近闻江广各岸，小贩充斥，规趋微利，争先跌价，大贩守候不利，则折本贱售，一辙既覆，相戒不复再举。盖大贩之受挤于小贩，亦犹官盐之受挤于私盐，似应禁革小贩，仍从百引起票。否则，巨商畏缩，实于大局有妨。此其宜熟计者二也。

去年奏定新章云：被灾旧商，凡请运新盐千引者，准其配带补运免课之盐二百引；如旧商无力，情愿自招新商代运者，亦准配补二百引。弟等窃以为此条过矣。每引六百斤，内既有二百斤无课之盐，以千引计之，因加斤而无课者，三之一；因配补而无课者，五之一，是无课者占五百三十余引也。无课之盐太多，成本太轻，岸价焉得而不贱？新商焉得而不亏？场产焉得而不绌？往者，纲商取巧之术，有所谓淹销补运者，有所谓加带融楚者。淹销云：何船被水淹之盐，准其免课补运。奸商则凿沈无盐之船而希图报淹。融楚云：何食岸轻课之盐，通融行于楚岸。奸商则悬阁应运之引，而钻营融楚二者之免课轻课，其害较私盐而更甚。今日之配补无课，其害较二者而更甚。若不裁革此项，则新商行票既受挤于小贩，又受挤于配补，跌价赔本，职是之由。此其宜熟筹者三也。

凡此数者，弟等未经身履，或莫悉其机要。十年以来，国家大政，惟此事足挽回元气。阁下与陆公之忠荩，士林所共仰也。然裁抑滋多，谤亦巨。其初规有未善者，此次小议变更，不可不详尽周至，务使目前无遗议，日后无流弊，庶足宏济于艰难耳。

答黄麓溪 咸丰元年

去岁出都后，奉到手书，知行抵江南，即闻南讣。想仁孝性成，哀愕曷极！嗣又奉赐函，忧戚之中，尚践在都临别夙诺。寄到漕务积弊及银价苦昂，思所以平之之法，具见忠孝并摅，缠绵家国，恳挚无已。闻已于冬杪返棹湘南，抚棺一痛，洒泪终天，知不胜惨戚矣。惟念姻伯尚在康娱之年，目睹足下之哀毁灭性，或亦增悼于心，尚愿节哀顺变，稍自葆练。兹乘公车南旋，敬寄挽章，以当生刍之奠。

漕务、银价二事，弟亦思之烂熟。大钱之说与行钞之事，稽之前史，按之时势，及博访当世之通人智士，俱不可行。许珊林之弟有《钞弊论》，极驳王亮《生刍》一书，甚畅而精。王子槐侍御茂荫有《大钱不可行议》，尤为平实切理。是以弟于二者，皆灼然知其不可行，不得已为银钱并用之计。去岁腊月，先陈《民间疾苦》一疏，继陈《银钱并用章程》一疏，皆本来书之精意而斟酌损益之。兹特录一稿奉呈，伏祈鉴正。

粤西事日靡烂，乌都护竟尔死事，岷樵在其幕下，不知消息。丰北乃不合龙，闻立翁勤剧忧劳，卒无成功。弟久虱此间，毫无裨补，愧愤而已。

与刘霞仙 咸丰二年十月

自十二日奉复一书之后，又再辱手函，具悉一切。

国藩之所以迟迟赴局陪诸君子之后者，盖自七月二十五闻讣，至十一月初五始克释缟素而更墨绖。若遽趋县城，既不可以缟素而入公门，又岂可竟更墨绖，显干大戾。且局中要务，不外训练武艺，催收捐项二端。国藩于用兵行军之道，本不素讲，而平时训练，所谓拳经棍法不尚花法者，尤懵然如菽麦之不辨。而侧闻石樵先生之胆勇，及左右与罗山、赵、康、王、易诸君子之讲求切实，国藩寸衷自问，实不能及十分之二三。至于催促捐项，无论斩焉在疚，不可遽登入门，即使冒尔从事，而国藩少年故交，多非殷实之家，其稍有资力者，大抵闻名而不识面，一旦往而劝捐，人将有敬而远之之意，盖亦无当于事理。是以再三踌躇，迟迟未出。

然国藩居湘乡之土，为湘乡之民，义不可不同心合力保护桑梓，拟于百日之后前赴县门，一则叩谢石樵先生枉吊敝庐之劳，一则到局与诸君子商榷，以明同舟共济之义。刻下局中章程，国藩曾未闻知颠末。然鄙意以为壮勇贵精而不贵多，设局宜合而不宜分。湘潭、宁乡两县各交界之所，不必另立练局，但在城内立一总局，两处多设探报，贼至则风雨疾驰，仍可御于境上。城内总局人数亦不必多，但得敢死之士四百人，则固可以一战。要须简择精严，临阵不至兽骇鸟散，则虽少亦决其有济。

此时请饷于上，既屡请而不应，即派捐于乡，亦必有穷乏不应之时。盖去年既有摊捐之案，今秋又值大旱之后，各乡素号殷实者，虽告贷于人而无门可入。若粤匪一日不靖，则防守一日不可撤。而邑中能捐之家，只有此数。苟其罗掘将尽而警戒未弛，则虽逆匪不来，而亦有嚣然难靖之势，是不可不早为之虑也。国藩未深悉现办之情形，而辄发无当之议论，惟左右节采而详示之。

江岷樵之被物议，想皆闻诸委员之口，不知委员中果有沉实慎言其人者乎？抑多悠悠随人拾谤者、忌者之唾余，以推波而助澜乎？武都司之死，以力战无援之故，京师人多哀怜之，亦往往有得粤中信者。国藩亦接曾香海信，深为武都司鸣冤，而无一字议及岷樵者。岷樵之为人，孝友肫肫，交友有信，与士卒同甘苦，临阵常居人先，死生患难，实可仗倚。即此次身受矛伤，亦足以明其非退怯之人。而赛相国濡滞沾沾，又断非能以事权全属岷樵者。岷樵去年墨经从戎，国藩曾以书责之，谓其大节已亏。此次传闻之言，不能遽以尺一远相苛责，待听睹稍真，然后再议可耳。

曾文正公书札卷二

与各州县书 咸丰二年十二月

启者：

国藩于六月奉使江西，七月二十五日在安徽太湖县，痛闻先慈大故。即日奔丧，买舟西上，行至武昌，始闻长沙被围之信。抛弃行李，仅携一仆，匍匐间行，于八月二十三抵家，即以九月十三权厝先慈于居室后山。方拟另寻葬地，稍尽孝思，腊月十三奉到谕旨，命办理团练乡民，搜查土匪诸事务。即于二十一日驰赴省城与张中丞商办一切。方今之务，莫急于剿办土匪一节。会匪、邪教、盗贼、痞棍数者，在在多有。或啸聚山谷，纠结党羽。地方官明明知之，而不敢严办者，其故何哉？盖搜其巢穴，有拒捕之患；畏其伙党，有报复之惧；上宪勘转，有文书之烦；解犯往来，有需索之费。以此数者踌躇于心，是以隐忍不办，幸其伏而未动，姑相安于无事而已。岂知一旦窃发，辄酿成臣案，劫狱戕官，即此伏而未动之土匪也。然后悔隐忍慈柔之过，不已晚哉？

自粤匪滋事以来，各省莠民，常怀不肖之心，狡焉思犯上而作乱，一次不惩，则胆大藐法；二次不惩，则聚众横行矣。圣主宵旰不安，严饬歼除匪党。张中丞仰体圣意，日日以除莠安良为心。前月曾有一札严拿土匪，令州县力能捕者，自捕之；力不能者，专丁送信至中丞署内，设法剿办，但期无案不破，无犯不惩。一切勘转之文，解犯之费，都行省去，宽以处分，假以便宜。此亦明府有为之会也。

国藩奉命查办匪徒，才识短浅，耳目难周，憔求明府努力同心，匡我不逮。或饬谕绅耆与之协拿，或专丁来省请兵密剿，方略无常，惟期迅速，去一匪则一乡清净，剿一巢则千家安眠。匪惟国藩厚幸，实大有造于我桑梓之邦也。

与省城绅士书 咸丰三年正月

启者：

去年逆匪围城八十余日之久，城内居民半受疮痍，现在贼踪远去，已在千里之外，而犹恐其分股回窜。长沙重地，不可不严为防守。

防守之道，第一要人心镇定，第二要查拿奸细。欲求镇定，断不宜逃徙出城。去年七月贼匪未来之先，城中居民有逃往湖北而遇害者，有逃往各县各乡而遇害者，可见生死前定。命数应死者，虽逃亦死；命数应生者，不逃亦生也。国藩本系乡间之人，特来城中度岁，奉劝城中绅耆士商，大家镇定相戒，不得逃徙。幸甚幸甚！

至于查拿奸细之法，亦赖城中居人大家齐心，不藉差役之稽察，不藉弁兵之巡逻，但以长沙之人，办长沙之事，以本街之民，查本街之土匪，则奸细之踪迹不得匿矣。每一栅栏之中，择良民四五家专司其事。日则留心访查，夜则轮流坐守。以五家计之，一月之内，不过各守六夜耳。查察严密，遇有形迹可疑者，扭送长、善二县，立即究办，不须派钱，不须造册，人人齐心，家家自卫，内奸既清，外寇自不得入。现在浏阳匪徒剿办已毕，各处新调兵勇，皆于正月可到，日日操练，有备无患，尚何惊惧之有哉？

国藩奉命查办土匪，惟冀绅耆士商，协力相助。桑梓之谊，切如手足；方寸之地，坚如金石，谅城中各有同心也。

与湖南各州县公正绅耆书 咸丰三年正月

启者：

自逆匪窜扰湖南以来，我百姓既受粤寇杀戮之惨，又加以土匪之抢劫，潮勇之淫掠，丁壮死于锋镝，老弱转于沟壑，种种毒苦，不堪言状。而其最可痛恨者，尤有二端：

逆匪所到之处，掳我良民，日则看守不许外出，夜则围宿不许偷逃。约之为兄弟，诱之以拜上。从之则生，背之则死。掳入贼中，不过两月，头发稍深，则驱之临阵。每战以我民之被掳者列于前行，而彼以牌刀手压其后，反顾亦杀，退奔亦杀。我民之被掳者，进则为官兵所擒，退则为牌刀手所杀，不得已，闭目冒进，冲锋力战。数战之后，终归于死。生为被胁之民，死为含冤之鬼。但见其从逆，谁怜其苦衷？此其可痛恨者一也。

潮勇在楚，奸淫抢掠，诚所不免，然现已遣回广东。其在湖南滋扰之时不甚久，经过之地不甚多，岂比粤寇之穷凶极恶？粤寇所淫之妇，何止万数；所焚之屋，何止十万；所屠之民，何止百万。近因恶潮勇之故，遂有一种莠言，称颂粤寇，反谓其不奸淫，反谓其不焚掠，反谓其不屠戮。愚民无知，一唱百和，议论颠倒，黑白不分，此其可痛恨者二也。

现在逆匪已陷湖北，凶焰益炽。湖南与之唇齿相依，烽火相望，若非人人敌忾，家家自卫，何以保我百姓安生而乐业哉？国藩奉天子命，办理本省团练事务。是用致书各州、县公正绅耆，务求努力同心，佐我不逮。团练之道非他，以官卫民，不若使民自卫；以一人自卫，不若与众人共相卫，如是而已。其有地势利便，资财丰足者，则或数十家并为一村，或数百人结为一寨，高墙深沟，屹然自保。如其地势不便，赀财不足，则不必并村，不必结寨，但数十家联为一气，数百人合为一心，患难相顾，闻声相救，亦自足捍御外侮。农夫、牧童皆为健卒，耰锄、竹木皆为兵器，需费无多，用力无几，特患我民不肯实心奉行耳。国家承平日久，刑法尚宽，值兹有事之秋，土匪乘间窃发，在在有之，亦望公正绅耆，严立团规，力持风化。共有素行不法，惯为猾贼造言惑众者，告之团长、族长，公同处罚，轻则治以家刑，重则置之死地。其有逃兵、逃勇，经过乡里劫掠扰乱者，格杀勿论。其有匪徒痞棍，聚众排饭，持械抄抢者，格杀勿论。若有剧盗成群，啸聚山谷，小股则密告州县，迅速掩捕；大股则专人来省，或告抚院辕门，或告本处公馆。朝来告，则兵朝发；夕来告，则兵夕发，立时剿办，不逾晷刻。除丑类以安善良，清内匪以御外患，想亦众绅耆所乐为效力者也。

国藩奉命以来，日夜悚惕。自度才能浅薄，不足谋事。唯有“不要钱、不怕死”六字，时时自矢，以质鬼神，以对君父，即藉以号召吾乡之豪杰。湖南之大，岂乏忠义贯金石，肝胆照日星之人？相与倡明大义，辅正除邪，不特保桑梓于万全，亦可荡平贼氛，我国家重有赖焉者也。时艰孔亟，翘企维殷。书不十一，诸难心鉴。

复彭丽生 咸丰三年正月

前承惠书，存唁不孝。顷又蒙手书，所以期勖故人，甚笃且勤。国藩积愆丛慝，无实行而盗虚声，为神明所不容，乃不陨灭我躬，而延祸于吾母。椎心悔憾，盖不得自比于人数，其又何经济之足言！顾如足下所称，“今日不可救药之端，惟在人心陷溺，绝无廉耻”云云。则国藩之私见，实与贤者相吻合。窃尝以为无兵不足深忧，无饷不足痛哭，独举目斯世，求一攘利不先，赴义恐后，忠愤耿耿者，不可亟得；或仅得之，而又屈居卑下，往往抑郁不伸，以挫以去以死，而贪饕退缩者，果骧首而上腾，而富贵，而名誉，而老健不死。此其可为浩叹者也。足下与某公书，言之至为深痛。积年痒疥，为君一搔，忧患余生，得少快慰。

国藩来此，盖以鄂中失守，恐其回窜，不得不出以自别于畏死者之徒。至于求有补济，则肮脏之性，将以方枘周旋于圆凿之中，亦知其钮铻而鲜当矣。刻下所志，惟在练兵、除暴二事。练兵则犹七年之病，求三年之艾；除暴则借一方之良，锄一方之莠。故急急访求各州县公正绅耆，佐我不逮。先与以一书，然后剀切示谕之。年来饱更世故，又经忧患，齿发稍侵，精神颓败。幸故人一来顾我，相对叙论，收召散亡之魂魄，祓濯如山之尘垢，庶生新机而还旧识，即拯时艰于万一，亦未可知。郭筠仙、刘霞仙、罗罗山及平日交旧，都来此间。尚望足下惠然命驾，无任伫企。

复邓小耘 咸丰三年正月

顷奉惠书，所以存恤不孝，至深且厚！

国藩以六月出都，七月二十五在安徽太湖县途次，痛闻先慈大故，即由九江买舟西奔。行至武昌，始闻长沙被围之信。私忧公愤，并为一郁，冒险首途，于八月二十三抵家。违离桑梓，十有四年，一旦归来，大父、大母之新阡已有宿草，慈容永隔，仅见一棺。功缌之戚，强半失旧，风鹤警报，讹言四兴。每痛哭慈帏，不知家之何以为家，生之何以为生也。幸严亲康健，命于九月中旬急谋葬事，尚思别营佳城，更竭诚信以妥先慈之体魄。

腊月十三，急奉帮办团防之命，兼闻武昌失守之信，即于十七日驰赴省门。自知百无一能，聊贡此不敢畏死之身，以与城中父老共此患难。正月初间，贼以全数东下。张中丞奉命权督两湖，长沙遂可解严。方今吾乡之患，在土匪犹有未尽，伏莽伺间，所在堪虞。国藩拟致书各州县公正绅耆，借其势力共与芟除，以本地之善良，锄本地之稂莠，见闻既切，缉擒较易，不审有补万一否？若借此兵甲震撼之后，用厌乱之人心，荡涤群丑，扫荡廓清，亦一快也。

湘丈墓表尚未构造，即欲有所述，亦俟小祥以后。本非能此，又忧患余生，无复意绪，贤者固宜矜谅也。

与徐玉山太守 咸丰三年二月

吾乡疮痍之后，惟芟除土匪为第一要务。二三十年来，应办不办之案，应杀不杀之人，充塞于郡县山谷之间，民见夫命案盗案之首犯皆得逍遥法外，固已藐视王章而弁髦官长矣。又见夫粤匪之横行，土匪之屡发，乃益嚣然不靖，痞棍四出，劫抢风起，各霸一方，凌藉小民而鱼肉之。鄙意以为宜大加惩创，择其残害于乡里者，重则处以斩枭，轻亦立毙杖下。戮其尤凶横者，而其党始稍戢；诛其尤害民者，而良民始稍息。但求于孱弱之百姓少得安恬，即吾身得武健严酷之名，或有损于阴骘慈祥之说，亦不敢辞已。将此意详告各州县牧令，又以书函致各处绅耆矣。更祈老公祖严饬所属，申明鄙意，但求无案不破，无犯不惩，一切大小处分，皆可宽免。

贵属若有著名会匪、教匪，骤难施手者，尚祈密函示我，设法剿办。果其划除丑类，万家安眠，则造福于我桑梓之邦，实无涯矣。

与魁荫亭太守 咸丰三年二月

国藩以前月下旬，于寓中设审案局，十日内已戮五人。世风既薄，人人各挟不靖之志，平居造作谣言，幸四方有事而欲为乱，稍待之以宽仁，愈嚣然自肆，白昼劫掠都市，视官长蔑如也。不治以严刑峻法，则鼠子纷起，将来无复措手之处。是以壹意残忍，冀回颓风于万一。书生岂解好杀，要以时势所迫，非是则无以锄强暴而安我孱弱之民。盖与阁下为政夙心，颇相契合也。

前信已封，未发，适接来书，盖多至论。就现在之额兵练之，而化为有用，诚为善策。然习气太盛，安能更铸其面目而荡涤其肠胃？恐岳王复生，半年可以教成其武艺；孔子复生，三年不能变革其恶习。故鄙见窃谓现在之兵，不可练之而为劲卒；新募之勇，却可练之使补额兵。救荒之说，自是敝邑与贵治急务，然公帑既难于四颁，而民间又无可多捐，虽有善者，亦不过补救十一。

侦探本当今第一急务。张制军北去时，曾与弟约每日一信。今去已久，仅接二书，下游消息亦未细叙。初六得江西信，知粤匪于十一破九江，十七陷安徽，二十五又去安庆而东下矣。湖南去贼日远，藉可少息，然国家大局，盐、漕、河务三者，一举而委之不可复问之地。静言思之，不知所届。

复文任吾 咸丰三年二月

团练之事，极不易言。乡里编户，民穷财尽，重以去年枯旱，十室九饥。与之言敛费以举团事，则情不能感，说不能动，威势不能劫。彼诚朝不谋夕，无钱可捐，而又见夫经手者之不免染指，则益含怨而不肯从事。故国藩此次办法，重在团，不重在练。团者，即保甲之法也。清查户口，不许容留匪人，一言尽之矣。练则必制器械，造旗帜，请教师，拣丁壮，或数日一会，或一月一会。又或厚筑碉堡，聚立山寨，皆大有兴举，非多敛钱文不可。方今百姓穷困，无生可谋。治之者当如养久病之婴儿，攻补温凉，皆难骤进；风寒饮食，动辄为咎。故鄙意重在团，不重在练。抑且不遽重在团，而先重在办土匪，我不能有利于民，但去其害民者而已；而害民之中，又择其尤甚者。如尊书中所谓会匪头目，抢案首犯，斩刈无赦，其余可宥原者，皆行保释，最为得体。舍粤匪而求协从，舍豺狼而问狐狸，此近来大不平之事也。

劝捐之说，苦无简明条例，不足取信于乡人。条例必颁自户部，乃可据为典要。此间亦无刊定要例，不若就乡人所愿为之官，愿得之封典，告知省城主持此事之人，然后较量多寡以定从违。其可捐之户，亦须择其尤富者，至少亦须大钱一千串，乃可起捐，庶小户无勒派之弊，而国帑有尺寸之补。

李筱泉年兄醇厚明白，仆所深知；若得诸君子相助，为理，必有可观。

足下所代作告示，都为妥善。惟第七条按户出丁，到处练艺，尚与鄙见不合。鄙意各乡但行保甲之法，团而不练。惟城厢则操练一二百人，以资剿办土匪之用。待岁月稍久，民心信从，然后层层引入，庶费不多而事易集耳。

与江岷樵左季高 咸丰三年二月十八日

王子寿、林天直、张廉卿俱到。众贤汇进，龛乱嘘枯，必有厌人心志之政。今日百废莫举，千疮并溃，无可收拾，独赖此精忠耿耿之寸衷，与斯民相对于骨岳血渊之中，冀其塞绝横流之人欲，以挽回厌乱之天心，庶几万有一补。不然，但就局势而论之，则滔滔者，吾不知其所底也。

岷樵为向军门所奏，俾充翼长，义似不可以辞，非区区计较于己身之利害而已。彼既翻然而引与同袍，则岷樵之夙抱，与所熟睹于军中之利弊短长，或者得尽展布，而唯命是从，亦未可知；即不然，而言不吾听，谋不吾用，亦且优容其间，益得尽究军情得失，而一喙不置。彼诚愎矣，其又能久居此席乎？将来奉身而退，亦易为计。若预薄其不足有为，而悍然不顾，则非有心人援溺迫切之心也。若谓某子不足共事，则又岷樵之度之不足容纳众流也。两端者，二君尚细思之。

复欧阳晓岑 咸丰三年二月

顷奉赐书，不特识解度越吾辈，即文气之深厚，亦似夫张子厚之《理窟》，张太岳之《书牍》。尊兄宏量精思，近日遂尔臻此。庄生所谓闻任氏之风俗，殆未可与辁才讽说之徒，简发而道一一也。所论数事，国藩盖亦粗识指归，谨以复于左右。

书院之说，诚为进退失据，接来教之次日，即将关聘却去。今仍以属陈水部。耒阳、常宁一带，顷有土匪窃发，已调楚勇五百、湘勇三百前往进剿。若扑灭稍迟，则国藩当移驻衡州。藉令无事，而东南如衡、永各郡，西南如宝庆各属，实为匪徒渊薮，亦宜径驻彼处，搜求洞穴与草薤而禽狝之，未可讲学会垣，转荒职事。

保甲之法，诚为善政。然刊定科条，散布乡愚，求能行法之人，不苛敛于民间，盖或百里而不得一贤焉。世教既衰，人人各逞其亡等之欲，鱼肉孱民而刀匕之，官司布一令甲，徒以供若辈横索暴敛之名目。故团练保甲，皆今日之要务。而鄙人妄谓皆不可卤莽以行，灭裂以举，人心陷溺，固已抵此。独严缚匪党，动与磔死，差令乡里善良得以伸彼之气，而应吾之令耳。

梅里之兄子，顷携尊兄书来，欲教湘勇以技艺，已收畜在此。武弁中有塔齐布，颇晓军事，仆亟欲与之诱掖。又周金城在府署，教技亦有师法。将来操练，即倚此三人。

文案不立不足兴事，诚如尊谕。顷已在公馆立审案局，，派知州一人、照磨一人承审。匪类解到，重则立决，轻则毙之杖下，又轻则鞭之千百。敝处所为止此三科。巨案则自行汇奏，小者则惟吾专之。期于立办无所挂碍牵掣于其间。案至即时讯供，即时正法，亦无所期待迁延。昨城内捆献土匪，本交善化县。敝处闻信即提来，已立枭二人矣。

至于集思广益，本非易事，而施之于会城之内，尤易为人欺蔽。日之抵吾门者，或上书献策，或面陈机宜，大抵不出尊书三端之外，抑所谓阳鲚者也。然因此而尽废吐握之风，则又不可。要当内持定见，而六辔在手；外广延纳，而万流赴壑，乃为尽善。我思古人，殆应如此，而区区则未逮矣。

潮勇淫掠，极为毒害。近有他处溃兵逃勇，假托于潮，以张其莫敢谁何之威，亦有并非兵勇，游匪四出，而国人相惊呼以为潮勇者。抗之则力有不能，遣之则资有不继，招之则患且无休。今方谋择其桀悍者，日磔几人，然后再谋递解之法。若云拒孤城以壑邻国，则初意原不如是也。

捐输之例，百无一良。若以属之鄙人，惟当敬谢不敏。署中丞君明白晓事，近与仆谋事，意见多合，第相吁相濡，尚未能忘足忘要，或稍久更当融叶。

此八事者，尊兄之所虑，亦仆所日夜筹维者也。谨一一铨复，即有不当，幸无惜更迭辨论，以示榜檠，企望企望！或乘兴扁舟，又复翩然来过，弥慰私怀，祷祀求之，不敢必也。

与朱石翘 咸丰三年二月二十七日

自去岁以来，抢劫之案，各县多有，惟吾邑无之，亦无以他事冤抑持片词来控诉者，仁人之所被，岂浅鲜哉！现在设法购拿各劫案首要诸犯，至则立予磔死，不复拘守常例，持之稍久，巨案或可少息。方今民穷财困，吾辈势不能别有噢咻生息之术计，惟力去害民之人，以听吾民之自孳自活而已矣。去冬之出，奉命以团练为名。近来不谈此二字，每告人曰；乡村宜团而不宜练；城厢宜练而不宜多。如此立说，明知有日就懈散之弊，然懈散之弊尚少；若一意操切行之，则新进生事者，持札四出，讹索逼勒，无所不至，功无尺寸，而弊重邱山，亦良可深虑也。

朱岚暄五兄闻遂捐万金以赈饥，可谓豪杰之士；湘潭左家，弟已面劝其大捐以济本邑之赈务，虽小有允诺，然恐不过千金以外。弟又拟为书函，以劝同里各富人，不知何处较易为力？便中尚祈示悉。散放之法，古人皆以放钱放米为善，设粥厂，非佳政也。

复江岷樵 咸丰三年三月初七日

印渠归来，道及一路吏治，可为浩叹！吾楚之难，殆未遽已。安仁箐深林密，虽焚巢数处，而余匪未净，正是可虞。不知陶公能一为剿捕，不复滋蔓否？

鄙人拟于四月移驻衡州，现在设局审案，外间粗盗虚声，实则茧丝自缚，曾不得放步大踏，一写平生欲白之怀。盖才分既薄，资望又轻，而又处于不官不绅之地，故多所委蛇也。吾弟果居北臬一二年，宜可小而补益。而事会之来，恐所至辄席不得暖，突不得黔，奔走劳瘁，负天下之誉望，而终不能切实展布一番，此鄙人所预为阁下虑而因为天下忧者也。

复张石卿中丞 咸丰三年三月初七日

自粤逆窜楚，一路从者最多，逃回者方扬扬得意，未出者尚蠕蠕欲动。弟意将于四月移驻衡州，带勇数百，非敢必其有济，但约束严明，不令兵勇所至，辄兴如篦如洗之谣，致吾民反颂贼而畏兵，誓当一雪斯耻耳。

泸溪勇二百，已遵来示饬令前往鄂中，供麾下驱除之用；辰勇一百，弟令其与湘勇日日同操，命塔都司帅之，将来且提此一旅，同驻衡郡，故不令其往鄂。

来示檄诸殿元北去，诸即管带辰勇者也。无勇，则诸亦失所恃，故亦不往。周金城之教艺，尽是花法，不中实用，其徒八十人，多油滑浮动，难可深恃。弟前分三十人至贡院教湘勇，后见手足非是，仍尔谢遣。鄙意周之廪给太丰，未可浮慕戚氏教阵之虚名，反忘场上目击之实效，祈老兄一为裁之。

弟近日办理粗有端绪，然不官不绅，处于承乘并疑之位，则亦难为放步大踏之行。木翁近复具折告病，由四百里驰奏，计月内可以批回，又有一番变革也。

复李筱泉 咸丰三年三月初八日

昨接手书，所论甚中要害。生用法从严，非漫无条律，一师屠伯之为，要以精微之意，行吾威厉之事，期于死者无怨，生者知警，而后寸心乃安。所请刘馨室明府，亦尚精细，故生倚任之；足下进言之意甚厚，生当三复铭佩也。

复江岷樵 咸丰三年三月十三日

台旆能留湖北，乃梓乡之幸。顷夏观察之意，欲令国藩与督抚会奏，举左右提师河北，以防贼匪渡淮北窜之路。鄙意乃不谓然。足下之信义为吾党所俯首，而资地尚浅，威望未为大著，挈不愿远去之楚勇，附之以孱怯思溃不知谁何之兵，入素未经历之地，日周旋乎水火斗争之诸将，以当虎狼百万之贼，虽殚竭心力，固亦不能自神；若留湖北，养威期年，训练强兵，申理冤滞，民望既归，万一贼匪溯江回扑，殆可与之一战。贼即不反而西，以足下之勇智，但使练兵数月，亦可出而破寇。故鄙人愿左右之稍得休息，以暗图汾阳西平之烈也。

国藩在此，亦日以练兵为要。塔都司差可与谋事；此外，殆罕宏济之侣。罗、郭、二刘数书生，忠勇有略，兹壮吾魄耳。令弟既北，印渠与相堂必宜留南。印渠大可倚，淳实而有深谋，时辈哪得见此！寓中鞫案日多，得好宄即磔之，虽无大补，亦少快人心也。

与江岷樵 咸丰三年三月

崇、通两股匪徒，已于十六、十七二日两战获胜，剿灭殆尽。世间快事，那得有此！连日方焦灼，以为崇、通、嘉鱼三处股匪，且将困足下于山邑峭岭之中，不谓出奇制胜，以八百人而剿洗六千之贼，南省官绅，无不额手称庆。印渠救援之速，世所罕闻。此老胸中甲兵，吾不复能窥测。在衡山剿贼时，每帐中作书与我，皆以小楷书，虽逆犯口供，亦亲自鞫问而亲书细字，何其多能而好暇也。此次赴通城之援，便如神鹰度漠，一击千里，令人爱敬不已。惟初约只在通城，战罢仍回长沙，以资南省搏击之用。今乃并为左右，挈之东去，湘中遂少可倚之人，使我气馁而生妒怨。足下得不深念乎？

逆贼在金陵，恐不遽去。扼天下之喉，盐、漕两事，不复可问，而京师饷项支绌，实有日不能支之势。为人臣子，一筹莫展，清夜自维，能无愧死！为今之计，急须严防清江，无使洪泽一湖被贼占据，则淮北盐运，犹可西上，河南、安徽之粮犹可北去，或者不无小补。然高邮、淮安一带，无险可扼，恐亦难操胜算。苏浙两省，风气柔脆，孱兵馁将，尤不可恃，念之痛心！足下大义炳然，不审规划全局，当从何处下手？若犹枝枝节节，头痛顾头，足痛顾足，则屡失屡误，将来伊于胡底？楚勇不知皆愿东去否？若剧思归，亦宜稍予简择。湘勇近日操练如常，惟患太少。此后南省有警，即不能不倚恃湘勇矣。到江南后，望无惜时时寄书示我。

淮安有鲁通父者，名一同；宿迁有庄牧庵者，名纾青，皆当世异才。读书甚多，通晓兵事，到彼中幸礼致之。至要至要！无以泛常相遇。

与张石卿制军 咸丰三年三月二十四日

通城、崇阳之匪四千有余，岷老兄弟乃以八百人翦灭之；刘印渠赴岷樵之援，自长沙行四日夜，已达通城。三君者，神奇乃至于此，令人爱敬之不已。惟南北两省，皆倚楚勇如长城。今遽挈之东去，此外殆罕劲旅，念之不快。然以天下之大局，君父之殷忧，恨不得岷老插翅一飞，半日而达金陵，虽未必一战取胜，亦聊以迅速会兵，仰慰九重之心，犹为臣子者报国之一端。苏、浙两省未可深恃，惟淮郡洪湖为吾必争之地，不知诸将能力战以扼逆贼北窜之路否？

弟在此一切如常，搜剿土匪，日从事于案牍。抢劫重案，辄予诛杀，不逞之徒，稍知敛戢。惟团练终成虚语，毫无实裨，万一土匪窃发，乡里之小民仍如鱼听鸣榔，鸟惊虚弦，眶怯四窜，难可遽镇也。

复陈岱云 咸丰三年四月十六日

屡奉手书，阙然不报。前在乡间万山之中，未尝与省城一通音问。自入省以来，又实无皖省便足，又不知左右官职躯命，竟复何若，日夕东望，浩然长叹而已。四月初阅夏阶平家信，有周敬修奏池州失守，知府不知下落之语。初九接阁下与萧仆带回之信，始知尊体康泰，眷属无恙，至幸至慰！乱离之世，独生死为相关不能忘耳，此外似都不足惜。念我亲家，虽幸得存活，亦恐无复生涯。天之位置善人，固将有意困之，不穷至无所复之而不止耶？

国藩自去年八月二十三日抵家，即奉严亲命，以速葬先母为急务。以九月十三权厝于居室后山，方思别寻善地，稍补弥天之罪，而展不匮之诚。十二月十三忽奉帮办团练之命，兼闻武昌沦陷之信，即以十七仓皇一出，聊贡此不敢爱死之身，以与桑梓父老，同守此瓦砾烬余之省城。幸到省未及二十日，而贼已出鄂而东，此间得少安息，因力与整顿，日以查拿匪人为事。公馆设审案局，讯得不法重情，立予磔死，或加枭示，邦人士遂谓为尽心，颇立声威，宵小敛戢。实则三月以来，仅戮五十人，于古之猛烈者，曾不足比数。世相承以因循，遂谓此为武健严酷耳。

招募勇士七百余人，日日训练，粗有成效。二月常宁滋事，派勇八百往剿，未至而贼溃。事已就平，旋以衡山土匪聚众千余人为乱，即调此勇征讨，一战而擒斩四百余人，怙然无事。此外又有安仁劫狱、烧署之匪，通城戕眷烧署之匪，皆兵勇一到，迅就扑灭。此皆我省大劫之后，民人不应重罹锋镝之惨，气运将平，而鄙人会逢其适，得以幸告无罪。

贱眷以二月二十四出京，四月初十已到湖北，大约本月可到省。家严以下，并托平安，足慰廑注。书辞烦杂，犹不能十分之一。

与张润农 咸丰三年四月二十七日

握别以来，无时不思。冒暑首途，不特军士劳苦，即旌从之奔疲积困，眠食失时，亦令我终夕思之而不能稍释。闻桂东贼势颇张，十四五日与绅民团勇接战，我兵杀伤甚多，日内恐愈形猖獗。

有桂东生员吴齐源者，十六日自桂起行，来省请兵，徒步行四百里，至衡州始雇船北来。其人义愤勃发，熟悉地方情形，桑梓之地，切肤之痛，必能广求侦探，指引途径。又有郴州廪生陈善奎者，云心吏部之胞侄也。年少而有胆识，文笔超轶，通晓吏事，亦实为军中有用之才。兹特令二人者驰赴大营，阁下幸优礼之。闻彼处万山丛杂，径路千歧，若非多觅向导，恐我军迷路误入贼中；即贼或窜还上游崇义等处，亦不可遽分畛域，弃而不追。购求眼线，厚赏间谍，二人者当可助阁下一臂之力，伏惟兼听而慎用之。此间已添派夏憩亭观察带兵续进，此君好善心诚，必能尽阁下之长。

弟不虑阁下之不善抚士，不善用奇，为谋，为勇，俱非所虑；但虑寸心稍存轻敌之见，则恐为士卒所窥，亦足长其骄气。伏惟兢业自将，甚厚甚盛！

与朱石翘 咸丰三年五月

下游消息，日内殊不佳善。逆匪连舟千余，蔽江西上，业已焚烧太平，重破安庆，初七日直达彭泽矣。岷樵抱病未痊，以千余积劳之勇，守九江残毁之城，其事盖不堪设想。制军拟亲至道士洑防堵，南省设防之事，亦不可缓。国藩拟自往洞庭以南湘阴以北，择一要隘，驻扎其间，购木排数座，亘置河中，中留一泓以通船只。排之三方，如营作墙，多留炮跟，以备攻放。两岸各扎营盘，与排相应。计岸上须兵二千，水中须兵一千，拟招宝庆勇二千人，请魁太守帅之以出；招湘乡勇千人，请阁下帅之以出。阁下大义炳著，为吾党所推重，勤王之志，伟抱素裕。此次旌旆北首，知阁下不辞况瘁也。

岷樵书来，欲再招楚勇三千人，以为澄清中原之用。弟有书招其弟偕荫亭太守来省。若贼果窜入湖南，则此三千人但为堵御之备；若贼不南来，则三千人者仍交岷老之弟统之北行，冀立大功也。先此奉闻，三日内当有续音。会札一道，勇费数百，一并送县，催促起行。所有应备事宜，祈早为布置。

与张石卿制军 咸丰三年六月二十五日

江右被围，遂已月余，幸岷老先入天祚章门，使渠新病之身，至彼全愈，昼夜战守，精神益振。以理势度之，江省决可保全。此间以十八日命朱石樵率湘勇千二百余人，由醴陵头起前进；十九日江忠淑幼陶率楚勇千人，由浏阳二起前进；二十四日夏憩亭率兵六百人、湘勇七百二十人，由醴陵末起前进。楚勇强半曾历戎行，其百长皆百战之余，精悍而明练，甚可倚恃。湘勇二千，仅罗罗山所带之三百六十业经训练，余皆新集之卒，未可遽用。然朱君忠勇奋发，有慷慨击楫之风，自是人间好汉。罗山虽书生，然置之前行，故当与刘印渠方驾。长厚者盖不可测。此外带勇诸生，亦久与朱、罗周旋，或者不至溃散。

前本招邵阳、新化勇一千，与新宁之千人，先后到省，以魁太守不可远出，宜令还任，仅一委员高凌汉，又怯懦不敢出疆。此外一二带勇之人，皆新进浅材，故不以宝勇附江家军，而转以湘勇二千，借朱、罗忠义之气，挟之以行也。

长沙自去岁之役，弦声在耳，人人骇愕，谣言四起。顷以兵勇三千六百往援江省，本省尚存兵三千余驻扎城内，勇二千余安营城外。浏、醴、平三县关隘，本欲派兵堵御，念每隘非五百人，则单薄无济，各派五百，则调募太多。库项固不易筹，而三处统带之人又实难其选。又念吾岷老在彼，即贼势穷蹙，必将预防窜楚之路。而夏、朱诸君，亦当深维即援即堵之义，是以防隘之事，转置度外。闻北省田家镇布置甚善，日来江水大涨，不知尚无移易否？

鲍提军来省，以清副将为梯附，而屏斥塔游击，大以其操兵为非是，言有敢复操兵者，即以军棍从事。弟久有保塔将一折，五月已缮写矣。适会闻此，恶夫黑白之易位，因并夹以参劾之片，昨已以公牍咨往，想阁下必不疑弟之侵官也。世事败坏至此，为臣子者独当物色一二忠勇之人，宏济艰难，岂可以使清浊混淆，是非颠倒，遂以忍默者为调停耶！

复陈岱云 咸丰三年六月二十八日

四月间为一书，甚详备，由新化邹秀才召旬递去，其时邹往江南赴岷樵大营，以为断无不达之理。厥后，邹在九江即晤岷樵，不知此书曾否寄尘左右。乱离音书，虽十分慎重，犹多浮沉，兹可叹也。

岷樵在九江住十日，即提师先入江西城中，到甫二日，而贼船已蚁附章门。闻其昼夜荩劳，战守兼筹，忠勇恳至，阖省官民，同心感戴，辈流中遂当推此君为伟人矣。初四日轰坍城池十二丈，力战却之。去年我省轰陷而得保全，江省一次如此，以后宜无他虑。

现在湖北有兵二千往援金陵，分兵一千二百往援九江，赣州兵亦至。国藩在此，亦募勇三千，调兵六百前往救援，虽未必俱称劲旅，然大队恤邻，犹是有余之象，异乎龌龊株守，奄奄无气者之所为。壮江省之声势，即以固吾楚之藩篱；既有赴援之师，则浏、醴界上防隘之举，即可不办。现在长沙城中有兵四千余，勇二千余。兵守垛口，勇扎城外，一切守御之具，粗已完备。惟城中居民迁徙者，十居其七，实为可虑。

闻江西城中候补官员逃徙一空，城外百姓，纷纷进贡接济贼粮，此等消息，尤足愤恨！国家养士恤民，不为不厚，不知化目光天之下，何以卵育此种败类，恬不为怪。贼若侵犯楚疆，敢有乱民效彼之为，吾纵不能剿贼，必先剿洗此辈。以理度之，贼众唯利是图，子女玉帛，盐粮百货，皆萃船上，未必肯舍舟而陆，度重岭而远伺吾楚，但御防之策，不可一日稍弛，一切制械缮城、养兵蓄勇之资，固已不胜其费矣。若久不解严，则后实难继。幸江广各匪窜入楚境者，先后歼灭已尽，差得偷安。

贱躯癣疾全愈，舍间自家严以下俱托平安。内子及诸儿女，已于五月三日到省，初十抵家，足慰绮廑。

冯树堂大挑二等，于六月十九到省，挟谭、宋两孝廉之灵柩出都，真为人所难能。郭筠仙带勇往江西，盖为援岷樵而去；夏憩亭、朱石樵同往，尚不寂寞。

与义宁州李枚生叶慕韩 咸丰三年七月二十八日

一昨以江幼陶旋师贵治，荷蒙倾赠资粮，祓濯尘垢，收余烬以重温，完全旅而重耀，虽公义之攸属，乃全楚之同感。倾仰之私，如何可暨！旋以遥函远贲，属办火器等件，即已具备，交李大令讫。

逆贼围逼南昌已逾两月，五技既穷，自将弃而他窜。尊兄既奉省檄，自应乘修水而出，邀截江面，焚毁贼艘，然茅竹山之险，亦须设法扼守。火罐非焚舟之具，若守城防卡，居高击下，差得力耳。火箭亦非妙器，盖利于高仰，而不利于平放。今方别求制法，并以附闻。南昌军报，想消息常达，幸时时见示一二，若专足递至平江，则邮传较捷。

与左季高 咸丰三年八月初四日

顷奉手书，具审一切。

团风之战，大快人意。贼之分股窜逸，到处裹胁，本乞儿乌合耳。官兵所在恇怯，从未能歼其一枝，创其半股，遂令鼠子放胆，无复忌惮，得北省此番大创，庶逆贼不敢多分小股，漫然四窜。今年以来，惟岷老率千余之楚勇，墨守绝大之城，阁下起倾国之鄂兵，要截必趋之路，二者差强人意。此外，则凡与贼周旋者，盖无一不可为愤恨流涕、长太息也。

江幼陶之援江，弟派一候补千总张登科，带领楚勇二十人，专办放哨事件。与之以一札，给之以十六金，集幼陶与张登科二十人者，当面申戒而训儆之，谆谆于哨探不谨者之仓卒遇贼，恐致误事。不料天下之祸患，恰出于所备之中。幼陶失事之后，传言纷纷，殊多失实。邹叔绩在义宁州亲迎幼陶入城，补缀军械，收召惊魂，一一代谋。兹将叔绩来书，抄一道呈览。亦以间执无稽之口。

岷樵书来，言长江上下，任贼舟游弋往来，或单舸只艘，轻帆独行，我兵无敢过而问者。欲备炮船，先击水上之贼，而寄谕亦恰谆谆于此。湖广小般钓钩之类，实不足以为战船。且水手望风惊溃，一闻炮声，委之而去，则千辛万苦，敛怨而封雇之民船，又适以资贼而助其焰，甚无谓也。惟闻广东琼州有红单船，大炮、火箭、火球之类，皆其所素备。道光二十三年、二十八年屡击洋盗有功。有狼山镇总兵吴元猷，龙门营都司吴全美，南澳游击黄开广三人者，皆发迹于红单船，最利水战，若将此船放出大洋，由崇明入口，当能破此贼数千号之民船。又有快蟹船，拖罟船，皆行广东内河，亦有军火惯于击贼，但不能放洋，只可由梧州而溯府江，由漓水而过斗门，自吾湘达大江耳。此虽迂远无近效，然犹胜于雇两湖民船之一无可恃。弟劝中丞，即以此复奏。不知制军复奏若何？便中尚望示悉。

贵州兵二千到南，顷已催令全数援江。初三日头起四百成行，初四日二起六百成行，初六日末起一千成行。镇军布克慎谨厚有余，但近怯弱。参游将备，竟无可者，中有富谦王臻祜较明白耳。广西之事，濠界、锦田一带，前有两周守备（凤山、云耀）在彼，粗为可恃。近张润农又带兵驻彼，一搜余孽而犁巢穴。南路与恭城富川为邻者，宣可少靖；惟北路东安一县，结兴全二属未净之匪与蒋、唐两家不逞之徒，借报仇为名，而阴行抢劫之实，潜煽叛逆之谋，良所不免。现札润农急往剿办，意欲痛与狝薙。若东安平靖，则永郡哲可无虑。粤东土匪，顷又有窜入桂阳之案，彼中有王璞山带湘勇三百六十人驻防，尚称劲旅，或可及时扑灭，然衡、永、郴、桂终非宁宇。易置长吏，亦难遽编。制军举劾一折，可谓大开大合，雷雨解作。然极敝之后，人心骤难齐一，故知移易风俗之难也。

与王璞山 咸丰三年八月二十日

仆于十六日到家，身染小恙，比已全愈。每念天下大局，极可伤痛。桂东之役，三厅兵寻杀湘勇于市，足下所亲见也。江西之行，镇筸兵杀湘勇于三江口，伤重者十余人。七月十三、八月初六省城两次兵噪，执旗吹号，出队开仗，皆以兵勇不和之故。七月二十四，临庄诸君遇难，亦以镇箪、云贵兵见贼逃溃，危败不救，遂致斯痛。盖近世之兵，孱怯极矣，而偏善妒功忌能，懦于御贼，而勇于扰民，仁心以媚杀己之逆贼，而很心以仇胜己之兵勇。其仇勇也，又更胜于仇兵。

曩者己酉，新宁李沅发之变，乡勇一跃登城，将攻破矣！诸兵以鸟枪击勇坠死，遂不能入。近者兵丁杀害壮勇之案，尤层见叠出，且无论其公相仇杀，即各勇与贼事殷之际，而各兵一不相救，此区区之勇，欲求成功，其可得耶？不特勇也，即兵与兵相遇，岂闻有此营已败，而彼营冒险往救者乎？岂闻有此军饿死，而彼军肯分一粒往哺者乎？仆之愚见，以为今日将欲灭贼，必先诸将一心，万众一气，而后可以言战。而以今日营伍之习气，与今日调遣之成法，虽圣者不能使之一心一气，自非别树一帜，改弦更张，断不能办此贼也。鄙意欲练乡勇万人，概求吾党质直而晓军事之君子，将之以忠义之气为主，而辅之以训练之勤，相激相劘，以庶几于所谓诸将一心，万众一气者，或可驰驱中原，渐望澄清。目今江西已有楚勇二千，湘勇一千，颇有和翕相卫之象，而自临庄诸君殉难以来，仆日夜忧虑，深恐吾岷、石、罗、筠诸兄无以取胜而立于万全之地，且以贼氛数万之众，而吾勇仅有四千，亦无以壮其魄而树厥威。拟请再练勇六千，合成一万之数，概归岷樵、石樵二君子统领，其经费一面劝捐，一面由藩库提取数万金应用，以此入奏，宜蒙俞允，不识足下以为然否？

前者石樵刺史临发之时，曾为一书致足下，请提左营之师，同为援江之行。仆以郴、桂之民，方喁喁焉望湘勇驻彼，如婴儿之依倚慈母，是以留足下防郴，而沉石兄之书，不以达诸左右。今闻临庄、春池诸君之难，又甚悔仆之浅虑，不早致足下之师于江西也。然湘勇十九始抵江省，去二十四之役仅五日耳。假使足下果得石兄之信，亦不能飞越而遽达也。

储石友之为人，仆取其诚朴而有忠义之气，与足下宜相针芥。又有守备周凤山者，闻胆勇过人，亦知大义。昨令其由永州带勇三百余赴足下新宁之援，比想二处之勇皆已到矣。足下为我细细究察周守备，果可引为吾党之助否？储君纵才或稍不恢闳，然自是忠节之人，仆已深信之矣。惟周守备则未深知，如其可倚为心腹，则望足下与之深相结纳，或以渠所带三百之勇，令其添为三百六十，合仆所定之营制。储石友所带之二百六十，亦令再添湘人一百，合仆营制。而足下与储君阴为物色豪杰可共大义者，储以为各营之将。若尊处果成三营，合之塔参将守醴陵之二营，邹岳屏守浏阳之一营有奇，及舍弟衡州之营，则已将近三千矣。渐充渐广，足成六千，殆亦非难。斯议果行，则今冬训练可成。如江西贼尚未退，则全赴江西，陆续前往与之血战；若其悉退，则径赴江南，驰逐河北，誓不与此贼俱食息于天地之间耳。鄙见如此，一以为岷、石，罗、筠诸君谋万全，一以为国家大局。反复思维，非此殆无一二千人可联为一气者也。兹特专函与足下熟商，足下如不以为然，则求即赐复示；如以为可，则求一面专使至江西商办，一面阴筹一切，或军事稍暇，能来衡州与仆面议曲折，尤所企望。如不得隙，不宜轻动，惟酌之。

与江岷樵 咸丰三年八月三十日

得罗山兄书，知安福于十三日收复，泰和于十八日收复，省围未解之候，已有余力分办各属土匪，足以见阁下之整暇而夺逆匪之残魄。木筏直下冲撞，诚为此时攻贼舟之善策，惟闻贼营有大火药包，一抛掷，则所烧之地甚宽，而其为时颇久。木筏不甚宽长，不审有法能御之否？又彼所谓大药包者，其形制若何，吾能为之以焚贼舟否？

国藩每念今日之兵，极可伤恨者，在“败不相救”四字。彼营出队，此营张目而旁观，哆口而微笑。见其胜，则深妒之，恐其得赏银，恐其获保奏；见其败，则袖手不顾，虽全军覆没，亦无一人出而援手拯救于生死呼吸之顷者。以仆所闻，在在皆然。盖缘调兵之初，此营一百，彼营五十。征兵一千而已抽选数营或十数营之多，其卒与卒已不相习矣。而统领之将，又非平日本营之官。一省所调若此，他省亦如之。即同一营也，或今年一次调百人赴粤，明年一次调五十赴楚，出征有先后，赴防有远近，劳逸亦遂乖然不能以相入。“败不相救”之故，半由于此。又有主将远隔，不奉令箭不敢出救者；又有平日构隙，虽奉令箭故迟回不往救者。至于兵与勇遇，尤嫉恨次骨，或且佯为相救，而倒戈以害勇，翼蔽以纵贼。种种情态，国藩尚得之闻问，阁下则身经百战，目所亲见者也。今欲扫除而更张之，非营营互相救应不可，欲营营互相救应，非得万众一心不可。

阁下前在九江奏片有云“调云贵、湖广兵六千，募勇三千，合为一万，自成一军，誓灭此贼”等语，今募勇三千，仆已于六月办齐发往矣。至于添兵六千，则鄙意以为不如概行添勇。盖兵勇嫉妒不和之说，已尽于上云云矣。而六千之多，必有二三镇将统之，其势不能相下。而将弁中又多卑庸无足与语，终恐不能为阁下一出死力。鄙意欲再募勇六千，合成万人，概交阁下为扫荡澄清之具。

敝友王璞山，忠勇男子，盖刘岜、祖逖之徒。昨二十日仆以一书抵璞山，璞山亦恰以十九日为书抵我，誓率湘中子弟慷慨兴师，即入江西，一以愤二十四之役，为诸人报仇雪耻；一以为国家扫此逆氛，克复三城，尽歼群丑，以纾宵旰之忧。其书热血激风云，忠肝贯金石。今录一通往，阁下试观之，洵足为君添手足之助矣。国藩拟即日添募义勇，以湘乡、宝庆人为主，而他县人亦时用之。一面训练技艺，一面劝捐助饷，大约璞山以十月率勇二千前往。又别求忠勇之士，十一月率二千前往，十二月再率二千前往，合现在江省之楚勇、湘勇，足成一万之数。士皆忠愤，将尽同心，阁下可以驰驱中原，所向披靡矣。当于九月中旬入奏拜析后，即今璞山行。其析尾，或书会同阁下入秦，盖计虽出自鄙人，统此军者则阁下也。是否有当，务祈即日示复。璞山之行，或仍从樟镇顺流而下，或由义宁出修水下流，兜截而上，概求详细复答。国藩已于二十七日到衡，诸事顺平，足慰存注。

与文任吾 咸丰三年九月初二日

国藩回籍侍养数日，已于二十七日驰抵衡城。窃念今日大局，若非练兵万人，合成一心，断无以制此贼之死命。近时所调之兵，天涯一百，海角五十，卒与卒不习，将与将不和，此营既败，彼营掉臂而不顾，哆口而微笑，各营习见。夫危急之际，无人救应，谁肯向前独履危地，出万死之域，以博他人之一微笑？以是相率为巧。近营则避匿不出，临阵则狂奔不止，以期于终身不见贼面而后快。言念及此，可为浩叹！此贼有平时哉？鄙意欲练勇万人，呼吸相顾，痛痒相关，赴火同行，蹈汤同往。胜则举杯酒以让功，败则出死力以相救。赋有誓不楣弃之死党，吾官兵亦有誓不相弃之死党，庶可血战一二次，渐新吾民之耳目，而夺逆贼之魂魄。自出省以来，日夜思维，目今日之急，无逾于此。

惟饷需不资，省中库存无几，不得不藉吾乡殷实之家，捐资佐饷，助我一臂之力，而壮众士之行。务祈阁下转告寿珊、仙舸诸君，不惜齿牙余芬，通达区区之意于贵邑义士君子之前，求将夏间允捐之数即日催齐，于九月间解到衡州，至幸至祷！吾乡夙称仁里，有屈原、贾生之遗风，岂乏高义薄云天，忠肝贯金石之人？倘不以国藩为浮伪，而慨然资助，则国藩所祷祀求之而不可得焉者也。所有捐输议叙，开一简明章程，以期人人一见了然，务恳广为传布。如收有数千或一万之数，望阁下约诸友亲解来衡，以叙私惊。日内仍当遣一委员到贵邑，以便帮催此事。原以义声动人，如或吝于资助，即亦不敢相强，惟阁下善为裁酌。

与骆龠门中丞 咸丰三年九月初三日

两赐手书，同时接到。伏审节钺即真敝乡，韦皋再镇，蜀人额手称庆。矧侍夙叨挚爱，尤用欣忭。江西解围，一大快事，从此人心应稍安固，军威亦差振矣。

茶陵之事，侍札调塔副将就近堵剿，昨已咨达冰案。尊处亦恰有札去，不谋而合。醴陵、衡山俱报：安福土匪于二十六日窜入茶陵，而茶陵二十六日发禀，止称贼窜莲花厅。如果兵至城外，不应梦梦至此。恐醴、衡探禀，多有未确。攸县无敝处禀，不知何故？前罗教谕自安福发来之禀，似余匪已极不多，塔将带兵往剿，应可得手。安仁之报三千余人，攸、醴、衡山之报，均恐不免有张皇也。

贼窜吴城，距铜古营、义宁州较近。铜古营北通平江，南通浏阳，两路万不可以弛防。邹寿璋、陈文耀之兵，似不可遽调他往。且征义堂余匪蠢蠢欲动，邹寿璋在彼颇得人心，联络众团，合为一气，可以绝堂匪窥伺之萌。此数百人者，在浏阳时可资得力，他调则单薄难恃。如业已札调，尚求飞札止之。贼若不窜铜古、义宁两路，则须出湖口、九江，乃可扰及鄂中，我省之患尚较纾缓。如果鄂城有警，再设法严防耳。

与吴甄甫制军 咸丰三年九月初六日

受业制曾国藩顿首，谨启甄甫夫子大人钧座：

顷接同门仓少平来函，知吾师于十八日自沅江解缆，重九前后可到长沙。并由朱亮甫同年寄声，令国藩晋省迎候，面聆训诲。国藩久违师范，迫欲抠谒，一展依恋之忱。且乡团各务，亦思亲奉提命，冀有秉承。只以茶陵土匪窜据城垣，近闻裹胁颇多，此间安仁、衡山、酃、攸等县，风鹤相惊，文报沓至，衡郡不无讹言，一有动摇，恐居民相率迁徙。且王县丞錱，约日内来衡，与国藩面商一切。近剿茶陵之匪，远谋兴义之师，亦须留此与之熟商。函丈在望，不获亲炙，怅歉奚如！

茶陵之事，中丞已调塔将带兵勇八百余，王丞带道标勇三百余前往。其上游张太守荣组所带之兵五百，王县丞錱所带之湘勇四百，国藩在此，当催其即日同往兜剿。共计兵勇二千有奇，攻数百残败复然之匪，亮可一鼓歼灭。至粤匪窜据九江，鄂省有张石翁在彼，重以我师之威望，应可无虞。南省城守之具，自六月以来，差为完备。在外之师，则调往茶陵者二千，岷樵所统湘楚各勇四千，亦皆首尾相应。惟两省饷项并皆支绌，几有朝不谋夕之虑，而鄂中更甚。南省本有催提广东之饷八万，索偿江西垫款二万八千，计已解送在途，而未知何日可到，良深焦灼。

国藩以去秋差次闻讣旋里，其时长沙之围未解，乡里讹传，草木皆怖，仓皇葬母于居室后山。风水之说，慎终之礼，诸多未讲，只积罪疚。腊月十三，奉到帮办团练之命，本思陈情不出，为辞折将发矣，十五日忽闻鄂中沦陷之耗，义不敢深居不问，以自邻于畏死趋避之徒。遂驰抵省门，厕身于不官不绅之间。

春间与乡人细究团练一事，咸以为“团练”二字当分为两层。“团”即保甲之法，清查户口，不许容留匪人，一言尽之矣。“练”则养丁请师，制旗造械，为费较多，乡人往往疑畏不行。今练或择人而举，团则宜遍地兴办。总以清查本境土匪，以绝勾引为先务。遂设一审案局，与乡人约：凡捆送会匪、教匪、抢犯来者，立予正法。前后杀戮二百余人，强半皆绅耆擒拿。国藩因博武健之名，而地方颇收安静之效。初到之时，即奏请练勇以为剿办土匪之用，亦欲求三年之艾，阴养劲旅以为讨贼之储。

会张石翁招湘勇千人到省，遂日日训练，分为三营：中营为罗教谕管带，昨援江西，剿安福贼者是也；左营为王县丞管带，衡山、桂东、兴宁屡著战功者是也；右营为监生邹寿璋管带，目今浏阳守卡者是也。此三营者皆久经操练，缓急可恃。因练勇之便，时与塔将言及城中各兵亦可抽演试操，四五月间兵勇会操，居然严明，时予薄赏，以示鼓励，亦欲作其亲上死长之气，以惩窳惰骄蹇之习。塔将独能勤劳奋发，以是器之，而清副将为湘中万口所不许，又宴逸不事事，亦遂恶之。由是清大不满于塔，忮恨次骨。六月初提军来省，乃媒孽其短，百端构煽。于是文武不和，兵勇不睦之象，渐次成矣。国藩以黑白颠倒，薰莸同器，大拂舆情，为保塔而劾清。适会张石翁保塔劾清之折同时并发，不谋而合。石翁又有札，严责塔将何以不操练。提军遂疑石翁与国藩并力以排之，而不留余地也。疑尽涉私见，而非公忠之道也，吾师试察究焉。石翁之公荩固无论，即国藩亦岂若是之浅小哉？平日之忠信光明，不足见孚于人人，内愧而已。

七月十三，湘勇试枪，误伤一提标长夫。标下弁兵，执旗吹号，操军火器械于城外校场，寻湘勇而开仗。国藩以勇系湘乡，夫系常德，事涉嫌疑，但将此勇送城上，面责二百棍，而彼兵则置之不论，冀克己以和众也。八月初四，永顺兵与辰勇以赌搏细故，又执旗吹号，下城开仗。国藩以屡次称兵内斗，将来何以御贼，思按军法治之。咨文甫出，而有初六夜之变，毁坏馆室，杀伤门丁。国藩思据实入告，为臣子者不能为国家弭大乱，反以琐事上渎君父之听，方寸窃所不安；欲隐忍濡迹长沙，则平日本以虚声弹压匪徒，一旦挫损，鼠辈行将跳踯自恣，初终恐难一律。是以抽掣转移，急为衡州之行，盖二月曾经奏明衡、永、郴、桂匪类极多，将来驻衡数月也。

至于粤匪猖獗，神人共愤。国藩虽愚昧闲散，亦未尝须臾忘灭贼之事。痛夫今日之兵，东调五十，西调一百，卒与卒不习，将与将不和，胜则相忌，败不相救，万无成功之一日。意欲练成一万，以资廓清扫荡之具。顷有与江岷樵、王璞山各一书。璞山亦有书来，若合符契。兹并录呈清览，吾师视之，亦足以察微志之所在。惟捐项极难，事不遽就，尚求秘而不宣，至幸至幸！

本拟遣厉伯符大令至省迎谒，道达一切，因恐大旆东指，是以缕书奉闻，言虽繁冗，尚不百一。

与张石卿制军 咸丰三年

奉惠书，未即笺复。比闻简调山东，自以密迩畿辅，重资鸿筹，作镇海岱。惟两湖吏治方就整饬，军政亦有起色，遽尔移节东征，不独文武方振之纲莫为赓续，即南北绅庶亦若失所依倚。弟自今岁以来，所办之事强半皆冒侵官越俎之嫌，只以时事孔艰，苟利于国，或益于民，即不惜攘臂为之，冀以补疮痍之万一，而扶正气于将歇。练勇之举，亦非有他，只以近日官兵在乡不无骚扰，而去岁潮勇有奸淫掳掠之事，民间倡为谣言，反谓兵勇不如贼匪之安静。国藩痛恨斯言，恐民心一去，不可挽回，誓欲练成一旅，秋毫无犯，以挽民心，而塞民口。每逢三八操演，集诸勇而教之，反复开说至千百语，但令其无扰百姓。自四月以后，间令塔将传唤营兵，一同操演，亦不过令弁委前来听我教语。每次与诸弁兵讲说，至一时数刻之久。虽不敢云说法点顽石之头，亦诚欲以苦口滴杜鹃之血。练者其名，训者其实，听者甚逸，讲者甚劳。今各弁固在，具有天良，可复按而一一询也。国藩之为此，盖欲感动一二，冀其不扰百姓，以雪兵勇不如贼匪之耻，而稍变武弁漫无纪律之态。

迨六月初，提军到省，谓防堵不宜操兵，盛暑不宜过劳，遂切责塔将，而右护清将。而中丞亦疑弟不宜干预兵事。会弟与老兄有举塔劾清之折，同时并发，而尊处又有札斥塔将何不操练，提军遂疑兄与弟并力排之，皆挟私见而非公忠也。岂其然哉？岂其然哉？嗣后兵勇相争，弟虽常持正议而每抑勇而伸兵，自谓寸心无私，可见谅于人人。逮初六日，兵哗之变出，论者或谓是有指嗾，或谓早伏阴机，何不预为之所。君子直道而行，岂肯以机械崄巇与人相竞御哉？

惟弟本以乡绅半涉官事，全恃虚声以弹压匪徒，一有挫损，则宵小得以窥伺，而初终恐难一律。是以抽掣转移，暂驻衡州，盖因二月一奏曾言上四属土匪极多，将来请驻衡数月也。到衡不十日，而茶陵、安仁相继失守，去衡州较近，距长沙略远。弟奏中亦虑及此，曾言吉安土匪恐被江西剿急，窜入安、酃一带，不幸言中，弟来衡似不为无益。现已命塔副将、王同知之勇自北往攻，王县丞及舍弟之勇自西往攻，东南两路令驻扎兴宁之湘勇兜截，未审能即日扑灭否？然系乌合，想无足深虑。至于粤贼大局，若以各处兵力剿之，恐终难了此。鄙意欲练勇万人，概归岷樵管带，或犹能指挥如意，不审鸿裁果以为然否？粤贼竟据九江，田家镇之师不审果足资堵御否？如贼势稍纾，大旆当即北发，相去益远，会合无因，依依之情，笔不能罄。

与徐君青方伯 咸丰三年九月初十日

粤盐行楚，粤省索价太昂，章程迄不能定，不得不食私盐，暂通有无。阁下前谈及户部令设立官卡，弟思欲建官卡，先须严禁私卡。今各水旱关津，兵役痞棍，卡阻讹索，所在皆有。不特官卡之设一不敌百，且各乡盐贵异常，竟有淡食之虞。鄙意欲出示严禁卡阻，俾粤盐来湘，大江小径，毫无阻滞，畅行一二月，则众贩涌凑，盐价必落，而民受其利。二三月后，设立官卡一处。私卡既绝，利权归一，而官亦收其益。阁下如以为可，则请会同周俨兄严札各州县，禁止卡阻。一面出示各口岸，俾粤盐得以通行。弟亦出一示，以证明而共成之，似亦今日之急务，求赐复示。弟因闻日来盐值腾贵，僻乡有一斤售至百七十文钱者，故议及此也。

与陶问云 咸丰三年九月初十日

衡郡城极坚好，远胜省垣，惟协兵孱劣，尤有甚于长沙。协者昨调五十人赴安仁防堵，初二前往，初五在安遇贼大奔，贼匪追杀至四十里之远，阵亡五名，受伤十余名。带兵之外委亦受枪伤，固由协兵柔脆，亦实众寡不敌，无异以羊喂虎。当初调时，侍已尼之。凡兵多寡太悬绝，人地太不宜，是徒以其卒与敌也。

粤匪若果回窜吾湘，岳州设防，至少亦须兵勇三千，且须水陆并防，乃可有济；否则为数单薄，望风奔溃，徒挫声威，又不如并力以保省城。虽于古人御贼门外之说若有所悖，而在今日之时之势，则较有把握耳。

与周子俨 咸丰三年九月初十日

借销粤引一案，粤楚咨文往返数次，迄无成议。楚有求于粤，粤自无求于楚，必欲令其减价而后能行。吾新章则求之愈急，听之愈藐。为今之计，不得不放令私贩畅来，以免湖湘官民淡食之虞。鄙意欲请阁下会同方伯札饬各州县，无许稽查粤盐，并出示严禁兵役痞棍私行卡阻。数月之后，粤盐畅行，然后设一官卡，以补苴匣费公费于万一。如其可行，实为便民，尚恳复示。

与塔副将 咸丰三年九月十二日

接到江洲口大获胜仗喜信，不胜欣悦之至！足下与诸守备之勇敢忠奋，仆早已爱而敬之。此次小试其技，将来必能立大功也。

昨接中丞信，粤匪窜据九江府，上扰田家镇。长沙防堵吃紧之际，足下与王初田太守必须赶紧回省，以慰省城悬悬之望。其安仁、酃县一带搜捕余匪，办理善后，已有札饬令储教谕、周千总接办矣。到省之后，足下仍宜扎营城外，万一贼匪回窜，宜迎出大战，不可令其扎空营盘也。至嘱至嘱！

与储石友 咸丰三年九月十三日

弟移驻衡城，公私平顺。每念天下大局，不堪再有失坏，意欲练勇六千，概求吾党忠义朴诚之士统领，而一归江岷樵调度，以为澄清海宇之具，而纾君父宵旰之忧。昨阁下禀来，即令魏崇德归湘补招一百，合成一营。

茶陵、安仁之事，经塔副将一战成功，其善后事宜，搜捕余匪，安抚难民，请阁下与周守备妥善办理。诸勇在外，须约束严明，秋毫无犯，至要至要！待安仁一案办理完毕之后，即与周守备带勇同来衡城商议一切。在外无事，每日仍须认真训练。将来到衡，恐为日无多，即须东征，不得多加操练之功也。

与骆中丞 咸丰三年九月十四日

璞山之急急回衡，盖欲即日归湘添募壮勇，大兴义愤，以报友仇而纾国难。然募勇之事，谈何容易。帐房、炉锅、军装、器械，一无所有，皆须侍在此设法赶办，而经费又一无所出，虽各处发几件信函，以作监河之贷，秦庭之请，亦且茫如捕风。未卜吾乡之义士仁人，何日起而应我。且即令勇士云集，饷项应手，军器皆备，犹须训练月余，乃可一试。不然驱市人而御虎狼，至则溃耳。顷接老前辈十一日一函，并甄师九日一书，欲璞山赶紧带勇赴北省听调，此实实不能。侍意欲凑齐四千人，器械必利，糇粮稍足，同心一出，与此贼决一死战。极速，亦须十一月乃可成行，否则名为义举，实同儿戏，仍然东奔西窜，七零八落，终不成个气候也。

曾文正公书札卷三

与彭筱房曾香海 咸丰三年九月十七日

粤逆于八月二十二退出江西，过湖口后即分窜上下游，一破安庆，一据九江。比闻北陷黄梅，南扰兴国。此时大局糜烂，即使三城克复，秦晋无惊，而流贼之势圆已成矣。

岷樵勋望日隆，全握兵柄，是意中事。鄙意欲练勇万人，概交岷老统带，以为扫荡澄清之具。近时各营之兵，东调一百，西拨五十，将与将不和，卒与卒不习，胜则相忌，败不相救，即有十万众在我麾下，亦且各怀携贰，离心离德。居今之世，用今之兵，虽诸葛复起，未必能灭此贼也。鄙意必须万众一心，诸将一气，而后改弦更张，或有成功之一日。昨已为书告邑人王璞山錱，又以书告岷樵矣。璞山亦有书抵我，痛夫江西七月二十四之役，湘勇阵亡者八十余人，又重以带勇者四人，大兴义愤，思报友仇而纾国难。兹将渠书并弟书二件，抄呈尊览。两人者，起意不同，而指归则一。现拟于衡州广募新勇，大加训练。

前六月间，托魁太守所招之勇，邵阳各勇较胜于新化。后弟自省归，邵勇交塔副将带往醴陵防堵。昨在安仁剿江西土匪，一战而荡平者是也。新化勇则散遣归农矣。弟来衡时，闻新勇并未散，且屡来具呈禀请赴江杀贼，是以复行招集，现存二百余人。鄙意欲再招百五十人，合成三百六十，以符弟之营制。兹着新化勇数人回籍，令其自行招集，呼朋引类，或可得劲悍之卒，亦未可知。香海兄若素知新化健卒何处最多，或见此数人加以指踪，无取浮滑之辈，而求土作之类，是为至要！其途费业经议定：来时不给一钱，到衡之日，每人给钱三百文而已。此事各勇自能了之，两兄不管亦可。自新化勇而外，弟又欲招魁太守曾经训练之邵阳勇一营，计三百六十人，以为弟之亲兵。烦两兄与荫翁商妥，须择其精而又精者。荫兄无留上驷自用，而以下驷应客，至祷至感！其口粮银数，在衡操演，每日给予一钱；出征本省土匪，每日一钱四分；征外省粤匪，每日一钱五分。其为队长，哨长，以次雨加；养伤银：上等三十，中等二十，下等十两；阵亡恤银六十两。征本省土匪减半。弟若不出外，或交岷樵，亲兵亦如之。望两兄与诸勇晰言之也。此次初出，无所谓安家银两，在宝亦不能先给几日口粮，途费亦惟到衡之日，每人给三百文而已。

抑又有请者，不难于勇，而难于带勇之人。带勇之人，第一要才堪治民，第二要不怕死，第三要不急急名利，第四要耐受辛苦。治民之才，不外公、明、勤三字。不公不明，则诸勇必不悦服；不勤，则营务细巨，皆废弛不治，故第一要务在此。不怕死，则临阵当先，士卒乃可效命，故次之。为名利而出者，保举稍迟则怨，稍不如意则怨，与同辈争薪水，与士卒争毫厘，故又次之。身体羸弱者，过劳则病；精神乏短者，久用则散，故又次之。四者似过于求备，而苟阙其一，则万不可以带勇。故弟尝谓带勇须智浑勇沉之士，文经武纬之才。数月以来，梦想以求之，焚香以祷之，盖无须臾或忘诸怀。大抵有忠义血性，则四者相从以俱至；无忠义血性，则貌似四者，终不可恃。两兄平生物色，果有此等人否？如其有之，万望道达鄙意，礼请以出，非弟之私好也，为天下出也。弟之汲汲，尤在于此。

与吴甄甫制军 咸丰三年九月十七日

奉到手示，敬悉种种。动忍补救之谕，谨当书绅；委用择人，听言察理二语，国藩阅历尚浅，不无迷失。然今岁在省，于武员中赏识塔将，实以今日武营习气，退缩浮滑，恬不事事，骄蹇散漫，如搏沙者之不能成饭，太息痛恨，求如塔将之血性奋发，有志杀贼者，实为仅见，以是屡加器许。此外亦乏亲信之人。至国藩所不许者，则有口同斥，千夫共指。论者或欲混黑白而颠倒之，齐巨屦小屦而一视之，则褊浅之衷，实不能平。今日天下之变，只为混淆是非，麻木不仁，遂使志士贤人抚膺短气，奸滑机巧逍遥自得，安得侍坐函丈，痛哭而一倾吐也！

泰和股匪，初五日窜据安仁城中，初七日巳刻退出，初八日至江洲口。是夜二更，塔将督勇剿捕，一鼓荡平，想禀报已到矣。王璞山县丞珍于初八带勇往剿，至彼已见扑灭，即行返衡。十六日由衡起行归湘乡矣。彼自兴宁定计，续行募勇，为报仇起义之举，遂陆续遣其麾下之卒还湘，若者招行健士，若者制军器，若者备糗粮，若者归休料理行装，以为长征之计，业已分散四布。

来谕谓贼由富池口围攻兴国，恐由通城径窜平江，嘱调王璞山带勇赴平江，为迎头袭击之师。龠翁亦飞札饬调。国藩以璞山之勇业经四散，若仓皇唤集，非十日不能齐；调赴平江，非八日不能到；既到之后，此三百余人者，亦无济于事，不如听其在湘中耽搁二十日，号召义旅，兴办一切，齐来衡城操练月余，然后成军以出，或者犹有小补。此王县丞之不能遽赴平江也。

来谕令张守荣组率师至平江。润农太守所带之兵勇本七百二十人，七月间省城防堵极紧，龠翁调回道标勇二百名。昨九月十三，其麾下守备田宗全不服润农约束，又调回其所带之绥靖兵二百名往省矣。现在张守仅带勇三百名，而粤西群盗如毛，永州西南一带不能不留兵防守，是以辗转思维，仍令其驻防江永一路，此张守之不能遽赴平江也。

粤逆由阳辛河窜入兴国，由兴国至通山、通城，即无水路可通。该匪未必肯尽舍船只，抛弃辎重。大队踵至之事，目下尚可无虞。惟分股四窜，勾结崇阳、通城一带乱民，攻扰南北交界各县，是意中事。现在塔将、王同知由茶陵回省之兵勇千三百余人，又有邹寿璋、陈文耀在浏阳守卡之勇四百余，皆可调平江。自浏自省，皆不三日而抵平也。惟自崖而返，画疆而守，兵勇习气皆然。来谕谓如贼未至平江，仍可往前进取，恐渠辈自嫌卑薄，不敢远征也。

国藩回省之说，非不三思及之。惟目前与王璞山谋募练勇，兴举浩大，费用繁多。若在省城，耳目之间，动多触碍，不如避迹偏郡，捐赀多则多募，捐赀少则少募，张弛广狭，惟吾之所自为。且奉命办团查匪，而必在省干预兵政，本属越俎之谋，宜人之从而议其后，时位进退之际，亦当有其自审也。

募勇一万，每月须费六万金。目下岷樵统带之楚勇、湘勇已四千矣。此间旧招新募，拟再添六千，如经费不敷，则先送四千，大抵十一月中旬乃可成行。不然，驱市人而使之战，鲜不败矣。

张润农有用之才，然尚不如王璞山之结实可靠。璞山忠勇冠群，驭众严明，然局量较隘，只堪裨将。以视岷樵之智勇兼全，器局闳远，则非其伦矣。因垂询附及一二。

与与湘潭绅士公信 咸丰三年九月二十日

国藩移驻衡城，瞬历半月，公私平顺，足纾存注。

章门解围，是近日一快心事。岷樵、廉访于桂林、长沙之围，两次保全，皆赖其力。而江右一城，四次轰陷，居然保此金汤，活一省之生灵，全东南之大局，其为功绩，尤无等量。以天心之简在，万民之跂望，即颁给关防，全畀兵柄，盖亦意中之事。惟是近日之兵孱劣极矣。当其调遣之时，东抽一百，西拔五十，卒与卒不习，将与将不和，及夫与贼相逼，各怀观望，胜则相忌，败不相救，虽以古来之名将，用今日之尴兵，亦恐无以变其习气。拟欲募勇万人，精练勤训，发交岷樵处自成一军，以为澄清扫荡之具。而敝邑王君璞山，因闻湘勇援江之师七月二十四日之战，带勇官及帮办之绅士阵亡四人，各练勇阵亡至八十一名之多，大兴义愤，驰檄邑中，欲率湘中子弟同往杀贼，以报诸友之仇而纾国家之难。璞山之与鄙人，起念虽殊，而指归则一。兹将渠来书及仆二书抄录呈阅，诸君子观之，亦足以见鄙志之所存。惟经费浩繁，库项支绌，全仗吾乡义士仁人捐输助饷，庶几兴举可集。

贵邑为商贾辐凑之区，巨室殷户，甲于他乡。诸君子义声硕望，久为桑梓所推重。务望广为劝谕，宣扬鄙意，保全天下大局，乃所以保卫湖南，乃所以保守吾辈之身家也。自诸君子而外，尚有贤声著里闾，忠肝贯金右，贵邑不乏杰人，有为国藩素所闻知，未通缟纻者，有并为国藩不及访问者，务望道达微忱，助我一臂之力。其捐输章程，已有简明条例，兹抄一份奉呈。藩库实收已带来衡州行馆，银钱朝解则库收朝发，夕解则夕发，毫无留难。刻已有札催湘潭县督办，又有委员即日至潭守提。望诸君子善为办理，俱在有余之家，婉劝其奇零，中户概不抑勒。书不十一。

与吴甄甫制军 咸丰三年九月二十三日

此间接得探报，田家镇于初十日又获胜仗。左季高书来，亦言江防尚属可恃。重以吾师之威望，或者全楚得以巩固，逆贼知难而退，扫数东下，亦未可知。惟兴国股匪，不免窥伺二通，震我巴、平，终属可虞。日内塔副将、王同知及邹寿璋、陈文耀之勇，计已先后行抵平江。平江令林秀三源恩忠勇奋发，胆识俱优。去年长沙、今岁南昌被围，该县均在四百里内外，加以征义堂之役，通城之变，两年之内，四次防堵，均能绸缪展布，有备无患。所募之勇，亦俱训练精强，缓急可用。夏间两番具禀，自请捐资募勇，出省杀贼。就南省牧令论之，林君盖有用之才，可与图功业者也。以塔、王、邹、陈之勇，济以林令之布置，贼若竟狂窜平江千山万险之中，守御当可得力。惟崇阳、蒲圻亦属密迩，南勇未必越境，北省尚有兵力分守此路否？深以为念！

国藩在衡，近尚安静。安仁余匪，剿捕将毕，不至再有滋蔓之虞。惟粤西群盗如毛，迄无静宇。顷龙翰臣学士修一密折，专丁送至长沙，求骆中丞转递入告，自是备陈贼情，与地方大吏意见不合而为之。龙君非不晓事者，亦足以见岭南之兵难，方兴未艾也。而吾永、郴南路之防，乃一日不可以少弛。国藩在此，拟壹意练勇，大之则分送岷樵营中，助渠爪牙之选；小之则备潇湘上游不时剿捕之用，无效粤中旧辙，大股虽去，而余波未息，亦足少分大吏之忧。第经费浩穰，鄙意不欲取之藩库，以是弥觉其难。王璞山县丞回湘招勇，已去八日耳，须再耽搁半月，乃可前来。渠以报仇兴师，与国藩意指本别，然正可借其义愤之情，以作吾士卒之气。第事不遽集，若贼于十月逼我楚疆，则此项人尚未可恃。十一月中旬以后，方有头绪耳。

今岁援江之湘勇，管带者如郭筠仙太史、朱石樵刺史、夏憩亭观察、罗罗山教谕皆难得之才，比想皆至田镇、兴国等处。若至鄂中，吾师幸青眼视之。夏、朱本系属吏；郭、罗则部下绅士，虽一介书生，实学识过人，可与谍军事者也。视张润农、王璞山皆迥出其上。

昨读左季高书，似有决计还山之意，不审尚可絷维少留否。若其决然舍去，则幕中恐无名手，巨细皆荩筹躬亲，尤以劳扰。

岭东营守备周云耀、桂阳千总杨名声二人，皆湖南武弁第一流人也。

与刘韫斋 咸丰三年九月二十四日

江西围解，逆贼上窜田镇，江防闻已被贼攻毁。连日北风不息，鄂中情事，殆不可问。甄甫先生为当世贤者，时势太迫，仓皇失措，如何，如何！由鄂至湘，一湖仅隔，溯流南窜，亦意中事。所幸长沙近日饷项差裕，油盐煤米，亦有储备。内兵外勇，尚可凑聚万余，坚守会垣，或足自固。惟外府州县、恐效江西故辙，仍有分窜四裂之患。眷言桑梓，可胜长虑。阁下伟画硕谋，久深钦企。为今之计，应如何阻截江路，俾此贼纵来会城，而沿江上下，我尚有以御之，不能任其单舸叠艑，往来自如？贼既以船为巢，则湘潭、常德必其所垂涎之地，应如何先为布置，保此二处？务期鸿筹密虑，开我不逮，至幸至望！

与江岷樵 咸丰三年九月二十四日

国藩现添募湘、宝二勇，拟认真训练，大之则发交湖北，备左右之前驱；小之则留存吾乡，剿南路之土匪。特经费不敷，藩库既无可提用，劝捐又百无一应，以是迁延瞻顾，不得放手一办，真所谓局促类辕下驹者也。

逆匪由富池口窜入兴国州，未免窥伺二通，震我巴、平。比已派塔将带宝勇八百，王初田同知带道标等勇四百，又有湘勇五百，益以林秀三自带之平勇，贼若由城来犯，守御当可得力。田镇江防，闻尚严密可恃，惟由通山窜入崇阳、咸宁一带，为北省拊背之患，不知曾否分兵防御？幸分股未多，未足深虑耳。贼即不扰湖北，足下带兵东下，亦鲜可用之兵。且今日将弁习气，自守备以上，即已骄蹇散漫，难可使用。足下威望日隆，倚畀日重，不能不常与此辈相接对，纵不惜诎身抑志，委曲求全，而灭贼之具，一无可恃。犬羊烂漫，南北四布，何日果可扫荡而廓清也？每一念及，太息无已。

与王璞山 咸丰三年九月二十四日

新招之勇未经训练，断不可用。一年六月援江之师，即前车之鉴矣。足下或在大吏前言明此层，至少亦须训练一个月。以即日带来衡城，大练同训为要。即十分紧急不能来衡，亦宜在本邑训练。纵使湖北有失守之信，亦不可以不练之卒，仓皇出而应敌也。练至一月以后，即举旗长征矣。

与骆龠门中丞 咸丰三年九月二十四日

岳州来禀，田镇已破，鄂省十分急迫，我省也十分吃紧。然兵力既薄，将弁又怯，不如专守省城，犹有几分把握。若再分兵御岳州、临湘一带，则我兵尚未到防，逆贼恐已上窜，陆路即能堵御，江路仍是空虚，徒有御贼门外之名，恐蹈内外两失之实。再四思维，只忍心置岳州于不顾。

现在省中守城之兵，尚有四千余，银米煤盐，俱用敷三月及半年不等，火药军械犹为富饶。城外无民房、树木遮蔽，枪炮等具易以攻防。其理其势，俱可坚守，较之去年之长沙，今年之南昌，初基盖有过之。至于外间援应之兵，侍在此有舍弟一营，及招回之新化勇一营，益以周凤山、储玫躬之勇，侍俱可带往，共为一枝。王璞山近日回湘添募壮勇数千，可以立集。渠顷有信来，言日内走省谒见台端，其添募之多寡，军械之立办，赴省之迟速，想老前辈已熟商而面谕之矣。此外兵之又一枝也。塔、王、邹、陈之勇，现赴平江，防分股之入窜。若贼果直犯省垣，可星速召回，此又一枝也。夏、朱、郭、罗之湘勇，侍当专使往催，竟可不奉江省之令回湘赴急。即使岷樵不克分身，约计外兵亦近万人，可将此贼痛剿一番。细筹全局，似不至遽形坐困。老前辈曾经阅历，当益有成竹也。

田家镇有兵勇五千，绸缪四月之久，尚不足恃，则岳州此时竞可忍心置之，不必为无益之防御，并力守省，犹较稳实耳。事即紧急，塔、王自可即留省门，扎营城外，以保靖、永定兵，合二滕之道标勇扎一营；塔之宝勇扎一营。其营盘基址、有三处最要紧；一为蔡公坟前，邹寿璋营址也；一为北门外东边高坡菜园前，宝勇营址也，一为妙高峰前，舍弟营址也。此三处占住，他处无甚足虑。

与严仙舫 咸丰三年九月二十五日

顷奉赐函，藉悉夏杪由间道旋桂，兴居康吉，调卫增绥，至以为颂！

逆贼穴踞秣陵，兼巢镇、扬，负隅之势，不遽弃去，凡在有识，皆所共料。独怪其分股四出，西围章门，北窜豫晋，连樯三千艘，飙驰二千里，众不为不多，力不为不强。精锐既分，则江南三城，宜益寡弱。闻诸人言，见诸奏牍，皆云南京之贼，仅存数百；扬州之贼，食尽援绝。而向、琦二帅，卒不能设法收复，此诚不可解者也。

欣老既负重名，许公亦夙娴韬略，而半年相守，一筹莫展。揆诸事理，尤所难明。江西本无先事之备，又乏军旅之材。岷樵先日入城，粤逆次日继至。安危之机，冥冥者若有预为安排。顷已于二十二日解围，岷老勋名日隆，物望攸归，帝简亦属，即特颁关防，全畀兵柄，盖亦意中之事。鄙意欲募勇万人，勤加训练，发交岷樵，以为扫荡澄清之具，而变孱兵劣弁之习。愚计粗定，方拟号召健卒，兴办军械，而连日下游消息，益无佳语。贼自南昌窜出，即据九江。金陵之贼，又分数千攻陷安庆，进舟裕溪，窥伺庐郡、新省，九江之贼，亦分千艘，由富池口入阳辛河，攻陷兴国、通山、通城，及吾省之临湘，巴，平皆为震动矣。尤可伤者，鄂省自五月以来，即于广济之田家镇，严设江防，编木为排，横截中流，旁列油篓，垒石为墙，上留炮眼，以施枪炮。两岸扎营以防，陆路屯兵勇五千人以为重镇。文武贤干，多萃于兹，以为御贼门外之道，冀固南北二省之防。自三十、初一、初十等日，屡次获胜，贼多损伤，至十三日卯刻，竟被群贼攻毁，焚烧营盘，兵勇冲散，徐道、张道不知下落，岷樵及唐子方廉访已兼程回护鄂城。

北省以全力防御田镇，此险一失，省城兵力极单，饷项支绌，居民及在官人役迁徙一空。张制军以十六日赴山东任，新督吴甄甫先生初七自长沙起行，十四始抵鄂城。人地极生，抚藩又不足与谋。鄂之为鄂，岂堪设想！不特鄂也，湘之去汉，一湖仅隔，北风若利，三日可到。国藩日内既虑北省，为甄翁及岷樵忧；又虑南省，恐吾乡复寻去秋之盟也。幸六月以来，守备粗具，饷银足支三月，煤米等项足支半年。城内各兵四千有奇，练勇分布各处者，尚有三千余人。省垣有警，弟即带勇入援。湘中尚可撑持，较北省差有把握耳。所虑水路无兵，逆艇实多，沿江上下，往来自由。或以一股扰我省会，牵我大兵，而以分股旁窜近水郡县，如江西瑞州、饶州近事，掠其民而蹂其地，披其枝者伤其心，生民涂炭，力难兼顾，此其可为长虑者也。阁下伟略匡时，远轶侪辈，枌榆之急，谅所愤切。倘有深谋秘计，足纾目前之难，望无惜飞书详告，开我愚蒙，望切祷切！

与省城司道书 咸丰三年九月二十七日

奉到二十五日公函，嘱弟带勇晋省，恳挚盛意，敢不敬从。惟弟将此事规划大局，已尽布于连日寄中丞各书矣。兹复陈其区区，求诸君子筹之焉。

省城饷项及煤米等具，尚可支持数月，城内守垛之兵及游击之兵，亦经早为筹备。贼匪若来，似尚可坚守无虞。弟所虑者，不难于坚守一二月，而难于驱之使去；不难于城外与之相持，而难于河下有以攻其船而夺其所恃。贼此次来湘，必于近河安扎营盘，与河下之船联为一气，缓则乘便进攻，急则退居水次，以舟为巢，间分数百号船游弈沿湘上下，湘潭、常德、衡州等处，皆将分股掳掠。城外之兵勇，纵使援师日集，求与之一战而不可得，不过三月，城内乏饷，即成坐困之势。鄙意未曾被围之前，先谋解围之法，须筹其所以攻毁其船者，无使其扬帆鼓楫，来往自如，而后可冀其逐去也。刻拟赶造木排与之水战，其法编杉为排，宽约七尺，长约丈有五尺；剡其两头，以便劈水疾行；前后安放两轮，如翻水车；旁施两桨，头尾置柁，顺逆皆可驶行；置大铁钉于头，以便冲击逆船；上置帐房一架，如京师所谓西洋房子者，顶及四围皆用夹布，每日三次浇水，以御枪炮；彼船高仰，我排贴水，枪炮仰攻则远而劲，俯放则子易落，其利一也。排身吃水既透、帐房亦极渍湿，贼之火弹、火球，烧我不能燃烈。我之火箭、火球，近船即可焚放，其利二也。我勇在排，退则落水；贼若登排，不得不尽力死战，可救奔溃之积习，其利三也。每排之费不过二十两，造排百架，工不满一月，费不过二千，工价俱省，其利四也。每排仅雇一舵师，二桨手，余皆用寻常兵勇，盖排身稳实，不虑荡摇，不必习惯之舟师，而可驱之于水战，其利五也。

弟日来筹思，专在此事。诚使咄嗟办此，可用火箭、火球烧其船，可用抬枪、大炮击其人，可以轰翻小船，可以冲穿大船，但能击破贼船数百号，彼失其所恃，或可少免近水州县四出掳船之患，省城亦有解围之日。愚见若此，伏求各位大公祖深思熟计，如其利一而害十，则不必兴办，即候详示。倘或害少而利多，则求迅速示复，俾得星夜赶办。一月以内，弟可统领此师顺流而下，必且与此酋鏖战一场也。造办此事，须由省中取银三千两，取炮六十尊，抬枪八十门，火药一万斤，大小枪炮子万斤，火绳一万盘，火罐、火箭、火球各二千件，均须于三日内运解出城。不然，恐贼到不能运送也。去年犹有外援可望，今年若来，则外省无一援兵，全恃本省之人自战、自守、自备。陆路自备，水路自保，省城自顾，外县皆须一一筹及。若俟贼到之后，头痛卫头，足痛治足，临时枝枝节节而为之，则不特茫然无措，而省城亦终有坐困之道，此国藩所深思而长虑者也。

现在塔、王、邹、陈之勇，保靖、永定之兵，谅已次第回省。王璞山在省，想中丞已面谕其带勇晋省矣。此外，又有所谓张函屏、杨承义三厅之勇者，又有所谓戚少云新招新宁之勇者，又有朱石樵援江之勇二千，弟已专差调其回湘矣，又有张润农处，中丞亦札令另招千人，合之储、周及衡之勇，盖已不下万人。弟所虑者，不在外援之太少，而在粮饷之难继；不虑新勇之不集，而在乌合之易溃。诸大公祖智勇深沉，未知以鄙言有当万一否也？如其可采，则各勇到省，尚须留其精锐，汰其浮弱，乃稍可用。养勇之难，尤甚于兵，非一言之可竟。

与骆龠门中丞 咸丰三年十月初一日

岳州、湘阴、平江既纷纷请兵，而上游则郴州请兵防广东星子之匪，茶陵请兵防江西安福之匪。目下省城兵力之单薄如此，人心之惊皇如彼，似不得不专卫省城，而他处则一切忍心置之而不问。明知此非正办，然外鉴田镇之覆辙，内顾弁兵之怯弱，不得不为寒乞，规模犹觉稍有把握。此侍所以屡书言岳州宜置之不顾者也。先到荆州，后到长沙，亦贼人恫喝欺人之故智。侍策此贼回窜江西者十之六，窜长沙者十之四，荆州则未必去耳。

妙高峰地势最好，贼若占据，则难于攻逐；我若先占，则联络白沙井、蔡公坟三营为一气，既据峻隘之地，又通接济之路。鄙意欲令王錱、邹寿璋合扎妙高峰、白沙井等处，而附之以新招之湘勇，令城内勇干将弁，如塔协等带勇扎蔡公坟，庶不致于立溃。屡书言及，不知鸿裁以为何如耳。

与骆龠门中丞 咸丰三年十月初五日

吴甄甫先生来咨，令张润农太守、王璞山县丞带勇前往鄂省救援，其文云“武汉之咽喉不通，即南北之血脉不贯；北省如此，南省势成痞症。不得不急思拯治”，自是至当不易之论，想尊处亦必有咨兼有专函矣。侍日夜筹及援鄂一层，一则以饷项无多，一则以水路无备，故屡思与老前辈商而终不敢轻发。然细思武昌苟失，则西制荆襄之命，东固建业之根，长江三千里，遂使此贼封而有之。章奏无由上达，朝命莫能下逮，不数月间，吾辈遽恐隔置化外，岂不痛哉！以是反复筹维，又不得不出于援鄂之策。盖鄂省存，则贼虽分窜来南，长沙犹有幸存之理；鄂省亡，则贼虽不分窜来南，长沙亦无独存之势，特少延数月耳。唇齿利害之间，此不待智者而知也。

侍前所谓要务三端者：城内坚守，止须四千人；城外扎营，亦止须四千人，非谓四千遂足鏖战也，但使有一路可通，不使贼兵合围，则战守皆有可恃，不必屯兵万余，以待贼之至也。其水路筹备一端，则听侍在此兴办，老前辈不必分虑及之，断不可又派员别为措置。如省城外内仅留兵勇八千，则此外兵勇，似可分三四千援鄂，望鸿裁与提军及司道诸公熟商。

王璞山之勇，止令其招三千，尊见极是。盖多则难精，即招至三千，已恐其不精矣。鄙意璞山本营及新招之勇，并康、杨已回省之勇，与罗、李、邹将回省之勇，数项湘勇，严汰慎选，只须存四千人，斯为适用。盖信其可用者，惟罗罗山、王璞山、邹岳屏三营，久经训练，确有几分可靠。此外，则新集之卒，殊难深信，求老前辈传罗、王、邹三人到署，相与熟计。或留千余守省，而令璞山率三千人援鄂，则面面俱到，尚觉妥叶；若璞山新募至一万，或少亦四五千之多，则无论不尽精锐，口粮亦断不能敷，器械亦断不能齐，是不可冒昧也。侍另有书与璞山，已将鄙意告之。自湘勇而外，凡省城所招勇，皆宜严为简汰，鄙意以八九千防南，以三千援北足矣。侍非不知兵勇宜多，恐两月后，无饷可发也。愚拙之见，动辄累纸渎陈，惟冀鉴察。

与骆龠门中丞 咸丰三年十月初六日

王璞山自兴宁归来，晤侍于衡，见其意气满溢，精神上浮，言事太易，心窃虑其难与谋大事。其时渠意欲兴师为湘人报七月之仇，侍亦欲添勇为岷樵助一臂之力，约共招宝勇、湘勇数营来衡训练，并议定军饷不必取诸藩库，器械不必耗诸总局，皆由劝捐徐徐图之。侍曾有书与阁下道及。厥后，璞山由湘晋省，适下游有逆匪回窜之说，长沙警严，老前辈饬令带勇先守省城，侍亦料其必如此。仓卒之间，一切饷金、军械，皆不能不取之省局，是今之所招者，非义师，乃官勇也。既为官勇，则当与通省之兵勇通盘筹画。若一处先须交三万金，则各处招勇先交之款，已不赀矣，况后有月支乎？况又有兵饷乎？此璞山阅历太浅，视事太易之过也。

侍六月招援江之勇三千，仅发来省途费银二千余两，盖深知库项之绌，不得不稍为节省。现在省城招勇太多，侍亦屡书与阁下道及，亦为饷绌计也。昨夜一书，言湘勇至多不得过四千，盖为援鄂言之，若并不援鄂，则湘勇止可留二千人。除罗、王、邹三原营外，止宜留千人，或从江西回归者挑选，或从璞山新募者挑选，务祈赶紧严汰，盖恐湘勇用费多而收效少，侍亦与有咎焉。故不能不极言之也。

与骆中丞 咸丰三年十月初八日

侍自二十四夜接长沙警报，比复一书。嗣后每夜奉呈一书，若中间一日无信到尊处，则驿递失之矣。

湘勇在省者，侍嫌太多，意欲遵甄师之命，令王璞山带三千往鄂救援，昨曾以一书奉商。璞山血性可用，而近颇矜夸，恐其气不固，或致偾事，特作一书严切规之，兹特将原稿录呈尊览。其用勇之多寡，口粮之行坐，即可照侍函行之。各处兵勇，阁下酌加裁减甚好。侍亦屡函请减，实见饷需不给也。

与仓少平 咸丰三年十月初八日

甄甫师咨来，令张润农太守、王璞山县丞往鄂救援。润农业回新田，事难遽就，止可用璞山率湘勇前往。来示详察之说，在衡时已私心暗识之矣。此时欲令其统师赴鄂，则恐以矜张之气，驭新集之卒，或不足以当大敌。欲不令其赴鄂，则其忠奋直前之忱，实有非辈流所及者，诚不欲遽挫其锐锋，而反销其壮志。且甄师指名求之，此外亦恐乏自告奋勇之人。再四筹维，乃为一书规劝璞山，匡其不逮。其书已录稿送中丞处，阁下借取一阅可也。

与康斗山杨宝峰 咸丰三年十月初八日

章门解围，湘勇精锐之声振于鄱阳、匡庐之间。诸君子所出，足为鄙人生色。田家镇之败，鄂省大震。现闻逆舟布满江汉，上溯襄、樊。湖北若有失事，则湖南危于垒卵。鄙意须以兵三千，急往武昌救援。顷已作书与璞山，并嘱其与两兄熟商。两兄若慷慨请缨，愿往北省赴援，则望即日束装长征。若援鄂之举不成，则望与同邑诸君子熟商，将新旧湘勇五千余人大加裁汰，止存二千余人留守长沙，盖库项支绌，养至二千，已嫌其多。现在贼踪尚远，防省本不须若是之多也。其在省之勇，止领坐粮，赴鄂者则领行粮，乃为平允。无论赴北留南，总宜严汰精选，约束谨严，勿使有名无实，致外人疑吾邑人耗费多而成功少，则国藩与诸君子共此嘉誉者也。

与王璞山 咸丰三年十月初八日

荆、襄扼长江之上游，控秦、豫之要害，诚为古来必争之地。然以目前论之，则武昌更为吃紧。盖贼首既巢金陵，近穴镇、扬二城，远处所宜急争者，莫要于武昌。昔人谓江自出蜀以后，有三大镇：荆州为上镇；武昌为中镇，九江次之；建业为下镇，京口次之。今粤逆已得下镇矣。其意固将由中镇，以渐及上镇。闻九江、安庆近已设立伪官，据为四窟。若更陷鄂城，上及荆州，则大江四千里，遂为此贼专而有之。北兵不能渡江而南，两湖、两广、三江、闽浙之兵，不能渡江而北，章奏不克上达，朝命不能下宣。而湖南、江西逼近强寇，尤不能一朝安居。即使贼兵不遽渡湖南窜，而沅、湘固时时有垒卵之危。然则鄂省之存亡，关系天下之全局固大，关系吾省之祸福尤切。鄂省存，则贼虽南窜，长沙犹有幸存之理；鄂省亡，则贼虽不南窜，长沙断无独存之势。然则今日之计，万不可不以援鄂为先筹，此不待智者而决也。足下义气薄云霄，忠肝贯金石，望率湘勇三千，即日渡湖而北，与岷樵、石樵之师相合，力保鄂城，以固全局，则不特湖南受其利，天下实有赖焉。惟近日省局支绌，处处皆须节省慎重。即以三千勇援鄂，一切用费，不宜过二万金，乃为妥善。国藩六月招楚勇一千，湘勇二千，赴援江西，共用去二万二千有奇。在家初出之途费，起行月余之口粮，及兴办各件之杂费，与朱石樵、郭筠仙另支之储款，皆在其内。此次湖北行程较近，天气较好。足下办理若能少此更妙，至多亦不宜过二万二千也。

前者足下欲募勇二千，往报湘人七月之仇；国藩欲添勇数千，往助岷樵一臂之力，两书往还，不谋而合。厥后足下来衡，面商大概规模，约定饷需不必支之藩库，器械不必取之省局，足下自许，可劝捐饷银一万，可私办军装数项，盖以为此吾辈私兴之义举，非省垣应办之官事也。嗣足下二十二书来，言二十四走省请饷一万，仆已讶其与初议相刺谬矣。适会田家镇之败，鄂省大震，长沙戒严，中丞命足下带勇防守省城，仓卒兴举，一切皆取之于官，此则局势与前议大变，止可谓之官勇，不得复谓之义师也。既为官勇，则值此官项支绌之秋，不得不通盘筹画。目下兵勇万余，倾库中所藏，仅付两月之需。而足下寄来禀稿，乃云须再发银二万，各勇须预支月半口粮，将来招足万人等语。是则足下未能统筹全局，不知措饷之艰难也。又云帐房三百架，硝磺等项，委员解县。招勇本以援省，而多此一番周折，是亦足下阅历太浅，不善省财、省力之咎也。仆素敬足下驭士有方，三次立功；近日忠勇奋发，尤见慷慨击楫之风，心中爱重，恨不即游扬其善，宣暴于众，冀为国家收澄清之用。见足下所行未善，不得不详明规劝。又察足下志气满溢，语气夸大，恐持之不固，发之不慎，将来或至偾事，天下反以激烈男子为戒，尤不敢不忠告痛陈。伏冀足下细察详玩，以改适于慎重深稳之途，斯则爱足下者所祷祀求之者也。

刻下康、杨带回之勇千人，罗、李与邹将归之勇亦有千余，合足下之三千，计会城共有湘勇五千余人。若足下能带三千，毅然援鄂，则省城所存之二千余，宜酌量裁汰，止存千余为妥。若足下不往援鄂，尤宜大加裁汰，止存二千余为妥。然以足下之志之识，亮必慨然以援鄂为己任也。其存省之兵，望一概用坐粮之例，每日一钱，盖行粮本过优，亦宜与往鄂者示有区别耳。古来名将得士卒之心，盖有在于钱财之外者；后世将弁，专恃粮重赏优，为牢笼兵心之具，其本为已浅矣。是以金多则奋勇蚁附，利尽则冷落兽散。昔尝与岷樵细论此层，兹更为足下进一解焉。

与夏憩亭 咸丰三年十月初九日

日内因下游警报沓至，思欲制造木排，以防江路。制器之法，夙未讲求，骤与兴办，动多铻。粤逆窥伺荆、襄，远窥秦、蜀，是意中事。惟闻分船溯汉之后，而塘角、大别之际，尚复大舸蔽江，游弋自如。武昌虽不被围，而已岌岌有坐困之势。鄙意今日之计，不能不发兵援鄂。鄂省存，则江西、湖南可犄角以相援；鄂省亡，则江西、湖南并如虎狼之据我门庭，而谓闺闼得须臾少安，无是理也。已屡书与中丞商及，不知日内已有援鄂成议否？

甄甫先生来咨，命璞山率勇前往。璞山血性过人，忠勇奋发，料应气吞云梦，慷慨长征。惟其近来言行，未尽妥善，弟恐其稍涉满溢，或致偾事，昨已为书规之。更望阁下面与深论，奖其忠劳，而匡其未逮。在省官绅中，有能毅然请缨，偕璞山同往救鄂者，亦望殷勤劝驾，相与扶助大义，共赞忠勋。若阁下怜邯郸之危急，为充国之自行，甫脱援江之甲，又据救鄂之鞍，则义声一振，从者如云。此北省官民所祷求，岷、筠、石樵诸君所盼切，弟所急欲推毂，而不敢强焉者也。

弟身虽羁衡，心系省会，所以不往省垣者，具详前复方伯公函中。近又悬系鄂省，顾天下之全局，念师友之私情，盖关系者极大，想阁下亦同此焦虑也。

与徐君青 咸丰三年十月初十日

粤逆大舸鳞集，游弋江汉，上溯荆、襄，远窥秦、蜀，皆意中应防之事；惟鄂省情形，实为难堪。人民散尽，豺狼满江；舟无半帆之济，粮无一日之储。即有银两给付兵勇，亦且无物买办。此等景象，岂堪设想！苦我甄师及江、唐诸君，虽有忠义谋勇，固亦莫能展布。弟昨因接甄师来咨，即欲令王璞山同知率勇援鄂，已为书商中丞，并详告璞山矣。伏望阁下及诸先生赞成其事。

省城调兵募勇，鄙意以不过万人为妙。盖二月以后，势不能支，本省之捐输无可恃，外省之拨饷无可冀。届时而图之，则噬脐何及！且无论一万也，但使有兵勇七千，以三千坚守垛口，兼中权游击之兵；以四千驻扎城外，通南面接济之路，则贼虽猝来，亦自可立于不困之地。故亦屡函商之中丞，酌量减汰兵勇，想阁下亦有同心也。

与吴甄甫制军 咸丰三年十月初十日

初五日接到二十八日大咨，令派张润农太守、王璞山县丞带勇往援。细思此贼若窃据鄂中，则上攻荆、襄，远窥秦、蜀，皆意中所有之事。诚使如此，则长江万里，专为贼有，北兵不能渡江而南；两广、两湖、三江、浙闽遂若隔置化外，而湖南唇齿之邦，尤不能须臾以安。鄂省之安危，于天下之关键既大，于湘省之祸福尤切。自奉来咨，即日发书与中丞熟商，并有书与徐方伯、夏观察矣。惟张润农业由衡回新田招勇，新集之卒，兴办一切，仓卒不可遽就；即就矣，而自新田至长沙已近半月行程。润农之为人，行过其言，亦恐迁延，不克星驰前赴。是以专为书与王璞山，令其率湘勇三千，即日往鄂。顷尚未接中丞、司道及璞山回信，未审定议援鄂否也？

璞山前欲招勇二千，为湘人报七月之仇。国藩亦欲招勇数千，为岷樵添一臂之助，已有成议，将兴举矣。适田家镇之变，下游警急，长沙戒严，中丞命璞山招勇防守省垣。顷闻业招三千，即日可到省城。故国藩嘱其率以往鄂，若其定议，大约十五前可以启行，十日可抵武昌也。璞山驭士有方，血性耿耿，曾邀吾师赏鉴。惟近日气邻盈溢，语涉夸大，恐其持心不固，视事太易，曾为书规之。兹录呈一览。吾师用其长而并察其不逮，俾得归于深稳之途，幸甚！

与骆中丞 咸丰三年十月十一日

接奉初九申刻手示，并咨到寄谕，敬悉一切。援鄂自是正办，尊见极是。侍前信痛切言之，而不敢决者，以侍既不能回省，则虽发此议，仍应阁下裁定。今得老前辈主持，赴鄂之见甚坚，全楚幸甚！天下幸甚！谕旨饬办之件，即能赶紧办到，犹为人臣者稍尽微悃之一端。望即催王璞山带湘勇三千，星速起行，至要至恳！惟谕备炮船，仓卒实难兴办。敝处所拟之排，止堪湘中之用，若以放于重湖大江，则排身短小，难压洪涛；若因此式推而大之，则行动笨滞。又夏憩兄所谓“以之堵御则有余，以之转战则不足”者也。且连日大雨，即搭一厂而不可得，而造排更难就役。计造备百排，教练千勇，非两月不为功。即成矣，又不克援鄂之用。智虑短浅，只增愧愤。自排而外，或另筹炮船，如小般钓钩之类，而民舟既不能多雇，水手又不习战阵，以视三五千帆之贼艘，多寡既悬，勇怯随之，或且弃舟潜遁，此舟船只，仍以资贼，此亦意中之景态，非好为过虑也。再四思维，如何而可，不特钦奉谕旨，奠能复奏；而贼樯横塞江汉，将何以驱之使去？东南全局，桑梓深忧，岂堪设想！老前辈焦虑之余，当有至计。现拟如何复奏，即求飞示。

与吴制军 咸丰三年十月十四日

接奉大咨，令派兵勇赴鄂。初十日奉呈一函，言令王璞山带勇三千往援，想已收到。

顷得中丞回信，与国藩意见相合，大约日内可起行。惟带勇之人，实难其选。璞山血性过人，而才器难以驭众。前将三百六十，则恢张有余；今加至三千，则恐照料不周，前已将信稿呈阅矣。此外，官场如平江林令，代理兴宁之孙令，颇能自将一军，而仓卒不能调遣。国藩昨已书嘱夏观察带兵一行，而省垣需才，恐不果行。绅士中亦有数人可用，目下俱以他务不得往。到鄂以后，将湘勇交朱石樵刺史，或少得力耳。

吾师昨咨中丞，请南省筹拨银二三万解鄂。现在有委员解广东饷银十万往江南大营。国藩思天下大局，能通南北之咽喉者惟鄂，能扼长江之中枢者惟鄂。此时之鄂，视金陵更为吃紧。武昌兵勇近万人，万一饷需不继，一旦溃散，岂复可问！已函商中丞，竟将此项粤饷，全解鄂省支用。权其轻重缓急，不得不出于此，或由中丞奏，或由吾师奏，想朝廷亦必深谅也。

与刘孟容 咸丰三年十月十五日

伯母已得安葬，甚善！四方多故，早为封树，即亦无复它虑。

岷、筠两君，国藩日日系念。今辰得筠仙书，知已自黄陂与岷樵分手，遂得南旋，想已安抵梓木洞矣。惟岷老之师，尚在汉阳、德安一带，未得渡江，退保武昌，兹以为系耳。

璞山在衡与国藩约，共招勇六营，往江南杀贼，将报湘人七月之仇，兼助岷樵一臂之力。其饷银军装，皆由劝捐自筹，不欲取之省局。所以别于官军，自成一枝义旅也。厥后璞山归湘，即往省城取饷，盖与初议异矣。适会下游警急，中丞嘱璞山带勇晋省防堵，此则局势与在衡之议大变，自有格例，未可意为伸缩。而璞山请饷请器物，多不中程，以是省局上下，大滋物议；而璞山语言意气，又多不检，以是訾议其短者，评讥日人于吾之耳，书函日入于吾之目。国藩昨为一书，规箴璞山，未知老璞能细味而曲从否？仆盖爱之深而思毖成之，非以文吏常谭，挫其锐气也。鄂省事棘，万不可不发兵往援。自璞山外，殆罕有请缨自行者，而此老虽锐以自任，左右无能夹辅之人以助其义气而弥其缺失，是用隐忧。老弟当亦同此悬悬也。

树堂九月已归去，吾弟能来此一存视否？吾不愿闻弟谭宿腐之义理，不愿听弟论肤泛之军政，但愿朝挹容晖，暮亲臭味，吾心自适，吾魂自安。筠老虽深藏洞中，亦当强之一行。天下纷纷，鸟乱于上，鱼乱于下，而容、筠独得晏然乎？阅吾弟与岷樵书稿，抑所谓肤泛者也。岷在江西与邓厚甫大不协，张中丞常以此等议论劝岷老。尊书之旨，盖相去不远，独文词深美，遂跻古人。国藩入世已深，厌阅一种宽厚论说，模棱气象，养成不白不黑，不痛不痒之世界，误人家国，已非一日。偶有所触，则轮困肝胆，又与掀振一番，非吾弟亦无以发吾之狂言。

与骆中丞 咸丰三年十月十八日

昨日寄谕，侍拟为复奏，陈不必自往援鄂之由。盖鄂省可以守者有二：城外无屋，池浚甚深，一也；兵勇尚多，文武警惧尽力，二也。其可虑者亦有二：贼艘满江，我无一舟，无以逐之，一也；饷项有限，外乏接济，二也。其可守者，不待侍之去；其可虑者，侍去亦无如何。侍非敢畏难趋避，即去冬初到省时，奏明守制之人，不敢出本省一步。目今时事糜烂，但使此身有丝毫利益于国，亦不复坚守不出省之说；惟自计水路一无准备，侍虽于张守、王丞所率三千之外，再带二千前往，亦不过同守鄂城，即汉阳一水之隔，亦不能飞渡逐贼，有侍何益，无侍何损。若贼现窜青山下游，即不复回舟返鄂，则不特侍不必去，即璞山援鄂之师，亦属虚糜。反复思维，目前侍实可不往，止得据实复奏。

侍现在衡州开设捐局，如衡、清、耒、常、祁阳五县，皆有绅士前来，愿归督办，大约十一月尚有可观。至造排改船之事，如果可备湘河，亦尚有益于本省，但恨苦雨不止，自初八至今十日，未得续行造成，令人恼杀耳。

与王璞山 咸丰三年十月十九日

接到手书，改过光于日星，真气塞于户牖，忻慰无极！

前者足下过衡，意气盈溢，视天下事若无足为。仆窃忧其乏惕厉战兢之象，以其握别匆匆，将待再来衡城时，乃相与密语规箴，以求砥于古人敬慎自克之道。自足下去后，而毁言日至，或责贤而求全，或积疑而成谤，仆亦未甚深虑。逮吴竹庄书来，而投梭之起，乃大不怿，于是有初八奉规一函。仆函既发以后，又接家严手谕，道及足下忠勇勃发，宜大蕴蓄，不宜暴露，然后知足下又不理于梓里之口。向非大智慧转圜神速，痛自惩艾，几何不流于矜善伐能之途。古人谓齐桓葵邱之会，微有振矜，而叛者九国。亢盈悔吝之际，不可以不慎也。比闻足下率勇三千，赴援鄂渚，仆既幸吾党男子，有击楫闻鸡之风，又惧旁无夹辅之人，譬如孤竹干霄，不畏严霜之摧，而畏烈风之摇，终虞足下无以荷此重任。

顷朱石樵书来，渠自鄂省十一二即可起行，大约日内可到长沙。观其书词，则逆贼全数下窜，武昌业已解严。仆昨奉谕旨，令带勇即日援鄂，今不特仆不必去，即足下亦可免此一行。仆另有书致中丞，商湘勇停止援鄂之举，不知意见合否？祈足下面禀中丞，细决行止。至足下之初志，欲兴义旅，径赴下游杀贼，则须计出万全，不可仓皇一行。盖舟师必须兼备，操练必须两月，裹粮必储半年，三者缺一，皆有坐困之道，而无成功之理。

朱石翁杀贼之志，甚锐且坚，此次归来，必且大有兴举。若中丞能从仆言，停止援鄂之行，则望足下与朱石兄同来衡城，就仆熟计，讲求水战之道，精析练勇之法。仆虽不才，亦当随诸君子仗剑东下，讨此凶逆；如足下鄂中之行，势不能止，犹望示我一书。苦雨多愁，所怀千端，诸惟心照，不尽。

与骆中丞 咸丰三年十月十九日

此间日内大雨如绳，竟无片刻少停，真正愁绝。前拟造排，以为一月可成，不料初八至今，未造一架。厂在河边，亦将为水漫去，工匠全无驻足之地。六月援江，为苦雨所阨，今复如此。就令天气助顺，而侍辈之举动，已等灞上儿戏矣，况天复相阨耶？

朱石樵书来，言贼已全数下窜，渠十一二当回南省。似此则援鄂之师可免，不特侍不必往，即张太守、王同知亦可省此一行。鄙见如此，不审尊裁若何？前者倡援鄂之说，明知水路无备，虽多兵亦属罔济，徒以鄂省事棘，恐失会垣，故急欲遣师往救。今贼既他窜，鄂省兵足，似此行竞可停止。求阁下斟酌。

与夏憩亭 咸丰三年十月二十日

石卿制军、岷樵中丞诚为当今人杰，嘱弟与骆、张、陈诸公会衔入告，请以兵柄归之张、江两君，似亦无难仰邀俞允。惟弟窃有虑者：向、琦在南，讷、恩在北，慧、雷，胜、托之俦，联翩四布，张、江再出，亦不过于十数人外添此二座。若别白而定一尊，抑此诸将，独以张帅经略南服，则朝廷大权，非臣下所得专请。且目前事理，不在大权之不属，而在兵勇之习气太坏。以石翁之布置，而不能保田镇之破；以氓老之勋名，而不能禁楚勇之溃，盖习气太坏，染之已深，无可用之兵勇故也。兵勇既无一队可用，而又无舟师以决水战，无饷项以练新卒，虽张帅为之，弟亦不敢必其有济。中夜以思，徒用浩叹！阁下不欲赴鄂，亦因事无把握，未肯轻出。鄙意此时急务，总宜先筹水师。自六月以来，五省皆议此事。屡奉寄谕，亦以为最切之图，而至今未有所成。弟欲于此稍尽寸心，乃兴办木排，则苦雨半月，无从下手，改造民船，则经费支绌，买船无资，兀坐气短。阁下将何以教我也？

与左季高 咸丰三年十月二十一日

岷樵超擢皖抚，是近日耳中一大快事。惟庐州新立之省，无兵无饷；江南、江北各郡，皆逆舟往来必经之地，此防彼窜，疲于奔命。且素日惯用之楚勇，又溃去十分之七，而骨肉至交，如阁下与筠仙者，又皆远莫之助。以单独之身，处积疲之区，吾不知岷老从何下手也。弟欲练二三千人，远致皖中，为岷老一臂之助。默数平生之交旧，环顾天下之贤豪，惟此君尚有讨贼之志，又勋名日著，亦渐为人所信仰。若代为练一劲旅，添其羽翼，则澄清之望，庶几可期。

惟弟智虑短浅，独立难搐，欲乞左右，野服黄冠，翩然过我，专讲练勇一事，此外，概不关白于先生之前。先生欲聋两耳，任先生自聋焉，吾不得而治之也。先生欲盲两目，任先生自盲焉，吾不得而凿之也。所怀千端，纸不能悉。冀或者枉驾，痛切面陈，乃能倾泻耳。

与江岷樵 咸丰三年十月二十四日

保全江西，是南服一大功。闻京师官民有“南江北胜”之谣，黎越乔来书述之。超擢皖抚，酬庸之典，极隆至渥。阁下此时不患兵柄之不全属，特患楚勇半溃之后，可用之兵太少；安徽积苦之余，所发之饷悉空，虽有智勇亦无所施，以是时时代阁下焦虑耳。

国藩自九月以来，每思练勇六千，概交阁下统带，为澄清中原之用。屡函与阁下言及，想均未接到。自到衡后，捐项无几，不敢多练。

顷因九月之末，武昌十分戒严。两奉寄谕，令国藩带勇赴鄂会剿，虽因鄂省贼退，具折复奏，目下无庸前往，而将来倘再有谕旨，饬令出征，恐终不免于一行。去年初到省垣，奏明丁忧人员不敢无故邀赏，不敢出省办事云云。今大局糜烂至此，不欲复执守制不出之初心，能尽一分力，必须拼命效此一分，成败利钝，付之不问，大约不能安处梓里。其下游消息，务祈阁下设法常通。

专使至皖省一探贼踪，其人名赵子麟，应募愿人贼中者，先遣至尊处，以观其果可用否。吕鹤田少司空，与国藩契好，想与阁下相得益彰。李少泉编修，大有用之才，阁下若有征伐之事，可携之同往，二处皆不暇致书，乞为我道拳拳也。

与骆中丞 咸丰三年十月二十七日

璞山之勇，侍欲其严汰精选、赴衡操练二层，仅人咨稿；暂缓赴鄂一层，则已人奏。若尊处业已遣之起行，则下次附片奏明可耳。

募勇六千之说，侍本欲大加训练，旌旗一色，万众一心，器械一新，号令一律，而后破釜沉舟，长驱东下。今诸务未克兴办，而岷樵遽以之入奏；一日未能训练，而璞山遽驱之向敌，皆大失国藩之本意。然业已如此，止好听之，但不教之卒，终难当虎狼之贼耳。

舟师之举，连日赶改样船。总以无人办过，不能合式。成名标至今未到衡，求严催前来为荷。

复江达川 咸丰三年十月三十日

募勇六千之议，本发自国藩八月一函。言大营调到弁兵，东抽一百，西拨五十，将与将不习，士与士不和，此营败北，彼营不救，此营急行，彼营欲止，离心离德，断不能以成大功。不若精练楚勇万人，除江西现有之勇，再添六千人，概交令兄岷樵统带，以为扫荡群盗之用等语。令兄未复拙信，遽以入奏。现在江西业已解围，鄂省亦已弛防。金陵未收，则负固三城，急宜克复；金陵若收，则变为流贼，到处奔窜，必须有数千精兵，乃足以资剿办。令兄虽暂赴皖抚之任，将来恐不免仍往大营与粤中老贼相周旋。募勇之举，自不可缓。惟勇不难于募，而难于练；不难于招六千之勇，而难于求带勇之人；不难于发起行一月之粮，而难于军装、器械一概不用寻常窳败之件，而别制坚致可恃之物。国藩日夜思维，总以三者为虑。如“勤操练”、“精器械”二条，断非仓卒所能办。谕旨令国藩带勇六千往鄂救援，现在武昌无贼，鄂中之行，自可停止。若径赴下游，则练卒、制器尚需时日，未可咄嗟兴此大举。阁下现带千人在省，拟请阁下先将此千人带赴皖省，为令兄刻不容缓之需。皖中为粤匪上下骚扰之区，又兼土匪纵横，幸周敬修带勇在北，李少荃带勇在东，藉资剿捕。若加一千楚勇在庐，则声势更壮。如阁下因伯母之命，不愿前去，则或请戚少云司马送交。又闻汝舟尚在湖北，或令之归侍慈闱，而阁下往佐军幕，亦无不可。诚得新宁千勇先往皖中，则其余五千人，可以布置妥帖，徐徐再去也。

与骆中丞 咸丰三年十月三十日

省城兵勇太多，供支万难，侍日夜念之，屡书皆言裁撤各勇事宜。

前之救援鄂省，以保危城也，自以急往为妙。今之直下江南，以战剧贼也，自以精选为要。练卒宜十分精强，器械须十分精致，乃可卧薪尝胆，艰难百战；不然，则不教之卒，窳败之器，何省不可骤办，而必出自湖南，万里长征，多费饷项哉！岷樵不知此意，而草草入奏；璞山不知此意，而匆匆欲试，皆与鄙意微有不合。

来谕谓皖省兵少，如望云霓，此诚实在情形。鄙意即令江忠溶带新宁勇一千即日赴皖，以供岷樵缓急之需。侍另有书与江忠濬，求老前辈取阅。如尊意以为可，望饬赶紧起程，庶招此一千，尚非弃之无用之地。自此一千外，尚有五千之数，鄙意宜精简苦练，断不可草率从事。湘勇营制，本三百六十人为一营，加以长夫百四十人，即为五百人。不过十营，即满五千之数。现在衡州已有四营：曰舍弟营，曰周凤山营，曰储玫躬营，曰新化勇营。其不在衡者，有邹寿璋一营，有罗教谕七百，拟并为一营，有塔副将宝勇七百，拟并为一营，盖合计已七营矣，仅存三营之缺。故二十二日拙咨及二十九日去函，皆言王璞山除旧练本营外，止留新招者二营，亦非漫无核算，而徒听浮言以为此不情之汰撤也。惟仅留三营，则止存千余，即于诸勇中将长夫挑出，亦仅存千五百人，尚须汰去一半。璞山招到未久，未免难于措词，然省府空虚，岂能更有浪费？目下在衡之勇，敝处设法养之；在省之勇，仍请省局养之。大约操练、制器尚须时日，春间乃可成行。若办船实有头绪，水陆人数较多，侍即亲自督带，送至下游。若办船不满百号，水路全无把握，即奏明派员送往。刻下在省止发坐粮，如省局尚可支持，即将璞山之新勇多留一营亦可。侍拙见如此，伏候卓裁。其留者之营，有应行事宜，另开一单，伏乞饬下塔将及王璞山查照遵行。

——南京三城若攻破，即成流贼之象，必四路奔窜。与之转战，一年二载，俱未可知。长夫须雇募极好的。向例湘勇长夫，价银每日八分。若此次下江南，须加作一钱二分，如目下王璞山在省，即将应汰之勇，雇作长夫，则未起程之前，止发八分。向例每营长夫百零八名，如下江南，须加子药夫二十名。

——抬枪每杆，向例用三人。此后改作四人，乃能快能准，共加十六人。于向例每营三百六十之外，加长夫百二十人，抬枪十六人，故成五百人矣。

——操练断不可间断一日。一练纵步上一丈高之屋，跳步越一丈宽之沟，以便踹破贼营；一练手抛火球能至二十丈以外；一练脚系沙袋，每日能行百里；一练每十人一队，皆习戚氏之鸳鸯阵、三才阵，以求行伍不乱；一练鸟枪、抬枪，必须打靶较准。

——器械须十分讲究，矛杆用竹必须老而坚者。椆木必须小树，圆身大树锯开者不可用。火药桶已在衡制皮桶三百个，不怕水火。火绳省局者不可用，须命塔将自造。火箭无用，不必制。抬枪敝处已请邹世琦制一百杆，王璞山俱领去。兹渠止须用四十八杆，应将五十二杆交邹寿璋带来衡城。

——干粮必须多备。

——各勇不许穿着软料衣服，止许穿布衣；不许穿鞋，止许穿草鞋。哨长亦然。打仗同进同退，不许独后，亦不许独先，割首级，夺旗帜，亦无赏。

曾文正公书札卷四

复刘霞仙 咸丰三年十一月初一日

璞山募勇之事，国藩盖时时系念。前此为赴鄂救援之行，不妨仓卒成军，近日为东下讨贼之计，必须简练慎出。若不教之卒，窳败之械，则何地无之，而必远求之湖南，等于辽东自诩之豕，仍同灞上儿戏之军哉！故此行不可不精选，不可不久练，无愚智皆知之，岂以足下与璞山之贤而反不知乎？选贵精，则璞山新招之卒，其可汰者必多；练贵久，则未出之前，与成行之后，其口粮须早为计划。现在江达川新招之千人，仆拟先发安徽，助岷樵之急需矣。其余五千，今冬须备两月坐粮，明春须两月行粮，计其所费，良复不赀，止得选备十营，合长夫为五千人，或可勉强支持。是以昨复中丞一书，将各勇通盘核算。璞山新旧之勇，多不过留四营。兹将原书抄呈足下与璞山，览之可得其详也。

湘勇佳处有二：一则性质尚驯，可以理喻情感；一则齐心相顾，不肯轻弃伴侣。其不佳处亦有二：一则乡思极切，无长征久战之志；一则体质薄脆，不耐劳苦，动多疾病。以此四者参观，大抵征本省之土匪则利，御江南之粤寇则怯。朱石樵归来，必有一番阅历笃论也。

至于练勇之道，必须营官昼夜从事，乃可渐几于熟，如鸡伏卵，如炉练丹，未宜须臾稍离。前与璞山面议，每营须有文武兼备之营官，始克照料一切，不知璞山已觅有贤者几人，果能当此一席否。仆极不放心。今年援江之举，以营官未暇详择，至今懊悔。望足下与璞山将四营之众营官伊谁，帮办伊谁，即日飞示，至要至要！

复林秀山 咸丰三年十一月初一日

接到惠函，并地图练勇说，藉悉一切。

地图莫精于康熙内府图，其准望勾弦，皆命星官亲至各处，按诸天度测量里差。乾隆内府图，又拓而大之，亦甚精当。盖出齐次风宗伯之手。近时阳湖董孝廉方正，依次二图，定为一本，李申耆先生付诸剞劂，外间传本莫善于此。洪稚存太史图，纸幅太隘，考究亦粗，即东西易位，在所不免，未可据以为行军之指南也。

团练须合数州县通力合办，尊论诚不为见。然乡里孱民，无事则欢聚技击；有事则惊顾兽散，微特不能当粤寇，即土匪猝起，亦当难于驱除。必得明干之州县，公正之绅耆，择富饶之地，苦心举行，或可有济。然安得许多贤有司，都都相望，邑邑相属，尽足以辨此者哉？法岂可恃？亦视乎人耳。

三叠枪阵法、撒星阵法，皆本之李穆堂侍郎。自为破贼妙法，特操演不熟，则临事仍归散乱。古法可用者多，总在平日习惯，临阵不尽弃去，斯为有补也。

前者鄂垣警急，谕旨命鄙人督勇往援，以贼船下窜，武昌解严，无庸赴援，业经具折复奏。惟念天下纷纷，群盗如毛，江南之三城不收，固为心腹之疾。即使北省澄清，三城克复，而群盗四散，亦成流贼之象。现在大营所调之兵，东抽一百，西拨五十；卒与卒不习，将与将不和；彼营败走，此营不救；此营欲行，彼营愿止。离心离德，断不足以灭剧贼而成大功。鄙意欲募勇六千人，苦心精练，合成一支劲旅，破釜沉舟，出而图事。其带勇之人，概求吾党血性男子，有忠义之气，而兼娴韬钤之秘者，与之共谋。方拟专函密告足下，而足下专使适至，乃与鄙意不谋而合。针芥之契，若有神助。此中之契机，殆未可以言语罄也。第剑戟不利，不可以断割；毛羽不丰，不可以高飞。若仓皇一出，比于辽东自诩之豕，又同灞上儿戏之师，则徒见笑大方耳。必须练百金精强之卒，制十分坚致之械，转战数年，曾无馁志，乃可出而一试。祈足下于此二月内，昼夜磨练，讲求操兵、造械之法，至腊底奏闻札调来省，春初即可整军东下。所有应办事宜，另单开列，祈斟酌遵行。如有不当，再以书告。

复骆中丞 咸丰三年十一月初二日

会剿之事固须赶办，然不练之兵断不可用。侍今在省练过三营，虽不足当大寇，然犹可以一战。六月援江之役，新集之卒未经一日训练，在江曾不得力，至今懊悔。侍本欲陆续招勇，认真苦练，自成劲旅，不料岷樵遂以入奏，遂至不能久练。然今年冬腊两月，断不可以遽出，必须切实讲求一番。在省之勇，求老前辈日日催督，转瞬又届新年，若仍是儿戏之军，一战兽散，则真可大笑耳。

复夏憩亭 咸丰三年十一月初三日

国藩前奉督勇援鄂之命，复有募勇六千之旨。今贼船下窜，鄂中之行业已奏请停止。募勇之举，自须钦遵赶办。然来示谓兵行贵速，则有不尽然者。金陵三城若能克复，则分股狂奔，水陆四窜，必成流贼之象。此次募勇，成军以出，要须卧薪尝胆，勤操苦练，养成艰难百战之卒，预为东征不归之计。若草率从事，驱不教之士，执蛊脆之器，行三千里之远，以当虎狼百万之贼，未与交锋而军士之气固已馁矣。虽有一二主者忠义奋发，亦无以作其众而贞于久也。故鄙意欲竭此两月之力，昼夜训练。凡局中窳苦之器，概与讲求而别为制造，庶几与此剧贼一决死战。断不敢招集乌合，仓卒成行，又蹈六月援江之故辙。虽蒙糜饷之讥，获逗留之咎，亦不敢辞。昨已将明春成行之说，咨达中丞，并关省局矣。惟期限虽宽以两月，而训练之事多不易讲，大约练伍练胆与耳目，尚可以一月粗定规模，至予练技练阵，则一二月岂能奏效？而各项器件，如鸟枪、帐房、旗帜之类，皆浇脆不堪远征。国藩在此，日夜焦思，诸友皆远别，无人熟商，每用深叹。如口粮赏项之多寡，军器之应换应留，技艺行阵之繁简，皆思定一清单，使人人易知易从。石樵、璞山诸君，皆难遽来；季高、筠仙，弟有书招之，亦恐未必来；竹庄、阆青，亦屡期其至而不果至，徒终日绕室彷徨。转瞬之间，又已卒岁，当遂成行，不复可迟延矣。

目下在衡之勇，训练方有头绪，适有常宁之役，遣之出征，前功又以荒废。在省之勇，以汰留未定，亦不暇精练，尤用为虑。岷樵在皖，兵力单薄，诚如来示所云。顷已商遣江达川率勇一千先往。至于璞山近以微瑕，偶招谤议，外人不察，疑汰勇，或职是之由。国藩立朝有年，更事孔多，曾不能以泛悠之毁誉，定伦类之优劣。岂有军务所关，不揆事理之当否，而徒贵耳贱目，逞我私臆乎？璞山之勇，号召太速，良楛杂进，则有宜汰之理。额数已满，起行尚早，口粮无出，则有不得不汰之势，想知者必能洞鉴也。求阁下告璞山，急急沙汰，择其尤精者，简为四营。四营既定，酌分两营，交竹庄带至衡城训练。国藩比招得猎户二十人为火枪之教师：招得李氏之徒二十人，为刀矛之教师，恳璞山饬诸新勇星驰前来学习。若璞山诸务摒挡已毕，或惠然前来更妙。或待石樵兄归日同来，弟亦不为遥定。所怀千百纸墨，岂罄其不及详？阁下当能揣测得之，并恳与璞山、霞仙、竹庄共阅。石樵、季高、筠仙倘到会城，亦祈共一流览，且促其速来蒸左也。诚能合诸君子之忠谋至计，讲明练兵之道，使此勇一出，不复有灞上儿戏之诮，岂特为惠于国藩者至大，抑天下苍生实赖休德。不能一一函告，盖蒙原谅。

复吴甄甫制军 咸丰三年十一月初三日

张守、王丞带湘勇援鄂，已饬停止。两次奉咨，想比已接到。惟鄂中之行虽停，而岷樵复有请国藩募勇六千驶赴下游之奏，业奉寄谕饬行，自应钦遵办理。此议本发自国藩，去函未复，端绪未举，而岷樵遽以入奏，殊与鄙人之初志少乖。

日来讲求练兵之法，苦心训诫，粗得门径，而又有常宁之变，发在衡之勇，悉往痛剿，又荒废训练之事矣。常宁南乡洋泉岗、杉木岗等处，会匪极多，发牌吊码，逼胁良民，啸聚日众，蠢蠢欲动。祥令二十日拿获八人正法，六名不知其将出而为乱，具禀尚未请兵，至二十五日续行往拿，贼众抗拒，乡勇数百同时奔溃，祥令仅以身免，乃令其幕友专马来衡请兵，二十六日午刻到郡。国藩即以是日酉刻，发周凤山千总带勇四百往剿；而该匪已子二十七日入陷县城矣。把总、典史并皆被害，周千总是夜宿离城四十里之柏坊。该匪闻知，三更弃城而逃。国藩闻之，又令舍弟率四百人继往。周千总于二十八早在常宁城外追杀二十余人，旋偕舍弟同至洋泉。初一早贼来扑营，官兵得一胜仗，斩擒七十余人。该匪退保山岗。现又在衡添兵进剿，并令张荣组带勇，由新田、宁远堵截南路，盖三县交界之区，峒深径险，会匪巢穴卵翼已久。如南山老林，教匪出没，外人不能测其阃奥。是以发勇至千五百之多，冀得歼除净尽，不留余孽。

岷樵赴皖，正值万难措手之秋，其弟江忠濬带勇一千在长沙。国藩商之中丞，令其即日往皖，以备庐州缓急之用。此外五千人，必须认真训练一番，乃可驱之远征；不然，则不教之勇，窳楛之械，何省不可猝办，而必奏明远求湖南，多费数月之饷，不亦劳哉！若简练劲旅，别制军械，则今冬不克成行。劳氏子之事，即日饬县解鄂，昨已咨复。池州失陷，岱云恐遂捐生。此君与国藩同门至好，重以婚姻，实刚正君子也。

与刘霞仙 咸丰三年十一月初六日

屡次致书，其精要处，皆未敢畅言，以省城易于传播，事未一集而已哗然矣，故稍秘之也。兹恐吾弟及璞山终不达鄙意，故作一密书与璞山，求吾弟亲携示璞山，字字皆心血结成，璞山能如吾之约，则一一照办，破釜沉舟，以图一举；若璞山必不肯从吾之约，则璞山当自成一军，而吾当补招三四营，别为一军。务乞熟商，示我复音。至要至要！

与王璞山 咸丰三年十一月初六日

近日在敝处攻足下之短者甚多，其来尊处言仆之轻信谗谤、弃君如遗者，亦必不少。要之两心炯炯，各有深信之处，为非毁所不能入，金石所不能穿者，别自有在。今欲多言，则反以晦真至之情，古人所谓窗棂愈多，则愈蔽明者也。特书与足下约，计必从鄙意而不可改者五条，不必从仆，听足下自为屈伸主张者三条，仆自密办，而不遽以书告足下者二条，并具于左：

——必从鄙意，而不可改者五：

各勇宜操练两个月，体弱者，艺低者，油滑者，陆续严汰，明春始行远出。

每营必须择一营官，必划然分出营数，此时即将全数交付与他，不必由足下一手经理。任人则逸，独任则劳。此后必成流贼，股数甚多，吾须分投与之楣逐。若平日由足下一人统带，临阵始分股逐贼，则差之毫厘，谬以千里矣。帮办者，每营须四五人，必须博求贤俊，不尽取之湘乡。万一营官有病，则帮办即可统领，断不可草率。足下现物色得帮办者几人？祈开单见示。

器械必赶紧制办，局中窳脆之件，概不可用。伯韩所造抬枪甚好，不知鸟枪已成若干？石樵言帐房宜用夹的，是否属实，祈复示。如必须改的，此时尚可赶办。邹岳屏所捐锚杆亦不好，竟须另觅硬木圆身，未经锯破者。如有一械未精，不可轻出。

战船能多更妙，纵使不能，亦当雇民船百余号，与陆路之兵同宿同行，夹江而下。凡米、煤、油、盐、布匹、干肉、钱项、铁铅、竹木之类，百物皆备，匠工皆全。

凡兵勇扎营，即以船为市。所发之饷，即换吾船之钱。所换之钱，即买吾船之货。如此展转灌输，银钱总不外散，而兵勇无米盐断缺之患，无数倍昂贵之患。

——不必从仆，听足下自为屈伸主张者三：

鄙意定为十营，合长夫计之，得五千人。非不知其太少，实恐口粮无出也。已由公牍札饬足下仅留四营，如足下能设法劝捐，多留一营亦可。

鄙意欲足下来衡州合操，若惮于往返，即在省别操亦可。竹庄可带一营，可嘱其管带来衡。石樵归时，必来衔商议大局。足下倘不同来，必须开一单，与石樵粗定规模，再由敝处核定。

阵法原无一定，然以一队言之，则以鸳鸯、三才二阵为要。以一营言之，则一正两奇，一接应，一设伏，四者断不可缺一。此外，听足下自为变化。将多人以御剧寇，断不可无阵法也。

——自为密办而不遽以书奉告者二：

有人愿带五百人随同远征，已许之矣。

船户已请多人去邀集，未知果有成否？足下亦有相契之船否？祈示。

以上各条，皆切要之语，务求迅速回示。盼切，盼切！

复骆中丞 咸丰三年十一月初九日

贼船上窜阳逻，武昌又须戒严。此贼一去一来，南北两省所费殆逾二十万。若果围鄂省，侍即当仍遵前旨，带勇前往救援，即日当以信至甄师处一问。若侍去宜急，则舟师毫无成就，仍是专由陆路往援，不过守一孤城而已。侍日内心绪极为烦恼，然勉强支持，犹可冀诸事日有起色。今若舍此他去，则诸事瓦解，极难放心，请为阁下略述一二。

初意造排止为湘水之计，厥后欲用以驶出江湖，则短小笨滞，止成儿戏。所造样船，亦因匠生木脆，不成规模。又天雨不息，无处兴工，无地操勇。此其烦恼者一也。

省城各事，间未检点。如初四接尊处保举一单，初五日接仓少平百二十千钱捐从九一函，初六日诸殿元回衡未领得火药，皆于鄙心不无介介。此其烦恼者二也。

王璞山本是侍所器倚之人，今年于各处表襮其贤，盖亦口疲于赞扬，手倦于书写。其寄我一函，曾抄示师友至十余处。近时人有向余讥弹璞山者，亦与之剖雪争辨，而璞山不谅我心，颇生猜嫌，侍所与之札，饬言撤勇事者，概不回答。既无公牍，又无私书，曾未同涉风波之险，已有不受节制之意。同舟而树敌国，肝胆而变楚越。将来侍若外出，恐不能不另行招募，重费钱财，事机之歧，巧相错迕。此其烦恼者三也。

新化勇一营，省城已撤遣矣。侍复与招回操练，颇有可观。而其中有刁抗者数人，外间又有唆讼者数人，屡构事端，诉牒纷纷，带勇之官数易，帮办之员鲜贤，至令侍亲自鞫讯二次，欲撤则费已在前，欲留则患方在后。此其烦恼者四也。

常宁会匪不下四五千人，此次杀戮仅二百余人，其余聚则为匪，散则为民。如洋泉、杉木等处绅庶，见贼胜则戈矛以助贼势；见官兵胜则箪壶以犒王师。昨初一以后，送米，送牲来大营者，纷纷皆不可恃者也。其总头何仁义，即道州何贱苟。据称，其下近三千人，实与太平贼相通，此人不获，衡、永、郴、桂之祸盖无了日。又侍近在衡阳四十都一带，拿获齐匪七八人，熬审数夜，始吐真供。此起亦各处蔓延，将来必酿巨案。若不趁其未发，认真搜捕，则后日更为费手。侍若有鄂中之行，思留周凤山一营在衡，以资剿捕。然常宁之会匪，衡阳之齐匪，何贱苟之党羽，实非周凤山所能了。此其极不放心者一也。

样船造成之后，匠工稍有知识。成名标来衡，又有一番讲求，改造船只略得头绪，即价雇备民船，亦经广倩友朋善为料理。侍若果有援鄂之行，则绅士、匠工无所秉承，另委一人，则意不相属。至各项军器，如藤牌、铁弹之类，皆在远处购办，一经他出，百务皆废。此其不放心者二也。

捐输一事，所托之友，所发之书，盖已不少。据称待至岁暮，某处一千，某处五百，俱可按籍而索。事虽同乎水中之月，犹冀得乎十分之五，一经动摇，则全局皆空。此其不放心者三也。

由前四者，则知侍心绪之恶；由后三者，则知动摇之有损而无益。是以致书鄂垣，专候甄师回信。权其缓急，再定行止耳。

复朱石樵 咸丰三年十一月初十日

台旆尚滞鄂垣，为吾甄师所留；又闻贼舟回窜，黄州再陷，天下纷纷，何日始得廓清！

屡次来示，以为必须大兴义旅，别开生面，诚为今日至当不易之论。第统筹全局，总须以办船为先务；而办船一事，若在武昌或岳、常兴工，则恐修造未毕，贼舟上窜，则木料有焚掠一空之患，而工匠有迁徙无定之苦，故在衡城兴办，地方稍偏，可免惊徙之虑，又无甚远之虞。鄙意须改造战船二百号，定雇民船少则五百，多或八百号，水勇四千，陆勇六千，乃足以壮声势。私拟如此，不知能行得万分之一否。日夜望阁下归来，与定大局而商细务。南省诸君子，筠仙、季高居山中，不肯复出，憩亭亦以官事冗羁，未尝专谋斯举。惟璞山血性过人，日内以招勇煞费苦心，又以汰勇之故，与国藩小有龁。霞仙雅善调停，而性差迁缓，每思此举，如搏沙之不可以成饭，真闷人也。务望阁下星速归湘，同来衡城一商，或成或否，亦终有定议耳。

复吴甄甫制军 咸丰三年十一月初十日

逆船近复上窜，黄州再陷，伍太守殉难。并闻前队已上至阳逻等语。贼情飘忽如此，时时戒严，饷项何以克支！国藩前复奏一折，言贼舟若仍回窜，即当随时斟酌，或专由陆路星驰往救。其折已咨达函丈矣。此次贼艘回窜，多寡若何，究须南省往援否？或须国藩自行救援，或酌派兵勇数千往援，或北省留兵足敷防守，南省无庸派往？概求吾师飞速示知。

国藩愚见，现在御贼不难于陆，而难于水；不难于兵，而难于饷。鄂省之饷项空虚，倍甚于湘省；如使城内守垛游击之兵，能满五千之数，城外扎一二营盘能满三千之数，尚可以严防坚守。若调兵勇太多，一旦无饷，势必内溃，尤为可虑。至于江面堵剿，必须船多炮富，如来谕所云，六七百只始可上阵；否则，大海簸豆，黑子著面，止儿戏耳。

国藩前在衡城造排之说，只为湘水架炮权宜仓卒之计，若放之江湖，则难御风涛；用之鏖战，亦苦其笨滞。来谕所指，极为切当。近日以来，敝处专办船只，已屡造样牌。湿木新制，恐难坚实，决意买钓钩小般改造，但于两旁帮以大木，上铺厚板，前出长唇，旁施阔桥，即可施放巨炮，不至震撼。惟所截之饷四万，至今省城未解来衡，买船之事，无从措手。又此间木料缺少，匠工笨拙，天雨不息，日夜焦灼。所幸有水师守备成名标新来衡城，人尚明白，足资差遣。又闻广西右江道张敬修前经岷樵保奏，专办炮船，已由广东带来炮千尊，舱匠二百、水勇二千，不日当自来河下出湘中。国藩拟即留在衡台办此事，大约改成可在江中鏖战之船，须二百号。其余雇备民船，随助声势者，须八百号。战船之中，每号配水勇二十人；民船之中，凡煤、米、油、盐百货之需，无不装载，技艺工匠杂流之人，无不备具。船行中流，两岸陆兵夹江而下。兵勇所得之银，即涣舟中之钱；所用之钱，即买舟中之货。庶兵勇所至，无米盐缺乏之患，无昂贵数倍之苦。而展转灌输，其银钱仍不出乎水陆两营之内。统计陆勇六千，水勇四千，声威即以大壮。特民船八百，装载百货者，不在此内耳。然民船间亦可予以小炮、抬枪之类，不时施放，以助声势。编联字号，普造旌旗，以耀军容。国藩私心所拟，大概规模如此，不识吾师以为然否。若吾师不以为大谬，则此间一面改造战船，一面雇定民船。

尚有数事求吾师者，一则飞速札知右江道张德圃敬修，即将所带炮位，匠勇暂留衡城，帮办一切，无庸前赴长沙、武昌；一则广东应解鄂省之二十万，尚未解到，宜飞速咨催；一则鄂省目下改造船只，竟可不必多费，恐无偏僻之地，水次修造未毕，又被贼来掳掠。三者均祈吾师留意焉。国藩虽如此谋议，尚未卜能行得一二分否。然国藩现为局外之人，又处偏隅之地，若能认真兴办，较为清净耳。惟不遽离衡城，则渐有头绪，不特办船一事，即劝捐之件、常宁之案，亦须留此。昨夕与中丞书，言有三不放心，兹附呈一览。鄂省之应否赴援，专候复示。

与罗罗山 咸丰三年十一月十六日

顷闻大旆还湘，至幸至慰！六月霖雨行役之苦，七月二十四战阵之险，至今言之伤心。自移旌吉安，屡捷之音，至仁之声，日盈吾耳。弟在此间，百无一谐，所欲与阁下言者，非万言莫能罄。兹分条布录于后，阁下览之，可以得其大凡。若心之精微，则有不尽于此者。

——此次援江，仰赖阁下及憩、筠诸君，尚觉始终完善。惟阵亡各勇，恤银有每人六十两之说，不知已带归否？各勇家属多来敝处呈请，如已带归，乞阁下领回湘乡县城，逐一查明。请县主告示张贴一榜，载明勇名，何都、何区、营官何人，哨长何人，一一注明，令其家属当堂具领。否则，未亡之家，有冒领之弊，已亡之家，有向隅之苦，而阁下及石樵、云浦诸君，虽数月一年以后，犹有以此项来相渎扰者，不可不大张示谕，趁今岁年内办毕也。

——募勇六千，约同志君子大兴义旅之举，始于国藩与璞山往来一函。而岷樵、石樵极赞其善，怂恿以成斯举。岷樵书来，嘱国藩与之会衔具奏。又书中极佩阁下与璞山，求其出而相助。弟思阁下抱道自笃，又亲闱已老，不知肯出而共此艰难否？今年援江之行，系弟再三劝浼。此次破釜东征，未知肯惠然一出否？岷樵另有书至尊处奉约否？阁下之行止，于此事极有关系，乞早为定计，以书见告，以便弟入奏，并复告岷樵也。阁下纵不去，亦乞为我料理一切，断不可置身局外。石樵、筠仙想近日可到省，乞阁下与熟商大局。

——此次成军以出，宜作三年东征之计，断不可苟且成行。鄙意买船二百号，其大自五百石以至千余石不等，所装炮自二百斤至三千斤不等，多买钓钩改造。每船约住二十名水勇，通计水师四千人。战船之后，又须多雇民船随行，银钱、米、盐、油、炭百物之需无不备，医卜、杂流、匠工诸色之人无不载，须雇七八百号之多。虽非可战之船，而金鼓旌旗，一律编号束队，与战船之二百号，初无少异。两岸陆路之勇，夹江而下。兵勇所得之口粮、银两，即换舟中之钱。所用之钱，即买舟中之货。庶无米盐缺乏之患，无昂贵数倍之苦，而银钱展转灌输，仍不出水路两营之外；否则陆勇数千，贸然一行，九江以下，千里萧条，无食可买，无钱可换，虽有忠愤凌霄，亦只得向江水而痛哭耳。是以国藩私计，总须舟载食物，水陆并进。虽所拟之条，不能一一办到，然大概规模，竟不能不如此。求阁下与憩、石、霞、璞诸君熟商之。

——璞山与弟谈此事，本有同志。后因中丞调之防省，制军调之援鄂，或多或少，忽添忽减，遂使璞山一腔热血，频受磨折。璞昨与弟书中，有不平之意。其实弟与璞山见解不符，只有数端；璞欲率师急行，专由陆路；弟欲明春始发，水陆并备，一也；璞欲统带三千，一手经理；弟欲划开数营，各立营官，二也；弟疑新招之卒，多有可汰，璞意业经亲选，无可再拣，三也；璞欲因援鄂之行，乘势东下，一气呵成；弟则以援鄂之暂局与此后之长征，截分两事，四也。求阁下细察四者不合之故，而必求此后诸事合一之道，幸与霞、筠、璞老细商，匡我不逮。

——阁下带中营湘勇已逾一年，曾经战阵，自可率之远征。李迪庵所带一营，如有材艺出众者，望为挑选，以换中营赢弱之缺，阁下纵不偕出，亦祈极力简练。若阁下能慷慨长征，则不特慰岷樵饥渴之望，亦天下之公幸也。

——宝勇两营，弟向见其强悍，故昨与璞山及塔智亭札，均盲以宝勇并为一营。而中丞书来，言宝勇难期得力。求阁下与智、璞、霞将宝勇认真校阅一次，究竟胜于新招之湘勇乎？抑尚不及乎？恳飞函告我。

——谢、易诸君到江以后，喘息未定，遽殉大难，良可惨伤。现定于南门建忠义祠，请朱尧阶经手，弟当作一碑，请阁下作合传一首。

以上诸条，祈逐一见复，不胜企伫。

与李少荃 咸丰三年十一月十七日

久疏音敬，想企为劳。时从令兄处得见家书，知吾弟统领练勇，驰驱戎马，懋勋令望，实用慰仰。

今日兵事最堪痛哭者，莫大于“败不相救”四字。当其调兵之时，东抽一百，西拨五十，或此兵而管以彼弁，或楚弁而辖以黔镇，虽此军大败奔北，流血成渊，彼军袖手而旁观，哆口而微笑。此种积习，深入膏肓，牢不可破。秋间仆与岷樵中丞书道及此弊，以为须尽募新勇，不杂一兵，不滥收一弁，扫除陈迹，特开生面，赤地新立，庶收寸效。今岷樵开府贵乡，知必以此意与足下熟计。

目今逆舟满万，横行大江。皖、楚、江西，祸无息日。欲为四省合防之计，亦宜各练精勇，以剿为堵。仆前有募勇六千东下讨贼之议，岷樵业经入奏。闻足下所带之勇，精悍而有纪律，务望更加训练，束以戚氏之法。明年楚勇过皖，即与尊麾合成一军，将士一气，万众一心，一洗向日营伍之陋习。纵不能遽立勋绩，亦聊欲稍变气象，一泄积愤也。

岷樵到庐，求贤孔殷。足下及鹤翁、午翁，如有所知，幸尽告之。庄牧庵先生天下奇士，不知能延致否？陈作梅近在何处？能邀之人幕否？淮安有鲁通父一同，足下知其踪否？无惜为岷君广求之。

复吴甄甫制军 咸丰三年十一月十七日

示及大船须能架二三千斤大炮，纵少亦须办五六十号，自是谛当不易之论。此间拟办大者亦以此数为率，即买湘乡钓钩，衡州小般两种改造，大约能装米七八百石者，即可架千余斤之炮，能装米千余石者，即可架二三千斤之炮。不过前加长唇，上铺厚板，旁添长桥，即可无虞震撼。若另造拖罟等船，须张观察到，带有粤东艌匠，或优为之。此间匠拙不办也。顷已专差至宜、郴一带，迎接张君矣。自大船而外，又须有二等、三等船二百号。自战船而外，又须有载货民船七八百号。旌旗金鼓，都与战船无少殊异。前书业已奉闻。炮位一节，闻张观察带千尊，二三千斤者亦多。此间前恐无炮，将粤西解到之二百尊，仅分五十尊运鄂，不知更须补解否？然船未办成，亦自不须多炮也。鄂中铜斤尚多，尽可为造炮之用。太大亦嫌笨滞，如能打千斤熟铜之炮，千锤万炼，膛光身匀，与三四千斤之炮比较，其远近盖亦相等，但不知鄂中有好匠工否？

水勇佳者难得，然不难于放炮，而难于荡桨使舵。国藩之意，拟即专雇水手。盖水师不可遽学为水手，水手却能即学为水师。张观察带来之水勇二千，想是熟习，但恐剽悍难以驯服。水路有战船，必须两岸劲兵夹江护行。来谕到一处，即用彼处现有之兵勇，恐难得力。办船费资，粤东本有应解鄂省之二十万，不知张观察来能带数万金否。此间截留四万，实属不敷。敬求吾师飞咨粤东，将前项星速解到，或饬南司再委一员往粤守提，伏候鸿裁。

复江岷樵中丞 咸丰三年十一月十八日

来示论兵勇短长，最为切当。仆于二月间，复魁太守书有云：岳王复生，或可换孱兵之筋骨；孔子复生，难遽变营伍之习气。虽语涉谐谑，实痛切之言也。今欲图谋大局，万众一心，自须别开生面，崭新日月，专用新招之勇，求忠义之士将之，不杂入营稍久之兵，不用守备以上之将。国藩之意盖与阁下若符契耳。

添勇六千之说，昨因令弟达川带勇一千进省，即令其先将此勇赶紧赴皖，以备阁下爪牙之需。其余五千须俟船炮办齐，水陆并进，乃可有济。省中诸友及璞山之意，皆欲急急成军以出。国藩思此次由楚省招勇东下，一以为四省合防之计，一以助阁下澄清之用，必须选百练之卒，备精坚之械。舟师则船炮并富，陆路则将卒并愤，作三年不归之想，为百战艰难之行，岂可儿戏成军，仓卒一出！人尽乌合，器多苦窳，船不满二百，炮不满五百，如大海簸豆，黑子著面，纵能迅达皖省，究竟于事何补？是以鄙人愚见，总须备战舰二百号，又辅以民船载货者七八百，大小炮千余位，水勇四千，陆勇六千，夹江而下，明春成行，与麾下相遇于九江小孤之间，方始略成气候。否则名为大兴义旅，实等矮人观场，不值方家一哂耳。明知阁下盼望此勇甚切，然速而无益，不如迟而有备。且阁下初到庐江，亦宜将吏治、民事略为整顿。即陆路堵御，本境剿匪，有随身带往之勇，有达川续往之勇，有李少荃旧练之勇，亦尚足资捍卫，想卓裁定以为然也。

阁下奏保办理舟师之张观察敬修，顷闻由郴州北来，日内可抵衡州。此间办法，有与制军书、与罗山书，抄稿呈览，可以得其大凡。罗山新自吉安归省，闻有不愿长征之意，未卜能强之一出否？璞山以汰勇之故，颇致怨于国藩，尚须徐徐开譬。叔绩学术浩博，天下共知；其宏识远略，可谋大事，则独国藩与阁下知之。今年并力援江，实与伊定议也。

安徽绅士，国藩所知之，自吕鹤田、吴竹如、李少荃外，又有何慎修子永、涂宗瀛阆仙。其去安徽最近者，又有宿迁之庄牧庵，淮安之鲁通甫，皆硕学鸿才。桐城戴存庄，虽文学之士而有血性。官场自岱云外，袁午桥最为结实，才气亦足以包举大事。国藩去年经过州县，见宿州郭刺史尚淳实，有贤声。此外闻吕鹤翁、李少荃当不差谬。季高、筠仙，仆寄书山中，属其来衡练兵，远付皖中，助阁下一臂之力，现皆未来。霞仙诸君，不知可出佐阁下否？伯韩必宜送往幕府，但须船成之后，与大队偕行耳。承示致周敬修先生书，不特规画大局，有陈同父一流人气象，即文义之美，亦殊非近时所有。此老与国藩会晤虽浅，结契颇深，实能脱去世俗仕宦町畦。近闻其遂作古人，不知果否？其世兄亦自可用。

安徽利源，惟淮北盐务当有可图。洪湖以西，尚无阻滞，北可以侵河东之引地，西可以侵淮南之引地，署运使者为舍亲郭雨三。阁下能与鹤翁谋在此间图生活否？否则专恃捐输，断不可恃。此间设局开捐，足音跫然，涸辙之势，即在目前。奈何奈何！

与陈岱云 咸丰三年十一月十八日

贼氛蹂躏数千里，残破郡县以百计，而吾亲家屡膺斯厄。计自癸卯至今十年，吾亲家未尝得一日之欢娱，中间仅广信养志半年，差为顺境。而国藩谬托遗荫，常享庸人之福。即今岁在忧戚之中，而梓里犹称安乐之域。以此间之苟安，愈念尊处之艰迫，非人世所能堪，极悯伤也。岷樵遂得开府，盖吾党一庆幸事。吾亲家想可渡江与之相见，痛陈身世之遭、生民之苦。惟岷樵有帮办军务之责，恐不得久住庐江，尽心吏事，行当出入锋镝，席无刻暖，盖勋望日彰，贤劳亦弥剧耳。

自金陵三城沦为异域，如人之喉舌横被哽塞，不特北南不相兼顾，即南中数省，如两湖、江、皖，两星使亦已置之度外。目今局势自须为四省合防之谋，且须筹以剿为堵之计。粤逆以舟楫为巢穴，千舸百艘，游弋往来，支湖小汊，横行无忌。自六月以来，谕旨屡命各省办船，而洎今尚未办有头绪。鄂省略有布置，而田镇一破，荡然无存。国藩昨奉命带勇援鄂，因复奏鄂中贼退，无庸往援，而办船一节，万不可以刻缓。自请截留粤饷四万，即在衡州试行赶办，价买民船，重与改造，添置炮位，召练水勇。若稍能修船一二百号，则配以陆勇六千，遣之东下，亦或有补万分之一。特恐截饷太少，捐输不继，匠工稽延，下游警急，则终不能助岷樵一臂之力耳。

国藩在省半年，与地方官吏尚属相得。惟见仁见智，识解攸殊，龁之端，间亦不免。自八月移驻衡州，日以劝捐为务。近乃兼营船事，阅历太少，动多不合。所幸家严强健，舍间大小平安，足慰绮廑。四舍弟及季弟，俱随在衡。树堂前亦来衡，嗣以鄂省警报，仓皇归去。筠仙自在黄陂与岷樵分手归来，国藩屡书招之，不肯出矣。并以奉闻。

复骆中丞 咸丰三年十一月二十六日

安徽情形万紧，江岷樵、李少荃、袁午桥、陈岱云诸君，俱甚可危。数君与侍亲友至好，昨奉带勇赴皖之命，本思星驰往援，惟念侍去之后，水师又恃何人承办？何人督带？且两次成行，前后之相去无几，而彼此皆不能成军，而湖南两次遣军以出，兴发重叠，所费更多，是以复奏明春起行，已咨达冰案。

蓝山、嘉禾之事，待储、周到后，必有一禀前来。如须添调省城兵勇，再行飞咨。

成名标甚好，侍办船全靠此人。陈鉴源来衡一见，其人有血性，且能耐劳也。

复严仙舫 咸丰三年十一月二十八日

岷樵带勇六千之奏，系国藩前与以一书，言渠处现有楚勇四千人，更当添募六千付之为澄清扫荡之具。岷老以此人奏，言求仆代为选募，非欲仆率之以出。适会武昌事急，谕旨遂命国藩率以援鄂；既而鄂中贼退，已为复奏停止前往矣。而省中人言藉藉，谓仆当率师东下，肃清江面，仆方付诸一笑，以谓讹言之兴，只坐读寄谕不分明耳。阁下闻国藩当督舟师往皖，盖亦得长沙之讹言。不竟昨二十三日奉到寄谕，果饬国藩赶紧援皖，外间之浮言，亦若有契机相感也者。皖省自十月以来，进贤关已破，桐城、舒城相继沦陷，吕鹤田少空殉难，江岷樵自江北间道前赴新任，随身楚勇，皆为鄂城所坚留，仅携一二千人以行，卧病六安，不能前进，庐州会城，危于累卵。大江自巴河以下，直达于海，皆已为贼所有。弟本庸陋，又居忧戚，原可陈情辞谢，第念此等局势，南中数省，殆将不忍设想，亦只得竭诚效命，利钝得失，置之度外而已。

来示谓改造民船与不及千斤之炮，势力太觉不侔。现在此间亦造快蟹船，使粤中艌匠为主，而本地匠工襄办，炮须千余斤，或数千斤。劳辛翁复奏中已畅言之。张德圃观察回籍办炮，应能多购大者，专候此项炮位到楚，乃可成行。惟炮虽敷用，而船与水勇终嫌少弱。欲稍为恢张，又以饷项支绌，不能放手。部拨、邻济、民捐，三者俱无可恃。虽有能者，且将阁笔，况如弟之短浅乎？

复骆中丞 咸丰三年十二月初一日

嘉禾、蓝田之贼，经储玫躬二十四开仗两次，杀毙至六七百人之多，获马至二十一匹之多，大黄旗至四五十面，枪炮至数十件，实为快慰之至。今年剿办土匪，此次功为最大，日内侍为此事焦灼之至。

若非储教谕，竞不知糜烂若何。现在宁远、道州一带，闻尚有会匪窃发，若能再剿洗一二次，应可少就肃清。

罗罗山既经膏秣起行，望尊处无令其停止。盖趁侍在此，能将各县搜剿，亦上四属之幸也。造船之事，迟钝之至，奈何奈何！明日拟遣人至湘潭开局另造。

复吴甄甫制军 咸丰三年十二月初四日

接奉钧谕，敬悉一切。事件繁多，谨一一为吾师复陈之：

——拖罟船决计不造，以纯用风帆，不利江行也。此间现造快蟹船，已有十只，每船可载八十人，可安二千斤大饱。拟再在衡造快蟹二十只，又分局在湘潭造十只，合为四十只，即我师来示所谓较大较坚者也。将来分前、后、左、右、中五营，每营八只。又别造长龙船四十只，其船坚而小，以便驶入港汊，以辅快蟹之不足，亦每营八只。每行走时，一大一小，寸步不离。其钓钩船，拟改百二十号，亦分五营。

——舱匠二百人，水勇二千人。张道自广东带来之说，国藩系闻之劳辛翁之世兄，并未见诸公文。前函奉告吾师，后细究之，恐劳世兄之言不可信。现在衡州、湘潭二局，皆用本地匠工，如广东遣工匠多人来楚，即照来示酌遣回去。至水勇二千，吾师及龠翁皆有咨至广督处，止其前来敝处，即不必再咨；若业已前来，俟到衡时，国藩留心察看，无论或二千，或数百，皆照来示分别酌留、遣回，然终以全数遣回为妥。

——叶崑翁奏咨，派提标兵丁四十名、碣石阳江兵丁二百名来楚。顷提标兵四十名已到衡矣。国藩即截留在此教习。吾师又咨广督续派兵四五百名前来。广兵与广勇较易驯伏，然其与楚勇不能水乳则一耳。国藩数年以来，痛恨军营习气，武弁自守备以上，无一人不丧尽天良，故决计不用营兵，不用镇将。吾师欲将省城现有之兵移之于船，却与国藩初志不甚符合。此间拟尽招水手，令其学放炮而已。不特兵不可用，即陆勇亦不可移用，不知吾师以为然否？又不知续派广兵四五百，宜止调否？敬求训示。

——陆勇已备有六千，皆颇经训练，尚有几分可靠。昨二十四日蓝山一仗，以三百余勇打灭会匪六七百人，夺马至二十余匹，旗至四十余面，差为痛快。将来各勇全行带出，上四府亦可放心。陆路若无可靠之勇，船亦难得力，水粮台亦恐难守也。

——此间买船皆七八丈长之钓钩，价在二百千外，惟改造实不容易，总须正月底乃能全，奈何奈何！

——此间委员有岳州水师守备成名标，办船甚为得力；又有广西奏明来楚之委员褚太守汝航，亦尚明白，昨已札饬至湘潭分局办船。此外水师员弁太少，张道所带之十三人，到衡想不能早，大约与国藩同来，如不堪用者，即在衡遣去。

——此时局势，南北两省皆以坚守省会为主，不必轻言剿之一字，须俟各船已齐，粤炮已到，正月之季，水陆并进，顺风顺水，乃可以言进剿。此意惟国藩与吾师最相吻合，南省僚友多责国藩何不急急进剿，闻北省亦有此等议论，实难与之分辨，想吾师间有奏牍，必与敝处所奏不谋而合，因来示有“三则私意起而反惑矣”之谕，故附及之。

——敝处拟造长龙船，两边宜置小炮，求鄂局铸四十斤至八十斤不等之小铜炮五六十位，最为得力。

以上各条，伏乞一一查照，如有不妥叶之处，恭求训示。

与徐君青 咸丰三年十二月初二日

弟在此办船，日内粗得端绪。粤中所绘拖罟、快蟹二式，兹照造快蟹一种，又别造粤中长龙船样。匠拙人少，计非灯节前后不能蒇事。明知其过于迟钝，在皖省有救焚拯溺之望，而在吾省有老师费财之患。然不及此略为具办，则汉口以下，长江浩渺，我军不特不能与贼相搏于狂风骇浪之中，即陆勇欲由北岸渡至南岸，亦不可得。且广东购办之炮，张观察带来之工匠、炮勇，弟若不俟其来楚，督之同行，则七零八落，皆不能以成军。且弟此次一出之后，更无继此而办水师者，不敢不统筹而慎出之。尊兄成竹在胸，如有不谓为然之处，望无惜指示。大凡粮台，拟即设于舟次。为万人一年之储，计须米三万石、煤三万石、盐四万斤、油二万斤，即银钱缺乏，尚可不至遽溃。子、药二件，所需尤多，不知省局尚存若干？昨已备公牍奉达，如有不敷，务恳阁下为我设法添补。至要至要！

日前诸备请领子药一事，蒙垂询颠末，水落石出，实事求是。昨裕丞信来，具言局员之误，实由闻弟指日旋省，以致歧失。而诸备事有专责，厥咎尤多。以十分不是分剖之，诸备盖占其四，局员占其三，弟分其二，阁下亦与其一。若必推寻毫厘，予以惩谴，不特弟发难之人，为物论所不许，即阁下之德望，盖亦不无少损。生平憎晚明人弃置国是，专竞意气，不谓鄙人登场，遽尔躬蹈，尚须涵鉴。

复朱尧阶 咸丰三年十二月初四日

胡君维峰到衡，具道阁下勤劳公事，良深感仰。兹有数事，既与胡君面商，又以书为阁下一一陈之：

——买船一事，蒙阁下已买四只，胡家及左家已买三十四只，更须添买六十二只，合成百只之数。其大自三百石以至七八百石不等，总以能行大江为度，如价钱不贵，买至百二十只更妙。但大船不宜过二百四十千，小者则听随时讲定。

——雇水手一事，昨弟有信托左家雇一千来衡，未说价。细思水手操水战，每日总须二百文，乃能踊跃。望阁下与胡君及左家商定，为我雇水手二千，统于年内到衡操演。至要至要！

——捐输一事，闻湘潭愿捐从九者多；然此地实收发至湘潭，终为不妥。各县在此请实收劝捐者甚多，皆未尝发往也。请阁下即在湘潭劝捐，收到钱文者，写一信，专人来衡请发实收。每次专人来往不过千余文钱而已。即每日专人一次，所费亦属无几，又可通书信，又可领实收，岂不大好？兹发去护牌三十张。贵处专人来衡，又有护牌，又有信函，即刻发实收矣。

——雇船一事，须雇百余号湘帮船，多至二百号为止。装载媒、米等项，雇至汉口交卸。大船每日给钱一千文，小船听阁下议价，均于今年雇定，先给定钱。明年从装货之日起，每日给钱一千。

——另有一密事，胡君面告阁下，务恳今冬办妥。明年正月初二日，即先坐船下去。今冬须先来见我一次。

以上各条，求阁下一一照办，不胜感荷。

与黄南坡 咸丰三年十二月初五日

田家镇之破，两湖即失藩篱，日日皆在忧危之中。譬若幕巢漏船，无可少安。比闻黄州业被窜踞，巴河新筑坚垒，此下如九江、安庆、芜湖、太平，傍水名城，并为贼巢，长江之险，非复我有。吕鹤田业经殉难，江岷樵抱病六安，不能前赴新任。东南局势，真堪痛哭！

弟奉命带勇赴皖会剿，在衡兴办战舰，已近一月，毫无头绪。顷又分局在湘潭修造，董其事者，为广西委员褚太守汝航。大约分为三宗：一造快蟹船，一造长龙船，一改钓钩船。鄙人才智短浅，又乏阅历，即委员任事者，亦未知果否适用？阁下于水师事宜，讲求有素。现虽赋闲家居，而国家大事未尝须臾去怀。敢乞阁下即日翩然命驾，至湘潭船厂，就褚太守一商办船始末曲折。如能乘兴一过衡州，使弟得咨诹一切，尤所企望。祷切盼切！

与李次青 咸丰三年十二月初七日

执别数月，相思饥渴。以仆之拳拳于左右，知阁下亦必不能忘情于仆。感应通神之理，自古无或爽也。

自田家镇失防以来，吾楚局势益不可问。比闻黄州亦为贼踞，且复窟穴于武昌之邑，增垒于巴河之市，下而九江、安庆、太平、芜湖，傍水县郡，悉为贼巢，长江之险，非复我有。

假令鄂垣稍有疏虞，则大湖以南，遂将隔为异域。中夜以思，但有痛哭。顷奉谕旨，饬国藩筹备船炮，前往皖中会剿。当此艰难呼吸之际，下走食禄有年，心肝奉于至尊，膏血润于野草，尚复何辞！惟才力短浅，枉耗神智，无益毫末。乃者，阁下前所条陈数事，自托于罗江布衣之辞，云愿执鞭镫以效驰驱，断不思纸上空谈，置身事外。仆尝从容自笑相存，息壤在彼，想阁下必不忍背无形之盟也。贵邑侯林君秀三，慷慨请缨，愿随鄙人率师东下。仆令其精练平江勇五百人，于正月节后会师长沙。尤望阁下仗邓氏之剑，着祖生之鞭，幡然一出，导我机宜。又闻有君家扩夫及何君忠骏，皆胆识绝人，吾乡之英，亦望阁下拔茅汇引，同为东征之役。不鄙下走为不足与谋，而以天下为分内之忧，以桑梓为切肤之痛，此固藩所重赖于二三君子，而亦诸君子冰霜拔秀，澄清自许之会也。

复仓少平 咸丰三年十二月初九日

逆匪窜居黄州、巴河一带，修垒浚壕，势逼处此，若非水陆并进，痛与攻剿，则两湖局势岂复可问！

甄师自到鄂垣，即住城楼，洎今已逾三月。闻夜皆和衣假寐，并未解带，焦灼之情，见诸书函者，如闻太息之声。岷樵自入皖境，已成麇烂，护身无数百之卒，环围有盈万之贼。弟北望君门，东望师友，恨不插翅奋飞，一赴水火之援。而船炮两事，实不能仓卒立就。广东解到之炮，现仅到头起八十位，余皆渺无消息。今日专弁至韶关以南迎催，若不待此千炮前来，则水路不足以成军。甄师处需炮孔急，嘱弟解三百位赴鄂，因思前遣杨恩植解省之粤炮五十位，长沙现可无须，求兄派员飞速解送。又配以局制新炮五十位，以济北省之急。

办船一事，此间拟定备战舰二百号，辎重船二百号，甄师处亦备有四百号，差足以成队伍。惟水勇未经操练，恐不可恃；带水勇者尤无一妥员。弟日夜焦虑以此，甄师处所缺亦在此。

漕米一事，来示筹画极周。惟弟所以多载米盐，实为安定兵勇之心，即运费太多，亦所不恤。筱泉书来，言安省米价极贱，盐亦前路不缺。鄙意阳逻以下，即恐无市可买。且武昌亦较昂贵，此时局面又与九、十月间大异矣。闻多备气筩，无虞霉变。辎重船上亦有炮火，又守以战船，卫以陆勇，亦可无虞疏失。鄙见如此，若非设此活粮台，则陆路粮台尤为可虑。求兄饬各县，总以米色于壮为要。

兄前函实忠言，第二函尤恳挚晓畅，敬谨拜嘉。久欲为书谢，过忙冗，遂迟至今。

复吴甄甫制军 咸丰三年十二月十二日

接奉手谕，敬悉一切。

船上安炮，询之广东弁兵，咸以为大者不过千余斤，至二千斤而止，虽广艇亦难用三千斤之炮。此次张道所带各炮来楚者，云仅至九百斤而止，不知此信究竟确否。张道招广东水勇二千之说，本闻自劳世兄。顷广中带舱匠八人来衡，亦称该道在粤雇募水勇，且云自十一月十五起始行召募。果尔，则其来楚尚早，不知今冬及正初可到楚否。此间专候该道解炮来到，乃可成行。前差人至郴州迎候，顷又以人至粤东催迎；如该道不到，而所解之炮分为十起者，果迅速来到，国藩犹可起行；若待至正月初间，炮位尚未到一半，则恐正月尚不能起行。真焦灼难状也。

大约战船每号载三炮，辎重船每船须一炮，此万不可少者。国藩现在筹画一切，决定在正月之末成军以出，张道之能到与否，尚不甚要紧，但须炮位满八百之数耳。

来谕命解炮三百尊。此间所留粤西炮位二百尊，前已解五十尊到长沙，属其委员转解至鄂。此外广东解到之炮，仅八十尊。国藩恐全数解鄂，明春南省舟师，不敷分配，又恐舟载三百之炮，过洞庭而北，或为贼舟所伺，又致偶有疏失，故不敢尽遵来示办理。已函致长沙，请解炮百尊至鄂，即前粤西分去之五十位，而添以省局新铸之炮五十位。计其抵鄂，与国藩之抵北，先后相去月余耳。

载货之船，甚难雇妥，将来多不过雇二百号，实无钱可发也。然敝处有战船二百号，辎重二百号。尊处有船四百号，亦自足以成队伍。惟口粮一事，万难为继。目下专望广东之九万金来，为起行之资，未审吾师飞咨屡催否？即使九万金解到，亦仅支一月有余。若国藩之师能至武昌，与吾师会合，则鄂、湘两省防堵，俱可撤去大半，一月可节省各二万有奇，或者稍资接济。然焦烂之余，虽节省亦无所见耳三静思天下大局，不知何法可就澄清，但有浩叹。

复刘霞仙 咸丰三年十二月十三日

奉到手书，并纫挚谊。石樵、筠仙两君来此，又颇述尊旨之一二。

此间船事，计春初可了；而解炮之张道，尚不知何日可到。又无军饷可恃，细思真愁人也。

总营官之说，有难尽行。如塔智亭所带之邵阳勇，林秀三所带之平江勇，杨名声所带之新化勇，周凤山所带之道州勇，其势只能直隶鄙人麾下，未可又以一人辖之。即舍弟辈所带之湘勇，亦各有自树一帜之风。物之不齐，物之情也。日内正与石樵、罗山、筠仙诸君平章此事。顷已为书招璞山来衡，亦为此等处宜安置妥帖。足下幸与同来，日内计亦可解馆矣。

复朱尧阶 咸丰三年十二月十四日

——辎重船现在难雇，候至新年再雇。弟拟回家过年，请阁下正月初二日来舍议雇船事。

——辎重船须用熟于买卖行中之人经理，又须诚实可靠者。米须三人经管。盐须二人经管。油须一人经管。煤须一人经管。又须有开钱店者二人，开药店者二三人。其货物皆须敝处办的，特以重价，请人管之，请胡维峰与左菊农总其成，即请渠二人物色各买卖人，分理诸务。

——水手须招至四千人，皆须湘乡人，不参用外县的。盖同县之人，易于合心故也。

——改旧船，有要法三端：一则船头上宜抬平，以架头炮。二则前半宜用厚板铺平，以架中炮。三则大船安六橹，中号安四橹，以利速行。战船无他谬巧，愈快愈妙耳。

——买钓钩船，前订买一百号，兹又须添买二十号，足成一百二十之数，如甚便宜，买一百四五十号亦可；贵则不要。其船不可太大，亦不可太小。太大则笨重不行，太小则难受风浪也。买定之后，望合前数共解七十号来衡，以便操习。即用新招之水手解来，最为方便，其余五十号，即在湘潭改造。改成之后，湘潭改者送二只来衡州一看，衡州改造者送二只往湘潭一看，彼此互相考证，以便明春改全也。

复夏憩亭 咸丰三年十二月十四日

选将之道，诚为至要。惟仆所用之人，如塔智亭带邵阳勇，林秀三带平江勇，周凤山带道州勇，杨名声带新化勇，即舍弟辈之带湘勇，皆有各树一帜之风，止可直隶鄙人麾下，未便又立总统之名，貌为相辖，实不相降。江汝舟自回楚后，并未与弟通书问。罗山到此，有不愿长征之意。璞山之志，久不乐为弟用，且观其过自矜许，亦似宜于剿土匪，而不宜于当大寇。惟伯韩近日来衡，弟当与之熟商一切耳。

战舰一事，近已分局湘潭，均刻期灯节前后毕工。惟张观察购办之夷炮、广炮，到楚尚无确耗，若不俟之以行，则彼此皆不能成军。弟北望君门，东望皖、江，寸心焦灼，岂敢片刻安处！而筹办各件，俱非仓卒所能遽就；且即使成军以出，亦当于黄州、巴河、九江等处先谋收复，又不能遽赴吾岷老之急。大局所在，只论地形之要害，不得顾友朋之私谊，即君父谕旨所指示，亦有时而不敢尽泥也。

弟以菲材，谬与戎事，蚊虻负山，自知不胜。往在京师，颇好与胜己者往还，或有所图，则招以共事。此次膺斯重责，岂不知博求豪俊，救我不逮？惟念兵凶战危，以万众而托命于鄙人，苟非慨然相许，即亦不敢相强。阁下珊纲之训，谨当感佩。然几几诚求，又几几不为强求，此亦自有苦衷，阁下应能曲谅之也。

复吴甄甫制军 咸丰三年十二月十五日

奉到手谕，并出省至黄州剿贼大咨折稿，敬悉一切。

国藩屡次上书函丈，皆言鄂省目前但当坚守会垣，不必轻言进剿，待明春二月，国藩率南省之勇水陆并下，然后与鄂省之师会合进剿云云。屡接来谕，极为符合。不谓以此获戾，反被参劾。窃念吾师之进退，系南北两湖之安危，即系天下之利害。此时以极小之船，易炸之炮，不练之勇，轻于进剿，不特“剿”之一字毫无把握，即鄂垣城守，亦觉单薄可虑。虽有严旨切责，吾师尚当剀切痛陈，备言进剿之不能得力，徒挫声威；省会防守之不可忽，船炮凑办之不易集，湘省之办船，粤东之购炮，皆系奉肃清江面之旨而来，只可并为一气，协力进攻，不可七零八落，彼此无成。逐层奏明，宜蒙俞允。即以此获咎，而于吾师忠直之素，谋事之臧，固亦可坦然共白于天下。刻下旌从已成行否？如尚未起行，伏望审慎三思，仍驻鄂垣，专重防守。

此间料理诸务，总须正月之末乃能出师。张道之粤炮，尚不知正月能到齐否。如其不到，亦不复停候矣。

复骆中丞 咸丰三年十二月十五日

崇中丞奏劾甄师，实不可解。侍于甄师，虽系门下士，而向来书问极疏，近两月间商议船炮事件，往返书函遂多。窃见其规划大局，确有定见，又于船之尺寸，炮之轻重，人之生熟，再四商酌，动逾千言，忧国之心，进露纸上，不胜钦服，而窃虑其过劳，或致忧损。至于黄州、巴河一带，愚人亦知其当剿，而船皆小艇，如同飘萍；炮数无多，有似儿戏；兵皆屡逃之卒，勇无一日之练，以此进剿，坐见其溃。崇公以此责甄师，实为见事不明。侍屡次寄书甄师，言目下但宜坚守武昌省城，切不可轻言进剿。待至明春二月，南省水陆之师并下，乃与鄂省兵勇会合进攻云云。甄师复书，亦以为然，不谓以此获戾。侍当即遵来示，亦寄函甄师，请其无遽出省，或致挫衄。但业经奏定，恐已成行耳。

省库仅存五竿，实为可虑。此间可以敷衍，不必再解银来，昨已奉告矣。阁下尊体违和，望慎为调摄，时事如此，若非同心协力，勉强支撑，愈不可问。

四广桥之匪，初八日一战，又未剿净。来示言侍起行后，须留好勇镇守上四属，此自一定之理，与鄙见正相符合。惟镇守衡州之人，侍现尚未定妥，一时实难其选。前侍拿获会匪七八人，今又在本城拿获会匪四五人，实与粤匪相通，与常宁、道州会匪皆相联属。此间若不得贤干之员，精悍之勇，内难尚无已时，思之极焦灼也。

复龙翰臣 咸丰三年十二月十六日

顷奉惠函，伏审动止康胜，德业益懋，至以为慰！

谕及陈告民瘼一节，实有万不得已，具征仁人君子之用心。二三十年来，士大夫习于优容苟安，榆修袂而养姁步，昌为一种不白不黑、不痛不痒之风。见有慷慨感激以鸣不平者，则相与议其后，以为是不更事，轻浅而好自见。国藩昔厕六曹，目击此等风味，盖已痛恨次骨。今年承乏团务，见一二当轴者，自藩弥善，深闭固拒，若惟恐人之攘臂而与其间也者。欲固执谦德，则于事无济，而于心亦多不可耐，于是攘臂越俎，诛斩匪徒，处分重案，不复以相关白。方今主忧国弱，仆以近臣，而与闻四方之事，苟利民人，即先部治而后上闻，岂为一己自专威福？所以尊朝廷也。来示之指，殆与鄙衷若合符契。

近日大局益不可问，江岷樵至庐以后，即被逆贼围逼。其戚刘君长佑带楚勇千余，自鄂继往；其胞弟又带楚勇千余，自湘继往，皆未知能果至救援否。黄州既为贼据，修垒浚壕，俨然隅负；巴河以下，贼舟栉比鳞次，动盈百里，湖北船炮，皆无可恃。而崇中丞参劾吴制军闭城株守，不图进剿。谕旨切责。顷制军奏明出省至黄州一带督战，极小之舟，无几之炮，未练之勇，屡逃之兵，驱之赴敌，至则溃耳。崇公既不知事理，而冒昧一劾；制军亦宜据理复陈，不宜轻于一进。此行关系鄂省之安危，即南北之大局所系也。国藩奉命赴皖援剿，救焚拯溺，岂敢少缓？只以办船之事，非仓卒所能毕工，而张德圃观察回东购炮，至今尚无确耗，此间专候此项炮位，庶足稍壮声威。计起行之期，当在正月之末耳。

与邹叔明 咸丰三年十二月二十四日

前者台旌过衡之时，国藩与谈及明岁东征之计，请阁下回里招善水者二三十人，又订待十二月二十日内再有信到。厥后伯韩来此，请其为竹报奉达，言前项善水人，无须再招，想蒙鉴照。伯韩于二十二旋归，而弟日内与霞仙、香海诸兄熟商，既号召全楚忠义君子以兴义旅，而所招水军，但取湘乡一县人，其途无乃过隘，适示天下以不广乎？因定议招新化水勇一营，求吾兄将之。水师之不讲久矣，弟所为船，仿广东内河水师之制，照湖广、江南诸营则差过之，照贼船之掳民船为战船者，则似远胜。惟带勇诸营官，多忠勇奋发之士，少闳通讲求之素，须得阁下精思毅气，细与体究一番，乃足与此贼相决于狂风骇浪之中。周郎赤壁之场，韩王黄天之荡，往迹未沫，阁下倘有意乎？兹专勇送书，求阁下正月初三四起，即行选募水手、舵工满四百八十人。鄙人所定营制，附呈一纸，伏乞察照。又恐经费无出，已交银二百两，托香海兄带呈。如其不敷，求伯韩代出少许。过衡时以奉赵也。

伯韩握别时，国藩托招铁匠一二十人。顷敝县新来乡勇一千名，其中乃有铁匠四五十人，挖煤者三百余人，此二项人已不须别招矣。伯韩所贯用之铁匠，如有巧思，善制火器者，可仍带数人来，若寻常铁手，则不必耳。

复黄子春 咸丰三年

刘君霞仙来衡，盛道阁下鹤骨松心，通晓治体，不复践踏寻常仕宦町畦。郭君筠仙亦称道不容口，比又得夏观察书，尤以推毂津津。三君子者，皆与鄙人金石至交，许与不妄，用知阁下之风格，不似世间桔槔故态，随人俯仰者也。国藩从宦有年，饱阅京洛风尘，达官贵人，优容养望，与在下者软熟和同之象，盖已稔知之，而惯常之积不能平，乃变而为慷慨激烈，斩爽肮脏之一途，思欲稍易三四十年来不白不黑、不痛不痒、牢不可破之习，而矫枉过正，或不免流于意气之偏，以是屡蹈愆尤，丛讥取戾，而仁人君子固不当责以中庸之道，且当怜其有所激而矫之之苦衷也。

顷间奉到寄谕，命国藩赴皖援剿。自维才智短浅，无能为役，而兴办船只，选练义勇，拟以水陆万数千人夹江而下，规模亦已粗备，但求宏才伟识，共济时艰。阁下若不弃鄙人为不足与谋，尚祈岸帻棹舟，翩然过我，其有不逮，面为指陈。至幸至幸！又闻贵邑有江鼎臣孝廉，尤豪侠，堪倚任，亦望阁下以尺一致之，嘱其在鄱阳、宫亭之间，招集渔户，早为部勒，以待湖南、北两省之师过湖口时，一相气合。其所须经费，即乞与憩亭兄熟商，必有方略，可资集用。若能予渔舟之外，更谋雇买民船，改修战舰，可置炮位，尤足以壮声势。若二者俱不能，则阴求血性男子，召募义旅五百人，与此间陆路之兵联为一气，亦足以别开生面，飞扬旌旆。国藩智小谋大，不无见哂方家。然大局糜烂至此，志士仁人，又岂宜晏然袖视，坐听狂贼之屠戮生灵，而不一省顾耶？

复骆中丞 咸丰三年十二月二十四日

璞山带勇二千，当此吃紧之际，老前辈不令其告假出省，自是正办。侍日内当以一书与之。其有营制等事，不相符合者，当讲求而归于一是。岳州探报，制军于十五日长行。侍与尊处尼行之信，俱赶不到。甄师此出，实大可虑。侍思飞速往援，而新船未齐，水勇招集实难。带水勇者无一可靠之人。昨日、今日又大雨，不能办一事，真愁人也。

省库收钱粮有起色，是大好事。侍明年出征需一巨款，阁下焦思至不成寐，仰见公忠荩忧国之忱。侍亦极虑此事，几至束手无策。此间十二月发陆勇二千余人，正月发水陆勇六千余人口粮，加以办船置械之费，实为不赀。若正月捐项踊跃，衡州能自为敷衍，不必由省解银来衡，即是大幸之事。然起行之日，总须省库发一月之口粮，已须八万之多，省库安得此巨款耶？

复骆中丞 咸丰三年十二月二十六日

侍明日回家一省严亲，住三五日即来，尚有数事，须与阁下商者，条列于左：

——永兴王令，前闻地方风声不好，将所收饷项钱四千串，送交敝处。昨十五日贼众入城，抢劫一空，阖城官员，无衣无被，相对痛哭。现在该员力求交卸，此等残破之区，他人亦难接手。向来兵过之境，常饬大吏抚恤难民，鄙意此时竞须抚恤难官矣。求阁下与君青翁商议，可否于渠交来之钱四千串内，酌提若干，交该县为修造衙署、监狱之资，将来作正开销，俾得稍资润泽，以图存活。该县前屡禀请修理公廨，侍曾批准，令其劝捐从九品十余名，业经咨达冰案。此项钱文，若非该县见机搬运至衡，亦为贼所有耳。

——罗山带勇，若驻扎衡州剿办上四属土匪，实为司靠，侍拟即留之在此。惟渠稳重，足服众心，从侍外出之人，多愿扯之同赴下游者。待渠回衡，正月初五六即定矣。

——张润农实不可恃，尊处前有一札，撤去其勇，极是。周凤山在常宁、道州两次逗留，侍极恶之。然细思武弁中似此人者，尚不多得也。留罗山在衡，尚嫌其少，恐须添周凤山在宁远、道州一带。

——衡、清保甲专收钱粮，实是一大弊政。在省时，曾与阁下言之；至衡以来，细细访求，无论贤愚、贫富、老少，皆以为不平之事。今年六月，衡阳生监来敝处具控，侍批令仍归差催，不归保甲。本年衡阳正饷，已收十分之六，漕米已收十分之九，颇称踊跃。清泉，侍未加批，严比保甲，而反不如衡阳之催征有起色。可见钱漕之是否速完，并不因保甲而始有着也。明明有抗欠之户，反令其逍遥法外，乃于无辜之保甲严刑追比，鞭挞千百，血肉狼藉，此岂得其平乎？衡、清斋匪、会匪极多，保甲、团总，俱须认真稽查一番。其催征钱粮，即应改还旧章，永归差催。侍昨已附片奏闻，容当详细咨达。此事侍与阁下意见不甚吻合，然侍实再四周访，如果利于私而不利于公，宜于民而不宜于官，侍断不敢轻有陈说，想阁下亦当曲谅鄙衷耳。鬼神可质，吾不为私徇也。

复夏憩亭 咸丰三年十二月二十六日

奉惠书，伏承挚爱殷拳，所以为不才谋者，至周且笃，不啻躬膺其责，反复图画。金石至谊，感荷曷既！

林秀三今年屡上书敝处，有请缨自效之志。其书洋洋巨幅，动逾千言，颇复究心舆图，讲求阵法。十月间，闻弟有援鄂之行，专差来此，愿捐资募勇，执殳前驱。弟比已复书，慨然允许带勇，果否胜任，尚未深知。而岷樵常称其征义堂一案，平江防堵最善；本年通城一案，渠所禀行军险隘，亦多合机宜。弟是以令其督将一营。周凤山身材骁勇，军械甚精，好利之说，似不甚确。近来两次逗留，弟亦恶之。阁下既以规阻，弟拟即不与偕。然此人在武弁中，犹为矫矫铮铮，将来令驻防永州南路，或尚胜任。罗山来此，与弟畅谈一切，随弟长征，亦所不辞。此君德气深厚，弟极钦佩，若朝夕偕行，不特可为干城腹心，而亦可为龟鉴药石；然镇守衡、永四属，环顾无愈罗兄者，刻下方踌躇也。璞山处，弟已有书往，与之谋定一切，期归于整齐划一。汝舟若果来衡，自当率以俱东耳。

饷银一节，来示极为鲜明。然江省协济，若湘中之师，能至湖口以下，始求济于江省，则其为词极顺，而其应之必速。此时师未出境，遽尔求济，亦恐以自治不暇为辞，无以取效于旦夕。目下起行之资，不能不取办本省。闻龠翁、君青翁为弟起行需此巨款，日夜焦灼，弟心感喟不安。弟在此间，极力张罗，计水陆各勇七千余人，在衡发正月一月口粮，所费已大不赀，能不于省库索银解衡，即是极幸。起行途费，必向省局支取！龠翁、青翁点金无术，安得此巨项也？思之真足愁恼。

黄子春兄处，顷已为一函征聘，不知能惠然来否？伯乐所赏，必非常枥。此外夹袋之储，慎无惜时时见告。前少平同年荐马永炽，弟以询诸筠仙，言江西极为倚重，恐难夺取，故不奏调耳，乞老兄转达少翁也。

再，粮台须得大员经理，乃足以统摄一切。反复筹维，不能不烦老兄一行。而湖南、北及江西三省劝捐，亦非吾兄不能鼓舞。二者，兄择取而处其一焉。弟初十外，当以入奏。粮台得兄提纲挈领，将各所分派已定，章程已熟，似台旌尚可抽身至湖北、江西等处劝捐，二者又可以一身兼也。来示不云乎：“无论其愿与不愿，总须置之帷幄。”弟亦即以其人之道，还治其人之身耳。

复褚一帆 咸丰三年十二月二十六日

所造各船，闻甚坚实精致，工价亦极相安，足见实心任事，迥异寻常。军局兴办，动多浮费，感倚益不可胜。至商酌各事宜，有即当照行者，有现难遽定者，兹逐条复呈于左：

——三板艇业造十只，拟再添造七十只，自是正办；惟时日无几，总须灯节前一律完毕，又经费亦极支绌。阁下自度添造七十艇，日在十五以内，钱在千串以内，则如数造办，否则少造亦自无妨。

——前此面订水师分为五军。兹因船只较多，分为十军，五正五副。四哨为一军，八哨为一正一副两军，与阁下来书八哨为一队，每队有将官一员，大同而小异也。

——此时经费支绌，招勇多至五千为止，除钓钩船一百三十只，须用二千四百人驾驶外，仅剩二千六百人为战船之卒。大约快蟹船止可配四十人，长龙船止可配二十四人，三板艇则不配人，临时由蟹龙船上分遣几人可也。

——钓钩船，装载辎重、分坐各项委员，五十只实嫌太少，即百二十只，尚恐不敷。每船亦须用水手二十人，乃能驶驾迅速。平时一同行走，至打仗之日，由钓钩船上拨人至蟹、龙等船，以便枪战，由营官自行调遣。

——此间现造旗帜，每船有五色尾旗，五道桅尖，分色旗一道。此外将官各旗，正月即行赶造，湘潭不必造旗矣。

——湘潭各船造成后，正月十六，即将新船全数开赴衡州，在衡整齐队伍，一同出征。

——劳中丞奏带广东炮勇数百来楚，吴制军、骆中丞恐广勇不易驯服，各以咨文止之。敞处恐其与楚勇不能水乳交融，亦以咨文止之。阁下熟悉水师，恐亦惯用两粤之人，如觉勇尚可教练，则请以阁下为正营官，以夏明府为副营官。明年新正，当派勇交阁下与夏君管带。其坐舱船长等，即由两君选定。如阁下嫌楚勇生疏难带，乞即日以书示复。

——专人送银二千两，交阁下为我补前船及添造三板之用。其工匠、壮丁等应领之项，即由尊处照发。阁下及夏君薪水，亦即在此支取。

复王璞山 咸丰三年十二月二十六日

方今友朋中，如足下之精心研求者，盖不几见。仆于此等处亦颇究心，兹将仆之营制，与所以位置诸贤人君子之助我者，逐条胪列，祈飞书复我，归于一是。且以逆贼杨秀清，不过闾里一偷儿，其羽党亦鸟合啸聚；而其官职，营制，人数之多少，旗帜之分寸，号令之森严，尚刊定章程，坚不可改，况吾党奉朝廷之命，兴君子之师，而可参差错乱，彼立一帜，此更一制，不克整齐而划一之哉？所定条款，务望遵从：即小处或有不当，亦当委曲商酌，不可遽尔违异。

——旧制三百六十人为一营，兹添为五百人一营。每哨添火器二队，刻有新营制一纸。足下之二千人，即可分为四营。

——营官必须贤能之士，即帮办亦须博求时彦。与其一手经理，或有不逮，不如求贤以自辅也。现在贵处各营官、帮办中有朱铁桥、钟台州及桂东之某生。仆所倚信亦在此三君子。此外则阅历较浅，恐未足恃。仆意足下自将一营，以朱铁桥辅之；朱石樵将一营，以钟台州辅之；孙阆青将一营，以桂东某生辅之；邹伯韩将一营，以其本家元探等辅之。此三君者，皆足下平日深相契好，以之分带足下之勇，有相成之益，无相妒之嫌。此区区位置之苦心，想足下能鉴照也。

——陆路十二营，须有一总提调，拟以朱石樵为之。提调断不可无兵，故令其自带一营。又恐其不能斤斤于营中之琐务也，故以钟台州辅之。行军必有智勇兼全者为先锋，兹特立向导处，拟以足下为提调。又立侦探处，拟以邹伯韩为提调。此三提调者，皆极要事也。三君子皆自带一营，而又兼管此三事。分之，则各有专职；合之，则联为一气。

——阵法初无定式，然总以《握奇经》之天地、风云、龙虎、鸟蛇为极善。兹以五百人，定为四面相应阵；以为凡各阵法之根本，各营均须遵照，兹附去一纸。其每队之鸳鸯阵、三才阵，前已刻式，兹亦附去一纸。

——贵处所留之乡勇，闻有二千四百人。分为四营外，其余剩四百人，竟可汰去。

——罗山往永兴时，与我握别面订曰：既不肯放我还山，则或在幕府参谋，或带一营同行，或留守衡州，三者惟君之所位置。现在鄙意欲留罗山守衡，盖他人难当此一面也。如罗山守衡，则尊处所剩之四百人，即交之剿办土匪。

——长沙丁氏兄弟，皆一时贤俊，比之新化之邹、湘阴之郭，殆将过之。闻丁秩臣之弟号巽卿者，艰苦忠信，智勇深沈。足下若能求此人带勇，则可师可友，望设法求之。足下忠锐绝伦，惜尚未能多求胜己者耳。

曾文正公书札卷五

与朱尧阶 咸丰四年正月

——在县城招水手约四千人。内舵工须另行造册，头工亦另行造册。

——舵工须四百人。内正舵工一百三十人，副舵工二百七十人。头工须三百人。余皆善于荡桨者。其口粮银两，荡桨者每日一钱，头工一钱一分，副舵工一钱二分，正舵工一钱三分。此外皆一钱。

——水师分十营：前营二（正前营正红旗，副前营厢红旗），左营二，右营二，后营二，中营二。每营共五百人。

——每营分快蟹船四支，钓钩船十二只。其五百人分派各船之法，营制中已详之矣。

——招定水手，遣二千人至衡州，每人给途费钱三百文。遣二千人至湘潭，内分一千交褚太守、夏明府二人，分一千交胡维峰、胡楚峰二人。褚、夏善教水战，而恐不能驯服湘乡之水手；二胡熟习湘乡之水手，而恐于水战事太生。彼此互相为用，皆仗尧翁从中调停。

——水手第一教坐而荡桨，第二教放炮。

——教成大概规模，于二十二、二十三将褚、夏、二胡之水师船撑至衡州，途次即用操演之法。

复骆龠门中丞 咸丰四年正月初七日

武昌、汉阳又搬迁大半，该匪又有上窜之意。侍本迫于星火，拟定正月二十八九起行。无论船炮之齐与不齐，势难再延耳。朱石樵书，言彭泽一带贼遂记籍编册，将丁吾之丁，而田吾之田，真堪痛哭。甄师自出省后，遂无来书，不知有信达尊处否。甄师实贤者，又无意气，乃不见信于人，理不可解。前奉来示，言省局所存之炮，可以拨用百尊，望即饬塔将点出，日内当送湘潭船上操演。如粤炮到六百尊，则此项炮位仍留省城，不轻带出。侍去年札塔将查禀，至今尚未禀复也。

日内大雨不止，船厂不能兴工，焦灼万状，不知诸事何以不顺若此！假令事事顺手，而以侍之毫无阅历，又忠信不足孚于僚属，固已知其无能为矣。况又不顺若此乎！起行一月，口粮总须八万金，务求阁下与君兄为我设筹。此间所截各饷及各捐项，可发正月及二月上半月口粮。如本月捐项不踊跃，则二月初间，水陆各勇之粮，尚须由省支取，斯更难耳。

与陈俊臣 咸丰四年正月初七日

自别以后，日盼足下来音，而久不见达。足下深明武事，于御众之道，盖得古人之遗意。仆此次东行，博求吾乡血性男子有忠义而兼娴韬略者，与之俱出。足下于仆，有文字之缘，有知己之雅，岂可不联镳以偕？兹专人前往，乞足下禀告侍闱，即日来阳共筹诸务。正月之季，定期长征。书不详尽，伫盼麾从。

复徐君青 咸丰四年正月初九日

弟归舍小住数日。缘远征在即，咫尺庭闱，不一叩别，则非人情。而此间诸色人亦多有回里度岁者，遂令各事不得急就。人春以来，又苦雨雪，船厂不能赶办，以是焦虑。然鄙意决于正月底成行，尚有数事与阁下敬商者，胪列于左：

——今年省局制造火药，似竟不可停工。盖水师费子药最多，而鄂省势难宽备，必须本省接济。除前单取用数目外，尚祈饬局添造，以便陆续运送。

——起行口粮，去冬奉尊处书，言须七万。顷寄中丞书，言须八万。皆约略一月之需。细思出征，一月必在黄州一带，顿兵坚城之下，第二月如何接济，真乃不堪设想。湘省司库出入规模，弟不甚详晰，尊兄为我筹画，以后每月能接济二三万金否？研生书来，道兄为此事甚焦灼。弟亦极知其难，然舍我本省，他处更难为将伯之呼耳。

——各省协济之说，鄙意实恐无相应者。憩亭兄屡劝致书各处，弟非惮于一纸书，特枉劳耳。目下较完富者，以广东、四川为最，江西次之。鄙意必在黄州、巴河等处稍立功绩，乃可奏明。求协于广东，必师至湖口以下乃可；求协于江西，惟一到鄂城即可；求协于四川，此亦视乎声绩以为次第，非可执途人而求振饥也。吾兄宦蜀有年，度其情势能稍佽楚军否？彼中大吏有与阁下交契者，能以乞籴之书痛陈秦庭否？胡煦堂观察与弟同乡交好，弟思为书恳求，不知近何以出缺。祈示知。

——憩亭兄复书不能总办粮台，止能奏办捐输，则粮台尚乏明练之员。又水军亦须设一提调，鄙意思用郴州邹牧。敬求阁下为我设法，能於上四属调一人急署郴篆。该牧能速来，则感谢无既。此外需员尚多，其无缺者？俟到省再商。

以上数条，务求逐一赐复。更有弟所不及虑者，尚祈随时指示，不胜感祷。

复褚一帆 咸丰四年正月初九日

——三板艇，兰坡太守言，止须每船十千，弟决其必无是理。昨书言造七十号，价在千串者，已作十四千计矣。顷兰坡兄书言须四十千，则与前说悬远，即可不必造八十号之多。不特经费无出，且船多则须勇更多，实不足以敷分配。况衡郡现已造三板艇三十号，潭厂所造，至多不得过五十号，两厂仍合成八十号。

——快蟹每船配五十人，长龙配二十五人，八号共配三百人。

——钓钩船百二十号，于中择其灵便而坚实者五十号以作战船。凡十营，每营配五号，共配百人。其余七十号，则以作辎重船。

——水师十营，常以八营同行打仗，以两营在后守护辎重粮台。其辎重船上，亦有炮械。

——阁下及夏君既愿带楚勇，则请各带一营（阁下正中营正黄旗，夏君副中营厢黄旗），各营四百人。此间以成守备为正前营，陈令（鉴源，潮州人）为副前营。其左二营、右二营俱在衡厂，中二营、后二营俱在潭厂（后二营即用以守护粮台者也）。

——在潭买船之胡维峰，系买卖场中人，而有义侠之气，心地明白，操守廉洁，求之吾辈亦不多得。仆甚重之，即用之为正后营营官，又用其族兄弟胡楚峰为副后营营官，守护粮台必能得力。盖钓钩船只，皆其所买办；湘乡水手，皆其所熟悉；大江河道，皆其所习游。方今用人，不拘资地，想阁下必能青照也。二胡与朱尧阶到潭时，乞阁下与之商筹一切。

——阁下熟于水战事宜，而于湘乡水勇则言语不通，情意不达。二胡熟于水勇之气习，而于舟师操演，水次接仗，则茫然不知。斯二者宜互相为用。阁下宜遣数人入二胡营中，以教水战而申纪律。又宜请尧阶荐湘乡数人人阁下营中，以通言语而达情意。庶不至于扦格不入矣。

——水手五千人，除每营分配四百，十营各四千外，下余千人为辎重七十号之用。如嫌太少，不敷驾驶，再雇二三百亦可。

——湘潭四营操演必须炮位，拟由衡解广炮百位至潭，十六七可到。再由省解熟铁炮百尊至潭。如有不敷，俟全军抵潭时再行分配。

——湘潭四营应分快蟹船十六号，即由衡拨六号送潭，于十二三解去。其长龙船应由潭拨衡者，即不必送来矣。

——旗帜。每船各尾旗五道（五色），各桅尖旗一道（分别正红，厢红、正白，厢白），营官旗、大旗一道，七星旗一道。湘潭四营之旗，均在此间制就，十二三送去。此外调队之旗，则听各营官自制。

——所买钓钩船百二十号，已送至衡者四十余号，此后不必再送来衡。

——每船舱长一名（即尊书所谓坐舱头目也），正舵一名，副舵二名（即所谓帮为它护舵也），头工二名（即所谓大桅二桅也）。此六人口粮较优，余俱以水手呼之。口粮一例，免致纷歧。

以上各条，仍祈逐一示复。或专差限二日送到更妙。

复朱尧阶 咸丰四年正月十一日

——此间水师六营，须二千四百人。外剩钓钩辎重船二十号，须用三百人驾使。目前已有千六百人，再添一千人即可成军。湘潭四营，须一千六百人。外剩钓钩五十号，须用八百人驾使，须尽由兄与胡君雇募。

——战船载物不宜太多，此万不可易之理。兹定每营大船十三号（快蟹四、长龙四、钓钩五），共载米百石，煤千石，火药六千斤，子一万斤，方为合式。太少则飘，轻不能压浪，亦不可也。

——辎重船除自买七十号外，更须另雇三十号，合成百号，方敷使用。大约以三十号装米，二十号装煤，三号装火药，四号装子弹，二号装盐，三号装油；其余三十号，以装杂项及分坐各委员。

——湘潭整船，不知近日何如。弟当再以信与菊农，令其赶紧办毕。二十三四委员在湘潭河下收米，庶有船可载。并求兄与维峰加信去催。

——赵玉班有用之才，现有札往调，求催其飞速来衡。

以上数条，祈一一查照办理。大局如此，以后不更改矣。

复仓少平 咸丰四年正月十一日

弟在此间筹办无状，日夜焦灼，而诸事弥不称心。平昔訾人出征迟滞，或咎人军兴浪费，及身膺斯责，则其迟滞尤久，而其浪费更多。履之后艰，于兹益信。各项船只，前限于灯节毕工，因雨雪连八九日，又复愆期。现定于月杪起行，船之齐否，炮之到否，不复顾计。所提漕米，阁下前书曾畅言装带不宜过多，中丞及憩亭兄、筱泉亦详言之。弟不敢胶执己见，拟酌带万余石前赴下游。余一万数千石，即在省城觅仓存贮，求阁下为我择一善地。各州县皆欲早为交清，以了公事而省。弟札中言交兑之后，即由局派人看视，不与该县相干。无使人疑或带或不带，有所厚薄左右于其间也。将来由省续行运鄂之费，经委员等议，以二米改收折色，作为水脚，顷已照议行矣。

复胡维峰 咸丰四年正月十三日

昨与褚太守一书，言快蟹船配五十人，长龙船配二十四人，每营仅用钓钩船五号等语。此二日细看快蟹、长龙，实不能容许多人，夜间无处安歇。快蟹止能容四十人，长龙止能容十六人，已拥挤矣。每营必须用八号钓钩，乃可载四百人也。兹定一营制单，祈送褚太守一阅。衡州六营，湘潭四营，皆照此办理。以后断不更改矣。尚有数事与足下商者，胪列如左：

——钓钩船来衡城者近五十号，湘潭尚有七十号，应以三十二号派作战船（取其灵便坚固者），以四十号作辎重船。前托菊农修改，不知已改毕否。如尚未改完，万望飞速改修，于二十四以前一概修完，以便收米。至要至要。

——辎重船除自有四十号外，须再雇三十号。务于二十三以前雇定，以便装米等事之用。仆昨命长、善二县雇船二十号装子药，每日给钱一千文。

——此间水手，再来六七百人即足矣。湘潭四营须千六百人。又辎重船四十号，须五六百人。烦足下与尧阶兄招定。

——收米一事，此间派大小委员各二人，湘潭派乡绅左菊农帮同收管。大约二十四起，至初三收毕。

——开药店者，开钱店者，开油盐店者，务求足下与菊农觅妥人。至要至要。

复骆中丞 咸丰四年正月十五日

侍十三夜接寄谕，知岷樵殉难，心绪万分作恶。侍所以办理一切，规模宜大、条理宜明者，意将交付此人。以渠为大帅，而以侍参酌其间，或有小补耳。今斯人既亡，侍之精神、才力、度量、阅历四者，皆不可以为大帅，而浪得虚名。京师之人以耳为目，动辄保奏侍出办军事，此事不知作何了局也。昨夜奉到批折，云“成败利钝，固不可逆睹，然汝之心可质天日，非独朕知”等，因此等嘉奖，如何承受？如何报答？真正愧死！尚有各事与阁下细商者，开列如左：

——朱石樵前因岷樵飞调，未宜奏留。今岷樵已死，则石樵可与侍同去，侍拟派令充陆路营务处。

——来示须派一统带大员等，因历来军营皆有此席，或称翼长，或称统领，或但称营务处。其实虽有此名号，而其心之不甚联属，则如故也。侍明知其无益，而不能不立此规模以昭统摄。现拟派朱石樵充陆路营务处，派褚汝航充水师营务处。

——水师之难，难于上天。凡在外调来之官，聘请之绅，皆不肯带水勇。即招来之勇，亦不肯当水师，惟船老板肯在河下耳。此时将不暇择，兵不暇选，但求愿在河下者，即尔收留，如何能好！炮手当遵示加口粮银。褚守之图说多已遵用，侍与之函商诸事已多次矣。成名标办长龙船甚不好，侍悔前此用之太专，然此时尚不能不用他带一营也。

——第三起炮百二十位，此时尚在郴州。合前二起，可三百二十位。省城之炮，除解湘潭百位外，尚有四十余尊可带。求阁下饬局，即日造成炮架。至炮架样子，此间所造有磨盘者较好，已送六十架至褚守处矣。求饬长、善二县，专差至褚守处取一个到省为样子。

——来示言“见之行事，犹是独行，已见不能择善而从，故进言者安于缄默，引身而退”云云，不知系指何事。祈再指明一二，以凭改勉。

——起行口粮，必须八万。务求阁下与青翁筹画，二月初十全数领取军务浪费可怕，并截北省之二万饷，尚恐难支至二月初十也。

——璞山处终不能婉从吾言，侍去腊二十六与以一书，已煞费苦心矣。若勉强带之同行，将来必大龃龉。现即决计不带渠，亦不带其勇去也。若论天下大局，不特侍带去之人不能有补毫末，即再添如璞山者十人，亦仍归无济也。此等处侍虽愚昧，尚看得分明。

复骆中丞 咸丰四年正月十六日

庐州勇尚未到衡，侍悬盼极切。庐郡城中，侍亲友甚多。陈岱云、李少荃、邹叔绩，不知何如。江达川、刘印渠未遇害，差强人意。午桥奏请侍先捣安庆，亦无可奈何之极思耳。平生交旧，时闻恶耗，侍比亦多病，彻夜不眠。此心已伤，不复能胜忧煎，昔人所谓无肠与君断也。

来示欲令璞山带勇先行赴鄂，此计妥善。即由尊处札饬起行，或多或少亦由鸿裁酌定。此时甄师在外，孤立无助，能多到一人，自多一人之益。若璞山一去即能克复黄州，先声一立，以后较为得手。然闻此贼守城甚坚，城外无屋，近处扎营不住，须立木城，稍挡炮子，方可于近城掘地道。若顿兵坚城之下，三月不克，饷项不继，即恐有溃散之虞。侍日夜焦思，莫大于此，莫切于此。从前朱石樵来衡，力请自往江西、广东，劝捐接济，人方笑其迂阔无当，侍亦欲其总统陆路，不遣之他往也。近来思之，石樵之见，实不可易。刻拟奏请派夏憩亭、郭云仙专办湖南捐务；黄莘农、朱石樵专办江西捐务；胡咏芝、王子寿专办湖北捐务；庶一月可少接济。否则徒恃藩库供支，阁下与君翁何从觅此金穴？起行八万之资，不审有眉目否？务望于初十前备齐，至感至祷。

咏芝前辈有书来，言及在省禀请帐房等事，并有数件嘱侍多带。此实戡乱之才，而书中若不见容于黔中宪僚，不解何故。郴州邹牧，侍已飞调来衡接印。盖粮台之任，较郴州更吃紧耳。

与吴甄甫制军 咸丰四年正月十六日

新岁尚未恭讯起居，不审吾师在外，道体安否？士气振否？庐州失陷，岷樵遂尔捐躯。吾党失此男子，知与不知，同声泣悼。国藩之初意，欲多备船只、炮械，募练劲旅，奉吾师为主帅，而国藩与岷樵二人为左右之辅。盖以近年以来，老成凋谢，吾师为中原群士所归仰，而国藩与岷樵二人又适皆出门下，或者共相激厉，维持南服数省之大局。今岷樵成名以去，吾师又被参劾，国藩区区，将何所依倚以图宏济乎？但祈吾师善卫玉躬，临戎持重。

此间定于二十八日起行，水陆近二万人，仍先遣陆勇早行。国藩在省须耽搁十日。子药米盐等件，皆在省河装载。战船分衡州、湘潭二厂，皆于二十日外乃可毕工。广东炮位已到者二百尊，现至郴州者百二十尊，合省垣之炮可得五百余尊。本尚不敷分配，然再待一半月，设再不来，又将如何？止待各船粗就，即全数北行。惟水勇未经操练，毫无把握，拟于沿途合操几次。广东兵四十名，前函即令赴鄂，后渠等愿待碣石兵百名来此同行，国藩允之。初七日碣石兵来到，又以此间行期在二十日内，而水勇太不中用，遂将此兵配入此间水勇队内。虽于吾师去冬速令广兵赴鄂之谕有违，然此百余兵者专令赴鄂，则无船无炮，仍归罔济。留此间同行，较有益耳。先后之相去无几，想吾师必能亮之也。

胡咏芝前辈正月杪当可即至黄州，大能为吾师激厉众心，出奇制胜，此盖可喜之事。衡永四属土匪，比已迭次歼除，然余孽未靖。伺国藩东下，又恐窃发，现留千人驻此。

与胡咏芝 咸丰四年正月十六日

阁下治军鄂渚，为甄师喜，为两湖喜。而同时又接庐州失陷、岷樵殉难之信，为天下忧，为吾党忧。国藩自九月来，募练诸勇，造备战船，拟与甄师、岷老合为一气，共商四省合防之策，兼筹以剿为堵之道，意将奉甄师为主，而侍与岷老辅之。不谓斯材遽成名以去，而甄师又被群言谤劾。孤立无助，对此茫茫，止堪痛哭！

侍先后招用陆勇六千人，训练可用者略近三千。水勇五千人，皆新集之船工、水手，不知军火为何物，战斗为何事。调集之官、招聘之绅，亦无敢以舟师自任，愿与此贼相搏于风涛浩渺之中者。以是毫无把握。日夜焦思。计自衡至鄂，舟行当逾二旬，可以逆风之暇，操演数次。船只仿粤东之式，有所谓快蟹、长龙者，人多见谓可用。炮则不满六百，稍与分配，即行成军以出。鄂中望助孔亟，亦不复可延候矣。计二月之杪，当与旌从相遇。

季翁坚卧不起，郭筠仙亦无意再出，萧可卿以年逾六十，不愿即戎，谭湘溪老母在堂，家无昆弟，欧赤城新有母丧，王元圃去秋没矣。此外聘求之士尚有数人，相见伊迩，当一一为阁下道之。方今世变孔棘，而宦场泄沓之风，曾无少为振作。有识者以是深惧，皆怀入山恐不深，入林恐不密之志。故侍之不克罗致英彦，固由素行浅薄，不足以引针拾芥，亦实因有道之往往潜藏，不肯轻予人以一知也。尊书所拔滇黔各材，想甄师必以入告，不知曾会贱衔否。所须军械，到黄即可分用。此行以水次为粮台，一切军装米盐皆储舟中，较之陆路粮台稍便耳。

复褚一帆 咸丰四年正月十八日

接到惠书，条理精密，启牖良多。中有数条，业经商定，不复置答。尚有应复之件，胪陈如左：

——三板艇业经攒底赶造，应即照办。惟称锚、篷一概在内，三板艇岂亦有锚与篷乎？此间所造者极小而价仍极昂，远不如潭厂也。

——前函发后，细看此间所造之快蟹，实不过容四十人，长龙不过容十六人，且极窳脆，大不称意。是以刊定营制时，即以四十人，十六人为例。又恐潭船太大，不敷分配也。故于给札尊处时，令自行酌添，总以适用为主。

——先拨快蟹六号至潭之说，如无人驾驶，即于月底大队同行，到潭时再行拨配。

——锅碗零用等件，由各营自备，昨已另有札行矣。唯肉香湖南所无，刻已办有骨之香，未知可用否。

——钧钩船只每营分配八号，其可改为战船者，去冬潭厂改来之样船较可用，衡厂改去之样船不如也。其分配正中、副中二营者，仍祈阁下自行修改，以归适用。

——广东水师兵前来提标四十名，后来碣石标百名，已遣二十名解炮至潭交尊处差委矣。惟以广兵教楚勇，言语不通，全恃带兵者之善于联合。此间仅成守备是广东人，而其才不足以联络楚粤之兵勇，终觉扞格不入。弟欲广兵换湘勇之号褂，添湘勇之口粮，以渠之每日七分加作一钱二分，以为可期水乳。而彼亦不愿服吾之服而言吾之言也。刻拟将各兵概遣赴鄂，明知此间新勇无人教练，亦无可如何耳。明日当令罗管全带十人赴潭，以资差遣。其前遣往解炮之陈弁带兵二十名，阁下若能驾驭之，融合之，即行留用。否则断断不安，亦可酌给口食，令其一并赴鄂，免致兵勇蛮触耳。此间另有札，令阁下饬陈弁北去听调也。

——操练实已无期。拟于自潭开船后，每日黎明操演。二营演毕即开行，每日尚可行百余里。以阁下之熟悉，而弟亲督同乡之人，日日训练，得一月之久，或亦小有可观。

——权重信专，乃可责以成功。此古来不易之理。顷已派阁下总统水师十营，赍至关防以后，水军之事一以付托。即祈毅然自任，无避嫌怨。

——亲兵多广人，恐生芥蒂，诚有是理。弟处戈什哈皆长沙人，湘乡人仅二三名耳。以阁下视之，则广人与楚人风马牛也；以水手视之，则长沙人与湘乡人仍风马牛也。昨令金从九祖谟往尊处，即可为弹压传话之用。如有棍责等事，即用新招之水手打新招之水手，更为磊磊明明。

——夷炮甚好，而炮架无磨盘，似不活便。尊处若送磨盘，炮架仍可多送数十件。

复郭筠仙 咸丰四年正月二十日

庐州失守，岷樵殉难，浩劫同尽，先后亦齐，无足深悲。名在人口，理不可朽，无足深憾。独其忠肝侠气，若常照吾之目，思之无终极也。

岱云、叔绩，皆在城中，盖无生理；达川、印渠，扎营在离城五里外，不及于难。然闻桐、舒、英、霍之间，群盗如毛，达、印之师，亦进退维谷耳。所示诸端，良足深佩。亦有鄙怀欲相质证，胪具如左：

——水勇一事，因衡州以上船户强半入会，定计专招湘乡人，意在以雉媒相引也。去腊之尾，无人应募；正月五日开局，湘乡县城以新年雨雪，来者不多。实非止左氏一人主之。近日稍稍招齐。惟水路十营，每营五百，去冬与霞仙商定。会邹叔明招五百，至今未到，甚切悬盼。

——治上四府，土匪环顾，无以逾罗山者。故与中丞商，即属之以此席专恃罗兄，仆尚恐难了此也。而肺腑之交，或疑我不以诚求罗山出谋大事，而反置能者于闲散之地，是岂知我者乎？

——璞山一人而恃三千人，一出而独当一面，其阅历局量，似尚不足及此。其志趣所在，不特不欲受仆节制，亦未欲他帅节制也。与其进止之际，以龃龉而失机，不如此时早自决定，不复带之东下。顷省中欲令其先率众以行，偏材而全用之，恐未宜也。仆既过誉于先，省门诸公又过信于后，仆亦不复相沮，恐人疑我为忌才妒功耳。

复褚一帆 咸丰四年正月二十二日

湖南向无水师，此次开天辟地，披荆棘之世界，实属万难。陆路之勇，一人船上则站立不稳，头晕呕吐者往往有之。故鄙意欲招驾船水手，以免站立摇晃也。须俟吃口粮稍久，徐徐教导，徐徐简汰，徐徐新添，乃可成事。

衡郡六营副右营杨将官于初点名时，即将如何往江南杀贼，如何号令严明，退怯者如何正法，一一问明，各勇纷纷告退，无一顾者。正前营诸将官，正左营龙将官，起初并不与诸勇问明，但每日给之口粮，教之放炮荡桨等事，不过二十日，诸勇欣然，今则跃跃欲战。愚民无知，于素所未见未闻之事，辄疑其难于上天。一人告退，百人附和。其实该勇心中亦并无真知灼见。假令有百人称好，即千人同声称好矣。戚南塘论招勇之法，亦尝详及此层，其说极精。

胡维峰昨来禀函，道及阁下与渠言招陆勇之说，弟甚善之。祈阁下飞告维峰，杂招陆勇，但须肯上船者耳。

弟为勇未招齐，极为悬系，准于二十八日起行，抵潭时再与阁下面商，免致两处牵系。目前数日广为招之，将来严为汰之，不过多费口粮耳。即有应行更改亦可更改。阁下与厉伯符一商，无容尽行禀陈也。

致劳辛皆中丞 咸丰四年正月二十四日

天下大局，遂以糜烂。黄州、巴河以下直达金、焦，长江之险尽为贼有。并江两岸各数十百里，该逆查户编籍，勒人蓄发，乃将污秽吾土，椎结吾民。岷樵殉难，舒庐、皖桐并沦异域，淮南郡县亦恐难恃。金陵自五月以后，未曾开仗。静海一股，亦久持未下。海运之门，从此阻塞。苍苍者不知何时始肯厌乱也！

侍在衡郡办船两月，比粗就绪。索未经历，又乏能者相助，浪费愈多，见功愈少。张德圃观察奉命购炮解楚，至今尚无确耗。仅解到夷炮三百位，大者不过六百斤，余俱二三百斤耳。尊处大奏，言须得千斤以上，及二三千斤大炮，乃足以及远而摧坚，实为决不可易之理。而仓卒欲出，何从取办？两湖旧存及新铸之炮，质恶而匠拙。即二三千斤重者，其为用或尚不逮数百斤夷炮之远，徒嫌笨重，又虞炸裂，亦无取也。既无处取办坚大之炮，不得已则思用其灵便者，大奏中所谓参用子母炮、抬枪是也。而南省总局，此二物最少，新造者亦率窳脆，不甚适用。顷张月卿刺史过衡，道及广西防局二物极多，堆山塞海，用之不竭。且粤省造器远胜两湖，可以借用。特此飞书，叩恳老前辈统筹全局，兼切维桑，准借抬枪八百枝，子母炮二百尊，即日委员起解来湘。侍处一面委员至永州以上催迎，一面即于二十八日自衡起程。在湘潭、长沙，均有耽搁，花朝前后乃能自省长征。若西省抬炮能于二月到省，则相去无几，可资利用矣。肃此奉恳，无任翘企。

上吴甄甫制军 咸丰四年正月二十四日

久未得黄州确耗，昨日青墨卿学使来咨，言贼匪踹破官兵营盘，令人骇栗。不知果有是否？此间船只，于二十六日可悉下河。国藩即于二十八日起行。湘潭分厂船只，闻尚未毕工。水勇亦未招齐。缘水师一事，湖南之人素为耳所未闻，目所未见，一旦开辟草莱，人人疑惧。故贫民愿当陆勇者，投效日以数百计；士绅愿带陆勇者，干进日以数十计；一闻充当水师，则皆掉臂不愿。是以迟延若此，日夜焦灼。乌合之卒，未经训练，如何可恃？

国藩到潭，尚须自住河干，招练十日。置办船中各物，视陆路亦艰难数倍。每念吾师孤军在外，恨不得奋飞至前也。到省亦须耽搁数日，大约花朝前后，乃克长征，抵黄则在月杪矣。

吾师初三赐示，十七奉到。距黄城二十里扎营，似嫌太远。攻城之道，要须引兵直薄城下。闻城外房屋，该匪已概行拆焚。毫无遮蔽，炮子如雨，自未能扎住营盘。然筑修术城，稍资捍蔽，即可于木城之内掘开地道，即用该逆之法以破该逆之守。不知环城四围，何面好立木城，求遣人看明，迅赐示知。至要至要。

鄂省现尚有木排可购用否？黄城西面山脉入城处，其地势较高，该逆在城外此处扎营否？该逆向称善守，其守城之法，常以精壮者安营城外，老惫者登陴防范。此次城外共有贼营几座？河下尚有贼船若干？其船只向皆掳掠民船，但安炮位，近闻亦另造战船，果否？国藩到黄以后约有三策，应以何策为最妥善？水陆两军齐逼城下，修造木城，扎营自固，即于营盘之内掘道轰城。一面预制沙袋、云梯，以备轰破之时四面缘登。此一策也。以水军五千，陆军一二千，与吾师之军围攻黄州，而分陆军数干往剿英山、霍山、桐潜等处土匪，以振军威而作士气。此二策也。水陆两军弃黄州而不顾，由南岸直下，径攻巴河之贼。若黄州之贼出蹑吾尾，则吾师之军亦可出而蹑贼之尾。敝军回师反攻，必可得手。此三策也。三者果孰为优？乞吾师斟酌详示。若吾师无暇详答，即乞密告胡咏芝前辈，将此三端，详细考究，飞速示复。至切至要。

安徽各郡县，近想又有沦陷。如有所闻，万望随时饬抄示知，至感。

复骆中丞 咸丰四年正月二十六日

甄师此次失利，不知底细若何。然官兵之不用命，实有非人力所能挽回者。甄师前次与侍书，云所带之兵已有二万，实在得力可用者亦有四千云云，不知何以一败至此！甄师迩日不知何如，恐愤憾不复欲生矣。

褚太守精明干练，熟于水师事宜。侍与书函往返极密，因以教练水师之事任之，渠亦欣然以为可遂训成劲旅。昨二十三日，水勇不服约束，太守责之。各勇哄然哗乱，丛殴广中带来之兵勇，受伤者十余人，内有二人伤重，未知能否保固。太守具禀，请辞带勇之役。事机之处处不顺，一至于此！现在湘潭招集未齐，操练已停，侍心十分焦灼。固由才力短绌，亦由天事多不相凑合也。到潭时，尚须亲为经理此事。湖北待援，急于星火。侍又不能舍此一篑未成之水军，专挈陆勇而去，只得在潭少住，昼夜亲自招练，亲自督办船上各物。友朋多讽侍不宜躬亲各务者，老前辈亦曾有知人善任之诫。实则官绅来此者，皆不愿带水勇，褚守愿带能带，而又以丛殴之案，不得尽展其长。侍虽欲不亲，其可得耶？下游消息日警，务祈饬抄各种探报见示。

与李次青 咸丰五年七月十六日

此次平江勇东渡，仆极不放心。盖以未经战阵之卒，当狡猂百战之贼，固为主持者之不慎矣。而玉川之勇，漫无纪律若此，又实出我意计之外。是以愈想而愈生危虑。兹特有数事谆嘱，千万牢记：

一曰扎营宜深沟高垒。虽仅一宿，亦须为坚不可拔之计，但使能守我垒安如泰山，纵不能进攻，亦无损于大局。

一曰哨探严明。离贼既近，时时作敌来扑营之想。敌来之路、应敌之路、埋伏之路、胜仗追贼之路，一一探明，切勿孟浪。

一曰禀报详实。足下专好说吉祥话，遇有小事不如意，辄讳言之。如蒋营之事，至今决裂不可收拾，而后声言，固已晚矣。以后禀报军情，务须至实至详。

一曰痛除客气。未经战阵之勇，每好言战，带兵者亦然。若稍有阅历，但觉我军处处瑕隙，无一可恃，不轻言战矣。足下在军年余，毫不谙练。宝秋兄亦颇有轻敌之心，各哨官哨长，一味客气用事。余所深虑，尤在于此。切宜痛戒。

以上四条，切望细心体察，勿涉大意。

与李次青 咸丰五年八月十五日

陆军获胜，甚慰甚慰。水军挫衄，由于各营不协，队伍不齐。足下但知水师进攻，或有益于陆军，而不知水师小挫，亦足令陆军短气而损威也。应复各条，开具于左：

——罗山定于十六日自南康起行赴义宁，霞仙同去，带陆军由崇通进捣武汉，不回湖南也。如武汉不能得手，仍于年内回军至鄱湖，与浔湖之师会合。

——宝勇已于十五日辰刻自南康拔营往义宁，归并罗军。前本拟俟罗翁相定之后，即令宝勇过湖会剿。不意初九一挫，罗翁回康，无意再行渡湖攻剿。罗山既回义宁，宝勇愿随之以行。若强留之在此攻湖口，未必能与平江勇同心一力。故听其随罗山以去，或可做成事业。

——蒋营本欲遣之东渡，奈初八以前以多风不果。初九以后，既定罗山携宝勇回剿之局，则蒋营、虎勇二起，余不得不留为护卫老营之计。尊处即添兵数百，未必能破贼垒。而敝处少此数百，则时时可虞。故仍留之。

——水师进扎苏官渡，自是正办。不料初八日一挫，各营胆寒。军中能成大事者，气为之也，人为之也。今前帮萧游戎既已沦谢，后帮吴子序以轻敌而败，贺笠山以气弱而失，则各营中实乏缓急可恃之才。仅推陈炎生为领袖，亦只可与言防守，难与言进取。仆之苦心，有非足下所能尽知者。姑令其扎青山、屏风两岸，待风息后操练数日，再图进取。

——贵营扎在东岸，仆甚不放心。闻营盘近水，恐贼用炮船对岸轰击，必须移于高阜之处，使水中炮子不能及营。非畏怯也，图安静耳。罗翁深虑贵军扎营不合法，惟裕川一营较为得地。鄙意湖口一军不宜攻取，止宜防守。盖凡攻城攻垒，总在半月之内；若半月不破，亦不破矣。自二十三日未能乘机克复，嗣后贼志愈坚，遂难得手。细思湖口一关，去年梅家洲之难破，本年五月罗山之不能由饶州而至鄱湖，七月塔公之变不能东渡，二十三日之一间未达，初八日水师之丑态奇出，其气机皆若不能遽夺此关者。故仆之私意，愿贵营严防固守，亦有益于鄱湖，不可稍涉大意，忘山垤之戒也。

——此贼长处，专在“击其惰归”四字。贵营由苏官渡至下钟岩，往返三十里，常常进攻，则归时惰玩，恐该匪尾袭。千万叮嘱各哨，每次收队，先议定好手殿后，必优保之也。

——赏钱千串，折银五百，已告知粮台矣。恤亡银照新例须令其亲属来领，发审委员会同粮台讯明乃发。养伤银须委员验明乃发，可送来一验也。

——小姑袱贼防，闻亦甚坚固。此刻兵力实无暇顾，探报贼数之少，有难尽信者。前此屡接函禀，言湖口贼不过千余，他处探报亦然。近日尊处胜仗禀报，前后共杀贼二千有余，而湖城之坚如故，贼船之悍如故。是当平心细察，未可浮情轻听也。

与罗罗山、刘霞仙 咸丰五年九月初二日

前复一函，由宝勇带往，亮达观听。此间先接胡润公十一日一函，而知陆军败挫之状。旋接雪琴、厚庵初五一函，而知水军自十二至二十四旬余血战，入险出危，奇功不世，为之骇诧敬叹。有此伟绩，而苍苍者不令竟复武汉！其卒不复耶？抑留以有待耶？时事愈艰，则挽回之道，自须先之以戒惧惕厉。霞弟傲兀郁积之气，足以肩任艰巨，然视事太易，亦是一弊。鄙意此时不可分支，且以五千之众并为一路，非必滕、罗而薛、霞也。姑试十余战，徐徐以养霞公之望，而坚军士之信耳。宝勇尤不可独分一支，想罗兄深知之。岳鄂地势甚大，贼股甚众，必有为分支之说者。故国藩两书皆兢兢焉，伏惟详察。郴州之贼，扰陷茶陵；醴陵等处，不无警动。尊处亦不宜拨兵回救。古人所谓“绝利一源，用师十倍”者也。筱泉刺史丁艰，国藩拟附片奏请留营办事。

此间水陆如旧，周副将浔城一军，尚足自立；次青在苏官渡，师垂老矣。后帮三营，故乏起色；前帮四营，可与防守，难与进取。外江事势如此，雪琴恐不能遽来章门。如决不能来者，则请于鲍超、张荣贵二人之中，飞调一人来南康，以振积疲之气。天下滔滔，何处英杰翩然来止，以辅不逮而张孱窳乎？雪琴、厚庵处不别作书，鲍、张二君亦不具公牍。求阁下为我力致之，必分一人前来，而后有济也。

与李次青 咸丰五年九月十七日

——密商之件，早间较胜子夜。此事愈密愈好，不必约水师也。心有所待，则不专一，且恐效初八日，令陆军少沮佳兴。

——水师后营恐营哨不和。雪琴想日内可到，非渠来振兴一番，终恐不济。国藩近立亲兵营，自行带队操演，亦因无人之故。迫而为此，亦恐罔效。营官乏人，万难成事。陆军如胡云岩、吴贯槎、蒋小怀三人，仆亦时以为虑，恐难得力。闻蒋营与虎营大不和，共处一营，殊为可虑。黄虎臣亦非营官之才，仆日内当再至青山弹压。

——高桥离陆营大远，仍须在皂湖登陆为妥。国藩已嘱贺虎臣，凡贵营运饷运米之船，概用战舟护解至皂湖，并嘱渠函讯贵处，通候殷勤矣。贺君诚笃君子，足下亦宜与之通信。

——小姑洑此时贼极少，足下若率三营以去，不过破一定墙子，胜之不武。若并不胜，则为笑大矣。攻破墙子之后，若留师驻守，却非三千人不可。蒋营、虎营，国藩决不令其渡湖。现在贵军在东岸，吾已嫌人数太多矣，又令千余人东渡，究竟何干？徒令西岸空虚也。九江为江省门户，周凤山一军断不可轻动。吾弟每有调遣，其大者常与鄙见不符，小者却多相合，以后当彼此精思，归于一是耳。

与李次青 咸丰五年十月十二日

吉郡贼颇众多，似非刘、李二人所能了办。既日“江军”，即当听江省调遣，胜负亦只好听之。苏官渡骤去二营，自应添募，以固军心。塔公麾下得力弁兵调来二十人，分拨水旱二营。兹拨去十人遣往尊处，分任哨官、哨长、大旗、蓝旗、帮办之任。足下前请再招五哨目为公侯伯子男者，即以此十人列入五哨之内。前此已招者拨归此十人管带。今此新招者，任此十人挑选，不必遽尔取盈。一营之数，一哨半哨逐渐而增，某哨亦不必遽尔取盈。十队之数，什人伍人逐渐而增。惟其人不惟其额可耳。雪琴到后，水师统领得人。国藩即当驻扎苏官渡陆营，为足下整理一切也。所需锅帐军械之类，即日派员走省守领。抬枪此间尚存三十杆，余均不敷用。新营未招齐之前，贵处兵力单薄，务祈认真训练，无稍松懈。切嘱切嘱。

昨夜接罗山、霞仙信，知宝、湘两营在濠头堡失利，彭三元、李杏春力战捐躯，弁勇伤亡二百余人。其失在罗山自驻崇阳，既分李、刘、蒋、唐普于羊楼峒，又分彭、李于濠堡，故猝遇大股而致败也。二十六日贼扑羊楼，我师获胜，军威复振。计此时尚在羊楼休养。军事危险，决不可以浮情将之，亦可见矣。

与李次青 咸丰五年十月二十七日

义宁之贼西窜，瑞州境内新昌城池失陷。瑞州去袁州甚近，安福之贼既陷分宜，则两股合并为一，实亦意中之事。陆中丞调耆观察晋省前，国藩曾致一书，言饶防万不可撤。昨夜接其复书，尚云俟耆军到省，即赴瑞州堵剿云云，似并未札止耆公留饶。今日又驰函至省，力陈留耆公防饶，调周将援瑞等语，不知中丞果从吾说否。季高书来，言罗军初三日大获胜仗，军威复振，不知罗、霞何以尚无捷书。各路探报均称武汉之贼大败，或李鹤人在襄河亦立功绩欤？雪琴十月初四自衡起行，不知何以不至，致为悬系。

尊营在湖口，与绅民以捐项相结，契成一永不可动之局，终非正办。无益于大局，无益于江省，亦无大益于吾军。再过数月，足下亦必有嗛然不安予心者。前经面嘱，方寸自为消息。预为将来拔营地步，何卒不思一为之所也？七月间，余力言不必渡湖，新募之勇，难遽图功云云。胡、吴二君来幕中告请奋勇，其词甚坚。后国藩过苏官渡，二君亦无惭愧之色。惟段莹器谈及此事，深引以为疚耻。古人称“明耻教战”，足下于此等处。当日讨哨队而申儆之，以生其耻而作其气。慎无徒以美言奖饰，长其骄浮也。

与李次青 咸丰五年十一月十一日

各勇进锐退速之弊，罗山西去时曾属及之。全赖营官、哨官得力，故幸免于疏失。大抵他处兵勇情形，亦略相同。进则争前，退则散乱，得三五人保住阵脚，即是劲旅。无此三五人者，则其初每成先胜后败之局，其后遂为屡北不振之师。此盖军旅强弱之恒态。

而麾下平江勇与恒态微有不同者，他处营官、哨官，各有赏罚生杀之权。其所部士卒，当危险之际，有爱而从之，有畏而从之，尊处大权不在哨官，不在营官，而独在足下一人。哨官欲责一勇，则恐不当尊意而不敢责；欲革一勇，则恐不当尊意而不敢革。营官欲去一哨，既有所惮，欲罚一哨，又有所忌。各勇心目之中，但知有足下，而不复知有营官、哨官。甄录之时，但取平江之人，不用他籍之士。“非秦者去，为客者逐。”营哨之权过轻，不得各行其志。危险之际，爱而从之者，或有一二；畏而从之，则无其事也。此中之消息，望足下默察之而默挽之。赏罚之权，不妨专属哨官，收录之时，不妨兼用他籍。哨官得人，此军决可练成劲旅。但总揽则不无偏蔽，分寄则多所维系，幸垂意焉。

胡应元果能战者，则宜直授以营官，不宜复以资地限之。卫青人奴，拜将封侯，身尚贵主。此何等时？又可以寻常行墨，困倔奇男子乎？

致罗罗山 咸丰六年正月十三日

新正九日，接腊月十七惠书并公牍，具悉一切。水陆屡次大捷，似武汉不难克复。献岁新祉峥嵘，想已踏破黄鹤，驰奏露布，勋福无量，至以为颂。

江右军事，洎无善状。周凤山腊月初四樟镇大捷之后，本应留贼之浮桥，星夜修补，济师西岸，速剿临江，正可一鼓而下。乃不知出此，而循河之东岸而上，以剿离樟镇六十里之新淦。初十日收复县城，于是疑议纷起。司道移文，请周军就近南援，以解吉安之围。而吉安城中周廉访、陈太守等，亦飞书请援于周副将。而新淦县李令则禀请周军留淦，以防贼窜抚、建之路，往返商确，遂耽搁十余日。新抚文中丞批令由樟镇仍剿临江，而亦未坚主其议。国藩恐周将地形不熟，方略不明，遂饬雪琴观察由南康驰赴临江，与周将商办一切。逮新正四日，始抵樟树，而陆军已有初一夜之挫。盖周将自驻新淦，分辰勇、常勇八百人回驻樟镇，护卫水师。贼匪觇知兵单，遂渡三四千人于樟镇，乘之攻陷营盘，伤亡二百余勇。幸初三日，周将自新淦回援，中途大战获胜，毙贼数百，夺器械马匹甚多。初二日江军水师战胜，夺获船只炮位。初七日雪琴水师战胜，抢夺浮桥、木排，军威稍振。周将亦于初五回扎樟镇，日内可同雪琴进剿，差慰廑念。

惟自彭、周而外，江西无一军可恃；吉安之围，五旬未解；西路州县，陷至二十余处，无人过问。饷项业已罄竭，腊月即发钞票一半，办理诸多棘手。国藩为江省计之，深望阁下之来援；为大局计之，又甚不愿阁下之回援。何也？凡善弈者，每于棋危劫急之时，一面自救，一面破敌，往往因病成妍，转败为功；善用兵者亦然。今江西之势，亦可谓棋危劫急矣。当此之时，若雄师能从北岸长驱，与水军鼓行东下，直至小池口、八里江等处，则敝处青山、湖口之师，忽如枯鱼之得水；江西瑞州、临江之贼，忽如釜底之去薪。以不援为援，乃转败为功之要着也。若阁下仍从通城、义宁回援江西，则武汉纵能克复，恐败贼从而回窜。北岸既无重兵，外江之水师万无东下之理，内湖之水师终无出江之望。是回援而满盘皆滞，不援而全局皆生，国藩所反复思维而确见其然者也。

顷接黄南坡兄来信，湖南拟以六千兵勇救援江西，系黄与夏憩亭方伯、朱石樵太守三人董其事。此举果成，则由袁州建瓴而下，较之阁下从外兜剿而入，尤为得势。望探确湘中实情，如援师已成，阁下即无庸回江。国藩细察目下局势，阁下克复武汉后，由北岸迅速东下，湖南援师由袁州横出，上策也。湖南援师不成，阁下克复武汉后回剿瑞、临，中策也。援师既不成，武汉不复，阁下屯兵鄂渚，国藩亲率青山、湖口陆兵驰援腹地，与周凤山一军夹剿，此则近于下策而亦不能不出此者也。敢布区区，尚祈卓裁示复。

水师近未开仗，青山、苏官渡尚属平顺。霞仙比已至尊营否？筠仙已赴浙中，军事多虞，离索增感。

与刘霞仙 咸丰六年二月

自闻季霞弟殉难之耗，寸心伤悼，惘惘如有所失。非以国藩之故，吾弟断不能羁滞军中至二年之久；非以吾弟之故，季霞断不能行役鄂中至千里之远。是季霞之逝，吾弟累之也，实国藩累之也。使吾弟上无以慰老亲，下无以全友爱，国藩负疚神明，夫复何辞？

乃者凡在敝军人员，一技半职，皆得月分禄养，薄沾微润。惟吾弟与云仙不议月俸，出比龙见，而蜕若蝉清。盖国藩不欲以职事累两君，亦不以荣禄相酬。使两君得遂其来往自由之身，此鄙人之微意。而吾弟与云仙所默喻，而便安之者也。不谓季霞冒犯矢石，遂以身殉。念阁下艰难相从，寒暑跼踏于拖罟暗舱之中，又以力战陨丧爱弟。是未受职事，而劳苦过于职事重大之人；未沾荣禄，而得报异于荣禄优厚之人。固天道之不可推测，而国藩之负疚怀惭，乃展转而弥深。谨具赙仪二百金，为季霞营斋营葬之费。道途梗塞，无术速达，俟贼氛稍息，即专差送交迪庵观察，请其妥寄。

近闻谕旨饬南抚传谕老伯，命吾弟出办军务。朝廷甄采正士与谋军国，此古来所罕见。正气得伸，朋来无咎。吾弟应诏而出，万不可以少缓，不知新岁已启行赴鄂否？睠望台旆，悠悠我思。

贼躯粗适，癣疾自服云亭方药，比十愈三四。次青在苏官渡扼守如常。黄虎臣尚称营官之佳者。水师终乏起色。筠仙与弢甫同赴浙江筹饷，正初当可抵杭。弢所荐士，有龚孝拱、赵惠甫，顷已到营，皆英迈有识，诸关绮注，用敢布闻。

答黄麓溪 咸丰六年二月二十六日

接奉惠书，就谂荩勤益茂，履候胜常，至为欣颂。

承示捐项因谷贱银艰，催收匪易，此亦时势使然，不得不俟事机之顺。至湘潭曹前县练勇口粮一节，弟原诺归入大营报销。兹备公牍，并函致时卿观察，当可照办无虞。而刘馨室前岁捐办团防，弟亦曾诺为归营办理。迄今日久，境过事悬，合于此次一并清厘，庶免他时重生枝节。盖两事相同，办法固当一律也。敝军久顿鄱湖，本拟俟鄂渚东下之师合清江面。而两路山贼闯入江省，糜烂遂及四郡。水陆之众数千，殊觉不敷分布。瑞、临难期遽复，吉安又闻失陷，焦灼万分。须俟吾楚援军由醴入萍，庶夹击易于得手耳。

与李次青 咸丰六年四月十八日

——前函跨河而营之说，是过于求稳之着。贼匪围长沙，绾搭浮桥以河西为去路，维时官兵在城外者四五万，故贼不得不为此计。今抚州城外并无大股援贼，自以紧逼城根，伺隙环攻为是，不必分扎河外也。该匪外无厚援，内亦未必有如林启容、韦俊者为之坚持，每出辄败，不久终有可破之理。望与秀三、弥之诸君坚持定力，每日讲求营务，训练整齐，使全军八千人无一人稍萌懈志。吾保一月之内，必破抚城也。

——鸦片抽税，经御史伍辅祥奏请军机大臣大学士，户部痛驳，义正词严。此时渎奏，必仍驳斥。就令奏准，亦实无人能办此事者。二月二十一日，仆与文中丞奏拨上海关税银十万两，经户部议驳。上海抽厘之奏，闻亦经江苏督抚议驳。前此足下每以笏堂之行、上海之厘为必有所获，而今皆赋子虚，事固难以逆料也。

——弃城官吏，一言难尽。谁能持斯正论，力振纪纲？去年因李皓而办诬告巨案之所由起也。今年一切，仆不过而问焉。大炮攻城，仆不甚信其说。火箭，火炮二物，颇能知其性情力量。如必须巨炮，当设法运往耳。

与李次青 咸丰六年四月二十六日

贼匪每夜明火列炬，更鼓严明，正守城之下乘。林启容之守九江，黄文金之守湖口，乃以悄寂无声为贵。江岷樵守江西省城，亦禁止击柝列炬。已无声而后可以听人之声，已无形而后可以伺人之形。抚贼之备物太甚者，其中盖有所不足也。愿足下以精心察之，冷眼窥之，无乘以躁气，无淆以众论，自能觑出可破之隙。若急于求效，杂以浮情客气，则或泰山当前而不克见。以瓦注者巧，以钩注者惮，以黄金注者昏。外重而内轻，其为蔽也久矣。仆之不欲再增抚州陆兵，实以金注太重为虑。其水师助剿，已调新中亲兵二营，以饶防稍松也。

连日苦雨不息，风雷交作，忧惧百集。不知尊营能无被浸淹否？将士淋漓困乏之中，尚不至多病否？此等苦况，军中所不数见。足下积年体弱，能胜此否？国藩比亦移居营帐之中，深宵闻喧豗倾注之声，念我抚郡征人，茫然不知天道人事之何所终极也！各属民未厌乱，从逆如归，所出告示，严厉操切，正合此时办法。但示中所能言者，手段须能行之，无惑于妄伤良民、恐损阴骘之说。斩刈草菅，使民之畏我，远过于畏贼，大局或有转机。

四五月饷项竭蹶，每名每日只能给百文。待六月广东饷到，再行逐一补足。外每日加赏米一升，盐三钱，将来不复扣还。此系万不得已之计，望足下传集各弁勇，将国藩苦衷一一告明。即日再会中丞衔出一告示，并谆札各营也。

丰城经刘养素水师克复，亦一快事。省城虎、勇等营，将以日内驻扎瑞州等处，西为湖南援师兴隔岭之云，东为抚州大军抽釜底之薪，或者稍有裨益。捐功牌银数，由足下更定，便宜行之，一面禀明可也。

与彭九峰 咸丰六年五月十四日

此军到建，合之何、张二太守原有之兵勇及华太史、郭茂才之勇，计不下六千人，尽敷攻剿。但浪战浪追，为我军向来大弊。此次必须谋定后战，切不可蛮攻蛮打，徒伤士卒。各路兵勇新合，与六琴太守熟计，均告以《得胜歌》之规模，庶几如一家之军。华太史处，仆已先通一信至广信，恐相左未接到也。

抚州初十日获大胜仗，秋下棠埠之行，不必再往。盖我去，人少则恐不胜，人多则贼必遁耳。夜间派数十人惊营，颇足疲贼，但不宜多派，多则反疲我士卒。伯宜体弱，不宜受雨，于夹帐之上作一极大单帐幂之，则雨淋日炙，并足少蔽御也。

省城一切如常。吴城水师十一日获一胜仗，贼舟四十余号上犯，一击败退，不知别有何计耳。

与罗伯宜 咸丰六年五月十九日

用兵者必先自治，而后制敌。《得胜歌》中言自治者十之九。足下与都司彭君率此军以出，纵使攻不遽克，名不遽立，亦自无妨，要当尽心力以求合于歌中之所云者。不然，日日但求胜敌，我之可以取胜者果安在乎？孙子以攻城为下策。攻城不破，非战之罪也。吾之所望者，但望贼匪来扑。野战交锋之时，我军进退严明，确有不可摇撼之象，则此枝渐成劲旅。此吾之所期望而慰幸者也。望与六琴兄切实讲求，时时以浪战为戒。

九峰暂不必回省，须令六琴太守与六营将弁一一亲熟，然后可交替回省。大约至速亦须一月。军营以办米、办小菜为先务，宜请六琴兄预为广筹。此时第一要着，环城多设逻兵，昼夜巡逻。凡为贼送文报者，做小买卖者，概行屠戮。使贼寻我开仗，而我不必蠢攻蛮打，则不至伤损士卒。闽兵入境，此间不札，归六琴兄调度，亦可省一番精神耳。

与李次青 咸丰六年五月十三日

自四月下旬连番苦雨，士卒过劳，剿办不甚得手。又赖准发阵亡，李晋发受伤，国藩私心引以为虑。至五月初二，江军恶战仅而得全，初五日楚军小挫，鄙怀愈用悬悬。兹幸有初十大获全胜，挽回局势，振起军心，为之欣慰。

此际江省安危，系乎抚州一军，屡诫足下不可浪战浪追，实恐锐气暗损，难乎为继。往年岳州之役，陆军六月亦未得手，七月苦战经月，闰月逆党下窜，乃成破竹之势。望足下坚持定力，无幸旦夕成功。“脍炙人口，艰贞无咎，美成在久。”古人之言。良有深味，幸无厌仆之渎告也。

与李次青 咸丰六年五月十六日

《陆军得胜歌》不敢绳以古人之法，就吾辈今日所能行之者为之。惟国藩未曾身历行阵，当决命须臾之际，甘苦疾徐，有非局外所能尽喻者。吾弟身经数十战，必有痀偻承蜩、梓庆削锯之神解。是否有与拙歌背驰之处？望示一二。至于营规粗迹，则歌中所述乃决不可少者。兹附去四十份，望饬各营官、哨官一一遵行。

外江战船，乃自金口抬舟过堤，由梁子湖出樊口，下至田镇、武穴等处。虽属险着，实豪举也。

曾文正公书札卷六

与罗伯宜 咸丰六年五月二十四日

攻城最忌蛮攻。兵法曰：“将不胜其忿而蚁附之，杀士卒三分之一而城不拔者，此攻之罪也。”故仆屡次寄书，以蛮攻为戒。凡狡悍老贼与外强中怯之新贼，无难辨别。足下从征有年，于该逆伎俩，当亦能测其浅深耳。地道若成，轰陷时宜以千人集缺口抢登，其余各营伺各堞守陴疏懈之处先登。借缺口以惊乱贼心，而非专恃缺口以成功也。

与罗伯宜 咸丰六年五月二十六日

建昌兵勇云集，无位望较崇者为之统帅，特恐意见各歧，互相责让，则难望成功。此刻人皆望闽兵之至，吾则反恐闽兵之至。盖兵愈多则人愈杂，议论愈纷，米粮小菜愈难接济。惟冀足下与九峰严戢本管六营之士卒，不许有一人闲言闲语稍触别营。六琴太守则不特宜戢本管六营，兼宜小心和协别营之将领。兵犹火也，勿戢将自焚也。望夜夜传集营官、哨官讲明自治之要、和众之道。吾六营既戒浪战，则别营必有深讥为畏葸者。亦宜每夜先与各哨勇说明，听人讥议而已。

建昌若必不得手，则六营者将来仍至抚州会剿，或于崇、宜等处扼要驻扎，使瑞、临之援贼不得至抚，亦所以毙抚贼也。

与罗伯宜 咸丰六年六月初四日

数日不接来书，心甚悬系。虎营人来，言攻城仍未得手。穿地道之法，贵在火药饱足，紧封闭固，使其力猛而气无所泄，故能轰陷十丈八丈之远。若气泄，则仍轰出隧外，于城墙无涉；气固而力不甚猛，则仅能掣裂，不能崩陷，二者皆定理也。此间水陆两次仅解去药二千斤，且硝多磺少，决不敷用。日内赶配磺多之药，计解到在十天以外。此军抵建弥月，恐士气垂垂老矣。

闽兵三千，究竟可用否？张从龙胆识如何？现奉谕旨，饬赴金陵向营，想廉学使已有文到建。顷闻金陵局势已有转机，吉中丞所失之九华山营盘，业被张国梁夺回。如闽省兵将果甚得力，仆尚欲奏明留于江省调遣也。六营兵勇果有纪律否？《得胜歌》中之语，能行得十分之一二否？口粮仅发百文，群有觖望否？闻建郡各属尚可劝捐，若捐至数千金加发各勇夫口粮，以补省发之不足，能每日再加一百，则每月仅欠二千四百文，将来之弥补较少，目下之呼应较灵。果有可加，则请作为六琴太守之私惠。初政能施恩惠，后日用法而人不怨，办理自易得手也。

与李次青 咸丰六年六月初五日

闽兵之来建昌者，顷奉谕旨，调赴金陵大营。该军未与此贼周旋，原难必其得力。惟业已来此，乃不能不惜其去。镇江逆贼连扑高资、九华山二大营，吉中丞殉难，苏杭震动。向帅寄何根云中丞信，兹抄呈一览。近日又得玉山探报，张国粱带兵四千，已将九华山营盘夺回，或彼中已有转机。此项闽兵，仍当奏留江省，牵制建昌之贼，俾罗、彭六营得以移调他往也。

与罗伯宜 咸丰六年六月十六日

饶州既失，江省大局益坏。为今之计，西则贵有大军驻扎瑞州等处，迎接两湖之援师；东则贵有大军驻扎安仁等处，保全广信之要郡。江西一线生机，惟在广信。河口茶饷、盐饷、捐务、厘务，月可得二三万金。现饬毕、林两营二千人进剿，冀复饶郡而保信州。如饶不能克，则须于安仁屯一大军，屏蔽抚、饶通信之路，而接水师通省之路。其西剿一军，亦必不可少。贼之精锐，悉萃西路，不以一军迎之，则袁、万援师，终无来会之期。此大局之宜审者也。

足下率六营者在抚，专以断援贼接济为主，不必乘梯登城。深沟高垒，自治严明，以待援贼之至而痛歼焉。毕都司整辑新军，尚属可观。得胜军仅亡四十人，余俱无恙。

与彭九峰 咸丰六年七月十四日

瑞军尚无移大丘之信，贵军想不能不赴瑞会合矣。大丘不知果好驻营否。如不可驻，须另择一处，但求横梗于中，使瑞、奉两处之贼不通耳。

我能立一老营，如该逆梅家洲、小池口之例，深沟高垒，为坚不可拔之计。合贵军与瑞军万人者，分而为二。以半驻老营，凭垒而守之，以半出征，伺瑕而击之。此半出则彼半休，彼半出则此半休。我常为主，贼常为客，或尚有困贼之一日。若不早定大计，以万人而顿于坚城之下，设石逆复自鄂省来援，则士气恐渐就衰竭，益不可用也。

足下与瑞军会合后，即力持此议，择要移驻。老营一定，仆即日前往与舍弟及吴、普、刘君子相见，并劳诸军士，幸无游移不决。官军向不讲守垒之法，足下须日日与众将讲求，至要至要。

与林秀三 咸丰六年七月十五日

前接次青来函，具悉不愿移营之意。顷弥之回省，具述营中情事。仆之欲移营河外七里冈者，恐师老力疲，不宜逼近城根，朝夕防维，或有疏懈。移扎十里以外，如去年苏官渡故事，我军得以少资休息，不过牵制贼党不得窜逸，东进安、余等县而已。若是则虽分拨出凤、岳、宝、志四营，而尚存六千，犹嫌其多也。次青之意，仍欲照前围攻，力谋克复，则纵不拨出四营，犹嫌其少也。大计既划然两途，小处亦决难相合。徒为牵制之谋，则七里冈尽足自立；若为攻克之策，则岂特四营者不宜撤？弥之亦不宜归。弥之既归，而犹不急并江楚之军，不将各营移聚一处，鄙人窃为悬悬不置也。四营者，既断不肯分拨他往，即当如所请，姑准暂留。

惟久顿坚城之下，士气日损，宜思所以抽掣之法，善退之道。军事以气为主，瀹去旧气，乃能重生新气。若不改头换面，长守此坚壁，以日夜严防而不得少息，则积而为陈腐之气，如败血之不足以养身也。望两君子精心维持，于十里之外求一善地，相机而退扎一步，养息此气。今日之善退，正以为他日善进之地。君子之道，一龙一蛇，岂拘予一格哉？

与林秀三 咸丰六年七月十五日

与悍贼相持，昼夜严防，实非易易。贵军自至抚以来，大小数十战，屡挫凶锋，保全东路半壁，为功不小。已有函准令保举出力各弁。此次虽小有挫衅，想大军尚足自立也。尚望激厉将士，始终不懈。

闻耿、李二君足为群英领袖，应如何破格优奖，由足下酌量禀商。唐得升、陈大力、戴荣桂、郭毓龙、郭式源等，即日催赴抚营。六月饷项，亦即日起解。望阁下坚持定力，不动不摇。疾风暴雨，终朝即止；危棋急劫，须臾乃定。四十里街之贼，本日闻已退去。郭守谦等之广义军，或可调至抚郡。阁下亦宜营孟尝薛中之窟，筑孙氏濡须之坞，早规善计，以立不拔之基。至嘱至幸。

与彭九峰罗伯宜 咸丰六年八月初四日

各营出队均不慌忙，亦无轻进轻退之弊，甚欣甚慰。若常守此规模，则日上蒸蒸，自可百战百胜。

闻壕沟尚不甚宽深，乞饬各营日夜开挖。吾之法，即以壕内之土加诸墙上，故壕深一寸，墙即高一寸。各营官不守我法，分壕与墙为二事。壕内之土无所归，又于壕外添一斜坡，最易误事。然较之壕沟太浅者，究胜一筹也。

与罗伯宜 咸丰六年八月初八日

初四大仗之后，初五、初六，峙衡连日出队，不甚相宜。盖瑞州一军，所恃者在湘、宝两营。到瑞数大战以来，受伤者亦颇不少。似此精锐百战之卒，当加意爱惜之。宜使贼来寻我，我不去寻贼。

仆于用兵，深以“主客”二字为重。扑营则以营盘为主，扑者为客。野战则以先至战地者为主，后至战地者为客。临阵则以先呐喊放枪者为客，后呐喊放枪者为主。前二十五日有信与峙衡，嘱其移营，畅言主客之义。今两次大胜之后，正可趁此时移营。久顿城下，贼常主而我常客，不过两月，锐气暗损，懈心暗生，强兵将变为疲兵。望与峙衡切商，即日移营。至要至要。贼虽屡败，而城中精锐老贼，并未多损，切不可稍存轻敌之见，千万千万。

与李次青 咸丰六年八月十六日

接来书，足下自请进剿。顿兵坚城，郁郁不得一当，非特足下焦闷，仆亦虑之久矣。惟抚州江、楚二军，当积疲之后，伤病之众，合之则尚可支持，分之则难于独立。且多拨数营征剿河口，则居守抚州者患其单；多拨以居守抚州，则征剿河口者虞其弱。若全数调以东征，置抚州于不顾，则所患者不在直扑省垣，不在窜扰东进、安余，而在南昌、丰城二县。目下收漕收捐，正在畅旺之际。骤撤抚围，则零匪四出，乡民观望，漕、捐并沮。而建昌当此兵疲饷乏之后，亦深恐抚贼之逸出夹攻。有此二者，是以不敢全撤抚围。然而河口飙忽之贼，不能不思扑灭；抚州久钝之师，不能不思掣动。此间方集议妥善之策，而拔营之难，亦非仓卒所能了办。一则发饷须略宽裕，乃能裹粮启行；二则贵军伤病各缺，须于未拔营之前挑补完全；三则营中大炮及各累重之物，须先行搬运回省。尊处请于数日料理诸务，此间定议后，即专札送抚，亦欲接足下报我去函再定也。

江、楚二军、平江勇必须合而为一。五岳一营，现已札饬以一哨补足。五爵营余四哨，分补伤病名额。龚岐皋在前营，踽踽凉凉，心常依恋足下，今饬其归依左右。合计尚得六千人。若加意训练，终属劲旅。盖平江勇之长处有二：赌博、鸦片之积习不深，一也；多劲健能战之士，二也。其短处有一，不知上下之分，难于约束是也。存其长而惩其短，在足下之一心一手，非他人所能为力矣。

与刘峙衡 咸丰六年八月十七日

接胡润芝中丞来信，知伪翼王石达开往援武昌，大为李迪庵所败。闻我军先期修垒浚壕，宽深各二丈，该逆来扑，我军坚忍不出。待其气尽力乏，彼竭我盈，然后出而大战，屡次以此法致胜。石逆日内必来瑞州救援，尊处亦当以此法御之。

宝勇出队太早，宜切戒之。彪勇宜速调回瑞，兵勇与长夫皆宜修壕，日夜兴工，不可少停。壕中之土宜覆于墙上，不可覆于外。壕宜壁立斗绝，不可斜坡弛下。石逆在武昌所以致败之法，宜与各营官详细言之。日内城中之贼，若出扑我营，我军宜坚守不战，蓄养锐气，以待巨憝之至。

与刘峙衡罗伯宜 咸丰六年八月二十八日

接二十六夕手书，具悉是日大战获胜。吾意欲屡次坚壁不出，以骄贼气，不知果可行否？伯宜不特为省营所亲附，并为援军所敬信。若贵恙已愈，自应留瑞，以维系人心。待仆至瑞之日，给假回楚一行可也。峙衡添营之意甚诚，吾不忍拂，惟自河口失陷，广信被围以来，江西一勺活水，忽尔遏绝，此后饷项全无来源。是以再三踌躇，未敢慨然允许。

石逆东来，毫无信息，或仍留鄂中，或竟下金陵，亦未可知。此间局势稍纾，彪勇尚可雕剿数处，再行回瑞。九舍弟与周梧冈在省各招千五百人，月初当可起行来江。届时峙衡或与九弟同为一枝，出剿各路。瑞州老营即交梧冈辖之，亦均不嫌其单薄也。

与李次青 咸丰七年二月十八日

前于闻讣后布达一函，定邀矜照。国藩痛婴斯酷，哀楚难胜。

计自谬逐朝行，二十年来，未伸一日之养。昔岁母丧未得终制，今兹父丧莫亲含殓，于军国为赘疣，于家庭为罪人。现已驰报，奏请奔丧，回籍守制，仍双请赴营效力。定于二十日匍匐就道，恨不得星飞抵里，抚棺一痛。一切情形附具折稿一纸，并抄移将军、中丞原咨一件，敬呈尊览，亦可得其大略。

惟足下系因国藩而出，辛苦磨折，誓不相弃。今国藩迫于大故，不克相依共命，实深愧负。抚州各战，尚未保举，并负摩下士卒。临风无任歉仄，统惟心鉴。

与李次青 咸丰七年闰五月初三日

闰五月初三日专丁至，接五月十五日惠缄，敬悉一切。藉承兴居佳畅，勋望日崇，至以为慰。

国藩抵里，倏及三月。顷于近宅七八里觅得葬地一区，闰五月初三日发引，计十五六日可以负土成阡。江右军事，刻不去怀。目下瑞、浔、临、吉皆驻劲旅，所难者不在筹兵，而在筹饷。以兵事言之，则得将军、中丞二人，固可妥商调遣，而绰有余裕。以饷事言之，则理财本非鄙人所长，而钱漕、劝捐、抽厘等事，又属地方官之专政，将越俎而代谋，动猜疑之丛生。即足下去年之枵腹从事，自捐自养，而其不见亮于人者亦已多矣。至口食不继，谓以国藩相处较久之故，欲以甘言抚慰众心，尤属可暂而不可常。反复思维，纵使迅速赴军，实不能有裨子军国之万一。而两次夺情，得罪名教，乃有孝子慈孙百世莫改之愆。前此博询众议，求衷至是。近得各处复书，如吴南屏、冯展云辈，皆谓宜奏请终制。顷于五月二十二日具折陈请，抄稿敬呈仁览。二十一二可奉朱批，届期再当布闻。

自维即戎数载，寸效莫展，才实限之，命实尸之，即亦无所愧恨。所愧恨者，上无以报圣主优容器使之恩，下无以答诸君子患难相从之义。常念足下与雪芹，鄙人皆有三不忘焉。雪芹当岳州败时，正棹孤舟，搜剿西湖，后由龙阳、沅江偷渡，沉船埋炮，潜身来归，一不忘也；五年春初，大风坏舟，率破船数十号，挈涓滴之饷项、涣散之人心，上援武汉，二不忘也；冬间直穿贼中，芒鞋徒步，千里赴援，三不忘也。足下当靖港败后，宛转护持，入则欢愉相对，出则雪涕鸣愤，一不忘也；九江败后，特立一军，初志专在护卫水师，保全根本，二不忘也；樟镇败后，鄙人部下，别无陆军，赖台端支持东路隐然巨镇，力撑绝续之交，以待楚援之至，三不忘也。生也有涯，知也无涯。此六不忘者，鄙人盖有无涯之感，不随有生以俱尽。

自读礼家居，回首往事，眷眷于辛苦久从之将士，尤眷眷于足下与雪芹二人。龙方伯血性男子，当能青睐相加。耆中丞新政昭融，一改前此旧习。意者贵军有先否后喜之日，保举之案，必不待鄙人之至而后出奏。惟饷项支绌，协款日穷，则同一束手耳。霞仙来此会葬，因其太公恸念少子，不克应耆中丞之聘。云仙枉吊，聚晤数日，比闻其将赴京供职。润公时有书来，才气宏放，而用意深微，殊不可及。因来书垂询，聊贡一二。

复李次青之太夫人 咸丰八年十月十七日

顷专使至，接奉来牍，情词恳切，语语非虚。披览之余，不忍卒读。

国藩在京十四年，未能迎养老亲。前丁母忧，甫逾百日，即出而襄事。在外数年，毫无裨益，王事靡盬，家难复婴。今岁仲春丁父忧，奔丧旋里。实恐两次夺情，得罪名教，为天下后世所不齿。是以连疏陈情，力恳终制。圣恩高厚，俯如所请。身虽恪守礼庐，然有所抱歉于中、耿耿不释者，上无以对吾君高厚生成之恩，下无以对彭雪芹、李次青二人患难相从之义。日夜悚仄，如负重疚。内以讼于心，外以告于友朋，并屡函告雪芹、次青矣。

自湖口克复，雪芹出坎窞之中，游浩荡之宇，国藩稍释歉怀。惟次青则仍陷东方，孤军无援，饷糈空乏，道路梗塞，音问罕通。念其所处而寝食不忘者，岂特慈母之于子然哉？鄙人之于友朋，亦何尝须臾恝置也。

次青于我情谊之厚，始终不渝。岳州之败，星驰来赴。靖港之挫，从人皆散，次青追随贱躯，不离左右，出则呜咽鸣愤，人则强颜相慰。浔郡之败，次青耻之。恨贴身尚无劲旅，亟欲招勇，自行训练，以护卫国藩之身。斯二者，皆国藩所镂骨铭心者也。至于先合而后离，我水而彼陆，进退分合之际，则次青与鄙人皆有不能自主者。盖人事居其半，天事亦居其半。次青本居国藩幕府，同住一舟，司奏折信缄等件。五年正月，锐意欲招平江勇自行统率，国藩曾沮止之。初订只招一千，在国边护卫耳。厥后招至三千，已有能发不能收，可进不可止之势。然犹同扎南康，咫尺相依。逮七月移师湖口，国藩再三劝止。如胡盖南、吴齐源及彭斯举、杨志伊辈，皆所共知。从此分离，各居一方矣。然犹去国藩未远也。及其湖口屡捷，移攻抚州；抚州一挫，退扎贵溪，于是既分而不能复合。则因应变化，殆所谓天事而非人力所能为主也。然江西东路，未必不赖此一军。事久论定，公道自明，尊庑亦不必深虑。

国藩日内当缄致江西，婉商中丞方伯，可否令次青告假回籍省亲。如军务少暇，断无不允之理。腊月间当遣人至尊府问讯。鄙人一息尚存，即当时通音书，休戚与共，断不令尊庑常忧危而己独安乐。闻次青有两儿，不知有女几人。或平辈，或晚辈，有相当者可缔婚姻而申永好，以明不敢负义之心。天寒岁暮，尚祈珍摄自玉，无任祝祷。

正封缄间，按次青十月十七日之信，知彼处军事平安，次青已于十月初八具禀请假回籍。若见允，则已可起程矣。如未见允，则此时致函已嫌其迟，甚属无益，遂不复致。

致彭雪琴 咸丰八年五月二十三日

闻九江克复之喜，仁弟晋秩方伯，尚未驰函申贺。顷接惠书，敬悉一切。仁弟之凄然欲绝，盖无刻不在吾心中目中。国藩寸心千缕万折，知吾弟无刻不展转也。九江复后，闻厚庵扬帆东下，未审仁弟亦至安庆、芜湖等处否？迪庵旋鄂，收复黄安、麻城，谕旨饬其入浙。润公留办皖豫之交，乞假之举，想不行矣。

仆读礼山中，简寂无似。每念数年在外，愆尤丛集。官事私事，不乏未了之局，死者生者，犹多愧负之言。昨得润芝中丞书，报销局部费，渠可代为设法，此亦稍释微虑之一。尚有前后殉节者，未曾给予恤银，拟即在水师银钱所存项下一一发给。乞阁下查明四年起至五年三月外江死事各员及五、六两年内湖殉难之营官、哨官，开一清单，一面告鄙人，一面传知该员家属，即由尊处发给。并乞阁下即日先发银二千两，分送六处：一系褚一帆，一系林秀三源恩，两人皆有孤儿寡妇，现寓长沙。求每处先送银五百金，专人妥交长沙。其应行找补之数，将来另开清单补足，仍取各家领字存案。又夏鸣之銮、唐德升二人，求每处先送三百金。又白人虎号啸谷，华容人，伍宏斡号海门，沅江人，求每处先送二百金。白银交胡莲舫，伍银交文任吾名希范可到。若专人送去，更好。二人皆义士也。伍死于宁乡，未曾请恤，至今悔恨。以上六处二千金，务求即日妥办。其余应行给发者，即当另单，专付银钱所。次青处阵亡员弁，仆亦有信嘱其向银钱所领取。渠若有函与阁下，请饬银钱所一面先发，将来敝处自有公牍与该所也。

致胡润芝中丞 咸丰八年五月二十五日

接手函，敬悉荣晋宫衔，殊勋茂赏，允惬人心，慰幸曷已！厚、迪优赏，亦其功实足以致之。厚庵闻已东下，不知率水师几千前往？雪琴果驻何处？亦颇东行否？安庆之贼，想已无多，从此略荡平矣。浙中贼数虽多，亦或强弩之末。饶廷选健者，衢州必可无虞。即有得失，杭城亦自可保。所虑渡浙而东，宁、台、绍等府，或被蹂躏耳。迪公留鄂极是。为天下计，为湖北计，均须先清皖豫。如天年荒歉，尚恐变为流贼，西趋襄阳，北趋南阳，并可扰及关、洛。今丰熟如此，决当无虑。

敝处报销，似宜设于水次。若设局鄂垣，痕迹太重。耆中丞去岁请国藩赴江，其辞甚挚，又请霞仙代渠草奏，其意甚诚。因仆固守不出，始变而恼怒。余自有歉于彼，彼固无歉于余也。能设于武穴等处，痕迹较为浑融。

总揽大纲之人，拟请伯符、莲舫、筱泉三人。筱泉精细圆适，其从国藩也极久，其为国藩谋也极忠，往年余拟专折保之。曾为罗忠节两次言之，忠节亦极力赞成。厥后因循不果行。国藩之保举稍吝，不过局度较隘。至于次青、筱泉之不得优保，毕金科之不成功名，则国藩实有蔽贤之咨。中夜以思，如何可赎？今毕金科则长已矣！次青、筱泉二人，万乞阁下大力设法优保，或留鄂补用。以私言之，则国藩内有补于歉衷，外有益于报销；以公言之，则二子存心爱民，必有裨于吏治，必有赞于高深。务乞留意承允。

敝处部费，代为设法，豁如之度，感佩曷极？舍弟温甫尚在李营否？黄、麻克复，比移何处？温弟小试不售，乡试不中，蓄为深耻。比之北行，尚欲攘臂一人秋闱，特以时过，未肯昌言。舍九弟亦以不得一第为恨。比在营公私尚顺，无复他念，然鸷鸟思秋，未能忘情。国藩褊衷，无以化之。阁下宏度，弟辈所钦，尚祈有以教诲。

致杨厚庵 咸丰八年五月二十五日

接惠书，欣悉浔郡克复，屠僇无遗，六年悍贼，卒就歼夷，至为慰幸。旋闻黄衣酬庸，并予优叙，殊勋茂赏，允惬人心。

舟师东下，共率几营？安庆逆党无多，或可以虚声下之。金陵克复，亦系指顾问事。水军自始至终，悉仗大力，竹帛之勋，远轶古初。黄国尧等前赴庐州造船，不知近在何处。巢湖之贼，想久肃清。若犹未也，阁下凯旋之时，请即绕至东关、漕河一带，乘便扫荡，并挈黄、范等出江。至嘱至嘱。

抚、建等处之贼，东犯浙中，前有议以阁下舟师由太湖援浙，不知果可行否？国藩寂守礼庐，靡善可陈。所幸贱躯粗适，足慰绮廑。报销所需部费，顷润公许代为设法，或尚易了。敝同年李复生闻现依尊幕，尚祈照拂为荷。

致左季高 咸丰八年五月三十日

浔阳、抚、建次第克复，吉安孤城，想亦不久可下。舍九弟性不能耐，已屡缄勖之。衢州久无确音，饶镇健者，必可坚守，衢全则杭自无虞。惟闽中极穷，不知何以筹维。

粤中团勇报捷，盖意中事。逆夷所长者，船也，炮也；所短者，路远也，人少也。自古称国富者以地大为富，兵强者以人众为强耳。英夷土固不广，其来中国者人数无几，欲恃虚声以慑我上国。粤民习知其人之寡、技之浅，故官畏鬼，而民不甚畏鬼，与之狎也。此次与之确斗，彼必不能坚守，此后官兵之气日强矣。往时徐松龛中丞著书，颇张大英夷。筠仙归自上海，亦震诧之。鄙意彼蹈骄兵、贪兵之二忌，恐不能久。得尊缄开示，益知吾圉之无虞耳。惟来示英、咪、法、俄四国合而图我，昔闻英夷与俄罗斯世为仇敌，不知何时媾合。夷狄以利交，利尽则交疏。连鸡不栖，或非深患。又俄夷王庭虽在泰西，然大段山国也。如欲与我为难，恐当从西北阑入，未必迂由海道。兹亦可疑者，便中尚祈详示。

敝邑大水为灾，县城永丰最甚，敝处托庇平顺。贱目日益蒙花，山中虽僻左，亦间有亲友酬接。医者谓宜屏绝人事，独居深室，闻目静摄。敝处求幽静禅室，当在南岳，去家远者百里，近者数十里。违离礼次，亦非所安。附告以慰廑注。

致李次青 咸丰八年五月三十日

九江克复，林逆与各剧贼无一漏网，积年公愤，如鲠斯吐。抚州相继收复，麾下愤悒，亦为一雪。昔如移山，今若拉朽。扬雄有言：“虽其人之胆智哉，亦会其时之可为也。”比闻台旆尚在玉山，浙中有贼，饷项弥窘。此军之兴，阁下独为其难，且久任其难。中夜以思，惭负良深。

抚、建之贼，究竟入闽，抑仍窜浙？久无确耗。三衢得保，杭城自可万全。东路宁、绍等处，或不免于蹂躏耳。舍九弟在吉安颇尚得手，长壕久成，飞走路绝，六七月间或可克复。敝处报销部费，需款甚巨。顷商之杨、彭，在于华阳镇厘金项下筹办，胡中丞亦允代为设法。其水师银钱所尚有存款万余，仆拟作为恤亡之费。如贵平江营，历年阵亡之营官、帮办、哨官等，已属不少，勇则为数尤多。请先将营、哨、帮办之必不可不恤者，开一清单，缄告雪琴。若在三千金内，则全数取来；若为数太多，则先取若干，下欠若干，由雪琴与阁下酌量办理。仆顷有函告雪公也。

蒋君比署粤西臬司，又带兵克复梧州，位望正隆。同事诸公，独阁下久困卑位，仆之愧恨，曷有穷极！蔽贤抑功，两无所逭。但翼旦晚凯旋，谋一良觌，稽首谢咎，然后追忆雪爪，从容倾吐，悲愤歌泣，当不复能名其何以为情也。

致李迪庵中丞 咸丰八年七月十五日

得胡伯母仙逝之信，不独仆与贤昆仲、厚、雪数人者失所依倚，实关系东南数省大局安危。闻鄂省众议，欲官帅奏请润帅于百日后强起视事，不知润帅肯为苍生行此权宜否？此事殊难协宜，古来似此关系绝大之人亦不多也。

润公聪明，本可移入霸术一路。近来一味讲求平实朴质，从日行俗事中看出至理来。开口便是正大的话，举笔便是正大之文，不意朋辈中进德之猛有如此者。其于友朋，纯用奖借，而箴规即寓乎其中。一旦以忧去位，不特公事棘手，而吾辈亦少切磋警惕之益。

国藩至湖口，暑后伤风。病中闻胡伯母噩耗，怆然不复能为怀。想贤昆仲必有同情也。

致胡润芝中丞 咸丰八年七月十八日

十四日匆匆奉唁数行，亮登荃照。顷得次山、寿山信，知秀帅出奏时，附陈阁下一身关系安危甚重，不知出自何人手笔，想尚得体。年来新造江汉，皆阁下心手厝注，知人之明、用人之专所致，恐中朝未尽周知。若从大处一为抒写，使众人知时流中有如此襟怀全局，不与仓卒成功名，权宜就事会者相等，庶与阁下力求淳朴平实之指相合。此次折稿，侍亟思一见也。伯母灵驭定于何日起行还湘？经手事件尚易清厘否？各处局绅不遽形涣散否？至为悬系。

朱品隆十五日至九江，已令其十九日开行，由陆路至吴城登舟，水路至贵溪。侍竟须晋省一行，带船三四号。余船不晋省，由鄱湖东渡至贵溪等候。吴国佐无信，想改陆矣。侍拟十九日别湖口而上，在章门不过小住二日，此后相去日远，可胜怅结？谨具祭幛一悬，挽联一副，银二百两，少佐扶榇时赏需，伏希哂存。专杨名声赍上，代躬叩奠。伏惟节哀顺变，为天下自重。

致胡润芝宫保 咸丰八年七月二十八日

自闻尊处家艰，寸心彷徨，如有所失。欲劝阁下权宜夺情，则非夙昔以大贤君子相佩相期之意；欲听阁下执经守礼，则侍与杨、彭、二李诸君失所依倚。侍之拙直，尤恐动多龃龉。庄生所谓“失我常与，我无所处”者也。不审季高、希庵立议云何？便中尚望惠示一二。

复李希庵 咸丰八年八月十六日

接周寿珊信，得读谕旨及官帅、绵将军前日奏章，以朝野官绅军民倚望之殷，润帅实以不遽去位，所全较大。然润帅近日扶持善类，力挽颓风，于人之邪正，事之是非，剖判入微，不少假借；有权术而不屑用，有才智而不自用，皆大过人之处，两奏皆未能道着一二。润公之识，不肯轻言夺情。吾辈爱之深者，亦何能轻以相强也？

吾乡数人均有薄名，尚在中年，正可圣可狂之际。惟当兢兢业业，互相箴规，不特不宜自是，并不宜过于奖许，长友朋自是之心。彼此恒以过相砭，以善相养，千里同心，庶不终为小人之归。足下用心甚深，进德甚猛，亮以鄙言为不谬也。

致李次青 咸丰八年九月初六日

东来无可怡悦，独幸得与阁下相见，一吐愧负之愫，用为至慰。未及弥月，遽尔握别，怅歉何极！

螃蚍湾、上清等处多佳山水，以无夫可雇，军行甚滞，亦不恶也。初六日至杨田，闻南丰初四日告陷，想即宜崇股匪。闽贼之窥新城者，已为印渠击退。凯章初六自金溪赴南丰，此股或易了也。

阁下何日抵玉山？何日起行南旋？广丰、玉山守城案内保举单，望即日开出，十月决当出奏，一改向来淹滞之习。六年夏间，曾请开列尊堂上两代名氏，以备咨部请封。厥后因循，竟未举行。负疚之端，此为最巨。顷寻奏折箱内，猝未拣获。敬求再开一条，迅速交到玉山。前折批回日，即当先清此件。此出他无所求，但得督办报销，清偿夙诺。俾累年过举，少有归宿；是则寸心所粗幸者耳。

歙县老中营既随我以行，其各营从幼丹者，饷项究出何处？亦乞详告。

与胡官保 咸丰八年九月二十日

自八月八日得见次青、幼丹后，无刻不共颂阁下近事。幼丹近亦猛进，心地谦而手段辣，将来事业，当不减于其旧。惟刻思引退，亦是书生不耐事气习。次青告假两月，幼丹羡为登仙。次青则苦极甘回，兴复不浅。其营务亦略有起色，但规矩尚松耳。

张凯章诚健者，其军亦特为江右官民所敬爱。萧浚川年五十余，英姿尚自飒爽。刘印渠在军七年，颇厌兵事，而其下得贤将领三人（江味根、李明惠、刘岘庄），为他军所不及。比调成章鉴来营，其才似胜于朱品隆，不知打旱仗本领何如。胜帅总统皖事，不知于迪事无碍否？若有牵掣，恐不能不烦我公出而扶助之。

与骆龠门中丞 咸丰八年九月二十日

据探丁自闽中归者皆言彼中苦况，迥异寻常。大军入关后，勇夫托辞告假者必多。盖离湘太远，山路崎岖，银贱物贵，数者皆非军士所愿；必须口粮稍充，恤养等项立即给发，庶几踊跃用命。若常在江西境内，即稍欠一二月，尚无碍也。

浦口之变，实出意外。金陵大营，前后派出七千人渡江助剿，俱为所败。顷又以六千人交张军门，由京口渡江剿办，当可得手。然久盼金陵立下，至是又松懈矣。岂天心未厌乱耶？宁国邓军门之师，近闻亦极疲茶。李镇定太好修边幅，不讲实际。幸近日贼势极衰，否则浙西、皖南，皆未可深恃也。

与左季高 咸丰八年九月二十日

印渠得见数次，与三十年在京朝考初见时无异。近岁外间多毁之者，阁下亟称其忠良，洵知言也。

江北浦口大营失利后，六合、天长、仪征相继不守，和帅奏明以张殿臣统六千人渡江剿之。陈玉成久称悍贼，若张殿臣能歼除此股，则淮南江北，事或易了。润公不出，自是天理人情之至。惟胜帅总统皖事，不知迪庵能伸缩自由，不受牵掣否？设有为难之处，非润公不能扶助而安全之也。

胡伯母处，阁下有挽联否？拙联亦颇阔，但嫌似墨卷耳。近又作湖口水师昭忠祠联云：“巨石咽江声，长鸣今古英雄恨；崇祠彰战绩，永奠湖湘子弟魂。”出句自寓感慨，对句寓奖于哀，此不似墨卷矣。又塔忠武祠联云：“大勇却慈祥，论古略同曹武惠；至诚相许与，有章曾荐郭汾阳”。阁下看去得否？

与鲍春霆 咸丰八年九月二十日

足下数年以来，水陆数百战，开府作镇，国家酬奖之典，亦可谓至优极渥。指日荣晋提军，勋位并隆，务宜敬以持躬，恕以待人。敬则小心翼翼，事无巨细皆不敢忽；恕则凡事留余地以处人，功不独居，过不推诿。常常记此二字，则长履大任，福祚无量矣。

与李希庵 咸丰八年九月二十日

迪公处兵力虽强，而断不可分。分则力单，且无统领之才，一败则大势为所掣动。仆已飞缄告迪庵与温甫，望阁下更详言之。贱躯粗适，惟目力日眵，癣疾大发，难以调养遽痊。盖老态渐增也。

与李迪庵中丞 咸丰八年九月二十一日

安庆之事，当易得手。若能先破安庆，则杨、彭水师可由枞阳河以达桐城，并可由运漕河以达巢湖而抵庐州。贵军能与水师处处相依，米粮、子药庶几易于运解。若全由潜、舒等处陆运，军行终不免于濡滞。敝处因闽中无米，又无河运，日内亦大费周章。今年勇夫病者极多，九舍弟带千五百人来建昌，途中又病二百人告假归矣。贵军病者尚不多否？念念。

宝勇在建昌者四营共千七百人，官帅调赴九江换防，须令全数拔营赴浔。宝勇近日声名平常，建昌绅民怨之。即患骚扰地方，而骄惰气习，亦似不可复振。且今秋在建昌病死者至四五百人之多，又可悯也。

与罗少村 咸丰八年九月二十六日

足下俊迈之骨，深远之识，方今四方多虞，计必不能久处囊中。窃以先哲经世之书，莫善于司马文正公《资治通鉴》。其论古皆折衷至当，开拓心胸。如因三家分晋而论名分，因曹魏移祚而论风俗，因蜀汉而论正闰，因樊、英而论名实，皆能穷物之理，执圣之权。又好叙兵事所以得失之由，脉络分明；又好详名公巨卿所以兴家败家之故，使士大夫怵然知戒。实六经以外不刊之典也。阁下若能熟读此书，而参稽三通、两衍义诸书，将来出而任事，自有所持循而不至失坠。叨在知爱，辄忘其愚陋，妄贡区区。

致胡官保 咸丰八年九月二十九日

接岳阳舟次惠缄，敬悉扶奉灵榇八月杪安抵里门，至以为慰。日内酬接纷繁，悲喜交集，冗忙之状，抑可想见。犹闻荩怀，刻刻不忘天下至计，鄂中军民暨杨、彭、二李并敝处事件，时切萦虑。襟抱之宏，风谊之笃，金石可穿。岂仅吾党数人次骨而已！

张凯章一军于二十四日拔营由杉关入闽。萧军二十七八拔营由广昌石城入闽。洋口之匪为周天培所破，现已归并顺昌，数不满万，土匪居多。汀洲之贼，亦甚散漫无纪。闽境山多水寒，米贵异常，贼之死于无食，死于地气者，动以千计。沿途狼藉，无人掩瘗。现在州县次第收复，贼党无心恋闽，将告肃清，实不尽由官军之善战也。

敝军自抵建昌，病者极多。张营二千七百，病者近八百人。吴营一千三百，病者逾四百人。不知入关以后，气候更复何如？日夜焦虑。九舍弟以二十六日抵建，所部撤去其半，带千二百人来此。鄂中八、九、十月饷尚未见到，日内枯涸特甚，已缄商骆帅。湘省请益万金，虽恃季公内应，未知果允否也？“讨贼则可，服官则不可”，义正辞严，何能更赞一语？惟今日受讨贼之任者，不若地方官之确有凭藉。晋、宋以后之都督三州、四州、六州、八州军事者，必求领一州刺史。唐末之招讨使、统军使、团练使、防御史、处置应援等使，远不如节度使之得势，皆以得治土地人民故也。叨在道义知交之末，万不敢以夺情服官，奉浼强起。然离土地人民而以奉使自效，则介而离山，砀而失水，亦恐不足发抒伟抱，尚望熟思而审计之。尊体素非甚强，年来提振支撑，不无亏伤。及此庐居少暇，保啬珍护，慎惜天下之躬，以副中外之望。幸无多分忧虑，致违葆练。

与彭雪琴 咸丰八年十月初一日

仆观作古文者，例有傲骨，惟欧阳公较平和。此外皆刚介倔强，与世龃龉。足下傲骨嶙峋，所以为文之质恰与古人相合。惟病在贪多，动致冗长。可取国朝《二十四家古文》读之，参之侯朝宗、魏叔子以写胸中磊块不平之气，参之方望溪、汪钝翁以药平日浮冗之失。两者并进，所诣自当日深，易以有成也。

与郭筠仙 咸丰八年十月初一日

前接六月惠缄，未即修复。比闻保送南斋，未遂入直，督学奉使，亦不获与。伏审瀛馆高寒，清修多祜，至以为念。

国藩自六月七日山中起行，长沙住七日，武昌住六日。湖口七日，其中病卧五日。南昌住二日，以八月初八日晤次青、幼丹于河口。本拟由铅山入崇安，以闽贼回窜江西之金泸、安仁等县，令张凯章回师截击，幸获全胜。续拟由云际关入闽，又因大股二万人窜扰新城，改道由建昌杉关进发，重九日行抵建郡。

闽中米粮缺乏，百物昂贵，百钱不能供一饱；银价销落，每两仅换八百余文。山多水寒，气候稍异，贼之死于饥饿、死于疾疫者，沿途狼藉。官军病者亦极多。张凯章所部三千七百人，病者手零数十；吴翔冈所部千三百人，病者四百有奇；刘印渠所部四千人，病者千余，故者将近五百。死丧之威，不寒而栗。此鄙人从军以来所未历之景象也。俟冬令气敛，或当以次痊愈。闽贼势极散漫，气已衰落。现派张军由杉关入，萧军由广昌、石城入。倘病卒渐愈，闽事或尚易于勾当。

贱躯托庇粗适，惟目光昏花，洎不复痊。盖老态龙东，非药物所能为力。意城亲家偕我以出，公牍私缄，皆代为料理。数月以来，无事不了。治事之才，殆胜阿兄。元方之难，难于上青天矣。次青入幕一月，因太夫人忽患臂痛，请假归觐，十一月可仍来营。九舍弟克吉安后，二十六日已至敝处，十月当还家一次，明春与意城偕出。筱泉家被贼焚劫，挈眷至南昌，日内亦即来营。少泉亦约来些一叙。“风雨如晦，鸡鸣不已。”古人不余诬也。

与骆龠门中丞 咸丰八年十月初三日

九舍弟荷蒙优保，铭感无极。吉字中营之勇，现率千二百人来此，病者亦多。今岁军中疾疫特多，似往年所未经见。又银价特贱，米粮特贵。勇夫月支之四两二钱，若三两者，与昔岁同而所获之实利暗损其半。是以此次专人回楚招勇夫者，皆赍费以往，从应募之日起支，不似前此之踊跃来投矣。

张殿臣军门渡江后，于九月十六日克复扬州，未知六合比已解围否？北岸稍清后，张军仍当南渡浦口，和州若无大军驻扎，金陵接济终不能断。和帅派援江北者先以二千人，继以五千人，最后则殿帅之六千人。而来文已有老营空虚，岌岌之虑，似金陵人数亦不甚多。而外间争称每月额支四十万，岂传之失真耶？

与萧浚浚川 咸丰八年十月初四日

军行以水泉甘洁为最难得之境。顷凯章在资福桥，泉水清美，营中病者立见痊愈数十人，未病者即不复发。阁下若觅得泉甘野旷之区，不妨小驻数日，探明贼之大殷所在，然后前进。其无活水清泉之处，不可驻也。

与饶涤甫 咸丰八年十月初八日

弟自至建昌察看，南城被贼蹂躏，城厢及附郭三四十里，室庐荡然，目不忍睹。闻南丰、新城二县，被害尤酷。四月克复郡城，至今商民尚未复业。顷见闽省贼踪日远，始出示招之来复。大抵粤贼之出，各省浩劫，以江西、安徽为最巨，江西又以南丰、新城为最甚。忝在行间，捍卫无术，惭悚曷极！

贱躯仰托鸿庇，平善如恒。惟目光眵昏，有似六七十人，精神亦迥不似昔常。恐疏虞陨越，仰贻知己之羞，尚冀时惠箴规，俾有持循。千里神交，懔相敬畏，则贶我良多耳。

与左季高 咸丰八年十月初九日

夷务果有翻局，不悉听其所要，是极好机会。然国家之强，以得人为强，所谓无竞维人也。若不得其人，则毛羽未满，亦似难以高飞。昔在宣宗皇帝，亦尝切齿发愤，屡悔和议而主战守，卒以无良将帅，不获大雪国耻。今欲罢和主战，亦必得三数引重致远、折冲御侮之人以拟之。若仅恃区区楚材、目下知名之数人，则干将莫邪，恐亦未必终不刓折。且取数太少，亦不足以分布海隅。阁下以为何如？

官帅之意，以唐义渠率三千人赴临淮助袁午帅，以普镇宝勇、刘牧湘后营，循大江南岸以下达芜湖。实则普、刘难以独当一路，而唐公亦尚不办此。鄂兵日增而饷源日减，非润帅强起，恐终不济也。住署与否，接篆与否，均不甚关紧要，所争在另简新抚否耳。然以润公之威望才气，羽翼既成，亦非他人所能牵掣。造宝塔者合其尖。或者少从权宜，终济巨川乎？

复胡宫保 咸丰八年十月初十日

此间张凯章于二十四日拔营，初六日始入杉关。度关后，勇夫又病百余。前留病者八百余人，在建昌调养。拔营后，又病三百余。吴翔冈营，病亦极多。印渠楚勇，病者至十之八，死者五百有奇。顷自新城拔回建、抚调养，不复成军，实无良法治之。湖北事势，日以浩大，非先生强起，终恐败坏。顷读慰留谕旨，似亦难于固谢。

义渠带三千人赴助袁军，调荆州兵赴皖，调普、刘全军至浔、彭，将令其直下芜湖。此皆耗糜巨饷，未必果有实济。前接迪庵信，嘱国藩请益于鄂。顷以书牍请益，而复缄未应，何也？当再浼之。

与李迪庵中丞 咸丰八年十月十三日

国藩往年经过桐城，犹记大关一山，恍判南北。自大关以北，俨若淮北风景；自大关以南，俨若江南风景。不知湘勇至舒以北，尚服水土否？无疾疫否？此间人闽之师，病者甚多，极焦灼也。

前与阁下面商，雄师环绕巢湖周围攻剿，不知果有当否？如果刍言可采，则庐州克复，必须击剿庐江、巢县、无为等属，不宜北向定远，亦不宜分兵北行，必须安庆克复，与杨、彭水军会合，乃可徐图下游耳。

与李希庵 咸丰八年十月十七日

令兄迪庵军事，仆前嘱其环绕巢湖击剿傍湖各属，不必兼及淮北。顷又嘱其不必北及定远。又于舍弟书中言不宜远离水师，以固根本；不宜徇人情面，而分兵力。二语是迪军要诀，不知阁下以为何如？

迪公近日声望鼎隆，阁下名誉亦日增赫奕，舍九弟比亦薄有名望。鄙人在外，毁誉互见，然究系毁者少而誉者多。清夜自思，尚觉名浮于实十倍百倍也。吾辈互相砥砺，要当以声闻过情为切戒。

意城此次在敝幕，深资其力。公牍私缄，一一代办。识见论议，多与相合。故虽精力耗竭，而目下尚无废阁之事。足慰廑注。

与孙芝房 咸丰八年十月十七日

别来数年，不知阁下遂已骤进若此！虽不敢谓遽跻古人，然意量之闳，考核之博，情韵之深，固亦杜君卿、马贵与、顾亭林数君子者之徒也。国藩从戎数载，一事无成，而坐荒故业，愧恧何极？来书读至末幅，令人惘惘不知所以为怀。忧能伤人，伏冀保摄，千万！

武昌有张廉卿裕钊学为古文，笔力少弱，而志意高远，好学不倦。若邂逅相见，幸有以奖进之。罗少村世兄，亦英峙不群，曾否进见？

与沈幼丹 咸丰八年十月二十日

弟日内目光尤蒙，不知何故。老境逼人，殆非药力所能挽回，亦遂不药耳。

翰臣方伯廉正之风，令人钦仰。身后萧索，无以自庇，不特廉吏不可为，亦殊觉善不可为。其生平好学不倦，方欲立言以质后世。弟昨赙之百金，挽以联云：“豫章平寇，桑梓保民，休讶书生立功，皆从廿年积累立德立言而出；翠竹泪斑，苍梧魂返，莫疑命妇死烈，亦犹万古臣子死忠死孝之常”。登高之呼，亦颇有意。位在客卿，虑无应者，徒用累欺。韩公有言：“贤者恒无以自存，不贤者志满气得。”盖自古而叹之也。

与袁漱六 咸丰八年十月二十一日

洋枪不甚得用，近始知之。祈阁下少买，或十支二十支足矣。如已买成难退，则只得听之。

阁下购书，专取宋、元人佳刻。仆意时代不足计，但取校刊尚精，刷印最初者为妙。苟宋、元、明之板而刷印于今日，犹汉唐碑帖而今日拓之，剥落补凑，夫何足贵？苟有佳纸初拓，则官板如康熙之《周易折中》《书画谱》，乾隆之十三经、廿四史之类；私板如国初之汲古阁，近日之黄丕烈、孙星衍、秦恩复、胡克家、张敦仁诸影本，亦何尝不可奉为至宝？尊处广搜群籍，如遇有殿板诸善本，及国朝名家所刊之书，凡初印者，概祈为我收买。惟《佩文韵府》、《渊鉴类函》等，向非所好，不必购之。此外，殿板书初印者，多可取也。其价银若干，觅便寄呈。来弁过尊处后，即至雨三亲家处。望阁下先复一缄，以慰拳拳。

与张凯章 咸丰八年十月二十六日

顷得来书，知已赶紧料理成行，因夫少而少延。刻下想有头绪矣。用兵之道与读书同，不日进则日退，须“日知其所亡，月无忘其所能”为妙。贵军之剽迅轻捷，本属难能，故愿阁下无忘所能也。

与王雁汀制军 咸丰八年十月二十七日

此间近况，抄录旬日所奉谕旨及奏章各一通，咨达冰案，便可悉其梗概。珂乡大兵之后，继以疾疫，民间流离凋瘵，迥非意想所及。良禾在亩，无人收获。或官为雇人刈收，不数日又中疫而去，道殣相望。接省城钰夫先生、林镜帆诸公来缄，均以时艰孔棘，殷殷致讯。

王制军力疾视事，似于僚属不甚融洽。幼丹为国藩办理粮台，情好良笃，惟渠贞白寡谐，无刻不怀引退之志。近因翰臣方伯沦逝双坡，太守丁艰，尤用落落。行当慰劳护持，俾气谊不孤耳。

与李希庵 咸丰八年十月二十七日

三河之败，敝处接雪琴信，仅有“闻迪庵已往六安，温甫、筱石均至桐城”二语，究不知其确否？令兄既办全军营务，又管浔湖，彭泽诸军，又管奏折，又管书信，又兼顾安庆、庐州各路，又日日亲出打仗；虽有金石之躯，亦将不堪其劳。况人心血有限，岂不愈用愈枯？吾前欲阁下去助令兄，正恐百密中之一疏耳。’此后重整军威，无论令兄行抵何处，阁下切不可离开一步。

阁下抵桐城后，乞将初十日所以致挫之由，详细书示，俾仆亦得增长阅历。令兄回营，须大为将息，再图整理。

与罗澹村 咸丰八年十月二十七日

迪庵一军分驻九江，湖、彭，又分朱副将等至敝处，又分希庵留防湖北，又分赵克彰防守桐城。兵分则力单，将分则谋寡。迪庵以一身而兼管筹兵、筹饷、及应酬各处书启奏牍等件，又每战必亲自督陈，人之心血几何？固宜百密而不免一疏也。

揆帅至诚待人，爱才如命，阁下与诸君子于迪庵尤极挚厚，日内所以保护而慰安之者，想极周渥。四眼狗陈逆虽称狡悍，然实非迪庵之敌，计不久即可复振。特国藩相隔太远，三日无确耗，焦灼难状耳。

与张仲远 咸丰八年十月二十七日

来缄论胡宫保事，酌古准今，理明辞显。即日当抄一通寄至益阳，与之熟商细绎。孔子所称“从其利者，吾弗知也”，似苟非从其利者，圣人犹将许其舍礼而行权。后世不讲于此心之谋利与否，而概援一“权”字以自覆，往往为史氏所讥。或称阴规起复，或称风某某奏请起复。覆轨相寻，虽以安溪之贤，而彭古愚弹章，不能无登于青简。鄙人去岁迟疑审慎，盖亦自虑其从利也。胡公之关系安危，百倍于鄙人，若因皖北之挫而强起，则其非从利者较然无疑。《仪礼图》板藏何处？风便仍祈惠饷。

致胡宫保 咸丰八年十月二十九日

赵克彰寄侍之信，系十五夜所写。来勇系十七起行，去初十败仗之时已六日矣。迪庵与舍弟温甫殆无生理。迪庵激烈之性，必不肯幸逃，以图重振。舍弟与之至亲，同舟共命，必不肯舍之以去，皆一定之理。平日佩仰迪庵之德量，以为必就大功而享厚福，通邑无贤愚老少，皆无异辞。今决裂至此，所谓天者诚难测耶！此时若非台端强起，恐希庵孤衷，无与为扶持而保抱之者。

迪庵成名以去，万古不朽矣。大局何堪设想！舍弟温甫读史有识，而文不克尽抒所见，经世有志而所如常多龃龉，亦不敢不略陈于大君子之前也。

致官中堂 咸丰八年十一月初一日

舍弟国华温甫在迪庵营中同时殉难，公愤私感，痛恨何极！

援鄂之举，日内亦熟计之。一则思为迪庵与舍弟复仇，二则顾天下大局，鄂先于闽，三则阁下与润帅暨湖北官绅眷待之厚，刻刻不忘。惟汀州及瑞金等处，尚有贼十余万，人闽之师，难遽撤回。若分兵援楚，又恐少不济事，必须弟挈全军以行，或可稍有裨益，以是难于定计。以迪庵器量之闳，行军之慎，而犹有此挫，所谓天者，诚难测耶！

舍弟读史有识，夙怀大志，而落落寡合。与迪庵儿女姻亲，相得甚欢，决不肯舍迪庵而出以图生。知关垂注，附呈一二。

与耆九峰中丞 咸丰八年十一月初二日

阁下嘱弟移驻九江，较之秀帅邀弟赴鄂及拨兵助鄂两节，更为妥善。将来恐终不能出此策之范围。惟闽中瘠苦异常，弟久驻建昌，迟迟不入关，迹颇涉于畏难而就易，辞苦而恋甘。纵圣主不以见责，闽中官民固已交疑之矣。若非闽贼渐就肃清，弟自不宜遽奏移浔。夷人火轮船四号，二十三日过浔，二十四五可以抵鄂。鄂中一波未平，一波突起，全局顿坏，诚出意外耳。

曾文正公书札卷七

复邓寅阶 咸丰八年十一月初二日

接得惠书，如亲教言。即惟兴居辑祜，为道日益，至以为慰。弟于役江浙，倏阅五月，贼势日衰。方冀逐渐荡平，不意迪庵三河失利，全军溃散。近并有都、鲍军败之信，英夷逆船驶入长江，直达汉口。大局破坏，迥出意表。弟夙夜兢业，罔敢疏虞。惟目光昏花，近更增甚，常恐陨越，贻知己羞。

小儿纪泽作四书文，阁下专教之学陈勾山、管韫山文，最得要领。鄙意勾山尚有非浅学所能领悟者，若专学韫山，或更能主一无适，用志不纷。泽儿前禀请学作他艺，弟告之以学作赋。盖以赋之为艺，可以道古，可以适今也。嗣后每月六课，令其逢三作四书文，逢八作赋可耳。

“敬”“恕”二字，细加体认，实觉刻不可离。“敬”则心存而不放，“恕”则不蔽于私。孟子之所谓“推”，所谓“达”，所谓“扩充”，指示至为切近。《中庸》之十三章，《论语》之告子贡，告仲弓，皆以“恕”字为开宗要义。大抵接人处事，于见得他人不是、极怒之际，能设身易地以处，则意气顿平。故“恕”字为求仁极捷之径。来示以“致知”为大头脑工夫。鄙意“敬”是平日涵养之道，“恕”是临时应事之道；“致知”则所以讲求此“敬”、讲求此“恕”者也。质之高明，以为何如？

来示以意气、意见为累，而以局中人作局外想。鄙意作局外想，犹讼者设身而处词证之地。若圣门所谓恕者，能近取譬，是原告设身而处被告之地也。窃谓意见、意气，亦惟强恕者足以平之。“忍”字“因”字，谨当奉以从事。

致李希庵 咸丰八年十一月初三日

二十八日奉致一函，不知何日可到？其时但闻令兄迪庵已突围至六安州，舍弟温甫已至桐城，以为全局无甚损也。旋接赵克彰十六日发信，官宫保二十三日发信，始知前信之不可恃。兹又阅三日矣！令兄及舍弟殆无生理，忧皇之至，特专人至尊处条询：一问迪公与温甫下落，并筱石、槐轩、龙臣诸人得脱免者若干？一问三河十二营营官存者几人？兵勇存者若干人？桐城九营溃败之信确否？营哨兵勇存亡若何？一问都、鲍退扎石牌，信否？太湖、小池口是否保守得住？水师在枞阳河者是否如旧？一问阁下现驻蕲水，收集得败兵若干？九舍弟由外江回湘，曾否至尊处奉访？阁下向来体气非强，经此番忧愤之余，尚能勉强支持否？寿珊兄尚在尊处帮办否？一问胡宫保能否即日来鄂？湖北商民尚无迁徙者否？官帅欲国藩拨兵赴鄂，或亲自援楚。仆以少拨则无济于事，多拨则须亲率以行；而闽事未了，江西又虞回窜，颇难妥叶。究竟湖北现存兵勇尚敷堵剿否？一问此次三河出队之营，何人先败？守垒之营，何人先走？可执法惩治否？一问三河之案，亮已入奏，有稿否？六舍弟初十日情形，阁下尽知之否？诸祈一一缕示。

与陈作梅 咸丰八年十一月初九日

国藩年来展转戎马，百无一成，老态日臻，深愧无以仰对良友。惟军中稍暇，尚亲书籍，不敢尽废故业。又乐近正士，喜闻迂直之言以自警。此二者尚颇兢兢，冀不终为君子所弃。

阁下若肯翩然南来，晨夕欢聚，砭愚起懦，其为惠益，岂有涯量？此间从事如沈幼丹、李筱泉、张伴山诸君，皆与阁下同年交契。即幕府如李次青、郭意城，暨水陆诸将，虽于阁下无平生之欢，揣其气类，亦自当苔异而岑同，钟鸣而霜应。企仰旌从，千万无吝。

与胡宫保 咸丰八年十一月十一日

国藩自闻三河之挫，即思分兵往助。二十九日接官帅信，嘱侍亲率一军往援。十一日又接骆中丞抄送折稿，亦有欲侍即赴江北之意。计可先后奉旨。如饬侍移营赴皖，则当挈凯章及朱、唐、吴等军以行；如谕旨留侍办闽事，则当拨二千余人往济希军，不待尊嘱也。

希庵体弱，不甚耐劳，不知九舍弟过湖北时能少留助之否？六舍弟从迪庵殉节，得附忠义之林，无甚悲憾。惟遗骨莫收，思之至恸。生无以对吾叔父与诸昆，更无以对吾亲于地下。念吾友江、塔、罗、李，暨吾之昆弟，皆堂堂以去，俎豆馨香，而吾独腼然人间，亦何益哉！

与沈幼丹 咸丰八年十一月十三日

新任建昌王太守正派而英明，似是有为之才。尊兄德卜有邻矣。

窃观自古大乱之世，必先变乱是非，而后政治颠倒，灾害从之。屈平之所以愤激沉身而不悔者，亦以当日是非淆乱为至痛。故曰“兰芷变而不芳，荃蕙化而为茅”，又曰“固时俗之从流，又孰能无变化”。伤是非之日移日淆，而几不能自主也。后世如汉，晋、唐、宋之末造，亦由朝廷之是非先紊，而后小人得志，君子有皇皇无依之象。推而至于一省之中，一军之内，亦必其是非不诡于正，而后其政绩少有可观。赏罚之任，视乎权位，有得行，有不得行。至于维持是非之公，则吾辈皆有不可辞之任。顾亭林先生所称“匹夫与有责焉”者也。

国藩若有江北之行，则相去日远，音书日稀。凡文武人士，如阁下所见以为是者，望无惜时时开示。如鄙人所见以为是者，亦当疏记奉告。或先见为是，后见为非，亦可随时互闻。此间去信州尚近，不审能设法一来相见否？彼中事如繁重，则亦不欲奉浼也。

与李希庵 咸丰八年十一月十九日

仆与阁下，兄弟俱系五人。舍间以温甫弟之耗，举室哀恸，彷徨不知何以为计！况尊府先有四月、七月两次之变，更不知若何悲痛！

忧能伤人。阁下此时不特为鄂省军民所倚重，亦宜勉抑哀忱，好自保爱，以慰高堂千里之望。收集溃军，重加整理，使李家军复能自固，仍称劲旅，以雪迪公九泉之愤，以安鄂省军民之心。稳扎黄州，不赴下游，不轻出堵剿，不分兵调助他处，以息湘人之气，以慰尊府宗族戚友之情。待润帅或鄙人至鄂，事势稍定，阁下即须回家一次，戏彩堂前，抚循孤侄。尊府内外惊魂定后，然后再议出处大计。

迪公殉节，鄙人须缕析具奏一次，舍弟温甫亦须附奏一片，求将近状详细见示。官帅前后各奏，及润公此次初出之奏，均望抄示。千万千万。迪公近凡奏事几次，尊处有稿否？亦祈见示。成败论人，古今同慨。迪公用兵并无错处，今日之变，设有议前此之失者，只可付之不论。阁下仍宜照旧章办理，不必更改也。

与方子白 咸丰八年十一月十九日

舍弟温甫往年在京，与江岷樵、袁漱六至交。近年在军，与李希庵、陈季牧及阁下至交。今岷樵已逝，如舍弟果有不讳之事，尚望阁下与袁、李、陈三君各为一文，以志其生平。至幸至幸。希庵现在黄州，正万感交集之时，可助以办事之人甚少。其朴厚忠纯可与叙心者，恐尤少也。阁下素为李家昆仲所钦仰，尚望久与相依，周旋不舍，无遽念门闾而赋归思。至恳至幸。

与郭雨三 咸丰八年十一月二十五日

弟以目光眵昏，不克作小字，虽至交密戚，亦倩人代书。来示洋洋数千言，情文并茂，弟不及远矣。

舍弟温甫熟于史事，识解过人，遽及于难，痛悼何极！阁下与筠仙、漱六皆至亲中之能文章者，将来求大著一篇，表扬节义，存没均感。世益多故，踪迹离合不可知，尚望多惠玉音，至以为恳。前案结后，尤望迅寄一缄。

南河工程，每年绘图贴红签进呈，弟在工部时曾取得一份。比尚例进否？自黄河北徙，洪泽淤塞，垦田局势又变。祈觅工绘南河全图一份惠寄，并将阁下经营之处签明为荷。

与李希庵 咸丰八年十一月二十八日

前此克复武昌、九江，为令兄迪公不世之功；克复湖口，则迪公与杨、彭三人之功。而吾之隐憾，得以稍纾者也。现派凯章打景德镇，不仅保江西腹地，实为保全湖口起见。若湖口复有疏虞，则不特仆与杨、彭之气不得伸，即迪公与塔、罗亦愤郁于地下矣。

二十六日拜发移剿景德镇一折，二十八日接奉寄谕，言援皖之事，亦询及景德镇。兹并抄呈一览。将来国藩复奏，言敝军当由景德镇进顾彭、湖，以保九江之屏蔽。大约开春后国藩亦当移驻饶州、彭泽一带，先固南岸，再议北岸。目下即不分兵赴鄂矣。唐义训久病，两月有奇，屡濒于危，现尚不能行走。该营亦非甚劲，须大加训练也。欲为迪公作一折，以表厚德，望将近事详细示我，至要至要。

复左季高 咸丰八年十二月初七日

惠缄，敬悉一切。迪庵之死何疑？即舍弟温甫及筱石、篁村、龙臣、怀轩诸人之死，亦又何疑？鄂中两奏皆作不了语，亦阅事不多之故。战败而主将尚存，不过半日，即喧传兵众，蚁附之矣。李续焘扎大营后面归路必经之地，不告而先退；赵克彰不救三河之难；杨得武败回。不一诣希庵营次，此皆可恶！阁下谓我痛弟与迪为不达，此次歼我湘人殆逾六千，焉得不痛？又焉不恶彼背负者也？

国藩定于正月初旬移营饶州，于彭泽、湖口等处择地驻扎，意在保全湖口，为浔江两岸声援。如润帅、希庵之意欲弟移驻北岸，亦甚易耳。徐州、归德、曹县失守，确否？捻匪气焰日壮，论者以为祸烈予洪、杨。山东、河南两省大府不讲吏治，从乱之民日多，来示欲弟讲求马队，诚为要指，此事弟夙来究心。楚人柔脆不耐劳，恐终不济。南马亦弱小，远不及河北、，口北。论人马耐苦，终以内外扎萨克为优。东三省则以吉林、黑龙江为优。陪京人材，近稍浮滑好利，习俗易矣。吾楚水陆诸军士卒，多不耐苦，大是短处。将帅亦皆煦煦爱人，少英断肃杀之气。来书谓罗、李晚节皆失之宽正，不独罗、李为然也。

乾镇、河溪等处，如有好兵，吾欲调千人练之。不须统将，只须千、把数员分带之。抬枪、鸟枪操得快而有准，无论或南或北，或山或野，终是可靠。吴翔冈在金瓶岭所操枪手，现在存者无几，皆已分投各军。若操练千兵，则无分散之虑。陈德园一起，系胜帅所调，终当索去，未便竭吾力操练此起耳。

与李竹浯 咸丰八年十二月初八日

弟近状他无所苦，惟目疾日深，灯下不复能作字。三河之变，尤用怆怀。早岁有志著述，自驰驱戎马，此念久废。然亦不敢遂置诗书于不问也。每日稍闲，则取班、马、韩、欧诸家文，旧日所酷好者一温习之，用此以养吾心而凝吾神。谨告一慰，不宣。

致官中堂 咸丰八年十二月初九日

旬日累接浔湖来信，知都、鲍迭获大捷，陈逆不敢上犯。荩筹密布，大局危而复安，曷胜佩慰！

接和帅咨，言陈玉成打通安庆、潜、太，悉力上窜，兹特咨达冰案，或是宿松未经接仗以前之计。比闻江苏之徐州、河南之归德、山东之曹县先后失陷，捻匪大队当已北窜。鄂中得趁此时选将操兵，力图自固，即再来扰犯，亦无患矣。

国藩拟于新正初旬移营饶州，择驻湖口、彭泽等处，先固南岸，屏蔽九江。如果江北警急，俟与台端商定渡江移扎，亦极易耳。湖南前奏一折，奉旨令弟斟酌复奏，即日当以鄙意疏陈，未审卓裁以为何如？

复胡宫保 咸丰八年十二月十九日

接奉惠书，敬悉。迪公与筱石忠骸均已寻得，大快大快！温甫舍弟遗蜕，荷蒙希庵亲家多方购觅，不惜重赀，感谢曷胜。惟无人认识，终恐难辨。兹派杨名声、杨镇南、张吟三人，并朱副将营内之自贼中来投者二人前往寻觅，敬求希庵亲家致书霍山王令，务祈购一妙线，带此五人中之一二，亲赴三河故垒寻认，以期必得。至感至感！

闻都、鲍近有“三路进剿”之说，此时只可自守，难期进取，尚祈宫保前辈严缄止之。江北军务，非数千马队不为功。顷与李少荃议，可调察哈尔马三千匹，由上驷院派员押解来鄂。而毫州一带有善马之勇可募，名日马勇。现在德、胜二帅亦系调口北之马，募淮南之勇。将来马队断非我湘人所能擅长，自不能不照此办理。吉林、黑龙江马队，闻已通饬止调矣。官保似可商之揆帅，奏调察哈尔牧厂马三千匹来鄂。国藩亦拟令少荃募马勇千人，试行操练也。

再，调察哈尔马匹之事，似不可缓。正初入奏，三月底马可至鄂，分配教练，五月可以集事。若明年春间，陈玉成不上犯，鄂垣无警，得以其暇悉心讲求。国藩任教练之责，舒多任战阵之责。夏秋之间，马队成后，则气势日壮，不虞其上犯武汉矣。三千匹不可再少，以二千匹操新马队，与舒多旧队相辅，以千匹游牧于黄、德等处，以备添换之用。大抵北岸兵三万，南岸一万，水师一万，皆不可少也。是否仍求训示？

复胡宫保 咸丰八年十二月二十一日

顷接黄州惠书，敬悉将有宿松之行。前得希庵书，将以正月送迪公灵柩回湘。如希庵不果遽行，公往宿松，信宿即返，尚无不可。若希果速行，则公似不宜离黄而入皖。盖石牌、潜、太之贼，眈眈上窥，未尝一日忘武汉。若公以数千劲卒守黄州，雨水师守江守汉，则虽二十万贼上犯，而武、汉、黄三城尚有可以保全之理。若公赴宿松，往返兼旬之际，适值宿、太等贼邂逅有变，则我公进退两难，黄州防兵亦不免于摇动。特此飞商。大旆似宜稳据黄州，教练水陆，深固不摇。下游纵有疏虞，武、汉、黄三城自岳峙也。

与张凯章 咸丰八年十二月二十二日

足下用兵，详慎不苟，欣慰之至。探看地势是第一要义，旗长中有善看者否？若无好手，须足下亲自查看，乃可放心。不宜信土人之一言以为依据。景德镇如能得手，似须赴婺源会剿一次。亦望预将路径探明。能将此二处股匪剿除，则我军可出江边与水师会合，两湖易于通气耳。

与骆龠门中丞 咸丰八年十二月二十六日

闻捻匪马队多而且悍。左季翁前函商及办马队一节，侍比致书胡润帅，请其奏调察哈尔牧厂马三千匹，由上驷院派员押解来鄂。亳州一带有善骑之勇可募，名曰马勇。若鄂中添新马队二千，与多、舒之旧马队相辅而行，侍若移驻浔湖等处，亦可分任教练之责。剩马千匹，游牧于黄、德等属，以备添换之用。未审秀、润二帅以为何如？

敝处亲军现操步箭，后手仅齐乳，与马射相似。亦能及远三十六弓、四十弓不等，利于刀矛而捷于枪炮，似亦可以打仗。拟调兵五百，招勇五百，合成千人，为步箭营。另备公牍咨达冰案，伏乞允准速行为荷。若兵丁中弓箭手尚多，能调六七百兵，则招勇较少，教练更易。景德镇之贼，闻马队亦颇不少。吴翔冈之挫，即系为贼马所乘。用兵过久，贼匪愈打愈狡，而官军技能不见日进，兹可虑耳。

与左季高 咸丰八年十二月二十六日

翔冈在建昌时，已不愿随凯章至景德镇，强而后行。吾意其雪万年之耻，报隐霞之仇，必且慎重好谋，以求一当。不料甫到，尚未安营，轻于一决，又致挫失。来禀归咎凯章，仍是客气用事。

钤峰亦与凯章断断不合。凯仅二千余人，景镇贼尚坚悍，未知能得手否？南安失后，吾乡桂东一带防兵，不审何人统领。印渠一军，味根不愿来江西。此时江事一日不靖，即吾楚一日不安。祈兄婉告刘、江，或来抚、建，或援南赣，总须楚勇一军东来，江西乃不重遭蹂躏，国藩乃不过嫌单寡也。

鄂省事非马队不济，诚如尊见。若能保得春夏，则七月以后，新马队或可练成。南岸普、刘两军，终难深恃。若凯章不能克复景镇，则下游之贼，尚虞其窥伺湖口。不特江、鄂同震，亦水师切肤之患也。诸祈硕画通筹，见示为荷。

与耆九峰中丞 咸丰八年十二月二十八日

饶梅臣廷选，以告病请假。经王春崖制军奏参，郁郁不自得。病势亦颇不轻，半由肝气抑郁所致。渠曾奉旨发敝处调遣。目下需才甚急，饶镇置之闲散可惜，弟意欲奏调来江西，或令到赣州本任，或于宁都、建昌各属择要驻扎，以防闽贼大股。拟会列尊衔入告，可否？祈示。萧军至赣州后，恐闽贼仍入瑞金、石城等处，则浚川与弟处老营中间梗绝，不能来建昌请饷。若果阻隔，尚求尊处暂为照应接济。抚、建两府，恐明岁不能无警。似须由老兄早为谆饬，令地方官预讲城守事，宜贮备米盐子药，各筹兵勇三千，内外预为坚守之计，有备无患。能令广、抚、建三府深固不摇，则全局皆振。是否有当，敬求复示。

与王钤峰 咸丰八年十二月三十日

崖角岭一冲太长，进冲甚易，退回甚难。此行兵者所忌也。此时审几度势，但宜稳扎，不宜轻进。名将以救败为第一难事。十九日之挫，足下救应都有条理。望更休养整顿，常葆锐气。建昌老营之三千人，如须调赴景德镇助剿，不过二十前可赶到。乞速示。

与刘养素 咸丰九年正月初四日

军事偶有挫损，志气决不可馁。望仍坚持定力，待春水方生，炮船上驶，则渑池再奋矣。

凯章处务祈时时联络，不可蛮攻坚垒，恐伤精锐。

致左季高 咸丰九年正月初七日

腊月下旬奉达一缄，久未接来书，不审吾湘近事如何。

南安失守，崇义继陷，郴洲防堵最为吃紧。又闻广西柳州、平乐，先后不守，蒋军难振，宝、永戒严。各省仗吾湘为根本，而吾湘应接不暇。计印渠尚未到家，而南路已警报纷纷矣。比印渠已募勇再出否？子春之军练成否？

此间军事，浚川自石城拔营驰赴赣州，闻在雩都度岁，新正尚无来信。南赣贼势蔓延，非浚川一军所能了。景德镇贼多而悍。十九日，吴翔冈小挫，一次阵亡百人。吉左副湘营务处共亡五十八人。二十七日，凯章大胜，一次杀贼近千。此路或可稳扎。然贼狡垒坚，猝未易拔也。

翔冈与凯章，积不相能。钤峰亦与凯断断。弟敬凯之精细稳重，不能不抑翔冈。渠请撤一禀，已严批切责之。派凌荫庭往领其众，凌非果能治军，姑取其能服凯章调度而已。意城、人瑞不在此，弟于下情不甚悉，宽严未能恰当。望阁下催二人速来，至要至要。翔冈之意趣，似甚佩仰子春。将来若回籍，或令与子春共事，敝处折其客气，阁下假以羽毛，终可望成伟器也。

调察哈尔马三千匹，不知鄂中已入奏否？弟拟将大局入奏，言皖北、皖南及中流水师三路进剿事，拜折后即当稳驻湖口等处。张凯章一军，尚不足以当江西北路之防兵。若进剿皖南，则单而又单。此军精锐可爱，不忍多用其锋，以致刓折。景德镇坚垒，屡戒其不可蛮攻。将来拟调萧浚川一军归并北路，与凯章或先或后，或正或辅。吾乡南路若得印渠另整一军，子春新成一军，一面防堵湘境，一面助剿江西，则萧军调归北路，乃可放心。

彭山屺归，调兵六百，千万托阁下玉成。若能操成枪炮，较之用勇更有把握。润帅处，弟亦劝其操兵耳。贵州、四川近状何如？便中尚乞示及。

致郭意城 咸丰九年正月初七日

自阁下去后，鄙怀亦用郁郁。萧军病卒愈后，自石城拔营赴赣，当在雩都度岁。南安失守，崇义、定南继陷，贼踪蔓延。萧军既难兼顾，又去建昌太远，音问难通，转运不便。军饷子药，须由省城水路解至赣州，动逾月余，调动焉能灵通？张军至景德镇，贼多而悍，伪垒太坚，虞不易拔也。

翔冈与凯章不合，钤峰亦龃龉，翔冈告病禀撤，已批准撤回，派凌荫庭代之。若使阁下与人树在此，或别有调停之法。然翔冈但服子春，不服凯章，终难相安耳。

义营于除夕退扎坞口地方，在凯营后四十里。凌荫庭到后，恐尚须改换队目，挑补缺额。目下曾不能为凯章助一臂之力，深用悬系。惟望阁下与人树及舍弟沅甫三人速来，则足以慰凯章之心，而通老湘营之气。见示各条，一一敬悉。以至交而兼姻戚，尚不肯面进箴规，欲吐还茹，岂吾固拒人千里耶？愧甚。昌黎所谓“中朝大官老于事，讵肯感激徒媕婀”？吾非大官，亦渐老于事，锋芒钝矣。近有谓宜速拔营赴湖口者，有谓宜少留建昌者，纷纷不能决。殊自愧慊，只望阁下来此一决耳。

与张凯章 咸丰九年正月初十日

闻景德镇无小菜可买，甚为悬系。子药等项，尚足用否？望三日寄信一次，以便随时解运。平江三营到时，万望视同一体，将来可助贵军一臂之力。钤峰于十九小挫之后，办理井井有条，二十七日军威重振。想阁下和衷济美，近日士气益旺矣。

与张凯章 咸丰九年正月十一日

闻刘养素兄一军，近与阁下联络一气，甚慰，甚慰。

乐平团练究竟可用否？凡兵勇，太少则军威不壮，太多则弱者间或反为强者之累。弟之不肯轻用团勇，亦执是故。若能借其人多，以助我之势，而临阵又不为其所累，则有益而无损，到处乡团皆可用矣。阁下向来最善联络乡团，此次乐平绅耆，有公正干练者否？便中祈示及。

与王钤峰 咸丰九年正月十一日

国藩平日不善临阵，故友人相戒，但宜在远处调度，不宜至近处对敌，恐各统领营官分心以护卫鄙人，转不能冲锋应变，出奇制胜也。阁下来缄，亦似微寓此意，与敝处幕友之见相同。然阁下与凯章所部，合计不过四千，以御大敌，实嫌单薄。幸两君慎密，可无他虞。将来攻克景镇，再图前进。终当另拨二三千人随同征剿，以壮军势耳。

与吴子序 咸丰九年正月十一日

去岁相会，戏语日久不见贾生，自谓过之，今不及也。顷读大著《释爱篇》，弥觉不及远甚。庄生之诙诡恣睢，自以为羊枣我所独嗜，不意老兄又窃尝禁脔，兹可妒耳。弟亦久思作自序一首，见此尤用技痒，少迟当勉成奉和。扬为《解嘲》而班拟之，班作《幽通》而张学之，感阁下之反唇相嘲，固不可以无报也。

复胡官保 咸丰九年正月十二日

新正二日，展诵惠缄，知岁杪有二郎河之行。又承赐示祭迪庵中丞文字，挟飞鸣之势，而笔含哀愤之声，读之令人增友朋之重。迪公真不死矣！不审他日鄙人能得此于先生否？此不可不预为要约也。初十日，又得元旦赐缄。并读迪公优恤谕旨，可歌可泣，尚复何憾！三函所论各事，谨一一详复如左：

——阁下不居署中，与希庵相处，寸步不离，公义私情，两为曲尽。然希庵将来不能不率师入皖，不能不一攻舒桐、三河，以雪湘人之耻，而抒迪公之愤。阁下似宜久驻黄州，可伸可缩；可外图皖省，可内保腹地；上游可筹饷，可察吏，下游可督潜、太进剿之师，可顾二蕲防守之兵，似觉面面俱到。若台旆一入皖境，则于筹饷、察吏等事，不甚灵通。鄙意春夏间，希庵与阁下似可坚驻黄州。如新马队能练成，希庵进剿皖中，阁下可一至下游视师，时往时返，仍开府黄州，长为老营，常常添练新兵新勇，接济前敌，更换淘汰，如萧相关中故事，则为益极大。刍荛之献，不审有当否？

——都、鲍欲两路进剿，自是正办。我进则贼自守不暇，贼进则我亦自守不暇。一消一长，断无中立之理。惟目下毛羽不丰，两路俱须马队。现仅马千余匹，不敷分布。且一入皖境，即无歇手之时。希庵如须回湘一行，不如待其假旋，再行进兵，气更充足。

——湖口、彭泽，总须一支精兵，乃可保全。此不特为侍郁悒之所，亦塔、罗、李三君九泉所必争，且杨、彭及诸将士亦不可再有此疏失也。守湖口之贼首黄文金，今尚在芜、太等处，必不能忘情于此。景德镇若能克复，拟以凯章当此一路，庶足御之。刘杰人、李宝贤、刘连捷、黄泽远，皆好营官，惜无好手统领之。宝营则风气日坏，难期得力矣。

——季公似不宜赴鄂。目下湘中亦多事，东防南安之贼，南防广西之贼，西防黔中之贼，必家乡平安无事，而后湘勇之在江在鄂者无内顾之忧。来示谓全军而后能保楚，保楚而后能图吴；吾谓固湘而后能全军心也。印渠及其三将，除江西外，剿湘剿鄂皆其所愿，征皖北尤所甚愿。但目下须防宝、永一带，不知此军能远出否？侍已缄询季公矣。楚勇束伍太不讲，往曾与岷樵言之，去冬又为印渠言之。顷季公书来，已另立规模，为之编束。

——来示留意统将之才，此却极难。前此所得诸名将，皆邂逅遇之，非求而得之也。近来长千人、长五百人者，容可物色。或无其才，而徐徐操习以几；独统领则必天生是才，非学所能几。王枚村不知能统一路否？希庵尝称之，顷亦缄询季高矣。李筱泉之弟少荃名鸿章，丁未编修，其才与气似可统一军。拟令其招淮南之勇，操练马队。渠久客吕鹤翁处、福元翁处，阅事过多，不敢轻于任事，刻尚未相许也。意城内耿介而外圆和，论事观人俱有识，却是吾乡一把好手；幼丹与本省上下官多龃龉，深虞其忧闷致疾；建昌王太守明决有才；此三人合之次青，均济时之良器，然皆不宜于统军。名将难得，寤寐求之。

——西丹似可不调，调千人亦太少，无益大局也。鹿角御马是古法。京营汉军专有一项舁鹿角兵，然亦似鄙人初讲水师时，以鱼网牛皮挡炮子耳。真能战者，决不事此也。侍决计另练新马队，更不讲求他法，虽岳公之麻轧刀，亦幸而偶胜耳。

以上各条，谨就垂商处奉答，仍求详示。

与沈幼丹 咸丰九年正月十二日

顷见筱泉寄少荃书，知玉体不甚和适。世方多故，珍重有用之身。以膺艰大之寄，慎勿闷损，以斫天和。国藩亦郁塞有年，胸次过褊，窃欲以自砭者共砭耳。

致骆中丞 咸丰九年正月十三日

凯章一军，虽属劲旅，总嫌其单。若减去吴国佐之千三百人，则尤单弱。兹拟令喻吉三，佘星焕、黄思学合招千人，与彭山屺之六百兵丁，留老营护卫；抽出朱、唐及吉字等营，出外打仗，或并隶凯章，或另打一路，则浚川虽远隔南赣，尚不至过形单薄。此项饷银，拟就江西耆中丞商拨，另行咨达冰案。通筹全局一疏，是否有当？尚乞指示。

复刘霞仙 咸丰九年正月十三日

粤匪去冬未平，且复加厉。所睹《四书》，当以奉诒。阁下同多愁郁，想书到君家，亦百年中可为开口而笑之一日也。三河之败，歼我湘人殆近六千，不特大局顿坏，而吾邑士气亦为不扬。未知此后尚能少振否？

国藩此次在外，无不答之信，无不批之禀。官场庆吊，酌量送礼；家乡庆吊，亲族本家，亦少为点缀；余皆率往常规模不变。“巧言、令色、足恭”三者。有志学步，质既鲁钝，学又作辍，数月以来，豪无效验。或劝先难后获宜再卑抑，以俟大效；仆则抱“七必不堪”，仍将修吾初服，免使陈咸头触屏风耳。

筠仙在京，亦所如不合，顷附片奏请来营。大约三、四月可以到营。阁下能来再赋会合否？

与张筱浦中丞 咸丰九年正月十六日

景德镇之贼与婺源贼党，相为犄角。一处得手，则处处可期并下。惟匪党尚多，负隅已久，恐难遽克。若能将两处之贼逐出江滨，敝军得与雄麾合势，事机当少顺手。

致彭雪琴 咸丰九年正月十七日

景德镇一军出队进剿，互有胜负。闻贼将大举绕抄我军后路，逆氛正炽，官军屡挫。如抄乐平后路，断我接济，则凯章甚为可危。设有意外之虞，则贼必围逼抚州，并犯建昌。萧军远在赣南，不能遽归。敝处老营人数仅止三千，不敷攻守。望阁下迅派得力水营一营，即来抚州，以备防守。若建昌有事，亦可就近调来。并求派好炮手十余人群子药筒，以备教训。此间兵勇放炮守城，因路途太远，故预为奉告，以备不虞。即不另具公牍。

致左季高 咸丰九年正月十七日

凯章腊月二十七之捷，得其续禀，亦损百人。打仗不怕挫败，只怕伤亡太多。自去腊以来，我军伤损不少，士气稍沮。此间老营太单，势不能拨往济师。萧军甫至赣南，不可遽调。望阁下速催王枚村来江，或酌带数百人维持凯、钤一军。并请催彭山屺之兵、佘星焕之勇，星速前来护卫老营。抽出朱，唐两营，归并凯章麾下，则生力渐多，而气势仍壮矣。

与李筱泉 咸丰九年正月十七日

凯章分扎牛角岭之第五旗，去老营几二十里。仆曾嘱其移扎一处，凯复信以弁勇可靠未移也。十一夜，第五旗营盘被陷，闻贼将抄出乐平，截我后路，凯军殊可危虑。

此间老营火药已罄。望禀知中丞，赶解万斤，或由旱路送武阳渡登舟解来，此间派夫于水浅处迎接。火球及大炮之群子皆所急需，望星速解来。饷银则起旱解来。至要至要。

养素、凯章两军，若俱不得力，则贼当窥伺抚、建。此次未及函告中丞，恐涉张皇也。

致骆中丞 咸丰九年正月二十三日

此次添兵勇共三千余人。待其到时，目下先抽老营二千人赴景德镇助剿。将来须另派统领，别为一支，庶到处可为犄角之势。即如此次，若另有一支扎东路，以防浮梁之贼，则凯章一军，当早得手矣。现向耆中丞处索饷，事之谐否，尚未可知，然不得不放手一办也。

与胡宫保 咸丰九年正月二十四日

敝处因凯章一军未甚得手，又添募兵勇三千余人。向江西索饷，不知谐否？添营甚易，得统领之才干难万难。此间日与酬对者，仅有护卫之三千人，及本府之官绅数人。见闻太陋，殊闷人也。庄子云：“以天下为之笼，则雀无所逃。”阁下以一省为笼，又网罗邻封贤俊，尚有乏才之叹；鄙人仅以营盘为笼，则雀且远引高翔矣。

吴翔冈与凯章意见不合，已批准撤营。此君志气高迈，而办事不甚平实。吾意拟令还湘助黄子春一军，将来或有成也。

致官中堂 咸丰九年正月二十四日

尊处去腊迪庵请恤折及舍弟等一折一单，想已咨送敝处，不知中途何处沉滞？腊尾奉到恩旨，亦望速咨，以便具折谢恩。至恳至恳。

湘勇之在湖北者，敬求阁下择尤拔补实缺数人。是亦奖励士气。固结人心之一道。即保至都守者，或借补千把，亦可稍资策厉。目下敝邑出来投效者少，似宜多方鼓舞。是否有当？

与耆九峰中丞 咸丰九年正月二十四日

此次敝处招兵勇三千余人，敢援两湖之例，更向台端增索万余金，合成三万之数。如蒙惠允，即求尊处便中附片一奏，曷胜衔感。

弟往年在军，不通庆吊应酬，而私分之穷窘如故；不肯添募兵勇数千，而公分之欠饷如故。此次拟略改局面，放手一办。如其得手，此时多添数千，将来速了数月；此时多添一军，将来速了半年，亦未可知。细观贼势，皖南丑类尚多，不窥江西，即伺浙江。若内窜江西，固须预筹重兵，并力剿洗；即东窜浙境，亦须阁下筹兵往援。敝处添兵与尊处添兵，名目少异，而所剿则同一贼也。是否有当？祗候玉示。

至抚、建两府，膏腴之地，东而连城之贼，北而婺源、景镇之贼，难保不萌意窜扰。现与建昌王太守讲求城守之法，城池颇坚，炮位亦好。惟子药缺少，敬求饬局多解为荷。

与李少泉 咸丰九年正月

行军以能攻城略地、剿灭大股者为上，防守保民者次之。此军现在建昌，为官民所爱，尚属次等好兵。若遽去以践浔湖之约，既失此地之民心，又不能顺道以助攻景镇之贼，则近于取巧。是以暂留此间，以顺舆情。至此间不克有为，终须北行以与水师合势，则仆固未尝一日忘之也。

复袁漱六 咸丰九年正月二十四日

此间军事平平。张凯章一军向称健者，比剿景镇，将远两月，尚未得手。萧浚川进援赣南，亦无捷音。南北相距千余里，仆居建昌，虽尚适中，然两头各隔五六百里，调度均不灵通。六舍弟温甫遗骸，久未寻得。春雨泥泞，此后更无觅处，思之至痛。拙作《哀辞》一首，抄呈一览。敬求大作《墓表》一首，光及泉壤。国藩之与阁下缔交而申以婚姻，由温甫弟先之也。屡得家信，托庇平善。惟家叔痛伤温甫，少遘未疾，近于偏枯。闻阁下买书极多，吴市为之一空。可否开列书目寄示，俾得一廓见闻？

赵静山中丞，闻其淳朴爱民，近日何以引疾不出？何根云制军位望正隆，近闻亦有忧谗畏讥之意，果否？吴中大小良吏，与阁下最称莫逆者何人？便中均祈惠示。

致郭雨三 咸丰九年正月二十五日

闻新岁当过江见何制军，前事当可化堆垛为烟云。际此世乱，事会纷繁，是非淆舛，能跧伏不出，自是大幸。惟夙昔知好，未免代增郁伊。能藉大力者一为申理，虽不遽光复旧物，但令公道大白，亦自差强人意。

漱六肮脏之姿，本亦不谐于俗。而近年稍觉亨通，广购书籍，兼济亲旧，渐欲润泽丰美。孰谓措大，遂无称意时耶？袁浦近日风气，闻尚浮滑近利。阁下处彼，计亦非甚相宜。下河民风较朴，当与大君子臭味多洽也。

盐务、河务中大小官员，亲家与之共事多年，其中缟纻最契者何人？识略最优、可任艰巨者何人？便中敬乞示知一二。

弟身体如常，惟目疾久不痊愈，癣疾亦纠缠不去。十五年旧恙，亦无意复治之也。李迪庵三河之挫，敝邑阵亡者近六千人，士气大伤。未知此后湘勇尚能自振否？景镇贼氛尚旺。若能击退，则敝军当由大江南岸勉图进取，近与张小翁合势，远与江北诸军为援。昨发一折，抄呈台览，未知有当万一否？

与刘养素 咸丰九年正月二十六日

贵军与凯军相离甚远，若合扎一处，恐无此妥善之地。且东西两路，皆不可不防。合扎之说，自无庸议。现在凯章处添调平江两营，当可少壮军威。东路之声威一振，则贼匪不敢专力以扑阁下西路之军。此一定之势也。

弟为此间所挽留，业已应允，不便遽动。且敝军一动，闽贼西犯，抚、建亦殊可危。贵军之事，日日悬系，苦无好兵可以拨助。目下春水方生，麾下水师敷用否？如尚须添船，可调湖口水师往助。信息太稀，望常常惠音为要。

致刘星房 咸丰九年正月二十六日

珂乡虽一例蹂躏，而南城较之南丰，犹为彼善于此。自去冬招集流亡，复业者多，城市之中，颇有熙来攘往气象。阁下小住此间，而令世兄时还南丰，照料田产，讲求耕耘，不过半岁，即可苏息休养，渐还旧观。积善之家，簪缨之族，偶有蹉跌，未遽穷困也。但求江闽交界，常得一枝劲兵驻扎，则建郡长无他虞耳。弟在此间，豪无功效，亦非可久之局。但愿台从早归，畅叙一切，不胜慰仰。

致张小浦中丞 咸丰九年正月二十六日

闻婺源大获胜仗，远道传闻，不知确否？景德镇之师，张凯章分派一旗于牛角岭，救应不及，被贼攻扑。旋派两旗扼扎原处，添调广丰之平江两营往济。业已到防，尚属平稳。养素因兵单贼狡，欲侍老营移赴饶州。前因建昌官绅挽留，业经面允，此际自难遽动。张观察军既稍振，贼亦不敢以全力西犯养素也。婺源若果速下，李、江诸军作何调度？敬祈先行示悉。

闻平江两营之赴景镇者，自嫌单薄。又经禀请幼丹，续调玉山之平江营，不知果否？玉山关系省防务，亦系要区，未可过薄也。

与史士良 咸丰九年正月二十七日

弟身体幸托平善，惟目光眵昏益甚。去冬附片请假一月，刻下闭目静摄，亦无成效。每写字数行，停笔多次，灯下则一无所营。幸此间军务不紧，酬应亦稀，诸堪藏拙。

萧、张两军，若共剿一路，互相掎角，或易得手。现在一南一北，彼此均嫌其单。弟拟俟南赣稍靖，即调萧军归并北路，添募兵勇，放手一办。若其顺利，则裨益较速。已草疏入奏，不审卓见以谓何如。

与李筱泉 咸丰九年正月二十七日

此次招勇五百，但试淮南勇之果能操习马队否耳。不特少荃不敢自信，即仆亦茫无把握也。当年办水师，亦系冒昧试之。厥后杨、彭诸人徐徐成个章片，亦初愿所不及。贤昆仲不必遽以任事之难为虑。

复胡宫保 咸丰九年正月二十八日

专丁到，接奉惠书，得知舍弟温甫遗蜕仰仗大力，业经寻获。合家世世，永感厚泽；舍温弟亦九原衔感，结草图报矣！先轸丧元，又幸事中之一大不幸；然少得归骨，慰情聊胜。

所有棺敛之具，归舟之资，敬求阁下与希阉亲家妥为照料，仍求开单示悉，以便寄呈。此事与他事殊，未敢以累高谊。祈亮之也。

杨名声、杨镇南、张吟三弁，祈即饬令妥送灵榇回至湘乡。霍山王明府处、刘步瀛处，共用去银若干，并求查明示知，以便速寄。

与杨名声等三弁 咸丰九年正月十八日

接来禀，知舍弟温甫遗骸业经寻得。三位辛苦跋涉，为功甚大，感谢，感谢！比来亮至黄州矣。

棺敛之资，归舟之用，胡宫保与李观察必加意照料。三位中即派杨名声、杨镇南送灵榇至湘乡舍间，张吟先回建昌销差，以便面询一切也。长江、大湖风波之险，务望小心慎重，晚间择地湾泊，求宫保派炮船护送。情愿多走几天，不必冒险一步。到湘潭时，先专人至舍间问明由何路归去，为嘱。

致季君梅 咸丰九年正月二十九日

弟此次出山，尤乏裨补，所部楚军由两湖、江西给饷，较昔年差为充裕，而不敷之款，每月尚在三万内外，比在江西分一军援南赣、一军剿景德镇，相去千有余里。拟俟南路稍靖，即当归并北路，图清皖南，棉力薄材，久无寸效，时歉于怀。贱体粗适，惟目光眵昏，作字不过三、四行，辄须停笔少息，心血积亏，宵无佳寐，以是兢兢，恒虞失坠。如天之福，逆焰日熠，两江早克，告成太学，鄙人亦得戢影穷山，借藏钝拙，不贻师门之羞，则差幸耳。

与朱伯韩 咸丰九年正月二十九日

近读大集数卷，鸿文较之昔岁在京，似更雄深。国藩在军数年，未敢废学，惟诗、古文，荒废日久，又以公牍文字所累，手腕浮滑，去古弥远，用为内疚。何时瞻对，得聆至论，一开鄙钝，慰甚，企甚。

复左季高 咸丰九年二月初四日

——凯章一军自正月十一日后，并未开仗。所调广丰之平江两营千三百余人，业于十六日到防，凯、钤待之甚厚，平江营亦乐隶麾下也。续调之玉山平江营、弋阳祥字营共千三百人，亦正月可以到防，但愿江北之贼不更南渡，凯军应可保全。

——浚川因信丰事松，进赴南康，正月十八在新城墟大获胜仗，夺伪印至四十二颗、旗至五百零四面，可谓大捷，惟闻贼数实有五、六万。石达开尚在南安一带，弟去年奏石逆不在此股，将来不免矛盾。浚川似未禀骆帅，即饬承据禀速咨。南安一带，处处与湖南相通，不能不一一咨明，俾尊处得以料理。凯军各仗，亦一一咨明，以凭查核。翔冈请撤各禀，亦一一咨明。

——翔冈禀请撤归各情，前缄曾略及之，翔之倔强，似足有为，如十九日败后禀撤，情词迫切；除夕移营三十里，不顾掣动大队，又似全无道理；近日交卸之际，亦似不晓事者。此间自意城、人树归后，于各营情意，不能通知。舍弟沅甫于凯章极相得，本可来此，以达难显之情，因家严改葬之事，不可不急图；温甫归葬，亦须沅甫料理，故不克遽来。望阁下催人树、意城速来，谋所以维持凯、钤一军者，子弟大有裨益，即于江西、湖北亦关系不小也。

——荫渠部下三杰，岘庄吾未得见，味根、孚吾，则非湘军诸营官所及，不特弟思致之，即润帅亦求之若渴。石逆既有窥楚之说，吾乡南路自非刘培元所可了。计印渠此时必已成军，再出恐草草编伍，不暇训练，即须往防郴、桂一路。楚勇若能约束训练一番，其耐劳远胜湘勇。岷樵之余韵，当更长于罗、李诸公也，若复草草而出，虽不甚满人意，正自足当一路。求阁下先置郴、桂、吉安等处，将来归并浔湖，但在大江两岸，则隶敝处，隶润处一而二、而一耳。去年江西保印渠考语平淡，若须早为之所，则请由龠帅主稿，挈列贱衔，多一次奏保，于印渠非有所加；或放一实缺，亦为时得一好官。

——新年屡接鄂信，却未提及七罪魁事。欲湘勇之再振，诚不可无以威之，然屡胜之余、极盛之后，恐亦如古人所称“再实之木，其根必伤”。比来湘人应募者少，即营官帮办亦多倦游，不知尚能支撑几年否？

——胜克斋未闻其病。见其近日一疏，极陈皖北事不可为，大约两淮群盗、中原之祸未已。阁下去年嘱弟留心马队，弟以调察哈尔之马、练淮南之勇入奏。顷得润公信，言牧厂官马决不可用，前奏又无当矣。办马尚易，骑将难得，阁下所赏之田兴恕，可改一骑将否？此外无闻也。

与孙芝房 咸丰九年二月初五日

上年十一月作舍弟温甫《哀辞》一首，兹抄呈法鉴。维时遗骸未获，悲伤弥切。顷得胡中丞信，知舍弟尚得归骨，而先轸丧元，尤增永恸，拟再自为《墓志》一首，以抒私哀。敬求阁下作《墓表》一篇，俾舍弟得挂名大集，国藩亦与有荣施。

与刘印渠 咸丰九年二月初五日

凯章在景德镇屡次小挫，腊月虽获胜仗，亦伤百余人。弟本欲调阁下来助凯章，特以南路吃紧，萧军不克独了，故思阁下与萧军夹击，而调王枚村来助凯章。若湖南另有人往南路，则阁下来北路更妙也。

复胡宫保 咸丰九年二月初六日

——萧浚川于正月十八日在南康之新城墟打一胜仗，夺伪印四十二颗、旗帜五百余件之多。二十日打一败仗，阵亡二百六十四人。此股匪党如张遂谋、傅忠信、赖裕新、黄玉发，向所共知者，皆在其内。闻翼逆亦实尚在此，人数多至七、八万，恐非萧军所能了。湖南防界者为刘培元、彭定太，亦不足以当之。而上犹、崇义土匪甚多，将来不犯吉、赣，则为吾省之害。刘印渠部下之三将，已缄商季公，令先防南路，与萧军夹攻，暂不能来北路。将来或由吉安北下浔、湖，当令其过江，当皖北三路之一耳。

——凯章又小挫一次，看来此军殆不可保完。侍拟移驻抚州，凯如站得住，则侍当添兵济之；如站不住，则侍驻守抚州，与南昌省城相犄角，俾南北之贼不得联合一片，亦有小补。

——奏调西丹之事，请官揆帅与阁下主稿，挈列敝衔。上驷院等衙门习气之坏，在京时亦颇有所闻，今既由鄂省备价赴口买马，则诸事皆得实用。侍已令李少荃专人至淮上招募马勇五百人，待其到时，试行操演，未必能为西丹高驾，要当差胜于江以南之人耳。

复李希庵 咸丰九年二月初六日

蒙派朱蔡七与刘步瀛往寻舍弟温甫遗骸，果得归骨家山，合家感荷大德，曷其有极。比想已自鄂南旋矣。

稍缓进剿之议，仆于润帅缄内已屡次言之，不知近日定议如何？即阁下入皖，亦似须有马队辅之以行。润公言三河之失，非关我军无马，事或良然，然捻匪马多，倘挟全力来扑我湘军步队，终恐为贼所眩也。

承嘱为润帅所作祭文，稍加参订，润帅前缄亦以见嘱，日内因萧、张南北两军，俱不得手，心绪不佳，尚未能静心核校，容当如命参酌。又拟作迪公墓表、温甫墓志，尚未动手。《江忠烈神道碑》、《罗忠节墓志》，久负夙诺，均须于春、夏间偿之。

致左季高 咸丰九年二月初十日

——浚川在南安小挫之后，未接嗣音。印渠一军西来夹击，似不可缓。浚川军势太单，如有疏失，所关非小。印渠不愿归江西调遣，即请由湖南发饷调度。若上游得手，将来印渠由吉安，袁州、瑞州以达于浔、湖，与弟会合后，诸事易商，决不令印渠拂其本志，置之于江西而不之省顾也。千万请其速出。

——调兵四百亦不为少，兵之不甚中用，弟久薄之，非至今而变易前说也。特以近日各处募勇者甚多，应募者渐少，卒之择将，甚于将之择卒，朝秦夕楚，轻去其主，辛苦教练，甫觉可用，转瞬已失其所在矣。或在此营当散勇，则贪易一营以充什长；甫得什长，又思易一营以充哨长。若兵则壹列尺籍，终身不改。鄙意欲借兵呆板之风，稍变勇浮动之习，故发此议，亦劝润帅参用兵也。至行装决不可少，南山可移，此例难变。彭山屺起行之时，已嘱其向湖南省库借发，在敝处饷项下划扣矣。望速行之。

——婺源已克复。败贼归并景德镇，必猛扑一、二次，凯章不知足御之否？二十八日之役，老湘营死者二百余人，凯章屡挫，而坚稳之气不为少挠，诚不可及。惟驻镇已久，而又为贼截去归路，是其短处。现嘱其坚壁弗出，致贼而无为贼所致。半月以后，我之战舟可入，贼之粮食渐缺，或可得手。未知其能坚持否？

——筠仙召对，圣意殷勤垂询，阁下将来自不免一出。特世变相寻而日多，人材分布而日绌，终恐趋于不支。粤捻内扰，英、俄外伺，非得忍辱负重之器数十人，恐难挽回时局也。

与左季高 咸丰九年二月十一日

朱、唐两将，阴受迪庵之诫，只在弟侧护卫，不归他人节制，迪亦曾以此托弟。自迪没后，朱、唐持此议愈坚，此亦勇之陋习，兵则无是患。不然则早令赴凯章矣。润、希、雪三人，俱嘱弟早赴湖口，此时萧军孤危，弟未便置之不顾，若印渠能至南安界，则弟放心北行矣。拟明日移驻抚州，万一景镇疏失，贼踪内犯，驻抚则可屏蔽建昌，驻建则不能兼顾抚州也。卓见以为何如？

与陈季牧 咸丰九年二月十一日

来缄书法极妙，字不满四分，而笔下有千里之势，二十年苦心孤诣，今日始有成效，可与天下共赏。钦慰之至，望更多作楷书。仆有佳文数首，将来求大笔书写上石也。

与李小泉 咸丰九年二月十一日

萧军在南赣颇觉孤危，仆在抚、建，尚可稍为照料，北行则弥隔绝矣。景德镇官军万一疏失，贼踪内犯，抚州实当其冲，保抚尚可兼顾建昌，驻建则不能顾抚也。

报销开局，总以迅办为妙，早一日有一日之益，速一日省一日之费。局用不可太啬，饮食须常丰洁，从前办数年苦粮台，此际宜办数月甘报销。仆赖雪琴厘金颇不穷矣。一笑。少筌自浔湖归，仍望速赴大营，以慰驰系。

复胡宫保 咸丰九年二月十五日

接两次惠缄并说帖一件，敬聆一切。所欲复者，条列如左：

——水师操习陆战，冲出下游，亟肄以疲贼，多方以误贼，此自胜算。七年，阁下曾上一疏，与此亦大同小异。四年，黄麓西上一说帖在侍处，亦大同小异。国藩浅见，窃以为；吏治，有常者也，可先立法而后求人；兵事，无常者也，当先求人而后立法。求人以统领为最难，营官亦颇不易得。厚庵自三河大变后，怆怀同志，度其情态，且如中钩之鱼、失配之鸟，势难强其另辟门面，重立规模。雪琴久疲思息，非复有朝气可用，纵强之使为统领，亦必不讨好。若于场、彭二公外别求统领之才，不知陈金鳌、刘国斌、李成谋三人可统此席否？若水师营官中不能挑出统陆兵之人，而另择一人纳入水营，诚如尊虑，必不惬洽。此陆军坐船以求统领为第一义之说也。至抽勇三分之一以习陆战，恐杨、彭及各营官、哨官皆不甚愿。自庐州再陷，巢湖水师好船、好炮尽以资贼，计亦必出江与杨、彭决战，水师抽勇登岸，固亦不可不慎。鄙意抽拨水勇操习陆战，不过欲其熟舟楫，彼此联络耳。却须准其另募桨手，补足原额，其船只则须另行打造，如极大舢板、如渡船、如长龙之无平盘者，与贼舟相似，而不用前此之师船，或者人人乐从此段议论。侍不写信告杨、彭，恐先淆乱水营之耳目也。

——官揆帅欲奏调察哈尔马千匹、大凌河千匹，采买千匹，自是欲与侍原奏合符起见。旋奉寄谕，令斟酌采买，不知又变议否？侍建策时，尚未悉官马若是之不可恃也。且待秀帅会尊处复奏后，再行酌定采买，何必定北口。陕甘去鄂稍近，亦有可买否？田兴恕似可为骑将。已缄商季高兄矣。

与胡宫保 咸丰九年二月十七日

正封缄间，杨名声回营，具述舍弟温甫灵榇过黄，荷蒙情文优渥，行路感泣，矧在骨肉，悲感曷极，临风百叩。

以水师改充陆勇，而另募生手以补水营之额；不用师船，而另造渡船等式，殊增浩费，于尊意变法之中，微寓省费之道，已觉相背，然揆以水营近日之情态，恐须如此，乃克有济。若图省费，则可径行裁撤水军三、四营，全改陆军，亦犹可办得到。若必强其忽水忽陆、是一是二，则一舟之中，有改陆有不改陆、有加饷有不加饷，势必窒碍难通。耳不两听而聪，目不两视而明，兵勇愚蠢，自须专习一途，以壹其心志。上岸杀贼、洗足上船之说，当筑濡须坞时，已知其不可行矣。聊贡刍荛，以备采择。

致彭雪琴 咸丰九年二月十七日

——水师改习陆战事，仆昔年亦常持此论，后思之亦多窒碍之处，今观来示所陈，多苦心体察之言；然润帅之志，思欲出奇制胜，亟肄以疲贼，多方以诱贼，若非从水军设法，则陆军更不能出奇矣。总求阁下与厚庵另生妙法，于下游稍出奇兵，则楚军乃有生动之趣，贼亦不敢壹意上犯。

——舍弟温甫忠骨业经寻得，初三日自黄州还湘，荷垂格外关垂，感激何极。李秉苑所雇之姜姓，望饬令无庸再觅。

——普镇一军，难令独当一面。仆前令其派二、三营赴张凯章处助剿则可，若令其出建德以攻景镇之北，则与凯章两头隔绝，恐必误事。婺源克复，江军当可来镇会剿，养素前与张小浦先生有约也。

与邵位西 咸丰九年二月十八日

承大著《墓表》，自首至尾，皆论弟夺情之事，此似表弟之墓，于先君子无涉。弟以十二月接到时，事与大篇中所陈各情，多有不合。先人葬地，刻下正谋改卜，可否敬求鸿文另纂一通，增光泉壤，垂示家牒？幸切幸切！

张小浦中丞之事，圣恩已许其守制，特以主者未能宣广仁化，速择替人，致令进退两难。其汲汲求去，亦自持之有故，阁下所谓责之大义者，不审云何？考经典中言夺情事，惟《公羊传》较详。孔子以三年之丧而从其利，微示讽戒，则固未深许也。后世夺情，大约君固留之，臣固辞之，两尽其道，未有君以为可去，臣自请夺情者也。近世官场丁忧，率不回籍，或奏、或咨，留营、留省，自请夺情，习为常例。鄙人不幸两次夺情，皆介乎可去可留之间，进退之际，茫无依据，至今惶愧。

军事非权不威，非势不行，弟处无权、无势之位，常冒争权、争势之嫌，年年依人，顽钝寡效，惟冀一、二有道君子，赐之针砭，兼亮苦衷，即深夜冥行，庶有见明之日。若不揣其本，而齐其末，不知者弃之惟恐不速，知我者复责之惟恐不周，则歧路又歧，将奚所适从也。廿年挚爱，聊一鸣白，惟无弃其隘薄而更惠以法言，感幸曷既。

与张小浦中丞 咸丰九年二月十八日

顷闻婺源克复，具仰硕画鸿谟，无勃不摧。此间景镇之师，迄未得手。养素两获胜仗，士气为之一振，若得仰仗声威，婺贼远遁，镇军亦渐得手，则可逐出江滨，通力合作，局势较顺。

萧浚川于初三日克复南安府城，为之一慰。惟南路贼数殊多，或窜楚、粤，或留江西，均非易了之局，深用焦灼。闻尊处饷项近颇支绌，尚足支持否？

与王人树 咸丰九年二月十九日

吴翔冈偶尔一小败，遽请撤散，情词迫切；除夕退扎三十里，不顾掣动大队，此二者翔冈之失也。八月二十二万年之役，凯章有约不到；腊月十九景镇之役，又有约不到，此二者凯章之失也。自意城与阁下南归后，仆于各军声息不甚通，莫能判其曲直得失，顷始略识其详也。故望阁下与意城速来，通达众情，以期和协。

江西添饷三万之说，业已应允，每月由河口厘局解一万五千，由省局解一万五千。又咨请敝处代招勇三千人，以后办事略可放手。特统领之才难得，虽添新营，仍嫌散漫，如阁下能来接办营务，恐次青又当出为统领也。

与沈幼丹 咸丰九年二月二十日

闻皖北之赋，日来蠢动，有上犯楚疆之意，一股窥麻城，一股犯蕲水。胡中丞与李希庵已自黄州进御蕲水，惟麻城尚无劲旅足以当之，不审楚疆果无他虞否？景镇之贼殊悍，官兵亦夙称精劲，但得彼此和协，上下一心，终有破贼之理。目下单薄之处犹浅，携贰之患较深，大约利则相欢而日和，钝则相咎而日乖，亦军事之常态。或者转手得势，即可渐趋于和顺乎？

与彭雪琴 咸丰九年二月二十二日

湖口一关，经阁下与杨、李苦战而得，自须力守勿懈。或普或刘，应择三千人坚守此关，其筑垒挖壕，均须阁下一一经理，不可稍疏，亦非异人任也。

复胡宫保 咸丰九年二月二十二日

雪琴寄示尊书，知皖贼分道犯楚，此固意中之事。四眼狗果在何路？非希庵之静不足制之。湖口一关，经杨、彭、二李苦战而得，不可稍有疏失。普、刘二君，若言进取则有未逮；若深沟高垒以守湖口，或犹力所能支。普军助剿景镇，侍止调二、三营者，亦虞湖，彭空虚也。此处为鄂中门户，亦为楚军所必争，尚望荩虑，时时筹及。侍已缄告雪琴，嘱其悉心经理，其大处仍求鸿筹运度。侍前一折有未可即日北行之谕，自当暂驻抚州，待南赣之清耳。

与耆九峰中丞 咸丰九年二月二十二日

建昌有兵五百，又有王守新招之勇六百，若益以元守之勇二千，则兵力已厚，但欠子药；顷蒙惠解敝处火药二批，业已到抚，即分拨万斤往建，则两府皆有备矣。

普总兵之勇，弟前分拨二、三营赴景镇助剿，尚属可行。胡润帅咨调全军赴镇，则湖、彭未免空虚。弟顷缄达润帅及雪琴，嘱其力保湖口也。尊意如以为然，即求便中咨行普、刘各营为荷。大约皖南之贼四面受逼，则仍不免窥伺江西，若江西于广、抚、建三府、湖口一县，皆以重兵扼守，使贼屡伺而不得逞，然后以江西之完力规复皖南，则贼势自尔穷蹙。是否有当？伏祈伟画惠示。

复刘杰人 咸丰九年二月二十二日

接禀牍，知阁下欲辞差归养。现值湖、彭之间警报迭至，阁下一门渥受国恩，自不能遽行撤营。湖口、石钟山为江西、两湖扼要之区，官兵屡年血战，乃能夺得者。此次下游之贼上犯，恐有窥伺湖口之意，务祈阁下悉力扼守，保全湖口，或即守彭泽，以为屏障；或另驻要隘，以便防御，总使湖口万无一失，则阁下功在三省也。国藩因南路吃重，暂不能赴湖，彭，三月间即可北来共事矣。

复左季高 咸丰九年二月二十四日

——顷接人树信，言桂阳失守后，兴宁、宜章又继陷矣，不知确否？请饬院署承书，将南路紧要军情，随时咨明敝处。战船截湘江、贼难西渡之说，恐不可恃。昔年江西之贼不能西渡赣江者，以上下游皆有陆兵联络也。若上下数百里无陆兵，则处处可渡，水师纵能梭巡一、二百里，得数百贼牵制之，则不能兼顾他处矣。此层尚烦熟筹。

——湖南有事，王人树新招之七百人、朱惟堂新招之五百人，可由尊处截留，以剿湘中之贼。计玉班在茶陵可与浚川之师联为一气，印渠、岘庄在安仁、衡州等处亦与萧、赵易通消息，，人树则或在楚勇营、或在湘勇营，均甚相宜。

——调营马以练马队，最为要着。此时勇兴稍阑，气亦渐减，不得不参用有缺之武官，参用有籍之营兵，以资维系。若借此以整顿营伍，使有起色，则百年之利也。

复郭意城 咸丰九年二月二十五日

湖南此次之变，出人意料之外。去冬接和帅咨，即言翼逆石达开欲自茶陵窜人湖南，敝处未甚以为虑，湘中亦不甚提防。此贼前队已破桂阳、永兴等处，而后队之在南安、信丰者，尚能屡挫萧军，何其多也。浚川解信丰围后，现饬其回驻吉安，以援湖南。计到吉当在三月初间，入茶、安等处则中旬矣。鄙人无回湘之理，且抑郁已久，心血积亏，虽回亦无裨益。若湘事危急，凯、钤全军亦当回援，鄙人自知顾其大者、急者，必不拥以自全而自壮也。第衡州向来未谋城守之计，即有劲旅回援，不知来得及否？张六琴来，或留大营，或留建郡，均可奏办。

近见吾党气谊相合者，皆失之孱弱，且处境多有不顺，亦未知其何故。

与萧浚川 咸丰九年二月二十五日

此次贼犯湖南，变出意外，人心惊惶，阁下救援桑梓，以速为妙；多发侦探，能于中途截击一、二仗，当更得势。弟在抚州，于湖南贼情太相隔绝，阁下禀商南中丞，相机进止可也。

复彭雪琴 咸丰九年二月二十六日

太湖、荆桥两处平安，麻城、蕲水亦尚无警，景镇相持如故，惟湖南局势顿坏，桂阳、永兴、宜章、兴宁四县相继失守，桂阳州亦陷，郴、衡俱岌岌。骆帅令王人树带千八百人守衡，不知赶得到否？又不知新招之勇足恃否？吾乡兵将分布各省，江、鄂、黔、粤尤多，一旦有事，本省空虚，全局震荡。

此间派萧浚川由吉安回援茶陵，亦恐缓不济急。敝处添招三千余人，三月可以到齐，合之护卫之三千、凌荫庭之千人，尚属可以一战。总须景镇得手，乃能再拨兵回援湘省耳。

致官中堂 咸丰九年二月二十六日

顷接鄂信，得悉舍弟温甫灵榇过汉，荷蒙枉驾亲奠，职卑望浅，辱劳台旌下莅，逝者有知，泉台亦应雨泣；生者阖门衔感，尤无既极。

德帅还京，江浦受降，似金陵即日可下，芜、太亦有佳耗，但求南北两湖。汉、黄安谧，衡、永无惊，大局仍可底定。去秋联句，谓阁下身似岁星，今兹危疑震撼之际，其尚福我而寿我乎？

曾文正公书札卷八

与耆九峰中丞 咸丰九年二月二十六日

此次贼犯湖南，人心惶恐，全局震动，几与二年相类。贼在闽、浙时，奄奄若无能为，入楚乃大肆猖獗，似南赣、郴、桂四属新添土匪不少。浚川虽回援茶、安一带，弟令其顾全吉安，以保饷源，亦缄告湘中矣。前本欲借江西物力以图皖南，今则欲仗大力以援湖南。时局变迁，殊增悒悒，幸闻金陵将克，为之一快耳。

营中抬枪、鸟枪、劈山炮等项，弁勇多言江局不如湖南之精。老兄向来讲求火器，姚石樵之精思，亦远胜于侪辈，求饬石樵加工另行精造纽丝、枪炮，不过多锤炼、多钻洗，自然迥异寻常。若由阁下面授石樵为之，必可宝也。目下湖南多事，更无火器可以协拨，特此奉恳尊处，广为造办，以便咨请拨用。

致王雁汀制军 咸丰九年二月二十七日

幼丹近日见事明确，手段亦辣，较之六年春在敝处办营务时，实已日进无疆，惟襟抱郁郁，时思引退。耿介人类不耐事，从古以然；更与饱谙世态，当无是虑。

牧亭处已致一缄，尚未接其复信。蜀中良吏当不乏人，大匠搜采，储为栋梁之选者几何？便中尚望示及一二。敝友冯树堂前莅彭县，近治万县，闻俱有循绩，曾否晋省谒见？胡润之官保求才若渴，而所得似亦不数数。

刘星房前辈忽遘丧明之疾，晚境大窘，南丰故庐为贼所焚，有田莫耕，百物荡尽，世兄亦未与计偕觅馆，以赡朝夕。丧乱以来，衣冠荼毒，良堪悯念。星翁有书，言即日买舟来敝营谋一良觌。如抚、建一带，从此风鹤无警，永奠攸居，尚无涂炭之患也。

复张小浦中丞 咸丰九年二月二十八日

午桥为胜帅所劾，得释重负。京秩在外者，惟余侍与阁下及信臣先生三人，落落相望，风则怜目，目亦怜心。

文参将尚未抵景德镇。该镇兵力本不为薄，奈养素屡挫之余，骤难自振。而凯章一军，弁勇死绥者至五百余人，皆百战之精锐。强者伤亡过多，则弱者疑信参半，是以令其按兵休息，少待士气之复。

萧浚川观察十日之内克南安府城，解信丰县围，可谓得手，而阵亡亦在四百以外。顷因逆党窜人湖南，连陷四县一州，已檄萧军由吉安回援湘中。湖南兵将四出，本省空虚，此贼乘隙往犯，殊属可虑。敝处饷项，本可勉强敷衍，今湖南有事，月减协饷三万，恐将不支矣。

复郭筠仙 咸丰九年三月初一日

折弁刘锡岜归，奉环章，敬悉入直南斋，三接褒宠，至以为慰。正月十一日此间片奏，请台端与李申甫南来，维时尚未知内廷供奉之信，方以沦谪风尘为歉，逮二月十三奉到朱批，则台旆已从事津门矣。

僧邸为当今贤王，天下共仰，闻其精力过人，可以终日不倦、终夜不寝，信否？所部京营兵若干、蒙古兵若干、绿旗若干、勇丁若干，可否开单见示？各将领文武中得一一相见狎习否？想其中不乏伟人，亦祈详示。

大奏调杨厚庵麾下委员赴津造战船四十号，以备内河。杨公部下，仆皆熟悉，似乏独当一面之才。港汉与外洋相接界限，颇难分明，与江湖之水性、风气迥殊，而湘勇恋乡痼习已深，近在湖北，江面犹时时告假思归。前此派往庐州，人人视为畏途。去秋，狼狈归来，泣诉不休。庄生有言：“礼义法度者，应时而变者也，行周于鲁，犹推舟于陆也。”古今之异犹猨狙之异乎周公也。阁下欲推长江水师于海滨，立法之始尚祈详慎。此间派张凯章攻景往镇，腊月获胜一次，正月小挫三次，百战精卒伤亡可惜，现饬其按兵少休。萧浚川追剿南赣之贼差称得手，而官军亦阵亡四百余人，此股现犯湖南，连破宜章、桂阳、兴宁、永兴等县及桂阳一州，已派萧军由吉安回援茶陵一带，不知赶得及否？吾乡兵将四出，本省空虚，现在湘中者有刘印渠、赵玉班、王人树、刘岘庄、江味根、李明惠、王明山等，益以调回之萧启江、田兴恕，或足以了此股。舍弟沅甫以去冬归里，现未来营。温甫舍弟遗蜕，新自三河收得，计二月可以抵里。先轸归骨，尚留遗憾，是为至痛。贱体癣疾稍愈，当由新服鹿茸乏效。目光久不复，亦不能息养也。

复吴翔冈 咸丰九年三月初二日

贼由南赣窜湖南，足下于去年十月曾经虑及，仆不甚以为忧者，一则以贼在闽、浙，奄奄若无能为；一则以三河之挫，楚人气馁，思以敝军与胡、李、杨、彭合势也。足下提军回援桑梓，事机恰相凑泊，尚望整顿精神，放平意气，以图日起有功。两次挫失之后，弁勇心目中不无轻疑主将之意，田单拜神人为师，亦以势弱，恐下不我信也。望于士卒前少存不自足之怀，无当大股，无贪奇功，得小小胜仗数次，则士气渐转而可有为矣。

与吴竹庄 咸丰九年三月初二日

尊示有“何莫学诗”之语，细读大篇，圣人“兴、观、群、怨”四可，于阁下固当重读末一句矣。往在壬寅、癸卯之间，鄙人好读《幽通》、《思元》、《显志》等赋，以谓人事之推移、世态之炎凉、天道之反覆莫测，此三赋者，殆足尽之。既而读杜子美《可叹》一篇，则二百余言中已赅括三赋之妙，故此诗于杜集中最为拙笨，而鄙人爱之最不释也。

湖南近事，五日未接来信，不知宜、永，桂、兴失陷后，贼氛得少息否？闻翼逆在此股内，而张遂谋、赖裕新、傅忠信、黄玉发等贼目均萃于一方，不审湘中尚足支拄否？良悬悬也。

复冯树堂 咸丰九年三月初四日

逆党窜入湘中，连陷郴、桂各属五、六城，衡、永震荡。本省兵将四出，分布各路，内地空虚，此间派萧军由吉安回援茶陵，不知赶得及否？此股去年在闽、浙，奄奄若无能为，逮由闽分枝回窜景镇，则凶焰日炽；分枝南安，一窜广东，一窜湖南，则势愈炽，殊不可解。

小儿纪泽看书、写字，微有天分，作文则笔仗太弱，体质亦殊羸柔，暂不令其进京当差，只冀看书稍多，续我素志。阁下关爱逾恒，极所感荷。舍间尽足自存，乞纾廑系，无过拳拳也。阁下畏首剧之任，报捐知府，苟在上者求之甚殷，恐此亦未足以谢塞。

《纪事诗》读悉，虽不尽逮彭县《留别诗》之善，然仁人之言，足以风矣。惠箴不诚不敬之弊，敢不铭佩。惟频年郁结之怀，纸墨难罄，非少佐以诙谐，则满腔秋意，无复生机。张籍昔以此规退之，韩公亦以善戏不虐答之。顷读尊诗，次青赞其类纯庙乐善堂体，亦可想雅谑之一端也。

致唐镜海先生 咸丰九年三月初五日

此次贼窜湖南，吾乡不患无兵，不患无将，特患征调太远，齐集稍迟，或致上游糜烂，难于收拾耳。但能固守衡州，水师截住湘江，贼亦终无能为，可释廑系。

敝邑弁勇自三河败后，元气大伤，虽多方抚慰，而较之昔日之锋锐，究为减色。国藩在军不敢废学，亦常自警惕，惧为知己之羞，特精力日疲，有退无进，用为愧耳。

复左季高 咸丰九年三月初七日

贼不直趋衡州，而犹徘徊郴、桂、新、嘉、蓝山之间，似亦非蓄大志，未必有窥伺长沙之意。去年在新城为印渠所破，在洋口为周天受所破，贼数甚多，而能战者实少；今虽添裹南赣、郴、桂土匪，计能战者仍自无多。以我之新整，乘彼之骄慢，一战可破贼数万。鲍超去岁十一月初七之捷，外间皆言陈玉成挟贼二十万众来也。

此间度敌情者，约有三说；一说贼由茶、攸、醴、浏北行，伺隙则径窥省门，有备则进可以由崇，通而扰鄂垣，退可以道浏、宁而犯瑞、袁；一说贼系游氛余气，初无远略，蔓延于江西、湖南之南边，究不敢远离两粤，一说西路千里空虚，恐贼由衡、邵、湘、安以犯益阳、鼎、澧。由第一说策之，则阁下所筹龙海塘之师与浚川吉安回援之师，宜可得利；由第二说策之，则湘、楚及浚川三军皆进可追剿，退可固守；至第三说，则北有湖、东有湘、西有沅，中间并无膏腴可欲之区，贼计当不出此。所虑各股散漫，初无统宗，窜南窜北，并无定向，蹂躏地方，饷源日竭耳。

吴翔冈计将抵湘，锐气未复，意绪少佳，不可令其独当大股，譬新病之后，若调养得法，可倍壮于前也。

复彭雪琴 咸丰九年三月初九日

惠缄，敬悉一切。刘杰人既已阵亡，普军恐亦不足深恃。兵力本弱，止宜坚守湖，彭，何必进攻建德，即牯牛岭亦可不必兼守，但令下守彭泽、小姑洑，上守湖口、石钟崖，深沟高垒，水陆依护，自可万无一失。若虞守彭无益，而分防牯牛岭；又虞守牯牛岭无益，而进剿建德县，备多力分，全神外散，是自败之道也。此次调冯席珍之营过江，鄙意仍不必扎牯牛岭，远则扎彭泽、小姑洑，近则直扎湖口，与阁下水师相依护，即以水师为后路根本。湘后营勇二千余人，敝处实无人堪任统带之选，阁下何不抚而有之，或尚可在湖口护卫水军。若势太散漫，弁勇不肯驻湖，则或令其悉来抚州，仆为悉心简择强者，酌留数营，弱者令其由樟树回籍，亦是一法。第此是江西之营，由省局发饷，须与耆中丞商定，乃可行也。

复朱尧阶 咸丰九年三月十一日

三河之变，迥出意表。舍弟温甫捐躯报国，得附忠义之林，原可无憾，惟先轸归骨，尚留遗憾，深为恸惜。而鄙人以往岁违言，深思致戾之由，悔歉无穷。幸赖圣慈高厚，恩伦稠叠，舍侄纪寿及岁时交吏部带领引见，家叔亦荷特旨给予封典，在温弟可瞑目于九原；在家叔可少怡乎暮景；即在鄙人伤惋悔艾之端，亦可稍自排遣。

弟重莅戎行，军务仍无起色，惟接对僚友，综治细事，不敢疏慢，从前死事之家，多为振恤，稍纾未了心绪。阁下深交至戚，如闻敝处或有愆失，尚恳飞函示知，以便随时补救。小儿近讲求训诂，略有进步，其于族戚长者，亦望老兄随时训诫，俾免矜高，为荷。

与张廉卿 咸丰九年三月十一日

足下为古文，笔力稍患其弱。昔姚惜抱先生论古文之途，有得于阳与刚之美者，有得于阴与柔之美者，二端判分，画然不谋。余尝数阳刚者约得四家：曰庄子，曰扬雄，曰韩愈、柳宗元。阴柔者约得四家：曰司马迁，曰刘向，曰欧阳修、曾巩。然柔和渊懿之中必有坚劲之质、雄直之气运乎其中，乃有以自立。足下气体近柔，望熟读扬、韩各文，而参以两汉古赋，以救其短，何如？

复左季高 咸丰九年三月十二日

惠缄，敬悉一切。贼取远势，我亦当取远势，良为至论，然观贼在闽、浙，专伺虚隙，略无道理，似其中并无能结硬寨、打死仗者。去春抚、建大股窜浙众十余万，人所共知。厥后由闽回窜广丰，、玉山，据次青称有六、七万；又由闽回窜泸金、安仁，据凯章称有万余；今之屯踞景德镇、婺源、建德者，即此两起也。其由连城窜大埔、嘉应者，据称亦近万人，又一起也。三起而外，又有刘印渠在新城所歼、周涵斋在洋口所歼，计亦不下万人。今窜湖南者，纵多不过六、七万人，外间禀报言二十万、六十万者，似不可信，尚祈阁下察夺。贼在衢州数月，而进不敢逼严、杭，东不敢窥宁、绍；在洋口数月，而下不敢犯延平。其时制军虽在延平，而兵不满万，气极散漫，以此卜之，贼无悍志、无远略。今在湖南，似亦不必求之太深。

此间景镇相持如故，文参将瑞之二千余人已到防，而无钱、无米、无账房、军火，恐难得力。刘杰人新败，彭、湖岌岌，止要普军能堵彭、湖，刘军能固西路，镇贼终必拨耳。

复彭雪琴 咸丰九年三月十六日

湖口必须有劲兵驻守，水陆相依，乃无意外之虞。阁下亦不必避拥兵自卫之嫌，苟有可谋之陆兵，即谋置左右，固守钟崖，此水陆诸杰百战争得之地，亦即仆与阁下精神命脉之所寄也。如万无可谋之兵，此间当先拨千人即日驰赴湖口，以资防守，俟湖南事势稍松，国藩即率大队继往，与阁下相依附。亲兵营于初十日遣回湖口，当已到矣。高蕙生，名父之子，闻其慧识过人，学问淹博，若能来抚州早展良觌，尤以为幸。鄙人赴湖口尚迟迟也。

接湖南信，贼尚无窥伺衡州之意，徘徊于蓝山、嘉禾之间，前队已至祁阳境，幸刘印渠军四千余人先人祁城，或可无虑。若水军能于三月望前抵衡、永一带，贼不得渡湘水而西，庶免蔓延为患。宝军营官如罗近秋、刘光明、朱步青，仆皆熟悉，若得贤统领辖之，皆可用之才也。

与耆九峰中丞 咸丰九年三月十九日

湘后营刘杰人殉节后，军无统属，极为涣散。其营官刘连捷、李宝贤皆已告假回籍，此军决不足以御贼，惟其勇丁向极精壮，甲于各军，散之可惜。弟意欲令雪琴暂统此军，水陆依护，固守湖口。如相安，极妙；如不相安，则令其来抚州老营，弟当细心简留三营，然后与阁下商派一人统之，令其守一府城，必可靠也。

与李希庵 咸丰九年三月十九日

近闻江浦、浦口克复，六合亦已合围，金陵即日可下，果尔，则皖江两岸与江西、湖南之贼，皆成流寇。办流寇之法，城守以困之，游兵以击之，二者不可偏废。此后湖北、江西两省用兵，须分别守城之师、游击之师。湖北北岸如汉、黄、德三府城，梅、蕲、麻等县城，应守之城六、七处，江西应守之城更多二、三处。惟江西各城，二千人即可守一处，湖北各城，有须三千、四千者。防守之统领已已属难得，游击之统领，尤为可遇而不可求。阁下静能生明，专在人材上用心，犹为费力少而收效多，何如？

与万篪轩 咸丰九年三月十一日

尊体违和已逾年余，人言阴阳俱亏，须施峻补之剂；鄙意阁下春秋方盛，当非纯补所能奏功，恐有风寒忧郁，夹杂其中，久病之后，自未可用克伐寒凉之品，何不概停百药，静养数月，徐察端倪，宜占勿药之喜。贱躯近服补剂，幸托安适，惟目光眵昏，未易调理耳。

致刘霞仙 咸丰九年三月二十三日

金陵消息颇好，北岸浦口、江浦皆复，六合亦经合围，南京之贼，援尽粮少，即日或可得手。老巢既倾，则各路皆成流寇，止望捻匪不更炽腾，军事必有转机。

国藩住建昌五月，花朝移屯抚州，军中多暇，间有朋游文酒之乐。何廉昉作《除夕感怀诗》十六首，仆偶次韵和之。一时叠唱至三十余人。吴子序亦相从甚欢，每季诒以五十金，以作乱后补缀之资。刘盛槐、李子成处，专人各送二百金至其家。此外死事者，俱有以存恤其孤。邓弥之捐指浙江道，子序保同知，皆奏奉俞允，往年疚心之端，渐已弥去十之七八。江西官僚相处亦觉和融，无复猜贰，堪以告慰知己。惟胆气弥弱，闻抬枪之声亦觉吃惊，夜不成寐，寐辄怔悸，医者以为心血积亏所致。前小儿纪泽请来营省视，已谕令五月完姻，顷舍弟澄侯信，言尊处欲将御轮之期改至八月，想因匿具繁杂，刻难办齐。道义之交，不必多拘，仪文以简为妙。俾小儿得早来军中定省，至感，至恳。

复何廉昉 咸丰九年四月初一日

自去冬以来，每得赐缄，辄与幕府诸君子伸气疾读，击节欢呼，不徒叹其文藻之卓绝，即论书翰之美，飘飘意远，亦自足远追北海，近揖梦楼。此间一、二胜流，倾情倒意，正不必索扬云于后世，访贺监于稽山。乃者寓居临川城北谢氏第宅，后有高楼，俯瞰双江，吐纳万象。顷与子序、霞轩、次青、少荃、仙屏诸君宴集其上，适读尊制《将进酒》六章，诸君即事奉和，用其体而不次其韵，亦日以敦迫。鄙人钝拙，尚未就也。篇末西江吸尽之旨，有识同慨然。升斗之水，终亦易图，尺波可通，相啕以湿，相濡以沫，但当相忘于江湖耳。

次青每念左右，常用结。渠日来患病，思得阁下一为诊视，务望拨冗速来，为次青立起寒疾，即行藏至计，亦可互商。企切祷切！

复郭意城 咸丰九年四月初二日

接惠缄，永州解围，衡、宝可保，吾乡当无大碍。

芝房遽归道山，哀愕曷极。少为才人，长为学者，朴实华茂，两擅其胜，而至于是而止于是耶？去年六月面嘱为其太公作《墓表》，情甚谆挚，冬间又以书督促，国藩因循未及为之。今此接其《遗书》，不忍卒读，负我良友，疚憾何极！拟即送微仪百金，以五十赙佐丧具，以五十助刊遗集，是否有当，祈阁下与仲云酌之。位西一缄，即当专丁送杭。慧业清明，属纩不乱，往年接刘云遗书，处分后事，曲当情礼；今复于芝房见之，临绝之音，一何琅琅，尤足恸惋！

复左季高 咸丰九年四月初二日

惠书，敬聆一切。永州大捷，衡、宝可保，吾乡应无大碍。所论贼势、兵谋，亦如读陆敬舆、杜牧之论事之文，使人豁然开朗，东方先生可以起而自赞矣。

敝县人心恇扰，盖由三河覆没过甚，景镇伤损亦多，几于处处招魂，家家怨别。弟屡戒凯章且与休养，慎勿浪战，实职是故，不知审如是否？萧军气亦少散，祈留心焉。

复彭雪琴 咸丰九年四月初九日

抚州老营新添勇三千人，正以无统领之故，用为焦虑，虽日日操演，而能战与否，殊未敢必，惟打靶一事，非操不行。湘后营尚未到抚，拟汰弱留强，不为战兵，专令防守一府，或可得力。

高惠生诗才清隽，不愧名父之子，如银钱所事无多，尚望促之来抚一叙。

湖口修城之事，本不易筹，因阁下与厚庵丰功伟烈，在湖口为一小结束，不可不表以坚城，以资目前之防守，而彰后世之名迹。如经费难筹，则尊处每月见惠之厘钱四千串，仆愿捐两个月以为之倡，能全为修成更好，即不然，或修一半，或修三分之一，将来亦有基弗弃，阁下以为何如？

复胡宫保 咸丰九年四月十一日

湖南日内无信。印渠解永州之围后，王人树、刘岘庄获胜于祁阳。贼之前队已渡湘西，后队尚在东岸。王明山水师已到，两岸之贼为师船截断，首尾不能灵通，亦破贼之机也。石逆元从善战者却不甚多，所最虑者，衡、永、郴、桂新裹之土匪，凶悍十倍于长郡所属之人，殊难收拾。屈守蟠已到湖口防所，黄泽远尽可调回江北。罗近秋善战，临阵能识贼之强弱真伪，张凯章深许之，亦不免于巧滑，若隶公麾下调驭而用之，其才可将千余人；隶普军则不乐为用矣，贼党入蜀之梦，未必即践。

近闻两淮贼氛尤恶，数百里无人烟。倘湘贼入蜀，政恐江淮仍不易了也。尊处宜讲求马队，较敝处尤为切要。闻田兴恕可为一骑将，鄂中可借才子湘否？李小泉兄弟派人赴霍邱招勇者。顷已折回，彼中鼎沸，并马勇亦不能招矣。

“水磨法”三字，道尽三十年来消磨人材丑态，读之慨然。

复李希庵 咸丰九年四月十一日

前闻尊体违和，养静山寺，比已兴居畅适，振刷有为，至以为慰。

归思之切，门闾之望，鄙人亦时时系念。惟陈玉成率大股贼猛扑定远翁、胜大营，将来折回必犯楚疆，阁下智深勇沉，能将陈逆大队击退，然后请假回籍，则在台端尽忠义孝友之诚，在鄂中慰官绅军民之望，尤为妥善。

此间新旧各营，操练亦尚认真，惟无人统之出战，终难深恃。吴廷华新带一营，临阵胆气何如？去岁七罪魁之说，厥后如何结案？便中尚乞示及。

致邵位西 咸丰九年四月十二日

敝乡孙芝房兄近年家运艰厄，非人所处，十载之内，其弟主事君鳌洲，孝廉君叔孚相继下世，又丧其妻，又丧其子，又丧其妾，又丧其母，又穷窘无以自赡。忧能伤人，固虑其难以永年。去岁在长沙一见，嘱下走作其太公《墓表》，殷殷以所著诗文惧不克终为念。后接其两缄，寄所著古文一册，隐隐以作序为托，弟因循未及即为。顷接渠手书，乃属纩告别之辞，仍督催前嘱表墓之文；又一书告别阁下，求作墓志，皆不忍卒读。兹专丁送上，乞阁下哀其志，襮其行，而予以不朽，不独逝者衔感，将使天下笃学志士，亦引以自证自慰。芝房少为圣童，长为学者，比岁遭家多难，益发愤孤往，汲汲焉惧无闻于后，其书粗就，其志未竞而遽沦。谢介甫有言：“天之生夫人也，而命之如此，盖非余之所知也。”凡内伤病，神明不乱，若慧识文人，尤为闲定。往时刘云将死，以书告别京师，处分后事，曲当情理；今芝房亦然，临绝之音，一何琅琅，兹益足悲也！

此间军事平平，景德镇相持未下。南赣巨股尽窜湖南，又新裹衡、永、郴、桂土匪，益以广东乐昌之贼、广西贺县之贼，殆不下三十万，幸湘中兵将尚多，目前未致决裂，此间亦派五千人回湘助剿。将来此股果窜何处，较之去年在浙、闽时，凶焰更炽。皖北尤鼎沸，致数百里无人烟，民生日困，乱靡有定，滔滔者将何极也。金陵大营屡闻吉语，近拟将江北及九洑洲等处，一律长堑困贼，或者老巢先破，各处以次荡平乎？

国藩顽躯粗适，惟兴趣日减，老态渐增，惓念良友，终宵心痗。不胜区区。

致袁漱六 咸丰九年四月十二日

国藩驻建昌五阅月，因连城克复，闽境肃清，二月十二移驻抚州。景德镇相持未下，屡战互有胜负，前后折损近六百人，现令其休养士气，不遽进攻。南赣之贼尽入湖南，初破郴、桂二州、桂阳、宜章、永兴、蓝山、嘉禾等县无敢撄其锋者。后渡湘西，围永州，刘印渠观察屡战大捷，郡城之围立解。继围祁阳，王人树太守往援，互有胜负。据探，石达开尚在祁阳，前锋已指宝庆。又有广西贺县一股，破陷东安，窥伺新宁。新宁，江忠烈所居，楚勇之根本也。广东乐昌一股，闻亦窥视郴、宜。一大股、二小股合之上湖南四府新附之匪，计不下三十万。幸湘中调度有方，衡、宝二郡皆有重兵防守，祁阳亦坚与相持；又自贵州调回田副将一军，现至武冈，敝处派去萧观察一军，现至安仁，兵力颇厚；又于湖北调水师三营、马队三百，声威尤壮。湘潭、湘乡前此震惊移徙，近日人心渐定，不审果能完固否？知关廑系，敢用缕陈。

上海夷务，近状如何？金陵军事，日闻吉语，克复之期，究有把握否？尊署公事是否称意？世兄回湘应试否？比又购得何种佳书？便中敬求一一示复。

复邓瀛皆 咸丰九年四月十三日

舍弟温甫得附忠义之林，上邀封典，下荫遗孤，差可无憾。惟弟友于之谊，多所未尽，反躬内疚，寝馈难安，辱蒙慰唁，感纫曷既。儿侄辈承善诱之训，寒门多幸。泽儿今年耽搁太多，虽看书不辍，而制艺久未能作，必更生疏，此后求督之按课作文。鸿儿作五言诗亦颇成句，足征名师启迪之效。《通鉴》已讲毕，何其速也。阁下作事有恒，无一日间断，故尔日计不足，月计有余。此后仍求每日讲书，或讲《周易折中》，或讲《通鉴》，听候鸿裁。《折中》之书，该括万理，《程传》尤极明显。《通鉴》虽太多，难于看完，然讲一卷算一卷，讲一函算一函，若得数年工夫，讲完亦未可知，不完亦无碍也。

复胡宫保 咸丰九年四月十五日

接奉惠缄并参茸丸二瓶，感何可言。

希庵回家一行，上慰倚闾之望，甚好。国藩昨有一缄，劝其俟陈玉成犯楚击退后，再行请假回籍，彼时但知陈逆猛扑定远，尚未知其东趋浦口也。鄂中战争当在七月后矣。

耆中丞檄沈幼丹赴九江关道本任，广信绅民攀留，迥异寻常，走制府及敝处具呈者，前后十余起，士人罢考，河口罢市，修房者停工，赁屋者退租。中丞持前议颇坚，而商民汹汹如此，亦近来所未见者也。来示以塔公期罗将“塔拙罗巧”，决非其伦。沈君极精明，而其过人处在拙，故不可量耳。浚川援湘亦不甚缓，左公责之甚峻，容当譬解之。

致吴竹如 咸丰九年四月二十四日

窦兰泉兄以云南之案，几获大戾，比闻避迹蜀中，颇形狼狈，以“行不由径”、“时然后育”如兰泉，而意外蒙诟，为善者其惧矣。又闻其侄窦扬曾与其兄蔗泉先后沦逝，或系传者之误。丹畦之事，弟至今痛愤，而狼子归义，不知其野性果能驯伏否也？珂乡蹂躏不堪，为南数省之最。何子永、涂阆仙诸君均依托仁宇否？洪琴西有友吴廷华在鄂中带湘勇一营，招琴西赴鄂，闻其入都会试矣，曾过尊处否？齐中吏治何如？官绅中曾得良友，体用兼备，可济时艰者否？阁下近日德业，想益卓然，内不失己，外不失人，常看何书？便中祈示及一二，俾窥崖略。

敝乡近岁本号乐国，此次石逆以全力犯湘，积贼之愤，乘我之瑕，殊为可虑。若湖南糜烂，则楚军之在江、鄂者各怀内顾，必无斗志，所关匪浅。镜海先生精神康强，去冬今春两复弟书，均系亲笔，足慰绮廑。

致彭雪琴 咸丰九年五月初六日

连接五次惠缄，敬悉一切。日内公事稍多，九舍弟新至，料理诸事，裁复稍稽，乞亮之也。应商之件，条列如左：

——普钦堂之六千人，将领不和，口粮不敷，人人料其当败。钦堂骄怯而多欲，亦无能久之理。在我者太无可恃，非关建贼之果骁悍。刻下左右所能为力者，以战船巡截湖面，使贼不能西渡而窥浔，与屈守力保钟崖，守此必争之要隘，二者最急之务。其次激励乡团，以防牯牛岭，整饬水师，助守彭泽县，是亦要着。至水师登岸陆战，似可不必耳。

——此间派六营五千八百人赴景德镇会剿，李少荃及九舍弟挈之以行，大约初九、十一两起拔营也。本议定专赴东路，先攻浮梁之贼，如日内建贼或赴鄱阳，养素受敌，则舍弟等或先援西路，临时再酌。

——湖口修城，石钟山、昭忠祠断不可归入城内，在城外则有旷怀静趣，城内则尘嚣矣。阁下以为何如？

复官中堂 咸丰九年五月十二日

景德镇相持如故。水师自二十二日起，环攻九日，毙贼亦颇不少。陆军一溪之隔，迄未得手。抚州老营五千八百人全数赴镇协剿，令舍九弟与李少荃率之以行，仅留湘后营在抚护卫。弟以虚声留镇于此，盖恐景德镇之贼逼窜抚、建耳。

湖南之贼，自祁阳解围后，新宁、武冈亦以力战解围，宝庆亦获胜仗，大局当可无碍。贼之自浙、闽人楚者不过六七万，益以赣、郴之众、贺县另股之匪，计亦惟十余万。南省此次调度，皆于贼所欲至之处，官兵辄先事而防，应时而至，府城无所失陷，百姓未甚屠戮，仰托庇荫，实堪庆幸。

湘省弁勇近日能战者多，必须令补实缺，既可坚各弁久征之心，又可变营伍惰弱之习。都守以上，择尤咨部推补；千把以下，尊处酌量间补。在鄂之湘勇，去年缄商阁下，请补实缺，刍言已蒙采纳。敞处之湘勇，亦拟向尊处咨取千把以下数缺。弟于百弁之中，择补一二，将来贼平之后，勇则归农，弁目之精强者，则得缺归伍，亦销患之一道也。

复胡宫保 咸丰九年五月十四日

得两次惠缄，敬承一切。祁阳已于十八日解围，新宁、武冈亦先后解围。群贼萃于宝都，官军如田兴恕、周宽世、赵玉班、王人树亦会于宝郡，计不下二万余人，大局当可无碍。

来示虑及贼出沅、资，修造战船，据洞庭之上游，鄙见以为此不足为虑。国藩初在衡州造船百六十号，规模极狭小，器用极草率，然已费尽千气万力。阁下于五六年间恢廓水师，以左右博大精至之才，又得湖南公私之助，然办炮之难、需子药之多、造船之委曲繁重，闻亦费尽千气万力，乃得集事。今贼欲于资、沅造船，何处得一清静之所，两月、三月无官兵去击者？何处购炮？何处得此大桩子药？若自铸土炮，则亦不足畏；若仅造民船，则徒供杨、彭之一焚，尤不足畏矣。若果入蜀中，鄂省添出西边防务，却自费手，然亦在陆而不在水。刍荛之见，是否足供采择？此贼钝于浙、又钝于闽，入楚后又钝于永、盹于祁，或竟不能入蜀，亦未可知。巢湖贼舟出江，下游必有几次恶战，黄石叽、湖口各营，应请不再调开。李申甫尚未来营，盖为雪琴留谈也。

复欧阳牧云 咸丰九年五月十五日

弟身体粗适，目疾与去年略同，尚未再增老光。心血积亏，不耐久思。此是多年旧症，亦遂不敢构思。舍闻诸事，自九舍弟去冬归，料理一切，粗有规模，弟可放心。泽儿等读书总以有恒为第一义，庶足补弟平日之所不逮，望阁下照料训诫，至要至要！

复李少荃 咸丰九年五月十七日

阁下此行，其着意在察看楚军各营气象，其得处安在？其失处安在？将领中果有任重致远者否？规模法制尚有须更改者否？一一悉心体察，在阁下既可量而后入，在敝处亦可度德而处。阁下闳才远志，自是匡济令器，然大易之道，重时与位，二者皆有大力者冥冥主持，毫不得以人力与于其间。昨揖别时以此相箴，盖亦近岁阅历之余，见得一二，非谓能夙以自持也。

与胡蔚之 咸丰九年五月二十一日

陈季牧现在光泽，壹意与民休息，宏奖士类，凋残之区，颂声大作。自敝营出者如树堂、季牧，皆可跻于循吏之列。阁下初政甚有贤声，更望持之不懈，无以瘠苦为嫌，休问日隆，则与有光施矣。

复郭雨三 咸丰九年五月二十一日

四月之杪，由沈幼丹观察处递到三月二十五日惠缄，凡二十一纸。缕缕深至，如亲謦欬。所荐四君子，本末咸备，有味哉其言之也。

刘星房前辈顷来敝营，益道昔年与左右过从欢洽之详。星翁自去秋以来，两目失明，动止需人，南丰庐舍被焚，田荒不耕，百物荡尽，侨居南昌，恃其子慈民孝廉，觅馆谋食。丧乱以来，衣冠播荡，良可悯念。幸星翁冲襟淡远，萧然寡营；慈民读书具有师法，涉世亦臻稳练，克家继起，足用怡悦。子序同年亦时过敝处，年来饱尝艰险，穷途白眼，所在多有。渠自赋诗有云：“沉舟转侧波涛裹，败絮周旋荆棘中。”盖实录也。此外文士游从往往不乏，惟将材殊难其选。昔日闾里亲知，英流辈起，数年之间凋谢半尽，陈安“陇上之歌”，廉颇“赵人之感”，能不怆怀？

逆贼之自南赣犯湘省者，二月间连陷郴、桂五、六县。厥后在籍诸将，投袂竞起，始围永州，继围祁阳，又分攻武冈、攻新宁，均以力战得解。刻下大股屯集宝庆，又有广东乐昌股匪、广西贺县股匪与相应和。若宝庆再得数胜仗，湘事或可少纾。弟自建昌移驻抚州又逾三月，以桑梓方急，故徘徊中立，不敢壹意北向，所部诸军，除萧观察挈五千人回援楚南外，余万余人悉赴景德镇会剿，舍弟沅甫亦在该镇。弟以赢卒留镇抚州，聊壮虚声，以杜贼内犯之萌而已。江南大营时闻吉语，如果九洑洲及江北一律掘壕合围，诚堪庆幸。皖北近状何如？饷项尚能接济否？将领之可恃者几人？便中祈示及一二。

敝处练马队之说，鄂中备赀赴口北采买，到时许以五百匹分隶此军，今尚未操习也。

复彭雪琴 咸丰九年五月二十六日

去年三河一案，今岁寻得者，未敢信其必真，然希庵所派之朱弁去舍间仅二里许，从舍弟已历三年，敝处所派之杨、张二弁亦向系相识，三人同往辨认，似尚可信。姜瀛所述情节，颇多支离；李起传所开初九破营之说，日期亦不符合，所称认识之语，尤难凭信，惟姜瀛曾受李秉苑之托，李秉苑曾奉鄙人之批，并非无因而至。前者且所陈情状，必是三河同殉之忠骸，应请阁下以公牍私缄知照李镇军，即将前项棺具，由大通载至湖口，择地安厝，俾姜瀛得释目前之累；鄙人不食前批之言，而此项忠骸亦得永妥异域之灵。其李镇军代去银两，应如何归款之处，请卓裁酌量办理。

复胡宫保 咸丰九年六月初二日

连奉惠缄。希庵会剿宝庆，兼顾安、益、鼎、澧，原是胜着，第黄州老营骤减去劲旅五千，设四眼狗率众上犯鄂疆，似嫌单薄。在宝之贼不甚善战，不逮陈狗远甚。现在宝城内外官兵三万六、七千人尽敷剿办，如金国琛等尚未全数起行，应请更为斟酌。

贼党窥蜀自意中事，然既钝于浙、钝于闽，入湘后又钝于永、祁，钝于宝庆，裹胁之人，愿从者渐少，且无老巢以为粮台，粮米须掳，子药须搬，行且自疲于山谷之间。所虑者，四川民气浮动，从乱如归，恐粤贼以将熸之烬，引川中燎原之焰。即无粤逆引之，而蜀民犹盻盻思乱，蜀若有事，却自不易收拾。侍之才智短浅，精力耗绌，不特自知甚明，往年志在讨贼，尚尔百无一成；近岁意存趋时，岂足更图千里。来示以翩然翱翔相戏，昔之翩然者，群雄蔚超，云合景从，如龙得雨，如鱼得水；今则英彦莫属，足音阒寂，将何所挟以翩然乎？恐翩然者，载飞载下矣。

午桥复出，仍是治军之局，与胜帅尚共事一方，亦所谓箕独有神者与？

与何愿船 咸丰九年六月初八日

顷闻九龙山之土匪剿除净尽，有都司林文察带台湾勇七百人，所向有功，从此闽省西路，安枕无虞。陈季牧在贵县壹意休息，不事烦扰，均堪仰慰廑注。

湖南贼势，尚未少衰，或久扰湘中，或窜至川、贵，均属可虑。此股自立门户，与金陵逆首已不相属，即景德镇股匪亦不禀奉金陵，自为雄长，势皆类于流寇，应如何而可渐就破散，敬求开示明略，不胜感荷。

复李少荃 咸丰九年六月十一日

旬日两接惠书，具悉一切。

此间于二十八日得见邸抄，而奏留之片于二十六拜发，片中仍未作十成句。观阁下精悍之色露于眉宇，作字则筋胜于肉，似非长处。玉堂鸣佩优游者，倘为四方诸侯按图求索，不南之粤，则东之吴，北之齐、豫耳。楚军利病得失，日内当已审得要领，便中尚祈示及一二。

闻夷舟比至津门，不审捍御尚得法否？去岁万寿前后，夷船亦曾抵津，今岁僧邸在防，故当差称人意。湖南事尚未纾。宝庆城内外兵勇二万，概被该逆合围包裹，幸刘印渠、李希庵、萧浚川三军俱可往援，大局仍自无碍也。

与陈俊臣 咸丰九年六月十二日

国藩近状粗适，惟目光眵昏，不能多看书作字，用以为苦。此间营官尚多得人，惟统领殊难其选。今贼皆百战之余，非得良将统五、六千人，断不足以当一路；非得贤统领四人，分辖四枝，亦断不足供调遣也。石逆一股与金陵逆首，久已分门别户；景德之杨辅清、杨雄清亦另立门户，不奉金陵号令。其人多不及石逆，而坚悍过之。此二股皆将成流寇矣，此后防剿似更为难。阁下桑梓之事少纾，能否命驾东来见访，作终月之谈，不胜企祷。

复张小浦中丞 咸丰九年六月二十一日

侍奉防蜀之命，时景镇未复，难遽撤动，已据实复奏。旋闻景镇克复之信，局势又自不同；第念防蜀者，防湖南之贼也，若能在湖南剿灭，壹大创之，岂不更妙？目下贼围宝庆，城内之军民、城外之二十余营盘，概被大围包裹，文报不通，极为危急，因令张道运兰率四千人回援，乘景镇得胜之气，用弁勇自卫桑梓之心，或可得力。侍携舍弟所率之六千人溯江而上，驻荆、宜等处，防湘贼渡江扰湖北之西路。兵单卒弱，仅可自守，不足言战。若朝廷必命为蜀中之行，则当调回萧、张二军，稍厚兵力耳，

复官中堂 咸丰九年六月二十三日

此间于初四日奉防蜀之命，其时景镇攻剿方急，万难撤动。甫经据实复奏，旋闻景镇、浮梁攻克，情形又自不同。因派张凯章带四千人回援湘省，而弟自率六千人溯江西上，驻防荆、宜等处，道出武昌，又可瞻对雅范，一倾积愫，幸何如之？窃计宝庆解围，此贼由辰酉以入西蜀，则险而难；由益阳、常、澧以窥荆、宜，则顺而易。窜荆州则可由襄阳以犯秦、豫，窜宜昌则可由三峡以犯全蜀。弟奉命防夔，自应奏明先驻宜昌，然恐行至荆州等处，即适与贼锋相值，所带六千人太单，难御大敌，敬求阁下预筹良将劲旅，俾弟得携以俱西，不胜感荷。计常、澧、荆、宜之间，今年战事必多，能萃两湖劲旅于此间，痛歼石逆一股，则大局之幸也。

复邓寅阶 咸丰九年六月二十四日

小儿纪泽颇事看书，不好制艺。吾意学者于看、读、写、作四者，缺一不可。看者涉猎宜多、宜速；读者讽咏宜熟、宜专。看者“日知其所亡”，读者“月无忘其所能”。看者如商贾趋利，闻风即往，但求其多；读者如富人积钱，日夜摩挲，但求其久。看者如攻城拓地，读者如守土防隘。二者截然两事，不可缺亦不可混。至写字不多则不熟，不熟则不速。无论何事，均不能敏以图功。至作文，则所以瀹此心之灵机也。心常用则活，不用则窒，如泉在地，不凿汲则不得甘醴；如玉在璞，不切磋则不成令器。今古名人虽韩、欧之文章，范、韩之事业，程、朱之道术，断无久不作文之理。张子云：“心有所开，即便札记，不思则还塞之矣。”小儿子每三、八课期，敬求先生督令作文，约以五百字为率，或作制艺、或作赋、或作论、或作经解札记，断不可一字不作，或逢三作制艺，逢八作赋。论、经解，亦尚妥善。未有无一字之常课，而可以几于成者也。

嘱为族谱《弁言》，谊不容辞，惟此时尚未暇也。二姓合修，在阁下本仁至义尽之心，体先世权宜合好之意，称情起例，未为不可，惟欲永远联称如诸葛、欧阳之例，则微有不侔；如近世嘉兴之陆、费，湘潭之郭、汪，差近之耳。

弟移屯抚州，倏逾两月。昨派老营六千人会攻景镇，鏖战数次，幸获全胜，于十四日克复景镇，十五日进克浮梁，沿途擒斩逼溺，难以数计。余党由祁门夺路奔逃，即派张凯章率四千人回湘援剿，会攻宝庆，七月当可抵湘。知关廑念，特用布闻。

复骆龠门中丞 咸丰九年六月二十五日

顷奉手翰，以景镇匪党有勾结犯湘之意，属此间妥为堵御。景镇逆目杨雄清与石逆本属一气，去年先窜玉山，后窜安仁，与闽贼分而为二，非其志之素定。今景镇、浮梁虽幸克复，而该匪等与金陵逆首义不再合，必仍思归并石逆一股，将来复为江西之患，即为湖南东界之忧，殊觉防不胜防也。

侍奉命防蜀，当以景镇未复、难遽撤动复奏。今江省肃清，自当由荆、宜赴夔，惟贼踪诡秘难测，恐宝庆解围后，常、澧、荆、宜之际，战事方多耳。现派老湘营回援，乘得胜之气，用自卫之心，或可得力。到楚后，此军如何调遣？尚祈咨示。

复邵位西 咸丰九年六月二十六日

奉惠书，并蒙嘉贶好书数十册，军中书籍绝少，得此如环宝溢目，遂欲废百事而日与编摩。中如合刻程朱《易传》、世德堂《庄子》、莫板《韩文》等种，日内正尔购觅迫切；《古今逸史》、元刻《龙川集》，向所未见，亦佳本也。羁怀郁郁，得此豁然大适，谨遵来教，即不复备价奉还。“明珠青玉不足报，赠子相好无时衰”，敬为左右诵之。

芝房《墓铭》，深切不浮，韵语亦沉痛，逝者得此可以不憾。弟亦为其太公、太夫人作《墓表》一首、《刍论序》一首，以践宿诺，录稿附呈，敬求裁正。其《刍论》原稿，尚存敝处，觅便当寄左右鉴定。孙氏后事，概托郭意城、李仲云两君，郭即筠仙之胞弟，李即石梧制军之次子。遗书当可悉刻，此间亦寄百金聊助刻资。其家赀产微薄，行当鸠集同人谋有以善其后。诸关廑注，琐琐布闻。

复左季高 咸丰九年六月三十日

得惠书，敬悉一切。景镇之贼欲与湖南石逆股合，此间亦早有所闻。盖石氏与金陵洪贼不可复合，其于景镇、建德二杨固一气也。目下二杨意见参差，又浮梁城外之战杀断后，悍贼颇多，或不遽谋回窜，为吾湘东界之患。将来二杨终当归并石逆部下，江西、湖南均难安枕，尚祈阁下预有以拟之。

弟派凯、钤回援桑梓，一则三月间渠有禀请援湘，业经批准；二则此军之锐进稳扎，皆胜他军，目下尽可一战。将来湘事少纾，凯、钤不能复合，似当分为两支，且令凯章添募生力，稍变规模，乞阁下细加察酌。

复胡宫保 咸丰九年七月十五日

宝庆解围，同深抃慰。然贼在浙不能破衢州，在闽不能破建宁，断无在湘能破宝庆之理，希庵之必成此功，人所共料耳。看此局势，贼当回趋衡、永，不能北犯常、澧，鄂之西、蜀之东，其或可免于难乎？推位让贤一折，忠、孝、仁、让四者皆备，信大智之所为。

国藩初七日自抚州起行，初十至南昌，十六可出城，吴城、湖口小有耽搁，当于八月之初奉接清尘耳。因兵力太单，又调湘后营同行。散营多可用者，惜无良将统之。

复胡宫保 咸丰九年七月二十一日

雨三殉节，其家恐益难支拄。淮南连年多丧善人，如吕鹤田、朱卧云丧于舒城，江岷樵、陈岱云、邹叔绩殉于庐州，迪庵及舍弟温甫陨于三河，戴存庄没于桐城，何丹畦戕于英山，今雨三又有定远之难。皆与国藩骨肉姻旧，北望神伤，莫雪此愤。而丹畦遇祸最惨，反使浅者得议其后，尤思一为雪之。当借大力共图此事也。

国藩于十七日抵吴城，十九日至湖口。湘后营报二十日自抚州起程，计二十四日可至南昌，八月初乃可至浔。侍在钟山少住数日，得湘后营出省确信，即可西行，不必定待其来浔也。身边约带八千余人，惜无人统之以战耳。

复庄卫生 咸丰九年七月二十一日

接奉惠书，奖借溢量。曩岁湘人援鄂，无艺之供，有求必应，万众诵德，至今弗谖。比复雄藩懋建，内以富民，外而荡寇，风猷峻迈，跂想何穷。

承询选将一节，猥以湖湘俊彦朋兴，推求汲引之原，鄙人瞀瞀，奚足以言衡鉴？风云际遇，时或使之，生当是邦，会逢其适于鄙钝初无与也。抑又窃疑古人论将，神明变幻，不可方物，几于百长并集，一短难容，恐亦史册追崇之辞，初非当日预定之品。要以衡才不拘一格，论事不求苛细，无因寸朽而弃连抱，无施数罟以失巨鳞。斯先哲之恒言，虽愚蒙而可勉，更愿南针远锡，证此不逮。

弟叠奉防蜀之命，所部除分起援湘外，尚挈七八千人以行，已于十九日舟次湖口，稍与料捡，即当赴鄂，瞻对雅范，愿言之愫，匪朝伊夕。

复左季高 咸丰九年七月二十五日

顷得十一夜赐函，敬审一切。希庵一战而解宝郡之围，勋绩甚伟，日内当廓请东路矣。凯章计已抵境，雄师云集，当易得手，未知饷项能支几时耳？

弟于初七日自抚起程，至省城住五日，十七至吴城，十九抵湖口县。朱、唐等营自景德镇来浔，酷暑感病，死亡相望，只得奏明少与休息，计出月朔乃成行耳。湘后营亦挈之以行，以人数太单，而此军又与江西积不相能，故尔携以自随，然江西腹地，益以空虚，而敝处饷项，益以短绌。江西协款三万，除以二万四千济萧、张二军外，此间仅余六千，不敷尚巨，当概就官、胡两帅，请益而取盈耳。贼既不能阑入常、澧，自不能遽犯蜀中。此间行至黄州，当有后命。若能合楚人之力，并谋皖北、皖南，兵聚而气易固，将聚而兴稍浓，或犹少有所成乎！

复李希庵 咸丰九年七月二十五日

得惠书，知二十八九两战，宝庆北路，重围立解，万众再生，桑梓蒙福，至以为慰。比想东、南各路一律廓清，贼既不能越窜常、澧，自无从窥伺巴蜀，若能逼入东路，与萧、张各营会剿，聚歼此股，诚大局之幸也。

国藩至湖口与杨、彭诸公会晤。朱、唐等营自景德镇调来，冒暑多病，只得休息旬日，再行西上。贼踪既不入蜀，此军行至黄州，当另有后命。能与胡、都、杨、彭诸公及阁下雄师并力皖南、皖北，或者全局稍振耳。

复郭筠仙 咸丰九年七月二十六日

五月杪由胡润帅寄到惠缄，刘锡崑归，又得五月一缄，敬承所示。五月二十五日之战，自庚子、辛丑夷务初起后，至是始一大创之，中外人心为之大快。惜来缄叙战事太略，顷从官帅咨文中得读原奏，亦似有不尽者。六月后似未闻续有战争，而邸抄载阁下以六月二十四日人对，想津门事已大定耶。

国藩以六月初奉防蜀之命，其时景镇未复，碍难撤动，据实复奏。旋以景镇、浮梁并克，江省肃清，乃拨张凯章四千人回援桑梓，而自率六千余人溯江西上，将驻宜昌等处，以保蜀之东门，而固鄂之西路。七夕自抚州起程，至南昌小住五日，十九日行抵湖口。景德镇调来之陆营，冒暑致病，死亡相望，不得已给假医调；杨、彭诸公亦邀留少息，拟八月朔开行，由汉，黄达荆、宜耳。

湖南之事，希庵两获胜仗，宝庆西北面业已解围，此贼在浙不能破衢州，在闽不能破建宁，断无能逞志湘中之理。且闽中大股，去秋回窜玉山、景镇者数近四、五万，其南安入湘者不过得半之强，裹胁虽多，气势已散。若希庵、田、赵之军蹴之于西，浚川、凯章二军邀之于东，可环绕而痛歼，或不至更为蜀患。

李申夫到营已月余，其内足以自立，必不以军事盛衰为转移。陈作梅闻当一枉顾，近企迟之，未邃至也。次青以病留抚州，行当归平江静养。幼丹积不获上，顷已告请终养，无缘强之同行。少荃代管文案，许仙屏代办书记，胡莲舫、李小泉在吴城报销局，亦时时追从，朋游仍不寂寞。惠书称申夫有揽辔澄清之志，只愧尺波不足以纵巨鳞，陋邦不足以发盛业。昔有巨盗发冢，椎掘方毕，棺中人忽欠伸起坐，曰：“我乃伯夷，何为见访？”盗逡巡去。易一丘，方开凿墓门，见前欠伸者随至，曰：“此舍弟叔齐冢也。”今将施巨钩、牿饵于蹄涔之水，是犹索珠襦、玉匣于伯夷之垅，多恐有辜荐贤之盛心。至于推诚扬善，力所能勉，不敢或忽。

与耆九峰中丞 咸丰九年七月二十六日

阅竹庄来缄，词意似甚决绝，其才气究足任事，投闲可惜。江西饷源渐裕，远胜湖南，可否月给二万五千金，俾得手募四千余人自成一队，并令训练二、三个月，即令全不中用，浪费四个月，不过十万金；浪费半年，不过十五万耳。军兴以来，浪费多矣，即敝处所用三百万内，计枉费者不下百万，他处枉费者恐更不止于此。阁下爱才笃至，若不惜巨款，令竹庄精练一军，缓急必收其用。凡有志办事者，亦须随处应手，波澜稍阔，兴至而气乃盛。是否有当？乞详审而主持之。

与吴竹庄 咸丰九年七月二十六日

欲办一事，自须少假斧柯，略裕财用，乃可得所藉手。顷缄商九峰先生，月给饷项二万五千金，令阁下手募四千余人，从容训练，自成一军，不知事果可成否？如果照办，阁下亦宜抖擞精神，虚心勤求。战必胜、攻必取，二者虽无把握，至于稳扎坚守，严纪律而爱百姓，尚属人力之所能勉。行之不懈，亦弭谤之一端也，愿熟计之。

复张小浦 咸丰九年七月二十八日

景镇既克以后，本应以江、楚各军合力尾追，与徽军共收夹击之效，俾皖南上下丑类逐出岭外，归并江滨，庶事理少得就绪；不意侍奉防蜀之命，军势既西，众心亦因以移易。张凯章观察三月间即有回援桑梓之请，业经批准于克镇后回湘。故张军之西虽于入蜀之路本便，亦以体军士之乡思而然也。

侍过南昌，与耆中丞商定，以养素暨饶镇军两支分防饶、景两处，而别遣吴竹庄观察成军以出，协剿皖境，冀助麾下一臂之力。业据成议约略入奏，不意吴君以兵单助寡，不愿任事，坐视皖贼日增，不克少为左右分忧，实用疚歉。

复胡宫保 咸丰九年八月初一日

接二十九日大咨，以寿州之急，速筹援淮之师。鄂中四战之地，援淮即所以防鄂，保大局即所以自保，卓裁良为至当，惟兵勇尚可酌拨，统将实难其选。敝处部卒万人，无人统领，深以为虑。鄂中统将似亦乏引重致远之才，希庵不归，此局似未易办。至军火、食米，搬运维艰，不特六、霍千里无人，即商固亦流亡萧条。湘中兵将向来安逸饱暖，易一苦境，行走必难迅速，此举办成，亦虞有鞭长莫及之势。承询及愚蒙，殊无良策，可供采择。古来义士仁人行军用兵之道，专重救人之急、解人之围，是以义声播于遐迩。阁下素以义侠感动四方，应如何成军越剿，尚希卓裁。

与陈作梅 咸丰九年八月初五日

前接云仙缄，知台从业已出京，果旋珂里，似可惠然枉顾，而未敢必也。兹专弁奉迓德旌，天气新凉，道途无警，伏恳翩然命驾，临江钦迟，实劳我心。

此间军事殊乏起色，惟约束士卒，不敢搔扰；勤于操练，不敢懈弛，二者兢兢自持，行之有年，藉以报慰知己。至于引重致远，摧荡巨寇，则兵单力绌，良非所任，亦望将伯来助，员于尔辐。相见有日，不复一二。

致季仙九中丞 咸丰九年八月初六日

接奉赐书，敬悉春间肃启，已达钧听。猥以戋戋不腆，上蒙齿记，且念荒庄寒窘，未荷纳存。二十余年，门生久甘委弃于风尘澒洞之中，虽师门在望，亦不获修一介之使，勺水之敬；今日惊涛粗定，收召魂魄，乃克重进缨矢之贽，损辱教言，远见屏却，愧悚奚任？辄借松江之便，专使再进，伏冀莞纳，以鉴微忱，不胜祷切。

国藩于六、七两月屡奉防蜀之命，初以景镇未复，碍难撤动，据实复奏。既而江西肃清，乃派张观察以四千人合春间派去之萧观察一军，共援湖南，而自率万人由鄂赴蜀。师行甫及半月，闻宝庆解围，湘事已纾，贼踪无缘入蜀，计后命当有变更，容即续报。

复朱尧阶 咸丰九年八月初六日

得永丰惠书，敬悉一切。景镇克复，一隅数子之利耳’，不足言功。宝庆贼退，吾乡渐得安枕，官军自西而东，，一贼亦不敢复窥巴蜀，大局当有转机。

朱芳圃血性过人，弟所深知，其诸季亦多朴实，能来共事，弟之至愿。杨、王、罗、胡诸人经阁下品题，必非浮靡者比，容思所以致之。弟此次在外专了宿事，而补前失，再历年载，寸心当少安恬。

复张筱浦 咸丰九年八月初七日

前闻陈逆玉成，有窜犯皖南之说，恐适与景镇逆徒合并，虞我公应接不遑，方以为虑。顷得两次缄牍，知雄师外攘内守，恢恢有余，可胜佩慰。

国藩在湖口小住十日，至九江守风四日，抵鄂当在中秋前后。湘事近无确耗，然宝庆之围已解，贼不能西向辰、常，自无缘更入巴蜀，倘敝军折而东行，则与雄麾合并，会有日耳。

复左季高 咸丰九年八月十九日

黄州接惠书，敬知一切战事、贼踪。中丞一疏，尚未得见，想咨未发耶？

贼悉南窜，蜀中无事，莫大之幸。来示谓救已残之皖，不如完未破之蜀，良有深意。惟整军教民，处处与察吏相关，非地方官行之稍久，难以收效。作客本难，作客于无贼之省则尤难。目下敝部无一统将，散钱委地，若果入川，贼至亦不能御。官帅既以会剿皖中入奏，且俟谕旨再定进止。萧、张两军请与龠帅商酌，遣一军来敝处。凯章有坚忍之操，而非将多之才，请令其募齐四千人来鄂，钤峰则不必来，待尊处定夺。有复信，弟再行咨札耳。

复葛睪山 咸丰九年八月十九日

国藩生平坐“不敬”、“无恒”二事，行年五十，百无一成，深自愧恨，故近于知交门徒及姻戚子弟，必以此二者相告。“敬”字惟“无众寡、无小大、无敢慢”三语最为切当。君之祖与吾之祖，于此三语皆能体行几分。仆待人处事，向来多失之慢；今老矣，始改前失，望足下及早勉之。至于“有恒”一字，尤不易言。大抵看书与读书，须画然分为两事，前寄寅皆先生书，已详言之矣。看书宜多、宜速，不速则不能看毕，是无恒也。读书宜精、宜熟，能熟而不能完，是亦无恒也。足下现阅《八家文选》，即须将全部看完，如其中最好欧阳公之文，即将欧文抄读几篇，切不可将看与读混为一事，尤不可因看之无味，遂不看完，致蹈无恒之弊。

家叔性情最与家祖相似，家祖晚年适意事多，蒙叔则不适意之事多，望足下细心劝慰为感。

复易芝生 咸丰九年八月二十日

接到惠书，浣慰无量。

国藩昔年锐意讨贼，思虑颇专，而事机未顺，援助过少，拂乱之余，百务俱废，接人应事，恒多怠慢，公牍私书，或未酬答，坐是与时乖舛，动多龃龉。此次再赴军中，销除事求可、功求成之宿见，虚与委蛇，绝去町畦，无不复之缄咨，无不批之禀牍，小物克勤，酬应少周，藉以稍息浮言，而精力日耗，目光眵昏，平生于古文辞钻研颇久，差有敝帚之获，而眼之所鹄，手不能应，心所欲为，日不暇给。自去冬至今，曾作文七、八篇，罕称意者。《罗忠节墓铭》，久思一答尊嘱，因意兴少佳，亦姑置之。即先祖、先考妣神道碑，尚未能敬谨从事，终夜疚心。因念文章之事，究以精力盛时，易于进功。足下年力方强，志趣拔俗，宜趁此时并日而学，绝尘而奔，虽未必遽跻作者，而看、读、写、作四者，兼营并进，亦自有一番之功效。睾山亦有志之士，小儿舍侄辈得以步趋后尘，争相濯磨，则寒门之幸也。足下倘有意乎？

复刘霞仙 咸丰九年八月二十一日

国藩于六月初，奉防蜀之命，以景镇未复，难遽撤动，而所部将才太少，难期高飞，作疏直陈，后以江西肃清，不得不移师西上。行至武穴，接官帅咨，已奏请会剿皖贼。顷奉谕旨，以川境可保无虞，即行进剿皖省，如尚未免有入蜀之虞，只可从缓酌量云云。是圣心并无成见，仍听外间裁酌。蜀中本大可有为之邦，惟国藩倦游已久，深惮作客之难；作客于无贼之区、周旋于素不相知之主人则尤难，以是徘徊中立，未敢望剑南而西笑也。自黄州至武昌仅百余里，而阻风已逾四日，俟与官帅商，恐仍当从胡、李、多、鲍诸公之后，共图皖中。更事日多，斯不敢为天下先耳。趋时之效，茫如捕风，亦稍稍倦矣。历年疚心之端，逐一补救，十已得其七八，如赒恤林秀三之家，而纂文刊碑于抚州殉节之处，亦近日一称心事。目光眵昏，老境日增，所学无成，不无感喟。

复胡宫保 咸丰九年八月二十六日

日内应酬颇劳，趋时之效，茫如捕风，而身已惫矣。

得见汪梅村，洵积学之士，廉卿亦精进可畏。台端如高山大泽，鱼龙宝藏，荟萃其中，不觉令人生妒也。教舍沅弟子“恶巧”、“恶盈”之外，又曰“天道恶贰”。“贰”者，多猜忌也，不忠诚也，无恒心也。舍弟顷有书来，谓动辄触此“三恶”云。

复郭意城 咸丰九年八月二十六日

宝郡解围，全湘肃清，桑梓之福，南向称庆。

国藩以七夕自抚州拔营，章门小住五日、湖口十日、黄州七日，二十三始抵鄂垣。官帅以蜀中无虞，奏请此军会剿皖中，谕旨允准，而仍不作十成之句，饬令酌办。此间众议皆主图皖，亦颇有持防蜀之说者。国藩以精力日耗，部下人才太少，若贼果入蜀，亦非鄙弱所能遏截；若贼踪不往，附赘悬疣，徒觉多事。鄂中众人熙熙，宾至如归，并力图皖，犹为正办。现带之营，已逾万人，拟以三千人自卫，另驻一处，拨七千人交九舍弟进攻一路。若萧、张二军，能调一军北来，则可分剿。两路饷项，除江西三万外，皆仰给鄂省。欲归并鄂中粮台，不复’自辟门面，则并江西三万亦不来矣。或分或合之间，殊难定计。

芝房所著《刍论》，胡中丞意欲刻之，不知湖南现动手否？

复胡宫保 咸丰九年八月二十八日

省中文武各官，于和煦熙熙之中，均有恪恭祗肃之象，亦足见宽而有制之效。

凯章请假三月，浚川业出粤境，目下均不能来。敝部万人，将江西协款三万提到，所欠无多，惟目下九十两月亏空较巨，求缄商揆帅及局中诸公，此两月酌添若干，自此以后，办理较易；或将粮台并入鄂中，或竟不复调萧、张前来，量入为出，则不甚竭蹶矣。

曾文正公书札卷九

与吴子序 咸丰九年九月初八日

尊文三首，妄加评点呈上，是否有当？仍求往复详示。退之论文，先贵沉浸浓郁，含英咀华。陆士衡、刘舍人辈，皆以骨肉停匀为上。姬传先生亦以格律、声色与神理、气味四者并称。阁下之文有骨无肉，似宜于“声”、“色”二字少加讲求。

与许仙屏 咸丰九年九月十一日

来示趋时者博无识之喜、损有道之真，谨当书绅铭佩。吾齿发已老，乃欲俯仰一效桔槔，所谓“未得国能，徒失故步”者也，自宜仍守吾拙，不妄悦人，以副同志期待之厚。年伯大人近日愁绪当已渐解，足下及时养志，正不必汲汲科名。高堂康胜复常，即求专缄示及。

致张廉卿 咸丰九年九月十五日

别后惘惘，不胜系念。足下精进不怠，实鄙怀第一惬心事。两湖学人无多，其不为事物所牵，而专一于学者尤少，愿吾子之振之也。令祖经圃府君《墓表》撰成，专人送呈。此心久为物扰，不复能深入，可愧耳。

致翁药房中丞 咸丰九年九月十五日

京华小别，忽逾十年。执事草檄江淮，勋施烂然，望景怀响，窃用驰慕。嗣闻移节皖中，值惊波颠顿之会，舟人束手，篙橹俱失，犹能屹立中流，从容裘带；中原多故，独任其难。猥蒙笺问，奖借过情，钦伏之余，只增惭悚。寿春为淮右关键，得公威望镇抚，守一方以固全局，引楚师以图大举，瞻望旌幢，欢跂无量。

国藩向厕朝班，因人碌碌，圣主初元，谬有陈列，一、三老成，见谓无当，遂同商丘之木，空食支离之粟，属以墨绖南还，襄治团练；旋奉皖省、鄂省援剿之命，兼受吴公、江公师友之托，戏造战船，兼募陆勇，嗣是驰驱江介，或利或钝。本年夏间，叠奉防蜀谕旨，比因湘贼南窜，蜀可无事，鄂帅奏请移师图皖。明诏敦促，乃由鄂渚回驻巴河，徐规进取，幸得执鞭弭以从左右，望海知归，良惬素愿。惟材力罢驽，目光眵昏，老境侵寻，不堪复图重远；敝部亦甚单薄，恐负知己期待之厚，尚冀随时缄示机宜，俾获遵守，无任感荷。

复胡宫保 咸丰九年九月十六日

手示敬悉。安乐弃予，世态之常。侍去年过此，与今年情形迥异。所示莫危于渐，诚为笃论；然此时只当用老僧“不见不闻法天下，惟忘机可以消众机，憔懵懂可以祓不祥”也。

“万事无成”四字，是鄙人一生考语，公安得攘而有之。一入鄂境，军事庶政，井井有法，官绅任委，多用正人，优劣得所，此岂无成者之所为？糜烂江汉，整成一个崭新日月、太和世界，是多大事，在公只算一笔外销帐？谦固美德，太谦又占却他人地位。特我辈指目者多，须保得此后不大错谬为佳耳。

复郭筠仙 咸丰九年九月十六日

七月二十六日师次石钟山，曾肃一缄，计已澈览。顷由咏帅递到手书，忻审台旆回津，履候胜常，霜严河冻，复返都门，优游供奉，至为企仰。

夷务得此大创，廷议欲藉回前约中万不可行之事，能于沪上调停妥办，不至更激他变，则中外之福也。津防相持过久，实耗财力，倘不即定局，自穷之道。

淮捻颇为中原患，东豫当事，合请僧邸移师一扫荡之。捻以车骑胜，盖非东三省劲旅，不足戡定此股，终当属望邸帅耳。

国藩至黄州住七日，至鄂住十日。官揆帅先以湘贼窜粤，离蜀已远，疏请会剿皖省，奉旨允准，而未作十成语，仍令商酌办理。湘中诸友皆主防蜀，断断辩争。龠帅奏报，每言贼将入蜀；比闻桂林解严，石逆窜义、宁、永、福一带，渐近黔边，国藩亦未敢谓蜀遂无虑。而廷谕实以皖为亟，鄂中大帅又怂恿图皖，大抵作客难，作客于人地生疏、贼所未到之处则尤难。仆饱请客味，且精力衰退日甚，所部不及万人，又乏统将，蜀即有事，亦未足以资堵剿。外察人事，内度吾才，不若并力图皖较有益也。九月五日回驻下巴河，拟调萧、张两军来助，浚川追贼已抵桂省，凯章派堵郴州股匪，均未能即来。九舍弟月杪当至鄂，将率敝部与希庵、多、鲍诸公分四路进规皖北。惩于上年孤军单进之失，与润公多筹兵力，不急攻城，先以固后路、剿援贼为要着耳。

申夫昨委办营务，颇能究心，足副推荐盛意。作梅已专函招之，旦晚当有嗣音。幕中只少荃襄理，甚盼意城来分劳也。秋来目昏少眠，体中常不适，无可告慰。

复左季高 咸丰九年九月十七日

连诵手书，谨聆一是。石逆由黔窥蜀，老谋深识，盖决于数月之前，今果全趋义、宁、永、福一带，将啮黔疆，弟亦何尝不以为忧。而中旨重在图皖，且令与揆帅商酌。住鄂十日，秀老力持皖议，解铃系铃，国藩未便立异。初五日回驻下巴河，而揆帅即于初七复奏。自问所部单薄，又乏将材，精力渐颓，已成拥肿，蜀事甚大，惧非所任，知己应鉴此苦衷耳。

彭山屺到营，已令试操马队，仍须鄂省采买口马拨来，再由满营挑数十健者作教师。萧、张两军均不即来，敝部更为减色。昨与咏公筹进兵，大略当分四路；依山而进，一由英山，一由六安，以规复舒、庐；傍江而进，一由太湖，一由石牌，以图潜桐、安庆。敝军当往石牌一路，与水师为声援，硕画以为何如？成功者退，中丞与阁下皆有履霜之戒。吾湘后患方长，可危者又不独在蜀矣。

与左季高 咸丰九年九月十八日

蜀中之行，思之至熟。凡治事公则权势，私则情谊，二者必须居一于此。前见蜀帅复陈一疏，末有云：“必不专俟曾某来此，致误事机，而鄂中自润帅外，皆不以西行为然。”且云：“师至荆、宜以上，则商旅疑阻，盐厘减色。”蜀既不肯为百两八鸾之迎，鄂又不愿为路车乘黄之送，权势如此，情谊如彼，虽欲独办一事，难矣。弟老境侵寻，精力日绌，所部又无一统将之才，假令贼果入蜀，亦决非敝处见兵所能御，是以依润帅聊相啕濡。润帅近亦不甚适意，苦心孤诣，未果见亮于人人，而军事、吏事二者亦殊丛杂，弟若与共图皖中军事，可少商酌也。

日内初操马队，湘人不耐辛苦，难期练成，然东三省扰民积习，当借此以风止之。

致胡宫保 咸丰九年九月二十三日

前日因循未及赴黄州，昨夕定今日成行，而又风雨交作矣。自占英、霍山险之路，而以沿江平易一路让鄙人，此公之盛德，而鄙人所最难安者，面商之事，此为第一。惟抚标各营与希庵各营，处处粘连一片，势难拆分。希庵既居商、六一路，则大纛不能不居英、霍一路，侍虽欲辞易而居险，而事理不甚切当，且细思贼所必争、苦战不休者乃在太湖、桐城、大关等处，此为第二路，今多、鲍所占者也。萧浚川来，亦拟调归此路。合多、鲍、萧、唐四人萃于第二路，则兵力极厚，可以更番少休。台端专辖三、四两路，侍专辖第一路，至第二路则两人公辖之，且不时拨生力兵协助之。此路正兵屹立不动，余三路皆当以奇兵论，不审荩筹以为然否？

希庵应否于十月来黄？如以为可，侍当便缄催之。

复左季高 咸丰九年九月二十五日

石逆不得逞于吾乡，其势自是衰弱，若广西、贵州另得生力劲军要之，竟有可灭之理。若入蜀，则从乱者多，仍恐有燎原之祸。弟则精力日耗，作客日久，部下人才日乏，难于更游生地，前缄已详言之，而朝廷宜择蜀帅为戡定西南张本，则深以来教为不易之论也。

此间四路图皖之说，大抵国藩任第一路，由石牌规安庆；多、鲍任第二路，由太、潜取桐城；润帅任第三路，由英、霍取舒城；希庵任第四路，由商、六规庐州。第二、第四两路最为吃重，希力自可独任；多、鲍七千人，则尚恐不支。敬求商之龠帅，速饬浚川前来，即派归第二路，与多、鲍同行。此路为贼所必争，桐城、大关、陶冲等处，势必苦战不休，而多、鲍内不甚和，鲍军亦渐成弩末，此路若有差失，三路皆为之失势。急盼浚川来此，公则助多、鲍以裨益全局，私则助鄙人以支撑门面。至恳！至恳！切盼！切盼！

樊案本出意外，润帅焦灼急切，然窃闻外议，实无锄兰焚芝之意，似可夷然处之，以为何如？

复左季高 咸丰九年九月三十日

在雪堂时，得闻樊案又生波折，深恐台端愤悒自伤，适丁果臣一信，道所以处之之法，甚精当，想润帅已抄送左右矣。

弟前复奏会剿皖北一疏，奉寄谕防贼北窜，饬筹一军绕出怀、蒙以北。现议以希庵任商城、固始以规庐州者，恐陈玉成由极北大围包抄，绕出我后，故以希军当之，实则力量尚不能及庐，但作远势而先并力于安庆耳。庐州且不能及，又安能遽谋怀、蒙？湘人柔脆，不耐面食，恐不能过淮北，拟于复奏内陈明。应否如斯？便中尚乞示及。

致杨厚庵 咸丰九年十月初一日

钟山小聚，实慰素心。别后想动履康愉，军政顺谧，至以为念。

仆至黄州小住七日，武昌小住九日。蜀中无事，此军会攻皖省，前奏业经咨达冰案，一俟希庵旋师，即当分路并进。若敝军沿江而下，与尊处水营联为一气，尤惬素愿。

内湖水师，前派哨船护送至鄂，见各勇荡桨不甚得力，上水过矶头，下水出洄洑，皆极艰难，几与民船无异。战舟之妙，全赖桨多，若桨手之身不活、力不齐，则虽多亦属无益。祈阁下告之各营官，不时操习桨支，务令如鸟之翼、如马之足，身活而力齐，则水师可保长盛矣。

复毛寄云 咸丰九年十月初七日

目下星使钱萍兄在黄州，可亭同年亦尚在黄，兄至黄州，不妨耽搁畅叙。胡宫保知人善任，求贤若渴；兄之肝胆照人，达于容貌，尽可畅所欲言，不必过于拘谨，反涉客气。弟拔营尚早，当絷维台驾，绸缪旬日。

致胡宫保 咸丰九年十月初八日

本日接厚庵信，兹专弁送呈，应如何裁复之处，伏候详示。

韦逆于五六年间踞守武昌，极为凶悍；七年窜扰抚州、吉安等处，亦甚可恶。韦家被洪、石杀害，事在三年以前，今之投诚，非果报家仇也，实以池州地小而瘠，人多无所得食，且东有芜湖之贼，西有建德杨党，北有安庆陈党，皆与韦逆为仇，万分穷蹙，故投诚而托词于家仇。鄙意第一须问明该逆麾下实数若干；第二须问明投诚后何处得食，或仍踞池州派索百姓、或向厚庵请领银米；第三须令独力专立一功，不必约会水师同往立功；第四须取亲丁为质。是否有当，务望详悉裁示。

复胡宫保 咸丰九年十月初九日

手示敬悉。韦之穷蹙甚于他贼，其与洪、陈、二杨辅清、宜清皆系血仇，不因投诚而始猜疑也。鄙意反正之后，而仍拥众数千或数万，占踞一城或二城，此风决不可效。能释众孑身归命、或仅带数百人如张殿臣之例，则事属可行，否则难免后患。至大功之成，尤不系乎此。

复郭意城 咸丰九年十月十三日

舍弟至，得赐书。蜀中为古来兵交所必争，屡缄谆谆以此为虑，今闻叙州帼匪作乱，连陷四县，郡城亦有不守之谣，若使石逆入蜀，乘机煽诱，为祸正自不浅。

六万人分三道入皖，老谋自是切当，特鄂中实无此气力。现拟以国藩任第一路，由石牌规安庆；多、鲍任第二路，由太、潜取桐城；润帅任第三路，由英、霍取舒城；希庵任第四路，由商固、六安以图庐州。而润帅既牵于吏事、粮事，难以出境；希庵又以母病，不能遽来；则四路之说，亦恐徒托之空言。而河南粤捻丛杂，东至清、淮，西至确山，二千余里，无一干净之土。袁午帅奏请鄙人由商固绕出怀、蒙以北，自揣棉力实有未逮。杨厚庵新受池州韦贼，目之降，欲仆速往主持其事，亦以才薄不敢任也。

复左季高 咸丰九年十月十三日

日内见闻，益乏佳耗。四川叙州帼匪，连陷四县，郡城闻亦不守，重庆迁徙一空，荆州盐厘立见歇绝。罗澹村中丞赴浙至清江，为贼所阻。严渭春廉访赴京至确山，为贼所阻。自盱眙、五河失守后，胜帅不知左次何处？中原鼎沸，两湖万无幸全之理。

池州贼目韦志浚向厚庵处投诚，鄙意该逆东与芜湖洪党、西与建德杨党、北与安庆陈党，皆不解之血仇，地瘠人众，无所得食，穷蹙归命，理有固然。惟孑身来投、或酌带数百人编入营伍，挟与征伐，则吾力足以制之；若听其拥众数万，占踞数城，仿张漋、李兆寿之例，则后患方长，事未可行。不知厚庵以鄙说为然否？四路图皖之议久已定局，而润帅以吏事、饷事难于出境；希庵又以母病不遽东来，一交春令，雨多而气浮，难于进兵，饷绌于西，贼逼于东，鄂人自治不暇，焉能及皖？润公日来拂郁多端，正坐此耳。

复胡宫保 咸丰九年十月十八日

手示敬悉。多、鲍不甚惬洽，唐、蒋亦各立门户，无长壕以困城贼之出，断饷道以速援贼之至，内外受敌，军无统一，此皆太湖可虑之端也。

国藩去岁初出，本奉谕旨指拨萧、张二军归此调度。今萧、张不来，各营皆杂凑，勉合成军，实难深恃。来教“分制援贼，包打胜仗”等语，无乃期许过奢。鄙人教练之才，非战阵之才也。守黄梅、守石牌或可竭力任之，拒援贼则敬谢不敏。人贵自知，不敢不确陈其短耳。

与袁午桥中丞 咸丰九年十月十九日

弟近年以来，常思与阁下共事一方，盖一则彼此作客，同病相怜；二则弟之拙直，可仗长才随时补救。奈事与愿违，不克合并。目下萧、张两观察未来，弟处兵力单弱，故推李君续宜任商、固一路。李君行兵最稳，又肯顾全大局，如能绕出怀、蒙以北，渠必能自任也。惟湘勇柔脆，不惯面食，与淮北相宜与否，尚难预定耳。

复胡宫保 咸丰九年十月十九日

两缄敬悉。檄鲍、唐归多节制，却大不可。鲍之战功颇伟，其高亢亦自有挟而然，即令出迪庵下，尚非所愿，况多公乎？强之使归，愈激之携贰也。只如昨日尊处婉劝之缄，便到恰好地位，不必再发公牍。国藩今日复鲍、唐各一缄，亦劝其“凡事推多都护主持，委蛇听从，同进同退”等语。侍与多向不识面，又无书信往还，鲍、唐当无所疑耳。

复胡宫保 咸丰九年十月二十日

来示谨悉。贼窜德安以分我之力，乃意中事，然三河尖尚在寿州地面，须由光州经过此路，我本属有备，特希庵未到以前，尚觉空虚耳。御之于商固之间，尚是山多，以希之步队辅以舒之马队，必可得手。若出山以后，果是平原旷野，则舒公马队嫌其少矣。德安、襄阳二府，似须讲求城守事宜，此次张逆纵未必遽来，将来群捻纵横，此二府最为可虞。

复欧阳小岑 咸丰九年十月二十日

得惠书并南屏一缄，敬悉一切。

南屏不愿在桐城诸君子灶下讨生活，真吾乡豪杰之士也；而直以姚氏为吕居仁之比，则贬之已甚。姚氏要为知言君子，特才力薄弱，不足以发之耳。其《古文辞类纂》一书，虽阑人刘海峰氏，稍涉私好，而大体固是有伦。其序跋类渊源于《易·系辞》，赋类仿刘歆《七略》，则不刊之典也。国藩之为是叙，不过于伯宜处略闻功甫生平之言论风指，而纵笔及之，非谓时流诸君子者，足以名于世而垂于后，不特不和之，且私独薄之。南兄识得鄙意，曰侍郎之心殊未必然，所谓搔着痒处，固当相视而笑，莫逆于心也。

复刘霞仙 咸丰九年十月二十日

鄢守愚来营，接奉惠书，企慰无量。

国藩驻军巴河，倏逾匝月。张军请假三月，尚留郴防。萧军为粤西奏留，势难北来。老营虽有万人，而材皆中驷，军无统将，惧不足效一割之用。鄢君气象规模似杨石汸，舍营官别无可以位置之地；而此间饷项日绌，专取给于湖北、江西两省，外省更无涓滴之益，江西又不时至，竟不能添立新营，已薄贻二十金资鄢君归矣。子春一军亦以无饷，不敢调来共事。浚川军屡经奏调咨调，果其速来，尚须筹饷哺之。此旧辖之营，已有不能相收之势。

国藩体气如常，惟目光日钝，兴会尤浅。自闻雨三、漱六先后沦谢，中年感悼，怆然不知所以为怀，瞻望旧雨，尤用轸结。

复胡宫保 咸丰九年十月二十一日

蒙惠良马，谢谢。此马系公所常乘，不欲受之，而贵纪执不可，割爱为愧耳。

希庵尚未至家，其母病究竟轻重如何？应俟希庵抵家后信来，乃可定行期之迟早。希未到鄂以前，第三路切不可深入，请于蕲水境内择地驻扎，千求莫性急也。三、四两路本算一路，伍继勋原图本系如此。以希庵居外一路，待贼从外抄来，而后以希军为应变之师，则我公之初议，而国藩以戚公枪法打第二下奉答者也。湘中未察，似皆以为出自鄙人之武断，吾何敢然。

致吴竹如 咸丰九年十月二十一日

九月初接奉惠书，得悉夏秋两缄，均尘台览。敬谂德业宏富，学道不厌，钦企曷既。阅邸钞知复陈臬畿辅，未审左迁果缘何案？圆凿方枘，龃龉乃分所应尔，幸圣明在上，犹觉直道得行耳。桐城方君援儒入释，阁下辩绌田巴，角摧五鹿，竟能引异为同，范围不过，此黄鲁直所谓“能就心地收汗马之功”者也。

近年军中阅历有年，益知天下事当于大处着眼、小处下手，陆氏但称先立乎其大者。若不辅以朱子铢积寸累工夫，则下梢全无把握，故国藩治军，摒去一切高深神奇之说，专就粗浅纤悉处致力，虽坐是不克大有功效，然为钝拙计，则犹守约之方也。所最难者，近日调兵拨饷、察吏选将，皆以应酬人情之道行之，不问事势之缓急，谕旨之宽严，苟无人情，百求罔应，即举劾赏罚，无人情则虽大贤莫荐，有人情则虽巨憝亦释，故贼焰虽已渐衰，而人心殊未厌乱。每独居深念，憾不得与阁下促膝密语，一摅积愫。

国藩自景镇克复，即率师西上，会湖南巨股尽窜广西，蜀可无虞，谕旨饬令会剿皖贼，现拟四路进兵，沿江两路：一由石牌以规安庆，一由潜、太以取桐城。傍山两路：一由英、霍以捣舒城，一由商固以规庐州。弟与胡中丞分任其事，声势颇盛，惟群盗如毛，我军尚单，未知能否得手？珂乡数百里内，友朋死于此者至多，如江岷樵、陈岱云、邹叔绩在庐州，吕鹤田、朱卧云在舒城，何丹畦在英山，郭雨三在定远，戴存庄在桐城，舍弟及迪庵等在三河，思之至痛。若能廓清一方，为亲友少雪此积愤，亦一快也。

与吴竹庄 咸丰九年十月二十二日

九峰中丞量移粤东，尊处饷事，能否应手，深为系念。张筱浦银台和平精细，台旆若果至徽，必可相得益彰。惟彼间亦甚缺饷，不能更有以济足下。此间萧、张不来，不能稍有展布，既自郁郁，而每念尊事，尤为心结也。

致杨厚庵 咸丰九年十月十四日

接陈伯陵禀，道及枞阳贼目方学凯投诚之事，似尚有机可乘。枞阳为我军所必争，而方学凯究系胁从，不比韦志浚著名逆首，此事似可办也。国藩本日拔营由巴河进驻黄梅，距枞阳太远，敬恳阁下就近经理。伯陵寄来方学凯家信，一并封寄一阅。如阁下以为可办，即请以暗记赐方学凯，许以不死，俾得放心来投，为荷。

复胡宫保 咸丰九年十月二十六日

手示及南阳府探禀均悉。鄂其将有西患乎？陈金鳌禀请调赴下游，敬求批准。札调此人将储为水师统领，自不必置之常德宽闲寂寞之地，侍不便调度也。

近日颇于土马队上用些工夫，若尽用勇丁，恐辛苦教练甫成，一旦打毛栗子去矣。思调二、三百穷苦兵丁操练之，湖北兵尚有可调者否？公现部之郧西兵可操马队否？西丹有穷，而捻匪无尽，吾辈不能不以全力习土马队也。得左公二书，乃大平适贤者，良不可测，吾固不如矣。

复毛寄云 咸丰九年十月二十七日

八年不见，一旦握手，便如枯旱云霓，生意蓬淳，累年郁抑颠顿之状，虽不欲尽吐于良友之前，而已不啻披沥毕陈、无鲠不伸矣。润帅书来，极服大疏，指陈切直，而气象宽博，以鄂民得所托命为幸。楚多君子，国之庆也。来示“功名之际，雅量包容”等语，谨当刻骨，匪仅佩韦。

近日军事平平，无功可状。奚名之云，古人木雁之喻，或亦藏拙之道乎？

复李申夫 咸丰九年十月二十八日

骄气、惰气等语，却不宜与人说及，此等默察之而默救之可耳。凡与诸将语，理不宜深，令不宜烦，愈易愈简愈妙也。不特与诸将语为然，即吾辈治心、治身，理亦不可太多，知亦不可太杂，切身日日用得着的不过一、两句，所谓守约也。

复官中堂 咸丰九年十月二十九日

蕲水途次接奉惠缄，敬悉武闱藏事，荩劳益懋，至以为颂。

国藩于二十四日拔营，分为两帮，前帮晦日可抵黄梅，后帮初二可到。承允拨西丹二百五十人，敬求拣派营总之朴诚善战者领之。马匹精壮者极为难得。此次口马到后，如不甚肥健，明春敝处拟专人赴北采买，届时再求尊处派弁同去；若此次马好，则省此一行矣。

韦志浚事，日内尚无的耗，闻其曾至张殿臣副帅处投诚，想下游已招抚就绪，芜湖或可得手。陈玉成不克回援太湖，亦足见浦、六官军之日盛耳。

复杨厚庵彭雪琴 咸丰九年十一月初二日

广济途次接惠缄，敬悉一是。韦逆投诚，本难深信，据称派古、刘二酋下攻芜湖，中途生变，情节颇为支离。至献池城、送家属为质之说，渠既自食前言，又变此计。池之得失，何关紧要，乃其穷蹙遁词，仍欲占据一州之地以观望耳。将来我军东下，池州不难攻取，所难者独芜湖也。鄙意韦逆于咸丰五年重陷武昌，抗踞二年，其罪极大，若果能取芜湖以自赎，尚可宽其一死；今该逆不能践前言，则我宜严绝之，不必责令保守池州。盖责以保守土地，是已许其降矣。许其降而不为之出奏，则无以示信；若为之出奏，则彼得借口以霸占池州之土，鱼肉池州之民，是庇一元恶大憝而无益于军事，有损于民生也。若阁下业已允许，或目前暂为羁縻，不绝其投诚之望，亦是一法。二者尚祈商酌施行。

复左季高 咸丰九年十一月初四日

韦志浚为贼中著名巨目，咸丰五、六两年重陷武汉，楚军几为所敝，其罪浮于李兆寿、张漋等，鄙意不欲招抚。厚庵犹欲卒抚之，恐终不足恃。方学凯则本系裹胁，无大权势，自可设法招抚，已专缄请厚庵妥办此事矣。

四路分兵之说，始于湖北委员伍继勋，绘图贴说，以英、霍、商、固合为一路，润公将其图分绘送敝处，弟乃参末议。道北一路，宜判为两也。多、鲍围攻太湖将近一年，功在垂成，势难遽撤而北行。其谓我师由西南进，四眼狗必由北路大围包抄，待变症既现，然后以希庵起而应之者，润帅议也。润与希名为两路，实则同出英、霍。弟抵黄梅，稍察地势，再定进止。

复钱萍矼 咸丰九年十一月初七日

前承台旆贲临，瞻对玉范，实豁尘襟，挹叔度之德晖，駴季咸之夙鉴。执别以来，怅惘弥月，顷辱赐书，兼惠法篆，昔贤有云，此人已兼百技，以今方古，奚翅过之？片羽在门，虹光远瞩，欢幸曷既。

国藩行抵黄梅，暂住城外，派员前往宿松、荆桥等处察看地势，再定进止。太湖诸营围攻如故。陈逆新蹀血于六合、扬州之间，或不遽谋西援。惟金陵大营方议增兵大举，今有李军门之挫，不能无少濡滞耳。

此间复奏一疏，圣意亦嫌迟滞，饬更酌筹一军，绕出淮北。湘勇不耐劳苦，不惯面食，弟早虑其难于北征。此外别无一旅可图，想荩画与揆帅熟商之矣。

复胡宫保 咸丰九年十一月十四日

——四眼狗上援不由新仓，即由英、霍，二者均须预防。由小池驿至新仓，则将我太湖、石牌之师分为二截。敝军于十三日驻宿松，去石牌百二十里，去新仓九十里，皆不能前往援应，但能保太湖后路，使贼不敢由荆桥横截二郎河耳，于太湖一军，不无小补。现拟即扎此间不动，万一太湖小有疏失，此间犹可保湖北门户。

——太湖御援贼之法，多公欲御之于小池驿；鲍公欲于营外十里迎击；鄙意欲仿六年八月鲁家港御石逆之法，直待贼来扑营，坚壁不出，待其惰归而后出击，亦不远追。如是二日，彼之锐气少沮，我之识力稍定，然后设法击之，则真贼与裹者、雇者，情状分明矣。蒋之纯以鄙说为然，现去与多公熟商，商定后再当奉告。

——鲍公之母患病甚重，专足由蜀至太湖催鲍镇归家一省视，仅十四日即到，其急可知。鲍遣员来敝处请假，情词迫切，侍未允许，嘱其来敝营小住数日，侍亲为劝慰，如不愿则必至尊处请假矣。闻此军近极精劲，规矩远胜在麻城时，断不可准假也，求以美言抚慰之。多公善战而颇难相处，侍待以疏淡，不急急求与之亲，将来或可相安。侍在此纵不能调驭诸将，收“六辔如琴”之效，亦断不拂戾其性。

——余际昌驻天堂虽险着，乃图皖之要着也，万无撤回之理。丁公三营扎上清，乃余之后路；曾、吴七营扎英山，乃丁之后路，皆不可动。惟公老营太单，侍深以为虑，可否将金公但店各营进扎张家塝，为公之护卫，亦壮余、丁声援，祈酌之。

致袁午桥中丞 咸丰九年十一月十五日

尊处之事，弟与润帅二人刻刻不忘，思少效辅车之助；但湘勇不惯面食、不耐劳苦，又思恋家乡，常常告假，若调赴淮北，水土不服，士心不愿，实属迁地弗良。外间但知湘勇之长，弟与润帅则并深知湘勇之短。廷旨令筹出一军绕赴淮北，目下竟无以仰答明诏，即无以护助左右，愧悚之至。胜帅所部，究有良将几人？便中求开示一二，为祷。

复李希庵 咸丰九年十一月十六日

比闻还乡省觐，姻伯母已康复否？阖潭安善，至以为念。

四路进兵之说，实则只有三路，阁下与润帅决不能分，国藩亦深知之。英、霍与商固是一是二，其归宿皆规取舒城也。

前会奏一疏，奉缓不济急之旨，饬另筹一军绕赴淮北，揆帅拟令唐义渠前往，符去年之原奏，助袁帅之声援，似尚妥叶。润帅将抚标各营调布天堂、英山等处，身边太形单薄，且业近皖境，去鄂太远；比又感冒多病，应请阁下星驰前来，与润帅相辅相济，敝处亦得遥分光曜，幸甚。

复胡宫保 咸丰九年十一月十六日

惠缄，敬悉一切。多公事已详于前两缄矣。细察舆论，近年鲍之战功比多更伟，而多好理坟山争斗等讼事，又凌辱绅士，颇为官民所憾。其才似宜将少，不宜过多。多、鲍二公正以彼此争胜、争强故，各自力战，不肯落人后。若鲍归多统，则多之意满而鲍之兴沮，彼此皆无争胜之心，似非利也。鲍日内归思极切，侍正苦心慰劝之际，尚祈无遽生波折为荷。至唐公一军，即日当为淮北之行。蒋公一军，即日当调归希庵。纵此时令归多统，亦属有名无实，仍祈鸿裁酌夺。多之精选在石牌，飞虎、开化营在太湖，渠欲调飞虎、开化营至新仓，正系御援贼之来路，且马队不宜于城根，似非欲敝军赴石牌也。至天堂实系要着，不必后悔。

近日见公调度处处合宜，但嫌身边太单耳。此后但求不动、不变、不疑、不悔，与诸将书缄不必过深、不必过谦，且待贼至潜山，公率金逸亭军再定进止。

复胡宫保 咸丰九年十一月十九日

惠缄接到。太湖万五千人一旦全行撤动，侍觉不甚妥洽，纵使敝部分七千人围太湖，仅能扎西南一路，其东北、正北三面城贼仍可分出，与援贼夹击多、鲍之军；况敝处实无统领，难以前往耶。硁硁之愚，尚乞鉴亮。大抵能战，虽失算亦胜；不能战，虽胜算亦失。御援贼于太湖城外，虽若失算，然使能战而捷，则转为胜算矣；御援贼于潜山，虽若胜算，然使不能战而败，则转为失算矣。平日千言万语，千算万计，而得失仍只争临阵须臾之顷。公以为御贼潜山，必操万全之算，愚见亦未敢尽信也。现在多、蒋二公，想已遵示而行。唐以自带三营往守石牌，尚嫌单薄，余四营归多统之出战，亦非所愿，闻已飞禀往请钧示。鲍军扎东门，闻多将宝塔下数营撤去，鲍之粮路倏尔隔断，多不告鲍而径撤去，鲍心亦甚不怡。此二节者，公必另有调停。可否以蒋赴天堂，以多为游击之师，留鲍、唐仍扎太湖，以六成街援贼，四成遏城贼之处，伏候卓裁。

复胡宫保 咸丰九年十一月二十日

鲍、李、唐、蒋归多节制之牍，亦已读过。事权既已归一，多公自有一番调度布置。唐军之应否全赴石牌，鲍军之应否进扎潜山，均当由多公指示定局。来示云马队不救，毕竟是步兵吃亏，此多公所挟以傲迪军者。若意生寺之役，则马队并未在场，事固难一概论也。敝军无统将，难以分拨之处，前缄中已详言之，不复赘陈。

前得尊示，天堂天险，一夫当关，万夫莫向；近见公函牍似甚以余际昌军为虑者，究竟有险可恃否？

复胡宫保 咸丰九年十一月二十一日

惠书敬悉一切。四路中以第二路最为吃重，第四路次重，侍与公早皆料及。贼势若果浩大，则必直趋第二路，不屑屑四路之纾回矣。公调舒、希速来英山，是居三路而亦可二、可四，最为妥善，望催之速来。至大旆现扎界牌石，虽与奏案不符，而为太湖声援，至切！至大！贼若从王家牌楼、高横岭一带援太，亦虑界牌大军之抄其后。鄙意目下大纛似不宜遽动，是否？尚希裁示。太湖万五千人合围三月，苟可不弛，自以不弛为妙；苟可少撤，自以少撤为妙。之纯一军，若如昨示暂扎太湖，缓赴天堂，侍所甚愿；然既归多节制，即应听多之令，公亦不宜数数干预，侍更无论已。星槎兄谓敝军不动，具有精意，吾何精之敢云？万一前敌少有疏失，敝军犹为后继，此公意也；无统领不敢当大敌，此私意也。

复胡宫保 咸丰九年十一月二十三日

鲍超苦战一时，诸将所不易及，久邀洞鉴。渠所怏怏若有未足于怀者，总以人数太少，不能独当一路。十七日接援贼将至之信，连夜自宿松赶回太湖。侍与少荃商，嘱其竭力以打援贼，准其添立一营五百人以足四千人之数，由敝处粮台先发五个月，再商之宫保。侍因其雄心郁郁，欲有以悦其志，是否可行？

复莫郘亭 咸丰九年十一月二十三日

自丁未年瞻近光仪，忽忽十载，不独干戈扰攘，时切陵谷之感；即曩游如刘云、魏将侯、邹叔绩诸君次第沦谢，亦复怆恻，不可为怀。侧闻阁下与郑君息影穷山，搜讨遗经，六合之奇，揽之于一掬；千秋之业，信之于寸心。每览尊集及子尹兄所著书，窃幸并世幽人，已有绝学；西南儒宗，殆无他属，钦企不可言喻！

国藩承乏戎行，倏逾六载，同袍才俊，凋谢略尽。昨岁墨经复出，易舟而陆，浙、闽、楚、蜀，蹙蹙靡定。比奉会剿皖北之命，以所部萧、张诸军为广西、湖南所留，此间现兵无多，难当大敌。皖中粤、捻联合，蚁聚蜂屯，不可爬梳，未卜生民何日稍得苏息。

承命作《太公墓表》，学殖浅薄，本不足揄扬盛德；又以戎马仓皇，多窘拘之况，少闲适之味，姑为纪述一二，以答雅属，伏希鸿裁改正，不胜至愿。令弟善徵在此，诸臻妥善。此间尚无军中积习，略似塾师约束，期共纳于轨范耳。

致刘霞仙 咸丰九年十一月二十四日

顷接家书，敬悉姻伯大人于十月十四日仙游，哀愕曷极。往岁趋谒德门，窃见姻伯形体虽瘁，神气尚旺；今岁九月，闻稍益增剧，梁木遽摧。阁下至行醇笃，迥迈时流，哀毁灭性，良用远忧。惟念姻伯达观物我，一视彭殇，识度乃远出经生之上，昂然大还，毫无遗憾。阁下上承先绪，下庇诸季，负荷甚重，礼文正繁，尚冀勉抑哀忱，以当大事，至要！至祷！

国藩自巴河拔营，至黄梅小住，进扎皖中之宿松县，现在兵力仅敷防守，难言进取。逆酋陈玉成新得志于江浦、六合，闻将悉力上援太湖，多、鲍诸军，固属前敌，敝处恐亦不免于恶战，知注附陈。

与鲍春霆 咸丰九年十一月二十七日

行军以粮路为第一要务，现在贵军粮路尚通否？如果不通，则目前即属可虞；将来援贼大至，更为可虑，自不得不早为设法移扎西路霆字旧营，以就粮路，以固军心。若现在粮路尚通，将来援贼大至，不至梗塞，则或扎东门，或移他处，由足下商之胡帅、多都护酌办可也。

复左季高 咸丰九年十一月二十七日

韦志浚投诚，并无两端之见。雪琴及邓翼升、李成谋、李朝斌等，皆与相见。所难者，渠带有万八千人、马匹千余，器械甚精，洋枪甚多，聚而不散，终恐为李兆寿之续；且目下由渠发米，人一斤四两，开春以后，即无以赡之。杨、彭欲咨请张筱浦发饷，未必即应。厚庵不敢出奏，职此之故。

太湖多、鲍、唐、蒋四军，势均力敌，事权不一，润帅檄归多总统。多意欲全弛太湖之围，而与鲍、蒋御援贼于潜山，又恐太湖城贼逸出为患，欲敝处拨六七千人代围太湖。弟以敝军坚驻宿松，深沟高垒，以公言之，万一前敌小有疏失，此军犹为后继；以私言之，敝处现无统领，不敢遽当巨寇。润帅于鄙说两存之，而多似不谓然。来示所谓三者竟难办到，良深焦灼。何如？何如？

致钱萍矼 咸丰九年十一月二十七日

弟进驻宿松，深沟高垒，粗定规模。揆帅分拨口马三百五十匹，新立土马队，如村童入学，但闻喧争之声，难责按日之课。即夏楚亦有所不得施，未知何日稍得集事？太湖多、鲍、唐、蒋四军，润帅新檄令归多公总统，事权既一，众志自协，陈逆果率大股来援，或可并力却之。敝军兵不甚单，而统将乏人，常用为虑。皖中群盗如毛，兵不厌多，特饷项日耗，正不知何以为继耳。

复官中堂 咸丰九年十一月二十八日

承惠拨马百匹到营，发交新募之土马队，日内调驭操练，正如村童闹学，奇态百出。新西丹到时，敝处得二百名已不为少。盖润帅在西，英、霍、商、固兼顾二路，千骑决不可少；敝军在东，目下以多、鲍当前敌，敝处为后继，二百骑已足大壮声威。马队稍有扰民之处，鄙意欲曲劝而力教之；其夫役不足等情，亦必体恤而护全之，仍祈我公预为申约，俾得相与有成。至感，至祷！

复彭雪琴 咸丰九年十一月二十八日

韦志浚真心投诚，江之南岸可省兵力，惟人数至一万八千之多，与胜帅所招之李世忠规模略同，每月口粮极少亦须四万两，张筱翁与皖南道自顾不遑，恐未必能筹此款；即使府县到任，征收钱粮，而上有建德杨辅清股匪，下有青阳杨雄清股匪，其江滨大通一镇，又有红单船在彼抽厘，计可以取钱之地甚少，地方官亦无可如何。无以养之，则终将以抢掠为生，故仆屡次复信，皆重在散去党羽，仅留数百人，盖实以难予豢养之故。厚庵之迟疑不奏，亦以人多难养之故。张殿臣初降，仅带其党六百人来，至今妥叶。李世忠带万九千人，终难放心。仆素性拘谨，厚庵亦谨饬之士，此事不能不慎，阁下以为何如？

与朱金权 咸丰九年十一月二十八日

舍间凡事费用，日趋奢靡，殊以为虑。莳蔬、养鱼二事，先人累代皆时时认真经理，敬求足下代我照料。各种书籍，亦求常拂尘埃，勿令潮湿。即贱兄弟在外寄回信缄奏稿等件，亦宜聚置一处，免致散失。至人客来往，非房族即亲友，切不可稍稍怠慢，求恭敬相待，虽舍弟等不在家，亦可款留酒饭也。

复胡宫保 咸丰九年十一月二十九日

得惠书并翁中丞、多都护二缄，敬悉一切。谆恳之意，溢于言表；办贼之心，切于救焚，钦服无已。侍亦有一二刍荛之见，条列于左：

——旬日纷纷所争者，只太湖之弛围与不弛围为第一关键。自多公飞虎各营移扎新仓，太湖之城围，业已弛矣。有弛之实，而犹不居弛之名，展转设法以求合围，兵愈单、地愈散，大可虑也。如蒋扎北路，而浮桥以东之四营则大可虑；唐扎南路，而新移宝塔下之三营则大可虑。陈逆援贼一至，不独鲍军腹背受敌，即蒋、唐之营太散，亦难保万全也。鄙意业已弛围，不如索性大弛，将鲍营移扎西面，居霆字夏秋旧垒之内；蒋营仍扎北路；将桥东四营收拢，聚于桥西。唐营仍扎南路，稍增宝塔之营，以通多公之气，如此似尚妥叶，盖均之弛也。今日之鲍、唐、蒋三军不动，是名不弛而实弛也。阁下前令鲍军扎潜山，是弛东路而进也。侍今欲鲍军扎西垒，是东路弛而退也。弛围而进，则气较锐；弛围而退，则气弱而势较稳，湖北上游必可无患。

——多公马队利于游击，其石牌业经精选四营守之，此时可不必更矣。以马队上援太湖，下顾石牌，似可纵横如意。若云御援贼于潜山，则必胜；御之于太湖、新仓，则难胜，此侍之所不知也。即其与公缄中称所部四千余人围扎太湖云云，侍亦虑其不能合围耳。其云霆、训两营围守太城，四面合围，绰有余力云云，似亦不确。

——余、丁九营在天堂，既得地利，又得人和，似可无虞。观余屡报布置情形及丁前寄公之缄，俱有把握。鄙意太湖四军，只宜自顾，不必兼顾天堂也。我公至英山有本部及金守各营，又可调曾道七营合扎一处，万一单薄，尚可调蒋军合扎一处。如天堂余、丁万全，固属大妙；即余、丁稍有疏失，公部步队万余、马队千人，亦必可操胜算，但不宜兼顾商、固一路耳。

——敝部前所恃者萧、张二公，现在俱不能来，如夜行失烛，寸心郁郁。十七日尊缄欲拨七千人专合太湖之围，侍虑围此大城，无一统领，万不放心，未敢允许。十九日尊缄令拨四千人会围太湖，亦以围城各军无统，且不以迎击潜山为然，亦未允从。连日细察敝军士气，实觉难当巨寇，若贼来宿松，侍亲督率守御，尚可支拄；若鲍、唐在太湖之西，力战数日，此间派队前往援应，尚可一战；此外均难深恃，殊深焦灼，伏希原谅。

以上四条是否可采？公之卓裁，意在迎击援贼，生擒逆狗，兼营并举；侍之拙见，以为狗不易擒，但求击退，城不易破，但求全军。前年在意生寺、在童司牌，去年在麻城、在花凉亭，皆击退陈逆大股，而固无恙也。

公意在击赋于潜山，而以太湖为后继之师；侍意在击贼于太湖，而以宿松为后继之师。公意师出潜山，可以兼顾天堂，而仍不弛太湖之围；鄙意师出潜山，不能兼顾天堂，太湖之围，与其实弛而名不弛，不如一竟弛之，与其弛西不如弛东。侍意未免涉于私，公意亦实不甚稳，伏乞酌择施行。

再，侍意专重在全军，若如鄙说以鲍军扎西路旧垒，则鲍军可以万全。敝处临时派队帮同打仗，则唐、蒋两军亦可万全。多公石牌精选营易于自全，马队亦易于自全，惟新仓飞虎营不甚放心，然鲍、唐皆可援应，亦可图全也。渠四军全，则侍军全矣。公军保全之法，不与太湖四军相干，即余、丁保全之法，亦非进扎潜山之师所能庇护，然计天堂之险峻，英山之崎岖，余、丁之谨慎，公部之多而稳，亦必可万全无患。今冬姑求全此三军，明年希、浚来，再求破贼，可否？

复胡宫保 咸丰九年十一月三十日

复书后，思太湖之事，竟夕不寐，此事关系极大，兹再将鄙见条陈于左：

——吾二人所争者，以弛围不弛围为最要。所贵乎合围者，断接济也，绝文报也。吾之濠墙密布，城贼不便出队也。前此太湖合围之时，东北隅鲍、蒋二军交界之际，尚缺六、七里，可进接济，可通文报，可出大队。西北蒋、唐二军交界之际，尚缺五、六里，可进接济，可通文报，可出大队。近来宝塔下飞虎二营撤去，缺处更宽矣。于贼毫无所损，徒使官兵营单而势散，吾故曰实弛围而名不弛围，所以不肯从尊说者，此为关键。

——敝军若进扎太湖，必须国藩亲率全军同去；纵不全去，亦不过留一、二千人在宿松守粮台而已。围城乃极大极难之事，岂可、掉以轻心！若真正合围，开掘长濠，贼必致死于我。一援击退，必再援，再援击退，必三援。自须通筹始终，求一长策，岂可侥幸于一战成功，谓援贼既退，城贼亦败耶？前此武昌之围、九江之围、瑞州、吉安之围，其要在长濠，其妙亦在水师。今太湖一城，我无长濠、水师，而援贼更多，愿公勿以其为县城而忽之！若不求合围，但求全军，鲍公移扎西路，敝军协拨数千人赴太，帮扎帮打，尚是稳着。若一面合围，一面击援，终是险着，侍不敢附和。

——侍若果率全军赴太湖，则围城之事，侍主之；击援之事，多公主之。但鲍镇一军，仍须扎城下，只可派六成击援，不可移扎他处。

以上昨夕所筹，再行详告。今早请少荃往太湖细看地势，初二乃可归来，统容续报。

复胡宫保 咸丰九年十二月初二日

浚川禀已至永州。其至衡州，尚无信来也。

此间营垒粗就，掘濠皆深至一丈以外，守或尚可，战则无把握也。细察舆图，兼度兵力，前敌即进扎小池驿，亦决不能兼为天堂之声援，盖中隔一县坚城，而相距又在百余里外耳。阁下以谓何如？

复吴南屏 咸丰九年十二月初二日

去岁辱惠书，久未奉报。尊书以弟所作《欧阳生集序》中，称引并世文家，妄将大名胪于诸君子之次，见谓不伦。李耳与韩非同传，诚为失当，然赞末一语曰：“而老子深远矣”。子长胸中固非全无泾渭，今之属辞连类，或亦同科。至姚惜抱氏虽不可遽语于“古之作者”，尊兄至比之吕居仁，则亦未为明允。惜抱于刘才甫不无阿私，而辨文章之源流，识古书之真伪，亦实有突过归、方之处。尊兄鄙其宗派之说，而并没其笃古之功，揆之事理，宁可谓平？至尊缄有曰：“果以宗桐城为派，则侍郎之心殊未必然。”斯实搔着痒处。往在京师，雅不欲混入梅郎中之后尘，私怪阁下幽人贞介，何必追逐名誉，不自闹惜。昔睹鬷蔑之面，今知君子之心。吾乡富人畏为命案所污累，至靡钱五百千，摘除其名。尊兄畏拙文将来援为案据，何不捐输巨资，摘除大名，亦一法也。

见示诗文诸作，质雅劲健，不盗袭前人字句，良可诵爱。中如《书西铭讲义后》，鄙见约略相同；然此等处，颇难于著文，虽以退之著论，日光玉洁，后贤犹不免有微辞。故仆尝称古文之道，无施不可，但不宜说理耳。送人序，退之为之最多且善，然仆意宇宙间乃不应有此一种文体。后世生日有寿序，迁官有贺序，上梁有序、字号有序，皆此体滥觞，至于不可究诘。昔年作《书归熙甫文集后》，曾持此论，讥世人不能纠正退之之谬，而逐其波，而拾其沈，异时当就尊兄畅发斯旨。往岁见寄之书，似尚不逮今秋惠书暨复筱岑书之雅深。

国藩自癸丑以来，久荒文字，去岁及今兹作得十余首，都不称意，兹抄五、六首奉呈教正。平生好雄奇瑰伟之文，近乃平浅，无可惊喜。一则精神耗竭，不克穷探幽险；一则军中卒卒，少闲适之味，惟希严绳而详究之。诗则八年不作。今岁仅作次韵七律十六首，不中尺度。尊兄诗骨劲拔，迥越时贤。姚惜抱氏谓诗文宜从声音证入，尝有取于大历及明七子之风。尊兄睥睨姚氏，亦颇欲参用其说否？

弟约束文武，略似塾师之待弟子，不至纵弛。去夏惠书箴规二事，研生父子之在敝营，弟相待之意，始终本末，尚不至失之过薄。至卑官失礼一节，甲辰秋有此事，外间以为口实，至今亦尚亲爱。视世之口不盲，而心衔之者有间。迩来仪文弥加检点，而真意反逊于前，将求一中行之道而从事，又不可以遽几，盖嗛然也。

复黄莘农中丞 咸丰九年十二月初三日

月前展诵惠书，曾泐函布复，谅登签掌。顷手书以皖捻蚁屯蒙、亳，接轸中州，滋蔓时虞，力图防剿，仰见荩怀肫笃，硕画周详，至为钦佩，乃辱明诲，欲以湘衡旧旅从事中原，且劝勉之殷，至三至再，回环循诵，五中惶悚。夫天下大势，北而畿辅，东而三齐，皆以豫州为绾毂之区。来书指明轻重缓急，无待蓍龟。国藩自再出视师，奔驰江楚，不敢告劳，果能勉竭驽骀，与大君子戮力同仇，肃清北路，获收铅刀一割之用，良所至愿；无如南北异势，迁地弗良，前书未尽欲言，今复为老前辈缕陈之。

河淮以北之民，赋性刚劲，耐寒习苦，囊裹干候，且行且食，以该处之兵，办本地之贼，必可得力。若敝部皆衡、湘之士，狃于南方风气，不惯面食，冬则风帽皮衣，炭盘手炉，刻不能离；罗、李名将，亦不免有冬烘气象。昔阁下与二公为至交，亮所稳知。至勇丁安静，不扰甲于他处，而文弱不耐劳苦，又常常告假思归，禁之不可，刑之不听。珂乡贫民风气，与敝县人情一一相同，其不可强之北征者，势使然也。况敝部萧、张两军调赴湘、粤，兵力本形单薄，所赖楚北诸军，互为声援。前两次奉旨筹拨一军，取道光固、颍州，绕出怀、蒙以北，筹维再四，至今无以应命。现下游援贼闻有四眼狗大股西来，太湖一路最为吃重。敝部进屯宿松，与太湖相为犄角，兼顾后路饷道，似难临敌撤调。方命之愆，实深悚歉。

抑侍更有进者，自太行以东，至于曹、郓，皆自古百战之场，如邺下古之雄都、大名宋之北京，良将劲卒，尤当世不乏人，皆阁下按部必经之地，可否奏请直隶、齐、豫三省督抚中，饬令一人召募河北壮丁万余人，认真训练，不过数月，其雄健必可远胜于湘勇，较之调南勇而北征者，难易不啻霄壤。或三省各募各练，直隶则屯驻大名，山东则屯驻东平，河南则屯驻彰卫，有事易调拨，无事易遣散，实为事半功倍。是否可行？惟祈筹画熟商。

复胡宫保 咸丰九年十二月初四日

惠缄，敬承所示。阁下长处在舍己从人，固不啻舍短而从长，有时并人之短者而亦从之也。应复事宜，条列于左：

——目下不动不变，援贼至时，以鲍、唐固楚疆，多、蒋击援贼，似尚妥善。惟鲍公以能战自命，恐未必甘居守兵之列。凡军中目人为怯弱，最易触人之怒。曩霞仙目邹岳屏为怯，而邹衔之次骨；近多公不告鲍、唐而独克石牌，鲍、唐亦颇次骨。即此次多、蒋欲派敝军代围太湖，此间诸将，亦颇以为人所轻侮为耻；鲍之耻，当更甚于诸将，祈酌之。

——援贼至时，即在新仓、石牌等处击退，不必先图潜山，正与鄙意相合。纵扎小池驿等处，亦必不能兼顾天堂。若在新仓开大仗，则唐军可拨队去助。鲍军在北，则可往助；在西，则可大队往会剿矣。

——太湖之围大弛本不妥，鲍公尤决不从，自应暂不弛围，嘱其多备米粮，以防不虞。

——希庵母病不能来，自是至理。昨接揆帅咨，亦札希公归多节制，想已专札希庵，递至湘乡矣。入奏时可否减去希名，祈酌之。

——大纛移至北路，自不可缓。公率舒、金、曾、吴驻扎一处，似须预留余力援应余、丁之师，再有余力乃可进取霍山。公虽认第三路，而天堂险着，必须公照护之也。

复袁萸甥 咸丰九年十二月初七日

尊甫遗命，以藏书不可遗失一字，则贤昆仲此时自以守护书籍为第一义。各属常例欠缴之款，此际尊甫仙游，概归无着。宦途人情，薄本似纸，不独苏省为然，即他省亦如出一辙；不独节、寿各例款为然，即借出之项、陪出之款，一旦本官物故，便尔百呼罔应。仆于苏省院司各署，向来不通书缄，未便因此率行渎求，即求之亦必不应。贤昆仲仰承先志，支撑傲骨，竞可将各属欠款一笔勾销，免致展转营求，终归无着。现在寓所虽贫，计亦当有千金之储。由松至浙、由浙至常山，皆系水路，计辎重船只虽多，亦不过费银二、三百两。由常山至玉山，陆路八十里，却须费百余金。此必须贤昆仲与令叔亲自料理者。玉山至湖口千余里，湖口至湘潭二千余里，敝处当代为照料也。

复张小浦中丞 咸丰九年十二月初八日

阅邸抄，得悉荣迁宪副，酬庸褒德，倚畀日隆，至以为慰。

国藩自奉会剿皖贼之命，九月回驻巴河，十月之杪，进扎黄梅，冬月师次宿松，与鄂中围攻太湖之师相为掎角。胡中丞前扎陈德圆，至太湖仅百二十里，比移军英山，距翁帅寿州稍近。逆酋陈玉成率众自江浦上援，计年内外必抵安庆。潜、太、英、霍之间，战事方殷，未知能并力一挫凶锋否？

韦志浚投诚以后，被建德杨贼吞并，弃去池城，投奔麾下，穷蹙之至，非不可纳，能散其党羽，无令拥众为隹。吴竹庄观察率师援皖，幸隶仁宇，曾随国藩五年，患难与共，尚祈推爱拂拭，曲加护持，衔感者不独身受也。

与吴竹庄 咸丰九年十二月初八日

阁下业已再出任事，则须抖擞精神，焕发志气，将从前屈抑郁积，一概置之度外。用兵既久，民间厌苦，吾辈宜格外体恤。凡兵勇与百姓交涉者，总宜伸民气而抑兵勇，所以感召天和者在此，即所以要获名誉者亦在此，望阁下实心行之，幸勿视为老生常谈也。至于战胜攻取，虽无把握，若守之必固，则可以人力操其权。下游各军，气息较重，阁下所带尚多楚人，望禁除洋烟、赌博二事，久之声实并茂，必可卓然自立。聊申迂谈，伏冀垂纳。

复胡宫保 咸丰九年十二月初八日

接浚川禀，冬月二十七日抵湘潭，索饷甚切。若湘中少有以济之，腊月当至鄂矣。浚川来，则以八千人围太湖，多、鲍、蒋诸军可御援贼于新仓等处，亦如阁下之初指矣。大约楚军图皖，须分两宗：一曰坚扼之师，一曰游击之师。侍部与公部可为坚扼之师，多、鲍、希、浚四军，可为游击之师，唐则尚在坚扼之列，蒋则终归并希军者也。侍在第一路为汛地，不必轻动。多、鲍、萧虽在第二路，万一三、四路有非常之警，仍可借用。公目前切不宜深入。军事如枪法，门户宜紧；如拳法，有伸有缩。若公入之太深，则有伸无缩矣。

复胡宫保 咸丰九年十二月初九日

惠书，敬悉一切。公自谦愚虑无当，以侍观近来调度，实妥叶不可及。前日三缄，调拨亦自有精思，特于诸将人情，似尚有体察未尽之处。狗贼若于今冬来援，胜负之数诚不敢必；若明春来援，则萧军已到，希公亦或可来，大局总可无碍。霍山求兵甚切，我公热肠，必不忍恝置不顾，然以军势论之，尊处万不宜深入。前此余际昌深入稍早，已有伸缩不能自由之患，公断不可再深入也。军无后继，是古来一大忌。去年三河败后，已觉无以善后，无以为继。厥后多、鲍花凉亭之捷，有大勋亦有天幸。今此四路之中，不能不常存一后继之想。愿公率所部舒、金、曾、吴等军坚驻英山左近，勿复轻进。公处兵力既厚，营垒既坚，余、丁处有急，固可就近驰援。

打行仗之法，一队带一帐棚、一棚夫，两队共带一锅、一火夫，夜扎营而不修墙濠，清早撤去无踪。王璞山打乐安、广昌用此法，刘峙衡打阴冈岭亦此法。李迪庵打童司牌、打湖口，不知带帐棚否？

即第二路有急，第四路有急，尊处派援亦尚在二百里内外。若公军过于深入，自处危险之地，则不能灵活矣。侍以愚昧积而成怯，区区有献于公者，日“大旆不可深入，各营不宜散扎”二语，可否俯采？

复吴子序 咸丰九年十二月初九日

接惠书，揭君遗书《序》读过，清劲为尊兄本色，所短者乃在声色之间。弟尝劝人读《汉书》、《文选》，以日渐于腴润。姚惜抱论诗文，每称当从声音证入，尊兄或可以此二义参证得失。弟夙昔好扬雄、韩愈瑰玮奇崛之文，而近时所作率伤平直，不称鄙意，亦缘军中日接俗务，不克精心营度耳。

复左季高 咸丰九年十二月十一日

邓守之未到敝处，即由水路直下安庆。见寄篆屏数幅，不愧家风，如得会晤，自当礼敬，以答雅属。

弟自到宿松，日督诸营修垒浚濠，顷已就绪。润帅欲抽拨七千人围攻太湖，以军无统领，未敢拨出，幸四眼狗现未上援太湖，多、鲍诸军，力尚有余。如萧浚川果来皖境，则再拨四千人，并交浚川统之，以围太湖，符润帅之本指，而于尊缄所谓“无示之以形”者，犹未能也。

复胡宫保 咸丰九年十二月十三日

接复缄，敬悉。金、吴二公进驻霍山，自是胜算，既慰霍民来苏之望，又与翁帅、寿六两城之师联络一气。第不识霍山与潜山两城相隔果若干里。此间有一图，载天堂至霍山地名颇详，而不记其里数。伍继勋图亦不详里数。不审天堂与霍山两军之间，贼匪可从中穿入至包家河等处否？此亦应虑之着，敬求详细指示。

复胡宫保 咸丰九年十二月十五日

《刍言》在鄂发刻，字画太细，不似我公平日规模。近日刻板精雅者，宋体字如阮宫保《揅经室集》、仿汲古阁《乐府解题》、《六十种曲》等样子，画粗线粗，最为耐久。元体如黄荛圃、秦恩复、胡果泉影宋诸刻，亦贵字画粗重，而增之以锋棱。吾楚刻书字体最陋，尝劝漱六开此风气。此次刻芝房《刍言》，何不择工匠之稍善写者，嘱其板心略大，笔画略粗，祈裁酌。

复胡宫保 咸丰九年十二月十五日

接鲍春霆信，知渠移扎小池驿，蒋亦移小池、新仓之间，唐营孤扎太湖等语，殊为骇异。当此援贼大至，泥深数尺，鲍营独当前敌，营垒安能坚固？且鲍在小池为前敌，蒋已为第二敌，多已为第三敌矣。且鲍前扎东门固险，今扎小池亦险着也。阁下前日惠缄言多、蒋迎剿援贼，鲍、唐围攻太湖，不知何以忽有此一变？昔与塔、罗、李共事，未闻临敌忽移新营之说，即公上月来书，亦言不复变动。唐营若改扎西北，蒋营则兵单难以自立；若仍扎南路，则北而陈德园、西而二郎河，处处可窜鄂境，侍焦急之至，可否令金、吴等军暂缓入霍山，留防陈德园，以备不虞之处，伏候卓裁。

致李希庵 咸丰九年十二月十六日

日前奉复一缄，于阁下请假一节，并未提及，盖深知阁下去年连遭手足之痛，今冬值姻伯母病未康复，势难绝裾而出也。乃此间近日军情，气机日变，人心日散，有万不能不请阁下速出来皖者。

润帅于上月十七日檄饬鲍、唐、蒋三军，概归多都护统领，以一事权，自是鲍、唐二公心含不平，即鄙人亦不以为然。多欲鲍进扎距潜山四十里之小池驿，多自扎新仓，蒋扎新仓、小池之间，以距四眼狗由潜山来援之路；又欲唐军半守石牌，半击援贼；又欲敝军以七千人往围太湖。润帅听多策，分檄各处，缄知敝处。国藩以太湖贼近万人，敝军现无统将，未之允从；且念鲍军进扎小池，前有潜山之援贼，后逼太湖之城贼，亦非稳着，往返屡商，卒未允许。润帅兼采鄙说，于是定为多、蒋击援贼，鲍、唐围城贼，兼顾鄂疆之议。此十一月至十二月初一、二筹画之大略也。至十二、三日援贼头队已至潜山，四眼狗亦有入桐城之信，多公檄令鲍公驻扎小池驿，多仍扎新仓，蒋扎新仓、小池之间，以击援贼，留唐独围太湖，以困城贼，定于十六日移营。鄙人详加体察，可虑约有数端：连日雨雪，泥深数尺，鲍营新移，墙濠难修，前御大股援贼，后逼太湖城贼，多公相隔二十里外，难遽救应，一可虑也；太湖城贼万人，能战者约六千，唐公仅三千四百人，且多新立之营，岂能遏此城贼，万一突出，西至黄梅，北至蕲州，皆仅数十里，既入鄂境，必至黄州，一府有贼，处处惊皇，即城贼不远出，但在环城二三十里滋扰，则口粮、子药俱难运送，二可虑也；多公忮而盈满，观其举动，于左季公所谓“宜静、宜整、宜无示之以形”三者，恰与相反，三可虑也；润帅新调舒公及逸亭、干臣马步万人进扎霍山，距舒城仅九十里，去英山润帅老营则二百七十里，深入太猛，后路太空，其余际昌等天堂一军，贼若分枝扑犯，则无兵可以拨援，四可虑也；敝军现扎宿松，本可为后继之师，无如人数近万；无一统领，如散钱委地，中有新募四千人，尤不可恃，万一前敌稍有疏失，敝军竟不资补救，五可虑也。细察气机，诚恐谋皖不成，反致引患入鄂，特此飞请阁下星夜前来，预为补救之地。一面函商润帅，请将舒、金、吴军暂缓赴霍，庶阁下一到蕲水，即入本军。阁下前年由瑞赴黄，今年由鄂赴宝，俱能扶危定倾，此次关系极大，务祈星夜前来，能灯节前赶到为妙。国藩求之非为私也。

致左季高 咸丰九年十二月十七日

此间近日气机，殊不甚好。太湖合围；余际昌驻天堂，拊潜山之背；润帅与弟俱入皖境，此数者声势颇大，皆所以怠我而怒寇，致四眼狗以全力来援。今冬明春，必有大恶战，而我师能战之将仅多、鲍二人。此外，唐、蒋、余、吴、金诸公皆恐难当大敌。润帅办事悉惬人意，此次推多公为总统，人心有不甚帖服者。敝军无一统将，如散钱委地，尤可深虑。兹特专札飞调浚川前来。

专函请希庵来皖，请阁下阅后加封飞递。前润帅饬多公统领诸军公牍内，希庵亦有名在所统之内，不过借以陪衬，使鲍、唐诸人无异议耳。官秀帅公牍中，希名亦隶多统，系因润帅之牍而照例转行者。希庵性最刚烈，倘见此牍而心有不豫，祈阁下婉言调护，劝之速来；若希未见此牍，则千万不可提及。此次前敌如有疏虞，则后患甚大，故弟请希庵来预为补救之地，务希鼎言怂恿为荷。

复吴竹如 咸丰九年十二月二十日

接惠书，敬承所示。

前缄所称大处着眼，小处下手，阁下推广其义，引朱子所谓真正大英雄须从临深履薄做出，暨浩然之气，盖敛然于规矩准绳、不敢走作之中。鄙人浅陋，何足语此，惟阅历目久，险艰备尝，觉心目中所规画以为高远者，毕竟手之所持、足之所践，何尝做得到三、四分。即如本年正月十一奏请操练土马队，募南勇骑北马，期佐黑龙江兵力之所不及，今满一载，而尚未成军，奏操一千，而今仅三百，即此可见心志所规，实不克践。推之齐家、治身、读书之道，何一不然？故弟近不课功效之多寡，但课每日之勤惰。来示企望鄙人于将来者，即以此语卜之，自揣此后更无可望，但当守一“勤”字，以终吾身而已。至于千羊之裘，非一腋可成；大厦之倾，非一木可支。今人心日非，吏治日坏，军兴十年，而内外臣工惕厉悔祸者，殆不多见，纵有大力匡持，尚恐澜狂莫挽，况如弟之碌碌乎？

敝军进驻宿松已逾一月，拨六千人会合鄂军围攻太湖，逆酋四眼狗纠合粤捻，悉力来援，未知能遏此凶锋、力擒渠魁否？若能攻克潜、太，并破桐城，自当谨遵硕画，先捣庐江，嗣后关系珂乡军政民事，尚祈常惠指南，感甚！

致李申夫 咸丰九年十二月二十三日

顷接朱云崖禀，请派统领以归节制，而一事权，因派朱与阁下统前帮十营，伏祈谦敬自持，以虚受人，至恳！至嘱！军事有骄气、惰气，皆败气也。孔子云“临事而惧”，则绝骄之源；“好谋而成”，则绝惰之源。平日无时不谋，无事不谋，自无惰时矣。外间或言阁下好笼罩人，己所不知者，以言人使言之，人言未毕，则又以己意承接而引申之，好以聪明绌人而不以至诚待人，云云。国藩久闻此语，未便遽进箴规，今既受统领重任，务祈绌己之聪明，贬己之智术，凡军中大小事件，殷殷请教于朱云崖，处处出于至诚，则人皆感悦而告之以善矣。

}h21}曾文正公书札卷十

致罗澹邨中丞 咸丰九年十二月二十五日

顷接湖南咨文，萧浚川一军因贵州抚军奏石达开已入黔境，连营二百里，谕旨恐其入蜀，饬萧公追剿石逆一股，骆中丞因令赴黔、蜀之交迎剿，此军自是不能东来矣。小池驿三军与贼大战，互有胜负，计年内尚有几次恶战。太湖城外万人、宿松四千人皆作援应之师，以备意外之虞。珂乡耆旧可出而相助者，便中望开单示及，为荷。

复胡宫保 咸丰九年十二月二十八日

二十二日之战，多营伤亡六百余，鲍营伤亡五百余，蒋营伤亡三百余人。马队西、哈两营总阵亡，皆好手也。贼锋甚锐，毛匪之陈玉成、捻匪之官瞎子，皆江北著名两悍贼。楚军入皖，多、鲍之善战，阁下之威名，人数之多，虚声之远，皆所以怠我而怒寇。鄙意欲令前敌诸军，坚壁勿战，稍稍冷贼之凶焰而减其锐气，恐言之不见信，尚未函商也。阁下如以为然，可否函告多、鲍诸公，我军不必去扑贼营，待贼来扑，我坚忍不出，直至日暮人倦，然后击其惰归，或有当乎？如能从此计，敝处当再派二千人扎小池驿之东南，与鲍、蒋二军作倒品字形，以保其后路也。若多、鲍急于求战，则此间不敢再派人去，恐营垒未定，日日接仗，无益而反有损耳。

复李次青 咸丰九年十二月二十八日

贵邑忠义祠俟详文到日，即当具奏列入祀典，沛先歙后，有自来矣。

国藩自冬月十三移师皖境，驻扎宿松，即闻四眼狗上援之耗。腊月中旬，狗逆果遂西来，实有悍贼五万余人，日内万分吃紧。萧浚川奉旨追剿石逆，当有入蜀之行。凯章亦乞假未来。就现在之营派六千人进围太湖，为前敌多。鲍诸军之声援，自率四千人者驻扎宿松，实乏得力之将、称意之营。胡润帅驻军英山，亦以希庵假归，尚无统将。

罗澹村中丞请阁下赴浙，亦有一缄来商，国藩答以代为催促，不敢必其果往。今阁下慨然有意东游，应请速即命驾，或单车之官，或板舆偕往，或取径义宁，或即赴河口，或买舟大江，经过敝营，并祈示悉。温峤绝裾君子，或讥其忍毛义捧檄，仁者必亮其心，固不嗛然也。宿松去湖口百里，去武穴、隆平百三十里，如其扬舲东下，枉过敝营，亦不甚远；或更迂道英山，一访润帅，亦足大慰彼此饥渴之诚，何如？

复胡宫保 咸丰十年正月初二日

公派二十营从高横岭山内打出，可收内外夹攻之效，但水吼岭等处易进难退，须由迤西迤北斜出，庶易通小池驿之气。

二十九日蒋营出队，虽不甚分胜负，然贼亦略弛鲍军之围，鲍之左营得趁此机以运进水米、子药，可云至幸，然已被围四日矣。多公派精选前营往换霆左营，不知果已换出否？霆左营营官为谁，援贼果却，必求我公以生龙活虎之笔超保之，鲍镇亦须特保。

舍弟请赴太湖，侍昨夜已允许矣。盖因太湖近九千人，若另有一人坐镇，则朱品隆可带队助前敌也。今公既派万人来助小池驿，则太湖一军可安坐不动，舍弟可无庸赴太湖矣。

复胡宫保 咸丰十年正月初五日

金、余内外会攻之说，实不易易，记得塔、罗破半壁山时，杨、彭扎钓鱼台，东距陆营仅四十余里，三日不能通一信；雪琴在吴城时，约厚庵同攻湖口，亦屡约不能如期。此贼之多且悍，又远过秦日纲辈也。鄙意金、余之师，请阁下嘱其择要驻扎，一出水吼岭，贼必设法寻金、余开仗；金、余营盘果立于不败之地，则山外各军自有可以破贼之理。以余、金为坚立营垒致贼，而不致于贼之师；以唐道为帮鲍、蒋顾老营防抄后之师；以多、鲍、蒋三军为进剿之师；三者各有专职，各足自立，不必约期会战。如彼此开仗恰值同日，则天缘凑泊，幸也，若不值同日，亦自无碍。不约期则各自进止，毫无牵挂，约期则彼此牵制，反恐误事。国藩拟以此意商之唐、蒋二公，阁下若以为然，则请告之金、余，总以立于不败为主，不可靠山外之援应也。

致鲍春霆 咸丰十年正月初六日

萧以德归，备述前敌形势，寸心少慰。来缄所陈一切，当即批复。

闻四眼狗性情轻躁，不能耐久，我军宜以坚忍胜之。四眼狗纠集捻匪而来，捻匪向来不服长毛约束，其交可暂而不可久。此时贵军但求稳固，不求奇功，如能坚持半月，二旬外必破贼矣。

复胡宫保 咸丰十年正月初七日

初六之役，唐军又挫。鄙意此次发之陈玉成、李寿成，捻之宫、张四凶同来，诸将才力气魄，皆不足以胜之，总须稳扎坚守为妥。金、余一军宜负山以自固，不宜全出，岭外有舒公马队，则可以出平原。伏祈采择施行。

与李申夫 咸丰十年正月初八日

抽队出赴前敌打行仗之法，三千人营中抽出六成，约千八百人，分寄鲍、蒋两垒之中，蒋军八墙可寄千二百人，鲍军中前右三墙可寄六百人，或尽寄蒋军墙中亦可。遇开仗时，我千八百人单打一路，蒋军墙内添锅帐而不另筑墙子，请蒋之长夫代我军煮饭，我只送米价、菜价与他，不必另带长夫也。下半日去灯时至蒋营，次日停住一日，第三日晨饭后归；下半日又另派千八百人去，第四日停住一日，第五日晨饭后归。如是轮流，率以为常。遇打仗时，则随同打仗；不遇开仗，则闲往闲归，聊代哨探，既可援助前敌，又可使我军学习战事，免致猝遇大敌，忙然无措也。

与李申夫 咸丰十年正月九日

昨日批朱总兵禀三策；一策抽队寄住蒋营打行仗；一策扎东门；一策抽队出东北罗溪河、马齿岭等处，迎接山内金、余之师。除扎东门一策难行外，其寄蒋营打行仗之策，以必行为妙。其迎接金、余之策，纵不能行，亦须多派妥人往通消息。

高连胜等往小池驿哨探，甚好。可令顺字营百五十骑，并湘前强中嘉营五十骑，常常哨探此路，实有大益。

致金逸亭 咸丰十年正月十一日

前敌鲍军，虽望阁下之救甚切，然粮路尚通，士气尚固。

阁下行军，总望以稳字为主。先通罗溪河一军及太湖各军之气，然后向小池驿一路进扎，步步逼近，待贼来扑我，我乃起而应之，最有把握。若我去扑贼，主客异势，恐难得手。至蒋函欲分一军扎水吼岭，弟意以为不可分。又欲阁下军出罗溪河等处，弟意以为不如扎高横岭去鲍军较近也。

再，卷塘进扎之法：如第一日将二十营同扎一处，必有数营在前者，数营在后者。第二日进扎，即以昨日之后五营进移于前四、五里，其余十五营不动。第三日，又以昨日之后五营进移于前四、五里，其余十五营不动。以次倒换而进，则无移营之迹，无一面筑垒、一面开仗之劳。以次逼近王家牌楼、银硃塔等处。小池驿之贼必来扑营。贼为客而我为主，乃易得手。是否有当，乞酌择施行。

复胡宫保 咸丰十年正月十四日

十一日金军获胜后，罗溪河实已无虞。山内一军，其妙无穷；脑后一针，百病皆除。但此后仍当以稳字为主，不可过求速效。金、余已得地势，断无不破贼之理，第不可疏耳。赵、朱仍请扎太湖，俾朱品隆等得以放心久驻新仓，助打行仗。

致胡宫保 咸丰十年正月十五日

宿松派打行仗之三营，昨日可抵新仓。太湖朱品隆等四营，今日可抵新仓，计一、二日可见仗矣。此间议者，有急战、缓战二策，请陈左右，择一而行之。

——急战策。山外山内各军，逐日进攻，使贼腹背受敌，应接不暇。太湖官军亦出队攻城，使城贼不敢悉出以赴前敌。

——缓战策。山外四军，但积粮固垒为自守计，山内诸军步步逼扎，却不寻贼开仗。太湖四面高山，仅西南一口出水，于此口筑坝，长不过里许，高不过四丈。久不过一月，则积水三丈，全城皆淹没矣。二月以后城贼、援贼必日夜求与我战；我却固守，偏不与之战。此策果行，援贼纵不大破，城贼必无漏网。

右二策，鄙意目下急战五日，用前策；过五日而援贼不退，即用后策。可否？敬求详示。

复毛寄云 咸丰十年正月十五日

弟自冬月驻军黄梅，进扎宿松。腊月中旬，逆酋四眼狗纠合捻首宫瞎子，悉力上犯，前敌多、鲍、蒋三军进扎太湖前四十里之小池驿，御之于门外；弟拨六千人会合唐义渠军，仍围太城。贼多，数倍于我，以大围包裹鲍军。弟续拨二千七百人，进围太城；抽出义渠一军，并赴小池驿。初六之战，义渠挫衄，三营被陷，鲍军复被围紧急，润帅派金逸亭、余会亭从水吼岭山内打出。十一日大获胜仗。鲍军从此稍松。弟又添派二千五百人往打行仗，日内必有数大恶战，不知能大挫凶锋否？较之腊底正月初之危迫万状，此时业已化险为平矣。

润帅驻扎英山，虽相隔二百六十里，而呼吸相通，意见相合，足慰绮注。袁午帅自权兵符，甚为得手。临淮关业经克复，凤阳、怀远亦可即克。发、捻交集此间，下游逆党较少。韦志浚投诚后，池州又被杨贼攻陷。韦逆败残之余，不能有为。长矛手五十人，求迅速送来为感。

复金逸亭 咸丰十年正月十五日

接来缄，知雄师将进扎红土山迤西一带，甚喜，甚慰。

贵军步步进逼，与小池驿鲍军仅隔十里，则该逆夹在中间，如汤沸鼎，如芒在背，必难站脚。贵军距天堂暂远，必宜与罗溪河、太湖常通声息。万一子药缺乏，尚可由太湖借拨。罗溪河之阿达春、李续焘，太湖之赵克彰、朱品隆、李申甫及舍弟等，皆与阁下至好。愈通信多，则愈好办事也。

复金逸亭 咸丰十年正月十七日

胡宫保之意，欲贵营不必再进，取白洋岭居高临下之势。鄙意仍宜进红长山等处，恐出队太远，贼逸我劳，难于得手也。至进红长山后，粮运之路，不至被贼隔断否？子药尚充足否？便中乞示及。

复胡宫保 咸丰十年正月十七日

手教。折片各稿读过，此次于鲍之坚忍处，平平叙去，不过烘托，亦好。盖近日各统领专看折奏中出语之轻重，以权其效力之多寡。往往正在酣战之际，忽见一折叙事不甚如意，遂废然不肯向前者有之。此折若不保人，或再缓数日始发，亦好。如此雨雪，似正月尚不能开大仗者。粤捻之交，不能久固，缓战亦我之利也。

复金逸亭 咸丰十年正月二十一日

润之宫保抄示。阁下十八夜传单，具仰进止有法，疾徐合度，至以为佩。惟闻广福寨在东，罗山冲在西，阁下若打开东路，先清广福寨一带，则西头之贼已无归路，将群贼兜入大圈之内，彼不拼命死战，则必四出乱窜，办理反难得手。弟前函知山外诸军，自上打下，从罗山冲入手，盖欲留东头为贼之归路也。山内贵军及余军，是否可从上打下，先打罗山冲，后打广福寨之处，伏祈查示。至罗山冲果否在上、在西，广福寨果否在下、在东，贼之败路果否应在东头？均祈查明，详示。

春天晴雨无定，必待日高四五丈，乃看得准号炮。洗三排枪，似不宜太早也。

复金逸亭 咸丰十年正月二十二日

接惠缄，得悉昌、礼各营小挫情形。以地图观之，高横岭在上、在西，昌军应在贵军之右。而来缄称昌军为左路，何也？目下贼之大队，聚于罗山冲一带。弟昨夜一缄，劝阁下从西头下手，莫从东头下手者，盖东头若胜，贼之归路一断，拼命冲突，我军受伤必多；若东路不胜，则西头愈形吃重。可否请阁下、湘军，合昌、礼、桂等军，并趋西头，先击罗山冲之处，候卓裁商复。山外新仓、多，唐、朱三军去罗山冲二十五、六里，去小池驿二十里，与山内约期极难。可否俟多、唐、朱三军接仗以后，贵军再行出队之处，亦候卓裁商定。盖贵军所易于望见者，霆营也。霆营逼近悍贼，不能远赴西路罗山冲一带；其能赴西路罗山冲与阁下夹击者，多、蒋、唐、朱军也。四公相隔太远，约期恐致参差，故鄙意不愿阁下分攻东头，而愿湘军与昌军并力西头；不愿阁下闻洗枪三排而遽出，而愿俟多、蒋各军至罗山冲口外，贵军乃出而应之也。

与凌问樵 咸丰十年正月二十二日

罗溪五营近日墙壕俱已修成否？极高深可恃否？闻李璞阶营后一山，已立望楼，似不如扎一哨于山上，乃能稳靠，望与璞阶切实言之。

闻十九日余际昌军小挫，贼或分支来犯罗溪，亦未可知。然丛山僻径，无处安营，大股必不能来。贵军及阿、李各军，止宜坚守营垒，以静待动；不宜出队迎击，恐僻路曲径，或有伏贼也。其团练一营，亦告之不宜出队迎击。

致胡宫保 咸丰十年正月二十二日

十九日余军之挫，不知尚可自振否？若伤亡过多，刻难自立，止可令山外、山内各军一概休养，专待贼来扑我，决不先去寻贼。即以近事言之，腊月二十二、正月初六、十九日，三次之挫，皆我去寻贼；惟十一日系贼来扑我。主客胜负之数，了然甚明。竟可用公牍私函切止各军，不再先出寻贼，致人而不致于人。如余际昌伤亡尚少，元气未损，则听各统领自进自止，吾辈不必遥制也。

罗溪河似可不必添兵，亦实苦无兵可添。舒公马队，若置罗溪万山之中，毫无用处；若置金、余附近，或可少有裨益。然亦谓旧马队耳，新者则未必得力。霍山五营如果调回，亦止可驻五柯枫等处，一以援应天堂，一以屏蔽英山。调向东来，则西北太空，决不可也。

复胡宫保 咸丰十年正月二十二日

手教。张子衡、李续焘二人之言，与朱品隆所抄述投诚之贼供相同。侍意贼若不破金、余二军，不破罗溪一军，决不能冒险上窜。惟罗溪一军散漫无统，若贼至，则恐人各一议，殊难放心。就凌、罗、阿、李、程五人言之，智勇、阅历，自以凌为最优。鄙意欲会台衔，派凌为罗溪河一军统领。如以为可，即求尊处主稿飞札。

与朱云岩 咸丰十年

官兵必须从上打下，正恐贼分窜太湖后，旋又上窜鄂疆也。余有两信与金逸亭，亦劝其自上打下，已抄稿寄蒋之纯兄矣。贼既专争日西时，我官军出队亦不可早。余前批该统领禀，亦言须争下半日也。

闻余际昌军十九日小挫，究竟伤亡若干人？失军器若干？多公亲率马队去金营帮其收队，曾见昌营挫失否？多公与金营中隔，广福寨下贼垒数里，不知马队何以能过？多公之贤，余已深知之矣。自去岁腊尾至今年正月，几无日不亲至鲍营，其马队及精选营，几无日不出队，以此知其待人之厚。又于宿松城中多部下受伤者询问，以此知其得士之心。

与李申夫 咸丰十年正月二十四日

攻城极无把握，朴勇者紧逼城根，往往被火药烧伤；浮滑者并未近城，自欺欺人，徒伤朴者，故余不肯为也。

太湖各军，士气尚旺。余之所虑者，太湖、罗溪两军，不能御贼之分股来扑耳。如太湖、罗溪两军足以自立，则多、鲍、金、余诸公，必可打破援贼。如贼分万人来扑太湖；我两军坚守一二日，屹然不动，则多、鲍、金、余尤必大破援贼。此必然之理、必然之势也。目下大局以太湖、罗溪为守兵，以多、鲍、金、余等军为战兵，守者遇有大警时，不须战者来救，则战者必奏大功矣。

复胡宫保 咸丰十年正月二十四日

贼日日移营，傍山而上，去太湖只二十余里。下游白沙畈以下已无贼。多、蒋诸公，虑其内窜，定计今日移蒋四营截贼之首，横驿路而扎之；明日再移四营，并精选四营往扎。大约今日必开大仗，又苦为贼所致而不能致贼，不知可得手否？侍竟日旁皇不安，足以见胆之薄矣。吴干臣五营，似不能不调。如果得手，飞札止之可也。

复凌问樵 咸丰十年正月二十四日

团绅程君，移扎过河，不与贵营逼处，亦是好事。若使团勇扼扎要地，贼来亦殊不放心也。舒都护马队已至大湖河等处，足资联络。山僻之中，大股贼必不能来。坚守营垒，预为三五日被围之计，必可万全。闻李璞阶办事亦极认真。不知阿参将营濠高深否？

复金逸亭 咸丰十年正月二十四日

惠缄，知敝处之信，业经接到。两地不谋而合，殊为快意。山外多、鲍诸公，因贼营日日上扎，恐其内窜楚疆，已定派蒋军四营扎于贼之上面，想今日必开大仗。不知昨夕约订贵军否？多公十九日曾率马队，亲赴尊处，是下面尚有路径可通，日内尊处与山外通信，或不须更由太湖乎？约期打仗，最难到恰好地位，且有因而误事者。阁下若与山外订约，仍须做到各打各的，可进则进，应收则收，免致彼此牵制，或有疏失也。

复张廉卿 咸丰十年正月二十四日

接到手缄，未即裁复。薑坞先生笔记，余未见其书，其与鄙论相合者如何？急思一观，便中尚乞寄示。足下近所纂著纵不称意，亦望寄示一二。

国藩近状粗遣。自十二月中旬，逆酋陈玉成率众上犯，奇险万状；日夕筹虑，不特书史莫亲，抑且寝食欲废。官军三万余人，不为不厚，不为不劲，而贼尚欲倍之。日内当有大战数次，未审能大挫凶锋否？

复金逸亭 咸丰十年正月二十五日

山外各军，俟贵处移西扎定后，再行开仗，本为稳著。惟多公定计拦头截扎，想昨日已开大仗矣。山外四军，加以云崖七营，兵力实已不薄，国藩未便嘱其缓战。进止、迟速，听多公主之可也。山外开仗时，尊处登高嘹望，或探马四出，必可得其大概。当山外酣战之际，尊处出队夹击，虽未刻尚可出队，进退伸缩，由阁下自己作主，远胜于约期会剿也。

复多礼堂都护 咸丰十年正月二十五日

手缄具悉。所示“罗溪河系山僻小路，不能禁我军蹑其后，陈德园、二郎河，该逆现无如许之众”等语，可谓知彼知己，确有卓见。该逆布散谣言，口称上窜，无非欲我军急于求战，急于攻垒、攻山，使我为客而彼为主，彼得占些便宜耳。胡宫保欲调朱云崖七营赴马齿岭，弟欲调四营暂回太湖，盖皆不免为谣言所动也。

四眼狗之长技有二：一则善于日暮收队时杀“回马枪”；一则播散谣言，诱人攻他，他得反客为主。阁下昨日见贼不出，即不进击贼巢，不受狗贼之诱，可谓有识。嗣后若能常守此法，山内。山外，两边夹贼为营，我势日松，贼势日逼。贼不能不寻我开仗，则我为主而贼为客，狗之二技可破其一矣。

金军移扎陈家岭等处，其后路有二；东为水吼岭，西为罗溪河，皆有兵驻扎，当可无虞，足纾廑注。来示询及太湖情形，日内援贼无进太城之信，尚不吃紧。云崖四营，暂可不必回太，应令仍住麾下左右，开仗时，助前敌一臂之力也。

再，狗贼二技，弟向日已闻之，然闻其杀回马枪耳，此次乃必于日暮时始逞其技。但闻其好截扎官军后路，逼官军寻它开仗，令官军为客而他常为主耳。此次则不能截官军之后路，而反置彼之后路于不顾，岂果另有他长哉？鄙意：“狗贼之计，仍不过诱官军去攻他之坚垒，攻他之山险，他为主而我为客；上半日以匪党拒我，下半日乘我疲乏，狗自出巢，逞其猖獗耳。是此次狗以二技变为一技也。阁下机智过人，有何妙法，破此二技，祈熟思详示为荷。

复李希庵 咸丰十年正月二十六日

接元夕惠缄，敬悉姻伯母渐臻痊愈，旌从拟于二十二日起行来皖，至以为慰。

此间军事，新正六日，唐义渠训营一挫，被贼攻陷三垒；鲍军五营，复被围扰。十一日，山内金、余两军，破王家牌楼之贼，山外贼势稍松。十九日山内余军小挫一次。贼日日进扎，与太湖渐近，并不畏官兵之截其归路，声言直犯湖北上游，俾官军回救。二十五日，山外多都统及唐、蒋等营，获一胜仗，计日内当有数大恶战。金陵大营，因狗贼率悍党上援，下游攻破江浦及九洑洲营垒，四眼狗必率众回援金陵。浚川、廉防及阁下皆来，山内、山外诸军，均得名将主持，意江淮可望底定乎！

与李竹屋 咸丰十年正月二十七日

弟自客秋由江入鄂，征蜀之役，易而图皖。冬月，与胡润帅分道东下，润帅驻英山，弟驻宿松。腊月中旬，逆酋四眼狗陈玉成率粤匪、捻匪十余万上犯我军，多都统，鲍总镇等御之于小池驿。前敌凡万八千人，又围太湖城者万人，从潜山以拊贼背者万人，兵力颇厚，尚不逮贼之半。昨日两次大胜，踏贼营六十余座，克复太湖，凶锋大挫，皖事或尚可图。知荷廑注，聊布一二。

复胡宫保 咸丰十年正月十七日

二十五日之捷，杀悍贼实为不少，故二十六日之大捷，不甚费力。闻昨日大火焱焱，极为壮观。狗党之资粮、衣物、军火，一炬焦土，颇足一快。闻金陵之江浦九洑洲，皆已克复；希庵、浚川，皆将北来，意者，皖事其果可图乎！

侍师公之法，亦不奏事。所有谢年终赏福字荷包折，欲附尊处。月折差弁带去，本月已赶不上，二月又嫌太晚，如何？此外有便乎？尊处谢折，当已发矣。

复胡宫保 咸丰十年正月二十九日

顷接太湖信，潜山已克复矣。多、蒋跟踪追剿，想可直达桐城。行仗七营已分别回太，宿二老营。唐公奉多公令，驻新仓，勿进追。鲍军伤亡者较多，不审能猛进否？又不知其归蜀之志，坚欲必遂否？应俟渠私计定后，而后大局、公计，乃可决也。

看来四路之说，竟办不到，止好暂置庐州于不顾，而专剿舒、桐、安庆三处，或尚可为。公居桐城，兼控三路；侍仍滨江，借以藏拙。枞阳之师，须以舟载。陆兵越安庆而下百里，以袭枞阳，朱云崖现尚未能也。

复官中堂 咸丰十年正月三十日

此间军事，自新正六日唐军被挫，鲍营又形危急，赖金军有十一日山内之捷，多公分营扎护鲍公粮路，自是我军日稳，贼势日蹙。灯节后，将士日日思战，或以雨泥阻滞，或以山内、山外订期参差，未遽得手。而该逆日日移营西上，意图内犯鄂疆。二十五日小胜，二十六日大胜，乃得痛摧逆焰，大快人心。二十六日，狂风旋转，神威佑助，凡喷筒火箭所著无不立腾烈炬，震灼山谷，贼之牲粮，衣食、军械，一炬罄尽。小池驿、罗山冲等处，一律肃清；太湖、潜山，相继克复。

月余以来，多、鲍二公，功最伟，劳最多，可称双绝。而唐、蒋、金、朱诸君，亦皆竭尽心力，共奏肤功。敝部会剿小池之七营，围攻太湖之各营，拟即将原禀录咨尊处，请阁下主稿，挈衔汇奏。

萧军由湖入江，溯荆，宜以达夔、蜀，较之山路稍逸。荩筹极为妥善，惟国藩批萧禀，又令其来鄂，稍涉两歧，当止之耳。

复胡宫保 咸丰十年二月初四日

春霆请假，公与侍皆先许之矣，似不宜食言。惟嘱其不可久留川中，迎其老母、眷口出峡，或住荆州，或住汉、黄，准其团聚两月有奇，往返符百二十日之约，但不在川，以免奏留耳。

添营一节，亦恳允准，以风壮士。义渠实缺，近在咫尺，思一到任，情也。公既心许之，请即速行之。渠为统领，亦实非上选也。其训勇七营中，闻多精壮之士，或谓宜全数拨归鲍部。鄙意：勇以亲手招募者为佳，似可一面令训营撤散，一面令霆营招选，仍令春霆酌用训营之豪强者为营哨官，移花接果，当可两得其宜。是否？祈酌之。

进兵，能三路并进乃得势。今多、鲍请假休养，断不能三路矣。可否以金、余、吴三公指桐城，以蒋军及朱云崖赴安庆，两道并进。如有缓急，多公可就近速援。是否？请裁示。

致郭筠仙 咸丰十年二月初五日

久未接惠书，不审自山东差竣，何日抵京？

此间军事，自去腊中旬四眼狗带悍贼七、八万，上援太湖，多、鲍诸公御之于小池驿。正月初，鲍军四面被围，文报不通。幸润帅调万人，自山内潜出，攻贼之背；敝处亦拨十余营进围太湖，拨七营赴前敌助剿。二十五、六两日，连获大胜，踏平贼垒七十余座。太湖、潜山两城，相继克复。贼之枪炮、子药，遗弃殆尽。狗逆数年以来，所向无不如意，此次之创，实得未曾有也。目下多公请假养伤，鲍公请假省亲，希庵与舍弟沅甫未来。浚川一军，官、骆诸帅，奏令入蜀，朝廷亦倚渠军以弭蜀乱，不克乘狗逆踉跄之际，进规安庆、庐州，颇为失策。事会所值，疾徐有不克自主者，所从来久矣。

复胡宫保 咸丰十年二月初六日

手教询及家叔病状。初五日接家信，先叔于正月十九戌刻弃世。自八年十一月，闻温甫舍弟之耗，即病不能言；去岁虽能言，而病已深矣。例载，部院衙门有期服者，给假二十一日，内廷人员则给假十四日。军营虽无期服之例，鄙意欲稍尽哀忱，拟成服十四日。前得太湖克服之信，已专人归告。九舍弟四月方来，亦因家叔病危也。

春霆、义渠事，昨已详复。逸亭信，敝处亦有一分。此时应请以金、余、蒋、吴，并力桐城；朱云崖军尚须稍缓，乃能前进也。逸亭信，地势极熟，主意极稳。侍忧皇，不暇遽复，求公条复之。

复胡宫保 咸丰十年二月初七日

——四路之兵，初议侍占一路，公处抚一路，湘一路，多、鲍一路。自萧、张不来，而侍处不足成一路矣。自余、吴分散，希庵未至，而抚、湘两路并为一路矣。此四路变为两之说也。惟鲍公添至六千人，又操练马队，实足独当一面；与多公分道扬镳，又可分为三路，止须酌拨几营与多，酌拨几营与鲍耳。

——敝处各营，除遣屈守平江营，仍回湖口，张子衡二营，因病撤散外，尚存九千余人，兵力非不厚，奈乏统将。以情以势，本可令云崖与蒋合为一路。外间议蒋战则取巧，败则议过，此间各营颇不愿归其节制。专令朱，李赴安庆，侍又不放心也，止好待沅甫还营，多、鲍假满，再议所向。

——舍季洪弟既已受事，自不宜遽行回籍。今既已具禀，应候批遵行。沅甫舍弟，定于葬叔后来营，约在闰三月。侍于今日移城内公馆，略申礼意。

与王子蕃 咸丰十年二月十一日

数年以来，常思与足下一见。关山修阻，会合无缘。尊府近况何似？如能远游四方，则请速惠复音。

敝处飞咨曾卓如制军，调足下来敝营襄办军务。如有不避艰险，为足下所深知，愿从军者，亦可邀以同来。

复胡宫保 咸丰十年二月二日

——鲍春霆来此小住一日，已回本营。侍已与之商订，谓阁下准其告假三月，由皖还夔，程途一月；在家停住二十日，奉母携眷而出，或住汉口，或住华阳镇，舟次按限，即还陆营。阁下虑其为四川所留，鲍意待渠起程一月之后，此间再行人奏；在夔仅二十日，必不至为蜀所留，但求阁下奏明“回籍省亲”字样，以为光宠云云。想仁人亦必允许。渠又欲往英山禀辞，侍力阻其不必再往。既已准假，即须快去快来。

——霆字五营，渠意欲扎二郎河；公意欲令其扎天堂或至英山护卫；鄙意拟令扎潜山县，为桐城、安庆后路之声援。盖前敌既进安庆、桐、舒等处，则大纛亦宜少进，乃可调度诸路之师。或进天堂，或进潜山，由公自为斟酌。公既不久驻英山，则霆营可不必扎入山中矣。请裁定速示春霆，以便渠料理起行。

——敝部各营，颇思速进安庆，除遣回湖口二营。撤散二营外，计留二千余护老营，以七千人攻安庆耳。就近可调者，拟调督标赵、朱、李、杨四营、湘、恒二营。桐城得金、蒋、余万五千人进攻；安庆得万人进攻，似可两全。此六营是否可调，祈酌示。

——安、桐进兵，则霍山不可无防兵。吴斡臣前有五营，尚嫌其少，今何仅八百人耶？吴斡臣资望尚浅，将来或可独当一面，目下断不可遽统他营，应请阁下派吴隶何军统之。若派助敝处，殊可不必，一则人数太少，一则往返太劳也。霍山须防兵三千，或派会亭军、或派他营，祈酌示。

——多公统万人，鲍公统八千，均可胜任。鲍公须假旋后，乃可徐议所向。多公须进舒城一路，乃足展骑兵之长。俟渠一月假满，即当请其北发，与桐城一军收掎角之效。略陈刍荛，伏希酌察。

致胡宫保 咸丰十年二月十三日

再者，昨信请拨督标赵、朱、李、杨四营，系就近处言之，并非惬心贵当之笔。尊缄中有以赵、朱、杨拨隶多部、李营撤遣之意，如已定主见，不必因侍信而改易也。但求设法拨二千人助敝处，或赴安庆，或留老营护卫，而换敝处护卫之营攻安庆皆可。

兵事与地方相表里。欲得一为守兼优者为怀宁县令，以佐雨亭之不逮，阁下夹袋中有其人乎？介唐如果南归，尚须择一贤者为潜山县，庶根本稍固，乃可图进取。

霆营再添二千人，尚未接奉公牍，令其招训营常勇乎？抑令至长沙另招乎？如令招常勇，即须赶紧札行。

多公虽有统万人之才，但得七、八千人，尽足自当一面，若必求取盈，恐不敷调拨；鲍公则得六千二百人已隐然巨镇矣。

复胡宫保 咸丰十年二月十六日

手教，敬悉多、都不能凑足万人。侍亦熟筹及之，意欲将多公马步全作游击之师，专打援贼。如目前两军进围桐、怀，则多公扎青草塥，桐警则赴桐，怀警则赴怀。将来鲍军进围舒城，则多公扎大关，以为游击也可；以为应变也可；以为顾鄂疆之师也亦可。如是，则可多可少，阁下调拨不甚窘矣。

致唐镜海先生 咸丰十年二月

国藩近常与吴竹如通信。渠在山东布政使任内，因钱粮征款，部议降调，皇上特恩，改为直隶臬司。窦兰泉寄居四川，常与伍松生诸人讲学；妾生一子，其妾旋没。艮峰前辈仍官盛京侍郎，其子福咸，以拔贡朝考，得河南知县，数年升同知；现以捐升，得补芜湖道。丹畦遇难在英山县，今该处渐就肃清，国藩拟为文立碑于英山，以志丹畦之孤忠。附告以慰拳注。

复胡宫保 咸丰十年二月十八日

手教，二恒、二礼营拨归敝处，公牍亦到；霆营不宜拨隶敝处，本日已详复矣。揆帅信并另件，阅悉。

不忌不足以为骁将，不妒不足以为美人，无足怪也；在下则护翼之，等夷则排挤之。为将常态，亦无足怪也，止难为阁下调拨耳。

复官中堂 咸丰十年二月十九日

奉手教，具审一切。太湖、潜山、分为两案，出奏尤为分明。比闻凤阳府、县两城克复，袁、翁两帅之军，或可与楚师渐相联络；江淮之间，大有转机，尤足上慰宸廑。惟南岸警报频闻，自泾县、旌德陷后，太平、绩溪、宁国相继不守，徽、浙震动。金陵方在得手之时，恐不能不因此而少分兵力耳。

浚川一军不知可折回出江、溯峡入蜀否？国藩发前信后，又会润帅衔飞札一次，并加函切致，计在常德可以接到。若竟不折回，而由黔人川，则蜀中有缓不济急之虞，而浚川亦有险远贫苦之患，殊深悬系。

敝处报销，粗已就绪，已饬李筱泉太守赍呈钧鉴。

复胡宫保 咸丰十年二月十日

霆营宜为尊处护卫，或驻天堂、或驻他处，宜守而不宜战，众论皆然，想荩筹亦不越是矣。霆军之营哨弁勇，长沙省城人居多，朴者颇少，而能屡拒大敌，兵事诚不可以一律相绳乎！左公自襄回车，似不如速行速归为妥。流波碴一带，本不可以无兵，然鲍公未还营之先，霆军总以在阁下身边为妥。北路如果吃重，似仍须多公驰援也。

复胡宫保 咸丰十年二月二十一日

两次手教，敬悉。伍生所论，侍每觉其切于事理。以大局论之，四眼狗目下必赴下游救援金陵，或从浦、六往援，或从宁、太往援，虽未可知，而要之必一东窜，不暇遽犯霍、六、袁、翁方在得手之际，捻匪亦必舍其老巢而谋南犯。拙见如此，未敢昌言也。

复彭雪琴 咸丰十年二月十三日

本日得淡翁来咨，奏请鄙人赴浙，惟广德州及浙之安吉，业已失守，距杭州不过二百里，距湖州则更近，楚军纵能往援，亦已缓不济急；况敝处兵单，又无统将，难当大敌，尤阁下所深知也。淡翁之贤，不可不谋所以救之，已飞函往商润公矣。萧辅臣朴实谙练，淡翁指名札调，似不可不令其入浙一行。韦志浚部下向无纪律，难免扰民，断非三令五申所能改，恐坏楚军之名，且恐坏阁下及萧辅臣之名决以不带为妥。唐义渠新撤之常宁勇，胆技俱优，若辅臣迅速就募四、五营，不难立就，营官哨官，军装帐房，无一不全，不过十日即可成军，胜于韦部万倍；即抵浙后，尚可为上等劲旅。义渠兄与淡翁亦系至交，阁下与之婉商，而润之宫保主持一切，当可成事。仆目疾尚未全愈，二十日仍回营盘，知注并闻。

致胡宫保 咸丰十年二月二十三日

昨接雪琴信，知浙事危急，淡帅调萧翰庆入浙。本日接淡帅咨，知广德、安吉次第失守，奏请鄙人援浙。淡帅之贤，不可不思所以援之。目下招集训营之勇，尚易集事。雪琴欲以韦志浚部下援浙，非徒无益，恐又害之。

致胡宫保 咸丰十年二月二十四日

承示，《俟命录》粗读一过，其佳者公已圈出，而时事所在，局外人与局中者究有别也。

霆营究以护公左右为妥。公在英山，霆亦英山；公居天堂，霆亦天堂。此军若非春霆在营，恐不足当大敌。侍公之侧，壮藜藿不采之威，千妥万妥，惟希俯纳。

成得升之怯，此间亦有所闻。之纯昨指名禀参，似当有以严惩之。否则，为统领者，号令不行矣。之纯虽未必服人之心，然不奉令而拔营，则咎不在之纯也。溶川之才气，亦非云崖所能辖，所谓鲁鸡不能伏鹄卵也。

桐城如有大股援贼，多公或可就近援应。舒公马队，应否留防北路，聊进一说，以备参酌。成大吉之勇，侍亦有所闻。浙事大坏，淡公来信，不忍卒读，抄呈一阅。

复胡宫保 咸丰十年二月二十五日

淡公危急，侍昨信已详之。侍恐萧翰庆不能带韦部，而公以为可行，盖仓卒之间，舍此别无可调也。止得令此起先行，以济淡公之眉急，而助浙江之声援，其应需锅帐，侍已札行武穴分局李宗涑矣。惟此起义勇，太不中用，且恐其扰累民间，有损无益。来示称另筹二、三千人，应请早为速筹，或如侍昨说募常宁勇，或另行召募，必稍胜于韦部者，乃不虚此一援。

皖南失六城，浙西失三城，江北失清江浦、颍州府，公岂尚未尽闻耶？

复胡宫保 咸丰十年二月二十七日

希庵业已到营，极慰极欣。淡公寄尊处信读悉。萧、韦纵令速行，亦恐非闰三月所能到，不知赶得及否？以六年二月江西情形言之，更甚于此时之浙江十倍，厥后省城亦竟无恙，成败天也，岂人之所能为哉！

昨接大咨，多公尚请病假，渠军若不能为游击之师，则云崖、申夫，侍亦不敢令其赴安庆矣。不知多公所不满意者安在，以鲍公不应回藉耶？不应于奏中赞鲍坚守之功耶？敝处礼节有未谨耶？多公既请假，目下若狗逆来犯，渠未必肯当前敌，似当谋所以御贼之法，请与希公从长计议。

复彭雪琴 咸丰十年三月初三日

萧辅臣既在下游经理韦部事宜，则不能赴鄂中亲招训勇，仆昨已专托义渠矣。阁下更当加缄托之。

辅臣带五千人，似宜以训营为腹心，韦部为手足。辅臣料理韦部妥协后，仍宜单舸亲赴上游，迎接训营，或至黄州，或至汉口，得与义渠一面更好。润帅之意，欲再筹五千人援浙。计浙中如有不幸，则三月可危，如三月无变，则闰月以后，可无大碍。辅臣既不能于三月赶到，则须料理周妥，不可太草率也。

复胡宫保 咸丰十年三月初三日

——浙江之事，二、三两月可大分晓。淡公二十三日咨文，贼踪去省城仅四、五十里，果真逼城，则已十日矣。省城之能守与否，断非此间援师所能为力。吾辈所最关切者，土则杭城根本也；人则淡公君子也。若此半月间，杭城无恙，信息稍舒，然后谋所以援之之法。若杭城有大变，则东南局势迥殊，又当从长计较。

——侍目疾常发，精力日疲，部下无一统将，兵亦太少。倚傍台旆，尚可藏拙，他处实无能为役。外省情形，督抚之外，另有客帅，则司道猜嫌，州县侮慢，以是为逢迎本帅之资，颇不易处。应否赴浙，尚求希庵与我公代为裁酌。

——萧翰庆须在安庆经理韦部事宜，不能赴鄂亲招训勇，尚求阁下缄托义渠代萧经理。

——阅揆帅信，郑事尚未决裂，可喜可慰。庄严尚能守正，揆帅亦轩爽坦白，鄂事或尚可支。公于吏事不宜放松，风气之所系，与兵事息息相关也。

——希庵“远剿近守”之说最精，大约一、二路远剿，三、四路近守也。

复胡官保 咸丰十年三月初七日

昨夕熟商进兵事宜，希庵之意，以敝部围怀宁，多公围桐城，希统各营暂扎青草塥，为怀、桐援应，俟怀、桐扎稳后，再议所向。余际昌调守霍山，为第三路防兵。霆营调两路口等处，为第四路防兵。如此布置，侍觉甚妥。是否有当，仍候尊裁。若果如此布置，则敝处护卫，无须另添千人矣。以第一，二路为远剿，以第三、四路为近守，大局已定。惟第四路究以何处为最近，何处为扼要，仍祈酌裁。

与李申夫 咸丰十年三月十四日

昨日得张筱浦副宪咨来奏稿，浙江似已失守。鄙意浙江未失，则援浙为重，以其膏腴也，苏州、金陵之后路也，京漕之所出也；浙江既失，则安庆为重，以其为武昌、九江之门户也。水师得此城，则有所依附以为根本也；以绝金陵贼粮之源，以杀江淮各贼犄角之势也。是目下我军仍以进攻安庆、分捣桐城为上策。所以迟疑不决者，怀、桐两支围兵，青草塥一支援应兵，商固、英、霍两支防守兵，五支均不可少。若于此五支之中，分出一、二支去援江浙，则全局皆变。大股援贼来，怀、桐两支皆站不住。与其待站不住而退，不如此时不轻进之为愈也。候商之胡帅裁夺。

复李希庵 咸丰十年三月十五日

惠缄，敬悉。浙江未失，以援浙为重；浙江既失，又似以图安庆为重。仍请台驾在太湖久留三、四日，待大局定后，再赴青草塥也。革薄从忠，鄙意亦夙怀此志，特有天质本来之薄，有外物激之使薄。本来之薄，革之已极不易；激之使薄，尤觉旋革旋萌，毫无长进，深以为愧。愿赐良箴，以励晚节而已。

复彭雪琴 咸丰十年三月十五日

接张筱帅咨来奏稿，浙江已报失守。午刻接尊处专足来信，大略相同。此时大局又当更改。未失之前，以援浙为重，以其膏腴也，金陵，苏州之后路也，京漕之所自出也；既失之后，又似以图皖为重，以其为武昌、九江之门户也。水师得安庆，则水陆依附可为根本也；破安庆，则贼减江淮犄角之势也。

所虑者，此间以两支规怀、桐，两支防英、霍、商固，若于其中抽出一支救援江浙，则一路空而三路皆险，是安庆进兵，须浙事定局，乃可拔营也。萧辅臣军，亦须五、六日乃可定局，暂不必急。

复胡宫保 咸丰十年三月十七日

淡公贤者，断无不殉节之理，但不知少村护家眷以出否耳？公之身不特为南数省所倚赖，亦为吾党所宗仰，似不宜过于忧伤。

久无寄谕来楚，想因清江浦失守之后，江浙奏报不通。淡公十一、十五两次奏报必皆未到京也。杭城既失，若能保得宁、绍、台三府，事尚可为。浙东无一兵，四眼狗又已南渡，恐宁、绍、苏、常，皆可危耳。

复彭雪琴 咸丰十年三月十八日

义渠已到湖口，不知与阁下会合否？萧守才力如果不甚开展，恐不能统六千人之多，则阁下当早为之计，或另一人统三千，免其竭蹶，亦所以保全之也。统领之才，千难万难。目前麾下人才，恐亦无远胜萧守者。但浙江未失以前，则以速去为是；浙江既失，则必须千妥万当，乃可放心遣之前往，盖彼中无主人翁也。

复胡宫保 咸丰十年三月二十日

顷接赐书，知玉体违和，脉象无春夏气，至为悬系。如服仲远兄方，二、三日不大愈，侍当至英山奉谒，兼可畅论时局。严公缄中所称王石臣观察信，未蒙寄来，侍急思闻蜀事，尚望寄示。

季公来营，可以畅叙一切。希、厚、雪等处，计皆有攀留之意。雪堂之返，公有意否？为保身计，似不能不寻一大厦少住也。

与官中堂 咸丰十年三月二十一日

胡宫保自闻杭城被围之信，愁病交侵，寝食俱废；加以蜀事日坏，尤用焦灼。既非所以为养身之道，即处事亦间有思虑过当之处，必须离营择一静处调养，庶心血不过亏损。国藩目疾如故，写字不过三行，即须停笔少息，亦苦不能静摄也。

复胡官保 咸丰十年三月二十二日

手书，敬悉。脉象尚不甚好，总由平日心血用得太过，而此番因浙事又忧虑迫切。阁下数年来，屡定大难，将天下第一破烂之鄂，变成天下第一富强之省，功固极高，德亦日进。计公之寸心，尽足自慰，何必郁郁忧煎，自取烦恼乎？

霆营新募之勇，鄙意不可停招，渠求之甚切，公应之甚坚，万无停理。无论有饷无饷，公且一概莫问，一意静养，侍当与揆帅、庄严诸公徐徐图之，保无他变也。

与李申夫 咸丰十年三月二十二日

马队私设，公款分摊，是一良法，请即试行。派人买草料，每日分散各哨勇，阁下去年所定，亦一良法也。至今总未行得出。立法不难，行法为难。以后总求实实行之，且常常行之。请从公摊及发料二事始。应事接物时，须从人情物理中之极粗极浅处着眼，莫从深处细处看。

复胡宫保 咸丰十年三月二十三日

惠书敬悉。尊恙渐愈，至以为慰。进兵之略，鄙意欲仍守希庵前议，以朱、李进安庆，多公进桐城，希军扎青草塥，不知尊意有更改否？季公即日至英山，请其一决。韦军殊难位置，张筱帅有咨来止，亦未可令其隶皖也。

致左季高 咸丰十年三月十四日

闻辟地东来，想已安抵英山。今春雨雪风寒，目所罕见。惟兴居安适，调卫无愆，为颂。

此间本拟二月进兵，旋以浙江之变，纷纷易计。今浙事大定，究应如何分枝前进，望鸿裁与润帅酌定。怀桐之贼，储积百物甚富，亮系久顿坚城之局，然亦不能不进围也。

台旆在英山约住几时？此间即派专役奉迓。敝处与希庵处均可小住，杨、彭处尤可勾留。江湖空阔，足遣壮怀耳。

复胡宫保 咸丰十年三月二十四日

季公已到英山，侍今早已专丁持缄迎迓矣。尊恙大愈，极慰。前日信称“淡公尚存”云云，系诡词以安公之心。因罗忠怀来，具述卜者之言，“浙江必克，淡公必遇救得生”云云。侍因将卜者之繇词，装点作家书之实语，以宽公怀。

本日得张筱翁信，并江南奏稿，抄呈尊览。少村早已出城，所以迟迟未到宿松者，当已折回杭州，寻觅淡公耳。萧、韦既奉谕旨，自无再令去浙之理。筱浦副宪信来，亦请萧而辞韦，实则萧赴皖南，亦必不能出色也。鄙意且皆留之，一月后，另作计较。公计何如？

募六百、七百人之说，季公何必为此蛇足。即以敝部万人全请季公统之，尚是蛇足，况六百、七百人乎？水师中别有一种风味，季公若买一舟载妻孥其中，师范少伯，而不学其居积，可以教子，可以避湘，亦一说也。姚惜抱诗云：“孤艇著书江水上，百年阅世酒尊间。”季公有意乎？

复李次青 咸丰十年三月二十五日

专足至，得惠缄。知将有浙江之行，将母而归，闻难而出，进退有度，良殷浣慰。

此间自正月末克复潜、太，即拟进逼安庆。因浙江警报纷至沓来，议援之举，屡易其局。共派六千人甫经成行，即于十四日闻浙江失守之信；旋又于十八日闻克复之信。兹将寄谕一道，江督奏疏一通，抄呈台览。

饶枚臣镇军，此时尚在衢州，彭鸿轩因南丰、新城之失，已带五营自衢折回，分驻广信、河口等处。老中营回防湖口后，又经江抚派防浮梁。异字营尚在抚州。台从行至安仁、贵溪等处，计彭、屈二公与李弁皆可会晤，无难荟萃成军。惟目下浙江全境，将次肃清，阁下露冕之官，则可带兵入境，则不甚相宜。

闻罗中丞、汪方伯、缪都转均已殉节。彼中局势一变，新抚军不知简放何人。旌从不能绕道此间。便中当代致胡润帅。子衡撤营后，仍未痊愈，日内当回籍静摄也。

题方友石书后 咸丰十年

宝宁方君友石，示余以近所纂著日《鸿濛室文钞二集》者二册，日《鸿潆室诗钞初集》者，四册；日《运筹神机》者，十有九册。余以军中少暇，不及卒读，粗涉崖略，大抵文集二十四策，多方君在滇时所为。其时西南静谧，而所论各端已为今日吴楚弭乱之规，所谓闭门造车出户合辙者与。

诗以才藻达其劲气，回殊俗迳，微嫌于杜、韩门径尚少专精耳。《运筹神机》一书，精力毕萃战略、守略、艺略三编，虽多辑古人之说，而自具经纬，别立条目，即一器一技，亦必绘画分明。至智略一编，则窥天地之奥识，鬼神之情冥，心孤往所得独多。昔邵子将天下万事万理看成四片，近姚惜抱论古文之法有阳刚、阴柔两端，国藩亦看得天下万事万理皆成两片，与友石所云阳智、阴智殆有同符第邵子四片之说，颇多安排附会，友石亦不免此弊，能进于自然则几矣。

复胡宫保 咸丰十年三月二十八日

萧守之才，实不能统六千二百人。今得唐协和分统训勇，虽不甚惬意，而远胜于萧守之兼统也。韦部三千二百人，目下难以位置。

训勇三千，张筱帅欲令其径赴徽州。官帅欲咨送河南，二者请公酌定一处。论饷项则两处皆不甚充，而河南稍宽。论调度则两处俱难得此军之力。而张公君子，俟尊裁定后，侍即缄复张公也。

敝部太湖、宿松各营，已拔营前进。尊脉稍逊于前，自由不能养静之故。古人谓寡言养气，寡视养神，寡思养精。尊处胜友如云，难以寡言；簿书如麻，难以寡视，或请寡思，以资少息乎。

与袁午桥中丞 咸丰十年三月二十八日

雄师近日所克，皆南北要害关键。皖省糜烂八年，民不聊生。今得阁下总持全局，而胡、翁、张诸公皆大君子才略，又足以济之。揆之天理人事，皖省当大有转机。惟冀长淮不再梗塞，淮北盐课日旺，厘税日增，俾雄师不忧缺饷，则大幸也。

弟目疾久未痊愈，写字至三行后，辄须停笔少息，幸所部人数无多，照料尚易。又得润帅就近提挈一切，庶免陨越。知注附陈。

与张小浦中丞 咸丰十年三月二十八日

韦部赴浙之说，系罗淡村中丞飞书乞援于彭雪琴观察，指调萧守翰庆。萧隶雪琴麾下，淡翁素识也。雪琴以水营别无陆兵可调，不得已令萧守统韦部以应淡翁之求，一面函商胡润帅及敝处。维时鄙人献议募训营新撤之勇二千援浙。胡润帅则兼取二说，令训营与韦部合成五千人。官秀帅则添募训营为三千合成六千人。唐观察新履粮道之任，训勇别无统将，权令萧守兼统之，此鄂议援浙之原委也。今浙省克复，全境肃清，此军更无赴浙之理。议撤议调，尚无定局。阁下欲以韦部留江滨，而令萧守带训营入岭内，是未知萧所统者韦部，非训营也。闻河南乞师于鄂，官、胡二帅将以训营应之，俟定议后，再行奉闻。

致朱云崖李申夫 咸丰十年三月二十九日

——兵至安庆城下，先扎一、二面，不求合围。其通集贤关、桐城、青草塥之路，必须官兵占住，以顾后路。其通枞阳、庐江之路，暂留与贼，令其可出可入。俟兵力稍厚，再图合围。应否如此，仍请云崖亲自看明定夺。

——集贤关必须扎营以通粮路。我军如不敷分布，云崖函商希帅，请其派营来扎可也。

——青草塥为我军援应之所，大军不由彼处经过，须多派哨弁在青草塥来往，愈熟愈好。其桐城等处亦须派人看明。

——米粮、子药应如何接济，须步步看清。进兵安庆之期，请两公与希帅商定行之，此间不遥制也。

与毛寄云 咸丰十年三月二十九日

弟目疾尚未全愈，每作字三、四行，即须停笔少息，殊以为苦。袁午帅自绾兵符，军威大振，连克凤阳二城，临淮、清江二镇。顷有使来，述及缺饷之状，自正月至三月初七，每名仅发银一两零四分。翁中丞处事机颇顺，亦复为乏饷所苦。二公相得甚欢。又得胡润帅，水乳交融，云龙契合，皖事应有转机。惟祝不甚缺饷，无生它变耳。

罗淡翁竟殉浙江之难，祸福倚伏，良难预测。贼人浙虽仅六日，而海运已空，于京城大有所损。吴应昌朴实明白，于此间各弁气习相近，当可相与有成也。

与饶枚臣 咸丰十年三月二十九日

阁下素长于守，守城固极有把握。即就险立营，深沟高垒，阁下亦必能坚守无虞。若就现在兵力与悍贼数倍野战，则殊无把握。

江西目下肃清，而皖南未靖。景德等处，时时可虑。保江西即所以为图皖南之本也。若台旆由浙还江，似仍宜于浮梁、景德谋为固守之计。或城或营，得阁下布置一番，必可坚于金汤。虽无赫赫之功，而收效自大也。

与彭杏南 咸丰十年三月

粮价骤增至一千有余，恐系营中员弁贩米为祟，非尽由民间之居奇也。

进兵安庆之期，就近请李希帅示。此间相隔太远，难以遥度，即办米一事，亦可仿照青草塥现在办法。希军驻青草塥月余，凡事必有章程矣。我军进围安庆，且先求我兵之站得住。姑留一路与贼出入，不必遽求合围，断接济也。待将来添兵，再行合围可耳。

与陈俊臣 咸丰十年三月三十日

敝军自去年八月移予鄂境，与湖北各军共图皖事。官、胡二公，忠正博大，无一切猜忌气习，较之往年在江、在湘，疑谤交集，情形迥别，志得以少纾。

所部各营，自老湘营留南，萧廉访入蜀外，此间近万余人，需饷无多，尚足自给。今年以来，金陵和帅克九洑洲、克浙江省垣；临淮袁帅克清江浦，克凤阳府县。此间气象亦好，意者天心厌乱，大局渐可旋转乎？

贱躯尚与昔年相似，惟目光日眵，不耐久视。从军多载，意兴已阑，尝思与二、三知己，倾吐微抱，披豁性真，而远道莫致，相望如何？唐义渠近履粮道之任，昔年相从以出者，惟此君名实兼隆，然亦积苦兵间，筋疲力竭矣。李筱泉办理报销，将次蒇事。因其相从过久，拟即咨令回湘。诸关绮注，附告一二。

与吴竹庄 咸丰十年闰三月初一日

张副宪和平纯厚，备历艰险，在诸帅中独为其难。阁下既隶其麾下，尚祈忠于所事，无存歧异之见。古人有言：“行衢路者不至，事两君者不容。"“锲而舍之，朽木不折；锲而不舍，金石可镂。”“其仪一兮，心如结兮。”窃愿以《尸鸠》之诗奉勖也。

此间自萧、张分去后，局势日隘。所兢兢自守者，惟约束常严，不敢扰民，堪仰告耳。

致翁药房中丞 咸丰十年闰三月初三日

刘星房前辈上年携其世兄慈民孝廉，在敝营小住半月，备述阁下在军孜孜学问，寒暑不辍，笃守两汉经师家法，造次皆有依据。定远有凌晓南孝廉，好学深思，通知故训，曾在扬州都转署中与慈民相切磋。特此奉询执事，饬查凌君踪迹，去岁定远之役，其家口有无损伤，倘其颠沛无依，乞大君子一为振恤，不胜感荷。夙闻阁下奖掖后进，津津乐道，故以奉渎。

复胡宫保 咸丰十年闺三月初六日

训营三千人论行军之机势，则以会攻枞阳为妥。论就饷之方便，则以饬赴河南为妥，然皆为北边无事言之也。今捻势西趋，正阳、确山有警，则无论有饷可就与否，自应迅赴河南，一以应胜帅之求，一以防鄂北之边。唐协和于北路情形极熟，亦甚相宜，请尊处缄商揆帅，一面札唐协和接统，或至九江、湖口等处迎接交代。敝处缄复张筱翁，一面迅饬萧守带训营归来也。其韦志俊三千人，且待归至东流再看。如果饬剿枞阳即请分别咨札。

办理书院，取“箴言”二字，不忘先训，甚妥甚妥。用书院字则大方，用学塾字则谦恭，二者皆可用。老伯盛德，钦式有年，当遵命作《记》一首，以志景仰之素。

与张小浦 咸丰十年闰三月初六日

顷闻捻匪有西犯之意。去岁孙葵心大股西窜，如周家口、汝宁、确山、遂平一带，掳掠一空。此次又似将就熟路，以恣饱掠。官、胡两帅意欲派训勇三千人，驰赴河南堵剿，一以应豫帅之求，一以防楚省之边。豫之西即鄂之北也。公牍到时，计萧君所部训韦各营，已折回江滨矣。

自蜀事日坏，川盐不下，鄂饷大绌，竟不知何以为继。兵多至六万人，亦楚中向所未有也。

复彭雪琴 咸丰十年闰三月初八日

尊体旧疾复发，尚不甚剧否？失血之症，去年似未尝发。阁下以为春夏例发之病，恐不尽然。尚冀加意调养，无过忧愁，以葆柱石之身，至要至要。国藩往岁亦常郁郁，近来渐臻坦荡。缘阅历日久，见天下得失祸福，毁誉是非，皆有数存乎其间，而非人力之所得与。是以委心任运，听其自至。阁下达观一切，而襟怀常不免抑郁，尚祈更事开廓，无过闷损，为幸。

萧辅臣所部六千人，余与义渠之意，欲令全扎枞阳。官帅与总局之意，欲令训勇三千赴河南，应胜帅之求，省鄂中之饷。润帅本无成见，近因捻匪西犯，定计以训勇三千人赴豫，大约派唐协和统带，剿豫省之西，即以防鄂省之北。其韦部及萧之亲兵三千，定计令剿枞阳。辅臣折回时，且在东流等处停扎。待安庆、桐城两军扎稳后，方令萧军渡扎枞阳，庶无孤军深入之虑。敝处宿松、太湖各营，已于二十八日齐集石牌，待多公定期进逼桐城，此军即进逼安庆，两面齐进，乃为稳妥。计月半前可俱进矣。

复张仲远 咸丰十年闰三月初九日

顷奉惠缄，敬审小驻英山，即事多欣，至以为念。

润帅病体，自由思虑过度，肝木未畅之故。弟前有缄劝其回驻黄州，复书以谓无以对皖中绅民，今得国能调护，脉象回春，应可渐次复元。果否返旆雪堂，仍视夏初之脉象何如。前敌如马队各军，非润帅在此不能范。我驰驱返黄之说，亦有善有不尽善。求台旆留英，再驻二旬，更当定议。

复郭意城 咸丰十年闰三月初九日

得寒食日惠缄，得悉二月初有书见逮，洎今尚未接到。

此间自正月击退援贼后，本拟乘胜进兵，以连月阴雨，泥污后土，不能移营；又因浙江之警，袁浦之失，处处摇动。今浙江、袁浦幸已次第克复，而此间分道进兵，或此厚而彼薄，或南实而北虚，调剂先后，动多牵迕，而天亦未尝三日不雨，雨未尝不大且久，至今分捣怀、桐之师，尚未能直薄城下，良用怅歉。

蜀中滇匪，本以无聊初起，无能为役。自官兵屡挫，拾我弃仗，又以莠民结队成营，自赴贼中投效，日以张大不可收拾。今浚川入蜀，歼此土匪，理当游刃有余。而盐井既败，鄂中饷源大绌，兵数日增，协款尽空，实不知何以为继也。

陈作梅至湘，曾与阁下相见否？润帅因先垅为水所啮，不甚放心。故求作梅一阅，其意甚诚，倘作兄归志勃发，不愿赴益阳者，请阁下代为敦劝，强之一行为荷。

与彭杏南 咸丰十年

火药、铅弹须预备五六仗之用，存留一处，平日操演不可动用也。军械所用船装赴下游，恐急切不能运至陆营，中间为贼所隔耳。

早夜站墙，日日操练，断不可闲。勤字为人生第一要义，无论居家、居官、行军，皆以勤字为本。黎明早起，勤字中之一端也。

复郭意城 咸丰十年闰三月十三日

今日阅邸抄，筠公业已奏请回籍就医，奉旨允准矣。闻本有意南旋，因山东尚有余波未平，稍稍濡忍未诀。得润帅劝归之书，遂尔浩然具疏，鄙意却嫌其太速。既已入直，即宜回翔一半年，再行引退，庶山左之风波大定，而一身之进退有余。今如此毅然，恐又非了局。

季公被润帅勾留，酣嬉淋漓，至今未来敝处。前此自领一队之说，余复信劝其不必添此蛇足，今亦作罢论矣。渠若能流连皖、楚之交，或在敝处，或在润、希、厚、雪诸处，均有大益，特恐归思易萌耳。

尊书隶字，似不如草篆。少陵瘦硬通神，专为隶字言之。东坡欲泛及于真草诸体，以为未公不凭，非至论也。仆不解作字，昔年治《说文》，曾广购汉魏各碑，讨寻源流，如《礼器碑》，结体方雅，要为隶家正轨；《张猛龙碑》，将隶楷融成一气，尤足津逮来学。唐隶稍肥，有乖大雅。敢为阁下陈一戒律。近姚伯昂先生专师《曹全碑》，相沿成风，亦旁门也。是否？诸祈证示。

致张小浦中丞 咸丰十年闰三月十四日

浙江新克，元气未复。尊处月饷，尚能协解少许否？杭城绅民殉难者，尚不甚多否？街市未甚残毁否？邵位西及戴淳士先生无恙否？并乞示及一二。此间进兵，实太迟滞。然前后皆有致迟之故，若有天焉，非人谋所能自决者。

国藩目光眵涩如故，精力迥异三年以前。所幸皖北诸军，强半昔时同事之人，足以藏拙。萧守肫诚，孛蒙青垂，特材识未优，尚望随时训示，俾免陨越。是所感祷。

曾文正公书札卷十一

致刘星房 咸丰十年闰三月十六日

敝处书籍太少，江西如有殿板初印二十四史，敬求代为购买，虽重价不惜也。如不能得全书，即购得零种，或一史、二史、三、五史、十余史皆可。总以初印为佳，后印者则不足取。

国朝刻书，远胜前代。殿板如《十三经》、《二十四史》、《全唐诗》、《图书集成》、《五经萃宝》、《书画谱》之类，凡初印者，无不精雅绝伦。外板如卢雅雨、卢抱经、黄荛圃、孔顨轩、毕弇山、孙渊如所刻丛书，均工雅可宝。即胡果泉、张古愚、秦恩复、汪孟慈等所刻影宋诸书，及秀野草堂韩诗、一隅草堂白诗之属，亦皆精绝。阁下多藏古书，如遇前项书有初印者敬求代为购买。弟眼蒙非善本书不耐看也。

与何廉昉 咸丰十年闰三月十六日

阁下此次次韵大篇，似较上年三叠，尤为卓绝。“秋长消人”四发端句何减，后有千年，自此开也。愈唱愈高，几欲去天三尺，其谓是乎！

承询及欲购书目，鄙人尝以谓四部之书，浩如渊海，而其中自为之书，有原之水，不过数十部耳。“经”则《十三经》是已。“史”则《二十四史》暨《通鉴》是已。“子”则《五子》暨管晏、韩非、淮南、吕览等十余种是已。“集”则《汉魏六朝百三家》之外，唐宋以来二十余家而已。此外入子、集部之书，皆赝作也，皆剿袭也。入经、史部之书，皆类书也。不特《太平御览》《事文类聚》等为类书，即《三通》亦类书也。《小学近思录》《衍义》《衍义补》，亦类书也。故尝谬论修《艺文志》《四库书目》者，当以古人自为之书，有原之川渎，另行编列，别白而定一尊。其分门别类，杂纂古人成书者，别为一编，则荡除廓清而书之，可存者日少矣。

敝处现无多书，江西如有殿板初印《十三经》、《二十四史》，无论或全部或零种，均乞代买。非初印者，则不必买。此外，嘉道以来，所刻诸影宋本书，亦祈购觅，不惜重价。琐渎清神，不安之至。

致骆龠门中丞 咸丰十年闰三月十七日

左季高自领一队之说，侍劝其不必添此蛇足，今已作罢论矣。渠欲亲临行阵，一试胆气。将来或在希庵营中勾留略久，亦未可知。

袁午帅自去冬绾符以来，军威甚振，惟饷项日绌，朝不谋夕。

李世忠新克全椒，保以提督记名，一门兄弟子侄，均得优奖，管辖一方，自为一种风气。午桥一循克斋归章，终不甚惬人意也。

复胡宫保 咸丰十年闰三月二十日

昨夕得书，及季公所为碑铭。顷又得校定稿本。季公文简重浑括，鄙人岂能更有所赞助于其间，中有一二字未惬意者，谨已注出，未审有当否？侍欲为丹畦立碑于遇害之所，不知英山有巨石可为碑者否？乞一饬查示悉。

拙作碑记一首，抄稿呈台端与季公阅，敬求改正，并求访问当日在英山人员情事，果否符合记文。改定后拟请季公书之，或隶或楷皆可。但嫌文陋且冗长耳。

与李申夫 咸丰十年闰三月二十日

闻石牌须另起屋子，地方并不甚好。此间又须略候罗宅灵柩归来，少为照料。近日势难拔营，胡润帅亦申前说，欲至罗宅吊奠，便来一叙，拟移至城内公馆一住，或久或暂，尚未定耳。前敌气势尚壮否？深为系念。

阁下尚能黎明即起否？不可间断。一事有恒，则万事皆可渐振，无以为小端而忽之。至嘱！

致张筱浦中丞 咸丰十年闰三月二十三日

罗淡翁灵榇于二十一日到宿松境，其世兄赴江干迎接，途次相左，俟其归来，乃可扶归乡间。

萧守带韦、训两部，能在尊处少立功绩，以为至幸。鄙意犹虑萧之才力，不能统六千人之多；又恐韦、训两部，难以水乳交融，不无过忧。敬求台端留心察看，于二者之中，如有一弊，则不特难以图功，且恐另生事端，则不如饬令西旋，请鄂帅分别调度；若二弊皆可无虞，则仍留麾下，多一兵自多一兵之用也。

与彭杏南 咸丰十年闰三月二十四日

到安庆城下扎营；宜深沟高垒。墙子以落雨不塌为佳。濠沟不必多，只要深要斗。有一层靠得住，反胜于二、三层靠不住者。每早三成队站墙子，不特防贼来扑，且规矩习于平日，各弁勇自然人人起早，人人不懒散。

左路六营，望贤表弟与萧孚泗作主。季洪弟于战阵之事较生，不及表弟见得多、办得惯，不可过于推让，反致误事。看得的拿得稳，即与信卿作主可也。

再缓几日，朱南桂来，左路便有七营，沅弟新添二哨来，便有八营。兵力颇厚，只要临阵不忙乱，自然百战百胜。

致罗少村 咸丰十年闰三月二十六日

得来书，知已抵丧次，应少停住，候料理就绪，择日由舟次扶榇至宿城一宿，次日由宿至乡。仆出城八里郊迎，设席路祭。府县迎毕，至城设祭。次日均送出城外。到乡后一切布置，仆再至乡恭吊。候尊信约期可也。

丧事重大繁多，令兄一人照料不到，须择贵族中亲者、贤者帮同办理。足下宜亲笔写信，再三恳求，即人品或不甚纯，平日或不甚洽，均宜恳求。联络孝道，莫大于收族，处乱世莫大于睦邻，二者尚祈留意。宿松黄明府明日再至舟次，可熟商也。

复张廉卿 咸丰十年闰三月二十七日

前敌各军，久应进兵，前以浙警，继以雨阻，未得遽赴。顷始分逼安庆、桐城两路，犹未能直薄城下。地大人众，都未能应弦赴节。读来示，所称“先事熟筹、乘机迅发”云云，为之愧赧。

《援鹑堂笔记》粗阅一、二卷，殊不惬意。凡读书笔记，贵于得间。戴东原谓阎百诗善看书，以其能蹈瑕抵隙，能环攻古人之短也。近世如高邮王氏，凡读一书，于正文注文，一一求其至是，其疑者非者，不敢苟同，以乱古人之真，而欺方寸之知。若专校异同，某字某本作某，则谓之考异，谓之校对，不得与精核大义、参稽疑误者，同日而语。今观援鹑堂所记《幽通》、《思元》二赋，多云何云：“某字《后汉书》作某。”是义门校对之字，而姜坞钞誊之也。间观它卷，亦多誊义门语而已，无所质正于其间。当时批写书眉，本不以为著述之事，后人概以编人笔记之内，殆非姜坞及惜抱之意。若得有识君子披沙简金，非无可采，然非大为淘汰，恐无益耳。

尊作古文著句，俱有筋骨，日进无疆，至为欣慰。辄就鄙见评骘一二，以资互证。仆近亦作得文数首，都不称意。年老目眵，但思多读古书，以补昔日之阙。人事纷扰，不得如意，兹可惧耳。

复胡宫保 咸丰十年闰三月二十八日

得专兵赐书，并惠宣纸羊颖，敬谢敬谢。

枞阳已大有备，似须待怀、桐两军扎稳后，再仿迪庵打湖口之法，出奇往攻，乃能得手。目下恐未易攻。若能攻得，敝处必设法守之。此破安庆之要著，自宜竭力以图，但恐难遽攻得耳。

季公闻其大世兄有病，顿动归思。公既有来宿之约，必坚留季老在此奉候也。

复李希庵 咸丰十年闰三月二十九日

顷接惠缄，并抄示云崖一信，及尊处复书，敬悉一切。

国藩前接云崖信，请尊处拨三千人于高桥岭，以保后路，鄙见亦以为然；今读来书，觉尊见更为妥善。盖贵军扎青草塥，原为四应之活着；若分三千人扎高桥岭，则转呆矣。不特目前不能兼顾桐城，且将来北援商固，抽此三千人以去，反摇动怀宁之军心。应即遵照卓见，无庸分拨。至朱、李一军，或照尊缄以八千人入驻关内，三千人仍留高桥；或以九千人人关，二千高桥，已嘱云崖、申夫二公奉商台端施行。

淡公忠榇，初二登岸，初三可至渠家。润帅拟以初五、六来宿松，会往罗宅吊奠。季公及舍九弟均俟润帅来会后，分别赴青草塥等处也。

复彭雪琴 咸丰十年闰三月三十日

专丁至，接手书。

水师不能遽人内湖，必须枞阳打开，乃能入湖，此鄙人所素知，云崖、申夫诸君或未熟悉。阁下与厚庵两君，须步步把稳，不可因陆兵约会，冒险深入，致水师或吃亏，仍无益于陆军也。

张小浦自今年以来，举动不惬人意，所奏事件，前后矛盾。来函所指各端，鄙心亦不以为然。本日接渠咨，又以辅丞带训营三千援剿常州、镇江，而令韦志俊带所部回江滨，交厚庵调遣，此举尤不妥叶。不知辅丞已起程赴常否？曾有禀达阁下暨厚庵处否？

苏州甫得安稳，而贼股直趋镇江，金陵大营又形吃紧。朱云崖等拟以八千人进扎集贤关内，而留三千人扎关外，九舍弟日昨来宿松，当即赴前敌也。

致胡宫保 咸丰十年四月初二日

本日侍出城八里，接淡公忠榇，申刻人城，明日可还乡也。接张小浦信，金陵大营全陷，和张退守镇江云云。大局决裂至此，以后补苴愈难矣。接到寄谕，令都直夫带兵赴江北，公意定拨何营交之，恐贼志不在北窜而在苏、常也。

复胡宫保 咸丰十年四月初七日

得手教，并官、袁各缄，敬悉。

阁下之意，拟围一城，而此外皆作活兵，不作呆兵。季公之意，则并不围一城，概择一便地以扎老营，而伺隙抽兵出而雕剿。鄙意谓两说皆是也。特雕剿须得好将，庶迟速远近，悉合机宜耳。目下先将都公带去之兵将，派拨定局，然后可议。此间以进为防，以雕剿为进之法。至阁下行藏，请来宿松面商。敬办一公馆，颇精洁也。

复李希庵 咸丰十年四月初八日

得惠缄，知台从已至集贤关外，日内想与舍弟会晤，同入关看定营基矣。

云崖打仗，出则向前，人则殿后，此一端已有可为统领之质。又有血性而不忘本，有诚意而不扰民，若加意培养磨炼，将来或可成大器也。此时若遽撤委，犹树木方长，而伐其枝叶，虽未必伤根，而将来重培则更难矣。故鄙意欲仍而不改。

复胡宫保 咸丰十年四月初九日

得惠缄，知台旆东来，明日可捧袂矣。

昨夕接奉寄谕，抄呈尊览。池州未克，陆军似难遽至芜湖；芜湖未复，尤难进趋宁国。若不由池州、芜湖，则须由徽州、泾旌以达宁国。子药粮饷俱难，接济亦殊不易。应如何复奏之法，敬求钧裁酌定。季翁之事，天心大转，以后或出任艰巨，或时顾桑梓，进退绰绰，亦足喜也。

与张小浦中丞 咸丰十年四月十五日

敝军自萧浚川、张觊章二人分去后，实已不能成军，勉强添募，得万数百人，令一副将统之。而舍弟照料一切，不足以当大敌。今围攻安庆，赖江中有杨、彭之接济，左路有李希庵之援应，万人而亦可作万五千人之用，故稍足以自立。若舍此而谋他处，则无将之师，万人而仅收六七千人之用矣。

侍目疾未痊，重以肝气时发，常恐陨越，诒戾浙江。罗、王两中丞先后奏请敝部赴援，盖不知萧、张散去，无能为役也。顷奏陈梗概，附告台端，庶蒙朗鉴。

复吴竹如 咸丰十年四月十五日

二月之杪，由胡中丞处寄到惠书，并方君存之一书、《俟命录》三册。闰三月中旬，又接二月赐书，敬悉一切。

《俟命录》在胡宫保大营传观一月，始达敝处。敝营诸友，又展转借观，始归弟手，诵览一过。其坚忍冰蘖，以励岁寒之心；崇奖节义，以激顽薄之俗，与此间胡润帅、左季高、李次青诸君子所论，大略相同。

弟比年亦专讲习勤苦，率属齐民之义，故《俟命录》一书，敝处二、三良友，均切倾企。惟所述时事，类多传闻失实；笔端褒贬，或伤于激。窃意居今之世，要以言逊为宜。有过人之行，而口不自明；有高世之功，而心不自居，乃为君子自厚之道。方君所造，似尚未臻此诣，质之老兄，以为然否？

皖北古多质行之士，欲请方君归来，代弟物色，不必遽责以御侮之才。团练之事，但得一二朴诚之士，加意敬礼，树之风声，以药浮伪之风，而惩猜忌之习，亦自有益于地方，有裨于敝军。敬求阁下代送途费四十金，俾存之兄得以束装南旋。五月间折差进京，即行带银奉赵，无任感荷。

金陵大营溃退，张殿臣不知下落。和、何两帅，退守苏州之浒关，不知苏垣果克坚守否？大局决裂，一至于此。前闻彼中将弁，多挟妇女，散居营外，志满气盈，早虑无以持其后也。

敝部现攻安庆，鄂中诸军，进逼桐城，仍分防霍山、商六等处。三河之失，以未先得庐江之咎，此次已深知之。此外行军之机宜，楚军之利弊，阁下一有所闻，尚乞迅赐缄示。

大小儿去年续弦。诸经《史》、《汉》粗已看过。二小儿经将读毕，《通鉴》亦阅一半。承询附及。近作《丹畦殉难碑记》，录稿奉呈教正。

复汪梅村 咸丰十年四月十九日

顷奉惠函，敬审动止康愉，箸造阉富，至以为慰。

《水经表》闻已告成，即日先付剞劂。虽片羽未足悉瞻仪象，然箧存传书，聊慰暮境，不必索知音于异世，悬重金于国门。想复自慰寂寞，密尔独怡。又闻暂羁鄂渚，时动归欤之叹。庄舄吟越，陆机思吴，古有同情，宜所眷眷。

惟自三月克复杭城以后，东坝、溧阳、溧水相继不守，金陵大营溃退，镇江、丹阳旋陷，苏、常危如累卵，皖南、徽宁等处，亦复寇贼纵横。不特钟山石城沦为异域，即绩溪横经之所，亦自风声鹤唳，靡有定居。

胡润帅躬吐握之风，广蒸蒸之孝，求善若渴，众流仰镜。阁下当且住为佳，无遽兴远引之念。至要至要。

国藩目疾时作，精力日疲，久思乞其不肖之躯，养拙家山；而军事反复，洎鲜佳问。比以吴越之警，东南抢攘，并闻海运米船，截阻海中根本之地，弥切杞忧。尚尔承乏行间，百无一补。倘蒙惠示好音，砭切顽陋，实深企幸。

复陈作梅 咸丰十年四月二十三日

前接复缄，敬审动履康愉。敝乡山水，寒门微薄，不以为陋，安之若素，至以为慰。

浙江克复，私心庆幸。以为东南非常之福，妄冀金陵指日可克。不料东坝失守，溧阳、溧水，相继沦陷。其时即拟专缄奉布，与少荃熟商。以阁下春晖恋切，而三千里外，断不能遽返珂乡，不如姑隐此恶耗，待二溧克复，一并缄告。乃未几，而闻金陵大营于闰月十六日全数溃退，和、张二帅走保镇江，旋复退保丹阳。又未几，而闻丹阳于二十九日失陷，张帅不知下落，和帅退至常州。又闻何制军于初五日退至苏州，无锡于初十日失守。噩耗迭至，寸心焦灼。既叹大局瓦解之速，又念阁下将母之情。正思飞缄奉告，本日又接张筱帅信，苏州于十三日失守，东南局势一变至此，虽曰天意，亦岂非人谋之不尽臧哉！

浙江新复之余，百物荡尽，贼若再去，恐亦难保。计自淮扬以南至钱塘，东薄海，西至安庆，皆已沦为异域，此后从何处下手？阁下闻此信，定知寸心如焚，下走恐亦不免有吴越之行，请回敝营，共商公私至计。书不百一。

致郭意城 咸丰十年四月二十三日

昨闻苏州失守之信，专函飞告骆帅，想亦入览。

凯章观察一军，请即迅令东来。若竞至江西抚州一带，听调亦可。贼既得志于苏，恐其一面攻浙江，一面扰江西。若既到江西，则我湖南守东界之兵，非四、五万人不可。未到江西，则江西守东北界之兵，不过二万余人，已敷分布。凯军若来，鄙意且先令保广信、景镇等处，固江西即所以固吾湘也。尊意如以为然，则请商之龠帅行之。左季翁亦于节前可抵长沙矣。京漕忽断，根本大亏。鄂饷日绌，楚军亦当不支。天下事何日大转乎？

复胡宫保 咸丰十年四月二十三日

得浙抚十四日信，贼未破常州，而先至无锡。阊门、胥门，锦绣之地，皆逃兵所烧，古所称“勿戢自焚”者耶？渠发信时，尚未知十三日苏州失守之事。此时贼踪，恐已入杭境矣。欲保湖广，必先保江西。我公有何良策，祈即详示。尊处零星事件太多，似须请一好手代办，留此心专虑大事何如？

复胡宫保 咸丰十年四月二十四日

昨夕得惠缄并官帅缄。今早又得赐函，并京信各件，敬审一切。

都将军拨马步队，是大难事。不与以精劲者，非所以待直夫；与以劲旅，又恐葬送好兵、好勇也。且各步队，久依慈云，亦未必肯舍此它适。此事虽以公之宏才，亦费平章耳。

云仙不知何以尚未出京。各京信不甚迫切。盖不料苏、常不保，东南决裂至耳。舍弟等在安庆，已兴工掘长濠，将来进退弥难。

与刘养素 咸丰十年四月二十四日

苏州既破，浙亦可危。六、七月间，贼必分大股上窜江西，不可不先筹防守之法。景德镇，浮梁一带，可依山险修立碉堡，庶守兵百人，可当五百人之用。求阁下查勘。共应修碉若干。迅赐开示。两湖、江西三省，并力共保，庶有济乎！

与李申夫 咸丰十年

用兵久则骄、惰自生，骄、惰则未有不败者。勤字所以医惰，慎字所以医骄，此二字之先，须有一诚字以立之本。立志要将此事知得透，办得穿，精诚所至，金石亦开，鬼神亦避，此在己之诚也。人之生也直，与武员相交接，尤贵乎直。文员之心多曲、多歪、多不坦白，往往与武员不相水乳，必尽去歪、曲私衷，事事推心置腹，使武人、粗人坦然无疑，此接物之诚也。以诚字为之本，以勤字、慎字为之用，庶几免于大戾，免于大败。愿与阁下共勉之。

复李希庵 咸丰十年四月二十六日

接惠函并赐名马，感纫无似。凡受惠皆须即日申谢，惟受马宜略缓再谢。近日风气，马之上驷，必自珍秘，而以下驷应客，恐贤者或不免为习俗所移。今早试骑一次，诚有德骥之风，而无厌之求，更觊觎得一力骥也。

苏、常失守，杭州亦岌岌可危。东南大局，决裂至此，不知尚有何术可以挽回。国藩昨办一咨，咨两湖、江西各帅，兹抄稿呈览。应如何保全江、楚三省，以为恢复下游之根本，敬求阁下深思熟计，详细见示。此贼断非能成正果者。吾辈若同心协力，早作夜思，未必不可挽回于万一。大约勤字、诚字、公字、厚字，皆吾辈之根本，刻不可忘。而目前规画大局，御贼匪秋间两路大举之狡谋，则尚有非此四字所能救急者。现奉寄谕，饬国藩往援苏、常，盖不知苏、常已失也。鄙意楚军刻不能救援下游，且当竭三省全力御贼匪秋间之大举。如能于秋间两路大捷，然后有余力兼谋下游，目前实有不逮。尊意以为何如？

桐城乡间，此时尚有书可买耶。鄙人尝谓古今书籍，浩如烟海，而本根之书，不过数十种。经则《十三经》是已，史则《廿四史》暨《通鉴》是已，子则《十子》是已、五子之外管列、韩非、淮南、鹃冠，集则《文选》、《百三名家》、暨唐宋以来专集数十家是已。自斯以外，皆剿袭前人之说以为言，编集众家之精以为书。本根之书，犹山之干龙也，编集者犹枝龙护砂也。军事匆匆，不暇细开书目。阁下如购书，望多买经史，少买后人编集之书。为要。

复胡宫保 咸丰十年四月二十六日

昨夕奉寄谕，饬国藩援苏、常，尚不知苏、常已失，又未接王雪轩两次请援之奏，计日内当又有谕旨迭至。陈狗既定两路大举上犯江、鄂，我楚师似当竭五、六两个月之力，谋所以御之。若秋间能力挫凶锋，庶此后江、鄂可保，而江浙可徐图也。若不力固上游，而先救下游，则其祸必速而烈，惜无人抉明此机于九阍。公意以为何如？

复彭雪琴 咸丰十年四月二十七日

狗逆大举上犯之说，深为可虑。国藩咨请三省合防，抄稿呈览。若能得池州，则军驻池州，可与宁国一军通气。并可由宁国造战船出南漪湖，与外江水师两面夹攻。芜湖南岸之事，庶有转机。第恐韦部太单，不能破池州耳。

复官中堂 咸丰十年四月二十八日

接奉二十六日惠缄，敬悉一切。国藩菲才，又兼近日精力疲乏，何能当两江重任。惟苏、浙糜烂已极，自不能不闻命即行迅速南渡，冀徽、浙保全，贼不遽犯江西，犹当力固两湖、江西三省，以为恢复下游之根本。至安庆撤兵，恐桐城亦当同撤。不特前功尽弃。鄂之边防，亦属可虞。如有可以不撤安庆之法，敬求训示，国藩必谨遵行。固楚边即所以图两江也。

复胡宫保 咸丰十年四月二十八日

本日接官帅咨，知有署理江督之命，以菲才而兼之，近极惫弱，何以当此重任。然苏浙糜烂，自不能不闻命即行迅速南渡。大局仍当如鄙人前咨，固江西两湖，以为恢复下游之根本。侍进兵约分两路：沿江则池州、芜湖一路，傍山则徽州、宁国一路。若浙江不守，又当另添广信、衢州一路。此刻实无许多兵勇，奈何！

安庆一军，以不撤动为妙。一撤则桐城亦当撤退，不特前功可惜，即鄂疆亦良可虑。即侍在皖南，亦不能与江北通气。有何良策，不动安庆之军，敬求训示。至要至要。

安庆不得，终无克复金陵之理。故浅见不欲轻动安庆之师，此外筹饷有何方法，望详悉见示。

复胡宫保 咸丰十年四月二十九日

接二十七夜两次手教，并丁、汪两信。当此大局震骇之际，读二君信，为之气壮。应即抄一通于坐右，气馁时一为省览。

大缄未蒙详示一切，兹将鄙易条上一二：

——侍虽办两江之事，而前日咨商三省合防之局，仍不可变。固上游以为图下游之根本，一定之理也。江北、江南，总求呼吸相关。侍驻南岸，求阁下移驻宿松，相距较近，以便随时飞商一切。仍拟造渡船一百号。每号可载六七十人，置于东流，安庆之间，南北两岸有非常之警，则渡兵过江，互相救应。

——南岸分兵三路：第一路在山外滨江，由池州以规芜湖；第二路在山内，由祁门至徽州、宁国；第三路专守广信、贵溪、弋阳，恐贼上窜江西。第一、第二路之兵，应由国藩带去。第三路之兵，拟请次青招三千人，现有平江勇五千，合为八千，概归次青、幼丹及饶廷选三人管辖。幼丹处即日当专折奏请出山。

——侍所带之兵，拟带霆字全军、张凯章一军、礼字二营，共万一千人，分为山内、山外二路，本太单薄。目下一二月内，霆、凯二营不能遽到。必先带万人南渡，或带希公一军，或请希代围安庆，而侍带沅弟一军皆可。待一二月后，霆、凯皆到，或希或沅，侍必仍令其渡回北岸。盖侍以北岸为根本。若有胞弟倚公在北岸，则侍之本固矣。

——舍弟沅甫一军，拟令再添二千人，足成万数。于其中抽出朱、唐二人，仍归侍身边护卫。侍之第一、第二路得春霆、凯章、云崖三人在南岸，差足自立。礼、希、沅皆在北岸，万无一失。若希庵能再以成大吉畀我，则南岸亦渐壮盛。

——侍之饷项，拟派李筱泉与李辅堂专办江西牙厘。奏明江西全省钱漕归中丞收，牙厘归侍收。其抽厘章程及厘局用人之法，与具奏立言之法，均求指示。

——多公不肯分兵，都公如何赴扬州去调拨步队，亦极不易易。查淮扬下河七州县，若就场征课，益以钱漕厘金，每年可得六七百万。若得能办吏事、善理财用者，代都公此席，江北之事非不可为也。阁下心中如有其人，当会奏请都公免此一行。如无其人，却不敢奏。都公此行，大有损于鄂，却无益于淮扬，实为难事。

与毓右坪中丞 咸丰十年五月初二日

贼若以大股上犯江西，必在七、八两月。及今未雨绸缪，犹可防患于未然。一切兵力饷需，皆不能不借助湖南。敝处已专缄恳求骆帅迅拨劲兵，越境协防江西之北界，尚乞阁下于骆帅处，再三缄恳，加以咨商。若得湖南之兵于五、六两月到齐，将广、饶两路布置停妥，俾方、张之贼不能逞志于江西，是阁下永无边圉之患，而弟得藉是为进剿之基，实吾二人之大幸也。

致李希庵 咸丰十年五月初三日

国藩顷奉简命权制两江，现定于初十后起行过江。办理规模，已于致胡宫保书内略陈梗概，兹抄呈台览，敬求指示。

所拨之营，拟带霆字六千人，礼字千人；又益以朱品隆、唐义训二千人、河溪营七百，马队六百，共成万人。舍弟安庆一军，濠垒已成，遂不撤动。惟其中抽出二营，敬求阁下拨二千人填扎朱、唐二垒。不胜感荷。待舍弟另招新勇到时，再将贵部拨还。左季公奉旨以四品京堂候补，襄办敝处军务，夏末当可来皖畅叙也。

与张小浦中丞 咸丰十年五月初四日

侍处仅有安庆一军，以关系淮南全局，不敢撤动。业经钞奏，咨达冰案。此外向湖北调鲍镇超一军，向湖南调张道运兰一军，带赴皖南。鲍现告假旋蜀，张现驻防郴、桂。大约侍于五月中旬南渡徽、池，鲍张须六、七月乃能赶到。此外派员回湘新招之勇，亦须七月乃能取齐。若仰托福威，六、七两月之内，贼氛不急犯徽、浙，不扰江西，俾敝处新军稍集，部署稍定，得与雄麾合为一气，或可并力以御狂寇。目下初带散营南渡，鲍公未到之先，侍应暂扎何处；将来鲍、张陆续到后，应移何处。侍欲办苏事，应从徽宁何处人手，此外尚有从人之途否？敬求一一指示。精力疲极，忽膺艰巨，中夜以思，但增悚惧。

复彭雪琴 咸丰十年五月初四日

国藩当精力极疲之余，值大局糜烂之际。忽而膺兹艰巨，若涉大水，茫无津涯，爱我者固将为我惧，不为我喜也。

前数日，曾将粗定规模，函商润帅，并抄稿寄沅甫舍弟，嘱其转呈台览，想蒙鉴照。鄙意仆虽南渡，而仍以水师及安庆陆军为根本，以润帅及鄂中为根本。目下仅带万人渡江，将来须添成四万人，庶南岸可供分拨，特兵勇易，而求将难，筹饷尤难，日夜焦思，实无良法。拟将江西通省牙厘，包揽办之。广信交与幼丹，九、饶两府交与阁下，附省数府交与筱荃，而赣南数府，尚无好手经理，且每月不过十六七万，尚属入不敷出。此外奏明红单船回广东，大通尚可设一厘卡，其余可生发否？敬求查明详示。

左季高奉旨以四品京堂候补，襄办敝处军务，现在湖南招勇事件，均请渠在湘经理。恐亦能得好勇，而不能得好将；能得营官，而不能得统领也。阁下意中尚有能胜统领之任者否？

顷见阁下与次青书，欲以铁面具见赠，仆久无意兴，倦于治事，然善恶是非，亦不肯太混。阁下嫉恶素严，凡有所闻，望专函密告，决不姑息也。

复胡宫保 咸丰十年五月初四日

惠缄，敬承所示。人以曹武惠相期，而此或以宣歙使者自待，诚为文不称题，自当开扩规模，绝去拘挛，以副盛指，惟其中有一、二尚须辨难者，用再陈询。

——安庆之不撤围，非为破安庆计，为南北两岸之军，全恃水师与安庆陆军为之联络。论地则安庆一带，迳渡北岸，比上游之石牌、望江，远近迥殊。论人则雪琴、沅甫必竭力联络，使侍与公无三日不通之信，无片刻不达之情。假令安庆撤围，另派人驻扎石牌，则桐城一军嫌其孤立，在鄂仍须五千人当石牌一路，而在侍已与北岸隔绝矣。此侍宁办事不成，不肯轻撤安庆之微意也。

——次青之四千人，现在饶廷选处，正与淳安股匪相持，万难将其勇遽行调回。又屈守蟠之一千人，现在景德镇，亦难迅速调来。次青回平江，另募三千人。成军当在六月底，到浙当在七月。广信、衢州、浙江，本是二气，侍意用次青，亦不仅在广信，特就三省协防言之，则注重广信耳。

——少荃赴淮扬，须待三五日，看新任苏抚放何人，河督放何人，再议所以经理淮扬之法。

梅村兄两信，前信只速进苏州一条难行，余九条皆可行，无一迂腐语。两月内必一一行之。此信不如前信之切当，而满腔热血，喷薄纸上。有此血性男子，而潦倒一生，天下安得不乏材哉？

复彭雪琴 咸丰十年五月初五日

——韦志俊不能攻克枞阳，则宜速令渡回南岸。（此军稍迟可归敞处发饷）若不回，恐北岸无立足之地也。请即速渡，令其驻扎建德城内。东流有周营；建德有韦军；敝处大军即驻祁门，北与水师及东建联为一片，南与徽州亦可联为一气。贼若上犯，当有以御之。

——国藩移营时，坐船至黄石矶，与厚庵及阁下畅叙二、三日，由东流、建德以赴祁门。其霆字等营，或由建德上游迳往祁门，不必至黄石矶也。至粮台辎重，则用小船由饶州、浮梁河以达于祁门县。

——安庆之斜对岸，有一河日秋浦，又日张溪河，即张家滩也。此河穷至源头尽处，不知尚隔祁门几十里。请派人入此河内，访查开明水陆程途，见示。

——大渡船百号，每船应雇二人看守。百船共放营官一人，哨官五人，俾此二百人有所管束。营官、哨官，均请阁下派放。薪水、口粮若干，请阁下酌定，由敝处发给。如有警，急渡陆兵过江，无分勇夫，每名出渡钱六文，归渡船收。其向水营借拨桨手头柁，每日酌送五十文，亦由渡船酬谢。平日无事，准其买渡，以进零钱。一切规制，均请阁下议定。其造船之费，请厚庵与阁下暂行代出，敝处必陆续归还。

——吴城新座船，昨已派胡维峰去接。求阁下派水手由横坝头送人宿松湖内。仆起行时，即坐新船至黄石矶，登陆后，寄存尊处。此次分手，将来或与阁下及厚庵至芜湖一会，则幸矣。

复骆龠门中丞 咸丰十年五月初五日

惠缄敬悉。敝处前献三省协防之咨后，请添兵南渡助剿之咨，想次第人览。湖南四面应敌，本属日不暇给。惟下游大股，若直犯江西，则湖南防不胜防。如九年之贼，自南安关人湘境，为患甚大。即如六年之贼，遍布瑞、袁、临、吉，湘省之患，亦殊不小。故鄙意总求大力派兵越境助江西，成协防之局，即助鄙人成进剿之局。敝咨请湘中派兵万余来江西，湘力诚有不逮。其凯章一军，总求迅速派赴抚州一带，俾侍南渡后，稍得成军。千万祷恳。

季公如不能久留敝处，亦求来敝营一行，规模稍定，仍可去住自如，侍断不敢强羁。公与季公，断金合契，保全桑梓，亦托庇仁宇者，所寤寐求之者也。季公之迟出速出，久往暂住，均听二公卓裁，但求一出耳。另咨求发新招各军枪炮杂械，为数太多，尚祈俯允。

与周子佩 咸丰十年五月初六日

现在令舍弟一军仍围安庆，与杨、彭水师同驻一处，与胡润帅亦相距不远，联络一气。国藩南渡后，与张筱翁徽州之师咫尺，与舍弟及胡、杨、彭水陆各军，仍可呼吸相通，互相援应，或不至大有蹉跌。惟鲍镇回蜀，须六月底乃能旋营。新招湖南各勇，须七月乃能到齐。数月之内，尚不能履江苏之境，且后路不清，饷械不继，即履其境，亦毫无裨益。心急如焚，不能奋飞，阁下将何以教我也。

国藩才知本绌，今精力惫甚，忽而膺此重任，大惧陨越，为天下笑，为乡里羞。请阁下侧听清议，如有显然过失、大拂舆情者，即祈立刻飞缄详示。如其力不能改，则徐图之。若此心则决不文过而惮改也。

复胡宫保 咸丰十年五月初六日

手教奉到。扬州一大枝，侍目下实无此力量。少荃劝我将皖南事布置少定，即亲自驰赴淮安办一枝大水师。船在淮安造，炮亦在淮安铸。各场各卡，到处梭巡，而就场征课之盐利可行矣。江淮湖海，处处可通，而金陵、苏、常之贼势可减矣。侍甚以其言为然。惟必须辛酉年乃能前去，尚不知徽、浙可保否？如徽、浙失而江西危，恐竟不能去，求公为我筹一安皖南之法，则志在淮上矣。雪琴等攻克枞阳，虽是好事，然却不易守，且恐速援贼之至。求公缄请礼堂，谋所以守之之法。

复胡宫保 咸丰十年五月初七日

——直夫将军之行，既不能奏明停止，似应厚为装遣。昌营应全调去，除发欠饷外，应裹带十万两以行。侍与希庵所见略同。不知鄂力能勉强办此否？

——敝处南渡兵单，凯章一军承阁下代为催索，侍亦必隔日一缄、三日一咨催之。此外新添之勇，曾咨商左公，惟人数已逾三万，若再添募，饷项实无所出。道州、辰淑二支，暂可不招。无好统将、好营官，虽百炼精勇无益也。且待左公咨复到日，再行商酌。

——次青成军后，须在广信与沈、饶会齐。浙江有急，次军应由衢州援浙。浙江无事，应由孝丰、安吉以趋广德州。

——淮扬暂无人去。若侍明年能赴淮安造战船，则于淮扬有益。而上下水师，亦可两头凑合于东西梁山等处耳。

复胡宫保 咸丰十年五月初八日

承惠好参。孱躯以八年夏蒙赐珍药，稍臻壮健。嗣复宠赍便蕃，感何可言！

明公欲登万民于仁寿，而先及菲材，亦惟循刘妪念佛之故事而已。

接浙抚王公信，萧翰庆于四月十九日阵亡，其部下先至湖州击退贼匪。筱浦来信，又言训勇溃回千余，不知何以分开七零八落也。

致骆中丞 咸丰十年五月初八日

顷接浙江王中丞来缄，知江镇长贵平望之师，业已败溃。杨、彭派往援浙之萧翰庆，已于四月十九日在湖州阵亡。杭州溃兵汹汹恐有内变。如苏州开门迎敌之事、危如累卵等语，以理势度之，杭城迨将不保。盖金陵七八万败溃之兵，收集无赀，逃奔无路，去而从贼，意中之事。陈逆大股，本极不少，况益以此辈新附，收拾良不易易。

侍前拟以李次青观察募勇三千人，与沈幼丹、饶枚臣三人专保广信、衢州，为援浙防江西之计。而次青甫自宿松回平江，开募新勇，幼丹亦甫经奏调，不知赶得及否？贼若阑人江西。江西固糜烂，湖南亦防不胜防。再四筹思，惟恳求阁下迅调张凯章一军，即至抚州。侍一面通饬袁州、临江各州县，多备船只迎接。若凯章一到，与侍所带之霆营等，能御贼于广、饶两府境内，则有险可凭，事半功倍。其凯章饷项，侍与毓中丞二人力任之。知湖南正值窘绌之时，不敢更以相累。惟求遣凯军一来，所争在六、七两月内。贼乘胜而来，其锋甚锐。当令春霆、凯章等扼险而守，坚壁勿战，贼之锐锋少钝，此后或可转危为安，则江西、湖南均沐洪施，非仅侍感激无涘也。精卫之诚，包胥之迫，伏希鉴照。

致左季高 咸丰十年五月初八日

昨具咨奉达冰案，亮蒙鉴照。台从以何日抵湘？至以为念。

本日接浙江王中丞信，江长贵败溃于平望，萧翰庆阵亡于湖州。浙省守兵三千，多不可恃。溃兵自苏人杭，恐为内变，危如累卵等语，东南大局，诚不意决裂至此。杭城若有不测，则江西之患，近在肘腋。鄙意御之于广、饶则有城可守，有险可扼，为力稍易。若阑人腹地，则江西糜烂，而湖南亦防不胜防矣。敬求阁下商之龠帅，迅遣凯章一军前来江西。其凯军与春霆，云崖三人，应如何分布之法，仍求指示。

郴桂防粤东之贼，纵使仓卒阑人，以湖南之力，阁下之谋，必可制之。未若苏、浙大股窜犯江西，为害之烈之切也。无论湖南何等警急，总求大力先派凯军东来。仍查照昨日鄙咨事理，次第举行。其第一条请阁下自统五千人，或霞仙统之，不知其说可行否？如仓卒不能成军，或请另拨一军东来相助，而以新立之军保护桑梓，伏乞卓裁施行。

弟以十五日拨营至安庆，一会杨、彭，即由东流进入祁门，以待春霆、凯章二人。至八月间，企望台旆远来，不胜至祷。

复张筱浦中丞 咸丰十年五月初九日

——安庆撤围，则桐城亦须撤退，英、霍亦须酌退，即袁、翁二军，亦孤立无援。淮南全局皆变，关系匪浅，是以熟商，仍令舍弟驻安庆不动。

——侍向湖北调霆字营鲍军六千人，礼字营千人，又抽安庆二千五百人，合之宿松护卫之营，共万人，定于十五日起行，由水路赴安庆，自东流登陆，拟扎祁门，与雄师相联络，先固徽境，并保江西之饶防。

——飞调湖南张凯章一军，并另募楚勇万人，约须夏末秋初，乃可陆续到江西，皖南。

——檄李次青新募平江勇三千人，与在景镇、淳安之平江勇合为一军，奏起沈幼丹，仍守广信，与次青、枚臣三人合办一路，兼顾衢严，以保浙江之上游，以防江西之东界。事机若顺，则由安吉、孝丰以趋广德州。

——鲍镇告假回四川，现尚未来。侍现带霆营渡江，尚无领将，须在安庆略为等候。俟鲍公到后，又须等候凯章。鲍、张俱到，乃可分兵进剿，分兵援浙。目下浙江阽危，棉力不能速救，忧心如焚，实深愧悚。

——皖南饷绌，素所深知。侍为地方官，谊当分润协济。目下添勇甚多，并无可指之饷。奏请以江西地丁漕折，归中丞经收。厘卡牙帖，归侍经收。冀经理得人，所获较多，以饷所集之卒，兼协麾下之军。未知能上邀俞允否？办理果得旺盛否？

——职内应办之事，以海运及盐课为最重。海运之能办与否，须视浙江之能否保全以为断。至盐场大利，须亲赴淮安，办水师战船二三百号，遍布盐场各河，改为就场征课，庶存此大利，兼可南剿扬镇，西防长淮。不知淮安果可兴造战船否？已缄问袁午帅矣。

以上各条，筹画梗概。是否有当，伏候惠示。萧辅臣遽尔殉难，深可悯惜。敬求设法觅其忠骸，归葬故土，为幸。

韦营系其所统之部，训营非其所招，曩所以两次剖晰于左右者，深知训营不顾萧守也。

复胡宫保 咸丰十年五月初十日

——贼虽多方误我，而大致仍不能出去年所奏四路之范围。四路中仍以第二路为最重。鄙意希、礼、沅三军，皆驻现驻之地，不可移动。贼救安庆，必在桐城下手。何也？若从第三路下手，则由霍山至英山，山路崎岖，难进难退，米粮难办，子药难运，前有英山雄麾城守以抵之，此第三路之不易来也。若从第四路人手，则必先破六安州，后破商城、固始，乃达楚境，而米粮子药亦难接济，此第四路之不易来也。以愚见策之，贼非万不得已，必不由第三路、四路而来，必以盛势径扑我第二路。若合希、礼二人之力，静以待之，必可破贼。万一失算，贼果从第三路来，且待霍山被陷后，希军再赴英山援救，亦尚不迟。贼果从第四路来，且待六安、商城被陷后，希军再赴罗麻援救，亦尚不迟。如去年打宝庆故事，贼势未定则难料，贼势已成则可乘也。

——昌营拨交都将军带去，昨已详复矣。其霍山之防，应请阁下与希庵派人接手。至英山护卫诸军，亦须讲求城守事宜，以备不虞。

——天堂于万山之中，辟开平原，诚为佳境。然设防于彼，究属无当，即有重兵，亦不足制贼之死命。贼由第二路、三路犯楚，皆不由天堂经过。一路、四路相去尤远，则其非必争之地可知。目下兵力不敷，应请无庸更顾天堂，待秋间介唐重来，令其率新招二营，潜山五营，往防天堂。

——兵多则拓地远鹜，兵少则敛抑退回，缩地一二百里，亦无扼要可守之隘，亦无可以减兵之法，徒增贼之气，而我仍无把握，则不如不退矣。怀桐既静守不退，大纛在英山，似亦不宜移动。

以上各条，多希庵之说，而鄙人赞成之。其云贼非万不得已，不由第三路、第四路来者，则少荃之说，而侍与希庵深以为然者也。伏祈采择施行。

复汪梅村 咸丰十年五月十一日

接奉惠书，荷蒙祓饰朽钝，鞭策顽懦，至周且挚，感喟无似。

国藩学殖庸浅，本无远图，近更精力衰退，目光眵昏。兹复承乏珂乡，谬膺艰巨。受命惶悚，罔知所厝。而东南糜烂，全局日非，又不敢不闻诏即行。现定于十五日拔营南渡，先驻徽州之祁门。所调鲍镇超一军，大约六月乃可旋营。调张道运兰一军，约七月乃可赶到。两公至后，方足以资防御。而兵力尚单，又在湖南新募万余人，拟分为三路：北路由池州以规芜湖，中路由徽宁以规溧阳；南路由广信、衢州以行。有事则救援浙江，无事则由孝丰以趋广德州。第成军皆在夏末，到皖则在仲秋。目下不特不能履苏，亦并不能援杭。侧身东望，愧愤交并。鄙意湖北为中原屏蔽，须以全力保护。湖北若有疏失，则南六省之奏报，不能达于京师，所关甚大，故命舍弟不撤安庆之围，而敝军先保江西之境，皆以其最切于湖北也。不审卓裁以为何如？来示所举十条，第一、第四条当于本月内行之。第二条裁官裁绿营，俟履苏日行之。第五条乃弟近年行军之微旨。第六条亦今世必变之恶俗。惟第三条和夷，或另简派有人。第九条修筑碉卡，事有未遑。第十条疾驱入吴，力实未逮，负阁下殷殷期望之心。愧极愧极！仍望不我遐弃，续行详示。

复胡宫保 咸丰十年五月二日

惠缄敬悉。都公行装，力不能十万，即可不必取盈，鄂省乃南北一大枢纽，鄂若少有疏虞，则南六省之奏报，不能达于京师矣。鄙意必当稍留鄂力，不可竭鄂之兵，竭鄂之饷，以事他省也。此次敝处奏报，应将此层上告圣主。昨议造水师以保盐场之说，决不可不办，办之亦必惬人意。特患侍今岁经营皖南，而里下河或遽不可问耳。

苏杭大利全失，惟淮扬尚有生发。不知赶得及否？造船出固城南漪湖，以规东坝、芜湖，亦系至计。果能北造淮安水师，南造宁太水师，则声势大旺，大局必有转机。特棉力恐有不逮耳。苏抚不知简放何人？若松江、上海不失，新抚驻彼，则侍之责任稍轻矣。

复彭雪琴 咸丰十年

国藩至黄石矶，仅带幕客二李及亲丁数人、巡捕文案数人而已，欲与阁下及厚庵、及舍弟静谈二三日，千乞无迎接、无办席、无令营哨官弁纷纷请安，禁吹手、禁爆竹、禁排炮，各营在黄石矶者令禀见一次，余在下游、上游者一概不许来见。断不可仿八、九年湖口之样，多费钱文。

连日与希庵畅谈，楚军水陆之好处，全在无官气而有血性。若官气增一分，则血性必减一分。八、九两年余过湖口时，彼此皆不免有官气。此次余与厚庵及阁下皆当力戒，以挽风气。

复杨厚庵 咸丰十年五月十四日

惠缄具悉一切。枞阳攻克，是安庆克复之先几，犹九江之克湖口也。国藩精力疲乏，忽膺艰巨，大局溃坏，补救无方，大惧陨越，以贻良友之羞。即日帅师南渡，先赴黄石矶尊营，一展良觌，面询远略。

韦部出力异常，少迟应归敝处发给口粮，以示同仁之谊。目下棉力未遑，鄂饷亦绌，应如何支撑二三月，俟会晤再行熟商。

红单船之事，非礼义所能号令，似须劫之以威。前缄已道其略，亦俟会晤再行详商。

希庵来此旬日，畅叙一切。以为楚军水陆好处在血性多而官气少。此后宜常保而不失。国藩赴水营，请阁下诰诫各营，无迎接，无办席，无放大炮。除黄石矶三、五里外，上下游各营，均不必禀见。方今东南糜烂，时局多艰，吾辈当屏去虚文，力求实际。或者保全江西两湖，以为规复三吴之本。整躬率属，黜浮崇真，想阁下亦有同情也。

复骆中丞 咸丰十年五月十七日

惠缄敬承一切。湘省用兵日久，库款搜括无遗，侍亦熟悉梗概。自接大咨，即具公牍另复，请湘省协济二成，而江西认发八成。盖前此侍在局外，纯乎为客，故作两平之辞。目下侍在局中，易客为主，则八成之数，侍亦有应办之责。敬求大力迅遣凯章、梅村诸君来江，分赴饶州、抚州等处，俾贼不阑人江西，则江、湘两省，皆可从容料理，则饷项亦可设法支撑。抑或尊处并不能足二成之数，侍亦不敢苦索取盈。且各军新募，求尊处猝办万余人之兵仗，兼以点缀行装，所费不赀，当有不止于二成者。不特感大德于勿谖，即总局诸兄之劳心劳力，亦与上年宝庆危急时无异，思之良深感愧。

来示谓主持得人，生财之道必有效验。侍昨奏明专办江西牙厘，拟以李黼堂、筱泉、沈幼丹、蔡少彭四人综理其事。将仿湖南办法，如所获较多，则湘军来江，或不致遽虞饥溃，则大幸也。

致李希庵 咸丰十年五月十九日

别后甚切怀思，较之三月之别，尤为眷眷。阁下知人之明，处事之当，得之天授。近更克己自励，日进无疆。大抵激之而变薄者，吾辈之通病。此后请默自试验，若激之而不薄，则进境也。国藩十六日至老洲头，阻风三日，未得开行，心殊焦灼。

多公长处甚多，其部下不免有官场习气，短处仅此一端。阁下与之交契，或可从容讽谏，俾于纯朴中简择人才，庶可蒸蒸日上。贵部下多纯朴之才，而骄气亦或不免，幸细察而切诫之。此间风转，二十二三可抵水营，月底可赴祁门。闻浙警渐纾，差可喜慰。

致官中堂 咸丰十年五月十九日

国藩于十五日自宿松起行，至老洲头，阻风三日，不能开行，心殊焦灼。拟至水营会晤杨、彭二公，即由建德过岭，暂驻祁门。接初九日寄谕，亦令勿撤安庆之围，差幸与鄙意尚合。得王雪轩中丞信，杭州布置渐稳，张璧田已带万余人出剿嘉兴一路。杭州不再疏失，东南大局当可挽回。惟目下各路，宜力戒浪战，专主固守，庶贼锋不至再长。

鄂中为南北之枢纽，实宜多蓄雄兵，不可少有疏虞。国藩昨已附片具奏，良因南州大局而发，非因与阁下暨润帅交契而言，不审圣意以为然否？

三省合防之议，求阁下始终主持其事，不特目下宜然，即将来两皖得手，而江西、两湖之藩篱，仍不可一日不求自固之道。国藩虽办两江之事，而必坚持此说，盖上游愈固，则下游愈觉得势，未有不能守而能剿者也。

饷项支绌，日内用费尤多，意欲就阁下预拨万金，秋间仍于协饷内扣还。祁门去鄂不远，便中望常赐箴言。为感。

复胡宫保 咸丰十年五月二十一日

侍于二十日自老洲头起行，夜宿华阳镇，二十一日至东流县，与陆军料理一切，再以轻舟访杨、彭也。

接三次手教。梅村境遇可悯，侠烈可敬，学问可畏。其二女事，侍当设法表章。梅兄前一信，欲侍出一恻怛告示。兹将示稿抄呈。其第一条即旌表忠义，盖仿公初克武昌时立局办法也。

复胡宫保 咸丰十年五月二十二日

连接两次惠缄。左季公事，若待渠信来再定，则复奏太迟；若迳行先奏，则当请其入蜀。盖以事势言之，则人蜀大有益于鄂。鄂好即可波及于吴；吴好不能分润于蜀。季公之才，必须独步一方，始展垂天之翼。以奏对言之，谕旨所询，独当一面者，断无对曰否之理。既对曰可矣，则当令其速了蜀之小事，而后再谋吴之长局。是忠于为国谋，忠于为鄂谋，忠于为季谋，三者皆宜人蜀，但不忠于谋鄙人耳。浅见如此，不知与尊意相合否？

此折本应由侍主稿，但目下侍距揆帅太远，距季公太远，实难会商。敬求阁下主稿，送敝处拜发，仍列揆帅首衔。来吴则自谋私忠，入蜀则三谋公忠，二者俱可，侍无意必也。

与冯树堂 咸丰十年五月二十三日

国藩当疲惫之余，忽膺艰巨之任，大惧陨越，贻友朋羞。惟广求名将，以御寇氛；广求循吏，以苏民困。得一人则鄙人可免一分之咎，得十人百人，则地方渐受十分百分之福。以阁下治蜀，为朋辈中成效之最著者，故备公牍，相邀台驾，速来吴越，将伯之助，至切至恳。阁下既已捐升离省，即不奏调亦可。因贤声久著，仍当附片奏请也。

复胡宫保 咸丰十年六月一日

手教敬悉。季公若来敝处，留驻皖南，而以少荃驻淮扬，则侍仍可以水师为老营，而以徽、淮为南飘北泊之所，于私计诚便。特蜀事恐非东公所能了。季公不入蜀，或于两楚均不便，故仍请季公自谋自断，而公为草奏，侍缮上之。此间节次，庶为不紊，望公无过让也。

复张筱浦中丞 咸丰十年六月初一日

侍至黄石矶，与杨、彭两君畅叙，南风大发，由陆路转回东流、建德，所调鲍镇之霆字营，自湖口南渡者一半，余半二千人竟阻风不能渡江。鲍镇亦无回鄂消息。

侍前本饬霆军先赴祁门，今既不尽南渡，则侍当先行，而安庆调来之朱镇品隆，又因病不克随从，仅挈诸偏裨以行，殊深焦灼。幸徽境现尚静谧，雄麾足资堵剿，不至遽须重兵，兹足慰耳。

祁门难扎多营，此间亦当筹及，第山谷用兵，较之水滨行师，其难数倍。侍欲率诸将经历山险之中，以重中路之势，且讲求转运事宜，使楚人谙悉途径，庶此后调遣较易。尊意以为然否？

复左季高 咸丰十年六月初三日

连接赐书，至忻至慰。

此间办理规模，具详两次奏报中各折片，皆已咨达冰案，亮蒙荃鉴。

将来各军到齐时，拟以鲍春霆趋北路，沿江滨而下，攻池州，次青由衢、严而趋广德州。俊臣若来，亦由此路，所谓南路者也。凯章、枚村及敝处之见兵，阁下之新军，皆萃于中路徽州一带。弟与阁下会晤后，各军或分或合，或南或北，临时再行商拨。目下所深疑不决者，谕旨有饬阁下督办四川军务之意。恐须旌从一行，故有三谋公忠、一谋私忠之说，曾抄寄意城，想蒙鉴照。或先蜀后吴，或置蜀不顾，敬请阁下自定至计，润公主稿而敝处缮发。

江西兵事饷事。当遵照来示一一整饬。吾乡尚有综核之才。深稳之度、可任烦剧者几人？得一焉与筱泉共治江西牙厘，庶奎易集，而民不害。求物色见告。

复毛寄云 咸丰十年六月四日

接奉手示，挚爱之意，期望之厚，溢于楮墨。

弟于四月之杪，奉命承乏两江，菲才薄德，本不足以有为，又值精力疲惫之后，大局溃坏之秋，深恐陨越，诒知己羞。所刻刻自惕者，不敢恶规谏之言，不敢怀偷安之念，不敢妒忌贤能，不敢排斥异己，庶几藉此微诚，少补迂拙。特是从军日久，资望弥深，虚名弥盛，旧交则散如落落之星，新知或视如岩岩之石，用是誉言日多，正言日寡。每一念及，悚怵无地。敢求我兄常惠箴言，并赐危论。如闻弟有用人不详慎、居心不光明之处，尤当随时指示，无俾覆辙相寻，诒辱兰谱，至感至祷。

弟于五月望日自宿松启行，由安庆水营经过，与杨、彭晤叙一切。安庆围兵，关系淮南全局，未敢撤动，令九舍弟留彼统辖。弟带鲍镇及朱镇马步万人渡江而南，先驻祁门，以保江西之门户，而联徽州之声援。俟左季高京堂由湖南续募之二万人到皖，再行分途进剿。

左公由襄阳至敝处，盛称阁下德望才略，润帅亦两次具疏荐公之贤，吉音计当不远。方今太难未平，虽专任地方，亦不能不主持军事。望阁下留意人才，以备折冲御侮之选。三年之艾，不以未病而不蓄；九畹之兰，不以无人而不芳。至要至要。

复左季高 咸丰十年六月初六日

润帅寄示大缄，敬悉台从愿共事于皖南，不欲独人蜀中，至慰至幸。凯章、枚村及新募各湘军，皆以远行为苦，得阁下挈之以行，人人精神百倍。即次青、春霆亦勃勃有莫遏之气，从此皖南可见天日。弟若在徽宁，则舒膝高卧；若赴淮扬，则放心远行，幸何如之。即日具折复奏，一面缄商官、胡两帅矣。

弟在祁门当坚守不动，以待阁下之至。霞公既不肯出，即求阁下募足五千人，成一大柱，断不可少。

以是为皖南徽、宁之征兵，即以是为江西东北之防兵。至要至要。

复黄莘农侍郎 咸丰十年六月初六日

来示具纫关垂之谊，无微不至。侍以地方之任，兼带湘楚之兵，事权归一，毫无掣肘之处，足慰仁注。若于此外，更有所加，则菲才高位，颠蹶必速。譬若力能负五十斤，今已勉任百斤。如再强之以二百斤，不待久任疾驱，已有立踣之惧。素蒙挚爱，用敢沥陈一二。鄙意总欲先保江西、两湖完善之区，以为恢复吴会之张本；未敢贪迅速进兵之美名，而置上游于不顾，令贼得长驱江西，以窥湖南也。幸三省暨皖南当事，人人意见相同，尊示所虑，尽可放心。

复陈作梅 咸丰十年六月十二日

台旆由罗宅以达英山，途次平安，慰甚。罗公正人廉吏，而身后恶声，足令正士短气。少迟当一吁雪也。

珂乡终非可久居。鄙意欲请阁下密寄竹报，将全眷拔宅西徙，避乱敝省，而阁下则屈为州县，将平日之卓识苦行，出而一试，以救皖南水火之民。一切食用，取之于敝营，不取之于民间，以全阁下介介之操。

宫保胡公豪侠之性，少壮已然。其好善若命，耻言权数，则近日尤笃。台从久住英山，必有所得也。

致刘霞仙 咸丰十年六月十三日

国藩于四月杪，奉承乏两江之命，精力极疲，翻膺艰巨，前乎此者，骏马轻车，覆辙相寻。况以驽骀，而历峻坂，又值泥潦纵横，大惧颠蹶，诒知好羞。先是，未闻新命之日，因苏、常沦陷，曾咨明江西、两湖为三省合防之议。厥后简书继至，亦遂守此议而不改。请湖南募新军二万，齐集广、饶等处，以是为助防江右东北之师，即以是为进剿皖南、宁池之师。其时左季翁适奉襄办军务之命，因咨请募勇五千，而商及阁下共图斯举，盖知阁下有意则当翻然自任，无意则且逾垣相避，故未敢数数也。

闻阁下深闭固拒，果无意于横目之民。国藩以五月望日，自宿松起行，六月十一日抵祁门县。俟诸军到齐，再行分路进剿。

筠仙计已抵里。其赴山东查办事件，毅然自任，难免卤莽灭裂者，与鄙人昔年气概相同。其遭群疑众谤，是非难剖、心迹难白者亦略同。其为圣主所眷待、而去就自涉草草者，又复略同。将来还家后，必有郁郁不自得之隐，似宜邀至尊府，慰劳而疏豁之。国藩昨复渠一书，颇以一、二事相诘责，望溪所谓“子云之《反骚》，责屈爱屈之至也”。秋冬间，请阁下携云仙来营一叙，或久或暂，听两君之自为谋，决不相强。润帅请云入幕，亦届时商谋可耳。

曾文正公书札卷十二

复邓寅阶 咸丰十年六月十四日

顷奉惠书，猥以弟承乏两江，辱蒙奖借，感惭交并，弟菲材薄植，本无远图，加以数年在外，精力极疲。今全局败坏，艰巨忽膺，大惧陨越，诒知己羞。此座前车屡踬，覆辙相寻。盖位愈高，则誉言日增，箴言日寡；望愈重，则责之者多，恕之者少。阁下爱我，迥越恒俗，望常以药石之言相绳。弟每日行事，有日记一册，附家报中，阁下如有不谓为然之处，即恳逐条指示，不胜铭感。

复李希庵 咸丰十年六月十五日

国藩自建德启行，十一日抵祁门县。层岩叠嶂，较之湘乡之山，尚多四倍。泉甘林茂，清幽可喜。每一隘口，不过一哨，即可坚守，并无须多兵也。惟宁国府被贼围困，呼吁求救，力尚不能往援，殊深歉仄。

此间军事，其大者已将折稿抄达尊处，小者本无足录。承索取日记，其中琐事太多，间有臧否人物之处，未便抄呈。

人树、梅村二函附呈，渠二人皆有公牍私缄至敝处。梅村牍言，往助季翁，当即批准。人树牍言，在籍修堡，当批驳仍请其来营也。渠在敝处，则于尊处及各处，皆能通气，不必一一亲笔缄致，求阁下再为我缄催。或心牧已痊，即请归侍南陔，俾人树得以出济时艰，亦属两全之道，尚祈卓裁。

安庆新营太多，惧不足以当长风巨浪，望阁下常往察看，与舍弟熟筹预计。

复胡宫保 咸丰十年六月十五日

接两缄，并渭春方伯、文若司马等件，敬悉一切。季公之事，已具缄奉复矣。兹将折稿抄呈，一、二日即可拜发。淮盐之五利三虑，诚为切当。惟陆师仅二千人，则嫌其太少。侍初六日复缄谓须陆兵三千人，亦尚太少。三河尖为群捻出没之区，大约陆师须五千劲旅，得一名将统之，庶臻稳固，该处陆兵能站得住，则不特盐利可兴，且鄂之北防亦坚，而永无捻患矣。五利中惟第三条似不甚确。所指额引，在盛世尚不能销售如额；况兵燹十年，巨商裹足，仅恃零商小贩，又兼陆运数百里之远，安能行至九十余万引之多。侍办浙盐，行之江西，人人乐从，仅陆运玉山八十里，行之五年，至今尚未满十万引。（六百六卡斤成引，陆公新章也）文若兄原议到楚淮盐尚有五十余万引，以鄙见策之，到楚不过数万引耳。如原议则为利甚巨，如鄙见则为利甚微。应请卓断。然为利虽微，而此事要不可不办。

侍既有办淮扬水师之奏，则造船于淮安，与造船于三河尖，上下一也。公既有设北路防兵之议，则设防于商固，与设防于三河尖，远近一也。应请以侍认办水师，而公认办陆师，两军成后，先办官运之盐，如果有利可图，则商贩或亦源源而至。若其无利，商贩不至，则水师以卫淮扬两郡，陆师以防鄂之第四路，本不为盐厘而设，亦无损也。

复官中堂 咸丰十年六月十七日

手示敬悉。求治不可太速，进兵不可过锐，两言谨当刻骨，不止书绅。初到皖南，不特地方事件难遽着手，即军务亦难过问。此间风气与两湖迥异，欲求挽回之方，难免更张之迹。、将来尚须逐条请示，仿照尊处成法行之。目下谨遵雅意，必不轻言整顿二字。

左季高京堂不愿入蜀，国藩得此将伯之助，可以高枕无忧。已会列台衔，于十六日复奏折稿，咨达冰案。闻润之宫保业经缄商，相距过远，不及先行送稿，伏希鉴亮。

致邵位西 咸丰十年六月十八日

孙省斋观察来敝处，略询近状，惊悉伯母大人锦堂弃养，哀愕曷胜。阁下至性纯笃，又值乱离之际，举目怆怀，膺兹大故，尤虞哀毁过情，或捐生理，驰系无量。

国藩于四月杪奉承乏两江之命，菲材疏浅，大惧陨越，诒知己羞。敝部万人围攻安庆，关系淮南之全局，即规复金陵之张本，未敢轻率撤退，留舍弟在彼统之。而另调鄂兵万人，率以南渡，已于十一日驰抵祁门县，暂联徽宁二郡之声援，而保江右东北之门户。仍派人回湘调募二万人，悉赴皖南，俟秋间取齐。拟分三路进兵，北路由池州以规芜湖，中路由宁国以规东坝，南路先赴广德，或由湖州以趋太湖之东，或出宜兴，并趋湖西，届时再行高酌办理。惟幕府一、二贤者，均已散布他处，分治一方，欲得高手代为草奏，殊难其选。不揣鄙薄，欲屈老兄枉过，其大者匡拂咎愆，余枝则代作章奏。内外交益，冀幸何极。

复李次青 咸丰十年六月十九日

彭大寿为各营领袖，而不能遽归尊处，纵不北走胡南走越，亦虑吴楚之急遮剧孟也。此公在外多年，阅历深透，颇近于滑。军营宜多用朴实少心窍之人，则风气易于淳正。彭公若尚未归，祈另择一诚实不佻者以为领袖，藉资表率。以楚产之良，谓乏朴实头地之品，殆不其然，特物色未至耳。

国家养绿营兵五十余万，二百年来所费何可胜计。今大难之起，无一兵足供一割之用，实以官气太重，心窍太多，离朴散淳，真意荡然。

湘勇之兴，凡官气重、心窍多者，在所必斥。历岁稍久，亦未免沾染习气。望阁下以为首图，而切戒之。

幼丹复信，坚卧不起，求阁下再行专函强之，请其专顾信州之防，而筹尊军之饷。渠若不出，则阁下太苦。彭鸿轩近在於潜败挫，该军若不归并左右，断不得力，似当撤散而另招之。

复胡宫保 咸丰十年六月二十日

郑阳和率五老营于十六日到祁。宋国永率四新营于十七日到祁。鲍镇久无来信，敬求尊处为我飞催，此间又隔一层也。

昨日专请邵位西来办奏疏，待其到日，乃可放少荃东行。刑名幕则必求阁下惠荐，亦不必求上等之选，取公中驷，即当敝处之上驷矣。

敝处留左折虽后到京数日，计可邀俞允。皖南三路虽未必悉精。而两路已可恃矣。

淮盐之事，终须行之。侍在淮扬美其名日课归场灶，实则以水师设卡抽厘也。公在三河尖美其名日淮盐行楚，复旧引地，实则以陆师设卡抽厘也。淮之水，公饮其源，我饮其尾，而中间袁翁豫抚等获利益者颇多。俟怀、桐克复后，终当力图此事，或及此时豫谋之。

复张筱浦中丞 咸丰十年六月二十五日

余杭复失，浙江危急，宁国日棘，不特大局愈坏，即国藩之私计，亦更无从下手，曷胜忧愤。来示嘱侍军由黟、而石、而太；步步为营，鄙见如此办法，实与宁国无干，断不足解宁郡之围，必不得已，则不如仍遵阁下前缄之计。

前此三奉惠缄，饬敝军代守徽郡，台驾亲往援宁等语，请即调尊麾全部迅援宁国，大纛今日启行，敝部次日即人徽城，不敢爽约。闻养素言，徽郡城楼橹不完，守具不备，应须若干人始敷守御，求指示。

国藩戊午再出，谕旨饬统萧、张二军，去秋概调赴他省，阁下所知也。去冬勉凑万人，依傍鄂省各军，今又留攻安庆，亦阁下所知也。目下所带霆营六千人内，三千四百系多年老勇，其二千六百则系今夏新招，未曾见仗。其朱镇等之四千人，老勇一千三百，新招二千七百。故鲍镇未来，朱镇未痊，万不可以言战，实属自知甚明，自度甚审。若自揣兵力可恃，岂有不愿出仗之理？岂有不肯赴援之理？故自五月初三以后，四次具奏，皆言驻扎祁门，以待新军之至。此中空虚之苦情，虽未尽形诸奏牍，已托养素告诸左右矣。倘不自量其虚弱，或蹈萧翰庆、彭斯举之覆辙，则新军虽至，无所附丽，亦有心人所不愿出此也。

复郭意城 咸丰十年六月二十六日

长公云仙亲家，比已抵家否？所怀本多不适，又值盛夏南风，沿途阻滞，知弥怆恨也。长公办事，与鄙人昔年之卤莽而耕、灭裂而耘约略相同；其横被口语，几难自明也亦同；圣主之若有意若无意也又同。已寓书霞仙，邀长公至乡消遥散遣，秋冬再谋东来会合，想尊意亦谓然矣。

协防江西之兵，承已招募五千人，甚好甚好，万不可撤。请酌量兵力将材，若宜于南路，则令防守南赣一带；宜于北路，则令助剿徽、宁一带。闻老湘营陆续已到袁州，凯章亦将次抵袁。毓中丞因仁化、乐昌之失，吉、赣震动，咨请截留凯章，暂驻袁州。

此间宁国危在旦夕，於潜、昌化之贼，逼近杭州，日盼春霆、凯章二人前来，望眼欲穿，岂宜更被截停？而吉安膏腴，湖南江西二省所必守之区，又不敢竟催凯军来皖，如扶醉汉，如坐破舟，焦灼万状。求阁下商之龠帅、季帅，如吉安危急，自不得不留凯章，暂顾南路，否则或以来示之五千人者防南，或另筹一枝防南，总求早令凯章得达皖境，维持大局，至要至感。

复胡宫保 咸丰十年六月二十八日

舍弟遵厚、希、雪三公之议，合安庆之围，日内因江水盛涨，城外多淹，土城尚不能兴工。其请调东流之湘后营，应由厚庵札调。请调建德之宝右营，则普部之精华，日下防张家滩之贼，尚不能调也。

罗淡翁事，鄙人亦甚悲悯不平，以效死弗去、慷慨赴义者为罪、为非，则必以弃城逃避者为功、为是矣。待皖南事势稍有起色，当从阁下及官、骆之后，四衔会奏，为淡公申理，兼表其生平清廉之操。往岁为吴文节申理，本系采访舆论以立言，此次可否仿其意，敬求大笔主稿为之。

浙省近无信来，昌化之贼，似已迳薄省城。宁国围亦未解。求援之书日至，怨谤之声日闻，何以应之？求惠示。

复杨厚庵 咸丰十年六月二十九日

安庆，共定合围之议。桐城、枞阳，俱有防军，青草塥又有游兵，安庆本属万无一失，经卓见裁定，自无疑义。惟对岸须扎千人，断乡官之接济。东流周游击一营，应请阁下札调，即赴下游，驻安庆之对岸。尚欠一营，目下无可调拨。旦俟八、九月湘中新军到后再酌。如孤营不宜先往，或东流周军暂且缓调，听候鸿裁。

吴、李二镇，业经起柱下驶否？银两火药，想早经阁下交妥，至今未据报起程日期，殊不可解。请阁下与雪琴严密防范。

民船与坐船太多，最易误事，请阁下与雪琴认真清厘一次。所有家眷各船，或送回长沙，或概送十八号汉口等处。民船坐船，愈少愈好，免致临小事而仓皇失措也。

致李黼堂 咸丰十年七月一日

牙厘各务，仰蒙擘画周详，综理密微，曷胜佩仰。此事究系倡始于生意场中，故鄙意注重于“除官气、裁浮费”二语。

顷意城寄函润帅，亦以专驻省垣，恐耳目不能周遍，劝令参用绅士，互相查察。国藩于江西绅士熟识无多，闻见亦不甚广。即于湖南绅士，亦不似润帅之博采广询，左右逢原。仍求阁下就近悉心搜罗，或函商意城，于湖南厘卡最得力之员，借用一、二人，将来即可保作江西之官。如尚未在厘局当差者，亦可仿湖北之例，楚材晋用，但当礼罗江西贤绅，兼进并收，不宜过示偏重，使豫章才俊，有向隅之感。其自湘来者，先给薪水，优加礼貌，不必遽授以事。收之欲其广，用之欲其慎。大约有操守而无官气，多条理而少大言，本此四者以衡人，则于抽厘之道，思过半矣。务求及时罗致。鄙人亦当帮同采访。樟树、三江口等处，筱泉可亲往经理一番否？

复陈作梅 咸丰十年七月初二日

惠书敬悉一切。此间有要事，欲请阁下南渡筹商大计。少荃八月当还江西，九月即为淮扬之行，敝处无人可与深语。阁下能不再赴湖南，即来徽宁为妙，否则必为益阳之行。请以四十日为期，中秋前决望枉驾。皖南各军，募本地人颇多，安定民心，抚慰军心，非阁下不能细意熨贴，千万速来相助，若非绝大关系，亦不以相强耳。

见示各条，鄙见亦差幸相同。前五月十七日折中，兴办宁国水师，即是注重芜湖、东坝，不知阁下曾见奏稿否？

至于宗法盛行，可办族团。国藩在湖南时，曾刻有族团章程，实远胜于乡团，然亦须朴实明断如阁下者数人，董率而纲纪之，乃克有济，幸佑助焉。

复方子白 咸丰十年七月初二日

国藩才智浅薄，精力极疲，忽膺艰巨，大惧陨越。惟当广引直谅之友，启牖忠益，匡其不逮。

承荐令弟及武举张君，请即束装来敝营，量才位置。以后阁下鉴衡所及，如有文可为牧令、武可为将领者，望无惜时时汲引，冀收拔茅连茹之效。若无实在出色之处，介乎有用无用之间，则可不必多荐，以不收则空劳往返，收之则渐成冗员也。大抵观人之道，以朴实廉介为质。以其质而更傅以他长，斯为可贵；无其质则长处亦不足恃。甘受和白受，采古人所谓无本不立，义或在此。阁下以为何如？

与张德甫 咸丰十年七月初四日

前蒙惠书论洋炮事宜，精切不磨，曷胜佩仰。水师用炮，必须七百斤以上，愈重愈好。近来楚军水师，如杨、彭诸公营哨各官，皆坚持此议，与阁下深相符合。鄙意以为船头之炮，愈重愈好，诚如明论，若艄炮则当略轻，两边之炮则当更轻。盖炮用直力，船亦用直力，放边炮则船身横移，易致松裂，故不宜太重也。

至水陆战事，击远者固属可贵，多食群子者，尤为可宝。二者不可得兼，则舍击远而取食群子者。水师之宜用散口炮，已无疑义。惟散口炮在三百斤以下者，群子太不及远。在三百斤以上者，陆师又难于搬运，实乏两全之术。

近年江西两湖所造之劈山炮，共推为陆战利器，颇能击远，国藩尚以其不能食群子为歉。意欲择散口洋装，昇以陆战，以辅劈山炮之不逮。究以斤重若干者最为合式，乞指示。

至来书谓药与炮配，子出方远，系专为大子言之，群子则不尽然。仍祈返复商订为祷。

复胡宫保 咸丰十年七月初五日

宁国被围日紧，我无退志。前已协银五千，日内又当以五千济之。宁国之存亡，关系侍之全局，至切至要，断无不思救援之理。惟鲍、张未到，何可言战？即鲍至而张不至，犹虑其孤也。

复胡宫保 咸丰十年七月初五日

普军日内大有奇文，想已渐达尊听。侍佯为不知，徐观其变。目下不能调营赴安庆之对岸也。此外别无可调之营也。待鲍、张到后，再酌。

季公军营，人才毕集，皖南实大有为之地，将来必有可观，但须带一、二循吏来。细观今日局势，若不从吏治人心上痛下工夫，涤肠荡胃，断无挽回之理。

致骆龠门中丞 咸丰十年七月初六日

日来未得湘中确信，不知南路贼果犯桂阳否？郴界平安否？刘荩臣军驻何处？昨咨商越境防剿，亦须湘省本境无事乃可。耘人之田，至系念也。此间前以於潜、昌化之失，浙帅请援；又以宁国郡城之困，张、周请援。两处关系至大，无以应之，极深焦灼。

闻贼逼杭州省垣，旋即引退。又闻宁国大获胜仗，蹋破贼营八座，郡围似可即解。惟宁国两军锢习太深，积欠太多，竟有不可爬梳之势。敬求老前辈惠济协饷五万两，即日起解，于八、九两月到皖，感祷无既。

皖南四府一州，土地富饶，民情淳厚，可战可守。但求宁国不失，东坝克复，吏事、军事，得左季翁悉心经理，必可日臻富强，为恢复金陵之本。惟目前若无巨款，则实有决裂之患。

致左季高 咸丰十年七月初六日

皖南四府一州，实大有为之地，止要军事吏事两者，切实讲求，每年可得银百三四十万。若东坝克复，则尚不止于此。惟须得极廉极勤之州县一二人，来此树之风声，与民更始，庶几渐有转机。不知阁下能物色循良，携以俱来否？

敝处并无才辨之士，专望台端早至。安危得失之局，均系乎此。至恳至恳。

复毓右坪中丞 咸丰十年七月初七日

接惠书，知前缄所商意见符合，欣幸何既。

贵署无护卫之兵，咸丰四年，湖南抚署有众兵拥闹之案。六年冬间，江西抚署拥闹两次，皆弟目所亲见，实属不成事体。至金陵兵之拥入向帅帐内，抢劫银物；安徽兵之驱迫福中丞，殴打毕方伯，则视江西、湖南为尤甚，堪为发指。鄙意欲请贵署挑护卫兵若干人，即在抚协三营内挑选，择一好将官带之，日日操演。仿吴龠斋中丞在湖南之法，分别赏号等第，阁下每月亲自阅操五、六次，优给赏项，又于本营额饷之外，私加月饷。其懒惰软弱者，发还本营，另行挑换。其加饷及操赏，每月须数百金，抚署无此闲款，应由厘金局按月致送。昨已缄嘱黼堂、小泉密禀阁下。兹再特商，务祈赶紧切实办理，不可视为缓图。至要至祷。

承抄示复王中丞一缄，允当之至。当初定章，止有淮课，并无浙课。今以商余抵课二两九分七厘归浙，已属优厚。若两课归浙，断难允行。淮盐本系江督专政，借销浙引，又系鄙人创议，嗣后江西盐务，弟当经理，以重职守。容咨尊署，并札盐道也。

复左季高 咸丰十年七月初九日

贵军日内募练何如？务求早日起程，以八月赶至皖南为荷。台驾到后，拟请驻扎宁国，右广德丽左池州，指挥皆为便近，并可监造水师，为规复芜湖、东坝之用。

次青一军，拟令与鲍军同攻池州。凯章一军，拟令驻扎广德。弟可暂驻徽州。江长贵一军，拟令与凯章同驻一处。周天受一军，或令与阁下同驻宁国，或与弟同驻徽州，少与休息。待阁下到后，再行商酌。八、九两月，事端繁难，饷项缺乏，务求阁下早来擘画一切。至十月后，当渐即坦途矣。

昨奉谕旨，补授实缺，兼握钦符，位望愈隆，责备愈重。前乎此者，覆轨相寻，惟望同志不弃，兢兢挟持。企望旌麾，愈速愈妙。

致袁午桥中丞 咸丰十年七月十一日

探报伪辅王杨七麻子来犯宁国，伪忠王李秀成往扑上海，二处皆极要紧，皆极可危。止求淮扬不再疏失，犹是不幸中之大幸。弟与阁下二人应办之事，皆须淮扬无恙，乃有根本也。

弟顷奏派李少荃观察赴淮上办水师，并请简放运司实缺，如蒙俞允，将来少荃晋谒阁下，商酌一切，务求大力从中维持。除贵营饷项出自盐务者，悉仍其旧外，总须筹出一款，大办水师，以固淮扬而保大局。

复李希庵 咸丰十年七月十二日

此间事机，多不适意。云崖虽愈，怯弱之至，如五六十许人。春霆甫于六月十六日自蜀起行，到营尚早。宋国永亦患疟疾。郑阳和伤病大发。霆营六千人竟无主持之人。

广德州于初四日失守。宁国本被围月余，又闻杨七麻子带贼自池州往攻，殆不可支。广宁为皖南精华，又为进兵必争之地，竟尔坐视而不能救，愧仄奚极。鄙人艰巨甫膺，几至无可措手。又兼精力日疲，大惧陨越，诒讥当世。

阁下早起有恒，积诚不为人所转移，此皆进德之要。鄙人恨闻道太晚，阁下及此时勉为之，不特学业日新，即以军事言之，亦或可以兴复旧观。敝处近日奏稿，行至尊处者，有不妥否？求直言示知，以便立改。

复张廉卿 咸丰十年七月十三日

三次惠书，阙尔不报。国藩自奉江督之命，日日惴恐，大惧陨越，诒知好羞。已于六月十一日移驻祁门，暂固江西门户，而联徽、宁声援。旬月以来，皖事日坏，宁国被围，广德失守，岌岌有不可终日之势。俟左季高、李次青、张凯章诸公到日，乃能分路援剿。

来示从江西吏治人心著手，可谓探骊得珠，鄙人虽陋，亦日夜不忘此义。无如江河日下，人物邈然，求如湖北之吏治，尚非旦夕可冀。现惟亲附同官，饬励属僚，一一皆手书劳勉，庶期鉴此愚诚，渐就范围耳。

致金竺虔 咸丰十年七月十三日

弟自奉承乏两江之命，日夜悚惕，大惧陨越，诒知好羞。惟不敢存自是之心，不敢怀骛名之念，习劳耐苦，以冀少补钝拙。

惟是时势弥艰，筹饷弥绌，位望弥高，责备弥重。弟年方五十，而精力疲惫，迥不如昔，以是内增兢惕，恐为诟尤之所归。爱我如阁下，其将何以策之？

复胡宫保 咸丰十年七月十五日

接惠示并文若兄缄，得悉一切。此间机要，全在宁国，虽至愚无不思救援之理。张、鲍未来，宋、郑皆病，云崖未痊，实无带队往救之人，亦犹八年冬之不赴闽，实由营中多病，外间不亮而咎之也。宁国之存亡，则听乎天矣。

左公书来，其气方新，当为国家撑拄一方。文若兄盐务条陈甚好，惟南北并出一途，若不大改章程，就场征课，而但责成运司，酌量轻重，以期成本一律，恐贤运司亦无此气力；若改为就场征课，非水师办成之后，固不能稽查；即水师成后，犹恐江淮诸将帅之众议纷挈也。盐务诸君子必设法罗致之。终当合群策以办成就场征课之举耳。

复单地山侍郎 咸丰十年七月十六日

再奉来书，过蒙奖饰。猥以运筹全局，为有当于事理。如侍之浅陋，奚足以综览大局？惟安庆一军，北则为袁、翁诸帅之声援，西则关汉、黄诸郡之安危，此显而易见者。是以决计不肯撤动。顷闻北省同乡京官，深以此举为然。高玉山以此人奏，差幸中外所见略同。惟皖南刻极危急，宁国被围，无兵往援，坐视阽危，殊深焦灼。军兴过久，人才日乏，老前辈考各属武生，有可储为将材者否？乞惠荐一二。

复李次青 咸丰十年七月十七日

——皖南膏腴之地，大有可为。顷已奏阁下调补斯缺。明年国藩有淮扬之行，此四府一州者，敬以相属。大抵地方事，阁下主之；军务事，季高主之；升迁举劾，则两公商办，而仆与胡宫保亦可参酌。务须从吏治上痛下功夫，斯民庶得少苏。

——前议阁下一军，由广信、於潜、昌化一带，绕至广德州，当三路中之南一路。阁下所知也。今饶枚臣已人杭不返，沈幼丹坚卧不出，彭鸿轩一败不振。广德又于初四日失守，贼势弥张，贵部三千余人恐难当此一路。拟请贵军全驻宁国。季翁新军六千当广德一路，凯章则游击于广德、宁国之间，春霆则出石埭进攻池州，国藩则驻徽州，此将来定局也。

——目下急援宁国，应派春霆全军，先攻石埭；凯章由太平以攻泾县，贵部至广信后，休息数日，即由华埠以达徽州。阁下轻骑来祁门一行，再专人至广信调队与贵部会于徽州，由旌德以救宁，此目下分路援宁国之局也。

——鸿轩一军，既归浙江调遣，凡来此相就者，阁下且不必招惹。整顿败军，实不易易。阁下新军既有四千七、八百人，益以屈、刘之千六百人，则不甚单薄，特患其中未尽训练之实耳。阁下不赴浙履任，又不管鸿轩之军，浙人难免怨阁下而兼怨不佞。然仆以贵部守宁国之名城，而以左、张、鲍三军左右夹辅，则仆之为阁下谋也甚忠；以左、张剿广德，屏蔽浙西，则仆之为浙江谋也甚忠。此心可告皇天，可盟鬼神，虽千怨万谤，亦不足惜。阁下不必东瞻西顾也。

——吾辈均属有志之士，亦忍辱耐苦之士，所差者，咬文嚼字习气未除。一心想学战，一心又想读书。所谓“梧鼠五技而穷”也。仆今痛改此弊，两月以来，不开卷矣。阁下往年亦系看书时多，料理营务时少。其点名看操、查墙子等事，似俱未躬亲，此后应请亲任之。阁下赞吴退庵之贤，证以胡宫保所称，似亦学问中人，非军旅中人也。俟相见再议。

复李黼堂 咸丰十年七月十七日

前寄一缄，道及求人之法，须有操守而无官气，多条理而少大言。日来以此广告各处，求荐才以辅我不逮，尚无应者。两君物色得人否？求人之道，须如白圭之治生，如鹰隼之击物，不得不休。又如蚨之有母，雉之有媒，以类相求，以气相引，庶几得一而可及其余。大抵人才约有两种：一种官气较多，一种乡气较多。官气多者好讲资格，好问样子，办事无惊世骇俗之象，语言无此妨彼碍之弊。其失也奄奄无气，凡遇一事，但凭书办家人之口说出，凭文书写出，不能身到、心到、口到、眼到，尤不能苦下身段去事上体察一番。乡气多者好逞才能，好出新样，行事则知己不如人，语言则顾前不顾后，其失也一事未成，物议先腾。两者之失，厥咎维均。人非大贤，亦断难出此两失之外。吾欲以“劳苦忍辱”四字教人，故且戒官气而姑用乡气之人，必取遇事体察、身到、心到、口到、眼到者。赵广汉好用新进少年，刘晏好用士人理财，窃愿师之。

复彭雪琴 咸丰十年七月十八日

宁国河窄而木少，水师兴办，诚不易易。然目下所争者，在宁国之能保与否耳。不能保，则陆军并无进兵之路，水师更无下手之处；能保则购木设厂，虽小河亦可办成。现奏调次青以温处道换补皖南道，如郡城不失，次青八、九月当至宁接印履任，即可令其就近兴办水师。阁下如有闲暇，或于明岁往访次青，指点诸事，月余即可往返。如不得闲，即不去可也。

黄翼升保赴淮扬，实因奉旨后无人可保，且明年仆亲往淮扬，亦须于今年预派心腹数人前往。故令少荃、昌歧两人同去。阁下身边无人之苦，仆亦深知。且水师须驱逐民船，禁止洋烟，正须全副精神，大加整顿，断无以诸事专累一人，渐致决裂之理。特此等重任，殊觉无人可保，阁下代我屈指计算，亦必知其窘也。黄翼升之精力兴会，似尚有为之材，若能练出河标兵丁皆成劲旅，又可省募勇六、七千，是国家东南旋转之机，鄙人职分应办之事。阁下目前整顿之际，不能放昌歧出走他处，则可令其缓缓启程，不与少荃同行，或迟数月再去，或随我同去，听阁下酌办。

复李次青 咸丰十年七月十九日

——吴退庵事，即照来示札饬募二千五百人，录札奉达。军事是极质之事。《二十三史》除班、马外，皆文人以意为之，不知甲仗为何物，战阵为何物，浮词伪语，随意编造，断不可信。仆于《通鉴》中之不可信者，皆用笔识出矣。退庵若以编辑《二十三史》成书，为治军之蓝本，则门径已差，难与图功。阁下与之至交，须劝之尽弃故纸，专从事于点名看操，查墙子诸事也。

——目下衢、严无警，贵部前赴广信，请阁下仍来祁门一叙。晤面后再专人至广信调队，由华埠以至徽州。温处道可不必禀请代奏谢恩，若调补皖南道，则当自行具折谢恩。

复左季高 咸丰十年七月十九日

惠缄敬悉。营制极精，所改俱有深意。惟亲兵刀矛队内间以小枪，似尚不适，后幅条约，微嫌其多。御众之道，愈简愈妙。

此间调度，总难妥善，有复次青一信稿。行徽州府一札，并抄呈尊览。如有不妥，即乞迅速详示。恐见面时，大局已定，难于更换也。鄙意广德一路，最为吃重，请阁下当之，凯章辅之。池州一路次重，春霆当之。宁国不失，则坐守尚易，次青当之。宁国若失，则全局大变，又当另议。请分别二层，迅赐裁示。贵部东来，亦不宜全走陆路，或由袁州等处雇船至饶，两头陆行，中段水行，亦足少纾士卒之力。一月之食，即札台预备，能否按月如数，尚未可知。然筱泉于阁下事，必尽力也。捐事现未兴办。厘事用人拟仿润帅之法，多用小者，少用大者。以二李一沈为主，余皆用府厅以下。俊臣既赴粤不归，即改用吴退庵。次青三日之内，五次来信，以百口保之，南屏亦力保之。究系坚卓之士，或可发愤一洒前耻。望助其支领口粮军装等项为感。

复张筱浦中丞 咸丰十年七月二十日

惠缄敬悉。此间拟分三路援宁，另备公牍咨达。鲍军人数最多，势不能不先趋石埭。诚恐石埭纵能得手，而为池州、青阳所牵制，不能遽行前进，仍无补于宁国之危。张军趋泾县，李军趋旌德，二路去宁国较近，又恐人数略少难期得力，再四思维，未得完策，姑且如此布置，仍祈卓裁酌示。

三路米粮，应如何筹办，亦祈分别示知。江西六月饷银，归敝处新粮台办。现据报三万，尚不如向来协饷五万之多。来示奖饰之语，层见迭出，而不知饷项一节，十分竭蹶。设前奏允准，则新旧交替之际，竞无银两可以点缀而弥缝之。每念及此，尤深焦灼。

庞阁部、季太史两缄接到。江苏郡县，日在水深火热之中，大旱之望，不虞之誉，皆萃于鄙人之身。将来望极而怨生，誉过而毁来，惴惴之衷，良不知所以善其后。素蒙关垂，尚乞时赐南针，无令涂辙大迷，是为至愿。

复李筱泉 咸丰十年七月二十一日

——来缄云，应行增设裁并之处，俟各路禀报到日，参核再详，甚为妥洽。蔡少彭云：“矫弊更防其过骤。”此语极可佩也。大抵欲革弊者，必新章十分妥善，远胜旧章，然后下手，否则不可轻动。

——“官绅参用”四字，两湖业有成效，江西亦宜仿照行之，无疑义矣。惟采访宜多，委用宜慎，平日以薪水养之，留于省城，札派时，则必再三叮嘱，庶得用绅之利，而去其弊。

——公事知而不言，坐视成败，自菲所宜。阁下今既补赣南实缺，尤不必过涉客气，凡正话、实话，多说几句，久之人自能亮其心，即直话亦不妨多说，但不可以讦为直，尤不可背后攻人之短，除此二戒外，概宜知无不言，言无不尽。

——起票验票，并炮船费共五分，余卡不抽，通省谓有不得了之日，诚然诚然。幸未出示，从长计议，犹可更改，湖北章程何如？通省共四分否？与其异日再加，不如此时不多减之为愈也。南自大庾，北至湖口，东自玉山，西至萍乡，水路动至三千里，多抽或亦无妨，请通筹之。此军饷全局所关，不可不慎之于始。

——阁下奉命补授赣道，请在省城经理牙厘，章程大定后，冬间再赴新任。

复李雨亭 咸丰十年七月二十一日

接惠缄，得悉尊体尚未痊愈，至以为念。凡沉疴在身，而人力可以自为主持者，约有二端：一曰以志帅气；一曰以静制动。人之疲惫不振，由于气弱。而志之强者，气亦为之稍变。如贪早睡则强起以兴之，无聊赖则端坐以凝之，此以志帅气之说也。久病虚怯，则时时有一畏死之见，憧扰予胸中，即魂梦亦甚不安恬。须将生前之名，身后之事，与一切妄念，铲除净尽，自然有一种恬淡意味，而寂定之余，真阳自生，此以静制动之法也。愿阁下于药物调养之外，更将此两法体验一番，久之必有小效。

仆精力日惫，权位日崇，陨越之虞，深为可虑。但以勤劳二字自励，冀少补于钝拙。寄云同年拟请其来此一行，不知渠尚须北上否？

复胡宫保 咸丰十年七月二十二日

惠缄。杜润生实不胜民社，已用公牍咨复，请公另委贤员，不必顾忌许多。州县略好一分，百姓略安一分，即吾辈清夜自思，可自慰一分。公之功在天下，以吏治大改面目，并变风气为第一，荡平疆土二千里，犹为次著。侍师公之为，亦当以吏治人心为第一义。皖北州县，一一皆请公以夹袋中人才换之，侍当附片奏之。翁公虽胶固于成例，束缚予属吏，然畏公而有所不敢发，亦德公而有所不忍负。公以王者之心，行伯者之政，不久必为世所共亮。其夹袋私橐中，尚有余才，则请波及皖南。侍如物色得人，亦必保为湖北州县。交易而退，以报大德，广德州又已退出，州境已报肃清。宁国贼势日松，意者秋凉马肥，贼将以全力救安庆乎？去冬英、霍诸山，运米粮等物赴金、余军中，夫役如何给钱，如何押运，求详示。

复张筱浦中丞 咸丰十年七月二十二日

惠缄，猥承奖借溢量，侍以菲材，谬缩双符，古人所谓“德薄位尊，非祚惟殃”，实深惴惴。

芜湖，池州、东坝三处，皆为贼有，关税似难遽办。前事奉到两次谕旨，显示变更局势之意。复奏时，亦尝再四斟酌，措辞过轻，则恐改为帮办，贤者不得息肩，各部亦无所适从；措辞过重，则老成宿望，佩仰有素，又岂肯厚诬君子，直抒鄙见，仰候圣裁。台端之去住，虽尚难预卜，而进退要皆有余裕，请释疑虑。

不佞久为同病相怜之人，何至为此不情之举。粮台捐局文案，孰冗孰要，孰优孰劣，刻下尚不敢问禁问俗。如果换羽移官，届时再当晤商一切。此间饷项大绌，尚不及尊处粮台远甚。八、九月间，不知何法可免决裂也。

致骆中丞 咸丰十年七月二十三日

顷接鄂咨，知大旆将有征蜀之行。正气良谟，允惬人望。

滇匪经果营屡次击败，应可渐散。党羽石逆一股，据曹中丞奏，得劳制军缄，已无足虑。不知信否？果如所云，则蜀事不至决裂。台旌遄临，引用正绅，裁汰冗军，卓如先生素与阁下为道义金石之交，一切当可顺手。惟湘中弁勇，朝取夕取，网罗殆尽。刻下不特将领难得，即招募精壮勇丁，亦觉难以集事。不知现带若干人前往，是否多带现成营头，抑系新募数营，至以为系。此间军事，宁国被围如故。

拟由石埭、泾旌，分三路往援宁国。中秋前后，当可进兵。广德失守，旋经收复。左季翁到即由该州进兵，以达苏境。惟贼党太多，兵力太单，尚当另谋协济。前经奏明六月以后，自抽江西牙厘，以济本军之饷，不料厘税大耗，六月分除吴城专济彭饷外，竞不满四万之数，殊为可虑。

复李辅堂 咸丰十年七月二十四日

牙厘之事，目下纵不甚旺，不足为虑，但求经理得人，秋冬必有起色。用人之道，官绅并重，江楚并用，取之欲广，用之欲慎，有操守而无官气，多条理而少大言，此数语者，前缄曾以奉质，未审有当与否？仍祈酌示。

皖南之吏治、厘局，亦自处处需才，均求随时采荐，不得以“无员可保”一语塞责。

与毛寄云 咸丰十年七月

弟自奉帅符之命，日益惴惴，急思阁下来此匡扶一切，俾免大戾。不知尊处谢恩折已批回否？须北上引觐否？如须北上，应先至武昌、英山一行否？胡宫保好贤如缁衣，以阁下之肝胆照人计，必思有以报知己。第敝处诸务丛集，弟治剧之才不逮胡宫保十倍，欲得阁下相助为理，弟专心军务，仍不至抛荒吏事，乞台旆先来皖南，稍有头绪，再赴皖北。为荷！

致左季高 咸丰十年七月二十六日

前缄言请阁下驻广德州一路，连日细思，无以易此。盖由皖南以保浙规苏，惟广德一路最为吃重，必得阁下之智勇，新军之精锐，益以凯章之历练，乃可万全无患。又广德与浙江极近，瑞、王二公皆不知兵势，且今日奏调，明日请援。次青、凯章之力，皆不足以拒之，必阁下雄镇其间，乃能坚守便宜，不畏强御。商之友朋，皆以为然。

凯章到祁门，亦深以依倚台旌，尺寸不离，为得其所愿。用再飞函奉商，可否即如此定局，祈速示。次青由信州绕来人徽，尚需时日。兹札凯章由旌德援宁国，霆营由泾县援宁国，八月初皆可拔营。春霆计亦二、三日可到。广德收复。王中丞严劾江长贵，词旨深至，恐有不测之天威。皖南军务散漫，敬求台旆速来经理一切。自袁州至景德镇，舟行为便，已札各属备船迎候矣。

复杨厚庵 咸丰十年七月二十七日

专勇至，接惠缄。各处防守之船，不便抽拨。又有三营修舱，自难筹换防之兵。惟楚军不到，吴、李必有所藉口，仍祈速拨为荷。上游概归楚军水师，将来陆军至青阳、铜陵，亦好联络也。

禁食洋烟一节，前与阁下密商，恩威并用。昨奉达一咨，大约敝处则用威之时多，尊处则用恩之时多。同心努力，总求一律戒静而后已。该镇将弁勇等，不知自爱，严惩一、二人，始而生怨，终而生感。务使水师中大小上下，出仕者则为体面之人物，还家者亦不为淫佚之子弟，乃为全美。否则日染日多，不可复禁。阁下之声名，恐坏于麾下将弁之手也。

周万倬已扎安庆对岸否？闻武明良渡江亦添满五百人，从此当可合围，断绝接济文报矣。

致宋国永 咸丰十年七月二十七日

昨有札饬贵军，霆字全营由太平进攻泾县，张道老湘营由徽州进旌德，皆所以救援宁国之急，谅已接到矣。兹张道定于二十八日自祁门拔营，二十九日可至黟县。应请霆军营务处宋副将即至黟县，与张观察会晤，熟商一切。

由徽州至宁国府有两路，东路由宁国县，西路由旌德县。由旌德至宁国亦有两路，东可走宁国县，西可走泾县。吾与张观察面订定，由徽州至旌德，候老湘营到旌德扎定二日，贵霆营再进泾县，盖旌德乃泾县之后路也。候贵霆营到泾县扎定二日，老湘营再进宁国府，盖泾县乃府城之后路也。鄙见如此。此其大略耳。至曲折细微，则请足下与张观察面商。商定后，再行飞禀请示。付去地图一张，查收。

鲍春霆十八日自武昌启行，想日内可到。郑阳和已到否？并问。

复胡宫保 咸丰十年七月二十八日

凯章二十四日到祁门，守两三日，二十八日拔营前进，由徽州赴旌德。鲍镇虽尚未到，先令宋国永率全军由太平进剿泾县。凯军抵旌，稳驻三日，霆营乃进泾县。霆军抵泾，稳驻三日，凯章乃进援宁郡，用卷塘进法，以互保后路也。

闻椒云方伯竭力为侍筹饷，江西本有为之地，或可少济。季公新军，必不令其饥饿，盖渠与凯章皆极力训练，全恃二人以吞吴耳。

致张凯章 咸丰十年八月初二日

现值新旧交替之际，凡徽、宁旧防之兵，与楚、湘新至之兵，不免互相猜疑，祈阁下处处留心，不生衅端为妙。大约徽、宁旧兵七月以前归张都堂发饷，八月初一以后归敝处发饷。千人以上之整队，仍各在原处驻扎，协同楚军防剿，不满千人之零队，调回徽州，依鄙人左右，随时察看整理。拟于近日大张告示，晓谕各军，阁下以为妥当否？

复左季高 咸丰十年八月初三日

凯章于七月二十八日由祁门起行赴旌德，春霆尚未到，宋国永先率全军由太平赴泾县，皆所以援宁国。

皖事甫有端绪，乃嘉兴一军全数溃败。张玉良退守石门，又为贼所破。杭州万分危急，请援迫切。务求贵部星速前来，共维大局。顷已奏请骆帅暂缓人蜀，湖南防兵暂不抽动。而老兄迅速东来，另行抄咨冰案。

弟素性谨慎，近甫当大任，更为惴惴。接兄另纸所示，尚尔踌躇未决。无如浙事大坏，皖南、江西，皆属可危，不得不竭我湘中之力，尽救吴越，非敢恃权而妄干。区区微忱，想同心人能亮之也。

复毓右坪中丞 咸丰十年八月初四日

得浙信，嘉兴全军败溃，张玉良退至石门，旋即败挫。杭州紧急万分，呼救甚迫。弟以张、鲍二军，甫经成行，断不能失信于宁国，而改援浙江。此外又别无大队可拨。不得已奏请骆中丞暂缓入蜀，湖南防兵暂不抽动，俾左京堂得以星夜来皖，以援浙而图苏。不知上邀俞允否？鄙意总欲联江西、两湖三省之交，合为一家，并力御贼。阁下与官、骆三帅坐镇主持，胡宫保则图剿皖北，左京堂则图剿皖南，弟则图保淮扬。此三处者得手，则日起有功。即不得手，亦无损于三省合防完善之局。卓见如以为然，当合数省会奏一次。

筱泉赴任，必俟厘务大定后，乃可出省耳。

复胡宫保 咸丰十年八月初五日

接两次惠缄，怪邮驿之迟也。顷自祁门至东流三百里，已改设步拨矣。留骆帅暂不入蜀之奏，侍向极谨慎，本不敢为此冒昧之请，无奈浙江危在旦夕，江西、皖南亦危在数月，不得不留骆帅，兼留湖南防兵。竭湘人之力，以谋江西、谋皖、谋苏，非敢因甫当大任而遽放肆也。公意以为然否。

默观天下大局，万难挽回。侍与公之力所能勉者，引用一班正人，培养几个好官以为种子，即咸丰四年寄公缄中种火之说也。

复骆中丞 咸丰十年八月初六日

嘉兴师溃，浙江危急，请援之文，一日数至，不得已奏请大旆暂缓入蜀，湖南防兵暂不抽动，俾左季翁得以一意来皖。业经咨达冰案。侍于此等大处，向极谨慎，不敢冒昧渎奏，况阁下人蜀，当晋兼圻，尤不应率尔攀留，屈台旌于敝省；特因浙事危在旦夕，左季翁若不东来，则侍明年断不能为淮扬之行。又湖南防兵，一经抽动大枝，恐湘省有警，则鄂、皖军士，各怀归心。上年侍在抚州，凯、钤、朱、唐各营，无人不思归也。是以不及与阁下函商，冒昧奏留，伏希亮鉴，暂缓西行。并希催季翁速来，共维大局。其五千协兵、二成协饷之说，仍求俯赐垂允。

复李希庵 咸丰十年八月初六日

此间自凯章到营，即令其由旌德援宁。春霆未到，亦令宋副将先攻泾县，宁国。不料甫经成行，即闻嘉兴师溃之信，浙江危急万分，请援之文，一日三至，国藩以张、鲍军出，断不能失信于宁国，而改援浙江，是以恝置不顾。知我罪我，听之而已。惟是浙江万一不虞，则皖南、江西皆危，而吾湘亦难安枕。不得已，奏请骆公暂缓入蜀，湖南防兵暂不抽动，俾左公得以迅速东来。国藩向极谨慎，今甫当大任，岂敢恃权，而冒昧陈奏。此次留骆之奏，实为江楚大局起见。且蜀中崇曹当道，骆公若去，一国三公，亦必难展布也。方今天下大乱，人人皆怀苟且之心，出范围之外，无过而问焉者，吾辈当自立准绳，自为守之，并约同志者共守之，无使吾心之贼，破吾心之墙子。阁下以为何如？

复毓右坪中丞 咸丰十年八月初七日

顷接大咨，知户部议前事，阁下挂于吏议，幸赖圣明鉴察，改为留任。君恩之高厚可贺，时事之艰难可悚。勇数清册，自应饬局迅速造报。惟银项应奏应题者，须倍加慎重，以少奏为是。或挈列敝衔，先行寄稿函商定妥，再行拜发。或称江浙向以全力供给向帅、和帅大营，今江西以全力供曾某大营云云。或可少免于大农之驳诘。方今京师穷绌，北五省无可搜括。宵旰忧劳，弟与阁下受恩深重，断不肯丧尽天良，置京储与邻饷于不顾。无奈此际江西之力，除牙厘全归敝处外，实属竭蹶之至。现在本省欠饷过多，岌岌乎有哗溃之虞。弟昨于三省合防咨内，已略言之，即当另行陈奏，冀圣人俯鉴江西之苦。凯章已自徽起行，霆营近日可抵太平，次青今日可抵祁门，并闻。

复胡宫保 咸丰十年八月初八日

惠缄敬悉。天津之事，决裂至此，惊心动魄，可为痛哭。幸近日接奉朱批，皆七月初五以后所发。圣人似尚不改常度。侍昨寄希庵信云：“方今天下大乱，人人怀苟且之心，出范围之外，无过而问焉者，吾辈当自立准绳，自为守之，并约同志者共守之，无使吾心之贼，破吾心之墙子”云云。此后侍与老前辈当谨守准绳，互相规劝，不可互相奖饰，互相包荒，即昨留骆帅等度外之举，嗣后均不敢为矣。

次青已到祁门，浙事危急，患不在贼多，而在兵勇太杂太乱，实觉无药可医。桐城援贼果到否？久修之垒易守，似不宜因援贼到，而另移新垒。

复张筱浦中丞 咸丰十年八月初八日

接奉惠缄。霆营扎定，乃可抽调。尊示至当，应即遵办。援浙应带三四千人，亦即遵办。惟近日军情，遇有难处，往往藉词逗延不进。此次赴浙，纵不能迅达杭州，亦必速至严州。若下札出咨后，而展转迁延，在浙江则为口惠而实不至；在敝处则为初接而令不行，自难宽容。侍于徽军之情，未甚深悉，求阁下再加体察，决其必可速行者见示，即行照单下札。侍前奏不顾浙江，今杭州危如累卵，苟力能稍裕，又当别论，且严州乃徽之门户也。惟挑选劲旅，体察军情，必求确示。

昨闻天津败挫，僧邸退通州之信，忧愤弥日，是以奉答稍迟。

复胡宫保 咸丰十年八月初十日

都公游移展转，令人不快。春霆至今未到。宋副将业于初七出队，与贼相对，但贼未接仗而去耳。王心牧自东流、建德来此，途次并未闻春霆消息，尤为可怪。宝军当如尊指，即在南岸遣撤。幼丹不愿作官，而许来居敝幕，当备关聘，专足邀之。

皖北两司，实难其人，不如待介唐到，一以委之。盖本府之权，固可委州县代理，其非皖省之官，则侍可奏留也。知稼穑，知情伪，不剥取官财民财，察吏之论，当奉明教为圭臬。

侍顷致李小泉书，言“取人贵有操守而无官气，多条理而少大言”，附于大教之后，若能引出一班正人，倡成一时风气，则侍与公所藉以图报国者也。

复胡宫保 咸丰十年八月十二日

春霆尚未到。宋国永连出队三日，遇雨皆收，不得开仗。贼亦颇畏鲍军也。

浙江贼退，一回平望，一退石门。当不足虑。左公到后，即由广德进兵，合左、凯凡万一千人，拟另拨四千，以附益之，或足以庇浙而规苏乎！

复李筱泉 咸丰十年八月十三日

目下江右西北，有敝军在此。东北广信一路，屈见田在彼，左公将至，广饶皆可无虞。惟南赣四属，阁下所辖者，尚少劲旅，时时廑念。昨咨商骆帅调陈俊臣桂勇三千，专防南路，望阁下专丁函商俊臣，简募桂勇三千，径赴赣州。阁下到任后，朝夕相处，认真操练。俊臣虽因母老，不愿远出，然桂阳至吉赣不过四、五日程，阁下勤恳求之，仆再加缄邀之，当可速来。又周念慈之康勇，一呼即集。

又陈金鳌现饬赴南赣镇新任。将各县分防之兵，一概撤归赣城，认真简汰操练，一变绿营积习。此三者约计可得九千人。其饷需如何筹画，请阁下先行禀商中丞方伯，到任后再行察度情形，酌核办理。其遮军旧部，及南路不得力之军，一概裁撤。

至詹崖先生，钦奉谕旨办理团练，拟请其照国藩初次办法。团而兼练者千人，余皆团而不练。团而不练者不敛捐费，不发口粮，仅仅稽查奸细，捆送土匪，即古来保甲之法。团而兼练者，必立营哨，必发口粮，即今日出征官勇之法。当日罗罗山、王璞山、邹岳屏三人，共带千勇扎在长沙，阁下之所知也。詹崖先生昨有信来，询商一切，国藩即日复书，当以鄙人旧法商之。如其允从，则团而兼练之千勇，即请驻扎吉安。若操练得人，则渐渐加至千五百，加至二千，亦皆为保卫吉、赣等府之用。合之俊臣、念慈之勇，赣标之兵，可得万人。此外，则皆团而不练，以节糜费，而纾民力。至察吏观人之法，仆昨有批冯树堂一禀，兹抄去一阅。仍祈详复。

复左季高 咸丰十年八月十三日

此间望君如岁，不知大旆果成行否？浙事日内渐松。贼匪一退石门，一退平望，再守二月，贵军至广德州，则杭城安稳矣。凯章至旌德，因霆军未至太平，故凯亦不进。春霆至今未来，殊可骇异。宋国永亦至太平矣。次青至徽接张小浦防务后，即赴宁国接印。

弟初三日奏留骆公一片，不知尊处何日接到，果当事理否？八、九、十三个月，饷项俱绌，乞籴之举，昨又咨骆公，敬求阁下便中一为催请。陈俊臣三千勇，仍不能招赴南路，前虽咨停，即日又当咨行，并嘱筱泉专差请之，仍求阁下玉成之。为要。

复毓右坪中丞 咸丰十年八月十四日

接奉惠缄，敬聆所示。邓联请优叙李君，似应请加臬司衔，仍从阁下原议，以劳绩之多寡，分奖叙之高下，庶为允协。至李君捐银五千，应另为其子弟请奖，俾劳绩与捐项二者不淆。邓联如有捐款，亦另为其子弟请奖，照银定级，乃为公允。是否有当，敬求卓裁。

闻七月初五天津兵败，洋酋入城，僧邸退至通州，京师大震，圣心焦劳。弟与阁下凡办一事，皆彼此谨慎，悉心商酌，奏牍尤宜加敬，无拂天意。弟处各事，如有不当，望阁下常常指示，免致圣心既虑北极，又忧南服也。兵勇同处，易生衅端，须择一好将官统之，以资调护。兵丁之太疲者，尽可另募挑补，略厚其口食，亦未见兵之必不如勇也。经费若少，尚可增加，此事却不宜太省。阁下以为何如？

复张凯章 咸丰十年八月十五日

惠缄具悉。以我军兵力言之，霆营本可即进泾县，贵军本可迅援宁郡。以地势贼情言之，狗逆有踞宁国县之说，丛山乌岭，防兵未可深恃。仆所以嘱阁下坚驻旌德不可轻动者，为此二端也。

次青之平江营，今日可到徽郡，驻扎绩溪，决可无虑。目下贵军驻旌，霆军驻太平，江军驻歙，敝老营驻祁，甚得犄角之势。请阁下将宁、泾地势贼情，一一看熟，春霆到即进剿，当可得手。

复周百禄 咸丰十年八月十六日

惠书。危迫情形，不忍卒读。若非大力坚忍，则此时早不可问。敝处前派张道、宋将两军援宁，于初八、初十日到旌、太二县，因鲍镇超来到，宋将向未带此大队，遂尔迟迟未进。今接阔下此信，已札催张、宋飞速进泾援宁矣。札稿抄呈一览。因恐道梗，特写小字信奉寄，饷银亦交张道带去。

致李次青 咸丰十年八月十七日

昨奉复一缄，不知尊军派防丛山关者，果若干人，或五百人亦可。阁下驻徽郡，军威不可以不肃，气势不可以不壮。

顷接筱帅信，知十五日索饷者闹至公馆，务恳阁下查明，迅即正法，愈多愈好，愈速愈好。若此次能杀至二十人，则以后之事迎刃而解。不特筱帅卸防之事易了，即仆与阁下接防，亦争此下手一着。平日煦煦之仁，必须力改。即日有公犊奉致。

致张凯章 咸丰十年八月十七日

今日得信，知宁郡十二日失守，曷胜忧愤。为今之计，只有坚守二字。阁下守旌德、三溪，霆军守太平、甘棠，次青守徽州郡城，敝处老营守祁门，又派礼字等营二千余人守绩溪丛山关等处。五路相为犄角，必可无虞。待鲍镇、左公各军到齐，再行进剿。目下贵处最为吃重，务望坚守静镇，不可慌乱。城可守则守城，城不可守则守隘守垒。

礼字营未到丛山关之前，设或贼窜绩溪，抄贵军之后路，亦不必慌。所有米粮子药，即从太平运至三溪，东边后路纵断，西边后路必不断也。总期静守为要。

复胡宫保 咸丰十年八月十七日

三接手教，冗中未得速报。此间诸事，方意次青接印，张、宋进兵，左、鲍将至，可期渐有头绪，不料十六日接信，宁国城外各营尽被贼踏毁。郡城十二夜失陷矣。徽兵闹饷，拥至张公行馆，汹汹未已。鲍镇杳无信息。左公又被毓公咨留，焦灼万分。

现在四眼狗踞宁国县，杨七麻子踞石埭县，古隆贤、赖裕新踞泾县，伪侍王亦来，只要静守半个月，贼不能逞志于楚军，则必派一悍贼守宁国，而狗逆率大股援怀、桐矣。意欲请希庵带三营来江南一助，合之朱、唐共四千五百人，尽可一战。左公到日，希仍北渡。狗逆大殷至桐、怀，当由东梁山渡江，否能似我之速也。可否？求商之希公，速行定夺。

复李次青 咸丰十年八月十八日

——宁防溃兵溃勇，仆有告示稿一纸、护票稿一纸。如尊处探得宁郡实已失守，溃兵实已西来，则请尊处一面照缮告示四五张贴于徽州左近，一面飞报敝处，以便多缮多贴。如宁国失守之信不确，不可乱贴。至要至要。

——礼前后河溪等四营二千三百人，即日可至徽州。宁郡未失，则四营赴旌德。宁郡果失，则四营赴绩溪。

——贵军须饷万金，应即照准。有则一次领去。无则分两次领，亦不出十日也。廖道解宁之万二千金，尽可动用。请即照告示中之法用之。如宁郡未失，须交凯章带解，不可动用也。

——贵军请全数守徽，不必分营赴绩。徽郡如有贼来犯，是阁下之专责。徽兵如再闹饷，当严拿重办，亦是阁下之责。此外之事，阁下不必兼管。职专则心一也。徽兵七月以前欠饷，仆不能管，亦不能出示，实无银钱。阁下岂全不知耶？目下兵勇恶习，驱之不去，杀之不畏，仅仅看操、禁烟等空言，岂遂知难而退耶？

——大军以景德镇、建德两路为来路，仆在此兼辖之。又池、黟、太、石，皆在西边，惟祁门扼西之要，仆不可赴徽郡也。万一绩溪有疏，坚守徽、祁、旌、太，自可安稳。凯军即以霆军为饷道，亦无不可。

复张筱浦中丞 咸丰十年八月十八日

侍在祁门，扼景镇、建德两处之来路，顾池、石、泾、太之防务，不可轻动。次青在徽弹压防守，亦不可轻动。绩溪之防，另派礼字营等二千余人往，侍缺饷与尊处略同。本年并未具折请饷，非廉也，知邻省之艰难，奏亦不应耳。徽防七月以前欠饷，不能代给，亦不能再行出示。伏希鉴亮。

浙帅奏请台旆赴杭，若尊意不愿再从事于干戈，尚可婉委陈奏，圣心本无固必儒臣，雍容之度，久为九列所共亮。惟目下急于成行，似多未便，不如委蛇数日，待索饷诸弁风波稍定，然后起程，或未晚也。江长贵刻下景况极苦，昨有信来，求调回徽防，拟即复函允之。

致李次青 咸丰十年八月十八日

今日竞未接手缄，不知台从尚在郡城，抑已出外查阅关隘？鄙意阁下新集之军，宜合而不宜分，宜在徽郡坚筑营垒，或守城垛，以“立于不败”四字为主。绩溪之丛山关，如果确有把握，或可由贵军先分一、二营守之。若无十分把握，则贵军专保郡城，总不宜分。礼字营十九起行，二十二可到郡。阁下与凯章稳住五日，则人心固矣。

复张凯章 咸丰十年八月十九日

惠缄。知宁郡果已不守，贼氛正恶，日内当扑绩溪丛山关等处。阁下切不可慌乱，亦不可派队远出迎剿，总以静镇为主。礼字等营至绩溪。次青营垒坚固，东路必稳。宋副将在太平，西路本稳。阁下在前敌，万一东路饷道或断，西路饷道必可常通也。

李希庵带二千人月杪可到祁门，稳住十日，则此后可进剿矣。宁防之兵勇逃出者，徽郡尚存银万二千两，请次青与阁下速发，以救其饥。

复骆龠门中丞 咸丰十年八月十九日

前此奉留台旆，曾呈三咨一缄，想次第上达荃鉴。此间军事，本谓张、李已到，左、鲍将来，可期日有起色。不料宁国城外各垒尽被贼破，宁郡失守，广德再陷。南陵孤悬贼中，尤为朝不保夕。

目下四眼狗、杨七麻子、古、赖诸贼，皆在皖南，而徽宁各兵归敝处纺辖，新旧交替，纷纷索饷，外寇内讧，一时并集。现派凯章守旌德，霆军守太平，次青守徽郡，杨镇魁守绩溪，以待左公之至。仍求阁下将协饷五万，借饷五万，即日起解，以济眉急。并求将拟带入蜀之兵，改援南赣。安皖安江，即以安湘。曷胜感荷。

复陈俊臣 咸丰十年八月十九日

惠书具悉。足下秉德孝恭，不忍暂离寝膳，仆亦何敢相强。惟天下滔滔，祸乱未已；吏治人心，毫无更改；军政战事，日崇虚伪。非得二、三君子，倡之以朴诚，导之以廉耻，则江河日下，不知所届。默察天意人事，大局殆无挽回之理。鄙人近岁在军，不问战事之利钝，但课一己之勤惰。盖战虽数次得利、数十次得利，曾无小补，不若自习勤劳，犹可稍求一心之安。自到皖南，军无起色。宁国顷又失守。左、鲍均尚未到，良深焦灼。

江西一省，鄙意欲力求保全，以冀外图吴越，内固桑梓。敬求阁下仍招桂勇三千，专防南赣一路，每年可归省一次，以慰门闾之望。郴桂有警，亦可率师回援，实属公私两便。

筱泉新授赣道，必不掣阁下之肘，特此飞商，务望相助为理。

复胡宫保 咸丰十年八月二十日

此间自十七日闻宁郡十二夜失守，不觉草急。广德已于初一日再陷，此后竟无进兵之路，无筹饷之地。左公到后，殊难下手。春霆未至景德镇，闻十二日到彭泽，今日可抵祁门。自二十六至十二，中间两旬大约逗留于武穴、江等处，此次不能不参劾矣。

次青十六日至徽接防。筱翁定以二十日成行北上。不知闹饷之弁，不至滋事否？宁防溃兵，又难经理。侍刻有告示一张、护票一纸，附呈一阅。不知可弭乱端否？

皖北、安庆钱漕事，未及细思，然既征钱漕，似宜以翁中丞为主，此等界限，不可尽弃。公意以为何如？希庵带二、三营南来相助，务求阁下惠成之。非至急不肯为此举也。

复张凯章 咸丰十年八月二十日

所示经理新营之法，至为切当。然亦在九月内乃可行之。就其中声名尤为狼籍者，请再细查，当重惩之。贵营哨弁中，有善看地势者，饬将旌、绩交界之地看清。

次青分二营在丛山关失利，即日贼必破绩溪犯徽郡，务求贵军静镇不动。慎无徇人之请，分兵远出。狗逆从不先发，最善反客为主。贵军不可堕其术中，为贼所致也。旌、休交界，是贵军内后路；旌、太交界，是贵军外后路，不可被贼抄断。

曾文正公书札卷十三

复刘詹崖 咸丰十年八月二十一日

顷奉惠书。诸多过奖之说，愧不敢当。老前辈里居奉母，锦堂色养，庆洽期颐。荷章绂之荣加，助莱衣之有耀，而维桑保障，无旷晨昏，似无所庸其瞻顾也。

示及林居日久，闾阎疾苦，蒿目心伤，此举如奉行不善，适以扰民等语，极是极是。侍家世寒素，深知一粒一丝之匪易。近年从事戎行，每驻扎之处，周历城乡，所见无不毁之屋，无不伐之树，无不破之富家，无不欺之穷民。大抵受害于贼者十之七，八，受害于兵者亦有二、三。喟然私叹。行军之害民，一至此乎！故每与将官委员告戒，总以禁止骚扰为第一义。虽行之未必有效，差幸与阁下来示意趣相同。

猥以不才，承乏珂乡，适值台旌督办团练，有同舟共济之谊。此后互相戒约，侍处如有扰民之政，敬求老前辈随时箴规。尊处如有扰民之事，侍亦当随时献替。所属官绅，亦互相董劝。我辈存一分之心，小民自纾一分之力。

团练一事，各省办法不同，议论亦异。约而言之，不外两端：有团而兼练者；有团而不练者。团而不练者，不敛银钱，不发口粮，仅仅稽查奸细，捆送土匪，即古来保甲之法。团而兼练者，必立营哨，必发口粮，可防本省，可剿外省，即今日官勇之法。国藩于咸丰二年冬，奉旨办团，即募湘勇一千零八十人，在省训练。分为三营，其营官为罗罗山、王璞山、邹岳屏三人，系在藩库支饷。余皆团而不练，不敛民财。三年冬，造船添勇，始行开捐。老前辈此次兴办，可否仿照鄙人旧例，各属该团而不练，以节糜费。独练千人以保吉、赣。如其训练得人，则渐次添募，亦极易事。如卓见以为然，则侍当具奏梗概，伏候复示施行。

江西遭六、七等年大兵之后，元气未复。今北路则有侍与左、鲍诸军堵剿，东北则派屈道等防守，惟南路空虚。拟令周念慈招康勇三千，陈俊臣招桂勇三千，新授赣镇陈金鳌练兵三千，又于吉安练团勇一千，合为万人，请阁下主持其间，李小泉观察协同经理。兵虽不多，而逐日必操。饷虽不厚，而按月必楚。庶儿南，路缓急可恃，不至再被蹂躏。刍荛之见，伏候卓裁。

复夏弢甫 咸丰十年八月二十一日

顷接惠书，并送到大著，具见研经耽道，学有本原。军中少暇，不及细心?绎，但翻阅一二。《檀弓辨诬》发千古之覆，成一家之言，足与阎氏《古文尚书疏证》同为不刊之典。转注说，与鄙人所见不甚符合。而述朱质疑中，所论朱子之学，得之艰苦，则国藩生平之宗旨，治军之微，尚有如桴鼓之相应，自以秉质愚柔，舍困勉二字，别无入处。而不意阁下尚论大贤，亦以艰苦二字，发其微也。

乾嘉以来，士大夫为训诘之学者，薄宋儒为空疏。为性理之学者，又薄汉儒为支离。鄙意由博乃能返约，格物乃能正心。必从事于《礼经》，考核于三千三百之详，博稽乎一名一物之细，然后本末兼该，源流毕贯，虽极军旅战争，食货凌杂，皆礼家所应讨论之事。故尝谓江氏《礼书纲目》、秦氏《五礼通考》，可以通汉、宋二家之结，而息顿渐诸说之争。足下讲学有年，多士矜式，如能惠然肯来，启牖愚蒙，宴所忻望。婺源大贤故里，有江、汪诸儒之遗风，又得足下熏陶教育，想复英彦朋兴，所有忠义，既经采访详确，造成册结，即照苏、常之例，一体办理。并请携二三学者同来敝处，即人忠义局，月致修金，分任采访，不胜跂望。

复张凯章 咸丰十年八月二十一日

次青所派二营，在丛山者小挫，在楼下者幸全，想已有所闻矣。本日巳刻由鲍春霆带去敝信，嘱阁下酌量撤入岭内，是恐徽州被围，粮路或阻，乃万不得已之下策，实则行军以稳静二字为主，苟可不撤，仍以不动为妙。惟阁下三思审度。

复张椒云 咸丰十年八月二十一日

惠缄聆悉。鄙人之不遽援浙，不遽赴苏，实有不得已之苦衷。而使下游亿万黎元，久罹水火，不能不引为疚负。来示虽洞悉事势，曲为鄙人原谅，而谓之老谋胜算，不惑人言，则非所敢承。区区本怀，乃较诸望救之群情而更迫也。

前者私心窃计，以为八、九两月，兵将齐集，必可援宁国而驻广德，援浙而规苏，庶几以后之速，补前之迟。不料湘、霆两营，甫抵旌、太，而宁郡遽于十二夜失陷。次青到徽，次日派两营至丛山关，失利。目下徽军与凯章旌德一军，均极危急，不特不能援浙规苏，即皖南亦岌岌可虑，焦愤之极，弥深愧赧。

安庆合围，贼酋老小在内，彼所必争。若仰托福庇，贼以全力援北岸，攻所必救，致人不致于人，亦未始不足为皖南、苏、浙抽釜底之薪，斯大幸也。

示及请庆帅入浙，为楚师犄角，计岂不佳，第闻已旋节回省，不在崇安。果有劲兵多人，而统之者又能得力，浙中当能延致，似闻浙帅亦不甚跤望闽兵也。雅意殷拳，曷胜纫感。此后勿吝教言，尤为至幸。

致胡宫保 咸丰十年八月二十二日

次青到徽，因徽防交替，及积欠口粮，纠结数日，派二营防丛山关，分守两卡，一营失利，营官阵亡，一营平稳亡恙。

丛山关去绩溪县三十里，去徽州府九十里。次青现在徽州，赶办城守事宜。该城蓬蒿没人，颓败不堪料理。侍续派去之礼字，河溪等四营二千一百人，到徽州，平江六营守城内，礼河四营扎城外，或可保全。凯章扎旌德，静镇未动。春霆到太平本营，亦令其坚守不动。惟祁门老营太单，既恐贼冲入休宁，断徽、祁之文报，又恐索饷内讧，务求阁下告希庵，带二、三营速来一助。季翁到景镇，希公仍可北渡，决不食言。

致张凯章 咸丰十年八月二十四日

二日未接来信，焦虑之至。岂路梗耶？

目下西路石埭之贼少，东路宁国之贼多。石埭之贼，意在防霆军。东路之贼，意在牵制贵军进攻。贵军常常出小队牵制贼股，俾不得以全力攻徽，却不可以大队出击。万山之中，小队则易发易收。大队则难进难退。三百人以内小队也，过三百人则为大队矣。其要全在多用土人指点路径。若路径不熟，不可轻动。以小队二、三百为疑兵，彼此更换，层出不穷。而阁下全军坚驻旌德，安稳如山。此目前之要务也。至贵军之饷道通塞，文报往来，全在太平一路，不可忽视。

致李希庵 咸丰十年八月二十九日

闻已拨四营来援，感慰无极。其续拨六营南渡之说，昨已寄信胡润帅处止之，想已达尊听矣。今早闻袁午桥溃退，是江北之急，即在目前。权衡轻重，应请阁下将所拨四营调回北岸，敝处一面派人至中途截止。

目下祁门老营已稳，鲍军今日可入岭内，张军明日亦可入岭。此间当站得住。所虑者贼由婺源窜入江西腹地耳。国藩之视北岸更重于南岸。南岸纵有大变，而江西省城必尚可保。北岸若有大失，即汉口、武昌亦恐难保。请探明六安州贼情，若紧，求阁下单骑或带一营来此相会，畅论全局。如六安太紧，则并不来会亦可。

复张凯章 咸丰十年九月初三日

守城极不易易，城内虽有守垛之兵，城外亦须扎营以护饷道、汲道，阁下仅三千人，恐不敷分布，次青即前车之鉴矣。鄙意仍以全扎城外为要，祈酌之。如业已修城，心有把握，则由阁下定计，仆亦不为遥制。总之，主守则专守，主战则专战，主城则专修城，主垒则专修垒，切不可脚踏两边桥，临时张皇也。次青所以失者，力主守城之说，乃必待战败之后，始入城而分守之，分布未定，贼已来扑，士气已馁，军械已失，岂复能坚守哉？阁下若为守城计，则当早早分布，早早约定，不准一人出战。待贼来扑城，我军在城上俏俏静静，看得分明的当，然后出战。若不度其必胜，尚不出仗也。

复张筱浦中丞 咸丰十年九月初三日

顷接景镇惠缄，欣悉文报照常，六辔无尘，至以为幸。此间送别台旆后，申刻即闻徽郡失陷之信，叹台端吉祥之身，不特脱离此大灾变，抑且不见而不闻也。次青至今无一确耗，而军民皆言其业已出城未死，殊不可解。现今鲍军扎渔亭，张军扎黟县，其由婺源入江西之路，请左京堂御之于乐平，不知赶得及否？徽军之张金璧、吴修故，楚军之平江营、礼字营，皆已遣撤，沿途恐不免于扰民，用以为虑耳。

致张凯章 咸丰十年九月初三日

得信知黟城渐有米可买，欣慰之至。守城之说，外间均不以为然，咸谓距城十里之石山地方极好扎营，，不知果否？徽州皆不主守城而主守险，牢不可破，官绅之论然，庶民之论亦然，即兵勇亦然，即贼匪之见亦然。众论之所在，势之所在，即理之所在也。次青违众，故诸事大为失势。阁下向顺人心，此次尚希三思。徽防各将官中，与阁下相见者，孰优孰绌，彼善于此者安在？祈示知，并祈常以，好言抚慰之。

致毓右坪中丞 咸丰十年九月初六日

弟接奉寄谕，知逆夷夺我大沽炮台，占踞天津郡城，八月八日在通州八里桥接仗，我军复败，夷兵逼近京城仅二十余里，圣驾出狩热河，飞召敝处鲍超一军入京，交胜克帅调遣等因，神魂震越，中夜涕零。是日适闻徽州失守之信，又不得不强颜抚慰，镇定人心，本日已具折复奏，抄呈台览。徽州之贼破郡城业已十日，尚未窜扰婺源，左京堂军若至乐平，贼或不敢遽犯江西。养素陆军，弟处已扎饬仍旧统带，虽不甚得力，而较之徽、宁各兵，尚为高出数倍。目下各路吃紧，自难遽议裁撤。来示欲会衔具奏，似可不必。至吴道团防一军，现已饬令回江，批令遣散后二月，再由吴道禀请另招。请阁下卓裁，或即令遵敝批办理，或仍不遣散，均听核夺。弟自闻京城之警，悲愤填膺，各事不复综核，统希心鉴。

复胡宫保 咸丰十年九月初六日

连接来信。定远围师，竟尔全溃，贼若专由庐、舒以趋桐城，则机滞而兵钝，计必先攻六安，从外一路包抄而入。希庵至祁门，小住五日，仍即北渡，断不满二十日，途中往返仅十日也。希在此间，不令与贼交手，盖接仗后则进退不得自由，此义侍深知之。次青十日无信，而外间皆言其未死，似非无因。楚军入援之谕，本日始行复奏，恭亲王之咨，亦钞折咨呈复之，兹将折稿录呈台览。主意系希庵所定，与侍初计相符也。惟如此入奏，谕旨派出之后，即不可少有濡滞。求阁下于南北岸各军预先安排，应撤围者预先撤围，应退扎者预先退扎，俟奉到谕旨，公北上则侍当移驻皖北，侍北上则请公兼管皖南，皆义不容诿。其行装银两，日内即当筹画，诸求详示。

致官中堂 咸丰十年九月初八日

逆夷自占踞天津后，复有八月八日通州之挫，凭陵郊甸，去京咫尺，圣驾北幸热河，非常之变，敷天同愤。弟自接奉谕旨，饬派鲍镇一队北上，涕泣旁皇，不知所以为计。维时甫闻徽州失守之信，贼氛紧逼，人心摇动，又以宁防败兵。徽防败兵、楚师败兵，数近二万，纷纷索饷，分别留遣，不得不强颜抚慰，籍资镇定，至昨初六日始行复奏，抄稿敬呈台览。窃计夷氛去京仅二十余里，安危之机，当不出八、九两月之内，若果犹豫相持，则弟与胡宫保二人中，当请钦派一人率师人援，虽明知无益于北，有损于南，而君父之难，义不反顾。如蒙派出，则十月即须成行。皖南、皖北各军，应如何调派，敬求阁下与胡宫保预先商定，详明见示，为祷。

复左季高 咸丰十年九月十二日

次青以未练之军，轻于搦战，遂致败挫。贵军虽多，老手虽众，而究系新立之营，须偕老营合打几仗，乃为可靠。凯章现驻黟县，势难调回与阁下合为一路。日内拟令鲍、张进兵，规复休宁。休宁若克，则贵军由婺源来与凯章会师，万无一失。休宁若不克，则贵军至婺源后，且须停顿，或请凯章间道往迎，谋所以合战之法。乐平至祁门，尚有二百六七十里，阁下若弃本军而来与弟相会，恐不妥叶。婺源至祁不满二百里，或阁下由婺来祁，凯章亦来祁相会，此说较稳。二者请阁下定择其一。总之，阁下与凯章一见而后接仗，则彼此皆放心矣。弟初六日北援奏稿，想已接到，所以必邀阁下同行者，弟于兵事本无所解，又近来心血日亏，思不能入，此等大举，尤不可无贤智者与共艰危。北援议一则，录呈台览，大约皖南能防守，贼不入江西境内，皖北能不撤动。目前之局，俾江西、两湖少得安枕，则北上者乃能放心，否则于北无毫末之益，于南有邱山之损，亦非弟之本志也。

复胡宫保 咸丰十年九月十三日

连接惠书，抄寄探报及六君子公缄，具悉。此间侍与诸君子各有一议，抄呈尊览，祈阁下兼综众说，折衷一是，至西巡之说，则万万不可。木兰秋狝，本国家之宪章。嘉庆年间，无岁不举。宣宗因抱鼎湖攀号之恸，不忍更莅其地，非弃而弗有也。距京城及东西陵皆不甚远，即去盛京及科尔沁部，亦不过数百里。左右前后，无非四十九部之臣民。以鄙见观之，权宜避狄之计，无如热河之妥善者。若秦、晋则物产、兵力、人心，无一足恃，不知何见而以为愈于滦阳？大抵天下有理、有势。北援，理也；保江西、两湖三省，势也。吾辈但就目前之职位，求不违乎势，而亦不甚悖于理，此外出位之恩，非常之策，吾辈尚可不必遽议。阁下以为然否？

致黄南坡 咸丰十年九月十四日

弟自到皖南，日望新军之至。接防未及半月，而宁国、徽州相继沦陷，进兵无路，筹饷无地，殊深焦灼。但望左军速到，不至阑入江西腹地，则后事尚可徐图耳。东征饷局，承于万难着手之中，施此九曲穿珠之技，高谊鸿才，感荷曷极！弟不欲独享其利，而必分之于南北两岸。公之于六七君子，盖亦反复筹思，冀溥洪河之润，共饱仁人之赐。意城以为拉扯太多，人心易冷，不知军事有利钝，人情有爱憎，推广言之，更觉落落大方，事虽出于良朋见惠之私，名当托于梓里共济之公，阁下以为然否？

复邓寅皆 咸丰十年九月十四日

前奉惠示，猥以弟近日行事心迹载日记中者，远荷褒许，弥增惭悚。弟自八年夏间再出视师，痛改前此客气用事之弊，以一勤字自勖，仰希仲山甫夙夜匪懈、陶桓公分阴是惜之风，来信所引先劳之训，盖尝有志焉而未逮。自督办皖南军务，接防未及两旬，而徽、宁两郡先后沦陷，焦灼难名。明年敬求仍旧设帐敝居，俾儿辈少有成就，弟无内顾之忧，感荷何已。

复左季高 咸丰十年九月十六日

贼已破淳安，则不由婺源窜饶，亦恐不由严州窜浙，或当由开化以窜德兴。一入德兴，则贵溪、弋阳、广信、抚建，处处可虑。现令屈道、钟守守广信，养素守抚州，而腹地空虚，应请阁下驻扎乐平，深沟高垒，以观贼之变态而徐应之。万一贼果窜江境，入德兴，弟当飞饬凯章回援，与阁下会合，始能痛剿巨股也。

致左季高 咸丰十年九月十七日

安庆寄到伪文，附呈尊览。此间调度，另用公牍，咨达冰案。南北两岸同时吃紧，鄙意南岸处处主守，仅留贵军驻乐平，为游击拨应之师，犹北岸之有希庵一军也。但须以凯章合为一路，庶可纵横如意。否则麾下新军，未知果能使兵不负将否？观此伪文二件，贼之全局已经了然共白。弟所布置是否有当？乞迅赐详示为荷。

复杨厚庵 咸丰十年九月十八日

惠缄，以徽郡不守，祁门戒严，远劳厘系，至以为感。自鲍回渔亭、张回黟县，与祁门相犄角，老营已稳。希庵千里来援，备尝难苦，归途风雨交加，山行尤难，不知过江时平安否？徽郡之贼分大半赴浙，闻淳安失守，严州失守，江西处处吃紧，防不胜防；而国藩又以夷氛不靖，凭陵郊甸，疏请带兵入援，一经派出，则抽拨北兵，南岸更形空虚，日夜焦思，殊乏良策。南陵陈镇军深得军民之心，坚守半年，深可佩服，闻其与民死守，不肯冲出。阁下若能解银一万两或五千，以济其危，敝处当即日解还；若不能解银，则请设法寄信，令其自行拔出，先来祁一晤，另行统带一军进剿滨江各城。此等将材实属难得，不得不护惜之也。

复左季高 咸丰十年九月二十一日

接惠书，知尊意与弟约略相同。此间官绅及张、鲍各将士之意，皆欲进攻休宁、徽州二城，不肯遽然退兵。回援江境，盖缘近日徽贼分起下窜，浙江二城存贼无多，有云仅数千人者。张、鲍之意，欲俟天晴进克两城；绅民之意，因避地无所，欲俟克复速返故居；幕府及地方官之意，以为克复休、歙，则自绩溪以至祁门，五县之北，共一大岭，扼岭而守，不过四千人，可守五县六百里之广，较以防婺源、防祁门、防乐平、德兴等县，二万人尚嫌不足，守岭则四千人已觉有余。弟亦深知守岭之妙，特克复休宁、歙县，尚无十分把握，且待天晴进攻，从众人之公议。其应否如是，尚求卓裁酌夺。

复李希庵 咸丰十年九月二十三日

青草塥各营进援六安州，闻州城解围后，此举业已停止，不知确否？胡中丞于久经谋定之局，每至临事而变其初计，如去年七月初破石牌之时，即议定守石牌、围太湖矣；十一月援贼将到，忽变为进御小池驿之计。本年三、四月初进安庆之时，即议定远攻桐、怀，近守英、霍矣；今九月援贼将到，忽变为分救六安之计。大抵宫保德性之坚定，远胜于往年，而主意之不甚坚定，犹不免往年游移之见。左季翁谓其多谋少断，良为不诬。阁下当力持初议，以“坚定”二字辅宫保之不逮，国藩亦当从容讽劝，勿为人言所动。

此次救援六安，闻出自伍茨生之策谓往返不过二十日，实则天下无此神速之兵也。历口王、彭二营，已札饬速回北岸，次青已回祁门，季高扎乐平未动。安庆贼气已衰，只要桐城、青草塥两军坚定不摇，安庆必可速克。此阴阳交争之几，南北两岸士气赖之一振。长围必不可撤，亦乞阁下审几而力图之。

复胡宫保 咸丰十年九月二十三日

接大咨，逸亭带大队救援六安，往返以二十日为度，窃恐军事不能如此计算。古称陈汤算五日而得吉语，司马懿算五月而破高丽，皆史官事后铺张之词，不足深信。鄙意希军扎青草塥极为扼要，贼之全力必在桐城，希军救援桐城，极近而易，即由舒城小路中梅河以至潜山，希军亦恰好御之。此皆侍所谓第二路最难者也。至第三路贼来，必先破六安、霍山；第四路贼来，必先破固始。待城破后，希军徐起而应之，尚不为迟，切不可令希军入山太早，致大股来扑桐城，回援不及也。

致张凯章 咸丰十年九月二十四日

顷春霆来此，定于明日进兵。贵军自可同进，如何约会之法，请阁下与春霆商之。敝处添亲兵，须在贵军及各处挑选，意欲于打仗时联络一气，如用陈玉恒为旗长或为帮带官，再于贵军挑一哨入队，则敝亲兵与贵部呼吸相通矣。所挑之勇亦不必尽取老手、好手，但得半生半熟者，于贵部无大损而于敝处有裨益，即系两全之事。将来成军之后，当令陈玉恒带至尊处，请阁下率之试打一二仗。总之，使敝亲兵与朱、唐三千人合之左军，贵军，共熔成一家耳。

致毓右坪中丞 咸丰十年九月二十七日

顷由胡宫保处寄到恩秋舫观察京信一件，欣悉京城尚属安稳，夷氛已退，圣驾不日可还，不胜忭慰。自徽州失守，京信危急，弟实忧惶竟日，在室中徘徊私恸，几不能办一事。兹幸北事危而复安，吾辈仍可努力同心补救，万一如奉朱批，仍命弟带兵北上，弟即留左京堂于南，合同阁下办理皖南、江西交界军务，弟仅带数千人北行；若朱批并不准弟进京，则弟仍与阁下会筹，力保江西以规皖南。其前次密咨二十万，仍恳阁下预为筹出，至祷。恩观察信钞呈。其各处系念京畿最切者，请尊处速抄转寄，稍纾薄海臣民之望。

复左季高 咸丰十年九月二十九日

——六安州并未失守，寿州被围旋即退去，霍山有贼似非大股，余会亭当足以御之。北岸狗逆尚无上犯之信，希庵带来之四营，分起遣回北岸矣。

——杨七麻子现带二万人驻旌德县，盖为徽州、休宁二城之援。守徽州者为赖裕新，守休者不知何贼，当是古隆贤之类。张、鲍今日出队攻城，殊恐难于得手。杨七麻子既入岭内，则建德一路已松，将来以休宁之坚城拒我，而杨逆从开化之华埠入江西境，是可虑也。休若不克，终须抽出凯章一军为游击之师，乃不滞于机，请阁下派二人一审鄱阳至建德之路，中间所谓石门者，究竟险要何如？一察开化至歙县之路，所谓华埠者，究竟应驻若干人？若凯章与贵军能从华埠绕至歙县之东方为得势，弟用兵病在太呆，求兄于灵活处匡我。

——北援专以明臣子之义，不问事之济否，润去则留希以保湖北；弟去则留公以保江西，弟与润两人之意，皆已决矣。厚庵之才，无所不可，而水陆实难兼顾，多公则难洽众志，故须留兄与希庵也。

——来示谓弟有讨贼之责，兵不可太少，极是。惟凯章不愿多将，芗泉恐不宜多将，二人只能各统五千。春霆除自带六千外，已拨二千益之。兄宣统万人，平原可大战，山间可分枝为妙。弟拟带五千人，而恐训练不勤，虚麋饷项，盖本非临阵之才，而所办者皆粮台之事，故不敢多。合之徽防各营，已四万有奇矣。

复宋子久 咸丰十年九月三十日

离城太远，出仗必难以收队，必须移近乃可图功。打仗要队伍整齐，开枪不可太远，上半日要寂静，下半日收队时要不散慢。弟昔作有《得胜歌》云：“起手要阴后要阳，出队要弱收队强。初交手时如老鼠，越打越狠如老虎。”虽粗浅之言，而精者不外乎是。凯章办事皆从浅处、实处着力，于勇情体贴入微，阁下与之共事，望亦从浅处、实处下手。贼匪最谲诈，吾辈读书人大约失之笨拙，即当自安于拙，而以勤补之，以慎出之，不可弄巧卖知，而所误更甚。鄙人阅历之语，谨贡一得，以备刍询。

复胡宫保 咸丰十年十月初一日

西迁之策，侍连日思之未得端绪，仲远兄陈滦阳之不可久驻，内六盟之未足深恃，诚为切当。必谓关中遂可建不拔之基，似亦无据。朝廷草创，略修宫禁暨坛庙官寺之类，养禁旅卫卒二万人，非二百万金不办，仓卒间何从得此？万一粤匪、捻匪分道西犯，秦中兵勇岂足御之？又迁都大事，官府须二、三非常之才经纬万端，三辅须熊罴不二心之臣捍御外侮。将仍求之满蒙宗藩勋旧之中，则旧科难改；若求之汉人卿相督抚之中，则亦殊乏妙选。盖有人则可秦可滦，均足自立，无人则滦失而秦亦未必得，斯鄙见所未敢遽决者也。

复胡宫保 咸丰十年十月初五日

连接惠缄，敬承所示。

唐义训带队至祁西山中雕剿，尚未见贼，文报已通，池州内犯之贼，当少退矣。

读抄示密寄，知款议已成，此间亦奉到寄谕，言抚议就绪，鲍军可不北行。初六日请派入卫之疏，殆不准行，吾辈得以一意筹议南事，岂非至幸？惟侍调度乖方，广德失而无以屏蔽浙江，宁国失而无以更谋苏境，徽州失而皖南几无立足之地，五、六、七、八等月所奏诸疏，竞无一语能践，无一句不假，中夜愧愤，何地自容！十月若不能克复徽郡，断不能不亲为淮扬之行。应如何前往之法，敬求训示。

寄云放苏藩，希庵放皖臬，皆极可喜之事。从此皖北吏治，公为主而希辅之，必有起色。希庵青草塥之兵，鄙意不可早动，贼之大股恐仍当自舒至桐，不知有一二可采否？

复李希庵 咸丰十年十月初五日

顷奉谕旨，知阁下陈臬皖中，至以为庆。

惟皖南自徽、宁连失，不特无进兵之路，亦几无立脚之地，吴省数千里不能提兵过问，自顾职位，忧愤何极！潜、太两城主守，不易之论；石牌城主拆毁，仆尚不深知。

鲍、张进攻休宁获一胜仗，贼坚守不出，恐难遽克。左公尚在乐平。次青处公议稍伸，私情则我实抱歉，不知古人处此，如何而后两尽，请公细思示我。

复左季高 咸丰十年十月初八日

惠书，敬承一切。弟自知用兵失之太呆，故请教于阁下及润帅，今来示详及得机得势之说，益觉豁然开悟，所应复者详列于左：

——徽州失守之后，飞札鲍、张由岭外收回，一则顾祁门老营，一则岭外无米可买，鲍、张饷道已断，救败之着也。厥后鲍由渔亭进攻休宁，张由黟县进攻休宁，系因已成之局，因绅民之请，遂为呆着。

——目下若取远势，能以劲兵从开化、华埠绕出歙之东路，则其势最远。然此一路山太多，径太仄，米太少，民情太坏，阁下不肯从此路进兵，极为有识。其次略取远势，则请阁下从婺源进扎屯溪，屯溪在休宁之东，歙县之西，徽属水陆最盛之区也。贵军若到屯溪，则与鲍、张两军可收夹攻之效，而徽军如尚溪口之杨副将、江湾之王副将，皆可与贵军联为一路。另有一图粘签说奉呈。

——祁西榉根岭之贼去而复来，似是池州打先锋之贼，当不致内犯景德镇。弟在老营派千人去防，带锅而不带帐，借居民房，十日换房一次。阁下若由婺源赴屯溪，宜全军皆往，不必留防景德镇，虽后路过于空虚，然有不能兼顾之势，仍请细酌。

致胡宫保 咸丰十年十月初八日

鲍公攻城，贼坚闭不出。左季公谓侍用兵不得机势，良然。探报严州之贼，尽折回与鲍、张大战，果如是，浙患少纾，亦大局之幸也。

复李筱泉 咸丰十年十月初八日

顷奉惠缄，猥以马齿虚增，远辱廑系。方今东南糜烂，夷氛内犯，銮舆北狩，君父在难，正臣子负罪婴疾之时，岂敢言寿称庆？

九月六日复奏请北上入卫一疏，十月七日奉到朱批谕旨，国藩与胡帅二人均可无庸北上。闻该夷款议已成，交银即可退出。圣主眷念南服，不令以他务纷心，而鄙人治军无状，广德失而无复庇浙之力，宁国失而更无人吴之路，徽州失而皖南几无自立之地，中夜以思，愧愤何极！现在力攻休、歙二城，无论得力与否，腊尾要当谋为淮扬之行，少慰三吴之望。

次青此役，大失民心，吾负私情而伸公义，昨奉优诏褒嘉，将来转圜尚易，然决不再令带勇。与其负之于后，不若慎之于始也。

复胡宫保 咸丰十年十月十五日

侍出营，赴黟县查岭，每日行六七十里不等。连接惠书，敬承一切。当贱子揽揆之辰，正阁下释服之日，同为永感之人，并处多难之秋，负疚不遑，奚暇言庆？

鲍镇近日抑塞郁怒，颇改常度，虽无直告侍者，而侍亦略闻一二，亦恐非破贼之象。只好听其自进自止，且寄信令其来祁门老营小住二三日再看。大约皖南今冬，殆无佳耗，惟厚庵破南陵援贼，接出陈大富，是近日极快意事耳。

复左季高 咸丰十年十月十六日

接复缄，知屯溪之请，恰与尊意相合，即备咨请大军前进。顷得来咨，因建昌之贼，窜近安仁邓家埠一带，贵军须暂留截剿，与弟前咨相符。闻此股实非悍贼，在仁化、乐昌屡被粤兵及康勇击败。建昌仅异字营六百人，居然守城二日三夜，得以保全，且出击获胜，则贼之无能可知。应请阁下派三、四营前往雕剿，一面仍料简全军，进驻屯溪。如狮子搏兔，必用全力，则多派数营截击亦可。至大赤、榉根、大洪诸岭，设防尚密，可不必上烦廑虑。

厚庵带韦部六成队由水路赴南陵，破贼垒四十座，拔出陈大富一军，此今年第一快心事。厚庵真名将也。桐城狗逆，尚未开仗。芗泉一军，谕旨未准调来，即日再当陈请。

复胡宫保 咸丰十年十月十七日

郧兵至，奉赐书并锡匣惠件，又梅村兄与廉卿鸿文，读之愧悚难任。公有赐物，无一敢却。此次则实不敢当，而又不敢径璧。谋之少荃，以为令诞不远，可还以此致祝，而媵之以他物。姑存其说，先以鸣谢。梅公之古藻联翩，廉卿之真气流转，奖许之过，期待之厚，诸无以副之，少迟再行肃函奉谢。

专丁归，又奉环章。西迁之说，幸与日前寄示复严、张信不谋而合。至云斩陈元振，出之柳伉则为忠直，出之郭李则为跋扈，尤为至论。尝熟思袁绍之诛除宦竖，陈元礼之追胁马嵬，虽一时快心之举，然岂稍有儒生气象者所能为哉？又岂有儒生气象者所应为哉？

霆营新军苦甚，主将又悁忿不解，俱非佳象，侍心窃忧之。宋国永似尚晓事，然亦怯于积威，难遽挽回。公辛苦教练数年，成此一枝劲旅，恐一调南岸，而逾淮变枳，尤以为疚。

复毓右坪中丞 咸丰十年十月十八日

建昌之围，弟实悬系万分，幸托威福，迅速解围，喜慰非常。闻黄守率其子二人昼夜登陴严守，李昇平、杨锦斌等十分出力，应请阁下主稿，絮列敝衔，从优奏奖。方今发逆炽于北，粤匪扰于南，江西军事，殆无了期，若守令尽能固守城垣，则弟与阁下省力多矣。闻屈、钟二人布置甚好，信、玉两城，应可无虞。目下伪侍王李世贤踞严州，有窥伺衢、信之意；伪辅王杨七麻子踞旌德，往来徽州、休宁等处；伪忠王李寿成由青阳上犯，图窜江西。弟意建德普军，尚难深恃，已调陈镇大富一军驻扎东流，专防李寿成一股。惟该镇一军，新自南陵拔出，经年被围，未发一厘之饷，实属可敬可悯，敬求阁下饬发二万金，无论何款，总以迅速为妙。此十月内，弟索银至十八万之多，而左军、普军、吴军款尚在外，子药军械各局万金在外，为数太巨，弟实再四撙节，出于万不得已。普军本应由阁下发饷，弟欲激励用之，遂权由总粮台支领，盖所办同系一事，弟与老兄可不必分家也。鲍、张获一大胜仗，徽、休两城，近来添贼颇多，难遽克复。京中事局渐稳，国家之福，亦吾辈之幸也。

复杨厚庵 咸丰十年十月二十一日

前闻解南陵之围，救出名将、劲卒、义民数万人，为之拍案称快；本年地拆天缺，无一可意之事，独此事令人轩眉。

顷接两次惠书。陈镇军应驻之所与银两、军火、锅、帐等件，已札饬江西总粮台迅速筹解，并咨明冰案。昨因贼破羊栈岭入黟县，全局大震，又请陈镇军由香口而入，驻石埭之七都，冀与岭内诸军联络一气，亦经咨会在案。贼破黟县，凯章派队八百人速剿，午刻接仗，我军小挫。春霆派千六百人会剿，申刻获胜，贼已逐出。今日若能再胜，驱出岭外，则鲍、张无后顾之虞，得以全力进攻休、歙。然岭外不扎一支大军，则岭防日日可虞，陈镇军一支，务祈设法玉成此举，皖南之机局乃活耳。

复胡宫保 咸丰十年十月二十二日

长虑却顾，因谨慎而拙滞，此正侍用兵之短处。日昨贼破羊栈岭，破黟县，侍之调度又已拙滞，幸鲍、张未接侍信，先已发兵。鲍军行八十里，大获胜仗，立将县城克复，张军行五十里，巳刻小挫，申刻又大胜。鲍、张两军复大胜，追贼出，立将羊栈岭克复，此神速贤于拙滞之明效也。

来示大府规画之地，须宽博有余，富饶之乡自无逾于淮扬者。五月间承公七次缄示，侍即决计办淮扬水师，无如节节迟滞，目下尚不能舍此而驰赴淮扬。徽州之失，侍所以痛心而疾首也。贼之诡计，一由黟北踞黟县渔亭，断鲍、张之粮道；一由祁西窜踞景德镇，断侍之粮道。昨克复黟县羊栈岭，黟北之贼，计已破矣。其祁西一层，现函商左帅暂留景德镇。左帅留景镇，则着子较拙，左帅来屯溪，则机局较紧，侍不能决，伏候指示。

复李希庵 咸丰十年十月二十二日

皖臬一篆，前经翁中丞奏委蒋守署理。如不送来，自不必与之计较；如其送来，阁下仍以受篆为是。盖安徽糜烂之区，人人裹足远避，前此七八年间，福中丞告病、告假，奏疏近十次，其避抚篆如避虎狼；近翁中丞思卸抚篆，前后亦具疏数次；恩廉访不肯接臬篆，曾经严旨申饬，此皆三年以内之事。阁下若执坚不受，则与三君子规避之迹，无甚区别，祈细酌之。

此间贼破羊栈岭入黟县，全局大震，幸鲍、张拨兵迅速，化险为夷，此皖南近日可慰之事。然祁西等处无营，毕竟可虑。

致胡宫保及水陆统领 咸丰十年十月二十三日

南岸贼情，伪侍王李世贤初意本窜浙江，其破徽州乃其意外之获。其党分布徽州，严州等处，伪侍王谋徽、谋浙，其意向似未确定。伪辅王杨七麻子驻旌德，其意似为徽州之后援，保宁国之前门。伪忠王李秀成挟伪小东王自苏州、芜湖而来。厚庵军门于南陵亲见其党羽甚多，昨由青阳至太平，直犯羊栈岭而入，破黟县，其意专在抄祁门及鲍、张之后路，虽官军两获大胜，克复黟县，追贼出岭，而该逆必再寻别计抄我后路，此贼情之大略也。官军应商战守事宜，谨陈于左：

——李秀成股匪若再由羊栈岭、漳岭入窜黟县，鲍、张仍派队速剿，祁门亦派人去打行仗，三路会剿。

——李秀成股匪若由大洪岭入犯祁门，祁门老营坚守不动，待鲍、张派队来援，祁营再出队夹击。

——李秀成股匪若由赤岭、榉根岭内窜景德镇，即九年六月杨七麻子由景镇窜回石埭、七都之路也，左京堂由景镇发兵拦头击之，祁门发兵横击其腰。

——伪侍王、辅王二股若分支由婺源窜乐平，左军拦头迎击，张军由尚溪口跟踪追剿，应由凯章兄派人将尚溪口、婺源路径一一看清，并派人预先于中途坐探。如窜乐平之贼不满万人，则左军自足了之，张军不必追剿。

——左、鲍、张老营暨祁门老营均须深沟高垒，多储米粮子药，为坚守之计。如附近二百里有贼，均可派队出打行仗。打行仗之法，或带锅而不带帐，或老营煮饭挑送，皆可。

复胡宫保 咸丰十年十月二十八日

左帅来祁已两日，精悍之色更露，议论更平实，脑皮亦更黑。侍于皖南、业已办理不善，然退张而进左，差足下对皖人，上对圣主，即或难期速效，鄙心亦自无憾。惟皖南必须三支劲旅，侍到淮扬亦须有一支偕行。现仅鲍、左、张三支，陈镇大富一支，闻弁兵皆不甚得力，始终欠此一支，侍不克迅图东行，实深焦灼。

致王子槐 咸丰十年十一月初一日

徽州数年以来，幸得安谧。国藩新接防务，李次青观察莅任八日，遽遭此变，使珂乡罹此浩劫，鄙人办理不善，且愧且愤。宋滋久侍讲现带安勇与鲍、张两军协剿，日夕谋克休、歙两城，奈伪王三人，环聚徽境，贼党过多，难遽得手，实深焦灼。

复胡宫保 咸丰十年十一月初二日

惠书，敬悉一切。权不可预设，变不可先图，自是至当之论。大抵平日非至稳之兵，必不可轻用险着；平日非至正之道，必不可轻用奇谋。然则稳也，正也，人事之力行于平日者也；险也，奇也，天机之凑泊于临时者也。敢以质之左右，有当万一否？

桐城之捷，此间得见探报，粗知大概。战事尚无所闻。左帅来祁已四日，其部下自安仁大捷后，至今尚无续报，若再不扎屯溪，此路贼必生心，可虑之至。

九舍弟仰承明教，尚知钦感。我公实能以善养人，不仅以善服人，故才气之士易于服化，敬谢，敬谢。

复杨厚庵 咸丰十年十一月初三日

惠缄具悉。陈镇饥疲之军，须稳当行去，以固其气，良为至论；已批令暂扎东流，不必进扎香口。俟江西解到饷项子药，再行酌调。至全军尽移祁门，则可不必。祁门地势极窄，现在兵力尽足，不可再添。建德普军殊不足恃，必仗陈军在东流，庶建德得唇齿之依，无意外之虞。祈嘱陈镇军单骑来此一会，队伍概不必来。渠三月解围之案及秋月守城之劳，可开单由敝处具奏请奖。

陈镇军营制不甚妥叶，请阁下就近指点，令其改依楚军营制。敝外新刻营制、营规，兹发去十本，烦转交陈公，令其照改。

复欧阳筱岑 咸丰十年十一月初三日

昨接惠缄，尚未奉复，深为系念。弟于中丞向未识面，碍难关说。应请阁下扁舟东来，枉过敝营，聊借子猷雪夜之访，以为张俭北海之行。

来示谓近年畏事避谤，与官中绝无交涉，果尔，则不久当有代为剖雪者。阁下昔年舌端或有弹射，笔端亦颇刻酷，苟祸生有胎，则亦不可不自省而敛抑也。

复胡宫保 咸丰十年十一月初七日

初五日夕闻普营危急之信，派队往援，限初十日赶到，不知能坚守待援否。两日焦灼万分。今早闻陈镇军在东流打仗获胜，为之一慰。东、建唇齿，相去仅五十里，普军或可保全。又闻多、李二公大获胜仗，北岸得手，南岸亦为气王。然安庆不克，北岸之兵仍不可薄，防仍不可弛。狗逆虽暂退，不久又当来援。南岸再勉支数月，以待北岸怀、桐之成功可耳。左帅自祁还景镇。渠部下新克德兴、婺源两城，锐气可用，将来当成一劲军也。

致左季高 咸丰十年十一月初七日

接禀报：建德已失守。查建德入江西有三条路：一由彭泽上湖口，一由石门至饶郡，一由桃树店至景德镇。其湖口一路，弟已札竹庄二营前往守城，不知赶得及否？其石门一路，应请阁下派千余人在彼防守。其桃树店一路为祁门与景德镇二处所必争，应请阁下派劲旅迎头击剿，而弟处派人追击其尾。若贼据建德不动，即请贵军进击。其米粮、子药半由祁门送桃树店，半由景镇送去可也。阁下卓裁行之。

复吴子序 咸丰十年十一月初八日

前接惠缄，裁复少稽。弟自渡江而南，洎乏善状。鲍镇尚未到皖，而宁国已失；次青甫经莅任，而徽州旋陷。不特不能提师赴苏，慰三吴父老之望；即皖南几无立足之地；又有南赣股匪飘忽北来，连陷河口、德兴、婺源；经左军屡击获胜，甫得一慰，而普镇又有建德之挫，城池失陷。一波未平，一波忽起，真有应接不暇之势。贵郡得黄太守婴城固守，遂得保全，良堪欣慰。弟入夏以来，公事日多，久荒书籍，道味日减，有退无进，常用悚仄。

批沈宝成 咸丰十年

闪上地方不宽，得十一哨，又亲兵十一队，尽敷战守布置。须四路照顾，不可挤在一处。贼若来时，当头敌者须择一好手。窄路打仗，胜败全系头敌数人。若头敌站不住，后面虽有好手亦被人挤退了。

桃树店等处多发哨探，左京堂亦有探卒至桃树岭等处，该营须与之常通信息。历口有全字营，箬坑有霆字营，其石壁等处须拨一哨顾后路否？仰该将自行酌之。

复鲍春霆 咸丰十年

阅此函，知贵镇之意欲向建德截剿贼匪。吾昨误疑休宁另有援贼也，如得贵镇亲统劲旅出岭以剿建德，岂不大妙？无如休、歙、太、石等处地方太阔，贼势太众，非得大枝劲旅不足以资防御。贵镇本管六千余人，又兼统张、赵、杨、蒋、萧、唐等四千余人，声威较大。本部堂欲以攻休、守黟、防御太、石等事，责成贵镇一人，遂不复派贵部下分剿建德矣。

惟闻左京堂留守婺源之兵已调回景镇，休南一路太嫌空虚。余前欲调张道老湘营移扎龙湾五城及婺源等处，正所以防休贼由婺源窜江西也。兹闻江军门已至江湾，若令其酌带二千人专守婺城，则老湘营仍可不必移动。本部堂再四熟商，老湘营若移扎休南，则蓝田、汤口处处空虚，不特休北百姓尽遭涂炭，且恐太平之贼窜入黟县；老湘营若仍扎休北，则龙湾五城处处空虚，不特屯溪之米粮不断，休邑永无克复之期，且恐休、歙之贼由婺窜江。日夜焦思，不得善策。仰贵镇就近会商张观察、宋侍讲等，筹一妥法，迅速禀复。

复宋滋久 咸丰十年十一月十二日

江军门新到，弟已咨请督率王、程各队，坚驻江湾，屏蔽休南、婺源等处。其休北、迪祥等处即不移动，以副阁下及绅民之望，亦从鲍、张二公之雅意也。至尊意欲鲍、张二军急攻休城，两公皆熟于战守事宜，除大调度弟处作主外，凡打仗出队，进退缓急，均由渠自为主，弟俱不遥制也。

复左季高 咸丰十年十一月十三日

老湘、桂勇尚未回镇，实深悬系。昨夜专人至尊处，请不必分支，贼锋甚锐，阁下坚驻以待其来，如迪庵在武昌待石逆之法，以主制客，以弱伺强，竟不移营进剿，或有把握。饶州、婺源、景德镇三处，请不必兼顾耳。

复张凯章 咸丰十年十一月十六日

接惠书，知已安抵叶村。贼犯羊栈岭，又犯禾戍岭，处处吃重。现另留霆字二营在祁护卫，礼字二营仍扎卢村不动。宋侍讲安勇改扎渔亭，与二老湘营、二霆营联络驻扎。渔亭为中权扼要之地，请阁下亲往指点一次，总须深沟高垒，立于不败为要。此间三日不接左季翁信，昨夕接江西省文数件。浮梁之文报已通，左军必无恙也。

致宋滋久 咸丰十年十一月十六日

浮梁疏失，鲍、张退扎，致休、歙难民，栖息无所，皆国藩调度乖方之咎，且疚且愧。

贵部昨日已抵卢村，贼匪连日犯岭，留礼字二营驻防卢村，应请贵部移驻渔亭，与霆字之副左、副右、老湘之右翼二旗，合并驻扎，务祈深沟高垒，立于不败之地。霆营之精悍，老湘之谨严，求阁下参仿行之，略变徽防气习。

治军之道，以勤字为先。身勤则强，佚则病；家勤则兴，懒则衰；国勤则治，怠则乱；军勤则胜，惰则败。惰者，暮气也。求阁下以身率之，常常提其朝气为要。

复左季高 咸丰十年十一月十九日

鲍军当赴景镇，本无疑义，因接阁下阻止之信，是以暂停未发。江湾之贼，若由婺源窜镇，计必先鲍军三日而到，敬求阁下静守数日，坚壁不出。待鲍军到浮梁时，霆营剿西路建贼，贵军剿东路婺贼，各有专向，仍可互相援应。如婺贼径至乐平，抄贵军之后路，亦求阁下先顾景镇老营，待鲍军到镇，贵军再行赴乐。闻江湾之贼，即是德兴、河口两处败匪，以贵军当之，应有必胜之理。但鲍军未到之先，未可亲出迎剿，必须固住老营，自全其军。千万！千万！

至弟移营之说，此间众口一词。弟思之至熟：此时率鲍赴婺，计已落贼之后。且军心摇动之际，弟若轻动，则军民纷乱，米盐无买，各军皆不方便；不若弟与凯章主守，公与春霆主战，以待事机之转。尊意以为何如？

复毓右坪中丞 咸丰十年十一月十九日

此间军务冗杂，刻无暇晷。本月以来，初一日婺源失守，初三日东流失守，初四日建德失守，十二日浮梁失守，十三日饶州失守，十五日岭外之贼破禾戍岭而入，休宁之贼攻陷上溪口营盘，十六日岭外之贼破羊栈岭而入，休宁之贼攻陷上溪口营盘，实属风波迭起，应接不暇。幸左军于初三日克复婺源，杨、彭及陈镇军初三日克复东流，左军十三日克复浮梁，祁门所派唐副将一军十七日克复建德，大局稍定，人心稍安。

目下建德之贼，集于渠田、石门等处，意图窥犯左军。江湾之贼，欲由婺源窜入乐平，亦图窥犯左军。左军若有挫失，则祁门之粮路已断，而群贼阑入江西腹地矣！弟拟派鲍镇率五千人至景镇，帮助左军分剿建德、婺源之贼，因羊栈岭日日开仗，被贼牵制，鲍军二十一日乃可起行，二十四日可到景镇也。阁下调彭道平江营至德兴，可与左军通气，甚好。仍请调养素之水师及孙昌国之飞划，防守都昌湖面，恐贼由都昌偷渡吴城也。总之，江西之安危，水路须守住鄱湖，不令偷渡西岸；陆路须守住景镇，不令内犯腹地，则风波渐平矣。

复宋滋久 咸丰十年十一月十九日

惠缄，具悉。目下抽出霆营，回剿浮梁、景镇，作为游击之师，自不能遽回黟、休境内。所有渔亭、叶村、卢村各营及祁门老营，皆专以一守字作主。祁门、叶村，地势较好，所虑者渔亭及卢村耳。渔亭现有六营，当再加派霆字二营，前往同扎，则兵力较厚，务祈阁下督率各营，深沟高垒，为坚不可拔之基。千万！千万！

治军以勤字为先，实阅历而知其不可易。未有平日不早起，而临敌忽能早起者；未有平日不习劳，而临敌忽能习劳者；未有平日不能忍饥耐寒，而临敌忽能忍饥耐寒者。徽防挈眷、扰民，习气已深，实难挽回。吾辈当共习勤劳，先之以愧厉，继之以痛惩。阁下若有志斯事，或另招一二哨，苦心训练，绳以敝处营规，尽变徽防积习。如果可用，则逐渐增加，以是保卫珂乡，即以是共维大局。可否？祈酌度办理。

复左季高 咸丰十年十一月二十日

枧田之贼，退而不退，其为待婺源之贼两路合扑景镇，已无疑义。公之部下，以打两路之贼则不足，以守则尚有余。

凡打仗，一鼓再鼓，而人不动者，则气必衰减；凡攻垒，一扑再扑，而人不动者，则气必衰减。阁下结营得地，依山凭河，敬求坚守数日，待两路贼匪猛扑一、二次，巍然不动，则贼情毕露，形见势绌，然后鲍公以马步七千赴镇会剿，必可得手。阁下以为然否？

复左季高 咸丰十年十一月二十一日

接惠书，知将兼守浮梁县城。以鄙见筹之，似可不必。

守城煞非易事，银米、子药、油盐有一不备，不可言守备矣。又须谋勇兼优者，为一城之主。凡备多则力分，心专则虑周。应请阁下专守景镇，坚垒为牢固不拔之基，免致心悬两地。至要！至要！

闻贵营未挖深壕，请即赶紧修挖，夜以继日，挖至丈六、七尺深为妙。壕垒固矣，即可派六成队出剿洗马桥等处之贼。胜固相机而进，挫亦有营可恃。若分守两处，则别无战兵矣。刍荛之见，是否有当？

此间霆、觊各营进剿羊栈岭大股，二十日大获胜仗。据禀，杀贼实有四千之多。若果不诬，则鲍军二日内赴镇，毫无后顾之忧矣。

复胡宫保 咸丰十年十一月二十二日

南岸兵事，冬月以来，风波大作，危险万状。顷有建德、羊栈之捷，又闻江滨，东流、彭泽、湖口诸城，幸保无恙，人心稍定。只要岭防更无他虞，即派鲍镇赴浮梁一带，与左军会剿，仰托福荫，或可化险为夷。

复左季高 咸丰十年十一月二十三日

婺源之贼，果遂窜乐平、景镇否？此间大捷羊栈后，贼中纷传岭外续有大股来此复仇，居民纷纷迁徙，求留鲍军在祁、黟镇定人心。弟亦殊不自主，惟念鲍军若不回剿景镇，则贵军转不能放胆办事，决计仍令春霆赴浮梁会剿。唐桂生自建德归来，即可护卫老营。鲍公准启行也。昨缄商贵军不必守浮梁城，系悬揣之词，应否兼守，仍以目击者为定。请无泥于刍言。

婺源人心风俗皆纯厚，物产亦丰饶，团练亦大可护持。将来贵军入皖，请即办婺团，以为始基。婺茶岁入十余万金，或全用为团练之资，可得数千劲旅。又于各山隘建立碉堡，则进可战退可守。

鲍公用兵，宜于旷野，不宜于山径，应令其由鄱、彭以出东建，公则由景入婺，为镇驻徽州之地。贤者例为其难，公固不得而辞也。

复袁午桥中丞 咸丰十年十一月二十三日

皖南江北，文报阻隔，舍弟用油纸小字自安庆递来阁下一书，并抄复奏折稿，系夷务助剿、助运之件，闳识深谋，良为佩仰。弟亦有复奏一折抄稿，敬呈台览。是否有当？尚乞惠示。

承嘱代催江西饷银，尊处艰窘之状，弟所深知。且历年以来，同心相印，同病相怜，断无漠视之理。惟江西漕折一款，户部提京饷四十万，已解两批十万就道矣。弟处新接徽、宁两防，奏提江西漕折，每月五万，现据报，头批四万起解，因中途贼氛梗阻，尚未到营。日内皖境之贼，大举上犯江西，如鄱阳、都昌、浮梁等县，处处有贼，广、饶、九、南四府，皆不能办漕，省垣亦大为震动，厘金亦顿为减绌，不特尊处指拨之款，难以如命速解，即户部四十万，恐亦将停解矣。弟从皖南进兵，原欲屏蔽江西，以保饷源。今皖南既已糜烂，而江西门户，又有岌岌不克保全之势，寸心自问，惭对江西官民。不能为阁下代催饷项，伏乞鉴亮。待此番风波少定，必当缄商省垣，为尊处涓滴之助。

复宋滋久 咸丰十年十一月二十八日

顷奉惠缄，渔亭各营获胜，至以为慰。惟闻霆副后营追贼过远，微有挫失，又以为系。

此时鲍、左两军会攻景德镇，官军之精锐，萃于南路，则渔亭，叶村及祁、黟等处，专以守字为主。祈阁下与凯章观察、峻山副戎熟商。如贼来渔亭扑营，我军各营专心静守，示之以弱，若不欲战者然。待至申酉之际，贼众饥疲，头目欲战，散贼欲归之时，然后出队击之。兵法中所谓“击其惰归”者也。从前李忠武公专用此法制胜。目下贼若再扑渔亭，宜用此法御之。

至各岭告警，亦必须渔亭、叶村两处足以自守，然后以余力救援各岭，但令壕墙十分坚固，则以四成守营，六成援岭可也。

复彭雪琴 咸丰十年十一月二十八日

顷得专差惠缄。黄文金以死力夺我湖口，麾下督率水陆，登陴固守，保全危城，实属非常之功，莫大之幸！应商事宜，条复如左：

——建德虽经克复，尚无兵力防守。且该邑当留为群贼之归路，不必坚守也。陈余庵拟派兵日日至建德梭巡，轮流更换，不必驻防。既通祁门文报，仍留群贼之归路，其法甚妥，业批准矣。余庵部下千五百人，守湖口者，应仍留于湖口，不必调回东建。

——普军溃勇，令鲍公收集，另编新营。普镇已奏参，革职拿问，将来定罪，复奏时次青轻而钦堂重，总求允当，以顺人心。

——黄文金大股全窜景德镇，左公凭河而守，鲍公率马步六千人赴镇会剿，不知能大挫凶锋否。

复胡宫保 咸丰十年十一月二十八日

惠缄，敬悉。此间之贼全萃景镇，诚如尊虑。而休宁、歙县及各岭之贼亦殊不少。前日两路贼扑渔亭，数近三万，盖侦知鲍公已赴景镇也。日内渔亭与各岭之贼，必有并举大犯之时。此间以霆四副营守渔亭，凯章守黟县，礼字营与江军门长贵守各岭，不知足支持否？唐桂生守祁门，亦殊单薄。鲍、左以全力打景镇，虽毫无把握，然兵力已尽于此矣。但祝日内左、鲍与黄文金痛打几仗，而婺源一股，尚不遽至景镇，则事或可为耳。

复毓中丞 咸丰十年十一月二十九日

大疏拜读数过，忠爱之忱，溢于言表，至以为佩。景镇贼目黄文金挟四五万之众，锐意深入，断敝处之粮道，扰江西之腹地。幸杨、彭水师克复东流、彭泽、鄱阳、都昌数县，又协同竹庄，保全湖口最要门户，厥功甚伟。左季翁坚守景德镇，以新军而当大敌，尤不可及。弟派鲍公率马步六千回援景镇，或可将黄逆文金一股击退。惟婺源又有大股图窜江西，又闻石逆分股窜至湖南桂阳，亦有并入江西之意。一波未平，一波迭起，贼众兵单，殊难支持。现请左季翁添募三千，鲍春霆添募二千四百，不知何日始能成军。此外实无劲旅可调。省垣及抚、建、广、信四城，总须预讲守城之具，预筹守城之将，处处能坚守十日半月，又有游兵追击，贼必不能逞志于江西也。

复张凯章 咸丰十年十二月初一日

春霆到景镇，贼即退去六十里，踞砚田街地方。日内雨雪纷纷，想未开仗也。饷银八万已至景镇，为贼所阻，今幸运道大通。一面缄请左季翁派人护送，一面由祁门派人迎接，尊处必发一月满饷，决不爽约。

婺源一路之贼，已窜至开化之花埠，或抗阻威坪之浙军，或窜扰江西之河口，尚未可知。但目前不遽至景镇与左军为难耳。渔亭八营，濠墙究竟坚固否？国藩时时系念，请阁下便中再去细看一次。卢村之礼字两营，闻濠墙甚属坚固，差可放心。曹冲岗地方拟派人轮流放哨，以安行旅。

复左季高 咸丰十年十二月初四日

昨接惠缄，又接大咨。日内雨雪严寒，公军与鲍军分途追贼，士卒劳苦异常，可念也。

此间岭防日日有警，江军门新管各岭防务，其人甚孚民望，且要体面，或者足资守御。尚溪口之贼，昨日窜至乌门。乌门距祁门五十余里，距渔亭四十八里，日内祁、渔两处或尚有事。此时鲍军只宜将鄱、都等处之贼逐出建德，一气扫清，断无分营回顾祁、渔之理。但求鲍公速了鄱、建一路，贵军稳扎景镇，敝处当坚守以待事机之转耳。日内追贼情形，乞示一二，以慰悬悬。

复左季高 咸丰十年十二月初七日

惠缄，得悉鲍军业已渡河，黄文金队伍甚整，不知鲍公能慎以图之否？

金陵逆首调各贼往怀、桐救援，日内闻徽州、休宁之贼，纷纷应调赴下游渡江，以救安庆。渔亭、叶村等处，战事或可少息。羊栈、大洪各岭外之贼，亦少退数十里，祁门之北，聊可偷安。东一支为伪忠王所带，竟不分贼赴北岸救狗逆之急，玉山、广丰城均可虑。但愿阁下与鲍军将西支黄文金一股击退，驱出建德境外，然后能抽出一支游兵，回剿江西腹地耳。

芗泉六千人之请，尚未接到。敝处续去一檄，令其募足五千人。大约芗泉之能来与否，全视乎荫渠中丞之坚留与否。阁下与荫渠为道义金石之交，如能屡函商定，然后以一片奏定，乃为妥善。否则，谕旨俞允，而荫公不许，仍属无益。去年奏调萧军，几成嫌隙，可为鉴也。

复左季高 咸丰十年十二月初八日

乌门之贼，不过打先锋者，或数十人、数百人不等，当不敢径犯祁门；如其来，亦足制之。唐桂生日内患病，俟其痊愈，当出队至乌门、李坑口雕剿一次。岭外之贼，尽退至石埭、殷家汇等处。祁门、渔亭各军，专御休宁、上溪口之贼，自足枝梧，请释廑虑。

修碉之事，请速为之。正月上旬修成以后，贵军四出征剿，有老家以为基址，亦行军一法也。择地有两法：有自固者；有扼贼者。自固者择高山、择要隘；扼贼者择平坦必经之路，择浅水津渡之处。嗣后每立一军，则修碉二十座以为老营。环老营之四面方三百里，皆可往来梭剿，庶几可战可守，可奇可正，得四军可靠者，则变化无穷。请阁下先于景镇作一榜样，而他军效法行之。

王文瑞虽非上选，而高出江西诸军之上。弟意欲令王文瑞、陈品南、谭发律三人皆各招五百一营。或令专守赣州，归李筱泉统辖，饷亦责成筱泉筹备；或令专守建昌，以老湘营为建人所钦服，谭发律有功德于南丰也。二者孰妥，祈兄卓裁示复。

复李少荃 咸丰十年十二月初八日

到省后惠书，尚稽裁复，兹又得筱泉峡江途次一缄。

此间月内，风波大作，危险迭见，几无可以目全之理。幸雪琴守住湖口，贼不得西渡九江、南康等处；左季翁守住景镇，贼不得内犯乐平、安仁等处；鲍镇驰抵景镇，饷道始通，人心始定。兹将奏片抄呈一览，仰慰廑系。

目下休宁、歙县之贼，多半渡江救援安庆，岭外之贼亦退，聊可少安。惟李秀成一股新赴玉山，朱衣点一股从湖南至南安，二患深为可虞。小泉欲自行带勇数千，恐非所宜。平日不能常常教练，临敌又不能身先士卒，有统之名，无统之实，必难得力。不如求选将材，假以事权，犹可少收将伯之助。陈俊臣所荐之王钤峰，虽非满意之选，然亦可战可守，高出寻常数倍；又有陈品南者，为老湘营各旗长之冠；又有谭发律者，在南丰极得民心。此三人各招五百，必远胜他军。小泉若急于治军，可一面通禀敝处，一面缄商左季翁、郭意城，请其赞成此事也。

复彭雪琴 咸丰十年十二月初十日

湖口为黄文金伤心之地，虽经击退，难保不再往攻扑，陈余庵之千五百人自可少缓调回。盖建德不过文报经由之路，湖口则尤锁钥，必争之地也。竹庄之千五百人，已令其添募足额。

鲍镇至景镇后，尚未开仗。虽由雨雪耽搁，亦失之过于持重耳。羊栈岭外之贼，退窜石埭，盖因金陵逆首调休宁、歙县之贼赴援怀、桐，故岭外之贼势少孤。伪忠王李秀成一股，自婺源窜至玉山，不知广信、玉山能保全否？

复郭意城 咸丰十年十二月十二日

两次惠书，不及以时报。盖十一月以来，军事棘手，自普镇建德失陷，于是轩然大波，惮赫千里。连破东流、建德、彭泽、都昌、鄱阳、浮梁六县；其同时并举者，东路则破上溪、江湾两营盘，婺源一城，现复破浙之常山，围江西之玉山；北路则破羊栈、禾戍各岭，扑渔亭、小溪各营，实觉危险迭至；应接不遑。幸北路一支经鲍、张屡次大捷，粗得安枕。西路一支得季翁保守景德镇，雪琴保守湖口，所全甚大。惟东路无兵往援，不知信、玉两城能坚守否。若李秀成自广信而南犯，朱衣点等自南赣而北趋，则江西腹地殆不可支矣。

湘省借行粤盐之举，以虞民食淡言之，则当由湘抚主稿入奏；以盐厘济饷言之，则当由敝处主稿入奏。本食淡立言，淮引不到而借蜀盐，蜀乱不通而借粤盐，皆为民食起见，其词公而顺；本济饷立言，吴饷无措而设法于湘，湘饷无措而设法子粤，皆为已军起见，其词私而逆。国藩既患广东督抚之夙相铻，必难集事；又恶夫奏疏措辞之不公不顺，是以迟迟未奏，且迟迟未批，良以此也。然以诸君子之殷殷然为我代谋，而我乃先掣其肘，先关其口，天下其谓我何？是以终不能不奏，终不能不批准，以答诸君子相爱相助之意。其事则未必果成，恐与四年之奏劝捐于四川，六年之奏抽厘于上海同一辙也。

吴退庵募二千五百人之局，闻台端大不谓然，以不成人恶为义。仆既有三次札批于前，又当面要约于后，此时断难失信。渠以扁舟千余里来祁请示，仆无异词，今岂忽变乎？

复汪梅村 咸丰十年十二月十三日

接奉惠书，猥以揽揆贱辰，远锡嘉言，词意深美，愧荷无既。属以军事棘手，久稽裁谢。

国藩南渡之初，本意开重镇于宣州，进规吴会。由宣至吴境，近者百余里，远亦二三百里，谓可左顾金陵，右盼苏州。入吴之路，此为最近。不料鲍镇军未至皖南而宁国已失；李观察甫接防务而徽州旋陷。不特不能入吴，不能蔽浙，即皖南几无立足之地。中夜以思，愧愤何极！近自建德之变，又复轩然大波，惮赫千里。幸彭方伯坚守湖口，左京堂坚守景镇，扼要制胜，不令深入江西腹地，差强人意耳。绩溪沦为异域，闻尚不十分蹂躏。程、胡各家亦未知其近状何如，良用内疚。

大篇所示四事，江淮运米一条，鄙人本有此志，以皖南军事无利，未遑远图。新岁稍得便宜，即当投袂东行，治兵淮、浦，以副厚期。

复左季高 咸丰十年十二月十七日

接奉复书，贵军须走右路而兼顾中路，鲍军须走中路而兼顾左路，此一定之理势。贵军老营尚在景镇，即以留镇之两营为根本；鲍军稍向左、向前，又以贵军为根本。两军兵力均不甚厚，只能各打一路，不特贵军不可分支，即鲍军亦不可分支。贼之布势太宽，我军人数较少，不可作一网打尽之计。贼若来包抄，凶悍者当在右路石门一带，其桐子渡之贼，防我饶州进兵也；张家岭之贼，防我湖口进兵也；陈家衕之贼，该逆自保归路也。鄙见臆度如此，阁下如以为然，请与鲍公熟商。先尽右路、无遽深入。

建德瘠苦非常，掳无可掳。贼之米粮运于二百里以外，我之米粮去水次不过数十里；我可持久，贼难持久。此次慎以图之，新年则可放胆行之矣。

复胡宫保 咸丰十年十二月二十日

得惠缄，承奖赞借夷助剿一疏。系左季翁捉刀为之，鄙人不办此也。至于大败之后，力不能拒；和好之初，情不宜拒，此则鄙见与季翁相同。此时以甘言德我，我乃以峻辞拒之，异时以恶言加我，我反哀辞求之，不亦晚乎？似宜虚与委蛇，与之为婴儿，与之为无町畦，犹为少足自立之道。比闻伪忠王围玉山，实挟有黑夷数人同行。江、浙千里，不免辛有之叹！

左、鲍二公因连日雨雪，致阻师期。黄文金在石门一带殊无退意。鲍公由祁门回剿景镇；盖欲收夹击之效，摹仿阁下令金、余万人出水吼岭之法。

尊恙全愈否？已移至太湖否？以公之谋，辅以希之断，北岸军事，宜可万全。令人读书，端坐听之，此顾氏之法，而阁下效之。国藩久不开卷，近日苦雨无憀，略一翻阅，都无意绪，不足仰报。

复左季高 咸丰十年十二月二十日

台旌已进茅屋岭，雨雪泥泞，日内不能开仗，士卒过于辛苦。阁下之帐棚太小，亦必思所以变计。耐劳固为吾辈立身之第一义，然必稍稍完具，足以御寒，足以安寝，庶几可继之道。拟仿照弟帐棚之式为阁下制二架。弟帐即迪、希兄弟之式，亦寻常人字帐，特稍大耳。进兵之路，来示与弟前信尚属相合，祈细告春霆也。

复左季高 咸丰十年十二月二十三日

贼若退至建德、张家滩一带，终非了局，应请贵军仍会同鲍军前进，总以追贼回池州、石埭，而我夺得建德、张家滩为妥。一交新年，杨七麻子必悉锐上犯，鲍、陈两军稳占张家滩、香口两处，利则由殷家汇以进池州；即不甚得利，亦当坚守香口、建德、张家滩三处，以为羊栈等岭之外屏，庶祁、黟岭防得少纾也。景镇系贵军基业，务请速修碉房，至要！至要！

马队本不可少，奈目下无马可购。敝处派五人携银至张家口买马，尚未归来。各营瘦马无可换者，焦灼之至！待与润帅商得购马之路，再请贵军添练马队也。

复左季高 咸丰十年十二月二十六日

敝处劈山什长是峙衡旧用之周光正，故主稻草团子之说。大子合膛者最难，太紧则恐鲠塞于膛内，太松则不能及远。故鄙见不喜用封门大子，不独劈山炮，即大炮亦主此说。雪琴不谓然也。

此间久不得江北消息，焦灼极深！惟有自水师来者，道安庆、枞阳无恙而已。

曾文正公书札卷十四

致王霞轩 咸丰十一年正月初六日

正月之饷，昨已专札调十二万。闻已有三万起解在途，合之得十五万。为数不为不多，而实不敷一月满饷。现计每月须银十八万有奇，而左军在外，陈军在外，吴军在外，鲍军新添之二千四百在外。新调之蒋芗泉、魏喻义、李金旸等军皆在外，实不知所以善其后。然今年春夏，江西、皖南必有无数大战，危波迭起，不得不多募多调，支撑半年。安庆克复，即有转机矣！祈为我婉求各署，同心护持，以保危局。至感！至祷！

致左季高 咸丰十一年正月初六日

大洪、大赤二岭卡均被贼破。大洪岭在祁北六十里，江军门带队往堵，不知能御否。大赤岭守卡者系黄副将惠清；此外尚有守榉根岭之马复震一营，守闪上杨芋庵一营，皆新营，未必可恃。贼或竟犯祁门，或犯景德镇，皆不可知。特此飞报，祈阁下与春霆妥为预备。总以保全贵军、保全鲍军、保全景德镇三者为要！不必计及救援祁门也。

致鲍春霆 咸丰十一年正月初九日

唐副将等进剿赤岭，霆字四营以五成留渔亭，以五成护祁门，不能调赴尊处。闻左季高先生拨四营随贵军驻扎，亦足少厚兵力。

左公谋画精密，远出国藩与胡宫保之上，望阁下事事与左公熟商、请教。左公之谋，阁下之勇，可合成两美也。

复胡宫保 咸丰十一年正月十四日

我公之病，其本在用心过度，火衰之故；其标则杂服攻伐之品，致元阳不足以消积湿导积滞耳。侍年来亦极火衰，自承惠鹿茸丸后，治事稍稍耐烦，然亦非可久之道。阁下天怀坦荡，俯仰无愧，方寸之中，更无自为攻伐之物，则在外者，亦当易于医调。请假两月，回署调理，似不可少，请与诸君子熟商行之。

作梅兄劝我移驻江滨，此间在事诸人久建此议。自去秋以来，徽、宁既失，皖南糜烂，仅存祁、黟等一二县而已，岂可轻动？今闻鲍军大胜，建德或可克复。此后，以婺源付左公，以祁、黟付江、张，侍或可与鲍公同出江滨乎？亦须安置妥帖，乃敢移动。

复李少荃 咸丰十一年正月十五日

新正六日，贼分两路破大洪、大赤二岭而入。大洪岭经江军门派队堵住。大赤之贼，初七夜宿历口，初八日直扑祁门，距城仅十八里。唐桂生带湘勇千八百人御之于石门桥，幸获大胜，追奔三十余里。贼之马匹、器械、旗帜，抛弃殆尽。初九日，再出追剿，则贼已于先夜全遁出岭。而鲍镇在洋塘亦于是日大获胜仗，贼垒二十余座，一夕尽遁。自十一月初以来，危险万状，至是微阳始回，稍有生气矣。

玉山二次被围，又已击退，实可嘉尚。若广丰亦能坚守，则江西北境藩篱一律完固，亦幸事也。

复左季高 咸丰十一年正月十七日

——建德之贼，不知果退尽否？如果退尽，拟请鲍镇全军扎张家滩，陈镇一军分扎东流、建德二县。待扎定后，鲍公派队雕剿香口、丁香树、田家乐等处，祁门亦派队出岭会剿，须将各岭搜剿净尽。鲍公进围池州，弟亦出岭驻扎香口、张家滩等处。但恐鲍公未进池州之先，贼又率大队上犯耳。

——贵部追贼过张家滩后，自应调回景镇略与休息。一面在景镇速修碉座，一面派千五百人进守婺源城。婺源虽在万山之中，名区也。城小而坚，地广而物众，每年茶税、正饷、盐厘，可得二十万金。贵军以景镇、乐平为后路，以婺源为家私，必可立于不败之地。在贵军则根基甚固，在大局则屏蔽甚广。目下兵力不敷，至二三月，则添募各营可到，贵都共得万余人，除以千人留景镇，千五百人守婺源外，尚有八九千人进攻徽州，自可指麾如意。

——李秀成破江山、常山后，不敢进攻衢州，其胆其力，均可概见。两次围玉山，不能攻破，若往广信，屈、钟之力亦足御之。若破广丰、河口，而不破郡城、玉山，当亦未敢长驱深入；若广丰亦坚守不破，则断不深入矣。刻下贵部全军尚在景镇，修碉之际，且静观以俟其变。抚、建皆尚有备，贼即深入，或亦不遽逞乎？

致毓中丞 咸丰十一年正月二十日

正月六日，贼分两路破大洪、大赤二岭而入六十里，经江军门堵截，唐副将力战，化险为夷，亦有天幸。

鲍公洋塘之战，闻杀贼亦不甚多，而逆党数万一夕奔溃，颇出意料之外。或者逆目黄文金、李继远皆已就戮之说，不为无因乎？败贼分为两股：一股由建德下窜青阳，一股窜至彭泽。鲍公跟踪追剿，若能逐之至池州以下，则江西之西北可就肃清。

抚、建防兵无多，未可轻易撤动。江省东路总欠游兵一支，若能筹出一军，往来游击于抚、建、广信、河口之间，各府防兵不轻调动，更形周密矣。

复方子白 咸丰十一年正月二十三日

接上年十月惠函，力主迁都长安之议。此事京中具奏者甚多。鄂省司道诸公，亦众口同声，以为目下第一良策。山、陕、河南各疆臣亦皆先后陈奏。鄙意以为中兴在乎得人，不在乎得地。汉迁许都而亡，晋迁金陵而存。拓跌迁云中而兴，迁洛阳而衰。唐明皇、德宗再迁而皆振，僖宗、昭宗再迁而遂灭。宋迁临安而盛昌，金迁蔡州而沦胥。大抵有忧勤之君，贤劳之臣，迁亦可保，不迁亦可保。无其君，无其臣，迁亦可危，不迁亦可危。鄙人阅历世变，但觉除得人以外，无一事可恃也。张仲远观察持迁秦之说甚力，与鄙见微若龂龂。因阁下垂询，略报一二，伏惟采择，仍赐辨正为荷！

致李辅堂 咸丰十一年正月二十四日

广信解围，李逆窜入吴坊、陈坊等处。可由金、泸以窜抚、建，亦恐其由东乡、进贤突犯省城，围江西以救安庆，即上年围浙江以救金陵之故智也。国藩已函商右翁，截留李金旸、魏喻义两军助守省城，又檄雪琴派水师一、二营，协守省河。惟魏丞新有添募之议，恐不能迅速成行。现备飞札催之。

由驿递长沙，阁下兼理驿传，务祈加意整顿。南昌至长沙能五六日赶到为妙。阁下在江日久，众心翕附，所有省防事宜，亦望毅然自任，至祷！

复左季高 咸丰十一年正月二十六日

惠书，敬悉。下隅畈之贼既非黄、李大股，则鲍军应足了之，日内久不得渠信，不知建德、张家滩，果不至被贼久踞否。上清宫一股，抚州府县禀称已窜旸田。旸田去金溪仅四十里，江西别无一支劲旅足以御之。弟昨意欲请贵部回援抚、建，盖亦追于无可如何，此间众议不以为然。凯章一军独驻祁门，亦虑不足以当三面之贼。东不扎渔亭，西不扎历口，则祁门难以独全；不进婺源，则坐失自然大利，而将来亦无进兵之路。不援抚、建，则腹地糜烂，饷源立竭。不保建德，则江滨之门户不固，北岸之声息不通。此四者，皆要紧之著，而力不能兼顾。何弃何取，孰先孰后，务乞阁下详示。兄近于大处调度，不甚置辞，似存一番客气，此断不可。一着之错，全局皆输。务乞将目下调遣，将来局势，一一示我。马队请公自练，尊处需费，弟断不惜，请放手为之。

复杨厚庵 咸丰十一年正月二十九日

淮扬水师各营，船已造成，炮亦将到，自应令其招勇操练。而饷项十分支绌，无可设法。意欲于华阳镇厘金项下通融若干，专以协济淮扬水师，俾得赶紧招勇，请阁下与雪琴熟商，如荷允许，每月可济若干？一面见复，一面告知黄昌期饬各营招勇；倘协济之数无几，或每营令十哨先招，十哨缓招。请阁下与雪琴、昌期商定办理。将来操成后，驶赴下游，即在淮扬一带筹饷，不必再支华阳厘款矣。国藩已办银一万两，专备昌期等前赴淮扬途费之用。目下招勇是否即需解往应用，抑或不遽扯动，亦请阁下与雪琴、昌期商定见示。

复左季高 咸丰十一年二月初二日

接惠书，知将为婺源之行，何其神也！正思请贵军赴婺，弟见事每迟，计尚未决，而阁下恰为此行，实为心折。

汪村大股闻将分两路来犯祁门，或由平鼻岭、清华街以犯婺源，亦意中事。台旆驻婺源，不特伐贼由婺窜江西之谋，并使汪村窜伺祁门之贼亦且狼顾，而恐贵军之议其后。此次阁下入婺，数美咸备。特虑贼或先到一步耳。

建昌之贼围城五日，环攻未息，可危之至。尊虑由瑞、临窜浔，识微见远，弟当告润公由此着眼也。解散胁从，及鲍、陈饷项二事，决当尽力。

复胡宫保 咸丰十一年二月初六日

接奉手教，知昌营在霍山败溃。英山危急，调鲍军回顾北岸。读之忧骇。

南岸近状，伪忠王李秀成入江西腹地，闻攻建昌府城，文报不通。有步贼四万，骑贼千余。现仅刘养素抽抚州防兵就近援建，恐不可恃。据生擒贼供：建昌破，则进围南昌省城；不破，则径回广西云云。左季翁以此贼飘忽异常，若抚、建不破，恐其由樟树等处渡赣水之西，由瑞、临以达九江，则全鄂震动，安庆之围自解。侍意伪忠王断无回广西之理，左公所料最当，亦最险也。请与公约：再迟五日得一的音，如建昌破，而伪忠王趋南昌，则侍当另派人救省城，鲍公势难北渡；如建昌不破，而伪忠王西趋樟树、临、瑞，则鲍公当渡湖而赴九江，迎击于瑞州、奉新、武宁、义宁等处。所以保江西，即所以保两湖。

除忠逆已窜腹地处，又有伪侍王一股新自休宁窜至婺源，意在复犯江西。左军驻景德镇，日内当有大战，实亦应接不暇。侍因各路纷纷，亦难遽移营至江滨也。

复刘印渠中丞 咸丰十一年二月初八日

来示称谓过谦，万不敢当。以后望弗再施，至感！至嘱！芗泉究可来皖否？国藩与左季翁在此，兵力亦不甚单，奈贼多地广，不敷调派。近日江西建昌府城被围，昼夜环攻，危如累卵。该郡二十余万百姓皆入城助守。若有疏失，则劫数极大。江西固全局震动，湖南亦处处宜防。敝处竟无一兵可以往援，愧恨之至！芗泉若可移师江、皖，请阁下斟酌情形，奏明办理，敝处不再具奏，恐粤西暂不能少此军也。希庵新拜安徽巡抚之命，皖事当有转机。然糜烂太久，股数太多，下手实不易易。

复胡宫保 咸丰十一年二月初九日

惠书敬悉。英山既失，则二蕲难保，楚疆大震。幸希军以节制之师当贼驰骤虚骄之气，一二胜仗后，或可转危为安。侍本拟日内移驻江滨，因左军在婺源与大股悍贼相持，应须局势稍定，侍乃能移出山外。鲍公一军将来总宜渡湖赴浔，恐建昌贼锋由樟树而指瑞、临也。

致毓中丞 咸丰十一年二月初九日

建昌黄印山太守请援一禀，目不忍睹，口不忍读。弟久欲派大支劲旅往援。先函商左公亲率全军以行，厥后又派朱、唐两将带护卫兵五千人以行，已函告建昌官绅矣。不料徽、休大股尽窜婺源，欲由景镇续犯江西。左京堂全军分起赴婺，大战于甲路地方，幸获全胜。左公又以汪村一路空虚，嘱弟处派人防剿。弟因派朱、唐二将会同张凯章观察进攻上溪口，所以堵汪村之来路，即所以分婺源之贼势也。因此一大波澜，不特左军不能遽为抚、建之行。念建昌数十万生灵围困孤城，危如累卵，寸心若焚。必须婺事稍定，弟移驻东流、建德，然后腾出鲍公一军作为游兵，或援抚、建，或调它处，届时再行飞商。

阁下办理省城防务，务恳督饬文武，先事布置。方伯虽已赴浔，德甫兄老于戎行，辅堂兄素惬众望。每炮台须派妥人主之，每炮一位，须派熟手点放。只要省城安如磐石，他府纵有疏失，尚可设法往救也。

致鲍春霆 咸丰十一年二月初九日

顷戈什哈自京中回，言京城及沿途道阁下威名甚好，至为欣慰。惟望阁下当守“花未全开，月未圆满”之戒，不稍涉骄矜之气，则名位日隆矣。

胡宫保闻抚、建有警，函止阁下不必往援北岸，甚好！甚好！请阁下即防守江边东流、建德一路。婺源来大股贼十余万，左军全行进剿。现调陈余庵带四千人速来景镇，余二千人在东建，请阁下代为照料。

复胡宫保 咸丰十一年二月十一日

楚疆之警，与七年之上巴河，八年之麻城相似，希庵应能了之。公玉体未痊，不必过忧也。此间军事，左军至婺境，猝与杨逆股匪相遇，获胜一次。侍派凯章及朱、唐攻上溪口，获一大捷，破贼梁三十余座。一则乘虚思取休宁，二则袭清华街股匪之尾，使杨逆狼顾其后也！日内尚不能移营。

复张凯章 咸丰十一年二月十三日

接来示，知休宁已克，皆由上溪口猛打之效，欣慰无既。徽州府城之贼或亦可遁。无论其遁与不遁，休宁易守，徽城难守，终可为我所有也。

目下所虑，伪侍王在婺源与左军相持，贼多兵少，恐有疏失。或往援婺，或不往援婺，二者请阁下卓裁。如往援婺，则阁下带八营由上溪、浙岭而赴清华，留一营于渔亭，辎重全留渔亭。唐桂生带三营守渔亭，娄、宋六营守休宁城可也。如不往援婺，则阁下一军分守休城、叶村两处，或专守休城，娄、宋六营仍守渔亭，唐回祁门。二者请酌裁，迅速示复。

致娄峻山 咸丰十一年二月十四日

休宁克复，是皖南一大转机。贵营功绩甚伟，至为欣慰。徽州府城远不如休城之坚固，地势亦不如休邑之雄秀。只要坚守休城，不过一、半月，徽贼将不攻而自退。目下老湘营将赴婺源夹击清华街之贼。所有休城防守事宜，责成阁下四营专办。

复胡宫保 咸丰十一年二月十五日

黄州失守，武汉危急，不谓事局糜烂至此！南岸亦极决裂，左公分八营在甲路者，营盘失陷。建昌援兵再挫，府城恐不能保。江西省城涣散之至。张方伯赴浔料理洋商事件；李辅堂告病请开缺回籍。人人皆怀“寇至即去”之心，可危！可忧！吾二人亲见楚军之所由盛，恐不幸又见其衰，言之慨然！

复毓中丞 咸丰十一年二月十五日

官军大破上溪口贼巢，克复休邑城池。正在得手之际，本拟进攻徽郡，不料左军分八营在甲路者，被贼围营，溃退黄港堆地方。不知与左公自带之四营会合后，尚能站住否？弟于初八日附奏，移驻东流、建德，腾出鲍超援剿皖北，援剿抚、建云云。兹左军既挫，饶、景、浮梁万分危急，则鲍军又当先援景德镇矣。

湖北之贼已于初九日破黄州，武汉大震。时局变换至此，恐今年春夏又将如去年苏、杭之奇警迭出也。建昌官绅竟能守至二十余日之久，可敬！可感！而亦可悯！弟处自顾不暇，竟不能拨兵援建，愧憾何极！辅堂兄具详告病，自应批驳慰留。时事虽危如累卵，而江西省城吾辈仍当竭力保守；若江西疏失，则湖南亦断无独全之理。弟当作函婉商之。

复鲍春霆 咸丰十一年二月十五日

敝处发一公文，调老湘营赴婺源协助左军。又发一公文，请贵营赴景镇、乐平协助左军。盖闻左部下八营在甲路挫败也。今日接探报，甲路八营因子药缺乏而退，尚不甚败。若归并左公自带之四营，尚站得住。阁下已移扎张家滩，势亦不可遽动。如左公在景镇站得住，则陈余庵四千人可往助之，娄副将四营亦可发往助之。台旌可不必前往景镇、乐平矣。

贵军为贼所惮，目下望援者三处：一、太湖胡宫保处，有急须援；二、景镇左帅处有急须援，三、安庆舍弟处有急须援。而鄙意总不欲贵军轻动，专留待援九江、瑞、临之用。三日内再有确音，请暂勿拔动。

复胡宫保 咸丰十一年二月十六日

——左军八营在甲路挫退者，有三营已至景镇与左公会合矣。其五营亦可归并，或站得住。侍再调余庵四千至镇助之。

——建昌城墙业已轰塌。已经堵住。抚州兵援建者挫败，贼即跟踪来抚；以人事决之，抚、建万无保全之理。鲍公一军即日须由湖口渡江，由九江进保江西省城，竟不能作他用。

——来示以贼匪上犯，引为己罪。此岂公一人之咎？去年定计，以多围桐城，舍弟围安庆，系多发之，而公从之；希军扎青草塥为游兵，系待发之，而公从之。厥后上巴河本有鲍军以固内防，而侍调赴南岸，是侍之咎也；公自英山移驻太湖，未留一军防英，则公咎也。侍咎较大，公咎较小。余将在霍不能坚守十日、半月以待援，则咎更大矣。

——侍本拟十七日拔营赴江滨，因左军新挫，人心震动，尚须小停。

复李辅堂 咸丰十一年二月十六日

顷接公牍并惠缄，具悉。尊体违和，即思引疾言归。年来荩劳过节，摄卫或疏，若能投绂静养，脱弃尘鞅，较之蹇蹇在公，劳逸迥殊。自宜仰遂高志，无更相强。惟目下局势艰危异常，黄文金大股甫经败退，而李秀成围攻建昌，百道并进，城中危如累卵。贼之前队势将即扑抚城。抚、建并围，则省城大震。本日调鲍公全军由湖口、南康晋省，限十三天赶到。阁下治庶政，春霆治战事，保全省会，有造于江西，即有德于鄙人也。

目下吾湘军务远不如昔，江西若坏，湖南万难独全。吾辈当竭力支持，保江西即所以庇桑梓。手此奉留。专举大者，余不多及。

复李少荃 咸丰十一年二月十七日

——接养素同年禀，抚、建危如累卵，省城必大震动。不得已调鲍军由建德、湖口径赴省城。先顾根本，次援抚、建。辅堂兄处已手缄留之。保江西即所以庇湖南，即吾湘人自为室庐邱墓计，亦不能不出死力以保卫江西。更请阁下力劝辅堂竭力支撑。仆又劝阁下亦出而任事，料理江西城守事宜。江西倘有不虞，则令兄筱泉亦为无巢之鸟，尊府亦乏一枝之栖。阁下如见允许，当以公牍奉委，并附片具奏。

——左军分八营在甲路挫退者，现闻至景镇取齐，归并左公未挫之四营，或尚足以自立。惟乐平有贼，左公前后受敌。仆调陈镇带四千人助之，又调娄云庆带二千四百助之，不知能保全景镇否？

——国藩奏明移驻东、建一带，兹因休宁克复，徽州可图，暂缓移营。又因鲍军去后，建德必失，鄙人之身虽依水师以自固，恐与祁、黟、休宁、江、张等文报不通，并与浮、景左军文报不通，不得不驻徽境，以待事机之转。

复宋滋九 咸丰十一年二月十七日

休宁之贼弃城而逃，郡贼必不以为然。即窜清华、婺源之贼，亦必憾休贼之轻遁，必酌分贼股，添守徽郡，再踞上溪，图攻休、渔两处。我军办法，不患歙城之不能克，而患休城之不能守；不患贼之直攻休宁，而患贼之先攻渔亭。现派唐桂生驻守渔亭，兵力太薄，极不放心。应请阁下督带所部迅回渔亭，深沟高垒，严防婺贼回上溪口而犯渔亭。老湘营守休邑，城大而兵少，不能分兵援渔。闻阁下向日濠墙不能坚固，此次务祈加修。如渔亭能保守一月平安，则郡城之贼三月必退。此弟之可以理断者也。

凡用兵之道，本强而故示敌以弱者，多胜；本弱而故示敌以强者，多败。敌加于我，审量而后应之者，多胜；漫无审量，轻以兵加于敌者，多败。阁下常犯此二忌，嗣后望勤加训练，不患无交战之时，但患无能战之具耳。

致张凯章 咸丰十一年二月十七日

顷接探报“甲路之贼窜至德兴，内犯江西”等语。查甲路之贼若犯江西，可由富村以趋景镇，亦可由中云以趋乐平，不必由德兴迂道入江。今既窜往东路，必是因休宁已破，伪侍王由华埠、马金岭等处回保徽郡，或再窥休宁也。

休宁城池坚固，防守甚严。不患贼直攻休宁，而患贼之先攻渔亭。兵力太单，应令娄副将等霆营暂留祁门。如果景镇平安，霆营仍回渔亭，与强中营会合防守，所扎营盘，专防上溪口一路为最要。应令冒雨兴工，赶紧修筑，仍多发探卒探明伪侍王一股是否已回徽郡，并探上溪、屯溪、龙湾、江湾等处贼踪多少。此时我军不急于攻徽州，而急于守休邑；亦不急于守休邑，而急于防渔亭。稳守一月，徽州之贼不攻自退矣。应否如此，尚祈斟酌。

复彭雪琴 咸丰十一年二月十八日

接惠书，知台旌已带水师上援武汉，甚慰！应复各件，条列如左：

——江西建昌危急万分，并分股攻扑抚州，省城大为震动。现飞调鲍军由湖口、南康赴江西省，先顾根本，次援抚、建。贼扑抚州系十二日事，鲍军至省，不知赶得及否？

——国藩本拟拔营移驻东、建。因伪侍王由婺源窜犯景镇、乐平，左公部下八营小挫，恐景镇有失，粮路一断，则祁、黟三县之军心必乱，故暂留祁门，不忍军士围困而己独出险也。新红船可暂不用。

——武汉为水陆各军之根本。目下鲍军既援江西，则不特贼扑集贤关，鲍公不能往援，即贼扑太湖，扑鄂垣，亦不能往援。寸心忧而且愧！惟伏希庵与阁下水陆救全武汉。西望神驰。

复左季高 咸丰十一年二月十九日

接惠函，知贵军自愿为章门抚建之行，此正弟所求之不得者。贵军能为此行，较之鲍军晋省远胜数倍。惟景德镇赴省约有两路，走西路则仍须由湖口县渡湖，经南康、建昌以达省；走东路则由乐平、万年、余干以达省。由饶州晋省，则只有水路，别无陆路。贵军勇夫八千余人，安得许多船只？且逆流渡湖，风信难定，转不如陆路可屈指计也。目下乐平贼踪麇集，其势正趋万年一路，贵军若由东路晋省，节节与贼相遇。不得手，则打不过去；即得手，则驱贼入腹地，而贵军行走断不能速，无以定省垣之人心，而救抚、建之危急。似须将辎重由饶州舟行晋省，而队伍仍由湖口、南康晋省，乃为妥善。大兵由鄱湖西岸行走，则九江、瑞临一路皆有备无患，亦公防李秀成窥浔之始谋也。贵军若不分支，可保百战百胜，分支则事未可知，弟见，分兵而致败者多矣，故常以此谏人，伏冀采纳。

清华甲路之贼，鄙意或由华埠回援徽州，断不迂由德兴入江西。求阁下再将贼情细细审量一番，然后再定所向。贵军如能将乐平之贼一战破之，则由万年、余干、东乡以赴抚建更为顺便。特恐与侍逆相持不决，而忠逆已由抚、建逸出，直趋省城及樟树一带，则全局大震。此必须阁下之自度其力，而审兵出之路耳。

复张凯章 咸丰十一年二月二十日

休贼无故宵遁，歙贼必大不以为然。目下正在愧愤激厉，思为力战报复之举。我军但当坚守休宁、渔亭两处，不必遽攻歙城，亦不必寻贼开仗。歙城之贼必不敢来攻。若婺、乐之贼必仍踞上溪来攻渔亭，攻一、二次不破，徽城亦不打自退矣。鄙见所策如此，不知阁下以为然否？阁下守休宁，仆极放心。唐挂生守渔亭，仅湘勇三营，淮勇一营，自嫌力薄。敬求阁下拨两营驻扎渔亭，协同唐军防守，至感！至荷！

湖北上犯之贼尚在黄州及巴河一带。抚州解围，建昌尚未失守。郭守式源自河口带三千人赴建救援，计早到矣。

致毓中丞 咸丰十一年二月二十日

前闻“建昌贼挖地道轰塌两处，分支直扑抚城，急求救援”，忧心如焚。即调鲍镇全军由湖口晋省，先顾根本，次援抚、建。顷接养素禀，抚州解围。阁下调郭守式源之三千人自河口起程赴援，建郡亦可解围，省垣无警，鲍军似可不必晋省。但弟连去二牍三函，催促甚迫！此时不便倏变前说，使人无所适从。敬求阁下权衡缓急，如省会与抚州无虞，则请以公牍咨止鲍军，令其暂停湖口，无遽渡至西岸。盖鲍一渡湖，则东流、建德、彭泽、都昌、鄱阳五县，必皆失守。以都、鄱五县较之省城，则省城为重；以建昌较之都、鄱五县，则五县为重。尊处体察情形较真，探听信息较速，祈卓裁酌夺。

复胡宫保 咸丰十一年二月二十日

奉惠缄，得知狗党尚在黄州上巴河一带，为之大慰。前闻黄州不守，意狗逆长驱上犯，已毁汉口矣。今既徘徊黄州，希帅当已追及，北岸必可无虞。公之病可不因此而增加。至幸！至幸！

贵体虽弱，而医家所称心肺脉模糊者，不可尽信。公生平最好用心，尤好用心于无可如何之地。庄子有言：“达命之情者，不务知之。所无可奈何？”假如目下武汉、江西倏有大变，是虽知之，而无可奈何者也。假如吾辈三日不汗，溘先朝露，是虽知之而无可奈何者也。愿公于人力所能为者，则略加思虑；于天命之无可奈何者，则冥然不顾。尊恙其渐有瘳乎？鲍军若不动，侍移驻江滨，当走谒也。

复左季高 咸丰十一年二月二十一日

——徽州若为官兵所得，则皖南下游之贼，金陵之贼，与江西窜贼全然隔绝。贼之必思力保徽城，情也，势也。徽城太坏难守，不得不窥伺休宁；休宁太坚难攻，不得不窥伺渔亭。此弟前缄之微意。目下上溪、屯溪，皆为我有，贼若由龙湾、江湾回顾，经过屯溪，亦畏凯章与之开仗，则由马金街回徽，亦或情之所有。至由甲路迂绕太白、德兴，以趋乐平，颇不可解。若谓畏任星元之炮船，孙昌国之飞划，及乐平南乡之团练，不敢渡河，尤不可信。小河水师本难得力，任在饶州，孙在吴城，其部下皆距贼甚远，岂能竭力遏贼？谓南乡团练足以扼贼，尤非事实。弟在军数年，一无所解，惟坚不信团练。闻人言团练大捷破贼者，则掩口而笑，掩耳而走。贼之俳徊乐平而不遽进，必有他故。公全部之力似足破之而有余，不必过于谨慎。

——婺源、清华之贼，皆为伪侍王部下。此间生擒各贼供，徽、休、上溪口之贼，亦系伪侍王部下。大约李世贤之党，惟清华、甲路一支为最悍。其余歙、休、上溪、涌出、乐平各支，皆不耐久战。伪忠王一股尤不耐苦战。请公告贵部，不必为其人多所愕，与之鏖战稍久，真伪立判。次青徽州之败，毅卿甲路之退，皆震愕于其人多耳。

——马德顺胆小不能猛战，而好处颇多。弟所取者，以其善识马性，善御生马。吾湘人于使马一道实无所解，齿莽灭裂。此外，如杨世俊、谢为翰，最可取者，然亦非营官才。若在尊处另派营官，必不相安。请暂隶麾下，待贵处有马队时，仍以此营还敝处，何如？

复张凯章 咸丰十一年二月二十一日

——守城须分开段落。休城垛口闻近三千之数，应请即日点数。或二人守三垛，或一人守二垛。每一旗共守若干垛，各有专责，以免推诿。

——守城须有游兵救应。各处守垛之兵，各有汛地。此段有警，彼段不可自弃汛地来救此段，恐贼声此而击彼，声东而击西也。另设游兵一二枝，凡垛口各段有警，皆可前往救应。留一二门不用砖石堵砌，以备游兵出城打仗。既有游兵，则各城守垛分段之兵，皆不轻动一步。

——守城须外有应援，以通粮路。休城之粮路全赖渔亭，欲守休宁，须厚渔亭之兵力。目下渔亭仅唐桂生湘勇三营，准勇一营，应请阁下酌拨二营协防渔亭。再过半月，令弟之新营一到，则敷调遣矣。

——守城莫妙于镇静。任贼来多少，坚嘱守垛兵勇一声不喊，一枪不放，令其索然无味而去。静守月余，浙江严州、威坪之兵在东，我军休宁，渔亭之兵在西，徽贼断无久踞之理。安勇全不可恃，仍令其回驻渔亭为是。

复胡宫保 咸丰十一年二月二十一日

北岸事本非不可为者。惟省城临警招勇，希帅自巴河南渡，二者殊不惬人意。成败有天，听之可也。鲍军暂不晋江西省，万一贼扑安庆之背，鲍可渡江援之，多亦可援。若围攻太湖，多、鲍亦皆可援，但须大股围扑一二日，然后调鲍军渡江，预先北援则不可。

复宋滋九 咸丰十一年二月二十二日

接惠书，知安勇小挫，贵体受伤数处，至为系念！休城既复，歙人亦思速克郡城，言归邦族，此自人之至情。阁下进扎前敌，比答珂乡父老责望之殷，亦情势所不得已。第安勇之不可恃，正月十六之役，业已底里毕露。古人云：“知己知彼，百战百胜。”阁下与安勇相处数月，而迄不知其不可恃，是不知己也。所有各营安勇，应即尽行遣散。阁下静心调理，俟伤痕痊愈，或留于老湘营，或在敝处襄办，再行裁酌。

复胡宫保 咸丰十一年二月二十四日

接手教，武汉无恙，北岸渐稳，可慰！可慰！此间鄱阳、乐平一片，贼势蔓延，而抚州业已解围，遂止鲍公省城之行，恐须回剿饶州，不复北渡矣。

贼破榉根、禾戍、方干三岭而入。禾、方二岭之贼，经江军门击退。榉根之贼今日窜至历口，明日须出队往攻。岭外群盗如毛，盖无日无虎尾春水之惧也。

复毓中丞 咸丰十一年二月二十五日

两次惠缄，敬悉眭、章等新募千七百余人留防省城，又有水师防卫省会垣重地，应保无虞。建昌似有解围之信，尤以为慰。此次建昌苦守二十余日，敝处不能派一旅往援，且愧！且憾！无地自容，无辞自解。然此间节节危险，实亦有惊心动魄刻难松劲者。阁下如见省城业已安静，则请飞函左、鲍二公会剿饶州李世贤一股，至要！至要！

休宁克复，守备已固。方干岭、禾戍岭、榉根岭三处，同被贼破卡而入。今日由祁门派队进剿，不知能得手否？

复左季高 咸丰十一年二月二十五日

官兵之少于贼，不仅十倍，岂惟阁下懔懔不敢轻视？弟亦何尝须臾不惧？现在省城既留眭、章等新军，抚州贼退，建昌亦有解围之信，南路暂可少安。鲍军似可由石门等处回剿，与贵军夹攻鄱阳之贼。若贼已渡昌江北岸，尤应以鲍军拦头击之。

复张凯章 咸丰十一年二月二十五日

徽贼来攻，阁下静镇以待，不开城接仗。故示以弱，以为他日进攻之地，甚善！甚善！岭外之贼破禾戍、方干、榉根三岭而入，朱云岩出队往剿，赴休之约须改期也。左翼五旗请令其即日移驻渔亭。渔镇为休城接济之路，所关最重，望无以上溪无贼而遂轻忽视之。

复彭雪琴 咸丰十一年三月初一日

武汉无恙，阁下与希帅先后赶到，至慰！至幸！江西建昌、抚州皆已解围，而省城亦平安，大局似尚可支。惟盼希帅将黄陂、黄州一股扫清，左帅将乐平、景镇一股打退，则南北两岸仍可转危为安。

国藩本拟移驻东流，因伪侍王大股麇集于乐平、鄱阳、景镇之间，祁门饷道不通，祁、黟、休三县军心慌乱，故暂未移动。现调鲍军夹击鄱阳。若扫清此股，饷道疏通，鄙人当移驻江滨，与水师相依倚。休宁克复，榉根岭之贼击退，日内拟进攻徽州一次。

复胡宫保 咸丰十一年三月初一日

武汉无恙，虽黄安、黄陂失守，无损大局；即德安或失，亦尚足支。至幸！至慰！我公辛苦再造江汉，不目击其又罹浩劫，或者可以解忧，可以却病乎？

叶医因乐平有贼，移徙江西省城，派去戈什哈即赴省城寻求。能挟之由九江赴太湖，当稍速耳。

鲍、左不能援省，并力会剿景镇伪侍王一股。如能得手，则祁、黟、休三县军民乃有米可食。日内思进攻徽州一次，亦欲通一路，亦取浙江之米也。

复张凯章 咸丰十一年三月初二日

仆至渔亭，拟至齐云山一观胜境。阁下进剿徽郡，诸事繁冗，仆不遽至休奉访也。羊栈五营，合之霆字三营，实在队伍不满三千。若羊栈各营不赴徽，则霆营人数太少，不足当一路矣。来示“围三缺一”之说，恐贼无路可走也。闻徽郡东南隅极宽，我军人数不满九千，尚不能围其一半。此次进攻以东面为最要；若东面无兵进攻，则贼断不畏矣。

阁下用兵，事事可法，惟开仗时分支太散，队伍太少，如晨星之落落，不足以慑贼之胆，转足以长贼之气；人皆以此议阁下之短。上溪口一役，攻休一役，贵军队伍较往时独多，人又以此服阁下之不测。此次攻徽，仍请阁下多派队以振军威。

致张凯章 咸丰十一年三月初四日

攻徽州稍易，剿景德镇更难。万一初五不能攻开，请阁下在富堨再驻一宿，竭力再攻。盖各处皆死路，惟破徽是一条生路也。

复鲍春霆 咸丰十一年三月初五日

连接三月初一、初二惠缄，知贵军尚扎下隅坂。顷据左京堂三十日信，知陈余庵军于三十日败挫，景德镇失守，左军退驻乐平矣。景镇系伪侍王股匪，即去年八月破徽州者，闻贼数比黄文金更多。贵军进剿鄱阳，不知已启行否？扎营之地总须算明米粮接济之路，距水师不可太远。至嘱！至嘱！

国藩日内自至休宁，饬各军进攻徽州。若能克复徽州，则令各营坚守徽、休、祁等城，而仆以轻骑自赴江滨；若不能克徽，则各军皆当分途回剿，仆亦当赴江滨耳。

复左季高 咸丰十一年三月初五日

在休宁接到三十日两缄：一报贵军二十九日之捷，一报三十日陈军之挫，景镇之失，具悉一切。弟子初二日自祁门启行，初三日至休宁，初四日饬各军攻徽州，初五日当可接仗。若能克徽郡，则浙江可通米粮、子药之路。当令各军坚守徽、休、祁各城，而国藩以轻骑自赴江滨；若不能克徽，则当以强兵回剿景镇之贼，而国藩率弱兵以赴江滨。

贵军之捷，系去年广东之贼新附发逆者乎？抑系伪侍王部下乎？究竟伪侍所部强者若干？能得其要领否？去秋次青败后，盛言伪侍凶悍无敌，弟方不深信。涌山、桃林二役，阁下身在行间，究竟何如？务恳示以端倪。至要！至要！

与朱云崖、李申夫 咸丰十一年三月初五日

今日各军攻徽，午未间，天忽大雨，想难得手。此时查明祁门火药若干，子若干斤？米若干石，此三件最为要着。守住一、二月，如安庆无人来援，再行全军冲出，亦未晚也。子、药、米三事不足，则难以坚守，请与粮台一一查明确数。

祁门非用众之地，贼若于初八以后来犯，有湘、强、霆等营，似足御之。惟各营究不甚坚固，余欲于南、西两门外修石垒数座。限三日修成一座，每座少者住一哨，多者住二哨，断不可再大。其做法与湘勇平日土梁子无异，但较小较坚，较壁立耳。高或丈六尺，或二丈为止，厚仿敦仁碉之式。下一层做炮洞三、四个，中间全不做枪炮眼，顶上仍做垛口，做子墙。其贮水、贮米、贮子药三处，仿敦仁碉之式。其兵勇住宿仍支帐房，有愿盖瓦屋者听。从容再做瓦屋。大约数法皆备：一、厚也；二、下层炮洞也；三、开门甚高，用梯出入也；四、贮水、米、子药有定所也。此用修碉之法。一、垛口也；二、圆圈也方亦可。此用修城之法。一、内支帐棚也；二、外挖深濠也。此用修梁子之法。请云崖与邓委员商定，度做两三个，以为住一营之用。全用碉局工匠，派勇监工。多用砖少用石，便快矣。

致张凯章 咸丰十一年三月初五日

今日西路湘、前、强、中等营业已败挫，明日北路亦不必进攻。请与各军整齐队伍，妥为收回。现在景德镇已失，徽州府未克，祁、黟、休三县四面皆贼。米粮接济已断，军民坐困其中，应如何设法支持，酌拟三策，公同核议。

一策：坚守祁、黟、休三县。老湘营四千守休宁，朱、唐五千人守祁门，江军门带徽防各岭兵守渔亭。霆、礼、峰七营作为游击策应之师。祁、休、渔三处，何处有警，接应何处。暂扎卢村，不作坚守之局。国藩带五百人出岭至东流，桃树蛉以内，霆、礼派队护送；桃树岭以外；鲍军派队迎接。国藩一日不出岭，景德镇之贼一日不松。现有之米粮、子药均匀派领。国藩至江滨，再由陆路搬运来祁。如接济实断，则各军二万余人，一概择贼少之地冲出。大约以坚守两个月为期。

一策：弃祁、黟、休三县不守，分兵出剿。老湘四千，朱、唐五千，礼字一千，会剿景德镇，与左军夹击镇贼。江军门带徽防及霆、峰各营随国藩赴东流、建德。鲍军由湖口、九江赴瑞、临内援。现在伪忠王一股已至樟树镇，江西可危，两湖亦大震。粮台军火、米粮船只，随老湘朱、唐沿河而下，庶军士无挑运之苦，而有两月之食。印委文武各员随国藩赴江滨，绅士愿随者听。惟三县百姓不能随行，可哀可悯！国藩当出示，自明愧憾，以谢百姓。并奏请严加议处，请旨另行简放钦差江督，以明不能保此三县之咎。

一策：全军由贼中冲过，直赴苏、常，由太平、旌德、广德州直赴宜兴，以趋常州。沿途出示百姓，自有助米者。严禁掳掠，除子药外，辎重一概不带，帐棚亦少带。

以上三策，请江军门、张观察、朱总镇、营务处、粮台、忠义局各定一议。

致鲍春霆 咸丰十一年三月初六日

各营进攻徽州城，初五日因大雨未能得手，日内尚当再举猛攻一次。景德镇之贼虽多，闻尚不如黄文金一股之悍，务恳贵军由鄱阳进攻。盖米粮既断，祁、黟、休之军心必摇动，遂成坐困之势。若令军士三万、百姓数十万坐困于此，国藩亦不忍独出岭外也。惟阁下进兵至景镇，总须近水师以通粮路。至嘱！至嘱！

复左季高 咸丰十一年三月初七日

初五日奉复一缄，不知何时可到？是日各营进攻徽州，午刻薄城，忽值大雨，湘前、强中等营败挫，伤亡近二百人。老湘、霆字等营幸无损失。机势殊觉不顺，凯章之意欲再举猛攻一次。盖各处皆死路，惟攻徽是一条生路也。若能攻开，拟请贵军进驻婺源，且坚守徽郡六县，以为吾辈根基。若不能克，再行熟计。然弃三县而出岭外，东、建亦非足以自立之地。若舍皖南而全置不顾，尽缩入江西境内，或如尊指挈师赴浔，则过于避难就易，亦未敢出此也。

鲍军本应由浔赴瑞、临，目下此间围困若此，不能不请鲍公先剿景镇。弟与江西文报久隔，竟不知腹地作何糜烂之状。书至此，接初一日黎明来书，询弟自定大计。弟自奉江督之命，奏明从皖南进兵入吴，旋奉督办皖南之命，又奉江南大帅之命。是江南与皖南，弟之汛地也。除坚守祁、休、黟三县，力攻徽州外，惟东、建尚可移驻。阁下欲弟赴浔，李少荃欲弟赴省，以因根本，似俱不可。至贵军不可舍我而去，公义私情犹其次也。惟弟与兄二人，愈合愈近，或可两全；愈离愈远，则必两伤。鄙见敝处仍攻徽州，贵军从乐平北攻景镇，鲍军从鄱阳上攻景镇。徽州果克，则景镇非我之咽喉，置之不问可也。徽州不克，祁门另出一支，由臧家湾以攻景镇。方今鄂省糜烂，赣江以西又糜烂，断无完策，断无胜算。能打几好仗，便是胜算耳。祁、休米粮勉强可支两月。任星元水师，张太守粮台各船须在角山前一带，远亦在康上为妙。若出湖至建德，则相去近九百里，呼应不灵矣。

与朱云崖 咸丰十一年三月初五日

石垒之法：约二丈二尺高，在土内基址砌四尺，出土外者一丈八尺。厚如修敦仁碉之式。一丈以上安门，门上不过一二尺耳；大可容一哨人合勇夫不过百二十人，断不可再大。内作四舱，火药舱、水舱上不住人，子弹舱，米盐舱，上可住人。墙不甚厚，则守垛者无子墙可站，宜于砌至丈五、六尺时，用横木砌于砖石之内，架板于横木挑之上，如栈道然，以备站墙之用。

复胡宫保 咸丰十一年三月初七日

惠书，敬悉一切！此间自二月晦日陈镇挫败，景德失守，祁、黟、休三县米粮接济已断，不得已进攻徽州，悉在祁之精锐竭力一举。初五日各军甫薄城下，天忽大雨，唐桂生军败挫，伤亡二百人，军械抛失不少。日内仍当进攻一次。北岸事局虽糜烂，然尚无制命之伤；南岸伪侍破景德镇，伪忠至樟树一带，却皆可以制命。鲍军本应由省城以救瑞、临，惟目下侍与左公皆围困之中，不得不请鲍公先由鄱阳以剿景镇。左公获大胜仗，乃至乐平。

公病日重，而目睹时事无一不增忧灼。论世局之艰危，则下走高位虚名，实不如速死之为愈；论意气之相孚，则此数人者。实有不可死、不可独死者。匆匆奉报。

复鲍春霆 咸丰十一年三月初八日

昨日两缄请阁下回剿鄱阳，进攻景镇，不知已接到否？此股若不击退，不特鄙人与三万军士同在祁、黟、休围困之中，且恐其由都昌渡湖以至吴城，则省城、九江、瑞、临等处糜烂，为祸较之伪忠王一股尤烈也。贵军一至鄱阳，则下可以保都昌，上可以攻景镇。外可以解祁门三县之围，内可以纾江西北路之患。特具公牍达之左右。又有信寄毓中丞，请设法递去。

祁门三万余人，二月全无饷来。闻有银四万在转运粮台张守秉钧处，请阁下酌留一万以八千发萧、唐、明、伍四营，二千留助霆军买米，余三万设法解至桃树店等处，祁门派队迎接可也。

复毓中丞 咸丰十一年三月初八日

久不接来信，忽于梗阻之后得此云章，如获至宝。此间自闻伪侍王大股蔓延乐平、鄱阳一带，祁门日有围困之势。弟自率诸军由祁门出队至休宁，攻剿徽州，冀图打开一路，以通浙江米粮之接济。不图初二日甫经出队，即闻陈余庵军败，景德镇失守之信。及进攻徽州，唐桂生一军小挫，伤亡二百余人，两处之接济皆断。弟所统各军在祁、黟、休三县者，四面围困，不得已檄鲍军回剿鄱阳，进攻景镇。闻伪侍王一股人数倍于伪忠王一股，凶悍亦远过之。若鲍军不在都、鄱一带，恐贼由都昌渡至吴城，则省城、九江、瑞、临处处可危，较之由乐平内犯抚、建，为祸更烈也。是以决计请左、鲍并剿伪侍一股，外以解祁、黟、休三县之围，内以纾江省北路之患。如天之福，能将伪侍一股击退，然后回剿伪忠一股，庶有把握耳。

致胡宫保 咸丰十一年三月初九日

日来未接惠书，不知希庵中丞至滠口后，剿办情形如何？此间自二月三十日景镇失守以后，米粮接济已断，军心、民心未免摇动。不得已悉力进攻徽州。初五日小挫一次，已成四面围困之象。现调鲍军由鄱阳进攻景镇，左军亦由乐平夹击景镇，冀解祁门之困。

惟伪忠王一股锐意内犯，广信三城未破，进扰抚、建，抚、建两城未破；进扰崇、宜，现闻焚烧樟树镇，瑞、临及省城均属可危。而贼之本意则专在解安庆之围。欲解安庆之围，必力争上游江滨之城。现在黄州一城已彼贼踞，忠逆或由瑞州、安义以犯九江府城，或由兴国、通山以犯湖北省城，皆意中事。国藩前本拟令鲍军专防此路，今祁门被困，鲍军急切不能赴浔，应请阁下预为筹防。鄂中目下兵力自不能兼顾浔郡，但鄂垣城守事宜，虽黄州已克，犹不可稍为松懈。特此奉达，伏希留意。国藩与江西省城文报不通已逾半月，不知忠逆踪迹现窜何处？江省无毅然任事之人，尤用忧灼！

复张凯章 咸丰十一年三月十一日

接来信，知昨日有骑贼百余来犯，并未接仗。阁下拟将西北伏贼搜尽再进东路，极是！极是！军事瞬息千变，仆一切均不遥制，惟有两言叮嘱：一曰队伍宜整；一曰出队宜晏，恐巳刻变晴为雨也。

复胡宫保 咸丰十一年三月十一日

接初五惠缄，钞示鄂省及霍山各信。鄂事渐渐平稳，德、黄虽失，究非膏肓之症，请公少宽，以保玉体！

此间抽祁门老营之兵攻徽，初五小挫，初十再进，大约十一、二可开大仗。现在四面梗阻，仅建德尚与舍弟及胡公处有一线之路可通文报。若鲍公不速进兵力攻，则建德并梗，即在目前。请阁下代催鲍公专攻景镇，无二三游移也。左公在乐平，可由婺源通信至休宁。兹将渠初四日来信抄呈一览。

复李少荃 咸丰十一年三月十一日

此间自二月中旬粮路已梗，至三十日景镇失守，则与左季翁文报不通矣。目下四面被围，仅建德一线之路尚与舍弟及胡公处文报可通。若鲍公不急剿鄱阳，则鄱、建、景镇之贼联为一片。敝处祁、黟、休三县便在重围垓心之中。鲍军现不知已抵何处？请阁下代催速攻景镇为荷！

伪侍王一股较之伪忠王一股更多，而凶悍倍蓰过之，若不在鄱、景击退，则西可由都昌以渡吴城，东可由万年以达抚、建，为祸更烈。请阁下详告中丞及省中诸公，审明缓急，共支危局。

省城有张运桂、刘胜祥两军，合之前此兵勇计四千余人，根本当可无虞。

复许仙屏 咸丰十一年三月十一日

接奉惠书，久未裁复，又辱手简。伏审待闱曼福，纂著日精，至以为慰。

此间军事自徽、宁失后，局势过促，地小无舞袖之方，梦中无伸足之处。十一月普军败挫，建、东、都、鄱、浮、彭六邑同失，祁门老营孤悬被困。幸左、鲍将黄逆一股击退，方庆更生。而伪侍王李世贤一股又陷乐平、景镇，断我后路，塞我粮源。现以左、鲍两军夹击景镇，而老营抽兵力攻徽州。若二者能一处得手，庶米粮可通，不使三万军士尽陷重险之中。抚、建股匪深入腹地，本拟檄鲍公由省城援剿，因景镇之变，不能不令先援老营。闻樟树已失，不知瑞、临得保无恙否？珂乡罹水火久矣，劫数犹未满耶？

来示询及古文之法，仆本无所解，近更荒浅，不复厝意。古文者，韩退之氏厌弃魏晋六朝骈俪之文，而反之于六经、两汉，从而名焉者也。名号虽殊，而其积字而为句，积句而为段，积段而为篇，则天下之凡名为文者一也。国藩以为欲着字之古，宜研究《尔雅》、《说文》、小学、训诂之书。故尝好观近人王氏，段氏之说。欲造句之古，宜仿效《汉书》、《文选》，而后可砭俗而裁伪。欲分段之古，宜熟读班、马、韩、欧之作，审其行气之短长，自然之节奏。欲谋篇之古，则群经诸子，以至近世名家，莫不各有匠心，以成章法。如人之有肢体，室之有结构，衣之有要领。大抵以力去陈言、戛戛独造为始事，以声调铿锵，包蕴不尽为终事。仆学无师承，冥行臆断，所辛苦而仅得之者，如是而已。自顷群贼逼处，无日不在危机骇浪之中，偶一展卷，都无意绪，不足仰报故人。勉惜分阴，以光绝业，瞻企不尽。

复胡宫保 咸丰十一年三月十一日

接三月初六惠书，知玉体稍痊，夜能成寐，此最好消息，庆慰无已。观所致希庵、逸亭信，切当事理。贼非必果不可破，而事机往往差错。如鲍公由下隅坂至鄱阳，不满二百里，又系渠去时熟路；而乃坐船赴湖口，迂绕三四百里，闻各营官皆有家眷在水次，遂令祁、景军心震恐。乞公为我催之。

侍近恶闻高言深论，但好庸言庸行。虽以作梅之朴实，亦嫌其立论失之高深。其论公之病，侍亦虞其过于幽渺，愿公从庸处、浅处着想。圣人言：“不逆诈，不亿不信。”吾辈且当不逆死，不亿不起，以为养生之法；不逆败，不亿不振，以为行军之法。公为莞尔否耶！

复左季高 咸丰十一年三月十二日

徐兆熊携到初六辰刻惠书，具悉。是日出队，徐弁言，初六日晚间通传尊处获胜仗也。弟决计守黟、休、祁三县，一面进攻徽州，一面请尊处与鲍公夹击景镇，冀得解此重困。徽城贼多而狡，恐难得手；景镇乘阁下屡胜之威，益以鲍公夹击，或可驱逐出皖，弟惟坚守以待而已。

复吴竹庄 咸丰十一年三月十四日

惠书，具悉一切。此间因景镇失利，饷道已梗，众思力攻徽州以通浙中接济。初五进攻一次，因天雨小挫，伤亡二百人；十二进攻一次，是夜贼匪焚村劫营，我军惊溃者八营，从此休、祁各军士气日减，只能坚守，不能进战。专盼左、鲍攻克景镇，庶可转危为安。

阁下防守湖口，咽喉要地，断不可轻动一步。现有公牍饬阁下综理敝处往来文牍。目下防务尚松，请派勇夫驰送。将来防务吃紧，再行添雇民夫。总须选择捷足，无以跛鳖充役也。贵营哨弁保奖，即日出奏，照单不核减字，来牍即先批发，无以跛鳖充役也。操演日勤，甚慰！尤以禁止扰民为第一义，无视为老生常谈而或忽之。

致李申夫 咸丰十一年三月十四日

接两君惠缄，嘱鄙人回祁，意甚肫切。又畇荄在渔亭连发二信，尤为垦至。惟此时以安危较之，休、祁两处正复相等：休东防徽州，北防太平，两面受敌；祁北防禾、洪，西防赤、榉，南防景镇，三面受敌。祁仅云部二千人，皆新挫之余；休有凯部四千人，新挫者三营，完好者六营。子药则祁多于休，米粮则休、祁相等。休城修整颇固，祁城刻刻可危，而垒亦不甚可恃。鄙意请云崖为我修一坚垒，或石碉、石垒，有一成者再行回祁。非好自处危地也，正谨慎求稳着也。祁有可恃之垒，则速归矣。

致李希庵中丞 咸丰十一年三月十五日

滠口惠书，敬悉一切。黄、德、云梦等处虽陷，似尚非制命之症。得雄师分投防剿，又有骆帅援师从西而下，北岸终可无虞。润帅病体闻近日差就痊愈，精神亦渐轩爽，似不至有它虞。

南岸危险迭见，一波未平，一波复起。自二月中旬饶河梗阻，祁门运道不通，至三十日陈镇一军败溃，景德镇失陷，尤为切肤之炎。众议力攻徽州，通浙中接济之路；绅民亦谓徽州一克，则饷项取之本地，即不甚缺。三月初二派各营攻徽，人数近万。初五日小挫一次，伤亡二百人，失两营官。十二日再攻一次，是夜焚村劫营，我军二十二营之中，惊溃者八营，士气日减，贼氛大长。目下伪侍王大股盘据鄱阳、景镇一带，伪忠王大股由抚、建内窜樟树、新淦一带，景镇之贼，日内力扑左营。若待鲍军赶到，两面夹击，或可歼此强寇。侍逆破而后饷路可通，忠逆破而后厘源可开，二者均大不易也。祁、黟、休三县，本在危困之中，然平日不能预筹全局，此际断无舍民军而它去之理，但坚守以待景镇、安庆之佳耗而已。

致胡宫保 咸丰十一年三月十五日

接初八惠书，敬悉玉体日痊，精神清爽，至慰至幸！

此间攻徽州者近九千人。十二夜贼匪焚村劫营，我军二十二营中，惊溃者八营，完全无恙者十四营。伤亡不如初五之多，而士气大减，贼氛日长。本日来休城外，不知果猛扑否。云崖等劝急回祁门，实则祁亦不可恃也。

春霆自湖口起行赴鄱，不知左公能在乐平久恃以待鲍军之夹击否？江省有刘胜祥、张运桂二营，似可无虞。此外，则皆值阽危之际，侍往时自处过亢，近日学公之虚心，略有入处。而时事相迫，日处危机骇浪之中，不克从容渐进。昨劝公不逆不亿，侍日来逆亿殊甚，且近慌乱，尤以为愧。

致左季高 咸丰十一年三月十五日

数日不接惠书，正深悬系。今日有勇自婺源来，言沿途逃出难民甚多，皆言贵军在乐平大胜，被掳者均得逃归。为之一慰。

此间攻徽各军又挫一次。贼氛大长。现在敛兵为坚守之计，专盼贵军克复景镇，乃有转机。景镇如克，应请贵军迅速跟追，力夺婺源。贼若不能占婺邑之坚城，则可不再踞上溪口，再踞屯溪，而徽城仍可得手。尊处当此大敌，苦战之后，如能摒挡迅进，则以千余人进婺源，六千人进屯溪，上之上者也。若太疲乏，不能远行，亦须速进婺源为妙。若目下正在相持之际，则须待鲍军来，以收夹击之效。

曾文正公书札卷十五

复毓中丞 咸丰十一年三月二十一日

十九夜接奉初十日惠函，久不得手示，此次如获至宝。应复应商之件，分条奉布如左：

——省门现有刘胜祥一军，张运桂一军，闻人心安定，买卖照常，极慰！极欣！鲍军目下不能赴省，祥营自当留省，不可回信州矣。闻已饬添三百六十人，应请再令添募百四十人，弟前此已面允其添五百人也。谈将带千余人尽足胜任。至张运桂之千人，其兄凯章望其速来皖南。如果省城安稳之至，请阁下即令张将来皖，归凯章处。

——左京堂于初六、初十、十三等日，均在乐平大获胜仗，现令鲍军亦至乐平会剿。如能将伪侍王股匪击退，则江西之北边必可安静，仅南路有伪忠王一股在腹地耳。弟必拨一军赴吉、袁痛剿，目下力尚不能，亮之。弟自三月初二日赴休宁督各军攻徽，初五、十二日两次小挫，十九日仍回祁门。现在饷道不通，兵勇久未发饷。安庆舍弟一军于十八日夜援贼来扑，正值危急之际。然当一意坚持，以待事机之转。若景镇、安庆有一处得手，则可分兵援吉、袁矣。

——建昌官绅文武坚守二十余日，实为非常之奇功，应概予优保。请尊处主稿，挈列敝衔。黄守应饬司详实授建昌府，并保以道员记名，遇有江西道缺，请旨简放，赏戴花翎。其二子亦应优保。弟拟将广信、玉丰、湖口、建昌数处守城之功，专折特保数人，亦会列台衔也。阁下去年委署广信、建昌、二守保全两郡，收此奇效，老眼无花，钦佩之至。顷委署九江，人地亦极相宜。惟抚州钟守不甚得力，临川马令尤浮滑，应请阁下另委能手署此两缺。若抚、建、广、浔四府得人，则省城安如泰山矣。省垣城守不可一日无备。前函商以王守必达署首府。渠充敝粮台提调，于各营皆易联络，才能肆应，于守城亦有阅历，如此位置，似尚妥善。许守不谙军旅，饬司另委一缺可也。

敝处艰险之状，以此两月为最，然军心尚不涣散，足慰垂廑。

复左季高 咸丰十一年三月二十三日

徐兆熊自乐平归，接十六日惠书，得悉十四日贵军大捷，十五日侍逆鼠窜而去。至幸！至慰！

黄文金、李世贤两大股悍贼，均赖大力驱除，岂特弟之私喜？江、皖全局当有转机。景德镇贼果于何日退净？所欲商之件，条列如左，即求卓裁：

——婺源日内正值茶市畅旺之时，申令收茶厘二千四百余金，全不解台，尽行冒销，现已撤参。应请贵部速进，以二千人守婺源，五千余人驻屯溪。一则阁下与休宁、凯章军合势，徽城可以速下；二则婺源之茶、屯溪之厘大可济饷。其婺源县令亦请由贵营委员中选择一人，弟即札委可也。

——四眼狗于十三日破黄梅，十四日破宿松，十八日至集贤关，十九日因雨大未出队，二十、二十一、二等日必猛扑舍九弟营濠。如景镇、饶、乐果已一律肃清，当檄鲍公仍赴东流、建德一带。怀宁危，则鲍公渡江救援；怀宁安，则鲍公扎张家滩一带，以辱蔽饶、景而规复池州。

——官相奏请骆帅先援湖北，后援江西。骆帅奏自率黄子春军入蜀，而派刘荩臣四千六百人由鄂援江，计日内必在德安、云梦等处。弟函商润帅，拟以刘军安置九江、瑞、临一带，为两湖、江西三省公同游击之师，北不渡大江，东不渡赣水。阁下最初所料，防李寿成由瑞、临趋浔者，得此一着，应足御之。荩臣于瑞临本是多年熟游之地，而其兵力亦尽足制李寿成一股，阁下与鲍公皆可不必回顾江西腹地矣。

致胡宫保 咸丰十一年三月二十三日

接左帅十六日信，知渠十四日又获大捷。伪侍王于十五日鼠窜而去，景德镇亦有克复之说。南岸局势已松，可释廑念。

狗逆狂窜集贤关，日内猛扑舍弟营濠，不知若何危险，思之震悚！闻孝感于初九日克复，希帅可率成镇一军回援怀、桐否？饶、景果一律肃清，必檄鲍军救援江北，但计期已在半月以后。怀、桐之安危，在此五日之内已决雌雄，不待半月也。

刘荩臣、岳昭一军，骆帅奏令先援湖北，后援江西。鄙意欲置之九江、瑞、临之间，为江、楚三省公同游击之师。侍与左一信，抄呈一览，阁下如以为可，请饬刘军迅赴九江防剿李秀成股匪，不知荩臣现在何处也？

致左季高 咸丰十一年三月二十五日

昨有公牍请老兄进剿婺源，分兵守城，速进屯溪，不知阁下以为然否？如其不可，则请收复婺源后，以少半守婺，以多半仍驻景镇，更为稳实，求兄酌之。弟之调度远不如兄，无所庸其谦也。弟赴东流，非其本意。若公能克复徽州，弟仍当入山驻扎休宁等处。若鲍公可不北渡进攻池州，弟在东流略有气势。否则专谋一已藏身之术，亦不为也。公营保举及三月各大仗，准于五日内出奏。

复张凯章 咸丰十一年三月二十五日

婺源既已无贼，左军当可速来。惟尚盘踞德兴等处，则左公或当以二三千守婺，留四千人仍扎景镇，恐其回窜也。玉山、广信守城之人与守城之具均尚可靠，但恐循李秀成故辙。广玉未破，遽窜抚、建，是可虑耳。

国藩准于二十六日起行赴东流，派鲍公救援安庆，朱云崖亦自请带五百人帮舍弟沅甫坚守墙濠，余嘱其限半个月仍回祁门。其部下四营守祁者，深沟高垒，尚属可靠。仆虽暂出江滨，若休、黔、祁有危险之时，仍当入山共相维持也。游勇抢夺者，假号牌入休城者，务乞立正军法，愈严愈好。若不与以猛剂，则此后葛藤愈多，整顿愈难。

复左季高 咸丰十一年三月二十六日

接到专差惠书，敬悉一切。贵军十四日大捷，十五所示“说时迟，那时快”一缄，二十三日乃始奉到，而鄱、景、浮、乐一律肃清，敝处亦于二十二、三乃得确耗，遂定鲍军救援江北之计。公牍中，请阁下以二千人守婺源，五千余人进屯溪；二十五日寄呈一缄，又请阁下下自行斟酌，或以五千人仍驻景镇。不知皆接到否？大约休宁为皖南必争之地，凯章辛苦得之，必不肯弃守。婺则与休、祁为犄角之势，故弟屡请阁下拨二千人守婺。其全军或扎景镇，以固根本；或赴屯溪，以图进取，则请卓裁主之。弟不敢妄决也。

李秀成十一破吉安后，十五、六仍下峡江。其为由瑞、临以窥九江，不出公最初所料一着，已无疑义。目下公与鲍军皆不能由浔内援，故弟函咨官相与润、希，求派刘荩臣一军赴瑞、临，更求阁下函咨催之。忠逆一股，江西、两湖之公患也。弟出江滨，聊壮北岸声援，事局少定，仍当入山与公相依。经营皖南，不能不从山内着力。

侍逆本与陈、杨、黄并称，而其多且悍，似过于杨、黄，而等于陈狗。公此次破贼，解休、祁之围困，振江皖之军威，有功大局甚伟，不独弟之私感也。惟新军初立，频奏奇捷，仍望慎之又慎，终始以分兵为戒！以持盈为怀，是所至恳。润帅病已痊，可请释廑念。

致官中堂 咸丰十一年三月二十六日

飞启者：

伪忠王李秀成股匪由抚、建窜吉安，郡城于十一日失守。旋即下窜，十六日至峡江以下，仁和以上一带打馆。其欲由临江、瑞州以窥九江，图解安庆之围，已可概见。现在四眼狗于十八日至集贤关围扑官军营盘。国藩调鲍军于二十六日自景德镇起行，计初一、二可抵东流江滨，为渡江援安庆之举。又咨调刘荩臣观察岳昭一军，由鄂省至九江、瑞、临一带，专剿伪忠王一股，不知刻下已起行来浔否？贼窜九江、瑞、临，为两湖、江西三省之公患，伪忠王股匪，不可无专支劲旅以御之。刘荩臣一军无论现在何处，姑且抛置；请揆帅、希帅饬令迅赴九江，以趋瑞、临，至要！至荷！特此飞布！

忠逆一股并不凶悍。前在建昌，官军仅七百余人，围攻二十余日不下，是其明证。兹纵横蹂躏腹地，一至瑞、临，则江西剿不胜剿，两湖防不胜防。务祈阁下迅速派拨，一体飞催，不胜感祷。

复鲍春霆 咸丰十一年三月二十八日

阁下督率全军今夜可宿羊子港，可谓神速之至。极慰！极欣！敝处接舍弟二十六日信，知安庆极为稳妥。杨军门抬船入菱湖，二十二、三夺贼船十四号。多都护二十三日在练潭获大胜仗，杀贼近万。北岸之事，大有起色。

而伪忠王股匪连陷吉安、临江、瑞州三府，有近日即窜九江之信，南岸又十分紧急，且恐其由兴国以犯武汉。应请贵军暂不渡江，且在下隅扳歇息二、三日，与国藩面商一切。如北岸果松，即请阁下先援九江也。贵部五正营，三副，一新，合之河溪仁字马队，约七千余人。其三新营截留黄州，须赶紧调回，待会晤后即咨官帅调之。

致官中堂 咸丰十一年三月二十九日

日前奉呈一缄，商调刘荩臣观察岳昭一军专剿李秀成股匪，不知到否？旋闻李逆于二十日窜陷瑞州府城，并分陷新昌、奉新、靖安、义宁州等处，风驰雨骤，如入无人之境。湖北之兴国、通山、通城，均属可危。恐其上犯武昌，下犯九江。务乞阁下迅饬刘道一军，由兴国、武宁一带进兵，探贼所向而迎截之。此股乃三省之公患，而湖北与江西尤为吃重。

弟以二十九日至建德之利步口与鲍公会晤。令鲍公在下隅坂休息二三日，怀宁急则北渡援怀，九江急则西上援九。至鲍公之新左、新右、新中三营，未经训练，未编队伍，留剿黄州，万难得力，请阁下饬令速赴鲍处为荷！

复胡宫保 咸丰十一年三月二十九日

狗逆拊安庆之背，舍弟等谨遵夙指，坚守不出。虽二十二日东路小挫，而厚庵常在舍季弟处指点一切，或可无虞。

伪忠一股既陷瑞州，闻又陷奉新、义宁。务求我公飞饬刘荩臣一军由兴国出境，专剿此股。本日有寄官帅一函，毓中丞一缄，抄呈台览。鲍军之力只能北颐安庆，西顾九江，东顾东、建、都、鄱，距侍不宜过远。左公在婺源，距待东流已五百里矣。

复吴竹庄 咸丰十一年四月初一日

瑞州股匪日内已至何处？昨连寄三信，请阁下带团防营全军往守九江，想已接到。望即日驰赴郡城，会同万、蔡、丁等认真设防。贵部在湖口守城已有成效，浔城虽较湖城略大，而三面临水，又有万护镇之营兵，丁副将之水师，当足以资分布。

伪忠一股多而不悍，不似黄文金之凶猛。只要初到时以“坚静”二字御之，则其技穷矣。黄印山太守以七百余人守建昌二十余日，是其明证。若能守住十日，则敝处与胡帅处必派兵往浔。鲍、朱、成三镇援安庆之师，皆可匀拨援浔也。国藩抵东流，酌带亲兵护卫。陈镇之部仍扎建德，东、建平安，湖口可无虞耳。

致胡宫保 咸丰十一年四月初一日

侍以初一日抵东流。鲍军初二日可由华阳镇北渡，宿松尚有贼踞。侍意欲酌拨四、五营守石牌。凡官兵无不畏抄后者，虽有三万人前进，苟闻有贼二千人蹑其尾，则人人狼顾。若以二千守石牌，与太湖为犄角之势，则鲍军进剿集贤，无宿松后顾之虑矣。且粮路清楚，军有后继，数善皆备。阁下如以为然，则请于成、胡二镇中派一人驻守石牌，或二人五千之众皆守石牌，一以防黄、蕲、梅、宿诸贼之续至。一则防狗逆之回窜。以多、鲍为正兵，以成胡为奇兵，似更完善，请卓定即行。

复左季高 咸丰十一年四月初二日

——来示称：“侍逆如东趋玉山、上饶、广丰，固将迎剿，即由华埠北趋，亦必追击，但不入浙耳。”极好！极好！贵部目下专办侍逆一股，与之周旋于饶、信、徽三郡之间，不独屏蔽江西之北境，即休、祁凯章等各军亦得以保全粮路，不至围困于重山之中。弟二十三日公牍，请贵军以小支守婺源，以大支进犯屯溪。厥后两次私缄又言以小支守婺源，以大支驻景镇。不知阁下于两说中果用何说？弟所以兢兢于休、祁、黟者，一则皖南系弟汛地，不敢轻弃尺寸之土；一则徽属六县每年可获六十万金；即无歙、绩二邑亦尚可得五十万。此时若忽视山内诸县，将来再打入山内，千难万难矣。贵军在饶、信、徽境内则可，至抚、建境内则不可。区区愚忱，尚祈鉴谅

——伪忠一股现在瑞郡上游。吉安、吉水、永丰、新淦一带，已无贼踪。其为窥伺九江，不出阁下最初所料，已无疑义。弟现饬吴竹庄守湖口之千五百人，万泰之兵，丁义方水师，协守浔城，似尚足支十日半月。省城有张运桂、刘胜祥二千人，亦可无虞。惟西路无兵痛剿，为江西、两湖之公患。魏质斋新值大捷之后，计湘中必令其防剿袁州一带，湖北亦必令刘荩臣防剿兴国、武宁一带。来示以其圆美未敢深信。鄙意伪忠亦实非悍贼，刘、魏或足制之。至贵军赴赣水以西，则断断不可。盖东、建、都、湖、彭、鄱、池、乐、德、婺、安、贵等属处处空虚，阁下摇足南行，则周围千余里皆为贼有。不特休、祁各军困于垓心，而江西之北边糜烂矣。弟所以必留贵军在饶、信、徽三府境内，一以保江西之北路；一以保休、祁之后路也。

——希庵在上游滠口，为德、安等处之贼所牵。贼于黄州、蕲州、黄梅、宿松等属，处处有一股踞守城池。希庵纵能了清上游，势亦不能回顾安庆。现令鲍军于初二日自华阳镇渡江，会同多军追剿集贤关之贼。多公于二十三日大破林绍璋、洪仁玕股匪，又败黄文金一股于高河铺。若再得一、二胜仗，桐城各股可以肃清，多军可专心击集贤关矣。

——阁下用兵，外间同声钦服。惟议其墙不高，濠不深，亦众口所不满，以后请更于濠墙加意。

——润帅病已大愈，此近日第一可喜之事，兹将渠寄鲍信稿呈览。

复李希庵中丞 咸丰十一年四月初二日

两次惠书，敬悉一切。某于二月初间左、鲍击破黄文金股匪之后，本定移驻东流之计，择于二月十七日拔营起行。业经遍札各处，并于初八日具奏矣。旋因伪侍王李世贤大股窜入饶州、乐平，窥伺景镇。左军分八营在甲路小挫一次，遂改计再不移营，仍驻祁门，亦经附片具奏。自二月中旬至三月二十，文报粮路断绝，景镇沦陷，陈公阵亡，左军隔断，徽州两挫；此三旬危险之际，鄙人不肯移出岭外。此固执之挺经也。逮左军大捷，鲍军亦到，侍逆远遁。三月十九饶、景、浮、乐一律肃清，即定计于二十六日移驻东流。此通融之挺经也。现已于四月朔日抵东流。鲍军于初二日自下隅阪渡江救援集贤关，云崖亦带五百人赴舍弟处助守墙濠。自十九至今，业已坚守十三日，内外濠应可保全。又有厚庵在舍季弟处，成、胡两军拟商令驻守石牌，以防黄、蕲、梅、宿等贼之续下，又以防狗逆之回窜。阁下专办上游德、黄等贼，可不顾虑下游矣。

南岸军事，自黄、李两大股剿退后，似已大有转机。而伪忠一股破吉安后又陷瑞州，不独江省西路糜烂，即湖北兴、冶、崇、通各属，处处可危。望阁下派靖臣观察一军专剿此股，江西、两湖皆受其福。至恳！至恳！

致鲍春霆 咸丰十一年四月初三日

昨日勇夫渡江已毕否？今日雨大，恐不能渡也。胡宫保欲阁下缓于求战，舍弟欲阁下急于进兵。请阁下相度天时，斟酌行之。

复张凯章 咸丰十一年四月初三日

四月初一日行抵东流，一路平安。朱云崖于二十八日至东流，为风所阻，初一日始得渡江。计初二已至舍弟营内助守墙濠矣。狗逆自十八至安庆，迄今已十四日，各营坚定稳守，或可保全无恙。鲍公于二十五日自景德镇起行，三十日至下隅阪，因风雨太大，渡江尚未完毕。多公在桐城，二十三日与伪璋王、玕王大战获胜，又与黄文金战，亦获胜。必须将二股痛剿退去，然后能来集贤关与鲍公会援安庆耳。

上游黄州、德安两府城及随州、云梦、蕲州、黄梅等城均被贼占据，时时有窥伺武汉之意，故希庵不能回援下游。休宁城内尚育尸骸臭腐之气，务须设法薰洗，并令军士种蔬喂猪。凡饮食之需，皆自食其力，不必买之市廛，不特省钱，兼可却病也。

致胡宫保 咸丰十一年四月初四日

伪忠王瑞州一股，据生擒贼供，欲犯湖北。如果九江有备，则忠逆上犯湖北乃意中事。侍前请以刘靖臣一军由兴国、武宁进剿忠逆一股，犹是为江、鄂两省言之。若贼由新昌以犯通山、通城，即五年冬石达开入江之路，是其患专重鄂省。刘靖臣当由省之上游进兵。梁子湖以西土匪最多，又与公处声息难通，鄂事更棘矣。务乞早调刘军以办此股。至要！至要！

致多礼堂 咸丰十一年四月初四日

久疏音敬，伏审动福并茂，荩劳日笃。实为朝廷得人之庆，欣慰无已。狗逆逼扑集贤关，舍弟一军前后受敌，危险万状。幸雄师屡有二十三、二十七日之捷，贼焰稍衰。俾舍弟得以坚守无虞，大局之幸，不特鄙人私感也。闻阁下急思进援集贤关，因为黄老虎及璋、玕各股所牵制，不能遽来。待天气开霁，想必先谋暴虎，再谋屠狗。

弟拨春霆一军来北岸助剿，已于初三日渡至华阳镇，应由何路进兵，何处会合，请阁下酌核，知会春霆为荷！困兽犹斗，狗逆必挟全力决一死战，应请阁下统筹全局，调度一切，庶收同心同德之效。

复唐桂生 咸丰十一年四月初五日

接初一日来函，欣悉各营濠墙深固完善，至以为慰。在营无事，仍望日日将濠加深。墙高则易塌，濠则愈深愈好。每棚须种菜一二块，喂猪一只，不特省钱，且手种之菜，可以却病。驻扎太久，总以习劳为主，以种菜为生。至嘱！至嘱！

复毓中丞 咸丰十一年四月初六日

——省垣为根本重地，来示张运桂一军不能不留，请阁下即留张军会同刘胜祥防守省会。弟当函告凯章，嘱其缓调赴徽。惟新募之营，守则可恃，战则不可靠。万一瑞州贼踪扑至省城附近一带，切不可令张、刘二将出队迎剿。若附城安营，静镇坚守，弟可保其万无一失。

——伪侍王一股，经左军六次获胜，祁、休危而复安，饶、景一律肃清，实属大快人心。惟该逆现趋东路，闻常山失守，广丰危急，恐其又走李秀成之故辙，由上清窜入抚、建，蹂躏腹地。左军现驻德兴，弟请其由河口拦头截剿，总不使伪侍一股再犯抚、建为要。

——九江城守事宜，弟派吴竹庄带团防营千余人赴浔，会同万泰之营兵，丁义方之水师，协力坚守。据渠等会禀，似有六七分可靠。瑞州伪忠一股，若不能逞志于浔，则由新昌以赴鄂境，由上高以扰袁州，均未可知。弟现飞调刘靖臣一军，由鄂南崇、通一路迎剿，不知赶得及否？此外，实无劲旅可调。忠逆久为腹心之患，忧灼曷极！

——来示欲调秋浦回署府缺，不知是署首府，抑系吉安府？词意未甚明显。秋浦现充弟营务处，甫就熟悉，断难令其离开。弟营务处照例本应派司道大员。因各员均居要地，故未奏派，仅派候补府二人充营务，必不可少。自去冬以来，军中危险万状，地方官视为畏途。浦犹能共历艰危者，须留在弟处，祈鉴亮。

复左季高 咸丰十一年四月初七日

接初二夜惠书，知历口一缄，业尘台览。俯鉴刍言，申明伟抱，至为钦感。

次间鲍军于初四渡江，初五冒雨前进，初八当可至集贤关狗逆初四带队出关，将至高河铺与多公决战，中途为雨水所阻，折回冷水铺，计日内必与多、鲍开仗矣。安庆之守业已坚定，贼亦知其难破。东路扑濠一二次，西路则并未猛扑。只待多、鲍会合，似可击破援贼。惟城贼新进接济，难期遽克耳。

阁下不守婺源而顾广信，极是！极是！弟后数函，亦请贵军专办侍逆一股，与之周旋于广、饶、徽三郡之间，想次第入览矣。罗近秋、史聿舟，弟皆见之，陈明南则稔闻之，皆英器也。宜公之伤悼不已，然亦当节省保卫，为国自玉。

覆刘霞仙 咸丰十一年四月初八日

接奉惠书，知去年八月曾有手函见逮，不识何处浮沈，至今未达。又审去年六月奉寄拙函，似未入览。其墨刻《拟岘台记》二分，果寄到否？龠帅蜀中之行，若果握督篆，较之两江无尺寸之土者，难易迥别。阁下佐之，自可日起有功。若以寓公专办军务，则呼应不灵，奏效较难。鄙人已岁迟迟不敢西上者，非畏蜀也，畏作客也。

此间军事狼狈万状，逆党救安庆，其取势乃在千里以外。湖北则陷德安、黄州、随州、蕲州、云梦、孝感、黄梅、宿松诸郡，以牵制我军。而狗酋自率三万众直扑安庆，围逼舍弟等之营濠。江西则伪忠王由广信、抚、建窜入腹地，连陷吉安、瑞州、吉水、永丰、峡江、奉新诸郡县，以塞我饷源。而伪侍王又率七、八万众，横亘饶州、景镇、乐平等处，专与鄙人暨左军为难。二、三月间，自度入于坎窞，无复生机。顷幸左季翁迭次力战，击退侍逆一股，饶、景肃清。而舍弟坚守安庆营濠，与狗酋相持已二十日，多、鲍两路赴援，似可无虞。惟鄂中德、黄各城，猝难遽拔。而伪忠新自瑞州逸出，或窜九江，或湘或鄂，均未可知。腹地糜烂，饷源、兵源两无可恃，用是心悸，不知所以为策。顷以徽事已松，移驻东流。

来示所指“温旨垂询”之事，润帅业已复奏。天下滔滔，吾辈岂有安居之所？亦惟内省不疚，听其所止而休可耳。

复杨厚庵 咸丰十一年四月初九日

舍季弟东路防务未臻完固，又有二十二日之挫得阁下照料一切，赶修水垒，贼不敢争，深用感慰。成名标此次再出，本欲力为扶植，以酬其创始之劳。及观其颓然衰老，难期远到，尤增悯惜。粤东购炮之行，其斤重与原开之单不相符合，又往迅时日太久，鄙心深不以为然。挟带私盐亦必非无因而被诬，是以日久未与申理。

顷接成与李、黎三人公禀，怜其羁系之苦，读其情词之迫，自不能恝置不问。今阁下又以为言，拟即日备咨粤东督抚，请其省释。惟粤督劳公前此不甚相能，而耆中丞由江西调粤，疑鄙人有密劾之举，怀嫌尤深。此次以修怨于敝处，而借成、李、黎三人以泄其私忿，敝处虽有咨往，恐非徒无益，而又甚之耳。水师购炮，大事也；睚眦嫌疑，小隙也；挟带私盐，亦小眚也！因小故而误大事，疆吏之居心如此，言之慨然。

复胡宫保 咸丰十一年四月初九日

惠书，敬悉一切。多、鲍、成三君赴援，本有可以屠狗之理。惟布置周密，人谋之可知者也；狗酋是否逸去，天事之不可知者也。九舍弟初七出关看地势，所带杨镇两土马队，小有挫失。瑞州贼窜新昌，深虑其扰兴、治、崇、通，刘靖臣不可不赴鄂南也。即问台安。

正封缄间，接奉初八日辰刻惠函。观尊书之精湛，欣玉体之康强，孰谓天下事不可为哉！“汉家宗社英灵在，定是寒儒浪自愁”，请为朗诵一过。

复易畇亥 咸丰十一年四月初十日

菜种须专人至江西去买，不可稍涉因循。此事须认真，一则民生在勤，可以省钱；二则夏间多食佳疏，可以免疲。陈都司在金字牌招勇，并未奉札。凡招勇者，粮台必有一札。请即严拿惩办，多杀数人，此风自息。仆于三年在长沙杀人颇多，奸宄敛迹。去年在祁未能严办，将来必为地方之害。

复姚秋浦 咸丰十一年四月十一日

初七日惠缄，初十接到，敬悉陆运事料理妥善，绅董皆乐为用，至以为慰。将来如办陆运，则驾轻就熟，远胜临时周章也。现饬各营安设步拨，粮台派夫一节即可省矣。

安庆各军皆已到齐，多、鲍、成、朱及舍弟定十一日会剿。李希帅以金逸亭攻德安，刘靖臣攻随州，而自驻滠口调度。二月初七钜野之役，伊兴额、滕家胜两帅阵亡，僧邸在济宁收集溃卒。珂乡必甚危急，近有续报否？

致毓中丞 咸丰十一年四月十二日

前闻瑞州之贼西窜新昌，方为少慰。兹忽闻平江和、后等营败挫，瑞贼猖獗，实深忧灼。俟安庆之事稍纾，即当饬鲍军南渡，速援瑞、临。

新授南赣镇陈伯陵前赴新任，弟令其招勇一千，认真训练，以备缓急。到省后，求阁下指示一切，迅嘱往赣。伯陵操守廉洁，笃实不浮，熟于战阵，到任后当可保障南路。惟屡次受伤，稍嫌体弱，须加意调理耳。

复吴竹庄 咸丰十一年四月十二日

连接初八、九等日三次惠书，敬悉一切。录示之件，以阁下与某相提并论，宜台端之深引为耻，痛愤难堪。鄙人六年十月在江，某公以平江营之败归咎于仆，遍张告示，贴之城厢。仆亦曾忍辱包羞，置不与较。阁下慷慨激烈，仆不敢徒以空言相劝解。惟目下贼氛正炽，九江吃紧，池州之贼于十一日窜至张家滩，建德仅有陈部三营，万不可恃。建德若失，湖口亦吃紧。浔、湖两城，皆鄙人所夙怀不平者，阁下前缄称曰：“伤心之地”，诚解人之言也。务乞阁下勉为我支撑一两月。目下请驻九江。建德若有疏失，即请台旌回驻湖口，届时仆当专马飞报。至贵军饷需久缺，任呼罔应，请即来东流请领。此阁虽极贫窘，尚能以银二三千两，米数百石佐公数日之需。

复胡宫保 咸丰十一年四月十三日

多公约舍弟出队，侍不甚以排枪记号为然，与来示引证相合，何所见之同也。十一日鲍公攻关外之赤冈岭四贼垒，伤至七八百人，亡至百余人。舍弟攻菱湖中空之九贼垒，伤至三百余人，亡至四十人。精锐暗损，深为可虑。狗逆至挂车河寻多公开仗，不知战状何如？安庆之围究竟应弛否？待已三次专缄去询九舍弟，请厚庵裁定，而侍证成之。

复朱云崖 咸丰十一年四月十五日

九舍弟移六营于菱湖贼垒之后，本是善策，惟地段太长，兵力太单，甚不放心。应请成武臣带七营进扎菱湖，合成长围。扎定半月之后，另拨数营前往替换，抽出成军改剿他处可也。贵营移扎西路，半月之后，亦当拨营往替，俾阁下仍回祁门。眼下祁、黟平安，张家滩之贼谅不足虑。

复毓中丞 咸丰十一年四月十五日

瑞州有此一败，贼氛日炽，蹂躏于瑞、临、袁、浔之交，实为腹心大患。

来示欲鲍、张二军入援内地，义不容辞。惟张军现守休宁，万难抽动。弃休宁则必并祁门、黟县而皆弃之，不特无以对皖南绅民，亦且贻患于饶、景。鲍军十一日进攻赤冈岭贼营，伤亡八百余人，营官中亡一人，伤三人。当须休息数日，乃能与四眼狗开仗。合多、鲍、朱与舍弟等军之力，四月内当可击退狗酋一股。五月间乃可渡江，由浔赴瑞，目下实不克遽往。省城防务，只要刘、张二千人负城扎营，坚守不战，必可万全。九江有吴、丁、万、蔡四人，或可保全。此外必遍遭荼毒矣。可撼！可愧！

李金旸从贼之说，事或可信。近日官兵败后从贼者颇多，如张国梁之部，李若珠之部，周百禄之部，陈余庵之部，皆所不免。李金旸尤不可靠。惟专凭张光照一人供词则不足据。凡败后先奔者，往往架言诬人，以掩其先逃之罪。祈再确查，以凭具奏核办。

复李少荃 咸丰十一年四月十五日

春霆攻赤冈岭四贼垒，阵亡者百余人，受伤近八百人。舍弟攻菱湖九贼垒，阵亡者三十余人，受伤过三百人。精锐暗损，行军之大忌。若狗逆自桐归来，与我恶战，深虑无以制之。幸日内江湖水涨至四尺有奇，狗归，或不能遽渡河耳。瑞州一股实为腹心大患，目下无兵入援，忧灼何极！

李金旸从贼，狼子野心似无足怪惟专凭张光照一人供词，则不足据。凡败而先逃者，每好造言诬人。且人心不齐，一人从贼，亦无全军俱叛之理！尚当确查。

复吴竹庄 咸丰十一年四月十六日

昨接来牍，果欲引疾。目下瑞贼窥伺九江，建德之贼又窥湖口。此两处皆必争之地，又鄙人隐憾之地，务求阁下毅然自任，即在湖口静养，如汲黯之卧治，亦无不可。如九江急则请投袂赴浔，湖口急则请力疾守湖。至嘱！至嘱！

复鲍春霆 咸丰十一年四月十八日

日内江水盛涨，增至七尺有余，狗酋已由练潭过河回援安庆否？贵部本极精悍，屡立奇功。近来副五营中、后两营留黟，左、右两营不甚得力，新三营在黄州小挫，老五营中郑革而苏逝，又弁勇于十一日伤亡甚多，此数事者均暗暗吃亏，某极不甚放心，请阁下加意检点。虽人数多于八、九等年，而其小心谨慎，应比往年带三千四百时更加严整。营盘须距水师甚近，庶粮路可保无虞。至嘱！至嘱！

复李筱泉 咸丰十一年四月十八日

前接惠书，稍稽裁复。即维政祉康绥，侍闱曼福，至以为颂。祁门军事自左、鲍并力击退黄文金大股后，满拟可以少安。乃黄逆西路甫清，而伪侍王李世贤又从东路婺源窜至景镇。左之分部小挫，陈军全部败溃皖南总兵陈大富，蔓延鄱阳、乐平、浮梁等处，梗我后路，塞我饷道。幸二、三月左军六获胜仗，鲍军亦自东、建赶至，侍逆始行败走，窜至玉山、衢州一带。左军跟踪追剿，虑其再由广信以扰抚、建，由是徽之祁、休等属，粮路始通，军心大定。

皖南差有起色，而逆酋四眼狗连陷湖北二府五县，踞城坚守，自率大股直下安庆，拊官军之背。遂令鲍军北渡救援，而鄙人亦移驻东流江滨，就近调度。日内狗酋以坚垒抗拒鲍军，自赴桐城，纠集伪璋王、玕王各股来援，计本日必有几次恶仗。其吉安一股踞瑞窥浔，深入腹地。四月二日郭守之败，省城大震，亟催鲍军入援。论饷项则宜清腹地，论大局则宜图安庆；安庆不稳，鲍军不能遽援瑞郡也。

目下张朱、唐坚守祁、休，左军经营广信，鲍军南北策应，均日夜劳苦，不得少休。饷项久亏，欠至五六个月不等张欠六，沅与朱、唐欠五，鲍欠四月半，左欠月余。务乞阁下从上游设法以大批解济，千万之恳！

复胡宫保 咸丰十一年四月十九日

成军应从公与寿珊之议，从石门湖扎至关外。侍已两次奉报并缄告厚庵与舍弟，又告春霆矣。来示“不有小误，则不仁不宏”，斯言甚大，可为万世圭臬，尤可为褊者针砭。

左公久无信来，不知何故？伪侍二十六日围玉山，既而解围以去。若由广、丰以趋抚、建，左军当可堵截耳。

复左季高 咸丰十一年四月二十日

待逆若不破衢州，必仍折回江境，或由云际关道闽境以窜建昌，或由河口、港口等处以扰上清而达抚、建。贵部能于铅山、弋阳境内截之，则不致寻伪忠故辙。否则，渠奉伪诏，以扰江为救皖，必深入腹地而后可免于咎责也。侍逆驱除之后，仍请大纛回至景镇。一则来示所云，华埠等处难办米粮，仍须取道乐、景以赴婺源。一则建德新失，恐贼由石门以窥景镇。饶、信、徽三府二十一属，皖、江与浙交汇之区，贼所必屡争不一争之地也。贵军在此三郡，威德已著，事机尚顺。请即周旋于此二十一属之中。不必攻坚，而自足制贼之死命；不必辗转驰驱，寻贼开仗，而贼自不能不奔突，以投阁下之罗网。诚使陈狗、杨麻、刘逆官方、李逆秀成等凡有入二十一属者，皆如伪侍、黄虎之受创而去，则江西之北境日安，皖南之军威大振，而贵军誓不攻坚之志亦可遂矣。

惟地段太广，兵力太单；能游击则无人驻守，能驻守则无人游击；不驻则师无根基，不游则师无远势。皆非可久之道。应请阁下募足步队万人，以二千守婺源，以二千守景镇，以六千为游击之师，益以马队数百，即可纵横如意。婺源城极易守，茶盐厘务所获颇饶。景镇为三府总汇之地，又系阁下苦守苦战而得之者。若坚筑石垒数座，不特厘务可图，且祁、休各军得所托命。弟自去冬以来，屡劝阁下驻守景、婺两处者，以兵势、饷源皆不可不以此两处为重也。其添募一节，即日另备公牍奉达冰案。

安庆军事平稳。多公于十五日获一胜仗。狗逆意欲先攻多公挂车河营盘，然后再援安庆，庶无后路之虞。今反为多所败，又水大不能骤回，又鲍、成各军业已扎集贤关，狗回亦有以御之，皖城或终可图也。建德之贼日内无他窜息。李金旸被擒后，自安义逃回，已入省城矣。

复官中堂 咸丰十一年四月二十一日

此次逆首上犯，仰赖荩筹周密，众志成城，省垣既安如磐石，各路亦劲旅星罗，危局复安，欢抃曷既！

此间军情，自鲍公至大桥头，狗酋即率八、九千悍贼至桐城挂车河寻多公开仗，意以击破多军，乃可壹意援怀，更无后路之虞。十五日为多公所败，蹋毁贼垒八座。适值江湖盛涨，十日以内骤长九尺有奇，狗酋为练潭湖水所阻，势难遽回怀宁。舍弟得趁此时围住菱湖中空之贼垒九座，鲍、成亦趁此时围住赤冈岭之贼垒。以势揆之，安庆自有可克之理。特闻汉奸依托洋船，暗通接济，未知究竟何如耳？

刘荩臣军攻围随州，关系襄、樊全局，自不宜轻于调动。江西伪忠王一股盘踞瑞州，并不甚悍。现在省城及九江两处防守之具略备，瑞贼虽久踞郡城，亦不过与黄、蕲等城相类。惟恐其窜出，或扰及武义、崇通等属，则为江西、两湖之公患，当另谋劲旅驱除之也。建德于十五日失守，距弟驻之东流仅四十里。刻下尚无兵力可往剿办，且当度外置之。

复胡宫保 咸丰十一年四月二十一日

李金旸本非国藩所愿调，因左帅之缄咨而照转行之。未败之先，已批台不准发饷，不准在江西境内，并参革不准留营；既败之后，函复中丞，则谓李金旸降贼之说难保其无，但不可凭张光照一人之供，恐未战先逃者架诬者其上云云。今李金旸果自贼中逃出，赴省自首，则侍之所言不为无验。大抵乱世之所以弥乱者，第一在黑白混淆，第二在君子愈让，小人愈妄。侍不如往年风力之劲，正坐好让。公之稍逊昔年，亦坐此耳。

复李希庵中丞 咸丰十一年四月二十一日

顷奉惠书，知前此两缄均达荃照。上游德、随尚无好音。逆党坚悍善守，围攻则伤我精锐，顿我兵力；不围攻又蔓延它处，毫无遮遏。随州关系襄、樊全局，荩臣观察一军，不能遽令南渡，自有不得已之深衷。瑞贼盘据日久，省垣及九江略有防备，或可无虞。惟虑其窜扰武、义、兴、冶、崇、通等处，则为两湖、江西之公患，须另筹劲旅驱除之耳。池州贼股于十五日扰陷建德，敝处近在咫尺，无兵往剿。前请义从营速来，亦正为此弹压附近小股也。

复胡宫保 咸丰十一年四月二十二日

果臣之信深痛不可读！厉蒋办粮台时，则丰亨豫大；阎君办粮台时，则山穷水尽。与侍之接办徽防情事颇同，不可谓非造物之游戏播弄也。自出江滨，常思轻装。一至太湖，为风雨所阻，又苦俗务不少，奈何？盈盈一水，脉脉相照而已。

复周子佩 咸丰十一年四月二十二日

此间军事，自去岁十一月初以来，黄文金、李世贤、刘官方、三大股，各十余万众，环绕于祁门之左右前后。几无一日不战，无一路不梗。幸左、鲍及张凯章诸军竭力支持，得以化险为夷，转危为安。后路一律肃清，皖南渐有起色。而皖北四眼狗率众上犯，连陷黄、德等二府五县。狗逆派其党踞守，而自率悍贼回援安庆，拊官军之背。不得已调鲍军北渡救援安庆，弟亦移驻东流，就近调度。仰托圣主威福，安庆能迅速克复，则湖北之黄、德，江西之瑞州三府暨各县城皆可次第扫荡，而金陵亦可徐图。若洋船接济不断，安庆不复，则大局日觉难支。中夜以思，实深愧愤！贱体托庇平安。惟幕友太少，事事躬亲，日形衰惫。

复毛寄云中丞 咸丰十一年四月二十三日

连日狂风苦雨，江涨丈余，气象阴森，寒重无雷。岂上游有出蛟处耶，抑不利于军事耶？

闻狗酋在贼中亦极孤立，璋、玕、忠、侍各逆皆貌合神离，积怨甚深。或吾辈极苦难困横之时，贼中又将内乱?以稍纾官军之急耶？请公少宽怀抱，以待事机之转。

复毛寄云中丞 咸丰十一年四月二十三日

自今岁以来，敝处危险迭见，日在惊涛骇浪之中，不获频修笺敬。闻台旆开府湘中，亦尚未肃函申贺，歉悚不可名状。四月二十三日接奉三月十九、四月初八两次惠书，伏审即日浮汉东下，由鄂渚荣莅星垣，大云宏荫，使敝乡土民同怀衣我食我、福我寿我之泽，欢忭曷既！

敝处军务，棘手已久。自伪主将黄文金、伪侍王李世贤两股各挟十余万众，窜扰景镇，抄我后路，断我饷道，竭左、鲍两军之力，五阅月之久，几无一日不战，无一路不梗。此外又有伪忠王一股，从广信、抚、建深入江西腹地，连陷吉安、瑞州二府四县。又有伪主将刘官方一股，屡次扑犯祁门老营。直至三月之末，惊魂稍定，驲路稍通。皖南军民方举觞以庆更生，而四眼狗自陷黄、德各属后，又率悍党回援安庆，直拊官军之背。不得已调鲍军驰救江北，弟亦移驻东流，就近调度。仰托圣主威福，能将安庆迅速克复，则湖北之黄、德，江西之瑞州各城，无难次第扫荡，即金陵亦可徐图。若洋船之接济不绝，安庆不克，则饷源日竭，大局日坏。绵薄如弟，深恐上负国家之委任，下辜良友之期望。中夜以思，忧愤何极！

敝乡近年以来，兵勇遍布数省，颇有人才渊薮之称。实则岩搜谷采，楚材晋用，而故山反为之一空。倘有大股阑入，殊恐无以应敌。阁下莅湘初政，仍祈以物色将材为先务。在外如胡、左、李诸公，在籍如郭氏昆仲，皆与阁下契合有年，若一一周咨，则统领之选，偏裨之才，皆可屈指而得之。

来示垂询用人行政利弊得失。窃以人存而后政举。方今四方多难，纲纪紊乱，将欲维持成法，仍须引用正人，随事纳之准绳，庶不泥于例而又不悖于理。胡官保办事不主故常，而求贤甚殷，耳目甚长。阁下若遇疑端，与之函商，必能裨益高深，胜弟数倍。

二十余年同年至交，今幸同膺疆寄，而来函犹附谦版，万不敢当。谨以奉璧，弟亦不另肃柬。

复梅小岩 咸丰十一年四月二十四日

接去岁京中惠书，时以军事倥偬，驲路方梗，未即裁复。旋闻阁下将来营一行，意幸良觌匪遥，遂疏笺候，仅托李君少荃一达鄙忱。

与阁下执别十年，而时事万变，恍若隔世。猥以薄劣，仰膺重任。去冬今春，环绕祁门之左右前后，几无一日不战，无一路不梗。赖诸军之力驱除稍远。又有伪忠逆一股深入瑞州，伪英逆一股攻陷湖北数城，自率悍贼回援，拊安庆官军之背。群盗如毛，饷源日竭。中夜以思，愧愤何极！素乏才望，又更忧虞。于寻常文牍，往往废阁，即奏报重件，亦或愆期。兹专足奉迓台旌，即日来营襄办一切。军中危险之地，倘有非常之警，仍可进退裕如。

复邓寅阶 咸丰十一年四月二十四日

《斯文精萃》，亦系古文中最善之本，而尚不如《文选》之尽善。《文选》纵不能全读，其中诗数本则须全卷熟读，不可删减一字，余文亦以多读为妙。盖京都、田猎、江海诸赋，虽难于成诵，而造字、形声、训诂之学，即已不待他求。此外各文则并无难于成诵者也。

复左季高 咸丰十一年四月二十五日

侍逆一股徘徊于江、常、玉、广之间，其志仍在内窜江西腹地，盖金陵逆首之大计。安庆一日不解围，则内犯江、鄂腹地一日不歇也。

毓右坪兄欲阁下分兵往援西路瑞州一带，来示亦以章门根本为虑。鄙意章门三路皆水，仅进贤门一路，有刘、张二千人驻守，决可无虞。至分兵之说，则弟已屡次上陈其不可。昨寄一缄，且言纵添足万人，亦不可分支云云，想邀荃鉴。以目下形势而论，贵部万不可离饶、广、徽三府。第一须将侍逆一股驱除，不令其旋退旋来。第二须回驻景德镇，防剿刘官方一股。刘贼陷建德已十日，有众万余，计必犯鄱、景等处。第三须驻守婺源，保休、祁诸军后路。若景、婺、鄱三处皆贼，则祁、休诸军坐困，弟无以对江、张诸公，乞亮我愚忱也。右坪中丞请公拨兵西援瑞、章，系不知贵军之不可分，又不知建德之再失。若知建德已失，彭、鄱、都、湖、浮、乐、六七县处处空虚，右翁亦必不放心，必不愿台旆西行矣。

尊处饷欠三月，容即告台速筹，保此劲旅。北岸事皆落贼计之后，安庆贼有洋船接济，围之无益。狗逆现在桐城，不日又将内犯腹地。润帅二信附览。大约北岸安庆弛围，南岸弃休、祁三县，皆下策。而不能不出此，言之内伤。

复胡宫保 咸丰十一年四月二十六日

惠书，内钞省城公局一缄，希庵请自谋黄州一缄。又接二十五日七十六号惠缄，内抄多都护自请回剿上游一缄。聆悉一切。

鄙意以成武臣军还之希帅，令其进图黄州，或不近城下，专为北岸游击之师；鲍军南渡，援剿浔、瑞、武、义、兴、冶等处，专为南岸游击之师。上游有两枝活兵，大局必有转机。至狗酋千方百计，无非为安庆解围而设，其精锐之贼，必仍在怀、桐两处。现在江水盛涨，沅甫守内外濠，兵力尚敷分布。礼帅马步之强，甲于诸军。礼帅主剿援贼，沅甫主围城池，又有潜、太、石牌三处，坚守以保粮路，必臻稳固。以鄂省论之，上段有金、刘围攻德、随之师，中段有希、霆两岸游击之师，下段有礼、沅援师、围师，似俱有七八分把握。

阁下如不以鄙见为然，侍亦当于节后调鲍军至南岸，由浔趋瑞。盖今春以来，敝处屡次调鲍公援省、援抚、援浔，厥后皆中途改议，失信于江西官绅多矣。自四月瑞州郭、李败后，毓中丞迭次函咨调鲍援瑞，侍皆咨复应允，断不可再行失信。霆军北渡时，侍与阁下及舍弟数函，言鲍不宜久留北岸，亦蒙阁下迭函应允。鲍至南岸后，视伪忠王之所在而剿之，或在江境，或在鄂境，决不敢稍分畛域。但须从瑞州、武义入手，庶侍有以对江西官绅，而霆营亦易于领饷耳。

复胡宫保 咸丰十一年四月二十八日

——公赴上游，似不宜身临行间。应请即驻省城，以保省垣及筹饷二事自任。目下鄂中所患者，不仅在外寇，而在省城，条理颇纷，用人稍杂。公回省则武汉固于金汤，而饷项亦必有起色。

——肢体虽大，针灸不过数穴；疆土虽广，力争不过数处。目下江所争者省会也，九江也，湖口也，广信也，赣州也。鄂所争者省会也，二汉也，荆、襄也，黄州也。江、鄂及东南所共争者，怀、桐也。自此以外，不必处处兼顾。忠逆如果由义宁窜入鄂境，只要省城有备，如崇、通、兴、冶等处，似不必一一顾全，且可度外置之。

——希帅来谋黄州，极好！极好！不必遽冀克复。但三面水军，一面希营，自可遏贼之四出焚掠。成军宜归并希公，胡军或暂留石牌，祈酌之。

——搜获伪文，狗酋之逃，专避鲍军之锋。待鲍军回南岸，狗与璋、黄等仍回怀、宁寻战。侍前拟端节后调鲍援瑞，今且缓调。伪文抄呈，又池州伪文亦抄阅。池郡空虚之至，当商厚庵图之。

一公赴上游，仍以坐船为妥计。当在吉水沟登舟，侍当棹小船至华阳镇一展良觌，求先示行期。

复胡宫保 咸丰十一年四月二十九日

手书并密件，窃幸与鄙见相同。惟谋雕剿之法，则大为失算。贼处处以坚守拒我雕剿者，亦何所施其技？不过擒斩数十先锋、新胁之贼而已。左公常议吾辈宜谋野战，不宜攻城，不知苦无野仗可打。四眼狗尚不肯与楚军野战，况他贼乎？

复张小浦 咸丰十一年四月二十九日

顷奉二月二十日惠书，敬悉安抵珂里。庐墓展思，仁孝动于神明，义问宣于遐迩，企仰曷既！敝处军事，自去冬以来日形竭蹶。逆党救援安庆，其取势乃在千里以外。北岸则攻陷鄂之黄、德等二府五县，狗逆自率悍党回窜集贤关，扑我围师之背。南岸则饶州、景德镇等处常有十余万众，断祁、黟之饷道。而忠逆别出一枝，由广信、抚、建穿人江西腹地，连陷吉安、瑞州等城。今虽勉强支撑，未弛安庆之围，而内地糜烂，饷源大绌，积欠至五六个月。计半载以来，除余际昌霍山失利外，各军并未挫损，而局势几不可收拾。闻僧邸在济宁，袁帅在临、淮，均不得手。天意茫茫，未知何日厌乱。附告一二，以答荩系。

复刘印渠中丞 咸丰十一年四月二十九日

顷奉二月三十日惠书，敬悉兴居康胜，荩绩日隆，至为佩慰。芗泉已由东旋桂否？浔城已进兵否？此间极望增兵，而饷项大绌。则虽减兵十之三，或十之四五，而尚不足以给。此次逆党救援安庆，其取势乃在千里以外。

今虽勉强支撑，未弛安庆之围，而内地糜烂，饷源日竭，殆有岌岌不可终日之状。所幸局势虽艰，军心未涣。左季高以五千新集之师，屡摧十倍坚强之寇，将来必能为国家开拓疆土，廓清逆氛。多、鲍诸军亦皆整严精劲，蒸蒸日上。或者得众动天，尚可挽回于万一乎？

复胡宫保 咸丰十一年五月初二日

手教，敬悉血证不止，悬系之至。急思趋晤，而势不克赴太湖。惟望台旌由华阳镇经过，敬候起居耳。贼之精神全注怀、桐，吾辈亦当以全副精神注之。成武臣调赴上游，侍当另调数营以益鲍军之力。

有三事切陈于台端，必求俯从：一日蕲、黄之间断无野仗可打，不过顿兵城下、垒下而已。请公不必带兵赴蕲，亲临行间。二日希庵来谋黄州，兵力不可太薄，宜以成武臣七营还之。希与成不可分为两军，胡镇三营须俟石牌有替人到，再行归并希处。三日台旌宜径还省城养病，以慰众心，筹饷以图可继；不宜徘徊中路，使各处人心悬悬。以上段省城自任，以中一段蕲、黄付之希庵，以下一段怀、桐付之鄙人与杨、多诸公。仍请由华阳镇行走，俾得走送鬯叙。千万！千万！

复毓中丞 咸丰十一年五月初三日

前接惠缄，言李金旸事，未即奉复。本日窦委员解张光照至，夏委员解李金旸亦至。弟饬委讯供，即行正法。仍将应得之罪榜示于外，录呈台览。即日当会列尊衔附片具奏。李金旸在抚州、吉安，官绅士民皆深恶之。张光照未战先逃，不顾主将，此次同正典刑，当足惬乎人心之公。安庆官军围攻如故。

鲍公围赤冈岭四贼垒，三垒降者全行正法，余一垒尚负固坚守。鲍公须待狗逆来痛击后，始能移剿他处。建德之贼，因水大尚未至鄱阳。附告一二，以慰廑注。

复叶介唐 咸丰十一年五月初五日

顷接惠书，知尊体违和，急思卸篆，以资调摄。又以墨绖从戎，惄若有不安于中者。长言永叹，形诸简牍之外，伏读增欷，尤用佩仰。古人所以严辨于此，专问寸衷之有所利与否。有所利，则虽合于经，依于律，而无解于内省之疚；无所利，则虽稽经诹律不必尽符，而有识可共信，即鬼神亦可共谅。如胡宫保之三年金革，与阁下此次之强起从戎，无论愚智，皆知其毫无利益，何必介介于怀，徒增郁抑，以琢天和而损遗体，顾小名而失大孝？愿即日旷怀自玉，一切委弃不问，专意珍摄，以保有用之身。至嘱！至嘱！

复胡宫保 咸丰十一年五月初六日

手教，敬承一切。会垣既日寻干戈，自非一二杈枒所能自卫。台旆即以不回省为是，然蕲、黄亦不可去。或从希策仍驻太湖，无动为大耳；或从侍策移驻华阳，人生行乐耳。古人谓“耳”非佳语，此两耳者则佳甚，远胜于蕲与省也。尊恙服药不效，拙见以停药为是。即欠饷六月亦不以置诸心，他事更不问矣。

鲍公一军即日当调之南渡，由浔赴瑞，稍塞江省之望。鲍、成破四垒，仍请阁下与揆帅会奏，敝处不奏事已月余矣。

复杨厚庵 咸丰十一年五月初六日

专丁至，接惠书，具悉一切。代奏之件，即日当由驲拜发。水师照料，义不容辞。惟战守机宜，素非所长，又与前敌相距过远，应如何而免于疏失，想阁下必筹虑周密也。

刘玱林就擒，大快人意。水师营哨必应越级优保。四垒之破，润帅推敝处主稿具奏，国藩推秀、润主稿。其擒拿刘逆始末，请阁下分咨各处，营官、哨官之应随折超保者，亦请于咨末酌定。

池州之议，昨函请调安庆韦部二营。顷黄昌岐至东流，亦可同赴下游。春霆一军竟不能不调援瑞州等处，以慰江西官民之望，拟日内飞牍调之，并商。

复彭雪琴 咸丰十一年五月初七日

淮扬水师九营，已照会归昌岐统领，关防亦即日刊发。赤冈岭四贼垒，鲍、成围攻八日，并未收队。三垒出降，全数杀之；其一垒初二夜冲出，亦经追杀净尽。逆首刘玱林为水师所擒，讯明支解，函首送安庆以示贼众。大快人心。

现调鲍军剿江西瑞州、武宁、义宁一带，成军剿兴国一带。上游添此两军，江西、湖北之腹地当有起色。建德之贼人犯鄱阳，任星元仍不可调之出江也。

复毓中丞 咸丰十一年五月初七日

顷接二十七日惠书，属调衢州朱镇一军援剿瑞州。方虑该军有守祁门之责，无以应命，幸托阁下威福，远庇鲍军在集贤关大捷，因即飞调鲍公统率全军即日由九江援剿瑞州，以践三月之原议。鄂省亦调成镇防剿兴国、崇、通一带，并言不分畛域，或剿江境武宁、义宁亦可。虽此两军未能速到，而究竟争迟早，不争有无。瑞州、武、义一带必有专支劲旅可恃矣。

致张凯章 咸丰十一年五月初七日

闻初三日漳岭失利，黟县沦陷，峰、礼各营弃去卢防，实深忧灼。所最虑者，祁、休等处无银无米，恐军心不固。所可喜者，云崖已抵祁，左军已至景镇，杨军门水陆日内可攻池州，饷银三万亦于十三、四日可全至祁台。有此数端皆在，十日之内，或者军心不遽涣散。但望阁下坚守休宁，云岩坚守祁门，镇定十日，则必有转机矣。

复鲍春霆 咸丰十一年五月初八日

贵部百胜之师，近因副左、右营不甚得力，新三营有黄州之挫，某方深以为虑，幸四垒攻破，数千悍贼骈首就戮，刘逆亦生擒支解，军威大振，士气全伸。再加休养兼旬，元气自可全复。某前月之所虑者，当无虞矣。江西官绅士民望贵军有如望岁，祈即日料理南渡，以慰豫章万众之心。副中、副后两营闻黟县失守，恐难遽来，到九江时必可会合耳。

复刘馨室 咸丰十一年五月初九日

岭贼新破，黟县克复，欣慰之至。闻左军已至景镇，粮路不至梗塞。应可安岭内军民之心。江军门专事惊慌，全无主意，其书函不可尽信。若非贼围柏溪营盘，朱军不可轻易出队，仆已屡次告之矣。凡出队有宜速者，有宜迟者。宜速者，我去寻贼先发制人者也；宜迟者，贼来寻我，以主待客者也。主气常静，客气常动。客气先盛而后衰，主气先微而后壮。故善用兵者，最喜为主，不喜作客。近日诸名将，多礼堂好先去寻贼，李希庵好贼来寻我。休，祁、黟诸军但知先发制人一层，不知以主待客一层。加之探报不确，地势不审，贼情不明，徒能先发而不能制人，鄙人深以为虑。请阁下与诸公讲明此两层：或我寻赋先发制人，或贼寻我以主待客，总须审定乃行，切不可于两层一无所见，懵懵懂懂，贸然一出也。

复杨厚庵 咸丰十一年五月初九日

石埭、太平之贼近日分犯各岭，初三日窜陷黟县，初五日各军会攻，克复城池。池郡刘逆既由建德窜入鄱境，而石埭等贼又窜黟城，池郡之贼或果无多乎？

周营官之札已发下，但未载明营制。敝处陆营之制，每哨百零六人，合什长，护勇、散勇、伙勇在内，凡五百人。一营者四哨之外，加营官、亲兵六棚，即足额矣。若四百人为营，或三百数十人为营，则止用三哨，再加亲兵数棚可也。周万晫添募六百数十人，来示已派刘祥胜为营官。鄙意即令刘祥胜招募三哨三百一十八人，外亲兵四棚四十八人，共三百六十六人伙勇在内为一小营，周万晫自添足九百三十三人为一大营。其薪水、口粮，令周具禀?敝处批定可也。发去营制、营规二本，祈阅后交周遵用。大通厘金，即当下札，恐只能二成耳。贵部口粮之欠项太多，刻刻悬系，目下实无力协拨，亮之。

复李少荃 咸丰十一年五月初十日

此间军事，日内略有起色。赤冈岭四贼垒，我师围攻两旬，伤亡至三千余人之多。内鲍军占千八百，成军及水师占千三百，军兴所未有也。然四垒之贼全数就戮，生擒逆日刘玱林，支解枭示于菱湖，其数亦在三千以外，差为快意。岭贼窜陷黟县，亦于初五日大战克之。现饬鲍军一意内援，由浔赴瑞，无复牵缀之患，伪忠一股或可次第扫除。至人援之迟速，鄙人亦微有权衡。既任艰巨，岂复敢避谤讥？赣饷并解左军，自无不可。既属一体，又系劲旅，瘠此以肥彼，可也，况并不肥乎？

复张伴山姚秋浦 咸丰十一年五月初十日

初九夜接初七惠书，具悉一切。请左公分兵二千驻景镇，而自率大队进驻屯溪，敝处四月迭次函咨均是如此，左公亦以为然。而至今未到，则为侍逆所牵缀，雨泥所阻滞也。秋兄所策多与拙见相合，而不善于计算日期。或将寻常旅人程期以为师行之程期，岂能符合？

金华失守，浙省紧急，宁、绍亦极可危，张玉良岂能舍浙而赴徽？且闻张部甚不能战，而吸烟?挈妇习气十倍于徽防各军。

江省地丁不能不留为本省诸军之需，目下且挪用牙厘。但使吾不侵省之地丁，省不挪吾之牙厘，即为至幸，亦属至公。新漕当于秋间奏拨，每月五万金，责成黼堂征解，胜于营中催征远矣。

复胡宫保 咸丰十一年五月十一日

兴国不守。此间亦得水师禀报。义、武贼犯兴国，早在意中。成、胡既赴上游，若归并希军，则北岸兵力已厚；若调南岸，则尽足制伪忠一股。较之四月间，此时我力较松，贼焰稍衰，请公毋过忧廑。

狂吐不止，殊可惊惧。第侍亲见孙、骆二公大吐不止，皆在六十以后道光三十年见孙吐血，咸丰三年见骆吐血。公四月之吐与二月之血似是两途，或服药偶有差失。鄙意欲请公断药旬日，静验病根，却更医之。鲍军进剿瑞州，亦足稍掣义、武、兴国之贼势。俟到华阳镇与公会晤后，再定鲍军进止何如。

复许仙屏 咸丰十一年五月十一日

顷辱惠缄并赐书谱一册，谨拜嘉贶，感荷无量。此间军事，自四眼狗回扑集贤关，拊安庆官军之背，调集诸军合多、鲍、朱、成各劲旅与之力争。狗酋知难而退，留悍贼万人，以强半扎菱湖，专通城贼；以少半扎关外，专保来路。舍弟以大围包菱湖贼垒，而鲍、成攻关外四垒，八日未曾收队。遂得全数尽歼，生擒逆首刘玱林，无一名漏网者。有此一捷，安庆似有克复之望。现调鲍军由浔赴瑞，援剿奉、靖、义、武一带，冀清腹地以裕饷源。珂乡重罹水火，皆国藩调度无方，苦我父老，毒我生灵，拊衷内疚，但求它处更无牵缀。鲍军入援，计亦不久可到。

贱躯平善，惟疮多异常，奇痒甚于往年之癣。久处危地，徒友星散，一一须亲手料理，往往废阁。扁舟如织，倘肯乘风过访，一叙阔悰，企迟何已！

复左季高 咸丰十一年五月十二日

接初四夜惠书，知台旆将抵景镇。惟时岭贼内犯，黟县失守，虽旋经克复，而祁、休大震，军无固志。雄师一至景镇，军民恃以不恐，又可转危为安，欣幸曷已！

目下局势，仍请贵军分扎景镇、婺源两处。休息两三月，俟七月半后暑气将退，方议进取。一则贵军过于劳苦，冒雨多病，必须大加将养；二则景镇、婺源倏得倏失，必须雄师久镇其间，使百姓稍得安定，疆土稍得坚凝；三则景镇有兵，祁门不孤，婺源有兵，休宁不孤，庶徽州三县不至弃以资贼。来示谓了妥建德一股再由湖口赴浔，此则断断不可。贵军仅七千人，防剿徽、饶、信三府二十一县之地，若得如此，七万人则可廓清二百一十县矣，东南岂复有事耶？愿公毋再以浔、湖为虑，以章门为虑。愿力虽广，兵力却薄。且姑敛兵歇暑，保江西之北境，固祁、休之后路，已属莫大之功，特公不自觉耳。况此二十一县之中，断不能久无战事哉！

至添募万人之说，亦不可缓。查询近年成案，屯溪之厘金、茶捐，景镇之货厘、磁厘，婺源之丁厘、盐茶，此三处者每月实不止三万金。请公自行派员，自行收放，计万人之饷已得大半。再由江西粮台协解少许，则事济矣。若不早自为计，转瞬山穷水尽，公又负气不肯干人，岂有不穷之理？阁下若慨然允许，弟当一面咨请添足万人，一面咨明以景镇厘金由贵处派员经收。此事弟思之至熟，幸毋迟疑。其刘璈一营，亦请即日咨调。

义、武之贼已破兴国、通山二县，鄂垣岌岌。希庵自率六营晋省料理城守，根本当可无虞。润帅十七日自太湖拔营，弟拟至华阳镇与之相会，并约鲍春霆来一会。霆营或赴江西剿瑞、奉、义、武之贼，或随润帅剿兴、冶、二通之贼，俟晤润帅再行商酌。

复胡宫保 咸丰十一年五月十四日

鄂中连陷数属，贼固不可轻视，然唐、余、江、唐诸防军亦实不足恃耳。目下补救之方，拙见总不宜分兵。沅主围怀，礼主击援，希统成、胡防剿一岸，公挟鲍军防剿一岸，金仍攻德，刘仍攻随。只要此六军全无挫失，鄂事终不至大坏耳。

复江良臣 咸丰十一年五月十六日

柏防稳固，洪、禾各岭亦俱肃清，实深欣慰。现既同扎一处，同办一事，不必分别楚军、徽防名目。凡能保固防所者，皆劲兵也；凡防所营垒被陷者，皆弱兵也。嗣后请阁下遍告诸军士卒，不准分别楚军、徽防名目，即公牍亦不准分称。

贵部扎于洪、禾岭卡者，请即令撤下，扎于柏溪。以后不主守岭，专主守营。如各处平原与贼相拒者，皆终年守营，并无守岭之说也。

复李少荃 咸丰十一年五月十八日

接初三、初六日两次惠缄，敬悉一切。应复各件，分条奉答如左：

——鲍公攻破四垒后，即于十三日拔行人援。因江滨处处隔水，绕道由潜山、太湖张家塝至武穴渡江，经江西之瑞昌，湖北之兴国，乃能至武宁、义宁二属。计程千有余里，断难迅速。然此外别无捷径。又须如此进兵，乃能逐贼从内窜出，不至反逼之内犯。

——左帅于初五、初七日全军至景德镇。石门、建德之贼闻已退避。一则畏左公之军威，二则因杨军门攻池州，急谋回救也。古、赖犯黟之贼，亦经张，唐诸军并力却之，当可少安须臾。

——梅小岩能速来甚妙。阁下久不来营，颇不可解。以公事论，业与淮扬水师各营官有堂属之名，岂能无故弃去，起灭不测？以私情论，去年出幕时，并无不来之约。今春祁门危险，疑君有曾子避越之情；夏间东流稍安，又疑有穆生去楚之意。鄙人遍身热毒，内外交病，诸事废阁，不奏事者五十日矣。如无穆生醴酒之嫌，则请台旆速来相助为理。小岩而外，尚拟添请五、六人，分手办理，庶事无停格，而人得更休耳。

复江良臣 咸丰十一年五月二十日

徽州收复，喜出望外，同深庆慰。惟复徽尚易，守徽极难。现在唐桂生四营已进休城，娄副将两营归并鲍处，渔亭全无一营，实不放心。特咨请贵军移驻渔亭，并将大洪、禾戍各岭防兵一概带去，庶渔防兵力较厚，徽、休两城之粮路不致中梗。惟弟相隔甚远，就目下军情而论，究竟柏溪与渔亭两处孰重，尚不深知。请阁下与云岩熟商。如果渔亭可保无事，则柏溪与洪、禾各防兵扎住不动，亦系稳着。弟以渔亭为重者，以其为徽、休之粮路所必经也。特此缄商，乞即详复。

复左季高 咸丰十一年五月二十一日

谢恩一事，本应尊处专折具陈。《会典》载：京卿在外者，四品以下列衔在督抚之后；三品以上列衔在督抚之前。阁下以三品卿出办军务，又系谢赐物之恩，实无咨请代奏之理。此次业已咨来，不欲纷纷往返，只得照咨缮发，以彰阁下谦谨之德。下次似不应如此，祈酌之。

徽郡竟得收复，喜出意外。揆度贼情，或伪侍王全股将窜扰浙东宁、绍一带，调徽贼守金华、兰溪乎？抑杨七麻将援江北，调徽贼守宁国乎？第收徽甚易，守徽甚难。凯章四千人现驻徽城，唐桂生二千人进驻休宁。渔亭并无一军，系徽、休粮米必经之路，极不放心。前咨请尊处拨两?三营赴渔亭协防，现在徽郡地面太宽，非两三营所能为力，应请阁下拨四千或三千人即日驰赴渔亭、休、黟一带，以保要区。屡次缄商贵军分驻景镇、婺源两处，兹大局已变，改请以三千人守渔、休，四千人守景德镇、浮梁。并请阁下至岭内，亲莅徽州等处察看一番，经略布置，俾各军有所遵循。弟俟安庆克后，亦当赴徽州筹商一切。建德之贼闻于十六、七日为贵部所破，贼甚惊慌。若能即日扫荡此股，则请梅村由桃树店径出祁门，免回景镇往返，亦可少息兵力。敝处日内银钱皆空，拟于华阳镇借拨数千金，速济建德贵军，但不能多耳。

复张凯章 咸丰十一年五月十三日

黟县之役，贼匪尽锐人犯我军。当兵疲饷绌之际，深虑人心涣散，全局决裂。赖阁下训练有素，士卒用命，而唐军亦随同苦战，克城保岭，转危为安。此非常之功，不特皖南暂有转机，即大局亦有裨益，佩慰曷已。

目下贵军守徽，唐军守休。渔亭为徽、休粮运必经之路，无营防守，深为可虑。国藩咨调江军门全军暂扎渔亭，又请左京堂派三千人久驻渔亭，想不日可到。请阁下再函催左公速行。派来徽、休、渔、祁及景德镇五处皆劲兵，可战可守，皖南之事，必大有起色。

贵营勇夫缺饷太久，辛苦太甚。前此修整休城，此次修整歙城，备极劳勚，仅犒千金，菲薄已甚。即日当于内银钱所备千金派人送徽，以表微意。贼退之后，城中不免臭秽，务须认真薰洗扫除，或烧大黄以辟疫气。令弟樨园所带千人，敝处今日又加札催调，阁下亦当一面禀催，一面札调，以厚兵力。关防俟刊就后专人送上。

此间诸事平安。建德之贼有下退青阳之信，安庆城贼米粮极缺，闻狗逆约会杨七麻子再往救援。若能击退援贼，克城之期当亦不远。

复姚秋浦 咸丰十一年五月二十三日

接十七戌刻惠书，因渔亭空虚，暂留娄、熊两营在祁门斟酌缓急，极费苦心。弟亦深以渔亭无营为虑，故咨调江军门全军暂扎，又咨拨左军三千人久驻，想不久即可到防。云岩在祁，守尚有余，纵使柏溪、洪、禾有警，亦尚无妨。请阁下即催江军门迅移渔亭，以保徽、休粮路。霆营久离统领，心在彼而身在此，其勇丁十分不愿。应请即令娄、熊两将迅由湖口、九江归并鲍军，以安其心，而作其气。

复毓中丞 咸丰十一年五月二十五日

闽、汀之贼陆续由建昌之东窜往河口而出，似是归并浙股之局。抚、建幸无疏虞，养素尽可不回东路，且在赣江以西遏狂氛而定人心，至以为慰。

鲍军十三日自安庆拔营，沿途阻雨隔水，迟滞殊甚。二十三日始在太湖起行，又以徇宿松绅民之请，便道攻剿宿松、黄梅之贼。下游四眼狗纠集杨七麻、黄文金暨捻匪等，日来大举攻犯挂车河营盘，多都护亦思少留鲍军遥为声援；鲍公亦思少留旬日，成克复之大功；又因宿绅之请，三者交羁，遂亦濡滞不进，使弟不特失信于江省，并失信于鄂省。盖鄂中亦深望鲍军南渡，剿办兴国一带也。然果能克复安庆，鲍军虽少迟旬日再渡南岸，亦尚有裨于大局。日内愁霖不止，未审天意究何如耳。

徽州克复，意外之喜。若将徽、休、渔、祁四处守住，建德再设一枝防兵，则江西北境永无边患。目下凯章兵力太单，深为可虑。乞阁下即饬张副将运桂管带千人，迅赴徽州，至感至祷！省垣如嫌空虚，可将刘胜祥生、米二营调回。今年大水盛涨，生米得炮船数号，即足扼扎，不须陆兵也。

弟在江省最久，如此大水，处处汪洋，贼实不能近省。以阁下之镇定，辅以德甫之老于戎行，辅堂之和辑文武，知必可万全无患。惟腹地久不肃清，东路之贼梭不断，而大水日增，将成奇灾。纵能克复安庆，饷项亦万不能支。言念及此，忧心如焚。

曾文正公书札卷十六

复张凯章 咸丰十一年五月二十九日

接二十一日惠书，具悉一切。歙城于二十五、六日内可以毕工，计已一律完好。某前请左军拨三营进扎渔亭，后又请其以三千人防渔者，盖以渔亭为徽、休粮路所必经也。顷闻德兴之贼将至婺源，左军须分剿婺源，即不能更顾渔亭。闻徽城之粮足支两月，徽、休以婺源为后路，祁门以景镇为后路，均有深固不摇之象。即黟、渔之防稍疏，或亦无碍全局。令弟千人调徽，闻毓中丞坚持不肯，敝处续去一咨一缄，不知果放行否。樨园若来，则贵处可守可战；不来，则但主坚守可也。

致姚秋浦 咸丰十一年五月二十九日

闽贼二十三日窜陷婺源，渔亭防务吃重。大洪岭脚有贼，柏溪防务亦重。阁下欲峰、礼、豫三营改扎渔亭，均归朱镇军统领，而江军门驻柏溪不动，亦是补救之一法。峰、礼、豫三营各有隐情：峰营有禀来自请裁遣，极言其勇不可甩；礼营杨镇魁亦有禀来告假省亲，情词痛切；豫营屡请归鲍军统领，不愿归别处统辖。若此三军移扎渔亭，人各一心，闽贼果来，必将不战自溃。豫营久驻历口，深沟高垒，几费经营，尤为安土重迁，不愿移动。凡此等军中隐情，不可不细心体察。一拂其情，虽劲旅亦不得力，况劣营乎！鄙意豫营万不可动，峰、礼在黟在渔无甚区别，介乎可动可不动之间。江军门若移渔亭，则须全军驻渔；若留柏溪，则须全军驻柏。断不可两头兼顾，反致误事。鄙人向不喜言分兵，亦不喜言兼顾，亦不喜屡调屡动。此三者，望阁下时时留意。

复左季高 咸丰十一年五月二十九日

来示言老湘等九营即日可以到镇，阁下亲率八营前赴婺源。而此间有勇自梅村处归，云老湘等营将开赴祁门。岂阁下另有后命耶？敝处接祁门二十七日信，以渔亭空虚，岭防告警，纷纷请兵。若梅村九营能开至祁门，则大慰祁、休军民之望矣。

来示以贵军只可分为二支，此一定不移之理。景镇老营，四千人断不可少。其余二千五百人，或赴婺源，或赴渔亭，听阁下斟酌办理。添勇万人之说，阁下不敢遽办，自是稳慎之着。此时天下大乱，吾辈行军必须亲自筹饷，不可仰食他人。筹饷以厘金为最便。如自设厘卡数处，则虽万人而尚可敷衍；若并无亲设厘卡，则虽七千五百人而终亦饥饿。钱武肃王征榷最重，而其兵甚强，其民亦不甚怨。可见征商胜于征农。阁下倘师其意，可乎？

润帅神采尚好，而吐血太多，委顿殊甚。日来可虑有三端：一润帅病；二大水；三彗星。未知天意竟复何如耳。

复胡宫保 咸丰十一年六月初五日

专差至，接初一日青山惠书，敬知将抵桂园静心调养，至以为慰。咳逆不止，实属可虑。审视法书，神采奕奕，天祚国家，必佑善人，宜无他也。

此间接鲍春霆请打宿松之信，适信狗逆勾引杨七、璋、玕、黄、捻诸贼来援之信，即将鲍禀批准，而心以失信于江西，并失信于我公为愧。旋闻三十、初一两日安庆官军大捷，菱湖两岸贼垒十八座一律踏平，其破垒杀毙之贼与投诚骈诛之贼，实数近八千人。城贼粮不过十日，因子初三日照会鲍镇，仍率全军驰赴上游。此后狗逆再来援怀，礼、沅当足御之。

徽州克后，歙、休、黟、祁四县尚属平安，附近之绩溪、旌德亦已无贼。闽、汀股匪由江西德兴于五月二十三日窥陷婺源，旋即东去。左季翁日内由景镇赴婺，顺便至徽州、休宁一带巡视形势。徽州向不产米，本属难守，然皖南为群盗渊薮，必须设立重镇，多驻戍兵，庶能防贼上犯江西之路。或设戍于徽、休、祁门，或设戍于饶州、乐平。戍之远近不同，兵之多寡则一也。容俟议定，再行详告。

复杨厚庵 咸丰十一年六月初八日

台旌亲统各营攻破神塘河贼垒，直捣无为州城，兼攻青阳，声威大震，贼胆日寒。刘官方一股自鄱阳境内折回后，至建德、张家滩均未住足，想系回救池州、青阳之故。

贵部饷绌异常，鄙人深以为虑。尊意拟在荻港设立厘卡，并抽荻港旧县三山坐厘，事属可行。目下敞处无妥员可委，候即札饬王训导寿祺前往抽收，按月解至尊处，老营由吴贞阶兄转交王、李二镇。阁下如遵旨归省，贞阶兄断不可同行。至嘱！至祷！兵事由王、李二镇经理，饷事由贞阶兄经理，鄙人粗持大纲，或可不致陨越。

洋船过境，劝其不必装米，婉言开导当可顺从。从前刘丽川作乱，占据上海县城，官军围攻不下，亦系洋船接济米粮。厥后以银四万赂洋商，洋商转为我用。上海贼粮尽断，遂于咸丰五年正月元旦克复。洋人最爱财利，最讲交情。凡有洋船在旧县等处经过，请嘱贵部各营好好款接。礼节宜谦恭，酒席宜丰厚，即有馈送水礼，亦不可过于菲薄。兹先由敝处付银五百两，请阁下转交荻港各营，专为款接洋船零用之公项，如少再补。平日感之以厚情，歆之以小惠，并不提起安庆城贼之事。若探明洋船有米，恐其接济，然后以好言劝之，以正言阻之。如再不听，然后以重利啖之。彼买米与安庆城贼，每米一石，发贼可出价五两者，吾亦出五两买之；发贼可出价十两者，吾亦出十两买之。彼平日感我厚情，临时贪我厚利，自无不允之理。目下安庆未克，断不可与洋船构衅。一经构衅，后患方长，阁下亦不能回籍矣。

彭九峰昨至九江，言万护镇泰办理防务极为周妥，浔城赖以保障。现在南而瑞州、奉新，北而黄梅、宿松，处处皆贼，万泰办理妥善，正资熟手，自不可遽议更换。

复左季高 咸丰十一年六月初八日

大旆进驻婺源，徽、休恃为泰山之靠；贵部留防景镇，祁门亦无粮阻之虞。极慰极感！贵军仅七千人，而经略徽、广、饶三府二十一县之地，往来策应，其功极广，其事极劳，岂复能赴援浙省？本日具折复奏，与大咨不谋而合。兹将折稿钞呈台览。

尊处而欠饷过多，鄙人且忧且愧。前许解枚村之五千两，日内即行启解，仍请尊处由景镇派勇夫至中途迎接。古人谓天下之患，有土崩，有瓦解。鄙人窃谓军营缺饷，其拖欠者，亦土崩也；其顿断者，亦瓦解也。若贵军能自设厘卡几处，纵无补于土崩之患，犹可稍救瓦解之急。

团练之不可用，鄙人持议颇坚，今感公意谆谆，当稍变前说。拟令李济元募勇五百人随同楚军打仗，一切口粮、军械由粮台发给。团练本民捐民办之事，李济元之位望，不能令建德人出资供之，故仍由粮台给之也。润帅初一日有信见寄，字画尚有精采。兹付寄一阅，以慰悬系。

安庆官军三十、初一两日将菱湖两岸贼垒十八座一律踏平。破垒杀毙之贼与投诚骈诛之贼，实数近八千人，较之剿赤冈岭贼垒尤为痛快。闻四眼狗邀同杨七麻、黄文金及捻匪等大举来援，专与挂车河多军为难，多公健者，当足御之。舍弟自攻破菱湖贼垒后，已将长濠缩入。汛地愈短，城贼愈衰。万一援贼再至集贤关，官军专顾外濠，内濠防务稍松，或无他虞。彗星在太微垣、北斗之间逐日南退，现已退出摇光右枢之外，当不足为患矣。

复万篪轩 咸丰十一年六月十一日

春间蒙惠手缄并赐参枝珍药，少荃于四月之杪乃行寄到。旋又以蒲节远辱瑶简见逮，阙然不报，内疚无似。盖不欲以记室泛辞上尘清听，而贱躯为湿热疮疥所困，终日奇蛘，不克执笔。公私废阁，弥月于兹。

自今春以来，艰难万状。逆党之救援安庆，其取势乃在千里以外。江西被陷一郡五属，湖北被陷二郡十一属，皆所以掣官军之势，解安庆之围。论者多思撤皖围之兵，回顾腹地之急；又有谓宜弃皖南祁、黟等县，敛兵退保江境者。鄙意皖围弛，则江北之贼一意上犯鄂境；祁、黟退，则江南之贼一意内犯抚、建，故始终仍守原议。今幸徽州已复，安庆贼粮垂尽，可望得手。惟瑞、奉、武、义毗连，鄂南诸县一片逆氛，生民涂炭。鲍军人援，屡催不到，水深火热，惭无以对珂乡父老耳。

复杨厚庵 咸丰十一年六月十二日

韦部随同春霆打行仗之说，前此面订，系为春霆在下游打援贼言之。在桐、怀、潜、太、舒、庐一带则可，至上游瑞州、兴、冶、武、义一带则不相宜。盖韦部本不免于骚扰，而霆军亦略有扰民之处。近日掳民船千余号，无分有货无货，有眷无眷，一概强掳，几于人怨神怒，声名狼籍。春霆之才，善于战守而不善于料理外事；惯于平原而不惯于深山穷谷；宜于坐营而不宜于屡次移动。此次赴瑞州一带，战守少而外事多，平原少而山谷多，坐营少而移动多，鄙人深虑其骚扰百姓，大损声名。若令韦部同去，则骚扰更甚。闻薛金榜一营到今尚不脱长发习气，去年经过祁门、徽州一带，徽民痛恨。此次若随入瑞州等处，恐不为腹地之福，转为春霆之累。且霆军已掳船千余号，若韦部再掳，则怨声更甚；不掳则难于同行。特此飞商，请阁下饬韦部仍扎枞阳不动，待将来攻剿舒、庐等处，再附鲍军可也。

复胡宫保 咸丰十一年六月十二日

惠缄，敬悉玉恙稍平。希、雪皆在尊署相依，当可日有起色。此间占卦者亦屡言尊体无虞也。

安庆自破菱湖贼垒十八座后，将西北营盘扎近，汛地较短，防守较易。援贼若再至后濠之外，或足御之。狗、辅久至桐城而未寻多公开仗，不知何故？春霆掳民船千余，怨声载道。自初六在宿松拔行，连日未遇顺风，尚在徐家桥一带。鄂之西南有何绍彩一军，东南有成大吉一军，或足了事。鲍军即由武穴之对岸登陆，由瑞昌、武宁打至瑞州，亦可与成军互为声援。侍即日函告春霆，如阁下以为可，亦望告之也。左军半扎景德镇，半扎婺源，徽、休、祁门一带尚属安静。建德、张家滩现亦无贼。惟饷项太绌，殊无良策。

侍疮疾略愈，手不敷药，能作字已三日矣。李少荃、梅小岩均来，积阁尘牍当可渐渐清厘。作梅已自益阳北旋否？大阡已徙葬否？书院兴工否？便中乞示及一二。数事就绪，尊恙益霍然矣。

致鲍春霆 咸丰十一年六月十二日

昨接润帅信，鄂中派成武臣六千人由金牛进剿兴冶一带，派何绍彩三千人由成宁进剿崇、蒲一带。阁下此时驰赴上游，不必再走兰溪等处，应即在九江登陆，由瑞昌、武宁打至瑞州，乃为妥善。瑞昌、武宁二县均与兴国接壤，贵军与成武臣军自可互为声援。贼之悍党在鄂境，其老巢在瑞州，中间必以武宁、义宁为枢纽；兴、冶一路之贼，其枢纽在武宁；崇、蒲一路之贼，其枢纽在义宁。成武臣打兴、冶，贵军打武宁，则枢纽断而瑞州之老巢可破矣。不可从九江直进瑞州，恐先遏归路，鄂贼不得回瑞州，反为鄂、湘之累，且贻袁、临之害也。

贵军饷项极绌，一至九江，即由江西藩库解银四万济之。闻毓中丞亦久有此意，但患贵军入江境太迟耳。娄、熊二营近日已归并尊处否？贵部此次掳船太多，声名大损。一至九江登陆之后，务须约束严肃，禁止骚扰。至要！至嘱！

与易昀荄 咸丰十一年

行兵最宜讲主、客、劳、逸之分。为主而逸者，常胜；为客而劳者，常败。祁门出队至白茅岭、漳岭等处，路远天热，反主为客，未免太劳。以后北路但救援柏溪，西路但救援历口，此外贼虽日日犯岭，不必理他。

祁营种菜茂盛否？喂猪肥大否？有青菜，有猪油，粮台有米可领，则此外花钱无多矣。不可视屯圃为缓图也。至嘱！

复张凯章 咸丰十一年六月十五日

安庆近日平安。伪辅诸王分由霍山、太湖两路上犯，冀抄官军之后，以解安庆之围，盖不敢直寻多公开仗也。瑞昌之贼窜陷建昌县，去江西省仅百二十里。现催鲍公往援，大约十六、七日可到。鲍至建昌，毓中丞必可放令弟樨园赴徽。否则纵有屡函咨，仍亦坚不肯行。令弟新募之勇，闻省城发饷稍胜于徽，差足慰耳。

徽城闻已修好，至以为慰。雨洗香熏，臭气日减。仍请多食蔬菜，少食油荤，庶免疫病。凡种田种菜，有一种土气生气，故乡间少疫。城市多疫，以无土气，即无生气也。屯圃之法，请认真课之。

复李希庵中丞 咸丰十一年六月十六日

顷闻英、辅、璋、玕四伪王援贼大动，分犯太湖、霍山两路，舍弟颇望鲍军回顾怀、桐，润帅意亦如此。鄙人实不能再调，令仍回北岸。一则鲍军缺饷，须就食于南昌，不宜再三改调；一则贼距江西太近，不宜再三失信也。英、辅等逆若由潜、太抄怀、桐之后路，赵、沈当能坚守，多公当能力战；若由英、霍上犯，请阁下筹保汉口、汉阳，蕲、黄则暂置不顾可也。以理揆之，恐贼并力潜、太，而英、霍特虚声耳。

润帅病可全愈，大慰，大慰！天祚圣朝，必寿此人。敝疮亦小愈，然手不停搔，颇以为苦。郑板桥有言：“隔靴搔痒，赞亦可厌；入木三分，骂亦可感。”阁下既吝此“隔靴”之赞，鄙人当自为“入木”之爬。何如，何如？

复李小泉 咸丰十一年六月二十日

去岁分手时，请将牧令贤否密纸见示，此次来示有举无劾，岂畏人踪迹，缯缴之所自来耶？敝处近亦不暇毛举细故，但耳目不可不略广耳。承解饷两批，恰济眉急，此后尚望设法筹解。欠饷太久，实难支持。所欠较丙辰年更多，幸军心不涣，足慰。

复彭雪琴 咸丰十一年六月二十二日

润帅之病，希庵谓其神清而志不懈；来示谓去污乃能生新。大局似可无碍。然总求早一日止血，乃早一日放心。此番援贼伪璋、伪辅等由英山上犯，二汉已有准备否？德、随两军站得住否？总望各处稳慎，润帅不因郁增病，庶日有转机耳。

复左季高 咸丰十一年六月二十五日

玉体小有不适，至以为念。日来已大愈否？士卒病者次第就痊否？祁门疫气流行，婺源尚无此否？鄂之南岸八属已无一贼，成、蒋等又可北援，或足支持。安义、建昌失守，养素败挫，江西省城震动。弟檄鲍军援江，十九日已抵浔城。因往返请示耽阁，二十四日当可进兵。鄂贼全回江境，势颇浩大，不知春霆能料理肃清否？

金、铅、贵，弋一片逆氛，玉山又已被围，省城及屈、钟屡请贵军拨援。弟以贵军春夏太劳，欲且休息五、六、七三个月，待至秋高鹰起，乃始作势一击，故咨批皆未允准。请阁下趁此无事之时，将新者募足万人，旧者加意将养。如天之福，事机顺利，鲍公能将忠逆一股驱至赣水以东，由抚、信归并皖、浙，则霆军当在信属休息，而贵军可由广德州东出。若义旗能先指苏境，则弟稍可对吴人，而公亦不辜海内之望。若忠逆一股不清，则贵军仍当回翔于二十一县之间耳。安庆贼仍无走意，不知有他变否。

致胡宫保 咸丰十一年六月二十七日

昨日奉呈一函后，即谨纂《箴言书院记》，今日始就。久疏笔墨，机轴太生，殊无是处，只辜盛命，另纸录呈。日内仍当以行书缮写寄政书院。“条约”以鄙意签改数则奉缴。

春霆以昨日到东流，备言不剿江西而赴下游，系奉尊函令扎集贤之故；又与舍沅弟情谊甚笃，不忍令其吃亏；又多帅商援挂车，孙守求援太湖，皆盛言贼势浩大，情词迫切云云。侍因怀、桐无事，已令其捩舵回浔，今日全部行矣。

尊恙少愈否？既请开缺，总求无以时艰萦念。敝恙虽末疾，然遍身无一完肤，亦大苦事。徽州克复月余，而全无居民买卖，恐不易守。

复李希庵中丞 咸丰十一年六月二十九日

鄂之南岸一律肃清；北岸得金、刘围攻于上，成、蒋雕剿于下，应可渐殄逆氛。润帅病势未愈，至为系念。江、楚、皖、豫诸将帅，惟润帅能调和一气，联合一家。鄙人虽有联络之志，苦于才短性懒，书问太疏，遂不能联众志以勤王事，合群力以贯金石。至于察吏理财，拙才更逊百倍矣。万一有它，四省大局，实虞其散。

《箴言书院记》昨已勉为纂就，二十七日交润帅来丁带去。本欲将胡氏父子育材肫肫之意写出，奈久疏文字，机轴太生，不足以副润帅之望。

复刘印渠中丞 咸丰十一年六月二十九日

来函又欲另易二字，有似于降捐者。虽不敢议君子之不诚，而颇疑贤者之不恕。自处于谦而长人之傲，其谁服之？以后仍祈四字并捐。如有善政，彼此互相师友；如有过失，互相规诫。去称谓之浮文，求切磋之实益，何如？何如？

此间军事，近日无大变动。兹将六月十八日一折一片，抄呈台览，便可得其梗概。目下四眼狗纠合伪辅王、璋王、玕王暨捻匪等，由舒城、霍山窜至蕲州之张家螃，或再至黄州、德安蹂躏善地，或折回宿松、太湖，再由集贤关以援安庆，尚未可定。要之，鄂南八属一律肃清，湖北兵力已少纾矣。江西境内现有贼两大股：赣水以西为伪忠王股匪，蔓延瑞州、奉、靖、武宁等处；鲍军往剿，七月初当可接仗。赣水以东为朱衣点股匪，游奕金溪、弋、贵、铅山等处，无专支官兵往剿。芗泉若来，只须带勇三千，先与左帅合军。如办理得手，再令添兵独当一面可也。今岁欠饷极巨，水陆各军皆欠至六个月有奇。幸一律同缺，尚无苦乐不均之患耳。

复左季高 咸丰十一年七月初四日

贵部病者未愈，而悍贼遽来，军无见粮，旁无援应，至以为虑。幸大才应变无穷，当无他虞。

厘金告示及章程读悉。屯溪亦拟于日内兴办，由皖南姚道会同祁门粮台作主。秋浦正派而有血性，志欲补救时艰，于台端向慕尤殷。诸事有相交涉者，望阁下扶翊而玉成之。歙县有街口、深渡两卡，绩溪有临溪一卡，即由凯章委员抽厘，专济渠军。它营皆欠饷五、六个月，老湘营独欠八个月，因湖南该两月未补也。凯放福建臬司，即当奏留。

四眼狗挟杨、黄、璋、玕诸贼上窜，由蕲州境折而下行。二十九日围扑太湖，初一解去，日内必再至集贤关，或分扑挂车河。只望怀、桐两军坚守半月，城贼之粮断难再支矣。润帅病日危殆，阁下前函恐交秋前后有变，自鄂来者，皆与尊说相类。斯人关系极大，联众同志而合为骨肉，设有不虞，吾党为之短气。阁下补太常寺卿，必须专折谢恩，或由尊处专差，或交敝处附驲，不可代奏也。

复毓中丞 咸丰十一年七月初六日

贼窜生米等处，省垣警急，飞催鲍军人援。弟于鲍镇军来东流时，力斥其东来之失，嘱令迅速反棹，日夜赶行，闻初三已至九江，初六自浔拔营晋省，计数日内即可接仗。

霆军驰驱太久，欠饷太多，士卒太劳。疲病之余，酷暑进兵，弟极不放心。务乞阁下加意体恤，饬局台再解银二万以济眉急。行兵之或迟或速，听渠自主，不必过于催促。至恳！至恳！

复胡宫保 咸丰十一年七月初十日

久未得信，正切悬系。接奉初三日惠书，内有亲笔数行，曷胜欣慰。服冰如方，而血稍止吐，日来自必接服奏效。此间诸友多以三七、熟地、二冬等药为非宜。特以医理精微难明，且远隔千里，未知近日脉象何如，亦未敢昌言之也。今得来示印证，似无疑义。要之，吐血多者皆非险症，则闻之稔，亦见之贯矣。

复毛寄云中丞 咸丰十一年七月十四日

来缄称谓太谦，万不敢当。谨将大柬璧还，以后万弗再施，重弟之过。

阁下抚湘，敝省亿兆之福，其为久局无疑。苏藩虽未开缺，乃圣主万几偶尔忘之，切勿因此而存形迹，至恳！至恳！湘中统将多宣力于外省，本境反有乏才之叹，不特阁下用此为虑，鄙人亦增内顾之忧。仍当物色数人，于闲暇之时招募数营在省训练，渐成规模。本省有事则调出防剿，不至如九年春间之朝募夕战；本省无事则择邻氛之稍近者出境协剿。兵事以磨练而成，欲求将才之辈出，不能不为未雨之绸缪。往年敝乡人多持此论者，因经费太绌而止。目下稍足支展否？望阁下与南、玉、意暨总局诸君子商酌。

此间竭蹶已阅半年，安庆果克复，当有转机。饷项支绌异常，近得东征局两次九万八千之数，真如大旱甘霖，稍定军心，足慰仁注。

复左季高 咸丰十一年七日十六日

章门初一、二日人心大震，贼踪去省二、三十里不等。初三日闻鲍军折回，为之一定，贼亦窜回瑞州一带。春霆声威极好，弟特虑其非用众之才，又无可往相助之人，悬系无已。

狗、辅等往援安庆，初四日已至石牌，十四尚未至集贤。迟迟不进，不解何意。城外石垒又于初十、十二等日被官军破其四座，杀贼千余。多公亦于十二在桐城获一大胜。若十日之内援贼不能与城贼通气，则克复可必矣。各股既尽怀、桐，则上游德安必可得手。

润帅之病，初三日尚有亲笔信来，吐血已停止六日。顷有人十一日自汉口来，闻诸市人，道近日略好，特未接渠信耳。黄子春殉节，蜀事必日棘手。但祝鄂事早好，则弟与阁下尚可支持。尊营勇夫病少愈否？今夏歇伏，不过劳苦，秋间应易调理。

复彭雪琴 咸丰十一年七月十七日

接十三日德安捷书，至欣至慰！润帅病势反复，得此信略愈否？此公一身，关系全局安危太大。近日皖北事事呼应不灵，脉络不通，恐误大事。若润帅不病，纵在鄂垣，而皖、江两岸处处血脉贯通也。厚庵奉旨后必迅速求归，务望阁下速来东流等处，帮我照料一切，至要！至要！

复黄南坡 咸丰十一年七月二十三日

接奉惠书并解二万八千之款。此次与前次七万一批，正如大旱之雨，严雪之炭。过此极艰危困窘之时，以后江西或稍肃清，又可渐人亨途矣。感赖何极！

援贼之至怀、桐者，以少半与多公军相牵缀，以强半拊安庆官军之背。幸濠堑宽深，现已相拒六日，尚能坚守不摇。若再相持十日半月，城贼必难久支，或可竟奏克复之功，则大幸也。

提饷炮船自五月十三以后，每月十三皆有船携文回湘守提。文皆载定三万之数。以月有衰旺，收有丰歉，酌以三万，则虽衰月亦尚易凑足，赊望则不止此。阁下酌剂盈虚，随时添解可也。目下左军有婺源、景镇两卡，凯章有街口一卡，舍弟有大通一卡，纵无银钱，米粮必不至缺乏。惟鲍军较苦，而声名最盛。来示询及，军心尚有稳固不摇之象。惟徽防各营习气已深，缓急断难得力。但求安庆早克，尚当另谋一军，将徽营以次沙汰。

复毓中丞 咸丰十一年七月二十五日

闻伪忠一股业已全渡赣江以东，其必由广信东归吴、皖老巢，已无疑义。但不知过抚、建等城，仍围攻停留乎？抑长驱不顾乎？

狗、辅等伪五王救援安庆，乃萃倾国之师全力上犯，较之四月之役，凶悍倍之，人众蓰之。二十、二十一日攻扑后濠，均已击退。二十二自巳刻至五更，猛扑一昼夜。虽经竭力击退，而危险万状，思之心悸。计月黑雨夜更有数番猛扑。多都护一军粮路已断，尤属可虑。湖北自润帅病笃，尽留李部专顾上游，不复下援皖北。众论皆求鲍军回援安庆，弟以鲍公甫抵瑞州，尚未见仗，不宜遽调。且恐忠逆徘徊抚、建，回窜瑞、临，故屡信令鲍公暂驻临江，未遽檄调也。惟多公粮断，恐难久支，多危则舍弟一军尤孤。俟忠赋去踪稍远，不能不调鲍回援。安庆实关东南全局，非官、胡之责，非阁下之责，亦尚非弟之专责；而弟等四人皆不能不力任其责者也。

复胡宫保 咸丰十一年七月二十五日

接二十日惠书，又见所与季帅书中亲笔数行，知尊恙血止而咳加，夜不成寐。始意立秋前后痊减，必可日起有功，今沉绵若此，远近廑系。援贼于二十、二十一日扑安庆后濠，均经击退。

此间拟调鲍军援皖，因瑞贼甫渡赣水以东，恐其徘徊抚、建，回窜瑞、临，则为害更烈。不得不留鲍久驻临江、樟树等处，以待忠逆之远扬，然后调霆回皖。缓急节奏似不得不如此。前函请希公东来，今闻尊体未愈，又不作是望矣。

复左季高 咸丰十一年七月二十六日

顷接惠书并谢恩折稿，即发人代缮，只改去“附驿”字样，以二十八日专差拜发。

狗、辅诸贼援安庆，二十、二十一日猛扑后濠，均经击退。二十二日自巳刻至五更扑攻一昼夜，凶悍异常。虽经竭力击退，而思之心悸。闻贼计乘雨乘夜再扑数次，不知能终御却之否。多公为桐贼所牵，不能援怀；金逸亭克德安后会剿随州；成大吉等七千人剿黄州掠野之贼，不克东下。四顾各路，终不能不调鲍军回援怀、桐。应俟忠逆远扬，抚、建无再犯之虞，瑞、临无回窜之患，然后调霆军回皖耳。

论者皆欲借贵部一破狗、辅。弟以景，婺不可撤防，且妄思阁下伺隙入吴，故未徇众议。姚君二字之短良确，然在时流中已极难得，祈阁下奖借成之。润帅病极可危，奈何！

与王子怀 咸丰十一年七月二十七日

宋滋九侍讲朴实耐劳，好善若渴，实为朋辈不可多得之才，亦为珂乡培裨风气之彦。国藩去年得与共事，常以务实相切磋。不谓伤痊未久，疾疫相缠，哲人沦逝，而其家亦死丧频仍。不独人琴怆怀，实于皖南人才风俗均有关系，想阁下亦闻而哀感也。

汪、方两农部与柯小泉同来一晤，已于七月中旬同返徽州，将料理家事再来东流营次。徽城克复已近三月，而居民寥寥，疾疫流行，道殣相望。即徽籍之转徙他处者，亦复或病或故，凶问不绝。岂兵后孑黎劫数尚未满耶？幸年谷丰熟，秋后归里，稍有资藉，足慰仁廑。滋九现拟照伤后病故奏请议恤，然不足以答其劳，表其志也。

致何愿船 咸丰十一年七月二十七日

陈心泉太守本经李希庵中丞奏调皖营，鄙意则欲其留官江西，振式浮靡，俾吏治日有起色。现咨商毓中丞会衔奏留，计日当可入告。希庵求贤若渴，专函来商请以心泉畀皖。大约以心泉为守兼优，无论在江在皖，在营在官，决不至不得行其志也。

《朔方备乘》前闻周志甫略述端绪，兹读凡例，益得仰窥纂述之精。意重缮一通，纸本工资所费不乏。又张君《游牧》、《地形》二记，刻资无以取给，兹特寄百金稍助缮刻之需，惟希存纳。其《朔方备乘》之表七卷、图说一卷，国藩思钞一分以启蒙昧。可否分手另钞，觅便寄南？其写人之资，容日寄京。周志甫及莫君子偲现寓此间，朋游尚不寂寥。惟俗务纷繁，无暇一理旧业，日就荒芜，用为内疚。

与何镜芝 咸丰十一年七月二十七日

闻近日热河夏间亦酷热异常，果否？又闻圣躬欠安，常服药否？自到承德后，较之在圆明园时圣躬康胜若何？祈示及一二，以慰私忱。德安克复，随州、黄州当亦不能久踞，鄂中可望肃清。安庆之贼坚忍迥异寻常，不知何日果能告捷也。

与李篁仙 咸丰十一年七月

自去秋八月之变，意谓尊事久已了结，不料迁延至今，念之愤郁不可为怀。又家庭骨肉乱离多故，亦人情所极不堪者。而阁下处之裕如，惟以义命自安，佩慰曷既！但此案终有了期，究以何时可脱然也？军兴以来，法家、贤士破亡者多矣。尚冀珍重保卫，乐道忘忧，千万！千万！

与李辅堂 咸丰十一年八月初一日

两次惠缄，欣悉鲍军于丰城西岸大获胜仗，擒斩极多。适接鲍公来牍，亦报杀贼实数八千以外。敝处戈什哈在丰归来，亦云斩获良多，不用虚饰。有此一捷，不特西岸一律肃清，即抚州之贼或亦无心恋战，即当回窜皖、浙，东归老巢。诚堪慰幸。

惟狗逆纠合辅、璋、玕、黄各酋力救安庆，多军粮断，恐难持久。弟于二十九日专檄调鲍军回援安庆。如丰、清、南、新并临川五县无贼，则请阁下禀明中丞，代催鲍军星夜回浔援皖。如临川尚未肃清，或成相持之局，弟当函请左公驰赴抚州，接办忠逆一股，亦调鲍公还援安庆。先此奉布，俟一、二日，续得丰、清确音，弟再有函牍达中丞处也。

致官中堂胡宫保李中丞公函 咸丰十一年八月初二日

启者：

安庆于八月初一日卯刻克复，除老幼妇女现在擒缚待讯外，余并无一名漏网，差快人心。回忆九年八月国藩行抵黄州时，老前辈执地图见赠，指画进兵之路，击援之法，添兵筹饷之计，忽忽已逾两年。今名城告克，仍不出老前辈初定规模。本年援贼大犯鄂疆，几至因皖事而诒误。楚境幸中堂坚守，亲家厚援，不因鄂境极险之症，遽弛安庆垂成之功，危疑震撼，不少摇夺，卒得克此一城，裨益三省。是日卯刻恰值日月合璧，五星联珠，国家中兴之几庶有冀乎！国藩已将大概人告，其详细情形务恳三衔会奏，不挈贱名，至恳！至要！请中堂主稿，曲谅鄙意为幸。

狗、辅诸援贼闻有再犯鄂疆之说，务望早为防备。或将金军归并成、蒋，厚积黄州之力，何如？

致胡宫保 咸丰十一年八月初二日

正封发公缄间，接二十四日惠函。敬悉玉恙日剧，颇有论不应投清凉之剂者。以后概用温品，可否？安庆已克，成、蒋、毛不特不宜舍蕲、黄而下，且应添兵助之。如狗、辅大举犯鄂，即多军亦可上援。春霆二十四大捷，江事已有转机。无论抚州能守与否，忠贼总可驱除耳。

致李希庵中丞 咸丰十一年八月初二日

正封发公缄间，接奉二十五日惠书，敬悉一切。成镇等一意保全鄂北秋收，卓见极稳极是。其论多军素工积储，悍贼不能窥伺其营，尤为精确。目下安庆既克，江、鄂两省亦有渐可肃清之势。只求润帅病有转机，则大局尚可勉支。尊恙服药否？稍痊否？台旆本应速返皖疆，但因润帅病而留，则至理至情耳。

致毓中丞 咸丰十一年八月初四日

春霆军门一军，本拟至金溪后即请左军接办，继思左军必难遽到，霆军追剿得手之时，不可中道停止，使贼喘息再定，又复徘徊不去。因改檄鲍军直追至河口等处，将忠逆及湖、坊二股驱出江境，亦已咨达冰案。惟鲍公积劳太久，请阁下慰劳而赡给之。

致季俊梅 咸丰十一年八月初五日

军事倥偬，日处危机骇浪之中，久疏笺敬，悚仄万状。五月中阅邸钞，惨悉夫子大人锦堂弃养。世兄纯孝性成，想哀毁柴立；又值乱离播荡之际，致情一恸，殆虑危身。比来窀穸大事已毕否？瀛眷寓何处？哲嗣是否入京？烽火关山，音问阻绝。去秋七月奉呈一书后，久乏便羽。冬间，金云香世兄从事敝处，日谋与尊府通讯，且拟专足一行，以军事无利，处处道梗，卒亦不果。

自十一月至今春三月，环祁门之前后左右，常有十余万贼，几于无日不战，无路不梗，自度殆无保全之理。祁、徽甫定，而援贼麕集安庆。弟移驻东流，就近调度，相持数月，顷幸于八月一日克复安庆。痛定思痛，如庆更生。自承乏两江，久无一旅人吴，众议相訾，内省亦疚，实力之有不逮，非志之敢或遗也。一俟江西、湖北各股稍清，即当力谋东征，先图白下。兹因金眉生都转专员附轮船来至敝处，即托委员回沪之便，敬达芜函，奉唁孝履。外托薛中丞代致束刍，不知可果达否？

复鲍春霆 咸丰十一年八月初八日

二十七日雄师可渡河追剿忠贼，刻下想已追过抚州矣。国藩于初五日赴安庆，此间一切平顺。初三日申刻多军克复桐城，初四日水军克复池州府城。阁下在内地办事尽可放心，不必挂念江边之事。俟贵军追至河口，将忠逆及湖、坊两股尽行驱逐后，必须大为歇息，乃可另剿他处，以阁下盛暑行兵过于劳苦也。

复左季高 咸丰十一年八月初九日

日来欲请贵部接办忠逆一股，纷纷正无定计，幸阁下素有特识，或不致摇惑莫决。此间自安庆克复，多军于初三日克复桐城，水师于初四日克复池州府，皆不战而自溃。大约北岸之庐江、无为州，南岸之青阳、铜陵，皆有瓦解之势，惜兵力不能遽及耳。

至于南岸大局，池州既克，无论攻宁国，攻芜湖，皆有进兵之路。惟侍、忠二逆及闽、汀数股皆在金、衢，信，饶一带，江西之后患方长。阁下与鲍军肃清信属，驱贼出境后，应令鲍军仍来江滨，而雄师屯驻广信附近，保河口之厘金，固江西之腹地。且俟饷源有着，积欠稍清，再图进取。尊意以为何如？

复李希庵中丞 咸丰十一年八月十二日

四眼狗上窜鄂疆之说，此间不甚得确耗。黄州有成、蒋、毛等万余劲旅，又拨彭星占等十营，大咨又有初旬亲率东来之说，必足破贼无疑。闻多军追贼，擒斩至三四千之多；杨七麻一股已由潜山分支下去。若贵军与多军上下夹击，狗可屠也。

池州既复，石埭、太平等处纷纷薙发投诚。南北两岸事机正顺，满拟天心大转，而忽闻鼎湖弓剑之痛，不知中外臣民何以无福若此！现以哀诏未到，难遽设次成礼。国藩以初七至安庆，将即在城中列幕为位也。

来示安庆府事主稿入告，仆意孙君尚是鄂员，不如即调陈心泉太守来署斯篆。陈君寒士，在京负债未清，急思得缺，沾升斗之禄，以清积累。前此敝处咨商之件，非我与阁下争贤才也，乃为心泉谋一实缺，暂缓入营也。兹令其署安庆府，则不背阁下之原奏，又不拂诸君子之雅托，似属面面俱到。

复毛寄云中丞 咸丰十一年八月十四日

接奉惠书并寄示疏稿，敬承一切。阁下于敝处二、三贤者阐扬不遗余力，具此好善之诚，终收得人之报。梓里何福，备蒙洪钧乐育，感佩无量。

安庆克后，弟于初七日来皖犒师。池州府城亦于初四克复，桐城、铜陵等县先后告克，捷书络绎。方幸化险为夷，大局可转，乃十一早忽闻鼎湖弓剑之痛，中外民生无福，遘此大变，天崩地坼，攀号莫及。念我大行皇帝即位一纪，备历多难，无日不在忧危之中。去岁避狄迁岐，含悲忍辱。忧能伤人，遂损圣寿。此盖臣子之隐憾，敷天之至痛。现于皖省设立帐殿，俟奉到哀诏，即行成礼。

此间各军欠饷极巨，又初克数城，诸务纷繁。以国恤重典，未遑料检庶事。弟离京日久，思北上一修壤奠，又奉文停止叩谒。傍徨震越，若迷所从。知爱如君，何以惠示？

复胡宫保 咸丰十一年八月十七日

戈什哈归，接复书，敬悉玉体未愈，业经奏请开缺。本拟请筱岑兄赴鄂诊视，乃日内北风大作，侍在安庆不能得东流老营一信。议定在安庆省城举行大丧典礼，而一切供帐、布匹、器具均不能来，文武员弁、书吏、关防亦屡催未到，遗诏、部文亦尚未奉到。

安庆拨人进攻庐江、无为州，亦以无饷不能成行，诸用焦闷。日内尊疾少减否？总祝天相吉人，神佑劳臣。希庵纵接鄂席，仍仗我公卧护鄂事，希帅出剿皖境，东南大局乃有可为耳。

国藩疮癣久不愈，宵无佳眠，昼辄废事。祁、徽及安庆各军欠饷过多，鲍军亦欠六个半月，实不知所以善其后。遏密之变，时艰愈亟，果能上法世、圣两庙，髫龄践祚，匕鬯无惊，则犹不幸中之幸也。

复左季高 咸丰十一年八月二十一日

弟以初七日来安庆，十一日惊闻鼎湖弓剑之痛。因东流太窄，即在安庆省城设次成札，一面扫除帐殿，一面饬东流文武均来安庆齐集哭临。乃北风大作，八日无一来者，而帷幕初就，弟甫于今日成服。拟在城内则用地方官礼制，一出城则用军营礼制。奉旨停止叩谒梓宫，拟专差进京具折恭慰圣孝，并代兄办一折。前后所奉部文及新主寄谕，兹专人送上。八辅赞政，时事弥艰，而吾辈适当重任，深用惶惧。但祝如世、圣两庙，冲龄践祚，匕鬯无惊，则中外蒙福耳。

润帅病，闻有转机，二十六日奏请开缺，闻大丧，颇悔之。黄梅、宿松、广济、二蕲次第克复，黄、随两城必可速下，此近日可欣之事。浙事日棘，力薄实难兼顾。广信、河口之间必无宁日，恐须贵部留二千于景镇，而阁下亲率八千开重镇于河口附近，乃能屏蔽江西，刘璈已来，余须阁下招足。鲍军非不强劲，微嫌骚扰，于河口腹地不宜，拟令其由池州进规宁郡；而凯章分三营兼守婺源。是否稳妥？即祈详示。顺请台安，诸维心鉴。

正封缄间，又接中秋日复书，具承所示。敝处六十日不接鲍公信，屡次函牍令其追贼至河口、广信，肃清江西，不知渠接照办否。来示“停顿蓄势，重与整理更换，然后制胜有本”，至当之论，谨当遵循。“不援浙江，不能并力一向，终无了日”，亦至当之论，惟目下力量实做不到。南岸须两枝大兵：一镇驻广信、河口一带，专备忠、侍及闽逆三股，以保障江西之东北；一由池州进规宁国，专备杨、黄文金、刘官方三股，以作徽、休、景镇之声援。而合安庆、池州之局势，两路大兵决不可少，且不可薄。现拟以鲍赴池、宁，不知何日可到。请公镇驻广信、河口，甚虞单薄；若蒋、魏皆来，公力日厚，或可分兵援浙，目前实有未遑。承示明论，具仰公忠。鄙见有难遽从之处，请再反复商榷，务归至是。

致吴竹如 咸丰十一年八月二十七日

弟自移驻祁门，无日不在惊涛骇浪之中。徽、宁失后，环祁之四面常有十余万贼围绕，更番互进，扼我粮道，几于无日不战，无路不梗。又别有数支窜扰江西，连陷二府十余县；窜扰湖北者，连陷二府十余县。三省震惊，饷源尽绝，自问大局决裂，无复幸全之望。惟坚持初议，不肯弛安庆之围，以与该逆力争此关。仰托圣主威福，五月间贼调悍党救援北岸，乘势克复徽州，而事机遂转。七、八两月连克安庆、池州、桐、舒、庐江、铜陵等城，湖北仅剩一城未复，江西亦将全数肃清。于极危之后，得此极顺之机，方深庆幸，不意鼎湖弓堕，地坼天崩，不知中外臣民何以无福若此？东南惨劫，恐无了日。本拟北进庐州，南规宁国，因大丧之变，又值饷项太绌，胡帅病重，难遽进兵。只求根本重地匕鬯无惊，江介诸军自不敢不努力以图之耳。

复倭艮峰尚书 咸丰十一年八月二十七日

七月初奉到十年冬月惠书，不知何以迟滞若此。宁国之失，奏中所请优恤之员，厥后查出尚有未果殉难偷活草间者。惟世兄定计已早，大义凛然。当城破之时，虽未接敝处调赴祁门之札，而业已得皖南道缺，另放有人之信；乃不急求卸事出城幸全，甘蹈白刃，以完名节，既无愧于庭训，弥有光于国史。可敬！可法！老前辈其可以无憾矣。

自徽、宁并失，皖事大坏，江、楚亦危。祁门四面常有数十万贼耽耽环绕，又分数支上窜江西、湖北，凡陷四府二十余州县。自去冬至今夏，几于无日不战，无路不梗。幸坚持初议，不弛安庆之围，五月克复徽州后，事机渐转。八月间连克安庆、池州、桐、舒、铜陵各城，而江、楚所失府县亦次第收复。大局正有起色，方深庆幸，忽闻鼎湖弓堕之变，中外痛骇，岂天心尚未厌乱耶？但求根本之地匕鬯无惊，江介诸军自当努力以图。宁国若克，当先觅世兄忠骸，专函奉报。

批杨芋庵禀 咸丰十一年

此缄出于至诚，当不复相强，以遂其志。凡道理不可说得太高，太高则近于矫，近于伪。吾与僚友相勉，但求其不晏起、不撒谎二事，虽最浅近，而已大有益于身心矣。

复胡宫保 咸丰十一年八月二十八日

得惠书，知得张帅处佳桂服之有效，至以为慰。二十八日得惠书，调多军上击援贼，并商下游城守之事。侍于初七日到安庆，即令舍弟函商多公由安庆拨兵往守桐城，以便多部全数上剿狗、辅诸贼。旋接多公复函，渠之辎重、米粮、子药全在桐城，应自留数营守桐，而亲率马步大队回援楚疆云云。桐城既归多部留守，舒城本可不守，惟庐江急须驻守，无为急须进攻。舍弟因欠饷太多不能拔营，实深焦灼。顷得鄂解一万，江解三万，定于初一日成行。二日内雨大泥深，不知朔日能少止否。小岑兄赴鄂诊视尊恙，亦因雨阻，朔日始成行也。

复李筱泉 咸丰十一年八月二十八日

委员到，接八月初六日一缄，二十八日又接十四日惠书，具悉一切。饷银三万恰济眉急。军士将进庐江、无为，不能成行，得此款可以拔营矣。

安庆克复，池州、庐江、桐城、舒城以次收复。下游北岸惟庐州、无为、巢县有贼，南岸惟青阳、石埭有贼，闻均不甚多。上游宿松、黄梅、广济、二蕲皆已克复，黄州水陆合围，指日可下。

东南之事方有转机，乃闻鼎湖弓剑之变，不知中外臣民何以无福若此！我大行皇帝临御十二年，无日不在艰难危厉之中。即安庆捷报，竟不及早到甘泉，博玉几末命之欢。此先皇之遗憾，亦臣子之至痛。现拟俟鲍军肃清江西后即行进攻宁国，多军肃清湖北后即行进攻庐州，不知饷项果能接济，不误师行否。

致胡宫保 咸丰十一年九月初一日

闻成武臣军实于十八等日击败狗党于上巴河，而雪琴二十四黄州来书尚未说及，鄂垣亦迄无明文，殊不可解。江西之贼，鲍公自解抚州围后，跟踪追剿，二十二、三两日，将贵溪、弋阳、湖坊、双港、河口等处贼垒七十余座一律踏平，杀贼万余，广信之围亦解。江西指日可肃清矣。公自去夏惠拨霆军助剿南岸，正月之破黄逆巨股，七、八月之破李逆等股，公之福江、皖生灵，岂可以数计哉！

筱岑兄今日赴鄂诊视尊恙，有赵君惠甫烈文，常州恭毅公之后，学问闳通，文辞雅赡，尤精于黄氏之医说。筱岑兄要之同行，侍亦浼其并诊玉体，渠亦亟思瞻对大贤光仪，重阳前后当可奉谒左右也。

致李希庵中丞 咸丰十一年九月初一日

闻黄州于二十四日克复，欣慰无似。随州孤城，计亦即日可下。鄂疆肃清，不出重阳前后。江西肃清，亦在此数日内。润帅闻此，或者一笑解颜，霍然病已，则阁下可放心东来，共展良觌。不知天从人愿，果使润帅占勿药之喜否。

陈心泉太守今日来安庆相见，渠与李少荃同年至交。少荃因有妻丧，新回江西料理家事。国藩嘱心泉小住半月，一待阁下复信，一待少荃来面商，总期位置得宜，俾展所长也。

复左季高 咸丰十一年九月初三日

大丧典礼，军中仅大员素服三日，尚须于营外设次。其弁勇则照常办事，不素服，不蓝印，不蓄发。弟因现住省城，与学使、府县等官相处，故参用地方官仪制。公则以九卿治军于外，宜全用军营仪制也。

鲍军扫清湖坊、河口一带，解广信之围。江西腹地肃清，此后饷源当稍宽裕。浙贼太多，回窜江西乃意中之事，必至之势。广信、河口一带，不得不烦阁下镇驻其间。霆军纪律不严，若久驻腹地，恐商贾不愿出其途，反于厘饷有损，故惟贵军最宜耳。弋阳距铅山、贵溪、兴安，皆在数十里之内，距双港、河口、湖坊、港口，亦不出数十里，与广信呼吸相通，似是适中之地。大纛是否应驻弋阳，乞裁示。芗泉到后，尊处即可分兵援浙矣。目下且保全江西善地，壹意与民休息。俾丁、漕、厘务三者皆大有起色，次第清偿欠饷，庶收士马饱腾，毛羽丰满之效。黄州于二十四日克复，随州亦必速下。湖北肃清后，亦宜息民裕饷，以清积欠。

润帅久无信来，不知迭闻捷音，病可少减否。

复周寿山文任吾 咸丰十一年九月初四日

顷接来缄，知胡宫保于二十六亥刻仙逝，痛心之至！忧国之诚，进德之猛，好贤之笃，驭将之厚，察吏之严，理财之精，何美不备？何日不新？天下宁复有逮斯人者耶？附身附棺，得阁下妥为料理，自必诚信弗悔。此外诸事，亦不必过于耗费，以符润帅晚年醇朴之指。外间奠金概存积为箴言书院之用。书院诸事，鄙人当与希庵中丞主持一切。倘有余资，则惠及胡氏宗族，以佐书院所不逮。国藩前批书院条约时，亦曾略引其端，不识润帅曾别有布置否。

灵柩还湘，应请两君护送。如族党有更须泽润之处，即早为筹及。在鄂预定一切，到益阳后，两君自措置裕如矣。

复李辅堂 咸丰十一年九月初五日

接八月二十五日密缄并二册三单，敬悉一切。丁漕减收一案，敬悉条理之精密，斤斧之宏豁，深合龛乱更始之道。鄙人去岁建议，初愿不到此，佩仰无既。札稿悉依原本，示稿略为删改，期于简明。末参活笔，亦从其旧。抄稿附览。三单中，其大单辄核定，批数字奉还。此件暂未发出，故未另抄，阅后仍求寄归敝处。惟此事利于民而不利于官。民有停捐之乐，又得减价之惠，或可踊跃输将；官不以停摊款为德，而但以减丁漕为怨，必且多方挠阻。请阁下于摊捐、节寿、漕规等项，严行禁止，俾大利归于州县。而敝处于抗违新章，征解不力者，参劾一?二员仍请尊处密示。立法之初，不能不惩究异议梗令之人，则事不劳而自集矣。先此密复，容日再有公缄奉达左右，与札件同往也。津贴之项，自以防兵征兵各半为妥。

日内闻国制与胡宫保之丧，意绪惨栗，或彻夜不能成寐。幕中又无一友相助，诸事停阁，寸心歉仄。

复李少荃 咸丰十一年九月初五日

胡宫保竟于八月二十六日亥刻弃世，实堪伤痛！忧国之诚，进德之猛，好贤之笃，驭将之厚，吏治之精，无美不备，无日不新。同时辈流固无其匹，即求之古人中亦不多得。人琴并亡，可胜悼叹！

冯竹渔精细耐劳，如此苦心经营，天下有何不可办之事！尊府丧事粗毕否？务望速装东来。此间诸事积阁，乃无一友帮办。尚裔抱西河之戚，亦未来也。

复李希庵中丞 咸丰十一年九月初五日

得润帅仙逝之信。此间予初三日接任吾、寿山信，伤痛不能自已。忧国之诚，进德之猛，好贤之笃，局量之宏，吏才之精，不特为同时辈流所不逮，即求之古人，实亦不可多得。国藩自闻国恤，独居惨栗，怒焉如捣。重以润帅沦谢，惘惘如有所失。

身后之事，除附身附棺必诚必信外，似不必过于侈费。箴言书院未竟之事，国藩与阁下当代为主持一切。仍请任吾、寿山送回益阳，综理密微。所可为润帅慰，且为吾党共慰者，渠于九年秋建议攻剿安庆，犹及目击皖城之下；本年鄂疆连陷二府十余州县，犹及见其一律收复；族党皆沾其惠，书院泽及一邑；所荐阁下暨丹初廉访忠亮宏济，义渠亦廉正君子。付托得人，有古大臣德被数世之风。逝者有知，应无遗憾。阁下料理鄂事就绪后，仍望东来会商一切。国藩意绪萧瑟，体日孱弱，实难独支。

复彭雪琴 咸丰十一年九月初五日

黄州已克复，杀贼极多。方以鄂疆肃清为喜，乃是日又闻润帅沧谢之信，伤痛之至！箴言书院未了之事，国藩当与希庵代为主持。灵柩回湘，请文任吾、周寿山送至益阳，综理琐细。在鄂护持丧事，请阁下照料一切。鄙人羁身皖、江，相隔太远，请阁下代我经纪，略表歉忱。

致毓中丞 咸丰十一年九月初六日

昨奉复一缄，言左军宜驻广信、河口一带，以固东北藩篱，亮邀鉴照。近日各军索饷纷纷，啼饥号寒。安庆一军进攻无为州，士卒以无衣为诉；徽、祁各军因饶厘不敷买米之用，并以无食为诉。鲍军相距过远，弟不暇照顾，立有决裂之虞。江西蹂躏太广，厘捐固难畅旺，丁漕亦多请蠲缓。看此光景，征收断不能踊跃。计惟有减价征收，一新百姓之耳目，或可迅速征解，稍济眉急。辄拟双衔札稿一件，告示稿一件，并刻印告示，专差赍呈。即祈阁下会印后，发交司道，檄属张贴。

咸丰六年饷绌异常，七月间议减南昌之漕，每石价三千文。其后，八月一月输将极为踊跃。今漕价仍照南昌六年之例，地丁一正一耗，定为二千四百文。在百姓虽所减无多，亦必感激乐输；在州县则所得较少，或者观望沮挠。求阁下一力主持，严惩梗令之人。弟亦拟参劾一、一，以为奉行不力者戒。闻今年贼过之处，搜括甚于往年，即减价收课，尚恐艰于完纳，请阁下饬藩司大张告示，将捐输一概停止，稍宽民间之力，并请停止摊捐漕规等项，稍宽州县之力。庶几用其一，缓其二，今岁丁漕不至竟归无着也。

复张凯章 咸丰十一年九月初六日

顷承专差一缄，敬悉尊体违和，口鼻失血，闻之实深焦虑。阁下数负过人之秉，强健有恒，不近医药。今忽得此症，殊不解其致此之由。日来稍就痊可否？营中固难以静摄。即长途跋涉，露宿风餐，亦岂病躯所宜？鄙意欲请台旆来安庆养病，一则路程不满五百里，敝处可派船至建德迎接；一则离开本营，则公事可全不理会，所谓耳不听，心不烦也。不知尊意与令弟之意如何？

复王霞轩 咸丰十一年九月初九日

鲍公信，已由广信回省，将至江滨休息。江西业已肃清。此后左军驻防河口一带，屏障东北，腹地或可少安乎？

内河之船不克下江，是一极可虑之端。顷得黼堂兄信，将于湖口设转运局，以后或较顺手。现于安庆设立子药、枪炮等局，仿照江西规模，今冬当有头绪。明春以后，江西专解银钱，不解子药，则豫章之力少纾矣。

饷项目下大绌，昨不得已为丁漕减价之举，已函商中丞及司道。阁下为我遍告寅僚，妥为奉行。目下可济饥军，将来永惠花户，则至幸也。

复李希庵中丞 咸丰十一年九月初九日

润帅之逝，中外知与不知，同一感怆！而阁下与鄙人悲恸尤深，殆以共事最久，甘苦曲折，动忍困横之故。相喻有独微者耶？

来示所陈三端，切当不易。台旆若不共图东征，不特鄙人孱弱，难支此艰大之局，亦非润帅夙昔之意。惟举人接手一节，则断不可以太骤。似应仿润帅之例，握鄂抚之篆，剿皖城之贼，暂驻英山、太湖等处，遣将分道进取。待庐州克复后，台旆东下，再行荐举替人，尚不为迟。不审卓裁以为何如？此间为无饷所苦，五万余人仅恃江西厘金，实难久支耳。

复官中堂 咸丰十一年九月初九日

胡宫保仙逝。伤哉斯人，大星遽殒！爱国之诚，进德之勇，好贤之笃，治事之敏，用兵之精，理财之密，不特为时辈所罕见，即求之古人，恐亦不可多得。阁下与之亲如手足，和如球，不知伤痛奚似！告终之疏，想早拜发。此间亦拟另进一疏，俟得读尊处折稿，乃就其未及者而拾遗呈之也。

安庆各营已进庐江。闻无为州与三河守御甚固，现派陆兵坐船同水师进攻泥汊。如该处能破，庶无为粮路可通。否则，难遽薄州城之下。多军回桐后，宜由舒城进攻庐郡。南有无为一路剿兵，中有舒、庐一路剿兵。阁下与希帅须另筹英、霍一路防兵，然后皖之气势可振，鄂之藩篱可固。诸祈卓夺。饷项日内大绌。安庆各营以无衣为诉，徽、祁各营并以无食为诉，良不知所以善其后。

复汪枚村 咸丰十一年九月初九日

乡团实不足御大股之贼，其绅董之为团总者，尤难其选。贤者吃尽辛苦，终不足以制贼，则费力而不讨好；不贤者则借团以敛费扰民，把持公事。以敝处选营官、统领之难，知他处选团总之尤难也。贵县此后办团，鄙人不敢主持，亦以无人之故。

复毛寄云中丞 咸丰十一年九月十一日

此间自克复安庆后，连克池州、铜陵、桐城、舒城、庐江等郡县。而湖北、江西两省除随州一城外，一律肃清。可谓至幸！而乃遘鼎湖弓剑之悲，又值润帅人琴之感，近事之可欣可慰者，不足为喜，而反足以增无穷之怆痛。

念我大行皇帝临御寰宇十有二年，无日不在艰难危惧之中。今事机甫转，而安庆捷音不能早达甘泉，博天颜之一喜，此先皇之隐憾，亦臣子之至恸！

胡帅用一糜烂众弃之鄂，缔造支持，变为富强可宗之鄂。即谋皖之举，亦自胡帅出谋发虑。今皖事稍有基绪，而斯人云亡，荩臣苦心，或不尽白。抚今追昔，能不怛伤？现请文任吾、周寿山两君送回益阳，料理一切，仍求阁下饬属沿途照料。其箴言书院未竟之事，弟当与希庵二人代为主持。

润帅之整饬吏治，全在“破除情面，著诚去伪”八字。侧闻阁下新政不动声色，移宫换羽，力量不减润帅，而关系尤为重大。来示“浮伪便佞，名实兼收”二语，盖亦鄙人夙昔所深恶，曾于作《林秀山殉难碑》中微露其端。今幸千里合辙，其符契又不止如席、邓两营未雨绸缪之说也。

恽方伯会办东征局务，兹已备札寄去，并咨达冰案。接部文；知阁下已真除湘抚。为敝乡幸，为同谱庆，即为东南大局称贺。

舍弟于初二日进兵，先扎庐江以固安庆藩篱。其无为州、三河等处，该逆守御已固，恐难猝得。待多军进攻庐郡，或须另办船只先清巢湖水面，乃可克傍湖三城耳。

复郭筠仙 咸丰十一年九月十一日

近日军务，捷书频仍，本属数年所未有。无如甫遭国恤，旋值胡帅沦谢之耗，可欣可慰之事，皆变为可悲可恸之端。往年谓刘茮云于学问有大志，近见润帅于经济有大志。之精力不足副其愿，润之才德足以发其志。中道弃捐，岂独吾党之不幸？

希庵接绾鄂篆，疆事有赖。惟下游太广，决非孱薄所能独支。舍弟现进庐江、无为一路，多公当进舒城、庐郡，惟六安一路尚觉空虚。南岸调度，另有一公牍抄呈，是否有当？乞裁示。

与唐桂生 咸丰十一年

多军克复宿松、黄梅，水师克复蕲州，蒋道、毛守克复黄州，鄂省一律肃清。惟随州有贼二、三千，已四面合围矣。江西广信一带全行肃清，现请左寺堂移驻河口、弋阳等处，防浙贼之回窜江西。婺源、兴安既有官兵，贼必不由马金岭窜徽，盖恐左军击其后，张军、贵军击其前也。徽、休所虑者，严州之贼由街口上窜耳。然徽、休无米，浙贼亦未必再贪该处。目下当无仗可打，但不可一日稍弛防务。新招勇夫既到，仰认真操演，以成劲旅。至嘱！至嘱！

致毓中丞 咸丰十一年九月十二日

前议丁漕减收事，想蒙伟照。兹又专送告示六千张，内板大者二千张，板小者四千张，敬求尊处会印后，即日发交藩司，转发各属遍行张贴。今年百姓完纳国课，迟疑观望乃意中之事。一律减价，改头换面，与民更新，而输将之踊跃与否，尚不敢必，舍是则更无良法矣。

目下营中欠饷愈久，实难再支。敬求阁下一力主持，撑此危局。至感！至感！

复多礼堂都护 咸丰十一年九月十三日

贵部追剿窜贼，奔驰千余里，酷暑骤雨，辛苦迥异寻常。阁下荩劳过久，又加润帅仙逝，伤悼之余，玉体违和，尤深廑系。应请加意调摄，珍重柱石之身，以肩艰大之任。贵部士卒亦应大为休息，伤者病者次第换补，庶几锐气常新。

桐城、舒城是楚省最近之门户，亦是皖北必争之要区。四营、六营附守之兵，已嫌其薄，此外进剿之兵尤觉太单。应请暂不进兵，以数营驻防舒城，其余全军皆驻桐城。如或舒城有急，可以策应。即舍弟庐江有急，亦求阁下就近策应。上游如成武臣上巴河一军，蒋之纯黄州一军，应以一军防守英、霍一路，以一军进驻桐城、舒城，腾出阁下兵力进攻庐郡。若桐城别无替防兵到，贵部不宜遽动。鄙见如此，阁下亦以为然，则即日函官、李两帅，请于成、蒋中抽一军来桐、舒也。

来示以润帅长逝，贵军俱形掣肘，似不必虑。阁下劳苦功大，倍于他将，远近所共知，不特官、李二公钦佩有素，必不忍阁下掣肘。即国藩目睹时事之艰，思与台端同舟共济，亦不敢不竭力护持也。

复张凯章 咸丰十一年九月十四日

玉体渐次痊复，欣慰何可言喻？街口、临溪厘务虽次第兴办，严、兰逆氛未靖，商贾终不踊跃。

七月十七日大行皇帝龙驭上宾。此间接到部文，即札行贵处，不知何以尚未接到。定例：军营弁勇不缟素，不蓄发，不用蓝印，照常办事，仅统兵大员在营外摘缨素服三日而已。阁下系两司大员，应摘缨素服三日，第四日后仍照常办事。不蓄发，不用蓝印，以符军中仪制。严州近日贼势何如？便中尚乞详示。

复彭雪琴 咸丰十一年九月十四日

皖抚一席，此间各营及委员均愿台端简擢，以期水乳交融。阁下尘视轩冕，夙具虽有荣观燕处超然之致，本国藩所深知。第天下滔滔，并无清净之境可以枕流漱石，苟藉尺寸之柄，可少行救民之政，似亦不必固谢。待台旆到皖奉到谕旨后，再行熟商一切。

九舍弟于重阳日抵庐江，拟出江边打破泥汊贼墙，再进攻无为州。季舍弟守枞阳，今日回皖，病新瘥也。春霆肃清江西全境，仍回省垣，拟调令由池州进攻宁国。狗逆初七日已至三河，恐庐江近日或有战事。

复阎丹初 咸丰十一年九月十五日

自安庆克复之后，南北两岸连克数城。又兼江西、鄂省先后肃清，事机可谓极顺。乃鼎湖弓堕，方切敷天之痛，而胡宫保复攀髯从去，追随先帝在天之灵。可欣可慰之端，变而为无穷之感怆。时局弥艰，天心难测，可胜怅惘？

舍弟一军进驻庐江后，四眼狗已于初七日至三河，与庐仅隔六十里。其巢县、无为并有大股踞守，前途无米可买，须由安庆运去。弟嘱此军且缓进无为，虞三河等贼之抄我后也。多公一军分守桐、舒两城，则进剿之师太单，顷亦嘱其缓进，俟成、蒋两军有续到者，再议规取庐郡。铜碾一件，即依尊议停办。此间饷项极绌，不知鄂中稍裕否？

复多礼堂都护 咸丰十一年九月十五日

惠书，敬承一切。贵军进规庐郡，则后面守桐、舒者自易为力。至北路进剿一枝，则实不易易。北路者，即英、霍、六安州一路也。该处崇山峻岭，并无田禾，且无人烟。转运米粮，险而且远，殊不易办。鄙意请希帅驻扎英山，派劲旅万人驻防霍山，专防该逆由此路犯鄂，寻今春之故辙。以希帅之智勇，前顾霍山，后顾黄州、德安，自必绰有余裕。鄂疆既固，阁下专攻庐州，无复后顾之忧，亦必游刃有余。敝处设法将水师驶入巢湖，为贵部水陆声援，春水盛涨之时，或尚可办得到。若必令北路一枝由霍山、六安直攻庐郡，则山路太远，米粮太艰。既办桐、舒一路转运，又办霍、六一路转运，恐鄂省力不能给。特此再商，敬求详示。

复毓中丞 咸丰十一年九月十六日

鲍军此次入江，驰驱甚劳，功绩甚伟。而阁下与司道诸君子供亿甚厚，情文甚周，足以感动将士之心。不特春霆军门心畅情怡，即弟此后凡有调度，亦更能指挥如意矣。

左太常以七、八千人驻防河口一带，与广信、玉、丰等三城为犄角之势，当可固东路之藩篱。但求今冬与明年江西全省常得安谧，清积欠以作士气，薄征敛以养民力，则东南大局当尚可支耳。

丁漕减价告示今日又专丁送小板七百张，大板三千张，请会印交司转发。前后共送去万张，如再不敷，即饬司道代刊代印可也。

复官中堂 咸丰十一年九月十六日

顷奉惠书，以弟忝附骥尾，晋秩宫衔，远辱奖饰，只增惭悚。舍弟谬邀殊恩，则由大疏夹片宏奖异常，以致叨窃非分，尤深惶惧。

寿州危急，钦奉寄谕，本应拨兵往援，以全大局。惟此间各军：舍弟庐江一军，现与四眼狗三河巨股相持，仅隔六十里，又有无为、巢县之贼两面窥伺；多公桐城一军，拟以全力进规庐州，为合图金陵之地，均难分拨。上游黄州、巴河各军如何分合，弟不深知。惟就鄂省藩篱言之，襄、樊须有一大支以防捻匪；德安须有一小支以防信、罗；英、霍须有一大支以防六安；桐、舒须有一小支扼守门户，俾多军得以放心前进。计现在鄂中兵力筹此四支，尚可敷衍。若进六安，力已似有不足，若进三河尖及寿州，力则更有不足。弟昨与多都护往返两信，已言鄂兵难赴六安。兹抄呈阁下与希帅一阅，即请二公议定：如鄂中能筹出一支劲旅，由霍山直出六安，则既与寄谕之指相符，又与多公之信相合，上之上者也；如其不能，霍山一支亦不可少，且须善守之将，免蹈余际昌覆辙。并请由尊处主稿，挈列敝衔复奏。至恳至恳！

复左季高 咸丰十一年九月十九日

援浙之兵不可少，弟虽至愚，亦自深知此义。惟敝处别无多军，公所知也。鲍公能战而方略实非所长，亦公所知也。春霆未赴江西之先，已与我订定只能救援南昌省城一带，即求仍调回江滨。弟与之约：极远不过打至河口而止。故渠至河口后，不待调檄之至，即径自引师回省。在春霆之意，盖虑一入浙境，则银钱、子药、米粮均无人应付也；冒暑奔驰，伤病太多，宜急回休息也；积欠太久，兵勇穷苦，宜急回索饷也；各营皆有船只在江，历年转运如意，且多有家眷，公私两便也。在国藩之意，即虑春霆一人浙境，面面皆贼，全无方略，四顾失措，不足救浙，适足害鲍也。故弟之调霆军由池州进宁国者，俯顺鲍意，水次转运者四分；保全江西，屏蔽饶、景者四分；进至宁国，掣分浙贼之势者，亦二分也。鲍既不能由衢州入浙，则东隅仅有阁下一军，仅此七、八千人，援浙保江不可得兼。故弟为舍浙守江之陋策，请阁下开重镇于广信、河口之间，极知以浙委贼之非计，特无可如何耳。若大力能毅然援浙，而又不至逼贼回窜江西，则请台旆竟为浙中之行，仍求蔽护广信、抚、建一路。若江西再遭蹂躏，则弟与阁下之饷源断矣。敬乞卓夺施行。婺源不撤防，景镇不留兵，所见自胜于弟。万余两之商，日内当报命也。

曾文正公书札卷十七

复官中堂 咸丰十一年九月二十日

折片稿均读过，情真语挚，浣佩无量。此间舍弟进攻无为州，于十六夜破泥汊贼垒一座。闻无为城中此刻踞贼甚多，不似前月之空虚。又三河、巢县、芜湖各贼皆可就近来援，殊恐难遽得手。

多公进剿庐州，孤军力单。渠谓围庐之外，又须防援、防捻，并防苗练，所虑皆切近之灾。求阁下与希帅拨万余人来，以四五千守桐、舒二城，以七千人随多公进攻庐郡，庶前敌之兵力既厚，鄂北之门户尤固。六安既不进兵，则霍山亦不必防，专守英山可也。卓裁以为何如？安庆设立总台，承惠许源源接济，感谢曷涘？目下饷项极窘，深冀大波之津润也。

致李与吾王柱堂黄昌岐 咸丰十一年九月二十二日

顷闻泥汊口、神塘河先后克复，无为州之贼亦遁，至为欣慰。北岸尽为我所有，则水师之根本愈固。南岸鲁港、三山虽有贼船，或亦不甚足虑。但屡胜之后，最易骄矜，且新营之勇多未见仗者。望三君子加倍小心，专主防守，不遽进剿。选极灵极快舢板二、三号，人裕溪口内察看地势，可进则不妨深进，不可进则速行退出。其大队仍扎自茆嘴等处，切不可同去。盖看地势之船愈少愈好也。淮扬水师现有三营到安庆，明日当令陈东友、成俞卿赴下游，以厚兵力。

复左季高太常 咸丰十一年九月二十二日

霆军之骚骚扰，弟久以为虑。方在盛名之际，虽再三诫饬，春霆即稍儆惕，弁勇皆骄矜不知儆也。该军之无方略不宜远征者，其患犹浅，惟无纪律，不宜腹地，其患至深。

台麾将移驻广、玉之交，兼顾婺源，自必准乎地势之至当。弟于他军尚不肯遥制，况阁下乎？拟即奏明大纛开府于信州。凡江西之饶州、广信，皖南之徽州、广德各军，皆归阁下节制。即由尊处奏报，庶调度较捷，呼应较灵。自度力可援浙，即由阁下就近派将往援，利则愈打愈远，不利则收回信州，亦可伸缩自如，特此奉商。阁下如以为可，复信一到，敝处一面具奏，尊处一面调发，如昔年公居湖南之幕，剿江西之贼。公家之利，知无不为，免致与弟函商于千里以外，动失机宜也。

贵军饷项，鄙人刻刻不忘。弟前与少荃、黼堂定《丁漕减价章程》，漕米每石完三千文，地丁每两完二千四百文。兹将札稿、示稿咨达冰案。黼堂既竭力办减价一案，期于必行，又以贵部欠饷太多，思在广信设法清补。于是函商敝处，请于信漕新章三千之外，再照各县向来头折之数，以钱易银，加收若干。如上饶向来头折五两九钱，今年则收五千九百文。虽较之各府新章增多二千九百，似有向隅之叹。而较之广信旧例，已减四千余文，仍不失旷荡之恩。若果如此办理，于贵军饷项良有裨益。第弟与中丞会衔告示，业将三千定为通例，遍贴各处，信州士民岂无闻见？独增二千九百，不知办得动否。阁下接黼堂信后如何区画？望赐详示。此间舍弟一军由庐江进攻无为州，闻已于十九日克复。多公尚未进兵。四眼狗现踞庐郡，分党防守三河。

润帅灵柩闻于二十六日旋湘。此公忧国之诚，进德之猛，好贤之笃，驭将之仁，察吏之严，用兵之奇，理财之精，令人愈思愈恸。昨寄一联，不能道其万一也。

复李辅堂 咸丰十一年九月二十五日

前奉惠书，论广信漕可略增，尚未裁复。顷又接十九日来缄，知赣饷已截供鲍军。信州之漕向来征收价值较之各府几有霄壤之别。今即照上饶头折，以钱易银为五千九百之数，虽比较各府新章已不免有向隅之叹，而比较广信旧例，仍不失为旷荡之恩。尊议以此项添济左军，似若可行。惟弟与中丞会衔告示，以三千为通省定章，并无因地制宜之说，广信士民岂无闻见？若前示贴于各郡，而不贴于信属，既恐欲盖而弥彰；若甫贴前示，随又出一增价会示，又虞朝令而夕改；若督抚但出三千减价之示，而左帅另出二千九百增价之示，则恩归本省，而怨归客官，其势尤万不能行。再三筹计，殊无良法。已致函左公，询渠如何区画。相距太远，非两旬不能得其回信。即欲增价，二千九百亦嫌过多。或仿往年南昌之例，三千之外，酌增津贴八百，或倍之为一千六百，尚可冀其乐从。如并此而办不动，只好俟诸明年再行议增。盖今年信州受害最深，既不蠲缓，何忍多求？而示尾本有活笔，明年独增信属，亦自理直而气壮也。如左帅复尊处信以为难行，应请即作罢论。

鲍军冒暑奔驰，宣劳最久，厥功最伟，截赣饷以济之，自是允当。惟此间欠饷太多，前敌诸军新破泥汊等贼垒，克复无为州城，日夜辛劳，务乞鼎力速凑五万金，以济眉急。不胜盼切。

复官中堂 咸丰十一年十月初三日

——寿州被围紧急，两奉寄谕，令拨兵往援。寿州为长、淮关键，本不可失，苗练叛党尤不可令其得志，自宜急往救援。闻苗逆畏楚师如虎，我兵纵不能直抵寿城，但能进驻六安，苗党必望风遁去。阁下与希帅拨二十三营赴霍山，多都护亦拟派十营助剿，总以直驻六安为妙。一到六安，不特寿州生灵立可保全，即庐郡狗党亦易攻克。请阁下与希帅力筹此举。弟前恐由霍赴六安转运太难，故请鄂中拨一支人进守舒、桐，以便多公腾出全军进攻庐州。今尊处能筹重兵直抵六安，尤为上上之策，不必另拨人来桐、舒矣。

——淮盐本应由弟认真办理，而现在江路梗塞，实有鞭长莫及之势。故虽接盐政印信，而于鹾务仍不甚厝意。前此厉伯符兄详：殷商等愿领票赴淮买盐。其时弟不甚愿，盖有二层：一则民船不能直穿贼中而过，必须借重洋船拖带而行。和约中本有不准洋商运盐一条，今既借彼船以护运，则端自我开，我既引虎入室，彼将垄断独登。其不便一也。敝处所设大通、华阳镇、湖口各厘卡，专以盐为大宗。今欲概行免去，而仅以水师之百斤三文包扫一切，上游则鄂中获利较厚，下游则淮扬完厘如故，独中段免厘，敝处坐失眼前之利，其不便二也。有此二端，弟不敢附和，而又不便谏阻，仅于伯符详中批饬“不许免厘”而已。厥后薛中丞亦会敝衔出奏，暗中亦用洋船护运，而外讳其名。弟复金运司安清缄中，亦将此二层剀切言之云：洋船不宜护运，敝处不肯免厘。伊欲请弟商之阁下，将楚、皖各散厘卡归并一处整完一款，弟亦未之许也。今阁下欲令弟自行专主，不可任他人为之。弟因前此不便之两层，本不愿专主此事。而下游厘费多层，如袁、如都、如巴、如王诸军，皆极穷苦，弟既不能代彼筹饷，又焉能禁彼抽厘？斯又不能专主之势也。必待江路大通，庶几利权归一。目下棉力实有不逮，尚希鉴亮。

——洋人多买民船装载百货，运赴下游，垄断独登，不完厘税。弟令安庆卡员扣留二十船，曾经咨达冰案。昨初二夜上海来一兵船，携有英国水师提督顾信一函，词意不逊。弟恐因此极小之事肇生衅端，即将扣留之船放去。复信亦咨达冰案。民船用洋商旗帜不完厘金，实于军饷大有妨碍，应请阁下于此事大力挽回。无论洋人或买或雇，但系民船，均须一体完厘。如恭亲王不肯主持此事，亦请阁下设法办理。弟必竭力护助，劳怨均不敢辞。

——运漕镇既已攻克，则金陵米粮必由之路已为我截断矣。惜舍弟一军分守六处，不能再行进取，机会可惜。又缺饷太多，欲求尊处再济五万金，不知可否？至恳！至恳！

致官中堂 咸丰十一年十月初七日

顷接多都护信，知寿州业被苗逆攻破。六安与寿相距甚近，若为苗逆所得，则不特攻庐州之师防贼横出邀截，且鄂之东北边患无穷。已飞咨尊处拨兵迅援六安。成、蒋、萧三公现已行抵何处？能派一起先达六安否？多公之病，闻尚未痊，即使全愈，此时宜扼舒、桐以保楚疆，亦不宜遽进庐郡也。

舍弟一军分守六处，别无进剿之兵，机会深为可惜。意欲添募新兵数千替守各城，而腾出现在防兵为进剿之师。舍弟归思极切，因即令回籍自行招募，已于本日起程矣。但求诸将今冬坚守各处，力保无虞耳。初九日新主登极，外省督抚例有贺表。敝处书吏文卷未到，不谙体式，求中堂将表文格式寄示，仿照办理。

致李希庵中丞 咸丰十一年十月初七日

润帅奉旨人乡贤祠，揆帅奏中所请人贤良祠之处，未蒙俞允乎？东征诸军皆润帅一人维持，朝廷或未深知。

箴言书院究尚欠银若干？求查示。鄙意奠仪先尽书院用之，斋房宜宏壮，膏火宜优裕，以慰润公九泉之灵；其次则分惠胡氏宗族，以补书院之所不逮；又其次乃归陶夫人及哲嗣私家之用。润帅本有恒产，私用当不至空乏。设有不赡，国藩与阁下暨左、彭诸君，从容济助，尚不为迟。揆之润帅先公后私之素志，似以书院为重。阁下以为何如？

致彭雪琴中丞 咸丰十一年十月初九日

阁下已拜皖抚之命。在淡泊之高怀，以此若自累损，而此间文武军民，无一不欢欣鼓舞，愿得早睹旌旄为快。闻昨夕宿湖口县，计今日必与九舍弟会晤，诘朝当可握手。

近事多称意者，惟润帅人琴俱亡，至今思之呜咽。首县为阁下预备公馆，恐相隔稍远，不克时时相见。已在敝寓洒扫室屋，迟企德晖，专丁迎迓。

复左季高太常 咸丰十一年十月十九日

前许分饷寄解尊处，展转迟误，昨日始起解二万金，已有三次公牍奉达冰案。广信钱漕归尊处经理，清顾、王等四军之饷；河口厘金清贵部之饷。亦有公牍奉达，想澈观览。

浙事日棘。闻绍兴于九月二十九日失守，萧山亦已失陷。纵使宁波赖夷人之力或得幸完，而亦为绍兴、萧山之贼所隔，饷项决不能人。杭城四面皆贼，省城殆难久保。阁下虽久持援浙之议，亦恐鞭长莫及。严州、金华、兰溪横亘贼氛，援师断难飞越。杭城若失，则湖州、上海将为其续，东南海滨联为一片，逆焰又日炽矣。

上海连派数人来此请兵，情词哀恳，亦深虑杭州有变，唇亡齿寒。弟处无兵应之，愧不可状！丁漕减价，今年粗举纲要，明年如大局可支，更当润色而补救之。至广信不能由尊处独加，弟复黼堂信已决之矣。

复李辅堂 咸丰十一年十月十九日

前此五万之信，因来函有截饷三万先济鲍军之说，故求之甚迫。嗣闻赣饷并未截留，则宜以全力筹济左军也。平江老五营妥为遣散，甚好！甚好！此时江西劣营撤遣殆尽，所少者应另筹佳营驻扎抚州，策应各路耳。

绍兴于二十九日失守，萧山亦已失陷。纵使宁波借夷力幸而无恙，而宁饷为绍、萧之贼所隔，衢兵为兰、严之贼所隔，杭省实有坐困之势。杭倘不保，则湖州、上海恐难孤立。东南滨海一片逆氛，正不知如何收拾。李秀成今年在江、楚掳人近二十万，不过半年，拜官封爵，即不思归。枭桀者出其中，后患弥长，思之忧悸。

致陈舫仙 咸丰十一年十一月十三日

顷接公牍，惊悉尊慈太夫人弃养。阁下纯孝性成，终鲜兄弟，哀毁自难言喻。窀穸大事，并无次丁料理，回籍奔丧，自是天理人情之至。鄙人岂忍拂人至性？惟运漕系前敌要区，李、萧二镇，战守或尚可恃。至于调和诸将，审度机宜，实非所长。设一旦贼氛环逼，不过数日，必且号令不一，举措慌乱。盖其智计不能超诸将之上，则其号令断不为诸将所服。运漕若有疏失，则东关、无为亦皆可危，关系极大。不得已求阁下勉留月余，在此度岁。国藩一面催沅甫年内来皖，一面嘱澄侯往尊府代为经理。不情之请，实因大局所关，务望从权少待，至恳！

致郭意城 咸丰十一年十一月十六日

此间军事，自克复运漕、东关后，贼势稍衰。初六日，三河之贼宵遁。或疑江北之贼将弃庐州、巢县而尽归南岸，殆亦有因。惟浙事日棘，绍兴、萧山失陷，杭州粮路已断。朝廷命季帅督办浙江军务，而令国藩兼辖。体制太隆，权位太重，虚望太盛，才略太短，颠蹶之患，不卜可知。即日当具疏辞谢，而荐季翁专任浙事。惟渠部人数过少，外而援浙，内而保江，殊难兼顾。江西积疲，本已不堪再扰，且一入江境，两湖并受波累。此事势之最可虞者，而奏牍不敢尽言也。

张石帅位置之道似不甚妥。镇、扬一江之隔，有巴，都两将军对峙。二城军事固不合更参一席，盬事则袁，李、薛、王、乔、金诸公迭为主盟，团事则晏、庞二公各开幕府。若以石帅攘臂其间，非主非客，万难措手。顷闻石帅内召，或当入参密勿，否则外间借重此才，为地甚多，要非督抚不足溷之也。

崔世兄已在沅甫营中当差，足慰绮廑。霞仙一飞冲天，较李、彭诸公尤为破格。若川中军事速了，当可修明吏治。此间则毕生与兵事终始，吏治抛荒已极，可愧可叹。

筠仙亲家比来省垣否？前周弢甫寄去一缄，曾注明“学王小二过年”，已入览否？世变方滋，惟有“涿州撕状”、“王二过年”两法。尚是，一了百了；非是，则宁堪其苦恼耶？

复陈舫仙 咸丰十一年十二月初三日

冬月水干，炮船不便施展，前此隔水之处半皆涸出。设该逆偷越来犯，水师不能为力，专望陆兵严防，尚乞留意。营中洋烟、赌博二事，最易贻误大局，尚望随时严禁，并约会各营一体禁革。至要！至嘱！

此间一切如常，闻青阳贼已退遁，不知确否。严州之贼由徽州境内犯，闻已窜入屯溪，有窥伺婺源、景镇之意，殊深焦灼。

复左季高太常 咸丰十一年十月二十九日

羊栈岭之贼仍是刘、古、赖诸逆之党，一击即退，非大股悍徒也。张军驻婺之三营既已回徽，贵部四营移驻华埠，似尚可兼保婺源。惟景德镇实系要区，屡为该逆盘踞，想至今垂涎不忘。虽东北有张军在徽州，雄师在华埠；西北有鲍军出青阳，朱镇出石埭；正北有江良臣祁门防兵，似可无虞内犯，然中段究太空虚。现已会同咨奏，将饶、信防务概归麾下综理。若能少筹数营久驻景镇，更为无隙可乘。

赵振祚多抽茶厘之案，弟子咨复尊处时即将斥革一节一并咨部，刻当到京矣。乐平钱漕之案，已会同中丞咨请尊处就近严办。其广信七属丁漕概归尊处提清欠饷，中丞亦已咨复无异辞。

浙事似日不支，萧山于二十六日失守，绍兴于二十九日失守。宁、绍向出银米，为省城所资以生。今萧山西兴江为贼所占，粮路已断，杭城有坐困之势。雄师纵能星速往救，已为严州、兰溪等贼所隔，况又万不能速耶！庆制军奏请麾下入浙会剿。俟奉寄谕时，弟当代奏，陈明兵单饷绌，能往而不能速之故。阁下亦宜将入浙固江规吴之本计，自行奏明。进退迟速皆须阁下自作主张，不可因人牵率，致挠大计。朝廷亦决不以进兵稍迟而挠公以从闽也。

《祭润帅文》愈读愈妙。哀婉之情，雄深之气，而达之以诙诡之趣，几欲与韩昌黎、曾文节鼎足而三。弟亦具一疏，略达年来敬爱润帅之忱，想邀鉴照。

复李希庵中丞 咸丰十一年十一月初三日

寿州之陷本在意中，陷后情形却出意外。苗沛霖狼子野心，行路皆知。翁中丞昔年屡疏保其忠良，致养痈而诒患；今春屡疏表其叛逆，请声罪而致讨；逮围六、七月之久，又屡疏请饷请援；不谓城破之后不能殉节，反具疏力陈苗逆之非叛。颠倒反复，令人百思不解。不知朝廷俯如所请，姑羁縻之乎，抑急于诛灭之乎？若论其始终本末，较之粤匪、捻匪更为可恶。古人称汤武心事不过曰为匹夫匹妇复仇耳！我朝廷仁义之师，恐终当为孙、蒙诸家一复此仇。

润帅家葬事，寿山、作梅诸君常有信来否？奠金概作书院之需，计所缺必不甚多。此外，胡氏宗族另有点缀否？似须于奠金之内筹画此层。盖缘书院条约中有不许胡氏经管一节，不可不别谋慰抚之也。鄙怀屡筹询及此，均未得确实信息，尚祈详示。尊恙近大愈否？方药难于恰当，若非有明医真知灼见，总以不轻服药为是。

复毛寄云中丞 咸丰十一年十一月初八日

惠书并疏稿二件。前件已于邸报中读过；后件弹击承嗣，尤足摧落豪强，维持纲纪，令人肃然起敬。

今年春夏，胡润帅两次贻书，责弟嫉恶不严，渐趋圆熟之风，无复刚方之气。今睹阁下侃侃正言，毫无顾忌，使弟弥惭对润帅于地下矣。近日封疆中如刘鉴泉不遵旨即赴滇督之任，而擅自北上，迟迟吾行；翁药房往年屡疏保苗沛霖之忠良，今春屡疏劾苗沛霖之叛迹，逮寿州被围六、七个月，又屡疏请援请饷，乃寿城陷后，不能殉节，反具疏力陈苗逆之非叛，谓曲在寿团，而不在苗党云云。此等行径，鄙人颇思抗疏严劾。则又以愚陋如仆，忝窃高位，又窃虚名，方自攻其恶之不暇，不欲更翘人短以炫己长，以是徘徊未决。祈阁下代为詹尹之卜，何去何从，早惠南针。弟于身家恩怨无所顾惜。所疑者，虚名太盛，又管闲事，恐识者斥为高兴耳。

湘省官吏之贤否，弟不深知，辱承垂询拳拳，后此苟有所闻，必以密达左右。敝处用人行政倘有不当，贱兄弟居家在外，倘有愆尤，亦望随时切实指示。千万之祷！

此间军事诸叨平安。北岸西梁山等处之贼来窥犯运漕、东关者，均经击退。三河之贼闻于十一月六日不攻自溃。大约庐州郡城，贼亦无志坚守。南岸鲍军进攻青阳，朱云岩进攻石埭，均于日内前往。惟绍兴失后，杭垣危于累卵，弥月苦无确耗耳。

复多都护 咸丰十一年十一月十一日

前初七日接收复三河之信，即批令现驻庐江之振字、开字两营往守三河，而分调吴道团防两营替守庐江。顷接惠书，称三河贼弃垒遁窜，势必聚集大股另有诡谋。阁下向来料敌如神，自当确有所见。闻初九日，贼尚踞聚中派河一带，不知两日内复来三河否？振字、开字二营已往三河设守否？尚未吃亏否？弟深为廑系，特此飞函奉恳阁下就近作主。

如贼复来三河，或窜扑庐江，务求雄师迅速援救。吴道团防二营，十三日自安庆开差前往庐江，过桐城时，已嘱其禀谒台端，请示一切。以后三河、庐江两处防守事宜，即求阁下就近调度，另具公牍咨达冰案。至无为州、运漕、东关三处，不知阁下能兼顾否？如能兼顾，亦即备咨请阁下调度。有劳荩虑，尚祈先赐复示。

复左季高太常 咸丰十一年十一月十六日

景镇厘金少旺，稍以为慰。浙事近日何如？实深忧灼。昨奉廷寄谕旨，谬以鄙人兼办浙江军务。位太高，权太重，虚望太隆，才智太短，殆无不颠蹶之理。即日当具折谨辞，而推阁下督办浙江军务。朝廷恐国藩不兼辖浙之名，则必留贵部雄师以自固，而不复谋及浙事，其用心亦良苦。实则阁下久以援浙为己任，即鄙人稍具天良，亦岂敢置渐事于度外？所最苦者，江西民力已竭，兵力太弱，贵部救援浙江，仍不能不兼顾江西。以大局言之，江西有事则必波累两湖；以私情言之，江西被扰则弟与兄之饷源立竭。此时阁下虽实授浙抚，犹不能不保江西；亦若希庵授皖抚，不能不保湖北也。而尊处兵勇只有此数，援浙保江，二者不可得兼。日夜焦思，殊乏善策。阁下智略远过于弟，敬求卓裁，迅示一切。一面建纛遄发，救杭城倒悬之急；一面另筹劲旅，固江西东北之防。至恳至祷！

凯章一军，奏明归阁下调度，惟目下不可调动。盖徽、祁万山之中，我守之，则可以通敝处与尊处之气，可以固景镇与湖口之防；贼得之，则隔我三面之气，阻我进兵之路，利害甚巨。凯章未到之前，求阁下无轻调徽兵，无遽撤婺防也。

此间近状平安。三河复后，闻庐州贼亦有遁意，想系弃江北而全吞苏、浙。春霆因雨尚未进兵。楚师不到宁国，浙贼更无顾忌，思之忧悸。

致李希庵中丞 咸丰十一年十一月十六日

苗练之事，十月十六日、二十日两次寄谕，此间甫于昨日奉到。谕中询及应剿应抚。鄙意复奏，陈其必应剿办，断不可抚。目下兵力未足，饷项未充，楚师但能防苗，不能剿苗。俟克复庐州后，即当力除苗党，以慑群丑。不知揆帅与阁下卓裁何如？如以为可，则请揆帅主稿，四衔复奏；或揆帅与阁下合具一疏，国藩与雪琴合具一疏，敬求示复。此间亦即日咨函商之揆帅也。

致官中堂 咸丰十一年十一月十七日

连接寄谕，似朝廷有绝大处分，尚未得见明文。鄂中已有十月中旬邸钞否？敬求示及。兹有要事数件，密函奉商如左：

——十月二十三日，寄谕问苗练应剿应抚，彭玉麟能否赴颍、寿，曾国荃能否赴滁、全。自应即日复奏。鄙意此时楚师之力，但能防苗，不能剿苗。苗沛霖罪大恶极，必应剿灭，万无抚理。目下姑置之不议不论之列。俟李、多二军将庐州克复，和州、含山一律肃清，桐、舒一路，鄂省无须设防，然后移兵剿苗，势顺而易。盖苗与诸捻为积仇，但患其与发匪勾结，不患其与捻匪联络也。应请阁下主稿，会弟与彭、李四衔复奏，备陈苗逆宜剿而不宜抚，楚师宜先庐州而后寿州。是否有当？敬候卓裁。敝处已另备咨牍奉商矣。

——雪琴专差具奏辞皖抚一席，目下道途多梗，不知何日始奉朱批。渠方以辞谢后即可不问皖事，而朝廷已以皖中兵事责之矣。雪琴之辞皖抚，弟所以不再三阻止者，以私衷言之，渠久带水师，较有把握，若骤改陆路，招集新兵，恐致败挫，后功难图，前名易损；若不改陆路，断无长在船上为巡抚之理。以公事言之，长江上下数千里，水师船只近千号，非厚庵一人所能照料。万一贼匪再回窜江、鄂，杨、彭二公宜以一人驻湖北上游，以一人驻安庆下游。鄙意亦不欲雪琴去水而改陆，拟奏明听从雪琴辞去巡抚，仍带水师，以后但用巡抚体制专折奏事，却不办陆路军务。庶责任稍轻，公私两益。

——接十月十八日谕旨，令弟兼办浙江军务，有“节制四省”字样。位太高，权太重，才太短，时太艰，皇悚之至！即日当具折辞谢，而荐左帅督办浙江军务。恐朝廷疑我畏难推诿，求阁下于便中附奏及之，言曾某不必有兼辖之名，自不敢存畛域之见，必当竭力谋浙等语。旁敲侧击，胜于弟之自陈矣。我楚军之所以尚足自立者，全在不争权势，不妒功名。若弟权势太盛，泰然居之而不疑，则将来暗启人之争心、妒心而不觉。弟拟再三辞谢，得请而后已。弟与阁下均居崇高之地，总以维持风气为先务。以后弟有大过，敬求俯赐箴规；兄有小失，弟亦必效献替。聊布区区，诸惟心鉴。

致左季高中丞 咸丰十一年十二月初二日

日来未接惠书，不知大纛已启行援浙否？此间接上海信，知宁波于初九日失守，并称“杭州被围四十余日，米粮、子药皆无接济。上海解送米银已至钱塘江，卒不能运入杭城”等语。似此情形，杭省万无幸全之理。杭若不保，则东而湖州、上海，西而徽州、江西，危急即在目前。昨奉到叠次寄谕，即催阁下迅即启行援浙者，冀犹有万一之可保也。若万分曾无一冀，则阁下摇足前进，无益于浙而徒有损于江西，似又不如姑保江西完善之区。

又，徽州张副将运桂来禀，另股贼有绕越徽州径犯屯溪、婺源、景镇之信。若果窜入，则祁门、徽、休之运道又断，贵军之饷源无出，而江西防不胜防。特此飞商，求阁下兼顾婺、景两处，或探明浙事万不可为，即请雄师无庸前去；如稍可为力，即请雄师由华埠、微州以援严、兰，内顾较有把握。以目下机势而论，贼之窥伺江西，似在婺源，不在广、玉也。求阁下权衡轻重，迅速见示。如虑不克践前奏之言，弟当另行奏明，不敢以避难就易之讥上累左右耳。

致左季高中丞 咸丰十一年十二月初七日

——杭州有庶常范鸿谟来此请兵。十二月初一日自上海起程，面述杭州消息久断，只见王雪轩中丞十一月初七与薛中丞密书。言城中六十万人，米粮极少，饿死者已有万余人；虽满城尚敷三、四月之粮，然外城断难久支，请薛代为奏明；有米一日，坚守一日，米尽则死云云。是杭州危急之状，生灵之劫，莫斯为极！大纛万不可不速往一援。前因徽、婺一路过尔空虚，请台旆由徽入严。来示一意由常山、开化境以规严州，恰符鄙人之愿。极好！极好！请即星速启行，或可救出杭城六十万人。

——张运桂禀“犯徽之贼多而且悍”，渠老湘营于“二十九日在篁墩获一大胜，初一日在南源口获一小胜”等语。此股恐非张、唐二军所能了，必须雄师经过就便一击，驱出徽境。如系杨逆亲来，则请麾下认真剿办，不破此股，不能遽赴严州。

——朱云岩出岭之后，因有徽州、屯溪之变，又须折回渔亭。石埭一路无兵，鲍春霆亦不能独进宁国。既无一旅直抵杭城，即欲进兵宁国以掣浙贼之势，亦不可得。忧愧良深！

——景镇厘金，月得二万。差慰！差慰！该处万不可无驻防之兵，务求阁下迅速谋之。千万！千万！河口厘金盛时，远胜景镇。然即十分鬯旺，于贵军饷项不过三分之二，舍此则更无涓滴可恃矣。何以遽以廉让鸣高也？

——梅村遽尔不起，可惜！可惜！请恤请谥或阁下自行陈奏，或咨敝处代奏，请酌。刘克庵近还营否？公处帮手亦太少耳。

复陈作梅 咸丰十一年十二月初十日

久疏音敬，怒如调饥。顷奉两次惠书，敬审渡湖北返，兴居多福，至以为慰。来示惠商数端，有应复者，条列如左：

——来示“欲移皖抚，先筹皖饷”一节，此时皖中山穷水尽，实已无款可筹。鄙意湘军有大功德于鄂，希帅虽移抚皖，而湘军仍食鄂之口粮，希公仍管鄂之军事；不特管舒、桐、英、霍一路，并须北管襄、樊，西管宜、施，南管崇，通等处。鄂饷无论旺歉，先尽湘军，一如昔年润帅所以待希部之法，庶几有益于皖，无损于鄂。今来示谓上游隐存畛域，本省支绌，难济邻封云云，自必确有所见。果尔，则希一出疆，湘军必馁，鄂事必坏。阎丹初同年来缄，亦深恐希帅摇足移皖。谨体二公之意，不复奏请移易，前议已作罢论。

——来示接敝处咨稿，皖省永远停止亩捐。敝咨记无“永远”字样，不知来缄系指何文言之。现有开征丁漕之意，尚未下札，尚未出示，先与鄂省咨商，商定再行试办。来示盛称亩捐足以平人心，息争端，而极吉丁漕之不可办，鄙人未敢附和。大约经手之官绅得人，则二者皆可行，而亩捐之所获较多；不得人则二者皆不可行，而亩捐之虐民更甚。敝处艰于择人，未免因噎而废食耳。

——介唐朴实精细，夙昔颇相知契。自润帅以王文成、于清端保荐，弥加敬爱。目下渠在霍、六一带。此间交涉事少，安徽事向归巡抚综理，故于敝处亦有尊而不亲之象。鄙人与楚军文武久同甘苦，断无不视为一家、联为一气者，请释廑系。

复郭意城 咸丰十一年十二月初十日

三河克后，狗逆坚守庐郡，多公尚未进兵；袁午帅克复来安、定远两城。若多军抵庐郡城下，便可与袁军联络一气。惟舒、庐、六、寿、凤、定等处，但有黄蒿白骨，并无民居市镇，或师行竟日，不见一人。鲍军在南岸经行东流、贵池，亦复如是。现咨请湘、鄂两省，借谷二万石赈济难民，实亦万不得已之举。鲍公二十六日抵青阳县，闻下游诸贼多来青阳抵御。朱云岩攻击石埭，本约与鲍军两路同进，因有另股窜扰徽州，唐桂生请朱回援，故虽出岭，而不能遽赴鲍公之约。凯章不在徽营，其弟似不足以资钤辖，现飞调凯君旋营。又缄请左帅取道徽州，以援严州而达杭城，亦所以壮凯部之声援也。

浙事殆不可为，上海所解米粮皆隔绝于澉、浦以外，不能直达城根。城中六十万人，十一月初七闻已有饿死者。今又已月余，宁堪设想？湖州、上海亦不知所以保全之法。东南浩劫，靡所底止，实深忧悸。

复左季高中丞 咸丰十一年十二月十二日

渐江竟于十一月二十八日失守，六十万生灵同遭浩劫，天乎酷哉！弟于二十五日复奏统辖浙江军务，已附片密请简阁下为浙江巡抚。无论是否俞允，目下经营浙事，全仗大力，责无旁贷。

浙东民情极坏，难遽图治，宜先经略浙西。欲复浙西，又须先固江西以为行军之根本。第一，须保全徽、休、婺源，不使浙贼从徽、宁直犯江西，不使安、池各军与阁下隔为两截；第二，须力守衢州，不使浙贼窜江西、福建之路豪无阻梗，且以留吾辈进兵之路。弟一面令江军门稳守祁门，朱云岩回扎渔亭，救援徽州；一面令鲍春霆暂驻青阳，不必遽进宁国，免致被贼包裹；一面飞檄衢防文武坚守郡城，以后由敝处发饷，归尊处调度；一面奏请将蒋芗泉调擢浙江两司，带兵五千前来，为阁下指臂之助。其最急之务，则求大纛亲援徽州。将来阁下似宜于徽、衢、信三府之间，择地驻扎，庶保徽、保江、规浙，兰者可并办也。

复官中堂 咸丰十一年十二月十八日

前得环章，久未续报为歉。浙江竞于十一月二十八日失守。浙东惟温州一城仅存，浙西惟湖州、海宁二城仅存。然皆孤悬贼中，万难久全。综计惟衢州或可幸保。徽州被贼围逼已逾十日。从此，皖南与江西断无安枕之日。江西有事，即鄂南亦必震惊。今夏兴、冶、武、崇、二通之警，恐明年亦将不免。阁下明烛几先，请与希帅筹一枝劲旅，预为拟之。弟亦必于江西早为之所，但恐力薄不足御之耳。

希、琴对调之说，论者多以相沮。恐湘勇入皖，朝廷尽以颍、寿、临、淮之事责之，而于鄂中边防或多抛荒。前议应作罢论，已于十七日具疏，略陈苗练不可再抚，彭帅不可离水，请即另简皖抚云云。未审果否俞允，又未知继之者与吾辈针芥契合否。

河南捻患日深，骤难收拾。遂恐南北道梗，楚中奏报当由秦、晋绕递，敝处则或航海达京。鄂边东防渐轻，北防必且日重。鄙意趁此稍暇之时，速行围攻庐州。如其得手，则阁下与希帅专严北防，而弟亦得尽力于南岸矣。

致左季高中丞 咸丰十一年十二月十九日

久未接惠书，不知大纛果拨动否？贵部进援徽州否？徽军初八日获胜后，九、十、十一等日俱平安。朱云岩由西路往援，贵部由东南往援，当可解围。惟浙江全为贼有，贼欲犯江西以掠米粮，中路必围攻歙、休、祁门；东路必冲突开、遂、常、玉；西路必觊觎东、建、鄱、景。今鲍攻青阳，韦守池州，东路较松。阁下兵不满万，专保东路而兼顾中路，独为其难，日夜为公忧之，为江西危之。现飞调蒋芗泉东来，为阁下指臂之助，请简放浙江两司，不知果否俞允。目前，请贵部壹意救徽，新年后必更设法助公防剿东路也。

润帅少君胡子勋，蒙恩赏给举人，稍足以慰逝者而劝劳臣。鲍军在青阳十一日获一大胜，刘、古、赖皆猾贼，恐小城正不易破耳。

复左季高中丞 咸丰十一年十二月二十三日

——围徽之贼，分大股至西路截住运道。中而岩寺，南而屯溪，北而潜口，三处皆有。十七日朱、唐至屯溪获一胜仗，贼已破走。闻刘克庵已至龙湾，计十九日可与朱、唐会合。若三军共破岩寺一股，则粮路通而徽围可解矣。

——奉读大疏各片，如此枯窘题而生发不穷，可喜！可慰！然所调各军，取齐总在四月以后，而皖南与江西之安危，所争乃在三月以前。此数月须稳慎图之。第一，保全贵部，为肃清全浙之本；第二，保全徽州，为进规严州之本。芗泉未到以前，请贵军以全力翼蔽徽、婺两处；芗泉、凯章到后，则可分三路以进矣。

——此次徽围若解，贼必于开、遂、江、常等处内窜江西。贵军人数太少，弟拟调朱军守徽城，腾出张军五千人为游击之师，供阁下之指麾。是否？乞酌裁。待公复信一到，徽围一解，即分别咨札矣。

——景镇、河口厘金，公断不可辞让，以贵军舍此别无的饷也。以目下而论，婺源一路，公当之；祁门一路，江守之；东、建一路，鲍蔽之；景镇当无他虑。将来须专筹一支人防守景镇耳。

——贵军以一枝扼守华埠，为固江之师，以一枝由徽入严，为进取之师，皆一定之势。其衢南一带，恐仍须另筹一支，弟当与公合谋之。闽兵万不足恃。

——春霆顿兵青阳，不能遽下。其石埭、南陵、泾县，该逆处处坚守，万不能速至宁国。渠请增兵合围青阳，弟未之许，盖欲留鲍军作活兵也。万一江西腹地有事，仍可调鲍入援。目下鲍军应作何调度，乞酌示。

复李希庵中丞 咸丰十一年十二月二十五日

前此移节来皖之说，在鄙人以为千妥万妥，既遂阁下报国之诚，三河之痛，与不肯避难就易之素抱，又遂雪琴脱弃羁勒，不离水师之本志。而仆以庐州、六安两路兵事委之台端，但须专顾江滨一路，则条理分明而血脉流通。不意丹初与敝处暨申夫信，皆力陈其不可。而作梅来信以切至之词相镌，少村述阁下临别之言，亦殊虑旌从离鄂，吏治遽坏，湘军遽饥。兼是三者，遂决计罢弃前议。已于十七日奏明：彭帅难离水师，请旨另简皖抚。尊缄到时，已在四日后矣。目下且当谨候批旨，如不蒙另简贤员，终当虚席以待台旌耳。

敝处得上海七万之后，继以三万。江西、湖南亦常常协济，今冬竟得宽绰度岁。虽各营尚欠七个月，而尽发一月满饷，实初念所不到此者也。

复左季高中丞 咸丰十一年十二月二十六日

云岩血性过人，打仗亦稳猛可靠，特与唐桂生不和，日来构衅更深，可虑之至。云岩十七日打屯溪，十九日打潜口，均能挫贼凶锋，二十二日万安街亦尚能以寡敌众。唐部战事远不如朱，而守城亦尚有布置。大纛至龙湾、屯溪时，请邀朱军会剿，当可助一臂之力。徽城之米足支月余，阁下督同朱军稳慎图之，或可保徽也。

衢州为谋浙者所必争，人人知之。然阁下进兵之路则不在衢而在严；贵军自全之道，则不重衢而重在徽、婺。请以贵军常常翼蔽徽、婺，而即以徽、婺常常暖贵军之背。千万！千万！至恳！至恳！

批唐桂生禀 咸丰十一年

凡为统领者，以亲看地势、亲探贼情为第一要义。若不亲自看明、亲自探明而浪行出队，直至将近贼巢，轻进则恐中贼之伏，轻退则恐长贼之焰，进退两难，最易误事。李希帅、多礼帅，皆亲看地势也。

我湘军之所以无敌者，全赖彼此相顾，彼此相救。廿二日朱镇一军出队与贼接仗，危急之至。屡次派亲兵催请该镇派队救应，又有易昀荄函催，李勉亭面催，而该镇始终不发救兵，可恶之至！我湘军风气，虽平日积怨深仇，临阵仍彼此救援；虽上午口角参商，下午仍彼此救援。该镇此次坏我湘军风气，此风一开，以后湘军不能做事矣。实属可憾！

究竟该镇与朱镇平日有何仇隙？仰即明白禀复。湘军向来风气，虽有仇亦当救援，该镇曾闻此说否？如并未闻此说，犹可轻恕，以后当勉之，改之。如曾经听过此说，断不可恕，余必严参重办。遍告湘军，以该镇不肯救人为戒也。仰将是否听过一层据实禀复。

致刘印渠中丞 咸丰十一年十二月二十七日

浙江全省沦没，计左帅必拜抚浙之命。渠所部不满万人，既须图浙，又须保江，又须顾皖，左右前后，无一支劲旅助之，可危之至！惟求阁下商之芗泉，迅速东来，能救左帅，乃能救江西而保湖南。浙之可复与否，犹其次也。芗泉之饷，在湘则取之东征局，至江西则取之牙厘局，皆国藩任之，断不推诿。大局阽危，别无可为将伯之呼者，伏希垂亮。

致蒋芗泉 咸丰十一年十二月二十七日

目下徽州危急，左帅率所部往援，未知能否得手。纵徽郡幸能解围，而徽、信、衢三省相错之地，明春必为群贼百战之场。左帅兵不满万，四面受敌，可危之至！阁下忠肝侠肠，素肯救人危难，又于左帅有知己之感，务望投袂东来，一面请印帅具奏，一面带兵起行。如能于三月赶到，纵浙事不可猝图，但得左军无恙，江西无恙，大局尚可为也。至贵军饷需，国藩当壹力筹备，决不推诿。六千之数，断不可少。但亦须择将而任，不宜滥竽充数。至恳至嘱！

复左季高中丞 同治元年正月初七日

惠书，敬悉克庵二十六日大捷，欣慰无已。所欲商者，复陈如左：

——朱、唐、张三军亦于二十六日获一大胜，将岩寺街贼馆、贼垒全数扫清。运道已通，徽郡必可无虞。屯溪之贼，不知尚坚踞否？然南无大鳙、济岭股匪之声援，北有潜口、岩寺分股之屡败，又大雪之后，无粮可掳，计屯溪贼亦将退。尊处且将岭南各路扫清，不必急急度岭救徽。

——张运桂战守之才，似更胜于其兄凯章。弟现札朱守徽、唐守休，而换出张将老湘营移驻休宁城内，专作游兵。婺源、开化与徽、休隔一大岭，即回岭、新岭、浙岭、马金寺等岭也。岭以北如屯溪、尚溪、龙湾等处，由张氏游兵击之，岭以南如江湾、段莘、清华等处，由尊处派游兵击之。若有大股非常之警，两支游兵皆可越岭互相救应。第贵部人不满万，除派守婺源及白沙关外，可作游兵者不足六千人，更无余力分防华埠，与玉山联络不上，兹可虑耳。

——江西中丞新放沈幼丹，方伯新放李辅堂，诸事当稍顺手。除广、抚、建、吉、南、赣六府城池业经设守外，更当择人守瑞、临两城，腹地当不致如去年之败坏。惟河口、玉丰一带，当有一支大游兵，舍芗泉无可属者。弟已函求刘、蒋二公，更请阁下函催之。

——尊处所筹各务，与鄙人所见略同。徽州用兵，以办米为第一要务。总须占定婺源、景镇、两河，乃可下手。少荃定于二月杪带兵赴援上海，目下尚不能坐轮船先去也。

批朱云崖禀 同治元年

徽、休、黟、祁皆在岭以北，开化、婺源、德兴、浮梁皆在岭以南，太平、石埭又在北岭之北。此次击退徽、休之贼，固由湘、强与老湘三军之功，而左军廿六日在岭南获一胜仗，使大鳙岭、济岭之贼不敢续至屯溪，亦有功于徽也。

此后军情吃紧，不在岭北之徽、休，亦不在又北之石、太，必在岭南之开、婺、玉山等县。本部堂现札调老湘营移驻休宁，专作游兵；札调贵军移守徽城，盖恐岭南紧急，必须有大枝游兵防剿屯溪、尚溪、龙湾等处，且恐须过岭援剿江湾、段莘、清华等处。本日已另有公牍调遣矣。贵镇禀请仍出攻击石、太，自是正办。但一闻岭南开化、玉山、婺源有警，贵军即须速回守徽，腾出老湘全军作为游兵，会合左军援剿岭南也。

复郭意城 同治元年正月十一日

徽州被杨七麻围攻一月，力战七次，遂于二十六日打开饷道，立解郡围。其另股由马金岭人徽阻我援师者，亦经左部刘克庵一战击退，差足慰幸。然浙贼富强，尽收官军降卒三四万人以为前驱。今春广信、徽、衢三府之交，必且战争不休。左帅独当其冲，深为危虑。现调蒋芗泉六千人来皖助之。仆与左帅均有缄托，印渠更求意公作函赞成此举。左军之利钝，不特浙江、江西之安危，即吾乡亦与有祸福者也。江、浙尽失，贼之财力百倍于我，大局殊难挽回。幸朝政清明，求贤剧切，季老抚浙，幼丹抚江，希庵抚皖，努力同心，或尚可潜转于万一。此间布置，有徽防一札及近日各奏咨达寄云中丞处。阁下细察，有不合者，速以惠告。

复左季高中丞 同治元年正月十二日

大雪封山，士卒如何行走？公亦勤劳至矣！守衢、攻严，谋浙不外此二着，弟与公意见相同。庆制军虽欲以不赴衢州，镌公只可付之不理，我岂有工夫与闲人拾鼻涕也！惟衢州防兵应由敞处接济银米、子药，应由公处设法护运，否则无以固其坚守之心。已札总粮台解银二万两、米三千石，并子药送玉山转运局递解。如道途有梗，求公设法疏通之；如银到太迟，求公先行垫付。义观察之五万二千两，弟已派炮船由九江送景镇，计二十以前可到尊处。兄若垫发衢饷，江西二万二月初可归款也。

弟现向多礼堂借一统将，拟添一小枝专守东、建，腾出鲍军专为游击之师。蒋香泉到，亦为游击之师。合之贵军与樨园军，则南岸有四支活兵，当可纵横应敌。但须三四月后乃能集事。不知春间贼势何如耳？

胡氏宗族，寿山已买田五千金济之，当无觖望。请公为墓铭，得暇为之否？文任吾属弟为表，竟不能从容构思，何其惫也。

致李希庵中丞 同治元年正月十四日

惠书，敬悉大旆以二十日后来皖，欣慰无已！老营驻扎六安，恰与敝处初十日一折相符。惟颍郡日益危急，已有万不能支之势。颍州失，则袁营孤悬，临淮亦将岌岌莫保。两淮与豫省逆氛联为一片，朝廷深以北犯为虑。楚军实无北援之力，终日筹思，不得善策。阁下到皖，须首商此段难事也。

德安一路，阁下别有布置否？虽调皖抚，仍应步步顾定湖北。鄂中有事，则下游各军人人有后路梗塞之虞。军士方寸若乱，战守必不得力。国藩虽甚愿阁下之来皖，却深忧鄂边之多事。望阁下不避嫌疑，处处以鄂防为己任。防兵不宜动者，切弗调带来皖。至要至要！

复左季高中丞 同治元年正月十八日

避长围，防后路，是近日办贼最要之语。若不能由徽州攻严，则衢州终有长围之患。如天之福，二三月间无事，待芗泉军到，阁下所调各营亦陆续到齐，则麾下本部得万余人，而蒋、张两军亦可纵横冲击于徽、信、衢、严之间，江、皖固得稳固，浙事亦必有端绪矣。

顷奉谕旨，芗泉放浙藩，沅甫放浙臬，俊臣放苏臬。即日作缄催促，芗泉或于四月可到。由徽进严，米粮本极难办。仍当由景镇运至祁门，由祁门至渔亭，陆运仅六十余里。渔亭以下皆水路也。

范太史述及阁下尊指，欲渠往上海劝捐，属敞处给予文书，果有是否？上海自腊月十一后，逆匪六道进攻。虽藉洋人之力，幸保孤城，然四面皆贼，岌岌不可终日。商贾不通，厘捐大减。尊处咨派吴方伯煦办捐，敝处至今尚未转札。须沪事稍定，乃可商办。弟遂叨协办之命，无功无能，忝窃至此。兹荣也，只以厚其辱欤？惭悚曷已！

与蒋芗泉 同治元年正月十九日

贼于腊月围攻徽州，图犯江西。既不得逞，今春必由衢州、广信内犯。广信玉山诸军，但能守城，不能出击。恐其再由抚、建直趋吉、临等府，如辛酉春夏之例，则江西糜烂，湖南亦危。求阁下于二月起程回湘，三月入江西境，则可与左帅收夹击之效。至恳至恳！

复左季高中丞 同治元年正月二十三日

贵部三路并进，日内当与钟、袁诸贼决战于华埠等处。华埠为群贼必经之地，犹江北之运漕镇、饶属之景德镇也。若占住此处，则江西之藩篱渐固。惟尊处兵力太单，必有应接不暇之候。张樨园一军，本有咨交阁下调遣，请即调之雕剿遂安、开化，助公一臂之力，无存客气为荷！惟朱、唐、江诸君图近忽远，或且知二五而不知一十，但知樨园一军之忽离徽、休，而不知助剿开、遂之正所以保固徽、休，必将鳃鳃过虑，向敝处力陈樨军之不可远调。弟亦无辞以遽为开解，请公于公牍缕晰说明，并言徽、休有事，星速回顾。樨园亦誓以回顾徽、休自任，则群疑释而众志通，而公之诚心亦开、公道亦布矣。

少荃赴上海，系新募舒、庐一带之勇，名日淮勇。另拨湘勇二三营与之，令淮勇一法湘勇之营制营规。目下未经战阵，安得号为劲旅？亦别无劲旅可拨，拟先驻镇江，徐图上海也。史士良观察系浙江道员，欲赴麾下听侯差遣。弟与少荃议以玉山粮台一席处之，取其与江西藩署暨各局呼应极灵。公意以为可否？

复倭艮峰中丞 同治元年正月二十三日

专丁到皖，再奉赐书。敬审道履康愉，荩猷日懋，至以为慰！此间军事，自去岁秋冬连克数城，机势颇顺。因分防各城，别无进剿之兵，又饷项过绌，不能再接再厉，深用自惜。厥后叛苗猖獗，全浙沦陷，局势日非，补救愈难。鲍军门以腊月进攻宁国，为青阳城贼所阻，屡攻不下。过青阳后，尚须连克石埭、泾县两城，乃能围逼宁国。

宋林、杨春二人，暂寓敝处，每月给银八两，待鲍军将抵宁国，再令随大军前进。冀于克城之日，速入寻觅，当收崤陵之骨，仰慰蹇叔之心。苟有机缘，必不错过，请释廑虑。

致李希庵中丞 同治元年正月二十七日

接展华函，并录大奏，属为推敲疑义。国藩愚陋，于夷务无所通晓，即各国通商条约，亦未尝悉心研究。浅之如起货、落货、验货、剥货、舱单、税单、红单、保单之类，均不能缕晰其名，确指其地。说者或谓内江水道浅狭，与外洋迥异，洋货一抵中国，五口必须加装捆扎，大船换小，重载改轻，乃能驶赴内江；起货是初抵五口之名，剥货是换船入江之名。亦未知其果否，未敢执是与阁下相辨诘也。惟就鄙人平日所知，与来示疏稿所指，则亦有不合者。请献其所疑一二端，仰祈反复开示，冀彼此俱臻涣然豁然之境。

来示谓由江出洋，不必从上海经过，且言内洋只粤海一口。以弟所闻则殊不然。长江之入海，犹敞省湘水之入江也。江口有孤悬之崇明，犹湘口有孤悬之君山。江初出口，循右而下之有吴淞江，犹湘初出口，循右而下之有旋湖港也。吴淞江内六十里为上海县，该监督与领事官虽皆住上海城厢，而关卡则设于吴淞出海之黄浦口；亦犹旋湖港内之人设卡于该港出江之擂鼓台。洋人由海入江，不能不由黄浦口经过，亦犹之鄂人由江入湘，不能不由擂鼓台经过也。沪上绅士来此请援者，携有上海地图，附呈一阅。阅毕，另摹存查，请以原图掷还敝处。至疏稿谓夷船入内洋，必先经过粤海而后可达崇明，尤非事实。西人由印度海而来，一过苏门答腊，即可粤、可闽、可浙、可苏，不必定由粤省经过。如必过粤，则绕越当在五千里以外。而阁下以与黄浦人沪仅绕六十里者相比，亦太不伦矣。此国藩之献疑者一也。

大疏谓内江各口无榷税之权，欲其呈验报单且不可得，遑问稽查，弟亦尝以此层为虑。惟检阅长江章程，在上海有由领事官赴道署领江照之法，又有领军器执照之法，又有派员役同驾送往镇江之法，又有海关红单之法，又有商客人名数单之法；到镇江后，又有呈验单、照四件之法，又有禀递舱口单载明货件斤两、价值之法，又有给镇江红单之法；至九江、汉口，又均有呈验单、照五件之法，均有禀递舱口单注明货件斤两、价值之法。其归也，有镇江派员役送回上海之法。其运油、麻、钢铁等物也，有请汉关、浔关给执照之法，又有呈具保单之法。计洋船由沪至鄂，往返不过十日，而为文凭者八事，为法禁者十三事。种种关防，层层稽查，网亦密矣。而大疏乃云长江数千里防维尽失，往来贸易不受稽查，岂笃论乎？自古圣王以礼让为国，法制宽简，用能息兵安民。至秦用商鞅以“耕战”二字为国，法令如毛，国祚不永。今之西洋，以“商战”二字为国，法令更密如牛毛，断无能久之理。然彼自横其征，而亦不禁中国之榷税；彼自密其法，而亦不禁中国之稽查；则犹有恕道焉。咸丰三年刘丽川攻上海，至五年元旦克复，洋人代收海关之税，犹交还七十余万与监督吴道。国藩尝叹彼虽商贾之国，颇有君子之行。即今沪、镇，浔、汉凡有领事官之处，皆令我国管关者一体稽查、一体呈验舱口单，正税、子税较我厘金科则业已倍之、三之。在彼固自谓仁至义尽矣，而阁下与揆帅必欲令其改赴汉口输纳，沪与鄂同一中国也，朝三暮四，旋令旋改，在沪关必怨楚人之攘利，在西人且笑晋政之多门。此国藩之献疑者二也。

长江通商章程十二条，据总理衙门咨，系恭亲王与英国卜公使议定。又洋货税单、土货运照、三联报单亦据总理衙门咨，系恭亲王所定。而大疏中指劾薛中丞贪婪蒙蔽，极辞丑诋，且云与恭亲王前奏绝不相符。不知阁下因恭邸亲贤柄政，不敢指斥，故嫁其咎于薛公乎？抑别有确据，知此章为薛公所定乎？薛公之于夷务，往岁事不可知。自庚申冬以来，大事秉承恭邸，小事一委吴道，似无所短长于其间。恭邸先以长江有贼，不准通商，旋因英国固请，乃始允许。其不卖军器及油、麻等保单各条，皆辛酉七月以后所定。尊疏尽以诬诋薛公，似不足以服其心。此国藩之献疑者三也。

方今发、捻交炽，苗祸日深，中国实自治之不暇。苟可与洋人相安无事，似不必别寻衅端。汉口纳税之说，发之于沪税未定之先则可，争之于沪议既成之后则不可。大疏发此难端，英、法诸国不从。将默尔而遽息乎？则是壮而启侮，将争辨而不休乎？则且废好而兴戎，二者必居一于此。区区之愚，愿阁下与筠仙亲家熟商审处，幸甚！如鄙言全不当理，则请详晰剖示以资质证。

致左中丞 同治元年正月三十日

日来未接惠书，不知雄师分扎何处？大纛现驻何所？至以为念。闻歙县旱南乡贼匪尚多，东、北两路亦处处有贼，朱云岩一军尚未扎入徽州城内，张樨园一军尚未移扎休宁。盖朱因徽郡三面皆贼，眈眈环伺，恐一经入城，四面被围，求援甚难也。弟即日当催朱入郡城，仍令张樨园将郡南、郡东之贼认真痛剿，须令歙县境内无一贼踪，张军乃可少息。前复阁下一缄，言尊处可调樨军会剿开化、淳、遂之贼，其时弟不知歙南乡内贼多如此也。目下歙、绩之贼，正将甘心于郡城，自应留樨军先剿歙贼，共保郡垣。请阁下暂缓调樨赴开、遂一带，至祷至祷！

曾文正公书札卷十八

致官中堂 同治元年二月初二日

前接惠书，饬舍弟回鄂防剿。比以湘、恒二营甫经下驶驻扎繁昌、芜湖一带，欲饬迅速旋归，以道途太远，往返维艰，正尔踌躇莫决。旋接希庵中丞信，知襄阳、德安、麻城三路俱留湘勇一支驻守，鄂中边防暂可无虞。而舍弟在下游驻扎三山夹，顷接其来信，言繁昌、南陵、芜湖各贼颇有投诚之意，芜湖坚城亦有可图，自未便遽令折回皖、鄂。方命之愆，亮蒙鉴恕。

至沿江各城贼党投诚之说，盖亦有故：一则因上年安庆、桐城斩馘极多，群贼寒心，不欲复受杨、黄诸酋之钤束；一则芜、繁、南、宣、泾、太、石、青等县米粮甚少，金陵贼首不肯少为接济，上游为水师所禁阻，又无民米偷买暗济，前此乡民之甘心从贼者，不得不急图反正以为就食之计。现在鲍春霆营次业经收降卒千人，编为春字中营，闻尚有泾县贼党二千余人即日来降；舍弟营次业经收降卒三千人，编为崑字等四营，闻尚有南陵等贼党数千人即日来降。弟批令能打仗者当勇，每日百文；不能打仗者当夫，每日七十文。若使办理顺手，源源而来，或如东汉初年赤眉百万同时归降，积甲齐山，则国家非常之祜也。

敝处饷项日绌，现有之营不能养赡，更无余力养此降众。将来再收数千，求阁下惠济银数千金。目下已收之四千，当亦咨请协济。纳降一万人，月费不过二万金，较之练兵剿此万贼，其难易得失，相去天渊矣。是否有当，敬求裁示。弟昨忝参政之命，无功无能，叨窃至此，愧赧靡极。谬承奖饰，尤增惶悚。

复姚秋浦 同治元年二月初三日

来示推奖溢量，读之悚汗。然此等过情之语，出之于寻常朋知之赠答、僚属之庆贺，亦自见惯不惊，出之于阁下，则殊乖夙昔之望。阁下素以古谊自处，亦宜以古谊处人。德不称位，实不称名，前世之自善其末路者几人？近世此席覆辙相寻，尤可惕惧！阁下相知日深，当代鄙人忧危之不暇，而暇附会谀词，增长客气、扬汤而助沸耶？

罗承勋一员，国藩思之已熟。将领之浮滑者，一遇危险之际，其神情之飞动，足以摇惑军心；其言语之圆滑，足以淆乱是非，故楚军历不喜用善说话之将，非仅弟一人然也。罗承勋于庚申六月不肯竭力送粮入宁国，贻误全局，厥罪甚重，其开复处分，非我所愿。江军门又假之事权，用为诸将之领袖，风气一坏，万难挽回，故决意屏斥。请阁下与江军门熟商，专从危难之际，默察朴拙之人，则几矣。

致许仙屏 同治元年二月初五日

此间军事，自克复无为、运漕、东关、三河后，北岸各营仅敷分防，未能进剿；南岸惟徽州被围一月，除夕解严。余俱平顺如旧。浙事糜烂至此，贼焰大长。国藩以东南大局日就阽危，方自忧补救之无术，惭职任之多亏，乃累月以来，天语温纶，有加靡已；殊恩异数，梦想不到。时事之艰危如彼，才力之短绌如此，殆无不颠踣之理。竞夕惴栗，震惧失措。相知如左右，当亦转喜而为危耳。

复左中丞 同治元年二月初七日

——前此弟请尊处于义道粤饷五万中，分拨二万于衢防，系恐江西藩库拨解衢银太缓，故请尊处先行垫拨，以暖衢人之心耳。兹据江西报，委解仲翱解衢饷二万，亦于正月下旬起程，则并不甚迟矣。或请阁下行文照弟前议，将江饷二万截留广信，换发贵部；或以四万均以优给衢军之处，听候卓裁。如其均给衢人，则江饷系敝处所协，粤饷系尊处所拨，请札饬衢台分别办理。

——弟疏请张石帅抚鄂，因官帅资深位高，舍石帅外无人能匡救其失。顷接寄谕，已派石翁督办云南军务。滇中无厘银粒米，万难措手，且新简潘木君署滇督，亦非可共事者，弟拟疏荐石帅入闽。黜陟大端，弟本不敢妄陈，惟目击闽中之愦愦，不得不稍图补救。新放闽抚之徐宗干树人，亦已衰迈，深恐贼支肆窜建、邵一带，为江西无穷之患，阁下别有良法维持否？

——张樨园一军，敝处正月二十三日一缄，请阁下调之助剿淳、遂；三十日一缄，又请阁下缓调，留之先清歙、绩，亮人鉴照。来示谓克绩溪、青石、旌德以后，张军宜驻宁国、严州两郡适中之地。鄙意两郡相距太远，张军断联络不上，即令拟拨千余人守遂安城，亦非所宜。此军尚算游击劲旅，不宜分也。至来示谓鲍军暂不攻宁国，尊处亦不攻严州，当积粟拨兵固守城垣，躬率八千人往来寿昌、龙游、淳安一带，诱贼野战，此则鄙见深以为然。若进攻严州，两月不下，锐气顿减，贼反得抄我后路，截我饷道。形见势绌，再行退师，则索然矣。此间幕友有力阻攻严之说者，弟方拟缕晰奉商，而尊函适至，请即坚守此议。以后办贼，以多守几处城池，多办几支游兵为是。俟建德有人守城，鲍军亦当作游兵，贵军则壹意游击，不主故常。朝廷简公为疆吏，而不以寻常守土之律责公，此意最可深感而亦可恪遵也。

——上海借助洋兵，似可无虞。若用官兵保守，非二万劲旅不可，只在开诚求助于西人。镇江虽久缺饷，然形胜尚属易守。少荃不能速行，已将初二日折抄咨冰案。上海正在危急之际，劝捐似非其时。吴方伯煦处，至今尚未札饬，将有待也。

复袁午桥星使 同治元年二月十四日

接奉惠书。猥以忝窃参政，吉词奖饰，且感且惭。弟以菲材，频叨非分，服之不称，不特鄙人夙夜忧皇，即知交亦代为危惧。盖久窃虚名而又骤膺非常之眷遇，殆难久假而免大戾。忝附谱末，何不蒙提撕悚切，而更褒揄以重咎责耶？

尊处为饷所窘，不获展布伟抱。弟久所深知，每以无力佽助为愧。江西漕折，敝处奏提每月五万，虽不能如期按解，而合之通省厘局，本有十余万可指之款，无奈敝台供支至七万余人之多。左公虽擢浙抚，仍取给于敝处。鲍军现仅发至六月二十一日止，舍弟军仅发至六月初旬。积欠多者八月有奇，少亦五个月。楚军向只挂欠，从未议减，愈累愈多。来示上海月饷二十四万，丝毫无欠，谓尊处独有向隅之叹，不知敝处亦有霄壤之别。弟之愧对阁下者，在江西之漕项谊应分润，不在上海之巨款非由弟管也。至道路不通，系属定、寿一带实在情形。目下多军进攻庐州，指日与贵部会合，道路必可疏通。即当薄助涓滴，以表歉忱。

进捣金陵老巢，敝处初二复奏一折，言须俟克复庐州以后，不知朝廷以为然否。计庐、巢两城能克一处，则敝处与雄师息息相通，自可熟商一切矣。南陔归养之说，自是艰辛饱尝，缺饷太久，为此少息之念。惟天、六、二浦新复，庐、巢亦似有机可乘，尚祈忍辱负重，以待事机之转。

前劾翁君一疏，因渠两次覆军逃遁，又有去春剿苗之奏，辞义过于刚正，前后矛盾。与尊处情事迥殊，不图波及左右。金君之事，核算已就绪否？其中曲折，弟不深知，便中尚望示及一二。

致唐义渠阎丹初 同治元年二月十五日

六安为皖北膏腴之地，近来绅庶流亡，田荒不治。弟与希帅熟商，求其安集流民立见速效者，莫如唐君鹤九。顷已具牍奉达，务恳两兄迅饬唐牧前来，即由英、霍径赴六安莅任，不须绕过安庆见弟，更为直捷。能于三月赶到，料理买牛、借种诸务，四月尚可栽插。秋间稻收丰稔，则本地之米，可供湘军之食。不须更由楚境搬运，则为益大矣。

复左中丞 同治元年二月二十三日

马金、杨村两捷，杀贼极多而官军伤亡极少，实惬人意，乃知战事以审机为第一义也。惟贵部人数太少，分防之处太多，仅提五千人与侍逆巨股战于衢州、江常之间，殊用为虑。顷令凯章分一二营守婺源，腾出贵部留婺一营随剿衢、江等处，或亦不无小补。凯章尽可随阁下驰驱于开、遂之间。因绩溪未净，十四日又有贼犯羊栈之事，歙、黟官民，惟恐凯军他往，故不遽札调，即当函商凯章。望阁下亦函商之。凯若追随大纛，化其板滞之故态，有益于阁下，亦大益于凯也。

次青实不能治军，八千人尤嫌太多。弟早年用违其才，渠亦始终不自知其短。顷附片奏明，或全行遣撤，或酌留二三千，请公就近审度办理，令其速行汰遣，以节糜费。将来芗泉军到，再将衢防各军沙汰一番，期以渐次精核，不使无用之兵，糜此极艰之饷。

此间一切平安。多将军破庐州城外各垒后，贼党降者四千余人。鲍军久顿青阳，全失机势，何以药之？顺问台安。

复左中丞 同治元年三月初四日

李少荃一军，上海绅士雇轮船来接，费银至十八万之多，可骇也。而其望救之心，亦殊可怜。少荃新军纪律未娴，战阵未熟，恐不足惬吴人云霓之望，深以为忧。然洋舟能载楚兵航海，此风一开，将来阁下海道伐越之议，或肇其端矣。

广东协浙之饷，弟当竭力为兄谋之，务期月过五万，不托空谈，浙事或稍可为。南中数省，目下惟广东最称富庶，他处无可设法。张、罗、况诸将宜归并一案，查办较为省事。王副宪事，浙士议论异辞。大抵绍兴绅民之怨王中丞，自邵星使时已成水火，王君继之，特不能挽回众怒，又无保卫之方耳。

复左中丞 同治元年三月初八日

遂安于二十三、二十九日两次获胜，城围必解。马金得崔将等先到，樨园亦可继至。婺源、白沙关一路，幸保无虞。赤岭之贼，亦已退出，历口一带无事。弟现募一新军三千人统领王可升，多公部下之人，将驻防东、建一带，万一江西腹地被扰，好抽出霆军作援兵也。大约自江滨以至衢州分三大路，每路须有守兵二三支，活兵一二支：西路韦、王等为守兵，鲍为活兵；中路朱、唐、江为守兵，张为活兵，东路公所部可分为二支守兵，一支活兵。将来刘竺汀为守兵，蒋芗泉为活兵。规模既定，然后虚实变化，随时酌度。其饷项大绌，弟奏请仿江西之例，办广东全省之厘金，供江浙三省之兵饷，疏稿即日咨达冰案。尊处有筹饷之疏，亦祈将此事反复申说，期于必成，庶不终穷困也。

与李辅堂 同治元年三月初九日

上年十二月十二日接奉十一月十二日寄谕一件。因有人奏江西被贼窜扰，饬查残破州县及水旱灾区，分别蠲缓，并查周成民、哈尔噶尚阿二员劣迹。比即行司饬核议具详，以凭复奏。又经两次函商尊处，拟将道光年间奏定摊捐二案，附于查复蠲缓折内，夹片陈请豁免。又虑奏定摊捐之部案，恐司中碍难具详请豁，求阁下代拟奏片稿。旋接复函，许以代撰奏片稿。今为日稍久，应即复奏，祈尊处迅速具详，约分三段：一段言被扰被灾各属分别扰踞之久暂日期、灾之轻重，以定蠲之成数，将去冬章程缕述；一段言九月所定减征丁漕新章系粗定梗概，稍宽民力，其永远定章，声明由抚署主稿，再行会衔晰奏；一段查周、哈二员劣迹。敝处即照来详略加删润出奏可也。

复沈幼丹中丞 同治元年三月初十日

顷接左帅初二日信亦云：顾文彩本非可多将之才，若以之兼辖王德榜之众，其部众不服而王德榜亦不甘，似宜于事定之后，撤遣王部为妥云云。是顾之不可兼并王军，众见佥同。而王遭此番胁辱之后，岂宜更居人上？鄙意王部虽难遽撤，而王道不可不早去。段道既洽舆情，应请阁下早为裁夺。左帅函称不敢为越俎之谋，且留为阁下整顿地步等语，想已咨复尊处矣。

——抚州断不可空虚，王沐一军纵不惬舆望，目前无调开之理。凡地方官绅平日怨兵勇之骚扰，临警又百般呼吁，若求一劣营而不可得。建昌既倚黄印山以守城，则一切宜从其所请。如招团勇五六百、撤升营、萧万春换常安之类，皆请尊处一一照准。至力攻绅士黄家驹，虽未必无涉于意气之处，然冠伯不逮印山远甚，自当袒印而抑冠。王沐晋省，察看究竟何如？求示及。

——信防诸军无甚得力者，刘胜祥、段起二人较为彼善于此。鄙意若责诸军以野战，则万不可恃；若责令守城，则刘守广信，段守广丰，顾添数百人而守玉山，均已足敷防守。来示谓平江营甚不为众论所许，守城亦甚疏懈，似即可径行裁撤，不必饬归次青。次青袒护平江勇，执迷不悟。前年徽州之役，城未破而全军先遁，其各营官面禀、其侄之函禀少荃，皆称次青先一个时辰出城。诽谤主帅如此，次青不怨恨之，反袒庇之。弟昨据实参奏，意欲与左帅裁撤次青所部平江勇八千五百人三分之二。屈道所管一营，不可再拨归渠处也。伏希鉴察。

——整顿营伍，殊无良法。弟蓄此意久矣，至今未展一筹。希庵欲将皖兵全数遣散不补，另择佳勇补之。此法可行于安徽，似难行于江西。来示欲弟轮召到营，随同战守。弟并未亲临前敌，若发往他处，谁肯照料训练？稍图补救之法，约有二端：一日挑兵亲练。选兵之精壮不吸洋烟者，召至贵署左近，酌增口粮，亲自训练。吴瀹斋前辈抚湘时，曾行此法，择牛松山为教师，今杨厚庵军门即其时练技之最著者也。陈伯陵昨防吉安，亦嘱其挑二百兵认真操练。一日选将补缺。兵部班次虽头绪繁多，动辄违碍，然由尊处与敝处专折奏补，将其不合例之处一一声明，必可邀允。如来示所称善通、韩进春、刘胜祥之类，即请尊处主稿，会鄙人前衔奏补实缺，最足新耳目而鼓士气，不可畏干部诘而预自缩手也。

复左中丞 同治元年三月十一日

庐州虽获数次胜仗，踏尽城外贼垒，而狗酋死守如故。又闻伪侍王李世贤、伪对王洪春元渡援江北，已复陷江浦、浦口二城，将进援巢县、庐州，大约庐郡难遽得手。所幸颍州一城经胜帅与成大吉、萧庆衍等两路驰救，已于初五日解围。苟得庐、和继下，则皖北四府、四州皆为我有，大致肃清。希庵可派大枝助剿皖南，可为尊处少分贼势矣。

目下南岸贼氛正炽，初三日陷顺安镇，初五日烧荻港，初六日踞旧县。赖鲍军潜师至铜陵，初七日克复顺安，杀贼颇多。然青、石、铜、繁一带，日内必战争不休也。凯军如不须守婺，当令其出岭一击石埭，法阁下化板为活之意。亦恳尊处饬凯出岭一行，破渠瞻顾胶滞之见。王德榜军不宜归并顾将，似可归并段道，已商之幼丹兄矣。即请台安。

复沈幼丹中丞 同治元年三月十五日

——蔡少彭兄必应留于江省，请尊处主稿挈敝衔入奏。弟于初八日奏请钦派大员办广东之厘金，供江浙之兵饷。如荷俞允，当奏派少彭与丁禹生赴粤经理开局事宜，并思委筱泉至粤一行。此外尚有贤员可去者否？祈酌示。

——九舍弟进攻巢县、和、含，即以堵御下游之贼不得上犯庐江、安庆，是以剿为堵之局。若抽调此军赴皖南，则贼匪可直犯无庐、安庆，而太湖、宿松处处空虚，贼纵不围扑安庆，亦可长驱窜湖北矣。鲍军在江南亦系以剿为堵，与舍弟局势相同，皆不可动。

——王德榜撤省，原营交段道兼统，甚好甚好！敝处前日奏商之件，与尊处办法不谋而合。

——现在贼数甚多，动辄数万。官军若非大支劲旅，不特不能野战，并不能守营，惟守城差有把握耳。广丰紧急，阁下以刘胜祥二千为游击之师，以王沐二千副之，饬扼防排山等处。鄙意贼若来扑，刘、王之力必不能固守营盘，无益于广丰而有损于抚州，似不甚妥。段道亦非能统刘、王之才，如王沐尚拔行未远，可否收回成命，饬继果仍守抚州，祥营仍守广信？伏候卓裁。弟所以专派诸军守城，不责其野战，并不责其扼要扎营者，深知其不可恃耳。欲求可以野战之师，在广、玉一带，惟望左军；在抚、建一带，惟望鲍军、蒋军。

——袁州府协互讦之案，承饬司详参迅结，甚慰！厥后南城互讦一案，弟亦严批，不知有当否？凡弟批札未当事理者，望随时函示为感。

——生童攻逐洋人一案，恐不免于后患。闻其所居有残杀幼孩，近于采生折割。真天主教士，当不如此。或仍是内地奸民假托，事急则借威势于洋人乎？

复左中丞 同治元年三月十六日

开、遂肃清，以两支剿新塘边，杜贼窜广、玉之路，而本军驻常山策应，各路兵不满万而恢恢有余，至为佩慰！东路既已安稳，弟已照前次来示，饬徽州凯军出岭一行，先剿石埭之贼，与青阳鲍军相应，或可化板为活。发去一批，未与专札，不知凯老能照办否。

幼丹中丞因广丰告警，派刘胜祥二千、王沐二千扼扎排山一带，而归段道统辖。恐无益于广丰，而徒空抚州之防，顷已函复熟商矣。顺问台安。

复李少荃 同治元年三月二十四日

——夷务本难措置，然根本不外孔子忠、信、笃、敬四字。笃者，厚也。敬者，慎也。信，只不说假话耳，然却极难，吾辈当从此一字下手。今日说定之话，明日勿因小利害而变。如必推敝处主持，亦不敢辞。祸福置之度外，但以不知夷情为大虑。沪上若有深悉洋情而又不过软媚者，请邀之来皖一行。

——上海所出之饷，先尽沪军，其次则解济镇江，又次乃及敝处。坏营劣勇不可不裁，民怨夷谤俱可不顾，但须忖量撤去之勇万一滋事，吾力足以制之否耳。羽毛不丰，不可高飞；训练不精，岂可征战？纵或洋讥绅恳，中旨诘责，阁下可答以敝处坚嘱不令出仗。二三月后各营队伍极整，营官跃跃欲试，然后出队痛打几仗。

——阁下此次专以练兵学战为性命根本，吏治、洋务皆置后图。吴公关道一席，目下断不可换。筠公芬芳悱恻，然著述之才，非繁剧之才也，若任以沪关，决不相宜。阁下若挚爱迫求，或仿篪仙之例，奏以道员归苏提补，而先署苏臬。得清闲之缺以安其身，收切磋之益以助阁下，庶几进退裕如。否则暂不出奏，待渠到皖后，赴沪一行，再议进止。阁下与筠公别十六年，若但凭人言冒昧一奏，将来多般棘手，既误筠公，又误公事，亦何及哉？

——此间自十六日克复青阳后，十八日又克复铜城闸，十九日克复雍家镇。现在沅弟已进巢县。若能攻克裕溪口，则淮扬水师驶下时，仅过九洑洲一关矣。惟尚须由尊处解银二万速来，拟熊、垣二营发一个半月，水营添发半个月，皆不可少。

复李希庵中丞 同治元年三月二十八日

江边各军，日内事机尚顺。九舍弟会同水师克复巢、含、和州兰城，铜城闸、雍家镇、玉溪口、西梁山四卡；鲍军克复青阳、石埭、太平三城；季舍弟亦克繁昌县城。惟闻下游扬州、二浦危急，不知都帅尚能支撑否？若幸不失城，则皖北可渐冀肃清矣。左帅在衢州江山一带初八、十六、十八屡获胜仗，侍逆一股不至窜扰江西，尤堪告慰。

省城于二十六日起放赈，大口二合，小口一合。石牌尚未开厂，饷项竟极匮乏，买米之银亦缺。湖州赵竹生观察至今坚守无恙，深可钦服。渠三月初三日尚有信出求援，另行抄咨冰案。

与唐桂生 同治元年

现在太平、石埭皆已克复，贵军与老湘出岭当无仗可打，然辛苦则数倍于往年之行军也。军士久坐不动，则渐渐疲弱，必须常常出征，劳苦一番，惊恐一番，乃有常新之气。老湘留守石埭、太平两县，贵军自岭外收回，可约会朱镇一军，由绩溪至宁国县雕剿一次。山路虽远，闻该县及胡乐司一带并无贼也。仰会同朱镇先行禀复。

复李少荃 同治元年三月三十日

兵勇训练未熟，人数未齐，目下断不宜出仗，尽可以鄙人坚持不允，力却众论。如贼果前来逼扑，有不得不打之势，则尊处自为相机办理，国藩不遥制也。

爱民乃行军第一义，须日日三令五申，视为性命根本之事，毋视为要结粉饰之文。洋兵会剿腹地，吾亦勉为应允，但说明无人可派往会剿耳。

此间近事颇顺。春霆克复青阳后，又克石埭、太平，顷又克泾县。沅甫克巢、含后，又克和州暨西梁山、裕溪口。季弟亦克复繁昌。只要庐郡速下，二浦、天、六无恙，则皖北一律肃清矣。淮扬水师仅冲过洑州，当不甚难。惟昌岐至今未回，不知何故。渠全军至淞沪，断不相宜。一则河小船多，恐与洋舟拥挤生事；一则宜驻扬、镇、通、泰一带乃得形势。请先调二三营进沪，一二月后再行细酌分合内外之宜。

竹庄在敝处为宜，团防营尤不可调。缦云可请来相会。久香先生处，即日当复信包生处寄札也。湖州之急，此间准于十日内往援，分绩溪间道、宁国正道两路前去，不知果有裨否。顺问台安。

正封缄间，又接二十五夜惠书。洋人缠嬲颇难处置，尊处只宜以两言决之曰：会防上海则可，会剿它处则不可。近而嘉定、金南，远而苏、常、金陵，皆它处也，皆腹地也。词气宜和婉，意思宜肫诚，切不可露傲惰之象。阁下向与敌以下交接颇近傲慢，一居高位，则宜时时检点。与外国人相交际，尤宜和顺，不可误认简傲为风骨。风骨者，内足自立，外无所求之谓，非傲慢之谓也。薛公各营挑二三千人随同夷兵操练、驻扎一说，亦断断不可。明知薛营为洋人所鄙弃，而以此愚弄之，可乎？阁下只认定“会防不会剿”五字，自非贼匪逼扑沪城，我与英、法可豪无交涉也。

复左中丞 同治元年三月三十日

侍逆屡为雄师所摧，当不复能久扰。江西边防得固，感惠无量！此间日内亦甚得手。春霆克青阳后，又破石埭、太平两县；沅甫克巢、含后，又破和州暨西梁山、裕溪口；舍季弟克繁昌后，又破鲁港坚垒。目下北岸惟庐州，南岸惟宁国、芜湖三坚难攻耳。湖州赵竹生三月十三日有信出来，尚尔坚守无恙。现派韦志俊从宁国往援，李楚材从绩溪间道往援。凯章一军派出守石埭、太平，为保宁国鲍军之后路，即以为韦军援湖之计，不能再赴开、遂，尚希鉴亮。

次青之事，弟亦何能无耿耿？其脱卸未清，遽尔赴浙，渠自不得无亏。而回首许与之情、患难之谊，乃由吾手三次参劾革职，吾亦安能无疚？目下卸任之缓急，将来乞恩之迟早，均听阁下卓裁酌夺，或请左右与幼丹中丞妥商办理。芗泉来浙，为期尚早。雄狮击退巨股之后，似须少与停顿，不遽进取，何如何如？诸希心鉴，顺间台安。

复李筱泉 同治元年四月初三日

此间军事，近颇顺适。鲍春霆于三月十六攻拔青阳，连克石埭、太平、泾县四县；舍弟沅甫于十九、二十等日连克巢、和、含山三城并铜城闸、雍家镇、裕溪口、西梁山四处要隘；舍季弟亦克繁昌一城、鲁港一隘。计克八城五隘，均在万寿半月之内。而多帅围伪英王于庐州，左帅御伪侍王于江山，亦均大挫凶锋。惟饷项支绌异常，雪琴与霆、沅三军各欠发九个月、十个月不等。不得已奏请抽广东全省之厘金，济江浙三省之兵饷，兹将原折备牍奉达冰案。俟奉旨后，即奏派贤员先行赴粤，将韶关、肇庆、佛山各巨卡料理经始，以待星使之至。湖南拟派黄鹤汀、赵玉班、颜及庭，江西拟派蔡少彭、丁雨生，当否？此外尚有可派者否？祈飞速复示。

又，拟请阁下赴粤一行，藉内正外和之度，经纬一切。庶几条理井然而又宜民宜人，且宜于上游诸座。计往返各一月，留粤三月，即可综理就绪。劳、耆二公向于敝处不无铻，应如何调叶融贯之处，亦祈豫筹。

复沈中丞 同治元年四月初五日

前接二十一日复缄，本日迭接二十六七日途次惠书，敬悉一切。前所以谏尼行旌，正恐中途遇贼，手无劲旅，进退两难。今侍逆大股已退，自无意外之虞。大纛戾止，召杜重来，绅民慰其讴思，军士因而感奋，佩仰无已！

段道果可统率多人否？王道究以撤省为正办否？想已与左帅熟商定妥。丰、铅、贵、泸之间总须有一大枝游击之师，乃能保全江省东北藩篱。国藩久有此志，不得其人。屈、段、刘、顾似均不胜此任，请阁下再加细察。或于信郡暨丰、玉二县每城酌留统将一人，守兵千余，此外概令跟随左帅学习战事。如钟守足胜守郡之任，则屈、段、刘、顾四人留二人主丰、玉城守，以二人随左公行营可也。

去岁试办丁漕减征一案，发之太骤，条理不密，声明今秋再定永远章程。左公以通省一律，皆巨屦小屦同价，谓宜参差定价，因地制宜。论者亦多以广信科则最轻，即每石征纳五千、六千，较之他府每石完三千者尚属便宜。阁下有德于信州甚厚，绅民无不输情效命。此番更求体察卓裁，是否信属漕折每石可完四千、五千，抑或仍照他郡一律三千之处，伏候详示。今秋当会同奏咨札示，定为永章。赴粤委员当即以丁、陶为李、蔡之介。惟诸君皆愿速归，尚须求留粤坐办者。沿江军事，近颇顺手。连克州县九城、关隘四处，其中惟青阳、巢县、西梁山较有关系。复问台安，诸维心鉴。

复恭亲王桂中堂 同治元年四月初九日

本月初三日接奉钧函，仰荷谦光下逮，训示周详。钦佩之余，益深感悚！购买船炮一节，前奉寄谕，复奏时尚以楚勇不能出洋为虑。嗣奉二月二十四日谕旨，以购买轮船本拟用于江面，并非施之海洋，则敝处尽可派勇配驾。顷又接劳辛阶总制咨到折稿，其意欲全用外国人，不欲参杂用之。国藩愚见，既已购得轮船，即应配用江楚兵勇，始而试令司柁、司火，继而试以造船、造炮，一一学习，庶几见惯而不惊，积久而渐熟。

来教询及敞处借得轮船数只一节，国藩前以苏、皖中梗，交涉事件甚多，欲得洋船一只以为运送子药、飞递文报之用，札派周主事腾虎往沪购买。初买宝顺船一只，价已议定，至立契日，嫌小退还。旋购吧吡船一只，因被售者所欺，诡易其名日“博云”，实不可用。又订定威林密船一只，较吧吡略好，现尚未乘驾来皖，不知果合用否。此外无另借洋船数只之事。

至轮船攻剿发匪，声威虽壮而地势多不相宜。发匪之猖獗在陆而不在水，官军之单薄亦在陆而不在水，国藩于庚申十月、辛酉七月曾将此四语两次具奏在案。顷于三月克复鲁港、西梁山、裕溪口等处，贼之炮船焚夺殆尽，目下除九洑洲尚有贼船外，余则长江上下一律肃清。仰仗国家威福，水面已无足虑。现拟调派师船由金柱关驶入内河，惟黄池湾沚、宁国青弋江一带，河窄水浅，长龙舢板尚嫌其大，须另造小划数百号乃可适用。即苏、松等处支河小港，岸高桥多，亦须另造小划，庶几进退轻便。是发匪应剿之处与里下河应保之区，即楚军现有之长龙舢板尚嫌太大，若强用轮船，尤不相宜。

来示询及洋船七只是否敷用，以鄙见度之，用七船攻金陵之一面固属有余，即用七船载兵由沪放洋以攻宁波，亦足敷用，似不必再筹添办。至贼匪会银买船之说，此间实未有所闻。窥洋人意颇效顺，与贼有隙，或不至如此牟利。

洋兵会剿内地一节，关系甚重。来示所虑各情，简要精细。国藩所虑者不在他事，而专在派出会剿之人实难其选。大抵拣选将材，必求智略深远之人，又须号令严明，能耐劳苦，三者兼全，乃为上选。今欲派与洋人会剿之将，亦必择三者兼全之人。环观江楚诸军，武臣惟多将军、文臣惟左中丞堪胜斯任。李中丞、杨军门与左相近而耐劳少逊，鲍军门与多相近而智略不如。此数人者，各防剿数百里地面，势不能抽出与洋人会剿一处。至新赴上海之李鸿章一军，惯战者不过二千人，余皆新集之卒，操练未精，胜败难料。故各将弁之心，情愿独战而为发匪所败，不愿会战而为洋人所轻；情愿败而见罪于上司，不愿败而见笑于洋人。即国藩之心，亦深恐该军不整不严，为外国所轻侮。闻洋人常至李鸿章处催促进兵，约期会战，聒聒不休。国藩屡函谆嘱以诚心待之，以婉言谢之，会防上海则可，会剿他处则不可。待训练稍久，队伍整齐，我兵与洋人各剿一处，相距不远，或洋人果见我兵之可用，不相嘲笑，然后与之会剿。先疏而后亲，先分而后合，亦无不可。前三月二十四日敝处复奏一折，借考试枪替为喻，亦实因无人可派，恐见笑于洋人，贻羞于君国，故为此引愧之辞。区区鄙忱，伏希鉴亮。敬请钧安，无任屏营之至。

致陈季牧 同治元年四月十五日

前日奉复一缄，仓卒多所未尽。此间军事，近日本属极顺，然克复之处无兵拨往戍守，而皖南、浙中群盗如毛，伺隙即入已复之地，殊难深恃。左帅虽竭力支撑，而侍、忠、辅三伪王大股终恐阑入江西、福建。饷项久缺，顷奏请抽调广东全省之厘金，济江浙三省之兵饷，兹将奏稿暨寄谕抄呈一览。如此事果能办到，则真绝处逢生矣。

令侄以正月二十日在敝乡成婚，三月十八日挈妇归里。小儿纪泽送至尊庑，一切平善。贱兄弟忝窃非分，日陟崇高，而舍间不敢尽变寒士之旧，儿女辈亦令学习勤劳。熟知贤昆仲茹蘖耐苦，动忍自立，想群从诸阮亦必能恪守家教，清俭自励。贱躯托庇粗适，惟癣疾日增，身无完肤。以其万无痊愈之理，亦遂不复诊治。

复李希庵中丞 同治元年四月十七日

尊恙微发，殊不解其病源所在。日内系服何药？养身之道，以“君逸臣劳”四字为要。省思虑、除烦恼，二者皆所以清心，“君逸”之谓也；行步常勤，筋骨常动，“臣劳”之谓也。阁下虽自命为懒人，实则懒于“臣”而不甚懒于“君”。盖早岁褊激之处至今尚未尽化，故思虑、烦恼二者不能悉蠲。以后望全数屏绝，不轻服药，当可渐渐奏效。

惠解之四万金，已派人至桐城迎接。马榖山尚未服阕，不知可从权否？五月内必须有人接藩司印，俾贾公得交卸北行，吾二人办事始无瞻顾，归于一条鞭也。

午帅中伤颇重，恐非丹药所能解。兹将密件抄出，专人送呈台览。午帅久苦无饷，又新因敝处劾翁之案连累严议，兴致本极不佳，又有右手微病，似引退之志已决。敝处亦缄知，劝其见机而作，大约难以复留。而李世忠一军，若归午帅统下，毫无忌惮；若午帅去位，朝廷必令归敝处调度。倘以苗交尊处、李交敝处，虽系极难之事，而亦不可不竭力担当。盖同是江淮祸患，早晚终须吾二人承办，迟接手不如早接手之为愈也。尊意欲留临淮一席，本属稳慎有识，惟午帅难处，阁下或未尽知。兹将渠函抄呈，伏乞卓夺复示。渠要台旆至临淮一行，想玉恙不能遽去。

新克州县甚多，不特无贤员往署，并劣员亦不可多得。拟会列尊衔，奏请本年新进士、新拔贡多分发十数员来皖，并各处有可咨调函调之员，亦会衔调之。略仿胡文忠法，广为网罗。吾二人皆太冷淡，人不乐从，以后当稍变暖热，使人易亲耳。

复李希庵中丞 同治元年四月十八日

十七夜接十五夜惠书，知庐郡已克，欣慰无已！范守万不可恃，鄙见相同。冯守经胜帅奏办文案，亦自难骤履任。尊意令鹤九署庐州，邹牧留六安，妥当之至。请即札委前往，必有裨益。

鄙意趁此机会，以多军进攻九洑洲，沅军进攻金柱关。如两处皆克，即可进剿金陵老巢。惟沅军除分守四城二隘外，仅可带七千人渡江，尚嫌单薄，应请阁下酌拨一军三四千人，由西梁山一带南渡，会剿金陵。前此鄙人之意，本拟俟庐州克后，即请阁下亲统大队东征下游浦、六一带。今玉体未痊，难遽远行。而下游浦、六一律肃清，上游苗、捻糜烂，皖、鄂北防千里，处处须阁下照管，自可不必亲往，只须派贵部东下会剿。若能派中、右两营，即与阁下亲行无异，且可竟令兄忠武未竟之志。计会剿金陵，八旗则多、都两军，湘勇则李、曾两家，水师则杨、彭两公。水陆三万已不为少，惟军事难料，恐顿兵坚城，一切尚祈熟筹示复。即请台安。

致左中丞 同治元年四月十九日

久不接惠书，竟不知尊处近状。仅于公牍中知台旆已抵开化，又于凯章禀大咨中知侍逆去衢未远，各贼麇聚淳安、威坪、港口一带，杨七麻亦在威坪，且遂安十分吃紧。于是粗识尊处军势贼情。

弟前因惠书以青阳未克，宜派凯章一军出岭，即经札调而未遽出。厥后鲍军连克青、石、太、泾，将急攻宁国以救湖州，于是屡催凯军出守石、太，腾出鲍军进围宁国。其时适闻尊处屡捷，侍逆于二十五六日退遁，故鄙意但思围宁救湖，别无他虑也。厥后凯章出岭，未守石、太而先破旌德，来禀请示，弟又批令凯守旌而鲍守泾。即空石、太不守，亦尚可保宁郡围师之后路，且可兼顾歙南、威坪一带。其时适接朱云岩禀告淳安、威坪警急，又适搜获杨英清伪文，知七麻不在郡城也。以目下论之，赵竹生苦守湖州，鲍军攻宁国以救湖州，则凯军宜守旌、太以保鲍之粮路贵军纵横转战，屏蔽数百里而不能兼顾马金、白沙下窜江西之路，则凯军宜回驻马金以保江西之完善，二者皆最要之着。惟马金在歙南，旌、太在歙北，相距甚远，凯军不能两全，弟亦难以遥度。本日飞函告凯，请其自行斟酌，听阁下一言以定行止。请阁下细审贼势，如淳安、威坪大股锐意由济岭，白沙关窥江，则飞调凯章回扼马金一带，会剿淳、威；若贼之势力不能由夹缝中窥窜江西，或尊处兵力足以制之，则仍留凯章在岭外旌、太一带，俾鲍军得壹意围宁以救湖。诸祈卓裁复示。庐州于十五日克复，皖北发匪将次肃清。弟有复希庵信规画下游大局，不知当否？抄稿请并裁示。

复李少荃中丞 同治元年四月二十日

——与洋人交际，其要有四语：曰言忠信，曰行笃敬，曰会防不会剿，曰先疏后亲。忠者，无欺诈之心；信者，无欺诈之言；笃者，质厚；敬者，谦谨。此二语者，无论彼之或顺或逆，我当常常守此而勿失。至会防不会剿一语，鄙人有复奏一疏暨复恭邸一书言之颇详，兹抄呈台览。先疏后亲一语，则务求我之兵力足以自立，先独剿一二处，果其严肃奋勇，不为洋人所笑，然后与洋人相亲，尚不为晚。本此数语以行，目下虽若龂龂不合，久之必可相合相安。

——二十日外，先派三四千人过浦扎周浦镇，台旆亦宜同去，住于行营之内。其说有三：阁下初当大任，宜学胡文忠五、六年初任鄙抚、左季翁初任浙抚规模，不宜学王公初莅浙任、薛公初莅苏任规模；宜从学习战事、身先士卒处下手，不宜从牢笼将领、敷衍浮文处下手，一也。湘淮各营官志气甚好，战守则除程学启外皆太生疏。即阁下早岁在巢县带勇，亦等儿戏，难当大敌。一年之内，阁下与各营官必须形影不离，卧薪尝胆，朝夕诰诫，俾淮勇皆成劲旅，皆有誉望。目下可使在沪、在常苏之合肥健儿慕义归正，将来可恃淮勇以平捻匪而定中原。阁下若与各营离开，则淮勇万不能有成，二也。阁下自带五千人东征西剿，留刘松岩驻沪，留湘、淮二三营交刘统辖训练。薛部亦可酌调数营回沪，改用楚师营制营规，并交松岩训练。数月之后，阁下带三四千人赴镇，松岩留沪，此其张本矣，三也。有此三者，故愿阁下力为其难，自赴前敌。大难未平，吾辈当为餐冰茹蘖之劳臣，不为肠肥脑满之达官也。

——洋提督何伯与阁下会叙，略节阅悉，均尚妥叶。其必欲阁下派兵会剿浦东者，意在觇楚师之强弱，察阁下之胆智耳。吾惟守“忠信笃敬”四字，不激其怒，其或会或不会，仍由阁下作主。鄙意欲私打一二处，察其可用而后与之会剿，否则不可献丑于洋人之前。尊意如何？

致晏彤甫 同治元年四月二十一日

再，去岁曾接奉手示。其时弟正在祁门围困之际，幕友俱已散去，各处知交惠书多未酬答，至今渐悚，伏希鉴宥。冬间由厉伯符处抄寄尊函一条，言女真事，谨已聆悉。弟自前岁夏间承乏两江，直至去岁七月艰危万状，不料复有出险之一日。自八月至今，军事幸托顺利，惟饷项窘绌异常。若不另开生面，决裂即在意中。粤东抽厘，实属万不得已之举，明知为邻封所憎嫌，而舍此别无一筹可借。幸阁下公廉素著，又能持事理之平，或可无所钮镭。耆中丞奏请抽韶关、省城之厘，为由闽援浙之饷，寄谕饬阁下与弟暨劳公、耆公会商。弟意此举以浙饷为尤急，凡粤东所得之厘，似应以五成济浙，三成济皖，二成济苏。韶关，省城两处济浙之五成，似应以二成半交左，二成半交耆。此外各卡则济浙之五成，全交左处除省、韶外，各卡以四成济浙，六成济皖、苏更妙。济皖、苏之五成，全交弟处。是否允当，敬求阁下与劳，耆核定，主稿会奏。再请彤甫仁兄年大人台安。

致鲍春霆 同治元年四月二十一日

顷奉谕旨，知青阳之捷，阁下又蒙天恩赏赐御用各物，慰贺慰贺！阁下当威望极隆之际，沐朝廷稠叠之恩，务当小心谨慎，谦而又谦，方是载福之道。前此曾以“花未全开月未圆”七字相劝，务望牢记勿忘。

至麾下营头太多，营官、哨官多系镇将大员，管辖实属不易。一人之精神照管不到，莫如择一二人分统之而分管之。如宋国永、娄云庆二员，其资格、才识皆可胜统领之任。霆字十五营中，尽可分五营与宋国永统带，分五营与娄云庆统带，阁下仅亲统五营。此外如仁字、礼字、峰字、春字及马队各营，或全归阁下亲统，或酌交宋、娄分统，亦须早早派定。譬如大树高干，无枝则无叶无荫，必有大枝长条，乃有密叶浓荫，此一定之理也。李希庵部下现分成大吉为一枝，萧庆衍为一枝，金逸亭为一枝，梁作楫、蒋凝学、毛有铭、欧阳崇如各为一枝。多礼堂部下现分雷正绾为一枝，石清吉为一枝，杨朝林为一枝。阁下亦宜赶紧分枝，庶几担子渐轻，照料易周。即手下之有才者，亦宜使之独当一面，俾得各显手段，各建功业，庶无久居人下之怨。如近日陈由立、余大胜舍此而逃往别处，亦因久居人下，思另寻出头之日也。又如近日梅仁富、张遇春之在泾县同伴开仗，亦因该处并无统领，照管不到也。阁下若再不派分统之人，则将来之逃往别处者，恐不止于陈、余；同伴开仗者，恐不止于梅、张。可虑之至！望吾弟早计之。

复黄南坡 同治元年四月二十四日

十九日接初十日惠书，敬悉一切。民运米谷，胜于鄂省陈谷远甚。委员及商人在此，曾饬局善待之，以后或不致裹足。商贩自行办米来售，价存皖台而咨回东局作抵解款，尤为两便，望即广为招徕。如法行之，惠利无穷。

此间军事尚属顺手。霆、凯暨舍弟各营连克十城五隘，多帅于十四日克复庐州，皖北已算一律肃清。惟四眼狗尚挟万人北窜，恐为河南之患。饷项积欠日多，实难支持。前函托寄翁中丞与阁下诸君定湖南使粤办厘之员，至今未蒙单示，难再久候，日内拟即出奏。绅士中本请玉班、鹤汀两君一行，因少荃急盼鹤汀兄赴沪，只得专派玉兄入粤。官场中亦思派一道员而不知何人相宜。江西拟派李筱泉、蔡少彭两观察，广东拟派蒋璞山观察。以此四人为主。此外小委员中，湖南如颜及庭，江西如丁雨生日昌，潮州人。广东如吴赞诚敝门生，与筱泉相好。翁少昆均属相宜。劳帅与敝处不甚水乳，若得湘绅贤者一人前往联络，尤为妥叶。昨有寄晏彤甫星使一缄，抄送台览。

借运粤盐一节，本属有益于湘，无损于粤，然改多年经制盐法，易于驳诘。且适值敝处奏夺粤中通省厘金，而湘省又奏夺其盐利，二者恐有难以并举之势。筠、意两兄与阁下料之，以为如何？复请台安。

致多将军 同治元年四月二十五日

正封缄间，接到来信，雪琴与舍沅弟两军二十一日酉刻克复芜湖县东梁山。南岸业经得手，专待雄师进攻九洑洲，克复后即可会剿金陵。贵军所需银米，弟已催鄂中赶解矣。即问台安。

致袁午桥星使 同治元年四月二十六日

再，接奉四月十八日密件，敬聆一切。弟亦早知夫已氏处处与阁下为难，不谓其险很一至于此。读至阻至豫省杂粮三万暨洪贞谦持书示苗等处，令人眥裂。弟前致书时，因阁下为彼中伤甚深，念曾参既见疑于母，恐信陵将再废于魏，是以奉商见几而作，遂公归养之本志。来示以旧恙增剧，乌私弥切，决计假满即行陈情，自是权衡至当。惟日内局势与半月前又迥不相同：庐州克复，皖北已粗就肃清，雪琴与舍弟等二十一二日连克金柱关、东梁山两隘，太平府、芜湖县两城，机势甚为顺利。弟顷缄商多公，请其留五千人守庐州，而亲率万人进攻九洑洲。如克复该州，即可会剿金陵老巢。仰托圣朝威福，或易于得手亦未可知。阁下数年冰蘖，前此与胡文忠联络并进之约，或此际适偿素愿。特再专函奉商，应请于续假满日，暂缓陈告。待金陵果有佳音，然后陈情养志，拂衣高蹈，亦不失人臣善始善终之义。且希帅身体未痊，临淮尚无替人，亦宜少缓须臾。设金陵难遽会攻，来复尚遥遥无期，则请待阁下与希帅会面以后，再定行止。彼之中伤虽深，然但能动曾母投杼之疑，未必遂有伯奇弃逐之事。何如何如？再问午桥仁兄台安。弟名心叩。

致李希庵中丞 同治元年四月二十六日

袁帅之事，尊缄所论甚为允惬。敝处今日专弁前往临淮，作函慰留，兹将敝函与袁来函抄呈一览。

下游水陆连克金柱关、东梁山、芜湖县城，可称极顺。尚未接舍弟函牍，雪琴信则言伤亡士卒甚多。兵锋当最锐之时，宜缓进兵，郑重以图。来示数语，极为切当，即当函嘱舍弟遵照。惟相隔五百余里，亦难一一遥制。多军进攻九洑洲一着，似不可缓。昨夜已函商之矣。

贵部以鄂、皖北防太宽，难再分拨，自是正办。然鄙意湘勇之兴，贤昆仲勋劳最大，若会剿金陵，尚望筹拨劲旅同去。倘虑顿兵坚城，则少拨亦可。藩司印系张君署理，则贾公但得接守颍州之人，即可脱然归去。潘四近日行径何如？尚不显然与尊处触犯否？皖省州县人才太少，不可不广其途以罗之。吾辈冷淡之处，亦宜略改，使人易亲。

复彭雪琴侍郎 同治元年四月二十六日

惠书敬悉芜湖、东梁一同克复，并知二十及二十一日战事之详，欣慰无既。计青弋、水阳各江，固城南漪丹阳、石臼各湖，我水师皆可遍搜。惟每次大捷之后，弁勇不免疏忽之意。此次务嘱加倍小心。恐伪忠王、伪侍王、伪辅王来援，以疏忽之卒，御拚死之寇，最易吃亏。求阁下格外儆戒维持，至要至要！

太平去秣陵关不远，本可乘势进攻金陵，惟北岸多军尚未到九洑洲，南岸鲍军尚未围宁国府，阁下与舍弟陆师宜暂缓前进。俟鲍军至宁国扎定、多军攻破九洑洲后，再行会剿金陵，方为稳重。水师各营官应如何优保，想已开单在途矣。复问台安。

致张凯章 同治元年四月十七日

昨接来牍，知十九日一函尚未达览。据朱、唐禀，淳安、威坪之贼全数窜回宁国，则徽境已可无虑。惟浙境之贼，青泾、石、太之贼，南繁、芜湖之贼全数窜入宁国，计为数在十万以外，必拚命与官军苦战。鲍军屡捷之余，难免骄矜，又所拨他处劣营归入统下者甚多，尤觉散漫。国藩深以为虑。

贵军现守石、太，百物荡尽，苦况可知。务求训饬诸将弁静镇耐苦，养精蓄锐，不必急求会剿前途，但求力保后路。万一鲍军小有挫失，全靠贵军为后面长城。韦军守青阳，国藩尤不放心。乞阁下时时派人至前敌探听消息，而以屏蔽徽、池为己任。至祷至祷！顺问台安。

复彭雪琴侍郎 同治元年四月二十九日

内江水师当照来示保奏，淮扬水师已由昌岐保来矣。东坝暂不必打，只要太平关、芜湖守得坚稳，则全题在握。探骊得珠，着着皆活，节节易破，不必急于进兵也。望与舍弟等妥筹。大通、荻港赈米，即日解去。顺问台安。

复郭意城 同治元年五月初一日

此间军事近颇顺利。多公克庐州后，闻狗逆往投寿州，被苗党缚献胜营，现尚未见明文。雪琴与舍弟等于二十一二日连克太平、金柱关、东梁山、芜湖等处。鲍公二十四日进攻宁国，计该城亦已孤立无援，倘能迅速得手，进救湖州，拔赵竹生于九死之中，则大幸也。

少荃至上海后，军势日稳。二十一日薛公所派李庆琛之六千人者，败于太仓。闻其全数覆没，沪上为之一震。中外并力防守，当可无虞。少荃急求筠公以自辅，兹将渠来信并片稿寄阅，似宜强起一行。纵不欲遽尔莅官，亦可来皖、吴、淞、沪遨游一周。轮舟来往，腾云驾雾，往返不过十日，亦天下之至快也！如其贲然肯来，俟台旆至汉口时，当放敝处所购轮舟威林密者前往迎迓，敬候复示。顺请台安。

复李少荃中丞 同治元年五月初二日

湘、淮六千五百人，宜合而不宜分，即分亦不宜过四十里，分为头帮、二帮联络驻扎。头帮打仗，二帮或可驰往援应；头帮受伤，二帮亦可递换休息。法提督卜公殉节，尊处宜厚为赙恤。西兵危险之际，我军亦宜妥为救护。进剿则邀约而不会，救护则不约而往会，西人必渐亮我之信义无他肠矣。

复奏大疏甚好，奏调筠公片并来缄已寄去。此间雪、沅等于二十日克太平府，二十一日克金柱关、东梁、芜湖，鲍公于二十四日往围宁国。狗逆被苗党捆送胜帅大营，皖北自是少安矣。复请台安。

复左中丞 同治元年五月初三日

风眩搐掣，贵恙当已全愈。尊体在辈流中最为强实，此当为有余之症。鄙人则日形衰疲，未、申以后，茶然若不能语言者。医者以为脉象极弱，而鉴于润帅之多药，不敢常服补剂。希庵亦恒发吐血之病，均叹羡阁下铁石人也。

鲍军二十四日拔赴宁国，抵防后尚无信来。赵竹生十四日尚有信出城，湖州岿然无恙，可敬可怜！雪、沅于二十二日克复芜湖、东梁山，克后尚未进兵。水师急欲攻九洑洲，而多公陆军不能遽至。沅甫徇耕者之请，将扎至秣陵关一带。弟嘱其待鲍军稳固，多军至九洑洲后，再行会进。狗逆被苗党缚送胜营，此近事之最可贺者，附告一慰。顺问台安。

复沈中丞 同治元年五月初五日

——信防以刘守郡，以顾守玉，以段守丰，局势既定，则此后不轻更张。屈、王二营，王宜早撤，屈可少缓。屈所部之士卒，近岁有功绩而无过犯；屈观察亦正人而有血性者，且于统领信防任内，屡经艰险，均无贻误。该营若撤，须将欠饷全数发给，不可蒂欠。前年撤普军时，每勇仅给六两，系因其误事太大，扰民太甚，故不足惜。近日遣撤升字营，照遣普勇之例，已不足服将卒之心。左帅撤次青之勇，仅给一月，并不满六两，何能帖服？阁下借银一万，调处熨贴，甚善甚善！将来撤屈营时，应请主持全发欠饷。江西自邓、耆为政以来，除一二私营外，类皆视将领如寇仇，视士卒如草芥，处处堤防，故客兵、主兵皆不乐为江西用。辅堂虽无私营，而处处堤防之风未改。阁下素为军士所归仰，更望渐革此风。以君子之道待人，或人才自此日兴。

——九江、湖口终不宜久于空虚，应请于台旆旋省之时，仍调万镇还浔。可否？求酌。

——外间镇将颇言左帅奖本部将领誉之过情，待他部将领持论过刻，台端亦闻此说否？来示前函诸将入浙，似作罢论，后函刘、韩、王、屈并令前去，想尚无定议。鄙意刘决守郡，王决遣撤，均可不往，似宜另议往浙学战之人。

——丁漕各属不能一律，犹巨屦小屦不能同价，众论佥同，已无疑义。大约广信漕以五千为率，各属仍以三千为率，其他处小有参差。银价时有涨落，以及知府之酌盈剂虚，佐杂之漕规换名，均请阁下与方伯裁定见示。永章虽待九月下札出示，而大致不可不早定，使牧令有所适从。

——兴筑乡堡，坚壁清野，此乃团练之本义也。今河南处处筑寨防捻，每寨有一寨主。寨主有强有弱，捻至之时，有坚守者，有委而去之者。信属筑堡，亦必各立堡主。寇至之时，亦必有坚守者，有委而去之者，断不能堡堡皆完守无恙也。阁下核议章程，必极精当。鄙意尚以择堡主为第一要义。盖主非其人，委而去之，全堡之受害甚大；若不立堡主，更不能守。是否有当？伏候采择。敬请台安，并贺节喜。

致鲍春霆 同治元年五月初六日

日来未接惠缄，不知台旆已抵宁郡城外否？闻杨七麻在城内，又闻青、石、芜、太等处败贼、浙江援贼萃于该府，数必不少，务望阁下稳慎图之，不可因屡胜而轻敌，或至疏失。

湖州危急日甚。赵竹生于四月二十一日有信出来，言城内草根树皮皆已食尽，望援如望救焚。阁下如在宁国扎定，即祈分兵援湖，至要至恳！

前任皖南道福咸，系工部尚书倭艮峰先生之少君。福观察于十年七月在宁国殉节，艮峰先生派家丁二名杨春、宋林来南寻收遗骸，在敝处已住五个月。兹特赴宁国，以便破城时收觅忠骨，求阁下加意照拂为荷。顺候台安。

复彭雪琴侍郎 同治元年五月初十日

江心洲、蒲包洲既为我有，自不能不竭力坚守。惟距贼太近，营头太多，切不可拥挤一处，致有疏失。四年冬湖口之失，亦因营多地窄，布置不清之故。厥后攻九江，老营离城三十里，行营距城亦八九里；攻安庆，老营在黄石矶，距城三十里，行营在盐河一带，离城较近。今进攻金陵，老营与行营务须分为两帮，老营亦宜在上游二三十里，不可因屡胜而稍或疏忽。望与王柱堂熟商，自芜、鲁以至金柱关，则交与吾八营分防；自太平以下，则由阁下与柱堂派防。湘新后、祥后两营，宜仍守芜湖，不可调过针鱼嘴。至要至要！即请台安。

复李少荃中丞 同治元年五月初十日

薛部太仓之覆，洋兵嘉定之退，虽若有碍大局，然潘、刘留防浦东，各营收保沪城，布置甚妥，应无他虑。潘、刘二人志定而气充，若时时以嘉言浸灌，扩其识量，坚其趋向，将来沪上防务，当可令渠二人留守。阁下秋间出江，驻扎润城可也。

此间军事，鲍春霆进围宁国，初四日获一胜仗。舍弟已进至雨花台，距金陵仅数里，孤军深入，后路空虚，深为可虑。多帅一军，鄙人欲其进九洑洲，会攻金陵，官帅欲其留防皖、鄂，兼援秦、豫，尚无定议。黄昌岐禀初八日定赴九洑洲以下至沪，本日又照会催之矣批件抄阅，黄署挺督司，由敝处奏以奉旨饬派也。来示暨咨到各奏稿，办理均尚妥善。惟责成吴方伯支应全军一片，犹不脱官场远患防身之习，匪贤者全纲独揽之道。

复左中丞 同治元年五月十二日

杨七麻既回宁国，忠逆方以全力在松、沪与洋人为难，又分余力守苏攻湖。衢、严一带仅有侍逆一股，久已畏公如虎。又新得刘竺亭一军，兵力渐厚，当可控制如意。

此间近状，雪琴率各水师于初三日扫平金陵城外之江心洲、蒲包洲各贼垒二十余座，长三十余里。九洑洲尚在北岸下游，必须陆兵会剿乃可下也。九舍弟亦破秣陵关等处贼垒，初四日进逼雨花台，距城根仅四五里。贼寂处坚伏不动，大约又成持久之局。前约多公下攻九洑洲，近闻陕西警急，官帅奏请多军援秦。此军若去，金陵地势太大，兵少贼多，其何能济！春霆攻宁之师，初四日在城外四十里寒亭地方获一胜仗，初九、十当可围逼城下。惟闻贼数实在十万以外，霆军以能稳扎稳打为幸，更无余力分援湖州。赵公忠贞盖世，竟无保全之法，疚憾曷极！

上海三月间华、洋连获胜仗，气势颇壮。自四月二十日薛部之攻太仓者覆没六千人，于是贼焰日炽。洋兵守嘉定，亦不战而自退。少泉以新兵当此巨寇，心以为虑。

敝处饷项太绌，各军窘迫异常。现拟将皖南茶厘、茶捐归并一处抽收，以济眉急。惟稍有损于尊处及雪琴，即日专咨奉商，伏乞鉴亮。顺问台安。

复李希庵中丞 同治元年五月十二日

阁下若不于五月旋省，即当迟至八月。酷暑遄征，非尊体所宜。

厚庵到皖，如不赴六安一行，即当请其速往金陵察看大势。如一年之内可望克复，当请厚庵久驻金陵，主持一切；若克复遥遥无期，又成昔年向、和局势，则厚帅或改带陆军，或肃清淮河，再当与之面商。惟长淮千里，除寿州、正阳外，一律荡平。苗党本无水师，且在可剿可抚之间，割鸡或无烦于牛刀耳。

恪守冷淡之怀，鄙人何敢相强。惟近日皖省州县出缺太多，无员委署。如敝处前次派委巢县之李、青阳之王、石埭之林、含山之侯，皆不惬物望，且有浮言。和州之方，亦不满人意。近日派委者，惟芜湖刘令较优，南陵之张亦不惬意。尊处派留者，如六安之邹、霍邱之任，亦非称意之选。润、季、霞三公之热，虽不能真得贤士，而尚可网罗中材。皖省则并中材而无之，亦吾二人之耻也。大约上等贤哲，当以天缘遇之，中等人才，可以人力求之。阁下眼界过高，将来恐全无中彀之人。程子告司马温公云：“愿相公宁百受人欺，不可使好贤之心，自此而隳。”乞阁下味此二语，庶几悬格渐低，取士渐广。国藩褊衷与公相近，迩年常自箴砭，略变冷淡之素。拟开一单奉商，商定后，分别奏调，咨调、札调，会衔速办。可否？仍祈复示。即问台安。

致官中堂 同治元年五月十八日

四月二十五日奉寄一缄，商多军攻九洑洲之事，想入荃鉴。厥后舍弟一军进逼金陵，屯驻雨花台畔。该逆坚守不出，官军仰攻，则枪炮雨下。金陵地势宏阔，往年以七万人围攻数载，此次仅万余兵驻于南隅，洪逆见惯不惊，了无惧色。

自军兴以来，惟此次三、四两月气势最好。鄙意欲请多军会剿金陵，合围西北，当可得手。顷读大疏，奏以多帅援秦。秦中完善之区，本应力保，惟闻入秦之贼人数不满三千，又皆残败之余，团练击之，业经却退省城，断无有害。阁下前奏以雷镇西援，应可了事。多公全军入关，威名太盛，贼知不敌，恐逼窜南山老林之中，多公进追则疲于奔命，既有牛刀割鸡之喻，不穷追则未能蒇事，又成进退两难之象。揆情度势，似不如雷镇西行最为合宜。

江南贼数之多，比秦何止百倍；财赋之盛，比秦何止十倍。若以多帅劲旅南渡会剿，纵不能遽克金陵，必可为游击之师，攻克旁近十余州县，明春即可办漕百余万石解京。若阁下不以全力助弟，则敝处之力，明岁断不能办多漕解京，不过仍如近两年二十万石上下。盖舍弟围攻南城，仅能屏蔽太平、芜湖一路，不能游击东北。都军太弱，李军扰民，弟不愿调其游击腹地也。特此飞商，求阁下与渭帅、义、丹诸君熟筹。如以刍言为然，则趁此数日多军启行未远，尚在可东可西之间。

敝处昨日奏片亦略提数语，未敢畅言。盖楚军向来和衷之道重在函商，不重在奏请也。诸祈心鉴，速赐复示。顺问台安，不具。

复李少荃中丞 同治元年五月十九日

接初七日未刻信并公牍各件，知南汇得手，浦东肃清，虽松江危急，大局当可支持。惟湖州于初三日失守，日内必且添贼至沪，殊以为虑。

洋兵近状何如？与他军相处，惟胜则让功、败则救急二事，最足结人欢心。处洋兵尤宜在此等处加意。密件此际只可秘而不宣。沪薇一席，继者殊难其人，阁下且当隐其短而用其长。嘉定退兵一案，尊疏似推崇薛部而诋斥西兵。鄙意薛部似亦非能坚守者，惧因此失欢也。

此间诸事平顺。惟多公全军援秦，不克由九洑洲会攻金陵，所关甚大。舍弟兵仅逾万，前逼城贼，后御援贼，单薄可虑。鲍公初四日获胜后，步步进扎。杨七麻兄弟共三伪王部众二十万之多，闻鲍公之力足以制之。芜湖空虚，已拨王可陞一军防守。

蔡少彭来皖住八日，果贤明司道，其嗜好亦已净绝，已嘱其迅速入粤。并寄语筱泉，不特不必来皖，并不必至南昌。彤翁已至沪买舟赴粤否？敞函交到否？客卿固难集事，然得黄，赵、蔡、筱四人，皆一时妙选，彤公当可无为而治。筠公授苏松粮道，已函请其速来，黄鹤汀计已自湘起行矣。会防局费可减而不可损其体面。杜公诗云：“高马勿唾面，长鱼勿损鳞。”旨哉言乎！复问台安。

复陈作梅 同治元年五月十九日

芜、太克复，舍弟不候拙信，进兵太快，多公又不能南渡会剿，仆方深以为虑，幸闻厚庵将到，希帅全愈，复用欣慰！一至八月，决计请希帅渡江会攻金陵，不知届时淮甸诸务料理粗毕否。金陵不宜围攻，宜断粮道，来示所筹乃不易之理。然非先得九洑洲，无从下手也。台旌目下尚难归省，似宜先派人回家一问消息，已遣卒去否？

复李希庵中丞 同治元年五月二十日

玉恙全愈，至慰至慰！厚庵闻亦将到金陵，一出已安排，正生、正旦将出台矣。多公援秦之举，鄙意可不必亲行，雷镇似足了之。顷飞函与之熟商，抄稿呈览。官相既已会奏，多公又于十五日专奏，朝廷亦深以秦、晋完善为重，此举断难中辍。鄙人特以大局所关，缓急之际，安危系焉，不得不一进刍言耳。

一至八月，务求台旆南渡会攻金陵。苗练、捻党诸务，乞于六、七月摒挡就绪。天下有非常之懒，其了事必有非常之速。倘有不了者，并恳预筹替人，至要至祷！宿松桃今日买到，远不逮前年之美，专丁送呈。桃不甚天，不知之子肯归否？即问台安。

复毛寄云中丞 同治元年五月二十一日

多军决计援秦。九舍弟孤军深入，前拒金陵城贼，后防苏浙援贼，殊为可虑。陈由立逃奔河南，回湘招勇，求阁下立斥停招，派员押回敝处。参折已咨达冰案，兹将密片抄呈。此风一开，各处军纪皆弛，所关极大，弟不能不认真严办。并求阁下将郑阳和撤营押回皖中，俾弟法令得行，至恳至恳！诸惟心鉴，顺问台安。

曾文正公书札卷十九

复沈中丞 同治元年五月二十二日

——各军在江者，就弟见闻，或昔时所见而近已改变，或得自传闻而实不相符。如王德榜、段起，弟系咸丰六七年见之。维时王最陋劣，段亦平平，故于玉山闹饷一案，决计商撤王军。厥后左帅咨留，则似必有可取者。段则二年以来，大洽舆情，经阁下法眼明保，想已迥异。吴下阿蒙屈军，弟于十年春间见之。其人才短而有血性，其营系次青亲兵，见仗颇多，在信二年，亦著成效，故弟前缄奖许，而不知其扰民召怨若此之甚。王沐之为人，弟向不知。本年二三月历询敝同县带勇诸公，均有贬词无褒语，抚州知府曾禀请将该营调开。顷接其帮办杨道洽禀，亦言王沐接家眷来抚，耗千余金，置营务于不问等语此件另咨冰案。弟所闻如此。尊处耳目较近，必更真切，应否派赴浙江学战，伏候卓裁。浔、韩两营戍抚，似无不妥之处，统求定夺。弟实以所见不真，不敢遥度臆断，非谦也。此外又有陈伯陵所募之湘勇两营，因饷项不继，呈请归尊处调遣，意在归省局发饷。该营或亦在可造就之列，可否调省或调抚州，亦求酌定速行。

——解米进京，今年江西之力实做不到，明年弟与阁下当竭力办之。似可解银至通、泰一带，买米运至上海，雇沙船放洋抵津，不必雇轮船也。如果九洑洲克复，即在江西买米，用民船运至上海，亦不满两月可到。此事拟展至十月兴办。如卓裁以为可行，即请饬司议详，挈衔会奏。

——丁漕减征一案，司详甚妥。惟此事由上司通行各县，终不如由各县自行定议之可久。已拟一示稿札稿，另咨奉商。核稿时，恰接来示，即将广信改为三两矣。

——大奏保七劾八，谨已读悉。弟去年亦思有所甄别，已具稿而未发，中有数员恰符合也。教堂一案极难措手，尊处一缄一疏，恭邸阅后，亮亦难于措手。各路人心纷纷外向，非大力者殆难挽回。

湖州初三日失守，闻杀人乃不过一二百。贼窜秦中，多将军已率全军万余人入关矣。并闻。即请台安。

致李筱泉 同治元年五月二十三日

前接复书，以粤东主客之间难期水乳，欲敝处致缄联络，顷已专函托劳辛帅主持其事，抄稿藉达尊览。耆帅则未致缄，恐宿嫌已深，非书所能道意也。

此间兵事尚稳。芜、太克复后，舍弟遽进金陵，屯驻雨花台，孤军深入，四面受敌，实为可虑。多帅全部援陕，此外别无会攻金陵之人。鲍军围剿宁国，贼多地广，难遽得手。湖州失后，上海益形吃紧，旬日未接少荃信，悬系无已。

少彭来皖小住数日，已嘱其速回赣州，与阁下赶紧入粤。奏派一片，计二十七八可奉谕旨。黄南翁更事最多，善散财以结士心，当请其综揽大纲。彤帅与阁下诸君，以细意熨贴出之，必臻妥善。顺问台安。

致严渭春中丞 同治元年五月二十四日

再，弟策雷镇可了秦事，匪特于贼势、兵力卜之，亦于陕西民情卜之。弟二十年前曾过关中，见其民间有淳朴安土之风，无从乱如归之象，必不至如江西、湖北游民以被贼掳胁为乐，亦不似蜀民之嚣然不靖。马融和以残败零匪入关，不能不多掳良民。如秦民均不乐从，强者被掳格斗，弱者朝掳夕逃，则贼焰易衰，雷镇必足了之。第此乃弟之私心臆度，不敢料其必然。阁下与阎丹兄处必有确耗，求将此层细细审量。如秦民以被贼掳胁为乐，日聚日多，则乱端宏大，弟亦何肯妄留多军，顾此失彼；如秦民从贼者少，则自以雷镇西行为正办。此中消息，全在阁下与丹兄探信明确，默审立决，弟不敢专执己见。多公倘尚在鄂未发，请以鄙说会议参详也。再颂渭春仁兄大人台安。

复袁午桥星使 同治元年五月二十九日

再，来示意在引退，而拳拳于我梁我笱，嘱弟预为擘画，不宜归并彼处。弟于五月三日复奏一疏，具陈希庵之才足以绥定皖疆，其力足以制服苗党，请以希庵专办皖事，乐正专办豫事。其剿抚苗练，亦听希庵张弛权衡。顷奉密寄谕允，计不久当有明发谕旨。至阁下告养之意，敝疏亦经复陈及之。前闻临淮一席决将撤去，曾专足缄商台端见几而作。旋见金陵似有可图，又专足缄请少缓须臾。今多公业已援陕，舍弟围逼雨花台，洪逆并不恇惧，金陵已成持久之局。阁下自宜见几引退，乃得善始善终之道。其临淮替人，仍以希庵为宜。阁下去年荐希抚皖，若今年举之自代，当可不辱尊命。虽不必定驻临淮，而遵守萧规，维持补救，自可熟商妥洽。至阁下累年并无偾事，固当世贤者所共知共亮也。再问台安。

复左中丞 同治元年五月二十九日

公与侍逆一枝周旋日久，近日该逆技俩较之上年三月，进乎？退乎？如再添忠逆一枝萃于尊处，自度尚足御之否？刘竺亭培元新兵尚整齐可用否？较之次青平江勇孰为优劣？乞示及。

苏道暨包利生弟不深知，宁波之克，则断不可恃。本日奉十七日寄谕另行咨达奉商，饬兄与少荃派兵往守宁波。昨见大咨已派史士良为宁波道，弟函请士良来皖一商，大约舍带兵由沪航海前去别无他法。既无雇轮船之巨款，又无实可用之劲兵，如何下手！尊处能拨二千人择一统将带来安庆，弟当凑借巨款雇船送之。其款即于韶关厘内归还，弟与兄所公共之银也。

皖南茶捐、茶厘归并办理，于公略损。然七月杪拨还，当在蒋军初到之际，需用正急。魏质斋何日可到？能拨往宁波否？英、法调印度兵大举会剿，寄谕饬弟与阁下筹议复奏，尊意云何？弟于夷务向未谙究，如何布置乃不致喧宾夺主，即乞详示。多公援陕，弟商令回旆东下，渠与官帅复信未允，兹抄阅。即请台安。

复李希庵中丞 同治元年六月初六日

玉体又有不适。以阁下之澹然无欲，而心境不甚舒畅，似有淤血停滞于中，作梅之言当有确见。

来函生意盎然，书法亦清健无散漫之气，应占勿药之喜。厚庵到后，同心之言，其臭如兰，尤胜金丹矣。舍弟在金陵，营濠已就，应可稳守。厚帅在六安尽可久住，不必以前敌为虑。医道精深，虽古之圣神或有未达。阁下形懒而神急，调养切戒欲速，似以少服药为上策。

陕西之贼回窜河南、湖北，多公或可不入秦中。昨有献策者言多军宜驻河南，先清中原，再图东下，似亦有理。阁下以为何如？

致李少荃中丞 同治元年

钦奉五月十四日密寄，有人呈递一单，胪列十二条，纠参二十员，铸鼎象奸，穷形尽相。其中得实者多，而莫须有之案亦殊不少。兹抄寄台端，敬求就近访查一二指示。敝处耳目之隘众所共知，全仗阁下周诹确查乃有端倪。后又有殷詹事兆镰在籍见闻一折，与此呈略同，另咨冰案，亦恳逐条详示。弢甫两次挂名，究竟在沪如何招摇，乞示及。吾尝谓人才随风气为转移，文武兴则民好善，幽厉兴则民好暴。两次指斥之人，似亦不能一一惩究，择其劣绩尤著者严劾一二，以儆其余。请细心察访见告，无漏吞舟而诛及虾蛭也！

复李希庵中丞 同治元年六月初八日

午帅之事，鄙意以阁下不必躬莅临淮而可兼揽全局。当五月三日复奏之时，不料玉恙复发，则经手之件愈少愈妙也。敝处戈什哈自临淮归者，皆言午帅病体不轻，又家有八旬以上之亲，军无分豪可恃之饷。值朝廷意倦之时，恐信陵再以毁废，故作函以坚其退志，临淮一席不能不累阁下为之料理。惟贵恙尚未康复，不特不能赴临淮，亦不能遽往颍州，而金陵会剿之说，计大纛秋冬尚不能去。军兴以来，每遇适意之时，常有波折，不知天心何日果厌乱耳！病后不宜多用心，除苗案外，望一概不问。

致左中丞 同治元年六月初九日

前缄商以魏质斋兵守宁波，由安庆坐轮船前往，是否可行，想复书业已在途。士良尚未到皖，渠若不得楚军挈之同行，恐亦未肯航海而东也。

上海自五月二十一日大捷后，人心大定，贼党亦退，兹将李少荃信抄呈台览。伪忠王不得逞于沪，闻以全力来援金陵，舍九弟孤军深入重地，旁无援应，殊属可虑！

希庵到六安后，办理苗事甚得窾卻。惟五月二十五六七等日每吐血四五十口，虽医者言脉象不恶，然固可忧之症。厚庵抵皖后，即赴六安省视希病，将由舒城、三河、巢湖以赴金陵也。

致严仙舫 同治元年六月

自违德教十有余年，不谓海内大变，几有沧桑之感。中间惊涛迭作，回首心悸。今朝廷清明，三奸破碎，人心思治，自是中兴气象。然江滨虽薄有驱除，而发匪实数计尚不下六七十万，齐、豫、秦、蜀、滇、黔之乱尚不在内。遗民之脂膏已竭，将帅之继起无闻。矫首长望，未知天心何时果遂厌乱。至弟顽陋无似，自列戎行，频遭颠踬，近乃谬居高位，兼窃虚名，一门之中叠被殊恩，夙夜惴栗，惭惧交并，惟冀有道君子不弃愚蒙，时加箴诲，至感至祷！

致李希庵中丞 同治元年六月十三日

数日未接惠书，不知尊恙何如？昨日刘小粤来，言厚庵由舒城径赴芜湖，并未至六安一行，颇为诧讶。志节之轩昂与情致之缠绵，二者不可偏废。厚庵平日志节自许，不肯少贬，此次却嫌情致太寡。或因下游别有信息，催之东行乎？

潘立勋之事，接读大咨，知已就我范围。苗之气焰，当已折去一半。之纯已到颍州否？台旆在六安应酬尚不甚烦否？省中近日亦尚清静，若六安喧嚣，则回省静养亦可。

复恭亲王 同治元年六月十四日

钦奉五月三十日寄谕，多将军必须入陕一次，自应钦遵办理。惟大军西去，断非数月半年即能蒇事东还，所有金陵会剿，已不能指望多军援应缓急矣。当三月间攻克西梁、和、含之后，国藩谆饬水陆各营蓄势以待，一闻多公有克庐州之信，即行南渡猛攻芜湖、太平、东梁、采石一带。原冀两岸齐下，同抵金陵，不料芜、太甫克而陕西告警。一展转间，多军不能进逼九洑洲，仅南岸一路进兵，遂难得手。自军兴以来，无如今年气势之盛，失此机会，深为可惜。

又，袁帅临淮一席，前奉谕旨垂询，当以袁某有因病引退之意据实复奏。其时以多将军在庐州，李中丞在六安，纵少临淮一席，而淮南全局尚可支撑。不料袁病未痊，而李中丞近又遘疾，五月二十五六等日，日或吐血四五十口。虽据医云脉象无碍，而要须大为调养，颍州、临淮目下难以亲往。倘多军决计入秦而袁帅又引退俞允，则淮南千里实形空虚，是两君之中必留一人，乃足以控制淮甸，联络吴楚。恐敝处前次奏案，将来有不尽符合之处。军情瞬息千变，实非意料所及。除俟官、多两帅复信到日另行会奏外，谨将区区下忱，先达钧听。目光眵昏，不克庄楷，伏希鉴亮。

复李希庵中丞 同治元年六月十五日

十三日接初十日惠书，十四日又接十二日一缄，敬悉尊恙已愈，欣慰无已！譬如一伙强盗，本思以台端出外行劫而鄙人坐地分赃，自尊体违和，少一行劫之人，则可分之赃寡矣。惟冀少服药饵，养以虚静。纵不出外行劫，但能坐地偷闲，老寨之党未散，尚可徐徐振兴也。

多公入秦之行，朝廷之意坚决，似难挽回。金陵援贼已来濠外饱看一次。张胜禄受洋枪子伤，尚不甚重，并未出濠接仗，为飞子所中耳。湖州失守，赵竹生景贤竟未殉节，可惜，可惜！不为千古钦仰之人，而为一钱不值之人，可谓至愚。左季兄来信，言洋务甚有道理，兹抄呈一览。少荃信亦抄阅。

贱躯偶患腹泄，旋即痊愈。尊恙实由外感，不可以内伤目之。笃守“君逸臣劳”四字妙诀，当可日起有功。复问台安。

复沈中丞 同治元年六月十六日

继果营之事，不能以一言之誉而招之，一言之毁而撤之，自是至论。即如尊指派令入浙学战。

赣局厘务，黼堂主分，筱泉主合。鄙意亦以分为便，将来与韶关厘局联络一气。现在黼、筱两牍均暂阁未批。不知念慈果履粮任否？子坚兼护之后别有后命否？俟尊处于各缺位置皆定，敝处厘务即批定矣。

江西盖藏本少，今年又薄有水灾，省城户口日增，势不能再办京米，请即主稿挈衔入告。轮船万不可用，近日常有火大炸裂、轮舟全焚之事。九洑洲不克，虽有米亦不能北上。况江西本极窘绌。待尊处会折拜发后，弟当奏拨漕折协济徽饷。盖欠饷太多，粤厘难恃，舍此无可设法耳。

刘青云一案，敞处未经挑斥之先，霞轩亦常有信来往，并未说及诈赃重情。甫经挑驳，霞轩便有手函，谓系诈赃酿命，与正详全不相符。甫经出详之案，便谓详外别有所谓情节者，本详概不足凭，作为废纸，此何说也？该府县于刘青云何所顾惜？若非刑幕受有贿嘱，岂肯枉法徇情，代为改重就轻？大抵一省刑幕自有藩篱，一幕错误被驳，则众幕出死力挽救，以必胜为期。此案初驳之际，敝处诸友即料群幕必怂恿首府，求中丞写信来争，恐因此伤和云云。岂知吾辈交契不因小案遽致差池，亦非群幕所能簸弄。弟既批臬署复详，且俟详到再酌，诸希涵鉴。

下游军事如常。闻金陵到援贼六七万，舍弟处尚未接仗。李世忠派兵由浦口南渡者，营垒被贼重围久困，殆难保全。看来金陵又成持久之局。多公劲旅终须入陕一行，朝廷意已坚决，自难更议！

复左中丞 同治元年六月十七日

十四夜接初七日惠缄，具悉一切。屡次苦战衢北，贼已全遁，计衢南亦易得手。惟进规龙游，盛暑鏖兵，最易生病，兹可念耳。

所论洋人起印度兵助剿一节，卓识名言，见垣一方，无隐不烛，无坚不破，洵足益我神智。惟苏浙士人语及岛夷，一心崇奉，万波齐靡，无术挽回；而封疆将帅中亦乏志识坚定，确乎不拔之才。恐一二不靖之徒自神其媚夷之术，必欲煽动西国大队东来，届时欲选文武智略足以应客者，则难其人耳。

多将军赴秦，朝廷之意已决。实则粤匪马融和一股与捻匪入关者皆已先后窜回，现在陕乱，惟同州之叛回与汉中之蜀匪回汉仇杀，宜以良有司治之，不宜临以多公重兵。且陕回联络甘肃以达哈密及南八城，呼吸相通，党与甚固，但宜设法抚绥，不宜更兴大难。川贼窜入汉中、兴安，又与三省教匪行径相类。以多公马步搜捕此股，犹以骐骥捕鼠，施之失地，必且自弊于山谷之间。鄙意多军终以会剿金陵为上策。弟本日有复严中丞信一缄，又顷奉密寄一件，抄呈台览。敬求规画全局，详悉见示。

林、米、刘均到衢州，自可即由尊处了办，不必更劳冒暑远解。林、米难逭，恒刘末减，持论亦极平允。所有三犯业经到衢，即由浙办。不再解皖之处，由敝处具奏，分别实缓，迅速结案，由尊处具奏。奉敕密办之件，弟即不另具咨，以此缄为据可也。

复李希庵中丞 同治元年六月二十二日

二十日接十七日惠书，具悉尊恙全愈，不觉神王。只要六安应酬稍简，房屋稍宽，尽可在彼多住数月，不必作归省之计。秋凉体健，当烦至颍、庐、临淮一行耳。

薛元启开复之案，月杪当奉批旨，拟令其接署桐城。钟泰奉批俞允，拟令其署歙县。盖刘令不协舆望，而罗令已报病故也。是否可行？祈裁示。

官、多二帅调石清吉十营赴金陵助剿，而请尊处拨兵防守庐州。贵部方以全力经营苗、捻，似难筹大支驻庐之师。顷宁国以十五日克复，鲍军此后可为游击之师援应金陵。石镇十营或南渡，或不南渡，无甚关于得失。俟卓裁定夺，弟再商之官、多二公也。

复左中丞 同治元年六月二十五日

余大胜既到，承饬往春霆处，甚慰！弟于霆军诸将，均不过一面之识，无德无怨，并无痛惩一二借以立威之意。不过因春霆公牍私信屡请惩办，不得不为之主持。又见郑、陈、余三人之去，随同飏去者至数十员，恐继之者大去不止，故严行奏禁以截其流，非弟有所不快于三人者也。即春霆于郑阳和，爱其骁悍而惜其他之，盖于“薄送我畿”之后，犹眷恋乎“黾勉同心”之时。其子陈由立则深恶其掷部札于地副将札。而径奔河内。至其于余大胜，则恶之迥不似陈，而爱之亦微不逮郑，盖牵连得书之类。阁下与余有旧，不为保之受之，而遣之归鲍，可谓力全大局。寄云中丞始终留郑不遣，则似不达鲍之情，而亦少乖弟之志。春霆驭下，威多恩寡，弟曾有书戒之，抄稿呈览。

宁国克复，广德州与宁邑、建平之肃清均在意中。弟拟令春霆由东坝、溧阳、溧水、句容取远势盘旋而来以会剿金陵。惟地广兵单，不敷防守。若从远处设防，则守徽守宁之外，又当守广德、宁邑及胡乐司三处；若从近处设防，则守徽守宁之外，又当守旌德、三溪两处。敝处兵力除凯章守宁郡外，断不能再守广、宁、胡乐三处，只好移唐守徽郡，而移朱守旌德、三溪，杜贼由夹缝中横窜太、石、池州之路。是否有当，伏希卓裁示复。

至婺源、景镇两处，最关紧要，弟每不放心。景镇碉堡成后，不过千人足敷守御。可否于江西派令赴浙学战之屈、王诸营拨令西来，或婺或景，惟公指挥，固江西之北边，保徽军之粮路？至要至恳！

复左中丞 同治元年六月二十八日

遂安内犯之贼，不知果至马金否？该处为弟与阁下汛地交际之所，而弟所部徽军不能急起遏截，每劳贵部应时驱除，常抱不安。今习惯成例，遂若此路非贵军莫属者，后此终以累台端矣。

春霆十四夜克复宁国，至今无公牍私函来报，不解何故。岂乘胜往取广德、东坝耶？如俱得手，则拟以韦志浚守广德，王可陞守东坝，凯章守宁郡、宁邑，云岩守旌德、三溪，唐桂生守徽州、祁门江军门请假回籍。其马金、婺源一路，敝处力不能及，不得不上累台端。或以屈蟠、王沐之类移防此路，可否？俟接春霆确信后，再行专咨奉商。

多将军屡奉谕旨谆催，不能不入关一行。汉、回仇杀之案，窃恐菲多公所能了。石逆一股又窜汉中南山一带，多亦断不能不西征。金陵之事，专望霆军会剿。应否如此，尚祈示及。

复李少荃中丞 同治元年七月初八日

——松江泖淀各湖、汊、河处处可通，尊意欲用水师从该处驶入江浙腹地，愈多愈妙，愈小愈灵，自当设法筹办。惟船身究应长若干丈，宽若干丈？较之昌岐现带之舢板，制度应如何更改？上海有木料可为船材否？设厂钉造尚不甚难否？所谓“枪船”者，果可为战舟否？祈一一查明，迅速示复。敝处本派李朝斌统太湖水师，定于马当、吴城、市汊、长沙四处钉船，将兴办矣。兹拟改由上海进兵，不由东坝进兵，应将船式小变，暂行停办，听候尊信。

——曾秉忠既奋勇无嗜好，自当留于松沪帮同防剿，官绅之言亦有不宜尽信者。惟扰民太甚，则必应大加惩创。淮湘主兵既强，渠部亦易慑服。但须犯事后乃办，不可无端而立威耳。

——派兵交洋人训练，断不可多，愈少愈好。与洋人交际，孔子忠敬以行蛮貊、句践卑逊以骄吴人二义，均不可少。形迹总以疏淡为妙。我疏淡而足以自立，则彼必愈求亲昵。此一定之情态也。

——甄劾六员一片，甚惬人意。披其枝者伤其心，吴君必内不自安，恐终不免于一弹。张仲远信来，历数吴公之咎，亦不满于阁下及鄙人，实则吾二人并无袒庇之见。顷复一密信，请妥交仲远手，盖请其代查关税之积弊。而代征之鄂税仍须展限，不能遽偿。原稿及渠信抄呈一览，阁下亦不必与仲远生隙也。是否？希更裁酌。即请台安。

复李希庵中丞 同治元年七月初九日

接初六日亥刻函牍，惊悉姻伯母太夫人锦堂弃养，哀愕曷极！既伤阁下至性肫笃，永抱终天之痛，又念尊恙新愈，深虑以毁危身。务祈左右于哀号迫切之余，稍为留神珍重家国属望之身，以慰椿庭暮年之景。但能保养支持，安抵里门，入尽抚棺之恸，出承椿庭之欢，则贵恙必速愈全愈。此鄙人所可操券以决者。目下未抵里以前，则全视乎左右之斟酌保护也。

至于奔丧日期，似宜俟奉到谕旨再行起程。终制之事，不特朝廷断不俞允，即国藩亦断难相许。数月后，求台端仍出治军，共维大局。至假期之久暂，恭候圣裁，尚可徐徐商奏。阁下到籍后亦可酌定奏陈。前日派陈得月省问尊恙，闻其在途患病，不知已到六安否？先此奉唁孝履，余俟明日续布。

复陈作梅 同治元年七月十二日

假期之久暂，请旨定夺。论希庵之孝思，则愈久愈好，以终制为妙；论其病体，亦宜在家稍久乃可复元；论两淮苗、捻之多变及湘军统率之不易，则希帅离营断不宜久。顷闻其将由省起行，当面商一切耳。

复欧阳定果 同治元年七月十二日

两接来函，知在下游诸凡清吉，至以为慰！熊字营操演尚勤否？不扰民否？贤侄有帮办之责，宜常常劝诫各勇严禁骚扰，保全令名，至要至要！贤侄亦宜立志学作好人。第一贵勤劳，公事则早作夜思，私事则看书习字；第二贵谦恭，貌恭则不招人之侮，心虚则可受人之益；第三贵信实，莫说半句荒唐之言，莫做半点架空之事。修此三者，虽走遍天下，处处顺遂矣。

致左中丞 同治元年七月十六日

久未奉惠书，不知近状何若？玉体轻健，劳苦为民，想多佑助。此间诸事如常。金陵自六月十六、二十五日两战后，贼未再出扑营。发探侦得将以雨夜猛扑一次，已备之矣。春霆办广德州招降之事尚无确耗。霆、沅两军病者极多，金陵至日死三十余人，闻之心悸！希庵于初六日闻讣，初十日弟为代奏。渠将二十前回安庆，面定一切，再行奔丧旋里。苗事甫有头绪，生此波折，深恐其伺隙而动，重烦兵力。袁帅因病请退，两淮千里空虚，岂弟照料所能周？此敝处之大虑。苦雨作寒，有碍秋收，亦一虑也。

芗泉自粤至长沙，可谓至速，尚未闻其自长沙起程。粤厘闻不可恃。星使有与劳帅分成之说，而劳帅实把持牢固，此亦意中之事。惟蒋军指日抵浙，弟无力协济尊处为深愧耳。顺问台安。

致李少荃中丞 同治元年七月十六日

希庵以七月六日闻讣丁母忧，敝处初十日为之代奏。渠二十日以内将自六安回省，面商一切，即行奔丧西旋。苗逆之事稍有头绪，忽然生此波折，恐苗民又怀叵测，两淮行且骚然。计谕旨不过赏假百日，而希庵往返必且半年以外。鄙人才力实不能更顾淮北，但愿袁帅病日痊愈，北门资其卧治也。

复李希庵中丞 同治元年七月二十二日

十八日惠缄二十日接到，代奏谢恩之大咨亦于是日接到，其折件即于二十一日拜发。辞谢出以至诚，著语亦不必过于切实，恐不知者疑为矫也。尊恙近日大愈，传闻之词亦大改。吾辈当自爱其身，而后精力足以报国。否则空怀忠君之心，全无耐劳之实，则尤悔日多矣。

雪琴来赴尊处之吊，十九夜到。国藩劝之在此少候旬日，以待台旆之至。作梅兄丁艰，与尊处闻讣先后数日之内。彼此回籍治丧，将来再出，或亦可参差同至。彤云病尚未减，不食粥饭已十四日矣。午帅病闻甚重，恐不能再留数月。都直帅可接临淮一席否？请预商之。

复沈中丞 同治元年七月二十三日

二十日接十五日惠书，敬悉一切。筱泉来此，备述起居多福，选将练兵，夙夜匪懈，至为佩慰！应行复商之件，条列如左：

——里下河办米运费不赀，抵津后，闻杂费亦巨。吾辈量力措办，自当以米价与各款并计。少荃明岁自不能不办海运，江西之米附苏米以行，合吾三人之力办此创行之举。其天津零费，不审有可少减者否？

——王护赣道，丛署赣守，允惬物望。弟已批赣局交王接办，瑞、袁、临三府归并省局。念慈急于归觐，自不能不允其所请。江西司道委任不至乏员，此间则深以无藩司为苦。近因希庵丁艰，敝处须兼抚篆，弥虞丛脞矣。

——南丰等县团捐请奖之案，弟久思之不得妥善办法。将姓名榜示通衢，以无人禀揭挑剔为主，自可稍彰公道，然亦恐其雷同附和，并为一谈。鄙意弟与阁下暨黼堂皆久在江西，各县团练出钱之多少，功效之大小，亦差有耳目闻见。如宜黄报捐数二十五万有奇，与吾辈闻见全不符合，则虽供证佥同，亦宜驳之。准此类推，则各县来报捐数者，报团功者，皆可以吾辈平日之闻见、心中之尺寸驳之。皖北宿松县顷以团捐请奖广额，弟以去年失守无功批驳矣。国家定例，督抚以司详为凭，司道以县禀为凭，州县以绅民公呈为凭。论者谓如汉学考据之家，惟恐其说之不出于人。弟则素性武断，拟仿理学陆、王之家，惟恐其说之不出于己。阁下榜示之法善矣，欲更进刍荛，请参用鄙人武断之法。可否？

——江西须另练一军，弟久有此意。屡向养素、少仲、子大、竹庄诸君征索本地将将，洎无以应，深以江西腹地空虚为虑。来示欲练额兵为一军，此策最善，鄙意愿急赞成之。岁约十万金，不过费养勇千五百人之口粮耳，何足介意？陈镇精明而多疾病，万镇耐劳而少条理，各有所短，然均未染习气，可以集事。惟既经离汛归各辕操练，即不必令半年归汛，竟可留辕长操，与长征之兵无异。又欲整营规，须令其住帐棚、扎垒、挖濠，若近贼相持规模。江西城外苦无扎营之地，若跑大队及枪炮打靶，尤嫌太窄。或令扎驻青云浦，或调兵三千分扎六垒，小操则调之城边，大操则阁下就往，庶几气势较壮，渐成劲旅。

——刘青云事，阁下亲提审讯，必可洞见垣方。弟恐刑幕回护前失，文员作践武营，故尔加意推敲，断不肯意气用事。

复欧阳筱岑 同治元年七月二十四日

春末夏初军事颇顺，大江两岸迭有驱除。舍弟进逼金陵，本约多将军由北岸同进，不意陕西告警，多军西讨，舍弟孤军深入，至为危虑。比幸营垒已固，数战却敌，足以自立。而洪逆巨寇老谋坚守，储峙极富，克复之说正自遥遥难期。又各军冒暑远征，疾疫时作，百物昂贵，比常价或增至三四倍，欠饷过久，士卒愁苦。今而知佳兵果不祥之器也。

夕堂老人遗书，惠甫曾商及重刻，属鄙人为之倡。弟以达官刻书，强作解事，譬如贫儿暴富，初学着靴，举止终觉生涩，然亦不可以已。若云慨然倡首，则

诬也。

复左中丞 同治元年八月初三日

十七日，惠书敬悉。油埠大捷，得绸旗至四五百面之多，则悍贼之大创可知。二十三日再出打行仗，想更得手。芗泉之头队，日内计已过南昌，待其到齐，可否以芗部打淳安、严州，而阁下率各军打龙游、金华？乞示知。若芗泉果打严州一路，则弟可饬朱云岩率勇助剿，唐桂生亦可助力，盖歙、旌去淳、严皆不远也。

此间近状如常。金陵疾疫未止，援贼已到数起，尚未开仗。春霆招抚伪保王童容海一股，似已办妥，留三千人，其五万人须遣散之资尚未筹出。又，米贵难购，看来弟与阁下均患人多，力不能举其体矣。得京报，何根云改为斩监候，前新闻纸所刻误也。

袁帅病甚，断难再留；希病亦未痊，迫欲回籍。两淮无人管理，如何！复请台安。

复李少荃中丞 同治元年八月初五日

——刘营勇夫伤毙杨令一案，关系甚重，务须认真查办。宜杀一弁目或杀数勇乃足伸法，断不可敷衍了事。淮勇野气未除，阁下须苦口教之，严法惩之。从前次青之于平江勇一味宽纵，识者知其无能为。至丙辰三月烧杀辰州勇二百余人，次青不究，又庇护之，鄙人则深恨之矣。今日之与次青决裂，其根尚伏于彼案。阁下设身以处，俨若代为杨令之尸亲而与铭营为仇，则足以伏服各官绅，而淮勇亦知畏惧，渐成证果矣。

——太湖水师即在上游造船，由通、泰航海入沪，船之尺寸概照来函所拟办理，另备公牍咨达冰案。

——发逆思从通、泰、靖、如一带北窜，里下河空虚，良为可虑。现咨请杨军门赴彼一看，恐须调杨、彭部下分防该处，徒奏明责成都将军，亦复何补？如上游船少，须令昌岐先顾此路，而略轻松沪、泖、淀一带。通、泰，里下河一带，正淮扬水师之专汛也，望与昌岐商明，分别轻重先后。待太湖船只造成，昌岐专防通、泰、里下河，李朝斌专剿泖、淀、太湖，而松沪则黄、李共防，庶敷分布矣。至新红丹船四十号，闻在粤为飓风所败，或可不来。

——上海关税、厘局既已分两大宗，则入款不至含混。吴公虽迷离，而目下替人实难。筠仙最不相宜，鹤汀亦须到皖察看果否胜任愉快，再行奉商。吴公甄劾，应由尊处主稿，挈衔办理，敝处不宜越俎，且事太多，不能丝丝入扣也。

——鲍公中秋后可打东坝、高淳、二溧以达金陵。若其顺手，九月可至钟山，届时再札华尔前来会剿。台旌暂不能离沪，镇、扬一段，殊觉无人主持，午帅希帅，皆须回籍，长淮亦无人主持。二者皆目下可虑之大端。

——承协银四万，何以至今未到？务祈设法汇解，或在浔、汉洋行兑汇，亦可速到，万不可再搭威灵密以致迟误。

弢甫潦倒以死，良可悯伤，请阁下在沪助其后事，而鄙人在皖恤其眷口。仲远数家所依，亦不能不有所以恤之。

致杨厚庵 同治元年八月初七日

正封缄间，闻忍斋言阁下已于前月二十八日赴扬州、镇江察看下游形势，惜敝处函咨稍迟，恐台旆不能远赴如、靖、通、海等处。然南岸常熟、江阴之贼若渡江北窜，必在如皋、靖江、通州、海门等处，必不在泰，兴以上，可想而知。如阁下业已自扬镇返旆回至老营，敬求不惮劳苦，再至通州、海门厅境一行，或乘兴一至上海，更妙更妙。盖水师欲成大功，必由洞庭直至海门乃为圆满，他人看十遍，尚不如阁下看一遍之了然也。特此奉恳，再问台安。

复李少荃中丞 同治元年八月十三日

程学启战守可恃，似须调归大纛左右以固根本。青浦之守与不守，无关得失。阁下既以鄙人不分兵、不兼顾之说为然，则青浦亦在兼顾之列，必有所弃，而后能有所守也。忠党于松沪战争不休，阁下断不可离沪，顷十二日已专折奏明矣。

复恭亲王书大稿刚正精细，佩甚佩甚！与洋人交际，丰裁不宜过峻，宜带浑含气象。渠之欺侮诡谲，蔑视一切，吾若知之，若不知之，恍似有几分痴气者，亦善处之道也。

复左中丞 同治元年八月十四日

伪保王一股，已定留用三千人，余俱遣散，每人给途费千文。顷春霆牍来，又请再留三营。弟昨奏此案，折尾声明如降众另生枝节，随时具奏，断不回护云云，盖亦恐春霆之不能妥办此事也。

次青既将全撤，可否免其一劾？弟既据公义以参之，而尚不能忘昔日之私好。告苍天留点蒂儿，好与朋友看，请为台端诵之。希庵到省十日，病势渐好，惟思归甚迫。三奉谕旨，坚留不准回籍，恩眷过隆，进退两难。

九舍弟处日内未开仗。金陵、宁国疾疫之多，似更甚于尊处。少荃在上海又于八月初二日获一大胜，较之五月二十一日之役，斩擒更多。洋人坐观成败，少荃虽万分危急，从不求洋兵出队相助，其足以自立者在此，其足以招忌惹是非者，亦未尝不在此。沪中自方伯以逮众流，奉洋如神，积非胜是，竟不得一善处之法，奈何！

复张凯章 同治元年八月十七日

顷接公牍，惊悉令弟樨园遽尔仙逝，感悼曷任！阁下天性笃挚，友爱逾恒，令原之恸，尤不知若何哀惋！仆前此不深知樨园之为人，但闻少荃、墨林诸君之论，知其才气恢张，谋足应变。迨至去冬徽城被围，乃知其胆识迥出流辈，方倚以为吴越长城、国家柱石，不仅为敝军幸。岂料遽埋玉树，不竟其用！斯盖东南全局之厄，匪仅德门陨此良器也。

阁下久历戎行，尝尽艰辛，近以弁勇多病，方且忧闷百端，况复遘友于之戚！知必万难遣此。然目下宁国一郡实皖南第一要区，务祈强抑悲怀，留镇数月。待希庵百日假满，自籍来皖，届时国藩移驻宁国，阁下再作假旋之计。特此奉唁，诸希心鉴，顺请台安。

附去高丽参二十两，贵营弁勇患病最重，必须服补药者，请阁下酌量匀给，以表鄙人区区之意。

复左中丞 同治元年八月十九日

芗军行程迟滞，闻在长沙亦颇扰民。浙事甚大，蒋、刘二人不能为左右分忧，殊为焦虑。到衢后，似须令芗泉共扎一处，朝夕追从，以阁下之身教，苦口谆诫，或当少变故态。否则彼方矜功负能，专己自足，不复虚心以求所未逮，恐未足以当侍逆也。

沪上司饷之人不能不谋更置，惟心地正大而又娴于夷务、长于理财者，实不可得。不得已而思其次，则能理财而略通夷情者，即为上选。筠仙顷与鹤汀同来此间，筠当小住，鹤可即日赴沪，不知少荃如何位置。

希庵于初九日具疏陈情，计二十六七批旨如不蒙俞允，尚当再疏续陈，拜表即行。论圣恩则不能无负，论孝道与病势，则当为仁人君子所共亮。敝处折件由湖北、河南驿递者，六月二十二日发者至今未奉批回；其由临淮，邳、宿驿递者，七月二十一日之件已奉旨五日矣。希庵奏报向由临淮一路，故可计日待命。尊处以后奏事，或填明由安庆、临淮达京，则往返不过三十余天。希庵唁函，亦可由敝处汇寄。

何前督事，京师似分门户，谏官主决，祁、万诸公主缓，谕旨报从缓议。今岁停勾之年，明岁必可及宽政矣。

复晏彤甫 同治元年八月二十三日

接八月初五日惠书并密函一件，知彼案已于七月二十八日复奏，虽未尽情摅写，而真气满幅，亦自一语千钧。阁下与椒生前辈皆敦厚和平，断非妄攻摘人短者，合观两公之言，则粤事概可想见。弟忝窃高位，又窃虚名，亦不欲率有讥弹。惟是非所在，则未肯涉于媕婀摩棱之习。此事本系敝处切肤之痛，重劳台驾远出经营，任劳任怨，殊抱不安。咸丰九年郭筠仙在山东兴办海口厘务，地方官吏阻挠，不便昌言尼之，则暗嗾奸民恶痞打其局卡。阁下以星使督办数省之饷，固万万不必虑此。然挠法者之伎俩，大抵借奸民以生风鼓浪。望阁下谆嘱总局及分卡各委员小心和气，多通殷勤，不张气焰，则宜民宜人，波浪不兴矣。

致王子坚 同治元年八月二十三日

南赣四属厘务，仰赖阁下综持全纲，妥为经理。瑞、袁、临三属去赣较远，已归并省局办理。粤东全省厘务，彤甫同年竭力经营，闻事多掣肘，不知果可次第兴办，有裨浙、皖否。如其整理就绪，则银钱起解必度庾岭，经过赣、吉各属，求饬各州县妥为照料。阁下于彤翁亦系同年，于筱泉、少彭皆系寅好世交，凡粤厘消息如有所闻，望随时飞缄见示，并与彤翁、筱、少诸君常通音问，实深感荷。

致鲍春霆 同治元年八月二十四日

顷奉谕旨，知宁国一案，阁下已得云骑尉世职，至欣至贺！

宋长庆等至广德州办遣散事件已有头绪否？童容海投诚一节，诸事皆妥适否？闻其党中有头目数人不愿归顺，有仍回贼中者，有中途走散者，不知随童投诚者实数若干人？愿领票回籍者实数若干人？乞详示。

顷接浙江左中丞信，浙中之贼欲由徽、宁、广德州以援金陵。敝处现饬朱守旌德、唐守徽州、张军守宁国县，皆主坚守而不主迎剿。阁下待张军至宁国府后，贵部全军宜先至广德州一行，一则童容海降众尚未就绪，须以大军镇驻数日，乃能安心帖服；二则浙贼若由广德赴金陵，贵军可拦截击之。阁下亲至广德一行，不过多延旬日，仍可进攻东坝。

闻贵部病者极多，伤悯之至！兹送去高丽参三十两，烦阁下择弁勇之病重而应补剂者酌量匀给，以表鄙人区区爱士之心。

复左中丞 同治元年八月三十日

侍逆由徽、宁援金陵之说，近果已大露否？春霆收童容海一起降贼，兄前虑其难于妥善，弟疏中亦言恐其另生枝节。其党朱大椒果内乱，自相残杀。童容海仅带万余人夺门而出，仍投鲍处，带三千人效力赎愆，不知此后事局遂大定否。弟有一奏片、一咨、一批，均已咨达冰案。兹又前后二信抄呈尊览。

目下杨七麻及古、赖、刘、蓝等逆麇集广德、建平一带，侍逆又将假道宁、广，群凶汇萃，可虑之至。而皖南多病更甚于浙。姚秋浦观察一病四日，于二十六日长逝，仓卒竟乏替人。今岁春夏之交气象甚好，五月以后，意思常觉郁郁。各营得力将弁时闻凶耗死丧之威，不寒而栗。德薄位尊，天降大戾，只增愧惧。尊处自冬、春苦战屡捷，共拟能事，可回天地，近亦为病所苦，而刘、蒋两军又不尽惬人意，想公意绪或与鄙人同也。

晏彤甫报解七万，以四数交敝处，三数交尊处，不知何日可到。鲍军及金陵朱、唐各军欠饷多者十一个月，极少者亦八个月，得此稍慰饥渴。闻闽中徐树人雅慕楚军，称道不绝，其于尊处颇有意否？能通殷勤于彼，借以索闽海关月饷否？

希庵初九日一疏陈情，二十六日奉到寄谕，准假百日。唐义渠暂署皖抚，待唐到任，乃许希行；待希假满。乃许袁归。朝廷处分秩然，惟袁病太重，恐难支耳。

致官中堂 同治元年闰八月初一日

下游各军入夏以来疾疫繁兴，秋后尤盛。鲍军将弁勇夫病者将近万人，舍弟金陵一军乃逾一万以外，死者各日数十人。徽州江、张、朱、唐各军亦十人而病其六七。春霆克宁国后，本拟由东坝进剿溧阳、溧水，以达于金陵之东北隅，因广德州贼目童容海有投诚之意，往复再四，久未就绪，最后缴出伪印、伪照，一律薙发，编立五营。甫经八月十二出奏，而事忽中变，贼党内乱，伪目朱大椒等与童容海相仇杀，童仅带万余人来投鲍营，广德得而忽失。杨、刘、古、赖诸伪王麇集广、建一带，伪侍王亦将由浙假道宁国以救金陵。鲍军积劳久病，口粮欠至十一月，不知足御此巨寇、解此纠纷否？国藩从戎多载，惟八年冬与今年秋士卒极病，今年尤苦，并无买米购药之资。焦灼之余，聊报一二，以答廑系。

多礼帅一军，谕旨屡饬敝处调度。盖因礼堂入关稍迟，又久不接尊处奏报，故有改派胜帅之旨。厥后鄂军已解南阳之围，多部又有入秦之信，朝廷疑虑已释。顷奉八月二十一日寄谕，已令胜剿渭北，多剿渭南，分办回匪。以多公之劲旅，应可所向有功，第蔓延已广，恐亦难期速效。如果蒇事神速，多公凯归以后应否果驻南阳一带，仍求阁下卓裁入奏。敝处前有献策者言多军宜驻河南，弟函告渭春中丞，意见亦合，曾经咨达冰案。即以此议复奏，究竟有益与否，求阁下随时斟酌，弟初无成见也。

复左中丞 同治元年闺八月初五日

疾疫之多，霆军为最，金陵次之，贵军与徽、旌各军又次之。水师虽多病，而死亡较少，希军则病亦较少。江以北之劫数，固当轻于江南耶？

小丹阳之贼连日窜扰秣陵关，太平府一带，距金陵营不百里，距金柱关仅二三里。该处防兵仅千人，殊嫌单薄。芜湖守兵四千五百，而相隔百里以外，不能相救。现调江南巢县兵至金柱关协防，即朱南桂所带之千人也，不知赶得及否。杨辅清、黄文金、胡鼎文、古隆贤、赖文鸿等酋麇集于广德、建平之间，而伪忠王又有派众酋援救金陵之说，伪侍王亦有假道宁国下救金陵之说。八面受敌，疾疫不止，窃恐春霆不足了此。阁下何以策之？

弟办江西厘金有名无实，省局比赣局尤坏，不特不能如东征局之数，亦并不能如河口、景、乐三局月解之数。黼堂总办粮台，又管厘务，半年无书信来往，不图漠不关心若此，恐不能不一参劾。公为我设方略，应如何而厘金乃有起色？顺问台安。

致晏彤甫中丞 同治元年闺八月初八日

今年皖南疾疫甚行，无论官绅、军民，十人九病。鲍军现在病者七千余人，金陵舍弟一军数又过之。米粮百物昂贵异常，兵勇药资亦无所出，可谓奇苦，盼望粤中厘饷甚于大旱云霓。然创始实难，欲速不达。且官员阻挠尚可力为驳饬，绅民观望，只宜徐为开导。缓急刚柔之际，阁下自有权衡，无因此间迫切之求，而施之或失其序也。

复李少荃中丞 同治元年闺八月初九日

——太湖水师统领李朝斌欲先赴上海泖、淀一看，带外江三营前往，看明路程地势，渠仍回皖、楚造船募勇。其所带之三营，阁下与昌岐即可留之协防松沪。目下松沪吃紧，昌岐自可不必出江。添此三营，泖、淀、平嘉一带当敷分布矣。其靖、如、通、泰等处，只好暂置不顾，待李朝斌成军后再说。

——蔡东祥、阳利见可调赴靖、如，赖荣光、陈东友似不可遽离浦口，以其为上下交接之区，甫过九洑洲一卡，不可无营以接应也。轮舟及华尔兵船巡防通海，甚好甚好！铜陵夹尚无船厂，木料极多。赣州后帮大木又被风所打，全漂入铜陵夹矣。贡院竟恐造不成，不知何故。

——鹤汀早已起行赴沪。筠仙今日坐轮舟以行。渠与仆儿女姻亲，若必令其履任，须由尊处奏明请旨，或言沪中急需得人，暂不回避。渠性情笃挚，不患其不任事，患其过于任事，急于求效。若爱其人而善处之，宜令其专任粮道，不署他缺，并不管军务饷务。使其权轻而不遭疑忌，事简而可精谋虑，至妥至妥！切不可使权位兼隆，耳目众属，急于功效，反多损失。

——青、浦得之已久，此时自无弃而不守之理，来示布置似俱妥善。此后贼势趋重金陵，沪上应无他虞。惟兵力尚嫌单薄，阁下急须多选统领营官，日夜训练。鄙人所期望于淮勇者甚大，寄语珂乡诸君子努力图之，不可以目前立功自足。

致张凯章 同治元年闺八月十三日

前闻台旆送令弟灵榇至祁，薄染寒疾，方深系虑。顷闻尊疾痊愈，已回泾县，为之少慰。怔忡复发，尚不甚剧否？合营将士近日渐次就痊否？国藩能鲜德薄，不克感召天和，挽回厄运，累及军士疾疫繁兴，死亡相继，忧愧何极！

贵军十营初定分防宁郡、宁邑，后因广德复失，改以韦部守宁邑而派贵军守宁郡、泾县。顷因鲍公抱病，霆营难遽拔动，又改令贵部暂守泾，旌。三次更改，几令阁下无所适从，抱歉之至！大约宁国县决以韦、洪守之，此外拔营之或迟或速，驻扎之或泾、或旌、或郡，听阁下随时斟酌，敝处不遥制也。

至于阁下回籍之行，必可允许。迟则待明年希庵假满之后，早则今冬起程。目下各营未移，守局未定，尚望勉力支持，不宜遽作归计。至恳至恳！

复左中丞 同治元年闺八月二十三日

徽、宁各营疾疫如故，鲍、张实已不能成军。据少泉报，苏贼十余万前来抄鲍军之后路。顷附片备陈疾疫流行，犹未将苏贼西来一节入奏。李信抄呈台览，奏片另咨奉达。

慈溪又失，宁波可危。士良请拨质斋一军，慈溪去郡仅四十里，魏军远隔千里，何能拯救！华尔锐意赴宁剿贼，誓尽杀广勇之从贼者，亦在慈溪中枪而死。华尔在上海、宁波为中外所推服，既失此人，众志一颓，贼焰愈炽，恐宁波必无完理。质斋尚在马金、昏口一带否？皖南各军既不可恃，则魏营不可轻动。万一贼由歙南窜犯婺源、景镇，则江西腹地又将糜烂，而尊处之厘饷首受其害。除魏军外，更有何法可救宁波？伏候裁示。

复官中堂 同治元年闰八月十四日

此间皖南诸军为病所苦，死丧之威，令人不寒而栗。弟自度凉德薄才，不足以挽回厄运，奏请简派亲信大臣来南会办，片稿咨达冰案。春霆、凯章若久不愈，皖南实岌岌可危。万不得已，请调吴廷华两营来皖协防。渠籍隶皖南，添招本地劲卒，兼集近县团练，尚可一呼而聚。目前补救，舍此别无良法。而鄂中少此千人，尚不至遽有所损。尚冀俯允，饬吴丞迅速拔营，星夜来皖，不胜感祷！

南岸兵力既不可靠，则北岸亦处处宜防。石清吉十营本有万不可动之势，因多帅飞调蓝镇等三营入陕，而阁下亦调之西行，弟不便阻留，业已照咨转行。此后留庐七营，万望阁下无再调动，至以为恳！若蓝镇等三营能留鄂、皖境内，不令入秦，则更妙矣。沪上代征楚税奏归敝处，极感厚意。然彼中积弊已深，百孔千疮，竞有不能迅速廓清之势。

复毛寄云中丞 同治元年闺八月十五日

东征局之开，以鄙人从军于外，重劳故里，官绅士民殚力费财，寸心久抱不安。其或浮言恐沈下怀，亦非至愿，特以人多饷绌，他处无可借箸，不得已而出此。来示所指数君子任劳任怨，维持调护，久已铭诸肺腑。惟是箕毕殊情，或张其口；圭璋特献，或刖其足，尚当妥谋剡牍以酬劳勤。汾阳则累函辞谢，出于至诚，固不必相强也。

陈、郑二镇之事，前缄业经详陈，兹又承再三谆属，爱才如命，敢不仰体盛意，剪拂而驰驱之？参员赴鄂控案，此间亦有所闻。然九年冬樊镇一案波浪掀天，卒亦风平天霁，帆樯无恙。此次怒涛之兴固当少减，舵师长年正可安眠以待其自定，无遽卒卒也。

下游各军为病所苦，春霆、凯章、厚庵皆抱病颇重，将士死者十而二三，病者至八九成。敝营务处如姚秋浦、甘子大皆染病不起。鄙人凉德菲才，不足以挽回厄运，已据实奏明，请简在京亲信大臣来南会办，不知果否俞允。片稿另达冰案。

各军欠饷至十一个月，医药无资，江西厘务极疲，顷已专札申饬粤东厘金。彤甫同年刚柔互用，苦心经营，卒乏成效。黄萃农前辈新简粤抚，或可于敝处稍一尽力。

复郭意城 同治元年闺八月十五日

令兄筠仙亲家至此，屡就商出处之宜，殊觉季主莫卜，詹尹难决，卒以斯世滔滔，出固奠知所届，处亦难以自由。或本省有警，由大府咨请劝捐办团；或邻邦不靖，由言者奏请募勇赴援；又或书局已毕，当路变更，因谋食而设法干求，因细故而百端龁，皆属意中之事。祝发而仍不免喧嚣，何如早作下山之计，一为酒肉之僧？谋议未定而少荃自上海特放轮舟来皖迎迓，遂于初十日解维东下，杜伯升从此俯首缰锁矣。因思阁下萧然物外，不受羁绊，良为胜算。然抚幕例称腥羶之地，厘局亦有黜陟之权，予夺所在，恩怨归之。筠公言贫士求厘差者，每向山中请阿兄关说尊处。即鄙人远隔二千里外，亦常有湘士求关说尊处，冀得厘差；或湘官冀得美缺，亦以为取决于意城先生之一言。然则阁下今日之所处，自视以为大隐；自世人视之，则权门也。令兄筠公欲急为阁下另谋菟裘，即鄙人亦疑智者择地而蹈，似不如此。因来示有终日防人之语，聊贡一二以备参酌。

此间各军为病所苦。杨、鲍、张三公皆遘疾颇重，霆营如黄庆、伍华瀚之死，凯营如张运桂，皆关系全军之兴衰。今年军事稍顺，而疾疫繁兴，天意茫茫，不可推测。猥以菲才忝此高位，彼苍降罚不于庸陋之身而于无辜之众，益增惶悚。

复李少荃中丞 同治元年闰八月十六日

冯日坤即行正法，大快人心，计沪上绅民与外国商贾皆将拍手诵德。华尔伤亡，宁波殆不可保。士良甫放斯缺，即遘大变。吾平日好言“运气”二字，良有以耳。魏质斋现驻马金，昏口，系皖、浙、江西三界要区，断难移动。即使可拨，亦岂能救宁波千里之急？大约洋人器械虽精，若非合各国之力，积累年之愤，亦不能所向克捷。观英、法青、嘉之退，华尔慈溪之挫，实亦不甚足畏。吾辈当细心察看，师其所长而伺其所短，不说大话，不疏礼节。彼若讲信修睦，吾不稍开边衅；彼若弃好败盟，吾亦有以御之。

红丹船四十号，劳帅又奏令来江。飓风打坏以后尤不可用；应请阁下会列鄙人与都帅衔，仍行截之回粤。厚庵现在抱病，不能遽赴下游。俟太湖水师办成，仍令李朝斌专管松沪、泖、淀，黄冀升专管淮、扬、里下河，庶几责有专属。厚庵不必东下，且金陵未克以前，上游处处可虑，厚庵仍宜驻九洑洲以上，未可遽东也。

忠贼率数十万众上援金陵，力御鲍军，自是意中之事。然来示有二十一日之期，有冒充官军号衣数万之说则不可信。鲍、张已病，其军几无人不病，何能御此强寇？天意茫茫，未知何所究极。鄙人忧灼之状，具详十二日奏片中，另达冰案。

致黄莘农中丞 同治元年闺八月十七日

侍欲减珂乡丁漕浮收之弊，去年所定地丁每两纳二千四百文，漕粮每石纳三千文。厥后征输不甚踊跃，州县多称不便。今年改立永章，略有变改，不知将来可一律办妥否。兹将示稿抄呈台览，是否妥惬，伏祈指示。如有不便于民之处，敢请台旆于经过珂里之时代为调停，即不便于官之处，亦须体察入微，乃可垂久。目下各属官绅会议，大约从者多而违者少。拟俟大纛行至九江一带，即将要紧卷宗抄送尊览。

复鲍春霆 同治元年闺八月十九日

接十六日来函，得知尊疾少愈，为之一慰，而犹以未全愈为念也。贼至金宝圩掳粮，此意中之事。现已函商雪琴侍郎，请其派船赴水阳一带矣。此时急务，第一，望阁下与各将士病体全愈；第二，保宁国府县两城；第三，清水阳等处，保宁国之粮路；第四，救金宝圩之百姓。请阁下告知宋、冯、娄诸公，依此次第，分别缓急办理。

饷项又缺，鄙人愧念之至！今日解银四万以济贵军，又以二万济凯章，五日之内必续解也。

复晏彤甫中丞 同治元年闺八月二十三日

接八月初五日惠书，知即入闱代办监临事件，威风莅止，官绅瞻望。羽仪德望既为众流所归，此后办理诸务当无差池，慰企无已！

汪宝树及前此单开各员，尽可即由尊处奏派。星使体制本宜专断，除任怨之地，敞处可稍分担荷外，余皆请台端一力主持，鄙人不必与闻。筱泉已到粤否？念念！

江西厘金大坏。日内大声疾呼，并拟附片一陈其弊，不知能稍整顿否。少迟再为详陈。

复吴竹如 同治元年闺八月二十三日

接奉五月二十八日惠书，裁复稍稽，至为歉仄！仰荷箴诲，拳拳以古人道谊相切劘，感戢曷既！国藩秉质粗疏，晰理未精，忝窃高位，兼攘虚名。责任之重，属望之众，盖实出于意计之外，亦自日处危机之中。虽积功如山，莫可报称，故不复课程功之多寡，但课每日之勤惰。即训迪僚属，亦但以“勤”、“廉”二字相勖，不更高论要道。至方寸检点，则惟是急功、近利、穿窬、乡原，鄙夫数大端，以免此为至幸。大抵皆是人欲之私，更无所谓天理之私。每日诸务蝟集，酬接纷纭，身未及检，事未及毕，旧书未及温习，而光阴忽忽已过，刻漏又尽矣。

来示又以安危得失取决片言，虽不至如此之甚，然亦尝蒙天语垂询，令其汲引善类，厘察贤奸。自以见闻极陋，好恶或淆，多以无员可荐据实复陈。盖既自度无知人之明，而又疑封疆将帅由外疏荐，一时之裨益甚少，方来之流弊孔长也。然鄙人之辜负清问，无补时艰，即此已可见其大凡矣。方存之谓敝幕人才颇盛，此乃过情之誉。珂乡贤达如杨璞庵，陈虎臣昆季、洪琴西、沈介夫皆处以清要之职，知其久游德门，廉正耐劳，渐染有素，故敝处礼而用之，百不失一。存之、朗仙计不久亦来此间。此外尚有贤才可以相助为理否？幸倾夹袋之储，无吝百朋之锡，至祷至祷！

复官中堂 同治元年闺八月二十八日

上游如此紧急，弟初不知；而下游之危急，则阁下亦有未尽悉者。伪忠王带大股援贼二十余万攻扑金陵官军营盘。二十日、二十一二、三连日夜逼扑极猛。据报洋枪之多，贼势之悍，从未有如此股者。伪王黄文金、胡鼎文等股自东坝扑犯宁国。鲍春霆尚在芜湖养病，宋国永代统其众。二十六日拨六营至新河庄迎剿，官军挫败，退回宁国。霆军病者死者合计将近万人，何能御此大敌？大江南岸之危实如累卵，不特江西可虑，即鄂境亦处处可虑。南岸果有疏失，则乘间偷渡北岸，亦属意中之事。

石清吉守庐之十营，前此多帅与阁下调去蓝镇三营经弟截留者，今已不敢再留，札令仍赴鄂中矣。其续调之三营，则务乞阁下飞札停调。庐州关系极大，不特为皖北之枢纽，亦为鄂省之屏蔽。千恳千恳！

至吴廷华二营，在鄂省不过为附庸之小枝，在皖南则可添招三营，联络团练，或亦保全危局之一计。至于南北两岸、皖鄂两省，不久恐有非常之警，则必求阁下奏调多帅全军回驻黄州境内，然后徐观事变再行调度。秦事既责成胜帅，则多军自以保鄂为主，其次乃援皖，又其次乃援豫也。

复左中丞 同治元年闺八月二十八日

近日危险万状。伪忠王率二十万众攻扑金陵舍弟营垒，据报凶悍实过于四眼狗。新添之营，久病之卒，深为可虑。胡、黄、李等酋由东坝犯水阳、金宝圩，宋国永派六营迎剿，二十日在新河庄败挫一次。鲍春霆养病芜湖，将于二十五日力疾还营。贼若直犯宁国，固虑霆军病卒不足御之。即由湾沚、南陵断我饷道，宁国亦无可守之理。自皖南以至金陵一片糜烂，殆无一处可恃。欲仗阁下大力饬芗泉迅攻淳、安，就近保救徽州；抑或淳、安难破，即从马金岭绕援徽州。胡、黄、李逆股若破南陵，必由青阳、石埭直奔景德镇，亦求阁下早为之所。只要徽州、景镇二处守得住，大局尚堪挽回。弟自愧调度乖方，咎无可辞，惟恳极力挽救。至感至祷！

致朱云崖唐桂生 同治元年闺八月二十九日

下游信息紧急之至，宁国恐不能保。纵使守住宁国，亦恐贼从南陵、青阳上犯，或由石埭犯祁门，或由东、建犯饶、景，皆不可不防。现已调刘胜祥二千、陈拔山千人守景德镇碉堡，特先与阁下商定：如宁国失守，则请云岩退守徽州，桂生退守祁门；其休宁一城，请云留一营、桂留二营守之，概交云岩调度；若宁郡幸而守住，贼已从南陵上窜，果闻青阳、石埭失守之确信，亦请云退徽州、桂退祁门；若宁郡与青、石未失，则不可闻谣言而轻移动也此未定之事，故无公牍。

芗泉方伯一军，已与左帅商定留作活兵，徽州急则援徽，景镇急则援景，兹有寄左帅一函，求桂生专人飞递。

致李希庵中丞 同治元年闰八月二十九日

自台旆去后，鄙人惘惘如有所失。二十五六以来，警报迭至：伪忠王率大股十余万攻扑金陵官军，闻凶悍实过于狗逆，洋枪洋炮极多；滨江各营系舍季弟所带，营数较稀，士卒又弱，贼现将在该处扎垒，截我粮道，万分危急；黄、胡、李一股自东坝窥窜宁国，宋国永派六营至新河庄迎剿，二十日小挫一次，退回宁郡。现春霆定于二十五日自芜湖力疾回营，而水师既已退出，宁国粮道已断，安能保全两月以内？久知其大有奇变，无法预防。将来变故已成之后，尚求阁下大力挽回。能保徽州固好，否则亦须保全江西。如咸丰十年之局，亦是支一日算一日。

阁下百日假期，本可增而不可减，然大局太坏，则求左右仿胡文忠之例，闻变即出。不情之请，务求格外鉴原。鄙人心已用烂，胆已惊碎，实不堪再更大患。

僧邸与敝处缄牍、与蒋之纯札等件，并抄呈览。求便中寄书与之纯，不必与僧邸常通禀信。敝处复奏苗事一折抄呈，当否乞示。

曾文正公书札卷二十

致左中丞 同治元年九月初四日

前奉上一缄，请饬芗军先攻淳安，为救援徽州之地，亮达荃鉴。以近日军情观之，竟不能不请芗军一援宁国。伪忠王在金陵舍弟营后百道环攻，并有西人落地开花炮打入营中，惊心动魄。自二十以至二十八业已苦守八昼夜，该逆更迭换班，我军无人可换，且病者过多，有万难久支之势。又闻伪侍王于闰八月十四日自龙游起行续至金陵，舍弟之力以支忠逆全股犹形竭蹶万状，岂能再支侍逆一股？此时若得一支劲旅从采石打下，舍弟金陵一军乃有解围之望。鲍军已于二十日在新河庄小挫一次，春霆二十六日自芜湖力疾回营。此时欲由采石以援金陵，不得不专靠鲍军，而鲍军为宁国之贼所牵制，万不能动，动则徽、宁全局糜烂矣。不得已，求阁下饬芗军由徽达宁，支持杨七、黄、胡诸贼，腾出鲍军由南陵、芜湖下援金陵，至祷至感！

由龙游、寿昌至徽，不过三百里，由徽至宁郡二百二十里，芗泉若能趱行，不过十日可到。鲍由芜湖、采石赴金陵，亦不过十余日可到。鲍公一至采石，忠逆或即可解围以去。

全局所系，舍阁下无可吁救者。

致蒋芗泉 同治元年九月初四日

顷接公牍，得悉雄师于克复寿昌后，又连破太平、祝家、油埠、裘家，至为佩慰！惟据称伪侍王确于十四日带贼三四万回援金陵，则皖、吴局势弥形危急。自闰月二十日至二十八日伪忠王率大股围扑金陵营盘，昼夜不息，分班迭进，舍弟虽已坚守八日夜，而病勇太多，无人换班，势难久支。若又增侍逆之众，疲病之后，众寡悬殊，深为可虑。他处别无大支援师，惟有鲍军尚可就近调援金陵，而春霆久病新愈，其军又为宁国之贼所牵缀，不能抽动，动则徽、宁糜烂。万不得已，敬求阁下督率全军即日进援宁国，防剿杨、黄、胡、李诸贼，腾出鲍军由芜湖、采石以援金陵，至感至祷！

若台旆尚在寿昌、龙游，去徽州不过三百里，去宁国五百余里，趱程十日可

到，务求禀商左帅，迅速定议成行。救焚拯溺，莫喻斯急，除尊处外，别无可求之援也。

致左中丞 同治元年九月初七日

昨奉达一缄，请芗军防剿宁国，腾出鲍军由采石下剿，冀解金陵之围，亮达荃鉴。顷得舍弟二十九日信，业已苦守九昼夜，幸得保全。惟地方太宽，病者太多，贼更番进攻，并未休息。且渠尚未知侍逆之将自浙继往金陵，殊恐难以支持。春霆自宁国初二日来信，渠病已大愈，惟勇丁病者尚多，难以出队，贼亦尚未猛扑郡城，惟一意阻我粮道，我军竟有不得不打之势。又叠据逃出胁从人供称：杨、胡、黄、李诸逆决计上犯江西，以为就食之计。金陵之围不解，江西之防不固，二者皆关系极大。务祈阁下迅拨芗军驰至徽州、旌德一带，能径至宁国，与杨、黄、胡、李相持，抽出鲍军下解金陵之围，上也；即不然，能于石埭、太平一带截断上犯江西之贼，亦犹不失为次也。否则，贼踪一入饶、景，无论官军得手与否，而贼志断不回窜，必蔓延江西腹地矣。

又有马融和一股，今春救庐州不及，由河南窜入陕西，饱掠而东，比又由河南窜至黄陂、孝感，将由黄州、皖北回援金陵。皖北空虚已极，各城均恐不保，如何，如何！另有一咨陈商。此事祈阁下为我力筹补救之法。

文忠死，希庵归，此间竟罕共谋大局之人。每有大调度，常以缄咨敬商尊处，公每置之不论，岂其未足与语耶？抑自足而拒嘉谟耶？盍亦箴砭而推挽之？

复左中丞 同治元年九月初八日

初七日接二十八、九两次惠缄，敬悉一切。所论避贼大围包抄之法，历历堪记。舍弟不明此义，以二万扎雨花台，为伪忠王大围所困。弟亦自愧见之不确，不于六、七月间饬令早退，以避长围而取活势。舍弟现虽已坚守半月，幸托无恙，而为洋枪洋炮所苦，伤者太多，竟恐难更久支。又经旬北风，凡银米、子药、援兵均不能运载下行，尤为焦灼。承示极力共谋皖南，断不先越后吴，敬感无已。

综计敝处局势，可虑者四端：金陵久困无援，一也；宁国纵能幸守，亦恐贼从南陵、青阳上犯祁、景，二也；东坝抬过贼舟甚多，厚庵未痊，恐其冲出大江，三也；马融和一股由湖北下窜，皖北各城空虚，四也。求阁下迅速饬芗泉一军由徽入宁，或仗大力挽回前二端之厄，至祷至祷！

致蒋芗泉 同治元年九月十二日

前接公牍，知伪侍王于闰月十四日赴援金陵，即经函请贵军驰赴宁国，不知何日可到。顷接朱云岩信，知宁国县城于初六日失守。该城系派韦志俊、洪容海两军驻防，不能坚守，亦系意中之事。惟一县既失，藩篱已弛，朱云岩守旌德，唐桂生守徽州，两城日内必极吃紧。朱、唐二军兵力本单，病者太众，只能登陴坚守，断难出队接仗，恐该逆扼截粮道，不堪设想。务求雄师星速进援徽、旌两城，如该逆内窜，并求相机拦剿，至恳至恳！

复郭筠仙 同治元年九月十二日

接闰月二十六、二十一日惠书，敬承一切。洋务不宜另设使者，天下事一以常道处之，则身心俱泰。事本轻而视之过重，以为非宜，卓哉至论！久不见贾生，今真不及矣。不惟可补运戊己庚辛等纲，亦可预提癸巳全纲，此案本应会衔复奏，行当以此议达之朝廷。觐唐中丞曾有信来，力言特设使者之无益于事实，中多切当之语，将来亦可参采入奏。鄙人不敢文过护前，或请阁下代拟一稿，与薛公商定。俟薛公来上游面商一次，果无疑义后咎者，即腾章上达矣。

伪忠王之在金陵，百道环攻，不知何处萃聚许多悍贼，洋枪、洋炮、西瓜磞炮，无一不备。又开掘明地道、暗地道，又起土山以俯瞰官营，决积水以灌我运道。自闰月二十日至九月九日昼夜攻扑，并未休息。舍弟多方防御，幸保无恙。然别无大枝劲旅从外夹击，恐永无解围之望。不得已，调王可陞、程学启二军均入濠内，即拟自内而出，与之决一死战。其可自外夹击者，现惟调李军门世忠一军，尚未知果否应调，能否得力。此外则别无外援可调。程学启如尚未起行，务乞催雇轮船，仗阁下与少荃中丞力主其事。自大股贼到，舍弟即与厚庵常通书问，尽释前嫌。此次粮路之获保，厚庵力也。

复左中丞 同治元年九月十五日

金陵官军自闰月二十至九月十二已守住二十三日，顷又由芜湖拨去千五百人，都将军拨援千八百人，又在上海拨程学启千人，亦日内可到。程学启者，沅甫旧部降将之最悍者也。各营调齐，仰托福庇，或可转危为安。若能出濠与之力战，一折忠、侍、对诸逆之凶焰，仿公上年三月十四日未刻乐平之捷，尤为大妙。特蓄势审机不能如公之精，而弁勇又不如贵部之劲耳。

忠、侍、对既悉萃金陵，杨、黄、胡、李诸贼又在宁国与鲍军相持，其计破宁邑而窥徽、祁者，必赖、古、刘一股，探禀亦正相符。此股败残之余，本不足畏，而穷饿无赖，势必拚命冲窥江西。朱、唐病卒过多，胆气素弱，仅能守旌、徽两城，必不能截其内犯之路。务求阁下迅饬芗军驰赴徽州，先剿此股，保吾两人江西之饷源。徽事定后，仍乞芗军至宁郡一行，会同鲍军共剿杨、黄、胡、李等贼。宁国得手，则金陵之围不攻自解矣。

复杨厚庵 同治元年九月十八日

郭柱臣殉节，深堪痛悼！良将难得，忠勋久著，即日当会列台衔，奏请照提督例议恤。以后望谆饬水军，断不准登陆打仗。闻阁下曾坐舢板、竖五色旗遍历金柱关小河之内，四面炮子如雨，不知确否？以后务乞慎重，切不可有意冒险。内河陆贼太多，贵部水军以专保大江为要，阁下尤不可轻入小河陆贼丛中，至嘱至嘱！

闻李朝斌于九月初一日自上海返棹归来，待渠三营回至大胜关以上，再请酌派赖、陈回扎浦口。炭船即日设法遣赴下游。

复左中丞 同治元年九月二十三日

接初九、十三日两次惠缄，知贵军正竭力围攻龙游、汤溪两城，芗泉军一时不能拨动，敬聆一切。官军与贼相持之际，惟守兵或可于守定之后，偶一抽动，若围师与攻战之师，则只可日增，不可抽减也。苦攻城垒，易损精锐，胡文忠屡以诫春霆，公亦尝以攻坚为下策。如龙、汤城贼之气尚固，似宜斟酌，不必以血肉与子弹赌胜。

金陵十八日信来，已守二十八日，大致可期稳固。贼现开挖地道，仍未停工。忠、侍、对三伪王实皆在金陵，屡获伪文及投出之贼供指相符。在宁国与鲍军相持者，为杨七麻、黄老虎及胡、李之类。忠、侍在金陵似有不得不休之势，竟不知如何而有解围之一日。金柱关于十八日获一胜仗。该处与芜湖均处要膂之地，从此中段较松，即下而金陵，上而宁国，亦无饷道被扰之患，差为一慰。

春霆久屯高祖山，贼亦未敢寻之开仗，自是慑于夙昔威名。然霆军可出队者，实不过四千人，自治且有未遑，况能远援金陵？念此不无气馁。

复沈中丞 同治元年九月二十五日

差弁归，接奉十三日复示，荷蒙饬局筹解银二万、火药二万等件，委胡令长芝速解，以应急需，感赖曷既！前此之赣局七万，业已到皖分投转解，尚有省局之银二万、钱二万、粤厘之银三万阻风在途，但求数日顺风，则鲍、张、朱、唐各军皆可点缀。

金陵二十日信来，尚托平稳，业经勉支一月。地道已穿二洞，尚有四洞未穿。据探贼将以雨夜发火轰裂，顷二十三、四夜皆阴雨深黑，不知幸得保全否。闻忠、侍两逆全无引退之意，官军守者太苦，伤亡亦多，别无大支劲旅从外夹击，未知此围得解竟在何日！

前在抚州见广信士民感念德政，沦肌浃髓。漕价略加之事，既非阁下所能劝导，则鄙人更无论已，只好一律照办。价既酌减，则各属丁漕皆须严催力督。威克厥爱，庶不疲玩。

致官中堂 同治元年九月二十六日

日来未接惠书，不知孝感、应城之贼果已回窜豫省否？鄂境已一律肃清否？金陵舍弟一军坚守已逾一月，自十二日两处地道同轰，抢堵缺口，厥后贼焰少衰。白昼不甚环攻，夜间仍轮班逼扑。十八日金柱关水陆获大胜仗，或足稍掣忠、侍二逆后路之势。春霆回营两旬，尚未开仗，幸病体全愈，军心已固。仰仗鸿庇，各路保全无恙，则如天之福也。

承奏派何绍彩一军来皖相助，感荷之至！第义渠将赴临淮，急欲携何将以北行，未便强之南渡。仍求大力协助，以何绍彩七营济义渠带赴临淮，以吴廷华二营济鄙人派赴皖南，则为惠均矣。多礼堂一军，朝廷似必欲其留秦，不知尚可设法强之东旋否？

复黄南坡 同治元年九月二十九日

接九月十六日惠书，二十八日又接十九日一缄，荷蒙垂注舍九弟一军，忧谋迫切，无微不至，至以为感！

金陵危险之症，在闰月二十一、二、三日伪忠王初到之时，昼夜围扑，粮路几绝；其次则九月初三、四日伪侍王初到之时，贼之攻扑太猛，官军劳伤过甚，岌岌有不可支之势。逮初五日出濠破贼十三垒，十二日地道轰裂毙贼数千，自是贼势渐衰，军心日壮。现尚有三处地道未穿，然已另开内濠内墙。敝处派去之王可升千五百人、都将军拨来之杨心纯等千八百人，皆作游兵，未分汛地。计坚守已月有五日，大致可期平稳。舍弟所受洋枪子伤，子出处虽未全愈，入处业已结痂，请释廑系。

米粮已承买运八千余石，此后不必续办。此间亦饬怀宁、宿松、无为等属征收米石以抵正赋。如冬间所收无几，腊月再当奉商于湖南设法也。票盐亦系完厘，但不逢卡抽收。行楚岸者，皖抽十文半，楚抽九文半；行西岸者，皖抽十二文，西抽八文，均不准在皖境售卖。盖因小贩零厘为数虽多，而但能运皖，不能行远，欲借票贩之力，稍收回西、楚之引地也。是否有当，尚希裁示。

玉班之千人、刘副将之千人、贵局咨募之千二百人，刻想均已成行。但愿逆风稍息，早抵金陵，舍弟可率本军出濠猛击，则大幸也。

致李希庵中丞 同治元年九月二十九日

久未接惠书，不知台旆何日安抵礼庐？玉恙是否全愈？至为悬系！舍弟金陵一军，自十二日地道轰发，竭力堵御，毙贼甚多，嗣后贼势稍衰，军心日固。现尚有三处地道未破，我军已添作内濠内墙。敝处派去之王可陞千五百人、都将军拨来之杨心纯千八百人，皆留作游兵，未分汛地，或可齐心坚守。惟别无大枝劲旅从外夹击，此围未知何日得解。

芜湖、金柱关之守兵无多，竟于十八日过河剿贼，大获胜仗，水师夺贼炮船五十余号，陆军擒斩尤多。二十五日又获大胜。从此中路得手，上而宁国，下而金陵，俱有裨益。春霆至今尚未开仗。盖霆则患病兵之太多，贼则畏霆营之积威，皆相持莫敢先发。毛竹丹办颍西捻巢极为得手，凯归之时，士民感泣挽留。成武臣援鄂之役，亦不果行。两军现均屯固始境内。竹丹翎顶，即于此次给还。官帅奏派何绍彩七营来皖，已交义渠全行带赴临淮。袁帅信来，胜公近又有弹劾敝处之举。而胜初到陕西，讳败为胜，闻朝廷亦甚恶之，恐将以兵符畀多帅也。

复鲍春霆 同治元年九月三十日

顷接二十五日来信，知二十一日之战未甚得手，深为系念。黄老虎本系悍贼，又加杨七麻、胡鼎文等酋，均系百战之寇，未可轻视。现由湖北调来何绍彩三千五百人、吴廷华一千人均于五日内可至安庆，到皖后即派赴贵处助剿。梁美材等三营刻下已至贵处否？阁下若自度力能取胜，则速战亦可；若力量不足，则坚守营濠，待梁、何、吴等三营到后再行开仗，亦无不可。大凡客兵多不甚得力，全靠主兵自强，客兵仅助声势而已。梁、何、吴三军虽到齐，而打仗之时，犹全靠霆营自己努力也。

致鲍春霆 同治元年十月初一日

贼数太众，贵部病者太多，目下总以先固营濠，先保粮路为要。梁美材等三营十月初必至尊处，何绍彩，吴廷华等九营十月半间必至尊处，但望阁下稳守稳扎。此两月内可常常添兵，共可添万余人，饷银亦必常常解去，乞放心。韦、洪两部皆不可靠，不宜令之同战。

致鲍春霆 同治元年十月初四日

梁美材等三营已至宁国否？上游吴廷华、何绍彩二军因风大，尚未到安庆，到即遣赴麾下也。梁美材请添招二百人，余批令由阁下代为呈请，盖使之稍感阁下之恩，或肯出力耳。闻该三营不甚和睦，不知打仗尚齐心否，阁下须留心察看。战阵时纯靠本营之兵得力，切莫专靠客兵，恐误事也。

复左中丞 同治元年十月初四日

弟之调芗泉军凡三次。初闻各路同警，则调芗军援徽；继闻伪侍王窜并金陵，则于初四日调芗军替防宁国，而抽鲍军往援金陵；继因宁国县城失守，又于十一日调芗军援救徽、旌。三案之中函牍重叠，不啻六七次，然其时只知芗军尚在寿昌、淳安一带，为可东可西之活兵，不知其已围逼汤溪也。迨至十六、十八日连接阁下初八、初九日信，始知芗军业已围攻汤溪，弟即于十八日复书，嗣又于二十三日寄书，不复言调芗军矣。目下金柱关、芜湖及水师各营业已九分稳固，金陵一军，亦有七分可靠。春霆一军二十一日出队小有损折，凯章之病据称十分沉重，殆有不忍言者。杨、黄各逆相持已久，霆军纵可强支，若忠、侍等从金陵折回，归并宁国，恐霆、凯万难支柱，终不能不烦芗军一为援助。汤溪之克如少有端倪，自不可弃垂成之功，若豪无把握，或宜相机撤退，俾芗军作一支活兵，于浙、皖俱有裨益，刍荛之献，尚希卓裁。舍弟屯驻金陵，鄙人亦患其太呆；于二十一、初三日两次致书，嘱其于忠酋解围后趁势改图另由东坝进兵，不必株守金陵。兹特将家信抄呈台览，是否有当？务求谆切指示，至恳。

致左中丞 同治元年十月十一日

久不接惠书，未审九月二十二日以后，复猛攻如故否？所示思得一攻坚之法，拟于二十四日试用者，果试之否？金陵舍弟一军，刻已稳固，初五日破贼垒甚多。闻忠逆实派六七万人回救嘉定，盖因少荃九月二十二日之捷杀贼极多，故分贼回顾苏、昆老巢。其伪待王是否回浙，信中并未提及。湾沚之贼窜入清弋江之西，霆营粮路已断，深可危虑。春霆只知蛮打，豪无布置，鄙人久已忧之，而无术代为补救。将来黄文金等内窜江西，恐不能不烦芗军至景镇一行。不知芗泉之力足以独制黄老虎否？又不知届时不为汤溪之贼所牵制否？另咨奉报，求阁下预为筹画。景镇为弟与阁下暨沈帅三人所共守，亦为犯江之贼所必争，自碉堡筑成之后，较往年贵部凭河而守，难易何止霄壤！即靠城出击，亦尚易于见功。若芗泉力能办此，则台端溥惠徽、祁诸军，亦大有造于江西也。

致毛寄云中丞 同治元年十月十四日

顷接黄南翁十月一日信，拟请江达川方伯带勇二三千来皖，极妙极妙！此间目下之急不在金陵而在宁国，看来鲍军殆难久支。鲍若疏失，则张军困于宁国城内，亦无幸全之理。皖南危而江西必受其害，吉凶总不出十日之内。如果鲍军不支，宁国决裂，则敝处一面坚守徽、池二府，一面拟奏调味根一军随达川东来，由江西打出皖南，或可补救万一。若鲍军幸而转危为安，则不奏味根之部，专请达川带勇来安庆耳。

致李少荃中丞 同治元年十月十四日

旬日未接惠书，未知沪上军情何如。伪忠王以初五夜自金陵退窜，回顾苏、昆，计冬月间松、沪又将吃紧。张树声等五营初五日已札令迅赴上海。旋闻宁国危急异常，又缄告幼荃，令其暂留芜湖。现尚未接复信，不知该五营遵前札而行乎，遵后函而留乎？白齐文一军至今未到，即可不必再来，金陵极危极险之时已早过矣。冯竹渔丁外艰，奔丧万里，所费不资，渠拟由上海回广东一行，张罗经费，再由轮船进京以达陕甘。道经沪上，以及门之高足，为出塞之孤茕，想阁下必代谋万全，无俟鄙人赘陈也。

复左中丞 同治元年十月十五日

金陵自初五日出濠一战，毁贼多垒，贼已退窜一半，其余是否退净，已否解围，尚未接舍弟确信。而宁国军事，近日危险殊甚。春霆九月二十一日进攻高岭之贼，十月初八日进攻西河镇之贼，皆以攻坚无利，而收队时又为贼所乘，损折甚多。目下水路粮运已断，陆运又无夫可雇，观其主意之慌乱，布置之散漫，人心之离怨，殆难久支。鲍军若有挫失，则凯章之在郡城，与春间湖州之困无异，将来终不能不求芗军一为救援。盖宁郡若果不保，不特皖、浙之全局决裂，而凯军亦将全数覆没，尤可骇痛。目下环宁郡之旌德、泾县、南阳皆有防兵固守，救援尚易为力。汤溪地道发后，若仍不得手，可否饬芗泉暂行弛围，驰援宁国，伏希卓夺。尊处兵力并不甚厚，钤峰既已援徽，芗军若再援宁，则浙境仅存阁下本部与刘、魏三部，是否足敷分布？弟虽吁援甚切，然未敢顾此而失彼，统俟荩筹酌核。来示日以怫郁，鄙人则情怀大恶，皖南十余州县几无坚城可恃，兵愈多而愈不中用。沈幼丹中丞与敝处大为龃龉，将漕折全行截留，初不省其开罪之由，以中才而当末流之世，处权势之地，固宜丛尤悔而不自知乎！

复李少荃中丞 同治元年十月十六日

白齐文之军既未启行，即可竟作罢论，已具咨尼之矣。张树声等业经札令由芜湖起程回沪。嗣闻初五日贼由湾沚上游窜过清弋江之西岸，鲍军初八日又在西河小挫一次，粮路之由水运者业已梗塞，春霆大为慌乱，众心亦颇离怨，宁郡岌岌可危，芜湖亦殊紧急。遂于初十日缄商幼荃，仍留树字五营在芜操练，以佐声威。俟吴长庆、疏长庚等四营募就，接守芜湖，即令张树声等回沪，大约极久不过多留半月耳。士翁竟能坚守甬东，可敬可敬。张景渠之留，不能不请左帅作主。敝处自三辞节制浙军之命，嗣于浙事概不与闻，阁下曾奉有审办此案之旨，或当与左帅联衔具奏。粤东换印渠为督，莘农前辈为抚，厘务可不掣肘。然筱泉书来，每月办成不过十余万金，徒负专利之名，并无救贫之实，则亦不欲久貌腥膻之号耳。

复官中堂 同治元年十月二十三日

汉口定于冬月十二日开关，以后税课当可稍旺。盐务数案，洋人与奸商偷越，尊处办理最为妥善。江西失之过柔，敝处亦尚未办有条理。盖洋船拖带一节，行之已久，洋人与汉商两相情愿。总理衙门欲一概禁绝，薛星使亦主全行禁止，本系正办，无如九洑洲未克，大江固为贼所阻，而李世忠新开河一卡，商贾亦视为畏途，情愿以重资雇洋船拖带，虽以严刑禁之，亦不能止。而尊处所办票盐行楚一案，敝处所办票盐行西等案，暗中已准洋船拖带，特未昌言说破耳。乔运司详请，只许票商公雇轮船数号拖带官盐，不准小贩奸商私雇洋船，其说理亦欠圆足。弟虽经批准而至今未咨总理衙门与尊处也。究竟此事宜一概禁绝乎，抑宜掩耳盗铃，听其拖带而佯为不知乎？敬求卓裁详示，庶以后办理，不至彼此两歧。

外国轮船到时，弟与阁下派将弁兵勇上船学习驾驶，此事实不易办，容与杨、彭熟商后，再行奉商复奏。京营及外省学习洋人兵法，现在上海业已行之。洋人不讲队伍，专讲利器，似难制胜也。

致王钤峰 同治元年十月二十三日

贵军赴援旌德，不知接到否。援旌之路不宜走东路，宜走西路。由休、宁之潜口过汤岭出乌泥关，由谭家桥庙首以至旌德，最为直捷，既可解旌德之围，并可防贼窜太平之路。贼一至太平，则处处空虚，防不胜防矣。阁下素能以少胜众，汤岭一路多山，正用少之地也。

复左中丞 同治元年十月二十四日

接奉十四日惠书，其论金陵兵不可退一节，曲中事理。目下舍弟后濠之外贼虽全去，名为重围已解，而稍远如秣陵关、六郎山、板桥等处，尚复多筑坚垒，层层布置，若非大支劲旅，竟有不能遽退之势。舍弟之意，必俟新招勇夫到后，补足缺额，重加整顿，能出濠与之苦战，再议或退或留之策，今则除株守外，无能为也。

鲍军粮路，水运久断，弟派人去繁昌、南陵办理陆运，十七八日甫有端绪。二十后大雨连绵，万无能运之理。闻鲍营军米不足十日，弁勇有逃散者，实堪忧叹。若阁下能拨蒋军由徽救宁，或能保全郡城，保全凯军，至盼至幸。以尊处兵力之薄，又拨王钤峰早来援助，本不忍再行吁救，然宁国为皖、浙、苏三省共争之地，而附郡之泾、旌、南陵三县现尚皆为我有，犹有可救之理，过是则不堪设想矣。

金陵之贼，分股由九洑洲北窜，十七、八猛扑两日。李世忠军甚不可恃，江北和、含、无、庐，千里空虚，尤为莫大之患。弟数年在外，忧愤无如近时。文忠不作，希庵归去，孤怀郁郁，公将何以教我？

复官中堂 同治元年十月二十八日

敬承长江皖境新开三口之事，荩虑周密，为敝处代谋万全，感激何可言喻！鄙人于洋务关税等事，向未谙究，利弊得失，均未洞晰，又拙于言辞，不克以片语剖决。前接总理衙门函咨，皆就所知者略为陈复。赫税司有呈文一件，亦曾备札复之。兹将三件抄达冰案，是否错误，务求切实指示。其恭邸之来缄来咨，想与寄尊处者相同，不赘抄也。安庆并非泊船马头，生意冷淡，六安茶亦不由此出江，尽可以实告之，不必添此新口。大通生意较盛，徽、池之茶由此出江，又为淮盐畅销之所，若立一新口，于洋商自有大益，于敝处厘务则有大损。芜湖目下生意亦极寂寥。接薛星使信言金陵本约有一口，若添芜湖，则裁金陵，留金陵，则不添芜湖云云。该处俟查明旧约，再行酌议。其安庆、大通二口，能借阁下舌战之力，全行停开，极妙，极妙。若万不能，则只许大通一口。该处厘金每月四万余串，实敝军养命之源。新口既开之后，一切仍照常抽厘，俾将士沾此微利，不致饥溃。俟军务稍松，再将应停之厘停止，亦求阁下代为熟商。盖弟舍此别无筹饷之路也。

致严渭春中丞 同治元年十月二十九日

九洑洲之贼于二十五日冲过九洑州、江浦、浦口各营，上犯和、含一带。弟调希庵部下毛、萧两军赴庐、巢堵剿，业经咨达冰案。自和州以至武汉，除庐州、安庆有兵外，千里空虚。弟调芜湖五营守无为州，调毛守巢县，调萧至庐州堵剿，计期均赶不及，与上年二月狗逆由霍山、英山窜陷黄州、德安相同。敝处兵力尽防南岸，目下鲍军粮路未通，南岸尚十分危殆，而北岸复有大股内犯，忧灼曷极。此间除希部外，别无可调之兵，务祈尊处拨兵二支，一支近守黄州，一支远守桐城。庶鄂省之外门内户，俱有准备，恳速赐施行为感。希帅部下除毛、萧调防庐、巢外，蒋军分守颍州、霍邱两城，成军分守固始、三河尖两处，王载驷两营守六安，均嫌单薄。

其寿州、正阳两处防兵，不得不抽出，将该城与关仍还苗党，此中亦具有苦心。兹将二十七日密片抄呈台览，并将僧邸与苗札抄阅。邸帅既加意牢笼苗练，目下必无反复之理。

所虑者，马融和一股必图与九洑洲新窜股匪联络一气，大约庐、颍、六安、三河尖、麻城、黄、德七处该逆熟悉之区，又有战争不休之日耳。自愧防范不密，重贻鄂边之患，只增惭愤。

致左中丞 同治元年十一月初一日

日内未接惠书，想平善也。霆营粮路至今未通，勉强陆运，亦未就绪。数万人之食，挑运于百五十里之外，本难宿饱，而又时有马贼要截、人夫骇散之事，何能久支？九洑洲北渡之贼甚多，自十七八至二十三猛扑李世忠九洑洲、浦口各营，幸未溃败。二十四五日一面攻扑李营，一面冲过营垒，悉众上犯和州、含山等处。自和、含、巢、庐上至武汉，除庐州、安庆微有守兵外，余城并无一兵，千里空虚。此次贼犯皖北，其祸必烈，湖北亦无一支可恃之兵。已飞调希部毛、萧二军由三河尖、霍邱迅赴庐、巢防剿，诚恐落在贼后，难于收拾。希庵百日假期未满，本难遽出，又病势颇重，不忍促之速出。芗泉地道计已毕工，久征惯战之贼，恐非地道所能破。鄙意终欲戒其攻坚，设法撤退以作活兵。皖南有事，尊处首受其累，不可不蓄锐以待也。

致彭雪琴侍郎 同治元年十一月初二日

无为州城四面皆水，不知冬令水涸，尚有若干深若干宽。若雪帅部下舢板能扼守水路要津，俾贼不得至无为城外，则幼荃饬树字五营径扎巢县、东关，是两全之道也。若水师不能扼防，则树字等营仍宜先守无为，保全产米之地。祈阁下与竹庄熟商行之。至上海之事，目下必已大松，忠酋并未回苏州，常胜军又未来金陵，沪上兵力正值有余之际。纵少荃有札来催，张树声等亦宜姑缓东行，且留以保桑梓之地。待半月以后，萧、毛等军到齐，则张等五营、吴等四营可同赴沪也。

复吴竹庄 同治元年十一月初三日

——树字等五营守无为州，极好极慰。惟初一大风，初二大雪大雨，不知果能渡江否？初三晴霁，必可北渡。若贼初一日未破和、含，则树字五营进无为州，尚可抢在贼前。守住该州，北岸总可徐徐料理。

——周万倬不复赴泾援旌，自二十六以后，已发去三信二札一批矣。芜湖为南北两岸第一要紧地方，团防三营，兵力太单，周镇仍以坚守芜湖为是，不必令其移守庐江。

——大炮守垒之说，余向不以为然。沅、霆两军，好用大炮，心窃非之。今阁下屡次坚请，明日准解炮五尊，配齐大子、群子、火药及纸，再搭三千金送至尊处。事势虽万分危急，而南岸以金陵、宁国、金柱、芜湖为要，北岸以庐州、巢县、西梁、无为州为要。目下力不能顾巢县，姑且顾此七处，待事机稍转，再顾他处。王峰臣之新军不甚可恃，其二千六百人尚不如周汉卿之千八百人，不宜用之遽当悍贼。

致官中堂 同治元年十一月初五日

九洑洲之贼冲过李世忠各营，锐意上犯，即于复渭帅函内添书数叶，缕达钧听。日内警报纷至，或云含山于二十七夜失守，巢县于二十八早失守，或云和州已失，或云未失。总之和、含、无、巢四城，运漕、东关，铜城闸、玉溪口四隘并无一兵，失陷即在目前。西梁山有舍弟派来之千人，庐郡有石清吉二千人，均嫌单薄，不知能坚守否？自庐郡以上，如庐江、舒、桐、潜、太、宿、望、英、霍及鄂之梅、济、二蕲十余州县，皆阁下鄂军数年苦战而得者，该逆如长驱西犯，均恐不保，奈何！前见阁下十月十六大疏，鄂中防兵，布置极为周密，然分守要地外，仅有杨朝林、王桐柏两支为游击之师，渭兄所添赵既发一支，不知已成军否？九洑洲北窜之贼，闻为数甚众，洋枪甚多，若窜鄂、皖之交，恐非杨、王、赵三人所能抵御。敝处虽已调萧、毛二军，亦尚嫌其非独当一路之才。国藩欲奏请多将军东旋援皖，既不敢违屡次肫切之旨，又不忍失秦人云霓之望。若以军情论之，多部如穆、杨、王、赵、石诸将皆留鄂、皖，其弁勇亦皆不愿西征，相继逃散，多公入秦则处日孤之势，旋皖则操必胜之权。弟意欲将此等实情入奏，不知阁下与礼帅、渭帅之意略相符合否？若多公万难东旋，则弟拟奏调江味根军门来驻皖、鄂之交，味根新简贵州提督，奉旨入黔，刘印渠拟奏请入粤，尚未定局，其军中三千余人现住长沙。若弟与阁下意见相合，即可一面具奏，一面咨调东来，较之礼堂东旋，则便捷多矣。味根之才，弟不深知，恐尚难统率一路。弟令其兄达川方伯与之相合，达川调度外事，味根专主战守。若驻庐郡、舒、桐一路必可胜任，鄂军及弟军在舒、庐附近者，均可归渠兄弟节制。是否有当，特此奉商。

复毛寄云中丞 同治元年十一月初五日

前接惠书，以军事无利，心绪烦乱，尚未裁复。兹又接十月二十五日环章，知以宁国鲍、张危急之故远劳荩虑，急筹补救，感喟何极！

春霆以十九以后，半月无一信来，不知其陆运粮路已大通否，军心之将涣者近稍完辑否。刻下危险之症又不在宁国而在江北，金陵忠酋大股并未回苏，于十月十七八渡江攻九洑洲官营，分股攻浦口各营，至二十四五日，一面围攻李世忠上下营垒，一面分贼冲过江浦，直窜和州以上。据报含山于二十七酉刻失守，巢县于二十八巳刻失守。自和州以上直至黄州，除庐郡、安庆微有守兵外，其余千里空虚，大股悍贼长驱上犯，实属不堪设想。弟调希部萧军门八营赴庐州，毛观察七营赴巢县，又截留少泉新募之张树声五营守无为州，吴长庆四营守庐江，均恐落在贼后。且纵能守而不能剿，则皖北糜烂终无已时。拟仍奏调味根军门东来，与达川方伯兄弟相合，驻扎庐州、舒、桐一带，为皖、鄂两省长城。

味根现有部卒三千余人，不必添募。到皖以后，敝处可拨数千人隶其麾下。鄂军之防桐城等处者，亦可归江氏兄弟调度。如此布置，不知味根乐从否，不知朝廷俞允否。先此奉商。

复郭意城 同治元年十一月十二日

前接惠缄，未即肃复。此间近状，备详十二日汇报军情疏中，想入台览。疏甫缮毕，接祁门失守之信，军势又为一变。徽州、休宁、旌德三城粮路已断，朱、唐万无能守之理。江西饶、景一面，处处吃重，不得不改请味根军门援剿江西。味根万人之约，系因江北庐州一带地势空旷，宜于用众，故有此议。若江西及徽属万山之中，则五千人尽足独当一路。请阁下商之寄帅，就近拨兵接防，腾出味部三千并续招之一千、席道之一千迅赴江西，能于年内驰至袁州一带。俾江西不至糜烂，外以保皖、浙之饷源，内以固湖南之东防，一举而数善备。味根移师江、皖，谕旨未必俞允，然敝处不得不再三恳请。盖味军在江西不特为皖、浙之利、即湖南时有缓急，亦可就近回顾。迩日吾乡亦嫌空虚，祈商寄帅，玉成此事，至恳至恳。

复彭雪琴侍郎 同治元年十一月十三日

运漕全无陆兵，水师断无能守之理，徒伤船上之精锐耳。顷据李幼荃信，该镇业已失守，各营战船想已退扎玉溪口。只要玉溪西梁两处不失，大江上下民船往来无碍，大局总可支持。西梁、玉溪口两处仅有陆兵千人，实嫌单薄，务祈阁下选派好营好哨至该二处协同陆师坚守，至恳至恳。此外，又有黄麻渡一处，系王可陞新扎之所，鲍军水运所必经。亦求酌派舢板数号长驻彼处，俾鲍、张粮路日稳，则南岸事犹可为。国藩所谆求阁下者惟此三处，此外则阁下自行斟酌调度。

致李幼荃 同治元年十一月十八日

前此两次批缄，嘱贵军专主守城，不必下乡御贼，想均收到。贼若来攻无为，必系大股。四面长围，远断接济，不知城中已办百日米粮否？闻上海已解到银一万，确否？此间拟即日再解子药各五千斤，陆师少放大炮，万斤药即可供三个月之用。萧、毛进兵之路，究应由无为先打运漕乎，抑从柘皋先打巢县乎？先赴无为以打运漕，有数利数害：萧、毛由三河以赴无为，米粮、子药均可由水路运送，人数虽多，不至缺乏，州城之接济亦断不能断，一利也。萧、毛虽系劲旅，然与数万贼相遇，尚嫌彼众我寡，由庐北、柘皋以至巢县，系用众之地，且系用马队之地，萧、毛无马队，又无后继之师，由庐郡、柘皋一路实嫌孤单；若由无为以进运漕，则系用寡之地，且系用水师之地，彭雪琴部下水师船尽可助力，树字等五营亦可微助其力，南岸若松，王可陞、周万倬等皆可调来助力，军有后继，先立不败之地，二利也。贼之前队在巢，则运漕、和、含、铜城闸等处即是贼之后路，我攻运漕，抄贼之尾，截贼之归路，亦贼所最忌者，或以全力御我，不暇进围庐郡，是我用兵一处，而保全两处矣；若由柘皋进兵，则断不能保无、庐二属之粮，三利也。巢县前有坚城，后有旷野，一攻不利，则顿兵城下，无计可施，进退两难；若先攻运漕，纵不得手，上下百余里，处处可以进兵，四利也。北路无一支大军，巢贼得以横行于柘皋、梁园、店埠，军不得势，一害也。贼留数千人坚守巢城，而以大股数万越过庐郡，直冲舒、桐，或由舒以窜六、霍，或由桐以窜潜、太，二害也。二害虽系至巨之患，而四利究属至稳之着。鄙意仍主以萧、毛先从无为进攻运漕。请阁下与梓乡各营官哨官熟商。商定后，一面函复敝处，一面详告鹤九太守为要。

致沈中丞 同治元年十一日十九日

寿州退还苗练一节，此间人多不以为然。寄谕亦未允许。苗练屡禀，动称楚师勾结捻匪。僧邸屡牍，动称派员详查楚师与苗练不和，孰直孰曲。敝军若与苗党开仗，必与僧邸南北水火。今日之天下，岂堪将帅更有水火之争？弟故不能不早退一步也。九洑洲北渡贼股至十余万之多，民间纷传李部用银卖放，虽人言原属无稽，而形迹实可多疑。十月再请简派大员会办，又未俞允。如此危局，岂一二人所能支撑？古、赖、刘等股内窜江西，弟时以为虑。然多而不悍，王、唐等军或足御之。所最虑者，古、赖既由旌德、太平内窜，杨七麻、黄文金等或亦从此路上犯江西，则为患方巨耳。

左帅复敝处信，言江西有事，渠必以全力救援。大约蒋、刘、刘、王四军，左帅必遣两军回援江西，合之味根一军，韩进春一军，总可力扼寇氛。如天之福，江西再得一年安静，皖、浙其终可图乎！

复郭意城 同治元年十一月二十三日

日内方以祁门之变，江北之警，忧危竭蹶，而舍季弟遽以十八日卯刻溘逝。七、八月久疟之后，本难支持，重以援贼到后四十六日之劳苦，故十月初五贼退，遂以初九日大病一发而不可复治，始信忧劳果足伤生也。

达川到此已十余日，朴实耐劳。鄙人夙所期之多条理而少官气者，庶几近之，必可相与有成。陈由立亦已到此。熊、萧与陈舫仙先后经过，赴霆，沅两处矣。萧、毛两军二十日齐集舒城，日内由庐江、无为进兵，先攻运漕。春霆亦将于日内开仗，屡挫而骄气未除，营多而众心不一，窃以为忧。古、赖等股萃于宁南、徽北之太平、石埭等县，不久当为江西之害，务请设法代催味根于腊底驰至萍乡一带援救江西,至感至感。

复李少荃中丞 同治元年十一月二十三日

此间军事，危迫如故。公私忧念，益不可状。应商之事甚多，略陈一二如左：

——舍季弟于七、八月久疟之后，闰月告假回籍，具牍批准。将登舟矣，而援贼大至，力疾支持，苦守四十六日。十月初五日贼退，阅四日复病，一发而不可复治，竟于十八日卯刻溘逝。积劳伤生，实可悯痛。九舍弟意欲求阁下具奏请恤，想另有禀牍奉干。仆尝以季弟才短，不克治军，不欲令统多人。迨本年三月扎营三山夹，四面贼氛环逼，孤军相持，以少御众至两个月之久，竟能屡却悍贼，且独克南陵、繁昌，会克鲁港、芜湖，始知弟才之大进，因加至五千人。此次击退金陵援贼，则为功甚巨。赍志长逝，不忍没其微劳，谨以奉告。

——张树声等五营，本不应久留此间。吴长庆之本营在沪，疏长庚并非营官，尤无勉强截留之理。断鹤续凫，生吞活剥，全不适兵勇之性，仆平生以此为大忌。此次截留该九营，深恐有乖尊意。惟当贼犯江北，巢、含失守，变出仓卒，事机尚属凑泊。舍九弟于十月二十六日寄信竹庄、幼荃，商调树字五营由芜湖移防无为，其时国藩尚不知九洑洲之贼，有犯北岸二浦者。幼荃连接沅甫二信，遂毅然自任，初一、二日冒大风大雪渡江进至无为。逮守御已定，初五日始接余调防无为之札，该州幸而不继巢而陷。沅甫之见几尚早，幼荃之力肩其难，皆吾两家佳子弟也。庐江之守，则吴长庆毅然自任。保此二城，皖北不至糜烂。贵部九营有功桑梓，有功大局，感赖实深。望勿以截留见怪，至恳至恳。该九营已在此间粮台发饷三万余金，敝处已属竭力供支，而新营尚极穷苦，敬求惠协五万，为远济九营之需。

——祁门初七失守，初十收复。古、赖、刘等股麇集于太平、石埭等县，朱云岩守旌德，反隔在贼外。群贼皆由宁邑、三溪窜入石、太，若内犯东、建、鄱、浮，豪无拦阻，此股必为江西之患。侍逆现在宁郡，而金华、龙游等股请其回援甚迫，忠逆现在金陵，而对王、章王诸酋志在北岸甚坚。看来今冬明春，上海必无异常之警，仍望阁下敛兵自守，不必遽勤远略，遽拓土疆。其张树声、吴长庆等九营应如何陆续抽调赴沪，俾此间不至骤少此军，敬求卓裁酌度，为珂乡谋，为鄙人谋。上游事势稍松，决不久留片刻。

——昌歧屡次失船并失营哨，各官殊不放心。该镇临阵素无谋略，宜切戒其深入重地，能就有旱兵之处，水陆依护，庶不误事。白齐文痛殴杨道，足使挟洋人以自重者爽然自失。然白酋亦殊可恶，能奏请立正军法否？

复郭筠仙 同治元年十一月二十四日

连接数次惠书，未得以时奉报，良深悚仄。前此寇氛四逼，顷又遭舍季弟之丧，无复意绪。和、含、二浦之间，群贼麇集，此后通信愈难。谨就应商之件，条报一二如左：

——江达川方伯到皖已半月，邓伯昭与之同来。前因和、含、巢县之失，奏调味根一军援剿皖北，旋因祁门失守，又缄请味根由江西援剿皖南。中外皆催希庵速出，仆以希病实重，未忍催迫，惟公自能亮之。

——裁撤通商大臣一疏，至今未发。公与薛公所持之议，自精自正。不才则以江督一席，业不胜其竭蹶，而又重以洋务，则有颠踣而已。鄙人非畏事者，亦非不愿与洋人交涉者。特只此菲材，只此日力，自昧爽以至夜分，从未了本日之事，沛然无恨，实不敢以洋事自任。公有何术能令既裁此缺之后，而诸务仍不由敝处判断，乃为妥善。否则凡事皆有主稿衙门，既裁彼缺，敝处将安逃耶？此疏仍请薛公主稿具奏为是。

——盐务之事非打开九洑洲，长江畅行终无办法。目下官私之盐皆雇轮船拖带，九洑洲一卡，而总理衙门与薛公力持不可用轮船拖带，鄙人实别无良策也。

复鲍春霆 同治元年十一月二十五日

顷接来缄，惊悉尊堂太夫人锦堂弃养，宝婺沉辉。阁下至孝性成，骤婴大故，哀恸迥逾寻常，急思奔丧回籍，乃人子之至情；惟阁下统领雄师，独当一路，正值万分吃紧之际，即日当专折奏明，仿照咸丰六年福将军在江宁丁忧之例，奉旨后在营旁民房穿孝二十七日，目下请节哀顺变，公而忘私，仍以军事为重，力支危局。

宁国之艰难已历四个月，全赖阁下与各营官勉力撑持。再支一个月，则米粮已运足，朱军必已到青阳，熊镇、冯镇之新勇必已陆续到齐。一交新年，贵军补足劲旅，又可复从前之旧。扫清宁郡之贼，克复金陵，再行奏请回籍，则哀荣备至矣。

致左中丞 同治元年十一月二十五日

顷接大咨，已派克庵廉访统带十营来此援应，有此一军，想必从婺源、景镇、江湾、龙湾等处下手，有益于徽、祁，有益于饶、景。实深感佩，实深敬服。

朱云岩旌德一军本防贼由徽、宁夹缝之中窜入太平、石埭，今贼匪业踞太、石两城，则已破我藩篱，而朱军反隔在贼外。粮路四梗，亦终无能守之理，久思撤回朱军，弃旌德而不守，适因青阳为南陵、泾县后路，诸将求派人防守，遂调朱军出守青阳，已咨达冰案矣。

金陵之贼日内蠢蠢欲动，盖侍逆至此始大举也。十三、十七等日已猛扑芜湖、金柱关两次。舍季弟以十八日物故，沅甫久劳之后，继以忧伤，又拨出五千人分守东西梁山、玉溪口等处，不知能再禁此狂风恶浪否。春霆于十九日闻讣丁母忧，虽以缄牍慰留，而其军心涣散，逃亡相继，殊堪隐虑。

弟秋冬以来，百忧震撼，下游军势便同弩末。徽州与江西之事，全仗大力维持，瞻企何已。

复左中丞 同治元年十一月二十九日

接奉惠书，敬悉严州克复，龙、汤贼亦内乱，计日内可下。似此则侍逆无不回援金华之理，芜湖、金柱关一带必可大松。企慰无已。

克庵不能来景、婺，徽南少此一枝劲兵，则旌德朱军未可遽撤，以增徽北之累，已批令照旧守旌矣。春霆新有母丧，黄麻渡之粮路又梗，勇丁之逃亡如故，将领之骄蹇如故，宁郡终虞决裂。宁败则徽亦难保，不能不为阁下与沈帅之患，愧愤曷已！克庵一军，仍望置诸活处，无再粘着，以备景、婺非常之警。至恳至荷。皖北之事，萧、毛二军已从舒城进屯无为，巢县、运漕之贼似亦不甚浩大，虽不能驱之遽东，或不至遍扰各城。

弟以菲材，忝窃非据，朝廷不加罪，僚友不见弃，尚复何郁郁之有！投劾之说，实以久辱高位，卒无成效，自须引咎少退，避贤者路，仍以散秩陈力军中，专办一路之贼，一息苟存，未敢稍懈。尊见以谓何如？

致李希庵中丞 同治元年十一月二十九日

久未接惠书，不知尊恙全愈否？至为系念。舍季弟于本月十八日卯刻溘逝，皆由国藩凉德菲材，忝窃名位，咎积灾生，殃及手足。悲恸之余，弥深歉悚。

南北两岸同时万紧，阁下正初假满，务望兼程东下。无论贵恙是否痊愈，总求莫再展假。一则阁下老谋深算，可为鄙人分任重负，少减忧灼；二则中外引领而望，疏陈纷纷，钦篆尚交临淮存贮，吾辈受恩过重，亦宜时存惄焉不自安之意；三则鲍军门坚请奔丧回籍，鄙人未允，亦望台旆早来，免致渠得藉口。务祈及早登程，副圣主及远近军民之望。千望千望！贱躯忧思过甚，牙痛异常，每当危疑之际，无可晤商，尤深盼系。

复李少荃中丞 同治元年十二月初二日

惠书，敬悉一切。常胜军不来金陵，亦自无害，来亦未必果有裨益。九洑洲、下关各贼垒，似非轮舟、炸炮所能遽破。鄙人尝疑用兵之道，在人而不在器。忠逆之攻金陵官营，亦有炸炮，亦雇洋人在内，官军不因此而震骇。舍弟亦还以炸炮御之，彼亦不因此而动。左帅以四十余斤之炸弹打入龙游城内，贼亦不甚慌乱。顷水师在金柱关抢贼船百余号，内有洋人，一律乞降免死。然则洋人洋器，亦会有见惯不惊之一日也。

赫德过此，国藩因恭邸两次来缄，嘱令优待，遂答拜，以示稍优。昌黎造大颠之庐，非崇信其法，求福田利益也。来示以为过谦，自必讲求体制，确有定程；但以内地例之，如此省之州县谒彼省之督抚，不回候自其常例，偶一回候，亦未必大乖于礼，然则施之洋人，亦未必因此纳侮。鄙意求胜于洋，在中国官不要钱，兵不儿戏，不仅在税饷之盈绌，尤不在体制之崇卑。卓见以为何如？

萧、毛均到无为州，二十八日出队击巢贼之近无者，贼未交锋而遁，不知有何诡计。树字五营守无为，庆字四营守庐江，均极得力，感荷远庇，实无涯涘。惟口粮无着，更望惠施，将该九营各解两月满饷，不特新营弁勇借免饥寒，即鄙人与珂乡士庶皆拜公之赐矣。

复李希庵中丞 同治元年十二月初四日

大疏稿读过，不特不赞，且须评责。此次贼犯江北，连陷和、含、巢三属，亦系军务之一大变。阁下百日假满，万不可不速出赴营。以私情言之，则鄙人悬望迫切，实难再待；以公义言之，则皇上之待台端至矣极矣，无以复加。若再迟不出，则于忠字有亏。吾辈位高望重，他人不敢指摘，惟当奉方寸如严师，畏天理如刑罚，庶几刻刻敬惮。鄙人今岁忧灼过甚，虽亦近于怔忡，然较之八年情形则异。八年所以内疚者，以忠孝之地而用意气，以朴拙之人而讲权术，是以且愧且憾，无地自容。今岁则忧劳过甚，渐致心疾，而大节无忝，方寸无悔，未尝不坦然也。舍季弟灵柩昨日到此，抚棺一恸，百感交集。春霆粮路至今未通，宁国局势可危之至。务望台旆速来，协力支撑，至祷至祷。

复左中丞 同治元年十二月十一日

严州复后，尊处兵力弥形单薄，纵克部不赴皖境，尚恐侍逆回浙，不敷防剿。承商留王沐一军驻扎皖南之五城、龙湾一带，即此已大助徽、祁之力。

近日皖南十分危急，盖匪特诸将战守之不力，亦由鄙人调度之多乖。朱云岩于初四日弃旌德而径赴徽、祁，原檄令其弃去旌德，会合泾军以攻太平，再由泾县移守青阳，今朱但从弃旌一节，而不从攻太赴泾一节，是原檄固乖而半遵半违者又重乖矣。水师于二十七日在金柱关获一胜仗，夺贼舟百余号，侍逆由东坝抬过之船又不得逞。春霆虽报二十七日杨柳铺之捷，杀贼八千，而粮道之梗如故。其报仗向多虚数，尤难深信。默计徽、宁各路，人谋殊为不臧，不知天意尚能佑助，不至全数倾败否？

炸弹轮船虽利，然军中制胜，究在人而不在器。战船若用炸弹，似尤不宜。舟中子弹伤人，皆从横穿而不从上落，炸弹须两坚相击乃能炸裂，恐落水者多，中舟者少也。

致官中堂 同治元年十二月十八日

运漕既克，北岸声威稍振。又调蒋之纯四营先至六安，以备堵御舒城、桐城一路之用。鄂边应可无虞窜扰。惟南岸鲍军粮路迄未大通，宁郡关系至大。鲍若不支，则皖南数城均恐难保。弟日夕忧灼，专在此路。承阁下协拨六营，吴扎泾县，何扎南陵，附近均有大益。然地势太阔，途径太杂，虑终难保全粮路耳。

致沈中丞 同治元年十二月十八日

今冬徽、宁之贼未甚决裂，不遽阑入江境，已非初愿所及，侥幸之至。明春古、赖、黄、胡两股终恐不免为江西之累。景镇为西北重镇，阁下以全神注此，又拨重兵驻守乐平，以保景镇之后路，以理势揆之，可期万全。惟闻米粮子药俱不甚足，似须饬局宽为筹发。江味根一军东来，子药拟全求湖南协济。银米二宗，总台义不容辞，惟力是视，仍求大力设法供应，曷胜祷企！

复李少荃中丞 同治元年十二月二十六日

接奉腊月三次惠书，并为舍季弟请恤折稿及挽联、祭幛，厚赙多金，感怆曷既！舍弟才疏而志远，气郁而数奇，得大疏为之表襮，使志行得以显白，逝者有知，允无遗憾。联幛拜登，赙金谨璧，临风陨涕，阖门衔谢。

萧军于初十日克复运漕，毛军二十日在东关挫败一次。贼现聚巢县、铜城闸两处，无、庐、合、舒四城及三河、石涧埠、运漕、玉溪口、西梁山、雍家镇等筋脉之地，处处为我所有，皖北之事或不至于决裂。惟皖南旌、石、青、太四城被贼占踞，横亘徽、宁夹缝之中，而鲍军粮路迄未大通，从三山挑运二百余里乃达宁郡，时或为贼马要夺，为雨泥阻滞，相持不决，终恐自溃。

承示复总理衙门函稿，精到刚大，良为经世不朽之作。其与若类思相要约一节，尤足折远人之心而作忠正之气。以忠刚慑泰西之魄，而以精思窃制器之术，国耻足兴，于公是望。

复毛寄云中丞 同治元年十二月三十日

前承手教，以舍季弟之丧殷殷慰唁，弥增感怆！冬月杪以寄谕垂询季弟扎营之处，复奏偶尔陈及，遽蒙优诏褒嘉，赠官给恤。圣主之于寒门恩宠不貲，存没均感，报称良难。灵榇在安庆停留旬日，于二十日登舟，计二月可抵敝乡。舍弟沅甫意欲径送茔地，澄侯之意则欲仍迎入室，择期归窆。志长年促，叹惋何极！

承示江味根军门剿办莲塘股匪，未便令其停顿，致弃前功，应乘此声威，合力蹙之。弟断不敢顾此遗彼，强之东来。请阁下告知味帅，专力莲塘，神不外散，收此九仞及泉之功，再敦千里赴援之义。

此间近状略臻平稳。舍沅弟派刘南云三营屯扎三山，专保春霆粮路，朱云岩甫到池州，青阳之贼即退。大约粮路不梗，即鲍军可全，宁国可保。开春新勇补齐，霆营可期再振。北岸于十一日克复运漕，二十一日在铜城闸获一胜仗，金陵亦于二十一日获一大胜，足慰垂注。

复颍州府夏教授书 同治元年十二月

昨奉手毕，备荷心注，并惠寄大著四函，羽书偶暇，时一雒诵。尊意在于宗紫阳，救时弊，不沉溺于功利，不泛滥于记问，不参错于二氏，于此道中切实折肱，直欲造古人第一等地位，敬服无量。

承示黄南雷、孙苏门，顾亭林，李盩厔诸先生学稍偏，而毛西河、纪河间、阮仪征、戴东原、程棉庄诸君放言高论，集矢洛、闽。陆清献谓明季学术，足以致寇，实非苛论云云，具见日弓月矢，卫道苦心。闽、洛干城，老当益壮。《汉书》申公云：“为政不在多言，为学亦然。”孔孟之学，至宋大明。然诸儒互有异同，不能屏绝门户之见。朱子五十九岁与陆子论无极不合，遂成冰炭，诋陆子为顿悟，陆子亦诋朱子为支离。其实无极矛盾，在字句毫厘之间，可以勿辨。两先生全书具在，朱子主道问学，何尝不洞达本原？陆子主尊德性，何尝不实征践履？姚江宗陆，当湖宗朱。而当湖排击姚江，不遗余力，凡泾阳、景逸，黎洲、苏门诸先生近姚江者，皆遍摭其疵痏无完肌，独心折于汤雎州。雎州尝称姚江致良知，犹孟子道性善，苦心牖世，正学始明。特其门徒龙溪狂谈，艮斋邪说，洸洋放肆，殃及师门，而罗近溪、周海门踵之。然孔门有子夏，子夏之后田子方，子方之后庄周说近荒唐，此不足以病子夏。况庄子《外篇》多后人伪托，《内篇》文字，看似放荡无拘检，细察内行，岌岌若天地不可瞬息。钱珩石给谏日：“尧、舜、巢、许皆治乱之圣人，有尧，舜而后能养天下之欲，有巢、许而后能息天下之求。”诚至论也。姚江门人，勋业如徐文贞、李襄敏、魏庄靖、郭青螺诸公，风节如陈明水、舒文节、刘晴川、赵忠毅、周恭节、邹忠介诸公，清修如邓文洁、张阳和、杨复所、邓潜谷、万思默诸公，皆由“致良知”三字成德发名者。睢州致书稼书，亦微规攻击姚江之过，而于上孙徵君钟元先生书及墓志铭，则中心悦服于姚江者至矣。盖苏门学姚江，睢州又学苏门者也。当湖学派极正，而象山、姚江亦江河不废之流，苏门则慎独为功，睢州接其传，二曲则反身为学，鄂县存其录，皆有合于尼山赞易损益之指。明儒之不善学姚江而祸人者，莫如“以惩忿窒欲为下乘，以改过迁善为妄萌”二语，人之放心，岂有底止乎？

乾嘉间，经学昌炽，千载一时。阮仪征、王高邮、钱嘉定、朱大兴诸公倡于上，戴东原、程瑶田、段玉裁、焦理堂十余公和于下，群贤辐辏，经明行修。国藩尝谓性命之学，五子为宗；经济之学，诸史咸备，而渊源全在六经。李斯一炷，学者不复睹六经之全。至秦汉之际，又厉禁挟书，举世溺于功利，抱经诸儒，视为性命，身与存毁，非信道之笃不能，天下相尚以伪久矣。陈建之《学蔀通辨》，阿私执政；张烈之《王学质疑》，附和大儒，反不如东原、玉裁辈卓然自立，不失为儒林传中人物。惟东原《孟子字义疏证》一书排斥先贤，独伸己说，诚不可以不辨。姚惜抱尝论毛大可、李刚主、戴东原、程棉庄率皆诋毁程、朱身灭嗣绝，持论似又太过。无程、朱之文章道德，腾其口舌欲与争名，诚学者大病。若博核考辨，大儒或不暇及，苟有纠正，足以羽翼传注，当亦程、朱所心许。若西河驳斥谩骂，则真说经中之洪水猛兽矣。国藩一宗宋儒，不废汉学，足下著作等身，性命、道德与政事干济，相辅而成，名山万仞，岁寒共勉，无谦言草茅占毕也。

皖北巢、含等处，贼氛已清，皖南游魂，尚在石埭一带。鲍军时呼庚癸，难贾余勇，幸祁门尚有他师，不难即歼此寇。事恒舍弟灵柩，安抵皖省，月之二十一日，即由江路扶回里门。仰蒙朝廷高厚，追赠按察使司，酬其战功。窃惟蛾贼未扫，鸰原忽徂，手足之怀，伤心风雨。冗次率复，偶抒管见，借候著福。节候严冷，伏维为道自卫，不尽愿言。

曾文正公书札卷二十一

复彭杏南 同治二年正月初一日

屡接手书，未及即复为歉。去岁八、九等月，金陵大营危险异常，十、冬两月，又以舍季弟疾病大故，均劳表弟苦心经营，维持一切，至亲不复言谢。当忠酋初退之际，官军于疫沴之后，继以伤亡，重以疲困，自不能再出征剿。当表弟信到之时，鄙人亦因沅弟之信，不复强之上援矣。刻下额数渐满，元气将复，拟添足三万人，至三月训练成熟，以万五千守金陵老营，以万五千雕剿东坝、句、高、二溧。请表弟与沅弟悉心商酌。墙濠有应加修者，赶紧加工，免致抽兵之日，临时周章。一军分为两帮，剿办近处，更番休息，实有无穷妙用，毫无不妥之处。打开东坝，每月可添厘金二三万两，不比大胜关之时王时衰也。

至表弟两得奖叙，仰邀封典，实皆积劳得来，尚觉不足以酬功。此后惟于“勤俭谨信”四字，更加工夫。勤如天地之阳气，凡立身居家，作官治军，皆赖阳气鼓荡。勤则兴旺，惰则衰颓。俭者可以正风气，可以惜后福。谨即谦恭也，谦则不遭人忌，恭则不受人侮。信即诚实也，一言不欺，一事不假，行之既久，人皆信之，鬼神亦钦之。表弟心地端厚，精力充足，望于此四字再加磨厉，刻刻不懈，无论居官居乡，皆可终身受用。兹值元旦令节，特书此函，以当面晤。

致刘霞仙 同治二年正月初五日

久未奉书，拟规仿王小二之所为，而不能竟其业。相去已远，蜀事豪无所闻，仅从邸抄中得睹。阁下因蒋京兆一疏，曾以挺经御之。又闻四川军事将次完竣，如是而已。

此间去年春夏事机颇顺，秋冬以来，奇险环生，至今尚在惊涛骇浪之中，尤可痛者，疾疫物故，万有余人，其中良将循吏有裨时艰者，损折十余人。舍季弟近颇敛抑精进，亦罹斯厄，死丧之威，令人不寒而栗。而贼中广购洋枪炸炮之类，我军伤亡殊众，亦视昔日局势一变，看来东南浩劫，盖无了日，良增叹惋。

上年湖南秋收，闻在七八分之间，江西亦近七分，惟安徽不及五分，且荒芜未种者多，冀采买于湘、鄂、江西，尚不遽至缺乏。不料腊尾谷价骤昂，江西每谷一石，需钱壹千七百文，湖南则竟至二千文之多。向来饥荒阻境，例在青黄不接之时，今乃于隔年见此景象，殊不可解。国藩与希庵、厚、雪等部近十万人，皖中本无米可购，邻省两湖、江西又昂贵若此，三月以后，饥荒殆不堪设想。

往昔蜀中之米，遍行于湖北三江，近年蜀省苦兵，既无余力协济他省，又无巨商远贸东来，蜀粮焉能及吴？计惟以协济之规，而行采买之实，以官运之规，而行贸迁之实，庶可通其变而济其穷。请尊处垫款买米，派员解至荆州。综计米价若干，运费若干，厘金若干，到荆后摊算每石该银若干，敝处派员持银至荆州收买。尊处之员如卖贩，敝处之员如买客，银米互交，豪无蒂欠。另派一员在荆州坐局，如开行之有经纪者然或即派荆州道府，或请湖北派员在蜀境内，巨细全仗大力经营，其价较两湖、江西贱至十之三四，此协济之规也。将东征局之银，先运至荆，现银交易，照章完厘，此又仍不失采买之规也。先此奉商，即日另有公牍达之籲帅。敬求早赐料理，三月间能运蜀米到皖，则大幸矣。

复沈中丞 同治二年正月十四日

接奉惠书，姑苏克复之说，系属传闻之误。有常熟贼目周兴隆、骆国忠至少荃中丞处献城纳款，福山口贼目江胜海亦已投诚，外间遂纷传苏州收复。伪忠王以常熟扼苏郡之背，福山为北渡之津，亲率数万众前往围攻，周兴隆等求援于沪。少荃以轮船载兵往救，至则福山江贼目复叛而从贼，无从下手。少荃乃调浦东各防之兵并力以攻福山，又以沪中空虚，飞檄来皖，索前此截留防守无为之九营。顷复书略称，羽毛未丰，兵力未厚，尚宜约旨卑思，不宜多拓疆土。计函到之日，彼中已分兵四出援剿矣。

贼中大计，忠逆将率数十万众窜犯大江以北，其南岸宁、池等处，仍以杨、黄、胡、李暨赖、古、刘三股为最多。江西边患，仍在西而不在东。春霆于初五日带队驰九十里，初六日大获全胜，擒斩近万，立解泾县之围。此近事之堪慰者。附闻。

致左中丞 同治二年正月十五日

巢县铜城闸一带贼加修城垒，为稳踞之计。屡获伪文，忠逆欲率二十万众窜犯北岸，下扰扬防，上窜皖鄂，虽迭催希庵速出，共图防御，然忠部近用洋枪极多，尚未知希帅各军果能制之否。

春霆于初六日获一胜仗，立解泾县之围，差为快慰。然湾沚、高岭、西河、油榨沟等十余处，仍为贼踞如故，我军犹须运米于二百里外，终未稳固。青阳收复，南陵、繁昌无后路之虞，较去冬略善耳。

浙省各郡，金华、宁波系伪侍王分地，杭、嘉、湖、绍皆伪忠王分地，若雄师能攻克金兰，进围绍兴，则敝处皖南、江北皆可大松。有自贼中逃出者言，闻诸忠逆秘计，论浙省诸城，视绍兴为最重，湖州次之，杭州又次之也。然使阁下果克金兰而指绍兴，则雄师与江西首尾不相应，与敝军声息不相通，亦非计之得者。又不如贵部直指湖州，敝军亦进广德，庶几两相凑拍，局紧机活。但祝天心悔祸，尊处则金兰速克，敝处则宁防速定，今岁军威，庶有冀乎！

两湖、江西之米，去腊价皆骤涨，一则去岁不甚丰稔，一则洋舟装米东下，上游数省空虚。新岁安庆以下，石米已买至五千，二、三月后，岂堪设想！弟与希庵所部，合水师将十万人，无粟可移，思之心悸。尊处近三万人，取给江西一省，亦有不继之势，不知衢台现存若干，荩筹别有良策否？

复毛寄云中丞 同治二年正月十八日

皖北入春以来，并未开仗。萧军驻守运漕，当可支持。毛军驻守石涧埠，尚嫌单薄。迭据探报，伪忠王率众二十万自九洑洲续行北渡，将以下扰扬州，上犯皖、楚。敝处兵力只此，实不能屏蔽楚边，深以为虑。

南岸霆军正月六日驰援泾县，大获胜仗，擒斩近万，立解重围。虽粮路尚未甚通，而军威业已稍振。宁、徽二郡，或可保全。惟杨、黄、胡、李、古、赖诸酋，穷饥四窜，终不免轶入江西，搅我饷源。金陵及芜湖、金柱关、东西梁山，仰托福庇，安稳如常。

米价逐日昂贵，安庆以下，每石价近五千。南坡翁劝弟采买川米，已札李雨亭驻夔开局，又咨请阁下札派潘倅驻宜开局，请鄂帅派员驻荆开局，不知果有济否。

去岁两湖、江西，虽非上熟，亦非凶年，而早荒如此，实缘洋人采买太多，接济贼粮。湖北华洋杂处，无可查禁。湖南若严行禁遏，非有各营专咨，咨有定数，不准过岳州一卡，或可少戢洋舟济贼之风。不知阁下以谓可行否？

复李少荃中丞 同治二年正月二十七日

接奉十四日惠书，常熟危急如此，殆不可保。尊处兵力本薄，散布于福山、昆、太等处老营，空虚已甚。设忠酋引攻常、昭之贼，还向松沪根本之地，深为可虑。此间虽派树字五营、疏牧一营回沪，而到防已在二月之季，未知赶得及否？鄙人多年在外，屡经挫败，故常有无礼之葸、过计之忧，伏希亮鉴。

九洑洲北渡之贼，未知实数，而屡获伪文，均言忠酋亲率北渡，下扰扬防，上犯皖、楚。皖北兵力太薄，专待希庵及江味根到此，乃可进剿。左帅连克金华一府，龙、汤、兰溪三县，贼之大股退窜浦江，而於潜、昌化等股连日窥伺徽州，去郡城仅十余里，徽州守将为唐桂生，祁门守将为王钤峰，或可保全。所虑者，休宁、黟县耳。

九江茶务，委严锡康等抽厘，承许概济舍弟金陵一军，感荷之至。惟敝处引照捐照厘照，载经过江、皖，概不再抽，碍难食言，尚希亮鉴。接云仙书，阁下议于沪上厘捐酌加一成，专济安庆饷项，尤为沾感。今岁并江、席二军，实添二万余人，断难存活，得此遂如天雨金粟，地出银瓮。皖之军民，其自此有生机乎？

复左中丞 同治二年正月二十八日

顷奉惠书，敬悉一府三县同时克复，抃慰何极！芗泉来牍，有进规杭、绍之议。规绍则可，规杭则断不可。敝处兵力本不甚单，自进逼金陵，遂觉处处不敷分布。当时舍弟所以冒昧骤进者，一则恃与多帅有约，可由九洑洲南渡会剿，一则芜湖、梁山连夺重险，军势顺时，有不暇细审耳。贵部精劲远过敝处，而单薄殊甚，一逼杭州，则各路皆不敷分布。固知伟画决不出此，然阅历之言，不敢不以告也。

金、兰等城败贼，闻多退浦江、诸暨，亦分支旁窜於潜、昌化，信否？顷闻於、昌、宁、旌等贼，由绩溪窜近徽州，而春霆亦报宁国贼目伪王十人，特由繁昌、泾县两路窜扰池州，徽、宁两防同时并警。东坝以下，米粮极少，贼之冒死而思就食江西，情势然也。

弟于正月二十八日起行，至金陵审察一番，如果围师可以撤退，则分剿东坝。高淳、二溧一带，兵力足敷分布，局势亦较紧凑。惟舍弟坚持不退，厚庵亦以退兵为耻。去冬曾以奉质阁下，亦谓不宜轻退。顿兵荡荡坚城之下，形见势拙，恐未得者茫如捕风，而已得者又复糜烂。展转图维、羌无定计、敬求荩筹、为我策之。

次青事何时复奏？弟前疏着语过重，致言者以矛陷盾，尚祈大力转旋为荷。

致李希庵中丞 同治二年正月二十九日

国藩于正月二十八日自安庆起行，将赴金陵、芜湖等处查阅营务。外间多言金陵一军，顿兵坚城，宜设法撤退，另作良图者，亦须亲往一看，熟商行之。

徽州日来吃紧，闻系浙江於潜、昌化等股前往围扑，不知桂生等能御之否？宁国有七伪王，日内将并力上窜皖南，局势二月内可决雌雄。九洑洲之贼，正月间续行北渡者，据报数近五万，萧军与水师相依护，必可无虞。毛军孤立一方，虽添元中、瑞右两营，不知果足自固否？务恳台从二月起行。如尊恙全愈，则请亲赴前敌，勾当巢县、和、含之事；如尚未全愈，则请卧镇安庆，调度北岸诸军。幸勿再迟，千万之恳！

复彭雪琴侍郎 同治二年二月初二日

池州舟次晤程石舟，接奉十九日惠书，添兵之说，鄙人亦筹之再四。北岸兵力止此，无可再添。去冬调萧、毛之兵，将寿州正阳关退出，让还苗练，中外皆不以为然，鄙人亦深以为歉。今若再将成大吉军调出，三河尖亦退还苗练，淮上形胜全失，断断无此办法。自成军外，别无可拨之师，阁下所深知也。

巢、含等处，外间皆言其并不凶悍，萧军不能攻克铜城闸，毛军又有二十日之挫，维则全不知愧耻，反以兵少归咎于上，殊不可解。将来希庵到后，自有定论也。目下续行北渡之贼，不知实数若干，仆因萧、毛皆不善战，故仅以守责之，岂谓北岸之贼不宜急剿哉？

致李希庵中丞 同治二年二月十二日

国藩以初五日至金陵查阅，一切尚属稳固。宁国附城及西河、湾沚、小淮窑之贼，一律肃清。自去秋各军大病，风波奇险，卒能转危为安，实为天幸。

刻下北岸吃紧，李世忠浦口、九洑洲各营被贼攻陷，上窜巢、含等处。毛竹丹兵力单薄，已调元中、瑞左益之。顷又调刘连捷三营助之。若萧、毛与合、舒、无、庐幸保万全，则恐其直趋桐城，上犯鄂境。务望台从迅速出山，由楚、皖之交入手，攻克巢、含，直下浦口、九洑洲，即行南渡，主持会剿金陵之全局，亦犹七年从上巴河入手，攻复二蕲、广济，直下小池口，乃成浔郡合围之局也。

复左中丞 同治二年二月十四日

金陵行次，接奉惠书，敬悉永康、武义、义乌、东阳收复，诸暨亦已攻克。蒋军进图绍兴，台旆已驻兰溪，军势百倍，至为忭慰。

弟前商图湖州之说，亦颇知机势不甚便利，而不知瘠险一至于此。浙人自贼中逃出者，言忠酋全力守绍，以为有绍而后有杭。想我军抵绍，必有数次恶战。惟贼中文报最迟，忠逆方在苏州，一面图攻常熟，一面图窜江北。或未日暇以悍贼预守绍郡，则蒋军省力多矣。

弟以二十八日自安庆起行，初六日抵金陵营次。北渡之贼，初二日破九洑洲李世忠各营，初三日破浦口一城，刻下围扑江浦。李世忠因捆盐与苗部寻仇，亲赴五河县私斗方殷，其子李显爵等频函至舍弟处求援。雨花台兵力单薄，本不能以大队北援，而李营又万难共事，只得坐视二浦、来、六之失。李部倾覆不足惜，而大局从此更难收拾矣。幸鲍军于初一日大破围扑老营之贼，乘胜将西河、小淮窑、高岭、梅岭、杨柳铺、湾沚等处贼巢，一律扫除。而金柱关各营，亦于初二三等日，频获胜仗，并据称伪侍王初一日溺毙，从此宁国、芜湖局势稳固。

自去秋以来，奇险迭见，至是始庆更生，真天幸也。现檄春霆进攻新河庄、水阳镇、金宝圩，一气追至东坝，必克复该处，而后宁国之藩篱可固，金陵之后路无虞。荷蒙盛意，以刘、王会合新军，由徽州打到宁国。目下宁事已稳，尊处若有余力，乞留以援剿歙南及江西之北境，其利大矣。此间饷事之绌更甚尊处，每与僚友言，假令润帅而处鄙人之位，决不至此。希庵、味根同走皖北一路，诚不知能否契合。然北岸地广贼多，非此两军不足当之。弟所虑者，不在楚师之小隙，而在苗、李之大患也。

复李少荃中丞 同治二年二月十七日

芜湖舟次，接奉正月二十三日惠书，敬悉一切。舍季弟蒙大疏褒扬，一一俞允。圣朝旌忠之典，良友推爱之情，感怆何极！

此间军事与鄙人行程，粗具于二月十二日在金陵拜发疏中，业经抄咨冰案。浙东一律肃清，败贼约分两路，一由皖南以图窜江西，一由金陵以图犯江北。皖南自鲍军屡捷后，宁郡大致安稳。惟花旃浙东等股，蔓延歙、绩，古、赖、刘巢等股，蔓延旌、太，而伪侍王扰犯金柱，苦战不休，黄老虎自西河败后，似亦并归。金柱日内正尔吃紧，若能击退侍、堵两酋，则芜、金少安。击退古、赖花旗诸酋，则徽、池少安，而江西亦受其福。兵单贼众，窃恐难如人意。

李世忠于西坝强捆军民之盐，苗党率各帮盐船闯越逸去。李亲赴高良涧寻仇私斗，而金陵各贼，遂以是时攻陷九洑洲、浦口各营，现仍急攻江浦、桥林。大约二浦、天六均不能保，而李甘私忿，尚留五河未归。顷以代奏为胜保赎罪一疏，奉旨将李世忠革职留任，将来不知作何变态。上而皖、楚，下而淮扬，并承其弊。世变迁流，浩无纪极，可胜慨叹！

柘皋须扼重兵，议之熟矣。蒋之纯八营四守颍州，一守霍邱，二守舒城，一守三河，诸将皆庸材，故姑为守局，以待希庵之至，非屯运漕以自画，弃柘皋而不防也。阁下高掌远跖，视鄙人之约旨卑思，诚太局促，然授诸将以重任，亦须度其人略胜此任而后授之，窃愿与左右互规而参证之也。

复郭云仙 同治二年二月十七日

树字五营自闻有常熟、福山之役，即决计遣之东下，顷闻轮舟接者无多，仅树字营成行，余尚留滞无为，不知何日可全数赴沪。又半月未得常、昭消息，殊耿耿也。浙事顺利异常，计杭州亦可得手。忠酋自去岁以三十万众援金陵，分党窜犯皖北，其气甚张。今苏浙贼党屡败，纵使皖北得以一逞，在该逆已得不偿失矣。

承惠黄刻《舆地广记》，宝贵无量。国藩尝谓乾、嘉间好事诸君子刊刻古书，其精雅实超轶宋、元善本。就余所见，如黄荛圃、卢抱经、孔巽轩、孙渊如、毕秋帆、阮伯元、胡果泉、朱竹君、秦恩复忘其号，江都人，刻《法言》等书、汪孟慈、吴山尊诸家，所刻书籍，每一把玩，使人穆然意远。阁下若遇诸家初印本，幸以重价购寄，言明不打把戏也。又《皇清经解》中各种，若能得其单行本，亦求代购频寄，老年窃位，智短事繁，虽亡羊而补牢，但还珠而买椟，只自哂耳。

江西藩司委孙小山长绂接署牙厘，疲乏已极，不知此后又复何如。顺问台安。

复左中丞 同治二年二月二十五日

绍兴克复，浙东八郡一律肃清。阁下受事于糜烂之后，如大海巨飓，樯倾楫摧，一旦阴云解驳，稍睹畔岸，远近智愚，畴不忭慰？鄙人则犹在风涛颠簸中也。九洑洲北渡之贼，尽破李世忠洲上各垒及江浦、浦口各城、新河口、桥林各隘，而李世忠方逍遥五河，与苗党及各军盐船酣于私斗，流连不归。

忠酋踪迹，少荃来信谓其调集群贼救杭，而该逆自留苏州，萧为则庆衍，驻运漕则称其实已渡江，于二十三日进巢县城。舍弟处侦探亦言该逆因苏、浙多未耕种，无所得食，欲仍取南岸宣、太之米，北岸庐、和之米，复昔年之旧观，故忠酋大举北窜，侍逆苦攻金柱关，皆伪天王之令也。

弟自金陵西旋，遍阅傍江各城隘，北岸则坚守西梁山、裕溪口、运漕、石涧埠、三河暨无、庐、舒、合四城，待希庵、味根到日，再以两支虚堵巢贼，而以全力实攻铜城闸，若忠酋果未渡江，北局当可支持。南岸则坚守金柱关、东梁山、芜湖、湾沚、西河及宣、泾、南、青等城。屡得伪文及擒获生口，均称伪侍酋誓攻金柱、芜湖，不得不休。十六日之战，官军先挫后胜，所擒有金华余党在内。弟本檄春霆由湾沚进攻水阳、金宝圩直趋东坝，抄侍逆之后路，不意黄、胡、李等股合窜青阳，将由东、建以入江西，不得已调霆军暂回青阳，要击此股。如天之福，春霆能将此股驱之东返，而徽州之花旂、谭星等股，亦由克庵等军击之回窜，则江西其少得安枕乎！

至徽、宁与江、浙交错，群贼往来纵横，实弟与阁下之公患。务求荩筹，画一长策，俾三省合力遵守，不求速效，但求终足以弊之而已。幸赐教督无吝。

复沈中丞 同治二年二月二十五日

弟以十六日自金陵转棹，周历两岸各城隘，地大兵单，处处不敷分布。本拟江北坚守四城五隘，以待希庵、味根两军之至；江南坚守五城宣、无、泾、南、青四隘以御侍、辅、堵、孝诸酋之窜，其拙谋已具于前此奉复函中。不料僧邸近复改图，意欲速剿苗党，寿、正、临、淮一带，又添一种波澜。而朱镇呈报堵、孝各酋，已集青阳，将由东、建以犯江西，不得已檄春霆回军，以截此股。能于青石境内驱之东归，斯为至幸。乞饬诸将加严湖口、景镇之防，以固江西之圉。川米约于五月可到，能得三四万石，则兵食略可接济矣。

与吴桐云 同治二年二月二十八日

知僧邸欲急图苗党。此本堂堂正正之办法，毫无疑义。但嫌去秋抚苗之时，言太甘，意太浓，使该练党得以有词。又惜楚军全力注重江滨，堵剿北渡之贼，前此既撤寿、正之防，目下又不能派兵与僧军犄角而除苗，恐胜之不武，不胜为笑耳。然邸帅声威全盛之际，张落刑、孙臭儿、姜台凌次第授首，或苗部闻而胆落，徒党瓦解，则苗沛霖虽欲独叛，亦不可得。事机之利钝倚伏，固难一端论也。

至临淮米粮，苗党未必竟敢阻截。苗沛霖鼠子耳，昼伏夜动，进退瑟缩，去年畏楚军如虎，后因邸营有间可入，则媚邸而拒楚。今既失邸帅之欢，又复阻楚师之粮，公然与两大为敌，沛霖纵有此志，其党未必肯从。如果临淮粮断，敝处必派兵从六安水陆下击，助僧邸之声援，通临淮之运道，或亦不难得手。所怀千端，匆匆不尽。

复李少荃中丞 同治二年三月初一日

国藩以十六日自金陵返棹，遍历南北两岸各要隘，已于二十八日旋省。鄙人行程及近日军情，业经抄折咨达冰案。另有密片一件，兹寄尊览。忠酋踪迹，颇为江南北用兵一大关键。此间纷传该逆于二十三日入巢县城，仍恳尊处设法确探见示。

英国提督士迪立弗请以英国头目带中国兵勇万有二百人，各头目支薪水五万八千一百余两，兵勇口粮在外，军火器械在外。国藩方苦楚军沿袭各路旧章，月饷太多，无可挽回，岂敢增此巨款，另开风气？同募中国之勇丁，同隶鄙人之部曲，又岂可多寡悬殊、苦乐不均？虽面订作书请示总理衙门，而鄙人固已期期知其不可矣。

树字五营驻防无为，声名甚属平常。韦志俊换防以后，城中始有贸易者。韦部向颇骚扰，而树营物论反出其下，甚失鄙人属望淮勇之初心，亦非阁下造福珂乡之本意。国藩初募湘勇时，盖因严禁扰民，与罗、王诸君大相龃龉，湘潭铁行一案，筠仙当能言之。次青之于平江勇，则有爱而无憎，有奖而无激。柳子厚所谓“虽曰爱之，其实害之”。阁下名位鼎盛，窃谓带兵与百姓交接，择术不可不慎，善于用奖，不如善于用激也。

舍沅弟并无引退之志，不过因家门过盛，才薄位高，夙夜祗惧，思以闲散效力军中，惟事局尚在艰难之际，尊处亦难于措辞，自可置之不议之列。

北渡之贼，巢、含尚无动作，恐其由天、六绕犯里下河，是吾二人难宽之责。幸僧邸军威大振，群捻瓦解，北患或不甚广耳。顺问台安。

复左中丞 同治二年三月初三日

接奉二月十三日惠书，围师难撤，诚如尊指，不特厚、沅诸人持之甚坚，即以局势论，苟能力扼芜湖、金柱、宁国、庐州、东西梁山、裕溪、无为，实足制金陵首逆之死命。而欲力保此数处，又必须于雨花台、大胜关置一支重兵，水陆依护，乃足为上游各军之归宿，又以断贼中水路之接济。尊示所谓大着差失，当思补救，而不必改换，诚至论也。惟兵单而地广，力薄而远图，恐贼以全力上犯江西、湖北，敝处更分棉力回顾两省，所谓芜、金、宁、庐数处，一有疏失，则金陵围师仍处臲臲之势。

顷黄、胡、李及古、赖等股，已分犯青阳、池州，先锋至东流以上。弟撤霆军回援，若不能于东建境内击退，则贼必直趋饶、景。但求景镇各军能坚扼昌江，师阁下昔年之所为，则春霆一军击其后，克庵一军要其旁，当不致深入江西之腹地。惟克庵方与花旂及谭星各股角逐，徽境未知能速了否？芗泉进规杭州，自是一定之理。弟前议无遽谋杭，系因绍兴未复言之；即舍弟沅甫初进金陵，亦为多帅已克庐州，约定即攻九洑洲言之。厥后多军西行援陕，非初意所及也。

敝处近日饷项奇绌，二月入款仅赣局四万耳。江西省局竞至不名一钱，东征局月额三万，正月分因提饷哨船遭风沉溺，愆期不到，而敝台食饷者至七万余人之多。顷截留尊饷八千金，极知不恕，然逼迫为之，非本愿也。

致沈中丞 同治二年三月初三日

连日各路探禀，黄文金、胡鼎文、李远继等逆未扑青阳县城，由池州直上殷家汇、张家滩，其从东流、建德窜入江西之饶、景，毫无疑义。自去秋以来，无日不以贼犯江西为虑，今殆必难幸免。虽日地广兵单，亦实鄙人调度未善，无所辞咎也。迭次飞檄春霆回援，闻因饷绌，难于拨动，定于初一日起程，不知果成行否？现饬景镇水陆各军坚扼昌江，无令贼得内渡，而使春霆自池建来，以蹑其后。克庵自徽、婺出以要其旁，冀得挽回万一。敬求阁下严饬段道等即以能否扼住昌江为考成，一面咨催席研香三千人由湖南驰赴抚州。黄、胡虽屡败之余，然较之古、赖等酋凶悍多矣。

此间正、二月饷绌异常、盖凡饷皆由江西经过，定蒙鉴察。东征局提饷之船，又于洞庭遭风沉溺，以致愆期。据报浔关自十一月十二日起至二月十三日止，共收各税银二十万一千七百五十两零，除各项用费，实存银十二万九千三百有奇。敬求赐拨六万金，以济眉急。其中以若干为惠协之款，以若干为借款，由厘局归还，均候尊裁。

复李申夫 同治二年三月初五日

此次贼窜江西，鄙意当分湖口、景镇两路，而景镇贼势尤重。现请春霆由建德直趋景镇，另牍奉达左右。尊意欲用船载七成队沿江探贼，登岸一击，似可不必。一则贼行岸上，距江滨二十里、三十里不等，待我军探明登岸，而贼去又远矣。除湖口外，贼无可停驻之处，湖口若能守，则万泰率兵千人当可保全。若不能守，则安危即在初五、六、七等日之内，亦非贵军所能赶及也。一则春霆进剿景镇一路，荒凉无米可买，渠不善经理此等杂物，必须阁下亲驻建德，代渠料理米粮、子药等件，渠乃放心前进。东流为建德之后路，或酌留两三哨人于东，与水师相依护，听候裁夺。春霆到建德后，望阁下星速前往与之熟商一切，分条见示。

复郭意城 同治二年三月初五日

自二月初将宁国各贼击退，宣州鲍军无恙，意谓或可小休，不料黄老虎一股由旌德、石、太上窜，分犯湖口、景镇两处。北岸续渡之贼，攻陷江浦、浦口、桥林各李营，由巢县图扑庐江，日内警报纷至，苦无大枝游击之师，承草奏权衡轻重，仍请以味根一军东下，剀切轩豁，已邀俞允。敬恳函催味帅星速前来。

陈大捻匪窜扰黄、麻，鄂军小挫。若巢、含之贼窜入鄂境，发、捻合势，全局皆震。味军终以在北岸为宜。研香三千人似又不能不先赴抚州，以重江西中权之势，而顾吾湘东路之防。味、研本不宜分，鄙人用兵，向亦欲顺该军自然之性，不肯生吞活剥，瓜剖豆分。惟味根自长沙启行，当在一月以后，而南北两岸是否决裂，消息计在一月以内，请令研军先赴抚州，以符初议。而味军到长沙后，则请寄帅与阁下察南北两岸之孰为最急，以定趋向可也。

杨炳轩自是有用之材，而隔省劝捐，其难十倍。应俟与渭春中丞商定，乃可发给实收执照之类。山东张更新在省募勇掳船伤人一案，据称已亲至刘子梅处赔礼说明，请便中一询子梅，尚无大悖戾否？高脚牌告示，即日当刊刷寄湘。

国藩至各军查阅，往返一月，气象似均安稳，精神亦不散漫。浙军肃清浙东，沪军已解常熟之围。以理推之，官军应有起色。而春来阴雨连绵，乏晴暄朗畅之象，南北岸惊波迭起，抑又何也？

致李少荃中丞 同治二年三月初六日

日来未接惠书，仅于魏荫亭信中，知常、昭业已解围，以为至庆。从此外而福山、内而昆太，均可得手。沪、浙两路大顺。忠酋或不敢一意窥犯，皖北获庇多矣。

此间南岸之贼，黄老虎由旌德、石、太上窜，三月初一、二日已过东流、建德，径趋湖口、景镇两路。谭星与花旂等股蹂躏歙、休等处，古、赖各股时从石、太入犯各岭，幸左帅派王钤峰守祁，又令刘克庵来徽为游击之师，山内或可保全。黄文金一股，则调霆军由宁国回剿。自宁至景镇七百余里，阴雨泥泞，恐鲍军未到，而贼已深入腹地。又恐鲍军甫动，而贼复更扰宣州，顾此失彼，应接不暇。

北岸之贼，初二日已过盛家桥，势将围扑庐江。该县先有吴长庆三营，顷又截留南岸调回之梁美材三营，协同守城。俟防守稍定，即令梁美材等留庐，而使吴长庆等还沪，不敢久假不归也。

饷事近又奇绌，为数年来所未见。二月仅收赣局银四万，江西省局与广东厘局皆不名一钱，东征局亦以饷船沉溺，愆期不到。七万余人嗷嗷待哺，其何以支？万不得已，咨请尊处惠协八万，以济眉急。一面札行沪中司道，盖志在必得，故照例之公牍，自不可少，想邀鉴亮。

洋枪风气，开自尊处与舍弟营。今各营纷纷请领，不可遏止。意欲于沪中购买五六百支，以应众将之求。可否饬为代买，亦希裁示。

复李申夫 同治二年三日初八日

初七夜接海航信，石涧埠毛营危急之至。改调霆军至江北援救无为，计画不精，致霆军忽而东坝，忽而江西，忽而皖北，举棋不定，良自愧也，另牍达览。

临事而惧，好谋而成，足以包括古今兵书。凡初从军者多不知惧，鄙人知惧而又苦不好谋，阁下能谋而亦不甚好行。军贵飙疾，打仗贵勇猛，目下救湘军之短，宜从此二语加意。阁下有志此二语矣，更望从惧、谋二字加意。

复李希庵中丞 同治二年三月初九日

读正月二十日、二月初九惠函，敬悉一切。以贵恙尚未全愈，本不欲催迫东来，然以朝廷眷逮之殷，皖江军务之紧，盼望台旌，实有一日三秋之感。国藩以二月二十一至运漕萧营，二十二日至石涧埠毛营。石涧埠地大兵少，四面受敌，以局势业已久定，援贼又已逼近，未令改图。顷初三四日贼已围逼毛、刘营盘，接济、文报俱断，可危之至。不得已调春霆援景德镇之兵，改援石涧埠。霆军于初七日已抵青阳，距石涧埠仅一百八十里，纵渡江或有耽搁，亦不过七八日可到。若毛、刘能坚守半个月，则援师至矣。

浙东八府，一律肃清，杭省闻亦可图。上海近克福山口，事机亦顺。惟敝处节节棘手，皖北则李世忠连失江浦、浦口各城。伪忠王又猛犯无、庐萧、毛等处。皖南则浙中各股麇集徽州，黄老虎等股直窜景镇。决裂之患，恐在目前。祈阁下星驰贲来，屦皇剑寝，无更少延。书不百一。

致金竹虔 同治二年三月十三日

自辛酉秋至壬戌夏，军事颇顺，论者以为廓清有期。逮六月间，秦中回变，多军西行。七月以后，大疫遍作，士卒十丧四五。自是贼氛弥炽，无日不在惊涛骇浪之中。

希庵中丞假归，弟兼顾其众，所辖至八万余人，而饷项大绌。本年两月有奇，到饷不满十万，军士嗷嗷，志意散漫。淫雨阴霾，气象几与庚申春间相类。不才忝膺重任，值此时艰，百感茫茫，不知何日稍睹畔岸也。所幸贱躯顽适，除牙痛目昏，间一患苦，此外尚足支持。拙性疏懒，不耐琐杂，近亦稍稍能之。

舍间未改穷乡风味，五女已嫁其三，两儿粗解向学，足慰垂注。老兄解组十载，宴处超然，与世无竞。倘肯乘兴放棹，贲然东来，一访故人乎？

致沈中丞 同治二年三月十三日

接景镇初三日禀报，尚无贼窜石门、洋塘等处确耗。连日大雨，昌江计已盛涨。自饶州以至景镇，炮船足以制之，当难内渡。所虑贼由浮梁以上甲路天宝堂，翻山窜入婺源境内，仍可窥伺景镇、乐平。乐平为紧要关键，甚于石门，可否饬韩军仍驻乐平，较有把握。

春霆为石涧埠所牵制，克庵为徽、休所牵制，景镇苦无游击之师。若席宝田速到，与韩进春合为一路，应可一战，但未接其拔营日期。想尚在袁州一带，到抚尚须时日，祈阁下专弁一催，或酌带银两迎而犒之。

湖北捻股由麻城东下，初八日已至广济境内，九江即日亦必告警。然大江天堑，断难飞越，敝处已派水师巡防北岸矣。省城虽万无他虞，然亦不可不为之备。新补都司之詹鸿宝，往年初充哨官，胆气、弓马、杂技，均有可观，后因受伤过重，不能骑马冲锋。顷已札饬赴省履任，其胆气尚自过人，祈阁下进而训诫之。若布置城守事宜，可择一最冲地段，责成詹都司防守。此外都守中曾经阁下考验者，胆气优者几人？建昌杨锦斌、李卿云曾考过否？城守如分段责成，不至乏员否？

复李少荃中丞 同治二年三月十七日

饷项十分支绌，为近年所未有。沅弟派人援无为州者，往返近七百里，每人仅发途费二百文。霆军人数近二万，今年两个半月仅发银六万两，断难支持。议者请由此间派员至沪劝捐，专劝苏、皖、江西三省之寓沪者，是否可行，祈卓裁审度见示。纵使可行，亦尚难济目前之急。前缄八万之请，务恳慨允速解。

宁波一口近日税务如何？绍兴计已设卡抽厘，尊处耳目较近，或可得其大凡。如左帅饷入稍王，则景镇、河口厘卡亦可酌还敝处。然左公派克庵、钤峰两军援徽人数将近七千，断非两卡之厘所能养赡。且贼窜江西，两卡必大衰歇也。

荫渠所调人员似多好手，惟邓伯昭在达川处难于抽身，达川请敝处奏留，目下为藩幕，将来或可为皖吏。鄙人住皖年余，吏治毫无起色，良以为愧。白齐文乃复有还统常胜军之请，殊骇听闻，阁下力持不可，此等处吾辈万不宜屈挠迁就耳。

复郭意城 同治二年三月十七日

北岸之事，有霆军与彭、毛、刘各军以御下游忠酋大股，有成、李两军以御上游捻匪一股，应足支持。南岸之事，古、赖等及浙东败匪麇集徽州，克庵、桂生、钤峰诸军尚有难于支撑之势。黄老虎等股从东、建内犯饶、景，则更无活兵制之。沈帅以五千人守景镇，必可保全，其以韩进春五千人防剿石门，则恐未必可靠。前有缄牍，请催席研香速赴抚州，不知已抵何处？再求阁下谆催，愈速愈妙。并请函催江味根建旆东来，定由袁州至抚州，与研香合为一路，专御黄老虎一股。如黄逆幸于饶、景击退，不入江境，则江、席直入皖南，再行相机进止。味军之或南或北，前此本未定计，今所以决归南岸者，一则以鲍军北渡，援解毛军之围，南岸太嫌空虚；二则以黄逆窜江西，席军太单，必江、席合打一路，庶足保江西之腹地，兼可固吾湘之东藩；三则以味根与希帅较疏，与左帅较亲，军行皖南，处处与鄙人及左帅相周旋，诸事联络融洽。因此三者，故定请味帅由江西进兵，求阁下先达鄙意，即日另有函牍催之。

致沈中丞 同治二年三月十九日

此次徽、祁危急，全仗尊处派心初一军，左帅派克、钤两军，苦战苦守，乃能保全三城。然徽、休之贼虽少退，而黟县之贼仍盘踞黟城及内外各岭，其胡、李、黄大股，因景镇及陶家渡官兵声势颇壮，遂西窜桃树店、闪上、小路口等处，蔓延百里。祁门钤峰一军，与刘、唐、心初各军，业已声息不通，实属异常危迫。若钤峰稍有蹉跌，祁失而徽、休万难独立，则不特坏三省之大局，而弟亦无词以谢客军。每一念及，忧心如焚。敝部派守南北城池至十六处之多，占住兵力，尽成呆着。除鲍军外，别无大支游击之师。所为全力急解石涧埠之围，非仅虑毛军覆没，亦以力保无为、裕溪、西梁山三处也。幸而立解重围。鲍军回援祁、景，总在一月以后。江、席二军由抚州入皖，则当在两月以后。如天之福，此两月内，饶、景、祁、婺皆不决裂，则大幸也。

孙方伯欲于藩署之外，另委大员总理粮台，养素亦以为言。鄙意欲筱泉、少彭、芥舟、子坚四人之中，择一奏委，何人最为妥叶，究竟藩司与粮台应否分办，伏乞卓裁详示。

致晏彤甫制军 同治二年三月二十日

弟近日竭蹶之状，反有甚于庚申年祁门被困之际。彼时苏、常新破，徽、宁继失，人人视为糜烂之局，故责望之意尚浅，但能自保，即为至幸。自安庆、徽、宁、庐州、芜湖、东西梁山次第克复，人人皆有澄清之望，望之弥殷，责之弥切。今江浦、浦口各隘，为贼所有，忠酋又以全力窥伺庐、芜、裕溪、西梁山等处，南岸则宁防甫松，徽事又棘，计兵数倍于昔年，而防剿翻觉不敷，饷项尤为不继，决裂实在意中。此次告急于左右，盖亦迫而出此。否则，拙性不肯为无病之呻也。

复李少荃中丞 同治二年三月二十三日

接初十日惠书，具悉一切。太仓初九日小挫，无关得失。顷闻该州业于十五日克复，昆、新亦无独存之理。昆、太并得，松沪与福山、常、昭联为一片，即苏州亦有可图。昔尝忧小耿落落难合，直至今日，方信调度自有方也，喜慰何已。

此间石涧埠围困半月，十七日彭杏南与萧军援攻于外，毛、刘二军奋击于内，鲍军甫抵无为，未及登岸，而重围已解矣。惟贼之小股虽退，巢县大股则归并上游，围攻庐江，而鄂、豫捻股亦于十八九日连陷宿松、太、潜，上下发捻，势将粘连。此间檄春霆从下跟追，而令成武臣、李申夫从上驰击。另有公牍奉达冰案。郭松林战守果稳，自未便临警易将。国藩因恶其昔在沅弟处名声本劣，旋又背而轻去，故告左右审慎用之。

筠公兼臬，鄙意无所不可。晋鹤替人，亦非慎于简选，乃实无人应客，枯肠之窘极矣。白齐文一事，处置最善。复总理衙门函稿，无孔不入，无幽不显，天下之至文也。大笔之所独构乎，抑与筠公两军会合而成文乎？令弟幼泉似亦文武兼资之才，敝处欲用之为统领，以储他日栋梁之用，先此奉商。

致江味根 同治二年三月二十三日

目下苏、浙两军，皆极得手，沪军连克十余城，苏州亦有可图。浙军肃清浙东八府，杭州亦有可图。贼势散漫，不似昔年凶悍，东南大局似有廓清之望。惟忠酋力犯皖北，恐为鄂省之患。黄、胡、古、赖诸逆，麇集皖南，恐为江西之患，兼恐贻害于湖南。惟冀阁下早自粤旋湘，振旅东来。如黄、胡、古、赖诸贼尚在皖境，则各军会剿，尚易为力，若已入江西，则请阁下一面援江，一面顾湘。吾湘兵力不厚，处处空虚，与其御贼于本境，不如御贼于江西；与其御贼于抚州以南，不如御之于抚州以北。国藩非敢置广西于不问，盖实见黄、胡、古、赖各党已成流贼之行径，一流于江西之南路，则无法可遏其流，而湖南之乱无已时矣。故思于江西之北路，早截其流，想智者必以鄙言为不谬。望与寄帅、意诚诸公熟商行之。

致彭杏南 同治二年三月二十五日

昨夜接庐江吴长庆禀并抄寄伪忠王文书，仆细阅之，知系假函，非真伪忠王文书也。其中有故作大言恐吓，亦有实系贼中主意。兹将朱笔批出原文，送寄弟览。贼称曾某之兵，守则有余，战则不足，此实忠酋确有所见之言，即群贼亦确有所见。盖两三年来，除鲍春霆在丰城一战外，我军从未与忠党痛打一仗，即雨花台、石涧埠两次，亦皆仅能坚守。故忠酋欺我全不能战，叮嘱群贼，如遇曾某之兵，一到即与交锋，该酋自信战有把握也。

鄙意自西梁山进兵，上攻铜城闸，下攻和、含，系可战之地，贤弟与竹丹、南云共二十二营，系能战之兵，伪来、戴、首、梯四伪王，系好打之贼，务请贤弟与雪帅、竹、南会商，即日由五显集进攻铜城闸，得手后即攻和、含、巢，纵不能大胜，亦无损于大局。若再不痛打几仗，恐官兵愈疲，贼焰愈长矣。至嘱。

复李希庵中丞 同治二年三月二十九日

接三月初八日惠书，知初十日果克成行。姻伯精神强固，尊恙亦日就康复，欢慰无已。

石涧埠十七日解围，忠酋大股十九日扑庐江县，二十一日扑舒城，皆旋即解围以去。二十五日围攻六安，闻其志在必破。本日檄鲍军由庐江赴六安，相去仅二百里，限四日赶到，不知城中二营能坚守十日否？若六安幸得保全，贼必上犯黄、汉。昨咨请台旆暂驻黄州，若阁下果肯留鄂，则调萧、毛两营即赴黄州，庶左右有亲兵可用也。忠逆之狡谋与英逆相等，而临阵之凶悍远不如英，但头队洋枪甚多，须善御之。九舍弟遂得拜抚浙之命，忝窃之至。一家受恩过重，报称愈难。

复左季高制军 同治二年四月初二日

顷奉寄谕，敬审总制闽浙，仍专治浙江军事。圣主任贤之笃，荩臣谋国之忠，良堪庆幸。惟舍弟谬步后尘，深虑不学无术，陨越诒羞。

此间近状，已具于二十七日奏片中，亮达冰案。忠酋十七日自石涧埠解围后，十九日围扑庐江，二十一日围扑舒城，二十五日围扑六安州。庐、舒皆两日解围以去，六安则二十八日尚未解去。该州为希帅部粮台，颇有储蓄，又仅两营守兵，又苗沛霖新叛，距该州仅百余里，与相应和，故忠酋思得该城，为皖与鄂、豫居中绾毂之区。弟现调霆军往援，未知赶得上否。其湖北下窜之捻股，中途在蕲水分支，一支西旋，回窜河南；一支东下，过宿、太等县至桐城，而与忠酋合股，锐意上犯汉、黄，兼窥荆襄。伪文抄呈台览。

今岁江汉盛涨，弟多调水师援鄂，又以希帅东来，咨请暂驻黄州。闻希公初十日起程，旧病复发，十八日尚在湘乡备咨报病，抵鄂尚需时日。自胡文忠薨后，鄂中军心涣散，恐不足御狂寇。鄂事倘有疏失，皖中首承其敝，而江西、湖南亦将旰食，焦灼曷已。

徽、休仰仗大力，竟获转危为安。钤峰十一日小路口之战，黄文金全股大败，厥功甚伟。克庵小挫一次，转战弥厉，前与王心初迭剿徽、休之贼，皆系以少胜众，而十七日、二十四日大破黟县一役，以四五千之兵，敌二十万之贼，尤为奇捷。惟弟不能派拨一旅，由东、建进援徽、祁，而唐镇又不能自率一队，助刘、王会剿休、黟；客兵裹创而苦战，地主释甲而闭关，感佩之余，愧悚无地。刻下惟祁西祁南余匪未靖，其窜犯江西之心至今未死，更烦荩筹，一为廓清。自寿州、正阳撤去防兵，苗沛霖外有僧邸之煦妪，内无湘军之逼处。本可相安无事。去腊今春，僧邸改图昌言于众，奉辞伐苗；至二月又变其说，谓目前仍宜主抚，与唐中丞会衔出示，谓苗道现已撤练，真心效顺。示于十二三日张贴，苗即于十七八日举事。谕旨仍以剿苗事宜，责成弟与希庵。谬以非材，膺兹艰巨，发、捻之外，重以苗祸，伏求闳谟，救此颠踬。

复沈中丞 同治二年四月初四日

复接三月二十七日赐书，敬承一切。黟、祁败逆，竟已并入饶、浮，号称二十余万，势若长蛇，诚可深虑。惟闻石、太各股二十四日在黟县刘、王大战，二十五日实已败退岭外，仍回石、太。来示所云牵缀韩营，蔓入浮境，当是二十内外情事，或尚是祁西黄、胡等股，非黟北古、赖等股也。下游实无所得食，该逆冒死内窜江西，以营一饱，其势但愿进死，不愿退生，穷寇狠谋，殊无御之之法。然刘、王等军在徽、祁境内，以少击众，屡获大捷，均出意料之外。若留钤峰守祁，而克庵、心初回剿浮、景，合之段、韩二军，或更有意外之捷。全数驱之东窜，亦未可知。此则全仗阁下与左帅大力维持，与苍苍者悯念江、皖孑黎而已。

六安之围，初一日环攻愈急，春霆以久无口粮，师行甚迟惠协六万，以三万解鲍，现尚未到。淫雨泥泞，城中仅守兵一千，恐难久支。苗沛霖与忠酋勾结，亦派其党水陆来围六安。苗逆伪示抄呈一览。僧邸招降各捻巨股，斩其头目，抚其党羽，本系妥善办法。时会不妙，苗逆即借此激怒群捻，祸端弥烈矣。

复李少荃中丞 同治二年四月初六日

忠酋十七日自石涧埠解围后，十九日攻庐江，二十一日攻舒城，均不得逞。二十四日围扑六安，其势似不得不休，乃初二日亦解围以去，闻将由庐州、巢、含回窜。揣度贼情，约有三计：一则复去猛扑雨花台大营，如庚申春得杭不守，回攻和、张之故智；一则窜扑六合、扬州、里下河，冀江北疆土大成片段；一则闻太仓既破，回救苏州、六安。获逃贼亦称忠酋传令回援苏州。三者之中，末段最为近之。忠逆若果东窜，弟当檄春霆由柘皋以进巢县，檄彭杏南、萧庆衍由东关以进桐城闸，檄蒋、成、毛三军由六安救援寿、颍，声罪讨苗。是则沪上渐紧，皖北渐松，但未卜忠逆果东否耳。

复左制军 同治二年四月十五日

唐镇株守徽、休两城，从不带队出与刘、王会剿，弟亦数批责之，今略抄数纸呈览。其中或有渠辈以片纸来禀呈兵事，弟辄就其纸尾亲笔批还，尚是昔在太湖、宿松偶行之章程。朱、唐等呼之日小禀批词，与寻常印发者微有不同。敝处近年驭将失之宽厚，又与诸军相距过远，危险之际，弊端百出。然后知古人所云：“作事威克厥爱，虽小必济，反是，乃败道也。”亦非仅唐镇为然，即鲍、朱亦殊出情理之外。兹亦抄一二批词奉览，以著其概。亦非仅鲍、朱为然，即希部亦非能打恶仗蹈危险者。弟亦不敢概责之诸将。自去秋以来，调度多乖，布置尤疏，如徽、休、祁门以至旌德，始仅江、朱、唐三军，本不足以当巨寇，自江良臣回蜀而将益少矣，自朱云岩由旌德移青阳而兵益单矣。向非公与沈幼帅以刘、王三军来援，则徽、休早已困于长围之中，溃败决裂，岂复为我有哉？然弟所以未能拨兵一顾徽、休者，盖亦有故。二月初五以前，宁国四面皆贼，鲍军久困，自顾不遑，别无大支劲旅，可当一路。逮鲍军出险以后，议定回援江西，已至大通矣，因忠酋围石涧埠而改图。石涧埠解围后，鲍军复登舟西上矣，因忠酋由庐江、桐城犯鄂而又改图。弟非敢重北岸而轻南岸，亦见刘、王进兵神速，苦战力堵，以为可以幸全，而又迭闻刘、王十七之捷，二十五之捷，钤峰十一之捷，韩军二十五之捷音，皆足以寒贼胆而却巨寇，遂尔倚仗客兵，始终置之不顾。不然，鲍军且不应回顾石涧埠之急，又焉敢进援舒、六，进规庐，巢，一意从事于北岸哉？

至唐镇九营内，有两营系江良臣部卒，唐所鄙弃不愿管辖者。又马复震皖勇一营，唐于二月禀请遣撤，业经批准。此外六营，分布徽、休二城，若派队出而会剿，则义不容辞；若分兵另扎岩寺，则力有未逮。此又当分别观之者也。

克庵自肃清祁、黟后，即欲回援浮、景，因王心初率队先行，不得已而留镇渔、祁。处处独任其难，劳而不伐，尤堪钦敬。徽、祁若幸而保全，则克庵之勋劳保之、心术保之也。

六安解围后，忠酋窜至定远，或苏或扬，或回救巢县，或进图临淮，未定所向。舍弟所派之彭、刘两军与萧、毛会克东关及铜城闸，巢县本有可图，因弟调毛军援寿剿苗，其机又稍滞矣。

致毛寄云中丞 同治二年四月十七日

兵勇掳船，大有损于厘金，近则百弊丛生，实有不可终日之势。如霆营自青阳赴援无为州，本仅百四十里陆路，三日可到，乃掳船一千余号，耽阁七日，致大通荻港厘金为之顿歇。顷又有叫冤者，连船并米自姑塘掳来，逼令送营给价，实与抢夺无异。弟痛心疾首，誓必斩枭数案，挽此浇风。敝处严禁于下游，阁下严禁于上游，仍请官、严两帅暨新堤刘道、九江蔡道严禁于中段。有犯必惩，庶船户稍遂其生。彭尚安一案，即日亦当惩办。

京米一事，办理诚属万难。然两湖三江不能竭力一筹，更责何省取办？吾辈受恩深重，岂忍坐视京师百官饥饿，而不为之所？今岁若年谷稍丰，阁下若能备米数万石解皖，弟必当设法解沪解津。湘省若为之倡，江西、湖北亦不能不从而和之。三省各数万石，沪捐再得数万石，则京师可凑三十万石，又足支危局矣。

金逸亭观察何日东来？舍沅弟才薄任重，深虞陨越。于逸亭外，更望阁下与南、意诸公求多贤以扶助之，至感至感！再颂寄兄同年大公祖台安。

复郭意城 同治二年四月十八日

自去岁闰月以来，恒以月之十二、二十七日两次奏报，每次必有一片陈近日军情梗概，不详叙战状，但期各路缓急，一目了然。此是一家则例。阁下若次第取阅，可得其大凡也。寿州毛牧维翼以五百人坚守孤城，四面皆苗党围逼，相持弥月，良可敬怜。

敝处兵力全萃北岸，南岸布置多疏。虽赖左、沈之力，幸保徽、休、黟、祁，而借人之力，不可长恃。仍求大力代筹江军行粮，俾味根迅速东来，与研香合办一路，庶徽、宁不致摇摇，而霆军免更南渡。敝处亦有数缄浼催味根，而成行之迟速，则在银而不在信也。

掳船之事，公私交困，官商同怨。顷出示一律严禁，截断众流。湘中如更有犯者，幸一面严办，一面知照敝处。南翁奏留之案，即由敝处主稿，将援调营筹盐以立言耳。

致李申夫 同治二年四月十九日

——前日阁下以米粮后路为虑，仆答以就祁台之米粮，惟思贼在距景镇四十里之茅屋岭一带，去东、建甚远。阁下抵建德后，若南行打贼，则不能就祁台之米，若东行就米，则不能打景镇之贼，二者万不得兼。应请阁下径赴祁台就米，雕剿黟、渔、尚溪、赤岭之贼扎渔亭：书为适中之地，然守垒之外，出队者不满二千人，不如扎祁门花桥一带，可出全队雕剿，庶收轻车熟路之效。自建德一直冲过祁门后，便无米粮梗塞之虞。

——刘克庵肃清黟、渔后，本拟回援景镇，因王沐先行。不得已留镇黟、渔。此时景镇群盗如毛，官军多而无统纪，必须克庵赴景一行，乃可了事。阁下到祁后，请单骑与克庵一会，告以鄙意，敝处即不备公牍。一则无路递去，二则贵军不到，黟、渔太空，渠嘱其全部回顾景镇，其黟、渔军事，阁下任之，但主迎击，不主扼防耳。

——桂生一军，克庵欲其分守岩寺，左帅切责之，桂生自愿分守屯溪。鄙意桂部除良字二营素不亲附，震字一营批准裁撤外，仅余六营，似不如专守徽、休二城，而稍留余力，为雕剿屯、渔之用。请约桂生至渔亭，与阁下面商，敝处亦即有批去也。

复李少荃中丞 同治二年四月二十三日

敬知昆、新之捷，擒斩实二三万人，伟矣哉，近古所未有也！令弟与黄昌岐进规江阴、无锡，可免贼窜江北之患。程镇进图苏州，于理于势，皆可得手。向尝疑上海非用武之地，又颇疑左右力薄而遽远谋，或非所宜，定至今日，乃知胜算非碌碌者可及耳。

李朝斌二十一日到此，即日当令其赴沪助剿，惟途费正无可筹发，而杨、彭拨归太湖之三营，尚须赴玉溪、乌江两处交代。若尊处能于数日内寄银二万两，径交李镇，则十营可各分二千，一万则各得一千。敝处若日内倏有银到，亦当迅发，遣之东行，不专候沪银也。减漕一案，即请尊处主稿，挈敝衔会奏。若苏州克复，此折与红旗同去尤妙。近不用红旗，以专员行走太迟也。若由沪坐轮船赴津，当速，酌之。鄙人之意，第一疏宜专论浮额，不论浮收。敝处十一年九月减江西浮收，黼堂刨稿，为数太少，州县之入款顿绌，而出款卒不少减，牧令深以为不便，而绅民于大减之后，仍尔催征不前，苏民亦难免此，殆非可久之道。将来苏松等府减浮收，竞可不必入奏，不必出示，但令每县各立一案，就该县风俗人情而为之制。大户名目，可革则革，办法不必一律，减法不必一价，但使小户实有所减而已。

复沈中丞 同治二年四月二十四日

申夫一军，本令速赴祁、黟，腾出克庵全军回援饶、景，因建德未克，申夫不敢于贼中冲过，又值彭泽告急，大咨见商，遂改令申夫由彭赴鄱，会合韩、席等军，由内打出。然非克庵南援，恐终不能了也。

研香何日到抚，能迅赴饶、景否？味根一军，顷奉四月九日寄谕，又令往粤。三令三更，此军精力光阴，遂全耗于道途之中。敝处不欲再行陈奏，一则恐政令多门，不成事体；二则七千人之饷，毫无可指也。罗安当知难而退，亦自佳事。来示决裂与否，听之于天，以鄙见度之，罗安当之伎俩不能耸听，洋酋构怨兴兵，彼畏难作而自退，并非阁下坚拒不见，当无他虞。

伪忠王已由定远回救苏州，捻股之附忠者，又自定远临淮折回六安。蒋、毛二军援寿，二十一日自六安起行，不知赶得及否。苗逆实非巨寇，毛牧以五百人而坚守月余，贼技可知矣。

复彭雪琴侍郎 同治二年四月二十八日

攻克东关、铜城闸、巢县，皆水师之力居多，王吉、任星元本皆可随折保奖，惟任镇业得实缺以后，尽可少保，保亦无益。提督缺少，极难补也。王镇应如何保法，乞速示。芜、金累月苦战，水师功大，亦望速咨开单请保。金陵各营及朱、罗两营已于四月二十七日出奏，水师及吴、刘等营同打芜、金之贼，保奏之期不宜过迟，相形见绌也。春霆部卒近日骚扰异常，此后进剿和、含、二浦，请阁下随时照料劝之。力禁扰民，保全名声，千万千万！

致晏彤甫制军 同治二年五月初三日

弟请简派大臣会办，已经三次具疏，并非有渐图推诿、置身事外之意。实因局面太大，统军过多，艰险相寻，精力日减，即有才识十倍于弟者，亦不能久膺此等巨任，不得不早为陈明，在弟不致久妨贤路，在朝廷亦宜预储替人，但使责任略轻，弟仍竭其力之所能为，一息尚存，不敢稍懈，仰副知己期许之厚。目下沪军声威极壮，苏垣可望克复。敝处亦风波大定，江北可望肃清，惟饷项奇绌，故于粤东不能无赊望，尚冀曲垂鉴亮。

复李筱泉 同治二年五月初三日

自去秋以来，风波奇险，为近年所未有，今幸出险就夷，而饷项支绌，又为近年所未有。粤东厘务，若从包揽沮挠两处下手，自不能不改用猛剂痛加惩创，即民怨沸腾，台谏弹劾，亦属意中之事。然使因循不变，敝处将宝山空返，即本省亦更难振作。黄南坡之善于联络众绅，任怨不辞，本可略开生面，然年已七十，亦恐难远道度岭任此劳怨。黄晓岱编修与陈俊臣顷到此间，似皆有干济之才，二人皆曾客广东，熟于彼中情形，国潘思于此三人中，派一二人赴粤，果于厘务另有生发否？三人之中何人最为有裨，物望孰优，乞审量见示。

曾文正公书札卷二十二

复左制军 同治二年五月初八日

连接十三、十七日惠书，相距已远，书到动逾半月，军情无由互达。此间近状，自东关、铜城闸攻克后，巢县即于二十二日克复，含山、和州于二十四五日均即收复。舍弟与彭、杨之意，坚主鲍军下攻二浦，直达九洑洲，定于初六日进兵。少荃闻忠酋回救苏城，函嘱舍弟猛攻金陵等处，无令忠部得全萃苏、沪。沅军遂于二十八日攻破雨花台石垒及南门外各石垒，金陵城贼思欲夺回数垒，连日前来扑濠，鏖战不休，其分股犯仪、杨者，现尚围扑天长、六合。其忠酋果在江北，抑在金陵，抑回苏州，洎未得其详也。

蒋、毛二军救援寿州，二十七日直逼城下，二十八日破苗二垒。我军伤亡至五百余人，官弁死者二十四人，士气顿沮，不特不能解围，且恐为苗逆所乘。闻四眼狗旧部四千，尚在苗处，故战守坚悍有法度，绝非苗练未经大敌者所能，未知信否？蒋君滑而轻敌，亦本非破贼之才耳。

弟才力竭蹶，自去秋以来，深自知其不胜此任，兹又益以苗逆巨患，正未知决裂之所届。顷又具疏密申前说，请简大臣会办，抄呈台览。

希庵痨病失音，尚住湘乡城内，轻重反复，深为可虑。操孤舟而涉巨海，环顾篙师柁工，少可倚恃之人。来示谓鄙人喜综核而尚庸材，盖不尽然。近年所见诸将，惟程镇学启谋勇俱优，去年拨赴上海时，舍沅弟坚不肯放，兄弟力争数日，强之东行。厥后程镇屡立奇功，舍弟虽深幸少荃振起一隅，有益全局，而亦未尝不私怨阿兄，坐令彼得一人而强，此失一人而弱。是知喜雄骏而恶葺，重干莫而薄铅刀，乃人情之常态。今之碌碌隶敝部者，庸则有之，尚则未也。克庵有大功于徽，就徽境筹饷，以供其军，事属可行。惟茶捐一节，敝处先已加银四钱，曾经出示，并于四月初十咨明冰案，实难再加，以失信于商民。休宁捐输一节，则民间穷饿者多，府县屡次禀请发赈，寄谕亦饬劝捐赈济难民，达川与司道诸君各凑数百金寄徽赈饥。休捐如有所得，只能赈济徽民，不能遽供刘军。屯溪铺捐，介唐拟概济刘军，刘军在徽一日，此项供给一日，却不必另立科则，号令纷歧。此数者均求阁下婉告克庵。敝处事局稍顺，即在茶捐项下，谋所以酬克庵之功者，专款解济，不至过形菲薄也。

复李申夫 同治二年五月初十日

黄土岭之战，颇为得手。贪贼中资财，最易误事，吾见前此诸军因贪抢贼赃，转胜为败者，指不胜屈。每谓骚扰为人鬼关，贪财为生死关，盖言爱民则人，扰民则鬼，力战遗财则生，贪财忘战则死也。霆营于洋财言之津津，最为恶道。阁下新立一军，欲求临阵不至大败，得手时能多杀，不得不以禁贪财为第一义。若待有转胜为败之祸，而后悔之，则已晚矣。贼财乃其所固有，取之于方战之际，则大祸立至，百弊丛生；取之于收队之后，则诸福骈臻，千祥云集，此实鄙人阅历已久之言，故水师《得胜歌》中有云：“第七不可贪贼赃，怕他来杀回马枪。”阁下于立法之宽严，号令之繁简，体验最精，望于此事立一妙法，下一雷令，期于坚明约束，不作游移两可之词，其庶几乎？

与吴桐云 同治二年五月初十日

寿州之不克解围，于大局殊有关系。苗逆颇畏希部之威，今见蒋、毛之技不过如此，以后当更猖獗，难于收拾。所幸临淮一军。业已立定脚跟，饷项亦较前稍裕。顷闻河南亦解临营银万金，久旱之余，得此甘雨。唐帅部卒恩谊固结，但使不至断炊，必可一战。临淮之根本既固，六安之要区无失，他处纵有疏失，尚可徐徐补救。临淮营章奏，是否全出巨手，抑义帅与诸客互有润色？续请僧邸南下一疏，凤、定肃清一疏，稍嫌浮夸失实。我楚军之所以耐久者，亦由办事结实，敦朴之气未尽浇散。若折奏过尔浮伪，不特畏遐迩之指摘，亦恐坏桑梓之风气，可否与义帅熟商以后，删除夸饰，一归简质？

致杨厚庵 同治二年五月十一日

楚军向来颇讲纪律，近日霆军到处搔挠，各处来咨及绅民控告者甚多，皆归咎于鄙人。国藩愧而且憾，情愿不打贼了，不愿部下有此风气。春霆心地却好，颇有忠君爱国之意，志在灭贼，鄙人故取其长而略其短。然霆营弁勇扰民如此，为患甚大，应如何设法严禁，请阁下一面申戒，一面密速复示。

复郭意城 同治二年五月十八日

自克复巢、含、和三城后，旋又于初九日收复桥林、江浦、浦口诸城隘。现在水陆会攻九湫洲，未知能否得手。寿州之围，至今未解。苗逆实非悍寇，蒋、毛并此不能制之，希帅久离营次，湘军稍孱矣。自江味根仍奉赴粤之旨，鄙人本不欲再强之东来，曾专缄奉达左右，并于味帅来牍批答。旋接味根信，抄录复奏，决计援江征皖。而江西善后局详定江、席二军已有四万可靠之饷，敝处因再咨味根，请其建旆东来，并咨明寄帅。不知江军日内果成行否？

复李少荃中丞 同治二年五月二十三日

惠书，敬悉一切。侍、辅、护诸伪王之众，麇集江、常、无、金一带，似均不足深畏。侍逆屡败于金柱关，精锐损耗殆尽，辅、护尤无能为。忠逆有十三日自金陵回救苏州之说，然闻仅带四千之众，盖其锐卒亦多损折于巢、含、九洑洲一带，而洪逆又苦留之共守金陵。自九洑洲克复，霆军南渡金陵，已成合围之势。谓忠酋不肯专顾金陵而忘苏杭，则或有之；谓金陵悍贼全萃苏垣，则未然也。尊处饬各军稳慎以图，自可万无一失。沪甘而淮苦，人人皆知。质堂之不愿赴淮，与昌歧同。昌歧之义应赴淮，则自十年保淮扬镇实缺，已定之矣。阁下若必留昌歧共剿苏垣，则请于昌歧部下质堂、东华等酌派一人，带三四营驶赴长淮，一助义渠，共诛苗逆。质堂本太湖水师，名实不符，鄙人不能因昌歧梗令而改派质堂也。温世京远道解饷，如大旱之得雨，恰慰殷盼，渠言业经禀明彤帅，即留江苏候补，不得回粤销差，是否可归人劳绩酌委之班，伏候卓夺。苏松浮粮减额一折，业经上陈，甚好，甚好。此事不趁今日图之，则永无可望矣。

复左制军 同治二年五月二十九日

弟与各镇公牍，体例少乖，行之已久，今亦难以骤更。兵事不贵遥制，节节代为筹度，机反滞而不灵，则来缄屡经指导，固已敬佩无矣。自少荃攻克昆山，分道图苏，沅弟攻克雨花台各垒，忠逆调群贼南渡，远救苏州，近救金陵，于是下而天长、六合、仪征、来安，次第解围，上而桥林、江浦、浦口，亦皆不战而先溃，于是杨、彭乘机力攻，将九洑洲、草鞋夹、燕子矶贼垒贼舟，一律扫除，不特舟中垒中之贼斩馘无遗，即北岸回贼之甫抵中洲而未渡南岸者，诛踣亦实逾万，而我军亦伤亡至二千之多，盖水师近年恶战也。现调春霆南渡扎孝陵卫，作合围之势。忠逆本意援苏，洪逆强留共守金陵，现于东北城外，赶修石垒以御鲍军，一面飞调黄、胡、李、古、赖、刘诸逆回援金陵。黄、李现在鄱、都之交，刘、席、段、韩之力本足踣之；古、赖现在石、太、青、泾一带，穷饿不可终日，若皆有金陵之行，则饶、浔、徽、池四府之境，指日可望肃清，江、席可进规广德，克庵可进规湖州矣。东南其果有转机乎？惟米价日昂，饷项奇绌，本军已百孔千疮，无可剜补，而唐、马在临淮，蒋、毛在寿州，尤为朝不保夕，万不能坐视其呻吟而不一援手，不得已索回河、景、婺、乐四卡，以济眉急。虽相距稍远，而此间艰窘之状，必有道达尊听者，想邀鉴谅。弟所辖多膏腴之区，假若以胡文忠处此，必不至生事蹙蹙如我今日，鄂中近事多不惬人意，亦令人苦思胡公无已也。

与厉伯符 同治二年六月初一日

九洑洲克后，二十日又有洋船停泊中关，运米进城。此项接济不断，将来恐又成持久之局，实深忧愧。秀相严禁运米东下，自是为半平市价、半截贼粮起见，而立法未善，于洋船购米济贼者，全未禁遏，于各营买米自食者，反行禁阻，虽有敝处之护照咨文，亦不准买，且欲令敝处将已发之护照咨文概行撤回。此时散布于江湖港汊之中者，何能逐起撤回？且下游水陆十余万人，若一律禁止买米，何以度日？鄙人已将不能撤回咨照、不能禁营采买之故，咨复秀相矣。又恐营员舞弊营私，或咨照数少而多买，或并无咨照而假冒，特派刘小粤太守芳蕙往鄂会查。奉恳阁下主持一切，其有确凭者，放之东下；其凭少而射多、无凭而假冒者，查禁截留；其掳船而勒买，则照弟掳船告示径行正法。大约营中最恶之风，以米与船并掳为尤可恨，而霆营弁勇居其大半；奸商最恶之风。以重价购米附洋船运济金陵为尤可恨，而宁波与广东人居其大半。弟现于船米并掳之案，痛加惩办，其宁波、广东奸商，由鄂购米济金陵之案，不知鄂中能办否？

致李希庵中丞 同治二年六月初一日

日内未得惠书，而接大咨请假四月回里调治之疏，读之焦灼无似。如蒙圣慈俞允，则从此壹意养病，凡鄂皖军务及部卒依恋之诚、缺饷，一概置之不问，或者渐有转机，以慰中外之望。

此间克复九洑洲，本是极好消息。无如洋船自二十日后，又复停泊中关，运米进城，豪无顾忌。而春霆自下游渡江，扎于燕子矶一带，尚不能直达孝陵卫，与舍沅弟隔绝三十余里，莫能合围。看来又成持久之局。天意茫茫，未知何日始果厌乱也。蒋、毛在寿州，殊无解围之望。成武臣至三河尖后，又檄令由六安州同援寿州。未知果有济否？

复李少荃中丞 同治二年六月十二日

六月初九日接五月二十九日惠书，敬悉一切。顾山以西，攻破贼营七八十座，从此进逼苏垣，群贼当无固志。金陵城大贼多，鲍、萧诸军尚不能扎孝陵卫。百战剧寇，困兽死斗，以古法论之，本不宜遽谋合围，恐援贼大至，或者一蚁溃堤，全局俱震；以机势论之，又似宜迅图合围，使金陵、苏、杭之贼同时危急。该逆备多力分，或者鏖兵子金陵，收效于苏浙。厚庵、沅甫力主合围之说，鄙人亦不敢过尔持重。惟劲旅无多，虽添调镇、扬两防之兵，犹不能合长围而断接济，必待江西一律肃清，江、席、李诸军由石、太、旌，宁打至广德、东坝，庶无他虑，非可旦夕期也。寿州失守，苗焰弥炽。马榖山蒙城一军，万难保全。临淮为中原之枢纽，皖抚之根本，万不能坐视不救。现咨请杨、彭两帅，先派舢板八十号，一赴义渠之急，仍求阁下迅催昌岐星速赴淮，勉搘危局。公义私情，皆不能不一援手，务望毋徇昌岐之托而允吴绅之请。至恳，至恳！苗逆若得寿、蒙，其祸孔长，湘勇之力渐不能穿鲁缟，将来荡平此寇，端赖台端淮勇矣。

复沈中丞 同治二年六月十三日

接前月二十八日惠书，敬承一切。陶溪渡、洋塘之贼俱退，江军已到湖口，江西当可渐就肃清。惟金陵、苏、浙剿办得手，皖南终为逋逃之薮，江西仍无安枕之日。去冬以来，徽、饶等处，专仗阁下与左帅大力经营，鄙人愧未厝意，此后有事，当通力合作也。九洑洲克后，方意事机大顺，澄清可望，不料苗逆猖獗，寿州沦陷。该逆素所畏者，希庵之湘勇，今湘军技止于此，彼复何所畏忌？马榖山蒙城一军危在旦夕，唐中丞临淮一军恐亦难保。长淮全局将坏于鄙人之手，而江以南机势可图，又未敢舍此而顾彼。愧悚旁皇，莫知为计。

九江洋税一款，国藩会于四月二十七日奏提三万，旋于五月八日接到局详，指此项供江、席两军，当时已难于着批。今江、席正当进剿吃紧之际，此项自当先尽渠军，如收数大旺，或可分润皖台，再行酌商。今年一事可以告慰，谷米先事预筹，将来度过荒月，尚可余谷三万有奇。饷银则奇绌异常，厘金亦毫无起色。有米无银，各军可扎老营，难以开差，浙江之索还景、河等卡，广东之不准截留厘项，均不免石交生隙。而湖北大税，川私占尽，淮南引地及希部欠饷太多，皆不免大起论端。今而后知天下之争，皆生于不足也。

厘卡得人实难，前此举劾数员，皆据各处禀件，不知当否？敝处派去之员，亦求阁下留心察看，随时函示，不胜感祷。即请台安。

复李希庵中丞 同治二年六月十四日

尊恙服人参有效，则可受补剂，犹是旋转之机。

寿州竟于初四日失陷，苗焰弥炽，关系极大。渠所畏者，麾下之湘军耳，今湘勇技俩为彼所轻，此后恐益不可制。向使阁下身在行间，或在六安等处，必不至此。成、蒋均予参惩，毛则情多可原，原折抄览。榖山在蒙城，万无能救之理。义渠临淮一军，现求厚、雪二公派船往救，不知果有济否。一苗得志，群捻纵横，遂使淮南全局，坏于鄙人之手，所愿阁下病痊早出，同扶艰危，祷祝曷已！金陵近状平安，酷暑异常，热病大作。霆军尚不能进扎孝陵卫，厚庵调萧庆衍会剿南岸，亦因合围无期，尚未南渡。顺请台安。伏希保卫，千万自玉。

唁王瑞臣 同治二年六月十四日

二月间在金陵闻伯姊之讣，哀悼实深。茹苦含辛三十余年，不获稍享子舍之禄养。近岁处境略丰，忧患略减，而遽一病不起，天之厄吾伯姊，理不可测。以吾之悲痛莫释，知甥昆弟之抱恨无穷期也。然人生境遇，早丰而晚啬者，则暮年难堪；早啬而晚丰者，则如倒啖蔗，渐渐回甘，将死尚有余适。伯姊最苦之境，在道光年间，至咸丰中即渐渐回甘，临没当无遗恨，甥亦不必过于哀恸，或至以毁危身。谨遵遗命，不复入营。居家之道，以黎明即起为第一要义。吾家自元吉公以下，至今六代百余年，并无一日晏起，甥家可奉以为法。“勤俭”二字，无论居家居官，皆不可少。待兄弟和而不流，财产、衣服、饮食皆推多而让寡，独至礼节所在，则兄先弟后，秩然有序，不可紊乱。课农莳蔬，一一亲自检点，不可一一宽纵。严则家有忌惮，勤则事有功效。治家有暇，常常读书习字，以养其静气。至嘱，至嘱！

伯姊墓志，秋凉再当撰次寄去。

致刘印渠制军 同治二年六月

近来精神日渐，畏热异常，竞日坐卧竹床，令人摇扇，偶有动作，汗下如雨，公私事件每多废阁。身膺重任，时惧僭越，前后三次疏请简派大臣来南会办，未蒙俞允。希庵请假在籍养病，渠所部皆归敝处调度，苗练巨患亦属责无旁贷。如力仅可负五十斤之重者，今已负至千斤，而又累加不已，势不颠蹶不止。军营及地方二者均乏继起之贤，不似往岁之人才辈出，深用忧灼。尊处今又得好帮手否？郭、邓二贤为毛、江两公所留，幕府似此者实难再得。直隶府厅州县中已物色得偱吏几人，敬求开单见示。广东虽在位未久，属吏史贤喆若干，敬求评示一二，以广孤陋。

复左制军 同治二年六月二十六日

军士多病，实用兵第一苦事，微闻杭、严各军，与江西、金陵诸军多寡相等，而霆营独甚。上年三次派人至湘，募万余人，旋募旋逃，且病且死，今又不满七成，其不病者则不满四成。外间多咎霆军不应围扎金陵，以活兵置之呆地，不知初渡江之际，系厚、雪、沅、霆等乘机定议，敝处二十一日始接克复九洑洲之信。时霆军于十八日起，已分作四日渡江，后之不能遽进孝陵卫，速图合围，又不能抽至皖南，改为活兵者，则皆以酷暑多病之故也。克庵一军，闻亦为暑病所苦，难更纵横驰击。黄文金在湖口，气势尚自浩大，恐非江、李二军所能了，尚烦克军西行，乃能肃清江境。寿州陷后，已将成、周、蒋、毛诸军调防六安、颍州、三河尖等处，诸公旋具禀不保六安各乡要隘，则新谷全为苗有，我军无所得食，而城亦难保。又批令各军分扼要隘，禀批抄咨冰案。马榖山在蒙城，万无可救之理。义渠在临淮，本足自固其垒，敝处又添调何绍彩四营，并杨、彭水师往援，乃义公老营仅留孱卒千余，而张得胜、普承尧等略可用者，皆在怀远，一为贼梗阻，则决裂堪虞。苗逆窥临淮，黄、李窥江西，日内极忧灼惟此。余尚平善，用以告慰。

致彭雪琴侍郎 同治二年六月二十七日

黄老虎等股，本系屡挫之后，势将退窜，不料初二日韩军一挫，贼以全力注重湖口，味根、申夫似俱不足御之。自都昌老爷庙直下至马垱、东流，滨湖、滨江处处皆贼。师船太少，又复散漫，万一贼掳小划载数百人渡湖之西，渡江之北，则全局决裂，而吴城、华阳各种厘卡，立时星散，不得已请阁下亲自赴援，庶几数百里水面，在在严防，无隙可乘也。

复季君梅 同治二年六月二十八日

久疏笺候，悚仄实深。顷奉惠书，敬审动履康愉，荩劳日楙，至以为慰。此间军事，惟辛酉秋冬、壬戌春夏机势最顺，迭克沿江城隘。自去秋以来，将士多病，奇险环生，日居骇浪之中，悬崖之下，直至四月初间，伪忠王自六安东窜，巢县、和、含次第收复，二浦、九洑旋亦攻克。方幸去危即安，收召惊魂，波恬浪静，不料苗逆复叛，全淮震动，寿州陷没，蒙、宿亦岌岌可危，而另股窜扰江西，为数亦近二十万。天下滔滔，竟不知何日少得休息。弟以非材，忝窃高位，权任过崇，虚名鲜实，日夜兢兢，恒虞颠蹶。去冬以来，业经三次具疏，请简大臣来南会办，未蒙俞允。不敢望置身事外，但求事权略轻，少分谤责，区区鄙忱，想知我者能识其微也。下游苏、松、常、太事机极顺，江阴果克，即北岸通靖团局，亦不至更有他虞。吴江破后，苏贼与杭、嘉消息难通，或者苏城竞有可图，良为至幸。惟群盗如毛，此克彼窜，终乏一了百了之法，是可虑耳。

阁下祥琴已御，而师门墓志，至今未泚能笔构成，尤深愧歉。盖文艺久芜，不敢率尔，非谨以俗冗致迟也。哲嗣已考荫当差否？楞仙常相见否？系念无已。

复毛寄云制军 同治二年七月初六日

前闻霓旌度岭，晋秩兼圻，笺贺稍稽。顷奉二十一日惠书，牖示周详，佩慰无似。疏稿分肌擘理，洞若观火，粤事须从军务下手，正与鄙意不谋而合。骊珠既得，鳞爪自不劳而理。拙见尤以水师为要，西江发源云、贵，汇流两广，槃薄万里，论者以谓江河以外第一巨川，即东江、北江，亦复歧港百出，浩瀚逶迤，动与海汊交错，专恃陆师，断难制胜。今之长龙舢板，其初式本出于广东，惟楚军立法较密，纪律特严，杨、彭部下风气素正，多出廉耻之将，遂尔远胜粤东水师之旧。窃谓两广军事，高州之扰乱其偶，而南韶与浔、梧、肇、罗之蠢动乃其常也；陆兵其经，而水师即其纬也。阁下既从军务入手，似宜并讲水师，用杨、彭之纪律，选湖南之将领，挈以俱南，以一洗彼中水军官兵伙匪明护暗抢之陋习，必可一振声威，潜移默转。凯章持躬谨饬，驭下有法，不特战守可靠，亦足少挽风气。如其病体全愈，阁下尽可携以赴粤，弟当作书劝驾。粤中为凯章熟游之地，或亦欣然南征。二年以来，阁下所以惠助敝处至多且大，借此一才，未足云报也。惟金逸亭观察实为敝处目下切求之人，盖希庵部下成、蒋、萧、毛四军，势均力敌，莫能相下，苗逆并非百战悍寇，闻因两军不和，以至援寿无功，欲求联络希部，化散为整，惟逸亭或胜斯任。弟昨于未读尊疏之先，业已函商希庵，谆催逸亭东来，如逸亭经过长沙，尚望无以大力夺之南趋也。

此间近事如常，杨、彭二公业经派船八十号驰援临淮，义渠老营当可保全，霆、沅两军又为疾疫所苦，幸援贼虽到，尚无战事。味根、申夫于二十八、九日迭获胜仗，黄老虎有下窜之信，江西腹地应无他虞。

复郭意城 同治二年七月初七日

接六月二十日惠书，敬悉一切。寄帅抄示入粤疏稿，想大笔所为，分肌擘理，入木三分，精能如此，恐不能不作下山和尚矣。凯章尽可入粤，已于复寄帅信内详之。逸亭必须来皖，则请阁下强为我致之，希部四军，舍逸亭观察外，别无可联络之人，幸浼寄帅无并挈以度岭也。刘开生学问淹博，文笔亦雅，特章疏笺牍不甚合式。告以岭南之行，渠颇惮于远游，盖其眷口寓于天津，胞弟宦于山东，亲戚朋好多侨居于上海、安庆，一经赴粤，则各处消息难通，故欲前而仍次且耳。

筠仙亲家于六月十五履任，昨日到一详文，欲于各口岸督销淮盐，渐复引地之旧。鄙意欲商贾不贩轻本之川私、粤私，而贩重本之淮盐，欲小民不食贱价之川私、粤私，而食贵价之淮盐，虽杀之而有所不行。筠公前有一信，欲于淮引地面重税邻私，较此详差为易办，差有把握，兹将令兄一详一缄抄寄尊览，鄙人本日复舍弟信亦附抄呈上。将来以此意复告筠公，敬求阁下与南坡翁熟商两策孰善，一面飞函示复，一面请南坡翁星夜东来敝处，即当咨商湖北，俟接到阁下复函，再行具奏。

复李希庵中丞 同治二年七月初八日

接六月十九日惠书，知已返旆旋里，从此安心调养，当可日有起色。杨朴庵言其戚友苏姓者，道光初患痨病，群医束手告退。苏姓乃移居山寺，亲属概谢不见，仅带一雇工在旁，目不开，口不言，日用百物，开载一水牌之上，有所需则向牌上指点，而令雇工取办，然不服药饵，不食腥荤，每日所需之物亦极少矣。后二年余，痨病已愈，妻子入山迎之，犹不肯归。五年始归，寿至七十有奇。不知阁下可仿照行之否？此间军事，无论夷险难易，千万不必系念，此后亦不复以军务相关白，但求设法令逸亭来皖，联络萧、毛、成、蒋诸军，俾贵部不至全改旧观而已。

复李少荃中丞 同治二年七月十六日

群贼夹攻吴江，卒不得逞。苏、浙之贼业已截成两橛，局势极佳。惟忠、侍、辅等著名逆首麇萃金陵，初一、二日扑下关官营，初八、九日印子山之战，皆异常凶悍，未审舍弟终足制之否？潮、为、展三伪王，系何姓名，求便中示及。义渠近极危险，来信抄寄一览。苗逆尽可缓打，而临淮则不可不急救。临淮倘有疏失，继此席者朝廷必取材于楚军，必征兵于敝处，必征饷于尊处。与其待决裂之后百方补救，不如趁此时早一援手。故国藩既请厚、雪两部往援，而又屡催昌岐继进，盖亦有万不得已之苦衷，伏希鉴亮。筹发粮药，速昌岐西行，至要，至感！昌岐平日之忠良，在沪年余之功劳，鄙人岂尝须臾或忘？特时艰所值，有不得不饬令兼顾淮上者，明者可一望而得也。

江西肃清后，江、席、李三军可由建德、石、太下达旌、宁，机势渐顺，惟饷项极绌，除希部四营外，本部领饷者至九万余人之多，萧庆衍一军，前已子公文内咨达，其他军穷窘，想尊处必有所闻。一由鄙人不善理财，一由食者太众，无术减省。尊处现虽欠饷两月，然使此后只发九成、八成，则可月省四万、八万，敝处则纵月添四万尚不能发足六成之数。务乞指定二三厘卡，帮我数月，即明年索还，亦无不可，胜于指困之高谊矣。

复左制军 同治二年七月二十五日

日来未审近履何如？军士疾疫大愈否？相距过远，甘苦遂不相闻，至以为念。此间近事，春霆南渡后，即已病疟，洎未就痊，其部卒病者，亦较他军独多。赴湘募勇则旋募旋逃，终无足额之一日。舍沅弟初九日之战，杀贼甚多，然金陵贼势实未甚衰。洋枪队动调至七八千之多，舍弟与之相持，竭蹶补苴，救过不暇，若果合围，恐尚有他虞也。湖口贼退，江西一律肃清。江、李、席诸军本应乘胜进剿石埭、太平，而江军病多夫少，至今尚未拔动，李军拔至东流，亦以病卒三成以上，不敢独进。该逆遂以全股围攻青阳，朱云崖卧病甚重，正在料理后事，其七营营官病者四人，其胞弟亦带一营，甫经病故。该军近日本不得力，惟青阳若失，则南陵、泾县、宁郡均为可虑。苗逆攻蒙城不得，乃悉力回攻怀远、蚌埠之师。该处为普承尧、张得胜诸将，素不可恃，而义渠倚重之。弟咨调杨、彭水师舢板八十号往援，仅破苗部划船，不能毁其陆路营卡。粮路已绝，普、张固危如累卵，临淮亦恐难保全。袁帅于六月二十四日沦逝，希庵多病，僧邸不来，江淮诸艰，遂毕萃于鄙人一身。饷项以人多而愈绌，将领以恬熙而愈孱，中夜以思，怛然忧愧。

江、席、李三军前有一牍，令其作为浔、饶、徽、池、宁五郡游击之师。就目前论，浔、饶暂可安枕；就大局论，下游若果得手，群盗固将假道五郡以奔命，以江西、湖南为逋逃之薮，即下游终不得手，亦不久仍思就食江西。克庵一军还徽后，尊指如何调派，江、李、席、段、韩、屈诸军果应如何布置，而后五郡不至靡烂，江西终保万全，尚祈荩筹，一一裁酌，函咨惠复。徽、池两郡，处处与江西唇齿安危共之，宁国郡南路泾、旌、太三县，则切近江西北路三县，则于江西无甚关系，江、席之力不能遽调谋广德、东坝，是否姑置宁郡北路，亦祈卓裁详示。

复毛寄云制军 同治二年七月二十九日

凯章处弟曾寄一缄，劝其度岭南征，不知日内开募成军否？台从果于何时启节？至以为系。水师宿将应取材于下游，诚为至论。顷雪琴适来此间，弟与之熟商，既用彭、杨部下之将，仅咨送一二员，亦必不能得力，仍须派统领一员，营官数员，哨官数十员，全仿淮扬水师、太湖水师之例，全军规模略具，在粤中仅添勇丁、船炮而已。现已商派阳江镇总兵任星元为统领，即日函商厚庵将营哨各官派定，俟筠仙中丞过此时，即令携诸将以行。此间水军之稍有名迹者，大抵皆筠仙所熟识，任镇亦其一也。逸亭如果东来，自当专案出奏。惟近日奏调之案，往往屡疏交争，而卒无赴调之日。故弟先函托希帅谆请逸亭东下，俟行期已决，再行疏陈，或亦省笺牍之繁。

黄老虎伏诛之说，自是浪传，其受伤或尚可信，近日全股围攻青阳，四面文报不通。如青阳不保，则下游南陵、泾县、宣城、芜湖皆将大震。皖南积骸成莽，人类将尽，而贼势蔓延其间，未有已时。不知上天何恶于皖，造此古今未有之浩劫，而鄙人薄植，适丁斯厄？终夜以思，但有悚畏而已。

致鲍春霆 同治二年八月初三日

知贵恙近已全愈，各营士卒病者日见轻减，至以为慰。闻金陵米盐菜蔬比前稍贱，军士日用之需少得便益，则苦况亦减矣。贵营扎城北，离孝陵卫太远，难于施功，必须改从城南进兵，庶几粮路易通。兹备咨文二分，一分请援临淮，托辞也；一分赴大胜关，实情也。闻黄、李、古、赖等股，皆将回援金陵，贵军至大胜关后，先扎一不甚当冲之地，俾各营略得安闲。待击退援贼后，再进孝陵卫可也。

复李少荃中丞 同治二年八月初五日

接惠书，敬悉湖荡河汊如此之多，质堂又不肯分扎，淮扬师船亦有难于抽调之势。然号令者，吾辈所当共守而共惜之者也。敝处号令不行，亦行及尊处矣。临淮危如累卵，义渠吁救甚切，亦断不能置之不问。顷普、张、朱营之在怀远者，业因粮尽撤退，军火器械委弃殆尽，概由此间搬运挽救。袁帅长逝，希公久病，苗捻诸艰，遂毕萃于鄙人之身。昌岐往援义渠，即所以助鄙人，但恐陆路瓦解，非水师所能为力耳。

复左制军 同治二年八月初七日

贵恙近想霍然，军士病少减否？敝军各防，亦苦多病，沅、霆二部，今病不得战者尚有四成，余军亦略相等，惟青阳朱军独多。云崖病已二月，不省人事，营官死者一人，病者四人。黄、李大股自二十日围攻青邑，四面包裹，文报不通，已十七日矣。城中米粮不足，万难久支，现饬申夫往援。渠军仅三千人，病者什四，岂能解此重围？江、席亦以士卒病困，不能继进。若青阳不保，则南陵、泾县、宁国、芜湖处处吃紧，势且瓦解。弟现调鲍军仍由燕子矶渡回北岸，再由江北渡过南岸，以备上援宁、芜之急。上游无恙，则再进孝陵卫，扼截金陵粮路。是否有当，尚祈卓裁示及。临淮事，日岌岌，普、朱、张军由怀远撤回，军械委弃殆尽，日内由此搬运，不能遽到。临淮四战之地，唐部无一可恃之将，苗逆战事，未知何如。守则过于发逆，营垒一夕必成，一成则无能破者。中原之祸方殷，断非薄劣所能胜，即僧邸恐亦未足了此也。

复李申夫 同治二年八月十五日

——行军以渡水为最难。不特渡长江阔河为难，即偶渡渐车之水、丈二之沟，亦须再三审慎。恐其半济而击，背水无归，败兵争舟，人马践溺，种种皆兵家所忌。此次渡水扎营，本系冒险之着，又不以全军同往，而仅去两营六百人，又不多带子药等物，致左营以枪炮不齐而先退登舟，右营以子药不继而参用锅铁，此皆调度不善之咎。然阁下本意欲急解城围，冒险挺进，不暇细思，亦欲力挽过于持重之弊，鄙人不深究也。子药尽而打锅铁钮扣，亦败兵口头套语，仆向不信。

——阁下于午未间垒成后，即坐小划回营，留陈、郑独处危地，此不足服将士之心。惟晚饭后又骑马至棕子店，夜又至沿堤巡哨，此节差足服军心。郑将不顾陈将，弃垒先遁，此最可恶，应否参办，请酌之。陈将守至四更，始带队冲出，可怜可敬。虽不能遽予特保，然亦必设法奖之。应即令其添募一营，并杨春华一营，亦归其调遣，由阁下专案禀请。渠得三营，稍厚其力，而阁下仍与之寸步不离，庶有起色。

——袁桥新失之垒，为贼占踞，此路已难再进，洪山口亦不易攻，则铜阜进兵之路，已无可下手矣。喻镇似应会同席军由茅坦进兵。顷加批喻镇来禀，抄呈一览。至来书谓进夺袁桥，须得水师猛攻，此则不然。柳寿田十二日仅带舢板四号，受伤至三十余人之多。阁下所坐小划，被困于狮子山，跳人芦苇泥淖之中，始得逃出。则该处之河窄滩浅，已可想见，岂水师用武之地哉？彭帅已派定湘营各船与喻吉三同赴铜埠，不患炮船之少，然该处断不宜多船，此自阁下阅历太少之故耳。

——春霆病又反复，颇为沉重。其军由燕子矶渡至北岸，又由大胜关渡至南岸，非十日不能渡毕，陆行又须半个月，万不能遽到青阳。朱洪章并无援青之说。若借彼两军以张虚声则可，若靠彼来会战解围，则不可也。

复李希庵中丞 同治二年八月十七日

七月杪接惠书，欣悉心境安逸，兴趣不减，虽难刻期康复，定可日起有功，至以为慰。此间近事，义渠所派普、张诸军围攻怀远者，为苗所困，粮路断绝，七月二十二日溃围突归，士卒伤折颇多，兵械委弃殆尽。黄开榜水师往援，亦失船六七十号。现在陆兵未败者，仅何绍彩四营及去秋招募之义字三营，水师则杨、彭部下丁泗滨、王吉等尚在临淮，与相依护，未知能否瓦全。苗逆破怀远后，复围蒙城，榖山已至临淮，蒙邑恐难幸保。桐云近与义渠大相龃龉，皆义直而桐曲。萧庆衍在金陵相得益彰，饷亦稍裕。毛、蒋、周三军在六安、霍邱等处，均属认真，亦得民望。惟成武臣被参稍重，受病已久，又与固始陈令积不相能。潘垲父子首鼠诡谲，成亦且疑且畏，以是郁郁不自得。其守颍四营，孤悬淮北，亦如婴儿失母，寝食不安。是数者皆须逸亭来此调停，庶武臣得舒其抑郁之气，潘垲渐化其猜忌之心，而河南守令亦不至十分作梗。顷得逸亭书，必须奏准乃可东来，敞处定于十日内出奏，令其综理周、成、蒋诸军营务，会办皖、豫交界剿苗事宜，谕旨必可俞允，河南亦必无违言，祈代催逸亭迅速启行。至要，至恳！

致左制军 同治二年八月十八日

日内未得惠书，不审尊体果否全愈，将卒次第痊复否？为念。此间近状，青阳被围，已近一月。申夫十二日败挫一次，东门一路已难再进。席军由西南进，味根换防池州，病者太多，亦不足以御黄、李。接朱镇十三夜与申夫信，贼城中万难久支，抄呈台览。青邑不保，则泾、南、宁、芜四城，湾沚、青弋江各隘，处处吃紧。现调鲍军上援宁、芜，而春霆抱病甚重，士卒病者缺者尚有四成，皖南之危，殆与去冬相等。敝处兵数九万，而无一支得力游击之师，诚恐一朝决裂，前功尽弃，幸赖阁下惠拨刘、王二军，久戍徽、祁，大局不至瓦解。然宁、池苟有他虞，则唇亡齿寒，亦终累及徽、祁。义渠一军，白普、张七月二十三日溃退后，苗逆再围蒙城，临淮老营，暂可苟安。然陆师无一足恃，水师又以河窄水涸，爱莫能助。临淮倘不能支，则上游颍州、六安、固始、三河尖，在在可危。本日有寄金逸亭一缄，抄呈台览。筠仙履运司任月余，锐意为我谋兴盐利，甫有端绪，而又有岭南开府之行。敝处终日忧贫，而大处洎未能认真区画。尊处经营盐政，果大有裨益否？

复沈中丞 同治二年八月二十日

接奉七月二十七日复函，敬悉一切。日内伏审玉体康复，勿药占喜，至以为祷。此间近状，青阳被围，已匝一月。十二日申夫在北门外之十里铺扎营，被贼扑陷，士卒伤亡甚多。喻吉三、席砚香由茅坦继进，尚无确信，而城中食尽已久，万难再支。本日接朱云岩信，抄呈台览。不特下游之南陵、泾、宁视青阳之存亡以为存亡，即徽、池、浔、饶各属，实亦防不胜防。青失则贼焰骤长，即使刘、王、段、韩等仍如冬春之苦守苦战，亦在胜负不可知之数。眷言大局，忧愧曷已！前调霆军回援皖南，据报于十二日自金陵拔营，断不能赴青阳之急矣。临淮唐帅一军，自七月二十二日普、张各营自怀远溃退后，伤折颇众，军械全失。苗逆复往攻蒙城，故临淮老营得以偷安旦夕。然饷绌兵单，终虑难以图存。来示谓江、席宜进攻石、太，与浙军步步联络，俾左帅得以次第肃清浙西，良为三省至计。惟贼数太多，官军大支活兵太少，其野战十分可靠者尤少，纵使青阳幸而解围，而下游无食可谋。群贼之回宁、广、湖州者，其偶然也，内犯饶、广腹地者，其本心也。弟之约旨卑思，不敢遽规广德者，盖有鉴于去夏之覆辙耳。

厘局各员，台端固执谦退，不置可否，弟现派至江西办厘者已至十五员之多，日夕兢兢，常恐用人不当，不特贻害商民，亦必有损吏治。厘卡之争端，何一不与州县相交涉？不敢求一一稽查，但求于声名最劣者，以片纸见示，立即撤委，则惠我多矣。顺问台安。

再，密启者，接奉初十日大咨，以蔡道将九江关洋税三分匀解一案咨商迅复。查蔡关道于七月二十八日陪冯展云学使坐轮船来安庆，在何小宋处小住三日，初一日冯、蔡与彭雪琴同赴湖口。蔡道在此面禀公事三件：一言京米太少，江西本届须解漕米进京；一言九江洋税可以三分之二解江、席，一分解安庆；一言茶叶落地税洋人纷纷不服，且华商于落地税之外，别无厘税，洋商于落地税之外又别有子口税，亦不公允，宜将新章更改等语。弟比答以京米、洋税二者，须禀抚辕；洋税尚可函禀，京米必须进省面禀。至落地税新章应改之处，准由该道禀请酌改，但须与前次贴出告示不相矛盾等语告之。三十日，渠来禀辞，弟又嘱其晋省禀见阁下，是蔡道归浔后即行晋省之说，敝署人人知之，彭、冯二公知之，九江府县知之，不知南昌有所闻否？又不知厥后何故中止三分匀解？在渠以为遵旨办理，然既未面禀，又未奉批，情理殊不妥叶。渠之申报，弟尚未批，当即批令以后尽解江、席，不解安庆，其现已解到之万五千金，敝处亦可徐解江、席，如昨日解米二千石之类，亦可抵也。此案孙署司之初详，蔡道之申报，弟与阁下之奏咨，四者皆有参差不符之处，谕旨亦作调停之词，弟若备咨奉复，恐稍着斧凿痕迹，故以密函布复，恕不另咨。

又，大咨中“万难恋栈”一语，似有引退之志。自台端莅任江西，劣员淘汰将尽，仕途为之一肃，门包供应，省垣绝迹。若旌从去位，则继之者恐难如此弊绝风清。即主兵如段、韩、屈、王等，皆能竭诚效命，客兵如刘、王、江、席、李等，亦感激无间言，若另易他帅，亦难必众军之用命。弟忝附同舟，窃欲代皇上一为挽留，代百姓一为攀辕。可否涵纳众流，同支危局，伏候卓裁。

复严仙舫 同治二年八月二十二日

自伪忠王窜扰江北，迭攻石涧埠及庐、桐、舒、六，均以坚守幸完。该逆连不得逞，折而下窜，官军乘胜攻克巢、和、二浦，并攻九洑洲，下之，江北一律肃清。方意事机大顺，即金陵老巢，或亦可图，不料苗逆复叛，陷踞怀远、寿州，全淮震动。大江以南，则黄、李、古、赖诸伪王由江右下窜，围我青阳，援尽粮绝，万难保全。而宁国、泾、芜诸城，势必处处吃紧。皖南被兵最久，白骨如麻，屠人互市，或百里不见炊烟，而群盗纵横，方兴未艾，不知皖人何辜，遭此奇劫！贱子不幸，膺此艰巨，譬操坏舟而行大海飓风之中，日引月长，靡届靡究，先生将何以拯我也？武赞臣新军效力桑梓，义不容辞，第不知新集之卒，少有纪律，不扰闾里否？贱躯粗适，舍弟金陵一军，尚属安稳，贱眷拟于今冬来皖，一图聚处。附告以慰垂注。

复李申夫 同治二年八月二十三日

喻军能在鲢鱼山扎定，而钧军不能在袁桥扎定，喻镇十八日之得处安在？贵部十二日之失处安在？此等须切实讲求一番，不可疏略看过。行军以失陷营盘为大辱，罗、李诸公以比诸妇人之小产损胎，言失陷一次，后即惯陷而不以为耻也。江、席已至茅坦否？闻贼有回援苏州之说，青阳或有一线生机。春霆十五六等日由燕子矶渡至北岸，日内当可渡至南岸，渐上芜湖矣。

复李少荃中丞 同治二年八月二十六日

娄门之贼昼夜扑我新营，程部轮班堵击，卒保万全，从此围攻苏城，益有把握，至以为慰。此间青阳围困，数年所仅见，申夫部下陈、郑两将，十二日于袁桥扎垒，被贼扑陷。喻吉三于徐村扎营，幸已扎稳，二十四日约江、席二军进薄城下，不知能解此重围否？春霆病体渐愈，其全军调援皖南，先渡而北，复渡而南，日内可至芜湖，能保芜、宣、泾、南等城，大局或不决裂。苗逆猖獗日甚，蒙城危在旦夕。都帅已派兵二千援救临淮，寄谕复催富公亲往，李良臣亦带五千人赴临，与苗决战，人数实为不少。惟一国三公，心志不齐，义帅复布置多疏，恐皆非苗逆之敌，思之忧悸无已。来示以扬军宜及时淘洗，良为至论。惟眼前人才缺乏，富公专任扬防，兼顾临淮，果能大过都帅否？敝部别无独当一面之才可以荐达，阁下所稔知也。即江北货弃于地，亦无一好手可以前往经理，遂令滴滴归公夹袋中。如有其选，不妨破格会保，敝处所以诸事因循，只为无贤可举，此心极不忘耳。

复孙筱山 同治二年八月二十八日

接到惠函，知幼丹中丞奏请开缺，已将关防送交尊处护理。顷又奉赐书，已派文廉访兼署，以粮台、厘局不能兼顾，欲敝处派员接办。范云吉到此，已逾一月，询及与阁下金石至交，久欲令其赴江会办台局诸务，因渠欲将此间公事推寻端绪，讨论是非，是以未遽成行。今贵处既相需甚殷，即当请云吉料理西行，大约九月半前可以启行。台局琐务，仍烦荩劳，与又石方伯妥为经理。幼丹兄玉体想已日就痊愈，勿药有喜。或因敝处调兵筹饷，措置多乖，抑或公牍私函，言词失当，以致贤者不得安其位，是皆鄙人之咎，愧歉何极！朝廷倚畀柱石，计日必有温旨慰留。弟昨亦有密函，略致挽留之忱，不知可勉强絷维否。此外是否别有拂意之事，便中尚祈示及一二。

复郭意城 同治二年八月二十九日

青阳被围，已愈一月，米粮久尽，掘食野草菜根。守将朱云崖久病，不省人事，营官七人，病者三人，死者一人。以为万难幸全，幸江、席、李、喻四军于二十七日力战，破贼垒数十座，立解重围。临淮及各路军情，详于二十七日奏调金逸亭夹片之中，想邀荃览。淮南盐务，先办江西一岸，大致粗定。筠仙亲家有一缄，条具盐务近事，抄呈尊览。此间新刻护照，亦附一张备查。其详细章程，须俟奏定后，用公牍咨湘也。两湖一岸，须南坡翁到此，再行商办。其郴、桂、粤盐侵入淮引地面者，似应于东征局酌加厘金，以重邻私之税，收复淮引之地，已札饬县丞梁葆颐禀商东征局，前往察看，尚求阁下体察情形，主持一切。既以税邻保淮为题，自应在于淮引界内议加，不可于郴、桂、粤引界内议加。

梁葆颐者，梁笔珊、俪裳两编修之胞侄，于尊府丁酉、甲辰皆有年谊。其家昔年鼎盛，即敝联中所谓“八年九子四登科”者也，近则凋谢略尽，无以谋生，国藩恻然悯之。又因该员轩爽明敏，似一有用之才，故予其到省之便，特派此差，俾得修谒哲匠之门。或可因材陶铸，渐有成立，则梁氏门户，实有赖焉。黄庆之夫人张氏，已派吴大安送还湘阴，函托阁下与贞阶照料一切。夏令若全无处分，鄙心窃不能平。刘德亮之妻另继一事，敝处无从发端。若刘宅来此告状，则可批准咨查，或由湘帅访拿族痞，亦可结案。安庆所存铜炮，废者三十七尊，共重万四千余斤，将留为火药局铜轮之用，不能解湘，计铸钱不满三千串，亦无甚裨益也。

复毛寄云制军 同治二年九月初三日

奉到衡州惠缄，敬承一切。驳议固本四镇一疏，义正词严，浩然之气，不可逼视。弟近日破觚为圜，久不进此侃侃之论矣。

青阳被围三十八日，掘食草根蔬粥。二十七日，江、席、李、喻四军合力大战，尽破贼垒，立解重围，皆阁下决令江、席舍粤从皖之赐也。此外各路军情具详二十七日调逸亭奏片之中，另牍咨达冰案。现令江、席、朱、李等由石、太、旌德进规广德，鲍军由宁国进规建平。两路得手，即可会趋东坝，与浙师成合龙之势。惟各军久病积劳，纷纷请予休息，失此时势，恐冬令水涸，炮船难入，机会难逢，又不能图东坝矣。

任镇星元即日当调令来此，由湘赴粤，在湘需用之资，阁下以一函托恽帅暨意诚诸公，自可呼应灵通。忠都转尚未到苏，筠帅已奏派许次苏代理。黄南翁予二十五日始抵武昌，计重阳后乃可会晤。

京米一事，恐仅有湘省实解米石，江西与湖北均经奏明不征本色，明年太仓奇绌，正不知何以支持也。相去日远，南望怅然。

复陈作梅 同治二年九月初六日

承嘱鄙人以全力经略淮扬，大处着笔，诚为名言至论。惟先哲称引“利不什，不变法”，国藩则谓人不什，不易旧。都、吴、冯、乔诸公，固亦不厌人望，然环观目前人材，求所以易之者，其材德果能什于诸公乎？抑能倍蓰于诸公乎？杨、彭之意，皆欲终老水乡，不复请观它乐，即临之以朝命，强之以其所不欲，而位置何席，亦未敢必其远胜前人。此外则黄茅白苇，弥望皆然，虽楚而未必有材，未郐而已觉无讥。在皖已多苟且迁就，安能更谋淮扬？非国藩甘学赵、孟之偷药，笼中空无一物，毛羽不丰，固不足以语高蜚也。

顷略整顿盐务，试行西岸，拟由西岸而推及楚岸，由盐务而推及厘务，次第更张，盈科后进，至于汰其骄惰而实以朴勇，惩其贪劣而易以悃幅，刻尚未遑及此。敬闻高论，铭刻不忘。

复沈中丞 同治二年九月十九日

接奉八月二十七日复缄，敬悉前疏计日将奉温旨，上感君恩，下怜民望，知仁人必有不忍决然者。鄙人无状，亦窃附诸绅耆之列，一致攀辕之忱，想鉴之也。

味根日内来皖城，谈及渠与研香新构嫌隙，难以合军，研香亦禀请回籍养病。弟以诸军势均力敌，不相统属，恐一经轻进，不肯回顾，因与味根熟商，请其打破石埭后，即行回驻石门、洋塘一带，保江西之藩篱。盖苏、杭贼势穷蹙，必难久踞，舍皖南、江西别无可窜之路。一旦有事，饶州有江、韩两军，景镇有段、王两军，庶几有备无患。研香去志颇决，弟慰留之。如果肯留江、皖，则或驻建德，或驻枧田街，请卓裁预筹见示，以便会同饬遵。

弟于厘务力求整顿，盖实出于不得已。至于扰累商民，大拂公论，则弟亦不敢出此。所虑卡员奉行不善，流弊日多，来示欲派大员坐局，聚精会神，顷派范云吉赴江，敬求随事训迪，于卡员劣迹，一有所闻，即告云吉惩究。是乃台端所以惠爱商民，亦所以匡助鄙人也。

漕改本色一案，尊疏中“限以成例，官无可赔；准其实销，费无从出”四语，最为破的之论。连日与黄南坡熟商，天津采买商米，毫无把握，有米时二三两可售一石，无米时十余金不能觅一石，欲求大宗数十万石，则断不可得。必须由东南疆臣运解，乃可不误要需。弟因拟一疏稿，将漕船、屯丁等大政一并陈请更张。兹将拙稿抄呈台览，拟于日内拜发。此议若行，则江西拟解漕折银若干进京，均可改为米石。如拟解四十万银，则可改为十万石米；拟解二十万银，则可解五万石米。每石到津，统计不过四两一钱，弟疏称四两九钱，从宽言之也。尊疏所复者，系复户部与麒、丁等之议，其户部与崇厚、华祝三之议，阁下尚未复奏，可否于复奏时，即照鄙议雷同出之？

复李少荃中丞 同治二年九月二十日

忠、侍皆赴苏州，黄老虎自青阳退后，已回湖州，恐其归并苏属，则尊处愈形吃重。望坚嘱前敌诸军，但图自守，不求进取。如其汛地太多，守兵太少，则攻苏之兵亦未尝不可暂行撤退。《传》称：“战，勇气也。”而以“彼竭我盈”为决胜之机。贵部战无虚日，胜不绝书，恐亦将近再衰三竭之候，而贼当屡挫之余，积愤难遏，不可不加意戒慎。国藩败挫多年，慎极生葸，常恐一处失利，全局瓦解，心所谓危，不敢不告也。闻贵处各统领骄气日深，士卒骚扰日甚，声望远逊于去年，而季、荃与潘观察尤为人所诟病。不知传闻失实，抑或微有端倪？尚祈悉心体察，反复申诫，保全令问。至幸，至幸！

黄昌岐久不赴淮，在沪又不得力，杨、彭两帅均大不以为然。顷将两处来信抄示。昌岐檄令即日赴淮，再迟不能不参，幸亮我苦衷也。厚部战守远胜雪部，国藩久已知之，即质亦较胜于昌，然统带十营，则均不甚称职，再钉多船，尤可不必。近日尊处与舍弟添募甚多，鄙人殊以统领者不称多辖为虑。拙性拘谨，每见高掌远蹠而致疑耳。

白齐文再出投诚，自是汉人之畏洋兵，或可少息。幼丹告病，此间两函挽留，温诏亦必慰留，当不致恝然也。顺问台安。

复左制军 同治二年九月二十五日

来示“度贼所必至，甫到急击，不宜过于迟回”，正中此间诸军之弊。即如青阳于二十七日解围后，乘胜锐进石、太，古、赖诸逆实无固志。乃江、席以病卒太多，苦求休息；朱以病重求假归；李、喻以孤军人少，不能独当一路；席又以与江龃龉，引疾谢事，坐是迁延，至今未进。石埭去青阳仅八十里，玩寇弥月，而六、颍、固、安诸军，其情形略与此相类。军兴日久，诸将视贼如先世之夙债，得偿固佳，欠亦不恶，催之不动，责之不畏，敝部观之，殆无可以平贼之理。沪军较敝处锐气稍胜，然闻骄矜特盛，扰民亦习为固然。顷以一书规讽少荃，未知能否整顿。贵部徽、祁刘、王两军，其气习远过敝处，不知蒋、魏诸队又复何如？江、席、李、朱辈自以由旌德进剿广德为不易之理，近观其气象散漫，行止迟疑，恐缓急不能应手，已与味根商定：石、太克复后，江军回扎石门、洋塘一带，以保江西藩篱。席军或驻建德，或驻枧田街，已函商沈幼帅，俟复到再定。非弟之姑置广德，不愿与浙师合龙也，深入而难期有功，则不如退守饶、景，保全江西之为愈也。尊处兵力本单，规取杭会，万难再顾江、皖，然饶、广、徽州，处处关系贵军粮路，刘、王二军仍望在此三府附近周旋，所以惠江、皖，亦即所以保浙疆。敝部所调度者，不特江、席保饶，即朱、李、喻三军亦皆可徽可饶，决不由池、宣一意进取也。

闻京仓需米至急，弟顷议复户部崇厚筹备京米一折，抄咨冰案，如有不妥叶处，祈指示。浙江今年是否可办米若干石？若照上海商捐之案，则明春举办尚不为迟，若浙力不能，则沪当竭力图之。

致严渭春中丞 同治二年九月十四日

弟于二十二日复奏户部议崇厚盐漕一案，兹抄稿咨达冰案。闻京仓需米至急，吾辈为三江两湖之疆吏，在今日犹可勉筹一二之时，特以部价仅一两三钱，而外间运米一石所费在三倍以外，故虽以阁下之公忠体国，而不能不因此缩手；即幼丹中丞之贤，亦因此而不敢办米。弟将窒碍情形一一说出，请特旨准其报销，则外省无赔累之苦。至于由鄂至镇江，由镇江渡海汊至沪，本不易易，弟设法帮同递运，若沙船能至镇江受兑，则鄂船尽可解至镇江，并非难事。承平之世，江督本有护送漕船之责，弟之设法递运，亦属分内之事，不敢揽，亦不敢推也。天下虽大，如鄂之富强足以自立者，能有几省？如阁下与秀相之力顾大局，忧国如家者，能有几人？若湖北不能解米，虽谕旨勉强俞允，究失朝廷之望。望台端与秀相熟商，筹解京米若干万石。户部议崇厚之折，二公本应复奏，弟此折必有寄谕到鄂，亦应复奏，尽可归并一疏。闻湖北漕折银应解京者不足二十万两，即全数办米，不满五万石。合米价、运脚统算到津不过四两一钱可办一石，弟折中每石四两九钱，系于格外从宽打算。若能劝捐商米数万，凑成十万八万，则妙矣。先此奉商，即日再当函商秀相。敝折中有不妥之处，求指示为荷！

致官中堂 同治二年九月二十七日

京仓需米至急，弟昨二十二日复奏户部崇厚筹米一案，业经咨达左右，是否有当，伏乞指示。以湖北历年之力顾大局，阁下平日之公忠体国，纵使鄂省不解京米，圣主必不见责，然究竟稍失朝廷之望，且非老兄忠荩之本怀。户部议崇厚之折，阁下例应复奏，弟此疏亦必有寄谕到鄂，尊处似可并案复陈。湖北应解之漕，折银闻不足二十万，渭帅疏中言部拨十五万，若改解本色，则不满四万石矣连米价、运费合计四两一石可以到津，弟疏称四两九钱，乃宽为地步也。必须筹捐数万石，凑成十万或八万石，庶与鄂中平日之魄力相称。俟尊处办有头绪，弟当设法代为递运。盖承平之世，江督本有催运楚漕之责，分内事也。

淮盐运楚，拟于汉口设督销局，派厉、盛、黄、杜总办，郑君荣封随办，不裁公费，不减厘金，不禁邻私，总期无损于鄂饷，而有益于淮鹾。俟章程粗定，再行详商。

复李希庵中丞 同治二年十月初二日

闻尊恙日益增剧，旁皇忧悸，亦不欲以军中琐务相告。兹于十月朔日李星泰来，云得见台端，并无增剧之说，健饭尚如去年，稍慰鄙怀。

此间近状平安。舍弟在雨花台将城外东南各贼垒攻破将尽，接济渐渐可断。青阳亦于二十七日解围。临淮虽急，近得富明阿带四千人、李世忠五千人往助，足以自存。惟蒙城粮尽援绝，决难幸全。蒋、毛、周诸军分守六、霍、颍境，当无他虞。成武臣一劾之后，牢骚偃蹇，不复约束勇夫，以致固始官民大有怨讟。渠请病回籍，未便批准，专待逸亭来此，调停补救。计贵部曲在此者，萧、周、朱、唐，公私差为顺遂；蒋、毛则以饷项太绌为苦，尚无他怫郁之处；成则前此功绩最多，近来名望最劣，事机亦最滞。然鄙人当谋设法疏通，阁下安心养疾，切不可稍劳廑念。

复左制军 同治二年十月十六日

古隆贤投诚，收复石埭、太平、旌德三城，宁国县之贼不击自遁，高淳、建平之贼亦以投诚收复，东坝则半降半剿，夺此要隘，广德郑贼酋亦有献城之说，气机颇为顺适。惟群凶皆未就戮，遣散亦复无多，终非了义。现将各城分派守兵，另牍咨达冰案。广德及宁国县皆应有重兵驻守，惜力量不足，广德仅以洪容海拟之，宁邑则竟无防兵，尚不能与雄师合龙。舍弟锐意图合金陵之围，然闻城中米粮尚足，贼气尚固，似须苏、杭全克，各路云集，乃可徐图耳。

蒙城又得解严，殊非意料所及。苗逆逼胁各圩，因诛求太酷，群起叛苗。李世忠亦发愤以剿苗为己任，僧邸亦统师南伐，淮事或不至决裂。

淮南盐务，近亦稍稍整理，先办西岸，次及楚岸。淮鹾行楚，竟不能不听鄂人抽厘，盖如厚庵全军，希庵四部皆食楚饷而剿江贼，皆取给于厘于盐。今夺回淮南之引地，堵截川、粤之私盐，彼骤失百余万之厘，起而力争，情也，势也。故议行淮盐而仍输鄂厘，加邻私而不禁侵淮，尚不知果有裨益否。景镇、河口之厘日旺，由公委任得人之故，自无疑义。顾二处之旺，谓他处之衰为有所侵占，弟却无此疑团，即阁下自恐有侵占，弟亦了不记忆。

幼丹于初三日接印复位。广东高州之贼闻已歼灭，东南其果有豸乎！

曾文正公书札卷二十三

复郭意城 同治二年十月二十日

此间近事，差为顺利。古隆贤投诚，献出石埭、太平、旌德三城，宁国、高淳、建平、溧水次第归诚，收复四县。东坝则半降半剿，夺此要隘，几有破竹之势。惟拓地太广，守兵太单，贼酋之就戮者太少，难免更有他变。各路得手，则群贼冒死冲突，不外皖南、江西一路。现饬池、青、石、太、泾、旌六城一一置守，而令江、席两军回驻江西之石门、洋塘，以保饶、景，未知果有裨益否。

米盐互市一案，奉旨交王大臣、户部核议，而寄谕中于黄南翁诘责甚至。原拟片稿以京卿保之，而仍留二品顶戴，鄙人因寄帅三品卿之奏未奉俞旨，一切删去，谨请暂留。着墨无多，不意亦干谴责。台谏昌言之际，弹击生风，彼一是非，此一是非，或者劾章甫入，适逢其会欤！其与鄂极相浃洽之说，似难深恃。

顷得渭春、幼丹二君复信，今年决不解米。大约解本色者仅有湖南十万石。国藩与次帅、南老不能不勉力为之，以求有济于津，无损于湘。米石仅恃招商，断不可恃，宜力讲官砻官解之法。望阁下竭力经营，随时见示。

江西盐章久经刊刻，兹寄一本奉览。楚章、皖章即日刊成另寄。舍弟募勇太多，鄙人深以为虑。渠锐意合围，亦颇有愚公移山之苦衷，屡次规责，诫其智小而谋大，而亦未尝不谅其拙诚也。

任星元即日旋里。闻粤东军务已竣，请飞商令兄筠帅，若无须任镇度岭，则不必另募水勇矣。

与王子蕃 同治二年十月二十日

国藩从军十载，艰难危困之时固多，而欢适顺利之事亦所时有，大约吉凶间见，忧乐杂奏。自前岁克复安庆，池、宁、芜湖、东西梁山均为我有。满拟长履坦途，无复危机，不意去秋疾疫繁兴，死亡万计，而群贼援救金陵，凶悍异常，其危险乃为昔年所未见。今夏秋之间，乃始重履清夷，波恬浪静。顷金陵将次合围，群丑投诚，连收七县，又处极顺之时，不知更有他变否。

贱眷自京回籍，已逾十年，本月接至皖署。大小儿年已二十五岁，尚未入京考荫，二儿去年入泮。诸关廑注，顺告一二。

复沈中丞 同治二年十月二十一日

研香来此晤谈两次，似是近日各统领中出色之材，可为喜慰。语及韩参将，渠无贬词，并云操守极为廉洁，打仗亦肯冲锋。前惠书言芥舟误听浮言，谓刘、席愤韩饷足，不往救援，真豪无风影之言矣。研香已属深识大体，况克庵之贤耶！景镇、浮梁一路有段、刘及张子衡之师，石门、洋塘一路有江、席之师，江西门户之防，所缺者惟建德下隅坂一路。江、席之力稍可横出拦截，弟又分守徽、池七城，大致已算周密，不似去年之疏。然江西之患，究在北而不在南，若南赣刻无警信，韩军可否暂留中路抚州一带？可南可北，可广可饶，伏候卓裁。

前派人密查江西商情，据云省河以上设卡太密，商民怨咨，拟派朱紫卿允成赴各处一查，再行分别裁撤。紫卿去岁来时，惠缄以为佳士，与琴西并称，连日与之畅叙，洵佳士也。

致沈中丞同治二年十一月初四日

顷接程镇学启之信，苏州省城于十月二十五日克复，伪纳王等杀伪慕王以降，自足欣慰。惟伪忠王由东窜出，将至金陵挈伪天王以偕窜，此降人所供也。弟思洪逆与忠酋大股出窜，除皖南、江西别无他路。特此飞商，务恳阁下檄调韩军回顾景、饶等处。前函请留该军暂驻抚州，不知已允行否？江军门赴南昌养病，断难速痊，惟席、韩同堵一路，段、刘同堵一路，庶足自固藩篱。凯章所部六千人尚驻郴州，如南赣有警，弟当函商毛、恽两帅，令凯章由桂东上游来援。可否？伏候卓裁。

复左制军同治二年十一月初七日

近日各路消息俱好。苏、杭、金陵三处并紧，苏州先克，亦意中事。所谓引绳而绝之，其绝必有处也。惟淮事大转，殊为可喜。自十月后，各圩纷纷反苗从官。僧邸至蒙城，用炸炮连破数垒，二十六日得解重围。唐中丞亦于二十六日攻破蚌埠，苗党张士端献怀远城以降。顷闻苗逆业已就擒，虽未知其确否，要之无能为耳。

苏城克复，闻伪忠王之计，将赴金陵挈洪逆以上窜，除却皖南、江西，更无他路。弟令朱、喻、易、刘等分守贴近江西之七城，而以江、席扎驻石门、洋塘，较之去夏，布置稍密。然江、皖之交，尚少大枝游击之师。尊处克复杭州后，可否以克庵回顾景、婺？伏希卓裁，预为筹度。

少荃与尊处意见不合，此间竟无所闻。云仙由海道入粤，并未过皖。弟派太湖水师十营助攻苏、沪，而调淮扬水师六营由沪赴淮以援义渠之急，函牍十返，少荃竞不遣一营入淮，鄙衷不无介介，以苏州兵事方殷，未与深论也。

复吴竹如侍郎 同治二年十一月初九日

承另函示及江西沈中丞相处之事，箴规恳挚，纫感实深。弟与幼丹中丞本无嫌隙，惟漕折、洋税之事曾经入奏，略有参差。

弟于十一年、元年奏拨江西漕折每月五万，系毓中丞经手之事。二年又奏拨每月四万，奉旨俞允。厥后，沈帅奏请以此项漕折全归江西，未经函商敝处，未免稍存意见。弟恐由此生隙，因致函婉商，请其酌分一二万与敝处，又咨商一次，幼丹皆未允许，弟亦即不再索，不复奏矣。

至九江关之洋税，弟于六月奏请月拨三万两，奉旨俞允。幼丹旋奏请以此项先尽江忠义、席宝田两军，奉旨江、席与敝处酌拨分解。八月间，九江道蔡芥舟以三万解江、席，以一万五千解敝处，幼丹咎蔡道不应擅专，严批斥责蔡道，一面咨询敝处，一面告病开缺。弟恐复咨着语稍劲，或致决裂，因不以公牍复之，而手作密缄复之，一面明弟与蔡道并无私托，一面谆致挽留之忱。九月间又致函留之。幼丹接弟两次留函，适奉准假四月之温旨，遂不俟假满，于十月初三日销假视事。

国藩德薄能鲜，兄弟皆忝窃高位，谬司兵柄，自问无一善一长堪称斯任，故兢兢业业，不敢稍涉予亢。兹将去年十月致幼丹商拨漕折一函及本年八月慰留沈帅密函，抄呈台览，非欲汲汲剖辩，特使故人知我辞气之间不敢忘逊慎之风耳。其他与沈帅来往函牍暨与各省交际文书，大率与此相类。是否有当？尚祈常锡箴言，匡我不逮，至祷，至祷！

与程尚斋 同治二年十一月十五日

凡办一事，必有许多艰难波折，如盐务缉私尚未动手，而建昌已有殴毙委员之案，将来棘手之处恐尚不少，吾辈总以诚心求之，虚心处之。心诚则志专而气足，千磨百折而不改其常度，终有顺理成章之一日；心虚则不动客气，不挟私见，终可为人共亮。阁下秉质平和，自可虚心徐入委蛇，以求其有当。更望予“诚心”二字加之磨炼，则无窒不通矣。办盐究竟易于办厘，然厘务亦不外虚心、诚心二法。国藩自问颇有爱民之心，而江西厘务近于虐民之行，则卡员虚心、诚心二者皆亏耳。所以欲阁下常常写信，盖廑系实深也。

复沈中丞 同治二年十一月二十一日

李复猷股匪，顷得湖南信，业赴凯章处投诚。将李酋解至粤省，似此江西南境或可暂安，而北境则为虑方长，幸贼势已衰，不似昔年之剽疾。韩军于开正后再由抚州以还饶、景，当不为迟。

味根沦逝，深堪痛悼。弟以尊处必先行入告，故至今未为陈奏，望将疏稿抄咨敝处。其族兄达川方伯将赴蜀中，亦欲先睹为快。其部下陈道鸣志，最为味根所许，而资望尚浅，不足统辖各提镇。昧根病笃时，达川曾与商及替人，据称惟其从兄江忠朝人较稳练，物望归之。十月间驰函促之来皖，如其肯来，腊月可到，此外无人可承其乏，此达川之论也。弟与楚军同事之日极少，左帅与岷樵兄弟暨印渠、味根诸君子周旋较久，气谊弥笃，如江忠朝不肯从军，尚当缄商左帅一贤将暂为统理。目下军无统率，必不得力。韩军北行以后，尚乞阁下于韩、段、刘、张中酌派一人至石门一带，与席军为犄角之势。研香识力过人，闻其麾下无一良将，亦足虑也。

厘务屡酿巨案，自是办理不善。当嘱筱、云二君蠲除烦苛，崇尚宽大。仍求阁下体访情形，时加训迪，俾得免于大戾，是所至祷！

复李少荃中丞 同治二年十一月二十二日

前接十月二十二日赐书，旋得克复苏州、无锡各捷报，顷又读初五日筹画大略一片，仰见高掌远蹠，气吞丑虏而智迈群伦，佩慰何涘。戈登之事仅见于寄谕中，不得其详，比已化其枭狼，稍就驯扰否？

此间近事，自苗逆授首，蒙城解围，淮甸大致肃清。惟苗党巨酋如张士端、朱万隆、李万春、苗景开等均未就戮，而邸帅部将宋庆等气焰殊甚，杀李世忠部下提镇朱元兴等数人，反以李部攘功争斗入奏，蒋、毛进攻正阳，宋庆亦以争功罪之。而富副帅与义渠结怨甚深，邸帅亦为所动。必须将此数段者调停解释，而后将苗党、捻酋择尤诛殛，淮上庶有奠安之日。

南岸自进围紫金山后，金陵接济已断。李秀成于十一日入城，苦劝洪逆弃城同逃，洪逆不从。大约猛扑数次之后，忠逆则窜流江、楚，洪逆则死守勿去，未知何年始得永毕永讫也。

皖南之毗连江省者，业派兵分守八城。江西北境如石门、洋塘、景德镇，守兵亦颇不少，惟江味根于十一月初四日沦逝，刘克庵丁忧回籍，段起因病请假，韩进春尚戍赣南，饶、景重地乏一可恃之统将。万一忠、侍、辅、堵诸酋分途上犯，殊为可虑。

希庵亦于十月二十八日仙逝，忠荩廉洁，家无长物，实堪痛惋。昌岐已报二十六日起程赴淮，而淮事适已先了。始则既疲于东，又骛于西，后则外亦不侮，墙亦不阋。容容者多厚福，昌岐其有之乎！浙中钱君廷薰来此，携去一函，曾贺宫衔、黄马褂之喜，不知何日可到。

复范云吉 同治二年十一月二十九日

接诵惠书，藉悉贵体违和，不知日内已痊愈否？念甚。所商诸事均系最要之务，兹逐条详复如左：

第一条，坐厘、门厘，敝处批牍未尝不苦心分明，而各局卡总未办理如法，以至因门厘而酿成事端者层见迭出。国藩于星子县禀请免抽之案，当即批准停办，并饬总局于凡似星子之县，查明停抽，旋又批催一次，至今未据开单详复。顷于凌委员禀吉安坐厘案，已批令自行出示停止，原批抄寄一阅。其省局十属应停之处，即请阁下会小山方伯衔出示停止。其略云：“照得某县某卡生意冷淡，商民清苦，应将坐厘、门厘停止抽收。除详明督抚宪外，为此示，仰即一体遵照”云云。寥寥数语，不说体恤市恩的话，不说普律停止的话，虽系宽政，却宜出之大方，不着声色，先就众所共知之苦卡停起。其可停可办疑似之处，请朱子卿往勘一次，或半月而停一卡，或一案而停两处，不过半年，均可办毕。其应行抽办之处，仍须将坐厘认真，将门厘放松。至曾经打卡闹案之处，或不停，或缓停，请再查酌禀商。如此逐渐分案办理，即不必开单详复矣。

第二条，来书以事涉更改，或系疑难，请批总局核复，嗣后于卡局径禀此等事件，概交总局核复。惟饶州到安庆不过三四日，每专差候批，如事非疑难，必交总局核复，未免往返羁延，应一面批定，一面迅行省局。如系条呈局务，亦必交总局核复，以一事权。

第三条，江西厘金两起两验十分外，在抚、瑞、袁、临有江军之三分，在湖口有彭雪帅之三分，皆系三年前之旧章。此外各卡验票放行，不准再取丝毫。来书谓各卡任意加抽，如果属实，亟须严禁参办。惟盐厘一项，前有客商由省城买盐赴饶，卡员见原执护照月日相距太久，盘诘船户，呈出行户一信，内载代买他人护验照另去钱若干字样。卡员令其起票完厘，尚斋言之凿凿者，恐未知买票之缘由耶！凡完满两起两验之票，行店随货卖与客商，沿途骗厘，此等弊端最难防范。咸丰十年，经总局两次议详，终无善策。本年六月，据吴城分局禀定章程，凡行商到岸起货售买者，将原执护验照盖戳注销，其货不全起者，将原执照内所起货数批明盖戳，其起存行栈未卖之货，发给小票，俟售出时抽收坐贾，缴销小票。行之数月，尚无窒碍。现当力崇宽大之际，吴城之章断不可施于通省。即有货是客非，卖票骗厘之弊，只好置之不问。尊处既闻饶州尤甚，应请阁下与小山、尚斋诸君切实查究，如有于两起两验之外，勒人起票者，严行参办。此等大信，断不可失，敞处亦当通饬各卡局遵照。

第四条，梅林渡地方，上年陈镇金鳌会同知府何守设卡抽厘，以为造船、铸炮、修建东西两卡城上营房、制造军火器械之用。自咸丰十一年十月设卡起，至同治元年闰八月止，办理将及一载，商民尚无违言，曾据造册报销在案。敝营制造火药，江西、湖南办解硝斤，不敷甚巨。吉安产硝甚多，欲派员采买，无款可筹。前据粮台叠次请拨厘金，以为制办军火，未经批准。因厘金专充皖台月饷，不欲拨动，故饬吉安分局会同吉安府查照陈镇向章，复设梅林渡卡抽厘，专备买硝之用。嗣经凌守派员设卡，按货抽收三分，仅五日，即据商民呈出陈镇旧票，按上下卡厘票，每厘钱一千抽三百文，旋即更正，仍照陈镇向章办理，按上下卡一千之数只抽三百，是不满一分矣。此事现归黄印山办理，且待渠禀复再商。

第五条，多添分卡是厘务最恶弊政。本年添设分卡惟抚、建、闽盐税局为最多。七月间据邓丞禀称：水运加抽必先严截旱路，不令无税之盐入境，致使贵贱悬殊。兹据广昌盐贩张鉴臣等联名具禀，情愿每盐百斤完税钱八百文，已经批准，一面刊刻告示晓谕。其旱路要隘，除椒溪、藻坪、大港业已设卡外，尚有刊都、沙洲墟、绕石冈等处分别设卡等情。当经批饬该员，既经批准出示晓谕，准照所拟试办。八月，邓丞又禀：新城桥、樟村、蓉村、杉关等处皆与闽地毗连，拟即添设旱卡，未经批准。十月，邓丞又禀称：黄家隘为宜、崇盐贩绕越之所，已于河桥添设分卡，当批如禀试办。又据申称：暂委知县刘廷选经理樟村正卡，熊村、德胜关为分卡，请委员接办等语。又批：既委刘廷选经理，俟试办两月再行具禀请示。叠据该丞公牍，均系设卡在先，具报在后。其因私盐添卡而未经批驳，是鄙人之疏忽；其因添卡缉盐而并抽货厘，则邓丞之大谬也。此外，批准添设分卡者，又有二处：一为赵少魁禀添荷荛桥卡，一为饶州分局详报鄱阳北门外旱卡。来书谓多一卡，多一查验，往往等候刁难，或正遇顺风，而一泊数日，自系指添水路分卡而言。此间无准添设水路分卡之案。本年四月，据从九潘文琳请添袁郡城外水卡，曾经批驳。十一月初六日接阁下会同小山方伯呈报，始知袁郡北门外设立水卡，亦不出自敝处之意。所有已添之旱卡，应先后从抚、建裁起。请函告刘彤皆就便查明，将邓丞新添之卡次第裁去。此外如有新添水卡，请查明，开单见示，以便饬裁。

第六条，江西罚款，向章罚加十倍，以四成充赏，六成充公。自咸丰十年改设牙厘局，批定章程，减作三倍，以两倍充公，一倍充赏。办理三年，尽归局卡中饱，报解寥寥。今年整顿厘务，报解稍多，而此间叠次批饬，卡员之优劣，不关罚款之多少。来书谓“今年新章以罚款之多寡，定稽查之疏密，应如何收回前命”等语，颇为诧异。此间不特无此通饬之札，并无此批，不知阁下据何牍以立言，希抄寄一阅。本年五月，小山方伯、养素廉访会衔呈报赏罚章程，以巡丁舞弊，或得贿卖放，或串同短报，是以责成下卡稽查，分别记功记过，亦无计较罚款之文，阁下所指或即此耶？厘务若全不稽查，巡丁操可多可少之权，有大票小票之别，致商贾巧者完厘少而跌价抢售，拙者完厘多而折本生怨，流弊极多。故此间通饬之札，以卡员亲督查验为首务，若谓以罚款定功过，则敝处实无此意。

第七条，邻盐加税一节，来函所陈，语语切当。湖南衡州亦系淮南引地，历食粤私已数百年。昨因整顿引地，亦札饬加抽粤厘八文。敝乡有函来请示，国藩复函言：但抽船私，不苛求肩挑之私。吉安分局凌守不敢往良口抽粤盐税，禀请改委。此间亦将复衡州信函之法批示之矣。将来赣关仍循多年旧章抽收八百。至良口加抽四百，则但抽船载之私，不抽肩挑之私。至抚、建抽收闽私，前据邓丞禀称：“据广昌盐贩联名禀请抽收陆路盐税，使成本与水运相均，不至贱售，始愿具结照章完税”等语，则陆路减税，水贩或有怨咨，当时以其言近理，故尔批准。今既将新卡裁撤，则陆路肩挑之私过卡者完厘，绕越者纵之，亦网解三面之意。水路则仍照刊定新章加抽八文。

第八条，新城殴毙卡绅一案，彤皆前往，应可查勘明确，不激不随。来书谓“邓丞过猛”，评论最确。但添盐卡而兼收货厘，则不仅猛字之咎。王令柏理虽可胜分局之任，而目下多事之秋，暂令彤皆管分局，王令管许湾，相去不远，两人熟商会议，或较妥善。彤皆襄办省局，俟明年夏间再议。建昌各新盐卡有应裁者，即由阁下与小山兄会衔出示裁之。仿照停收门厘告示之例，以短为妙，措词欲不损威重，断不可得，稍损亦白无妨，杀一二要犯，以论抵而惩恶；裁二三新卡，以除苛而安民，并行不悖可也。

第九条，来示“办军装、器械，必须琐琐屑屑，亲身经理，与工匠委蛇渐摩，方能撙节”，诚为破的之论。既派亲信友人经理，又承阁下随事稽核，以后必臻妥善。姚丞镶办理多年，前账冒销太多，批驳台详，时鄙人再三细核，即如火绳一项，此后，现办每根九文半，拙批不以九文半为例，而以前年初克城时之十二文为例，此外各项可以类推。阁下与小山兄悉心推敲，即知此间之持论平恕，不肯苛刻矣。将来此项赔款如何结案，亦期便中熟商见示。

唁李克轩李北冈 同治二年十二月初八日

顷接希庵亲家遗书，痛悉痼疾沈绵，哲人沦谢，怆悼何极！苦战十年，忠荩廉介，实当世所罕见。大功未竞，梁栋先摧，朝野同声悲悼，不仅贤昆弟友于之爱，鄙人患难之交，轸惜无已也。希帅战守选将之精，富贵浮云之志，外间多知之者。若其灭贼以报国，承欢以事亲，读书以追古，三者尤有远大无穷之意，量百不一偿，赍志长终，可胜哀惋！然逝者不可复生，姻伯衰年多感，尚望贤昆仲勉抑悲怀，以奉椿庭而娱暮景。迪、希二公寿虽不逮五十，名实足以千秋，邦家之光，哀荣备至，夫复何恨！

忠武公在时，曾存公项万金，希庵坚不克储为私用，分寄毛、成、蒋、萧等处。鄙意可作为姻伯养赡之资。迪、希两帅临没以此奉亲，如世俗所谓遗念银者，明春当专差送湘。其赙仪等银，届时亦可同寄。

复毛制军 同治二年十二月十三日

近日局势，诸多顺适，人人翘首以望升平。惟发逆如忠、侍、辅、堵各党及金陵老巢之众，尚不下七八十万。如果旁出四溢，为患犹巨。而各军但见添营，不闻减营，就弟所统，已至十二万人之多，并夫役计之，月需食米五万石有奇。目下米价昂贵，已至三两以外。江西、湖南两省，民间遏粜，官亦查禁甚严，湖北、安徽则并无米可买。开春以后，又不知荒象何如。弟智小谋大，局面太宽，深惧甫田多莠，终至决裂，日夕惴惴。欲谋约指卑思之道，而敛之不得遽敛。

黄南叟此次自湘至皖，实欲于盐、漕两事筹一长策，内益天庾，外裕军饷，绝不为一己之名位私利起见，乃谕旨诘责甚严，至有“贪横恣肆”字样。不知何以干此大谴，或言路弹章甫入，而弟疏适逢其会耶！弟所陈南漕永改海运一折，亦至今未准部议复。南叟由皖至泰州、上海，顷又溯江西旋，不日可至安庆，有自陈屈抑之禀，弟拟不批不行，兹抄呈尊览，乞与筠仙亲家一为平章。

复僧亲王 同治二年十二月十三日

曾国藩顿首上书僧亲王钧座：

接奉尊函并抄陈国瑞、李世忠禀件，敬谨领悉。淮上积年糜烂，秋冬间危险之局，尤为岌岌难支，仰荷雄师南下，星驰霆击，迅解蒙城之围，遂枭苗逆之首。各城圩怀德畏威，相率返正。浃旬之间，长、淮一律肃清。伟烈殊勋，卓越今古。复以筹画善后，仍驻节麾，周原咨诹，大含细入，下风引领，感佩莫名。

十一月十八日密寄谕旨并抄吴漕帅原折，敝处亦经奉到。李世忠之心迹，向不深知，惟闻发逆屡次勾引，苗逆亦屡次勾引，该提督均不为其所惑。国藩自去冬兼统该军，前后接其函牍，颇知感激圣恩，似尚无不轨之心。惟其部下素无纪律，专利扰民，今秋在怀、寿一带焚掠甚惨，民怨沸腾，不能不大加惩究。国藩愚见，但可究其骚扰之罪，不必疑其别有叛乱之心；但可归咎于李世忠一人，不必兴师以剿其部众。国藩自接奉密旨，审度再三，本思作函招李世忠前来安庆，面谕一切。旋接唐中丞来函，李世忠现奉钧谕，令其诣营谒见。如果即赴尊营，则措置操纵，台端自有权衡。万一该提督慑于威严，不敢晋谒铃阁，国藩当谨遵谕旨，给予一函，调至敝营，谕令遣散部众，交还城池，退出厘卡，停给饷盐，将该提督放还田里，保全末路。其部下之必难尽遣者，由国藩另行派员管带，发给官饷。如该提督一一听命，自可不动声色，销患无形；如其函招而不至，或既至而不从令，国藩当细察情形，一面密奏朝廷，一面密告尊处，另商妥善办法。

至谕旨令挑选豫胜营之部众，分隶楚军各营，该部纵恣已惯，难受约束，与其日后另生枝节，似不如趁早悉数遣散。是否有当，伏候钧诲。

至陈国瑞与李世忠互相禀汗，彼此各执一词，尊处初次具奏时，尚未接到李世忠之禀，顷唐中丞来函，朱元兴、杜宜魁被戕之案，拟杀苗景开以议抵。国藩愚见，锁押蒋立功，杀毙朱、杜自足以平宋庆之怒，苗景开抵偿，亦足以服李世忠之心。此案由唐中丞悉心查明，阁下就近判断，必可处置妥善，两造成服。国藩相距稍远，即不派员往查矣。

康锦文与蒋凝学争论一节，顷据禀咨达冰案。原康锦文自寿州而往，在正阳之东；毛有铭自六安而往，在正阳之西南；蒋凝学自颍上而往，在正阳之西北，三者各不相谋。当彼此互击之时，不特康锦文官兵在关城之内，蒋凝学尤不得而知，即毛有铭湘军在关城之旁，蒋凝学亦不得而知也。旋经毛有铭飞骑驰告，彼此各自收队。顷接唐中丞来咨，有“亲赴正阳细加访察，实因两下未及知会，并非有心寻衅”等语，似可免其查办。统候尊裁。

复郭意城 同治二年十二月十五日

——敝处所陈南漕普改海运一疏，至今未接户部议复之文。闻天津采买商米，每石不过三两五六钱，然此偶得数万石或十余万石，欲求数十万石、数百万石则断不可得。即数之少者，亦年无年有，毫无把握。敝疏所陈者，则经国永远之章，非权宜一时之计也。此次之准驳不可知，将来江、广普律海运，恐终不能出拙疏之范围。湖南十万石之说，自不能不候部议准然后兴办。准其据实报销，则外省可以从容展布；若不准报销，而但于部价一两三钱之外，酌增运费数钱，则万分棘手。来示所谓但求免累者计，固不得不出于此。鄙意以为朝廷褒赏湘漕今年之十万石，明年江、鄂或可继起有功，若淡漠置之，则明年仍难办耳。

——盐务即责成厘、东两局，不必另起炉灶，极是，极是！前此各处东征另立一局，外问已有议其当归并厘局者。兹厘、东两局处处网罗周密，于淮盐督销、缉私，绰有余裕矣。至衡州加税粤私，舍弟澄侯亦有信来说。鄙人筹度再四，定以但加船载之私，不加肩挑之私。盖衡州及敝乡等处，从古皆食粤私，不知有所谓淮引者。道光中督辕督销，虽林文忠之明，周文忠之猛，皆未能禁断粤私，但见衡清差役强送淮盐于民家，勒销扰累而已。顷江西新城加税粤私，竟至屡酿巨案，殴毙委员。不得已改为但税船私，不加肩挑之税。良口之加粤税，亦如此办理。数百年积惯之习，难以骤改。衡阳一卡，请阁下妙为张弛，船私则加税八文，肩挑绕越则但照旧章抽厘，装作痴聋可也。

——希庵与味根先后沦亡，可悯而亦可虑。希部诸将多乏朴忠之风，周厚斋尤庸庸，殆难振兴。味部自以陈、邓二文员为优，而黄、徐辈殊未肯相下。达川谓江忠朝足以统之，现已飞檄往调，求阁下设法催之。若其不遽来此，或来而不足驭众，当遣之回湘，由阁下妥为经画。希帅身后萧然，家无长物，此间当为筹画谋恤廉吏之家。顷读谕旨，恤典甚优，全赖次帅与阁下维持，褒显之耳。

复沈中丞 同治二年十二月十六日

韩军东旋，此时计已抵饶。往返二千里，亦甚劳苦，幸冬间久晴，近日始雨耳。尊见以江省所患，徽、婺为急，东、建为缓，与鄙见相合。前批席道一禀，恐伪王由宁国县昌化、淳安、开化以达于玉山，是该逆得意熟路，曾经咨达冰案及左季帅处。左帅留老湘营久驻屯溪，似亦预防徽、婺一路。若开、淳、玉山，则浙军米粮运道，尤切肤之灾也。此间派金逸亭统三千人、毛竹丹统四千人，均拟新正南渡，作为徽、池一带游击之师，合之江、席之万人，韩军之五千余人，两王王沭、开琳之六千人，共为四支活兵，应不至任贼深入。惟江、席与韩二军，应否酌调一军先顾东路广、玉之防，伏候尊裁。进兵广德本是要着，奈敝处诸将，除鲍公应防东坝外，无人堪当此路，又苦艰于运米，遂作罢论。寸心盖深以为歉也。

厘局、盐卡叠次滋事，自是办理不善。现将添设分卡、兴办门厘二事次第裁撤，私盐亦但加船载之税，不加肩挑之税。云吉有一长信，敝处逐条议复。如尚未呈阅，则请阁下索取一阅。淮盐另有余斤一项，泰坝过掣时，用十八两三钱秤，江、楚出售时，用十六两八钱秤，每斤余一两五钱，每引余五十六斤有奇，合之一加一耗，据称可赢百斤以外。商利名为分半，实可得四分内外，此间熟悉盐务者所陈如此。弟于鹾政尚未请究，来示恐利薄难期踊跃，且俟试行数月，再为察酌变通耳。

致恽次山中丞 同治三年正月初一日

南坡兄顷来安庆，具一禀牍，备言昔官江苏并无劣声。弟历询元、长、吴、武阳、上江等县士绅，俱言南叟当日官此数处，无可訾议。惟寄谕并未饬令复奏，若遽附片剖辩，反多一重斧凿痕迹，只好批答以慰其意，得间再为疏陈一二。大抵任事之人，断不能有誉而无毁，有恩而无怨。自修者但求大闲不逾，不可因讥议而馁沈毅之气；衡人者但求一长可取，不可因微瑕而弃有用之材。苟于蛲蛲者过事苛求，则庸庸者反得幸全。鄙见如此，不知台端以为何如？人数太多，谷米太少，是此间极可虑之事，敬求大力多方疏通而维持之，并以为恳。

复刘霞仙中丞 同治三年正月初三日

去年今日曾贡一缄，嗣于五月初一日接到驿递惠缄，九月五日张镜堂编修过皖，乃得复书。苏氏兄弟相忆诗云：“三年磨我费百书”，吾二人当易之云“百年磨我费三书”耳。相去太远，近状都无所闻，但闻开府秦中，使节未行而前敌诸军败挫，汉中沦陷，旌纛暂驻巴州，待新军四集，由宁、羌节节进剿，口耳遥传，粗得梗概而已。

此间癸岁军事，无甚可喜可怖之端。伪忠王春间突犯江北，自浦口以至六安，围攻七城，意欲直窜武汉。幸处处坚守得完，贼又折而东退。乘胜收复各城，遂克九洑洲一隘。秋间因江西肃清，青阳解围，剿抚兼施，又乘胜收复七城及东坝一隘。而李少荃屡奏大捷，以十月二十五、六日克复苏州。僧邸亦以是日擒斩苗沛霖。虽鄙人未与其事，而敝处局势为之一纾，兵力亦稍裕矣。比来少荃一军东攻浙之嘉兴，西攻常州；季高一军力攻余杭，省垣亦已合围；沅甫舍弟一军围金陵十分之八，尚余神策、太平二门，实因城大兵少，难遽合围。洪首逆誓以死守，恐非仓卒可下。忠、侍、辅、堵诸酋则决计由皖南上犯江西，虽分派重兵扼守邀击，而能否不变成流贼，则存乎圣朝之福祚也。

米价奇贵，殆甚于去岁春初。已饬江达川方伯赍三万金人蜀买米，不知可得若干。下游但求有货，不敢论价。宁、羌，汉中一带，粮运艰难，百倍皖、吴。昔之诸葛木牛流马，名为智巧，实不济事，今之诸葛将何法以善之？

自九洑洲克复，江路通畅，始能兴办淮盐，略如来书之指。兹将江、楚二岸刊刻章程寄达尊览。鄙人于鹾政素无所解，盖聚敛众议为之，未知果否有裨。范云吉果为佳士，派为江西综理厘务，甫经一月，遽于腊月十三日沧逝，人琴之感，可胜唈！

窦兰泉应召入都，闻将由江涉海，取道皖中，不知何以久未见过？大旆由蜀入秦，幕中当不乏名贤。陈艺叔、黄子寿果从行否诸将可恃者几人？便中祈一示及。敝处胜友无多，而将材尤为寡乏。统辖至十余万人，求其智勇足当一面者，邈不可得。希庵长逝，正气日孤，其旧部亦乏廉耻之将，思之慨然！贱眷以十月初抵皖，大小平安，足慰廑注。

复刘印渠制军 同治三年正月初七日

自苏垣克复，苗逆伏诛，议者辄谓金陵指日可以蒇事。实则洪逆老奸巨滑，牢固不摇。伪城米粮少者久已食粥，多者尚足支年余。鄙人之愚，深虑洪逆坚持不下，而忠、侍、辅、堵诸酋冒死上窜江、皖，又成不了之局。比闯少荃常州围师屡获大捷，不日可期克复，而嘉兴逆首穷蹙，有愿献杭、嘉、湖五城之说。左帅攻杭之师，亦叠次克垒歼渠。如彼四府并下，金陵亦必无久抗之理。只望江、皖各军力扼回窜之贼，当不致别生波折。

两广及畿辅各员，来示所开亦已环宝溢目，不宜更有乏材之叹。豫省责成河北镇道，直省责成大名镇道，东省责成曹济镇道，自是直截了当。惟此六人之中，除姜国仲可恃外，其五人者是否胜此重任？是否各有素练之兵、久战之将？如托之非人，则缓急仍不可恃。

练兵大疏较之薛公原奏，实为识高而当于事理。惟将领实不易得，饷需亦无把握。尊疏奏拨之十一省，必难如期如数。直隶虽无大河要津，然如卫河、直沽及陆路繁盛市镇是否可抽办厘金？大抵军政吏治非财用充足，竞无下手之处。自王介甫以言利为正人所诟病，后之君子例避理财之名，以不言有无、不言多寡为高。实则补救时艰，断非贫穷坐困所能为力。叶水心尝谓“仁人君子，不应置理财于不讲”，良为通论。国藩素无理财之能，故抚有三省，不克游刃有余。阁下精细和厚，即理财一节，想亦能批卻导窾，本末兼该。第处多惧之地，值多口之际，未审因兴利而更增讥议否耳。至于讲求吏治即可裕饷息兵，虽属正论，究不切于事理，只可姑存其说，以备参核。

味根沦逝，深堪惋悼！现调江荩臣接统其众，而以邓、陈二君综理营务。达川调任蜀藩，景况稍裕，责任亦巨。得伯昭朝夕赞助，应可攸往咸宜。诸关廑注，顺布一二。统希心鉴，即请台安。

复郭意城 同治三年正月初九日

伪忠王到建康已逾两月，尚未出城搦战，仅有零股至溧水扑城二次。少荃攻围常州，忠酋往援，几破官军营垒，幸以力战得完。大约杭、嘉、常三府春间可期收复，惟金陵、湖州难遽得手耳。

江、皖之交，业经坚守七城，又备三支游击之师，未知果有裨否。江、席二军改驻婺源，江忠朝未到之先，派邓、陈为营务处。研香在青阳与味根虽大决裂，厥后病笃，契好如初。近两军亦无差池，或可和衷共济。

淮盐行楚，本无应纳楚厘之理，鄙人恐鄂中袒川而拒淮，故以九文半之多予之。淮盐行湘，向皆由湖督主政，江督并不过问，故盐行、盐局匣费，皆听鄂省专利，湘省并不过问。此次刊章，于湘省另立门户，不由湖督衙门督销，已属破除常例，偏重湖湘。鄂中颇不谓然，现虽未用公牍驳商，已寄手折来商，欲减敝处之川厘，欲分湘省之七文。原折抄呈台览。

东征局仍派玉阶观察办理，米事务期竭力购办，善后局断不刁难也。

复左制军 同治三年正月十二日

逼溜合龙之说，屡承指示，弟亦深解此义，奈此处有散营而无统将。春霆不肯分兵，由来已久。既令渠扼守东坝，即不能力攻广德，即攻克亦非良将劲兵不能守也。自九月以来，弟私拟霆军而外，惟味根、逸亭可当广德一路，不意味根久病谢世，逸亭至今尚未抵皖。二者沮败人意，而又因米少运艰，力不能供宁邑、广德之师，故舍进剿而言远防，非弟之本意然也。毛羽不丰，不能高飞，是弟之大歉也。自味根不作，仅令江、、席两军驻防石门，沈幼帅又调之移防婺源；自逸亭不来，仅令毛观察有铭驻扎休宁，游击歙、绩、淳、遂一带，亦尚不失为自全之策。乃三军皆未成行，而贼已由广德、宁邑上窜，初六日绩溪失陷。该逆若于绩溪小作停顿，各军或可力图堵御；若冒死狂奔，昼夜不停，则江、席未至婺源，韩未至玉山、毛未至休宁，而贼已深入江境矣。连日大雪苦寒，军士冻僵，不能拔营，深用焦虑！

少荃信来，听逆请以杭、嘉五城归降，咨请尊处主持妥办。如果浙事速了，雄师以全力回顾江西，诚为如天之福。否则江西不支，两湖亦旰食矣。承分惠舍沅弟饷项，谢谢。文牍往返，动多歧误，未知何日解到？

自苗逆伏诛，僧邸将其悍党头目擒斩略尽。李世忠亦见几而作，愿交出滁、全、天、六数城，请敝处派兵接防，呈缴炮械，请派员验收。或可渐就范围，别无波折。此近事之差堪喜者。

复沈中丞 同治三年二月初二日

毛竹丹已于二十四日至徽，共六千人，合之原驻祁门之新仁、依仁营千人，尽敷祁、休、屯溪之守，并可驰击马金、绩溪之贼。顷已径札继果营迅赴婺源，听候尊处调遣矣。贼股既多，难保不犯江西腹地。然阁下调江、席赴婺源，调韩军赴玉山，实为确不可易。尽人力以听天，但求反己无悔而已。弟不能蚤取广德以与浙师合龙，不为无过，然敝处兵力、粮运实办不到，亦但求反己无悔而已。闻杭州、金陵春间俱可望克复，如两城幸克，则以全力共援江西，当不至于决裂。乞纾荩怀，无过焦灼！

忠酋尚在金陵，侍酋尚在溧阳，辅、堵等亦无西窜的报。此次由遂、开上犯之股，大率侍党及花旂贼也。如闻忠、侍实已舍老巢而图江、楚，敝处必飞函奉闻。

印山请以官捐代坐厘，弟已批驳。印山或出于相助之诚，其属僚何堪此累。且新章一两九钱，因银价太贱，牧令深以为苦。筱山方伯请征银、征钱由官作主，仍改复三千之旧，弟已批准，请台端主持。州县过于穷窘，未有不殃及百姓者也。专办厘务省局，实难其选，俟得人再以奉商。

复李少荃中丞 同治三年一月初十日

二月六日接正月二十三日惠书，知已派戈登、郭松林西剿宜、溧。旋闻宜兴于正月二十四日克复，溧阳于二月二日克复。威棱所指，无坚不摧，而驾驭洋将，擒纵在手，有鞭挞龙蛇，视若婴儿之风，尤以为佩！

金陵业已合围，仅剩后湖一段，外援全断。城贼纵冒死冲出，为数当不能多。宜、溧既为我有，丹、句之贼亦难久踞。舍弟处当无意外之虞。

侍党上犯之贼，唐镇、王道败之于歙南，席军败之于婺东。另股由昌化入江，闻韩军败之于玉山。本非凶悍难破之寇，惟计穷求食，义不反顾，虽屡败而内窜如故。比已至铅山之湖坊，非由上清官以趋抚、建，即假道于闽而仍窥江西。有孔即人，防不胜防，良用焦虑！

减赋一事，自应以刘方伯为主。必求苏、松、太与常镇不甚岐异，此万不能之势。人心难餍，今日求与常镇轻则相等，浸假而求与更轻之楚则相等矣，浸假而求与尤轻之蜀则相等矣。不如墨守部议，苏、松、太三分减一，常镇十分减一，庶得事理之平，而息纷纭之议。惟松岩欲将轻则、重则之乡通融核减，鄙意亦以为不可。即常镇欲于京漕之外议及钱粮，亦似可以不必。不如专认定“三分减一”、“十分减一”二语，遍张晓谕，妇孺皆知，庶大小户一律减则，书吏不得高下其手。若求之过深，议论过多，则弊端丛出矣。

复左制军 同治三年二月十一日

窜江之贼迭为韩、席所败，大致无碍。惟一股绕至铅山之湖坊，该处由上清官以达抚、建，是历年群贼之熟径。毛竹丹带五千余人，不特可驻守屯溪，亦可分布龙湾等处，扼马金之要隘。弟意欲腾出王沭继果一军驻防婺源，而精捷、精毅两军纵横驰击，兼顾江西腹地。乃咨札甫行而闻精捷已抵马金防所，幼帅调继果扎驻屯溪，是中路兵力颇厚而东路尚嫌其薄。又接夏弢甫禀，言精捷军队伍散漫，骚扰异常。味根没后，固蚤忧其有此。纪律全废，断无能御寇之理。是中路兵虽多而仍未可深恃也。少荃中丞派戈登、郭松林子二十四、初二等日克复宜兴、溧阳，计必趁势进攻丹、句。其议发于尊疏，而舍弟金陵一军深受裨益。

忠逆为洪逆所留，死守老巢。比已四面合围，仅剩后湖一段，隔水颇宽，计不能以大股冲出，贻患它方。所虑者，周遭九十余里，围困数十万贼，恐舍弟一人照料难周，穷寇致死于我，或似黄河合龙、洪溜走扫耳！侍、辅两酋新岁不知的在何处。堵酋狙伏湖州，其力未竭，将来图犯江西，仍以该酋为最悍。闻台端近日讲求吏治，孳孳常若不及，闽、浙两省循吏共得若干人？便中乞示及一二。

复毛制军 同治三年二月十七日

二月六日接正月初十日惠书，敬悉一切。粤东艰窘如此，诚非初意所及，公与筠帅适当其敝。天若设此盘错以试利器，省会两帅三司皆贤人君子，当无不转之事机也。

此间近状，金陵于正月杪合围，仅剩玄武湖一段无营扼剿。然隔水甚宽，米粮不能运入，城贼亦难冲出，大致可期得手。惟官军不满五万，围逼数倍之众，譬之黄河合龙之际，亦有洪溜走扫之虞。

沪军东攻嘉兴，西围常州，又以其余力进剿宜兴、溧阳，次第克复，大有裨于金陵之师。惟侍逆之党上窜江西，蔓延广、玉、抚、建，虽非凶悍之寇，然避城池而不攻，避官兵而不战，已近流贼行径，将来两广、两湖恐难免于蹂躏。办窃号之贼与办无赖之贼，方略不同，鄙人苦思未得要领，老兄何以策之？

南叟之事，极所不忘。然进言自有时会，古人谓萧相荐淮阴，或累年而不通，苟达变而识次，犹开流而纳泉。阅世已久，动致聱牙，不能不慎也。

复左制军 同治三年二月二十六日

窜江之贼，赖贵部截住后股，叉分布华埠等处，俾剿办内地诸军无复后顾之虞，为功最伟。惟前股由湖坊窜抚、建者，据席砚香禀，实有五、六万之众，不能不照咨邻封各省，恐变成流寇，疑吾辈之讳之也。

洋船过此者，言常州于十二日克复，至今半月未见明文。常郡果复，则句容、丹阳、金坛均无久踞之理。独洪逆与忠酋老巢坚守如故，并无惬惧之象，亦无粮尽确耗。彼必有所恃而后能固其众，未知此段竟待何日了耳。

湖州贼数近传极多。侍逆既失溧阳，计亦归并湖州。广德股匪于十五日粮尽窜逃，闻亦混入湖州。群凶麕集，能不由安吉、孝丰扰及余杭否？

金逸亭子二十日抵皖，即日令其赴休宁，与毛竹丹合为一军，除派三四营扼防马金外，余概扎休城以为游击之师。以后尊处有大调度，望檄逸亭知照。

复沈中丞 同治三年二月二十七日

抚、建之贼，得十八日席、韩、刘、杨四军建昌城外之捷，当不致多扰腹地。惟虑其奔窜广、昌，内可吉、赣，外可闽省，终成不了之局。苟能停留恋战，俾席、韩四军再得痛打几仗，前股解散过半，然后并力以御后股，则三省之公幸也。

广德之贼，米粮久竭，于十五日退遁湖州。敝处亦以无米可运，不能分守广德。春霆一军，已檄令进攻丹阳、句容，如能得手，当令驻守句容，专备金陵克城时大股冲出之贼。但求洪酋、忠逆不能挟众上犯，则侍、堵诸党或稍易收拾耳。朱子钦一清澈骨，条理精密，方冀其于厘务大有补救，遽尔沦谢，可胜感怆！渠自以为贤者所器赏，书告敝处而渠曾不知，衔感殊深。眷属在江，当饬厘局仿沈槐卿家之例，月致薄仪，敬求阁下先告筱山方伯。

官捐之不宜办，弟夙持此议。数年以来，朋僚多劝弟办江西民捐者，弟以既抽厘金，不欲重困斯民。近日之办厘不善，大拂民望，非本意也。官捐之外，如节寿、办差、火耗、挪捐数者，能为州县宽得一分，则州县之取民者亦自少一分。火耗一项，弟批筱山禀，请由阁下核减定案。节寿、办差二端，究竟应否全裁，抑尚有窒碍之处，均请卓裁定夺见示。

摊捐一事，处处与交代相牵涉。元年奏豁之二百万，因交代各案未清，致豁如未豁，真亏者与无亏者同为不洁之身，全案不能复奏完结。弟意欲请道光、咸丰年间交代数百案一律豁除免算。闻尊处不欲破此成法，故筱山两次禀商交代事件，弟均未批答。究竟全豁道光年间交代有无巨弊？不豁交代，专求前此摊款一概豁除，后此摊款永远裁革，果有良法否？敬乞赐示。并乞将摊捐案由尊处主稿见示，于一二月内会衔复奏。至恳，至恳！

致鲍春霆 同治三年三月初四日

前檄请阁下统师进攻丹、句，不知近已拔营否？闻伪忠王以血书求援于湖州贼目侍、堵等逆，侍、堵许以三月间来援金陵。舍弟所部分扎百余里，汛地太广，围城贼则有余，打援贼则不足。如侍、堵果来，务望阁下妥慎御之。如句容已克，即请阁下亲驻句容，一以防侍、堵来援之贼，一以防克城后大股冲出之贼。句容最为扼要之区，侍、堵来时，无句、溧两处驻足，断无能久之理。阁下虽不打援贼，而舍弟军已受福矣。若句容未克，则贵军仍须回驻东坝，侍、堵来时，应请阁下带行队至溧水，等候贼扑舍弟之后，阁下即抄贼之后，亦如在高祖山时出行队打泾县也。敝处札万方伯为贵军办米万石，阁下可派员至泰州守催，以期迅速。

复陈季牧 同治三年三月初七日

接奉惠书，久稽裁复，深以为歉。军事，大致极为得手，苏、杭两会垣次第克复，除湖、常二郡，金坛、丹阳、句容数县外，几于一律肃清。惟舍弟攻逼金陵将近两载，虽经四面合围而城贼并不恇惧，亦无粮尽确耗，城大百余里，该逆新种麦禾，青黄弥望，竟不知何日始能了此一段。沅弟以五万之众围困数倍之贼，并无它帅分统，如昔年和、张各管南北军之例。譬如黄河合龙之际，不无洪溜走扫之虞。力小任重，深用惴惴。所幸苗逆伏诛，李世忠亦尽撤所部，将城池厘卡退出归官，释兵赴任，江淮之间，当无他变。

国藩身体粗适，贱眷于去岁秋杪来皖，袁、罗两婿同来。闻松生将于闱后挈眷东来。吾两家皆寒士素风，每与眷属辈道及，始终不脱清苦风味，方为可贵。习俗移人，衙署尤甚，不知能久不渐染否。

复郭意城 同治三年三月十九日

正月窜江之贼，左帅文称仅剩三、四千人窜至广信，而研香力争，以为数过十万。吾辈宁失之慎，毋失之疏，故照研禀奏明，咨行各省。现踞南丰、新城两邑，江、席、韩、刘四军，萃于一处，不能胜之，则数万之说，宜若可信。杭州复后，伪听王等由德清、于潜、昌化、宁国县而至绩溪。毛竹丹于十三日在徽东小挫，贼遂蔓延休、歙之南，十五日已由龙湾下窜，计必由婺源、景镇又入江西矣。此股合杭、余、嘉兴之贼，计亦不下数万，将来侍、堵、辅三大枝，计又不下二十余万，亦将自湖州冲出，上犯江西。而常州、宜、溧之大股，金陵、丹、句之大股，舍江西以外亦复别无去路，是目下南丰、新城之贼，虽不足为巨患，将来踵至之贼，为患大而且长，不特贻患江西，并为吾湘切近之灾。阁下切勿忽视，至要！至要！

俊臣防堵南路，应尚可靠，鄙意钤峰一军宜由茶陵赴吉，克庵一军宜由醴陵赴袁，穷寇股多，有隙即窜，尚不似九年石达开之入湘，专趋南路也。然贼中号令不一，心志不齐，只要能打几个猛仗，究比蚤年易制耳。

敝处于十二日具疏争江西厘金，与沈幼帅恐遂决裂。今巨股陆续窜江，而不能拨兵往援，问心固已抱愧，而官绅之交口嘲骂，尤为不堪涉想。然众军倚厘为命，有不能不争之势，金陵之役未毕，又有不能拨援之势，此心殆无以求亮于天下也。

秦、豫发捻，环逼襄、樊，不久又及皖北，仅恃蒋之纯、普钦堂、何子文数人，殊难应敌。南坡翁今日抵皖，即日送数棺西上。邓守之正月别我而西，将由宜昌以达长沙，刻下计将到矣。东厘近状何如，能于三万之外，增与五秉否？

复郭筠仙中丞 同治三年三月二十六日

苏、杭克后，左军又克德清、武康、石门、湖州等城，李军又克嘉兴、宜兴、荆溪、溧阳等城，鲍军亦克句容、金坛二城，事机不为不顺。惟金陵逆首坚忍异常，城中本无粮尽确信，又新种麦禾，绕郭如云，足以自活，此段殆无了期。而浙贼数十万已由徽州悉窜江西，歙、休、祁、黟四城，岌岌难保，江西亦蹂躏将遍，又适值厘金争讼、两院不和之时，又值下游吃紧，敝处无兵可拨援江西之际，江西官绅士商向之讴歌幼丹而怨詈鄙人者，今且日炽，而不知所届。事会相薄，变化乘除，吾尝举功业之成败、名誉之优劣、文章之工拙，概以付之运气一囊之中，久而弥自信其说之不可易也。然吾辈自尽之道，则当与彼囊也者赌乾坤于俄顷，校殿最于锱铢，终不令囊独胜而吾独败。近来体察物情，大抵以鄙人用事太久，兵柄过重、利权过广，远者震惊，近者疑忌，揆之消息盈虚之常，即合藏热收声，引嫌谢事，拟于近日毅然行之，未审遂如人愿否。

群贼既集江西，则两湖、闽、粤亦皆不得安枕。号令之一不似九年石达开窜湖南之时，人数之多殆足与之相埒。到江西后，未必归并一路，广东仅有凯章一军，自难应敌。然贼未近而遽号召数万，不特无将无饷，抑亦无此办法。计惟先讲省垣城守事宜，而令凯军北防南韶一带，粗为之备而已。李世忠事至今尚未了结。

广东官绅中近罗得贤者几人？寄帅两案已否完结？便中求一示及。僧邸已由皖赴豫，义渠二十五日自此回籍矣。

复左宫保 同治三年三月三十日

二十五、六连接三月初八、九惠书，敬悉一切。自杭窜徽之贼，初亦未必遽敢猖獗，十三日毛军甫一交手，辄自败溃回郡，由是贼焰顿炽，于屯溪、尚溪、龙湾等处恣意进退，如入无人之境。逮初九日湖州克复，十七日杨村之战，则侍、堵等酋实在焉，宜其大挫。贼本无意于徽、休诸城，并未猛攻，当可幸全。惟诒患江西，其祸方长，计杭、湖、嘉、余、德、武之贼，合之南丰全股，已不下三十余万，而宜、溧、坛、句、杨舍、江阴之败贼，亦将陆续由徽入江，观其号令不一，心志不齐，较之九年石逆窜江之时，远不能逮，而人数之多，殆将过之。鄙意欲逐贼至广东，俾三江两湖之众不愿随往，庶粤匪终有穷时，计惟严防赣江以西，不令阑入瑞、临、袁、吉，姑委抚、建、宁都一路，除郡城外都不置守，暂任蹂躏。俟春霆自饶而南，黄军门少春自广而南，克庵自袁而东，钤峰自吉而东，并力驱之向粤，得三数猛仗之后，则三江两湖之贼，散者必多，免致纷窜赣江以西，扰及湘、鄂，愈形棘手。顷已备咨奉商沈帅及尊处。如以为可，则此后调度不至两岐，伏候卓裁示复。

自汉中东下之贼，本四眼狗百战悍党，一从颍州窜出，未经小创，裹胁日多，又勾合群捻，号三十万，由襄、樊下窜，图援金陵。长江固难飞渡，而皖北节节空虚，可以直犯浦、六、滁、扬、里下河，江淮祸患，未知所届。以公择将之精，治军之整，而犹自谦曰强弩之末，然则敞处之虚枵浮脆，拥空号而乏实际者，能不废然悟而浩然叹乎！金陵城贼似有难于逸出之理，然无粮尽确耗，其精力尚沛然，未遂枯竭，可为长虑。

邵位西懿辰之世兄顺年归寻父骨，曾否进谒，敬求照拂。岁淡村之世兄忠祜境况甚窘，能否在浙中予一差遣？此间苦无位置，且绅士亦难为入官地也。并此奉恳。

致冯树堂 同治三年三月三十日

顷接舍弟澄侯家书，道及阁下规诲谆谆，嘱其不必晋省干预外事。非爱惜寒门、深明于持盈保泰之道，乌能切至殷勤若此！感谢无穷！舍弟又言郭云仙奏调台从赴粤，而阁下坚不赴云帅之约，且言除敝处外，无论何省奏调，断不出山，与闻世事。此则过于介介，转使鄙人跼踏无以自处。贱子偶乖昆弟之道，急难变为阋墙，台端尚全金石之交，守信坚于抱柱，抚今追昔，愧叹交并。比想祥琴久御，家政料简有绪，特此驰函布谢，奉劝阁下即日出山，或粤或蜀，由敝处备咨寄湘，均可赍任往，决不以一时纤介之嫌，而误终身出处之义，至恳！至祷！

此间近事，江苏、杭州省垣并克，金陵合围，机局不为不顺。惟浙贼数十万纷窜江西，势将阑入闽、粤、两湖，渐成流寇行径。而金陵老巢坚忍异常，熏穴擒渠，尚无把握。敝部十余万人，劲旅极少，虚枵寡实，而饷项日绌，时虞哗溃，忧灼情怀，有愈昔岁。知念顺布一二。

致李宫保 同治三年四月初三日

惟金陵城贼并不恇惧，亦无粮尽确耗，似非旦夕可了。而敞台饷绌异常，为近数年所未见，霆营尤有立见哗变之虞。有周诇堂者，在霆营当差，寄书湖北粮台，言我待霆营独薄，决裂即在。目前倪豹存由鄂抄至眉生处，兹将倪信、周信密抄寄尊处一览，千万不可传播。实则霆营今年发饷不满五成，舍弟沅营不满三成，顷由粮台王少岩呈一清单，附寄台览。国藩此中并未敢厚他营而薄霆营也，今霆军不平如此，恐其因上援江西之时，藉口于豪无途费，遽生变故。是不止厝火积薪，业已火然及眉矣。特委陈虎臣赴沪，迎提总理衙门奏拨之二十万，并洋银一万六千余元，务望速饬全解，以九万与霆军，以十一万并洋银与沅军，能保四、五月无变，或可蒇金陵一篑之功。此外江海关欠拨之五万，轮船回国经费应找之二十四万，均求设法赶解敝处，感祷无已！

自台从东下，握别以后，此间选将整军、用人治财，都乏实际，而虚枵之象，浮烟涨墨，日甚一日。长江三千里，几无一船不张鄙人之旗帜，外间疑敝处兵权过重，利权过大，盖谓四省厘金，络绎输送，各处兵将，一呼百诺。其相疑良非无因，而兵弱饷绌之实情，乃无一人得知。拟即日将办理竭蹶之概，一一上疏直陈，请将钦篆督篆次第交出，而鄙人亦不敢置身事外，但仅统兵万余，专办一路，如昔八、九等年规模，或可免于大戾。适有肝风之疾，请假调理，附告一二。

致刘松岩 同治三年四月初四日

江西厘金，部文令督营、抚营各支一半，而总理衙门奏请于轮船回国经费等项下拨银五十万两，专解金陵，以竟将蒇之功。其中有银二十万两零、洋银一万六千余元，原奏称为有著之款，即可起解。兹特委陈令虎臣艾赴沪守提，恳阁下禀商宫保中丞，与敏斋兄立提此款，派人由轮船迅送金陵，至感！至祷！虎臣笃实贞介，钝于言词，因其向为中丞所器，又闻阁下素取朴士，不尚浮华，望无以其陈词稍简，遂疑其情未迫切而置为缓图，幸甚！此二十一万有奇，拟以少半给鲍军，为上援江西之途费，以强半给雨花台一军，冀竟将蒇之功。此外江海关应拨之五万，亦求代为催解，其二十四万则查明已否出洋，另案奏办。捐务曾否就绪，求示及。江西寇氛日炽，厘务大减，不得不专仗大力，济此艰危。

致毛寄云制军 同治三年四月十五日

弟年来不自量度，所添摹新营过多，人数至十一万，而长夫尚不在内。前此舍弟增募时，弟力止之，舍弟以为洪逆坚悍异常，虽各省一律肃清，而金陵老巢，非苦围苦攻不能得手，于是雨花台围师增至五万有奇，虽较之和、张昔年，尚少二万。然顿兵坚城，气不能举其体，百道环攻，而无如之何，饷项遂因之大绌。今苏、浙各城皆已得手，金陵孤城，终有蒇事之望。然外间颇有讥其旷日持久者，舍弟因此郁郁。以一人而统九十余里之围师，困数十万之悍贼，劳苦本非人所能堪，加之忧谗畏讥，郁抑过久，常恐肝疾日深，难于调理，故国藩每作书宽慰之。阁下与筠帅笃爱舍弟，相知最深，聊述一二，以答远怀。弟亦心血过亏，大惧颠覆，诒羞知好，但思引身谢事，少减愆尤。两接户部覆奏之疏，皆疑弟广揽利权，词意颇相煎追。自古握兵柄而兼窃利权者，无不凶于而国，害于而家。弟虽至愚，岂不知远权避谤之道？惟舍弟引退之志更急于鄙人，此中先后之序，尚须妥商。局势过大，经手头绪太多，未知何日始得脱卸无痕耳。

复李宫保 同治三年四月十六日

顷又读大咨，知常州克复，全股剿灭，奇功伟烈，不独当世无双，即古人亦罕伦比。自阁下入沪，屡濒危险，皆躬率诸将决战，出死入生，得保全于呼吸之顷。数役之后，贼萃各路悍党，专与尊处为仇，故皖、浙、金陵诸军，皆得少省气力。尊处出奇制胜，如塞洪水，如捕恶蛇，始终无一隙之暇，无一著之懈，不特全吴生灵出水火而登衽席，即东南大局，胥藉余威，以臻底定。壮哉！儒生事业，近古未尝有也。

金陵洪、李诸酋坚韧如故，援尽而粮未绝，不知何日始了此一段。舍弟忧灼异常，敝处屡书宽譬，嘱其稍耐而慎图之。尊处兵力计已沛然有余，敬求拨四千人守东坝，三千人守句容，腾出鲍军，上援江西，至要！至感！抑或富部仍须北渡，丹阳亦须贵军分守，又或谕旨饬公亲赴金陵会剿，饬拨一二万人会剿，或遮截洪贼窜路，均不可知，统候裁夺。惟东坝、句容二处，则求迅速派兵替防，并求饬筹银九万两，解交鲍军，以为援江途费。总理衙门饷五十万两，据应观察禀，有三十三万可靠，其余十七万尚不可知。敬求大力将此三十三万星速催解，仍恳将去岁订定之月饷四万源源批解。若能度此三月，不致哗溃，则感惠大矣！

幼丹中丞与敝处私交已绝，自问数年以来，未尝挟权市德，稍有触犯，此心可质鬼神。阁下不与左帅争意气，远近钦企。此间意气孰盛，则壹听公论耳。

复郭意城 同治三年四月二十日

窜江之贼，第一起为伪陪王等，系溧阳败出者。溧阳本侍逆巢穴，故陪王亦侍党也；第二起为陈炳文、汪海洋等，杭州败出为多，而武康、德清、石门等股亦附陈、汪以行，辎重最多，旗帜最鲜；第三起为伪侍王，由湖州逸出者。敝处因接左帅克复湖州之咨，误疑堵、辅与侍逆同为一起，遂致陈奏不实，顷于十二日奏明更正矣；第四起为江阴、杨舍之败贼、常州城外之垒贼，与夫金坛、句容克后之贼，顷于十二、三、四等日，唐桂生与金、毛辈在休，黟屡获胜仗，击散一股，未知定何酋也。常州于初六日克复，头目及粤逆骈诛无漏网者，余亦投诚遣散，不留余毒。丹阳于初八日克复，逸出之贼甚多，是将为第五起。而湖州之贼将为第六起。皆当由徽入江，人数实已不少，所幸不甚凶悍，号令不一，心志不齐，沿途掳粮，多饥少饱，纷纷逃散，不敢言战，此机势之最可喜者。而敝处各军，江西各军，绝少良将劲旅，无一人能制此散漫之贼，左部差胜，亦多新集之卒，此又时局之最可虑者。现调春霆马步万六千人上援江西，少荃已派兵接防东坝、句容，霆军途费九万金，亦将次第解到，十日内必可成行，五月当可到江。届时贼若未渡赣江以西，则全局稳固矣。

曾文正公书札卷二十四

复左宫保 同治三年五月初四日

金陵之贼，援绝而粮未尽，坚忍似更胜于九江之林启容、安庆之叶芸来，竟不知何日始是了义。东坝、句容、金坛，苏军业已接防，鲍军各营先后拔至芜湖，定于五月六日自芜湖起行，本月必可到江。接读大疏，请简厚庵督江西、皖南军务，克庵帮办，业奉俞允。敝处所派援江三军，春霆本系厚帅旧部，周、金在迪庵处。亦夙有事厚如事迪之谊，必可联络一气，指麾如意。惟厚庵素不顾改统陆师，若先商后奏，未必允从，此则恩命先下，无可诿谢。黄翼升已将抵金陵，已飞缄催厚庵迅速西上矣。

湖北之贼尚盘踞于汉、德、安陆之间，二十一日副都统舒保在德安阵亡，亦马队多年名将，贼焰必且益炽。严中丞以道员降补，义渠暂署鄂抚，与官帅以水济水，诸将毫无忌惮。弟既虑发捻之长驱东下，亦未尝不忧鄂军之不振、鄂民之不堪命也。

驱贼入粤，诚为非计，然入湘入鄂，为祸更烈，盖亦两害相形，姑取其轻之意。特恐贼不受驱，且孱将赢卒反为群贼所驱耳。开岁以来，满拟甲子景运，扫除氛祲，不意苏、浙之逆萃于江西，秦、豫之贼盛于江北，世变相寻，乃未知所终极。而贱驱孱弱，然如八九十人，万无可肩此巨任之理。诸关廑注，顺报一二。

复李宫保 同治三年五月初六日

江西陈、汪一股尚盘踞铅山一带，侍逆大股已由建昌东破宜黄、崇仁，直逼樟树，省垣戒严。敝处咨杨、鲍、周三军门赴援，不知赶得及否。省城三标，沈中丞操练有素，又新调万泰带浔兵入省，助守根本之地，不至动摇。所虑窜渡赣江以西，由瑞、临而出湘、鄂，三省皆震耳。鄙意欲求尊处拨兵替守溧水、高淳、建平三城，腾出敝处三小枝，北则防守桐、舒、无、庐等邑，南则防守饶、景、湖口等处。如蒙惠允，即请一面函覆，一面拨兵前来，至感！至祷！上海劝捐，国藩亦知其难，惟敝处饷源一一为阁下所深知，江西一片贼氛，平分半厘，四月不满二万，五月以后，尤不堪问，湖南、广东两省之厘不及七万，江、楚两局盐皆不销，皖厘亦因盐滞而大减。反覆思维，除却苏、沪捐、厘二宗，别无可借之筹。以贵部之屡立奇功，振兴全局，鄙人断无瘠苏军以肥皖军之意，此心应为吴中所共亮。然值此山穷水尽之候，又焉能不为将伯之呼？每月八万之索，尚求大力玉成，不必谓各局卡向隶苏军者，概不得分拨敝处也。

复郭筠仙中丞 同治三年五月初八日

金陵围师相持如故，城贼援尽而粮未绝，其坚忍似更胜于九江之林启容、安庆之叶芸来。舍沅弟百计俱穷，饷项弥绌，又畏师老之讥，怀抱郁郁，肝脾受病，亦惟多方宽譬，徐待瓜熟之候而已。湖北之贼虽昌言东援金陵，而尚徘徊于汉、黄、安陆境内，舒都护保于四月二十一日在德安阵亡，盖亦马队名将，官帅倚之为长城者。如久不驱除出境，虽皖北得暂纾一日之难，而鄂民实不堪命，武汉亦恐警急。

侍逆入江西后，于十六七日一攻抚州，既不得逞，即东窜建昌，二十二日破万年桥一卡，二十六七日连陷宜黄、崇仁，前锋已逼樟树，省垣戒严。敝处所派援江之师，鲍、周、金三军共二万四千人，鲍军甫于五月六日自芜湖起行，周军由祁门、景、饶买舟而上。计到防过迟，侍逆已渡赣江而西，先犯瑞、临，烽火达于吾湘矣。厚庵奉命督办江西军务，鄙人方忻鲍、周诸军得所依托，而厚庵函咨，不欲去水登陆，请敝处代为疏辞。国藩虽复函敦劝，尚未知渠肯幡然应诏，慷慨西征否。兹将拙函钞呈台览。群寇回粤，本在意中，然使江西先受其毒，则粤祸或可少赊。以仆与沈中丞水火而召寇，则阁下与寄帅和衷，或可销患无形，亦其理也。多口之增，诚不能无介介于怀，然祸福在天，毁誉在人，自有彼巨囊者主之，至于理之是非，情之顺逆，吾辈犹可勉自主持，且当忍耐办去。所进于左右者，始终以躁急为戒而已。

复马榖山 同治三年五月十三日

厘卡委员，贤者本不易得，然州县掣卡员之肘，则卡员尤易见过，虽优者亦谤议繁兴，而劣者尤无论已。从前左佐骆公在湖南，胡公在湖北，其于厘务，皆抑牧令而庇卡员，每有印、委牴牾之案，辄将州县撤委。其时骆、胡所用皆湖南之绅士，故湖南有绅大于官之谣，胡帅有袒护同乡之议。然两省厘金之旺，实由于此。盖印官掣卡员之肘则有余，卡员掣印官之肘则万万不能也。

江西历用佐杂为卡员，其势不敌印官远甚。去年弟欲稍变此风，从皖派去卡员若干人，其后吉安、饶州、抚州、萍乡等处，印官皆与卡员不和，每称卡员苛索商民，抽厘太重，上告抚藩，下告绅董，以致卡员动多怨讟，而商民遂大长刁风。闹卡之案迭出，而弟与沈中丞之隙亦自此深矣。

皖省向无此风气，今年正月望江、周令面禀，该县坐厘太重，请弟以访札饬会议核减，弟如所请行之。厥后询之高守，则去年本与周令面商办定者，周令又思见好商民而求弟。章委员应暂缓撤，如速撤则须并撤易令。谨将弟所阅历及办厘机宜附陈一二。

复李宫保 同治三年五月十五日

接奉惠书，具悉一切。承许以令弟酌带数将于七月中旬会攻金陵，总揽全局，相维相助，感仰无既。是日恰奉初九日寄谕，饬尊处派人酌带炮队会攻金陵，并有大纛亲莅之命，不揣冒昧，特备咨请阁下亲至金陵会剿，并请不待长兴克复，亦不俟七月中旬，即日遄发，雷轰电掣，总以六月初间赶到为妙。

洪酋坚忍异常，援尽而粮未绝。舍弟掘地洞十余处，志在拼命一攻。此等百战悍贼，岂地洞所能奏功？若以开花炮与地洞同时并举，而辅以尊处洋枪骁悍之队，当可济事。闻地洞定于六月初告成，国藩嘱其少待旬日，以俟雄师之至。

舍弟所部诸将，素知阁下与贱兄弟至交多年，无不欣望大旆之西来，而所疑畏者亦有两端：一则东军富而西军贫，恐相形之下，士气消沮；一则东军屡立奇功，意气较盛，恐平时致生诟谇，城下之日，或争财物。请阁下与舍沅弟将此两层预为调停，如放饷之期，能两军普律匀放，更可翕和无间。先此函恳，即日专疏具奏，再行知照。

江西之贼，侍逆分踞南丰、崇仁两邑，而分布抚、建境内，听、康等党尚在铅山一带。厚庵新授陕甘总督，留办江西军务，即日挟鲍军西行，由瑞、临、樟树下手。有此大枝劲旅，当足了之。

湖北之贼，不久必东入皖境。自英、霍以至扬防，无一支游击之师，深可危虑。阁下会克金陵后，尚烦调派熊罴大队渡江西迈，一救珂乡水深火热之民。苏、皖分闱，鄙人亦力主此议，请即拟一会奏疏稿，由敝处拜发可也。

复毛寄云制军 同治三年五月二十三日

接到四月二十四日赐缄，敬悉一切。猥以贱恙，上劳垂廑。弟病在心肝两家血亏，非键户静坐、谢弃万缘不能调摄。世变方殷，安得如许暇日，抽此闲身，独为幸民？而不知者又疑专为与时贤龃龉，引疾于此而激撼于彼，是尤为有识所笑。顷已具疏销假，力疾视事，究之精销力疲，多卧而少行立，书牍如山，动多废阁，实已不复堪此巨任矣。

金陵首逆，顽抗如故。本无粮尽确耗，城中麦熟，又足苟延数月。舍弟焦劳致疾，内病肝脾，外发湿毒。饷项奇绌，时时有饥溃之虞。寄谕叠次催促，顷奏请少泉中丞前来会剿，另牍咨达冰案。

粤东穷窘至此，实非意想所及。然秕政污俗，渐渍日久，而必使善者承其灾。高天藐藐，诚非人世所能推测，如天理惠迪之常犹可凭依，则阁下与筠帅之竭力维持，当自有化险为夷、嘘枯回生之一日。

目下江西群贼，朝命派杨厚庵制军督办，敝处派鲍、周、金三军援剿，既以全力保江，而即以保鄂之南境、湘之东境。驱贼入闽入粤，本属意中之事，然杨、鲍既可援江、援湘，亦即可以援粤，且视寇氛所至，事变所迁，再行筹商。

秦中发捻入鄂，已成流贼行径。官相劾去郑公，虽上下同为一快，然鄂军枵伪日甚，断非一时所能挽回。兵愈多而饷愈绌，江、湘、皖、吴、秦、豫，皆视鄂之安危以为安危。鄙人隐忧，惟此为最大耳。

文孙殇亡，自是情怀难遣，然弟亦并未抱孙，而年来骨肉哀感之事，层见迭出，以精力陨乏，亦遂强自排释，漠然若托于庄周、刘伶之徒者。愿阁下无过郁郁。至祷，至祷！

复金可亭 同治三年五月二十九日

来示多箴规之辞，感激无已。年来忝窃高位，饱聆誉言，虽同年至亲如寄云、筠仙辈，亦但有赞美而无针砭，大有独夫之象，可为悚惶！惟自知之明尚未尽泯，不敢因幸获之战功、倘来之虚名，遂自忘其鄙陋，此差可为故人告者。然辖境太广，统军太多，责任太重，才力太绌，正不知以何日颠蹶，以何事取戾。万一金陵克复，拟即引退，避贤者路。非爱惜微名而求自金也，实自度精神不复堪此繁剧也。记阁下曾言，黄陂人心未平，乱端未已，非可遽谋安居。今年珂乡蹂躏特甚，先见这明，洞若观火，而郧郡亦凋残几遍，不知瀛眷果择避何所？豫省究可久居否？鄂中兵事散漫，似难遽就整饬，是尤数省安危所系也，思之怅然！

复郭意城 同治三年五月三十日

舍沅弟金陵围师所掘地道，尽被该逆由内凿出，隧而相见，劳而无功。舍弟智力俱穷，适值寄谕迭催少泉中丞亲来会剿，国藩因叠次函咨请之，舍弟亦屡函速之。二十二、二十七日两次奏催疏稿，均达次帅处。顷接少泉咨，言炮队尚须教练，似六、七月尚不能遽来。饷需奇绌如此，深恐又生他变，焦灼之情，有逾昔岁。

周厚斋以二十二日入江西，春霆亦单舸入省，计二十四、五可到，其全队由九江、瑞、临进兵，既保赣江以西，亦兼顾鄂之南境、湘之东境。吾乡浏、醴防兵，或可少节糜费。厚庵交替水师事务，定于二十五日起程赴江。侍逆及听、康诸酋实散漫无远志，若杨、鲍剿办，定可纷纷逃散，尚不能如石逆由宝庆窜粤时之整齐也。

鄂中发捻，徘徊于黄、孝、麻城之交，若深怜我英、霍、潜、太、桐城之无备，而不欲迫我于危者。狗党数酋均有投诚之说，密约刘维桢前往定议。维桢者，狗部一酋，十一年德安投诚，蒋之纯用其计以破黄州者也。发逆若果投诚，则群捻必不久扰滨江各属，而敝处之患或可以少纾。其滨淮各属，僧邸即日将抵三河尖，陈国瑞将抵正阳关，应足以遏寇氛。李廷璋之贤，久闻希庵谈及。俊臣与玉班昆季及刘晓沧、王永章俱属缓急可恃，吾乡似不甚空虚。黄伯海究竟何如？便中敬求详示。麓溪辞湘潭一席，抚署如何批答？捐厘本易于丛怨，久任尤非所宜。然湘潭为东征大宗，此间凝望，切于乳哺，又虞继之者益难为工也。

复郭筠仙中丞 同治三年六月初三日

此间近状，金陵洪、李诸酋顽抗如故。舍弟焦愤异常，江西之贼，侍逆盘踞于宜、崇、南丰，康、听诸逆蔓延于金溪、东乡一带。厚庵率鲍军入江，由瑞州、临江进兵，先保赣江以西，兼顾鄂之南境、湘之东境。以理卜之，江西当可速靖。然使坚踞数城，旷日不下，则虽精兵云集，亦无如何。鲍部昔攻休宁、青阳，盖亦顿兵数月，虽能举之，又难以臆计也。

鄂贼徘徊于孝感、黄麻，皖北空虚，处处可虑。幸僧邸将至三河尖，陈国瑞一军将至正阳关，均系老于剿捻之营。而发逆四眼狗之党又纷纷相率投诚，或不至长驱东下，援救金陵。

承示别纸所询，此古今难判昏晓之事。鄙人半生与世龂龂，所争大率在是。盖大非易辨，似是之非难辨。窃谓居高位者以知人、晓事二者为职。知人诚不易学，晓事则可以阅历黾勉得之。晓事则无论同己异己，均可徐徐开悟，以冀和衷；不晓事则挟私固谬，秉公亦谬；小人固谬，君子亦谬；乡原固谬，狂狷亦谬。重以不知人，则终古相背而驰，决非和协之理。故恒言皆以分别君子小人为要，而鄙论则谓天下无一成不变之君子，无一成不变之小人。今日能知人，能晓事，则为君子；明日不知人，不晓事，即为小人。寅刻公正光明，则为君子，卯刻偏私晻暧，即为小人。故群誉群毁之所在，下走常穆然深念，不敢附和。阁下之于某公，亦不随曹好为推移，得毋有类于此乎？

复左宫保 同治三年七月初二日

金陵复后，弟以六月二十五日至江宁，将士积劳过久，人人思归。城内自伪宫逆府以及民房，悉付一炷。据伪忠王供，湖州、广德之贼均可不击自退，江西伪侍王一股，渠与订有成约，三、四、五、六等月皆在江西掳粮，以饱侍王之党，一至八月即回皖南，掳宁国各属之粮，内外力战，运济金陵。今金陵既破，侍逆等如何定计，忠亦不能知，但力劝官兵不宜专杀两广人，致粤贼心愈固结，军事仍无了日等语。俟各供取定，即当正法，仿陈玉成、石开达之例，传首各省。

江西兵逾七万，以剿现有之贼，当不甚难。再加湖州、广德二股，则贼势浩大，剿办尚无把握。研香之险诈与否，尚不深知，观其前后禀报，战守要非能手，而矜诩未免太过。厚庵就弟索取希庵旧部，除成大吉久回鄂省外，如萧、蒋、金、毛等部，弟概举以畀之，无所惜。金观察之能否大有为，不敢知。此外，则皆难当大敌。成军于鄂省为巨擘，近日屡为捻匪围困，岌岌难以自存。此外，则更无一旅可恃。官、唐似均难振作，未知新任吴中丞复何如耳。

弟精力日颓，说话逾二十句，辄蹇涩而气不能续。此间善后事宜，百绪繁兴，殊非孱躯所能胜任，如何！如何l

复李宫保 同治三年七月初二日

金陵克复，国藩以六月二十五日东来，省视诸将憔悴可怜之色，几乎不可辨识。盖自六月初一日以至十六，昼夜苦攻，曾无片刻少休，而四方各营并出，行队至钟山一隅，别无帐棚可支，日晒夜露，全无遮蔽。自舍沅弟暨各将领皆出入地洞之中，故形色迥变。舍弟熟毒久不愈，其克城首功之李臣典，竟以积劳，一病不起，盖与程学启同一，可敬可悯。此城虽以力争得之，而将士劳苦过甚，乃亦若生摘之果，不适于口。城中伪宫贼馆以及民居，概付一炷，百物荡尽，而群尸山积，善后事宜，竟不知如何下手。据伪忠王供称，侍逆之盘踞崇、宜等处，系渠与之约定，三、四、五、六等月则掳江西之粮，以饱侍逆等股之贼。今金陵既克，侍逆等之去向不可知，惟劝官军不宜多杀两广人，恐粤贼势孤而心愈固结，则军事仍无了日等语。拟日内即行正法，仿陈、石二逆之例，传首各省，以快人心。国藩与舍弟粗商一切，仍回安庆，至八九月再来。湖北之贼，尚在黄冈、麻城一带，不久终当入皖。拟请雄师北渡，肃清淮南北各属，以保珂乡，亦即以卫苏疆。一至淮北，湘勇远不如淮勇也。

致马榖山何小宋 同治三年七月初九日

顷接富将军咨，贱兄弟谬膺褒封，而弟二十三日之批折与普赏之恩旨，尚未接到，似闻得五等者尚少，下走借人之力，翻得上赏，寸心深抱不安。篪轩方伯尚未来省，善后事宜极难措手。邢晓庄观察朴实忠厚，而才调较短耳，亦重听，难期振作。本拟专察甄别，以所居尚系闲曹，故未遽发。今江宁善后局务繁剧异常，请阁下告知邢君，即可引疾告退。弟当奏保一员，先署斯缺，速办善后诸务。

致黄南坡 同治三年七月初九日

金陵克复，多蒙阁下竭力经营，梓乡诸君子垂情扶助，每于艰难绝续之交，得东征局饷弥缝补救，俾免决裂，感赖实深。弟以二十三日东来江宁，浩劫余灰，目不忍睹。贱兄弟猥膺懋赏，而同事诸公尚多向隅，寸心深抱不安。儿子纪鸿学术浅陋，而舍弟欲令其回省乡试，特令寓居尊处，务恳随时指示。第一不宜与州县来往，无送条子，以息物议，减省应酬，谦谨自持。均望事事启迪，不胜铭感。

复马榖山 同治三年七月二十二日

国朝酬庸之典，此次最为优渥。而寒门兄弟，同膺非分，尤为梦想所不到。感涕旁皇，何以克称？金陵善后事宜，百绪繁兴，粗举大纲，令舍弟暂为经理。弟即二十日买舟旋皖，途次将江西讼案折稿核改拜发，月杪或可抵省。江宁巡道一缺，弟意中尚无堪保实缺之人，只可派员署理。邢道暂缓开缺，即如来示办理。

复郭意城 同治三年七月二十四日

金陵行次接奉惠书，猥以江宁告克，远劳笺贺。以阁下关注之殷，补助之厚，其为欢欣，有过于身亲其事者。惟追思同袍诸君，或百战功高而蚤薶黄壤，或患难与共而中更差池，或出死力相扶而闻望不彰，而贱兄弟独遭逢际会，同膺上赏，感涕之余，弥增惭悚！

鄙人在金陵小住二十余日，苦热相困，营中又无办公之地，酬应纷繁。二十日登舟西上，回安庆料理月余，再至江宁筹办善后事宜。舍弟一军定拟裁撤一半，片稿钞阅。饷顷奇绌，乃为近年所未有。东征局裁撤之议，尚须俟之冬间。八、九两月，务求多解一二万。至祷！至祷！康逆在许湾，仿舍弟守雨花之例，七十垒之外，包以长围，固以深濠。不意为鲍公所破，无一得脱。此处得手，三县相继克复。听逆率六万人投诚，江西当可指日肃。清，吾乡东顾无忧。畇荄之去留，一听尊裁可也。

复彭宫保 同治三年七月二十五日

接二十一夜惠书，猥以贱兄弟谬膺懋赏，远劳奖饰，愧悚曷任！此军之兴，同袍诸君千磨百折，零落将尽。惟吾辈数人仅存，而酬庸旷典，乃独寒门先邀异数，实乖鄙人之初志，弥伤已逝之忠魂。往昔患难相从，为日最久者，惟阁下与次青情谊最挚。今不才幸了初愿，膺此殊荣，所负者惟愧对次青，而于阁下亦钦钦怀歉，不能自已。

在金陵小住二十余日，十九日登舟西上，月杪当抵安庆。务望阁下迅速来皖，一倾难言之隐。阁下志抗浮云，敝蹝轩冕，十年前已深知雅尚。待大局初定，长江水师位置就绪，即听阁下长揖还山，并将范少伯之高风代为详奏，断不强为羁留，致负宿约。国藩经手各件，首尾繁多，稍俟料简有方，亦引疾闲居，决不饕情富贵，溺而不返，致负忧劳殉节诸友。

复郭意城 同治三年八月十六日

连接七月二十四、六日惠缄，敬悉一切。猥以寒门叠邀异数，远辱庆誉。非常之荣，而以碌碌者当之，恐塞翁不以为福，而候人转以为讥。若果薄海息兵，戍卒归农，然后举樽相庆，斯真乐耳。

湖州、广德于七月二十六日、二十九日克复，余贼窜匿徽、浙山中，不久必至江西。此股颇甚狼狈，当不似听、康、侍、陪等酋之整齐难制。第贼虽无能为役，而官兵之果足制贼者，亦不数数觏也。新疆连陷三城，厚庵奉旨，谆催速赴甘肃，势难久留江楚。春霆归心箭激，江西全境肃清，亦难须臾淹留。舍沅弟肝郁未舒，湿毒如旧，梦寐思归，迫不可遏。刘南云病甚沉笃，难期速痊。万一兵事更有反复，后患仍未可量。

粤东兵单饷绌，深可危虑。吾湘兵力远胜于粤，然贼所欲甘心者，不在粤而在湘。若能留杨、鲍诸公与侍、堵、康、陪等周旋于江、闽、楚、越之交，或易为力，而无如不能也。停止粤厘一疏，谕旨仍令照旧征收，然粤东事棘，必应多留以支本省之饷，即日当函商寄、筠两帅耳。

致李筱泉 同治三年八月十八日

各路军营免办报销，近日皇恩浩荡，此旨尤为出人意表。敝处头批报销虽已入奏，尚未了结，二三批及十年以后各案全未办动。闻此恩旨，直如罪人遇赦，大病将愈，感激涕零。因阁下经手多年，特将部文行知，以慰廑念。此外难了之事，则募勇太多，遣散极不易易。欠饷已逾五百余万，一日不遣，愈欠愈多，思之可惧。少泉淮勇欠饷尚少。惟战争之兴未阑，而应防之患尚多，势难遽遣粤东厘金。敝处奏请停止，不特以践夙诺，亦因本省兵事方殷，非此不足以支持。乃圣恩优渥，仍令收解，敝处弥增惭愧。将来或本省与两江各分其半，候与寄帅商定，再行复奏。

复郭筠仙中丞 同治三年八月十九日

此间自金陵克复，湖州、广德相继而下，耳中所闻，无非吉语，纸上所见，无非谀词。然前此侍、陪、康诸逆，即将由江入闽入粤，目下堵、祐诸逆，又将由徽入江入粤，皆将为棠疆之累。惟群贼所甘心者，实不在粤而在楚，而三江两湖之贼，又实不愿从诸酋还粤，此情事之的然者，当非广东不解之祸。江、席诸军已抵赣南，似可由尊处奏调援粤，但苦俱不得力。王钤峰略胜一筹。亦惜全系新营。此外则皆须留江西之南路，鲍、刘则防江西之北路，御浙皖之续股。厚庵则以回疆连陷三城，奉旨谆催赴甘肃新任。欲为尊处请将调兵，殊难应手。

土苴视粤之说，鄙人亦无是心，然莫能辞矣。停止粤厘一疏，谕旨尚未允准。此时本省三成，万不敷用，请阁下与寄帅商酌，江、粤各分一半，俟一二月后，彼此再行奏明。厘税加中额四名，或可间执阻挠者之口，而稍见踊跃。人谓粤东昔年办捐，始终未奏奖一次，欲阁下追奖旧捐而新捐乃旺，信否？

国藩在金陵不及一月，七月杪乃回安庆，九月初再赴江宁。舍沅弟之病迄未痊愈，功成名立，异数殊恩，而肝疾犹郁郁未已，真有如退之所云“余澜怒不已，喧聒鸣瓮盎”者。众情激撞，触绪增懊。计阁下与沅弟之褊衷，皆将与天地无终极，视鄙人昔岁，殆不多让也。盍一稍纾怀抱，一脱桎梏乎？

致李宫保 同治三年九月初四日

自七月二十八日回皖，俗务纷集，稍疏音敬。顷以九月朔日买舟东下，回驻金陵。上游军事，湖州、广德之贼由徽境入江者，据报实止数千，而由歙县、开、遂之交逸出者，闻尚有二三万。春霆、克庵等军俱迎剿于抚、建、广、信等属，此外兜剿跟追之军尚多，此股当不足虑。南路侍、康等股，其志在湘而不在粤。然粤太空虚，自南康往者已抵仁化。彼中兵饷两绌，深为可虞。敝处停止粤厘请还本省一疏，未蒙俞允。业经飞函分致筠仙与令兄小泉，请本省与敞处各支其半。又檄周厚斋军门由赣援粤。如果大股深入，半厘尚不足济粤之穷，周军亦不足解其难也。鄙人与寄、筠、筱三公皆有休戚相关之谊，又曾用粤饷二年，当别谋所以拯之。道远力不能遽及，歉悚无已。

皖北英、霍之贼，已派金陵刘南云等万人赴英，钧、隍、训字等营八千人赴霍，应足遏其东趋。惟湘勇强弩之末，锐气全销，力不足以制捻，将来戡定两淮，必须贵部淮勇任之。国藩蚤持此议，幸阁下为证成此言。兵端未息，自须培养朝气，涤除暮气。淮勇气方强盛，必不宜裁，而湘勇则宜多裁速裁。顷舍弟沅甫部下已裁撤万人。国藩拟于今冬明春共撤四五万人，但苦欠饷无着。前札刘、丁、潘、钱诸君等捐八十万金，又欲与阁下商拨苏、沪厘金三成。厘饷可分若干，伏候裁示，捐务则志在必成，尚恳鼎力扶助。敝处若果裁撤四万人，则除鲍、周两军仍食江西半厘外，以后当粗足自了。

十一月举行乡试，顷已备咨请阁下监临，即日出奏，再行咨达。上下江应否分闱，集两省之贤绅会议定夺。减漕大政，国藩力主常镇十分减一，不与苏、松、太牵算，亦不另奏请减地丁。六月间奉咨后，未接尊处复咨。亦未再接松岩函牍，统俟乡试前相见会议，以期折衷至当。

致冯景亭 同治三年九月初五日

辛酉岁接奉惠书，猥以诗人所称，方召盛轨，远辱勖勉，祓饰逾量，非所敢承。又蒙示以校邠庐大论四十首，属为序跋。纳诵再四，便如聆叶水心、马贵与一辈人议论，足以通难解之结，释古今之纷。至其拊心外患，究极世变，则又敷天义士所切齿而不得一当者，一旦昭若发蒙，游刃有地，岂胜快慰！顾如国藩之陋，奚足弁言简端？是以操笔辄止，不克报命，亦遂不复以一笺相酬答。盖始则过于矜慎，继则益之内疚，冀有道者能亮之也。自大著珍藏敝斋，传钞日广，京师暨长沙均有友人写去副本。天下之大，岂无贤哲窥见阁下苦心，而思所以竟厥功绪？尊论必为世所取法，盖无疑义。

国藩于六月杪驰至金陵，粗举善后事宜。因周览贡院内外，乐其易于修葺，遂定本年十一月举行乡试，一以慰群士进取之志，一以招转徙无归之氓。其上下江分闱之议，俟闱场既毕，两省贤绅会商定夺。届时务恳台从枉过金陵，藉展良觌，而斯事亦得折衷至当。

减漕一节，洎无定论。鄙意常镇十分减一，不在原奏之内，必须遵照谕旨部文，不宜与苏、松、太牵算，亦不宜另请再减地丁。此自直截简便，易知易从。至于苏、松、太三属，或普律三分减一，或按科则之轻重，定减赋之多寡，弟不敢拘执己见。俟台旌至金陵之日，鬯聆至论，以祛疑滞。

致毛寄云制军 同治三年十月二十六日

尊处之事，刻刻不忘。鄂台复奏，参以活笔，反有帷灯匣影之嫌，宜阁下郁郁不能自释。舍弟亦忧谗畏讥，终日焦灼。今虽奏请开缺，尚不知浮言能从此衰息否？弟精力久衰，心思不耐苦索，偶说话多至三十句，则气竭而舌若缩短者。本拟于明年春夏之间陈情引退，今值交卸督篆，附片预陈下情，钞寄台览。广东厘金亦即于此次奏明全归本省，另牍咨达冰案。俟奉到俞旨，即将在粤办厘各员调回原省。莲舫同年之事，亦届时上陈。雪嵋大令，舍弟已列单请奖。吴帅现权苏抚，殆亦多所窒碍。粤东军情，近尚不甚棘手否？爱莫能助，愧歉！愧歉！

复陈季牧 同治三年十月二十六日

屡读来书，知尊处殊不称意。欲移宫换羽，调至此间，闽中必多方尼之。而鄙人才力竭蹶，久有退志。顷因交卸江督篆务，附片密陈下情，钞呈一览。盛名难副，成功难居。二者兼之，即贤哲尚虞颠踬，况鄙人固中才以下乎？舍弟近岁以来，尤为增兹多口，今谢事归去，不知能否免于咎戾。知关廑注，略布一二。惠赐多诊，本不敢领。国藩五年以来，亦实却谢一切。因系年姻至好，敬谨拜登。兰畦处尤不敢当，以与尊处同来，亦即拜登。道途太远，不敢过示区别，竟无薄少仪物，稍申木瓜之报，歉仄无已。

复郭筠仙中丞 同治三年十月二十九日

闻贼至湖、嘉一带，连陷数城，旋复回窜江西，归并闽境。不知近日广东军情如何？愧无劲旅前往相援。又竭粤中厘饷以事吾吴，久抱不安，因于十月二十日再疏请粤厘全归本省。又舍弟撤勇之便，暗带精锐三千回湘，以备桑梓缓急之需，使湘军得以全力援粤，不知得如所期否？驱贼入粤之说，当时以贼入湘、鄂，为患较长，恐掣动金陵围攻之局，不若驱入闽、粤，为害稍短。为此两害相形，姑取其轻之议。厥后鲍超大捷于许湾，各城悉克，大股投诚，余匪胆落，官军七万余人，其力足以制贼，则不特不令西犯吾湘，亦宜不使南入粤界。言一也，传此言者非其人，则言一迁而谬矣；用此言者非其时，则言再迁而大谬矣。自斯言既出，至今私心疚憾，但冀粤事不果糜烂，稍赎余愆。

舍弟于克城之后，遍发热毒，行坐维艰。加以忧谗畏讥，颇怀郁郁。值其生日，曾为小诗以宽譬之，录呈台览。鄙人精力日衰，饱阅世变，自问不复堪任艰巨。昨因交卸督篆，附片密陈下情，曾钞达毛寄帅处，亮邀鉴照。

复郭意城 同治三年十一月初五日

此间科场事件，俱有头绪。主考于初四日进城，应试者约一万三千人。上下初意，举行乡试，但为招集流亡起见，不意外间颇不为然。但求三场平安，乃可放心。楚界之行，因湖北并无余匪，是以迟迟其行。科场本系鄙人主持，万事草创，亦须帮同经理。楚、皖均报肃清，计近日别有后命也。

江、粤之贼，目下虽全萃闽省，然闽中地瘠米少，终当迁入粤东。窥江窥湘，吾湘东路之防，断不可以少弛。舍沅弟有精锐三千带回故里，暗备桑梓之不虞。留之糜费饷项，遣之则莫备缓急，想次帅与阁下必已熟商妥议矣。

江忠烈事，八月曾发一密片，兹钞呈台览。旋奉寄谕，于忠烈报功之典，似已满志踌躇，未便再行渎请，俟稍迟再当复奏。王壮武身后，未闻加恩子嗣，来示欲援罗、王之例，或误记迪庵二子为王家事耶？

粤厘请广中额，为东征局先树一的。昨见部文，又颇虞其驳饬，学额不准逾十名中额，似无此限。前事矢志必办到也。沅弟途次久无信来，不知过省时病状何如？务望嘉言宽譬，广其胸臆。至感至荷！

复何小宋 同治三年十一月十二日

来示雅意谆挚，铭感无已。前疏请仍驻安庆，实因住皖三年，上下皆有反朴还醇之意。若不兼地方，专治军务，而驻安庆当更萧闲自得，真意相孚，故亦欣然西行。今停止此行，寸心尚眷念皖垣。若乘轮舟赴黄州一次，当在皖小住也。

复李宫保 同治三年十二月三十日

连接二十三四日两次惠书，敬悉一切。玉体尚未全愈，想因公私猥积，无暇将养，新岁量与休沐，以意节适，定臻康胜。

此间诸托平善。主试于二十六日启行，宾主尽欢。闱墨气象峥嵘，或两江厄运已满，无复后患。刘连捷内伤已成，必须撤遣。刘铭传江淮骁将，责以剿捻，义无可辞，已于昨日复奏，钞稿先呈。淮勇锐气未渫，鄙意不欲遽撤，亦须令其立功吃苦，庶几实大声宏。爱之能勿劳乎？帅之待士，亦犹父之教子也。

尊经书院定请缦云侍御，钟山一席尚未议定。冯中允极赞李小湖博雅诚恳，苏士慕向，顷遍觅其新刻文集，不可遽得。苏垣如有藏本，幸速寄示。此外如李雨人，何子贞均堪胜任，彤甫、子怀亦惬人望，待新正再行关聘。克庵之挫，似尚能军。高军之挫，或传闻不实与？

复郭筠仙中丞 同治四年正月初二日

金陵克复，曾寄去八月十九、十月二十九两缄，而来示均未之见，颇不可解。此间近事平善。乡试初疑赶办不及，后亦无他。闱墨声光并茂，不似丧乱后气象。

前奉派赴楚、皖之旨，旋以湖北、安徽一律肃清，谕饬无庸西上，仍回本任。惟因僧邸在鄂州挫败，令刘连捷、刘铭传等赴豫，概归邸帅节制调度。诸军素以邸部左右气焰逼人，本有望而却步之意，又因鄂将常星阿、姜玉顺两提督，上年在黄州曾受邸帅鞭击棍责之辱，弥觉凛凛难近。刘连捷病系内伤，势难久履戎行，拟即裁遣该军。刘铭传等以淮勇剿捻，人地相宜，义无可辞，拟由淮、颍多运粮仗，遣之赴豫，一净捻氛。顷有复奏一疏，抄呈尊览。

尊处意绪怫郁，此间亦有所闻。凡名之成毁，虽曰人事，亦有天机凑泊其间。如近日移奖子弟一案，胡、张查办毛帅一案，皆系巧于凑泊，推波助澜，增人懊恼。退之所谓“变化咀嚼，有鬼有神”者也。国藩昔在湖南、江西，几于通国不能相容，六、七年间，浩然不欲复闻世事。然造端过大，本以不顾死生自命，宁当更问毁誉？以拙进而以巧退，以忠义劝人而以苟且自全，即魂魄犹有余羞。是以戊午复出，誓不反顾。阁下之进退，视鄙人昔年，虽稍绰绰，然既蒙诟毁，则宜俯默精勤，以冀吾志之大白，不宜草草遽赋归与也。金陵储蓄之奏，措辞诚多未善，然言之见信与否，皆在言外，奏岂足道哉？

致刘霞仙中丞 同治四年正月初三日

癸、甲二年，均于正月奉致一缄，未得复书。第闻乞病假，不知玉休果否康豫？公私是否顺适？至为廑念。金陵克复，贱兄弟忝窃异数，至优极渥。江、浙旋即一律肃清，洋人气焰亦稍敛戢，似皆可用庆慰之象。然余匪窜闽之后，凶焰复炽。张廉访运兰、林总戎文察皆已殉难，刘克庵近亦大挫。闽中贫民从乱如归。死灰再燃，势将仍为江西、两湖之患。鄂、皖发捻投诚虽多，而回窜豫中者亦复不少。群言杂进，任事者多不自安。贱兄弟亦忧谗畏讥，筠仙尤增兹多口。环顾后起之英，真能返朴还醇、捍御外侮、讲求吏治者，似亦不可多得。日夕惴惴，念此阴阳交争之会，未识消长之机竟复何如。

贱躯粗适而精力远不如昔。去岁盛暑困人，自五月至八月，竟日汗下如洗，两目昏花，不复能辨细字。齿牙虽仅脱其一：而动摇几遍，说话至二十句后，舌便蹇涩，气亦不属，自度万难任此艰巨。而舍弟甫经谢去，不能不稍与徘徊。但求闽寇不犯江、浙、豫匪不窥鄂、皖，波恬浪静，从容蝉蜕，养拙息机，则幸甚也。舍弟之病，医者径以恶疮治之。已获痊愈。

闻伯固世兄之长子已殇，而次者诞生伊迩，昔年于儿孙不甚厝意，近则老态日增，颇以抱孙为望。阁下想有同情也。

复郭意城 同治四年正月十八日

去冬接奉惠函，裁答稍稽。顷又接到腊底赐书，具悉一切。皖中之行，本系敝处于回任时自行奏请。厥后僧邸大捷，豫省将次肃清，刘连捷、刘铭传俱奉无庸赴豫之旨，则鄙人西行自可以已。

东局有功金陵，似已中外共喻。现已奏明于夏间停撤，届时再行详述。东局之功，南叟之劳已在，南叟开缺数月之后，则议者不疑，全篇皆因南翁而发。七十老翁，身外之荣，本无所求，但求致仕时内无严谕，外无闲言，即足差慰。众意至东局应得褒宠，鄙意以加中额为主，仿照广东之例。在事诺君子二年冬业经奖叙，此时未便再请。江西厘金，四年共解七百余万，亦仅去冬请奖一次，尚不如二年冬东局保案之多且优。今夏若再请满保，恐并中额而议驳也。且湘人过此者，多议厘、东两局之员薪水太丰，保举过优，气焰甚大，如不加畏惧，恐为言者所纠，又有星使查办之事。次帅之案，已奏结否？究系何人所劾？有无挂碍？湘事如毕，尚须赴粤否？阁下岳游之约，能否远引？

十一年曾有一函，劝阁下见几高举，为寄云所匿。此际次帅危疑之时，似亦难于果决。

致马榖山中丞 同治四年正月二十五日

又接惠书，索取安徽请豁丁漕奏稿，业经咨达冰案，想已到矣。浙中减漕章程共已办定几府？闻立法至为详妥。较安徽新章程异同如何？敬求抄示为荷。石泉本与希帅同学，其志事操履相等，惟将略稍逊，而其不好用权术似又过之。弟虽同县而不多相见，得诸邑人之论如此。芗泉才气迈伦，昔所深知，近亦十年未与共事。许、薛二太守亦闻人称其贤，究竟才识孰优？此外守令中，出色之员当不乏人，便中乞示及一二，以广孤陋。

复李宫保 同治四年正月二十九日

刘铭传等二军既免中州之行，自须令其仍回大江以南。若入闽归左帅调度，敝处诸将俱不甚愿，不知铭、盛等军毫无意见否？果乐为之用否？目下江浙一律肃清，淮勇精锐未渫，别无用武之地，似不能不遣之入闽，竟东南之全功，绝皖吴之后祸。左帅近有信与尊处商定否？此事应由卓夺复奏，敝处即不疏告矣。

减赋之事，与松岩再三商榷，常镇普减十分之一，另案办理。苏、松、太仓按科则核减，减漕之外再疏请减钱粮，三者皆已议定。尚有未甚定者，苏、松、太仓虽按科则，而轻则亦普减十分之一。鄙意欲将此层奏明，恳请明降谕旨，俾轻则者不至再生觖望。松岩之意，以为轻则者得减十分之一，已属格外优厚，尽可不必奏明。五郡请减钱粮，松岩之意请普减十分之二五，鄙意嫌其太多，欲以十分之二为止。斯二者尚未议定，敬恳阁下折衷裁酌。于已定三端，未定二端，一并核夺，拟一疏稿寄示，将来仍由尊处拜发，以符原案。扬州须淮军四营驻防，必不可少，请速筹之。苏、松之捐，乃能增益十万串，感赖何极！敝处今年裁二万五千人，计须百七十万金也。

复李宫保 同治四年二月初九日

减赋一事，请尊处定拟奏稿。初非有所推诿，特以鄙人于钱漕中原委条目不甚明了，幕中亦乏熟手。由苏拟稿后，吾两人悉心核定，或由苏发，或由宁发，均无不可。松勋八千人赴闽，自足以靖闽难，铭、盛两军请仍留皖北，以备豫捻。另牍咨达冰案。苏饷本不甚裕，而皖、宁近撤七千人，需费甚巨，故咨请速解苏捐，尚祈俯充饬筹为荷。

复李宫保 同治四年三月初五日

内子生日猥蒙公惠私贶，情文稠叠。当此兵革未休之际，本非臣僚称庆之时，况居中馈之爻，未臻下寿之岁，远蒙存注，感悚奚涯！令兄荣抚吾湘，固属楚南之福，而离长沙十有三年，弭节重莅旧治，亦令兄之一乐也。

雪琴具疏坚辞漕督一席，已于初二日拜发。如不获命，尚拟再辞三辞。计仲宜赴粤，必须展转迟回，当在四月下旬矣。吴道四营驻扬，扬民当可小休，而雨亭因此大获咎戾。

扬防腾出之饷，每月约厘金三万，监课二万。去岁奏明二万解皖，三万协甘，议定于五月起解，厚庵如未抵甘，自应先解都营。而詹镇援豫之师，每月分去七千，关陇三万之数，亦不能月月如额。此间兵势实成强驽之末，急思多撤以节饷需，而正月所裁金陵八营，至今未清欠饷，不能成行。苏、松捐款，承分惠四十万串，尚求赶催速解，以便续撤。

金陵城垣太大，匪类丛集，城外如雨花台、江东桥等石垒，皆不可不扎营。拟请刘仲良学士移驻于此，借其心精力果，以药湘勇之暮气。而鄙人亦常以老生腐谈与仲良相切磨，储为封疆砥柱之材，不知尊意以为何如？

致何子贞 同治四年三月二十二日

前接二月二十二日惠书，意谓台从即当由浙西旋，未遽奉报。顷丁雨生来，乃知尚留沪上，跌宕文游，低回故垒，吴郡新诗，杭州旧酒，其亦有今昔之感乎？抑立誓乾坤，不发牢骚，不使万物之盛衰忻戚，一溷高怀，如集万夫，筑金堤以防蹄涔之水乎？

湘中一案，毛、恽两帅镌职。恽公之贤，乡人过此多称道之，不仅得贤者齿颊之芬。闻所坐故甚微薄，或不久于磷缁。

豫省发捻分为两股，南股由唐、泌以窥随、枣；北股由陈、宋以趋山东。过衮州后又分为两股：一逼济南，一窜蒙阴。北有黄河天险，或可无虞，东则进而青、莱，退而沂、海，处处可虑。世乱民贫，动辄裹胁累万，多难殆未己耶？

此间粗托安谧。饷项过绌，应撤之兵不能及时裁撤，无告穷民亦不能加意存恤。阡陌荒芜，跨州连县无资买牛，无人开垦。抚事伤情，只增惭悚。

致杨厚庵制军 同治四年四月初八日

前接大咨，奏派李辅堂驻扎武昌，总领各路协甘饷项，奉旨允准，不知辅堂何日可以到鄂。其未到之先，敝处月协三万，拟交汉口督销局，听阁下派员迎提。

霆营出关，较之甘肃用兵，其难数倍。鄙人深虑春霆作此难题，身名俱裂，故具片密奏不宜独令出关。语虽近于参劾，意实设法保全，顷将原片抄达冰案。将来春霆行至甘肃，如询及此事，乞阁下以鄙意告之。春霆之才识，不宜令其独当一面。若打仗、筹饷、用人、奏事四者皆由一手经理，则春霆必急遽杂乱，易于动气。阁下与直夫将军熟商，能使春霆统兵不至过多，不居首座独办一路，正所以保全春霆之功名也。区区愚见，未审以为然否？

致李宫保 同治四年五月初四日

连得四月二十四、二十六惠书，敬悉一切。此间接奉四月二十七日寄谕，饬出省督师。昨又奉二十九日寄谕，则僧邸业已殉节，饬即驰赴山东，阁下署理江督，松岩护理苏抚，想尊处亦经奉到。谕旨令不待驾到金陵，先将篆交篪轩，星速启行。此城过大，伏莽颇多，抢案层见迭出，必待台旆到此乃敢放心启行。护卫之兵，亦请阁下酌带三四千人，乃足以资镇抚。

湘勇早已定议全数遣散，因遣资未备，又挑秦淮淤土出城，土功最巨，尚未裁遣。今闻此信，畏缩不愿北征者十人而九。勉强派去，终属强驽之末，难期得力。贵部淮勇铭、盛、树各军，平日颇有一家之谊，不识离苏赴齐，尚能心性相孚否？

拟约季泉、幼泉同往相助，祈阁下于竹报中一为劝驾。季泉请开甘凉一缺，迟迟未敢入告，此次乘便一奏，或可仰邀俞允。

减漕一疏，本拟悉心核改，以助松岩成此盛举。今心绪繁冗，不暇构思，即用松岩原稿。请两君迅速出奏，不宜更列敝衔。

盐务及江北捐厘，系敞处饷项所出，请阁下精心经理，全以拨交敝军，即可大为分润铭、盛等营。敝眷暂住署内，数月后乃能腾出。台从暂住下江，考棚已饬赶紧修理。次青之事，尊处接有部文否？顷折弁自京归，闻部议得及宽政，免其北戍矣。果否？乞示。年来此事最为疚心。近霆军溃叛之事，其疾憾尤难言喻。承抄示他处京信一纸，乃宋雪帆与金梅生者，敝处早经遍传。恭邸虽复旧位，而挟制离间等语，尚未湔涤。霆营及邸军非常之变，适承其后，岂天人合应，乱机亦有相召者耶？

贱体畏热异常，实不堪此艰巨。如何如何！

致李宫保 同治四年五月初十日

此间自奉山东之命，因湘勇在金陵者人人思归，不愿北征，久未复奏。本日始具疏复陈，兹抄稿先呈台览。甫经出奏，又接奉初四夜谕旨，令国藩绕赴山东，节制直、东、河南三省。敝奏迂缓异常，而北路望援急于星火，贱躯颓惫已极，而复假以绝重之事权，其不至绝膑颠蹶者几希！贵部铭、盛、树三军，自须资为干城腹心。然树营须留于江境淮、徐、韩庄等处。能出境者，恐止刘、周二军。以将来剿捻之全局言之，自须开幕府于徐州，专力于十二府州；以目下危急之情形言之，则须绕至泰安、济南，顺河南岸而击之，驱贼回窜西路，庶宵旰之忧廑少释而直、东之人心稍定。然绕前而逼贼使西，必亲自骑马督队，鄙人实不任此。承示密片，已代我一陈矣。若使省三独当一路，由滕、邹、兖州绕至汶上，然后回击郓、曹之贼，果能胜此任否？

鄙意琴轩由海道赴津，似须贼已渡河，乃下此着。顷读初四夜寄谕，则无论贼果北渡与否，此着似不可少。贵部虽多且劲，然刘、潘、周、张皆以北征，郭、杨又将自闽而楚，则左右人数太少，万一贼由江西窜皖，北军恐不能不回顾耳。

国藩带金陵数营随行，其中良者多已先归，此皆替代暂署，鳞爪仅存。顷檄调刘松山由宁国来金陵，易开俊亦有禀来，告请随征。二将差强人意。其部勇愿北征与否，尚未可知。湘军锐气久渫，真强弩之末欤！

承示代练千人佐我征调，感甚感甚！徐州四战之地，古多豪将健勇，与尊处风气相近。若能化其枭悍之习，道以忠朴之风，则淮勇之波澜弥阔，枝叶弥茂矣。阁下独无意乎？

致郭筠仙中丞 同治四年五月十二日

闽贼自漳州窜出，计将全数入粤。虽将来终为江楚之患，而目下遍布棠疆，焦劳可知。

此间自金陵克复，人以为渐入佳境，而不知乃日处愁城。湘军锐气已渫，功成意满。良者次第散去，留者骄泆不检，杂以游勇、奸民，与居人积不相得，遂致台谏纠弹。而各军分布皖、江南北，亦皆强弩之末，暮气乘之。既虑一旦有警，无以应敌，又恐准绳全弛，不戢自焚。未几而果有霆营金口之变，未几而又有霆营上杭之哗。国藩方派刘南云等万余人进驻瑞、临，防御金口叛勇，保固江、湘两省，又出示招抚解散。不料一波未平，一波复起，僧邸追贼郓城，中伏阵亡，直隶、山东大震。

谕旨令国藩赴山东督剿。湘军既无可恃，淮勇虽属劲旅，而上下素不相习，未知能指麾如意否？畿辅望援，急如星火，而湘、淮皆无马队，黄河尚无战船，何能遽言战事？鄙人精力日颓，夏暑竟日困卧，不能治事，岂堪再膺艰巨？自当抗疏辞谢，但以闲散留营效力，以明尽瘁之义耳。

复李宫保 同治四年闰五月初七日

接初三、初五日两次惠书，以朱、金、唐三军哗饷之故见示。敝处遣勇之发全饷，以六月克复金陵，七月即由舍沅弟遣散多营，以甫立大功，势难扣减欠饷。舍弟并未见商，即行全发，鄙人亦以为情顺理当，未尝相非。厥后萧庆衍虽非沅弟所部，而同攻金陵，事难两岐，亦给全饷。其余毛、喻、李、韦各军续撤者，只令统领营官缴出截旷一、二、三万或数千不等，其勇丁欠饷仍亦全发。因各处皆疑我厚于沅军而薄于诸军，不欲歧视以诒口实也。意谓平日积欠愈多，临撤得饷愈巨，各勇必可相亮，帖然无事，不谓乃反以此生事。现在飞拨各处银十二万两，分济朱、金、唐三军，皆非无着之款。万一解到少迟，请阁下垫出先发为感。

江皖各军交尊处接统者，计其饷尽可按月满支，兹另备一咨，逐一开出。若阁下于沿江及皖南两处厘金经理得法，所获必增于今日，以支应各军而有余。嗣后请饬各台月发满饷，少亦发七八成，使以前此之绌，归怨下走，后此之丰，归德台端，则可惟命是听。至遣散之迟早，须由在上者主持，不能因哗迫而遂撤也。

发捻全数趋重皖北，英方伯在雉河被围紧急，易镇在蒙城粮路亦绝，临淮、寿江均属可危。现拟奏调省三由齐回皖两次谕旨留防山东，而令周盛波驻宿州，国藩亲驻临淮，姑以屏蔽安、庐、滁、泗腹地，未知果有裨否？

致乔鹤侪中丞 同治四年闺五月初九日

汤守寿铭顷来一见，语及联络各圩，总须识绅耆圩主之可靠者，宣道鄙意，渐冀各圩与官兵通同一气，庶不至相率从捻。渠因言其戚萧县王某亦大族可靠之圩，弟请其亲至萧县一为劝导。渠因离营太久，急欲回尊处销差。特此奉告，大约不过多耽搁半个月耳。

复李宫保 同治四年闺五月十七日

接尊处排单封递。张炼渠密禀，炼渠此次奇辱，较之山东兵之辱毕方伯，镇兵之辱福中丞，殆又加甚。八个月之饷，仓卒断难办足。即使能办，而大闹之后银钱大批立至，各路湘勇皆当纷纷效尤，后患何可胜言！且如此猖獗，而各营官安然无恙，似上下商同一气。蒋之纯所部在襄阳闹饷，统领营官亦各无恙，决非不知情者。两个月之限，八个月之数，断难如其所请，决裂亦所不恤。阁下接统之前，业已生事，尽可推诿不管。敝处前批发之十二万金时，尚未闻金、唐两军之变，今亦不复反汗。十二万之外不愿再拨，亦实无可再拨。

徽、休大闹，各函禀刻不批发，炼渠密禀亦不遽批，且看十日半月之后情形如何。倘竟照金口叛卒之样，亦只好付之数定。若苟且安帖，须待唐、金到后，严行奏参，勒令每营交出二三人审讯正法，其勇夫仍发全饷；如不交出倡首之人，凡欠饷一笔勾销，逼令反叛，通行数省并力防剿，其祸或烈于霆勇，或轻于霆勇，均所不计。

唐镇在家，业已屡檄催之。金道则据报于四月底起程回营，不知何以未到。江皖各军，敝处积欠三百余万。然自裁六万人之后，目下每月实可悉发满饷，亦有余资凑清旧欠。兹将出入各款咨达冰案。其中如沿江之厘，近日实不得人。若阁下认真经理，每月收数当倍于今日，皖南厘金亦然。幸留意焉。英西林脱身出营后，雉河之垒尚属无恙。刘松山二十日可到此，俟一晤后即赴临淮也。

致郭筠仙中丞 同治四年闺五月二十九日

金陵善后事宜，乃一无足观，盖公私扫地，荡无一存。无财既不可为悦，而从事诸人亦实乏经纶草昧、条理始终之才。其保甲房屋章程，则为人所诟病，上元朱侍御镇专疏参劾，不得已，乃姑与少休，撕状而退，负墙而立。百废未举之际，而来书乃闻其规画闳深，索观条教。毁誉之悠悠无定，类如是哉？

国藩以闰月八日至清江浦，闻山东已无贼踪，全萃皖北蒙、毫一带，因改道先驻临淮。俟皖氛少定，再驻徐州，以符初议。近日区画大意，略抄文牍，附呈用慰远念。

霆营金口叛卒，为江湘剿败，解散甚多。闻入粤不满千人，当不足为大患，行将入闽贼党中，赋诗会合。近来朱、唐及金逸亭、蒋之纯各部，纷纷闹饷滋变，世乱方殷，诚未知所底止耳。

督、抚同城，诚为两难，而胡文忠乃独得少行其志。世多言官帅休休有容，不佞观其用人行政，自度万难与之共事，然后知胡公所处极难耳。前劝阁下不宜轻于去就，盖其时粤人盛毁左右，谤焰方腾，自应俯默内修，以待其定。若群议少息，则进退之间，阁下自有权衡。譬如饮水，冷暖自知，固非鄙人所敢与闻矣。

眉生现署十府粮道，申夫、子密从征北来，此外幕中数人，皆与公无相知一日之雅。王瑞征仍来文案当差。自淮勇外，楚军留江皖及从行者尚有三万数千人，欠饷近四百万，概求少荃昆仲为我了之。

致李宫保 同治四年闺五月三十日

日内未得惠书，至为系念。刘松山二十日至清江。国藩即于二十二日启行，二十五日渡洪泽湖，东北风顺，二十九日已至临淮。

洪泽之大，略与洞庭相等，而水浅，动辄碍舵，泥深不能下篙，一片荒凉，无柄泊之处。若非连朝顺风，恐终月尚不能达。此行一帆迅利，气似早秋，良以为快。而盛夏阴寒，气象愁暗，亦殊以为虑也。

雉河集围困如故，刘军尚无到徐消息。罗茂堂等六营初二三可到临淮，刘松山亦于初四五可到。幼荃来此，宜由蒋坝至盱眙也。

致李宫保 同治四年六月初八日

省三之事，亦尝再三思虑。观其将才似在礼堂、厚庵之间，经阁下多方培植，苦心琢磨，而成此令器，鄙人断无不知爱惜之理。惟渠调托副都统，尽可自行咨商。乃于敝咨之尾，添出一层，适足见笑于国将军，故国帅有专咨来询。

日后闻官绅言铭营所过，秋毫无犯，颂声载道，遂将参劾之意解释一半。比批令省三来此一见，少迟再商转圜之法。

徽休一案，闻逸亭业已回营，桂生亦于初三日自湘起程。俟其到防，拟将唐义谟暨张道密禀中所指各劣员，提至临淮审讯。一面饬唐、金查倡首滋事之人，至临一并研讯。明知其将激变，而万不可不一惩办。是否别有上策，务乞熟筹详示，切弗推诿拱默。敝处自愿做恶人头，决不累阁下分此怨谤，但恐画虎不成反至类狗耳。

雉河解围，虽仗刘、周之威棱，而程、史等坚守之功，究不可没。从此四路设立重镇之局，可以办成，拟派琴轩在济宁，振轩在徐州，锦堂在临淮，各综理营务处，即提调存储米粮军火事件。惟周家口尚少提调大员，省三须休一两月，顷已于批中言之，豫若有急不能遽往援也。幼泉尚未到临淮。季泉消瘦可怜，俟三伏过后再当招之来营。国藩近年畏暑迥异寻常，而出师已四十日尚不甚热，天亦稍悯劳人乎？然终不免火云烧肉山耳。

复李宫保 同治四年六月二十一日

二更时接十七自惠书并折件、谕旨各件。至哉斯言，足以间执利口，而为任事者吐气矣！谕旨亦平允畅达。惟末世气象丑正恶直，波澜撞激，仍有寻隙报复之虑。苟非极有关系，如粪桶捐四千万之类，断不能不动色相争。此外少有违言，即可置之不问。德门兄弟棨戟功业，烜赫高朋之家，鬼神亦忌。总宜处处多留余地，以延无穷之祜。

徽军给饷遣撤，不办一人，后患方长。拿办首犯，则变速而祸小，否则变迟而祸恐更大。

东坝防军进驻旌德，殊可不必。只要守住金陵、安庆、南昌，他处且可听其蹂躏。未反之前，不能在在先设防兵。惟炼渠、勉亭所筹巨款不可先发，即可严檄止之。若欠饷全清而更叛，则尤不值矣炼渠不应出票，不应驻婺。鄙意拟将炼渠撤省听参另委意中有人否？带兵者更好。皖南道改驻芜湖，将唐义谟及张禀所指营官之劣者拿问，而另檄金、唐每营交出刁勇二人。如以为可，务祈迅速回示即发也。

复李宫保 同治四年七月二十八日

国藩于二十四自临淮起行，次日至五河，二十六至泗州，二十七小住一日，二十八至灵璧。天尚晴明，惟路多隔水，幕府坐小车或牛车，迟笨异常。途次又无一物可买，若下雨则寸步难行矣。

恽守光业明白禀复之案，已自认钱价出入不符，而谓另有不能报销之公费取给于此项钱价。闻发觉后，近日弊端更多，务乞尊处迅派妥员接办。

正阳盐卡案尚未结，尊处公牍但称据曾函称恽守有被控查办之案，亟须委员接办云云。阁下前谓魏荫亭可办大通，昌期因荐高云浦可办正阳代理常郡者。国藩恐其来淮不能迅速，请派贤员总以由陆路速来为妙。

山东解琴轩协饷并入敝款三万之内，此间尚未闻是说。果尔，自当争之。

丹初所与敝处函牍，均属诚恳，不涉虚伪。闻其居官亦极廉正耐劳，而谤议朋兴，几于烁金销骨。寄谕交敝处确查者二次，一密一明，所抄参折，皆肆口丑诋，至不忍读。恶正丑直，古今同慨！阁下与琴轩通信，请嘱其无尽信官场谤辞，遂疑丹帅难与共事也。

舍沅弟初四日来信，因病体未痊，决辞晋抚之任。此实恐以孱躯误公，当不致以抗违贻讥。

复陈舫仙 同治四年八月初十日

京师物议与枢密消息随时变迁。每有上下交推，众望所归者，转瞬为人所唾弃；亦有群疑众谤，浮议沸腾者，转瞬又风平浪静。惟卓然自立之士，历常变红黑而终不改其度。阁下此次进京，时日无几，而天眷物论似均优许，望阁下弗引之以自喜。将来设有訾议吹求，恩眷少替，望阁下弗因之以自沮。蚤夜孜孜，专求自立之道。私事则行己与读书二者并进，公事则吏治与防务二者兼营，以勤为本而以诚字辅之。勤则虽柔必强，虽愚必明；诚则金石可穿，鬼神可格。鄙陋之讥，若倾黄河以涤凝污，岂待辨哉？

晋省情形，闻动用款项虽数百千金亦须具奏咨部，犹是承平时之轨辙。黄河自潼关以东至垣曲，皆北岸晋而南岸豫，再东则南北两岸皆属豫境，造船防河似须处处与河南商办，不知果能联络一气否？造船之木料尚易购求否？炮位须敝处协解否？至为系念，便中尚望详示。

曾文正公书札卷二十五

致马榖山中丞 同治四年八月十五日

仁和邵位西十一年殉杭城之难，已蒙阁下于下车时专案具奏，足以表章潜德硕学。乃其长子顺年、其配余恭人又于今年六、七月先后弃世，远近伤悼。今其次子顺国及其婿郑兴仪扶榇归葬于杭，将与位西葬衣冠之柩同为一穴，前已函托靳芝亭照料一切。敬求仁人君子俯加存恤，至为感祷。

复郭筠仙中丞 同治四年八月二十日

自雉河解围后，捻匪分为两支。西支蹂躏于宛、邓等处，逼近随、枣，未遽入楚；东支游弋于沈、项、周家口，顷更回窜皖之颍州。

鄙人初议四路各驻重兵，外筹大支游击之师往来追逐。今徐州、济宁、临淮、周家口四处防兵业已办定，惟游击之师尚无头绪。盖邸部马队汰留不足二千人，新调之察哈尔兵及添募马勇技生马劣，全未见仗，断难驱之向敌，与捻匪精骑相拒。而廷旨迫促，数令移营河南许州等处。外间物议督责尤峻。前此拙疏数通，阁下所称为盛得水住者，今则适为口实。观河南军政吏治之弊，捻祸殆无已时。身膺艰巨，焦灼曷极！

霞仙辨诬一疏，有识叹仰。顷阅邸抄，吏部议以降调。瑞、罗两星使在秦，计尚他有吹求。去年两使入湘，或作一灯谜云：“钦差进省。打《文选》二句。”野鸟入室，主人将去。霞去乃并不待野鸟之祥。亦足见世途崄巇，任事非易矣。

九舍弟蒙恩简授晋抚，以怔忡之症未愈，五月又大病一次，在籍恭疏辞谢，陈请开缺，不知得仰邀俞允否。

敝居之腰里，去年右头倒坍一次，今年门首大塘溺毙一人，眷属不欲复居是屋，新居又不易觅，贱眷果否还乡，尚难遽定。而十二月初二日之喜期，尽可遵办。但求即在湘阴成婚，则敝处送亲可省二千里，实为近便。闻去年令爱于归左宅，亦在湘阴，尊府由意城主持一切。今年似可踵而行之。如蒙允许，十月间即命儿子送妹还湘，不至愆期。席、娄两军定以本月由江入粤会剿，粤事当有转机。

石角藤枝何处不有？公昔在京，于诸老多所许可，与仆异趣。近年莅外，于诸公多所龃龉，又似与仆昔日同符。不知后世复有为吾辈辨蚤晚异同否？

复李宫保 同治四年八月二十日

此间接奉寄谕，饬移驻河南之许州。不行则屡违诏旨，并失民望；遽去则局势全散，有损军事。反复筹思，焦灼无似！

松、勋两军，鄙意欲留防徽、休之变，朝命亦令移以剿捻。俟金、唐案结，似可量调庐、寿之间，以为入豫之渐。

游击之师茫无端绪，顷嘱幼泉一力担承，以五千步队、二千马队为率。步队须由阁下挑拨劲营，妙选将材，代为经画；马队则无上驷，又乏良将，即操演临阵，初试时亦无佳营为之榜样，殊无把握。

金、唐饷项既截至闰月初二日止，腾出此项口粮，拟即全供幼泉游击一军之用。

琴轩订于节后来徐。近日淮军均有令名，良以为慰。然当随事训戒，不可宽弛。

丹初物议犹烦。少村莅任未久，台中已有弹章。甚哉，封疆可为而不可为也！此候台安。

复李宫保 同治四年九月十四日

前接复书，具悉以松军赴徐而鼎军驻扎宿迁，妥善之至。仍不啻两军同扎一处，呼吸相通。连日探报，东贼将由城武、单县南窜鱼台，丰、沛适当其冲。松、勋二军早到，或可迎头截击，乞一催之。

国藩前不西驻豫境，几于一国非之，天下非之。乃自任柱、牛、赖等东窜后，贼之骁悍者全萃齐境，而非之者如故。奉初六日寄谕，欲令阁下督兵赴豫，而吴帅、李、丁递膺三席，饬令函商复奏。鄙意黜陟封疆将帅，本非阃外之臣所宜干预。昔年密询一人，尚不敢率尔置对。若三臣会商复奏，尤觉非宜。而李、丁二君资望尚浅，亦不宜迁擢太骤，遽跻开府。淮勇大支劲旅业经尽数北调，江南仅留刘、王二军，万不可少。大旆若赴河洛，带去淮军数支，则东路仍不敷剿办。拟即以此数者复奏，折尾声明疆臣不应上干进退大权，故不商李、吴会奏。是否有当，祈裁酌。

饬金、唐解多犯赴徐，严檄既出，此时不便放松。万一叛变，尚须调淮军南渡剿之。闰月初二以后，决不准发饷丝毫，既已发难，未可中辍。

小宋求卸任赴鄂。竹庄不宜遽署藩篆，渠在江西、湖南，物议颇多，过显则恐惹弹劾。或于三道中派一人署藩，阁下与鹤翁酌商，亦爱人以德之道也。

复阎丹初中丞 同治四年九月二十日

二十日午刻接十八日亥刻惠书，知防贼窜沂、赣，已派杨营至滕县防御，大慰大慰！

弟始则恐贼分二支由长沟、韩庄两路渡运而东，业经写入正折。旋闻贼实未犯长沟，又加一片补行声叙。而恐其由韩庄一带渡窜沂、海，则未尝一刻稍释。今得阁下虑及此层，私怀为之稍开。贼既东窜，非北窥济、泰、东三府，即南窥沂、海、里下河，未必肯不大掠而遽归。求阁下更于此加意请与琴轩一商，或令一军在滕、峄防遏于微山湖之东，令一军在鱼沛跟追于微山湖之西，尤为周密三营尚嫌其薄，且未必越境。

琴轩可出境追剿否？昨有一牍商办，想入荃鉴。自十五夜贼破铜山境之辛家集后，群捻游绎于铜、沛二邑已阅四五日，似非遽回皖、豫者。长沟幸未抢渡，若南路亦不得渡运。则东省稍纾而大局亦归于一条鞭耳。

复李宫保 同治四年十月初五日

接九月十四、十六夜两次惠书，俱商初六日寄谕中入洛之事，其时鄙人已决计不商而专奏。十九日复陈一疏，二十八日奉旨留中，此事不应别无后命。近六日乃无续谕，岂拙疏果立言失体耶？抑已成之局不宜妄为异同耶？

此间军事，幼泉与张诗日等二十八日出队，二十九日获一小胜。该逆窜入萧县，初一二日又折回丰县，初三日潘琴轩接仗，大获全胜。有此一捷，或不敢再窥曹、济、清江。只要朱、唐、金三军及江西刘、朱等军次第遣撤，腾出各饷全养淮军，以与此捻周旋，似不至全无把握。一有更动，则全局皆非矣。

知太夫人病十愈七八，实为欣慰，日内想已复元。凡涉疫症，补剂不宜太早，祈慎之。

汪梅村为金陵读书种子，梅氏亦累叶清通，均希格外关垂。

莫善征保案已为部驳，应请阁下专案奏补一缺，或变寻常补缺奏稿旧样，竟作保举人材之式。陈虎臣似亦可补一缺，于官场之风俗，民生之困苦，总有裨益。禹级三前因差来营，意欲仍署一缺。渠撤任时，本无咎而去职，而苏、皖之未引见而署事者，尚有数员，故禹不能无所冀。莫、陈二君则从仆日久，其行义又可嘉也。

回任金陵之说，思之已熟。目下每日公牍，较之两江任内减去三分之二，然犹嫌其繁冗。老年心绪凋疏，精力日颓，但求少承一事，少接一人，即若俯仰少安。若以两江重大事件而假手幕书，草率了之，又非鄙人平日之常度。故以不复任为善始善终。阁下以谓何如？

致吴南屏 同治四年十月初七日

弟旋于五月二十五日由金陵北行，由清江，洪泽湖至临淮，小住两月有奇，八月初始来徐州。今又两月矣，此书卒未寄达，杜公亦竟未至。

自弟北征后，捻匪已由山东回窜蒙、亳，围攻雉河老巢，力战得解。旋窜河南，分为东西两股，西股蹂躏南阳，东股回窜山东之曹、济。甫经调兵齐集济宁，贼又奔窜江苏之丰、沛。我师夹击二次，贼又纷窜山东之鱼台等处。飘忽无常，伺隙则逞，稍一失势，则电掣飏去，终不得痛击而大创之。故捻匪之人多志大远不如粤匪，而其狡黠多马则反过之。中原之民穷财尽，难于行军则又倍于江南也。

弟精力日颓，厌苦兵事。虽卸江督篆务，公事减去三分之二，犹若嫌其繁冗。劳人暮齿，意绪雕疏，殆古今人之恒态也。幕僚多好学之士，足慰老怀，而鲜所造述，无新著诗文相与证发。弟亦惮于文事，今岁得一二首，都无精思。过是以往，抑又可知。阁下迩年又增鸿文几何？前后巨制名篇，是否写定成帙？无惜示及，一豁鄙襟。

致郭筠仙中丞 同治四年十月十七日

自任柱等捻回窜山东，图渡运河以北，窥伺登、莱、青完富之区，济宁潘军力与相持，贼乃改窜江苏丰、沛。将由韩庄等处渡运，又为水陆诸军所扼，迄不得逞。正旁皇无计之际，九月二十九日李幼泉于徐州城北三十里外获一小胜，初一日色尔固善于萧县小胜，初三四日潘琴轩于丰县两获大胜，贼遂回窜河南。初九日周盛波率归德所驻淮军于宁陵获一大胜。皆拦头迎击，一变向来尾追之局，差为少慰。

前此雉河解围，全股西窜。中外皆谓鄙人不应再驻徐州，几于一国非之，天下非之。国藩以皖、豫艰于觅食，贼断不恋于西而忘齐、苏滨海膏腴之区，其志终欲东耳。此次东窜，虽受创而去，然尚不能忘情于齐。数月之后，仍当电掣东趋，垂涎于青、莱各属。特鄙人久为豫中所责望，此后恐不复能抗疏坚持初议，顽驻徐州。时乎时乎，会当有变时也。闽粤汪逆，亮无久存之理。

督抚同城之害，果遂一发挥否？即更鬯所欲言，亦未必能拂衣高蹈。与霞公及舍沅弟耦耕之说，吾闻其语，未见其人。文辅卿出京过此，言霞老虽偶镌职，物望无损。以同为蔡人所谤，元公引为同调。霞老疏中，亦有请假四月即行进京之议。舍沅弟赏假六月，比亦颇有再起之志。时事尚未可知，若其风尘不靖，林下岂得安枕？如果大段肃清，则扶杖课农者，恐当先耦耕者而往，不在东阡而在北陌矣。

复李眉生 同治四年十二月十八日

接手书承询虚实、譬喻、异诂等门，嘱以破格相告，若鄙人有所秘惜也者。仆虽无状，亦何敢稍怀吝心？特以年近六十，学问之事一无所成，未言而先自愧赧。昔在京师读王怀祖、段茂堂诸书，亦尝研究古文家用字之法。来函所询三门：

虚实者，实字而虚用，虚字而实用也。

何以谓之实字虚用？如“春风风人，夏雨雨人”，上“风”、雨”，实字也，下“风”、“雨”，则当作“养”字解，是虚用矣。“解衣衣我，推食食我”，上“衣”、“食”，实字也，下“衣”、“食”则当作“惠”字解，是虚用矣。“春朝朝日，秋夕夕月”，上“朝”、“夕”，实字也，下“朝”、“夕”，则当作“祭”字解，是虚用矣。“入其门无人门焉者，入其闺无人闺焉者”，上“门”、“闺”，实字也，下“门”、“闺”，则当作“守”字解，是虚用矣。后人或以实者作本音读，虚者破作他音读，若风读如讽，雨读如吁，衣读如裔，食读如嗣之类，古人曾无是也。

何以谓之虚字实用？如步，行也，虚字也。然《管子》之“六尺为步”，韩文之“步有新船”，《舆地》之“瓜步邀笛步”，《诗经》之“国步”“天步”则实用矣。薄，迫也，虚字也。然因其丛密而林，曰“林薄”，因其不厚而帘，曰“帷薄”，以及《尔雅》之“屋上薄”，《庄子》之“高门悬薄”，则实用矣。覆，败也，虚字也。然《左传》设伏以败人之兵，其伏兵即名曰“覆”，如“郑突为三覆以待之”，“韩穿帅七覆于敖前”，是虚字而实用矣。从，顺也，虚字也。然《左传》于位次有定者，其次序即名曰“从”。如“旬伯不设从”、“竖牛乱大从”，是虚字而实用矣。然此犹就虚字之本义而引伸之也。亦有与本义全不相涉而借此字以名彼物也。如收，敛也，虚字也。而车之名曰“收贤长也”，虚字也。而车毂之大穿名曰“贤畏惧也”，虚字也。丽弓之渊名曰“畏峻高也”，虚字也。而弓之拄弦处名曰“峻”。此又器物命名虚字实用之别为一类也。

至用字有譬喻之法，后世须数句而喻意始明，古人只一字而喻意已明。如骏，良马也，因其良而美之。故《尔雅》“骏”训为“大马行必疾”，故“骏”又训为“速”。《商颂》之“下国骏厖”、《周颂》之“骏发尔私”，是取“大”之义为喻也；《武成》之“侯卫骏奔”、《管子》之“弟子骏作”，是取“速”之义为喻也。“膍，牛百叶也”，或作“肶”，或作“毗”，音义并同。牛百叶重叠而体厚，故《尔雅》、《毛传》皆训为“厚”；《节南山》之“天子是毗”、《采菽》之“福禄膍之”，是取“厚”之义为喻也。宿，夜止也。止则有留义，又有久义。子路之“无宿诺”、孟子之“不宿怨”，是取“留”之义为喻也；《史记》之“宿将”宿儒”，是取“久”之义为喻也。渴，欲饮也。欲之则有切望之义，又有急就之之义。郑笺《云汉诗》曰“渴雨之甚”、石苞《檄吴书》曰“渴赏之士”，是取切望之义为喻也；《公羊传》曰“渴葬”，是取急就之义为喻也。

至于异诂云者，则无论何书，处处有之。大抵人所共知则为常语，人所罕闻则为异诘。昔郭景纯注《尔雅》、近世王伯申著《经传释词》，于众所易晓者，皆指为常语而不甚置论，惟难晓者则深究而详办之。如“淫”训为“淫乱”，此常语，人所共知也。然如《诗》之“既有淫威”，则“淫”训为“大”；《左传》之“淫刑以逞”，则“淫”训为“滥”；《书》之“淫舍梏牛马”，《左》之“淫刍荛者”，则“淫”当训为“纵”；《庄子》之“淫文章”、“淫于性”，则“淫”字又当训为“赘”。皆异诘也。党训乡党，此常语，人所共知也。然《说文》云“党，不鲜也”，党字从黑，则色不鲜，乃是本义。《方言》又云“党，智也”，郭注以为“解寤之貌”；《乡射礼》云“侯党”，郑注以为“党，旁也”；《左传》“何党之乎”，杜注以为“党，所也”。皆异诂也。展，训为舒展，此常语也。即《说文》训“展”为“转”，《尔雅》训“展”为“诚”，亦常语，人所共知之也。然《仪礼》“有司展群币”，则“展”训为“陈”；《周礼》“展其功绪”，则“展”训为“录”；《旅獒》“时庸展亲”，则“展”当训为“存省”；《周礼》之“展牺牲”、“展钟”‘展乐”、“展器”，则“展”又当训为“察验”，皆异诂也。

国藩讲求故训分立三门之微意也。古人用字不主故常，初无定例，要之各有精意运乎其间。且如高平曰“阜”，大道曰“路”，土之高者曰“冢”、曰“坟”，皆实字也。然以其有高广之意，故《尔雅》、《毛传》于此四字均训为大，“四牡孔阜”、“尔殽既阜”、“火烈具阜”、“阜成兆民”，其用“阜”字，俱有盛大之意。长子曰“冢”、曰“路门寝”、曰“路寝车”、曰“路车马”、曰“路马”，其用“路”字，俱有正大之意。长子曰“冢子”、长妇曰“冢妇”、天官曰“冢宰”、友邦曰“冢君”，其用“冢”字，俱有重大之意。《小雅》之“牂羊坟首”、《司烜》之“共坟烛”，其用“坟”字，俱有肥大之意；至三坟五典，则高大矣。凡此等类，谓之实字虚用也可，谓之譬喻也可，即谓之异诂也亦可。

阁下现读《通鉴》，司马公本精于小学，胡身之亦博极群书，即就《通鉴》异诂之字偶亦抄记，或他人视为常语而己心以为异，则且抄之；或明日视为常语而今日以为异，亦姑抄之。久之，多识雅训，不特譬喻、虚实二门可通，即其他各门亦可触类而贯澈矣。聊述鄙见以答盛意。

与李眉生 同治四年十月十八日

申夫新刻之《聪训斋语》与吴漕帅所刻之《庭训格言》，不特可以进德，可以居业，亦并可以惜福，可以养身却病。阁下重听之恙已全愈否？如尚未愈，除酌服补剂外，似宜常常看此二书，以资静摄。

昔年曾与阁下道及逆亿命数是一薄德，大约读书人犯此弊者最多。聪明而运蹇者，厥弊尤深。富贵志得之人，亦未尝不扰扰焉沉溺于逆命亿数之中。惟熟读《聪训斋语》，可祛此弊。

凡病在根本者，贵于内外交养。养内之道，第一将此心放在太平地方，久久自有功效。近将张公书告舍沅弟及儿侄辈，兹并以奉勖。

致阎丹初中丞 同治四年十一月初五日

潘琴轩来此，弟与之论王伯尊英峙明决，荷阁下激赏非常，此次带勇当能卓有表见，因托伊照料陶镕，并商同扎一处。琴轩以为伯尊必求振奋有为，不可但用旧营，必须另募新勇，改弦更张。因言山东银钱丝毫皆当咨奏，历年均有定式。哨勇薪粮，悉从节省，各营均有定章，未可一旦更改，尤未便一人独优。弟以伯尊必募新营，尽脱东省窠臼。纵不用敝处四两二钱之例，亦须用三两六钱之例。或实系山东之营，而托名隶鄙人之部。若带三四营，除在山东藩库应领例银外，余由敝台津贴若干。长依潘营左右，朝夕不离，全用湘军、淮勇之法，使伯尊得以另开生面，而阁下亦得干城腹心之寄，于奏咨报销亦无妨碍。如尊意以为可，则大致如此。其中细节调停，请阁下督同伯尊熟商办理。

致毛寄云制军 同治四年十一月二十八日

顷胡莲舫同年过此，鬯谈信宿，始知阁下与云仙小有龃龉之由，据所述多由玉左辈从中簸弄。两帅同城共事固难，而粤中好造蜚语亦他处所罕也。

弟于夏末秋初两次奉旨，饬查山东被参各款。现虽派员往查，而委员人地生疏，恐难得实。特专弁走尊处，敬求代为确查，逐条见示。其中最有关系者，弟已略注数字于旁。将来复奏断不占涉阁下半字，务请放心。弟向于查办事件，说人长每增一分，说人短每减一分也。

与朱仲我 同治四年十二月初九日

来函具悉。所论转注，谓戴氏专以训诂解转注，义有未尽，诚为确论。

至谓会意之“老”、形声之“考”焯然已知，而疑许氏合此二字为转注者为失之赘，则窃以为不可。许君固非绝无可议者，惟指“考”“老”为转注，则在不可议之列。尊意“履”本训“践”，其所为践之具者，为转注，是以虚用者为本训，实用者为转注。凡古今文字，何字不可虚实两用？如“屦”字以实用者为本训，而《羽猎赋》之“屦般首”，则虚用矣。“舄”字以实用者为本训，而《鲁颂》之“松桷有舄”，则虚用矣。推之衣、巾、冠、带，皆实字也，而《孟子》之“衣褐”，《周礼》之“巾车”，《史记》之“冠玉”，《月令》之“带弓”，则虚用矣。宫、室、门、户，皆实字，也而《尔雅》之“大山宫小山”，《左传》之“复室其子”，《公羊》之“无人门焉者”，《汉书》之“王嘉户殿门”，则虚用矣。将循“履”字之例，概以虚者为本义，实者为转注乎？抑有时以虚者命为转注乎？

曩尝讥戴、段二家以一部《尔雅》全目为转注，以五百四十部首全目为转注，以为何必六书，只此一书足矣。今来函所述庭训，其病殆亦近之。

不佞窃不自揆，谬立一说，笃守许氏“考”、“老”之指，以谓“老”者，会意字也；“考”者，转注字也。部首之可指数者，如犛部、爨部、画部、眉部、冓部、筋部、稽部、部、部、重部、老部、履部、部、盐部、弦部、酉部皆转注之部也。凡形声之字，大抵以左体为母，以右体之得声者为子，而母子从无省画者。凡转注之字，大抵以会意之字为母，亦以得声者为子，而母字从无不省画者。省画则母字之形不全，何以知子之所自来？惟好学深思，精心研究，则形虽不全，而意可相受。如“老”字虽省去“匕”字，而可知“考”、“耋”等字之意从“老”来而。履字虽省去“舟”文，而可知“屦”“屐”等字之意从履而来。“橐”字虽省去“豕”字，而可知“囊”、“”等字之意从“橐”而来。“”字虽省去“梦”字，而可知“寤”、“寐”等字之意从“”而来。推之犛、爨、画、眉等部，莫不皆然。其曰建类一首者，母字之形模尚具也。其曰同意相受者，母字之画省而意存也。抑又有进者，转注之字其部首固多会意者矣，亦有不尽然者。如“盐”从卤、监声，形声字也。而所属“盐”、“碱”等字，仍不害其为转注之字。“”从欠、酓声，形声字也。而所属之“歠”，仍不害其为转注之字。至于“酉”者，象形字也。本不得目为转注之部，特以“酉”字之才不足以统所属之字，似应别立酒部。而于“醖”、“酿”、“”、“醋”、“醇”、“醨”等字，增曰从酒省，昷声，从酒省，襄声，从酒省，寿声、昔声、享声、离声云云，乃与全书义例相合。盖此等字本不仅胚胎于酉字，实由酒字贯注而来。斯又许君所未指为转注而不害其为转注者也。

此说蓄诸鄙心历有岁年，间语朋辈，疑信参半。以生平于小学致力甚浅，不敢有所造述。因来函陈义颇坚，辄复贡其肤末以相质证，惟希雅鉴。

致吴竹如侍郎 同治四年十二月十二日

本年三月之事，外间纷纷非议倭相，并及阁下。比拟作书询问，而大波旋即平复。弟自交卸督、盐二篆，公事省去三分之二，本可勉力支撑。无如老态日增，说话十余句舌即蹇滞；作字数十，目即昏涩，须停笔少闭乃可续之。久膺艰巨，终必偾事。

阁下精神矍铄，闻与十年以前气象略同，自是静中具有工夫。唯近复调刑部，较之司农尤为繁剧，究之目光，不以多阅文牍为苦否？兰泉久无来信，有传其业已作古者，京中有确耗否？都门后进中有讲求学识、卓然自立者，可否示及一二？

致刘霞仙中丞 同治五年正月初三日

岁序如流，又值正月初三之期。伏想动履康愉，政声益懋。去岁惊波迭起，洞心骇耳，卒能从容出险，不陨厥问，良以为慰。

文辅卿出京过此，具言君子之厄于陈蔡，由朱石樵怂恿而成，怨毒于人，一至于此。

国藩自上年五月奉剿捻之命，即奏定于临淮、徐州、济宁、周家口四处驻防重兵，以静制动，另筹两支游击之师，与贼追逐。建议之时，人亦鲜所非议。秋冬之间，四镇甫有端绪，两游尚未成军，而群贼蹂躏河南，未克驰援，由是中外交讥，疑谤丛集。目下游兵粗就，意欲悉数赴豫，谓可与此贼纵横角逐，或一间执悠悠之口。乃全军尚未西迈，而捻众已窜汉，黄，距此间又二千里矣。不得已，檄刘军门铭传跟踪援鄂，政恐我方南行，而贼又北旋，破寇之方漫无把握。

昔年所部十余万人多系湘军，近日裁撤殆尽；存者不及二万。现在黄州叛变之成大吉一军，即系希庵最亲之部，而敝处徽、休二军，去夏亦几酿巨祸。世变日新，而人情益幻。

下走精力久颓，齿落其二，而余悉动摇；目视昏花，阅文牍至三四纸即须少闭，以节其力，说话至二十句许，舌即蹇涩不灵，久膺艰巨，断无不偾事之理。眷属尚在江宁，今春拟遣之回湘。

云仙在粤，亦无好怀。强寇久踞嘉应，兵将无一可恃，又与瑞、左二公大有乖忤，郁郁思去，又有不能脱然之势。阁下虽处艰窘之境，闻与厚庵水乳交融，此外尚有拂意之事否？僚属中果有相视莫逆，利可断金者否？做一日和尚撞一天钟中惠告一二。

复李宫保 同治五年正月初八日

铭军援鄂，鄙人初亦有意，得省三自请南行之禀而始决，乃适与尊策符合，殊以为慰。又得开营驻防二郎河，外援内守，悉当人意。仲良之事，日内拟即入告。国藩既率幼泉等军入豫，难保该逆不窥伺东路。勋军在宿迁，与徐州刘军为犄角之势，足固淮海门户。江南苟无大警，似不宜将勋军远调。

湖团之事，若全不示之以威，断不足服铜、沛之心，而团民亦视通贼为寻常事件，列于小德出入之科，故将勾贼容贼之王，刁两团驱逐，而令其余各团得以永远安业。一批一示，均经咨达冰案，未知终能妥贴否。俟该二团迁回本籍，幼泉即行拔营，国藩亦于本月行矣。

春霆所用之何元普，业已离营，原信抄览。春霆所短，在用人不慎，取财无制，又立功已多，骄矜自是，敝处当常寓书戒之。

长江水师营制事宜折，业经奉旨交各衙门核议。尊意重在口粮宜厚，作梅重在陆营宜裁，均经叙入正折之内。其提督应归总督节制，则添人事宜条内，惟上下江设两提督，则与初案全翻，难着笔也。

致陈作梅 同治五年正月初八日

近来各处言办捻者，动以数省会剿为辞，而不知三江、两湖及东、豫等省，今惟淮勇数军可战可守，此外并无一枝可以与贼交锋，何会之有？湘勇久成强弩之末，幸鄙人见几尚早，三年以前即致书少泉宫保，言湘勇须陆续全撤，淮勇须留以御寇。两年间，湘军遣撤将毕，幸全体面，差强人意，否则变端尚多，岂仅徽防之闹、成部之叛哉！惟淮军统帅之才尚嫌其少，恐难收拾全局。阁下藻鉴素精，亦曾与少泉谋及，别有足当一面者否？尚求详悉见示。

复郭意城 同治五年正月十六日

去腊接奉惠书，藉审褆躬康胜，泊然物外，岂胜企仰。国藩自奉命北征，初筹四镇之兵，继谋游击之师，诸未就绪，倏逾数月，捻党悉众西趋，于是中外纷纷谤议，责敝部不能与贼纵横追逐。迨冬腊月间，游兵粗已成军，正拟并力西向，专办豫事，而任、赖、牛、李等酋全趋鄂省黄、麻一带，张总愚亦由南阳窜入襄、樊，又有成都叛勇之变，楚事日棘。不得已，檄刘省三一军由周家口援鄂，不特前此所奏十二府州不能自守其说，即谕旨所指之三省亦不能恪遵而自画矣。贼既注重湖北，则淮、徐、济宁、周家口四镇均不能筋脉联贯，自须多筹游击之师，与之往来奔驰。而初议所云，以有定之兵，制无定之寇者，亦终恐莫践斯盲。纷纷如此，何时定乎？

昔岁尝与人言，目阁下为不闲和尚。自去岁谢事，置身在材不材之间，邦政在闻不闻之际，摆落尘缘，萧洒送日，闲中佛国，令人叹羡。东征局巨款，请加中额，欲求大笔代作一折。曾寄书南坡翁为我转达，恐逾十名之数，或干驳诘，曾经议有长策否？

致乔鹤侪中丞 同治五年二月初五日

查圩一事，弟每嘱各员多拿正法，以净根株。盖本籍查拿杀一人，胜于临阵斩擒数百人，查出者，多真正积匪，阵斩者，多裹胁良民也。各委员惑于阴骘之说，惟恐枉杀一人，本怀观望，若各州县再从而掣肘，则漏网者尤多矣。故李牧之事，弟不能不严行批斥。又闻积恶捻目多在英方伯营中，弟拟行文往拿，求尊处先为道达鄙意是荷。

致李宫保 同治五年二月二十七日

国藩以十九到济宁，原订小住三日，即出阅运河五六日，仍回济宁，再由曹、宋以达周口。乃抵济一日，即闻捻众东来，二十二日已人曹县，遍布曹、菏，郓、巨、定陶一带。前与幼泉议定，渠军专办张逆一股，贼东则渠亦跟追而东。今贼入山东已阅六日，而幼泉尚无入境消息，且自二十三日接渠十九日自鄢陵发信后，数日未接续函，殊深系念。岂偶患小恙耶？抑张总愚前队入齐，尚有后股在中牟、朱仙镇一带与幼军相持耶？抑函牍因道梗不达耶？琴轩留四营守济宁，自率七营步队，二营马队于二十七日拔行至郓、巨一带防剿。丁稚璜带五千人防守运河，河长二百六七十里，照料实难周到。湖北任、赖等股窜至太和，省三跟剿，二十日已至汝宁，盛军亦自归德回顾亳州。目下杨鼎勋守宿迁，刘松山守湖团，均难遽动，待仲良所部到宿迁后，究以刘军与勋军合剿为宜乎，抑以与盛军会剿为宜乎？求裁示。吉中八营，以五营守徐郡，调三营防济宁，须俟风波少定，乃能与老湘营合作游兵。其仲良一枝，则须迅速办成，游兵特车马骆驼均难猝办，焦灼之至！何日渡江，望催其军迅赴宿迁，而亲来济宁一会，为要。

眉生到此三日，嘱其即往履任，一切循振轩之旧。振轩条理精密，而有布帛菽粟之概，曾代草湖团拟结疏稿，乃一奏议好手。淮军多才，可慰也。雨生办理盐务，无弊不剔，开旧河影及清厘场灶二事，似须留渠一手经理，暂缓月余赴潮，当无不可。自扬州来者，均言雨生操守甚好，此外皆有贬词，尊处见闻想更确矣。

复李幼泉 同治五年三月初九日

接初七日惠书，知是日鏖战甚苦，幸中间小挫而末后仍胜。鼎军亦于初六日小挫。究竟我军进战追逐本有未合法之处乎，抑系贼实强悍远过于粤匪乎？请体察情形，详细见告。我军新练马队未经见仗，万不能如贼骑之精。鄙人所以屡次告诫，并通行札饬，欲马队后出队一时之久，或一个半时辰，并须距贼在十里外，盖为藏拙之计，亦本古人之法及近人多礼堂法也。此次初六，初七之战，皆系甫经交手，马队即去猛追，迨贼回扑被围，步队始往救援，枪法已乱，即难得手矣。总由不自量，马队之不可恃，不善藏拙，轻用其锋也。以后望阁下与琴轩熟商，专以步队为主。鼎军去秋在丰南全无马队，亦以方城阵御寇，幸保无恙。今两军虽有马队，视之若无此物一般，幸与琴轩熟筹之。

致李宫保 同治五年三月初九日

鼎军于初四日在潘溪渡大获胜仗，初六日在萧家亭接仗先胜后挫，幼泉一军初七日接仗鏖战良久，互有损伤。前此但闻捻匪不如粤匪，张总愚一股又不如任、赖等一股，今张逆精悍如此，任赖又将继至，何以御之！兹将琴轩初四、初六两信，幼泉初七日信及敝处回信抄呈台览。淮军队伍之整，器械之精，迥非各部可及，惟骄矜轻敌之心蕴之甚坚，又于圣人临事好谋之训不甚厝意，欲抑之则恐馁其气。求阁下善为劝诫，俾诸统将皆沈慎好谋，而气不少减则妙矣。

与陈舫仙 同治五年三月初十日

出处之道，亦不可苟。王护院虽不免龃龉，且待新院恰山中丞到任，观其风旨果不致凿枘否。司道位高而无权，处《易》爻三四之地，纵不多凶，亦颇多惧，本难时措咸宜。惟遽行引疾求去，恐柳惠有难枉之道，陈文无可适之邦。似宜姑忍以待时，反求以自责，即不甚获乎上，但能见信于僚属，亦足展布一二。晋省守令中赏识几人，可否开单见示？

与李幼泉 同治五年三月十七日

仆本力诫阁下不可分兵分将，贵军现作守局，即稍分亦尚无妨。师行所至之处，总须多问多思，思之于己，问之于人，皆好谋之实迹也。

昔王璞山鑫带兵有名将风。每与贼遇，将接仗之前一夕，传各营官齐集，与之畅论贼情地势，袖中出地图十余张，每人分给一张，令诸将各抒所见，如何进兵，如何分支，某营埋伏，某营并不接仗，待事毕后专派追剿。诸将一一说毕，璞山乃将自己主意说出，每人发一传单，即议定之主意也。次日战罢，有与初议不符者，虽有功亦必加罚。其平居无事，每三日必传各营官熟论战守之法。张凯章是王之帮办，刘寿卿是王之部将，故二人守王之章程，将战之先夕，必传众营官会议，至今不改。阁下于军事阅历尚浅，如鲍之两层大一字阵，打进步连环，李之不肯轻进，待贼先扑，王之将战，会诸将各献计谋，皆宜深思而善学之。令兄与程学启等，必有独得之秘不可及之处，亦宜博访而师法之。坚其志，苦其心，勤其力，事无大小，必有所成。

致李筱泉中丞 同治五年四月初七日

密启者：

研香治军之才究竟何如？观其历年来牍，议论多而实事少。与何镜海结契最深，力赞韩进春为一时良将。江味根暮年恶之颇深，似非朴实办事者。又观陈俊臣、吴缵先、陈右铭诸君之论，称其号令严明，识趣远大，并谓力抗左帅，不稍屈挠，又似能卓然自立者。二者参考，苟得位乘权，果能宏济时艰否？阁下见闻当确，祈详示。阁下以谋黔为己任，外间亦以此相责。望必须先立数大柱，兆、李尚非柱之劲者。如研香结实可靠，则须加意扶植，否则以多裁几营为是，次青才优学赡，用兵实非其所长，阁下劝令入黔，似非所以爱之，恐适足以累之。渠若欲复原官，贤昆仲与贱兄弟皆可设法疏荐，何必定趋兵之危途与黔之苦地？今事已成局，无可挽回。阁下即须按期给饷，比诸军稍优，以弥补鄙人昔年之缺憾。

湖北近年军事太坏，奏报亦虚。黄陂之役，省三深为不平，二十一日密片一件，抄呈台览。捻匪实亦劲敌，外间多轻忽视之。观铭、盛之胆、智俱优，潘、刘、幼泉之志力坚卓，似捻众当平于淮勇之手。又观其万骑纵横善战，而不轻用其锋，而河南政乱民贫，驱之从贼，则捻之为患方长。鄙人殆不足以了此，仍须少泉出而了之。惟渠离两江一席，则饷事毫无把握，又可虑也。

复李宫保 同治五年四月二十一日

四月初三惠书，维时与印渠、丹初同阅黄河，十三日事竣，十四日由东平州至泰安府察看运河东岸形势，十六日因便登岱，一豁尘襟，十七返辔，十九还济。

张、牛、二程股匪，在徐、曹之交已近一月。十五日幼泉与刘寿卿小捷，解曹州之围。十六日在曹南接战，幸以稳妥获胜。十七日铭军唐镇微有损伤，省三与刘盛藻站队未进，渠尚无信来，有专弁至琴轩处，言之如此。幼泉则有十五、十七两信，抄呈台览。泗、灵、睢宁一带，系任、赖、李允一股，顷檄开营渡淮进剿，与大咨之意相合。又调仲良及勋军赴泗，则与尊指微有不符。然仲良与吴长庆皆郁郁急思一试，未便遏其壮志，且非令多历行阵，亦无从练出本领，蔚为时栋。观仲良、琴轩、幼泉之志气，刘、周、王、杨之谋勇，似捻匪终当平于淮勇之手。而以贼匪之日集日多，愈击愈悍，穷民圩破，从之如归，则流寇之祸殆不知其所终极。来示谓兵以饷为命脉，军火枪械为根本，深虑后路之不可靠。鄙人亦久知饷项关系之重，若雨生不能居留后一席，饷源全无把握，决不肯轻变。目前之局，用将之格少宽，尚非鄙人所难，但恐情意少阂，赏罚不当，亦无以惬诸将之心而作其气。尊处如有所闻，望时时密以告我。敝处向待诸将以诚，不肯片语欺人，不重在保人官阶，而在成人美名。似淮军诸统将亦渐渐识我性情，乐我教训。惟湘军岁发全饷，而淮军不满十关，厚薄不均，耿耿莫释，求阁下设法增加，弥缝此失，至感至恳。

省三两策，驱贼运河以东一议，大失齐、苏之人心，碍难照办；驱贼沙河以西一议，稍为变通办理，有益无损。近有复张子青一信及与省三来往两信抄阅，复仲良信亦抄阅。省三求休息，业已许之。前函令驻扎徐州，腾出刘、杨为游击之师。本日与琴轩商，又拟令驻扎济宁，腾出鼎营为游击之师。

瓜栈改归仪征，自是正办，但长江不能泊船，盐艘尽挤内河，所关亦巨，诸希卓裁。即请台安。

复郭筠仙中丞 同治五年四月二十二日

四月三日得二月二十四日惠书，其时已闻内召之信，欲作一书奉慰，而万绪纷错，不知所言。论雅怀之久郁，则与其在位而忧煎，诚不如去位之解脱；论公道之难明，则是非淆乱，歧路又歧，几不知荆凡之孰存，臧穀之孰善。要之世变方滋，任重道远，早一日谢事，即少一日之咎责，慎毋介介为也。

国潘以二月十九日行抵济宁，群捻亦适以是时麇集山东曹州各属，竭刘、潘等军之力，益以东省防河之兵，始能遏贼不得东渡运河。三月之季，业已计穷四窜，势将西返豫、皖。乃任、赖、李允等股，分窜徐、淮、泗州一带；而张、牛、二程等股，仍游绎于曹、单、定陶境内。各军纵横追逐，该逆巧避不肯轻战，亦复凶悍异常，淮军小挫二次，余皆平平，互有损伤。自张落行诱降，苗沛霖散败后，捻势本已稍衰，三、四两年，僧邸屡挫，贼夺官马至五千余匹之多，自此不可复制。今则岸然勃敌，精骑逾万，殊无破之之术。中夜以思，焦灼无极！

舍沅弟因恩眷过厚，复出任事。鄂中积习太深，督抚同城，断不能悉化猜嫌，殊恐易于见过，难于图功。厚庵在陇，政出多门，本属万分棘手，比闻省垣兵变，尽杀督署幕友家丁。且四面粮路俱梗，即无此变，兰州亦万难久存，渠之所处又倍艰于它省。陇果糜烂，霞老亦旰食矣。

台从以何时还湘？颇有余貲买山以庀岁暮否？仍拟北上京辇，一与委蛇否？陈蓺叔属纩之前有一书见托，其遗集现在何处刊刻？已就绪否？高生想即碧湄，前有数诗见寄，以未知其行踪阙未报答。国藩自离两江，公事减去三分之二，而精力日颓，尚苦其繁，近以捻氛日炽，尤觉郁郁寡欢。天末相思，继见何日！诸希心鉴。

复刘霞仙中丞 同治五年四月二十八日

魏畴先来营，接上年九月惠书，并荷《开成石经》之赐，感愧无涯。自台旆重留关辅，西事日棘。顷闻兰州兵变，残杀湘人颇多，并云督署受害尤惨。不知贞阶果与于难否，钟伯平已抵兰否，厚庵自庆阳回省，尽法惩治否。

筠老不为粤人所悦，又与同事相构，久虑难安其位，亦卒无恙。今之忽然以去，闻系左帅两疏保荐蒋、刘宜抚羊城，不有废者，彼何以兴？近来得筠老信，亦无内造消息，不知果如此否？筠公缠绵悱恻，而心怀颇嫌弦紧，自入粤后，无一适意之事。今戈矛起自同里，不知能自遣否。

国藩接办捻匪已阅一年，贼骑逾万，裹胁日多，专好避兵而行，不轻与官兵接仗，而偶尔接仗，亦复凶悍异常。三月初间，淮军即两次小挫，自后虽屡获胜仗，洎未能损其精锐，殆与北魏之末，暨元末、明末各流寇相近，破敌之方，毫无把握。兹将近日一折一密片抄呈尊阅，可知梗概。鄙人精力日颓，目昏齿疼，不耐烦剧，自度不足了此一股，曾有一函请少帅来此接办。渠深以不兼地方，饷项无着为虑。闻洋人在京要挟百端，势将弃好称兵。计洋、捻、甘回共三大患，殊不知所届也。

陈蔡之厄，来书所指，敝处亦略有所闻，但不知大龟之入日，本由于故侯之汲引。大约讲义理之学，而居崇高之位，则读书、知人、晓事三者缺一不可。某公读书本俭，而又不知人、不晓事、流弊一至于此。吾辈亦颇负清望，尤不能不于此三者猛省而精求之。

致郭意城 同治五年五月初四日

接令兄筠公四月四日来书，并抄寄与左公信及保举十人一疏。以石交而化豺虎，诚不能无介介，然此等只可悯默，终古辨说，亦复何益？有言不信，柳子厚所以致慨也。令兄每遇褊急之时，有所作为，恒患发之太骤。目下自粤还湘，固无应发之事，然亦须阁下善于将顺导之于宽博纡余之域，乃不致以弦紧致疾。此间群捻猖獗，纵横数省，世变滔滔，茫无畔岸。视微咎去官者，乃是善解脱法。贤昆仲饱阅世态，想亦筹之熟矣。

复李次青 同治五年五月初四日

捻匪实乃勍敌，外间轻忽视之，虽僧邸覆亡，众犹不悟。近又有一密片，抄寄尊览。目下中外之患，自以洋务为最巨，其次则甘肃、新疆之回，其次则中原之捻，而捻众纵横腹地，尤为切近之灾，剽悍亦远胜于回。云，贵贼势，视三处稍弱，然亦未可轻视，轻之则我军日懈，贼焰日长。庄生所谓两军相对，哀者胜矣。尚望将之以慎为要。

国藩精力日颓，流寇方炽，自问断难了此一段。在军无事，亦常流览载籍，不敢因侥幸成功，侈然自足。知注并闻。

复李宫保 同治五年五月二十七日

仲仙调度纷繁，诸将无所适从，敝处亦深不谓然。其平日居心行事，不失厚道，惟用兵之道，知人之明，实非所长。闻阁下所与书函，辞旨切直，仲仙曾向昌期谈及，愿寄敝处一阅，继又以其近于陈说是非，卒未抄录寄来。可见于尊处犹有服善受言之雅，而其自处亦无护前争胜之心，阁下亦必鉴察此情，续有书函宽譬慰问矣。仆近日观邻邦调度，如官、乔、吴、李诸公，亦皆号令频烦，忙乱虚饰，与仲仙略无轩轾。日内拟至桃、宿查勘运河，晤时必订约，不宜轻调淮军，清江有警，鄙人与尊处断无不竭力援助之理。三人同舟，舵楼专政，庶几俱捐细故，偕之大道，终克共济也。

张总愚十八日已赴太康，琴轩则称其窜至杞县，大约仍在扶沟等处渡沙河而南。周海舲禀，十七日在永城白龙王庙与牛逆接仗大捷。任、赖一股亦将由颍州上下抢渡沙河，大抵三股皆将窜犯光、黄、六、庐一带。敝处既檄刘、杨、潘、周、刘、张六军分投跟追，又檄鲍军至六安迎剿，似已足敷剿办。省三、幼泉二军必应休息两月，省三自请回援六安，比即复函止之，抄呈台览。王镇一军已批令在临淮附近雕剿，决不远调。省三言，四五千人不足以当一路游兵，自是笃论，然大支劲旅太少，不得已以两小支合击一路。仲良、寿卿均思添营以当一面，以饷绌不敢许也。

致李筱泉中丞 同治五年五月二十七日

淮勇各统领，如省三、琴轩、幼泉、仲良皆志趣远大，卓然思有所建树，于时行军讲求纪律，不肯稍涉骚扰。近惟周海舲名望稍损，昨以一批诘责，抄呈台览。杨少铭顷始出为游兵，不知军律何如？阁下若与诸将通信，务恳将爱民则造福，扰民则造孽之道，谆谆劝诫。仆于各统将，以保护其令名为第一义，银钱等事不掣肘次之，保奖功名又次之，亦经再三申诫，不啻师之教，弟恐太烦则听者生厌，太疏则士卒易忘。再请阁下便中代我劝诫，又多一番警惕。不独目下于行军有益，即将来淮勇遣撤时，亦于珂乡有益也。

复郭筠仙中丞 同治五年五月二十九日

接四月四日惠书，并抄示四纸，具悉一切。与左帅二函，吕相之书，陈琳之檄，聊可摅其义愤，恐难解彼宿嫌。复总署书，似得驭外之要领。借钱一事，总署亦曾有一书见，逮至今未能作答。守不借之正论，则少泉言之详矣，若姑妄听之，姑少借之，饵以有常之利，示以巽顺之情，彼且为町畦，吾亦且与之无町畦，未始非制御之术。然古来和戎，持圆通之说者，例为当世所讥，尤为史官所贬，智者有戒心焉。轮船宜于速购，广求视之，等于家常什器，则不佞主，是说久矣。敬举所知一疏，惟邹伯奇素无所闻。此外，则或见而知之，或闻而知之，鄙人亦得粗窥崖略，不知廷旨如何擢用。方今雅道陵迟，人物渺然，苟有朴学通材，自应次第荐达，以励方来。

此间军事，自张、牛股逆于二月杪窜至曹、郓，任、赖亦接踵东来，往复于曹、济、徐、宋、淮、泗诸郡，始在郓、濮攻扑山东运河，继在桃、宿攻扑江南运河，多方堵御，始能守此衣带之水，保全运东完善之区。五月中旬，各股分投西窜，任、赖由萧、宿以窜怀远，牛逆由永城以窜亳州，张逆由丰、砀以窜太康，其志皆思渡颍渡淮，南犯光、黄、庐、六。现在诸军进止，除李幼泉，刘省三奔驰已久，量予休息外，以潘琴轩、周海舲为一路，刘仲良、杨少铭为一路，刘寿卿、张田唆为一路，皆由豫、皖跟追，鲍军则由固、商、六安前来迎剿。兵力不为不厚，布置不为不宽，但苦马少且瘦，尤乏得力骑将，终无以制其冲突，损其精锐。流寇之技俩日精，官军之将材日寡，诚不知中原之乱何日少定。

杨厚帅入陇以来，殊无适意之事。兰州兵变，戕害湘人尤多，贞陔亦与于难。严办则阖省绿营尽成仇敌，不办则威望一弛，万事土崩。加以粮道梗绝，米石至百余金，种种棘手，恐难遽振。陇果糜烂，秦亦齿寒。观公在位之日，无一好怀，良有难自遣者。若论时事之多艰，焦头烂额，救过不暇，则霞仙之留，未必不为吝；公之去，未必不为吉也。

复李宫保 同治五年六月二十二日

运河非常盛涨，未接各处文报，不知贼踪果至何处，光州、六安已大警否？省三近在徐州，亦因水隔无信，积潦盈途，恐不能拔队西行。刘、杨诸军恐不能跟追光、六，而淮、凤、泗悉成泽国，民房淹没殆尽，难民数十万转瞬又成流寇，实堪忧灼！春霆虽久处鄂垣，而所部于五月十一日自黄州渡江，十六日渡毕，驻上巴河，去固始、六安均不过三四百里。马队帐棚已齐，所短者仅步队帐棚。如其警急，应可由湖北赶发，请其赴敌也。

复李宫保 同治五年七月十八日

国藩以初六日自宿迁开行，初九日自清江扬庄换船，人湖溯淮，十六日至临淮。十五日酉刻，恶风暴起，顷刻翻炮船八号，鄙人所坐长龙船亦万分危急，头篷、大篷均被风裂断绳索，飏去江中，而后船势稍定，乃庆更生。大水成灾，千余里民居荡析，本已伤心惨目，而又逢此酷暑，受此大惊，衰年之身体意绪两非所堪。幸闻刘寿卿在上蔡、郾城等处四获胜仗，张总愚一股大受惩创；琴轩在太康、扶沟等处亦获三捷，任、赖已至洧川、郑州一带，防守沙河之议或可办成，差为一慰。

来示欲令省三回家休息，则断不可。现在苦无大枝劲旅，惟霆、省二军较为可恃，若省三归去，则刘盛藻、唐殿魁又分两枝，亦不能当一路矣。省三自元年夏赴沪，今仅四年有奇，三年冬曾回籍小住数月，亦不为甚劳甚久。凡教人，当引其所长，策其所短。如省三之所长在果而侠，其所短在欠渟蓄；琴轩之所长在坚而慎，其所短在欠宏达。国藩责令省三主持防守沙河一事，而教之以坚忍，正所以勉其海量，进之于淳蓄也。今若听其告假回籍，则沙河必办不成。在大局无转机，在省三无恒德矣。

目下淮勇各军既归敝处统辖，则阁下当一切付之不管。凡向尊处私有请求者，批令概由敝处核夺，则号令一而驱使较灵。以后鄙人于淮军，除遣撤营头必先商左右外，其余或进或止、或分或合、或保或参、或添募、或休息假归，皆敝处径自主持。如有不妥，请阁下密函见告。自问衰年气弱，但恐失之过宽，断无失之过严。常存为父为师之心肠，或责之，或激之，无非望子弟成一令名，作一好人耳。

昔麻衣道者论《易》云：学者当于羲皇心地上驰骋，无于周孔脚跟下盘旋。前此湘军，如罗罗山、王璞山、李希庵、杨厚庵辈，皆思自立门户，不肯寄人篱下，不愿在鄙人及胡、骆等脚下盘旋；淮军如刘、潘等，气非不盛，而无自辟乾坤之志，多在台从脚下盘旋。岂阁下善于制驭，不令人有出蓝胜蓝者耶，抑诸公本无远志，激之而不起耶？淮勇自成军后，多遇顺境，未经大挫，未殉奇节。不因厄则不能激，无诋毁则不自愤。愿阁下愤之、激之、劳之、教之，俾诸统将磨折稍多，成就更大，而鄙人藉以少靖捻氛，免于咎责，受惠多矣。

与潘琴轩 同治五年七月二十日

刘、张湘军一经分防派汛，将来不能抽出游击，自以不分为妥。即仲良、少铭两军，虽经檄令赴沙河西南进剿，但目下大局，专以办成河防为重，如须留刘、杨暂扎沙河之西，亦请阁下与省三会商留之。若河以东有铭、鼎、盛、树四军与之设防，河以西有刘、张、刘、杨四军扼守堵御，似于防河之局更有把握。此公牍所未言者，特以私函奉告，请阁下与省三、仲良、寿卿密函定夺。如贼尚徘徊于河西附近各属，则刘、张、刘、杨四军决当留于河西，与贼周旋，腾出河东四军，得以专力兴工；如贼西窜已远，则鄂、豫有鲍、郭、彭、熊诸军，六安有王永胜一军，亦尚不至决裂。

复朱久香 同治五年八月十五日

前由昌期处寄到密示，七月二十八日又得二十四日惠书，皆以要语，不敢假手他人，病中久稽裁复，歉甚。

英部史、程，名望俱劣，史尤物议纷纷。在怀远与中丞说及，在亳州亦为方伯言之，并闻皖军均有骚扰之弊。诸将历禀近况，咸言皖勇每月仅发银八钱，合之米价等每月才得二两，较之湘、淮各军，亲兵四两五钱、散勇四两二钱、长夫三两者，固有霄壤之别；即较之齐、豫各军，亦尚觉厚薄悬殊，实有难于整顿之处。来示独断独行，为朝野除害，无复待人商办，免致掣肘云云，深感相爱之厚。今日之事，有不能直情径行者，去年两奉谕旨，查办劾去豫抚，今年豫事即多龃龉，不如齐、皖之易于商量。

晚平日兢兢，恐蹈古来权臣刚愎之咎，但思委曲求全，不敢气陵同列也。今年伤暑遘疾，衰态骤增，久任艰巨，必至偾事，贻羞知我，如何如何！

复李宫保 同治五年八月十七日

在临淮接七月二十一日复缄，正值新遘寒疾，旋予二十八日力疾起行，溯淮入涡，由亳州登陆，初九日抵周家口。外感全愈，而元气遽亏，偶一用心，汗出不止，夜每盗汗自汗，肌肤瘦减一半，已附片请假一月。

沙河、贾鲁河之防，似可办成。自朱仙镇以北，至黄河南岸七十里，豫军未能认真兴办，铭、鼎两军慨然代修三千余丈，一日竣工，可敬可喜。刘寿卿与豫兵宋庆和好，彼此力战，以相结纳。目下诸军在豫，省三名望最隆，寿卿、琴轩次之，海柯次之，仲良、杨、张亦无违言，海舲物望较劣。三月曹州之仗，请颁班指等物，闻省三疑其赏滥，仆始知其禀报不确。昨过白龙王庙，查询五月中旬之仗，报亦不确，容当严儆而训迪之。请阁下于盛、开两军加意察访，此外各军皆不至损公令名也。

来函本无猜心。鄙人观省三、琴轩、仲良、振轩等之轩爽，久知阁下待人之光明，惟省三回籍，则大局全坏，不得不激辞力争之。又，幼泉本可竭力相助，阁下似亦不甚催督。军事兴衰，全系乎一二人之志气，故鄙意每望阁下暗为激厉也。

复郭筠仙中丞 同治五年九月初三日

七月五日宿迁途次，接六月初英德赐书并疏稿，诗篇，敬承一切。其时鄙人酷暑小舟，极有行役之苦，旋于十五日临淮遇风，危险异常。带病来豫，具疏请假一月，顷始稍就痊可。

闻台从业还湘上，而霞老亦得乞身长往，果遂耦耕之志。杜陵诗云：五年起家列霜戟，一日过海收风帆。两公自此幸出恶风骇浪之外矣。

此间军事，六月始奏为防守沙河、贾鲁河之举，七月间淮军、皖军竭力兴办，自朱仙镇至正阳关八百里之防，居然办成。朱仙镇以上，豫军分汛七十里，修筑未坚，防兵太少，贼竟于八月十六夜冲破东窜。现又遍扰山东，窥伺登、莱等府，幸运河堤墙修筑坚实，或足以限贼骑。

贱体尚未全愈，衰年困惫，不能速赴徐、济，因奏请少泉暂驻徐州，就近调度。又令舍沅弟偶驻南阳，东西相应，与中路之周家口作为率然之势。虽为鄙人衰病求助起见，于大局亦有益无损。

杨君移疾，左帅入陇，诚所谓遗大投艰。然人皆知甘事之难，而中原流寇尽夺僧邸之良马，纵横难制，则中外视为无足轻重，不才实用隐忧。

与李眉生 同治五年九月十四日

昨十三日已具片请续假一月，除咨舍弟及少泉外，未经咨行他处，盖恐远近纷纷诧讥。将来如请开缺，亦不敢遽请离营，以明臣子倦倦之义。而精力衰颓，不堪再膺艰巨，恐误剿捻大局，亦不能不及时陈明，愈久则贻误愈巨矣。

复李宫保 同治五年九月二十六日

台旆徐州之行，盖亦熟思审处，公私俱无妨碍，然后人告。捻若西窜，齐、苏之事稍松，阁下即可一面回署，一面具奏。所引者平时江督驻袁浦，防河之例，去往久速，由台端权衡斟酌，不取中旨为进止。舍弟之偶驻南阳，亦犹是也。

此次任、赖一股东窜曹、郓，闻较之八月尤为剽疾，未知运河能否坚守，潘、刘能否速到。若仍为运防所阻，则此股势极穷蹙，或可大受惩创。张逆一股西趋汝、洛，春霆到鲁山已落贼后，能不渡黄河入晋，其患稍浅。

洋酋恶阁下而荐恒、谭，此间亦有所闻，正阁下树立坚卓之征。自古为彼族所悦，其后能自祓濯者曾有几人？为千秋计，固自可贺，即为目前，亦当不遽离江南，军民皆得所怙荫。

淮军规模，事事妥善，惟号褂、雨衣、包巾等件俱由上制，而扣钱微多，米价亦摊扣，稍贵。已札眉生禀商议详，祈细筹之。

复刘霞仙中丞 同治五年十一月初一日

接到十月初七惠书，以捻匪入秦，嘱派霆军西援。公义私情，均不容辞。惟闻秦中米粮奇贵，有钱无市，将士视为畏途，而鄙人亦以霆军素乏纪律，入闽者有上杭阙米之哗，赴甘者有金口弃舟之变，恐其偶缺粮食，遽生事端，不欲奏令入秦，反为阁下之累。亦因旬余探报均称贼即回窜，自二十三以后，五日未接回窜之信，二十八乃檄霆军由荆紫关入秦，业经咨达冰案。春霆之不愿赴秦，盖有数端：一则患米粮无出，二则畏剿回匪牵连人甘，三则惧归左帅调度。凡人各有隐衷，不能不曲为体贴。而缺粮尤为切肤之痛，故于公牍中酌参活笔，到万分为难之处，听其中途折回，盖亦不得已而出于此。

乔帅虽到，阁下似尚不能脱然回籍。此却如《易》爻三四之位，动多悔吝，不知阁下何以处之？鄙人所处，与台端不同。前请开缺一疏，奉旨调理一月，进京陛见。拟于腊杪春初北上展觐，一以谢累年高厚之恩，一以请办捻不善之罪。少泉以湘、淮军饷无着，不能离开江南，仍吁恳于少帅之外，另简使臣来豫接办。国藩亦始终留营，以散员周旋其间，维湘、淮之军心，通吴、楚之血脉，绝不作置身局外之想，再三面求，不知能邀俞允否。盖握兵太久，于军心大有关系，不得不委蛇求全，卓裁以谓何如？

承示诗歌诸篇，《苍鹰词》曾由舍弟寄到。读过各篇，风骨遒逸，绝无衰老艰涩之态。东坡谓陈氏精悍见于眉间，岂山中之人哉！政恐岣嵝山神，仍有勒移之日耳。

复李宫保 同治五年十一月初六日

顷接惠书并二十七日大疏，敬悉一切。敝处初二日一片，与尊疏互相发明。鄙意阁下不握星使之篆，于事无损；不握江督之篆，则确有碍于大局。仆不握星使之篆，亦于事无损；并不留营照料，亦有碍于大局。惟另简使臣来豫，俾仆得略分重担。新使虽于淮、湘各军不熟，然凡有调度，在东则与阁下商之，在中则与国藩商之，在西则与贱兄弟商之，似规模不至大变。公则无损于数省之全局，私则鄙人得以藏拙养疴，又不甚见弃于清议。盖七月以来，反复筹思而后出于此。入对之时，必更恳切陈之，不知果蒙俞允否。

任、赖为铭军所困，饥疲殊甚，沿途逃散颇多，抛弃马匹、器械亦不少。此时若得鄂军迎剿，淮军穷追，当易得手。

尊疏谓仲仙军务不长，自是正论。至请饬迅赴新任，未免痕迹过重。霞仙亦深以留秦为苦。关防之送，虽不急急，然亦不宜太缓。将来必为左右力辞此篆，另择能者，其得请与否，自有命焉。鄙人则决不更执牛耳，谬长诸侯矣。

复李宫保 同治五年十一月十八日

敝处复奏之疏昨日已出，于各事似尚不触不背。鄙人于江督、星使、协办三缺，决不肯以病躯尸位其间。故开缺之请，即十疏不获而请之弥坚，虽获遣而不顾。坐实此层，此外更求有益于大局，无损于尊处之道。折末所请三事，自以阁下荐贤筹饷，布置后路为妥。如以令兄小泉调苏抚，或雨生署苏抚，而奏定盐课、盐厘全饷淮军，不作别用，当亦稍可敷衍。照料之说，不过以留营自效，藉塞清议，其实不主调度赏罚之权，即全不干预矣。阁下接办，仆固无不放心之处，即他人接办，仆又岂肯以无效之故将军，更攘臂而越俎乎？

总理衙门连来三咨三信，国藩既不回任，全数移交尊处接办。此两三月之内，阁下既奉专征之命，料简出省事宜，而又有洋务、吏治、盐政三者万端填委，想见日夜劳勋，然鄙人内度病躯，外畏人言，势有不能代阁下分劳者，乞亮之也。

昨专人送信，言鄙意不再守沙、贾两河，实见豫军、皖军之不可恃。子和中丞以九千人交宋镇统带游击，专以是为撑持门楣，断不欲令其修防河于。此外，劣将羸卒，守则必溃，故国藩深知守河之善而不能坚持到底者，此也。

复李宫保 同治五年十二月初四日

寄谕令国藩回任，而于疏末正文全未理会，顷已于初三日恭疏复奏，力请开缺，另简江督。明知此疏一上，阁下必离江境，饷项断难应手，然事机所值，舍此别无奏法。无已，则请阁下密荐贤员，布置后路。设令朝廷仍申去年九月之旧说，以张漕使署督篆，雨亭权漕院，雨生权苏抚兼通商一席，不至掣尊处之肘否？此外尚有良策，调动一二人，可使淮军不至饥饿否？亦由平日用人多取和平一路，不能如左帅之布置后路蒋、周与杨，坚强深固也。然即使张、李、郭、丁为之，亦决不至改弦易辙，坐视淮、湘各军之贫窘而不顾，阁下似可放心出境。贱恙不能为江督，初非矫激之词，即使并无洋务，而一日之精神，已不能了一日之公牍，岂可贸然攘臂下车，贻后日悔！

任、赖二十七日窜近安陆，似将由随、枣出鄂回豫。二刘皆已西行，留幼泉专防回窜山东之用，何如？

曾文正公书札卷二十六

复郭筠仙中丞 同治五年十二月初五日

前得九月惠书，猥以老年抱孙见贺，稍稽裁复。顷舍沅弟抄寄十月一日尊函，痛陈自宋以来言路之蔽，读之乃正搔着痒处。盖自庚申预提下纲之后，今复见此纲之旺，中间铳去几纲矣。船山先生《宋论》如宰执条例时政，台谏论宰相过失，及元祜诸君子等篇，讥之特甚，咎之特深，实多见道之言。尊论自宋以来，多以言乱天下，南渡至今，言路持兵事之长短，乃较之王氏之说尤为深美，可以提尽后有万年之纲。仆更参一解云：性理之说，愈推愈密，苛责君子，愈无容身之地；纵容小人，愈得宽然无忌。如虎飞而鲸漏，‘谈性理者熟视而莫敢谁何，独于一二朴讷之君子，攻击惨毒而已。

国藩白临淮遭风后，抱病月余，请假两次，十月具疏请开各缺，蒙恩准释兵符，交少泉接办，而令鄙人仍回两江本任。贱恙标症虽除，本原已亏，说话稍多，舌端蹇涩，不能多见宾客，多阅文牍，断难胜两江繁杂之任。顷已两次疏辞，如不获命，仍当再四渎陈得请而后已。倘尊怀垂注及之，可向筱泉中丞索取一览。受恩深重，义难以置身事外，只可留营调养。去岁所示，北陌东阡，扶杖观稼，势诚有所不能。

又闻吾乡俗日奢靡，百物昂贵，保至提、镇、副、参者，不甘家食，跃然有鹰隼思秋之意，而哥老会人数太多，隐患方深。阁下细察物理，桑梓不至别罹恶劫否？后进中有好学笃志之士否？尊昆仲果足自给，不须别图生计否？便中示及一二。

复李幼泉 同治五年十二月初九日

来示并令兄信阅悉。外人讥议一层，犹可姑置弗问。“汝宁为适中四战之地，周口守地而非战地”二语，精切不磨。“拔队宜速，进仗宜缓”二语，尤为打捻金丹要诀。少宽阿兄迁延之咎一层，亦颇要紧。鄙人为物议所交讥，盖自初办捻之始两三月，已招众谤，故难挽回。有此数端，阁下自以速进汝宁为妥，敝处即刻办札耳。

复李宫保 同治五年十二月初十日

任、赖贼股初五尚在安陆一带，近日不知窜往何处。春霆自奏请入鄂先剿东股，计当由邓州而南，二刘由唐、新而南，周、张由麻、黄而西，幼泉复赴汝宁，合之鄂兵，实亦不薄，不知能痛加惩创否。春霆不遽入关，拟令寿卿西去，以塞秦人之望。先以函示之，不遽奏咨，恐又以空文贻笑中外也。敝处办就简明清单，本拟年内出奏，惟各单分起而未分年，似嫌太简。兹将折底、单底并送尊处一阅，是否可用，祈核定发还。

复黄恕皆侍郎 同治五年十二月十一日

承来示述及佩蘅兄言，敝处尽可施展，勿为人言所挠，仰荷关垂，感甚感甚。窃观古来臣道，凡臣工皆可匡扶主德，直言极谏，惟将帅不可直言极谏，以其近于鬻拳也；凡臣工皆可弹击权奸，除恶君侧，惟将帅不可除恶君侧，以其近于王敦也；凡臣工皆可壹意孤行，不恤人言，惟将帅不可不恤人言，以其近于诸葛恪也。握兵权者犯此三忌，类皆害于尔国，凶于尔家。故弟自庚申忝绾兵符以来，夙夜祗惧，最畏人言，迥非昔年直情径行之故态。近有朱、卢、穆等交章弹劾，其未奉发阅者又复不知凡几，尤觉梦魂悚惕，惧罹不测之咎。盖公论之是非，朝廷之赏罚，例随人言为转移，虽方寸不尽为所挠，然亦未敢忽视也。

国朝由翰林起家而谥无文者五人，敬求开单见示。镜丈行述，营中偶尔失之，顷寄信至长沙找寻，明春当可拟稿。特学术荒陋，不足表章有道耳。

复刘韫斋府尹 同治五年十二月十一日

承另示讹传一节，殊为可讶。兄弟同膺疆寄，门第太盛，即使事事谨慎，尚不免于疑谤，况时有检束不及者乎？舍弟处望老夫子常惠箴言，俾免咎戾，至幸至祷！

自七月不雨，直至腊底，三江两湖及齐、豫、浙、闽等省大致相同，明岁荒歉之处，为地必广。流寇未平，深虑饥岁乘之。国藩虽得开缺，然不敢作局外之想。此等大患可忧，有倍于捻匪者，想台端有同情也。

复李宫保 同治五年十二月二十三日

接十四日惠书，内有作梅信二纸，殷殷劝驾。二十二夜接十六日惠书，报销单承阅过，以为可用。回任金陵，于国藩私计甚便，惟作星使则告病甚重，回金陵则痊愈甚速，此非取巧而何？纵能瞒过千万人，岂能不为一二有识所笑？且不能多见宾客，多阅文牍，此自知最明，亦阁下所深知者。仆辛苦多年，何必于晚节恋此一官，致损物望？现虽奏明由徐接印，而三月必奏请开缺，一面将印送交雨亭护理。阁下与作梅爱我甚深，毋使我为人所冷笑。从此不居极要之任，或可保全末路耳。至阁下既赴前敌，仆在徐州必将后路妥为照料，俟会晤商定，再行密奏。春霆一军，鄙意欲即留之东路，二十日曾函商尊处。阁下出省后，一切皆应由左右专主，此事是最大关键，请烦妥筹，迅速见示为荷。

复郭意城 同治五年十二月二十三日

国藩不肯回江督之任，实因告病在先，回任之命在后，作星使则病势甚重，作江督则病痊甚速，谓非取巧而何？君子不恃千万人之谀颂，而畏一二有识之窃笑，且方寸先不自许，是以屡疏辞之。又自揣精力日衰，实不能多阅文牍，多见宾客，是以但求解要职以轻责任，不求离营以图安逸。乃数疏上后，外间纷纷揣拟，乃有匪夷所思极可讶笑者，不知长沙桑梓置议何如？世人蹈常习，故偶见有稍异者，便尔惊怪，以谓天下必不应有如此，岂人人之出处语默必稽查成案而出之耶！

致李宫保 同治五年十二月二十八日

张海柯于二十一夜阵亡，实深伤悼！渠临阵每失之太猛，仆每戒之，别时谆嘱。其与海舲同打一路，不料二十一日之战，与海舲相隔二十余里，竟以兵单被围而败。其居心仁厚正派，不避艰险，陨此良将，足为伤心。自初六日郭军大挫，继以二十一日树军之变，贼焰弥长，将来何可收拾？

仆定于初六日起行赴徐，三月交卸督篆，专在后路操练马队，备阁下前敌更换取用。树军队伍抵周家口时，拟令其亦赴徐州，俟另派统领，即在阁下左右护卫数月，再行出战。

海柯之死，国藩与阁下当各奏一折，无论恤典优否，且于疏中旌奖其人，慰逝者于九泉。

春霆、省三、仲良诸军，日内必皆见仗。春、省二人平日皆视贼太轻，阁下亦颇易视此虏。仆观僧邸屡胜之余，自九里关、吕堰驿、罗山数败之后，而遂难再振。淮、湘各军亦本为贼所畏，自三月初六、初七夺我炸炮洋枪，嗣后不复畏我。十月底铭军单县之捷，以为任、赖已残败不堪，十一月初盛军在罗山又称获胜，似大衰矣。而此次郭、张之挫，贼乃凶悍若此，从此凡呈报贼势衰弱者，仆与阁下皆不可深信。且须多为谋画，筹所以不败之法，筹此军虽败而彼军仍盛，随时再振之法。

淮、湘马队不如贼匪远甚，不得不竭力操练。远近责望皆萃吾二人之身，中夜以思，忧灼何极！

致李次青 同治五年十二月二十九日

捻匪势极猖獗，善战而不肯轻用其锋，非官兵与之相逐相迫，从不寻我开仗。偶战则凶悍异常，必将马步层层包裹，困官军于垓心，微有不利，则电掣而去，顷刻百里。故我有大挫之时，而贼无吃亏之日，其难办有数倍于长毛者。不谓衰惫之年，遇此棘手之事，恐湘、淮各勇均不能了此贼。身名不能惜，大局殊可隐忧。

龙阳易笏山太守佩绅，曾闻王子槐侍郎及霞仙中丞盛称其贤辛酉带勇入蜀，所如不偶，迨汉中败挫被劾，尤为困厄。本年开复引见，分发贵州，因道梗不能进省。可否留于贵军，襄办一切？即以到营之日，作为到省之日，伏乞卓裁。

复李宫保 同治六年正月初三日

顷接二十九日惠书，具悉一切。所论霆军及西北事，均得事理之平。惟国藩自乙夏以洎两秋，自度才力万不能顾晋、秦，并不能筹直隶，曾经五次具奏。去冬以来，忧谗畏讥尤甚于昔，觉吾二人可不顾陕西，而不能不顾山西，贼一至晋则京师震，恐吾二人同为世所唾骂。晋省军政之坏，不可名状，陈舫仙有信一件，抄呈尊览。自海柯徂谢，敝处亦深知无人可以拨赴河、陕，但以明季流寇入晋可为殷鉴，故寸心刻刻以山西为虑。其应否拨营防晋，统俟节前后相见再行面商。

仲良吃尽辛苦，而功不甚著，殊未称意，敝处不径调者亦正为此。然此等人实不可得，总须强之治军耳。

致陈舫仙 同治六年三月初一日

王方伯内召，李公亦去位，尊处当不甚掣肘。惟胡莲舫以京员而署晋藩，公事颇生，未必惬人意，于中丞处尤虑难期水乳，但于阁下防务诸事应手，即为至幸。阁下一函而二君去职，以后恐为众所嫉忌，务望倍加小心，以勤、廉、谦三字自矢。勤而不自言其劳，廉而不觉其介，谦而出之以真朴之气，乃不犯人之忌，亦即保身之道。舍沅弟到鄂后，裁撤多营，易以湘勇，密劾唐君，旋及官相，实由自信自负太过，全无谦谨敬畏之意。今郭子美伤败，彭杏南覆亡，而春霆亦与之龃龉，又有署中失火之变，万矢齐集，众谤交加，仆深恐其忧伤太过，或致心疾。望阁下作函寄鄂，多方宽慰。尤望阁下于勤廉自持之外，专在谦谨上用功，并矢卧薪尝胆之忱，求于军事中有所建树，一以免怨家之指摘，一以代舍沅弟稍雪耻愤，至嘱至嘱。

复李宫保 同治六年三月初四日

闻二十四五鄂中贼尚在陂、孝一带，意欲偷渡汉水，图窜巴蜀。若果渡汉，则湘、蜀皆震，势益燎原矣。阁下虽未履楚督之任，而目下鄂祸孔棘，大旆似须径驻襄、德等郡，以作士气而保楚饷，不仅为令兄与舍弟计也。

捻患日炽，已有石达开、陈玉成盛时气焰，官军不可再有疏失。淮军好用开花炮，论者多谓于剿捻无裨，请阁下悉心体察一番，应否去大炮而加长矛。又郭、彭大败，似均无营垒可以退守，应否仍用昔年修垒自固之法，均祈卓酌。

国藩在瓜洲守风二日，今日用轮舟拖带出江。北征无功，而时局日危，真觉愧对江东，望贤者为我雪耻也。

复李宫保 同治六年四月二十日

前敌饷项，四关已有着落，五关亦所少无几。朱南桂、刘连捷俱肯来带队，娄云庆亦可南来。二成洋税奉旨俞允，今岁饷事似不至误。惟枯旱太久，二麦已伤，早稻已失，若再不雨，晚稻亦将失望，苏、皖两省百万生命悉悬于此。鄙人德薄，久尸高位，寸心焦灼，阖城皇皇。不知齐、豫麦收如何？

宁、沪协解甘饷三万，左帅必大战争，然通盘筹画，实不能再有增益。子青索助少许，拟于江北厘金项下月以五千济之。清江防务于全局大有关系，义不容辞。

扬州设防系因二月之警，安庆纷纷迁避，故令质堂兼顾扬郡。其不能北行，则系徇苏州官民之请。昌歧北赴徐、济，俟贼踪果过汴东，再行檄饬遵照，当不为迟。马德顺已至尊处否？其才究可统马队若干？请阁下饬令先招二三营，兼使弓箭。仆在外年半，而马队毫无调理，至今抱愧。阁下当苦心经营，不可再因循也。春霆病势甚重，尊处复奏求奖护之。

复李宫保 同治六年五月十二日

连旬亢旱不雨，忧皇无措。捻逆至南阳后，向西向东尚无确信。然决向山东，自无疑义。运河干枯，处处可以徒涉。齐之东三府，苏之里下河，该逆垂涎已久，此次恐不得免。

盐河无水，南北盐均不能出场二事，已为非常之患，而农田巨灾，更无论已。近闻徽、宁、池、太均已得雨，浙、湘、江西皆有丰稔之象。惟安、庐、淮扬、常、镇、江宁及湖北受害最剧，岂舍间与尊府兄弟均以德薄位高，上干天和，累及斯民耶？思之忧愧无地。

春霆之病，断无生理，幸而苟延，亦须回蜀调养经年。其部下各分统公禀，颂宋而诋娄，明目张胆。若勉强以娄统之，必生他变。宋君柔懦，将听客之所为，何能得力！鄙意竟将霆军全数遣撤，撤毕乃令娄君另招一军，仿照霆军家法，绳以淮、湘纪律。其著名骁悍之谭胜达、唐仁廉等，或调至尊处，令其分带三四营，拨隶省三、寿卿部下，如其不愿，亦即听之。阁下如以为然，俟接到复示，当由敝处主稿，会列阁下暨筱泉、沅浦前衔，先行遣撤。目下事机未顺，不求立功，先求免祸。

十一日勋军之挫，此间有委员接到该军帮办之信，似是大败。而尊处奏报汇叙于胜仗折中，颇有代少铭掩饰之意。闻左帅力诋仆与左右讳败饰胜，捻匪猖獗异常，而吾二人之奏犹是轻描淡写云云。以阁下豁达英伟之度，何患驭将无术？如少铭中等之材若曲加庇护，不特为左帅所讥，即省、寿、琴、良辈亦未必帖然悦服。祈卓裁，斟酌出之。

复李宫保 同治六年七月十五日

接初六日惠缄并抄示与张青帅来往信三件，又从初七公牍中阅沈宏富与省三信件，知捻匪已猛扑胶莱河沿，东军不可深恃，势必窜出。再议倒守运河之局，运河地段太长，从前防守东岸，则自桃源以下，仅守成子河之横圩二十余里，即已直接洪泽湖；今日倒守西岸，则自桃源以下直至海滨，添出五百余里，实无许多兵力可以分防。就目前而论，六塘河河宽水深，自仰化集而下，即可无须陆兵防守；就将来而论，黄河以北之六塘河，九月必将枯涸，黄河以南之射阳河，十月亦将枯涸，是桃源以下五百余里皆须陆兵分段设防，安得此数万防兵？且即使阜宁以下之射阳湖不甚枯涸，而自桃源至清江百二十里，张漕帅部下兵仅数千，已觉不敷分布，自清江至淮安五十里，自淮安至阜宁百六十里，又岂仅王可陞之五营、欧阳利见之三四营所能分布此二百一十里乎？国藩观青帅两缄，似尚近理，而阁下复子青之缄，于桃源以下至海滨五百余里，筹算似未甚周详。即桃源以上，幼泉以十七营而防百七十里，浙军以六营而防五十里，水涸时均嫌太单。国藩反复计算，倒守运河之局，兵数不敷甚巨，而自清江至阜宁二百一十里，阳、王两镇九营尤为不敷分布。此鄙人分内应设之防，更不能不熟商者也。请阁下再加筹审，如果胶莱河之防被贼冲破，则须预派劲兵助黄、王、欧阳防守里下河门户。倘待六塘河既涸之后乃议此着，恐缓不及事矣。特此细商，敬乞裁夺。

复李宫保 同治六年七月二十一日

近日别无警报，想初十以内胶莱河防稳固。若宋、开等军到齐，防局已定，再议进剿，当可得手。惟酷暑已近一月，将士极可怜念，荩躬恐亦难胜，廑系曷已！

刘岘帅咨商减协霆军之饷，敝处昨复一函，抄呈尊览。阁下如与岘庄通信，亦请恳切求之。

唐仁廉、曹志忠将至尊处，请阁下即令招马队若干，免致告示及札中语或至失信，为诸将所议。目下用马队者，自以马德顺及省三二人为在行。省三正在十分吃紧之际，无暇他顾，唐、曹二人自须令与马镇同驻一处，认真募练。马镇现在何处？仆观四镇之地，惟徐州最好操习马队，较胜于淮、济、周口，阁下以为何如？至添马队之口粮，合江西、湖北计之，每月二万，必不至误，阁下放手办理可也。胶防得手，如天之福，万一差错，不必过于焦急，须从马队痛下工夫耳。

致王叶亭 同治六年八月初二日

此间自五月二十日大雨后。农田沾足，直至六月二十日雨止，亢晴一月，又有旱象。七月之季，连获大雨，若运河堤不溃决，通省约有七分收成。淮勇困贼于胶莱河之东北已及一月，似亦可望得手。余日夕所虑，在此二事。前此酷热四十天，深以为苦。幸岁事与贼情尚无恶耗，此心得以稍宽。

纪鸿于五月二十六日起程，六月初二日至鄂署，十九日抵家，七月初八赴省乡试，与纪瑞侄等并住黄宅。纪泽有禀来请示，已令其于中秋后来此省觐，家眷则无庸东来。以余身体衰弱，不欲久居此官也。

甥在京寓居何处？择交果能得益友否？“勤俭敬信”四字，刻刻宜自循省。进德修业，皆以此四字为体，慎择交游为用。榜发不中，迅速出京来江；如其中式，余必付银至京，以资接济。

与陈松生 同治六年八月初三日

愚近日精神迥不如前。说话稍多，则舌端蹇涩，中气接续不上；阅牍稍多，则心若疼痛不能堪者。实不愿久居此繁冗重大之缺，而又不能遽图退休，惟恐衰老之年蹈于大戾，常用兢兢。

尊庭近多不顺，亦惟以坚忍平和处之，不可过于焦急，反致有损身体。至嘱至嘱！

致李宫保 同治六年八月初七日

用兵之道，最忌“势穷力竭”四字。“力”则指将士之精力言之，“势”则指大计大局及粮饷之接续、人才之可继言之。目前可恃者，自以铭、鼎两军为最。然两军驰驱太久，又屡次修墙挖壕，皆认地段之最难者。士卒之精力，盖将竭矣。若再以该两军倒守运河，必又认地段之长者难者。军士之力太竭，恐以劲旅而变为赢卒。若铭、鼎两军不认防运之责，它军尤无可恃。为淮军略留有余不尽之力，必须决计罢防运之议，永不筑墙修壕，除追剿之外，或有休息之日。纵不能为淮军保常新之气，亦不至疲癃而不可振。愿与阁下反复图之。

至后路粮饷，仆与作梅筹画，今年尚可支持，明年断难接续。须裁减步队万数千人，方可为继而势终不穷。请阁下默为运筹，至以为祷。

致王叶亭 同治六年八月二十六日

贺胜臣回，接到复书，顷又接七月二十日由信行寄来之信，几五十天始到。知甥寓永光寺，惟与抚屏最密。近想三场完毕，诸事惬意为慰。

捻匪自胶莱河窜出以后，蹂躏淮海一带。众意不欲倒守运河，李少帅采省三之说，坚欲防运而歼之于东路。盖放之运河之西，亦茫无把握。

鸿儿八月初有一信来，体气虽未复元，尚足支撑。湖南题目，尚未得闻。承寄送参枝，服之甚好。百换八十换者，余意不欲多购。尝谓督抚等贵人，无不好服参茸珍奇之药，而却病长年者殊不多见；无不好收苏、黄、赵、董之书，米、倪、唐、仇之画，而真赏实迹者殊不多见。故余于此二事，不甚笃好，不欲假充内行，亦稍变富贵人之积习耳。

致黄莘农中丞 同治六年九月初八日

侍回任金陵，倏逾半年。孱躯衰态日增，不能多见人客，不能细核公牍，实属瘝官旷职。以捻患方殷，未敢轻言引退，然时时以不称斯位为惧，如负重咎。

上年薄致菲仪，略表微忱，于昔年艰难之际阁下代筹巨款，未能酬谢万一也。乃蒙远锡珍裘，尤抱不安。兹备菲仪五百金，托文辅卿观察转呈，伏希莞存。阁下退处山林，断不敢劳酬答，倘复言及报礼，必将前赐之珍裘一并璧还。幸勿客气，诸惟心鉴。

复郭筠仙中丞 同治六年九月初八日

捻逆之势日张，少泉始拟困之胶莱河之北，聚而歼之海隅，自七月二十日突出胶莱之外，又拟防守运河，遏之使不复西。胶莱河仅三百余里，尚被冲出，运河千有余里，更无把握。自朝廷及三四知好皆劝其早罢守运河之议，少泉亦知守运良非至计，惟舍此亦别无制贼之方。淮勇疲乏已极，而外闯之责言日苛，捻党之凶焰日炽。江南民困已深，而湘淮之正饷日增，京协之杂款日迫。以孱躯当此艰巨，实不知所以善其后。鄙性畏热，自六七月来，见客极少，两省调阉差者近二百员，一概谢绝不见，公牍都未细核，间亦师涿州贤牧之所为。似此瘝官旷职，而其势又不能遽尔引退，内之惭沮，外之殃咎，盖交生互发而未有已。用是尤羡公之决计不出无可易也。

移居皖南一节，儿子纪泽信来，亦有此意。顾天下滔滔，孰是真可安处者？近日两湖无根之民纷纷至皖南开垦荒田，将来沛县湖团之乱，肇庆土客之斗，必且见于皖南。与其远徙而同归不靖，不如安土以听其自然。

麓西所陈盐务，比亦略见施行，而洎无寸效。如筱泉及舍沅弟帅鄂，可谓至亲矣，而稍与之言抑川而伸淮，即筱、沅亦不免长虑却顾，况其下用事诸人无不利川旺而淮滞者？用是二年以来，淮销极疲，而阁下又不肯来助我一提万年之纲。奈何奈何！

复李宫保 同治六年九月十七日

顷接大咨，知潘道伤痕已痊，宋镇亦杀一人论抵，全案即结，未伤和气，至以为慰。此虽小事，却有关系。豫军、皖军和睦，东军虽有嫌衅，大局自无所损。

后路饷项，接雨生密信，言中丞吩示州县，不准再提下忙。作梅述远翁面嘱之言，甚有难色，计明春必不如今年之充裕。然使苏境有可生发，鄙人当能设法提用，所虑者，罗掘殆尽耳。阁下幸无以后路为虑，专殚心于前敌。第一贵忍辱耐烦，次则贵得人和。淮军与各省之军宜和，淮军与淮军尤宜和协，无纤芥之嫌，不患剿办无起色。

致李宫保 同治六年十月初六日

仆自九月十六抱恙，半月不出内室，顷始痊愈，出办武闱监临事件。本属奉行故事，而又为雨泥所困，殊增闷损。

琴轩九月初四之战，得阁下复奏一片，始知其详，可敬，可危！以后铭、鼎同剿一路，当可立于不败之地。杨、郭同剿一路，少铭调度较优，子美是否可统多营，尚难预决。目下贼窜泰安，又将北扰济、青，或截或追，或防或剿，竟无可操之胜算。想见荩筹日夜苦思，艰难忧瘁，无人共喻。来示谓中外倚鄙人为砥柱，仆实视淮军、阁下为转移。淮军利，阁下安，仆则砥柱也；淮军钝，阁下危，则仆累卵也。

至中外交涉之事，半年以来，仆皆循阁下之绳墨，幸无新奇寻衅事件，尚免陨越。明岁换约，应敏斋及各关送到条议，敝处商之筱岚、义臣，加答其上，交二孙携至总署，听候核夺。大约有关商民生计者，但以“为民请命”四字与之朴实说去，始终不移。在我有真挚之情，亦不致遽激各国之怒，似与来示所谓“贵有至理、不掉虚机”者稍相吻合，卓见以为何如？

眉生传述尊论“作梅论事不能曲折赴题，于淮军亦甚隔膜”云云。仆于淮军琐事，好商决于作梅、雨生两君，以后仍当亲为裁处，斟酌出之。

复彭宫保 同治六年十一月初六日

连接数信，久未裁复，愧悚无似。捻匪徘徊山东，方以冬深冰坚渡黄北窜为虑，幸十月下旬气机大转，刘省三一捷于安丘，再捷于赣榆，其收降之贼目竟于二十四日击毙任柱。捻中去此巨酋，与粤匪去四眼狗相似，，深堪庆幸。

舍沅弟已于十六日奉旨，准其开缺回籍调理，郭远堂调补鄂抚，何小宋护理。如贼不能渡运而西，鄂事当有转机。否则，兵灾、旱灾、水灾之外，近又有非常之火灾，鄂几岌岌不可终日矣。各营补缺履历，惟少泉处未到，仆已写信催之。

复李宫保 同治六年十一月十八日

前闻击毙任柱之信，外间颇疑不确，仆得省三亲笔一函而信之。旋得阁下初一夜函，欣慰无似。仆前不以倒守运河为然，今或将赖此以收大功。昔年不以救援常熟为然，厥后克复苏垣即基于此。可见军事无险着，斯无奇功，不宜太平稳也。日内续有胜仗否？事机甫转，正如大病初愈，尤宜加倍慎重。黄河之防，振轩以为有把握否？阁下驻扎济宁，尚可照应黄防，似不宜再移南路。未过惊蛰以前，似不可弛黄防之兵。闻枭匪全数投诚，直隶兵力亦稍厚矣。

来示言筹饷有劳，仆实不善筹饷。今年幸得敷衍无误者，一则境内平安，本省无耗费之巨款；一则协饷斟酌，别省无强夺之大宗。入数则阁下所定之规模，未增丝毫也。

娄、邓两军，其将才不过昔年朱、唐之流。调赴山东，未必得力，留鄂则稍资防御。顷陈由立等克扣饷项，又有东津湾之变，令兄欲久留于鄂，而廷旨切催东征。此军或鄂或东，应由阁下主持，内而具奏应调之缓急，外而商鄂出境之损益，皆须阁下定夺。仆但助催江西协饷，不管调度也。仆近精力日颓，申、酉后每有头晕舌涩之症，见客极少，公牍亦难细阅。顷儿侄辈前来省视，略慰岑寂。惟刘、潘屡捷，怀抱一开，李镇殉节，寿卿困顿延绥山中，则仍廑系悬悬耳。

复郭意城 同治六年十一月二十日

得十月朔日惠书，敬审以桑梓多故，复出从事幕僚。哥匪之外，又有斋匪，所在蔓延。吾乡未形之患，诚不知其所极，然亦只宜批卻导窾，以无厚入有间，未可概用斤斧陵节而施。舍澄弟在湘乡办理哥匪，则排击不中理解，徒足以坚胁从者从逆之心，而枭桀者或多遁匿，无辜者或遭刑戮。国藩前恐激之生变，寄书邑侯刘明府，概从宽弛。顷又致函韫斋中丞，申内严外宽之说，在湘乡专主一“宽”字，其有真正头目须予严惩者，则拿解省垣，听候中丞委审定夺，不知韫帅以为然否？窃意湘乡果办理得法，则他属之哥匪易戢；哥匪办理得法，则通省之斋匪亦孤。欲湘乡之悉就范围，则生杀之权当操之抚帅；湘邑不准擅杀一人，狱讼之权当操之邑侯。局绅不准擅断一狱，此湖南之福，亦寒门私家之幸也。望阁下佐中丞力为主持。他省或可放松，惟湘乡举动纤悉，必使抚署呼吸皆知，明以了之，静以镇之，或可化有事为无事耳。

东路捻股自十月二十四日击毙巨酋任柱后，贼焰日衰。刘、潘、郭、杨诸军追至青州等处，若再能大创数次，该逆进不得掳粮，退不能渡运，或当有投诚者。直隶枭匪存者无几，而官相顷有署直隶之信，不知印渠何故开缺。近日厚、霞、筠、沅次第去位，而印复继之。吾乡极盛，固难久耶？思之悚惕。

复李宫保 同治六年十二月初九日

顷得初三日书，抄寄省三二十八日捷报，知寿光弥河大胜，全股擒斩将尽，即日红旗入奏。大郁之后，旋即大伸，何其速也！犒赏银两，作梅言前接阁下信，有饬备五万之说。渠因昨已解去铭军二万，兹于平余项下续解四万，凑成六万，仍俟阁下犒赏，定发若干，文牍到日，如数筹解。军事早了一月，省却无数巨万。赏项虽多，决不敢吝。常镇亩捐无可指拨，当从他处设法也。仆日内本拟至扬州一行，因闻郭中丞初七自苏起程来宁，不知有何要件见商，是以少留候之。

复郭筠仙中丞 同治六年十二月二十日

前接惠书，具悉抱孙大喜。而哲嗣所拟闱墨，亦已斐然可观，至为庆慰。此间近事，自十月二十四日投诚贼目在赣榆击毙任柱后，贼势遂尔瓦解。十一月淮军屡获胜仗，最后寿光弥河之捷，杀贼逾万，解散尤多。贼乃不复能军，狂奔四窜。腊八日有二三千窜出六塘河，已冲过者约近二千，由清江、高、宝突犯扬州。水陆官军前截后追，歼毙解散一千数百，生擒巨酋赖汶光。余匪百余骑由六合、天长窜至盱眙，剃发四散，当不复能再振。其未冲过六塘河者及奔窜迟钝者，沿途投诚不下二万余人，安插颇不易易。东股众近十万，大致已就肃清。惟西股张总愚一支，于冬月二十三日渡黄窜晋。左、赵两帅及陈舫仙均交部严议，若非李部淮军腾出数万劲旅，则畿辅亦属可虞。

近日湘中疆吏，动多罣误。印渠谨厚劳勚而获谴最重。芗泉奏明不受韶关规银，而所提藩运两库公费银两，被督署纠劾降调，岂好还之理然与？抑省运盛极而衰，不可强与？

小儿天资鲁钝，拟唤令来署读书。意欲于湖南请一良师，专择精于八股、笔仗夭矫挺拔、可医肤庸之弊者，而又善讲善改，耐烦引诱。尊意如有其人，则请荐之，与小儿同舟东来为荷。

致周缦云 同治六年十二月二十二日

前此面商前后《汉书》，每卷之末一叶刻一戳记，云“金陵书局仿汲古阁式刻”，昨见局版尚未添刻。请即饬令以后各卷皆须增刻，以前各卷可补者补之，不可补者听之。仆尝论刻板之精者，须兼“方粗清匀”四字之长。“方”以结体方整言，而好手写之，则笔画多有棱角，是不仅在体，而并在画中见之；“粗”则耐于多刷，最忌一横之中太小，一撇之尾太尖等弊；“清”则此字不与彼字相混，字边不与直线相拂；“匀”者字之大小匀，画之粗细匀，布白之疏密匀。既系长远之局，须请局中诸友常常执此四端，与工匠讲求，殷勤训奖，严切董戒，甚至朴责议罚，俱不可少。自然渐有长进。或写手略分甲乙，上下其食，伏候卓裁。至卖价不妨略昂，取其赢余，以为续刻它书之资。请酌拟一价，仆再核定张贴局门，使人共知工匠之殿最。赏罚亦请酌议条规，即皮板开刷等事均立章程，以便遵守。

宋体字书刻之精者，如汲古阁《乐府诗集》、《揅经室集》之类，须觅一二初印存于局中，以作榜样，吾辈留心物色可也。

与李眉生 同治七年正月十一日

申夫在鄂，属吏乐其摆脱官场习气，同僚亦敬其清操。到湘后，誉望更胜于鄂。固早知其必能如此，但不知果能勤理公牍，丝丝入扣否？

东捻之平，省三实著奇功，而赏与英中丞同等。外议稍觉未惬，意李帅或不能无介介。乃顷接渠书，夷然不以置怀。胸次广博，亦近日之进境也。

尊病虽深，断非竟不能痊者。治之不可服药过多，静坐调息，所谓内功、外功者试行一二，徐当有效。阁下向好为诗，诗中有一种闲适之境，专从胸襟着工夫。读之但觉天机与百物相弄相悦，天宇奇宽，日月奇闲，如陶渊明之五古、杜工部之五律，陆放翁之七绝，往往得闲中之真乐。白香山之闲适古调，东坡过岭后之五古，亦能将胸中坦荡之怀曲曲写出。仆自问胸次洗涤不甚后于古人，而束缚尘埃，曾不得宴处观物，作为诗章，一写吾心之所谓浩然者，私居深念，常用不怡。阁下襟度豁朗，度越流辈，及此谢病闭关之时，正好习静寻乐。以为进德之方，即是长生之诀。异日或仕或否，皆将受用无穷。若偶作诗篇，抒写胸臆，则更补鄙人之阙憾矣。

复李宫保 同治七年正月二十三日

顷又见大咨十二日复奏之件，大旆即日督率诸军渡河北征，公忠笃棐，视国事如家事，良以为敬。而省三累年之勋劳，缓急之可倚，亦为申叙一二，绝无吞吐郁悱之辞阑入豪端，度洪而心细，公私曲尽肫挚之忱。经年不见，德量弥自此远矣。

张逆渡黄后，寿卿追剿屡捷。闻火器抛弃殆尽，贼颇穷蹙。自入魏、邢各属，千里平旷，湘勇自难得手，不知贼焰近复何如。以雄军与楚师东西夹攻，又有直隶晋豫之兵弥缝其间，殄贼之期，计当不远。

前此尊意欲借洋商银两以为遣资，如果办成水师，亦多应撤之营，或须酌拨少许。请尊处便中一为附奏。

印渠获咎之重，专为枭匪迁延乎？六军虚縻乎？抑别有所谓乎？尊处复奏预筹修约疏，乞抄示。

致刘岘庄中丞 同治七年二月二十六日

印渠制军以十七日至敝处小住三日，二十日返棹，二十二日已过芜湖。东北风多，不久当可抵浔。渠意不愿迂道南昌。弟述尊处延跂之殷，渠恐江西熟人太多，惮于酬应。不知果可与阁下勉图良觌否？

闻带勇回籍之举系官相密片所请，陷阱下石，相煎太急。顷富都统陞来此，代为不平，并称印帅受穆公之陵侮，人所难堪，而直隶之官绅军民无人不服其忠勤而惜其去。弟于印帅归时，欷歔不忍别。闻富公之言，尤为感慨。仕途险巇，使为善者增惧。想阁下必有以厚慰之也。

致刘省三 同治七年二月二十九日

雨生中丞顷来此间，出示阁下与渠书札二通。不惟忠言戆论，披肝沥胆，令人起敬，即其字里行间，一种英姿飒爽、天趣洋溢，亦使人爱不释手。惟少帅之于阁下，实人间罕逢之知己。虽罕虎之于子产，仲谋之于公谨，不是过也。阁下纵有抑郁未伸之抱，未可怨及少帅，《诗》所谓“不宜有怒”者也。贵部若不渡黄北征，终恐少帅勋名减损，且铭军久驻滩上，终非了义。尚希内断于心，及早转圜，无任感盼。

致丁雨生中丞 同治七年二月初五日

金陵小聚，畅所欲言，深以为慰。别后阴雨如故。本日西风放晴，或可暄暖兼旬，保此麦稼。

马榖山咨称浙漕缺少沙船，辞意甚为激切。敝处咨请阁下亲临沪上，经理此事，盖恐他人不能深知洋船之关键，或致迟误。又闻台旌本有赴沪之意，故尔冒昧奉商。晓莲接敏斋信，言江苏沙船已足敷用，此后再有沙船，先尽江北装漕之用。鄙意江北之米尚未到沪，浙江之米抵沪已久，即舍己而先人，亦顾全大局之道。请阁下察看卓夺，或将续到沙船先尽浙江，抑或浙江与江北均令半用沙船半用夹板，统候鸿裁。敝处去年复总署信，以为沙船运漕当可不致阙乏。如果迟误，殊愧虑事之疏，望阁下弥缝而挽救之。

江宁七属亩捐，此间拟于闰四月初一开征。仆恐亩数隐匿，暂缓查造册串。阁下精于治事，善于用人，请多派廉明委员来此认真查亩，并须谆嘱各员，预定赏罚。不可虑与印官龃龉，稍存客气，以致办无实际。

至江苏水师，重在外海，昨已与阁下详晰言之，顷有复总理衙门一函，并原信俱抄呈台览。请阁下就近察看询访，详议章程，以凭会奏。

致李申夫 同治七年三月十四日

湖南近岁保至一二品者过多，携资回籍者亦颇不少。习俗奢靡，随意花去，仍自无以为生。又有哥匪诱煽，论者谓吾乡将不免于兵劫。昔亦曾与阁下论及，近来察看，究竟何如？果如众意之所虑否？

闻唐桂生之兄义谟病似疯症，系因徽州闹饷，徐州提讯，过于惊恐所致，闻之不胜恻然。其家近状何如？颇有余资足以自赡否？易芸陔当知其详，乞细询见示。仆待部将不尚姑息，间失之严，自不能无怨言。所自信者，患难相恤之念历久不忘。唐家如果太苦，尚当设法周济之。朱云岩所处较丰，则此间有所闻矣。

致陈舫仙 同治七年三月二十九日

阁下此时所处，极人世艰苦之境，然古人所谓：“素患难，行乎患难，亦君子居《易》中之一端。”《易·需》二爻，处险之道曰“衍”。《晋》二爻，处险之道曰“裕”。“衍”与“裕”，皆训“宽”也。阁下宜以“宽”字自养，能勉宅其心于宽泰之域，俾身体不就孱弱，志气不至摧颓，而后从容以求出险之方。

近来戍新疆者大约皆在甘肃。不知甘省停留尚有几员部中催令出关者，不知各案宽严何如。令弟续查之件，不知获戾否。系念殊深，便中示及。

复李宫保 同治七年闺四月十九日

闰月四日在苏州行次接前月二十三日惠书，嘱催省三赴营。次日即奉寄谕，十一日抵上海，专弁持函坐轮船至裕溪口登陆，驰至刘宅守催。十四日因会同雨生有复奏之件，即附一片，复奏催省三事。十五日轮船回宁，十八日始接读尊处请饬省三回营之奏，与敝处一片微有不同。盖仆在沪晤徐薇垣翰臣，询及京师物议，于左右不无违言；并称省三之不出，亦奉李帅之风指。悠悠之论，动达禁省，闻之不胜愤悒。故从此着笔，欲以解释朝廷之疑，使知省三之归不特非由帅意，且有怨帅之情，而后无知者不至以养寇自重，妄疑尊处。即廷臣亦不至以有意迁延责备良臣也。片稿已嘱雨生抄呈台览。

当时与雨生熟商，颇费经营，特恐枢廷以与尊疏不符，增一疑团。又恐省三仍不满意，坚其高卧之情。其实省三谋略、勋劳，亦须有一二危语，乃能耸。动天听也。

昌歧因接防者未到，起行稍迟，计本月必达张秋。健飞亦当催令速往。总在伏秋盛涨期内歼灭此贼，则幸甚矣。浙中助饷十万。四、五两关可以不误。

复郭筠仙中丞 同治七年闰四月二十一日

张捻盘旋直境，官军圈之于黄河西北、运河东南。运河自张秋以达天津，正值夏伏盛涨，断难飞渡。该逆拘窘十县境内，劲骑不能驰骋，舞袖不能回旋。歼灭之期，计当不远。

各国换约尚无头绪。孙道士达之赴京华，因总署咨请派员，敝处札饬丁方伯、应道二君会保。二君之保孙竹堂及孙教谕文川，本非惬意之作，鄙人接晤一二次，亦不深许。仓卒无可使者，遂以中驷应之。闻其在京所陈说，都不当于事理。预筹换约各疏，军机中有与敝处书者，颇言闽中沈公欲以翰林从总理衙门学习洋务，仿学习河工之例，讥其大骇听闻。可见章京之内，亦自是非杂出，言人人殊。弛三成洋税之说，此间无道及者。国藩昨在沪上，曾一过洋泾滨领事处，观其迎候礼节，初无恶意。今年换约，当不至更称干戈。来示谓拙疏不应袭亿万小民与彼为仇之俗说，诚为卓识。鄙人尝论与洋人交际，首先贵一“信”字。信者不伪不夸之谓也。明知小民随势利为转移，不足深恃，而犹藉之以仇强敌，是己自涉于夸伪，适为彼所笑耳。

时名之不足好，公论之不足凭，来示反复阐发，深切著明，鄙人亦颇究悉此指。而又因王介甫之闳深精确，卒以持之太坚，诒讥百世，因是徘徊其间，仅默默以自葆。愿与阁下一证此义。

复丁雨生中丞 同治七年五月初七日

折稿已酌定一二，祈核正缮发。解洋炮亦系寻常事件，仍以专差为是，不必由驿。国初凡奏牍无不由驿者。雍正间始有折匣，专差奏事与由驿并行不悖。乾、嘉以来，亦不以专差为是发驿马为非也。道光末始有常件不应发报之说，其实并非掌故。今则习为常例，吾辈亦宜循而行之，不必立异。洋炮等件复奏时，不必会列敝衔。总署系以私情相商，阁下不必以官话应之。卓见以为何如？

复何子贞 同治七年五月二十二日

接奉惠书，并得宠赐大集。伏承兴居多祜，纂著弥勤，鲁殿灵光，薄海欣其健在；谢家兰玉，绕膝尽是诗人。深慰瞻企之私。惟子敬同年人琴遽丧，致伤老怀，尚望强自排遣，颐性葆真，至以为祷。

尊集奉读一二，尽取古人之精华而一不袭其貌，竟不能举一家以相拟。惟博综众流，才力富健，则于近人《曝书亭集》为近。其天机横溢，孝友笃挚，时有度越竹圫之处。特酬答之际不择胜流，间有俗题，挥斥之余，不耐矜炼，间有率句，斯又逊于朱氏者。鄙人于诗致力甚浅，不敢作序以黦鸿编，聊贡其愚，仰希鉴裁。

此间自刻《船山遗书》后，别无表章前哲之刻。李帅饬局刻《诸经读本》，国藩回任后继刻“三史”，计冬间乃可断手开刷。时当以初印本奉寄台端。《仪礼正义》板不知现存何处，吴帅入觐南旋，闻当由金陵溯江入蜀，会当一询究竟。江浙学人，近岁似以俞萌甫樾为冠，所著《群经平议》、《诸子平议》，往往精审轶伦。惟年未五十，成书太速，刻之太早，间有据孤证以定案者，将来仍须大加删订。《吴子序遗集》，其从弟子登刻之广州，昔年所刊《丧服会通说》却未重刻。各种似不如《丧服》之精。其家式微特甚，良可悯念。

令侄性泉之事久经函寄，少泉尚未具奏。渠比当危疑盘错之时，未便催促。世法所束，解脱良难，然终当令其湔祓无垢，重履亨衢也。

致李宫保 同治七年六月初十日

前因上海商人禀请减厘，曾饬台局核议，拟于八月酌减，盖计其时直隶当已肃清也。厥后苏州连日大雨，丁中丞率属步祷，商民遮道环诉，求免厘捐。雨生遂允普免铺捐每月三万串有奇，较之敝处拟减之数更多。苏局减数既巨，沪局亦不能太少。计两处入款所少殆近五万，然前敌饷项必可按月赶解足数。不至缺少分毫，请释廑念。

都帅昔在扬防于台端微有不满，然文忠素称其忠朴善良，又言其短在多疑。兹同办大事，当不致稍存芥蒂，便中示及一二。

致郭意城 同治七年六月二十三日

此间春霖注溢，二麦歉收。人夏尚苦雨多，各城虔祷。顷已鬯晴一月，而蛟水四出，积潦淹稼及飓风破坏海滨田产者，日报不绝，大约交牵不及七分收成。所幸附近两湖、江西、浙江皆告大熟，或于饷事不至甚窘。

盐务全无起色，即皖岸、西岸亦更逊于丙、丁两年。诚如来示，非奏禁川、粤两私，必无转机。然鄂中官商上下，无人不愿行蜀鹾者，川、鄂之交甚固，其相求甚殷，正恐奏停之后，徒减邻税之入款，无益淮盐之销数，是以徘徊，不肯遽发。麓西之退，私事固自郁郁，公事亦殊不惬适。鄙人亦累月焦闷，见盐务之牍，则闭目判之，而不复厝意于其间。

次青被蜀帅所劾，闻已引疾谢事，不知果还长沙否？渠所著《国朝先正事略》，同时辈流中无此巨制，必可风行海内，传之不朽。惟带兵实无所长。从此善刀而藏，则大妙矣。

连日频得捷书。直隶捻股，一二月内定可歼灭，兹堪庆幸者也。

复李宫保 同治七年七日初二日

差弁回，接初六日惠书，具悉一切。据该弁言，尊体康胜，精神不倦，几于五官并用，夜以继日，可慰亦殊可念。

尊处十一日奏张捻受伤，厥后十六日刘寿卿又报与张接仗。闻十七日各军受降极多。想六月之杪，必可蒇事。

都帅前在江北，闻有纤芥之嫌，乃竟能盛推尊处主持一切，豪无争功妒能之意。虽奉敕派归渠调度诸军，闻亦从不轻调。厚德大度，令人钦感。

大功成后，台从自须入京展觐。将来由江赴鄂，或可一图良觌。凯撤各军，仆当与雨生力筹遣资。如不应手，或借浙江十余万，而指沪厘陆续归款；借江西十余万，而指盐局陆续归款。仍留淮勇二万余人，明年再议去留。尊意以为何如？

今年各路大熟，里下河亦丰收。此间禾迟，尚望再晴一月，乃告有秋，然民间已传乐岁之声矣。

尊处少一奏疏好手，兹有薛抚屏福辰者，贵同年晓帆之子，敝幕福成之兄，工部员外，供职多年，会试后因贫告归，学问淹博，事理通达。用特荐至尊处，作为奏疏帮手。虽渠于奏牍素非所习，然辈行较晚，心怀虚受。阁下随时训迪，数月后必可脱手为之。三年之艾，贵及时而早蓄；凭依之云，在嘘气而自为。已令趋谒左右，知必邀青睐也。

复丁雨生中丞 同治七年七月初八日

顷奉大咨，以沙洲查办一案，前次告示有未妥者，另出第二次告示会印饬发。鄙人筹思数日，督抚会衔告示，本不宜朝令暮更，而前示既多窒碍，又恐第二示仍行不动，不得不斟酌详慎。询之此间官绅，于沙务均不甚了了。因就各属印委各员会禀沙洲情形，并其册折，粗加审度。大约老额项下宜分三层，有应升科转则者，即有应豁除减则者，有不增不减，照旧则完纳者。新承买项下亦宜分三层：有可令缴四钱者，亦有宜少缴者，有全不可缴者。必此六层分得清楚，庶几条理精密，大服民心。然此六层均于告示中说出，则人款极少，为时颇久，恐所收者不敷局费之用。窃观阁下近日居心行事专从爱民上着笔，此次沙洲要务，若不取民之财，而能息民之争、安民之业，则造福无穷。其阴德之巨，当可与清理积讼千余并论也。至前示未说出此六层，第二次忽然补说，应如何立言而后不触不背，尚希卓裁。抑或于六层中少说一二层，又或了然说出，毫无遮饰，使人知前示则兼息讼、筹饷二义，后示则专重息讼、不重筹饷，亦不失为光明磊落之所为。数者均听鸿裁酌定。兹将拙批告示稿一本呈鉴。各属委员禀复者，江阴县最有条理，武进县最为颟顸，尊意以为何如？

致许仙屏 同治七年七月二十二日

正封函间，闻李少帅已拜协揆之命，为之抃慰。自去秋以来，疑谤纷乘，少帅宠辱不惊，祸福不计，心静力坚，卒能艰难百折，蒇此奇功。不特雄才过人，其德量实已大进。

次青在黔，屡著勋绩，告养回籍，不知仰邀俞允否？顷得渠函，寄所著《先正事略》索序，博雅公核，近数十年无此巨制。仆自甲子以来，尝悔昔年参劾次青为太过，又以剿捻无功，引为愧憾。今大功出于少帅，而次青光复旧物，箧有传书。曩日同袍不至菀枯悬殊，似鄙人两端愧悔，渐可以少减矣。

复李中堂 同治七年八月初二日

接中元日惠书，具承一切。协揆酬庸之命，恰如人人意中所欲出。此间朋好，多以李府之登庸为曾氏之大庆，纷纷来贺，斯亦一时佳话也。自去秋以来，波澜叠起，疑谤不摇，宠辱不惊，卒能艰难百折，了此一段奇功，固自可喜，德量尤为可敬。从此益宏伟度，浑涵圭角，有忍有容，退藏于密。古人所称“勋绩盖世而人不忌”，庶近之矣。

遣撤之资，已奏借西、浙、鄂省银五十万两，未审得邀俞允否？报销之事，自三年七月至四年五月，仆与阁下各自开报。自四年闰五月剿捻起，仆与阁下并作一局造报。兹将敞处报销折稿抄呈台览。请阁核后，即于近日寄还。不妥之处，请为签出。拟重阳前出奏后，仆即起程北上也。

报销部费拟以三厘为率，至贵不得过四厘。盖剿捻自四年五月至今年年终止，饷项将近二千万，以三厘计之，则费须六万，三厘半计之，则须七万；四厘，则八万矣。其三年七月起至四年五月，发逆报销，仆与尊处两案，亦近千万。统计之，所费亦殊不貲。如部吏于四厘尚不允许，则仆与阁下当再四顶奏，竟不花一钱矣。阁下此次在京，请即托人说定敝案九月出奏，尊处今冬出奏。其剿捻之案，则明年接办矣。

来函云重阳前后出都，仆拟重阳后自金陵起行。若不能在清江相会，则恐彼此错过。应订定皆走湖路，由滕县以南至韩庄、宿迁等处；陆则傍运河行走。或仆亦乘舟至济宁，则不至于交臂失之。仍恳台从于出京时示一确信，至要，至要。

老湘营劳苦过甚，寿卿尚未婚姻。似应令其回籍，遣撤数月后另募西征，仍能得力。

复朱修伯 同治七年九日初二日

顷间两奉寄谕，饬俟遣勇事件妥协再行北上。总署来函，亦嘱俟扬州教堂事竣再行起程。弟思扬州一案，至府县撤委，酌增银两，实已格外宽柔，无可再逊。无论弟或去或留，万不致于决裂。

撤勇既经筹定有着之款，必可安静无事。若必一律妥协，则必四五个月乃可撤竣。外间纷纷恐散勇滋事，殊属过虑。少与迟回则可，久留此间，诸多不便。拟交印后料简兼旬即奏明起程，以著急欲展觐之忱。未审果当于理否？

致冯敬亭 同治七年九月

夏间小住吴门，饫聆至言。匆匆告别，不尽依驰。比审道履康娱，高文日富，居无尘躅，箧有传书，企羡何极！

国藩承乏江东，毫无裨补。兹复量移三辅，仍任艰巨，衰迟多病，陨越堪虞。

昔年曾议长江水师章程，前无成法，事出臆造，不待时久，即虑弊生，私衷久已悚切。兹复会议江苏水师章程，本有旧制可循，而新章更改颇多，尤恐有变法之名，而无救时之实。素仰阁下衡量古今，规模宏远，而条理密微，特将折稿敝稿尚未核对并两清单寄呈台览，尚希厘订改削，速日寄还。冀免大戾，幸甚。

复李中堂 同治七年十月十六日

前接九月二十三日沧州惠函，顷又接十月初七日东平州赐函并抄示一件。奏对皆平实和厚，名臣气象流溢行间，固宜举朝服其谦冲，九重祝其多福。佩慰无涯。

报销部费，多至一厘三毫，则吾两人三千余万，共须四十余万。何从得此巨款？自行奏请免其造册，与三年六月谕旨相背，殊难立言。只得仍用拙疏冒昧一奏，且待部驳之后，再作道理。

此间扬州教堂一案，顷始查办就绪。闻洋人兵船定于十四日起碇出口，不知现果离扬州否。

内人病已两月，势殊沉重。国藩拟于二十五日起行，眷属即于二十五日移寓下江考棚。搬移之际，两路纷纷，恐难妥帖，拟在下关以下、燕子矶以上停泊二三日，乃可长行。闻台从于二十日内可至清江，欲相聚为三日之谈，不愿在城内繁嚣之地，或在燕子矶，或在瓜洲三汊河舟次，较为清旷。而僚属之迎送吾二人者，亦尚方便。请阁下于二者之中酌定一处，迅速见示。在燕子矶，则仆少延候；在三汊河，则阁下少为延候。

撤勇经费，约计已可敷用。清补欠饷，仆于七月间曾有三月半之说，盖就今春各营补发三月。而酌加之后，闻台端南来亲自料理，此说遂未昌言于众，或各军一律，或略有参差，悉候卓裁。

复郭筠仙中丞 同治七年十一月初七日

七月得读惠书并大著县志稿本，以校勘未遽卒业，迟久不报。顷又得九月赐书，敬承所示县志，诚为杰构，直欲以一邑而备具天下政治之得失、古今典章之要，最纳须弥于芥子，决治忽于片言。曩尝服山阳鲁通父近作《邳州志》、《清河县志》之精当，尊著又别出机杼，各擅胜场。惟微窥尊指，稍有炫博之意，故于《吏书》、《刑书》、《五行略》等篇，妄有签商，未审果当于理否？读《艺文略》，知阁下近著甚富，经、史、子、集，四部皆有。纂述数种，博而知要，敏而不倦，殆韩公所信为“文书自传道，不仗史笔重”者耶！

国藩精力日衰，老而无成。久处崇高之位，酬应纷繁，一月之中，与古人经籍相对曾不数日。顷量移三辅，朝廷盖以积疲之区责以整理之效，不知孱躯顽钝，难供驱策。拙疏屡称不能多阅公牍，不能接见宾僚，未蒙信纳。顷于冬月初四日北上展觐，鞭跛鳖而登太行，陨越实在意中。左帅表刘寿卿之功，谬及鄙人，论者谓其伸秦师而抑淮勇，究不知其意云何也。

复马制军 同治七年十一月初八日

聚处月余，遽尔执别，愿言之怀，良不可任。国藩于初六日抵扬州，初八日解缆北行。闽中送来艇船在瓜洲错过，未得一为验阅。已嘱李质堂军门带同闽员即赴金陵，请阁下亲为核验。三江两湖坚木甚少，不知可仿照试造否？如不能试造，或买闽、粤及外洋坚木，载至江、楚成造，或派员至闽、粤，请其代造。二者孰为结实，孰为合用，均请鸿裁酌核。

长江水师，五省各出经费十六万金。虽尚未出奏，业经会咨定案。顷接湖南咨，以援黔需款甚巨，欠饷甚多，请俟援黔事竣再出此款。窃以分拨已定，归标在即，一省不出，即全局皆散。而湖南欠饷极多，众所共知，不便十分相强。拟即日函商刘韫帅，请其暂认出十万、八万，或十二万之数。其不足者请尊处于湘盐督销局酌拨若干，凑足十六万之数，弥缝大局。俟援黔事竣，仍全归湖南厘局拨出，以符初议。观湖南来咨，似欲请湖北代出，不知何指。闻湖北欠饷尚多，李揆帅履任后可将京饷略为减少，未必遽有余力。目下长江规制初定，惟求两公弥缝补救，无令鄙人大蒙讥议。至于将来损益，昨拙疏中又请沿州督抚续议，三年内尚可酌改也。

致李中堂 同治七年十一月十五日

执别经旬，系念无已。鄙人以十三日至清江，本拟十六日登车长行，适十四夜大雪坚冰，尚须少为停候。

长江水师饷需五省各十六万，虽未具奏，业经会咨定案。昨刘韫帅来咨以“湖南援黔，欠饷极巨，暂难供支，长江一款，请俟援黔事竣再行筹解”等语。湖南欠饷之多，亦曾闻之。惟长江既经分拨，一省不出，全局皆散。不得已，设法通融，拟令湘盐督销局垫出数万，以补湖南之不足，业经函商马穀帅及韫帅矣。两湖共出三十二万，交湖北盐道。库记曾算过，每年余剩银四万有奇，将留为置办子药之用此层前寄穀帅信时尚未想到。目下子药尚多，无须添办。湖南能出银十二万，已足敷用。或湘库六万，盐局六万。请阁下与韫、穀二帅商定。敝处寄韫帅信，抄呈一览。通融二三年后，仍当从长计议。

长江经制，昨拙疏有请沿江督抚续议之语。他人或情形不熟，或研究不苦，未必能入木三分，敬求阁下逐细推敲。一则弥缝鄙人之阙失，与其为后世所议，不若吾辈及身更正。一则预筹防海之远谋，船则舢板、长龙、广艇、轮舟，分投并造；器则枪炮、炸弹、子母机器，一一学制。人则闽、粤、宁波之善战操舟者广为收养，洋人亦间收用，而尤须用三江两湖之人，令其惯于舟居，狎于航海。仆定长江章程所以谆谆以不许登岸为第一义者，正以江楚之人不常舟居，不能涉海故也。纵使轮舟果极精坚，若吾三江两湖之将士不能履海洋如枕席，终不能保长江之险要，不能防江苏之洋面。欲令将士履海洋如枕席，须先令住江船如室家，此国藩微意之所在。顷又谆嘱昌歧、质堂辈提镇每月须有半个月居舟，副、参、游须有二十天居舟，都、守、千、把则终年日日居舟，以习劳而为由江入海之渐。阁下议复江苏水师、长江水师章程，请从此处着眼，否则一旦有事，仆与阁下责无可辞。届时再求江楚之将，狎海之士难矣。略陈愚见，尚望阁下任其事而掩其迹，宏其规而密其思，幸甚。

曾文正公书札卷二十七

致钱调甫 同治八年二月初二日

十七日陛辞，具折略陈直隶应办事宜，请调阁下与诸君子来此相助。新章于调省之员严立禁防，敝疏详为陈明，军机亦加原亮。作为特旨，调动之辞免于部驳；然直隶之苦，远行之劳，虽不驳诘，鄙人之抱歉如故也。求阁下与作梅惠然速来，为之先导，诸君子或亦欢然戾止，则此间兆民之福也。

少泉、揆帅久无信息，不审何时赴鄂？省三如未起程，敬求尊处代为谆催。国藩已奏明铭军决不他调，目下秦中极为得手，更无西征之理。

复黄恕皆侍郎 同治八年二月二十三日

弟在京月余，荷蒙宠召盛筵，贶以佳什，情文稠叠，重续古欢。虽尚未畅所欲言，而已解带写诚，披襟吐愫，稍慰十载饥渴。出京后在永定河查阅数日，二月二日接篆视事。此间公牍似较之江表微多，规模于六部相近，刑名案件极多，甲于各省，弟虽曾署刑部，而于律例素未研究，今乃如八十阿婆初学作羹。既食性之不谙，且捩手而辄复，自愧亦自笑也。

姻事不择门地，但求佳子弟，善读书，不务外者。湘省不可必得，不知鄂省同乡可一询访否？

复李中堂 同治八年二月三十日

太夫人七十荣寿，仆以冬末春初在途在京，匆遽之际，不及料理祝贺仪物，悚仄无似。

腊月二十四五在内阁会议和约，各督抚六年冬之复奏、信函杂陈堂上，即有盛赞马榖山之折者。二十八日复奏亦未提及某人之奏可采。至正月三日醇邸上疏即指穀帅函中有“修约无事，则维持在王大臣，修约决裂，则维持在各省督抚”等语。初七复奏，即有寄谕询马帅有何把握。顷接穀山信，抄折见示，言此四句并非渠复总署函中语，想系醇邸误指他人之信为马信矣。然恭邸重在和局，醇邸重在战守，物论与醇者较多。文与谭、董三公力持直隶必练六军之议，亦系恐抚局一朝决裂，后人责总署漫无筹备也。直督职应练兵设备，义无可辞。特鄙人暮年弩末，又无可恃之统将，自度乏自强之道，故去秋寄谕以六军之去留待仆而定，至今尚未复奏。

在京稍察物情，于阁下均无间言。惟文、沈似尚未融洽。琴轩西征，闻亦系由沈公创议。省三若北上，前以陕事大顺，必无西行之虑，曾函托调甫催之。顷闻老湘营之变，又不敢料其必然。作梅在金陵面言两次，似有捧檄色愉之象。顷来一函，又怕作官意惧变迁，且俟会晤再定。申夫平日自命专从爱民上致力，到湘后拂乱若此，近日如渠及舫仙，均足见仆无知人之明矣。

与黎莼斋 同治八年三月初七日

接二月十六日手书，汲汲以修名不立、志事无成为惧，有屈正平、陶士行之风，良堪敬仰。至以建树无闻，遽用皇皇，则殊太早。计三十三岁甫及壮年，古来如颜子立德，周郎立功，贾生立言，均在少壮。然千古曾有几人？其余贤哲代兴，树立宏达，大抵皆在四十以后耳。以仲尼之圣而不惑亦待四十，今来示以惑之滋甚，急思祛疑，似闻道更思早于鲁叟，斯可谓大惑也。“三史”、《通鉴》次第卒业，为学之大基已立，若能精进不懈，博览而约守，资深而居安，终有洒然自得，涣然冰释之日，殆非他人所能共喻。至于朝夕升斗之谋，则丁中丞道出此间，当与之一熟商。此等亦有运命，大囊之说颇省记否？

复李中堂 同治九年正月十六日

顷闻台旆腊杪已至武昌，令兄闻于正初自杭起程。若至镇江用轮舟拖带，则灯节后可昆仲相会矣。

黔滇均非坚敌，以淮军临之，当有泰山压卵之势。惟不难于筹兵，而难于运粮。炮械百物由武昌运去，动在三千里外，不知阁下拟由四川进兵，抑由湖南进兵？两路艰远相等，而三峡之险过于洞庭，则粮械似以由湘为稍易。

直隶上年所以晏然无事，实赖铭军分驻保定、张秋，南北镇压，弭患无形。今阁下南征自须调铭军前往，以收驾轻就熟之效。此间诸君子日商此事，振轩、作梅两君则谓宜留乐山带现驻保定之步五营、马三营拱卫畿辅，而以子务所统张秋各营入黔。乐山则谓若果留渠在此，当再留现驻临清之绣、学、义三营乃敷调遣。调甫则谓宜并留子务、乐山在此，而请省三另募三厅、山箐之勇，庶地利与人情相协。鄙意留乐山带步五营、马三营在此，若更以张秋之马队三营益之，则在丁廉访粗足自立，而于畿辅局势亦足以资防御。而铭军割去马队六营、步队五营，虽已分其精华，而于征黔尚无大损。以黔中步步皆山，马队本无用武之地也。

直隶练军之举，于原留四千人外，又令傅军门于古北口，彭楚汉于保定，谭胜达于正定，各练千人。灞上儿戏，断不足恃。兹恐铭军远行，拟令彭、谭各招练马勇五百，未知足制突起之土寇否。

厚庵远访春霆，郭乐山曾于夔府见之。据云乘扁舟而往，非徒步也。春霆英风壮气，自是一时名将，然使专制一路，用人、理财，操持全柄，尚恐非其所胜。若归阁下节制，阁下统全军由湘入黔，霆领偏师由蜀入黔，粮饷药械皆由尊处筹备运解，或不至偾事。

厚庵总统海上轮舟练兵事宜，自非诸将所及。七年秋间沈幼丹中丞曾以此见商，仆恐厚庵无意用世，又曾任兼圻，未必肯降心相从，仅就舟师一将之任，是以不甚厝意。今观其远访春霆，似犹悔陇事黯黮，思更一奋渑池之翼。尊处接春霆回信，幸以见示，当专函往商也。

与张廉卿 同治九年正月二十三日

前年在金陵，阁下属作尊公墓志，曾以节略见示。近日捡寻未得，不知杂置何处。便中求另抄一纸见寄为荷。

拙文陋劣，今年六十，此后但有退境，断无进境。然好学能文如阁下者，私心倾企无已，尚欲一竭其愚，表彰先德。此间惟存之常有述作，挚甫亦不多作。加以天气终年亢旱，有“大命近止，靡瞻靡顾”之象，僚友亦相对失色，正不知春夏之交作何景况也。

闻河南、山东均得透雪。鄙人德薄，致辖境民不聊生。回思生平，尤悔丛集。即今逐事做儆，冀补救于桑榆。尊处如有所闻，尚乞寄书箴其阙失，幸甚。

复李中堂 同治九年二月十一日

令兄想将到鄂，多年契阔，二难会合。方承戏彩之欢，又有绝裾之别。北山贤劳之感，想贤哲亦不能无情，至以为念。

丁乐山统马队六营、步队五营留防畿辅，刘子务统步队十五营从征黔中，鄙意幸与尊见不谋而合。本可即檄张秋、临清诸营星速南行，惟前因回氛东窜陕境，金积堡诸军粮道梗塞，此间僚友即有请淮军暂缓征黔、先顾西北之议，与来函述袁筱坞之意相符。初三日闻寿卿阵亡之耗，而持此说者愈多。朱修伯来信亦谓宜移入黔之兵先行救秦。渠发书时尚不知寿卿凶问，迨寿卿徇难报到，恐京师主此说者亦不止修伯一人。作梅、振轩诸君屡劝敝处以此入告，仆思台旌苟不西征，而专派淮将入关，既无堪膺此任之人。若台旌遽议西行，则左公并无失机，岂宜忽尔易帅？若两帅并办一道，则七年同事剿捻，亦可暂而不可常之局。仆办捻无功，至今内惭。此等大政，实不愿轻于发议。惟闻金积堡官军粮道已断，即使寿卿尚在，亦当退军办粮。苟粮竭而师溃，不久恐有恶耗。苟粮道幸通而军心完固，不久亦当有佳音。再少候半月，静听消息。如有恶耗，则淮军入关之议当自枢廷发之。如有佳音，即于二月杪檄令铭军由皖赴鄂。盖自张秋赴秦，则须由彰怀、洛阳以达潼关，赴鄂则须由曹、宋、颍、六以达黄州。程途迥异，不可不豫筹也。子务、乐山皆系好手，省三知人善任，宜其所向有功。

此间终年亢旱，今岁畿甸麦收业已失望。但盼二三月得大雨雪，秋禾当可播种，犹足维系人心。否则千里嗷嗷，何堪设想！

复郭筠仙中丞 同治九年二月二十一日

正月中旬接意城亲家信，告依永之变，比以一函奉寄。旋接腊月十八惠书，并抄诗一本、赋一首、事略三纸、画一纸，读之怆恻，不可为怀。比即为墓志铭，脱稿后尘陋不堪复视即思改为之。迄今已将一月，心如废井，竟不克更为当意者，遂将此稿抄呈台览，乞加芟正上石。以依永之仁慧，又念亲家之伤怀，悯弱女之早寡，百绪凄悒，而拙文乃不能道达千一。甚矣，鄙人之衰也。其诗序，俟阁下编成卷帙后续行属草，或者心清意暇，当稍胜于此，以慰盛怀耶。依永之诗每有打破后壁之语，了知身世之无足控抟，自非少年人所宜，然亦谓遽止于此。

国藩北来以后亦无佳况。内人目疾已笃，无可挽回。兼自八月至今，诸病丛生。儿子纪泽夫妇亦常抱病，医药相寻。鄙人目光益蒙，不复能观书作宇。回思生平，术业百无一成。加以直隶上年终岁亢旱，今年麦收又已失望，千里嗷嗷，莫为之所。自愧有点斯位，久处穹官。只播其恶于众耳。

承示将汇刻宋以后儒先遗书，而令仆参究要略，是真问日于盲而不计扣槃扪烛者之穷于对。窃以纂叙先儒之事实，则全氏《宋元学案》、黄氏《明儒学案》及次青《先正事略》等书搜采粗备。若必尽求诸儒著述而仿张清恪之例汇刻巨编，则无论访购不可遍求，即使全数得之，不择而刻之，卷帙固不胜其繁，芟节而刻之，则孝先之芟节已为有识所诟病。且所贵儒先之书，谓能示人以为学之轨途。若者正路，若者歧趋，悬之不移之鹄，而辨其豪厘之差。若无一定准则。既似散钱委地，为知德者所不责。若有不易宗旨，则进退百家，亦非数十年不能卒业。惟取所尤好者酌加评隲，而先刻一二种，其余则俟日力果长而次第及之，是或一道也。

至谓贺、唐、胡、朱诸君皆善人而无后，则天人感应之故，古今久无定论。仆则谓君子畏天安命莫笃于张子《西铭》，所谓恭如申生，顺如伯奇。因来示及此，已于依永铭中泛论之矣。

省志局事，比尚揽其全纲否？霞仙于“三礼”欲有撰述，不知曾否创稿。远道钦企，怅悒无涯。

复刘霞仙中丞 同治九年正月末

十二月初接八月二十六日惠书及《绎礼堂记》，敬悉兴居康胜，勤学不倦，所居疑在蓬岛之间，置身若在周秦以前。非泊然寡营，观物深窈，玩希声而友前哲，殆未足语于此。研究“三礼”，洞澈先王经世宰物之本，达于义理之原，遂欲有所撰述，以觉后世之昏昏。甚盛甚盛，钦企何穷！

国藩于《礼经》亦尝粗涉，其藩官事繁冗，莫竟其业。所以沮滞而不达者，约有数端：盖礼莫重于祭，祭莫大于郊庙，而郊祀裸献之节，宗庙时享之仪，久失其传。虽经后儒殷勤修补，而疏漏不完，较之《特牲》、《少牢馈食》两篇详略迥殊，无由窥见天子诸侯大祭致严之典。军礼既居五礼之一，吾意必有专篇细目如戚元敬所纪各号令者，使伍两卒旅有等而不干坐作，进退率循而不越。今十七篇独无军礼，而江氏永、秦氏蕙田所辑，乃仅以兵制、田猎、车战、舟师、马政等类当之，使先王行军之礼无绪可寻。国之大事，在祀与戎，而古礼残阙若此，则其他虽可详考，又奚足以经纶万物？前哲化民成俗之道，礼乐并重，而国子之教，乐乃专精。乐之至者，能使凤仪兽舞，后圣千载闻之忘味，欲窥圣神制作，岂能置声乐于不讲？国藩于律吕乐舞茫无所解，而历算之学有关于制器、审音者亦终身未及问津，老钝无闻，用为深耻。夫不明古乐，终不能研究古礼，国藩之私憾也。郊庙祭仪及军礼等残阙无征，千古之公憾也。是皆用以自沮而不达者也。

所贵乎贤豪者，非直博稽成宪而已，亦将因其所值之时、所居之俗而创立规制，化裁通变，使不失乎三代制礼之意，来书所谓苟协于中，何必古人是也。然时俗亦有未易变者。古时祭祀必有主妇聘飨，亦及夫人，诚以在宫雍雍，斯在庙肃肃。妃匹有笃恭之德，乃足以奉神灵而理万化，所谓有《关雎》《麟趾》之精意，而后可行《周官》之法度也。自阳侯杀缪侯，而大飨废夫人之礼。后世若以主妇承祭，则惊世骇俗，讥为异域。然全行变革，则又与《采蘩》《采蘋》诸诗之精义相悖。古之宫室与后世异，议礼之家必欲强后代之仪节就古人之室制，如《明史》载品官冠礼几与《仪礼》悉合，不知曰东房西牖，曰房内户东，曰坫，明世已无此宫室也。然稍师《仪礼》之法，则堂庭浅狭，必有龃龉而难行者。诚得好学深思之士，不泥古制，亦不轻徇俗好，索之幽深而成之易简，将必犁然有当于人心。

国藩于婚、丧、祭三礼，亦颇思损益《涑水书仪》、《紫阳家礼》撰订一编，以为宗族乡党行习之本，守官少暇。不克斟酌礼俗之中，卒未能从容为之，斯亦自沮而不达之一端也。阁下山居静笃，将为《礼经发微》及《或问》等书，何不先取此三礼撰著鸿篇。使品官士庶可以通行用今日冠服拜跪之常而悉符古昔仁义等杀之精，倘亦淑世者所有事乎？

来书又以文章欲追欧阳公辈而与之并，而志愿有大于此者将决然而弃去。抑两利而俱存，就鄙人而卜取舍。国藩窃维道与文之轻重，纷纷无有定说久矣。朱子《读唐志》谓欧阳公但知政事与礼乐不可不合而为一，而不知道德与文章尤不可分而为二，其讥韩、欧裂道与文以为两物，措辞甚峻。而欧阳公《送徐无党序》亦以修之于身、施之于事、见之于言分为三途：其云修之身者，即叔孙豹所谓“立德”也；施之事、见之言者，即豹之所谓“立功”、“立言”也。欧公之意盖深慕立德之徒，而鄙功与言为不足贵，且谓勤一世以尽心于文字者皆为可悲，与朱子讥韩公先文后道，讥永嘉之学偏重事功，盖未尝不先后相符。朱子作《读唐志》时岂忘欧公《送徐无党》之说？奚病之若是哉？

国藩之愚，以为事功之成否，人力居其三，天命居其七。苟为无命，虽大圣毕生皇皇，而无济于世。文章之成否，学问居其三，天质居其七，秉质之清浊厚薄，亦命也。前世好文之士不可亿计，成者百一，传者千一，彼各有命焉。孔子以斯文之将丧未丧归之天命，又因公伯寮而谓道之行废由命。孟子亦以圣人之于天道，归之于命。然则文之兴衰，道之能行能明，皆有命焉存乎其间。命也者，彼苍尸之，吾之所无如何者也。学也者，人心主之，吾之所能自勉者也。自周公以下，惟孔孟道与文俱至，吾辈欲法孔孟，固将取其道与文而并学之。其或体道而文不昌，或能文而道不凝，则各视乎性之所近。苟秉质诚不足与言文则已，阁下既自度可跻古人，又何为舍此而他求哉？若谓专务道德，文将不期而自工，斯或上哲有，然恐亦未必果为笃论也。

仆昔亦有意于作者之林，悠悠岁月，从不操笔为文，去年偶作罗忠节、李忠武兄弟诸碑，则心如废井，冗蔓无似，乃知暮年衰退，才益不足副其所见矣。少壮真当努力，光阴迈往，悔其可追？姻丈于上年六月改葬，《行述》未蒙寄到，若果为铭章，必不足称盛意。南屏亦已衰颓，共游衡嶷之说果践约否？筠仙修《通志》之仪，事甚浩博，未易卒业。近又丧其爱子，忧怀何以自遣？

寒门已嫁四女，三家未得生子。郭氏女生子而早寡，感怆无涯。内人失明之后，诸病丛集，医药相寻。冢妇亦多病。次儿于元日得举一子，差为忻慰。贱躯粗遣，惟目光日蒙，于花镜之上又加一花，看字尚如隔烟雾。直隶终年亢旱，去秋未种宿麦，今岁夏收失望。疆吏对此，如坐针毡，公私孑孑，都无好怀。南望故乡，恨不得屏弃百事，从阁下一豁襟抱也。

复吴南屏 同治九年七月十六日

三月初旬奉复一函，想已达览。旋接上年腊月惠书，并大著诗文全集各五十部。就审履祺康胜，无任企仰。

大集古文敬读一过，视昔年仅见零篇断幅者尤为卓绝。大抵节节顿挫，不用矜奇辞奥句，而字字若履危石而下，落纸乃重绝伦。其中闲适之文清旷自怡，萧然物外，如《说钓》、《杂说》、《程日新传》、《屠禹甸序》之类，若翱翔于云表，俯视而有至乐。国藩尝好读陶公及常、白、苏、陆闲适之诗，观其博揽物态，逸趣横生，栩栩焉神愉而体轻，令人欲弃百事而从之游。而惜古文家少此恬适之一种，独柳子厚山水记破空而游，并物我而纳诸大适之域，非他家所可及。今乃于尊集数数遘之，故编中虽兼众长，而仆视此等尤高也。

与欧阳筱岑书中论及桐城文派不右刘、姚，至比姚氏于吕居仁，讥评得无少过。刘氏诚非有过绝辈流之诣，姚氏则深造自得，词旨渊雅。其文为世所称诵者，如《庄子章义序》、《礼笺序》、《复张君书》、《复蒋松如书》、《与孔约论禘祭书》、《赠约假归序》、《赠钱献之序》、《朱竹君传》、《仪郑堂记》、《南园诗存序》、《绵庄文集序》等篇，皆义精而词俊，敻绝尘表。其不厌人意者，惜少雄直之气，驱迈之势。姚氏固有偏于阴柔之说，又尝自谢为才弱矣。其论文亦多诣极之语，国史称其有古人所未尝言，鼐独扶其微而发其蕴，惟亟称海峰，不免阿于私好。要之方氏而后，惜抱固当为百余年正宗，未可与海峰同类而并薄之也。浅谬之见，惟希裁正。

国藩回任江表，瞬逾半年。辖境敉平，雨泽沾足，岁事可望丰稔。惟是精力日衰，前发疝气虽已痊愈，目光蒙霿，无术挽回。吏治兵事均未能悉心料理，深为愧悚。吾乡会匪窃发，益阳、龙阳等城相继被扰。此辈游荡无业，常思逐风尘而得逞。湘省年年发难，剿之而不畏，抚之而无术。纵使十次速灭，而设有一次迁延，则桑梓之患不堪涉想，殊以为虑。

曾文正公书札卷二十八

复严渭春中丞 咸丰十一年十月二十九日

军务旁午，未得时通笺候。昨辱翰教，约以共讨苗逆，并审剿捻大捷。豫省兵事废弛久矣，阁下莅任伊始，创立骁果营，拔将才于下僚，练生兵为劲旅。期年之内，壁垒一新，遂使凶逆歼除，威棱丕著。慕容出奇于东涧；韦睿决胜于钟离。以古方今，亦何多让！东省窜匪迭经败衄，僧乘胜逐北，已抵邳州。此股扑灭，齐、豫皆可肃清。新主乘乾，南北迭奏捷书，曷胜庆幸！

苗逆狂悖，罪不容诛。翁中丞始则屡疏保其忠良，以贻养痈之患；继则屡疏表其必叛，以著先见之明；逮苗逆围寿七个月，又屡疏请援请饷；不谓城破之后，既不能引决殉难，反具疏力保苗逆之非叛，团练之有罪。是非颠倒，令人百思不解。然既已入告，自当静候批谕。豺狼之性断难驯扰，勉强羁縻，为患更大。倘竞用抚议，则将来之变且不可问。目下庐郡未复，多都护难以越剿寿春；李希帅新受抚鄂之命，亦难遽来皖境；彭雪帅新擢皖抚，所部但有水军，别无陆师；九舍弟一军分守安庆、庐江、无为、枞阳、运漕、东关六处，只堪自固，无力进剿。且当置苗逆于度外，俟庐州克复，李帅所部全驻六安一带，然后敝处亦拨一旅，会合雄师同讨苗逆。届时再行会奏。此际且姑与之虚而委蛇，与之为无町畦。拙见如此，不审卓裁以谓何如？舍弟回湘募勇，期于年底到营，俟以新兵换出防兵，再筹进取方略。

浙事日棘，萧山、绍兴俱已失陷。纵宁波藉夷人之力得以幸完，而宁饷为绍、萧之贼所隔，衢兵为严、兰之贼所隔，省垣诚有坐困之势。杭倘不保，湖州、上海恐为其续，东南海滨逆氛连为一片，更不知如何收拾！

胡润帅竟尔不起，尤深浩叹！忧国之诚，好贤之笃，驭吏之严，治军之整，不特当世所罕见，即古人亦岂可多得？昨具一疏，略陈荩绩咨达冰案，想阁下亦同深感怆也。

复袁午桥星使 咸丰十一年十一月初二日

来示欲催李希帅速赴新任，共图苗逆，犹是两月以前情形。自胡帅沦逝，李公改署鄂抚，而事局一变；自苗逆攻陷寿州，而事局又一变。弟与官、李诸公前此两奉寄谕令解寿围，即定援寿之议。李希帅派拨马、步二十三营陆续驰赴六安，而寿州早已沦陷，致敝军与尊处又有不能合并之势，可叹！可恨！

苗逆之变，翁中丞往年屡疏保其忠良，以养痈而贻患；今春屡疏表其必叛，请声罪而致讨；迨寿州被围六七个月，又屡疏请援请饷；不谓城破之后，既不能殉节，反具疏力保苗逆之非叛，团练之有罪。是非颠倒，令人百思不解。此次批折未回，自当静候谕旨，然以理以势，恐未可再事羁縻也。

此间克复安庆后，本可长驱东下，奈地广兵单，不敷分布。九舍弟所部万人，分守安庆、庐江、无为、枞阳、运漕、东关六处，只堪自固，难资进取。鲍军门进攻宁国，冀分浙江贼势。多都护扼守桐、舒城，为鄂北之屏蔽。彭雪帅向统水师，并无陆军，虽擢授皖抚，而不能办陆路之贼。欲与鄂师共拨一军先赴北路，与尊处及豫省为四面兜剿之势，目下尚有不逮。奈何！

承询江、鄂情形。今夏李秀成上窜江西，凡陷两府十余州县。当派鲍军门赴援，所失地方陆续克复，而鄂省亦于九、十月同时肃清。现在左寺堂全军驻守广信，内顾江西，外援浙江。闻绍兴、萧山俱陷，杭垣危在旦夕。吴中只上海弹丸之地，远隔千里，无从兼顾。倘有疏失，东南海滨逆氛连为一片，更不知如何收拾也。

复李黼堂方伯 咸丰十一年十一月二十日

十八日接十二来函，具悉一切。信州漕项另具公牍奉达。彼时因左帅一函慨然应允，遂忘漕项之上为禁脔，下为私橐，疏阔殊甚。粮台保单即当酌核汇奏。

左帅奉命办理浙江军务，提镇以下均归调遣，自不能不投袂遄征。弟已再三函恳，请其步步顾定江西。惟只此兵力，援浙顾江，二者不可得兼，殊深焦灼！弟亦奉命兼辖浙江。位太高，权太重，虚誉太隆，才略太短，恐遂陨越，以蹈大戾，即日具疏力辞，浙江军务专归左帅督办。渠本有长驾远驭之才，无须敝处更着蛇足也。昨闻杭围已解，宁波无恙。忠、侍各逆久顿坚城之下，谅亦不能更肆猖獗也。

复王霞轩太守 咸丰十一年十二月初六日

接前月十七手书，一切均悉。漕务大有起色，深以为慰。比来细思，江西牧令之苦，以流摊、交代二者为最。一次署任，终身受累，虽罢官亦无回籍之期，虽子孙亦有追赔之苦。鄙人欲奏请道、咸年间历任交代一概免算，从同治元年起，凡交代皆不准过三个月，扫除旧迹，咸与维新；道、咸间摊款一概豁免，同治初元以后，永禁流摊。俾牧令旷然无累，庶几争自濯磨，蒸蒸向上。拟请黼堂方伯查明交代之定例，禁摊之严旨，一一核定，再行入告。阁下领袖列郡，请查明交代任数最多者若干，摊款为数最巨者若干。便中示及，以凭核夺。总使牧令无不洁之身，而后有为善之乐。

鲍春霆进兵池州，闻青阳之贼弃城遁去，不知确否。严州踞匪分窜徽、歙南界，张樨园派队迎剿，曾获胜仗。恐其纠合大股乘间上犯，已饬徽营严密防守，并函商左帅相度婺、景情形，妥为布置，以固江右门户。左帅援浙，黼堂欲其出偏师以扼衢、常，留大队以守广、玉，所见极当。然左帅新奉督办浙江军务之命，鄙人亦奉旨兼辖。朝廷方以浙事为重，实属进退两难。

复张仲远观察 咸丰十一年十二月初六日

仲冬二十七日接读惠书，并示复宝生阁学一缄，名言快论，深以为佩。

宝生清德谦抑，不欲发宏远之论，以渝其温恭之素，自是天性所近，未能相强。近奉寄谕，知宋雪帆侍郎已将此议入告。其说养兵十三万，以七万人备防剿之用，以六万人为东征之师。鄙意目下五省见兵二十余万，若骤减十万，则各帅未必允从。无论四川相距太远，不能强骆帅以二万之限，即湖南、江西虽幸安谧，亦不能令其大减防兵，致贻后悔。四方多故，群盗如毛，伺隙即入，逐处宜防。弟之不能令江西裁减防兵，犹官帅之不能令湖南裁减防兵也。以此为一劳永逸之计，蒙窃有所未喻。

近珂乡有钱农部、厉委员来此乞师，情词恳切，无异秦廷之哭。此间无兵可分，许以明年另筹一旅驰赴沪滨。左季帅奉旨办理浙江军务，弟亦承命兼辖，虽具疏力辞，要不能置浙事于不问。增此二端，则东征之师亦决非六万所能了。闻宁波亦于冬月八日沦陷，不识武林能否坚守待援。东南大局，百孔千疮，思之忧悸！尊处旧案既经奏雪，光复在迩，良用欣慰。

复多礼堂将军 咸丰十一年十二月初六日

接二十八日一书，所称庐属被扰情形，深堪悯侧。抚恤招徕，诚非贤守不办。沈丞在潜山任内尚为勤慎，然新经希帅檄撤，敝处待之不宜过优，恐与希意矛盾。且贾中丞已委范守来庐，日内想必进谒台端。尚乞留心察看，如极不得力，再行拣员接署。

闻阁下操练马步队伍，整齐异常，收队尤无懈可击。弟欲派一二人前往尊处学习，祈即一一教告，感荷无既。

复庞宝生阁学 咸丰十一年十二月初八日

小春望日钱农部至，奉到惠书，并读大疏。规划精详，情词剀切。农部复代述尊意，欲效秦廷之请，一拯吴会之危。闻命之余，曷胜愧悚！

猥以辁材，谬膺重寄。自接两江之任，即思亲提一旅驰赴三吴。维时部下不满六千人，自宿松挈以渡江，驻扎祁门，征兵调将，阅数月而各军稍集。乃鲍镇甫出石、太而宁郡不守；李道才接徽防而歙、休遽陷。忠、侍、辅三伪王，刘、黄、赖、古各悍党，环绕徽境，不下二十余万，破我岭防，断我饷道，又分数股绕窜江西，使我腹背受敌。几于无日不战，无路不梗。迨祁防稍定，徽郡收复，入秋以后事机渐顺。安、池各属以次攻克，敝军始有出险之机，下游弥切来苏之望。然距去夏初受命时已阅一年数月矣。当时定议急图安庆，以盬金陵之脑；进兵宁国，以附升、润之背。意谓安庆纵难速下，宁国之师当可于上年先抵苏境。不料波折如此之多，迁延如此之久，至今无余一兵一将达于苏境。上无以慰九重宵旰之忧，下无以答三吴云霓之望。此则寸心愧憾，终宵负疚，而莫能释者也。

安庆一军自克城以后，拨守各防，已分六处，更无余力可以进剿。因令九舍弟驰回湘中，添募精锐，将以新兵替防各处，换出旧兵驰剿下游。曾经函商薛帅，拟以一旅先赴镇江、上海等处。职分所在，即无台命，亦何敢视同秦、越？重以垂谕谆谆，又筹巨款一万与沪城协饷同时解到。高义隆情，敢不敬应？已函催舍弟募练成军，迅速东来。倘风波羁滞，到皖少迟，即令李少荃廉访先挈万人前往，准于二月成行。水火之急，彼此共之，不敢愆期也。

上海僻在东隅，不足以资控扼。就江苏现存之地而论，惟镇江最据形胜：北可联络淮、扬，南可规复苏、常；内可俯瞰金陵，外可屏蔽里下河。敝处拨兵东行，当水陆布置，先据镇江，再分偏师以防上海。上海东北皆洋，西南皆贼，于筹饷为上腴，于用兵则为绝地。即江南衣冠右族避地转徙，亦宜择淮、扬、通、海闲之处，进退绰绰，不宜丛集沪上，地小人多，未警先扰。凡战争防守之地，宜有一种肃静之气，民情恇扰，亦足摇动军心。若无事时预为移民之策，则有事时断无掬指之争。区区愚虑。未审有当万一否？

复乔鹤侪都传 咸丰十一年十二月初九日

前此屡奉惠书，军务倥偬，未克随时具答。曾经两次寄复，道途多梗，亦不识能否递到。嘉平四日，汤委员来皖，接读尊函。初七日又得去冬环章，年余始到，迟滞乃尔。

阁下总持鹾务，力求整顿，遇事咨诹，胥中肯綮，深以为佩。淮盐利弊，具如明论。此时江路未通，殊难着手，弟虽接盐政之篆，未能有所补救。水师护运之议，鄙人去岁曾谋及此，设立水师，首重护场，次兼护运。盖就场征课，本系良法。其所以不能行者，昔年专防出场之偷漏，近来则并防入场而攘夺。大约兵力所到之处，乃为官法所行之处。若非有得力水师护守场灶，严查卡门，则攘夺之不禁，于偷漏乎何有？场之不保，又于运乎何有？来示称李某见盐即封，一人霸占，恐袁帅力不能制云云。若敝处不专筹护盐之兵，亦非空言所能制，奏停所能止也。拟于明春筹拨水师驰赴镇江一带，以防剿发匪之兵兼保护盐务之用，令李少荃率之以行，与尊处就近商办，于过坝及各小口，皆用炮船设卡稽查。凡盐斤出卡，皆须完厘，名为立卡抽厘，实即就场征课。灶丁之盐价不妨酌增，国家之官课亦须大加一税。之后，他处不应抽厘者则查禁之，亦须有护运之炮船乃能令行而禁止。鄙见如此，未审卓裁以谓何如？

至洋船护运入楚，弟意总觉未妥，缘和约内本有不准洋商运盐一条。我既引虎入室，彼将垄断独登。获利甚微，为害滋大。更忍之一年半载，江路通畅，事在意中，固无虑盐之终不能达汉岸也。

金运司设局以来，物议朋兴，都中弹章层见叠出。敝处于前月抄遵旨查办，亦未敢稍涉徇隐，计腊底正初扬州可奉谕旨。兹有公牍一件，密封附上，望即妥为料理。阁下屡有来营相助之意，鸿才卓识，素所倾企。惟盐务难得替人，应俟会晤之日再行酌商。

奏事一节，俟奉到谕旨即可畅所欲言，道途梗阻，不必先相关白。公家之利，可言即言，可行即行，勿过拘泥为幸。

轮船近颇通行，昨上海已解来协饷七万。尊处应解之款，可即付轮船批解。兵食正绌，得沾余润，不无裨益。

复薛觐堂中丞 咸丰十一年十二月十四日

自夏秋以来，纷传沪饷充盈，俯拾即是，因为挹彼注兹之谋，爰有晋饥秦粜之请。直接到复书并吴方伯折开各件，乃知告者过也。外间但知人项之多，不识出款之巨，支绌实情罕能道及。乃蒙饬厉委员解到沪饷六万，绅捐一万，杨委员又解三万，俾灼艾以分痛，遂嘘枯而回生。上游各军久不见此巨款，合营欢忭，同戴大德，感谢无似！

承示杭州失守情形，可为痛哭。弟前此奏请左军援浙，冬至前后叠次函催。正在筹议进兵，而皖南警报叠至。杨逆率淳、遂大股来扑徽州，三面围攻，休、祁大震。又函催左帅由徽州赴援，冀徽、严一路节节打通，以达杭省。何意力尽粮穷，名城一旦沦陷。浙江全省仅存湖州一府，孤悬贼中，岌岌莫保。东南大局尚复何言？王中丞大节懔然，可悯！可敬！其余殉难官绅，望尊处就近查明，开单示悉，以便会衔具奏。

沪上闻此大惊，益形吃重。苏省绅董，曾拟借助洋兵，亦属权宜之策，不识曾否办有头绪，尚望阁下从中主持，斟酌尽善。弟亦不以局外自处。前复潘比部一函，想邀荃鉴，兹复备咨奉商。上海人民财产，固中外官民所当共争而共守之。惟发匪凶焰正炽，不特麾下兵勇各宜深沟高垒，加倍慎守，即西洋各国之兵亦须嘱其稳慎以图，不可轻敌。至要！至要！敝处东下之师，已函催舍弟招募成军，迅速来皖。倘二月间舍弟未到，则令李少荃廉访先率万人启行。惟须以大队扎镇江，以偏师防沪城。苏省现存郡县，惟镇江最据形胜；将来恢复苏、常，须以镇江为根本，实属不可不争之地也。愚见所及，亮邀鉴照。

滕副将嗣林赴湘募勇，头批四千业经下驶，仍有八千未集。恐其难资得力，已札钱户部、厉委员至汉口截留，未募者即行停止，已募者妥为遣散。路远不及奉商，伏乞原谅为幸。

撤团复奏，即由敝处主稿，敬会台衔。大抵团练用之于贼氛方盛之际，断难得力。须待贼气大衰，官兵将撤，然后办团以善其后。俟缮发后录稿咨阅。总理衙门信件，即当照行。

复沈幼丹中丞 同治元年三月初一日

遂安克复，左军已抵常山、璞石，机势颇顺。惟所部仅八千人，既须留防，又须进剿。顷接其二十三日在常山水南发来之信，另股贼由绩溪来围我遂安。据生擒贼供；将由婺源、白沙关等处窜江西之德兴，乐平。敝处已调张凯章全军防守婺源，扼住白沙关。除公牍咨达外，兹将左帅信及敝处复信抄呈台览。

皖、浙群盗如毛，自无不窜江西之理。中路既已岌岌，东路亦别无防兵。蒋芗泉方伯以营中积欠未清，赴粤东求饷，一时不能赶到。衢防兵勇未甚得力，终觉可虑。刘养素一军驻防省河，是其专责。前经庆帅调之援浙，曾为奏留，此时接替无人，自难骤赴新任。俟奉到部文，当会台衔入告。

至目下洋务，只有力敦和好。我之兵力、。财力以办发、捻二逆，已觉日不暇给，岂能更为远谋？芥舟在浔办理妥善，既据浔人环请，不宜过拂舆情。望阁下即告芥舟勉为经理，公牍仍留尊处径行为妥。鄙人于洋务向未诸究，朝廷不以此相责，盖既知其愚陋，又亮其事繁也。余军门所制火枪，或先购数杆一阅。其价值若干，便中再乞示及。

复多礼堂将军 同治元年三月初八日

弟频叨非分，骤窃参政，才不称位，实不副名，仰荷褒揄，只增惭悚。庐郡附城逆垒，经雄师铲削殆尽，河水亦将放干，甚以为慰。

仰攻一事，易伤精锐，尚祈再四斟酌。详阅伪文，狗酋情已穷迫，其图窜鄂疆，分我兵力，亦属意中之事。前此李希帅曾留湘勇三支，分守襄阳、德安、麻城等处，鄂防并不空虚。成、萧两军月初业抵距颍四十里之小游河等处，官帅又派周副将凤山由孝感进驻三河尖，为成、萧后路，贼欲绕豫犯鄂，亦甚不便。然既有此信，自当函致鄂中，早为筹备。

王镇招勇资斧原不甚丰，团其在马当有浙省应撤之勇，可以就近招集，故给银较少。昨前、左两营，已由马当招齐来皖点验矣。其右、后两营，赴黄州一带招募，如其缺少银两，王镇或可向鄂省禀请接济，弟当函商官帅，请其照拂。两营人数无多，王镇必不赴武昌以上也。

舍弟攻剿巢县一带，务求阁下随时指示机宜，俾有把握。闻金陵派大股援贼来救江北，或云伪侍王李世贤亲来，或云伪对王洪春元带来。大约庐、巢皆将吃紧，祈阁下妥为防范。

复李黼堂方伯 同治元年三月初八日

初二日接前月二十五来书，具悉一切。所应复者，条列于左：

——敝营军饷已承赶解五万，良深感赖。九舍弟与李少荃两军皆已敷衍启行。日来皖台窘迫如故。左帅处顷到沪饷二万，敝处即为截留，有公牍达尊处，请筹银汇解左军矣。嗣后敝处但以景镇、河口两卡协济左军，每月可得三万有奇，此外不谋另协。其江西遵旨协解之项，当由中丞与阁下筹款，多寡悉侯卓裁。解饷之钟委员业已到营一见，官声素好，自宜设法保全。惟敝处现无差事可委，尚宜从容图之。

——建昌保案既经办定，未便更张。惟闻被控情节不甚确实，一俟查明，仍望给奖。该府去年防守之功甚伟，吾辈当格外青眼，以彰公道。

——九江绅士禀留芥舟，中丞曾以见商。洋人交涉事件，无不视为畏途。然舆望甚切，芥舟亦当曲从。昨已函请中丞径札赴浔，继而思之，渠已由雪琴处保以道员留皖，恐其不乐从事子浔，想到省时必与幼丹中丞鬯叙一切，当有定议矣。

——《委缺章程》自当分别轮、酌二宗。酌委未必果得杰俊之才，而轮委最足服大众之心。郑小山在河南方伯任内，闻以轮委较多，立获令誉；武昌克复后纯用酌委，沉滞者退有后言。国藩曾以轮三轮四酌劝胡宫保，未知果照行否。此次江省章程总须有轮委班，使中人以下皆可勉图上进。其轮、酌各分几成，请阁下禀商中丞核夺。

——各处捐输奖案，往往迁延日久，遂至失信。其有实据可凭者，自当汇报请奖。城工一案，国藩久抱歉忱，应请阁下速办。团练捐输，毫无实际，流弊滋多，概予停止，最为妥洽。

再，屡接左帅来信，绩溪之贼由歙南渡河，往图遂安。二十三、二十九日两获胜仗，遂安城外之贼已退。另股窜马金者，将由婺源、白沙关等处图窜德兴、乐平。敝处檄调张凯章驻休全军驰往婺源，扼住白沙关。凯章未接札以前，已派其弟带四千人扼堵马金矣。又，接建德县来禀，石、太之贼窜至祁门、历口、榉根岭一带，恐其窥伺景镇。敝处正以无队可拨为虑，旋据唐义训带兵由休宁雕剿，祁门贼已由赤岭退出矣。景镇、德兴两路暂可无事。

复彭俪生孝廉 同治元年三月二十八日

顷得春初还云，称誉过盛，竦然增愧。

阁下拳拳次青，具征金石不渝之谊。弟于次青结契甚深，初不减于阁下。前岁被参之后，始作《小桃源记》，径自回籍，犹可曲谅。厥后脱卸未清，遽尔赴浙，则乖睽深矣。顷于二月二十二日遵旨复奏，仍参革职。至三月初六日接奉惠书，反复追维，耿耿不安。自问平生不多负人，与次青许与之素，而乃由吾手三次参革，仆固寡恩，渠亦违义。今夙缘已尽，无颜再合。渠果发愤为雄，誓洒此耻，或遂切实建立事功，则虽默伤乎私谊，犹将裨益于公家。若更浮沉，不图自立，则非鄙人所敢知也。

尊议借助洋船一节，上海自去冬以来，借洋兵协同防守，尚获倖完。敝处东援之师，由沪上雇轮船来接，分作三批下驶。李少荃督带头批初八开船，初十即已抵沪。事属创行，良足称快。惟苏、浙逆氛连成一片，批亢捣虚，无从下手。吴中营务废弛已久，兵勇五万余人狃于骄惰积习，毫不能用，断非一时所能整顿。敝军跋涉远行，亦不能遽求速效。廓清之期，未知何日。

鲍春霆围攻青阳，历四月之久，始于本月十六日克复。多将军攻破庐州附城贼垒，斩馘颇多。九舍弟进兵下游，顷已连克巢县、含山、和州三城并铜陵闸、雍家镇、裕溪口、西梁山四处要隘。事机差顺，附告以纾远系。

复蔡少彭观察 同治元年四月十二日

左军战事颇顺，侍逆一股闻已退回金华，信防益臻巩固。幼帅此行，训饬诸将，协和浙军，裨益甚大。惟省城根本重地，百度均须整理，能劝令早日回旆，尤深跂盼。

敝处奏请办理广东厘金，协济苏、皖、浙三省军饷，顷已奉旨派晏彤甫副宪督办。拟即奏请先派熟手数员入广，会同本地官绅粗为经始，以待星使之至。江省道府大员欲屈阁下及小泉观察一行，两君祭理精当，物望允孚，抵粤后当不至有所龃龉。

耆中丞赴闽办理援浙军务，奏请于韶关及粤省抽厘济饷，谕旨饬晏星使与劳、耆妥商筹办。敝处新克十县，意欲另募守兵万余戍守各城，而腾出战兵进攻芜湖、金陵。现在各军欠饷九个月，食米尚且不继，焉有余力添募新勇？欲子韶关厘税先支四个月办此急务，拟即函商劳、耆诸公。阁下能迅速差竣，赶办此事，尤为感泐。廷寄二件，先此抄览，俟奏派后，续以公牍奉达。

复李黼堂方伯 同治元年五月二十一日

初五日接二十九日惠书并各件，聆悉一切。荩虑周详，至以为佩。

代拟片稿二件，莹洁稳妥。请停请豁，名异实同，似不如据实上陈，更为直截。若虑大部驳诘，则两者均恐难免。一二次陈奏，殆难遽邀俞允。拟以嘉庆谕旨借作缘起，径请豁免，以省葛藤，并预为迭次吁请之计。会详二套及密单九事，分别批发。

寄谕饬查之案，重在应蠲各属钱漕分数，自应开列清单，一并上陈。即不开全单，亦宜将高安、铅山等属历数七八县叙入疏中，乃不涉于空滑，敬求迅速开示丁漕减征章程。左公以为骆帅在湖南办法胜于胡帅在湖北之法，其说饬各属牧令与该处绅民定议，赴省立案，虽若参差不齐，实则遵行可久。弟反复思之，不能易其说。兹发去示稿札稿，祈即禀商幼帅，核改刊刻。

奏案摊款，初次即由敝处专衔上陈，以后或会抚衔，或仍专衔吁请，司中可不必管。其年例随时两宗摊款、详府一宗摊款，应请查照前批，迅分两案详定，以安牧令之心，而清丁漕之原。随时年例两宗，应照前详在于津贴军饷，半归江西项下提出抵补。详府一宗，应照此详在于一三副米全解送库项下提出抵补。计皆有赢无绌，十分充裕，断不至贻累州县。厘卡钱多银少，恰可济此间钱荒之苦。顷接公牍，已批准矣。

复恭亲王 同治元年六月十三日

六月初十日接奉钧函，知前复两件均蒙垂览。猥荷奖借逾恒，愧悚曷既！

前购轮船七只，国藩曾言攻剿金陵、宁波皆可敷用。目下宁波已克，金陵贼船皆聚九袱洲下。我之长龙舢板较彼多至数十倍，所以不遽得手者，该处墙濠深固，水师只能夺其船只，不能破其营垒，必有陆路大队，乃可环攻取胜。

芜、太克复后，屡请多将军攻取九洑洲，由金陵之北路进，令舍弟国荃由金陵之南路进。比舍弟至雨花台，不意陕西告警，多将军奉命援秦，别无劲兵可调。金陵地势太宽，前此和帅围师八万，洪逆见惯不惊，舍弟兵力太单，殊难分布。前此疏称发逆之猖獗、官军之单薄，皆在陆而不在水，正此谓也。

方今各省多故，处处须兵。然僭号者太平王也，乱天下者洪逆也。伪忠王、侍王各拥众数十万，踞城数十处，皆秉洪逆之令以行者也；捻、苗、蜀、滇之纷纷不靖，皆闻洪逆之风而起者也。窃谓乘今年军威方盛，上游肃清之时，亟宜以全力会剿金陵，先复江南财赋之区。前曾以拟调多军会剿约略具奏，因陕事未定，不敢昌言。近闻人陕之贼回窜豫、鄂两省，秦事已松，似雷镇正绾一军入陕已足了事，多公劲旅诚宜用之金陵最要之地。顷已函商官、多两帅，俟定议再行会奏。

购买美国轮船一节，虑事深远，弥殷钦佩！惟不知所购共有几号，若为数无多，不妨任其自然。缘此举重在杜其济贼，不在资其立功也。

汉口焚烧勇船一节，该勇系敝部淮扬水师，与国藩并非无涉。前据营官蔡东祥禀报，业将滋事之彭发有咨请官节相就近讯办，而洋人犹复哓哓不休。诚如钧示，其曲较中国人为多。伏读照会各件，藏严明于和婉，最得事理之平。倘该提督竟复来鄂生事，自当妥商官节相，预为调护。

至各处兵船仿外国竖立旗号之例，概用黄色龙旗，使彼一望即知，不敢妄动。诚可省无数事端，且于行军并无窒碍。拟即咨商各处，所有各营旗帜照常竖立外，每船另添龙旗一面。其龙旗尺寸及绘画式样，俟与各处商定，再行咨请贵衙门核夺。

国藩才识愚陋，于洋务尤未谙究。月初议复裁撤五口通商大臣一疏，非敢畏难推诿，诚以四省江西最长，中外交涉，口角词讼愈久愈多，必须专员办理，庶无丛脞之虞。

复杨厚庵军门 同治元年六月二十日

希帅愿见之情郁结甚久，乃以旧恙复发，不克至舒，未得与台从会晤，想军务应商之件，必已往返熟商矣。

贵营保举，自阁下锦旋，均由敝处与雪琴会奏。顷五月十九六案并保一折，内江二营、与吾各营均照雪琴核过之单缮写；其柱堂、昌岐开保之十六营，则是照王、黄原单缮写；其为雪琴核减之三百零六员，匆促未经删改。雪琴既疑承办之员有意舞弊，愚亦自咎不能画一，不能践言，即日自行检举，奏请更正。即此一端，足见敝处公务繁冗，易致疏忽。以后水师保案，拟概请阁下与雪琴各自奏奖，庶眉目分清而精神易于周到。芜、太及东梁、金柱克复一案，尚未出保，将来须另案奏奖，即请阁下主办。五月十九单内周万倬已保记名总兵，刘祥胜已保参奖加副将衔。该二员应否加保，及此外各营前案有不匀称者，如何补保之处，均由台端酌定汇奏，不必再咨敝处。

李镇不愿带太湖水师，亦难相强。前因舢板不能径入太湖，故饬江西、湖南、吴城、马当四处分造小划各四十号另立一军。今闻舢板可拖过东坝，小划不宜于太湖，不立新军亦无不可。惟既已照会李镇，须嘱其自行具禀，乃可批定停止。

皖仓之谷尚可支持。惟砻碓无多，分给金陵、芜湖、宁国、石、太各营每月竟须米一万九千石之多，碓舂万来不及，只得改发齐米，砻而不碓。尊处所需粮米五千石，已饬善后局再添多砻，设法赶办，分两个半月交发，自七月为始，由贵营派船来运。如水勇不肯食齐米，尚须商之湖北，另办熟米耳。德字营口粮暂照旧章。舍弟招降之盛字、平字营，春霆招降之春字营，皆两次请加口粮，均未批准。拟俟宁国克复后，德、春、盛、平三处同加月饷。然只能照皖勇之例，每勇三两六，不能骤如湘军之数。白茆觜厘金不敷，再由安庆粮台按月筹发。

本年恩荫，阁下与希、雪两帅均可与敝处同办。望将哲嗣年貌、履历开来，俟下次折差人都，缄托京友代办。

大纛抵金陵后，城贼、援贼有无举动？上海来禀，吴晓帆方伯将带华尔洋枪队以炸弹助攻金陵水西门。华尔已隶中国，非洋兵可比，其事似尚可行。李世忠之兵果可会剿一路否？不甚骚扰否？舍弟等营濠果坚固否？红单船果不通接济否？诸祈细看示复。

复彭雪琴少司马 同治元年六月二十六日

去腊疏内本言进剿金陵之时，阁下与厚庵须一赴下江，一留上江。来示请厚庵照料前敌，而台端以巡防上游自任，与前疏正相吻合，即可照办。新添二营，不识派何人为营官？鄙意每营只须船二十号、长龙二号、舢板十八号足矣。又，口粮积欠太多，金柱关厘尚不旺，目下只可添哨官二十员，其余二十哨，可从左营拨出十哨，前、亲二营各拨出五哨，分隶清江、澄海两新营。盖左营船嫌太多，前、亲二营营官稍劣也。待今冬明春饷足时，再添二十哨。是否有当，乞卓裁。大咨到日，再令东征局筹给银两。

宁郡克复，广德与宁邑、建平之得手均在意中。拟令春霆由东坝、溧阳、溧水、句容取远势盘旋而来，以会剿金陵之东北。惟地面太宽，设防甚难，既宜扼守宁郡，又宜分防广德、东坝，又恐贼由宁邑横窜石、太、池州，则旌德一路亦不可不防。俟将防兵拨定，再调鲍军前进。

五月十九保单，鄙人实愧不能画一，不能践言，亦由敝处公务繁冗，易致疏忽。尊意恐京内见疑，不欲敝处检举，此次即不更正亦可。以后水师保举，拟概由阁下与厚庵各自奏奖，庶眉目分清，精神亦易周到。日前厚庵以补保各员见商，已请其自行主办矣。黄昌歧开呈芜、太保案一单，国藩已批令归少泉奏奖，并咨明少泉在卷。今前案既不检举，则芜、太续保之案须将黄部优保者前后牵算，细心核定，敝处当咨明不由少泉出奏，而由尊处核奏也。

复郑松峰中丞 同治元年七月二十八日

初秋二日接六月七日惠书，知前布两缄均经鉴照。渊度汪洋，不责违命之愆，谬许知人之哲，嘱选赴湘统将接办募勇事件，求材之切，下问之殷，且惭且佩。重以谕旨谆谆，弟虽愚陋，亦何敢不顾大局？当即传询各营，思欲得当以报，故迟迟未复。因思此次弹章原非得已，微特敝人负疚无地，即鲍春霆亦深抱不安，因咨商鲍公，责以另觅替人。乃顷据呈复，实系无员可派，渠未敢以不甚深知之人潦草塞责，自愧无夹袋储材之素，致贻求马唐肆之羞，非有所吝惜于其间也。敝处得力统将本不甚多，皆处防剿吃紧之地，万难抽动。去冬筹办援沪一军，搜求殆遍，不得统领大员，即交李少荃中丞统之以行。目下少荃将移驻镇江，求一统将留防上海，亦不可得。去年冬间，弟以防守池、建一路，曾于多将军处商拨一统领大员，多公荐杨朝林、王可升二人。弟札王镇募升字四营，统一小支，现令驻防芜湖，尚属可用之材。其杨朝林一员，前寓汉口，未随多公入秦。曾经具禀请来敝处统率一军，弟以无钱添募，未经批准。兹特专函咨商之严中丞，查明杨朝林如尚在鄂，即饬令前赴长沙，为陈由立之替人，召募新军，迅速赴豫，以应朝命而答阁下殷殷之意。

此间自克复宁国后，拟调鲍军会剿金陵，分驻徽之师防守宁国、旌德等处。而徽州当浙贼上窜之冲，兵力过单，江军门长贵已奏明请假归葬，祁门亦无人接统，皖南在在堪虞；皖北则李帅新有母丧，袁帅病久求退，两处皆须鄙人兼顾。敝处之地大兵少，力小任重，更有不堪为左右告者，尚冀亮其苦衷，鉴其歉忱，幸甚幸甚！

复杨厚庵军门 同治元年八月三十日

二十一日接初八、初十等日惠书，二十六日又接十三、十四、十八等日惠书，具悉一切。所应复者，条列于后：

——尊体患虐，自因往返劳勚、寒热不时所致。日来服药何似？深为系念。近闻倪涵初虐疾三方极有神效，附录一纸，用备采择。

——柱堂因病请假，自当准其回籍。至欲赴闽到任，贵营中少此统将，未免可惜。且去岁阁下锦旋，曾奏明江面防剿事宜交王、李两君必能得力，嗣后简放福建实缺。今年克复滨江城隘，叠著战功，王、李等久已为朝廷所属意之员。金陵军务紧要十倍，闽省遽请赴任，殊多未便，亦未必能邀俞允。况各处军营实缺，提镇并无请假回籍者。楚军常有请假之事，已属朝廷破格之恩，若既请回籍，又请赴任，则尤难措辞。俟柱堂来省，国藩与之熟商后再行奉报。

——承拨质堂为太湖统领，并许分数营同赴泖、淀，感赖曷既！查泖、淀一带千港万汊，陆师难进，水师最易施展，业经少荃、昌岐亲诣勘明，往返数函商定，无庸再行察看。惟造船、募勇极速亦须四五个月，国藩方深虑其迟，今阁下许分数营驶赴泖、淀各湖，则上海之防即可交质堂经理，而通、泰、靖、如、里下河之防即可交昌岐经理，两处皆有专责，极好极好！惟尊处开营填补亦不可缓，应在铜城火速开船厂，昼夜兴造，一面造尊处新营之船，一面造质堂略小之船。俟到省面商后，再与阁下面商一切。

——李部官不给饷，任其自生自长，流弊滋多，最难处置。敝处本月十二复奏折内曾言姑循其旧，不设机心，偶有请求，亦不拒绝，但不甚资其力，亦不轻调其兵，暗销其予智自雄、非我莫属之骄气。若欲收回国家利权，则须另筹巨款按月供支，足以养彼之众，乃能行吾之法。将来专盼粤厘散给此军；如粤厘不能大有起色，则此事殊难措手。目下袁帅未去，固不便于代庖，即以后交敝处节制，亦不能遽令就范。来书欲将二浦、桥林各营调归滁州，既足启该军之疑，且非一纸空文所能办到。现与水营相依最近，交涉最多，亦惟有不设机心暂与羁縻。其平日之骚扰，鄙人亦曾于各次缄复批牍切直言之。此次扣留炮船，枪毙商民，曲直显然。阁下既将哨官惩责，即可咨明李军门，请其自行查办。此番坚忍一次，嗣后渠若凶蛮如故，恐须用罗山四年在蕲州办李光荣川勇之法。此说姑存于阁下之心，不可令我水师各营遽知之也。盖阁下用刚用柔自有分寸，各营官则恐过分矣。

——苏、常、各贼渡江北窜之议，阁下策其未必敢行。然江苏全省糜烂，仅余里下河尚称完善，久为贼所注意，而该处之空虚较甚，都帅之力断难兼顾，红单船尤不可恃。此事既经奏定，仍请台旆亲往一次，以阁下察看地势远胜他人也。若尊恙难以遽痊，则须请雪琴亲往一行。国藩现亦专函求雪琴矣。

——下游有米可买，最便挽运。拟拨尊处之米，当即饬局停办。前发米价，俟局员报明再行咨达冰案。

——去年恩诏系十月初十颁行，忍斋、石臣之得副将皆在恩诏之先，其得总兵与质堂并在恩诏之后，质堂自不合例，忍斋、石臣只能照副将官阶请荫，容将履历寄京汇办。

——希庵于初九具折陈情，附荐唐义渠接统临淮一军。二十六日奉到批谕赏假百日，即以义渠暂署皖抚，仍留袁帅在营，俟希庵假旋乃许交卸，希庵亦俟义渠到皖乃能起程。顺以附闻。

复劳辛阶制军 同治元年九月十三日

七月二十七日泐复一缄，计达典签。屡盼丁道到皖，近接其临行禀牍，沪上领事不肯将磞炮交出，渠搭轮舟回粤面禀台端，仍求设法办到。五月间所交惠函同时寄示，指示周详，具服伟论。闻外间先已传诵，而敝处捧读较迟，致前此于棠疆情形不能备悉，深以为歉。

办厘原非得已，办于隔省则尤非得已。东南用兵十年，全赖厘金一项支持。凡三江两湖各属，无论已被兵未被兵，几于无处不设卡，无物不抽厘，而民生亦能乐业，商贾仍复流通。是抽厘取民，在诸弊政中犹为彼善于此。吾湘于本省全厘外，又添设厘局专抽东征军饷；江西于省、赣两局外，分出河口、景镇、乐平等卡抽归左帅大营，是隔省办厘亦非自粤创始。侍意妄思以公济公，未敢喧宾夺主，所称各省协饷七百余万，侍诚苦不尽知。然江浙四省奏明由粤协解之款，见诸寄谕者，每月实近二十万金，若均在厘金内抵除，亦属一了百了。在各省知甘井之正竭，免致瓢汲之纷来；在粤省设衢尊以普施，亦图耳根之清静。若论民间膏血，微特隔省之财不宜挥霍，即本省之财岂敢浪费！敝处夙夜兢兢，亦颇力求撙节，如闻有分外糜费之处，尚乞台端随时指示，俾知惩改。天下之财当与天下惜之，安忍朘削邻省，委诸泥沙？

此间自闰中秋后，大波轩起，危险异常。伪忠王率全股攻扑金陵官军，纯用洋枪、洋炮、西瓜磞炮更番迭进，至十六昼夜并未收队。宁国、芜湖、金柱关，均有大股围扑，士卒病故者多，外有强寇之逼，内有饥溃之虞。皖北袁、李两帅同时去位。均须敝人兼顾。临淮一军久呼庚癸，尤觉难于抚驭。艰巨纷乘，莫名忧灼！兹将八月二十九、闰月十二日两次奏片抄呈台览。阁下体国恤民，不忍粤东之疮痏，若知东南数省危殆万分，或亦仁人之所矜念。

闻星使兴办各厂，仰承大力，渐有端绪。头、二批解款已抵江西总台，远分河润，感赖曷既！

复杨厚庵军门 同治元年十月初三日

接二十三日惠书，以咨减水师加饷一节谆谆复商，仰见阁下爱士之仁，无微不至。国藩亦深知前敌苦况，此数月来疾病死亡，艰难万状，每以不能拊循为愧。惟明定饷章，亦尝再三审慎而后出此。敝处于阁下及希庵所办之事，向不肯稍加驳斥，以两君事事斟酌，不烦敝处再加推敲。贵部向领鄂台之饷，鄙人尤可不必干预，特其中窒碍之处有不能不反复筹商者。

银价之贱，百物之贵，下游处处皆然。上海百物昂贵，则又增至一倍。阁下与严帅初议，系专加外江一军，由敝处参核，则不能不兼加内湖一军。上海食用奇贵，又不能不加淮扬一军，随后又有太湖一军，亦应归于一律。春霆陆军，无分亲兵、散勇，概系月支三两九钱。若水勇通加至四两二钱，则霆、淮各陆勇亦不能不普律增加。饷源太绌，实苦势难遍给。国藩通盘筹画，但求事理之平，以为久远之计，非敢有吝于贵部也。尊处通行在先，敝处咨减在后，可见并非阁下反汗，其中道变局，皆系鄙人之咎。且照原额业加三钱，亦足稍慰其意。五月之季，阁下在敝处席次言水勇当加至四两，厥后公牍，已加至四两二钱，实与敝处饷章多所窒碍。是以始拟置之不问，迟至三个余月之久，终不能不具咨奉商。尚冀俯鉴愚忱，仍照前咨办理，至以为祷！

勇丁既定为三两九钱，其哨官薪水，贵部与雪琴部下多寡参差，亦应改归画一。大约贵部各哨宜议增，雪部各哨宜议减，均须趁此次一并议定，庶不终于参差。

周万倬等四营已于十七日改令仍驻芜湖，分防梅滩嘴等处，扼贼上窜，适与尊意不谋而合。十八、二十一、二十五等日攻剿金柱、太平，甚得周镇之力，将来芜、太肃清，周镇能否赴宁国一助春霆，尚祈阁下酌度示遵。

复恭亲王 同治元年十月十九日

九月二十奉到密函，读悉片稿二件，即于次日函商薛星使、李中丞，又专人函商都将军，均嘱其慎密筹议。以事涉洋务，应由通商大臣会奏，请薛星使主稿复陈。顷接薛公复信，已于九月二十九日附片密奏。其未尽事理，俟颇颇福到沪后，再行续陈，想邀钧鉴。其都将军复函，至今朱来。报命少迟，伏希亮察。

本月初八又奉钧函，英国公使欲于安庆、大通、芜湖三处准洋商前往装运茶叶出口，询及地方民情有无妨碍，税课有无裨益，并问该三处是否早有洋商在此装货。查安庆、芜湖向来并无洋船停泊，大通与仪征两处，则洋船停泊者多。仪征系拖带盐船以上行，大通则为盐所到岸之处，即为茶所出口之处。该公使所称早有洋船在此装货，系属实情。国藩于洋务素未谙究，然体察情形，参之众论，大抵如卫鞅治秦以“耕战”二字为国，泰西诸洋以“商战”二字为国，用兵之时，则重敛众商之费；无事之时，则曲顺众商之情。众商之所请，其国主无不应允。其公使代请于中国，必允而后已。众商请开之子口，不特便于洋商，并取其便于华商者。大通一口，徽、池茶叶之聚处也；芜湖一口，宁国茶叶之聚处也。凡泊船之埠头，华商之总汇，洋商即就而收货焉。

安庆承平年间，贸易本自寥寥，又非茶叶出江必由之地。以鄙意度之，安庆一处虽许之，而洋船亦必不常来，大通、芜湖两处虽不许，而洋船亦仍难禁止。盖买者、卖者两便之地，我华商亦昵而就之也。自洋船入江以来，华民亦假托洋商包税漏厘，违抗官长。地方妨碍，在所不免。然前此业有汉、浔、镇江三口，今即再添数口，而妨碍之处未必加多，即减去一口，而妨碍之处未必骤少。至税饷有无裨益，国藩于关税之赢绌，生意之衰旺，向欠体验，不敢臆断。

来示又询地方官曾否征税，现未明定章程，地方官岂能过问？且无洋行经纪，无监督理事，官亦难稽查。该公使请发专照及不准他项船只前往，言皆近理。然洋人虽自称坚守信义，亦往往不能力践条约。其称金陵贼扰，从权办理，亦属欺饰之词。将来平靖之后，仍行禁止，殊无把握。应否示以宽大，予以通融，伏候鸿裁酌夺。

赫税司将来过皖，自当优礼款接，仰副柔远德意。其三口通融之处，仍由贵衙门主持，鄙人未敢妄为允诺。

复倭中堂 同治元年十一月初九日

敝处闰月以来，事机不顺。九舍弟金陵一军，经忠逆大股围攻四十六日，至十月初五幸获解围。皖南之贼蔓延于宁国、太平等属，迨九月下旬太平、芜湖一带粗就肃清。而宁郡之贼愈聚愈盛，鲍军屡战皆挫，贼遂渡过清弋江西岸，梗我河运。此间飞调数起援军往扎南陵要地，以通陆路接济，贼又分股往围旌德，经守将朱品隆击退，旋即窜扰绩溪。其旌德西乡余匪，乘间逾太平以窜黟县。距黟六十里为祁门，即侍前年驻军之所，实皖南之枢纽，江西之屏蔽，倘有疏虞，何堪设想！

至北岸之事，袁、李两帅先后去位，本属力难兼顾，赖鄂省击退马融和且匪，未入皖境。僧邸抚驭苗沛霖之党，尚无变局，意谓渐可小休。不料金陵群逆分股北渡，于十月中旬猛扑李军门世忠九洑洲、浦口各营，二十四五等日一面围攻李部，一面冲过营垒分股上犯，致含、和、巢县相继失守。江北自和州以至黄州，除庐郡略有守兵外，余则千里空虚，猝不及防，如九年石达开之窜湖南，上年陈玉成之窜黄、德情形相似。现经截留李少荃新募之张树声五营守无为州，吴长庆四营守庐江。庐州本有石清吉四营，又留唐中丞新募三营协同守御，而调李希庵部下各军来庐援剿。

辖境太广，贼数太多，奇险环生，惊心动魄，方一波之未平，倏万弩之齐发。自顾菲材，膺兹艰巨，夙夜惴栗，无地自容。昨又疏请简派大臣来南会办，未知曾否俞允。如再有差失，即当据实自劾，陈请开缺，不敢望置身李外，但求不握兵符，不兼数任，或以散秩效力军中，仍当殚竭棉薄，矢报涓埃。一息尚存，讵敢少懈！区区鄙忱，想老前辈能亮之也。

来书谓际此艰虞，人材为急，近日夹袋中不乏贤哲，务望开单见示。或推荐同来阃外，共济艰难，不胜至愿。

致唐桂生镇军 同治元年十一月二十七日

祁门克后，贼踞太平、石埭，与徽州各岭路路可通，殊难安枕。

云岩旌德一军，本防贼由徽、宁夹缝中窜入石、太之路，石、太既为贼踞，则已破我藩篱，而朱军反隔在贼外，粮路四梗，亦终无能守之理。又恐贼由建德上犯景镇，又思撤回朱军替守徽、休两城，阁下移驻祁门，腾出王军为游击之师，兼顾景镇一路。近准左帅咨称，已派刘克庵督带十营，由景、婺一带来援。添此一支活兵，则徽、祁、景、婺均可就近援应。因思青阳屡次告警，如该县失守，于临郡泾县、南陵后路均有妨碍，恰有旌德将撤之军可以移防，即于二十四日飞调云岩拔赴青阳，已照会贵处。不料公牍发后，又于二十六日接左帅信，刘克庵十营因祁门已复，未来景、婺，仍留浙境。并于二十六日接云岩信，自愿坚守旌德，不愿轻弃该城，只得批准，令其仍驻旌邑。然阁下守徽、休，则患其兵单；云岩守旌德，则患其粮少。鄙人惦念贵军、朱军，刻刻不忘。目下苦无劲兵可以派往相助。

钤峰在祁门，阁下有地主之谊，尚祈加意联络。如休防太单，不审钤峰能分一营助守否？

此间现令李申夫招练五营，约须灯节前乃能赶到安庆；周厚斋招练五营，约须二月中旬乃能赶到安庆。此二军到后，即派一军前往徽、祁相助。此两个月尚望阁下与云岩、钤峰诸公勉力支持，至要至要！

左帅已将严州克复，歙之东路可以无虞，且龙游、汤溪指日可克，伪侍王必回救浙江，不能再在宁国一带滋扰。其扰宁境者，不过黄、胡之党；扰徽境者，不过古、赖之党，尚不十分凶悍，贵军当能御之耳。

复李松崖军门 同治元年正月初九日

腊月二十七泐复一缄，新正续接惠书，备承绮注。兹有两事，应行婉商尊处。饷盐一项，前因乔运司禀请暂停旧欠，尽运尽提各营应拨之盐，分成摊派。去岁八、九月间，两次具咨奉达，缘抽提饷盐，必须商情踊跃，运销畅旺，始能源源接济。若旧欠新拨，纷集取偿，商人畏缩不前，盐包将归无着。是顾全商贩，正所以力保饷源。且临营抚营，一律停止积欠，非于贵军独有歧视，当于咨明后，行司遵办，该运司督率分司设法招徕，谕以必不封盐，各贩始肯陆续到坝。自三月至十二月共提饷盐三十二万余包，贵军摊派十三万包，均经捆运完竣，似所办不为无效。乃十二月初，尊处派到记名总兵杨玉珍特赴西坝，将各栈之盐，全行封捆，毋许一包出栈，时有小车推盐二包，云系贵营之盐，送往杨庄，经杨玉珍勇丁杀死车夫，传首示众。如谓出自尊意，则历经咨定之案，不应遽有反复。且阁下久处高位，断不至令属下员弁行此蛮法。如谓杨玉珍藉端滋事，则持有大令及札文为凭，虽系该镇之咎，实坏阁下之名，乔运司等无所实从，据实通禀前来。查淮北票运定章，每盐千引缴出三成，抵完正杂课银，其余均系贩本，与官无涉。今不论何项盐斤，概行封捆，是票贩血本，丝毫无存，此次吃亏之后，相率裹足，更无片引出场，盐务从此大坏，饷盐从此无出，即贵军何所取资？凡盐务无他谬巧，有六字诀曰：“来得松，销得旺”而已。官运如此，商运亦如此；票商如此，纲商亦如此。甚至大枭私贩，莫不如此。总须依此六字，而后有利可图。此次杨玉珍将商人血本全行捆去，从此众商歇业，更无片引到坝，则来路不松矣。目下大通到盐甚多，不由敝处主持，稍议定价，彼此抢跌贱售，价愈贱而买者愈少，是销路不旺矣。二者皆不得法，虽多捆盐包，亦有何利可图！杨玉珍取快于一时，阁下必贻悔于后日。弟忝兼盐政，利害所关，未容缄默，应请阁下迅饬杨玉珍将西坝所封之盐，发还各栈，俾商贩仍旧来归，利源不致枯竭，大局幸甚。

又访问四坝卡委员黄馥桂等需索多端，凡民船过卡，无论煤米小菜，皆加数倍估计，加数倍完厘，卡勇登舟，强抢行李衣物，毒打船户水手，众怨沸腾，视为畏途。凡商船一过，不敢再至营中采办军米及柴草花篱竹木小菜，经过该卡，有札付路票可凭，亦复百端留难，或勒令完厘，或夺其衣物，前后非止一次。近日又有米船为该卡阻留，验明札付，仍令加倍完厘。此等行径，阁下断不尽知。该员奉委抽厘，敢于欺蒙作弊，殊负委任之意，可否将黄馥桂等撤革惩办，敝处另派委员，代收四坝卡厘税，所入银钱，仍解贵营验收，尊处亦留一员在卡，会同照料，其巡役概用敝处之人，以期妥洽。

复李黼堂方伯 同治二年正月二十二日

承以厘务利弊，反复详示，谓商弊卡弊，均属无法可除，而致慨得人之难，思深虑远，皆甘苦阅历之言。窃谓商弊虽难尽除，稍存宽大，未始非惠及小民之道。其行单数目，微有隐匿，盖各省自来皆然，非今日江省始有此弊也。卡弊不除，则为害甚巨。理财之道，莫患乎上不归官，下不归民，而归于中饱之蠹。漏卮日泄，饷源日亏。来书历历指摘，自系确有所见，若虑防弊，反以作弊，遂谓无可信之人，无可行之法，则是因噎而废食，岂能变通而尽利。

江西厘务，立法不为不密，因各卡之贤员过少，遂觉前此之成法皆虚。大抵卡员折报，患在条例太繁，不知愈简愈妙；总局册报，患在前后牵搭，不能月清月款。兹因王子坚请示册报之式，辄以鄙意刊发折单二式；又因万永熙应行查办之件，遂将前此怀疑之端，与应改之章，趁此时逐一清查，胪列十条，另牍奉达，尚希亮察。

至用人一节，实为万事根本。为德为才，得一已难，两者兼全，更不数觏。必欲概选贤员，分布各卡，是岂咄嗟能办？且先求一二诚实人员，姑解欺饰之习，徐图整顿之方。顷接来牍，派员赴省接办。万牧一席，试派二员前往，未知人地能否相宜。陈茂操守可信，而才欠开展，阎炜厘务较熟，因病尚未起程，到省时，诸祈随时指点训迪。

往年胡、严二公兴办鄂厘，甲于天下，鄂省赖以富强，至今尚蒙其利。其法不外“精察耐烦，锱铢必较”二语。鄙人于江西厘金，未能亲自经理，徒受攘利之名，未得救贫之实。来示尚未满志，敝处尤难甘心。粤东抽厘，名望愈觉腥膻，鄙怀更所不甘。今岁拟稍竭愚虑，将江西厘务，亲自经理一番。先从吴城、饶州二卡下手，如有贤员，再行分布瑞、袁、临；如有微效，再行兼顾他处。半年以后，甘苦得失，自有定衡。

雪师子药，向由江省协济，去岁欠解甚多，谊应筹补。东征局闻金陵之警，即解火药三十万斤，再令另济雪军，碍难启齿。安庆设局制造，渐有端倪。以后雪军火药，当由江西月解一万，安庆月解一万，务请尊处具牍详定。洋硝价值太昂，改购土硝，自属正办。此间未接尊缄之前，业已批令停买。豫省支绌异常，产硝虽多，未便咨请协济，敝处已派人分投赴湖南购买。如其来源果旺，再行知照章门，不敢征求无已也。

复孙小山方伯 同治二年三月初五日

江省台局，向由薇垣综理，牙厘头绪繁多，簿书填委，经画良不易易。来示欲另委大员驻局，总台一并改委，自系为慎重公事起见。养素亦言总台必须另行派员，庶几各有专责，条款分明。惟目下实无贤员可派，拟于李筱泉、蔡少彭二人中，奏调一员回江，庶情形较熟而心志易孚，俟商之幼帅，再行酌办。然到江亦在数月以后，尚乞荩筹兼顾，劳怨并任，至以为荷。

徽州诸军，方与花旂、谭星等股争战不休，而黄、胡、李等股，撇过青阳，由池州、东、建直趋上犯。弟由省中拨去喻吉三之千人，助守池州，李申夫之五营，驰守东流，均经到防。该逆绕出香口，渐入彭、鄱境内。自去岁以来，无日不以贼犯江西为虑，此次殆难幸免。曾饬湖口、景镇等处，坚守城垒。檄鲍春霆一军由宁国星驰回援，催席研香一军驰抵抚州，相机迎剿，未卜能否挽救，良深忧愧。

致黄莘农中丞 同治二年三月十八日

前月自金陵还省，十八日曾于途次泐复一函，计达典签。维时皖南甫有转机，终以石、太、歙、绩等股未经芟除，恐贻珂乡之累，迨月底归抵省垣，而黄文金等纠合石、太踞匪，由池州、东、建冲过，直犯彭泽、鄱阳，势将阑人江西腹地。弟思湖口、景镇两路，均为人江门户，饬万泰、丁义方等坚守湖口，饬段起等坚守景镇。叠催席研香一军赶至抚州，迎头拦击，另调鲍春霆一军跟追赴援。乃春霆将抵青阳，闻忠逆率巢县大股围我石涧埠营盘，更番猛扑，与去岁环攻雨花台情形相似。北岸事势尤急，别无可调之师，因改令春霆就近由大通雇船北渡，先解石涧之围，若能迅速得手，仍令回军援江。

日来窜江之贼，尚徘徊于石门街、洋塘一带。幼帅调韩进春进扎石门，朱洪春进扎都昌，屈蟠进扎乐平。春水盛涨，昌江炮船应足遏贼内渡。其徽州一路，刘克庵等军方与群贼相持，争战不休，未知能否堵截。两年来每当事机稍顺之际，辄有意外波折，劫运茫茫，天心难测。国藩调度未善，亦实无所辞咎。所尤难者，饷项奇绌，为自来所未有。二月入款，仅赣局四万金，江西省局，竞至不名一钱。东征局饷船过湖覆溺，愆期不到。值兹征调频仍，竭蹶万状。且今年添募新勇，不下三万，合之旧额，已近九万，出入太觉不敷。仰屋窃叹，无所为计。惟有吁求大力佽助，度此艰危。

承尊处解来第六批粤厘四万，已到章门，第七批三万八千，又已起程。屡沾河润，何敢更为无厌之请？惟敝处窘迫之状，以目今为最苦，可否于广东藩库借拨数万金，赶解来皖，由粤厘项下陆续拨还？务祈与彤帅商定，慨允速济。叨荷云情，感泐无量。

复杨厚庵军门 同治二年六月初十日

顷接初三日手函，知定议春霆移扎孝陵卫，而令萧为则全部过江，扎神策、仪风门一带，以保霆军粮路。阁下察看地势最为精当，敝处相离较远，幸得荩筹就近酌度，鄙人断不肯遥制更改。惟近日各路军情，阁下或有不尽知者，兹分条陈布奉商如左：

——今日毛、蒋来禀，寿州已于初四日被陷，临淮唐义渠中丞一军万分可危。该处为数省枢纽，皖北根本，一有疏失，则朝廷将责成国藩亲赴该处，或于阁下及雪、霆二公中派一人为临淮主帅，皆属意中之事，此时不得不以救援临淮为第一要着。陆师无大支劲旅可调，惟水师往援，事半而功不止于倍。昌歧赴援，尚需时日，缓不济急，是以咨请阁下与雪帅各派舢板四十号由九洑洲下驶，进瓜洲口，经洪泽湖入淮，赶赴临淮助援义帅，并请派丁、彭、喻、王等好手前往。国藩亦深知内外江水师前月恶战，劳苦太甚，极应稍为休息。惟临淮关系重大，非得力水师不能保全，而昌岐所部，须俟质堂到后乃能由沪启行，阁下及雪帅所部可以即日驶行，十余日即可到淮，相较悬殊，故特变通办理。务祈会同雪帅慰谕各镇，迅速成行，以搘危局，至以为荷。

——何绍彩四营系义渠旧部，义渠曾经函调奏调，国藩业经允许。顷檄令拔赴淮上，随同防剿西河，清弋江。两处皆紧要之地，何绍彩既去，洪容海不能再动。春霆屡次来信，欲令洪赴办理内应。此说本属毫无把握，且洪去夏办广德献城之事，几误大局。因其人近荒唐，凡紧要关头，不敢派洪承办。

——韦志俊五营分守东关巢县，此时苗逆鸱张，不能不留以防堵，未便再行撤调。寿州距定远、巢县，不过二百余里，自巢、含至二浦，节节空虚，恐苗逆勾捻乘隙窜入。巢、定一带只宜增兵，不宜再减。

——饶州陶溪渡、洋塘之贼均已遁去，并未大受惩创，回援金陵之说似觉可信。洋塘之贼既遁，则都、湖各贼断无持久之理。江西如果一律肃清，江味根与李、席三军可由石、太、宁、旌一路打下，直捣广德、东坝。庶宁国之藩篱已固，金陵之后路无虞，然后再谋合围之举，较为周匝。若目下遽谋合围，无论韦、洪不能调往，即使调到，勉强合围，亦断不能兼打大股援贼。长围既合，援贼齐集，一处稍弱，全局决裂，不可不防。

——忠酋究在何处，不能确知。今日接少荃信云，忠酋在苏州城内遍贴告示，将多调援贼攻扑浦东、江阴、常、昆，以解苏垣之围，来函则云谍报忠逆在金陵城中，布置守御。鄙意洪以金陵为老巢，李以苏州为老巢，此时各顾本巢，其说近理。然即使果在金陵城内，亦不能围住不使逸出。该逆狡诈百端，一到合围之时，单骑片刻即可远扬矣。

——调扬州防军助剿一层，直夫将军近有乞病之奏，断不能至金陵帮助。其部下如杨心纯等，去年既调之以共患难，今年亦可调之以共功名。冯萃亭有信请调助剿，曾将原信及敝处复信抄寄沅弟处。惟调他处之兵流弊极多，亦于寄沅弟信中详言之。倘阁下与沅弟面商，必须添调或兼调扬、镇两防之兵，或调扬而不调镇，俟示知由敝处咨调可也。

复倭中堂 同治二年八月二十四日

接奉五月二十六手示，训迪周至，感悚曷已。兵饷支绌，实当今之大患。即以敝处而论，本部八万余人，积欠已多至十五六个月不等，近又添江、席两军万人，舍弟亦增募万余规取金陵。此外如李中丞所统萧、毛、成、蒋四军向食鄂饷，侍兼辖一年，凡有缺乏，惟侍是求。临淮袁营、滁州李营向系自行筹饷，袁帅去后，唐中丞、李军门均须敝处协济。客兵来援者，除去岁截留沪军业经拨还外，尚有浙军刘廉访十二营、王观察七营留防徽州，不能不随时津贴。从前徽、宁两防，每月额饷二十万，皆由浙江供支，侍接办后，庚、辛两年奏拨江西漕折每月五万，壬戌年改为四万，旋经沈中丞截留，而徽、宁两防无一毫可恃之饷矣。江西厘金分拨协济左制军、彭侍郎、刘廉访、孙副将四处，而实解敝台者遂亦无几。浔关洋税，夏间奏明月提三万，近以此项专解江、席两军，前议遂不果行。综计出入两款太相悬绝，夙夜战栗，罔知所届。侍深悉劝捐之弊，故丁忧再出以后，历今六年未尝办捐。抽厘亦非善政，而舍此更无可筹。才识短浅，耳目难周，弊端未剔，时时引以为疚。如老前辈闻有办理失宜，用人不当之处，尚求切直指示，即当改弦更张，力图补救。

至询及近读何书，从军以来荒芜日甚，终年碌碌，穷一日之力，每难了一日之事，偶得片刻少暇，或温经书以资检束。本年春夏温《诗经》一过，现温《周礼》尚未卒业。募中诤友亦乏其选，殆因延访之心不诚，故直谅之士不至。

蒙询查六人：黎庶昌三月到营，派司稽查保甲，尚未试以吏事；汪瀚初在采访忠义局，现派皖南牙厘局；汪士铎本约今春来营，因为胡文忠公校刊遗集，尚留鄂省；万斛泉耆德宿望，不能远出，侍去年缄请严中丞加意优札，聘主鄂垣讲席；甘绍盘去夏曾派赴舒城散赈，今岁派查江西厘金，因病尚未起程；方士超闻尚在山东，未得一见，其族有方宗诚者，现亦在忠义局，颇能访求善类，荐达幽隐。赵观察《答伪王书》措词固多失当，其殉节亦嫌太迟，与其死于苏州被掳经年之后，何如死于湖州围城甫破之时？缓急一岁之间，殊有泰山、鸿毛之别，侍深惜之。奏牍虽列敝衔，并非敝处主稿，迨上海业经奏准，敝处亦不便申论矣。

复史士良观察 同治二年九月初七日

苏省减漕一案，初次疏稿，渗漏原多，比来斟酌减赋分数，苏、松、太三属，似应于三分减一之外，再减一成半成，使最重之则不过半倍于常州，再倍于镇江，庶于部议不甚相悬之义为近，正在往返筹议，尚未上陈。至浮收应减，亦拟予初次附奏。缘发端之初，先举大纲，未遽剖析条目。今遵恉谓减浮收重于减赋，示以民折官办变通之法，并溯录傅中丞折片三件，原委详明洞达，了如指掌，钦佩无似。惟减浮收一事，亦殊不易言。

说帖中第二善，谓米价仅二千文，如本年五六月间沪、皖及里下河每米一石均六七千文不等，目下新谷登场，亦尚需钱三千数百文，并非大灾奇贵之年，此处一差，则所谓苏、松、太五串，常、镇四串者，均难遽定为永远遵行之例。鄙意减额赋则一经奏准之后，亦无异议，减浮收则参差不齐，莫能画一。不特此县与彼县不同，即一县之中此乡与彼乡亦或不同，必须因该县该乡之俗，而为之立制，不必详晰具奏，亦不必笼统出示，但令每县官督绅议，章程议定后，于藩署立一案据。有民折官办者，亦有听民自纳本色者；有定价五千、四千者，亦有多于五千之外，减于四千之内者；有将大小户名全行禁革者，亦有虽禁大户实仍含糊迁就者；有尽收银洋者，亦有兼收制钱者。盖减额赋则为百世不刊之典，减浮收则无十年不敝之法，不如就该县因俗立制，反可垂久。弟办江西减轻浮收一案，十一年定为三千一石，元年定为一两九钱，其错处在定价太少，告示又太画一，将来皆非可久之道，一征本色，即须更改。江苏虽与江西情形不同，而其不宜画一出示则同也。惟傅中丞原奏所云欲减浮费，必先减帮费，欲减帮费必先减通费，此则颠扑不破之论。圣人复起，莫之能易。浮费减法，弟所拟每县各立一案，不知果有当否。帮费减法，将来普律海运，不修漕船，全裁旗丁，自不至复有帮费名目。惟通费竞不易减，须合江苏之众官众绅以全力谋之。阁下既已函告少荃，更求密告珂乡中外诸君子，示我机要，助我不逮，仰承指南，不胜感祷！

敝处军事，自江右肃清后，黄、胡、古、赖诸逆悉数下窜，围我青阳，苦守三十七日，已无幸全之望，并恐其遍扰南、泾、宁、芜一带，因从金陵调回鲍军，驰救皖南。上月二十七，江、席、喻、李等军合战大捷，幸解青阳之围，即令该数军进剿石埭、太平、旌德，将来由宁邑而进广、泾，鲍军进剿宁郡附近之贼，由建平而进东坝。倘各路均能得手，则皖南可冀少安，即徽州一隅，亦稍释浙省兼顾之忧。

复吴竹如侍郎 同治二年十一月初七日

接诵惠书，具聆谠论，阴消阳长，是倾否交泰之机，阁下与诸君子穆穆在朝，经纶密勿，挽回气运，仍当自京师始。人才不振，各处皆然。捐例、保举两途，有积重难返之势，然明知其弊而无从禁止。譬之医者，知病难矣，而制方更难，或有方而无药，或病重而药轻。故尝谓错枉无益，举直而能使枉者变化则益矣；去邪无益，用贤而能使邪者惩改则益矣。国藩在外数载，吏治毫无起色，皆坐不能得良吏以风示众僚之咎，用为大愧。皖省用兵太久，蹂躏不堪，人人视为畏途。通省实缺守令不过四五人，弟向江、鄂等省商调数员来皖，亦乏满意之选。两科进士即用及本届拔贡朝考并大挑教习等班，现在到省者不过二员。每一缺出，时有乏才之叹。而地方之苦，百物荡然，公私赤立，民固无以自活，官亦几难自存。又或到任未久，寇氛踵至，纵有贤员，莫能措手。即行军所过，亦往往百里不见炊烟，竟日不逢行人。忝司兵柄，又为民牧，环顾遗黎，但深内疚。而敞部人逾十万，又兼辖希庵中丞全部，各军积欠已多至十五六个月不等，又须月协临淮二万，李军门一万。自丁忧再出，历今六年，从未办捐，除厘金而外，别无筹饷之法，日执此垂尽之商民，而与之剥肤及髓。来示所云“宽一分则受一分福”者，夙昔亦尝服膺斯言，事势所迫，大负初心。古人谓兵者不祥之器，良有味乎其言之也。幸迩来军事颇顺，皖南连克七城五隘，金陵合围，苏州克复，苗逆授首，寿州投诚。意者天心厌乱，东南荡平，即当奉身而退避贤者路，不敢久窃高位，重蹈愆尤。相知有素，聊布一二。

复吴竹如侍郎 同治三年三月二十六日

承询及滁州事件，自苗逆伏诛后，接李世忠两次咨呈。一请所部兵勇作何调遣，或遣散归农；一请呈缴炮位。弟见其知见几引退，求保末路，苟可弥此兵端，即多一事不如少一事，咨令将该营遣散，给以复函，示以至诚。复接其呈，称已将五河兵勇撤遣回籍，其滁、全、天、六等城，亦即次第交出。弟犹不敢信之太过。旋又派王廷瑞、陈自明、唐玉田三将同来谒见，据称该营散勇三月内必可办结，川资概由自备，不必由敝处发给。该提督退归何地，静候示遵。当与面约二事：一，散勇务以三月底为期；二，令该提督四月初亲来安庆一见，先赴松江履任，再请开缺回籍，并给复函以申明之。旋又接其来信，借改葬其母为言，似有留恋旧县之意。弟又与之约法三章，不准仍在旧县逗留，倘一有梗违，即当奏明，声罪致讨。如其一一遵行，日内必有确信，再行专疏奏结，请降明谕，以释群疑而安反侧。

又承询及皖北厘卡林立一节，元年春间，李帅初派人至六安，设局抽厘，诚不免有太密之处。厥后朗轩来省，弟托其寄信六、霍，绅耆绘一详图见示，裁去数卡，较前似有条理。其官绅中饱一层，察访实难周遍。盖因无直可举，故枉亦难于全错。容再密查惩究，以挽浇风。

金陵一军，正初攻克钟山贼垒，遂合城围，迄今已逾两月。城贼并不恇惧，亦无粮尽确耗。城内又遍种麦禾，青黄弥望，足以疗饥。而我军欠饷十六七个月，比值米价昂贵，营中多有食粥度日者。时时以乏食为虞，以哗溃为虑，深惧不能竟此一篑之功。

户部疏中，言湖北每月协我五万，四川月协五万，湖南月协二万五千，江西月协三万云云。实则四川、两湖三省四年以来，并无协我丝毫之款，江西除厘金外，亦别无月解之款。去年浔关解到一月洋税万五千金，因沈中丞盛怒，已退还矣。不知户部何故疑我得此巨款？弟尝谓用事日久，恐人疑我兵柄过重，利权太广，以艮翁管理户部，尚疑我广揽利权，则他人之怀疑可知。用是竟日惴惴，如履春冰。比得肝风之疾，未知能否痊愈。

杭湖克复之后，群逆大举上犯徽郡，徽军迭次截击，先胜后挫。该逆乘势下窜，不特江西复遭蹂躏，并为闽、粤、两楚之患，尤用忧灼。知关廑注，谨布一二。

复富治安将军 同治三年四月初一日

顷奉惠书，并准大咨，雄师先后南渡，连击援贼，踏平四垒，丹阳不日可下。威棱远耀，荩绩日隆，企佩无已。鲍军门本拟会剿丹阳，比因东坝守兵太单，分拨数营前往，又因杭湖之贼由皖南踵窜江西，据报人数众多，已咨请李中丞派兵接防东坝、句容，腾出鲍军，上援江西。如丹阳已克，请麾下与镇防拨兵驻守丹、金两城；如丹阳尚有负隅之贼，苏军未接东坝之防，已檄令鲍军趁此时势，会剿丹邑，想春霆能遵办也。

裁汰疲军一节，敝处相距较远，不甚深悉。请阁下随时甄别，陆续裁减。其绿营兵缺在扬募补者，查撤后，将该缺咨回原省另补，不特在扬防可微节饷需，即在该省绿营，亦大有裨益。至裁撤老弱残疲，即以省出之款项，量增留者之月饷。荩筹周妥，尤深倾佩。请即照所拟办理。此间饷项，亦已奇绌，积欠至十八九个月不等。名为金陵各勇月支四两二钱，霆军月支四两，实则自去年以来，从无一月支至二两者，间或一月并未支得一两。霆营转战南北，尤为穷苦。贵部在丹阳等处，与霆军互相往来，当可得其大略。闻沪军所得较优，楚军亦甚窘迫，特比敝处稍丰耳。弟昨札万方伯在泰州设局劝捐，明知绝无补益，不过借此以维系军心。知关廑注，附报一二。

复李松崖军门 同治三年四月初七日

接二十七日手书，具悉全椒、天长两城，均已退出，其来安、滁州、六合等城，不过四月初二、初六之期，一律撤退。忠诚明决，佩慰曷任。闻全椒所遣之勇，极为安静，自系台端于饬散各勇时，预先告诫，谆谆开导，尤见荩筹周妥。虽阴雨过久。饷盐未售，而于前此所订撤遣月日，并未愆期。弟在外多年，深知办事之难，断不以延误见责。哲嗣来省，会晤数次，曾以去岁新收于、李之党不及贵处旧部之安静，请阁下再加简汰，并有一咨奉商，不知已接到否？又不知陈自明业已起程赴池否？如业经起行，则亦不必往返更换，强以所难也。昨初五日，尊处派唐镇玉田来见，述及助饷三十万串，并将耕牛籽种概给滁民，不取原价。此等高风隆谊，实为近世所罕见。敝处饷项，正值奇绌之候，得兹巨款，三军感德。但必须奏明请奖，乃敢领收。所有阁下遣散各勇，俯给途费，城池、厘卡，一律交清，不愿到任，径请回籍诸事，弟当即日具奏，另咨奉达。其散给滁民、牛种、捐助敝处巨饷二事，则俟公牍到日，另行续奏。至来省会晤之期，迟速听阁下自酌，使弟去岁之言，一一不失信于中外，则尽善耳。

复吴仲山漕帅 同治三年九月十五日

复设淮扬道员缺一疏，大稿详明周妥，请即挈衔由尊处缮发。数百年来，修治河道，耗尽帑藏，费尽智力，其间专固河堤以防溃决之工，不过十之三四，益修运道以送漕舟之工，实占十之六七。今若骤复河运，则黄、运两河之岁修从此大增，而钉造漕艘数千，亦需另筹巨款。故扬道之缺虽请复设，而鄙意仍主海运之说。惟才识短浅，未能通盘筹画。阁下专主漕政，智珠在握，究竟湖、广、江、安概改海运，有无十分窒碍之处？其海运之费，较之重整运河之费，孰多孰寡？便中尚求详示，不胜企望。

陈庆云小挫两次，此间亦有所闻。其全军覆没，则未得确耗。英山之贼败遁蕲、罗，鄂边吃重，已檄蒋道一军援楚。前调金陵万人进英山，续调庐、巢、桐城防军八千进霍山，先后到防，未识果否有裨。

弟初一日自安庆东下，初七抵江宁省垣。相去日近，音问易通，良用快慰。祁中堂来信收到，俟折弁北上，再行裁复。幼章方伯灵榇西归，一切俱承照拂，具见古风古谊，佩慰无量。

曾文正公书札卷二十九

复马毂山中丞 同治三年九月十八日

初十日抵江宁省，接奉谕旨，命阁下开府越中，留驻安庆，筹办一切。比即恭录咨行，庆抃无量。顷接初六日惠书，欣悉皖垣安谧如常，英山肃清，并蒙筹备援皖各军米粮，至以为慰。

鄂边贼氛甚重，业经批令蒋之纯迅速援楚，兼顾皖境。钧、陞等营已抵中梅河一带。该处难于办米，顷已批令钧军回驻桐城，陞军移驻六安，皆为易于采米起见。并拟檄朱南桂驻宿松，朱洪章驻太湖，刘南云驻安庆。宿、太皆通水运，且系最要门户。刘则在省，便于养病，非有大股入皖，不轻调出。鄙见如此，现尚未檄行也。此五军皆须饷甚急，请将皖仓之米竭力供支。江外粮台，目下无银可发，弟忧灼之至。嗣后拟将东征局之月饷、盐河华阳镇大通应解金陵之厘金、江楚两局应解金陵及镇江之盐厘、正阳卡北盐之厘，此四款者，概解江外粮台充饷，即日分别咨行。刻下燃眉之急，则求阁下于司库设法腾挪接济，以免决裂。阁下交卸藩篆后，粮台、厘局二事，仍屈长才妥为经理，至以为恳。英西林由西路漫水河移扎霍山境内，禀请调驻六、寿平坦之地，统兵颇多，恐未必能回安庆遽履新任。皖南肃清，拟檄易镇于十月到寿春任。朱令锡圭如回旌德之任，听候卓裁。

复乔中丞 同治三年九月二十七日

十三、十五等日叠布复函，计达台览。连接四次手书，敬悉一切。蒋之纯援鄂，甫抵罗田，而成军门大吉战受子伤，富都统马队营垒失陷，石镇清吉赴援阵亡，贼氛甚炽。秀相咨调刘、朱等军援鄂。比以各该军病者甚多，目下只能自顾皖境，难遽赴援鄂中。咨复秀相，顷复抽调易镇开俊所部北渡，将来亦驻潜山一带，为游击之师。英、霍两县，有英、郭、何等军分防，当可自固樊篱。何绍彩进驻英山，似有难色。该邑办米极难，专供何军，犹虞不给，断不可再添他营。弟之令钧军驻桐、陞军驻六，亦专为易于办米起见，并无他意。平日得营一饱，临急庶肯出力。历观行军不先算运米子药者，类多败挫。

英西林现在统兵，自难遽回安庆，接履新任藩司一缺。或请毂山暂缓交卸，或令小宋升署，听候卓裁。毂山业经开府，而督抚尚以札文施之。纵渠或情愿，吾辈终觉不安。如小宋专署藩司，其臬司一缺，勒道尚未服阕，碍难派署。博、叶、王三员，均不相宜。有吴坤修号竹庄者，军务、地方均算好手，曾放南韶连道，被劾后又经累保至记名臬使。寄谕以西北需人问过两次，弟以在此带勇相安，故未令去。或令张署臬司，吴署皖南道，或竟令吴署臬司，均听尊裁。张拟于肃清皖南案内保实援皖南道，目下则尚系湖南道员。吴系布政司衔，记名臬司，尚非皖官。二人皆不甚合例，然勒道亦不合例。目下择员，自以二人为相宜，祈酌之。至庐凤道缺，前经函复，请于陈心泉、冯鲁川两守中酌委一人，已否札行？心泉拟保道员，不日出奏。孙琴西来信，已由淮回籍，偏亲年老，无意出山，自是君子之正道，亦人子之至情，留营一节，应作罢论。蒋道、英司及出力各员保奖，应俟军情大定，由尊处主稿会奏。敝疏请简考官，已奉谕旨，即着礼部改题为奏，迅速办理。具折时仓卒未及会列台端与少泉之衔，此弟之疏忽，伏乞恕亮。安徽抵征一案，顷已双衔出奏，抄咨冰案。

复厉伯符方伯 同治三年十月初七日

国藩抵江宁后，区画一切，碌碌鲜暇。江南乡试定于十一月举行，贡院比已竣工，科场事宜，次第办理。惟书办殊少熟手，咨借鄂省书办，乘轮舟东下，不知赶得及否，乞阁下力赞成之。

皖北肃清，即檄蒋之纯援鄂。旋闻石镇蹉跌，富营失陷，贼氛愈炽。续调介正等营赴鄂，尚未起行。接之纯禀，称进兵蕲水会合成武臣，攻克贼垒，大获胜仗，为之稍慰。介正三营前经咨商，分别遣散，因鄂境吃重，该营本系鄂军劲旅，是以批令西上援鄂，不遽撤遣。据禀拟于九月二十八日起程。旋接秀相咨，据鄂台详查截旷银两，饬令折算札行禀复。据萧庆衍、王清泉两军禀称实无空旷，敝处从宽批准，非市恩也，实见该二军困苦太久，目下立见决裂，如此弥缝，以全体面，具有苦心。一则使该二军欢欣而去，一则使鄂台今冬无索饷之苦。其详载弟此次与官相函中，阁下可一索阅。介正三营尚属鄂中劲旅，似可不必遽撤。萧军欠饷既由敝处全付，将来应由鄂台还敝处者，尚求设法筹还，至以为恳。

复彭雪琴宫保 同治三年十月十一日

前月十五日泐复一函，计当递到。本月六日接手书两件，敬悉派防黄、广，击退贼众，沿江稍安，至以为慰。广济德令、黄梅史令畏葸无能，而德令演戏捏功，尤为可恶。尊处既已函知厉伯符，当必稍加惩办。

厚庵回湘，募勇赴甘，需饷颇巨。江西七万已有成议。湘、鄂、浙、苏及东征局四万六处，以鄙人计之，鄂、粤两处，未必应手；湘、浙、苏及东征局四处，当可得二十余万金。敝处银钱，概为遣勇耗去，除给途费外，尚给此间之期票与长沙之期票。就鄂省协剿金陵之两军而言，萧庆衍一军遣散，由敝处全给三十七万；梁美材等一军回鄂，由敝处酌给六万三千，皆订四个月交楚。而舍沅弟所部吉中各军，则较之萧、梁两军欠饷更巨矣。刘、朱等军由宿、太援剿蕲、黄，又不能不筹发行粮。厚庵嘱国藩筹助八万，竟不能立时付去。渠奏调唐桂生、蒋之纯两军西征，唐之行粮，拟由此间发三个月；蒋之行粮，此间与湖北拟各发一月半。此二款者，敝台须筹十余万，较之八万之数，有其过之，无不及矣。

之纯援鄂，袭击罗田，进兵蕲水，攻克贼垒，解成武臣之围。群匪下窜潜山、霍山，皖境吃重。国藩添调泾防易开俊一军北渡，拟以刘、朱三军为前进之师，而以李、王、易三军为后继之师。其梁美材、王清泉等介正三营，亦以金陵回鄂助剿，不知果能力遏寇氛否？厚庵以水师十营归敝处调遣，义不容辞。其水师立营分汛，务请迅速派定，以凭具奏。九舍弟十月朔已起程还湘，途次当可接晤吉晖。弟之湿毒与肝郁两者，病俱不轻，殊深焦灼。

复吴仲仙漕帅 同治三年十月十一日

南漕概改海运，自是天时人事穷变推移之势。承示江北各属及皖北之由洪泽湖北达者，先办河运，以免纡途运沪出洋，而旧制亦不致全废，具见卓裁斟酌妥善。弟虽主海运之说，而亦不敢竞废河运。盖以北运河一水，经数百年劳臣经营而成巨川，岂宜以停运之故，隳昔人莫大之功？惟修造漕艘，弟意不欲太骤，不欲太大，不欲以例价责成旗丁自造。太骤，则无此巨款。太大，则难于浮送。或者千里深通，一节胶浅，又增无数浚河之费。责成旗丁自造，往往一丁造船，举族敛费。能趁阁下任内，革此虐政为幸。将顾全此三者，则江、广三省，似不能不以海运为主，而河运仅堪为辅。刍尧之见，仍求切实指示为荷。

本科乡试，已咨请苏抚监临。少荃宫保来信，定于月半前到此，办理一切，宜春畲学使如已到淮，请催其刻日渡江；如尚未到，即将学政关防派员赍至江宁，由少荃代办录科。

鄂中贼氛甚炽，蒋道由英山援鄂，攻克蕲水贼垒，解成武臣之围。鄂省东界已松，皖省西界吃重。比饬刘、朱等军赴鄂合剿，而调泾防易镇一军北渡，与钧、陞等营防守皖北，为刘、朱后继之师，未知能否有裨。

复彭宫保 同治三年十月二十四日

叠接手书六件，敬悉种种。国藩亦有无数事件急欲熟商。柳寿田曾充敝处戈什哈。亲兵营之立，柳寿田及各哨官皆系鄙人自放。鄙人现尚有兼辖水师之责，乃昨撤柳寿田之委，阁下竟不令其卸事一日，离营一日，亦不许其来金陵一行，反借成发翔兼管之名，俾柳寿田任事如常。此等举动，若他人以施之阁下，阁下能受之乎？阁下于十一年冬间及此次皆劝鄙人大义灭亲，舍弟并无管、蔡叛逆之迹，不知何以应诛？不知舍弟何处开罪阁下，憾之若是？来示谓国藩将兵则紊乱。鄙人在军十年，自问聋聩不至于此。舍弟之贤否，吉中营之好歹，鄙心亦自泾渭分明，亦自能访察外间之议论。痛诋吉中营者，以阁下为最。此外官绅商民、水陆各军，有贬吉中者，亦有褒吉中者。若如阁下之所诋，则安庆、金陵之绅民必痛恨吉中营入骨髓矣。柳寿田明知阁下与舍弟积不相能，而故重责割耳，谓非有意挑衅，其谁信之？吉中之勇，既有所挟以凌人，而反不说出营名，露出号补，直待打毕割毕，始行说出“吉中”二字，又谁信之？

国藩拟于十一月初交卸督篆，挂帆西上，仍驻安庆，就近调度。比与少荃熟商，已檄调刘铭传等带淮勇北渡随剿，并饬刘南云等军径赴黄州，追剿鄂贼。德字营愿赴鄂省，归李与吾处。所欠之饷，暂给三四千金作路费，其余在厘卡领取，领至十月底止，即可照此饬行。敝处匮乏异常，即求尊处先垫三四千两，代发该营路费，稍迟亦由戴分厘卡解还归款。熊令炳南之子被劫毙命一案，尚有正凶未经缉获。许鼎臣等拿办此案，极为妥速可嘉，必须优保。专泐布复。

复乔中丞 同治三年十一月初九日

淮南协饷，前因盐务疲敝，月解三千本不敷用。目下鹾事稍有起色，尊处需饷甚追，应饬运司宽为筹拨，业照大咨转行运司矣。统计皖北兵额六千有奇，尊意以勇改兵，先行全补，该勇等籍隶本省，亦无不愿，事属可行。惟皖北勇丁，淮勇之隶少泉中丞部下者，现尚出征，未遽议撤。此外各军皖勇，求其枪炮娴熟，队伍整齐者，殊不多觏，恐补足亦未必有益。至皖省额定兵数八千六百七十三名，征调诚属不敷。然承平日久，绿营兵丁实难整顿。弟官京曹时，曾上疏请裁额兵五万。近在行间，阅历多年，益觉绿营习气过深，难于挽回。将来东南大定，勇丁全撤，弟仍主裁兵之说，不主增兵之说。盖平日养兵之饷虽少于勇，一经征调出境，则调兵一千较之募勇一千，其费更多。而数至千人必杂凑十余营之将弁以成军，临阵殊不得力。弟所以病之而不轻用也。

遵赴皖、鄂剿贼一疏，奉到谕旨，命国藩无庸前往，仍驻江宁，督办一切，已咨达冰案。

复官中堂 同治三年十一月十七日

顷奉环章，敬悉一切。此次秦、豫发捻合股东趋，以援救老巢为名，实则窥伺汉、黄、德等处，分投野掠，为鄂、皖两省之患。仰托元老犹壮，剿抚兼施，寇氛净尽。余捻败窜，不久亦当殄灭。威棱远耀，珮慰曷任。

弟前奉会剿之命，奏明移驻安庆、六安，得旨鄂事已松，无庸前往，仍驻金陵，筹办一切。比已恭录咨达，并饬刘南云等军迅赴黄州，刘铭传等军往扎三河尖。弟拟亲赴黄州一行，面嘱诸将，妥商一切。目前科场未竣，李中丞抱病，未能遽定行期。鄂中既已无贼，王清泉等营自应遣撤，以节饷需。厚庵募勇赴甘，需饷颇巨，函嘱国藩筹助八万。敝处银钱概为遣勇耗去，除给途费外，尚给此间之期票及长沙之期票，实不能应厚庵之求。惟唐义训一军赴甘，敝处需给行粮三万，则义不容辞耳。萧军遣资三十七万有奇，王军遣资六万三千有奇，皆订四个月交楚。除长沙期票外，金陵期票须十九万余两之多，敬求阁下酌量速解若干。弟亦深知鄂中匮乏异常，但求稍分敝处之重担，则为惠多矣。

刘、朱等三军奉旨归尊处调遣，弟已谆嘱该军等恭听指麾。惟三人皆系平行，彼此不相统属。又刘连捷之病近于内伤，一军不能独当一路，以后尊处如有调遣，总须合为一路，不宜分散。调则同调，进则同进。其小小分支，则听三人自行斟酌可也。

复何子贞太史 同治三年十二月二十五日

旧雨惠来，翩然别去，私怀驰系，我劳如何！接诵惠书，敬审安抵润州，甫卸征帆，即蹑游屐。揽胜金、焦，怆怀今昔，又添几许新诗？悬知百感交集，虽襟抱恬愉，无以掩其声情之激越也。金陵佳丽，自昔所称。丧乱以来，名都文物，为狐兔所窟穴，与风尘而殄瘁。今岁幸克孤城，百物荡尽。朝廷下宽大之诏，遐迩上中兴之颂，曾无解于鄙心之忾叹。惟大撰四十诗，丕张盛构，发皇耳目，读之苍凉，殆难为怀。不独此邦人士十手抄疲，抑郦生所谓山水有灵，亦惊知己。惟不才兄弟遭逢际会，何功何能，忝窃非分，损辱盛誉，只增愧悚。

此间近状，诸叨平善。遁豫之捻，窜闽之寇，关陇之回党，滇黔之贼匪，东面征而西面怨，一波动而万波随。天意茫茫，不知何时始得永毕永讫，载戢载橐。吾湘东西两路之防，次帅绸缪尽善，其人之贤，贱兄弟素所珮仰，久镇湖湘，梓乡之福。前闻颇有退志，拟即函致攀留之忱。如星使别有牵涉，则非此间所能与闻。南坡翁开缺一疏，得旨允准，从此安居静处，浮议亦当少息。胡氏《仪礼证义》板在江北何家，国藩尚不得知。如可刷印，自当多印数十部，便寄湘中，一如尊恉。

致李小湖大理 同治四年正月十六日

京华盍哉，曾觌光仪。近岁展转兵间，无缘瞻对。伏审乘轺闽峤，移节吴门。为国储材，矩司空之家法；明刑弼教，践大理之世官。方资札乐之风，以靖干戈之气；而乃文成誓墓，录就归田。回宦海之征帆，主师山之讲席。仙云弥好，卿月自高。逖听之余，倾企曷已！

国藩夙秉疏庸，谬膺艰巨。际中兴之景运，值元恶之贯盈，幸收建业之城，稍雪敷天之愤。思欲荡涤瑕秽，润色山川，爰开甲子之科，冀采东南之美，牛斗之英光依旧，龙云之际会方新，既占二八之升，于斯为盛；更思九两之系，以道得民。登彼钟山，问谁鼓箧！周彦伦之隐庐何在，雷次宗之精室焉存！眷焉顾之，可胜喟欢！将投戈而论道，拟置葩而习仪。载葺讲堂，重开学舍。议择太宗师而从事，乃集都人士而共谋。佥以为阁下天人通贯，望实并隆，正直刚柔之德三，文行忠信之教四，早已施于有政，可以为师。不揣愚蒙，敢为礼请。聆群伦之陈说，识众志之归依，试述一二，略尘清听。

或谓地以人传，文与年进。昔使星之戾止，犹祆彗之方张，金陵适陷予黄巾，玉节莫游于白下，钟阜之烟云寡色，蒋山之香火无缘。今则虎踞龙蟠，江山如故，鸾飞鼍振，旗鼓一新。培此邦之英华，补当年之缺憾。咨询碑碣，凭吊沧桑，扶杖而吟，皆成诗料，携朋而出，亦有胜游。蹑惜抢之前尘，定卜伏生寿永；沿随园之旧例，何恨崔慎儿迟！兹一说也。

或谓古学凌夷，今文旁衍。江南之顾、惠、秦、钱、孙、洪、张、段，江北之阎、贾、王、任、刘、阮、焦、汪，并皆吴会儒宗，熙朝耆硕，似流风之渐沫，惧坠绪之将沦。阁下则哜古得胾，接人用枻，枕周葄孔，包嬴越刘，催儦之卷五千，支公之签三百，未足喻其宏通。自合资之提倡，集中经解策问诸目，小游学海，即是津梁。兹一说也。

或又谓土鼓不能嗤九成，椎轮不能禁五路。徇俗之艺，羔雁藉以先资；大惭之文，蜣蝉岂能速化？或非丹而是素，遂爱古而薄今。技纵屠龙，骨谁市骏？阁下则以郑许之学，渊云之才，濂洛之传，正嘉之格，合之于一手，沛之于寸心。洗洮庸音，追轨前哲，谈艺必衷于古，教人必尽其才。下至试帖小诗律赋末节，亦复力排佻巧，崇尚清真。余技足了乎十人，端仪合光于四国。兹又一说也。

或谓儒生贵在识时，经术原以致用。倘使千言落纸，词尽筌蹄，遂致一策莫筹，儒为诟病。阁下则亲编尧典，总答蕃书，摹天日之昭垂，纪海沙之渐被，中更潢池之儆，屡陈轨里之条。天人治安，远唏唏夫董贾；经义治事，定继夫苏湖。此间百度维新，五咨并用，广设中衢之酌，乐闻乡校之言。咨政乃魏之客乡，议兵即齐之祭酒。通名郑里，应仲远之誉望弥隆；折节陆生，周孝侯之风裁益峻。兹亦一说也。

综是群言，敢祈一诺？辄令慊从，祗迓高轩。毋金玉尔音，愿庚絷维之雅，如松柏之茂，共培梁栋之材。区区寸忱，伏惟垂察。

复丁松亭侍御 同治四年正月二十日

献岁发春，伏审荣问日新，庞祺川至，鸣朝阳之丹凤，迓温诏于紫鸾。引企吉晖，庆祝无量。

弟久从征役，毫无裨补。仰托朝廷福威，获蒇金陵之事，免于谤责，为幸已多。乃蒙圣主逾格之褒，并叨知好过情之誉，抚躬循分，但有祗惧！

自金陵克后，移驻此间。奉命赴楚督剿，旋以鄂境无贼，免其西行。豫省捻踪尚可西轶崤函，东窥梁宋，不独珂乡之忧，亦鄂、皖之公患。闽中贼势蔓，延援师前挫江西。楚、粤皆接闽疆，犹多后虑。

国藩才识本极薄劣，精力近更衰颓，久处兵间，疲茶不堪事事。回忆西江奉使，并辔南行，昕夕晤言，可胜今昔之感！

张令绍英未来敝处，无由悉其行止。许主事长怡于敝处亦有世谊，前经委办江西粮台文案，每月薪水四十金，亦不甚薄，乃干预本籍地方事件，妄动文移。渠身在江西，行文原籍徽州府则用照会，行文歙县则用札饬，皆毫不干己之事。弟恶其谬妄，撤去粮台差事。渠颇怨望，扬言到京必请御史参奏。不知在尊处如何措辞，乃迁怒于其乡人程桓生，诬枉多款。

弟在外十年，从无一字议及京中长短，惟许长怡年少猖狂，颠倒黑白。弟若非念许玉翁家式微太甚，必当据实参奏。因便密布一二，伏希鉴照。

复何小宋方伯 同治四年三月二十一日

皖属后种之麦多伤，先种之麦无损。二月中旬以来，春晴和暖，下游之麦茂美异常。据农民云，可得十分收成。皖境之麦计亦可丰收矣。

五河之米，业经批令再买三千石解皖，并札贺委员霱若在于五河盐厘项下拨用，合前为六千石。此外又有赣州之谷、饶州之米、无为之谷米及存仓之谷米四者，合计共得米一万八千有奇。加以五河六千之项，各处续解之项，计皖仓近三万石，可略度荒月矣。

湖北谷价每石一两五钱，并无多谷可买，已饬停办。闻川省现时米价每石七八两，以皖斛计算，米一石在二两七钱以内，谷一石在一两四钱以内，尚不甚贵。弟又在湖南买谷二万石，在江西买谷二万石，纵不能全到，稍到数千，亦可分济安庆、金陵两处。

此间遣撤八营，业于十五日全数起行。前拟令一营过皖时再提一万数千补之，此时可不补矣。

刘方伯、二朱军门及易镇、王镇、陈镇各军之饷均绌，顷特由此解银三万至尊处，以资接济。义字等四营五十五日之饷，前有一牍，令于漕折正项款下支银二万发给。顷接乔中丞咨，该四营业撤三营，仅发欠饷二成，此项即可不必再解寿州。或弟与中丞各用一万，应再商酌。

棚规名目与州县之耗羡，提镇之随丁，名粮相似，碍难革除。其府县考费，上年原详在于漕折一钱七分捐款内，每府发银二百，州县四百，作为岁试之费，科试一次减四分之一等语。此次阁下与恕皆、心泉两兄拟于考费四百金内拨出百金，再于别款酌提数千，凑成一万四五千，作为送学辕之数。州县少此百金，恐不足敷办考。似须酌提解司之款，别立名目，使可以公牍支领批解，庶学使足以自赡，不至向州县索取旧额。即希早日定议。并五行杂费等款，悉照前次函牍所指，一一妥议，禀商中丞，并函复敝处为荷。

豫捻之趋北路者，前此窜至徐州之丰、砀边界，已调张廉访树声所部赴徐防剿。比闻该捻北窜汶上、东平一带，徐防稍松，未知能免回窜否。

致孙小山护抚 同治四年四月十六日

前因霆军沙井之哗，闻之心悸。函致台端，询娄镇一军近日纪律何如，并请尊处另派委员支应该军，令其米粮盐菜足敷度日。此函计达崇鉴，派员妥办。旋闻宋国永等所统霆军行至湖北金口，索饷滋事，弃舟登岸。宋镇等及各营官弹压不服，均已回武昌省城。各哨勇大队齐趋纸坊、山陂、咸宁一带。据官帅咨称，尚未滋事；据郑观察函言，掳掠而不烧杀。不知究竟何如。闻该溃勇等声言欲走江西，约娄军勇丁同叛。其言虽不足信，亦不可不防。

顷接娄镇禀称，自人闽境，将满一月，银米俱罄，食粥餐薯，卖马充饥，忍饥待饷，情形极为迫切。若不速筹接济，恐其与湖北八千人同叛。应请阁下速发一月满饷七万三千余金并食米六千余石，即日起解，俾免哗溃生事，感切祷切！

霆军昔在鄂省四年，欠饷无多。自十年六月调至敝处，至去夏已满四年，积欠本已不少。而该营官、哨官每于发饷之时，借划还米价为名，又复多方克扣，早虑其有溃散之祸。而新疆万里之外，人人闻之胆寒，不独霆营惮于远征。故弟三月十五密片非劾鲍帅也，力阻该军不宜出关也。兹将原片抄呈台览。现飞咨鲍军门由夔东下，速赴江鄂，弭此巨患。尤望阁下先行安慰娄镇一军，不令与鄂溃之八千人相合，乃可徐为收拾。

弟去冬奏明，应分半厘留于江西供支鲍、周二军，不知近月半厘可得若干，以济娄、周二军，可满七八成之数否？并祈示及。

正封函间，接二十六日手书。娄军十五日已过白埠，十六日全抵会昌，十八日开往赣郡，沿途骚扰，声言至省索饷。此等汹汹之势，闻之实深忧愤。既经尊处于解往六万之外，咨明娄镇允许续添饷银。饥鹰得饱，或不致复有它变。未知刻下情形何似。

敝处所调水陆诸军，均落后着。万泰既已出省，省城防守事宜，不知武职大员系派何人主持。若非仓卒剽掠省城，则上杭一军终可设法安抚，金口叛卒，亦断不能成大气候。苟刘、朱三军，彭、鲍两帅次第赶到，大局总可无碍。

承示江西诸绅公请鄙人驰往南昌，共图补救，霆营系弟统带多年之军，本属义不容辞。无如僧邸之变，朝廷及北三省震惊异常，弟不能不迅赴山东，稍扶危局。乞将鄙意婉告诸贤绅，共为鉴亮。

承示各单，江省厘局、米局、司库共解过霆军饷数六十余万，各属办解军米尚不在内。沙井、上杭滋事后，续解近二十万亦不在内。可谓优待该军，不遗余力。前恐娄部煽乱，思销患于未萌，故询及给饷之数。今事已如此，只宜筹后之补救，不必问前之衅端，恐烦言徒乱人意耳。

弟于金口溃勇告示中，每人赏银十两，计八千人共须八万两。兹咨明由湖南协解江西，归于尊处给发。如能解散叛卒，固为大妙，否则此八万金听阁下拨用，稍佐江西之眉急。

复孙小山中丞 同治四年五月二十八日

十四、十七等日泐布复函。续接十三、十四日两次惠书，知前次咨送告示二稿，已蒙尊处先将晓谕金口叛卒者发局刊印，委员张帖；其晓谕娄部者，暂缓刊发。惟金陵业将两示同刊，交吴竹庄带赴瑞州。顷接竹庄来信，所派送告示之黄副将十二日已过吴城，所携告示早经两路张贴，而敝处亦于公牍内封两张与娄镇矣。娄军甫经抚定，不知见此示后又有他变否。

当五月初一、二日敝处作告示之时，但虑金口叛卒之由瑞、临而逼犯省城，不知其由袁、萍而窜湘也；但虑娄部之仍由瑞、石、建昌而回省，不知其改由赣州行走也；但虑娄部之索饷求撤而生变故，告以休息两月，缓其必欲速撤之祸，告以概由敝处发给，缓其专咎江西之祸，不知其到赣州后安帖无哗，尚可抚之而策其后效也。今幸金口叛卒全数出境，娄部虽力求遣撤，尚不至挟制哗噪。弟昨批娄镇求撤之禀，只准撤五营，此外十余营皆不准撤。抄咨冰案，未知果有当否？

闽贼窥伺江西，诚为可虑。然赣江以西，北有刘、朱、朱万余人，南有苏军郭、杨等部，而娄镇席、祥各军，皆在南路。声势联络，当可共御寇氛。彭宫保因金口叛卒全出江境，不欲再赴湖口。岘庄中丞不久当可到江，亦无须雪帅会商耳。

弟二十五日登舟，二十八日启碇北行。虽相距日远，江境军事凡有可以为力之处，必不漠置。

复吴少村中丞 同治四年闰五月二十四日

十七日泐布复函，将改赴临淮及区画一切情形奉报。二十二日自清江起行，二十三日吕参将赍到惠书，知张、宋二镇由毫东进援雉河，已扎十九里沟、钓鱼台等处，已令其滚营前进，而虑其难顾饷道。敝姓接张、宋二君文，亦自以饷道为虑。窃意捻氛正炽，民圩之向背无常，张、宋由涡河上游而来，居雉河之西，必须顾住亳州以为饷道；张得胜、易开俊由涡河下游而来，居雉河之东，亦须顾住蒙城以为饷道。二处皆可水运，较易为力。

周盛波一军已到宿州，亦令其滚营前进。其饷道全仗陆运，尤易梗绝。刘铭传一军，十八日自济宁拔营，月初可到濉溪口一带，正由雉河之北路进兵。其饷道如何运送，尚未深考。敝处步队已尽于此，此外更无他队可以绕扼永城。马队全未开练，所有邸部马队，国将军单内并未分一骑拨归弟处，尚须募勇买马，训练成军，殊非旦夕所能集事。就目前而论，若以各路重兵至雉河与之大战痛剿，诚亦善策。但雉营不能坚守待援，又恐援兵将齐，贼即扬去耳。

赖文光乃发逆余党，百战悍寇，殊有智计。任柱亦最称善战。群贼合股，又值邸帅新逝，气势百倍之际，岂可轻视，将奋迅以图功，恐卤莽而灭裂。鄙人久践戎行，饱更事变，如操敝舟而行大海飓风之中，慎重则有之，致远则未也。

复朱久香学使 同治四年闰五月二十五日

顷诵惠书，敬谂按试盱眙，兴居康胜。二世兄奉旨留馆，罗世兄亦得庶常。阁下与椒生大农，师生皆为当代名卿，皆有哲嗣接武蓬瀛，亦佳话也。

侍初八日行抵清江，本拟步队到齐即赴徐郡。叠闻留防皖南各军索饷滋闹，力筹拨银镇抚。又闻发捻麇集皖北，雉河、蒙、亳一片贼氛，十分危急。飞檄刘铭传由济宁、周盛波由徐州先后南援，并调黄军门翼升亲率水师驶赴临淮。国藩亦于二十二日自清江启行，由洪湖进驻临淮。俟皖事稍纾，再赴徐州。言战言守，须数月后规画大定，乃有把握。

前此航海北援者，系贵门下潘道鼎新一军。比因直隶兵力尽敷分布，奏调该军回驻济宁矣。

马队将领颇难得人，少荃之弟幼泉似堪胜训练之任。其带队冲锋者，尚须另选骁将，容徐谋之。

陈镇国瑞虽无异志，然毁者十七，誉者十三，言人人殊。赓堂方伯书来，称其可用，因奏明归于河南调遣。少村中丞又奏释回张学醇以监护之，或可一收其用。张牧应翔谨已存记。

凡阁下奖许之人，类多佳士。计芾村顷已携之同来，惟倪豹岑以祖母笃老，未克从来。侍思所以位置而不可得，欲荐主敬敷书院一席，不知尊见以为可否？皖中尚多先达，而鲁翁重听，槐翁语蹇，似于讲席不甚相宜，岵存服阙，当可出山。此外辈行稍近者，俱不深知。如豹岑足孚乡望，即当与阁下合函推荐。

复阎丹初中丞 同治四年闰五月十七日

初七日接诵初二日手书，具见老谋深识，擘画精详。拙疏论剿办捻匪，自谓迂远而阔于事情，乃蒙奖饰逾恒，竦愧尤深。

弟于前月二十五日由金陵解缆北行，初八日抵清江浦。因带来之亲兵六营、宁国六营沿途有哗饷情事，尚未到齐。而徽州诸军闹饷尤骇听闻，故尔迟迟其行。

弟初奏以徐州为老营，专力于四省十二府州之地，大局虽已粗定，段落尚未分明。现拟筹备劲旅四支，分扎四省扼要之地：山东以济宁为老营，河南以周家口为老营，江苏、安徽以徐州、临淮为老营，外筹游兵一支，亦扎徐州。一省有事，三省往救。自顾汛地为先，有余力乃可救人。兵事各专责成，战守庶有把握。淮勇诸将中，刘铭传、潘鼎新俱可独当一面，张树声、周盛波二军相合可当一面。湘勇则刘松山、易开俊二军相合可当一面，李幼荃、昭庆新练马队合之邸部马步各军，可为游击之师，与贼上下追逐。弟私意区画如此。军情瞬息千变，不知将来能成此规模否。

刘铭传一军本应留于济宁，因皖事十分吃紧，不得已调之回援。拟奏调潘鼎新驻扎济宁。弟目下不能赴东，拟奏派李申甫榕至济，会同潘道接领国将军交代事件。求阁下主持一切，俾潘、李二君有所禀承。

惟粮运为用兵第一要义，鄙见周口、临淮两军，以淮河、颍河为运道，济宁、徐州两军，以运河为运道，俱以清江浦为后路。现札淮扬吴道办理转运事件，业经咨达冰案。

来示所论运河自黄流改道东北，日就淤浅，转运辎重，动虞浅阻，应请阁下亟筹疏浚之法，克日兴工。此事一成，不但目前行军便于运饷，将来规复漕运亦必易于措手，务恳迅赐施行。黄河水性湍悍，易于下驶，难于上溯，置设炮船，断不能如长江水师之操纵自若。不如但求坚实，分布向可津渡之处，不求上行，不求下行，但求处湍流而不坏，震大炮而不裂。虽不如长龙舢板之灵活，而已足御南岸之民船，又可为济陆师之渡船，不审尊处已开厂钉造否？

张逆一股窜回蒙、亳，任、赖诸逆亦由曹、单狂奔淮北，麇聚涡河、雉河集一带。捻匪专恃剽悍，而赖逆则百战发贼，诡满多端，尤不可以力取。

英西林初扎雉河集，嗣以寇氛围逼，退回西洋集，力求各军援解雉河之围。弟因皖事危急，拟于日内至临淮一行。俟皖事稍松，即当进驻徐州以符原议。

棠境一律肃清。阁下选将练兵，力图自强，想桑土绸缪，刻间荩劳方剧也。

复阎丹初中丞 同治四年闰五月三十日

二十六日泐布复函，二十八日接二十四日惠书，敬承一切。藉悉旌麾已抵兖郡，起居多福，企慰无似。

弟于二十九日行抵临淮，闻雉河集危急如故。贼马四出滋扰，北至宿州城外及濉溪口等集，西至颍上县之江口集，蒙、亳数百里间一片贼氛，非马队断不能制胜。国将军拨交尊处之吉林、黑龙江、土默特、察哈尔各起马队一千三百余员名，顷奉二十五日谕旨，饬弟与阁下体察，全数调皖，兹特备咨商调，请檄令迅速来徐。其托伦布等统带之吉林、黑龙江马队四百九十六员名，弟亦于二十三日咨调，二十八日奏明，均经咨达冰案。

其两起马队之口分，恳求尊处筹发，即在协饷数内扣除。弟因诸军闹饷，各台局搜括无遗。而少泉所部淮勇各军，近来饷项亦绌，去年一年仅发七个月，今年亦将如此，诸军皆向我求益。弟意于东、豫、晋三省协款内酌拨少许转协苏军，而虑其不可深恃。

承示各军协饷清折，东省亦极短绌。许以每月拨足三万，即此已见舟谊谱谊，公私并隆，不敢再有奢望。请即先尽发托、乌两起马队。其次则邸部各队恐尚有交代，敝处亦以东饷济之，有余则以给苏军之驻济宁者。请阁下就近告知李、潘二君为荷。

至邸部所遗步勇四千，除尊处挑选二营外，余者悉拟遣撤，亦求阁下妥办。詹启纶一军，则于砀山境内遣撤，深知其扰民而不能战也。

晋、豫协敝处之饷，拟令李幼荃新练马队以辅邸部之不足，但不知可得确数若干。弟更事日久，稔知部拨协饷十案九空，故言之多惧耳。

临淮距周家口八百余里，颍河运道稍长，宜于阜阳、颍上一带酌分一军，荷蒙指示，贶我实多。将来必谋置军颍郡，以联声势。

运河自南漕停运后，十余年未经挑修，从新修浚，自难筹此巨款。且旋浚旋淤，从前东河岁费数百万经营而不足，目今亦断无此物力。且趁河湖水旺尚可浮运之时，多为运输，九月即宜停运。

阁下募兵讲武，力图自强，与胡文忠当日抚鄂先后同揆。惟实心任事之统领营官，各处乏人，不独贵部为然。天下非无兵之患，而无饷之患，尤无将才之患，胡公昔亦数数言之矣。

复吴少村中丞 同治四年六月初二日

弟于闰五月二十九日行抵临淮，叠接各路禀报，捻匪屡次扑攻雉河集，我军坚守苦战。二十六日，英西林饬令部将黄秉忠等暨张镇得胜猛攻高炉集，连踏二营，鏖战一夜，遂将高炉贼圩与对河之张圩同时克复，自西阳集至雉河集，声息渐可相通。刘铭传月前已抵徐州，弟令其由濉溪口先由石弓山、龙山进解雉河之围。盖各军皆由东南进攻，令刘绕由西北进兵，与贵部钓鱼台等营相联络。阁下又檄陈镇国瑞取道归德，进援蒙、亳，是西北之力更厚。但刘、陈仇隙极深，陈、英亦有不解之怨，弟前檄陈军无入皖境，盖深虑内讧非常之变，业经附片具奏，并咨达冰案。尚求阁下飞饬陈镇，不宜来皖，至要至要！

承示贵部马步骤增万余，需饷浩繁，欲将陈州库储之款酌量提用。弟所统皖南诸军纷纷闹饷，动辄殴官闭城，各台局搜括一空，尚不足以靖乱，更无银济北征之师。而此间新添马步五千余人，嗷嗷待哺。李少泉宫保所部淮勇各军，近来饷项亦绌，去年仅发七个月，今年亦将如此。诸军皆向弟求益，无以应之。乔中丞亦以兵增饷绌为虑。鄙意陈州一款，应遵照谕旨所指，即作四股均分：尊处、敝处及李、乔二公各提五万。李所分者，就近拨解刘、周、张三军万七千人。弟所分者，就近支发临淮万人及新自山东拨来之五千余人，兼为遣撤詹营之用。弟处急在眉睫，恐尊处亦难久候部议，拟即一面具奏，一面咨行各处派员提解。

复苏赓堂方伯 同治四年六月十三日

闰五月十七肃布复函，初八日接闰五月三十日惠书，敬承一切。前函规画大局，筹备劲旅四支分扎四省要区，惟临淮距周家口八百里，相隔太遥。阎丹初中丞曾以为言，来示亦谓证以前事，尚虞瓯脱，应即另添一军。顷与乔中丞商，将英方伯向驻雉河之八千人移驻颍州，不使陈东寿西过于空虚，以符尊指。其刘军门铭字一军，在敝处为最多且精，拟令驻扎周家口，与豫军互相犄角。军情瞬息千变，未审能如区区筹画否？

刘军月初由濉溪口进兵，将龙山、石弓山各处贼巢攻破。周盛波一军于初二、三等日会同英军沿涡并进，连破十余贼垒，遂解雉河之围。同时张耀、宋庆等亦将义门集攻克，军威为之一振，贼势却未稍衰。鄙意四路安置重兵以遏其冲，又搜查颍、凤、归、陈四属匪圩以清其源，即日当备清查圩寨告示咨行各处，不知稍有裨益否。

陈国瑞一时骁将，誉者十三，毁者十七，言人人殊。侍因渠与刘军门曾在长沟私斗，又与英西林方伯旧有仇衅，不欲令其来皖，致生他变，故奏明归豫省中丞调遣。然此人气矜太甚，又其部下诸将不乐为用，终难独当一面。顷有与该镇一长批，业咨吴中丞处，便中请一查阅。

来示虑及客军驻豫，远禀敝处节制，一切进止，豫中不能参预，此自断非所宜，鄙人亦虑及此。前曾密奏请将陈镇归吴中丞节制调遣，各处协陈之饷概交河南粮台转发，顷又于长批中一一说及。将来仍拟再奏一次，请旨革去帮办字样，饷由豫发，利权所在，即威权亦归之矣。惟目前八千之众宜大裁减，只留三千，不宜因贼已入豫，姑令全留以资追剿，则嗣后扰民愈甚，约束愈难，请禀商吴中丞坚持行之。

国藩频年驰驱，精力日就衰颓，三省幅员辽阔，万难兼顾。有名无实，时虞陨越。月前四次奏辞节制之命，未蒙俞允，容当恭疏再陈，得请乃已。

承示宜将各省防剿汛地逐段派定，责成各省大吏相机剿击，侍于第一折内即言皖之庐、凤、颍、泗，齐之兖、沂、曹、济，苏之徐、海，豫之归、陈十二府州当由督办大员任之，其余各属，四省督抚任之，即是画分汛地之说。实则历年捻踪皆在十二府州之境，四省之分段甚轻，鄙人之汛地则万难践言也。

复王筱泉廉访 同治四年六月十八日

承示豫省粮赋漕税以及厘捐各项，每年应得五六百万金，而岁入乃不及三分之一，谓损下即以损上，良为名论。抽厘劝捐，一时权宜之计，办理得人，实有裨于军务，无甚损于民生。近来筹饷之路愈广，养兵之资愈绌，非所筹饷之不得其术，乃委员之不得其人。此天下之通病，非仅河南一省而已。

清查昔年之亏空，捐扣现任之廉俸，已为弊政。至无可捐扣，则又令另行筹银赔补官项，以致上下苟且，虐取百姓，此则各省所无。往时张凯章廉访并未到开归道任，豫省行文至敝处，令其解银赴豫，以补前任亏空，阅之深为骇叹。友人严仙舫先生曾任河南州县十余载，尝谓豫省亏空有日盛之势，无弥补之期，作《论豫省亏空书》数千言，至详且切，大致与阁下所论相符。弟在江西将摊捐亏空奏请一概豁免，河南似可仿照办理。否则大小官吏视河南为畏途，势必率一二自爱者而并趋贪污。江河日下，诚未知世变之所终极矣。

豫勇日食银一钱，马日食草料银五分，口粮太少，日用不敷，势必百弊丛生。似宜酌量增加，俾令衣食有资，而后可责以不扰民圩。兵不扰民，而后可责民圩以不抗官长，完纳丁赋。其论似迂，其效颇速。兵勇虽贱，亦人子也。彼负血肉之躯，正与吾辈同耳！饥寒之不免，而欲其争先死敌，秋毫无犯，此必不可得之数。今敝处拨刘军门大军驻扎周家口，河南即可省出万人之饷，匀加于他军。由少而增多，虽一钱人亦知感。刍荛之论，聊备采择。

圩寨间有赂贼求免之事，大抵迫于无可如何。目今欲办坚壁清野之法，必须官民一气，分别良莠，乃为有益。风行草偃，惟上所令。去其害马者，而众民之不愿为匪者，固尚多也。

雉河一军已于初三日解围。弟暂驻临淮，拟俟凉风到树，仍驻徐州，以符原议。

复尹杏农 同治四年六月二十七日

两接惠书，援古证今，陈义甚高。细绎尊指，大约谓临淮非扼要之区，分兵驻扎四省，不如驻于近贼之一路，尤于兵贵神速之义再三致意，勤勤启迪，所以惠我者良厚。惟其中有与愚见稍异者，略陈固陋，以资参究。

来示引亚夫委梁故事，吴楚反时，条侯知梁孝王足以抗贼，故聊委之以挫贼之锐。使委之而梁竞破，则贼踞名城，凶焰骤长，盗粮顿富，天下事将不可知，尚何破寇之有？雉河虽属蕞尔之区，而既有英部八千坚守其中，断无不救之理。若谓饷道不可不通，而贼围不必遽解，是犹医瘟疫者，谓但求吃饭之照常，却不欲壮热之遽退，且须酌留此次之壮热，借以攻治多年之旧病，有是理乎？国藩久处兵间，虽薄立功绩，而自问所办皆极拙极钝之事，于“神速”二字几乎相背。即于古人论兵成法，亦千百中而无什一之合。私心既深自愧叹，又因此颇疑古人之书皆事装饰成文，而不可尽信。敝部如塔、罗、李、鲍，外间有文人叙其战绩，已与当时实事迥不相符，窃疑古书亦复尔尔。儒者纪兵事，以迁史为最善，迁史以淮阴传为最详，其中如木罂渡河、沙囊壅潍，国藩颇疑其并无是事。今临晋之黄河尚在，果木罂所能渡乎？沙囊堵水，溢漏如故，断不能顷刻而成堰。水大则不能忽堵忽决，水小则决之而无损于敌。以物理推之，迁书尚可疑如此，则此外诸史叙述兵事，其与当年实迹相合者盖寡矣。因来示谆谆启告，聊述近所抱愧与素所蓄疑者以相质证，幸无惜反复商论，匡我不逮。

改驻临淮，不过就近调度，屏蔽淮南庐、滁各属，初无他意。阁下深以为疑，则亦失之太拘。

捻匪万马奔突，飘忽异常，雉河围解之后，分为两路西窜。敝处拟以步队分扎四处，规模粗定，马队则尚未经画就绪。无一骑可供追剿之用，良以为歉。

复乔中丞 同治四年七月初八日

大咨疏稿饬张镇扎鹿邑，英、克、康扎沈丘，朱、黄扎太和，荩筹周妥。

闻英、张病皆未痊，英方伯已报起程，不知张镇可成行否？刘省三过亳州，禀请同乌都护马队前进，业已照准，并发给马队口分，交乌部来弁领去。西林一军本应照前次面议仍令驻颍，惟既入豫境，则贼未远退之前，断难调回。克之马队，自应随英入豫。康之步队，闻骚扰甚于各军，百姓苦之，各军亦不愿与共事，或撤或减，似须申明纪律，大加整顿。即令人豫，亦于吾辈声名有损。

此次水灾甚广，各军行积潦中，薪蔬难购，又多疟痢之疾。故弟并未催令进剿，亦月余未发奏报。

前奏请将陈州一款四股匀分，旋奉谕旨，归、陈似各有二十万，准河南提用十五万。顷豫省咨称归德并无存款，只有陈州库储之二十万。比已函咨吴中丞，请照前议仍作四分，或弟与少荃、尊处各于五万内暂减一万，借与豫省，秋冬间归还亦可。不知吴帅允许否。

徽、休闹饷各营，不能不大加惩办。炼渠措置不善，应行撤委，以吴竹庄接署。竹庄原带营头本在芜湖，又久习兵事，于此缺相当。弟交卸督篆，凡地方事件应由督抚主政，此件因闹饷而起，从权由敝处主稿。昨已咨达冰案，本日附片具奏矣。

雉河解围出力员弁请奖一折，六月十八日谕旨，都司刘廷幹着以游击尽先补用，并赏给果勇巴图鲁名号等因，前次敝咨遗漏，已将经书严饬，另行补咨。

恽守光业一案，已札该守明白禀复。千石之米，该守亦经亲解来临。

九舍弟久在兵间，吏治尚未阅历，所幸贵省风气淳朴，易于学治，或可稍藏鸠拙。闰五月曾大病一次，不知能否应诏北上。时事多艰，而贱兄弟同膺重任，不敢自喜，但觉可惧耳。

复乔中丞 同治四年八月初七日

大疏剿捻宜拦击不宜尾追，已奉谕旨会筹办理。遍询诸将，谓邸帅近年无好步队，拦击则动致败挫，不得不取尾追之势，不知确否？

康军调归河南，张、黄移扎固始，英部驻颍，调度极妥。若再远出，则转运艰难。尊处本极饷绌，何能筹此运费？谕旨如再督催，似可据实详陈。

国藩二十四日拜发之疏，亦已均邀俞允。刘省三仍驻周家口，可不赴洛阳以西。周海舲即可驻扎亳州，为省三后继之师，以其距归、陈、颍、寿均不甚远也。

陈国瑞复禀，情词虽极谦谨，而毫无悔过之意，不能不参。已奉明谕撤去帮办，褫去黄马褂，责令戴罪立功。敝疏业已抄咨冰案。豫中曾否纠劾该镇，此间毫无所闻。

陈州饷项，少村中丞提去十万，其余十万弟与阁下及少荃均分，亦已咨达左右。

李令萃华既胜查圩之任，请即饬令来徐一见。询访各处，蒙、亳各二人，宿州一人，均嫌太少，尚须添派贤员数人，亦非三月限期所能了事。顷又咨调张云吉专办查圩。此外有缺人员中，尚有贤明可办此事者否？敬求详示。

徽防金、唐回营后，金处撤换营官数员，唐处拿办滋事首犯勇丁二人正法，金亦正法一人，各该军尚无他变。告假回籍之勇千余名，空额不补。鄙人必欲索拿十余人解徐严讯，不知办得到否。

李世忠招捻之说，未按续报。敝处批令将醇邸、富将军原函抄来，现尚未据呈送。

承示追剿捻匪，须马队练成，以骁将统之乃可得力，诚确切不磨之论。国藩初议以徐州为老营，训练马队为游击之师，须半年后乃可言战。近在临淮耽搁两月工夫，马队全未料理，而受命业已四个月，恐再两月后尚无游击之师可以追逐。邸部马队中亦乏骁将，马匹病毙极多，余亦瘦瘠全未上膘，难遽临阵。前言又不克践，良用焦灼！

复孙小山方伯 同治四年九月初四日

江省议减丁漕一案，咸丰十一年创议时，鄙人颇费经营。迨奉行不善，訾议蜂起，几自悔立法之失当，迟迟数年迄未入告。今承阁下厘订章程，挈衔会奏，俾此事得有归宿，实为至幸。并于折内未尽之言，引伸其说，见示四条：一，丁漕收数仍照十一年原定钱价，如将来银价大涨，仍照每两一千六百文扣算收银。一，各衙门公费，归人提补捐款银内。合为一款，以免部诘而示防闲。一，万安、乐平漕折之稍多，数县丁漕之稍少，分别声明，而以一三副米仍归州县济公。此三条参酌时势，权衡均极允当，声叙亦无罅隙。钱价与一三副米，弟当时所力为主持者，正与尊意相合。各衙门公费难于入奏，弟亦尝以为忧。今得阁下如此弥缝，当无后虑。

至第二条所论津贴军饷一项，楚军应得一半概归江省一节，查此项津贴银两，去年以来并未解过皖台，想系凑放霆、铨各营月饷。本年闰五月间山内粮台所收尊处由司库拨解之二万两，不知有无此款在内。承询江北各军饷项情形，目前尽可敷衍，即使十分支绌，亦断不指望江西之丁漕津贴一款。如皖南唐、金、朱军同时并撤，祁门粮台李守或禀请尊处助饷，亦只作为江西协济，敝处不可指为津贴应得之款。此项半济楚军之津贴，应如来示拨归江西，统作提补捐款之用。如须有公牍立案，即请阁下酌办。

再有恳者，弟于同治元年七月初二日奏请豁免江西摊捐一疏，末云“如蒙恩旨俞允，臣当饬司再查各州县已完及请免各细数，造册送部查核。其本省需用之款，向由州县摊出者，臣与抚臣当另筹一项。永禁摊捐，专案奏办”等语，厥后因事多龃龉，久未会商复奏，亦未造册送部。今丁漕减收既由尊处奏定，而摊捐豁免细数，究须造册报部。弟疏之所谓“另筹一项，永禁摊捐”者，即尊疏之所谓“提补捐款亦须切实声明”，前后两疏互相照应，乃为完善。敬求阁下禀商岘庄中丞，将弟疏末两层专案奏结，了弟未竟心事。感甚祷甚！

复乔中丞 同治四年十月二十四日

贼窜归德，初九日周海舲败之于宁陵，十二日刘省三又败之于扶沟，皆系拦头迎击。一变向来尾追之局，差为少慰。

东西两股向来不叶，比闻任、赖屡败，求与张逆合股。据扶沟县禀，则十二日之役，两股已合并为一。无论或合或分，豫境总为吃重。十七日派乌部马队赴省三处，十八日檄色部马队、树营步队由丰县拔赴周家口，替出刘、乌马步全军，作为游击之师赴豫会剿。不复拘十二府州之地，凡薪粮无缺之处，均可竭力与贼纵横追逐，业经咨达冰案。

少荃入洛之议，接奉十五日寄谕，业已中止，并饬调鲍春霆剿贼河南。兹录寄台览。

皖南防军，除在徽诛二十余人外，又密咨湖南正法一员，解徐审讯者六员，拟即平情奏结。

海舲兄弟保单业呈尊处，即请挈列敝衔具奏。敝处欲添保二人，兹附名条，祈查照增人。弟在江督任内所补武员缺极少，五年之内，大小未补至四十人。自卸督篆，未补一人。海龄请补四缺，碍难照准，原单奉璧。惟总兵实缺间有密片请补者。贵部如程、黄、徐诸将孰为最优？便中见示，或可相机推毂。

复陈筱浦广文 同治四年十二月初三日

鄂纲认引过多，批令截止，甚好。

验资、减折、掣签三者，均有流弊。尊拟节略，欲令已认之贩销出一票，陈完本厘外，并令预纳后运之厘，约有五利，诚为苦心筹画善处之法。惟鄙人办事，最喜光明洞达，妇孺皆知，不喜文不对题，药不对病。

刊本截定先盐后厘，今若改令预纳厘金若干，则当由李宫保刊一小告示，每商发给一纸，说明所以先厘之故。不当由督销局出此号令，勒令预纳之厘，此所谓“文不对题”也。

至节略中称“厘可渐加、酌加正税”二语，尤为难行。厘固不可稍加，加税亦必减厘，成本所关，分毫皆须斟酌。刊章所载均系票盐之法。凡票商今年请引者，明年再来亦不拒，不来亦不究。今令销出一票，即须预纳后运之厘，不准多请，不准少运，是票商而责以纲商之道，亦所谓“文不对题”也。鄙意饬招商、督销两局，物色真正殷商维持而护惜之，使其辘轳转运，暗寓纲法于票盐之中则可，勒令票贩尽充纲商则不可。

目今所难者，额引少而请者多，恐不得引者向隅而叹，乃欲令得引者预纳后厘，接办后引。以后扬州全不准请引，则恐楚西销局接办之人不能认满新引之额。若扬州仍准请引乎？则恐请引之多如故，即向隅之叹亦如故，此所谓“药不对病”也。鄙意以引给商，而令商本亏折者，盐政之咎。额引已满，不能遍给众商者，非盐政之咎。验资、劝让或不可行，而减折、掣签究属可行。假如配签十支，以两支写无引，以八支写三成、四成、五成，以至十成不等，掣得十成签者，请百引即准百引；掣得三成、四成签者，请百引只准三十、四十引；掣无引签者，各挟资本归去。谁敢怨之？又如配签十支，不写三成、四成、九、十成，但写无引者二签，五成、六成、七成、八成各二签，谁敢怨之？推之百签千签皆然。只要司局并无私弊，商贩自无怨言。病在引少商多，即于引少处用药，不必别立名目从预纳厘金着手，反使人生疑惑也。区区愚见，望再筹思见示为感。顷复雨生、缘仲两信，一并抄览。

捻匪现窜光、固一带，皖军驰戍三河尖。敝处已令刘省三军门酌度游击，开年再令幼泉一军拔赴河南。鄙人亦拟由济宁、曹、兖察看地势，并阅河防，再由归、陈进驻周口，调度一切。惟湖团一案尚未办有端绪，如须资遣团民东归，则移师之期又稍稽缓矣。

复丁雨生都转 同治四年十二月初二日

承示淮鹾利弊，洒洒数千言，至为详悉。所云“局外之论，公正而不合事情；局中之言，亲切而或多私意。善揣摩者，不顾物力之盈虚；议变法者，不计善后之繁重”，此数语尤中肯綮。国藩前书欲阁下审听慎择而不轻一发者，正是此意。

岸无真商，商无真本，大乱之后，此乃必然之势，不足为怪。当同治二年初议改章之时，但虑并无一商前来认引。今虽无真正巨商，而散商熙熙而来，已为初愿所不及。验资、掣签、劝让三者，诚皆有流弊。然鄙意不加额引以杜抢跌，严缉私贩以防拥滞，二者并行，则认引者虽多，向隅之商而得引者，究无亏本之虑。是盐务可期常旺，不至顿坏。且验资、劝让纵不可行，掣签则未尝不可行。掣签以定先后固属可行，即掣签以定有无多寡亦未尝不可行。假如配签十支，中有两支无引者，其八支则自三成、四成，以至十成不等。抽得三成者，认百引准行三十引；抽得十成者，认百引即准行百引；抽得无引者，彼亦无可怨尤。现闻湘纲认引改归岸局，李宫保处近又有纲须暂闭、商不续招之议，似认引太多一节，尚不至无法可施。

来源不旺，场政不清，约有三病。经阁下饬分司赴场剔弊，来春复亲往察看，量予劝惩，并讲求损益输转之道，场政既清，来源自旺，是三病亦非无药可治。

改道六濠，经国藩亲自阅看，再三审定，尚属害少利多。阁下所虑，一在洋人之侵我利权。鄙意中外交涉，总以条约为凭。约中无洋人运盐之条，彼本无从觊觎。若彼不守约而侵占，我不执约而拒之，则六濠可侵，口岸亦可侵，仪征亦可侵也。窃谓七濠口之洋商，总宜坚持定力，令其移至镇江，均归南岸与北岸盐务马头。界限既清，乃无夹杂，比之汉口之盐船洋船终岁同泊北岸者，已有间矣。

一虑在船只拥挤。鄙意运船与场船之相挤者，过掣积压之故。若如现时每日过掣至二三千之多，随掣随放，可免拥挤。国藩初定新河口过掣之时，意谓七濠口非洋船应驻之地，宜令腾出。自六濠口及七濠口以下，凡十余里，均可为盐艘停泊之所。大江虽数千里，而可以泊船之地极少，故舟人皆泊于西岸支河小港之内，其江中可泊船者，舵师必寻料上而泊之。凡岸之耸出江心者，高峭则曰矶，低平则曰洲，凡矶之下必有深水，古人曰洑，俗语曰洄溜；凡洲之下必有浅滩，古人曰皋，俗语曰料，如散花料、盘塘料、金刚料、鲤鱼料之类，皆江中可以泊船。六濠，七濠口以下，亦所谓料也。六濠以上则尚有风波之险。若依鄙人初议，江船尽泊六濠以下，不许收入瓜口以内，何至与拨船拥挤？仪征所以不便者，一则口外之江不可泊船，必须收入小河；二则河太淤塞，挑浚四十余里，不比新河之近而易修。至患铜船粮船之拥挤，则来去各有时曰。其难在三汊河以上，瓜口与仪征所共也。一虑岸堤，盐栈之溃圮，则排以木桩，厢以料扫，筑以石堤，随时可以补救。一虑损夫水手之滋事，则无论何处掣盐，皆不能免。数者似均无足深虑，毋庸议复仪征故道。

国藩向来办事不执己见，亦不轻徇人言，必确见利害所在而后舍己从之。阁下精思锐人，每多独得之奥，而求之太深，处处视同荆棘，亦未免舍康庄而由鼠穴，厌刍豢而思螺蛤。聊布浅见，以相质证。幸无惜往复再商，折衷一是。

复许缘仲观察 同治四年十二月初三日

金陵捐款，除通、如、泰州、海门、泰兴等属今岁可符原派之数，此外州县展至来春捐足亦无不可。

河运、海运之费孰多孰少，本拟咨商各辕，拟俟复咨到曰，酌议具奏。顷接阎中丞咨，知已会同张子青河帅具奏暂停河运，全解折色，想部议亦不能不准。

七濠口洋商迁移镇江，已在簰湾挑浚旧河以便停泊。其搬移之费，拟免厘捐一年，约计万金，为数无几，尽可允许。新河口停泊盐船，六濠口以上尚不免风波之险，惟七濠口以下一带极好泊船。若被洋人占住，则盐船须在六濠口以上至瓜口等处，既患江深不能下锚，又与小河内之拨船相混，全失鄙人之初意。务望阁下禀商李宫保，速令洋船渡泊南岸，则事事妥善矣。

尊意欲在西坞开一闸坝，又在江岸起一木马头，事属可行。惟目下新河两岸之坝、塘江中隔之堤、盐栈下筑之基、东西藏船之坞，工程均十分草减。若再于西边开闸出江，则一片混淆，全无遮拦。必须将河工、堤工、坞工、栈基工大加修造，不惜重资，乃可议及开闸放江。其木马头一事，即日可以修造，但须工坚料实，动作数十百年之计为妙。

中外交涉事件，总宜坚守条约。条约所无之事，彼亦未便侵我之利权。顷复雨生都转一函，抄寄台览。

此间近状平善。贼踪现窜光、固一带，已令刘省三军门相机游击，开年再令幼泉一军拔赴河南。鄙人亦拟进驻周家口，就近调度。俟湖团一案办理就绪，即便启行也。

复彭宫保 同治四年十二月十六日

长江水师章程内，尊拟添设炮台一条，思深虑远。鄙人亦尝筹及再四。水师不宜登岸，断不能兼顾陆路炮台。若洋人以小船入江，我军舢板即足御之；若以轮船来，虽有炮台，彼亦不畏。广东所筑百余炮台，终皆无用，仍以不筑为是。千、把各与书识一条，事属可行。副、参、游出缺全归长江提督遴补一条，恐不可行。吾与贤弟二人身后，长江水师终必大坏。目下吸食洋烟者业已不少，将来哨官中必系湖北、三江人多，未必胜于闽、粤之人。三分归部，似难再减。京口、湖口等营拟将原兵裁出考缺会阅一条，俟再酌定。兹将少荃签出各条钞咨冰案。此件本月二十四五定即出奏，足纾尊廑。

贵族谱序，义不容辞，上年为厚庵谱序，系孙琴西拟稿，删润用之。此次方存之来敝处，当嘱其代拟一稿，鄙人再为之删润，书就奉寄。

此间近状平善。捻匪悉数窜扰河南，开岁即令幼泉一军赴豫会剿。国藩亦拟于正月间由济宁、兖、曹察看地势河防，再由归、陈以达周口，驻扎老营。惟东民之在湖团者，与沛民争斗不休，后患无穷。奏奉谕旨会筹妥办，节经派员查看。如该团民原籍尚可安插，则须俟资遣事宜办竣后方能启程。移师之期或又稍缓，亦未可定。

闻贵恙小愈，夜梦不宁，总宜节啬思虑，养欢喜神，毋自太苦。至以为嘱。

正二月间断不可枉驾来营，俟周家口扎营已定，再行函商会面之法。

曾文正公书札卷三十

复刘省三军门 同治四年十二月二十二日

接到手书及密件，精细详慎，持论平允，至为佩慰。

赖、牛等股较之张总愚尤为凶悍。近因成大吉所部勇丁叛变，勾引赖、牛入鄂，已至黄陂、孝感一带，黄冈、团风、麻城一片贼氛。赖逆本系粤匪余党，狡谲异常，其众颇能持矛与人鏖战。成部在湘军资格颇深，队伍亦整，虽叛变之后大半逃散，然必有娴于战守者甘心从逆，溷入捻匪之中，联为一气。闻任、牛裹胁日众，掳马日多，加之以赖党成部，三者凑合，实为劲敌，不可轻视。

阁下欲先剿张总愚一股，张逆现由新野窜至樊城，去周家口七八百里，往返实属不易。而东路过于空虚，豫之东南，皖之西北，均属可虑。鄙意光、固一路亟应临以重兵，仍请贵军驰赴光、固。该逆若不得逞于鄂，由汉、黄回窜豫境，可从光、固进兵，拦头迎击。若该逆斜窜皖之英、六、宿、太，亦可跟踪追剿。若果各贼并萃鄂境，廷旨饬令淮军援鄂，由固始赴楚，亦尚近便，届时续有公牍奉达。

古称常胜之家，难与料敌。贵军亦屡胜之余，务望戒饬将领随处小心，以迪临事而惧之义。至嘱至嘱！随时函报为盼。

复刘子恕太守 同治五年正月初五日

使至，接展惠书。承寄豫省全图及河南、江北、汉东、海西之图、黄河南岸险工之图，相需正殷，贶我良多。另折六事，多阅历有得之言，文笔亦足达其所见，佩仰实深。河防可虑一条，似不必预为过计。黄河之决，关系亿万生灵，盖有天意，不尽关乎人事。此贼本无深谋，就令出此，强秦引河灌大梁而魏破，智伯引汾灌晋阳而赵不破，成败亦尚有数存焉。若在在如此过虑，则畏首畏尾，天下殆无可办之事矣。地险当设一条，阁下前言由息县至汉水之滨，经营此三百里之地。查该处东西四百余里，凭淮以守，阻山以守，皆须有劲旅乃足遏之。果有此项劲旅，则可以迎剿，可以跟追，何必守此极宽极散之险？后段言自朱仙镇下至周家口，凭河戍守，逼贼全归颍水以西。查刘省三前来徐州，即力陈扼守沙河之说，使贼不得东窜，与尊指略同，并称袁小午亦主此说。鄙意闸河蓄水，费财甚巨，难以成功。梁武帝筑浮山堰即是前车之鉴。敝处围安庆时，曾筑堰堵枞阳河，不久亦即溃决。运河闸坝，每动费数万金，尚须节节置闸。时时启闭，乃能行船，若置闸太稀，则下游业已漫溢，而上游尚自枯渴，岂有周家口仅筑一堰即可蓄水，使满至朱仙镇之理？周口以上，河虽浅窄，然汝、颍、贾鲁等河皆系经流，较之枞阳运河，其工程之难不啻十倍。鄙意此事用力多面裨益少，兹略陈拙见，俟过归德时，再约阁下同至周家口详细察勘，斟酌定议。第三条言民寨可用；关系极大。豫中巨患，在于兵民相仇。其初在兵之扰民，作践太久，其后在民之怨兵，报复太过，必须彼此稍有悔心，而后有善机，有善机而后民寨可用，民寨与官兵通为一气，而后可以办贼。敝处行军，向以禁止骚扰为主。惟所部太多，相距太远，亦不免有扰民之事。闻此次人豫诸军，刘军最好，周军次之，张镇树字一军已为民所疾视，色副都统马队则骚扰颇甚，不知阁下所闻亦相同否？即日李幼泉全军万人又将赴豫，国藩当遍发告示，联络民寨。敬求阁下代为出示，言敝部如有扰民，准民寨赴鄙人前控告，轻则赔钱，重则正法，总须将一“信”字做出，庶几挽回民心。第四条外围可筑，第六条地图宜求，俟到宋与阁下相见，再行分别出示下札。第五条胁从宜宥，殊不易办。昔年曾刊刻《解散歌》，而散者甚少，固由官兵乡团抢夺银钱衣物，致各贼不敢逃出，亦由无食无衣之民太多，混身贼中，聊为偷生旦夕之计。故从古流贼难灭，非他故也，家无生业，而时民时贼者多也。

复陈小浦广文 同治五年正月十三日

湘局一批中云如有事故，不愿续运，准由局另招商补运，是去来仍听商便，不失票法之范围，而与鄙人寓纲法于票盐之中，物色真正殷商，维持护惜之意亦相吻合。惟凡办大事可守者法也，可通者情也，盐务亦然。物色殷商，暗中保护，俨若以纲商相待，百家中不过数家，以情相联，绝不形诸笔墨，则其道圆活而可久。若凡售一号之引，均令续认一号之引，是普律以纲商相待，必多不能应者。以法相绳，业已见诸公牍，则其道窒碍而难通。昨接湘局详称今年夏纲挨掣领运，明年夏纲再遵此批令已认之贩循环给运，不复再招新商等语，不知准驳如何。盐栈由官经理，积弊一空，而台章弹劾何商牵涉及此，令人灰心。本来坚白不患磷缁，可勿介怀，惟外间颇言商利日微，成本增加。究竟自去岁五月后，成本果稍增否？便祈示及。

敝处近状平善。刘省三一军年内已报起程，进兵援鄂。李幼泉一军，灯节后亦拔赴周口。鄙人先至济宁一行，再从曹、兖、归、陈进驻周家口，调度一切。

复程敬之太守 同治五年正月十三日

仓栈工竣，东、西坞河年内已否一律告成？鄙意此等工程，不可吝惜资费，稍涉草减。沿江须筑大堤一道，俾江水永不得溢入新河之内。堤身宜高宜宽，钉以巨木之椿，厢以料垛之埽，仿照黄河要工做法，东、西两坞宜深宜广，竟与小湖相似，即以坞中取出之土，为堤上压扫之土。堤之西头略出，东头略缩，桃水使趋南，则下游更好。泊船新河太浅太窄，尤须大加修浚。雨生拟于旧河影另开一段，想亦极有关系。雨生思锐而力果，阁下诸事与之熟商，必可精力弥满，相与有成。中路月销四五十票，缘江船不入内河，无从夹私，自系改道之效。冬令晷短，每日尚能过盐二千余引，坞河成后，春水方生，过盐想必更多。存记下纲，较之随意增额，则尚无大害，惟卖票一层，商本暗增，应行严禁。北盐南运，照南盐科则扣缴钱粮、关税、内河厘捐各款，自是正办。盈余之银，只有此数，明者一望而知。止谤不辩，何恤浮言？步步踏实做去而已。

此间近状平善。鄂中叛卒、悍捻联为一气，上、下游同时吃紧。已派刘军由光、固驰援黄州，李军由徐郡拔赴周口，冀收夹击之效。鄙人先至济宁，再从曹、兖、归、陈进驻周口。知念附告。

复刘省三军门 同治五年二月十三日

国潘初九日自徐启行，十三日滕县途次接到来牍，知二十七日剿贼获胜，二十八日克复黄陂县城。鄂中来信亦称，逆踞黄陂，楚军虽迭有擒斩，究未大挫凶锋，贵军初至，立拔坚城，遐迩闻知，欢声雷动各等语，嘉慰曷已。该逆由黄陂败窜新洲，即分股由上巴河、中关驿等处东走，均向六、霍。贵军拟取道麻城追剿，并就近函商王镇开军，由二郎河进保舒、桐，所筹悉为妥协。惟擒贼供称该逆欲窜山东，阁下密商，欲俟贼过运河，即将开河、长沟、韩庄一带堵住，不令回窜，驱贼海隅，两月可平，此则未免意广才疏之弊。阁下所谓遍阅形势者，自因该处北有黄河，南有长江，东有大海，西有运河，意欲逼贼聚此局促之区而歼之耳，而不知此一区者，中间绵亘二千里，地面极宽，安得许多劲旅处处布置，节节堵截？山东则济、泰、武、兖、沂、济、登、莱、青九府州，江苏则徐、海、淮、扬、通五府州皆在此中，并系膏腴乏区，从前费尽气力保全完善，实不容易。若此次任听贼渡运河，不急遏截，使完善之地竟遭蹂躏，不特朝廷必加督责，山东、江苏之官民必多怨詈，即我军饷源所出，先有涸竭之虞。该逆益得肆意掳掠，盗粮充足，剿灭更难。不若仍以皖、豫荒瘠之处委之于贼，力扼长沟等要隘，使该逆不得渡运，以保海滨十四府州。若虑师老力疲，现令刘寿卿、张田畯二军为一支，鲍春霆遵旨移师楚、豫之交为一支，九舍弟调抚湖北，挑选旧部带赴鄂中为一支，刘仲良与周氏昆仲为一支，合之幼泉与贵军，共为六支游击之师。其驻防之兵，除淮、徐、济宁、周口四镇外，拟再加襄阳，三河尖两镇。六镇则多屯粮药，六游则专讲追逐。若一战之后，即能追逐二三百里，则六游分追，梭织不断，此则终有穷时，若一战之后并不能追逐数十里，则虽在海滨，此则永无灭时。愿阁下力求追逐之妙，无求神速之效，切嘱切嘱。

张总愚一股由西、遂、正、汝折窜舞阳。幼泉一军初六由太康拔至距西华县八十里，派松字忠、朴十营进扎西华，自带亲兵桂字七营、马队四营进驻周口。国藩明日自滕县前进，由邹、兖以达济宁，十八九约可抵济矣。

复李幼泉副郎 同治五年二月十八日

十七日曲阜途次接十一日手书，知台旆由周口回陈，月望前后拔营西去，拟驻襄、郾。在尊意，以开、许两属无兵，恐贼由西而北，乘虚窜入许州四达之衢，不便游击，襄、郾之间则既便于兜剿南、汝一路，又可就沙河转运，故为此议。惟张逆本欲东窜，现虽折回舞阳，其欲东之志殆未遽忘。贵军若至汝宁、襄、郾，均嫌西行太远，恐贼蓦越而东，反成尾追之势矣，不知仍在西华、周家口等处，乃得要击之势。任、赖各股自黄陂败后，已窜至光州境内，或皖或齐，趋向虽尚未定，而皖瘠齐肥，似东窜之计居多。尊函谓任、赖有刘军缀之，张逆有豫军缀之，鄙意刘军尾追必缓，去贼尚远，豫军力不能扼贼。阁下既虑贼折而北趋，是东路断不可太空也。刘仲良一军，少荃已令其驻于宿迁，以顾东路，暂不移驻许州。国藩即函致仲良，请其轻骑赴周家口会晤，面商一切，该军则留于宿迁不动。刘寿卿等亦仍留于湖团、徐州等处，皆系注重东路之意。但使贼不能犯齐、苏两省之境，则不能成流寇之症，乃可渐有归宿。

周口北岸，关庙近市，不如西北寨内省三旧营为佳。鄙意即住于覃怀公所，护军则于刘克仁处派拨，不必酌留贵部矣。

复刘省三军门 同治五年四月初五日

贵军自黄陂追贼入东，转战数千里，士卒疲乏，犹复极力跟追，暂不休息，可敬可敬。初二日有一调度咨行各处，刘仲良与杨少铭合作游兵，刘寿卿与张田畯合作游兵，皆可远击，惟仲良须留兵守徐郡，少铭须留兵守宿迁及八闸，留者太多，则征者太少。若贵军五、六等月不回周口，就近在徐州歇息，并顾宿迁、八闸，则刘、周等部全作游兵，其力更厚。是否可行，祈裁复。张、牛窜向砀山，欲往青口取办竹矛，顷闻盘于丰、单之间，其意似欲回窜郓、濮。贵军已至单县之黄冈，想日内必有战事。任逆久有窜雉河之说，顷闻初一日至双沟，初三日扑近八闸，亦似志在清口也。

防守贾鲁河之策，尊意以为难办。一则周口至朱仙镇三百里，朱仙镇至黄河尚有百里，工程浩大；一则东守运河，西守沙河及贾鲁河，兵分力单。所议诚为切实。鄙意工程一层，开贾鲁河本出商民之意，上年估价四万金，盐商愿捐二万，藩库吝此二万，故未办成。闻仅六十里难开，余皆易办。朱仙镇至黄河太远，改由中牟至黄河，仅三十里，濠工尚不甚难。兵力一层，西守贾鲁、沙河，东守运河，占兵诚属太多。若贼已全窜西南，则移守运之兵合守贾鲁、沙河，亦正与去冬尊策相合。仆所酌改者，在周家口以上，沙河无止境，贾鲁则以黄河为止境。至于遏贼于沙河以西，与遏贼于沙河以东，择善而从，仆断不执成见也。此策创自阁下，尚祈再三审度见示。

口马实难购办，喇嘛庙、张家口两处青草发时，亦仅可购一二千匹，已不敷用。此一二千匹，沿途又不能全无倒毙之患，此事殊无善法。而召募马勇，遴选骑将，种种为难，来函均已洞悉。多将军马队最强，闻其在秦办回，因我马不敌贼马，全数改用步兵。英雄举事，变化无方。阁下智略过人，望思所以变化之法，一军得诀，则各军皆可仿效矣。

复李子和中丞 同治五年四月二十三日

国藩办捻经年，愧乏成效。此次自徐来济，本拟阅视黄、运河防，即由曹、宋赴豫，乃甫抵济宁，而捻众东趋。张逆一股先至梁山一带，任、赖、牛、桂诸逆踵窜曹、郓之交，合并窥运。先经潘、李两军与张股接战四次，互有胜负，后经刘、周等军追至，甫经接仗，群捻即分起南窜。任、赖先行远扬，由萧、砀、斜趋宿、邳，为运河防军所扼，转由铜、睢窜至泗、灵，已咨刘学士并饬王、杨两镇分道游击。其张、牛等股，三月之季经刘、周两军破之于巨野、城武，出东境后复由归德折回丰、单，连扑曹县城圩，又为刘、李及老湘刘军所败。现尚徘徊于丰、单之间，若不得逞于东，仍恐西走犯豫。豫中平原旷野，无险可扼，我军步多骑少，该逆万马风驰，剽疾异常。外间献策，欲蹙贼于沙河之西南。鄙意先开贾鲁河，下接沙河，上挖长濠，以为界限，冀阻流寇。曾函商张子青河帅，顷接渠复书，工巨地远，势未可行。此外尚有何处可设地险，参以人力，略资扼堵，求阁下广谘熟筹，详示为感。

承以豫省兵疲将惰，饷绌民穷，殷殷垂询挽救之道，具见怀抱谦冲，忧深虑远。国藩智识短浅，何敢越俎代谋，然仰蒙下问勤拳，不敢不略陈一二。窃谓豫中巨患，在于官民相仇，必须先求吏治，以收拾民心。罢捐扣廉俸赔补官亏之弊政，使自爱之吏有以养其廉，不致苟且趋污，以虐取于百姓，官民乃可联为一气。其次则在于兵民相仇，兵之扰民作践太久，民之怨兵遂报复太过，必须彼此稍有悔心，吾辈从中导迎善气，兵民乃可联为一气。闻豫勇日食银一钱，马日食草料银五分，口粮太少，将领之公费夫价为数亦复无几，日用不敷，此骚扰之所由生，即疲弱之所由致。似须酌量增加，俾衣食有资，而后可责以不扰民圩。兵不扰民，而后可责民圩之不抗官长，完纳丁赋。阎丹帅在山东，州县之养廉坐支皆得领取实银，而于正赋则催征甚严，每年收至二百余万。河南若禁兵勇之骚扰，使民无所藉口，豁州县之摊捐，使官不图中饱，认真催科，正赋当不减于山东。饷项日裕，则尊处之兵可强；兵民相安，则敝处行军亦不至闭门绝市，处处棘手。刍荛之论，不知当否，聊达盛意。

复李眉生观察 同治五年四月三十日

捻围杨洼，老湘营二十六日曾否见仗？仲良二十八日自宿迁拔营，由睢宁、双沟一带进兵，当可与张逆相遇。任、赖股匪闻已扰及永城，周海舲二十四日接仗获胜，不知萧县尚有余孽否？幼泉本拟由单县拔赴归德，以备任、赖一股，因省三不能来济接琴轩之防，已令幼泉移军济宁，替出琴军作为游兵，即令省军驻徐，替出张、李等营会合老湘营游击一路。俾久劳之军少得休息，思战之将亦得自效，两有裨益。尊函谓拦头迎击，须令防军出战，兼可禁贼打粮，此论是也，惟军事调度，必阅历而后知其艰难。如徐、济、临淮、周口四镇，平日无事之时，孰肯以一万八千之众屯宿该处？故仅留三四千人驻防四镇，而以近万大支之兵游击他处。此自去夏经营，直至今正始办成此局者也。乃省三往返六千余里，幼泉往返三千余里，虽间有胜仗，而未能大挫贼锋，而四镇兵单，亦未能迎头痛剿，固由事之不如人意，亦以地广贼众，难予奏功耳。今令省三休息两月，腾出刘张、刘杨两支游兵；令幼泉休息两月，腾出琴轩一支游兵。此外又有盛营、霆营三支游兵，皆可与贼纵横角逐，而利钝亦尚无把握。若如来书所言，则是平旦计纸上一策，必可件件办到，恐古来无此容易之军事。至于兵力不厚，偶出小队打贼，不过剪其边马，追其牌尾，古人谓之浪战，近日谓之出零队打油仗。河南等处用兵，专尚此种，鄙人每禁止之。若各统领志在灭贼，则出队之或多或少，或昼或夜，原无定态。若主帅专责人以勤于出队，则流弊孔多，不如听之之为愈也。

徐台存银不多，已札济宁解去五万，明日成行。幕客劝于节后坐船回徐，驻军云龙山过夏，较为清旷，尚未定计。

复李幼泉副郎 同治五年五月初五日

接初二日惠书，知日内拔队探剿归、徐之贼，不遽来济换防，游击一月，再择屯扎之地，或豫或苏，酌就薪粮。在尊意，以豫、苏人地较熟，不比山东州县之掣肘。鄙意贵军辛苦已久，车驮太少，目下麦秋农忙，乡民之车视如至宝，强雇一辆难于登天，强拉则怨声载道。阁下正值心绪郁郁之时，又因办车添出许多烦恼，诸将亦满目荆棘，必难图功。琴轩急欲出为游击之师，未便再缓至一月之久，望阁下仍照前檄，速日拔营来济。如虑山东掣肘，请酌留四千人防守济宁、长沟，而自带五千人驻扎韩庄，住于铜山地面，下游直守台庄止，防齐、苏之运河三百余里。虽在休息之际，尚有功于全局，免致鄙人时时悬念运河，即令兄少荃亦可放心。驻守苏境，兼顾齐境，州县亦不敢侮慢。仲良拔营至埠子镇一带，有信来言锐意追剿，固属可敬，但该军初次与捻相角，殊觉可虑。阁下若能至韩庄，腾出杨少铭与仲良同进，则鄙人尤放心矣。阁下于夏间体息之时，竭力购办大车、驼驴等物，办齐后不须州县逐站换车，秋间再出为游击之兵，则不复怄气也。特再详细奉商，务望照办。台从先带数营来济，余可徐来。昌期、省三、振轩均在此间，若五日以内抵此，尚可会晤。

复阎丹初中丞 同治五年五月十六日

堤墙不用土砖，北岸滨河民圩或砖或木，其垛台垛口则概用砖，并派查墙堤，行硪加夯，不任草率，精密切实，至以为佩。闻黄林庄以下堤墙不如贵治远甚，弟宿迁、桃源查阅一次。张逆尚在砀山，锐意思渡运东，犹瞽者不忘视，踱者不忘步。黄林庄以下目前水势颇深，防务尚有把握，霜降以后，殊为可虑。弟意战既不足，不得不竭力堵守，保得运东一段，亦得寸则寸之道也。任、赖、李允一股，由宿、灵南窜，初八已至怀远，势将渡涡，似不至再回曹、郓，任、张本不和耳。幼泉已来济接防，琴轩十五日拔行，当可觇踪迎剿。东、直分防范县豆腐店一议，尚未出奏，荫渠两次函询并抄咨折稿见示。傅军门现驻张秋，俟渠有牍来再行具奏。

敝宗祭田事及京控案，望速饬查明见示。大考等第单收到，题目抄呈一览。

复刘开生太守 同治五年五月十六日

四月二十八接到惠书，伏审台务多暇，精治经史，日有课程，以淹雅之通才，复加之以学力。常州本君子之邦，阁下又硕儒之后，十二年前即闻英年令望，博览群书，久已钦迟德音，期之国器，乃以兵戈转徙，生事日艰，遂欲捐弃一切，皈心三乘。国藩窃恐其因境遇而隳素志，外愧乡闾之先达，内惭乡长之家声，而在己亦终无自立之道，是以质言奉劝。来示翻然易虑，十驾并驱，充其所诣，讵有涯量！每日经史三卷，似嫌太多，人事不无牵扰，恒德不贵始深。古文一道，国藩好之，而不能为之。然谓西汉与韩公独得雄直之气，则与平生微尚相合，愿从此致力不倦而已。

四月之初，国藩会阅黄、运两河，事毕北入泰安，登岱一游，旋即回济，诸叨平善。惟捻氛日炽，愈击愈悍，踪迹飘忽靡常，往来于齐、苏、皖、豫之交，纵横奔突，我军骑少步多，迄未能制贼死命，殊深忧灼。目下中外之患，洋务最巨，其次则中原之捻，其次则甘肃之回，而捻匪蹂躏腹地，尤为切近之灾，剽悍亦远过于回匪。鄙人衰惫，殆不能了此一段。

桐城吴挚甫舍人顷来此间，留在幕中读书，暂不以公事相付。令弟申孙节间由河南回营。知念附告。

复刘省三军门 同治五年五月二十三日

任、赖一股，已由怀远渡过涡河，扰及下蔡。英西林报，十七日平阿山之贼业已窜动，有由三河尖窜光、固之说。海龄十七日由白龙庙渡涡追剿牛逆，获一胜仗，歼杀步贼颇多，马贼逸去，有将仍与张逆合股之说。又闻张逆在睢州、宁陵之间，琴轩、寿卿、田畯十九日俱抵虞城，探踪追剿。合此数说，似任柱意在光、固，张逆尚不能遽至六安。而乔中丞十六日信则言宿州已见贼踪，恐是张逆股匪。尊函言张逆图窜六安，殆非无因。尊意贵军暂不休息，急援六安。私则情殷桑梓，公则力顾大局，不自暇逸，可敬之至。惟徐州接防之兵约须五营，目下实无可调，各军均已遵檄远去，万难调回，仅有勋军八营，日内尚在徐州附近，敝处已去两檄四批，令其与仲良合军游击，亦不便再行更改。所幸鲍春霆一军，国藩于四月二十五日檄令由麻城进兵光、固，渠于五月初七日接到，计此时已将抵麻城，兹复飞檄霆军探明贼踪，先保六安，后顾光、固。霆军由麻城抵六，较之铭军由徐州赴六道路较近，而声威则两军相等，当可纾阁下桑梓之忧。贵部辛劳太久，业经许以休息两月，今六安之信未确，又令冒暑远征，俾仆失信于贵部之勇夫，亦不相宜，统俟两月之后，再行相机进止。

复邵子进 同治五年

英年读书，温经为上，读史次之，时文又次之。六经义精词约，非潜心玩味本难领其旨趣。然熟读《诗经》，自足使人之情韵日深；熟读《左传》，自足使人之笔力日健；熟读《礼记》“曲礼”、“内则”、“少仪”诸篇，自足使人之威仪、动作皆有范围；熟读“乐记”、“学记”、“祭义”，自足使人之心思、识趣暂有把握。时文为应试之阶，高低俱不合用。近时如《仁在堂稿》最为适中，李次青《小题正鹄》即由是选出。但将此二编诵习，大小试无不相宜。仁在堂所选试帖、律赋亦佳，其持论亦极深细。即此揣摩，已足缘举业，贵精不贵多也。若成名以后，又当进而求之。《史》、《汉》、百家，古文古诗，自未可存自画之见。楷书最有关系，唐时专设一科。鄙人虽在军中尝教人习字，大则径寸，小则蝇头，每日以二百字为程，久之自有进境。阁下既获明师，又与慕徐、松生互相切磋，必能相与有成。尊公墓志业已撰就，并曾折书寄金陵一次，因须添一二字，又经索回。稍暇，再为端书发刻。

复李幼泉统领 同治五年六月初七日

接二十九日惠书，具悉一切。近日军情调度，初四日一檄行尊处。如果任、赖全数南窜，则当以全力防守沙河。潘军、刘军具宜在沙河之北办防，惟琴轩二十七日来信，已拟即日渡沙追剿，而铭军西去，又不能不调数营接徐州之防，因韩庄一带水深可恃，调贵部四五营赴徐接防。贵军两分三分，无人统理，极不相宜，而此外竟无他营可调。又以防兵，游兵，阁下须与令兄少泉宫保详细商议，乃有定计，故姑如此权宜调之。

尊慈太夫人玉体违和，贵军适在休息之时，原可归省一次，惟阁下在济宁时言及此情，鄙人嘱备公牍前来候批再去。兹一面发信，一面扬帆东去，胡竟迫不及待，岂忘临别之言耶？既至金陵，即有数事烦与令兄妥商：一则徐州、宿迁及韩庄八闸三处，论剿捻之大局，固不可无镇兵，即论江苏之门户，亦不可无防兵，目前别无零枝可以分防三处；二则贵部奏明为游击之师，而实乏可恃之将，少泉以为虑，鄙人亦以为虑。王庆衍虽系健将，而断不能统已成之淮营，此外换调则良将各有专军，不换则万难图功；三则奇字一军，少泉意欲令与开军相合，万一安庆有事，奇军不能不去，而桃、宿、清江一带，吴军未可深恃。此三者均须细细筹度。就目下已成之局而论，贵军分驻济、徐、台庄三处，只好暂作防兵。阁下自金陵回营，即驻徐州，将来调张、李等赴宿迁。阁下专管徐、宿、八闸防务，力尚有余，必将调得良将，乃再出而游击。若仅张、李、易、樊等将，则不如守而藏拙。是否有当，乞贤昆仲迅速商定见示。

复李子和中丞 同治五年六月十一日

阁下甫莅中州，席不暇暖，即出视师，东事初定，转而西征，未免过劳。拟请旋节汴垣，居中调度，并可整顿吏治，以慰舆情，许州之行似可中止。以贼势言之，目下群捻西趋，应乘势蹙之于西南山多田多之处，贼骑难逞，或灭彼之长，藏我之短。弟前议防守沙河、贾鲁河久无定论，因思筑室道谋，三年不成，不如趁此兵力尚厚，早为决策。顷已檄刘军门暨潘军、张军防守沙河，俟任、赖渡沙河，周军亦会同防河。南、汝、光、黄、六安游兵，则有鲍军及刘杨、刘张、王等与之纵横角逐，尚敷剿办。请饬贵部仿照东省防守运河之法，专驻朱仙镇至黄河南岸，一概作为守兵挖壕设防，不必远剿，均经另牍咨商。是否有当，伏希卓裁。以豫兵而仅防此七八十里，难免外间浮议，弟当切实具奏，言出自鄙人之意，豫兵所分之汛，地段虽短，防守极难，但求将来可遏流寇，不必目下多一追兵。官绅有识者，亦必谅弟与阁下之心。

河南绅民疾视官长，隔阂已久。弟军所过之处，圩寨闭关绝市，于兵事实有关系。前据绅士王检心等禀请昭雪冤狱，开单前来，批令俟鄙人入豫与阁下商办，以慰其意。近高树彬等又有一禀，弟亦批令到豫商酌平反。因思待弟入豫而后查办，则惠归鄙人，不如弟未入豫而先查办，则惠归阁下。兹将原禀抄呈台览，俟八月初另具公牍。即祈饬司次第申理，逐案平反，冀以迎善气而挽民心，是所企祷。

蒯士芗观察奉檄驰往商城，办理鲍军粮台，具见不分畛域，感荷靡涯。惟该军零碎事件极多，既在襄阳设立粮台，仍由湖北派员支应为妥。蒯道暂令经理该军车辆，余俟弟入境熟商饬遵。

复赵惠甫司马 同治五年六月十七日

吴门忠义局，自当跻诸祭酒之列，何仅参预笔墨之席？岂不欲以委员自居，抑别有窒碍耶？所纂传记，多出何人之手？彼中山长冯林一，固属通儒宿望，即俞荫甫之经术文章，亦当世所罕觏。是否常与酬接？方今雅道陵迟，人物渺然，二三志学君子落落相望，庄生所谓闻足音而堪喜者也。

国藩今春自徐州赴豫，行抵济宁，适置群寇东趋，未即西迈，小住此间，派兵防剿。至四月初，贼悉南窜，东防稍松，遂阅黄、运两河，便道登岱，匆匆旋济。维时贼踪犹往来于曹、徐、淮、泗、亳、宋之间，我军虽屡战获胜，究未大挫凶锋。至五月底，贼由皖、豫先后西窜，前股已渡沙河，后股亦将踵渡。鄙意乘势蹙之于西南山多之处，藉沙河、贾鲁河之险，分段防守，遏贼使不得东，未知能否办成。鄙人于十五日亲赴桃、宿查看沿运堤墙，即由洪泽进驻周口，就近调度。九舍弟到鄂后，招集旧部万二千人，如贼窥鄂边，尚觉不敷防御。

贱兄弟黍窃时荣，常虞颠蹶，乃蒙掞张往事，夸示山泽中人。康成笺诗称引时谚，有所谓“道我则嚏”者，其信然耶？

复刘仲良襄办 同治五年七月初一日

六月两次复函，已否递到？顷接十五日惠书，贵军俱在蒙城阻水，至为系念。初四有一牍，言扼守沙河之事，何以十五尚未见到？琴轩初五来信，言任、赖窜至新寨，距周口四十余里，琴军与刘、张湘军自沙河南岸北渡迎剿。该逆亦因水大不得渡沙河，而南窜至扶沟、杞、睢一带，十八夜攻破睢州之马头寨，二十日山东董县已见贼踪，与敝处防守沙河之计又相左矣。

国藩十五日自济启程，沿途水大风逆，舟行濡滞，二十五日归抵宿迁。本拟即日南下，二十七日接山东来咨，任、赖折回东境，故在宿迁多住三四日，以候任、赖确信。初一日接河南咨请派兵援救睢州，始檄铭、鼎、盛三军专办沙河东北之贼，而阁下与湘、霆、王、杨仍办沙河西南之贼，另牍奉达。兵事方炽，重以水灾，饥民数万，穷而无归，剿办抚恤，两俱棘手，焦灼何极！

复乔中丞 同治五年七月二十一日

姚绍珍即姚三秃子通贼之事，此间早有所闻，已经檄行查圩委员拿办，兹承示及已将该犯获案正法，林守等亦经禀复。许广山一犯，想英方伯亦必尽法处治。怀远圩寨派有林守会同该县清查，亦知不甚得力，实无贤员可换。查圩以桂、朱二员最为称职，亳州次之，宿州、阜阳均不免敷衍了事，苦无好手可以接办，拟先保桂令以激厉之。豫军疲弊已久，非旦夕所能整齐，故欲暂养其锋，徐图振作。过蒙奖饰，非所敢承。

弟自五月十五由济起行，二十七始抵宿迁。登岸小驻数日，初六至扬庄与吴仲翁一晤，初十日顺风过洪泽，十六日抵临淮。十五日遇风暴猛起，小舟危险异常，在此修整帆楫。拟于二十四日开行，由怀远入涡河，至亳州登陆，以达周家口。高邮河决，里下河竟成泽国，兵事方殷，天灾荐至，竟不知何术能弭，焦愤实深。

何子文虽奉旨交发，尚未来营，然敝处饷绌人浮，恐亦难于位置。咫尺相连，不得一展良觌，殊深怅悒。

复李幼泉副郎 同治五年八月初五日

群捻自经挫败，尽数西趋，铭、鼎、树三军及添派之盛军现已分办防河，仲良、少铭两军亦经省三邀约帮同修防，尊处想皆有所闻矣。现在任，赖股匪据汝阳，七月三十日报在叶县、舞阳等处。张、牛游弋邓州，宋镇被逆围困，刘、张等湘军于十三日驰赴应援，尚未续闻战状。来函汴城左右该逆熟，经豫军全力扼守，庶免疏失，诚为要论。今宋军既被围邓州，马军又跟追任、赖，不知豫中调度以何军守朱仙镇以北？汴垣以北似尚未遵分汛之约，恐下游坚堵而豫防仍不免松懈，南鸟北罗，殊可焦虑！尊谕又谓河西诸军可驻许休息，所见亦是，但汴中不肯分汛防河，即驻许仍属无益，且刘、杨在周口，刘、张赴邓州，此间别无一支可以往许。鄙人到周口时仍当函商豫帅，调回各军力保汛地，庶防河之策不成画饼耳。

东省添募之议，丹帅请敝处再减一万八千之数，鄙人未之允许，而请渠拨王正起三营协防八闸，尚未接其回信。如贼复东窜，则运防仍十分吃紧，请阁下力任其难，或将台庄二营移防韩庄大泛口，又不足则调刘士奇之营分防八闸，顷欧阳利见添兵二千，宿迁决可无虑。如沙、鲁河防办成，不久必调贵部同赴西路，则兵事渐有归宿耳。

复朱久香学使 同治五年八月十三日

群贼经湘、淮等军迭获胜仗，尽数西趋，方意沙河、贾鲁之河防或可就绪，乃下游工程业已粗就，而朱仙镇以上豫中不肯以全力扼守，尚未办成。现据函报，任、赖回窜襄城，张逆亦自鲁山回窜，均有复扰东北之意，则不得不略缓防务，力图截剿。已饬盛军趋扼西华，铭、鼎两军由中牟、尉氏等处拦击任、赖股匪，鲍军由汝宁探剿张、牛一股，刘寿卿等湘军尾追以蹙之，冀收夹击之效。

国藩六月由济启行，舟次酷暑，殊不能堪。临淮一病，至今元气未复，偶一用心，汗出不止，初九日到周家口，部署粗定，即具奏请假一月，在营调理，未审能邀俞允否。

承示阅《明人学案》，讲道多胶于一偏。大率明代论学，每尚空谈，惟阳明能发为事功，乃为后儒掊击，不遗余力。阳明与朱子指趣本异，乃取朱子语之相近者，攀附以为与己同符，指为晚年定论。整庵、高林杨园、白田诸公尽发其覆，诚亦不无可议，乃并其功业而亦议之，且谓明季流寇祸始于王学之淫诐，岂其然哉！彼一是非，此一是非，天下之无定论久矣。

开矿之论，尊意先除弊端，最为卓识。历观前史，往往因时急而言兴利，言益奇创，时势益不可为。明季矿使四出，天下事愈以日坏，可为殷鉴。

今年淮南北大水成灾，高邮二闸缺口，而珂乡闻复亢旱。江西雨泽既少，兼受风灾，年不顺成。世方多故，事势何所终极耶！

复李子和中丞 同治五年八月十四日

宋镇被围，弟于初四日在亳州接刘、张两镇七月十三日之禀，言即率湘军驰援宋军之急，弟虽批令速往，而以为时过久为虑。初六日晤李子喈，询及乃知宋镇业已力战出险，并获大胜，可敬可慰。张、牛东窜，欲与任、赖合股。敝处于初八日在陈州接省三信，比即檄调省三、琴轩两军赴中牟、尉氏截剿，扼其东窜之路发檄已历六日，尚未接到刘、潘回信，不知已见仗否。马军门尚未回至汴城之北，省会密迩贼氛，铭、鼎两军果足资屏蔽否？一过汴东，则平原旷野，我之步兵不敌贼之骑兵，且黄河下游分枝太多，处处虞其偷渡。沙、贾两河之防拙而且难，弟所以出此拙计者，实以东北可虑之处太多，不能不遏贼于西南，亦两害相形，则取其轻之意也。任、赖一股闻尚在许州之石固铺，仲良及杨镇二军十二日至许州，日内当可见仗。能将此二股驱之西窜，则办法渐可归于一条鞭，虽汝、洛等处亦不患无兵可分矣。

朱仙镇已上河防，浮沙伏水，人力难施，弟亦先有所闻，原疏曾略及之。即朱仙镇以下，浮沙亦多，目下积水，断不可恃水涸则沙壅如故。然欲力保东北，无论如何为难，总当竭力兴办，统俟此次击退两股之后，再行详议。来书大指，前函已略为具陈，兹不一一。由周口至汴城文书行走，阁下能设法使之二日即到否？

复吴竹庄方伯 同治五年八月十五日

军行皖境，闻道阁下政声者颇多。乔中丞在怀远相见，亦称阁下于公事处处合拍。贺云舫则谓左右体贴僚属，无微不至，属员人人感激，闻之深慰鄙怀。阁下昔年短处在尖语快论，机锋四出，以是招谤取尤。今位望日隆，务须尊贤容众，取长舍短，扬善于公庭，而规过于私室，庶几人服其明而感其宽。如属吏中有贤能可倚、杰然出群者，便中尚祈示知一二。

兹有同知贺云舫，自咸丰四年相从，即觉其笃实可恃，拣发到皖已逾十余年，资格较老，敝处委办五河盐厘，条理亦甚缜密。前函商中丞，请补以同知缺，何以至今未补？或遇有直隶州缺出，似可借补，务祈留意，无令贤员久淹滞也。

此间军事，前因群贼西趋，力办沙河、贾鲁河之防。今下游工程已就，惟朱仙镇以上七十里飞沙伏水，人力难施，豫军承办尚未就绪。现据函报，张、牛一股回窜禹州，任，赖一股徘徊许州、长葛等处，西两股均有将合并东窜，再窥山东之势。已檄铭、鼎两军由中牟、尉氏进剿，鲍军由汝宁进剿，兼顾河洛，而以刘、张、刘、杨等四军辅之。俟此次驱贼西行之后，再当扼河，视贼所向，相机堵御，以符初议。

鄙人自三十日蒙城改舟后，至亳登陆，初九日始抵周口。临淮一病，至今未能平复，衰病侵寻，难胜巨任，昨已具奏请假一月。知注附及。

致李子和中丞 同治五年八月十七日

顷接省三十五日来信，知保镇等修汴城以北濠土，铭、鼎两军各助修少许，十一二日次第完工，深以为慰。现在任、赖、张、牛两股均在许州、禹州等处，并闻边马有扰至鄢陵、扶沟，群贼窜并一路，无非寻间伺隙，为回窜山东之计。贼之长技全在骑兵，利于平原，而不利于山险稻畦，故逆谋终不能忘情于东，若非十分穷蹙，必不肯轻入陕洛山多、鄂皖田多之处。目下贾鲁河防自张市、扶沟以下水势较深，尚属深阔可恃，惟张市以上直至黄河南岸，处处可虑，急须为屏蔽东路之计。弟拟一月之内淮、湘、豫各军均令先重防务，昨已批令刘、杨、刘、张四军扼驻葛、洧、许、郑一带，皆不必穷追，另录咨达冰案。宋镇一军转战过久，亦宜稍予休息，本拟请尊处调该军至朱仙镇以北，因闻祝三与刘寿卿情谊和协，彼此不愿分离，其部卒亦互相关爱，自当留此劲旅为游击之用，不宜遽调回守濠。但贼若西窜，似亦不必远追，拟令与刘、张等军同驻葛、洧、许、郑一带。其朱仙镇以北，仅有保、余二军，防兵太单，阁下业已添调马军，不知应再添蒋军否？伏候卓裁。俟群贼西去已远，河防完固，则不特鲍及刘、杨、刘、张等军可以游击西路，即省三、祝三均可驰剿西路。此后疲乏者守河，养锐者游击，更番休息，士气常新，剿办较有把握。顷接宋镇初五日专弁函报会合湘军获胜一禀，亦批令俟河防办成，再定行止，另牍咨达左右。闻黄河秋汛不盛，豫省炮船不知已办若干，均祈示及。

复李子和中丞 同治五年八月二十六日

群捻于十六夜由芦花冈毁墙东窜，闻报焦愤无已！得来书，知贼已抵东境，并据难民声称，该逆意欲北窜，已由尊处飞咨直、东两省，并严檄师船梭巡河防，当可无虞。查该逆春间为运防所扼，未得窜扰登、莱、兖、沂等处，已有誓图再来之象，此次以全力攻扑运河，当无疑义。刘、潘、刘、杨、张等五军均已先后驰赴东路，并本在运防之幼泉一军合为六军，不知足资堵剿否。此间相去太远，诸军无人调度，贱体抱病未愈，猝难东移，兼恐大营甫东，贼势复西，仍苦鞭长不及，已疏请少泉暂驻徐州，就近调度，军务稍松，仍回两江任所。其西路汝、洛、南阳，鄂军如可越境会剿，亦可令舍弟移驻南阳，相助为理。此系因弟病不能移营，为此权宜之计，而于齐、豫亦有益无损，疏稿抄呈尊览。

敝处前议于沙河设防，外间物议，多谓贼衰，宜于速剿，不宜为防河之谋，贼势急欲西窜，不至有东窜之患，并闻都中人士持论亦多如此。阁下为众说所动，稍涉迟疑，兴工略缓，人数较单，识者自能谅之。又宋军驰剿得力，不肯檄调回防，此系出于救民水火之意，业经陈奏在前尊疏引咎自责，当可邀恩免议，敝处自去秋起派员七起出口买马，至今无匹马回营，不恃全无良马，即驽马亦嫌太少，专恃数支步队断不能制骑贼，万不得已乃出此防河之下策。现虽办无成效，犹可留为后图。贼若复西，当与阁下协力同心再办，成此策。防河掘濠等事聊效愚公移山之计，冀收孟明修政之功，区区之见先以奉商。

复方存之大令 同治五年八月二十六日

所示各条，贶我良多。驻扎之处周口、陈州，俱曾入奏，本可移驻陈州，袁小午新居高朗，愿让与鄙人小住，惟既来周口，并未见有危险之象，又定议防河，不得不就近调度。搜求人才，采纳众议，鄙人亦颇留心。惟于广为延揽之中，略存崇实黜华之意，若不分真伪博收杂进，则深识之士不愿牛骥同皂，阳鲚得意，而贤者反掉头去矣。阁下若闻果有真贤而敝处疏之，有嘉谟而敝处忽之，不妨直言惠示。至条陈不必驳斥，即当敬如尊指。莼斋拟批，亦省却工夫矣。皖、东、豫三省灾黎满目，设法赈救，斯为至要。现在下河缺口及东省堤工，均经各督抚奏明，以工代赈。敝处手无理财之权，亦不过与人通函而已。诸将之进退机宜，敝处向不遥制，现在淮勇各工，已奏请李宫保暂驻徐州，就近调度。圩寨之保奖奏恤，亦皆有请必应，可纡远注。左右须添襄助之人，亦尝留心物色，大约空言泛论者求之较易，拟奏拟信拟批者求之较难，即善书者亦不易得，徐当切实访求。

鄙人前在临淮小病数日，本月初九日到周口尚未平复，请假一月，在营调理。此间河防，下游早经完工，惟朱仙镇以上豫汛七十里，十二、三日经铭、鼎两军助修告竣，惟豫中各军兴工较迟，人数太单，竟于十六日被贼攻破，全窜山东，殊堪焦愤！

札添书识薪水，想竹庄必能妥办。

复阎中丞 同治五年九月初一日

运河分汛，因久未奉到复函，仍将长沟以南专责成幼泉，令以全力扼守。并恐韩、台庄以下兵力太薄，又于驻扎宿迁之奇守七营中调三营防台庄、大江口等处，业于八月初八日札饬幼泉遵办，十六日仍补咨尊处，不知何日接到？群捻十六夜东窜，十八夜飞咨冰案，亦不知何日接到？想均在贼入东以后矣。顷据函报，贼尚盘旋曹，单、郓、巨之交，我军亦并集曹、单。琴轩二十五可至嘉祥，当可巡河而北，专顾运防。幼泉闻十九日至济宁，计亦与琴轩熟商一切，全仿春间规模矣。昨接寄谕，知尊处现派王正起、王成谦等拦击，自系以剿为防之意。唯两军均嫌单薄，而伯尊新集之卒训练未久，殊为可虑。阁下精细稳慎，必不轻于一掷，想因运河堤墙十分可恃，故敢舍防而言剿乎？沙河之防未成以前，运防不可一日稍弛。琴、幼两军，弟必留一军守长沟、济宁一带。尊处兵力实觉有余，则请进守长沟，或南守韩庄、台庄，切不可遽作裁兵节饷之议，恐惜小费而误大事，至恳至要！

清折阅悉，弟于尊处并无不信之言，惟今年苏省水灾，饷项大绌，想阁下亦有所闻，故不愿更有减少，尚希鉴亮。寄来致申夫一函，即当附便转达。渠于湖北请奏回籍省亲，由蜀北上，此函未审得达与否。

复阎中丞 同治五年九月十六日

群贼东窜，意在抢渡运河，尊处防御严密，而常、武、振字等军，又复渡至西岸遮剿获胜。虽将士用命，克奏肤功，然非阁下指挥素定，荩画周详，何以能此！乃来书纸尾手附数言，让善于援剿诸军，尤见伟度谦冲，敬佩无量。

本月初一日，铭、鼎两军在梁山大获胜仗，复并力穷追，自初四至初八迭获四捷，十二日先后至尉氏、朱仙镇等处。该逆已窜过贾鲁河而西，现在敝处一面派兵追剿，一面派兵留防河，并调幼泉一军会办防务。铭、鼎两军此次追贼，计时不及二旬，往返已一千七八百里，劳勚过甚，量予休息，亦令驻守河防，另有二牍咨达冰案。惟幼泉西来，长沟、石佛等处之防淮军无力兼顾，应请尊处酌调一军接防此段，至恳至恳。其韩庄、八闸以下等处仍用淮军驻守，派用何营，少泉兄弟当可就近妥商。

更有无厌之请，省三、琴轩皆言东军能战能守，纪律严肃，欲商调数营来豫助防沙、贾等河。琴轩并云曾经禀商尊处，弟以每月既承惠协巨饷五万，并长沟，石佛之兵皆经调来，已愧无功食禄，若再调贵部来豫相助，未免尽欢竭忠。然阁下于深固之外，仍寓恢宏之度，若审度东省守运确有把握，酌分余力远来相助，或亦在所不吝，用敢奉商；若稍觉力量竭蹙，则不必矣。

复李幼泉副郎 同治五年九月二十一日

群捻自梁山败窜后，初二至初八铭、鼎两军在曹州曹县、东明、杞县等处迭获胜仗，杀伤逃散甚多，遗弃牲畜器械无算。该二军尽力紧蹑，十二日先后至尉氏、朱仙镇等处，贼已窜过贾鲁河而西。此间即时兴修河防，昨有一檄请阁下即统全军来豫，会办防务。其运河之防，请丹帅及令兄派兵分守。顷又檄令仲良、少铭、寿卿与鲍军会剿，铭、鼎、盛、树四军与贵部会防，计尊处已先后接到两檄矣。十六日省三，琴轩此次同来周口会晤，方幸贼悉西去，沙、贾濠墙认真修筑，将来必有把握，不料十八日以后，连接各处函称，十五六日贼在许州与刘、杨及海柯先后接仗，十七日回窜北路鄢陵，十八九日窜过汴省以东，陈留、兰、仪业已见贼等语。又云东窜者系任、赖一股，其张总愚一股仍在禹州、郏县，将图西窜，不知东窜者果系全股乎，抑仅任、赖乎，尚未得有确耗。现在霆军已至襄城，或可剿办禹、郏一股，阁下接前两檄后，想已拔队。贵部裁减营头，前嘱商之令兄，顷已减营分隶他军与否？若仅带三千人来，即在鄙人左右护卫，若再带多营，自不能不出外防剿。至于忠、朴等营，若实不得力，不妨竟行遣撤，腾出此项口粮，令张敬堂添招数营。自有珂乡淮勇，而湘勇之责任稍松，若能另出大支淮北勇，则珂乡之淮勇责任稍松，贤昆仲或有息肩之日，祈与令兄细细商之。

复刘子恕太守 同治五年九月二十五日

捻踪过宋，阁下以去位读礼之身登陴助守，敬佩无量。

八月节后，该逆一过朱仙镇河防，极力东窜，二十八九、三十等日猛扑运岸之袁家口、开河口等处，幸东军防守甚严，不得抢渡。而敝处已先于闻贼东窜时，即飞檄刘、潘两军亟驰拦剿，铭军继进。九月初一日该二军在梁山获胜，初二至初五在郓城、菏泽、曹县、东明迭获胜仗，一路穷追，该逆又过贾鲁河以南。方谓此次西窜必不返顾，索性放之入鄂，一面派兵追剿，一面留兵再办河防防务，从此或有把握，不料贼至许州等处分为两股，张逆则由禹州西窜汝、洛，任、赖则由鄢陵东窜曹、考。现派刘、潘、张军东追，派鲍、刘、杨等西剿，未审能得手否。

路濠一事，献此策者颇多。然此事若地方各州县官立意欲行，则无不可，若督抚大吏出一示下一札，则断难兴办。何也，州县与民相近，辖地亦少，心思耳目皆易周到，督抚大吏则不过董率州县，州县不能人人皆贤，其不贤者，或懒惰而以不便于民为辞，其害犹浅，或派丁役四出，名为督率兴工，实需索扰民，其害更深。大凡出财出力之事，民间愿者十之二三，不愿者十之六七，故非果得贤令，不敢下通饬之文。从来保甲、社仓及一切劝课农桑、穿井诸政，自大吏谕行，罕见著有成效者。即如豫中王荆公，行保甲于一邑而效，行之天下而不效；任令行路濠于一邑而效，下其法子各属而不效，其明证也。鄙人入豫剿捻，并无地方督抚之权，故熟闻此策而不肯轻试，惟鉴而亮之。

赵君所作释文，于小学家从声得义之说已能贯彻，惟文辞稍失之繁碎，讲汉学者多坐此病，能出以简当为妙。

复李子和中丞 同治五年十月三十日

东路之贼又已西窜，据定陶报，二十三日尚在巨野、菏泽境内，而二十八日太康已见贼马，不知何以飘忽若此。幸杞、睢有宋军驻防，而刘仲良东还亦必由睢、杞经过，不知该二军曾否见仗。人秦股匪盘踞二华，阁下恐黄河冻合，该逆乘虚偷渡，豫檄四营驰防陕州，深合机宜，弟亦调老湘营由汝、洛赴陕。尊处因西股起见，敝处因东股起见，微有不同，而其恐贼由三门、茅津渡河窜晋，则不谋而合也。

惟闻西路办粮极难，据各处信函，圩寨不肯开门，米粮昂贵，虽豌豆杂粮亦买至二三十文一斤，兵勇既多怨言，将领视为畏途。此次寿卿前赴洛、陕，恐系长局，须明年三月黄河冰解乃能调开，务请阁下饬属殷勤接待，代办多粮，至恳至荷。弟又闻客兵过境，圩寨不肯开门，虽州县亦无可如何；而贼匪过境，圩寨反留粮济之，冀免焚攻。弟意每欲力行坚壁清野之法，使民圩不复留粮供贼，而肯开门迎兵。年余以来，全未办有头绪。前派委员计棠入豫联络圩寨，使数军到时不致闭门见拒，亦无成效。据委员禀，不奉本省督抚之会札，不与州县会商，断不济事。有张敬堂编修锡嵘者，前在临淮联络凤、宿、怀远三县圩寨，著有成效。顷来周口，闻各军办米艰难若此，处处皆成荆棘，渠愿亲至各圩，肫肫开导，不过数月，务使民圩留米以接官兵，不留以输贼粮，但须得弟与阁下会衔文书，指明二三县试办云云。阁下如以为然，则拟于贼匪屡过之县，令其试办。若民圩全不能购粮，在在靠苏、皖运米来豫，则不特弟办理无效，即少泉接办亦断不能大有起色。

尊意欲将老湘一军拨留豫境，弟虽去位，该军必留豫境剿贼，若另案奏咨，指明某军拨豫，却又不可。弟办捻年余，饷需悉由少泉筹解，湘军每月七万有奇，淮军每月三十余万，少帅解湘饷全无阙乏，淮饷岁仅九关，不特毫无畛域，而且待湘较优，弟交卸时，只能将各军全数交出，断无分拨之理。惟少帅接办之局，尚难遽定，渠或任江督，或任苏抚，必有实缺一席，乃能筹此每月四十万之饷；渠若一离苏境，则饷项无着，淮、湘军心立见涣散，于大局关系甚重。弟不能不据实陈明，少帅亦必详细具奏。

弟自问行军太呆，不能平此流寇，精力太衰，不能当此大任。入觐之时，一面谢屡岁高厚之恩，一面请办捻不善之罪。仍吁恳于少帅之外，另简大臣来豫接办，弟亦断不置身事外，仍始终留营照料一切，维湘、淮之军心，通鄂、苏之血脉，不审悉邀俞允否。

复李幼泉副郎 同治五年十一月初五日

群捻又于初二日窜过沙河，初四日由正阳向息县，其由罗山图扰鄂疆已无疑义。昨饬刘寿卿拔赴汝州迎击，以防陕、洛，本日又拨仲良、海舲、海柯等军先后赴鄂会击，铭军亦来，俟省三到此，亦当赴鄂。阁下与王、董则由六安自东而西，鄂军之在上游者自西而东，冀遏贼于滨江州县，或可得手。

据擒贼供，此次该逆经我军追剿，困惫已极，饿者极多，逃散亦众，想系实情。又据称，所以怯陈国瑞者，以其夜间极善劫营，又打仗耐久，不肯收队；湘、淮各军枪炮远胜于陈，但不肯恋战，收队太快云云。请阁下再与诸公商之。刻下东省无事，运防稍松，贵部驻济者想已调至徐州，务望迅赴六安，屏蔽安、庐，至要至要。

察哈尔病卒，即在徐就近撤送，由令兄备咨。张逆久踞秦关，已檄鲍春霆由紫荆关进军援秦，不知勇丁肯去不生他变否。

复李子和中丞 同治五年十一月初八日

任、赖股匪初一日窜过沙河，初四日已至息县，其或由罗山或由光、固入鄂，已无疑义。已檄祝兰、海舲两军先后赴鄂跟追，海柯、仲良两军亦当会击，铭军全部已来，惟省三赴徐未到，俟到此，亦当赴鄂。李幼泉一军，则令其由六安前往，与鄂军之在上游者东西蹙之，冀遏贼于滨江州县田多之处，或可得手。

张逆久踞秦关，昨令霆军入关援剿，不知兵勇肯去否，不生他变否。寿卿前赴洛、陕，办粮一事，蒙尊处檄行道府妥为筹备，至感至感。张敬堂编修新练三营，亦令赴汝、洛，与寿卿相助。缘湘军专食稻米，麦面已非所愿，杂粮则更不宜，恐其难久相安，故令张去，可作长驻之局。联络圩寨一事，候敬堂到洛、陕后，再会尊衔行之二三县可也。

前接初二大咨，永城撤任。二十八日敝处有一咨，重责铜山而轻责永城，并亲批一二行，请略加申饬，慎无过严。不知该县撤任系因敝咨否。如因敝咨而发，请即速饬回任为荷。

弟昨接奉廷旨，有回任江督之命。衰病侵寻，不能见客多语，既不堪作星使，又岂能胜地方之任？徒以避难就易，贻笑君子。拟仍上章固辞，始终不求离营，稍效涓埃而已。

复李幼泉副郎 同治五年十一月十四日

群贼现由信阳回罗山等处，初十日盛军大获胜仗，似已改窜光山，尚无确信。贵部西行，鄙意欲令取道六安，屏蔽安、庐。盖此贼避兵而行，鄂中防兵颇密，该逆前畏鄂省扼防之军，后畏此间跟追之军，两面夹击，势且由六安走于濒江州县，安、庐两郡必将吃紧，故欲令阁下预先堵之。今来书仍早防河之议，欲率所部认真兴办，力为其难。准令兄来咨，亦主此策。惟我军上自中牟，下至槐店，五百余里已嫌太长，而中牟以上至京水镇百五十里，豫军实不可恃，槐店以下至正阳关三百余里，皖军亦未必可恃。故未办成以前，遭京师之讥弹，其怄气尚小；既办成以后，被贼冲破邻军汛地，而我军前功尽弃，仍与邻军同受讥谤，其怄气实大。令兄虽雷厉风行，而威令断不能行于邻军。省三来此，仆劝其不必防河，休息两旬，速出游击。贵部久防徐、济，其于堤墙之制、扼守之法，固属驾轻就熟，然与其受累于他人，不如另图自强之法。闻贵部于十一日自徐州起行，若至归德、永城一带，请令大队南趋亳、颍，以达光、固。阁下或轻骑来周口一会，或不来此即行统兵南去，均听尊便。

派薛世香入秦办粮，俟粮有端倪，即当催令入关。谕旨改派仲良、少铭，苟有粮食，杨、刘可往，鲍亦可往也。

仆两奉回任之旨，衰年多病，既不能作星使，又岂能作江督？即日当具疏恭辞，仍请饬令兄少帅兼署督印。定于十九日送关防赴徐，仆另刻木质关防，暂行留营照料军务。

复李眉生观察 同治五年十一月二十日

浚河一事，以工代赈，人心鼓舞，甚为欣慰。

远劳拳注，代画自处二策，皆有独见。此间为我计者，大抵星使、江督，不此则彼。星使一席，无论朝廷欲夺与否，内度病躯，亦不能久膺重任，前疏所言，绝非虚语。本似可奉身而退，然不遽求离营者，握兵太久，于大局颇有关系，骤然谢去，恐军心动摇，将帅解体，则霆、湘陆军，江淮水师及各处台局，均恐耳目一变，心志稍弛。且捻患未平，方寸究觉抱歉，不为留营照料，亦殊非大臣眷眷之义。回任一节，江督公事数倍军营，接见属僚更为繁剧，方以衰病恳辞兵符，岂有一回任而百病消除之理？既不安于吾心，亦难解于多口，其详具此次疏稿中，想已入览。

至阁下所言督办粮台之说，援踞成例，似属可从。但回疆之役，前敌将帅皆在和阗、叶尔羌等处，黄相在肃州办后路粮台，去前敌盖近万里；今少泉宫保以新帅驻徐州，鄙人乃驻周口，岂有粮台反居前敌，将帅反居后路者？且不作江督任筹饷之责，则所谓粮台者，仅转运耳，久居前路，尤乖事理，物情骇听，斯大不可也。

至申请入京陛见一节，前旨敕令入京，即令拟岁杪成行，后命暂缓进京，即不必更求展觐。进退大节，可以自主，若出入进止，却不宜自主也。

故尊议二事皆难遵行，惟所谓移步换形、急脉缓受之法，昨拙稿即用此意，切陈不肯回任之本心，宽之以两三月之期，俾朝廷得以从容筹议，或不至遽干宸怒，聊表老臣尽瘁之忱。若少帅接办日有起色，亦自可舍瑟而作，善刀而藏，但冀西去一股波澜不大，庶谢事者魂梦少恬耳。

复尹杏农观察 同治五年十一月二十九日

国藩以衰病相寻，惮见宾客，难阅公牍，自同治二年以来，盖已四次具奏，不欲以病躯久点高位。初非因办捻无功，而后托辞于病，以自解免，又恐骤然去位，或乖古人尽瘁之义，故不遽求离营，以塞清议而表歉衷；亦非欲于他人接办之后，攘臂代庖，昧于舟不两柁、马不两驭之说也。

来书谓维系军心之言，与平日惧为权臣之意自相矛盾，亦诚有所难解。鄙意所恶乎权臣得人心者，谓魏晋以后，都督中外诸军觊觎非常，及唐末、五代方镇为众心所属者，动移神器，故可惧也。宋世鉴于陈桥之变，于将帅得军心者，猜忌特甚。北宋如王武恭、狄武襄均为正人所纠劾，不获大用。南宋秦氏，亦以军心归附，急谋解张、韩、刘、岳之兵柄。自是以来，未闻有宿将大获军心倾动一国者，亦未闻有因此负疚而引嫌者。我朝宽大诚明，度越前古，国藩与左、李辈动辄募勇数万，保荐提镇以千百计，朝廷毫无猜疑，而仆辈亦不知有嫌可避，坦然如鱼之忘于江湖，如足适而忘履，腰适而忘带。国藩前所谓惧为权臣者，不过恐居心行事，稍有陵驾邻省之处；后所谓留营照料维系军心者，亦不过默运潜移，使霆、湘两军与少泉水乳交融而后安，绝非挟军心以自重。此梦寐所差堪自信，亦知必为阁下所深亮也。然江督一席，实繁且重，鄙人说话逾二十句，舌端蹇滞，难于接见僚属，既不能为星使，岂复能为江督？顷奉二十三日寄谕，仍当具疏固辞。来书引温公之言相勖。窃意宋世如韩、富、文诸公，皆尝力求致仕，温公为翰林学士，亦尝力求罢去，不才何敢远方古贤？特自度精神不能了一日之公牍，此则饮水饮汤，冷暖自知，不得因未合于古，而强以所不能也。

致陈舫仙廉访 同治五年十月三十日

张逆入秦，霆军以运饷维艰，未能越境追剿。亦因屡接探报，皆称贼踪即日回窜，自二十二日以后，五日未接回窜之信，想贼已深入秦境，即于二十七日檄令该军由荆紫关进至商州一带，相机剿办。任、赖一股由山东折回，已至太康，仍恐西窜汝、洛，图犯秦、晋。顷又檄刘寿卿率老湘营拔赴汝州，贼来则拦头迎击，贼过则跟踪紧追。如追至陕州，即请阁下与之函商，在于三门、茅津等处夹河设守，以期共保晋中门户。秦已残破，晋尚完善，贼志在晋而不在秦也。惟霆军入秦，湘军入陕，均以粮缺为虑，兹函商赵中丞，请其代筹，并阁下代为购办。入秦者则由舟师转运，至陕者则由陆路转输。其米价脚费，或由晋省应协月饷项下扣抵，或由敝处筹还，务祈设法接济，以利师行，是为至祷。

寿卿为吾邑提镇之杰出者，现在敝部湘、淮各军，渠亦甚出色。陕州瘠苦之区，必非湘军所乐。然欲保大局，欲卫畿辅，不得不先顾晋省；欲顾晋省，不得不酌派劲旅帮助阁下。务请阁下殷勤接待，俾湘军至陕，有宾至如归之乐，虽有一河之隔，不啻一家之事。如阁下以为防河实有把握，南岸不须多兵，刘寿卿仍可调回，如须久留，则敝处不遽他调也。

国藩精力日衰，用心辄汗，说话稍多，舌端蹇滞，调理两月，迄未痊愈。昨有陈请开缺一疏，奉批调理一月，进京陛见。一俟霆、湘两军诸事就绪，病躯稍健，腊尾春初即行入都展觐。一面谢屡年高厚之恩，一面请办捻不善之罪。仍再三吁恳，另简使臣，请开各缺，稍轻艰巨之任。鄙人犹留军营，照料一切，系湘、淮之军心，通苏、鄂之血脉，不敢作置身局外之想。

复英西林中丞 同治五年十一月十四日

迭接惠书，即审筹防边备，荩绩日隆。惟目疾尚未大痊，至为驰念。

酌提丁漕大疏，极为明切，当可邀俞允。部议或有差池，亦可据实顶奏。

黄景安一案，弟详加访察，均无为黄景安称冤之人。向使果有奇冤，则远近必皆诧异。张编修敬堂、桂令履贞先后来营，弟逐一细询问，亦无骇叹之言。乔鹤翁过此，弟嘱敝幕钱子密一询，渠云如李世忠、古隆贤等，虽收降已久，而杀之不为已甚，黄景安亦类乎是云云。弟意此案若经翻异，则从前所杀百余案纷纷翻控，殊难收拾，似可无庸置议。另具公牍咨达冰案。以弹压已杀者之家属而将张牧撤委，使阁下得以抚慰各降者，以安反侧而定民志。至张牧于投诚诸捻曾有宽宥之禀，抄呈台览。其撤系因黄案，不过借宽严失中为名耳。即请尊处遴选妥员见示，会委接办。想阁下但求后日之公事顺手，前此稍违尊指，自可冰释矣。

群捻自初一窜过沙河，已至信阳。初十日盛营在罗山获一胜仗，树军亦已跟追，并令铭军少休，即赴光、固，与鄂军会剿。又催幼荃一军拔赴六安，屏蔽安、庐，未审能不落贼后否。

复鲍爵军门 同治五年十一月十九日

顷据各路探报，该逆久踞华阴，秦兵失利，现由赤水西去，图犯西安，距省仅五十里。阁下务宜迅速启行，由商州探明捷路，直趋省垣，安慰省城之人心。俟抵秦后，遮其西面，无令入蜀，或驱之东还陕洛，与湘军会合夹击；或驱之南窜郧阳，与鄂军会合夹击，较易收拾。

阁下自行奏事及不剿回匪两层，仆已于十七日专折奏明，另咨冰案。阁下虽可奏事，但须十分谨慎，不可乱说一句。若任意妄说，言不当理，或触圣怒，不准再奏，则反失台端之体面，又负鄙人之期望矣。国藩道光末年在京上疏，颇有锋芒，自出京后，在军十四年，所奏之折无一语不朴实，无一字不谨慎。即如此次因，军务不顺，请开钦差、江督各缺，并非得意之时，而所奏两折两片，亦仍属谨慎，兹特抄寄一阅。从古居大位，立大功之人，以谨慎败者少，以傲慢败者多。阁下千万记之！

鄙人老病日增，本难再办军务，所以屡奏请开各缺，而仍乞以身留营者，徒以捻匪未平，此心难安；又以阁下一军相从日久，仆遽离营，恐贵军为人掣肘，被人指摘。虽少荃宫保暨舍弟皆与阁下至好，而鄙人犹不甚放心。数月之后，阁下与少帅共事，水乳交融，则可放心矣。贵军声威素著，所可虑者尚有三事：一则军中无明白公事之文员，于米粮转运等事公牍不甚详明，又不能预先料理；二则今年在鄂、豫境内纪律严明，恐入秦后百物稍贵，又复骚扰；三则贵军向不分兵，秦中山多之处，较之祁门更窄，不特三千匹马无处安放，即万余步队亦鲜扎营之地，必须善看地势，善于分兵，乃不致拥挤吃亏。此三者，阁下宜时时留心。无论行至何处，均须多派几起人看路，至嘱至嘱！

复英西林中丞 同治五年十二月初九日

接到惠书，并承示大稿，颇为详明，较前疏更胜一筹，当无不仰邀恩准之理。惟前疏部驳之处，动援鹤帅未经请提为辞，则此次复奏，应将鹤帅仕宦中外，扬历三十余年，交情较广，书问常通，故山东、山西等处协饷间有解到者，即于某省某省设立捐局，亦系交情请托友朋做助，故能集腋成裘，臣则寒微崛起，于各省素乏知交，协款、捐款两者断无可恃云云，详细奏明。又言皖省兵勇每月仅支一两八钱，不敷食用，比各省为最苦最少，是以兵勇难期用命，颇有骚扰之名。乔某本欲酌加饷项，大为整顿，奈地方残破，无款可以奏拨。近年完区略多，丁漕稍有入款，不得不仰恳天恩。仿山东、河南之例，留充本省防剿之饷。除两淮淮关协饷外，其余江海、闽海、河南等处概行停解云云，剀切具奏，计必仰邀俞允，高明以为然否？至江海关之二万两，虽奉部议准拨，而淮、湘各军人数太多，实亦人不敷出，仍属画饼充饥，不如自请停解，免受部中空白人情。弟已坚辞回任，不便饬催海关，亦不便会衔具奏。惟酌留丁漕一事，阁下实与鄙人商定而后行，弟虽不可会衔出奏，尽可另片单奏。兹拟一片稿送阅，俟接复函后，敝处先奏，尊处再行顶奏可也。四万之数，减作三万则可，太减则不可。

宿州接办圩务，尊处纵不咨遴贤员，仍祈函开一二员见禀。

任、赖窜入鄂疆，鄂军迭获胜仗，逆踪败往京山，恐由随、枣入豫。敝处已饬淮军二刘同出信阳一带拦剿，冀与鄂军夹击。本日又接春霆来函，言已自行奏请于初六日拔营回鄂助剿。若能合灭一股，又可腾出无数兵力，同赴西征，未审果如所策否。

致刘寿卿总戎 同治五年十二月初十日

顷接乔中丞函，催鲍军援秦，并称改由潼关进兵，则可逼贼入鄂，以收夹击之效；若由荆紫关入，则驱贼愈去愈西，大局更无了期。所论自属可信，惟鲍军因任、赖已至安陆，春霆自行奏明先剿东股，业已拔赴樊城，断难折转，且从荆紫关入，亦与乔中丞所论不合。若待霆军由鄂折回，再由洛陕以达潼关，则为时太久，无以慰秦人之望。阁下前此屡请游击，具见忠义奋发，而刘霞仙中丞之望贵部，亦甚于望鲍军。此时若得阁下与张、李同入潼关，则路近而势易。鲍军虽不西行，鄙人尚不失信于秦。

惟有一事须密商者：阁下嘉礼未毕，仆曾令敬堂函致尊处，许以至洛成亲。闻新夫人已至安庆，嘱派员赴安庆迎亲，不审尊处已照办否？派员往安庆否？有回信否？约计迎亲之期何时到洛？如年内可到，则俟礼成之后从容起行援秦；如或并未派员往迎，或到洛之期遥遥难定，则请迅速由潼关入秦，径赴西安，与刘、乔两帅面商机宜。先扼贼西窜之路，剿之逼入鄂境，则贵军之速足补春霆之迟，仆亦可以免秦人之讥骂矣。所以不用公牍而用函商，因洛中成婚之议出自鄙意，不可失信于阁下及敬堂也。阁下若自度能去，则请一面拔营，一面禀报敝处，再补行公牍；度不能去，亦即速行见示，以便函复乔中丞。

至入秦后兵食，敝处已先为鲍军派薛设有粮台，贵军即照鲍军之例，先发一个月米粮，不扣兵勇之月饷。以后每月粮价，半由敝处添发，半扣兵勇月饷，以恤远征将士，统俟补发公牍时详告一切。

复李雨亭方伯 同治五年十二月十三日

顷接惠书，承以鄙人回任事宜，代劳荩虑。所谓“两江事烦，非养疴之地”二语，深契鄙怀。顷又具疏恭辞，必求俞允而后已。诚不欲以病躯勉承其乏，驯至于公私交困也。至散员留营，友朋多谓甚不相宜。鄙意在军十年，习与性成，解释兵符，责轻身轻，似无不安之处。

贵恙未痊，不妨在任调摄。比闻雨生、眉生均有退志，若诸贤联翩引去，则李帅后路全换生手，尤虑掣肘，尚祈勉济时艰，强留襄事为慰。虽彼族之逼处，亦司空之见惯，吾辈诚办得不要钱、不怕死、不恋官之者，则对鬼神而不馁，亦行蛮貊而有余，随处可以自强，无需畏影而走也。

此间军事，任、赖横扰鄂疆，鄂军获胜四次，小挫两次，逆踪现在安陆，逼近襄阳。春霆自行奏请回援，定于初六日拔赴新野，图与鄂军夹击。若能合灭东股，一意西征，未始非策。省三、仲良、海舲、海柯四军次第入鄂，大军云集，未知能大加惩创否。

另折所载寄存银两尚可支发两季，匮时续议可也。

复陈舫仙廉访 同治五年十二月十四日

寿卿已至洛阳。初六日信来，闻贼回窜渭南，渠拟即赴陕州。初十又有一禀，言贼已在临潼渡过渭北。不知渠已赴陕州否？

敝处前派薛世香为霆军于秦、豫之交采办米粮。顷接赵中丞咨，已发一万分投采买转运，又碾仓谷五千石，计已可供一月之食。乃因任、赖一股窜楚，鄂军四次获胜，两次挫衄，逼近襄阳，春霆自行奏明移军赴楚，先剿东股。敝处亦檄刘省三军门、刘仲良廉访两军由信阳入楚，周、张二镇由麻城入楚，冀与鄂军夹击。如果能将东股痛剿，亦是一法。但春霆多此波折，致鄙人失信于秦，殊深忧愧。十一日有一函致寿卿，拟改派老湘、敬字等军援秦，不知可迅速成行否。阁下与霞仙中丞及寿卿、星城皆同桑梓，敬堂亦与霞翁至好，如此军赴秦，当可水乳交融。仆所以未遍行公牍者，别有缘故。如其可行，阁下迅催办成可也。刘、张若果入秦，须另派兵防陕州否？亦乞速示。

贱恙调理未痊，虽屡奉温旨，令回两江，自度病躯难多见客，实不堪复膺重任。初三日疏请开缺，恳求另简江督，俾少荃宫保得以一意专征，鄙人仍乞以散员留营，帮同照料，不知果邀俞允否。

复陈舫仙廉访 同治五年十二月二十六日

顷接惠书，猥以鄙人病体未痊，远承馈赐良药，迥非寻常易得之品，谨即拜登，实深感谢。鄙人向不甚服珍贵之药，亦不轻收投赠之物，皆阁下所稔知。此次委员东去，回晋尚遥遥无期，不便令其带转，领此厚贶，殊为惭歉。即审伟略筹边，荩猷益笃，嘉慰无涯。

贱恙外症虽减，本元尚亏，实不能再为江督。圣谕恳切，辞不获命，已定于春初暂回徐州，俾少帅得以亲临前敌，庶于军事稍有转机。疏中仍奏明，两三月后再申前议，恳请开缺，避位让贤，仍以散秩留营，始终图报，未审仰邀俞允否。兹将疏稿抄寄一览。

赖、任入鄂，凶悍异常，鄂军四胜两挫，未能得手。霆、淮诸军麇集随、枣，不获一战，而张逆又东趋，闻至黄陂一带，黄州、安庆各属均为可虑。

寿卿十六日由洛入关，计过陕州时当与阁下面晤。入秦之后，战事、饷事均祈阁下就近熟商，能令一军站得住、打得稳，即可略慰秦人之望，而于晋防亦稍有把握。

李少泉宫保因霆军久定援秦，欲以老湘、敬、和等营专作防晋之兵。鄙人则以霆军入秦，主客皆不甚愿，恐终致金口之变，欲留霆营仍剿东，而于老湘、敬、和援秦之外，另拨淮军防晋。顷已函商李帅，年内当可定。请阁下力催刘、张速行入关可也。

尊处所需炮位，前已札饬江藩司拣选佳者，不可以土炮、贼炮充数。兹接赵中丞公牍，又经分别咨行赖令等亲赴领取，必可自行拣择。其上海道处添买洋枪，敝处亦加公文矣。

复许仙屏太史 同治六年二月初八日

尊意于鄙人回任一节，权衡精当，垂示周详，感纫曷已。此间僚属及江南耆旧，亦多以是为言。甫抵徐州，又叠奉催回金陵之命，兹已定于十六日起行回省。贱恙外症虽痊，本源未复，俟回省后，当量度精力，再商进止。怀安贪位之说，虽朝廷不以是见疑，朋友不以是见弃，而回任之旨发端于告病，为星使则避之，为疆吏则就之，问心终觉难安。且每日公牍，虽可勉力应付，而见客稍多，舌端即甚蹇滞，亦不欲以病躯恋栈。第陈请太烦，执见太坚，又似别有所为，悻悻者用是反复踌躇，迄无良策。

献岁以来，军务渐有起色。刘寿卿获胜于关西，鲍春霆大捷于楚北，仆与少荃新旧交替之际，得此聊以解嘲。

近年京师书籍甚贵，阁下颇有所购获否？敝处数年以来，间有他人馈赠之书，而无自行采买之件。偶需翻阅常行册子，辄不应手，即如钦定《周易折中》、《三礼义疏》、《诗》、《书》、《春秋》各传说汇撰，暨武英殿《十三经注疏》之类。久思买一初印佳本，洎未买就。前年何廉访代买之二十四史，亦复搀配什二，虫伤什一，不甚称意。阁下既官京辇，请于撰述之暇，为我物色诸书。拟以二千金陆续收买，一以娱罢官后之暮景，一以贻小儿辈之籯金。京师书贾陋习，闻督抚购书，动辄抬价居奇，迥出情理之外；又或割头换面，装椟匿珠，弊端百出。请阁下作为自买，莫道贱名，至要至嘱。本朝刻书，远胜前明，无论官刻私刻，其初印者皆有可观。《皇清经解》汇刻者，虽不足贵，而其各种之单行者，亦多善本。老年目力昏花，请择刷印尤善者随时购买，其套板衬胆绫面锦函，凡可装纱帽之门面，备大屋之陈设者少买可也。

复杨厚庵制军 同治六年二月初十日

国藩办捻无效，精力日衰。去秋一病两月，元气大亏，说话多则舌蹇，用心久则汗出，屡次具疏陈情，请开各缺，但以闲散之员留营效力，未蒙俞允，不得已于正月十五驰回徐州接篆。续奉催回金陵之旨，定于花朝后自徐回省。舌端蹇滞之病迄未痊愈，俟二三月后量度精力，再商进止。

李少泉宫保已于初三日驰赴豫中，相机调度。捻匪狡诡善战，较甚长毛。鄂军屡挫，秦军大溃，幸鲍春霆大捷于楚北，刘寿卿获胜于关西。鄙人与少荃交替之际，得此聊以解嘲。然捻党凶悍异常，饥民从者日众。巨患方长，偶有胜仗，不足为喜。中原剧寇，不知何日始可厌乱也。

尊处协饷每月三万两，后以万两分拨宁夏，自去年七月因高邮水灾，并二万两亦未能满解，抱愧实深。国藩回任，即札饬江藩司仍如数解交，虽未必有济于甘，亦聊以践夙诺。霞仙去腊信来，言阁下报销需费，藩司掣肘，费无所出，嘱敝处代为筹画。查自七月至十一月，应补解尊处者尚有万余金，此时若言补解，则与奏稿相背，诸多不便，当另立名目，暗中作帮阁下报销之费。惟此银应解何处，即祈复示。前曾函告霞仙，不知渠转达左右否？

复杨厚庵宫保 同治六年三月初三日

左帅尚在汉口，欲俟刘克庵新军募齐，方能入陕。捻股尚在郿县一带，若须先了捻事，更不知何日抵甘。阁下卸篆之期，早迟莫定，病中情绪，殆难为怀。默数昔年同事诸君子，此三载中惟阁下所处艰险备尝，爱莫能助，如何如何。惟冀善自排遣，无以忧愤更损天和，至以为嘱。

国藩自去秋以来，屡被言路弹劾至六次之多，现虽遵旨勉强回任，而精力日颓，舌根木强，惮于见客说话，将来旷官弛事，仍不免于纠弹。淮、徐一带，去秋被淹，田畴多荒，饥民盈路，动辄数万，无术抚绥。而舍弟在鄂治军，前有郭子美腊月初六之败，近有彭杏南二月十八之败。杏南及各营官阵亡哨勇亡者闻逾三千。捻匪日益猖獗，其凶悍似过于四眼狗。民力已尽，而寇氛方张，是鄙人所处虽远胜于阁下，而忧灼亦未一日释也。

顷于花朝后自徐州起行，三月初已抵维扬。前函筹及尊处协饷及代筹报销经费各节，不知已接到否？

复刘韫斋中丞 同治六年三月十三日

二月接奉寄谕，敬悉恭承简命，开府湘中。昔年持节敝乡，群士慕仰，今日戟重临，适慰湘人来思之愿。正欲肃笺驰贺，顷接沂州惠书，即审节麾将抵清江，不日道出金陵，藉可畅聆教言，至以为快。

承示各事，兆藩司为李少泉中丞所引重，而左帅予筹饷折内附笔参之，着语甚重。兆得信后，计必求离黔营而回本任，似宜酌保带兵大员援剿黔疆。援黔之师，近而防湘，远而图滇，一举而兼三善，自应以全力赴之。惟统帅实乏称意之选，不独湘、黔为然。李次青廉访徽州垂翅之后，常思奋勉立功，以收桑榆之效。现在黔疆诸军，自以李军为最优。伏恳阁下履任后，于此军特加青眼，源源济饷，无令缺乏，必能有俾西事，赞助鸿猷。

哥老会匪，筱泉办理似甚得法。湘人得保大官回籍，虽多穷困不得志之员，而敢为戎首力能倡乱者，尚无所闻。伏乞熟商旧尹，消患无形。接见绅耆，自不能无限制，然择人而施，优者多晤数次，劣者拒其一面，不必预立禁约，更觉浑融无迹。刍荛之言，聊备采择。

国藩抵金陵，诸务纷集，全未就绪。捻逆东股自霆军大捷后，连窜豫、皖，复入于鄂。二月十八彭杏南方伯迎剿于黄州六神口地方，全军失利，统领以下阵亡将士数逾三千。该逆凶焰日长，无术制之，实深焦愤！春霆以小嫌求退，虽奉廷旨谆留，复经少泉与鄙人先后函催，然远在南阳，恐急切未能赶到。

曾文正公书札卷三十一

复丁雨生方伯 同治六年三月十二日

仆于初六日抵省。数日之内，应接纷繁，实非孱躯所能耐。所幸雨亭、作梅诸君均与李宫保心心相印，其于北征饷项必能切实维持，不藉鄙人筹及纤细。入款大宗仍在苏垣，除厘金宜认真厘剔外，尚求阁下于丁、漕二项早为筹画，以备提济北饷之用。只要剿捻紧饷不误要需，年岁中稔不生他变，则鄙人虽以病躯将事，不至陷于大戾，即为至幸。

初一日派赴鄂省之弁，顷已回至金陵。舍沅弟忧悔之余，精神尚好，公事不至废弛。六神口之败，殉难阵亡将士数逾三千，逆焰愈张，实深焦愤！群捻尚在黄陂、黄冈一带。春霆以小嫌引退，虽奉廷旨谆留，少帅函催，然远在南阳，恐急切未能赶到汉、黄，与诸军同心会剿也。

舍弟之意，专望刘韫帅急履湖南之任，俾筱泉迅赴楚督之任，庶几救其过失，扶其阽危。顷刘韫帅已至瓜洲，即日当来金陵，与鄙人晤商一切。国藩拟派轮船送之赴鄂，而小儿亦随之回籍。敬求阁下寄函至沪，于天平、铁皮、海生等船中酌派一二号，星速由沪驶至金陵，派令赴鄂一行，至以为荷。

复张子青漕督 同治六年三月十四日

承示堤工无款，酌提赈款兴修，自应即饬所司如数筹发，以符尊指。受亭有张福口引河要工，云浦一人又不能兼顾二百余里，已列台衔会檄云浦兴修百二十里，敬之兴修八十余里，以期迅速。其新坝工程，不知需费若干，弟另檄云浦勘估，迟日再当会檄兴修。

至以李都转借补徐道之缺，此君资深绩懋，吴仲帅曾屡称之。闻临去颇有嫌隙，又闻仲帅奏请以道员留江借补，业奉部驳撤销。徐道一席，李少帅临别时嘱意于陈心泉观察。该道办星使粮台兼营务处，上届拟补斯缺，鄙人系以星使作主，此次拟应俟少帅信到，再行商夺。

致鲍春霆军门 同治六年三月十四日

月初接奉寄谕，始知阁下有引疾求退之请。正欲作函询候起居，适接尊函并咨送二月十七日疏稿，又接李少帅来函，并抄与尊处往复数书，方悉阁下以上元日之捷，与舍弟遵旨复奏情形不符，不无介蒂。舍弟疏中所称，铭军系与任股接仗，霆军系与赖贼交锋，盖误听擒贼之供词。贼中任强而赖弱，人人共知。擒贼之供，盖心中实畏霆军，而口中故作不畏霆军之辞，以为霆军所攻破系破赖股之弱者，非破任股之强者，作此夸张之词，以欺骗舍弟。舍弟既不知任、赖之强弱迥殊，又不知擒贼之大言欺骗，遂据此语以入奏，致阁下正月十五日之奇功，五日穷追之苦战，几致埋没一半，宜阁下愤愤不平，浩然思归也。惟舍弟此次奏片之错，由于误听擒贼欺骗之言，而平时于阁下实深爱而敬佩之。数年来，舍弟寄敝处家信数十封，无一封不称阁下之好也。自去秋至今春，寄谕多责备阁下之词，阁下告病开缺，知者以为与舍弟新有嫌隙，不知者或疑为于朝廷微有怨望，虽寄谕亦疑其要挟。人生在世，所争者名耳。古来贤将帅以流传万世，不过得一忠字之美名耳。阁下苦战十余年，久著忠劳之美名，岂可因与舍弟小有嫌隙，而令外人疑为要挟乎？仆自去岁以来，寄谕责备者七次，御史参劾者五次，从无不平之意形诸言色。即因病陈请开缺，亦不敢求回籍，又不敢求进京，但求留营效力耳。顷又接阁下三月初二之折，两次皆请开缺回籍，与仆之请留营者情事不同，恐外问之疑议更多。仆欲劝阁下力疾治军，又恐阁下伤病果剧；欲不劝阁下力疾治军，又恐阁下名望大减。若仅为舍弟奏片错误，则仆当代为负荆谢过；若别有郁抑之处，则请阁下勉强忍耐。古来忠臣，未有不多受磨折者，幸无坚执为荷。

复乔鹤侪中丞 同治六年三月十五日

陕中回、捻并扰，据寿卿来禀，已有合股之说。但贼中两股相合，与官兵之两枝相合其事略同，而其彼此猜疑，心力难齐，则更甚于官兵，故贼之强弱，不尽关乎分合。自去秋以来，张、任合，而湘、淮各军未尝不偶胜；张、任分，而秦、鄂两省未尝不大败。惟二寇初合，我示弱而缓图之，则彼之情好携，转有可乘之隙；我恃强而急追之，则彼之交愈固，将怀必死之心。请嘱寿卿与诸军，待捻、回合来找我，而后与战，我不必先找捻、回也。

已屡具前函，不能多济，亦断不肯漠视。大约于月协甘饷三万项下，酌分一万济秦，分拨二三月，再看陕甘督抚军事分合何如，续行定议。弟于初六回至金陵，诸事纷繁，毫未就绪，俟复奏后咨达冰案。

晋藩一席，已授仲良，未到任以前，令胡莲舫署理。当能筹济库、郭两军，于尊处不无裨益也。

复李幼泉副郎 同治六年三月十六日

统军之说，两年以来几经踌躇思议，阁下年富力强，器局闳达，鄙人本欲倚以办贼，又以两令兄同领封圻，而淮勇诸军皆助李氏建功，成名之人诸李中无一人身临前敌，与同艰苦，恐无以服诸将之心而塞天下之望，是以专欲阁下勉为其难。少泉亦有令阁下磨练军事，造成大器之望，又恐阁下不娴战守之事，又恐有拂太夫人之意，故前此屡前屡却，久无定计。直至去年九月寄信至敝处，始言欲求替人，自不能不令诸弟统军，盖自以王、董二镇归阁下统辖，而令二兄之计始决，而鄙人之计亦愈决矣。今来示欲卸营务、统军两差，以闲身随兄照料一切。此不特鄙人不便强劝，即令二兄亦有难于相强者。盖统将之道，必须身先士卒，两军交锋，危在呼吸，若非阁下有破釜沉舟、伏波裹革之志，他人强之从事，已不免于抱怨，况令兄上顾慈闱，下怜弱弟，岂敢稍涉牵强乎？又军事最贵气旺，必须有好胜之心，有凌人之气，酷羡英雄不朽之名，兼慕号令风雷之象，而后兴高众附，有进无退。阁下襟怀恬淡，于官阶、功名二者不甚歆慕，其长处在此，其于带兵不相宜处亦正在此。阁下既不愿统军，仆当函商少帅，另择统军之员。

接少帅初八来缄，力求并军之法，欲以树军归并于省三，以勋、盛归并于仲良，以开、奇归并于阁下，而以琴轩独当一路。鄙人与作梅之意，则欲召郭子美来，仍与勋军为一路，开、奇仍为一路，树军归附铭军为一路，仲良会合琴轩为一路。郭子美果来，宜裁散营，令其另募新营。如此，则阁下可卸统军之责。盖阁下阅历战事太少，开、奇将领勉强归属，勇丁未必信服，若仲良兼统勋、盛，则断不相安也。阁下纵不为统将，务须择劳苦之事而任之，助阿兄御此大难，断不可怀事外安逸之福，不可存问舍求田之谋。吾两家门第太盛，人忌鬼瞰，处处皆是危机，时时皆伏祸胎，除却耐劳尽忠四字，别无报国之道，亦别无保家之法，至嘱至嘱！千万千万！

来函询及保举事件，仆北征年余，惟铭、湘二军开单奏奖，鼎军则批准汇保而尚未出奏，盛军则并未批准，而以其战事稍多，曾经函商少帅，请其酌量略保。此外如刘、杨、张、松、桂、开、奇等军，似均在不应保之列。请与令兄一商，应如何而后士心鼓舞，使真出力者不与滥竽者同视则善矣。

复彭宫保 同治六年三月二十七日

贵恙乘春易发，本年木火司令，入夏以后，尤宜加意调摄，不使肺金受克，自能勿药有喜。李牧春棠业经接见，当随时造就，以副雅怀。雷玉春遗缺，敝处已准李质堂之咨，以田名魁署理。熊殿元一员，俟留为异时之用。至贵部各员，来示欲于长江水师外，拟补江南陆路各营。查近来水师诸员，尚有长江新设各缺可以位置，而陆营员缺有限，人数尤浮，已不无向隅之感，若再由水师借补，尤觉偏枯，碍难照办。

水师星散各处，久未操练，鄙意欲将外江、淮扬各营调至下关操演，轮流阅看；其内江各营，请阁下调至裕溪口阅看。惟各营均有分汛防盗、驻卡、巡查等事，必须另有闲营前往接换，而后可调该营来操。目下闲营实少，只好令外江、淮扬各营于阅操后再行补缺，内江各营于补缺后再行阅操。如尊意以为可行，则请贵部腾出闲船五六十号，以备派往各处更换调操之营，乞速示复。

二小儿曾点牛痘一次，顷复因感发天花，危险异常。幸荷神灵保护，始得化险为夷，此二日已次第结痂。知念附告。

复李宫保 同治六年三月二十九日

春霆病重如此，自难再理军务。鄙人即日委员携带辽参前往看视，并请其乘坐轮船前来金陵，安心调理。渠若允来，须吾二人会前函具奏，即请由尊处主稿，与春霆相距较近，声息易通也。至该军接统之员，来示谓娄优于宋，与鄙见不谋而同。宋长庆人虽善良，毫无断制，娄峻山则才能了事，临阵调度闻亦有条不紊。敝处已具公牍私函先行咨调，请其赴天津乘坐轮船，速来金陵面商一切。即日当专折奏调，疏中即言由尊处抄示宋国永等公禀商调娄镇，彼此意见相同云云。但娄镇未到之先，或鲍公暂不离营，或尊处暂檄宋镇代理，均请卓裁定夺。兹将本日敝处寄春霆、印渠二信抄呈台览。

舍沅弟右手筋痛，不能作字，闻近日至德安与左帅面商军务，未知不甚隔阂否。铭军整理已齐，省三由信入鄂，大旆即驻信为援，声息益亲，但恐此局定后，贼又北窜齐、豫耳。

云浦督办苏州厘捐，子奉仍管太湖支应，雨生、作梅均与鄙人说及。顷作梅前往苏垣一行，俟其回宁，即如尊指分别檄行。

复李眉生廉访 同治六年四月初六日

敬营遣撤事宜，此间有批贺丞禀，顷已行知尊处。上年十月张敬堂将开差赴洛时，面告仆云，临淮饷项未到，殊为竭蹶，幸营中公夫一款，存项尚有五六千金，可作购买车骡之用。在徐时，曾以此语奉告阁下。昨批贺丞禀，却未将此语批出，盖款目太巨，恐追究终难合符，且恐仆听时不审也。阁下与贺丞、凌贡生追问叶荣，但求大致不错，于月领正饷严行诘责，其公夫存款不必追到十分，阁下相机以为张弛可耳。

敬堂御敌殉难，据乔鹤帅、刘寿卿叠次函禀，俱称被戕贼手，矛伤刀伤某处，指载分明，并无部下推刃之说。张洪吉如果实有其事，在秦诸军岂遂毫无闻见？寿卿平日与敬堂至交，是日与之同战，岂其漫不加察？若有他故，岂肯默无一语？其为李良田回家捏造诬陷，决无疑义，实为罪不容诛。敬堂完节，业已奏明，若此说一腾，则身名俱隳，恐不能瞑目于地下。查该军统领阵亡，诸将本有不顾主将、救护不力之罪，俟李良田来此销差，即请尊处将张洪吉密拿解辕，将该二人分别治罪，更不必连引他词，较为直截。

另寄谢恩折稿，已交晋卿缮写，由敝处包封，四月中旬专差代递。敝处谢京察议叙恩，亦于此次拜发，折差归时计已五月底矣。届时恭录批旨，行知尊处。

复赵玉班廉访 同治六年四月初六日

弟于三月初六抵省，应接纷繁，案牍丛集，几于日不暇给。继以二小儿感出天花，其初药剂误投，危险万状，嗣经痘科医治，始获安痊，日来次第脱痂，附告一慰。

鄂中自铭军挫后，又有二月十八日彭军六神口之败，几不能军。春霆虽屡著奇功，因少荃宫保暨舍沅弟先后奏报与其自奏战状小有不符，再疏引疾。初疑其芥蒂未融，正在贻书劝慰，顷接春霆来函，言其病势甚危，欲以军事暂交舍弟统属，为之焦灼！敝处即日委员携带药物前往看视，且请其乘坐轮船来金陵养疾，而另调娄云庆南来接统该军，未审即能定局否。

复吴竹庄廉访 同治六年四月初九日

莼卿锐意整顿厘卡，实因一路访察，各该委员未能认真起见。至于阁下用心之苦，渠亦慨乎言之，非与尊处有所异同也。不可操之太急一语，自是沈几妙用。顷者鄙人亦嘱以多其察，少其发，酷其罚三言，守此而行，厘务当有起色。

张方伯深沉厚重，得阁下和衷共济，使鄙人无四顾之忧，至以为慰。杨牧月前来此谒见赴任，易令已另札委军械所矣。

省垣造谣揭贴，当中外交涉之际，此风尤当禁止。但平时亦当传集绅耆，委曲开导，庶不至激成事端。鄙意办理洋务，小事不妨放松，大事之必不可从者，乃可出死力与之苦争。当康熙全盛之时，而天主教已盛行中国，自京师至外省名城，几于无处无天主堂。以今日比之康熙时，则传教一事犹为患之小者，故鄙意不欲过于纠缠，正欲留全力以争持大事耳。阁下以为何如？

复张子青漕督 同治六年四月十九日

前接初二日一函暨图说节略两纸，具见荩筹广运，烛照无遗。因敝处前有复函在途，少稽裁答。旋接初六日惠书，兹又奉到十三日一函，敬悉种切。

接大咨后，即于十一日檄行欧阳总兵，亲带水陆弁兵速往剿办。健飞回浦时云，未接敝处文檄，计其时本尚未到。惟弟前批渠禀，嘱其相机亲自往剿，自不必定奉专檄，乃可启行。今阁下因运防吃紧，又留健飞回防，仅拨水陆两营会合王得胜兜剿，殊恐未必得力。该匪若果出没外洋，即健飞亦无如之何也。轮船虽有五号，而三号皆系货船，并无炮位，其两号有炮者，天平轮船已送漕北上天津，铁皮轮船已赴安庆，且太小不能出大洋。至狼山、福山二镇，虽有外洋水师之名，废弛已久，无一能出洋之船。惟崇明有各绅商捐输之艇船，昨檄令借与狼、福二镇一用。宋镇并未应允。且闻其船亦但能在崇明内洋巡捕，不能远出外洋，竟达海州。故屡接大咨，令拨师船出洋，敝处并未檄行者，非有所吝，实无可出洋之船也。此等情形，不知狼、福二镇已据实呈明尊处否？海盗古称难捕，一则以出洋战舰难得，一则以大海波涛中战将尤为难求。弟于此事不甚认真者，盖恐急之则彼必出洋，万无制之之方，缓之则彼或回巢，稍易踩缉。今已毁其巢穴，更难设策矣。

新纲甫开，盐捐断难集数，又不便停工待款。杨庄以下需款，据海分司报，业已先行筹款垫解矣。至清淮饷需支绌，自应酌量通融，惟数不能多。请即以咨牍来商，当于江北厘金项下酌拨，以济急需。

复丁雨生方伯 同治六年四月十七日

顷接惠书，远荷垂询周挚，感纫曷任。前月本拟令二小儿附轮船回家，俾大小儿来金陵随侍，因二儿感出天花，在署调治。年已二十，花极稠密，误服诸药，危险异常，幸而遇老痘科，化险为夷，现已满月脱痂，可慰锦注。惟体气素弱，骤难复元，应俟调理一两月，方能放心就道。

承示十条，新政之美，志识之远，心术之厚，均堪佩慰。兹就鄙意略加商酌，诸惟卓鉴：

——裁革平余并裁填衙之常规、节寿之门包，举各省数百年之积习一扫而空。名为州县之供亿，实则闾阎之脂膏，惠所及者远矣。又不详奏立案，以炫己长而形人短，弥见德量之宏，精进不已。蒋中丞奏裁韶关陋规，已嫌奏疏过于夸炫，闻每月提藩库、运库二千五百金，并不奏咨，尤不足贵矣。惟尊署月入仅四百余两，断不敷用，自应仿照雨亭之例，另筹津贴之款，俟酌定数目，再行饬知。刑、钱、书、启诸幕，俱不可少，腾出精神，以图虚静而谋大事。

——被扰较深之州县，仍准议免议缓；其元气渐复之区，不准减征，此亦察吏最要关键。州县陋习，以不催正供为市恩之地，即以多征少解为中饱之谋。胡文忠昔年痛恨此风，故专以催科课州县之贤否。且谓阳城二语，为不肖州县之护身符。又谓后世正赋，比三代之什一轻减倍蓰，催征则导民亲上急公之忱，不催征则长民犯上作乱之机等语。国藩亦深以胡文忠之论为然，但须力禁浮收。地丁每两一正一耗收钱二千，实不为少。请阁下查有溢收分文者，立予撤任。既革浮收之弊，则催征乃州县之本分，民间之大义，不可放松。

——考试各官，近年惟江西最为认真，参革甚多，国藩颇不以为然。自唐宋以来，考士属之礼部，考官属之吏部，《文献通考》中亦分立两门。前明及国初选官，皆考一判。今虽不考判，亦尚进月官卷，是考官及六部之权，非外省所得为政也。鄙人在皖，每日接见三员，但令书履历数行，观其字迹而已。阁下本有综核之名，属员畏者较多，爱者较少，于考字尤不相宜。以后接见僚属，请专教以善言，不必考以文理，略有师生殷勤气象，使属员乐于亲近，则阁下无孤立无与之叹，而德量益宏矣。

——前敌饷项，第三关添平余八万，业已解足；第四关添北课十万，皖省漕项一万，计尚微有溢数；第五关添尊处筹出四万，所少无几。来示苏省盈余尽解北征，但求岁事中稔，决可不误饷需。至接印日期，照例无须奏谢。

——整顿厘卡，“不望兴利，但期除弊”二语，最为扼要。州县以民为民，而卡员即以商为民，卡员不知恤商，犹州县不知爱民。州县无不作恶之差役，卡员无不作弊之司事。阁下耳目之长，心思之密，冠绝时贤，嗣后整饬厘务，请以“勤教卡员，严查司事”二语为主。至商民照章完厘，梗令者少，可宽者宜稍崇宽大。仆顷奏拨二成洋税，亦为厘务难再加搜括起见，虽未经说出，而立意与尊处之“不望兴利，但期除弊”相符。

以上各条，均就尊见微加参酌，此外如禁佐杂之遭受，惩司书之需索，皆极有关系。阁下志迈识正，不难力追古人，但愿于众醉独醒之际，仍以浑字出之；于效验迟缓之时，更以耐字贞之，则人皆感其乐育，而于己之养德养身，两有裨益。

致彭宫保 同治六年四月二十四日

近日不审尊体所苦若何？至为驰系。久晴望泽，连朝步祷，今日始沛甘霖，早稻虽已过时，晚稻犹及下种，为之一慰。

戈什哈刘国成自襄阳回署，接春霆复信，已于十三日登舟，将赴汉口养病。据刘弁察其病状，十分沉重，各伤皆发，头顶一伤最重，时流黄水，久不能言，面色如炭，仅食米汤少许，非得神佑，恐难痊愈，焦虑曷已！

金陵会馆系仆与阁下创立，乡人颇以为德。其昭忠祠与会馆多相交涉，董事亦经管两处，其势宜合不宜分。查金陵克复之后，全赖水师肃清江面，上游三千里皆由苦战得来，最后攻克九洑洲，勋绩尤伟，死事良多。而金陵昭忠祠仅及楚师陆军，未列水师，祀典实为有缺。鄙人拟于后二进改为一大进，作此祠之正厅，祀水陆之统领、营官，而勇丁不与焉，其下两进，甲子冬已编立陆军哨勇之神牌，兹拟仍如其旧，惟正厅则水陆并重，庶几心安理得。吾湘人之官江南者，目前已觉无多，陆军尤为乏人，恐三五年后，昭忠祠即无人照管。惟长江水师额缺较多，更历二三十年，湘人之在江南水营者计尚不少，是昭忠祠必为水陆所共有，论功绩乃为平允，论经管乃可长久。特此奉商，请阁下玉成此事。以后鸡鸣山下一祠，作为楚军水陆昭忠祠，与会馆同归值年者经管。国藩当会列台衔再行奏请，俟奉旨后，仿湖口昭忠祠之例，国藩与阁下各作一碑记之，余俟会晤时详议一切。

复丁雨生方伯 同治六年五月十七日

考官将遍有赏无罚，与江西昔年之动辄甄别休致者迥不相同，如此则陶成之意多，操切之意少，有才者乐于见长，无文者亦不至望而生畏，虽常考亦自无妨。此间拟停期满甄别之考，因其事太无根据，非欲博宽大之名也。

听讼催征，严立程限，逐一稽核，自有实效。王雪轩虽长于催科，然好用轻锐少年拜认师生，亦坏苏省风气。阁下当法周、汤诸老，何必取法乎下？

清粮垦荒，诚为要务，然下手实不易易。能就二百余则中定为简明章程，只留三则五则，使愚民一望即知，庶几易于遵守。垦荒委员分肥朦混，亦应撤参一二，以儆其余。此等处未可稍事姑息，将来另定劝奖章程，仍须先遴贤员，徐议良法。仆在安庆议清丈田亩，造鱼鳞册，以未得贤员，卒未办成，至今抱愧。

石芾南既于尊恙应手，可即令赴苏就官医局，渠亦欣然愿应嘉命。

沙船兴废，言之慨然。顷接郭中丞来函，亦以加价一层势不可止，免扣一节力有未能为言。查折扣项下，统计不逾三万金，而使商有怨言，非所以示体恤。鄙见则以加价之一钱五分全行免扣，其原价之四钱亦免扣三分，而以扣出之一分仍留为海运局之公用，不必提归司库。顷接总理衙门信，似以全数免扣为是，请即照此议详可也。昔刘晏不减漕船经费，以为使下有余利，则官物慎重，而事可永行，厥后减费太多，而漕船遂废。今沙船之行于异日者，诚不知其何如，然在我辈留其有余，则在后人不至遽废，是亦前事之堪师也。

承馈生荔枝一坛，色香虽减，而真味未变，敬以志谢。二小儿体气渐完，拟令缓归，以副雅嘱。

复李筱泉制军 同治六年五月二十日

接二十日途次惠书，旋得鄂信，知于二十六日接篆。三湘方泐去思，全楚又歌来暮，勋福日增，至为企颂。

幼泉专襄营务，子美代为统领，一转移间公私称便。惟闻郭公治事气足，而才不长，颇欠条理，难将多人，仍恐不克独当一面，殊为廑念。春霆病重回鄂，闻近日毫无转机。该军气习颇深，春霆或回蜀中，则将该军全数遣散，趁此时尚无欠款，或无他变。

五忠祠位次，升塔忠武于江忠烈之上，诚为得体。惟以死事之年月为位次之先后，此语传播众口，久已彰彰在人耳目，忽由阁下与仆二人更定，似不相宜。若谓宾宜先而主宜逊，则人谓文宜伸而武宜绌，理亦相等，不如仍旧贯为妥。

南云、芳浦积劳之后，一病至此，已照来咨将芳浦之军檄令停招。但鄂、皖之交总须添一支劲旅，以定黄州、安庆之人心。统将难求，实深焦虑。

东股窜新野后，闻已至许州、中牟，恐意不忘运东。亢旱已久，运河枯涸，处处可以徒涉，幼、良、勋、盛四军皆须歇息，仅省三、琴轩两军力尚不足制之，奈何！

复郭远堂中丞 同治六年五月二十日

沙船水脚加价，俟冬间附片奏明，卓见极是。所请免扣一节，顷据丁雨生禀复，亦与尊指大略相同。惟沙船积困已久，京中当轴虑其倒歇，有误海运。总理衙门屡议购买轮船、夹板济运，国藩以官买无此巨款，力陈买船济运之非策，仍以保护沙船为正办，将周廷琦等公禀函寄总署。又因阿公使前来，不欲暗中沮止洋船装运豆石，请出示晓谕并开解沙船勿争豆石之利，总署亦谆谆言之。国藩复函因言，只有调济沙船增费，免扣或可不争豆石之利，此外别无开解之法。顷接总署续函，言沙船九折，京中无案可稽，自应免其折扣。国藩复函言，旧扣四分除留一分作海运局费外，余三分免扣，已嘱丁藩司照此详复。兹将与总署来往信稿节抄呈阅。

丁寿恒等一案，张牧、胡令二员拟俟司详到日，由敝处酌核，敬会台衔复奏。张、胡皆有劣迹，所参似尚得实。丁封君迩来并未干预公事，又长子官浙不禄，次子官滇告养，心绪拂乱，自应保全，以敬宿学而彰公道。卓裁以为何如？

此间自二十四得雨以后，初三小雨，初九、十七又雨，均未大沛甘霖，兹于二十日始得透雨，足以栽插秧稻，稍慰云霓之望。不知淮、扬、徐、海均得甘雨否？能使运河宽深，捻逆不得东渡则幸矣。

复刘韫斋中丞 同治六年五月二十四日

兆方伯一军，拟以席砚香接统，并以叶介唐佐之，最为妥协。湘军守在四邻，已阅十年，有得力之军援黔，而吾圉自固，惟须步步为营，后路未清，不宜深入。自处不溺之地，而后能援人之溺，想诸将皆已饫闻斯义。比闻雨旸时若，新政之初，此惟最切之图，有非可强求者。

贼闻直隶、山、陕旱象颇广，南则鄂、皖、宁、苏数千里同时被旱，二麦歉收，早稻失望。此间设坛求雨，步祷兼旬，苏、松、淮、扬、安、庐、徽、宁均得透雨，只要此后雨晴应候，岁事尚无大碍。鄂中则向例播种宜早，今已无及矣。

任、赖股匪自鄂窜出，不过旬余，竟于十二日从汶上窜过运河以东。千里墙濠，三年辛苦，一旦前功尽弃，可叹可忧。虽水涸由于天心，而懈忽亦关人事，如何如何！

闻敝邑哥老会滋事，幸荩筹调派神速，五六日间即已扫除蒇事，不胜感荷。窃意哥老会人数极多，办理不善，则人人有自危之心，此戢彼发，必至治丝而棼。此辈非尽甘心为匪之人，大约初入会时，有两种议论最易诱人：一曰在营会聚之时，打仗则互相救援，有事则免受人欺；一曰出营离散之后，贫困而遇同会可周衣食，孤行而遇同会可免抢劫，因此同心入会。恶人固多，好人亦极不少，其中愿充老冒雄长而敛财者，数百人中不过二三人；其愿谋反叛逆者，数千人中不过一二人，若因拿办此一二人而株连及数万人，则事将不可收拾，而心亦有所不忍。鄙意当遍张告示，但问其有罪无罪，不问其是会非会。所谓罪者，大罪一条，谋反叛逆是也；中罪三条，一曰杀人伤人，二曰聚众抢劫，三曰造蓄军器是也。治之之法，大罪叛逆则兴兵诛剿，究其党与，坐其妻孥；中罪三条则但就案问案，重者正法，轻者枷杖。其未入会而犯此三条者，亦不轻纵；其已入会而犯此三条者，亦不加重，不究党与，不坐妻孥。当堂讯供之时，但问本案之是否认供，不问平日之曾否入会；至中罪三条之外，或犯小罪，更不问其是会非会矣。如此办法，则会中之千万好人安心而可保无事，会中之数千恶人势孤而不能惑众。国藩拟将此层出一告示，遍谕敝县及附近各县。老夫子如以鄙谕为然，亦请遍出告示，并通饬湘中州县遵照。于哥老会犯案者分别办理，庶足息浮言而定人心。谨此奉商。

复丁雨生方伯 同治六年五月二十六日

苏垣得沛甘霖，此间及皖南、江北均于夏至节前各得透雨，秧稻可以栽插，不误秋成，为之一慰。粤中米价，每洋一元可买五十余斤，计江皖九、十月间价亦不过尔尔。而万里搬运，水脚更巨，与其储米，不如储银。闻江西、浙江俱有丰稔之象，购买较粤稍便也。

沙船准其免扣局费，又恐无措，顷接来详，仍系扣一发三，与复总署之信稿相符。昨因李宫保有先拨二十万之咨，札令司库、厘局共筹十万，想此时已启解在途矣。

俞荫甫于二十三日来宁，鸿辞朴学，兼擅其胜，良可敬爱。小儿于二十六日坐威林密轮船赴鄂。留荫甫在此久谈数日，渠以书院课卷尚未阅毕，归思甚切。请阁下寄语诸生，具道此间投辖之雅，并请商之敏斋，派天平轮船酌带饷项来此，便迎荫甫适沪。若至初四五日，则威林密自鄂归来，亦将过此旋沪矣。

复李宫保 同治六年五月二十七日

前接十一日赐函，稍稽裁复。顷接十九日陈州惠书，猥以晋位端揆，远劳称贺。德薄位高，久已不称其服，乃于诸事棘手之际，忝窃至此穹官巍秩，适足以播恶而速谤耳。

捻逆窜渡运河，千里濠墙，三年辛苦，前功尽弃。除河闸外，圩高尚有丈余，何致不能为一日之守，以待潘、刘之至？大疏据事直书，不加论断，尚属和厚。幼荃扼驻徐、宿，不知月内能否赶到。琴、省议反守运河，鄙人亦尝主其说，然自去岁沙、贾无成，深知他营兵勇，不如自辖兵勇之可靠。淮军劲旅，不能不赴东府追剿，其可腾出守河者，数已无多，东省兵力既不能守运东，又岂能守运西？守而不固，贼焰更张。似不如慎之于始。然除倒守运河外，鄙人亦别无良策，仍请阁下一言决计，免致道谋无成。

鲍军之事，春霆专委员来宁恳请回籍，仆已允为代奏。察其病势已松，当无意外之虞。惟坚请以该军暂属舍弟总统，并为诸分统代辨前禀之误，似不甚满于娄，亦不欲属于宋者。该军既无可统之人，即多方敷衍，终不中用，自以遣散为是，而一时全遣，则口粮断不能一气凑济。兹与峻山等熟商，定为先遣马队十二营、春五营及亲兵一营，其余十四营均不遣撤，勉从春霆所请，权交舍弟总统，将来或撤或留，再行察看办理。一面至上海筹银五万两解鄂，请鄂省筹银四五万两，以为遣资，俟接鄂中复书，再发公牍。撤襄阳六千人之时，即令峻山在黄州招五千人，当无他虑。俟沪饷过宁，国藩即会列台衔，一面檄撤另招，一面出示晓谕各勇。马队全撤，所缴马匹应解何处，请阁下与鄂中两院飞商也。

此间二十日以来连得透雨，岁事当可无虞。鄂中种植过时，恐得雨亦已无济，然补种杂粮，究远胜于枯旱到底者。

宋镇甸南之案，雨生亦有密函言之，敝处复雨生密信抄送尊览。雨生因母病复发，邀请石芾南赴苏，业已起行。且言苏州有官医局，月可送四十金，芾南之意似恋于苏而惮于北征。且令五弟之夫人，尚须芾南来宁再诊。势不能遽行赴营。

报销局童道，吴竹翁深薄其人。渠宦山东方伯时，有人代童作一谕帖，贴于藩署照壁，言买缺营私等事，意欲劝公屏斥，因信稀不便陈说云云。作梅亦言，童向粮台徐委员索银五百金，不应则多方挑斥云云。仆因此二者，恰值部文调取引见之际，遂令雨亭微示之意，令其请咨进京。将来阁下或用或否，均易着手，无甚痕迹也。

复郭远堂中丞 同治六年五月三十日

二十日泐复一函，旋接十五日惠书，料理刘松翁身后事宜，具仰至情悱侧，筹画深远。袁小午京卿函请国藩为刘公胪陈政绩，奏请恤典，老前辈与之共事一城，见闻较切，或僚属有熟悉松翁遗事者，撰述一二见寄，以作蓝本，幸甚。

顷折弁南旋，李眉生廉访谢恩一折，批旨令其入觐。徐道一席，少泉宫保曾以陈心泉相商，子青漕帅以李采臣相商，均因太不合例，惧干部诘。察看候补道员中，惟高云浦梯似可带队打仗，将来足备一路防剿之选，目下与后路台局、前敌诸将亦能处处联络。商之少帅，深以为然，拟即奏署斯缺。如尊意以为可，即当会列台衔，檄委高道速赴署任。又扬道一席，久未奏补，查陈道庆长在苏资格最深，办事明练，如尊意以为可，亦当会列台衔奏署斯缺。特此奉商，鹄候复示。

复李宫保 同治六年六月初二日

幼、仲赴泲，琴、省跟追，自是目前一定之理，必然之势。豫皖各军进扎开河以上，或可勉遵调度。皖军进扎滩上一带，未知其恪恭遵令否？即能遵行，而纪律未必严明，与苏军未必联络，祈更卓夺。军事棘手之际，物议指摘之时，惟有数事最宜把持得定：一曰军律不可骚扰；二曰奏报不可讳饰；三曰调度不可散乱。譬若舟行遇大风暴，只要把舵者心明力定，则成败虽不可知，要胜于他舟之慌乱者数倍。

昨令兄筱泉书来，言左公函中有湘、淮暗分气类之语，即从大帅分起云云。鄙意湘、淮实无丝毫衅隙，渠前批霆军之禀，颇似有意簸弄。尊处军事若不得手，左公必从而龁之。仆前信言勋军事，力戒讳饰。二十七日之信，力戒骚扰。正恐阁下立脚不稳，被人摘发也。至于大处调度危急之际，尤以全军保士气为主。孤军无助，粮械不继，奔走疲惫，皆散乱必败之道。请阁下常函省、琴二君，于此数者加意体察，庶免非常之挫。诚能不骚扰，不讳饰、不散乱三者，问心无愧，则成败一听诸天，龁一听诸人而已。

此间自二十日以后大雨，时行湖河水势渐深，私船藉以展布，亦一幸也。霆军习气太深，全无条理，因借春霆声威，十分将就。春霆既不能统，本应全行遣撤，其所以姑留十四营，暂交舍弟总统者，一以徇春霆再三之请，一以饷项支绌不能多撤也。阁下爱其谭、唐二将，尽可调唐仁廉至尊处，另募成军。闻其临阵全无调度，队伍不整，恐只能带马队一二营，不宜多带。闻谭胜达自以流年不利，坚请回籍，似不必强其从事，俟年将顺利，再行调出。此两层拟于遣撤会檄之中详细说出，日内已备牍发行矣。

复刘岘庄中丞 同治六年六月初四日

前接四月十一日惠书，稍稽裁复为歉。比审动履康娱，荩勤益懋。

孙栋臣于巡辑认真，又能闻警即发，是公事颇知认真，即如尊指，暂免参办。前闻其夜郎自大，志骄意满，恐其不服尊处钤束。又以其为鄙人与雪琴旧部，恐阁下或有瞻顾，诸事不甚顺手，故欲劾去，以肃营规。今阁下既节取其长，弟亦不咎既往。请阁下时加训饬，戒其盈满懈弛，不令干预请托，如故态复萌，即请密函见示。弟昨令派炮船至吉安巡查盐卡，亦以试其所部之得力与否。军兴日久，勇饷多属虚糜，吾辈不能不细心考核也。

复李少泉宫保 同治六年六月十七日

倒守运河之议，省、琴发之于下，朝廷主之于上，荫、稚和、西诸帅亦似深韪其说，意见不甚纷歧，意军事将有转机也。王峰臣、欧阳健飞两军业如尊指，分别檄调。惟阜宁以东，射阳河宽水深，尚易为力，阜宁以西直至清江，恐王军不敷分布。清江以北直至宿迁，恐张部亦未必可恃。此两处均不易防，想公亦虑及矣。如能在胶莱河之东北，诚为绝好机会，若窜出胶莱河之外，则运河地段太长，实无把握。宿迁以南，张部既嫌单薄，仆又别无可调之兵，敬求阁下于此再为着意，至恳至要。

初十日将春霆加籍一节，会列台衔具奏。惟撤去谭、唐、杨、曾四分统，谭、唐别谋位置，曾、杨未免向隅，殊欠妥善。顷有寄令兄筱帅信，抄呈尊览。

雨生之太夫人近日稍见痊愈，或无意外之变。苏省厘局，作梅意在永君，仆亦深以为然。盖求人先求其心，心诚而才随之以长。蒯蔗农才亦不长，而其心可靠，月计有余。子永亦犹是也。

复刘韫斋中丞 同治六年七月十五日

尊处示稿“但诛乱民，勿问会事”，与敝处示稿略同。不审为何人手笔？自是有用之才，敬求示及。其奏请谕旨通饬各省限月缴销暗号，似可不必。今会匪虽多，要以两湖四川三省为最，三省又以湖南为最；就湖南而论，以长郡为最，衡、永次之，余府则不必深究；就长郡而论，以乡、潭，长、善，阴、宁为最，益、浏次之，余县则不必深究。天下虽广，吃重者不过数处。治之之法，告讦之胁从概从宽宥，以绝株累诬扳之风；访获之头目必置之重典，以杜煽诱猖獗之渐。治胁从则用敝处之示，有党必散；治头目则用尊处之示，有犯必惩。外宽内严，恩威并济，不过数月必有大效，阁下以为然否？

复张子青漕帅 同治六年七月十六日

自贼窜运东，李少帅谋蹙之于海隅，近守胶莱河，远守运河，不令流寇四窜，诚为善策。惟胶莱河仅三百里，局势更紧，能遏之不令逸出乃妙。若万一逸出，则运河地段太长，防守殊不易易。现在自沈家口至仰化集，业经淮豫皖军分汛设防；自仰化集下至桃源，亦经少帅檄派浙军分防矣。惟自桃源至清江百二十里，至淮安又五十里，至阜宁又百六十里。此三百三十里尚未派定陆兵分防，系阁下与弟分内应任之责。闻阜宁以东所谓射阳湖者，冬间水亦浅涸。是桃源以下直至海滨，陆兵应防者至五百里之远，安得许多兵力？即使射阳湖冬间不涸，而自桃至阜三百三十里，仅有贵部数千人及王镇之五营、欧阳镇之四营，计兵数不敷甚巨。弟顷致少泉宫保信，深以桃源以下兵单为虑，反复言之。

兹读阁下来函，欲于双金闸以下，循盐河之南岸筑墙直至龙沟，是于旧黄河之北设防，不于黄南设防，不特较内河之闸坝集镇防不胜防者，稍觉其易，即程途亦当稍近矣。惟盐河亦以中运河为上游来源，冬间汶源极微，盐河未必尚能行船。如果可行小船，则带水亦足限马足。应即遵照尊议，凭盐河以设守。其每营发钱二百千，弟当另筹款项，以资应用。至桃源以下，由双金闸以达响水口，计程不下三百里，以每营分防七里计之，须用二万余人。除贵部及欧、王两镇之兵外，约尚短少万人，仍当与少帅熟商。若一处稍疏，即全局皆坏，又不如竟不防运之为愈也。至调到客军昌歧，势难兼辖，仍须由阁下董统主持，呼应乃能灵通，号令亦归画一，幸无过于谦。

复李筱泉制军 同治六年七月十六日

荩躬感冒暑湿，秋凉定庆安痊。曾、杨二将，先后令赴金陵，曹志忠亦令赴。少泉有此斡旋周到，各统将当无觖望。不知日来果能安静遣散否？春霆已起程否？廑念曷已！

顷接少泉来函，胶莱防守东军地段所空十余里，赶紧修筑，六月底粗已合龙。逆踪于二十四五窜回即墨，七月初一扑我河沿。当经东军堵住，初三四尚能稳守。若再冲突数次不为动摇，则防局便有把握，再派劲旅过河为歼灭海隅之计，不知果做到否？

霆军撤定之后，除苏饷二万五千已供娄军外，其江西之饷拟以五万供宋长庆一军，其余二万仍请协解金陵，为少泉添练马队之用。即日当作函婉商岘庄，未知能否允准？其鄂饷二万，亦拟请协少泉军中添练马队，不知鄂力何时少纾？请与舍弟商之。

次青被围之后，幸而全军无恙。刘韫帅来信，颇有微词。若砚香接办黔事，当令次青善刀而藏，不致再有蹉跌，亦公私两全之道也。

复刘岘庄中丞 同治六年七月十九日

示司详丁漕改收银两及逾限加价一折，详中着语太呆；改收银两一节，只须引部议安徽之案“银价大有长落，必须与时变通”二语，即系江西可以仿照之铁据。但言收银收钱随时酌定，似不必将一两五钱、一两九钱说出。其逾限加价一节，减作一钱二钱全贴州县，不提公用，似尚妥叶。此二层者，外间如能办理妥叶，即不必复奏，似亦可行。如必须复奏，则有一层亦宜附奏者，请与阁下商之。查部定漕折，每石一两三钱，系在咸丰三年米价极贱、银价极贵之时，较之今日，情形迥殊。而江西每石完钱三千，系在咸丰六年四面贼氛、六七月提前预征之时。厥后十一年冬议减漕价，李辅堂函禀请照六年三串之例，弟复函允准。近来六七年征收虽属相安，将来若改征本色，则以钱买米，不敷之数甚巨。目下江苏之漕每石征钱四千三百，安徽之漕仿照湖北，参差之法极多者，征至六千五百，极少者亦征三千四五百文。江西较之邻省独少。目下部价仅一两三钱，能令小民少完一分，有一分之益；贱完一年，有一年之益。将来部中责解本色，届时必须增加，不能不预为奏明。阁下若照司详入奏，请于收银及逾限二层外，添此一层。并请将奏稿寄至敝处，商定后再行会奏。弟恐后人议弟但知沽名市德，不为后任留改征本色地步也。至司中另稿，欲傍丁漕议捐三钱六钱，此与加赋无异，断不可行。阁下逐层批驳，具见仁心卓识，造福不浅，即奏亦必干部驳。为起运地步，必须始于改解本色之年，六钱亦意中事。此际则但可预说，不可预捐耳。

霆军戴宋拒娄，乐宽纵而畏严明，诚如尊论。亦深恶军中立帅，大柄下移，有唐末自择留后之风，定议分别遣留。现留者步队十四营，以春霆属归舍弟调度，仍交宋镇统带。所遣者马队十二营，并步队六营，已令娄镇赴鄂招集九营，未知能安静遣散否？惟撤者虽多，而新招者之人数饷数，则有增无减。步队撤出三千四百人，而娄部则增至五千人。敝处旧协霆军银二万五千两，今则尽解娄部，月添五千金矣。马队撤去三千人，拟令谭、唐等仍招满三千人，特以改隶淮军，归刘铭传、马德顺等统辖，不能不撤散另招耳。

尊处月协霆军银七万两，应请如常筹给，以五万两解湖北，给宋军十四营之用；以二万两支江西暂销局转解金陵，为谭、唐等新招马队之用。其湖北向协霆军月饷二万，亦当移作谭、唐马队之用。昨接大咨，以司详霆军裁撤江西协饷应减，弟为此无厌之求，不便以公牍复商，特此专函奉恳，务求俯允所请，不胜感祷。

弟素不善筹饷，淮军及在秦之湘军，每月需银五十万，今年上海厘税及湘鄂盐厘大减，计年内尚少银七十万，全无着落。除京饷、甘饷，有款可指外，近又新添直隶赈济银二十万，安徽协饷每月二万及淮河兴修费十万，亦无着落。万不得已，仍求助于尊处。俟接到复信，再行附片奏明。

复英西林中丞 同治六年七月二十日

指拨海关一事，弟亦知尊处出于万不得已。惟敝处所有入款，除京饷、甘饷、霆军协饷外，一概皆供李少帅之用。淮军及入秦湘军，每月额饷并军火杂款，共需五十万以外。今岁上海厘金迥不如前，湘鄂二局盐厘大减，约计今年尚欠银七十万两。而近来添出之直隶赈济二十万及修筑淮河之银、增拨织造之银尚不在其内，用是凡有进项，皆解交苏省后路粮台；凡有支发，皆与少泉熟商而后行。盖前敌正在吃紧之际，不能不加意维持也。

尊处支绌情形，弟断不敢稍存漠视。前六月间颜牧提解万金外，昨又筹解七月一万两，业经咨达冰案。将来八月九月拟每月再解一万两。无论是否海关之款，总由淮军正饷内拨出，济尊处之眉急。一至九月则皖省丁漕每月三万两，必不缺少，并可多提几万，补夏秋应提之款。除附片复奏外，据实奉达。

复李少荃宫保 同治六年八月初六日

准二十六日大咨具悉。潍河溃防究竟系在何汛地？咨中不甚分明。读二十八日寄谕，似又归咎于琴轩者，想尊处奏牍必将专汛疏防之员指明矣。

闻大旆二十八九日济南起程，督同仲良及开、奇诸军探踪追剿，不审可一收截击之效否？自鄙人与阁下两办河防，去岁则豫军疏于汴南，今岁则齐军一疏于戴庙，再疏于潍西，以致前功尽弃，胶防三百余里尚难堵御，沿运千有余里更觉茫无把握，不特豫军、齐军、浙军、皖军、督辕之军客兵未可深恃，即欧阳、王镇等主兵，亦殊难深信。且一交九月，六塘河水涸，则自桃源至阜宁，尚欠陆兵二万，而自清江至淮安五十里，舟楫如织，闸坝如栉，民居如鳞，实属万难设防。一交十月，则桃源以上处处浅涸，防兵太单，不得不早思变计。请阁下内断于心，婉商省三，另图长策。至要！至要！

复刘岘庄中丞 同治六年八月二十八日

顷接惠书，猥以秋节相庆。即审监临锁院，文福俱隆，昔遗湘浦之珠，深渊偶同乎鲛客；今采昆山之玉，台座便等于龙门。引睇吉晖，良殷企颂。

敝处缺饷情形已于前函缕达，防河之兵不能少松，游击之师非练大支马兵，不能与之纵横驰逐。弟现商之李少帅，以胶莱河防仅四百里尚被冲出，运河千有余里更无把握，不如停止防河之议，腾出兵力，以作追剿之师；裁撤劣弱之营，腾出饷项，以免罗掘之苦。渠复信以为运河壕墙业经修毕，已成骑虎之势，不愿停罢。河防既难遽停，则现兵自难遽撤。且一议撤兵，又须另筹欠饷。不料敝处于克复三年之后，乃复觏此艰窘之状。阁下以巨款七万协济霆军，弟本不应更为无厌之求。且来函述及江西窘状，真挚如绘，弟尤不敢再为发棠之请。惟时势所迫，环顾他省，无可商者。阁下前复信时，尚未见弟七月二十九日之折，厥后咨达冰案。如鉴及苦衷，或可借箸一筹。敬求于湖北霆军之步队照常惠济五万金；其马队之二万金，或全数解济，或酌减五千，总求大力协助。此间支绌情形一两月内将昭著于众人耳目，尊处亦必有所闻矣。

直隶枭匪人数虽少，关系甚大，久未接印渠来信，深为廑系。庆丞呈诉之事，读咨到大奏，光明磊落，洞晰无疑，朝廷必可释然。弟将来不过附片复奏，以资印证而已。惟甄别之际，未将给咨送部一层随案声明，致令抵隙生波。宦途嵌巇，亦殊可畏。

江常土匪，此间尚无所闻。惟广德一带，两湖客民纷纷前往开荒，将来又系难了之案。如何如何！

复李申夫方伯 同治六年十一月二十五日

闻霆军十四营、霆峻八营均以好利之故，弊端百出。顷有严批二牍，认真查办，抄呈尊览。阁下于霆军风气知之最深，能备述琐事，使我闻所未闻否？

眉生请假两月，养病苏垣。渠言假满后，尚当续禀请开实缺。拟届时据禀代奏，并奏明李某虽有聋病，而年力正强，实系有用之才，再行给假三月，暂免开缺，如静养五月，病竟不愈，再作计较。仆于眉生，以大义相取，不以私匿相待。故于渠初授臬司时，不肯奏留，暂缓入觐，盖恐人以袒护议我，又恐人轻视眉生也。渠初意未免介介，后则豁然解悟，情愿充硬汉而为众人所共亮，不愿受私庇而为众人所指摘。可谓善达人意，胸襟磊落者矣。

复丁雨生方伯 同治六年十一月二十九日

饷银储存十四万两。此间年内已可敷衍，且俟新年再行提用。漕价明示三千四百，而令州县自减二百。惟三千二百为数太少，前与阁下面商，除米价外，至少须收一千二百文，以为州县运费等款之用。目下米价每石须二千五六百文，计腊底年外必再增涨。则今年漕价，宜定每石三千八百文，乃为适中之道。并定嗣后米贱之年，以收三千八九百为率，米贵之年亦收至四千二百为止。庶小民之输将不甚昂贵，而州县之办公不至竭蹶。若今年减至三千二百文，明年米贵，欲求增至三千六七百文，必不可得。民间完纳钱粮，减收之令易于下水，增收之令难于登天。减一千而民不甚感，增一百而民皆生怨。今减至三千二百，戊辰、己巳以后，必办不动。且恐本届之漕，有至新年方买米者，州县立即受累。阁下之示若尚未出，请即更改，若业已出三千四百之示，不可令州县再减二百。至嘱！至嘱！仆在江西，只收三千，以解部之银，每石仅解一两三钱也。若改而解米，则三千之数必须大加，亦当增至四千以外。阁下但知牧令贤者少，不肖者多，而不知小民亦良者少而刁者多。此事望禀商中丞，再三斟酌。此时稍留地步，他日免酿大案。卓裁以为何如？

尊折所论各国夷情，烛照数计，洞若观火。即当作函，将原折寄总理衙门，以备采择。传教若仅以寻常故事，原可听其自生自灭；若设立教头，以统属中国入教之人，将来奸民会匪丛杂于中，其祸将不可胜言，诚如尊虑。十二条俱为自强要策，就中创建轮船三阃水师，将来必责成敝处办理。仆于轮船一事，屡次函催牍促，究不知何时始有成舟斤拨？轮船造法，望阁下即商之应、沈、冯、马诸君，迅速赶办，既有厂匠，又有经费，何惮而不动手为之？吾辈即以此事为最初之功课，可乎？

复李宫保 同治六年九月初一日

长墙已成可守，自不宜遽更其局。惟霜降以后，各处水涸，冲出实在意中。阁下默参消息，内断于心，何事应思变计，即当立与变计，非外人所能商度也。各省不肯分汛，即请缴钦篆而认统将，朝廷未必能从，与鄙人去年之请以散员效力军中，大指略同，则其难邀俞允，亦必同矣。不如姑寝斯议，尽我之所当为，以待气机之潜转。

省三气尚充足，览之令人神旺。惟“至秋后，贼野无所掠，不打自散”等语，实不可信。凡聪明过人者，往往于此等处看大意了。琴轩遽欲告归，私情公谊两非所安，知阁下必有以劝勉而振兴之。惟伯尊既被严劾，琴轩必为东省官场所怨，此后相处，诸多不便。而潍西之失，议潘而不议二王，尊疏自不能不为剖晰，剖晰则无两全之理矣。

后路军饷，顷雨生来此，晤谈三日，据称今冬尚可支持，明春断难为继。今冬支持之法，一拟于常镇最苦州县不办钱漕而办亩捐，一拟查办沙田隐漏之税。亩捐事奏留充饷，极难立言。计穷能索，待渠开节略来，只得冒昧一奏。沙田事渠拟委员，惟倪宝璜可出死力。阁下既不复与闻，即当函告雨生，听其委用可也。江西向协霆军，所剩二万金，顷岘帅意欲裁此一款，仆已复书争之，并酌减五千，未审终能允诺否。

复郭远堂中丞 同治六年九月初九日

顷接惠书，渥承垂注。并示大稿各件，一则保全良吏，不为蜚语所伤，一则追录劳臣，足为任事者劝。持论甚为公允，字句亦极稳惬。刘河保案既经核减，自无冒滥，亦无过优之处，当不至干部驳。谨将折稿奉缴，均请尊处挈衔具奏。此外尚有松江杨守一案，前奉寄谕，亦应复奏。是否稍缓再复？并乞主稿办理。

盐枭横行，马榖山中丞已极言其害。浙省现有炮船巡缉，苏省更派水师密拿，但能弋获一二渠魁，则余党不禁自散。应请阁下就近与质堂筹商迅办。前咨调质堂来金陵会看武乡试，渠顷有牍推辞。国藩以耽阁半个月似尚无碍定例，十月初五开考。请嘱令九月杪前来，月半即可归去。先将会缉之营哨派定，当可期妥善也。苏省并未成灾，而绅民捏报请勘，预为抗欠地步。民气浇漓，诚如尊虑。应令雨生派员密勘，尤虚者，予以薄惩，庶免纷纷效尤之习。

此间文闱将次揭晓，武闱正在兴办吃紧之际，而李雨亭左腹股间忽生肿毒，于医书所谓横痃者相近，其势甚重。江藩一席，暂檄杜小舫代办，俾得赶紧调理，不审能否速痊。

捻匪游绎徐、海，前敌军饷甚急，计今年尚短九十万两。江苏向称财赋之邦，断不能求助于外省。前雨生在此商及，拟于宜、荆、丹阳、坛、溧五属开办亩捐，似昔年安庆办理抵征之法。于百姓向完丁漕之旧价有减无加，于州县向办丁漕之浮费一概裁去，即留此项奏充剿捻紧饷，似亦无损于民，有益于公。特此奉商，如尊意以为可行，即由敝处主稿，会列尊衔具奏，盖亦万不得已而出于此，想蒙亮及，立候复示。

复张子青漕帅 同治六年九月十二日

前接十二日环章，稍稽裁复，顷接二十三日惠书并抄寄大稿，旋奉二十二日寄谕，具悉添营游击，藉护运东，荩画周详，至为敬佩。

惟敝处支绌情形，二十九日筹拨直隶、安徽协饷一疏，谨会台衔奏明，业具公牍，咨达冰案。此后协饷二万，若分作数月起解，必当竭力腾挪，稍济尊处之急；若每月解，则此间力实不逮。窃以运河千有余里，每岁冬春枯涸，夏秋泛涨，办捻之法，守运终非长策。守兵占搁太多，追剿之兵太少，纵能守住河防，亦不能痛剿而大创之。况地段太长，万无常能守住之理。故弟谆劝少泉宫保，停罢守运之议，另思变计，并以饷源已竭，劝令裁减淮勇。渠复信以骑虎之势难遽更改，然冬春之间，饷需日绌，势不能不变计也。尊处事同一律，守运既将更改，饷项又无着落，似添募之议，尽可缓办。若就现有之兵，筹常足之饷，则弟忝属同舟，义不容辞。昨准刘岘帅来咨，江西二万金已经起解；又接刘韫帅咨，亦解二万至浦，目前尽可支持。此后如值缺乏，敝处必当按时筹济。

来书指明甘饷等项，查金陵厘局月协甘饷三万两，因左帅前借洋商巨款，内有江海关代借十八万两，奏明由此项协饷按月拨还，计自七月起，至十二月止，仅能抵清借项。是目前别无解甘之银。且甘省屡奏议增二万，鄙人甫于五月奏定，减作三万，此时亦不能再减。至海关税银，国藩于夏间缘淮军饷需及制造轮船经费不敷甚巨，业已奏留二成，碍难再行渎请。凡此苦衷，万祈鉴谅。承示拨炮位百尊，另用公牍奉复。鄙意不以守运为长策，故不欲多拨也。

复丁雨生方伯 同治六年九月十二日

顷接惠书，知回苏后玉体违和，已占勿药之喜。尚希加意珍卫，以慰远怀。

濒海各邑遭风，收成歉薄，自应量与减征，以示体恤。惟闻苏属绅民多有捏报灾情，藉图拖欠，应委妥员，密勘虚实轻重，分别办理，将捏报者严惩一二。阁下耳目甚长，当不至受其蒙蔽。

常镇亩捐，能办者不过五县。宜、荆又自行禀请开征，仅余坛、溧、丹三县。亩少则捐亦无多，立言颇难得体。仆昨于远帅专弁之便，寄函商之，如果窒碍多而获利少，则仍以不办为是。此月业用公牍至尊处提银十万，七关已足解额，此后运库可奏提十万，补足八关之数，洋税奏留二成项下，可补足九关之数。苟可敷衍过去，亩捐一事，自应宜作罢论。倪守一事，李少帅复信不复与闻，请尊处即委办沙田，冀收尺寸之效。前敌饷需甚急，如沙田能生发十万金，则腊底亦不甚拮据矣。

捻逆盘旋沂、海，意图渡运。少帅亦知守运茫无把握，惟舍此别无制贼之方。且淮军疲于游击，不能不藉此少息，以俟气机之转。此间文闱将次揭晓，武闱正在兴办吃紧之际，而雨亭忽于左腹下生一肿毒，其势甚重。藩篆一席，现委小舫代办，俾雨亭赶紧调理，未审能否速痊。作梅亦回溧未来，诸艰萃于鄙人，实深焦虑。

致李筱泉制军 同治六年十月初四日

深秋积雨，感冒风寒，不能见客出门者，殆将半月。十月朔日始获出内室，孱躯亦愈，不复禁荤避风。定于初五日考试武闱，或能勉强将事。

顷接少荃来书，群捻悉趋兖州境内，意欲仍于戴庙上下偷渡运河。少荃已移驻济宁，就近扼堵。鼎军于九月初四打一恶仗，虽小有损折，而所杀悍贼实多，足快人意。现拟厚集游军，以琴轩合省三当一路，以少铭益子美当一路，调度极有条理，军务当有转机。惟子美难统多营，几于众口一辞，颇深廑系耳。

江西协霆军五万两，已据岘帅函报，委解起程。其马队之二万两，鄙人前请酌减五千，渠复书仍以全数相助，厚谊可感。然鄙意拟只受一万，不欲尽欢竭忠，以全交也。

邵子进世兄顷自浙来金陵，将往汉中太守刘古山署中就婚。仆已函告舍弟，量为资助。并请阁下妥为照拂，商之小宋、申夫诸公，佽助聘钱，俾成嘉礼。沿河不无戒心，应由尊处派一炮船护送。其自襄阳以上，直至兴安，汉中，千有余里，鄂省之力，约可送至何处？入秦境后，阁下有可转托之人否？申夫熟于汉中一带，或可指引一二。所难者，在襄至兴安等处，不知长龙可直达兴安否？务恳设法护送。至感，至感！位西笃行朴学，身后惨酷异常，仅赖此子成立，嗣其家声。阁下昆仲与位西旧好，用敢切实奉托。

复郭远堂中丞 同治六年十月初六日

征漕折价、酌提充饷及截漕二事，均势所不能行，应如尊指，无庸置议。即田捐一项，能办者不过五县，而宜、荆又自行禀请开征，亩少则捐亦无多。前已函嘱雨生，仍以不办为是。旋接其请示公牍，博询众议，筹思累日，本有截漕济饷之实，而反借恤民免征为名，殊觉底面不符，而克复已久，仍办亩捐，亦觉名义未正。闻阁下前言具奏难于措辞，顷已批驳，录咨冰案。

郑、张二令，未接台函之先，业于十八日出奏，仅予降调，以示薄惩。该二员心地尚好，系雨生前此见告之词。参劾以惩其前案，留官以保其后路，似于尊指尚属相近。松江杨守，公事尚肯留心，自堪造就。惟闻于到任、节寿等礼认真计较，应再察看，从缓复奏。花田被灾，自不能不量予体恤，今岁稻收尚足，大致已属丰稔。

捻匪北窜沂、兖，意在由曹、济之间伺隙渡运。遏之北路，既少围剿之师；放之西行，又无穷追之力。制寇乏术，如何，如何！

复丁雨生方伯 同治六年十月初七日

亩捐一事，李少帅亦有函来，鄙人博询众议，筱岚、子密诸君均虑具奏难于措辞，作梅又有免漕征丁之说，所获尤少，筹思累日，卒无长策。本有截漕济饷之实，而反借恤民免征为名，殊觉底面不符，而克复已久，仍办亩捐，亦觉名义未正，故批牍未经照准。阁下于前敌饷需，费尽苦心，百计经营，而仆于此事不欲玉成者，实恐无以取信于上下。今岁荷承大力，前敌饷项八关、九关均已有着，闻沪关六成项下，尚可匀拨十万，则明岁头关亦有着矣。

沙田分隶江境，不尽属苏，自以敝处札委为妥，惟此事本末利弊，仆全未谙究。前此李少帅办过两年，仅收四万余串。其不实不尽处，仆亦恐不得其崖略。而倪守以严查之员，阁下欲湔祓用之，自必面与约法三章，仆实不便遽尔檄委。应请尊处先行移委试办，俟稍有成效，敝处再为加委。并请将沙田查办之法，与前此办理未善之处作一说帖，详细见告，幸甚。

沿海花田被风，应即酌减，以示体恤。稻田虽不十分结实，大致尚属丰稔。其分数由阁下斟酌定拟，必可上不亏课，下不病民。冬春厘捐不旺，各处皆然，赖阁下一力整顿弊端，十去其九，尚可以常月之有余，补腊尾之不足。

苏省银价日长，于丁漕定价征解不敷，诚为可虑。然行营之饷，以半钱搭解，无论转运为艰，且军中习气，无钱则生怨咨，钱多又不愿领，断不可强。尊意欲于清江设局，兑汇十成搭二成钱，或可试办，再多则不行矣。闻汉口钱价略贵，可否用轮船装一二万串前往换用，伏候裁夺。

号商郭长祚，请以杨故道欠款十四万，自收四万，而以十万充饷，其中恐有别情。应道断完三万，是彼所欲收之数尚短万金，安能更取十万？鄙人向不肯取此等财物，杨道已死，又何忍威胁其家而强取其金？自当谢绝郭商，以崇大体。

新欠京练军饷，除尊处及江宁已有解款，江海关业有禀到外，其余各处应即檄催。然赶十月轮船之期，恐已无及，由陆路搭解可也。

国藩自前月十七感冒风寒，至月朔方出房门。顷于初五日开办武闱，勉竭孱躬，率同校阅，殊以为苦。二小儿试毕回家，大小儿拟于本月来江，恐须冬月始到。知念附告。

复张子青漕帅 同治六年十月十三日

前接九月十七、二十二日两次惠书，以抱疾旬余，旋又赶阅武试，稍稽裁复。顷又接十月初五日一函，贵恙新痊，尚希珍卫为慰。

捻匪窜扰沂、兖，运道阻梗，尊意虑明春不能起运，欲将江北折漕，由江南办米，附海运大帮运通。查海运沙船由沪抵津之水脚，本有定价，由江北抵沪之水脚，尚未试办，加以采买杂费，计必非二两四钱所能敷用。若由漕折之内扣除若干，部中必不允从；若于漕米之外，由外间筹款，另行报销，则弟于同治二年论江广漕米案内曾经陈奏一次，部中不以报销运费为然，大加驳斥。弟商之此间司、道，皆以为运费不敷，又恐沙船太少，未敢举行。弟以江北米今年价贱异常，若在里下河买米，运沪运津，计不敷之数甚少，不趁今年试办海运，则以后永无试办之期。恰承台函商问及此，弟即札询丁司、应道，问沙船之数究能添运江北之米否，现尚未接其复禀。俟禀复到日，再行函商定局。如江北可行海运，则他年米价稍贵，运费所欠甚巨，仍须出阁下与弟切实奏明，请准另筹报销，此费乃有所出。卓裁以为何如？

逆踪被击回窜，事在意中。协饷一层，既蒙鉴及艰窘，不更责以二万而量减至六千，敝处敢不竭力代筹？惟此间悉索敝赋尽以供淮军前敌之需，实已无孔不搜。尊处六千之数，只可偶尔筹解，或断或续，不能月月恃为常额，伏希鉴亮。

南关新坝，自应及时修筑、筹款。惟鄙意运河南北两堤，今年草草修葺，而可危之处尚多，似较坝工更为要紧。经费艰难，万难兼筹两宗。叶道即日当来金陵，俟晤商后，再行函请尊裁。

复张子青漕帅 同治六年十月二十七日

叠接初五、十二、十四等日惠书，具悉一切。并以星使过淮，谈及病躯，渥承垂注，感泐曷任！贱恙于月初调理就痊，初五开办武闱，尚能勉强将事，已于二十日揭晓矣。

六塘防务，顷据幼泉、健飞禀报各情，均遵成算办理。寇氛尚远，当可次第毕工。虽李道耀南禀浅涸处多，尚无把握，而阁下督同健飞等审度而行，当无他虞。

所需协饷六千，即日饬运司筹解。司、道详免加提漕价，顷准大咨批驳，自因军需紧急，舍此别无挹注之处。惟里下河今年米价极贱。州县取之于民，向不一律，然民间卖三石米尚难完一石之漕，则大致相同，东台、兴化、盐城等县纷纷闹漕滋讼。连日与藩司商定，饬令酌减，州县向解司之二两四钱，一概减去三钱，州县取于百姓向来价昂者，须减去八百文，即向来价极低者，亦须减去四百文。冀宽小民之力，免酿闹漕之案。已饬杜署司作函，分致府州，饬县将所减之数一面出示，一面具禀。尊处酌提之款，殊难议行。查尊处所提之数，即使费尽气力，勒催州县，亦不过每石提至二钱，六万石所得一万二千两。弟拟另筹万二千金，以济要需。阁下智珠在胸，耳目最确，想本年减收减解情，必且闻之熟矣。

淮河甫经议准，未便遽行翻异，姑且试办，亦不至遽掷巨金。弟意不过欲分汶、泗之水，从安、东入海，如果万不能通，弟断不执成见。局中先从测量高下动手，苟地势灼然难行，则淮、扬绅民亦知吾辈当事，非置民膜于不顾，亦非弃嘉谟而不用。乃试行而无可如何，庶免聚讼之纷纷乎？

复刘韫斋中丞 同治六年十月三十日

前承寄示题名闱墨，顷接惠书，敬悉一切。本届秋闱苦热，江、浙及湖北皆然。儿侄辈逐队名场，藉以少尝苦况，工夫尚早，深虑贻笑方家，上点青盼，翻加奖借，弥增惭恧。此间闱墨出后，论者以为远逊甲子一科。至有匿名帖粘贴辕外，历指某篇不通，某篇荒谬，用是追思宗工哲匠，称颂不置。

黔军更新撤旧，兵事或有转机。阅邸抄，得知弹劾统将，不少宽假，赏罚一振，旌旗变色，泄沓之风必立改矣。子迎观察才识俱优，阁下与之讲求，加以陶铸，不特办理会匪斟酌妥善，即军谋亦宜有所赞助。

哥匪一案，国藩前复敝县刘虞九明府一函，专主外宽，立论未并著内严之说，盖亦矫枉而先过乎正，后乃求得其中耳。就敝县言之，所谓外宽者，凡控告会匪者皆不批准，凡供扳会匪者皆不捕拿，苟无他罪，囹圄无专收入会之囚，苟无他犯，差役无专拘入会之票。所谓内严者，确访要紧头目，立拿解省，不在湘乡审讯，而听省城核断，则或诛或释，必皆允当。可否由阁下将此两层告之虞九，刚柔互用，俾知国藩前函力主宽大，乃系救通县一时操切之弊，尚非适中之道也。意城入山已深，兹复为大贤而出，定能相得益彰。

捻匪窜及兖、济，意在由戴庙上下抢渡运河。李少帅移驻济宁，该逆窜近济南，近复折回江南之海州。但令黄河能守，大局尚无所妨。至大加惩创，则目下尚无把握。

国藩自前月中感冒风寒，不出房门者半月。初五日开办武闱，勉竭孱躬料理一切，顷间已揭晓矣。

复刘韫斋中丞 同治六年十二月十七日

湘军援黔，不惟师久无功，即本省藩篱亦几不保，诸将咎无可辞。尊疏指斥分明，于李筱帅遣将初意曲为斡旋，足见良工心苦。次青仅从薄罚，尤感怜才盛意。此疏早于邸钞中得读一过，远近称为惬意。惟黔事颇难着手，不知砚香能广施方略全易故辙否？

捻匪十月由青、济南趋，铭军一捷于安邱，再捷于赣榆。任逆为投诚贼目临阵枪毙，凶焰顿衰，诸军为之增气。十一月屡获胜仗，二十八日寿光大捷，歼贼近万，收降解散尤多。该逆不复能军，余匪三四千人狂奔南窜。十二月初八赖逆率千余人冲过六塘河，其后队未能冲出者二千余人，即在李幼泉处全数投诚。赖逆冲出后，由清江，高宝窜至扬州，被水陆官军歼毙数百人，生擒赖逆，解散及剃发逃逸者亦数百人。由天长等处西窜者，不过一二百人，当不复能振矣。东股幸而肃清，惟西股已渡黄，窜入山西，震惊畿辅，又成不了之局，殊深焦虑。知注附陈。

复高云浦观察 同治六年十二月二十四日

各属积年旧案多至千余，其在咸丰年间之案，并无重大罪名，或原、被二告杳无踪影者，尽可详销，以断葛藤而清尘牍。徐海各属办案限期，屡经奏请展缓，阁下有过人之精力，若能趁此时锐意亲提多结数百案，实造无穷之福。凡天之立君、国之设官，皆以为民也。吾辈居官者，与百姓交涉，只有词讼与钱粮两端。钱粮不能无浮收，但不可过于浮勒；词讼不能必听断之公允、曲直之悉当，但不可过于拖累，便算是极好之官。仆尝谓统兵而不知爱民，即百战百胜，也是罪孽；居官而不知爱民，即有位有名，也是罪孽。阁下爱民而能耐劳，仆所稔知。眉生又称阁下洞悉绅民情伪，如然犀照怪，物无遁情。值此军务初平，正好用全副精神听断辞讼，将徐海数十年膏肓之疾，痛与针治一番，俾如冤民得理，沉痼得苏，讼棍如疟鬼远避，岂不大快！仆本不欲多批道府提讯，如阁下慨然自任，则当常批尊处提办也。

加提漕价一案，淮扬议减时，未经咨照尊处，亦系鄙人之疏。今幸军事大定，漕辕亦无须提款矣。淮军屡次奇捷，平此巨股，实为敷天之庆，而赖汶光、李允先后就擒，尤觉可喜。

复李眉生廉访 同治七年正月初十日

耳鸣，静坐则止，话言则作，于官场应接自不相宜。来示“与其使人厌其不去，毋宁使人诧其不来，光明直截，可质鬼神”等语，可谓磊落豁达丈夫，不受人怜。鄙人平生所以自处与所期于知好者，正是如此。似闻宁、苏官场近来益敬阁下之为人。阁下年未四十，气象精神并不衰弱，耳疾非必不痊之症。节后即当据情代奏，再行给假三月，俾得安心调理。若能屏除百事，不轻服药，一意数息，必可渐愈。

承示接眷一层，大儿、三侄业已来宁。次儿在乡苦无良师，拟唤令来此读书，则内人亦须同来，以家中别无人照料也。

任、赖横行数省，去冬以来，尤形猖獗。莱、胶溃防，大局几不可收拾。不意数战得手，全股竟尔殄灭，可谓敷天之庆。

秦捻渡黄窜晋，又成不了之局。淮勇恐当赴河朔，北卫畿辅，西遏晋寇，现尚未见明文。

吕编修将有白下之游，晤时当谋所以位置。大江南北数省肃清。京员翰詹颇难布席，俟徐商之。

复唐义渠方伯 同治七年正月二十日

顷接惠书，因时记注，兼示畿疆近状，感泐曷任！即审宣猷营务，荩绩日隆，至为廑念。

捻匪东股肃清，诚为敷天之庆。西股渡黄入晋。刘寿卿叠次获胜。逆迹未敢久停，窜至卫、辉以东。李、左二帅及官相晋、豫之师四面会剿。想阁下亦必在太行东麓驰驱犄角。劲旅云集，不难迅奏肤功。

刘印帅带勇南旋，虽得渐复头衔，犹疑罚浮于咎。闻直隶官绅士民多惜其去，忠厚之报，圆宜其讴思不释也。

曾文正公书札卷三十二

复英西林中丞 同治七年正月二十三日

接初六日惠书，伏审孝思肫笃，于军务稍息，即行请旨扶柩北还。朝廷眷念荩臣，不忍重违所请，俾得及时回京。忠孝兼尽，深为敬仰。

竹庄奉旨暂署，想亦必出省驻扎颍、寿等处，必能循守萧规，顜若划一。

承示皖营饷需不足，欲将长淮盐厘全提归皖。弟忝在兼辖，必须通盘筹画。查此项盐厘向系专供刘寿卿入秦之饷，若一改提，则此军立成饥溃，碍难照办。查皖南厘局兼收茶厘，向来收数颇旺。兹议自七年正月凡南局所收各款，尊处占半，以供皖军，敝处占半，以供淮军。李少帅现统各军赴援畿辅，又有应撤各军遣费，为数甚巨。计苏省入款，刻下实难腾挪。少帅拟借洋商之款，秋冬筹还。弟拟照所议办理，南局分半之款，每月约可得二万，于贵部不无小补。弟即日当檄饬遵照。

复李宫保 同治七年正月二十八日

荩劳未艾，遽赋征，乃忠未见信，而谤已交腾。温峤方兴入援之师，曾参遽投慈母之杼。功名之际，古今所难。阁下于雷霆雨露惶遽未定之际，处之怡然，德量宏达，贤者固不可及也。

畿辅荒旱之后，薪桂米珠，军饷自宜宽为筹画。尊意欲以沪解二十万金不作正饷内算，此项虽分派沪关厘局三处凑解，而厘局正月闲冷，未知果能凑足否？纵能凑足，两局一关各有按月应解之额，势难于额外令其供此羡余。奏留二成洋税项下之五万不作正饷扣算，或作通融办理。容与雨生议定，再行奉闻。

竹庄暂署皖抚。其臬篆一席，西林拟以刘毓楠署理。所遗道篆拟于陈烺、胡玉坦两员中拣署。仆已复函，请其主政，想渠处接到复信，即分檄饬遵矣。

复刘韫斋中丞 同治七年二月二十六日

谋黔之师攻克荆、巢。湘军援黔数载，至是大有转机，不独湘省藩篱永固，即黔民亦将渐出水火。惟次青一病半年，荆、巢蒇事，求卸仔肩。本拟恳请阁下将平江军酌量归并，俾得还家奉母，稍全令名。展读大疏，已饬次青驻扎思南，留办河西善后，又似已成之局，难遂更改，渠如有乞退之文，请阁下酌核而善全之。

申夫莅湘以后，誉望日隆，诚所谓附骥尾而益彰，贤哲在上，桑梓蒙福。刘印渠制军顷过金陵小住三日，闻其带勇回籍，系官相密片所请。有富副都统陞者，去年转战直隶，在穆将军麾下。顷来此间，极称印帅为穆所陵侮，人所难堪，而直隶之文武军民无人不服其忠而怜其枉屈。渠过湘阴，恐将入临资口以达宝庆，不愿晋省以避应酬。其带勇安插一节，似应由尊处附片一奏。敝处派杨顺兴护送，可否即据杨禀入奏，伏候卓裁。

复许仙屏太史 同治七年二月二十七日

叠接惠书，猥以晋位端揆，过承奖饰，感泐曷任！即审西清多暇，纂述日新。以淡定之襟期，养宏深之器识，虽久潜而养晦，将一鸣而惊人，企念曷极！

国藩德薄位高，久已不称其服。乃于时事艰难之际，孱躬衰弱之余，忝窃殊恩，躐跻峻秩。抚躬内省，只益悚惭。

承示购书一法，借本于书贾，令其广收，弃糟粕而取精华，在彼既无奇可居，而复有微利可获，人己两裨，用意极为精到。惟仆近年精力衰颓，看书极少，因之买书之兴亦减，不欲以汗牛之巨册徒作贵人之豪举。《二十四史》一项，前何廉昉曾代买殿板一分，虽有搀配之种，尚不失为中等之货。后又得毛寄云赠送新会陈家新刻全史一分，此后可不再买。钦定《七经》一项，惟《周易折中》有初印最精者。其《诗》、《书》、《春秋》之汇纂，《三礼》之义疏，闻从无初印绝精之本，似亦可存而不论。至殿板初印“注疏”一项，殿版初印《九通》一项，仆于前托阁下外，又于去年续托薛抚屏于京中购买，托莫子偲于苏浙购买。其《皇清经解》中之单行本，亦托子偲代买。计敝处所需者除注疏《九通》外，别无巨册。似不必借本于书贾，为此大加网罗之。计其零种可收者，请阁下与抚屏一商，免致重复。殿板《史记》亦在可收之列。兹寄去百金，请便中留意购办。承嘱索拙书三种，俟三月折弁到京，再行奉寄。

复刘岘庄中丞 同治七年三月初七日

今年沙船甚少，浙江及江北之漕恐竟无船可装。尊疏拟于将来起解本色酌量增收，湖北亦将增收，不独江西为然。制钱能解十五万串，尚不甚少。然江苏解三十万串，湖北解二十万串，江西如能再增，更不致被户部指摘。

西捻游弋畿南，贼骑逾万，瞬息百里，从不恋战。官军麇集畿甸将近十万，米粮、柴薪、草料三者均难久支，殊深焦虑。

敝处派员护送西上，已有专函奉告。李忠武不附张、江二公，而与塔、罗、江、王、萧、李诸公合建一祠，同堂异室，其说甚妥。李忠壮是何名、字，何年殉节，弟偶忘之。如能筹出经费，即可兴建。张、江二公保城之功甚大，七公之祠规制较逊，可也。

粮捐不无流弊，绅事之议或谓户捐不若粮捐之公溥，不知户捐取之富户，粮捐则并取之贫民，实与加赋无异。敝处于苏、皖按亩派捐之案，皆经批驳，附告以备参考。

复杜筱舫方伯 同治七年三月初九日

前接惠书，并寄《金陵扬州大营纪事本末》，俗冗丛集，稍稽裁复。

营制事宜，均已粗阅。惟鄙人原批并各檄系合外海内河而兼议之，而陆营之应裁者亦宜议及。今来件专议内河，未经议及外海，则于苏松、狼、福三镇所辖之营，何者应仍其旧，何者应改新制，犹是全未究心。而内河设营太密，论者谓运河极窄，不可多驻炮船，使商旅视为畏途。是除外海以外，只有太湖宜设一二营。其余运河及各小港，可驻营之处甚少。昨丁雨生在此，已面请其考核外海水师事宜，顷又将复总署信稿抄寄。兹再抄送阁下一阅，望禀商两帅，另草《事宜》一册。大约以外海为最重，太湖次之，以考核外海造船等事异于长江者为最难，而斟酌于新旧之因革、水陆之增减者次之。

阁下署事一片，已于初一日由驿附奏。俟奉批旨后，即可具折谢恩也。

复陈舫仙廉访 同治七年三月二十八日

晋防以备多而单以苦战而败，迥非上年东省运河之失可比。朝廷前以汛地太长，特予宽政，不料事定之后，复遭严劾。宦海风波，弥增感喟。现在河防既奉饬下左、郑二帅另委妥员，又经尊处禀求交卸，必能鉴及苦衷，早派替人。当不俟敝处寄书始行委员接办。

张捻窜入近畿，各路防剿之兵数近十万，未能大加惩创，仍被冲过滹沱河以南，现尚游弋相、魏之间。接寿卿禀件，驰逐数月，似已精疲力竭，而无粮可购，尤觉束手无策。能在四月中将此股歼诛，诚为大幸。否则官兵太多，粮草、柴薪无处取办，恐有内溃之变，忧灼何已！

此间春雨太多，麦稼业已失望，不知稻谷可资补救否？九舍弟连生二孙，心境宽泰，身体康复，足慰远念。

复彭宫保 同治七年四月十五日

前接惠书，兼贻乡味，久未函谢。贱眷过裕溪时又蒙加意照拂，纫感无既。

前订同赴上海、苏州一行，兹订二十日前后起程，请阁下即日来金陵，以便联舟同行。其龙骧船亦请带来，并带长龙二三号，从行者多，或可分坐。

张锦芳等参案已于初七日出奏。展转思维，立法之初，不得不照奏定章程。初次不严，后此更难期令行禁止也。

内人来此，述及家事，舍温弟与常听涛结姻，仪庵之意，诸子侄当顺齿之长幼以次成婚，而舍弟妇以忧郁多病，常恐年寿难永，急欲将此女嫁出，以了此心事。请敝处函商仪庵。仆思姻事例由男家主持，未便催促。惟阁下与仪庵谊同手足，敬求便中寄函，请仪庵即于今年先办寒门姻事，免舍弟妇悬念未了之事，更增郁抑。至感，至祷。

魏、李等四员保案尚未出奏，缘部中屡次申明新章，凡各省保举人员除克城杀敌仍准优保外，其寻常劳绩概不准越级保升，及留省补用仅能保至“补缺、选缺后升用”字样。粮台保案，部中挑剔尤甚。尊处咨送拟保粮台各员如李嘉瑞以候选同知保知府留省加衔，杨尚履保留省加衔，未免过优，必干部驳。愈驳则痕迹愈重，难于挽回。应请酌为核改，庶各员得沾实惠，亦不致再费笔墨矣。

复何小宋护抚 同治七年四月二十三日

鄂中雨旸时若，二麦有秋，至以为慰。

兵饷积欠巨万，除却裁营，别无疏通之法。娄军纷起议遣，先将副五营于本月底截饷，次将霆、峻各营于端午前后以补饷之迟速定截饷之日期。业于初八日另具公牍，咨达冰案。鄂中可靠之营太少，邓军当缓议裁。水师积弊已深，于江面劫盗横行，毫无觉察，敝处早有所闻。顷得李申夫方伯禀牍，言之尤为沉痛。应求阁下与远帅力求整顿，择其尤泄沓者立即裁遣。俟部议长江补缺一案核定后，鄙人当令各营哨归各派之汛地，再行咨商整理之法。

张捻渡运窜至东昌，北犯天津，旋由津门折回窜山东之武、定、青、沧等处。枭匪复起，逆焰方张，实堪焦虑。

潘令先行到省，碍难委署。不若给咨赴都一行，方成仕宦正轨。

前承派伏波轮船护送敝眷。顷闻舍弟澄侯亦将来金陵一叙。如其果来，过鄂时望再派轮船一送，不胜感荷。

复蒋莼卿观察 同治七年六月初八日

大通王牧，敝处所阅者仅卖票行盐一事。因言者系属端士，故不能不一查询。而又因王牧久著廉干之名，是以不用公牍而用私函。今来示缕叙数事，耳目既密而且确，剖断亦明而且恕，尚复何疑？惟其幕友颇多，如王、吕、宁、蔡、孙辈似当由尊处密函告之王牧，嘱其择尤谢黜一二人。不可畏其造谣报复，曲为瞻徇，庶足以肃局政而保声名。

荻港分卡吴中英即由尊处撤委，拣员接办。江中差船、考船倚势包厘，有非卡员所能诘问，各卡司事或缘以为弊，殊属不成事体。阁下饬令各卡于商船尾照捐数不符者，一经查出，除由本卡照数完厘外，仍令将上、下卡短数一律补完；并将藉差藉考完不足数之船查取职名，附案备核。用意周密，立法严整，庶该船知所儆惧，而包漏之风亦可少息。阁下去岁春秋间既不为浮议所摇撼，此后即偶尔严峻，当无它虞。

裁减厘税一案，鄙意重在裁卡，不在减则，业于公牍详细批答，尚祈悉心斟酌，归于至当。

复李宫保 同治七年六月初九日

黄、运两防，我军分段防守，虽不能如上年幼、良之同心，而地段较短，局势较紧，比之上年，似更有把握。所率健飞诸军，不知近日已由张秋北上，直抵德州否？

伏汛盛涨，黄水当无不漾至临清之理。某昔年六、七月间经过德州，至东平一带，见沧州、减河以南如德州、临清、东昌等，均有滚水坝。在古昔为九河故道，在今为运河。所滚出之水直流人海，亦有宽至数丈深至丈余者，尽足限隔戎马。不知今日沧州、减河以南，黄河以北，尚有此数道滚坝之河限隔贼骑否？若此数道水势果深，则张捻自投绝地，断无不灭之理。即此数道涸深，而圈内究不甚广也。

都公临事而惧，当不至大有异同。惟所拨陈、宋诸军，未必果服其控驭而得其死力。省三于十六日起行，在清江小住三日，计刻下已过济宁。闻渠于阁下不满处在“权术”二字。昔年希庵不满于胡文忠，亦在此二字。仆尝告人曰：“文忠非全无权术者，而待迪、希兄弟则一片至诚，实无丝毫权术。”惜无人以此言转告省三也。

此间前苦雨多，低田被淹，国藩与雨生两处求晴。顷自二十二至今，晴霁已十八日，岁事或可无虞。

复郭远堂制军 同治七年六月十八日

会匪萧朝翥乘霆军撤营胁勇起事，几致酿成大变。乃自陆家嘴击败后，至麻城戮其渠魁，去此巨患，可见凶酋逆竖必无善终之理，亦无久稽之诛。苟非天降大劫，即多方谋叛，亦卒不能成大乱，此冥冥中实有主之者。而非阁下与小宋中丞沉机密运，亦难遽销乱萌，又不独鄂人受其赐也。

邵军门九营，国藩拟今岁不复议撤，一则鄂省九达之衢，稍资弹压；一则免散勇太多，觅食无方，纷纷滋事。惟江西协解霆军为数孔巨，为时太久，此后月协三万。其尾数三千，请由鄂省补足，俾不至于竭忠尽欢。如蒙允许，即请由鄂中两院咨明江西以后少解。此意不由敝处而发，尤为妥善。

敝部记名总兵喻吉三，相从十余年，和平明慎，为小宋及雨亭、申夫诸君所推许。渠曾任汉阳守备，敬求阁下于副、参、游中题补一缺。渠既得所依归，公事亦有裨补，至以为恳。

又敝同年熊家彦，号仲山，顷来金陵小住，兼展其先世文端公之墓，晤谈多次。其在云南久著循良，惟乱后滇省贤吏穷困异常，引退还山，艰于谋食。敬求阁下位置晴川书院一席，俾明岁得所枝栖，不胜感荷。

复陈舫仙廉访 同治七年六月二十一日

阁下受无妄之灾，中丞鉴及苦衷，许为光复故物。令弟禀案亦可昭雪。贵州之行，当可免于远涉，深以为慰。

惟古人患难忧虞之际，正是德业长进之时，其功在于胸怀坦夷，其效在于身体康健。圣贤之所以为圣，佛家之所以成佛，所争皆在大难磨折之日。将此心放得宽，养得灵，有活泼泼之胸襟，有坦荡荡之意境，则身体虽有外感，必不至于内伤。今来函称外感内伤同时举发，窃恐心境不能开广，俗见不能摆脱，非豪杰达观之道，亦非孝子爱身之术。望以此事为第一义，而以防务置诸第二。但使九月霜降以前，冰桥未结之先交卸防务，必无他虞，何以郁郁萦虑，使心先病而身受其咎乎？

承询报销事宜，湘军营制，鄙人向虽约略具奏，而未将刊本章程奏明。此间现在办理历年报销，正虑部中挑剔，拟以刊本饷章具奏，实报实销，当亦无从驳诘。顷浙江马中丞已将右帅饷章入奏，兹将原折抄寄一览。敝处一二月出奏，再行抄折奉寄，以备尊处仿照办理。

西捻窜扰运东，各帅沿途筑墙，以困贼于黄、运两河之间。近日屡获大捷，聚歼之效当不出此两月，亦大快也。

复沈幼丹星使 同治七年七月初三日

辱商及船政经久之策，海上统驭之材，具征远虑虚衷，规模宏大，养船十六只，岁费百二十万，诚非一省所能独任。惟购求坚木，来自外洋，动逾岁月，加以杂料办集之繁，众匠兴作之苦，以十六船计之，似非三四年间所能毕事。此数年中，如果外患叠生，自以多船为妙。若其海岛平靖，一波不兴，或亦可以少造数号，相机增减。此间购买机器，在闽之前开局造船，在闽之后，拟试办二三号，即以本省之资养之，为本省捕盗护运之用，初无耀兵瀛海之意。约旨卑思，自愧规划之隘。闽厂蓄谋深远，用费甚巨。除苏省自行制造外，其余各省或可分拨闽船，共筹养船之资。

总统重在得人，雪琴病势日深，业于六月十八日奏请开缺。甘肃还山以后，尚无书牍往还。闻有寄谕询其病状，亦未知湖南如何复奏，尊处拟奏请派作总统未卜，果能出任艰巨否？

此间春霖淫溢，二麦歉收。夏间苦潦，近始转为晴霁，秋成似有可望。附告一慰。

复彭宫保 同治七年八月二十八日

接二十二、二十四两日惠书，并准大咨抄件，具悉一切。

寄谕系七月二十二所发，丁中丞密件系八月初十所奏，两不相涉。朝廷以为阁下开缺即行，故有后命。不知阁下绸缪水师运以全神，并无急于还乡之意。视朝廷之慎重江防，洵属明良一德。此间得台端料理数月，开岁后事事当已妥协，旌从似可放心南还。已如尊指嘱子密代作片稿，抄达冰案。大约初一二日，折弁可启程矣。

顷接厚庵来函，甚述病状，而未尝自言其苦况。殷定文前有一案，求鄙人挈之北去，业经批驳。其与吴镇不协，并未著有实迹。黄军门深不以为然，与昔告尊处之言自相矛盾，甫经奏补之缺，未便遽行更改。

复朱修伯枢密 同治八年四月十四日

在京月余，鬯聆名论，兼承料理各琐事，感纫无极。

直隶例行文牍多于江南，而重大之件较少。刑案积压已久，亟须设法清理。前撰《清讼事宜》，本不欲上渎天听，因奏留臬司宜详陈备细，遂以进呈，得毋以琐渎取讥否？昨所举劾数员，徐察物议，尚不谓谬。惟天气亢旱，二麦灾歉，若旬日内再无雨泽，则民不堪命，百为并废。

练兵一事，本拟到任两月即行规画，现因旱象已成，恐须办理荒政，不得不暂置缓图。六军之弊，在挑练兵丁加有练饷二两四钱。其同在本营者，如甲、丙得挑而饷多，乙、丁不得挑而饷少，一予一夺，相去悬殊，而差、操则并无劳逸难易之分，各兵皆莫得其解。其不同在本营者，如良乡、涿州之兵挑入练军，调至保定，其练饷二两四钱在保定支领，其底饷一两五钱仍在良、涿本营支领。各省兵丁常态皆以小贸营生，或手艺营生，今以良、涿之兵丁充保定之练军，其本身仍在良、涿小贸手艺如故也。另雇保定之人冒名入于练军，应点、应操少分练军所加之饷，给予临时冒点之人。一遇有事调征他省，冒点者又不肯往，则又转雇乞丐、穷民代之远征。兵止一名，人已三变，尚安望其得用？鄙意此后挑选某营兵丁一名，即裁去本营额饷一名，练军多一兵，绿营即少一兵。无论底饷、练饷均归一处支放，归一处训练，庶可杜平日之雇替，而奉调远征时，仍不能禁其临时之雇替也。左右思维，竟无妙策。至于将才，尤为难得。往年察看老湘营尚有一二将才，二月间檄闻寿卿何员最优，调之入直，适遇绥德之变，未据禀复。

变通楚勇之议，自金陵克复，国藩即屡疏，言湘军浸成暮气，不可复用。故他营全撤，独留寿卿一军。去年平捻之后，又批答寿卿来牍，屡令暂勿西征，带回长沙，遣散旧勇，另行招募，如戚南塘澄定浑水再汲新水之说，庶几壁垒一新。该军未奉此文，遽行西渡，今果致有此失！尚幸应时立定，未挫军威，此军在秦究系得力之师，势难骤议撤换。若新募秦陇之人，未谙营制，未临战阵，虽有名将统之，亦难遽期得力。秦中自收降董福祥股匪，克复董志原老巢，军事大有起色，似可毋庸改弦更张也。

圣学日益精进，不胜大幸。大婚典礼停罢浮费，力崇节俭，洵救时之要务。艮相一疏，论及内府耗费之多，亦属切要之言。其管部一节，竟未施行。鄙人不过以此为分所应言。其见信与否，原亦不过问耳。醇邸慎所许可，乃独垂青于鄙人，感惭无已。敝处函牍稀少，未便于醇邸忽改常度。公事交涉，则必竭力关注，如有所急于其私靳者，而后足成天下之大公。

前接方略馆来文，因档案多有糜烂，查收敝处奏稿，核对前疑，庚申以前奏档罕有存者，接此文知并未遗失。敝处稿本转有偶失者，同治元年二月十六日奉旨询袁帅为人何如，兼询胜帅。五月初二日复奏，当时因系慎密，原稿并未录存，后遂遗失不见。阁下暇时能检抄见寄否？又自咸丰四年三月以前拙疏多因战败失去，三年十一月有创办水师分条复奏一件，疏多愤激语，本不足观。奉文宗朱谕褒嘉，有“尔之忠诚，可格天日，非独朕知”之语，闻命感激，至于泣下。亦欲存其原奏，用志恩遇。此事年较久远，不识尚可查录否？琐琐奉商，尚祈秘之。

复黄昌岐军门 同治八年四月十五日

接到来函，并准大咨。藉悉台从以是月十三日出巡上游江面，不识何时可抵岳州？波涛远涉，勤劳可知。

鄙人北来，他无歉念，独水师一事惓惓不忘。诚念养兵古无善法。八旗精兵，国家用以定鼎，当时劲悍无敌，近来积习乃坏，不可支视。此则长江水师，后来流弊又安知其终极？然非认真防范，则又不待他年而始坏。即目前之弊，已自不可胜言。是吾辈创办此军，适足贻天下之口实。今接阁下咨抄刊发各章，纲领简明，条理缜密。营规一条，竟将临别所定提镇半月住船，副、参、游二十日住船，都、守以下日日住船之约，切实声明，与营、哨兢兢共守。其员弁不许穿蟒，兵丁不许靴帽，亦能痛除陋习。其余叮咛告诫，均属恪守定章，寓严厉于委蛇之中。《棹歌》二十七章，朴实恺切，亦绝似仆前所作《爱民》、《得胜》诸歌。阁下既申明约束，切实讲求如此，鄙人不复以南顾为忧，曷胜佩慰！

营规既守定不移，由此渐讲舟楫之利。训练之勤，长江一军其将屹然为天下劲旅乎？仆与阁下及诸君子相处十余年，谆谆以“勤”、“廉”二字相劝。仆虽衰老，亦尚守此二字，兢兢不懈。阁下亦素能体此二字，拳拳忽失。向来微嫌阁下用度太奢，驭下太宽，今与仆相隔过远，望于此二者留心检点。吾辈久居高位，一有不慎，名声即损，惟当小心谨畏。时时若有愆尤在身，则自然无过矣。

直隶近苦亢早，麦收歉薄。旬日无雨，秋禾又将失望。此间吏治极坏，鄙人履任以来，颇思扫除更张，与民休息。适值歉岁，百无一施，岂郊甸遗黎劫运固未已耶？抑疆吏不职，殃及无辜之氓耶？

敝眷自三月十三日由金陵启行，至济宁舍舟登陆。行及东平，二小儿去年所得次子竟已殇去。近日风炎日烈，每日行止半踮，计月杪乃能到此耳。知注附及。近作《直隶清讼事宜》，寄去一本，聊备省览。

复崇地山侍郎 同治八年四月十六日

前此驺从枉过保阳，鬯聆麈谭，芬若兰茝。执别以来，瞬周月琯，愿言之怀，良不可任。接奉惠函，叨承绮注。并读酌留津防兵勇一疏，敷陈朗畅，实事求是，良以为珮。比谂荩望日隆，庞祺川至，南琛西赆，集万国之梯航；凤诰龙章，拜九重之纶綍。引詹矞采，企颂无涯。

国藩于初一日由省起程，前赴固安，阅视永定河工。因贱体偶有不适，未待合龙，先行回省，已于初八日抵署。大工亦于初七日合龙，适值桑干之际，系合旱龙。新堤未与水斗，犹之新兵未与贼斗，究不知其可恃与否。是以昨仅附片一报，其合龙正折及工员开复处分，拟俟经过大汛，再行具奏。永定河若专修堤，虽极高且坚，堤高而河与俱高，终无裨益。鄙意宜从挑挖河身用工。若能挖深至一丈八尺，宽至十五、六丈，每年挖二十里，不过十年，全河可挖一周。周而复始，再挖二遍、三遍，年年于二、三、四月挖之，计昔年每岁十万金，颇足敷用。阁下于治水秉承家学，又曾任永定观察，讲求有素，足否可行，尚求便中缕晰惠示。

天时亢旱，二麦已无可挽救。若再旬日不雨，秋稼不能入土。兵燹之余，民困未苏，继以荒歉，举凡清讼、练军，百为俱废，焦灼何极！枭匪乘间窃发，亦系意中之事。弟与尊处派兵随时互相知照，庶易扑灭耳。

复李中堂 同治八年五月十五日

京畿营兵冗弱，沿海各省乏任重致远之人，名论自是精确。枢府意旨盖以船坚炮利不逮洋人，不得不专恃和议。又兼毫无准备，万一和局决裂，天下必归咎执政诸公；故议留直隶练军，欲用以间执清议，并非果有备豫，不虞深谋远虑也。直督义应练兵，责无可贷。惟绿营废坏已极，六军章程过密，文法太繁。印渠当日牵于众议，为此应酬世故之文。今欲厘革积弊，一新壁垒，殊乏良策。现因久旱不雨，二麦歉收，秋禾未种，恐须办理荒政，不得不暂置练兵为缓图。目下所恃，惟铭字一军。赵道镜川带八营来保定，似亦中等之材。刘子务久驻张秋，又分三营移驻临清，聊资镇摄。惟闻子务因省三不出，自以肩荷太重，焦灼惕惧。省三曾言丁寿昌系一好手，但子务业已代统铭军，丁到难于位置云云。今子务不特代统，已接统矣。应否调丁寿昌北来分统几营，稍轻子务之负担，而令镜川专管营务，不必带队；抑或即用目下局势，子务总统而镜川分管，无须更张之处。二者孰为妥善，请便中迅速示复。如须调丁北来，并请尊处先行告丁也。

津防由崇帅兼制。春间崇公奏裁二千余人，曾来省面商去留。仆因裁撤另换亦未必遽能得力，敝处又无统将可当一路者，因嘱其不可多裁，而不欲徒为已甚之举，仍以津防全局相属。渠意亦深愿如此，因是无复龃龉。现令陈济清带天津所留之兵，与铭军分汛巡防境内伏莽，当可无虞。

至备豫外洋，则不惟畿甸孱军骤难及此，即他省兵力数倍于直隶者，亦断不足以敌洋人。鄙意北方数省因循已久，无良将劲卒足备任用，饷项又难筹措，设备之说，诚为毫无把握。东南新造之区，事事别开生面，百战将士尚不乏有用之才，饷项足以济之，制器造船各事皆已办有端绪，自强之策，应以东南为主。阁下虽不处海滨，尚可就近董率。购办器械，选择人才，本皆前所手创，仍宜引为己任，不必以越俎为嫌。鄙人则年老气衰，自问不堪为世用矣。

舫仙前被严谴，郑帅屡奏欲用防河开复，虽蒙俞允，犹有后命。渠意颇惮于西行，近有一函来商进止。琴轩前亦有函见商。仆皆告以少挈数营西征，不识尊处为琴轩代筹，更有良策否？申夫事已奏结，想可挂帆西上矣。

贱眷以四月二十日抵保定，途间殇去一孙。内人目疾亦未就愈，惟贱躯粗适，足慰远念。

复陈右铭太守 同治八年五月二十七日

四月二十七日接到惠书，并附寄大文一册。知台从去岁北行，以途中染疾，就医历下，至正月之杪，乃达京师。是时鄙人适已出都，未及相见为怅。

阁下志节嶙峋，器识宏达，又能虚怀取善，兼揽众长。来书所称，自吴侍郎以下，若涂君、张君、方君，皆时贤之卓然能自立者。惟鄙人器能窳薄，谬承崇奖，非所敢承。前以久点高位，颇思避位让贤，葆全晚节。赴阙以后，欲布斯怀而未得其方，亦遂不复陈请。来书又盛引古义，力言不可遽萌退志，今已承乏此间，进止殊不自由，第恐精力日颓，无补艰危，只速谤耳。

大著粗读一过，骏快激昂，有陈同甫、叶水心诸人之风。仆昔备官朝列，亦尝好观古人之文章，窃以自唐以后，善学韩公者莫如王介甫氏，而近世知言君子惟桐城方氏、姚氏所得尤多。因就数家之作而考其风旨，私立禁约，以为有必不可犯者，而后其法严而道始尊。大抵剽窃前言，句摹字拟，是为戒律之首。称人之善依于庸德，不宜褒扬溢量，动称奇行异征，邻于小说诞妄者之所为。贬人之恶，又加慎焉。一篇之内，端绪不宜繁多，譬如万山旁薄，必有主峰。龙衮九章，但挈一领。否则首尾衡决，陈义芜杂，兹足戒也。识度曾不异人，或乃竞为僻字涩句，以骇庸众，斫自然之元气，斯又才士之所同蔽。戒律之所必严，明兹数者，持守勿失，然后下笔。造次皆有法度，乃可专精，以理吾之气。深求韩公所谓与相如、子云同工者，熟读而强探，长吟而反复，使其气若翔翥于虚无之表，其辞跌宕俊迈，而不可以方物。盖论其本，则循戒律之说，词愈简而道愈进；论其末，则抗吾气以与古人之气相翕。有欲求太简而不得者，兼营乎本末，斟酌乎繁简，此自昔志士之所为，毕生矻矻，而吾辈所当勉焉者也。国藩粗适途径，所求绝少。在军日久，旧业益荒，忽忽衰老，百无一成。既承切问，略举所见，以资参证。

别示种烟之弊及李编修书。膏腴地亩，舍五稼而种罂粟，不惟民病艰食，亦人心风俗之忧。直隶土壤硗薄。闻种此者尚少。若果渐染此习，自应通饬严禁。值非年丰民乐，生聚教训，亦未易以文告争耳。

复吴竹如侍郎 同治八年六月十二日

金陵重聚，遂已二年。依依之怀，老而弥笃。量移畿辅，忽复远离。卅载石交，暮年执别。濒行承出饯江上，临歧怅惘，不可为怀。别后巾车入觐，尘事倥偬，履任以来，诸务草创。又闻台从适还霍山，未及通书，深用悚仄。昨接涂朗轩、洪琴西两君来函，知近日已由霍山东还金陵，诸公投辖相留不听，遽还山左。又闻稚璜中丞甚思筑宫拥篲，矜式国人。琴西书言阁下精神清健如常，惟左手右足以在霍山时行动过劳，举止维艰。幸尚自知痛痒，连服辛温之剂，已有转机。近日已渐次复常否？至为驰系。

艮相老成宿望，近年势颇孤立。国藩欲稍解水火之痕，商诸枢府诸公，为之谋一部务。当时似已许诺，出都以后佳音邈然，微闻系为忌者所尼。在艮翁固不以是为轻重，然贞介之操无往而不龃龉，亦足以阻人为善之机耳。

直隶荒残之余百废待举，国藩精力衰退，剧任本非所堪。适值久旱成灾，麦收歉薄，意兴为之索然。近日始得透雨，秋禾尚可播种。但顺、广各属仍未一律沾足，而蝗蝻亦未驱除净尽，犹不无后虑耳。

练兵一事，上意深相责望，筹思三月，未即举行。一则营兵积习太深，一则直隶入款太少，终觉无甚把握，不得不长虑却顾。贫乏之省有所兴举，恒苦不能善其后，正坐此耳。

唐镜文之世兄过此，携确慎公暮年所编辑《朱子学案》见示。据称确慎公病革时犹修订不倦，嘱送敝处一阅。其大纲有九：曰为学总案，曰格致案，曰诚正案，曰修斋案，曰治平案，曰时事案，曰传述案，曰论撰案，曰兴观群怨案。其子目数十，今抄一本奉寄左右。其每目之中抄朱子文若干首，将大全集全数抄毕，惟语录与或问未抄。其间有不满人意者，既已分门别目，为紫阳另开生面，即不能无所取舍于其间。乃如论撰案中尽抄墓碑、行状、祭文等篇，兴观群怨案中尽抄诗词，篇第皆仍其旧，则于为学之津途并非另有阐发高深之处，不过寻常抄写全书之例，恐未足以餍笃古好道者之心。未敢遽行刊刻，特以商之左右。吾兄服膺朱子，沉潜寝馈三四十年，不知于朱文之精粹者亦尝分门别类摘抄成帙否？并乞垂示，无任瞻企。

复李眉生廉访 同治八年七月初二日

邗江握别，怅惘不可为怀。接到手书，如获瞻对。黎莼斋、赵吉甫到此，皆言阁下杜门谢客，惟以文史自娱，手抄《范书》，夜分不倦。来书文采深美，而楷法愈益劲整，真乃有功翰墨者。去年曹、阮、陶、鲍、谢、李、杜、苏、黄诸集取次丹黄，今年又致力子、史、《庄子》业已毕功，日来《后汉》想亦卒业。阁下盛年投绂，所业益勤，天或者故以微疾昌其所学，追扳古人，啬于宦途而丰于此耶？

至于炎凉世态，自古为然。虽豪杰之士能遗外世故独立千载，而不能禁止当世之揶揄。杜老所作《赤霄行》、《莫相疑行》，盖亦为儿曹所困辱，无可如何，聊为长歌以自壮耳。申夫傲岸不羁，卒乃以此被谤，米捐固其借端。然办捐而必曰着重上户，使大绅巨室与中人小家平等捐输，此其势固有所不能。王介甫使品官形势之家均出免役钱文，众论愈哗。巨室之不可得罪也久矣！仆从任用非人，此等乃所谓世法者。一犯不韪，万口同讥，谁能违之？闻其多方弥缝，使萱闱不知获咎之事，而出署之后，囊橐萧然，归途费用亦且不给，此足令人起敬，而谤议当少减乎？刘树堂在候补各员中独觉书叶盎然。三月中委办海运，顷间回省呈出手记，各务事理亦尚通达，将来或可陶成令器。

此间士风稍陋，鄙人欲广加延访，略分三科，令州县举报送省。其佳者以时接见，殷勤奖诱，庶冀渐挽薄俗，一宏雅道。北人困于差徭，亦欲稍予平减。若大加整顿，即恐州县无以自给，刻核太至，必有不肖之心应之。缘民困固深，而官贫亦迥异寻常，若爱其赤子，而饿其乳母，则是两毙之道。地方瘠苦过甚，即宽大之令亦不能遽下也。

贱体粗适，惟兴趣锐减，不似去年远甚。前以辖境旱灾，次孙殇亡，心绪作恶；近因精力日颓。平生颇耽书史，老来百无一成，抚己内惭，惘惘不乐。

雨亭开府山右，差强人意。顷于二十七日出都，过此快聚两日。渠亦兴会索然，岂真所谓沆瀣一气者耶？

复马榖山制军 同治八年六月十四日

新成操江船行驶便利，而工料坚致过于恬吉轮船。机局造船似已愈讲愈精，深用为慰。其保案既经顶奏，当可照准。

江南出款过多，颇形支绌。续增陕饷三万，无款可拨。又加拨京饷二十万，专指盐厘。因请李相将淮军应分盐厘每月让出两万，日来已得复函否？

方子箴与程敬之意见不合，敬之亟求交卸，阁下因委薛世香接办栈务。薛有综练之才，必能胜任愉快。惟栈委究宜用知府以下人员，于运司宜用申文，不宜印委对峙。文移平行，方为可久之道。世香久保道员，亦未便久留斯局也。鄂、西、皖各局滞销，想皆私盐充斥之故。实力整顿鄂局，难敌川盐，皖、西当有起色。

此间练军之议，因绿营积习太深，而本省饷项奇绌，殊无把握。尊处月协之款，粘东补西，略无赢余，不能凑拨练军之饷。前疏请部中月拨二万两，奉旨交原议各衙门复奏，尚不识如何定议。即令准拨的饷，而绿营惰窳积习胶固不解，亦未敢言遽有起色。

沿海水师，尊处饬议十二条所筹画分汛地扼防巡缉，及厘定陆路、内河各汛地，及额缺、薪俸、修署、造船各节，均极周妥。事在创始，不厌求详。弟之所重者，既名水师，将士即宜舟居，船炮即宜常修。此外或因或革，弟初无成见也。

长江事宜，昌歧拟定变通三条，添设两条，事俱可行。惟调汛章程即在一营就近互调，恐难免登岸造房诸弊，业经咨达冰案，不识能另筹良策否？

雨亭入觐，遂拜晋抚之命。雨生过此时即有此说，谣传固非无因。宁藩、苏臬、沪道纷纷调动，局势为之一变。作梅、勉林已于五月二十九日到此。调甫已补实缺，北行有定期否？

顷见李少帅奏牍，湖北书局拟与苏、浙、金陵各书局合刻《二十四史》，诚属善举。惟金陵一局并未筹定有着之公款，亦未派定提调之专员，是以局务尚形散漫，应请阁下筹一闲款，源源拨济。其薪水用款与苏、浙两局互相核对，以期不甚悬殊。至经理此事内行而耐烦者，目下似以洪琴西为最。此后视为一件官事，责成提调，则书可速成而款不虚糜。去年所刻马、班、范、陈四史，因提调无人，至今尚未定刷印确期。本年正月宝佩蘅索赠此书，弟许以不久寄赠。枢廷诸公同声索取，亦皆允许。恭邸笑曰；“但须寄函榖帅，更无不了之愿。”将来敬求阁下留意装钉五部，由洋船寄京。敝处另须数部，前已函告子密矣。

复傅梅村军门 同治八年八月十一日

绿营废弛已极，兵丁常态，口分不足自给，每兼以小贸、手艺营生，名充行伍，实乃市佣，此各有所同。而直隶自挑练六军以来，别有加饷，底营兵丁无加饷者愈益自弃。加以司库支绌，数年以来欠发兵饷甚巨，各营将士得以藉口，规制隳坏，不可救药。鄙人到任以后，久仰阁下老于戎行，办事认真，所有古北口练军千人，请细加察看，究竟精强可恃否？昔年刘印帅所定练军章程、操演阵法于尊意尚觉相安否？其二十五人为队之制，鄙意不以为然，不如仍守十人一队之旧章，庶兵丁人人习惯，易知易从。此外尚有应行更改者否？至未挑入练之兵，闻器械多不齐全，衣服亦颇蓝缕，老弱应汰者未能随时简汰，请阁下详细查点，一一见示。如器械残缺，必须酌筹公费，陆续添补。衣服亦宜稍整，以壮观瞻。能从贵标首先整顿，而后责成各镇一律整理。伸从前废弛积习，稍可挽回万一。如有不顺手之处，尚希随时函示，不胜企望。

复吴竹如侍郎 同治八年九月二十五日

八月初四接到惠书，敬悉尊恙近已渐次康复，致慰远念。惟辛温之剂与寒苦之品杂投并进，恐于高年不甚相宜。阁下精于医学，当自斟酌尽善。来书千数百言，字斟句酌，首尾不懈，具征内养深醇，神明强固。德充之符，固非寻常所能几及，敬服无量。

台从定留金陵，令长孙亦南来省觐。稚璜中丞盛礼相招，已婉言致谢。尊议谓处今之世不欲于举业而外另标名目，坐拥皋比，卓见可佩。鄙意书院山长必以时文、诗，赋为主，至于一省之中必有经师、人师名实相副者一二人，处以宾友之礼，使后进观感兴起，似亦疆吏培养人才之职。直隶近日风气朴陋，又苦无人提倡。书院山长李铁梅近因士子时有违言，欲离此别赴天津。求一学有经法足餍人望者接居此席，竟亦未易物色。国藩近令各州县遴选才德之士，举报送省，于书院外另辟一区以相接待，意欲稍鬯宏奖之风。现在各属士子已先后踵至，其间不乏可造之才。欲得笃古好道者诱进于大雅之林，延访尤难。阁下意中有堪膺此选者否？

来书谓圣贤所造，惟亲历其境乃能自言。朱子微言大义散见于《四书集注》及《大全》，集学者融会贯通而精别其未定之论，实有津途之可寻。外此则王白田著《朱子年谱》，详考岁月，备纪事迹，后人无能再有阐发。镜文所辑《朱子学案》，惟当子孙世守，不必出以问世，所论皆极精审，谨即奉以从事。阁下平日抄录朱子，惟《大学》、《中庸》、《序仁说》、《读唐志》、《读大纪》、《王氏续经说》、《学校贡举议》诸篇皆朱文之极精者。国藩尝谓朱子之学固以阐明义理、躬行实践为宗，而其才力雄伟，无所不学，训诂、辞章、百家众技无不究心，后人专精一业者皆难窥其堂奥。如马端临录于《文献通考》中者，则经济之学无不洞晰；秦味经录于《五礼通考》中者，则典礼之学无不精研。而其文于浩瀚详尽之中，铸语亦几经洗练，即以文论固亦卓然大宗。阁下虽不专力于为文，而造意遣辞矜慎不苟，具有儒先家法，令人钦企。

弟昔有志学文，际会多事，扰攘兵间，未遑致力。忽忽衰老，百无一成。年来精力日颓，久点高位，时以陨越为惧。屡欲避位让贤，还山养拙，而事机不遂。兹复承乏三辅，到任以后，岁饥河决，毫无称心之举。疆吏失职，殃及苍黎。外既无补于时艰，内复深惭于夙志，抚躬循习，赧悚莫名。幸贱躯粗适，足慰远注。内人病目，医药罔验，已成锢废。近复诸病丛生，势甚沉笃。知念附及。

复丁稚璜中丞 同治八年十一月十六日

接读手书，于团练一事剖析利弊，至为明晰，荩筹周至，敬佩良深。奸民借奉文团练为敛钱之举，武断乡曲，挟制官长，寻至相为敌仇，酿成祸乱，其余抗粮械斗等事，所在骚然，弟亦每用为诫。此须欲于直、东分界之区就现有之团酌加修理，以清盗源者，并非出自鄙意。曾守镜湖与敝幕贺君相善，渠谓直东之处向为盗贼出没之地，彼拿此窜，两省州县互相推诿，虽严饬各属购觅眼线，而越境搜捕究难得力。加以直界旱灾，二麦多未播种，来岁青黄不接，难保此辈不乘机煽变，致启乱萌，故欲酌办团练为弭盗之一法。由贺君转达敞处，求得一札以从事，鄙人未之允许。求得一书通意于左右，亦未允许。又请至济南一行，以桑梓而素荷青盼，又偕哲嗣同往，鄙人未之禁阻，亦未将办团一事嘱其致辞于铃下也。今读来示，谓官吏不能皆贤，约束不能尽善，初而敛钱，继而无穷之弊势将难遏，诚不可不预为之防应，即可作罢论。

尊意谓保甲之法实为弭盗良策，弟意办团练与保甲名虽不同，实则一事。近人强为区别，谓操练技艺，出队防剿者即名团练，不操技艺，专清内奸者即名保甲。不知王荆公初立保甲之时，本曰民兵本尚操练，与近世所谓办团者初无二致。县令苟得其人，办理果得实效，足以惩治小窃、窝户；如不得人，不特毫无裨益，弊端亦殊不少。弟常谓保甲当摄官而使之，不可用通饬之札札行全省也。

来示欲为地方择人，广树贤俊，为斯民除奸而养善，斯实吾辈职分当为之事。州县不能皆善，善者又多不能了事。直隶地方瘠苦，人才尤为难得。坐是吏治颓弛，全无起色，殊为歉悚。

八月间尊疏奏裁战守兵马各二千余，业经照准，请将原疏及部文抄咨见示。敝处前奏练军事宜，欲稍参勇营之意，以练绿营之兵，部议颇加驳斥。嗣后复奏办法，暂于保定、正定、古北口三处各挑练千人先行试办，俟数月之后推行无弊再行酌定章程，部议照准。兹将前后奏件咨达冰案。绿营积习太深，欲求练成可战之兵，全无把握。如何！如何！

复钱调甫观察 同治八年十一月二十八日

本月二十日接十七日手书，具悉台从以十八日酌带天雄军百人察看堤埝各工，便道巡视顺、广各属，细勘灾歉情形。往返千数百里，严冬苦寒，勤勚可念。日来大旆当抵何处？驰系无已。

来示平粜之法，须先查清户口，就各村保举公正殷实董事，或出米减粜，或捐资买米，先期给票，每晨验票。给粜须各乡广为设局，在局之人须得乡曲谨愿之辈。阁下在南屡经办过，言之极为周详。北人向少盖藏，民间不知赈粜之法，一经官吏，难免弊端。尊意拟就城厢附近试行一二处，如果得法，再行推广。鄙意此法颇多窒碍，尽可不必举行。盖领票粜谷者尚系有钱买谷之户，此等户口，但令米商通行，粮车麇至，尚不至于饿殍。官为平粜不能过折成本，则所减亦属有限，不如买自商人之为便。而极贫下户手无一钱，焉能沾平粜之利？

粥厂之法本为救荒下策，国藩曾在安庆办过。所全活者不过数十里之人，而拥挤喧乱，强者争夺，弱者伤亡，实属利少害多。阁下拟就灾重之区以按口给钱、兴工代赈二法相辅而行，自系正办。而借复查保甲为名，重编烟户门牌，分别老幼、病废、妇女等项尤为至要关键。兴修河工本属一举两得，惟虑距工较近者情未急而已来，距工过远者情虽急而不能遍及；三府十余属中，未必处处有河可挑。若本不必修浚之处而强为兴工，则目下无益于荒政，日后无益于河务，徒为多方迁就。且办工全赖监修得人，逐段皆有委员经管，期于深浚坚筑。若借以赈饥，则疲癃者曲加保全，尤须有贤员斟酌处理，安得许多干员？鄙意工赈之说举行一二处则可，多则断断不可，仍以按口给钱、招商储米为正义。总须于年内将户口查清，二月初间开办。则何县宜赈，何县可缓，则请于封印前见示。开东长收成均稔，长垣豆米尚有余积，阁下已饬该县办劝民积粮之法。豫省丰收，粮食车辆自西南来者日不下一二百辆，商贾畅行。使入春以后，尚可源源接济，便为大幸。冬令久无雨雪，保定于二十六得雪二寸，大名已见雪否？殊殷盼祷。

另示开列四员，张保泰甚有循声，敝处亦有所闻。经阁下察看，果系贤员，甚慰。吴朝彦春间接见数次，知其诚笃，必可为循吏。惟闻缺分过苦，殊形棘手。阁下不时手书慰勉，极得奖诱属僚之法。内邱东明二员人地不宜，亦曾闻其崖略。容即商之方伯，斟酌办理。

致宝佩蘅大农 同治八年十二月初五日

前在都中鬯聆至教，重续古欢，二十年阔悰，为之顿解。尚憾匆匆执别，未罄夙怀。莅任以后，尘冗羁牵，未获时通书问，良以为歉。比维密勿宣勤，兴居集祜，跂颂无极。

弟承乏畿甸，忽近周期，智能浅薄，毫无治状。重以岁事未顺，麦收、秋收均甚歉薄；秋雨太少，二麦至今种不入土。属当库款支绌，未敢援六年之例请帑赈荒。诚恐来春青黄不接之际，嗷鸿遍野，无术抚绥，转致潜滋他变。昨十一月二十六日始得雪二寸，而大、顺、广等属未得均沾雪泽。该三府亢旱既久，民困尤深。陈仲鸾同年曾有疏陈荒瘠之状，细询往来官民，大致略同。此皆疆吏不职，殃及苍黎。明春青黄不接之际，若非酌筹抚恤，必难安全。

练军一事，现虽于保定、正定、古北口三处挑练千人先行试办，而营兵怠惰已惯，令其点名演操，终日不出营门，以为拘苦，时思逃归。不知将来能终就范围否？

永定河工今年费钱不少，而岁久失修，堤身处处卑薄，河漕处处浅窄，不必十分盛涨，已觉时处泛溢。滹沱又积决旁趋，积水于下游文安、雄县等属。今秋两县互争，几酿械斗巨案。不挽归故道，水害不除；欲挽归故道，则工程浩大，难筹巨款。春间陛辞疏陈三事，迄今一无成效。愧赧何极！

前在枢廷，阁下谈次偶索敝处所刻“四史”，旋经函商榖山制军。顷前、后《汉书》始刊校告成，由江南运到，谨奉上一部。余四部即请尊处代呈恭邸、博翁、经翁、兰翁四处。其《史记》、《三国志》，俟刻成后续行奉寄。琐事费神，至为歉悚。

复陈虎臣 同治九年二月十二日

阁下闲居杜门，应酬稀简，时从竹如先生考道问业，想见切磋之乐。竹翁恪守程朱，因阁下好静而预防其流弊，持论自为精当。尊意以生平得力于“静”之一字，以为非此无以为穷理之本，不可惩阳明之偏而因噎废食，亦系甘苦有得之言。自濂溪揭“主静”之旨，程朱亦常以“静”字垂教，苟其遗弃伦物而于静中别求端倪者，或不免误入歧途。若习静以涵养此心，则即《大学》所云“定静安虑”者，又何歧趋之有？朱子注《中庸》首章有云：“自戒惧而约之，以至于至静之中，无少偏倚，而其守不失。”此数语者，谓之定静也，谓之居敬也亦可。盖不善言“静”，恐入生熙之门，善言“静”，犹是存养之道。言岂一端，夫各有所当也。

圣贤之言德行者，名类甚多。苟以一两字切己反求，皆有终身可行之益，但末流之弊，不可不防。故虞庭教胄及皋陶九德，皆各有相反之字以矫其偏而成其善。阁下自守所长，而兼采竹翁之言，时加惕励，则释回增美，而所诣愈难限量矣。

国藩量移畿甸，已及周期。地瘠民贫，无可设施。重以自夏徂冬，终年亢旱，千里嗷嗷，拯救无术。署内医药相寻，殊少佳趣。幸二小儿于元旦举一子，少助欢悰。年甫六十，精力已极衰惫，两目近益蒙翳，虽于老花之上又复加光，而看字仍如隔雾。衰年无意学殖，而披阅文牍，均未究心。久处剧任，殊以不能举职为愧。

复朱修伯枢卿 同治九年二月十四日

陇事自刘寿卿逼围金积堡，回逆已可计日成禽。突于去腊分股窜陷定边，袭破安定，阻绝老湘营粮道，前敌孤悬可忧。犹冀寿卿之力可以分兵东回驱除后路之贼，不意上元猛攻，猝中子伤，遽陨长城，非惟西事之不幸，实亦大局之隐忧。闻宁夏一带极力搜罗，不过可办半月之粮。此该军正月之禀云然，今又已弥月，想粮源将绝，军心难固，深为焦虑。闻陕勇三十三营调赴甘省者二十二营，南北两路之贼无兵剿办，纵有米粮亦不能运赴西路。但求保全该军，或因粮绝而早退一步，犹胜于饥溃耳。

李相南征黔苗，亦以运粮为第一难事。淮军旧部仅铭字一军最多且整，敝处留为拱卫京畿之用，则李相入黔劲卒太少。顷与渠往返函商，拟令刘盛藻带张秋步队十七营从征黔南，而令丁寿昌带分留驻保之马步八营，再于张秋拨留马队三营保卫畿辅。正将檄调启行间，而西事岌岌，论者谓不特铭军不宜南行，即李相且当西征。并有怂恿敝处入告者，以为并力先图陕甘，俟回氛戡定，再议滇、黔。鄙意左帅调度并无乖失，断无轻于易置之理。若两帅并办一路，亦恐易生龃龉。弟职在疆吏，未敢轻干大政。昔年两次丁艰，皆奏称军事平定，仍当回籍补行终制，斯言竟未能践。又剿捻无功，因病离营，乃复赧然回任，此皆寸心抱疚，穷年耿耿者。其不肯妄谈军事以此，其不愿久居显秩亦以此。惟目下令铭军暂缓赴鄂，再听关陇消息。不知京中亦有议及李相暂缓赴黔者否。

铭军将来南去，拟令保定、正定两处添练马队，深虑应募之卒或有马贼营棍往致。都中物议沸腾，而军事仍无实济，预以为虑。

南三府去岁旱灾尤重，库款支绌，不能普赈，请拨制钱十万串，抽赈七县极贫下户，俾资全活。新正初六日已委派妥员，并请陈荔秋率同前往办理。款目既少，惠难遍施。顷接来信，于十万串之外尚须添银二万，已在江南协款拨用，不复再请部饷。此后若再无雨泽，则处处皆须赈救，又不知当如何筹措矣。

修滹沱河一疏，不知部中如何定议。该河泛滥北趋，下流无可宣泄，文、雄两县形同釜底，争欲以邻为壑，几以械斗致变。加以盐运梗阻，商人改由陆运，岁费不赀。故欲定议兴修以塞文、雄百姓之望，兼谋芦商舟运之利。然以该河迁徙无常，议者纷纷言其不可致力，事势全无把握，不欲毅然独断。故疏内详陈众说，请交部议，亦须天年顺成，乃可兴办耳。

莲池山长已请王仲山同年，此君品行甚高，为此间士子所佩服。虽非满意之选，而乡望素孚，当免讥议。

鄙人老态日增，眼蒙特甚，实觉不能称职。内人病亦未愈。金陵汉碑尚有存者，兹寄呈一份。《校官碑》未曾拓得，无以应命。

致李中堂 同治九年三月初六日

二月十一日手肃一函，商留铭军暂候西事消息，计已达览。

今台端果奉西征之命，允符众望，中外腾欢。惟局势既变，即一切调度均须改弦。前闻郭子美、周薪如等军改马为步，今又须改步为马矣。敝处拟即调张秋铭军由彰怀入关，为阁下之先锋。惟恐该军入秦购粮运饷诸事均宜妥筹，势亦不宜孤军早进，应俟尊处指麾粗定，再行檄令拔营。昨见阁下致振轩一函，拟张秋、保定之营全调入陕。前议留十一营者，原因此间不可元兵而于征黔亦无大损，故有此议。今既移军西指，则马队自不宜全留。即步队有不愿留者，亦不欲强留以拂将士之心而孤前敌之势。已与振轩、作梅、乐山诸君往复筹商。张秋王将保胜之马队三营须令其西征，俾可马步相辅，仍拨保定、铭中两营交刘子征率以入关。此间仅留马步各三营，兵力实嫌单薄，仍须添募淮勇马步二三营，归乐山统带，庶可稍资弹压。

阁下在陕，直隶自无西路之忧。所以必须分留数营者，诚以此间马贼枭匪时有啸聚。又遇去年奇旱，近虽得有微雨，而麦秋已属无望，日惧土匪乘间煽诱饥民，致生变乱。鄙人迫忧殊甚，近日右目已至无光，仅有左目堪用。衰老如此，何能久点斯位？惟冀地方无事，暂可偷安。去年实恃铭军驻此逆折乱萌，今遽撤此重卫，上下人心茫然失措。所拟步队仅留三营，在该军中毫无所损，惟马队分留三营，征兵稍嫌单弱。陈凤楼又系省三良将，难于割爱。然此间地势旷衍，非有马队断难制伏马贼。新招马勇不能得力，不得不留此三营马队，以备不虞。如必须调此三营，则请稍展数月，待乐山新招淮勇到直训练有绪，即可令陈凤楼于八九月续行入关。计阁下至秦稍加部署，亦须新凉七月乃可深入此山。续调之兵，如吴筱轩、陈凤楼等稍迟一步，当未晚也。省三谋勇绝伦，为诸将所乐从。若能别开生面，不复续调此三营马队，则更妙矣。

此间自二月下旬各属多报雨雪，惜去年种麦太少，已种者借可滋长。高粱、棉花之类俱可播种，鄙怀为之稍宽。而吏治全无实际，练军、治河等事亦无起色。竟日负疚耿耿，不能稍释。

复吴彤云观察 同治九年三月十三日

接都中惠函，并寄到大集六册。

大集天才雄放，卓荦不羁，而细筋入骨无一浮语，所谓“真放本精微”也。寄示《仪卫轩集序》，于方植之学问，行谊平议极允，笔力亦足达其所见，佩服无量。《沿海舆地》能翻译西人图说，勒成一家之言，颁布直省，自为巨观。总署盖深佩台端著作之才，故以此事相属。考辑、勘校必求精审，则成书自需时日，能事固不受迫促也。

今岁督解京米，大府必欲相烦。四、五月之交即当启行赴津。仍岁南北往返，动逾万里，贤者劬劳，至为悬系。

西事自正月十五日刘寿卿以攻坚殒命，回氛日炽，蔓延秦境。寿卿忠勇奋发，诚近世名将。大功垂成，长城遽失，实堪扼腕。廷旨近命李相改征黔之师入关赴援：其旧部淮勇多已遣撤，起用宿将，召募新勇，重以筹备饷需，布置后路，简料就绪约在夏初方可统帅西进。秦陇得两帅犄角，此贼或可速了。惟敝处去岁奏调铭军拱卫畿辅，此次西征，该军势须从往。此间仍当召练数营，乃足稍资弹压耳。

国藩近日目益昏眵，右目竟已无光，仅止左目堪用。衰年无意学殖，往尝讽咏古人诗文，近已束之高阁，而日行文牍亦复不能省览。久点斯位，深以陨越为惧。知念附及。

复崇地山宫保 同治九年五月二十六日

二十六日接到二十一日来函，示及拐犯武兰珍讯供牵涉教堂，并钞寄该犯供词，一一具悉。而二十三日续示殴毙领事、焚毁教堂之函已于二十五日先到。大咨折稿亦于二十五日接到，二十六日即奉派弟赴津会办之旨。此案之始由百姓谣传洋人挖眼剖心等事，群疑莫释，而武兰珍供词确凿，迷拐由于教堂王三主使。今王三业已弋获，欲推求激变之由。自须由此根究。武兰珍是否实系王三所使？王三是否实系教堂所养？挖眼剖心之说是否凭空谣传，抑系确有证据？悉心研讯，当不难水落石出。如二者讯皆子虚，则民但凭谣言煽变，是洋人之理较直；如二者讯皆得实，则洋人之理已曲，不待至尊署放枪行凶，而已激犯众怒，有自取之道矣。目下查办似宜由此下手，应饬天津道府虚心研鞫，不事刑求，务得确情。即使审明二者皆实，曲在洋人，而外国既毙多命，吾辈亦宜浑含出之，使在彼有可转圜之地，庶在我不失柔远之道。鄙见如此，不审阁下以谓然否。

至结案之迟速，七年扬州、台湾之案，外国均带兵船前往；八年贵州、四川之案，罗使亦带兵船入江。此次或由香港、上海调船来津，乃属意中之事。击毙领事，该公使所未经历，或须请示国主，亦属意中之事。若有此二者，则结案必迟，需时必久。然二者事端宏大，当由总理衙门与之辨论，又非仅弟与阁下所能主持也。目下教堂焚毁几处，传教、习教之人伤毙几命，亦宜确切查明。严拿凶手，以惩煽乱之徒，弹压士民，以慰各国之意，想阁下业已次第妥办。

国藩眩晕之病至今未能平复，右目无光亦久无转机。又因多服清润之剂，脾胃受伤，饮食日减。假期之内在署登阶降阶，需人扶掖，因医者谓恐一跌而半身不遂也。拟再加调理，练习行步数日，即当力疾赴津，与阁下商办一切。先派博道、陈道前往，会同天津道府查讯底里。国藩于中外交涉事件素未谙究一切仍请阁下筹夺。惟祸则同当，谤则同分，不敢有所诿耳。

复恭亲王 同治九年五月二十九日

本月二十七日接二十六日隶字第二十九号惠示并附钞各件，一一均悉。敝处先于二十五日接到崇地山宫保三十日来函及咨到折稿，二十六日即奉派往天津合办之旨。此案由迷拐犯供牵涉教堂起衅，遂致殴毙领事、激成巨案。推求激变之由，自当就主使迷拐、教士挖眼二节研求虚实。目下王三业已弋获，须讯明王三是否为教堂所豢养？武兰珍是否实系王三所主使？挖眼剖心之说是否凭空谣传，抑系确有证据？务令水落石出。二者查明底里，则烧毁教堂时搜出幼孩，崇帅函称十人，专弁至京言三四十人，搜出眼珠盈坛之说，皆系一串之事。如其尽属子虚，则洋人之理较直；如果讯皆属实，则洋人之理先曲。至其研鞫王三之法，则又以尊议“不曲为开脱，不有意周内”二语为定。即令审得确情实系曲在洋人，而公牍亦须浑含出之。外国既毙多命，不肯更认理亏，使在彼有可转圜之地，庶在我不失柔远之道。如其曲不在洋人，凭谣言以煽变，尤须从重惩办。罗淑亚谓此案重情四端，而以拉毁本国旗号为第一，伤毙职官次之，人命过多及焚毁教堂又次之。闻外国以毁旗为悖和绝理，其意似欲开启兵端。我中国宣示大信，平情结案，只能酌议赔款以还教堂器物，缉拿凶手以备抵偿各命。彼虽兴波作澜，亦惟忍默处之，不能遽议其他也。

国藩右目无光久无转机，眩晕之病迄今亦未平复。又因多服清润之剂脾胄受伤，饮食减少。月余以来，在署登阶降阶需人扶掖，以医者谓恐一跌而半身不遂也。此等重要事件，断不敢因病迁延略加调理，练习行步，数日之内即当力疾赴津，与地山商办一切。先派道员博多宏武、陈重二人前往，会同天津道府彻底查讯。此时丰领事、谢教士既已殴毙。法国尚无在津主政之人，趁此闲暇先查衅端。当易就绪。至罗公使如何举动，此等重案，该使素所未经，其言禀命国主，或亦意中之事。七年扬州、台湾之案，该夷均派兵船。八年贵州、四川之案罗使亦带兵船入江。此次由香港、上海调集兵船来津，尤属意中之事。有此二者，结案必迟，需时必久。然二者事端宏大，应由贵衙门与之辨论。若仅法国不平，而他国无关痛痒，当不至遽尔决裂。国藩于中外交涉事件素所未谙。一切轻重缓急之宜，仍求随时指示机要，俾有遵循，是为至祷。

复恭亲王 同治九年六月初八日

本月初五日接奉初四日隶字三十一号惠书，适以倥偬就道，未及奉复。初七日任邱道中又接初六日隶字三十二号来函，敬承一一。

洋人性情躁急，津事既经旬日，尚止空文往复，恐其不耐迁延。先给照会许为速办。以安其心，最为伐谋之要策。照会语意虽极切实，而抵偿、议恤等事仍用虚笔，尤为斟酌尽善。罗使旬日以来但言请命本国，并无一语商量办法。今初五日照复之文措语甚为和婉，足征加意怀柔之效。窃谓兵兴犹河决也，弭兵端犹塞河也，尊处办法，步步抢先，遏兵之源，譬犹赶筑大堤二堤，进占厢埽，力挽狂澜也。外间缉拿凶手，弹压乱民，譬犹开挖引河，使大溜有所归也。今遏兵略有头绪，而缉凶尚难着手。当时事起仓卒，初非有倡乱之民预行纠集，正凶本无主名。教堂挖眼剖心之谣，民间万口一声，方谓动于公愤，未肯遽尔屈服。现虽安堵无事，若骤行查拿凶手，更肯再生事端。访查名姓已难确凿，指令交出尤难遵循。日来反复筹思，缉凶殊无善策。

至局外议论，或谓专从挖眼剖心等事切实根究，即可抵制而摄服之，仍可无事。是犹不筑大堤，不挑引河而谓河可自复故道，岂其然哉？然迷拐挖眼一层，乃天津士民及各处公论所力争者，亦不可不切究。现闻王三所供，已认迷药为神父所授，神父即已死教士谢福音。保定所获拐犯未有确供。河间所获拐犯供认拐人挖眼系送天津教堂配药。此外，天津闻尚有安三一案，亦可作此案之质证。但皆系犯供一面之辞，且在二十三闹事之后，即使所主果实，洋人未必肯认。到津以后能否彻底查清，殊无把握，俟与地山宫保妥商办理。

俄国伤毙三人先以议恤了事，办法最妥。昨接地山来函，孔领事已将所伤三人姓名查明照会。惟尚未即定局。俄国议定，则英、美教堂当可渐次就绪。德翻译所称幼孩一节，已由地山转饬府县，某到彼再行查明详复。

复恭亲王 同治九年七月十三日

十一日接到隶字四十八号钧函，并寄示删节奏稿以便发钞，一一聆悉。十三日续奉四十九、五十等号来示，知敝处初十日复上一书尚未达览。初九日会奏罗使回京一折，十一日赐示时亦尚未到，良由近日沿途积水，驿递阻滞之故。是后威使以初十日回京，地山宫保亦以十二日启行人都。赫德来津，尚未相见，不识能否调处。

昨闻电线来信，法国君王已有复示，大指谓中国修好多年，此次苟能办得公道，仍须保全和局，不必动兵云云，未审是否确实。法人与布国构衅，此间传言已久。若果法、布开兵，或者远交近攻，不欲与中国为难。又闻法主老而厌事，其意主和不主战，似亦事之所有。中国办理此案，止要尽其在我，电线新闻纸所传，亦皆不足深信。

顷奉寄谕，交到少荃揆帅奏片，所称外国定谳必须证据，口供当堂质对。今敝处二次照会，该使并未答复，是府县主使一节，彼固未能指出证据，本已无可质对。谕旨仍令将府县解津，系为羁留罗使之地，今该使业已回京，局势又变。京中办法不外诘问证据，彼若始终无据，则但取该员等亲供，不必中外会讯，以全体统。尊意虑及交部以后彼族贸然前往，从旁听供，仍拟暂缓起解，俟尊处与该使等争议稍定，再行交部。张守现闻就医他处，刘令闻仍在密云，目下俱未在省，起解本亦未能迅速。倘该使以解部稍迟借口，仍望大力斡旋。该府县本无大过，张守官声尤好，因欲曲全大局，忍心交部治罪，鄙人负疚极深。若因既不在津，又不解京，阴差阳错，使罗酋等愈疑愈忿，或激成不可解之怒，则国家将大失纪纲，而国藩抱疚无穷。统求尊处委曲调停，或将各实情告知，俾无更迁怒于该员等，则祸可纾矣。至该员等二十三日以前告示但拿拐犯，并未牵涉教堂，已由毛公钞呈，兹再录一份寄上。前奉明谕昭雪挖眼取心之诬，遵当恭录示谕，以释各国之疑。

复宝佩蘅尚书 同治九年七月二十三日

接读十九日惠示，具纫爱注勤拳，至为感泐。即维尊候绥愉，荩廑弥笃，跂颂无涯。

津案现办情形，公函业经备述。现经两月之久，办理尚未就绪，致令阁下及总署诸老多费唇舌。弟奉命来津专办此案，迟延之咎，实无可辞。查拿正凶，敝处初次复奏便以为最要关键。府县迭奉谕旨饬解津郡，本为力持正论，设法保全，岂可迟延不办？谓津民义愤，不可查拿，府县无辜，不应讯究者，皆局外无识之浮议，稍达事理，无不深悉其谬。弟虽智虑短浅，断不至为浮言所摇。拿犯之难，讯供之难，皆经屡函上达。议者不察，或谓弟意存推诿，轻听人言，瞻顾清议，不肯切实速办。非阁下深知此中委曲，鲜有鉴谅鄙心者。

窃谓中国与外国交接，可偶结一国之小怨，而断不可激各国之众怒。挖眼剖心等谣，外国疑中国藐视太甚，引为大耻，此足激众怒者也。枉杀多命，外国疑天津可杀二十，他口即可杀四十，今日可杀二十，异日即可杀二百；洋人在中华几无容身之地，引为大虑，此足激众怒者也。目下中国海上炮船全无预备，陆兵则绿营固不足恃，勇丁亦鲜劲旅。若激动众怒，使彼协以谋，我处处宜防，年年议战，实属毫无把握。此等情势，弟筹之至熟，故奏牍、信函屡持此论。若谓无端变易，妄信局外之言，不从委曲求和处切实办事，以此邀功，功固难必，以此避谤，谤已难辞，不且进退无据耶？惟府县于初撤任时本无治罪之说，听其回省。厥后该员等出省他往，则弟所不及料，以致久不到案，疑鄙人有故纵之象。而天津民情嚣张如故，将打杀洋人画图刻板，刷印斗方扇面以鸣得意。其已获者，人人狡供，其未获者，家家匿藏，而弟不能速擒而立枭之，亦疑鄙人有故纵之迹。虽贵署亦不免疑弟任意迟延，实则弟之欲拿真犯以全和局，未尝须臾忘也。此时业已专弁飞提，当不致过稽时日。要犯虽无确供，断不能因难自阻。再拿数人，约成二十一名之数，足与相抵。狡供坚不承认，则鄙意早经虑及者。将来或当从权办理，不尽凭供定案。此后有卓见所到，为愚虑未通之处，尚望随时赐示，俾免失机偾事，贻同谱羞，是为切祷。

复恭亲王 同治九年八月十六日

十五日肃复一函去后，迭接十三四日来示，敬承一一。

张守、刘令抵津后仍寓府县寓内，系发交署任府县羁管，马守、萧令但守看守之责，并非承审之员。德翻译谓署任府县亦系承审此案，此亦猜疑之过。惟洋人既有此言，自应另为处置。现已将张守改交府经署内，刘令改交典史署内，分饬看管，乃合定例。前仅交府县而未责成何员看管，本有不合，致外人借为口实。至威使谓承审各员有以酒食款留张守、刘令之事。查张守、刘令到津即递亲供，由国藩等亲加驳诘，并未派有承审之员。犹恐供词未确，始令陈、刘两部郎，博、陈两道及成林随带之丁中书会同丁道讯问一次。陈、刘、丁自京来，博、陈自省来，皆系客居，无酒食款客之事。丁道则平日简于应酬，接篆以后拿犯审供，仓卒无暇，亦未闻有觞客之举。威使所闻当系谣言，似可劝令不必轻信。此间审办此案，反复推验，断不致有意开脱。该员等供折将来必应照会洋人，其登复洋文所指各节，亦必令各国共见。即国藩等所驳各条，乞尊处详加勘阅，其词意无妨碍者似亦可摘录照会法使。

法提督札文十数日后再无切实办法，定将津郡作为焦土一节，虚实原难悬揣。抑不识所称切实办法果系何指。若指府县拟抵，中国万难办到；若指查办凶手，中国义无可辞。究竟应正法若干人而后可称切实，能指数目否？中国如数办到之后，和局便可定否？此外除赔堂议恤，无他要求否？昶熙所言专意求速不若求实者，系目击审案之难，不得不据实上闻。来函所言求实之中须尽求速之意者，国藩等亦均怀此念，无如节节棘手，愈办愈窘。八月初四敞处前函所述应正法者有七八人，可办罪者有二十余人。近又阅十二日，竞未多添一人，而可办罪者转见其少，实觉无颜以对朝廷。本月二十三日以前如能多得数人，使尊处有辞以对洋人，不致激成衅端，实为大幸。如难续得要犯，则属期限满，当先将应正法者奏结一批，余犯仍俟续拿续讯，稍迟再奏结第二批。如外国志在和好，或亦可再俟十余日，两批人犯并为一次处决，不知洋人允许否。

俄国案犯前讯明项五一名，后虽翻供，仍饬照该犯初供拟抵。余二犯质证究未确凿，该使屡催速办，然全无供证而滥加极刑，不特津民怨恨，即外国亦不欲以无辜者充数，仍俟赶紧续缉为妥。

复恭亲王 同治九年八月十七日

昨肃一函，封递后又接十五日钧示，聆悉一一。办理洋案，信息必宜常通，方可彼此印证。尊处日有赐示，受教实多。敝处笺记稍疏，七月下旬办理稍有起色，八月以来又复节节棘手，并无善状可告，用是缄牍益稀。荷蒙指示，歉悚无已。

罗使近日声息寂然，而英、俄二使日有危言，计二十三日以后必有一番波折。国藩拟分两批奏结，第一批凶犯过少，彼必多方饶舌。然威、罗二使及德翻译、赫税司前此在津均恐不得正犯，滥以无辜充数，若犯供未确，彼亦必引为口实，无裨于事。来示询及既认之供何以不确，任其忽认忽翻。查各犯到堂，并无供认不讳之人，其忽认忽翻者，所认之事卒无重罪，不过旁敲侧击，略露端倪，旋复狡展，非已有确供任其翻案也。其不肯认者，有时亦难深求。即如金占鳌一犯，似是正凶，无难一讯即伏，乃拷问良久，渠言五月二十三实在京都观音寺联升店，有店帐及循环簿可查，即不能不停刑审慎。近因限期将满，要犯太少，又严限地方官续行访拿。漏网之犯多已远扬，更非仓卒所能缉捕。敝处为理日久，无以仰副廑系，惶悚何极！拟即日奏请严议。

尊处前函谓办凶一层，若将中国人之不遵国法和盘托出，恐冬若辈齿冷，自属卓见。惟案无旁证对质之人，各犯不肯自认死罪，亦人之常情，即泰西各国亦未必无此梗化之百姓。若洋人能派人在津访察此问办法，则知中国于凶犯一层绝无宽纵，并非无故迟延，有心推托，果能见谅，或不致另生枝节。至垂询兵连祸结，咎将谁归？窃料彼族所言目下即将津郡作为焦土等语，或系旁敲之笔，若正面文章则前在津所言罗公使、德翻译等当一怒出京，回国回沪，开仗似须明年，未必一朝猝发。彼若专重在凶犯，指定必须抵偿若干名，再竭一两月之力，亦必可如数交卷，不待构兵之际。而终能如愿相偿，则明年兵船虽集，尚可中止。彼若决意称兵，则虽立交凶犯多名，而或嫌其少，或嫌其假，或另挑他事，欲开衅端，何患无辞？是兵连与否，仍视洋人之本计，不仅在拿犯之多少也。

国藩自六月二十一日至七月中旬病势本重，近丁中丞及天津丁道病亦不轻，成廷尉病尚未痊，毛司空又已回京。惟望李协揆速到，再当竭力会办，以速补迟，总求此心可以服洋人，乃可以对朝廷耳。

复李中堂 同治九年八月十九日

台端冒暑遄征，劳瘁可念。抵省后自应略为休息，而十五、十七两次廷寄敦促来津，恐又不遑久处。小儿来信，谓尊意拟以二十二日启节，现想当改期取速。津案要犯此时多已远扬，被获各犯又恃无质证坚不吐实。现在讯定可正法者不过七人，可办轻罪者不过十余人，限内势难办结。拟将应正法者于二十三先奏一批，此后续拿续讯，再奏第二批。仍自请严议，俾总署有辞以对洋人。目下中外责望全归鄙人，台从虽限前抵津，尚不致稍损令望。至到津会同拿犯，则不免与仆分谤矣。

府县仍令解部，前此改解津郡，转觉多一周折。赫德在津曾言办凶切实，府县事自易了。今已取具亲供，仍复追摄入狱，不识所谓。或劝敝处奏请不解，然与六月二十三日原奏矛盾，殊难立言。尊处能婉转上陈，为鄙人弥缝缺憾否？

作梅署清河道篆，议自可行。惟敝处卸篆在即，而调甫升藩之部文尚未接到，似须阁下受代后再奏为妥。作梅之夫人多病，渠去冬即思南归，曾与仆言及秋间启行。近闻归思益切，而清河道又非久长之局，不知渠愿就否。

津案未就绪，仆自未便南行。即津案少定，而暮年多病，目光大坏，亦难再胜剧任。江南一席，终当辞谢。贱眷无论仕止，均须南归。若乘运河未涸，先行就道，亦殊得计。但由省至雄县水道不通，天津又须换船；张秋以南安山、戴庙等处，秋末水涸，节节阻滞，似不如起旱至济宁登舟为妥。粗笨之物则由运河解送，换船数次，相机办理可也。良觌不远，诸俟面罄。

复恭亲王 同治九年八月二十四日

国藩办事迟缓，使多方絮聒，尊处舌敝唇焦，深负委任，踧踖难安。来书不加督责，反辱慰劳，惶悚何极！

府县业已在津取具亲供，奉旨敦促解部，本无可再事延缓，惟尚有鳃鳃过虑，恐中外用意偶有未符，转致阴差阳错，不敢不备陈于左右。府县下狱一事，当时乍接罗使请以三员抵偿之照会，只求和局之成，仓卒定议，办理过柔。事后思之，深用自恨，以为萃六州之铁，不能铸此一错。六月二十八日折片及上尊处各书，亦曾略明愧悔之忱。迨奉改解津郡之旨，设法斡旋，浑然无迹。国藩且服且惭，私幸大力挽回，竟得解我神明之疚。自是议抵之说中外一心拒绝，此时该员等即到部中，原无他虑，惟洋人坚韧异常，诸酋麋聚都下，深惧府县入京，尊处力持正论，彼或仍执抵偿之议，妄自要求。百折不回，则鱼肉在迩，刀俎在旁，势逼处此，殆有不堪设想者。该革府革令前闻改解津郡之命，正如金鸡放赦，仰诵圣明，重睹天日。近闻仍解刑部之命，不觉魂飞魄散，怯对狱吏，顾影自吊，以为虽蒙总署力为救全，而洋人仍持疆臣之原奏欲得而甘心也。国藩窃意前与赫德详论，赫德曾言拿犯切实，府县事自易了。倘威、罗二使并无此意，该税司必不遽为此言。近日中国切实拿犯，洋人当亦闻知，纵不能渐将府县放松，岂其索之尤紧？而比奉尊处赐示，亦未言及洋人逼索府县到部一层。究竟曾否催逼，敬乞惠示。

与洋人交，凡事皆有步骤，必应多留余地。国藩前此过听交部以后轻重尚可自由之说，未曾自留地步，非尊处以解津一议委曲弥缝，则步步逼紧，无可转身。国藩既已一误于前，深愿尊处慎重于后，与其临时窘步，不如先事展宽。该府县可否免其解部，即据亲供定案之处，伏候鸿裁。

国藩平日办事拙滞，举措失机，实所不免。至如专挟私见，顾惜一己之毁誉，不问大局之成败，则素所不为。况府县交部一节，事前既由敝处误奏，事后又欲见好取名，国藩虽愚，决不为此。所以长虑却顾者，实恐洋人诡谲多端，催逼送部，后患不测，故思求急脉缓受之法。尊意如以为可行，即乞示知，以便遵循。国藩具奏乞恩，如卓见决以为不可，日内即当迅速起解，决不敢稍有羁留。昨经附片具奏，尚未接到批旨，信函往返，亦不过多二日耳。愚昧之见，敬以奉商。

曾文正公书札卷三十三

复吴竹庄署抚 同治九年

皖垣经阁下布置妥贴，有丁道带兵弹压，当能放心北行。征军饷项不敷，敝处前复英帅一书，已允将皖南茶厘划半归皖。其时尚未知李少帅全军渡黄，以为淮勇或可稍裁，淮饷或可稍减。旋闻李帅全部赴援畿辅，额饱不减，而运费转增。又闻英帅奏请浙、闽、楚、粤各协一万，是以于南局茶厘又复吝不遽拨，待部议英奏之准否，再行酌办。亦因此间月出之款太巨，不敷周转也。

山东降众多归老巢，颍、亳空虚，诚如尊虑。惟升字一军漕帅奏防清江，奉旨允准，碍难更调。奏疏一事为疆臣当务之急，英帅幕僚既不蝉联接办，自应速聘能手。朱春舫年已七十，去年大病之后，殊形衰惫，且为多年文案，所苦不愿奔驰远道，再业此席，势不能强之使行，渠已有专函奉达矣。承示皖中应办要件，勤恳见商，目下要务，自以安插降归之捻、筹解征军之饷二者为大端。降捻如未蠢动，不可惊之使动，姑相忘于无事。彼且为婴儿，吾亦与之为婴儿，其聚处仍不外蒙、亳、阜、宿四属，前年桂、朱、李诸君办有头绪，当选妥员暗为察访，而不轻于一发，乃可安反侧之心。征军既在豫境，月饷竟不可少，免致哗变。此外各务，阁下久任藩臬，洞悉皖事，当不难措置裕如也。

目下中原澄清，防务稍松，移节六安适中之地当无不可，回省则可不必。近日圣意每以疆吏住省为安逸，出省为耐劳也。暗在都门劝捐，必应速停；盱眙盐厘局，则敝处已咨请停止矣。闻张总愚凶焰未衰，英帅入京之奏恐难遽允。能于畿辅肃清之后台旆乃署此席，则尤游刃有余矣。

复丁雨生中丞 同治九年

顷接十二日排递惠书，并钞示大疏及复总理衙门函稿，忠恳之忱溢于楮墨，佩慰无量。玉躬稍有感冒，日来计已康复。来示见商各条，慎密周详，深得要领。

苏属漕米仅存二万余石未装，此后需船无几。江北、浙江之漕短船颇多，阁下亲传号商，谆切属谕，业已出具切结，四月初旬即有大起沙船应用，并属各商招集津东卫船，复命粤商兼办夹板，三者兼营，决不致误。上年奏案本未计及江北新漕亦办海运，略参用夹板，尚无悖于原奏，能全用沙船则更妙矣。

总署属解神机营之饷，此时畿辅戒严，自不可以空函具复。阁下允解七万，多寡斟酌得中，函稿立言亦极妥惬，函末申言吴中情形，尤中窾要。惟疏稿似须再酌。总署专以书致尊处，不致敝处，系以私语相商。若会鄙人前衔复奏，是以官话应付，彼不以为敬之，而反以为外之，昨已与阁下面议及此矣。不特不宜会鄙人前衔，而且不宜专案复奏。只可作一短短夹片，放重笔，用轻笔会列敝处后衔，俟银起解半月，再行入奏。至官相奏拨巨款，中旨饬江苏等省各筹十万，只能解二三万，则双衔复奏可也。

上海铁厂沈、冯二员承办甚有条理，既经阁下训饬，中外匠目亦皆欢欣鼓舞，自应乘机利导，渐图扩充。今年奏留二成洋税项下，除已拨解津五万外，不再拨作他用，全供铁厂之需。较之闽厂经费，当已及十之四五矣。外海水师极为当务之急，洋面迭有劫案，亟应从严剿捕，庶商船可以畅行，各国无所藉口。轮船、艇船及八团舢板各种均须秋间乃可造成，缉拿之时未便久稽，尊意先雇数号艇船，会同轮船驶往佘山、石浦等处，搜捕盗薮，良为要着。请即日觅雇，严定赏罚章程。其外海水师改定永章，亦请阁下于两月内核定见示。吾两人讲求吏治，前经面商，以缉捕、词讼、征赋三者为大宗，海盗则缉捕中之大宗也。请觐折弁何以至今不归？北道近多梗塞，近来春水涨发，或更绕越稽延。俟满两个月，傥该弁犹未回辕，似应咨查军机，以凭根究。或竞附片奏查，统候卓裁。

复方元征大令 同治九年

徐台支放各军，入款寥寥，诚为可虑。近日裁撤数营，出款亦减，或可支持。老湘一军，比年以来转战齐、豫、秦、晋，常以孤军独御悍贼，迄未稍休。迩来首援畿辅，星夜穷追，劳苦实倍他军。以后该军之饷，不宜轻于挪移，至以为属。

徐方雨旸不愆，闻之深为扦慰。此间阴雨太多，大损麦稼。日来率属步祷，幸稍晴霁。然十寒已久，一暴何能有益？惟冀连晴三四旬，或麦收尚可望四五分。尤祝军事早蒇，裁减征饷，少纾民力，则如天之福也。

开生奉讳奔里，哀痛、窘迫二者交乘，百日后自当仍出从公，庶生事不至竭蹶。制球诸匠惟舒姓已回安庆，余俱尚在金陵。彭教谕已回湖南，钥匙存僧人手。顷已将全球移至署内，纸有裂处，余皆完好。子舸制造此件，实为巨观。惟一破之后，即无副本。鄙意欲照刻一分，并请子舸作地球图说，仍分为十二宫，如天文帝星在卯宫，地球即以京师居卯宫。如某国某省经度在卯宫几度，纬度在赤北几度，其各说不同者，仿《通鉴》之例，作为考异注于本条之下。将来见闻愈广，推究愈精，必成子舸不朽之业，而即藉以为防御外洋之具。丁中丞曾来敝处，得见此球，极为佩仰，欲延请入上海机器制造局。鄙意亦欲多访才智之士，精于天文地理者，萃于机器局中。而徐州粮台又有将撤之势，故比即允许之。子舸在徐台，薪水本属不丰，一至沪局，自可增至一倍以外，于家计不无小补，去贵里又不甚远，特此奉商。可否令子舸先赴上海，阁下俟撤台后再离徐州，抑或乔梓不能暂离，别有窒碍之处，统祈示复。至国藩曾许以《皇清经解》全部饷子舸，亦经面托丁中丞在粤购寄，想不久亦可带到。

复李申夫方伯 同治九年闰十月初九日

客岁台从返蜀后久疏音问，驰系正深。十月杪济宁途次接到惠函。具谂履祉增绥，萱闱养志，理缥缃之旧业，敦孝友之家风，至以为慰。

五言古诗一篇，感述往事，真挚沉厚，令人低徊欲绝，而淋漓激壮，亦有无限余音动于弦外，唯奖饰过当，非所敢承耳！

阁下襟怀旷远，迥非时流所及。虽一旦以蜚语去官，还居寒素，乃能摆脱尘鞅，泊然物外，携少长以承欢，要亲懿而话旧，架多古籍，桁少新衣。谢氏诗篇，互入诸昆之梦；王家至乐，惧为儿辈所知。张圃翁《聪顺斋语》、《恒产琐言》，备极乡居乐趣，乃居人生最泰之境。君处仕途艰蹇之余，若长能恬然自足，无求于世，则亦归田中之一奇也。令弟及哲嗣辈联翩鹊起，著誉黉宫，而不急于应举业，廉贾挟资而不入市求赢，此又德门余庆方长之一验也。

仆视事畿甸，一载有余，上年麦收、秋收均被旱灾，本年麦收复为亢旱所厄，粒米无获，秋稼差强人意。其永定河工、保定练军所规以自效者曾无寸效可指，用是郁郁寡欢。内人两目失明，眷累亦多疾痛。国藩衰颓日甚，二月之杪，右目无故丧明。四月中旬又得眩晕之症，头若坠渊，足若升天，床震室转，殊不自持，先后请假两月。假期内遽有津民杀毙洋官之事。六月初旬奉旨力疾抵津查讯此案，办理既多棘手，措施未尽合宜，内疚神明，外惭清议。敝处六月二十三日一疏庇护天主教，本乖正理，而发抄时内阁又删去疏中“五疑”一层，物论沸腾，至使人不忍闻。八月二十八日曾陈一密片，稍救前疏之失。刻下全案已结，鄙人旋奉重莅江南之旨。陈情未允，因于九月下旬入京陛见，十月十四日出都，由陆路径赴济宁，买舟南下。敝眷亦适自天津、临清水路到济同行，本月中旬以后当即可抵金陵。以一目盲废而再莅剧任，以时论所弃而久居穹官，皆鄙人素性所不然者。今且顽钝若此，寤寐惭沮，只足以为知己辱耳。

浙江运司养廉，于例未曾到任者本难支领，特浙中杨石泉中丞系敝同邑旧识，卢五峰方伯系保定同寅，便中当函达两处，嘱其设法通融办理。其能否如志，则未敢必，俟有复书再奉达也。

裴樾岑观察已在李相营中办理营务，九月中旬在天津曾见一次。其人朴勤精练，诚如来示所称。其见困于宦途，亦世态之常，无足怪者。

萧廉甫在敝幕年余，老成练达，心地笃厚，已为奏补天津县令，奉旨允准。以甲科而改捐班，可免试用沉滞之虞。知注附及。

复李中堂 同治九年十二月初二日

十一月六日接闰月二十一惠书，敬悉壹是。忽忽又近一月，裁答稍稽。比想瀛眷安抵析津，诸凡康吉，至以为颂。

国藩闰月二十日始达金陵，二十二日接篆视事，暂住盐巡道署。事务丛集，官场多故。顷雨生扶榇已过此间；友山已过此，即赴新任；子青亦即日南渡履新。筱轩、省三各丁内艰，先后归葬。省局变徙，兹殆少定矣。

鄙人冬月初复发眩晕，亦少痊矣。孱躯暮齿，每日见客七八次后便觉日短事繁，即寻常文牍，草草应付，都不自惬，其大者更未暇一为营度。雨生哀毁逾恒，明助之说偶与一提，殊未许可。现有喉痛、肝疾，即以病深相谢；暗帮之说未便商及，且俟将来寄函浼之。筱轩亦哀毁动人，前此往吊细谈，似尚可强出助我，或百日后，或葬事完毕，再当奏起从戎。琴轩、仲良与令弟季荃俱来此间，枉见存问，似皆足有为于世者，惜匆匆即已别去。筱岚北游相助一节，尚未与之谈及。昨日堂期相晤，渠携尊函见示，且请交卸，以便新正赴津，不知果急欲赴执友之招耶？抑见省三开缺而预避嫌疑耶？南洋如有要务，前征掌故，后等远谋，尚无出其右者。以渠与尊处金石至交，行止当听渠自主耳。

承示驭夷之法以羁縻为上，诚为至理名言。自宋以来，君子好痛诋和局而轻言战争，至今清议未改此态。有识者虽知战不可恃，然不敢壹意主和，盖恐群情懈弛，无复隐图自强之志。鄙人今岁所以大蒙讥诟而在己亦悔恨者，此也。

顷令彤云赴沪，试办轮舟操练事宜，事属创始，竟不知演习几何年，更易几何人，始能稍有端绪。至沿江择险密筑炮台，选内地聪颖子弟涉洋学习，亦拟次第举行。陈荔秋与容式甫近议条款，所拟子弟出洋学习为时过久，需费亦巨，兹抄寄一览。阁下高掌远蹠，才大思精，祈酌核可否，详细示复，以便会衔函商总署，俟其允许，再行会奏。

机器局务，鄙人素未谙究，然不敢不力为主持，俾局员得以尽其所长。尊处如闻沪、宁两局有掣肘之处，尚乞随时见示。

长江水师如果恪守章程，亦尚可安商旅而除劫盗。昌祺终岁梭巡，曾未稍逸，只以素性宽和，恩多威少，遂相率而懈慢。吴、丁二镇声名较优，许、彭二镇既不能和协文员，为人所侮笑，又不能约束将弁，为下所轻慢，宜其营务目坏，盗贼玩弄。恐当择贤更换，乃有转机。

近奉寄谕颇多。其中如临清、东平建仓以便搬运，系行古法，似应议准。海运到津，不派京卿，即由直隶督臣验收，似亦可行。惟由江浙原解道员等径解到通，是否可行，仆无确见，尚希就近详查见示。书不尽意，余俟续布。

复何子贞太史 同治十年二月二十三日

西人之事，来示谓有数存乎其间。此言虽为措置乖方者曲赐祓饰，然细观世事成败兴废，后先倚伏，实亦有命焉主之。故古之哲士当其毁或引为己忧，当其成则殊不自喜也。

国藩重来江表，瞬及四月。一切军政吏治均未能悉心经理，江海各防亦且茫无端绪。晕眩之疾近虽未发，目光则昏蒙日甚。近又新添疝气，肿痛异常，起居不便。家累亦多遘疾，药铛满室，用为闷闷。惟正月间大小儿及二小儿各举一子，大小儿年已三十有三，望之已久，今始得之，老怀差以自慰。

此间书局所刻“十三经”，不过便初学读本，尚未议刻注疏。前因各省公订分刻“二十四史”，目下亦尚无端绪。尊意欲刻注疏大字本，洵足嘉惠士林。惟底本须用殿本，而殿本初印者绝少。旧家有此，又自珍惜，未必肯借置局中。俟觅得善本可以借局者，即当试行写刻。方子箴都转拟刻全唐文，亦当以尊指商之，令先刻群经也。

郑小翁自抵宁后逐日研审，竟无确供，已照张帅原案具疏奏结。本月中旬奉到谕旨，即将该犯凌迟处死。小翁于正月杪由宁启程，比闻行至淮上，偶有感冒，奏明请假二十日在淮调理就痊，乃能首途北上。小翁在此精神完固，惟右腿作疼，需人扶掖，临去亦已大愈，不知在淮又染何症？年近古稀，衰态侵寻，固亦人理之常。独老前辈春意盎然充满方寸，虽肢体偶有不适而无损乎愉乐之天，即无改乎康强之度，令人想见东坡、放翁一辈人栩栩闲适之趣。间中若果枉过敝处，当就公一学长不死耳。

复高碧湄刺史 同治十年二月二十九日

前劳文从过访，借聆伟论，尘事匆匆，未尽所怀，方以为歉。顷展惠书，附录拟疏二首，具悉壹是。就谂撰著日新，兴居多庆，企颂无涯。

国藩陋暗衰孱，久点高位，不特纲维大政、筐箧细故未克综核名实，即高才秀士心所谓贤者，亦未能汲汲推毂，引置周行。有若澹与泊之相遭，既瘝厥职，亦疚于怀。来书披豁清襟，若对牙旷而奏韺咸，曲赐箴砭，鞭策朽钝，佩慰何已！

海防、盐务二者为江左之大政。日前林令条陈海防，动中窾却；论列域外情势，洞若观火。容当采择要指，见诸施行。巨蠹之说，鄙人亦有所闻，特以利权所在，例易丛谤。市虎成于三人，盗金拟于名贤。苟无确实证据，未便遽播其恶。局务繁重，亦殊难得担荷之人，而关系至巨，即为一洒国耻之本。来示所谓倾诈谋私，尚希密示实迹一二。其近莫须有者，不妨兼叙，以资参考而互证。两淮盐务销路，以湖广为最巨。自兵燹后，湘鄂借食川盐，厥后遂为所侵，久假不归。比来川楚一气，利其榷税规费，公私津润，锐意袒护，积重难返。淮销疲滞，厘课短绌，日甚一日，洎无良策可以挽回。今议欲兴淮堵川，夺回引地，则楚中大吏攘臂相争，以为绝彼之吭，夺彼大利。自昔嘉、道承平之际，川盐并未行楚。淮盐至鄂，亦赖鄂督竭力相助，淮销乃能疏畅。故林文忠、周文忠督楚时，督销缉私，雷厉风行，淮纲大振。其他督院则督销不甚得力。今楚督则不助我，而且堵我；不督淮销，而且仇视淮引。督抚仇之，通省之官吏仇之，商民亦因淮盐色味较低而交仇之。故淮盐之不能得志于楚，势也，时也。尊疏稿若能自中发之，而敝处更叠陈之，或可存此一说，不至终弃湖广引地。而目下鄂中官场之坚拒淮鹾，则无术可解也。日夜焦思，深恐场栈积盐太多，群商束手，灶丁滋事，阁下将何策以善之？

复英西林中丞 同治十年三月十九日

宁、广土客情形一疏，已蒙挈列敝衔拜发。另片陈明建平土匪滋事将次扑灭，不与开垦土客相涉，措词尤为简明。目下匪党鼠窜，其首犯关汶贵逃匿何处，尚无确耗。尊处檄令刘将启发暂留与潘镇方道会，其时刘已回宁，未经接到，弟面告之。而檄令带勇百名四出密捕。渠所长在购线密拿，故未饬与潘方会办。安庆营都司员缺如果部中尚未拣补有人，当如台命即以文芳汇补。议设长淮水师。敝处未经奏明有案。尊意欲援长江之例，先将各缺补定，惟是长江补缺，系七年四月入奏。其营制事宜之疏，则系四年腊月入奏。中间相隔二年余，部议已逐条核准矣。长淮水师仅由乔帅奏叙一次，并未将营制事宜开单详陈递议，补缺似觉不妥。请将营制事宜一切具奏，俟大部核议，廷旨允准。再由台端酌定应补员缺衔名，并将未尽事宜续行复奏，乃与长江办法相合。论办事之节奏，亦应如此。

另函示及皖省武职已逾四参者甚多，文职则由阁下批司悉归外结。现经部复一律免议，属将武职援案请免参处。此事国藩于四年二月奏请三年腊月以前概不再参，四年正月以后照例纠参，苏皖皆然。苏省武职业已参出，皖省亦有曾参出者。今若提出以后之案概议免参，与原奏自相矛盾，亦殊不妥。故司详已于三月初三日批驳而令其专案另叙妥详。盖犹瞻顾四年二月之奏也。兹承来函谆属，一俟该司另详到日，弟应另行具奏，不复以四年正月为断，而以八年七月为断，庶与尊处办法不至两歧，请即告知寿山兄为荷。

国藩目光昏霿，上旬增发疝气，衰颓日甚，旷官滋愧。所幸春雨沾足，麦收可期丰饶，差强人意也。

复李质堂军门 同治十年三月二十日

建平滋事之匪自前月十七经该县击散后，虽经陆续拿获匪徒正法，闻其元恶关文贵尚窜伏孝丰山中。既系发逆漏网，深恐啸聚为变。倘非设法弋获，终恐根株未绝。阁下既饬李镇、李守及田副将仍驻南渡，会合庆字右营商酌办理，计与皖浙各军可以联络搜捕。此间亦派刘镇启发多购眼线，四出密拿，不使漏逸为患。

陈参将艇船撞破，跳入舢板，遇救得生，差以为慰。折开撞沉船只炮械等件，估计价值为数较昂，虽以备洋人减折赔价之说，究赚所开过浮。与外洋交涉，总以“信”字为重。该洋行倘如数赔偿以后查出不值许多，将怨我之无信，愈难与相处矣。该营一时巡洋无船，前准来咨仍用撤退之旧二号师艇，已饬滕茂廷亲至燕子矶船厂赶紧修理，交来弁领驾回营，计亦不过四月初也。

狼右营游击改归内洋，诚难兼顾陆兵。以泰州营游击改为该镇中军，自较妥善。淞南淞北两营所分汛地本宽，徒有处分之责，而无巡防之效，来示不为无见。仆以京口左右营之汛地被长江水师占去，须择一处安置京口营之弁兵，故以淞南淞北处之。且全案所改者，皆改水师之营，未改陆兵一营，水师必住炮船，是仆多年之定计也。今若废淞南淞北住船之水兵，而令移川南吴刘无船之陆汛，则与全案主意不相符合。是以不肯轻改，仍照原议施行。昨又派李道兴锐前往苏沪一带查访各营形势，以备参观而资互证。渠到苏后，谅已谒见台端，请将淞南淞北与之熟商，或请应敏斋廉访一商。俟李君回宁，再当妥核定夺。

国藩目光昏霿，无术挽回。疝气亦尚未痊愈。诸务丛积，未能悉心研究。内子前遘笃疾，初似湿症，壮热谵语，继而腿肿奇疼，调治无效，目下沉重异常。大阅之事业已改期，如本月不能成行，则天气渐热，恐须改至秋间。青帅到此晤谈数日，旋即渡江北上。闻十七日又在瓜洲南渡矣。

复李中堂 同治十年三月二十日

接诵二月二十日惠书，具聆一一。并以鄙人添孙致庆，曷任纫戢！就谂勋履增绥为颂。

敏斋赴津相助议约，自经尊处疏调，廷旨即饬传催。青帅及恩竹樵先后过此，国藩均与商及。竹樵不日即可履新。仆前函嘱敏斋交卸藩篆，暂时毋接臬印，以便随时北行。昨得敏斋函，言卸篆后只候倭使到沪，遂当起程应召。倭性狡黠，未可倾我腹心为彼所，亦敏斋书内之言，似已得其要领。各国虽有仇隙，而其交涉中国则仍并力以图。虽东洋与泰西风马牛不相及，而未始不狼狈相依。我若寇其一而媾其一，适为彼所潜窥而匿笑耳。来示“慎之于始”，想亦从此等处着眼。阁下之仪观词令，必慑彼于无形。

津郡两河之间筑一小城，集事较易。然有事之际向使旧城不保，则新城亦岌岌可危。似不如去城稍远筑一小堡，平日储军火粮食于中，有事则主帅率数十人驻之，或者需费更少，战守更便。

陈荔秋等续议幼童出洋学习各条，较前简省，尚属可行。已嘱其用吾两人名拟一函稿商之总署，容再寄稿至津奉商。

美国兵船前往朝鲜，意欲胁令通商立约。顷阅新闻纸内美国商船上年经过朝鲜属境曾被劫害，申告朝鲜执政，未为雪理。此次似欲耀兵，冀伸前耻。惟朝鲜向颇坚韧，而美人不甚好战，或不至遽尔称兵。

海运漕粮，南省粮道径解通州，亦须在天津剥船。同一剥船，则无分津道、苏浙粮道皆难除弊。尊论明透，确不可易。茂文亦非耐劳任重之才，见山持之稍坚，若台端与之从长熟计，或亦前却无定耳。

令兄入都展觐，前闻将由东路言旋一视珂乡，并许枉驾过我。后又闻正月二十八九太夫人小有不适，未知果迂道东来否？

淮南盐务，目下存瓜存泰，在场在途，共堆积五十余万引。两湖片引不销，运商不肯买盐出运，场商贫苦号痛，无力收买春产。自官绅以至煎丁、捆役、船户、挑夫，数十万人皇皇焉不可终日，纷纷禀请拯救。不得已奏请由部定一“川淮分销之法”，意欲筱泉竭力助我一番，容即抄咨冰案。

自盐务外，此间近状诸称安谧。春雨亦透，麦收可望。上月皖境建平、广德一带，土匪滋事，比经兵役擒剿，即已鼠窜。现闻首匪关汶贵隐匿浙境孝丰山中，已派刘镇启发四处密擒。渠善于购线，务求弋获，不使漏逸为患。鄙人目光昏霿，近更增发疝气。内子初患温病，继则手脚疼痛，日内腿肿奇疼，十分沉重。适令兄赠送建昌花板，已制成矣。欧阳定果押解留鄂炮位航海至津，日前抵此，十八日业已起行赴沪，知注并及。

复张友山漕帅 同治十年三月二十八日

承示蒋主政条陈河运事宜四策。其灌运立湖一策，颇有窒碍。费多利少，现可毋庸置议。规复黄河故道一策，八年间马制军等会奏将兰仪以东故道设法疏浚，铜瓦厢决口酌议堵塞，业经部中议定。惟工程繁重，计挑河、修堤、塞决三项需费至二三千万之多，阅时又非三四年不可。而东趋之溜能否挽之使南，兰仪决口能否堵合，仍无把握。来示所虑，洵系不易之论。查规复河道一事，内外多持此议，而鄙人窃有所疑，未敢随声附和，盖河道自古以来无数百年而不徙之理。欧阳公有言：河本泥沙下流淤高，水行不快，上流乃决。故河流已弃之道，自古难复。强复之，则每决于上流者，由故道淤高，水不能行也。河之南徙，自金明昌中会淮入海，已阅七百余年，至咸丰初年而有铜瓦厢之决。盖亦日久淤淀，河身高而流行不快也。今欲挽河而南，使复故道，无论巨款难于骤集，河内建置田庐难于迁徙，自清口以下至云梯关，河身节节高仰，难于浚深，即使事事竭力为之，而河之北徙南徙，似亦有天意主之，而非尽人事所可争。即果南复故道，而于运漕亦尚无把握。盖自道光七年以来，河高而淮低，淮水不能汇河而入海，于是绝淮与河，使不相通。淮之故道为全黄所占，而淮则避让而南入于江矣。每年漕船过清江后，即为倒塘灌运之法。其法坚筑两塘，始以漕船放入近淮之南塘内；将塘之南坝堵闭，然后决开塘之北坝，使两塘灌水相平，乃以漕船放入近黄之北塘内；将北塘之南坝堵闭，然后决开黄河之南堤，使黄流与塘灌水相平，乃以漕船放入黄河北渡而入中河口。如是者为一批；则又再堵堤，再灌塘，而放第二批；则又再堵堤，再灌塘，而放第三批、第四批。当时无论有识无识，皆以此为极难之事，极巨之款，极拙之谋，中外欲思所以变计。今若仍复故道，则清口、黄运午贯之处，仍用倒塘之下策乎？抑另有良谟乎？如仍用倒塘之策，则每年将黄河堤决开数次，用无限之财费，无穷之力，清口可以办，张秋亦可以办。如不用倒塘之策，则南黄虽徙，而漕运尚不通畅，又何必复故道乎？鄙意以为河既北行，即当顺水之性，就泛滥之处筑堤约束。其安流顺轨者，姑且听之。待军饷稍松，再大治之，不必遽议南迁也。

至导卫济运之法，前此运河北流，张秋本属上游，临清本属下游，则南高于北，一定之理。惟卫在元城、冠县一带，尚在临清之上游，或者稍高于运，或与运相平，自须详细测量，再行酌定。如于元城稍上开河导卫，以达张秋，在平日纵不能高于运，在黄河消落时，必可高于黄矣。卫水分为两支：一支循旧，由元城至临清；一支新开，由元城至张秋。运漕分为两法：伏秋盛涨，则舟顺黄河之溢流，由东昌以抵临清；黄水消落，溯上水以达元城，又沿下水以抵临清。虽卫水微弱，未必两支皆可行舟，然尚可以人力图之。倘履勘情形果皆符合，似可酌度兴办。

来示又以仅于沙湾左近筑堤，而上下游沿河各州县仍虞昏垫，拟就现在河道普律筑堤束之人海，俾免溃决。荩筹确不可易。苟中外不主挽河南迁之说，则堤工亦何可缓？自铜瓦厢至利津海口，虽云地段甚长，工费亦巨，然较之规复故道当尚可从减省。借黄济运一策，疏浚漕渠使之宽深，先事设顺流刷沙之船，随时行闭闸捞沙之法，更为南粮定候汛渡黄之期，亦可救敝补偏。然盛涨一消，即属无益，再加以导卫济运、修仓递运两法，差足以济时势之穷。辱承垂询，聊布一二。仍希详细见示，以备互证而资商榷。

郑小山尚书小住袁浦，调养病体，近接来函，知其尚未痊愈，并闻其全眷皆已抵浦。若病不速痊，或续假调理，徐待北上，或疏请开缺，挈眷南归，尚难预定。承询酌送赆仪之数，小翁清介有素，此间前致千金本不为丰，而渠峻却不受。如由尊处再送，声明即系省垣公款，似亦不可再减。统俟卓裁酌定。

国藩目光蒙霿，无术挽回。近更增发疝气，诸务丛积，未能悉心经理。大阅之事，业已改期，恐须迟至秋间矣。

复方存之大令 同治十年五月初二日

国藩客岁查讯津案，诸多棘手，以致办理过柔，为清议所不韪。神明内疚，至今耿耿。自十月间出都后由陆路赴济宁，买舟南下，闰十月杪行抵金陵视事。诸务丛积，目光昏霿日甚，无术挽回，一切军政吏治均未能悉心经理。江海各防虽拟及时整饬，而事端宏大，亦且茫无头绪。近更增发疝气，起居不便。大惧旷官取戾，贻羞知好，曷胜兢兢！内人一病三月，初甚沉重，近始渐有转机，未审能霍然否。正月间大小儿及二小儿各举一子。大小儿年逾三十，望之尤切，今始得之，老怀差以自慰。

竹如先生近尚清健，时与晤谈，娓娓不倦。惟左手右足动履维艰，需人扶掖。三月间老友冯树堂卓怀来宁，渠道光中在京，亦曾与竹如先生交好。见竹如所居之房过于隘陋，深为不安，力劝其另谋移居，并劝其归老六安，将诸城家口迎接回皖，产业出售，坟茔亦迁葬回皖。又力与国藩谋之，又与洪琴西谋之，又至上海与涂朗轩谋之。仆与洪、徐亦颇有此意，见冯之高谊挚情，均思玉成其事。朗轩即派人送冯至六安州，为吴氏相宅，兼择葬地，请琴西料理诸城移家之事。而售产、迁茔二端，竹如先生及其子孙尚未定计。

游子岱治行超异，闻将升补赵州。良吏之志少伸，鄙人之愿亦惬。阁下荣补枣强，闻已履任。窃计深仁卓识，克己勤民，必可与子岱、龚、黄齐美，张、祝并称，不至让渠独步。到官后有无棘手之处，尚祈示及。张令荣光蒙已委署庐江。蒋令山近未知其踪迹，容当思所以玉成之。

又承以相知有素，欲正师生之称。自惟固陋，愧何敢当？论年齿本不甚相远，论学之精进有恒，志之坚定不摇，阁下方将力追古人，鄙人自惭不逮。柳子厚云：“为他人师且不敢，况为足下师乎？”谨将尊柬奉璧，此后相约书问往还，常以箴言互相切劘。仆虽荒耄，亦当不自弃，以求无弃于人，斯幸耳。

复郭筠仙中丞 同治十年五月初五日

接诵二月初十、十二两次惠书，具聆一一。猥以鄙人添孙致庆，并授稚儿洗口却疾之方。就谂履候康愉，摄生多术，企慰无量。

承示天道循环、人事兴废之故，消长盈虚，洞若观火。未有坏乱天下而楚人私享其富贵，此层外喑亦多能言之，至于士去职而习为游说，农去养而相与嬉邀，习为偷薄宴饮音乐歌舞日夜，则未闻有虑及之者。又称祸机之发，莫烈于猜忌，此古今之通病。坏国，丧家，亡人，皆猜忌之所致。《诗》称：“不忮不求，何用不臧？”仆近年来自省生平衍咎，不出“忮”“求”二字。今犹衰耄，旦夕入地，犹自憾拔除不尽，因环观当世之士大夫及高位耆长，果能铲尽“忮”“求”二字者，亦殊不可多得也。“忮”“求”二端，盖妾妇、穿窬，兼而有之。自反既不能免此，亦遂怃然愧惧，不敢复道人之短。若著一书以诋呵达官，则忮之尤者无所畏惮，其品概亦可想见，无足深较。

意城昔办厘务，受人荐引，亦颇有物议传播。然门包之进，亏累之多，则一无所闻。今大变前辙而收数日减，岂无一二明者校长挈短，叹新之不如故乎？仆生平屡遭讥谤，上年天津一案，谤议尤不忍闻，殆有甚于永州某守所云。即意城之偶被讽刺，又不足道矣。

江西引盐行销稍多而并不甚旺，匣费岸费亦并未照解。湘鄂淮鹾引地存者无几，而鄂中大吏袒护邻私，排挤淮引，不遗余力。闻其公私两裨，盖即来示例规之说。国藩上月曾将淮销疲滞不堪，邻盐侵占太甚，疏请部议，明定章程，稍伸淮而抑川。昨李筱泉出都过此，又经面为谆托，请其竭力助我续淮商之生命，并许以复解匣费岸费，复道光年间之旧规。待部议到时，当另定章程，将匣费酌定数目，冀惬于私而有益于公。能否挽回，尚难预必。

陈令善奎前系甄别落职，无论其罚当罪与否，而甄别之案例难湔洗。大府之驭属吏，惟此层为最毒，亦差可惩创污吏。若彼劾而此举之，适开朝秦暮楚之风，而增子覆我兴之见。意气用事，渐不可长。仆非有所吝于陈令，恐徒劳而无益，尚希鉴谅。

此间近状安辑，麦收亦得中稔。春间皖境广德、建平一带土匪滋事，比经兵役擒剿，即已鼠窜。现惟首犯关姓潜逃，敝处派员购线，四出密捕，当可弋获。鄙人目光昏霿，日甚一日，近更增发疝气，寻常文牍不过草草画诺，江海各防平时所规以自励者，亦尚茫无端绪。五夜扪心，大惧有瘝厥职。内子一病三月，初患春温，旋屡变症，腿肿奇疼，十分沉重，已无可望，乃偃卧静养。旬内大有转机，可谓万死一生。然两目既盲，右脚难动，亦极人生之至艰耳。

台从江表之游能践约否？树堂前月过访，盘桓旬日，即赴上海。旋自沪归，又已辞赴六安，为竹如侍郎卜兆后再行挂帆西上。渠力主竹翁回籍之说，并言其家属之居诸城者均须回皖，其夫人亦宜改葬故乡。义气干云，辞达理举，吾辈皆为所动，行将为竹翁玉成此事，知注并闻。

复张子青中丞 同治十年五月初十日

接诵惠书，猥以节屈天中，摛词称庆，祓饰逾恒，惭戢曷任！比维祜笃兰陔，抚辰懋绩，至以为颂。

国藩重来江表，节序频更。目光既日昏霿，精力复极衰疲。分内应治之事未能悉心讲求，江海各防目前所宜急图者，亦且茫无头绪。夙夜兢兢，有瘝厥职。近自沪中传闻法国有兴兵前来中华之说，尤深焦灼。想尊处亦闻其略矣。

前函所列王、黎、甘三令均获奖借许可，王令顷已捧檄之任，即当晋谒崇阶。黎令在吴江，闻漕尾蒂欠尚巨，并希清诲，随时勖勉为荷。高令新领吴县，才宏学赡，似可培成令器。大钧陶铸，群材蔚起。江宁府一缺虚悬数月。赵粹夫太守奉补遗缺，抵宁已久，以其初履外任，未敢遽试首郡。镇江鹤庄太守廉明精干，上年调署苏守，措置裕如。前次台从过此曾经商及，今拟即以鹤庄调补江宁，而以粹夫充补镇江，人地既属相宜，于例亦甚符合。卓见如以谓然，即当会衔入告，一面先令到任，统候示复照办。

李世忠与陈国瑞在扬寻仇构衅之案，已令袁笃臣、吴朝杰二人逐一查明，各取两次亲供，日内遂当据实参奏，李则革职，陈降都司，令各速还原籍，不令在扬州逗留。陈为洋人所深忌，果其离扬，则攻教之说不辩自息。免致洋人积疑生愤，另起波澜，亦一道也。

铅船揽载漏税不肯开行，前饬司派员至瓜洲弹压。顷据禀复，业已查明载货数目，酌量完税，开船北上矣。兹因来示谆属，又经札饬杨子木酌带炮船送至清江。弟前已檄欧阳镇派炮船二号护送，拟请漕帅再派陆兵送之。武员弹压则难其选耳。

镇江下游厘局请拨厘修学宫一节，弟前接丁濂甫学使信，即复信许以每月分拨局厘一成。后与阁下晤谈，知尊处复信未许拨厘，但许另拨一款与之。弟以彼此两歧颇为难处，阁下以为将来必拨一款，不误镇郡善后之事而已。今该郡之绅既有公禀请另抽一成，江宁、扬州两郡修府县学皆系动用官款，镇郡亦未便向隅。蒋守之禀，鄙意拟批以另抽一成则不可，以商民难堪也；于局厘之中分拨一成则可，以学宫系属大事，而各处军事大定，饷需可节也。学宫及新河二事约计不及三万金，应拨若干月即行截止，由厘局查明禀办。是否有当，仍求卓裁示复。

复袁小午讲学 同治十年五月十九日

接三月二十三日惠函，详论鉴拔贤才之义，千余言，具聆深意。所示当世诸贤及另单开列者共十四人，疏其梗概，大抵才德并收，体用兼重，品评允当。殷殷以一士不遇引为予辜，一善不扬引为己责，心存匡济，识量闳深，良以为珮。

又谓东南底定以来，老成雕谢，继起无人，一有缓急，无足倚恃，深以前此之得人为盛，而怪近今之寂寂。此由鄙人暗于知人，志气衰耗。古称精神折冲不克汲引人才，亦由精神懈弛不足感召英杰，翕聚风云也。迩来军务渐平，时局之艰难迥非咸丰年间可比。人才非困厄则不能激，非危心深虑则不能达。而在上者亦不欲屡屡破格以开幸门，仍须投资按序，各循常调。即昔之勋望赫奕者，今亦只能循分供职。无盘根错节，则利器末由显著。近日贤才之所以寂寂者，殆由于此。

然内患虽平，外忧未艾。彼狡焉者虽隔数万里，而不啻近逼卧榻，非得后起英俊宏济时艰，世变正未可知。来示以少年盛气、蹈厉无前者不宜以孟浪绳之。昔在道光之季，国藩饫闻此等议论，盖尝深恶而痛惩。今虽衰孱无似，决不欲效此模棱意态，销磨举世之英气。特狂狷两途，及所谓蹈厉无前者，亦殊不数数见。而来函所称心事如青天白日，忠爱诚恳出于天性，尤为罕觏。是则似有数焉存乎其间，而自愧引针拾芥之无兴也。此间如更闻有佳士，无惜续行见告，至祷至祷！

国藩回任江表，节序频更。诸务丛积，目光昏霿日甚，无术挽回。一切军政吏治均未能悉心经理，江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！

此间近状如恒。前月有李世忠、陈国瑞构衅之事。陈、李二人前在江北带兵，素不相下。陈之声名较优于李，如淮河夺盐船，寿州杀部将，频有欺侮，李积不能平。近在扬州，李与陈貌为和好，实则隐图报复。四月十四日，李世忠忽率其徒党驰入陈寓，掩执陈国瑞上船，扬帆南下，捆缚辱詈。适有铅船及湖北各船在彼闻陈国瑞被执，一呼而集者数千人，追围李世忠之船，劫其眷属，有妾一人赴水以死。李世忠乘间跳走，与陈国瑞先后来宁互讦。二人均桀骜成性，不循理法，迩来住居扬郡，百姓既不甚相安，洋人复每滋瑕衅。昨派笃臣及瓜洲吴镇查明原委，据实参奏，李以革职，陈以都司降补，勒令各回原籍，未知此后能否安帖。阁下于二人素知底蕴，并以附告。

复何子贞太史 同治十年五月二十六日

月前猥承枉顾，借罄积悰。乃驺从亟欲言旋，未获趋送江干。接展留函，敬承一一。顷间又奉五月十六日惠书，就谂邗江小住，道履康愉，胜侣接于晁张，新诗成于咳唾，铁门常破，银盏不空。又得快婿佳音，老福高怀，酣畅无极，倾企良殷。

《十三经注疏》为学问之根柢，重刻大字本，信足嘉惠儒林。承鼎力玉成此举，又为之商定格式底样，俾局中有所遵循，实后来学者之幸。昨莫偲翁来，谈及此事，渠意格式广长，字之粗细，悉以殿本为法，并须翻板为之。鄙人则不主于翻刻，而主于另写，但亦不欲有剪裁伸缩之事。盖编次一过，再行发写，非数年不能卒业，而又须一手为之乃能完整。老前辈精力虽强，然云霄逸鹤，不欲竟以经生憔悴专一之事相困。若台端仅引其绪而使它人仿效为之，未必有如许通才联翩而来。窃闻近儒之论《注疏》，以《毛诗》、《三礼》为最精，《三传》次之，余六经则不甚餍人意。拟《十三经》当仿殿本写刻，如有须剪裁订正之处，则别有校勘记，附于每卷之末。或《诗》《礼》有校勘记而他经无之，亦无不可。老前辈如欲纂述，即请先勘一经，发局为式。裨益后进，岂有涯涘！

陈、李交哄之事，适当大旆来宁之际，想已备闻其详。二人均桀骜性成，不循理法。李之稔恶尤著，众所共嫉。陈之声名较优，然平居亦不甚安分。其于李频有欺侮，以致自取困辱，报复亦属有因。昨已派员查明原委，据实奏参。李拟革职，陈以都司降补。勒令各回原籍，未知此后能安帖否。

令侄性泉性既专静，识亦明晰，自属此间循良之选。李笙渔司马既出尊门，又与诗生昆仲契好，其朴雅可以想见。正愧宁垣无以位置，兹接来书，即已函致子青中丞，嘱其妥筹一席。能否拔出苦海，江南现无军事，颇难着手。陈君阶溥，郑筱翁在此曾以见托，以出缺太少，尚未得当。

小儿辈天分甚低，尚非能好学者，又何敢言好奇？大儿稍爱看书，苦无记性。次儿粗习举业，笔势殊不开拓，安得陪侍几杖，或可一瀹灵机也。

复叶介唐观察 同治十年六月初六日

前接复缄，承许出山相助，定于三月起程赴省。顷又展诵惠书，具悉一一，尊体违和，误服补剂，至四月杪始能力疾就道。就谂筹策宣勤，摄生善术为颂。局中事务纷繁，甚难措置。舍沅弟书来，极称阁下接办之后，振作精神，力图整顿，立意不与本省官吏龃龉，曲为调护，期有起色。闻之至为欣慰。

昨接刘中丞来咨，言席砚香议以湘岸所销淮盐仅六万引，此后即照此数核计。如销在六万引以外，除将正课解还两淮，余税概归湘省。并请将川盐行湘与淮配销核实抽税，专济援黔各军之用，约以三年为限。砚香迫于饷绌而发此议，其实敝处但求淮销稍畅，商困稍苏，绝不与人争税厘之多少。即全数留为协湘援黔之用，亦无不可。

此间春杪曾陈一疏，声明楚岸川私侵占太甚，请或分成分界，稍救淮引之穷，廷旨交部核议。现在部复未到，如其议准，自须另定新章。有谓分界之后即不准川盐片引侵入淮界，侵则以兵戈枪炮逐之者；有谓虽经分界，仍准川盐行于淮引地面，但须认真查斤，加重邻税者。鄙意二者均须有精干之委员，可靠之兵勇，人多且强，则堵私较有把握，不至为枭所凌侮。查斤抽税亦必十分耐烦，铢两亦不可放过，庶川盐之成本较重而来者或可稍减。堵私以严为主，查斤以耐为主。阁下留心人才物色，如此委员可得几人？委员纵极得力，仍须鄂湘督抚竭力相助，乃无掣肘之虞。筱泉制军过此语及川鹾，深以堵私为难行而颇主查斤之说。阁下博采众论，究以何者为善，务望反复筹思，便中示及。

江南近状安辑，雨旸亦属应候。鄙人目光昏霿日甚，无术可以挽回。差幸疝气之症已愈，眷累粗适，足纾注存。

复张子青中丞 同治十年六月十九日

仲甫晋谒台端，言及六、七濠口闲人太多，匪徒混迹，抢案层见叠出，并有聚众结盟之事，不可无兵镇压，属派周将良才带队前往驻扎。查六濠口前经榖帅派委师道荣光酌带哨勇在彼编办保甲，如果游民啸聚日众，师道自有岌岌难安之势，必详细具禀，设法驱逐，方为能举其职。昨接该道会同吴镇公禀保甲一案，并盐船一律编查，似办法尚属认真，不至遽生他患。弟前调庆字一营由五台山移至三汊河，即为就近弹压六濠口起见。周将现署敝标中军，难令远离。容再严檄吴镇、师道加意稽察，遇有形迹可疑者毋许逗留，力遏乱萌，不知有补否。

吴小轩长庆部下共十一营：马队三营远驻保定；步队八营，两营在宿迁，三营在扬州，一营在三汊河，一营在苏州，一营在溧阳。渠昨来此言及分布太散，缓急调度不灵，意欲将保定马队调至宿迁，宿迁二营调至扬州，其余六营一概移扎东坝。渠即驻防东坝。东坝去苏垣二百余里，去宁垣亦二百余里，两处听调朝发夕至。其地宽闲，利于操练。渠请弟函商尊处及李相处。特此奉商，即希裁示。

倭使于初八日抵津，闻将以十二三日订议条约。敏斋必候事了始能南旋，恐须在中秋前后矣。

黎牧庶昌抚字心劳，催科政拙，诚如明论。闻其钱漕尾数欠征至五千余石之多，挪垫公款无从弥缝。前与敏斋及子范商及，俱谓苟无他缺可调，又不如久署吴江之稍愈。今尊意许其量移一席，俾无负累，厚泽尤为优渥。阁下藻鉴精审，而得一才又殷殷爱惜而玉成之，全苏群吏其日有勃兴之象乎？

廷旨饬令察看淮安存守，敝处亦已奉到。该守通籍近四十年，精力不无减损。来示谓其廉静有余，千济不足，评骘洵为至当。惟此二句之下加一轻语则可以保位，加一重语亦可以去官。究竟仍希密示，以凭会衔复奏。

部催子箴引见，现在正议整顿鹾纲，未便遽易生手。少迟即为奏请展缓，以副谆属。但部既催取，恐亦不能久留也。

复何子贞太史 同治十年七月三十日

大字注疏，首难在编次。现得高足王与李、郭、庄三君同司厥事，既曾致力于此，当可悉臻妥洽。接子箴都转来函钞示老前辈审定《诗经》格式，音义及疏皆另提一行，用单行中等字以醒读者之目，硕儒规画，自能斟酌古今，订成善本。惟闻苏之志局，浙之孝廉堂，皆望台旌遄往，一慰饥渴。而淮安修志，亦思得贤者主持其事，丁健翁尤殷殷企迟。不知台从果能在扬州久住，料理注疏就绪否？林芗溪既不能来桂，皓庭现在此间，亦贵门下研究群经者也。

贱躯粗遣，眩晕、疝气均未复发。目光则昏霿如故，作字极难，无术挽回。内人幸未死，而右足痿痹不能行动，亦生理之至艰。长儿正月所生之子顷遂殇亡，殊增焦闷。诸蒙廑注，用以附陈。

承索拙书“皓首穷经尚有时”七字，侍本不能书，自遘目眚，益形荒陋。且藉令两目无恙，亦未敢持布鼓过雷门，敬谢不敏而已。中秋以前拟至淮、徐，补行大阅，道出邗上。如老前辈尚未他适，谨当寻庞公之杖履，访杜老于郊坰。先行奉约。

复张子青中丞 同治十年八月初四日

寄谕饬筹剥船加价及民船守候口粮两款，并令江浙两省各买赈米二万石由海运津。剥价、守候口粮二者，前接尊函已由苏垣司、道两库筹办。赈米一款为数虽巨，珂乡被水之区，民居荡析，灾黎满目，望救急如星火，断难稍缓。李相系面与王晓莲、如冠九两君订定始行出奏。此间正与晓莲商筹购办，而晓莲忽接刘芝田瑞芬信，述李相欲改为折色。解银而不解米，盖北人不惯食稻，而采买奉天粟米为价较贱。日内但为解银之计，不复问沙船、轮船运米之说。惟苏、沪米价较贵，每石连运价须三两余乃可抵津，皖北运漕、皖南湾沚上米价较贱，每石连运价不满二两即可抵津。折色究应解若干，此间尚未议定。或宁、苏各出一半，或全出江宁粮库，均无不可。浙省不知亦系解折色否？杨帅有函商尊处否？若浙解米而苏解银，则道不同不相为谋；若同一解银，则数目亦须商定。弟意拟解五万，盖酌苏、沪与皖米二价之中也。伏候卓裁。

弟拟中秋前出省补行大阅，先至淮、徐，后抵苏、松，届时恭叩崇阶，熟商一切。

复李中堂 同治十年八月初四日

津案之结，府县抵偿一层，新闻纸内屡屡言之。彼族颇责罗使未能力争此着，地山行后外间谣传纷纷。正在悬系之际，接总理衙门函详述一切。渠为崇公请全权大臣，总署既已峻拒，渠不收国书，而季、梅谓崇与熟酋，因见与不见之际，彼此误会。总署答以昔年与蒲安臣咨，已预议中国使臣至外国不必面递国书一层，是见不见均可交递。并云如始终龃龉，但向彼国执政取一不收国书之照复，即可回京复命。似此义正词严，彼族应别无要挟之端，地山应可无羁留之虑。法乱初平，民穷财尽，未必遽尔大举耀兵于数万里之外，且俟明年再听分晓。如必求逞于府县，则无宁败盟鏖兵耳。

日本通商章程修好条规粗为涉阅，虽较之英、法等国无所增减，而辞气稍为平顺，比泰西之狼狈狡悍，或少易处。该使画押，复赴京一游，阁下以敏斋耳疾改派竹堂伴送，敏斋近日计可航海南来。

幼童赴洋学习应否添派八旗子弟，且俟总署核议。

省三忽有新疆之行，寄谕及总署来信嘱此间宽筹饷项。鄙意筹银非难，筹粮为难，筹运更难。淮军迩年远征，运送粮械皆由阁下经画，处处派妥员，节节设驼马，苦心经营，仅而获济。若至伊犁，虽台端亦有鞭长莫及之虑。似须另派大臣专办新疆粮台，驼马台站，米粮百物，一一办妥，弁勇无饥寒之虑，乃可驱之出关。顷复总署信略将此层陈说一二，兹抄呈台览。不知卓见若何，又不知省三毅然自任否。

直隶入夏以来淫霖为灾，津郡附近数百里几为泽国，各属难民避居津郡城上以数万计。永定河溃没八口，诚为近数十年所仅见。此时议济灾黎，筹办大工，想见荩忱焦灼。截漕十万石发赈，犹难遍及。大议请饬江浙各筹买米二万石，昨奉寄谕如数筹办，晓莲旋接芝田信，述尊意欲解折色。此间苏、沪米贵，合米价运价约须三两乃能抵津，运漕、湾沚米贱，合计不满二两即可抵津。定解若干，尚未议准。

东光陈令、吴桥石令，仆复作梅书中曾言其贤，既承推许佳士，虽无政绩可纪，或在悃愊无华之列。仆向观人，大抵才短者多。存之清勤刻苦，性情真挚，久为朋辈所信。昨有书来，述其在任办事似尚振作精神，力争上流。当时劝其服官，许以决不令其负债，尚求左右力践斯约。惠甫犹未补缺，务恳关垂，先饬署任，继予真除。其兄敬甫夏仲来此，接见数次，渠求皖城差使，目下尚无位置。

鄙人目光昏霿日甚，两脚近复浮肿。惟大小儿正月生子，七月下旬殇亡，老怀殊觉郁悒。节前拟出省补行大阅，先至淮、徐，后赴苏、松，约须冬初乃能旋署也。

复李中堂 同治十年八月二十二日

江苏应办直隶赈米二万石，来示北人不惯食稻，而就近采买奉天杂粮，为价较贱，属解折色，计二万石，折银五万两。仆前闻晓莲言接刘芝田信，述及尊意欲解折色，适函商子青中丞亦拟筹解五万，盖酌目下苏沪、皖米二价之中，可谓不谋而合。业已檄令晓莲在于道库如数速解。浙省事同一律，敝处寄石泉信，亦以现折之数告之。冬赈春赈，必可源源接济。

日本条约议定，敏斋回苏有一信来，因闻鄙人大阅出省，未来金陵。省三亦有信来，附抄折稿，具陈不能出关之故。关外筹运粮械，其难百倍于秦陇。省三所陈当亦为朝廷所鉴亮，但不知能否俞允，可否给假养病。渠果离营，子务、乐山皆不在军，诚能谨守纪律否？

郭镇函禀借阅，渠思极力整顿绿营，志殊可嘉。顷已严札，饬其实力除弊。庐州都司陈兆鸿劣迹甚多，现檄郭镇密查。俟禀复后定行撤参。

郑玉轩太守藻如在沪而诸多牵制，此间亦有所闻，皆称其抑郁已久，抱病甚深。来示“惟其局事经手既多且久，未便遽行调开”。此三语者，不知指冯言之乎？指郑言之乎？仆早岁见冯志坚论笃，自称愿终老机器局，不精透则不干休，嘉其有愚公移山之趣，爱而敬之，倚为柱石。厥后屡闻丁雨帅议其不办报销，不造兵船，不多用汉人，而仆不甚介意。沪局洋人至宁告状，言其贪蚀，仆亦不甚介意。即品莲具言其短，苏垣有友来书，极言机器局为一大蠹，亦犹不甚介意。至今年六、七月有人言沪局造船、造枪炮皆迟缓而不中用，轮舟行走太慢，枪炮成者太少。目下每月支银四万余两而料少匠减，势难造销，将来数年之后欲靠沪局船炮以御洋氛，断不可恃云云。仆闻此言颇悚动。沪局于丙子即满十年，若一无成就，何以对天下？今读来示抄品莲之件尤为诧异。以阁下之爱才念旧，若非实不放心，岂肯轻发微词？请调玉轩至津，细询该厂船炮将来能速能多能精否？局中共事之人能不冰炭否？此皆最要关键，侵蚀犹属后事。便中密示，以凭商办。

津郡剥船加价本是最善之策，青帅饬司筹款拨解，浙省谅无吝色。顷函致石泉已为询催。

小轩所请调回马队，阁下以保定现无可恃之兵，待冬间筹出替防之军，明春再令南来。届时望践斯约。

此间另练湘勇六营，鄙人初意以毅斋留甘之军现仅马步十二营，欲于江南原协每月六万五千两内自七月起减解二万，仍招募老湘营凯撤之师编成六营，而以章合才统之。嗣得毅斋来牍，力陈欠饷过多，请按原数协解，将来或须酌增。新募六营则须另筹饷项添补。淮军借支欠饷，尊处向章亦视其军之出力为等差。庆军留防淮、扬，似非远防他省、出师剿贼可比，以后当少为核减。

李世忠回籍后有一禀来，自矢以后当杜门谢客，延师训子，求保首领，以终余年，情词恳切。其与杨子穆、刘佩香等信尤为诚笃。若非有以激之，不致生变。陈国瑞则徘徊淮、扬外县，尚无回籍之意。能否保全末路，殊不可知。

国藩以十三日启程大阅，连日阴雨逆风，二十一日始抵扬郡校毕。但祝至淮、徐时天气畅朗，免致多费时日也。

再，舍亲欧阳定果号星泉者，顷小儿自金陵寄信来扬，言其父牧云于八月初一日在衡州忽患中痰之症不能言语，当用轿送归家中，初三即到。其叔父凌云寄信于沅甫舍弟，并有家信与星泉，催其速归。小儿因金陵署内恰有折差进京，遂将欧宅家信带京面交星泉。鄙意星泉必早已出京，如尚在天津，则求阁下告之，令其迅速回籍省视父疾。渠之家信恐折差必难觅交也。

复杨石泉中丞 同治十年十月十二日

漕运剥船每石加价五分，将来搀水诸弊虽未必剔除净尽，或可渐加整顿。江、浙两省均已应允，而户部来文必须以漕办漕，不准动挪司库。江、浙两粮道库均不敷加价之用，尚须妥筹详议。

畿辅赈济解米，苏省亦全改折色。旋又接李相来函，以直隶水灾极重，赈款不敷，欲于两淮盐务加引捐赈。现已与子箴都转议定于各岸酌加四万引，按引捐银，共得二十万金，由扬州转运局次第解津，或于赈事稍有裨益耳。

国藩出省校阅，于九月十一日由徐州南旋，经镇、常以达苏松、吴淞，水陆诸营均已蒇事。额兵招复者极少，抽兵另练者无多，缓急一无可恃，能无悚仄！即日轮船旋返金陵，瞻望杭州，咫尺天涯，未能展觌，殊为怅然。

蒋芗泉中丞之弟鉴海已至杭否。前携去一函，欲求提挈玉成，未审有无机缘。兹复有渎请者三事：两浙运判季纶全，系鄙人会试房师仙九先生之孙，现在杭垣。世家旧德，器宇英峙，景况清苦，欲求派一海运坐省局差，稍资调剂。又有许广文谨身，曾任奉化教官，系敝乡试座师吉斋先生之子，欲求更署一教缺。两处皆屡托推荐，此次又经季君梅编修、许信臣中丞谆托，谊不能却。又有沈生晋蕃系敝同年念农司业之子，境极寒窘。据称曾以文字受知于台端，素居弟子之班。如蒙格外垂青，派一书局差事，则感激尤无涯涘。以与敝处年世谊，俱非浮泛，琐琐奉商，尚希鉴谅。

致冯卓如观察 同治十年十月二十三日

国藩自十三日由吴淞口驾驶轮船，十五日在江中观威靖、测海两船操演，午刻行抵金陵，诸务尚称顺适。各路营伍额兵招复者极少，抽兵另练者无多，缓急一无可恃，尚须酌量添置。暮齿衰颓，愧无裨补，亦聊循行旧典而已。

兹有启者，山东恩县梅令作庵名缵高，系定九征君之六世孙，伯言先生之侄。奉丁中丞之命，驰赴上海询访制造轮船之法，先到此间，求致书尊处为之先容。查造船一事，鄙意本在设局倡率，俾各处仿而行之，渐推渐广，以为中国自强之本。迩闻丁中丞亦有此意，春间曾委王伯尊观察南来商论及此。鄙人偶言得工价银十万，局中能为包造轮船一号。刻下又遣梅令赴沪求询办法，将来或自行开厂制造，或寄银来请代造，均未可知。要之风气渐开，即中国振兴之象也。梅君到时，务望阁下详告之造船之法，其货船之制若何，兵船之制若何，或具一说帖开示大小尺寸。每造一船，价值若干，需时若干，并将机器、汽炉、船壳三事造法详细告之，是为至荷。东省与敝处情谊久孚，诸事无不通融办理。此举尤于大局有裨，固不得不玉成之也。

再，密商者：在沪曾嘱勉亭赴厂先住一月，俟相安然后会办，渠已应允。回省数日，与之再谈，渠又徘徊不决，似有诿谢之意。细叩其故，渠言“所以派人赴厂者，似有查察之意，无非欲息外间之浮议，雪卓如之疑谤。而浮议所由起，总由沪厂岁支数十万，腥膻之地，易启艳羡猜疑之论。今若不将历年帐目彻底算清，上而报明两院具奏，下而使司道及局员晓然周知，则不特目前之谤难弭，并将为卓如终身之累。或阅数年、十余年尚有弹劾之章，亦未可知。今赴厂闲住一月，或在彼会办半载，曾不足分卓如之忧，于公事亦毫无裨补”云云。仆因告之曰：“君言及此层，正所以扶助卓如，即所以大益公事也。报销早奏，亦并为敝处预除后患也。君到局后，力催卓如清理帐目，分列条款，如曰造船，曰造枪炮，曰办机器，曰购木料铁炭，曰买地造屋，曰养委员、工匠、学生等事，每册分数款，每年立一册，赶紧造成详奏，则卓如可息前谤，可绝后患，而鄙人亦无公事颟顸之讥矣。如有亏空，仆愿代为担承，总以早清为是。”仆与勉亭所议如此，特以奉告。如勉亭果能赴厂，请阁下迅办销册,即以勉亭为监算交代之员可也。至嘱！至嘱！

复李中堂 同治十年十一月初二日

两淮加引筹捐一事，前经采用方子箴之议，以为可迅得巨款，酌定加引四万。既于宿迁途次遇魏荫亭呈出扬商说帖一纸，又极言加引之不便，并愿按引派捐，凑集巨款，以济赈需。鄙意终嫌捐为弊政，且恐加引之议既罢，旧商缴捐仍未必能踊跃。虽具结在前，追索在后，而无现银可缴，终亦无可如何。用是仍定议加引四万，先尽旧商认领，不足则再添新商验资掣签，则得银确有把握。刻下早已蒇事，当可提出捐款，全交扬州转运局次第解津。而子箴久无公文来此，不知何故，岂业交仁山，遂不复禀耶？

江南筹赈款成数一节，尊处既不入奏，则此间免为户部所指。甘省所迫掣签得票者，既有厚利，又有奖叙，自然欢欣鼓舞。惟未得票者买旧商之名，出验资之利，不免赔累耳。接调甫来信，知台端筹办赈抚，分拨银米，煞费苦心。以灾区如是之广，而大才擘画已觉详尽周到，而江浙捐棉衣者亦俱踊跃争先，来示所谓“实惠及民”四字必能办到。向使鄙人当之，则左支右绌，如茧自缚，万难展拓矣。

省三决意告退，得准离营养病。朝廷待有功之臣，从不强以所难。曹荩臣接统淮军，渠久在陕甘，人地相宜。惟秦陇以西粮运艰难，愈远愈苦，恐奏功不易耳。唐定奎十五营回驻徐州以备非常，良为远虑。惟甘肃及滇、黔协饷及敝处新招湘勇三千尚无可指之款，将来如果棘手，恐须在徐军内酌裁数营。苟可设法，则不议及此也。

刘毅斋来此，果为有用之才。新招之统领章合才，则平庸不足深恃。现请吴小轩来此，专教洋枪队。小轩殷勤耐烦，深明洋兵秘奥。将来湘军阵法，或能步淮军后尘，则大慰矣。

仆此次到沪察看，郑玉轩病情业已痊可，亦无请假之说。玉轩之精细廉干，条理秩然，局务大半赖其经理。品莲之倾心推服，亦固其宜。其疑玉轩之病谓因卓如局务不实不尽郁悒成疾，彤云亦颇有此疑，则殊不然。卓如才具开展，于机器洋学亦颇洞晰原委，其于玉轩推心置腹。惟利权在手，易招浮议。况沪厂岁支数十万久不报销，以故疑者益众，雨生中丞倡言而群口和之。卓如面求派委李勉林赴厂会办，盖欲得一异己者监察，以释疑谤。勉林颇有诿谢之意，仆再三敦劝，并寄函密商卓如，切实相告，劝以将历年帐目彻底算清。如有亏空，仆愿代为担承，意在扶助卓如，以作任事者之气而息局外人之议。兹将函稿中一片抄录，附去一览。

陈荔秋出使之事，约于明年三四月启程，诸应办事宜尚须分条陈奏。前已将渠禀并批咨达冰案，尊意以为何如？

令兄筱泉驰赴湖南查办事件，闻王夔石已署抚篆，吴学士元炳出署方伯。则刘韫帅恐将不得回任，未知究为何事何人发之。庐州都司陈兆鸿业经参革，大阅案内照例本应举劾，遂附陈之。

国藩自九月中旬由徐州南经镇、常以达苏、沪，水陆诸营均已阅毕，即由吴淞口驾驶轮船，本月十五日旋抵金陵。两月在外，应酬极繁，刻无暇晷，颇难支持。贱体脚肿虽消，而两腿酸软，行动维艰，小便太密。老态日增，诸务废弛，尤以为疚。

复刘霞仙中丞 同治十年十一月初十日

八月杪接到惠函，以巡阅外郡俗务匆遽，未即裁答。十月旋省，晤令嗣康侯世兄，询悉山居多暇，履祉绥愉，家庆骈蕃，孙枝蔚映，曷任欣抃！

吾乡会匪年年发难，旋即芟除。此辈布满郡邑，聚散无迹，起灭无端，勾结蔓延，牢不可破。使十次速灭，而有一次稽疏，其患不可胜言。若处处办团，时时敛费，则乡民之脂膏已罄，而团费之截止无期，亦岂堪其毕生朘削？诚得良有司密访渠魁，随时擒殛，而于胁从者坦怀绥抚，不使家家惴恐，夕夕惊疑，少得遂其乐生之心，或差足靖难于未形。然固未敢必得此贤吏也。桑梓之忧，彼此亮有同心。

承示前在秦中泸桥一役各军以饥疲致挫，将弁殉者至二千人之多，欲就战所建祠葺冢，以安毅魂。拟将敝处前所劝捐修岳庙经费拨为经始之资，再商黄彝封观察就各营捐资附益。此事在仁者最为感恫，聊以报逝者于九原，以表歉忱而笃不忘。敝处已检查原案咨达蒋中丞，转饬黄道及罗委员办理，并咨湖南转移彭提督知照。贵处去彭宅不远，知渠家已接到否？

国藩自调任畿辅，衰病相寻。去年春间，忽遘目眚，右眼失明，左眼亦昏霿特甚。夏初感眩晕之病，请假调理。假期未满，忽有津门之事，力疾前往查讯。其时群议纷纷，约判两端。论理者以为当趁此驱逐彼教，大张挞伐，以雪显皇之耻而作义民之气。论势者以为兵端一开，不特法国构难，各国亦皆约从同仇。能御之于一口，不能御之于七省各海口；能持之于一二年，不能持之于数十百年。而彼族则累世寻仇，不胜不休。庚午避狄之役，岂可再见？鄙人为言势者所惑，以致办理过柔。谤议丛积，神明内疚，至今耿耿。旋奉重莅江南之命，视事以来，瞬及期年。诸务丛集，未能悉心经理，殊以为愧。八月十三日出省补行大阅之典，由扬、淮以达徐州，旋即渡江，南抵苏、沪，水陆诸营，均已蒇事。即由吴淞口驾驶轮船，本月十五日旋抵金陵。阖省营伍额兵招复者极少，抽兵另练者无多，缓急一无可恃。尚须酌量添置，奉行故事而已。

贱体于春间曾发疝气，秋闻复两脚浮肿，皆已渐愈。惟目光蒙霿，无术挽回。展阅文牍一件，比常人迟至五倍，一抛去则茫若隔世。内人三、四月间病极沉重，迩来已就痊可。而目既失明，足复难动，亦生理之至艰。大儿正月所生之子，七月下旬殇去。年逾三十，甫得一子，今复失之，殊难为怀。

闻尊府诸孙健如黄犊，俊若於菟，明秀跳踉，足娱老怀。而阁下亦睟面盎背，浩然自怡，无复纤芥世虑撄其襟抱。康侯又携得尊著古文及诗各一册，文则如秋云之拿空，如山钟之摇暮，穆然意远，油然理顺，几有刘中垒、曾子固之风。诗亦洒落劲健，旷逸无俦。庄生称技进乎道，居则道而进乎技与？爱玩不释，聊一及之，以明虽衰而夙好未全损云。

与李筱泉制军 同治十年十一月二十一日

接奉十月十一日惠书，敬悉使节遄征，将渡湖外平章事状。厥后得尚斋书，述及台旌临发，略示梗概，嘱为转达，究不知其是何端绪也。刻想安抵湘垣，政祺佳鬯为慰。

敝乡可虑之事，首在哥老会匪，无论贤愚，皆怀隐忧。治之之道，不能无故而兴兵戎，遍地而事搜查，自当略行乡团族团，就近查访头目呈送县官，乃不至突发于不及防。然“团”之一字，利病各居其半，且恐利少而病多。起团则必设局，立局则必敛费。或择户劝捐，或按亩摊派，年年索钱，夜夜巡警，贫家既不胜其扰，而坐局收费之人又未必果纯乎公廉，为众所服。一匪到局，总以开释为主。本身能具悔结，族邻能具保结，即准释为良民。如实无一人肯保，乃送县城。县官审明而后押之抚辕，批准而后杀之。闻有团局擅自专杀者，众情为之不服，则匪首狡焉思逞矣。哥匪虽多，而被诬者亦所常有。或被怨家诬告，或被匪党诬扳，此等全靠团局董事曲予宽贷，守信诉诬者为真，不信告者、扳者为真，则群匪易于开脱，亦遂易于解散。否则，一经被诬，团局必欲加以重罪，彼此结党，报复相寻，杀机将无已时矣。

军兴以来，州县断狱往往罚讼者出钱，最为残民之政。闻团民于会匪之可释者，亦可罚令出钱若干以作团费，或竟攘以自肥。此尤大拂人心，匪首所借口以煽乱者也。阁下素得乡民之心，可否出一告示力禁三端：一禁团局不许擅杀，并不许用刑；二禁团局不许轻听诬告、诬扳之辞；三禁不许团局罚钱，并不许多敛局费。人皆谓办哥匪宜严，鄙人独谓宜松，至用兵剿办时乃严未晚耳。不审与尊意符合否？

国藩巡阅外郡，先至扬、淮、徐州，次及镇、常、苏、沪，各营均已蒇事。吴淞口乘坐轮舟上驶，十月望日旋抵金陵。各路营伍额兵招复者甚少，抽兵另练为数无几，缓急殊难深恃，将来尚须酌筹添募。暮齿孱躯，愧无蒐乘校技之实，不过循行旧典，饱啖佳肴，多听谀词而已。

其新募之老湘六营操练洋队，经吴小轩亲自指教，甚为认真。不知可练成劲旅否。鄂岸画界一层略有成议，湘岸似亦须一分界。俟大旆元旋，再行函订一切。

复张子青中丞 同治十年十二月初三日

海运米色不佳，枢府诸君亟思规复河运。茂文意以镇江一属抵征之款采买漕粮，并溧阳所征试行河运，以期逐渐规复。尊指以本年剥船加价及民船守候口粮所增已多，势难更筹河运经费。而侯家林涌口未堵，运道恐有梗阻，欲俟下届再议。鄙人之见亦与尊见相合。黄河决口此时尚未兴工堵筑，明年所虑方大，不仅虑运道难通也。

承示枢元中丞致阁下之函，情词恳切，深恐仍照旧数而显与部违，若遵新章则捐生不旺。展转筹思，故为权宜之策，以旧数折收，而以新数报部，不足之款作为委员采办军火之用。鄙意部中以捐例太滥，捐数太简，定一增添章程，冀可多获实银。今阳奉而阴违之，收本色抵银一两，假报为折色实银二两，此而可假，亦何事不可假者？即收折色银一两，亦可报为收折色实银二两矣。不特此弊发觉获咎甚重，吾辈抚衷自问，公事亦不宜如此含糊。似不如奏明新章太贵，捐生裹足，请仍照旧数收纳，较为名正言顺。鄙人向未经理捐务，不知其中奥窔。卓见以谓然否？

宜、荆、常、金四邑匪类均经派员密捕惩办，当可无虞。天长之案前得敏斋函禀，亦虑牵涉稍多，提审人证不无窒碍。尊意提至金陵审讯，自是一法。惟奉廷旨但令派员至皖研鞫，而无提来江宁字样。顷已奏明提至池州查办，折稿抄咨冰案。

臬司一缺即如尊见，无庸委员矣。李叔彦昨过此间，闻拟予初十日接印，弟即催令迅赴苏州叩谒左右。刻下计将晋见，敬乞尊处速办饬知，俾渠得于途次接篆。其仲复饬知，亦恳速办，即交叔彦带至镇江，俾沈得赶于十八日抵沪接篆，至以为荷。

闻小宋中丞已于二十二日至泰安，日内计可抵淮。乞养一疏，朝廷不欲重拂仁人之心，遂如所请。阁下拟奉萱闱，小住袁浦，献岁春和，再行北渡。此后莱彩承欢爱日正长，欣羡曷既！

致何小宋中丞 同治十年十二月二十六日

上旬辱荷驺从过访，借慰离悰。只以匆匆执别，未畅所怀，兼之仪文简亵，深用阙然。比想吉莅姑苏，部署有绪，二十七日计已受篆。惟新政多绥，士民欢惬，至以为颂。

此间近状安谧。日前连得祥霙，刻下寒气尚劲，似当再降雪泽，岁事或可占丰。有湘绅易道佩绅号笏山者，办理湘省营务处，顷持王夔石中丞函牍来此，力陈湘中援防各军每月需饷二十余万，现已积欠至二百余万之多。本省局库搜括无遗，大惧日久饥疲哗溃，议撤援黔之席军新勇、徐军老勇，以节饷需，约须三十余万乃能裁撤。骤难筹此巨款，商请于苏省暂借二十万金，订明年由湘盐局每季应解湘省盐厘项下扣归，词意恳切。笏山本有侠气，学行俱美，面陈情形亦甚岌岌，势将必得而后已。论湘省财匮已久，哥匪繁兴，若不早为之所，一旦决裂，亦属大局之忧。公义私情，皆应竭力助之。惟宁、苏两处用款过巨，常觉入不敷出。上年刘韫斋中丞奏拨银二十万，去冬今春曾筹解十五万金，秋末又将尾数五万全行解去，于同舟协助之谊，差为无负。且黄河分溜南趋，昨苏庚帅在此论及办法，当于旧河之身开挖沟线，旧河之堤补筑缺口，又堵塞顺清河以固洪泽而保淮、扬，除漕库筹款数万外，尚属敝处筹银二十余万。此阁下所同闻，乃不可少不可迟之款也。顷始凑拨八万为甘军度岁之需，安得再有四十万应漕帅及湘省之求？然夔石中丞殷殷相商，未可见危而不一拯。且其来牍坚约定由盐厘拨还，若不失信，两年即可完清，尚非无着之款，拟于宁垣库局酌筹数万。夔石昔与阁下同舟鄂省，意气闻甚投洽。此次并有函牍令易道持赴台端催恳，希予其晋谒后，商之竹敏、永芝、朗复诸君，通筹能拨借若干否。青翁精于理财，规画全局，胸有成竹，并望熟商某库某局应拨河费若干，湘协若干，伏望示及。原借之数如果不能筹到，亦须略从丰厚，兼谋速解，俾湘中得资为撤勇之用，至恳！

江苏欠陕甘协饷尚有七十余万。今十月既济直隶赈银二十万，岁杪又借拨湘省一款，将来部中若执此相责，亦殊难于置对。并希鸿裁见示。

曾文正公奏稿

曾文正公奏稿卷一

遵议大礼疏 道光三十年正月二十八日

奏为遵旨敬谨详议事。

正月十六日，皇上以大行皇帝朱谕遗命四条内无庸郊配、庙祔二条，令臣工详议具奏。臣等谨于二十七日集议，诸臣皆以大行皇帝功德懿铄，郊配既断不可易，庙祔尤在所必行。直道不泯，此天下之公论也。臣国藩亦欲随从众议，退而细思，大行皇帝谆谆诰诫，必有精意存乎其中。臣下钻仰高深，苟窥见万分之一，亦当各献其说，备圣主之博采。

窃以为遗命无庸庙祔一条，考古准今，万难遵从；无庸郊配一条，则不敢从者有二，不敢违者有三焉。

所谓无庸庙祔一条万难遵从者，何也？古者祧庙之说，乃为七庙亲尽言之。间有亲尽而仍不祧者，则必有德之主，世世宗祀，不在七庙之数，若殷之三宗，周之文、武是也。大行皇帝于皇上为祢庙，本非七庙亲尽可比；而论功德之弥纶，又当与列祖列宗同为百世不祧之室。岂其弓剑未忘，而蒸尝遽别，且诸侯大夫尚有庙祭，况以天子之尊，敢废升祔之典？此其万难遵从者也。所谓无庸郊配一条有不敢从者二，何也？古圣制礼，亦本事实之既至，而情文因之而生。大行皇帝仁爱之德，同符大造，偶遇偏灾，立颁帑项，年年赈贷，薄海含哺，“粒我烝民”，后稷所以配天也。御宇三十年，无一日之暇逸，无须臾之不敬，“纯亦不已”，文王所以配上帝也。既已具合撰之实，而欲辞升配之文，则普天臣民之心，终觉不安。此其不敢从者一也。历考列圣升配，惟世祖章皇帝系由御史周季琬奏请外，此皆继统之圣人，特旨举行，良由上孚吴眷下惬民情，毫无疑义也。行之既久，遂为成例。如大行皇帝德盛化神，即使无例可循，臣下犹应奏请，况乎成宪昭昭，曷敢逾越。《传》曰：“君行意，臣行制。”在大行皇帝自怀谦让之盛意，在大小臣工宜守国家之旧制。此其不敢从者二也。所谓无庸郊配一条有不敢违者三，何也坛？规模，尺寸有定。

乾隆十四年重加缮修，一砖一石，皆考律吕之正义，按九五之阳数，增之不能，改之不可。七庙配位，各设青幄。当初幄制阔大，乾隆三年量加收改，今则每幄之内，仅容豆笾，七幄之外，几乏余地。我大行皇帝虑及亿万年后，或议增广乎坛璇，或议裁狭乎幄制，故定为限制，以身作则，俾世世可以遵循。今论者或谓西三幄之南，尚可添置一案。暂为目前之计，不必久远之图。岂知人异世而同心，事相沿而愈久，今日所不敢言者，亦万世臣子所不敢言者也；今日所不忍言者，亦万世臣子所不忍言者也。经此次朱谕之严切，盈廷之集议，尚不肯裁决遵行，则后之人，又孰肯冒天下之不韪乎？将来必至修改基址，轻变旧章。此其不敢违者一也。

古来祀典，兴废不常，或无其祭而举之，或有其礼而罢之，史册所书，不一而足。唐垂拱年间郊祀，以高祖、太宗、高宗并配，后开元十一年，从张说议，罢太宗、高宗配位。宋景祐年间郊祀，以艺祖、太宗、真宗并配。后嘉祐七年，从杨畋议，罢太宗、真宗配位。我朝顺治十七年，合祀天地、日月、星辰、山川于大享殿，奉太祖、太宗以配。厥后亦罢其礼。祀典改议，乃古今所常有。我大行皇帝虑亿万年后，愚儒无知，或有援唐宋罢祀之例妄行陈奏者，不可不预为之防，故朱谕有曰：非天子不议礼。以为一经断定，则巍然七幄，与天长存。后世增配之议尚且不许，罢祀之议更何自而兴？所以禁后世者愈严，则所以尊列祖者愈久。此其计虑之周，非三代制礼之圣人而能如是乎？大行皇帝以制礼之圣人自居，臣下何敢以寻常之识浅为窥测，有尊崇之虚文，无谋事之远虑。此其不敢违者二也。

我朝以孝治天下，而遗命在所尤重。康熙二十六年孝庄文皇后遗命云：“愿于遵化州孝陵近地择吉安厝。”当时臣工皆谓：“遵化去太宗昭陵千有余里，不合祔葬之例。”我圣祖仁皇帝不敢违遗命，而又不敢违成例，故于孝陵旁近建暂安奉殿，三十余年未敢竞安地宫，至雍正初始敬谨蒇事。嘉庆四年高宗纯皇帝遗命云：“庙号无庸称祖。”我仁宗睿皇帝谨遵遗命，故虽乾隆中之丰功大烈，而庙号未得祖称，载在《会典》，先后同揆矣。此次大行皇帝遗命，惟第一条森严可畏，若不遵行，则与我朝家法不符，且朱谕反复申明，无非自处于卑屈，而处列祖于崇高。此乃大孝大让，亘古之盛德也。与其以尊崇之微忱属之臣子，孰若以莫大之盛德归之君父？此其不敢违者三也。

臣窃计皇上仁孝之心，两者均有所歉。然不奉升配，仅有典礼未备之歉，遽奉升配，既有违命之歉，又有将来之虑，是多一歉也。一经大智之权衡，无难立判乎轻重。圣父制礼而圣子行之，必有默契于精微，不待臣僚拟议而后定者。臣职在秩宗，诚恐不详不慎，皇上他日郊祀之时，上顾成命，下顾万世，或者怵然难安，则礼臣无所辞其咎。是以专折具奏，干渎宸严，不胜惶悚战栗之至。谨奏。

应诏陈言疏 道光三十年三月初二日

奏为应诏陈言事。

二月初八日奉皇上谕令，九卿科道有言事之责者，于用人、行政一切事宜，皆得据实直陈，封章密奏。仰见圣德谦冲，孜孜求治。臣窃维用人、行政，二者自古皆相提并论。独至我朝，则凡百庶政，皆已著有成宪，既备既详，未可轻议。今日所当讲求者，惟在用人一端耳。方今人才不乏，欲作育而激扬之，端赖我皇上之妙用。大抵有转移之道，有培养之方，有考察之法，三者不可废一，请为我皇上陈之。

所谓转移之道，何也？我朝列圣为政，大抵因时俗之过而矫之使就于中。顺治之时，疮痍初复，民志未定，故圣祖继之以宽；康熙之末，久安而吏弛，刑措而民偷，故世宗救之以严；乾隆、嘉庆之际，人尚才华，士骛高远，故大行皇帝敛之以镇静，以变其浮夸之习。一时人才循循规矩准绳之中，无有敢才智自雄，锋芒自逞者。然有守者多，而有猷有为者渐觉其少。大率以畏葸为慎，以柔靡为恭。

以臣观之，京官之办事通病有二，曰退缩，曰琐屑。外官之办事通病有二，曰敷衍，曰颟顸。退缩者，同官互推，不肯任怨，动辄请旨，不肯任咎是也。琐屑者，利析锱铢，不顾大体，察及秋毫，不见舆薪是也。敷衍者，装头盖面，但计目前剜肉补疮，不问明日是也。颟顸者，外面完全，而中已溃烂，章奏粉饰，而语无归宿是也。有此四者，习俗相沿，但求苟安无过，不求振作有为。将来一有艰巨，国家必有乏才之患。我大行皇帝深知此中之消息，故亟思得一有用之才，以力挽颓风。去年京察人员，数月之内，擢臬司者三人，擢藩司者一人，盖亦欲破格超迁，整顿积弱之习也。无如风会所趋，势难骤变。

今若遽求振作之才，又恐躁竞者因而幸进，转不足以收实效。臣愚以为欲使有用之才，不出范围之中，莫若使之从事于学术。汉臣诸葛亮曰：“才须学，学须识。”盖至论也。然欲人才皆知好学，又必自我皇上以身作则，乃能操转移风化之本。臣考圣祖仁皇帝登极之后，勤学好问，儒臣逐日进讲，寒暑不辍；万寿圣节，不许间断；三藩用兵，亦不停止；召见廷臣，辄与之往复讨论。故当时人才济济，好学者多。至康熙末年，博学伟才，大半皆圣祖教谕而成就之。

今皇上春秋鼎盛，正与圣祖讲学之年相似。臣之愚见，欲请俟二十七月后，举行逐日进讲之例。四海传播，人人向风。召见臣工，与之从容论难。见无才者，则勖之以学，以痛惩模棱罢软之习；见有才者，则愈勖之以学，以化其刚愎、刻薄之偏。十年以后，人才必大有起色。一人典学于宫中，群英鼓舞于天下，其几在此，其效在彼，康熙年间之往事，昭昭可观也。以今日之委靡因循，而期之以振作，又虑他日之更张偾事，而泽之以《诗》、《书》。但期默运而潜移，不肯矫枉而过正。盖转移之道，其略如此。

所谓培养之方，何也？凡人才未登仕版者，姑不具论。其已登仕版者，如内阁、六部、翰林院最为荟萃之地，将来内而卿相，外而督抚，大约不出此八衙门。此八衙门者，人才数千，我皇上不能一一周知也。培养之权，不得不责成于堂官。所谓培养者，约有数端：曰教诲，曰甄别，曰保举，曰超擢。堂官之于司员，一言嘉奖，则感而图功；片语责惩，则畏而改过。此教诲之不可缓也。榛棘不除，则兰蕙减色；害马不去，则骐骥短气，此甄别之不可缓也。嘉庆四年、十八年，两次令部院各保司员，此保举之成案也。雍正年间，甘汝来以主事而赏人参，放知府；嘉庆年间，黄钺以主事而充翰林，入南斋。此超擢之成案也。盖尝论之，人才譬之禾稼，堂官之教诲，犹种植耘耔也。甄别则去其稂莠也；保举则犹灌溉也；皇上超擢，譬之甘雨时降、苗勃然兴也；堂官常常到署，譬之农夫日日田间，乃能熟悉穑事也。今各衙门堂官，多内廷行走之员，或累月不克到署，与司员恒不相习，自掌印、主稿数人而外，大半不能识面，譬之嘉禾稂莠，听其同生同落于畎亩之中，而农夫不问。教诲之法无闻，甄别之例亦废，近奉明诏保举，又但及外官，而不及京秩，培养之道，不尚有未尽者哉！

自顷岁以来，六部人数日多，或二十年不得补缺，或终身不得主稿；内阁、翰林院员数，亦三倍于前，往往十年不得一差，不迁一秩，固已英才摧挫矣。而堂官又多在内廷，终岁不获一见。如吏部六堂，内廷四人；礼部六堂，内廷四人；户部六堂，皆直内廷；翰林两掌院，皆直内廷。在诸臣随侍御园，本难分身入署，而又或兼摄两部，或管理数处。为司员者，画稿则匆匆一面。白事则寥寥数语，纵使才德俱优，曾不能邀堂官之一顾，又焉能达天子之知哉！以若干之人才，近在眼前，不能加意培养，甚可惜也。臣之愚见，欲请皇上稍为酌量，每部须有三、四堂不入直内廷者，令其日日到署，以与司员相砥砺。翰林掌院，亦须有不直内廷者，令其与编、检相濡染。务使属官之性情、心术，长官一一周知。皇上不时询问，某也才，某也直，某也小知某也大受，不特属官之优劣粲然毕呈，即长官之浅深亦可互见。旁考参稽，而八衙门之人才，同往来于圣主之胸中。彼司员者，但令姓名达于九重，不必升官迁秩，而已感激无地矣。然后保举之法，甄别之例，次第举行乎旧章。皇上偶有超擢，则楩楠一升，而草木之精神皆振。盖培养之方，其略如此。

所谓考察之法，何也？古者询事、考言二者并重。近来各衙门办事，小者循例，大者请旨。本无才猷之可见，则莫若于言考之。而召对陈言，天威咫尺，又不宜喋喋便佞，则莫若于奏折考之矣。国家定例，内而九卿科道，外而督抚藩臬，皆有言事之责。各省道员，不许专折谢恩，而许专折言事。乃十余年间，九卿无一人陈时政之得失，司道无一折言地方之利病，相率缄默，一时之风气，有不解其所以然者；科道间有奏疏，而从无一言及主德之隆替，无一折弹大臣之过失，岂君为尧、舜之君，臣皆稷、契之臣乎？一时之风气，亦有不解其所以然者。臣考本朝以来，匡言主德者，孙嘉淦以自是规高宗，袁铣以寡欲规大行皇帝，皆蒙优旨嘉纳，至今传为美谈；纠弹大臣者，如李之芳参劾魏裔介，彭鹏参劾李光地，厥后四人，皆为名臣，亦至今传为美谈。自古直言不讳，未有盛于我朝者也。

今皇上御极之初，又特诏求言，而褒答倭仁之谕，臣读之至于扦舞感泣，此诚太平之象。然臣犹有过虑者，诚见我皇上求言甚切，恐诸臣纷纷入奏，或者条陈庶政，颇多雷同之语，不免久而生厌；弹劾大臣，惧长攻讦之风，又不免久而生厌。臣之愚见，愿皇上坚持圣意，借奏折为考核人才之具，永不生厌之心。涉于雷同者，不必交议而已；过于攻讦者，不必发钞而已。此外则但见其有益，初不见其有损。人情狃于故常，大抵多所顾忌。如主德之隆替，大臣之过失，非皇上再三诱之使言，谁肯轻冒不韪？如藩臬之奏事，道员之具折，虽有定例，久不遵行，非皇上再三迫之使言，又谁肯立异以犯督抚之怒哉？臣亦知内外大小，群言并进，即浮伪之人，不能不杂出其中。然无本之言，其术可以一售，而不可以再试，朗鉴高悬，岂能终遁！方今考九卿之贤否，但凭召见之应对；考科道之贤否，但凭三年之京察；考司道之贤否，但凭督抚之考语。若使人人建言，参互质证，岂不更为核实乎？臣所谓考察之法，其略如此。三者相需为用，并行不悖。

臣本愚陋，顷以议礼一疏，荷蒙皇上天语褒嘉，感激思所以报。但憾识见浅薄，无补万一。伏求皇上怜其愚诚，俯赐训示，幸甚。谨奏。

条陈日讲事宜疏 道光三十年四月初四日

奏为条陈日讲事宜，补臣前折所未备事。

窃臣前于用人三策折内，言及康熙年间日讲之例。三月十一日，奉谕旨：着于百日后举行日讲，所有一切应行事宜，着各该衙门察例详议以闻。钦此。查康熙年间例案，臣部及各衙门俱已无存。而臣之初意，系于赞助圣学之中，阴寓陶成人才之意。原折内所谓其几在此、其效在彼者，尚未申明详晰。今一切应行事宜，亦必求于人才有益，不徒务讲学之虚名。谨参考《会典》及《圣祖御制文集》、《国史列传》诸书，竭臣愚见，先定大概规模，补前折所未备。请皇上再交各衙门核议，务使精益求精，圣学、人才，两有裨益，方得实效。谨将臣所拟条款胪列于后：

——考定日讲设官之制

谨按日讲起居注官，现在满洲十员，汉人十二员。臣考旧章，则日讲官与起居注官，系属两项，非一项差使也。日讲官主执经人侍，每日进讲，即宋时崇政殿说书之职也。起居注官主典礼侍班，簪笔载记，即周时左史、右史之职也。我朝顺治十年设立日讲官，其时并无起居注之名。至康熙九年复举行日讲，且创立起居注馆，于是起居注官即以日讲官兼摄之，两项差事乃并为一项矣。厥后康熙二十五年停止日讲，而起居注官则未尝废，衔上日讲二字亦未裁去。雍正、乾隆以来相沿不改，其实所办之事，乃记注侍班之事，日讲二字则有空衔而无实事也。今奉旨举行日讲，似须循名责实，二者分作两项，于现在记注官之外，别添一项人作日讲官，以复顺治及康熙初年之例。其现在之起居注官，只于衔上裁去日讲二字，其余不改，以循雍正、乾隆以来之例，庶名实相符，而于六朝成宪皆不稍背云。

——讲官员数

谨按顺治十二年初设讲官，选词臣八人，不分满、汉。康熙九年定设满洲四员，汉官八员。厥后递有增加，至十八员、二十六员不等。盖以讲官而兼记注之事，职务较繁故也。今既将讲官与记注官分作两项，似可循康熙九年之例，定为满洲讲官四员，汉讲官八员。

——每日进讲员数

谨按顺治十二年，定以掌院学士率讲官或二人，或三人进讲。康熙年间每日进讲之员，无可查考。臣愚以为进讲之员太多，不免徒务虚文。谨拟每日以一人进讲，不事旅进旅退，与寻常召见无异。庶讲官凝定专一，得以悉心启沃；皇上静对臣工，听其讲论今古，亦得细察其精神器识，即此可以陶冶人才矣。

——讲官应用何项人

谨按现在起居注官，专用翰詹两衙门之人。溯查康熙年间，励杜讷以州同而转讲官，高士奇以中书而转讲官，当时取人，往往不限资格。又康熙十六年，有满洲讲官兼用小九卿之例。乾隆初年，有呈进讲章兼用科道之例。此次设立讲官，似可援此二例斟酌行之。臣之愚见，拟请除大学士、掌院学士及六部、都察院职事较繁，无庸充补讲官外，其余内阁学士及九卿科道之由科甲出身者，准其与翰詹两衙门一体充补讲官，庶取人之途较广，而仍不违乎成例。

——定保举讲官之法

谨按顺治十二年初立讲官，谕令大臣选词臣学问淹博者八人。既由臣下选择，是保举之法也。康熙年间，讲官由题本开列请简；乾隆年间，讲官由引见擢用，至今相沿不改。臣思此次复设此官，仍须行选择保举之法。盖保举尚恐其滥，惟保举讲官断不至于滥，不特保人者十分慎重，即受保者自揣学问平庸，亦必不敢妄进以取戾也。求皇上于一二品大臣中，特旨派出四五人，令其各保数员以备进讲。此次所保之人，或升迁出差，将次缺员，又求特派四五人，令其各保数员进讲。所保之人必容止庄重，辞气温雅，又必兼熟《通鉴》、《会典》二书。如不称职，令其退出讲筵；或根柢甚深，而口稍拙讷者，不妨保举。

——进讲之地

谨按康熙年间进讲之地，懋勤殿为多。惟十二年暂修宫殿，驾驻瀛台，即在瀛台进讲。二十三年天气严寒，即在暖阁进讲。其余或在郊外，或幸南苑，皆不辍讲。是地可随时迁移也。今奉谕旨便殿进讲，皇上现御东书房，臣拟请即在东书房进讲。以后或有迁移，临时再降谕旨。

——进讲之仪

谨按康熙年间进讲仪节，初人，行三叩礼，侍立，诣讲案前进讲。讲毕，复行三礼。至十六年停止讲毕之三叩礼。臣今拟就此仪稍为酌量，请即东书言之：皇上升御床西面，床上恭设一横几为书案，置所讲之书于案上；又预设小几于室中，为讲官之讲案。届时讲官捧书入陈于讲案上，转出案西，跪东北面，一叩，兴；复讲案位，侍立宣讲。讲毕，复转出案西，跪一叩，兴；趋出。如遇圣驾不御东书房，所有皇上南面，讲官北面之处，有时限于地势，再行临时斟酌。谨照此仪另绘一图附呈。

——进讲之时

谨按康熙年间尚未设立军机处，部院奏事，即系大臣入对承旨，奏事既毕，然后讲官人侍。自九年至二十年皆然也。二十一年，乃改于部院未启奏之前，讲官先入进讲。遥想其时，大约不过辰刻耳。今则时势移易，较康熙年间迥有不同。康熙年间，部院章奏不过数件，今则每日多至七、八十件；康熙年间，各省章奏，圣祖省览，直待夜分燃烛之后，今则清晨裁定，宣谕军机而批答；康熙年间，引见人员甚少，今则逐日皆有引见。有此数者之不同，则每日早间圣躬亦烦劳矣。臣之愚见，拟请待引见以后，皇上万机已毕，御前大臣、侍卫等皆已散直，日永神暇，然后讲官进讲。则有义理之悦，而无他务之扰，庶几如圣祖读书记中所谓：“神理渊穆，怡然忘倦”云。

——所讲之书

谨按康熙年间所讲之书，先《四书》，次《尚书》，次《周易》，次《诗经》，次《通鉴》。讲《通鉴》之时，仍兼讲《四书》。而顺治年间，亦曾翻译《通鉴》及《大学衍义》二书呈进。今臣闻圣学高深，诸经、《通鉴》讲贯已熟。窃谓为君之道，莫备于真德秀《衍义》、邱濬《衍义补》二书。真氏于用人之道，邱氏于理财、治民之道，尤言之深切著明。顷给事中吕贤基曾以为请臣拟请讲此二书，于今日时政实有裨益。

——陈讲之道

谨按讲官陈说，贵忠诚切直，尤贵明于本朝掌故。康熙十六年谕讲官宜进直言，毋有隐讳。二十一年谕讲官须有劝戒箴规之意，乃称启沃。又圣祖御制《讲官箴》曰：“体之行之，朕躬是力；载献载替，尔职宜饬。”又曰：“谊贵励翼，先正其心；尔苟勿欺，吐辞足钦。”绎此八句，则知切直者未有不由于忠诚也。至于本朝掌故，则大经大法实有超越前古者。若能于每日进讲之时，将列圣至德善政称述一二条，不惟君臣之精神互相警发，而为讲官者必熟于国家之典章，则凡《会典》及列朝《圣训》，皆当时时研究。此中之磨厉人才，已不少矣。

——复讲之法

谨按康熙十四年谕：日讲原期有益身心，今只讲官进讲，朕不复讲，日久将成故事，不惟于学问之道无益，亦非所以为法于后世也。嗣后进讲时，讲官讲毕，朕乃复讲。如此，庶几有裨实学。钦此。臣思复讲之法，不过疑者诘之，误者辨之，非必逐句讨论也。今讲官讲毕，应请皇上于疑难之处，俯加诘问；讲官错误之处，仰承指示。若无疑可问，无误可指，即不妨默识深领，方为可久之道。

——纂成讲书

谨按康熙年间，讲官撰成讲章，分写正、副本，先期将正本进呈。其撰法，先列经文，次列诸儒之说，次列讲官推演之义。既讲之后，又将讲章编辑成书。今所传《四书解义》，《书经》、《易经》各解义是也。此次所讲《衍义》及《衍义补》，真氏、邱氏之书本系臣下进讲体裁，不必更撰讲章，亦不必先期呈进矣。只须于本日递一折片，云臣某人今日进讲第几卷、第几页、某句起、某句讫。谨奏。已为简当。至已讲之后，仍须编辑成书，将来刊刻流传，以昭圣学之盛。其编辑之法，先抄真氏、邱氏全文，次列讲官敷陈之说，以能征引《会典》者为上。于既讲后三日呈递，俟发下之后汇缮成帙，汇成三卷进呈一次。抑臣又有请者，《圣祖御制文集》中有讲筵绪论二卷，凡八十五条。皇上聪明天纵，讲筵触发，间有绪论，敬祈发下交讲官编入，使臣等钦诵之余，益加儆惕，则兴起多矣。

——讲官体制

谨按康熙年间，讲官恩遇最为隆渥，或赐诗篇，或赐邸第，或赏貂皮，或交部议叙。锡赉便蕃，非常之典，非臣下所敢议及也。至于体制所在，虽属虚文，亦宜稍示优异。一得讲官，虽编、检、科道，皆得专折谢恩。其雨帽、坐垫，请照现在起居注官之例。朝贺班次，请照南书房翰林之例。至于春秋经筵，侍班，宜在六部堂官之次，并随至文渊阁赐茶。其科道充讲官者，即不派街道巡城差使。间有扈从之时，讲官所用帐房及一切应用物件，仍遵康熙十二年谕定章程，酌定数目，由内务府给与。

——进讲年数

谨按康熙进讲，自九年至二十五年，凡十有七载。中间如三藩用兵，九省骚动，捐例常开，仓库空虚，实有倍甚于今日者，而未尝停讲。盖圣祖实由于此中深求政要，兼厉人才，非以此为文章之娱也。汤斌之放江苏巡抚，圣祖谕曰：“以尔久侍讲筵，老成端谨，故特简尔。”熊赐履之既没，圣祖谕吏部曰：“赐履夙学老成，为讲官多年，未尝不以内圣外王之道，正心修身之体，直言讲论。”当时伟人辈出，大抵多识拔于讲筵之中。盖侍学既久，故知之真也。皇上复举旧章，伏愿行之久远，不可遽求速效。虽有偏灾小警，不可停罢。渐濡既久，风气日振。臣前折所谓十年以后，人才当有起色也。若举行数载，或即停止，虽于圣学无损，而固不能收百年树人之效。区区之忱，尤在于此。伏乞圣鉴。

以上十四条，竭臣愚忠，粗定大概规模。其有不典不详，求皇上饬交各衙门核复施行。谨奏。

议汰兵疏 咸丰元年三月初九日

奏为简练以裕国用事。

臣窃维天下之大患，盖有二端：一曰国用不足，一曰兵伍不精。兵伍之情状，各省不一。漳、泉悍卒，以千百械斗为常；黔蜀冗兵，以勾结盗贼为业；其他吸食鸦片，聚开赌场，各省皆然。大抵无事则游手恣睢，有事则雇无赖之人代充，见贼则望风奔溃，贼去则杀民以邀功。章奏屡陈，谕旨屡饬，不能稍变锢习。

至于财用之不足，内外臣工，人人忧虑。自庚子以至甲辰，五年之间，一耗于夷务，再耗于库案，三耗于河决，固已不胜其浩繁矣。乙巳以后，秦、豫两年之旱，东南六省之水，计每岁歉收，恒在千万以外，又发帑数百万以振救之。天下财产安得不绌宣宗成皇帝每与臣下言及开捐一事，未尝不咨嗟太息，憾宦途之滥杂，悔取财之非计也。臣尝即国家岁入之数与岁出之数而通筹之，一岁本可余二三百万。然水旱偏灾，尧、汤不免。以去年之丰稔，而江、浙以大风而灾，广西以兵事而缓，计额内之歉收，已不下百余万。设更有额外之浮出，其将何以待之今虽捐例暂停，而不别筹一久远之策，恐将来仍不免于开捐。以天下之大，而无三年之蓄，汲汲乎惟朝夕之图，而贻君父之忧，此亦为臣子者所深耻也。

当此之时，欲于岁入常额之外，别求生财之道，则搜括一分，民受一分之害，诚不可以妄议矣。至于岁出之数，兵饷为一大宗。臣尝考本朝绿营之兵制，窃见乾隆四十七年增兵之案，实为兵饷赢绌一大转关，请即为我皇上陈之：

自康熙以来，武官即有空名坐粮。雍正八年因定为例：提督空名粮八十分，总兵六十分，副将而下，以次而减，下至千总五分，把总四分，各有名粮。又修制军械，有所谓公费银者，红白各事，有所谓赏恤银者，亦皆取给于名粮。故自雍正至乾隆四十五年以前，绿营兵数虽名为六十四万，而其实缺额常六、七万。至四十六年增兵之议起，武职坐粮，另行添设养廉，公费、赏恤，另行开销正项，向之所谓空名者，悉令挑补实额，一举而添兵六万有奇，于是费银每年二百余万。此臣所谓饷项赢绌一大转关者也。是时海内殷实，兵革不作，普免天下钱粮已经四次，而户部尚余银七千八百万。高宗规模宏远，不惜散财以增兵力。其时大学士阿桂即上疏陈论，以为国家经费，骤加不觉其多，岁支则难为继。此项新添兵饷，岁近三百万，统计二十余年，即须用七千万，请毋庸概增。旋以廷臣议驳，卒从增设。至嘉庆十九年，仁宗睹帑藏之大绌，思阿桂之远虑，慨增兵之仍无实效，特诏裁汰。于是各省次第裁兵一万四千有奇。宣宗即位，又诏抽裁冗兵，于是又裁二千有奇。乾隆之增兵，一举而加六万五千，嘉庆、道光之减兵，两次仅一万六千；国家经费耗之如彼其多且易也，节之如此其少且难也。

臣今冒昧之见，欲请汰兵五万，仍复乾隆四十六年以前之旧。骤而裁之，或恐生变，惟缺出而不募补，则可徐徐行之，而万无一失。医者之治疮痈，甚者必剜其腐肉而生其新肉。今日之劣弁羸兵，盖亦当量为简汰以剜其腐者，痛加训练以生其新者。不循此二道，则武备之弛，殆不知所底止。自古开国之初，恒兵少而国强。其后兵愈多，则力愈弱；饷愈多，则国愈贫。北宋中叶，兵常百二十五万，南渡以后，养兵百六十万，而军益不竞。明代养兵至百三十万，末年又加练兵十八万，而孱弱日甚。我朝神武开国，本不藉绿营之力。康熙以后，绿营屡立战功，然如三藩、准部之大勋，回疆、金川之殊烈，皆在四十六年以前。至四十七年增兵以后，如川、楚之师，英夷之役，兵力反远逊于前。则兵贵精而不贵多，尤为明效大验也。八旗劲旅，亘古无敌，然其额数，常不过二十五万。以强半翊卫京师，以少半驻防天下，而山海要隘，往往布满。国初至今，未尝增加。今即汰绿营五万。尚存汉兵五十余万，视八旗且将两倍。权衡乎本末，较量乎古今，诚不知其不可也。

近者广西军兴，纷纷征调外兵。该省额兵二万三千，土兵一万四千，闻竟无一人足用者。粤省如此，他省可知。言念及此，可胜长虑。臣闻各省之兵，稍有名者，如湖南之镇箪，江南之寿春，浙江之处州，天下不过数镇。裁汰之法，或精强之镇不动，而多裁劣营；或边要之区不动，而多裁腹地；或营制太破，归而并之；或汛防太散，撤而聚之。是在兵部之精审，督抚之体察，未可卤莽以从事耳。诚使行臣之说，缺出不补，不过六年，五万可以裁毕。以一马二步计之，每年可省饷银一百二十万。十年以外，于经费大有裨益。此项银两不轻动用，督抚岁终奏解户部，另行封存，专备救荒之款，永塞开捐之路。养兵为民也，备荒亦为民也，塞捐以清仕途，尤爱民之大者也。一分一毫，天子无所私利于其间，岂非三代公心，贤于后世搜括之术万万者哉！

若夫训练之道，则全视乎皇上精神之所属。臣考本朝以来，大阅之典，举行凡二十余次。或于南苑，或于西厂，或于芦沟桥、玉泉山。天弧亲御，外藩从观，军容一肃，藩部破胆。自嘉庆十七年至今，不举大阅者四十年矣。凡兵以劳而强，以逸而弱。承平日久，京营之兵既不经战阵之事，又不见搜狩之典，筋力日懈，势所必然。伏求皇上于三年之后，行大阅之礼。明降谕旨，早示定期。练习三年，京营必大有起色。外省营伍，势难遽遍，求皇上先注意数处，物色将才，分布天下要害之地。但使七十一镇之中，有十余镇可为腹心；五十余万之中有十余万可为长城，则缓急之际，隐然可恃，天子之精神一振，山泽之猛士云兴，在我皇上加意而已。昔宋臣庞籍汰庆历兵八万人，遂以大苏边储；明臣戚继光练金华兵三千人，遂以荡平倭寇。臣书生愚见，以为今日论兵，正宜法此二事。谨抄录乾隆增兵，嘉庆、道光减兵三案进呈，伏乞饬下九卿、科道详议。斯道甚大，臣鲜阅历，不胜悚惶待命之至。谨奏。

备陈民间疾苦疏 咸丰元年十二月十八日

奏为备陈民间疾苦，仰副圣主爱民之怀事。

臣窃惟国贫不足患，惟民心涣散，则为患甚大。自古莫富于隋文之季，而忽致乱亡，民心去也；莫贫于汉昭之初，而渐致乂安，能抚民也。我朝康熙元年至十六年，中间惟一年无河患，其余岁岁河决，而新庄高堰各案，为患极巨；其时又有三藩之变，骚动九省，用兵七载，天下财赋去其大半，府藏之空虚，殆有甚于今日。卒能金瓯无缺，寰宇清谧，盖圣祖爱民如伤，民心固结而不可解也。我皇上爱民之诚，足以远绍前徽。特外间守令，或玩视民瘼，致圣主之德意不能达于民，而民间之疾苦不能诉于上。臣敢一一缕陈之：

一曰银价太昂，钱粮难纳也。苏、松、常、镇、太钱粮之重，甲于天下。每田一亩，产米自一石五六斗至二石不等。除去佃户平分之数与抗欠之数，计业主所收，牵算不过八斗。而额征之粮已在二斗内外，兑之以漕斛，加之以帮费，又须各去米二斗。计每亩所收之八斗，正供已输其六，业主只获其二耳。然使所输之六斗，皆以米相交纳，则小民犹为取之甚便。无如收本色者少，收折色者多。即使漕粮或收本色，而帮费必须折银，地丁必须纳银。小民力田之所得者米也。持米以售钱，则米价苦贱而民怨；持钱以易银，则银价苦昂而民怨。东南产米之区，大率石米买钱三千，自古迄今，不甚悬远。昔日两银换钱一千，则石米得银三两。今日两银换钱两千，则石米仅得银一两五钱。昔日卖米三斗，输一亩之课而有余。今日卖米六斗，输一亩之课而不足。朝廷自守岁取之常，而小民暗加一倍之赋。

此外如房基，如坟地，均须另纳税课。准以银价，皆倍昔年。无力监追者，不可胜计。州县竭全力以催科，犹恐不给，往往委员佐之，吏役四出，昼夜追比，鞭朴满堂，血肉狼籍，岂皆酷吏之为哉！不如是，则考成不及七分，有参劾之惧，赔累动以巨万，有子孙之忧。故自道光十五年以前，江苏尚办全漕，自十六年至今，岁岁报歉，年年蠲缓，岂昔皆良而今皆刁！盖银价太昂，不独官民交困，国家亦受其害也。

浙江正赋与江苏大略相似，而民愈抗延，官愈穷窘，于是有“截串”之法。“截串”者，上忙而预征下忙之税，今年而预截明年之串。小民不应，则稍减其价，招之使来。预截太多，缺分太亏，后任无可复征，虽循吏亦无自全之法，则贪吏愈得借口鱼肉百姓，巧诛横索，悍然不顾。江西、湖广课额稍轻，然白银价昂贵以来，民之完纳愈苦，官之追呼亦愈酷。或本家不能完，则锁拿同族之殷实者而责之代纳。甚者或锁其亲戚，押其邻里。百姓怨愤，则抗拒而激成巨案。如湖广之耒阳、崇阳，江西之贵溪、抚州，此四案者，虽闾阎不无刁悍之风，亦由银价之倍增，官吏之浮收，差役之滥刑，真有日不聊生之势。臣所谓民间之疾苦，此其一也。

二曰盗贼太众，良民难安也。庐、凤、颍、亳一带，自古为群盗之薮。北连丰、沛、萧、砀，西接南、汝、光、固，此皆天下腹地。一有啸聚，患且不测。近闻盗风益炽，白日劫淫，捉人勒赎，民不得已而控官。官将往捕，先期出示，比至其地，牌保辄诡言盗遁。官吏则焚烧附近之民房，示威而后去；差役则讹索事主之财物，满载而后归，而盗实未遁也。或诡言盗死，毙他囚以抵此案，而盗实未死也。案不能雪，赃不能起，而事主之家已破矣。吞声饮泣，无力再控。即使再控，幸得发兵会捕，而兵役平日皆与盗通，临时卖放，泯然无迹；或反借盗名以恐吓村愚，要索重贿，否则，指为盗伙，火其居而械系之；又或责成族邻，勒令缚盗来献，直至缚解到县，又复索收押之费，索转解之资。故凡盗贼所在，不独事主焦头烂额，即最疏之戚，最远之邻，大者荡产，小者株系，比比然也。往者嘉庆川、陕之变，盗魁刘之协者，业就擒矣，太和县役卖而纵之，遂成大乱。今日之劣兵蠹役，豢盗纵盗，所在皆是，每一念及，可为寒心。臣在刑部见疏防盗犯之稿，日或数十件，而行旅来京言被劫不报，报而不准者，尤不可胜计。南中会匪名目繁多，或十家之中，三家从贼，良民逼处其中，心知其非，亦姑且输金钱，备酒食以供盗贼之求而买旦夕之安。

臣尝细询州县所以讳盗之故，彼亦有难焉者。盖初往踩缉，有拒捕之患；解犯晋省，有抢夺之患；层层勘转，道路数百里，有繁重之患；处处需索，解费数百金，有赔累之患；或报盗而不获，则按限而参之，或上司好粉饰，则目为多事而斥之。不如因循讳饰，反得晏然无事。以是愈酿愈多，盗贼横行，而良民更无安枕之日。臣所谓民间之疾苦，此又其一也。

三曰冤狱太多，民气难伸也。臣自署理刑部以来，见京控、上控之件，奏结者数十案，咨结者数百案。惟河南知府黄庆安一案、密云防御阿祥一案，皆审系原告得失，水落石出。此外各件，大率皆坐原告以虚诬之罪，而被告者反得脱然无事。其科原告之罪，援引例文，约有数条：或曰申诉不实，杖一百；或曰蓦越进京告重事不实，发边远军；或曰假以建言为由，挟制官府，发附近军；或曰挟嫌诬告本管官，发烟瘴军。又不敢竟从重办也，则曰怀疑误控，或曰诉出有因。于是有收赎之法，有减等之方，使原告不曲不直，难进难退，庶可免于翻控；而被告则巧为解脱，断不加罪。

夫以部民而告官长，诚不可长其刁风矣。若夫告奸吏舞弊，告蠹役诈赃，而谓案案皆诬，其谁信之乎即平民相告，而谓原告皆曲，被告皆直，又谁信之乎？圣明在上，必难逃洞鉴矣。臣考定例所载，民人京控，有提取该省案卷来京核对质讯者，有交督抚审办者，有钦派大臣前往者。近来概交督抚审办，督抚发委首府，从无亲提之事；首府为同寅弥缝，不问事之轻重，一概磨折恫喝，必使原告认诬而后已。风气所趋，各省皆然。一家久讼，十家破产，一人沉冤，百人含痛。往往有纤小之案，累年不结，颠倒黑白，老死囹圄。令人闻之发指者。臣所谓民间之疾苦，此又其一也。

此三者皆目前之急务。其盗贼太众，冤狱太多二条，求皇上申谕外省，严饬督抚，务思所以更张之。其银价太昂一条，必须变通平价之法。臣谨摅管见，另拟银钱并用章程一折，续行人奏。国以民为本，百姓之颠连困苦，苟有纤毫不得上达，皆臣等之咎也。区区微诚，伏乞圣鉴。谨奏。

请宽胜保处分疏 咸丰二年四月初五日

奏为请宽处分，以昭特恩而广言路事。

本月初三日，吏部奏胜保撤回奏章处分一折，奉旨：“照部议，降三级调用。”皇上于其条陈事务，意存讽谏，不加谴责；于其递事撤回，有违定例，则特加谪罚；二者原并行不悖也。惟念当此特诏求言之时，又值传旨诘问之际，两端虽不相涉，而其情实则相因。在圣意，因其违例而示惩；在舆论，疑其直言而获咎。是适足以成胜保之名，而又有累于吾君之德。

臣与胜保虽曾相识，而素非亲善。此次条奏，臣尚未见邸钞，第观谕旨中所指各条，似亦戆直犯颜，无贪位保禄之见。即其所称市井细民私议主德者，经此次谕旨一一剖晰宣示，亦足以息悠悠之口，而使士大夫尽释前疑，晓然于民间讹言之不足信。是天质坚白，经磨涅而益彰，胜保此奏，正所以显扬圣德，而靖绝浮言也。即使因他事获咎，犹望曲赐矜宥，况即因此奏而陷于大戾乎！臣昨在吏部，见乌兰泰、向荣、赛尚阿革职、降级处分，皆蒙恩改而从轻。盖恪遵定例者，部臣守法之常经；特从宽宥者，皇上用人之特权。臣之愚蒙，欲求皇上于胜保亦示之以特权，稍宽处分。则凡进言者，皆感戴浩荡之恩，而激发忠义之气。采纳愈广，而时艰可拯矣。是否有当，伏乞圣鉴。谨奏。

敬陈团练查匪大概规模折 咸丰二年十二月二十二日

奏为遵旨帮办团练查匪事务，敬陈现办大概规模，仰祈圣鉴事。

本月十三日准湖南巡抚咨称，承准军机大臣字寄：咸丰二年十一月二十九日奉上谕：前任丁忧侍郎曾国藩，籍隶湘乡，闻其在籍，其于湖南地方人情自必熟悉，着该抚传旨，令其帮同办理本省团练乡民、搜查土匪诸事务。伊必尽力，不负委任。等因。钦此。又于十五日接巡抚函称：武昌省城被贼攻陷。闻信之下，不胜愤憾。贼势猖獗如此，于大局关系匪轻！念我皇上宵旰南顾，不知若何焦灼。臣虽不才，亦宜勉竭愚忠，稍分君父之忧，即于十七日由家起程，二十一日驰抵省城，与抚臣面商一切，相对感欷。

伏惟圣谕团练乡民一节，诚为此时急务。然团练之难，不难于操习武艺，而难于捐集费资。小民倚财为命，即苦口劝谕，犹迟疑而不应；若经理非人，更哗然而滋扰，非比嘉庆川楚之役，官给练费，不尽取之民也。臣此次拟访求各州县公正绅耆，以书信劝谕，使之董理其事，俾百姓知自卫之乐，而不复以捐资为苦，庶几有团练之实效而无扰累之流弊。

至圣谕搜查土匪一节，前日抚臣张亮基曾有一札，严饬各州县查拿土匪痞棍。令州县力能捕者自捕之，力不能者专丁送信至抚臣署内，设法剿办。现在各州县遵札办理，屡破巨案，业有成效。臣又以信谕绅耆，令其留心查察，本团之匪徒断不能掩本团绅耆之耳目，绅耆密告州县，州县密告抚臣，即日派人剿捕，可期无案不破。

抑臣又有请者，逆匪既破武昌，凶焰益炽，如湖南、安徽、江西毗连之省，皆为其所窥伺。长沙重地，不可不严为防守。臣现来省察看，省城兵力单薄，询悉湖南各标兵丁多半调赴大营，本省行伍空虚，势难再调；附近各省又无可抽调之处，不足以资守御。因于省城立一大团，认真操练，就各县曾经训练之乡民，择其壮健而朴实者招募来省，练一人收一人之益，练一月有一月之效。自军兴以来二年有余，时日不为不久，糜饷不为不多，调集大兵不为不众，而往往见贼逃溃，未闻有与之鏖战一场者；往往从后尾追，未闻有与之拦头一战者；其所用兵器，皆以大炮、鸟枪远远轰击，未闻有短兵相接以枪钯与之交锋者，其故何哉皆由所用之兵未经训练，无胆无艺，故所向退怯也。今欲改弦更张，总宜以练兵为要务。臣拟现在训练章程，宜参访前明戚继光、近人傅鼐成法，但求其精，不求其多；但求有济，不求速效。诚能实力操练，于土匪足资剿捕，即于省城防守，亦不无裨益。臣与抚臣熟商，意见相同。谨将现办情形，敬陈大概，伏乞皇上圣鉴训示。谨奏。

朱批：知道了，悉心办理，以资防剿。钦此。

附陈办团稍有头绪即乞守制片 咸丰二年十二月二十二日

再，臣在京师十有四年。往年人京供职之时，臣之祖父母及父母皆在堂。今岁归来，祖父祖母之墓已有宿草，臣母亦殁。其时长沙尚未解围，风鹤警报，昼夜惊惶，即将母棺仓卒权厝，尚思另寻葬地，稍展孝思。臣父已老，久别乍归，亦思稍尽定省之仪。今回籍未满四月，遽弃庭闱，出而莅事，不特臣心万分不忍，即臣父亦慈爱难离。而以武昌警急，宵旰忧劳之时，又不敢不出而分任其责。再四思维，以墨绖而保护桑梓则可，若遂因此而夺情出仕，或因此而仰邀恩叙则万不可。区区愚衷，不得不预陈于圣主之前，一俟贼氛稍息，团防之事办有头绪，即当专折陈情，回籍守制。乌鸟之私，伏乞圣上矜全。所有微臣下情，谨附片奏闻。

朱批：另有旨，钦此。

曾文正公奏稿卷二

严办土匪以靖地方折 咸丰三年二月十二日

奏为严办土匪以靖地方，恭折奏闻，仰祈圣鉴事。

正月初九日，准湖南巡抚咨称，咸丰二年十二月三十日奉上谕：湖南筹办拨兵募勇各事宜，即着责成张亮基、潘铎会同在籍侍郎曾国藩妥为办理。钦此。又于二月初一日，准署理湖南巡抚咨称：咸丰三年正月初三日奉上谕：朕思除莠即以安良，即有会匪地方，亦莠民少而良民多。封疆大吏，惟当翦除百恶，即可保卫善良。所有浏阳、攸县各处匪徒，即着该署督抚等认真查办，并着会同在籍侍郎曾国藩，体察地方情形，应如何设法团练以资保卫之处，悉心妥筹办理！等因。钦此。

仰见我皇上南顾焦虑，无时或释。去年臣初至省城，抚臣张亮基调拨湖南外营兵一千名，招募湘乡练勇一千名来省防御。至正月初间，粤匪东窜，武昌业已收复，长沙即可解严。署督臣张亮基、署抚臣潘铎皆与臣商，所有留省之云南、河南各兵，即行分别撤回；新旧招募之勇，亦即分别裁汰；共留兵勇三千余人，已足以资防守；即间有土匪窃发，亦足以资剿办。至于团练一事，臣前折略陈大概，曾言捐钱敛费之难。近来博采舆论，体察民情，知乡团有多费钱文者，亦有不必多费钱文者。并村结寨，筑墙建碉，多制器械，广延教师，招募壮士，常操技艺。此多费钱文，民不乐从者也。不并村落，不立碉堡，居虽星散，闻声相救，不制旗帜，不募勇士，农夫牧竖，皆为健卒，耰锄竹木，皆为兵器。此不必多费钱文，民所乐从者也。多费钱文者，不免于扰累地方，然以之御粤匪，则仍不足；不必多费钱文者，虽未能大壮声势，然以之防土匪，则已有余。今粤匪全数东下，各县乡团专以查拿土匪为主。臣是以剀切晓谕，令其异居同心，互相联络，不多费钱，不甚劳力，以冀百姓之鼓舞而听从。

湖南会匪之多，人所共知。去年粤逆入楚凡入添弟会者，大半附之而去。然尚有余孽未尽。此外又有所谓串子会、红黑会、半边钱会、一股香会，名目繁多，往往成群结党，啸聚山谷，如东南之衡、永、郴、桂，西南之宝庆、靖州，万山丛薄，尤为匪徒卵育之区。盖缘近年有司亦深知会匪之不可遏，特不欲其祸自我而发，相与掩饰弥缝，以苟且一日之安，积数十年应办不办之案，而任其延宕；积数十年应杀不杀之人，而任其横行，遂以酿成目今之巨寇。今乡里无赖之民，嚣然而不靖，彼见夫往年命案、盗案之首犯逍遥于法外；又见夫近年粤匪、土匪之肆行皆猖獗而莫制，遂以为法律不足凭，官长不足畏也。

平居造作谣言，煽惑人心，白日抢劫，毫无忌惮。若非严刑峻法，痛加诛戮，必无以折其不逞之志，而销其逆乱之萌。臣之愚见，欲纯用重典以锄强暴，但愿良民有安生之日，即臣身得残忍严酷之名亦不敢辞。但愿通省无不破之案，即剿办有棘手万难之处亦不敢辞。署督臣张亮基、署抚臣潘铎，皆思严厉整顿，力挽颓风，时时相与筹商，誓当尽除湖南大小各会匪，涤瑕去秽，扫荡廓清，不敢稍留余孽，以贻君父之忧。其匪徒较多之地，如东南之衡、永、郴、桂，臣当往衡州驻扎数月，就近查办。

西南之宝、靖各属，臣当往宝庆驻扎数月，就近查办。所至常带兵勇数百、文武数员，以资剿捕之用。联络本地之乡团，使之多觅眼线，堵截要隘，以一方之善良，治一方之匪类，可期无巢不破，无犯不擒。此臣拟办会匪之大概情形也。至于教匪、盗匪，与会匪事同一律。三者之外，又有平日之痞匪，与近时新出之游匪。何谓游匪？逃兵、逃勇奔窜而返，无资可归，无营可投，沿途逗留，随处抢掠，此游匪之一种也。粤寇蹂躏之区，财物罄空，室庐焚毁，弱者则乞丐近地，强者则转徙他乡，或乃会聚丑类，随从劫掠，此游匪之一种也。大兵扎营之所，常有游手数千随之而行，或假充长夫，或假冒余丁，混杂于买卖街中，偷窃于支应局内，迨大营既远，辗转流落，到处滋扰。此游匪之又一种也。

臣现在省城办理街团，于此三种游匪，尤认真查拿。遇有形迹可疑，曾经抢掠结盟者，即用巡抚令旗，恭请王命，立行正法。臣寓馆设审案局，派委妥员二人，拿获匪徒，立予严讯。即寻常痞匪，如奸胥、蠹役、讼师、光棍之类，亦加倍严惩，不复拘泥成例，概以宽厚为心。当此有事之秋，强弱相吞，大小相侵，不诛锄其刁悍害民者，则善良终无聊生之日。不敢不威猛救时，以求于地方有益。所有臣遵旨会商拨兵募勇各事宜，及现拟查办匪徒规模，谨陈大概，伏求皇上训示。至臣移驻衡、宝各郡，容俟长沙办有头绪，另行专折奏请。伏乞圣鉴。谨奏。

朱批：知道了，办理土匪，必须从严，务期根株净尽。钦此。

特参副将清德折 咸丰三年六月十二日

奏为特参庸劣武员，请旨革职，以肃军政，而儆疲玩事。窃维军兴以来，官兵之退怯迁延，望风先溃，胜不相让，败不相救，种种恶习，久在圣明洞察之中。推原其故，总由平日毫无训练，技艺生疏，心虚胆怯所致。湖南经去年贼匪围城，坚守八十余日之久。臣等惩前毖后，今年以来，谆饬各营将弁认真操练，三、八则臣等亲往校阅，余日则将弁自行操阅。惟长沙协副将清德，性耽安逸，不遵训饬，操演之期，该将从不一至，在署偷闲，养习花木。今春由岳州回省，旋至常、澧一带查办土匪，所过地方，虽经贼匪蹂躏之区，尚复需索供应，责令所属备弁，购买花盆，装载船头；一切营务武备，茫然不知，形同木偶。

现值粤贼窜逼江西，楚省防堵吃紧之际，该将疲玩如此，何以督率士卒！相应请旨将长沙协副将清德革职，以励将士而振军威。谨会同湖广总督臣张亮基恭折参奏，伏乞皇上圣鉴训示。谨奏。

拿匪正法并现在帮办防堵折 咸丰三年六月十二日

奏为搜拿匪徒，随时正法，并现在帮办防堵，恭折奏闻，仰祈圣鉴事。窃臣奉命搜查土匪，曾于二月十二日具奏。臣寓馆设审案局，派委妥员二人，拿获匪徒，讯明定供，即用巡抚令旗，立行正法，奏蒙圣鉴在案。维时已派准升同知前署石门县知县刘建德在局审案，旋又添派准升直隶州前任清泉县知县厉云官轮流审讯。自上年粤匪窜逼长沙，各处抢劫之案，层见叠出。臣设局以来，控告纷纷。或签派兵役缉拿，或札饬绅士踩捕，或着落户族勒令跟交，或即令事主自行擒缚。一经到案讯明，立予正法。计斩决之犯壹百肆名，立毙杖下者贰名，监毙狱中者叁拾壹名。此外，札饬各州县擒拿匪党，赍呈供折，批令无庸解省，就地正法者，不在此数。

又如安化蓝田串子会匪，前经札饬湘乡县知县朱孙诒密往掩捕，擒获九十二名，其陆续正法者，俟结案后另折会奏，亦不在此数。虽用刑稍过于严峻，而地方颇藉以安静。臣受命来省，将及半年，办理各案，粗有头绪。六月十二日为臣母丧初周年之期，本拟奏明回籍，敬修小祥之礼，稍尽人子之心。适闻粤匪分股回窜江西，业于十八日逼临南昌省城。湖南与之壤地相接，唇齿相依，人心惊惶，纷纷迁徙。臣受恩深重，明知贼逼邻境，断不敢以事权不属，稍存推诿之见；又何敢以军旅未娴，阴怀畏葸之心。惟有殚竭愚忱，昼夜不懈，与抚臣襄办一切，或坚守省城，或出堵要隘，臣俱无所辞避。除防堵事宜业经另折会奏外，谨附驿陈明。伏乞皇上圣鉴。谨奏。

朱批：知道了。钦此。

保参将塔齐布千总诸殿元折 咸丰三年六月十二日

奏为武臣堪膺重任，恭折保奏，仰祈圣鉴事。窃为粤寇未灭，土匪蜂起，军威不振，饷项支绌，当此之时，求足以稍纾君父之忧者，盖莫先于得人。而得一文臣，尤莫如得一武将。臣到省以来，留心察访大小将弁，求其临阵不怯，为士卒所信服者，实难其人。惟查有升用游击署抚标中军参将事塔齐布，忠勇奋发，习劳耐苦，深得兵心。臣今年在省操练，常用该游击整顿营务。臣每于三、八日校阅，该游击则日日常阅，大约十日之中不过间断二三日，军士皆乐为之用。又有准补千总武举诸殿元，精明廉谨，胆勇过人，管带辰勇百人，操练日久，各有兼人之艺。塔齐布统领辰勇，与该武举同心努力，皆思尽忠报效。谨将二人履历开单进呈，伏乞皇上天恩，破格超擢。当湖南防堵吃紧之际，奖拔一人，冀以鼓励众心。如该二人日后有临阵退缩之事，即将微臣一并治罪。除因案保叙各员由抚臣另行会奏外，臣谨具折密保。区区愚忱，伏乞圣鉴。谨奏。

请将副将清德交刑部治罪片 咸丰三年六月十二日

再，长沙协副将清德性耽安逸，不理营务。去年九月十八日贼匪开挖地道，轰陷南城，人心惊惶之时，该将自行摘去顶戴，藏匿民房；所带兵丁，脱去号褂，抛弃满街，至今传为笑柄。今春该将自岳州回省，旋至常、澧一带查办土匪，所过地方，虽经贼匪蹂躏之区，尚复苛索供应，责令各属备弁，购买花盆，装载船头。臣到省半年，每逢三、八之期，督率弁兵，齐集校场操阅，该将并未到过一次，实出情理之外。臣面商抚臣骆秉章、函商督臣张亮基，本拟会参请旨将该将革职。惟思此等恶劣将弁，仅予革职，不足蔽辜。现在逆匪围逼南昌，湖南已调兵数百，拟往救援。臣两次接江忠源书函，嘱添募楚勇三千，现已次第募到，拟令升任知县朱孙诒及江忠源之弟江忠浚等管带，于日内起行，星驰赴援。湖南本省防堵，亦在十分吃紧之际，惟将士畏葸，疲玩已成锢习，劝之不听，威之不惧，竟无可以激励之术。相应请旨将长沙协副将清德革职，解交刑部，从重治罪，庶几惩一儆百，稍肃军威而作士气。臣痛恨文臣取巧，武臣退缩；致酿今日之大变，是以为此激切之请。若臣稍怀私见，求皇上严密查出，治臣欺罔之罪。谨奏。

移驻衡州折 咸丰三年八月十三日

奏为微臣移驻衡州，恭折具奏。仰祈圣鉴事。窃臣奉命查办土匪，惟衡、永、郴、桂尤为匪徒聚集之薮，拟驻扎衡州，就近搜捕，曾于二月十二日奏明在案。数月之间，四属匪徒屡次滋扰，如常宁有白沙堡之案，衡山有草市之案，永兴有狮子寨之案，安仁有焚烧衙署之案，桂东有县城失守戕害把总之案，宜章、临武有广东匪徒滋扰之案，永明、江华有广西匪徒窜人戕害千总之案，均经次第扑灭，先后具奏。

昨七月二十七日，又有广东土匪窜入兴宁县城，经候补县丞王錱管带湘勇，于二十九日收复，立即扑灭，尚未查明具奏。此外，四属中聚众倡乱，抢劫拒捕，为案甚多，未及一一上渎圣聪。皆由上年粤匪经过衡、永、郴、桂一带，裹胁最众，或久授伪职，或饱掠潜归，以致莠民构煽，甘心从逆。动辄贴粤匪之伪示，张太平之逆旗。甚至乞儿偷盗，三五成群，亦敢倡言谋乱，毫无忌惮。若非痛加诛锄，随时整顿，则祸患将无了日。臣前与抚臣熟商，曾调三厅兵数百驻防永州一带，札湘乡勇数百驻防郴、桂一带。臣拟即日移驻衡州，以便就近调遣。将现练之勇，酌带前往，逐日操演，一闻土匪蠢动，立时掩捕。扑灭愈速，则糜费愈少。即寻常痞匪劫盗，亦仍逐案惩办，以期根株净绝，四境安恬。

至省城防堵事宜，江西与湖南交界之区，共有四路相通：北为平江通义宁州之路，南为茶、攸通吉安府属之路，中间二路，一为浏阳通瑞州、上高，一为醴陵通袁州、萍乡。现在浏、醴二路已派兵勇防守隘口。北路去贼踪尚远。惟南路茶、攸一带，与吉安府属之安福，永新紧接。目下土匪窜扰吉安，茶、攸去长沙较远，去衡州甚近。臣到衡时，急宜设法堵御，以防土匪勾引，乘虚窜入。商之抚臣，意见相合。其省城守备，经抚臣等悉心筹画，尚属布置周妥，堪以仰慰宸廑。所有微臣移驻衡州缘由，谨缮折由驿三百里具奏，伏乞皇上圣鉴。谨奏。

筹备水陆各勇赴皖会剿俟粤省解炮到楚乃可成行折 咸丰三年十一月二十六日

奏为筹备水陆各勇驰赴安徽会剿，俟右江道张敬惰解炮到楚，乃可成行，恭折复奏，仰祈圣鉴事。十一月二十三日兵部递到承准军机大臣字寄，咸丰三年十一月十二日奉上谕：本日据宋晋奏，曾国藩乡望素孚，人皆乐为效用。请饬挑选练勇，雇觅船只，顺流东下，与江忠源水陆夹击，速殄贼氛等语。前因湖北紧要，谕令该侍郎督带楚勇，驰出洞庭湖迎头截剿。

旋据该侍郎奏称，武昌现已解严，拟暂缓赴鄂，即在衡州赶办战舰，添置炮位，教练水师各等情，谅已办有头绪。现在安徽逆匪势甚披猖，连陷桐城舒城、逼近庐郡。吕贤基已经殉难。江忠源又复患病暂住六安，不能前进。皖省情形甚属危急。总由江面无水师战船拦截追剿，任令贼腙往来自如，以致逆匪日肆鸱张。该侍郎前奏，亦曾筹虑及此。着即赶办船只炮位，并将前募楚勇六千，由该侍郎统带，自洞庭湖驶入大江，顺流东下，直赴安徽江面，与江忠源会合，水陆夹击，以期收复安庆及桐、舒等城，并可牵制贼匪北窜之路。现在广东红单船数十只，计已由闽入江，又有艇船数十只，均可备夹击之用。该侍郎忠诚素著，兼有胆识，朕所素知。谅必能统筹全局，不负委任也。将此由六百里加紧谕令知之。钦此。遵旨寄信前来。

窃自田家镇失防以来，督臣吴文镕、抚臣骆秉章与臣往返函商至十余次，皆言各省分防，糜饷多而兵力薄，不如数省合防，糜饷少而力较厚。即与张芾江忠源函商，亦言四省合防之道，兼筹以剿为堵之策。臣前月复奏一折，曾言舟师办有头绪，即由臣亲自统带，驶赴下游。是未奉此次谕旨之前，微臣之志已思率师东下，一抒积愤矣。况重以新命委任，天语褒嘉，尤臣子竭诚效命之秋，敢不捐糜顶踵，急图报称于万一。惟炮船一件，实有不宜草率从事者。臣前发折后，即鸠工购材，试行造办，成造样船数只，皆以工匠太生，规模太小，不足以压长江之浪，不足以胜巨炮之震。近由抚臣处送到水师守备成名标一员，又由督抚臣处咨到广东绘来之拖罟、快蟹船式二种，始细加讲求，照快蟹式重新制造。现已先造十号，更须添造二三十号，计必中宫能载千余斤之炮，两旁能载数百斤之炮，乃足以壮军威而摧逆焰。

惟新造之舟，百物未备，虽日夜赶办，亦难遽就。上油未干，入水既虞其重涩，捻灰未固，放炮又患其酥松，必须一月以外，乃可下河。至价买旧船，修改舱面，其用力稍省，其为日自少，然至二三百号之多，亦须一月余之久。盖为数过少，则声势太孤，贼众之船未遇，我军之心先怯。至拖罟船只，本奉谕旨令两湖督抚照式制造者，武昌现在照造，未知合用与否。衡州匠少技拙，现在尚未试造。

前经奉旨特派之广西右江道张敬惰，带有工匠自粤来楚，若其到湘尚早，臣当令其赶办，如其到湘太迟，亦不能以势难遽成之拖罟，延刻不可缓之时日。此办船之大略也。至于炮位一项，现在衡城仅有广西解来之炮百五十尊，长沙新造之炮虽有三百余尊，除解往鄂省及存城防守外，可取备战船之用者，已属无几。闻张敬惰遵旨购办夷炮、广炮千尊，由韶州一带来楚，臣专俟此项炮位前来，乃足以资配放。特乐昌以上之河，上水不易，千斤以上之炮搬岭尤难，计该道到衡之期，即微臣办船之事亦将次就绪矣。

至于募勇一事，前臣添勇六千之信，系为江忠源尚守江西言之也。旋奉带勇六千之旨，系为臣救援湖北言之也。厥后武昌解严，臣奏明暂不赴鄂，因饬江忠源之胞弟先带楚勇千人赴皖，其余五千之数，因舟师尚未办齐，故陆勇亦未发往。今臣接奉此旨，陆勇已属整备，而水勇尚无章程。计张敬惰带来之炮勇与湖南新募之水手，亦须凑成四千人，乃可自成一队。水陆两军合之则两相夹击，分之则各能自立，庶不致一遇大股，即被冲散。统计船、炮、水勇三者，皆非一月所能办就。臣北望宸极，念君父之忧劳，东望皖江，痛舒、庐之危急，寸心如捣，片刻难安。而事势所在，关系甚重，有不能草草一出者，必须明春乃可成行。且广东购备之炮，张敬惰雇募之勇，皆系奉肃清江面之旨而来者，臣若不督带同行，则殊失皇上命臣统筹全局之意，亦非臣与吴文镕等四省合防之心。臣之斟酌迟速，规画大局，不得不一一缕陈。所有臣筹备水陆各勇赴皖会剿缘由，恭折由驿六百里复奏。伏乞皇上圣鉴训示。谨奏。

朱批：现在安省待缓甚急，若必偏执己见，则太觉迟缓。朕知汝尚能激发天良，故特命汝赴援，以济燃眉，今观汝奏，直以数省军务，一身克当，试问：汝之才力能乎，否乎？平时漫自矜诩，以为无出已之右者，及至临事，果能尽符其言，甚好，若稍涉张皇，岂不贻笑于天下，著设法赶紧赴援，能早一步，即得一步之益。汝能自担重任，迥非畏葸者比。言既出诸汝口，必须尽如所言办与朕看。钦此。

沥陈现办情形折 咸丰三年十二月二十一日

奏为沥陈现办情形，微臣愚见恭折奏明，仰祈圣鉴事。窃臣前月复奏赴皖援剿，俟张敬惰解炮到楚，乃可成行一折，于十二月十六日奉到朱批：现在安省待援甚急，若必偏执己见，则太觉迟缓。朕知汝尚能激发天良，故特命汝赴援，以济燃眉。今观汝奏，直以数省军务，一身克当，试问汝之才力能乎，否乎平时漫自矜诩，以为无出己之右者，及至临事，果能尽符其言甚好，若稍涉张皇，岂不贻笑于天下？著设法赶紧赴援，能早一步，即得一步之益。汝能自担重任，迥非畏葸者比。言既出诸汝口，必须尽如所言办与朕看。钦此。仰见圣谕谆谆，周详恳至，见臣之不事畏葸而加之教诲，又虑臣之涉于矜张而严为惩诫。跪诵之下，感悚莫名。惟现办之情形与微臣之愚见，恐我皇上尚有未尽知者，不得不逐条陈明，伏候训示。

——起行之期，必候张敬惰解炮到楚。查张敬惰在广东购炮千余尊，分为十起运解来楚。现在头起业经到衡，仅八十位。其后九起，尚无信息。臣屡次咨催，又专差迎催。本月十六日永兴境内又有匪徒，道路阻梗，实为十分焦急。臣所办之战船，新造者九十号，改造者百余号，合之雇载者共四百号，可于正月中旬一律完毕。自兴工之日起，统计不满八十日，昼夜催赶，尚不迟缓。惟炮位至少亦须八百尊，乃敷分配。前此钦奉谕旨令，广东购办炮位千余尊，限三个月解楚。计算正月之末，总可陆续解到。纵不能全到，稍敷配用，即行起程。

——黄州以下，节节有贼，水路往援之兵，不能遽达皖境，前两奉援鄂之旨，命臣筹备炮船，肃清江面。后两奉援皖之旨，命臣驶入大江，顺流东下，直赴安徽等因。查现在黄州以下，节节被贼占据，修城浚濠，已成负嵎之势，与前月情形又已迥殊。若舟师东下，必须克复黄州，攻破巴河，扫清数百里江面贼，乃克达于皖境，此则万难之事，微臣实无把握。万一黄州、巴河之贼亦如扬州、镇江之坚守抗拒，则臣之到皖无期。现在安徽待援甚急，前次江忠源之戚刘长佑带楚勇千余，自湖北前往，又令其胞弟江忠浚带勇一千，自湖南继往；又有滇兵一千，自湖南拨往。计湖南由陆路援皖之兵，已三千余矣。臣奉命由水路前往，阻隔黄州一带，何能遽行扫清，直抵安徽？目前之守候船、炮，其迟缓之期有限，将来之阻隔江面，其迟缓之期尤多，昼夜焦思，诚恐有误皖省大事，不能不预行奏明。

——现在大局，宜堵截江面，攻散贼船，以保武昌。今年两次贼舟上窜，湖南防堵耗费甚多，湖北、江西亦各耗费数十万。三省合力防堵之说，系臣骆秉章与臣函内言之；四省合防之说，系臣江忠源与臣函内言之；待南省船炮到鄂，即与北省水师合力进剿，系臣吴文镕与臣函内言之，是以臣前折内声叙。兹奉到批谕：今观汝奏，直以数省军务，一身克当，试问汝之才力能乎、否乎等因。臣自度才力实属不能。而三臣者之言，臣以为皆系切要之务。该逆占据黄州、巴河一路，其意常在窥伺武昌。论目前之警报，则庐州为燃眉之急；论天下之大局，则武昌为必争之地。何也？能保武昌则能扼金陵之上游，能固荆、襄之门户，能通两广、四川之饷道。若武昌不保，则恐成割据之势，此最可忧者也。目今之计，宜先合两湖之兵力，水陆并进，以剿为堵，不使贼舟回窜武昌，乃为决不可易之策。若攻剿得手，能将黄州、巴河之贼渐渐驱逐，步步进逼，直至湖口之下，小孤之间，与江西、安徽四省合防，则南服犹可支撑。臣之才力固不能胜，臣之见解亦不及此，此系吴文镕、骆秉章、江忠源三臣之议论。然舍此办法，则南数省殆不可问矣。臣此次东下，拟帮同吴文镕照此办理，前折未及详叙，故复缕陈之。

——臣所练之勇，现在郴、桂剿办土匪，不能遽行撤回。湖南土匪惟衡、永、郴、桂最多，臣二月一折，八月一折已详言之。自驻扎衡州以来，除江西之匪窜入茶陵、安仁一起外，其余本处土匪，窜扑常宁、嘉禾、蓝山等县城及盘踞道州之四庵桥，经臣派勇随处攻剿，先后扑灭。昨十二月十五日，又有一股窜入永兴县城，亦经派勇往剿。现在臣之练勇在桂属者，尚有千余人，在郴属者八百人。昨十二日奉到谕旨：曾国藩着仍遵前旨，督带船勇，速赴安徽江面。至湖南常宁一带土匪，即责成骆秉章迅即妥办等因。目下桂属正在搜捕之际，未便遽行更换；郴州、永兴正在危急之际，不能不星速进剿。且待船将办齐，炮将到齐，再将各勇撤回，带赴下游。如尚未剿毕，则由省城调兵前来更换。

——饷乏兵单，微臣竭力效命，至于成效，则不敢必。臣以丁忧人员，去年奏明不愿出省办事，仰蒙圣鉴在案。此次奉旨出省，徒以大局糜烂，不敢避谢。然攻剿之事，实无胜算。臣系帮办团练之人，各处之兵勇既不能受调遣，外省之饷项亦恐不愿供应。虽谕旨令抚臣供支，而本省藩库现仅存银五千两，即起程一月之粮，尚恐难备。且贼势猖獗如此，岂臣区区所能奏效。兹奉批谕：平时漫自矜诩，以为无出已之右者，及至临事，果能尽符其言甚好，若稍涉张皇，岂不贻笑于天下。言既出诸汝口，必须尽如所言办与朕看等因。臣自维才智浅薄，惟有愚诚不敢避死而已。至于成败利钝，一无可恃。

皇上若遽责臣以成效，则臣惶悚无地。与其将来毫无功绩，受大言欺君之罪，不如此时据实陈明，受畏葸不前之罪。臣不娴武事，既不能在籍终制，贻讥于士林；又复以大言偾事，贻笑于天下。臣亦何颜自立于天地之间乎！中夜焦思，但有痛哭而已。伏乞圣慈垂鉴，怜臣之进退两难，诫臣以敬慎，不遽责臣以成效。臣自当殚竭血诚，断不敢妄自矜诩，亦不敢稍涉退缩。以上五条，皆臣据实直陈，毫无欺饰，伏求皇上圣鉴训示。谨奏。

朱批：知道了，成败利钝固不可逆睹，然汝之心可质天日，非独朕知。若甘受畏葸之罪，殊属非是。钦此。

衡永一带剿匪未毕折 咸丰三年十二月二十一日

奏为衡、永、桂阳一带，尚有一股会匪，剿捕未毕，恭折奏明，仰祈圣鉴事。窃照湖南上四属土匪繁多，臣屡次具奏在案。十月二十七日，土匪窜入常宁县城，经臣派令千总周风山、臣弟曾国葆带勇往剿，于初一日在洋泉地方开仗，毙贼二百余人。十一月十四日，该匪窜入嘉禾县城，十九日围逼蓝山县城。臣派令候选训导储玫躬、军功魏崇德带勇往剿，于二十四日在古城地方开仗，毙贼七百余人。二十八日窜据道州之四庵桥，经臣派候选知府张荣组、监生邹寿璋及周凤山、储玫躬等带勇往剿，于十二月初八日在教头坪地方开仗，毙贼三百余人。此三战者，所获旗帜大小一百余面，及腰牌、伪示、令箭、逆书、图记等件，一概解送衡州。

臣逐件亲验，实是一股会匪，与金陵之粤匪相通。前在常宁拿获之要犯吴玉老十解来衡州，臣亲自研讯，亦称此股会匪勾结甚多，其大头目为道州之何贱苟，自称为伪普南王。今年永州、广西两次拿获，皆非正身也。其散头目则有唐定其、霍德滔等，其巢穴则常宁之五洞、桂阳之白水洞、道州之岩头村、宁远之癞子山等处、勾结十余州县到处发牌、吊码，入会者约四五千人。

初八日教头坪一战，即杀毙长发贼三人在内。十五日，又有土匪四五百人窜扑永兴县城，现经派勇飞速进剿，尚未查明，未知即是此股分支窜扰否。统计常宁、蓝山、道州，虽经三次获胜，歼毙千余，而余党尚多，首犯何贱苟未获。此股会匪实为湖南之巨患。

臣现函商抚臣拟于臣出征之后，择一贤干之员，带精壮兵勇千余，驻扎衡州，随时剿捕，无使其蔓延日盛，不可收拾。除俟商定妥员，再行会奏外，臣奉命查办土匪，于此股剿除未毕，是臣经手未完之件，不敢不据实陈明，伏乞皇上圣鉴训示。谨奏。

朱批：知道了。汝以在籍人员能如是出力，已属可嘉。著知会抚臣剿办。或有汝素来深信之绅士酌量办理亦可。钦此。

厘正衡清二县保甲片 咸丰三年十二月二十一日

再，臣到衡以来，拿获衡、清二县斋匪一案，会匪一案。斋匪聚于衡阳四十都等处，与永兴、祁阳之匪相通，现仅获屈太岷、陈青长等八人。会匪聚于清泉江东岸等处，与常宁之匪相通。起获一簿，载明六十六人，现仅获汪兴生、许兴千等五人。此二案踪迹诡秘，坚不认供。未获之犯尚多，亦是臣经手未完之件。今欲杜绝后患，必须保甲团练认真稽查。已入会者，纵不能尽获，未入会者尤可以渐少。复查衡清二县保甲，近来专管包征钱粮，反置查匪事件于不问。推原其始，由于道光十五年前任衡阳县沈洽轻改章程，既未奏明，亦未禀知抚、藩，辄将衡阳钱粮概归保甲征收，清泉亦随同办理。厥后弊端丛生，保甲弱者则不胜垫赔之苦；强者则勾结蠹役，掯票浮勒。甚至痞棍买充，领票讹索小民，浮收数倍，名日“包保”“包甲”。以致保甲一项，专管催征钱粮，而查团之事，置之不理。匪徒充斥，毫无稽察，实为两县一大弊政，不可不急为更改。查道光三十年九月，御史吴若准条陈积弊，言及“催征为差役之责，诘盗为保甲之责”。钦奉上谕“假催科为名，扰及保甲，若不严行申禁，何以靖闾阎而肃吏治？著各督抚饬地方官严行惩办”等因通谕在案。衡、清二县尚未遵照更正。今会匪、斋匪如此之多，自应立即改正，以催科责成差役，严比抗户；以查匪责成保甲，并饬团总。如地方有会匪煽诱，不行查出送官者，将该团总、保甲等一并严惩。如该县因循不改，仍将钱粮事件扰及保甲者，亦即从严参处。除分咨及札饬外，相应奏明请旨饬下督抚，严禁二县保甲收饷之弊，实于团务大有关系。谨附片奏闻。

朱批：此应亟更易者，著知照骆秉章将改办章程速行复奏。钦此。

报东征起程日期折 咸丰四年二月初二日

奏为恭报微臣起程日期事。窃臣于上年十一月二十三日奉旨援剿皖省，迄今已满两月。曾经具奏，一俟战船办齐，广炮解到，即行起程，两次奏明在案。兹于正月二十六日衡州船厂毕工，臣于二十八日自衡起程。湘潭分造之船厂尚未尽毕，臣到潭须耽搁数日，昼夜督办。到长沙时，支领军械数千余件，搬运子药二十余万，又须守催数日，即行趱程长征，驰赴下游。臣所办之船，拖罟一号、快蟹四十号、长龙五十号、三板艇一百五十号，皆仿照广东战舰之式，又改造钓钩船一百二十号，雇载辎重船一百余号。所配之炮，借用广西者一百五十位，广东购办者，去年解到八十位，今年解到二百四十位，本省提用者一百余位。所募之勇，陆路五千余人，水师五千人。陆路各营编列字号，五百人为大营，不满五百者为小营。水路分为十营，前、后、左、右、中为五正营。正营之外，又分五副营。正营旗用纯色，副营旗用镶边。陆路操练已久，差觉可用；水路招集太骤，尚无可恃。所备之粮台，带米一万二千石，煤一万八千石，盐四万斤，油三万斤。

军中应需之器物，应用之工匠，一概携带随行。合以陆路之长夫，随丁，水路之雇船、水手，粮台之员弁、丁役，统计全军约一万七千人。臣才智浅薄，素乏阅历，本不足统此大众。然当此时事艰难，人心涣散之秋，若非广为号召，大振声威，则未与贼遇之先，而士卒已消沮不前矣。是以与抚臣往返函商，竭力经营，图此一举。事之成败，不暇深思，饷之有无，亦不暇熟计，但期稍振人心而作士气，即臣区区效命之微诚也。至臣前折称必待张敬惰解炮到楚，乃可起行，顷专弁自粤归来，知张敬惰为粤省奏留，不能赴楚；续购之炮，亦不能遽到。下游贼势急于星火，臣更不可少延矣。合并陈明。所有微臣起程日期，恭折由驿五百里具奏。伏乞皇上圣鉴训示。谨奏。

代递唐树义遗折片 咸丰四年二月初二日

再，湖北按察使唐树义于正月二十三日，在鄂省上游之鲇鱼套殉难，当经手缮遗折，遣伊子举人唐炯赍赴鄂垣，陈乞代奏。时因下游贼氛阻隔，鄂城门已封闭，不能前进。唐炯间关跋涉，赴臣行营，呈称伊父力竭捐躯，有封就遗折，恳为代奏等情。臣查该臬司曾任二品大员，素著循声，慷慨殉难，既据伊子吁请代递遗折，不敢壅于上闻。所有湖北按察使唐树义遗折一件，理合据呈转达。谨奏。

请派大员办捐济饷折 咸丰四年二月十五日

奏为请旨特派大员办理捐输以济军饷事。窃臣于二月初二日，在衡山舟次具报起行日期，恭折奏明在案。其时，臣但知督臣吴文镕黄州接仗，官兵失利。近日连接北抚臣崇纶、南抚臣骆秉章来函，知贼船已由汉阳上窜金口及新堤等处。陆路官兵溃散极多，水路之师竟至全数溃散。唐树义业已殉难，船只炮械尽为贼有。

东南大局，真堪痛哭。从此湖、广、江、皖四省，止有臣处一枝兵勇较多，若臣再有挫失，则后此更不堪设想。臣所以招练万余人，盖欲以收涣散之人心，而作积弱之士气。惟人数众多，每月需饷银近八万两，本省难尽供支，邻省亦难协济，专恃劝捐一途，以济口食之需。但劝捐非有大员专办，则畏难避怨，无人肯独任其责者。

现在湖南、江西、四川较为完善之区，臣于此三省中，各择官绅数人：湖南则择署盐道新授四川盐茶道夏廷樾、翰林院编修郭嵩焘；江西则择前任刑部侍郎黄赞汤、升用知府郴州直隶州朱孙诒；四川则择按察使胡兴仁，前翰林院编修李惺。此数人者在官则素洽民心，居家则素孚乡望，相应请旨饬谕各该员办理捐输，专济臣军之用。伏查上年户部议准颁发职衔封典各执照，交各藩司填给；又议每省派捐监生，预将空名部、监二照，发各藩司，转发各州县。此二事人所乐从，实为劝捐良策。应请饬下户部、国子监印发空白执照四千张，内职衔照一半，监照一半，分派三省。其大小职衔，均匀搭配，及核减银数，俱照原案办理。以一千张封发臣军营中，以一千张封发湖南交夏廷樾经收，以一千张封发江西交黄赞汤经收，以一千张封发四川交胡兴仁经收。其部、监各照未到之先，恭请特旨谆谕各该员先行筹办，随时解赴臣军，不作别用。

现在师过长沙，搜括省城库项，仅供一月之需。抚臣骆秉章以此事昼夜焦灼，是以奏请川、广二省协济臣军。伏念臣此次成军以出，已属竭力经营。若因饷项不继，饥疲溃散，则从此更无望矣。世小乱则督兵难于筹饷，世大乱则筹饷更难于督兵。臣于万难设措之中，为此接济目前之计，伏乞圣慈垂鉴，特降谕旨，专饬诸臣认真督办，不胜迫切待命之至。谨奏请旨。

留胡林翼黔勇会剿片 咸丰四年二月十五日

再，贵州黎平府知府升用道胡林翼，前经督臣吴文镕奏调湖北差遣。该员自带练勇六百名，由黔赴鄂，于正月下旬驰抵金口，适值黄州师溃，贼上窜。该员所募黔勇，系山民不习水战，又兼无饷、无夫、无火药锅帐，不能前进。叠据该员具禀南抚臣暨臣行营，请支给口粮军械在案。臣与抚臣函商，派员解送火药、帐棚拨银二千两往资接济。臣拟先遣陆勇与该员会合援鄂，又值贼匪窜扰岳州、湘阴，道路阻隔，委员仍行折回。臣思岳州一带既被贼扰，自当先攻克岳州，不使南北梗塞，方能全师东下。现拟札饬该员暂驻岳州附近地方，臣迅即东下，与该员督勇先行会剿。理合附陈。谨奏。

朱批：知道了。钦此。

贼踪退出南省现驻岳州折 咸丰四年三月初五日

奏为贼踪全数退出南省，微臣现驻岳州，搜捕湖汊，并就近剿办崇、通股匪，恭折奏闻，仰祈圣鉴事。窃臣于二月二十四日，会同抚臣将分途剿贼获胜各情由具报在案。自靖港、宁乡、新康三获胜仗后，臣即传令各陆营驰赴湘阴，并派水师山西候补知府褚汝航、候补守备诸殿元、千总杨载福、文生彭玉麟四营，各带水军齐赴湘阴截剿。贼闻官兵水陆大至，当即退出湘阴。据褚汝航禀报，二十三日辰刻，探明西湖口贼船尚多，当派五品翎顶张宏邦等驶驾炮船迎击，轰毙贼匪数十名，生擒唐兴道等七名，烧毁贼船十余号。诸殿元等三营共夺获贼船八只。又据勇目黄忠等禀，在团山地方夺获贼船，砍毙然炮贼匪二名，生擒贼匪萧茂瑞等五名，泅水贼吕金富等三名，讯明正法。

逆匪叠经惩创，全数窜逃，岳州亦已退出。臣前派之陆路各营，均于二十六七等日先后抵岳，分驻城乡，搜捕余匪。臣亦督带水军于三月初二日行抵岳州。查洞庭一湖，周回近八百里，为资湘沅澧诸大川所汇，小港支汊纷歧至数十处，最易藏奸。全湖入江之所名日荆河口，上游为监利、荆州，其虎渡河等处多与湖水相通。屡获贼探，均供称贼踪内则藏匿湖汊，外则窜伏荆河，俟我军东下，再在上游滋扰等语。臣现驻岳州，多派哨船分巡，内则哨探湖中港汊，外则哨探荆河以上，必须逐处搜查，上游肃清，然后一意东下，乃无后路邀截之虞。至陆路各军，屡据禀报，崇阳、通城先后失守，臣已札饬贵东道胡林翼、前平江县知县林源恩，带勇千余前往剿办。若能趁臣在岳时就近将崇、通股匪办有头绪，则驰赴下游，庶无彼此牵掣之患。所有贼踪全数退出南省，微臣现驻岳州搜捕湖汊，并就近剿办崇、通股匪各缘由，恭折由驿五百里具奏。佚乞皇上圣鉴训示。谨奏。

探明前路贼踪片 咸丰四年三月二十日

再，臣自去冬以来，常以重金募人，深入贼巢，侦探消息。迄今数月，回者寥寥。近有数人回营及连日在岳探得贼情数端，谨开列附陈以闻：

——陈陵矶之下四十里名白螺矶，北堤内六十里有里河名朱家河。其地有土匪名张台元，于咸丰二年往从粤贼，去年曾经回籍一次，复去在伪指挥费姓属下。昨三月初二日，张台元乘轿回朱家河，自称已封伪军师，劫抢当铺七家，环围五六十里，掳人船银米罄尽。北省之沔阳州、监利县皆系张台元滋扰失守。张台元新招之匪不过千余人，而伪指挥费姓所属则老贼颇多，有窥伺华容、澧州、荆州之意。

——贼在汉阳东门外筑一曲尺土城，西门外筑一圆土城，极坚极险；龟山顶上筑一望楼，而汉阳所存之贼甚多。贼众皆聚于汉口，有伪将军赖姓守汉口，彭姓守汉阳。二月二十九日，贼大队上窜，坐船至金口。由金口登陆至咸宁、蒲圻。初七在羊楼司开仗，初十早即至岳城开仗。

——此次来自汉口大队上窜之贼，系伪丞相林姓总其事。又为伪十七指挥黎姓，伪十一指挥沈姓；又有伪侍卫李八，安仁人也。所带贼众，前十一军六千余人，中十军七千余人，后六军一万余人，约计三万余人，湖南老贼居多。

——崇阳土匪最多，有头目廖姓，系本邑屡次严拿之犯，上年从贼。今春廖姓至汉口带老贼六百人，至崇阳招集崇、通土匪，已二万余人。该匪自誓必招满三万之数。现在胡林翼、塔齐布等剿崇、通之匪，与自金口窜岳、窜湘之贼另是一股。

——贼在汉阳管水军者，系伪翼王之兄弟，贼中称为国宗兄，其船旗以绣花呢别之；其有洋炮之船，以白旗别之。臣在岳时，探得下游之毛埠、倒口、金口皆停泊贼船甚多。又探得西湖之明山、团山尚有贼船数十号。本拟先清湖面，再行肃清江面。不料初七日大风坏船；初十日陆路战败；臣耿耿微忱，遂不能展布丝毫，实堪愤恨。初三日遣六十人至西湖巡哨，至今未归，不知下落。现在贼船由临资口入益阳河者，已有五六百号之多。

报崇通剿匪胜仗折 咸丰四年三月二十二日

奏为崇、通剿匪续获胜仗二次，恭折奏报，仰祈圣鉴事。窃臣与抚臣先后札饬贵东道胡林翼，升用副将塔齐布，升用同知林源恩，千总周凤山，军功倪长诰，前往平江北路，剿办崇、通股匪。初二日林源恩开仗获胜，初六日胡林翼在上塔市开仗大胜，初七日塔齐布在江南桥开仗小胜，均经奏报在案。

旋据胡林翼禀称，十二日派黔勇二百人，塔齐布派楚勇五十人，放哨行至石水湾地方，距通城三十里，有贼二千余人先匿该处民房，踪迹甚秘，忽于我兵路过之后，突起接仗，截住街口，层层围逼，断我兵归路。黔勇奋力冲杀，毙贼匪五十余人，抢出街口。贼匪大聚，黔勇整队上山，施放枪炮，打毙贼匪二百余人，刀矛并举，又毙百余人，又割尺余长发首级三十六颗，二三寸长发首级四十二颗，夺获伪春官副丞相熊、伪司马李，大黄旗杆及风帽红巾刀矛等件。又据塔齐布禀称，十四日巳刻，贼众万余人由沙坪一路进犯通城，我军出队迎剿，把总李松龄等带兵由东路、把总郭涣滨带宝勇由西路，塔齐布自带勇由中路迎杀。贼匪枪炮如雨。我兵伏地前进，及至近贼，三路兵勇始放枪炮，击毙贼匪二百余名。贼势大败，兵勇追奔十余里外，又杀毙贼匪三百余名，并杀毙执旗贼首二十余名，生擒六十二名。正在撤队之际，贼匪又分三路，约共三千余人，由岭上直趋城边，尽先守备周凤山、军功倪长诰，蓝翎千总唐德升分途堵截力战，又杀毙执黄旗贼目二三十名，杀毙贼匪四百余名，生擒七十余名，贼匪纷纷远窜。由巳至申，鏖战最久，夺获大小黄旗刀矛枪炮贼衣贼帽红巾数百件、贼轿一乘，骡马十八匹，火药枪子火箭甚多各等因。伏查崇、通两县，向为匪徒啸聚之区。自正月以来，居民畏贼，多已蓄发，乐为贼用。其旁近州县，如通山、蒲圻、大冶、兴国、咸宁、嘉鱼等属，皆已为贼所踞，官兵到境，无土人为之向导，无米盐可供买办，人心之坏，实堪痛恨。自初六日胡林翼上塔市一战，十四日塔齐布沙坪一战，又有初二、初七、十二等日三战，贼势始就衰挫，人心亦渐有转机。本拟再加兵勇二三千人，痛剿崇、通一股，即可直抵鄂省，以资救援。不谓岳州陆勇一败，金口大股之贼全数上窜，不特不能加兵再剿崇、通，且须酌撤通城之兵回保长沙。此皆臣调度乖方，不谙军旅所致。若仗皇上天威，岳州上驶之匪攻剿得手，即日下窜，则陆军仍须由崇、通一路痛加剿洗，乃能与鄂省文报相通。其崇、通屡次获胜，在事尤为出力之员弁，可否开单保奏，出自皇上天恩。所有崇、通剿贼续获胜仗缘由，谨会同湖南巡抚臣骆秉章，恭折由驿六百里驰奏，伏乞皇上圣鉴。谨奏。

会奏湘潭靖港水陆胜负情形折 咸丰四年四月十二日

奏为官军击贼靖港，互有胜负，贼由陆路攻陷湘潭，官军水陆夹击，大获胜仗，巨股剿灭，克复县城，恭折由驿驰奏，仰祈圣鉴事。窃逆贼大股水陆并进，逼近省城。陆路之贼先散踞岳州、湘阴各境，贼船分布临资口、樟树港、乔口、靖港等处。连日北风甚劲，大雨经旬，水军不能进剿。北路水陆各贼并聚泊靖港港外，环列战船，坚筑炮台，为负嵎观衅之计。三月二十四、五日，狂飙稍息。

臣曾国藩饬水师各营驶赴靖港，更番迭击，上下往复，周而复始，共毙船中岸上之贼约二百余名，击沉贼船三只，烧贼火药船一只。贼调知省城水陆防剿綦严，不敢闯入，思由陆路绕越宁乡、径扑湘潭。臣曾国藩先遣湘勇营官伍宏鉴、魏崇德、郭鸿翥率湘勇千八百人扼要立营，防贼侵轶，并饬该营官以贼势方盛，宜谨守营垒，固无与战，俟副将塔齐布兵到，再筹追剿。二十五日，贼分三股齐扑魏崇德等营盘，湘勇在营内施放枪炮，毙贼数十。既而大股贼匪麇聚，约分十余路，四面围逼。该勇等奋力冲突，杀贼百余；贼来益众，势不可支，湘勇阵亡数百，遂纷纷溃败。二十六日，塔齐布带兵勇一千三百余名驰赴援剿，贼已于是日卯刻卷甲疾趋，由间道直赴湘潭。塔齐布、周凤山等探知，亦即绕道前进，二十八日驰抵湘潭县城外四、五里高岭地方，贼前队于二十七日已到。

署湘潭县知县刘建德督带团勇，于城外响水坝、沙子岭一带地方堵御。贼已由西路暗袭县城，分遣死党四出掳掠民船。一在城北坚立木城，意图阻遏援师，为久据计。塔齐布以该逆频年猖獗，每用以守为战，反客为主之法，若不及时速剿，俟贼营垒既定，攻克为难。即于二十八日未刻，同周凤山督带弁兵壮勇，分路进攻。贼营枪炮如雨，塔齐布令兵勇闻炮即伏，炮止即进，数伏数起，直逼贼营。各兵勇奋不顾身，闯入贼营，施放火箭火弹，杀贼五百余名，烧毙无算，生擒三十余名，夺获贼马六匹，抬枪、鸟枪二十余杆，火药五桶，铅弹三百斤，旗帜刀矛无数，木城全毁。

臣等即饬国子监学正衔候选训导江忠淑带楚勇一千三百名，都司李辅朝带楚勇八百名，守备张正扬带镇箪绥靖兵丁五百名先后继进。复挑选得力水师五营，交委员候补知府褚汝航等管带驶往湘潭，乘逆贼甫掳民船，尚未成列，迅速追剿。二十八夜，贼匪仍于原处竖立木城。二十九日卯刻，塔齐布、周凤山、李辅朝等，督饬兵勇，分两路进剿。贼分五路蜂拥而前，塔齐布亦分五路迎敌，贼匪亡命猛扑。塔齐布手执大旗，麾各路兵勇奋勇向前，周凤山严督后队继进，手刃临阵退缩之勇七人，塔齐布与周凤山纵横血战，立斩该逆伪统领先锋六名，伪都督元帅三名，毙贼五百余名，贼匪纷纷败溃，各路兵勇蹑踪紧追，毙贼无数，仍将木城烧毁。夺获紫金冠一顶，红巾、黄巾无数，贼马数十匹，伪印一颗，抬炮四十八杆，旗帜刀矛无数。巳刻始行收队。兵勇甫回营造饭，贼忽分两路前来扑营。塔齐布令兵勇伪退，诱贼逼近，从营后绕出，枪炮齐施，轰毙贼匪五百余名。且退且杀，至岭下塘边，四面围逼，贼匪无路逃窜，淹死不计其数。此三月二十八、二十九两日，塔齐布、周凤山督率陆路兵勇，三获大胜之实在情形也。

委员褚汝航、候选知县夏銮、千总杨载福、附生彭玉麟、邹世琦等，于二十九日管带水勇战船，甫抵湘潭，贼匪已掳上游民船数百号，顺流而下。四月初一日辰刻，褚汝航等督率各营水师，分队进剿，长龙在前，三板在右斜出，载炮轰击；夏銮、彭玉麟、杨载福各选派劲勇，飞驾快蟹，直扑贼船。贼匪开炮还击，火弹、火箭齐发，烟焰弥漫，兵贼莫辨。该营官等饬令各勇挽舵速据上风，施放火具。各队分左、右翼，飞驰继进。炮毙红衣贼目十数名，火器飞人贼船，遇船即着，顷刻燃烧。逆贼情急跳上小船，辄被兵勇擒斩。生擒长发贼共一百二十余名，大小船六十余号，夺获旗帜、号衣、黄巾、黄马褂、枪炮、刀矛、火药、铅子、伪书、名册，等件无算，戌刻始行收队。是日陆路之贼，仍在北城外高垒木城四座。

塔齐布、周凤山督带兵勇，三路进剿；李辅朝带楚勇在后接应。逆渠因连次败北，尽选长发老贼居先，分三路迎敌。塔齐布督率兵勇，奋迅向前。身先士卒，誓不与贼俱生；兵勇感激思奋，并力鏖战，往来冲突，杀毙长发老贼约数百人，黄巾、红衣狼籍道路，被逼溺毙者无算。后队兵勇乘机抛掷火器，烧毁贼踞房屋，毙贼亦无算。生擒长发老贼六十余人。逆贼退至城根。兵勇三路合队，尽锐冲杀，毙贼数百，焚烧木城四座，望楼一座，夺获二百斤重大炮三尊，抬炮、抬枪、旗帜、刀矛数百余件，此又初一日水陆大获胜仗之实在情形也。塔齐布以连日血战，士卒疲劳，传令暂歇一日。是夜四更，水路贼匪从上游烧放火船数只，顺流而下；小船载油灯无数随之，意欲惊扰我军。兵勇乘坐三板，将贼所放火船撑开，洄聚一处，任其自烧，各船无恙。初二日辰刻，褚汝航等督率快船，擂鼓督战，广东外委罗管全、哨官张宏邦、区联彪、吕胜等，齐施枪炮，继以火箭、火罐焚烧贼船。罗管全生擒红衣长发贼目一名；哨官薛飞雄、外委施成任、把总陈武龙、何卓然等连环攻击，自辰至午，击沉贼船八十余只，毙贼二百余名；从九品区本昌、候补千总戴兆熊分途烧毙红衣贼圉一名，登岸追获贼马一匹。复抢上贼船夺获伪前十一营师帅黄大旗一杆，红缎风帽、黄绫帽、逆匪名册令旗等件；褚汝航亲开大炮，轰毙红巾贼匪十数名；长龙、三板等船鼓舞争先。

自午至申，又烧毁贼船二百余只，轰毙水陆逆贼三百余名，夺获大小旗帜十五杆，生擒长发老贼二名，逆船三十只，米三百石，火药四百斤，大小铅子九桶，衣帽、器械无算。营官彭玉麟、杨载福亲坐三板小艇往来督战，炮声如雷，湘波鼎沸；杨载福身受枪伤，尚复指挥鏖战。自辰至酉，烧毁贼船三百余号，烧毙红衣长发逆贼三百余名，生擒长发贼匪十三名，短发贼匪四十余名；着船之火，延烧岸上街市房屋，百里外遥见火光烛天。岸上之贼烧毙者，实亦无数可记。夺获旗帜器械无算。潭城贼船，仅剩文昌阁上三十余只，余悉烧毁净尽。此初二日水师大获全胜之实在情形也。

臣曾国藩以潭城逆贼被官军水陆痛剿，专盼靖港之贼救援，亟应乘机攻剿，俾逆贼首尾不能相顾。明知水师可恃者均已调赴湘潭，陆路各营除塔齐布、周凤山两营正在潭城剿贼，升用同知林源恩一营驻防平江，此外岳州、宁乡两次失利，阵亡湘勇约七八百名，又淘汰遣散湘勇已千余名，现存营者仅及千名，难期得力。而事机所在，又不敢不急切图之。是日卯刻，亲率大小战船四十余只，陆勇八百，驰赴靖港上二十里之白沙洲，相机进剿。

午刻，西南风陡发，水流迅急，战船顺风驶至靖港不能停留，更番迭击，逆贼在炮台开炮，适中哨船头桅，各水勇急落帆收泊靖港对岸之铜官渚。贼众用小划船二百余只，顺西风驶逼水营，水勇开炮轰击，炮高船低，不能命中。战船被焚十余只，随风漂散，各水勇见势不支，纷纷弃船上岸，或自将战船焚毁，恐以资贼，或竟被逆贼掠取。臣曾国藩在白沙洲闻信，急饬陆勇分三路连扑靖港贼营，冀分贼势。陆勇见水勇失利，心怀疑怯，虽小有斩获，旋即却退。臣曾国藩见水陆气馁，万难得手，传令撤队回营。此又初二日靖港剿贼失利之实在情形也。初三日，塔齐布侦贼在潭城窑湾地方高竖望楼，逆贼散处潭城总市，将由水路逃窜；知会水师，迅速兜剿。一面于辰刻分兵勇四路，进扑城市，生擒贼匪十余名，杀毙四十余名，贼已败退。忽巳刻大雨如注，官军绳药均湿，遂撤队回营。该逆复蜂拥追来，兵勇折回截杀，署绥靖守备张万邦单骑冲入贼队，手刃数贼，登时阵亡。额外童添云、四川咨记把总岳炳荣向前抢护，各受重伤。塔齐布指挥兵勇分投痛剿，贼仍败退回巢。

是夜四鼓，并贼所掳上游大船数百只，驶至窑湾城市，各贼纷纷上船，希图乘风上窜。彭玉麟商同杨载福即于初四日卯刻，督率两营战船，跟帮紧追，午刻行抵下摄司，贼船樯帆林立，彭玉麟、杨载福分坐快蟹一只，三板一只先进，贼开炮抵拒；水勇开放大炮，轰毙贼匪百数十人，贼船四处散驶。彭玉麟、杨载福乘势急进，遇船即烧，船上马匹及所掳财物极多。彭玉麟、杨载福令众勇毋许上船掠取，专意射火焚船。是时北风甚劲，顺风纵火，遇船即着。自卯至未，烧贼船六七百只，长发、短发逐浪漂流，红巾，黄巾随波上下。其中船户、水手，难以分别搭救，岸赭水温，同归浩劫！事虽惨而功则奇，水战火攻，未有痛快如此者。当烧船紧急时，逆贼抛衣登岸，折回潭城。管带楚勇委员江忠淑侦知，商同署湘潭县刘建德觅熟悉本处路径，已选安徽从九王炳元、六品军功武生黄德均带楚勇数十，悄伏潭城西北角。俟贼架梯出入时，即夺梯直上。

楚勇严阵以待。寅刻，果见逆贼由西门缘梯而下。伏勇将贼众砍毙，乘势夺梯而上，登城大呼：“官兵上城！”逆贼不辨我兵多少，仓卒缘城窜逸。该勇即将城门洞开，江忠淑带勇直入县城，塔齐布督带兵勇继至，分门搜剿，当毙长发、短发二百余名，生擒长发六十余名，内一贼腰牌上写春官副侍卫书士汪秉义，安徽人；一伪司马王玉春，一伪司马洪大贵，皆广西人；一头戴胎金双龙大纱帽，身穿黄缎马褂，下穿红缎绣龙腿裤，背负令旗，自称五军统领大元帅罗，口音似广东人，问其名坚不吐实，桀骜万状，当即斩决。其日又搜获身穿黄马褂长发十三人，以追贼在即，未及起解，概予骈诛，将该逆衣服剥下呈验。夺获大小黄旗一百零一面，大炮三尊，战鼓三面，抬柃五十四杆，鸟枪六十九杆，马骡三十五匹，黄龙金帽二顶，火药六桶，铅子四桶，红衣、黄巾、刀矛、器械无算。此初四日水师追剿大获胜仗、初五日卯刻克复城池之实在情形也。现在贼匪纷纷窜逸，有上窜者，有下窜者，有径回靖港者，皆零星逃窜，不复成军。已饬塔齐布分投追剿，并札饬各道府州县四处搜拿。

管带湘勇已革升用同知直隶州知州王錱，追贼至云湖桥，杀贼四十二名。初六日设伏于鲁家坝，杀贼三百余名，生擒二十余名。又一股由渌口窜至醴陵县界，约人数百，将窜入江西萍乡，臣等飞咨江西抚臣速饬堵剿。此次逆贼大举南犯，多曾经百战凶悍之徒，意图窃踞湘潭，与靖港之贼互为首尾，倘不及早扑灭，不仅省城孤注，难以图存，即衡、永、郴、桂及两粤匪党闻风响应，从乱如归，东南大局不堪设想。幸仗皇上威灵，八日之内，水陆十获大胜，全股扫荡，贼胆已寒。讯自贼中逃出者，皆云：“粤、楚满发老贼及皖、鄂新附贼党，经此番屡次痛剿之后，相向痛哭，群起怨尤。老贼恶新贼之不为尽力，新贼疑老贼之暗泄军情，彼此猜忿。

初二、初三两日败回收队后，在潭城分党鬨斗，自相屠戮者约计数百之多。”皆臣等意想所不到。此次水陆痛剿，毙贼近万，所获旗帜器械无算，凶渠、伪目除阵斩外，或毙于水，或毙于火；为数极多。被掳解散之人约以万计，逆贼实已闻风丧胆。现在靖港一股，亟应回军剿办，俟水陆兵勇调回，即行相机攻剿。补用副将塔齐布，忠义奋发，勇敢当先，士卒乐为之用。通城剿贼已获大胜，此次复著奇功，实属武员中杰出之才。前剿办江西土匪窜至茶陵案内，请旨赏换花翎，以副将补用，尚未接准部复，应仍请赏换花翎，加总兵衔，并赏给勇号。

蓝翎守备周凤山，饶有胆略，深得士心。上年冬间在常宁县洋泉、道州四庵桥，本年正月在道州岩头村，屡次带勇剿匪，迭著战功，拟以都司保奏。三月十四日随同塔齐布进剿崇、通贼匪，大获胜仗。此次奋勇当先，克获全胜，应请旨以游击升用，先换顶戴，并赏换花翎。委员山西升用知府即补同知褚汝航，熟悉水战情形，才优胆壮，调度有方，请旨免补同知，以知府归原省尽先补用，并赏加道衔。

委员即选知县夏銮，督勇力战，胆识俱壮，应请旨以同知升用，先换顶戴，蓝翎千总杨载福，以陆路武弁，管带水师，被贼枪伤左肋、右腿数处，裹创血战，奋不顾身，陆续烧毁战船四百余只。请以守备留于本省补用，并请赏换花翎。六品军功附生彭玉麟，书生从戎，胆气过于宿将，激昂慷慨，有烈士风。臣曾国藩前在岳州派往西湖搜查贼船，该生带水勇三十余名，分坐两小舟，周历重湖，沿途搜剿，杀毙长发贼匪三十余名，夺获贼船数只，拟以县丞府经保奏。此次力疾带勇，犹会同杨载福亲坐小船，焚剿贼船六七百只，免致他窜，厥功甚伟，应请旨以知县归部遇缺即选。分带水勇哨官张宏邦，奋勇当先，抢上贼船，生擒黄巾贼目，并焚烧贼船数十，身受重伤，应请旨以千总归于广东拔补。国子监学正衔，候选训导江忠淑，系前安徽抚臣江忠源胞弟，督带楚勇，首先登城，立将城池克复，甚合机宜，应请赏加五品衔。此外各员弁兵勇，奋勇出力者尚多，俟即核明劳绩最著者，开列名单，吁请皇上恩施，加以鼓励。阵亡员弁兵勇，俟该将等查明，分别奏请赏恤。庶才杰进用，而廓清可期；拔擢有真，而群才竞奋。所有水陆胜负实在情形，谨据实由驿驰奏，钐乞皇上圣鉴，训示施行。谨奏。

靖港败溃自请治罪折 咸丰四年四月十二日

奏为靖港战败，水师半溃，请旨将臣交部从重治罪，并现在急筹补救，吁请特派大臣总统此军，恭折奏祈圣鉴事。窃臣自三月十四日回泊省河，二十四、五等日派水师剿贼靖港，两获胜仗；二十八、九及初一、初二、初三，初四，等日派水陆各营在湘潭连获大胜，杀贼近万人，烧船千余号，大股歼灭，克复县城，现已会同抚臣另折具报。惟初二日靖港水勇溃败，实由微臣调度乖方，有不忍不直陈于圣主之前者。

自去冬钦奉谕旨，速援皖鄂、两省之盼望既殷，微臣之求效愈急，而其办理亦愈乖谬。臣之所以失者，约有数端：征战之事，论胆技或兵不如勇，论纪律则勇不如兵。募勇万余人，必须有大员协同管带，又须有文武员弁及得力绅士一二百人节节统辖，乃足互相维系。我皇上前次谕旨即已预虑及之。臣先时未能奏请大员帮同管带，又未尝多调文武员弁分布各营。每营仅一二官绅主之，纪纲不密，维系不固，以致溃散，其谬一也。靖港之战，臣因湘潭水陆大捷，意欲同时并举，破贼老巢，使贼首尾不能相顾。是日风太顺，水太溜，进战则疾驶如飞，退回则寸步难挽，逮贼舟来逼，炮船牵挽维艰，或纵火自焚，或间以资贼，战舰失去三分之一，炮械失去四分之一。是日但知轻进之利，不预为退败之地，其谬二也。水勇无曾经行阵之人，不得已招集船户、水手编派成军，训练未及一月。陆勇虽曾经训练，亦须随同久经战阵之兵接仗一二次，乃可期其得力。今驱未经战阵之勇，骤当百战凶悍之贼，一营稍挫，全军气夺，非真勇不可用，乃臣不善调习而试用之故，其谬三也。

臣整军东下，本思疾驱出境。乃该逆大举南犯，臣师屡挫，鄂省危急不能速援，江面贼氛不能迅扫，大负圣主盼望殷切之意。清夜以思，负罪甚大，愧愤之余，但思以一死塞责。然使臣效匹夫之小谅，置大局于不顾，又恐此军立归乌有，我皇上所倚以为肃清江面之具者，一旦绝望，则臣身虽死，臣罪更大，是以忍耻偷生，一面俯首待罪，一面急图补救。现在臣处一军，除溃败及汰遣外，水师仅留湘潭大胜五营二千余人，陆路仅存战胜湘潭与留防平江之勇二千余人。若率以东下，太觉单薄。而大小战船自洞庭遭风，靖港退败以后，存者须加修葺，失者仍须添造。臣前于二月初五在湘潭时，察知水勇未必可恃，当即咨商广西抚臣劳崇光代募曾经战阵之水勇一千名。旋准咨覆，已在浔、梧一带如数招募，委知府李孟群管带。臣已叠次咨催，令其迅速前来。又臣于三月初七在岳州遇风坏船，回省时即派人往衡州续造大快蟹船二十号。又准两广督臣叶名琛咨称，现派总兵陈辉龙督水师二百六十名，解炮一百位，已于二月二十五日起程前来。此时尚未见到，亦已咨催。合此三者，又将水手认真挑换，一两月间水师当有起色。但微臣自憾虚有讨贼之志，毫无用兵之才，孤愤有余，智略不足，仰累圣主知人之明，请旨将臣交部从重治罪，以示大公。并吁恳皇上天恩，特派大臣总统此军。臣非敢因时事万难，遂推诿而不复自任，未经赴部之先，仍当竭尽血诚，一力经理。如船只已修，水勇可恃，臣亦必迅速驶赴下游，不敢株守片刻。所有微臣办理错谬，据实直陈，自请治罪，并请特派大臣缘由，恭折由驿具奏，伏乞皇上圣鉴训示。谨奏。

朱批：另有旨。此奏太不明白，岂已昏愦耶钦此。

保水陆统领各员片 咸丰四年四月十二日

再，方今东南大局，江南、皖、鄂，半沦贼中，万不足以有为。必须两广、湖南并力以成一军，从上游建瓴而下，庶足以扼贼之吭，断贼之饷。两广、湖南之亟宜出师剿贼，此必不可易之局也。特微臣才疏识阉，用兵无术，终必贻误大局。是以吁恳皇上特简谋勇兼资之大臣，畀以水陆总统重任。实见此军关系非细，胜任为难，非臣敢置身事外也。至分统水陆诸人，如副将塔齐布之忠勇绝伦，守备周凤山之精练持重，贵州知县徐河清之胆略优长，堪膺陆路统领、分领之选。塔齐布、周凤山现在臣军，徐河清现经臣与抚臣奏调在案。水勇惟两粤最强，必须粤中官绅统带，方可驾驭得宜。查广西臬司许祥光、右江道张敬脩，皆夙谙水战，素蓄健卒，制备火器多而且精。该二员胆识过人，与现在臣军之褚汝航，新经咨调之李孟群，均堪膺水路统领、分领之选。相应请旨饬令许祥光、张敬脩各带精勇、炮械来楚，并入此军，厚集其势，以保东南之全局。倘蒙我皇上俯如所请，得谋勇兼优之大臣主之于上，而以此数员者分布其间，必能同心戮力，迅扫逆氛。臣虽身膺重罪，亦足少纾耿耿之忱。谨附片具奏，伏乞圣鉴训示遵行。谨奏。

恭谢天恩折 咸丰四年五月初八日

奏为恭谢天恩事。本年五月初二日，准湖南抚臣骆秉章咨称，准兵部火票递到咸丰四年四月二十三日内阁奉上谕：曾国藩亲督舟师进剿，虽小有斩获，旋以风利水急，战船被焚，以致兵勇多有溃败。据曾国藩自请从重治罪，实属咎有应得。姑念湘潭全胜，水勇甚为出力，着加恩免其治罪，即行革职，仍赶紧督勇剿贼，带罪自效。钦此。又准抚臣咨称，承准军机大臣字寄同日奉上谕：骆秉章等奏官军水陆获胜，克复湘潭县城；又曾国藩奏靖港水师溃败，自请治罪。各一折。已明降谕旨，将塔齐布等分别加恩，并将曾国藩革职，仍责令带罪自效，以赎前愆。曾国藩统领舟师，屡有挫失。此折所陈纰谬各情，朕亦不复过加谴责。现在所存水陆各勇，仅集有四千余人，若率以东下，诚恐兵力太单。该革员现复添修战船，换募水勇，据称一两月间当有起色。果能确有把握，亦尚不难转败为功。

目下楚北贼踪由应山窜回德安，随州之贼亦回武汉，是鄂省望援甚急，该抚等务当督饬水陆各军，迅将此股败窜之匪歼灭净尽，兼可赴援武昌，以顾大局。将此由六百里加紧谕知骆秉章，兼谕知塔齐布、曾国藩知之。钦此。

窃臣自上年十月十一日奉命带勇援鄂援皖，嗣后屡奉谕旨严催，饬令迅速东下，不准专顾桑梓。乃臣于正月由衡赴省，即值贼舟上窜，赖宁乡战胜，驱逐出湖；臣率师追至岳州，又值该逆数万人大举南犯；仰托皇上威福，湘潭水陆两军大获全胜，歼贼近万。以本省言之，有岳州、靖港之败，有宁乡、湘潭之胜，臣之功罪尚不相掩。以大局言之，武昌危急不能赴援，江面逆氛不能迅扫，奉命数月之久，而水师忽然半溃，战船复多损失。上无以副圣主饬催之严，下无以应邻省望援之切。臣所以诚惶诚恐，且愧且恨，无地自容，吁请治罪者此也。

乃蒙皇上逾格天恩，俯从宽宥，仍令督勇剿贼。既曲贷其前愆，复勉期其后效，重申寄谕，训示周详，闻命之下，感激涕零。现在贼腙全窜下游，所有六溪口、倒口、金口等处支河小湖藏泊船只之所，皆被该匪占据，或于口门筑造炮台，两岸修置土城，以陆路之贼守河干之船，为抵死抗拒之计。臣此次整旅东下，吃紧固在水路，而制胜尤须陆军。日内将陆勇严汰另募，又添用劲兵以济勇之不足。水师亦重整规模，广东派来之兵与广西新招之勇，计于本月内可以到省，衡州新造之船与长沙重修之船，亦于出月初可以竣工。一俟料理完毕，臣即星夜遄征，誓歼此贼，以雪挫败之耻，而赎迟延之罪，庶冀稍答高厚鸿慈于万一。所有微臣感悚下忱，理合缮折叩谢天恩，伏乞皇上圣鉴。谨奏。

朱批：知道了。钦此。

请单衔专折奏事片 咸丰四年五月初八日

再，臣系革职人员，蒙恩饬令督勇自效。此后出境剿贼，所有一切军情，必须随时奏报。又叠奉谕旨垂询随带员弁人数，漂损船只数目及通城胜仗、遵旨酌保数员，均应详悉复奏。前次挫败，有应行参劾之员，此次水陆二军重定章程，亦拟奏求训示。可否容臣专折奏事之处，出自皇上天恩，微臣未敢擅便。谨附片请旨。

朱批：着准汝单衔奏事。钦此。

曾文正公奏稿卷三

水师克复岳州南省已无贼踪折 咸丰四年七月十一日

奏为水师克复岳州，越日大股续至，复被水师痛剿，全数歼灭，南省已无贼踪，恭折驰奏，仰祈圣鉴事。

窃逆贼自复据岳州，分股窜越西湖，攻陷龙阳，分陷常澧。嗣闻官军大至，即于六月初五、六等日，驾驶船只，退守岳州东南门外，添筑土城、木城二十余座。新墙对河及阁镇市等处，四路设卡，拆毁桥梁，为负嵎久抗之计。

臣等念贼舟累万盈千，非舟师莫能制其死命。即饬水师后营兼营务处道衔山西即补知府褚汝航、副后营升用同知夏銮、左营即选知县彭玉麟、右营即补守备杨载福，各带水勇，合以先锋、向导等船，共计二千人，于十三日自省河头帮起行，进泊鹿角，遏贼上窜之路。时提臣塔齐布陆营驻扎新墙，分兵援常、澧一带。臣等因其兵力稍单，会调保升知府罗泽南带湘勇一千、新授岳州府知府魁联带宝勇一千，先后会剿。复调周凤山由常德驰至新墙，搭造浮桥，约期水陆并进。

二十七日，褚汝航等进泊万石湖，亲驾小船前往君山一带，探明虚实，察看地形。见贼舟湾泊甚多，遂将小船前往诱敌，逆舟开炮抵拒。向导官蓝翎军功文生何南青夺获贼船一号，擒贼五名，因天色已晚，仍回泊万石湖。该营官等业已探明虚实，会商定计，以君山雷公湖等处，先须设伏，再用小艇，驶入南津港，诱贼出追，乘隙截击。遂于二十八日绘图贴说禀商臣等。二十九夜，分五队进兵。彭玉麟埋伏君山南岸，杨载福埋伏雷公湖上游，夏銮及先锋营由艑山直趋南津港，褚汝航随后策应，又派何南青在新墙河口多张旗帜，作为疑兵。午刻，夏銮等舟行距港不远，该逆出拒。我军开炮一周，转舵佯败。该逆不敢出追，我军转头开炮，彼此相持，突遣三板数只斜趋入港，贼遂蜂拥而出。三板又复佯却，逆舟左右攻围。忽杨载福、雷公湖伏兵先起，抄贼之尾，彭玉麟、君山伏兵继起，拦贼之腰，褚汝航坐船亦到，并力合攻，击沉贼舟数只。中有大头目身穿黄马褂。手执黄旗，被我军轰毙落水。

匪船登时淆乱，狂窜下游，自相碰击。我军严鼓进追，毁沉贼船百余号，轰毙、溺毙贼匪约二百余名，生擒六十二名。夺获贼船大小三十四只。铁炮十二位，铜炮一位，抬枪四十杆，马二十二匹，旗帜伪书无算。是夜，各营暂泊君山东岸南津港，贼舟宵遁。初一日五鼓，各战船驶至城下，见水陆之贼并空，褚汝航率水勇入城安抚难民，蹋毁贼营。此三十、初一等日水师获胜，克复岳城之实在情形也。

时各营水师分泊南津港、君山一带，仍刻刻戒严，防贼再犯。初二戌刻，探明下游有贼船驶至，该营官传令各营，不许张灯，止暗点火香、火绳坐守炮侧，将小舟设伏港口，大船分布湖心，预备迎敌。初三日卯刻，贼果蜂拥而来。我军分五队迎敌。

先令向导官何南青、先锋苏胜等诱敌，褚汝航率夏銮由中路迎敌，彭玉麟领各船仍由左边绕湖之西遥抄其尾，杨载福领各船仍由右边沿湖之东斜击其腰。该匪船驶过城陵矶，即遇向导官小船，意甚轻之。何南青绕湖佯走，逆船尾追。我先锋艇遽出，褚汝航、夏銮催各船齐进，枪炮兼施，趁北风稍逆之字斜行，穿梭开炮，击折该匪头船之舵，该匪纷纷落水，其船遂为我得。各勇争握藤牌跳船，立斩贼首。复有大钓钩船，上坐戴紫金冠穿黄马褂黄伞龙旗之贼目，我军攒炮齐击，各弁勇必欲得而甘心。该匪脱袍扑水，登时泅没。彭玉麟由湖西抄尾而来，正遇大钓钩贼船数只，扣篷迎敌。

彭玉麟亲点大炮，群子散落，中贼十余人，贼船即时纷乱。复抛掷火罐，中贼之火药船，大烟突起，迷漫半湖。哨官把总孙昌国争先跳入贼船，被贼还掷火包，身受重伤。左营各战士不稍退怯，反冒火冲烟，奋力追杀。歼毙伪丞相一名，生擒三十五名。杨载福身坐三板艇，由湖东沿岸斜行，捷如飞鸟，初无炮声，及近贼船，举旗一招，众炮齐响，毙贼十余名。内有船插黄旗身披黄袍之贼，执兵护卫者十余人，招手相向。杨载福愤甚，手挺长矛，催船前进，登时刺杀，余匪全行扑水，逆船遂为所获。杨载福微伤左臂，转战不休。

事后查得黄袍之匪为汪得胜，伪官丞相者也。该匪三路皆败，自相仇杀，狂窜下游。褚汝航出入于浓烟巨浪之中，往来策应，督令大队进追。由城陵矶、螺山、白螺矶等处，直追至临湘县对河距岳州七十五里。时日已西沉，始行鸣金收队。逆船三四百号，全军覆没。共计斩首二百七十二级，生擒长发短发一百三十四名，夺船七十六号。烧毙溺毙之贼，难以查悉。所获号旗、军械，据褚汝航、夏銮开单呈缴；大小铁炮二十五位，抬枪、红枪一百一十三杆，火药二十八桶，铁弹三十一桶，药箭一匣、黄马褂三件，黄绣花蟒袍二件，绣龙金花帽十三顶、大黄统伞三把，龙虎旗七面，令箭十三支、绣字炎三总制龙帽一顶，紫金冠一顶，红旗、号褂、风帽三捆，签筒、笔架等共四十一件；彭玉麟呈缴大小炮十七位，马十四匹，大小黄旗六十余面，红黄号马褂六十余件，火箭一捆，龙袍二件，伪丞相大黄龙虎旗六面，子药八桶，抬枪刀矛百余件；杨载福呈缴：黄旗、号褂、补子三捆，龙袍二件，大小炮十四位，抬枪、鸟枪、长矛、短刀百余件，火药铅子三桶；何南青呈缴：伪秋官右丞相坐船一只，米船二只，号褂、风帽一捆，枪炮刀矛九十六件，骡马五匹。

此次逆贼重踞岳州，被官军击退，复集老长发悉锐来犯。意欲将我军诱泊孤港，然后水陆夹击，计甚狡毒。幸我师连捷，轰击无遗。其由陆路同时来犯者，复经提臣塔齐布派都司彭三元、诸殿元、普承尧等沿岸截剿，轰毙执黄旗贼目一名，余匪百余名，生擒四十五名，夺贼马十四匹，贼船八只，旗帜、号令、军械二百余件。水路败窜上岸之贼，概经我军截杀。此皆仰托皇上天威远震，故能将士用命，大挫凶锋，郡城克复，贼踪远窜。

道衔山西即补知府褚汝航，综理营务，谋定后战，胆识过人，应请免补知府，以道员归部尽先选用。升用同知遇缺即选知县夏銮，轻舟诱贼，乘胜力追，不避危险，应请以同知归部遇缺即选，并赏戴花翎。即选知县彭玉麟，忠勇性生，气吞凶逆，奋不顾身，应请加知州衔，并赏戴花翎。补用守备杨载福，手刃贼目，裹创力战，所向无前，应请以都司留于本省，遇缺即补，并请赏加勇号。蓝翎军功文生何南青，向导得力，洞悉贼情，应请以主簿归部选用。其余出力员弁兵勇，可否容臣等择其尤为出力者核实开单保奏？出自皇上天恩。所有水师克复岳州，大股续至，复被水军痛剿，全股歼灭各缘由，谨会同提臣塔齐布恭折由驿六百里驰奏，伏乞皇上圣鉴，训示施行。谨奏。

水师前后起行日期片 咸丰四年七月十一日

再，前经咨调广西升用道李孟群招募两广水勇一千名，于六月初六日始到长沙。广东续解之五起、六起夷炮一百八十尊于六月十二日始行解到山东登州。镇总兵陈辉龙到湘以后，新造浅水拖罟二号于六月之末毕工。臣国藩即于七月初六日自省河起椗料开行。镇臣陈辉龙带广东水师弁兵四百余员名，李孟群带两广水勇一千名，亦于初六、初八等日起行，均用湖南柁工水手人等挽配。约计前后两帮水师共四千余人，又用陆勇二千，雇船随水师以行。每遇战船湾泊之处，即用陆勇登岸扎营，以资护卫。现在水师前帮二千人到岳，已屡获胜仗。臣国藩率后帮到岳，即当会合痛剿，冀扫逆氛，以慰圣廑。所有水师前后起行日期，谨附片奏闻。

朱批：知道了。览奏稍慰朕怀。汝能迅速东下，藉此声威，或可扫除武汉之贼。朕日夜焦盼，忧思弥增。护船陆勇，终恐未可深靠。钦此。

水师叠获大胜将犯岳贼船全数歼灭折 咸丰四年七月十六日

奏为水师叠获大胜，将二次三次犯岳之贼船全数歼灭，恭折驰奏，仰祈圣鉴事。

窃前帮水师于初一日克复岳州，初三日大获全胜，业将各情形会奏在案。初五日戌刻，向导官何南青探知下游擂鼓台一带有贼船数百号。恐复乘风上窜。彻夜戒严。初六日卯刻，该营官等会议，以北风甚劲，与其坐待贼至，不若迎其未至而击之。遂令左营彭玉麟、右营杨载福、前敌副后营夏銮、先锋营苏胜等二队策应，营务处褚汝航自领本营督阵。未刻，行至道林矶，遥见逆舟蜂拥而来。及我军头敌将到，该匪一面开炮抵拒，一面齐卸布帆，停泊老岸，为以逸待劳反客为主之计。左、右两营由西岸占上风攻击，左营战艇驶近贼巢，开炮数轮，转帆稍息；右营连樯继进，开炮数轮，亦转柁稍息；左营复进，如此更番叠战。正、副后营及先锋营各船，分两翼包住，并力向前。浪激烟迷，炮子如雨。有持花筒烧贼者，有将火罐遥掷贼船者，有手握藤牌跃上贼船受伤者，有以三板小艇逼近诱贼，返被击中者。虽杀贼甚多，而我军伤亡亦众。鏖战二时之久，胜负未分。

时日将西坠，北风大作，下游贼艘仍复鱼贯而上，计停泊者、续来者约贼舟五六百号。而我军船仅七十余号，离南津港老营已逾六十里之遥，士卒竟日未食。若即行收队，该匪必趁势压追，有不堪设想者。该营官等于进退两难之中，出万死一生之策，杨载福亲驾三板艇穿入贼队，且战且下约三四里许，绕贼之背，截其来船。轰沉湖北划子三号，船上之贼纷纷堕水。复亲掷火罐、火球，因风纵火，自下而上，连烧十数船。下游续来之船，始行退窜。上游贼船回顾本营屯聚之处，延烧已遍，烈焰冲天，仓皇失措，贼阵遂乱。

彭玉麟见五彩画龙三桅船，知系贼目，冒险冲入。该匪攒炮轰击，兼放火箭，彭玉麟颈后及左手右腿三处受伤。哨官秦国长中炮阵亡。彭玉麟犹裹创力进，竟夺其船。船中搜得龙袍、龙帽，上绣金字伪衔，铺陈华丽，金碧荧煌，乃伪北王韦正之兄之座船，贼中称为国宗兄。臣国藩前经密奏者也。时褚汝航麾旗督战，拦腰截击。复遇画龙巨舰，遂作擒贼擒王之计，急起直追，枪炮环击。该匪势不能支，上岸狂窜，落水者无数，其船遂为所获。并获伪印一颗，查系伪承宣林姓座船。其装饰与韦逆之船相等。夏銮率哨官欧阳春往来冲击，枪毙伪十三检点黎振辉。该逆向眇一目，屡次上犯湖南，匪党败窜之时，该逆犹持刀督战，竟被歼旃。后营哨官守备罗管全、把总吕镇，往来夹击，轰毙伪丞相曾姓，夺获伪印一颗。时各营奋力合攻，上岸之贼，如蚁缘墙；扑水之贼，如凫逐浪；余皆自投烈焰烧毁无遗。

是日，自未至戌，鏖战数时之久。晚间，仍在螺山对岸扎营。约计烧船四百余号，其得脱者仅数十号耳。毙贼约二千名，生擒百二十余名。夺船二十余号，内有长龙战船一只，大炮十四位。绣字北殿右四承宣金龙冠一顶，殿前正丞相龙帽一顶，功勋北殿右二承宣龙帽一顶，北殿右四承宣黄帽二顶，功勋南殿左一指挥帽一顶，功勋南殿左参护帽一顶，承宣将使紫金冠一顶，北殿承宣绣龙风帽二顶，各绣伪衔于冠上。五色缤纷，侈丽无匹。内有十四龙金冠一顶，錾金为字，制尤僭妄。又黄缎伞三把，绣龙黄马褂二件，黄羽绫马褂一件。画龙宫扇六把，红黄绣龙卓围二件。龙袍一件，蟒袍一件，承宣补褂一件，团龙补服圆领袍一件。大红缎靴三双，黄缎鞋一双。承宣龙印一颗，丞相龙印一颗，印匣均用黄龙绣袱裹以银叶。其余旗帜、号衣、红巾、黄帽、抬枪、子药、刀矛、马匹之属，合计千余件，不能悉载。此初六日大获全胜之实在情形也。

臣国藩正拟会折飞报，于抵岳时拜发。随于十五日巳刻到岳。据各营官禀称，十四日午初，该逆在城陵矶下游埋伏小划二百余只，匪党皆上坡藏匿；其螺山对岸之夹洲一带，湾船约千余号，沿岸筑有炮台；洋陵矶以上，一字排列战船数十号，意欲以小艇诱我军深入，然后伏舟齐起，迎头抄尾，计甚狡毒。时提臣塔齐布陆营，驻扎岳州北门外五里许。褚汝航先期禀商，预备水陆夹击。随率杨载福、彭玉麟、夏銮等鱼贯而行。舟过城陵矶，该匪以为中计，伏匪正欲上船抄尾，不期树林内号炮一声，提臣陆路伏兵四起，该匪纷纷上船，水军分途迎击。该伏匪复窜上坡，有陆兵截杀者，有乱挤落水者。该逆见伏船已破，心遂忙乱。我军乘势挤进，候补千总张世基燃烧贼船一只。时螺山一带上驶之贼船约一千五六百号，见火起即行折回，复被我军趱烧。而该匪战船犹横阻江心，开炮抵拒。候补把总欧联彪奋斩红衣长发老贼一名。右营哨官秦国禄复夺得快蟹贼船一只，上有洋炮十一位，即前此靖港败仗所丧失者也。后营哨官罗管全手提长矛，跃入贼船，杀毙长发贼数名。左营各哨官并力抛掷火罐，延烧贼船十余只。褚汝航座船与贼舟仅离寻丈，被一炮伤勇三人，立毙其二。各勇愈愤，开炮愈密。贼正思退，有蓝油匪船一只，上插大黄旗，载悍贼百许人，被我军三板七号，长龙四号，攒炮围击。该匪纷纷扑水，仅剩七名。欧阳春见剩匪无多，急欲跃上贼船，被贼抛一火弹，反将我军长龙船延烧。欧阳春等情急，势欲扑水，各三板竭力抢救，而蓝油匪船竟得乘空逃出。其余贼船亦皆下窜。时已昏黑，未便穷追。水陆各营，均即收队。三更后，水军回泊南津港。总计烧贼船三十余号，夺贼船七只。轰毙、溺毙、歼毙约三四百名，生擒三十五名。

此二次该逆从武汉下游分起上犯，誓争岳州，仍处处埋伏，纯用诈谋。幸仗皇上天威，屡战屡捷，以少胜多，歼毙大头目数名。各将士非常奋勉，当酷暑鏖战之际，每出队俱用长巾渍水围绕心窝，驰骋烈日之下，随渍随干，辛苦万状，伤亡亦复不少。然士气终不稍挫。营务处兼正后营道衔山西即补府褚汝航，躬亲督阵，胆力俱壮。前次已保升道员即选，此次应请赏加运司衔。副后营升用同知夏銮，带勇策应，甚合机宜。前此已保同知即选，并请赏戴花翎，此次应请赏加运同衔。左营即选知县彭玉麟，裹创陷阵，誓不与贼俱生。前次已保同知衔，并请赏戴花翎。此次应请免选知县，以同知归部选用。右营升用守备杨载福，绕出贼后，乘风纵火，初六日之战，甚得其力。前次已保都司即选，并请赏加勇号。此次请免补都司，以游击留于本省，遇缺即补。向导官蓝翎军功何南青，侦探得实。前次已保主簿选用。此次请免选主簿，以布政司照磨归部即选。其余出力员弁兵勇，请由臣等核其劳绩最著者，开单吁恳皇上恩施，以示鼓励。哨官六品军功秦国长，前数次打仗出力，拟保千总。此次击贼阵亡，深堪悯恻，合无仰恳皇上逾格天恩，准照千总例给恤，以作士气而慰忠魂。其各营伤亡兵勇，现饬查明照例办理。所有水师叠获大胜各缘由，谨会折由驿六百里驰奏，伏乞皇上圣鉴训示遵行。谨奏。

水师失利陆军获胜折 咸丰四年七月二十一日

奏为水师失利，镇道员弁同时阵亡，陆营旋获大胜，恭折奏闻，仰祈圣鉴事。

窃初三、初六、十四等日，水师连获胜仗，业经驰奏在案。臣国藩偕镇臣陈辉龙于十五抵岳。时贼虽屡败，尚盘踞城陵矶下游一带；又将汉口贼舟数千，倾巢上犯，连樯数十里，出没无常。陈辉龙即欲亲督广东水师四百余员名，于十六日出队进剿。臣国藩以大队甫到岳州，必须相机渐进，嘱缓其行。臣塔齐布亦劝其稍缓。陈辉龙谓自四月下旬到楚，因船炮未齐，坐糜饷项至两三月之久。启行后，复守风耽搁，焦灼难名，急思杀贼自效。且水陆官军宜先扼城陵矶，以固南省、西川门户。若不乘胜急剿，使贼占踞此地，剿办愈难。其持论不为无见。褚汝航、夏銮亦俱怂恿，并请随同进剿。臣国藩因陈辉龙在水师营伍四十余年，老成练达，必能相机而行。且褚汝航等屡胜之将，每论战守，皆合机宜，当不至于贻误，是以未经阻止。是晚，仍函商该镇，嘱以下游水急，进易退难，如遇南风，不必开仗；且沿江港汊，虑有埋伏，获胜后，仍勿穷追等语。镇臣函复，亦深以为然。并知会提臣，预拨陆路兵勇策应。

十六日辰刻，陈辉龙自坐拖罟，督率所部前行。褚汝航、夏銮分坐战船继进。李孟群尚未到岳，其前队广勇先到者，亦随陈辉龙会剿。左营彭玉麟、右营杨载福，均酌拨长龙三板，借作声援。时风色尚平静，行至城陵矶，正遇该逆出队上犯。该镇、道等排阵合攻，枪炮齐发，轰毙贼匪数十名，烧毁贼船数只，贼即下窜，游击沙镇邦炮船乘胜跟追。陈辉龙见风势愈大，即插旗收队。因恐沙游击头船有失，又复督催拖罟赶往救护。船身重大，胶浅于旋涡激流之中。该逆见拖罟胶浅，即时蜂拥而来；旋湖港伏船亦出，并潜由西岸迤逦而上。复有逆贼数百人，在岸上护纤夹攻。

广东弁兵之船与广西何越珽等之船，均奔往救护，又被风横吹而下，互相拥挤，枪炮难施。当被贼船拥近，兵勇陷入重围，不能进退，被贼戕毙多名，余皆凫水逃生。陈辉龙、沙镇邦均即阵亡。褚汝航等见陈辉龙危急，义不独生，驰往拼救。无如贼势益众，我军势不能支。褚汝航手刃数贼，夏銮与贼交锋，均被重创，落水殉难。广东署千总何若沣、广西带勇候选府经唐蝶，一同遇害。维时提臣陆营虽出队至城陵矶，因隔港不能飞越，无从救援。各战船有冒死突回者，赖前营及左、右二营以三板艇断贼尾追；行至城陵矶，又得陆营接应，始获保全。计陈辉龙一营船炮尽失，褚汝航、夏銮二营失去快蟹四只，三板六只；李孟群一营失去快蟹四只，波山艇一只，长龙二只，三板四只；惟彭玉麟、杨载福完全无恙。此十六日水师失利之实在情形也。

臣国藩与陈辉龙等经营数月，昼夜赶办，每船器械至百余件之多。一旦损失将半，伤心陨涕，愤恨何言！十七日收集散亡，点存炮械，一面飞催省城所造三板等船，以资添补。十八日卯刻，臣塔齐布亲督陆营出队，适逆匪三千余人由城陵矶舍舟登岸，思欲踞险扎营，并分三股来扑。我军亦分三股迎剿。

臣塔齐布匹马当先，兵勇奋力猛进，阵斩悍贼十余名，该逆犹抵死抗拒。中军参将玉山将自制火箭亲点数枝，延烧贼队，贼势稍却，突有满发长髯大贼目，身穿青绉短衫，急起来犯，戳伤臣塔齐布坐马，兵丁黄明魁用矛刺翻。该逆回矛相向，致伤右胁，众兵一拥向前，登时砍毙。当夺大黄旗一杆，上书伪秋官右正丞相字样。贼丧头目，始行溃逃。其左右两股，亦被我军截杀四百余名。该逆见中路已溃，犹欲佯败，以图合抄我军中路之尾。我军愈杀愈奋，呼声震天，又毙贼匪三百余名。贼始纷纷败北，抢舟逃窜。复被我军截杀，直追至擂鼓台地方。计共歼毙贼八百余名，落水死者无数，夺获军械、旗帜、号衣三百余件，生擒二十三名。此十八日陆路获胜之实在情形也。

伏查山东登州镇总兵陈辉龙，自到湖南以来，造船制械，事事躬亲，于水师事宜，实属阅历有得，每与臣等言及贼势披猖，誓欲决一死战。此次虽乘胜轻进，而忠勇奋发，大节克全，深堪悯侧，应请饬部照例议恤。保升道员并加运司衔。褚汝航，保升同知并加运司衔。夏銮，自去冬到湖南，经臣国藩委令造船带勇，屡挫逆锋。湘潭大战，岳州四捷，该员等之功为多。此次又以救护镇臣，奋勇捐躯，与败不相救者迥别。可否请旨饬部照保奏升衔议恤之处，出自皇上天恩。广东提标水师右营游击沙镇邦，大鹏协标右营署千总何若沣、候选府经历唐蝶奋勇捐躯，均请饬部照例议恤，以作士气而慰忠魂。其余阵亡弁兵，俟查明分别奏咨办理。

至十八日一战，当逆焰方张之会，立挫凶锋，人心大定。所有陆战出力之永绥协把总童添云，湘潭案内已保蓝翎守备。此次冲锋突阵，所向无前，应请免补守备，以都司补用，并赏换花翎。六品军功周岐山已保蓝翎把总，此次杀贼最多，应请免补千把，以守备用，并赏换花翎。抚标兵丁黄明魁，湘潭案内已保蓝翎外委。此次阵斩贼目，身受重伤，应请免补外委把总，以千总尽先拔补，仍赏戴蓝翎。其余出力弁兵，可否容臣等核实开单请奖之处，出自皇上天恩。臣国藩虽无节制镇臣之责，惟同办一事，未能极力阻止，谋定后进，以致挫失，咎实难辞。应请旨交部严加议处。

现在水陆关键，以城陵矶、荆河脑为扼要之区，如能防守谨严，则西可塞由荆入蜀之门，南可截由湖入湘之路，惟荆河以上，贼腙游奕不少，水师新挫，上下势难兼顾。臣等惟有竭力筹维，扼守要隘，先清上游，以期速殄逆氛，仰纾圣虑。所有水师失利，陆军获胜各缘由，谨会折由驿六百里驰奏，伏乞皇上圣鉴，训示遵行。谨奏。

岳州水陆官军四获胜仗折 咸丰四年闰七月初三日

奏为岳州水陆官军四获胜仗，恭折奏祈圣鉴事。

窃前月十六日水师失利，十八日陆营全胜，业经驰奏在案。十九、二十等日，风雨交加，未便出队。二十一日黎明，臣塔齐布亲督陆营进剿，派都司诸殿元、千总刘士宜从中路进攻；游击周凤山、都司彭三元、保升守备童添云等分左、右两路抄截；其罗泽南所带湘勇，择地埋伏，以备应援。行至城陵矶，遥见该逆筑有土城。诸殿元等奋往抛掷火罐，延烧贼垒帐棚各勇逾沟扑墙，逆贼败窜。正在跟追，讵该逆先在湖汊偷搭浮桥，见贼营火起，伏匪齐出，约二三千人。诸殿元、刘士宜向前迎击。兵力太单，其所带士卒多已却退，左、右两路以途径迂回，不能趱赴应援，诸殿元力战阵亡，刘士宜同时被害。臣塔齐布闻二将危急，麾军往救。短兵相接，毙贼多名。湘勇突出横截，贼势稍却。中路败退之兵，始复回戈向前，转败为胜，共歼贼百余名，夺获旗帜、军械数十件，湘勇割取首级十五颗。此二十一日开仗，先挫后胜之实在情形也。

二十五日申刻，探明逆党万九千人，由湖北悉锐来犯，各裹干粮，意欲鏖战数日，扑我陆营，仍为上犯长沙之计。占踞高桥地方，距罗泽南等湘勇营十里，凤凰山大营十四里，我军彻夜巡防。二十六日卯刻，该逆首扑湘勇营盘，拥踞九塘岭，烧毁望楼。罗泽南督同保升府经历李续宾等，大呼冲突，直趋高岭，阵斩伪国宗石姓，夺其黄绫大旗长广丈余，贼始大溃。湘勇追至高桥，杀贼数十。时贼队之别驻东岭者驰下救援，复经李续宾奋力击退，又毙贼数十名，贼遂狂窜。其分扑凤凰山大营者，数以万计。臣塔齐布亲督将弁由中路先进，枪炮齐施，毙贼至一二百名，犹抵死抗拒。及至刃毙执旗贼目，贼阵始乱。其左、右两路之贼，经周凤山、彭三元等出奇抄截，各勇愈战愈力。贼之惯技有所谓螃蟹阵者，常分十余路围绕抄袭。我军亦分十余路迎敌，无不以一当百，呼声震天，约毙贼六百余名。而山下又突出三骑，均着青绉短衣，势极凶猛，胆敢招手直呼臣塔齐布之名。臣塔齐布应声扑去，手刃其一，余二贼下马率众纷逃。适罗泽南等亦追击至此，会合并攻，又毙贼数十名，追贼过河乃止，溺毙不计其数，生擒三十五名。各路夺获枪炮器械共数百件、马二十一匹。此二十六日湖北新添悍贼二万来岳，官军大胜之实在情形也。

臣国藩带来陆勇二千余人，内临武县学教谕李原溶将亲兵五百，署宜章营守备杨名声将宜章勇、辰勇五百，从九品施恩实将新田勇五百，外委黄三清将祁阳勇三百，署把总黄玉芳将常宁勇三百，皆坐船与水军同行，原为护卫舟师之用，驻泊南津港，与臣塔齐布陆营相去约二十里。因陆路贼势浩大，即饬此二千人者，移扎凤凰山大桥一带，与各路陆兵联营。故自二十一日以后，陆路添生力之军，较前此兵力更厚矣。

二十八日臣塔齐布传令直捣高桥贼垒，派罗泽南等攻其南，周凤山等攻其北，亲督彭三元、普承尧等由中路先行。将近贼巢，该逆开炮拒敌。中路兵勇合攻，连毙数贼。正冲突间，大股续至，愈聚愈多。适罗泽南湘勇绕抄贼尾，奋登高阜，该逆后路受敌，立即大溃。周凤山之道州勇、杨名声之宜章勇暨各营，均经趱到，并力齐攻，毙贼近百名。因虑有埋伏，暂驻高冈，以防回窜。且令摇旗诱贼，贼果拼命扑出。我军猛进，前后围攻，贼又败溃。自辰至午，三扑三溃，力不能支，贼始全退归巢。计共毙贼二百余名，生擒十二名，夺军械、旗帜共六十余件，马骡三匹。此二十八日开仗获胜之情形也。

贼经两次大挫之后，即愤甚欲大举再一决战。二十九日，分数大股来扑我军，先烧附近民房。臣塔齐布正在出队，突有骑马贼四人扑近营垒，即麾兵勇大呼迎击。童添云等奋力抵御，杀贼十余名。中路之匪，旋即败退。右路之贼约三四千人，周凤山迎敌酣战。适杨名声之宜章勇、黄玉芳之常宁勇趱来应援，歼毙骑马贼目二名。该逆见兵勇势猛，其右路即与中路合并抵御。又值岳州府知府魁联带楚勇由山后驰来，呼声震林谷。该逆见各处皆有援应，遂相率溃逃。我军追杀，枪毙手执令旗贼目一名，杀贼三百余名。其左路之贼先从树林中潜上，直踞山巅。罗泽南据险以待，各勇静伏不动，俟贼近前，突起开炮，刀矛猛进，斩贼近百名。各逆党已溃，旋有别队千余人，吹角摇旗分路来扑。李续宾等竭力堵御，李原浚率亲兵趱到，横截中间，分抄贼尾。各勇并击，枪毙黄马褂大旗贼二名，堕山岭死者不可胜计。约共杀贼五百余名，生擒二十三名，夺旗帜、枪炮、刀矛、马匹无数。

臣国藩以陆军大战，贼势全注陆路，其水路必甚空虚。密饬各水军乘隙进剿，右营杨载福为前锋。时左营彭玉麟养伤回省，暂解营务。因飞调湘阴汛千总题补永绥营守备萧捷三来营署理。是日，率战船进攻，广西升用道李孟群亦派前营战船策应。行近城陵矶，有逆船十余号，往来驰突，冀以虚声沮遏我军。各营烛破诡谋，见船即击，一拥而前，烧毁数船，贼皆堕水。我军用小艇当先，风驰雨骤，东岸追至擂鼓台，西岸追至荆河脑，忽有伏兵两起，从道林矶、白螺矶两岸拥出，希图抄尾，我军愈奋，轰击无遗。

哨官把总秦国禄、邓翼升等均深入贼巢，贼遂大溃，纷纷投江。共轰死二三百名，生擒十一名，溺死约五六百名，浮尸蔽江，各勇持矛攒刺，立即飘毙。计焚烧贼船二十余号，夺获贼船大小六十三号，内战船三只，洋炮十五尊，旗帜、号衣、军械、子药及僭逆违禁之物，合计数百件。内有织金团龙黄马褂二件，制尤悖妄。此二十九日水陆大获全胜之实在情形也。

讯据生擒各犯供称，是日悍贼均集陆路，留船之贼，每船仅六人，半系胆怯之弱贼，半系被胁之水手，一见我军焚烧贼舟，即纷纷落水，虽有悍贼督之，不能禁止。故水路战仅三时，而毙贼近千；陆路血战六时之久，而毙贼不过五六百，然功则极大。自有此数次大战，岳州应可保无虞矣。现在昼夜严防，水陆交资。各兵勇以数千之众，当数万凶猛之贼，酷暑鏖战，踊跃用命，皆我皇上奖励，将士感激思奋之所致。管带湘勇委员罗泽南，行军整暇，沉毅有谋，尤善审择地势，独当大桥一面，扼守总隘。永兴剿匪案内已保知府，尚未接准部复。此次仍请以知府尽先选用，并请赏戴花翎。蓝翎千总署宜章营守备杨名声，忠勇勤奋，纪律严明，应请免补守备，以都司升用，先换顶戴。已革临武营千总唐德升，叠次冒险冲锋，最为出力，湘潭剿贼案内已保请开复原官，赏还蓝翎，并加守备衔。此次请以守备尽先补用。抚标兵丁李荣华，屡次执旗向前，杀毙贼目，应请以把总尽先补用，并赏戴蓝翎。其余水陆两营员弁兵勇，容臣等择其尤为出力者，开单请奖，出自天恩。升用都司诸殿元，谋勇兼优，晓畅军务，臣国藩曾经专折保奏。正资倚任，力战捐躯，深堪矜悯，应请饬部从优议恤。千总刘士宜，请照例议恤。其阵亡兵勇，均即查明照例办理。所有二十一、二十六、二十八、九等日，官军水、陆屡捷各缘由，谨会折由驿六百里驰奏。伏乞皇上圣鉴，训示遵行。谨奏。

请以夏廷樾总理粮台片 咸丰四年闺七月初九日

再，臣等水陆兵勇，合以长夫随丁，约计一万五千余人，每年需饷银六七万两。而每战之赏项恤银，船械之修葺添造，尚不在此数。款项既巨，运送维艰。现在出境东下，步步前进，程途愈远，转输愈迟，水路风信无常，尤难应手。必须派司道大员，专驻岳州，总办粮台，方足以资转运。前经奏调前署湖北荆宜施道蒋徵蒲办理粮台，已奉旨俞允，钦遵在案。嗣因常、澧被贼劫掠一空，该道所捐之制钱三十六万串，尚未缴齐，急须设措，不及分身前来。

查有新授湖北藩司夏廷樾，品正才优，精明干练，熟悉两湖情形。现值贼氛梗沮，无从到任，合无仰恳皇上天恩，饬令该藩司总理行营粮台，暂驻岳郡。将来克复武昌，前赴新任，仍令兼司粮台，以资接济。庶大军水陆东下，馈饷常充。是否有当？伏乞训示。谨附片请旨。

朱批：著照所请。钦此。

胡林翼罗泽南随同东征片 咸丰四年闰七月初九日

再，新授四川按察使胡林翼，系前督臣吴文镕奏调赴鄂之员。因道途梗沮，经臣国藩及抚臣骆秉章先后奏留湖南，委办军务。该臬司胆识绝人，威望夙著，所带黔勇六百余人，前在贵州黎平府任内教练有素，屡著战功。本年剿办崇通股匪、安化土匪，又收复常德郡城，所至皆惬民望。现奉谕旨饬该臬司仍留湖南军营办理防剿事务，仰见圣虑周详，无微弗至。惟南省现无贼踪，臣等正在出境剿贼，该臬司才大心细，为军中万不可少之员，相应请旨饬令该臬司管带黔勇，酌拨他路兵勇，自成一队，随同臣等东征，于大局必能有济。

又臣等接准江西抚臣陈启迈来咨，称逆贼窜扰江西，亟待南省应援，请仍饬上年援江西之委员朱孙诒、罗泽南，带勇前往等因。伏查升用知府朱孙诒前经臣国藩奏派赴江劝捐，因未接准部文，尚未前往，现署宝庆府事，能否带兵赴援，应由抚臣酌核。

至保升知府罗泽南，现带湘勇一千，与臣塔齐布联营协剿，屡次大捷，多由该员独当要隘，以寡击众之力。现已进扎螺山，正当剿办吃紧之际，应请旨饬令随同臣等出境东征，免其赴援江省。臣等非敢意存畛域，实因武汉为东南必争之区，理合全力并注，迅图克复。目下水陆官军，尚嫌单薄，岂可更分兵力，致有顾此失彼之虞。所有该二员均请饬令随同东征之处，谨附片奏闻请旨。

水陆官军迭获胜仗现在剿办情形折 咸丰四年八月初四日

奏为水陆官军迭获胜仗，水师现扼金口，俟陆军剿办崇阳后，即会攻武汉，恭折奏祈圣鉴事。

窃自逆匪占据岳州以来，水陆鏖战月余，挫败一次，大胜十二次，克复城池，踏平贼营，追奔二百余里，先后奏报在案。该逆窜回武昌以后，臣等本欲乘胜东下，直捣武汉。既而再四熟商，陆路之贼，尚有崇阳大股，数逾二万，即自岳窜出者，分匿于临、蒲、咸、嘉等县山僻之区，亦恃崇阳为巢穴。若不先剿崇邑而遽下武昌，则恐后路牵掣，饷道中梗，终非万全之策。水路则东有倒口、六溪口、黄盖、大冶、密泉等湖；西有里河上通洪湖、朱耳湖、下通沌口、汉口，若非节节搜剿，则恐藏匿小舟，抄袭后路，亦非慎重之道。是以审度定计，陆路则臣塔齐布亲往崇阳进剿，水路则臣国藩步步移营，遍搜支湖小河，然后扼险要以蹙之。

初十日，探明黄盖湖内之新店，尚存贼船数十号，有贼千余人。右营升用游击杨载福、左营永绥守备萧捷三等，亲驾长龙三板，由倒口入湖。湖面宽广百余里，初更时行至芭茅湖，距新店三里许。杨载福等将长龙船尽扎湖滨，各坐三板驶进，军士悄寂，击棹无声。三更向尽，突放枪炮，呼声震天。该猝出不意，轰毙溺毙者无数，余皆上岸狂奔。杨载福首冲贼队，被贼回掷火包，舟覆落水，旋即跃上萧捷三座船，大呼突阵，将贼船四十余只登时烧尽。复夺船四只，大炮一尊、旗帜军械百余件。十一日，上岸搜捕余匪。询之土人，芭芧湖山后尚有贼船四只，沅潭市有贼船二十余只，聂家市有贼船二只。当即飞驾二板往剿，贼闻大军猝至，哄然下窜，各船一概烧尽，黄盖湖一路，搜捕无遗。

十二日，重搜六溪口，该处为匪党老巢，东通蒲圻、崇阳，北通大冶湖、太乙、密泉等湖，直达嘉鱼。左营萧捷三等搜剿北路，所过湖港、村市，沿途搜伏，尽焚贼舟，直抵嘉鱼县城，绥辑难民。前营把总邓清等搜捕东路，至车埠地方，遇贼船数十号。副哨官冯登开炮轰击，该逆开枪抵御，伤我水勇一名。冯登奋登贼舟，杀贼数人，余匪弃舟逃走，溺毙十余人。内有数贼抵死拒敌，经冯登等纵火焚船，生擒三名，夺船七只，米约四百石，逆书二十余本，枪炮、旗帜百余件。候补守备何越珽等，别由东埠直抵黄龙团，又烧贼船十余只，夺获数只。该弁等正在沿湖搜剿，适遇署蒲圻县知县孙守信自带练勇，会同荆州将军官文所派兵勇追贼至此。当即会商合剿附城大股。该逆约二千人，闻官军至，即窜入崇阳。孙守信等入城安抚居民，各营水师始行收队，回扎新堤老营。东岸之支湖小港，搜剿已遍。乃遣向导官何南青搜查西岸里河，一律肃清。于是前、左、中三营水师，遂乘胜直下金口，扼据要隘，距武昌仅六十里矣。

金口之东有淮山，西有大军山、小军山，两岸对峙，关锁谨严，为水路必争之地。下瞰武汉，如扼其吭。该逆不虞我军之猝至，乃乘我大队未齐之时，思欲伺隙扑营，夺回关隘。二十七日，贼从水、陆两路来犯。萧捷三、何越珽及中营把总秦国禄等严阵以待，各哨官分驾三板，往西岸大军山下，遏贼上窜。陆贼千余人，先由淮山、越岭而来，直入金口市，冀诱我军登岸，而以小艇突入，夺我战船。随有贼舟百余号，分两翼来抄。我军三板亦分两路迎击。该逆受伤甚多，犹拼死不退。我军并力围攻，将该逆快船轰坏，并击沉小船二十余只。哨官刘培元、史久立夺船二只，水贼始行败走。岸上之贼，齐扑河干，枪炮如雨。我军长龙、快蟹排列江心，向岸开炮，轰毙黄旗贼目数名。前营水勇，分二百余人登岸，刀矛并举，杀毙伪指挥一名，余贼二十余名，生擒八名，陆贼乃败北回窜。凡鏖战四时之久。我军陆兵未至，水师大队未齐，竟能以少胜众，大挫凶锋。此初十、十二等日搜剿湖匪，及二十七日金口水师大胜之实在情形也。

臣塔齐布既定亲剿崇阳之策，念崇阳、临、蒲三县以羊楼司为总隘之区，必驻扎老营于此，然后可以四面策应。遂于十二三等日，督率各营，由岳州先后拔营，驰赴羊楼。即选知府罗泽南率湘勇千人先行，十七日宿长安驿。十八日黎明，有贼千余人，乘我不备，摇旗吹角，分四路扑营。罗泽南令湘勇偃旗息鼓，佯为无备也者，静立以待，诱贼近营，突出抄尾，枪炮、刀矛猛进，贼众大溃。追杀八十余名，生擒三名，夺军械、子药无算。追至五里外，因未晨餐，即行收队。次日，进扎羊楼司。各营次第皆到。四川臬司胡林翼亦自常、澧带勇来会。臣塔齐布探明附近之羊楼峒山岩险峻，为赴崇第一关隘，遂派罗泽南于二十三日出队进剿。该逆于峒尾卢家桥扎立大营，外竖松木，内贯黄土，高逾数丈，中跨溪水，拦截隘口，搭盖棚厂。

我师于午后直抵贼穴，该逆以数百人守营，以数百人据两山之上，摇旗抗拒。罗泽南分左、右两支，奋登山脊，分抄贼尾。自督弁勇从中路进剿，逾沟冒刃，踏破贼营，堕岩死者无数。追至百花岭，杀毙长发贼八名，夺枪钯、木炮数十件，栅厂概行烧毁。卢家桥之卡既破，贼众悉集东偏守佛岭之卡。佛岭两山高峻，羊肠一缕，尤为险绝。臣塔齐布急令都司普承尧带兵勇前往助战。

二十四日巳刻，罗泽南督勇由佛岭之西山直攻贼巢，普承尧由佛岭之东出西冲，监生萧启江由佛岭之北出曹家冲，皆攀岩逾岭，冒险而进，贼众大溃。我兵追奔十五里，至双港口乃止。共毙贼二十余名，生擒二十八名。二日之内，东西两卡皆破矣。崇阳首逆伪总制廖敬顺，探知我兵大队未进，在羊楼峒者不及千人，乃自崇城调贼三千余前来。二十六日辰刻，猝至羊楼峒尾，四面环攻，黄旗、红衣，漫天蔽野。罗泽南令普承尧驻右冲口以截佛岭之贼，萧启江排列右山以为右翼，自率弁勇由中路迎剿。该逆亦分三路来攻，我军坚阵不动，相持片时，猝令抬枪队十二人近贼以诱之。贼亦持重不进。十二人者佯败而走，贼党奔追。罗泽南振鼓驰突，呼声震山谷，贼势瓦解反奔。我军中路之兵乘胜拥上山冈，追至卢家桥约七里许，杀贼二百余名，生擒十八名，内有伪军帅一名，旅帅二名。萧启江追右路之贼，围入石山内，杀贼百余名，生擒九名，内有旅帅三名，余贼窜匿堕崖死者无算。此陆兵二十三四连破贼卡，二十六日羊楼大获胜仗之实在情形也。

自有此数战，崇阳股匪业已胆寒。臣塔齐布亲统大队进攻。臣国藩现驻嘉鱼，即日驰赴金口，一俟崇阳股匪剿毕，即当水陆并进，疾捣武昌。探明武汉贼党不过二万余人，自岳州大败，人怀离心。臣等布告示于各路，投木牌于江中，解散胁从，量予钱米。近日自贼营薙发逃出、求路票回籍者，几及四二千人。又北路有署督臣杨霈之兵，西岸有魁玉、杨昌泗之师，声威大有可恃。然臣等仍当慎之又慎，不敢萌骄矜之志，不敢贪急遽之功，以期仰慰圣怀于万一。所有水陆连获胜仗，及现在剿办情形，谨会同湖南抚臣骆秉章恭折由驿六百里驰奏，伏乞皇上圣鉴训示。谨奏。

朱批：览奏俱悉。此时非徒知谨慎所能了事。汝等自湘潭大捷后，屡次得手。有此声威，岂可自馁？惟利在速战，莫待两下相持。师劳饷乏，大有可虑处。塔齐布不致为崇阳一股牵制方好。钦此。

谢三品顶戴恩折 咸丰四年八月十九日

奏为恭谢天恩沥陈下情事。

本月初四日接准兵部火票递到咸丰四年闰七月二十日内阁奉上谕：塔齐布、曾国藩奏水陆二军，大获胜仗一折，办理甚合机宜。曾国藩着赏给三品顶戴。钦此。

窃臣办理军务，已逾半年，本识闇而才疏，实过多而功少。前岁丁忧匣籍，奉谕帮办团练，本应恭疏辞谢，因值武昌失守，不忍置身事外，是以出而襄办。当经奏明不敢仰邀议叙在案。去岁奉命援鄂、援皖，肃清江面，臣岂不知艰大之责，非臣愚所能胜任。只以东南数省，大局糜烂，凡为臣子者，无论有职无职，有才无才，皆当毕力竭诚，图补救于万一。遂自忘其愚陋，日夜焦思，冀收尺寸之效。然守制未终，臣之方寸，常负疚于神明。虽治军数月，墨绖素冠，尚如礼庐之旧。而夺情视事，此心终难自安。月前岳州之捷，皆臣塔齐布、罗泽南、杨载福等数人之功，微臣毫无劳绩。荷温纶之宠锡，只惭悚之交增。刻下崇阳业经克复，陆军由蒲、咸北趋，即日两道夹攻，疾捣武汉，仰仗皇上天威，嗣后湖南一军，或得克复城池，再立功绩，无论何项褒荣，何项议叙，微臣概不敢受。伏求圣主俯鉴愚忱，使居忧之人，与在任者显示区别，不得一例希荣。是即圣朝教孝之意，而皇上所以成全微臣者更大也。倘借皇上训诲，办理日有起色，江面渐次廓清，即当据实奏明回籍，补行心丧，以达人子之至情，而明微臣之初志。庶出而讨贼，入而守礼，公私两尽，名义无亏。感戴高厚生成之德，益无既极。所有微臣感激天恩，并沥陈下情缘由，谨缮折附驿具奏，伏乞皇上圣鉴训示。谨奏。

朱批：知道了！殊不必如此固执。汝能国尔忘家，鞠躬尽瘁，正可慰汝亡亲之志；尽孝之道，莫大于是。酬庸褒绩，国家政令所在，断不能因汝请稍有参差。汝之隐衷，朕知之，天下无不知也。钦此。

官军克复崇阳战胜咸宁水师叠次获胜折 咸丰四年八月十九日

奏为官军克复崇阳，旋在咸宁大获胜仗，水师连日接战情形，恭折奏祈圣鉴事。

窃陆军前在羊楼峒屡破贼卡，水师搜剿各湖，战胜金口，业经驰奏在案。八月初一日，逆党千余人，聚集崇、蒲交界之分水坳，设卡抗拒。臣塔齐布先派升用参将周凤山等攻破贼卡两处，毙贼二十余名，生擒五名。是夜，定议分路进兵之策。派候选知府罗泽南、都司彭三元、普承尧等，由南路佛岭、桂口入；臣塔齐布亲督周凤山、岳炳荣、李新华等，由北路分水坳入，期俱会于崇阳。初二日，罗泽南等行至小沙坪，见神桥有贼数百人，扼险抵拒。其地高峰插天，惟羊肠一线可通行人。贼用擂石滚木塞路，搭棚厂于峭壁之上。我军审明形势，彭三元等缘右山而上，候选知县李续宾等缘左山而上，攀藤扪石，绕出神桥之下，以抄贼尾。罗泽南、普承尧由中路进攻，直抵贼垒。贼党败退，我军焚其棚厂，追杀十余里，毙贼数十名，生擒十一名，夺获大黄旗及军械无数，并将贼目熊满珠、沈应隆住宅焚毁。

申刻，进扎虎爪市。忽桂口之贼会合神桥败贼共千余人，乘我军营垒未成，扬旗吹角，分三路来攻。罗泽南等亦分三路埋伏，以待贼至。伏兵突出，逆党惊窜，追过高山四重，毙贼千名，生擒九名，日暮收队。次日在桂口、沙坪一带，遍历山谷，搜剿余匪。臣塔齐布率北路之师，初二日驻扎桂花树，初三即抵崇阳。距县城里许，该逆二千余人，分三路抗拒。我军亦分三路冲击，斩其前锋，逆党败窜过河，半回县城拒守。

我军一面飞渡穷追，一面围城急攻，共杀贼百余名。城上枪炮如雨，滚木擂石纷纷并下，兵勇多带重伤。然屡胜之余，人人皆以退缩为耻，裹创前进，鏖战四时，至日暮始行收队。适署崇阳县知县钮芳津会同荆州委员候补县吴振镛等，带勇千人，前来会剿。初四日黎明，臣塔齐布复督将弁攻城，南路罗泽南等之兵亦至。探明贼势，并注西城，遂用声东击西之法，先攻东、北二门，以分贼势。选壮士二百人埋伏城根。随督大队奋攻西门。城上贼连放枪炮，抛掷瓦石，我军伤亡虽重，仍冒险力攻。旋用劈山大炮轰破西门，一拥而入。前埋伏之二百人者亦从北城根肉搏而登。四门截杀。凡毙贼约三百人，余匪由东门过河逃走，又经追杀百余名，生擒伪丞相金之亨等十一名，立将县城克复。夺炮十尊、抬枪、鸟枪百余件、马二十四匹、绿缎大轿一乘、大黄伞四把、紫金冠五顶、子药、旗帜、刀矛无数。我军伤亡亦六十余名。

缘崇阳向为乱民萃聚之薮，自钟人杰以后，反者数起。今年贼目廖敬顺据为老巢，盘踞数月，资粮尽聚其中，悍贼数千，婴城死守。又山路险峻，城小而固，故宫军伤亡，较前此诸战独多。虽余匪溃窜，未能尽歼，然非兵勇奋不顾身，未易破此坚城也。臣塔齐布随饬钮芳津会带荆勇驻城搜捕余匪，即于初六日拔营前进蒲圻。

派罗泽南等先赴咸宁。初八日，扎官塘驿。探明武昌贼党八百余人，从金牛地方招集崇阳逃匪，乘虚而入，踞城抗御阻遏大军，杀毙团练首事及居民数十人。罗泽南等于初九日兼程疾进，巳刻，驰抵城下。贼从东门溃出，窜至十里外之官步桥，忽回驻要隘，分路埋伏，以待我军。罗泽南由西路进，彭三元、普承尧由中路进，候选知县李续宾由东路进。官军绕出贼伏之后，贼技已穷，遂向北路逃窜。我军拦途截杀，追奔十余里，杀毙长发贼八十余名，生擒二十余名，内有头目二名。夺获伪丞相黄帽一顶、大黄旗三面，上书太平天国丞相刘名等字样，子药、号衣、军械无算。此陆军克复崇阳，旋在咸宁获胜之实在情形也。

水军战船自前月二十七日金口获胜后，该逆不敢上犯。旋于初三、四等日，已革副都统魁玉、总兵杨昌泗带兵勇四千三百人来会，扎营金口之西岸；同知衔李光荣带川勇千余人亦至，扎金口之东岸，皆荆州将军遣来协剿者也。初三日，右营游击杨载福派哨官刘国斌、王明三等六人，各乘三板，往下游探贼虚实，行至盐关，两岸均有贼营，贼船约四、五十只。见哨船猝至，水陆出队开炮迎击，中流水急，瞬息之间，我哨船已驶出贼营以下。贼以炮船并小划数十只蚁聚围击，我军且敌且退。王明三殿后，贼炮攒攻，轰损四十余处，水勇带伤二名。王明三履险不惊，直至贼划围近，始将火弹连掷，延烧贼舱，船小人多，惊翻落水，余划尽靡，遂得冲出重围。初八日，杨载福偕清江营俞晟亲往沌口巡哨。该逆见战船甚少，分两路来抄，我军迎击，鏖战一时之久，轰毙二十余名。逆党已退，忽两岸陆路贼突出千余人，开炮来攻。魁玉、杨昌泗饬派参将恒泰、札勒罕等出队，至沌口抵御。击毙穿黄衣贼目，杀贼十余名，生擒六名，内有伪旅帅杨大顺。余贼扑水退窜，淹毙数十名。杨载福、俞晟仍督三板跟追，击坏数船，始行收队。初十日，李光荣带川勇由东岸出队，拟攻破袁家河贼营以为进剿地步。升用道李孟群拨水师前营接应。李光荣行抵花园，见有木城三座，当将中、左二座木城冲破，烧贼望楼二座，该逆败走。李光荣正在追杀，忽右边木城贼出，绕道包裹。李光荣等奋力血战，杀出重围。前营水师急往助阵，东岸沿江之贼乃退。而贼船数十，复由江东蜂拥来迎。哨官冯登等奋击，坏贼船三只，贼退下游，又沿西岸而上。李孟群亲自督追，见逆船中惟红布风篷船二只，五彩布篷船二只为最强悍，战船攒炮轰击，将红布篷船击坏，并击沉小划船十余只，贼始败归。

我军收回沌口。维时魁玉、杨昌泗率荆州兵勇由沌口渡河，出队汉阳，关上贼营二千余人突出迎敌，荆兵后队尚未渡河，前队却退。李孟群飞饬水师战船近岸开炮回击，一面拨三板入沌口里河，接渡荆兵。有黄旗骏马贼目数名，首先扑至河边，均被水勇击毙。共毙贼百余名，尸横遍地。荆兵亦转败为胜。该逆奔退回巢。此初三、初八、初十等日水师接济陆营，叠次获胜之实在情形也。

臣国藩已于十一日进驻金口。臣塔齐布自崇阳、咸宁沿途剿贼北来。虽明知余匪未净，大兵一过，仍虞啸聚各县，然武昌为省会重地，拔其根本，则枝叶自萎，势不能兼顾小股，止得飞速进兵，直捣武汉，以图迅复鄂垣。

此次陆军力破坚城，水师冒险深入，员弁兵勇均甚出力，应请皇上天恩，容臣等择尤保奖。其阵亡及受伤兵勇，均即查明照例办理。所有陆营攻克崇阳，战胜咸宁，及水路叠次获胜各缘由，谨会同湖南抚臣骆秉章，恭折由驿驰奏。伏乞皇上圣鉴，训示遵行。谨奏。

水陆续获胜仗现筹进兵折 咸丰四年八月二十二日

奏为水陆续获胜仗，并现筹进兵先后情形，恭折奏请圣训指授机宜事。

窃陆军攻克崇阳，战胜咸宁，及水师叠胜，业经奏明在案。臣国藩察看牌洲对岸之新滩口。湖汊纷歧，绵亘千余里，上通荆、襄、沔阳，下通沌口、汉口。其中如蔡店、系马口、侏儒山等处，均系贼巢。恐逆舟从内河驶出抄袭我军后路，是以酌留战船六十余号，水勇千余人，驻守新滩口，以前署善化县李瀚章总司其事。而臣国藩即以十一日进驻金口。十二日，乘小舟赴沌口相度形势，营务处李孟群及各营官皆率战船随往，魁玉、杨昌泗所带陆勇亦出队往护。未刻，行抵沌口，距贼船五里许，该逆不敢上犯。日暮归来，登小军山，遥望武汉贼营，历历在目。游击杨载福等殿后，突有逆船数十来抄。我军开炮迎击，李孟群率各船回舵策应，炮声鼎沸。臣国藩倚山观阵，见陆贼千余沿江来扑，我战船以少半击江中之船，以强半击岸上之贼，炮多子众，顷刻之间，尸横遍地，岸贼败退，逆船亦即下遁。我军追击，于初更时收队。此十二日水师获胜之情形也。

陆军自咸宁大胜后，臣塔齐布率各营直趋省会，饬候选知府罗泽南、都司彭三元、普承尧等先行。十三日，探明横沟桥地方聚贼六七千，意图阻遏并分伏两旁以图抄尾。罗泽南及候选知县李续宾带湘勇，分左右两路前进。彭三元、普承尧带宝勇、新化勇绕山之右。守备岳炳荣带辰勇、川勇以为后。有大黄旗贼目率众来冲，湘勇鏖战，枪炮雨下，阵斩大旗贼及红巾贼十余名。贼势稍却，逾桥而东，用枪炮跨桥御我。我军亦攒炮进攻，各营涉水过河，贼势大溃，追杀百余名。贼之埋伏两山者，复经分路搜剿，杀毙约二百余人，伏尸满谷。贼复由徐李铺渡河，屯聚山脊，使我军不能仰攻。各勇大呼直上，杀贼数十名，贼又大溃。凡三奔三聚，穷追十余里。彭三元从桥后抄出，普承尧从右山抄出，截杀逃贼各数十名。余贼狂奔，始行收队。共生擒长发四十三名，内有伪丞相胡姓，江西人，龙冠，黄马褂，盘踞咸宁，肆毒甚久，百姓争啖其肉。夺获大小黄旗五十余面，马十五匹。讯据贼供称：逆党七千余人，有自鄂省来者，有自崇阳来者，有自兴国州来者，均于十二日会集金牛地方，拟攻扑咸宁，以拒官军，不意行至横桥，猝被痛剿等语。此十三日陆路全胜之情形也。

十五日，罗泽南等进扎纸坊，距鄂城六十里。十六日，臣塔齐布亦至。十七日，偕罗泽南同赴金口，与臣国藩会议进兵先后。窃查逆党盘踞武汉，约共二万余人。自沌口以下，东西两岸水陆贼营密布。连日再四详究，进攻武昌之路有三：一为古驿路，由油坊岭以达洪山；一为新驿路，由湖堤以达板桥；一为沿江之路，由金口以达花园。进攻汉阳之路亦有三：一为沿江之路，由沌口以达鹦鹉洲；一为里河之路，由蔡店以达西门；一由襄河建瓴而下。

臣等悉心定议，必以水师先剿江面，使武汉之贼消息隔断；陆路则先攻武昌，后攻汉阳。臣塔齐布暂驻纸坊总要之区，遣罗泽南等由金口一路先攻花园贼营，然后由古驿路进攻洪山。至西岸沿江一路，则令魁玉、杨昌泗等率荆兵进攻，一面咨明署督臣杨霈夹攻汉阳之背，以期诸军会合，迅复坚城。虽据禀崇阳余烬复合，戕官踞城，而陆军单薄，暂时不及分兵回剿，俟攻克鄂城后，再行四路遣征。所有水陆获胜及武汉进兵先后各情形，谨会折由驿驰奏，是否有当？伏乞皇上圣鉴，指示机宜。谨奏。

官军水陆大捷武昌汉阳两城同日克复折 咸丰四年八月二十七日

奏为官军水陆大捷，踏平贼营十九座，烧船千余号，武昌、汉阳两城同日克复，恭折驰奏，仰慰圣怀事。

窃水师自抵金口，陆营进扎纸坊，逼近武昌各六十里，定议进兵先后次第，业经驰奏在案。八月二十一日，臣塔齐布由油坊岭进发，扼东北洪山总汇之区。臣国藩在金口，定沿江三路齐下之策。湖南陆军罗泽南等三千人及荆州派来李光荣川勇千人，攻东岸花园贼营；魁玉、杨昌泗四千三百人，攻西岸虾蟆矶贼营；而水师从大江中路冲击，使贼两岸不能相顾。从来此贼守城之法，不守陴而守险，其精悍者，不聚于城内而堵于城外，往往扼险筑垒，坚不可拔。花园外濒大江，内枕青林湖，该逆立大营三座，掘深沟宽二丈，长约三里，引江水以达于湖；沟内周立木城，实以土沙，中开炮眼；沟外植二尺许木桩，交互连钉；桩外密布竹签，环以荆棘；木城之内，又有砖城内濠，层层抗拒，其坚固几与金川之石碉相等。安炮百余尊，向江者阻我水师，向南者阻我陆军。西岸虾蟆矶贼营，其坚固亦与花园相等。贼船泊守两营之下，水陆依护。

臣等深虑此关不破，则各路均无可施手也。因与李孟群等熟商，将水师各营分为前后两班，前班战船从中流飞驶，冲过盐关之下，直至鹦鹉洲。该逆不意我军之猝出其后也，即回船下救。我军分两翼自下抄绕而上，后班战船复自上排轰而下，贼势不支纷纷落水。其悍贼数舟，风篷五采，每战冒死向前。

臣国藩先日悬赏日：夺五采篷者，赏钱百千。至是争前夺取，秦国禄、张启基、郑沐等六人各得其一。余贼扑水登岸。杨载福等纵火延烧，顷刻之间，盐关二百余号贼船焚毁尽矣。东岸花园贼船，见西岸已败，相率凫逃。我军攒攻悍者数舟。余亦全数烧毁。罗泽南等攻花园之陆营，分为三路同进。贼自木城开炮，子如雨点。我军习战已久，炮将发则伏地以避子。既落则蛇行以进。凡三伏三进，直逼贼营。候选知县李续宾攻江边之营，从竹签、木桩中逾沟直入；罗泽南攻湖边之营，先烧营外贼划百余号，以断贼之抄尾，随奋力直入；李光荣及教谕唐训方攻中路之营，同时跃入。诸勇或越高墙，或穿炮眼而入，贼众大溃，纵火焚其营垒。而是时西岸魁玉、杨昌泗率兵攻虾蟆矶贼营，亦恰冲进土城，纵火焚之。贼众逾墙四窜，窜出江者被炮轰击，窜入里湖者被魁玉沌口伏兵围剿，尸横遍野。两岸焚营之火，与江中三百余船之火，烟焰相合，天为之赤。

杨昌泗穷追直下，与水军夹击，复破鹦鹉洲贼营。计东岸陆军杀毙千余名，生擒四十七名；西岸陆军割首级四百余颗，生擒百余名；江中击毙者百余名，抢登贼舟杀毙者六十余名，焚死溺死者不在此数。日已西坠，李孟群尚不肯收队，复督同杨载福等乘胜直下，凡沿江木栅，悉用大炮轰击，多放火箭；又攻破汉关贼营一座，白沙洲、金沙洲贼营二座，遂进攻鲇鱼套口，纵火大烧贼舟又数十号，叫杀之声与该逆号哭之声相杂，江水为沸。忽延烧其火药大船，霹雳一声，众船皆飞，贼尸有自半空落下者。我军亦伤亡十七人。遂收队回泊沌口。此二十一日连破贼营九座，焚船五百余号之实在情形也。

前此七月十六日象骨港之役，因贼划围绕太多，我军眩乱致败。自后臣国藩遂陆续招募小划百五十号，以敌贼之所长而辅我炮船之不足。是夜大军收队后，派王策勋小划二十余号前往劫营，连环放枪，虽仅焚贼舟十余号，而该逆时泊时开，船炮乱轰，彻夜不得休息。二十二日辰刻，三路进攻，仍如昨日之旧。李孟群率前班先发，攻烧鲇鱼套未尽之船，旋即西渡攻汉阳朝宗门土城；杨载福、萧捷三、俞晟、秦国禄等仍冲过贼营，直下塘角；何越珽亦冲过贼营，直攻汉口。两城贼炮群子乱落江心，各哨官争先逞长，以低头避子为耻，又以火球不中贼舱为耻，数舟既然，火势遂烈。其桀黠之贼，一面开炮抵拒，一面扬帆下窜。杨载福等急浆驶追，翻出下窜贼船之前，曾不片刻，已近青山，又将该处辎重贼船焚烧。

北风甚劲，挂帆归来，见塘角三百余号贼舟火焰正殷，因傍西岸而上。又随李孟群入汉，焚口内之船，两岸火光上薄，红衣、黄旗余烬漂流，断肢贼尸与猪鸡半死之畜，叫号沉浮，蔽江而下，腥臭不复可闻。李孟群回军攻击汉阳，该逆于木栅内开炮拒敌。我军轰击愈紧，魁玉、杨昌泗之兵，亦自上游转战而下，会合夹攻，将晴川阁下木栅、大别山下木垒悉数焚毁，杀贼数十名，生擒十二名。东岸之贼自花园既破以后，又有鲇鱼套近湖一营、傍江街口一营。我军分两路进剿，贼从中路迎敌。四川义勇、湖南亲勇、新田勇稍却，退奔里许。李续宾带湘勇由江边折回，急援中路，破鲇鱼套贼营两座，纵火焚之，毙贼三百余名，生擒四十二名。义勇、亲勇等亦转败为胜，焚毁附城贼营四座。此二十二日焚尽汉口塘角逆船，踏平两岸贼营之实在情形也。

自有此两日大战，省河上下，无一贼船；武汉城外，无一贼营。臣等知其万无可守之理，不日当弃城他遁矣。二十三日卯刻，水陆各营预备攻城。武昌之贼，已于四更后潜开东北门逃窜，犹留悍贼数百在西南城摇旗、放炮，故作坚守之状；汉阳城上亦然。我水军及东路陆军用大炮向汉阳、望山等门轰击，而别遣壮士从僻处攀堞而登，举火为号，各营拥入，众贼狂窜，截杀百余人，生擒二十余人。内有伪将军陈昌贵、伪总制丁履之，立予正法。李孟群自保安门缘城而入，径奔其父李卿毂殉难之所，痛哭收骨，军士为之感泣。西岸汉阳城上之贼，方与水师连炮对击，杨昌泗之兵勇已自南门梯绳而入。魁玉督带各营在西门外月湖堤一带埋伏。该逆由西门奔赴蔡店，被我伏兵截剿，歼毙无数，生擒二百余名。午未之间，两城同时克复。臣塔齐布从油坊岭而来，知武昌东北洪山一带，为陆路窜贼必由之地，预饬大队四路埋伏。该逆不知我军之猝至，前临大敌，后逼险城，左近梁子湖，右隔阳孙湖，无路逃生，因分三路拼死抗拒。我军亦分三路迎击。臣塔齐布自当中路，指黄袍贼目数人，与亲兵分刺取之，余匪稍却。两路之贼皆退，遂向洪山之背大奔。我军抢登山脊，乘势追北，歼贼约五六百人，余众围逼沙湖塘角湾地方，纷纷赴水，红巾浮波，须臾即没，湖汊浅处，贼尸塞满，后至者践尸而逃，行至中流，亦皆漂溺，计溺毙一千余人。我军喊杀愈厉，声振林谷，耳不忍闻。中有儿童数百人先后奔投湖水。臣塔齐布目睹心伤，不觉泣下，因饬将弁大呼救小儿，不许投水，凡救活二百余人。众贼见小儿得救，遂长跪乞命，亦带回七百余人，分别斩决、释放。小儿则分置各营棚中，将查明籍贯而资遣之。此二十三日克复两城，大剿洪山窜贼之实在情形也。

二十四日，臣等二人先后入城，履勘街道，抚绥孑黎。该逆于大宅多置火药，燃香其上；入者触之，辄被轰烧。二十三日，城内发地雷火炮三次，震毙数十人。二十四、五皆数处火起，市上门窗木器，片片椎碎。所掳各处幼童数千人，酷刑虐役，战败之后，辄大加杀戮以泄其愤，其惨毒如此。伪国宗丞相所居之署，拆神庙以兴修，楠木狼籍。一床之费，可值千金。水陆两军，夺获黄伞三百余柄，金冠、龙袍各百余件，镂锡签筒、笔架至二千余具之多，其僭侈如此。该逆为神人所共愤，二城收复，大股破灭，本属意中之事。惟三日之内，焚舟千余，蹋尽坚垒，每次纵火，辄遇顺风；杀贼数千，而官军伤亡不满二百人；湖南陆兵极薄，恰有北省兵勇助剿；西岸大队扼洪山要路，不先不后，恰痛歼东北之窜匪。事机之顺，处处凑泊。此则仗我皇上威福，天心笃祜，不特非臣等筹谋所能到，亦非臣等梦想所敢期也。现已飞咨湖北巡抚兼署督臣杨霈，请其迅速渡江，镇抚会城，一面妥筹分路进剿事宜。

广西升用道李孟群忠孝郁积，战必身先，沉毅有谋。应请加按察使衔，并赏加勇号。候选知府罗泽南、候选知县李续宾，自岳州拔营东下，常在各营之前，途中力战，七次大胜，攻克花园坚垒，制贼之命。罗泽南应请记名以道员用；李续宾应请以直隶州选用，赏换花翎。升用游击杨载福、永绥营守备萧捷三，廉明爱士，胆力坚定，从下游逆击而上，甚合机宜。杨载福请以参将补用，并加副将衔；萧捷三请以都司升用，并赏换花翎。候补都司彭三元、候补守备唐德升，力截洪山要隘，杀贼尤多。彭三元请以游击补用；唐德升请以都司升用，赏换花翎。同知衔文生李光荣，练勇杀贼，果敢有为。应请以府经县丞归部遇缺即选。已革凉州副都统魁玉，高州镇总兵杨昌泗身先士卒，克复郡城，实为奋勉出力，可否开复原官之处，出自皇上天恩。其余出力员弁兵勇，容俟臣等核明劳绩，开单保奏，仰候恩施。所有官军克复武汉缘由，谨会同荆州将军官文、湖北巡抚兼署督臣杨霈恭折由驿六百里驰奏，仰慰宸廑。伏乞皇上圣鉴，训示遵行。谨奏。

朱批：览奏感慰实深。获此大胜殊非意料所及。朕惟兢业自持，叩天速赦民劫也。另有旨。钦此。

李宗涑等留营差委片 咸丰四年八月二十七日

再，臣等自办理军务以来，凡管带练勇，襄办粮台，监制军械，在在需员差遣。湖南候补正、杂各员，现尚不敷委署，未能多调。前此因员弁过少，不能节节维系，遂至挫失，曾于自请治罪折内详悉声明。现在出境剿贼，营务愈繁，需员愈众。月前曾咨请抚臣骆秉章遴选州县一员、佐杂三员，来营差委。臣塔齐布营中，亦请员备用。抚臣因所请拣发未到，正在乏员，迄今未准咨送。

昨官军克复通城、咸宁等县，经南抚臣骆秉章飞咨兼署督臣杨霈委员守土。督臣转咨南省，就近派员代理，而南抚臣仍以无员可派咨复。目下臣营造船、运饷，接应子药，均属事浮于人，殊形拮据。昨于排洲设立水卡，稽查民船，即苦无员可委。军务吃紧，未便过于拘泥，致误事机。是以周谘博访，但使人才可用，即不能不兼用丁忧、降革之员。查有湖南候补府经县丞李宗涑、王诰、前清泉县杨恩植，大挑教谕唐训方，均系丁忧人员，例应奏明，方准调用。臣因人地相宜，拟令李宗涑、王诰管理军械，杨恩植襄办船工，唐训方分带练勇。又已革升用知府凤凰直隶厅同知刘建德，候补从九署永明县典史林周培、试用按照磨署道州吏目秦豫基，武举署茶陵千总刘文焕，该革员等，均因失城被议。刘建德署湘潭任内，因众寡不敌失守，旋即督带乡勇，随同官军克复县城。林周培、秦豫基先均奉委出境，并未在城。惟因监犯被劫，疏于防范，致被议革，均无余罪。刘文焕尚待查参。

查该员弁等官声尚好，且系有用之才，是以调赴行营。刘建德委督船工，林周培、秦豫基接济各营子药，刘文焕帮带新田练丁。又马丕庆系宁乡失守之员，尚待查办。昨经南抚臣委令解饷来营，臣即留营，令其稽查水卡。实因军务乏人，不能不从权办理。如果始终奋勉，仍当吁恳逾格天恩，一律保奖，以收后效而励戎行。再前经广西抚臣劳崇光代招水勇，奏委升用道李孟群统带来南，随员中有已革同知衔广西试用县程桓生、平乐县丞升用县赵启，均因疏防土匪被议。此次咨遣来南，未知劳崇光曾否入奏？臣塔齐布行营解饷之候补未入流贺宗澜，亦系革员，办事均甚勤奋。合无仰恳皇上天恩，饬下该部查照，准其仍留臣等营中差遣委用。谨附片奏闻。

遵旨汇保员弁兵勇第一单折 咸丰四年八月二十七日

奏为钦遵叠次谕旨，汇保出力员弁兵勇，恳恩奖叙，仰祈圣鉴事。

窃自贼窜常、澧以后，数万逆党盘踞岳州。六月二十七、二十九等日，各营水师克复郡城；七月初三、初六、十四等日，江面鏖战，烧船逾千；自十八至二十九日，陆路大捷四次，水陆并胜一次；闰七月初三日，遂将贼营二十二座全数蹋平。比之湘潭大捷，三倍过之。嗣后分途东下，陆军克复崇阳，沿途大胜七次；水军搜剿各湖，孤军深入，战胜六次。臣等屡次奏报，俱于折尾恳请将员弁兵勇开单保奖，叠蒙皇上天恩，允准在案。谨遵照谕旨，核实保奏，分为三起，自六月二十七至七月十八日三折为第一单，自二十一至二十九日为第二单，自闰七月初二蹋平贼营至八月十三日止水陆十余战为第三单。其粮台各员，在省、在营经理子药至三十余万斤之多，千里转输，筹备银钱，采办盐米，有江湖风波之患，有土匪梗阻之虞，昼夜辛劳，亦合仰恳天恩，一体保叙。兹据各营官开单禀保，臣等再三复核，将第一单酌定，吁恳恩施，以奖屡胜之劳，而作将来之气。其第二、第三单，容候核定，续行奏请。所有汇单请奖缘由，谨会同湖南抚臣骆秉章恭折由驿具奏。伏乞皇上圣鉴，训示施行。谨奏。

水师搜剿襄河续获大胜折 咸丰四年八月三十日

奏为水师搜剿襄河，续获大胜，烧船千余号，恭折奏祈圣鉴事。

窃自二十三日官军大战武汉，烧毁贼船千余号，克复两城，鄂省上下二百余里大江已无贼。惟襄河之内，贼船尚多。襄河即汉水，居民及船户皆称为小河者也。其正流上通安陆、襄阳以达于兴安、汉中，其旁派则北枝通于德安、孝感、应城，南枝通赤野湖、沙湖以达于沔阳、荆州。该逆盘踞武汉之时，其国宗丞相等率老贼守城，而别遣轻悍之贼在襄河南北掳粮，号令于贼，名日打先锋；诛求于民，名日催贡。有船千余号，屯驻蔡店、系马口、长江埠、侏儒山等处，游奕无常。近北枝者，有署督臣杨店一军堵剿；近南枝者，可由侏儒山、新滩口以出大江。前此臣国藩进扎金口之时，曾奏明留水师千余人驻防新滩口，盖恐襄河贼舟由该处以抄袭我后路也。自八月十一日双保、福炘二镇在仙桃镇失利以后，贼舟愈多，其气愈炽。二十三日，克复两城，臣等即拟分派水师，入襄河口内溯流搜剿。二十四日探报贼舟千余，已由蔡店顺流而下，将冲出大江，与官军决一死战。魁玉、杨昌泗亲至臣国藩舟次，自请督荆兵攻防陆路，而请臣发水师迎而剿之。臣国藩即派各营以大船错布汉内内外，而以三板迅入迎击。入仅数里，该逆已连樯而下。其前队自杨林沟登岸者约二千人。

魁玉等令官兵佯退，杨昌泗及参将恒泰率兵勇自归元寺绕至杨林沟抄贼之尾，贼众败溃。适战船雷轰而入，该逆开炮抵敌，以河身太窄，贼船太挤，不能回旋取势。该逆仓皇失措，时开时泊，倏进、倏反，后船之炮往往自击前船之贼，喧争互詈。我军乘隙逼入，将火球、火蛋杂乱抛掷，间以喷筒、火箭，往来驰突。其凶悍之贼，虽以火球回掷我军，而怯弱之贼与被掳之水手，已纷纷凫水登岸逃窜，老贼持刀砍杀，不能禁止。窜至北岸汉口者，幸得脱免；窜至南岸汉阳者，辄被魁玉、杨昌泗之兵截剿，歼毙无数，生擒二百余名，斩首百余级。

陆军收队后，水师复乘胜追入。追及上游，有悍贼数舟，掷火包急扑我军。各船出入于浓烟烈焰之中，猝不及避，军士伤亡十余人，营官守备萧捷三头面手足俱受烧伤。杨载福等力前抢救，矛刺一贼堕水，焚悍者数舟，众贼乃扑水大溃。自三更以后，贼船逃窜一空。我水军既不放炮，亦不扬声，惟各持火球、火蛋，每隔一船，辄掷一火。凡行二十余里至罗家墩地方，将贼船千余号悉数烧尽。四更始行收队。

臣国藩在鲇鱼套，与汉水中隔大别一山，遥望火光自山后透出，照见江中波纹尽赤，屋瓦可数。比二十一、二十二两夜尤烈也。盖缘汉水逼仄，乘贼船拥挤喧乱之时而击之。又荆州陆路之兵，两岸被害之民，亦乘间助而纵火；即船户被掳已久，怨极思归，亦有自燔其船以逃者，皆若与水军联为一气。是以二十余号战船，用力甚少，成功甚多。自有此战，襄河以内贼舟无几。更酌留船只，遍为搜剿。从此一意东下，无后路牵制之虞矣。

然臣等细察大局，尚有可虑者数端。水师抢船太多，私匿藏货。破城以后，水陆弁勇各获财物，颇有饱则思飏之意。又以岳州酷暑苦战，保奏稍迟，颇生觖望，时出怨言。屡胜之余，志骄气溢，殊觉散佚，暗伏挫败之机。此其可虑者一也。武昌窜出之贼，臣塔齐布洪山截剿，虽歼去四千，然逃者尚多。汉阳窜出之贼，则截剿无几，现在逃归下游蕲、黄一带，尚有数万。自岳州以下直至金陵数千里，久已沦为异域，小民劫于凶威，蓄发纳贡，习为固然。虽经谕令薙发，而乡民畏贼之暴，狐疑观望。崇阳、兴国、蕲州、黄、孝等处，乱民尤多。设官军稍有挫衄，则四面皆贼，饷道易断，此其可虑者二也。

水陆两军银钱、子药，丝毫皆取给于湖南，此后去湘日远，不特饷项支绌，势难长久接济。且千里以外，转输尤艰，军火、银米一有缺乏，军士溃散，前功尽弃，此其可虑者三也。现在机势大有可乘，臣等急思东下，以图克复沿江诸城。然念三者，步步艰难，又不能不熟思审度，缕陈于圣主之前。所有水师续获大胜，并臣等筹虑各条，恭折由驿驰奏，伏乞圣慈垂鉴，训示施行。谨奏。

谢恩仍辞署鄂抚折 咸丰四年九月十三日

奏为恭谢天恩，再行沥陈下情，仰祈圣鉴事。

本月十一日准兵部火票递到咸丰四年九月初五日内阁奉上谕：塔齐布、曾国藩奏水陆大军同日克复武昌、汉阳一折，此次运筹决策，深合机宜，允宜立沛殊恩，以酬劳勚。曾国藩着赏给二品顶戴，署理湖北巡抚，并加恩赏戴花翎。钦此。窃臣办理戎务，过多功少，屡次陈奏在案。武汉克复，有提臣塔齐布之忠奋，有李孟群、罗泽南之谋略，有杨载福、萧捷三等之勇鸷，故能将士用命，迅克坚城。微臣实无劳绩。至于纵火多顺风之时，西岸得荆兵之助，廿三剿洪山之贼，廿四烧里河之船，事机之顺，处处凑泊，则由我皇上忧勤所积，默挽天心，非臣筹谋所能及，尤无劳勋之可言。荷温谕之褒嘉，只惭悚以无地。至奉命署理湖北巡抚，则于公事毫无所益，而于私心万难自安，有不得不沥陈于圣主之前者。水师前帮业于初七日启行，沿途搜剿，已过黄州以下，臣率后帮亦拟即日起行，鄂垣善后事宜，既不能一为兼顾，转瞬出鄂入皖，湖北巡抚之关防，仍须委员赍回武昌，此所谓于公事毫无裨益者也。臣母丧未除，葬事未安，若远就官职，则外得罪予名教，内见讥于宗族。疑微臣两年练勇、造船之举，似专为一己希荣徼功之地，亦将何以自立乎？上月谢折内，申明前奏，不敢仰邀议叙。本月初九日，奉到朱批：殊不必如此固执，等因，钦此。臣亦知圣主垂念之殷，恐微臣涉于好名之念，臣更历忧患，屡经败挫；又常奉圣谕，以好名为诫，岂有漫不省察之理？顾自维累然素经，遽绾符绶，大义亏损，何以临民？康熙间夺情之案，李光地为彭鹏所劾，于养志为陆陇其所劾，载在国史，懔然可畏，揆之大防，返之方寸，均觉悚惶无已。此所谓于私衷则万难自安者也。臣与督臣杨霈熟商，恐出境在即，关防交替，徒费展转，是以不敢接受，仍由督臣将关防收存，并吁恳皇上天恩，简派贤员接任湖北巡抚，以重疆寄。俾臣得专力东征，感荷生成，实无既极。倘借圣主如天之福，此后剿办得手，廓清江面，不致陨越，则微臣供职之年尚富，受恩之日方长，断不敢矫情要誉，上负圣慈谆谆之训。所有微臣感激下忱，并沥陈辞免署抚各情，谨缮折附驿具奏，伏乞皇上圣鉴，训示施行。谨奏。

曾文正公奏稿卷四

陆军克兴国大冶水师蕲州获胜折 咸丰四年九月二十七日

奏为陆军分途大捷，克复兴国、大冶两城，水师在蕲州大获胜仗，恭折由驿奏闻，仰祈圣鉴事。窃照水陆三路进兵，业经奏明在案。南路之师，臣塔齐布率湖南将弁，十三日自鄂省拔营，由武昌县一路进剿大冶之贼。署湖北提督布克慎、副将王国才、拣发游击阿达春从之以行。候选道罗泽南亦于十三日拔营起行，由金牛堡一路分剿兴国州之贼。游击彭三元，都司普承尧等从之以行。北路之师，副都统魁玉、总兵杨昌泗等于十七日拔营起行，固原提督臣桂明已自杨店先至黄州。水师前帮于初七日起碇，二帮于十三日起碇。

臣国藩于二十一日舟次黄州，与北军一会，即饬魁玉、杨昌泗于二十二日西出蕲水，进剿蕲州之贼。此分路先后进兵之大略也。十七日，罗泽南等由金牛堡进至大冶县，探闻逆匪知官军两路进剿，遂从田家镇纠党六千余人，半由兴国分抄大冶，堵拒武昌一路官兵，半踞兴国州城堵拒金牛一路官兵。罗泽南等于二十日巳刻驰抵兴国境内之盐埠头地方，急截大冶贼党归路，并御兴国之匪，使不得合为一队。该逆分三路来扑，有众约三千人，黄旗遍野。罗泽南等登山审视，扼险排阵，如不欲战者。然该逆驰下山冈，由田垅进扑我师，罗泽南、彭三元由田垅中路进攻，普承尧由傍山左路进，候选直隶州李续宾由沿河右路进，四面围抄，枪炮刀矛并举，呼声震天，殪其前锋数人，贼遂奔溃，半弃军械而走。我军追杀十里之遥，共毙贼三四百名，生擒五十三名。内有伪总制汪茂先、伪师帅二名、旅帅四名、两司马八名，皆发长尺余，立即枭示。夺获大小黄旗六十余面，抬枪、鸟枪百余件，马十二匹，子药、军装无算。

该逆因我军扼截要路，不能前赴大冶，是晚薤发逃生者十之四五，余多回窜兴国州城。二十一日五鼓，罗泽南等派队六成，仍分三路前进，直薄州城外，盘踞之贼，悉数狂窜。飞龙、飞虎伪旗及军械、子药，皆委之而去。官军由南门入，克复州城。搜获伪知州胡万智，为贼中伪进士，力守州城，希图再举者。供词狂悖，至死不悔，当即凌迟枭示。复捕获余匪二十余名，就地正法。该知州保忠亦带近乡练勇回城，会同安抚难民。

其大冶之贼，臣塔齐布于二十日由武昌县拔营驰剿，二十一日巳刻抵大冶城外之五里牌，该逆约四五千人，整队来犯。臣塔齐布率湖南弁兵及阿达春等由中路进，王国才等带领云南弁兵由南路进，布克慎等带领湖北弁兵在于北路埋伏。该逆势甚猖獗，官兵鏖战逾时，杀贼多名，尚抵死抗拒。臣塔齐布怒马冲阵，将逆首立斩马下。中路之贼当即败退，左、右两路亦随奔溃。各路兵勇及埋伏之兵乘胜施放火箭、火弹，烧毁贼营二座，烟焰迷漫。讵料败窜之匪，拼死复来，左路另有伏贼突起。

臣塔齐布正在扬鞭督阵，忽被数匪扑来，刺伤坐马。幸亲兵数人立前刺取伏匪之悍者，四路短兵相接，贼复大溃，尸横遍野。我军由县城北关追出南关，复分兵截贼之腰，共毙贼约一千余名，夺军械千余件，骡马二十七匹。余贼争桥过河远窜，人数拥挤，桥忽折断，坠桥死者近一百人。后至者为追兵所逼，无路可逃，全数落水，溺毙又千余名。与八月二十三日洪山追贼入湖，层累践踏，大致相似。各营生擒逆匪一百三十四名，因其掳掠奸淫，肆毒已久，仅予枭首，不足蔽辜，概令剜目凌迟，以泄居民之愤。此陆军二十一日同时克复兴国、大冶两城之实在情形也。各营水师分扎蕲州上游之蒜花壕、道士、袱、源口一带。十八日，探闻蕲州贼党窥我水军深入，距两岸陆营在三四百里外，希图乘隙来扑。我水师升用参将杨载福、候选同知彭玉麟等会商定计、与其待贼至而迎敌，不若及其未至而击之。遂于十九日督同千总秦国禄等，各带长龙三板，自蒜花燎出队，行抵蕲州对岸。贼见我军将近，将船百余号先行开出，放炮迎敌，并于高岸摇旗开炮，以护未开之船。我军奋勇轰击，该逆船势不能支，即行下窜。

我军分战船一半，追赴下游，趱至距田镇十五里之骨牌矶，先后烧毁三十余号，轰毙贼匪无数。其一半则攻击未开之贼船。该逆轰炮掷火，抵死抗拒。岸上贼复开炮助之，子如雨下。我军习战已久，俱以避子为耻，愈击愈奋。自午至酉，酣战数时，始将未开之船六十余号一概烧尽，轰毙逆党甚多。北岸陆军未到，州城未能即复。收队回营，时已五更。计夺获旗帜、枪炮共数百件，而阵亡受伤者亦不少。此水师蕲州获胜之实在情形也。伏查鄂省之逆匪，以兴国、崇阳两处之贼为最凶悍。自去年田镇失防，兴国、大冶，该逆久已踞为老巢。上达崇、通，下达九江，制造子药，啸聚党羽，皆以兴国为总汇之所。该逆闰七月在鄂城开科取士，兴国之人应试者最多。是以臣等于克复武汉以后，即决计先剿兴国、大冶。兹幸仰仗皇上天威，两城同日克复。惟歼毙溺毙虽逾二千之多，而逃窜尚复不少。探得该逆畏南军之劲，从下游渡窜北岸，于田家镇多筑土城，掘濠数重，又以木排横截江面，阻我舟师。分贼数千踞守蕲州城内，亦于临江一面筑垒安炮，拒御水师。臣塔齐布同罗泽南尚在南路痛剿余匪。

臣国藩现扎道士洑，相机审度。如果北岸之贼负嵎抗拒，仍当令南军渡江会剿，以期一鼓歼除，仰慰宸廑。此次水陆二军分途获胜，克复坚城，所有出力员弁兵勇，合无仰恳皇上天恩，准臣等择尤保奖，以作士气。其阵亡兵勇，亦即查明照例办理。所有陆军分路大捷，克复两城，并水师获胜各缘由，谨会同湖广总督臣杨霈恭折由驿六百里驰奏，伏乞皇上圣鉴训示。谨奏。

缕陈鄂省前任督抚优劣折 咸丰四年九月二十七日

奏为博采公论，缕陈鄂省前任督抚优劣，恭折奏闻，仰祈圣鉴事。窃臣国藩自入鄂城以来，抚恤遗黎，采访舆论。据官吏、将弁、绅庶佥谓：武汉所以再陷之由，实因崇纶、台湧办理不善，多方贻误，百姓恨之刺骨；而极称前督臣吴文镕忠勤忧国，殉难甚烈，官民至今思之。即于前抚臣青麐亦尚多哀怜之语，无怨恨之辞。盖缘吴文镕于上年九月十五日到鄂，卯刻接印，未刻即闻田家镇兵败之信。合城逃徙一空，官弁仓皇无计，众心涣散。

吴文镕传集僚属，誓以死守。即日移居保安门城楼，随身仅一仆一马，无书吏幕宾，无亲兵夫役，昼夜手治文卷、衣不解带者两月。由是人心稍定，溃兵稍集，贼兵仍退下游，不敢径犯鄂垣。若坚守不懈，未始不可转危而为安。乃崇纶因偶怀私怨，辄劾吴文镕安坐衙斋，闭城株守。其实该前督日夜住宿城楼，并未在衙斋少住片刻也。贼匪所恃以骇人者，全凭船只之多，万帆飙忽，千炮雷轰。官军若无舟师，虽有陆兵数万，亦熟视而无可如何。自上年田家镇失防以后，吴文镕、江忠源二人与臣往来书函，皆以筹办水师为第一要务。

臣在衡州试造战船，吴文镕屡函熟商，言造船、配炮、选将、习战之法，精思研究，每函千余字，忠荩之忱溢于行间。臣愚，窃叹以为不可及。其言湖北现仅雇小划、摆江之类，不堪战阵，必待臣处舟师办就，驶至鄂中，始克会同进剿，亦系实在情形。乃崇纶茫焉不察，动称船炮已齐，讥督臣畏葸不出。吴文镕素性刚介，深以畏葸为耻，遂发愤出征，以屡溃杂收之兵勇，新募未习之小划，半月不给之饷项，仓皇赴敌。又居者与出者不和，事事掣肘，遂使堵城之役全军溃败，湖北府县相继沦陷。盖未始非崇纶参劾、倾陷有以致之也。尤可异者，当参劾之后，吴文镕毅然出征，崇纶复率僚属力阻其行。我皇上曾严饬自相矛盾。迨堵城既败，吴文镕殉难，合省军民人人皆知，而崇纶以不知下落入奏。不惟排挤于生前，更复中伤于死后。正月十九日，崇纶遣守备熊正喜至衡州一带，催臣赴鄂救援，伪造吴文镕之咨文，借用布政司之印信，咨内但称黄州贼势猖獗，并不言堵城已败，督臣已死。种种诈伪，故作疑似之词，无非谓吴文镕未能殉难，诬人大节，始终妒害，诚不知其是何肺肠？

臣国藩于九月二十一日至黄州，二十二日躬诣堵城察看当日营盘地势，并祭吴文镕之灵，细询该处居民，言：吴总督自到营以来，雨泥深数尺，日日巡行各营，激励士卒。正月十五日见贼踏营盘四座，知事不可为，乃于雪泥之中北向九叩首，痛哭大呼日无以仰对圣朝，遂自投塘水而死。其塘去营门不过六七丈。土人言其平日之勤苦，临终之忠愤，至今有流涕者，亦可见公道之不泯也。吴文镕受三朝恩遇，为督抚二十年，前此海塘溃决，尚且慷慨激烈，投海捐躯，岂有全军覆败，反肯濡忍偷生之理？幸赖圣明鉴照，优加恤典，赐予美谥。吴文镕得雪斯耻，永衔感于九原。否则名节诬堕，虽死犹有余愤矣。吴文镕既没，青麐帮办军务。崇纶又与之百端龃龉，求弁兵以护卫而不与，请银两以制械而不与，或军务不使闻知，或累旬不相往还。青麐在长沙时，与臣言及崇纶之多方掣肘，台涌之坐视不救，辄为之椎胸痛恨，怒眦欲裂，未知曾否入奏。大抵治军譬如治家，兄弟不和，则家必败，将帅不和，则军必败。一人而怨詈众兄弟者，必非令子；一人而排挤众将帅者，必非良臣。上年张亮基欲以全力防田家镇，崇纶既阻挠，而不合，继又倾挤吴文镕，旋又忌害青麐，皆使衔恨于地下。

平心而论，鄂省前后溃败、决裂之由，不能不太息痛恨于崇纶也。自贼踞汉阳、汉口为老巢，由是西至宜昌，北至德安，南犯湘省，三次攻陷岳、常、澧州，纵横百余州县，蹂躏殆遍，庐舍荡然，寸草不留。崇纶闭坐一城，置罔闻知，土匪掳掠亦置不问，所失国家土地并不一一详奏。百姓之言皆日：青巡抚在此，尚有兵勇驱贼之掳掠，尚有告示怜民之疾苦；崇巡抚并告示而无之，全不恤我等为大清之赤子矣！积怨如此，我皇上优容臣下，仅予革职。

崇纶稍有天良，亦当以一死图报。乃六月初二日武昌城陷，崇纶随众军逃出，展转偷生。反称革职回京，已于前一日先出鄂城，呈请转奏。身为封疆大臣，无论在官去官，死难是其本分，即不死亦不妨明言，何必倒填日月，讳其城破逃生之罪。劾人则虽死而犹诬之，处己则苟活而故讳之，岂非无耻之尤者哉！臣自人湖北境内以来，目击疮痍，博访舆论，莫不归罪于崇纶。以年余之成败始末，关系东南大局，不敢不据实缕陈。其应如何声罪严究，圣主自有一定之权衡，微臣不敢拟议。所有博采公论，缕陈鄂省前任督抚优劣情由，恭折附驿奏闻，伏乞皇上圣断施行。谨奏。

朱批：另有旨。钦此。

请饬江西开局制造火药铅弹片 咸丰四年十月初七日

再，臣等军中所需子药，前后用至数十万斤之多，概系湖南省局支应。不特抚臣等竭力筹解，即委办后路粮台之保升道员裕麟、保升知府厉云官等，均能设法预筹，或水路虞其阻滞，忽改陆路，或前批尚未起行，接办后批，委官绅，络绎不绝，实属勉力供支，无误要需。惟目下全军将出楚境，距南省千数百里，江湖阻隔，风信靡常，此后殊难应手。且南省供亿经年，力量不继，亦赖协济于邻封。湖北残破之余，竟难指办。相应请旨饬下江西抚臣陈启迈，遴干委员，筹款开局，监制火药，铸造铁子、铅弹，由湖口解运出江，就近接济，庶可无误军行。俟江省子药办成解到后，即可渐纾湖南省局之力。理合附片具奏请旨。

白人虎阵亡请恤片 咸丰四年十月初七日

再，澄海营官白人虎，籍隶华容，刚正嫉恶。本年三月十七日，逆首王光鼎、丁魁生等聚匪千余人逐官踞城，白人虎捐赀募勇，与生员白明月等带勇千余往剿，及贼战于万庾市，杀贼七十余名。白人虎右腰受伤，复手刃二十二贼，遂乘胜收复县城，生擒匪目尹其正等，追贼至石首县境之招商河，歼毙九十余名。逆党恨甚，旋于五月初二分三路悉数来攻，众寡不敌，县城再陷，知县宋昌期殉节，义勇死者七十人。白人虎遂赴荆州请兵，偕李光荣、黄鹏程等援石首，并攻华容。十二日，白人虎先驱及贼，战于板桥，杀匪千余人，再复县城，倡办团练，经荆州将军官文咨赏五品顶戴，未知曾否入奏？复剿捕巴陵陈家林土匪，杀催贡之匪目杨大连、易正清，生擒王光鼎之父。六月二十二日，逆船二百余号，在九都焚掠，复带勇剿毙五百余名，烧船二十四号。旋于华容、石首、监利三邑交界之塔市驿搜捕丁魁生家口杀之。义声所倡，各团响应。该县曾数月无官，合邑士民咸奉白人虎为依归，土匪终不敢肆虐。即粤匪往来荆州、岳州之间，不敢多扰华容，亦赖白人虎保护之力。臣国藩札调来营，华容士民留之，嗣令其招集水勇，修理船炮，驻扎新滩口，以防里河之贼。白人虎昼夜辛勤，自家运米二百石以佐该营之用，所得公项银两，尽数分给士卒。其义侠廉正，均不可及，臣等方以国士期之。武昌克复案内拟保守备，尚未出奏，遽力战捐躯，深堪恸惜。该营官殁后，其部曲挥涕如雨，皆思为之报仇，其义愤亦尚可用。合无仰恳皇上天恩，俯念该营官徒手倡义，功在地方，即照守备阵亡例饬部议恤，以示旌异而慰忠魂。臣等为激励人心起见，是否有当？谨附片奏闻请旨。

谢兵部侍郎衔恩折 咸丰四年十月初七日

奏为恭谢天恩，仰祈圣鉴事。

九月二十七日准兵部火票递到咸丰四年九月十三日内阁奉上谕：曾国藩着赏给兵部侍郎衔，办理军务，毋庸署理湖北巡抚。钦此。

窃臣墨经从戎，毫无劳绩。前荷恩纶，畀以封疆重寄。臣因母忧未除，义不忍遽绾符绶，且出境东征，于地方公务尤难兼顾，是以具折叩谢天恩，并辞巡抚之任。乃前折尚未赍到，即蒙圣慈垂念，体恤周详，免其署理巡抚，俾臣内不亏于名义，外得效乎驰驱。凡私衷不敢上达之隐，无一念不在洞鉴之中，感激涕零，莫可言喻。至头衔之宠锡，尤惭悚之交增。未展寸功，叨司九伐，责任愈重，报称愈艰，现在师抵蕲州，水路两获胜仗，又幸有半壁山之捷，拟即将田镇老巢并力攻破，以便直捣下游。臣益当慷慨誓师，枕戈待旦，拯生民于水火，纾宵旰之忧勤，以期仰答高厚鸿慈于万一。所有微臣感激下忱，谨缮折附驿叩谢天恩，伏乞皇上圣鉴。谨奏。

朱批：知道了。钦此。

陆军夺半壁山斫断铁锁水师绕出贼前折 咸丰四年十月十四日

奏为南路陆军大捷，毙贼约万余人，斫断江中铁锁水师绕出贼前，屡获胜仗，恭折奏祈圣鉴事。窃前月二十九日水师获胜，本月初一日陆军大捷，业经驰奏在案。初二日，余贼聚集湖汊，扛抬贼尸，忽出数千人，摇旗搦战。宁绍台道罗泽南因各勇久战力疲，不令出队。臣塔齐布自兴国拔营，本与罗泽南分为两路，罗泽南西往半壁山，臣塔齐布东往富池口。初一日夜宿南村。初二日行至军山觜，值该逆分数股来扑，随督参将周凤山等，奋力击退，焚烧富池口贼营一座，即在军山觜扎营。与罗泽南之营相去十余里，中隔小河。初四日，臣塔齐布遣人搭造浮桥，以通两营之路。罗泽南派队接应。桥尚未成，忽逆党千余人阻遏渡处，而江中贼船忽以数千人上坡，排列半壁山之左，北岸田家镇之贼渡江者又数千人，排列半壁山之右，其占踞旧垒之贼，亦皆摇旗出队。罗泽南急登高阜嘹望，见伪官坐拥将台，高声发令，龙旗、黄伞，气焰甚张。数路贼党约共二万余人。

我军以臣塔齐布之师无桥可渡，仅罗泽南等湘勇、宝勇二千六百人，众寡悬殊。军士惬怯，临时逃去三人。候选直隶州李续宾遣人飞马追回此三人者，挥涕而手刃之，慷慨誓厉，人心始固。罗泽南与众将士约日：贼众我寡，当以坚忍不发胜之。即督勇驻扎高阜之左，李续宾驻高阜之右。游击彭三元等排列江岸，都司普承尧等排列马铃山左坳，防贼反奔。贼众屡次来扑，我军突起，大呼冲阵，连毙执旗贼目，余众尽靡，回奔半壁山旧营。该处孤峰拔起，惟后路有级可登，前瞰长江，下临绝地。我军乘胜追杀，飞上山巅，逆党无路可逃，被剿千余人，从峭壁之上横坠而下死者数千人，触石挂树，血肉狼籍。余贼奔江觅船，我军亦缘壁下击，呼声震山谷。有十余舟因人数过挤，自行沉溺；有数十舟未及遽开，被我军跃入，悉数扑水；即已开之船，亦战栗不能鼓棹，我军复用火弹、火箭纵横延烧。即合营之长夫余丁，亦各执械争出，或一人杀十余贼。平地血流，崖有殷痕，江之南岸，水皆腥红。自湘潭、岳州以来，陆战数十次，未有毙贼如此之多者也。该逆大败之后，贼船概归北岸。我军将南岸贼营尽数焚毁，遣壮士百余，缒崖而下，将横江铁锁六条、竹缆七条，尽行斫断，日暮收队。是日，臣塔齐布亦隔港分击，斩获颇多。忽有贼千余人自下游富池口沿岸而上，冀抄我军之后。臣塔齐布亲率将弁回头截击，该逆败窜江边，亦被我军追逼，溺毙百余人，与上游溺贼继续而下。前此闰七月初二陈陵矶之役，八月二十三洪山之役，九月二十一大冶之役，皆以追贼落水溺毙甚多，未有如此次之惨者也。是夕，浮桥始成。该逆经此大创，犹复积愤思逞。

初五日，复从田家镇渡江来犯，约三千余人，意图抢过浮桥，先扑臣塔齐布营垒。当率游击阿达春、守备李新华等，先过浮桥迎击。酣战良久，罗泽南、李续宾由左路出半壁山下，彭三元扼截江岸，普承尧据守马铃山一路。贼忽以千余人抢踞山冈，火球连掷，烧毙湘勇二名，前队尽退。罗泽南奋力冲截，李续宾由山坡抄来，贼始败溃，乘胜追至江边，臣塔齐布亦已追至，两军夹击，杀贼四百余名，溺毙二百余名，内有黄马褂及黄龙风帽之贼四名。我军仍列队江干以俟。该逆见官军尽赴下游，遂开船百余号，从上游登岸轰击，意欲径扑罗泽南之营。幸彭三元等奋勇堵截，添派三成队登堤协剿。该逆复扬帆上行数里，至牛灌矶对岸蜂拥上坡。各勇亦沿江追击数里，罗泽南等复从半壁山下游趱来援应，毙贼数十名，溺毙四五十名，焚贼船三只，该逆始悉数败归。此初四、初五陆军大捷，斫断铁锁之实在情形也。

讯据生擒贼供称，初四日登将台指挥者，为伪燕王秦日纲，愤岳州、武汉之败，率满发老贼新来扼守田家镇。初一日，该逆泊舟彭塘观阵。见官军数止五六千人，意甚轻之。初四日，挟全力来犯，冀以一股遏臣塔齐布之军，使不得渡；以一股围扑湘勇、宝勇各营；不期大败。初五日，兴愤极复仇之师，思一股先攻下游，诱我军全队下击，别以一股从上游潜渡扑营。不图屡战屡败。从此贼计已穷，不敢复窥南岸，而半壁山遂为我军所有矣。

水师自二十九日大捷后，贼船湾泊蕲州城下，以岸上之枪炮护之。我军屡次诱击，坚匿不出。臣国藩与各营官熟商日：蕲州贼船不过百余，而牵缀我军不得直攻下游。初四、初五半壁山大战，我水师不能前往援应，此贼之诡计也。我留水师之少半与蕲州贼船相持，而以强半直冲下游，与半壁山陆军相合，则不堕贼计之中。而贼船裹在中段，亦自无可逃矣。初八日，左营彭玉麟、后营萧捷三等，因移营之便，顺攻蕲州之贼船，轰炮数千，贼尸遍地。逆船坚伏不出，惟岸上土城之炮与船上之炮，两层环击，与我相持。官军受伤亦多，哨官萧世祥中炮殒命。鏖战之际，钓鱼台下有逆船数十号开窜，我军分船追剿，抛掷火弹，烧毁贼船二十余号，夺获二号，乘胜追下，遂进扎骨牌矶，冲过贼营之下十五里。初九日，复用小划诱贼出战，而以大队围击，萧捷三营烧贼船八只，各营共烧十余只，贼舟仍坚伏不出。然上下皆官军战船，该逆船裹入中段，大小不满六十号，万无久驻之理。遂以初十夜乘大风挂帆遁去。此初八、九等日，水师叠胜，绕出贼前，逆船夜窜之实在情形也。

伏查该逆以东、西梁山为江南门户，以田家镇为安徽门户，并力与我争此关隘。臣等定计，先夺南岸之半壁山，次攻江面之船，然后合攻北岸之贼。兹幸仰托皇上天威，南岸业经夺取，北兵不甚得力，俟江面剿办得手，即当调南兵渡江会剿，务期速破此关。庶退可以固守两湖，进可以规复江、皖。

此次水陆鏖战，将士用命，应请立沛恩施，以昭激厉。候选直隶州李续宾，手刃逃勇，临阵誓师，有名将之风，应请记名以知府用，并赏加勇号。升用游击彭三元，于全队下击之时，独能力堵上游偷营之贼，进退有方，应请以参将升用。宝庆协都司普承尧，以少击众，胆力坚定，应请以游击升用，先换顶戴。其余出力员弁兵勇，仰恳天恩，俯准臣等择尤保叙，以励戎行。即补外委萧世祥，屡著战功，武昌克复案内，拟保千总，此次奋勇捐躯，深堪悯侧，应请饬部从优照千总阵亡例议恤。所有陆军夺取半壁山，水师叠胜各缘由，谨会同湖广督臣杨霈恭折由驿六百里驰奏，伏乞皇上圣鉴，训示施行。谨奏。

朱批：获此大胜皆因汝等和衷共济，调度有方，故能将士用命，以少击众。朕披览之余，感慰莫能言喻。仍另有旨。钦此。

复陈不克随时知照江南片 咸丰四年十月十四日

再，臣于九月二十三日在黄州行营钦奉寄谕：著随时知照江、皖各抚及托明阿、向荣等四路兜击，以期直捣金陵。等因，钦此。自应钦遵办理。惟自岳州以下，久为逆匪占踞，军中信息实有难于常通者。臣国藩自办理军务以来，于侦探、文报二事亦尝认真讲求，不敢稍涉疏忽。在衡州时曾遣人探至安徽、金陵一带，及至本年五月始归。又曾买船装炭，用重金雇人放至下游，使贼掳去，以探彼中消息。前后放去炭船四只，共掳去二十七人，现在逃回者止六人，余或业遭杀害，或杳无音信。至遣人专探贼情，亦多遇贼被害，或被官兵盘拿，或被乡团捆获，皆因口音不符，即示以护票而不见信。前遣三人，至江西即被高安县锁拿。昨遣四人，至安徽又被英山县锁拿。虽经飞札饬放，而横被拘戮者尚多。所遣探卒现有数人未归，此侦探之难也。

武汉未复以前，臣营奏报均专差送荆州交驿。三月内遣外委刘培元送折赴荆，归途被贼掳去，两月始获逃归。嗣遣外委陈金鳌赴荆，复被土匪拦抢行李、川资，仅以身免。凡被贼州县，驿站俱废，往往迂道数日，中途忽又折回。八月初四日克复崇阳，二十四日大烧襄河贼船，相去将近一月，而臣报克复崇阳一折与督臣杨霈报襄河烧船一折，同日奉到谕旨。缘一由杨店发行，一由金口送荆州转递；遂至迟速悬殊，此文报之难也。至与长沙通紧要文件，均须专差前往。即与半壁山陆营通信，所过之地，居民尚蓄发盈尺，使者疑畏，动辄迂回数日。

目下臣营折报，仍须专人送至汉口，方能交驿。臣等深虑奏报不能迅速上廑圣虑，然道途多梗，办理实形竭蹶。至与金陵、扬州各营通信，则须专差赴江西转由浙江绕道前进，动须数月之久。前闻粤省红单船已至东西梁山，不胜欣喜。顷闻忽又折回江浦，为之疑虑，屡经查探，终未深悉其详。合无仰恳皇上天恩，凡江南、扬州各营现在情形，及红单船现泊何处，饬令军机处于谕旨交寄之便，随时示知一二。其安徽庐州等处，臣即广遣差探时通消息，以期无误军事。所有江南不克随时知照情形，理合附片陈明。谨奏。

官军攻破田家镇烧尽逆船收复蕲州折 咸丰四年十月二十一日

奏为官军大破田家镇贼防，烧毁贼船四千余号，田家镇及蕲州两处之贼悉数溃窜，恭折驰奏，仰祈圣鉴事。窃官军与逆贼力争田家镇一关，初四、初五等日，陆军大战，斫断铁锁，夺占南岸，业经驰奏在案。该逆安置铁锁之法，与吴人成法不同。吴人于两岸凿石穿铁，江中无物承之，故一处镕断，全锁皆沉。该逆则节节用小船承之，中用木排三架承之。船与排之头尾，皆用大锚钩于江底。铁锁四道，横于船、排之上，以铁码钤之。故虽南岸斫断一节，而其余数十节仍牢系如故。

自初六以后，该逆复将南岸一节续行钩联于半壁山下。排上安炮，船上置枪，以防我舟师之进逼；排上铺沙，船中贮水，以防我火弹之延烧。自铁锁以上，皆贼之战船，大小约三四十号；自铁锁以下，皆贼之民船，湾泊约六十里，大小约五千号，亦时放枪炮，以助声威。其北岸则于田镇街外，筑一土城，长约二里。街尾为吴王庙贼营一座，系铁锁北岸之根，伪燕王秦日纲驻其中。街之上为老鼠山贼营一座，又上为磨盘山贼营一座，又上为牛肝矶贼炮台一座。自牛肝矶下至吴王庙，长约六七里，皆密排炮眼，向江心轰击，全力以防舟师。南岸自初四、初五大败之后，不敢复于半壁山上扎营，仅于山下十里富池口扎营三座，以护下游之贼舟。此该逆设防之实在情形也。我军战船自初九日进扎蕲州之下，十二日遂进扎见峰觜，去田家镇仅九里。右营参将杨载福，左营同知彭玉麟等密登南岸，至臣塔齐布及罗泽南营内共商大举破贼之策。杨载福、彭玉麟归船传知各营官、哨官曰：“明日破贼当分战船为四队：第一队专管斩断铁锁，凡炭炉、铁翦、大椎、大斧之类皆备；第二队专管攻贼炮船，与之对相轰击；第三队俟铁锁开后，直追下游，大烧贼船；第四队坚守老营，以防贼船冒死上犯。”十三日辰刻，战船出队。臣塔齐布督同罗泽南，周凤山等率陆军六千人，排列江之南岸以助水师之声威。该逆自牛肝矶炮台以下直至吴王庙，尽锐抗拒，千炮环轰，子落如雨。我水师第一队哨官刘国斌、万瑞书等，循南岸急桨而下，一炮不发，径赴半壁山下铁锁之前。贼以炮船开近救护，我军第二队环围击之，烧其快蟹船二号，该逆不敢复护铁锁；刘国斌等椎断船上之铁码，船即自锁下抽出，哨官孙昌凯继以洪炉、大斧，且镕且椎，须臾锁断；各三板飞桨驶下。该逆见官军冲过铁锁，惊顾失色，即时旗靡众乱。排上放炮之贼，已驾小划而遁；下游贼舟，仓皇扬帆下窜。我军三板追及，纵火焚之。杨载福等先夕与各哨官议日：“先烧在上者，则在下者开窜远矣，不如穷追数十里，从下游延烧而上。”至是，各哨船梭穿于千百贼船之中，迅如飞鸟，炮声雷动。

申酉之际，追至三十余里之武穴地方，乃纵火大烧，烟焰蔽天。仰托皇上威福，苍穹默佑，是时东南风大作，贼舟不能下行，纷纷扑水，号哭浮沉，昏懵无知，或反攀战船求救，辄被官军刺毙；或缘登贼舟，贼亦抽刀斫之，不能相顾。其悍贼开驾下窜，或被劲风吹还，撞近南岸，陆路之军又从而纵火，焚毁其火药大船最多，往往冲入重霄，碎板乱飞。当水军冲过铁锁之时，臣塔齐布即督饬陆军从半壁山飞驰而下，呼声震天，与战船炮声相应。将近富池口贼营二三里，该逆并不抵敌，出营大溃。尚有二三百人逃窜不及者，全数追逐落水。陆军与水勇争前刺杀，纵火烧其营盘。自半壁山以至富池口，中间沙洲数里。

前此初四、初五之战，尚有千余贼尸未收，至是焚溺半死之贼，复混杂于沙际、水滨，残骸堆积，断肢漂流，目不忍睹。杨载福、刘培元、洪定升、李成谋等，见邬穴以上焚烧略尽，邬穴以下尚有贼船，复率十余舟鼓棹穷追，又三十里至龙坪，时已三更，凡烧船约四千余号，百里内外火光烛天。皆该逆历年所掳民船，同归浩劫。杨载福至次日巳刻始行归队。以竟日不食，积劳呕血。各勇夺获贼船至五百余号之多。彭玉麟恐船只太多，争夺贻误，又恐众勇饱则思飚。遂将夺回之船一并焚之。臣等一军，陆路杀贼之多，无过初四半壁山之战；水路烧船之多，无有过于是日者。该逆舟楫被毁，无巢可归，无粮可食，无子药可用。遂于十三夜四更自焚营垒而遁。此水师大破田家镇贼防之实在情形也。至蕲州陆贼，虽与田镇之贼为一，而两路抗拒各有头目。踞田镇之逆首为伪燕王秦日纲、伪国宗韦俊等，踞蕲州之逆首为伪检点曾凤传、陈玉成等，各有真贼数千，胁从数万。田镇之贼，力争南岸之半壁山，南军破之于前，水师焚之于后。蕲州之贼，与北军相持日久，本拟调罗泽南渡江会剿，因臣塔齐布兵力单薄，未敢分兵北渡。

臣国藩屡饬魁玉、杨昌泗等深沟高垒，暂主守而不主战；并饬署黄州府许赓藻等扼要驻守，遏贼上窜之路；又有南军护卫水师之陆勇二千人，亦饬扼守北岸烂泥滩一带。十二日，都司杨名声、教谕唐训方等率护水师之二千人移营栅栏山。十三日，田镇鏖战之时，蕲州贼忽出数千人来扑。杨名声等督勇迎敌，接战逾时。该逆忽从左侧山后抄出一股，各营惊溃，阵亡四十余人，营棚被毁。逆党尾追，水师战船向岸开炮，轰毙大旗贼目数名，贼始退入蕲城。十四日，贼党三千人复偷搭浮桥，从牛马坳来扑魁玉等各营，别由东路菩提坝分股抄尾，并扑至曹家河，劫抢粮米，营盘亦被焚毁。杨昌泗等分途抵御，许赓藻、李玉田等并力策应，始将该逆击退。蕲州之贼两次上扑北岸各军，尚不知田镇老巢已破，逆舟已焚，遂尔猖獗自恣。旋闻下游大败，顿失所恃，遂于十四夜三更弃城而逃，窜往广济一带。此北岸官军虽挫，蕲州之贼闻败逃窜之实在情形也。

伏查该逆以田家镇为金陵咽喉，并力争此关隘。臣等以南山高，早经筹定先攻南岸，次攻江面，然后合攻北岸。不图铁锁一破，焚舟数千，不特田镇之贼不战自溃，即蕲州乘胜之贼，亦胆破宵遁。此皆我皇上忧勤惕厉，上格天心，故能使风伯助威，祝融效命。且大战数日，伤亡亦并无多。臣等实念不到此。现已飞饬水师全队，乘胜进攻九江。臣塔齐布等即日由陆路前进。

此次水陆将士，非常出力，应请立沛破格恩施，以劝将来。副将衔升用参将杨载福、即选同知彭玉麟，共定四队进兵之议，众船大战，条理不乱。杨载福彻夜追贼，劳苦无比，应请记名以副将用，仍加总兵衔。彭玉麟将夺获之船烧尽，禁贪息争，纪律尤严，应请记名以知府用，并赏加勇号。浙江宁绍台道罗泽南谋勇俱备，夺占半壁山，为此次第一功绩，应请赏加按察使衔。保升游击普承尧，首先扑营，应请赏换花翎。守备衔刘培元，守备衔千总秦国禄、孙昌国，外委洪定升，各带本营战船，奋勇冲阵，穷追下游四十余里。刘培元武汉之役身受重伤，拟保都司，尚未出奏。此次仍请以都司升用，并赏换花翎。秦国禄，武汉案内拟保都司，尚未出奏。此次仍请以都司即补，并赏戴蓝翎。

孙昌国请以守备补用。洪定升武昌之役头面受伤，拟保千总，尚未出奏。蕲州两战，最为奋勇。此次请以千总即补，加守备衔，并赏戴蓝翎。其余出力员弁兵勇，仰恳天恩，容臣等开单保奖，以励军心。阵亡兵勇，查明照例办理。所有官军攻破田家镇，烧尽逆船，收复蕲州各缘由，谨会同湖广督臣杨霈恭折由驿六百里驰奏，伏乞皇上圣鉴，训示遵行。谨奏。

朱批：另有旨。续获此胜，皆因汝等筹画尽心，朕甚廑念。钦此。

武汉克复保案折 咸丰四年十一月初六日

奏为遵旨酌保克复武汉、兴、冶各城之出力员弁兵勇，恳恩奖叙以励军心事。窃照水陆官军于八月二十一、二十二、三等日攻克武汉，二十四日搜剿襄河，扫平巢穴，各营官知李孟群、罗泽南、杨载福等，当蒙优擢。其余出力员弁兵勇，钦奉恩旨，着臣等查明保奏。嗣水师于九月十九日在蕲州大获胜仗，陆军于二十日克复兴国州城，二十一日克复大冶县城，复奉谕旨，准将在事员弁兵勇择尤保奖，钦遵各在案。

伏查武汉之役，血战三日夜，蹋贼营十九座，焚贼船千余号。次日搜剿襄河，复焚船千余号。共毙贼万余人，解散以数万计。南路进剿兴、冶，荡平贼巢，省、府、州、县城池，先后克复。水师复有蕲州之捷，各将士以寡击众，奋不顾身，实属出力。我皇上俯念此军关系东南大局，叠沛恩纶。岳州保奖两单，及自岳州以下沿途十余战保奖一单，均蒙俞允。各营无不同声感颂。嗣因罗泽南特简浙江道员，杨载福超擢常德副将，圣主用人破除资格，各将士逖听之余，尤觉鼓舞奋兴，争先恐后。今将武汉、兴、冶、蕲州各战之出力员弁兵勇，悉心酌核开单，共三百四十人，进呈御览，伏恳天恩赏准，以作士气而劝将来。所有钦遵两次谕旨开单请奖缘由，谨会同湖广督臣杨霈恭折附驿具奏，伏乞皇上圣鉴、施行。谨奏。

陆军克复广济县水师九江获胜折 咸丰四年十一月初六日

奏为官军陆路在北岸莲花桥大获胜仗，克复广济县城，水师在九江开仗获胜，恭折驰奏，仰祈圣鉴事。窃官军大破田家镇贼防，收复蕲州，业经驰奏在案。该逆自经痛剿后，蕲州之贼为伪检点陈玉成等所统者，窜踞广济县城；田家镇之贼为伪燕王秦日纲所统者，窜踞黄梅县城及九江对岸之小池口等处；而伪冬官丞相罗大纲又新自安徽带满发老贼万余来援，亦分布黄梅境内各要隘。

臣塔齐布督同罗泽南等陆军，自田家镇全数渡江，凡三日渡毕，绕至蕲州。二十五日，进扎去蕲三十里之菩提坝。二十六日，罗泽南率后队亦至。营垒未定，贼党已至莲花桥，距我师五里，分两路来扑。臣塔齐布派参将周凤山等为前队，自带各营为后劲，由北路迎击。罗泽南列阵南路，以防抄尾。贼从北路沿途设伏，以轻骑搦战。前队交锋，贼即佯败，追至数里之遥，伏贼突起，蜂拥而来。鏖战时许，前队皆却，贼众返追逾四、五里，势甚凶悍。臣塔齐布后队踵至，匹马冲截，阵斩大旗悍贼，各勇始回戈向敌，贼遂大溃。我军乘胜追杀百余名。忽北路之左又有贼党埋伏，冀图抄袭。

臣塔齐布复督敢死之士，移冲左路，立斩黄衣骑马伪官，歼贼无数。追不数里，该逆又回头反扑。我军愈进愈厉，该逆仍不能支，且战且退，先后击败三次。罗泽南等在南路，中隔山冈，行十余里，始闻北路开仗小挫，急由山腰横截而北，正值贼众大败之时，会合追剿，追至二十里外之朱云铺、栗木桥地方，共计杀贼一千二三百名，尸横遍地。是夜，贼入广济，五更后尽数逃窜，遗弃米谷军械无算。二十八日，官军收复广济县城，严谕居民薤发。此陆军大捷，克复广济之实在情形也。水师自十九日前队已抵九江，见江中之贼仅战船八号，惟两岸营垒较多，因驻泊二套口，俟隙进剿。讵该逆见官军猝至，两岸营内贼众顿集，并力固守；又自湖口赶来大小战船，坚守江面，仍用陆路之贼稳护江心之船。南岸则郡城老贼与湖口贼营相通，北岸即小池口，秦日纲与罗大纲之党所共踞守者也。

二十五日，营务处李孟群偕各营带船进剿，履勘形势，见南岸九江城外设炮台三座，附城泊大战船六只，杂船十余只；北岸小池口贼营三座，炮台三座，江心沙州营盘一座，高建望楼，密排炮位，洲尾有巨排横亘数十丈，拦截江面，上环木城，安炮两层，以大战船数只、杂船百余只护之。我军两路进发，南岸之贼开炮拒敌，子飞过江，我船冲出其下，直向木城攻击，又循北岸鼓棹而还。岸贼呼声震天，我军若罔闻知，虽众炮雷轰，往来自如，凡毙岸贼百余名，申刻收队。此水师履勘贼营，接仗获胜之实在情形也。二十六日，李孟群坐长龙船督阵，协同后营都司萧捷三、中营守备秦国禄、清江营州同俞晟等，直抵九江城下。城上贼摇旗放炮，傍岸贼船亦同时轰击。我军冒险仍冲出下游，回舵急攻，炮无虚发，贼众纷纷坠水，立焚数船。该逆弃舟奔窜，焚其快蟹二只，杂船十余只。岸上之贼，犹据墙开炮，我战船沿岸而上，轰毙数十名，始窜入城中。

李孟群见南岸虽已得手，而北岸沙洲贼营甚固，排上之木城，岸上之炮台，傍排之大船，傍岸之小划，层层依护。将欲攻夺其坚，必须由下游兜剿而上。乃复与各营顺流直下，冲过七、八里之遥，始行急桨回攻。该逆水陆攒炮，子落江心，密如撒豆。我勇受伤愈多，众船愈厉，哨官苏胜、郑沐等由下包抄，闵世庆等砍悍贼落水，随焚烧北岸贼船二十余只。惟快蟹屡烧不燃，黄正良跃入贼舟，断其舵桨，犹复拼死不退。麦保击毙黄衣贼目，其阵始动。众贼纷纷向内奔走，而木排大船之贼仍坚悍如故。

李孟群移船亲自往攻，各哨随之，誓必夺其大船。众炮对轰，群子乱落，浓烟蔽江，咫尺不辨旗帜。一巨子由李孟群身旁飞过，击中亲丁骨折，旋又击穿舱板，又中守备何樾埏右脚。船多穿孔，江波鼎沸。各船始暂停以观其变。该逆旋将大战船开动下驶，附以小划数只，我军竞不能夺之也。各船冲下过远者，归途单弱，苏胜中炮殒命，郑沐被戕落水，吴隆炮伤左腿，李金梁三板被炮击沉，人船俱失。各哨官愤极，复力进轰击，卒得追焚贼船七只，夺回一只。秦国胜至上岸与贼争拖一划，人人奋怒，如报私仇。李孟群因日暮恋战恐有挫失，饬令收队。凡血战四时之久，烧毁两岸贼船四十余只，炮毙、砍杀水陆贼匪五、六百名，抢获黄旗、黄伞、红衣、枪炮、子药不计其数。而官军伤亡亦殊不少。此二十六日水师苦战大胜之实在情形也。伏查该逆水中屡次大败，皆因民船太多，被我烧毁，顿失所恃，贼众奔溃。此次民船甚少，纯用大小战船，抵死抗拒；又以两岸及洲中营盘、木排互相保护，局势为之一变。欲攻江中之船，必先破北岸之贼；欲攻北岸之小池口，必先破黄梅、大河埔、孔垅驿之贼。

臣塔齐布督同诸陆军，惟当攻克黄梅，扫荡诸处，速至江岸与水师会合夹击。一俟剿办得手，再行渡江会攻九江郡城。此次水陆将士均极用命，特恳天恩容臣等择尤保奖，以示鼓励。守备衔千总苏胜，把总郑沐，六品军功李金梁，由粤赴楚以来，无战不奋，均属冲锋敢死之士。武昌、田镇两案，苏胜拟保守备，郑沐拟保千总加守备衔，李金梁拟保蓝翎外委，今俱力战捐躯，深堪恸惜。合无仰恳皇上逾格鸿恩，苏胜、郑沐均准照守备例、李金梁准照外委例饬部议恤，以慰忠魂。其余伤亡弁勇，查明照例办理。所有陆军克复广济、水师大捷各缘由，谨会同督臣杨霈恭折由驿六百里驰奏，伏乞皇上圣鉴，训示施行。谨奏。

陆军双城驿大捷克黄梅县折 咸丰四年十一月十一日

奏为官军在双城驿大获胜仗，追至大河埔，踏毁贼营，旋在夏新桥大获胜仗，克复黄海县城，恭折驰奏，仰慰圣怀事。窃照陆路官军在莲花桥获胜，克复广济县城，业经驰奏在案。该逆以黄梅一县为湖北、安徽、江西三省总汇之区，必拼力死守，拒我东下之师。伪燕王秦日纲率田家镇大股，伪检点陈玉成等率蕲州大股，伪丞相罗大纲率安庆新到大股及太湖、宿松小股，皆集于黄梅一县。其守黄梅也，不守城而守险，不守一隅而分拒数处，以万余贼拒江岸之小池口，抗我水师；以数万贼据城西二十里之大河埔，拒我陆军；以万余贼安营北城之外；以数千贼往来孔垅驿，如游击之兵，与诸处相为联络。贼营年二十以上者谓之牌头，二十以下者谓之牌尾。十月三十日，贼将牌尾送入城内，牌头悍贼尽留大河埔营中。大河埔凡立营五座，其最大者二座，一在龙头寨山上，一在古义丰县废城之南，小者三座，夹立于左右，深沟坚墙，木桩竹签，与田镇相似。

臣塔齐布与罗泽南商用该处蓄发之民，直入贼垒，探明情形。三十日，自广济拔营，行三十里驻扎荆州铺。十一月初一日巳刻，进至双城驿，离大河埔十里许扎营。拿获贼探伪将军苏政春一名，立予斩枭。贼乘我军初至，营垒未定，率众来扑。双城驿地方，中系田垅，广数千亩左右，高峰森列。贼分三路而来，声东击西之法，先以数千人排列于右路山巅，摇旗搦战；复以数千人伏于左路山冈之下，计乘我兵前进从后抄尾；其由中路而进者亦分三路，共二万余人，漫山遍野，旌旗蔽日。

臣塔齐布与罗泽南急登高冈，审明形势，亦分三路击之。臣塔齐布率各标兵勇及湘勇右营、左营居中路，以御田垅之贼；周凤山、彭三元等率道州勇、宝勇、辰勇出左路，以防冈下之伏；罗泽南率湘勇中营及湖北参将札拉罕等之兵勇八百出右路，以御出巅之贼。右路贼吹角放枪，迭次进扑。

我军以高阜难于仰攻，按兵不动。奋登山尖，贼众反在其下，右路之贼先溃。左路周凤山等亦奋登山冈，冲杀而出，冈下之伏贼亦溃。惟中路贼党排列溪岸，死守不退。鏖战良久，我兵勇跃溪而过，刺取悍贼数人；右路之追贼者，渐绕出中路之后；该逆知抵敌不住，回旗狂奔。三路分追，呼声震天，追至十里之遥，直逼大河埔贼垒。其守垒之贼，又从营内冲出抵御，败贼亦回旗来扑。我军因逐北太远，队伍稍乱，罗泽南等令按旗少息。待各路齐集，大呼直前，无不以一当百，将贼营五座立时蹋破，尽数焚毁，烟焰迷天。各路共毙贼约三千余人，生擒九十四名，就地正法。夺获旗帜、马匹、军械无算。该逆所聚之粮，亦皆为我所有。此初一日战胜双城驿，追至大河埔，蹋毁贼营之实在情形也。

初二日，雨雪不能进兵。初三日，由双城驿拔营，未刻抵黄梅城西四里之夏新桥驻扎。臣塔齐布与罗泽南率兵勇在城外，周历高冈，审视形势，以定进攻之策。黄梅城东南依山，高峰排列，一溪环绕城根西面，沟港错杂，水深泥烂，惟二桥可渡。北面则高阜叠起，有险可据，为攻城必由之路。贼于北门外扎大营三座，墙壁坚固，营外悉掘梅花陷坑，深逾丈余，布以地雷、竹签，冀陷我师。其精锐万余人，悉萃其中。西门扎小营一座，又拆民房砖石将城增高数尺，滚木擂石，四面环布，誓相死守。以日暮不能进攻，焚西门外小贼营而归。初四日辰刻，派参将周凤山、守备李新华带道州勇攻西门，杨名声、吕克生、黄玉芳等之勇助之。

臣塔齐布率抚协各标兵，罗泽南率湘勇中、左、右三营，彭三元、普承尧等率宝勇，会攻北门，恒泰、札拉罕率湖北兵勇助之，直逼贼垒。因二桥逼窄，过去恐为贼所邀截，彭三元等列阵桥西以待。臣塔齐布与罗泽南绕北面沟港之中，择涸处取道而入。贼众万余人，排立营栅，摇旗放枪，火箭叠施；东北隅林中多设伏兵，图抄我师之后。因与诸将议日，贼以逸待劳，以高拒卑，攻之未易得手，须以前茅仰击，更番迭进，俟其少疲，后劲从而乘之，可立破矣。乃以辰勇，湖北兵勇扎东北隅冈上，防林中之伏，而使各营迭击之，鏖战良久。

臣塔齐布督同候补知府李续宾先进，逼贼木栅，立斩大旗贼目数名。罗泽南与蒋益澧带湘勇中、左二营随进。彭三元、普承尧亦从西面越二桥而来，呼声震天地，诸勇从栅门冒险跃入，纵火焚烧，贼势大败。辰勇、湖北勇从东南而来，道州各勇从西南而来，是时魁玉、杨昌泗亦率兵勇由大河埔继进，闻战迅至，以为后应，四面围剿。贼见火起，仓皇无计，由营垒溃出，堕入陷坑者以二千计，坑固深峻，又有木桩极锐，我师从坑上刺之，如刺死豚，宛转哀号，鲜得脱者。遂乘胜直逼北门城根。城上之贼，枪炮齐开，木石纷掷，贼之缘城而走者，反为所击。诸勇冒险追杀，连毙千余人，尸填盈沟，水为腥赤，城外余贼悉奔赴城东南马尾山。城中之势，不能自固，诸勇或内薄而上，或乘梯而登，入城复杀数百人，城内贼党遂从小南门、化龙门缒城而出，亦奔东南山谷中。当登城之时，城上木石纷掷，我兵勇亦多伤亡。臣塔齐布头受石伤，血流满襟，即补千总王映轸跃马救护，扶回营中。王映轸被城上炮伤落马，匪党执去，立遭戕害。诸将旋亦收队，不复穷追。而贼党已全数远窜矣。是夜，臣塔齐布仍裹创巡行营垒，以安士卒之心。初五日，偕罗泽南等入城安抚难民，谕令薙发。此黄梅城西北大获胜仗，克复县城之实在情形也。

现在贼之小股下窜宿松、太湖，其大股仍屯踞孔垅驿、小池口，以图尽力抗拒我师。臣国藩飞咨督臣杨霈及提臣桂明，即日整队东来，于梅、济交界之处择要扎驻，以堵西窜之路。臣塔齐布头伤已愈，即日进捣小池口，与水师会合，先剿北岸，次清江面，然后渡江以图攻克九江郡城。此次官军深入贼地，逆党拼死来争，我军以寡击众，并不用虚声奇计，专以扎硬寨，打死仗为能，士卒益加用命。守备衔千总周友胜手执大旗，争先陷阵，杀贼最多，应请以守备补用，赏换花翎。补用守备佘星元、滕国献，每战冲锋，不避矢石，均请免补守备，以都司补用。其余出力员弁兵勇，容臣等核实保奖，仰候恩施。临湘汛把总蓝翎升用千总王映轸，屡立战功，田镇案内拟保守备。兹因情切救援，带伤落马，被戕最惨。仰恳天恩，即照守备例赐恤，以慰忠魂。此外阵亡兵勇，查明照例办理。所有陆军连捷，克复黄梅县城缘由，谨会同湖广督臣杨霈恭折由驿六百里驰奏，伏乞皇上圣鉴，训示施行。谨奏。

水师小胜并陈近日剿办情形折 咸丰四年十一月十一日

奏为水师初一日开仗小胜，并附陈近日剿办情形，恭折具奏，仰祈圣鉴事。窃照前月二十五、六等日水师开仗情形，业经驰报在案。嗣据探报，二十八日，江西战船在姑塘地方被贼扑营，小有挫失，我军水师防范愈严。十一月初一日，该逆用小划数十只及快蟹等船水陆并进，前来扑营。

左营彭玉麟、副左营刘培元、后营萧捷三暨孙昌国、段营器等出队迎敌，李孟群驾长龙随后督阵。该逆甚为汹涌，两岸贼巢并木排、大船，三面炮子密如骤雨；复以小划往来江中，欲图抄袭。彭玉麟等督勇围攻，轰毙贼匪无数，其小划败退下窜，其战船亦收近北岸与陆贼营垒相依护。各哨官锐意欲夺其快蟹，焚其木排，鏖战三时，卒不能夺。该逆两岸炮台、排上木城攒炮相迎，各营弁勇被群子中伤多人，彭玉麟坐船被炮伤者三名，因鸣金收队回营。

伏查我军初到九江之时，仅见该匪大战船八只；旋在湖口赶来贼船百余号。我师两次苦战，卒未能大挫凶锋，皆因两岸贼营太多，水陆依护，抗拒甚力。而我师与陆军隔绝，孤悬大江，介处贼营之中，昼夜戒严。该逆每夜以火球、火箭近岸抛掷，连日雨雪交加，师船泊中洪则为风波所撼，泊岸边则为陆贼所扑，故日来水军劳苦，有倍过于田镇以上者。臣等细察近日剿办情形，有可恃者数端，而可虑者亦有数端。

凡觇军事之胜败，先视民心之从违。前此官兵有骚扰之名，贼匪有要结之术，百姓不甚怨贼，不甚惧贼，且有甘心从逆者。自今年以来，贼匪往来日密，抢劫日甚，升米尺布，掳掠罄空，焚毁屋庐，击碎釜缶，百姓无论贫富，恨之刺骨。其自遭家难，既有创深痛巨之情；其追溯皇恩，遂有浃髓沦肌之感。臣等一军所到之处，民间焚香顶祝，夹道欢迎。扎营之地，或送薪米，或送猪羊。蓄发之民，愿为侦探，愿为向导。贼匪虽严刑禁杀，百姓不甚畏忌，犹殷殷输诚于官军。我国家深仁厚泽二百余年，不当此大乱之后，不知感人之深一至于此。臣等适逢其会而食其报。而今年两湖三江，又皆年谷顺成，丰收三倍，万民乐业，翘首望治。视往年官兵过境，无物可供买办、无人可为向导者，气象为之一大变。此民心之可恃者一也。此军初起，饷项支绌，几有朝不谋夕之虑。自蒙我皇上殷勤垂念，饬令湖南供支，又饬谕四川、广东协济，又饬江西、陕西筹解巨款，又颁发部监各照。臣等所请者，仰邀圣慈俞允，臣等所不及请者，亦蒙特旨饬催。今湖南、江西捐项日形踊跃，陕西已解到六万，四川又续报三万。前此之饷无欠，腊月之项有着，军士有饱腾之象，臣等鲜意外之虞。此饷需之可恃者一也。

军兴以来，多以意见不合、将卒不和贻误事机。臣等一军，勇逾万余，兵仅数百，其管带之员，文职多择取士绅，武职多拔取末弁，有夙昔之恩谊，无军营之气习。不特臣国藩、臣塔齐布二人亲如昆弟，合如胶漆，即在事人员，亦且文与武和，水与陆和，兵与勇和，将与卒和，粮台官绅与行间偏裨，均无不和。全军二万人，几如家人骨肉之联为一体，而无纤芥嫌隙之生于其间。此臣等秉承圣训，和衷共济，亦可恃之一端也。江西水师本可借以协助臣军，顷据德化县知县禀报，自前月二十八孤塘失利，退扎吴城，该匪水陆来扑，江省战船四十余号尽被抢夺，旗帜、炮械皆为所有等情。又据探报，该逆在安徽仿照我军船式，新造战船三十余号，意图西上拒御官军等情。该逆前次屡以民船致败，自至九江，专用小划夹护战船，紧贴岸营。臣等方反复筹思，不得所以破之之法。今又益以江西抢去之船与安徽新造之船，贼益增，其氛益炽。若使屯踞湖口，梗塞于鞋山、孤塘之间，内窥江西，外拒我军，地形险隘，势难遽下。我军与江西咫尺，隔绝不能相通，其可虑者一也。

陆路贼党，北岸固多，而南岸亦复不少，屡据禀报，九江府城之贼出扑总兵居隆阿营盘，湖口之贼分窜饶州。臣等陆军单薄，在南则不能顾北岸，渡北则不能顾南岸。即欲渡江，亦须绕至上游，迂回百余里，三、四日乃能渡毕。而该逆愈剿愈多，愈击愈悍。我师皆长征之卒，无生力之军，转战千里，筋骨劳困，若更往来频渡，即令全不挫衄，亦怨疲于奔命，销磨锐气，其可虑者一也。

军事以练将为最要。臣等一军，皆招选乡勇，本乏将弁，苟有翘出之材，臣等不惜破格超保，储为将领。乃甄择已久，求其独当一面者，殊难其选；求其虽遇败挫，仍能揞拄者，尤难其选。今水师营中杨载福以积劳致疾，何越珽以受伤出营；陆路诸将，亦皆勇多谋少，设一遇败挫，无晓事之将领以搘拄之，则恐溃散而无以自立。此又臣等隐以为虑之一端也。目今之计，惟有力攻孔垅驿、小池口之贼，扎营江岸，使水师得所依护。待督臣杨霈率师至黄梅后，北路足资堵御，然后臣塔齐布与罗泽南全师渡江，以图攻克浔郡。步步谨慎，不敢稍涉疏虞，以期仰副圣主委任之意。所有水师续获小胜及近日剿办情形，恭折附驿具奏，伏乞皇上圣鉴，训示施行。谨奏。

罗泽南濯港胜仗片 咸丰四年十一月十一日

正封折间，接据禀报：罗泽南等于初七日由黄梅先行拔营，行二十里至濯港地方，适逆首罗大纲率贼众二万余人扑至。我军分途迎击，大获全胜，杀贼一千四五百名。俟各营到齐后，即当驰剿孔垅驿一带。除接仗情形另折详晰具报外，合先行附奏，以慰圣廑。谨奏。

官军濯港大捷浔郡江面肃清折 咸丰四年十一月二十一日

奏为官军在濯港大捷，旋即攻破孔垅驿、小池口，贼营夜遁；水师焚毁排船，浔郡江面肃清，现在进扼湖口，恭折由驿奏闻，仰祈圣鉴事。窃陆军踏破大河埔贼营，旋在夏新桥大捷，克复黄梅县城，业经驰奏在案。自我师北渡后，该逆三次大败，皆伪燕王秦日纲、伪检点陈玉成两股居多。其伪丞相罗大纲率安庆新到之贼尚盘踞孔垅驿、小池口一带，与浔郡之贼对江而营，使逆船得依岸久踞，老我水师。本月初七日，宁绍台道罗泽南督同候选知府李续宾、参将彭三元，游击普承尧等共四千人，拔营前进，行二十里至濯港地方，突遇大股贼二万余人由孔垅驿至。时彭三元、普承尧尚未齐集，罗泽南登高审视，自驻西冈，令李续宾及教谕唐训方等驻中冈，候选从九蒋益澧等驻东冈。濯港一小市，东面为田垅，广千余亩，西面濒池，长数里，水深岸峻，池外多湖汊。贼众排立市北摇旗搦战。

罗泽南自与此贼接仗以来，专用以静制动之法，每交锋对垒，贼党放枪数次，大呼数次，而我军坚伏不动，如不敢战，往往以此取胜。是日，罗泽南仍饬诸军坚伏不起，相持五、六刻，该逆分一枝从田垅绕山扑我东冈之师，一枝从湖尾扑我西冈之师，而由中路进者独多，直逼冈前。我东冈之勇一鼓而下，毙大黄旗贼数名；西冈诸勇旋亦冲出，西路贼溃，分途追杀；中路悍贼，鏖战良久，前者已死，后者不退。东、西官军进至市前，渐抄中路之尾，贼党始分三路同溃。追入濯港市内，毙贼四百余名，逼溺市西池中者八、九百人，贼尸积累，几与半壁山相等。其大股循市南奔逃，我兵以众寡难敌，不欲穷追，卓旗小驻。贼辄回马搦战，乃复追之。又驻则贼又搦战，而又追之，如是者四、五次，追至十里外之中路庵地方，沿途毙贼百余人。其小股由湖汊之西逃者，湘勇分数队往追，宝勇继之，追及数里，有伏贼缘树林中突出，势甚凶猛，诸勇退却，阵亡三名。李续宾等率勇由湖中横堤抄过，湖边之贼又溃，追杀百余人。共毙贼约千四五百人，生擒八十五名，夺获旗帜、枪械、子药无算。该逆自孔垅而来，中途猝遇我军，解衣出战，行李尽存市店。既败之后，罗泽南等令堆积衣物，悉数焚之。故各勇一心追贼，无稍迟者。此初七日自黄梅拔营，至濯港遇贼、大获胜仗之实在情形也。

初九日，臣塔齐布冒雪拔营至濯港。十一日雪霁，进驻白湖渡，偕罗泽南亲至孔垅驿附近，审视形势。孔垅南通小池口，东绕溪港，西则稻田万顷，北去白湖渡十里，长堤一线，两旁皆寒流泥淖。贼首罗大纲及伪丞相曾姓、赖桂英等踞孔垅市中，东面凭水为固，西南北三面环筑土城，密安炮孔，搭盖望楼，竹签、木桩、密钉无间。十二日，我军八千人全师进攻。以北路单堤太窄，不能布阵，乃至乌鱼金坝，访有小路可绕贼巢之西南，因商定列阵之法。臣塔齐布带各标及参将周凤山、都司李新华之勇，从北路堤上入；罗泽南带湘勇中、左、右三营及参将彭三元、游击普承尧之宝勇、教谕唐训方之常勇，从西南面鸟鱼坝分路而入。杀毙前队贼匪数名，追至孔垅驿。贼见我兵三面环至，负墙施放枪炮，子如雨下。其悍者出墙迎战，势甚凶猛。我军奋不顾身，一拥而前。悍贼亦入墙抵御，木石纷掷，枪炮愈急。我军跟踪乘之，突入土城，或不由墙门，三四人以肩为梯，互乘而入；其尤勇者，卓矛于地，一纵跃入。入土城者已多，而城外仍合成长围。贼党无处可逃，逼入东面寒流泥淖之中，溺死者以千余计；奔入市中被诸勇追杀者近二千人。其余或匿民楼，或缘登屋脊，抛掷瓦片。因纵火大烧街市，烟焰弥天，会西北风作，孔垅市中数百家，须臾灰烬。诸勇环守，贼众鲜得脱者。生擒长发七十九名，内有又副丞相余福胜一名，总制陈姓、雷姓二名，师帅、军帅十余名，立予正法。此十二日在孔垅驿大获胜仗之实在情形也。

臣国藩以孔垅既破，小池口之贼必不能支，即飞饬水师进击。升用道李孟群、候选知府彭玉麟等于十四日卯刻进攻，而小池口陆贼已于十三夜全数奔窜矣。余贼争驾小划南渡，我军急起直追，贼划驶近南岸，岸上贼开炮护之。中营都司秦国禄、向导营守备孙昌国等，冲烟进击，贼众纷纷堕水，击沉贼划七八只。傍岸贼船恐被包裹，开窜下游，我军追击，轰烧数号。见北岸洲尾大木排一座，贼船十余只，遂回柁北攻。排上贼枪炮齐施，我军冒死前进，船上之贼先逃，轰毙、溺毙者近百名。哨官史久立、刘瑞麟等截击下游贼船，使不得抢护木排，用火弹百余，乘风掷去，立刻燔尽，余船皆毁，复延烧洲上贼营一座。遂纵火遍烧小池口陆路贼营，烟焰蔽空。彭玉麟乘胜追至新港，又见大木排一座，贼船数十只，即挥旗围击。南岸贼炮子如雨，各哨船雷轰而前，毙黄旗贼目一名，贼遂披靡，排上贼亦登划奔窜。彭玉麟跃入贼排，夺获大炮十三位，尚有二千斤大炮不能移动，遂纵火焚排。岸上贼痴立毒骂，不能救护。此十四日水军焚烧船排，肃清浔江之实在情形也。

臣国藩即于是夜泊扎九江城外。十五日，臣塔齐布亦至小池口，水陆会合，该逆于西门出数百人，向江心施放枪炮，李孟群饬前营广勇二百余人，上岸追杀各战船，复轰炮助之，贼始奔溃，广勇连掷火球，烧毁龙开河木城一座。彭玉麟、萧捷三、秦国禄、刘培元、俞晟等，遂率大队，是日直下湖口。至扁担夹洲边，见有贼船大小四十余号，分途围击，悉数烧毁，并烧贼草棚二座。追及鄱湖汇江之所，逆船悉泊湖口县城下，有木排三座，战船数十号，民船近千号，抢去江西之战船、炮位，亦均拦截内河。见我军骤至，遂将民船数十号开出下窜。我军从中截击，烧毁二十余号，贼皆扑水。内有大红船三号，辎重山积，概予烧讫。各营遂分泊口内，并口外之梅家洲、八里江等处，紧扼要隘。此十五日水师获胜，进扎湖口之实在情形也。连日据生擒之贼与投诚之贼供称，伪燕王秦日纲，自黄梅大败，窜往舒城；伪丞相罗大纲，自孔垅大败，即日窜至小池口，率其死党千余渡江，连夜奔至湖口；伪丞相林姓，现踞九江，与湖口相犄角，将为死守抗拒之计。臣塔齐布于郡城上游渡江，绕出南路；罗泽南于郡城下游渡江，将围攻东路；水师扼截湖口，务使贼所抢夺江西船炮全数兜剿，不许窜出大江，免遗后日无穷之累。三路痛歼，以期上复浔城，下清湖口，一制剧贼之命。此次水陆兵勇，廓清摧陷，转战无前。

补用守备朱南桂，冒险冲阵，连扑贼营，应请免补守备，以都司补用。都司童添云，每战摧锋，不避矢石，武汉案内已保游击，此次应请以参将升用。其余出力员弁兵勇，请由臣等核明保奖，仰候恩施，其阵亡兵勇，查明照例办理。所有陆军濯港、孔垅连次大捷；水师攻烧排船，肃清浔江，进扼湖口各缘由，谨会同湖广督臣杨霈恭折由驿六百里驰奏，伏乞皇上圣鉴，训示施行。谨奏。

调胡林翼来浔助剿片 咸丰四年十一月二十一日

再，臣等一军，陆路实尚单薄，北渡则不能兼顾南岸，南渡则不能兼顾北岸，曾经奏明在案。屡欲添调兵勇，然非实在得力之军，则无益而反有损，是以加倍审慎。现在由小池口南渡，上则围攻浔城，下则剿办湖口，已属不敷调遣，而北岸宿、望、潜、太等县，尤须有得力之员协剿，方无顾此失彼之虞。查湖北按察使胡林翼识略冠时，所带之勇曾经训练。

臣国藩前与督臣杨霈往返咨商，札饬该臬司带勇二千驻防田家镇，外助大军之声援，内固鄂省之藩篱，中则搜剿匪党以靖兴、冶、蕲、黄之余孽，酌留炮船以巡江楚接壤之河面。该臬司接札后，即驰至广济之邬穴，筹议设防事宜。邬穴去浔仅九十里，臣等现围攻九江，陆兵太单，因就近飞调胡林翼来浔助剿，一俟克复郡城，攻破湖口，再行饬回楚境驻防田家镇。至北路黄梅、太湖等县，鄂、皖毗连，北通舒、庐，东接宿、望，必须有重兵分布。查鄂省有副将王国才、都司毕金科，朴实勇敢，驭军有法。臣国藩咨商督臣杨霈，即酌拨劲旅，札饬该副将、都司交臣等调遣，拟俟鄂境肃清，即由臣塔齐布督带出境东征。至皖省各员，查有池宁太广道何桂珍，现带勇千余人，督同革职知县李沛苍在六安等处防剿；四品衔臧纡青亦带勇至霍山。迭准袁甲三函开：该道等齐集英山，俟臣等一军入皖即可会合进剿等因在案。今臣等攻破黄梅已逾半月，而何桂珍、臧纡青等尚无来会之信。现值剿办吃紧，急须并为一军，乃能呼吸灵通，首尾相应。拟即就近札调何桂珍、李沛苍、臧纡青由英、霍南出潜、太，并入此军，概归臣调遣。

合无仰恳皇上天恩，饬谕鄂省之王国才等，皖省之何桂珍等，概入此军，归臣等调遣，其所带之兵勇由臣等简汰，分别办理，庶兵力稍厚，于大局更有裨益。所有暂调臬司胡林翼来浔助剿及就近添调鄂、皖各员缘由，理合附片奏闻。谨奏请旨。

水陆屡胜围逼浔城折 咸丰四年十二月初三日

奏为湖口水师屡胜，破贼火船，陆军围逼浔城，焚蹋贼垒，并现筹攻剿情形，恭折奏祈圣鉴事。窃陆军在濯港、孔垅连捷，遂破小池口贼营，水师肃清浔江，进扼湖口，业经驰奏在案。逆党被剿后，伪丞相罗大纲奔踞湖口，与现踞九江之伪丞相林凤祥、伪检点林启容等遥相犄角，牵制我军。其小池口败贼，由彭泽渡江绕道赴浔者约近万人，增垒浚濠，为死守计。湖口之贼，自抢得江西战船后，联樯结筏，拦截内河；东岸为湖口县城，依据狮子山连扎数营；西岸为梅家洲，连扎二营，木城、炮台，紧相依护。我水师左营彭玉麟、向导营孙昌国等直扎湖口以内；前营李孟群，后营萧捷三，中营及各营战船，分扼由湖出江之口扁担夹、梅家洲及北岸之八里江一带，层层关锁，如犬牙之交错。自十五接仗后，十六日李孟群等复烧沿途未尽之船十余只，各营均派三板进攻内河，逆党水陆开炮抵御，鏖战逾时之久，焚其小划三十余只，轰毙岸贼数名。十七日，各营番休出队，岸贼轰拒如故。我战船冲锋直入，击毙多名，烧毁贼踞民房十余间，收队后仍泊原处。是夜，贼于老岸添筑土城二座，洲尾添筑一座，又挖地窑藏人放炮，冀图两岸惊逼水军。十八日，各营入口，溯流攻击。

李孟群率二百人，循大江南岸攻其新营。其内河贼船泊于湖口城下者搁浅不动，惟岸贼开炮抵御。各战船驶近岸左，轰毙黄旗贼目一名，一面排舟江边，开炮指击；一面派勇登岸，助攻贼巢，数伏数起，争先抢近，遂焚烧其新营二座。贼从地窖开枪失火，又烧伤数人。时洲上一营之贼，已经退走，见我军由后攻来，复分途抵拒。前营开放鸟枪，毙贼十数名，贼遂大溃，洲尾之营亦毁。忽有数贼跪地乞降，我军恐系诡计，不令迎前。日暮收队，各营受伤者共十九人。此十六、十七、十八等日水师屡捷，焚毁贼营之实在情形也。十九日卯刻，河口左右两小营贼忽撤退，李孟群派勇立将空营烧尽。探系罗大纲查知该二营贼欲投诚，故撤移城外贼营之后。然贼党中竟有弃械直奔军船求救者，概予免死。二十日夜二更后，风顺水流，忽见上游火光冲天，炮声雷动。该逆用小船百余号，或二、三只一联，或五只一联，堆积柴草，实以硝药，灌以膏油，分十余起纵火下放，炮船随之；两岸出队千余人，呼声鼎沸，兼放火箭、火球。时彭玉麟、孙昌国两营之泊内河者，早经准备，屹然不动。

李孟群、萧捷三、刘培元、俞晟等各驾三板迎击。秦国禄、段莹器、洪定升等继进，拨开火路，将已然之船用篙杆撑人中流，向空溜下。我战船反迎火光而上，向岸贼开炮、放箭之处，并力攒击，毙贼无数。且攻且追，追至木排之侧，忽又拥出火船数起，火药不时轰发。我军不为惊扰，反疾移而进，烧贼炮船十五、六号，贼党纷纷堕水，随火船同付东流。当贼放火舟之时，天阴月黑。三更后，月明如昼，该逆油苇之船与我军焚贼之船，火光照耀，秋豪毕现。贼党计穷，四更收队。我军一无所伤。此二十夜破贼火船百余号之实在情形也。

陆路官军自十五日与水师会于小池口，十八日臣塔齐布从上游琵琶亭渡江。次日移营南门外。适湖北按察使胡林翼带勇二千人驰至，分扎要隘。二十一日，罗泽南从下游白水渡江，以期上下夹击。是日辰刻，该逆趁我军尚未渡完，突出数千人，由北门及小东门分路来扑。罗泽南一面派夫守护营帐；一面列队迎击。该逆挥旗搦战，分三起埋伏。罗泽南督同候选知府李续宾、从九蒋益澧等分途迎剿。时贼众我寡，官军殊死战，殪其前锋，贼遂败退。伏贼继进，移时又败。罗泽南从宝塔湾进追，沿途赶杀百余名，逼溺老鹳塘内者约二百余名，追奔十里之遥。其接渡之战船，亦遂溯江而上，向岸轰炮，毙贼甚多。

军功蒋菖梧，系督臣杨霈从汉川招抚者也，久在贼中，骁勇敢战。臣等咨调来营，自带精勇百人，矢志杀贼自效。是日追贼尤奋，匹马冲突，行在罗泽南之前，焚毁城外贼营二座。追及九华门外，贼营一座尤为坚固，各勇大呼扑入，抛掷火弹、火球，毙贼无数，逆党奔窜，声若溃堤。殊该逆暗埋地雷于营内，延烧所及，烈焰轰腾，我军之扑营者，猝被烧伤十余人。败贼之奔入北门者，城内贼目持刀督截，贼党冲出。各勇见我军前队被烧，而贼众回头来扑，遂相率退奔。蒋菖梧率精勇十余，急登小划，被贼追击落水；各营骁将追贼最猛者，阵亡三十余人。罗泽南见大胜之后有此小挫，即勒马小驻，挥令在后者无许续追，在前者无许再退。且驻且战，回至岳师门外。我军退，则贼复尾追；我军住，则贼仍却，顾如是者数次。罗泽南右臂及手指再受石伤，力麾诸勇冲进，歼贼十数名，贼众尽靡。乃从容收队，扎营白水港。各勇忍饥鏖战，帐房均未渡毕，夜间雨雪交加，多露立于风寒泥淖之中。此二十一日湘勇渡河未毕、开仗获胜，焚蹋贼营二座之实在情形也。二十七日，水师各营会合出队，舟抵湖口城边，见该逆于城下沙洲密排巨木，横系筏缆数道，联络于对岸贼营之下；战船数十只排列缆边，开炮抵御，子如雨密。各三板回柁收泊，示之以弱。别遣奋勇数舟冲入贼队，诱令出巢。

该逆开船迎敌，各营遂扬帆疾进，攒炮聚攻。前队三板冲过贼排之前，斫断巨缆，乘势轰击，毙贼无数。该逆力不能支，纷纷凫水上岸。各船追逼，直抵南岸洲尾，轰毙岸贼尤多，贼遂弃营内奔。惜陆兵未到，未蹋其营。时上游忽有贼船救应，依附营樯之下，木排之旁，枪炮更密。我军从烟焰之中抢入迎击，毙贼约百名，烧其战船二只，贼始全数败回。傍晚收队。各营阵亡十余名，带伤四十余名。二十八日，各营仍复出队，岸贼见船至即走，追击多名，逆船坚匿不出。自此贼以舟师不敢拒敌，夜夜以陆师于余，火箭、火球，大呼惊营。我军彻夜戒严，不敢安枕。此又二十七、八等日水师鏖战之实在情形也。

伏查官军自大破田镇之后，私拟九江一郡，指日可破。不料陆军北渡，扫荡广济、黄梅、濯港、孔垅一带，转战六百余里，奔驰二十余日。而九江、湖口两处之贼，守备日固，人数亦日增。迨十四日水军将浔城河下之船只、木排尽数焚毁，二十以后陆军南渡，四面攻围，而该逆尚能负固死守。其坚悍凶顽，实出意计之外。

连日陆军攻城，伤亡甚众，因攻具未备，拟即先剿湖口、孤塘之贼，翦其羽翼。水军在湖口与贼相持，李孟群之意，欲纵令贼船放出大江下游，免其内窜江西，分我兵力。彭玉麟之意，以为贼夺江西船炮，纵之出江，其祸愈烈，必欲严扼此关，聚而歼诸鄱湖之内。俟陆军到时，再行相机办理。此次水陆兵勇冒险深入，奋不顾身，吁恳天恩，由臣等择尤保叙以固士气。蓝翎千总曾献成、蓝翎把总周福友、蓝翎外委罗嘉典，追贼过猛，力战捐躯，深堪悯侧。应请饬部从优议恤，以昭激劝而慰忠魂。伤亡兵勇，查明照例办理。所有水师屡胜、破贼火船，陆军围逼浔城、焚蹋贼营各缘由，谨会同湖广督臣杨霈恭折由驿具奏，伏乞圣鉴，训示施行。谨奏。

浔城逆党两次扑营均经击败折 咸丰四年十二月十四日

奏为浔城逆党两次扑营，均经击败；官军分剿湖口，两战皆捷；水师夹击焚贼排船；现仍并力攻剿，恭折奏祈圣鉴事。窃湖口水师破贼大船，陆军围逼浔城，焚踏贼垒，业经驰奏在案。浔城北枕大江，东北有老鹳塘、白水港，西南有甘棠湖，西有龙开河。独东南多山，为姑塘入城要路。臣塔齐布率各营扼驻其上。该逆亦严防东南，其濒水之处，率将各路挖断。其西门一路，虽未挖断，而城外新坝筑有大营一座，木城数丈，列炮三层，倚龙开河以自固。二十六日，臣塔齐布亲督兵勇及胡林翼之黔勇进攻西门，逼近贼垒。该逆设卡过坚，大炮数十，同时并发。我军殊死战，伤亡甚多，三进三却，相持四时，不能攻入，遂行收队。定议于本月初一日四面合攻。臣塔齐布由新坝进攻西城，罗泽南等攻东门，胡林翼等攻南门，别遣副将王国才带奋勇七百人，由舟次登岸，拟由九华门掩人。部署已定，卯刻，臣塔齐布师抵城西。

该逆连日夜加挖濠沟，宽深各三丈有余。沟外树立木栅；众炮齐放，子若飞蝗。我军毫不畏惧，三次扑栅栏，毙贼十余人。奈地险而路曲，难以仰攻，参将童添云攀堞而登，被炮击穿胸膛倒地，各勇抢抬而出。该参将自湘潭以来，身经百战，每次单刀陷阵，千人辟易，诸将皆服其骁悍。至是受伤过重，合营气阻。延至初八日殒命。游击阿达春颈脖亦受枪伤。各营过于勇猛，阵亡十余人，带伤至百余人。胡林翼、罗泽南等之分攻各门者，因城上枪炮、木石交施，屡次抢登，不能得手，伤亡亦百余人。此二十六、初一等日陆军血战、攻捣浔城未破之实在情形也。臣等以江城穷寇死守，我军攻具未备，不若舍坚而攻瑕。因商派胡林翼、罗泽南及永州府知府张丞实、候选知府李续宾等，先攻湖口对岸梅洲贼营，而调王国才及参将恒泰等由小池口渡江，与南军合营。初五日，胡林翼、罗泽南等拔营前进；王国才移扎臣塔齐布大营之旁；恒泰及参将札拉罕分带兵勇七百人，尚在官牌夹江边，未移近大营也。

逆党探知恒泰等人数单薄，初六日寅刻，突出二千人来扑孤营。官牌夹旧搭浮桥，为我军移营之用，贼众过桥而西，恒泰麾兵力抵，斩大旗贼三人，自放火箭落桥东贼队之中，贼阵乱反奔。恒泰过桥力追，追及二里许，贼见人数过少，复挟大队回扑我军，火包乱掷。恒泰身面俱被烧伤，犹负痛力战，且战且退，仍回桥西，凡杀贼四十余人。是日，移营城之东南，与臣塔齐布等营相联络。初七日，逆党四五千人分数股出扑王国才之营。经王国才等击退一股，而贼来愈众，势将不支。臣塔齐布整队往援，阵斩约近百名，贼遂分向城边奔窜。我军鼓勇跟追，直逼小东门，城上枪子雨集，兵勇被伤数十人。臣塔齐布坐马受伤，遂徒步督战。诸军愈击愈奋，其进城不及之贼约百余人，尽为我军所殪。其尤骁勇者，从浓烟密子之中，大呼跃入月城，手曳一贼而出，挥刀斩之，贼遂闭门坚拒。时东北城隅尚有一股败归，我军从老鹳塘突出截尾，沿城赶杀约二三百名。追至江边，臣国藩复饬战船向岸指击，毙逃贼百名，尸横遍地。其自西城出者，另有千余贼，攻扑居隆阿、江西营盘，相持良久，臣塔齐布飞饬副将周凤山等带勇往援，一律击退，毙贼二十余名。此贼匪两次出城扑营，初六小胜，初七大胜之实在情形也。

胡林翼、罗泽南分捣湖口之军，于初六日巳刻行抵盔山，距梅家洲八里许。梅家洲之尾为拦湖嘴，江省内河出口之西岸也，伪丞相罗大纲踞焉。湖口县在其东岸，伪翼王石达开自安庆统众来援者踞焉。该逆惧我舟师进击内河之船、搜剿鄱湖之贼，于口内扎大木排一座，小木排一座；东岸县外厚筑土城，多安炮位；西岸立木城二座，高与城等，炮眼三层，周围密排，营外木桩、竹签广布十余丈。较之武昌、田镇，更为严密。掘濠数重，内安地雷，上用大木横斜搭架，钉铁蒺藜其上。我盔山之军驻营甫定，派队前进，胡林翼带黔勇、平江勇由洲东入，罗泽南带湘勇及唐训方、邹寿璋等由中路入，李续宾、张丞实同蒋益澧等带湘勇左右营从洲西入。贼众负固不出，凭墙施放枪炮，子如骤雨。我勇伏地以进，逼近垒前，去其竹木，以水泼其地雷；湘勇哨长叶楚南、杨玉芳，黔勇哨长姜凌浩，从竹签、木桩中逾沟而前，直入贼营。以路窄人少，叶楚南、杨玉芳、姜凌浩俱为贼刃。诸勇抱愤，攻之愈力，日暮不愿摘队，终以地险不能入。

初七日，方欲进攻，忽见梅家洲贼七八千人，分三路而进。两路列洲之柳林中，一路由江边绕出盔山、石嘴，以攻我营之左腋，而大姑塘之贼，又以四千余人扑我盔山大营之背。盖欲诱我师进攻洲上，而姑塘之贼得以乘其后也。胡林翼、罗泽南等酌定，以湘勇右营、左营御山后之贼，湘勇中营、黔勇营御洲上之贼。贼之自狮子山来者，势甚凶猛，蒋益澧自执大旗，向前抵御，以各勇未齐，阵势稍却。李续宾率右营以进，短兵截杀。张丞实从后督之，斩悍贼十余名，山后之贼大败。追至兜口湖，贼复列阵以拒，相持一时。两营分路围剿，毙贼三百余名，贼乃大溃。追奔十余里，沿途杀贼近百名，至小湖而止，贼众悉由湖汊浅处涉水而过，诸勇有逾汊夺贼旗帜者。洲上三路之贼，因见山后贼败，不敢前进。罗泽南带数百人直逼垒前诱敌，佯退数次，而贼终不进。未刻收队。此胡林翼等分剿湖口，两次获胜之实在情形也。水师之在湖口者，以内河狭窄，贼排数十丈横亘江心，排侧有炮船，排外有铁锁、篾缆，层层固护，两岸营墙，百炮轰击，皆以坚守此排，百计攻之，终不能冲入排内。伤亡愈多，军心愈愤。初六闻陆军一至，即出队夹攻。彭玉麟、刘培元、孙昌国之扎口内者，先抵木排之下，前营李孟群，后营萧捷三及秦国禄、俞晟、段莹器、洪定升等，均从外江进口，攒炮环攻。贼排环以木城，中立望楼，亦设枪炮，计排上与船中望楼与两岸贼炮四发，群子喷落。我军每伤一人，则拖入船舱，进击如故。又伤，则又入舱，又进如故。终无一船退缩者。将其铁锁、蔑缆立时斫断。哨官刘国斌一炮轰中排上药箱，巨烟轰发，响若山颓，排已烧燃讨半。而未烧之一面，贼仍开炮不绝。尤可异者，望楼之贼，屹立不动，直待全排火满，望楼倾倒，始自投烈焰，或没身以缘排底，良久乃自他处旋波以出，其狠忍如此。

我军四旁长围，人持一矛，专刺凫逃之贼。排上二百五六十名，同归一烬，无漏网者。排后贼船，时犹负固轰拒，我军分一枝抄出，立烧大战船六只，民船二十余只。贼之登岸者，被李孟群亲兵截杀十余名。罗泽南之陆勇击杀亦众，且放火助烧排船，水陆相辅。是日，血战四时之久，烧毙、溺毙、歼毙之贼四百余名，夺获大炮十余位，生擒一百一十三名。内有伪将军梁国安，伪总制熊长易，伪司马许学受，伪总制熊廷诏、陈经纶，皆排上贼目。凶悍聚歼，全军为之一快。此初六日水师攻破木排贼卡之实在情形也。伏查该逆上踞江城，下踞湖口，复分股盘踞大姑塘，叠扰南康府城，原图牵制我师，使江西与湖口不能联合一气。臣等定议，先攻湖口，搜剿内河，使鄱湖之贼舟悉灭，则浔城之外援益断。今幸攻破木排，去此大害以后，水师进攻，或易得手。此次陆军攻城攻垒，水师攻排攻卡，冒险摧坚，受子伤至四百余名之多，而气不少馁。蓝翎守备刘国斌，攻剿田镇，首先冲开铁锁，拟保都司，尚未出奏。此次焚排，又系首先冲入，身受子伤。蓝翎守备孙昌国，随同彭玉麟进扎口内，第一帮办，屡次进攻，身先士卒，月余不眠。刘国斌、孙昌国均请以都司即补，并赏换花翎。其余出力将弁兵勇，吁恳天恩容臣等汇案保奖，以固士心。

升用参将童添云，自随臣塔齐布出征以来，转战二千里，无战不只身陷阵。其胞弟在湘潭阵亡，该将又因伤重殒命，合营皆为痛哭。应请饬部照参将阵亡例从优议恤，以慰忠魂。把总叶楚南，田镇案内拟保守备。外委杨玉芳、六品军功黄韵南、武生陈烈，田镇案内拟保把总。姜凌浩，崇阳捕剿案内拟保把总，均未出奏。合无仰恳皇上天恩，叶楚南准照守备例议恤，杨玉芳、黄韵南、陈烈、姜凌浩均照把总例议恤，以昭激劝。其余阵亡兵勇，查明照例办理。所有两次击败浔城之贼，并湖口水陆夹击，焚贼船排，连日获胜各缘由，谨会同湖广督臣杨霈，恭折由驿六百里驰奏，伏乞皇上圣鉴，训示施行。谨奏。

曾文正公奏稿卷五

内河水师三获胜仗折 咸丰四年十二月三十日

奏为内河水师三获胜仗，恭折驰奏，仰慰圣怀事。

窃水师于十二日焚烧湖口卡内贼船，乘胜冲入内河，业经另折具奏。萧捷三、段莹器等及各营长龙、三板百二十余号，挂帆上驶，行至大姑塘，尚无贼，即行宿泊。十三日，上至平风地方，见贼战船、民船共二百余号，突起击之。该逆自恃在湖口卡内百里，不虞我军之猝至也，大炮、群枪抵死抗拒。我军先烧其民船，贼阵既乱，乃焚其战舟。凡焚船二百余号，夺获三十五号，夺炮七十余位。各三板自先日出队，小艇不便宿食，至是始得一餐。十四日，该逆以前夕所抢我军之船冒为官兵，自湖口驶上，袭我内河之师，辅以小划百余号。时萧捷三、段莹器等已闻十二夜老营破烧之信矣。因约各哨，寂静以待。逆船扑近，众炮齐发，群子喷飞，该逆立刻败下，纷纷凫水，击沉、烧去小划、三板共五十余号。追至湖口，见该逆搭浮桥二道，旧卡一道，关锁牢固，势难冲出，收队回泊大姑塘以上。各营官以十三所抢民船，恐其累重，为贼所乘，至是尽数焚之。外既与九江大营隔绝，内又与江省远离，银两、子药，俱无所出，不得已就取于南康。

十九日入至吴城镇，探悉逆匪由彭泽湖口而来者，约有数千人。窃据都昌县城，筑城挖濠，掳有大小船只四百余号，停泊县河，装载辎重。二十六日，水军各营官在灌子口熟商，以都昌既有逆船窃踞，倘我军一出，仍复滋扰，转不能一律肃清；不如趁此时烧尽。因派定三板、划船四十余只，营官萧捷三、孙昌国、段莹器、贺虎臣、邓翼升亲督之，于二十七日五更即开行，并派熟悉河路之翟秉懋前往指引。是晨，烟雾迷漫，严戒各船不准放一炮，出其不意，突而袭之。巳刻，抵都昌县，见逆船排于河面，大、小数百号，黄旗飘拂，该逆尚未惊觉。各营蜂拥而前，枪炮齐施，火球、火箭并发，时值东南风，顷刻之间，火光贯日，将逆匪辎重船数百号烧毁净尽。贼匪击死者、扑水死者不计其数，生擒五十一名，即时正法，余匪奔入县城。因无陆兵，不敢上岸穷追，师还路过鸡公湖，有小划船三百余号，各营官带勇下水，概行烧尽，免为贼有。此搜剿都昌河内，大获全胜之实在情形也。伏查水师自冲入内河，日夜辛勤，三获全胜，搜洗鄱湖支河，劳勚可嘉。然冒险冲人，与外江水师相隔，疏失实甚。目下外江苦乏小船，即拟赶添民划。内河水师，饬令决战冲出，两面会剿，以期力破湖口一关。所有内河水师屡胜缘由，谨会同江西抚臣陈启迈恭折由驿驰奏，伏乞皇上圣鉴，训示施行。谨奏。

大风击坏战船并陈近日剿办情形折 咸丰五年正月初八日

奏为大风击坏战船，饬令全数开赴上游，并陈近日剿办情形，恭折奏祈圣鉴事。

窃江北贼匪上窜蕲、黄，业经驰奏在案。正月初二日，臣等已饬李孟群率三营战船四十余号，回救武汉。其大队驻浔江者，欲全回武汉，则恐下游江面仍为贼有；欲坚扼浔江，则恐上游船少，不敷剿办。正在进退两难之际，忽于正月初四日东北风大作，巨波排击，终夜喧豗。初五日早查点，漂沉长龙、三板二十二号，击坏十四号；延至午刻又破坏七号。其存者亦俱撞损漏裂，柁折缆断。仓卒之间，只得将坏船委弃，而令略好者七十余号全数开赴上游，直趋武汉。名为速剿上犯之贼，实则修整已坏之船。

臣国藩自二十五夜失去座船，暂驻陆营。本拟另办一船督饬水师，不图逆党上窜，既不能不分军回剿；风波突起，又不能不全往修理。而自浔至汉数百里江面，将复为贼所有，曷胜愤懑。细思臣等办理错谬之处，盖有二端：武汉克复当留重兵驻守，并当留战船数十号以为后路声援，兹因江汉无战船，致该匪乘虚上窜，其失一；九江未破，遽攻湖口，冀通江西饷道，弁勇冒险轻进，致轻舟百余号陷入内河，一军分为两截，外江无小舟，内湖无大船，顿形薄弱，其失二。至两次被袭之后，更遭大风坏船，则又事机不顺，出于意表者也。目前筹办之法，谨条列具奏，伏乞圣慈垂鉴。

——回救武汉之战船，前后共百余号，被风击坏者多；其完好可战者，约不过四、五十号。汉口若被贼踞，则修整船只当在金口以上。臣国藩曾于沔阳之新堤地方设立船厂，现已飞饬李孟群、彭玉麟等即在鄂渚扎营，在新堤整船，可以固荆、湘之门户，可以剿窜汉之新贼。第离臣大营太远，各船口粮银两及修整破船之费，添造舢板之资，概无所出。应请旨饬下湖广总督、湖南巡抚，迅筹饷银，交李孟群、彭玉麟水营应用。

——鄂省兵勇，臬司胡林翼带二千余人，经臣等奏调来浔会剿，副将王国才带三千余人，经督臣杨霈饬令来浔会剿，都司石清吉带千余人，经督臣饬令在富池口设防，均在南岸。臣等闻贼从江北上窜之信，即飞饬胡林翼、石清吉先后回援武昌矣。其王国才一军，俟江西借拨饷银后，探明鄂省确耗，再定进止。

——水师陷入内湖者，皆三板、长龙轻利之船，不便宿食，不能扎营。本拟俟春水生时，即与外江水师并力攻出。今外江船坏，全回武汉，则内湖须添造大船，添募水勇。各小舟有所依附，乃能自成一军。回鄂省之师船，有李孟群、彭玉麟经理，陷内湖之师船，无得力将领统之，各勇闻老营被烧，衣物全失，如鸟失巢，人无固志，甚不放心。臣国藩拟亲至吴城等处，统辖此支水师，重加整顿。或竞至江省一次，将造船添勇事宜，一一与抚臣陈启迈面商妥筹，仍回大营。

——陆军各营，锐气尚盛。现在围攻九江，开挖地道，人人踊跃用命。若回

军武汉，则雄心顿减，锐气销磨，以后断难复振。且湖口、九江之贼，皆将内犯江西，有碍大局，昨经奏明在案。臣等定计，月内设法破城，一俟内湖水师整理就绪，仍当鼓行东下，直捣金陵。该逆上窜武汉，攻我之所必救也。我军下捣贼巢，亦攻其所必救。该逆纵复踞汉阳，我军亦不肯辗转回顾，听其多方以误我也。臣等自誓有进无退，区区愚忱，实欲一雪积愤，成败利钝，皆不敢计。以上四条，系臣等目前办法及将来定局，是否有当？伏乞皇上圣鉴，训示施行。谨奏。

浔城贼出扑营迎剿获胜折 咸丰五年正月初八日

奏为贼匪出城扑营，官军迎剿获胜，恭折奏祈圣鉴事。

窃臣塔齐布陆军，自扎八里坡后，日夜围攻浔城，逆匪坚匿不出。我军于东城外半里许潜开地道，而令得力兵勇一百四十名，带同夫役二百名，扎营其上；别拨亲兵百人，往来巡哨。本月初六日卯刻，逆党千余人，从大东门旁开洞门出城来犯；逆首罗大纲从小池口率悍贼二十余船渡江助战；一扑开挖地道之营，一扑副将王国才之营。我军之挖地道者，逆料贼必来犯，密排枪炮以待，贼至，寂然不动。待其扑近营边，枪炮齐发，轰毙带队之黄马褂贼目一名，及随贼数名。余贼仍抵死不退，臣塔齐布亲率实勇及升用副将周凤山之道州勇驰往应援，冲杀十余贼，追至大东门，逆党半由洞门入城，半即缒城而上，被官军枪毙、刺死无数。城上炮子如雨，我军亦伤亡十余人，遂绕城追至沿江一带。贼之分扑王国才营盘者，共分三路前来，该营连环开炮，贼不敢逼，逆党遂以全力移扑周禄等营盘。

王国才饬都司毕金科带奋勇五百人从后门潜出，抄周禄营盘之左，猝冲贼队，杀毙十余人，逆众披靡。适各营援兵亦至，横截之，该逆腹背受敌，狂奔不止。我军追至锁江楼，沿途赶杀，适臣塔齐布从东门绕出，并力追剿。逆党争舟回渡，人数拥挤，翻沉四船，溺毙近百人。罗大纲从岳师门入城，我军奋追，为城上枪炮所格。午刻收队，计歼毙、溺毙共二百余名，生擒二十一名。讯据供称，罗大纲原扎小池口，屡催林启容出扑官军大营。林启容惧不敢出，罗逆遂渡江助战，约会城内之贼夹攻。现在败奔入城等情。查罗大纲凶悍诡谲，因官军坚扼浔城，急欲来扑。经此次败挫，我军锐气愈振。日内仍当激励三军，并力攻剿，以殄凶锋。所有逆党出城扑营，陆军迎击获胜缘由，谨会同江西抚臣陈启迈恭折由驿驰奏，伏乞皇上圣鉴训示。谨奏。

贼匪扑营官军获胜并近日军情折 咸丰五年正月二十七日

奏为贼匪扑营，官军轰击获胜，并陈近日军情，恭折奏祈圣鉴事。

窃陆军初六日获胜，水师被风坏船，全数开赴上游，业经驰奏在案。臣等以浔城一面临江，两面濒湖，惟东门有陆路可入。逆贼负嵎固守，攻之不克。因于东门外小岭下扎一新营，开挖地道，冀轰破城垣。讵该逆业已侦知，于东城内深掘濠沟，添筑子城；东门外增修木垒，暗通城内。

自正月十四日以后，日以贼千余由木垒潜出，扑我新营；夜间复以火球、喷筒抛掷营前。我军穴地负土，日夜巡防，不胜其扰。臣塔齐布与诸将熟商，地道原以攻其无备，今该逆筑子城、掘内濠、备我甚严，攻之必难得手。不若乘其屡来扑营，设计陷之。遂于十八日停工，将新营器物，夜中运归，佯以百人守之；营内暗藏地雷、火炮，掩以茅草。贼众果于十九日黎明乘雾未收，于木垒中出贼千余人，扑我地道新营；又于小东门出贼二千余人，上平岭，冀扑副将王国才之营；又于小池口渡贼二千余人，由城北宝塔岭潜伏松林，冀袭诸营之后。其来扑我地道者猝抵营前，守营之兵勇佯退，贼众突入营中，遍掷火球，一时地雷、火炮齐发，烧毙贼匪二百余人，贼众败溃。

臣塔齐布督令参将彭三元、都司周岐山率各营兵勇追袭其后，复杀毙贼匪四十余人。其自平岭来攻者，王国才率四川练丁御之。浙江宁绍台道罗泽南遥见地道火起，带领湘勇自东路直抵平岭，毙贼八十余名。安庆府知府李续宾，自北路绕出平岭之后，毙贼七十余名；两路夹攻，将贼包入中段，复歼毙数十名，追至城根，贼众遁入木垒。其伏于宝塔松林中者，罗泽南分湘勇往扑，毙贼目数名。王国才川勇从而乘之，毙贼百余名。松林之贼，尽由老鹳塘奔入九华门。三路共毙贼四百余名，生擒十二名。以我军尚未晨餐，巳刻收队。此地道停工、设计陷贼，大获胜仗之情形也。

水师之陷入内湖者，轻舟百余，精卒二千，本向来所藉以冲锋陷阵者也。然三板小艇，只利战阵，不便宿食，皆另有座船以资栖止，以备食具，一旦与老营隔绝，座船被烧，弁勇露处半月，饥冻备尝。自腊月二十七攻焚都昌贼船以后，开赴江西省河，抚臣陈启迈给以口粮，优以犒赏，众心始安。继闻外江被风战船回鄂，老营之相离愈远，内湖之军心愈摇，几有溃散之虞。臣国藩奏明驰至江省，亲自统带而安辑之。以三板艇不便宿食，与陈启迈商定，将江省现造之长龙三十号，先拨臣军应用。又虑春夏水盛，江湖并涨，非巨舰不足以压浪而立营，拟再造快蟹大船十余号，酌派员弁回楚续招水勇，自成一军，先将湖内支河贼，剿灭净尽。一俟鄱阳春涨，冲出湖口，击破贼卡，以期与外江水师会合夹攻。此内湖水师重加整理之情形也。

湖北副将王国才一军，共三千余人，前经奏明俟借拨江西饷项，探明鄂省确耗，再定进止。嗣经探得湖广督臣杨霈于初五日回至汉口，逆匪于初七日数百人窜入汉镇，臣等即飞饬王国才回援武汉。又据探报，逆党勾结兴国州匪徒，复行滋扰，并图窜入江西武宁县境内，抚臣陈启迈与臣国藩熟商，王国才回鄂之师，若取道沿江一路，则贼卡太多，而米粮不便；若取道武宁山路，则免其蔓延江境。而绕出兴国之背，剿办亦易。复经札饬王国才，由武宁、兴国剿洗回鄂。此湖北来浔会剿诸军先后旋鄂之情形也。

伏查臣等陆军，以转战千里，往返渡江，锐气稍挫，目今攻围浔城，除出队接仗外，臣塔齐布仍日日操练，以期蓄养英锐，振将乏之气而使之作新。水师一军，分为两截，惟有分投整饬，各自成军。庶几转败为攻，仍不堕屡胜之威。区区愚忱，但于士气、军情，细察其可用与否，缕晰入奏，以期仰慰宸廑于万一。所有贼匪扑营、诱剿获胜，并陈近日军务各缘由，恭折由驿具奏，伏乞皇上圣鉴。谨奏。

遵旨保奖折 咸丰五年正月二十七日

奏为钦遵五次谕旨，将出力员弁兵勇恳恩奖叙，以昭激劝事。

窃照上年十月初一、初四、初五等日，陆军踏破半壁山贼营，水师屡捷；十三日水陆大破田家镇，收复蕲州；二十八及十一月初一、初四等日，陆军克复广济、黄梅，均经先后驰奏在案。营官罗泽南、杨载福、李续宾、彭玉麟等，当蒙优擢并各赏加勇号。其余出力员弁兵勇，钦奉五次谕旨，准其核实保奏，仰候恩施各等因。当即恭录转行水陆各营。兹据各营官开单请奖前来，臣等复核无异。

伏查自武汉以来，转战千里，军士用命，无坚不破，可谓极顺。自陆军南渡攻围浔城，而北岸黄梅、广济、蕲州等属，复为贼踪往来之地。水军精锐二千，陷入内河；外江老营，两次被袭，一次遭风，全数撤回武汉。而江面田家镇、道士袱等处，复为贼往来之地：前此战功，竞成空虚，可愤可恨。然事机之不顺，调度之失宜，咎在臣等；而将士血战十余次，伤亡千余人，其劳勚究不可没。且营中贤愚不一，其诡滑者，见事势稍拂，辄怀退志；其忠朴可恃之人，率皆前此力战受伤之人，创痕未复，见事势稍拂，愈愤极思战。惟不没其既往之功，乃益作其将来之气，臣等谨遵五次谕旨，开单汇奏，吁恳天恩，俯如所请，以资激劝。所有汇单保奖缘由，恭折附驿具奏。伏乞皇上圣鉴，训示施行。谨奏。

统筹全局折 咸丰五年二月二十七日

奏为统筹全局，将臣等一军应办事宜，分条驰奏，仰祈圣鉴事。

窃正月十九日用地雷轰毙贼众，及内河水师重加整理情形，业经奏明在案。自后该匪未敢出城。二月十二日，逆贼约出千余，分路来扰，四处山脚，广为埋伏。我军不动声色，暗自提防。该匪之凶悍者，一股进前猛扑，臣塔齐布分道抄去，贼众败窜，毙四十余名，生擒十二名，当予凌迟枭示。

屡接各路文报及探卒禀报，臣等两次所遣回李孟群、彭玉麟等炮船，于正月初七、初九先后到鄂，共船一百三十余号，分泊武昌城下，屡次开仗获胜。北岸之贼，其由黄梅、广济攻扑督臣杨霈营盘而上犯者，已于初七日窜至汉口；其由小池口、武穴沿江岸而上犯者，初九日始窜至黄州。自黄州以下各市镇，如巴河、兰溪、蕲州、武穴、隆坪等处，现均有贼盘踞。南岸初本无贼，北岸之贼分千余人由富池口南渡至兴国州，掳人数千，攻陷兴国、通山、崇阳、通城等州县，现尚分屯崇阳、咸宁、兴国，时扰江西武宁境上。九江之贼，于新坝添筑砖城，对岸小池口亦筑砖城，为死守抗拒之计。其在鄱湖以东者，湖口之贼虐役乡民，增高城堞，梅家洲大筑土城，长逾三里，贼卡浮桥，至今未拆，上盖木板，加以土石。都昌之贼，攻扑饶州，又有匪党自东流、建德而来，并集于饶州，分扰乐平、石镇街，屯聚于景德镇，合计七八千人。又东窜祁门、休宁，并有攻陷徽州之信。伪翼王石达开、伪丞相罗大纲久踞九江、湖口两处。而饶州贼党亦张罗大纲之旗帜，意将侵扰广信，窥伺浙江各等情。此近日探报各路贼情之大略也。

以湖北、安徽、江西三省全局论之，陆路须有劲兵四枝，水路须有劲兵两枝，乃足以资剿办。北岸自蕲水、广济、黄梅以达于太湖、宿松，是为内一路；自汉口、黄州、蕲州、田镇、武穴滨江而下以达于小池口、望江县，是为外一路；南岸自九江以上，兴国、通山、崇阳、武宁等属，皆土匪勾结粤贼之渊薮，是为西一路；自湖口以下由东流、建德，饶、池、徽、宁四府，皆逆匪觊觎浙江之要途，是为东一路。北岸之黄梅、太湖，前临大江，后枕灊岳，一山绵亘数县，屏蔽舒、卢，为该逆必争之地；南岸池州虽瘠区，而大通镇、殷家汇水陆交冲，南窥徽、严，东障芜湖，亦为该逆必争之地。故南岸以东一路为最要，而西路次之，北岸以内一路为最要，而滨江一路次之。此四路者，须陆兵四枝，缺一不可者也。水师自武昌以达湖口为上一枝，自小孤山逾东西梁山以达太平、采石为下一枝，乃与红单船相接。两枝各自成军，分段肃清，庶免首尾不顾、腹背受敌之患，亦缺一不可者也。今臣等水军陷入鄱湖之船百余号，回救鄂省之船百余号，业已分为上下两枝，似有因祸得福之机。然内湖一军，臣国藩来江整理造船、添勇，无难就绪。回鄂一军，以被风击坏之船，当将士疲劳之后，与汉口新窜之贼相持，臣等又不能分身前往统领，日夜悬念。每闻春风之怒号，则寸心欲碎，见贼帆之上驶，则绕屋彷徨，不知李孟群等果能添置小船，复振军威否。至陆路须劲旅四枝，而臣等只此一军，欲分为两枝，则立形单弱，欲常聚一处，而事势所迫，有不得不分者，又不敢过于持重，致失机宜也。谨就目前之急务，度臣等力之所能办者，分条布置，为我皇上陈之。

——现在贼窜饶州、乐平，分扰景德镇、祁门、徽州等处，所谓东路者也。为江、浙转饷之路，亦为奏报入京之路，关系大局非轻。臣等分派罗泽南统带湘勇三千，由江西省城绕出湖东，攻剿饶州之贼。又与抚臣陈启迈合募平江勇四千，同剿东路。俟饶郡克复，即引兵直下，或趋景德镇，或由建德进攻池州。此路有重兵，使安庆之贼大为震动，则浙江之患可以少纾。臣等前折所谓贼攻我之所必救，我亦攻贼之所必救也。

——悍贼石达开等坚守九江及对岸之小池口，臣塔齐布一军仍留五千人稳驻浔郡，伺隙攻城，使贼不敢全数上窜武汉，亦不敢奔突他处。惟前此攻围浔城至万五千人之多，两次派胡林翼、王国才回援鄂省者六千余人，此次派罗泽南驰剿饶州者又三千人，存浔官军，过形单薄，俟筹添兵勇，续行具奏。一、正月二十八日，臣国藩派水师船六十余号至康山地方驻扎，外防大江之贼驶船入湖，内防饶州之贼掳船出湖，其余弁勇尚在江省修船，日内修完，大队进扎南康、青山一带。其湖口贼卡浮桥既坚，铺以木板，填以土石，人力难以遽破。俟春江盛涨，水陆并攻，即当力破浮桥，冲出大江。

——臣国藩来江已逾月余，日内船只修齐，即驻扎鄱阳湖内，四处游绎，西近臣塔齐布九江一军，声息常通，东近罗泽南饶州一军，调度亦便。两军相隔已在六百里外，全赖水师在湖中递接信息，庶几首尾相应。如东路攻剿得手，能至彭泽、东流等处，将来水师出江，乃得所依护而无孤悬之患。

以上四条，就目前之急务，臣等力之所能行者，筹商办理。是否有当？伏乞皇上圣鉴，训示施行。

再，臣等正月初五、初八、二十七日三次奏报，均未奉到朱批。此次改由湖南绕出荆州驿递进京，合并声明。谨奏。

请令袁甲三练军出黄州片 咸丰五年二月二十七日

再，折内言陆路须有四枝劲兵。臣等进剿饶州、乐平，只能办南岸之东一路。其西一路兴国、崇、通拊武昌之背者，已不能兼顾矣。至江之北岸，尤非臣等一军所能为力。然论中原之大势，则江北重于江南，论此贼力争长江、坚守庐州之情，亦必须梅、太、舒、桐一带有一枝坚强可恃之兵，然后内可以克庐郡，外可以清江面也。此时江北纵不能筹备两军，亦断不可不添置一军。

伏查凤阳之临淮关，由寿州、光、固以达于麻城、黄州，程途不过八百余里；寿州、光、固虽属两省，而风俗略同，民气强悍，自武备久弛，官兵怯弱，万不得已而出于募勇之一途，则必择其素所熟习者训练而用之，庶几流弊较少。副都御史袁甲三在临淮驻扎年余，与寿州相隔咫尺，光、固亦其桑梓之地。若令该副都御史招募二处之勇，练成五千劲旅，由麻城出黄州之背，不过十余日可到，人地既熟，道途无梗，出其不意，邀而击之，则蕲、黄各属可复，皖、鄂两省之气可通也。舍此一策，更无他处可添。江北一军，若征调太远，愈久则愈蔓延矣。臣国藩愚见，请旨饬下副都御史袁甲三招募寿州、光、固之勇，由麻城迅出黄州，以全江北大局，不胜至愿。若袁甲三能至湖北，则上游李孟群等之水师即归该副都御史统领，水陆相辅，尤有裨益。至于临淮关，亦系要隘，现闻高唐连镇剿办，将次完毕，可否分拨北师南下防御临淮之处？出自皇上圣裁，微臣未敢拟议。所有谋增江北一军，冀通皖、鄂两省声息缘由，谨附片奏闻请旨。

陈明部照遗失片 咸丰五年二月二十七日

再，上年十二月二十五夜，贼匪用小划烧袭老营，臣国藩座船亦被焚夺，文卷全失，当经奏明在案。其遗失部照，因清册无存，未将数目查确，未经声明。臣所请部照，除江西、湖南、四川各领一千张外，臣行营实领祥字号一千张。当将癸丑年在衡州劝捐各生，填写部照三百七十号，专差送衡，又于汉口设局分拨部照，广为督劝。自文卷册照全失后，仓卒无从查考，臣即专差至汉口分局查核册籍数目，以凭续报。不料行至鄂省，而北岸之贼业已窜至汉口，捐局迁徙湖南，难遽查悉。计船上失去花翎照二张，蓝翎照一张，各项职衔监照约二百余张。除俟查明汉局簿册，并行文各州县详查捐生领照号头核对再行咨部外，理合附片陈明。谨奏。

请江西闽浙协饷片 咸丰五年二月二十七日

再，臣等一军，曾经奏请江西、湖南、四川三省劝捐助饷。今贼匪占踞汉口，臣军远隔下游，粮道已断，四川、湖南之饷，不能运解来营，即去岁奏准陕西协饷下欠十二万两，亦不复能解至臣军矣。仅恃江西一省捐项，臣等水陆万余人，殊不足以资接济。相应请旨饬下江西抚臣陈启迈在于四年漕折项下，每月酌拨银两以济臣军。如江北添一枝劲兵，臣等奏准川、陕之款即可拨归江北一军应用。惟上游西通川、陕，北通河南，来源尚广，臣军仅取给予江西，来援太隘，势难久支。不揣冒昧，请旨饬下福建督臣王懿德、浙江抚臣何桂清，每月各筹银二万两解赴臣军，俾兵勇口食不匮，免生他虞。臣等不胜迫切待命之至。谨附片具奏请旨。

谨陈水陆军情折 咸丰五年三月二十三日

奏为谨陈水陆军情，遵旨复奏，仰祈圣鉴事。

咸丰五年三月十四日，臣国藩在江西内河舟次，准兵部递到承准军机大臣字寄二月十二日奉上谕：曾国藩等，前因战船损坏，全数开赴上游修理，又因陆军锐气尚盛，仍欲鼓行东下，直捣金陵。原以逆匪上窜，牵制我师，若辗转回顾，不但前功可惜，且恐兵勇之气不能复振。是以谕令该侍郎等攻克九江，即合军东下。惟现在贼踞汉口、汉阳、武昌情形关系紧要。设有疏失，该逆势踞上游，我兵仍系腹背受敌。应如何设法协济武昌而于攻剿九江大局仍无妨碍，著曾国藩等体察现在情形，或该侍郎带兵自行前往，仍令塔齐布会同江西兵勇攻剿九江，务当统筹全局，斟酌办理。杨霈、曾国藩接奉此旨，即将如何筹办情形迅速具奏，以慰廑念！等因。钦此。又于三月十七日兵部递到承准军机大臣字寄二月十四日奉上谕：曾国藩等进攻九江，连日不知胜负若何？或酌分陆军以救武昌东路，或再添派水师，沿江而上，协济李孟群等之师使得进剿襄河，则上游可冀得手，于浔郡事机亦有裨益。著即妥为筹酌，迅速奏闻。等因，钦此。伏查江西东路饶州、广信等处被贼窜扰，安徽池州、徽州等属贼势猖狂，臣等酌派罗泽南带兵前往广、饶一路进剿，业经奏明在案。目下臣等一军分为四枝：陆路两枝，臣塔齐布驻扎九江，罗泽南分剿广、饶，相去已在六百里外；水路两枝，臣国藩整理陷入内河之水师，驻扎鄱湖，李孟群等回援武汉，屯扎金口，相去更在八百里外。兵合则力厚，分则力薄。陆军之分，犹斟酌再三而后析为两股。水军之分，其初本无意于分也，自去腊十二日轻舟百余冲入内湖，被贼卡塞断，遂与外江老营隔绝，犹冀内外夹攻，仍可合而为一。自正月初三日饬李孟群等回援武汉，外江之船愈少。初五日彭玉麟等因大风坏船，全数开赴上游，遂与内河一军相去日远。逮至武汉再陷，沿江西岸数百里复被贼踞，而金口水师与鄱湖一军，乃不复可以遽合矣。今水陆各军之在江西境内者，伤者平复，劳者休息，赢弱者汰遣添换，仍可复去秋壮盛之气，足以仰慰宸廑。惟金口一军，与臣等相隔太远，当转战积劳之后，值两次败挫、三次遭风之余，以未经修整之船，御武汉方张之贼，撑持数月之久，不得一日休息，此兵家之所大忌，而臣等之所以深以为虑者也。屡据禀报，彭玉麟等回汉之师，一面与贼接仗，一面修整破船，次第完好。湖南抚臣骆秉章复以百余船前往接济，差足重整军威。而陆军单薄，饷项缺乏，岌岌乎有溃散之虞。

论天下之大势，则武昌据金陵上游，为古来必争之地；论行兵之常道，则上下皆贼，而臣军坐困于中段，亦决非万全之策。是以臣等一闻武昌沦陷之信，即再四筹商，思所以为回剿之计。顾回剿之策有难言者，浔郡据长江之腰膂，宜有重兵驻守其间，一经撤退，则九江、湖口、小池口之贼皆肆然无所顾忌，内犯江西，上窜鄂、岳，均不可知。军士进则气胜，退则气歉。即剿办得手，未知何日始能重至九江，其难一也。正月初八日一折，言贼之上窜，不过意图牵缀，使我军回救耳。我军鼓行东下，不为其所掣动，贼攻我之所必救，我亦攻贼之所必救等语。其时未知上窜之贼果至汉口与否，亦未知回救之船即不可以复下也。今该逆不特攻陷武汉，而且窥伺襄、樊，自金口以下，上下江面皆为贼踞。内河水师若徒株守鄱湖，不出江面，则保护一隅，无济大局。若乘此春涨，由湖出江，则不难于冲出湖口，而难于出江之后，一军孤悬，四面无依，上不能遽合金口之水军，下不能速剿安庆之贼艇，其难二也。湖南用兵已久，库款既空，捐项亦竭。本年贼踪上窜，胡林翼、王国才等之陆军，李孟群、彭玉麟等之水军，皆仰给于湖南，弁勇万余，嗷嗷待哺，有月余未给饷者，有两三月未给饷者。事机愈挫，来源愈断。现在金口一军，口粮不继，即有溃散之患。臣等欲再率六七千人前往，江西既难于供支，湖南更无可筹拨。大抵兵勇之积习，久住不战，口粮尚可展缓，若有行役之苦，有战阵之危，则不可一日而无饷。狡者借词鼓噪，朴者亦无斗心，患有不可胜言者，其难三也。兼此三端，实乏良策，臣等调度乖方，上负皇上委任之意，下负苍生企望之情，终夜以思，不觉泣下。

刻下若分兵往鄂，则已无可再分矣。若臣等自行回剿，则须预筹两月之饷。臣国藩上年曾奏请四川劝捐助饷，顷已札委前任湖南常宁县知县祥麟，兼程赴蜀守催饷银十二万两。如此项有着，即可恃以为回剿之用，若其无着，则姑驻江省境内。与其千里驰逐、卒以饷匮而致意外之虞，又不如坚扼中段，保全此军，犹得以供皇上之驱策。瞻望北阙，翘切待命。臣等微悃，万言莫诉。所有近日军情，遵旨复奏缘由，理合缮折驰奏。伏乞皇上圣鉴，训示施行。谨奏。

湖北兵勇不可复用折 咸丰五年四月初一日

奏为湖北兵勇不可复用，大江北岸宜添劲旅，敬陈管见，仰祈圣鉴事。

窃查武、汉两城，三次沦陷，固由守御不善，而兵勇积习之坏，亦实有万不可用者。盖鄂中两府一镇，繁华甲于天下。督、抚两标之兵习于淫侈，偷惰已久，不可用矣。自咸丰二年粤匪至鄂，迄今不满三载，而全兵覆败大溃者五次。其间小溃小败不可胜数。二年腊月初四日，粤匪以地道轰破城垣，逆旗犹未登城，而城内外兵勇，已狂奔四窜，逃匿各县，是为第一次大溃。

三年春间，署督臣张亮基等招复溃兵，添招练勇，击粤匪于团风，剿土匪于通城、广济，稍有起色。九月十三日。田家镇失防，水陆兵勇同时弃甲回奔，是为第二次大溃。

其时，臣函致前督臣吴文镕，谓鄂省之兵，视奔溃为故常，不宜再行收集，必须改弦更张，另募额兵，另招练勇，而后可以成军，而后可以言战。吴文镕未及更改，即被崇纶参劾，仓卒出师。四年正月十五日堵城之役，十三营均被踏毁，将弁、兵勇尽数逃散，是为第三次大溃。崇纶、青麟等收复溃兵并广募湖南、四川之勇，支持数月，饷尽援绝。六月初二日，奸细窃发，贼旗人城，青麟率兵勇奔赴湖南，沿途逃散大半，是为第四次大溃。

臣与提臣塔齐布等奉命东征，仰仗天威，幸复武汉。督臣杨霈复收溃兵，又招湖北、河南之勇，新、旧兵勇数近三万，兵力不为不厚。杨霈屡次奏报咨文，亦自叙其战功之多，士卒之劲，意谓可简练精锐，顿改旧规矣。不图广济一败，退至蕲水，又退至汉口，又退至德安、枣阳，万余兵勇，或从之以行，或星散无归，是为第五次大溃。

夫古今所以激励军士者，重赏以鼓好胜之心，严刑以诛奔溃之卒，故可用也。今湖北兵勇既不好胜，又不畏刑，视溃散为常行之道，恬然不以为怪。若因循不改，其可笑必更有甚于今日者。臣愚以为宜变易前辙，扫除其迹而更张之。凡标兵之求归行伍者，一概不收；凡练勇之曾经败溃者，亦不复用。大抵山僻之民多犷悍，水乡之民多浮滑，城市多游惰之习，乡村多朴拙之夫。故善用兵者，尝好用山乡之卒，而不好用城市近水之人。

臣愚以为欲另募湖北额兵，宜在襄阳、郧阳等属深山穷谷之中，招选寒苦力作之民，择其英鸷者编入兵籍，假以时日而训练之。与武、汉、德安等府远相隔绝，使向来之溃兵溃勇浮游无归者，不得改名而混入其中。然后可得一旅之劲兵，而免致虚糜数万之饷。古之谋大事者，克一二名城不以为喜，得一二良将、数千精卒则以为大喜；失一二名城不以为忧，失一二良将、损伤数十壮士则以为忧；即素称精劲之师，或积劳而疲，或饷匮而散，或不和而骄蹇，则愈引以为忧。今日湖北之事，省城不遽收复，尚不足患；惟通省无一劲兵精卒，乃为无穷之患。虽调他省之兵幸而克复，而本省无强兵守之，亦终非可久之道。臣愚以为湖北之急务，在于另募额兵，另招新勇。

目前之收复鄂垣在此，异日之保守楚疆亦在此。效虽稍迟，而事属至切。前者二月二十七日，臣具奏江北宜添两路劲兵，外一路沿江岸而下，内一路循涌岳之麓，由蕲、广而出宿、太，请旨饬下副都御史袁甲三募寿州、光州之勇，出汉、黄之背，不知我皇上已俞允否？如未蒙允准，则江北千里极为空虚。无论江面不能清，武昌庐州不能复，即使侥幸而肃清、恢复，而流贼四散，旁出横逸，截我后路，已清之江面不旋踵而梗塞，已复之城垣不旋踵而复失。去冬之事，即前车之鉴，不可不早为之所也。

伏乞我皇上廑念南服，神算独操，纵袁甲三不克西上，亦恳饬筹一枝劲旅，疾出黄州之背。并恳饬下湖北督抚，另立新军，将前此溃兵溃勇，一概革除。荡涤旧习，重振军威，使江之北岸得两路足恃之兵，可合可分，可内可外，不特有益于大局，即臣等南岸之陆兵、上下两处之水师，亦皆得所凭借，得所联络，有恃以不恐矣。所有请撤湖北兵勇，另立新章，江北一岸宜添劲旅缘由，恭折附驿驰奏，伏乞皇上圣鉴，训示施行。谨奏。

请部拨浙引用盐抵饷折 咸丰五年四月初一日

奏为请拨浙引用盐抵饷，以充军用，以济民食事。

窃臣等一军水陆万数千人，上游运道已断，饷项缺乏，久在圣明洞鉴之中。二月间奏请福建、浙江两省协济臣军，嗣闻浙省因徽州戒严，难济急需；闽省亦系积疲之区，难筹协款；惟奏请动拨江西四年漕折银两，稍纾眉急。特为日甚长，为数较巨，漕折一项，亦难久于供支。既处孤立之势，又有坐困之虞，欲捐则无可再捐，欲拨则无可指拨。中夜以思，良深焦灼。伏查国家岁入之款，盐课为一大宗。自贼踞金陵，长江阻塞，淮南盐务，片引不行。场产堆积如山，而江西、湖南无盐可售，民忧淡食。淮南之盐，奸民偷送贼营，粤匪贱售于各口岸，大获其利。江西南路食粤私，北路食贼之私盐；湖广南路食粤私，西路食川私，东北亦食贼之私盐。以国家富有之物产，不克设法行销自食之而自利之，而反资以为贼之利，诚可惜也。

伏查近年各路军情，或以钞抵饷，或以米抵饷，或以大钱抵饷。无非通融办理，以济银两之不足。臣等一军，恳恩饬下户部，拨给浙盐三万引，用抵饷银，由臣招徕绅富，自备场价，自备运脚，自行运至江、楚两省而销售之。以浙省之盐斤，行淮南之引地。浙省正杂钱粮，邀恩豁免，淮纲正杂钱粮，则虚纳而虚解。在户部不以为所拨者盐也，仍令臣军向盐务衙门虚报纳课，掣一凭批，即与拨银无异矣。在臣军不以为所领者盐也，仍令盐务衙门向臣粮台虚报解饷，掣一凭批，即与领银元异矣。伏查上年江西缺盐，经抚臣张芾、陈启迈先后奏请借行浙盐四万引，是浙鹾可行于淮南引地，已有明证。本年二月，浙江抚臣何桂清咨明江西巡抚，浙江各场存廒盐斤尚多，商人顾源兴等情愿认办浙盐三万引，运赴江西行销等语，是浙场存盐之富，又有明证。合无仰恳天恩饬下户部，准拨浙盐三万引，听臣设法自运自销于淮引口岸，以济军饷之不足，不胜企幸。如果运销畅旺，有裨军食，则可免邻省协济之艰，可减民间捐输之苦，臣当续行奏请添引售销。如其行销不畅，流弊滋多，臣亦必奏明停止。臣为请拨饷银起见，非为变通盐法起见。倘其稍损于盐务，无益于军饷，臣权衡轻重，断不敢有片刻之回护，丝毫之迁就也。除运盐条目缕晰咨商户部外，所有请拨浙引以盐抵饷缘由，恭折具奏，伏乞皇上圣鉴，饬部迅速议复施行。谨奏。

朱批：户部速议，具奏片并发。钦此。

请大员总理盐饷派员协理盐运片 咸丰五年四月初一日

再，臣奏请以盐抵饷，如蒙圣恩俞允，则不难于到岸行销，而难于招商领运。盖缘东南数省，现当干戈扰攘之时，道路多梗，人心惊惶，殷实之家，率多隐匿不出，孰肯挟资出为盐商？西省去浙千有余里，楚省去浙二千余里，有风鹤之警，有亏折之虞，又孰肯挈数万金之成本，求不可必得之利；若轻险之徒，冒死逐利，影射官盐，自作私枭，臣又断不敢招徕此辈，以滋弊端。招商一事，殊属不易。臣之愚见，欲仍以劝捐之法行之，劝令地方绅富，凑助成本，倡首领运，庶票商可期踵至。查在籍刑部侍郎臣黄赞汤，上年奉旨派令在江西劝捐，会同抚臣陈启迈，督劝至四五十万之多，官绅交孚，物望允协。若蒙圣慈谕令于江西临江府属之樟树镇设局，交该侍郎总理西、楚两岸盐饷事务，各属绅富当可响应。惟樟树镇以督销为主，浙江督运事件，仍须有大员综理，方昭慎重。查前任浙江学政礼部侍郎臣万青藜，才优心细，办事稳实，丁忧在浙，未能回籍，若蒙圣恩谕令在于浙江督办盐运事务，必能与江西总局一气呵成。当此寇乱未平之际，大小臣工，或督兵，或筹饷，苟可自效，皆当力竭血诚，以图涓埃之报。况该侍郎等二人，位望较崇，夙怀忠悃，每与臣往返函商，常以受恩深重，未能报称为耻。如经理盐务，仿唐臣刘晏成法，引用士人，招集绅富，悉心经划，自可有利无弊。至西、楚两省引地宽广，所有配引、分运、截角、缉私等事，非一二人所能督办。查江西有现署盐法道之南昌府知府史致谔，明而能断，候补道万启琛，精细笃慎，堪以协理西省盐运事件；湖南有总办后路粮台之署盐法道裕麟，办理团练、劝捐之候补知府黄廷瓒，曾经臣等奏保，堪以协理楚省盐运事件。三万引为数无多，而微臣欲请二品大员两人督理，又请派两省官绅道府四人分理者，盖有治人无治法，得其人而董之，则军饷可渐期充裕，而淮南数千里引地，为贼私、粤私、川私侵占者，可以反而为官引之地。不得其人董之，则即此三万引者，亦不免暗滋流弊，而仍无益于军饷。是以与两省官绅反复熟商，莫不谓以盐抵饷之举，必须多求实心任事者以经理之也。倘蒙饬部议准，合无仰恳天恩饬下前任刑部侍郎臣黄赞汤，前任礼部侍郎臣万青藜总理盐饷事务，并饬派史致谔等四人协理两省盐运事件，于鹾政、饷项，均有裨补。谨附片具奏请旨。

派办粮台委员片 咸丰五年四月初一日

再，湖北在籍礼部主事胡大任，系奉旨回籍帮办团练之员。自上年闰七月在新堤起，即随同臣军，办理沿江团练，辛勤督劝，颇著成效。武汉收复，委令在汉口劝捐，并办理臣军转运粮台。该司员深明大义，志在急公，本年贼窜汉镇，于万难措手之时，犹复拮据筹画，接济军饷。

又江西在籍礼部主事甘晋，丁忧服阕，应即赴部。江西抚臣留该司员办理捐输事件。臣到西省，因陆军两枝、水军一枝相距太远，必须于省城设立后路粮台，支应三路粮饷、军火，方免缺乏之虞。当经会商抚臣陈启迈，饬令甘晋与湖南候补直隶州知州李瀚章综理其事。该司员品端才裕，委管粮台，借资臂助，军事方殷，难遽赴部当差。相应请旨饬下吏部查照办理。谨奏。

朱批：吏部知道。钦此。

陆兵追剿广信股匪克复郡城折 咸丰五年四月十二日

奏为陆兵追剿广信股匪，叠获大胜，克复郡城，恭折驰奏，仰祈圣鉴事。

窃饶州贼匪，由乐平、德兴窜扰弋阳，谋攻广信、河口，臣等派委罗泽南、林福祥等先后驰剿，克复弋阳情形，业经奏报在案。嗣据罗泽南等迭次禀报，二十一日克复弋阳后，余匪窜踞兴安北门外，民房街市，尽被焚毁。当以兴安为入广信要道，不可不急为扑灭，兼恐余匪匿藏山谷，乘虚回扑，因留林福祥率带诸勇及德安县知县刘希洛所带之平江勇暂驻弋阳，而罗泽南即带湘勇、训字营勇共三千五百人，由贵溪驰赴兴安，驻营城西十里。二十三日辰刻抵兴安城外，访知该县之贼，系另股由安徽婺源而来，冀与弋阳之贼共攻广信，并掳船百余，将分股以掠河口，二十一日初至兴安。是日，我兵破贼于弋阳，该逆尚未之知也。既闻弋贼大败，兴安股匪不及待弋贼之来会，已于二十二日五鼓由北门逃窜，被胁者仍径回德兴，凶悍者东上广信，径至府西三十里之坑口、大路口一带。罗泽南率师入兴安县城，绥辑难民，搜擒余匪，即以二十四日五鼓由兴安驰赴广信，函商林福祥由弋邑移驻兴安，以为我军后路声援；别令刘希洛带平江勇八百，倍道前进，与湘勇合上广信。此克复弋阳后，跟踪追剿，收复兴安，迅赴广信之实在情形也。

二十四夜，罗泽南驻大路口，探闻广信郡城已于先一夕沦陷矣。盖缘此股窜匪不下万余人，半系长发老贼，星奔飙至，迅疾莫测，二十三日早抵广信，四面围攻。城内施放枪炮，奋力堵御，贼不敢近。黄昏之际，大雨淋漓，枪炮莫施，贼冒雨缘梯而上，攻陷郡城。罗泽南闻之愤甚，即于二十五日带湘勇、训勇驰三十里，辰刻抵广信城西之乌石山，其地孤峰高耸，俯瞰一切，贼之出入莫能隐遁。罗泽南驻营山下，饬安庆府知府李续宾营于山左，候选知县唐训方，从九蒋益澧营于山右，防贼数路夹击。贼见我兵突至，筑垒未就，遽统大众来扑。始以数千人由西门出攻我军之中营，继由北门出数千人为一股攻右营，又以一股由南绕出攻左营、训勇营。黄旗满谷，呼声震天，势极枭悍。我勇惟自整营盘，若不知贼之已至，相持二时之久。贼愈逼愈近，各营始整队以出，排列山冈，不速与战。俟贼屡冲力竭，然后振鼓而前。贼之强悍者鏖战良久，初无退志。诸勇立前毙大黄旗贼十余名，贼稍却，乘胜而进，贼大溃。追至城西，共击毙八百余名，发长尺余，内有穿黄马褂贼须长八寸，不知是何贼目。其余溺死城西池内及焚死民房者无算。夺获大、小黄旗五十余面、伪印六颗，大、小枪炮七十余件。是日，刘希洛带平江勇自贵溪倍道前进，日暮来营助剿。此抵广信后痛剿获胜之实在情形也。

二十六日辰刻，我军方欲整队攻城，贼众万余，忽分三路而出；又以数千人卷旗息角，埋伏于树林深密之处。罗泽南登高嘹望，知贼伏所在，即饬蒋益澧带湘勇左营隐伏右路之高冈下，刘希洛带平江勇踞右路之平冈，排阵以待，遏贼不得径逼右路湘勇中、右两营及训字营，饬令勿出营盘，诱贼近前，然后接战。又派精锐之勇约百余人为一队，分途潜往，截其埋伏之路。约俟大旗招展，四出齐应。贼之三路来者，于营前一里许放枪大呼，来冲数次。见我兵不动，又自中止。旋又大呼，相持已久。罗泽南知彼竭而我盈也，遂督湘勇中营由中路出，唐训方带训字营从中路之右出，李续宾带湘勇右营从左路出，逼近贼前。贼枪连施，我军仍衔枚无声，如是者又片时，大旗一摇，三营齐进，杀毙长发悍贼千余人。刘希洛、蒋益澧之勇皆从大路绕出，贼之藏伏树林者，亦为我伏所袭。贼众大败，乘胜追剿，沿途杀毙者又千余人。匿民房者烧之，堕池中者刺之，所夺黄旗鸟枪刀矛不可胜计。诸路之贼四窜。其拥挤入城者，城上贼开放大炮，轰毙者皆人城拥塞之贼，我兵反一无所伤。贼遂闭城以拒，忽大雨如注，沟浍皆盈，城上炮不能开，我军四面围攻，植立雨中，无一退者。日暮收队，防贼宵遁，暗使敢死之士四路巡逻。二十七日五鼓，饬令各营再行围剿，诸勇奋跃登城，刺杀数百人，贼溃，从东门逃出，又于乡间捕剿四百余人，克复郡城。安抚孑黎，吊恤文武殉难之员；被杀百姓填街塞巷，目不忍睹，捐赀收瘗；招民复业。此广信连日攻剿，克复府城之实在情形也。

接据探禀，贼于二十八日由玉山北门而遁，驻七都口。三十日入浙江开化县之华埠，其地东近常山，北接婺源，西邻德兴，尚不知贼意之所向。罗泽南、林福祥等暂驻信郡，审明贼踪，观衅而动。

伏查该逆自饶州内犯江西，兼窥浙江，以大股占踞弋阳，抗拒官军，以另股由兴安径扑广信，扼浙之吭嗌而固皖贼之藩篱，其计狡毒已极。臣等二月具奏三省全局一折，言南岸之东一路，须有一枝劲兵，盖尝筹虑及此，调罗泽南等东趋饶、广，渐逼皖境。兹幸仰仗天威，屡获大胜。要郡坚城，三日克复。按察使衔宁绍台道罗泽南转战千里，审机度势，谋深勇沉，每于未筑营垒之际，猝遇贼至，常能从容镇定，以寡胜众，应请旨交部从优议叙。其余出力员弁兵勇，容臣等择尤保叙，以资激劝。广信城陷时，殉难之文武各官，由江西抚臣查明请恤。除陈启迈另行具奏外，所有迭获胜仗克复广信郡城缘由，恭折由驿驰奏，伏乞皇上圣鉴，训示施行。谨奏。

水师近日接仗情形折 咸丰五年五月二十一日

奏为水师小挫一次，小胜二次，五月十三日大战获胜，恭折奏祈圣鉴事。

窃臣国藩于三月十三日自江西省城登舟，在吴城驻扎半月，饬令前队进扎南康府城。四月十三日，臣国藩移驻南康，前队战船进泊青山地方。

南康之为府，前有彭蠡，后有匡庐，背山面湖，去罐子口四十里。自罐子口而上，由都昌以达于饶河，为东鄱湖；由潴溪以达于吴城，为西鄱湖；自罐子口而下直至府城，为宫亭湖；自府城以下为土目、屏峰、青山、姑塘、鞋山等处，凡九十里而至湖口县。南康之与九江，中仅隔一庐山。山北为浔郡，山南为康郡。下游青山、姑塘及湖口对面之灰山，皆庐山之支麓也。我水师老营驻泊南康，下则攻湖口之贼，冀欲力破此关；上则防都昌之贼掳船而袭我后路。四月十九日，青山前队水军萧捷三、邓翼升、孙昌国等方在操演之际，该逆已由姑塘扬帆上犯，约炮船百余号，小划数十号，雁列而来。其船亦皆快蟹、长龙、三板之类，长短大小尽仿我军制法。桨枝之密，炮位之备，旗帜之鲜明，一一效法我军。视去年之贼炮船无多，水战较钝者迥不相同。我军弁勇见之，不觉惊骇。与之接战，轰炮数轮，该逆自西岸斜行而上，渡至东岸；我军亦斜行东渡，排炮攒击，鏖战两时。该逆忽出小划数十，沿西岸而下，将及青山，我战船皆在东岸力战，青山驻扎之所，仅有雇坐民船数号，例不出队，致被焚夺。该营坐船既失，东岸战舟亦稍忙乱，无心恋战，仓卒收队。该逆追逐十余里，我军船驶回上游，至火焰山扎泊。此十九日水师三营接仗小挫之实在情形也。

二十一日，臣国藩以都昌尚有陆贼，恐其掳船来袭，有上下夹攻之患。派定湘营何启长前往搜剿。二十二日抵马家堰。该逆匪装运辎粮船只一百余号，见官军忽至，扬帆疾走。各哨奋往力追，围绕焚烧，无一存者。嗣至徐家埠，复烧贼船五十余号。又至都昌城下，烧贼船一百余号。何启长偕护都司李逢春入城，谕令百姓薙发。又上至土塘，烧贼船四十余号。合计焚烧大小船三百有余，皆该逆掳以运粮接济湖口者。夺获短刀十九把，生擒长发五名，被焚溺水者数十名。二十四日收队，仍泊南康。五月初八日，闻逆匪复在都昌掳船掳粮，又派孙昌国前往搜剿，毁船二十余号，其新掳者呼百姓而还之。此都昌等处搜烧贼掳民船，两次小胜之实在情形也。

五月十三日，我军派船九十余号至青山一带放哨，适值贼船自姑塘扬帆上犯，我军停棹小泊，观衅而动。该逆复用十九日之故智，自西岸斜上渡至东岸队伍整齐，气势骁悍。我中营贺虎臣、定湘营何启长带船三十余号，渡至东岸迎敌；而留萧捷三、陈炳元、邓翼升三营各船于西岸，将欲抄贼之尾。该逆全力扑我东岸两营，千炮对轰，力几不支，哨船间有退者。贺虎臣、何启长挥旗苦战，该逆稍却。又见西岸各营来抄其尾，贼舟即回注西岸，攒炮对击，鏖战两时之久，群子雨落，伤贼约计三百人，西岸之贼败北，东岸之贼亦败。是日巳刻，臣国藩闻下游接仗，鉴于四月十九日之失，派都司孙昌国及各营添船六十号驰往接应，风顺水溜，片刻行三十余里，当东岸贼败之际，我接应之船恰至，该逆眩乱失措，我军列炮环攻，追奔二十余里，至鞋山以下，烧毁贼船三只，始行收队。此十三日众船大战获胜之实在情形也。

伏查该逆去年专恃民船数千，震眩耳目，其能战者不过战船数十号，小划数百号而已。十月间，始闻其在安徽修造炮船，操习水战，曾经臣等奏明在案。不谓数月之久，遽已操练成熟，枭悍异常，为我军所惊骇。幸赖内湖水师多久经战阵之士，将弁屡受天恩，感激思报，十三日之战，萧捷三等慷慨誓众，期与该逆决一死战。仰仗天威，幸获全胜。所有出力员弁，吁恳天恩容臣等择尤保奖。伤亡兵勇，查明照例办理。所有内湖水师近日接仗情形，恭折由驿驰奏，伏乞皇上圣鉴，训示施行。谨奏。

塔齐布罗泽南两军攻剿情形片 咸丰五年五月二十一日

再，五月初二日准兵部递到承准军机大臣字寄，四月十四日奉上谕：塔齐布攻剿九江，近日情形未据奏及，岂为贼氛阻隔，竞不能声息相通耶？并著随时奏报，以纾悬系！等因。钦此。伏查臣国藩前在江省月余，隔日与臣塔齐布通信一次。自至吴城、南康，每日与臣塔齐布通信一次。九江与南康仅隔一庐山，臣等二人屡次约会匹马相见，因浔城之贼时时窥伺，意欲扑我陆营，湖口之贼时时窥伺，意欲扑我水营，故臣等二人皆不敢远离营盘。虽相距仅数十里，而彼此不得会晤。两地寸心，同深焦灼。浔城之贼，每次出队扑营，臣塔齐布辄出队邀击，小有斩获，毙贼数人或数十人不等。近日贼船由上游驶下者甚多，湾泊浔江，声言大举扑我陆营。臣塔齐布日夜严防，务保无虞。若能趁该逆出巢大战，乘势破城，则尤所甚愿也。

至宁绍台道罗泽南一军，自克复广信府城后，闻贼匪大队屯聚景德镇，罗泽南驰赴景德追剿。该逆又由祁门、婺源窜扰徽州等处，浙江巡抚臣檄调罗泽南往徽会剿。臣等以此军去徽太远，声势阻隔，饷道难通，飞饬罗泽南仍回饶州都昌与水师会攻湖口。方拟俟罗泽南军至湖口东岸，不特可与水师会合，并可与九江陆营联为一气。三路合师，军威无难复振矣。乃忽于十七日准江西抚臣陈启迈咨称，义宁州失守，省城震动，飞调罗泽南回省，以固根本等情。是罗泽南之师，仍不能由都昌进剿湖口。东岸既无陆兵，则水军之孤悬可虑，三路之会合无期，事机不顺，处处牵制。当二月调罗泽南赴饶州之时，实不料数月之久，尚未能绕出湖口也。所有臣塔齐布陆军在浔昼夜严防、及罗泽南一军不克会剿湖口缘由，理合附片具奏，仰慰圣廑。谨奏。

水师胜仗夺回座船折 咸丰五年六月十二日

奏为水师开仗获胜，夺回拖罟大船，恭折奏祈圣鉴事。

窃四月十九日水师小挫，五月十三日大战获胜，业经奏报在案。五月三十日，贼船上犯至姑塘、青山一带，我水师出队迎敌，该逆从西岸鱼贯而上，将近我军，逆船斜渡东岸，队伍甚整。其领队头船系拖罟大船，臣国藩去年之座船，腊月二十五夜被贼划袭夺者也；其第二号系长龙花船，伪右十二承宣胡鼎文、黄文奎、李继远贼目三人者，均在此两船中挥旗督战。扬帆直上，炮声如雷，意欲由东岸转抄我军之尾。我军循西岸而下，一炮不发，千桨齐施。从逆风中驶至下游，将近贼船之末，乃渡向西岸包抄贼尾，群炮攒轰，子如骤雨，鏖战两时之久，后队纷纷败退，前队数十船阵脚亦乱，我军合长围以包之，各将弁誓死力战，必欲夺回拖罟大船以雪积愤。

该逆知难出重围，即用三板数只将伪承宣胡鼎文等飞桨逃脱，而留伪功勋张百长于拖罟船上，与我苦战。我军四面环攻，船上五十余贼或扑水，或中炮，须臾伤毙四十余人。独张贼凶悍异常，手持刀叉，身怀火弹，我军抢登者多被张贼杀伤。各哨官绕舟齐登，矛搠张贼落水，然后夺回拖罟大船，生擒长发十六人。其第二号花船亦同时夺获外，又夺得三板三号，小划二号，夺大炮十八尊。方贼目胡鼎文等驾三板逃脱之时，我军一面围攻拖罟，一面追逐贼目。急炮排轰，群子乱落，该逆纷纷凫水，计炮毙、淹毙二百余人。因天黑无月，即行收队。次早始回老营。查点我军，右营哨官苏光彩中子阵亡，各勇伤亡十余人。

伏查水军自去岁湖口失利以来，陷入内湖各船与外江水营隔绝，卒与将离，兄与弟隔，小船之素附大船者，皆隔绝而不得相见。臣国藩特至江西造船添勇，另立新军，方虑士气已伤，难期再振。幸仗我皇上威福，两次获胜，夺回拖罟太船，积愤为之稍申，军心为之一振。若使此军果足自立，则扼断长江之腰膂，上有金口水军以击其首，下有红单战船以击其尾，二千余里之江面，分为三段剿办，或有肃清之期。此次将弁兵勇踊跃用命，吁恳天恩容臣等择尤奏保，以昭激劝。保升外委苏光彩，力战阵亡，请旨交部照例议恤。所有水师开仗大胜、夺回拖罟座船缘由，恭折驰奏，仰慰宸廑，伏乞皇上圣鉴。谨奏。

奏参江西巡抚陈启迈折 咸丰五年六月十二日

奏为江西巡抚陈启迈劣迹较多，恐误大局，恭折奏闻，仰祈圣鉴事。

窃惟东南数省，贼势蔓延，全赖督抚得人，庶几维持补救，转危为安。臣至江西数月，细观陈启迈之居心行事，证以舆论，实恐其贻误江省，并误全局，有不得不缕陈于圣主之前者。

已革总兵赵如胜，系奉旨发往新疆之员。上年奏留江省效用，陈启迈派令管带战船百余号、水勇四千余人、大小炮位七百余尊。十一月初五扎泊吴城镇，一闻贼至，赵如胜首先逃奔，各兵勇纷纷兽散，全军覆没，船只、炮械尽为贼有。其实贼匪无多，民间至今相传仅长发九十余人耳。闻风先逃，殊可痛憾。乃陈启迈入奏之词，则日赵如胜奋不顾身，力战终日，其所失船数百余，炮数七百，并不一一奏明，含糊欺饰，罔恤人言。又派赵如胜防堵饶州等处，正月间败逃三次。贼破饶州，陈启迈含混入奏，不惟不加赵如胜之罪，并其原定新疆罪名，亦曾不议及，始终怙非袒庇，置赏罚纲纪于不问。已革守备吴锡光，系被和春参劾、奉旨正法之员。吴锡光投奔江西，吁求救全。陈启迈奏留江西效用，倒填月日，谓留用之奏在前，正法之旨在后，多方徇庇，虚报战功，既奏请开脱罪名，又奏保屡次超升，又奏请赏给勇号。吴锡光气质强悍，驾驭而用之，尚不失为偏裨能战之才。至其贪婪好淫，纵兵扰民，在南康时，军中妇女至百余之多；过樵舍时，将市肆抢掠一空，实为远近绅民所同恶。而陈启迈一力袒庇，颠倒是非。

正月二十九日，吴锡光纵其麾下贵州勇无故杀死龙泉勇一百八十七名，合省军民为之不平。陈启迈既不奏闻，又不惩办，乃于武宁县囚内取他勇之曾经犯案者，假称贵勇，缚而杀之，以掩众人之耳目。而众人愈积愤于吴锡光，道路以目矣。饶州之贼屯聚于四十里街，三月二十八日，吴锡光攻剿饶州，仅杀贼数十人，此绅庶所共见共闻。而陈启迈张皇入奏，谓克复饶郡，杀贼三千，焚船百余。吴锡光与其子侄，均保奏超升；即素在巡抚署内管帐之胡应奎亦随折奏保。义宁州之陷，实系兴国、崇通等处土匪居多，长发尚少，吴锡光骄矜散漫，仓卒败亡，并非有大股悍贼与之交锋也。乃陈启迈粉饰入奏，则日鏖战竟日，杀贼千余。吴锡光薪水、口粮较别营独多，且带勇七百，支领八百人之饷，此陈启迈所面嘱司道总局者。乃入奏则日，系自备资斧。种种欺饰，实出情理之外。

自军兴以来，各路奏报，饰胜讳败，多有不实不尽之处，久为圣明所洞鉴。然未有如陈启迈之奏报军情，几无一字之不虚者。兹风不改，则九重之上，竞不得知外间之虚实安危，此尤可虑之大者也。臣等一军，自入江西境以来，于大局则惭愧无补，于江西则不为无功。塔齐布驻九江，防陆路之大股；臣国藩驻南康，防水中之悍贼；罗泽南克复一府两县，保全东路。此军何负于江西，而陈启迈多方掣肘，动以不肯给饷为词。臣军前后所支者，用侍郎黄赞汤炮船捐输银四十余万两、奏准漕折银数万，皆臣军本分应得之饷，并非多支藩库银两。即使尽取之江西库款，凡饷项丝毫，皆天家之饷也，又岂陈启迈所得而私乎？乃陈启迈借此挟制，三次咨文，叠次信函，皆云不肯给饷，以此掣人之肘而市已之恩。臣既恐无饷而兵溃，又恐不和而误事，不得不委曲顺从。罗泽南克复广信以后，臣本欲调之折回饶州、都昌，以便与水师会攻湖口。陈启迈则调之防景德镇，又调之保护省城，臣均已曲从之矣。旋又调之西剿义宁，臣方复函允从，而陈启迈忽有调往湖口之信；臣又复函允从，而陈启迈忽有仍调义宁之信。朝令夕更，反复无常，虽欲迁就曲从而有所不能。

二月间，臣与陈启迈面商江西亦须重办水师，造船数十号，招勇千余人，以固本省鄱湖之门户，以作楚军后路之声援，庶与该抚正月之奏案相符。陈启迈深以为然，与臣会衔札委南河候补知府刘于浔董理其事。业已兴工造办，忽接陈启迈咨称，江西本省毋庸设立水师，停止造船等因。臣既顺而从之矣，因另札刘于浔在市汊设立船厂，专供臣军之用。忽又接陈启迈咨称，欲取厂内船只，交吴锡光新募之水军；又饬令厂内续造十五号。船厂委员亦遵从之矣。迨船既造成，陈启迈又批饬不复需用。倏要船倏不要船，倏立水军倏不立水军，无三日不改之号令，无前后相符之咨札。不特臣办军务难与共事，即为属员者亦纷然无所适从。

数年以来，皇上谕旨谆谆，饬各省举行团练，类皆有虚名而鲜实效。臣所见者，惟湖南之平江县、江西之义宁州办团各有成效，两省奏牍亦常言之。以本地之捐款练本地之壮丁，屡与粤贼接仗，歼毙匪党甚多。故该二州县为贼所深恨，亦为贼所甚畏也。去年义宁州屡获胜仗，捐款甚巨，事后论功，陈启迈开单保奏，出力者不得保，捐赀者不得保；所保者，多各署官亲幕友。陈启迈署中幕友陈心斋，亦得保升知县。义宁州绅民怨声沸腾，在省城张贴揭帖，谓保举不公，团练解体；贼若再来，该州民断不捐钱，亦不堵贼等语。陈启迈不知悛悔，悍然罔顾。迨四月间贼匪攻围州城，该州牧叶济英叠次禀请救援，陈启迈亦不拨兵往救。困守二十余日，州城果陷，逆匪素恨团练，杀戮至数万之多，百姓皆切齿于巡抚保举之不公，致团散而罹此惨祸也。

去年四月，塔齐布在湘潭大战获胜，余贼由靖港下窜岳州，其败残零匪由醴陵窜至江西，萍乡、万载等县并皆失守。万载县知县李峼弃城逃走，乡民彭才三等或以马送贼，或以米馈贼、冀得免其劫掠。贼过之后，举人彭寿颐倡首团练，纠集六区合为一团，刊刻条规，呈明县令李岵批准照办。乃彭才三愚而多诈，谓馈贼可以免祸，谓团练反以忤贼，抗不入团，亦不捐赀，遂将团局搅散，反诬告彭寿颐一家豺狼，恐酿逆案等语。县令李岵受彭才三之贿，亦袒庇彭才三而诬陷彭寿颐，朦混通禀。该举人彭寿颐恨己以刚正而遭诬，以办团而获咎，遂发愤讦告李峼弃城逃走、彭才三馈贼阻团，控诉各衙门。袁州府知府绍德，深以彭寿颐之练团为是，彭才三之馈贼为非，严批将李峼申饬。巡抚陈启迈批词含糊，不剖是非，兴讼半年，案悬未结。

今年正月，臣至江西省城，彭寿颐前来告状。臣以军务重大，不暇兼理词讼，置不批发；而观其所刊团练章程，条理精密，切实可行，传见其人，才识卓越，慷慨有杀贼之志。因与陈启迈面商，言彭寿颐之才可用，其讼事无关紧要，拟即带至军营效用。两次咨商，陈启迈坚僻不悟。不特不为彭寿颐伸理冤屈，反以其办团为咎；不特以其办团为咎，又欲消弭县令弃城逃走之案，而坐彭寿颐以诬告之罪，颠倒黑白，令人发指。自粤匪肆逆，所过残破，府县城池，动辄沦陷，守土官不能申明大义，与城存亡，按律治罪，原无可宽。各省督抚因失守地方太多，通融办理，宽减处分，亦常邀谕旨允准。即以本年江西而论，饶州、广信两府失守，鄱阳、兴安等县失守，陈启迈通融入奏，宽减府县各守令之处分，均蒙谕旨允准。此系一时权宜之计，朝廷法外之仁，并非谓守土者无以身殉城之责也。该县令李峼弃城逃走，陈启迈能奏参治罪，固属正办；即欲宽减其处分，亦未始不可通融入奏。乃存一见好属员之心，多方徇庇，反欲坐彭寿颐诬告之罪，此则纪纲大坏，臣国藩所为反复思之而不能平也。

乡民劫于粤匪之凶威，或不敢剃发，或不敢练团，或馈送财物，求免掳掠，名日纳贡，此亦各省各乡所常有。其甘心从贼者，重办可也；其愚懦无知者，轻办可也不办亦可也。彭才三以财物馈贼，既经告发，陈启迈自应酌量惩治，何得反坐彭寿颐以诬告之罪，使奸民得志，烈士灰心。

顷于五月二十九日，陈启迈饬令臬司恽光宸严讯，勒令举人彭寿颐出具诬告悔结。该举人不从，严加刑责，酷暑入狱，百端凌虐，并将褫革参办。在陈启迈之心，不过为属员李峼免失守之处分耳。至于酿成冤狱，刑虐绅士，大拂舆情，即陈启迈之初意，亦不自知其至此。臬司恽光宸不问事之曲直，横责办团之缙绅，以伺奉上司之喜怒，亦属谄媚无耻。方今贼氛犹炽，全赖团练一法，以绅辅官，以民杀贼，庶可佐兵力之不足。今义宁之团既以保举不公而毁之，万载之团又以讼狱颠倒而毁之，江西团练安得再有起色。至于残破府县，纵不能督办团练，亦须有守令莅任，以抚恤难民而清查土匪。乃臣驻扎南康两月，陈启迈并不派员来城署理南康府、县之任，斯亦纪纲废弛之一端也。臣与陈启迈同乡、同年、同官翰林，向无嫌隙。在京师时见其供职勤慎，自共事数月，观其颠倒错谬，迥改平日之常度，以致军务纷乱，物论沸腾，实非微臣意料之所及。目下东南贼势，江西、湖南最为吃重，封疆大吏，关系非轻。臣既确有所见，深恐贻误全局，不敢不琐叙诸事，渎陈于圣主之前，伏惟宸衷独断，权衡至当，非臣下所敢妄测。所有江西巡抚陈启迈劣迹较多，恐误大局缘由，恭折缕晰具奏，伏乞皇上圣鉴，训示施行。谨奏。

浔城水陆两军接仗情形折 咸丰五年七月初六日

奏为浔城陆兵开仗获胜，水军在徐家埠获胜一次，湖口小挫一次j恭折驰奏，仰祈圣鉴事。

窃水师前在姑塘获胜，夺回坐船，业经奏明在案。六月十一日据探浔城逆匪，在于新坝添筑炮台，龙开河泊有贼船四百余只。臣塔齐布于十二日轻骑前往查看地方，新坝之东为甘棠湖，西为龙开河，中间堤塍约宽箭余。该逆于新坝街口坚砌石卡，添修炮台，卡外濠沟二道，宽约丈余，中引湖水注之。

十三日，饬令升用副将周凤山等分带道勇、新田勇明攻东门，为声彼击此之法；各营兵勇掩旗息鼓，于四更时急赴西路，以攻新坝。饬九江镇居隆阿等伏兵于三川岭之左，候补守备长春等伏兵于三川岭之右。

臣塔齐布率参将彭三元、阿达春等携带板片，搭造浮桥，抢过濠沟。时已五鼓，我军一面摇折卡外木桩，一面抛掷火弹延烧贼船二只，贼众惊觉，纷纷抗拒。攻未片时，城中之贼随亦拥出约二千余人。我军开放连环枪炮，毙贼虽多，该逆因恃水陆并拒，殊无怯意。天已将晓，臣塔齐布以我军在于一线堤塍，分攻水陆，用力过苦，陆贼恃卡死抗，贼船更番来迎，彼逸我劳，势难取胜。因令兵勇佯为退走。该逆见我军无多，出卡追袭。我军且战且走，诱过濠沟二道，地面稍宽，遂令岭左伏兵起抄贼尾，岭右伏兵同时并起，佯退之兵回旗转战，枪炮齐轰，短兵夹击，贼众大溃。堤塍狭隘，贼党拥挤，为濠所阻，约计击毙三百余名。坠濠溺湖者甚多，争舟情急，覆船三只，溺水之贼约近百人。升用副将玉山、都司毕金科等，先携大炮伏于龙开河上之水府庙，比见逆船退出，连炮环轰，亦毙数贼。彭三元、阿达春等，见水陆之贼均已披靡，乘胜扑卡，卡内贼炮，子密如雨，彭三元右胸受伤，阿达春子伤左臂，天气酷热，均未晨餐，随传令收队，将生擒之贼十三名就地挖目凌迟。查点我军，阵亡四名，受伤二十余人。抚标尽先守备黄明魁，提标外委李芳祥，均因扑卡伤亡。其周凤山等攻东门之贼，相持四时，亦于午刻收队。此十三日浔城陆兵大获胜仗之实在情形也。

臣国藩驻扎南康两月有余，下游湖口之贼炮船甚多，上游都昌之贼虽无炮船，而所掳民船小划动逾百数，亦常有侵袭老营，上下夹攻之患。曾于四月二十二、五月初八等日，派船前往都昌，搜洗贼舟，均经奏明在案。特以东岸无陆兵，故陆贼添掳划船，终难净尽。都昌之下有徐家埠，去湖口六十里，为伪监军姜万祥盘踞之所。催民纳贡，诛求极酷。上游马家堰有小河直达徐家埠，为各处奸民与贼通商之路。

六月十二日，臣国藩派令水师中营贺虎臣酌带长龙三板二十号，千总李逢春带小划四十号，前往徐家埠搜洗贼巢，并派试用知县李锟带陆勇四百会剿。十三日寅刻，贺虎臣等由马家堰驶入小河，所过木桥、贼卡，拆毁六座。巳刻到埠，该逆以河身浅窄，我军船难于转旋，即出陆贼三百人，前来抗拒。李逢春带水勇登陆迎剿，贺虎臣继之，排枪轰击；毙贼二人，贼众纷纷奔溃。我军一面追逐，一面烧毁河下贼船，逐北数里，李锟所带陆勇亦至，乘胜穷追，伤毙贼匪十余人，生擒七人，焚毁伪监军衙署一所，守棚、望楼数座，伪圣粮馆五处，焚烧贼船八十余只，水陆屯聚贼粮数千石尽数烧毁，夺获旗帜、军械无算。次日，仍渡湖回南康大营。此十三日搜洗徐家埠贼巢，水陆获胜之实在情形也。

水师前帮自进扎青山以后，本拟俟陆勇东渡会合进剿。六月十五日，各营派二十余船前往湖口探看贼营形势，弁勇冒险贪功，冲出梅家洲贼卡，卡外贼船与卡内湖汊贼船齐出，我军二十余船三面被围，续到二十余船亦尚单弱，贼众我寡，鏖战两时。适值南风大作，不能驶回，被贼围去长龙一号，三板三号，千总洪建勋、把总李文田同时阵亡。勇目五十余人有被掳遇害者，有凫水逃归者。姑塘大队前往救应，该逆始畏怯反奔，日暮收队，仍泊青山。此十五日，弁勇冲出湖口贼卡，开仗小挫之实在情形也。

伏查水师自至南康以来，与湖口悍贼四次接仗，两胜两挫。论船炮之精，战阵之法，官军实远胜于贼。特该逆水战，两岸皆有陆贼护之，我军两岸皆无陆兵，水营孤立，终不宜冒险出卡，致涉疏虞。陆路尽先守备黄明魁，屡次打仗奋不顾身。去岁岳州之役，伪秋官正丞相曾添养系其手刃，此次力战阵亡，应请饬部从优议恤。水营蓝翎千总洪建勋、把总李文田，五月两次血战获胜，均拟开单奏保。此次冲锋阵亡，均请饬部从优议恤。其余伤亡弁勇，查明照例办理。所有近日水陆接仗情形，谨缮折由驿驰奏，伏乞皇上圣鉴，训示施行。谨奏。

拟移浔军会剿湖口片 咸丰五年七月初六日

再，臣国藩、塔齐布自正月一别，不相见者半年。六月二十七日约会于青山，言及顿兵江境，老师糜饷，上负主恩，下失民望，两人愧愤交集，哽咽难言。刻下浔城之贼时多时少，臣塔齐布之师若分剿他处，则恐大营单薄，反为逆贼所乘；若合聚一处，则五千之众，久无成功，日对坚城，徒深焦灼。而湖口水军，无陆兵以护之，彼此俱不能得手。罗泽南进攻义宁，是否能仍折回湖口，正未可知。不得不思所变计，以求有济于大局。拟于七月以内，臣塔齐布移至青山，渡湖之东，会剿湖口。如能攻破此关，全局固有转机；即不能遽破，亦当由彭泽而下，直趋建德、东流，以期与下游池，太之师联为一片，是亦大局转旋之一策也。是否有当？伏乞圣慈指授机宜，俾有遵循。谨附片具奏请旨。

万启琛留办饷盐局片 咸丰五年七月初六日

再，新选湖北督粮道万启琛，上年随同在籍刑部侍郎臣黄赞汤劝捐炮船、军饷，最为出力，曾经奏奉恩旨交部议叙。本年三月，臣国藩奏请借行浙引，拨盐抵饷，派万启琛协理西省盐运事件，旋经户部议复，奉旨允准亦在案。兹接据部文，万启琛新选湖北督粮道，例应即赴新任。惟查浙盐充饷，事属创举。该道廉明详慎，办理易于就绪，欲改行奏派，一时实乏得力之员，相应请旨敕下吏部查照，留万启琛在樟树镇总局协理盐饷事件，暂缓赴湖北粮道之任。谨会同侍郎臣黄赞汤附片奏闻。谨奏。

曾文正公奏稿卷六

湖南提督塔齐布因病出缺折 咸丰五年七月二十四日

奏为湖南提督塔齐布因病出缺，微臣驰赴九江大营，料理丧事，兼统陆军，恭折驰奏，仰祈圣鉴事。

窃臣与提臣塔齐布六月二十七日在青山地方会晤，言及浔城未破，顿兵已久，愤恨同深。微臣之意，谓宜移师东渡会剿湖口，扫荡东流、建德一带，长驱直下，期与下游芜湖之师会合。塔齐布之意，谓自六月以来，攻城之具增置完备，七月以内即行大举攻剿，誓当力破此城，以雪积愤。如环攻不破，七月底再行移师东渡。商酌已定，曾于七月初六日附片具奏在案。其后，塔齐布益广置攻具，备云梯数百，布袋四千，扎草人以缘城，结竹筏以渡水，各营弁勇，皆自备挡牌、竹盔之属，无一不齐，专俟月黑阴雨之夜，大举攻城。臣在南康，亦派平江勇三千余人渡湖之东，攻剿湖口，订期十五以后，两城同攻，水陆并进。不料七月十八夜，浔城陆营专弁飞报南康，言塔齐布于辰刻传令出队攻城，尚未出营，陡患气脱之症，昏迷不醒，竞于午刻因病出缺。臣闻信之下，不胜悲愕。

伏查提臣塔齐布，纯诚报国，忠勇绝伦。自其为都司时，毅然有杀贼立功之志。上年蒙恩超擢提督，出师岳州途次，于左臂涅刺“忠心报国”四字，每战匹马当先，麾下士卒附从，辄麾之使后，不令出己之前，或他营被贼围困，辄跃马驰往救援；凡相度战地及察看贼营情形，尝以单骑清晨独往，不使将士得知，屡被贼众狙伺追逼，从容御之。臣以不宜冒险，叠次劝阻，诸将亦日日谏止。而塔齐布气吞凶逆，不为怯惧，屡濒危险，常有奇缘，得免于难。湘潭之战，被贼围攻，纵身越墙得脱，崇阳、黄梅两次受伤；均以麾下易马扶去得脱，小池口之战，群贼曳其马尾，挥刀斫之，卒能纵横冲突，转败为功，贼中惊以为神。而该提督雍容恬退，未尝一语自伐其能。宅心仁厚，所得薪水银两，尽以犒赏士卒，或深夜呼兵勇与之絮语家事，亲如父子。洪山之战，围逼贼众溺水，其中幼孩甚多，塔齐布大哭，立即传令不杀，幼孩救出数百人，资送回籍。纪律严明，不许兵勇骚扰民间，有违犯者秋毫必惩。身殁之后，军士百姓同声悲泣，不独臣军失此名将，大损声威，即东南众望所推，亦均恃为长城之倚。远近官绅，并深惊悼。

臣于十九日驰赴九江陆营，照料该提督丧事。二十一日丑刻，送其灵柩出营，派副将玉山、守备长春、提标抚标官兵三百五十名，护送至江西省城。臣即暂驻浔城，统领陆兵，拊循士卒，保此劲旅，仰慰宸廑。惟念提臣塔齐布出师二年，日夜忧劳，赉志长逝，并无子嗣，家世清贫，上有老母，其兄弟三人，季弟去年阵亡。合无仰恳天恩，交部从优议恤。湘潭、岳州之战，保全湖南，为功甚巨；吁恳天恩准于湖南省城建立专祠，以慰忠魂，而洽民望。其湖南提督遗缺，请旨迅赐简放，以重职守。所有提臣塔齐布因病出缺，微臣驰赴九江料理丧事，兼统陆军各缘由，恭折由驿驰奏，伏乞皇上圣鉴，训示施行。谨奏。

浔军两获胜仗片 咸丰五年七月二十四日

再，臣至九江陆营，因士气伤沮，恐贼匪探知前来扑营，严饬各营加意防守。二十一日丑刻，将塔齐布灵榇送出数里，即归营大加操演。会操甫毕，该匪自西门出队搦战。臣派广东罗定协副将周凤山统领全军，督率将弁，出队迎敌：都司岳炳荣率辰勇由东路前进；周凤山率道勇督战。枪炮之后，继以刀矛，该逆败退，我军追至新坝，伤毙贼匪六七十人，逼溺湖水者十余人，攀登贼船各勇，追击沉船二只。

未刻收队。查点我军阵亡一人，受伤十余人，幸获全胜。二十四早，各将官告请奋勇大举攻城，锐气百倍，已缘登矣，该逆掷烧全桶火药，炮子瓦石如雨，伤亡数十人。虽未克攻破浔城，而将士忠愤有为，殊属难得。当统军新易，人心危疑之际，得此二仗，此支劲旅可无涣散之虞，足以仰慰宸廑。谨附片奏闻。

水陆三路均获胜仗片 咸丰五年七月二十四日

再，前据宁绍台道罗泽南具禀，七月初八日在义宁州之梁口大获胜仗；又据游击萧捷三等禀，七月十四日水师在鞋山大获胜仗。尚未具奏，臣即于十九日前来九江陆营。旋于二十二三等日，叠据罗泽南禀称，十三日在乾坑大战，十四日在鳌岭大战，十五日在城西大战，均获全胜；十六日克复义宁州城。又叠据统带平江勇之李元度等禀称，攻剿湖口之师，十五日在徐家埠接仗获胜，十八日在文桥接仗获胜，二十一日在苏官渡大战获胜各等因前来。当名将新失之际，而事机甚为顺利，仰托皇上威福庇荫，臣军声威尚足自振。除将水陆三路屡次获胜情形续行详叙奏报外，谨附片先行具奏，仰慰圣怀。谨奏。

攻剿义宁克复州城折 咸丰五年八月初七日

奏为攻剿义宁，叠获大胜，克复州城，恭折驰奏，仰祈圣鉴事。窃义宁州城被贼攻陷，都司吴锡光阵亡，江省震动，飞调宁绍台道罗泽南统带全军，驰往剿办，业经奏明在案。嗣据罗泽南叠次禀报，该道于六月二十四日自江省起程，七月初五日驻营义宁州之梁口地方，访明州城形势及进兵之路，拟由四都高乡迂道五十里攻州西门。

初八日辰刻，突报州城贼匪由梅岭来扑，该道督同安庆府知府李续宾、候选县丞蒋益澧登山嘹望，见贼七八千人屯聚抱子石之下，忽分两支，一支循修江南岸而下，约四五千人，旌旗蔽野渐逼营前，分作三路排列冈阜；一支循左路山冈而下，约三千余人，潜行林间，掩旗息鼓，以抄我营之后；其旗帜多系所夺州城兵勇之物，假冒团练，冀混官兵。其后路之埋伏者，复不一而足。该道等辨认清晰，饬李续宾带湘勇右营、候选知县唐训方率训字营三哨，从营后绕出山阜，为奇兵而击循山之贼；又令训字营二哨埋伏山阿，以备策应；该道亲率湘勇中营、蒋益澧率左营排列营前为正兵，以击沿江之贼。

部署既定，按兵不动，示之以弱，相持一时，知贼气已竭，中营、左营始扬旗振鼓，大呼而进，击毙骑马悍贼十余名，贼败。右营及训字营三哨，悄从山后绕出，横冲直突，此路之贼，原冀抄我之尾，不料我兵反抄其后，击毙长发悍贼八九名，此股亦败。我军奋力追杀，莫不一可当百，共计各路毙贼七、八百名，尸填载道。贼之沿江而逃者，忽为我军绕前截住，逼贼凭河而渡，水深浪急，溺毙无数，追逐二十里，前值一溪，群贼争渡，并拆断桥板以阻我师，因未午餐，始令收队，生擒三十余名，夺获旗械、子药无算。时候补知府林懋勋带勇驻扎对河之三都山上，闻贼攻梁口营盘，亦率所部及团勇循三都北岸而上，贼之浮江而过者，悉为林懋勋兵勇阻截，杀毙多名。此初八日贼来梁口扑营，迎剿获胜之实在情形也。十一日，由梁口拔营，迂道四都，十二夜驻高山之棋盘岭。查该处入州有二道：一经杭口攻州城之西门摆为正道，惟倚崖濒水，势难并进；一经乾坑度小南岭、鳌岭攻州城之西门坑为间道，南、鳌二岭各高二里许，从万山中盘旋而入，羊肠鸟道，人皆视为畏途。该道探闻小南岭尚无贼踞，亲率敢勇百人，同该州举人李炎携土人为向导，登小南岭嘹望形势。鳌岭虽高，其上犹可驻营，贼据之则杭口一路可以诡道横截，我据之则俯瞰州城，居高临下。且我师不度南岭而自四都以达棋盘岭，已有由杭口直捣州西之势，贼必注意杭口而忽视鳌岭，则鳌岭可以乘虚而入。因与李续宾等定计由鳌岭进发。

十三日巳刻，饬中、右两营前进，辎重居中，左营、训字营居后，时闻贼来杭口者甚众，知必乘我之后，密谕管带左营蒋益澧，待辎重尽行，即整队紧守乾坑隘口。贼来虽多，但守此隘，必不敢与我敌。即小路之通杭口者，守此亦足以御之。复饬知州衔候选知县李杏春、候选从九萧积仰与蒋益澧相为援应。该道与李续宾前进，掩旗度小南岭，从树林中登鳌岭。

守岭之贼不料我之猝至，酣卧亭上，骤见旗开，纷然四窜。我兵奋勇而上，毙贼百余名，疾据其岭。该道方筹度营基，喜我之得据要地也，忽报贼果由杭口来扑，追至乾坑，以大股逼坑之左，精悍捣坑之右，又以贼二千人由小路踞乾坑山脊以临之。蒋益澧已先驻乾坑隘口，旗帜间杂林中，贼莫测其虚实。唐训方率训字营登山以御小路之贼，萧积仰率左营后哨助之；蒋益澧率左、右两哨当先奋击。先败坑右之贼，其小路之贼亦为唐训方、萧积仰冲败。贼之精锐在此两股，故中路贼虽众而不敢前，李杏春乃率左营前哨冲出，中路贼亦败，诸勇乘胜跟追，贼屡拒屡却，毙贼六百余人，尸遍山谷，生擒二十余人。该道在鳌岭闻报，驰回救援，迨至棋盘岭，见蒋益澧等已获胜收队，遂率各营同驻鳌岭。此十三日移营鳌岭、后队在乾坑接仗大获胜仗之实在情形也。鳌岭距州城仅七里，南面高逾四、五里，左为南岭大山，蜿蜒而至城北之凤凰山，为州城之主峰；右为鸡鸣峰，其下即西门摆，城外菁华之所聚也。

蒋益澧驻岭左防凤凰山一路；唐训方驻岭右防鸡鸣峰一路。鳌岭中支峰上峻下平，可以四应。该道率中营驻之。其次岭长而脊瘦，仅足塔一、二棚，李续宾率右营驻之，阵如长蛇。又前一峰高而锐，与凤凰山相埒，搭望楼其上，贼之来踪，莫能隐遁。左右有坑，坑深莫测，由岭逾坑，一升一降约二十余里，鸟道蚕丛，险逾蜀道。大军驻此，贼来攻我甚难，我攻州城之贼则有建瓴之势。十四日辰刻，方拟进捣州城，讵意城内贼约数万人，五更出队，分五路而来：一从凤凰山直抵南岭大山，欲扑我左营；一从西门摆踞鸡鸣峰，与左路凤凰山之贼如张两翼；其中路由西门坑来者，则分三路：一由两坑之会合处跨岭而上，直抵望楼之前，摇旗放枪，以号召两翼之贼；一从坑左大路而上，多系精锐，直抵中、右两营之左；一埋伏坑右树林中，冀攻中、右两营之右。布置周密。该道与李续宾登高审视，饬唐训方攻右路；蒋益澧攻左路；别分数哨击右坑之贼，登鸡鸣峰分路以截右贼之尾；又分数哨击左坑之贼，依凤凰山以截左贼之尾；饬右营前、中二哨踞锐峰以击望楼下之贼。部署既定，严饬不可躁进，必俟各路贼已逼近，然后分路迎剿。时中路之贼见我兵伏营不出，摇旗呐喊，愈逼愈前，左坑贼亦抛掷火箭、火球，已及营盘，诸勇乃整队大呼而出，贼抵敌不住，回旗奔走，我军截之，毙贼数百；望楼下之贼亦为乱石所击，蜂拥而退，坠崖死者以数百计。

乘胜追之，两路之贼卓旗于两坑会合处，计诱我兵前进，不料复为我所袭，上下夹击，诸贼无路可逃，攀缘绝壁，登而复坠，及藏匿丛莽间者，皆为我兵搜杀约千余人，尸填溪涧，水为之赤。该道中路之兵既已获胜，拟循凤凰山麓径攻州城。因闻鸡鸣山诸贼未溃，惧乘我后，中路兵遂先收队。其左路之贼依凤凰山而来者，见左坑贼败，我兵穷追，欲循山而下以横截之；而左坑之败贼数百，先奋跃登山，冀与左路会合，并力堵御，见左坑跟追之勇亦扪石板藤牵连而上，贼不能走。蒋益澧复率诸勇由南山大岭横过，直逼贼前，奋力相杀，又得左坑之勇自下而上以截杀之。

贼遂望凤凰山返奔，我勇追杀，毙贼近千许，余悉逃入州城。其右路之贼，排列于鸡鸣山者，见各路贼败，诸勇穷追，不敢回城，惟踞峰巅以待。此峰极峭，我兵不能仰攻，以十数人诱之，贼乃循崖而下，徐度数峰，冀扑训字营。唐训方率勇奋力迎杀，贼以火球、乱石伤我兵数人。诸勇仍前，奋力杀毙悍贼数十人。贼败，疾登峰顶，诸勇猱升而上，思寻间道以分抄之，贼畏包裹，反从峰侧以走，诸勇更出峰上，贼气益馁，坠死峭壁者数百人。我兵复从鸡鸣峰下，循脊而上，分道抄之，李续宾亦由鸡鸣峰左绕道截之，贼无一脱者，杀毙、跌毙者无数，未刻收队。杀贼之多，未有如此役者。数路共计毙贼约五六千人，生擒二百七十余名，中多长发老贼，夺大小旗四百余面，马十余匹。此十四日鳌岭数路分剿，大获胜仗之实在情形也。

该道等既有此大胜，欲熟审形势，进攻州城。十五日午后，饬蒋益澧率勇登左之凤凰山一带，观州城东北之路；唐训方率勇登营右之鸡鸣山一带，观州城西门摆之路；该道与李续宾由西门坑审视，复分登左右各山以望之。正拟归营，不意贼疑搦战，遽出大队，以数千人立凤凰山巅，掷木滚石阻我左路；以数千人聚西门摆山坡，扬旗放枪，阻我右路；其中路之西门坑，于两山交互处设卡三重，横跨溪上，各高丈余，外砌木石，内灌土砂，密排炮眼，以万余人守之。我师突与相遇，见日色将晡，进退未决，各营踊跃请战，遂乘贼队未整，急以抬枪横排卡外，连环施放，轻捷者援两岸之峭壁以击之。贼不料我速进，气为之夺，所设堵卡皆一呼而破，死于火器刀矛者以数百计，乘胜追至西门城根，将江边贼垒悉数焚烧。

左路凤凰山之贼见中路诸卡已破，不能自持，纷纷下窜，诸勇奋临其巅，乘胜追杀，贼堕崖死者数百人，山上贼营立时焚尽。右路鸡鸣峰诸勇见两路并进，亦扬旗直下，训字营继之，贼之被截杀者不下三百人，西门摆所设望台、木城，一时灰烬。火光四起，贼无路可归，浮沉修江中者以千余计。城中之贼，闭门死拒。先是，南赣镇总兵刘开泰带兵分剿修江之南岸，十三日由黄沙桥移营湘洲，已函商该道约期南北夹攻。是日正欲收队，忽闻南岸炮声震天，火箭喷筒交加，猪婆滩诸贼营相继火起，知刘开泰之兵已至。急遣亲兵，相与定约。于十六日五更出队，刘开泰统带各弁兵由南岸渡河，该道督饬李续宾带湘勇右营自鸡鸣峰攻西门，唐训方率训字营、蒋益澧率湘勇左营攻北门，该道亲率湘勇中营攻东门。又知府林懋勋先守南岭彭姑要隘，防贼东窜。十五日亦自南岭赴州，随同攻剿。诸兵勇不顾炮石四面围攻，或乘梯而登，或肉薄而上，登时克复州城，杀毙长发贼千余名，生擒三百余人，讯明正法。义宁被虏之民七八千人，审明释放。夺获伪书、伪印、器械无算。败匪乘夜散人各乡，多为团练格杀，或送营正法。此十五、十六等日进攻获胜，会同南岸官兵克复州城之实在情形也。

余匪由杭口一带潜逃，现已督饬兵勇严行追捕等情前来。臣伏查义宁居万山之中，形势险阻，地连湖北、湖南，一隅不靖，三省戒严。自逆贼攻陷，凭险负固，日聚日众。兹幸迅速克捷，江西湖南两省肘腋之祸已纾，而湖北崇、通贼薮，亦已闻风胆寒。所有此次出力员弁，实属奋勇争先，出奇制胜。除刘开泰一军由江西抚臣另折奏保外，按察使衔宁绍台道罗泽南专善察看山势，迂道数十里，力争鳌岭要隘。杀贼之多，与去年半壁山相等。前此克复广信府，此次克复州城，并关系数省大局，为功甚伟，可否准加布政司衔，出自天恩。安庆府知府李续宾朴诚勇敢，战必身先，应请交军机处记名以道员请旨简放。知州衔候选知县李杏春、候选知县唐训方，均请以同知直隶州，不论双单月即选。候补县丞蒋益澧，请以知县补用，并加同知衔。其余出力人员，容俟详查开单请奖。阵亡弁勇，查明分别办理。所有攻剿义宁迭获胜仗、克复州城缘由，恭折由驿驰奏，伏乞皇上圣鉴，训示施行。谨奏。

调派罗泽南一军由崇通回剿武汉折 咸丰五年八月二十一日

奏为调派罗泽南一军由崇、通一带回剿武汉，恭折复奏，仰祈圣鉴事。咸丰五年七月二十四日，准兵部火票递到承准军机大臣字寄，七月初一日奉上谕：骆秉章奏，湖南邻省贼氛四逼，兵力不敷，请饬调回湘勇，以资防剿一折。前因罗泽南一军，为贼牵制，未能即归九江，谕令曾国藩等俟义宁剿办得手后，即将该道调回，与该侍郎等并力会剿。兹据骆秉章奏称两广之贼，窜陷郴州、东安等处，永州、宝庆一带处处紧急；楚北之贼，复窥伺平江等处；又有黔匪滋扰西路。该省兵勇既多调赴在外，复须防剿黔、粤、楚、北、江西五省之匪，不敷分布，必须罗泽南一军折回湖南防剿，自系实在情形。

惟昨据陈启迈奏，现筹调集兵勇，进攻武宁，已咨罗泽南等妥速攻剿。该道能否即折回湖南助剿之处？著曾国藩等酌量现在情形，妥筹分拨，迅速具奏。至江省军务，或先克九江，或先将鄱湖贼船扫除，仍著遵照前次谕旨，迅筹剿办。将此由六百里加紧谕令知之。钦此。遵旨寄信前来。

窃臣前于提臣塔齐布沦逝后，即飞函至义宁，令罗泽南来营面商大局。罗泽南得信，由义宁之杭口直至南康，连日熟商剿办事宜，上而武汉，下而湖口，皆东南所必争之地。湖口破则扼截长江之腰膂，使安庆贼舟不能与湖广相通；武汉破，则雄据长江之上游，使金陵贼巢百货皆绝其来源，而有日就穷蹙之势。故论古来争关夺要之道，则湖口之与武汉，其轻重亦略相等。而论目前形格势禁之道，则必力争武汉，而后可以保全邻省。能保全完善之省，而后可以规复被陷之区。

罗泽南于二十九日抵南康，臣即饬令渡湖，带亲兵数十人，督率平江勇于初八日攻剿湖口一次，仍以下钟岩石垒过坚，未能遽破，恐顿兵日久，老我劲旅；罗泽南亦具禀数千言，规画详明，慨然以援鄂为己任，遂决定回剿武汉之计。已于八月十六自南康起程，由义宁进捣崇通一带，西上武昌矣。

伏查骆秉章原奏，所称邻氛四逼者，西防黔匪，东防义宁。今义宁克复，黔匪亦靖，则东西两路均可弛防。惟南路有两粤之土匪窜入永、郴，北路有鄂贼之分枝上犯岳郡，二者相衡，北路更为吃重。今罗泽南一军，由崇、通横截而出，仍自蒲、咸扫荡而下，则鄂贼不敢上犯岳州。是即所以纾湘省北路之忧也。湖北一省，钦差大臣西凌阿、总督官文两军，均在北岸，惟巡抚胡林翼一军向在南岸，近闻移师北渡，进扎汉阳，南岸极为空虚，设武昌之贼逸出，由纸坊上犯蒲、咸，则勾结蔓延，为患方长。得罗泽南一军，由崇、通截出，直捣武昌，是又所以救鄂省南岸之疏也。臣反复思维，权衡缓急，姑舍湖口而不攻，令罗泽南回剿武汉，取道较便，而所全较广。罗泽南所统湘勇、训勇仅三千六百人，臣又在九江陆军拨参将彭三元、都司普承尧宝勇一千五百名，足成五千之数。其饷项由江西酌拨漕折捐输银两，交该道亲行赉带。臣又咨札编修孟培桢，主事胡大任，王柏心等在荆州劝捐，以资接济，暂可无虞缺乏。惟罗泽南一军，将领多谙练老成，士卒亦久征惯战。回武汉以剿粤匪则可，回湖南以剿土匪则不可。

方今东南大局，即不能遽破金陵，犁庭而扫穴，亦当力争江面，拊背而扼吭。湖南为臣桑梓之邦，岂不思所以保全，特不力挽大局，则一乡一邑，亦终无独全之理。合无仰恳皇上天恩，饬下两湖督抚诸臣，罗泽南一军不得调回湘省。其麾下五千人亦不得分支调拨，致兵力单薄，难以图功。一俟湘省北路肃清，武汉剿办得手，臣仍飞调罗泽南前来会师，以图进取。所有调派罗泽南由崇、通回剿武汉缘由，恭折由驿复奏，伏乞皇上圣鉴，训示施行。谨奏。

派周凤山接统浔军片 咸丰五年八月二十一日

再，提臣塔齐布病故后，浔军猝无统属。臣札派广东罗定协副将周风山统领全军。七月二十一日，该逆扑营，经周凤山督率各营击退。二十四日督勇攻城，极为出力。均已奏明在案。嗣二十六及八月初十日，周凤山率各勇分路与贼打仗，连获胜仗。查浔城一军，除将宝勇千数百名拨归罗泽南统带会攻武昌外，尚有三千余人，皆经塔齐布训练已久，足称劲旅。理合奏明归周凤山统领，以一军心，而资堵剿。惟塔齐布声威炳耀，士卒亲附，后来殊难为继；周凤山新领此军，臣饬令止重防守，不图进取。现在江西境内，惟九江、彭泽两城，湖口、梅家洲两垒被贼占踞。而我军西扼浔城，东扼湖口，水师扼驻青山，如果分三路防守严密，贼不能内犯一步，江省土地均可不被蹂躏。所有派委周凤山统领九江陆军缘由，谨附片奏闻。

朱批：知道了。周凤山既能统属，仍应相机进取。钦此。

汇报何桂珍在江北胜仗折 咸丰五年八月二十一日

奏为道员何桂珍在江北攻剿英山，蕲水，罗田股匪，迭获胜仗，谨汇前后禀报，补行具奏，仰祈圣鉴事。窃臣于上年十月奏调安徽道员何桂珍来营助剿，钦奉谕旨，饬催该道归并臣等一军，当即转饬遵照。嗣因贼匪回窜，江路复梗，该道派委前署贵池县知县李沛苍来营，禀商带兵会合之路。李沛苍中途遇贼，绕越汉口金口以上，驰赴江西，二月间始到臣营。何桂珍在江北不能渡江并入臣军，即屯扎英山、蕲水等属皖、楚交界之处，与贼匪接战十余次，屡获胜仗。常雇长毛探卒渡江来臣营递送禀报，往住中途沉失。五月以后，续据该道补抄英、蕲各案具禀前来。查该道系皖省之官，其剿贼在皖、楚交界之地，又系奉旨调归臣军之员，理合将前后各战，摘叙入奏，仰慰圣怀。

缘何桂珍去秋招集开化、合肥等勇，剿办豫省捻匪，降其头目李兆寿、马超江等，即以投诚之豫勇三千名，归李兆寿、马超江统带，在于蕲、英等县往来堵剿。正月初六日，该道由英山督率员弁兵勇，行抵罗田县境，适闻逆匪攻破蕲水之信。十七日，我军抵蕲水之蔡家河，饬署桐城县知县任春和、代理太湖县知县娄业仕，率带李兆寿、马超江之豫勇；安徽候补知县刘兆彭，带开化勇；怀宁县知县许垣、冯元霪带合肥勇；教谕李培带英、霍、蕲水诸勇；十九日分路进攻，杀贼二百余名，乘胜破城而入，又杀贼五百余名。出其不意，一鼓克复。此正月十九日攻克蕲水县城之一案也。二月初二日，英山县禀报，有太湖贼数千入境，该道率同任春和，娄业仕，刘兆彭等，带勇往剿。时英城贼共五六千人，我军分道齐进，奋力夹击，安徽守备阿克敦亦带兵继进，贼翻山逃窜，追杀十余里，毙贼千余，生擒七十九名。旋闻蕲州土匪勾结逆贼数千，欲由蕲水、蔡家河进扑罗田，二月初六日，飞调阿克敦等与合肥勇进攻。贼为枪炮所伤，败奔上山。我军仰攻，贼全股扑下，杀贼四百余人。相守一夜。次早，贼遂奔溃，豫勇与开化勇跟踪夹击，追至蕲水县之松柏坳。此二月初二英山城外击贼获胜、初六蕲水蔡家河击贼大胜之二案也。

后蕲贼复欲来扑英邑，该道飞调各勇赶回英山。二月十七日，贼声言将攻太湖，该道知其诡计，专力扼守英城，严阵以待。贼果三路来攻，马超江奋力急进，刺杀伪总制田金爵一名。田金爵为蕲、黄一带巨魁，到处敛钱募丁，以助虐焰，自上年腊月受伪东王即照，勾结匪党数千，常有悍贼百余随之以行，黄衣黄帽，乘坐绿轿。自该逆被杀，贼即大败，窜自彭家畈，屯踞山头。我军围攻，贼败，分路窜逸，追二十余里，直过大畈河，轰毙溺毙之贼不下千人，滚崖落港者死伤枕藉，生擒七十余名，内有伪总制、伪司马二名。此十七日彭家畈战胜、歼剧贼田金爵之一案也。三月二十一日，探闻贼众复聚蕲水，欲攻英山，为田金爵复仇。该道于英、蕲交界之陈家坂扎营，并分兵埋伏。闻贼由朱阳河蜂拥而来，我军迎击，杀三百余人，追至数里外，忽见数处火起，知有匿贼，四路兜剿，斩首一百四十六级，生擒三十四名。嗣闻逆贼踞查儿山为负嵎之计，该道以贼匪恃险死拒，难以力争，即扬言由查儿山进攻而潜师由鸡鸣河进袭洗马畈，相距二里，贼始闻知。我军分为三路，直捣巢穴，毁营三处，毙贼四五百人，乘胜追贼过河，时大雨如注，我军溺毙数人，斩馘及生擒贼匪共一百三十二名。五月初一日，蕲贼复纠约土匪万余，假冒乡团，并集英城，该道亲督光州勇暨任春和等诸勇迎击，毙其头目共十七人，杀贼无算，追至大畈河，擒斩过半，余皆抛弃兵械逃回蕲境，此三、四、五等月在朱阳河、鸡鸣河、大畈河击贼获胜之三案也。

五月初六日，蕲贼复窜英境，该道亲率光州、合肥诸勇驻城防守，并派任春和、刘兆彭带豫勇、开化勇分防彭家畈、大畈河等处。十一日，蕲贼万余，分路来扑，经豫勇、开化勇击退。十二日，该逆乘五鼓大雨，攻豫勇营盘，我军拒战逾时，杀贼多名，因李兆寿腿受刃伤，被贼围困，豫勇扶掖溃围而出，阵亡百余人。时马超江之勇亦败，纷纷散回。该道闻报，带勇出城接应，兼堵南口，任春和等亦绕出贼前，分路扼截。该道猝遇多贼来冲，马被矛伤坠地。见贼众我寡，势难取胜，次日，遂同英山县知县苏秀槐飞调罗田各属团练会剿。时贼已入城，我兵为贼所隔，不能进攻。豫勇绝粮三日，散走过半，李兆寿已受伤，遂饬其督带豫勇回籍。该道一面招聚散卒，一面号召诸路团练，计随营听调者不下万余人。二十六日，分数路由英山西、南、北三门进攻，该逆突围而出，被我军枪毙千余人，登时收复县城。败贼跃河逃窜，复截杀数百人，夺获贼械无算。此五月十二日，官军小挫，英山被陷，二十六日大获胜仗克复英山之二案也。

伏查该道自正月以来，大小十余战，屡挫凶锋，克复蕲水、英山两城，阵斩渠魁田金爵，劳绩尤著。惟据前后禀称，所带各勇从征半年，未给口粮，屡次血战，不惟赏恤无赀，甚至日鲜一饱。每勇日给白面四两，或两日领米一升，该道与各委员并有断炊之事。迭派许垣、娄业仕等分途劝捐米石，往往为贼所阻，不得入城，必俟贼退，二千余人始得一饱。三月内曾分别遣散，五月间豫勇饥疲过甚，竟以小挫致溃等情。臣接阅之下，不胜感喟。何桂珍以二千疲劳之卒，当群盗出没之区，数月无饷，转战不休，在该道受恩深重，自当力图报效，其从征员弁兵勇，劳苦倍于他军。合无仰恳天恩，准臣择尤保奏，以作士气，抑或归于皖、楚各督抚保奏之处？伏候圣裁。所有何桂珍在江北攻剿英山、蕲水、罗田股匪，迭获胜仗缘由，理合汇案补行具奏，伏乞皇上圣鉴，训示施行。谨奏。

请令何桂珍办楚皖团练片 咸丰五年八月二十一日

再，查蕲、黄、英、霍，当皖楚之交，万山回互，匪党最多。康熙年间，于成龙办蕲、黄之贼，驱除数年，斩夷无算，始就肃清。近年以来，南岸之大冶、兴国。北岸之蕲水，蕲州、黄梅、广济，土匪尤众，一经粤匪勾结，群起响应，动满数千。幸罗田、麻城、黄冈、黄安等县绅民好义，团练杀贼，历有成效；英山之民，亦多深明大义，敌忾同仇。该道何桂珍往来皖、楚之界，已近一载，各属绅耆，信义相孚，每遇匮乏之时，乡里常以箪壶犒军；屡次剿贼获胜，亦赖团练之力。微臣愚见，拟令何桂珍总办该处团练。以皖省言之，太、宿则莠民较多、英、霍则良民较多，以鄂省言之，黄、广二蕲则莠民较多，罗田、麻城则良民较多。此时办法，练数县之良民，杀数县之莠民，用该处之钱办该处之事，目前能杀一著名之匪，将来大军到日，即少数百从贼之人，实属裨益不浅。惟匪徒在楚境最多，而团练亦惟楚境之罗，麻等属最为可恃。合无仰恳天恩，饬下湖北、安徽各督抚，转饬何桂珍督办罗田、英山、麻城等属团练，严清皖、楚各处土匪。所需费用，准在各属劝捐，俾该道有专责之事，而于大局亦有无穷之益。一俟武汉克复，罗泽南一军剿贼东下，该道与之会合，仍可归并臣军，遵照前次谕旨办理。所有拟请何桂珍督办皖、楚交界团练缘由，谨附片具奏请旨。

克复广信等案保奖折 咸丰五年九月初五日

奏为遵旨奏保陆军克复广信及水师迭获胜仗出力弁勇，开列清单，恳恩奖叙，恭折奏祈圣鉴事。

窃三月间贼踞弋阳，分股窜兴安，经臣檄调宁绍台道罗泽南前往剿办。二十一日克复弋阳；二十三日收复兴安县城；闻贼已攻陷广信府，罗泽南赶至郡城，连日痛剿，杀贼数千，二十七日克复郡城；均经臣奏明，奉旨准将出力员弁择尤保叙在案。至水师屡次获胜，全湖肃清，叠奉谕旨允准开单酌保。除广信案内江省会剿之在事员弁，由江西巡抚另行请奖外，谨遵旨核实保叙，汇列清单，吁恳恩施，伏乞皇上圣鉴，训示施行。谨奏。

请催浙江协饷片 咸丰五年九月初五日

再，臣二月间奏明闽、浙两省按月拨银二万两接济臣军。入夏以来，闽省仅解银二万两。昨据督臣王懿德抄折咨会：“该省应拨饷银，业经奏明免其按月筹解。浙江应解之款，据抚臣何桂清复奏，于四月起，每月由藩库筹银一万两，运粮二库合筹银一万两，委解接济在案。嗣据该省将四月分银以一万两为运盐成本，以一万两解到臣营，稍纾眉急。而五月以后，报解之数尚无消息。八月初五日，何桂清为协拨滇饷一案，附片声明：江西军饷无款可动，现在筹议浙盐运销江右，即以盐课抵拨。曾国藩军营饷需，俟议定章程，再行具奏”等语。该抚抄片咨送前来。伏查臣军奏请借拨浙引，用盐抵饷，至今已满半年，尚未运盐到江；将来能否销行畅旺，殊难悬揣。若浙省再议行盐拨饷，则自定议之日以至销售之日，更属遥遥无期，而臣军万余人嗷嗷待哺，江省独力难支。中夜思维，万分焦灼。浙江物力富饶，迥非闽省支绌可比。合再吁恳皇上天恩，饬下浙江抚臣迅将五月以后未解饷银，如数源源补解，俾此军不以饷溃而致他虞。感荷圣慈，曷有涯极。谨附片具奏，不胜迫切待命之至。谨奏。

请令罗泽南奏报军情片 咸丰五年九月初五日

再，臣接据禀报：金口南岸陆军，被该逆于八月初二日蹋毁营盘；署抚臣胡林翼北岸陆军，亦于初八日被逆匪蹋毁营盘。罗泽南援鄂之师，计此时尚在崇、通一带，若剿办得手，进至咸宁、江夏等县，去臣营在八百里以外，出入贼地，信息难通。罗泽南营中大小军情，若仍由臣处奏报，往返耽搁，动逾一月。此时鄂事孔棘，我皇上盼望捷报愈速愈妙。胡林翼收集溃兵，尚在江北，能否与罗泽南文报常通，不为贼氛所隔，正未可知。微臣愚见，拟令罗泽南自行具折，每遇开仗之后，迅速缮折奏报，专差由间道送至荆州，或送长沙交驿驰递，仰慰圣廑；较之由臣处转奏，可期速到一月。伏查《会典》定例，司道原有奏事之责。近岁各路粮台，均由司道专折奏事。罗泽南统领一军，尤应权宜办理。如蒙俞允，请旨饬下罗泽南，大小军情，自行奏报，庶慰我皇上盼捷急切之意。谨附片请旨。

师久无功自请严议片 咸丰五年九月初五日

再，臣自抵江西整饬水军，本拟四、五月间水陆会剿，攻破湖口一关，缘义宁州失陷，罗泽南率师回救，不能赴湖口会剿；继而与塔齐布面约，移师东渡，攻剿湖口，该提督又遽尔殂谢；后饬平江勇往攻湖口，二十三日水陆大战，极为得手，而下钟山石垒坚固异常，竟不能破。自办理内湖水师已逾半年，鄱湖以内虽已一律肃清，而未能横截江面，终无裨于大局。转瞬霜降水涸，攻剿愈难，师久无功，饷项虚糜，应请旨将臣交部严加议处。惟臣调度乖方，咎无可辞，而助臣办理军务实有劳绩不可泯灭者，亦不敢壅于上闻。侍郎臣黄赞汤，自去岁督办捐输，已逾六十余万两，孜孜劝谕，毫无抑勒，绅民为之感动。

其致臣书函有云：“军务一日不竣，办捐一日不息。”其致罗泽南书函有云：“如饷项紧急，则倾家破产，亦所不恤”等语。实属力拯大局，公尔忘私。南昌府知府史致谔，于九江、广信、湖口等军支应诸件，昼夜丛冗，毫无贻误；水军所需子药，动辄数万斤，亦能措置裕如，综理繁剧，举重若轻。候补直隶州知州李瀚章，自去岁办理粮台，每于艰难挫折之际，逶迤经营，不激不随；今年在江西与礼部主事甘晋应付各路军需，亦能权衡缓急，毫无浪费。至外江金口水营，正月初三日李孟群等赴援武昌，仅炮船五十余号。初五日彭玉麟等赴援武昌，亦仅炮船八十余号，尚有被大风损坏、舵折楫摧者，到武汉后又复三次遭风。臣时深虑外江水师不克措持，曾于奏牍内言之。赖湖南巡抚臣骆秉章一力维持，接济船炮，拨给饷项，添募水勇，俾金口水师危而复安，弱而转强，以保湘省，即以卫大局。

该抚署内幕友候选同知左宗棠，于外江水师，尤为殷勤保护，一船一炮，一哨一勇、皆苦心照料，劳怨兼任；一面在长沙操练，一面发往鄂省，力挫水贼凶锋。候补知府彭玉麟，于大风坏船之后，督率舟师赴援武昌。其时贼势方张，我军气馁，彭玉麟一面修整破船，一面鏖战悍贼，与李孟群同心协力，目不交睫八十余日，竟能保守金口，水军复振。其坚忍之力，殊属难得。

礼部主事胡大任，自贼氛再犯武汉以后，在于新堤地方劝捐助饷，安定民心，接济军火，历艰险而不渝。现复往荆州劝捐，筹济援鄂之师。前任知府黄冕，专办湖南炮局，前后造炮至六百余尊之多。不特外江水师借此大振军威，即臣在鄱湖亦提来炮位一百零二尊。其所造皆精练光莹，与洋炮无异。所制竹筒炸弹之类，亦皆具有精心，利于攻剿。实属有用之才，不敢不一一沥陈于圣主之前。侍郎臣黄赞汤、巡抚臣骆秉章受恩深重，自应竭诚报国；李孟群职任两司，亦不敢仰邀奖叙。其史致谔等以下各员，拟即归入义宁州案内开单保奏，吁恳恩施。所有微臣师久无功，请交部严议；及助益臣军劳绩较多各缘由，谨附片具奏请旨。

罗泽南一军克复通城县折 咸丰五年九月二十三日

奏为罗泽南一军，由义宁进剿获胜，克复通城县城，恭折驰奏，仰祈圣鉴事。窃宁绍台道罗泽南，克复义宁后，驻军杭口，轻骑驰抵南康，与臣熟商由崇、通援剿武汉之策；八月十六日，复由南康起程回营各情，业经奏明在案。嗣据罗泽南禀报，八月二十七八日，率湘勇五营、训字营暨参将彭三元、游击普承尧所带之宝勇，次第由杭口拔营，九月初一日抵通城界之南楼岭下。阻雨二日。初四日由岭拔营，初五日驻通城之东南山上。管带平江勇五品衔即选知县李源浚、何忠骏、蓝翎即选知县黄崇策、蓝翎千总方城等，亦于是日赶到，驻营通城之西南山上。

贼之在通城者，初止四五千人。钟姓贼首自义宁败后，惧我军进攻崇阳，屯聚万余人于崇阳之桂口。嗣闻我军进剿通城，亦于九月初四、五等日陆续来贼六七千人，于城之西门外山上筑大木城两座，层布炮眼，深掘重濠，濠外竹签、木桩，纵横密钉，冀以抗拒我师。该道驻营后，自带勇敢之士数百人，沿城审视形势，旋由城之西南登山嘹望。该逆见我军无多，忽出大队追袭，诸勇回旗击之，杀毙骑马贼目三名，生擒七名，贼败归垒，负固不出。初六日辰刻，方集各营会议进攻。部署甫定，平江勇分三路直扑城外贼垒，贼于垒中以大炮轰击，该道急饬各营继进。记名道李续宾率湘勇右营、候选训导刘蓉率湘勇副右营、候补直隶州李杏春率湘勇副中营攻城外贼营，与平江勇接应。该道率中营继之，攻城西北。参将彭三元、游击普承尧率宝勇、与唐训方率训字营、蒋益澧率湘勇左营攻城东南。值平江勇进剿吃紧，我军乘之，杀毙当先悍贼数十人，乘胜夺入贼垒，纵火焚烧。垒中诸贼，悉由西北渡溪而奔，诸勇分路截杀，积尸溪中，水为之赤。

时城中各门皆闭，惟留北门通桂口之路，留西门通城外贼垒。垒中贼为我勇所截，拼死逃窜，仍由西、北二门奔入城中。诸勇奋力尾追，直逼城根。守城之贼以砖石下击，我勇多受重伤，皆冒死夺门而入。东南路诸勇，亦攀援而上，将南门、宾阳门拆开，各营之勇继之而入，杀毙城中贼无算。城中之贼挺而走险，尽从北门蜂拥而出。城门半启，值我军冲入，共相拥挤，贼践死于瓮城者甚多；我军亦有为贼践伤者。该道见众匪犹踞城楼，以巨石拒抵，因饬各营分伏北门外之树林中，俟贼大队奔出，四路截杀。有未出者，我军又退俟其再出而再杀之。如是者六七战，城中贼尽，追至十余里外，鲜得脱者。前后斩馘约三千人，内有穿黄褂长发贼数十人，生擒共三百五十余名，夺获大小旗帜百余件，马百余匹，军械谷米无数。

随讯生擒诸贼，供称钟姓贼首因受湖北贼目伪谕，令其力守通城，遏我师北下，俾武汉之贼得以径窥岳州等语。狡谲已极。该道入城后，招抚难民，搜捕余匪，待稍绥定，即行进剿崇阳、桂口等情前来。臣伏查钟逆自义宁败后，防我师直取崇阳，即屯匪众万余人于桂口，极力堵御。嗣见我师先趋通城，复移桂口之贼并力救援，经罗泽南诸军，痛剿，杀贼三千，一鼓克复，实足以寒贼胆，而夺崇阳、桂口之气。所有在事出力员弁，俟查明汇案请奖，以昭鼓励。把总李懋勋首先登城，奋不顾身，以致阵亡，并请敕部从优议恤。阵亡各勇，查明照例办理。所有克复通城县城缘由，专折驰奏，伏乞皇上圣鉴训示施行。谨奏。

遵保堪胜总兵人员折 咸丰五年九月二十三日

奏为遵旨保举堪胜总兵人员，恭折具奏，仰祈圣鉴事。

五月十五日准兵部咨开咸丰五年四月十二日内阁奉上谕：各省保举堪胜陆路总兵人员，现经用竣，著各该督抚于陆路副将内，即行遴选晓畅营务、堪胜总兵，酌保数员，送部引见，候朕记名，以备简用。并著各路统兵大臣，于军营副将内，察核保奏。其参将、游击、都司、守备各员，如有才能出众、勇敢有为者，该督抚大臣一并核实开单具奏。钦此。行令臣钦遵办理等因到臣。

伏查军中将领，各有偏长，而足畀方镇之寄者，颇难其选。臣接奉谕旨，详加体察，查有总兵衔湖南常德协副将杨载福，廉明爱士，深得众心，每战冲锋陷阵，贼党披靡。湖南弁勇所以奋发敢战者，陆路赖塔齐布为之倡，水路赖杨载福为之倡。现经胡林翼奏明统领外江水师。

又广东罗定协副将周凤山，纪律严明，与士卒同甘苦，每战调派队伍，防贼抄袭埋伏。现经臣奏明统领九江陆营，尚能和协将弁，力遏贼锋。又保升参将彭三元，晓畅营务，为士卒所悦服，前提臣塔齐布素加器重，现经臣派令随罗泽南援剿武汉。

此三人者，似皆足以胜总兵之任。所有遵旨保举缘由，恭折具奏。伏乞皇上圣鉴，训示施行。谨奏。

罗泽南分剿崇阳彭三元殉难折 咸丰五年十月二十日

奏为罗泽南一军分剿崇阳援贼，在壕头堡获胜一次，败挫一次，参将彭三元等殉难；旋在羊楼峒接仗，续获大胜，恭折具奏，仰祈圣鉴事：窃罗泽南一军克复通城县城，进攻崇阳情形，经臣奏明在案。当以罗泽南去臣军营渐远，附片声明：嗣后湖北军情，准令罗泽南专折奏报，或由湖北抚臣转奏，臣即不复具奏矣。九月十四日，罗泽南督率诸军克复崇阳县城一案，经该道就近禀明楚省各督抚，谅已专折奏闻。兹复据该道禀称：九月十七日，在崇阳闻湖南官兵进剿羊楼峒失利，退守岳州。该道惧贼乘胜上窥岳郡，直犯长沙，因派记名道李续宾、训导刘蓉、知县蒋益澧、直隶州知州唐训方、游击普承尧等，分率各勇，于十八日黎明由崇阳拔营，十九日驻羊楼峒，以防四路上犯之贼；罗泽南与参将彭三元、知州李杏春等，暂驻崇阳，以资弹压，拟即两路合攻蒲圻。适崇邑官绅以伪总制杨万年率败贼七八百人，据梯木山为老巢，骚扰壕头堡地方，冀乘我师一去，复陷崇阳，禀请剿办。

罗泽南以壕头堡离县四十里，贼仅八百，可以一鼓殄灭，免贻后患。二十二日，派彭三元、李杏春往剿，行抵道口，突遇贼二百余人，为我师击退，驻营塘泥岭。二十三日，李杏春率湘勇前行，彭三元率宝勇继之，扪藤扳石，至梯木山。见贼二百余人摇旗放枪，我勇分路追杀，毙贼数十名，纵火悉烧杨逆之宅，收队循原而下。忽报伪翼王石达开带悍贼六七千人将至，登山望之，黄旗漫野，喊声震天。我军分三路应之，左、中两路之勇，分途疾进，杀毙当先悍贼。贼溃，诸勇或尾追，或腰截，戮尸遍地。右路松林内黄旗愈集愈多，李杏春复驰马登山，督勇整队以俟。该逆为山冈所隔，不知中路、左路之贼已溃，扬旗吹角而至，势甚凶猛。诸勇分路雕剿，连毙大旗悍贼八九名，贼反走。彭三元督勇横截之，杀贼尤众，余向白羊山奔投咸宁而去。日暮收队，计三路毙贼八九百人，内有伪将军、伪指挥二名，夺获伪印二颗，大小旗帜马匹伪冠服无数。据生擒之贼供称，伪翼王由金陵水路至武昌县登岸，取道金牛，统贼二、三万人，昨夜宿咸宁，今日交战系其前队之贼。等语。此彭三元等分兵剿壕头堡，初次接仗获胜之实在情形也。

二十四日，彭三元等拟拔营回崇阳，罗泽南亦以书促之归。甫传令间，倏闻翼贼大队遽至，约二万人，势极凶恶，枪炮、火箭、喷筒连环施放。彭三元、李杏春见众寡不敌，饬诸勇不得轻进，择隘堵截。贼众麇至，与战二、三十合，彭三元左耳受炮伤，血流满襟，犹率勇力战如故。自卯至未，鏖战五时之久，贼党始退，前后毙贼约百余人。二十五日黎明，翼贼由咸宁率大股尽数赶至，崇阳土匪又从而益之，将营盘三面围绕，彭三元、李杏春誓以身殉，各跨马分路堵御，相持二时之久，屡却屡进。忽贼从后路绕入营盘，抛掷火球，勒马回救，贼众尾追，彭三元大呼冲突，手刃黄马褂贼一名，遂为群贼刺于马下。李杏春见彭三元已死，义不独生，遂殉难。把总萧馥山始终随李杏春不离，为贼所杀。其胞弟把总李光炽居营守辎重，闻其兄遇害，亦死之。哨长守备衔候补千总彭献杰，把总刘碧山独当一路，与贼力战，及营中火起，犹执旗冲入贼中，同时死难。诸勇知无能为，且战且却，整队而归。

罗泽南在崇阳闻壕头堡危急之信，于先一夕派李续宜率勇往援；又调蒋益澧由羊楼往援。二十五卯刻，复自率五成队疾驰救援，距营十里，见诸勇溃归，已无及矣。因督队排列山冈，贼不敢穷追。此壕头堡突遇大股悍贼，参将彭三元等殉难之实在情形也。罗泽南回至崇阳，因与蒋益澧商议，我师分扎崇阳、羊楼，两路兵力皆单，新挫之后，不如仍合为一，以固军心。遂于是夜五鼓拔营，午刻抵羊楼峒，与李续宾、刘蓉等并为一营。探知伪国宗韦俊自鄂省率贼万余，由纸坊而上，二十四日已至蒲圻矣。

二十六日，罗泽南甫抵羊楼，方令传餐，突报蒲圻贼大股来攻。罗泽南与李续宾登山嘹望，见贼屯聚峰头，为二大支。一支薄山而下，逾田陇，旋分三支，直逼我营，是为贼之正兵。一支卷旗息鼓，埋匿七里冲各山内，深藏不见，是为贼之奇兵。冀诱我师御其正兵，即以奇兵从后乘之，扑入营盘。罗泽南会各营商定，以我师自崇阳至者，久战之后，疲于远行，不令应敌；饬刘蓉击田陇贼阵之腰，李续宾从左路石山抄田陇贼阵之尾，唐训方以三哨当田陇之贼，以二哨搜贼营前山内之伏；普承尧之勇令分二路，以搜七里冲诸山之伏。时壕头堡新败收集之勇，各欲争先出队，报仇雪愤。罗泽南许之，令其策应各路。田陇贼见唐训方人少，锐意直前，枪炮火箭齐至。我兵不动，诱贼渐逼营前，以抬枪击之，继以短兵鏖战逾时，贼不能支。刘蓉率勇从中段截之，贼乱，反旗而走，为诸勇所包，不得出。贼之在后者，回奔峰巅，李续宾已先绕至，截杀之。蒋益澧亦分路策应，贼之正兵大败。

其伏于山内者，不知田陇之贼已败，急思出战。普承尧诸勇或绕出山巅，或从山口分路杀人，贼之奇兵亦败，分途追杀至十里之遥，日暮收队。各路共杀毙九百余名，多系长发老贼，内有伪总制黄姓、伪指挥李姓，身怀伪印。生擒七十余名，杀之以祭壕头堡阵亡将士。诸勇犹痛憾切齿，争啖其肉。此羊楼峒续获大胜之实在情形也。罗泽南以壕头堡两营失利，方思休息数日，缓图进剿。得此胜仗，士气复扬，拟稍加振厉，即当相机克期会攻等情前来。臣伏查壕头堡余匪无多，罗泽南分兵剿洗，覆巢歼贼，已除后患。不料伪翼王石达开大股由金牛间道猝至，致遭挫衄。良将贤员，相继沦丧，诚堪悯恻。至羊楼峒为湖南接壤之区，日前官军溃退，楚疆岌岌可危，该道分军扼要堵守，或可重振军威，规复鄂垣。保升参将彭三元忠勇明练，屡著战功，克复通城案内拟保副将；而九月二十四日臣遵旨保举堪胜总兵人员一折，亦以彭三元晓畅营务，足胜专阃之寄。兹矢志殉节，请旨饬部照副将例议恤，以慰忠魂。候补直隶州知州李杏春，韬略熟谙，深明大义，通城案内，拟保知府。兹力战捐躯，请照知府例从优议恤。其余殉难各员。守备衔候补千总彭献杰、把总萧馥山、李光炽、刘碧山，均请从优议恤。阵亡勇目，查明照例办理。其羊楼峒获胜出力员弁，由罗泽南汇案禀请奖叙。所有分剿崇阳援贼，接仗各缘由，谨专折驰奏。再，此次军情，应由楚省具报，缘殉难彭三元系臣军屡战得力之将，未便没其忠绩，是以仍行奏报，合并声明。伏乞皇上圣鉴，训示施行。谨奏。

彭三元童添云袝祀塔祠片 咸丰五年十月二十日

再，保升参将彭三元，向隶提臣塔齐布军营，战功叠著，为塔齐布素所赏拔。兹以兵单挫衄，犹负伤血战，誓以身殉，忠勇之概，偏裨中实为罕俦。臣前奏请湖南省城为塔齐布建立专祠，钦奉谕旨允准。应并请以彭三元入祠袝祀，俾义烈幽灵，得所依附，益昭圣代褒节劝忠之意。又参将童添云，随塔齐布转战二千里，每战只身陷阵，去腊在九江受伤殒命，合营皆为痛哭。经臣奏明，请照参将例从优议恤，亦蒙允准在案。此次并请拊祀塔齐布祠宇，以慰忠魂。合并陈明。谨附片具奏请旨。

谢补兵部侍郎恩折 咸丰五年十月二十日

奏为恭谢天恩，仰祈圣鉴事。

九月二十七日，准兵部火票递到咸丰五年九月初四日内阁奉上谕：兵部右侍郎著曾国藩补授。曾国藩现在督办军务，兵部右侍郎着沈兆霖兼署。钦此。

窃臣赋性拘迂，谬膺重寄。睹烽烟之不靖，元恶稽诛；愧军旅之未娴，愚忱徒抱。自水师半入鄱湖，重加整辑，频烦摩垒之劳，难夺负嵋之险，已阅时而经岁，觉功少而过多，乃复渥荷温纶，补授斯职。以本兵而司挞伐，任似负山；以薄植而履艰危，情深踬垤。臣惟恪遵训饬，殚竭血诚，永独矢夫冰心，稍申坠露轻尘之报。誓廓清乎江面，仰答高天厚地之恩。所有微臣感激下忱，谨专折附驿驰奏，叩谢天恩。伏乞皇上圣鉴。谨奏。

谢宽免严议恩折 咸丰五年十一月二十一日

奏为恭谢天恩，仰祈圣鉴事。

十月十九日准兵部火票递到咸丰五年九月二十六日内阁奉上谕：曾国藩奏师久无功，自请严议等语。兵部侍郎曾国藩督带水师，屡著战功。自到九江，虽未能迅即克复，而鄱湖贼匪已就肃清。所有自请严议之处，著加恩宽免。钦此。

窃臣自入内湖整辑水师，意在攻破湖口，力扼长江中段，使上下游之贼不得相通。区区微志，久在圣明洞鉴之中。乃五月初调罗泽南会攻湖口，旋以义宁赴援，不克前来。七月底调李元度环攻湖口，已复县城，又以石垒未破，不克成功。前与塔齐布会晤之时，议将九江陆军长驱东下，会合向荣芜湖之师，而该提督倏尔沦谢，遂乏慷慨同志之人。近闻庐州克复之信，拟将内湖水军冲出大江，会合和春北岸之师，而浔城陆军撤入腹地，南岸又无依傍之处。机不遽顺，谋不克成，累月旷时，师老饷匮。中夜以思，惭愤交并。自以调度无方，应获严谴，乃蒙天恩曲宥，宽免严议处分。祗聆之下，感悚难名。臣惟有殚竭愚诚，激扬士气，不敢偷安片刻，不敢浪费一钱，俾锐气之常新，冀逆氛之速靖，庶以仰答高厚鸿慈于万一。所有微臣感激下忱，谨专折附驿驰奏，叩谢天恩，伏乞皇上圣鉴。谨奏。

九江湖口水陆各军接仗情形折 咸丰五年十一月二十一日

奏为九江、湖口陆军剿贼先后获胜，青山水师两次接仗情形，恭折具奏，仰祈圣鉴事。窃九江兵勇，自派副将周凤山统领，七月、八月与贼接仗四次，均获小胜；暨湖口水陆各营，八月会攻下钟岩贼卡各情，业经分别奏明在案。嗣九月十二、十七、十月二十一日，九江逆匪分股来扑，屡经我师击退。

迨十一月初五日，贼众约二千名，由九江东北两门绕城行至八里坡高岭地方，分为六股，排列岭之东西各三股，卓旗呐喊；西门亦出贼约三四百名，由枫树湾前来：复有贼由南门湖内用船登岸，扑我军西面。周凤山见贼党四面麇至，出八成队迎敌。以岭东贼较多，派参将阿达春带勇冲击岭东左路之贼；都司毕金科带勇冲击岭东右路之贼；周凤山亲率都司滕国献、滕代清，千总张登云、滕加洪、彭开科诸勇冲击岭东中路之贼；另派都司李新华、周岐山带勇共击岭西三股；而令辰、常两营迎击西门一股。

时九江镇总兵居隆阿亦派队出击湖内之贼。各路官兵分股迎击。贼在八里坡正欲前行，经阿达春之勇由左绕至，刀矛并举，首先冲锋，毙贼十数名。滕国献率带官兵亦至，枪炮齐施，呼声震谷，冲杀岭东中路。毕金科之勇亦由岭东右路冲入，各毙贼数十名。贼败，岭东三股齐退入东门树林内，抗拒二时之久。我军见城上枪炮如雨，不敢近逼，周凤山遂令阿达春等分股往湖边抄贼后路。贼见我兵抄袭，始行奔至北门江边，欲乘船而逸，滕国献乘势追逼，贼上船不及，溺毙者计数十人。盖岭东之贼，系由小池口渡江而来，故败后仍窜江边也。

时都司李新华、周岐山等带勇在岭西各敌一股，杀贼数十名，夺获旗械多件，贼败退走入东门，城上大炮连轰，我军遂不敢进。其西门贼一股，经守备岳炳荣等辰勇分左右夹击，各有斩获。至南门湖内之贼，系大炮船四号，小划十余号，已驶进甘棠湖、袁家嘴等处上岸焚掳。经总兵居隆阿用炮轰沉大船一只、小划二只，击毙淹毙之贼十余名。贼败，驶出湖外。时已申刻，各路依次收队。是日共杀贼二百余名，黄马褂贼四名，溺毙尤多。此十一月初五日九江陆军剿贼大胜之实在情形也。

初七、初八，该逆复出城来犯，均经击退，小有斩馘。湖口下钟山贼党，自屡创后，坚匿不出；十月底三次来犯，我军出队追击，飞奔回巢，皆未穷追。十一月初五、六日，闻下游来援贼千余人，添集钟山。初七日巳刻，分五股来犯，直抵苏官渡北岸，摇旗放枪。同知李元度传令饱餐，不许轻动，候贼气已疲，遣守备羊瀛率右营从马影桥东路包抄；从九彭斯举率中营、前营从劳家渡西路截击；知县胡盖南、训导吴齐源率左营从中路直冲，三面兜剿，杀毙当先贼一名，贼退。

追过五里桥，突起伏贼二百余人，我军众炮抵敌，伤贼十余名。逆首伪承宣黄文金骑马冲阵，经投诚之蒋文焕等指认，遂令各哨围击，直取贼渠。该逆狂窜，追至三家市，逆众回匿下钟山。我军登大小岭，各据山椒，麾勇焚其卡房望楼七所，直逼下钟岩石墙之下，又杀贼七名。逾时，见逆船从梅家洲渡贼至东岸，皆新到之贼。时已日晡，各营收队卷塘而归。讵黄文金复率众来追，势极凶悍。

彭斯举、羊瀛等分路冲截，往复十余次，辄有斩馘。因日暮不敢恋战，徐徐收至三家市。忽逆党千余人，倾巢尾追，各营且战且退，至五里桥。我接应兵毕至，直冲向前，李元度催兵返斗。彭斯举、羊瀛等望见逆首黄文金，遂率抬炮指击，该逆被轰落马，贼众拖曳。我军乘势回攻，立斩二十余贼，夺旗三杆，逆党奔溃，不复成军。各营仍追至三家市，乘月收队归营。是日，杀贼不过四十三名，炮伤不过数十名，而往返追逐，鏖战竟日。该逆凶悍狡诈，殊难轻视。查点我军受伤阵亡十一名。此十一月初七日湖口陆军久战获胜之实在情形也。

水师久驻青山。九月二十七日，贼船五十余号窜至姑塘。我军列阵御之，与贼相持。该逆佯往东路退败，我军乘势进攻，贼复分船开向西岸，枪炮连施。时青山陆营亦已出队至姑塘，见匪船近岸，用抬枪火箭轰射，贼不敢近。我船一齐驶近猛攻，贼始败窜。将抵鞋山，我军追击，贼又回柁迎敌，我船分左右包抄，贼复败。北追至盔山，日暮收队。是日炮伤贼匪甚多，我军仅受伤三名。

十月二十七日，贼船数十号来至东岸螺丝山。申刻，各营会商，恐逆船潜匿。二十八日，我军前、右两营循西岸，新、中向导两营循东岸，均近鞋山中流湾泊，先派哨船巡探。该逆瞥见我军哨船，两岸出队。我哨船且战且走，引至鞋山，贼见我船阵势严整，枪炮猝发，即行败走。右、前两营由西岸尾追，风急水溜，顷刻追及湖口。贼忽回船拒战，我军因顺风穷追，队伍稍乱，势少退却。营官刘国斌往复苦战，每战一合，辄麾大船卷塘先退。小船殿后。右营长龙船一只因滩干搁浅，不能驶回，被贼围夺。退至鞋山，东岸二营近前接仗，擂鼓助威，万炮齐集，悍贼始捩柁回奔。我军又复尾追数里。日暮收队。是日鏖战四时，虽毙贼以百余计，我军亦伤亡三十余人。此水师九月二十七日及十月二十八日接仗之实在情形也。

据各营禀报前来。伏查周凤山一军，士卒新附，臣每饬其加意防维，相机进取。兹该逆以大股数路来犯，幸分投抵御，大挫凶锋，我军士气为之一振。湖口陆营经李元度设计招降，离其党羽，陆续投诚之伪官、伪书记已七十余人。此次逆首受伤，稍摅积愤。臣惟有督饬各路，坚壁固守，伺隙而动，以期力破贼垒。战亡兵勇，查明照例办理。所有九江、湖口水陆各军接仗各缘由，恭折驰奏，伏乞皇上圣鉴，训示施行。谨奏。

新昌万载逆匪攻陷瑞州临江折 咸丰五年十一月二十一日

奏为新昌、万载逆匪，分股攻陷瑞州、临江，逼近省垣，急调副将周凤山九江全军驰往堵剿；并抽拨水师，严防省河情形，恭折驰奏，仰祈圣鉴事。窃臣迭接署江西巡抚陆元娘来咨，及官绅函称，义宁股匪窜入新昌，安福股匪初窜分宜，继陷万载；十一月初十、十一等日，复分股将瑞州、临江两府城池攻陷。江西候补知县李锟、刘希洛。所带之平江勇在瑞州与贼接仗亦多伤亡，李锟、刘希洛俱无下落。续调新授赣南道耆龄带饶州防勇二千名，回省防剿，并嘱臣酌派楚师劲旅赴援等语。又据各路探报，李锟、刘希洛俱已阵亡，并称此次贼犯江西，实系伪翼王石达开、伪豫王胡以晃，伪翼丈黄姓，伪丞相曾姓，张姓率众二三万人，大举内犯。九月间从安庆上窜湖北樊口登岸，取道金牛西上。九月二十五日濠头堡之挫，参将彭三元等殉难；十月初五日通城之挫，知县李原溶等殉难；十五日义宁之挫，总兵刘开泰殉难；此次瑞州之挫，知县李锟、刘希洛等殉难，系与石逆大股相遇。该逆往来于湖北、湖南、江西三省交界之区，蹂躏猖獗，逆氛极恶。万载股匪，自湖南茶陵而来者，已与粤匪合而为一各等情。臣查石达开为贼中著名骁悍之魁，上年在湖口与臣军水陆接仗，诡计百端，卒挫我师。今乃大举内犯，又附以茶陵股匪，自非厚集劲旅，不足以资堵剿。谨就臣愚见，调遣布置，分条具奏，伏乞训示。

——臣处陆路兵勇，除罗泽南一军业经奏明调赴鄂省外，惟副将周凤山九江一军，久征惯战，较为得力。臣接瑞、临失陷之信，即于十五日飞调周凤山统带全军，前往堵剿，已于十八日自九江拔营，由江西省城进攻瑞州矣。臣亦知浔防吃重，不宜轻撤，奈石逆大股窜踞瑞州，恐其肆扰腹地，江省难以抵御。臣处别无重兵，不得不先其所急，暂解九江之围，移剿瑞、临之贼。

——江省水师，系南河候补知府刘于浔统带。八、九月间，随臣扎泊南康。后因茶陵股匪窜至安福，臣调刘于浔带水师至吉安防堵。旋因万载、新昌先后窜陷，署抚臣陆元娘又调刘于浔至樟树镇防堵。今石逆大股攻陷瑞州，臣恐江西水军过于单薄，又在青山楚军水师内抽调贺虎臣一营，带战船三十号，驶赴省河，与刘于浔协同防守，梭巡上游一带，无使该逆东渡，直薄省城。

——罗泽南一军，系两湖巡抚奏调，奉旨饬赴湖北剿贼。入楚以后，克复通城，克复崇阳，大捷羊楼峒，克复蒲圻，战功屡著。兹石逆大股猝来江西内郡，恐周凤山一军尚难迅速扑灭，江省官绅皆思调罗泽南回江会剿，以壮声援。臣思湖北通城县为三省适中之地，与湖南之巴、平，湖北之崇、蒲，江西之义宁州，相去皆在百里内外。已飞饬罗泽南在于通城地方驻扎，俾石逆大股有所牵掣顾忌，不敢深入江西腹地；三省有急，可以兼顾。如周凤山一军不敷剿办，再调罗泽南由义宁回江助剿，以为后劲之继。如瑞、临之贼迅就扑灭，则罗泽南由通城回攻武昌，亦不过二百余里。

——赣南道耆龄督同游击遮克敦布带赣勇二千，在饶州防堵，联络绅团，屏障东北，深得民心。署抚臣调耆龄至吉安、义宁等处防剿，饶州士民来臣营两次，禀请该道留饶以重东路之防。情词至为恳切。旋因瑞事愈急，署抚臣飞檄饬催耆龄，令遮克敦布先带赣勇一千驰赴省城。今瑞临并陷，九江重兵已撤赴省城，局势大有变更，则遮克敦布之兵，自应仍回饶州，以严东北之防。查江省入九、十月以后，土匪自湖南茶陵而来，粤逆自湖北通城而来，西边吉、袁、瑞、临四府并遭蹂躏。此时惟当防守东北，力保饶、广、抚、建四府，庶钱粮有可征之处，奏报有可通之路，保全半局，冀以挽回全局。臣屡次函商署抚臣陆元娘，留耆龄久驻饶州，无庸调往他处。近又两次咨商，请饬遮克敦布带赣勇仍回饶州，防堵东路，以免疏虞。

以上各条，谨就目前情形，酌量布置，是否有当？伏乞皇上圣鉴训示，指授机宜。再，本年自三月以后，奏报均由湖南驰递。此次临江失陷，道途梗塞，奏报仍由浙江驰驿呈递。合并声明。谨奏。

九江湖口水陆胜仗折 咸丰五年十二月十二日

奏为九江陆军拔营，贼乘间来攻，接仗获胜。浔军既撤，贼众分扑湖口、青山陆营，我军两次大胜，恭折具奏，仰祈圣鉴事。窃瑞、临两府失陷，飞调副将周凤山九江全军，由省城驰往堵剿，业经奏明在案。臣料九江撤营之时，该逆必出城猛扑，既撤之后，该逆必合攻附近之青山陆营与湖口陆营，均经谆饬严防。讵该逆探知周凤山将于十八日拔营，十七日浔城由东门约出八九百人分股扰犯，我军迎剿，贼退至城根。周凤山戒勿远追，将次收队，贼又回敌。南门湖内亦出贼划多只。各营旋追旋伏，每追则贼即退回，如是者数次。该逆忽前忽却，意在罢劳我师。周凤山与都司滕国献，毕金科商定，分兵要截，遂带勇由中路首先冲锋，并调参将阿达春，都司李新华带勇由左路进剿，守备岳炳荣、千总黄玉芳、吕国恩带勇由右路进剿，分途抄袭，伏兵齐起，沿途共杀贼二百余名。吕国恩亦受炮伤殒命。贼众败退入城。其时，南门湖内贼划开炮拒战，都司周岐山、唐德升带勇由湖汊施放连环枪炮，击沉贼船二只，毙贼十余名，船随驶出湖外。申刻收队，查点兵勇，伤亡二十九名。此十七日九江陆军拔营，贼乘间来攻，接仗获胜之实在情形也。

十八日，浔师既撤之后，浔贼千余人与湖口、梅家洲之贼三处聚集，大举而犯湖口李元度之营。二十日黎明，分七路来扑。其由山家市三股至苏官坝者，为贼之正兵；由酒坊岭斜趋马影桥者，为贼之疑兵；由菱角塘、劳家渡列三路直趋营前堤岸者，为贼之奇兵，合众三千余人，黄旗遍野，马数十匹，往来冲突。我军坚持不动，贼以正兵直犯苏官坝，逼近营墙，烧更棚一座，左营开炮轰毙三贼，该逆仍悍立不退。

李元度以贼气方盈，戒勿轻动。贼之奇兵千余人，愈逼愈近，时我军于营前筑两堤蓄水环护，以为外壕。贼近堤首坌涌而前，我军隔港枪炮轮轰，该逆不敢过堤。忽别股从下游跃马揭衣而渡，抢近山岭，势极凶猛。李元度令从九彭斯举率各哨突从山下包抄，知县胡盖南率左营分路围截，前营各哨李大雄等亦怒马冲锋，短兵相接，三路合击，立将过港之贼杀毙二十余人，夺马三匹，逆党凫水奔逃。彭斯举等渡港跟追，堤上之贼亦败。李元度遂率诸军过桥，将大股正贼击退，追至五里桥，适守备羊瀛率右营遥从马影桥包抄而至，前后夹击，杀贼二百余名。贼之在洲堤者，犹轰炮抵御，我军奋力死战，呼声动地，阵斩骑马贼十余名，轰毙杀毙三百余人，贼遂狂奔，不复成队。

我军乘胜追杀，尸横十余里，填坑满谷，直至山家市接应之贼踵至，各营轰炮抵御，回合十余次。彭斯举率勇复绕路围抄，羊瀛胡盖南各截一路，贼复大败，追至大岭、黄土岭，余贼退奔入巢。其潜匿民房者，搜杀二十余人。我军卷塘收队，仍分三路，振旅而还。是日歼贼约七百余名，生擒十一名，夺获号褂旗械四百余件。此二十日浔湖贼众合攻湖口，大战获胜之实在情形也。

青山陆营与湖口李元度之师，夹湖而军，本以护卫水师。臣派同知林源恩，都司黄虎臣两营同驻该处，与水师相依。陆勇仅及千人，距九江四十里，前此专恃浔军以为声援。自浔师既撤，青山陆营单薄无援，深以为虑。二十日，湖口战胜之后，即调军功胡应元管带平江勇六百人，渡湖合驻青山，以资堵御。十二月初三日，九江、小池口、梅家洲三处之贼约二千余人，攻扑青山陆营；逆舟四十余号，同时上犯。贼之正兵据姑塘、蔡家岭，其东一路沿湖岸而上，西一路屯集广信桥，黄旗漫山，势甚凶猛。

黄虎臣、林源恩等商定，各带队向穆家埂分途进剿。黄虎臣先敌广信桥一股，潜派二百余人伏于左侧松林内，约闻号炮，即行截杀。林源恩直趋蔡家岭，别遣两哨循湖岸绕出姑塘之背。广信桥之贼见我军猛进，列阵抵御，号炮一发，松林内伏兵冲出，呼声震天，包抄贼尾。黄虎臣合师围剿，短兵相接，各勇冒死陷阵，锐气百倍，歼毙悍贼四百余名，内有伪先锋谢姓，伪将军邓姓二名，余贼狂奔，自相践踏，我军追及，毙匪多名。

林源恩方在蔡家岭与贼相持，大呼登山，贼旋下岭抵敌，我军直冲而入，贼队散乱，立斩骑马贼二名，贼败窜，又追杀十数名。胡应元扼守要口，见两处贼败，乘势邀击，亦杀数贼。计陆军杀贼将及五百人，夺获旗帜军械六十余件。是日，逆舟上犯，辰刻已抵姑塘，我水军战船驶下，枪炮轮轰，相持不决。陈炳元令各水营佯为败退，俾贼尾追，诱至湖宽水深之处，回棹大战，万炮齐轰，约三时之久，该逆纷纷败窜。我军追奔三十余里，至盔山，月出始行收队。此初三日，青山水、陆接仗获胜之实在情形也。

据各营先后禀报前来。臣伏查九江、湖口、梅家洲、小池口四处逆匪，分合靡常，善于避坚击瑕，知我军拔营倥偬，不暇迎敌，则先一日出遍师以疲我；知浔阳大营已撤，湖口、青山兵勇单薄，则合全力以乘我，诡计百端，不可究诘。兹幸三次获胜，浔贼不敢出巢内犯，或可保全江省之北路。阵亡蓝翎千总吕国恩，请敕部从优议恤。伤亡兵勇，查明照例办理。所有九江陆军拔营，贼乘间来攻。接仗获胜，及湖口、青山两次大胜缘由，恭折具奏，伏乞皇上圣鉴，训示施行。谨奏。

李锟刘希洛等请赠恤片 咸丰五年十二月十二日

再，江西前署宜春县知县李锟、前署德安县知县刘希洛，经前抚臣陈启迈饬委管带平江勇各一营。春间贼陷弋阳、广信，刘希洛带勇八百名，随同罗泽南往剿，克复两城；李锟之勇则随臣驻扎南康，五月令往剿洗都昌、马家堰一带贼巢。七月望后，同知李元度进攻湖口，李锟、刘希洛之勇均令同往，在段家铺，文桥、苏官渡等处，屡战获胜。七月二十四五等日，分路夹剿，攻破湖口县城，该令等亲冒炮石，屡著战功，方冀再加历练，可成劲旅。讵九月底茶陵土匪肆扰吉安之永新、安福，万载等县，而义宁石达开股匪，复窜踞新昌，署抚臣陆元娘迭次咨商，调李锟、刘希洛之勇由湖口先后驰赴援剿。旋因瑞州紧急，调往堵御，扎营离城二里之高冈。十一月初十日，贼众数千来犯，我军迎击，杀贼五六百名，生擒七十余名，贼退驻十五里外。其夜，新昌悍贼毕至，十一日黎明，贼万余人来瑞州，分五路扑营。刘希洛率把总李进发分途出剿，毙匪四百余名。贼愈聚愈多，四面围逼，刘希洛亲执桴鼓督阵，各勇枪炮轮轰，继以刀矛，自辰至申，血战数时，火药俱竭。刘希洛叱呼亲勇，冲突贼阵数次，身受矛伤，血流被体，坐马亦受伤倒地，弃马步战，手刃三贼，力竭遇害。李锟亦被贼围数时，以枪炮前后抵御，贼围逼愈紧，抛掷火蛋，焚烧营盘，李锟手剑突围而出，率亲兵数人，苦战逾时，贼涌如潮，矛戟丛刺，亦力竭阵亡。

伏查刘希洛、李锟均由拔贡举人署理江西知县，素著循声，临危慷慨，忠勇可嘉。其殉难情形，业由陆元烺具奏，请旨优恤在案。惟该令等叠战出力，均拟汇案保奖，尚未出奏。据刘希洛之家丁及李锟之子李荫雯来营具禀，理合据禀奏闻。可否将刘希洛、李锟各加赠知府衔之处？出自天恩。又据禀称，刘希洛之胞兄祁阳生员刘希濂，于咸丰四年七月在德安力战阵亡，相应请旨饬部一并议恤，以慰一家之忠魂，而作全军之士气。谨附片具奏请旨。

水陆会克樟树镇及新淦县城折 咸丰五年十二月十九日

奏为周凤山一军，会合水师，大获胜仗，克复樟树镇，旋收复新淦县城，恭折具奏，仰祈圣鉴事。窃水陆两军攻克樟树镇，焚烧贼营、贼船，臣甫得捷报，即经附片先行奏闻在案。

兹据周凤山、刘于浔等先后禀称，十一月二十七日，周凤山在江西省城，探闻贼中藤牌手最为凶悍，即预制钩连枪，明定赏格，有杀毙藤牌手者，予以重赏。本月初三日，行抵临江界，距樟树镇十五里，与水师刘于浔、贺虎臣等会商，次早进剿。探知逆匪于该镇西南岸扎营五座，高墙深濠，密钉竹签以拒陆师；对河东北岸搭浮桥，有贼营一座，兼筑炮台以抗水师。须分投夹击，使贼首尾不能兼顾，庶可制胜。初四日黎明，周凤山派都司滕国献，周岐山，唐德升，李新华，守备黄玉芳等，带勇攻西路贼垒三座；参将阿达春，都司毕金科，岳炳荣等攻南路贼垒两座；刘于浔与经历贺虎臣，各带师船，分攻东北岸一股，水陆并进。该匪倾巢而出，约三四千人，周凤山诸将奋勇当先，枪炮刀矛轮轰丛刺，鏖战数时。贼之藤牌手骁勇善战，急难取胜，周凤山调钩连枪数队，疾进破之，杀贼五六百人，贼众奔溃。我军追击，掷放火弹、火箭，立将贼巢五座烧毁，又毙数百人。其藏匿民房者，未及穷搜，当于该镇两头纵火，焚贼无数。余匪突围而出，由浮桥逃窜，我军追至，匪众皆凫水逃命。时，东北岸一股，坚拒逾时，我军仅有水师，无陆兵接应，刘于浔等与贼枪炮对轰，急难攻破，令军功李廷栋疾驾小划，首先登岸，用火弹喷筒绕贼营后路抛掷。登时火发；千总蔡康业，李逢春率诸勇蜂拥冲入，贼弃营逃走。李逢春等抢登炮台，将守炮贼杀毙，夺炮三尊，立将贼营烧毁，余贼或逃入村庄，或争渡浮桥。当派千总余化南与贺虎臣等，将战船排成一字，连放枪炮，对桥轰击，该逆穷蹙，自相践踏死者不下百余人。

我水师立时斫断浮桥，直冲而过，焚烧贼船百余号，并夺新改之战船数号一并烧毁。贼之奔匿村庄者，陆军又搜擒二十余名，均即正法。是日水陆共歼贼一千余名，尸横遍野，夺获伪印旗帜军械无算。此十二月初四日克复樟树镇、蹋平两岸贼垒、拆桥烧船之实在情形也。初八日，周凤山行抵灌溪，闻新淦县城有贼千余人盘踞，该县为通抚州府及省城要道，若舍此径剿临江，恐贼由东岸窜扰，蔓延抚、建。必须先克新淦，乃无后路牵制之虞。遂于初九日约同水师，星夜进攻。

适临江府知府史麟善署新淦县知县李作士，代理清江县知县金汉带勇会剿，我军衔枚疾进。讵该逆闻风惧怯，即于初十日黎明在县城四门放火，纷纷渡窜临江。我军跟踪追击，毙贼十余名，水师抛掷火球，烧毁浮桥，亦毙贼多名。其登岸之贼，狂奔远遁。我军入城，安抚居民。此初十日水陆各营会攻新淦、收复县城之实在情形也。臣伏查伪翼王石达开占据临江府，匪党分布瑞州，新昌，新淦，奉新及袁、吉各属，又以精锐屯聚于樟树镇，扼省城之咽喉，意在蚕食腹地，窥伺省垣。且攻陷樟镇未久，即已仿造战船，谋占上游，逆计实为凶狡。周凤山初统此军，骤当大敌，臣深恐其难遽得手。兹幸先破樟镇，次收新淦，仰仗天威，军声已振。刻下进攻临江，臣饬其加意谨慎，勿因胜敌而骄力求自固，以歼巨寇。此次水陆弁勇奋猛出力，吁恳皇上天恩，容臣择尤汇保，以示鼓励。伤亡各勇，查明照例办理。所有水陆两军克复樟树镇及收复新淦县城缘由，恭折驰奏，伏乞皇上圣鉴，训示施行。谨奏。

汇保义宁湖口两案折 咸丰五年十二月十九日

奏为遵旨汇保陆军克复义宁州城暨攻破湖口县城出力员弁兵勇，开单请奖，恭折奏祈圣鉴事。

窃七月间逆匪攻陷义宁州城，宁绍台道罗泽南督带湘勇，驰往堵剿，在梁口接仗获胜；遂由间道至乾坑、鳌岭等处，连日血战，杀贼六七千名，克复州城。当将出力人员奏请汇保，奉旨允准在案。

又七月问候选同知李元度等，由段家铺、文桥、苏官渡等处与贼接仗，叠次获胜；会同水军攻破湖口县城，仅余下钟岩石垒未破。奏明请奖，亦奉谕旨准保在案。

至江西、湖南办理军务之官绅，如南昌府知府史致谔等七员，臣曾附片奏请归入义宁案内一并请奖。除礼部主事胡大任、金华知府彭玉麟，业由署湖北抚臣胡林翼另案奏保外，兹据罗泽南等开单禀保前来，理合汇列清单，恭折吁恳恩施，伏乞皇上圣鉴，训示施行。谨奏。

曾文正公奏稿卷七

叠奉谕旨缕陈各路军情折 咸丰六年正月初九日

奏为叠奉谕旨缕陈各路军情，恭折复奏，仰祈圣鉴事。窃臣叠次承准军机大臣字寄，咸丰五年十一月二十四日奉上谕：御史萧浚兰奏，江西省南北被扰，请择要严防一折。据称在籍侍郎黄赞汤所带兵勇，及曾国藩营练勇四千名，皆驻扎固江镇，仅顾吉安一面等语。著曾国藩、陆元娘体察情形，分布要隘，勿令窜匪四出滋扰等因。钦此。臣伏查石达开大股贼匪，由湖北窜入瑞、临，系在十一月初十以后；茶陵另股土匪，由湖南窜入吉、袁，系在十月以前。其时，臣并未调派兵勇前赴固江。黄赞汤专办捐务、盐务，亦并无带兵之事。假令固江镇有此项兵勇，臣与陆元娘、黄赞汤等断无不会折驰奏之理。此该御史萧浚兰所奏传闻失实者也。

又准十二月十二日奉上谕：临江踞城之贼，亦应急筹分剿。现派兵勇均系前往瑞州，尚未计及临江。本日廉兆纶奏称，临江窜匪漫无制遏，裹胁日众，尤恐其互相掎角，牵缀我军。著曾国藩、陆元娘妥筹兼顾等因。钦此。窃臣前调周凤山一军，饬令先攻瑞州，后剿临江，以瑞州逼近省垣，仅百二十里也。厥后周凤山至省，与陆元娘等熟商：瑞、临在河之西，与省城尚有一水之隔；樟树镇在河之东，于省城尤为肘腋之患。遂舍瑞州不攻，改为先攻樟树，次剿临江之策。迨克复樟树一镇、新淦一县，本可渡河以剿临江矣。因吉安被围紧急，司道等移文周凤山，嘱其赴援，以解吉安之围。而臬司周玉衡、知府陈宗元在吉安围城之中，亦飞书请援于周凤山。迫切待命，往返耽延，遂逾二旬。

现臣与抚臣文俊函商，省城为根本之地，瑞、临为切近之灾，决计先剿临江，无得以四处告警，东瞻西顾，徒延时日。此周凤山一军，未克遽赴瑞州，与臣前奏不符之实情也。又奉上谕：曾国藩现驻南康，存营兵勇共有若干？能否严扼九江之冲？即著妥筹布置，不可专顾一路等因。钦此。伏查九江为陆路入省之驿道，南康为水路通省之总汇，青山距两府城各四十余里。臣之水军久驻青山两岸，皆以陆军护之，实与九江呼吸相通。自周凤山浔军撤去之后，九江、小池口、湖口、梅家洲四处之贼，日夜环伺。十一月二十日，东岸湖口大战，腊月初三日，西岸青山大战，幸获全胜，均经奏明在案。厥后，又有土匪二千余人，自湖北兴国州而来，窜据德安县城。去来不定，聚散无常。

臣处青山老营，防御五处之贼。陆路存营之数，除江西协防兵勇及湖口绅士捐勇外，不过二千九百人。水路存营之数，除拨赴省河及分巡吴城外，不过二千三百人。兵力至为单薄，而地形又觉散漫。此臣处勉力支撑之情形也。伏念臣军自岳州而下，水陆万余人，合并一支，从未分散。去岁以来，陆军分为三支；罗泽南率援鄂之师五千人为一支；周凤山接统塔齐布之旧部四千人为一支；李元度等率平江各勇三千人为老营之一支。水军分为两支：武昌十营杨载福所统者为外江一支；鄱湖八营，臣新调彭玉麟来此统带者，为内湖一支。既已分而为五矣。而李元度驻湖之东，又抽拨平江勇、虎勇千余人驻扎西岸。是陆军三支之外，又分一小支。外江则李孟群带船六十号，别人襄河。内湖则前拨船三十号外，顷臣又饬彭玉麟带船三十号，驰赴临江。是水师两支之外，又分二小支。愈分则人数愈寡，愈析则气势愈弱。其在湖北者，距臣八百余里，在临江者，距臣五百余里。虽欲急图合并，而势有所不能。至于行军之道，择将为先。得一将则全军振兴，失一将则士气消阻。

甲寅年秋冬之间，臣军所以长驱千里，势如破竹者，以陆路有塔齐布、罗泽南，水路有杨载福、彭玉麟诸人。军中士卒，皆以塔、罗、杨、彭为法。沿江村市，亦知有塔、罗、杨、彭之称。故能旌旗生色，席卷无前。不幸塔齐布中道殂谢，而罗泽南、杨载福、彭玉麟三人者，又分往湖北、临江，不克遽聚一处。而后起之才，如周凤山、李续宾、李元度数人者，又未知果能血战成名、仰邀恩眷否？臣久困一隅，兵单将寡，寸心焦灼，愧悚难名。惟当督饬老营水陆严防五路之贼。一俟湖北、临江两处剿办得手，再图会合，归并一军，扫荡群丑，以期仰慰宸廑于万一。所有叠奉寄谕缕陈各路军情，恭折由驿五百里复奏，伏乞皇上圣鉴，训示施行。谨奏。

周凤山陆军分兵小挫折 咸丰六年正月二十二日

奏为周凤山陆军分兵小挫一次，旋以全队与贼接仗，大获全胜。樟树水师战胜三次。恭折驰奏，仰祈圣鉴事。

窃周凤山一军扎驻新淦，因吉安被围，迫切请援，迟疑未定。抚臣文俊与臣函商，以瑞、临逼近省垣，决计先剿临江，业经奏明在案。当抚臣与臣往返函商之际，周凤山未经奉札之前，陆军在新淦县，水师在樟树镇，中隔七十余里，两军不相联络。周凤山因拨岳炳荣、黄玉芳带辰勇、常勇八百人回驻樟树，护卫水师，二十八日到镇。

讵临江之贼，侦知官兵分支，人数单薄，遂于除夕、元旦，由上游偷渡悍贼四五千人，初二日寅刻，来扑岳炳荣等之营。岳炳荣随塔齐布日久，素称骁健，匹马冲突十余次。奈众寡悬殊，渐退入营。该逆层层包围，自卯至午，火药罄尽，营盘被陷，锅帐全失，士卒伤亡二百余人。岳炳荣冲出重围，奔至丰城收辑余勇。此陆军分支，初二挫衄之实在情形也。该逆乘胜直上新淦，冀扑周凤山之大营。周凤山闻警，亦率全军折回樟树。初三日，与贼遇于瓦山地方。该处地势宽敞，东有山岭数处，下为平原，西边沿河长堤一道。堤内系大树林，树之左旁民房颇密。该逆分为六股：堤上二股，树林四股。周凤山传令各营先据山岭，扎住营盘，以高击下。自督都司滕国献、毕金科击树林之左两股：都司周岐山、唐德升击树林之右两股；参将阿达春、都司李新华击堤上两股。各营迎头截尾，奋勇向前。六处逆贼枪炮、火箭、火球纷纷掷放，我军奋不顾身，冲入贼队。刀矛对搠，鏖战逾时，共杀贼一千余名。贼众败窜，沿河逃奔。各营奋力追剿将二十里，一路歼毙又三四百名。逼入河中溺毙者无数，生擒八十余名，讯明正法。夺获翼拾承宣伪印一颗，黄马褂多件，枪炮、刀矛、旗帜、号衣各数百件，骡马十四匹。

讯据生擒贼犯供称，此股贼匪四千人内，有长发老贼一千五百余名，皆系能战好手。伪翼王石达开特调令过河打仗，归右拾承宣张贼管带。初三之战，被我兵斩馘殆尽。脱逃得归临江者，实已无几此初三日陆军在瓦山大战获胜之实在情形也。

当初二日贼扑樟树陆营之时，水贼亦有战船顺流而下，西岸又有陆贼二千人助之。统带江军水师南河知府刘于浔派千总李逢春、蔡康业击江中之贼舟，余化南等击东岸之陆贼，吴步鳌等击西岸之陆贼。旋见陆营火起，岳炳荣等陆兵失利。刘于浔自上战船，直前接应。喊声雷动，分南岸穷追。细数贼船大小三十五号，我军四围包裹，贼抵敌不住，纷纷斩断炮索，弃船下水，溺死者不计其数。在船者尽被歼毙，夺得长龙贼船四号，烧毁三号。西岸贼筑炮台二座，我军齐炮攻击，贼死守抗拒。刘于浔传令有人夺炮一尊者，赏银二十两。弁勇奋不顾身，蜂拥登岸，各手刃数贼，夺大炮十一尊，火药十余石，伪印一颗，刀矛、旗帜、号衣无数。此初二日刘于浔水军获胜之实在情形也。臣自初闻瑞、临二府失守之信，即派贺虎臣战船三十号，驰往与刘于浔水师同防河面之贼。旋闻贼在瑞、临、峡江等处，随地造船。恐我水军单薄，又饬记名道彭玉麟带二十余船继往，先后奏闻在案。

彭玉麟初四日抵樟树镇，初七寅刻，贼用破旧大船自上游放下，意图冲动我营，而战舟与小划继之。彭玉麟督同都司孙昌国带舢板十余号前进，贼舟退却，进逼临江河口。贼之战船、民船数十号，岸上贼垒三座，以大炮、抬枪护之。我军连环轰击，贼以小划抵敌。而其大者尽退入口内，挽纤上行。我军尽夺小划，击毙多贼。乘胜冲过贼垒，追入内河，抢贼粮船三只，拆毁浮桥，夺杉木千余株。初九日，彭玉麟督同孙昌国、贺虎臣至临江河口，攻打贼垒。群子如雨，毙贼甚多。该逆弃垒逃退入城，各水勇登岸，踏毁贼墙三座、望楼一座。此水师初七、初九两次战胜之实在情形也。伏查瑞、临、袁州三府沦陷，吉安被围，西路业已糜烂。省城与抚、建各府，在赣水大河之东，久为该逆所窥伺。幸去腊有樟树之克，今春有瓦山之捷，贼匪两次东渡，均被我军击败。水师扼泊樟镇，迭获胜仗，东岸当可保全无虞。日内浮桥造成，陆师西渡，即当激励将士，迅克临江，以慰圣主眷怀南服之意。所有陆军分兵小挫，周凤山全队大胜，暨水师战胜三次各缘由，恭折由驿驰奏，伏乞皇上圣鉴，训示施行。谨奏。

会筹各路堵剿情形折 咸丰六年二月二十一日

奏为会筹各路堵剿情形，遵旨复奏，并请敕下广东迅拨重兵防守赣州，恭折奏祈圣鉴事。二月初五日，承准军机大臣字寄，咸丰六年正月十七日奉上谕：文俊奏江西各属贼势蔓延，请饬催兵拨饷一折，已谕知叶名琛、柏贵、何桂清赶紧筹款拨解，并谕知骆秉章添调兵勇，速饬刘长佑出境应援矣。江西逆匪久踞瑞州、临江，分扰袁州、吉安各属。贼势披猖，人心惶惑，兵单饷绌，固系实在情形。文俊甫经到任，于该省地势军情，一时未能周悉。现当万分棘手之时，倘布置稍疏，难免贻误。曾国藩自抵江西，为时已久，贼情亦所深悉。此时江西匪踪，几欲蔓延全省。既不能处处调兵，又不能顾此失彼。自应择其最要之处，先为攻剿。现在瑞州、临江、袁州、吉安四府，究竟何处贼情最为凶悍？周凤山一军，既由新淦进兵，自应急剿临江、瑞州，以殄贼渠。周汝筠一军，现阻泰和，尤应设法疏通，俾得迅抵吉安。刘长佑一军离楚后，应由何路进剿方能扼要？著曾国藩即与文俊妥速会商，务筹全局，不可徒事张皇，亦不可专顾一处。军情变幻靡常，大势所关，应从何处下手，则身在行间者，必能挈其纲领。该侍郎与该抚酌度机宜，即著会同驰奏，以慰廑念。至德安县城，据文俊奏称，已被浔城贼匪窜踞。是否周凤山全军远撤，致有疏失？抑或多隆阿等堵剿不力，致该逆复有窜出？此路一有疏懈，关系长江大局。该侍郎等近日如何布置，并著速行奏报。将此由六百里各谕令知之。钦此。仰见圣主眷怀南服，宵旰焦劳。指示机宜，烛见万里。臣等钦佩之下，尤切悚惶。伏查江西全省，以赣水为中路之经，上发于赣、南二府，下达于鄱阳一湖。吉、袁、瑞、临及极北之九、南两郡，皆在赣水与鄱湖之西，广、饶、抚、建及省会、宁都州，皆在赣水与鄱湖之东。一水中分，而两岸州县之多寡，地形之大小，盖略相等。其袁州、临江二府之河，名日袁江，至樟树镇而汇于赣河。樟树镇者，西近瑞、临，东接抚、建，两岸之关键，省城之咽喉。谕旨垂询最要之处，臣等以为此时形势，实以樟树镇为最要。臣国藩饬周凤山陆军、彭玉麟水军，扎驻该镇。臣文俊又调周尊彝、林葆等之陆军，刘于浔之水师，随同驻扎。用全力扼守樟树镇，以保东岸，以卫省垣。前此正月初六日，周凤山由新淦回驻樟树镇之时，本拟迅速西渡，进攻临江。因搭造浮桥甫成，为二十一日狂风所坏。而东岸重兵扼守，又恐一经渡河顿兵坚城之下，反增东顾之忧。此水陆严扼樟树镇，未遽西剿之情形也。

谕旨垂询何处贼情最为凶悍一节。查各路探报，并搜获贼中文书，据称：金陵逆匪，由湖北通城入江境者，以伪翼王石达开为首。伪检点赖裕新攻陷瑞州，伪翼贵丈夏姓、伪豫王胡以晃攻陷袁州，伪春官丞相张遂谋、夏官副丞相曾姓，先攻临江，后攻吉安。粤东另股土匪，由湖南茶陵等处入江境者，以周培春人数为最多。又有贼目葛耀明、陈守、邓象、卢纬等，均于瑞州投入石逆大股之中。贼目关志江、陈植槐等，均于临江投入石逆大股之中。贼目王义潮、刘梦熊分屯吉安、泰和，亦已与石逆合并为一。又据周凤山等禀称：吉安府城于正月二十五日失守，石贼于正月前赴吉安。二月初十日复回临江，分遣贼党攻围赣州。又有鄂省新到之贼，及兴国土匪，于二月初八日攻扑武宁县。臣等细心察看，石贼久踞临江，为上下适中之地。凶悍之贼，必萃于此。南则窥伺赣州、南安，以通两粤之余匪；北则踞守武宁、新昌，以通九江之归路。全势注于江西，意图尽披枝叶，困我省会。凶谋诡计，实可痛恨。此贼匪各路分布之情形也。

谕旨垂询刘长佑一军，应由何路进剿一节。查刘长佑在楚追贼至道州，因接札甚迟，正月十五始回湖南省城。旋带兵由醴陵前进，月饷不敷，起程稍迟，道途梗塞，尚无入江确信。臣等愚见，拟令刘长佑先攻袁州。俟克复后，即由分宜、新喻直下，与周凤山一军会合，以攻临江。不必先往吉安，恐孤军深入，腹背受敌。东不能抵江省，西不能返湖南。文报不达，饷道不通，有进退维谷之患。此刘长佑一军酌筹进剿之路也。

至德安县城，被贼窜踞一节。上年腊月十七日，有瑞昌、兴国州土匪，窜入德安县城。贼目系武宁之叶至华，兴国之刘宗魁、刘大中及炎九将军林姓，匪徒约二千人。该县与瑞昌毗连，贼踪来去不常，聚散无定，春初仅剩数百人。正月十三日，全数窜出，啸聚于瑞昌、武宁之间。二月初二日，窜入武宁县内，被该县兵勇追剿四散。初八日，有湖北新到贼股合之兴、瑞土匪，攻扑县城。据湖北巡抚胡林翼专差咨称：武昌城内，分出贼五六千人，窜往下游，恐入江西等语。不知攻扑武宁之贼，是否即武昌分出之股？此土匪先在德安，后窜武宁并入粤匪之情形也。至周汝筠一军设法疏通一节。查搜获伪文书，内称粤东贼目王义潮，统贼万余，阻御泰和，使周汝筠之师不得进援吉安。臣文俊前因其救援不力，曾经奏参摘去翎顶，另调游击遮克敦布统率各勇四千，由乐安、永丰一带取道援吉。讵遮克敦布起程数日，即得吉安失陷之信。臣等即令遮克敦布扼驻乐安，屏蔽抚、建，拟令周汝筠退回赣州，防守该府。

赣郡天然雄镇，为古来必争之地。倘有疏虞，则两广积年之零股，湖南郴、桂之余匪，皆将以赣州为巢穴，后患不可胜言。臣等一面饬令驻赣文武设法防御，一面饬周汝筠折回郡城，协同环守。惟贼众兵单，不得不急求外援。相应请旨饬下两广总督、广东巡抚，迅派兵勇三四千人直赴赣州，会同战守，保此重镇，庶足顾全大局。除吉安失守，文武殉难各情，另由臣文俊查明具奏外，所有遵旨会筹各路堵剿并请拨广东援兵防守赣州缘由，恭折由驿六百里复奏。伏乞皇上圣鉴，训示施行。谨奏。

单舟进省途次闻警片 咸丰六年二月二十一日

再，臣等自奉会筹军务之旨，臣文俊函请臣国藩晋省面商一切。臣国藩以青山、湖口水陆两军，外则关系长江大局，内则为本省东北藩篱，未敢遽行抽身赴省。二月十八日，接据省信：乐安陆军挫损，贼踪已近抚州，上游十分紧急等语。不得已，即于是日单舟由南康起程赴省。十九日，行至吴城镇地方，接周凤山十四日樟树胜仗之信。二十日行四十里，又接周凤山十七日胜仗、十八日大败之信，系由彭玉麟专函飞禀。据称：周凤山陆军十四、十七连日血战，俱幸获胜。十八日，贼党数万，层层围逼，我军疲劳过甚，众寡不敌，全军挫失，营盘亦被扑去等语。臣伏查我军水陆全力扼守樟树镇，虽陆军仅四千余人，而劲旅已萃于此。一旦挫败，所关极大。该逆若直犯省城，深为可虑。臣国藩一面单舟晋省会商城守事宜，一面飞调湖口、青山水陆各军，同回省城，以固根本。除胜败各战情形另行具奏外，所有臣国藩单舟进省会商，途次闻警缘由，谨附片奏闻。

水军先胜后挫请将营官参处片 咸丰六年二月二十一日

再，正月二十九日，青山水师赴下游姑塘一带测探水势，猝遇贼船六十余只，由两岸驶上。营官陈炳元等见贼开放枪炮，亦将各船分两岸抵敌。众炮轮轰，伤贼约数十名，贼船纷纷败退。我军追剿，贼复回头冲突，我军亦回击，贼又败退。鏖战数时，伤贼不少。忽哨官彭云汉船炮炸裂，击伤阵亡，各船遂撤队收回。南风骤长，贼船乘势来抄，我军且战且走，因有舢板船在后浅搁沙洲，贼用挽钩搭住船艄，短兵相杀。诸哨驶回抢救，贼以多船包围，哨官周华堂奋勇突阵，身被重伤，犹手擒长发，互相投水，为他贼所杀。别有三船亦不能救出，共失舢板船六号，伤亡三十余名。伏查水师以南风为大忌，盖以顺风顺水，往则顺而归则逆，进则易而退则难。臣军因南风致挫，先后已经五次。臣国藩谆谆诰诫，屡次严行札饬。此次各营擅违戒令，南风出队。且各营、哨并未会商，队伍错乱。未便因其挫损无多，稍事宽容，应即严加参处。营官蓝翎知州衔选用知县陈炳元、花翎补用游击刘国斌，均请革去翎枝，留营以观后效。阵亡把总周华堂，请敕部议恤。伤亡弁勇，查明照例办理。所有水军出队先胜后挫，请将营官参处缘由，附片具奏。伏乞圣鉴，训示施行。谨奏。

调罗泽南回援江西片 咸丰六年二月二十一日

再，石逆初陷瑞州、临江之时，臣等奏请罗泽南带兵回剿。先后奉上谕：俟武汉克复，酌量催调等因。钦此。现在贼氛日炽，为军兴以来各省所未见。周凤山等军，断难翦灭。叠接胡林翼等来函称：武汉之贼，坚守不出。我军攻城，不与贼兵斗，但与炮子斗，伤亡甚多，攻坚良苦等语。是罗泽南在鄂一时尚难得手。臣等伏思军情有缓急，利害有轻重。两害相形，则从其稍轻者。假令武汉功在垂成，亦断不敢顾此失彼，堕贼牵缀之计。今既势难遽克，与其顿兵坚城，攻遥遥无期之湖北，又不如移师腹地，救岌岌将殆之江西。武汉两岸三万余人，即无罗泽南一军，亦尚足敷防剿。江省西南与湖南、广东接壤，若不迅速殄除，实为三省无穷之患。除臣国藩函商胡林翼等酌调湘勇回剿外，谨合词陈恳请旨饬下湖北抚臣，速令罗泽南兼程来江援剿，实有裨于大局。理合附片具奏请旨。

朱批：另有旨。钦此。

请拨上海关税片 咸丰六年二月二十一日

再，江西饷项支绌，各省道路梗塞，惟江、浙饷道可通。查上海县商贾云集，财物殷阜，关税极旺。臣国藩昨奏请于该处抽取厘金，尚未奉到朱批。目下需饷甚迫，若待抽办厘税，实属缓不济急。合无仰恳天恩，敕下两江总督、江苏巡抚于上海关税项下，借拨银十万两，迅解江西，以济眉急。如将来该处厘金办有头绪，尚可扣还归款。谨合词附片具奏请旨。

朱批：户部速议具奏。钦此。

谢年终恩赏折 咸丰六年二月二十一日

奏为恭谢天恩，仰祈圣鉴事。

咸丰六年正月十五日，准军机处咨开：咸丰五年十一月二十七日，由内交出年终奉赏福字、荷包、银钱、银锞、食物等项，由驿递到营。当经恭设香案，望阙叩头祗领。窃臣猥以庸愚，谬司挞伐。愧愆尤之丛集，荷覆载之优容。乃以岁籥更新，复蒙恩膏特沛。睹云章之藻丽，福白天申；识宝气之璚煌，品征夏贡。欢擎赐果，更颁珍馔于天厨；瑞迓锡鞶，共沐殊施于内府。凡此非常之宠赉，实为逾分之光荣；未靖烽烟，弥觉驹光之虚度。渥承雨露，倍惊鳌戴之难胜。臣惟有昕宵惕励，殚竭血诚，以冀仰答高厚鸿慈于万一。所有微臣感激下忱，恭折附驿驰奏，叩谢天恩。伏乞皇上圣鉴。谨奏。

周凤山陆军回扎省垣折 咸丰六年三月初一日

奏为周凤山陆军在樟树镇大胜一次，先胜后挫一次，大败一次，现已回扎省垣。恭折具奏，仰祈圣鉴事。窃臣等因樟树镇为四达之地，全力扼守。周凤山连日接仗各情，业经附片奏闻在案。缘二月初八、九日，探闻石达开由吉安回临江，带贼数千名，船二百余号，屯踞永泰地方。十一、二日又探得，临郡贼匪由沙湖渡至东岸，欲分三路来袭等语。周凤山因永泰、沙湖皆距樟镇三四十里，易进难退。该处东近荷湖大桥，前途新淦县复为贼据，又可由小路绕至丰城，来袭我后路，途径歧杂。每日派人轮流巡哨，急图进剿。嗣知横梁、荷湖两处，各有贼三四千名。迨十三日，贼以数百人至樟镇堤上、河边，两路游探。经彭玉麟督率水勇，击退河边一股，炮毙长发数名。陆军继至，亦将堤上之贼击退。周凤山以该逆逼近我营，必须痛剿。十四日卯刻，派四成队扎大桥，以防荷湖之贼，兼顾老营后路。水师战船亦扎临江河口，以遏贼船下窜。

周凤山亲督五营，并约水师进剿横梁。黎明，行过樟镇数里，至狗颈堤地方。见贼四股，约五千余人，以一股扎河桥，一股扎堤左，两股扎河边沙洲，势甚严整。周凤山急调大桥兵勇，迎击左路，自督诸军，堵击桥上一股。彭玉麟见无贼船出河，又虑河边之贼包抄堤上，陆军腹背受敌，遂令水师登岸协剿，并以大炮轰击。贼亦枪炮连环施放。都司毕金科、李新华各带兵勇，并击沙洲里面一股。贼合为一，我军奋勇前进，刀矛并举，冲突数次，毙贼百余名。贼犹抵死鏖战。桥上之贼，被斩及溺毙者数十名，不能抵敌，遂亦回奔。我军乘势猛进，贼众始败。堤左一股，经都司周岐山、唐德升等击毙，及追逼入水死者，约三、四百人。贼亦同时败溃。

我军会合，沿途复追斩二百余人，并斩骑马贼目三名，直抵横梁。该处贼于民房外，已先扎营三座，其内贼党尚众。败贼至此，有穷奔兔脱者，有藏入民房者。经我军围住，放火焚烧，群丑尸骸，悉成灰烬。申刻收队。荷湖之贼，因我军扼守来路，亦未敢深入。是日夺获大铜炮一尊，抬炮、鸟枪、刀、矛二百余件，号衣、旗帜八十余件，共杀贼七八百名。我军阵亡四名，受伤四十余名。此十四日接仗大胜之实在情形也。十六日，石逆率众数万过河，分据横梁、香溪一带。周凤山闻贼以全力来扑，预饬各营同心协剿。十七日辰刻，约水师分路驰击。行过樟镇，见贼约三千人，由狗颈堤斜入香溪。西路各营，奋勇冲锋，杀贼百余，夺获器械、旗帜多件。此股已经败退。堤上、河边复有贼两股，经彭玉麟督饬水师击退，亦毙贼多名。我陆军进逼香溪，猝遇贼之大股。香溪地势宽敞，东有山坡，贼分四队占据。都司滕国献、周岐山带勇由右冲击，贼已败退。正追杀间，山左复出贼一股。因守备岳炳荣、千总黄玉芳等不能抵敌，滕国献等遂率右路之勇回队，极力堵截。不料大股贼匪由后蜂拥而来，我军鏖战逾时，伤亡不少。此十七日先胜后挫之实在情形也。十八日早，周凤山与彭玉麟商筹进攻，贼匪已四路前来扑营，当派七成队迎击。参将阿达春与毕金科、周岐山、唐德升等带勇抵御东北，李新华与都司林保、知县周尊彝带勇抵御西南，岳炳荣、黄玉芳在后接应。时西路堤边，彭玉麟已派炮船帮击，各营摇旗呐喊，奋力冲突。遥见樟镇西南及大桥东北，四面有贼十余股。

毕金科、周岐山等所击东北之贼，业已回奔。其西南之贼，亦经李新华、林保等冲击。两处各毙贼多名。维时，西南贼见东北贼败，遂向我军之外绕冲东路，抄在我军之后。岳炳荣、黄玉芳等，力难搘住，纷纷溃败。逆贼乘势紧逼，重重围裹，致西南路各营不能兼顾，转为大败，伤亡兵勇，几近千人，营盘全失。粮台委员前任宁乡县知县马丕庆、候选训导林长春、候选府经历李清华，骂贼捐躯。此十八日接仗大败之实在情形也。据周凤山先后禀报前来。臣等伏查该副将自腊月初四克复樟镇，本应乘贼不备，速攻临江。乃顾虑东岸之贼，未敢急进。逮该逆已破吉安，各路悍贼毕集樟镇，势遂不支。此次虽因连日血战，疲惫之后，众寡不敌，致遭挫衄。然该副将失机于前，贻误于后，咎无可辞。广东罗定协副将周凤山，应请即行革职；都司衔守备岳炳荣，应请革职；守备衔千总黄玉芳，应请革去守备衔；周凤山、黄玉芳仍留营效力，以观后效。臣国藩奏派周凤山接统九江陆军，保奏失实，请旨将臣国藩交部议处。至阵亡前任湖南知县马丕庆，请开复原官，照知县例从优赐恤。云南候选训导林长春、湖南候选府经历李清华，均请敕部从优议恤。伤亡兵勇，查明照例办理。所有周凤山陆军在樟树镇前后开仗缘由，谨合词恭折具奏，伏乞皇上圣鉴，训示施行。谨奏。

抚州失陷调回水陆各军片 咸丰六年三月初一日

再，臣国藩于二月十八日自南康起行赴省，二十一日到城，与臣文俊会商防剿事宜。顷据探报，抚州府城于二十二日夜失陷。抚州与广信接壤，难保不窜扰广信。该府为奏报进京、江浙转饷之路，一有疏虞，四面梗塞，后患何堪设想。现调湖口李元度一军，由饶州绕回进剿抚州，以保广信。调青山水师退扎吴城镇，青山陆兵调赴省城。上年九江、湖口水陆万余人，今全数撤入内地。长江之大局莫顾，东北之藩篱遽弛。前功尽弃，回首心伤。然腹地无兵可调，舍此亦别无他策。目下所望以挽回全局者，在内惟李元度一军，在外惟罗泽南、刘长佑二军。袁、临之路久梗，刘长佑迄无入境确耗。其罗泽南一军，及广东防剿赣州之师，请旨再行饬催，迅速来江援剿。浙、闽两省，与广信、建昌毗连，请旨饬下该省督抚，严密防堵，以免窜越。至周凤山一军，现在省收集溃散，臣国藩暂行统辖。能否整理就绪，容俟续奏。所有近日各路军情，理合附片奏闻，伏乞皇上圣鉴，指示机宜。谨奏。

平江营克复进贤县城折 咸丰六年三月二十六日

奏为陆军平江营两路在湖口、罗溪先后各获胜仗，克复进贤县城。恭折驰奏，仰祈圣鉴事。窃候选同知李元度一军，自湖口调赴饶州，保全东路，曾经会奏在案。湖南之平江县与江西之义宁州接壤，风气强健，多经历战阵之士。臣国藩上年招募平江勇，饬李元度练成一军。臣文俊到任以后，又募平江勇二千余人，饬派候选知府邓辅纶、候补同知林源恩一同统带。自周凤山樟镇失利以后，臣等二人熟商，将两处平江勇并成一军，共得六千余人。李元度自饶州而来，邓辅纶、林源恩自省城而往，约会于进贤、东乡等处，冀以保全广信，而规复抚、建，先清省东之一路。方李元度自湖口拔营赴饶之时，逆党探知消息，于二月二十二日出先锋马七骑，近营窥探，我军轰炮逐之。

二十三日卯刻，逆党复出千余人，黄旗数百面，分三路来扑。我军坚壁不动，俟其逼近桥坝，左营哨官赖准发轰炮，连毙三贼落马。营官彭斯举、胡盖南、羊瀛、吴齐源等分三路抄击，杀贼六七十名，内黄马褂骑贼一名。追至黄土岭，逆首黄文金勒马督队，各勇排炮指击，伤其坐马，各勇攒刃立毙。余贼奔溃，追入湖口，沿途枪炮伤贼约五六十名。午刻收队，夺获黄马褂、伪印、官照、军械等件。我军亦伤亡十二人。此二十三日李元度在湖口接战获胜之实在情形也。二十九日，李元度一军行抵饶州。是时，樟镇新挫，抚州沦陷，饶属之余干、万年皆有贼踪。赣南道耆龄在饶州防堵，兵力单薄，人心震惊，迁徙几空。恰值李元度之师自湖口东来，阖郡为之欣慰。而余干、万年之贼，虽去饶仅数十里，竞不敢直犯府城。臣等因饬李元度留驻饶州半月，而令邓辅纶、林源恩自进贤一路，前往东乡，以图会合进剿。三月初七日，邓辅纶、林源恩自省城起行。臣等又派周凤山带本营勇八百，前往助剿。十一日，行抵罗溪地方。该处左右皆湖，中惟一路，延亘二里，并行可二三人。方春水涨，堤石冲坏，险仄难行，实惟进贤要隘，为贼所必争之地。该逆排立湖岸，旗帜纷纷，炮声四起。邓辅纶、林源恩等督饬各营直前迅行，驰过湖路。该逆分三路来扑，突于森林窜出千余人，贼目手执大黄旗，招引众匪。都司周岐山等带领凤字营迎头剿杀。随有贼千余人，由堤路抄击，点放火箭、喷筒。邓辅纶等派左营耿光宣、李晋发带领五哨，沿堤截剿。

李晋发赤足争先，连跃数港，刺贼多名。旋有匪艇数十只驶至河畔，意图抄袭我军。右营高梦汉随带七哨，拦河击退，绕至堤右截杀。邓辅纶等督带中营宝勇，都司毕金科接应后路。该逆力不能支，纷纷败退，奔回进贤县。我军追击十余里，始行收队。计共杀毙贼匪二百余名，取首级六十八颗，夺获旗帜、刀矛、藤牌、抬枪六十二件。此十一日邓辅纶等罗溪接仗获胜之实在情形也。

十二日黎明，林源恩督带中营勇五队当先，邓辅纶领五队继之。左营耿光宣、右营高梦汉分二翼以击其傍，都司毕金科紧为接应。周凤山督率凤字营严防河畔，恐贼由抚河而来，袭我之后。布置已定，各营遄行。离进贤县城三里，即有长发贼数千，从林间蜂拥直前，势甚凶猛。林源恩带前队疾驰迎击。我军士气百倍，立砍毙长发贼一百余名，内伪参赞周姓一名，典粮一名。夺获龙虎旗、伪印等件。随点放劈山大炮及各排枪，轰毙四五十名。该逆退奔，各哨急追兜击。宝勇随同接应，复共杀毙八九十名，共获旗帜、刀矛二百余件，枪炮、子药无数。中营哨勇由西北角梯绳登城，杀守垛贼十余人，烧毁望楼，大呼同进。

耿光宣、李晋发由小路飞奔城下，绕至东门。正值该逆启门潜逃，耿光宣拦入截击，李晋发手刃伪指挥一名。该逆抵死夺门争逃，我军复掩杀八十余名，生擒伪司马及真长发三名，夺获刀矛、枪炮、旗帜百余件，克复城池。右营高梦汉、戴镇亦从西门冲入，周凤山、毕金科由后路追人，各有斩馘，夺获军械甚多。前后共毙贼五六百名，追至二十余里而还。县令史昌寿带勇随同克复，即饬料理善后事宜，安抚居民，谕令薙发。此十二日进剿获胜，克复进贤县城之实在情形也。伏查省东抚、建、广、饶四府，皆以进贤为咽喉必经之路。此次两战克复，东路渐有转机。臣等现饬李元度自饶州起程，与邓辅纶、林源恩等会合，迅往抚州，图克郡城。所有陆军平江营两路获胜，克复进贤各缘由，恭折由驿驰奏。伏乞皇上圣鉴，训示施行。谨奏。

吴城水师胜仗折 咸丰六年三月二十六日

奏为吴城水师三获胜仗，并各处水师分布情形，恭折驰奏，仰祈圣鉴事。窃二月间，樟树镇陆军失利。臣国藩驰赴省城，将青山陆军调至省垣，扎营城外；湖口陆军调至饶州，以保东路；青山水师调至吴城，以防下游。业经奏明在案。水师于二十六日行抵吴城，湖口贼船亦即尾追而上，分泊于老爷庙、渚矶等处。而德安、建昌之土匪与湖口、梅家洲之老长发联为一气，日夜眈眈，冀图扑我水师。我水军各营哨弁，骤与臣国藩相离，又与陆军相离。值风鹤迭惊之时，处水陆四面皆贼之地，未免中怀怯惧。臣等因调彭玉麟由樟树驰赴吴城，以资镇摄。三月初二日，彭玉麟尚未到防，有陆贼数百人蜂拥而来，至吴城后河西岸，搭造浮桥，贼船亦至河口之下。左营陈炳元、右营邓翼升、后营丁义方，以长龙船扎泊前河；前营、亲兵营各船扎泊后河。而分舢板之半，由前河直下，包抄贼船，以一半赴后河攻剿陆贼。

该匪见官军直下，贼船遂退窜渚矶。而陆贼排立望湖亭对岸，施放枪炮。我军以舟中之炮，击岸上之贼，未能取胜。遂饬各水勇一跃登岸，挥旗直前，刺杀长发十余名。陆贼纷纷败北，我军穷追约二十余里，直至德安河日，夺获军械、大轿等件。贼船之下窜者，水军亦追逐十余里。后河上通建昌县，恐有贼划藏匿，复沿河上溯，将小划概行焚烧。此初二日水师登陆接仗获胜之实在情形也。

初四日，彭玉麟抵吴城镇，饬各营严密防范。十二日，有陆贼约千人，由涂家埠搭浮桥而来，至吴城上游，分股抄出。彭玉麟派向导、左、右三营舢板至前河上游，攻击陆贼；后营舢板扎驻后河，防下游之贼船；仍派长龙、大船之勇登岸陆战。贼之至河干者，我军舢板排炮齐发，轰毙贼十余名。该逆无所遮蔽，遂退入堤内。抄出，直窜街市。我水勇初改陆队，已至街尾，与贼相遇，火器、刀矛，两相攻击，数进数退。我军突起直前，伤毙二十余名。该匪败北，追至小港之前，凫水而遁。我军因后河陆贼尚多，未及穷追。后河股匪，见前岸已败，亦即回窜。据生擒贼匪供称，是日炮毙伪检点周姓一名。该逆火箭、喷筒、水老鼠等件甚利，系潮州之匪新投贼营等语。此十二日水陆获胜之实在情形也。

彭玉麟以吴城水营之患，不患下游湖口之水贼，而特患德安、建昌之陆贼。陆贼之来，系由涂家埠搭浮桥而过。必先清陆贼来路之源，我水军始有安枕之日。并探得贼由奉新等处，掳来船只百余号，聚集涂家埠，意将水陆来扑我营。彭玉麟与各营熟商，涂家埠去吴城仅六十里，与其待贼来而应之，不如我先往而击之。遂派后营、向导营驻守吴城，左、右两营前往涂家埠攻剿。

十四日丑刻前进，飞桨疾行，午刻抵涂家埠。见贼浮桥二道，甚为坚固。桥内湾泊贼船约百余号。我军船一齐驶进，该逆用抬枪抗拒，鏖战逾时。我军点放排炮，子如骤雨，贼势稍却。各勇一鼓冲入，砍断锚本、篾缆，拆毁浮桥二道。贼见我军冲过浮桥，将所掳船只急开往建昌河而去。每船有贼四、五十人护卫。我军乘势尾追，贼之民船，不及我战船之轻便，须臾追至，抛掷火弹，一船焚毁，众贼惊慌。或被炮击毙，或烈焰焚烧，或投水自尽，或登岸窜逃。

我军见贼大溃，极力穷追约十余里。建昌县城之陆贼，分两岸前来援应。我军恐深入有失，渐次收队。援应之贼，沿岸追赶，河仄岸高，不便攻击。我军船仍回至涂家埠，见河岸平坦，复开放排炮，攒击陆贼，轰毙数十人。贼复败退，逃匿民房之内。时已黄昏，遂收队，夜回吴城。计烧贼船数号，夺获二十余号，生擒长发二名，旗帜、器械、刀矛、衣物甚多。此十四日至涂家埠拆贼浮桥，大获胜仗之实在情形也。

臣等伏查内湖水师，自去岁驻扎青山、姑塘以来，东岸有湖口陆兵，西岸有青山陆兵，两相依护，声势甚壮。一旦与陆军远隔，驻泊吴城，孤悬贼中，几有防不胜防之虑。兹幸两次登岸陆战，一次远出迎击，俱获胜仗。从此应可坚驻该处，保障下游。自吴城而外，臣等又分派都司金世莲、府经历贺虎臣水师两营驻扎饶州南河；知府刘于浔、游击刘国斌水师两营驻扎市汊，把总何启长一营驻扎省河。相去均在三百里内，以防上游之贼掳船冲出，外江之贼驶船内犯。布置尚为周密，理合一一陈明。所有吴城水师三获胜仗，并各处分布水师缘由，恭折驰奏，仰慰宸廑。伏乞皇上圣鉴，训示施行。谨奏。

近日江省贼情片 咸丰六年三月二十六日

再，二月二十三日，贼匪窜扑抚州，二十八日，窜扰建昌。臣等方以广、饶二府为虑。适李元度一军，自湖口来饶。而大股贼匪于二十六、七等日，自万年、安仁窜至安徽之婺源、祁门等县。据各路探报，互有同异。或云该逆因金陵穷蹙，伪翼王石达开带大股贼二三万人东下救援；或云庐州官军攻剿桐城甚急，石逆回救安庆之集贤关；或又云石逆尚坚据临江府城，派广东新附之贼下救金陵各等语。臣等伏查石逆现在何处，虽无确耗。而万年、安仁等处，实有贼二三万人经过，下窜婺源。此则人人共见，众口一词。臣国藩已飞函驰告向荣军营。目下江西贼势稍分，剿办较易措手，臣文俊督饬司道讲求城守事宜，料理差为完备。臣国藩收集溃散陆军，裁并训练，拟即派赴西路攻克近省各属，以冀肃清腹地。所有近日江省贼情，理合附片驰奏，仰慰圣主宵旰廑系之至意。谨奏。

分别保奖水师折 咸丰六年三月二十六日

奏为陆军无庸保奖，水军仍遵旨开单请叙，分别奏明，仰祈圣鉴事。

窃臣等于上年十二月间，因水陆两军克复樟树、新淦，请将出力人员保奏，钦奉谕旨允准。凡在行间将弁，自应感激天恩，益图报效。乃本年二月十八日，樟树陆军溃败，以致贼党蔓延，前功尽弃。除周凤山、岳炳荣等业经奏参革职，所有陆军员弁，应一概无庸保奏，以示惩警，而励戎行。至水军三营，前在樟树协剿屡胜，现在市汊、吴城、饶州等处驻防，经理有条，并无挫衄，自应遵照前旨，择尤保奏。为此开单呈览，吁恳鸿恩，俯准奖叙，于激扬士气之道，实有裨益。谨分别具奏，伏乞皇上圣鉴，训示施行。谨奏。

官军克东乡县城进剿抚州折 咸丰六年四月二十一日

奏为官兵克复东乡县城，进剿抚州，破贼五营，并全军渡河，连日围攻抚城各情，恭折驰奏，仰祈圣鉴事。

窃三月十二日，邓辅纶、林源恩等，克复进贤县城，业经奏报在案。嗣据李元度禀称：三月二十日，行抵安仁、东乡二县交界之白港，遇有逆党窥探，即派哨官赖准发等追击，直至东乡县城。时伪监军熊近光、伪军帅钱怀荣在城盘踞，并有抚州新来之贼二百余名。经赖准发等击杀四名，生擒十一名，余党窜往抚州。适署东乡县令吴朗亦带团勇赶到，因令入城安民。此三月二十日，李元度克复东乡县城之实在情形也。

二十二日，邓辅纶、林源恩、周凤山等齐到东乡，与李元度一军会合，分扎南关外，共八千余人，冀先规复抚州。抚郡之贼，闻官军将至，调集丑类，希图抗拒。二十三日，伪指挥李逆率众三四千人，分三路来犯，我军出队迎击。哨官周友胜等奋力冲突，立杀悍贼数十名，伪官十余名。该逆纷纷溃退，追至八里外之石桥，扑水者数百人，兵勇攒矛，溪水尽赤。逃匪之过桥者，营官彭大寿等穷追三十五里。适贼在民房解甲传餐，兵勇围剿，复杀三百余名，当斩伪指挥李逆，褫其狮帽红袍，并杀黄马褂伪官一名。午刻收队回营。查明邓辅纶、林源恩一军，杀贼六百余名，李元度一军，斩馘三百余名。共生擒一百七名，夺获旗帜、号衣、军装无算，马十六匹。此三月二十三日抚州之贼来扑东乡，我军迎剿大获胜仗之实在情形也。

二十五日，进扎汀桥，距郡城十里，探知城河东岸有贼营数座。彭斯举等，察看地势，遇贼来扑，斩获十余人。日暮归队，议休息一日，大举夹攻。二十七日卯刻，大雾迷漫，我军行近贼垒，贼始知觉。中路林源恩首攻横街口贼营。该逆将民房数所并为一营，增立砖城、木栅，左据大溪为濠，右因小港为堑，鹿角、铁菱，森立环布。隘口砌石成台，留门置炮，势极坚固。守备周友胜、吕克生等，偕勇直扑，枪炮齐施。该逆从炮孔轰拒我军，且扑且进，受炮伤凡数十人。各勇愈加愤励，从炮石雨注之中，拔地刺而入。适放炮子落贼药桶，贼中火起，各勇乘势从炮门缘入，连杀百余贼。又掷火弹，中贼之药局，烈焰冲霄，焚剿殆尽。横街口一营既破，遂分攻正觉寺两营。耿光宣、李晋发等攻迤左一营，高梦汉督勇舁炮，击毙望楼之贼数人，立毁其楼。各勇跃入纵火，该营遂破。彭斯举等攻迤右一营，斩关直入，亦纵火焚之。贼营只立两门，紧闭千金闸。火起猝不得出，攀檐上屋，纷纷堕烈焰中，两营相继而破。维时左直街尚有一营，余贼方欲逃入，不料已为彭斯举等所围。先锋唐廷健等抛掷喷筒，烟焰蔽空。林源恩、陈大力，高梦汉、耿光宣等营，及周凤山之勇，左驰右突，围歼立尽。又有河东湾一营，为吴齐源、彭大寿等绕道围攻，该逆闭门轰炮死拒。哨官赖准发首从炮孔扑入，童梅华等各放喷筒，贼首累累，然从墙隙探望，数以千计。转瞬火发，有缘树颠自掷而死者，有跳墙外被刺而死者。文昌桥以东五营，一时尽破。轰毙、杀毙、溺毙、烧毙约共五六千人，生擒百余人，夺获三四百斤大炮五尊，铜炮、子母炮各二尊，抬枪、刀矛、旗帜、号衣、藤牌、虎叉等物一千四百余件。查点我军阵亡十六人，受伤百余人。此三月二十七日在抚州剿贼，连破五营之实在情形也。贼之在城内者，阻水为固，以巨炮横截，文昌桥我军因移营南城外之千金坡，拟从上游搭桥过渡。四月初二日，李元度督勇绾搭浮桥城内二三千贼分股来扑，一从清风门过河埋伏千金坡之树林中；一出文昌桥，抄我后路；一从五里塘对岸，列阵阻截造桥之处。邓辅纶派二营从右堤上抄截，林源恩率勇迎击中路，周凤山从左边堤上邀击，平江中营、右营等过港尾追，该逆纷纷退走。追至文昌桥畔，逆党鼠伏亭中，从石窗内开枪抵御，相持至四时之久。方鏖战时，李元度念造桥难成，不若乘隙飞渡之为先著。因令左营、新中营用小划木筏先济，各哨继之，大半解衣凫水，不过两时即已渡讫。其城东各营酣战者，闻渡河之师已毕，始从文昌桥收队。是日楚师直逼城下，与江军夹河而营。次日全军毕渡，同扎五里塘。此四月初二日，在千金坡御贼，乘间潜渡之实在情形也。

全军既已渡河，即可乘势进攻。初四日，定议邓辅纶等所部各营攻南门、清风门，周凤山及宝勇等攻西门，李元度所部各营攻北门。均备长梯，以便乘墉而上。城上城下，枪炮对放，毙贼约二百名，我军受伤者亦有二百余人。午后，鼓勇复进，而大雨如注，火器尽湿，遂传令收队。初七夜，分路袭城，以该匪准备严密，无隙可抵。初九日，进扎西南隅，距城止半里许。该逆出城分扑，各营且扎且战，杀贼七八十名，贼遂闭城拒守。是夜，李元度等分队攻城，轮班更替。次早，逆匪倾巢而来，我军短兵相接。自辰至午，酣战三时。周凤山亲自冲锋，唐德升尤为骁健。虽杀贼仅四百余人，而回合苦战，誓死不退，凶悍实异寻常，我军伤亡亦近百人。此四月初四、初七、初九、初十等日夜在抚郡攻城，士卒奋励之实在情形也。

伏查李元度自克复东乡以来，步步为营，与邓辅纶、林源恩之师会合，声威颇壮。进逼抚郡，连破贼营，昼夜环攻，士卒洵属用命。惟城内悍贼坚守如故，而建昌、瑞、临之匪，犹敢伺隙来援。臣等现派水陆两营，扼扎李家渡地方，以绝逆党接应之路。仍接饬各军激励士心，以期克复要郡，先清东路。所有克复东乡县城，进剿抚州，连破五营，并全师渡河攻城获胜各情，恭折由驿奏闻，伏乞皇上圣鉴，训示施行。谨奏。

克复建昌县城折 咸丰六年四月二十一日

奏为官军水陆克复建昌县城，旋复进攻瑞州、奉新，未能得手，恭折驰奏，仰祈圣鉴事。

窃南康、青山陆军调省扎营城外，及吴城水师三次获胜，均经奏明在案。臣等以水师无陆兵依护，恐致挫失。二月十五日，札调都司黄虎臣督带三营，驰赴吴城，护助水师，相机攻剿建昌县。陆军至吴城镇，搜剿涂家埠等处。二十二日，约会水师后营丁义方、向导营孙昌国同往进攻建昌县城。该县西南两门临河，前营胡应元带弁勇从下游渡河，黄虎臣、李大雄带各弁勇从上游渡河。我军半渡之时，贼匪分三路来迎。南门出贼约二千余人，排列沙洲；西门出贼千余人，前抵河岸；东门出贼亦二千余人，于堤上包抄，欲截我军之尾，势均凶悍。黄虎臣派李耀南、朱邦武等冲击沙洲，胡应元带勇进击河岸，李大雄带许志清等直攻堤上。水师亦开炮轰击，以壮声势。朱邦武奋不顾身，首先陷阵，手刃数贼，中枪阵亡。各弁勇不稍怯退，发奋争先。是时，哨官许志清冲锋突阵，杀一贼目，并夺其马，被他贼矛搠而坠，我军几不能支。黄虎臣与各营哨商日：今日前有坚城，后有河水，一退则全军皆没，不如并力进战，幸而获全。于是人人皆知背水之险，争前血战。适黄载玉驰救，许志清得脱于难。须臾转为大胜，贼众纷纷败北。我军追剿，歼毙约四百人，扑水溺毙者不计其数。黄虎臣等勒马萦回周城，驰骤指挥环攻，水师亦出旱队协攻，该逆闭城抗拒。城上炮石，骤如雨下；火包、火箭纷落，烈焰蔽空。我军负伤虽众，犹复拽树梯城。至日暮，始行收队，回至二里半地方驻扎。黄虎臣以逆贼受此大创，众已胆寒。即与各营官计定，乘夜复攻。三更时，携带火器前进。五更复抵城下，四面围攻。李大雄首先登城，抛以火弹，焚烧贼棚。各门亦先后齐登，贼突北门败走。我军一面追剿，一面穷搜城内余匪，杀毙数十名。城上贼棚，概行烧毁，东门延烧民房，立即扑救。在城安抚一日，仍即收队回省。此二十二、三等日，在建昌大获胜仗，克复县城之实在情形也。

四月初四日，复由省城派黄虎臣等营进攻瑞州府，派水师之驻市汊者，前往会剿。大雨如注，日夜不息。初六日，陆军扎营距城十五里之祥符观。黄虎臣带勇百余名，赴城下探视情形，猝遇骑马贼目，亦带匪百余出哨，我军向前冲击，杀毙长发及溺死者十余名。初七日，进攻城垣。瑞州府分南北两城，中跨一河，四面环以深濠，该逆负嵎坚守。黄虎臣传令佯为退后，诱其出城。贼果由孚顺门突出数百人，势甚凶猛。我军奋力直前，杀贼三十余人，毙黄旗贼目一名。正在鏖战之际，大雨倾注，濠深逾丈，因收队回营。初八日，知府刘于浔、游击刘国斌，自市汊带领战船封瑞，会合夹攻。该逆坚守如故，我陆军无可施力，水军溯流上击。两城对峙，中有石桥相通，贼于两城及桥上均置大炮。我军深入轰击，并放火箭，烧毁贼巢。贼炮三面俱发，我水师阵亡二人，受伤二十余人。刘于浔、黄虎臣等正商再攻之策，忽闻丰城一带，有贼乘虚下窜。水师因于初九日拔营回赴市汊，陆营亦于是日拔营回剿奉新县。奉新距瑞郡六十里，黄虎臣欲乘贼不备，轻骑掩袭，督率弁勇，冲过南门木桥，攻破土垒，杀贼二十余人。贼遂退入北门，我军环绕城下，攻击三时之久，传令收队。不意城内之贼，蜂拥而出，黄虎臣挥队回敌，而我军远来饥困，主客劳逸，情势迥殊，士卒小挫退奔。都司林保、胡应元、滕加洪等极力抵拒，连毙数贼，夺获黄旗十余面，贼始退回。查点我军伤亡一百余人，仍调回省城驻扎。此四月初八、九日攻剿瑞州、奉新未能得手之实在情形也。

臣等伏查近省郡县，为贼占据，自应逐一剿除，以清肘腋之患，且大军现攻抚州，尤宜雕剿各处，以为牵制之计。惟逆贼惯技，长于坚守，而我兵勇单寡，又不能处处围攻。建昌虽经克复，旋有贼踪往来，现将各营调归省垣，时加训练，以期相机再剿近省各属，克复名城，廓清贼氛。所有克复建昌县城，后剿瑞州、奉新各缘由，理合具折驰奏，伏乞皇上圣鉴，训示遵行。谨奏。

江西士民请建罗泽南专祠折 咸丰六年四月二十一日

奏为布政司衔道员罗泽南在湖北阵亡，江西士民，吁请建立专祠，以伸爱慕，恭折具奏，请旨饬遵事。

窃罗泽南自去秋克复义宁州之后，单骑来南康，与臣面筹进取之策。矢志廓清武、汉，以图会合水师夹江而下，仍为建瓴之势。遂以八月十六日启行遄往，力破崇、通、蒲圻之贼，直捣武昌。臣国藩以其顿兵坚城，日久未下，恐师老挫衄。而江西寇氛孔棘，奏调罗泽南来援。于时道路梗阻，自正月以后，五次遣使赴鄂，迄无音耗，中心惶惑。至三月二十九日，始得胡林翼细字复书，则罗泽南已于月初受伤殉节矣。臣以正在用兵之际，恐损士气，秘不告人。而江右士民，潜知消息，咸深痛悼。旋以公论，欲为建立专祠，禀请前来。

臣伏查罗泽南自咸丰三年正月随臣出办团练，管带湘勇，慨然有志杀贼，以拯时艰。经今四载，大小百数十战，所向克捷。与江忠源、塔齐布同时并起，而战功则较两人为尤著。自岳州以至九江，虽水陆并进，与大队齐驱，而独当一面之处为多。岳州之战，罗泽南力扼大桥一路。崇、通之战，罗泽南力破羊楼峒数垒。规复武汉之时，塔齐布、罗泽南与各员并集臣舟会议。罗泽南手出一图，定南岸分为三路；而花园坚垒，则自任攻之。田家镇之役，罗泽南大战半壁山，破南岸之贼营，而后可断江中之铁锁。此罗泽南与人同功，而究不因人成事者也。

若其功在江西者，咸丰三年六月，贼围攻江西省城，罗泽南偕诸军赴援。抵江后，独剿吉安、安福之贼，以数百劲旅，御五千匪徒，旬日戡定。吉郡至刊刻诗文数卷，歌颂功绩。五年三月，广信之役，贼破府城。甫及三日，罗泽南四战克复。贼退之后，严禁兵勇入城，并禁土匪抢掠。百姓之逃难归来者，但见家室依然，仓箱无恙，相与感激次骨。义宁州之战，以三千人破数万众，居民尤诧为神奇。是时，腹地安谧，闾井晏然无惊。逮罗泽南率师赴鄂，粤东新匪，自茶陵入窜吉安，石达开自通城人陷瑞、临，曾不数月，各属糜烂。故江省士民，深悔罗泽南去日未得攀留。而此日之吁请建祠，为出中心之诚，舆论之公者也。

臣又窃念罗泽南以穷苦诸生，砥学砺行，伏处授徒。咸丰元年，荐举孝廉方正，亦未请咨赴京。其胸怀恬淡，不求闻达，概可想见。乃一旦仗义从军，毅然以身许国，冒危险而不顾及。蒙圣恩洊升监司，加衔藩牧，赏锡勇号，赏戴花翎。弥觉受宠若惊，誓灭贼以报君恩。闻其弥留之际，殷殷以武、汉未复为憾。忠诚内蕴，久而弥笃。揆之有功德于民则祀，以死勤事则祀之义，实属相符。合无仰恳天恩，准予江西地方为罗泽南建立专祠，以褒臣节，而从民望。是否有当，伏乞皇上圣鉴，训示施行。谨奏。

江西近日军情片 咸丰六年四月二十一日

再，逆首石达开，或云下窜徽、宁，或云回救安庆，或云仍据临江府，探报不一，传闻异词，业经臣等于三月二十六日附片奏明在案。近来吉、袁、瑞、临、抚、建等府之贼，深濠密签，闭城坚守。近省之丰城、奉新、安义、靖安、建昌、德安等县，亦皆有两广老贼督率新附之匪，踞守城池。官兵不至之处，则掳粮催贡，民不堪命。官兵一往，则援贼四集。该逆诡计，盖欲坚守各城，使我疆土日狭，饷源日竭，省会成坐困之势。逆谋凶毒，实堪发指。臣等悉心筹商，目前剿办之法，惟当力保广、饶以通苏杭之饷道；先剿抚、建以固闽浙之藩篱。此江西本省之兵勇，所能竭力以图者。其南路赣州，则不能不借广东之援师；西路吉、袁，则不能不借湖南之援师。顷接据探禀，万载已于四月十三日克复。又接刘长佑函禀，连日获胜，渐逼袁郡。胡林翼亦派刘腾鸿、普承尧等率勇四千，来江援剿。仰托皇上威福，西路或有转机。南路吉、赣一带，文报久梗。仰恳天恩饬下两广督臣，檄催援兵，星驰逾岭，保全赣州，会剿吉安，不胜跋幸。至于江西军务，臣等身在局中，闻见较确。其各处奏报之词，前此或称省会被围，近日或称真贼尽去。皆因贼踪飘忽，道路阻塞，传闻失实，在所难免。臣等忝厕军旅，不敢过事张皇，亦不敢稍涉大意。理合将近日军情，缕晰具奏，伏乞圣慈垂鉴，指示机宜。谨奏。

朱批：知道了。广东已屡有寄谕，饬催岜焘带兵进援矣。钦此。

官兵攻剿抚州迭获胜仗折 咸丰六年五月二十三日

奏为四月十一日至五月初十日，官兵攻剿抚州，迭获胜仗情形，恭折具奏，仰祈圣鉴事。

窃官兵自三月下旬，进剿抚州，破贼五营，并四月初旬，围攻各情，业经具奏在案。嗣据李元度会同邓辅纶、林源恩等陆续禀称，四月十一日，探知建昌援抚之贼，盘踞油墩等处。派兵驰往截击，擒斩十六名。十四日黎明，贼倾巢来犯，先扑左右二营，分党千余排立堤上接应。李元度亲率中营驰进，彭大寿从左路抄袭贼后，彭斯举从右路直冲贼锋。该逆前后受敌，力不能支，奔赴水田断港，被官兵刺杀二百余名，港水为赤。各营直趋城下，又刃贼七八十名。是日周凤山绕御西门大股，耿光宣、李进发等截击南门一路，高梦汉迎击堤上之贼，陈大力迎击堤下塘岸之贼，均斩获多名。收队后，查点贼尸，由营外至堤外，共三百十六具，而城下及港中溺毙者不与焉。此十四日迎剿大胜之实在情形也。

十八、十九、二十等日，贼均出队搦战，我军每出不意，开炮殪贼，贼不敢前。二十日，水师定湘营在城外文昌桥轰炮攻城，各营出队夹攻，该逆出城迎拒，被炮轰毙十余名，追杀数名，贼遂归巢。二十二日，贼忽大举来犯。一从西门直扑中营，为正兵；一从南门绕至清风门，为牵制之兵。我军卷旗埋伏，潜袭贼后，贼遂惊溃。各军并力驰击，伤贼二百余名。别股贼由文昌门至堤上，各营追击，轰毙及逼溺水中者，约近百人。是日自辰至午，鏖战三时之久，我军亦受伤八十余名，阵亡三名。二十五日，贼仍出队先扑中营，以千余人列阵堤上，以百余人直逼濠边，复分一股从东门绕出堤上。我军或伏民房，或伏丛林，或从堤内斜抄。大炮对轰，刀矛交错，血战两时，歼贼一百余名，我军受伤者十八人。二十六日，探知瑞、临援贼三千屯扎西津渡对岸，距北门仅五里，因派兵前往防剿。城内贼窥我军出队，缒城来扑。李进发身先陷阵，杀贼数名，受伤力战，直抵城下，复毙贼多名。李元度见西北城空虚，督兵负梯进攻。该逆并力坚御。胡盖南、吴齐源、彭大寿、周凤山等分路鏖战，贼遂败奔，伤毙计百余名，我军亦阵亡七名，受伤六十二名。二十七日，贼复出犯中营，亲兵刘步鳌等杀贼四十余名。其时，沿堤另有伏贼突出，邓辅纶派右营搜剿，火器环攻，追杀十余名。此十八至二十七日接仗小胜，互有损伤之情形也。

二十八日，城内贼由北门分二股绕出，一直冲堤上，一从堤下包抄。对岸之援贼，亦趁势分数起渡河，希图会合。其时，耿光宣堵住上游，贼不得渡。彭斯举、彭大寿、陈大力等包抄贼后，奋力冲杀，约毙三百余名。余贼折回河干，复被张应龙等追逼溺水无数。对岸之贼，移船接渡，我军百炮齐轰，下游水师又至，击沉贼船十余只，约毙四五百人，抛弃刀矛、旗帜不计其数。二十九日，我军复沿河堵截，夺获贼船十余只，焚毁三只。三更后，贼用小划偷渡，我军排炮截之，并沉其船。三十日，我军复过河搜剿援贼，追逐七、八里，将河岸新筑贼垒三座尽行焚烧，夺获帐房二十余架，刀矛数捆，大小船四十余只，黄旗、号褂百余件，子药十余石。此二十八、二十九、三十日，截击援贼，蹋毁营盘，迭获胜仗之情形也。

五月初一日，探知崇、宜交界之棠埠地方及相距十里之秋下地方，均有贼盘踞，希图来援。初二日五鼓，派兵往剿。当我军出队时，城内贼已侦知，辰刻，倾巢出犯，专扑南门、清风门。

我军力战，相持两时之久，回合数十次。别队从两旁抄住，杀贼百余名，枪伤二百余名，贼终不退。我军因见城内空虚，传令负梯登城，扑营之贼乃退。登陴击鼓，百炮齐轰，我军受伤二十余人，贼之伤毙者亦以百计。初五日，贼复以全力扑我中营，我军开炮，轰毙大旗四贼，追至堤上，枪炮对击。伤毙之贼二百余名，我军带伤亦五十余人。收队后，探知崇、宜援贼复踞棠埠，搭桥至秋下，啸聚几二千人。恐其乘间入城，急派弁勇往击。申刻行抵秋下，兵力已疲，两旁伏贼抄出，我军遂至小挫。幸丁峻、陈英等殿后，回追杀贼数人，乃得卷塘收队。初七日，贼又出城直犯中营。李元度以中营最当贼冲，先期于贼之来路埋伏铜炮三尊，拨勇守护。贼近营墙，轰炮连毙数贼，贼遂奔回。初八日，贼又来扑中营，愈出愈多，其由后路抄出者，尤凶悍。我军静待数刻，始行出队，并命对击，伤贼杀贼计一百数十名。追至城根，该逆暗设突门地孔，倏忽不见。城上炮子如雨，我军阵亡九人，带伤四十余人。是日，各营血战，而都司唐德升怒马陷阵，尤为诸弁所不及。初九日，贼又分股出犯，我军传令勿动，惟轰炮御之。而北门忽出千余贼，往西津一路，迎接援贼进城。我军派队截击，贼仍退入北城。初十日黎明，秋下援贼二千人，纠合城内之贼，大举来扑中营。从上顿渡来者，分三路驰至。从城内出者，亦分三路围攻。直逼营前港外及卡门。我军分投迎击，彭大寿大呼过港，唐德升怒马冲锋，吴齐源、童梅华、李锡发、陈增应等从港之上下游，分途围杀，连毙凶悍大旗贼十余人，贼遂奔溃。各勇追杀计三百余人。彭斯举、李卿云带兵从瑕下过港冲杀，殪贼二百余名。其援贼逃至上顿渡回巢者，被李锡发、童梅华、陈上进等且追且杀，尸横遍野。其城内出犯之贼，仍回西北城，被彭斯举、耿光宣、丁峻等轰击，不成队伍。其分犯江军老营者，亦经林源恩等击退。是日城内城外之贼，纠集来犯，凶猛异常。我军奋勇直前，仅阵亡一人，受伤数人。杀贼五六百名，轰毙三四百名，生擒七名。夺获大旗、号褂二百余件，抬枪、红枪、刀矛二百六十余件。此五月上旬接仗及初十日大获全胜之实在情形也。

伏查李元度、周凤山督带楚军，邓辅纶、林源恩督带江军，自三月之季进剿抚州，大小二十余战，惟五月初五日小挫一次，余皆仰托天威，迭获大胜。只以该逆倚恃坚城，上排大炮，我军屡逼城下，辄被轰伤，以致前后伤亡至八、九百人之多。瑞、临援贼，源源不断，郡城未能遽复。然贼虽愈剿愈悍，我军仍愈战愈愤。臣等时加激励，誓当力复此城，先清东路，以挽大局。所有四月十一日至五月初十日抚州攻剿各情形，理合据实缕陈，伏乞皇上圣鉴。谨奏。

饶州防剿胜仗折 咸丰六年五月二十三日

奏为饶州防剿，迭次接战互有胜负，并五月十五日大获胜仗情形，恭折具奏，仰祈圣鉴事。

窃饶州一郡，外防江、皖，内障广信，实为江西东北之藩篱。自二月间樟树镇失利，湖口东岸之陆军撤赴抚州，青山西岸之陆军撤赴省垣，都、湖、彭、建之贼匪虎视眈眈，常有窥伺饶州之意。吉南赣宁道耆龄，自调防以来，办理诸务，俱臻妥善。惟部下兵勇，仅二千余人，军势实形单薄。所办乡团，又皆未经战阵，若无官兵维持，亦未足恃。臣等因派都司毕金科带陆兵一千名，都司金世莲、候选知县贺虎臣带水师千人，前往饶郡，听候该道调度，以资防剿。嗣据该道陆续禀报，三月初旬，股匪屡犯鄱阳地境，叠经防兵、团勇迎击，俱有斩获。十七日，贼合大股进犯十六都地方。团首陈鸿烈、军功赵德溶等率勇出队，毙贼五、六十名。内有伪土十二将军张姓，金九将军汪姓，及伪总制等三人。该逆另股从后抄袭，赵德溶力竭捐躯，士卒伤亡四十余人。次日整队复出，五更时用喷筒、火弹焚毁贼踞民房。火光中，时闻炮声迸烈，乃贼所藏火器之局也。该逆不虞我军猝至，火器被焚，仓皇回窜。我军乘胜跟追，伤毙贼党五十余名，追逼落水死者百余名，夺船十余号。追至二十里外之黄家祠，始行收队。此三月十七、十八连日接仗之情形也。

自此以后，该逆退屯都昌之张家岭，鄱阳境内，为之一清。然张家岭与鄱湖邻近，处处皆可入寇。该道相度地势，绘图贴说，详称章田渡、响水滩、十六都三处，尤为紧要。派拨陆勇、水师，分屯扼守，仍规画进取张家岭之策。意在以剿为堵，以战为守。其由省派去之都司毕金科千人者，则令驻扎童子渡，以与各营互相控制。正在调遣之际，而都昌、湖口逆匪，勾结彭泽、南康之贼四千余众，于五月初六日，直扑十六都。该处团勇接仗失利，响水滩营会同章田渡营驰往援剿，毙贼百余名。我军阵亡二十余人，受伤十余人，遂退至章田渡东岸，并力守御。初九日，闻贼将自荻溪滩渡河来扑，营官康国器等出队河干御之，立将贼船击沉，夺获旗帜，毙贼二十余人。我汤家岭营内之勇，乘势过河追剿，章田营之勇，亦渡河接应。伏贼突起，前队失利，贼遂以大股围包我接应之师。我军见众寡不敌，仍复渡回东岸，贼亦未敢追逼。惟前队汤家岭营各勇未及回渡，伤亡百余人，营盘陷失。此五月初六、初九接仗挫损之情形也。

自此西路要隘响水滩、十六都、章田渡三处，均被该逆占踞。惟都司毕金科所部千人，驻扎童子渡，尚属完全无恙。十四日，探得该逆于章田渡搭造浮桥，将扑我童子渡之营。毕金科意以我仅千人，贼数五倍，若待其四面围扑，必难抵御，不如中途邀截击之。遂于十五日丑刻，出七百人进剿，留三成队守营。行抵油墩地面，尚距章田十五里，闻该逆亦已整队前来。毕金科饬令帮办朱洪章，哨长杨承英、李正清等，带勇一支，当前迎击。又派千总龚廷贵，哨长李克封、黄兴贵等，带勇一支，随后策应。而自督哨长李兴隆、吕绍全等，暨云南征兵压队，以防后面抄袭。分拨后，未及三里，即遇黄马褂骑马贼老长发约二千余人，前来迎战。朱洪章、龚廷贵等，饬我兵开放枪炮，轰毙骑马贼数名。另率一队，从逆贼后路抄出，连毙悍贼多名，贼即溃败。迄至我兵追逼近前，而该逆又竭力反噬。山后又抄出伏贼一股，约四千余人。浮桥上又添援贼一股，亦近千人。四面围扑，势甚猖獗。毕金科督云南兵暨哨长李兴隆等奋力抵御，鏖战逾时，贼党败北。步步追杀，逼近河岸，即将浮桥拆断。该逆纷纷坠水，共击毙长发贼六百余人，生擒二十四名，夺获骡马一百余匹，大旗七十余面，刀矛、器械无数。此十五日毕金科由童子渡进剿大获胜仗之情形也。

伏查饶州一郡，西接都、湖悍贼，北邻皖南大股，防务极为吃重。臣等以本省之兵全力攻剿抚州、建昌二府，仅拨水陆各千人，分防饶郡，兵力实属单薄。赣南道耆龄，到饶年余，劝团抚民，筹捐练勇，百计经营，始臻妥善。此次该逆大股入寇，一战大捷，人心为之镇定。然众寡悬殊，隘口过多，仍须由省城添拨兵勇前往，始足以资防御。都司毕金科，自臣国藩咸丰四年奏调入营以来，每战身先士卒，骁勇冠伦，军中称为塔齐布以下一人。去腊攻破樟树镇，亦系首先陷阵。此次独当一面，以少胜多，关系东北全局甚重。吁恳皇上天恩，赏加巴图鲁名号。其余出力员弁兵勇，容臣等酌保数人，以励戎行，而作士气。阵亡弁勇，查明照例办理。所有饶州防剿大获胜仗各缘由，恭折由驿驰奏，伏乞皇上圣鉴，训示施行。谨奏。

派兵赴建昌助剿折 咸丰六年五月二十三日

奏为建昌官绅办理防剿，并由省城分拨兵勇三千余人赴建会剿各情，恭折具奏，仰祈圣鉴事。

窃建昌府城于二月二十九日失陷。其时路途梗阻，至三月二十五日，始接据该府何栻禀报。并据禀称，探得各属贼匪，裹胁居多，不甚凶悍。冀欲艰难号召，次第收复。即会同丁忧在籍之安徽候补知府张家驹筹办口粮，招勇五百名，并札谕新城县拔贡生杨希闵招勇五百名，与游击名谦分带。于三月二十八日，收复新城县。因驻扎新城，再行招募，共得勇一千八百余名。分派游击名谦、署守备杨锦斌管带六百名，驻鸿门。拔贡杨希闵、把总刘兴扬，管带五百名为中队，驻下长巷。前署守备吴瀛、外委赵金彪，管带三百名，驻上长巷。该府与张家驹管带四百余名，轮赴各营调度，相机进剿。四月十五、十八、十九、二十等日，叠次打仗，俱有斩获。自是宜黄、崇仁等处，援贼日增，城上之防御日密。二十七日，城内之贼，由东关出一千人，由南关出一千二百人，分队至庙岭地方搦战。名谦、杨锦斌分本营为三队，贼以右支冲我左队，杨锦斌策马大呼，兵勇应声而出，杀贼数十名，贼遂败退。继以左支冲我中队，右支之贼，退而复进。名谦、杨锦斌督率中、左两队，奋力抵御，歼贼数十名，并歼大旗贼目，贼队自乱。我军右队，从旁突进，杀贼百余名。贼不能抵御，两支并退。逆首二人，提刀拦截，贼众复回旗搦战。我军蜂拥而前，一以当百，刀矛枪炮，各自为战。自辰至未，该逆三战三北，纷纷回窜入城。统计毙贼四百余人，驱散胁从二百余人，夺获器械百余件。我军伤亡二十余人。此四月二十七日大获胜仗之实在情形也。

自此以后，贼愈婴城固守，坚伏不动。五月初五日，学政廉兆纶派廪生郭守谦带广信义勇一千二百名，何械等派教谕袁英带南丰勇五百人，均赴建郡。因约会各营，分路进攻。名谦、杨锦斌等扎南路之麻桥，杨希闵、赵金彪等扎东北之万家桥，郭守谦等扎西北之登高山。初六日，逼城而阵，以枪炮仰攻，毙贼二十余人。一勇扒城杀贼五人，受伤而坠。初七日，复议进攻，自辰至午，贼仍不出。忽闻西路有宜黄援贼千人将至，守备杨锦斌、教谕袁英各带兵勇驰往迎击。该逆不虞官兵猝至，抛弃炮械而奔。我军追杀一百余人，余贼奔踞山巅。我军饥疲收队，贼忽下山追逐。武生张荣燮扼住山口，杨锦斌回军合击，杀贼三十余名，生擒五人，贼遂窜逸。此五月初六、初七日攻城并截击逆援之实在情形也。

臣等以建昌与抚州两府，相为唇齿。能破建昌，则抚贼之右臂已断，声援益孤，或可迅速得手。而建昌之何栻、张家驹等，当无兵无饷、群情涣散之秋，尚能招集义旅，自成一军。若非由省城另派兵勇助之，一旦挫败，则官绅中更无敢出而任事之人。而广信及南丰新集之勇，未可深恃，亦须有久经战阵者，列前行以为之倡率。于是商定派楚军黄虎臣等二千三百人，益以九江镇标兵勇千余，共三千五百人，于五月初二日，由省城驰赴建昌。十二日行抵该府。以张家驹前在安徽屡著战功，即派该守总理营务处，与何栻会办建昌防剿事件。合之该郡兵勇，及广信、南丰之勇统计，建昌一军不下六千五百人，与抚州大军互为声援，气势颇觉雄厚。该逆坚忍顽悍，素以善守为长技。臣等严饬张家驹等激励士卒，昼夜环攻，务期力复名城，肃清东路。所有建昌府官绅办理防剿，并由省城添拨兵勇会剿各缘由，理合恭折驰奏，伏乞皇上圣鉴，训示施行。谨奏。

水师吴城胜仗克丰城县片 咸丰六年五月二十三日

再，水师九营，惠潮嘉道彭玉麟带四营，驻吴城，防下游湖口之贼。记名道刘于浔带二营，驻市汊，防上游瑞、临之贼。又分拨两营驻饶州，一营驻省河，均经奏明在案。嗣据李元度等迭次禀请水师赴抚州会剿，臣等分拨饶州一营、省河一营，前赴抚州，水陆夹攻。而吴城及市汊上下游之防如故也。据刘于浔先后禀称，丰城被贼占据，相逼太近，市汊终无安枕之日。必须克复丰城，而后上可以规取临江，下可以保全市汊。四月初十日，督战船至丰城。十一、十二，连日鏖战。十五、十八，亦督队轰击。丰城一线大堤，我开炮，则贼隐堤以避之。贼登堤，则我排炮以击之。终以无陆兵助剿，未能得手。二十日初更，乘月光未出，于丰城县东、西、北三门各派战船，放炮攻城，牵制贼匪。一面亲督舢板十号，从西岸暗渡，派令千总李逢春、万元昌，右营涂安邦，丰城县把总宛世雄等，督带哨勇登岸，各持火器直扑南门外贼营。登时火起，贼即退走。我勇随后追赶，复烧贼堤内营盘，并将四门战船调齐轰击。贼疑陆军已至，前后夹攻，不敢驻足，悉往樟镇上窜，击毙、杀毙约二三百人，克复县城。旋督各勇搜捕城内城外，夺获大炮、铅子、枪械百余件，米五百余石，分赏各勇。此刘于浔水师克复丰城之情形也。

又据彭玉麟督同吴城水师四营禀称，五月十三日辰刻，有贼船四十余号，偃息旗鼓，混称民船，蜂拥上犯。将近望湖亭，开炮轰击，时各营哨探已先后侦知。彭玉麟派定后营、向导营走东路，由夹河包抄。左、右两营走西路，由大河直下。比贼船已近，各带船只，分途而下，两相攻击，鏖战逾时。约轰毙贼匪数十名，贼始败退。我军乘胜追赶，烧毁贼掳民船四只。追三十里，至德安河口，日昃风起，收队回营。我军无一伤损。此吴城水师迎剿获胜之实在情形也。

伏查水师各营，分驻要地，均尚得力。只以西岸数百里，无一陆兵，水军不能独树功绩。刘于浔专用水师克复丰城，吁恳天恩，准臣等酌保数人，以示鼓励。所有水师近日开仗缘由，理合附片具奏，伏乞皇上圣鉴。谨奏。

朱批：贼先窜出，焉得谓克复。姑念其打仗奋勇，著准其酌保数人。钦此。

陈明邻省援兵协饷片 咸丰六年五月二十三日

再，江西军务，除抚州、建昌、饶州三府剿办吃紧各由，专折具奏外，至各省援兵，湖南援师，分两路而来。南路系道员刘长佑统带，由醴陵、萍乡以至袁州，屡获胜仗，现已围逼郡城。北路系同知萧启江、都司刘培元等管带，由浏阳以至株树潭。四月二十九日，克复万载县城，军威大振。湖北援师，系游击普承尧、同知吴坤修暨臣国藩之弟曾国华管带。普承尧等所带之兵勇，则去年八月自九江派去，奏明随罗泽南援剿鄂省者也。现经胡林翼派拨回援江西，业已克复咸宁、蒲圻，拟由通城以达于义宁州。计两湖援兵三路，共万余人，集厚力以相拯救，而贼亦出死力以相抗拒。凡江、楚文报自贼中经过，辄被杀害。臣等雇募长发探卒，蜡丸细字，作为隐语，以通消息。但能知三路胜仗之大略，而不能详悉何营何地及鏖战之情形也。至浙江援师，前经奏明派万青藜前来广、饶等处援剿。厥后因宁国失守，浙防孔亟，不暇议及援江之事。福建援师参将舒隆阿所带之五百人，已至河口镇现调赴建昌府会剿。副将张从龙所统之三千余人，尚无入境确信。广东援师，蒙恩派重兵五六千人，臣等亦屡次函咨，陈词恳切，迄今未见援师，未接回文。每念赣州天险，为古来必争之地，非得广东厚援，终恐不免疏虞。道途久梗，呼救无从。中宵念此，魂梦屡惊。合无吁恳皇上天恩，饬下广东督抚先拨一二千人，星速逾岭，保守赣州。先据上游，俟大队齐集，再图入援吉安。不独江西之幸，亦广东之先著也。至各省协济之饷，浙江五月间解到银二万两，分拨各军，尚不敷抵换钞票之用。广东之饷，亦以道途梗阻，尚无音耗。所有邻近各省援兵协饷，理合附片缕晰陈明，伏乞皇上圣鉴。谨奏。

朱批：另有旨。钦此。

分别失守员弁处分片 咸丰六年五月二十三日

再，江西八府沦陷，州县失守至四十余属之多。文武员弁有守土防汛之责者，若不严行参办，则居官者不复知城守之重，几以国宪为不足畏。然使一律严办，则其中不无情有可原之人。臣文俊拟逐一查明，察其平日居官之贤否，临时被贼之情形，分别轻重参办，恭候钦定。因军务旁午，道途梗塞，尚多不知下落之员，一时未能访察确实，未及悉行入奏。惟现在攻剿抚、建、袁州等府万分吃紧之际，中有一二守令，艰难颠沛，出而任事，筹兵筹饷，慨然以克复为志者。臣文俊与臣国藩再四熟商，不得不假以事权，作其愧奋之气。即如建昌府知府何栻，到任甫经月余，兵饷两空，无可藉手。猝被沦陷，即赴各乡纠合绅耆，号召义旅，竞能成军以出，围攻郡城。目下省城及广信兵勇赴建会剿，该守又赴新城等处筹捐钱米，接济军饷。万载县知县李吉言，于去冬城陷之后，率举人辛辰云等，招募浏勇，誓图克复。嗣同知萧启江在铁山界防堵，卑辞乞援。逮援师入境，大小十二战，李吉言自率浏勇千人，扼守株树潭后路，派其弟李审言随同进剿，屡次陷阵冲锋，攻克县城。所捐钱五万余串，于给发浏勇口粮外，概接济萧启江等援师饷项。宜春县知县锡荣，于候选道刘长佑援师入境以后，竭力供支，捐钱四万余串，赡给楚师，俾无缺乏，目下建昌大兵云集，实自何栻创其端。万载援师，赖李吉言为之主。袁州援师，赖锡荣为之主。此一府二县者，实属失守案内愧奋有为之员。臣等责令襄办一切，如果始终出力，再行奏请宽免处分。除文武各员弁由臣文俊查明另行分别参奏外，所有何栻、李吉言、锡荣现在建昌、袁州出力之处，谨合词先行附奏，伏乞皇上圣鉴。谨奏。

曾文正公奏稿卷八

官兵攻剿抚州迭获胜仗折 咸丰六年六月三十日

奏为五月十一日至六月十一日，官兵攻剿抚州，迭获胜仗，恭折具奏，仰祈圣鉴事。窃官兵攻剿抚州，五月初十日以前迭获胜仗各情形，业经会奏在案。嗣据李元度会同邓辅纶、林源恩等陆续禀报，五月十一日，贼分三支来犯楚军中营。我军预伏炮位于濠外树间，出其不意，轰毙数名。各勇随烟抢进，贼仍死拒。都司唐德升从右手抄击，直扑城下，互有杀伤。贼遂从堤上横过，更犯江军，经各军奋力击退。

十六日，约会水陆夜攻。四更时，从文昌桥轰击东北门。其驻扎千金陂之炮船十号，攻击清风门及南门。楚军复于西城轰炮，以分贼势。城内更鼓加严，枪炮不绝。江军之在清风门梯城而登者，被火弹烧伤十一人，遂于黎明收队。十八日，探得瑞、临援贼由棠埠、秋溪进扎上顿渡对岸。初列三营，继并为一大营。高垒深沟，冀与抚贼为犄角之势。因约会水师，于十九日合攻。辰刻，楚、江两军派哨驰抵渡口，该逆列队河干，红伞黄衣，怒马充斥。所掠民船百余号，尽泊对岸。我军水师二十余艘驶至，炮毙数十贼，贼遽败退。我勇凫水过河，牵船接济陆军。营官彭大寿等由上游径渡，童梅华等继之。哨官易祥泰等由下游过渡，夏宏江等继之。同时飞渡千余人。该逆分股抵敌，我军枪炮先轰，刀矛继进，斫倒悍贼数名。贼始却退，仍复回御。是时我军进易退难，已成背水之势。人人拼命，直逼贼垒。彭大寿等从左手冲来，刘体厚等从右门薄入，立将贼垒蹋平，贼从垒后狂窜。我军乘胜追杀，合计歼毙四、五百名，逼溺百余名，逃散殆以千计。夺获黄旗百七十三面，号褂四百余件，抬枪、刀矛、药铅甚多。此十九日冒险渡河，踏破援贼营垒之实在情形也。

二十三日，贼探知我军开挖地道，因出二百人傍城开濠，并埋枪炮，以为抵御之计。我军出队驱逐，用大炮轰毙数名，贼始缒城而入。二十四夜，用火箭、喷筒前来惊营，四更始尽击退。我军旋于五更水陆夹攻，千炮雷动，该逆登陴死拒，黎明收队。次日辰刻，贼复分股出城，一扑右营，一扑中营，经各营击退。二十七日，我军在悬鹤岭筑一边墙，安炮俯击城内。贼出三百人，奋力相争，我军亦奋力迎击，互有伤亡而退。六月初一日，贼用全力来扑江军，我军用铜炮排轰，纷纷踣地，仍坚忍不退。其分犯楚军者，亦极强悍。鏖战两时之久，歼毙一百余名，我军阵亡二人，受伤四十余人。初三日，省城解运大炮十尊到营，是夜轰攻达旦。初四日，水师营官金世莲带船十四号，扎于千金陂，会合攻城。自昼至夜，水陆巨炮连联不绝，声如陵墙，城内震怖。初五日，城内遣散百姓七八百人，复出贼二百余人，趁便劫掠。我军出队追击，贼仍入城。我军复排炮攻城，轰倒垛口，守陴者尽皆伏匿。我军即负梯薄城，贼又拼命死拒。队长周芝芳、外委方鸣玉中炮阵亡，受伤者十余人，遂收队罢攻。十一日，有贼数百，由东岸来袭我水军。营官成章鉴，先期防贼来犯，多削竹签，暗钉两岸沙草之中。贼至，半为竹签所窘，连发炮轰毙二十余名，贼党稍退，或伏堤下，或匿树间。少顷再进，复被轰毙十余名，贼始飞遁。我军尾追数里而还。此自五月二十三日至六月十一日水陆围攻，迭获胜仗之实在情形也。伏查抚州贼匪，婴城拒守，又有瑞、临援贼相继而来。经李元度等水陆夹攻，迭有斩获。而相持两月有余，郡城尚未克复。自五月初十以后，惟十九日渡河踏毁逆垒，杀贼最多。此外虽屡次报捷，我军伤亡亦多。将士同深愤激，臣等更切悚惭，誓当力复此城，以清东路。所有五月十一日至六月十一日攻剿各情，理合据实缕陈，伏乞皇上圣鉴。谨奏。

水师连胜收复南康府城折 咸丰六年六月三十日

奏为水师连获胜仗，收复南康府城，恭折奏祈圣鉴事。窃南康府城，为江西全省水道之总汇，外接大江，内控鄱湖，为古来舟师战争之地。去年臣国藩驻扎该府及屏峰等处，水陆布置，尚无疏虞。自本年二月间，樟树镇官军失利，将分驻青山、屏峰之水师调扎吴城，下游之贼，遂窜踞南康城中，不时乘间上犯。

水军统领惠潮嘉道彭玉麟督率各营防剿兼施，四获胜仗，叠经会奏在案。兹据该道禀称，六月十一日，探有贼船上驶，因派后营、向导营由东路包抄，左、右两营由西路直下，麾旗向前，两相攻击。该逆溃窜，我军尾追，炮轰其后，子落贼船，伤亡甚众。顺水顺风，该逆扬帆而遁。十四日，贼复上窥，又经各营击坏其船二只，毙贼十余人。此六月十一、十四连日获胜之情形也。旋探贼在南康一带，迫胁民夫，修造战船。因派各营分途往剿。长龙在前，舢板继后。于十八日五鼓出队，行抵老爷庙地方，焚贼舰六只，贼即下窜。维时风劲浪高，我军暂行停息。风波稍定，将长龙分泊两岸，各带舢板直赴南康城下。该逆婴城拒守，我军将炮口高抬，轰子入城。而沿岸堆积船料甚伙，一概焚烧。贼见城外火起，即开东门逃窜。

该道同营官邓翼升、孙昌国、陈炳元、丁义方麾水勇登岸进城。因水兵不惯陆战，尾追十里而还。城内砖墙，为贼撤毁熬硝，饔盎累累。将其硝厂、船厂一概荡毁。此十九日收复南康府城之情形也。

伏查南康地瘠民贫，城内贼党无多，水军出其不意，即时收复。惟吴城水师只有四营，下游之贼，虽经惩创，前后两河，尚有德安、建昌之贼，截我后路，又无陆兵为之犄角，故不敢守此荒城。只得安抚居民，仍回吴城驻泊。每日派船十余号，游绎郡城，以巡哨为防守。所有善后事宜，臣等另筹陆兵，与水师依护，庶足以资堵御。所有收复南康府城缘由，理合由驿驰奏，伏乞皇上圣鉴训示。谨奏。

建昌攻城黄虎臣阵亡折 咸丰六年六月三十日

奏为官兵会剿建昌府城，连获胜仗，恭折具奏，仰祈圣鉴事。窃建昌官绅办理防剿，并省城分拨兵勇应援各情，业经会奏在案。嗣据该府何栻、在籍知府张家驹等禀称，省兵黄虎臣等，于五月十二日到郡，与建昌兵勇更番派队，分驻西、南、北三面，昼夜环攻。闽兵张从龙等，于五月二十七、八等日次第到郡，分驻东面，断贼接济。并派哨赴宜黄侦探，以防贼之应援。

建昌城外，民房栉比，我军分驻房内，开掘地道，复派队分段缘梯而登。该逆顽悍不出，平时城上并无旌旗，声息俱寂。我军于登高山设立望台，俯视城中不见一贼。忽然炮声陡起，铅子从山顶飞过。及我军约会进攻，贼匪了不接应。兵勇扛梯而进，飞掷火球，则城上旗帜林立，号鼓雷鸣，枪炮如雨。每垛用皮木箱满盛砖石，倾筐而下，我军受伤甚多，因之却立。稍却，则枪炮顿息。每夜用铁链木板，堆积棉花桐油，四面燃放，号火至四鼓渐熄。我军即支梯飞耸而上，才至梯巅，则木石、枪炮齐下，或倾倒火药，往往跌坠阵亡。苦攻半月之久，未能得手。

六月初一日，探得宜黄援贼自茅排地方蜂拥而来。各营集议派队分守要隘，截击外援，并堵城内出应之贼。是夜二鼓，南城内突出数百人，暗扑建昌营。经虎字营江永和带勇横截击之，歼贼五十余名。建昌营闻声拦击，又歼二十余名，贼遂鼠窜入城。次日黎明，援贼忽分三路而来，一扑西门，一扑南门，一袭建昌营并扑南门，突过虎字营地道之旁。营官黄虎臣大队未至，率勇九人挺矛邀击。冲突过早，前面之贼，为其所歼，后股蜂拥攒刺，该营官身受十余伤，力竭捐躯。

各营驻建昌者，以黄虎臣为众望所归，未成列而遇害，三军为之气夺。幸本营哨官黄之一、江永和及外营营官李大雄、胡应元等闻信奔救，大队齐出，于刀矛丛中将黄虎臣尸首夺回。且涕且战，愤气百倍。该逆纷纷败北，兔走鸟飞，自相践踏。广义军郭守谦等，从登高山直趋而下，声震山谷，所向披靡。两路共杀贼五百余人，生擒二十三人，讯明正法。夺获黄旗、呢轿、文卷、衣服甚多，大小炮位十一尊。步队追至二十里外，马队至三十里之枧下，撤队回营。建昌营守备杨锦斌另击麻源之贼，分路抄追，亦毙贼匪百余名，生擒十六名，夺获黄旗、军械八十余件。此六月初一、初二连日接仗获胜之实在情形也。

伏查建昌郡城之贼，侦探皆云真贼不过千余。乃环攻半月，该逆婴城拒守，寸步不出。较之抚州悍贼，时出搦战者，情形迥不相侔。此次截剿援贼，酣战获胜，军心为之一振。然黄虎臣为数营领袖，遽尔殉难，亦属得不偿失。适因初五日饶州挫败，臣等恐饶贼东援抚州，南犯省城，而建昌一隅，兵力尚厚，遂将攻剿建郡之六营者，移驻抚州，撤回省城，以便调遣。都司黄虎臣朴实鸷勇，前此克复建昌县案内，拟保游击，尚未出奏。此次力战捐躯，应请照游击例赐恤。营官蓝翊把总李大雄、胡应元，哨官江永和，均系建昌县案内克城先登之员，此次当黄虎臣初逝之际，俱能愤极力战，转败为胜，关系甚大。李大雄请以守备补用，胡应元、江永和均请以把总即补，并赏戴蓝翎。阵亡弁勇，查明照例办理。所有官兵会剿建昌迭获胜仗缘由，理合具折会奏，伏乞皇上圣鉴，训示施行。谨奏。

陈明各路援师片 咸丰六年六月三十日

再，福建援江兵勇三千一百人，现到建昌府者，已有二千六百人。屡接闽浙总督臣王懿德来咨：先派副将陈上国带一千五百人，驰赴金陵，交向荣调遣。其余兵勇仍交副将张从龙留于江西攻剿建昌等因。抄折咨送前来。六月初五日，饶州失陷。臣等恐贼踪窜扰广信，拟俟陈上国闽兵过郡之便，截留防守广信，咨明学政臣廉兆纶会折具奏在案。今饶州业已克复，此项闽兵，即无庸留防广信，应令迅赴金陵，以资援剿。惟查该副将等一军，口粮取之闽省粮台，夫船取之江省州县，虽经臣等札催，刻下尚未据报起程。至湖北援师，由普承尧、曾国华等统带来江，已于六月十八日克复新昌县，二十四日克复上高县。接据细字隐语书函，七月初旬，可至瑞州。从此两湖声息可通，大局当有转机。广东援师，接据禀报，潮州镇总兵寿山，于五月十九日至赣州入城，二十二日，大获胜仗。赣郡防守尚严，当可保全要郡，仰慰宸廑。所有各路援师情形，理合附片奏闻。谨奏。

赣州解围攻剿情形折 咸丰六年八月初七日

奏为赣州府城解严，并各属剿办情形，恭折奏祈圣鉴事。窃赣州据江西上游，为古来用兵者所必争之地。又与粤东毗连，时有土匪滋事。本年正月，吉安失守，泰和继陷，沿途文报不通。该郡一切军务，传闻异词。六月间，广东援师至赣，臣等附片奏闻在案。兹接据护南赣道汪报闰、署南赣镇总兵阿隆阿等，专差绕道赍文来省。

据称：本年春间，泰和一带，寇氛日炽。汪报闰带领新城、南康之勇三千余名，文英、羊角二营官兵同往进剿，接仗失利。三月十二日，兴国武进士韩进春至良口地方，十五日，与泰和之贼战于万安、武索一带，大获胜仗，擒斩颇多，并击沉贼船三只。十七日，该匪复四路来攻，我军陆路失利，水军不能独支。韩进春一军，退扎大湖江，汪报闰即带余勇回赣。适值署饶州营参将遮克敦布抚州战败之后，于宁都收集兵勇到赣。三月二十二日，南康所属之潭口地方会匪滋事，将委员邹庆云戕害。数日之间，土匪四起。下游之长发贼，又于二十五日破龙泉。于是潭口之贼，纠集大庾、新城土匪，于四月初二日围南康。塘江一带之贼，于初四日破上犹。风鹤迭警，人心摇动。适汪报闰先期招募之湖南东岭勇从崇义而来，十四日克复上犹县。商借之广东南雄勇，从大庾而来，初九日将新城土匪剿散。于是南康之勇，会合东岭、南雄各勇，连日攻剿金鸡岭、李家山、镜坝墟以及塘江、潭口各处。赣州亦派兵勇夹击，先后六十余战，杀贼近万，军威日振。此东岭、南雄等勇，剿办土匪得手之情形也。南赣界连楚、粤，群盗渊薮。连岁三省梭剿斩刈，不为不多。无如党羽甚繁，蔓延日广，又复纠邀泰和、万安一带之长发贼，上窜赣州。四月十九日，韩进春在大湖江战败之后，各贼即分东西两路，于二十九日，直薄赣城两岸，扎营数十座，炮船数十号，在城北龟角尾地方停泊。复于上游掳取船只，搭造浮桥。五月初三日，贼分东西两路过河，径扑城下。经兵勇出队擒斩三百余人，击沉贼船七号，淹毙百余人。余匪溃回追逐落水者尤多。由是贼锋稍挫，连日未敢过河。南路陆贼，迭至扛道坪岭上扎营，均经我军击败，毁其营盘。十五日以后大雨，河涨涌，金门一带，水与雉堞相平，防守吃紧。适东岭勇因南康缺粮，前来赣州就饷，即令该勇入城守垛。而广东督抚，奏调潮州镇总兵寿山督带兵勇一千五百名来江助剿。于十六日攻破雩都，十八日亦抵赣城。官军援师日集，贼数亦日增。

二十二日，东河贼匪会合南路贼万余，直扑东南两门。各兵勇由南门出队，枪炮齐施，刀矛继进，擒斩五百余人，割级一百八十八颗。追逐落水，除漂失不计外，壅塞汊河贼尸，尚有六百余具。并开放大炮，击沉贼船，夺获旗帜、器械无数。其东岸岭上营内各贼，亦由旱路逃往山后。我军追逐，烧毁贼营十数座。此赣郡被围，二十二日接仗获胜，东岸肃清之情形也。

总兵寿山等，与汪报闰熟商攻剿西河之策，欲赶造浮桥，则船只不敷，且对岸贼炮甚多，难于措手。于是佯为置之不理，令我军分日出队。或攻东南路之楼梯岭、湖里塘，或攻正南路之南桥，或攻西南路杨梅渡、老虎坑等处。至六月十七日，乘其不备，仍令兵勇于各路诱战。待至贼众应接不暇之时，我军千余人突出西门，乘船过河，直至对岸，一拥而登。先杀毙执旗贼目数人，并焚毁沿河贼营两座，匪始退走。我军分路抄击上游，杨梅渡等处之兵勇，亦各用竹筏、木排过河，上下夹击。计擒斩六百余名，割级三百八十五颗，夺获大炮十一尊，抬枪一百五十三杆，炮船三只，又大小船只三十余号，踩平岭上贼营二十余座，余匪即日逃遁，我军追逐十余里。次日搜捕及乡民捆送者，又得五十余人。并将已受伪职之举人刘效忠生擒正法。此六月十七日攻破西岸贼营，赣郡解围之情形也。

现据乡民禀报，东河自赣城至兴国得团勇数万人。西河自赣城至八十里之沙地，均无贼踪。北路自赣至良口一百二十里，亦赶办团练，一律薙发。惟南路之贼，尚须迅图攻剿。前经汪报闰禀明广东督抚臣准令南澳镇总兵带兵来江协剿。如能上下夹击，则潭口一带，当可指日荡平。又前任按察司周玉衡之子候选同知周炎，先于四月二十八日自备军需钱二万串，招集龙南乡勇二千余人来赣，曾屡次出仗获胜。嗣于六月间，因广东和平之贼，窜入定南围城，以致长宁、安远、信丰一带时有警报。饬周炎带勇前往信、安、长、定一路相机剿办。各等因。禀报前来。

臣等伏查江西自吉安、抚、建并陷之后，赣州远隔南路，道途梗阻。臣等每闻警报，寝馈不安。历次陈奏，皆以此为虑。该护道汪报闰，就近禀请广东督抚拨兵赴援，并接济军饷十余万。又有东岭、南雄、南康等勇，及周炎捐募之龙泉勇，先后协剿，借以殄逆党，而保郡城，实为江省大局旋转之一端。除俟查明尤为出力人员，吁请保奖，伤亡弁丁，照例请恤外，谨据护南赣道汪报闰、署南赣镇总兵阿隆阿来文，附驿具奏，伏乞皇上圣鉴。再，此案经汪报闰就近禀报广东督抚臣，或已先行具奏，合并声明。谨奏。

湖北援师进攻瑞州府城折 咸丰六年八月初七日

奏为湖北援师进攻瑞州府城，江省派兵四千前往会合，屡获胜仗，江、楚之路渐通，恭折驰奏，仰祈圣鉴事。窃湖北援师克复新昌上、高等县，将至瑞州，业经附片具奏在案。嗣据探禀，候补参将普承尧、候补同知吴坤修、同知衔曾国华、候选知县刘腾鸿，于七月初一、二等日先后抵瑞州府城外。初三、初五等日大获胜仗。

臣等因派湖南河溪营都司彭山屺、都司李新华、守备万泰、羊瀛等率兵勇七营四千人，于初九日自省起行。十五日驰抵瑞州，与援师相会合。自上高、新昌以前接战情形，均由湖北、湖南抚臣具奏。既至瑞州城下，十五以前接战情形，仍是细书隐语，略叙大概。十五以后，省兵已到，接战情形，禀报较详。

臣等谨据原禀分别陈奏：六月三十日，援军于距瑞州二十里之大山地方驻扎。七月初一日，率队赴府城察看形势，猝与城外贼遇，格杀数十名，生擒六名。初二日，移扎西门外。查瑞郡分建南、北两城。北日“官城”，南日“民城”。中夹一河，上有大桥一道。初三日，伪北王韦昌辉自临江率党三千余人来援。

我军派定两大支，以一支留河北，攻剿城内之贼；以一支过河南，列阵堵截外贼，使不得入。比韦逆至，我军之先过河者，已拔其南城，即从南城出剿。望见贼势甚盛，仪从赫奕，奢僭非常。头队排刀手，凶悍直前，刘腾鸿坚持不动，静以待之。该逆三次猛扑，锐气稍衰。我军突起乘之，贼众败溃。我军复从北岸渡兵，抄其后尾，贼队大乱。歼毙近五百人，夺获伪王黄轿、绣伞、金碗、金盆各僭物及银钱甚多。韦逆逃窜乡间，是夜偷入城内。初五日，我军大举攻城，缘梯踏肩，肉薄而登。该匪枪炮、木石同时并发，壮士多伤，未能得手。

初九日，贼匪乘雨前来扑营，先犯吴坤修彪勇营盘。我军悄寂无声，佯呼“天雨药湿，何以御敌？”贼悉锐扑至濠外，我军点放劈山大炮，饱食群子，轰倒数人。各营抄出截击，贼党败溃，纷纷四窜。有不及进城者，追杀几尽。十一、十二两日，贼复倾城出犯。我军相戒勿动，俟其疲乏，奋勇直前，歼毙甚多，追至城根而还。此楚军到瑞后，十五日以前六次接仗获胜之情形也。

当楚军初至瑞州之时，该逆方大举扑犯省城。于省河之对岸数十里内，筑立贼垒五、六处，另详水师奏中。其塘头堎一垒，去省垣十里而近。逆旗日来沙井搦战，一河仅隔。臣等欲派兵勇迎接瑞州之援师，必先攻破沙井之贼垒。七月初四日，渡兵二千余人进剿。派守备羊瀛义武营击中路，守备万泰、把总胡应元两营击西路，守备李大雄、滕加洪两营击东路。如墙排进，直抵塘头堎贼垒。该逆出营迎敌，未及片时，我西路兵已截断其尾，营内逆党，纷纷溃窜。前敌之贼，亦相继败退。踏破逆垒二座，夺获大炮四尊，旗帜、军械无算。此初四日进剿省河对岸贼垒获胜之情形也。初九日，添派新字营、虎字营合四千人前赴瑞州，十五日到郡，与鄂省援师相会。十七日，该逆以楚军精强，未可轻犯。江军稍弱，且新到营垒未坚，遂出二千余人牵制楚军，而以大队六千人，猛扑新到江军之营。江军各营官议定，整队以待，俟其切近，始行出击。右路一股先至，直向平江营，胡应元带队冲出。中路继至，李大雄出御之。万泰率九江营抵御左路，义武、得胜两营合抄右路之后。回合数十次，右路退挫。义武营勇夫纷纷逃溃，几至不支。都司李新华带新字、虎字营驰出力堵，楚军湘、宝勇驰至救援，各营先挫者，亦回旗转战。李大雄力冲中坚，贼即败溃，势如山颓。杀贼五百余人，追至城下，后者不及入城，逼入濠签，自相践踏。城上火球、大炮，自相击毙，余皆鸟惊兽散，未得归队。此十七日江、楚两军初合击贼获胜之情形也。

二十七日，楚军派三成队出迎饷项，贼又分股来犯。西门三股，湘勇、宝勇御之。江军各营，惩十七日之小挫，坚壁不动，以观楚军之战。湘勇、宝勇鏖战二时许，该逆抵死不退。滕加洪带得胜军策应宝营，胡应元策应湘营，又相持一时，未能取胜。李新华、李大雄等，从东北抄出，枪炮兼施，刀矛并举，声震天地，贼众大败。江军由北门追至西门，与湘、宝各营会合，杀贼共五百余人，余众狂奔入城。城上巨炮轰击，烟尘蔽空。火箭、石块骤如雨下。不及入城者，自毙约近百人。此二十七日接战获胜之情形也。

伏查湖北援师，四月初间自鄂省起行追贼，绕至长沙，旋复驰至江西。酷暑行军，转战千有余里，克复咸宁、蒲圻、崇阳、通城、新昌、上高六县，扼驻瑞州以通两湖之路。江西全局之转机，胥系乎此。所有带兵得力之员，应即吁恳恩施，以示鼓励。湖北补用参将普承尧，请以副将归部遇缺即选。湖南候补同知吴坤修，请以知府归于湖南补用。同知衔曾国华，系臣国藩之弟，未敢仰邀奖叙。

臣文俊查曾国华，经其父曾麟书因闻罗泽南伤亡，遣令驰赴湖北，帮理营务。即经湖北抚臣委带湘勇，兼统湘、宝各营，来江援剿。辛苦备尝，战功卓著。请以同知归部尽先选用。候选知县刘腾鸿，谋勇为全军之冠，请以直隶州归于江西补用，并请赏加勇号。其余出力员弁，仰恳鸿恩，容臣等择尤开单保奖，以昭激劝。所有湖北援军已至瑞州，并派江军赴瑞会合，迭获胜仗各缘由，恭折由驿驰奏。伏乞皇上圣鉴，训示施行。谨奏。

水师迭获胜仗折 咸丰六年八月初七日

奏为水师迭获胜仗，恭折驰奏，仰祈圣鉴事。窃江、楚水师分布各路，使水贼不致蔓延，先后收复丰城、南康郡县，业经陆续奏报在案。该逆自去冬今春攻陷吉、袁、瑞、临等府，因水路不得逞志于我，遂于吉安、临江、瑞州三府修造战船，于临江铸造炮位。又复煎硝制药，采铁铸子，勒派乡官，多设分局。议定秋间大举围扑省城。

上游瑞、临之贼船出而下窜，下游湖口之贼船，入而上犯，冀图困我水师于中段。六月二十五日，该逆于生米司筑立贼垒，二十七、八等日，于塘头堎、万寿宫、瑞河口筑立贼垒。七月中旬，又于临江河口筑立贼垒。其在塘头堎者，去省城不过数里。逆旗逼于沙井，一水仅隔，猖獗已极。七月初四，臣等派陆军渡河攻剿，踏毁贼营。另于瑞州案内具奏。其在生米司、瑞河口、临江河口者，深沟高垒，密排炮位，专击官军船只，而护瑞、临贼舟，为冲出省河之计。

七月初一日，贼由松湖带战船三十余号，陆贼千余，将抵瑞河口。该处经我军先钉排桩，仅容一船出入。是日辰刻，江军水师刘于浔派李鸿泰等相机进剿，傍山迎敌。该贼船身笨重，甫近排桩，被我军哨官陈元胜、唐书麒冲锋直入，百炮轰击，火器并举。各哨船两路分追，击毙、溺毙之贼各数十名。熊吉华管带小划，督勇登岸，杀毙陆贼多名，余贼逃避山中。共烧毁贼匪大快蟹船二号，夺获大战船二号，舢板小划三号，大炮十二尊，子药旗帜无数。其生米河沿之贼，被楚军前营游击刘国斌炮船日夜轰击。新附逆党，不肯入垒。因初一日水师有瑞河口之捷，初三、初四陆军有瑞州之捷，沙井之捷，贼众胆寒，遂于初五夜，弃营而遁。我军追夺大炮四尊，火药五十九桶，大小子弹、枪械、旗帜尤多。此水师获胜瑞河口，及生米贼营逃遁之情形也。

七月二十七日，记名道刘于浔亲督守备李鸿泰、李逢春、蔡康业等营战舟小划，前往临江河口巡哨。该逆于南、北两岸坚筑炮台二座，外设浮桥，内闸木板。又于里河为连珠小炮台五座。刘于浔传令往樟树镇会齐，派李逢春等船六号，竟上吉安河，以为疑兵，派曹笃清等船六号，上前引贼；派黄金彪等紧傍北岸，以便入营放火。曹笃清等至浮桥口门。彼此开炮，贼坚壁不动，我军佯为胶浅，回船退走。贼果拥出口门，乘势追赶。我军小划随即进口，一面斩断浮桥，曹笃清等六船，一拥直前，李鸿泰左营各船衔尾进剿。李逢春等从南岸上墙放火，黄金彪等从北岸上墙放火。谢凤高、张桂林之陆勇，分投登岸。水陆夹击，贼不能支。我军将贼船围在河心，进退无路，杀毙、击毙、溺毙之贼，约四百名。夺得大小战船九号，大小炮位四十七尊，火药、炮子百余石，大小黄旗五六十面，夺米、煤船十三号，烧毁数十号。割取伪元帅王姓首级，伪印两颗。

二十八日，探得贼匪尚余炮船五号，退守临江城下。刘于浔派舢板船王炳等径入内河，嘱令见贼即退，暗派李逢春等带陆勇，伏于南岸堤下。贼见我军船少，果水陆来追，我军佯退，堤下伏兵忽起，贼船退败。我军回棹返追，阎廷臣跃入贼船，枪炮齐开，毙贼甚多。陆贼见事急，自上游厉水前来救援。我军纵火焚贼划二十余号，夺获大炮六尊，煤、米船十余号，子药十余石。此二十七、二十八日，刘于浔水师获胜扫除临江河口贼垒之情形也。

下游水师之驻扎吴城者，自六月收复南康之役，久未接仗。七月二十七日，惠潮嘉道彭玉麟带后营、向导营赴下游巡哨，行九十里，巳刻至南康，循东岸而下。遥见谢司塘逆旗招展，陆贼上犯，贼舟亦自西岸神灵湖列阵而出。彭玉麟率各营哨仍自东而下，将抄尾而兜击之。贼船斜趋而西，彼此横列一字阵，对敌逾时，贼舟败北。我师乘胜穷追，直至屏风，去吴城老营已隔一百三十里，捩柁收队。行不数里，南风忽起。

该逆见我军远来劳乏，又见南风之不利于退师也，遂回棹返攻，极力猛扑，子如骤雨。我军亦停棹对击，炮烟蔽空，湖波大作，军心摇惑，几至不支。彭玉麟传令大舟下碇，与之坐战。阵脚稍定，各舢板亦回头奋击，衔枚无哗，千炮雷震，贼势蹙，复败。我军扬帆佯作欲追之势，实则静待，以观其变。待贼舟奔北已逾二十里，始行卷塘收队，五更，乃抵老营。此吴城水师巡哨南康接仗之情形也。伏查江西水贼，以湖口逆舟最为凶悍。而吉安、临江、瑞州三处，造船铸炮，各治水军，以图上下夹击，困我省垣。谲谋毒计，深堪发指。

臣等派彭玉麟驻吴城以防湖口之贼，刘于浔驻丰城以防赣河、临江河，刘国斌驻市汊以防瑞河。兹幸仰仗天威，数战俱胜，夺获炮位至六、七十尊之多。从此瑞、临两河贼舟不足为害，上游渐易肃清。记名道刘于浔，自督带水师以来，无战不胜，以寡御众，士卒乐为效命。吁恳天恩，赏戴花翎，以示鼓励。其麾下出力员弁，及彭玉麟麾下屡战出力之员，可否容臣等核保数人，出自皇上天恩。伤亡弁勇，查明照例办理。所有水师迭获胜仗缘由，恭折由驿驰奏，伏乞皇上圣鉴，训示施行。谨奏。

专催岜焘赴江南并及江省军情片 咸丰六年八月初七日

再，臣等于八月初三日，承准军机大臣字寄，七月十七日奉上谕：现在广东赴援江西之兵，已有寿山、谢焜、孙福同等管带，著即饬令崑焘径往江南丹阳军营，借资攻剿。该提督克复和平后，是否已由江西折回，改由海道前进？或已出粤境行抵江西？著叶名琛、柏贵、曾国藩、文俊确探该提督现在何处？传旨催令迅赴丹阳，毋稍延误。至江西省各路援军，渐次云集，南康、饶州两府城，已报收复，建昌、抚州，亦获胜仗，大局当有转机。且逆贼麇聚江南，则江西境内情形较松。曾国藩等务宜乘此机会，激励将士，将临江、瑞州等府次第克复。此次毕金科攻克饶州，尚能奋勇，著令随剿随进，毋得株守一隅，专待外省援兵，致稽时日等因。钦此。

臣等于七月十七日接赣州镇、道来文，尚无提督崑焘入境确信。兹钦奉谕旨，臣等即恭录咨明，专派把总曾耀坤，绕道驰赴赣州，确探崑焘行营投交，催令迅赴丹阳，毋稍延误。至江西贼势之浩大，党类之众多，臣等于二月二十一日复奏一折，业已缕晰言之。厥后三月初间，逆首石达开窜扰皖南，带去男妇三万余人。然所带者，多系江西新掳之民，非尽两广久从之贼。江西贼势，仍未见其衰落。八郡名城，久被沦陷。南康虽经收复，尚无陆兵驻守。刻下赣州、建昌、饶州三府，各有兵勇数千。抚州、瑞州、袁州三府，各宿重兵将近万人。兵力不为不厚，鏖战不为不苦。杀贼动以千计，自损动以数百计，不为不多。而迄未能克复要郡，挽回全局，固由臣等调度之乖方，亦足见此贼以全力围困江西，未尝有一处瑕隙，一日之松懈也。臣等查阅俘获伪文，参核各处探报，贼首之在江西主持军务者，自去年十一月至本年二月底，以伪翼王石达开为主。三、四、五月，以伪翼贵丈黄玉崑为主。六、七月后，以伪北王韦昌辉为主。如九江之林启容，瑞州之赖裕新，湖口之黄文金，皆著名剧贼。抚州之三检点，建昌之张三和，袁州之李能通，虽不甚著名，亦复谲谋百出，坚悍异常。统计江西境内，广西满发老贼，与广东、湖南新附之贼，约在四万以外。本省甘心从逆之匪，约在三万以外。而皖、鄂两省上下往来之贼，不在此数。

臣等忝列戎行，惟当壹意镇静，化大为小，以安军民之心，何敢稍涉张皇？然贼势之多寡，军情之轻重，亦当悉心考究，又何敢稍事含糊，反蹈讳饰之咎。所有专弁咨催提督前赴江南，及江西近日军情，理合附片复奏。伏乞皇上圣鉴。谨奏。

朱批：知道了。钦此。

请拨山陕饷银片 咸丰六年八月初七日

再，臣等本年因饷项支绌，先后奏请于上海抽厘者一次，请拨上海关税银者二次，均经江苏督抚臣议驳，未得筹拨来江。广东协款，亦以道路梗阻，不克解至江省。本省则八郡沦陷，钱漕捐输，无从措手。竭蹶情形，久在圣明洞鉴之中。欠饷愈久，兵勇愈疲。且亡者无恤银，伤者无养银，怨望之情，积而为挟制之状。胜仗不能加赏，败挫亦难于言罚。臣等日夜焦灼，毫无良策。今幸湖北援师驰至瑞州，军威为之一振。然其欠饷，已满两月零三日矣。若不急筹放给，则劲旅亦将变为疲兵，此后安得复有振兴之机？合无吁恳皇上天恩，敕下山西、陕西两省抚臣，每月各筹银三万两，协济江西，委员解至荆州，臣等派委大员在于荆州府守候催提，解至瑞州等处，专供两湖援师之用。傥有赢余，分拨各营，稍补前数月之欠项。臣等为保全劲旅、挽回大局起见，迫切下忱，伏希圣慈垂鉴。谨附片具奏请旨。

查明吉安殉难员弁请恤折 咸丰六年八月初七日

奏为查明吉安阵亡殉难文武员弁，请旨从优议恤，恭折奏祈圣鉴事。

窃照吉安府城，于本年正月二十五日被贼攻陷，业经臣文俊缮折奏报。嗣臣等于三月二十六日，承准军机大臣字寄钦奉上谕：文俊奏吉安失陷一折。臬司周玉衡、理问周恩庆遇害情形，著曾国藩、文俊确查再降谕旨。其阖城文武如何下落？一并查奏。等因，钦此。钦遵行局查明详办在案。

查吉安府城，于咸丰五年十一月二十日被围，逆匪愈集愈多，百计图攻。经臬司周玉衡，督同道衔吉安府知府陈宗元、前任吉安营参将柏英，及在城文武员弁兵勇，登陴坚守，昼夜严防。十二月初八日，该逆用地雷轰坍西门月城，经周玉衡等督率士卒奋勇堵截，立时抢筑完固，毙匪多名。贼众屡次用云梯四面来攻，均为我军击退。每次杀贼三、四百名不等，并乘贼不备，开城出剿，迭有斩擒，焚营多座。该逆聚众数万，图攻益急。距郡周围数百里外，皆为贼踞，接济阻绝，援兵久顿泰和，以致城中食用俱竭。势虽十分危急，而士卒齐心，不稍懈怠。讵本年正月二十五日，被贼复用地雷轰塌城墙，逆众拼死蜂拥冲入。周玉衡、陈宗元、柏英，与同知衔吉安府通判王保庸，推升湖北兴国州知州现任庐陵县知县杨晓昀，提举衔准升知县署吉安府经历余焯，吉安府照磨胡瀚，吉安府教授余步蟾，准升知县庐陵县县丞吕承恩，庐陵县典史章德懋，国子监学正衔庐陵县教谕李传心，训导吴襟浩，推升浙江处州镇标右营游击万安营，都司马福寿，署吉安营守备拣发都司克什布，周玉衡之子江宁布政司理问周恩庆，六品军功顶戴试用县丞周自新，六品军功顶戴直隶候选训导张滋，六品军功顶戴浙江生员范云程，六品军功顶戴即补县丞秦振元，准升清江县知县王见周，湖北举人李鸿钧，候补未人流孟国观，陈宗元之子监生陈世济，署兴国营千总赣标左营候补把总武举张捷魁，赣标中营署守备蔡元升，署把总事外委李得魁，左营兼署千总事本营把总吴廷瑞，把总蓝珩，外委千总邝昌贵，后营把总戴文斌，外委黄万成，吉安营千总谢明亮，额外刘起元、刘效熊，准发临江营候补外委武生邓家璧，已革准升德化县知县本任吉安府经历林蔚，六品军功顶戴王虎臣，直隶俊秀程虎炳，九品军功顶戴秦登元，已革甘肃凉州镇标外委千总韩衍彬，督兵力战，奈寡不敌众，均遭戕害。周玉衡、陈宗元、杨晓昀遇害尤惨。兵勇绅民，被戕甚多。时永丰县县丞候选知县万庆章，在郡办理支应局务，知城已失陷，将县丞钤记，交家丁严义密藏身边，嘱令前赴邻郡呈缴，该员即在府义仓后，投井殉难。兹据总局司道，以迭据各该员家属察报，具详请奏前来。

臣等伏查吉安被围两月有余，逆众数万，百计攻扑。经在城文武悉力守御，歼擒多贼。乃因城墙两次轰坍，以致失陷。该员弁或临阵捐躯，或从容殉节，大义凛然。该员弁等前次抢护缺口出力，曾经臣文俊奏奉朱朱批：查明汇保。钦此。臣文俊当即逐加酌核。臬司周玉衡，拟请加布政使衔。陈宗元拟保以道员补用。柏英拟加副将衔。王保庸拟保以同知补用。杨晓昀拟保以知府升用。马福寿拟保以参将用。周恩庆拟保以知州补用。周自新拟保以知县补用。张滋拟保以知县即选。范云程拟保以从九品即选。秦振元拟保以知县补用。王见周拟加同知衔。陈世济拟保以县丞选用。黄万成拟保以千总拔补。张捷魁拟保以千总补用。王虎臣拟保以府经历即选。程虎炳拟保以从九品即选。秦登元拟保以从九品选用。林蔚拟请开复，准加知县。韩衍彬拟请开复外委。正在核办，旋闻该郡业已失陷，是以未经出奏。合无仰恳逾格天恩，均照拟保官衔敕部议恤。余焯、胡瀚、余步蟾、吕承恩、章德懋、李传心，吴襟浩、李鸿钧、孟国观、克什布、蔡元升、李得魁、吴廷瑞、蓝珩、邝昌贵、戴文斌、谢明亮、刘起元、刘效熊、邓家璧、万庆章，俱请交部从优议恤。周玉衡久任赣南，堵剿粤匪。

力卫边疆，素著声威，士民感戴。并请于吉、南、赣三府，各建专祠。陈宗元等均于吉安祠内附祀，以慰忠魂，而励节义。除饬查各署殉难眷属、幕友姓名及兵勇名数另行办理外，所有查明吉郡阵亡员弁请恤缘由，谨合词恭折具奏。伏乞皇上圣鉴训示。谨奏。

围攻瑞州收复靖安安义二县折 咸丰六年八月三十日

奏为官军围攻瑞州屡获大胜，并分支出剿奉新，收复靖安、安义二县。恭折驰奏，仰祈圣鉴事。窃照湖北援师自抵瑞州，臣等派兵四千前往会合，七月内屡获胜仗，业经具奏在案。八月初一日，伪指挥黄姓，纠集临江、奉新、安义、武宁、义宁各处逆党，并合城内大股，号称四万，四路拥至。旗分五色，排列山冈。黄旗一股，对我湘营，红旗一股，对我宝营。白旗、蓝旗二股，对我省兵五营。青旗及杂色镶旗一股，伏在树林之间。

我军派定队伍，静以待之。贼亦排立不动，相持约一时许。另有青旗一股，从东北数里外风驰雨骤而来，截我军之后路。排列山冈之贼，呼声震天，直扑我军。待至濠外，我军一齐冲击。而贼势浩大，前者已殪，后者不退。黄旗已却，红旗又至。青旗一股，更为凶悍。我湘营以数人翼蔽劈山炮，俟其逼近，则轰击之。退而又进，又指击之。贼阵大乱，弃甲狂奔。有数百贼扑平江营者，恋战不退，几欲摩垒而入。我军以数营追逐败贼，而以二营回抄平江营前之贼之尾，围此数百逆匪于垓心。千矛丛刺，黄埃殷地。官军与贼队混乱将不可辨。悍贼露刃外向，冲出重围者近五百人，歼毙者二百余人。其大队分追败贼，驰逐奉新之西道，分投擒斩，横尸遍野，弃械塞途，穷追三十里而返。讯据生擒贼供：号称四万，实二万余人。广贼数千，极为骁悍。本日被杀约计千余。此八月初一日，瑞城之匪与援贼合攻我营，迎战大胜之情形也。

赴援之贼，一经败溃，即欲分归各处。初三日，伪将军石姓自九江来援，勒令败贼仍回瑞州。于东北大路，夹立营盘五座，与城内之贼为犄角，欲断我军通省之路。楚军刘腾鸿、普承尧与省兵营务处彭山屺、罗萱等商议，援贼初败，其众已馁。石逆新到之援，强之同战，志气未一，壁垒未坚，宜速战以挫之。定以楚军之湘后营、宝右营自守营盘，以防城内贼党之出犯。而以湘中营、宝右营与省兵五营者，往攻东北援贼之营。刘腾鸿恐省兵不可深恃，亲率楚军三百人者，与之偕往。

初四日黎明出队，行未三里，该逆蜂拥而至，恃其众倍于我，大围包抄，渐逼渐近，悉锐以扑。刘腾鸿之师三百人者，植立如树，不进不退，寂然无声。该逆大呼动地，我军不之应。火器如雨，亦不之应。待其扑近，乃发劈山炮，殪其执旗贼目，贼稍却，则三百人者，植立如故。又近，又殪之。如是者凡六、七次，贼气稍沮。省兵得胜军跃马冲阵，各营并力齐进，贼遂败退。追至小桥，忽卓旗排立，我师斩其先锋二名，追至墙下，贼又排立。刘腾鸿率三百人者继至，乘胜一呼，破其大垒一座。火球齐掷，烟焰障空，各垒惊惶，又连破其四座。败贼拥聚一处，我军以一队横截之，纷纷四窜，追杀数里而还。方悍贼卓旗排立之时，城内之贼，出扑官军营垒。湘后营、宝右营飞驰回救。我进则贼却，我稍暇，则贼仍进。更番回合，至三时之久。直待刘腾鸿与省兵五营者，尽踏贼垒，追贼归来，然后并力以击城内之贼，始获全胜，日暮收队。此初四日城外续添援贼，我军大获胜仗，踏破贼垒之实在情形也。

得此两战，军心大定。援贼窜归各处，省城之路无梗，江西、两湖遂获疏通矣。初六日，我军派队渡河，禁南城之民与贼贸易，诛运送贼粮者五人。西门出贼千余来争，我军迎击，驱而败之。初九日，贼出二三千人，分扑湘营、宝营。刘腾鸿、普承尧督队堵击，该逆反奔。河沿甚窄，遂徒步而涉，以趋南城。河干竹签，贼之预防我军者，至此反以自刺。南城先有伏贼千余，突出来援。我军乘胜涉水追之，矛搠港内，歼毙无数。

十一日，北城出贼二千余扑省城兵各营。西门出贼四五千，分趋两路。南城出贼千余，护炮船而上。我军亦分三路应之。刘腾鸿击西南，普承尧击西北，万泰、李大雄等击北路。分道扬镳，枪炮并发。鏖战三时，西、南两路，相继败溃，北路之贼，望风亦退。十二日，贼又出数千，来扑省兵各营。我军出队，施放连环枪炮，毙贼百余人，贼奔入城，午刻收队。传餐甫毕，贼又来犯。以千余人出北路，牵制省兵各营。而出全队近万人，猛扑刘腾鸿之湘营。长发悍贼，蚁附濠外。火箭、喷筒，迸落营中，帐棚屡然，即时扑灭，弁勇悄寂不动。相持二时，该逆气竭。湘营开壁驰之，贼遂大败。如山溃河决，歼毙甚多。讯据生擒贼供：“贼中闻刘腾鸿分兵出剿奉新，遂定计以全力攻扑湘营。自辰至午，出战一次，以疲之。北路另出一枝，以牵缀之。其注意在专扑湘营，不料反为所败。”等语。此初六、初九、十一二等日接战获胜之情形也。

嗣后逆匪常出搦战，小有斩获。二十六日，南城出贼千余，护炮船而上，抵湘营之对岸。北城西门，出贼约二千，横列堤上，扑省兵之营。刘腾鸿以炮轰南岸之贼，而令刘连捷、刘芳贵由西南横截之。省兵得胜军出击北路之贼，毙尤悍者十余名，我军亦伤数人。二十七日，奉新援贼复至瑞州，由西南门出五六千人，抵西北隅向省兵冲突者为第一队。其抵正西接应者为第二队。其横布西南隅者为第三队。南城仍出贼千余，护炮船以上，牵制石鼓岭之湘营。刘腾鸿令省兵各营静镇以侍。以湘后、宝中营直捣中坚，攻其第二队。自带亲兵堵击南城并炮船一股。西路之队先到，将贼之第二队冲开，蹂践田陇间，杀毙百余人。第一队已被我军截断，省兵开壁逐之，四围包裹，桀者突围而出，杀毙者近二百人。正追逐间，南岸贼忽徒涉来扑，分支堵之，一律败退。此二十六、二十七日连获胜仗之情形也。

前此七月下旬，官军急攻瑞州之时，上高、新昌又有贼徒占据，湖南之路复梗。臣等因于瑞州营内，抽派候选同知吴坤修，率原带之彪勇一千名，益以义武勇七百名，作为游兵，回剿新昌、上高，相机规复奉新、安义、靖安等县。四路雕剿，不惟断瑞州贼援，且可扫除游匪，无令到处蔓延，民不聊生。吴坤修等于七月二十五日，重收复新昌县。派员于二十八日，重收复上高县。

停留数日，搜捕余匪。八月初八日，行抵奉新。夜半派队渡河，至县城北门外之狮子山。守城之贼，寂不闻声。各勇急欲梯城而上，将近城头，则火弹齐发，若预知者。我军高踞狮山，对城轮放枪炮，自寅至午，声震山谷。正拟暂行休息，忽贼绕东城而出狮山之麓，直扑我营，被我军歼毙百余人。十一日，安义援贼约二三千人，分为两股，一股由正东扑义武营，一股排列东北山冈。我军先击山冈之贼，连毙数人。正东股匪，亦即却退。两路追杀，夺获旗械三百余件，斩馘百余，生擒十七名。收队不及一时，靖安援贼又来数百人，亦被我军围杀，纷纷逃窜。十三日，吴坤修饬令守备羊瀛等坚守营垒，以防城内之贼。而自带各勇，驰剿靖安。该逆探知，倾巢逃窜。当即穷追，截杀后队甚多，即日收复县城。

十六日，复带各勇，驰剿安义。先饬邑人余英庆混入城内，约会被胁乡兵举火为号。我军抵城，天尚未曙，衔枚渡河，由南门梯城而上，城内之火亦起。该逆仓皇失措，开北门而逃，屯聚王家桥。其地树木丛杂，贼旗隐见，绵亘数里。未几，反戈来扑。我军奋力直前，开炮连击。该逆不能抵御，尽气狂奔。而民房尚有辎重小车百余辆，吴坤修恐各勇贪财，行伍散乱，纵火焚之。申刻进城安民，次日仍返奉新。此吴坤修分剿奉新，击散援贼，并先后收复安义、靖安二县之实在情形也。

臣等伏查逆贼欲困江西，必先力争瑞、临。瑞州城内，本集悍贼万余，又调各援贼扑我营垒。初一、初四两次大战，关系全局甚巨。所有尤为出力人员，应请立沛恩施，以示鼓励。营务处湖南河溪营都司彭山屺、九江营守备万泰，均请赏戴花翎。候选训导罗萱，请以知县归部分班选用，仍加知州衔。守备衔千总滕加洪，请以都司归于湖南尽先补用。蓝翎把总詹荣清，请以守备归于湖南尽先补用。外委黄纯珍、黄在玉，均请以蓝翎把总归于永州镇标补用。外委黄兆麟，建昌案内，拟保千总，尚未出奏。此次奋勇捐躯，请敕部照千总例议恤。其余伤亡弁勇，查明照例办理。

所有瑞州官军屡获大胜，并分支攻剿奉新，克复安义、靖安各缘由，恭折由驿驰奏，伏乞皇上圣鉴，训示施行。谨奏。

边钱会匪围攻广信浙兵援剿解围折 咸丰六年八月三十日

奏为边钱会匪窜陷建昌、广信各属，并围攻广信府城，现经浙兵援剿解围，各属并未占据。恭折驰奏，仰祈圣鉴事。窃江西吉安、建昌等处，向有边钱会名目，以钱涂朱描金为字。地方官历经查禁，而党与已多，不能遏绝。渐且勾结已革之游勇，新附之长发，煽聚千余人，滋事于吉、建交界之区。

臣等接据署广昌县朱国干、署广昌营都司张腾霄禀报，七月十五日，探有会匪窜扰宁都州、永丰县连界之黄坡地方，官兵接仗失利。十八日，窜至该县城西门外，典史周德耀之子从九周光裕，抵御阵亡。经张腾霄督带弁兵绅勇，攻破隔河贼垒。贼于二十日即窜下游南丰县境。旋接建昌府何械、在籍知府张家驹禀报，南丰县于十九日告急，当派闽兵及本处义勇前往会剿。援师未至，该县已于二十三日失陷。贼多本地会匪，因四月间曾经拿办会首林双桂，故破城之日，屠戮甚惨。文武各官，俱无下落。

先经张家驹函谕该县绅民，协力规复。收复之后，禀请豁免钱粮。众心鼓舞，声势甚壮。贼遂于二十四夜，弃城而去，窜往新城县境。新城为建昌府营粮台所在，何栻恐有疏虞，即日带领义勇七百名驰往防护，仍调闽兵续往援应。不意二十四日，贼分三股，蜂拥入城。关厢内外，四面火起。在城之县令诸葛槐、县丞马长、巡检吴毓浚、在籍知府杨堃父子，同时殉难。何械妻薛氏、女三人、胞侄何彦猗，幕友陈德亮、陈济之，仆婢八人，全家尽节，无苟免者。该府何械，身被矛刺，死而复苏。兵勇舁至鸿门地方，不食二日，气息仅属。

适续调援应之建昌一军闽兵五百前后赶到。该府带同回县，掩杀匪党，遂于二十七日，收复县城。二十九日，贼由新城窜至泸溪县境之长兴岭，即乘势进城。知县田彬，外委林长延，带兵烧毁贼营一座，杀毙贼党百余。次日，贼由北门窜往贵溪。此会匪扰陷建昌各属，并未占据之实在情形也。

复据贵溪县令扎拉丰阿禀报，八月初三日，贼至贵溪四十里之杜湾。初四日，学政廉兆纶派令前皖南道石景芬、教职郭守谦等，各带广义勇分投迎击。先胜后败，郭守谦阵亡，余俱溃散。匪党即于是日进城。该县招集乡兵堵击，贼旋纷纷东窜，由弋阳、兴安一带行走。初七日，即到铅山之河口镇，焚烧房屋，掳掠船只。闻该匪将分两股：一窜铅山县城，一窜广信府城。据署铅山县令陈汝桢禀称，贼踞河口，为境内山河所阻，初九日，尚未到城。旋据探报，该匪初十日突入铅山，随即窜出，径奔郡城。此会匪扰陷广信各属，亦未久踞之实在情形也。

复据署广信府沈葆桢禀称，该守先随廉兆纶在河口筹办军饷，忽闻贵溪失守，因于初六日五鼓，单骑驰回府城。不但居民铺户移徙一空，即兵勇、胥役、仆从亦皆散去。当即飞函，请驻防玉山之安义镇总兵饶廷选就近赴援。初九日，饶廷选统带浙兵二千，顺流抵郡。十一日，贼亦麇集城下，四门皆有贼踪。饶廷选令开东北二门，出队迎击，杀贼百余名。十二、十三，复有斩获，贼尚未退等语。臣等自闻贵溪之败，广义军全数溃散。一面咨调玉山、浙江之兵前来救援，一面飞檄抚州李元度之师，抽拨驰剿。

部署甫定，接据禀报，十五日浙兵大获胜仗，歼其渠魁，余匪遂于是夜全行遁去，由兴安窜往德兴一带。广信之围已解，河口亦无贼踪。此会匪围攻广信府城，浙兵援剿解围之实在情形也。臣等伏查此股会匪，初本不甚猖獗。即旬日之间连扰数县，亦实无兵勇与之拒御，非果由贼势之凶悍。迨广义军溃于贵溪，于是逆焰遽张，裹胁愈众。遂敢围逼广信，梗塞江省咽喉之路，大局几不可问。幸知府沈葆桢先驰入城，得以预请援师，与参将荣寿、知县杨界、千总胡再升四人者，立志坚守，提调援师，保全要郡，实属危而获安。沈葆桢系原任云贵总督林则徐之甥，又系其女婿，讲求有素。此次守城，吏民散尽，衙署一空。其妻亦同在危城，无仆无婢，躬汲爨具壶浆以饷士卒。

沈葆桢与杨异等徒步登陴，昼夜辛勤。两年以来，江西连陷数十郡县，皆因守土者先怀去志。惟汪报闰守赣州，沈葆桢守广信，独能伸明大义，裨益全局。除汪报闰归于赣州案内奏请外，所有署广信府知府沈葆桢、参将荣寿、知县杨昇、千总胡再升，及饶廷选所带之出力员弁，可否容臣等分别保奖，抑或另将浙江援师归于浙江抚臣保奏之处，伏候圣裁训示。

至新城县在籍广东知府杨堃、知州衔署知县诸葛槐、县丞马长廒、州同衔极高司巡检吴毓浚、从九周光裕，均请照阵亡例，从优赐恤。贡生陈德亮、监生陈济之、何彦猗，均请照外委例赐恤。何栻一门殉难，其妻薛氏及其三女，均请旨敕部旌表。仍请分别官绅男妇，准于殉难地方及各原籍建祠立坊，仆妇照例附祀，以慰忠魂。监生陈廷弼手刃二贼，身中五矛，越宿而苏。城中绅士，惟该绅仅存。恳恩赏给六品翎顶，以昭激劝。此外新城及各县殉难官绅，俟确切查明，续行具奏。失事各员弁，由臣文俊分别查办。所有边钱会匪窜陷各属，围逼广信，浙兵来援，府城围解各情由，恭折由驿驰奏。伏乞皇上圣鉴，训示施行。谨奏。

闽兵援剿建昌府前后获胜情形折 咸丰六年八月三十日

奏为闽兵援剿建昌府前后获胜情形，恭折驰奏，仰祈圣鉴事。窃官军于六月初旬，会剿建昌府城，连获胜仗。嗣因饶州告警，将省兵调回各情形，业经具奏在案。省兵调回之后，广义一军，亦经学政臣廉兆纶撤回广信。其在建昌会剿者，惟有福建副将张从龙、护副将陈上国等所带援师二千六百名，及本府之兵勇千余人。嗣据知府何械、在籍知府张家驹暨张从龙等禀称：闽兵扼府之东南，更番攻击，以防贼之内出。本地义勇在西北一带，往还会哨，昼夜设伏，以杜贼之外援。复于南城逼近，筑炮台二座，即于其下开挖地道二处，为明攻暗陷之计。六月三十日，贼从水闸钻出，突袭炮台。守台弁勇，短兵相接，杀毙执旗老贼多名，贼之后队，奔溃入城。张从龙等旋派守备吴景芳、伍连青、勇目庄廷礼，各带兵勇分扎炮台前后。而身偕参将舒隆阿各带精兵，驻扎距城半里秋水园地方。派建昌营千总杨锦斌等分探贼踪，乘机截剿。

自七月初旬以来，分兵驰赴二三十里外，堵截九次，屡有擒斩，逆援断绝，贼首张三和、陶文发俱经受伤。虽地道掘至城根，为贼窥破，壅水灌注。然城中之贼，日益惶惧，势甚穷蹙。正拟指日克复府城，不意十九日有边钱会匪勾结逆党，啸聚数千人，窜扰南丰、新城等县。不得不商派闽师并本地兵勇二千余人，驰往属县分途堵剿。此围剿建昌正在得手，因会匪窜扰近县，郡城之围稍弛之情形也。知府何栻以新城设立粮台，亲率兵勇前往防护。郡城军务，交张家驹等办理。维时城内之贼，见官军纷纷调拨，计图内外夹攻，扑我营垒。张家驹等探知，即与张从龙、陈上国商议严防，并筹截击。二十七日，宜黄援贼果分两路而来：一由西南麻源，偷扑张从龙后山；一由西路黄堂庙，夹击闽营之左。城内之贼，亦分三股而出。张从龙以山后贼至，挥军出迎，先据山巅，立刺数贼。余党滚跌下山，自相践踏，死者甚多。西路贼众，经闽营分军击败，复与西南之贼会合。张从龙跃马指挥，刀矛齐进，贼遽逃窜入城。其出南门之贼，正思接应，经闽军另枝截住，遂并股冲突，势极凶悍。我军迭开连环枪炮，该逆冒烟直扑而来。陈上国手刃一贼，将弁齐赴，先斩执大黄旗贼目，乘胜追北。其出东门者，经建昌隔岸兵勇截击其后，闽省兴化、泉州两营夹击其前，次第败窜。合计歼贼近六百名，闽营之功为多。夺获大旗帜、枪械五十余件。此二十七日官兵分调他县，贼匪乘虚扑营，击剿获胜之情形也。

二十九日，贼复由东门渡河，武生张烈、赵金彪会兴化营迎击，败之。八月初一日，复分两路出城，官军分头夹击。闽营外委曾瑞英奋勇争先，中伏殒命。闽兵愤怒追击，直逼南门城下，共杀毙三百余人，生擒二十一人。初三日黎明，复倾巢出战，为官军所败。午后偷渡东岸，排运粮糈，复经东营兵勇擒斩数人。此又连日获胜之情形也。臣等查建昌之贼，婴城固守，闽师百道围攻，该逆势已不支。乃因边钱会匪突起，大军分调四出，即勾引外援，出城冲突。幸我军连获胜仗，足以寒贼胆而定人心。目下撤调外县之师，已回郡城。臣等又派都司张大雄、道库大使李熙瑞，带赣标龙泉兵勇六百余人，前往协剿。严饬各军，誓必力破此城，以冀全局之转。外委曾瑞英，冲锋殒命，请从优照把总例赐恤，以慰忠魂。其余伤亡弁勇，查明照例办理。所有闽兵援剿建昌前后获胜情形，理合具折驰奏。伏乞皇上圣鉴，训示施行。谨奏。

请拨湖南军火片 咸丰六年八月三十日

再，臣等前因江、楚军局火药应用不敷，飞咨闽、浙两省，无论火药、硝磺，每省筹拨十万斤，委解来江，以应急需。于本年正月间附片具奏。嗣准闽、浙两省先后解到硝磺共五万八千余斤，分给药局配制拨用。数月以来，所存无几。臣等咨催闽、浙两省将短解硝磺赶紧筹补。惟江西水陆兵勇，数近五万，需用火药甚巨。一经缺误，关系非轻。因思湖南境内，现已肃清，自可设法协济。合无仰恳天恩，饬下湖南抚臣，无论火药、硝磺，筹拨十万斤，迅速委解来江，以资防剿。臣等仍一面飞咨该省，先行拨解。谨附片具奏请旨。

李沛苍免罪留营片 咸丰六年八月三十日

再，安徽已革署贵池县知县李沛苍，于咸丰四年经抚臣福济据署池州府龚培元揭报，以擅离职守奏参。奉上谕：著即革职，交刑部治罪。钦此。嗣该革员在庐州具禀；前署贵池时，沿江贼匪肆扰，屡请拨兵未到，遂通报公出，就近赴金陵大营请兵。先见护理道员潘筠基，谕以应赴庐州大营禀商。旋经潘筠基禀请，留于宁国府帮办巡防劝捐，有案可查。龚培元并不代为声明等语。复经福济奏奉上谕：署池州府龚培元，着暂行解任，交福济提同李沛苍讯究确情。倘有被参诬揭情事，即着加等治罪。钦此。适值道员何桂珍，剿办捻匪，该革员随营差遣。臣国藩奏调何桂珍带同李沛苍来九江行营，襄办军务！该革员奉札先到，经臣留营当差。是以被参革讯之案，久悬未结。本年四月，李沛苍呈请给假前往庐州，以凭质讯，而剖冤诬。臣以该革员承办发审，经手案件甚多，一时未便更易生手。因饬具确切亲供，由臣移咨抚臣福济，请其据供定案。旋据福济函称，该革员系特调人员，仍应由臣处奏留。臣伏查该革员两载以来，于发审事件，研鞫精详，不辞劳瘁，实为营中得力之人。合无仰恳天恩，免其治罪，留营当差，俾臣得收臂指之助。仍请敕下抚臣福济，将李沛苍亲供，就近传龚培元讯明奏结，实出圣主鸿施。谨附片具奏请旨。

瑞州一军九月接仗之情形折 咸丰六年十月十一日

奏为瑞州一军九月接仗情形，及上高县再被贼扰，旋即收复。恭折驰奏，仰祈圣鉴事。窃瑞州一军，八月二十七日以前迭次胜仗，业经具奏在案。嗣据即选副将普承尧、候选同知曾国华、候补直隶州刘腾鸿禀称，二十八日，贼出西路搦战，旋分股往北，向省兵营冲突。我军宝营、湘中营出队击之。贼防宝勇之横截也，仍退聚西路。官军两路夹击，贼败走。刘腾鸿舁炮丛伏树林中，击却之。九月初三，刘腾鸿，刘连捷由南城外直趋飞蛾亭，朱祖贵、刘芳贵率宝营由金川门入。时甫五鼓，飞蛾亭守卡之贼数百，均枕戈酣睡。我军围而歼之，烧济贼之户百余家。初十日，贼由西门出队，伏于城北田畔。省兵五营出队击之，贼即败走。方追杀间，田畔贼伏突起，回合十余次，枪炮对轰，伤亡相当。新保守备詹荣清腹中炮子，次日殒命。宝营朱祖贵、刘芳贵出队横击，贼阵溃乱，申刻收队。

十五日，西门出贼二三百人，护炮船上犯。北城出贼约二三千，意在扑省兵营垒。刘腾鸿派黄泽远击贼之正兵，自率后营由河岸趋西门横截之，舁大炮堵击贼船。瑞州城内，多广东老贼，枪炮最准。刘腾鸿亦以火器擅长，往往伤毙二三百名，而贼队坚立不退。我军有受伤者，亦坚立相持，未刻收队。贼忽回头搦战，刘腾鸿之亲兵素称骁悍，莫不一以当十，刀矛摩戛有声，贼遂纷纷夺路入城。此九月十五日以前接仗获胜之情形也。

臣国藩以九月初三日，赴瑞州军营，二十日仍回省河。在瑞周视城垣，履勘各路，与各营官熟商，必须先断南路临江之接济，而后可以困贼。自二十日后，连朝大雨，河水盛涨。贼之炮船不时上冲石鼓岭，扰湘勇各营之后。二十七日，普承尧、曾国华、刘腾鸿等因南路之阴冈岭、傅家墟等处，系临江各贼接济之薮。即饬黄泽远、刘连捷两营往剿。二十八日，贼窥我分兵远出，遂来扑犯老营。西门出贼二千伏树林中，南城贼数百护炮船上冲营垒。刘腾鸿舁大炮至河岸截击贼船，普承尧率宝营击树林之伏，千炮万枪，声如墙。积年悍贼专以持久为得计，直待伤毙数百，始纷纷鼠窜入城。

二十九日，贼党复出搦战，与二十八之战相似。特为时更久，灯初，乃克收队。三十日，贼复以战船上犯，而陆贼数百，出南城外纵烧民房。又二千余人出西北纵烧民房，扑省兵之营垒。适黄泽远、刘连捷两营前日出剿阴冈岭、傅家墟者，自南路归来，南城之贼，即遁窜入城。曾国华、刘腾鸿分两路飞趋西北，贼遂败退。我军追逼城下，已过小港，枪炮对施，刀矛互进，城上炮子，密如骤雨。我军后背港水，无地可退，一意噤声力战。贼知不能敌，全数奔退。此九月底三日苦战之情形也。

当我师之全集瑞州也，后路之新昌、上高二县，时有逆匪回窜。前经吴坤修回剿一次，而上高之贼，复来窜踞。知县傅自铭招募壮勇五百，并请新昌县令沈曦添拨锦字营勇协同剿办。九月十六日，傅自铭正欲进剿，适有湖南候选同知凌煌寿带领平江勇二千余名来江，即商请同往上高协助。十七日，傅自铭、凌煌寿率平江勇由北路进新昌，拨魏大伸、高祥霖两营由南路抄击，十八日驰抵上高。逆匪大队由西门来扑，傅自铭会督平江勇奋力出战，魏大伸、高祥霖由南路夹击。鏖战三时，我军大胜，夺获马匹、器械多件。不意又有临江援贼数千，拼死坚拒，愈杀愈多，平江勇众寡不敌，即时溃散。傅自铭手刃数贼，力竭阵亡。所有印信，交家丁呈缴藩库。此上高县接仗小挫之情形也。

曾国华、刘腾鸿等以上高为瑞军后路，不可令寇氛梗阻。即派黄泽远、朱祖贵、周福昆等三营二千人，于十月初三、四等日进剿上高，连获胜仗，克复县城，先后禀报前来。臣等伏查江西各府久陷，逆贼据城死守，坚不可拔。智穷力困，焦灼难名。然瑞州通接两湖，扼据西路中段。但使此军屹然不动，大局终有可转之机。上高县知县傅自铭，上年到任，未及一月，即已失守。此次募勇剿贼，勉赎前愆，力战殉难，深堪悯惜。吁恳天恩交部照知县例从优议恤。新保守备詹荣清，应请照例赐恤，以慰忠魂。伤亡弁勇，查明照例办理。所有瑞州一军九月各胜仗，及上高县再被贼扰，旋即收复各缘由，恭折驰奏，伏乞皇上圣鉴，训示施行。谨奏。

抚州老营被贼扑陷折 咸丰六年十月十一日

奏为抚州一军，分兵克复宜黄、崇仁郡城，老营被贼扑陷，现在并扎崇仁。恭折驰奏，仰祈圣鉴事。窃同知李元度、林源恩分统江、楚两军，围攻抚州，屡获胜仗，迭经具奏在案。自七月十三以后，伪翼贵丈黄玉崑，率大队以去，城中留广贼不过三千余人，不常出战。战亦小有斩获，无甚胜负。我军因四、五两月伤亡过众，又以盛暑鏖兵，热湿郁蒸，疾疫至千余人之多。八月中旬，有边钱会匪随同粤匪自建昌窜扰广信。臣等即饬李元度等，派拨数营，赴援广信。行至流坊，适浙兵之驻防玉山者先到，将匪击退，抚州兵勇仍归本营、李元度与林源恩商议，抚、建之贼，以宜黄、崇仁为来路。取宜黄，则建昌之贼源可断；取崇仁，则抚州之贼源可断。此搤吭拊背之计也。因于九月初二日，分兵四营，先剿宜黄。初四日，五岳营举人陈大力，带兵先到城外。贼即出城迎敌，被我军轰毙、刃毙十余人。贼将望城返奔。陈大力督率哨官彭厚坤等抢占县城东关之大通桥，断贼入城之路。贼见归路已绝，沿港斜趋。训导郭式源率勇续至，复毙十余名。贼窜南关，守备伍连魁、知县钟世桢等，截杀二十余名。知县傅培峰、县丞曾毓璋等，亦追杀十数名。陈大力簇拥入城，城内守贼纷纷由北关夺门而逃，即将县城收复。乘胜遂赴崇仁。

崇仁有民城与官城，相间一河，中有大桥，其形势与瑞州相似。贼踞城中，重关铁锁，缭以短垣，木石堆积，铁签密布。百长钟连升等，冲入桥边，伏贼突出，短兵相接，身被重伤。守备刘长培，率二哨凫水过河，城上炮石并施，相持两时之久。彭厚坤、李富廷、童梅华等，首先梯城，砍倒点炮二贼。亲兵罗顺高，力开城门，各营蜂拥而入，歼贼百余。贼党由北门逃往临江，复追杀数十名。查点城内积谷万余石，子药数十石，火箭、喷筒数十篓。知县费兆镕等，随同入城。此九月初四日收复宜黄，初九日收复崇仁之实在情形也。当我军之分剿宜黄、崇仁也，抚州之贼，无日不出城来犯。初六日，全队来扑犯江军者，吕克生率八哨御之，枪伤百余贼。五音营由悬鹤岭至城边，破屋抄击。犯楚军者四股，约千余人，连炮指击，贼退伏树林。另股三百人，踞左营之空垒。周岐山迎剿，李元嘉继之。三进三诱，贼遂折回塅下，是日两军共伤贼三四百名，我师亦伤亡九十三人。初八日，大雾漫天，城贼分路来扑。一由清风门出至堤上，右护军在卡上轰炮御之。该逆败窜，绕至南门，左护军迎剿。营官耿光宣，严督队伍，且轰且进，炮烟与晨雾相迷，随烟抢进。不期已近城根，耿光宣被城上炮子中腹穿髀，登时阵亡。该营愤管带官殉难，愈愤不退，纵横驰突，贼遂败窜。其犯楚军者，周岐山、李元嘉出队抄截。该逆退近城堤，复进犯中营。李元度派丁峻迎击，百炮对轰，贼之火箭雨集，我军据卡不动，连毙大旗数贼。贼退，追击，伤毙者七八十人，裒尸满地，我军亦伤亡四十余人。

初九日辰刻，贼复出犯，尽萃于江军之左营，盖探知营官耿光宣新失故也。江军冲出，交矛对垒，枪炮已红，挑水渍之。良久贼退，李进发等搜杀枪毙一黄马褂贼目。是夜贼惊江军之左营，火弹、喷筒飞入墙内。我军出两哨潜抄击却之。初十日，贼又扑江军，以二百余人牵制楚军。江军出队直冲，贼又败溃。追上悬鹤岭，鏖战一时。楚军派五哨应援，贼乃悉退。

十一日，贼复来犯，楚军炮毙三贼。江军出队轰击，贼折入左右营旧地。周岐山三往三返，伤贼数十。贼遂潜伏已毁之民房，穴墙开炮，伤毙我军七人。李元度率后哨从田陇斜截，贼党惊奔。我师追击，贼辄卓旗回立。又击又退，又复回立。相持三时，始行收队。此九月初六、初八、初九、初十、十一等日，贼窥我军，分剿崇、宜，连日扑营，迎击获胜之情形也。李元度等见贼虽屡挫，势仍凶悍，我军分兵出剿，老营实形单薄。商议退扎四、五里许，江、楚两军团聚一处。又飞调宜黄、崇仁之师，回保抚州老营。无如欠饷日久，各弁勇见宜黄可捐银数万两，崇仁有贼积谷二万余石，遂欲据此二县，以补旧欠而筹新款，不肯回郡城老营。适有另股贼匪三千余人，自景德镇而来，窜扰万年、安仁以至东乡，势将先抵许湾，即援抚州。李元度等以许湾系捐局所在，军资百物，取给于此。因派把总彭大寿、曹锦荣等，带八百人往守许湾。于是郡营之兵，愈单弱矣。

十六日，城贼大举出犯，我军迎击，毙贼三十余名，贼不退，亦不进，而援贼千余人从流坊过河，意图夹击官军。李元度等急派凤字营及左护军四哨往截。贼忽从下游近城处偷渡，水浅河宽，不能截住，援贼遂与城贼合犯江军。李元度、林源恩并都司唐德升亲自冲锋，鏖战竟日，杀伤相当。援贼一股进城，一股分扰河东，而省城道路遂梗。

十七日，城贼出犯，先分三支扑楚军中营，经彭斯举等击败。另支围扑江军，经唐德升亲兵击败，夺黄旗十四五面，斩首四十余级。忽大股援贼又从流坊过渡，合围江军。将附营民房，一律纵火，烟焰障天，火箭、火弹，纷入营中。唐德升跃马冲突，手刃十余贼，驰赴中营，入视林源恩，时右营已火起矣。林源恩曰：“今日全营必陷，此吾死所也。”誓不出营。唐德升不忍林源恩独死而已独生，遂麾亲兵出垒，而嘱其侄以报仇为念，从容与林源恩同死。兵勇死事者，计三四百人。粮台委员从九周尚桂等殉焉。李元度先率陈英、吴修鼓、李昇平等往救林源恩，势已无及。回营则贼来愈多，四面合围。李元度将聚军装纵火自焚，亲兵挟之上马，与陈英、丁峻、吴修鼓、李舁平、钟辅朝、单绥福等并力突围而出。因与都司周岐山定计，直趋崇仁。崇、宜两处，尚有左、右两营，志同、宝勇等军，益以许湾彭大寿之师。计完好者，尚有七营四千余人，暂驻此处，招集溃散，重加整顿，以图再振。此十七日抚州老营被贼扑陷，并扎崇仁之实在情形也。现在抚州败卒之回省者，收辑溃散，另编队伍。其赴崇仁者，由李元度重加整辑。二十九、三十等日，抚州大股前往扑营，均经力战击退，追奔二十余里。据李元度等先后禀报前来。臣等伏查抚州一军，大小五十余战，除五月初五、七月初九两次小挫外，余俱获胜。三、四、五、六等月，各府之贼，萃于该郡，尚能肃清。东路外通江、浙，内蔽省垣，惟此军是赖。厥后伤亡过多，暴疫交臻。臣等虑其疲乏致挫，札饬全军退驻七里冈。李元度志在破城，坚不肯退。九月克复宜黄、崇仁两县，方期军威更振，终可断贼援而复名郡。

不图分兵太多，复值景德镇另股援贼突至，遂致挫败。即选同知李元度，调度失宜，请旨革去花翎、同知，仍以知县降补。至殉难之湖南补用同知直隶州林源恩，忠愤填膺，见危致命。前在平江任内，倡团保境，力遏寇冲。自调赴大营后，每战身先，应请赏加道衔，即照道员例赐恤。湖南即补都司唐德升，扑诚骁勇，从容就义，有烈士风。应请照游击例赐恤。副贡教谕耿光宣，忠勇廉明，前此拟保知县，加同知衔，尚未出奏。应请照同知例赐恤。即选从九品周尚桂，请照县丞例赐恤。以昭激劝，而慰忠魂。其余阵亡兵勇，查明照例办理。所有抚州一军，分兵克复宜黄、崇仁，老营被贼扑陷，现在并扎崇仁缘由，恭折由驿驰奏，伏乞皇上圣鉴，训示施行。谨奏。

请饶廷选军仍驻广信片 咸丰六年十月十一日

再，臣等于九月十二、二十四等日，叠奉谕旨，饬臣等派委大员，统带兵勇，驰赴广信。俟派兵至后，该郡肃清，饶廷选仍可回驻玉山等因。臣等当即调派驻扎奉新之湖南候补知府吴坤修，统带彪勇等营二千五百人前赴广信，咨明学政及浙江巡抚在案。嗣据奉新、安义、靖安三县绅士、御史帅方蔚等禀称，官军一去，贼匪出而焚掠，更甚于前，民不堪命。恳留吴坤修一军，剿办奉新匪党，解三邑之倒悬等语，具禀前来。臣等查奉新等三县，距省皆在百里内外，既据绅民合词恳留，自不宜调开此军，以失民望。现在新驻崇仁一军，尚可移缓就急。即札饬李元度由崇仁带兵驰赴广信驻防，以保江西之要郡，而固闽、浙之藩篱。惟江西饷项，万分支绌，久在圣明洞鉴之中。若此军仅驻郡城，则不能设法筹饷。若令驻扎贵溪，则河口之商民可以复业，而七属之钱漕可以征收，于饷需大有裨益。合无吁恳天恩，敕下浙江抚臣咨行总兵饶廷选，统率得胜之师，仍驻广信府城。臣等即饬李元度之师，驻守贵溪，俾该府得赶紧征收钱漕，以济眉急。玉山去郡城仅八十里，同系江西境内，饶廷选之驻广信，与驻玉山无甚区别。万一婺源、开化等处有警，饶廷选仍可驰往策应，李元度即可移驻府城。是饶廷选之师，并非坚守一郡，不能策应四路也。如此一转移间，于浙江之兵力无损，而于江西之筹饷有益。是否有当？伏乞皇上圣鉴训示。谨附片具奏请旨。

请颁部照交黄冕劝捐片 咸丰六年十月十一日

再，新授吉安府知府黄冕，自奉特旨简放之后，忠义奋发，于湖南劝捐募勇，急图另集援师，规复吉安。会同奉旨援江之前任湖北藩司夏廷樾，竭力筹办，亲赴常德、湘潭等处，就江西之贸易湖南者，剀切劝导，以济军饷。叠接函禀，募勇一千五百名，训练三月，诸务就绪，即日来江援剿。又已革广东罗定协副将周凤山，自与李元度会攻抚州，每怀樟树镇败挫之耻，誓图奋翼渑池，以赎前愆。经臣国藩饬令绕道回楚，另募劲旅，以通两湖之路，而伸忠愤之气。嗣据节次来禀，该革将由福建、广东以达湖南，奔驰六千余里，艰苦备尝。五月自抚州启行，至八月始抵长沙。禀商湖南抚臣，募勇千七百名，急欲驰赴江西，力扫寇氛。臣等与湖南抚臣骆秉章往返熟商，周凤山一军，与黄冕、夏廷樾新募之师，合并三千余人，兵力较厚。即饬其径捣吉安，取上游建瓴之势，南通南赣，北接瑞、袁，冀击中而首尾皆应。如吉郡不能即下，再行酌量调拨。惟该员等所募各勇人数较多，口粮甚巨。目前虽勉为供支，将来实无可接济。臣等伏思江、楚两省，处处毗连。商贾仕宦，互为主客。久相亲附，无复畛域之分。黄冕以湖南之绅而仕予江西，夏廷樾以江西之绅而仕于湖南。平日皆物望夙孚，此次共办援师，尤为两省士民所推重。若令该二员悉心筹捐，必可源源不竭。合无吁恳天恩，敕部颁发各项执照二千张，内监生照一千张，从九照八百张，封典翎枝及各职衔照二百张，递至湖南发交黄冕、夏廷樾手，认真劝办，专济此军之用，实于江西军务大有裨益。如蒙俞允，此项执照所得银两，无论捐于何省，用于何军，责成黄冕统归臣国藩粮台报销，以昭核实。是否有当？伏候训示遵行。谨附片具奏请旨。

赣南匪势蔓延请添调粤兵折 咸丰六年十一月十七日

奏为赣南各属土匪、邻匪，勾结滋蔓，兵力不敷分剿，请旨敕下广东督抚，添拨劲旅，接济军饷，以资剿洗。恭折具奏，仰祈圣鉴事。

窃照赣郡解围，并各属剿办情形，业经臣等缮折奏报，并咨行该镇道，会督诸军，设法攻剿在案。兹据广东潮州镇总兵寿山、署赣州镇总兵阿隆阿、护理吉南赣宁道汪报闰，暨各府厅县先后咨禀：六月十九日起至二十五日，派拨兵勇，分攻西南路之老虎坑、盘龙墟、马坳等处股匪，并添拨田勇助剿。将该三处贼营，先后攻破焚毁，杀贼三百余人，余匪逃散。二十六日，会拨江、粤兵勇分剿沙河口、楼梯岭之贼，均获小胜。并于兴国江口地方，击沉贼匪米船三只，淹毙匪党三十余人，夺获匪船五只。二十九日以后，分攻楼梯岭、沙河口、画眉泷、沙石铺，俱获小胜。斩获首级二十九颗，生擒八名。其南康之塘江一带，亦经已革知府周汝筠进剿，连获胜仗，道路已通。七月初十日，探知南路来贼六七百人，卷旗息鼓，欲偷越西岸山背下窜。该镇、道即派兵分伏密林山坳以待。贼众窥见，惊惧回窜。兵勇乘势追杀，斩馘三十，我军亦伤亡数人。该镇、道以官军进剿南路贼匪，须先走十余里，贼转以逸待劳。于十三日派彪勇赴离城十里之高楼地方，分扎水陆两营。自八月初间以后，连日分攻南路各匪，歼毙一千余人，割取首级、耳记九百余件，焚毁下寒滩等处贼巢二十余处、大南坑等处贼匪棚寮四十余处。九月初四日，江、粤各兵勇，会出大队，贾勇过河，将楼梯岭贼巢焚毁，击杀贼匪甚多，内有骑马贼目三名。斩取首级一百三十七颗，发长一二尺者居半。又耳记五十三件。夺获大铜炮一尊，旗帜、刀矛多件。初五日，攻剿从埠、沙河岭之贼，亦有斩获。其楼梯岭附近之砂石铺、大埠、华林寺均为贼薮，现筹剿办。并令东莞勇及守备孔庆林所带兵勇，留于南康县协剿，会同该县田勇，屡攻附近潭口之黎边、王村，杀贼千余人，贼巢焚毁大半。武举匡化隆等之勇，及续派彪勇、广勇进剿下游之贼于武索、大王庙、大廖石、华山，并万安县城下，连获胜仗，杀贼三百余名，生擒四十余名，夺获贼船三只，击沉八只。淹毙匪党百余人，又获大炮二尊，鸟枪、旗械一百余件。此赣郡连日分路攻剿之情形也。

定南厅地方，于五月初六日，有广东和平县逆匪翟火姑，率其党与六、七千窜入厅境。初七日，围攻厅城，愈聚愈众，数至万余。经代理定南厅姚世恩，会同把总欧阳钊，督率兵勇、居民，竭力固守。该逆攻扑二十余次，幸兵民同心，屡次击杀，统计毙匪七百余人。二十八日，该逆由东门挖掘地道，轰倒城墙五丈余，姚世恩等督饬兵民堵御，杀贼四五十人，枪炮轰毙无数，立将缺口修筑完固。我军阵亡七名。该逆复在西南二门挖掘地道，姚世恩等察出，饬令兵勇破其地穴，杀贼十人。六月初八日，由府派往援剿之候选同知周炎，带龙南勇二千名行抵厅境。姚世恩遂令各堡乡团，协力助剿。逆匪分股屯聚天花寺地方，堵我援兵来路。十七日，周炎会同署横冈营都司吉勒通阿，督带兵勇并五户村团勇，直入贼营，毙贼匪多名，余匪败退长桥地方。十九日，周炎进攻长桥，讵该逆先令党与五路埋伏，突起袭击，我军失利。周炎将勇撤回龙南，设法整顿，再图进剿。自援兵败后，逆焰愈张。勾结鹅公墟、天花寺土匪，约有数万之众。二十三日，围攻横冈营时，下历司巡检孙云锦，先期前往月子江一带催收捐项，接济军饷。都司吉勒通阿、外委赵云龙督兵守御，寡不敌众，被匪扑入营内，兵勇伤亡多名。吉勒通阿等各受重伤，退扎径脑地方。嗣经姚世恩等，齐集各堡田勇，连日设法剿洗。七月初十日，该逆被击败退，窜往信丰境内，厅城解围。此定南厅被匪窜扰，连日防剿之情形也。

和平县逆首翟火姑之党与陈芝麻，勾结土匪叶绍品、李元古等，纠匪五千，窜扰安远县太平堡。经署安远县知县张仁法、署把总李正秾带领兵勇，于五月十七及二十三、四等日，迭次进剿，先后毙贼四百余名，生擒三十余名。二十六日，张仁法等在石口墟遇贼接仗，乃另股贼匪，翻越山岭，攻扑县城。守城兵力无多，被匪攻陷。典史曹秉正受伤，经兵勇救出。在籍候补兵马司吏目郑家成，被匪逼胁，自缢殉难，兵勇亦多伤亡。张仁法等赶回救援不及。旋于六月二十四日，经张仁法添集团勇合力攻剿，贼匪败窜，当即收复城池。此安远县被匪扰陷，旋经克复之情形也。

五月二十五日，赣县韩坊匪徒数千，窜入信丰县之小坑、月岭，扰及竹丝河。适候选同知周炎带勇赴援定南厅，路过信邑。该署县吴秉衡，即与周炎商派练勇一千五百名，吴秉衡又带自募练勇八百名往剿，击毙贼匪一百数十人，生擒二十七名，该匪败退月岭。六月初二日，该匪窜踞曾姓围内，周炎又派勇一千七百名，随同吴秉衡驰往围攻，杀贼数十名，焚毙无数，余匪败散。周炎因定南待援甚急，即拔营起程。旋有安远贼匪，分股窜至信丰县凤凰墟。幸初七日从九品孙福同带领彪勇到县，吴秉衡即与相商进剿，毙贼十余名，贼始退踞韩坊一带。孙福同押护饷银赴郡，留勇数百，在县协剿。十四日，击毙安息堡贼匪数十人。十八日，探闻韩坊之贼，愈聚愈众。十九日，吴秉衡会同汤彪带领彪勇，进攻韩坊贼巢，毙匪多名，余党四散。旋又探闻和平股匪啸聚于定南之八十冈，有众数万，逼近信丰。而安息堡、瘌痢石等边界，亦有和平、安远等处匪徒越入境内，围攻县城。吴秉衡商令前任南康县训导熊福茹，招募南康龙回地方田勇二千名，与本县团勇，合力援剿，屡获胜仗，杀贼不计其数，割取耳记六十余件。已追至离城二十里之新仁墟，因沿途节节有贼，尚未直抵县城。此信丰县被匪围攻之情形也。

六月初九日，安远县贼匪勾通粤逆二千余人，窜入长宁县西南等乡肆扰。该县知县杨长杰会同署羊角营都司蓝珞，率领弁兵、田勇于十二日往剿，毙贼十余人，生擒四名，该逆退窜菖蒲墟。十五日，跟踪追捕，该逆遁回广东境内，各自散去。二十六、七等日，该匪散而复聚，共三千余人，窜扰古坑冈等村。七月初一日，蜂拥扑城。杨长杰等会督兵勇绅民，婴城固守，开放枪炮，击毙贼之藤牌手数人。施放火箭，烧毁贼营火药二桶，贼势稍却。一面飞调各乡田勇赴援，随有北乡廪生罗福基等带练勇三百余人，三堡绅士胡德贵等带练勇一千余人，先后来城。杨长杰等亦派勇出剿，两面夹击，贼众溃败，追杀六十余人。是日酉刻，该逆回旗来扑。我军仍分两路迎敌，鏖战逾时，杀贼二十余名，贼复败退，乘夜逃遁。我兵追至河岭地方，歼毙匪党数十人。绅士刘士杰率勇沿途生擒贼目陈立谦等十六名。十四日，匪首谢满、石广丰各率伙党三千余人，至县属牛斗冈焚抢。杨长杰派兵三路进攻，杀贼四十余人，生擒谢满、石广丰正法，余匪退入咸水地方。我兵被伤三十余人。二十日，蓝珞带各堡壮勇，袭击溪尾村贼营，歼毙五十余名。二十一日，匪众围扑我营，经团勇奋力击退。余匪仍踞公平、菖蒲二墟，勾结愈众。须厚集兵力，方可擒渠扫穴。此长宁县节次被扰之情形也。

七月初一日，上犹县营前之贼，窜至崇义县杰坝地方。初二日，署崇义县何允廉派勇往剿，两获胜仗。讵是夜蜗牛坳营盘失火自焚，合营惊溃。何允廉正在添募壮勇。初五日，探知贼匪由茶潭、高滩两路来扑县城，何允廉即与汛弁分投堵御。而杰坝之贼，已由蜗牛坳径抵北门，被城上兵勇击毙多匪。该逆全股攻扑南门，城池遂陷。何允廉闻警驰回，已不能入城，只得退守密溪，赶紧招勇，以图收复。此崇义县城被扰失陷之情形也。

上犹县城，亦被营前股匪攻扑，连挖地道两处，轰塌城墙二十余丈，经代理县程烜、把总毕开录等，会督兵勇，奋力堵御，抢筑完固。八月初六、七等日，该逆又在西门外开挖隧道，并于各要路扎营，断绝城中接济。正在危急之际，经该县绅士前任御史李临训招募南康古楼堡田勇千余名，又经汪报闰派委候补按察司知事章澍带勇千余名，同往救援。初九日抵县，各乡绅士亦带团丁数千前来协助。程烜等即率兵勇由东门出队，内外夹攻枪炮叠击，毙贼一百数十人，夺获旗帜数十件，将东北一带贼营悉行焚毁。逆匪败窜西街，我军乘胜进攻，又轰毙匪党数百人，夺获五百斤大炮一尊，抬炮、鸟枪数十杆，火药铅弹数十桶，贼船四十余只。败匪窜往烂泥湖一带，复被乡团出奇邀截，擒斩多名。是役鏖战竟日，毙匪六百余人，城围遂解，我军仅伤七名。此上犹县剿匪获胜，县城解围之情形也。

雩都县城，经候补同知潘毓瑞带勇收复以后，堵御邻匪，迭获大胜。搜捕伏莽，屡有歼擒，地方赖以无虞。龙南、会昌二县及宁都州并瑞金、石城等县，亦均有粤匪、土匪滋扰，幸俱随时击退。惟信丰被围，崇义未复，应请速调大兵救援各等情前来。

臣等伏查赣州府城，虽已解围，而南路之砂石铺等处贼匪，尚未翦灭。南康县塘江之路虽已无阻，而潭口余孽，亦未肃清。是赣郡兵勇势不能分顾外县。其定南、安远、信丰、长宁、崇义、上犹等厅县，均被邻匪、土匪勾结滋扰，仅只安远克复，定南、上犹解围。此外各厅县，或被贼围攻，或城池被踞，匪党勾通诱胁，日见蔓延。兵勇战守巡防，渐形疲乏。况各该处均系瘠苦之区，饷糈无多，势难持久。若不赶调客兵协力剿洗，深为可虞。无如省城兵力本属无多，并须兼顾广信。两湖、福建援师，分屯瑞州、袁州、建昌三府，均值围剿吃紧，难以抽拨。且赣南距省千里而遥，贼踞吉安，路途多梗。递送文报，均系绕道而行。省中实有鞭长莫及之势。臣等再四筹商，惟有仍请添调粤兵，以资会剿。合无仰恳天恩，敕下两广督臣，再行筹拨劲旅三、四千名，随同接济饷糈，取道和平，径趋定南等厅县，会同本地兵勇，次第剿办。务将各属逆匪，歼除净尽。倘败匪逃回粤境，即并力跟踪搜捕，尽绝根株。庶免此拿彼窜，聚散靡常，防剿无已，洵于两省边界俱有裨益。至署安远县知县张仁法、署安远汛把总李正秾，于城池被匪攻陷，虽因兵单饷绌所致，业已据报自行克复，尚知愧奋。第地方究已被扰，应请将张仁法、李正秾均革职留任，办理善后，以赎前愆。典史曹秉正，请免置议。署崇义县事义宁州州同何允廉，被匪窜扑入城，虽因贼分三路并进，堵御难周，究属防守不力，应请将何允廉先行革职，仍令留营攻剿，以观后效。同城武弁及佐杂等官，俟查明系何员在任，有无奉委出境，再行核办。除咨行该镇、道会督士卒，并饬令各属实力攻剿防御，并确查伤亡员弁兵勇及殉难绅士分别请恤外，所有赣南匪势蔓延，请添调粤兵会剿缘由，理合恭折附驿具奏，伏乞皇上圣鉴训示。谨奏。

曾文正公奏稿卷九

谢湘乡加学额恩折 咸丰六年十一月十七日

奏为恭谢天恩，仰祈圣鉴事。窃臣接阅邸钞，咸丰六年六月二十一日内阁奉上谕：骆秉章奏，请赏加湘乡县文武学额一折。湖南在籍侍郎曾国藩，前经招募乡勇一万余人，驻扎衡州，颇资捍卫。嗣后军分水陆，克复武、汉、田镇，屡著战功。迨贼窜湘潭等处，该绅勇截击获胜，地方得以保全。连年土匪窃发，亦赖该县士民不分畛域，实力防剿，南路肃清。先后捐输，数逾巨万，洵属踊跃急公，自应优加鼓励。所有湘乡县学额，著于原额取进文童十五名外，加增三名。取进武童十二名外，加增三名。均作为永远定额，以示优奖。钦此。

窃臣于咸丰二年十二月，奉命帮办团练，即邀同县生员罗泽南、刘蓉、王錱数人至省，招募湘勇千人，认真训练。三年六月，与抚臣骆秉章熟商，复招湘勇二千，救援江西，均经奏明在案。是年冬间，臣驻扎衡州，叠奉谕旨，饬令援鄂援皖，筹备船炮，肃清江面。遂招募水陆弁勇，数逾万人。虽概称湘勇之名，实不尽湘乡之籍。频年以来，或在江西、湖北随征，或在本省南路防剿。薄效涓埃之力，屡邀高厚之恩。计一县之中，数年之内，文员保举道府以下至州县佐杂者数十人。武弁保举参、游以下至千、把、外委者数百人。悉荷恩旨俞允。而罗泽南、李续宾均蒙赏加藩司之衔，锡以二品之封。在合县诸人言之，已觉劳薄而赏厚；在微臣一身言之，尤为功寡而过多。乃蒙闿泽宏敷，皇仁特沛，增文武三名之学额，宠锡温纶；励水陆万众之军心，欢如挟纩。鳌戴地而深知其重，蚊负山而不惮其难。臣惟有勉策驽骀，誓除丑逆，率湘中之子弟，永矢同袍同泽之忱；扬泮沼之芬芳，无忘献馘献囚之义。所有微臣感激下忱，谨缮折恭谢天恩，伏乞皇上圣鉴。谨奏。

谢弟国华以同知选用恩折 咸丰六年十一月十七日

奏为恭谢天恩事。九月十四日，准兵部火票递到八月二十七日内阁奉上谕：同知衔曾国华著以同知尽先选用。钦此。窃曾国华系微臣之胞弟，出继叔父为嗣。世守清门，家承儒术。惟缥缃之粗涉，实军旅之未娴。本年三月，因闻罗泽南受伤，驰赴湖北军营。经抚臣胡林翼派委管带湘勇兼辖各营，救援江西。同行如普承尧、吴坤修、刘腾鸿等，皆久历戎行，夙谙将略。臣弟国华与之谘商，得所依倚。类因人而成事，敢贪天以言功。乃蒙皇仁广被，宠锡头衔。仕版初登，遽分猷于五马；恩纶特沛，如负重于六鳌。臣惟有督饬臣弟，共摅丹悃。念累世践土食毛之义，欲全孝必思全忠；法古人卧薪尝胆之诚，必有忍乃能有济。明耻教战，补拙习勤。冒锋刃以先驱，效铅刀之一割。庶冀仰答高厚鸿慈于万一。所有微臣感激下忱，谨率同臣弟国华，北向叩头，恭谢天恩。伏乞皇上圣鉴。谨奏。

江西近日军情据实复奏折 咸丰六年十一月十七日

奏为江西近日军情，据实复奏仰祈圣鉴事。窃臣等于十一月初八日，承准军机大臣字寄，十月二十日奉上谕：曾国藩、文俊自八月三十日奏报瑞州、建昌胜仗之后，已及月余，未见续报。昨据廉兆纶奏，有探闻抚州官军失利之语，与本日何桂清奏报相同，亦未见曾国藩等入奏。

前闻贼匪多回至金陵，而江西失陷各郡，尚无一处克复。所有占据城池之贼，闻皆石逆党与，诱胁土匪，为之拒守。即广东新附匪徒，亦皆系石逆所纠集，与金陵逆党，尚未归并。现据江浙各省奏报，皆言金陵内乱，杨逆已为韦逆所杀。又闻杨逆被杀后，石逆不服，逃出金陵。洪逆现悬重赏，购其首级，可见石逆断不再返金陵，金陵亦不肯更助石逆。昨又据福济等奏，石逆现在安庆、桐城一带，其为纠合党与，自图占踞，已可概见。现在福济等已攻克巢县、和州，不日即可进捣安、桐。而湖北沙口、田镇水陆兵勇，屡绝贼援。恐石逆不得逞志于皖、楚，势必窜入江西。该逆于诸贼之中，最为凶悍。若令回窜江西，占踞数郡，煽惑莠民，其势愈难收拾。著曾国藩等乘此贼心涣散之时，赶紧克复数城，使该逆退无所归，自不难穷蹙就擒。若徒事迁延，劳师糜饷，日久无功，朕即不遽加该侍郎等以贻误之罪，该侍郎等何颜对江西士民耶？又闻石达开系湖南拔贡，现因与韦逆不睦，颇有投诚之意。虽未必即系确信，而穷蹙思降，亦或事之所有。此辈狼子野心，原难轻议招抚。倘向曾国藩处乞降，应如何处置之法，或使先自立功赎罪，再邀重赏，亦当预为筹画。经权互用，以收实效。现在仍将失陷各城，先图攻克，使该逆无所凭借，不敢退至江西，是为至要。

本日据何桂清奏，请饬催候补同知吴坤修，将所带彪勇二千五百名，速赴广信等语。此项壮勇，何以日久未到？著曾国藩等查明，饬令该员迅速驰往，以便饶廷选回驻玉山，毋稍延缓。将此由六百里谕令知之。钦此。臣等伏查贼首之在江西主持军务者，自上年十一月至本年二月底，以伪翼王石达开为主。三、四、五月，以伪翼贵丈黄玉崑为主。六、七月，以伪北王韦昌辉为主。曾于八月初六日，附片具奏在案。自韦昌辉在瑞州战败，窜回金陵，被杨秀清斥责。洪、韦二贼，谋杀杨秀清，并诛其宗族党与。于是石达开自湖北洪山归去，黄玉岜自江西临江归去，并赴金陵，谋为杨秀清伸冤复仇。八月以后，江西军事，即系九江贼首林启容主之。臣等正思趁此机会，克复数城，仰慰宵旰忧勤之意。不意九月中，抚州以分军致挫，十月间，建昌以疲乏致溃，而拿获贼中伪文，均称石达开谕令诸贼，谨守江西。凡江西境内之贼，概未调赴下游，而下游之贼，反由景德镇以赴援抚、建。盖安庆为石逆旧踞之巢穴，江西为石逆新陷之土地。谕旨所谓石逆纠合党与，自图占踞，已可概见。圣天子明见万里之外，洵属无微不照，臣等曷胜钦服。至石达开系湖南拔贡，颇有投诚之意一节。查石逆系广西浔州府桂平县大梭村人。在金陵时，先据故明张侯第，后驻上江考棚。甲寅八月，踞守安庆。十一月臣国藩师次九江，石逆与罗大纲同赴湖口救援，官军被挫。乙卯春，武汉复陷，该逆往来蕲、黄一带，提调贼军。十月，由通城窜入新昌，招纳广东新附之匪，连陷江西数府。本年三月，下窜宁国、芜湖等处。七月初九，复由兴国州上援武昌，为李续宾之师所败。现据各路探报，石逆纠集匪党十余万人，前往金陵，誓杀洪、韦二贼，为杨秀清报仇。以臣等愚见揆之，如果洪、韦胜而石逆败，则投诚乃意中之事。若其石逆胜而洪、韦败，则该逆挟诡诈以驭众，假仁义以要民，方且飞扬自恣，未必遽有投诚之心。臣等曾檄谕九江贼目林启容，令其归顺；又作伪文调瑞州贼目赖裕新，令赴下游，均无成效。假令石达开自知大势已去，识天威之难犯，翩然归命，稽颡投诚，则臣等招抚之法，当令其立功赎罪，献城为质。以大局言之，北岸安庆，南岸九江，该逆之所必争也。以江西言之，瑞州、临江为根本，抚州、吉安为膏腴，亦该逆之所不肯轻弃也。能于此六城中，献一二城为质，则可信其为忠心归附。国初之施琅、黄梧，近日之张国梁，成例具在。臣等立即奏恳鸿恩，縻以高位，优以厚禄。若不能献城为证，外称归义，内怀叵测，如阿睦尔撒纳先降后叛之案，几至不可收拾。臣等不敢贪招抚之虚名，弛防剿之实务。是否有当？伏乞训示，指授机宜。刻下瑞州、奉新两军，迭获胜仗，剿办尚属得手。周凤山、黄冕等之师，初赴吉安，差称劲旅。袁州新复，西路大有振兴之机。水师则彭玉麟驻下游之吴城镇，刘于浔驻上游之樟树镇，均甚得力。惟抚、建叠挫，东路空虚，臣等惟当严饬西路诸将，恪遵谕旨，先图攻克数城，使该逆无所凭借。仰副圣主眷怀南服，拯民水火之至意。所有江西近日军情，恭折据实复奏。伏乞皇上圣鉴，训示施行。谨奏。

朱批：尔等主见甚属允妥，剿抚固应并用，尤重先剿后抚，可随时审其机宜好为之。钦此。

瑞州奉新攻战情形折 咸丰六年十一月十七日

奏为瑞州一军，十月接仗，屡次获胜，现在新修南北两城，暨奉新接仗获胜情形，恭折驰奏，仰祈圣鉴事。窃瑞州一军，九月接仗情形，并分兵克复上高县城，业经具奏在案。嗣据普承尧、曾国华、刘腾鸿等禀称：瑞州分兵两营，于初四日克复县城。寻获知县傅自铭尸首，安抚遗黎，搜剿余匪，拟于初十日回瑞州老营。

是日卯刻，探报有贼数千，隔河浩荡而至。纷分三支：一由河南，一由河西，一由河东。湘、宝各营商议，朱祖贵敌河南之贼，黄泽远敌河西，周福昆敌河东。而贼之从河西来者，因水深未能猝渡，又分而为二，与河南、河东两支，涉水急渡。黄泽远见贼不从西面径渡，乃分兵助朱祖贵、周福昆，而自率亲兵，抄河东之贼之尾。该逆济河甫毕，朱祖贵、周福昆迎击。贼背水而阵，死战不退。黄泽远自东旁抄，前后围逼。自辰至午，杀贼四百余名，溺死无数，夺获枪炮、旗帜、刀矛、号褂五百余件。此分兵克复上高后，初十大战获胜之情形也。

瑞州分南北两城，中跨一河，北曰官城，南曰民城。鄂省援师初到瑞时，于七月初三日攻破南城，贼党尽归北城。然南路与临江相通，贼中之接济，顽民之贸易，犹以南城为藏奸之薮。我军屡赴南路搜剿，大小数十战，终不能绝其接济。自九月下旬，大雨涨河，浮桥冲断，而南路之贼，日益猖獗。候补直隶州刘腾鸿与曾国华、普承尧等熟商，必须筑坚垒于南岸，造极固之浮桥，而后南路之外援可断。

十月初八日，刘腾鸿于南岸修筑新垒，拆取旧南城之砖石，搬移新营之前，有贼数百，出而争之。刘腾鸿先派队伍埋伏于旧城之内，贼至遇伏，突起奋击，贼夺桥而遁。后遁者数十名，凫水而渡。我军小枪入水击之，须臾皆毙。初九日辰刻，贼数百人抄省兵各营之后，经都司滕加洪、守备李大雄击退。午后，城内贼大股拥出，实二千余人。滕加洪复与胡应元出队迎击。副将普承尧派宝勇分两支而出，一从田垅抄贼之尾；一接应滕加洪等之军。进退数合，贼不能支，即行败退。田垅之师，从中邀击。逆党大败，退至树林。当宝勇与贼鏖战之时，刘腾鸿率亲兵百余名，至西门外，牵制贼势。与城门之贼，正尔相持。而大股贼之为宝勇击败者，悉至其地。因刘腾鸿队仅百余人，二千余贼，并力来扑。刘腾鸿令各勇植立不动，枪炮环击，该逆虽众，亦不敢犯。忽一骑马贼目，挥众前进，我军劈山炮适中其胸，余贼遂如鸟兽散矣。

十一日，贼队全出，我军坚守不动。俟其稍近，各营会合齐出，将四面围剿以大创之。该逆甫经接仗，即逃回城根。我军跟追，仅毙数名，贼遂全窜入城。我军愤极，绕城仰攻。刘腾鸿攻南门，万泰、胡应元等攻北门，滕加洪、李大雄攻东门，普承尧、曾国华攻西门，而往来接应。北路直逼城下，云梯甫进，城上火弹、炮石纷如骤雨，骁敢者多受重伤。自午至亥，未能得手，收队时已三鼓矣。各营官会商，多制长梯，广储稻草，添造挡牌。十八日，复大举进攻。普承尧率宝勇二千独当前敌，直入濠内，拔其木桩、竹签，低头于炮子乱石之中，相戒不复仰视。前者已死，后者继进，伤者舁归，舁者仍来。苦战四时，城贼以全桶火药倾下，烧毙过多，始传令收队。凡伤亡者二百余人。都司衔刘芳贵身受重伤，普承尧据地涕泣，矢以城不破不肯还营，各弁勇强扶之以归。此初八以后，各仗获胜，及十八日攻城未克之情形也。刘腾鸿以南路为贼所力争，每日派队伍五成，排立南岸，而以其半修筑新垒。高厚坚固，屹然如一石城。南工既毕，又于北岸石鼓岭就现在之营基筑一新城。派湘勇长夫四千余人并力兴工。刘腾鸿与曾国华昼夜监视，至十一月初旬，一律竣工。垒石为基，移砖为壁，环以雉堞，排以枪眼。四门巩固，闭以闸板。高皆二丈有奇，内濠深一丈，外濠倍之。崇墉仡仡，与瑞州之北城相隔二里有余，宽广不逮旧城，而坚实过之。自是贼之南城，拆毁殆尽。而我军南北两城，占据上游，岿然新立。此刘腾鸿等因瑞州通江、楚要路，特筑新城之情形也。湖南候补知府吴坤修，管带彪勇各营，驻扎奉新之甘洲地方。臣等前派赴广信府防守，因三县绅士禀留，仍令留驻奉新，业经具奏在案。旋因甘洲去城稍远，近城之贼，焚劫奸淫，不堪言状，绅民泣求进剿。九月三十日，吴坤修派彪左营由东路六分桥进，彪右营、义武营由中路百尺桥进。长字营由西路乌岚桥进，黎明起行，先扎距城五里外。吴坤修自率亲兵，登城北狮山，周览城垣。复绕至南城，登岐岭瞭望。该逆由南门出队，蜂拥而来，当即渡河迎敌。且战且退，佯作畏缩之状。该逆逞志狂追，引至数里外，方卓旗回战。彪左营全队从东抄出，彪右营两哨并义武营抵敌中路，长字营全队御西门之贼。枪炮先施，刀矛继进，伤贼极多。而该逆知我距营较远，难忍饥渴。计欲疲乏我军，倾城而出，漫山遍野，进退数十回合，自辰至申，更番饮食，力战五时，酉正，始收队。贼复以数千人尾追牵掣，俟其来既远，我军鼓勇扑回击之，又毙数人。自来交锋之久，以是日为最。吴坤修因城贼四出窜扰，即移扎近城之六分桥地方。

十月初八日，贼来诱战，坚忍不出，使其久立以劳之。初九日，复分数股直来扑营，吴坤修派彪左、右营两路冲出，长字营从左首远包，义武营从右首远包。贼即败退，轰击无算，追至城下而旋。十八日，各营派七成队分作两路，绕城五里外游绎。该逆亦分两路来迎。彪右营、长字营抵东南一股，彪左营、义武营抵西北一股，贼匪愈战愈多，凶狠已极。长字营官把总王吉昌，奋勇逾恒，进退数十合，贼不能抵御，即退回南城。王吉昌接踵而至，意欲乘胜入城。该逆复从城中冲出，各勇稍却，王吉昌殿后，被伤阵亡。彪右营、长字营又合队冲击，杀贼无数。彪左营独当西面，力战尤久。营官千总吴修考冲锋二十余次，中贼火弹，身受重伤。是日我兵伤亡逾百，而毙贼三倍过之。此吴坤修在奉新屡战获胜之情形也。

据普承尧、曾国华、刘腾鸿、吴坤修先后禀报前来。臣等伏查江西贼匪，以瑞、临为根本。自鄂省援师抵瑞，该逆并力固守，坚不可拔。现在我军新修南、北两城，亦以为西路各军之根本。如瑞城不能遽克，则留五千人守此新城，余兵或分或合，可以调遣如意。把总王吉昌，由湖南千里来援，自备口粮三、四千金。前在新昌、上高屡获胜仗。后随同进剿奉新，克复安义，均甚出力。此次力战捐躯，应请照千总阵亡例从优赐恤，以慰忠魂。所有瑞州一军十月接仗，屡次获胜，现在新修南、北两城，及奉新屡战获胜各缘由，恭折由驿驰奏，伏乞皇上圣鉴，训示施行。谨奏。

朱批：知道了。王吉昌著照千总例议恤。钦此。

建昌官军溃退折 咸丰六年十一月十七日

奏为建昌官军屡获胜仗，十月二十五日挫败，营垒被陷，闽兵退回本境各情形，恭折驰奏，仰祈圣鉴事。窃建昌军营八月间分兵救援南丰、新城，及郡营击退援贼各情，业经奏明在案。嗣据副将张从龙、陈上国、琳润等先后禀称：自琳润续带闽兵抵建，与省城之赣兵龙泉勇合扎。北路建勇亦自新城回军，驻扎西北，兵力较厚。即于十五、十六等日会合，四面并力环攻。奈我军当攻击之际，贼匪了不接应。有欲扛梯而进，则炮子飞落如雨，兵勇即被枪伤，因之却立。且每于我军收队之时，该逆窥视后队人寡，即出数百人搦战，我兵预先提防。十七日，北路一军回头迎击，大获胜仗。二十一日，各营会合攻城。该逆突出南门，数百人冲抵营盘。我兵分道拦击，歼贼十数名。西路黄家驹带勇驰至，东路张家驹、林士魁督兵勇凫水截击。该逆三面被围，杀毙百余，旗帜、军械横弃遍野，纷纷逾短垣逃遁，退至城门。城内老贼，闭门不纳，仍驱出数百人回战，又被火箭、枪炮力击却之。

二十三日，北路各营出队，城贼出数百人迎战。我军以枪炮毙红旗贼目一名、匪党十余。该逆抵死向前力拒，我军各扎定阵脚，静以持之。大炮环施，贼众且拒且退。西北接应之兵勇，从旁横击而出，逆贼势不能支，退入城内。二十四日，探知逆贼由东门出城取水，派兵勇三百名前往埋伏。贼至溪边，号炮一响，伏兵齐起。刀矛殪其前锋，数人抬炮绕旁击败之。二十五日，逆贼六、七百人开城搦战。琳润带兵趋北门，张大雄、李熙瑞、名谦、杨锦斌等，各领队而出。约各拨奇兵一队，绕左右旁击。正兵以大炮连环并击，伤毙甚多。奇兵起而乘之，逆贼败入城内，坚守不出。

二十六日，琳润、张大雄围攻如故，贼仍坚守不出。二十七日，琳润令兴化勇一人，手执藤牌，跃入子城，斩取贼旗，诱贼出城。该逆果愤怒出城迎战。我军伏兵齐起，杨锦斌、张大雄等从左、右截出，逆贼纷纷败散。追抵子城，相持两时。兴化营把总陈光升，被枪飞伤，犹自督兵奋击。九月初二日，将邵武运来之大烦炮对城轰击，逆贼分路出战。三百余人由中路直扑琳润之阵；又出两队，由城左右包抄而来。琳润令曾大升带各兵诈退三十余步，然后名谦、张大雄等三路并进。金鼓齐鸣，与枪炮之声相应，伤毙贼匪百余。我军三面围裹，城贼出而接应，始得逃出重围。午后收队，我军亦受伤多名。

初五日，琳润、张大雄等，复由东北进攻，名谦等由西北夹击。逆贼出城迎御，我军左右包裹，该逆唯得力战以出重围，而已割取首级二十五颗，夺获旗帜、器械四十余件。张从龙等以屡次攻战未能得手，由是重修攻具，重悬赏格，力图大举。九月十三日四更出队，趁月光将沉，负薪向南门堆积，扛梯西南城下。一面烧其档门千斤闸板，一面奋力扒城。该逆于门外筑有护城短垣，暗伏墙内。我军甫近，枪炮连施。外委徐荣生冲锋直前，被长矛刺伤。扛梯有竖至城上，有未及扶立者，城上炮石纷纷雨下，火罐、火包乱掷。我兵挡牌不能抵御，又被伤数人。十九日，我军出队环攻之际，该逆于西门突出迎敌。我西路兵勇稍却，南路大队伏出夹攻，连毙大旗老贼。众贼夺尸，我兵抢入，叠进叠退，伤毙贼匪数十名，夺获旗帜、火药、刀矛等件。此八月下旬及九月上半月叠次攻剿获胜之情形也。

自九月十七日，抚州李元度之营被贼扑陷，贼之凶焰顿长，建昌之局势为之一变。盖缘建郡一军，以闽兵三千人为大宗，本府额兵与新募各勇千余人次之，自省城拨往之赣标兵龙泉勇六百又次之。臣等责成知府何栻、在籍安徽知府张家驹，综理该郡军务。其予闽兵，有主客之分，无统属之权。七月底新城之陷，何栻一门八口殉难，该员伤病余生，颠连万状。张家驹以本地绅士，筹饷筹兵，任劳任怨，虽使心力交瘁，实亦呼应不灵。而省城库款支绌，臣等竟不能筹备粮饷军火远解建昌。该郡竭蹶情形，想在圣明洞鉴之中。至九月十七，抚州营盘失陷，建郡与之毗连，唇亡齿寒，军心不固。何栻等屡次禀请济师，臣等以无大枝劲旅可供调拨，深用焦灼。盖建昌军营岌岌危殆之势，臣等寝食忧之，亦已意料及之矣。旋据何栻、张家驹禀称；自李元度崇仁之兵撤调贵溪，初七日贼匪即入崇仁，初十日又陷宜黄。前伪监军冷逆于初九日入金谿。又于陷宜黄之后，扰及枫林、神冈、大雄关、军山以逼南丰。陷金谿之后，扰及黄狮渡、高陂以逼泸溪。建郡地界四五十里，如西路之泽泉、茅排，北路之青泥、石门，无不面面皆贼。何栻等计无所出，即设为雕剿之策。闻贼踪扰近郡界，各营抽兵数百掩袭之。远则五六十里，近则三四十里，尽夜而出，向晓而归。南丰、宜黄交界，搜剿一遍，人心借资镇定。

十五日，探报宜黄出贼二千余人，直抵岱七都。十七日已逼枧下，距郡城三十里。各营议定，抽兵赴枧下迎剿，潜师夜出。建营署守备杨锦斌，偕世职崔思坤引军疾驰，天明已抵枧下。该逆正拟饭后扑城，零星四散，猝不及防。杨锦斌挥军掩杀，该逆不及措手，缘崖逃窜。我兵勇蹑追搜剿，响震山谷，毙贼百余，颠扑殒命及掳胁逃散者甚多。夺获大旗、炮械无数。追至魏岭、云梯关收队。此建营于危急之际，抽兵出剿枧下获胜之情形也。何栻等以该逆为崇、宜勍敌，必不因此一挫，遂戢其锋。仍嘱各营面面戒严，连日派拨兵勇，四处雕剿。二十一日，探称枫林、埂口、里塔墟一路，有逆匪七八千前来。张从龙派兵六百，驰往迎击。候选同知黄家驹，带勇百名，为之向导。张家驹自带壮勇三百堵东路，张大雄率赣标兵勇三百为接应。三更起程，夹岸而进。二十二日黎明抵距城四十里之大安桥，与贼相遇。贼分三股，皆为我军击败，杀伤百余人。正待穷追，殊左右逆匪抄出山后，将我军冲为两段。先胜后挫，共阵亡五六十名，被伤亦数十名。管带漳勇之保举把总苏廷美力战阵亡，前湖南长沙县典史李廷耀不知下落。南军并由东岸纷纷败退。张家驹、张大雄接应兵至，截住败卒，扎驻山头，杀贼数十名，直抵河沿。贼众却退，我军始得收队。

是日贼即扑至上湖、桥下两处，距郡城三十余里。张从龙因南岸兵勇伤亡较多，锐气少挫，即亲督所部，扼驻庙岭，立待与该贼死战，张大雄连夜赴南岸助之。张家驹复调杨锦斌带建营六百人，并往击之。次日迎贼复战，贼漫山塞野而来。马队数百匹，横冲直突。我军分三路迎敌，张大雄、杨锦斌身先士卒，奋力掩杀，将贼左右两路击败。中路贼亦退走。追至十余里，轰毙、杀毙之贼，不计其数，夺获骡马不少。正待收军，贼复掩至。如是数次，我军更番叠进。战至日中，城内之贼，探知外援已到，遍吹海螺，出城接应。我军气力稍懈，回顾营内有贼，众志稍慌，队伍稍乱。贼将马队分两翼驰骤包裹，将我军困在垓心。署闽安协副将陈上国，截住南门之贼，我军首尾不能相顾。东岸之勇，方待接应，而有贼千余人，由田螺石突至，为所牵制。北营之兵方来助战，而又有贼二三千从界山岭扑来，从枧下扑来，为所牵制。时西北路官军，仅琳润兵九百名、赣标守营兵一百名，及龙泉勇建营兵五百余名而已。西北两城内之贼，蜂拥而出。琳润正分途迎击，而南营败卒，纷纷由西奔回。琳润知南军失利，急于驰援。乃会同拔营，冀得全师以出。一面截杀北路之贼，一面移军东行。时已申酉之际，南营张从龙、张大雄、杨锦斌始从重围冲出。贼马攒追，张从龙受伤投水，遇救始苏。张大雄手受矛伤。贼即扑渡而东，混战逾时，我勇败溃。副将陈上国督同管带漳兵之守备伍连青、候补通判吕文炌、巡检丁开第并入漳营，在麻桥苦战。内外之贼，并力交击。二十五日，天色微明，营中火起，遂为贼陷。陈上国、吕文价、丁开第同时遇害。北军福建兵勇，退驻闽境之飞鸢自守。南军郡营，溃散甚多。赣营受伤患病亦众，令把总谢福麟带回赣郡归伍。张家驹率龙泉勇及将弁由贵溪河口一路回省。此十月二十二、二十四、五等日，建昌苦战，营盘被陷之情形也。

臣等伏查抚、建两郡，辅车相依。抚营既陷，建昌势难孤立。加以师老力疲，饷项久缺，援贼新至，鏖战两昼夜之久，遂致挫失。除福建各将弁应行赏罚，由闽浙总督奏明办理外，所有护闽安协副将陈上国，深明大义，力战之苦，遇难之贞，无愧大将风节。应请与同时遇害之把总苏廷美、守备伍连青、通判吕文炌、巡检丁开第，一并从优赐恤，以慰忠魂。其余伤亡员弁兵勇，查明照例办理。所有建昌军溃，闽兵退回本境缘由，恭折由驿驰奏。伏乞皇上圣鉴，训示施行。谨奏。

湖南援师克复袁州府折 咸丰六年十一月十七日

奏为湖南援师克复袁州府城，恭折驰奏，仰祈圣鉴事。窃湖南援军，围攻袁州，防剿万载，臣等于三月二十六日具奏一次。旋因道路梗塞，禀报未能常通。所有袁州军情，概由湖南抚臣奏报。兹于十一月初六、初八等日，先后接据道员刘长佑、候补知府萧启江、游击刘培元禀称：自九月屡破援贼之后，袁城之贼，十分穷蹙。旋于吉安纠合伪检点傅逆、龙泉黄逆并安福贼共万余，临江贼数千，齐集分宜，设卡昌山。

十月初三夜五更，前队已到彬江。翌日，我军出队下浦以待。贼果三路至，遂分头迎击，又大败之。至初七、八，贼遂悉数驻扎合山，筑立土城，深沟高垒，誓决死战。刘长佑等飞书至万载，调游击田兴恕一军，来袁州助剿。十三日，迎击援贼于下浦，贼溃，转守合山巢窟。十六日，萧启江、田兴恕等分三路进，破合山贼巢，大获全胜。贼连营二里，一炬焦土，斩夺无算，积聚概行烧尽。乘势追逐，距分宜仅十五里，乃收队。是夜分宜贼悉数遁去。二十三日，复有窜转者。

二十四日，刘长佑派队会剿，收复分宜县城。贼援自此绝矣。袁城之贼计穷力尽，纷纷投诚。惟广贼尚欲忍死以待，坚不肯降。我军乘其内溃，连夜环攻。二十七日，贼目伪侍卫李能通诣刘长佑军中乞降，群贼益无固志。十一月初一日，游击刘培元率兵列阵杨家山，令哨官黄开甲、莫有升等，伏于山下诱战。城贼数千，由秀江桥蜂拥而来。我军佯为败退，贼众追来，黄开甲等率勇横截，毙贼十余。进而冲击，又毙贼目二名，余贼溃走，乘势力追，城门下闸，贼众大乱。未申之际，降贼俱供称：城中贼束装将遁。初更后，伪检点黄逆果率数十贼由北门出，余众续出。我军恐其窜向萍乡，派队堵御。贼之出者，悉皆惊回，欲逃无路。我军乃收队暂避，暗伏各处。四更后贼多缒城出者，我师并力攻之。萧启江率勇斩缒城之贼，而自夺其索缒入，急开北门，以纳诸勇。西门内应之贼，亦启关以纳刘长佑军中之勇。贼悉向东南冒死突出，我军分路跟追，沿途剿杀，伏勇横出追击，俱往返百余里，逃贼殄灭殆尽。城内投诚者计二千余，伪检点亦经生擒，立将城池克复，该逆漏网无几。各等情禀报前来。

臣等伏查江西八府沦陷，惟南康府聚贼无多，余皆悍贼数千，悉力固守，坚不可拔。自湖南援军围攻袁州，吉、临等处之贼、尽锐以救袁城。逮鄂军围攻瑞州，又尽锐以救瑞城，互相援应，转相灌输。我之兵力已疲，而贼之负嵎如故。臣等焦灼之余，弥增惭悚。兹幸仰仗天威，袁州克复，一郡得手，全局或有转机。除应保员弁及安置降贼各事宜，由湖南抚臣详细奏报外，所有袁州克服缘由，谨缮折由驿驰奏，仰慰宸廑。伏乞皇上圣鉴，训示施行。谨奏。

克复安福县城折 咸丰六年十二月二十三日

奏为周凤山等一军，迭获胜仗，克复安福县城。恭折驰奏，仰祈圣鉴事。窃照新授吉安府知府黄冕，与前任湖化藩司夏廷樾、前任广东罗定协副将周凤山，共筹援师，进剿吉安府，业经臣等于十月十一日附片具奏在案。嗣准湖南抚臣骆秉章咨称，派委臣国藩之弟曾国荃带湘勇二千人先发，黄冕、夏廷樾随后继进等语。曾国荃由萍乡入，周凤山由万载入，约定会攻安福，以趋吉郡。十一月十二日，周凤山驻军枫溪，距安福城四十里。次日五鼓，行至清溪。探报大岭、小岭伏有贼匪拦截，即派守备刘之能等，自左路进攻，守备杨光福等，自右路抄出。初及交锋，贼即折回。我军乘势追北，杀贼数十名，夺获黄旗、马匹、枪炮等件。曾国荃亦于是日行至江口遇贼，距安福尚三十余里。登高瞭望，贼匪两枝，迤逦而来。曾国荃派都司陈光孚拒其右，萧孚泗截其左，而自率队伍御于中路。有骑马黄袍贼目六人突前，我军植立不动。相距二丈许，该逆亦不复进逼。张开辑以劈山炮拟定，一发立毙二贼，夺马与印，群贼遂纷纷兽散。我军三路抄追，杀毙二百余贼，生擒十六人，穷追三十里。申刻即抵安福，克复县城。周凤山亦即入城，安抚遗黎，搜剿余匪。两军会合，均扎东门之外。此十三日两路获胜，同克安福县城之情形也。

嗣据探报禀称，通吉安之东路，大汾、枫田等处，屯贼甚多，约有五六千人，约期来扑官军营垒。十七日，周凤山等出队分三路进兵。曾国荃派都司萧孚泗等由中路进。周凤山派守备刘之能等抄右路进，欧启贵等抄左路进。该逆亦分三股迎敌，枪炮雷轰，自辰至午，我军坚不可撼。该逆悉众向右路冲突，哨官李发枝奋勇直前，刺取黄袍贼目一人，贼势小却。刘之能、彭东贵、何正旺等大呼齐进，刀矛摩戛，毙贼二百余名。该匪败窜，追过大汾河十余里，夺获旗帜、绣帽、龙袍、枪械百余件，生擒十一人。正拟移营进剿间，探得吉城、永新来援贼千余，屯集固江、里田，并驱还安福。败匪二千余，窜至竹江青一带，思据河以拒我军。十九日，周凤山率哨官刘之能、杨光福等，由河东北分五枝径击竹江青之贼。曾国荃率湘营由楼背、洋口分三枝兜剿里田之贼。周凤山行三十里，竹江青股匪已先遁矣。曾国荃侦知贼在洋口对河之千金坛山上，各弁勇赤身涉河。贼见我军至，列一字阵于山腰，有黄袍贼目四人，拥队前冲。又伏贼一枝，出陇中大村，冀绕击官军之旁。蓝翎都司萧孚泗、陈光孚御中、左两路，而张开辑偃旗蛇行，由右路抄出贼伏之外。群贼由山半乘高扑下，枪炮兼施，并放喷筒。我军静寂无声，屹立不动。贼下山甫逼，我军冲锋拥进，贼势稍却。众勇大队趁之，群贼奔窜。追杀五里，至桥东村，贼据石桥相拒，思俟伏贼之胜，卓旗回战。不意官军追骑奄至，刀矛相格。张开辑之伏兵已从右路抄出伏贼之旁，中路之贼，顿失所恃，首尾不能相应，遂大败狂奔。我军穷追，直至距营六十五里之固江亭子，始行收队。夺获洋枪、炮械、藤牌四百余件，旗帜尤多。此十七、十九日，大汾、里田两次获胜之情形也。

据周凤山、曾国荃等禀报前来。臣等伏查吉安为江西膏膄之地，该逆悉力固守，与瑞、临、抚州并重。兹幸克复安福，迭获胜仗。乘此声威，围攻吉郡，或可迅速得手，成上游建瓴之势，以固南赣天险之区。所有周凤山等一军，克复安福各缘由，恭折由驿驰奏，伏乞皇上圣鉴。谨奏。

毕金科军进剿胜仗折 咸丰六年十二月二十三日

奏为饶防一军进剿泥湾等处，迭获胜仗，鄱阳境内肃清。恭折奏祈圣鉴事。窃照饶州府城，自六月克复以后，防剿各情，经臣等具奏在案。嗣据云南临沅镇都司毕金科、升用都司林保等先后禀称，该逆屡次受创之后，纠集都昌、彭、湖各处匪党八千余人，盘踞鄱阳县西北百余里之泥湾一带，奸淫焚掠，民不聊生，绅民纷纷来营请兵。毕金科等熟商，该逆即萃各处之贼，窜踞泥湾，势必扑犯郡城。与其使人薄我，不若我先薄人。遂定议于九月十三日进剿。十四日至泥湾。十五日黎明，该逆约四五千人，分五股直扑我军，毕金科等亦分五路迎敌。升用都司林保拒中路，已革都司岳炳荣击右路，毕金科派千总龚廷贵、把总朱洪章等分击左路，而自率亲兵迎头冲杀。鏖战数时，该逆抵死不退。毕金科下马大呼，冲入贼阵。岳炳荣由松岭之旁包袭贼后。该逆首尾不能相顾，遂如鸟兽散矣。我军乘胜穷追，毙贼四百余名，生擒十二名，夺获旗帜、刀矛、马匹无数。次日仍回老营。此十五日进剿泥湾贼匪，大获胜仗之情形也。

十一月十六日，探报前窜饶州之聂、张二贼，由建德、东流等处各聚悍贼数千，与新到李、邱二贼目所带匪党，不日来犯官军营垒。毕金科等筹商，以我军仅二千人，而贼众数倍过之，不可力胜，但可智取。当派龚廷贵等五百余人，于初更时乘暗潜赴陶溪渡。复派百余人，分布各路丛林埋伏，以作疑兵。十七日，贼分两路而来，一由陶溪渡，一由童子渡。尘土涨天，黄旗遍野。龚廷贵等前夕已至，由左路远包，以防童子渡之贼抄袭后路。朱洪章等由右路绕过山后，横出以截之。岳炳荣向前迎敌，而自率亲兵接应。不逾时间，龚廷贵等已抄左路之贼之尾，朱洪章等亦将右路之贼截为两段。该逆分为两枝，殊死鏖战。毕金科饬放号炮，丛林中伏兵四起，呼声雷动。毕金科纵马冲突，各哨弁亦回合力击，无不以一当十，贼党大败。我军两路穷追至卧虎山、青田埠两处，始行收队。歼毙及生擒共六百余名。此十七日在陶溪渡大获全胜之情形也。

二十三日，绅民禀称该逆经痛剿之后，窜踞综洲地方，催贡搜抢，民不堪命。毕金科以鄱境未清，终为饶郡之患。且闻调湖口之贼千余，约期大举入犯。遂于二十四日，派队前进。二十五日黎明，甫抵离缐洲三里。贼于望楼下点放信炮，侦候之贼，飞奔而退。毕金科登高瞭望，见该处四面皆山，中横一港，两岸民房数百间。该逆已于两路列阵而待。毕金科派龚廷贵由西路进，岳炳荣由东路进，而自伏中路，静观其变。方接仗时，民房之内，伏贼齐起，势如潮涌。我军四面受敌，几不能支。龚廷贵等跃马冲阵，斩大旗贼目一人。中路亲兵突起冲击，刀矛摩戛有声，杂以喷筒、火箭，该逆纷纷败北。毕金科截住桥头，擒斩尤多。贼多揭衣渡港，我军投鞭追之。至村后金龙桥，以山峻力疲，即行收队。是日击毙及生擒者，多系长发老贼，我军亦伤亡十余人。此二十五日缐洲接仗获胜之情形也。

臣等伏查饶州一郡，西接都、湖，北邻皖南，为群盗出没之区。毕金科等一军仅二千人，臣等虑其单薄，常饬严守老营，不宜轻出，免致疏失。毕金科以绅民叠次吁请，远出迎剿，以少胜多。鄱湖肃清，办理尚属得法。现仍饬其严加防守，以固藩篱。一俟鄂师进攻九江，即可调赴湖口，水陆会剿。所有饶防一军，叠次进剿获胜缘由，恭折由驿驰奏。伏乞皇上圣鉴，训示施行。谨奏。

刘于浔水师迭次胜仗折 咸丰六年十二月二十三日

奏为道员刘于浔一军，再克新淦县城，及在樟树镇迭获胜仗，恭折驰奏，仰祈圣鉴事。窃道员刘于浔一军，驻扎樟树镇，屡次击败瑞河、临江、河口贼船，克复新淦，为上游之锁钥，叠次具奏在案。自十月以来，据刘于浔先后禀称，九月之季，水军至上游黄山夺获大木排一次。至临江城下夺获船炮二次。十月之初，焚剿茂林、荷塘墟两处贼卡者二次，击败樟树镇扑营之贼者一次。自抚州师溃，临江之贼数日增，樟树之警报频闻。而新淦县克复之后，未能分兵防守，复为贼党所踞。

十月二十一日，刘于浔督带战船十五号，飞划十二号，寅夜前往袭之。派陆勇三百随船驰进，黎明抵县。贼见我军人数无多，城池新葺，竟敢负嵎固拒。蔡康业督广勇攻北门，白天佑带川贵勇攻南门，谢凤高带团勇攻东门，以分贼势。西门滨江大河，炮船自河下轰击。贼见四面受敌，于城上掷下大黄旗两次，暂求解围，即出投诚。我军自前夕二更至酉刻，未得少息，收队传餐。因令百姓赶办稻草，暗置门洞里，以火药喷筒射入。顷刻火起，城内鼎沸。西门亦放火延烧，枪炮乘之，声震山谷。各勇梯足于肩，缘城而入。百姓跪称，贼已开南门逃走。其存者，概系长发，不辨是民是贼。遂出南门，追逐十余里，夺得旗帜、刀矛，入城安民。贼存米盐、食物，分给各勇。当刘于浔袭击新淦之时，临江之贼，乘虚来犯樟镇老营，从西岸突出。李逢春派船上下迎击，管带彰武军谢得龙，吴攀魁等亦出队冲锋，广勇、川贵勇从堤内包裹。该逆三次回旗返战，俱被我军击却。适新淦之师从上游归来，炮声不绝，群贼一律败退。此二十二日再克新淦，次日樟镇交仗获胜之情形也。自袁州克复之后，袁城败贼二三千，陆续至临江，城内不纳，在西岸沙湖屯驻。抚州、乐安复陷，有贼三四千，在东岸永泰屯驻。声言约会，二十四日来樟树镇围扑官军营盘。至期，刘于浔派蔡康业带广勇，白天佑带川贵勇，沿河直上。谢得龙带彰武军，谢凤高带团勇，由堤内包裹，专击东岸之贼。水师轰击江中，防西贼渡而相援。水师先至永泰，贼匿堤下以避炮子。广勇、川贵勇冲锋出战，以人寡稍却。后彰武军团勇继至，并力击退。临河口有贼数百，亦经炮船击败。

二十五日，西岸之贼出二千余来犯。刘于浔令陆军暂缓出队，炮船排列河口，连毙数贼。贼避匿堤里，广勇、川贵勇分两路抄裹，一人直前，刺取首逆伪张指挥，殪之。夺其大旗，贼尽败退。我军水陆登岸，追北十余里，始行收队。二十六日，贼匪出队来犯，东西两岸约共五六千名。水陆弁勇，各告奋勇，登岸相持半日，胜负未决。刘于浔传令收队，饬弁勇登舟饱餐。贼仍站立两岸不退，并车载千斤重炮三四位，临河施放。我军饭毕，刘于浔麾旗登岸。我饱贼饥，勇气百倍，贼党亦自知馁腹不可以久持，徐徐引退。我军鼓噪乘之，杀贼二百余，追北数里。贼由堤里奔命四散，时已酉正矣。

二十七日，贼复两岸来犯。东岸之贼，以乡音与广勇相约曰：“我愿投诚，助官军以攻西岸匪党。”西岸之贼，亦以乡音相约曰：我愿投诚，助官军以攻东岸匪党。我军方推心待之，该逆忽放排枪，伤官军五人。各弁勇愤甚，登岸力战。我猛进，则贼退。我稍却，则贼又进。刀矛对举，洞胸驶目，回合十余次，毙贼百余，我军亦伤亡数十人。二十八日，复出队鏖战，自辰至酉，更番迭进。贼众皆百战之余，顽钝凶狡，彼此互有杀伤。此二十四以后五日苦战之情形也。该逆以数日未受大挫，遂为久踞之计。距我军五里杜家村，一夜之中，筑起炮台三座，用木桶架砌，中实以土，外挖深濠，十分坚固。官军炮船连环攻击，该逆即藏匿炮台之内，负固不出。樟树镇两岸民房皆贼，时出时没，多寡不定。刘于浔日夜筹思，正不得所以破之之法。适臣等派康国器水军前往济师。

二十九早至樟树镇。各营因骤添劲旅，欢欣鼓舞。康国器之水勇尚未扎营，一拥登岸。刘于浔恐其初到不知地形，嘱令扎住河滩。派蔡康业带水陆广勇与之同进，以御中路。派白天佑川贵勇、团勇分股包裹。派谢得龙带彰武军两路接应。派署临江都司罗玉祥带本营兵前导。派战船二十号，牵制杜家村炮台之贼。小划上下飞巡，以迷贼目。留李逢春、涂安邦水师两营于樟镇以固老营。行抵大堤，望大小村庄黄旗遍插，中有大营盘二座，与杜家村炮台遥遥相对。该逆分五队迎敌。马队当先，势如潮涌。我军初见，恟惧却退。刘于浔带亲勇督队，大呼：“退奔者斩！”白天佑卓旗停驻。彼此施放枪炮，喷筒、火球连环抛掷，相持不下。康国器舁小炮，食以群子，击必命中，贼稍畏惧。刘于浔施放一窝蜂火箭，贼遂溃败，我军乘胜追北，蔡康业匹马冲突，围攻贼营，纵火环烧。衣服、钱、米，堆积如山，同时火起，烟焰涨天连日。受伤之贼，与守营之贼，败归之贼，无一逃脱。两营既焚，军威大振。李逢春、涂安邦亦即带勇登岸，拆毁杜家村炮台三座。是日之战，贼死于火、死于炮、死于刀矛者，约六百余人。我军受伤者甚少。二更后，该逆用民船扎成巨排，上载枯草数百石，火药十余石，意欲冲烧水营。又被我哨船立刻击散。此二十九日蹋毁贼营及炮台之实在情形也。

伏查道员刘于浔，自督带水军以来，劝捐供支，不尽取之官帑。战则身先，功则归人。军心民心，乐为效命。此次临江、抚州之贼，两面环伺，臣等深以众寡不敌为虑。该道以水陆二千之众，拒凶悍三倍之贼，实属谋勇兼优。记名道刘于浔，吁恳天恩，赏加巴图鲁名号。蔡康业骁勇尤著，恳请赏换花翎，以示鼓励。其余出力员弁，可否容臣等择尤保奖，出自圣主鸿施。所有再克新淦县城，及樟树镇迭获胜仗缘由，恭折驰奏，伏乞皇上圣鉴，训示施行。谨奏。

附陈近日军情请催各省协饷片 咸丰六年十二月二十三日

再，臣国藩于十二月初一日由江西省河赴吴城镇，与广东惠潮嘉道彭玉麟商酌水师进剿事宜。连日接据署湘北提督杨载福，布政司衔李续宾函禀，武、汉、蕲、黄、大冶、兴国三府七州县，于十一月底次第克复。杨载福督水师于十一月二十九日直抵九江，焚夺贼船殆尽。李续宾督陆师进剿南岸贼匪，于十二月初九日，进攻九江府城。臣展阅之下，不胜忭慰。查外江水师，上年正月初五日经臣国藩奏明饬赴湖北援剿。是时，战船或入内湖，或为风损，仅存二百四十余号驶至武昌。今重来九江，陆续添至四百余号。李续宾陆军，系上年八月遵旨派赴湖北援剿。是时，罗泽南、李续宾所带湘、宝各营仅五千人。今重来九江，添至八千余人。该二军驰驱数省，转战三年，所向有功。而江宁将军都兴阿统带之马队，亦由北岸以至小池口。臣国藩于十八日由吴城驰赴九江，迎劳诸军。见其军威严肃，土气朴诚。自十二至十八日，环攻六昼夜，并未收队。杨载福、李续宾与都兴阿联络契合，爱敬交至。虽积劳之后，屡胜之余，犹复日夕兢兢，衣不解带。不特东三省马队忠勇可风，即湘营与水师亦实为不可多得之劲旅。惟是饷项匮乏，积欠口粮一百三十余日。臣等前次奏请山、陕两省每月各拨协饷三万两。恭奉恩旨，饬令酌解数月。现闻晋饷起解三万两，已有一万到江。合无吁恳天恩，饬催山西、陕西迅速筹解，概交湖北抚臣胡林翼经收，由水路解至九江，专济北军之用。至于江西各府，尚有分驻兵勇五万余人。旧欠无从补给，新岁尤难支持。合再沥恳天恩，敕下两广督臣、广东抚臣，于该省无论何款项下，每月筹拨银四万两，解至长沙，由湖南抚臣骆秉章转解江西，以济急需。能多发一日之饷，则多收一日劲卒之用。能早克一处之城，则早收一处钱漕之利。臣等补苴无术，迫切渎陈，不胜惶悚待命之至。除新到各军接仗情形另行查明续奏外，谨附片具奏请旨。

查复邓仁堃被参各款折 咸丰六年十二月二十三日

奏为遵旨确查臬司邓仁堃被参各款，据实复奏，仰祈圣鉴事。六月初八日承准军机大臣字寄，咸丰六年五月二十一日奉上谕：廉兆纶奏沥陈江省实在情形一折。逆匪窜扰江西，蔓延八府。前据曾国藩等奏报克复建昌、东乡两县，而瑞州、奉新尚未得手。抚州等府，犹为贼踞，该侍郎等自应拣派妥员分投剿办。乃据廉兆纶奏称，自省城派出之兵，以捐职知府邓辅纶主之。该员年少轻脱，本不知兵，又非江西官员。伊父邓仁垄系本省臬司，其子本不应与闻公事。现在带兵万余，时将两月。军情重大，该省岂无妥员可派？何以令邓辅纶管带兵勇？设有疏虞，咎将谁诿？著曾国藩、文俊接奉此旨，即将邓辅纶撤回，另行拣派得力大员前往，会同李元度赶紧攻剿，毋许延误。至臬司邓仁堃，兼署藩司、粮道、钱漕各项，均系该员经手。

据廉兆纶奏，捐办城濠各工，不能洁己远嫌，致物议沸腾，怨声载道。又令伊子邓辅纶办理军务等语。现在军饷支绌，臬司邓仁堃如有营私舞弊情事，曾国藩等近在省城，见闻较近，即着严密确查，据实参奏，毋得稍有徇隐。即有未能胜任之处，亦著曾国藩等奏明撤任。并据奏，石逆下窜，贼势渐松。各府大抵土匪，长发贼甚少等语。土匪啸聚，剿办较易，正宜乘此机会，分路进剿，迅图克复。著曾国藩、文俊亟筹剿办，毋令该匪日久盘踞，是为至要。将此由六百里谕令知之。钦此。臣等接奉谕旨，当将邓辅纶撤委。邓辅纶交卸营务，七月初二日，自抚州起行回省。伏查上年十一月初十日，瑞州、临江两府同时失陷，江西省城震动。官绅会议，招募楚勇千余人，防守省垣。分为两军：曰保卫军，曰捍卫军。又因平江勇随同知县刘希洛、李锟在瑞州打仗，力战两日，义愤可用。令李进发重为招辑。以其均系湖南籍贯，议以候选知府邓辅纶权理营务。邓辅纶坚辞不肯任事，邓仁垄亦以其子未娴军旅，不令其出冒锋镝，仅令点验名册，校看技艺。维时臣国藩驻扎南康，臣文俊尚在途次。

十二月十六日，臣文俊抵任后，因查悉营伍散碎，通省并无大枝劲旅，深以为虑。嗣接见邓辅纶数次，见其局度安详，心地明白，新到之平江勇暨前此宝勇、志同各军，多与之同乡熟识，情意联络，因饬令综理营务。一面函商臣国藩，调曾任平江县之同知林源恩来省，与邓辅纶同统一军。此札饬邓辅纶带勇之原委也。

二月十八日，樟树镇官军败挫，臣国藩星夜进省会筹一切。定议调李元度之四千余人，自湖口、饶州而来。邓辅纶、林源恩率四千余人自省城、进贤而往。两军会合，号称万人，并力以攻抚州。曾于三月二十六日克复进贤折内，缕晰具奏在案。是抚州一军，李元度辖其半，邓辅纶、林源恩共辖其半，并非邓辅纶全主之也。自塔齐布沦谢之后，罗泽南、李续宾等遵旨派赴湖北，周凤山、毕金科等春初正驻樟树，而江西各官，多以失守获咎。维时实无妥员可付以统军之任。臣等岂不知军情重大，思得将材以肩艰巨。无如兵凶战危，畏避者多，自任者少。即素称贤员，谈及戎事，则借词规避，不愿以身试险。

自七月初撤回邓辅纶以后，江军、平江勇责成林源恩主之。厥后口粮缺乏，分兵出剿崇仁，援贼大至。于是有九月十七日之挫，林源恩、唐德升、耿光宣先后阵亡。臣等亦竟无得力大员，可以另派。日夜焦虑，常以乏材为患。想圣主必能曲谅苦衷也。至廉兆纶奏邓仁堃捐办城濠各工，不能洁己远嫌一节。臣等于八月间传集承办城濠经手银钱各委员，饬令将工程做法，用钱细数，逐条开报。据现在省城委员南康府同知张赋林，候选知府吴文澜、邓辅纶，前江苏常州通判陈进修暨各员等，先后呈送清折。内称咸丰二年冬间，粤匪窜扰长沙，江西筹办防堵。邓仁垄时在首府任内，创议于进贤、顺化等城外筑建虚中炮台五座。其三座于二年腊月兴工，三年三月毕役。其二座修筑未毕，值三年夏间，粤匪窜围南昌，八月解围后，续修完毕。其台基皆排大木长桩，铺以松板，垒砌麻石，糯米之粥，洋藤之水，融浆灌缝，俾无虚罅。下层开圈瓮炮眼七门、五门不等。中层二门、三门不等。各辅以葫芦枪眼数十个，上列垛口，高建敌楼。又开铁闸门，以便奇兵出入。此虚中炮台工程之大概如此。当贼围省城之时，开掘地道两次，轰坍城身三十余丈。城内亦掘洞出外，仰凿天窗，基脚虚松，又坐坍十余丈。解围后，就坍陷之处建造炮城，以护其外。分德胜门界内为五段，章江门界内为一段。每段大城膨裂，土牛倾卸，皆拆修而坚筑之。其炮城则用木桩巨石叠砌成台，开安炮洞十二，枪眼数十。内硬平石，上构走廊。其第二、第三两段毕工后，因雨多土涨，台身受损。四年五月，拆修一次，挑去积土，换用红石，开砌级坡，附建兵棚。此德胜门外六段炮城工程之大概如此。其培修全省大城，自三年十一月兴工，各员分门承办。地段有长短，工费有繁简，毕事有早迟。城上垛墙一律增高培厚，拆砌攲倾，外施兔耳，以系挡牌，内安葫芦，以作枪眼。高者砌炮台，低者挖炮池。池面铺石抿灰，镶嵌坚致，开砌八字小洞，以铁裹门。五垛置一兵棚，数十垛一官棚。每门建瞭台数座，官厅数所。又设栅栏川门，以严汛地。分硝磺各库，以慎职守。外筑护坡，内浚水门。各城大约相类。惟顺化门倾卸拆砌较长，德胜门附建虚敌台一座，忠义祠一所，水害一区。比之各门工费为多。此七门城身工程之大概如此。又于章江等门，添建炮城五座。章江门为临河险要之地，旧时月城单薄。三年，贼退之后，乃于左角建立炮城，就旧濠之内下基，深掘一丈六尺，始筑实址。钉桩累石，叠砌成台。左右各接造牛马墙，复以坚石。北建瓮城，以障月城之外。开砌炮门，嵌安铁菱。右留突门，以出游兵。内有生门，以通月城。其顺化、德胜二门暨进贤门之东西各炮城，与章江门做法相似。牛马墙长者八、十丈，短者八、九丈不等。又于永和、广润、惠民三门新建月城，巨石排砌，灌以糯浆，外安炮洞，内施悬闸。此炮城五座，月城三座，工程之大概如此。咸丰四年十月，大城将毕，濠工始兴。环城修浚，深各二丈有奇，用红石镶砌，泊岸护以巨桩。各门钓桥，砌成八字，长墩临濠，炮台添砌护基。德胜门外，飞沙向与城齐，旧濠久被淤塞。此次加工挑挖，一律深通。其豫章沟、西水关、稽疑津等处，立闸引水，叠石为堤。西城各门之外，瓦砾堆积，多成小阜，濠内之土，亦填于近岸，处处挡塞炮路。此次逐段挑去，一律铲平。此修濠平土工程之大概如此。各委员开折呈报，并开列银钱数目前来。据此。

臣等悉心查核，周历履勘。凡城守之道，攻者为客，守者为主。如果主强而客弱，则当开城迎击。若其主弱而客强，则当闭门坚守。惟恐有一处之松懈，一穴之偷人。江西修理城垣，留突门五处，奇兵门五处。除大城内外，尚有十处可以偷入。又炮洞各门，大者低头可入，矮者短梯可登，实有防不胜防之虑。濠工石岸，平石叠砌者少，侧石立砌者多。未能镶培稳固，以致广润等门毕工未久，即有三处冲塌，重行补修之案。此皆办理未甚合法者也。又查定例，修理工程，事前有勘估之员，事后有验收之员，则承修者不得任意开报。当癸丑八月江西解围之后，城外民房庙宇，十余里拆毁殆尽。砖石料木，堆积如山。取携甚便，价值甚廉。收买红石，每块不过数文至六十而止。青石、麻石，每块不过数十至二百而止。是时兴工修城，若先行核实勘估，则物价之贱，共见共闻。承修者亦不敢互有低昂。乃当时未经勘估画一，致委员各自开报，多寡悬殊。进贤门之城垣，与德胜门垛口相等，长短相等，章江门则地段更短。乃进贤门仅用钱二千二百余串，章江门则报至九千余串，德胜门则报至二万余串。又如委员陈敬修承办永和门之月城，并其城身，同系一段之工，同经一人之手，而开报两折，亦滋迷混。又各员或一面修工，一面劝捐，自捐自用。委员之贤愚不一，捐生之疑义斯起。原参折内所称物议沸腾，殆即因此类而时有所闻。然在臬司邓仁堃，当时但求城濠之速成，未暇遵勘估之定例。但求工料之坚实，未及防各员之浮领。究属急于大端，略于小节。且自咸丰二年贼犯长沙以来，江西风鹤震惊，已无固志。迨三年粤贼围南昌，土匪扰吉安，九、饶等府相继沦陷。嗣是湖口、南康无时无逆舟，义、武、安、建无日无警报。邓仁堃于三、四两年烽烟扰攘之际，毅然独以修城为己任。不辞劳怨，不事苟简，卒能完缮高坚，俨若金汤。擂石滚木，守具毕备。兵房官厅，各有定所，为东南数省第一名城。自去冬七郡失陷，贼踪常在百里内外，终不敢窥伺省垣，而兵民亦有恃以无恐，未始非新修此城之功。臣等再四察访，邓仁垄综理城工，谓不能防人浮冒，在所难免，谓不能洁己远嫌，则实不至如此。

谕旨垂询邓仁垄是否胜任，及营私舞弊一节。查邓仁堃在江西十余年，历任南安、广信、南昌等府，于山川之险易，民情之朴浇，乡里之殷实瘠苦，一一洞悉本末。前在蜀省，久任州县，刑案素所研究。虽阅历过深，不免失之宽厚，而持心平慎，尚无不能胜任之处。自去岁八月，邓仁垄兼署布政司，藩粮两库一手经理。适值寇氛四扰，郡县沦陷，钱漕无可征收，邻省无由协济，而两库例应支放之款，纷至沓来，刻不容缓。按照部章，搭放钞票，搭放大钱，犹不足以供给。于是设法腾挪，或暂发四成、五成，或暂缓两月、三月。甚至兵糈役食，屡催不应。公私拮据，怨望日生。遂疑邓仁垄兼管两库，领款迟延，恐吏胥不无弊窦。而不知春夏数月，涓滴已竭，罗掘俱穷。臣等目击时艰，不特无弊之可舞，实亦无筹之可借。迨七月间，新任布政司耆龄接管藩库，新任督粮道李桓接管粮库，邓仁垄不复经手银钱，而各款之支绌如故，群情亦坦然共释矣。惟是邓仁垄在江日久，承办事件较多，营私市恩，在所不免。于营务及城上差使，好引用同乡及亲族子弟，请托易行，幸门时开。复不能约束家丁，致滋物议。现有参革前任进贤县知县潘尊贤，在臣文俊处讦告各款，亦非尽出无因。相应请旨将江西按察使邓仁堃交部严加议处。其城濠各工，臣等一面札饬布政使耆龄逐段验收，将突门、奇兵门酌量封闭数处。各委员折报钱数，指明驳诘。如有确系浮冒者，再行从严参办。除江西各府军务，业由臣等按月逐细奏报，暨潘尊贤禀揭之案，由臣文俊另折奏闻外，所有遵旨确查臬司邓仁堃被参各款，恭折据实复奏。伏乞皇上圣鉴，训示施行。谨奏。

克复奉新县城折 咸丰七年正月十七日

奏为吴坤修一军迭获胜仗，克复奉新县城。恭折驰奏，仰祈圣鉴事。窃湖南候补知府吴坤修，管带鄂省援师来至瑞州，分兵克复安义、靖安，围攻奉新。臣等拟调防广信府城，经三县绅士、御史帅方蔚等具禀请留，均由臣等奏明在案。旋据吴坤修陆续禀称，十一月初八日，探知建昌之贼将欲上犯安义，派彰武军丁峻、长字营易桂修、彪中营滕代富等，驰往迎击。

初九日，贼匪扑城，安义把总蓝占魁冲其前，彪营等自后策应。佯北诱贼，折回击之，割取首级者百有九颗。追奔二十余里，保全安义县城。吴坤修以我军分队往援安义，贼必乘虚攻扑，遂飞函瑞州，约会副将普承尧，于十一日来奉新助战。该逆果于是日蜂拥而来，吴坤修掩旗息鼓，佯示以怯。该逆志得气骄，声震山谷。适普承尧率所部六百人至，两军自武昌同来，亲如手足，分军数月，忽然相聚，欢欣鼓舞，奋勇百倍，该逆气夺。鏖战三时，贼党大败。其悍者回扑愈猛，擒斩愈多。

十三日，贼复出搦战。我军坚忍不动，疲而击之。刀矛摩戛，贼尸林积。追逼近城，吴坤修饬士众少退，避城上之贼炮。该逆见我军收回，以为败怯，悉力扑出。宝勇分枝包抄，势如山压，毙贼计在六百以外，官军亦伤亡四十余人。蓝翎外委余瑞林力战殒命。二十一日，贼来诱敌。我军力战穷追，忽于树林中冲出悍贼，官军小退，伤亡近百。吴坤修愈近营则贼势愈猛，营垒且不能自保，立马麾众，与贼相搏，死者曳归，后者复进。苦战经时，贼旋败窜。次日复战，亦如之。二十三日又战，亦如之。

二十四日逆党大举来犯，我军坚忍不出，俟其惰归，开壁逐之。势如潮涌，贼遂大败。自有此数日苦战，士气愈坚，贼焰渐落。奉新逆党不敢复出，而下游之建昌、安义警报日三四至。吴坤修于二十九日带各营驰往安义救援。奉新城内之贼乘虚出犯，各营官守吴坤修坚立之法，排队冈岭，横亘数里，屹立如山。卒亦以此取胜，杀贼无算。此十一月苦战屡胜之情形也。自二十一二以后，吴坤修于营外修筑长濠，立坝遏水。每遇贼众我寡之时，利则前进，否则阻水自固。十二月初二、三日，初十日，十八、九、二十等日，均与该逆接仗。贼强悍而多，吴坤修终守此法，自立于不败，伺其隙而破之。该逆遂于瑞州邀来悍贼，于二十三日黎明，乘天大雾来扑我营。我军寂然不动，若漫无惊觉者。广贼本以枪炮擅长，发必命中。是日与官军连环对击，自卯至申，鏖战六时。除夺去贼尸受伤不计外，尚割取首级八十四具。从此贼胆已丧，坚闭不出。吴坤修料其不能固守此城矣，但以官军单薄，甫及三千，剿办则有余，围攻则不足。乃严饬各乡赶办团练，以相协助。贼在奉新肆虐已久，百姓恨之切骨。绅士御史帅方蔚等督令比户练丁，各持器械。二十七、八、九等夜，贼由南门出城，赴各乡掳劫。顷刻之间，聚集团练数万人，鸣锣震天。贼知官兵方盛，团练又成，不敢复出城半步。声息断绝，始有逃遁之意。

咸丰七年正月初五日，吴坤修派队直逼城下，以火箭喷筒焚其更楼，而以枪炮环击。传齐三县团练，尽夜环攻，使之不得休息。二更时城上枪炮已稀，各营由北门狮山梯绳而上，纵火焚烧。该逆由西、南两门奔窜。列炬追杀，毙贼极多。三更时克复奉新城池。蓝翎把总陈有才手刃十余贼，中炮殒命。初六、七等日，各营及四乡团练遍搜山林民房，生擒老贼二百二十一名。宝勇追至大蚯，斩杀，及瑞州营内截击者，均不在此数内。百姓恨之切齿，每生擒一贼，辄剖肠剥皮，罥树磔石以雪其愤，见者无不凛凛。此十二月力战叠胜，及正月初五日克复奉新县城之情形也。

臣等伏查逆党之在江西，专以坚守为长策。自九江、瑞、临等六府之外，又以全力守湖口、奉新二县，盖以湖口与九江为唇齿，奉新与瑞、临为犄角故也。吴坤修自抵瑞州，即思先拔奉新，以翦瑞贼之羽翼。乃围攻四月，大小五十余仗。我兵伤亡至七百余人之多，尚赖团练协助，乃克夺此坚城。贼之凶狠善守，实有出于情理之外者。湖南即补知府吴坤修，自鄂省率援师而来，分兵独攻奉新。所办捐款，既以供其本军，复能解济省库。实属谋勇兼优，仰恳天恩，交军机处记名，以道员请旨简放。候选知县杜霖，请免选本班，以直隶州知州，不论双单月遇缺即选。蓝翎即选从九品孔广普，请免选本班，以知县留于江西补用。其余营中员弁兵勇暨随同出力之地方各官团练绅士，可否容臣等开单酌保之处，出自圣主鸿恩。蓝翎把总陈有才，请旨饬部照守备例议恤。蓝翎外委余瑞林，请照千总例议恤，以慰忠魂。所有叠战获胜、克复奉新县城缘由，恭折由驿驰奉。伏乞皇上圣鉴，训示施行。谨奏。

官军克建昌武宁两湖军收复各县折 咸丰七年正月十七日

奏为官军两克建昌，一复武宁，及湖北官军收复瑞昌、德安，湖南援师克复新喻、永宁等县城。恭折汇奏，仰祈圣鉴事。窃查瑞州、奉新经臣等分派大兵围攻，而由西迤北，至于九江。中间建昌、武宁、德安、瑞昌等县数百里间，均有逆党盘踞往来，遥为瑞、奉声援。而建昌近接省城，武宁近接兴国州，尤为贼匪出没啸聚之区。吴坤修奉新一军，亦只能兼顾安义、靖安，不能远及建昌、武宁。

十一月初六日，臣等由省派令千总张金璧带九江兵，从九品段起、樊俊带衡勇四百名，驰赴建昌雕剿。初八日至老官嘴，探知小河口有贼数千人。初九日，抵三角湖焚毁把卡贼船二只，整齐队伍，分四路直扑小河口老巢。贼亦分股迎敌，鏖战两时之久，未分胜负。亲兵丁世昌、周高升等抛掷火球十余，适中贼队，贼始败退。跟踪力追，杀毙溺毙四百余名，阵斩守城之吴贼目，及来援之德安贼目。即将建昌县城克复。张金璧等带勇旋省，嗣闻该县仍被德安之贼窜踞。十二月初一日，臣等复派张金璧、段起、樊俊等前往攻剿。探知离马路口二十里之麻藉有贼千余人，离麻藉二十里之滩头有贼二千余人，存城之贼尚有千余人。张金璧等初二日行抵马路口，适遇管带平江勇投效之李元音。正议进兵，而蔴藉、滩头之贼闻风先遁。是夜我军宿半边、花桥山一带。

初三日黎明，张金璧督同把总李华荣、从九段起、樊俊及投效之李元音前进。贼于距城八里之廖姓村迎敌，我军四面兜击，追至河边。平江勇稍却，贼众猛追。张金璧等直前截之，贼党溃乱，纷纷入城。我兵四面环攻，登山瞭望，贼旗已靡。亲兵丁世昌、周高升等首先登城，衡勇继之，共毙贼五百余名，生擒二十三名，夺获黄袍、黄褂、旗帜五百余件，骡马三十一匹。此十一月初九日、十二月初三日，两次克复建昌之实在情形也。

又叠据代理武宁县候补府经历冒溶禀报，十月初八日贼匪千余，自纽丝岭犯境。举人柯芬，管带平江勇李述攀驻扎横路，预定前后夹攻之计。柯芬由东路潜绕贼后，李述攀迎击贼前。行至芭蕉地方，遇贼接仗，炮毙数贼。岭巇路狭，难以成列，我军小却。贼蜂拥直扑，势几不支。而柯芬一军之抄出路口者，已袭贼背。贼仓皇回顾，为我兵击杀五十余名。平江勇乘势转战，呼声震山谷。贼众大溃，由旁峡分窜，又毙六十余名，生擒三名。夺获马匹、旗帜、刀矛无算。查点兵勇阵亡六十五名。十八夜，贼复分股扑营。柯芬领大队伏于岭头大营之右，军功黄量成督中营伏于岭头大营之左，张瑞岚等伏于杨神坪。贼由清溪、延山绕入，意图抄袭。甫至杨神坪，张瑞岚等伏兵出其不意，开炮轰击，毙贼多名。其别路分进之贼，闻败回窜，岭头左右伏兵齐出，追杀数里。贼多有颠崖坠涧死者。二十三夜，贼目张佩五率党千余，由瑞昌王家铺扎紫鹿岭营。军功罗烛予等带勇先由僻路抄出贼后，教职黄先铎等督队迎剿，行至上庄，猝与贼遇。枪炮齐施，毙十余贼。罗烛予等复从后截击，贼尽弃械越岭而逃。生擒张佩五。别股贼目柯定耀，带数百人由羊肠山冲出，亦经罗烛予击却之。二十八日，贼众四千人由黄坊、清溪港两路入犯。柯芬与黄量成议分三路迎剿，贼尽锐扑左路。黄量成督勇杀毙大旗贼目一名，中右两支乘胜冲出，四围兜击，毙贼百余。三十夜，柯芬、黄量成侦知贼在路口、洪家源滋扰，分派队伍蓦往围剿获胜。十一月初一日，贼数千人由瑞昌之王家铺窜入上庄一带，经紫鹿岭练勇迎击，众寡不敌，我兵小挫。初五日，贼忽间道由建昌之猴子崖窜至草坪。冒溶督带存城义勇及团勇，又辅以童益彰之平江勇四百名，初七日，击贼于潘塅港，连毙十余贼。乘胜直追。贼愈集愈众，我兵被困，纷纷溃散。县城洊罹兵火，陴堞不完，贼扑城下，冒溶等退扎澧溪，与举人刘馨翰招集溃勇，一面迅催横路柯芬，黄量成之勇，一面饬各团派兵助剿。初十日，贼出千余人，至石口渡焚劫。冒溶带乡勇二千余名驰击，柯芬、黄量成等横路之勇继进。适臣等飞调驻扎奉新之府经历郑奠管带义武营先到。遇贼开仗，并力夹攻，毙贼百余。居民积苦荼毒，怨恨入骨，或持木棍，锄锹之属助战，瓦石攒击如雨。诸军人人思奋，斩馘四、五百名，逐北四十余里。是夜我军驻距城八里之罗塅。郑奠因贼胆已寒，带勇绕至西南山坡，千声大呼，杂以枪炮。冒溶亦率勇从南路堵截，城内之贼逃去大半，跌毙、践毙、溺毙无算。伪检点李同、伪将军黄光手刃诸贼，迄不能制。十一日卯刻，四面攻城。贼由东门窜出，皆为乡团擒杀，立复县城。此十月初九、十八等日屡获胜仗，十一月初七日先胜后挫，兵单城陷，初十、十一大获胜仗，克复县城之实在情形也。

又据布政使衔李续宾禀报，自大冶、兴国追贼东下，十二月初六日行次距瑞昌县十里之亭子山。该逆闻风遁去，该县署汛外委扈高发与绅耆率练勇抄击，歼贼多名，生擒十二名。内有伪探花舒三峰，讯明正法。夺获黄风帽、黄马褂多件，收复瑞昌县城。李续宾一面进驻九江，一面派兵收复德安县城。此十二月初五、六等日，鄂师抵浔收复瑞昌，德安之实在情形也。

又据道员刘长佑禀称，十一月二十日，探报新喻贼目伪将军朱一点率众二千，势将上窜。刘长佑派队驰赴分宜，并催候选知府萧启江进屯洋桥，互为声援。二十三日三更，贼果悉众来犯。一股进界首，一股进界桥。界首之贼抵离城五里白田地方，楚勇奋击，破之。界桥之贼亦为汪正准亲勇及团练所败。十二月初三日，刘长佑率楚勇及投诚李能通之义勇千名，由袁州赴分宜，朱一点退踞新喻，分股扼守宝山。初八日，我军屯扎界首。是夜进剿宝山。李能通率众先进，刘长佑随后策应。宝山之贼先严阵以待，李能通匹马突阵。各勇鼓噪从之，贼遽败退。我军并力穷追，至离新喻县城里许之大头山。贼悉据山巅，义勇冲击，贼犹拼死抵拒。候选知县刘坤一麾众绕向山后，贼势不支，乃败入城中。义勇逐之而入，贼遂出东门。楚勇在城外邀击，贼渡河欲断浮桥，我军一拥登桥，贼于对岸开放枪炮。正在相持，义勇从下游渡河，贼首尾受敌，始狂奔四窜。追杀百余名，生擒五名。此刘长佑一军克复新喻县城之实在情形也。

又据知府衔即选同知赵焕联禀报，奉湖南抚臣札饬会商县各军，先攻永宁。十二月初九日，派左右两营进扼永新之桥头。初十日赵焕联督中营越山而进。永宁外委吕宗标、莲花厅照磨沈鹤鸣，随带兵勇助剿。探知宁、新交界之泥湖坳，有逆党设伏守隘。十一日且探且进，该逆闻风遁去。未刻，行抵渡陂，营垒未定。砻头贼目何逆因乘我军疲乏，掩旗息鼓，分三路来犯。赵焕联分三路击之。中路之贼先败，左右同时奔溃，歼毙四十余名。次日黎明，派队往击，贼窜入乱山中，尾杀十余人。十三日，行抵县城。我军甫入南门，侦知贼伏城外五里之蕉碧村，赵焕联率众奋击，大破之。杀贼目二名，余匪三百余名，生擒伪协理王起盛等。此赵焕联一军克复永宁县城之实在情形也。

据各营禀报前来。臣等伏查咸丰五年冬间，瑞、临、袁州相继失陷，西路州县多沦于贼。自去秋援军来瑞，而两湖之路始通。自袁州克复，鄂师抵浔，而西路各属，以次恢复。目下南昌八属，袁州四属，一律肃清。南康四属已复其三，临江、瑞州、吉安、九江四府，亦各克复二属、四属不等。臣等仍当激励诸将，规复府城。俟西路局势大转，即当分兵东路，扫荡群丑，以期仰慰宸廑。其武宁县一案，可否容臣等酌保数人，伏候训示遵行。所有官军两克建昌，一复武宁，及湖北官军收复瑞昌、德安，湖南援师克复新喻、永宁等县城各缘由，理合恭折汇奏。伏乞皇上圣鉴，训示施行。谨奏。

报丁父忧折 咸丰七年二月十六日

奏为微臣现丁父忧，恭折驰报，仰祈圣鉴事。窃臣于正月十七日，自省河拜折后，即驰至奉新，督带候补知府吴坤修一军。同赴瑞州，四面合围，开掘长濠，断贼接济。二月初四日回省一次，与西安将军臣福兴、巡抚臣文俊晤商大局。初九日仍来瑞州。十一日接到家信，臣父诰封光禄大夫曾麟书于二月初四日病故。臣系属长子，例应开缺丁忧。

溯查臣自咸丰二年奉命典试江西，奏蒙恩准假归省亲，行至太湖县闻讣丁母忧。即由九江奔丧回籍，甫经百日，奉旨饬办团练。时值武昌失守，数省震动。臣出而襄事折内声明，俟大局稍转，即当回籍终制，具奏在案。咸丰三年冬间，叠奉援鄂援皖肃清江面之命。四年八月折内声明，臣系丁忧人员，如稍立战绩，无论何项褒荣，何项议叙，微臣概不敢受；办理稍有起色，即当奏明回籍，补行心丧等因，具奏亦在案。五年九月蒙恩补授兵部右侍郎。维时虽已服阕。而臣之私心常以未得在家守制为隐憾。今又遽丁父忧，计微臣服官二十年，未得一日侍养亲闱。前此母丧未能妥办葬事，今兹父丧未能躬视含殓。而军营数载，又过多而功寡，在国为一毫无补之人，在家有百身莫赎之罪。椎胸自责，抱痛何极。瑞州去臣家不过十日程途，即日遵制丁忧，奔丧回籍。一面由驿驰奏，恭候谕旨。臣之胞弟曾国华出继叔父为嗣，现在瑞州军营，即日交卸回里，丁本生降服忧。胞弟曾国荃，现在吉安军营，亦应奔丧回籍。惟抚、建大股贼匪二万余人赴援吉安，连日与官军大战。虽迭获胜仗，而我军亦有伤亡，国荃之能否遄归，尚未可知。伏查微臣经手事件，以水师为一大端。署提督杨载福驻扎九江，所统外江水师十五营，道员彭玉麟驻扎吴城，所统内湖水师八营。合计船只五百余号，炮位至二千余尊之多。此非臣一人所能为力。臣在衡州时，仅奏明造船百六十号，岳州以下虽陆续增添，而九江败挫之后，则水师中衰。其时回援湖北者仅船百余号，赖彭玉麟力支危局，胡林翼、杨载福重廓规模，而又有广东督臣购运洋炮，湖南抚臣督率官绅广置船只、子药，于是外江之水师始振。陷入鄱湖者亦仅船百余号。赖江西抚臣及总局司道竭力维持，增修船炮，筹备子药，于是内湖之水师亦振。合四省之物力，各督抚之经营，杨载福等数年之战功，乃克成此一枝水军。臣不过因人成事，岂敢约其实而居其名。惟臣因事离营，内外水军或分歧而不定，相应奏明，请旨特派署提督臣杨载福总统外江内湖水师事务，惠潮嘉道彭玉麟协理外江内湖水师事务，庶几号令归一，名实相符。杨载福战功最伟，才识远胜于臣。彭玉麟备历险艰，有烈士之风。伏乞圣恩时加训励，该二人必能了肃清江面之局。仍请旨饬下湖北抚臣胡林翼月筹银三万两，江西抚臣文俊月筹银二万两，解交杨载福、彭玉麟水营。俾此军不以饥疲致溃。则不特为攻剿九江，湖口所必需，即将来围攻金陵、巡防长江，亦必多所裨益，此臣经手事件之大端也。自水师而外，惟湘勇系同县之人，宝勇系久从之卒，于臣略有关系。现在李续宾之湘勇驻扎九江，精劲朴实，隐然巨镇，久在圣明洞鉴之中。刘腾鸿之湘勇，普承尧之宝勇，驻扎瑞州，严明勤谨，足当大敌。但使饷项稍敷，必能树立功绩。臣在军中亦无所益，即不在军中亦无所损。

此外，江西水陆诸军，及各省援师，自去岁以来，皆由抚臣文俊与臣会商调遣。今臣丁忧开缺，应由西安将军福兴与抚臣会商办理。近日洪、杨内乱，武、汉肃清。袁州、奉新等处克复数城，江西局势似有旋转之机。惟臣猝遭父丧，苫块昏迷，不复能料理营务。合无吁恳天恩，准臣在籍守制，稍尽人子之心，而广教孝之典，全家感戴皇仁，实无既极；抑或赏假数月，仍赴军营效力之处，听候谕旨遵行。现在函商将军福兴、巡抚文俊两臣，酌请一人前来瑞州，抚循各营将士。臣拜折后，即由瑞州奔丧回里。除俟抵家后再行呈报外，所有微臣丁忧开缺缘由，理合由驿六百里驰奏。伏乞皇上圣鉴，训示施行。谨奏。

沥陈下情恳请终制折 咸丰七年五月二十二日

奏为沥陈下情，恳请终制，仰祈圣鉴事。咸丰七年二月二十七日奉上谕：骆秉章奏统兵大员现丁父忧一折。兵部侍郎曾国藩之父曾麟书在籍病故，该侍郎现在江西督师，军务正当吃紧。古人墨经从戎，原可夺情，不令回籍。惟念该侍郎素性拘谨，前因母丧未终，授以官职，具折力辞。今丁父忧，若不令其奔丧回籍，非所以遂其孝思。曾国藩着赏假三个月，回籍治丧，并赏银四百两，由湖南藩库给发，俾经理丧事。俟假满后，再赴江西督办军务，以示体恤。钦此。三月初一日奉上谕：曾国藩奏丁忧回籍，请派员督办军务一折。曾国藩丁父忧，前据骆秉章奏到，业经降旨赏假三个月回籍治丧。假满后着仍遵前旨，即赴江西督办军务，以资统率等因。钦此。仰见我皇上深仁渥泽，即俯鉴臣子之隐，曲示矜怜，复不弃驽下之材，曲加器使。凡属旁观，犹为感泣；矧在身受，能无奋兴？惟微臣下情，有不敢不沥陈于圣主之前者。臣通籍时，祖父母、父母皆无恙。在京十四年，在军五年，堂上四人，先后见背。生前未伸一日之养，没后又不克守三年之制。寸心愧负，实为难安。前代及我朝夺情之案，被人弹劾者，层见叠出。而两次夺情，则从古所无。臣到籍以来，辗转思维：欲终制，则无以报吾君高厚生成之德；欲夺情，则无以报吾亲恩勤鞠育之怀。欲再出从军，则无以谢后世之清议；欲不出，则无以谢患难相从之军士。进退狼狈，不知所裁。伏查近日军务，我皇上不动声色，芟夷大难，潜移默运，实已挽回十分之七八。以大局言之。河北荡平，洪、杨内乱，武、汉肃清，水师精劲，迥非咸丰二三年气象可比。

以江西言之，西路克复十余州县，浔、瑞、吉、临皆驻重兵，亦迥非上年春夏情形可比。自臣出营而后，又闻瑞州长濠日固，临江四面合围，吉安贼船，焚毁一空。东路贵溪，屡获大捷。江西军事，渐有起色。得将军、巡抚两臣办理裕如，添臣一人，未必有益；少臣一人，不见其损。臣恭阅邸钞，上年大学士贾桢丁忧，皇上赏假六个月，令其回籍治丧。旋因贾桢奏请终制，又蒙谕旨允其所请，并指明御史邹焌杰传闻之误。臣假期将满，葬事未毕，合无吁恳天恩，援照贾桢之例，准臣在籍终制。感激鸿慈，永无既极。微臣报国心长，治军才短；守制之日有限，事君之日无穷。瞻望北阙，惶恐待命。所有沥陈下情，恳请终制缘由，恭折由驿五百里驰奏。伏乞皇上圣鉴，训示遵行。谨奏。

恭谢天恩并吁请开缺折 咸丰七年六月初六日

奏为恭谢天恩，仍吁请开缺，恭折仰祈圣鉴事。咸丰七年闰五月十七日，兵部火票递到闰五月初五日内阁奉上谕：曾国藩奏沥情恳请终制一折。曾国藩在江西军营闻丁父忧，前经降旨，赏假三个月，回籍治丧。俟假满时，再赴江西督办军务，以示体恤。兹据该侍郎奏称，假期将满，葬事未毕，吁准在籍终制。曾国藩本以母忧守制在籍，奉谕帮办团练。当贼氛肆扰皖、鄂、即能统带湖南船勇，墨经从戎。数载以来，战功懋著，忠诚耿耿，朝野皆知。伊父曾麟书，因闻水师偶挫，又令伊子曾国华带勇远来援应，尤属一门忠义。朕心实深嘉尚。今该侍郎以假期将满，陈请终制，并援上年贾桢奏请终制蒙允之例。览其情词恳切，原属人子不得已之苦心。惟现在江西军务未竣，该侍郎所带楚军，素听指挥。当兹剿贼吃紧，亟应假满回营，力图报效。曾国藩身膺督兵重任，更非贾桢可比。着仍遵前旨，假满后即赴江西督办军务，并署理兵部侍郎，以资统率。俟九江克复，江西肃清，朕必赏假，令其回籍营葬。俾得忠孝两全，毫无余憾。该侍郎殚心事主，即以善承伊父教忠报国之诚，当为天下后世所共谅也。钦此。微臣自顾何人，膺兹宠奖，非分之荣，惶悚无地。臣父畎亩效忠，既蒙颁赐赙银，复荷温语褒嘉。当即焚香祭告，宣读谕旨。合家跪聆，感激零涕。伏念臣材识驽下，本乏寸长。而事会所乘，复多乖舛。自咸丰三年初奉援鄂、援皖之命。维时吴文镕总督鄂中，系臣之座师。江忠源巡抚皖省，系臣所保举。公义私情，望援孔切。书牍催促，皆相勖以忠义，期共济于艰危。不图臣甫出师，而吴文镕、江忠源相继殉难。臣亦旋有岳州之败，靖江之挫。厥后凭仗天威，水陆东征，岳、鄂、蕲、黄，长驱席卷，谓可成破竹之势。不图舟师挫于湖口，陆兵溃于北岸，遂有武昌再陷之变。五年秋间，九江、南康水陆安稳，又分湘勇回援湖北，军势尚沛然而有余。不图塔齐布、罗泽南相继沦谢，两路悍贼，适于其时窜入江西腹地，局势为之大震，声威亦为骤减。六年，困守江西，备极艰险。冬春之间，西路克复十余州县，渐有转机。臣进驻瑞州，开掘长濠，甫经合围，不图又有闻讣丁忧之耗。材智本极庸愚，事机复多不顺。臣独居深念，常恐福分浅薄，终不能立功以报圣明于万一，所为暗自伤感者也。计湖南一军，有功可言者，往年则陆路塔、罗，水路杨、彭，久立声绩。近年则李续宾，力振湘军。而刘腾鸿、李元度亦有撑持坚忍之力。微臣因人成事，毫无功效，屡经具奏在案。谕旨战功懋著之褒，读之惶悚流汗。在圣主善善从长，或姑为过情之誉，以试将来。在微臣循名责实，又何敢掠人之美，以为己有。至楚军素听指挥一节。查湖南练勇，昔年犹有见贼逃遁、怀乡思归之事。近则阅历极久，胆气皆壮。轻贼匪之伎俩，慕天家之官爵。以投营为名利两全之场，以战阵为日用常行之务。湘中勇夫赴江西、湖北投效者，络绎不绝。父缺子代，此往彼归。较之臣初募练之时，风气迥不相同。但使稍给口食，即可静听指挥。臣二月闻讣之初，亦虑将士相从日久，恐难骤离而他属。自出营而后，各路安谧如常。吉安、临江屡获胜仗。将军福兴至瑞州视师一次，巡抚耆龄遣员至瑞州犒赏一次，各营皆欢欣踊跃，乐为用命。可见士无常亲，惟抚驭者是亲。不必楚人而后能用楚众也。我皇上器使庸材，嘉矜并至。于有过宜罚之时，曲赐恕原；于无善可录之中，曲加奖借。既荷温语宠答，复蒙饬署兵部侍郎，以资统率。臣伏念丁忧人员，未开实缺，寸心终抱不安。衰绖从事，明臣黄道周目为凶丑不祥之人。况臣两遭亲丧，自度不祥之身，决非宏济时艰，挽回大局之象。合无吁恳天恩，俯准开除兵部侍郎缺，感激皇仁，实无既极。除将微臣办事艰难情形同日另奏外，所有恭谢天恩，并吁请开缺缘由，恭折由驿五百里驰奏。伏乞皇上圣鉴，训示施行。谨奏。

沥陈办事艰难仍恳终制折 咸丰七年六月初六日

奏为沥陈微臣办事艰难竭蹶，终恐贻误，吁恳在籍守制，恭折奏祈圣鉴事。窃臣谬厕戎行，与闻军事。仰蒙圣慈垂注，帱载恩深。凡有奏请，多蒙俞允；即有过失，常荷宥原。遭逢圣明，得行其志，较之古来疆场之臣掣肘万端者，何止霄壤之别。惟以臣之愚，处臣之位，历年所值之时势，亦殊有艰难情状无以自申者，不得不略陈于圣主之前。定例军营出缺，先尽在军人员拨补，给予札付。臣处一军，概系募勇，不特参、游、都、守以上无缺可补，即千、把、外委亦终不能得缺。武弁相从数年，虽保举至二三品，而充哨长者，仍领哨长额饷。充队目者，仍领队目额饷。一日告假，即时开除，终不得照绿营廉俸之例，长远支领。弁勇互生猜疑，徒有保举之名，永无履任之实。或与巡抚、提督共事一方，隶人衙门，则挑补实缺；隶臣麾下，则长生觖望。臣未奉有统兵之旨，历年在外，不敢奏调满汉各营官兵。实缺之将领太少，大小不足以相维，权位不足以相辖。去年会筹江西军务，偶欲补一千、把之缺，必婉商巡抚，请其酌补。其隶九江镇标者，犹须商之总兵，令其给予札付。虽居兵部堂官之位，而事权反不如提镇，此办事艰难之一端也。国家定制，各省文武黜陟之权，责成督抚。相沿日久，积威有渐。督抚之喜怒，州县之荣辱，进退系焉。州县之敬畏督抚，盖出于势之不得已。其奉承意旨，常探乎心之所未言。

臣办理军务，处处与地方官相交涉。文武僚属，大率视臣为客，视本管上司为主。宾主既已歧视，呼应断难灵通。防剿之事，不必尽谋之地方官矣。至于筹饷之事，如地丁、漕折、劝捐、抽厘、何一不经由州县之手，或臣营抽厘之处，而州县故为阻挠。或臣营已捐之户，而州县另行逼勒。欲听之，则深虑事势之窒碍；欲惩之，则恐与大吏相龃龉。

钱漕一事，小民平日本以浮收为苦，近年又处积困之余。自甲寅冬间，两路悍贼窜入江西，所在劫掠，民不聊生。今欲于未经克复之州县征收钱漕，劝谕捐输，则必有劲旅屯驻，以庇民之室家，而又或择良吏，以恤民隐。或广学额，以振士气。或永减向日之浮收，或奏豁一年之正课，使民感惠于前，幸泽于后。庶几屡捐而不怨，竭脂膏奉公上而不以为苦。然此数者，皆巡抚之专政。臣身为客官，职在军旅，于劝捐扰民之事，则职分所得为。于吏治、学额、减漕、豁免诸务，则不敢越俎代谋。纵欲出一恺恻详明之告示，以儆官邪而慰民望，而身非地方大吏，州县未必奉行，百姓亦终难见信。此办事艰难之一端也。

臣帮办团练之始，仿照通例，镌刻木质关防，其文曰“钦命帮办团防查匪事务前任礼部右侍郎之关防。”咸丰四年八月，臣剿贼出境，湖南抚臣咨送木印一颗，其文曰“钦命办理军务前任礼部侍郎关防。”九江败后，五年正月换刻“钦差兵部侍郎衔前礼部侍郎关防。”是年秋间补缺，又换刻“钦差兵部右侍郎之关防。”臣前后所奉援鄂、援皖，筹备船炮，肃清江面诸谕，皆系接奉廷寄，未经明降谕旨，外间时有讥议。或谓臣系自请出征，不应支领官饷；或谓臣未奉明诏，不应称钦差字样；或谓臣曾经革职，不应专折奏事。臣低首茹叹，但求集事，虽被侮辱而不辞。迄今岁月太久，关防之更换太多，往往疑为伪造，酿成事端。如李成谋战功卓著，已保至参将矣，被刑辱于芷江县，出示以臣印札而不见信。周凤山备历艰辛，已保至副将矣，被羁押于长汀县，亦出示以臣印札而不见信。前福建巡抚吕佺孙，曾专函驰询臣印不符之故。甚至捐生领臣处之实收，每为州县猜疑，加之鞫讯。或以为不足据，而勒令续捐。今若再赴军营，又须另刻关防，歧舛愈多，凭信愈难。

臣驻扎之省，营次无定，间有部颁紧要之件，亦不径交臣营。四年所请部照，因久稽而重请。六年所请实官执照，至今尚无交到确耗。此外文员之凭、武官之札，皆由督抚转交，臣营常迟久而不到。军中之事，贵取信如金石，迅速如风霆，而臣则势有所不能。斯又办事艰难之一端也。兹三者其端甚微，关系甚巨。以臣细察今日局势，非位任巡抚，有察吏之权者，决不能以治军。纵能治军，决不能兼及筹饷。

臣处客寄虚悬之位，又无圆通济变之才，恐终不免于贻误大局。凡有领军之责者，军覆则死之；有守城之责者，城破则死之。此天地之常经，古今之通义。微臣讲求颇熟，不敢逾闲。今楚军断无覆败之患，省城亦无意外之虞。臣赴江西，无所容其规避，特以所陈三端艰难情形既如此，而夺情两次，得罪名教又如彼。斯则宛转萦思，不得不泣陈于圣主之前者也。臣冒昧之见，如果贼势猖狂，江西危迫，臣当专折驰奏，请赴军营，以明不敢避难之义。若犹是目下平安之状，则由将军、巡抚会办，事权较专，提挈较捷。臣仍吁恳天恩在籍终制，多守数月，尽数月之心；多守一年，尽一年之心。出自圣主逾格鸿慈，不胜惶恐待命之至。所有沥陈办事艰难，仍吁恳终制缘由，恭折驰奏。伏乞皇上圣鉴，训示施行。谨奏。

钦奉两次谕旨复奏折 咸丰七年九月初九日

奏为钦奉两次谕旨，恭折复奏，仰祈圣鉴事。七月初一日，准兵部火票递到六月十九日奉上谕：前因曾国藩以假期将满，吁恳终制，当经谕令假满后即赴江西，督办军务，并署理兵部侍郎，以资统率。原因该侍郎督剿有年，楚军正资调度。墨绖从戎，忠孝两尽。兹据奏称江西各营安谧如常，毋庸亲往抚驭。并沥陈才难宏济，心抱不安，仍请开缺守制各等语。曾国藩以督兵大员正当江西吃紧之际，原不应遽请息肩。惟据一再陈请，情词恳切，朕素知该侍郎并非畏难苟安之人，著照所请，准其先开兵部侍郎之缺，暂行在籍守制。江西如有缓急，即行前赴军营，以资督率。此外各路军营设有需才之处，经朕特旨派出，该侍郎不得再行渎请，致辜委任。钦此。

九月初三日，准湖南巡抚咨称，八月十四日奉上谕：在籍侍郎曾国藩前经降旨，准其暂行在籍守制。倘江西军务紧急，或他省有需人之处，仍着候旨前往。昨据给事中李鹤年奏：曾国藩自丁父忧，叠蒙赐金给假，褒奖慰留。此后墨经从戎，宜为天下所共谅。岂容以终制为守经，再三渎请。请饬仍赴江西，及时图报等语。军务夺情，原属不得已之举。朕非必欲该侍郎即入仕途，然如该给事中所奏，亦可见移孝作忠，经权并用，公论自在人心。现在江西军务有杨载福统带，虽无须曾国藩前往，而湖南本籍逼近黔粤，贼氛未息，团练、筹防，均关紧要。该侍郎负一乡重望，自当极力图维，急思报称。所有李鹤年原折，著抄给阅看。将此谕知骆秉章，着传旨谕令曾国藩知之。钦此。

臣初奉暂准守制之旨，因军势未定，恐有后命，是以未及遽行复奏。自七月以来，闻龙泉克复、吉安挫失之信。又闻克复瑞州府城、进贤县城之信。顷又闻九江一军攻克黄梅县及小池口之信。仰托圣主威福，江西军务，办理得手。批谕饬令缓急赴营之处，揆度时势，自可毋庸前往。兹复钦奉谕旨，饬臣在湖南本籍办理团防，力图报称。圣主使臣以礼，因时制宜。跪聆之下，感悚曷胜。目下湖南全省肃清，臣当仍遵前旨，暂行守制。如果贼氛不靖，湖南告警，所有应须团练筹防之处，届时商之湖南抚臣，再行奏明办理。

臣自到籍以来，日夕惶悚不安。自问本非有为之才，所处又非得为之地。欲守制，则无以报九重之鸿恩，欲夺情，则无以谢万世之清议。惟盼各路军事日有起色，仰纾宵旰之忧，即微臣恪守礼庐，寸心亦得以稍安。所有奉到两次谕旨，恭折由驿三百里复奏。伏乞皇上圣鉴，训示施行。谨奏。

朱批：江西军务渐有起色，即楚南亦就肃请，汝可暂守礼庐，仍应候旨。大臣出处以国事为重，抒忠即为全孝，所云惧清议之訾，犹觉过于拘执也。钦此。

酌拟报销大概规模折 咸丰七年十二月初七日

奏为酌拟报销大概规模，请旨饬部核议，恭折奏祈圣鉴事。

窃臣处一军，未经奏派大员综理粮台，亦无专司之员始终其事。初在衡州造船、募勇，冒昧从事，条理未清。厥后越境剿贼，用银渐多，历时渐久。所募概系勇丁，将领多系绅士。官事非其所娴，册报间有未备。而又与湖南、湖北、江西三省总局相交涉，有先在臣处粮台领饷，而后在他处支领者；有本在臣处领饷，而他处亦时为接济者。又有由江援鄂，由鄂援江，忽分忽合，中间并无饷可领者。臣处办理报销，比他军尤觉散漫难清。臣之愚见，拟将统辖较多者，分为数大款。将臣处领饷之月日，及他处领饷之月日，先行具奏。俾眉目清楚，起讫分明。庶免轇轕混淆之弊，亦无重复开报之虞。如：

塔齐布所统为一款。该提督所带道勇、宝勇等，于咸丰四年二月，在臣处粮台支饷；其所带抚标等兵，仍在湖南省局支饷；在通城、湘潭、岳州皆系如此办理。四年闰七月初二日，岳州贼退，塔齐布出境追剿。其所带全军，应自闰七月初三日起，至五年七月二十日止，概由臣处粮台报销。二十一以后，即归入周凤山款下接算。

罗泽南所统为一款。该员所带湘勇，自咸丰二年腊月，随臣同赴长沙。嗣后年余，均在省局领饷。自四年闰七月初三日起，直至五年十一月二十八日，由江西抵湖北洪山之日止，应归臣处粮台报销。其二十九日以后，即应归湖北总局报销。

杨载福所统水军为一款。该镇自咸丰三年十一月衡州造船起，至五年正月初五日止，应归臣处粮台报销。其因病离营后，再出统带水师，则由湖北、湖南报销。

彭玉麟所统为一款。该员自三年十一月衡州造船起，至五年正月由九江赴援湖北，尚在臣转运局支饷。拟截至四月三十日止，归臣处报销。五月初一日以后，则归湖北总局报销。是冬，调赴江西，自十二月起，至六年腊月底止，仍归臣处报销。七年正月以后，则归江西总局报销。

李孟群所统为一款。该司经臣咨调由广西来楚，自四年六月初八到长沙之日起，至五年正月初三由九江赴援湖北之日止，应归臣处粮台报销。此后则归湖北报销。

李元度所统为一款。该员自五年正月在南昌募勇起，至六年腊月三十日止，应归臣处粮台报销。七年以后，则归江西省局报销。

周凤山所统为一款。该将自咸丰三年九月剿办常宁、道州土匪，即在臣处支饷。自四年二月至五年七月，应并入塔齐布款下核算。自七月廿一日，接统浔营全军起，至六年九月止，应归臣处粮台报销。其再由长沙募勇援剿吉安，则归湖南、江西报销。

以上七款，皆为日较久，用银较多。交涉各省，宜分别界限者也。

此外，水陆两军营数尚多，或先分后并，或因败撤遣，与各省并无交涉者，将来汇册报部，不必先行琐陈。又如李续宾、蒋益澧，前在臣军年余，拟即并入罗泽南款下核算。厥后该员等各统一军，则归湖北等省报销。又如臣弟曾国华、曾国荃，或自武昌赴援瑞州，或自长沙赴援吉安，在臣处领饷甚少，应归江西等省报销。凡此皆出款之大概规模也。

至若经手人员，臣在衡州时，出入银钱，多系自行经理。委员即补同知陶寿玉检点账目。四年二月至长沙，委员候补知府李瀚章管理收支事件。七月由岳州赴鄂，于长沙设立后路粮台，派湖南即用道裕麟、湖北记名道厉云官司其事。其水陆行营收支事务，则李瀚章及江南同知郑德基主之。九月以后，于汉口设立转运局，派礼部员外郎胡大任司其事。五年驻军南康，于南昌设立后路粮台，派礼部员外郎甘晋及李瀚章司其事。六年十二月撤毁粮台，自七年正月起，归并江西省局司道办理。除郑德基业经病故外，其裕麟、厉云官、胡大任、甘晋、李瀚章、陶寿玉六员，现在分处两湖、江西、安徽四省。俟江西军务将毕，即行设局，饬该六员为臣办理报销事件，遵照定式，造册送部。大约水陆数年之饷糈，船炮各厂之经费，通共用银在三百万两内外，勾稽尚易完竣。惟是该六员者，并非总理，本无专责。自始至终，皆系穷窘之境。劝捐挪垫，委曲维持。或因败挫迸散奔走于危地，或因空乏屡展受侮于弁兵。廉谨将事，艰苦备尝。而九江一败，又有烧劫饷船、遗失文卷之事。将来如有款目不符，着赔追缴之处，皆系臣一身承认，不与该六员相干。是否有当？谨拟大概规模，请旨饬下该部核议施行。理合具折，送交江西抚臣附奏。伏乞皇上圣鉴，训示施行。谨奏。

曾文正公奏稿卷十

恭报起程日期折 咸丰八年六月十七日

奏为恭报起程日期，仰祈圣鉴事。

窃臣于六月初三日，准湖南巡抚咨称承准军机大臣字寄，五月二十一日内阁奉上谕。

前因江西贼匪窜入浙江之常山、开化，围逼衢州府城，叠由江南、徽州等处调拨援师，驰往救援。恐官军无所统属，特加漳州镇总兵周天受提督衔，督办浙江防剿事宜。嗣因处州失守，并攻陷金华所属之永康、武义二县，恐周天受资望较浅，未能统率众军。复谕和春前往督办。兹据和春奏，现在患病未痊，刻难就道。东南大局攸关，必须声威素著之大员，督率各军，方能措置裕如。曾国藩开缺回籍，计将服阕。现在江西抚、建均经克复，止余吉安一府，有曾国荃、刘腾鹤等兵勇，足敷剿办。前谕耆龄饬令萧启江、张运兰、王开化等驰援浙江。该员等皆系曾国藩旧部，所带勇丁，得曾国藩调遣，可期得力。本日已明降谕旨，令曾国藩驰驿前往浙江，办理军务。着骆秉章即传旨令该侍郎迅赴江西，督率萧启江等星驰赴援浙境，与周天受等各军力图扫荡该侍郎前此墨经从戎，不辞劳瘁，朕所深悉。现当浙省军务吃紧之时，谅能仰体朕意，毋负委任。何日起程？并著迅速奏闻，以慰廑念。将此由六百里各谕令知之。钦此。

伏念浙江完富之区，关系东南大局。贼势方张，亟应迅筹援剿。遵即于初七日自家起程。十二日抵长沙，与抚臣骆秉章会商。并一面飞饬萧启江、张运兰、王开化等，由抚、建拔营进驻铅山县之河口镇。臣拟由水路至九江登陆，遄抵河口大营，即便督率，星驰赴浙。盖由湖南、江西陆路赴浙，与假道长沙，程途远近相同。而夏令南风，顺水舟行较速。且臣军后路饷需转运一切，亦须与湖北督抚臣面相商榷，庶期无误师行。臣才质凡陋，频年饱历忧虞，待罪行间，过多功寡。伏蒙皇上鸿慈，曲加矜宥，惟有殚竭愚忱，慎勉襄事，以求稍纾宵旰忧勤。所有军务一切，俟行抵河口后，再行详悉陈奏。理合将微臣起程日期，恭折由驿复奏。伏乞皇上圣鉴，训示施行。谨奏。

朱批：汝此次奉命即行，足征关心大局，忠勇可尚。俟抵营后，迅将如何布署进剿机宜。由驿驰奏可也。钦此。

湖口建昭忠祠九江建塔齐布祠折 咸丰八年八月十二日

奏为湖口建立水师昭忠祠，九江建立前提臣塔齐布祠，请旨敕部核议，恭折奏闻，仰祈圣鉴事。

窃臣国藩于咸丰三年在衡州制造战船，设立水师。四年越境剿贼，自湘潭以至九江，焚烧贼舰万余，事机甚顺。旋以湖口之挫，战船半入内湖，半阻外江。其在外江者，由彭玉麟带领回援武昌。复经湖南抚臣制造船炮交臣杨载福，募勇会同援鄂。苦战两年，再克武汉。湖北抚臣胡林翼经营恢廓，外江水师，遂增至一十八营。其在内湖者，初仅战船百零七号。臣国藩入南昌后，会同江西抚臣，添置船炮，札调彭玉麟来江统带，内湖水师亦增至二百余舟。七年二月，臣国藩丁忧回籍，请旨特派臣载福总统外江、内湖水师事务，彭玉麟协理，仰蒙圣恩允准。九月内会同规取湖口，彭玉麟攻其内，臣杨载福攻其外，臣李续宾亦以陆师从山后抄击，立将湖口克复。自是而逆舟之精锐略尽，九江之贼势益孤矣。仰荷圣主威福，合三省之物力，成此一支水师。上下三千里，舳舻不绝，旌旗相望。臣杨载福复进剿旧县一次，进剿芜湖一次，肃清江面之局，大致粗定。惟是数年以来，弁勇出入于炮子如雨之中，挺身殉难，郁为国殇，合计阵亡、伤亡不下三千余人。其有虽死而册名偶遗，及大风覆舟而溺死、失火药箱而焚死者，均不在此数中。臣杨载福与彭玉麟会商，就湖口石钟山上，建祠一所，合祀水师阵亡各员弁勇丁，名曰：“水师昭忠祠”。上以体圣主褒崇忠义之意，下以动各营观感奋发之心。彭玉麟留防湖口，就近监修，分别正祀、附祀，刊刻木主，依次列入。此湖口建立水师祠宇之原委也。

前提臣塔齐布署湖南抚标守备时，已毅然有杀贼立功之志。湘潭一役，以千余新集之师，当数万方张之贼。楚军之勇敢，实倡于此，大局之转机，亦始于此。逮渥荷圣恩，超擢提督，涅臂刺字，精忠报国。转战岳州、武昌、大冶、兴国、田家镇、广济，黄梅等处，身先士卒，所向有功。只以九江一郡未能速下，忠愤填膺，郁忧成疾，日对孤城，竟以身殉。本年四月，水陆诸军克复九江，该处士民及在营弁勇语及塔齐布，当时遗憾，无不感叹流涕。异口同声，公请建立专祠，并附祀陆师阵亡各员弁，以报功而示劝。已就郡城隙地择期兴工，名曰“塔忠武公祠”。臣李续宾委员监修。其附祀之员弁勇丁，确切查明，刊刻木主，依次列入。此九江建立塔齐布祠宇之原委也。

臣国藩钦奉谕旨，驰赴浙江。经历九江、湖口，见两处祠宇，俱已将次工竣，瞻拜争趋，往来相属。广盛世褒忠之典，卜斯人向善之忱。伏思皇上眷念荩臣，恩施逾格。凡兹效命疆场之士，悉本朝廷鼓舞而成。臣等不揣冒昧，吁恳天恩，敕下该部，九江、湖口两祠宇，照各府昭忠祠之例，饬地方官春秋致祭。于圣朝褒忠劝善之道，或亦足以裨补于万一。谨会同湖广总督臣官文、湖北巡抚臣胡林翼、江西巡抚臣耆龄，恭折附驿具奏。伏乞皇上圣鉴，训示施行。谨奏。

湘乡县建忠义祠折 咸丰八年八月十二日

奏为湘乡县城捐建忠义祠，汇祀阵亡员弁勇丁，恭折奏闻，仰祈圣鉴事。

窃臣国藩于咸丰二年十二月奉旨帮办湖南团防时，长沙解围未久，抚臣张亮基札调湘勇千人，臣国藩率同罗泽南、王錱、刘蓉、罗信南数人督带湘勇赴省，仿照前明戚继光之法，编束队伍，练习胆技。当经缕晰奏明在案。三年二月，衡山土匪曹戭、李跃构乱予草市，派刘长佑、王錱前往剿灭，是为湘勇杀贼立功之始。

五月十八日，江西省城被围，前安徽抚臣江忠源，由九江入省，登陴守御，飞书请援。臣国藩会商湖南抚臣招募湘勇二千，楚勇一千，配以三厅兵八百人，赴江救援。其监护军行者，则有夏廷樾、郭嵩焘、朱孙诒、罗泽南。其管带湘勇之员，则有谢邦翰、易良干、罗信南、康锦辉、杨虎臣等。而罗泽南亦自带一营，七月二十日，军至南昌。二十四日因进兵太锐，先胜后挫。谢邦翰、易良干及罗信南之弟罗信东等，同时阵亡。此湘勇出境剿贼、带勇绅士力战捐躯之始也。臣续宾时在谢邦翰营中，帮办营务。谢邦翰没后，遂接带斯营。臣国藩时在衡州，闻援军挫衄之信，倡议于湘乡建立祠宇，祀谢邦翰、易良干及在江殉难之人。此后如有死事员弁，以次附祀。名曰“忠义祠”。四年冬间，祠工告竣。数载以来，湘勇援鄂、援江、援广东、援广西，几无虚日。今臣国藩复奉命援剿闽、浙，臣续宾奉命援剿皖、豫。统计湘勇之出境征伐者，不下六七万人。员弁、勇丁之阵亡伤亡者，亦不下五千余人。其间死事最著者，罗泽南靖节于武昌，王錱尽瘁于乐安，刘腾鸿效命于瑞州。罗泽南奉谕旨于三省建立专祠，王錱奉旨于两省建立专祠，自应于本县各建一祠。刘腾鸿奉旨于瑞州建立专祠，亦应推广皇仁，建祠本县。此外殉难各员，如李杏春，宣劳最久，而勋名未彰；钟近衡死绥最先，而恤典尚阙；及其他营官、帮办、哨弁死难之人，或慷慨以赴敌，或力穷而就义，均应汇入总祠，上以体圣世褒忠之意，下以励湘人观感之诚。本年六月，臣国藩于役浙省，经过县城。周览旧立祠宇，规模狭小，附祀之主，无可安设，思欲稍加廓大。行次黄州，晤臣续宾商议，意见相同。臣等拟即倡捐银两，择交邑绅，就四年所修之祠，添购基地，重加修葺。凡阵亡将领、弁勇，分别正祀、附祀，刊刻木主，依次列入。合无吁恳天恩，敕下部议。湘乡县所建忠义祠，俯准照各府昭忠祠之例，饬地方官春秋致祭。于圣朝褒忠励节之道，或亦不无小补。所有湘乡县捐建忠义祠缘由，谨会同湖南巡抚臣骆秉章恭折附驿具奏。伏乞皇上圣鉴，训示施行。谨奏。

广丰玉山两县解围折 咸丰八年八月十二日

奏为闽贼窜扑广丰、玉山两县，官军力战守御，屡获胜仗，两城先后解围。恭折奏祈圣鉴事。窃浦城大股贼匪，于七月初十日，回窜广丰县五都地方，平江营营官守备彭大寿、候选知县夏宏江等，与在城文武一面禀请援师，一面分拨堵御。十一日黎明，前队长发老贼数百名，直犯县城。彭大寿等派三成队出城迎击，贼稍却退。巳刻，复绕东门山背而来，黄旗殷山，喊声震地。数次猛扑，猖獗异常。彭大寿等以众寡不敌，饬各勇坚守勿动，排列垛口，以枪炮轰之。待贼气已疲，突出不意，出城奋击，贼遂大溃，退三、四里屯踞。未刻，候选道李元度续派平江老左营都司衔守备童梅华、新左营千总张诗华、右营候选知县郭式源，驰来救援，人心稍定。

十二日辰刻，贼悉锐薄城，我师仍坚忍相持。未刻，分三门出队奋击，毙贼百余名，阵斩乘坐红呢大轿贼渠二人。我军阵亡把总易金榜、李传纶二员。十三、四两日，逆贼愈集愈众，三面环攻；并于东南两门暨小北门外近城房屋，加筑墙垒，另立坚卡，图开地道。又于大北门高岭，时出大队，往来放枪发喊。十四日申刻，彭大寿等商定，左营出三百人，排立北门岭上，以拒北路援贼。右营、前营、湘勇营、新左营。各挑奋勇，俱出小北门，直扑贼垒。贼列队屋外，枪炮连施。右营冒险冲入，毙悍贼十余人，贼仍退屋内坚拒。我军抄过屋背放火，围杀五六十人，烧毙无数。当将小北门外地道填塞。时北路接应之贼拥至，我左营之三百人者，奋力拦截，毙二十余名，贼始败溃。

十五日黎明，彭大寿等商定，新左营及前营由大南门、东门，左右两营由北门，分门突出。用劈山炮轰毙守卡之贼，合力毁卡，夺关拥入。哨目彭学仕、先锋洪文杰及各勇目带重伤者数名，犹复鼓勇继进，贼遂不支。当将南门外贼垒四座焚烧，地道填塞。乘胜追击，毙贼数百，夺获旗械无数。隔河南岸之贼出援，亦经潮勇击退。同时东门外之火已发，杀毙、烧毙之贼约二百余名，生擒九名。贼遂向北逃奔。左营带队尾追一二里，余贼奔过山背。是夕二鼓后，前营、左营、新左营、右营各出五成队，乘月色出城，分八支前进。放炮为号，齐队向前，破贼垒五座，余贼越岭狂奔，城围立解。探闻浦城后至股匪，已至五都。五鼓时，复将守城之五成队换出，直抵毛家村，拆毁浮桥，沿河列队拒之。贼侦知有备，折回北去，不敢复窥广丰。此十一日至十六日广丰县城力战解围之实在情形也。

其窜玉山县者，十五日，至十里塔前搭浮桥渡河。候选道李元度率勇扼七里街口，该逆三次冲突，均经击退，毙贼数十名，逼溺二十余名。我勇追过浮桥遇伏，阵亡六人。酉刻贼忽分两股，从三里街河滩抢渡，李元度回军逆击。对河之贼，即从七里街拥进，又分股直扑城下。李元度恐城中有失，乃带队入城，登陴守御；飞调老中营、武威军、奇兵、彰武等营陆续入城协守。十六日辰刻，贼围西北两门，另股登南门塔上，俯瞰城内。我军开炮指击，悍贼尽伏三里街民房墙内，开挖地道，距城仅三四丈。

十七日，我军赶挖西门濠沟，该逆于墙中凿洞轰炮，击毙我勇二人，伤十九人。李元度悬赏选募把总刘斗寅等百余人，直开西门，援屋而上，施放火箭、喷筒，破卡三处，将贼踞各屋焚毁，生擒五贼。李元度在城上督战，被抬炮子打伤左目之下三分，流血数升，晕绝扑地，半时始苏。时城外之贼，较官军多至十余倍，环城掘洞，锄锹之声相闻。城中米粮缺乏，主将又复受伤，人心惊惶，其势岌岌。李元度傅药甫毕，裹创登城，激励将士，安抚居民。饬各勇从城内自挖地洞出城后，横绕城根，暗截贼之隧道。又从小西门起，至西北角止，赶筑月城五十余丈，高与城齐，日夜竭力抵御。贼炮向城环击，各营轰害者十一人。委员议叙八品职衔监生李家纯，中炮殒命，百姓多被击伤。十八日贼出队犯东门，彰奇兵营官丁峻带队出击，各营派队继之。奇兵哨官龚茂发阵斩伪总制胡先祥一名，夺获伪印、伪官照及马匹等件。逆党大败归巢，又在西门四、五丈外民房扎卡之处，开挖地道，仍穴墙开枪，使人莫敢近。李元度复悬赏百金，选募刘斗寅等，开城缘屋而上，将卡焚毁，烧毙挖隧之贼数十人于土穴之中。贼党退数丈，扎卡于北门外添营七座。又从东门小港外搭桥过渡，希图四面合围。

二十日辰刻，贼在东北城添大小营垒二座，阻我常山来路。各营派五成队出击，丁峻带彰奇营从东津桥包抄，屈蟠、黎献、丁应龙等从中路分进，抢近贼营，立将二垒踏毁，追击里许。援贼大至，漫山遍野，不下二万人。丁峻等督队相持，回合十余次。黎献等另从北门横冲贼阵，刀矛相交。哨官张应龙、彭飞熊、龚茂发、龚拱纶等，乘胜深入，而贼来益众。龚茂发、龚拱纶中炮阵亡，张应龙、彭飞熊各受重伤，张应龙旋亦身死。李元度见时已向晚，传令收队入城。查点各勇阵亡七人，受伤五十一人。二十一日黎明，贼在西城搭造望楼，有贼酋黄帽黄衣登楼瞭望。我军用两劈山炮指击，一发下之。是日衢州镇总兵李定太，自江山派宝胜勇千人来援。平江左营童梅华、右营郭式源等亦自广丰会同广信府防勇祥字、豫胜等军来援，士气愈壮，贼之凶锋稍敛矣。二十二日，贼复于东北隅添营三座，常山来路已断。李元度等以此路不可不通，令彰奇、武威、同字及两中营从东门出队，直捣新扎之营。时近黄昏，贼不为备，立将三营踏尽，杀贼约二百余名，夺获旗帜六百余面。正鏖击时，李元度见三里街一带之贼均往东城救应，遂潜饬水师登岸，将南门对河之街房焚烧。其地与三里街郭家洲贼馆相连，风劲火烈，一律延烧。该逆扑救不及，势甚慌乱。三更候，烧及贼之火药馆，烟焰冲霄，声如巨霆。各营乘势开城出击，连破大西门贼卡三处，贼不能支，尽弃行李辎重，狂窜德兴一带。我师黎明跟追，杀贼二百余名，生擒四十七名，夺获军装、旗帜数百件，骡马三十一匹，穷追三十里，始行收队。此十五日至二十二日玉山县城力战解围之实在情形也。

伏查广、玉两城，当浙江、福建、江西三省之冲，与安徽之婺源相距亦不过二百里。一有疏虞，则四省震动。候选道李元度以一军分守两城，身受枪伤，苦战旬日，卒能杀贼解围，保全大局。李元度自衡州从军以来，备尝艰险，百折不回。上年臣丁忧回籍，该员以孤军支柱东路，屡能以少胜众。此次力保两城，较之上年之守贵溪，厥功尤伟。可否吁恳赏加按察使衔，并赏给勇号。其平江各营可否择尤保奏之处，出自天恩。阵亡之把总易金榜、李传纶、龚茂发、张应龙，外委龚拱纶，八品职衔监生李家纯，监生黄查，请旨饬部照各该员本职从优议恤，以奖忠义，而励将来。所有广丰、玉山两城力战解围各缘由，理合恭折由驿六百里具奏。伏乞皇上圣鉴，训示施行。谨奏。

遵旨移师援闽折 咸丰八年八月十二日

奏为遵旨移师援闽，拟从崇安进剿，敬陈现在贼情军势，恭折奏祈圣鉴事。窃臣自六月十六日长沙拜折后，旋于二十四日行抵武昌，与督臣官文。抚臣胡林翼筹商转运事宜、七月初四日抵蕲水县属之兰溪，晤巡抚衔浙江布政使臣李续宾，商调所部总兵衔副将朱品隆前营湘勇五百名，副将唐义训强字营湘勇五百名，随同援剿。十二日，抵湖口县，与福建水师提督杨载福、布政使衔广东惠潮嘉道彭玉麟定议，于该处设立转运局。臣在湖口患病四日，二十一日行至南昌，与江西抚臣耆龄筹商进剿机宜。二十三日叠据广信探报，伪杨国宗带大股贼数万，从福建浦城窜出二度关，围攻广丰、玉山二县，广信各属戒严。臣即于二十四日起程，驰援东路。途次承准军机大臣字寄，七月初十日奉上谕：本日据和春、何桂清、赵德辙奏，福建情形危迫，请饬曾国藩改道驰援一折。前因浙江军务紧急，谕令曾国藩赴浙剿办。现在衢州业已解围，处州等府县亦相继克复。境内余匪，不难克日肃清。惟闽省浦城、崇安、建阳、松溪、政和等处，贼势蔓延，亟应赶紧剿办。和春等现饬总兵周天培于援浙兵勇内，挑选精锐三千数百名，由龙泉一带进剿。饶廷选带漳州兵勇亦驰往浦城。曾国藩业已奏报起程，着即以援浙之师，由江西铅山，直捣崇安，相机进剿。迅将闽省各匪，一律扫除，毋少延误。曾国藩赴浙援剿所需军饷，着官文等仍遵前旨，由湖南、北按月筹银各二万两，解赴曾国藩军营，以资接济。将此由六百里各谕令知之。钦此。

旋接准部咨七月二十日内阁奉上谕：和春奏，浙江军务平定，请旨可否毋庸赴浙等语。浙江被陷郡县，经周天受督兵先后克复，全境渐就肃清，和春着毋庸前赴浙江。总兵李定泰前令帮办和春军务，此时周天受等会剿窜闽各匪。著总归曾国藩调度。曾国藩未到以前，即归庆端调度。钦此。又七月二十二日内阁奉上谕：周天受奏，浙江军务将次完竣，拟即带兵前往福建助剿等语。署福建漳州镇总兵周天受，着加恩赏还提督衔，即着驰往福建，与周天培、饶廷选、张腾蛟等分路进剿，俟前任侍郎曾国藩到后，即归曾国藩调度。钦此。伏思浙境既已肃清，其自浦城窜犯广丰、玉山之伪国宗杨逆，复经官军击败，窜往德兴、婺源一路而去。臣同日另折具奏。其现扰闽境者，叠据探报，伪翼王石达开尚屯踞崇安县境之星村、黎源一带地方及建、邵各属。总兵周天培等，已入浦城。又据九江道沈葆桢、候选道李元度禀称，讯据贼供，伪国宗杨辅清，与石逆共带贼党十余万。杨逆先踞浦城、石逆自衢处败窜入闽，窥犯延、建等郡。本年五月内，杨逆仍假杨秀清伪号，自称东殿，石逆妒之，互相仇杀。杨逆遂带贼六七万，弃浦城而出，犯扰广丰、玉山，分道而驰。石逆尚有七八万众，盘踞闽省各属，未能测其所向各等语。臣于八月初八日行抵河口镇，前奉谕旨饬调之张运兰、萧启江两军，及臣在湖南带出之吴国佐一军，在湖北拨出之朱品隆等一军，均已陆续到镇。惟道员萧启江前经奏明给假两月，目下尚未回营。

伏查贼渠以石逆为最悍，其诳煽莠民，张大声势，亦以石逆为最谲。臣谨遵谕旨，即日亲督兵勇，由铅山入分水关，直捣崇安。由崇安而东，北可出小关、仙霞岭，仍趋广丰、玉山一路，以达于皖境。由崇安而南，约有三路：东路出建阳、叶坊以至延平府；西路出光泽、龙湖以至建宁县，中路出麻沙挈口而至将乐，则可达于汀州，而遁入广东矣。现在署督臣庆端驻扎延平，东路当可无虞。西路各境，在与江西毗连，现经抚臣耆龄调派布政使衔江西候补道刘长佑一军，由抚州移防新城、泸溪，严扼杉关等隘口，或无回窜江西之虑。其或北归皖省，并入贼党，南回广东，仍返老巢，均在意中。目前未与接仗，不能遽测其所之。俟抵崇安后，探确贼踪，再行缕晰具奏。所有遵旨援闽即日由崇安进兵，并现在贼情军势，恭折由驿六百里驰奏。伏乞皇上圣鉴，训示遵行。谨奏。

朱批：览奏均悉。钦此。

设立转运粮台片 咸丰八年八月十二日

再，臣军除湖口设立转运局外，目下由江入闽，自应于广信府城、铅山县城设立粮台，遴委大员总司其事，以便转运米粮、军火等件。查九江道沈葆桢现在驻防广信，臣已札委兼理臣军粮台。所有两湖、江西协济之饷银、军火，均由该道派员转解。又查有运司衔、前湖北荆宜施道雷维翰，前因告病开缺，病痊请咨后，旋丁父忧。该道籍隶铅山，与闽属崇安、光泽等县毗连，人地均所熟悉。现闻崇安等县搬掠一空，米盐均无购处，拟由广信采办米石、油盐运至铅山起岸。由该道督同地方官委解赴营，源源接济。又候选道李元度在玉山、贵溪一带防守两年，于闽、浙地势厄塞，皆所洞悉。该道员自衡州以来，从臣最久。臣由铅山进剿，已札调该道，酌带平江勇一营，随臣赴闽，即令综理营务处事件。其余平江勇各营并交九江道沈葆桢接管，留防广信等处。又候选知府王勋，系已故道员王錱之胞兄，向在王錱军营，兄弟协力，所向有功。臣在长沙已札调王勋来营，与李元度会办营务处。所有遴员总理广信、铅山粮台及办理营务处各缘由，理合附片奏闻，伏乞皇上圣鉴。谨奏。

攻克安仁县城折 咸丰八年八月二十四日

奏为闽贼分股回窜江西，扰入泸溪、金溪，屯踞安仁。官军移师截剿，攻克安仁县城，恭折奏祈圣鉴事。窃臣军改道援闽，拟由崇安进剿，业于本月十二日在河口镇驰奏在案。拜折后，正在料理成行，叠接探禀，邵武、光泽之匪，分股万余人，窜出铁牛关，直犯泸溪。时候补道刘长佑分军防守泸界。初七日迎击获胜。以追剿过远，另股贼乘空扑营，遂至失利，该逆扰入泸溪。初九日，窜入金溪。十一、二等日，分扰许湾、邓家埠一带。十三日，窜入安仁，抚、建、饶、广，处处戒严。臣以江西腹地，并臣军后路所关，必须先行扫荡，方可入闽。爰于十四日饬调道员张运兰率老湘营，自河口拔营往剿。臣亦于十五日移驻弋阳以便调度。张运兰等行抵贵溪，探报该逆将趋万年、乐平归并皖南，即与候选知府王文瑞分为两支，横截乐、万去路。贼遂折回安仁，踞城抗拒。臣于十七日，加派主簿吴国佐带义字营由弋阳驰往策应，并调平江营战船及水师济胜军扼截安仁河面，使贼不能南渡。

十九日卯刻，张运兰等折赴安仁，行抵青山铺，命老湘营一、二旗伏山之右，副湘营、吉左营伏山之左，自率六旗及侍勇出中路诱贼。该逆登陴坚守，另以悍贼数千埋伏城外。见官军无多，径犯中路。张运兰鸣鼓为号，伏兵从左右杀出。适王文瑞带队分三路驰至，我军力战，呼声震天。该逆败退入城，张运兰等跟踪追进。蓝翎千总拟保守备周玉田暨外委李益和、文春阳首先入城，死之。逆党闭关抗御，矢石如雨。各勇遂从两旁攀堞而登，纵火先烧民房，以断街道。水师战船自南面轰击，该逆无路可逃。城内伏尸山积，约毙四千余贼。余党夺路狂奔，张运兰等复出东北门，分路追杀，又毙贼约二千人，溺毙千余。水师轰毙数百，生擒一百七十六名，夺伪印二十颗，伪官照十一张，骡马百余匹，绣袍、绣帽、旗帜、军械之属数千件。内有绣龙红呢轿一乘，为向来所未见。吴国佐一支因绕道包抄，于城破后数刻始到。次日仍分路奋追。王文瑞等追二十余里，殪贼无算。吴国佐追至万年境内，尚未收队。此十九日攻克安仁县城之实在情形也。

臣查该逆自闽窜出，牵制我军后路，往来飘忽，幸获歼除。讯据贼供：此股人数万余，系石逆前队伪经略杨在田所带。逃去者不过二三千名等语。惟石逆是否尚在闽境，未得确探。如无另股窜出，臣拟改道由泸溪入云际关至光泽，进剿延、邵各属。惟闻景德镇尚有大股，果否内窜抚、建，尚未可知。臣当专视悍贼所在，以定趋向。按察使衔即选道张运兰从前路兜截，迟速攻剿，皆合机宜。可否赏加勇号？候选知府王文瑞，可否以道员归部尽先选用？水陆各营出力员弁、兵勇可否择尤褒奖之处，出自天恩。阵亡拟保守备蓝翎千总周玉田，请照守备阵亡例饬部议恤，以慰忠魂。所有官军移师回剿，攻克安仁县城缘由，谨会同江西抚臣觉罗耆龄恭折由驿六百里具奏，伏乞皇上圣鉴，训示施行。谨奏。

请四川协饷片 咸丰八年八月二十四日

再，臣现调各军计额勇一万二千人，每月口粮及各员弁薪水，除两湖各协济二万两，江西奏明接济萧启江添募之营饷银一万七千余两外，尚不敷银二万余两。而臣弟曾国荃克复吉安，现拟酌调之营尚不在此数中。闽、浙皆被扰之区，难期馈饷。合无仰恳皇上天恩，敕下四川督臣王庆云按月协解臣军银二万两，由蜀江运至湖北，转解前进，以期无误军行。目下江西全省肃清，数月后如可就近筹济，臣即飞函告知四川督臣，止其续解。谨附片具奏，伏乞皇上圣鉴施行。谨奏请旨。

移师由杉关入闽折 咸丰八年九月十三日

奏为闽贼大股回窜江西新城，官军移师建昌，由杉关入闽，恭折奏祈圣鉴事。窃臣军回剿安仁窜贼，克复县城，拟改道由云际关入闽。业于八月二十四日在弋阳县驰奏在案。拜折后，于二十七日拔营，二十九日行抵双港。节据探报，闽贼大股三万余人回窜新城，道员刘长佑扼守隘口，连日苦战，虽迭获胜仗，而该逆愈来愈多，更番猛扑。又吉安城中八月初十夜，乘大排冲出追杀未尽之贼尚余数百人，沿途裹胁，复聚至千余人，连陷崇仁、宜黄，两县令殉难，抚、建各属处处戒严。臣以抚、建两城收复未久，民心易于动摇。刘长佑一军兵力本不甚厚，其分防泸溪各营，曾于八月失利，堵御闽贼大股，已虑难以支持。复闻崇宜之警，尤恐军心不固。民间喧传石逆全股希图回窜，南城等县飞书请援，张运兰亦禀请先救新城。臣遂令张运兰率所部兼程驰进，臣亦改道南行回顾建昌。途次接准江西抚臣咨开：八月十四日奉上谕：崇安之贼窜出岑阳关，现在铅山、河口处处戒严。石逆又有窜往建宁，为回窜抚、建之计，是江西军情，亦形吃重。曾国藩已于七月二十一日行抵江西省城，其前部萧启江之兵已至广信。着耆龄飞咨曾国藩，饬令该道亟筹堵剿。该侍郎迅即前进，探明贼势趋向何处，即往策应，是为至要。钦此。

石逆窥伺抚、建之说，遂已上达宸听，圣天子明见万里，无微不照。臣督队趱行，初七日驰抵金溪，闻刘长佑大获胜仗，自八月十九至九月初五等日，竭力痛剿，歼擒之贼不下二万人，夺获骡马至五百余匹。贼仍由建、宁一带窜去。接见各团绅民，无不称为奇捷，鼓舞欢欣。现建昌边界，均已肃清，崇仁、宜黄之贼，亦由南丰窜入闽境。臣于初九日抵建昌府城，拟将抚、建、宁都各府州防剿事宜，咨商江西抚臣，妥为布置，即率师由杉关入闽。除刘长佑堵剿获胜情形应由江西抚臣奏报外，所有臣移师建昌，改从杉关入闽缘由，恭折由驿五百里具奏，伏乞皇上圣鉴，训示施行。谨奏。

调派官军分道入闽折 咸丰八年十月十六日

奏为调派官军分道入闽，现在办理情形，恭折奏祈圣鉴事。窃臣移师建昌，改由杉关入闽，业于九月十三日在建昌驰奏在案。十四日，札派张运兰一军向杉关进剿顺昌、将乐之贼；派萧启江一军向广昌进剿汀州、宁化之贼；派吴国佐一军赴南丰、广昌、石城一带，择要驻扎，以为萧启江后路策应。分派已定，值大雨经旬，勇夫多病。二十四日，张运兰始能拔营。萧启江前经奏明给假回籍，二十四日驰抵建昌，即于二十七、八两日，分起拔营。吴国佐二十六日拔营。叠接闽省函咨：洋口、顺昌，先后克复。顺昌、将乐尚有余匪未净，大股贼势，并注汀州，分扰宁化及江西之瑞金等县。据萧启江禀称，汀州、宁、瑞一府两县，贼势浩大，复有千万会匪，盘踞石城县属之回龙砦。臣批饬萧启江先将石城会匪剿灭，再行进攻瑞金。俟江境一律肃清，然后进规汀州、宁化。适准闽浙督臣王懿德缄商，请派劲旅由邵武赴援汀州，并另拨一旅堵贼由汀回窜瑞金、石城之路，与微臣意见不谋而合。查江、闽交界，中隔大岭。北自仙霞，南至武平，一岭绵亘，殆逾千里。大关小隘，处处可通。现派张运兰由北度岭，萧启江由南度岭。中间泰宁、南丰等处，尚觉空虚，该逆仍可伺隙回窜。而二年以来，贼匪往返蹂躏，岭内如建昌各属，岭外如邵、汀各属，邑井萧条，百物荡尽。今岁疾疫流行，居民鲜少。闽中田荒米贵，油盐无从购买，且无现钱可换。臣驻扎建昌，一面防中路回窜之贼，一面转运钱米等件，解赴萧启江、张运兰两处。计臣一军分为三起，臣距萧启江四百余里，距张运兰三百余里，而萧、张相距亦在五百里外。拟俟张运兰将顺昌、将乐贼匪搜剿净尽，归并汀州一路，臣亦率后队继进。三军先分后合，庶无此剿彼窜之虞。是否有当，伏求圣慈指授机宜。所有调派官军分道入闽缘由，理合恭折由驿五百里具奏，伏乞皇上圣鉴，训示施行。谨奏。

移军剿景德镇股匪折 咸丰八年十一月二十六日

奏为分调官军追剿闽省窜贼，并移剿景德镇股匪，恭折奏祈圣鉴事。窃臣抵建昌，调派官军分道入闽，及各营患病情形，业于十月十六日恭折驰奏在案。拜折后，张运兰一军行抵邵武府城，节据禀称：顺昌、将乐，业已无贼，汀州、宁化各城次第收复。惟连城尚有余匪，人数闻亦无多。大股逆贼并趋江西之宁都各属等语。接准闽浙督臣函咨，大略相同。又据萧启江及赣南道汪报闰先后禀称，闽贼回窜江西者，约分三起：一起长发，系石国宗统带；一起花旗，大半皆南康、万安、赣县之匪，系何先锋、傅检点统带；一起广码，系罗都督、卢检点统带。先窜瑞金、会昌、雩都等县，近则三县皆已无贼，尽窜信丰及南安府界中。意在窥伺赣州，回窜广东等语。又据刘于浔、彭玉麟先后禀称：景德镇官兵，于十月二十八日失利，鱼山营垒被陷。贼氛日炽，恐其内犯广信。下游东流县复陷，恐其合景德镇股匪再窜湖口，扰及九江各等语，禀报到臣。伏查臣现驻建昌，东有福建连城之贼，南有信丰之贼，北有景德镇之贼。以远近言之，去臣营皆在五百里以外。以缓急言之，连城之贼其数尚少，其势已衰，闽事不足深虑。信丰之贼或图踞赣南，或谋窜楚、粤，均属可虞。然愈趋愈南，愈去愈远，追逐不及，尚有畏避官兵之意。景德镇之贼，无论东犯广信，西犯湖口，皆为莫大之患。叠接湖广督臣等函咨，自三河败溃，安庆撤围，大江北岸，业已防不胜防。若使南岸彭泽、湖口复有蹉跌，则九江亦且岌岌可危。就大局而论，景德镇情形又较重于南路。江西抚臣耆龄亦两次函咨，商请拨兵往援。适值汀州、宁化肃清之后，张运兰自闽折回，将赴宁、赣。臣因调之驰回建昌，面商机宜。即日令其赴景德镇，与刘于浔会同剿办。纵不能助江北之势，但使保全饶州、湖口，即于九江两岸不无裨益。其信丰、南安之贼，一面飞咨江西抚臣饬地方官认真防守，一面札饬萧启江跟踪紧追，以冀痛加剿洗，不留余孽。是否有当，理合恭折由驿五百里具奏。伏乞皇上圣鉴，训示施行。谨奏。

萧启江擒捕潮匪片 咸丰八年十一月二十六日

再，前据萧启江禀称，访闻石城驻扎潮勇，恃众骚扰，拆毁民房，抢夺财物，掳掠妇女，无所不至，并有暗通贼匪情事。当经批令密察实情，设法惩办去后。兹据禀：该道行抵小松地方，所接石城县绅民控告潮勇荼毒，呈词不下数百纸。询据石城县知县张镕所禀情形，与各绅民所控，大略相同。并称久思禀请究办，因恐激成事端，是以未敢妄动。萧启江即密谕各营，戒备入城。本拟诱致勇目，诛治首恶数人，其余分别办理。不意官兵入城时，潮勇队目许朝金竟敢率党持械抗拒。官兵分门并入，败其前队，许朝金尤敢踞守县前典铺，排列枪炮刀矛，轰击格斗。鏖战经时，始将典铺攻破，歼其凶党。生擒许朝金及潮勇四十七名，搜获贼旗多面，并于辫发中搜出太平天国暗号。又于潮勇所住公馆内，查出被掳妇女、幼孩百余人。队目卢友道，方赴乡抢掠，亦经团众捆送到县。查潮勇通贼扰民，种种不法，均已确有实据。地方绅民无不切齿痛恨。许朝金、卢友道，应即立正军法，以快人心。除札饬遵照，并令安抚居民，搜捕土匪外，理合附片陈明。伏乞圣鉴。谨奏。

陈明石逆情形片 咸丰八年十一月二十六日

再，逆首石达开，狡悍为诸贼之冠。本年三、四月间，臣在本籍闻石逆率贼十余万窜扰浙江。八月初间，臣行抵河口，闻石逆屯踞崇安之黎源、星村一带。九月间，又闻该逆回窜新城。臣即驰至建昌，并将石逆踪迹先后驰奏在案。入冬以来，察看入闽出闽之贼，势乱而无纪，气散而不整，迥不似石逆往年情形。又据擒获贼探及贼中逃出之人所供，贼目亦只有石国宗，敦天燕、何先锋、傅检点、罗都督、卢检点等名色，无有知石逆所在者。前此，顺昌、洋口佥称石逆在内，近日瑞金、信丰亦称该逆在内，皆系谣传惝恍之词。或云该逆已伏冥诛，或云中途薤发潜逃。二说虽不甚确凿，然大约石逆不在此股贼内，则事有可信。谨附片陈明，伏乞圣鉴。谨奏。

遵旨斟酌具奏折 咸丰八年十二月十一日

奏为遵旨复奏，仰祈圣鉴事。窃臣分调官军追剿闽省窜贼，并移剿景德镇股匪，业将办理情形，于十一月二十六日恭折驰奏在案。二十八日，承准军机大臣字寄，十一月十一日奉上谕：骆秉章奏，楚军失利，闽贼渐远，请饬曾国藩移师援皖一折。李续宾一军进攻三河，全军失陷，至今尚无下落。都兴阿围攻安庆之师，亦经撤回宿松一带。皖北贼势鸱张，楚省边防吃紧。谅曾国藩亦必有探报。此时闽省之贼已南趋漳、泉，距江西渐远。若照骆秉章所请，令该侍郎移师赴皖而留萧启江所部四千余人防守江西，亦未始非权衡缓急之计。惟曾国藩所部各军，多染疾疫，前奏尚须休息。且景德镇尚有大股逆匪，随剿随进，亦非计日可到。著曾国藩预为筹度。如果闽省贼匪，本省兵勇足资剿办，而江西边境防剿有人，自以赴援皖省尤为紧要。不但卢州省城可收南北夹攻之效，即上窜湖北之路亦可借资堵扼。倘因汀州、宁化等处尚须兵力，一时不能移军，或须俟景德镇股匪歼除再回楚北，亦著斟酌具奏。将此由六百里谕令知之。钦此。

臣伏查近日贼势，以皖、江南北两岸为最重。皖南约分两路，中隔大山，如彭泽之浩山，祁门之历山，绩溪之鄣山，以及黄山、九华，皆此一山之所绵亘。自山以北，如贵池、铜陵，下至芜湖、当涂滨江各属，自咸丰三年以来，久为粤匪出没之区。自山以南，现惟婺源、景德镇两处有贼。两处之贼不除，则饶、广、徽、衢四府时时可危。若能驱除两处之贼，逐出山外，归并江边。则江、浙两省防务皆松，而皖南亦有一条鞭之势，办理较易得手。皖北约分两路，中隔一湖，周围四百余里，名曰焦湖。自湖以南，如安庆、无为、巢县、和含各属，久为粤匪盘据之所。自湖以北，如庐州、凤阳以及淮北各属，则粤匪与捻匪错杂纷扰，几至汗漫而不可收拾。前此都兴阿之师，由石牌进攻安庆，势趋湖南，即臣五年二月折内所称外一路者也。李续宾之师，由舒、桐进剿庐州，势趋湖北，即臣五年折内所称内一路者也。

自十月中旬，三河、桐城相继挫败，安庆撤围，湘军死者逾五千人，士气大伤，逆氛日炽。皖北贼势之浩大，实倍甚于皖南。逮十一月初，将军都兴阿，总兵鲍超屡获胜仗。湖广督臣官文分派各军防布要隘，抚臣胡林翼闻警起，复驰赴李续宜军中重加整顿。楚、皖之交，人心渐定。而皖南自湾沚、黄池之变，戴文英、邓绍良先后殉难，亦恐其悉力上窜，合景德镇之股匪，扰及湖口，窥伺九江。以臣愚见，论大局之轻重，则宜并力江北，以图清中原。论目前之缓急，则宜先攻景德镇，以保全湖口。

臣于前月二十六日奏明后，即札张运兰一军，于腊月初二日自建昌启行，驰剿景德镇，计十四、五可以接仗。臣亦拟于正月初旬，移驻鄱阳、彭湖等处，联络水师，先固南岸，屏蔽九江，与宿松都兴阿等营，不过一江之隔，百余里之遥。如果北岸有警，亦可就近策应。至谕旨垂询闽省贼匪、江西边防一节。查福建之汀州、宁化，次第收复，仅连城有贼，为数无多。臣前折业经奏明，本省兵力，当足以资剿办。闽贼之回窜江西者，臣前次奏明，尽入信丰及南安府界中。顷接禀报，南安被围，信丰之贼亦尚未退。萧启江所部病勇新愈，臣已饬其迅速追剿。将来此股贼匪，或久扰南赣，或分窜楚粤。萧启江一军，或随臣北行，或留防南路，应俟贼踪既定，相机调遣，续行具奏。所有遵旨斟酌具奏缘由，恭折由驿五百里驰奏。伏乞皇上圣鉴，训示施行。谨奏。

朱批：览奏均悉，所拟尚属妥协。钦此。

通筹全局请添练马队折 咸丰九年正月十一日

奏为遵旨通筹全局，并陈近日军情，仍请添练马队，以图进取，恭折奏祈圣鉴事。窃臣前调萧启江一军赴援赣南，张运兰一军进攻景德镇，并遵旨斟酌援皖事宜，于十二月十一日恭折驰奏在案。嗣承准军机大臣字寄，咸丰八年十二月初八日奉上谕：王懿德奏，请饬曾国藩暂缓移师，留张运兰一军保卫闽境一折。曾国藩援闽之师，前因所部兵勇多染疾疫，暂驻建昌调度，徐图拔队继进。嗣值李续宾全军失利，皖北贼势披猖，经骆秉章奏请，饬令该侍郎移师援皖，留萧启江所带四千余人，防守江西。当经谕令曾国藩，倘因汀州等处尚须兵力，江西景德镇大股匪徒尚未尽歼，未能即日由楚入皖，令其斟酌情形具奏。兹据王懿德奏，接曾国藩咨称，拟率即选道张运兰等军赴楚剿办。该督以闽省贼炽兵单，连城尚被占踞，接壤之饶州、宁都等府州，纷纷告警，专赖曾国藩大军镇定边陲。其前部张运兰一军，已抵邵武辖境，正资协剿，未可撤回。所奏亦系实情，著曾国藩通筹大局，如闽省贼匪犹赖援军，即将张运兰一军暂留攻剿，与王懿德会商办理。至湖北防堵，现已周备，惟皖南北，粤、捻麇聚，有须兵力。而江西地方尚有大股贼匪，该侍郎亦难舍近而图远，仍着斟酌调度可也。将此由六百里各谕令知之。钦此。

臣才识短浅，何足以规画全局。就近处数省而论，则安徽军务最为吃重，江西次之，福建又次之。皖南中界一山，皖北中隔一湖，两路贼势，臣前疏已详悉具奏。近闻福建之贼尚踞连城，江西之贼，窜入南安，赣州戒严，定南、崇义相继失守。以臣愚见，连城之贼，闽省兵力应足了之，南赣之贼，人数尚多，悍者较少，非一枝客军所能猝办，必须本省兵力辅以团练，方可徐起有功。惟安徽贼党，其氛甚恶，其患方长。大凡官军与贼，此消则彼长，彼消则此长，断无中立之理。我能进而剿贼，则贼将竭力御我，不暇他窜；我不能进而剿贼，则贼将乘隙犯我，旁出四溢。皖南无进剿之师，则贼必东犯浙江，皖北无进剿之师，则贼必北犯齐、豫。故就一隅观之，则江西之南赣，福建之连城，均是贼党，均须兵力，不可舍近而图远。就全局观之，则两利相形，当取其重；两害相形，当取其轻。又不得不舍小而图大，舍其枝叶而图其本根。诚使大江两岸，各置重兵，水陆三路，鼓行东下，剿皖南则可分金陵之贼势，即可纾浙江之隐忧；剿皖北则可分庐州之贼势，即可纾山东、河南之隐忧。

方今湖北全省肃清，然与皖境处处紧接，防不胜防者，莫如湖北；据上游之势，能制皖贼之死命者，亦莫如湖北。臣与官文、胡林翼等熟商，就现在之兵力稍加恢廊，北岸须添足马步三万人，都兴阿，李续宜、鲍超等任之。中流现有水师万余人，杨载福、彭玉麟任之。南岸须添足马步二万人，臣率萧启江、张运兰等任之。三道并进，夹江而下，幸而得手，进占十里，则贼蹙十里之势。进占百里，则贼少百里之粮。即不甚得手，而上游之势既重，即下游之贼不得不以全力御我。其于金陵、庐州两大营，均足以抽釜底之薪，而增车外之辅。此遵旨通筹全局，宜并力大江两岸之微意也。至臣处近日军情，萧启江一军自石城拔营，南赴雩都。据禀：南赣各属，贼踪蔓延，力难兼顾。臣批令专救赣州以保要郡，不必旁顾他处。张运兰一军，自腊月十七日驰抵景德镇。十九日吴国佐小挫一次。二十七日张运兰大胜一次。开仗情形，由臣另折具报。赣州居江西之极南，景德镇居江西之极北，相距千有余里。臣驻建昌，距两军各五六百里，调度不灵，转运不便。且两处皆孤军深入，贼众兵单。日夜焦思，无师可济。臣前次折尾声明：萧启江之军，或留防南路，或随臣北行，容俟续行具奏。近日详加体察，顾此则失彼，顾南则失北。与其悬心两地，不若专力一方。已咨商江西抚臣耆龄，请其另调劲军，以剿南赣，兼办团练，以散胁从。臣即专办北路，调回萧启江一军，归并饶州、彭湖等处。在江西则臣管北边，耆龄管南边。在皖、楚则臣攻南岸，都兴阿等攻北岸。地有分防，斯责无旁贷。师有定向，斯士无二心。免致到处牵掣，一无所成。此臣处近日军情，拟调萧启江并赴北路之微意也。臣往岁在军，未闻贼匪能用马队。近闻粤匪常以马队冲锋，捻匪则马匹尤多。李续宾三河之败，即系贼马数千，为湘军向来所未见。昨吴国佐景德镇之挫，亦为贼马所眩。今欲整顿陆军，不得不添设马队。东三省马队，天下劲旅，根本所在，不敢多为奏调。臣与湖北督臣、抚臣缄商，拟由官文等奏调察哈尔马三千匹，请旨饬上驷院押解来南。颍、亳一带，有善骑之勇可募，名曰“马勇”。应即添练新马队二千余骑，与都兴阿之旧队，相辅而行。于九江、湖口等处，择平原旷野，驰骋而操习之。惟以南人而骑北马，以勇丁而学弓箭，非仓卒所能奏效。

臣愿竭数月之力，朝夕请求，从容训练，期于成熟而止。练成之后，以二千匹交江北隶都兴阿、舒保等麾下，以五百匹交江南隶臣麾下，以壮步军之气，而寒贼党之胆。余剩马匹，游牧于黄州。鞍辔等具，设局于九江，以备随时添补更换之用。仰仗皇上威福，兹事若成，皖、豫等省军务可期大有起色。此添置马队，臣愿自任教练之微意也。溯自咸丰六年，洪、杨内乱，河北肃清，武汉再克，臣方庆幸，以为大难计日可平。不谓迁延岁月，粤匪未靖，捻匪复滋。饷项有日竭不支之势，将士有久疲思退之心。若非奋发精神，变换局面，将有类乎古人所谓惰气归气者。不得不改弦更张，亟思所以振之。区区愚忱，谨就近三省军事遵旨通筹全局，恭折复奏。伏乞皇上圣鉴，逐条训示施行。谨奏。

李续宾死事甚烈功绩最多折 咸丰九年正月十一日

奏为巡抚衔浙江藩司李续宾，死事甚烈，功绩最多，恭折奏祈圣鉴事。窃臣于上年十月，闻皖北三河镇官军失利，比念李续宾刚烈性成，必已见危致命。惟相距过远，未悉其死事情形。兹据其胞弟李续宜禀称：李续宾自攻克潜、太、舒、桐四县后，遵旨进攻庐州。因三河镇为舒、庐冲要，贼筑伪城一座，坚垒九座。九月二十八日，进扎三河。十月初二日，亲攻九垒下之。适粤逆陈玉成率大股贼自六合、庐江来援。捻逆张乐行率大股贼自庐州来援。众十余万，昼夜兼程，直趋金牛镇，连营数十里，抄大军后路。李续宾所部除留防九江及舒、桐外，随征不过五千余人，又攻垒血战，锐卒损伤过多，遂飞调防兵策应。未及至，而贼已来逼。初十日，派队迎击金牛镇，战樊家渡，已获全胜。忽左路出贼数万，乘雾来抄，我军回戈返斗，前后受敌。参将彭友胜、游击胡廷槐、饶万福等力战死之，余皆截阻不能归营。李续宾自领亲兵救应，而伪城之贼复出，与援贼相合，我军四面被围。初更时，最后两营李续焘、彭祥瑞越垒冲出。于是贼踞其垒，断我军去路。或劝以突围退保，无难再振。李续宾曰：“某在军前后数百战，每出队，即不望生还。今日固必死此。有不愿从死者，请各为计。”各员弁皆跪泣曰：“某等愿从公以死报国，不愿去。”李续宾具衣冠望阙叩首。二鼓向尽，怒马直出，赴悍贼林立处，死之。臣胞弟曾国华及何忠骏、何裕、王揆一、李续艺、吴立蓉、万斛源等皆死之。而副将李存汉、道员孙守信、运同丁锐义等，犹督守孤垒，以俟桐城援兵。至十三日亥刻，子药，水米俱尽，孙守信等死之。十九日，贼攻桐城，李存汉、赵友财、谢嗣湘、李景均等死之，桐城复陷。凡湘军员弁兵役随李续宾死者，近六千人。十一月，三河附近绅民从贼中觅得李续宾尸骸，潜送霍山，迎至黄州，即将返葬湘乡各等情禀报到。

臣伏查李续宾战绩，自咸丰三年赴援江西，克复太和、安福、永兴，有江西、湖南奏报。四、五两年攻克岳州、武汉、广信等处，有臣国藩奏报。六、七、八等年，攻克武汉、九江、皖北各处，有官文、胡林翼等奏报、各在案。此次死事之烈，官文等必详奏请恤。惟臣与李续宾从事较久，相知颇深，有不得不渎陈于圣主之前者。李续宾初援江西，为谢梦革营中帮办，嗣随罗泽南征剿各处。循循弟子，退然若无所知，不自表异，人亦未有以异之。逮岳州大桥之战，塔齐布独称湘勇白旗为无敌，贼亦深畏白旗。白旗者，李续宾所部右营也。既而田家镇之役，以少胜众。九江之败，士卒多逃散，独右营勇丁依依不去。然后众称其贤，得士心矣！犹复粥粥无能，转战江西、岳、鄂之间。经过州县不见一客；稠人广坐，不发一语。

自楚军之兴，人人皆以节烈相高，或涅臂自盟，或歃血共誓，慷慨陈词，预相要约。李续宾独默然深藏，初不预作激烈自许之言。然忠果之色，见于眉间。远近上下，皆有以信其大节之不苟。臣所立湘勇营制，编队立哨，略仿古法。计事援糈，皆有定程。行之既久，各营时有变更。惟李续宾守法五年，始终不变。尝谓臣曰：立法者，但求大段妥善；行法者，当于小处弥缝。臣初定湘营饷项，稍示优裕，原冀月有盈余，以养将领之廉，而作军士之气。李续宾统营既多，历年已久，节省赢余及廉俸至数万金，不寄家以自肥，概留备军中非常之需。咸丰六年冬，曾寄银五千两于南昌，济臣粮台之急。七年冬，又寄银万两至吉安，济臣弟曾国荃一军；又寄三千两至贵溪，济李元度一军。此外，盈余银两，亦皆量力济人，不忍他军饥而己军独饱。往者故抚臣江忠源尝论兵勇利病。勇则畛域不分，而患其踪迹无定。此之所革，彼之所收。兵则尺籍有定，而患其界限太分。胜不相让，败不相救。兵则规矩较肃，而患无陷阵刚猛之风。勇则锐气较新，而患无上下等威之辨。故用兵以和为贵，用勇以严为贵。李续宾驭下极宽，终年不见愠色。而弁勇有罪，往往挥涕而手刃之。甲寅十月，在田家镇斩退怯之勇，臣奏牍称其有名将之风。故刑人无多，而岁久无敢弛慢。至于临阵之际，专以救败为务，以顾全大局为先。遇贼则让人御其弱者，而自当其悍者。分兵则以强者予人，而携弱者以自随。或携随数次，弱者渐强矣，则又另带新营以自随。江、楚诸军，每言肯携带弱兵，肯临阵救人者，前惟塔齐布，后惟李续宾。此次三河之败，亦由所部强兵，分留湖北，分拨臣处，分防九江，分驻桐城，而多携弱者以自随。其仁厚在此，其致败亦未始不由乎此。此军民所尤感泣不忘者也。臣昔观李续宾厚重少文，百战无挫，私心慰幸，以为可跻中兴福将之列。不意大难未夷，长城遽陨。督臣官文等具奏请恤，想蒙圣慈矜鉴。臣与李续宾同县姻戚，不敢饰辞溢美，亦不敢没其忠勋，谨就夙昔所知，渎陈宸听。伏乞皇上圣鉴，饬付国史馆查照施行。谨奏。

曾国华殉难三河镇折 咸丰九年正月十一日

奏为臣弟曾国华殉难三河镇，恭折奏祈圣鉴事。窃臣自上年十月，闻皖北三河镇之败，即知臣弟曾国华同时殉难。因道路遥远，传闻鲜据，专丁函询李续宜及都兴阿、鲍超等处，又派人至舒城附近查访。旋接各路先后函禀：三河营垒于十月初十日被围。是夜二更后，李续宾怒马赴敌，死之。臣弟曾国华与李续宾儿女姻亲，又谋人之军，义不可以独生，亦冲骑赴贼中，死之。同幕诸客，如何忠骏、何裕、王揆一、李续艺、吴立蓉、万斛源等，同时并殉。惟孙守信复坚守两日，至十三夜，乃从容就义等情。溯查咸丰五年十月，翼贼石达开率众由湖北通城窜入江西，勾结广东匪徒周培春等，自湖南茶陵州窜入，与石逆会于新昌县，连陷瑞、临、袁州三府。六年春，又陷吉安、抚、建三府。臣所部诸军罗泽南既先赴湖北周凤山又败于樟树镇。臣不得已，率水师入援省城，而令李元度陆军进攻抚州。维时人心震惊，道路梗阻，楚军不得通乡书，因募死士，蜡丸隐语，回楚乞救。贼亦悬赏，购奸民捕杀。湖南致书者，无一幸免。臣几有岌岌坐困之势。臣弟曾国华驰赴武昌，乞师以救江西。经湖北抚臣胡林翼奏委国华统领普承尧、吴坤修、刘腾鸿各军赴援。遂由咸宁、蒲圻沿途迎剿，取道万载，攻克新昌、上高。两月之间，连复六县，遂围瑞州。由是江西、湖南始通音问。而国华积劳致疾，就医南昌。与臣握手相见，悲喜交集。盖以新募之众，千里来援，节节攻打，摧江西十余万之贼，鏖战于酷暑烈日之中，艰险备尝，乃有此兄弟会晤之一日也。病痊，仍回瑞州督剿。

七年正月，臣赴瑞州，与国华定计合围，掘长濠三十里，断贼接济。二月丁父忧，兄弟奔丧回籍。厥后瑞城克复，尚未变国华原定之规模。臣叔父曾骥云无子，以国华为嗣。八年二月，降服期满。四月，李续宾调赴湖北，奏明留营帮办。相与讲求戎政，晨夕商酌。国华性好读史，颇怀大志。于古人艰危之境，反复推究其得失。平昔持论过高，臣恒诫之。近日议论军事，渐归于精细稳实，与李续宾兄弟意见多合。十月初九日，犹以家书寄臣，称援贼麇至，各营意欲退保，国华与主帅坚持不退。二人谋合，必不为众说所摇等语。岂料其发信之次日，即为效命之秋；而其坚持不摇之计，即为全军并殉之机也。七年五月间，钦奉恩谕，“有曾国华带勇援应，一门忠义，实深嘉尚”之褒。跪读之下，感激涕零。今幸临危不苟，仰副圣慈，捐糜以报生成之德，在门户亦足增荣。子弟得附忠义之林，在臣心更复何恨！特以臣叔父年齿日高，倚闾望切，孤侄曾纪寿幼稚何依？臣六载军中，愆尤业集，即手足私爱，亦觉愧负良多。建昌去舒城千有余里，兵力不能遽及。山川间隔，日月浸淹，骸骨未收，遗恨难雪。追思昔年，若无国华援救，臣无以至今日，臣军无以图幸全，即江西亦无以转危为安。悯念微劳，不忍不渎陈于圣主之前。至于例得恤典，应由湖北督臣、抚臣汇案具奏，臣不敢妄为乞恩。伏乞皇上圣鉴，训示施行。谨奏。

调饶廷选来江片 咸丰九年正月十一日

再，臣前折声明，拟于正月初旬，移驻鄱阳、彭湖等处。比即咨商江西抚臣耆龄，拨兵来建昌换防。顷准复函，以赣南方棘，无兵可拨，欲臣暂驻建昌，兼防闽贼内窜等语。查南路防剿吃紧，而连城一股经闽兵阻截，难保不回窜江西。且臣拔营北行，去萧启江一军愈远，声息难通。目下有不能遽行移营之势，自应暂留建昌，相机办理。再查建昌、宁都各属，别无防兵，江、闽交界千里空虚。赣南镇总兵饶廷选带兵在闽，前因患病未痊，经督臣王懿德另派豫祺接统连城诸军。入春以来，饶廷选病体当已渐愈，该总兵系江省地方官，曾奉旨归臣调度。前守广信、衢州，著有成效。合无仰恳天恩，饬令饶廷选酌带所部前来江西，或驻扎宁都、建昌，或即赴赣州本任，应俟临时酌夺。臣与耆龄往返函商意见相合。如蒙饬调，则南路边陲有备，兼可为闽境声援。所有臣军暂缓移营，及请调总兵来江各缘由，理合附片陈明。伏乞皇上圣鉴。谨奏。

谢年终恩赏折 咸丰九年二月初九日

奏为恭谢天恩事。

咸丰九年正月十三日，臣在建昌军中，承准军机处咨开：十一月二十七日由内交出年终赏福字、荷包、银钱、银锞、食物等项、交兵部由驿驰递。等因，到臣。当即恭设香案，望阙叩头祗领。窃臣犀渠谬典，豹略多疏，虚掷年华，空糜岁廪。神驰北极，正殷恋阙之忱；春满东郊，忽荷自天之宠。奎章日丽，瞻羲画以迎祥，宸翰星辉，备箕畴而锡羡。重以紫罗之佩，益叨华衮之荣。赤仄朱提，传内府金刀之式，黄封绿乳，分尚方玉食之珍。叠沛鸿施，重同鳌戴。臣惟有勉驱驽驾，迅扫狼烽，以期仰答高厚生成于万一。所有微臣感激下忱，理合缮折，叩谢天恩。伏乞皇上圣鉴。谨奏。

谢曾国华追赠优恤恩折 咸丰九年二月初九日

奏为恭谢天恩，仰祈圣鉴事。窃臣弟曾国华上年十月初十日在三河镇殉难情形，业经臣专折奏陈在案。昨准湖广督臣官文恭录咨会：咸丰八年十二月十八日，奉上谕：候选同知曾国华，着追赠道员，照道员例从优议恤。钦此。臣闻命之下，悲感难名。伏念臣弟国华，一介书生，满腔热血。鹊原急难，虎穴孤行。为画救赵之谋，曾作乞秦之举。转战千里，连下六城。东道始通，西江无恙。乃长围之甫合，适衔恤以遄归。梓里言旋，筠州亦克。嗣以降服期满，重赴皖营。与李续宾共济艰危，誓同患难。逮三河之失利，竟一蹶而偕亡。田横之客俱从，先轸之元未返。幸邀恩恤，得备哀荣。赠秩监司，延光苗裔，魂招千里，泪滴九泉。昔荷一门忠义之褒，今叨百世馨香之典。执干戈以卫社稷，聊摅自靖之忱；听鼓鼙而思将臣，渥荷非常之泽。阖门衔感，累叶增荣。臣仰沐殊施，怆怀同气。志不忘乎沟壑，名已重于泰山。在胞弟黄壤有知，敢忘结草衔环之报？在微臣素餐无状，永矢卧薪尝胆之诚。所有感激下忱，理合缮折附驿，叩谢天恩。伏乞皇上圣鉴。谨奏。

萧启江在南康胜仗折 咸丰九年二月初九日

奏为萧启江一军在南康大捷，攻克新城墟及池江等处贼巢，现在驰救信丰，以期力解城围，恭折奏祈圣鉴事。窃臣于上年十一月檄调萧启江由石城赴援赣州，业经奏明在案。接据该道禀报：本年正月初五日行抵赣州。其时南康吃紧，兼署南安府周汝筠所带各勇不敷堵剿，遂于十六日抵南康。查探得前陷南安之贼，一支为伪翼府宰制陈亨容、傅忠信、何名标，一支为伪渠帅萧寿镁、蔡次贤，一支为伪尚书周竹岐、李遇隆，一支为伪军略赖玉新、黄玉发，一支为伪承宣刘逸才、张遂谋，众至七八万，希图由南康直犯赣州。在新城墟地方，筑立伪城，开壕列栅，设望楼百余座，占踞村庄二十余里。其首逆则踞池江地方为第二巢。传闻石达开尚在此路，势甚披猖。十七日，萧启江抵贤女埔，因贼众兵单，可以智胜，难以力取，遂传令偃旗息鼓，商令管带田勇之知县周庆榕、府经历周庆夏等，先行出队诱贼，楚军设伏待之。十八日出队，衔枚疾走，埋伏赤石塘地方。周庆榕带田勇三千，直逼新城墟，诱贼出巢。田勇者，赣南团练，按田派出之勇也。贼素轻田勇，鸣角出队，约六七万人，漫山遍野。田勇开枪数次，佯败诱之。贼不虞楚军之骤至也，猛追七、八里，萧启江声炮为号，伏兵四起，先将去路截断。前营参将梁万贵、左营参将胡中和、奇胜军都司黎得盛，由左路截击。右营游击毛治祺、后营知府刘岳昭、新果营都司唐星照，由右路截击。萧启江率亲兵及中营游击秦华祝、副果营县丞戴龄，由中路迎击。贼见楚军旗号天外飞来，败后丢弃军械，狼狈就戮，伏尸遍地，烟焰迷天。田勇亦乘势截杀南岸之贼。该逆退过浮桥死拒。胡中和、梁万贵率队冲入。正酣战间，忽到悍贼七八千，旗色鲜明，与前迥异。我军殊死战，贼又败北。追过数里，接应贼复至。适我军接应亦到，追过新城墟十余里、逾麻布陇，至小溪界。申刻分番收队，往返九十余里。除田勇斩获不计外，楚军毙贼二千余名，生擒二百一十名，阵斩伪渠帅、统戎、检点、庆天侯、指挥、将军之属。搜获伪印四十二颗，大小旗五百零八面，均解建昌老营。此十八日大获全胜，攻克新城墟之实在情形也。二十日，萧启江进攻池江贼巢，谍报贼数甚少，恐有诡谋。行过麻布陇，列阵以待。萧启江自率数骑登高瞭望，知有贼伏，传令勿进。正收队间，田勇之在前者，忽蜂拥奔回。先是，十八之胜，田勇夺获贼赃最多，遂益放胆。是日集者约四万人，与楚军队伍相间杂。田勇见贼即进，被贼轰毙二人，旋即返奔。伏贼大起，官军队伍为田勇所乱，该逆愈扑愈众。胡中和、毛治祺、刘岳昭、黎得盛、唐星照、梁万贵、秦华祝等，力战断后，枪毙杀毙二百余贼。都司龙复胜，把总洪复胜等战死。各路无兵接应。退至麻布陇，仍卓旗回马冲击数次，返追二里，毙贼百余名，斩伪官二骑，贼始退奔。是役毙贼三百有余，生擒十九名，夺伪印二颗。我军亦阵亡二百六十四名，各将士愤欲再战。二十二日，仍出伏麻布陇沿河一带，而以二三旗诱贼。贼竟不出，仅出数百人，往来不定。我军奋追，生擒三人而返。据供：十八、二十两役贼中死者逃者甚多。萧启江等遂于二十四日再攻池江，仍埋伏小溪一带诱贼，竟无影响。久之对岸村庄出四、五千贼，卷旗而前。我军进击，轰毙多名。田勇亦到，贼党奔逃。我军离营太远，遂未穷追。立将池江、小溪、凤凰墟、长江墟等处贼巢焚毁。败贼均窜近南安府城一带。正欲跟追，适接周汝筠函禀：信丰被围数月，军米告竭，岌岌可危，不能不先其所急。且信丰、崇义未靖，遽以孤军进逼南安，亦虞后路抄截。萧启江遂饬周庆榕等严扎新城墟要隘，而潜率所部，由龙回一带驰赴信丰。西路总兵遮克敦布现扎信丰北路，约定环攻，冀可迅解城围。然后会合遮克敦布进攻南安，庶兵力厚而无牵缀之虑。此二十日小挫，二十四日焚毁池江、小溪、凤凰墟、长江墟贼巢，及现援信丰之实在情形也。据萧启江节次禀报前来。臣查南安各属，贼势浩大，经萧启江设伏制胜，虽二十日小挫，旋即鼓勇进攻，该逆弃垒遁逃，其气已夺。惟信丰官民，苦守围城数月，若不竭力救援，何以劝守土之吏？且信丰、崇义不能扫荡，亦未便孤军深进。臣现批饬如禀办理。一俟解围后，会合遮克敦布再图南安，庶剿办更易得手。所有阵亡之都司龙复胜，蓝翎把总洪复胜、陶泰益、欧得胜、朱源、鲁再高、谭怀玉、萧清元，把总谢明高，蓝翎外委涂清贵，外委张连升、余凤山、萧品南、李春元、章隆泉、谢仁四、陈高升等十七员，应请饬部各照本职从优议恤，以慰忠魂。除飞咨湖南抚臣派兵从郴、桂各属以剿为堵、合力夹击外，所有十八日大捷，攻克新城墟贼巢，二十日小挫，二十四日攻破池江等处贼巢，及现援信丰各缘由，理合会同江西巡抚臣耆龄，由驿六百里驰奏，伏乞皇上圣鉴，训示施行。谨奏。

张运兰攻剿景镇情形折 咸丰九年二月初九日

奏为张运兰一军攻剿景德镇，小挫两次，大胜一次，现仍守隘相持，济师助剿，恭折奏祈圣鉴事。窃上年十二月，臣调张运兰等进剿景镇贼巢，节经奏明在案。该道等于腊月十五日，由乐平拔赴柳家湾，探得镇贼三四万人，与婺源贼相为犄角。其辎重屯集浮梁，悍贼尽聚镇上，将各要路挖断，筑卡开壕，设望楼烟墩数十座。近镇之上李村、下李村，横亘二十里，皆踞为巢。地势散漫，港汊纷歧，进攻不易。十九日，道员王文瑞，主簿吴国佐出队，由崖角岭、吴开岭两路进攻镇之中路，张运兰由黄泥岭、鸡脚岭两路进攻镇之右路，派第五旗扎牛角岭，堵截镇之左路。行抵胜梅亭，见左路老鸦滩出贼千余，当即迎击败之，毙贼数十。追至下李村，骑贼复出迎战，亦为我军所败。忽景镇及上李村、小港嘴、回子墓各巢之贼，一拥皆出，约二万人。下李村贼焰愈肆，守备扶正元等力战死之。王文瑞飞往接应，击杀数十贼，贼甫败退。而小港嘴、回子墓两股斜抄，将我军围困，守备何长庚等战死。其时吴国佐两营为老鸦滩伏贼所牵，首尾不能相应。张运兰之营，又相距数里，派援之吉左营，正遇伏贼鏖战，守备李冠群等死之。贼遂直扑王文瑞所占山冈。都司朱宽义等力御之，回合十数次，并力冲突，杀贼数十名。守备朱正魁等皆没于阵。幸吉左营接应，时已日暮，贼亦不敢进逼，二更收队。是日毙贼四、五百名，副湘营阵亡四十八人，义字营九十四人，吉左营十二人。缘各营均出六成队，贼盖十倍于我也。自后雨雪泥泞，贼不敢出。二十七日稍晴，张运兰预派第五旗扎牛角岭，六旗守湖角岭，吉左营守崖角岭。王文瑞派队会同团勇，站立中、左、右三路高岭。贼至则摇旗击鼓以疑之。布置定后，张运兰自率四旗，从鸡脚岭进攻上、下李村。随分一旗专断浮梁援贼，约副湘营两面包抄。行抵李村，该逆寂无声响。旋见白旗摇漾，数十骑出站河岸。我军渡河迎击，贼已飞遁。良久寂然，申刻收队。忽角声四起，回视则贼队已出万余，四路来扑，马队当先。我军转队列阵，忽有贼目八骑涉水冲来。中路勇炮击一贼落马，众起逐之，八骑皆殆。张运兰等遂乘势分三路过河冲击。贼党败奔，旋复回拒。王文瑞等包抄截击，呼声震天。时第一旗已将浮梁援贼击败，又从北路横截而来。该逆弃械狂奔，伏尸枕藉。追至上、下李村，贼遂弃巢而遁，纵火焚巢。追至镇市，时已昏黑，雨雪交加，传令收队。是日破上、下李村二巢，歼贼二千名，解散胁从千余名，夺劈山炮八尊，阵斩伪指挥杨大鹏、郭正云、张明万，伪东殿后营将军李正陇、邓见光、陈金陇等，尸边搜出伪照。自后我军屡出，贼不敢动。本年正月十一日，复出六成队进攻。列队河岸，自辰至午，对面寂然。惟墩台上烽烟四起，浮梁来贼七、八百，镇贼亦出千余，倚山排阵，马队隐约林间。我军知有埋伏，申刻收队。忽接探报：是日大股贼围犯道员刘于浔饶防各营，旋忽退去。始悟日中举火者，调贼回镇也。刘于浔一军距张运兰等六、七十里，而张运兰派扎牛角岭之第五旗，人止三百名，距老营又十六里。是日我军趋镇，借解饶防之围。而回镇之贼，必从牛角岭下经过。竟以万余贼来扑岭卡，游击王华国等出卡迎战，贼来益多，遂回卡坚拒。王华国等血战终夜，被贼扑去营卡，阵亡四十一人。张运兰派第三旗往援，已无及矣。十二日辰刻，加队驰援，将贼击退。贼亦回镇，不敢再犯。第三旗仍扎牛角岭坚守原卡。此十二月十九日小挫，二十七日大捷，正月十一夜小挫之实在情形也。据张运兰等禀报前来。臣查镇贼，狡猾异常，多而且悍。避我朝锐，击我惰归。楚军现扎柳湾，人止四千有奇，距镇三十里。出队六成进剿，则众寡主客、劳逸饥饱之势，既已悬殊，又为地势所阻，易进难退。刘于浔一军屡不得手，与张运兰等相隔太远，呼应不灵。而张运兰、王文瑞分扎要隘，备多而力益分。臣现添派九江道沈葆桢所统之平江前营、新中、新左营，由玉山赴镇。又调祥字营由弋阳赴镇助剿。并批饬张运兰等以静待动，无庸远出攻坚，徒伤精锐。除阵亡员弁，现已另折请旨赐恤，及刘于浔一军应由江西抚臣耆龄奏报外，所有楚军攻剿景德镇情形，恭折由驿六百里驰奏，伏乞皇上圣鉴，训示施行。谨奏。

克复南安府城折 咸丰九年二月十五日

奏为萧启江一军协同各勇攻克南安府城，现仍驰援信丰，恭折奏祈圣鉴事。窃正月十八、二十四等日，萧启江等攻克新城墟、池江一带贼巢，业经驰奏在案。萧启江本拟由龙回间道先援信丰，再图合攻南安。臣亦批饬令解信丰之围，以劝守土之吏矣。因叠据生擒贼供：该逆自叠次痛歼后，退保南安，极为惶恐。一夕数惊，纷纷逃走等供。萧启江等以机会既有可乘，不若趁破竹之势，直取南安，免致死灰复炽。遂亲率所部，协同管带田勇、练勇之知县周庆榕、县丞周庆夏等，进扎青陇、黄陇一带地方，会攻郡城。二十九日，黄陇一路踞匪见官军大至，即行逃窜。追杀十数名。三十日，出队至三角岭，遥望城中烟焰迷天，知贼中内乱。即派营官朱桂秋、黎得胜、胡中和、刘岳昭、梁万贵，督队会同练勇，进攻东、北两门。营官毛治祺、秦华祝、唐星照、戴龄督队会同田勇，攻剿城外各村贼馆、贼垒。南安原系两城，北为水城，中有一河之隔。逆党初犹抗拒，见我军锐气百倍，炮毙二百余名，复凫水进攻北城。该逆倾巢西窜，且战且奔。我军冲锋过猛，登时阵亡七人，受伤九人。跟追数里，闻各村角声四起，虑有埋伏，且时已申正，遂收队。仍回黄陇餐宿，戒勿入城。二月初一，探报西北路烽火相连，时有贼旗登山嘹望。疑贼故空此城，诱我深入。适大庾田勇旗长吴昌余等在城外被掳，我军窥破贼谋，且知城内米粮罄尽，亦欲待贼入城，再行围剿。是夜，陶、张两逆首果率万余人回屯城内矣。正筹剿间，而信丰告急之禀叠至。欲赴援，则南安功在垂成，欲不赴，则信丰万分危急。因定议初三日大举攻剿，期以一鼓下之。是日巳刻，分数路进攻。贼亦分路迎敌，我军枪炮、刀矛、喷筒、火箭同时并举，阵斩悍贼二三百名，贼党奔溃入城。我军跟踪而入，或攀堞而登，转瞬间，东、北两门尽插官军旗帜。贼仍由西门夺路奔逃，追击二十里，伏尸累累。败贼仍分两路鼠窜，一由浮江、西坑，一由义安、内梁等处，皆系往粤之路。是日克复府城。除田勇、练勇斩获不计外，楚军共毙贼六百余名，生擒五十一名。夺获马骡、旗帜、军械无数。我军阵亡十八人。萧启江克城，后以信丰紧急，随于初五日，冒雨亲率所部，取道龙回赴援信邑。并派奇胜军都司黎得盛留勇八百人驻守南安。会同周庆榕等搜捕余匪，一面飞移该管道府，调集各勇，坚守严防。此二月初三克复南安，并驰援信丰之实在情形也。据萧启江禀报前来。臣查南安被陷数月，贼数十倍于官军。幸仗圣主天威，各将弁及团勇力战用命。自十八日埋伏取胜后，该逆胆落气沮，屡次败奔。攻克郡城，甚为得手。又据禀报，崇义县城亦于正月二十五日克复。目下萧启江驰援信丰，解围后，江省南路可冀肃清。除管带练勇、田勇之周庆榕及各官绅等应由抚臣耆龄奏报外，其楚军出力员弁兵勇，合无仰恳皇上天恩，容臣择优褒奖，以昭激励。布政使衔即选道萧启江，久著战功，老成果毅。缓急分合之际，皆洽机宜。可否赏加勇号之处，出自鸿恩。所有楚军协同团勇，克复南安缘由，谨会同江西抚臣耆龄恭折由驿六百里驰奏。伏乞皇上圣鉴，训示施行。谨奏。

移驻抚州片 咸丰九年二月十五日

再，去冬今春以来，张运兰一军进攻景德镇，未甚得手。并闻镇贼日增，将由乐平绕抄官军后路，图窜抚州，查建昌僻在东隅，驻建则不能兼顾抚州，驻抚则可以屏蔽建昌。正月下旬，臣即拟移驻抚州。因虑福建连城股匪内窜，是以未便移军。昨准闽浙督臣来咨，连城已于正月初十克复。宁都、建昌两属，可无回窜之虞。臣已于二月十二日移扎抚州，相机调度。抚郡距景德镇较近，即距萧启江南安一军，亦较建昌稍近。南北两路，声息易通。除俟将景德镇攻剿情形另折奏报外，所有臣军移驻抚州缘由，理合附片奏闻，伏乞皇上圣鉴。谨奏。

曾国荃保升道衔知府谢恩折 咸丰九年二月二十八日

奏为恭谢天恩，仰祈圣鉴事。窃臣接准湖南抚臣补行咨会，克复吉安案内，汇奏请奖。奉上谕：候选同知曾国荃，著免选本班，以知府尽先选用，并赏加道衔。钦此。窃念臣弟国荃，一介书生，未娴军旅。前因咸丰六年逆匪窜扰江西，列郡沦陷。其时袁州一路有湖南助剿之师，瑞州一路有湖北乞援之师。而贼势浩大，南路空虚。吉安一郡，尤上游必争之地。江省兵单，未遑攻取。国荃与前任吉安府知府黄冕禀商湖南抚臣，建议劝捐募勇，亲率进攻。并经臣奏请空白执照二千张，筹捐济饷。是年十月，师次吉安，连复数县。七年二月，国荃丁忧回籍。六月，师复败退。经湖南抚臣严檄叠催，墨经复出，进扎城下，趱挖长壕。经江西抚臣奏明，总理全军，围攻两载之久。上年八月，始克坚城。仰仗天威，幸摧逆焰。本属因人而成事，讵敢贪天以为功。乃蒙懋赏特颁，微劳必录。荣纾银印，忝居二千石之班；秩晋冰衔，渥荷九重天之赐。鸿慈逾格，鳌戴曷胜。臣弟国荃克吉后，于十月内诣臣建昌大营，适闻三河之变，臣弟国华死绥，当即驰赴鄂、皖访寻消息，仓皇归里。月前拟束装来营，又值逆匪窜扰郴、桂，湖南防剿吃紧，暂不及来。臣惟有谆饬臣弟，虔伸蚁悃，勉效驽驱。切枕戈击楫之忱，图坠露轻尘之报，以期仰答高厚生成于万一。所有微臣感激下忱，理合缮折附驿，叩谢天恩。伏乞皇上圣鉴。再，前奉恩旨后，湖南抚臣漏未恭录咨行，经臣缄询，昨始补行咨会。是以拜折稍迟，合并声明。谨奏。

信丰解围并调萧启江援湖南折 咸丰九年二月二十八日

奏为萧启江一军力解信丰城围，现在调赴吉安，为湖南援应，恭折奏祈圣鉴事。窃萧启江等克复南安后，旋即驰救信丰，经臣于二月十五日奏报在案。初七日，该军行抵离信丰二十里之大小窝地方，查探得城内官民万余人，粮食止支三日。贼党尽屯城外，东门浮桥已被水冲。惟吴家岭浮桥断而复续，逆党筑垒吴家岭及石子岭一带，阻截援师。萧启江约会总兵遮克敦布，于初八日进攻。传令果后、果右两营，从右路进；果前、果左两营，从左路进；副果、新果两营，从中路进；萧启江自率中营接应。商令遮克敦布之飞虎勇、署南安府周汝筠之练勇，会同赣勇，先行诱贼出巢。楚军偃旗息鼓以待。先攻吴家岭，再攻北门。辰刻贼果出队抗拒。营官刘岳昭等由右路沿河而进，悉力猛扑，连破贼垒四座。石子岭之贼，蜂拥来助，又经左路胡中和率队力战，梁万贵由左路之右继进。是时戴龄、唐星照已由中路直捣吴家岭下。萧启江见贼墙火起，知已得手，飞驰督剿。正鏖战间，而吴家村忽出贼万余，各执五色旗，前来抄截。各营乘胜压之，直逼河岸，纷纷投水，浮尸蔽江。贼正无路可逃，忽大雨如注，官军枪炮，湿不能燃，穷寇拼命回扑。北门外之贼，一概回戈反斗混战一时，毙贼数百，我军亦阵亡九十六人。营官胡中和、刘岳昭、戴龄均受矛伤。萧启江卓旗力御，贼始大奔。虽因雨未及痛剿，而贼已胆落矣。初十日，分八路进剿。萧启江行至小溪桥，见西北一带火起，知前队已破贼营，呼声震山谷。该逆夺渡奔逃，各营并力追杀，人马死者无算。城内兵勇，亦乘势出击，伏尸遍野。遮克敦布一军，适当去路，斩首尤多。楚军毙贼二百余名，生擒二十八名。败贼悉往东路逃走。此初八日鏖击获胜，初十日，力解城围之实在情形也。据萧启江等禀报前来。臣查信丰被围三月有余，力穷粮竭，经萧启江等驰救，会合遮克敦布等力战解围。计楚军八日之内，克府城一，解县围一，死事至四百人之多，尚属踊跃用命。除飞虎军、康勇、赣勇，及力守危城之信丰县知县钱兰等，咨请江西抚臣查明保奖外，其萧启江一军，可否由臣并入南安克复案内保奖，以示鼓励。阵亡之蓝翎外委李先益、李楚文，蓝翊把总黄龙光，外委刘文友，均恳天恩各照本职从优议恤，以慰忠魂。连日接据咨报，南安之贼，窜入湖南，连陷桂阳、宜章、兴宁、永兴等县及桂阳州。频年以来，楚军出剿江西、湖北、广西、贵州、安徽等省，将士分布各路，本省空虚。该逆乘隙窜入，骤无应敌之师，殊形吃紧。臣已飞调萧启江一军，驰赴吉安，为湖南援应。如贼犯安仁、茶陵一带，即行横出截击，以免蔓延。除飞咨湖南抚臣共筹防剿外，所有萧启江一军力解信丰城围及调赴吉安、援应湖南各缘由，谨会同江西抚臣耆龄缮折，由驿五百里驰奏。伏乞皇上圣鉴，训示施行。谨奏。

谢曾纪寿及岁引见恩折 咸丰九年三月二十六日

奏为恭谢天恩，仰祈圣鉴事。

本年三月初八日，准兵部火票递回臣谢恩前折，奉朱批：另有旨。钦此。同日，并准递到咸丰九年二月二十六日内阁奉上谕；

前因曾国藩奏伊弟曾国华殉难情形，当降旨赏给曾国华之父曾骥云从二品封典。本日曾国藩谢恩折内声明曾骥云曾邀她封正一品封典等语。所有曾国华之子曾纪寿，着再加恩，俟及岁时由吏部带领引见，以示朕褒奖忠节，有加无已之至意。钦此。臣闻命之余，感激无措。窃臣弟国华一身就义，阖室铭恩。既邀锡类之仁，复蒙延世之赏。臣侄曾纪寿年甫数岁，即荷温纶，地望未崇，敢冀重申之命；天官引对，忝居任子之班。计舞象舞勺之匪遥，仰为龙为光以在望。羽林逐队，托余荫于孤露之中；角卯趋朝，瞻天威于五云之上。在圣世褒崇忠节，古今无以比其隆；在臣家感戴鸿施，存没均不知所报。臣惟有教督臣侄，敦品读书，励名砥节。修文兼以肄武，全孝即以尽忠。庶期仰答高厚鸿慈于万一。所有微臣感激下忱，理合专折附驿叩谢天恩。伏乞皇上圣鉴。谨奏。

景镇官军攻剿情形折 咸丰九年三月二十六日

奏为景德镇官军两月以来攻剿情形，恭折奏祈圣鉴事。

窃张运兰等进攻景德镇，本年正月二十三日以前接仗各情形，业经驰奏在案。二十八日，各营约会进攻。道员王文瑞率副湘营出右路黄泥岭，堵御浮梁援贼。张运兰率亲兵及平江前营，由中路鸡脚岭进。而以五旗出中路之右，四旗出中路之左。并派三旗、六旗及吉左营、平江新左营，协同乐平各局团勇，分守要隘，以为接应。巳刻抵镇，该逆坚闭不出。我军过河烧毁望楼二座，并焚李村民房。贼党分支出扑，各军亦分途迎击。回合十余次，轰毙百余名。吉左、新左等营，均出隘夹击。其时浮梁援贼，复经王文瑞等击退。自午至酉，鏖战竟日收队。忽另股悍贼万余，从栗树山后面横截归路，马队尤多。我军苦战之后，忽遇新贼，路隘不能施展，虽更番奋击，杀贼三百余名，而老湘营亦阵亡二百三十八人，副湘营十人，平江前营二十八人，团勇十五人，长夫十三人。游击喻福庆等弁力竭阵亡。帮办王开琳等因归途拥遏，遂绕道从湘湖街回营。

臣以景镇地势崎岖，难打行仗。且自去冬皖北失利，湘勇之士气未复。此次捐伤三百，皆系锐卒。遂批饬张运兰等少为休息，坚守隘口。贼来则与决战，无庸轻出进攻，庶致贼而不为贼所致。自后贼亦伏巢不出。二月二十四日，贼见湖角岭要隘止扎祥字一营，距张运兰老营十余里，遂出队阳攻各隘，牵制官军，而以马步队万余人直扑祥字营。守备刘胜祥竭力坚守，张运兰飞饬游击朱绍辉、文恒久驰往救应。另派游击杨虎臣，都司张广胜等，截剿湖湘街援贼。王文瑞及平江前营彭大寿、新中营吴荩臣，均出队援剿。其时吉左营都司朱宽义、副将陈品南、平江新左营张诗华，已从牛角岭抄击贼后，乐平团勇亦至。当殪大旗贼目二名，先锋悍贼十余名，逆焰顿挫。刘胜祥见援兵齐集，即出营奋击，阵斩伪官六名，夺伪印二颗，伪照四张，杀毙轰毙二百余名。该逆弃械狂奔，自此军威仍振。

三月十三日，张运兰等以各营休息月余，可试决战，遂分三支出队进攻。卯刻行近景镇，贼在望台举烽，副将黄万友等将望台焚毁。伏贼四起，张广胜及游击刘松山等迎击大路之贼，杨虎臣截击浮梁援贼，同知刘生往来策应。陈品南、朱绍辉等搜截栗树山伏贼。三路得手，计毙贼百余名，斩贼目二名，日暮收队。十六夜，镇贼忽举火焚屋，执炬北行，伪作宵遁之势，旋即折回埋伏。黎明时，张运兰、王文瑞督队往追，一面查探虚实，查悉该逆狡诈之谋，严阵以待。祥字营直入街口，伏贼尽起，酣战逾时，千总易执圭战殁。张运兰等整队接应，贼虽数倍，亦不敢来扑。未刻大雨，遂各收队。此正月二十八日、二月二十四日、三月十三、十七等日攻剿景镇之实在情形也。据张运兰等禀报前来。

臣查镇贼狡悍而多，地势散漫。张运兰等各营，分扎要路，延袤二三十里。距刘于浔、饶防各军较远，中隔一江，两难救应。楚军抵镇后，损折六百余人。众寡悬殊，难遽得手。南安克复后，本拟调萧启江一军从浮梁夹击。又因郴、桂告陷，回援湖南。目下情形止得扼要严防，观隙而动。蓝翎游击喻福庆、蓝翎都司易福升等五十二员名，先后力战捐躯，深堪悯恻。谨另缮清单，吁恳天恩，俯准各照本职从优赐恤，以慰忠魂。除刘于浔一军应由江西抚臣详晰奏报外，所有两月以来攻剿景德镇各情形，理合恭折由驿五百里驰奏。伏乞皇上圣鉴，训示施行。谨奏。

新募楚军来抚州教练片 咸丰九年三月二十六日

再，臣正月间，因萧启江、张运兰两军相距太远，老营空虚，又有进规皖南之议，遂行添募兵勇，于上次奏明在案。兹据总兵衔竹山协副将朱品隆、游击喻吉三、五品衔知县张岳龄、同知衔布政司经历凌荫廷等，共募南勇三千五百余人，均经陆续成军。其游击彭山屺回南挑募之营兵四百、勇二百，及道员王勋添募之湘勇五百，则均经湖北抚臣咨留，协助本省防务。所有新募各营，现皆随臣驻扎抚州，亲加教练。目下贼扰湖南，蔓延郴、桂。萧启江一军已由吉安驰抵茶陵一带。江省吉、袁各属，壤地毗连，均须预防回窜。是南路之贼情较北路之景镇，其吃紧正复相等。一俟湖南贼势稍松，即当调派各营协攻景德镇。理合附片奏闻，伏乞圣鉴训示。

再，自婺源贼窜陷建德后，知府刘腾鹤进剿阵亡，彭湖均甚吃重。臣已派候选知府屈蟠带领平江老中营千人，自抚州驰赴湖口协防，合并陈明。谨奏。

曾文正公奏稿卷十一

添兵助剿景德镇折 咸丰九年五月二十六日

奏为楚军进攻景德镇逆巢，连获胜仗，现在添兵助剿，恭折奏祈圣鉴事。

窃张运兰一军，自正月二十八至三月十七等日攻剿情形，业经驰报在案。三月二十日，张运兰等攻入下李村，吉左营及祥字营接应平江三营，迎击回子墓之贼，计共毙贼百余名。二十八日，张运兰、王文瑞约水师夹击，一由河面攻镇，一进小河攻回子墓贼墙。陆军沿河护之，破贼卡数重。贼党别出一路，直犯平江三营，回合六七次。祥字营、吉左营驰往策应，杀贼百余，贼始奔溃。已革皖南道石景芬率各团截击，毙贼四百余人，我军亦阵亡十七人。自后屡次进攻，贼皆坚匿不出。四月二十四日，张运兰、王文瑞约会刘于浔及水师游击任星元等，乘水涨进攻，将沿岸守卡贼轰毙无数，内有黄衣贼目五六名。惟街口坚卡数重难破，兼有一港之隔。二十八日，复合诸营进攻。参将文瑞一军，专防河岸。石景芬督团丁，分守各隘。我军诱贼出卡，用劈山炮排轰，当者糜碎，立毙数十贼，贼遂败奔。是日，刘于浔等攻破西瓜洲贼垒，江、楚两军互为声援。此三月二十日至四月二十八日，楚军攻剿景镇获胜之情形也。叠据张运兰等禀报前来。

臣查镇贼屡败，势焰已衰。各军打仗，亦不为不力。惟地势散漫，路径纷歧，逆党多而且稳。江、楚两军相距数十里，呼应不灵。臣久欲济师往剿，因湖南永、宝被扰，防贼回窜，故未敢将抚州各营调出，致南路过于空虚。目下湖南贼踪尽趋西路，即派驻抚之湘前营、强中营、吉字营、振字营、岳字营、护卫军共五千八百人，于五月初九、十一等日，分起拔营，助攻景镇，交臣弟曾国荃督率以行，与张运兰、刘于浔等面商进取机宜。总期迅扫逆巢，肃清江境。现驻抚州者，仅抚臣所募之升字营六百余人。又湘后营千余人，盖刘腾鸿兄弟之旧部，抚臣调赴抚州，交臣为之整饬者也。除刘于浔一军由抚臣耆龄详悉奏报外，所有楚军连月进攻获胜及添兵助剿各缘由，谨缮折由驿五百里驰奏。伏乞皇上圣鉴，训示施行。谨奏。

调饶廷选防广信片 咸丰九年五月二十六日

再，臣叠准江西抚臣耆龄来函：九江道沈葆桢，现拟饬赴本任。惟广信系东路要郡，景德镇尚未克复，防务不可稍松，须得威望夙著之大员，前往接办。拟商调赣南镇总兵饶廷选赴广信接防等因。查饶廷选现已由闽来江，臣前因宁都，建昌各属空虚，拟令该总兵驻守。又或酌量缓急，令赴赣南本任，均经奏明在案。兹查赣、宁一带，贼氛已远，广信地属要区，自应先其所急，即令该总兵率所部闽省兵勇，驻扎广信。其信属防兵，均归节制。俟景德镇克复，信防稍松，再行酌量办理。所有现调饶廷选接防广信缘由，理合附片陈明。伏乞圣鉴训示。谨奏。

李鸿章留营襄办片 咸丰九年五月二十六日

再，按察使衔记名道翰林院编修李鸿章，咸丰三年正月奉旨，随同工部侍郎吕贤基办理安徽团防。嗣经提臣和春、安徽抚臣福济奏留军营，襄办一切。在事日久，懋著勤劳。七年九月，福济奏报该员丁父忧服阕，俟经手事件料理完竣，给咨回京供职。钦奉俞旨在案。该员皖营经手事竣，于上年冬间来江西省母后，即欲回京。臣因该员久历戎行，文武兼资，堪以留营襄办。昨因添兵助攻景德镇，檄李鸿章会同曾国荃等前往督剿。理合附片奏闻，伏乞皇上圣鉴。谨奏。

陈明服阕日期片 咸丰九年五月二十六日

再，臣于咸丰七年二月十一日，在江西瑞州军营，闻讣丁父忧回籍。本年五月十一日服阕，例应入京叩请圣安。兹因办理军务，不及赴京，谨已遵制释服。理合将服阕日期附片陈明。谨奏。

复陈防蜀缓急折 咸丰九年六月十八日

奏为奉到防蜀谕旨，恭折复奏，仰祈圣鉴事。窃臣添调五千余人。协攻景德镇，并商派总兵饶廷选换防广信，业于五月二十六日驰奏在案。六月初五日，承准军机大臣字寄，咸丰九年五月二十一日奉上谕：官文奏，探知湖南贼众势将入蜀，请饬曾国藩带兵迅赴夔州一折。逆首石达开窜扰湖南，大股萃于祁阳，与官军相抗，复分窜邵阳、新化、武冈等州县。据称该逆蓄谋已久，欲逞志于四川。由湖南入蜀，道路纷歧。若由资江，沅江，遽窥常、澧，则湖北之荆、宜两郡俱危。或由辰、沅走秀山、酉阳，或由黔中假道，皆可蔓延川境。湖北水陆各军，全力施之于皖省，即再分拨，亦仅能近防洞庭、常、澧，不能再顾西路。详览该大臣所奏各情，实为通筹大局起见。本日已谕令有凤派兵扼要严防。惟该省兵力恐不能当此悍贼。曾国藩前派萧启江带兵援剿湖南，现在湖南吃重，此一军自未能调回。此外，如江西、湖北、湖南、四川等兵，均素称得力，著曾国藩即日统带由楚、江前赴四川夔州扼守，以据两湖上游之势。倘贼踪窜至，即可有备无患。至江西景德镇之贼，尚未剿平。据官文奏请饬李定太守饶州，饶廷选守抚州，彭玉麟守九江。著曾国藩斟酌情形，咨商耆龄，妥为布置。俾得迅扫贼氛，不致顾此失彼。是为至要，将此由六百里谕令知之。钦此。

仰见圣主思患预防，熟计兼权之至意。伏查臣部下，除萧启江之五千人援剿湖南外，其张运兰之三千七百人，上年腊月即调攻景镇，屈蟠之平江营千人，本年三月复调防湖口。昨派臣弟曾国荃带五千八百人赴镇协剿。臣身边并未留一卒一兵，抚州老营惟湘后及升字两营二千余人，均由省局发饷，不归臣处调遣。聊假虚声，以坐镇要郡耳。曾国荃等抵镇后，移营进逼。五月二十六、二十八、六月初二等日，均获胜仗。虽贼多且悍，能否即破坚巢，尚无把握。然兵屡添而愈多，营屡逼而愈近。以机势而论，可期得手。今若改图入蜀，将楚军全行撤退，则饶防仅刘于浔一军，不能扼截东路，贼必乘虚内窜。北而彭泽、湖口，南而抚州、建昌，均虑难支。是未保将危之四川，先弃甫定之江西。臣函商巡抚耆龄，抚臣复书，嘱留朱品隆、王文瑞、屈蟠三千人助攻景镇。臣所部仅此数将，若留以防江，更难入蜀。再四思维，实觉顾此失彼，有碍大局。

谕旨饬令李定太守饶州，饶廷选守抚州，彭玉麟守九江等因。查彭玉麟现扎湖口，尚可兼顾九江。饶廷选初赴广信，系属三省要区，碍难他调。李定太专防衢州，系属浙江门户，能否来江，应由抚臣耆龄奏咨，俟一月以后，始可定局。景德镇能否攻克，一月以后，亦可定局。目下尚当竭力攻剿，不宜径退，以长凶锋。此臣处一军，难遽拔队西行之情形也。

自本年贼扰湖南，永、祁被围，湘勇在江西者各怀内顾之忧。近日宝庆危急，距湘乡不过百里，弁勇瞻顾身家，归思尤切。徒以景镇吃紧，不准告假。一旦拔队征蜀，道经楚境，必且纷纷请假，势难禁止。凡勇之弊，败挫则不知归伍，久征则常思还家。不独湘勇为然，各省均坐此弊。勇之不如额兵者在此。臣丁巳年奏疏，深以弁勇不能补都、守、千、把实缺为虑者，亦职此也。今携湘勇直上夔州，水路三千余里，风涛之恶，三峡之险，程途太远，人地太生，窃恐弁勇未必乐从。即使多方开导，乐于西征，而粤贼现在湖南，号称二三十万。若果窜蜀，裹胁更多。臣以区区万人入蜀，剿固不敷，防亦不足。孤军客寄，伤亡难补。以势度之，恐无裨于大局。若遵谕旨据两湖上游之势，则即臣现在之兵力，略加水师，驻扎宜昌等处，即可稳占上游，固湖广之西门。若必径趋夔州，则不以兼顾湖广为重，而以筹防全蜀为重。不特萧启江一军必须调集同行，且当添调水陆凑齐三万人，乃可携以入峡。此又由鄂赴蜀，应俟兵力略厚之情形也。

自军兴以来，川、陕两省最为完善。而蜀中财力雄厚，百物丰饶，木多足以立舟师，马多足以备骑队，尤为逆党所涎羡。我皇上眷焉西顾，防患未形，洵属刻不可缓之至计。惟景德镇目下难遽抽动，及臣处兵力单弱情形，不得不缕陈于圣主之前。除景德镇开仗情形，即日另行奏报外，理合恭折由驿六百里复奏。伏乞皇上圣鉴，训示施行。谨奏。

官军攻克景德镇及浮梁县城折 咸丰九年六月二十二日

奏为官军攻克景德镇及浮梁县城，江西全省肃清，恭折奏祈圣鉴事。

窃臣于五月十一日，派道衔候选知府曾国荃带领五千余人，助攻景德镇。二十二日抵镇，约会张运兰等，移营鸡脚岭一带，层层进逼。二十六日辰刻，营垒未成，贼出三大支过河来扑。各营凫水抄击，杀贼百余，逼溺无数，贼败回巢。未刻，浮梁援贼大至，伪杨国宗悉锐来犯，计二万余人。各营分三路截击，鏖战两时，阵斩黄衣骑贼及先锋贼十数名，贼始奔溃。经劈山炮截路排轰，击毙溺毙约四五百名。我军阵亡五人，带伤四十五人。二十八日，贼复来犯，过河直扑老湘营，余皆埋伏对河。我军用枪炮扼港迎击。未刻，贼气已疲，始大呼冲出，杀贼百余名。六月初二日，贼仍倾巢来扑。马队三、四百匹，排列对河，而以一支犯老湘营，一支犯岳字营。张运兰带队将贼击退，直冲过河，与岳字营逼李村逆巢。穷追过猛，贼从旁路包抄，我军阵亡五十三人，都司李印典、守备向其昌、陈玉才均没于阵。经朱品隆、唐义训、萧孚泗等各营接应，回合数次，贼始大败。自是三战皆胜，围逼愈紧。贼粮垂尽，知其不能久踞矣。适天雨江涨，刘于浔水师与彭玉麟派来之水师游击任星元，紧逼西瓜洲，昼夜轰攻，排墙倒壁。楚军陆师派队将湖湘街、黄港、臧家湾等处贼卡焚烧，断贼接济。署浮梁县事柴维翰，亦带团将羊坞街贼卡焚毁。贼益穷蹙，遂赶造火牌、火船，图袭下游水师。刘于浔等探知，严加准备。十三夜，贼果出火牌四十余架，夹岸辅以陆贼，焚攻水师。我军排炮对轰，楚军亦出队轰剿两岸之贼，击毙多名，血尸盈岸，贼计不行。十四日夕，水陆各营施放喷筒、火箭，风大火烈，延烧镇市民房。该逆忙乱，遂于是夜子刻，乘黑暗潜窜浮梁。曾国荃亲率参将张胜禄、游击萧孚泗、都司周惠堂、副将朱品隆、知县张岳龄等，由中路黄泥渡进。张运兰亲率参将文恒久、刘松山、朱绍辉，游击王万友，都司张广胜、易开俊等，由左路李村羊坞街进。道员王文瑞偕副将唐义训，游击朱宽义、藩经历、凌荫廷，游击俞吉三，游击衔彭大寿，都司吴荩臣，守备刘胜祥、张诗华等，由右路湖湘街进。一面焚烧各卡，斩馘追奔。十五日辰刻抵浮梁县。该城有一河之隔，贼搭浮桥，上下三道，炮船十余号，轰护归路。其殿后之贼，尚有数千，未过浮桥。我军穷追紧逼，溺尸满河。贼用枪炮扼桥，伤我弁勇十数人。守备衔高成春死之。抵敌良久，中路难进，城内忽出悍贼三四千人，回过浮桥，直冲中路。朱品隆、张岳龄等，方分翼抄击。适左路张运兰等已追至下渡浮桥边，右路王文瑞等已追至上渡浮桥边，刘于浔所派之江军亦到，曾国荃等遂奋击中路，立毙悍贼二百余名。该逆自相践踏，落水死者近千人。当即跟踪入城，张运兰从西门外抄入，王文瑞从东门外抄入。所有断后悍贼，殄歼殆尽。已革皖南道石景芬、前浮梁县杨、署浮梁县柴维翰率浮、乐各团勇，由东乡追捕前来，随同克复县城。败贼奔窜祁门、建德一带，我军仍分三路追剿，追过县城四十余里，伏尸盈路，戌刻收队。是日追逐七十余里，毙贼二千余名，生擒二百零七名，夺获旗帜、军械之属将二千件。楚军阵亡四十九人，带伤百三十余人。此五月二十六、二十八等日，迭获全胜，六月十四、五等日，攻克景镇、浮梁县城之实在情形也。据张运兰、曾国荃等禀报前来。

臣查景德镇，为江西、皖、浙三省要冲，去腊派张运兰带领楚军与刘于浔之江军会剿，前后数十战，互有胜负。楚军阵亡至七百余人之多。今幸济师助剿，力战成功，仰仗皇上天威，江西全省，一律肃清。除曾国荃系臣亲弟，不敢仰邀议叙，及江军出力人员，应由抚臣奏奖外，按察使衔即选道张运兰，治军坚忍，艰险不渝，可否赏加布政使衔。候选道王文瑞，勇敢明练；候补游击任星元，忠实勤劳。可否均赏加勇号。其余楚军出力员弁，可否由臣择优保奖，以励戎行，出自天恩。阵亡之都司李印典，守备向其昌、陈玉才，守备衔千总高成春，请照各本职从优赐恤，藉慰忠魂。所有官军攻克景镇逆巢、浮梁县城，江境肃清各缘由，恭折由驿六百里驰奏。伏乞皇上圣鉴，训示施行。谨奏。

调张运兰会剿宝庆片 咸丰九年六月二十二日

再，臣前奉防蜀寄谕，业将景镇吃紧难遽撤动，据实复奏在案。今幸景德镇克复，情形又自不同。窃思防蜀之行，原系防湖南之贼也，倘能于湖南协力痛歼，岂不事半功倍？现在大股贼围宝庆，湖北已派李续宜带兵赴援。臣拟檄调张运兰等一军四千人，先行驰赴宝庆，并力会剿。在楚多杀一贼，即入蜀少去一贼。乘景镇得胜之气，用弁勇迫救桑梓之情，或可得力。臣部署定后，即由湖口、武昌而上，或先扼驻宜昌等郡，使湘贼不敢渡江窥伺荆、宜，以保湖北之西路。如贼果入川，再行酌量调齐萧启江、张运兰两军，督同赴蜀防剿。除两路拔营各日期续行驰报外，合先附片奏闻。伏乞皇上圣鉴。谨奏。

恭报两路拔营日期折 咸丰九年七月初六日

奏为恭报两路拔营日期，仰祈圣鉴事。

窃臣自景镇克复后，檄调道员张运兰一军回援宝庆。臣拟率各营，先赴湖北宜昌等郡扼防，已于六月二十二日附片具奏，并声明两路拔营各日期续行驰报在案。兹据张运兰禀报，已于六月二十八日自景德镇拔营，由南昌、临江、袁州一路回湘；臣亦拟于初七日自抚州拔营，由江西省城至湖口，溯江而上，所有前派往会攻景镇之湘前、强中、护军、振字、岳字五营，已饬令由饶州至湖口过江，先赴小池口一带等候。其吉字中营，现来抚州，因令其由湘潭雇船至荆州取齐。除俟抵鄂后察看各处情形，再行驰报外，所有两路拔营各日期，恭折由驿五百里具奏。伏乞皇上圣鉴。谨奏。

会商大略折 咸丰九年九月十二日

奏为钦奉谕旨会商大略，由鄂省回驻巴河，恭折复奏，仰祈圣鉴事。

窃臣行抵湖口，已将清厘报销、休息病卒各情，驰报在案。在湖口小住十日，八月初一日解缆出江。十一日，行抵黄州，与抚臣胡林翼晤商一切。十八日，由黄赴鄂阳逻。途次承准军机大臣字寄，咸丰九年八月十三日奉上谕：官文奏皖省贼势日张，筹议由楚分路剿办一折。皖省粤匪与捻匪勾结，蔓延日甚。胜保图攻怀远，翁同书退守寿州，庐州以外并无一旅之师。前此楚军东下，复以深入失利，以致匪势漫无牵制，肆意窜扰。官文以宝庆解围，败贼悉数南窜，川省已有备无患，请饬曾国藩缓赴川省，暂驻湖口，俟湖南大定，分军四路，步步为营，进剿皖省。所筹实于大局有益。曾国藩前奏尚在湖口清厘报销，并休息病卒。此时如已起程赴鄂，著与官文商酌，如湖南大局已定，川境可保无虞，即暂赴湖口，俟调回湖南各军，为分路进剿皖省之计。设湖南败匪尚未免有入蜀之虞，只可从缓酌量办理。军情变幻靡常，该大臣等近在邻省，侦探较确，必能相机筹画，力顾全局。至皖省糜烂已极，胜保自护城挫败后，其势不可复振。非由楚省派援，不能牵掣贼势。该大臣等务须亟筹协剿，预为布置。一俟湖南定局，即照所议，调拨水陆各军分路进剿，实深盼望！另片请饬催四川等省饷银，已谕令各该督抚迅解等因。钦此。

仰见皇上权衡大局，熟计兼筹，尤以援皖为急务，令臣等相机酌办。虚衷委任，感悚曷胜。臣于八月二十三日行抵武昌，晤商督臣官文。维时探闻湘贼大股全窜粤西，前队已趋义宁，距黔省边界甚近。或由龙胜、怀远一带入黔，以遂其窜蜀之谋，亦未可定。固不敢谓川境可保无事，此贼必无入蜀之虞。惟以道里计之，贼踪离蜀尚隔三千余里，粤、黔两省万山丛杂，贼多食少，势难遽达蜀境。查皖北粤、捻各匪，蔓延日广，南为金陵、芜湖之援，北为齐、豫数省之患。自安庆至宿、毫千余里，人民失业，田庐荡然。火热水深，迫切待救。胜保、翁同书两军，相隔既远，兵饷并绌，东北各路，亦无协剿之师。诚如圣谕，非由楚省派兵驰援，不能牵掣贼势。官文、胡林翼拟将援湘马步各军调回，分路进发。皖、鄂接壤，途径纷歧。上年李续宾锐意深入，连克四城。因兵数太少，有战兵，无守兵；有正兵，无援兵；是以中道挫衄。今惩前此之失，须合全力图之。多添一兵，得一兵之力；早办一日，救一日之难。中原腹地，莫要于皖。生民苦厄，莫甚于皖。就大局缓急而论，臣自应回军援皖，先其所急。以期速苏民困，仰慰宸廑。

臣于九月初三日，由武昌回驻黄州下游四十里之巴河，简校军实，详考入皖形势。进兵须分四路：南则顺江而下，一由宿松、石牌，以规安庆，一由太湖、潜山，以取桐城。北则循山而进，一由英山、霍山以取舒城，一由商城、六安以规庐州。南军驻石碑，则可与杨载福黄石矶之师联为一气；北军至六安州，则可与翁同书寿州之师联为一气。臣所部不及万人，仅足自当一路。若将援湘之萧启江调回，则臣处可分为两支。若并将张运兰调回，则臣处可分为三支。一支之力，仅能会剿皖北。三支之力，则可专任皖南。臣于正月十一日曾经缕晰具奏在案。此时湘事虽纾，边防尚紧。臣拟酌留张运兰一军，协防湖南，咨调萧启江带勇五千，先行来鄂。相应请旨饬下湖南抚臣，檄催萧启江克日前来，会同鄂省各军，陆续东下，以期廓清皖境，荡平寇氛。除进剿事宜，另行会商驰报外，所有遵旨商筹全局，并回驻巴河各缘由，恭折由驿五百里复奏，伏乞皇上圣鉴，训示遵行。谨奏。

遵旨悉心筹酌折 咸丰九年十月十七日

奏为遵旨悉心筹酌，恭折复奏，仰祈圣鉴事。

窃咸丰九年九月二十八日，承准军机大臣字寄，九月二十一日奉上谕：曾国藩奏遵旨筹剿皖匪机宜，现已由鄂回驻巴河一折。皖省贼氛甚炽，必须楚师东下方可扫荡。曾国藩奏称：以两军循江而下，规取安庆、桐城；两军循山而进，规取舒城、庐州。各军所部兵勇，自即照官文前奏派拨。该侍郎独任一路，尚拟将萧启江调回，派张运兰留湘协防。但萧启江一军已入粤西。现当桂林危急万分，全恃此军援应，急切未能调回。至湘中防堵，尚有兵勇可派，著该侍郎斟酌情形，即将张运兰调取回鄂，亦可补萧启江之缺。再本日据袁甲三庚长奏：现闻官文等筹议进兵剿办皖逆，并议令胜保等于东北路截剿。惟胜保、傅振邦兵力单弱，一经楚师大举，深恐驱贼北窜，贵饬由光州、固始、颍州一带，绕赴北路进剿等语。曾国藩所奏，北路一军，由商城前进，本去颍州不远，惟须折赴六安，规取庐州，则蒙、毫等处已难兼顾。此时捻、粤勾结，设因南路不支，竟图北窜，恐傅振邦、翁同书等不能堵遏，袁甲三等所虑，亦不为无见。著官文、曾国藩、胡林翼再行悉心筹酌。所有东下四军内，应如何派出一军，取道光固、颍州，绕出怀、蒙以北，与胜保等官军会合南剿，俾逆匪不致北犯，是为至要。袁甲三等原折，著钞给阅看。至此次官文等会筹大举，关系全局利害，总须计出万全，不妨稍迟时日，谋定后动也。将此由六百里各谕令知之。钦此。

仰蒙皇上筹维全局，指示机宜，曷胜钦感！伏维自古办窃号之贼，与办流贼不同。剿办流贼，法当预防，以待其至，坚守以挫其锐。剿办窃号之贼，法当翦除枝叶，并捣老巢。今之洪秀全据金陵，陈玉成据安庆，私立正朔，伪称王侯，窃号之贼也。石达开等之由浙而闽、而江、而湖南、而广西，流贼之象也。宫、张诸捻之股数众多，分合无定，亦流贼之类也。自洪、杨内乱，镇江克复，金陵逆首，凶焰久衰。徒以陈玉成往来江北，勾结捻匪，庐州、浦口、三河等处，叠挫我师，遂令皖北之糜烂日广，江南之贼粮不绝。臣等窃以为欲廓清诸路，必先攻破金陵。全局一振，而后江南大营之兵，可以分剿数省，其饷亦可分润数处。欲攻破金陵，必先驻重兵于滁、和，而后可去江宁之外屏，断芜湖之粮路。欲驻兵滁、和，必先围安庆，以破陈逆之老巢，兼捣庐州，以攻陈逆之所必救。诚能围攻两处，略取旁县，该逆备多力分，不特不敢悉力北窜齐、豫，并不敢壹意东顾江浦、六合。盖窃号之贼，未有不竭死力以护其本根也。现拟四路进兵，自江滨而北。第一路由宿松石碑以规安庆，臣国藩亲自任之。第二路由太湖潜山以取桐城，多隆阿、鲍超等任之。第三路由英山、霍山以取舒城，臣林翼亲自任之。先驻楚、皖之交，调度诸军，兼筹转运。第四路由商、固以规庐州，调回李续宜一军任之。

袁甲三等原奏，恐驱贼北窜，请由光、固、颍州绕赴北路等语。查湘勇久战江滨，于淮北贼情地势，不甚熟悉，能否绕出怀、蒙以北，应俟李续宜军至固始后，察看情形，再行奏明办理。至萧启江一军，臣国藩前于奏明后，即经檄调来鄂。嗣闻桂林解围，又经飞札催调。计日内当已由粤回湘。张运兰一军，经湖南抚臣派防郴州。该道久劳于外，适值防务稍纾，禀请给假三月，暂予休息。臣国藩与骆秉章皆经批准，难遽北来。应恳皇上天恩，仍饬萧启江来皖，俾臣等少收臂指之助。除俟各军取齐，再行驰报外，所有遵旨悉心会筹缘由，谨合词恭折，由驿五百里复奏。伏乞皇上圣鉴，训示施行。谨奏。

朱批：另有旨。钦此。又折内攻陈逆之所必救旁奉朱批“惟恐言之甚易，行之甚难”。又李续宜军至固始后旁奉朱批“诚恐缓不济急。钦此”。

特保贤才请旨记名简放折 咸丰九年十月十七日

奏为特保贤才，请旨记名简放，以示鼓励，而昭激劝，恭折奏祈圣鉴事。

窃维求才必试以艰危，用人当责以实效。湖北军务迭兴，兵事饷事，惟在办理得人。而得人于凋敝残破之区，尤非易易。

查有四品卿衔礼部员外郎胡大任，于咸丰三年奉旨回籍帮办团练。四年闰七月，臣国藩率师入鄂，委办捐输转运，接济军饷。臣林翼于五年正月由九江援鄂，胡大任同在籍绅士，倡率董劝办理厘金，奋勉出力，奏奉谕旨以员外郎用，并赏戴花翎。嗣复委办荆、沙牙帖厘金，计筹解钱五十余万串。七年三月奏请加四品卿衔，俟军务告竣，送部引见，听候简用。该员感激奋兴，以后又筹解银钱巨万，军饷借以接济。查四年、五年贼屡上犯，全省糜烂，当烽烟四逼之时，绅民迁徙殆尽。胡大任独能于万难措手之际，奋不顾身，经营筹画。不独稳固军心，实足激发士气，盖其沉毅果决，力济时艰，悉本忠荩之诚，乃能任艰危而不变，历险阻而不渝。此后责以事功，必收大用。该员前已奏请简放，现在楚境肃清，给咨赴部，可否吁恳天恩，以四品京堂记名，遇缺题奏之处，出自逾格鸿施。

又盐运使衔湖南、湖北补用道厉云官，咸丰三、四两年，臣国藩委办发审及粮台事务。五年十月，臣官文、臣林翼奏留鄂省总理水陆各军粮台。七年三月，奏奉谕旨，免补知府，遇有湖南、湖北道员缺出，尽先补用，并加盐运使衔。该员勤慎廉明，每月军饷三十余万两，出入勾稽，丝毫不苟，加以采办制造，昼夜辛勤。自留鄂以来，历五年如一日。现在大军东指，兵分则事愈繁，饷多则责愈重，必得办理熟悉之员，近在本省筹画度支，方使粮饷军火四应不竭。湖北征皖正当吃紧之际，拟请特恩，将厉云官交军机处记名，遇有道员缺出，请旨简放。俾得就近一手经理，更于军务有裨。所有特保缘由，谨合词恭折具奏，伏乞皇上圣鉴训示。谨奏。

请浙江协饷片 咸丰九年十月十七日

再，湖北水陆各军，并力图皖，鄂饷不敷供支，臣官文已于八月初五日附片沥陈，钦奉谕旨饬令四川、陕西、山西、江西等省，各按月协济臣国藩军饷三万两在案。除江西按月拨解外，仅陕西报解一万两，四川、山西并未报解。缘该督抚但知鄂中近年稍就宽裕，不知此次图皖人数甚众，不敷甚巨。臣等再四商筹，万分焦虑。查浙江抚臣罗遵殿，前任鄂藩，通省出入款项，经手已久，其艰难情形，实所深悉。浙江完善之区，该抚公忠夙著，谅能勉力代筹。仰恳皇上天恩，饬下罗遵殿按月协拨援皖饷银四万两，径解湖北总粮台，由臣官文分拨臣国藩军中。同办皖事，饥饱均分，不致稍有歧视。谨合词附片具陈，伏乞圣鉴训示。谨奏。

李续宜请假片 咸丰九年十月十七日

正缮折间，接据布政使衔荆宜施道李续宜禀称：日内料理由湘起程，带勇回鄂。接家信，知伊母病笃，心绪已乱等情。臣等查该道胞兄李续宾殉难后，其母忧伤致疾。该道乞归省视，自应给假，以示体恤。现令李续宜所部各营先行回鄂，由商城、固始一路进发。俟该道假满，来至楚、豫之交，再由臣等相机调度，奏明办理。谨附片奏闻。

恭报入皖日期折 咸丰九年十一月十九日

奏为恭报入皖日期，仰祈圣鉴事。

春窃楚军分路援皖，臣由第一路循江而进，业于十月十七日会奏在案。拜折后，即于十月二十四日由巴河拔营。十一月初三日，行抵黄梅，小驻八日。十三日，进驻皖省之宿松县，扎营东北门外。所有萧启江、张运兰二军，遵旨均不调回。臣目疾医调尚未痊愈，就现在兵力勉强支持，进剿实虞不足，防守或尚可恃。除遵旨另筹一军绕赴淮北，由臣官文会奏办理外，所有拔营入皖，进驻宿松缘由，恭折由驿五百里驰奏，伏乞皇上圣鉴训示。谨奏。

谢年终恩赏折 咸丰十年二月初六日

奏为恭谢天恩事。

咸丰十年正月十九日，臣在宿松军中，准湖广督臣官文咨称：承准军机处咨开，九年十一月二十七日，由内交出年终赏福字荷包、银钱、银锞、食物等项，交兵部由驿驰递。等因。转赍到臣。当即恭设香案，望阙叩头祗领。窃臣谬典犀渠，未娴豹略。愧涓埃之莫报，实兢惕之弥深。乃蒙宸翰遥颁，鸿恩下逮。值天子万寿之年，锡皇极九畴之福。云封锦轴，江淮之草木生辉，日丽奎章，蛇鸟之旌旗变色。加以双鱼纫佩，荷囊则锦灿七襄；百鹿呈珍，榆荚则金登三品。莲分西液，杞采南山。颁尚方玉食之珍，甘流绿乳；啖禁御琼林之果，矢报赤心。臣惟有殚竭愚诚，讲求戎政，以惜寸惜分之志，致已千已百之功，庶期仰答高厚鸿慈于万一。所有微臣感激下忱，理合专差恭折叩谢天恩，伏乞皇上圣鉴。谨奏。

复陈未能舍安庆东下并请简用左宗棠折 咸丰十年四月十三日

奏为遵旨复奏，仰祈圣鉴事。

窃臣承准军机大臣字寄，咸丰十年四月初一日奉上谕：前因金陵大营官军不支，退守镇江，当谕令曾国藩等传旨，令都兴阿驰赴江北，将如何进取之处，悉心筹酌。兹据瑞昌、王有龄奏：上游悍贼麇集，金陵、镇、常处处吃紧，请饬曾国藩会同杨载福，分剿芜湖，并入宁境，以分贼势等语。金陵大营退守镇江，军威不振。而逆贼分踞句容、溧水等处，图犯苏、常、江、浙安危，在于呼吸。曾国藩现扎安庆，若与杨载福率领所部水陆各军，迅由东流、建德一带，分剿芜湖，并入宁境，以分贼势，而顾苏、常，于东南大局，实有裨益。惟安庆贼势颇众，曾国藩能否舍安庆而东下，著酌度情形，相机办理，迅速奏闻。如该侍郎兵力不敷，未能前进，即饬杨载福统领水师，进攻芜湖，扼贼之吭，并与李德麟等梭巡江路，亦足以牵掣贼势，是为至要等因。钦此。

伏查臣军共计一万数百人，现正围攻安庆，多隆阿一军，现攻桐城，李续宜一军，现驻青草塥，援应两路，均属吃紧之际。前奉寄谕，命臣等传旨令都兴阿酌带马、步队四五千人，驰赴江北。当经飞咨该将军，并咨商督臣官文、抚臣胡林翼悉心筹酌。计都兴阿之军，须从皖北各营中抽调，兵力已不能不分。此刻安庆贼势尚强，臣若尽撤以赴芜湖、宁国，则桐城之师不能独立。该逆若再乘机上犯楚疆，必将应接不暇。臣处自萧启江、张运兰拨赴楚、蜀后，不独将领无独当一面之才，且兵力亦太单薄，难当巨寇。目下贼势全趋常、苏，如常州不支，断非进攻芜湖一著之所能牵缀。此臣军不能舍安庆而趋芜湖之实情也。

谕旨又以：左宗棠熟悉湖南形势，战胜攻取，调度有方。目下贼氛甚炽，两湖亦所必欲甘心，应否令左宗棠仍在湖南本地，襄办团练等事。抑或调赴该侍郎军营，俾得尽其所长，以收得人之效，并著曾国藩酌量办理。等因。钦此。

查左宗棠刚明耐苦，晓畅兵机。当此需才孔亟之际，或饬令办理湖南团防，或饬赴各路军营襄办军务，或破格简用藩臬等官，予以地方，俾任筹兵筹饷之责，均候圣裁。无论何项差使，惟求明降谕旨，俾得安心任事，必能感激图报，有裨时局。除飞咨杨载福钦遵谕旨，迅巡下游江面，并俟都兴阿成军，由督臣官文主稿会奏外，所有遵旨复奏各缘由，理合专折由驿六百里驰奏。伏乞皇上圣鉴，训示施行。谨奏。

调张运兰军来皖片 咸丰十年四月十三日

再，臣目疾迄未痊愈，每作字一二行，即须闭目少停。闺三月中旬，肝气复痛一次。本拟奏请回京调理，因皖北甫经进兵，未敢掣动大局。现在安庆各营，派记名总兵竹山协副将朱品隆、员外郎李榕为统领，臣弟曾国荃照料一切。宿松老营，派道员李元度综理营务。虽可勉力支持，而臣以病躯将事，又乏著名统将，殊不足以当大敌。上年臣奏调萧启江、张运兰两军，未蒙俞允。萧启江现在援蜀，势难调回。张运兰驻防郴州，现尚无贼。臣已飞咨湖南抚臣骆秉章，商调该军。如果军事棘手，拟再奏调张运兰一军前来，以厚兵力。合先据实附陈，伏乞圣鉴。谨奏。

谢署两江总督恩折 咸丰十年五月初三日

奏为恭谢天恩，仰祈圣鉴事。

窃臣于本年四月二十八日，承准军机大臣字寄，咸丰十年四月二十一日奉上谕：曾国藩已有旨署理两江总督，自应统带各军，兼程前进等因。钦此。臣虽尚未接准部文，将钦奉谕旨，恭录行知。闻命之下，谨已恭设香案，望阙叩头谢恩讫。伏念臣从戎七载，未展一筹。既无横草之功，兼有采薪之患。乃蒙龙光曲被，虎节遥颁。膺九陛之殊恩。畀两江之重寄。鸿慈逾格，感悚难名。

查江督统辖三省，兼理盐政、河漕、江防诸务。地大物众，任重事繁。在平时已才力之难胜，况且下实艰危之尤甚。建业久沦为异域，苏常又失于崇朝。臣忝任兼圻，仍司九伐，只自惭其棉薄，讵有济于涓埃。惟国家多事之秋，岂臣子怀安之日！计惟有殚心奉职，啮指誓师，揽辔而志澄清，尽收疆土，下车而问疾苦，速拯疮痍，庶几仰答高厚生成于万一。除另折陈报一切军情外，所有微臣感激下忱，理合专折附驿，叩谢天恩，伏乞皇上圣鉴。谨奏。

通筹全局并办理大概情形折 咸丰十年五月初三日

奏为钦奉叠次谕旨，通筹全局，并办理大概情形，恭折复陈，仰祈圣鉴事。

窃臣于四月二十五日，承准军机大臣字寄，咸丰十年四月十八日奉上谕：本日据乔松年奏常州城外各营已溃，郡城被围，无锡乡间已有贼踪等语。为今之计，自以保卫苏、常为第一要务。著官文、曾国藩、胡林翼熟商妥议，统筹全局。即令曾国藩统领所部各军，赴援苏、常，或未能深入救援，亦可扼截江面，以杜北窜等因。钦此。四月二十八日，准官文咨开，二十五日准军机大臣字寄，四月十九日奉上谕：现在常州岌岌可危，无锡又有贼踪，可以径犯苏城。江南大局，几同瓦解。曾国藩接奉此旨，即统率所部兵勇，取道宁国、广、建一带，径赴苏州，相机兜剿，以保全东南大局，毋稍迟误等因。钦此。同日承准军机大臣字寄，四月二十一日奉上谕：本日据徐有壬、许乃钊奏，贼逼苏州，和春受伤身故。张玉良在无锡一带驻扎，请催各路援兵。现在江南情形，万分危急，亟待援兵速集，以冀挽回大局。曾国藩已有旨署理两江总督，自应统带各军，兼程前进等因。钦此。

仰见圣主眷怀南服，移缓就急之至意。臣于四月二十二日，准张芾来函：苏州于十三日失守，旋接王有龄咨函：常州于初六日失守，无锡于初十日失守。张玉良于十四夜回抵杭州。等语。接阅之下，骇愤莫名。窃以为苏、常未失，即宜提兵赴援，冀保完善之区。苏、常既失，则须通筹各路全局，择下手之要著，求立脚之根本。自古平江南之贼，必踞上游之势，建瓴而下，乃能成功。自咸丰三年金陵被陷，向荣、和春等皆督军由东面进攻，原欲屏蔽苏浙，因时制宜，而屡进屡挫，迄不能克金陵，而转失苏、常。非兵力之尚单，实形势之未得也。今东南决裂，贼焰益张。欲复苏、常，南军须从浙江而入，北军须从金陵而入。欲复金陵，北岸则须先克安庆、和州，南岸则须先克池州、芜湖，庶得以上制下之势。若仍从东路入手，内外主客，形势全失，必至仍蹈覆辙，终无了期。臣所部万余人，已进薄安庆城下，深沟固垒，挖浚长濠。若一撤动，则多隆阿攻桐城之军，亦须撤回。即英山、霍山防兵，均须酌退。各路皆退，则军气馁而贼气盛，不但鄂边难以自保，即北路袁甲三、翁同书各军，亦觉孤立无援。是安庆一军，目前关系淮南之全局，将来即为克复金陵之张本。此臣反复筹思，安庆城围不可遽撤之实情也。

臣奉恩命权制两江，必须带兵过江，驻扎南岸，以固吴会之人心，而壮徽、宁之声援。无论兵之多寡，将之强弱，臣职应南渡，不敢稍缓。现定于十日内拔营渡江，驻扎徽州、池州两府境内。拟于江之南岸，分兵三路：第一路由池州进规芜湖，与杨载福、彭玉麟之水师，就近联络；第二路由祁门至旌、太，进图溧阳，与张芾、周天受等军就近联络；第三路分防广信、玉山，以至衢州，与张玉良，王有龄等军就近联络。目下安庆之围不可骤撤。臣函商官文、胡林翼酌拨万人，先带起程，一面分遣员弁，回湘添募劲勇，陆续赶赴行营，以资分拨，约须七月方能到齐，八月方能进剿。此臣移师皖南，拟募新勇，分途剿办之情形也。

从前金陵大营，以苏、常为根本，饷糈军械，源源取给，故能支拄数年。臣今自皖南进兵，应以江西为根本。昨据安庆营中盘获逆首陈玉成自金陵发来伪文，内称现派贼目杨辅青，李世贤，李秀成等，直取苏、常，再攻徽、浙，以窜江西。又拟派贼目吴如孝，张乐行，由定远、秀、颍、六、霍，以窜湖北，四路大举等语。苏、常已失，则该逆所称各狡计，均属意中之事。急须先事预防。湖北各军，有官文、胡林翼调度堵遏，谅可无虞。江西兵力单弱，实不足以折新胜之焰，御百倍之贼。必须湖南劲旅，越境协防。湖南抚臣骆秉章素顾大局，为圣主所深知。此次贼若窥伺江西，所有兵勇饷械，仍当借资湖南。臣等往返咨商，竭五、六两月之力，办江楚三省之防。仰仗皇上威福，能待兵勇渐齐，布置渐定，然后贼众始至，与之力战。所以保固江西、两湖者在此，所以规复安徽、三吴者亦在此。目今贼焰方炽，人心大震，但求立脚之坚定，无论逆氛之增长。此臣闻贼计大举上犯，拟先防而后剿之情形也。

臣才识短绌，夙乏远略，姑就近处筹画，略陈梗概。其松江等属，是否尚存，苏省文武，殉难若干，暨淮扬完区，如何设法保全，应俟查明熟筹陆续陈奏。其起程日期，亦俟另疏具报。谨将遵旨统筹全局，并办理大概情形，先行缮折，由六百里复奏，是否有当，伏乞皇上圣鉴训示。谨奏。

请起用道员沈葆桢折 咸丰十年五月初三日

奏为请旨起用告养回籍之道员，以固东防而资熟手，恭折奏祈圣鉴事。

窃臣拟三路分兵进取，业经同日奏明。臣由徽池一路前进，贼必由衢、广等处窥犯江西，为牵制驰突之计。江西之东防，即浙江之上游，亦即福建、皖南之关键。是衢、广一路，防兵最为吃重，非得威惠素著之大员，不能得力。查告养按察使衔九江道沈葆桢，明而能断。咸丰六年在署广信府任内，坚守郡城，保全东路，嗣蒙简用监司，仍留防务，筹兵筹饷，吏畏民怀。八年春，石逆自抚、建倾巢窜浙，卒不敢直犯郡城。其后李元度守广丰、玉山，均因该道接济得全。其去广信也，士民遮道攀辕，来臣处递呈请留者凡十数次。该道以二亲年老，又事多掣肘，力请告归。现当时局艰难，闻该道双亲尚健，自应先国后家，共励澄清之志。合无仰恳天恩，俯准饬下福建抚臣，传谕该道，迅由本籍驰赴江西。由臣会商抚臣奏委署理地方官，仍办广信防务，节制在防文武。将来再请简补司道各缺，以期呼应灵通，于大局必有裨益。至该道器识才略，实堪大用，臣目中罕见其匹。谨会同江西抚臣毓科合词附驿具陈，伏乞皇上圣鉴施行。谨奏请旨。

察看海漕并保盐场片 咸丰十年五月初三日

再，苏常为财赋之区，京仓根本所系，一日不复，则海运无可漕之粟，重大之事，以此为最。臣有地方之责，引颔东望，忧心如焚，而远隔贼氛，又苦鞭长莫及。目下江苏巡抚，想已简放有人，若系驻扎江南，能与署钦差大臣张玉良力保松江、上海，将来尚有办漕之基。若系驻扎江北，能力保淮扬下河州县，亦不失为产米之区。臣移营南渡，即当派员至松江、淮扬两处，缄商新任巡抚，察看海漕事件，兼保盐场之利。谨先附片陈明，伏乞皇上圣鉴。谨奏。

拟设江西粮台及牙厘总局片 咸丰十年五月初三日

再，臣蒙恩简署江督，与平时事势不同。江南旧治既被久踞，皖南、皖北均属残破之区。目下苏、常新失，遍地贼氛，几无下手之处，自应以两湖为筹兵之源，而以江西为筹饷之源。查臣自咸丰三年至今，均系自设粮台，自办报销，以本无地方之责也。今拟札委江西藩司总办粮台，仍添委道府数员，帮同办理。其自咸丰三年至十年五月，由臣分作三案造册报销。自臣接总督印务以后，即由江西藩司衙门报销，以专责成而免牵混。至江西岁入之款，除钱漕外，专恃牙税厘金。臣现咨商抚臣毓科，仿照湖南章程，牙厘另设一局，遴委道府大员专管，不归作藩司收款。复仿照湖北章程，督臣、抚臣分办牙厘钱漕，各臻踊跃，仍互相通融，互相稽考，以期无误饷需。此后江西通省钱漕，应归抚臣经收，以发本省绿营及各防兵勇之饷。通省牙厘，归臣设局经收，以发出境征兵之饷。似此眉目分明，庶官吏各有职守，银钱出入，滴滴归源，杜绝影射浮冒诸弊。除酌派会办粮台及专司厘局各员、俟与抚臣商定开单会奏外，所有现设江西粮台及牙厘总局各缘由，理合附片陈明，伏乞皇上圣鉴。训示施行。谨奏。

报销历年军需折 咸丰十年五月初六日

奏为历年军需支给官弁兵勇盐粮等款，查照例案，造具总散各册，恭折奏销事。

窃臣自咸丰三年即次钦奉谕旨，办理军务。所有水陆两营军需报销，因与湖南、湖北、江西三省总局相交涉，恐有难清，经臣酌拟报销大概规模分为数款，查明各营在臣处领饷月日，与他省领饷月日，划清界限，于咸丰七年十二月内在籍具折，先行奏明在案。九年驻军江西，设局办理报销，臣督同承办各员，逐款稽核，计收到湖南、湖北、广东、四川、陕西、江西各省协济饷银，并臣行营劝办捐输等项，自咸丰三年起，至六年十二月底止，共收银二百八十九万一千四百九十五两九钱二毫八丝。收湖南解到漕米二万八千七百四十石八斗一升四合三勺，收江西协济米二万五千八石二斗六升九合。自咸丰三年九月起，至六年十二月三十日止，共发过官弁兵勇人等盐、菜、马干、驮折、夫价、水脚、工食等项银二百六十六万七千三百七十一两六钱九分六厘三毫五丝九忽五微，口粮米三千七百九十九石五斗八升二合三勺，列为初案报销。尚应存军需银二十二万四千一百二十四两二钱三厘九毫二丝五微，米四万九千九百四十九石五斗一勺，入于二案旧管接续造报。合将支给兵勇盐粮各正款，列为初案，按照军需例案，造具简明总册、分目细册，盖用安徽宿松县印。除将各册专差分送部科外，理合恭折具奏，伏乞皇上圣鉴，敕部核销施行。谨奏。

遵旨复陈并报起程日期折 咸丰十年五月十七日

奏为钦奉谕旨，先行复陈，并恭报起程日期，仰祈圣鉴事。

窃臣奉命权督两江，已将办理大概情形，于五月初三日专折驰奏在案。正在料理起程间，初八日承准军机大臣字寄，四月二十九日奉上谕：前因苏、常危急，叠次谕令曾国藩带兵迅速驰赴两江总督署任。昨据巴栋阿、李若珠等奏，常州、江阴相继失陷。本日复据瑞昌等奏：苏州于本月十三日失守，文武不知下落，请饬曾国藩来浙督办等语。览奏实深愤懑。本日已降旨将张玉良革职留营，并命瑞昌总统各军，江长贵帮同办理军务，薛焕暂署两江总督矣。江南军务，自和春身故，大营兵勇全行溃散，不独不堪任使，并且扰害民间。非有劲旅，不足扫荡贼氛。张芾派江长贵带兵二千七百名，萧翰庆带兵四千名，周天受派刘仁福带兵二千名，毓科派文瑞、刘芳贵带兵三千八百余名，皆系赴援苏、常之军。据瑞昌等奏，江苏溃散兵勇，纷纷南下。已谕令该将军等饬张玉良截留，认真简汰。惟贼势飘忽异常，官兵能否抵御，尚未可定。著曾国藩即遵前旨兼程前进，由浙赴苏，会同瑞昌调度各军。昨据张芾奏，溧阳股匪，复陷建平，进犯宁国。此路如有梗阻，务当设法绕道前进，以免耽延。逆匪前扑镇江，巴栋阿等尚能固守。江阴失陷，南北梗塞。昨已谕令李若珠调吴全美师船二百号，赴狼山、福山，以通南北水路。本日复催令都兴阿迅赴扬州，督办江北军务，并谕官文等筹给曾国藩、都兴阿军饷矣。将此由六百里加紧谕令知之。钦此。

仰见我皇上筹虑全局，备极忧勤。闻命之余，寝食俱废。连日与官文、胡林翼商拨兵勇。安庆之围，业已奏明勿撤。臣所部万人，暂交臣弟曾国荃留皖统带。但于安庆围师，中抽出记名总兵朱品隆、副将唐义训之二千人从征，而饬臣弟另募二千以补其缺。又于鄂师中咨调绥靖镇总兵鲍超霆字营五千，游击杨镇魁礼字营一千，合之现驻宿松马、步队约共万人，随臣先行过江。又遵旨檄调开归陈许道、张运兰一军，并咨商湖南抚臣骆秉章、候补四品京堂左宗棠，在湖南募勇万余人，挑选将佐，配齐军械，陆续由江西以达皖南，会合进剿。惟鲍超因伤疾举发，于二月间奏准给假回蜀，计须六月乃可赶到。张运兰远在郴州，计须七月乃可赶到。左宗棠续募之勇到皖更需时日。臣目下南渡兵数甚单，统将未齐，应先驻扎祁门县境，东以联张芾徽州之声援，西以保江右、饶州之门户。俟鲍超、张运兰赶到时，即令分赴徽、宁、芜湖两路。俟李元度五千人赶到时，即令由广信赴浙苏一路。计三人到营之期，先后不甚相远，臣已于十五日自宿松起程，便道至安庆水师营次，与杨载福、彭玉麟面商后，即由建德以趋祁门。倘下游军情愈迫，鲍超等到营稍速，臣当随时策应，不敢稍涉拘泥。所有奉到谕旨复陈，并起程日期，恭折由驿六百里具奏，伏乞皇上圣鉴训示。谨奏。

预筹三支水师折 咸丰十年五月十七日

奏为预筹三支水师，俟皖南贼势稍定，即行分投试办，恭折奏祈圣鉴事。

窃臣自闻苏州失守之信，即以京仓无漕为虑。旋奉命署理江督，海漕系职分中事，日夜焦灼，猝无良策。曾于本月初三日附片具奏在案。迄今又逾旬日，不知新任江苏巡抚简放何人？驻扎何地？其力能设法办漕，以济京仓与否？无从函商。查淮扬之里下河，产米最多，而盐场为大利所在。若改为就场征课，经理得宜，较之近年所人，可多得银百万两以外。如果苏、松久陷，不能办漕，或于里下河办米解京，或于盐课中筹巨款实银解京，专供京仓买米之用，亦足以济权变而固根本。然欲保下河之米，场灶之盐，非于淮安多造战船，急办水师，实有岌岌不可保之势。昨准安徽抚臣咨到奏稿，亦以保里下河为言。湖北抚臣胡林翼七次寄函，皆劝臣奏办水师，以保盐场。淮、扬二郡，自古称为泽国，北有长淮，南有大江，中有洪泽、邵伯、高邮、宝应诸湖，运盐、串场、人字、芒稻诸河，巨浸支流，互相灌注，一片汪洋。若能造战船二三百号，多购洋炮，精选将弁，则不特可以保下河之米、场灶之盐，亦且可以辅扬州之陆军，使逆贼不敢北犯；助临淮之陆军，使川路不至梗塞，此淮扬水师急宜筹办之情形也。

贼之守金陵也，以安庆、庐州为犄角，以太平、芜湖为护卫。芜湖之南，有固城、南漪、丹阳、石臼诸湖，上则通于宁国之水阳江、青弋江，下则止于东坝。掘东坝而放之，则可经太湖，历苏州，以达于娄江，古之所谓中江者也。芜湖孤悬水中，贼匪守之则易，官军攻之则难，是以五年血战，不能得手。而黄池、湾沚屡次失利，皆以全无水师之咎。臣愚以为欲克金陵，必须先取芜湖；欲取芜湖，必于宁国另立一支水师，遍布固城、南漪等湖之中。宁国水师攻其内，大江水师攻其外。如七年攻破湖口之例，庶几芜湖可克，而东西梁山，可期以次恢复。此宁国水师急宜筹办之情形也。

逆匪坚忍善守，各路奏报，皆有同辞。官兵围攻屡年，往往因水路无兵，不能断其接济。从前武昌、九江、临江、吉安等城之拔，实亦舟师之功居其少半。侧闻红单师船，体质笨重，非大江狂风，不能起碇，又不能接应陆战，不能巡哨汊河。金陵所以久而无功，亦由水师一面始终不得丝毫之助。今苏州既失，面面皆水，贼若阻河为守，陆军几无进兵之路，城外几无扎营之所。臣愚以为欲攻苏州，须于太湖另立一支水师。浙江无事，宜于杭州造船。浙江有警，亦宜于安吉孝丰等处造船。必使太湖尽为我有，而后西可通宁国之气，东可拊苏州之背，而陆师亦得所依附。此太湖水师急宜筹办之情形也。

此三者，皆目前之急务。如力不能兼，则先办淮扬及宁国二支。如力仍不逮，则专办淮扬一支。盖苏省财赋之区，沦陷殆遍，仅留下河之米，场灶之盐，若不设法保全，则东南之利尽弃矣。臣自咸丰三年奉旨办理水师，阅历颇久。而三处皆臣管辖之地，盐漕皆臣应办之事，义无可辞，责无可贷。顷已专丁至钦差大臣袁甲三军营，函询淮安等处尚有木料可以造船者否？其宁国、安吉，亦当派人前往，察看木料之多寡，船工之难易，至炮位一宗，拟即日派员赍银至广东。购买洋炮五百尊，由大庾岭过山，以达江西而出湖口。又由英、霍等县过山，以达固始而出长淮，计往返须五月有奇。程途虽远，而期限必严，搬运虽艰，而志在必行。是否有当？伏乞圣慈详明指示。屡据探报，逆首陈玉成欲由徽州窜扰江西。臣进驻徽境，与张芾一军，联络防剿。俟鲍超、张运兰及左宗棠新募之勇次第到齐，将皖南布置稍定，立脚粗稳，臣或轻骑驰赴淮安，监办水师，或奏派大员，赴淮办理。届时再行奏明，请旨遵行。

所有预筹三支水师，俟皖南贼势稍定，分投试办缘由，恭折驰奏，伏乞皇上圣鉴训示。谨奏。

请查京仓存米片 咸丰十年五月十七日

再，臣拟办淮扬水师，保里下河产米产盐之利。查打造战船，必须料厚工坚，不可借用民船渔划迁就误事。江北久被贼扰，木料想亦艰绌。约计赴粤买炮，赴淮安设厂造船三百号，采买油铁棕缆各具，自皖、楚起程，以至船炮配齐下水之日，共须一年之久。驶至各河湖港汊，分别防剿，与贼接仗数次，立定脚跟，然后梭巡盐场，疏通引地，又须数月之久。果能在淮扬办米解京，或办买米之银解京，屈指已在咸丰十二年矣。其十一年辛酉应办之漕，尚属毫无着落，功效太迟，忧灼实深。不知部臣另有变通之方筹备京米否？然无论效验之迟速，此事要在必行。仰恳皇上圣恩，宽臣期限，俾得办成水师，庶盐漕俱有把握，即防剿亦有裨益。仍恳敕下户部查明京仓米石存余若干，是否足支辛壬等年之用，咨行到臣，俾得斟酌筹办。伏乞圣鉴训示。谨附片具奏。

请毋分撤鄂军片 咸丰十年五月十七日

再，鄂省为各路用兵之枢纽，自古有事于大江南北者，必争此上游形胜。湖北但有重兵，即足制贼死命。臣于九年正月十一日，曾经详奏在案。此次臣过江兵单，而不敢撤动安庆一军者，实因欲图三吴，宜于上游厚集其势，不敢专顾目前之私计也。然臣调去鄂兵，已分七千；都兴阿带赴扬州，又分数千人。两处各拨饷数万，湖北之力，甚形竭蹶。设愈分愈薄，鄂省一有疏虞，则南六省之奏报，不能达于京师矣。据探逆首陈玉成悉众上犯，捻匪亦思窜突鄂疆，捍御良不易易。应请皇上俯念全局攸关，嗣后他处吃紧，无再抽拨鄂省兵勇。俾官文、胡林翼等得以勉力支撑，不致蹈金陵大营覆辙，鄂省幸甚，天下幸甚。臣细察大局，苟有所见，不敢缄默。是否有当？伏乞圣慈垂鉴。谨奏。

饬吴全美师船赴防江北片 咸丰十年五月十七日

再，钦奉寄谕：江阴失陷，南北梗塞，昨已谕令李若珠调吴全美师船二百号，赴狼山、福山，以通南北水路。等因。钦此。臣查苏、常既失，南岸沿江州县，恐难自保。尤恐贼匪乘势掳船，径渡北岸。其江北通州、泰兴各口内，河汊分歧，脉络皆贯，一经阑人，里下河即无完土，此实目前至要至急之务。现在芜湖上游江面，有杨载福、彭玉麟水师，足资防剿。总兵吴全美、李德麟全军，皆可调赴下游，发扼狼山、福山以至焦山、瓜洲一带江面，与扬州陆军就近联络，无任贼船偷渡北岸。责成该镇等总以防堵各江口，保全里下河为主。除一面飞饬该镇等即日起碇下驶外，理合附片具陈，伏乞皇上圣鉴训示。谨奏。

妥筹办理并酌拟变通章程折 咸丰十年六月初三日

奏为遵旨妥筹办理，并酌拟变通章程，恭折复陈，仰祈圣鉴事。

窃臣于五月十五日由宿松起程，十七日于湖口县境专折驰报在案。旋准军机大臣字寄，五月初九日奉上谕：本日有人奏：安庆一城，经曾国藩水陆布置，联营围困，贼已援绝势穷，克日可复。如举建瓴之师，直捣金陵，急攻东坝，踞苏之贼，必回顾巢穴。即以援苏之兵，乘势夹攻，则苏州可复，常镇可图。较之由长江取道赴苏，似为便捷。各等语。苏、常为东南财赋之区，且系数省咽喉，自应以急筹攻复为上策。现在贼势直趋杭、湖，势将糜烂两省，尤为刻不可缓。如果安庆一城，指日可复，正不妨先复安庆，沿江而下，乘金陵贼众空虚之时，直捣巢穴，一面调派援兵，并力夹攻苏州，使贼首尾不能相顾。曾国藩既膺重任，责无旁贷。其安庆是否可以即复，金陵是否可以进攻，不致牵制兵力，久顿坚城。抑或设法先解苏、常之厄，均著酌量缓急，妥筹办理。原折著钞给阅看等因。钦此。

十九日，又准兵部火票递回臣五月初三日具奏办理大概情形一折奉上谕：曾国藩现在进兵安庆，已薄城下，骤难撤动。而苏、常一带，望援孔亟，亦须带兵过江，先固人心。所称平江南之贼，必踞上游之势，现拟驻扎徽、池境内，分三路：一由池州进规芜湖，一由祁门至旌太，进图溧阳，一分防广信，以至衢州。俟湖南协防江西兵勇，布置妥协，约须八月方能进剿各情。通筹全局，甚合机宜，即著照所拟办理等因。钦此。

仰见圣主明烛万里，虚怀委任，钦悚莫名。臣叠次奏报，以安庆之围，不可撤动，盖取以上游制下游之势，为进攻芜湖，克复金陵张本。淮扬水师，要在必行，盖取以北岸制南岸之势，为保护盐、漕，协剿江、淮张本。连日准浙江抚臣王有龄函咨称：苏州各属，多为贼陷，又陷松江郡县，太仓，嘉定，失而旋复。张玉良督兵万余，进攻嘉兴，两次获胜。广德州业经收复，统计浙省兵勇，现有六万余人等语。是兵力已厚，有瑞昌等商筹调度，不独杭城可保，浙省不至糜烂，且能由嘉兴以渐图苏、松。

谕旨虑及贼势趋杭一节，当不至上劳宸廑。至安庆一城，西南濒江，有杨载福、彭玉麟水师扼扎，东北倚山，有臣弟曾国荃陆军扼扎。并令韦志俊协守。枞阳城外之接济渐断，城内之贼粮尚足。北面虽挖长壕，东面尚未合围。逆酋四眼狗母妻宗族，皆在城中。秋间援贼必至。如能与多隆阿、李续宜各军合力击退，则城贼势穷，可期得手。即不能遽拔坚城，但使陈逆全股，与安庆、桐城官军相持，亦足分下游之贼势，纾苏浙之兵力。

谕旨垂询安庆指日可复一节，应俟援贼战退之后，乃能确有把握。至南岸三路进兵之说，臣前月两奏，业已具陈其略。目今贼焰弥盛，占地愈广。我军挟全力以进攻，不患贼之逼我前，而患贼之抄我后，故须广布局势，稳立脚跟。适准王有龄函开：中路不宜遽进溧阳，恐其驱贼南犯。臣拟俟左宗棠、李元度、鲍超、张运兰等先后到齐，北路则直趋池州，南路则直趋广德，中路则暂不深入，先守徽、宁要县。庶免抄我后路之患，亦无逼贼南窜之虞。此臣注重安庆、皖南，不敢先图苏、常一隅之微意也。

臣昨陈淮扬水师一折，奉旨后，当即奉派大员先往筹办。臣俟将皖南布置稍定，再行轻骑驰往监造，并督同藩司、运司经理盐漕，以期济京仓而裕军饷。顷复接奉四月二十日谕旨：曾国藩现署两江总督，军务、地方均属责无旁贷等因。钦此。是地方公事，未可尽置之缓图。臣在皖南，则于徽、宁一带驻扎行营。在江北，则于淮、扬一带驻扎行营。仍于安庆水次，设立老营，规模与行省衙署相似。臣前此历年文卷，概存水次官署，后此地方文卷，亦归水次官署。臣两岸往来，均于安庆水师小住，免致踪迹无定，案卷遗失。惟三省事务较繁，必有实任司道数员，随同襄理。从前总督驻扎金陵，本有江宁藩司、粮、巡各道同驻一处。每年督臣往淮扬驻扎数月，又有漕、河、盐各属供其差遣。自咸丰三年以后，历任督臣，因金陵贼踞，专驻常州，不复偶驻淮扬，亦不复经营江、皖，殊非朝廷设官之本意，亦非近年通行之常例。

臣思整复旧规，为因时变通之法。拟请圣恩饬派苏藩司随江苏抚臣同驻一处，苏臬司、江宁粮道、巡道随臣同驻一处，听臣酌量派委。其江宁藩司、两淮运司、仍驻扬州等处，分管丁漕、盐务。以专责成。臣赴淮时，就近督饬办理。臣衙门文卷，递寄安庆水次者，专委司道大员经管。其地方寻常事件，即令代拆代行，紧要者，汇封送营，以凭核办。如此明定章程，俾各属有所禀承，而地方公事亦不至久远废搁。此臣兼管地方，拟变通办理之大概也。

臣舟次阻风，于二十日行抵黄石矶，晤杨载福、彭玉麟，商筹添办各路水师之法。二十七日抵东流，二十八日抵建德。其湖北调来之霆字各营，尚在北岸，连日南风过大，不能渡江。臣在建德，略候数日，即驰赴祁门驻扎。除到祁后续行奏报外，所有遵旨妥筹，并拟变通章程，恭折由五百里复奏，伏乞皇上圣鉴训示。谨奏。

恭报行抵祁门日期折 咸丰十年六月十六日

奏为恭报行抵祁门日期，仰祈圣鉴事。

窃臣于六月初三日，在建德县行营，将妥筹办理情形专折复陈在案。拜折后，即于初四日由建德启程，初九日箬坑途次，承准军机大臣字寄，五月二十六日奉上谕：

曾国藩现已抽调兵勇万人，由宿松进驻祁门，俟鲍超、张运兰、李元度到后，即由徽、宁、芜湖、广信分路进兵。具见胸有成竹，谋定后战。惟苏省待援迫切，该署督惟当催令鲍超等迅速来营，会筹进剿，但能援师早到一日，即早一日救民水火，实深殷盼。该署督现统兵勇较单，未可轻率前进，宜加持重为要等因。钦此。

仰蒙宸虑周详，圣慈恺恻，无任钦感。臣冒雨遄行，于十一日先抵祁门，所带宿松马、步各营，及由安庆拨来之记名总兵朱品隆、副将唐义训两军，合共四千余人，皆随臣到祁，扼要扎营。惟朱品隆积受暑湿，途间患病，请假医调，未能同来。霆字各营，纡道较远，旬日内方可到祁。节次飞催鲍超、张运兰等，迅速来皖。据鲍超禀称，五月十二日由夔州起程，适江水陡涨，峡内行舟维艰，略守数日，即兼程由鄂赴营。张运兰禀称，本拟五月二十二日由郴州拔营，因探报广东花旗股匪窜近宜章县界。该处防剿吃紧，须接替有人，方能起行。各等语。是该镇道等，均难克期而至。左宗棠、李元度新募之勇，则须七八月间陆续前来。目下苏省待援迫切，极欲提一旅之师相机进剿，以期速解倒悬。无如兵力过单。将领尤乏，恐不足以当大敌。自应谨遵圣慈指示，宜加持重，未可轻率前进。一俟鲍超、张运兰暨新募各勇，无论何军先到，即先行派拨前往援剿，以仰副我皇上眷怀南服、拯民水火之至意。所有行抵祁门日期，恭折由五百里驰报，伏乞圣鉴训示。谨奏。

皖南军务暂时未便接办片 咸丰十年六月十六日

再，钦奉五月二十六日寄谕：昨有人奏张芾等任贼长驱，以致大局决裂。现徽、宁兵勇，尚有三万余名，若统归曾国藩节制，即可简其精锐，以资攻剿，不必专俟新募之勇等语。张芾督办皖南军务，于贼匪入浙，不能堵御，咎无可辞。徽、宁等府，本曾国藩兼辖地方，该处军务，如并由该署督督办，自觉事权归一。惟地方辽阔，能否控驭得宜，著曾国藩于抵徽后，察度情形，奏明办理等因。钦此。

仰见皇上严核军实，详慎用人之至意。臣沿途接见官绅，留心访问，皆谓张芾所部兵勇，近来甚不得力。周天受驻守宁郡，饷项久亏，军心涣散。臣窃计该二郡兵勇，如果足资攻剿，则本年不至如此决裂。若其积习太疲，臣亦未能遽使用命。臣现驻祁门，距徽州近二百里，距宁国约五百里。初到此间，情形尚未深悉，且值徽、宁吃紧之际，臣处兵将未齐，势难前进，即未便接办皖南军务。张芾所部各军，应暂由该副都御史统筹调度，俟左宗棠、张运兰等新军到皖后，再行悉心察看详奏，请旨酌办。合先附片密陈，伏乞皇上圣鉴。谨奏。

请留左宗棠襄办江皖军务折 咸丰十年六月十六日

奏为请将四品京堂左宗棠，仍留臣曾国藩军营，共维江皖大局，恭折复陈，仰祈圣鉴事。

窃臣等承准军机大臣字寄，五月十一日奉上谕：四川军务，关系紧要。本日据胡林翼陈奏各情，业经降旨令东纯前往署理四川总督，并令暂时接办军务，曹澍钟已令回籍终制矣。该抚所保之左宗棠一员，前已有旨赏给四品京堂，令其襄办曾国藩军务；若令督办川省军务，能否独当一面，于大局有无裨益，即著妥速筹商。如可胜任，即一面令该员迅赴川省，一面奏闻，再降谕旨等因。钦此。

仰见我皇上用贤有方，慎重军务，虚怀若谷，下逮刍荛，臣等曷胜感悚。伏查蜀省居长江之上游，形势险固，财力丰饶。蓝、李各股匪，蔓延虽广，究系初起之贼，乌合之徒。果得有威望者为川督，事权归一，办理裕如，即石逆亦不敢再萌窥伺。候补四品京堂左宗棠，前在湖南赞助军事，肃清本境，克复邻省。上年石逆大股窜湘，帮同抚臣骆秉章指挥调度，不数月间遂收廓清之效，其才可以独当一面，固已历有明征。虽其求才太急，或有听言稍偏之时，措辞过峻，不无令人难堪之处。而思力精专，识量闳远，于军事实属确有心得。前奉谕旨，命左宗棠襄办军务，该员感激图报，闻诏之日，即在湘募练五千余人，选择甚严，巨细必躬。专俟秋间成军，率以东下。今若改东师以西行，则臣国藩顿少一支劲旅，恐不足当皖南之逆氛。而左宗棠独往川省，亦恐人地生疏，或致呼应不灵。且以吴、蜀之事论之，蜀省土匪倡乱，占地少而扑灭差易。江、皖狂寇披猖，占地多而扫荡甚难。蜀为鄂秦两省之根本，吴为京师及东南数省之根本。蜀有可筹之饷项，吴无可靠之协款。事势既分难易，情形亦有重轻，不待智者而可决。左宗棠素知大局，勇敢任事，必不肯舍难而就易，避重而就轻，合无吁恳圣恩，俯念臣国藩襄助需人，仍令左宗棠督勇来皖，实于江、楚等省，大有裨益。如将来蜀氛日炽，江南军情稍松，再由臣国藩随时酌量奏明，请旨定夺。臣等再四筹商，意见相同，谨合词据实复陈。是否有当，伏乞圣鉴训示施行。谨奏。

遵旨调遣水师折 咸丰十年六月十六日

奏为钦遵谕旨，调遣水师，恭折复陈，仰祈圣鉴事。

窃臣于六月初二日，在建德县行营，承准军机大臣字寄，五月二十日奉上谕：前据曾国藩奏，克期渡江，俟兵勇到齐，即分三路进兵。当经谕令照拟办理。因思将来由池州，芜湖进攻金陵，必须水陆兼筹，方能得力。所有杨载福，彭玉麟水师，均著归曾国藩调遣。此时杨载福攻破矶贼巢，业已得手，著曾国藩即饬令该提督与彭玉麟，李德麟，吴全美等师船联为一气，进攻沿江贼巢，以牵贼势而壮声威。将此由六百里谕令知之。钦此。

臣查北岸安庆、无为、和州各城，南岸池州、芜湖、太平各城，皆滨临大江。将来陆军进攻金陵，沿江扫荡，必借水师夹剿之力。吴全美，李德麟等师船，本驻鲁港，现因下游吃紧，遵旨将吴全美调往。前经臣饬李德麟全军并赴狼山、福山、焦山、瓜洲一带，以资分布，于五月十七日，附片具奏在案。厥后臣至黄石矶，李德麟前来谒见，因其饷需军火缺乏，由臣借发银五千两，火药二万斤，俾利遄行。所有芜湖以上江面，臣即商令杨载福，彭玉麟派营接防。目下芜湖县城未复，东、西梁山未破，吴、李二镇下驶后，与上游相隔过远，未易联为一气。至杨载福、彭玉麟等，本系臣之旧部第，杨载福系在湖北领饷，彭玉麟系在江西领饷。臣自前年出统陆军，久已水陆分途，不相为谋。

兹复奉命调遣水军，自应钦遵办理。查臣现驻祁门，距安庆江面已三百余里。此后或进驻徽、宁，或驰赴淮、扬，距安庆近者数百里，远或二千里。军情瞬息变更，机宜固不可遥度，奏报尤不可太迟，若概由臣处转奏，诚恐稽延贻误。杨载福统率水师，身经数百战，虽积劳致疾，身体稍弱，而谋勇器识，度越诸将。其江面战守事宜，似应仍令该提督会同彭玉麟妥办，并由该提督自行具奏，以期秉承圣训，无误事机。所有遵旨调遣水师，仍由杨载福自行奏报缘由，缮折复陈。是否有当，伏乞皇上圣鉴训示。谨奏。

斟酌进兵兼顾皖南军务折 咸丰十年七月初三日

奏为钦奉谕旨，斟酌进兵，暨兼顾皖南军务，恭折复奏，仰祈圣鉴事。

窃臣于六月十六日，业将行抵祁门日期，恭折驰报在案。嗣于二十四日，承准军机大臣字寄，六月十二日奉上谕：瑞昌奏请催曾国藩兼程赴浙一折，据称浙省援师及收集兵勇，除由张玉良调攻嘉兴外，尚须分扼孝丰、於潜、嘉善等处。现在存兵无多，急盼援师，方能进规苏州、松江。闻曾国藩已由东流抵徽，请饬兼程赴浙，会商进剿等语。已谕令该将军，即将现有兵勇统带，迅速起程，进取苏、松，不得稍涉观望。惟该将军兵力较单，亦属实情。曾国藩前奏，于行抵徽州后，尚须待新募勇到，再行前进。自为持重起见。第苏、松、常等府，均属财赋之区，果能早为规复，或可不至糜烂。著曾国藩酌度情形，如所带官军万人，合之瑞昌兵勇，足敷剿办，即著星驰前进，将苏州等府县城池速筹克复，不必再俟新勇。其如何取道浙中，以便与瑞昌面商各务，并着斟酌办理。至张芾督办皖南军务，不能得力，前谕曾国藩，以徽、宁本该署督兼辖地方，如将该处军务归并办理，自觉事权归一。令于到徽后，察度具奏。曾国藩现已渡江，著仍遵前旨，即将能否兼顾之处，据实奏闻。将此由六百里加紧谕令知之。钦此。

又于二十七日，承准军机大臣字寄，六月十五日奉上谕：据曾国藩奏妥筹办法所称，中路不宜遽进溧阳，恐其驱贼南犯。拟俟左宗棠、李元度、鲍超、张运兰等先后到齐，北路则直趋池州，南路则直趋广德，中路则暂不深入，先守徽宁要县，庶免抄我后路之患。自系老成持重之见。本日据薛焕奏，松江府城于五月二十七日克复，现在会督兵团，进攻青浦。是苏省军情，渐有起色。若得该署督所派援军分道并进，早与瑞昌等军会合进剿，更可大振军威，迅复各城，免致东南财赋之区，久遭蹂躏。该署督务当兼权缓急，毋得坐失机宜，是为至要等因。钦此。

仰见圣谟广运，筹画精详，曷胜钦悚。臣自行抵祁门后，浙江抚臣王有龄派道员孙观前来催臣赴浙，将军瑞昌，亦咨催臣由浙赴嘉兴。而宁国被围紧急，张芾屡函，属臣拨兵赴援。臣以所部万人内，仅四千七百人系久战之士。其五千余人，皆系新募之卒，未经见仗，不敢轻于一试。又以鲍超为水所阻，尚未旋鄂；朱品隆患病未痊，不能带队；张运兰虽入江西境内，抚臣毓科咨商暂留袁州，以防南赣之贼。臣以不援，则宁国有坐困之势；赴援，则统将无可派之人。正在万分焦灼，忽于六月二十九日接将军瑞昌咨称：二十日贼逼杭州省城，当经调集各军奋力击退。据奸匪供称，贼股回窜徽、宁等语。又接张芾函开：宁国亦获胜仗，协饷已于二十四日送入府城等语。

臣前奏八月进剿，钦奉恩旨俞允。今浙江逼城之贼业经击退，若鲍超等陆续到齐，宁国保全无恙，当可与初次原奏相符。至进兵之路，凡浙中来信，皆劝臣先赴杭州，注重嘉兴。凡江北来信，皆劝臣先攻池州，注重芜湖。钦奉谕旨，饬臣斟酌办理。以臣愚见，由杭、嘉以至苏州，处处阻水，兵从一路而入，必难得手。目下张玉良三万余人，顿兵一面，已属失势。若臣与瑞昌再以重兵继之，愈觉窘束而不能施展。不特进兵苏州毫无把握，抑且地隘兵多，久必生变。臣现以统将未至，新军未齐，若往返商办，徒属虚语，即再三陈奏，亦托空言。且待兵将齐集，察贼势最重之处，疾趋而痛剿之，届时再行专折详奏，仰慰慈廑。

谕旨垂询徽、宁军务能否兼顾一节。臣前奉五月二十六日寄谕：徽、宁军务，如并由该署督督办，自觉事权归一。著曾国藩于抵徽后，察度情形，奏明办理等因。钦此。当将皖南兵勇甚不得力，俟左宗棠、张运兰等到皖，再行详细奏明，请旨酌夺缘由，附片具奏在案。

兹复奉谕旨催询。臣入徽境，已逾半月，留心察访，张芾自咸丰五年筹办徽、池防务，屡挫贼锋，使不至深入浙境，于大局不为无益。惟所部各军，纪律太宽，近日多住民房，或带妇女。张芾于各岭设卡之处，并未亲出查阅一次，即徽州城守之具，亦无预备。观其军心之懈，实已难期再振。周天受向以能战著名，本年二月不能扼守广德，致有杭州之变。三月不能扼守建平，致有东坝之失。徽、宁两防，历年取用浙饷，约计千万，浙中恃为长城，故本省别无防守之师。一旦藩篱尽撤，任贼长驱，杭人惨遭浩劫，百物荡尽。以故浙江官绅士民，莫不恨周天受贻误大局。而张芾有督办之责，亦当分任其过。

谕旨以贼匪入浙，不能堵御，张芾咎无可辞，臣固不敢为之宽解也。臣与张芾在京素识，近来同历戎行，书问常通，稔知该副都御史学养深沉，操行廉正，尚为老成宿望。惟治兵非其所长，用人或受蒙蔽，应如何位置得宜之处，圣主自有权衡，非臣下所敢妄拟。已革提督周天受，贻误浙省，情罪较重。惟从前打仗出力，现在宁郡被围，尚能督率将士，忍饥困守。其胞弟周天培，亦以忠勋殉难。相应请旨，可否将周天受仍留臣营差遣，以观后效。出自圣主鸿裁。

至徽、宁、池、太等府，处处与江、浙毗连，地方辽阔，袤延七八百里，一片逆氛，几无完区。臣即调募齐集，人数不满三万，正当狂寇压境之时，不敢遂谓调度得宜，渐有起色。惟系臣兼辖地方，且目下驻师，将来进兵，皆不离乎皖南，自应力筹兼顾，责无旁贷。特是徽、宁两防兵数尚众，锢习已深，旧欠过多，新饷尤缺。不裁汰则口食无资，一裁汰则变态百出，办理棘手，一言难罄。臣才力短绌，深惧弗胜，如奉旨归并臣处督办，臣兼顾皖南，即断不能更顾浙江。区区微忱，不敢不缕陈于圣主之前。所有钦奉谕旨，斟酌进兵，及兼顾徽、宁军务各缘由，谨缮折由五百里具奏。是否有当，伏乞皇上圣鉴训示。谨奏。

兴办淮扬水师派员先往筹办折 咸丰十年七月初三日

奏为遵旨兴办淮扬水师，拣派大员，先往筹办，并请简授实缺，恭折具陈，仰祈圣鉴事。

窃臣于五月十七日，奏请预筹三支水师一折，奉上谕：所称拟设淮扬水师，以保里下河之米，各场灶之盐，兼辅淮扬陆军，均属目前要务，应即兴办等因。钦此。

查苏省财赋之区，沦陷几遍，仅留里下河之米，各场灶之盐，若不设法保护，则东南之利尽弃。里下河、通泰谷各口濒江，南岸之贼，时欲乘间北渡。即运河以内，如三汊河、万福桥、邵伯镇等处，均系里河门户。扬州一军，兵力单薄，亦难处处置守。必须设立水师专营，上下梭巡，协力防剿，以辅陆军所不逮。臣前奏声明江北须造战船三百号，臣将皖南布置稍定，或轻骑驰赴淮安监造。或奏派大员赴淮办理。

钦奉谕旨允准。现在甫抵祁门，徽、宁军情日紧，调募未齐，布置未定，暂难分身前往。而淮扬水师，关系重大，必须赶紧筹办。该处久被贼扰，战船所需木料及油铁棕缆各具，闻俱短绌，事属创始，缔造维艰，非数月所能集事。臣已派都司成名标赴广东购买洋炮，约冬间可以回营，明春可以绕运出淮。应即遴委大员，先行驰往淮扬一带察度办理。

查有按察使衔福建延建邵遗缺道李鸿章，自咸丰三年正月在编修任内奉旨派同前工部侍郎吕贤基，回皖办理团防，在皖北军营六年。历著战功。于淮扬情形，闻见较确。上年五月间，经臣奏赴江西军中，会督兵勇，克复景镇、浮梁，因其力辞保举，是以未经奏奖。嗣随臣周历鄂、皖各处，十月间，蒙恩简授福建遗缺道，臣因襄赞需人，未令赴任。该员劲气内敛，才大心细，与臣前保之沈葆桢二人，并堪膺封疆之寄。而李鸿章研核兵事，于水师窾要，尤所究心。拟请旨饬派该员前往淮扬，兴办水师，择地开设船厂，由两湖酌带委员工匠，并由臣商令杨载福，彭玉麟，于水师营中，选派打仗得力之将弁，交该员带往，以资练习。

抑臣更有请者，江北水师设立专营，一切饷需，费用尤巨，闻江北粮台供给扬州陆军，已形支绌。若水师经费再由该台筹给，诚恐力难兼顾。此项水师，兼为保护盐场，疏通引地而设，必水师办成，盐务方有把握。二者相辅而行，尤须一手经理。始则暂分盐课之银，供水师办船办炮之用。继则全仗水师之力，为淮盐护场、护运之兵。李鸿章系隔省人员，呼应不灵，应请旨改授江北地方实缺，乃可措手。倘蒙皇上天恩，破格擢授两淮盐运使，俾得整顿盐课，以济舟师之饷，实于军务、盐务，两有裨益。其现任运司乔松年，久任苏省，才识卓著，早邀圣明洞鉴，或可另予简擢之处，圣主自有权衡，非臣下所敢妄拟。

凡兴举大事，必才与事相副，人与地相宜。李鸿章籍隶庐州，洞悉皖北及两淮艰苦，于袁甲三，王梦龄等，亦素相投洽。如奉旨允准，当饬该员束装由临淮绕道前进。臣俟皖南各军到齐，立脚渐稳，规模渐定，明年再亲赴淮扬，监造水军，并督同该员等办理盐漕各事宜，以期济京仓而保重地。所有派员兴办淮扬水师，并请简授实缺各缘由，缮折驰陈，伏乞皇上圣裁训示。谨奏。

平江县建忠义祠折 咸丰十年七月初三日

奏为平江县城捐建忠义祠，汇祀阵亡员弁勇丁，请旨列入祀典，恭折具陈，仰祈圣鉴事。

窃惟取义成仁，舍生之极轨；旌忠表烈，厉世之微权。我皇上褒崇节义，凡疆场殉难之员，莫不赠官荫爵，予谥建祠。其有一军一邑，死事独多，如湖口之水师，湖南之湘乡，均蒙敕建专祠，列诸祀典。所以激励人心，维持风化，洵属无微不至。自粤逆倡乱以来，湖南士民，战功特著。即如平江一县，当江、鄂之冲，为省垣之蔽，四邻皆陷，一邑独完。计自守界御贼，出境荷戈，如湖北、江西、皖、吴、闽、浙、黔、粤、川中，凡属楚军，间多平勇。前后力战死事者，约二千六百余人。兹据统领平江营、按察使衔浙江记名道李元度禀称“该县本有忠义祠，附学宫之外，惟地位颇狭，不足以妥众灵。咸丰六年，署知县陈风舞劝捐筹款，详准特建平江忠义祠，在武庙之右，工未及竣。该道上年假归，复筹集捐费，因已成之局，完未竞之功。廓其规制，峻其垣墉，旁立官厅，后为僧舍。所购祭田，岁可入租三百石，为祭祀牲牢之用。遴派公正绅耆轮流经理，以期垂久。祠之中龛，专祀曾任营官之赠太仆寺卿知府衔湖北候补同知直隶州何忠骏、赠总兵谥壮节候补参将童添云、五品衔即选知县李原濬、从九黄锡宇四员。东西龛袝祀武生候补把总李传伦等六十七员。东西廊袝祀阵亡勇目刘汇湘等二千五百五十三名。缮册吁恳查照湘乡忠义祠之例，奏请列入祀典，饬地方官春秋致祭，以妥忠魂，而昭激劝”等情前来。臣复查无异，合无吁恳天恩，敕部将湖南平江县所建忠义祠，俯准照各府昭忠祠及湘乡县忠义祠之例，列入祀典。饬地方官春秋致祭。于圣朝褒忠励节之道，实有裨益。除将名册咨部外，所有平江县捐建忠义祠缘由，谨会同湖南抚臣骆秉章，恭折附驿具奏，伏乞皇上圣鉴，训示施行。谨奏。

行营采访忠义第一案片 咸丰十年七月初三日

再，江苏、安徽各省，历年剿贼阵亡殉难官绅，因省垣失守，案卷被焚，未经随时查办者，计必不少。此次苏、常之陷，变起仓卒，其遇害官绅士女，尤不忍令其湮没。臣奉命署理江督后，即于行营设立忠义局，委员采访，详核事实，兼考世系，出示遍行晓谕，或由司道具详，或由府厅州县汇报，或由该家属经禀。臣随时具奏，请建总祠总坊。其死事尤烈者，另建专祠专坊，以慰忠魄而维风化。兹据宁国县绅士廪生周文吉等联名禀称“原任贵州都江通判程枚，现年七十四岁，原籍舒城县人，因避寇寄居宁国县方村地方。本年二月初二日，贼陷该邑，入村掳胁，该员端坐，厉声骂贼，媳、女等矢志不屈。贼遂纵火围烧。该员程枚与其胞侄文童程星轸、女婿监生高浚，并第四媳程高氏、第五媳程高氏、第三孀媳程张氏、亲女高程氏等男妇七人，同时焚殁。其子文生五品军功程耀甫自外归，集练扑救，奋身杀贼，连受重伤，旋因伤重殒命。该员之第二媳程高氏，与其孙文童程坛，亦于咸丰七年在舒城原籍骂贼被害”各等情，禀恳请恤前来。臣查该员程枚子侄媳妇等，先后殉难共十人，忠孝节烈，萃于一门，殊堪嘉悯。应恳圣恩俯准，敕部从优议恤，并分别旌表，以褒忠节。嗣后凡两江殉义之官绅男妇，臣当按详报之先后，随时汇奏。即以此次为第一案。理合附片具陈，伏乞圣鉴施行。谨奏请旨。

曾文正公奏稿卷十二

复奏统筹全局折 咸丰十年七月十二日

奏为钦奉谕旨，统筹全局，恭折复陈，仰祈圣鉴事。窃臣于七月初七日，承准军机大臣字寄，咸丰十年六月二十四日奉上谕：前据曾国藩奏，酌拟变通进兵章程，北路趋池州，南路趋广德，中路先守徽、宁，俟布置稍定后，即亲赴淮扬，筹办盐、漕。大江南北兼顾统筹，尚为周妥。本日已明降谕旨，将曾国藩补授两江总督，并授为钦差大臣，督办江南军务矣。上海官军，自攻克松江以后，进攻青浦。惟薛焕僻处海隅，兵力单弱，剿办恐难得手。瑞昌尚在浙省，张玉良收集溃军，进攻嘉兴，虽获胜仗，亦未收复郡城。此时苏、常一带并无重兵攻剿，前因李若珠已患痹疾，在江北带兵，未能得力，是以命都兴阿驰往督办。本日据该将军奏称，湖北无兵可拨，尚在英山驻扎。业经寄谕官文等派拨精兵，刻即驰往。惟都兴阿未到以前，江北各军无人总统，深恐贼势北趋，剿办愈难措手。曾国藩现授为钦差大臣，事权归一，责无旁贷，大江南北，均应妥为布置，著即飞催左宗棠、李元度、鲍超、张运兰等到齐，由池州、广德分路进兵，规复苏、常。其江北一带，尤为紧要，应如何布置之处，并著先行筹画，免致临事周章。该大臣膺兹重任，务当统筹全局，迅扫逆氛，以副委任，将此由六百里谕令知之。钦此。仰蒙圣主委任至重，指示周详，钦感之余，只深悚惧。臣自奉命署理江督，所筹进取规模，迭经详晰奏报在案。兹谕旨饬催左宗棠等到齐，分路进兵，规复苏、常一节，查左宗棠之勇，选练未齐，闻须八月朔日始由湖南起程。李元度拟于七月初带勇由平江起程，尚未报行抵何处。鲍超因江水封峡，不能行舟，六月十六日始由夔州起程。张运兰六月二十七日行抵萍乡，适江西抚臣毓科以南赣有警，札饬该军暂扎袁州，尚未接臣后二次飞催来皖之札。屈指约计，李元度、张运兰、鲍超等到徽，当在七八月间，左宗棠到徽，当在九月中旬。臣前奏由池州、广德进兵，维时广德有江长贵扼守，我军由此进攻，冀与嘉、湖各军联络。顷接张芾函称，窜杭之贼，由安吉、孝丰回扑广德，该州城竞于七月初四日失陷，江长贵不知下落。贼必踞此要地，使皖、浙之师，声气隔绝。又宁国被围一月，虽经周天受督兵固守，而贼仍未退。接据探报，伪辅王杨七麻子带池州之贼，将自北路往扑宁国，新破广德之贼，将自南路往扑宁国。宁郡粮少援孤，窃恐周天受力难久支。军情变幻，旦夕不同。鲍超不能于六月赶到皖境，既与臣原奏不符，江长贵不能一日坚守广德，尤非臣意料所及。目下皖南固危乎其危，浙江亦防不胜防。臣军调齐以后，须一攻广德，一援宁郡。宁、广之间，又须有一枝重兵，往来策应，势不能绕越皖境，而径趋苏、常，此苏、常急难规复之实情也。谕旨又念上海兵力单弱，嘉兴亦未收复一节。前准薛焕咨函，松江、上海等处，水陆人数无多，欲由张玉良处分拨三千人，未知果调得劲旅否？臣相距过远，援应不及。近因浙西多事，文报阻滞，虽彼此各致数函，均尚未接复书。据探报伪忠王李寿成带领贼众，由金陵往犯上海。’顷闻松江复陷，上海舟师大挫，危迫殊甚。至张玉良嘉兴一军，与臣处信息罕通。但闻二十九日，地道挖城，轰塌数丈，旋因贼众堵御，未能成功。又微闻将帅不和，文武不协。相持过久，恐生事变。臣新膺督师江南之命，本有统辖该军之责，惟现值皖南阽危，势不能舍近而图远。且广德复陷，浙事日棘，臣与两处文报，动多梗塞，此嘉兴、上海暂难兼顾之实情也。谕旨垂询江北一带，如何布置一节。臣前于五月十七日，奏饬总兵吴全美，李德麟师船全数下驶，驻泊焦山、瓜洲等处，以通镇、扬两府之气，而扼逆匪北渡之路。又于七月初三日，奏派道员李鸿章兴办淮扬水师，以护盐场，而辅陆军，无非为力保江北起见。惟水师庀材鸠工，赤地新立，非数月所能就绪。臣俟皖南各城立脚粗稳，乃能绕道驰赴淮扬，亦非数月所能成行。侧身东望，焦愤实深。都兴阿迭奉谕旨，督办扬州军务，日夜焦灼，谋所以速行之法。官文、胡林翼亦百计经营，谋所以资送之法。无如事多窒碍，迄不能就。不特三千劲旅，五月口粮，鄂省之力，一时难以拨付。即弁勇之心，亦实不愿远行。盖自湘省至扬州，绕道五千余里，上游一水可通，人多而气聚。下游百物昂贵，人少而势孤。同一应募之勇，同一额定之粮，其愿就鄂就皖，而不愿赴扬州者，情也，势也。以臣愚见，淮、徐等处，风气刚劲，不患无可招之勇，但患无训练之人。拟即函商官文、都兴阿等，酌带楚师千人，先行驰往，仰慰圣怀。到江北后，用楚军之营制，练淮、徐之勇丁，严其禁约，宽其期限，李鸿章往办水师，亦照此法行之。臣明年驰赴淮、扬，亦照此法行之。饷绌而不改其常，战败而不变其度，期于有成而后止。若仗圣主洪福，得一二名将出乎其问，则两淮之劲旅，不减三楚之声威。此江北先行筹画之微意也。臣素性愚拙，本无长驾远驭之才。力所能勉者，惟思勤恳以收得尺得寸之功；力所不逮者，何敢欺饰以失顾言顾行之义！除函商都兴阿自行陈奏外，所有遵旨通筹全局缘由，谨缮折由驿六百里复奏，伏乞皇上圣鉴训示。谨奏。

谢授两江总督钦差大臣恩折 咸丰十年七月十二日

奏为恭谢天恩，仰祈圣鉴事。

窃臣于七月初七日，准兵部火票递到咸丰十年六月二十四日内阁奉上谕：两江总督着曾国藩补授，并授为钦差大臣，督办江南军务。钦此。当即恭设香案，望阙叩头谢恩讫。伏念臣材质驽下，重远难胜。愧摄篆于兼圻，未妥筹夫全局。乃荷丝纶叠沛，节钺真除，拜三锡于师中，添专征于阃外。处大江南北水火日深之地，值各路军民云霓望切之时，臣自顾何人？谬兼斯任。宠荣非分，惶悚莫名。惟是戡乱无才，分忧有志。凡微臣思力所能及，职分所应为，益当殚竭血诚，勉图补救。拟汉臣之二表，少酬圣主高天厚地之恩；赓周《雅》之两篇，愿佐熙朝北伐南征之业。所有微臣感激下忱，理合专折附驿叩谢天恩。伏乞皇上圣鉴。谨奏。

朱批：知道了。卿数载军营，历练已深。惟不可师心自用，务期虚己用人，和衷共济，但不可无定见耳。钦此。

李元度调补皖南道折 咸丰十年七月十二日

奏为皖南道员缺紧要，请旨迅赐简放，以重职守事。窃臣接据署徽宁道、江南盐巡道福咸禀称：“奉浙江巡抚王有龄批示，新放皖南道郭志融，已于春间在苏病故。该署道久患痹症，虽日就痊可，精力尚未复元。皖南道事务殷繁，郭志融既已病故，员缺未便久悬，恳奏请另行简放，以重职守。”等情前来。臣查皖南道一缺，自咸丰五年经部臣议定，照台湾道之例，如府县委署，参撤地丁漕粮等项，应由藩司主政者；命盗案件，勘解审结，应由臬司主政者；概归该道就近核办。遇有紧要军务，并准专折驰奏，责任綦重。相应奏明，请旨迅赐简放，以重职守。臣尚未接印，所有本衙门案卷，无从查阅。闻皖南道缺，向由督臣酌保请简。今臣驻军徽州，尤须得人相助为理。查有按察使衔新授浙江温处道李元度，血诚果毅，练达戎机，每遇艰危之际，独能贞固不摇。前在江西，叠著战功，皖南地势，讲求亦熟。仰恳圣恩，可否即以温处道李元度调补皖南道缺，于军务、地方，均有裨益。该道玉山守城案内，蒙恩加按察使衔，于此缺加衔之例，亦属相符。如蒙俞允，应俟广信布置稍定，即令该道驰赴新任。至江南盐巡道福咸，臣已于六月初三日奏明调营。钦奉谕旨：著照所拟办理。该员现署皖南道，应俟李元度到任后，即将福咸调营差委。所有皖南道缺紧要，拣员请旨简放缘由，谨会同安徽抚臣翁同书，恭折驰奏，伏乞皇上圣鉴，训示施行。谨奏。

钦奉四次谕旨复陈折 咸丰十年七月二十三日

奏为钦奉四次谕旨，恭折复陈，仰祈圣鉴事。窃臣于七月十四日，承准军机大臣字寄，七月初一日奉上谕：周天受奏，旌德等处贼匪窜犯宁国，郡城被围，急盼援师一折。宁国为江、浙屏蔽，倘有疏失，则芜湖等处之贼，得与苏、常联络，剿办愈难着手。曾国藩已抵祁门，著即调派劲旅，前往宁国，与周天受内外夹击，藉解城围。其苏、常等属，应如何速筹进剿，一俟鲍超等到营，并著即行筹办。等因。钦此。又于七月十五日，承准军机大臣字寄，七月初三日奉上谕：王有龄奏：“逆匪窜入于潜，势将内犯省城，请饬该大臣迅速赴援。”等语。曾国藩若由淳安、严州转战而东，先将此股逆匪剿除，则皖、浙可以保全。然后进兵削平江苏诸郡县。如曾国藩尚未能督兵前往，即催调张运兰、鲍超等，迅速到齐，兼程前进，以顾全局。等因。钦此。又于七月十七日，承准军机大臣字寄，七月初五日奉上谕：庞钟璐奏：“由浙至苏，必须先复吴江；由沪至苏，必须先复昆山；由江北至苏，必须由常熟进兵，再由丹阳、溧阳追蹑其后，庶可歼除贼匪。请饬曾国藩迅速统师南下。”等语。苏常等郡县，被匪蹂躏，民团尚能杀贼，亟望官军援剿。若任久陷贼中，恐民心易懈，贼守益坚，办理愈难措手。著曾国藩体察情形，应由何路进兵，迅图规复地方，并将办理情形迅速具奏。至所称常、昭两县捐饷已竭，请饬协济。等语。并著曾国藩饬令该地方官，就附近完善之区，劝捐接济。庶使民团踊跃，得以相机攻剿。该大臣务当统筹全局，迅扫逆氛，以慰朕望等因。钦此。又于二十一日，承准军机大臣字寄，七月初九日奉上谕：据瑞昌等奏，于潜大股贼匪，叠陷临安、余杭二县，并由余杭塘窜逼省垣。虽经总兵刘季三一军击退，而省城兵勇，能守而不能战。张玉良攻剿嘉兴之军，正在得手，亦难撤调。福建江西之兵，虽经催调，到尚需时。待援情形，自属非常紧迫。著曾国藩仍遵前旨，迅速取道入徽，即由淳安、严州转战而东，先将此股逆匪扑灭，保全浙省，再图规复江苏诸郡。设或该大臣不能亲往，亦须先派得力之兵，前往救援，以冀挽回大局等因。钦此。仰见圣谟广运，筹示精详，曷胜钦感。臣于七月十二日，遵筹全局折内，业将宁国危急、广德失陷等情，复奏在案。伏查目下军情，自以规复苏、常为要。而由皖南进兵，必须能保宁国、能复广德，乃有进兵东下之路。则必以急援宁国、急攻广德为要。二者力不能兼办，则又以专救宁国为要。然由祁门、徽州而入宁郡，须分走旌德、泾县、石埭等处，现已一片贼氛，必须节节扫荡，以分贼势，而清后路。则欲援宁郡，又以先剿旌，泾，石三县为要。臣自闻宁国被围之信，续拨银五千两，由张芾派弁转解，因无路可达，中途折回。臣催调各军，急切难来，日夜旁皇，莫知所措。兹幸接据鲍超禀称：已于七月初五日，行抵宜昌府。张运兰禀称：十一日行抵江西省城。李元度于十二日亦抵江省，计七月底，均可赶到祁门。臣拟俟该镇道等到齐，派鲍超率霆营六千，由黟县以攻石埭。张运兰率老湘营四千，由太平以攻泾县。又饬李元度先往广信，布置防务，仍由徽州、旌德前进。必俟旌、泾、石三路肃清，直抵宁郡，然后臣军之立脚始定，皖南之局势始安。皖南安，则浙江亦安，而苏、常亦有可图。若使皖南不安，则臣军且岌岌自保之不暇，又何能屏蔽浙江，更何能规复苏、常。臣之棉力，必俟八、九月间大战数次，然后视打仗之利钝，定入苏之迟速。目下兵力未齐，上不能慰圣主宵旰之忧，下不能答苏人云霓之望。此臣之寸心负疚，惶悚无地者也。至庞钟璐所称，由浙至苏，先复吴江。此张玉良一路之事。必先克复嘉兴，然后能达吴江。由沪至苏，先复昆山。此薛焕一路之事。必先克复松、太，然后能进昆山。由江北至苏，取道常熟。此李若珠一路之事，必先分兵过江，然后能趋常熟。此三路者，闻方自保之不暇，未必能遽图进取。若臣军南赴吴江，仍须由皖南下手。北赴常熟，仍须从淮扬下手。行军本有次第，贼情时有变更，既难侥幸于不可必成之功，又岂敢臆断于不可逆料之事。臣惟有严督皖南诸军，速战一日，速进一步，以期仰副圣廑。至常昭捐饷已竭，应饬该地方官劝捐妥办。惟祁门距常熟等处，相隔过远，文报不通。臣当札饬州县，兼函商绅士，设法筹捐，以资接济。至月前窜杭之贼，当经击退，由原路退回，窜陷广德，臣已迭次奏明。淳安、严州现俱无事，臣自无庸分兵赴援。所有钦奉四次谕旨，恭折由六百里复奏，伏乞皇上圣鉴训示。谨奏。

派宋梦兰办皖南团练片 咸丰十年七月二十三日

再，承准军机大臣字寄，六月二十七日奉上谕：现在各省举行团练，皖南地方紧要，自应一律办理。著曾国藩察看情形，择其谙练军务，素系人望者，酌保一员，迅速奏闻，候旨简派，即令督办皖南团练事宜等因。钦此。伏查团练本是良法。然奉行不善，县官徒借以敛费，局绅亦从而分肥。贼至则先行溃逃，贼退则重加苛派，转为地方之弊政。臣自咸丰二年奉旨办团，初次折内，即奏明自行练勇一千，是臣所办者乃官勇，非团丁也。嗣后经过各省，从未见有团练能专打一股，专守一城者。不过随官兵之后，胜则贪财，败则先奔。常借口于工食之太少，而办理歧异者，往往多给钱文。团丁所领之饷，与臣之官勇例价相同，且或有过之者。其取之民间，无非劝捐、抽厘之类，是于团练已失其本义，于军饷又大有妨碍。本年五月，臣奉命署理江督，即晓谕官民，团练之事，当择地而办之，择人而办之，盖欲得其利，不得不去其弊也。兹复钦奉谕旨，举行皖南团练。查皖南岭隘纷歧，若筑碉设卡，一夫当关，万众却步。臣俟进兵后，拟委贤员于徽、宁各要隘，择地筑碉，以资防守。必须地方廉正绅士，会同督劝。过江以来，留心访察，闻有丁忧在籍之翰林院编修宋梦兰，徽州歙县人。本年春间，贼由太平县图窜箬岭，该员督带练丁，协力严守。品行胆识，众论翕然。相应请旨饬派宋梦兰办理皖南团练事宜，会同委员，董劝各属绅民，兴筑碉寨。其未经克复者，官勇攻剿，概不令团丁随往，已经克复者，绅耆修碉，团丁守之。庶几军民两利，名实相符。如蒙俞允，可否将宋梦兰赏加翰林院侍讲衔，以示优异之处，出自皇上天恩。所有遵旨酌拟皖南团练人员，附片复陈，伏乞皇上圣鉴训示。谨奏。

收复广德州片 咸丰十年七月二十三日

再，正缮折间，准张芾函称：据江长贵来信，广德州城于十四日寅刻收复，贼向建平、东坝、溧阳一带窜去。周天受来信，宁、广仍为贼阻。又探报，有贼二万，由池州窜并石埭各等语。臣查广德收复，暂由浙军戍守。俟左宗棠新军一到，即由广德先入苏境。目下救援宁国，仍应由石埭、泾、旌三路前进。理合附片具陈，伏乞皇上圣鉴。谨奏。

恭报进兵日期折 咸丰十年八月初三日

奏为恭报迸兵日期，仰祈圣鉴事。

窃宁国府城围困，日久未解，臣俟各军到齐，拟由泾、旌、石三县，分路进援各情，业于七月二十三日复奏在案。旋据布政使衔河南开归陈许道张运兰，于二十四日驰抵祁门，所部各营，除留防郴州两队尚未报到外，其余三千人均陆续到祁，阻雨三日，于二十八日拔队由徽州进旌德，以援宁郡。又据绥靖镇总兵鲍超禀，已于七月十八日自武昌开船东下，八月初旬必抵祁门。因饬令代统该军之副将宋国永，先带霆字营六千余人，于八月初三日拔队由太平进攻泾县。如鲍超日内赶到，即令赴营督率。无论泾城能否速下，均令张运兰直赴宁国，速解郡城之围，以安万众之心。其石埭。池州，贼众往来，时图内窜。现尚无得力大队可以派往，臣须暂驻祁门，兼筹扼守。李元度所部三千人，行抵江西贵溪县境，缘皖南进剿吃紧，已改调来徽，再饬陆续进发，先清腹地、若欲规复苏、常，须待左宗棠一军到皖，扼驻广德，始能渐入苏境。所有调派进兵日期，理合缮折，由驿六百里具陈，伏乞皇上圣鉴。谨奏。

上海情形已松未能即图金陵片 咸丰十年八月初三日

再，承准军机大臣字寄，七月十八日奉上谕：上海关系甚大，薛焕婴城固守，专待援兵。曾国藩相距较远，兵将未齐，诚恐缓不济急。着瑞昌、王有龄、张玉良、迅速派员，带领精锐四五千人，前赴上海，竭力救援。据薛焕片奏，江南贼匪，滋蔓难图，惟以重兵直捣金陵，该逆必回顾根本。等语。着曾国藩体察情形，或即先捣金陵，亦可牵制贼势等因。钦此。

臣前闻上海被围，正增焦急，旋准张芾抄寄王有龄来函，沪贼业经击退，并股南趋。是上海情形已松，当能自保。至直捣金陵一节，臣本有此意。五、六两月叠次奏报，皆注意专重金陵，亮蒙圣明鉴察。惟目前遍地贼氛，须鲍超、张运兰等节节攻剿，先解宁国之围。左宗棠军至广德后，再添大队，由宜兴、溧阳而入，庶可渐图金陵。谨附片复陈，伏乞皇上圣鉴。谨奏。

援军甫进宁郡被陷现筹堵剿折 咸丰十年八月二十三日

奏为臣军甫经前进，宁国府城被陷，徽郡戒严，现在筹办堵剿情形，恭折奏祈圣鉴事。窃张运兰、鲍超两军由祁门进兵日期，业于初三日专折驰报，并声明鲍超尚未到营，暂令副将宋国永代统该军在案。张运兰于初八日带队行抵旌德，探闻泾县之贼窜踞东岸，长兴、建平之贼又乘虚窜袭广德州，逆酋四眼狗窜踞宁国县。该道防贼抄后，暂扎旌德，与宋国永一军东西援应。宋国永于初六日行抵长园，探闻石埭大股贼窜入铁家岭、三叉岭，所有徽军原防太平、甘棠之副将余永椿，参将袁国祥等营盘被陷。宋国永即派五营扎山口，两营扎乌泥关，三营当前敌。初七日辰刻，见余永椿等溃兵及难民络绎上拥，逆众绕过太邑，约三四千人，直扑我营。当即派队迎战，该逆纷纷溃退。初八、九日，宋国永督队追贼至太平、山口一带，旋即进扎甘棠，分布各岭。自广德再陷，四眼狗踞宁国县，赖裕新踞泾县，伪辅王杨七麻子攻围宁郡。八月初一以后，周天受与徽州、祁门文报不通，臣深为焦急。饬张运兰，宋国永卷塘疾进。十六日，忽接周天受十一日戌刻密书称：“郡北四十里竹塘地方副将朱景山营垒，于初九日申刻失陷。城北庙埠顺勇营盘，于十一日失陷。城内粮药俱尽，势将不支。”等情。正在飞催驰援。十七日接探报，则宁郡已于十二日戌刻失守。旋据张运兰禀称：“有副将熊廷芳自宁郡溃围，退至旌德，面称十一日庙埠失利，粮路阻绝。城外尚有营垒十余座。十二日于北门外出六成队，互有杀伤。未刻，大雨如注，火药不燃，贼乘势扑入，各营同时溃散。贼分踞我营，抛掷火器入城。周天受令百姓上城守御，各队兵勇开南门冲出千余人，城池遂陷。周天受及道府以下各官，不知下落。”等语。伏查宁防兵勇近七千人，坚守七十余日，屡经击退贼匪。乃自七月底至八月初旬，陈、杨、古、赖各逆目四面麇至。粮尽援绝，军心离散，一朝溃决，实堪痛惜。臣迭次奏明，调募各军，拟七月取齐，八月进剿，原冀速援宁郡，先解城围，再图进取。乃调募三月之久，尚未毕集，仅张运兰三千人于七月底来祁。祁门距宁郡五百余里，张运兰驰抵旌德，宁邑狗贼伺其右，泾县赖贼阻其前，兵力过单，势难独进。宋国永驰抵太平，因徽州有余永椿之败，西路未清。该二员尚非赴援不力，应免置议。李元度于八月十六日带平江勇三千抵徽，已在宁郡失事之后，暂令接办徽防事务。鲍超于春间请假三月，乃六月间始由蜀起行，逾期已久。七月二十六日，自英山经过，至八月二十日始到祁门。使该镇如期抵营，督率进攻，即未必速解宁围，尚可以牵制悍贼。迁延贻误，咎实难辞。姑念其苦战六年，骁勇罕匹，相应请旨将绥靖总兵鲍超革去勇号，以示薄惩。仍责令督军进剿，力图克复。至浙江记名道廖士彦，本系周天受文案委员，饬令赴浙催饷。嗣浙省拨饷一万，臣处拨银五千两，由张芾委该道协同营员护解饷银，迅往接济。该道深知宁郡危迫，原可乘宁邑无贼之时，轻赍间道，速解至郡。乃沿途逗留，复闻警折回，致宁军因饥败溃，尤属畏葸无能。应请旨将廖士彦即行革职，以示惩儆。臣甫经奉命接办皖南军务，兵将未齐，派援未至，宁郡即已失守，亦有应得之咎，并请旨将臣交部议处。宁郡之陷，已逾十日。周天受捐躯殉节，自无疑义。惟未接确实禀报，应俟专员查明，另折奏请赐恤。其竹塘、庙埠营盘被陷，及城陷之时，文武殉难员弁，亦俟查明，另案开单请恤。皖南镇陈大富驻扎南陵，坚守半年，今宁国既失，南陵孤悬城中，万难独守。臣已三次飞书，嘱其自拔出城，潜至江边，由水师接送上游，以图再振。宁郡既失，岭外各股悍逆，乘胜内扑，徽、绩、祁、黟处处交警。臣仍驻扼祁门，饬李元度防守徽州，添派礼字及河溪等四营，驰往绩溪协防。张运兰仍驻旌德，鲍超一军仍驻太平，坚守静镇，以伺逆贼之隙。飞催左宗棠新军倍道来援，共图克复宁、广，进规苏、常，以慰宸廑，而符原议。所有援军甫进，宁郡失陷，现筹布置各缘由，专折由驿六百里具奏，伏乞皇上圣鉴训示。谨奏。

皖南立脚稍稳即分军先趋苏境片 咸丰十年八月二十三日

再，臣前奏通筹大局，不撤安庆之围，以取上游之势。调募兵勇，原拟七月取齐，八月进剿，冀从广德一路，疾趋苏境，庶几以后之速，补前之迟，或可求谅于人。不料广德再失，宁国又陷。八月将尽，兵将尚未毕集。不特不能救浙图苏，并皖南亦岌岌可虑。上无以纾圣主宵旰之忧，下无以慰吴人云霓之望，寸心愧愤，无地自容。然细察地势，舍此别无下手之方。但使陈、杨诸悍贼尽来皖南，分救安庆，则于臣处虽日形竭蹶，于下游或稍得苏息，亦臣之所至愿。总之，臣身在皖南，心悬江、浙。财赋菁华之地，蹂躏日甚一日，即饷源日绌一日，生灵困苦，所不待言。圣主轸念东南，臣何敢不以圣主之心为心。苏人痛深水火，臣何忍不以苏人之患为患。俟皖南立脚稍稳，即当分派一路先趋苏境，以慰宸廑，而符原议。为此沥情附片陈明，伏乞皇上圣鉴。谨奏。

钦奉训饬懔遵复陈片 咸丰十年八月二十三日

再，臣于八月初五日，准兵部火票递回恭谢天恩一折。奉朱批：知道了。卿数载军营，历练已深，惟不可师心自用，务期虚己用人，和衷共济。但不可无定见耳。钦此。仰蒙皇上启牖愚蒙，指示亲切，跪聆之下，感悚莫名。臣赋质迂拘，近年阅历渐多，窃见兵兴十载，而军政、吏治二者，积习未改，甚或日趋日下，何以挽回劫运？是以痛心疾首，深自刻责。与将士约，先求勿骚扰百姓，然后能杀敌致果；与官吏约，先求勿沾染坏习，然后能洁己奉公。臣以困勉自励，亦以劝诫僚属。而才智短绌，措施失当，诚恐有师心自用之处。兹奉圣谕，惟有敬谨省察，不敢师心，而务要虚心，以收集思广益之效。勿存成见，而须有定见，贵审轻重缓急之宜。至与各省相交际，两湖，江西督抚四人，与臣水乳交融，实属和衷共济，足慰慈廑。浙江屡次请援，情词迫切，臣既不能自往，又不能拨兵，期望之极，未免疑怨。近日渐知臣兵力之薄，亦已坦然相谅。至江苏抚臣暨各官绅，则但有期望，并无疑怨。每次请援之信，呼吁之声，耳不忍闻，口不忍读。臣忝窃高位，又窃虚名，但有自责自励，求济时艰，断不敢稍存意见，上贻君父之忧。所有钦奉训饬懔遵感激下忱，附片复陈，伏乞皇上圣鉴。谨奏。

请拨江陕两省协饷片 咸丰十年八月二十三日

再，臣自奉江督之命，久思奏请部拨巨饷，因念时事艰难，各省窘绌，是以不敢具奏，仰劳圣虑。兹复接办皖南军务，合臣处楚军与徽、宁两防，原兵共五万余人，月需三十余万两。臣所收江西牙厘，七月分不满九万，不敷之数太多。江西系臣兼辖之省，自应循照部议，随时通融商办。至皖南、徽防之饷，历奉谕旨江西每月协解八万，近来仅解三万，少或二万。宁防之饷历奉谕旨饬湖北、湖南协解，尚未解过一次。该三省库藏支绌，皆臣素所深知。江西抚臣毓科，新膺疆寄，每思力顾大局，以报圣恩。无奈本省南北两路用兵，入款日减，欠饷日多，京饷、协饷，皆难周转，日夜忧灼，与臣谋裁江西之兵，以凑解京之款。湖北督臣、抚臣，前数年筹饷最旺，本年因江、浙路梗，蜀盐不通，厘务迥不如昔。甚至安庆一军，反向臣处索饷。臣本管无可筹之地，邻省无实协之银，皖南军务，实难支持。合无吁恳天恩，饬令江西每月将漕折银协解五万两，内三万两拨济徽防。仍仿张芾之旧例。二万两拨济宁防，以收目前之溃兵。仍恳圣恩，饬下陕西每月协济银二万两，解至湖北，交官文等专发安庆一军。解三个月，即行截止。臣具有天良，断不肯妄行吁请，罔恤时艰。至湖南奉部拨解宁防之饷，臣遵旨自行严催，俟实在解到，再行奏闻。谨附片请旨。

复奏胜保请飞召外援折 咸丰十年九月初六日

奏为钦奉谕旨，恭折复奏，仰祈圣鉴事。窃臣于八月二十六日，承准军机大臣字寄，咸丰十年八月十一日奉上谕：本日胜保奏，夷氛逼近关下，请飞召外援，以资夹击一折。据称用兵之道，全贵以长击短。”逆夷专以火器见长，若我军能奋身扑进，兵刃相接，贼之枪炮，近无所施，必能大捷。蒙古、京旗兵丁，不能奋身击刺，惟川、楚健勇，能俯身柔进，与贼相搏，逆夷定可大受惩创。请饬下袁甲三等，各于川、楚勇中，共挑选得力若干名，派员管带，即行起程，克日赴京，以解危急等语。逆夷犯顺，夺我大沽炮台，占据天津。抚议未成，现已带兵至通州以西，距京咫尺。僧格林沁等兵屡失利，都城戒严，情形万分危急。现在军营川、楚各勇，均甚得力，著曾国藩、袁甲三各选川、楚精勇二三千名，即令鲍超、张得胜管带。并著庆廉于新募彝勇及各起川、楚勇中，挑选得力者数千名，即派副将黄得魁、游击赵喜义管带。安徽苗练，向称勇敢，著翁同书、傅振邦饬令苗沛霖遴选练丁数千名，派委妥员管带。均著兼程前进，克日赴京，交胜保调遣。勿得藉词延宕，坐视君国之急。惟有殷盼大兵云集，迅扫逆氛，同膺懋赏，是为至要。将此由六百里加紧各谕令知之。钦此。跪读之下，神魂震越，痛愤无地。是日又闻徽州失守之信。旋又接胜保咨，敬悉圣驾巡幸热河。臣既自恨军威不振，甫接皖南防务，旬日之间，两郡失陷。又值夷氛内犯，凭陵郊甸。东望吴越，莫分圣主累岁之忧；北望滦阳，惊闻君父非常之变。且愧且愤！涕零如雨。而以新军败溃，又不得不强颜抚慰，镇定人心。鲍超一军自宁国失后，渐扎太平。自徽州失后，又令其回驻渔亭，以遏寇氛。钦奉谕旨，饬鲍超赴京交胜保调遣。窃计自徽州至京，五千余里，步队趱程，须三个月乃可赶到。而逆夷去都城仅数十里，安危之几，想不出八九两月之内。鲍超若于十一月抵京，殊恐缓不济急。若逆夷凶顽，犹豫相持，果至数月之久，则楚军入援，岂可仅以鲍超应诏。应恳天恩，于臣与胡林翼二人中，饬派一人，带兵北上，冀效尺寸之劳，稍雪敷天之愤。非敢谓臣与胡林翼二人遂能陷阵冲锋，杀敌致果也。特以受恩最深，任事日久，目前可带湘、鄂之勇，途次可索齐、豫之饷，呼应较灵，集事较速。鲍超虽号骁雄之将，究非致远之才，兵勇未必乐从，邻饷尤难应手。纵使即日饬令起程，而弁勇怀观望之心，途次无主持之人，必致展转濡滞。本年四月初五日，将军都兴阿奉驰赴扬州之命，即于初十日拜折起程。厥后因楚勇惮远行之劳，途中虞饷项之缺，迁延至八月十九日乃果成行。今若令鲍超率师北上，即再四严催，亦不免于迁延。度才审势，皆惧无济。如蒙圣恩，于臣与胡林翼二人中，饬派一人，督师北向，护卫京畿，则人数稍多，裨益较大。惟臣若蒙钦派北上，则当与左宗棠同行。皖南暂不能进兵，只能退守江西境内。胡林翼若蒙钦派北上，则当与李续宜同行。皖北暂不能进兵，只能退守湖北境内。俟该夷就抚之后，仍可率师南旋，再图恢复皖、吴。臣等虽均有封疆之责，而臣国藩本未接印，胡林翼尚有督臣经理，皆无交卸事件，一经派出，数日即可就道。区区微忱，伏乞圣慈垂鉴。所有钦奉谕旨，恭折由驿六百里加紧复奏。伏乞皇上训示施行。谨奏。

徽州被陷现筹堵剿折 咸丰十年九月初六日

奏为大股悍贼，由绩溪窜入徽州，府城猝被攻陷，现筹堵剿情形，恭折奏祈圣鉴事。窃宁郡失守案内，臣奏明伪英王陈玉成带大股悍贼，屯踞宁国县。旋经探确，踞宁邑者非陈玉成，乃伪侍王李世贤也。八月十八日由胡乐司窜丛山关及楼下各隘口。皖南道李元度于十六日带勇三千抵徽接防。闻丛山关告警，即于十七日派肃字、平字二营，由绩溪前进。十九日出队，分两路进剿，一走丛山关，一走楼下，各行五里许，而原防兵勇已溃。肃字营营官同知童梅华督队猛击，贼败。该营追出关外，伏贼突起，从岭尖翻下，包抄我后。童梅华身受枪伤，登时阵亡。弁勇伤亡百余人。平字营将到楼下，各卡已破数重。该营大呼冲阵，追至卡上，毙贼百余。正酣战间，闻肃字营失利而止。是夜间道趋回。贼乘势窜过绩溪。张运兰岭外旌德之军，与李元度岭内徽军，中间已被贼隔断矣。二十一日，张运兰探知大股贼进踞杨溪一带，派一、三、四旗，从中邀击，行五十余里，望见贼卡，整队稳立。少顷，有黄衣骑马贼十余名，步贼数百，冲出街口，余众迤逦分路来扑，约二万余人。我军枪炮并施，鏖战数时，毙贼马数十匹，悍贼一千余名。贼纷纷溃走，坠崖落涧死者无算，追过板桥收队。次日仍回旌德。臣因徽州贼势浩大，李元度兵力甚单，先由祁门抽派礼字、河溪各营二千余人，倍道驰援，饬于徽城外坚筑濠垒，以静制动。乃李元度以贼逼城下，逐日出队搦战，修筑不及。又张芾于二十日，由徽起程北上，兵勇索闹口粮，力为排解，纠结不清。营垒未成，贼已大至。二十四日，伪侍王李世贤同抡天义、通天义，赞天义诸逆首，共带四万余人，直扑徽城，更番诱战。李元度亲督各营，出城接仗。自辰至午，毙贼数百，岭后伏贼并出，抄我两翼，众寡不支。礼字、河溪各营由西门大路退回休宁。李元度率平江四营，入城固守，贼即跟踪围攻四门，因西门城垣坍塌，又无垛口。是夜三更，乘阴雨黑暗，专攻此门，势极危险。李元度身卧城头，竭力堵御，天明贼退。二十五日申酉之间，贼伏西门民房，凿墙对城，施放火枪。守陴弁勇，站脚不住，贼众即缘梯直上。李元度赶调各门队伍来救，贼已四面扒城而入，府城遂陷。迄今十日，因贼氛隔阻，尚未闻李元度下落。臣自接李元度围城中飞书求救，即调张运兰由旌德入援，鲍超由太平入援。无如城大而圯，绅民搬徙一空，兵勇仅二千有奇，不敷分布。又系新募之卒，由湖南远来，甫罕到徽，竟不能支持数日，以待援师，实堪痛惜。臣调度无方，咎无可辞，应请旨将臣交部议处。现在各股悍贼，盘踞徽郡、休宁及岭外旌、泾、太、石各县，有分窜浙江，上犯祁门之意。不得已，檄调鲍超回驻渔亭，张运兰回驻黟县，以遏狂寇，而定人心。并咨商左宗棠迅督所部，赴乐平、婺源一带，以防徽州窜江西之路。俟贼势稍定，再行合力进剿。除查明徽城文武下落并殉难员弁再行汇报外，所有徽州失守，现筹堵剿各情。谨缮折驰陈，伏乞皇上圣鉴训示。谨奏。

皖南北近日军情片 咸丰十年九月十六日

再，皖南军务，近日因天雨连绵，鲍超、张运兰两军均未进兵。左宗棠于九月初五日自南昌开船，亦因风雨阻隔，尚未遽行抵乐平。其徽州、休宁之贼，盘踞两城，声言以大股来犯祁门。臣处老营兵力虽单，营垒尚坚，或可无虞。所虑者不由婺源以窜江西，即由严州以窜浙江耳。

皖北军情，闻定远官军三四万人概行溃退，寿州、六安俱形吃紧。据探报，逆首四眼狗欲分军两大枝，包袭楚师之后，以解安庆之围，计九、十两月，南北两岸俱有大战。仰托圣主威福，若能大捷数次，痛挫凶锋，庶可振南服之军威，即可分兵北上。理合附片具奏，仰慰圣廑。谨奏。

请饬蒋益澧带勇来皖片 咸丰十年九月十六日

再，自金陵师溃，嘉兴复败，下游群贼毫无瞻顾，全力上犯皖南。徽、宁迭陷，岌岌可虑。皖北自定远挫失，楚师亦有难支之势。现经臣奏请谕旨，带兵北上，护卫京畿。如果奉旨派出，则抽拨北行，愈分愈单，不特不能规复皖南、皖北，并恐难以保全两湖、江西，日夜焦思，殊乏善策。

查前任广西布政使降补道蒋益澧，英勇果毅，饶有识略。往年随臣剿贼，屡著战功。现在广西大股，经湘、粤官兵痛剿之后，继以解散，已就荡平。相应请旨敕下广西抚臣刘长佑即饬蒋益澧率所部三千人，迅由江西入皖，会合左宗棠一军，并力东征，以期共济时艰。其饷项军火入江西后，即由臣处总粮台支应，以利军行。是否有当，谨附片具奏请旨。

统筹缓急机宜折 咸丰十年十月初四日

奏为钦奉谕旨，统筹缓急机宜，恭折具陈，仰祈圣鉴事。窃臣于九月十八日，承准军机大臣字寄，八月二十九日奉上谕：据薛焕奏，苏省民团可用，惟无官兵为之倡率，请饬曾国藩分拨精锐五六千人，统以谋勇兼全之大员，取道浙境，以达松江。得此生力军固守海隅，办理较有把握。现在苏省常、昭已陷，上海岌岌，援兵不至，亦恐难支。著曾国藩酌量情形，速筹援救，是为至要等因。钦此。又二十八日，承准军机大臣字寄，九月十三日奉上谕：巴栋阿奏，苏常大股逆匪，攻扑镇江，请饬曾国藩迅速统师来南，会合进攻。等语。据称贼于八月二十七日围扑镇城，经巴栋阿督率冯子材等出城奋击，江面艇船，亦开炮协剿，相持三昼夜不退等语。江苏自常、昭失守以后，惟有镇江一城孤悬江岸，必须竭力保全，以为进规苏、常之地。虽经巴栋阿等勉力支持，无如饷绌兵单，金陵之贼，亦有下窜之信，甚属可虑。前阅曾国藩奏折，知该大臣刻刻以苏、常为念，镇江倘有疏虞，则江南贼势联为一片，异日进兵，更为费手。著该大臣统筹兼顾，迅拨劲旋驰往援救，务须设法保全等因。钦此。臣查规复苏、常，分救镇江、上海，皆臣职分最要之事，亦臣志所欲为，而不能即副刻刻难安之事。仰荷圣慈廑虑，指示方略，至再至三，钦佩之余，弥增愧悚。臣前叠次奏明调募兵勇，由皖南取道入苏。彼时徽、宁二府，广德一州，皆尚无恙。拟八、九月间各军齐集，即可分路进取。不料鲍超、张运兰之师未至，而广德再失。臣接防皖南十日，而宁国即陷。李元度抵任八日，而徽郡、休宁继失。事机不幸，殊非臣始意所及。其故由于嘉兴溃、而浙中无牵制之师；金坛、常、昭陷，而江左有长驱之势。各股悍贼，无所顾忌，遂得全力上犯，阻我进兵之路。适值连旬霪雨，万难进战。贼分踞徽、休两城，并声言抄扑祁门后路。臣正在竭力布置间，又闻夷逆窜逼京城，义应率师入卫。旁皇四顾，日夜忧愤。而皖贼之分窜浙江者，又迭陷严州、淳安各城。浙江之衢州，江西之广信，纷纷告急。屡接瑞昌、王有龄咨函，请臣分军绕出浙境，与张玉良前后夹剿。又搜获伪文，逆首陈玉成纠合李寿成各贼，由北岸庐、六一带上犯；杨雄青、李世贤各贼、由南岸徽、池一带上犯；急救安庆之围，计甚凶狡。查东流、建德，毗连饶州、景德镇，贼若乘虚窜入，则江西大局，俱为掣动，幸左宗棠一军于九月十五日行抵乐平，臣飞函商令暂扎该县。如饶州有警，则赴西北截剿；如广信有警，则赴东路截剿。先布远势，伺贼所向而后应之。并饬鲍超、张运兰乘雨霁拔营进攻休宁，已于二十九日获一胜仗。以目前情形而论，必须将各路防兵，安置稍稳，仍分一军由开化、华埠横出，外则与张玉良等夹击严州之贼，内则与鲍超夹击徽州之贼。使之复退出岭外，然后江西可保，浙省可安，而皖南之立脚可定。臣处止左宗棠、鲍超、张运兰三军尚为得力，已有应接不暇之势。如奉旨派臣入援，则此三军中必须抽出一军，随同北上，力量更单。臣之愚见，俟奉到批折若责令专谋皖、吴，即将皖南设法经营。苟立脚粗稳，臣当于今腊明正，亲率马步数千，由皖北绕赴淮扬，就近与薛焕、巴栋阿会合联络，相机策应。仍一面严防江贼北窜之路，以维全局，而符原议。至由徽绕浙江以至松江，东有严州之贼，西有嘉兴之贼，节节梗阻，实难绕越。薛焕勇略素裕，兵数虽少，当能力扼海隅，以待臣至淮扬时，商筹办理。镇江兵勇尚有万余人，江面又有吴全美、李德麟艇船新往，果皆奋勇用命，似亦可为数月之守。所有统筹缓急机宜各缘由，恭折由驿五百里复陈，伏乞皇上圣鉴训示。谨奏。

金坛殉难官绅请恤折 咸丰十年十月初四日

奏为江苏金坛县被陷，查明守城殉难官绅，恭折奏请恩恤，仰祈圣鉴事。

窃据镇江府知府师荣光详称：金坛县自四月初一日复被大股逆匪围攻，经驻守该县前高州镇总兵萧知音，参将艾得胜、周天孚，同知衔署金坛县知县李淮，督同总局董事吴秉礼等，激励军民，竭力抵御，昼则开门接仗，夜则缒城劫营。数月以来，任贼百计环攻，坚守不退。屡募死士，潜出重围，诣各大营求救。奈围久援绝，药尽粮匮，仍复搜括妇女钗环，以助饷需。划削草根树皮，以资民食。迨七月十六日，守备马得胜、外委王文荣率奇胜勇投入贼营，暗约川奋勇为内应。是日大雾，川奋勇遂乘雾于北丹阳门投布，悬贼上城，当将周天孚戕害，并击杀守垛百姓百余人，城中兵勇溃乱。知县李淮，仍督同县丞萧腾龙，同知冯继蕃，短兵巷战，官董均经阵亡，其余兵勇，遂带同百姓，溃围逃出。沿途经过该逆营卡，复被截杀，其得至镇江者，兵勇不过千余，百姓仅六、七百名。其陷在城内之官绅军民男妇大小被屠戮者，约八万余名口。据金坛绅士冯肇蕃等联名具禀，并开具殉难官董清册，请详会奏前来。

臣查金坛弹丸小邑，陷在四面贼巢之中，官绅兵民，同心固守一百六日，杀贼无算，粮尽力竭，各以身殉，忠孝节义，萃于一城，实属可敬可悯。谨开列官绅衔名清单，仰恳圣恩敕部查照各原衔，从优赐恤。其有处分者，并请开复原官。将来克复后，请于金坛建立总祠，专祀此案各员，以慰忠魂。其投贼之守备马得胜，于金坛陷后，赴张运兰旌德行营，谋为内应。八月十六日，业经该道盘获，讯明正法。五品蓝翎外委王文荣，请旨革职，俟拿获即行正法。其由金坛冲出之游击朱正华等，念其固守已久，可否加恩宽免处分，出自天恩。所有金坛殉难官绅请恤缘由，恭折具陈，伏乞皇上圣鉴，训示施行。再江苏抚臣薛焕，相隔过远，未及会衔，合并声明。谨奏。

会攻休宁胜仗片 咸丰十年十月初四日

再，九月二十九日，鲍超、张运兰各军会攻休宁。鲍超于卯时出队，行抵硐庭桥，饬余大胜、唐仁廉、张玉田、郑阳和、娄云庆、熊铁生等，分路抄击，踏毁贼卡三座，毙贼四、五百人，乘势追至城下。贼分股出东门，绕北门迎战，复出一大股接应。娄云庆抄其归路，将贼截作两段。余大胜等督队围杀，又毙七八百人。鲍超派两营凭高堡对城开炮，贼由南门冲出。郑阳和等左右抄击，又毙多贼，遂坚伏不出。张运兰是日先派左右翼，及第六旗稳扎潭口，以防旌、太来路；令陈青云、刘松山由南塘扫清左路，刘光明、易开俊由蓝田扫清右路。该道自率中军马步与诸将会于榔市，攻破冯家岭贼卡一座。又进攻榔市贼卡，贼凭河拆桥踞守，蓝翎千总朱得胜，猛扑中枪死之。守备张添锡奋力直前，面中一伤，立将该贼刺倒，夺马二匹，遂破第二卡。其卡前有两垒一村，适刘光明、易开俊攻破龙源贼卡，大呼齐至夹击，遂将村垒毁平，追至城边观音阁，毙贼三四百名，生擒十三名，解散胁从无算，日暮收队而回。探闻伪辅王杨雄青由池州至旌德，伪忠王李寿成由青阳至太平，意图救援休、歙。除饬该镇道等逼城紧攻，兼防后路，并蓄锐以击援贼外，所有接仗获胜情形，附片具陈，伏乞，皇上圣鉴。谨奏。

截留江西漕捐银片 咸丰十年十月初四日

再，准部咨奉上谕：淮扬镇总兵，着黄翼升补授等因。钦此。该员先奉寄谕，饬赴淮扬管带战船。臣闻江北地方木料短绌，因于江楚上游设法先造船百余只。俟广东洋炮购到，添募水勇，即令黄翼升管带，候风由长江下驶。约计明春船炮配齐，臣当亲往江北督筹防剿，并令福建遗缺道李鸿章随臣前往。黄翼升带水师由金陵贼中穿过，臣带陆师由凤阳绕越而行，均于淮扬会齐。惟此项炮船，专备淮扬协防之用，正苦制造无资。准江西抚臣毓科咨称：遵奉谕旨，饬江省有漕州县，已捐集江北饷银二万两，将解往署漕臣王梦麟粮台交纳。适值定远军溃，寿州、六安被围，委员无路绕越，臣思以江北之饷，办江北之事，应将漕捐二万，通融截留，以济急需。除分咨查照外，附片具陈，伏乞皇上圣鉴施行。谨奏。

朱批：依议办理。惟明春汝带兵亲往淮扬，尚须临时斟酌。钦此。

展缓两江营员举劾片 咸丰十年十月初四日

再，查江南、江西两省，咸丰五年届当二年半荐举，因各营官兵多在江宁、镇江、庐州、九江等处防剿，经前督臣怡良奏请缓俟军务告竣，再行办理在案。兹准江西抚臣毓科咨：准部咨：本年已届二年半荐举之期。等因。惟贼匪现在粤东及皖、浙二省滋扰，江西界连各属，均应加意严防，各将弁斯时未便调考，请展缓。前来。臣查苏、常沦陷，将弁多无下落，刻下皖南逆焰鹗张，急须筹办堵剿。所有江南、江西二省，届当二年半举劾之案，应请仍展俟军务告竣，再行查办。谨附片陈明，伏乞圣鉴训示。谨奏。

进攻休宁立复黟县折 咸丰十年十月二十六日

奏为进攻休宁，迭获胜仗。大股援贼由羊栈岭窜入黟县，我军迎剿大胜，立复黟城，追贼出岭。恭折具陈，仰祈圣鉴事。窃鲍超、张运兰进攻休宁，臣于十月初四日，已将伪忠王李寿成由青阳至太平图扑我军后路各情，附片声明在案。初二日，鲍超移营西馆，张运兰移营迪祥湖，距休城皆十余里。初四日，贼四、五千欲由榔市扑迪祥营，张运兰派队出击，阵斩伪将军汪怀忠及冲锋贼百余，枪伤数百名。侍讲衔宋梦兰带安勇协剿，亦多斩获。初六日攻城。贼伏不出。探知徽州援贼麇聚休东万安街，与城贼相犄角。鲍超、张运兰会齐，于十五日出其不意，夹击大破之，追十余里，杀贼二千有奇。伪侍王李世贤因休宁围攻甚紧，由严州退徽州。十六日解子药大炮进休城，十七日霆、湘各营乘胜攻之。北门出贼数千，张运兰挥兵直前，鲍超督马、步左右包抄，杀贼千余。复围攻东门贼营。贼弃垒逃窜，斩首殆尽，立毁贼垒二座。将弁兵勇受伤一百三十三名，阵亡八名。此十月初四至十七日，进攻休宁县城之实在情形也。伪忠王带三万余人，由苏州、芜湖而来，经过南陵时，提臣杨载福见贼大队上犯，即飞函告臣，预为防备。十九日，该逆约二万人，突由羊栈岭窜入，图解休宁之围，断鲍、张两军之粮路。游击赵廷贵受伤，黟岭各防皆溃，贼遂由卢村阑入黟县。二十日，张运兰先分老湘营二五旗迎剿，小挫。午后鲍超派副将宋国永，带副中营、后营、右营、礼前、后并张应超各营赶至，迎头痛击，毙贼千余。会同老湘营各旗，追入黟县，立将城池克复，贼仍退踞卢村一带。二十一日，鲍超添派两营，张运兰添派各旗进剿。贼由卢村出队而来，大战于柏庄岭。我军十荡十决，贼众大溃，狂奔出岭，积尸遍山谷，生擒三百十八名，毙贼约四千余人。都司杨云贵守备郑德亮射中伪检点艾逆落马。把总罗紫亭刺死伪丞相吴桂先，该把总旋亦受伤身死。讯据贼供，李寿成亦受伤而遁。此二十日、二十一日大破羊栈岭股贼，克复黟县之实在情形也。伏查伪侍王李世贤由严州回徽，伪辅王杨雄清稳踞旌德，环徽郡二百里，群贼极多。而伪忠逆复由苏、常上援，竟欲攻破黟县，直犯祁门，窥伺江西，计殊狡毒。我军急驰百余里，两日之间，连获大捷，驱出岭外，实足寒贼胆而快人心。提督衔湖南绥靖镇总兵鲍超，凋度神速，前宁国失守案，内经臣奏参革去勇号，尚未奉到谕旨部文，可否仰恳天恩，另行赏加清字勇号，出自圣主鸿施。布政使衔河南开归陈许道张运兰，布置周妥，拟请旨交部从优议叙。花翎参将湖南镇右营游击杨镇魁，于徽州失守案内，奏参革职，亦未奉到谕旨部文，拟请开复原官，毋庸开游击原缺。副将衔尽先参将娄云庆，拟请免补参将，以副将遇缺尽先即补。副将张玉田、余大胜均拟请赏加总兵衔。其余在事出力员弁兵勇，可否准其开单择尤请奖之处，出自皇上天恩。除饬派三营严防羊栈岭，并饬鲍超、张运兰蓄锐以待援贼、图攻休宁外，所有迭获胜仗并击退大股悍贼各缘由，专折由六百里驰陈，伏乞皇上圣鉴训示。谨奏。

宋国永等请补实缺片 咸丰十年十月二十六日

再，鲍超所带霆字各营，在鄂、皖苦战多年，此次调拨过江，攻剿休宁，连获大胜。又剿败黟县大股援贼，立复城池。各营官多系著名骁勇，其已保升尽先班次者，日久未经选补，臣处亦无遗缺可以请补，殊不足以示激励。查有尽先副将、俟补缺后以总兵简用之宋国永，此次击退羊栈岭大股，即以该副将为首功。总兵衔尽先副将黄庆、陈由立，亦属尤为出力。仰恳圣恩，敕部将该三员先行拔补副将实缺，俾励戎行。是否有当，伏乞训示。谨附片具奏请旨。

萧启江功绩最多折 咸丰十年十月二十六日

奏为已故统兵臬司萧启江，功绩最多，据实奏恳加恩赐谥建祠，仰祈圣鉴事。

窃布政使衔记名按察使萧启江，统带湘军赴四川协剿，本年四月二十七日在营病故。经前四川督臣曾望颜奏奉上谕：萧启江著追赠巡抚衔，照军营病故例，从优议恤，以慰忠魂等因。钦此。仰蒙笃念荩臣，恩施逾格，伏读之下，钦感莫名。兹据记名总兵胡中和，尽先副将萧庆高、何胜必，候补同知王沭等，自四川联名具禀，据称：记名臬司萧启江，自咸丰三年奋袂从戎，随李续宾攻击郴州、岳州、武昌、田家镇等处贼匪，所向有功。五年江右寇炽，窜犯湖南，萧启江奉札募带湘勇果字营，九月攻复茶陵州，进援江西，克复万载县。六年十一月，克复袁州府城、分宜县城。十二月克复上高县城。七年二月大破贼于瑞州之阴岗岭，进围临江。八月破石达开于大坪。十二月克复临江府城。八年三月，克复崇仁县城。四月克复抚州府城。十月剿灭石城潮匪，招安胁从数百寨。九年二月，克复南安府城，解信丰县城之围。八月追剿石达开股匪，收复东安、兴安、灵川三县，破贼于大溶江。九月初十日，解桂林省城之围。数年来身经数百战，驰驱四省，所至克捷。本年带勇入川，在营溘逝，实属忘家忘身，尽瘁以殁。缕陈战绩，仰恳据情奏请赐谥，给予世职。并恳于湖南、江西省城暨湘乡县城建立专祠，以慰忠靖等情，具禀前来。

臣等伏查记名臬司萧启江，性情果毅，平日粥粥若无能，及其临敌决策，英鸷无前。年来江西失陷九府，萧启江一人独克四府，厥功最伟。上年援湘、援粤、援蜀，一岁之内，奔走万里，积劳身故，实堪悯侧。该部将胡中和等具禀陈请，臣等往返函商，意见相同，合无吁恳加恩赐谥，并于湖南、江西省城及湘乡原籍，建立专祠，以表忠荩，出自逾格鸿施。至该部将等禀请给予世职之处，该臬司既奉特旨追赠巡抚，从优议恤，照例应得荫袭，毋庸更议。所有据情奏恳恩施缘由，谨合词恭折具陈，伏乞皇上训示施行。谨奏。

查复萧盛远实迹片 咸丰十年十一月初八日

再，十月初四日，承准军机大臣字寄，九月二十日奉上谕：前因安徽庐凤道萧盛远，在江南大营内办理文案，声名平常，当将该员撤任，谕令薛焕查明实迹奏参。本日据薛焕奏萧盛远性情稍傲，疏于交接。营中来往员弁欲与识面者，投刺拜谒，往往托故不见，自此每招物议。此外，并无实在劣迹。等语。朕闻萧盛远前在和春军营与已故提督王浚把持公事，纳贿营私，以致军心不服。金陵大营溃败，实由于此。若如薛焕所奏，未免意存开脱，著曾国藩再行严密访查，据实具奏等因。钦此。臣历年来在江、楚办理军务，与江南大营相隔较远，而随时留心访问。道员萧盛远声名平常，早有所闻。兹奉谕旨饬查，臣复严密访察。萧盛远系湖北书办，随和春由广西至江南军营办理文案，保至监司大员。军中奏咨公牍，出其一手，其亲信实非他员可比。前在庐州，有和春与巡抚会保之员，萧盛远私自删去。逮至金陵，此风尤甚。往往各营应保之人，开单转有遗漏，各营未保之人，开单或得混入。江南将领如王浚、张玉良，李定太等，闻皆与萧盛远至好，均无卓著战功，迭膺保擢。虽萧盛远之纳贿营私，无实迹可指，要其巧猾把持，已可概见。今和春战败身殉，萧盛远以一书办出身，忝窃至此，犹得腼然偷生人世，律以谋军偾事之咎，亦复何辞？可否请旨将前任安徽庐凤道萧盛远即行革职，发往新疆，以为军营取巧干进者戒，出自圣裁。所有遵旨密查复陈缘由，伏乞皇上圣鉴训示。谨附片具奏请旨。

近日军情片 咸丰十年十一月初八日

再，近日军情，伪忠王李秀成，自羊栈岭击败之后，已入休宁县城，伪侍王李世贤，仍踞徽州。伪辅王杨七麻子，率党攻扑建德，自十月二十六日以后，至十一日初二、三连日鏖战。初四日，普承尧一军败挫，建德失陷。其另股贼匪自南赣窜出者，于十月二十五日扰陷德兴，十一月初一日，扰陷婺源。经左宗棠一军跟踪追剿，于初一日克复德兴，初三日克复婺源。贼中伪王四人，除伪英王四眼狗现在桐城日夜大战外，其三人皆在徽境二百里内，实觉防不胜防，剿不胜剿。仰托皇上威福，若皖南能再支持两、三月，则皖北、安庆有必克之理，大局有必转之机。除俟左宗棠、普承尧将接仗细情咨报到日，另行详奏外，合将近十日大概情形，先行附片奏报，伏乞皇上圣鉴。谨奏。

左宗棠军克德兴婺源折 咸丰十年十一月二十八日

奏为广东另股逆匪窜扰乐平，贵溪地方，迭经官军驰剿，大获胜仗，连复德兴、婺源二城，恭折具陈，仰祈圣鉴事。窃另股逆匪自广东韶州而来，窜扰南赣，围逼建昌，占踞湖口，均经江西抚臣毓科奏报在案。襄办军务候补四品京堂左宗棠一军，前驻乐平，曾经臣附折奏明。’旋因西路有警，移驻景德镇。探报南赣另股由贵溪境内窜过安仁，有直扑饶景之势。左宗棠派游击王开琳，知府王开来，分带四旗两营，由珠田大桥一带相机迎剿。十月二十日，拔队行抵珠田，贼悉于十九夜窜往贵溪。二十一日，我军行六十里至大田坂，闻大股贼屯踞周坊、丁家坊等处，相距二三十里。是夜四鼓，派七成队，偃旗息号，乘月急驰，出贼不意，以攻捣之。行抵鹤岭，离周坊三里许，贼尚不知我军之至也。王开琳等遂分三路，翻山而进。该逆惊觉，摇旗迎敌，我军奋勇直前，两面伏兵并起，围贼垓心，毙三四百人。贼抛弃旗帜、军械、衣物甚多，我军皆不之顾。正痛剿间，忽三马桥、富村各处大股纷来，势甚凶猛。喻胜荣、丁长胜仍由中路排进，王明辉、陈明南仍由两路抄出，贼即大败。我军乘胜追杀七八里，斩馘四五百人。该逆败过小河，复有丁家坊一股与之合并，隔河猛抵。王开琳令各旗哨排整队伍，对施枪炮，另派哨勇，由丁家坊上下小港，冲入中路，正兵过河，直捣贼巢。赵胜国右手被枪子伤穿，犹忍痛陷阵。贼见我军势力更大，遂向高山奔窜。是日自周坊追至丁家坊约二十里，自晨至夕，忍饥力战，共毙贼二千数百名，生擒一百八十余名，阵斩贼酋伪检点陈姓，伪元帅黄姓，伪丞相郑姓多名。此二十二日进剿贵溪、周坊等处，大获胜仗之实在情形也。二十四日，左宗棠接据探禀，周坊败匪，已由弋阳方家墩窜至德兴之黄柏塘地方，当即移饬王开化、杨昌浚督带中营，及前、左、后三营，前往迎剿。二十七日，抵香墩，二十八日，在太白司下河干架造浮桥，二十九日，黎明过河。比至枫树岭，贼始知觉，遂由三路蜂拥而来。游击罗近秋，都司黄少春，副将崔大光，各率亲兵数十人，前往觇贼，立斩悍贼数十。各营大队续至，欢呼陷阵。王开化、杨昌浚率中营列队山冈，指挥策应，该逆惊溃，追杀十余里。适老湘各营，亦于是日由弋阳界追贼而来。是夜四鼓，探知贼畏剿思窜，王开化等会督各营进攻，直逼城下。贼见我军旗帜，即由南门窜走。我军乘胜追击，一面入城安抚难民，查点各营受伤者，仅十余名。此十月二十九日，十一月初一日攻克德兴县城之实在情形也。贼由德兴窜去，旋分两路，一走海口，一走太白司。王开化督诸军横截大白司一路，老湘、桂勇右营，亦蹑踪而至。初二日，探知窜贼已陷婺源。初三日五鼓，诸军整队前进。辰刻，行抵高沙，值贼在该村庄掳粮，我军前队驰追，毙贼百余名，生擒十三名。旋督队进攻城北、城西两面，贼出二千余人，负城列阵。我军两路齐扑，贼溃入城，闭门死拒。诸将督勇，奋力登陴，该逆即夺东南门逃走。两门外河水环绕，贼夺桥而过，我军两面抄击，并派队由上游截渡，拦桥逼贼，纷纷堕水。我军乘胜过桥，追剿二十余里，沿途尸骸枕藉，余匪由开化窜去。此初三日，克复婺源县城之实在情形也。臣查左宗棠一军，自移师景镇，驻扎未久，一闻贵溪警报，分路调拨，或迎头截击，或跟踪追剿，计十日之内，转战三百余里，连克二城。使狼奔豕突之众，喘息不得少定。实属调度神速，将士用命。自此股剿败后，即有池州大股，扑陷建德，直犯浮梁，景德镇，亦惟左宗棠一军独当其冲。左宗棠初立新军，骤当大敌。昼而跃马入阵，暮而治事达旦，实属勤劳异常。惟系襄办京堂大员，应如何优擢奖叙之处，出自圣裁。花翎即选道王开化，请赏加按察使衔。候选训导杨昌浚，请以知县即选，并加同知衔，赏戴花翎。候选训导刘典，请以知县选用，并赏加知州衔。花翎副将崔大光，请赏加总兵衔。暂革花翎游击罗近秋，请开复原官，仍赏加参将衔。从九衔朱明亮，张声恒，均请以州同选用，并赏戴蓝翎。花翎都司黄少春，请以游击归部推补。花翎游击王开琳，请以参将归部推补。花翊道衔知府王开来，请以道员即选。花翎参将眭金城，请仍以参将归部遇缺先补。守备衔千总章荣先，请以都司即补。花翎都司张志超，请赏加游击衔。其余出力员弁，可否准臣开单择尤保奖之处，出自圣主鸿施。所有周坊、德兴、婺源三次大获胜仗，连复二城缘由，专折由六百里驰陈，伏乞皇上圣鉴训示。谨奏。

建德县失守旋经克复折 咸丰十年十一月二十八日

奏为建德县城失陷，旋经官军克复，恭折奏祈圣鉴事：窃池州之建德县，自十年正月克复后，即由江西巡抚派总兵普承尧统带宝勇五千人驻防该县。臣于五月间，率师渡江，经过建德，见其营濠栅卡，尚属坚固，嘱令贼若来扑，但宜坚守卡隘，不必出卡接仗。八、九月间，又屡次批饬，贼来扑建德，能坚守数日，臣即由祁门派兵星驰救援，谆饬各在案。十月二十六、二十九日，池州逆党扑犯建德，普承尧派队击退。十一月初二日宝勇出队，微有所获。初三日，宝勇接仗小挫。普承尧即于是日酉刻，专人来祁门禀请救援。臣于初五夜接信，即调祁门老营亲兵，令副将沈宝成，星速往救。讵行至中途，已闻普承尧于初四早，未战而溃，建德县城失陷。普承尧退至彭泽，旋又退至湖口、九江。该逆长驱直入，一股西犯彭泽、湖口、都昌，一股南窜鄱阳、浮梁、景德镇。建德陷，则臣处奏报之路已梗；浮梁破，则粮饷之道亦断。臣于十一日，派副将唐义训，带祁门各营，驰剿建德，与沈宝成等会合前进。十七日，行抵利步口，贼未知官军之猝至也。十七日，三路出队：唐义训与陈玉恒、叶光岳及马队，由西大路进；朱声隆由东小路进；沈宝成、黄惠清由东大路进。甫行十五里，贼即列队河洲，而以马队扼拒各卡。我军东、西两路缘山而上，中路直前迎击，炮毙骑马悍贼数名，卡贼即退。我军两路会合，夹击河洲之贼。贼众大呼冲阵，我军寂静不应，但以枪炮轰击。每进愈厉，山上各哨蜂拥而下，抄贼后路。前者见杀，后者坠溺，贼乃败溃，退至三里街。唐义训见贼伏街村，未便径进，裹饭传餐，仍分街口及街右、街左三路同进，搜杀无算。忽见城内及垒中之贼齐出，我军整队排列河南，贼亦列队河北，枪炮对放，互有损伤。相持一时之久，忽有金盔马贼中炮落地，贼似慌乱。我军乘机渡水，如墙而进，旁抄直击。贼分股窜入城内，大股逃入西北垒中。朱声隆、沈宝成由南门追贼入城，贼向东门窜出。黄惠清驰至东门，拦截其前，朱声隆等追蹑其后。其西北贼卡，经唐义训与陈玉恒、叶光岳分哨循山上下，抛放喷筒火弹，贼垒立破，由卡间遁窜。卡隘而濠多，人马践踏，尸积山谷。东北攻城之军，与西北攻垒之卒，各追杀十余里。酉正收队，回抵利步口。败贼归张家滩一带。是役约共杀贼千余名，生擒六十三名，夺获骡马一百六十一匹，枪炮、旗帜无算，据唐义训等禀报前来。臣伏查皖南中隔一岭，岭内为徽州各属，岭外为池州、东流、建德各属。建德一失，则臣与江滨、安庆各路声息不通。普承尧以五千之众，在防十个月之久，不能坚守数日，以待援师，贻误江皖大局，实堪痛恨。请旨将九江镇总兵普承尧，即行革职拿问，以肃军律。总兵衔尽先副将唐义训，应请交军机处记名，遇有总兵缺出，请旨简放。蓝翎通判衔州判朱声隆，请免选本班，以同知留于江苏补用。总兵衔江西尽先副将沈宝成，请赏给正二品封典。湖南补用副将黄惠清，请赏加勇号。湖南补用参将陈玉恒，请以副将留于两湖补用。参将衔选用游击叶光岳，请以参将留于江苏补用。其余出力员弁，可否容臣择优保奖，出自皇上天恩。所有建德县城失陷，旋经官军克复缘由，恭折由驿驰奏，伏乞皇上圣鉴。谨奏。

近日南岸军情贼势片 咸丰十年十一月二十八日

再，自安庆合围以来，伪英王陈玉成，大战于江北之桐城，伪忠王李秀成，伪侍王李世贤，伪辅王杨七麻子，萃聚于江南之徽州，无非为救援安庆起见。此次南岸各贼，约分三大枝，环绕祁门作大围包抄之势。其西一支，于初三日陷东流县，初四日陷建德县，初九日陷彭泽县，十二日围湖口县，十三日陷都昌县；分一小支，于十二日陷浮梁县，十三日陷鄱阳县。其东一支，于十五日陷江湾王梦龄营盘，十六日陷上溪口杨名声营盘，十九日陷婺源县。其北一支，于十五日破禾戍岭而入，十七日破羊栈岭而入，十八日破新岭而入，二十一日复窜漳岭，实属危险迭见，应接不暇。计祁门之东西南北，四面皆贼。其中如十二至十七日，各路文报皆断，仰托皇上威福，事机尚顺，东流、彭泽、都昌、鄱阳四县，均经杨载福等水师先后克复。湖口一城，为江楚锁钥，经彭玉麟，吴坤修水陆固守，幸保无恙。浮梁县经左宗棠陆军克复。建德县经唐义训率师克复。今西路大股虽尚未退，而各城幸存，可望转危为安。北路各岭之贼，官军十七日获一小捷，二十日获一大胜，贼胆已寒，当不敢再来犯岭。惟东路之贼，据报已由婺源南窜。其或由德兴以犯河口，或由乐平以犯景镇，均未可知。总之，欲断臣之粮道，掣臣之军势，以解安庆之围。此则贼计狡谋，显而易见者也。臣之老营仍驻祁门，张运兰仍防黟县等处。抽出鲍超一军，回顾景德镇，与左宗棠会合堵剿，以保臣军之粮路，以救江西之北边。能否得手，尚未可知。目下舍此别无万全之策。除各属守城、克城暨各岭各营战事，另行专折奏报外，所有近日南岸军情贼势，理合附片具陈梗概，伏乞皇上圣鉴。谨奏。

水师保守湖口克都昌县折 咸丰十年十二月十三日

奏为逆匪扑犯湖口，经协理水师彭玉麟赶集水陆各军，并力击剿，得保危城，并抽派师船，克复都昌县城各情形，恭折具陈，仰祈圣鉴事。窃自大股贼匪十一月初四日扑犯建德，普承尧一军溃退，贼即长驱深入，连陷六县。而官军与贼所必争之地，莫如湖口与景德镇两处。景德镇有左宗棠一军驻扎，湖口则并无陆兵，仅有水师后营都司丁义方驻防该县。自建德失守，臣即派道员吴坤修带团防营千余人，驰赴湖口，保守名城。惠潮嘉道彭玉麟一面派前营都司胡友胜，赶赴彭泽，随同杨载福防剿。一面派左营副将成发翔赶赴湖口，会同丁义方合力守御。十二日，贼扑彭泽，经杨载福水师击退。贼仍率大股上窜湖口，离城十五里之马影桥屯踞。是日彭玉麟自黄石矶赴援湖口，途次接据成发翔、丁义方禀报，初九日宝营溃勇纷纷逃至湖口，抢劫钱店，当率水勇沿街弹压，将无营官统属之勇，一概驱逐。查有宝护左营金殿安、中护军营谈开亮、护左营江必胜、前营刘吉庆等所带之千余人，尚属安静。当会商知县及在城绅董，于三营中择其精壮者，酌留五百人。每人日给米一升，分布城头驻守。正虑城大兵单，适臣前派吴坤修之团防营亦于是日赶到，沿途为贼所截。把总李逢贵、六品军功吴修霖，力战阵亡。营官吴景星、熊烜煌，督率所部入城，当即抽拨大炮数尊，配给子药，分令宝营、团防营陆师驻守东、南两门，以防山城。而成发翔、丁义方，自率水师，驻守西北两门，以防水城。此初九日至十二日，水师收集陆军，协守湖口之情形也。十三日，屯踞马影桥之贼，拥众万余，分四股直扑各门，均经守城各军并力轰击，自卯至午，鏖战四时之久，贼始却退。湖口一城，系咸丰九年彭玉麟督工新修。其南门因沟水浸脚，坍倒数丈，缺口赶修未成。申刻贼复分四股舁长梯而至，前队枪炮，中队短刀、火球，后队马贼排列，呐喊之声，山谷皆震。其东、西、南三股先进，对城开枪，子如雨下。继以木梯，如潮涌上。千总江必胜堵住南门缺口，千总吴景星堵住西面，千总谈开亮堵住东面，枪炮石子，环城齐下，悍贼迄不稍退，蜂拥扒城。丁义方见贼势凶悍，率领哨官张三元、黄发甲，熊殿元，杨云辉，彭大田等各带水勇，登陴助战。熊垣煌、金殿安、刘吉庆等往来击杀。自申至酉，齐力抵御。而城南缺口，已有悍贼数名冒死登城，经江必胜手执大刀砍倒，突被贼匪洋枪击中头颅。我军急以大桶火药，掷轰城下，毙贼无数，贼始退去。我军开城追杀百余人，夺获木梯三百余架，贼仍退踞三里街、马影桥等处。十四日彭玉麟周城阅视，慰劳将士，重加布置。午后谍知贼于村庄搜觅楼梯，乘此日风雨，夜半复来扒城。当即饬令谈开亮，选带十余人，潜出侦伺。见贼负梯送三里街，谈开亮出贼不意，绕出山凹，贼惊遁散，夺梯多件。是夜风雨益大，咫尺不辨。彭玉麟在城垣督饬各营，分头梭巡。二更后见四山僻径，隐隐火光，迷漫空谷，自远而近。各营哨皆雨立垛口，静以待动。夜半云暗天昏，阴风怒号，江涛激响，灯光惨澹。守至天明，各营勇缒城哨探，至三里街各馆及马影桥贼巢，贼已远遁。询之民人，言该匪竟夜环伺，无隙可乘，五更仓卒窜去。此十三、十四日夜坚守，该逆宵遁之实在情形也。彭玉麟以贼遁不远，防其回窜。一面函商皖南镇总兵陈大富，由东流飞拨千五百人，协同吴坤修之团防营，妥筹驻守。并探知另股贼匪，分窜都昌，于十四日抽派成发翔左营战船二十一号赴援。成发翔于十五日赶至都昌城下，督饬各哨，排炮轰击。城贼抵敌不住，我军乘胜登岸，由大南门直追至城根。贼众慌乱放火，开东、北两门而窜，立将县城克复。此水师分营收复都昌之实在情形也。臣查湖口一城，为江、楚之关键，长江之腰膂。咸丰五六年间，贼目黄文金、胡鼎文等踞守该城，臣率水陆百计攻之，卒不能下。厥后七年九月，杨载福、彭玉麟等，以血战得之。至九年议修新城，今冬甫经告竣。此次黄文金挟贼数万，扑犯湖口，尚欲力争此关，以报仇而逞志。经彭玉麟派拨将弁，星夜赴援，于仓皇无备之际，复能收集溃卒，水师登陴，联络陆兵，用以力捍危城，维持大局。洵足伐贼谋而壮军威。布政使衔广东惠潮嘉道彭玉麟，调度有方，吁恳天恩交军机处记名，遇有按察使缺出，请旨简放。副将成发翔，朴实果敢，拟请赏加勇号。游击衔都司丁义方，胆识过人，部署迅速，拟请以参将补用，并赏加副将衔。阵亡之把总李逢贵，六品军功吴修霖，均请旨交部照把总阵亡例，从优议恤。其余在事出力将弁，可否准其开单择优保奖之处，出自圣主鸿施。所有水陆击退大股逆匪，保守湖口，并克复都昌县城各缘由，谨会同江西巡抚臣毓科专折由六百里驰陈，伏乞皇上圣鉴训示。谨奏。

皖南江西全局片 咸丰十年十二月十三日

再，臣在祁门，贼分三大支，四面环扰，曾于十一月二十八日附片具奏在案。旬日以来，贼之西支，为伪主将黄文金所带者，臣派鲍超一军，赴景德镇与左宗棠会剿。贼自景德镇退至石门、洋塘一带，仍分贼党黄万兴再扰建德，林世发再扰彭泽，即湖口之贼亦尚屯踞张家岭一带。其东一支，为伪忠王李秀成所带者，由婺源、开化窜至玉山，攻扑县城，冬月晦日，腊月朔日，城中竭力防守，未知能迅速解围否？其北一支，为李逆、古逆所带者，十一月底，屡次痛剿，现尚未敢再犯。仰托皇上威福，能将西路黄文金一股大加惩创，然后能分兵援应东路，不使深入江西腹地，庶皖南军务可期日有起色。除各处开仗情形，专折另报外，合将皖南、江西全局，附片具奏，伏乞皇上圣鉴。谨奏。

杨载福救拔南陵县军民折 咸丰十年十二月十三日

奏为提臣杨载福统带水陆，踏平贼垒，拔出南陵全军，救全百姓十余万人，恭折具陈，仰祈圣鉴事。窃自苏、常失陷，贼势愈炽。如宁国府城，金坛，南陵两县城，均系官军坚守，被贼重重围困。自金坛、宁国先后失陷，南陵一邑，孤悬贼中，总兵陈大富竭力守御，粮尽援绝，势难久全。臣鉴于金坛被害之惨，恐南陵军民又遭屠戮，叠次密饬陈大富由间道冲出，并咨提臣杨载福督派师船，至江滨接应在案。十一月二十九日，据杨载福咨称：南陵官军向与宁国为犄角。自宁郡失守，百姓扶老携幼，多归此城。陈大富一军，久困垓心，已成孤注。军火口粮，无由解济。而该军忍饥固守，必须赶紧设法救援，庶免意外之变。惟该城四面皆贼，悉心妥筹，猝难入手。正深焦灼，适九月内秋雨连旬，江水盛涨，沿江小港，均可行舟。九月二十七日，准陈大富密函，知贼势趋重，饥军万分危迫，城中饿殍相望，待援甚殷。因定计潜师往援，而留彭玉麟水师围攻安庆，照料黄石矶老营。九月二十九日，杨载福亲督数营炮船，进次枞阳，探闻南陵城外四面贼垒，层层密布。惟北门一港，可达鲁港，水程约计百里，而近城一带，贼伏夹港筑垒，踞守甚坚。仅右边沿港一线之路，必须陆师相辅，方可进攻。当就枞阳调出千总尹昌景、韦以琳，各领本营步兵，随同炮船前进，扬言往攻芜湖。十月初二日，师次鲁港，即派总兵李成谋、副将李济清正右、副中二营，扼扎港口，使芜湖之贼，不得截我军出路。初三日，督率各营进港，沿途见水面窄狭，度非步步为营，贼必截我之后。当派参将杨占鳌，领亲兵后营防守峨桥、石硊。都司郭明鳌，领亲兵前营，防守小河窑地方。其黄木、马仁两渡，有贼把卡，均经我军击退。遂派副将刘正隆，率正后营驻扎，并令在月河口搭驾浮桥以待。又派游击罗进贤，率新前营，扼堵仓前一带。初四日卯刻，派陆军登岸，依水师并进港左垒。贼见我军掩至，出其不意，舢板开炮轰击，贼遂蜂拥出扑。副将丁泗滨带队先登，副将何瑞祥率师继进。奋力冲突，毙贼多名。乘势将近边一垒焚烧，该逆纷纷惊溃，因并港左数垒概行焚毁。尹昌景、韦以琳领队直攻港右，气势壮猛。该逆出垒列队，未敢遽战。我军冲荡贼阵，尹昌景纵火烧贼垒，逆众败溃。韦以琳带队沿岸进击，贼之另股截尾横抄。副将李朝斌领各船开炮轰击。尹昌景，韦以琳，并力冲杀，贼尽披靡，遂将港右十数垒，一并焚烧。陈大富知北路援师已至，乘势将东、南、西三门贼垒攻剿，一律扫平，追杀十余里，毙贼不可胜计，夺获旗帜枪械甚多。南陵城围以解，陈大富犹思赶紧缮完，力图守御。杨载福见贼虽暂退，水师万难留驻，该逆必将复至，孤军固守，终成坐困之势。因力劝陈大富同赴上游，拔出全军。初五日，会督水陆大队，缓缓行走，百姓从者约十余万人，沿途如月河口、冈湾、峨桥及各处堤埂隘口，均经先饬各营搭驾浮桥，军民得以通行无滞。高冈铺虽有贼踪，经我军击退，均不敢近。惟伪忠王李秀成率贼数千，并令芜湖贼划百余号，在小河及石硊地方与亲兵前、后二营接仗，意图截我师归路。杨占鳌、郭明鳌极力堵御，相持两昼夜，贼犹不退。杨载福添派亲兵左营及新前营助剿，将该股贼匪击退，水陆军民始得徐行出港。初八日，回次三山夹暂驻。二十五日，同抵黄石矶。十一月初三日，将该军安插东流县城。并与彭玉麟勉筹周恤。仍咨臣饬解口粮军械，以济急需。等因前来。伏查皖南镇总兵陈大富驻守南陵，四面皆贼，城中米粮、军火罄尽，与金坛危困情形无异。该总兵忠勇奋发，与军民团结一气，力保危城，以待援师。经提臣杨载福统带水陆，节节布置，悬军深入，立扫凶氛。拔出全军，保护百姓十余万人处之善地。一时欢庆之声流溢江表，实足以固人心而作士气。杨载福气韵沈雄，出奇制胜。可否吁恳天恩，赏赉荷包、搬指等物，以示旌异。出力将弁，可否由该提臣择优奏保之处，均出自圣主鸿慈。除饬总粮台拨解饷银二万两并帐房、子药接济外，合将水师提臣拔出南陵全军，安插东流各缘由，专折由六百里驰陈，伏乞皇上圣鉴训示。再，此案臣曾函商杨载福自行具奏。杨载福以水陆援应，上下奔驰，咨请由臣转奏。又因道梗十余日，文报不通，是以陈奏稍迟，合并声明。谨奏。

上溪口江湾两营失陷折 咸丰十年十二月十三日

奏为上溪口、江湾两处营盘失陷，现筹收集整理，恭折具奏，仰祈圣鉴事：窃臣于九月底，调集鲍超、张运兰两军进逼休宁，分扎西馆、迪祥湖一带。因上溪口、江湾两处，为贼南窜之路，当于徽防内调取凯迭勇，义勇、安健勇、广武军、果胜军、果敢军等营，饬令已革副将杨名声整理成军，驻扎上溪口一带，饬令副将王梦龄所带良勇，协同副将程永年所带池州兵广威勇各扎江湾一路，以资扼守。自十一月十四日，鲍超一军由西馆撤退，前赴景德镇之急。上溪口、江湾两处防营，颇形单薄，又无可以筹拨协守之兵，正深焦虑。旋于十七、十八两日据报，上溪口营盘，为休宁城贼扑陷，江湾营盘，为屯溪之贼扑陷，而婺源一路，警报迭至矣。据杨名声禀称：十一月十六日，贼匪分三路来犯：一由汪溪桥直扑头敌营盘；一由石田小路横抄广武军、果胜军之右；一由回口祖地山径，攻南岸各营。三路贼众，约四五万人，登山俯瞰，呐喊摇旗。我军寂静无哗，相持两时之久。南岸一股，被果敢、安勇两军枪炮环施，贼势稍沮。旋即涉水过河，并力夹攻北岸营盘。都司谭加耀，带队冲突，往返鏖战，斩首数百人。该逆抗拒，自辰至申，绝无退意。杨名声俟其气馁，正欲督带马队前往策应，不料该逆突出一股，绕街市之后，直扑凯勇小队。千总胡明昭弃营而走，各营登时惊扰。杨名声亲堵濠、边，手刃二勇，众心稍固。而北岸诸军，又被贼围。杨名声驰马过桥接应。忽有骑贼五名从后追逐，刀矛攒刺，腰腿两处受伤，坠马落水，遇救获生。而各营弁勇伤亡过半，不敷守御。持至酉刻，南北各营，先后失陷，此十六日上溪口营盘被陷之情形也。据王梦龄禀称：十四日扑犯江湾之贼，被我军击退。十五日黎明，该逆大股倾巢而来。王梦龄即饬各军，凭营固守。程永年亲督守备，马登荣、李金山率领弁勇三百人，往来野战。该逆始分三股，继添四股，围扑我营十余次，经马登荣、李金山带队抄击，相持至未刻，逆众忽退二里余。惟远近山梁十数股，仍未收队。王梦龄当令各军赶紧造饭，以备饱腾再战。贼忽分十数股，由远山绕赴江湾村市，散扎街衢，复于村头各处筑卡。王梦龄即督带马登荣、李金山回村鏖战。该逆死力相持，马登荣怒马纵横冲击，忽被洋枪打穿鼻梁，立时阵亡。外委钟洪兴与杨大荣亦殁于阵。李金山肚肋又受矛伤。正鏖战间，忽报贼众各负门板围扑我营，枪炮击之不退。王梦龄恐营盘有误，即带队回顾各营。时村后街市，火光燭天，重以木石堆卡，欲阻我军迎击之路。王梦龄即谕各营奋勉出战。时已交亥，贼仍重重更换围裹。不得已，密商程永年督率各军，短刀巷战，分路冲出，以图再振。此十五日江湾营盘被陷之情形也。臣伏查江湾、上溪口两处，当祁门之东路，婺源之北境，一有疏失，则藩篱尽撤，贼得长驱以入江西境内。现在伪忠王李秀成大股，即由此路以犯江西，围扑玉山县城。已革副将杨名声，候补副将王梦龄、程永年，驻防数月有险可扼，乃不能坚守待援，实属怯懦无能。王梦龄、程永年，均应请旨即行革职，不准留营。杨名声系业经参革之员，亦不准留营。溃退兵勇，交署湖北提督江长贵收集整理。阵亡员弁，另缮清单，请旨交部议恤。其休宁、黟县各仗阵亡伤亡之将弁，暨水陆前后阵亡病故人员，一并开单，请旨，分别赐恤，以慰忠魂。所有上溪口江湾两处营盘失陷缘由，专折由驿驰陈，伏乞皇上圣鉴训示。谨奏。

朱批：王梦龄、程永年均著革职，与前已革之杨名声俱不准留营。单开之徐祚明等均照所请，分别议恤。该部知道。单并发。钦此。

黟县官军胜仗折 咸丰十年十二月十三日

奏为黟县官军，迭次击退犯岭股匪，并迎剿窜扑小溪、渔亭之贼，大获胜仗各情形，恭折具奏，仰祈圣鉴事：窃伪忠王李秀成于十月二十、二十一等日，纠合大股，突犯羊栈岭，防扰及黟县，经鲍超，张运兰合军痛剿，追出岭外。于十月二十六专折奏明在案。李逆败后，即绕入徽城。旋复于十一月十九日，窜至婺源，二十八日窜至玉山。而羊栈各岭之外，贼踪时复麇集，狡计窥伺，图犯祁门北路。臣饬参将杨镇魁，游击蒋信玉分带礼字前、后两营，协同参将张应超之百胜军，合扎卢村。卢村者，去羊栈岭十里，去黟县二十五里。令其深沟高垒，如有岭贼阑入，壁坚勿战，飞报请援，以图夹击之势。十一月十七日，逆目古隆贤、赖裕新纠合大股，分三路突犯羊栈、桐林二岭，乘雾入卡，远抄卢村诸营之后。杨镇魁等闭壁坚守。张运兰派左翼黄万友，六旗朱绍辉各六成队，驰往援应。六旗从左路进，左翼从右路进，该逆拼命力抵。相持一时之久，适五旗亦来助剿，声势弥壮。礼字两营、百胜军开壁齐出，与援兵并力猛攻，毙贼四五百人。贼由新岭山中遁去。是日诸营获胜，以贼遁未远，戒备益严。十九日岭外添贼万余，直于卢村左侧，筑造二垒，为久踞以犯祁门之计。维时景德镇危急，臣调鲍超全军赴援景镇，雨阻未能拔行，贼不知其尚在祁门也。因密派升用总兵副将宋国永率霆字四营，河溪营之七成队，并华字营、黑龙江两马队，驰赴黟县。是日风雨交作，不能开仗。二十日辰刻，诸军会合卢村。老湘营左翼黄万友，四旗刘松山陷阵，横截贼为两段。二旗张添习，六旗朱绍辉，绕出羊岭，断贼归路。宋国永督霆字各营，由卢村进攻兜剿。礼字两营、百胜军两马队，前后一齐突出，为击为抄，贼势大溃。诸军跟踪追杀，贼尸遍野，血流成渠。余匪纷窜狂奔，器械抛弃殆尽。归路既断，贼皆缘岩而遁。我军追者，反出其前。坠岩触树，涣散哀号，逃出岭外。此二十日诸军合战卢村，大获胜仗之实在情形也。自是岭外之贼，渐觉胆寒，不敢入犯。而休宁城中之贼，因鲍超回剿景镇，张运兰一军退驻叶村，步步逼犯，由蓝田扰及小溪一带。张运兰见我军益孤，贼势益张，思所以惩创之。二十四日，派三旗易开俊由中路进，四旗刘松山沿山边右路，五旗刘光明沿山边左路，六旗朱绍辉由珠坑搜洗而进。未刻，行至小溪。该逆分途摆列，愈聚愈多，鏖战半晌，各村贼馆如蜂房之齐出。刘松山见正路贼数甚厚，分兵往应。适六旗朱绍辉，中军张恒祥，左翼黄万友，均各带队赶到。贼见我军大集，势遂不支。各旗乘胜追杀，毙贼约三百人。我军亦受伤数十名，把总贺元峰，力战阵亡。此二十四日张运兰一军，小溪获胜之情形也。休城之贼，自小溪败后，余匪仍退踞蓝田，其另股在邓公桥一带屯聚者，约众万人。探知自浙而来，与休贼互为声援，逼近渔亭一路。臣因鲍超撤退以后，惟渔亭为前敌最要之区，因令张运兰派一二两旗，宋梦兰带安、勇两营，又留霆字副中、副后、副左、副右四营，合扎渔亭，以厚兵力。二十五日有贼骑十余，突至安营墙下，往返窥伺，经我军击毙二人，贼即遁去。二十六日该逆合众万余，径犯渔亭，骑贼百余，已驶至安勇壕外，霆字营将官娄云庆，会同副左、副右、副后三营，并湘勇二旗，各派六成队出击。该逆见我军猝至，坚踞大桥，整队抗拒。副中、副后二营冲锋，副左、副后二营接应，安勇由右边山下，湘勇由左边山下，两路抄击。该逆不能抵敌，夺命狂奔。我军愈进愈奋，追至岩脚，杀毙伪宰相黄世瑚，伪宣传吴斌生，伪将军刘广，伪指挥李逆四名，老贼千余名。正追杀间，忽报上溪口之贼，从南路来犯，我军自东路收队回营。申刻，南路贼众万余，冲至渔亭街口，霆字四营娄云庆、余大胜、刘顺隆、熊铁生，会同一二旗张添习、潘运璋、陈青云，分路掩杀，追至牌岭，日已向暮。副后营冲过牌岭，追至当金街，该处山路险窄，只能鱼贯而进，不能排队冲击。副后营哨官游击衔尽先都司陈青云，守备胡克胜，冲入街内，遇伏阵亡。娄云庆、熊铁生各督本队，截杀伏贼数百名，更初，收队回营。此二十六日早击休宁贼匪，暮击上溪口贼匪之实在情形也。臣查黟县官军，十日之内，凡四大战。其抽队助打行仗者，远至八九十里，近亦四五十里，风雨严寒，往返驰逐，实因贼股众多，不能不东奔西救，为变化莫测之象。仰赖圣主威福，有战皆捷，卢村一役，该逆精锐殆尽，尤足以寒贼胆，而快人心。阵亡将弁，另行汇开清单，请旨交部议恤。所有黟县各军迭次击退犯岭股匪、并迎剿窜扑小溪、渔亭之贼获胜各缘由，理合专折由驿驰奏，伏乞皇上圣鉴训示。谨奏。

曾文正公奏稿卷十三

忠义局第二案折 咸丰十年十二月二十八日

奏为行营采访忠义，分缮清单为第二案，吁恳天恩，交部分别旌恤，仰祈圣鉴事。

窃臣自奉命署理江督后，即于行营设立忠义局，凡属两江境内剿贼阵亡之官绅，并矢志不屈之士民妇女人等，派员在局，博加采访，详核事实，并出示遍行晓谕。或由司道具详，或由府厅州县汇报，或由该家属径禀，臣随时具奏，请建总祠，总坊。其死事尤烈者，请建专祠、专坊。前于七月初三日附片奏明第一案。钦奉谕旨“著照所议办理”等因。钦此。

仰荷天恩下逮，激劝弥昭。兹据委员陈艾等禀称，自七月初设局以来，随时采访，查核事实，汇为一册。合计官绅殉节者共十七员，士民殉难者共一百八十三名，妇女殉难者共五十九口。经臣详加查核，该官绅士女人等，或同仇敌忾杀贼捐躯；或矢志洁身，临危致命，洵属深明大义。相应分缮简明清单，吁恳天恩俯准交部分别旌恤，以褒忠节。除将事实清册咨部查核外，所有行营采访忠义第二案，理合专折具陈，伏乞皇上圣鉴训示。谨奏。

复陈刘培元金国琛能否赴浙折 咸丰十年十二月二十八日

奏为钦奉谕旨，恭折复奏，仰祈圣鉴事。

窃臣于十二月初九日，承准军机大臣字寄，咸丰十年十一月二十日奉上谕：瑞昌、王有龄奏请饬总兵、道员，赴浙差委等语。浙江炮船剿贼最为得力，现拟筹款添造，以资防剿。惟必须有大员统带。处州镇总兵刘培元，候选道金国琛，均于水师情形熟悉。该两员系曾国藩旧部，着即迅饬驰赴浙江，交瑞昌等差遣委用，俾统带炮船，进攻嘉兴逆匪，以为规复苏常之计。将此由六百里谕令知之。钦此。

臣伏查处州镇总兵刘培元，咸丰四年隶臣部下，管带水师副左营。五年冬间，经湖南抚臣札饬，改带陆军，救援江西，协剿袁州、吉安等处。九年二月，贼窜湖南，仍令改带水师，防剿宝庆，巡查省河。该镇现在湖南，能否驰赴浙江，臣飞咨署湖南抚臣翟诰，酌核复奏。一面咨会瑞昌等查照办理。

候选道金国琛，向在巡抚衔李续宾军中，办理营务处，并未管带水师，亦未隶臣部下。现在安徽按察司李续宜军营。李续宜统领万余人，总持大纲，营务繁剧，均由金国琛综理。间或分剿两处，则金国琛分统一支。目下安庆、桐城粤、捻麋集，金国琛断不能驰赴浙江，改带水师，舍其长而用其短。前此浙事稍纾，瑞昌、王有龄等奏明，以张玉良之师来徽州境内会剿。近日伪忠王李秀成带贼数万，围扑江西之玉山，连陷浙江之常山、江山两县，且有窜扰衢州之信。臣与浙江文报不通，此时浙中吃紧，似又重在陆军，而不在水师。所有钦奉寄谕，恭折复奏，伏乞皇上圣鉴。谨奏。

湖南设立东征局请颁发部照折 咸丰十年十二月二十八日

奏为湖南官绅设立东征筹饷局，办有成效，应请仿照江西茶捐章程颁发部照，随时奖叙，恭折会奏，仰祈圣鉴事。

窃湖南一省，向称瘠苦之区。年来防剿本省，援应邻封，兵勇分道四出，而饷需犹能为继。良由经理得人，取民有道。前此助剿江西，协济黔、粤，岁费百余万两，久在圣明洞鉴之中。本年夏间臣与左宗棠在湖南招募勇丁，数近二万，饷项军装，为款甚巨，皆由湖南竭力协济，得以从容集事。臣以一省之物力，只有此数，协助外省者日多，则供给本省者日少。此有所盈，则彼有所缺。本不欲再用湖南之饷，致蒙竭泽而渔之讥。无如添募勇丁，添制枪炮，添造船只，在与湖南相交涉，不得不借资湘中之力，挹注皖省之师。爰与湖南抚臣熟商，札饬臬司裕麟，道员黄冕、郑元璧等，会同藩司文格，在于长沙设立东征局，凡盐、茶货物，酌抽厘金。于商民税则所增无几，而于本省厘务，两不相妨。臣与官文、胡林翼等所统各军，同系东征之师，同值缺饷之际。议定东征局所筹饷项，以三分之二解江西粮台，协济皖南一军。以三分之一解湖北粮台，协济皖北一军。又会同遴派翰林院编修黄锡彤，员外郎郭征畴，候补道陶桄，知府彭汝琮、胡镛、黄廷瓒、黄芳，知县冯晟等各官绅设立分局，襄同办理。本年七、八月内，次第开局。臣以隔省筹饷，事涉烦难，未敢遽行人奏。九月间，夷氛内犯，该局官绅闻臣有带兵入卫之奏，益复倡明大义，急凑东征之饷，先犒北上之师。由是规模渐定，众情胥协，现已报解银二万五千两。其在局制械造船，所费尤多，洵属力拯时艰，著有成效。惟是另设一局，与本省抽厘不同，凡盐、茶各商，抽收较多者，应仿照江西茶捐之例，给与奖叙。合无吁恳天恩，饬部颁发执照二千张，内监生照一千张，从九照八百张，各色职衔封典翎枝照共二百张，寄至湖南巡抚衙门，转交东征局司道经收填用。

近岁以来，屡蒙我皇上谕旨，褒嘉湖南官绅有裨大局。今兹时事弥艰，犹能多方筹措，谋及皖、吴之师，虽出自该局官绅报国微忱，亦足见圣主仁言感人之探，有以激发于不自已。所有湖南官绅设立东征筹饷局，请饬颁发部照缘由，谨会同湖广总督臣官文、湖北巡抚臣胡林翼、前湖南巡抚臣骆秉章、署湖南巡抚臣翟诰，恭折由驿驰奏，伏乞皇上圣鉴训示。谨奏。

派署九江镇总兵片 咸丰十年十二月二十八日

再，前月逆匪攻扑建德，九江镇总兵普承尧，以宝勇五千，驻防一年之久，不能坚守待援，弃营溃退，贻误大局。经臣据实奏参，请旨将该总兵革职拿问在案。查该军败溃后，退至彭泽、湖口，又退至九江，哗聚街市。经江西抚臣拨解饷银三万四千两，清给欠饷。臣出示晓谕，将宝勇之精壮者，饬鲍超挑选另编入营，其疲弱者资遣回籍，并派九江镇后营游击尽先副将万泰暂行署理九江总兵印务，以资弹压。所有九江镇总兵一缺，应请旨迅赐简放，以重职守。理合附片具奏，伏乞皇上圣鉴训示。谨奏。

请随批折钞发谕旨片 咸丰十午十二月二十八日

再，臣驻扎祁门，距京较远，且贼众麇集，常有道路梗塞之时，以致部文到营太迟，诸多不便。即如周天受请恤之案，久见邸报，尚未接到部文。米兴朝交臣查办之案，亦见邸报，尚未接到部文。又如皖南镇之陈大富，水师营之王明山、陈金鳌，皆奉旨简放总兵实缺，事在半年以前，至今未接部文，致臣无由行知该员，该员等亦无由具折谢恩，实属窒碍难行；相应奏明，请旨饬下军机处，凡遇臣处奏事，奉有朱批发下之日，即将本日谕旨，随同朱批，一并钞发。或折中有保案、恤案、参案、请旨简放之案，尤须速奉谕旨，乃能随到随行。是否有当，伏乞皇上圣鉴训示。谨奏。

官军扼守景德镇会剿洋塘大捷折 咸丰十一年正月二十四日

奏为官军扼守景德镇，迭获胜仗，旋追贼至洋塘，会剿大捷，恭折奏祈圣鉴事。

窃襄办军务候补四品京堂左宗棠一军，驻扎景德镇，连克德兴、婺源二城，经臣于十一月二十八日奏明在案。左宗棠本拟由婺源进攻徽州，因接到臣函，知建德不守，普承尧一军溃退，逆贼黄文金大股已窜饶州，连陷江西数县，飞调各营由婺源回景德镇。十一月十一日，探知贼已窜近离镇五十里之枧田街，即于镇后马鞍山一带，修筑营垒，并饬团绅方雪昌等，于镇上之里市渡赶造浮桥。十二日，即选道王开化、训导杨昌浚、刘典等，各带亲兵十余人，过河至罗家桥、洪源等处察看地势。遇贼前锋突至，王开化等按辔徐归。方过浮桥，贼骑亦至。副将崔大光用劈山炮轰毙骑贼数名，贼始欲退。探报贼之大队已逼浮梁县城，随饬各营循河岸绕出截剿。贼众鼠伏不出，而伺官军收队后，窜陷浮梁县城。十三日，令各营五更出队，进攻浮梁之贼，分兵守里市渡及下游之西瓜洲。贼之踞罗家桥者，伺我军队伍上赴浮梁，即拥众至对岸，先攻里市渡浮桥，复由中渡驶至西瓜洲，均经我军击退。浮梁之贼，亦即遁去。十四日，贼以千余人列里市渡，以千余人列中渡，其大队直趋西瓜洲，踩浅过河，约渡至二千余人之多，排阵如新月之式，比派中营由镇中街出，前营游击罗近秋由河街出，前总哨都司黄有功继之，左营都司黄少春由后街出，后总哨都司李世颜继之。中营先到，列队洲头，枪炮排放，贼众伏地不动。参将眭金城，千总章荣先，都司张志超带队冲击，贼复抵死拒敌。适罗近秋等由左右两路抄出，王开化、杨昌浚率亲兵由中路继进，贼大惊溃，望水狂奔。我军泅水追杀先锋悍贼百余，生擒数十名，溺毙者无算。其对岸之贼，复麾中渡以下数股，拥至河边，轮放枪炮。我军亦分三层排列劈山、抬枪隔水轰击。又值从九朱明亮、副将王明辉、参将丁长胜，亦各带队前来策应，贼见我兵层出不穷，遂翻山窜去。十六日，贼悉回窜洗马桥、珠田、界牌等处。此贼匪初次至景德镇，我军力战击退，及收复浮梁县城之实在情形也。

左宗棠以贼之前股虽退，而黄文金大股必将复至，遂令老湘桂营坚扼婺源前后两总哨，坚守浮梁县城。又令楚军四营于观音阁至西瓜洲沿河挖濠，修筑水墙，严饬各营，日夜防守滩口。自浮城至朱村、李亡四五十里间，轮流梭巡。二十三日，洗马桥之贼果回窜至罗家桥、龙头山一带。二十四日，中渡、叶家洲、西瓜洲、老虎滩、金鱼滩、鲇鱼山等处，各有贼数百，踩浅渡河，均经我军击退。是夜，探报伪贼目黄文金，即黄老虎，率党二万余，由湖口鄱阳窜至。二十五日，贼先出千余人，列里市渡，由龙头山出六七千人，至西瓜洲对面，层层排列。官庄以下，直至鲇鱼山，分为五路，每路约三四千人，旗帜满山，骑贼数十，由老虎滩冲过。被桂勇轰退。各滩口均为我军力拒，枪炮连施，贼众披靡，伤毙多名。贼目李远继先以千余人向叶家洲牵制我师，而大队由上流高家滩过河。顷刻间，凫水而过者约三千余人，未渡者不下万余。前数十骑，由扬湖街大路直趋景镇。丁长胜带队，由李村捷径迎击，立毙骑贼三名。丁长胜身受矛伤，裹创血战。副将陈明南，从冲内小路杀出，副将喻胜荣、游击王开琳，从浮梁对面山内抄出。副将王明辉复带队赶到，右营、后营亦各率队伍正路冲杀。三面围攻，愈战愈猛。该逆大败，返奔过河。我军乘胜追击，毙贼数百名，堕水死者不计其数。其另股贼攻浮梁县城者，亦经李世颜等各潜夺获木梯，保全坚城。据生擒贼供，是日阵斩伪指挥三名。二十七日，贼目黄文金拥众复犯浮梁，又经我军击退。适臣派绥靖镇总兵鲍超由祁门回援景德镇，前队已到。是夜四鼓，贼相率遁归枧田街、曹家渡等处。此黄文金大股续犯景德镇，官军凭河坚守，力遏凶锋之实在情形也。

贼由景镇退后，至鄱、建交界之石门、洋塘等处，与左宗棠、鲍超两军相持。雨雪连绵，不能开仗。臣于上年十二月二十八日附奏在案。嗣左宗棠由右路进扼梅源桥，鲍超由左路进扼洋塘。该逆复从下游添集贼党，麇聚于洋塘对岸之鸡公坡，并由谢家滩泥湾街一带，层层筑垒，联络二十余里。我军因雪雨阻河，未能出击。而贼时由谢家滩踩浅过河，联骑结队，意图潜扑鲍超营垒之后。正月初九日，左宗棠派令驻扎洋塘山北之四营游击罗近秋等排列鸡公坡河边，以护鲍超老营。并派桂勇楚右营列队洋塘左边，以防该逆由童家滩抄袭之路。鲍超自率所部，由洋塘山左前进，一意专击下游之贼。讵该逆潜在谢家滩，乘夜修搭浮桥三座。是日寅刻，出有悍贼数千，渡河而南，伏于村房。又有骑贼数百，领步队数千，直趋谢家滩中路。其旁一支，由童家滩过河，明突暗抄，共分三路。复于谢家滩对岸山尖密排贼队，呐喊助势。鲍超派霆中营副将陈由立、仁字营守备唐仁廉、霆副前营副将苏文彪进攻中路。霆前营副将黄庆、霆左营副将郑阳和、河溪营游击萧以德，进攻左路。以训导伍华瀚华字营马队辅之，霆右营副将陈得胜、霆后营副将张玉田，进攻右路。以游击赵廷贵，川海营参领明兴黑龙江马队辅之。正分拨问，鸡公坡之贼过河，径袭老营。经陈得胜、张玉田会合罗近秋等，各队开放连环枪炮，贼即败退。我军遂于谢家滩三路并进，该逆亦三路迎拒。鏖战二时之久，贼势不支。鲍超督饬各营，乘胜猛击。直抵浮桥，杀毙悍贼二千余名。该逆夺桥而走，我军追杀，拥挤溺毙之贼数百名。有过桥不及，凫水逃溺者，有逃窜下游过河，经任星元炮船击毙者。贼之前队，惧官军追剿河北，已将浮桥斫断。鲍超饬陈由立、唐仁廉等由浅滩分途过河，围杀一时之久，贼尸山积。内有黄袍贼及红袍贼目十余名骈死其中。我军乘势将谢家滩一带贼垒，全行踏平。该逆后队山冈之贼，突又层层来援。我军愈战愈奋，将贼冲为数段，该逆狼奔不顾。日暮收队回营。是日计毙贼四千余人，溺毙逃散者不计其数。据生擒贼供称：逆首林世发、许茂才死于乱军，黄文金身受重伤。夺获枪炮、器械、旗帜数千件。初十日黎明，鲍超会合左宗棠所部，出队过河。鸡公坡之贼已踉跄宵遁。我军追至铁垆港地方，该逆分两路：一由建德回窜青阳，一归并彭泽另股。鲍超与左宗棠分派之营，跟踪追剿，以清西路。左宗棠仍回驻景德镇，稍休兵力，以防东路。此正月初九日，洋塘大获胜仗之实在情形也。

臣查逆首黄文金为著名枭悍之贼，自去年十一月扑陷建德，蔓延鄱阳、浮梁等县。其时臣在祁门，三面皆贼，仅留景德镇一线之路以通接济。该逆尽锐攻扑，欲得甘心。赖左宗棠之谋，鲍超之勇，以守则固，以战则胜。用能大挫凶锋，化险为夷，洵足以寒贼胆而快人心。所有出力员弁，可否并人前案汇保，出自鸿施。阵亡之游击周芸亭等三十员名，另缮清单。请旨交部从优议恤，以慰忠魂。所有官军扼守景德镇及追贼洋塘会剿大捷各缘由，专折由驿六百里驰奏，伏乞皇上圣鉴训示。谨奏。

逆匪分犯大赤大洪二岭迎剿获胜折 咸丰十一年正月二十四日

奏为逆匪分犯大赤大洪二岭，进扑祁门老营，官军迎剿获胜，追贼出岭，恭折奏祈圣鉴事。

窃祁门西、北两路，岭隘纷歧。西路之大赤岭，北路之大洪岭，尤为扼要。臣于去年十月内，阅视祁黟东北一带岭防，派副将唐义训，踩看祁西各岭形势。在于大赤岭头修筑栅卡。并分防大小榉根岭，派拨祁门老营更番戍守。大洪岭向有徽防戍兵。近日提臣江长贵驻扎柏溪，更于大坦、湘源两处节次设防，以固门户。叠经严饬诸将，慎密扼守。

正月初六日午未间，连接西、北两路探报，石埭大股贼匪，同日分犯二岭。大洪岭一股，都司曹贵迎击受伤，退至长排，经江长贵派队援应，该逆退伏岭脚，时已昏暮，不能测其踪迹。大赤岭一股，副将黄惠清迎击，伤亡弁勇多名，且战且退，当夜折回祁门，贼已窜至历口。臣以该逆两路进犯，不利分击。当俟其来扑时，坚守营垒。添调外援，为夹击之计。初七日，探知大洪岭之贼，经江长贵督队击退，防兵仍至岭头堵塞卡隘，北路可保无虞。而大赤岭窜人历口之贼，乍前乍却，探报歧异。臣以北路既稳，于初八日辰刻，派副将唐义训，统领强中、湘前及前左、前右、春字等营，驰赴历口一带迎剿。讵我军行至距祁二十里之石门桥，贼已距桥不远。唐义训与各营官登高嘹望。见白旗之匪，约二千余人，拥至桥外田垅。见官军大至，排列未动。桥外山冈，黄旗、黑旗、花旗诸逆分三大股，约计四五层。远山之外，遥望旗帜纷纷，不见其尾。唐义训与各营官，商派哨队，分为三路，以黄惠清一支伏于桥左山冲。以副将沈宝成、都司张遇春一支，伏于桥右山后，唐义训督同通判朱声隆，当中一路，排列桥头及附近山上。以候选知县易润坛督领接应各队。分派甫定，挥令中路过桥。白旗之贼径由田垅猛扑而前，我军枪炮齐施，该逆后队仍复摇旗大进，白旗之贼拼命抗拒，战约半时之久，我军伏兵齐起。黄惠清由左路冲内突出，沈宝成、张遇春由右路山后突出。易润坛后队继至，左右两路，均翻山包出贼后，炮毙骑贼一名，杀悍贼数十名。唐义训，朱声隆乘势挥令猛进。中路贼势不支，我军一齐猛扑，声振群山。该逆且退且拒，各军追杀，纯从两旁包抄。贼尸纵横，胃林坠石，抛弃旗帜、枪械无算。穷追三十余里至武陵岭外，距祁已五十里矣。酉刻收队，回扎小路口。适前派驻防榉根岭之震字营官马复震，亦来会合。初九日早，唐义训率各军出队过岭，仍分左、右、中三支并进。败贼之回聚历口、程村者，望见官军掩至，惊溃而走。我军追剿，直出赤岭之外。是役计毙贼千余名，生擒一百三十五名，阵斩贼首麟天豫、古得金，获其伪印，夺获旗帜二千一百余面，枪炮二百三十余件，骡马百零五匹，我军伤亡百余名。经唐义训禀报前来。

臣查此股逆匪，即去年十一月内扑犯羊栈岭、窜踞卢村之贼。经我军大加惩创，甫历四十余日，复敢直犯祁门。据生擒贼供，该逆谍知臣处官军尽回剿景镇一带，祁门老营空虚，意欲攻我不备，计殊狡毒。此次擒斩渠魁，贼之器械抛弃殆尽，足以寒逆党而快人心。副将唐义训与记名总兵朱品隆二人由李续宾部下调至臣处，朴实耐劳，心思静细，口不言功。去年克复建德，及此次保全祁门，均能以少胜众。所有出力将士，吁恳天恩，并入建德案内开单请奖。阵亡各员，另折恳请赐恤，以慰忠魂。所有逆匪分犯大赤、大洪二岭，进扑祁门老营，官军迎剿获胜缘由，理合专折由驿驰奏，伏乞皇上圣鉴训示。谨奏。

官军破贼黄麦铺饶九境内肃清折 咸丰十一年二月初八日

奏为官军破贼于黄麦铺等处，大股下窜，江西饶、九境内，全数肃清，恭折奏祈圣鉴事。

窃自上年十一月，逆贼黄文金大股由建德入犯江西，连陷数县，左宗棠、鲍超两军坚守景德镇、大战洋塘各情，叠经奏报在案。鲍超从洋塘跟踪追贼至彭泽之下隅坂。左宗棠亦派楚军四营，由右路驰追，驻扎小麦铺地方。该逆勾结青阳、铜陵援贼，一支仍踞建德县城，大支盘踞金家村、黄麦铺一带，意图抗拒，复犯景镇。正月二十六日，鲍超商令皖南镇总兵陈大富，列队建德，牵制城中之贼。而自率大队驰至黄麦铺。贼见官军突至，层层密排，山谷皆满，不见其后。鲍超派霆左营副将郑阳和、霆中营副将陈由立、马队训导伍华瀚、楚前营游击罗近秋、楚左营都司黄少春、霆右营副将陈得胜由左路攻击。又派霆前营副将黄庆、霆后营副将张玉田、前旗都司黄有功、后旗都司李世颜、黑龙江马队佐领明兴、霆副前营副将苏文彪由右路攻击。自率副将宋国永、唐仁廉、萧以德等从中路进。贼见我军尚未成列，遽来扑犯。漫山遍野，声振万壑。鲍超督饬各营三路齐进，枪炮密施，刀矛并举，鏖战三时之久。贼阵稍动，我军乘势压之，如墙而进，追奔四十里，愈战愈奋。该逆有扑港淹死者，有悬岩跌毙者，尸横遍野，血溅林谷。鲍超复令各营搜山蹋伏，追至建德。适陈大富与水师万化林会攻城贼，克复县城。约共毙贼六千有余，淹毙、跌毙、逃散者，共计万余。生擒伪琳天福一名，伪鼎天侯一名，琳天侯一名，擎天裕、将军各一名，检点三名，丞相二十二名，长发老贼三百余名，当即讯明正法。夺获枪炮、旗帜、刀矛不可数计。据左宗棠、鲍超先后咨报前来。

臣伏查上年冬月以来，逆目黄文金从建德入犯江西，连陷数城，意在断祁门之粮路，解安庆之重围。赖前有景镇之守，洋塘之捷，兹又于黄麦铺获此大胜，江西饶、九等属，全数肃清，转危为安，实届有裨全局。提督衔绥靖镇总兵饱超，勇冠三军，每战必克，吁恳天恩，交军机处记名，遇有提督缺出，请旨简放。阵亡之守备曹有余，请交部从优议恤。所有黄麦铺破贼，再克建城缘由，恭折由驿驰奏，伏乞皇上圣鉴训示。谨奏。

拟移驻东流建德抽出霆军片 咸丰十一年二月初八日

再，伪忠王李秀成股匪，由广信内犯，意图窜扰江西腹地。臣于正月二十四日，附片具奏在案。厥后李逆果围建昌府城，昼夜环攻。安肃道刘于浔派兵救援，正月二十七、八、九等日，屡次开仗，尚与城中文报不通。无论能否解围，而大股既入内地，则或犯南昌省垣，或犯瑞州、临江，皆不可不预为之防，必须有大支劲旅，驰往援剿，庶江西完善之区，不至糜烂。又皖北四眼狗大股勾结捻匪四路狂窜，闻霍山官军败挫。准抚臣胡林翼函商臣处派兵救援北岸，亦须有大枝劲旅渡江援剿，庶安庆垂成之功，不至中弃。臣处兵力只有此数，现在张运兰一军防剿徽州休宁之贼，左宗棠一军防剿新犯婺源之贼。此外，别无劲旅可作他处援兵。万不得已，臣当移驻东流、建德，防堵下游池州、芜湖各股，而抽出鲍超一军，作为游击之师，或驰援江西腹地，或驰援皖北各路，视其尤急者，而应援之，或可少遏凶锋。是否有当？理合附片具奏，伏乞皇上圣鉴训示。谨奏。

攻破上溪口贼巢进克休宁折 咸丰十一年二月十七日

奏为官军攻破上溪口贼巢，进围休宁县，克复城池，恭折驰陈，仰祈圣鉴事。

窃自上年八月徽州失守后，该逆窜踞休宁县城。经臣派霆字营、老湘营屡次攻剿，渐可得手。适逆首黄文金一股，窜陷建德，连破五县，扰人浮梁、景德镇，臣之粮道阻绝，不得已调鲍超统率各营回剿。仅留张运兰老湘营、霆字四营及编修宋梦兰所带安勇，驻扎渔亭等处，防堵徽州、休宁之贼。南路上溪口自已革副将杨名声溃败后，无兵驻守。均经随时奏明在案。

臣以休宁不克，徽郡既不可图，即祁门亦终不甚稳。新年以来，屡据探报，该逆多聚上溪口，意欲抄截渔亭后路，扑犯祁门。正月十六日，曾饬张运兰攻剿上溪口一次，逆众败退，以兵单未能驻守。讵该逆见我军退后，复率大股在于上溪口及河村、石田、小当等处，层层筑垒，与休城、屯溪之逆互为犄角，力抗我师。二月初七日，臣派记名总兵朱品隆率湘前等营，记名总兵唐义训率强中等营，参将叶光岳率亲兵营，由祁门前赴渔亭，会同张运兰老湘营进攻上溪口。令渔亭霆字四营及宋梦兰所带安勇，约期列队，牵制休宁城内之贼。初九日，湘前强中各营，由牌岭、当金街一路进；老湘营由李村凌村一路进，均约于上溪口会齐。老湘营行抵长丰、江潭，即见上溪之逆，四山摆列旗帜，又于各大村房设立埋伏，沿河两岸遍插地针，坚修重卡。张运兰挥众迎击，刀矛并进，施放喷筒、火箭。贼巢火起。一面将卡边装板伏行刀砍，乃破重卡而人。三旗旗官易开俊带伤追至河干，百长廖定升杀悍贼数名，贼遂大溃。时河村之贼复出万余，过河迎敌。适湘前、强中、亲兵各营先破石田坚卡，乘胜而来，并至上溪，声势弥壮。大呼疾进，横出腰击。先将上溪口下面一带贼垒烧毁。该逆纷窜狂奔，我军沿河分两路穷追。抵石田地方，又有贼营六座，合攻夹击，火器齐施，遂将河村贼营，一并踏破，贼向小当败走。该处复有伏贼接应，败匪回旗抗拒。朱品隆、唐义训等挥令各军，愈前愈奋，同知朱声隆、从九禹志涟、县丞李公选，带领后队，一齐赶至，并将小当援贼全行击败，沿途杀毙逆匪二千余名，堕岩投水者不计其数。生擒伪领天豫郑逆、将军洪天胜、检点李德全等二十八名，发贼八百四十余名，解散难民以数千计。夺获伪印六十余颗，驴马百余匹，旗帜、炮、械无算。此二月初九日攻破上溪口贼垒之情形也。

是日渔亭霆营、安勇出队至蓝渡一带，亦将该处贼卡烧毁，直抵休宁县城。该逆负固不出。朱品隆、唐义训、张运兰等次日会商，该逆经此番痛剿，城贼必已胆寒，急宜乘胜围攻。十一日，各营会抵城下，四面环攻。该逆但于城上，轰放枪炮。我军亦用喷筒、劈山炮对击，伤毙城上悍贼多名。唐义训复令朱声隆、叶光岳、胡玉元等督带马队，佯退河干，诱贼出城而猛扑之。该逆坚不敢出。我军如墙而进，扒城及被炮子伤者，不下四百余名，各营锐气不为少却，誓欲拔此坚城。张运兰、朱品隆等遂商定暂退，诘朝再来环攻。该逆见我军围剿甚猛，全股已于是夜三更时，分路遁走。比及天明，各营迫近城边，业已退尽，当将休宁县城收复。查视城上更棚五百余座，均各完固，抛弃刀矛器械甚多。各军以半分守各门，以半由屯溪、徽郡一路追剿。此二月初九、十一日，攻克休宁县城之情形也。

臣查休宁之贼，踞城将及半载，牵缀我师，不能进取。赖上溪口一战，连踏逆垒，大挫凶锋。城逆胆寒遂得一攻而克。仰仗圣主威福，士卒用命。布政使衔河南开归陈许道张运兰，平日苦心训练，临阵寓节制于奋猛之中，吁恳天恩，请交军机处记名，遇有按察使缺出，请旨简放。记名总兵朱品隆、唐义训熟于分合之法，勇而能静，吁恳天恩，简放总兵实缺。江苏补用参将叶光岳，请免补各缺，以副将仍留江苏，遇缺即补。湖南补用参将胡玉元，请免补本班，以副将仍留湖南补用。江苏补用同知朱声隆，请赏换花翎。候选县丞李公选，请以知县不论双单月遇缺即选，并加同知衔。即选从九禹志涟，请免选本班，以府经历留于江苏，尽先补用，并加五品衔。其余出力员弁，容臣择尤汇奏请奖。受伤人数较多，俟医调后，查明阵亡人员，另单请恤。所有攻破上溪口贼巢，克复休宁县城缘由，恭折由六百里驰陈，伏乞皇上圣鉴训示。谨奏。

近日江楚军情片 咸丰十一年二月十七日

再，江楚军情。伪忠王李秀成，由广信府内窜，围攻建昌府城，抚州吃紧，江西省城亦为震动。伪英王陈玉成，由霍山内窜，直人蕲、黄，湖北省城亦为震动。臣拟自赴东流建德一带，抽出鲍超一军，援应两处。曾于二月初八日，附片奏明在案。

兹据刘于浔禀称，建昌之贼开挖地道，城中兵不满千，危在呼吸。援师败挫，贼踪跟至抚州等情。臣查抚、建去省甚近，关系甚大，已飞调鲍超一军，由九江一带，驰赴江西省城，先顾根本，次援抚、建。臣因休宁新克，徽州可图，暂缓移营，仍驻徽州境内。惟鲍超之军一动，祁门西路建德一带，又将为贼所踞。左宗棠之军小挫一次，祁门南路浮梁一带，亦恐为贼所阻。臣惟有激励将士，力攻徽郡，以通浙江之气，而开米粮之路。所有近日军情，理合附片具陈，伏乞皇上圣鉴。谨奏。

官军分剿婺源乐平大股窜匪折 咸丰十一年三月二十四日

奏为官军分剿婺源、乐平等处大股窜匪，三次大捷，一次小挫，谨将先后接仗情形，恭折奏祈圣鉴事。

窃左宗棠一军，自追贼洋塘击退黄文金大股后，即回驻景德镇，扼防东路。三月十七日，据左宗棠咨称，伪侍王李世贤，纠合大股逆匪，窜陷婺源，分踞清华街。左宗棠分派各营相机防剿，亲率中营继进。二月初二日，饬老湘营、右营拔行。初三日，进扎傅村。探知清华之贼，分踞石岭严田一带，意图由甲路分犯浮梁景德镇。游击王开琳与知府王开来、从九张声恒、朱明亮等计商，初六日，进扎甲路扼之。是日黎明，各派八成队，巳刻抵甲路。甫筑营垒，贼已由石岭、严田扬旗蜂拥而来，王开琳、王开来会饬各营，严阵以待。午刻，始令前旗由右路卷旗潜出，后旗由左路卷旗潜出，号鼓齐发，左右两旗及侍壮勇由中路冲出，桂营、右营继之。贼于田垅中，层层列阵抵敌。各营奋威冲杀。鏖战一时，毙贼四、五百名，贼始败走。我军乘胜力追，贼忽回头猛抵，如是者数次。我军阵斩骑贼二百余名，步贼二千余名，生擒百余名，夺获刀矛、旗帜无算。是夕，贼退清华街。初七早，仍纠大股径扑甲路营盘，我军奋击却之。据生擒贼供，清华街贼实有四五万人，专力攻扑甲路，直犯浮梁、景镇。王开琳等禀请加兵助剿。左宗棠饬游击罗近秋、都司李世颜，各率所部，赴甲路助之。旋据探报，婺源之贼，已窜过中云。初八日，左宗棠亲率中左后三营，及前总哨马队营，进驻鲤鱼桥。于是，分驻甲路之八营与左宗棠相距渐远，首尾不能相顾。初九日，逆众由石岭分三支，直趋甲路。两面山林内，层层埋伏，以万余人，由中路搦战。王开琳会商右营与前旗，潜伏左边山内，桂营与左旗潜伏右边山内，自率侍壮勇及右、后两旗分列正路。垅中之贼张两翼冲犯而来，我军严阵不动，俟贼逼营，正伏齐出，杀贼四五百人。其后股悍贼，日夕扬旗纷来，复经我军直扑旁抄，击毙者约千余人。该逆大败而走，伏贼亦尽缩退。此初六、七暨初九等日，甲路两次大胜，一次小胜之实在情形也。

是日，探报婺源大股贼，已由中云窜黄沙入乐平界，如蝇如蚁，昼夜趱行，刻无停趾。左宗棠即率中、左二营及前总哨，移驻乐平之柳家湾。饬后营驻扎黄泥头，横出截之。探报贼之前队踞涌山，后队踞董门、沿沟一带。是夜四更，派左营前总哨，及顺字营马队，由柳家湾左路进三汊，攻剿董门、沿沟之贼。亲率中营由柳家湾中路进分水岭，攻剿涌山之贼。又调黄泥头后营之队，亦由中路继进。十一日黎明，齐抵该处，始知涌山逆众甫于四鼓窜过。正拟蹑踪追剿。忽见下路逆匪漫山遍野由沿沟、涌山大路而来。我军返旆突出截之。贼不知官军之所自来，蜂拥而至。并有零骑由旁路抄出，直奔左宗棠马前。即选道王开化、训导刘典麾诸哨从中左两路冲出。守备史聿舟率所部跃马而前，斜截旁路。守备萧仁慈、千总张显荣等各带队奋威冲杀，贼始退却。黄有功、黄少春、马德顺从沿沟兜剿而来，贼复大溃，追杀十余里，毙贼近三千人。夺获刀矛、旗帜二千余件，骡马百余匹，解散胁从极多。此十一日横击乐平、涌山、沿沟之贼，大获全胜之实在情形也。

是日，罗近秋、李世颜两营甫抵甲路，忽后面之贼扑犯桂营，当经击毙悍贼十余人。前面之贼，亦经老湘等营击退。该逆连夜在徽州添纠大股，以图合围我军。十二日，贼党大至，各营前、后、右三路面面皆贼。王开琳、王开来、张声恒合前、后、右三旗，堵击正路。朱明亮及左旗堵击右路。罗近秋、李世颜堵击后路，该逆三面并力直扑，更番迭进，势殊凶猛。游击陈明南大呼陷阵，手刃摇旗贼目三人，即率所部，横跃入阵，往来荡决，贼众尽靡。不虞中贼飞炮，登时阵亡，我军少却，王开琳等率各营极力堵截，并击毙骑马黄袍贼一名，贼方并归田垅，渐渐缩退。王开琳等以贼数愈增，包围愈近，各营鏖战数日，子药米粮已无存留，共议全师出险之策。是夜三鼓，各营五成队居前，辎重居后，黎明，以五成队排列，徐徐退出。十六日，乃全师还景德镇。共计先后阵亡五十余人，受伤者百余。此甲路一军先大胜，后小挫之实在情形也。

臣查李世贤股匪实有六七万众，狡悍过于他贼。经左宗棠一军屡挫其锋，虽甲路小有疏失，犹赖将士同心，全师出险，实属进止有方。阵亡之蓝翎参将衔湖南补用游击陈明南，前于克复德兴、婺源案内拟保花翎副将衔。该员朴实勇敢，忠义奋发，此次冲锋殒命，实堪悯侧。应请照副将例赐恤，以慰忠魂。其同案拟保外委陈石台，拟保把总赵玉莲、曾文清、喻拔元、陈正彪，均照拟保各职请恤。所有官军分剿婺源、乐平大股窜匪，三次大捷，一次小挫各缘由，理合恭折具奏，伏乞皇上圣鉴训示。谨奏。

岭外逆匪窜扑西北两路分剿大胜折 咸丰十一年三月二十四日

奏为岭外逆匪，窜扑西路历口、北路禾戍等岭，分投击剿，大获胜仗，恭奏祈圣鉴事。

窃正月初六日，逆匪分犯大洪、大赤二岭，提臣江长贵击退北路大洪岭之贼，副将唐义训击退大赤岭之贼，前经奏明在案。臣以西路历口地当要隘，即于祁门抽拨三营，驻防历口，以副将沈宝成统之。二月二十三日，西路榉根岭外之贼，破卡而入，窜至箬坑，北路之贼，亦破禾戍岭而人。江长贵亲督将弁由柏溪驰援堵御，尚为得手。西路箬坑之贼，四出焚掠。二十五日，围扑历口营盘，麇集河洲约近万人。并有骑贼百余，扼据石桥，横截我军归路。后面山林中旗帜密布，复有贼八九千人。自卯至午，迭次猛扑。各营将士坚壁固守，不稍摇动。但以枪炮击之，毙贼多名。前者裹尸，后者继进。臣于二十五日派记名总兵竹山协副将朱品隆率湘前亲兵等营由祁门赴援历口。贼闻援兵将至，解围以去。二十六日黎明，朱品隆，派同知朱声隆、文童杨德霖、蓝翎把总朱宝隆率八哨，由历口之右翻山包绕而去。朱品隆自与沈宝成、易润坛、杨鸿烈、李公选、副将陈玉恒、都司张遇春、蓝翎从九杨庆春，率十三哨由历口之左，沿河夹击而出。以副将胡晖堂、都司贺湘洲、守备喻贤能各带哨队，伏后接应。朱声隆等行距汗村二里许，正值贼匪大股前来，因整队不动。贼已三次鼓噪，始麾各哨猛击之，炮毙黄衣悍贼数名。败而复进。我军愈战愈奋，贼且拒且走。正掩杀间，见汪村突出骑贼百余，经我军劈山炮击中十余人。又见村后山中贼众前来抵敌，适杨德霖、朱宝隆已至山上，喊声大震。朱品隆等将塘下、陈田、叶村各匪击败，亦追抵汪村。左右两路合而为一，贼遂大溃。我军乘胜追至榉根岭，始行收队。计毙贼九百余名。生擒伪丞相宋先祥等三十七名，解散胁从以千计。夺获骡马四十七匹，旗帜五百余面，败贼悉遁岭外。此二十五日朱品隆赴援历口，二十六日会剿箬坑，大获胜仗之实在情形也。

北路犯岭之贼，二十三日窜扑禾戍岭卡，并分犯湘源、枫树岭等处。江长贵亲督游击王金鼎、江国林、守备达金龙等驰往援应。已革副将罗承勋抵御岭贼，正在危急之际，见援兵大至，军心始壮。适犯枫岭之贼经都司马登富、守备达玉元二队，由湘源老岭脚两路抄截，贼遂合股直犯禾戍，愈战愈多。我军并力冲杀，贼始败退回巢。江长贵防其再逞，并虑其避实击虚，分犯方干、钓鱼各岭。因令达金龙，并带马队，星夜驰赴黟县。一面设伏备援，以杜窥伺。旋据参将袁国祥禀报，是日已有股匪，窜犯方干岭。参将黄朝升、都司谢永发，俱已受伤将溃。彭国祥分头抵御，鏖战三时之久，生擒十一名，夺获器械多件。当将该逆击出岭外。二十四日，大雾弥漫，贼复分犯禾戍、枫树、大洪三岭，及湘源隘口。江长贵派王金鼎专顾左路，罗承勋专顾右路，自率亲军，及游击林耀龙等掩旗息鼓，以观其变。该逆于浓雾中呐喊三次，蜂拥而至。我军举发号炮，伏兵齐出，火器毙贼甚多。适守备谭加耀，千总张连芳，率队由岭卡冲出，贼众大奔，堕岩落涧死者不计其数。其犯枫岭之贼，亦经江国林、张占元等击败。惟湘源一股，尤为凶悍，分三路来扑。马登富专压右手山梁，马怀珍扼堵左手山梁，相持两时许。达玉元、徐国春等，从中路凭卡轰击，断其首尾，毙贼无算。其时都司曹贵，亦由大洪岭抄出策应。贼见我军厚集，大溃出岭。是日犯方干岭之贼，经袁国祥与峰字、礼字各营，并力击退。犯钓鱼岭之贼，经黄胜林、达金龙等击退。此二十三、二十四日，江长贵分头击退北路各岭窜匪之实在情形也。

臣查岭外逆匪，屡逞狡谋。此次窜扑历口，幸赖三营坚守，朱品隆援兵得以从容策应，江长贵于贼窜各岭时，尤能多方应变，悉合机宜。出力员弁应即附于前案保奖，以示鼓励。所有西北两路各军击贼出岭缘由，理合专折驰奏，伏乞皇上圣鉴训示。谨奏。

进攻徽州未能得手折 咸丰十一年三月二十四日

奏为官兵进攻徽州，未能得手，恭折奏祈圣鉴事。

窃伪侍王大股贼匪，窜扰饶州一带，祁门饷道梗塞，势将坐困。二月十二日，官军攻克休宁，即拟力攻徽州，以通浙江米粮之路。臣于十六日曾附片具奏在案。侍讲衔翰林院编修宋梦兰籍隶歙县，尤欲力攻徽州，以保桑梓。十四日，督带安勇由歙西绕至北乡，将稠墅贼卡，富塌贼馆剿洗一次，回驻汪村。十九日，徽贼大股图犯汪村，四面包抄，我军枪炮骤不及施，骑贼复从旁绕出，将宋梦兰头额砍伤三处，颠晕马下，经家丁扶救出围。蓝翎守备衔尽先千总梅魁员，见势不支，勒马殿后。贼众大至，刀矛攒搠，梅魁员回鞭冲突，手刃二贼，力竭阵亡。此十九日汪村接仗之情形也。

三月初二日，臣派祁门，黟县各防之兵九千余人，齐集休宁，大举攻徽。臣亦亲赴休宁，就近调度。初四日，由休宁分两路前进。西路以副将唐义训为主，副将沈宝成、同知朱声隆等辅之。是夜驻宿岩市街。北路以开归道张运兰为主，副将娄云庆、参将杨镇魁、张应超等辅之。途次攻破潜口贼巢，斩馘百余人。是夜驻宿潭木地方。初五日，西路唐义训等营，由岩市前进，行过七里亭，登高嘹望，踩看地势。城贼出北门搦战，各哨不俟号令，冲过古虹桥，败匪佯败，我军抢上山梁，马贼数百骑，由右包抄，我军前阻坚城，后隔河水，节短势促，不能施展。适值骤雨如注，衣服火药尽湿，骑贼皆用洋枪，乘我于危，遂致挫败。营官副将叶光岳、胡玉元力战死之。弁勇伤亡二百余人，北路娄云庆等因天雨收队。马贼百余骑，分途包抄，我军回鞭冲击，且战且退，转塘收回。张运兰令队伍植立不动，俟马贼全退，连环收归。此初五日初次进攻徽郡之情形也。

初六日，各军仍回休宁，稍为将息。初十日，再进攻徽，专由北路行走。十二日，列队于大李富塌等处。贼亦负城排队，相持竞日，无隙可乘。是夜，唐义训住宿槐塘，张运兰住宿大里。贼于二更，忽出万余人，由西路包抄而来，焚村劫营，喊声震天。湘营旧规皆住营垒，不住民房，此次村房被烧，勇夫大惊，队伍错乱，槐塘村庄首先被烧。强中等营挫溃，惟旗官刘松山，力战时许，徐徐收队。张运兰、娄云庆等，见前村被烧，齐出村房，列队山上，得以保全无恙。次日，同回休宁。其祁门、黟县各军，皆回原营。此第二次进攻徽郡之情形也。

臣查徽郡之贼，虽有二三万众，其精悍者不过数千，本可力战攻取。机缘不顺，两次未能得手。记名总兵尽先副将唐义训，初次以号令不严，过桥轻进，二次以哨探不远，被劫惊溃，均难辞咎。姑念平日谨慎，屡著功绩，应请以游击降补。副将沈宝成请以游击降补。同知朱声隆请，以知县降补。聊示惩儆。副将叶光岳、胡玉元，均请交部从优赐恤。守备衔千总梅魁员，力顾主将，奋勇捐躯，请从优照都司例赐恤，以慰忠魂。所有进攻徽州，未能得手各缘由，恭折由驿驰奏，伏乞皇上圣鉴训示。谨奏。

江皖大局片 咸丰十一年三月二十四日

再，臣自去冬以来，历次奏报，均将江、皖大局附片陈明各在案。大约江、皖之贼分四大股：一日定南主将黄文金，即上年十一月攻破建德，连陷六县者也。经左宗棠扼之于景德镇，鲍超破之于洋塘、黄麦铺，现闻该逆已赴援安庆矣。一曰伪右军主将刘官方，盘踞池州、泾、旌、石埭等处，去年冬月，破羊栈岭，本年正月破大赤岭、大洪岭，二月破榉根岭，皆系刘逆之党。此股在岭外，距臣军最近，战事最多。除三次大仗外，其零支小仗皆未具奏。一曰伪侍王李世贤，即去年八月，攻陷徽州者也。本年二月，窜扰景镇、乐平一带，左宗棠一军，二月与侍逆大战数次，该逆已败溃鼠窜而去。鄱阳、景德镇、浮梁、乐平一律肃清，容臣查明另行具奏。一日伪忠王李秀成，去年十月攻陷羊栈岭，经鲍超痛剿破之。十一月，窜陷浙江之严州、江山、常山等处，本年正月，攻围广信、玉山、广丰，均已坚守得完。二月攻围建昌、抚州，亦已坚守得完。现闻窜至吉水、永丰一带，距祁门一千余里，文报久梗，莫悉其详。除李秀成一股历由江西抚臣奏报外，其余三股环绕祁门四面，几于无路不梗，无日不战。仰托圣主威福，叠获大胜，各股悍贼均已退窜，皖南军务日有起色。

惟四眼狗救援安庆，夹攻官兵营盘，十分危急。现已调派鲍超一军，由景德镇驰援安庆。臣亦即日拔营移驻东流，就近调度。除各处开仗情形，专折奏报外，理合将江、皖大局，附片陈明，伏乞皇上圣鉴。谨奏。

官军破贼乐平鄱景浮乐一律肃清折 咸丰十一年四月初二日

奏为官军大破贼于乐平、鄱景、浮乐等处一律肃清，恭折奏祈圣鉴事。

窃左宗棠一军，二月内在涌山、甲路等处与伪侍王李世贤大战数次，经臣专折具报。三月内又大战数次，侍逆败溃，鼠窜而去，鄱景浮乐等处一律肃清，并经附片陈明大概情形在案。

三月二十三日，接据左宗棠咨称，前于二月十六日，全军回驻景镇。嗣据总兵陈大富于二十日抵镇接防，即于是日拔营向鄱阳进发。师次鲇鱼山，闻大股逆匪已由鄱阳故县渡偷渡昌江，意图合围景镇。二十四日，移驻金鱼桥，击败袁家湾掳掠之贼。二十六日，又冒雨击败太园、石板桥屯踞之贼。二十九日，探报贼之后队由桃岭、范家，墩头窜聚砮丹街一带，当派前、左、右、后四营及老湘两旗，顺字营马队，由庵前一带进剿，行抵太园，适与贼遇，营官罗近秋首先冲入，黄少春跃马继至。选用知县刘典率队由右路进，即选道王开化，率队由左路墩头进。比右路至桃岭，贼前队尚踞庵前。追至范家村，贼大队万余人，分两支林立，我军整队堵击枪炮连施，贼伏不动。适左路之军由墩头过岭，冲杀前来，截贼两段，始纷纷溃窜。我军合队穷追，至砮丹街，沿途踏毁贼巢五处，计杀悍贼三千余名，阵斩伪谢天义、黄胜才、娆天福、李佳普等贼目百数十名而夺其印，获骡马八十余匹，旗帜、炮械以数千计，解散胁从五六千人。此二十九日范家村大捷之情形也。

是日，往返八十里，晡间回营。方拟乘胜追剿。次第翦除。讵三十日，贼由柳家湾、湘湖街窜人，总兵陈大富血战阵亡，景镇沦陷。左宗棠所驻之金鱼桥，三面皆贼，后路复断。三月初一日，乃拔营移驻乐平。密调贼踪，知伪侍王李世贤分遣贼党，留踞景镇，亲率大股，仍由故县渡凰冈一带折回，意图窜攻乐平。初五日，贼至桃岭、塔前一带。初六日，各营三路进剿，兼防砮丹街之贼。比抵马家桥，见贼队排列十数层，旗帜林立，山谷皆满。各营整队前进，奋威冲杀。贼势稍却，渐向桃岭缩退。我军追至桃岭，贼仍死拒。适见大轿贼目从山坳突出，满发悍贼百余，各持洋枪护之。营官黄少春麾健卒，挺矛丛刺，立毙悍贼十余人。该贼目弃轿而逸。获其伪印二颗，一伪大佐将裨天义李尚阳，一黄胜祥也。贼众大溃。我军追至太园山口，贼复死拒。拟保蓝翎外委熊清石中炮阵亡。日晚收队而还。计毙贼约三千名，生擒百数十名。拔出难民不计其数，夺获旗帜、器械千余件，伪印百余颗。初七日，探报景镇之贼，一由柳家湾窜至涌山、厚田等处，一由团岭窜至龙珠、蔡家等处。又于桃岭修砌营垒，太园屯扎民房。初八日黎明，饬左营等由中路塔前进，右营等由左路进，老湘等营由右路龙珠进。比过塔前，贼即列队于桃岭一带，漫山遍野，蜂拥而来。中营、左营、左总哨、右总哨自中路直扑。鏖战多时，贼势稍却。旋有另股自两边山内齐出包抄。正围困间，适守备马德顺，率马队横截而来。前营、老湘各营，亦由右路抄出、后营等由左路抄出，转败为功，毙贼百余。初十日早，有骑贼数名，至桥南窥探，旋即退去。知大股必将续至，严饬各营镇静待之。仍分三路，听中营发号出队，留六营为接应之兵。布置甫毕，贼大队万余，由龙珠桃岭一带涌至，摆列山冈，并于附近村庄放火，意在搦我军急战。我军按兵不动，午初，始传令饱餐。贼匪猛扑后营，营盘，右营州同张声恒，率队冲锋，左营游击黄少春，副将崔大光从两旁夹击。贼仍抵死抗拒，前营、桂营、老湘各旗两路继进。而中营及各总哨，亦迭出策应。贼见我军愈战愈厚，纷纷败溃。前营营官，拟保副将罗近秋，匹马冲入贼阵，连刃红衣贼目三人。忽右肋被洋枪洞穿，登时阵亡。拟保守备李启昭，蓝翎守备张致和，后总哨都司聂常本，外委聂福申，蓝翎千总孙绍凯，均力战阵亡。士心愈愤，奋威冲杀，穷追二十里，至龙珠始还。计毙长发悍贼千数百名，夺获刀矛、旗帜、炮械千余件，伪印五十余颗。此三月初六、初八、初十等日大战获胜之情形也。

讯据生擒贼供称：伪京卫军大佐将裨天义李尚阳等，初六日大败后，拟即退窜景镇，伪侍王李世贤不许。调窜扑祁门，贼党由天保塘，臧家湾一带折回，并挑选景镇悍贼亲率以来，誓与官军决一死战。本日后队尚未到齐也。左宗棠以贼将复至，饬各营傍乐平县城东南，加修外壕，周十余里。令南乡团练入城固守，以作疑兵。复引长田畈之水，塞堰为壕，以陷贼骑。十二日，贼之先锋已逼外壕。是夜，南乡团勇渡河而归，存城者仅二百余名。比调前营四哨入城代守西北一面，各营均守外壕。十三日，贼股麇至，距城营六七里，层层布阵，宽广十余里，可数者约四十余处。旗帜林立，掩映山谷，登高嘹视，远山炊烟缕缕，尚有伏贼未发也。各营凭壕植立，寂静无哗。午刻，贼扑外壕，更番迭至。官军俟其逼近，排枪轰击。逆贼屡却屡前。官军再接再厉。相持自昼至夜，约毙贼数百名。乐平县城坍塌已久，各营于炮石如雨之中，漏夜修砌，略具城形。而该逆环攻，彻夜不息。其城外民房烧毁未尽者，贼伏其中，穴墙开炮，弁勇伤亡者多。屹立城头，未敢少避。十四日，贼之大队渐由东北环趋，纷扑西城，前营勇丁伤亡尤多。拟保副将丁长胜，拟保都司赵克振、易谷方等，挺立城头，身受重创，势殊危迫。王开化、刘典以西城地势太逼，抢护殊难，请调各营齐越外壕，出贼不意击之。计议甫定，王开化率队由南门趋西路，王开琳率队趋右路，左宗棠自与刘典趋中路。每贼一支，以官军一队当之。遇贼即斫，退者斩。未刻，各营齐抵壕边，中路发号，各跃出外壕，大呼杀贼。贼骇愕不知所为。我军纵横荡决，无不一以当百。拟保游击史聿舟，匹马陷阵，忽被洋枪洞中小腹，坠马阵亡。各营将士，怒不可遏，横冲侧击，愈战愈奋，贼尸骈积道旁，各路追至高桥、小溪，贼之人马自相蹈藉，挤毙、溺毙者元算。正穷追间，忽大雨如注，绳药尽湿，乃收队而还。是役计毙贼约四、五千人，阵斩红袍、黄袍贼目十数名。烧毁贼垒二十余座。据生擒贼供：伪侍王李世贤自陷景镇后，即传伪令犯祁门。初六日，行至天保塘，调令折回，亲率攻扑乐平。初十、十四两败。伪京卫军大佐将李尚阳几为官军所获。李世贤亦于十四日改装潜遁。此十二、十三贼匪围城、围营，我军开壁大战获胜之情形也。据左宗棠咨报前来。

臣查伪侍王李世贤，自上年攻陷金陵营垒，继陷徽州，严州等处，凶焰尤张。此次窜扰景镇、原平、鄱阳一带，长围近二百里，又破陈大富官军，几成燎原之势。左宗棠一军。前后转战三十余日，六获大捷，斩馘殆近二万。洵足寒贼胆而快人心！

阵亡之拟保副将罗近秋，请照副将例从优赐恤。拟保游击之史聿舟，请照游击例从优赐恤，并入祀湖南昭忠祠。拟保守备李启昭，补用都司聂常本、守备张致和、外委聂福申、蓝翎千总孙绍凯，均请照例赐恤。伤亡之拟保都司赵克振、拟保守备周崇高、把总杨清和，均请照例赐恤，以慰忠魂。按察使衔即选道王开化，沈毅忠，实谋勇兼优，请赏加布政使衔，并请赏给该员父母、祖父母两代二品封典。知州街知县刘典，善审地势，身先士卒，请以直隶州知州归部遇缺即选，并请赏戴花翎。襄办军务候补三品京堂左宗棠，去冬拒黄文金大股，今春破李世贤大股，解祁、休之围困，振江、皖之全局，勋绩甚伟，可否御赏搬指、荷包等物，以示旌异。其余出力文武员弁，可否准其择成保奖之处？出自对主天恩。所有官军破贼，乐平鄱景浮乐等处一律肃清各缘由，专折由驿驰奏，伏乞皇上圣鉴训示。谨奏。

请将左宗棠改为帮办军务片 咸丰十一年四月初二日

再，候补三品京堂左宗棠，往年在湖南抚臣幕中佐办军务，肃清本省，援剿邻省，如江西、湖北、贵州、两广，常由湖南重兵往援，屡奏大功，久在圣明洞鉴之中。上年奉旨襄办臣处军务，募勇五千余人，驰赴江、皖之交。方虑其新军难收速效。乃去冬堵剿黄文金大股，今春击退李世贤大股。以数千新集之众，破十倍凶悍之贼。因地利以审敌情，蓄机势以作士气。实属深明将略，度越时贤。可否吁恳天恩，将左宗棠襄办军务改为帮办军务，俾事权渐属，储为大用之处。出自圣主鸿裁，理合附片具陈，伏乞皇上训示。谨奏。

近日军情片 咸丰十一年四月初二日

再，自景德镇、乐平等处肃清，安庆危急，臣拟移驻东流，援助江北，业于三月二十四日，附片奏明在案。拜折后，臣于三月二十六日自祁门拔营。四月初一日驰抵东流。鲍超于二十五日自景德镇拔营，初一日驰抵下隅坂。其所统全军，拟令即日渡江，救援安庆。

逆首四眼狗陈玉成于三月十八日逼扑安庆，盘踞集贤关之内外。所有安庆官军曾国荃等各营，城贼扑之于前，援贼扑之于后，势殊危急。幸自去秋以来，久已开掘长濠二道，有前濠以围城贼，有后濠以拒援贼。现已相持十三日。仰托皇上威福，尚能坚守无恙。臣与官文、胡林翼等熟商，贼以全力救安庆，我亦以全力争安庆。以多隆阿、鲍超两军会剿集贤关之贼。李续宜亦派十营回皖协剿。必须攻破狗酋，迅克安庆，大局乃有挽回之日，金陵乃有恢复之望。

至徽州布置事宜，派令开归道张运兰守休宁，记名总兵朱品隆守祁门，湖北提督江长贵守柏溪，副将唐义训等守渔亭，沈宝成等守历口，参将杨正魁等守羊栈岭，均嘱以暂主坚守，不遽进剿。臣至东流，仅带五百人以行，余皆留防岭内。其左宗棠一军，自击破伪侍王股匪后，现已跟踪追剿，无论窜皖窜江，均当伺其所向，而痛惩之。所有近日军情，理合附片具陈，伏乞皇上圣鉴。谨奏。

官军围攻赤冈岭贼垒悍贼歼除折 咸丰十一年五月十八日

奏为官军围攻赤冈岭援贼，四垒悍贼悉数歼除，恭折奏祈圣鉴事。

窃逆首陈玉成，自三月十八日，率党回援安庆，候选道曾国荃会同水师凭濠固守，贼不敢逼。旋经臣曾国藩飞调总兵鲍超，臣胡林翼飞调副将成大吉，会合副部统多隆阿之军，进逼集贤关外。陈逆畏惧，于四月初十日由马踏石潜窜。留四垒于关外之赤冈岭，以梗我师。臣官文、胡林翼业已具折奏报在案，兹准鲍超、成大吉呈称：四月十一日黎明，鲍超率中营副将陈由立、新中营副将颜绍荣攻其头垒。左营参将王衍庆、副左营参将刘顺隆、后营副将张玉田攻其二垒。右营副将陈得胜、副右营副将余大胜、仁字营守备唐仁廉攻其三垒，前营副将黄庆、副前营参将刘玉堂攻其四垒。成大吉自率贞右营及发中营副将张连馥，列队于集贤关中路，以防关内之贼。派武前营都司曾昭仕、武后营参将王名滔搜剿集贤关以东。武中营参将胡以章、凯前营都司衔守备萧玉元、凯后营都司衔守备吴亮才搜剿集贤关以西。其关内十三垒，经曾国荃作长濠围之，该总兵等遂得专意攻此四垒之贼。讵料垒中皆系多年悍贼，官军窥探，阒若无人，一近垒边，则枪炮如雨。我军奋怒，拨签填濠，四面猛扑，多被枪炮伤亡，迄不能前。时水师提督杨载福，饬水师助攻，亦有伤亡。湖北候补知州周开锡与该总兵等筹商，遂环濠修筑炮台数十座，传令各营兵勇，昼夜轮流出队，用枪炮环攻，誓不使一名漏网。二十四日，成大吉将炮台进逼贼之第四垒，对垒轰击。至二十九日，我军大炮将贼垒轰倒数丈，贼势顿沮，然犹踞垒不出。五月初一日黎明，鲍超、成大吉尽派各营列队，四面围定，又命吴亮才入垒传呼，饬令胁从弃械出降。于是出降者数百人。该逆知势已涣散，万无生理，因皆乞降。该总兵等遂传令各兵勇，以次入垒，悉数生擒。惟刘跄琳踞第一垒，仍然抗拒，查点名数，三垒之贼，除先降之短发三百余名释放外，其长发老贼，共二千八百余名，悉皆正法。其中有伪届天豫贾仁富，伪傅天安李仕福，垂天义朱孔堂首逆三名，伪检点、将军、丞相、指挥以下共一百八十五名。

初二日，成大吉奉调拔营回援鄂省、鲍超仍围攻刘玱琳之垒。该逆即于是晚三更后，蓦冲出垒，分股逃窜。鲍超即率马步沿途追杀。至马踏石，溪河汛涨，贼不能渡。当经鲍超督率副将陈由立、游击李文益、黑龙江西丹营总明兴、知县伍华瀚等，将全股六百余名，悉数生擒，其分窜之股沿河而下，意欲觅船偷渡。水师亲兵右营营官彭楚汉，副右营营官赵三元，率水勇登岸兜剿。适有民船一只，该逆二百余人弃马登舟，哨官颜海仙飞桨赶到，一并生擒。其中有逆目伪雨天豫、月天安、略天燕、熊里先、丞相刘得胜、检点周子龙暨将军等九十余名，当即正法。其逆首伪靖东主将刘玱琳，就近解提臣杨载福大营，讯明支解。并函首送枭安庆城外，呼城贼、垒贼而告之，以寒逆胆而快人心。

又据杨载福咨，鲍超、成大吉咨呈：刘玱琳、李仕福、贾仁富、朱孔堂等均系广西老贼，与官兵历年接仗，每次首先冲锋。九年，踞守太湖，数月不下。十年二月，逆首刘王仓琳自安徽渡江，充作先锋，破我金陵围师营垒数十座，连陷苏、常等郡邑，皆系该逆等为首肆恶等因。

臣等查粤逆自滋扰以来，虽屡经挫败，然临阵率新掳之众，以当前敌。我军所斩长发老贼，至多不过数百名。此次陈逆见我大军云集，乘夜潜遁，而留此四垒于集贤关外，原欲牵制我师。且垒中系其平日第一枝悍党，战守可恃者，希冀凭坚久抗，以便纠合余党，复来解安庆之围。不料四月十五日，陈逆自被多隆阿败于挂车河，四垒之贼虽甚骁悍，而孤守二十余日，援绝势穷，无计可脱。鲍超、成大吉等昼夜环攻，仰赖皇上天威，将士用命，歼除长发老贼至四千名之多，实为从来所未有，厥功甚伟。

所有尤为出力之都司衔守备吴亮才，请免补都司，以游击尽先补用，赏换花翎。湖北补用知州周开锡，请免补知州，仍留湖北以知府尽先补用，并赏戴花翎。总兵衔尽先副将余大胜，请以总兵记名简放。尽先副将颜绍荣，请加总兵衔，并赏给巴图鲁名号。副将衔尽先参将王衍庆，请以副将尽先补用，并请赏加巴图鲁名号。副将衔尽先参将李文益，请以副将尽先即补。尽先补用协领委营总明兴，请加副都统衔。知州衔候选知县伍华瀚，请以直隶州知州，不论双单月遇缺即选。松子关案内已保参将曾昭仕，请免补参将，以副将尽先补用。都司衔守备萧玉元，请以都司尽先补用，并加游击衔。其余出力员弁，伏乞皇上天恩，准其择尤保奏。其阵亡员弁，应开单请旨交部从优议恤，以慰忠魂，所有赤冈岭围攻贼垒，歼除悍贼情形，谨会同大学士湖广总督臣官文、安徽抚臣李续宜，恭折由驿六百里驰陈，伏乞皇上圣鉴训示。谨奏。

展缓江南乡试折 咸丰十一年五月十八日

奏为江南军务未竣，本年辛酉科暨补行戊午科两届乡试未能举行，恭折奏祈圣鉴事。

窃臣接准礼部咨称：本部具奏，辛酉科乡试，各省能否依限举行，并该考官赴省，有无另行绕道行走？请旨饬查；各省督抚体察情形，先期由驿奏明一折。于咸丰十年十二月十六日奉旨依议。饮此。钦遵咨行查照办理前来。

臣查苏、皖两省，现未克复，所属各府州县，亦多沦陷。科场为抡才大典，未便草率举行。九年间，借用浙江贡院乡试一次。现在浙中亦值多事之秋，本省尚难考试，江南岂能借办！若托皇上威福，皖城早克，当奏请于安庆修造贡院，使上、下江士子萃试皖城，以遂观光之愿。所有本年辛酉科暨补行戊午科乡试，体察现在情形未能举行之处，除咨会江苏、安徽抚臣外，理合由驿恭折具奏，伏乞皇上圣鉴。谨奏。

李金旸张光照正法片 咸丰十一年五月十八日

再，和后营营官李金旸，经臣咨调来江，江西抚臣派援建昌。二月初十日，见贼即退。十二日，贼扑抚州，危急之际，该将不共谋防守，反行撤队回省。旋经抚臣檄令防剿吉安，不能为一日之守，以致府城失陷。溃走安福，折赴分宜，节节退缩，直至瑞州之太阳墟地方。四月初二日，全军溃败，李金旸为贼所擒。其部将张光照逃至临江府及江西省，指告李金呖率众降贼。逮至四月十二日，李金旸自贼中逃出，赴省自首，坚称被擒属实，并无投逆情事。而力陈张光照未战先逃、挟嫌诬蔑等情。抚臣毓科因彼此各执一词，关系重大，派委知县夏燮等将李金旸、张光照二人一并押解臣营审办。

臣督饬委员再四研鞫，李金旸前此本系贼党，自湖南投诚之后，屡立战功，并无反复可疑之迹。此次被擒数日，即能自拔来归，赴省投首，其非率众降贼尚属可信。惟屡次失律，致府城沦陷，又复偷生贼中，实已法无可贷。张光照未战先逃，诬陷主将，尤为大干军纪。即于五月初三日，按照军法将李金旸、张光照一并处决，以肃军令而做将来。理合附片具陈，伏乞圣鉴。谨奏。

收复徽州府城折 咸丰十一年五月二十八日

奏为逆匪窜犯各岭，袭陷黟县，官军合力剿办，旋即克复，并乘胜收复徽州府城，恭折奏祈圣鉴事。

窃官军分驻祁、黟、休宁三县，坚守岭隘。去冬今春，石埭、太平之贼屡次犯岭，迭经奏报在案。臣移驻东流，贼疑岭内空虚，欲合股窜扰祁、黟，以断我军粮路。四月二十六、七，五月初一等日，群逆纠踞岭外琅田、美坑、佘溪等处，约二三万之众，扬言分五路犯岭。五月初二日，贼由羊栈岭蜂拥而人。该防所兵势本单，署湖北提督江长贵，饬令游击王金鼎、守备张占元，率队往援。驻防渔亭之副将娄云庆，亦统军千余往援。羊栈之贼方退，而樟岭与方干二岭外贼众麇集。初三日辰刻，各大股贼众分扑羊栈岭、方干岭、樟岭。其犯羊栈者，贼数较少，原扎卢村峰字、礼字各营及霆营援兵御之，贼不敢近。其犯方干、樟岭者，各军极力迎击，颇有斩获。忽值大雨如注，火药难施，暂革副将衔参将袁国祥，身受矛伤，绕道退至渔亭。参将黄朝升为贼所包，亦即溃退。记名总兵降补游击唐义训，迎战正酣，夺获贼械。正拟追逐出岭，不知贼之分股绕袭后路，业已潜陷黟县城池。唐义训作偃月阵势，卷塘收队，绕回渔亭老营。娄云庆等之援羊栈者，为贼所隔，亦于是夕回至渔亭。即原驻卢村之礼字、峰字等营，亦因后路已断，拔移渔亭。由是黟贼中梗，东而休宁、渔亭，西而柏溪、祁门，四军不能相通矣。江长贵即饬军驻西武岭，以顾柏溪门户。贼于陷黟之后，果纠众窜至西武岭下四五里地方，修筑墙垒，并分驻四都、古竹等村，意图窥伺柏溪，进扰祁门。此五月初三日岭贼入犯，黟县失陷之情形也。

初四日，西军驻扎柏溪之提督江长贵，驻扎祁门之总兵朱品隆，东军驻扎休宁之记名按察使开归道张运兰，驻扎渔亭之副将娄云庆、唐义训，四路商定，两面夹攻。初五日，西路朱品隆，率前营知县朱声隆、前新营知县易润坛、李公选等，江长贵督领王金鼎、张占元，游击马登云、守备搏裔喜等，布列西武岭上，分途前进。一面围攻贼垒，一面抄击村庄各垒及各村。踞贼始犹拼命抗拒，我军竭力猛进，贼不能支，弃垒而遁。其伏处各村之贼，亦败走逃命。东路张运兰派老湘营三旗，两翼唐义训、娄云庆各率所部，由渔亭分三路进攻黟城。老湘营由中路进，娄云庆率霆、礼、峰等营，由右路进，唐义训率强中等营，由左路进。至距黟十里之石山桥。悍贼约二千余，坚守二卡。老湘营先至，正在猛攻。唐义训急令队伍驰助，即平贼垒四座。娄云庆继至，并力合击，将贼卡拆毁，乘胜追杀，直至城边。并将附城二垒，立刻击破。我军分段攻城，枪炮齐施，勇气百倍。城贼惊慌，纷纷弃城遁走。比将县城克复，随齐队伍跟追。败窜余孽，翻山越岭而逃，不复成队。合计毙贼二千余名，夺获旗械、马匹甚多。此初五日，西军攻剿西武岭贼卡，东军三路克复黟县之情形也。

其岭外续至之贼，希图复仇，分股窜踞羊栈、方干及樟岭三处。初六日，唐义训等仍分三路进兵：霆字、礼字等营，从右路剿羊栈岭，老湘营从中路剿樟岭，强中营从左路剿方干岭。贼之大股，聚踞三都、汪村，并于樟岭口外筑卡数座。老湘营力击三都之贼，唐义训亦自左路往助。贼踞卡垒，希图由岭右潜出包抄。我军分途奋击，即将卡垒概行踏毁，追至樟岭之下。初九日，仍分三路进剿。贼已尽并入卢村、十都，占踞旧垒二座，添筑新垒五座，守御愈固。老湘、强中营围其五，霆营、礼营围其二，四面埋伏，先攻新垒。鏖战甚久，贼党死拒。经喷筒、火箭燃著贼棚，奋力猛进，四新垒以次悉平，其一垒逃聚庐祠之内，我兵围攻，生擒四百余名，悉行骈诛。惟余旧垒二座，正拟诘朝合攻，该逆等已于三更遁出岭外。初十日各军跟追扫荡，诸岭一律肃清。徽郡之贼闻风胆落，亦于十二、十三日分两路遁去。张运兰带队至郡搜杀余贼，收复府、县两城。唐义训带队移守休宁。此初六、初九日，大破贼垒，肃清岭防，十四日收复徽州之情形也。据各营禀报前来。

臣查此次群贼犯岭，袁国祥、黄朝升堵剿不力，以致岭防不守，贼得袭入黟县。虽系贼众兵单，究有应得之咎。暂革副将衔参将彭国祥、参将黄朝升，均请即行革职，不准留营，以示惩儆。记名按察使开归道张运兰，于饷竭兵疲之际，激励军心，挽回全局，调度有方，应如何优加奖励之处，恭候圣裁。降补游击之记名总兵唐义训，于徽郡小挫之后，振作士气，苦战却敌，应请开复原官，仍请升署皖南镇总兵缺，由臣另折具奏。总兵衔副将娄云庆，请交军机处记名，遇有总兵缺出，请旨简放。知县朱声隆，请开复原官，以同知归安徽补用。徽州府知府刘兆璜，歙县知县罗德隆，徽州营参将文芳，均请开复原官。其余出力人员，吁恳皇上天恩，容臣择尤保奏。阵亡员弁，查明开单，请旨交部议恤。所有贼窜各岭，袭陷黟县，官军合剿，旋即克复，并收复徽州府城各缘由，恭折由驿六百里驰陈，伏乞皇上圣鉴训示。谨奏。

近日军情片 咸丰十一年五月二十八日

再，近日军情。伪侍王李世贤一股，自三月在景德镇败退，即窜至广信一带。左宗棠追至广信，李逆窜入浙江，攻陷金华、兰溪等府县。此次徽州败退之贼，亦系李逆之党，半逃浙江，归并大股，半逃宁国，踞守下游。伪忠王李秀成一股，自窜入江西瑞州后，旁扰武宁、义宁、奉新、靖安等处。近又窜入湖北之兴国、大冶、武昌、通山、崇阳、蒲圻等属，裹胁日多，蔓延日广。伪主将刘官方一股，四月之季，分支由建德扰及鄱阳，另支由樟岭袭陷黟县。窜鄱阳者，经左宗棠派队击退，陷黟县者，经张运兰等合力击退。此大江南岸三大股之贼情也。

其大江北岸各贼，如陈时永踞德安，赖文光踞黄州，暨各县踞贼，均系伪英王四眼狗之党。狗逆又新从南岸，邀伪辅王杨辅清一股及林绍璋、黄文金二股，将于近日再攻桐城，救援安庆。臣处搜获伪文数十件，各处贼股狂窜千余里，无非欲分官军之势，解安庆之围。现在胡林翼力疾回救鄂省。臣等往返熟商，以安庆贼粮垂尽，功亏一篑，必须力争此城，而后大局有挽回之望，金陵有恢复之期。除各处战守细情，专折另报外，合将近日贼势军情，附片具奏，伏乞皇上圣鉴。谨奏。

拣员署皖南镇道折 咸丰十一年五月二十八日

奏为遵旨拣员署理皖南镇、道，并请饬部另颁关防，恭折奏祈圣鉴事。

窃臣准兵部火票递到咸丰十一年四月十一日，奉上谕：“安徽皖南镇总兵员缺，著曾国藩拣选堪胜此任人员，奏请升署，钦此。”查皖南四府一州，群盗如毛，蹂躏殆遍。总兵统辖各营，必须熟于军务，忠勤笃实之将，方足以资镇守。查有记名总兵唐义训，战功卓著，精实不浮。前次徽州小挫案内，奏请以游击降补。此次克复黟县，肃清诸岭，收复徽郡，最为出力。经臣另折奏请开复原官。如蒙俞允，可否即将唐义训升署皖南镇总兵之处，出自天恩。

又咸丰十年十一月三十日奉上谕：“翁同书奏请将道员暂留署府篆等语。新任徽州宁池太广道程钰，著暂留颍州府署任。所有徽宁池太广道著曾国藩拣员署理。钦此。”查有江西候补知府姚体备，由进士知县，分发江西，历著循声。上年经臣札调来皖，委办营务处。器识恢宏，不惮艰险。现奉谕旨，饬臣保举道府大员，该员堪应斯选。合无吁恳天恩，将江西候补知府姚体备，以道员归于安徽补用。如蒙俞允，即令署理徽宁池太广道缺，于军务地方，均有裨益。

至皖南总兵印信，系陈大富在景德镇遗失。皖南道印，系福咸在宁国府遗失。相应请旨敕部另铸皖南镇，道关防务一颗，由驿递至臣营，转交该员等祗领，以昭信守。所有遵旨拣员署理皖南镇道并请另颁关防缘由，恭折驰陈，伏乞皇上圣鉴训示。谨奏。

复陈左宗棠军不能赴浙折 咸丰十一年六月初八日

奏为钦奉谕旨，恭折复陈，仰祈圣鉴事。

窃臣承准军机大臣字寄，咸丰十一年五月十八日，奉上谕：“瑞昌、王有龄奏，常山、江山之贼，绕越衢州，连陷龙游，汤溪二县及金华府城，请饬催援师救应一折。据称贼匪自窜陷常山，江山后，另股窜踞寿昌县城。分股下窜，均经兵练迎击退回。四月十六日，该逆越过衢城，十七、十八、十九等日，龙游、汤溪二县及金华府城，先后失守，张玉良退守严州，咨商左宗棠统师援浙等语。该逆以寿昌牵制我师，仍从江山一路绕窜而下，以致三日之内连陷府县三城，猖獗已极。其窥伺宁绍，更在意中。张玉良各军，不能得力，藩司林福祥带勇千名，甫抵贵溪、弋阳一带，已革道员李元度新募楚勇八、九千人，计方抵江西省城，未能克期赶到。浙省情形万分吃紧，必须设法援应，以顾大局。前据曾国藩奏，左宗棠自击败李逆股匪，现在伺其所向，跟踪追剿。目下该逆以全股深入浙境，果能四面兜剿，不难聚而歼旃。左宗棠一军屡获胜仗，声势颇壮，即著统带所部，克日起程，应援浙江，会同瑞昌等所派官兵，将失陷城池次第收复，以靖逆氛，毋稍延缓等因。钦此。”

仰见圣主廑念东南，移缓就急之至计。臣查左宗棠一军四月间追剿伪侍王大股，直至广信。旋因池州之贼于四月十五再陷建德，将窜扰鄱阳、景德镇。鄱阳失，则江西之腹地可危。景德失，则祁门之粮路又梗。各处纷纷告急，臣亦迭次飞咨左宗棠，不得已乃弃东路而回救西路。四月之季，由广信冒雨遄返。五月初七日，行抵景镇。维时适值岭贼内犯，黟县被陷，祁门建德两路同警。左宗棠至镇后，派九营由桃树店进剿。二十二日，收复建德县城。而张运兰等亦已克复黟县，收复徽州。于是各路之军心、民心为之一定。

惟徽郡众岭盘亘，群贼环伺。得之非易，守之更难。现令张运兰守郡城，唐义训守休宁，朱品隆守祁门。而渔亭为徽休粮路所关，尚无防守之兵。其景德镇为全徽咽喉之路，臣屡次具奏，以为宜驻重兵者也。婺源县为皖、浙绾毂之区，王有龄等前奏请旨饬驻重兵者也。左宗棠兵仅七千，能分为两支，断不能分为三支。能顾景德镇，即不能兼顾婺源，渔亭。连日往来筹商，正苦不敷分拨。而闽汀大股头起、二起由德兴、婺源上窜，图犯徽州。左宗棠已于六月初一、二日自统各营，前赴婺源，一面与张运兰等约会夹击闽汀之贼，一面谋所以保守徽州兼保婺源饶景之策。臣暂驻江滨，照料北岸。其徽岭内外，及饶州，广信，各属战守事宜，均赖左宗棠就近维持。以目下形势而论，左宗棠实不能分身赴浙。浙东贼势浩大，与江、皖唇齿相依。浙若不支，其患先及于皖，次及于江，臣虽至愚，亦知保浙即所以自保。奈自鲍超北渡之后，南岸仅恃左宗棠一军，纵横策应七百余里。若并无此支活兵，则张运兰等孤悬岭内，粮路仍有必断之日，徽郡终能无守之理。欲求保徽之方，更无援浙之力，顾此则失彼，图近则遗远。再四筹思，且愧月悚。除俟湖北、江西攻剿得手，或安庆克复，有兵可分，再与左宗棠力谋援浙。会衔具奏外，所有钦奉寄谕，暂难兼顾缘由，谨缮折由五百里驰陈，伏乞皇上圣鉴训示。谨奏。

留彭玉麟统水师营片 咸丰十一年六月初八日

再，布政使衔广东惠潮嘉道彭玉麟，奉旨补授广东按察使，例应具折谢恩，奏请陛见赴任。查该员统带水师，扼要驻守。屏蔽江西。本年贼犯湖北，统军上援鄂省，分派水营罗列武汉、德安、黄州等处，上下策应。刻下攻剿吃紧，实属万不可少之员。且提臣杨载福现已请假回籍，如蒙俞允，彭玉麟之责任更重，尤难赴广东新任。即照例迎折北上，由臣派员暂管，亦无人可以接办。相应奏明，请旨饬下两广督抚，将广东按察使一缺，遴员署理。一面准臣行知彭玉麟，俟军务稍平，再行奏请陛见。臣为军营得人，攻剿吃紧起见。是否有当？伏乞圣鉴训示。谨奏。

曾文正公奏稿卷十四

复陈华祝三胪奏折 咸丰十一年六月十八日

奏为钦奉谕旨，恭折复陈，仰祈圣鉴事。六月初六日，承准军机大臣字寄，五月二十四日奉上谕：“御史华祝三奏：‘上年秋间广东乐昌、仁化之贼，由江西南赣分窜宁都、抚、建、广信，连扰数十州县。本年春间，玉山解围，复由河口、东乡、金溪围攻抚、建，由宜黄、崇仁窜入临江府属之樟树镇、新淦县，攻陷吉安，围扑袁州，占据瑞郡。顷闻奉新靖安，丰城以及新建之生米镇等处，均有贼垒，窥伺省垣。钱粮厘金，来源俱竭，各营欠饷至四、五月之多，兵勇饥溃降贼，有李金畅者，率勇降贼，并且为贼先驱。请饬曾国藩速派劲兵，赴江西省城，并分投剿洗。’等语。粤匪阑入江西，肆行窜扰，除乐平浮梁鄱阳等处肃清，已据曾国藩奏报，玉山、广丰、抚州、建昌、广信等城解围，吉安府城、新淦县城于失守后即行克复，已据毓科奏报外，现在各属匪踪，尚未净尽，曾国藩统辖该省，且军营饷需全赖江西接济，自应亟筹扫荡，以免饷源告竭。南昌为省垣重地，尤不可稍有疏失。著曾国藩斟酌缓急，应如何派拨官军，以及调拨江西原有官兵，应援江西省城，及将袁、临等处贼匪，分别剿洗之处，妥为筹办，毋任贼势蔓延。副将李金呖据毓科奏，派令援剿吉安于龙王庙地方失利，退保安福，是否降贼？并著该大臣查明具奏！”等因。钦此。仰见圣主筹虑全局，训示周详，曷任钦佩！臣查去冬以来，窜扰江西之贼，前后凡五大股。其由皖境窜入，自北而南者三股：一曰，伪主将黄文金股匪，连陷建德、鄱阳六县，经左宗棠鲍超于洋塘击退。一曰，伪侍王李世贤股匪，连陷浮梁景镇等处，经左宗棠于乐平击退。此二股，均未能深入江西腹地。一曰伪忠王李秀成股匪，正月初间，连围玉山、广信、广丰三城，未破。又深入内地，围建昌，扑抚州，亦幸未破。三、四月间，窜入崇仁、樟树镇、吉安、峡江，并占踞瑞州府城，分扰奉新、靖安、武宁、义宁各州县。五月间，又窜入湖北之兴国、大冶、蒲圻、崇通等属，此北三股也。其由两广窜入，自南而北者两股：一曰，广东股匪。其头目有周姓、许姓，上年十月由仁化、乐昌阑入江境，围攻信丰、南丰、建昌各城。连陷河口、兴安、德兴、婺源。十一月初，经左宗棠攻克德婺两城，该匪遂归并徽州贼党。一曰，广西股匪，其头目为朱衣点、彭大顺等，本石达开之余毒也。由广西窜出湖南，经过南赣，陷福建之汀州，又由汀州回窜江西，蹂躏宁都、建昌、河口等处。其前队已由婺源窜浙，后队尚停留抚州属境。此南二股也。五大股中，又各为三支、四支，忽分忽合，时南时北，是以蔓延日广，头绪迷离。御史华祝三奏折所称：去秋窜扰宁都、抚、建者，广东周姓等一股也。今春由玉山、抚、建窜陷吉安，瑞州者，伪忠王李秀成一股也。谕旨所指臣奏乐平、鄱、浮肃清者，伪侍王一股也。毓科奏抚、建解围，吉安、新淦失而旋复者，亦伪忠王一股也。江西本臣统辖之区，臣营饷项，全赖江省接济，自应力筹兼顾，义不容辞。臣处张运兰、江长贵、朱品隆各军，皆驻防徽境，断难移动。左宗棠一军，则久在江西之北境，援剿饶州、广信各属，并未入皖。六月初旬，始以一半留江之景德镇，一半移皖之婺源，保障五六百里，不能再顾他处。惟鲍超一军为江皖两省游击之师。二月间，忠贼由建昌围抚州，臣恐省垣震动，即饬鲍超由湖口赴援省城。旋因抚、建围解，乐平危急，不得已，调鲍超先救景镇，不果入省。迨浮、乐肃清，而皖北四眼狗大股攻扑安庆围师之背，势更危险。臣移驻东流，不得已又调鲍超援剿集贤关之贼。五月初问，始将关外赤冈岭四贼垒围剿尽净。臣与胡林翼会商，令成大吉一军回援鄂省，由武昌入兴国、大冶。鲍超一军回援江西，由九江入武宁、瑞州。鲍超于五月十五日自集贤关拔营，行抵宿松，被绅民苦留。围攻宿城，五日未能得手，正拟带队西行，而狗逆从两岸邀伪辅王杨辅清，及林绍璋，黄文金各股，将由桐城复援安庆。下游各军，思留鲍超仍驻北岸上游。九江、南康各属，亦纷纷禀报瑞昌之贼，分窜德安，建昌境内，迫望援师。臣现檄催鲍超迅速南渡，由九江直捣建昌，先保江西省城，不复能兼顾安庆，冀可廓清腹地，仰慰宸廑！此臣斟酌缓急，派援江西之先后节次也。瑞州及各县踞贼，逼近南昌省会，前经抚臣毓科商留副将张运桂老湘营千人，并调游击刘胜祥一营，扼扎城外，会同江省原有官兵协守。又有内河水师节节布扼，数月以来，省垣重地，尚无疏虞。又有刘于浔二千人扎堵安义，宝后营千人扎营生米，丁峻二千人驻守临江，皆为省垣西路屏蔽。此次鲍超由东北进，鄂军由西北进，两路夹击，贼如败遁，必不敢窥伺省城。但恐官军追急，仍回窜吉安一路。臣拟饬南赣镇总兵陈金鳌，带新募千勇移驻吉郡，并添陆军数百，拨水师两营，以资控御。所需勇饷，饬江西藩司于吉安地丁项下，按月划提一万两，源源济用。又饬赣南道李瀚章固守赣城，以杜窜突。此又省垣无虞及南路筹防之大略情形也。至李金旸战败陷贼，旋即逃出，臣已讯明正法，于五月十八日附片具奏矣。所有遵旨复陈各缘由，谨缮折，由五百里具奏，伏乞皇上圣鉴训示。谨奏。

左宗棠军五六两月战守情形折 咸丰十一年七月十八日

奏为左宗棠一军五、六两月战守情形，恭折汇陈，仰祈圣鉴事。窃太常寺卿臣左宗棠，于五月间由广信回驻景镇，迎剿建德之贼。六月间，分军移驻婺源，迎剿闽汀股匪，业将大略情形，于六月初八日奏报在案。先是池州逆首刘官方一股，窜入鄱阳枧田街，距景德镇仅六十里。五月初七日，闻左宗棠全军至镇，即夜遁走。左宗棠派左右营，及老湘营由桃树店横出击截之。十七日，至桃树岭，分路入枫树岭，遇贼前队，副哨张晓林跃马冲击，立刃先锋骑马贼二人。后至之贼仍蜂拥环刺，张晓林身受重伤。正危急间，各营自岭驰下，贼众即夺路狂奔。我军蹑踪分追，斩满发悍贼百余名，生擒三十余名。是夜，见山头火光隐约二十余里，知贼巢相去不远。其地寸步皆山，径险箐密。副将王开琳，游击黄少春，州同张声恒会商分进。讵贼调官军抄出，归路将断，即纷纷向建德后河宵遁。十九日黎明，派队搜山，仅获迷路之贼三十余，及坠崖死者十余人，马数匹。二十一日’，追至建德三里街，又斩其落后贼数十。讯知刘逆远遁，遂收复建城而还。此进剿建德，立时收复之情形也。惟时徽州甫复，后路空虚。婺源介皖、浙、江西三省之要冲，钦奉寄谕，饬臣派兵扼守。臣咨商左宗棠分军移驻。左宗棠即饬王开琳老湘营二千五百人，及守备方雪昌，新募勇五百人，留守景德镇，而亲率五营四总哨及桂勇马队各营，于六月初，移驻婺源县。该军积劳之余，病疫繁兴。抵婺城后，正值酷暑炎蒸，不能不略为休养。乃逆首赖裕新一股，纠合闽汀窜出头起股匪，约二万余人，由常山昼夜遄行。二十三日，抵德兴之白沙关。比饬四哨守城，总兵衔副将崔大光，州同张声恒，率两营，扼王瓜尖岭。二十四日，贼前队已踞德兴之九都新建地方，距婺城止四十里。随饬州同朱明亮，率桂勇继之。二十五日，贼后队大至。布政使衔即选道王开化，训导杨泳春，，县丞王室藩，周览地势，拟以王瓜尖下出中路为正兵，而奇兵由小路捣新建。左宗棠又派中营哨长及前营钟南英，左营黄少春，马队营马德顺各率所部，二十六夜潜师悉起赴之。是夜三更，崔大光，张声恒由左路进，朱明亮由中路进；天甫明，遇贼，朱明亮大呼陷阵，斩悍贼数人。旋有贼从两旁松林内抄出。蓝翎外委宋光隆阵亡，各勇稍却。崔大光，张声恒突从左路绕出贼后，各营乘势蹙之，斩首数百，追及新建。王开化率中、前、左三营，会合进捣。贼已弃巢纷窜，由新建五里外凫水渡河。忽见追军从谷口驰出，尽弃炮械而走。马德顺率马队冲之，贼分由两岸高岭攀跻而上。手与趾接。我军从下击之，坠崖落涧死者无算。追至五林，贼复回旗抗拒。千总李万彪，都司萧仁慈首先冲扑，均带重伤。犹手刃骑马贼目。众勇腾跃入阵，贼大败。且追且杀。直至白沙关，共计毙贼一千一百余名，生擒八十余名。内有布天燕白伦凤，因天福汪姓及右四提牌佘松林等贼目。解散以数千计。夺获马骡二十余匹。所余红旗一股，仍向浙江开化、华埠窜逸。德兴、婺源境内，一律肃清。此迎剿白沙关、新建等大获胜仗之情形也。据左宗棠咨报前来。臣查刘官方一股，由建德乘虚深入，图窜江西腹地。幸左宗棠回援神速，力保景镇要道。并追贼出岭，收复建邑。至赖裕新一股，由江、浙边界内窜，欲陷婺源，以图徽郡，计甚狡毒。不虞官军据险以待，一败不支。且新建之战，以二千五百病疫之卒，当二万余慓悍之贼，犹能所向克捷，俾婺城危而复安，于全局亦有裨益。其出力弁勇，仰恳天恩，准其择尤并入乐平大捷案内，分别优奖，以示激励。所有左宗棠五六两月战守情形，谨缮折由五百里驰报，伏乞皇上圣鉴训示。谨奏。

复陈购买外洋船炮折 咸丰十一年七月十八日

奏为遵旨筹议，恭折复陈，仰祈圣鉴事。窃臣承准军机大臣字寄，咸丰十一年，五月三十日奉上谕：前因恭亲王奕等奏：法夷枪炮，现肯售卖，并肯派匠役教习制造。当谕令曾国藩、薛焕酌量办理。本日复据奕等奏，请购买外洋船炮一折，据称：大江上下游，设有水师，中间并无堵截之船，非独无以断贼接济，且恐由苏、常进剿，则北路必受其冲。据赫德称：若用小火轮船十余号，益以精利枪炮，不过数十万两。至驾驶之法，广东、上海等处，可雇内地人随时学习。亦可雇用外国人，令其司舵，司炮。其价值先领一半，俟购齐验收后，再行全给。并称：洋药一项，如照所递之单，征收华洋各税四十五两之外，于进口后，无论贩至何处销售，再由各该地方官给予印票，仿照牙行纳帖之例，每帖输银若干。如办理得宜，除华洋各税外，岁可增银数十万两。此项留为购买船炮，亦足裨益。现在赫德已回天津，令其将船炮、洋枪、价值，分晰开单呈递等语。东南贼氛蔓延，果能购买外国船炮剿贼，必能得力。惟各路军饷不足，必须预筹银款，以资购办。奕诉等现拟于上海，广东各关税内先行筹款购买，俟将来洋药印票税，收有成数，再行归款。并给赫德札文，令其购买。运到时，即交广东、江苏各督抚，雇内地人学习驾驶。著劳崇光，耆龄，薛焕，并传谕毓清，即按照所奏，预为筹计。其应酌配兵丁，并统带大员，及陆路进攻各事宜，并著官文，曾国藩，胡林翼先行妥为筹议。一俟船炮运到，即奏明办理。内患既除，则外国不敢轻视中国，实于大局有益。该督抚等务当悉心妥议，期于必行，不得畏难苟安。奕诉等折，著钞给阅看等因，钦此。仰见皇上圣虑周详，安内攘外之至意！臣查发逆盘踞金陵，蔓延苏、浙、皖、鄂、江西等省。所占傍江各城为我所必争者，有三：曰金陵，曰安庆，曰芜湖。不傍江各城，为我所必争者，有三：曰苏州，曰庐州，曰宁国。不傍江之处，所用师船，不过舢板、长龙之类。其或支流，小港，岸峻桥多，即舢板小划，尚无所施其技。断不能容火轮船，想在圣明洞鉴之中。傍江三城，小火轮船，尽可施展。然亦只可制水面之贼。不能剿岸上之贼。即欲阻其北渡，断其接济，亦恐地段太长，难于处处防遏。目下贼氛虽炽，然江面实鲜炮船，不能与我水师争衡。臣去冬复奏一疏有云：金陵发逆之横行，在陆而不在水。皖、吴官军之单薄，亦在陆而不在水。系属实在情形。至恭亲王奕诉等奏请购买外洋船炮，则为今日救时之第一要务。凡恃己之所有，夸人所无者，世之常情也。忽于所习见，震于所罕见者，亦世之常情也。轮船之速，洋炮之远，在英、法则夸其所独有，在中华则震于所罕见。若能陆续购买，据为己物，在中华，则见惯而不惊，在英、法亦渐失其所恃。康熙、雍正年间，云南铜斤未曾解京之时，皆给照商人，采买海外之洋铜，以资京局之鼓铸。行之数十年，并无流弊。况今日和议既成，中外贸易，有无交通，购买外洋器物，尤属名正言顺。购成之后，访募覃思之士，智巧之匠；始而演习，继而试造。不过一二年，火轮船必为中外官民通行之物，可以剿发逆，可以勤远略。谕旨期于必行，不得畏难苟安，仰见圣主沈几独断，开物成务，曷胜钦服。至于酌配兵丁及统带大员，应俟轮船驶至安庆、汉口时，每船酌留外洋三、四人，令其司舵，司火。其余即配用楚军水师之勇丁学习驾驶，炮位亦令楚勇司放，虽不能遽臻娴熟，尽可渐次教习。其统带大员，即于现在水师镇将中遴选。臣与官文、胡林翼商定，届时奏明办理。惟期内地军民，知者尽心，勇者尽力，无不能制之器，无不能演之技。庶几渐摩奋兴，仰副圣主深远无穷之虑。所有遵旨筹议缘由，恭折由驿复陈，伏乞皇上圣鉴训示。谨奏。

近日军情片 咸丰十一年七月十八日

再，近日军情。皖北四眼狗纠合伪辅王、璋王、玕王等十余万众，救援安庆。曾国荃一军，但主坚守，不主迎剿。务使援贼与城中之贼声息不通，庶皖城可期克复。多隆阿一军，粮路已断，现拟由水路绕道接济。皖南徽州六属，除左宗棠在婺源击退赖逆股匪，另折具奏外，其余各县、各岭，均尚安静。江西伪忠王一股，六月底窜至生米、万寿宫一带，距省城仅三四十里。总兵鲍超率师赴援，贼众仍退瑞州，奉新等处。闽汀一股，盘踞铅山、泸溪境内，广信兵单，情形吃重。湖北南岸八属，一律肃清。北岸德安府城，亦于十一日克复。上游已有转机。若移得胜之师，并力下游，则安庆之克，尤有把握。理合附片略陈梗概，伏乞皇上圣鉴。谨奏。

调上海轮船片 咸丰十一年七月十八日

再，王大臣等原奏内称：南省旧有洋船二只。询据赫德则称，并非打仗之船，且已有一只败坏。是利器已废，未免可惜等语。伏查前督臣于咪喇坚租得火轮船二只，一名“土只坡”，一名“可敷”。其“土只坡”一只，现泊上海黄浦江，供护饷护运之用。赫德所称一只败坏，如果属实，想即系名“可敷”者。闻此二船，头尾两旁皆有炮位，若操练得人，未必不可用以打仗。现在遵旨购买洋船，据原奏云：船炮配齐，须明年四月始到。臣拟先调现泊上海之“土只坡”轮船一只，由长江上驶安庆一带，就近察勘试用，督令楚军水师将弁，预为练习。俟明年洋船购到，庶易收驾轻就熟之功。惟臣处缺饷日甚，该轮船驶赴上游，弁勇工匠口粮，仍照向章在于上海支领。其损坏轮船一只，如可修理，亦令速修完好，驶赴安庆一带。两船一上一下，轮替更换。遇有军务要件，臣与抚臣往返函商，数日可达。不致如现在文报阻滞，数月难通一信。相应请旨饬下江苏抚臣薛焕，迅派干员，刻日押令上驶，以资演习。是否有当？伏乞圣鉴，训示施行。谨附片具奏。

恭报接印日期折 咸丰十一年七月二十八日

奏为恭报微臣接印日期，仰祈圣鉴事。

窃臣于咸丰十年六月二十四日钦奉谕旨，补授两江总督，当即具折恭谢天恩。兹于十一年七月初六日在安徽东流营次，准前署两江督臣薛焕委署督标中军副将富勒浑泰等，赍捧钦颁咸字十号两江总督银关防一颗、两淮盐政印信一颗前来。臣恭设香案，望阙叩头，祗领任事。除地方一切政务容臣次第查办外，所有微臣接印日期，理合专差恭折奏报，伏乞皇上圣鉴。

再，臣前于四月初四日，准兵部递到钦颁咸字四百二十一号钦差大臣关防一颗。臣当于四月初七日祗领开用。维时因闻总督关防将到，未及疏报。兹值履任之始，理合一并奏闻。又接印到任日期，例应恭疏题报。缘军务倥偬，兼以皖、豫道途多阻，所有书吏及文卷等项，概行折回上海，由浙江绕道行走，尚未到营，是以改题为奏，合并陈明。谨奏。

鲍超军丰城大捷折 咸丰十一年八月初二日

奏为鲍超一军进援江西，在丰城西北岸大获胜仗情形，恭折驰报，仰祈圣鉴事。窃伪忠王李秀成窜扰江西瑞州，奉新等郡县，蔓延甚广，逼近省垣。经臣派记名提督，绥靖镇总兵鲍超督军赴援。于六月十八日奏明在案。鲍超于七月初三日，行抵九江，拔营前进。瑞州、奉新、靖安、安义一带踞匪，即闻风退去。由临江过河，盘踞樟树、沙湖、丰城一带，绵亘百余里。鲍超于十九日，由瑞州拔赴丰城，过河兜剿。二十三日，行抵丰城对河。正在饬令各营修筑营垒问，据水师报称，该逆业在樟树搭造浮桥，于二十二日过河，至西北岸，围扑我军后路。未刻，离我营二十余里一带放火。鲍超以兵士修筑营垒，人马疲乏，天色傍晚，未便出队。二十四日辰刻，该逆出大股排列山冈。鲍超即饬总兵陈由立，率霆正中营，副将颜绍荣率霆新中营，副将李文益率霆副右营，由中路进兵。总兵黄庆率霆正前营，副将王衍庆率霆正左营，副将刘玉堂率霆副前营，候选直隶州，知州伍华瀚率华字营马队，由左路进兵，以副将罗运昌，游击翦炳南辅之。副将易昌焕率新右营，副将吴腾芳率新前营，副将熊铁生率副后营，副都统衔、委营总、额外协领明兴率黑龙江马队由右路进。以副将冯标、副将段大贵辅之。又饬总兵宋国永、副将娄云庆、游击唐仁廉、副将张玉田、刘顺隆等由山后进。逆贼见我军至，排列大队，胆敢摇旗呐喊，前来交锋。鏖战一时之久，鲍超督饬各营，分途齐进，枪炮齐施，刀矛并举。该逆抵敌不住，纷纷大败，豕突狼奔。我军追杀五十余里，傍晚始行收队。该逆尸横遍野，血流成渠。其赴港赴河溺毙者，不计其数。约共毙贼七八千名，夺获伪印六十五颗，枪炮、刀矛、旗帜、马骡不计其数。据擒贼供称：“伪忠王李秀成惧大军之威，退去瑞州、奉新等处，盘踞樟树丰城一带。先分万余人，窜扰抚州。二十三日，在樟树传令，以伪豫王等挑悍贼二万余，一面围攻丰城，一面直冲水师。伪忠王自率大队过河，猛扑鲍超一军。不料官兵精锐，抵敌不住，遂致大败。”等供。此七月二十四日，在丰城西北大获胜仗之实在情形也。臣查李秀成拥众十万，窜扰江西、湖北上，连陷二十余城，盘踞瑞州附近各州县，数月于兹。意在断我饷源，以急解安庆官军之围。鲍超督师进援，该逆闻声先遁。至丰城西北岸，复被鲍超追及，经此番痛剿，洵足快人心，而寒贼胆。记名提督、绥靖镇总兵鲍超，盛暑鏖兵，所向克捷。积劳最久，立功最伟，可否吁恳天恩，赏赍荷包、搬指等物，以示旌异，出自逾格鸿慈。其在事尤为出力之记名总兵宋国永、陈由立、黄庆，骁勇血战，奋不顾身，均请赏加提督衔。总兵衔尽先副将娄云庆、总兵衔两江即补副将张玉田、总兵衔尽先副将冯标，均请以总兵记名，请旨简放。副都统衔、委营总、额外协领明兴，请先行拔补协领员缺。副将颜绍荣、李文益、易昌焕、吴腾芳、罗运昌、刘顺隆、刘玉堂、段大贵，均请遇有副将缺出，尽先拔补。副将衔尽先参将熊铁生，请以副将尽先补用。四川即补副将鲍济学、四川即补游击陈永康，均请遇有四川参将、游击缺出，先行拔补。游击唐仁廉，请以参将尽先补用，并请加副将衔。候选直隶州知州伍华瀚，请以本班留于四川尽先遇缺即补，并清赏加知府衔。其余出力文武员弁，著有微劳，可否准臣择尤请褒之处，出自天恩。阵亡之运同衔安徽候补直隶州知州袁观丰，尽先都司殷雄亮，仰恳敕部从优议恤，以慰忠魂！除饬东渡赣河迅速追剿外，所有的鲍超一军进援江西，在丰城西北岸大获胜仗缘由，谨缮折由六百里驰奏，伏乞皇上圣鉴训示。谨奏。

克复安庆省城片 咸丰十一年八月初二日

再，正在缮折间，接到统领安庆全军，即用道曾国荃禀称：“八月初一日卯刻，官军用地雷轰倒北门城垣，队伍逾濠登城，该逆仍用枪炮抵死拒敌。经我军奋勇直前，立将安庆省城克复，杀毙长发老贼二万余人。该逆情急，赴江内、湖内凫水遁窜，又经水师截杀，实元一人得脱。其老弱妇女，暂时擒缚，俟讯明分别斩释。四眼狗及伪辅王、璋王、玕王各股援贼，屯扎我军后濠之外，当破城时，列队远望，其胆已落，渐渐退去。”各等情前来。臣伏查安庆省城，咸丰三年被贼陷踞。九载以来，根深蒂固。自去冬合围至今，逆酋四眼狗，迭次拼死援救。我军苦守猛战，卒得克此坚城，围杀净尽。军兴十载，惟五年之冯官屯，八年之九江，此次安庆之贼，实无一名漏网，足以伸天讨而快人心。至楚军围攻安庆，已逾两年。其谋始于胡林翼一人，画图决策，商之官文与臣，并遍告各统领。前后布置规模，谋剿援贼，皆胡林翼所定。除臣即日前往安庆部署一切，及详细情形另由官文、胡林翼、李续宜会衔具奏外，所有克复安庆省城大概缘由，谨附片驰陈，仰慰宸怀！伏乞皇上圣鉴训示。谨奏。

水师克池州府城折 咸丰十一年八月初十日

奏为水师克复池州府城，现拟进攻铜陵，恭折奏祈圣鉴事。窃安庆省城于八月初一日经水陆官军克复，业经附片奏明在案。先是，臣与福建水师提督杨载福会商，如安庆克复，即乘势进图沿江各府县。初二日，提督杨载福派总兵王明山、黄翼升率水陆各营进攻池州。王明山即令赵三元带副右营先发，而自率正前营，及严定国之正左营，万化林之副前营、唐学发之副左营，蔡定发之正中营，郭明鳌之亲兵前营继之。黄翼升率亲兵营，并邓万林之右营，王东华之新左营，蔡东祥之后营，自安庆北岸载周万倬所带陆师东下。初五日寅刻，赵三元带副右营先到，即绕城攻击。万炮雷轰，子如雨注。该逆犹以枪炮抵、拒，赵三元率水师奋勇登城，贼不能支，遂开西北门而遁。适王明山、黄翼升率水陆各营赶到，截杀之贼甚多。立将府城克复。夺获枪炮、旗帜无数，现派韦志俊带陆师四营守之。仍留水师二营相为倚护。王明山、黄翼升即日进攻铜陵。此初五日克复池州府城之实在情形也。臣查伪右军主将刘官方，盘踞池州，与安庆相为犄角。九年老巢，屡攻不破。内则坚守石埭、太平，阻徽师进兵之路！外则上犯建德、鄱阳，为江西北边之患。今幸克复安庆而池州相继而下。从此皖省军务，当日有起色，足以仰慰圣怀！再，桐城县城亦于初三日，经福州副都统多隆阿克复。其详细情形，应当官文、胡林翼奏报。所有八月初五日水师克复池州府城，现拟进攻铜陵各缘由，谨缮折由驿六百里驰奏，伏乞皇上圣鉴训示。谨奏。

拨江西漕折片 咸丰十一年八月初十日

再，臣于去年八月接办皖南军务，奏请饬令江西每月协拨漕折银五万两，解济徽、宁两防军饷。经部议准奉旨遵行在案。目下安庆、池州均已克复，南北两岸正须进兵之际，而各营欠饷至七八月之久，兵勇负债过多，裹粮无资，竟不能拔营成行。坐失事机，实为可惜。合无吁恳圣恩，仍饬江西从八月起，每月将漕折银批解五万两作为徽、宁协饷。由臣分拨各军积欠。

至江西今年被贼窜扰，蹂躏甚广，入款甚绌，屡据总局、司道开呈缺饷清单，详请奏拨邻饷前来。臣以现在各省皆窘，无可指拨，批令自行筹画，不敢渎奏。惟江西系臣兼辖之地，亦未敢任其决裂，匿不上闻。相应请旨饬下该部查照，凡江西应拨之款，除京饷仍源源筹解不敢稍迟外，此外浙江及各省协饷，一概停解。所有地丁入款，先清本省守兵欠饷；漕折、厘税，先清臣处征兵欠饷。俟局势稍稳，入项稍纾，再行奏明办理。所有续提漕折及筹清欠饷各缘由，理合附片具陈，伏乞圣鉴，训示施行。谨奏。

恭慰大孝折 咸丰十一年八月二十七日

奏为恭慰大孝，仰祈圣鉴事。

窃臣接准兵部咨称，咸丰十一年七月十八日奉上谕：

道光三十年皇祖宣宗成皇帝大事，皇考仍遵嘉庆二十五年成例，停止各省将军、督抚、提镇、藩、臬及盐关、织造等来京叩谒梓官。今皇考大行皇帝在山庄升遐，恭奉梓宫回京，除热河都统本在热河，直隶总督已谕前来热河叩谒梓宫外，其余直隶各大员俱不必前来。各路统兵大臣，各省将军、督抚、副都统、提镇、城守尉，并盛京侍郎、奉天府尹、西北两路将军、大臣，及学政、织造、关差等，均不必奏请前来，致旷职守。各该大臣，将军、督抚、提镇等，受皇考深思，惟当竭诚尽职，以期无负委任，不在仪节虚文也。将此通谕知之。钦此。

痛惟大行皇帝临御寰宇十有二年，无日不在战兢惕厉之中。值时局之多艰，惟贞持以宏济，圣德之忧劳坚忍，盖从古所未有，亦薄海所共知。乃事机之方转，处遏密而兴悲。臣以愚陋，忝膺重任。不克进兵金陵，大伸天讨。即克复安庆，亦不获早奏捷音，博玉几末命之欢。悲痛之余，弥深愧憾。亟思叩谒梓宫，一展哀忱，钦奉谕旨，停止入谒。瞻望阙廷，神魂震怆。理合专弁进京，恭慰皇上大孝。伏冀节哀顺变，珍重保卫，远师《访落》、《小毖》，近法世祖、圣祖冲龄继序，匕鬯无惊，以答中外臣民之望。臣不胜哀恋恳切。伏乞皇上圣鉴。谨奏。

安徽省城酌派司道大员分任责成折 咸丰十一年九月初九日

奏为安徽省城酌派司道大员，分任责成，恭折奏祈圣鉴事。

窃安庆克复以后，臣移驻省城，诸务纷集，无一司道大员分任其责，实有丛脞不胜之虞。查向来定例，随总督驻扎江宁者，有布政使一员，粮道一员，盐道一员；随皖抚驻扎安庆者，有布政使一员，按察使一员。近因两省沦陷，本缺各员侨驻淮、扬、泗、颍等处。臣忝任江督年余，无司道一人相随，虽佐杂微员，必须亲自札委，刑名钱谷，必须亲自综核，不特体制不合，亦且精力难周。若不急为部署，深虑亲细务而误大局。

再四筹思，拟于安庆省城酌派司道数员，分任其责。如江宁布政使王梦龄，现在署理漕运总督，驻扎淮安。应另派一人署理该缺，随臣同驻安庆，管辖上游印委各员。凡苏省官员来营禀到者，由该司查照班次，酌量委用。凡皖省官员距颍州太远者，升迁调署，由该司权代详办。又如安徽按察使张学醇，现在驻扎临淮，声息不通。应另派一人署理该缺，随驻安庆，管理安、池、徽等郡刑名、驿传事务。又如江安粮道王朝纶，现在代办江北粮台，驻扎扬州。应另派一人署理该缺，随驻安庆，专管皖省七府漕粮事件。该缺之职，向章本管苏粮三府、皖粮七府也。又如江宁盐巡道邢春第，现未到任。亦应另派一人署理该缺，随驻安庆，专管淮盐事件。此四缺者，分别署置，庶几职有专司，思不出位。臣得官盛任使之效，庶几专心军旅，用志不纷，间或驰赴各府巡察营务，亦不至抛废公事，实于军务、地方两有裨益。理合先行具奏。除俟遴选得人，再将四缺陆续奏派署理、请旨遵行外，所有安徽省城酌派司道大员分任责成缘由，恭折附驿驰奏，伏乞皇上圣鉴训示。谨奏。

鲍超军克铅山县折 咸丰十一年九月初九日

奏为鲍超一军追剿伪忠王股匪，于湖坊、河口等处，大获胜仗，克复铅山县城，恭折奏祈圣鉴事。窃鲍超一军，在丰城西岸大获胜仗，臣于八月初二日具奏在案。该逆退出丰城后，大股盘踞白马寨、小塘墟、西竹墟等处，分股窜小江口、大江口一带。鲍超于二十七日过河，进剿白马寨、小塘墟一带之贼。沿山抄击，分途齐进。该逆纷纷败窜，我军连日追剿。该逆前有另股围攻抚州，经抚州府知府钟峻，县丞刘于浚，既阖城官绅，登陴固守。八月初四日，鲍超一军追至城下，抚州之围立解。该逆望许湾大路而逃。此丰城捷后全军东渡追贼至抚州之情形也。先是，七月下旬，安庆援贼多而且悍，臣调鲍超驰援江北，该镇于初五日兼程回援，初十日行距省四十里之武扬渡，始知安庆业已克复，乃遂星夜折回。于十四日再抵抚州，查得该逆大股已窜往贵溪、双港、湖坊、河口一带，会合湖坊之花旗广匪三股，贼众号称二十余万，蔓延数百里，层层筑垒，意图回窜。并分股窜往弋、贵、广信一带。鲍超于十五日自抚郡进兵，冒雨遄行。二十日驰抵贵溪，贵溪之贼闻风逃遁，人心稍定。二十二日五鼓，鲍超率队进剿，卯刻，行抵双港。该逆首伪忠王李秀成于先日由河口率众至湖坊，勾结孝天豫朱逆、观天燕童逆、勤天福余逆、享天禄黄逆，并花旗广匪等股，整队迎敌，汹涌如潮。鲍超饬宋国永、颜绍荣、王衍庆、刘玉堂等由中路进。饬陈由立、熊铁生、易昌焕、明兴等由左路进。饬黄庆、吴腾芳、翦炳南、伍华瀚等，由右路进。又饬娄云庆、刘顺隆、李文益等由东路抄击。张玉田、谭胜达、唐仁廉等由西路抄击。五路齐举，自卯至巳，鏖战三时。该逆纷纷大败，抛弃器械，翻山越岭，夺命狂奔。我军追杀六十余里，该逆尸骸相藉，沿途毙贼一万余名，坠崖落涧死者尤多。将双港、九思岩、同田、河田、湖坊一带贼垒七十余座，全行踏平。生擒长发老贼近二千名，内有保天安、豫天福、晓天燕、成天豫、顶天侯、中天侯、检点、丞相、指挥、监军、司马等官，讯明正法。夺获伪印一百四十一颗，枪炮、刀矛、旗帜山积。追至河口，该处踞贼一并驱逐，即在河口驻宿，少为休息。此二十二日扫清双港、湖坊、河口等处踞贼，大获胜仗之实在情形也。是夜，探马回称：湖坊、河口之贼，败往沿山者，皆盘踞于东门外三十里之梓墟一带，意欲勾通城内之贼，抗拒官军。四鼓初转，鲍超率领马步全军，进攻铅山。卯刻，已抵城外。该逆于北门外，坚筑七垒，与城内之贼相为犄角。猝见我军之至，施放枪炮，凭墙堵御。鲍超饬令陈由立，谭胜达，分投攻垒，拔开鹿角，拥入濠边。该逆枪炮如雨，我军勇气百倍，一拥而登，先将左路贼垒踏平，旋将右六垒踏毁。垒中之贼，尽数歼除。各营乘胜揭水过河，分段攻城。贼于城上施开枪炮，相持两时之久。鲍超亲执桴鼓，如墙并进。火箭然烧城内药桶，贼众慌乱。副将谭胜达即缘梯登城。该逆见势不支，潜开东门逃走。我军先登者立开北门，迎各营一齐入城，登将铅山县城克复。追杀六十余里，该逆尸横遍野，生擒老贼八百余名，夺获伪印四十三颗。将梓溪一带踞贼全行剿洗，马队追过广信，立解郡围。此二十三日踏毁城外贼垒，克复铅山县城之实在情形也。伏查闽贼三起与花旗广匪先后由建昌窜至广信，盘踞双港、九思岩、河口、湖坊、铅山一带两月有余，蔓延极广。又加伪忠王一股，由抚州回窜该处，并聚一路，声势浩大。经鲍超痛剿两日，扫平贼垒八十余座，克复铅山县城，周围追击二百余里。风驰电掣，洵足彰天讨而快人心！所有阵亡之花翎都司王友得、尽先都司黄友胜、尽先守备周有胜、守备衔千总赵胜武、千总封乐善、尽先把总高林芳、蓝翎外委李安旺、方祥应、尽先外委邹富友、萧于成、周凤禄等，力战捐躯，深堪悯恻！应请旨交部从优议恤，以慰忠魂！尤为出力之尽先副将谭胜达，请加总兵衔并赏加巴图鲁名号。副都统衔，协领明兴请以副都统记名简放，并请赏加巴图鲁名号。尽先副将李文益、刘玉堂二员，均请赏加总兵衔。尽先副将王衍庆、熊铁生二员，均请赏加总兵衔。知府衔四川即补直隶州知州伍华瀚，请免补直隶州，以知府仍留四川遇缺即补，并请赏加巴图鲁名号。知府衔湖北即补直隶州知州鲍继高，请免补本班，以知府仍留湖北遇缺即补。副将衔尽先参将李定贵，请免补参将，以副将尽先补用。并请赏加巴图鲁名号。副将衔尽先参将唐仁廉，翦炳南二员，均请以副将尽先补用。其余出力文武员，弁，吁恳天恩，容臣查明褒奖。所有鲍超一军于湖坊、河口等处，大获胜仗，克复铅山县城各缘由，恭折由驿五百里驰奏，伏乞皇上圣鉴训示。谨奏。

历陈胡林翼忠勤勋绩折 咸丰十一年十月十四日

奏为湖北抚臣忠勤尽瘁，勋绩最多，恭折奏祈圣鉴事。窃前湖北抚臣胡林翼，由翰林起家，洊历外任。咸丰五年三月蒙先皇帝特达之知，由贵州道员，不及半载，擢署湖北巡抚。当是时，武汉已三次失陷，湖北州县大半沦没。各路兵勇，溃散殆尽。胡林翼坐困于金口、洪山一带，劳身焦思。不特无兵无饷，亦且无官无幕。自两司以至州县佐杂，皆远隔北岸数百里外。一钱一粟，皆亲作书函，向人求贷，情词深痛。残破之余，十不一应。至发其益阳私家之谷，以济军食，士卒为之感动！会湘勇自江西援鄂，军势日振。六年十一月，攻克武汉，以次恢复黄州等郡县。论者以为鄂省巡抚可稍息肩矣。胡林翼不少为自固之计，悉师越境，围攻九江。又分兵先救瑞州。督抚以全力援剿邻省，自湖北始也。九江围剿年余，相持不下。中间石达开自江西窥鄂，陈玉成自皖北犯鄂者三次，胡林翼终不肯撤九江之围，回救本省之急。或亲统一军，肃清蕲、黄，或分遣诸将，驱归皖、豫。卒能克复九江，杀贼净尽，为东南一大转机。浔功甫蒇，复奏明以全鄂之力办皖北之贼。迨李续宾覆军于三河，胡林翼先以母丧归籍，未满百日。闻信急起，痛哭誓师！不入衙署，进驻黄州。论者又以李续宾良将新逝，元气未复，但可姑保吾圉，不宜兼顾邻封。胡林翼不以为然，惊魂甫定，即派重兵，越二千里，援解湖南宝庆之围。援湘之师未返，又议大举图皖。是时臣国藩方奉入蜀之命，胡林翼留臣共图皖疆，先灭发匪。保三吴之财赋，雪溥天之公愤！绘图数十纸，分致臣与官文，暨诸路将领，昼夜咨谋。十年春间，大战于潜山、太湖，相继克之，遂定围攻安庆之策。亲驻太湖督剿。本年五月，回援鄂省，病中犹屡寄臣书，缕陈勿撤皖围，力剿援贼、之策。故安庆之克，臣前奏推胡林翼为首功。此非微臣私议，盖在事文武所共知，亦大行皇帝所洞鉴也。大凡良将相聚，则意见纷歧，或道义自高，而不免气矜之过，或功能自负，而不免器识之偏。一言不合，动成水火。近世将材，推湖北为最多，如塔齐布、罗泽南、李续宾、都兴阿、多隆阿、李续宜、杨载福、彭玉麟、鲍超等，胡林翼均以国士相待，倾身结纳，人人皆有布衣昆弟之欢。或分私财，以惠其室家，寄珍药以慰其父母。前敌诸军，求饷求援，竭蹶经营，夜以继日。书问馈遗，不绝于道。自七年以来，每遇捷报之折，胡林翼皆不具奏，恒推官文与臣处主稿。偶一出奏，则盛称诸将之功，而己不与焉。其心兢兢以推让僚友，扶植忠良为务。外省盛传楚师协和，亲如骨肉。而于胡林翼之苦心调护，或不尽知。此臣所自愧昔时之不逮，而又忧后此之难继者也。军兴以来，各省皆以饷绌为虑，湖北三次失守，百物荡尽。乙卯、丙辰之际，穷窘极矣。自荆州榷盐，各府抽厘，鄂中稍足自存。胡林翼综核之才，冠绝一时，每于理财之中，暗寓察吏之法。咸丰三年，部定漕米变价，每石折银一两三钱，而各省州县照旧浮收，加至数倍，鄂省竟有每石十数千者，上下因之交困。胡林翼于七年春间，创议减漕，严裁冗费。先皇帝朱批奖谕，谓其不顾情面，祛百年之积弊，甚属可嘉。统计湖北减漕一项，每年为民间省钱一百四十余万串。为帑项增银四十二万两，又节省提存银三十一万余两。利国利民，但不利于中饱之蠹。向来各衙门陋规，台局浮费，革除殆尽。州县征收正课，不准浮取毫厘。亦不准借催科政诎之名，为猾吏肥私之地。各卡委员，日有训，月有课。批答书函，娓娓千言，以为取民赡军，使商贾皆知同仇而敌忾。是即所以教忠。多入少出，使局员皆知洁己而奉公，是即所以兴廉。贞白之士，乐为之用，欺饰之徒，谴责亦重。故湖北瘠区，养兵六万，月费至四十万之多，而商民不疲，吏治日茂。斯又精心默运，非操切之术所得与也。自顷八月以来，安庆克复，江、鄂肃清，方幸全局振兴，便可长驱东下。不图大功未竞，长城遽颓！湖广督臣官文奏请将胡林翼敕部优恤，谅蒙圣慈矜鉴。臣与该故抚共事日久，相知颇深。咸丰四年，曾奏推胡林翼之才，胜臣十倍。近年遇事咨询，尤服其进德之猛。不敢阿好溢美，亦不敢没其忠勋；谨将该故抚以死勤事，大略情形，据实渎陈，伏乞饬付国史馆查照施行。胡林翼之子胡子勋，读书聪慧，可否加恩之处，出自逾格鸿慈。所有湖北抚臣忠勤尽瘁缘由，恭折附驿驰奏，伏乞皇上圣鉴训示。谨奏。

曾国荃回湘募勇片 咸丰十一年十月十四日

再，水陆各军攻克无为州、运漕镇后，距江宁仅二百里，本可乘贼情惊惶之际，直捣金陵老巢。无如曾国荃一军，深入贼之腹地，得一处须守一处。现分守安庆、枞阳、庐江、无为、运漕、东关六处，人数尚嫌单薄，别无进取之兵。坐失机会，实属可惜。应令曾国荃赶紧回湘，添募六千人来皖，替守各城。抽出现在守兵，进剿巢县、和州等处，冀与下游都兴阿扬州之师联为一片，庶剿办易于得势。理合附片陈明，伏乞皇上圣鉴。谨奏。

谢弟国荃贞干升秩恩折 咸丰十一年十月二十六日

奏为恭谢天恩，仰祈圣鉴事。

窃臣接准兵部咨开，咸丰十一年八月二十五日内阁奉上谕：官文等另片奏，曾国荃等于围攻安庆，智勇兼施。道员曾国荃，着赏加布政使衔，以按察使记名遇缺题奏。并加恩赏穿黄马褂，以示优奖。候选训导曾贞幹，着免选本班，以同知直隶州知州尽先选用，并赏戴花翎等因。钦此。

臣闻命之下，感悚莫名。当即恭设香案，率同臣弟国荃、贞斡，望阙叩头谢恩讫。伏念臣弟国荃，从征江、楚，累擢监司。兹值圣主当阳，皖城告捷，温纶渥被，宠兼师锡之三；章服荣加，吉协坤爻之五。臣弟贞斡，亦以微劳，遽膺懋赏，绾鱼符而佐郡，戴翠羽以舒翘。同产三人，均乏涓埃之报；鸿施九陛，并霑雨露之恩。臣惟有督率臣弟等，益矢忠诚，共图扫荡，叶埙篪以奏凯，无忘汗马之勤；荷戈役以偕征，冀免濡鹈之刺。所有微臣感激下忱，理合缮折率同臣弟等叩谢天恩，伏乞皇上圣鉴。谨奏。

谢弟国华予谥恩折 咸丰十一年十月二十六日

奏为恭谢天恩，仰祈圣鉴事。

窃臣接准兵部咨称，咸丰十一年八月二十五日内阁奉上谕：官文等奏，请将殉难道员予谥等语。候选同知曾国华，前在三河殉难，追赠道员。今其兄曾国藩，其弟曾国荃、曾贞斡，率师剿贼，克复安庆。一门忠义，深堪嘉尚。曾国华着加恩予谥，以彰忠烈。钦此。

臣闻命之下，感泣难名。当即恭设香案，望阙叩头谢恩讫。伏念臣弟国华，夙抱愚诚，未娴远略。从戎两载，乏虎头食肉之容；殉难三河，遂马革裹尸之志。荷蒙先皇帝予以荫袭，赠以卿衔，褒亲父以荣封，许孤儿以入觐。至三至再，叠沐高天厚地之恩；有弟有兄，愧无坠露轻尘之报。兹因克复皖省，光贲泉台，更邀逾格之鸿施，畀以易名之令典。河山无恙，重吊国殇毕命之场；魂魄有知，永感圣主怜才之意。臣惟有督率同怀，誓歼丑类。餐冰厉节，运甓习勤。万众一心。同坚破釜沉舟之志；阖门百口，共矢衔环结草之城。所、有感激下忱，理合缮折叩谢天恩，伏乞皇上圣鉴。谨奏。

左宗棠定议援浙节制诸军折 咸丰十一年十一月十六日

奏为左宗棠一军定议进援浙江，请将广信、徽州、饶州诸军统归节制，以一事权，恭折奏祈圣鉴事。窃近年以来，江西屡被贼扰，粤、闽之贼由抚、建北出，而入浙、皖。浙、皖之贼，由信、饶南窜而扰腹地，皆以广信为必经之路。本年三月、七月，伪侍王李世贤，伪忠王李秀成先后由江入浙，皆以广信为出奔之途。是欲保江西，宜于广信设防，欲援浙江，宜从广信进兵，必然之势也。自绍兴失守，杭州危急。臣等日夜忧皇，以浙境一日不靖，则江西一日不安，而大局亦终不能转。屡次函商，谋所以救浙之策。无如地广兵单，不敷分布，而浙中贼势浩大，亦非数千人所能救解。臣国藩现令鲍超一军由青阳前进，朱品隆一军由石埭前进，会剿宁国，欲以分掣浙中贼势。第恐伪辅王悉众坚守，势不能遽拔宁郡之城，即不能少解浙江之厄。惟帮办军务，太常寺卿臣左宗棠，久驻广信，距贼较近。其平日用兵，取势甚远，审机甚微。近日屡与臣等书函，毅然以援浙为己任。督臣庆端抚臣王有龄，亦奏请左宗棠统军入浙。臣等往返熟商，即请左宗棠督率所部进援浙江。并将驻防徽州之臬司张运兰，驻防广信之道员屈蟠，驻防玉山之道员王德榜、参将顾云彩，驻防广丰之道员段起各军，及副将孙昌国内河水师，均归左宗棠就近节制调度。兵力稍厚，运棹较灵。于援剿浙、皖之时，仍步步顾定江西门户，庶于三省全局有裨。左宗棠现驻广信，距臣国藩安庆行营相隔千余里。若一入浙境，相去弥远，声息难通。遇有转奏请旨之件，诚恐耽延贻误。以后该处一切军情，应由左宗棠自行奏报，以昭迅速！是否有当？伏候谕旨遵行。至其所部各营，与信防各军，欠饷太多，难遽用命。臣等拟将信郡各属本年钱漕，拨归经收，以清广、玉各军积欠。并将河口、景镇、婺源厘金拨归征收，以清左宗棠所部各营积欠。俟各军整饬就绪，即行分途进发。内防外剿，进止迟速，均由左宗棠相机办理。所有左宗棠一军定议援浙，暨广信、徽州、饶州各军统归节制，并自行奏报各缘由，谨合词缮折，由驿驰陈，伏乞皇上圣鉴训示。谨奏。

李桓保升两司折 咸丰十一年十一月十六日

奏为请留道员，署理江西藩司，总办粮台，暂缓送部引见，并恳加恩奖励，恭折仰祈圣鉴事。窃臣国藩于上年四月署理两江总督，统兵进剿。钦奉谕旨，著令江西布政使总办臣处粮台。其时江西藩司，即系督粮道李桓署理。江西通省牙税厘金，奉旨由臣国藩征收充饷。又经奏派该署司李桓，会同赣南道李瀚章经理。嗣藩司张集馨到任，暂令李桓将粮台交卸。本年春间，张集馨赴九江，办理通商事宜，又经臣国藩札派李桓接办粮台。七月间，张集馨因案革职，又经臣等会奏派李桓署理藩司。五月间，臣毓科遵旨保举道府，以督粮道李桓等才猷出众，据实奏保。八月二十二日奉旨“著吏部调取引见！”等因。钦此。遵即转行去后，兹据该署司李桓详请给咨赴部等情。臣等查按察使衔江西督粮道李桓，廉干勤敏，吏才精核。咸丰五年，以道员拣发来江，旋授今职。在任七载，历署藩臬两司，皆值军务纷烦，饷糈支绌之际，该员任劳任怨，竭蹶经营，卒能保全大局。于通省军政之原委，钱漕之利病，属吏之贤否，靡不深知。举措合宜，舆论翕然，实为江省必不可少之员。办理粮台、厘局，详慎出纳，无误要需。目下调派各军进剿皖、江南北，亟须筹饷接济。本年江西州、县大半被扰，民力拮据，所有额征地丁漕米，不容藉词蠲缓，臣等援照近年湖南北减价征收成案，饬令藩司严定章程，禁断一切浮收规费，勒限征解，以济饷需而纾民困。该署司实力奉行，百年积弊，痛加扫除，从此饷事、吏事、可期日有起色。现值更张之始，条目繁多，整顿督催，必资熟手。除将丁漕减收新章俟办有头绪，再行专案具奏外，相应请旨仍留督粮道李桓署理江西布政司，总办粮台，暂缓送部引见，并恳俯念该员在任日久，劳绩最著，敕交军机处以江西藩、臬两司遇缺题奏，出自皇上逾格天恩，于军务吏治皆有裨益。臣等为要缺需人起见，谨合词附驿具陈，伏乞皇上圣鉴训示。谨奏。

拣员署安徽臬司道折 咸丰十一年十一月十六日

奏为拣员署理安徽臬司、江宁盐巡道两缺，随驻安庆，恭折奏祈圣鉴事。窃臣于九月初九日奏明，拟于安庆省城酌派司道数员，分任责成。奉旨“依议”钦此。除江宁布政使，江、安粮道两缺，容臣另选贤员请旨饬署外，查安徽按察使向随皖抚驻扎安庆。该臬司张学醇现署布政司，在泗州一带随办防剿。其臬司篆务，本系庐凤道才宇和兼署。嗣才宇和告病，尚未据委署有人。应遵旨由臣派员署理，随驻安庆，责令筹办该省善后事宜。查有按察使衔前任湖北督粮道万启琛，江西丰城人，咸丰五年选授是缺，经臣奏留江西军营办理济楚饷盐。六年，委赴浙省招商督运，先后运盐三万五千余引。嗣经浙江抚臣晏端书奏准留浙差委，又筹运饷盐六万七千余引。统计浙西两局，该员经手征盐饷银八十余万两。十年正月委赴江西会议盐饷章，程旋奉旨留办江西团练。本年八月，经臣调赴安庆委办牙厘总局，该员廉明干练，敏而不浮，筹饷察吏，尤擅专长。合无吁恳天恩，将前任湖北督粮道万启琛留于苏、皖两省以道员请旨简放，即令署理安徽按察使，于军务、地方皆有裨益。又江宁盐巡道邢春第尚未到任，经臣奏准派员署理。查有江苏候补道李榕，四川进士，由庶吉士改归礼部主事。咸丰九年，经臣奏调军营差遣，升员外郎。本年六月，于克复黟县建德出力案内，请留江苏以道员补用。奉旨允准。旋经吏部议驳，以知府分发省分补用。该员办理臣处营务，两载以来，器识豁达，不惮艰险。现委办善后局务，实心讲求。可否仰恳天恩，准令江苏候补道李榕署理江宁盐巡道缺，随驻安庆，俾臣得收指臂之助。所有拣员署理司、道两缺各缘由，谨会同安徽抚臣彭玉麟，江苏巡抚薛焕，恭折具陈，伏乞皇上圣鉴训示。谨奏。

留朱品隆攻宁国片 咸丰十一年十一月十六日

再，臣国藩承准军机处赞襄政务王大臣字寄，九月十八日奉上谕：“瑞昌、王有龄奏：‘衢防紧要，请饬总兵赴任防剿’等语。总兵李定泰已派帮办徐、宿剿匪事宜，即须绕道赴徐。惟衢州防务吃紧，浙省并无统兵大员可以前往接办。著曾国藩即饬新授衢州镇总兵朱品隆迅赴本任，统领衢防各军，接办防剿事宜。以便李定泰交卸起程。将此由六百里谕令知之等因。钦此。仰见皇上权衡缓急，留意将材，曷胜钦悚。臣查浙江危急情形，在杭州、宁、绍，而不专在衢州；欲拯浙江之危，宜以大队直赴省垣，而不宜仅顾衢防。臣现拟左宗棠一军由广信进兵，以救浙江之上游。鲍超一军由宁国进兵，以分浙中之贼势。同日另折具奏，想邀圣鉴。至朱品隆一军，兵数不满三千，只可依人而行，不能独当一路。臣已令鲍超由山外循池州进青阳，朱品隆由山内循祁门进石埭然后会合一路，以攻宁国。该二军者，分支则互为声援，缺一则不能独进。一至宁国，去杭州仅二百余里，必足以慑浙贼之胆，不必赴衢而后为救浙也。衢州自解围以后，防务较松，闽浙督臣庆端奏明即日赴三衢统兵督剿。李定泰似可抽身赴徐，不必待朱品隆前往接替。且朱品隆久带湘勇，征皖数年，形势熟谙，留皖则人地实为相宜，赴衢则统率难期得力。审度情势，自以先赴宁国为妥。所有朱品隆会攻宁国、暂难赴衢缘由，理合附片复奏，伏乞皇上圣鉴训示。谨奏。

改题为奏片 咸丰十一年十一月十六日

再，两江总督关防、两淮盐政印信，已据委员于本年七月初六日赍到。臣当将接印日期恭折奏报。其书吏及文卷等项，准署漕臣王梦龄咨会，奏明改道航海至宁波，绕赴浙江行走各在案。臣查两江统辖江、安、苏三省地方，政务殷繁。又兼管两淮盐政，漕河营制多由臣衙门主政。必须详查例案，核明准驳，不致遗漏舛误，方昭慎重。刻下书吏文卷，因浙江路梗，尚未到营。从前办过成案章程，此间一无所有。且苏、常等城未复，各衙门案卷亦不齐全。值此南北攻剿吃紧，筹兵筹饷皆臣亲自综理，地方事件，尚难兼顾。所有刑名钱谷，盐员补缺，武职补缺，营汛疏防，按限参劾，以及寻常事件，应由臣衙门主政循例具题者，均请暂行展缓。如系万不可缓，即请改题为奏，以归简易。统俟书吏文卷到日，江南军务稍定，再行照例具题。除咨部查照外，谨附片陈明，伏乞圣鉴训示。谨奏。

力辞节制浙省各官折 咸丰十一年十一月二十五日

奏为钦奉恩旨，沥陈下情，恭折复陈，仰祈圣鉴事。窃十一月十五日，准兵部火票递到十月十八日内阁奉上谕：“钦差大臣两江总督曾国藩，著统辖江苏、安徽、江西三省，并浙江全省军务，所有四省巡抚、提镇以下各官，悉归节制。浙江军务，著杭州将军瑞昌帮办。并著曾国藩速饬太常寺卿左宗棠驰赴浙江剿办贼匪，浙省提镇以下各官，均归左宗棠调遣。钦此。同日，承准议政王军机大臣字寄，十月十八日奉上谕：本日已明降谕旨，令曾国藩节制浙江全省军务，并令江苏、安徽、江西、浙江巡抚、提镇以下各官，悉归节制。该大臣自不能不统筹兼顾。况安庆克复，湖北、江西将次肃清，自不至有顾此失彼之虞。著曾国藩即饬左宗棠带领所部，兼程赴浙督办军务，浙省提镇以下，统归调遣。至都兴阿在江北剿办粤匪、袁甲三在皖北剿办捻匪，遇有紧要军务，已谕令该将军会商曾国藩办理。其江北、皖北，地方文武，该将军等谅亦时有调遣之处，并著曾国藩谕令该文武等仍遵都兴阿等调遣，不得因已归该大臣节制，于都兴阿、袁甲三派办公事，稍涉玩视，是为至要等因。钦此。仰见圣主廑念东南，择人任使之至意。跪读之下，惶悚莫名。臣于未奉谕旨之先，业将左宗棠定议援浙，并节制广信、徽州各军会同江西抚臣毓科具奏在案。伏念臣自受任两江以来，徽州失守，祁门被困，竭蹶之状，屡见奏报。幸托圣主威福，仅得自全。至于安庆之克，悉赖鄂军之功，胡林翼筹画于前，多隆阿苦战于后，并非臣所能为力。江苏各郡，群盗如毛，乃臣职分应办之事。受命年余，尚无一兵一卒达于苏境。是臣于皖则无功可叙，于苏则负疚良深。乃蒙皇上天恩，不责臣以无效，翻令兼统浙江军务，并四省巡抚提镇以下悉归节制。此非常之宠遇，臣自顾非材，实难胜任。自九月以来，浙省军情，日见危急，臣与毓科、左宗棠等往复函咨，商谋援救。徒以地段太宽，兵力太薄，既须援浙，又须顾皖，又须保江，三者有并重之势，一时乏兼全之策。直至十月下旬，始定议左宗棠由衢州援浙，从正路以张军威；鲍超由宁国援浙，从旁路以掣贼势。大局所系，必应统筹，臣本未敢稍涉推诿，不必有节制浙省之名，而后尽心于浙事也。兹钦奉谕旨，令浙省提镇以下，均归左宗棠节制，事权更一，掣肘无虞。臣已咨催左宗棠迅速启行。但以臣遥制浙军，尚隔越于千里之外，不若以左宗棠专办浙省，可取决于呼吸之间。左宗棠前在湖南抚臣骆秉章幕中赞助军谋，兼顾数省，其才实可独当一面。应请皇上明降谕旨，令左宗棠督办浙江全省军务，所有该省主客各军，均归节制。即无庸臣兼统浙省。吁恳天恩，收回成命，在朝廷不必轻假非常之权，在微臣亦得少安愚拙之分。其浙省军事，凡臣思虑所能到，才力所能及，必与左宗棠竭诚合谋，不敢稍存畛域。如因推诿而贻误，即求皇上按律而治罪，臣不敢辞。臣忝任江督，三省巡抚、提镇以下各官，例得节制，载之会典，著之敕书，各文武亦均恪遵宪章，不必更加申诫。至袁甲三、都兴阿各路军情，谨当随时商办。其江北、皖北地方文武，臣已严饬仍归该大臣等节制，不得稍涉玩视。大抵用兵之要，贵得人和而不尚权势，贵求实际而勿争虚名。臣惟当与各僚属同心图治，共济艰难。以慰先皇在天之灵，上佐圣主中兴之业。伏恳皇上俯鉴愚忱，允臣所请，不胜感激悚惧之至。所有钦奉恩旨沥陈下情各缘由，谨缮折由六百里复陈，伏乞圣鉴训示。谨奏。

查复江浙抚臣及金安清参款折 咸丰十一年十一月二十五日

奏为遵旨查明江、浙抚臣暨金安清劝捐各情，据实复陈，仰祈圣鉴事。窃十一月十五日，承准议政王军机大臣字寄，十月十六日，奉上谕：“有人奏请‘密查江、浙抚臣能否胜任’一折。据称：‘薛焕、王有龄旷日持久，捷报无闻。现在浙省四面皆贼，万一杭城有失，上海岂能独安？该抚等虽势处万难，亟宜谋勇兼资，力除凶焰。’等语。薛焕前在苏州府任内，声誉颇著。及升任上海道，办理关税及外国事宜，亦臻妥协。惟该省军务正当吃紧，督带兵勇。或恐非其所长。且前据有人奏：‘该抚在上海偏隅自固，日享安富。’又称‘上海离城三十里即有贼垒，官吏奔竞如常’各等语。如果属实，即不能胜此重任。浙抚王有龄颇有才具，前任苏藩时虽尚能筹办军饷，惟于浙抚一缺，未知能否胜任？以上二员，均著曾国藩悉心察看，据实具奏。”等因。钦此。同日，又承准议政王军机大臣字寄，十月十七日奉上谕：“本日又有人奏，浙省军务不振，请另简贤员督办一折。据称‘瑞昌朴忠素著，惜无智谋。王有龄但知理财，不娴将略。其所信任属吏，多系贪鄙之徒，但以揞克夤缘为事。大将如张玉良等，拥兵观望，动辄挟制。本年四月间金华失守，张玉良督率兵勇恣情抢掠。该将军等一味优容，不敢申明军律’各等语。王有龄叠被参劾，其平日不协与情，已可概见。著该大臣仍遵前旨，确切查明，迅速具奏，又有人片奏：‘江苏巡抚薛焕，娱情古玩，不理军务，其总办粮台之金安清，声名狼藉，恃与薛焕拜认师生，任意侵蚀粮饷各等语。并著曾国藩一并秉公确切查明，据实复奏，毋稍徇隐等因。钦此。又十一月二十日承准议政王军机大臣字寄，十月二十五日奏上谕：“兹有人奏：江苏巡抚薛焕，自到任后，株守上海，莫展一筹。且收买宝玩，性耽曲蘖。并将丁忧候补盐运使金安清违制保奏，派伊劝捐。金安清于通泰设局，煊赫奢侈，逐尸搜括，怨声鼎沸。又有人奏：薛焕自办理通商以来，广通贿赂，时辇金银赠遗权贵。军务则不复一城，吏治则不办一事。浙江抚臣王有龄，不以克复为事，惟以暴敛为能。其捐输之人，作为三分：一济军饷，一充私橐，一为交结馈遗之用。该抚籍隶福建，运金归里，舆论哗然各等语。江、浙军务孔亟，全赖封疆大吏实力整顿，方能维持危局，保卫地方。果如所奏情形，营私纳贿，惟顾身家，又安望其奠民生而扫贼氛耶？著曾国藩将所参薛焕，王有龄、金安清各款汇入前参各款内，一并秉公严密详查，据实复奏，毋稍徇隐。原折片，著钞给阅看等因。钦此。又十一月二十二日，承准议政王军机大臣字寄，十一月初五日奉上谕：“兹复有人奏：金安清在泰州，令人向伊捐资投效，方得差委。牟利者争相贿赂，委员及职员、生监奉委者各至百数，四出需索，民不聊生。指捐营私，富户、小民均被勒派等语。里下河地方逼近贼氛，岂可复令劣员肆虐居民，以致人心时虞摇动！著曾国藩严密确查，汇并前案，据实参办，毋许稍涉徇隐等因。钦此。仰见皇上慎重疆寄，整饬官方，曷胜钦悚。臣查王有龄前任苏藩，其筹饷之才，为远近所推许。上年升任浙抚，适值金陵师溃、苏常并陷之时，败将逃兵，萃于浙省，以万难整驭之卒，又素无统辖之权，时势之难，亦为远近所共谅。然使另练亲兵，裁汰疲卒，亦未始不可以主而制客，转弱而为强。王有龄不谙军情，但求速效，整理尚未就绪，即催令进围嘉兴，且言嘉郡即日可克。臣于去夏颇以为虑，曾奏明嘉兴师疲，恐生他变。厥后嘉兴果败，王有龄不能严参以治罪。严州贼退，又复冒奏以饰功。于是将领狎而生玩，兵勇败而转刁，遂成不可制之象矣。逮至本年金华之失，兰溪之陷，兵团仇杀而不能究，弁勇抢掠而不敢问。谕旨所询，动受张玉良等挟制，系属实在情形，今则贼氛环逼，饷项久亏，即使杭省幸而保全，而数万败军亦断非王有龄所能管辖。自去夏以来，浙饷月需三十余万，大率取之宁波、绍兴，输将不为不尽力，绅士不为不竭诚。乃王有龄奏参团练大臣邵灿，立予罢黜，其下委绅数人，皆革职永不叙用。其所参者并非军旅之大端，但争体制之末节，而致宁、绍众绅，各怀公愤，痛恨次骨。外间相传有杭兵不许守绍，绍饷不准入杭之说。驯至绍郡沦陷，杭省围困，皆由官绅水火之所致。谕旨所询“舆论哗然”者，或由于此。近年苏、浙官场陋习，以夤缘钻刺为能，以巧猾谲诈为才。王有龄起自佐杂微员，历居两省权势之地。往年曾带浙员赴苏，去岁又带苏员赴浙，袒庇私党，多据要津。上下朋比，风气日敝。其委员派捐，但勒限以成数，不复问所从来。委员既取盈于公数，又欲饱其私囊，腹削敛怨，势所不免。谕旨所询“属吏多贪鄙之徒，但以掊克夤缘为事，”证以臣之所闻，殆非无因。至抄阅折内所称：捐输之入，作为三分：一济军饷，一充私橐，一为交结馈遗之用。该抚籍隶福建，运金归里等语。非吊查卷宗，明察暗访，不能悉其底细。臣处相隔较远，道途久梗，尚无所闻。此遵查王有龄之大略情节也。江苏巡抚薛焕，前在苏州府任内，颇著循声。在上海道任，内办理关税及外国事宜，亦臻妥协。及擢任巡抚，驻扎上海，陆续募勇四万余人，每月糜饷二十余万，不能专办一路之贼。江苏所存地方，惟镇江、扬州两处，尚据形势，该抚未尝亲至两郡一行，又不能多济饷项以联声援。上年夏间，薛焕奏请通饬各路禁用广勇。而该抚信任之曾秉忠、冯日坤等所部，多系广勇，纵兵扰掠，商民怨愤。曾秉忠之勇，抢劫洋船，酿成巨案；冯日坤之勇，在金山围杀绅首，团勇多名，目无法纪，薛焕莫可如何。沪城绅民既畏贼踪之环逼，又虞兵勇之肆，掠日夕惊惶，不获安处。谕旨所询“带勇非其所长，株守上海，莫展一筹，三十里外即有贼垒”等语，臣之所闻，大约相符。自苏、常失陷，各县镇市流离转徙，萃于上海一隅，又为西洋各国交汇之所，人民如海，财货如山。中外商贾、文武、员弁肩摩毂击，昼夜喧阗。地少员多，人浮于事，每有差委，不能不由营求而得，或并无可派之差，亦谋为位置之法，辄复添一捐目，给一委札。其官职较大者，如奏派金安清总办饷局，奏免前藩司蔡映斗、首府吴云，失守罪名，且委吴云总办捐局。此数人素工应酬，不惬人望。其所援引之人，类多夤缘之辈。谕旨所询“官吏奔竞如常”，殆即此类也。上海既繁盛异常，苏州之书籍、字画，自贼中贩卖而出，亦充积市肆之中。薛焕设立书画局，多延画工，购买名迹，谕旨所询“日享安富，娱情古玩”者，与臣之所闻相同。至抄示折内，所称：“办理通商以来，广通贿赂，时辇金银，赠遗权贵”等语。风闻薛焕九年由臬司进京，途次有失银之案，在京有馈遗之情。此外别无所闻。此遵查薛焕之大略情节也。丁尤候补盐运使金安清，聪明过人，好览书籍，惟矜街智术，专工揣摩。其办事广设方略，终鲜成效。前因劝捐军饷，款目未清，经袁甲三奏参赴皖核算。辗转营求，始得奏派南北筹饷局。自通泰设局，大开幕府，煊赫奢侈，原参折内所称：“令人向伊捐资投效，方得差委。争相贿赂，委员、生监、各至百数。四出需索，民不聊生，胥役人夫，相望于道。或派捐富户，关说馈赂，即可免捐。或挟嫌诬指，一经传押，必至破家”等语。证以臣之所闻，多相符合。其有无侵吞实迹，非吊查簿数，不能确知。此遵查金安清之大略情节也。以上三员，皆与臣无一面之识，断不敢稍涉瞻徇，上蔽圣聪、惟臣与苏、浙相距甚远，音书梗阻，不能详查、参证，亦未敢以臆见概人之生平。金安清才略颇优，而物议最劣，应请旨即行革职，撤去筹饷差事，不准仍留苏境，以靖民心，而息浮言。王有龄办理杭城防务，尚费苦心，惟用人或尚巧滑，取财间有怨言。薛焕偷安一隅，物论繁滋。苏、浙财赋之区，贼氛正炽。该二员，似均不能胜此重任。应否降革之处，出自圣主鸿裁。所有遵旨查复缘由，谨专折附驿具陈，伏乞皇上圣鉴，训示施行。谨奏。

保奏周腾虎等片 咸丰十一年十一月二十五日

再，臣本年叠奉谕旨，饬令保举人才。兹又钦奉寄谕，令保封疆将帅。臣自愧无知人之明，无储才之素，不足以仰答圣主谦冲之怀。惟经济以历练而成，人才以奖借而出，苟有所闻，即当搜罗荐达，造就为他日之用。去年常州之陷，守土官吏皆去。该郡士民，尚能婴城固守，与贼鏖战多日。城破之后，各村镇团练拒贼，如无锡荡口等镇：至今尚与贼相持不懈，是其中必有二三贤智为之倡率。臣闻该郡素尚节义，其士子多好读书稽古，研究事理。臣所知者，有候选主事周腾虎，疏通知远，识趣闳深；候选同知刘翰清、监生赵烈文，博览群书，留心时事；监生方骏谟不求闻达，行谊卓然；蓝翎六品衔监生华蘅芳、议叙从九徐寿，研精器数，博涉多通。此数人者，若令阅历戎行，廓其闻见，必可有裨军谋，蔚为时望。自常州沦陷之后，诸人多已远避，周腾虎在浙江，刘翰清在山东，方骏谟在河南，其余尚在本籍。应请饬下各省抚臣访求，咨遣前来。俟到臣营数月之后，臣悉心察看，再行出具考语，奏请皇上量材录用。是否有当？谨附片具奏请旨。

苗沛霖应剿彭玉麟难离水营折 咸丰十一年十二月十七日

奏为遵旨筹商苗沛霖剿抚情形，并彭玉麟，现带水师，难赴北路，请旨另简贤员接任皖抚，恭折奏祈圣鉴事。窃臣承准议政王军机大臣字寄，咸丰十一年十月十六、二十、二十三、二十五等日，钦奉四次谕旨，以苗沛霖攻破寿州，剿抚情形，饬臣妥商办理。除咨请湖广督臣官文主稿，会同臣与李续宜、彭玉麟四衔复奏外，臣查苗沛霖借受抚之名，行谋叛之实，已数年矣。朝廷假爵赏为羁縻，而彼即窃威权以胁众。帅臣以恩义相劝诱，而彼即挟诈术以要求。枭獍之性，非可感化，徒以长其凶焰，养成尾大不掉之势。今长淮上游险要如霍邱，寿州，怀远各城，三河尖，正阳关各处。苗沛霖均分党占踞。且欲下窥临淮，上吞颍州，光、固，人心汹惧，逆迹昭彰，断无再抚之理。袁甲三兵单饷绌，力实不足制之。近亦以该练应剿而不应抚，专函遍商臣等，约会楚师，并力夹击。且请彭玉麟驰赴颍、寿，就近会办。臣再四筹度，苗沛霖羽翼已成，巢穴已固，南勾粤逆，西通捻匪。一经进剿，群凶之交必固，战争之日方长。现在楚师剿办发逆，暂难同时并举。须俟攻克庐州以后，与袁甲三临淮之军联为一气，乃可并力剿苗，庶局势顺而兵力较厚。至彭玉麟身任皖抚，自应亲往北路督剿。惟颍、亳一带，苗、捻各股，纵横布满。为抚臣者，须有陆路马步强兵，乃足以立国威而定民志。彭玉麟素统水师，并未带有陆兵，亦未在陆路打仗。一旦舍舟登陆，似觉用违其长。颍、寿虽原有兵勇，骄疲日久，殊难得力。若另行召募，战守皆不可靠。若调拨别部，恩信又不相孚。且现在得力之军，皆分防最要之地，即抽拨亦不能多。彭罩麟只身前往，于事何济？况水师转战数年，肃清上游千余里，实赖杨载福、彭玉麟二人互相维持。杨载福，现奉恩准回籍省亲，明春假满回营后，或陆军下剿金陵，杨载福彭玉麟两人者，当一赴下江，一留上江。或贼匪回窜楚境，两人者，当一援鄂江，一防皖江。江面太长，实非一人所能照料。彭玉麟一离水营，驰援颍、寿、陆路难收夹击之效，水师实有挫失之虞。是以该抚两次奏请开缺，臣未便劝阻。并为缄商袁甲三勿再奏催。可否仰恳圣恩，俯念北路防剿关系至重，另简素统陆兵威望卓著之员，接任皖抚，俾彭玉麟仍带水师。于南北大局两有裨益。所有遵旨筹商苗沛霖应剿情形，暨彭玉麟难离水营各缘由，谨专折由驿复陈，伏乞皇上圣鉴训示。谨奏。

浙省失守徽郡被围通筹全局折 咸丰十一年十二月十八日

奏为浙江省城失守，徽州被围，通筹全局，力图补救，恭折条陈，仰祈圣鉴事。窃臣连日承准议政王、军机大臣字寄，咸丰十一年十一月十一、十二、十四、十六等日，钦奉四次谕旨。以杭州省城被围紧急，饬催左宗棠统师援浙。当即钦遵，恭录移催左宗棠，迅速启行。先是，浙江之贼，恐我军进援，为先发制人之计，于十一月十四日，分两大股由淳安、开化窜出。二十二日至徽境之街口。二十六日至深渡。副将张运桂派队迎击，大捷一次，小挫一次。伪辅王杨辅青又率宁郡大股分两路内犯，欲取徽州、休宁各城。二十七日，伪成天安桂逆率众万余，窜休境之屯溪。署总兵唐义训击走之。二十八日，又窜篁墩，张运桂督军迎剿获胜。杨逆同各股悍贼又由南路径扑徽郡，我军撤回守城。自十二月初二日，后徽州被围甚急，张运桂率勇坚守，屡次出击获胜。贼于城外分布筑垒，不少却退。臣思徽郡为由浙入江皖第一重门户，我与贼所必争之地。因调总兵朱品隆出岭之师，兼程回援。复函商左宗棠，顺道由徽、婺夹击，此股，再进严州以援浙省。准左宗棠咨称：已派老湘七旗，及驻防玉山之仁右营，前赴华埠，直隶州知州刘典带七营前赴婺源，防剿窜逆。方冀各军并力击退徽贼，即乘势入浙，乃接据江苏抚臣薛焕咨称：浙江省城已于十一月二十八日失守。又接署皖南道姚体备禀：“浙江溃兵纷纷来徽，据称浙省文武大吏殉难甚多。其水陆兵勇约有六万，除阵亡及降贼者外，尚有万余人，沿途又被逆匪截去多名”等语。臣叠奉援浙之命，赴救莫及，大局决裂，应请旨将臣交部严加议处。现在浙、苏两省膏腴之地，尽为贼有，窟穴已成，根柢已固。贼数号称五十万，溃勇乱民，裹胁日多。既得逞志于浙，势必上窜皖南，内犯江西，以扰我后路而分我兵力。东南大局，收拾愈难。臣谨就愚虑所及，妄思补救之策，为我皇上一一陈之，条列于后：

——浙东之金华，严放州、绍兴、宁波、台州、处州等府先后失守，温州被土匪窜陷，虽有收复之说，料难终保。惟湖郡与海宁州两城尚存，然皆孤悬贼中，亦无幸全之理。综计全浙，惟衢州一府，可以图存。臣拟令各军坚守衢州，与江西之广信，皖南之徽州为犄角之势。先据形胜，扼贼上窜之路。左宗棠应暂于徽、衢、信三府，间择要驻扎，相机调度。总须先固江西，皖南边防，保全完善之地，俟徽围既解，立脚渐稳，兵饷调齐，再筹分路进剿。

——闽浙督臣庆端，闻已进驻建宁。查浙省各郡之贼，由分水、淳、遂内窜，则徽州、婺源，当其冲。由开化、江、常内窜，则广信、玉山当其冲。若由遂昌、龙泉至浦城而窜，江西之铅山，福建之光泽，则浦城当其冲。左宗棠以数千人分防徽、信两路，断难兼顾闽防。拟请旨敕下庆端，速派劲旅严守浦城，俾贼不得由闽境而犯江西。

——浙省将军、巡抚司道各官，闻多殉节，容俟查明，详晰具奏。应请旨迅赐简放各缺，查有广西按察使蒋益澧，忠勇素著，上年经臣奏调带勇来皖，奉旨允准。旋准广西抚臣刘长佑函称，暂留蒋益澧会攻浔、梧，现浔、梧两郡均已克复，粤西渐就荡平。拟恳圣恩，于浙江藩臬、两司内将该员蒋益澧调补一缺，饬带所部五六千人，迅速赴浙，随同左宗棠筹办防剿，可收指臂之助。又江苏按察使汤云松，久病废事，难期振作，可否请旨饬令赴部引见。查有候选道陈士杰，湖南桂阳州人，由户部小京官，在籍带勇，历著战功，洊升道员。所部桂勇，精悍得力，可否请旨即将陈士杰擢授江苏臬司，饬令带勇四千名，驰赴安庆，听候调遣？出自逾格鸿慈。现在苏、浙糜烂，人皆视为畏途。惟有选择能战之文员，补援两省之实缺，庶可渐渐集事。

——浙省兵勇，向恃宁、绍为饷源，今既被贼踞，全省糜烂，无可筹画。除福建援浙之师，应仍由闽省筹款接济外，左宗棠所部及衢州原有各军，月饷无出，亟应另筹协款。查广东繁富之区，现臻安谧，拟恳恩饬下广东督抚，粤海关按月协拨银十万两，或由江西转解左宗棠营，或由海道驶运上海，由臣转解左宗棠营。并请饬下福建督抚，闽海关按月协拨三万两，交左宗棠转发衢州各营。臣与抚臣毓科，仍于地丁及厘金项下源源协济，以资腾饱。

以上四条，均系目前急务。至如何进取机宜，臣当与左宗棠悉心筹商，随时会奏。谨将浙江省城失守，徽郡被围，通筹全局各缘由，缮折由六百里加紧驰陈。是否有当？伏乞皇上训示施行。谨奏。

王开化请恤片 咸丰十一年十二月十八日

再，布政使衔花翎即选道王开化，为已故按察使衔晋赠布政使即选道王之从弟。年甫十七，即从王錱剿平湖南南路各逆，以善战闻。嗣分带湘勇剿江西临江、吉安、抚、建诸贼，战功卓著。王錱故后，王开化与现任福建按察使张运兰分统所部。旋以病假归。上年左宗棠奉旨襄办军务，延其入军总理营务。入江、皖后，连克德兴、婺源两城。去冬剿伪主将黄文金股匪，今春剿伪侍王李世贤股匪，入夏剿刘官方股匪，复建德县城，剿婺源、德兴窜匪，均获大捷，王开化之力居多。夏间，追贼过猛，感受暑热，久患疟痢，仍复力疾从征。抵广信后，医治罔效，旋即身故。

查该员厚重沈毅，其用兵每能以寡击众。虽矢石如雨之中，意思安闲，不异平常。至其摧锋陷阵，飙发电举，贲育不足喻其勇也。三月十四日，乐平城外之战，贼众共四十余起，如蚁如蝇，联亘十余里，西门一路尤厚，伪侍王贼营所在也。左宗棠初拟自当西路，王开化当中路，老湘营当东路，约定同时奋击。王开化忽急起跃马而驰，自出西路，而密属直隶州知州刘典随左宗棠共出中路，盖以西路贼多，虑左宗棠犯此重险而愿以身当之耳。卒之三路皆捷，李逆被重创，贼胆由此丧尽，望风溃逃，窜入浙江，实由王开化西路血战所致。该员转战八载，劳绩最多，至其器识端伟，性行均淑，为左宗棠所敬服，军中皆倚赖之。时事方艰，良材倏殒，可胜痛惜！据左宗棠咨报并请奏加优恤前来。可否仰恳皇上天恩，准将布政使衔即选道王开化照布政使军营立功后病故例从优赐恤予谥，以示褒奖之处，出自愈格鸿慈。谨附片具奏请旨。

曾文正公奏稿卷十五

遵保皖抚大员折 同治元年正月初十日

奏为遵旨保奏皖抚大员，恭折复陈，仰祈圣鉴事。

窃臣于咸丰十一年十二月二十五日承准议政王军机大臣字寄，十二月十二日，本上谕：“彭玉麟奏沥陈下情，请开缺专意剿贼一折。安徽巡抚现在简用乏人，著曾国藩于所属司道大员内，择其长于吏治、熟悉军情者，不必拘定资格，秉公保奏一二员，候旨简放。再，前任吉南赣宁道沈葆桢，前有旨令赴该大臣军营查看保奏。该员于现在时势应如何任用之处，即著迅速奏闻等因。钦此。”

又于同治元年正月初五日，承准议政王军机大臣字寄，咸丰十一年十二月二十日奉上谕：“彭玉麟奏，皖抚宜带陆兵，该抚难离水营，仍恳准令开缺等语著即会同曾国藩、李续宜等筹商人才，荐贤自代。即由曾国藩迅速奏闻，候旨简放。提督杨载福请假回籍，着曾国藩催令该提督迅速回营。如彭玉麟可以赴任，庶水师不至无人统带。贾臻奏探：闻庐州业已克复，现在该郡情形若何？并着查明，迅速具奏等因。钦此。”

又同日承准议政王军机大臣字寄，十二月十八日奉上谕：“庐州倘已克复，多隆阿一军自必乘胜追剿，着曾国藩即饬令该将军渡淮进击。彭玉麟、李续宜亦可饬统率楚军各员绕出贼前，迎头遏剿等因。钦此。”

仰见我皇上慎重要区，虚衷博访，钦悚曷任！窃臣前因彭玉麟难离水营，业于上年十二月十七日专折驰奏，并请简员接任皖抚在案。彭玉麟叠次奏陈不能赴任，系属实情，已在圣明洞鉴之中。臣前与官文函商，本有奏请李续宜仍任皖抚之意，缘鄂省关系极重，一时难觅替人，既恐上侵朝廷黜陟之权，又虑转贻鄂疆未靖之患，是以前折中未敢冒昧渎陈。兹叠荷温谕畴咨。臣反复筹度，所属司道大员内，实无素统陆军者可胜皖抚之任。查有前任云贵总督张亮基，久任封疆，艰险备尝，威望素著。咸丰二、三年问，在湖南巡抚署湖广总督任内，筹办防剿，布置得宜，舆论翕服。湘勇之初招赴省城训练，实自张亮基发其端，故楚军将弁，乐为之用。该员籍隶徐州，于颍、毫、宿、蒙等处地势民情，亦甚熟悉。又与袁甲三儿女姻亲，足资联络。至湖北抚臣李续宜，上年九月曾自行奏请回皖抚本任。该员忠勇诚挚，一则感文宗显皇帝超擢之恩，一则抱伊兄李续宾三河之痛。常思奋身而赴义，不愿就易而避难。其所部成大吉、萧庆衍、蒋凝学各军，皆在皖境。可否仰恳圣恩于张亮基、李续宜二员中特简一员为安徽巡抚，当于大局有裨。如简授张亮基为安徽巡抚，应请旨饬令在于湖南募勇数千，带赴六安一带，仍责成湖北专济饷项。如简授李续宜为安徽巡抚，亦应请旨饬令先驻六安一带，责成湖北专济湘勇全饷。湖北有事，责成李续宜回顾鄂省全境，并请即以张亮基为湖北巡抚，与督臣官文会办一切，庶足保楚北最要之区。张亮基曾任总督，以之补授巡抚，于例稍有未符。但体制本不甚远，人地实在相宜，或可通融办理。

沈葆桢迭经檄催，尚未到营。臣于上年十一月二十五日附片复奏该员堪膺疆寄，钦奉谕旨简授江西巡抚，计可迅速赴任。

至贾臻所奏，探闻庐州克复，并无此事。伪英王陈玉成受金陵贼酋伪旨，向以皖北为分地。安庆复后，该逆即退守庐郡，于近城地方大肆焚掠，多掳米粮入城，意图死守抗拒。并分遣伪公天安陈姓，伪则天义梁成福，伪杰天义赖文光等盘踞庐郡北乡五十里埠，与城贼相犄角。多隆阿前队方抵中派河，因庐境蹂躏过久，人烟稀少，军粮无可采办，仍须由鄂省解运，不免辗转稽延。臣现与官文、李续宜等筹派委员速行运济，正月内必可进攻庐州，如庐城不复，势不能绕赴淮北，救援颍州。除俟如何攻剿情形再由官文等合衔驰奏，并饬催杨载福迅速回营外，所有遵旨保奏皖抚大员，恭折由驿六百里复陈，伏乞皇上圣鉴训示。谨奏。

钦奉恩谕再辞节制四省折 同治元年正月初十日

奏为钦奉恩谕，再陈下情，恭折仰祈圣鉴事。

窃臣于去年十二月二十七日？准兵部火票递回臣前奏沥陈下情原折，承准议政王军机大臣字寄，咸丰十一年十二月十四日，奉上谕：“曾国藩奏接奉节制江、浙等四省军务谕旨，沥忱恳辞一折，览奏均悉。前因江浙等省军情吃紧，特谕曾国藩统辖节制，以期事权归一，可以通筹全局。兹据该大臣沥陈各情，谓遥制浙军，不若以左宗棠专办浙事，请收回成命各等语。谦卑逊顺，具见悃忱真挚，有古大臣之风，深堪嘉尚。惟左宗棠业已降旨令其督办浙江军务，并准其自行奏事。江、浙军情本属相关一气。凡该大臣思虑所到，谅无不协力同心，相资为理。节制一事，该大臣毋再固辞等因。钦此。”

臣自顾何人，仰蒙温语褒嘉，委任专一。跪读之下，感悚莫名！臣自闻杭州失守后，业将力图补救各情，于十二月十八日条例具奏。目下浙省，仅存衢州、温州、湖州三府及海宁州一城。温州土匪纷集，恐难终保。湖州、海宁州孤悬贼中，无兵赴援，亦断无幸全之理。综计全浙，惟衢州一府可以图存。然欲保衢州，必先守定江西广信、玉山，而后有运粮之路。欲复杭省，必由徽州以攻严州，而后有进兵之路。是图浙之道，守衢与攻严，二者并重，缺一不可也。臣现饬两江总粮台筹拨饷糈军火，接济衢防兵勇，并派员于玉山设立转运局；饬令李定太统领衢防，坚守三月，以待援兵。至进攻严州，则专赖左宗棠一军。必先扫清歙县、婺源之零股，攻克开化、遂安之坚城，乃能达于严郡。目前兵力尚单，难遽深入。而贼焰方盛，亦断不容我深入。计今岁春间，必在开、遂、歙、婺一带战争不休，须俟广西臬司蒋益澧一军到衢后，衢、严两路分途并进，庶几站脚渐稳，取势渐紧。臣与左宗棠往返熟商，所以规复浙江者在此，所以保全江西、皖南者亦在此。愚虑所及，舍此别无谋浙江之方。惟当竭诚合谋，断不敢稍存畛域。

至于节制四省之名，仍恳圣恩收回成命。臣非因浙事既已决裂，预存诿过之意。倘左宗棠办理毫无成效，臣当分任其咎。所以不愿节制四省、再三渎陈者，实因大乱未平，用兵至十余省之多。诸道出师，将帅联翩，臣一人权位太重，恐开斯世争权竞势之风，兼防他日外重内轻之渐。机括甚微，关系甚大。区区愚忱，仰祈圣明鉴纳，无任惶悚恳切之至。所有钦奉恩谕，再陈下情缘由，谨专折由驿具陈，伏乞圣鉴训示。谨奏。

遵保水师总兵折 同治元年正月初十日

奏为遵旨保举水师总兵，仰祈圣鉴事。

窃臣于上年五月间，接兵部咨：咸丰十一年四月十三日，内阁奉上谕：“现在记名水师总兵人员，将次用竣。着两江、闽浙、两广总督于水师副将内遴选堪胜水师总兵者，各保二三员，迅速送部引见，候旨记名，以备简用，不得以无员可保一奏塞责。其水师参将、游击各员，如有才艺出众，可备器使者，并著核实保奏，毋拘资格。钦此。”

转行到臣，遵于各部水师各营将领中，详加察看，未敢冒滥具奏，恐负朝廷慎简将材之至意。兹查得现保提督衔，以总兵尽先题奏之李朝斌，总兵衔尽先选用副将喻俊明、任星元，记名总兵丁泗滨。该四员，或由行伍，或由勇目，皆自臣设立水师即隶部下，身经百战，历保今职。现均管带水师一营，防剿芜湖、鲁港及东西梁山一带贼匪。臣细察该员等在营多年，胆识俱优，勇敢沉着，实堪胜总兵之任。合无仰恳圣恩，俯准挨次简放总兵以励戎行。目下防剿吃紧，实难循照常例送部引见，俟蒙俞允简用后，再由臣随时酌量办理。所有保举水师总兵缘由，谨缮折由驿驰陈，伏乞皇上圣鉴，训示施行。谨奏。

请优恤罗遵殿王有龄片 同治元年正月初十日

再，上年二月问，浙江省城被陷，前抚臣罗遵殿殉难，经杭州将军瑞昌奏奉上谕：罗遵殿官声素好，到浙后颇能实心任事，着照巡抚例，从优赐恤等因。钦此。

维时臣驻军宿松，适罗遵殿之子候选员外郎罗忠祜扶柩回籍，赴臣处呈称，杭州破后，罗遵殿之妻徐氏、孀女陈罗氏、族孀侄妇周氏及雇妇金梅氏、家丁顾斌，均同时殉节。经臣会同前湖北抚臣胡林翼，于五月初三日据情奏恳旌恤，奉朱批：“已有旨”。钦此。旋阅邸抄，御史高延祜奏参，奉旨将罗遵殿恤典撤销。

臣查浙省向来供给宁国一军，恃以堵御门户，故省城久不设备。罗殿到任未及三月，方思整军选将，自固边防。乃大股贼即由宁国界内窜入，其咎似难独归于该抚。及至城破身殉，妻女眷属相率就义，实堪矜悯。军兴以来，凡疆吏守城殉节，皆得仰邀恤典。即浙省殉难绅民，亦先后查明议恤。独罗遵殿孤忠尽瘁，未荷褒崇，臣窃惜之。该抚由进士、知县，外任二十余年，历著循绩。臣驻扎宿松，曾赴吊罗遵殿之家，见其家无长物，环堵萧然，家属衣食，不甚充裕。既叹其清操之过人，复钦其临难之不苟。粤匪蹂躏各省，有守土之责者，才略有短长，战守有利钝，但能以死报国，即已克尽人臣之道，不必过更为苛刻之论。高延祜一时愤激，持论殊欠公允。伏恳皇上查照先皇帝初次谕旨，仍饬将罗遵殿从优赐恤，并将随同殉难之妻、女、侄妇及雇妇家丁，一并旌恤，以彰忠节。庶几是非不淆，纪纲常振。

至此次浙省再陷，臣处探闻瑞昌、王有龄均已殉难，与薛焕咨报相同。瑞昌忠勋最著，自必仰蒙恩恤。惟王有龄迭被参劾，臣于上月二十五日复奏折内，声明该抚办理杭城防务，尚费苦心。兹以粮尽援绝，见危授命，臣断不敢以一眚掩其忠节。该抚平昔苛派捐饷，严劾绅士，杭州之人感其死守，绍兴之人恨其暴敛，难保无身后之訾议，应请圣主悯念时艰，表扬忠烈，并将王有龄俯赐优恤，为封疆大臣以死勤事者劝。臣愚昧之见，是否有当，伏乞圣鉴，训示施行。谨附片具奏。

谢协办大学士恩折 同治元年正月二十二日

奏为恭谢天恩，仰祈圣鉴事。

窃臣接准兵部火票递到同治元年正月初一日内阁奉上谕：“曾国藩着以两江总督协办大学士。钦此。”闻命祗惧，感激莫名。当即恭设香案，望阙叩头谢恩讫。伏念臣才识凡庸，谬膺重寄。从军数载，功寡过多。前岁擢任两江，至今无一将一兵达于苏境，下不克慰万姓云霓之望，上不克分九重宵肝之忧。虽宽政之幸邀，实悚惶而无地。乃于圣皇御极之初，元岁复端之吉，特颁丹诏，协赞黄扉，仍领兼圻，并司九伐。自顾何人，膺兹殊宠！窃以大乱未平，金陵未复，正国家宏济艰难之候，岂臣子滥邀异数之时？臣惟有殚竭愚忱，周咨忠益，常枕戈而待旦，期作楫而济川。庶以仰答高厚鸿恩于万一。所有微臣感激下忱，理合恭折叩谢天恩，伏乞皇上圣鉴。谨奏。

金陵未克以前请不再加恩臣家片 同治元年正月二十二日

再，密陈者，现在金陵未复，寇势方张，军事反复无常，正恐利时少而钝时多。臣忝膺重任，日夜忧惶，除浙江已陷，苗练已叛，难遽补救外，即上而皖南、江西，下而镇江、上海，亦俱有岌岌可危之势。臣分内之事，尚未知成败何若。乃自去秋以来，叠荷鸿恩。臣既蒙赏加太子少保衔，又蒙饬谕节制四省，兹又拜协办之命。臣弟国荃既蒙赏穿黄马褂，又蒙赏头品顶戴，兹又拜浙江按察使之命。一门之内，数月之间，异数殊恩，有加无已。感激之余，继以悚惧，诚恐军事一旦疏失，即加倍谴责，犹有余咎。臣本拟恭疏辞谢以除授参政大典，料难收回成命。又以甫经两次辞节制四省之权，不敢更疏渎辞近于矫情而钓誉。惴栗徬徨，不知所措。理合据实陈明，恳求皇上念军事之靡定，鉴愚臣之苦衷，金陵未克以前不再加恩于臣家，是即所以保全微臣之功名，而永戴圣主之恩眷矣。

又前此叠奉谕旨，饬臣保荐江苏、安徽巡抚，顷复蒙垂询闽省督抚，饬臣保举大员，开列请简。封疆将帅，乃朝廷举措之大权，如臣愚陋，岂敢干预。嗣后臣如有所知堪膺疆寄者，随时恭疏入告，仰副圣主旁求之意。但泛论人才，以备采择则可，指明某缺，径请迁除，则不可。不特臣一人为然。凡为督抚者，皆不宜指缺保荐督抚。盖四方多故，疆臣既有征伐之权，不当更分黜陟之柄。在圣主虚衷访问，但求投艰而遗大，不惜舍己而从人。惟风气一开，流弊甚长，辨之不可不早，宜预防外重内轻之渐，兼以杜植私树党之端。其督抚有任可履者，不准迁移不到，亦不准他处奏留，庶几纪纲弥隶，朝廷愈尊。是否有当？谨一并密陈。伏乞皇上圣鉴。谨奏。

议复借洋兵剿贼片 同治元年正月二十二日

再，臣钦奉寄谕：“洋人之在沪者，恐不足恃。其与我和好，究竟惟利是图。一有事机吃紧之时，往往坐观成败。若欲少藉其力，必至要结多方，有情理所断不能从之处。昨因薛焕有据苏省绅民呈禀，请借洋人剿贼之奏，当经从权谕令该抚熟计，以期无拂舆情。谅该大臣早能洞悉！洋人既不足恃，仍须该大臣酌派名将劲兵前往，方可万全无患等因。钦此。”

臣于上年腊月初四日，接苏州绅士潘曾玮等信函，商借洋兵之事。臣此复函言：宁波、上海皆系通商码头，洋人与我同其利害，自当共争而共守之。苏、常、金陵本非通商子口，借兵助剿，不胜为笑，胜则后患不测。目前权宜之计，只宜借守沪城，切勿遽务远略。谓金陵、苏、常可以幸袭，非徒无益，而又有害。既已借兵守沪，则当坦然以至诚相与，虚心相待，不可稍涉猜疑等语。函复该绅并咨明抚臣薛焕在案。顷于正月十八日又接潘曾玮等函牍，业已设立公局，会同英、法二国防守上海。惟又称洋兵调齐之后，势难中止，不仅助守上海，并将助剿苏州等语。臣之愚见，借洋兵以助守上海，共保华洋之人、财则可。借洋兵以助剿苏州，代复中国之疆土，则不可。如洋人因调船已齐，兵费太巨，势难中止，情愿自剿苏州等处，我中国当以情理阻之，婉言谢之。若该洋人不听禁阻，亦须先与订定：中国用兵自有次第，目前无会剿苏州之师，即克复后，亦难遽拨驻守之师。事成则中国不必感其德，不成则中国亦不分其咎。英法二国素重信义，一一先与说明，或不因见德于我而反致生怨。是否有当？伏乞圣鉴训示。除臣处守沪之兵，俟李鸿章到镇，陈士杰到皖，另行续奏外，理合附片具陈。谨奏。

筹办江浙军务折 同治元年正月二十二日

奏为遵奉叠次谕旨，筹办江、浙军务，恭折分晰复陈，仰祈圣鉴事。

窃咸丰十一年十二月十七日奉上谕：“有人奏，苏、常沦陷逾年，请亟图克复等语。原折所称左宗棠抵浙得胜后，移兵由嘉兴进攻，另派一得力之将，由太湖进攻，加以薛焕由上海进攻，为三路之兵是否可以照行之处，著迅速妥筹办理等因。钦此。”

又同治元年正月初九日，承准咸丰十一年十二月二十五日寄谕：“浙江省城失守，左宗棠已授浙江巡抚，刻下计已抵浙，着即会合闽师，分道进攻，毋令该逆久踞。曾国藩饬令鲍超进攻宁国，以便进规浙省，为左宗棠后路声援。此时贼中悍匪麇聚杭城，苏、常守御必懈。若能分兵直捣苏、常，便可由嘉、湖以扼杭城之背，使该逆应接不暇。未始非出奇制胜之策。着曾国藩、薛焕酌度情形，妥筹办理等因。钦此。”

臣查杭州未失之先，左宗棠由徽境进援，中间节节为贼所阻，尚未能速达杭州，更何能绕进苏、常。至杭州既失以后，左宗棠于十二月杪，战胜于徽、浙交界之大鳙岭，甫解徽郡之围，拟由徽境进攻严州，以扼杭省之吭，上以作衢州之蔽。目前谋浙之道，舍此别无长策。惟行军自有次第，必须攻克开化、遂安等城，乃有赴严之路。必须留守婺源、华埠等处，乃无抄后之虞。臣于本月初十日奏明，须俟蒋益澧一军到衢，分途进攻。非过于持重，故事迁延也。实因贼数太多。占地太广，动辄以长围困我。若非左宗棠直捣严州，恐衢州终困于长围之中。若无蒋益澧续进常、玉，恐左宗棠亦将困于长围之中。反复筹算，不得不审慎而出于此。至鲍超一军，与贼搏战于青阳城下，不能遽克。即使克复青阳，而尚有石埭、泾县等城为贼所踞。未能遽抵宁国，又安能进援杭、湖？以臣所闻，苏、常之贼，守御并未少懈！似尚无机可乘。纵有可图之机，而左、鲍两军隔苏、常各八、九百里，必经过江南十数县有贼之地。前有坚城，后无粮路，将军心之立溃，实寸步而难行。臣之愚见，必俟左宗棠围攻严州，鲍超进抵宁国，浙事乃有下手之处。此筹办浙江军务之大略也。

又正月初四日，承准十二月十七日寄谕：“镇江逆匪麇聚，势甚危急。都兴阿虽经派兵赴援，一时未能击退。昨据曾国藩奏称，拟派道员李鸿章统带水军，并陆军六、七千名，驰赴镇江。已谕令照拟办理。著官文、曾国藩迅速会商。如有可筹拨兵勇，即派妥员统带，交都兴阿严密布置等因。钦此。”

又正月初八日，承准十二月二十一日寄谕：“翁心存奏，力保通、泰，克复苏、常，请饬派一素能办贼之员，驰赴通、泰，由江阴、常熟进捣苏、常。宋晋则请饬都兴阿选派劲旅，由常熟、丹阳等处，分途进攻。并先期约会薛焕，派员激励义团，随同剿贼。其单开各条，尤为周密。即着曾国藩、都兴阿、薛焕按照所奏各情，悉心会商。曾国藩能否派员前往？都兴阿、薛焕应如何会合进兵？均着迅速筹办，以慰民望，以纾朕南顾之忧。至用人为当务之急，翁心存等所称知府周沐润、知县刘郇膏、赵秉镕、博士赵宗建等，其才是否足资任用？并着曾国藩等确实查明，量材差遣等因。钦此。”

又正月初九日，承准十二月二十六日寄谕：“都兴阿奏，进攻天长获胜，并江陵逆援渡江一折。都兴阿所部水陆兵勇，本不甚厚。扬城实江北要区，曾国藩自当统筹兼顾，联络声势。前谕令将江南、北等处饷需，通筹协济，并谕两淮盐务派员整顿，谅已设法经理。若得此巨款，不必专仰给湖北、江西饷项，自可裁汰疲弱，添募新勇，拨给都兴阿统带，以固扬防门户。至上海关税，每岁可得数百万两，尤为饷源所自出。该大臣前奏派兵数千人驻守，殊未筹及进攻之策。昨因谕曾国荃统带老勇八千名赴沪，以为力保该大臣饷源起见，且可进规苏、常。现在江、浙遍地贼氛，江南只有镇江一隅，为进兵适中之地。该大臣前奏李鸿章水陆各军，着迅速调拨，布置起程。抵镇后，即飞速驰奏。迟则此着又恐落后。该大臣身任统帅，事非越俎，亦无旁贷。不必稍避嫌怨，总期于事有济。江浙等处军务，朕惟曾国藩是赖。所有一切布置情形，即着迅速复奏等因。钦此。”

又承准正月初七日寄谕：“现在贼势趋重镇江，而金陵、苏、常各匪复图窜扰江北。李鸿章所统水陆各军六七千人，如能早行赶到，不独镇城可资保卫，亦可壮江北声势。着曾国藩催令该员，迅即起程，无稍迟缓等因，钦此。”臣查翁心存所奏，请臣派员驰赴通、泰，乘虚由江阴常熟进捣苏、常。如或不能，则力保里下河数百里沃壤，遏贼北趋。宋晋所奏，请都兴阿派兵由靖江、泰兴分进江阴、常？各条，均属详慎周妥。惟都兴阿一军，须先肃清江北，俾后路无牵制之虞。现闻天长、六合均经克复，江北仅浦口、江浦两城，如即乘势攻克，上可通曾国荃无为、运漕各军之气，下可联袁甲三临淮、滁州各军之援。则江北片段既成，根基既固，然后会合上下游，分路规取南岸，方不致凌躐无序。自古江南用兵，以镇江为险要。目前局势，镇江尤属必争之地。若图金陵，则俟鲍超一军攻克宁国后，由东坝、溧阳进，而镇江即出兵会之；若图苏、常，则俟扬州一军肃清江北后，由靖江、泰兴进，而镇江亦出兵会之。是以臣前奏李鸿章统带水陆，下驻镇江，原为将来进取地步。惟镇江现有冯子材、黄彬等军，如果扼守得力，不须添换。李鸿章或移驻通、泰，或驶往上海，应俟该员抵镇后，察看情形，再行具奏。

其两淮盐务，亦可就近与乔松年设法整顿。但江运未通，未必即有巨款可指。现催令该员赶紧募练淮勇，并酌拨湘军数营。如有火轮夹板船可雇，即由水路前进。否则陆师缘北岸前进，二月杪当可成行。曾国荃新勇募到，拟进攻巢县、和州一路，通下游镇、扬各军之气，仍固上游无、巢一面之防。未便远赴上海，顾彼失此。

至上海饷源所出，关系亦重。臣已另片陈明，联络洋人，协力守御。或派陈士杰一军赴沪。应俟陈士杰到皖，李鸿章到镇以后，续行具奏。至松、沪现有兵勇疲弱颇多，应酌加裁汰，以节糜费，而收实效。上海县知县刘郇膏，深得民心。常州府知府周沐润，才略颇优，并知县赵秉镕、绅士赵宗建等，均在下游，应交李鸿章察看任用。此筹办江苏军务之大略也。

臣才识素拙，仰蒙圣主信任之专，断不敢稍避嫌怨，亦不敢坐失机宜。惟江、浙贼势浩大，尽占富庶之要区，广收官军之降卒，财力五倍，人数十倍。若非慎以图之，不特苏、浙难克，即皖南、江西且有疆土日蹙之虞。过求速效，以至偾事，转非所以仰慰慈廑。所有遵旨筹办江、浙军务缘由，专折由驿复陈。伏乞皇上圣鉴训示。谨奏。

鲍超军在青阳大捷片 同治元年正月二十二日

再，鲍超一军，十二月初进扎青阳城下。初七日，该逆乘夜扑营，经我军轰退，并伏兵追杀获胜。初九日，该逆分四路来扑，各营分路迎击，毙贼数百。讵石埭、太平大股贼援齐至，筑垒十余座，与城贼相犄角。十一日，鲍超率马、步由东北门进剿，逆众列队迎拒。鏖战两时，贼大败，倚垒开放枪炮。各营奋勇前进，穿过逆垒，横冲贼队为数段。贼败而走，我军四面兜剿，当将东北门贼垒全行铲平。一股入城死守，一股往石埭大路逃去。鲍超督军追杀十五里，擒斩二千余名。总兵张玉田、副将唐仁廉力战受伤。二十一日，城外复添贼垒二座。二十二日，鲍超督军毁平之。惟青阳为宁国最要门户，该逆屡次败衄，仍欲并力苦守此城，以梗我师攻宁之路。除饬鲍超设法攻取外，所有阵亡之守备唐泗和、韩玉庭、千总余三友，把总黄明汉、郑崇友、杜得胜、周光元、璩大胜、曾有贵，外委王为美、邓必胜等十一员，应请饬部照例议恤。附片具陈。伏乞圣鉴训示。谨奏。

遵旨统筹全局折 同治元年二月初二日

奏为遵奉谕旨，统筹全局，恭折复陈，仰祈圣鉴事。

同治元年正月二十四日，承准议政王军机大臣字寄，正月十三日奉上谕：“曾国藩、左宗棠、李续宜等均负时望，卓著战功。叠经先后简任督抚，畀以重任。曾国藩节制四省，左宗棠虽简任浙抚，并谕以不必为地方职守牵制。复因皖事孔亟，不得已以李续宜移调皖抚。原冀合力通筹，力挽东南大局。现在江浙贼氛恣肆，亟应设法进兵，早图恢复，拯生民于水火。前经曾国藩等奏称克复漕镇、无为，方冀东征之师可以直下江南。乃自去冬以来，该督抚等奏报甚稀，几于月仅一至。而浙省严州、绍兴、宁波、杭州等府县各城，迭次报陷；苏省松江、上海、吴淞口等处警报频来；皖北则苗捻与发逆交乘，围颍甚急。贼氛到处蔓延，日甚一日。朕以冲龄嗣位，荷蒙两宫皇太后孜孜求治，举贤任能，焦劳宵旰。日与议政王军机大臣筹商军务。每于该大臣等奏报到时，详加披览。一切规画，辄深嘉许，言听计从。想该大臣等胜算老谋，于大局必早有布置。惟贼氛日炽，而该大臣等章奏寥寥，南服倦怀，殊深廑念。现在曾国荃募勇是否到营？李鸿章带兵是否到镇？鲍超进规宁国能否得手？多隆阿、蒋凝学等军，曾否分攻庐、寿？杨载福何时可以销假回营，与彭玉麟并图东下？兵贵神速，东南之民待救孔急。而军情变幻靡常，总宜赶紧办理。其如何统筹全局，缓急兼权，均着将一切机宜随时驰奏，以纾悬系。颍郡关北路之防，湖州府、海手州前据该大臣奏称尚能坚守。上海为饷源所自出，吴淞口守御尤要。曾国藩、左宗棠、李续宜等如何布置筹划万全之处，均着随时分别迅速驰奏，毋再稽延，实深殷盼。将此由六百里加紧各谕令知之。钦此。”

跪读之下，悚惕实深。谕旨垂询各条，臣于正月初十、二十二两次奏报，亦已粗陈梗概。惟以圣主信任之专，两宫皇太后望治之切，而臣等章奏寥寥，几于月仅一至。疏迟之罪，夫复何辞！臣参列戎行，历年以来，奏报甚稀。其所以硁硁自守者，盖亦有故：一则不轻奏谣传之言。如近日贾臻奏庐州克复，袁甲三奏巢县克复，皆因无稽之探报，以为入告之实据。又或贼踪未近，预相震惊，辄以十万、二十万具奏，尤足以惑军心而误大计。臣处向不凭探报入奏，不欲以谣传之词淆朝廷之耳目也。一则不轻奏未定之事，凡大股悍贼之来，其始常危险万状，能坚忍支持，而后能渐臻安稳。如去岁黄文金之内犯，攻陷七县，坚持三月，而臣仅汇作四次人奏。去冬徽州之被围，苦战九次，坚守弥月，而臣仅汇作两次入奏。不欲以未定之状，增朝廷之忧虑也。一则不轻奏预计之说。兵事成败，难以逆料。咸丰八、九年问，江南屡奏金陵指日可克，十年夏间，浙江屡奏嘉兴指日可克。厥后皆不能践言。臣初督两江之时，奏称由宁国进兵，可达苏境，厥后宁国失守，至今不能践言，臣深以为耻。至近日，内臣章奏蒙抄示臣处者，或称援浙之师可由嘉兴直捣苏州，或称扬州之师可由常熟进攻苏州，皆不量兵饷两穷之苦，而拟万不可成之计。臣不欲以预计之说入奏，非特虑大言之难践，亦恐纷乱朝廷之规划也。因此三者，每存敬慎之怀，转蹈迟延之咎。前此文宗显皇帝御宇，分任其责于封疆将帅，臣犹得以碌碌随诸帅之后，循愚拙之常。兹值圣皇践阼之初，微臣尤忝非常之遇。倚任弥重，延访更殷。钦奉谆谕，自当变更前辙，随时飞章入告。嗣后拟十日奏事一次，有急则加班具奏。所有此次谕旨垂询之件，及正月历奉寄谕垂询诸事，谨分条，一一详对于后：

——曾国荃新募之勇，据报正月二十日前可以招齐，二十四日自湘起程，由水路东来，二月底可抵安庆。俟到安庆后，即令其进攻巢县、和州、含山等处。能破此三城，则与下游六合、扬州联为一片，毫无阻隔矣。杨载福本应于腊月销假回营，因辰、沅贼警逼近，本地官绅请杨载福代守乾州厅城，因此羁延，至今尚无起程确信。臣已三次飞催，嘱其于二月回营。张运兰前因病离营，因徽州被围，催令力疾就道，即日将抵安庆，可回徽营矣。

——李鸿章一军，于腊底正初招募淮勇五营，另拨湘勇数营，赶紧训练二月可以成军。本拟由水路驶赴镇江，因民船不能直冲贼中，洋船又不肯雇载兵勇。不得已，仍须从陆路行走。由巢县、和、含贼中经过，前有坚城，后无粮路，亦极可危之道。应俟曾国荃一面进围巢、含，李鸿章一面傍城冲过，冲至和州以下，则出六合、江浦以达于镇江，毫无梗阻矣。

——去年攻克无为、运漕、东关等处，本可乘胜直捣巢县、梁山，进图金陵。近日袁甲三一军攻克天长、六合、江浦、浦口，尤有直薄金陵之机。方今东南糜烂，臣等孰不思直攻老巢，擒渠扫穴？惟用兵之道，可进而不可退，算成必兼算败。与其急进金陵，师老无功而溃退，何如先清后路，脚跟已稳而后进？所有进兵金陵之次第，以臣愚计之：多隆阿一军应俟攻克庐州，而后可进；曾国荃一军应俟攻克巢县、含山、和州、西梁山，而后可进；袁甲三、李世忠一军，应俟会克庐州，守定六合，而后可进；都兴阿一军，应俟守定扬州、浦口，而后可进；彭玉麟、杨载福之水军，应俟攻克裕溪口、西梁山，而后可进。欲拔本根，先剪枝叶。仍须计算各路游击之师，数倍于金陵围城之师，庶几无撤回之虞。拟即以臣议，商之袁甲三、都兴阿等，是否有当，恭候训示遵行。

——颍州围城之贼，闻系捻匪与苗党勾结，志在必得颍郡，与寿州、霍邱为犄角之势。李续宜业经奏派成大吉、萧庆衍、两军赴颍救援。据报于正月二十六日自霍山起程，惟绕道固始，计程四百七十里，途次无米可买，恐到颍不能迅速。但求颍城坚守月余，胜保救之于北，成大吉等援之于南，必可立解重围。李续宜所部之兵，留三支驻守湖北，分防襄阳、德安、麻城等处。以两支救援颍州，以一支防守六安。此外亲兵带来安庆者亦无几矣。

——谋浙之道，保广信之粮路，以守衢州，保徽州之后路，以攻严州。舍此二者，别无良策。臣已两次具奏在案。目下左宗棠驻扎开化境内。正月十七日，在篁岸获胜仗一次。二十日，在马金岭等处获大捷一次。即日进攻遂安等县，系从衢、严之间下手。惟徽州歙、绩二县，群贼又复麇聚，我方图入浙境，贼乃图犯江、皖。春夏间必战争不休也。湖州、海宁久无信息，鲍超围攻青阳未下，不能遽及宁国之境，又岂能遥通湖州之信？昨奉寄谕，垂念赵景贤饬赴福建粮道之任，朝廷爱才之心，薄海臣民，闻之生感。特无如音问难通，徒深忧灼！

——江苏军务，自宝山、奉贤、南汇、川沙失守后，上海已岌岌可危。至今月余，岿然幸存。盖发逆畏忌西洋，不敢骤树大敌。而目下情势，舍借助洋兵，亦实别无良策。臣于二十二日曾经附片具奏。上海僻处东隅，论筹饷为要区，论用兵则为绝地。假使无洋人相助，发匪以长围裹我，官兵若少而弱，则转瞬又成坐困之势；若多而强，则不宜置此无用之地。再四思维，不得所以保全之法，拟仍借洋人之力，开诚布公，与敦和好，共保人财。将来果派何军协同防守之处，应俟李鸿章到镇，陈士杰到皖，再行察看，奏明办理。

以上各条均系近日谕旨下问之件，有业经具奏者，有未及详陈者。理合一并胪举，仰慰慈廑，伏乞皇上圣鉴训示。谨奏。

遵议安徽省城仍建在安庆折 同治元年二月十二日

秦为遵旨筹议，恭折复陈，仰祈圣鉴事。

窃臣承准议政王军机大臣字寄，咸丰十一年十二月初四日，奉上谕：“有人奏，咸丰三年贼陷安庆，并未据守。自周天爵等奏请改建省会于庐州，贼窥安庆元备，始图占踞，遂致全皖糜烂。查安庆古称重镇，若省会改于庐州，非惟于皖南鞭长莫及，亦距江较远，无从设防。今幸安庆克复，应将安徽省城仍建该府。并宜添设提督统辖水陆各营。其江西九江镇即就近归新设安徽提督节制。查福建、广东两省均设有水陆提督，现在江防较海防吃紧，可否于该二省内，裁并一缺，移设安庆，则兵饷均无须另筹等语。贼匪据有长江之险，以致江皖糜烂。现在安庆克复，亟应整顿江防。所称安徽省城仍应建于安庆，巡抚藩臬如前驻扎，并设立提督统辖水陆官兵，九江镇亦归节制，则声势联络，江防更为周密，均不为无见。即着曾国藩、彭玉麟、毓科就现在地方军务情形，悉心筹划，会同妥议具奏。至所请于福建等省裁缺以资移设之处，应俟该大臣等复奏到日，再降谕旨

等因。钦此。”

仰见皇上眷怀南服，慎重江防之至意。臣查安徽一省，跨乎大江。江以北四府、四州，江以南四府、一州。安庆府城处滨江适中之地，实为形势所必争。咸丰三年安庆城陷，江面悉为贼有，千艘往来，飘忽莫测，官军无一舟一筏可以应敌。周天爵等请以省城改建庐州，系属一时权宜，舍此亦别无自全之策。是年腊月，庐州复陷，官军屯于郡北定远一带，于是合肥以南之州县尽沦于贼。而皖南中隔大江，贼氛遍布，文告梗阻，巡抚不复能过而问焉。咸丰四年谕旨，令徽宁等属暂归浙江巡抚兼辖。廷臣因上疏，请仿前明南赣、郧阳之例，设立皖南巡抚。

文宗皇帝饬吏部核议，不设巡抚，而稍重皖南道之权，令其仿照台湾道例，专折奏事。另添皖南总兵一员。数载以来，皖南道一缺，例由两江督臣保荐。皖南之钱粮刑名不隶藩臬，奏报不归巡抚，俨若另为一省。而皖北抚藩等官，散处于颍、寿、临、淮、泗州等处，几无定所。公事废搁，号令纷歧。改建省城之弊，此其明证。现在安庆已复，江路疏通，欲办苏浙之贼，必自力图皖南始。欲办皖南之贼，必自守定安庆始。臣愚以为宜如原奏所请，安徽省城仍应建于安庆。巡抚藩臬如前驻扎。庶足以资控制，而一事权。

至所称设立提督统辖水陆官兵，江西九江镇就近归安徽提督节制一条。查水师、陆兵判然两途，犹耕织皆所以资生，而不能使一人而治两业。安徽寿春镇所辖，向系群捻出没之地。皖南镇所辖，又系万山丛杂之区。皆与江防毫不相涉。应请仍归安徽巡抚节制。江西九江镇所辖，如抚州、建昌等处，距大江六七百里，亦系陆路专政，应请仍归江西巡抚节制。该两省巡抚，向兼提督衔，均应遵守旧章，无庸更改。

至江防局面宏远，事理重大，臣愚以为应专设长江水师提督一员，目下大江水师归彭玉麟、杨载福等统率者，船只至千余号之多，炮位至二三千尊之富。实赖逐年积累，成此巨观。将来事定之后，利器不宜浪抛，劲旅不宜裁撤。必须添设额缺若干，安插此项水师，而即以壮我江防，永绝中外之窥伺。其提督衙门，或立安庆，或立芜湖等处。自提督而下，总兵应设几缺，副、参以至千、把，各设几缺，暨分汛、修舰各事宜，统俟谕旨允准之日，再由吏、兵等部详核议奏。臣等如有所见，亦必续行奏咨，略参末议。至俸薪、口粮、修补船炮等项，当于长江酌留厘卡数处，量入为出，不必另由户部筹款。其福建、广东原设水师提督，似不必遽议裁缺，转至疏防。所有遵旨筹议缘由，谨会同安徽巡抚臣李续宜、署江西巡抚臣李桓恭折复奏，伏乞皇上圣鉴训示。谨奏。

复奏楚军不能出洋片 同治元年二月十二日

再，臣承准议政王军机大臣字寄，同治元年正月二十一日奉上谕：“逆匪于宁波海口掳掠钓艇，沿海地方，均形吃紧，所有购买外国船炮，核需银八十万两，尚属力所能办，未可再事因循。现已由总理各国事务衙门，札饬赫德赴沪商办，并抄录单开船炮价值，飞咨上海等口。即着薛焕督饬该税务司，将应购船炮军械等速为购买。其船只务须购觅兵船，不可以货船、信船充数。其驾驶轮船应否雇用吕宋等国之人，以免临时挟制，着薛焕商令赫德，相机办理。至酌配兵丁及统带大员，着曾国藩于水师官兵内遴派得力镇将并兵丁等听候调遣。一俟船炮购齐，即行饬赴上海等处，以资防剿等因。钦此。”

又正月二十三日奉上谕：“昨据总理各国事务衙门具奏购买外国船炮。该大臣前奏称：应行酌配兵勇，俟轮船到后再行配用。现在上海应用外洋船炮，已催令迅速购买，即着该大臣先行筹备，免致临时贻误等因。钦此。”

仰见圣谟宏远，思患豫防，敢不钦遵办理！惟查楚军水勇，多系两湖土著，距江近而距海远。所用师船不过长龙、舢板、快蟹之类，但能泛江，不能出洋。上年七月臣复奏折内所称俟轮船驶至安庆、汉口时，即令学习驾驶，司放炮位。亦言用之于江面，非言用之于海中也。江与海虽同一水面，而风涛迥别，气候各殊。自崇明出口绕至上海，非熟悉洋面之人，即有寸步难行之势。臣去年复奏之后，尚未将学驾轮船之说，宣示各营。盖其囿于风土之习，既迁地而弗良，而其疑畏洋人之心，尚扦格而难入。今强之试登轮船，或可劝诱为之。若强之遽出洋面，则难矣。发匪所掳之人，多系江楚山民，以臣愚料之，必无遽能纵横海上之事。臣忝任江督，本有海疆之责，拨兵剿贼，亦系分内之事。无如所部勇丁，并非生长海隅，势不能遽于重洋用武，不敢不据实复陈，伏乞圣鉴训示。谨奏。

刘于浔未能赴浙片 同治元年二月十二日

再，记名按察使安肃道刘于浔一军，前因杭州危急，经闽、浙督臣庆端奏奉谕旨，调赴浙省援剿。浙省既失，尚屡次檄催，刘于浔具禀请示前来。臣查自江西至浙中，隔常玉一山，陆路八十里，过山之后，河小岸高，滩浅水急，利陆军不利水师。刘于浔所部，现在并无陆军，只有水师。该员自咸丰五年，经臣会檄管带水师，六七年间，水军操练日精，威望日著，屡次苦战获胜，有功桑梓。厥后兼带陆兵，不甚得力。上年秋间，臣以陆兵非其所长，檄令全数裁撤，专办水师。且自省河以上至三曲滩，水路六百余里，责成刘于浔严防汛地，免致贼匪窜江偷渡赣水以西，又蹈上年之覆辙。此时江西本省，并无一支防兵，仅赖刘于浔水勇，率皆江西土著，留江则驾轻就熟，可收指臂之功；赴浙则用短弃长，必无丝毫之补。庆端不知衢河之浅窄，不宜水军，而但催令抬船过山，抬炮过山，系属毫无阅历之言。所有刘于浔一军，自应仍驻江西，分防河面，以资熟手，而保完区。除批饬遵照外，谨会同署江西抚臣李桓附片陈明，伏乞圣鉴。谨奏。

条陈近日军情折 同治元年二月十二日

奏为谨陈近日军情，仰祈圣鉴事。

窃臣于二月初二日具陈：嗣后各路军情，每十日奏报一次。近复钦奉叠次寄谕，殷殷以上海、镇江、庐州、颍州、浙江、宁国等处为虑，饬催分路进兵。所有旬日军情，谨分条具报如左：

——曾国荃募齐新勇，分立营头，带赴湖南省城。正月二十八日，即先雇轻舟下驶，已于二月十五日抵皖。所募新营，亦次第将到。臣拟于二十四日率领各营进攻巢县、含山一带。

——李鸿章新募淮勇暨调拨湘勇，均已募练成军。惟因民船不能直冲贼中，洋船又不肯雇载兵勇，须由陆路前进，且须裹带行粮。现拟筹给银米，即令于三月初二日自安庆起程，会同曾国荃攻剿江边一路。于巢县、含山、和州三属，但能攻克一城，仍以曾国荃一军围攻他城，李鸿章即傍城冲过，以期速达镇江。

——多隆阿一军进攻庐郡，自正月二十五日至二月初四，十日之内，攻破东门外贼垒一座，西门、得胜门傍城贼垒四座，焚毁贼卡四处，夺获炮船、货船七只，军械、马匹甚夥，共计毙贼三千有奇，收降卒千余人。惟官兵亦阵亡营官二员，弁勇近七十名，受伤者约以千计，不能不稍事休息，再图进取。除一切详细情形由湖广督臣官文具奏外，臣谨据来函所称，略陈梗概。伪英王四眼狗坚守庐州，令苗沛霖与捻匪连和，西围颍州，东援庐州，顷据多隆阿搜获苗营与狗逆伪函一件，苗沛霖又与捻首张落刑构衅，苗党不得志于颍，必将以全力援庐。谨将原函抄呈御览。

——抚臣李续宜于二月初九日行抵安庆，与臣筹商一切，即将进驻六安。其派援颍州之成大吉、萧庆衍两军已先后行抵固始，离颍州不过百余里。援剿情形，由李续宜自行具奏。

——左宗棠一军，自正月二十日在马金街获一大捷，肃清开化后，初拟赴援衢州、江山，继因该两处稍松，决意进攻遂安、严州、兰溪等处之贼并力来援，聚于遂安城西之杨村一带。二月初九日，左宗棠分三路进剿，大获胜仗，杀贼近七千人，擒斩头目百余人，克复遂安县城。闻伪侍王将围衢州，左宗棠拨兵留守遂安，自率大队进援衢州。其详细战状，应由左宗棠自行奏报。

——恭奉谕旨：垂询蒋益澧赴浙较远，是否必应守候？抑或别有劲旅可筹？目下兵勇不敷分布，实无别项劲旅可以调派赴浙。仍须俟蒋益澧到后，始能合力兜剿。顷接蒋益澧来禀，尚须亲赴广东索取饷银，抵浙日期，殊难预定，深为焦虑。

——浙江湖州，陷入重围，久无信息。顷据江苏候补知府赵炳麟禀称：湖州沿城一二里，四面皆贼，音信迄不得通。二月初四、初八等日，据吴淡、晟舍各处探报，道员赵景贤尚在湖城，极力支持，屡次出城击贼获胜。并据抄呈坊天豫曹逆劝赵景贤伪函，知该郡实尚无恙，孤悬贼中，无路赴援，徒深忧愤。惟闻城中米粮足支五个月，或者可以保全。

——徽州解围后，绩溪等处之贼，分踞歙县东南四五十里外，时时窥伺郡城。臣以张运兰一军人数较多，改令朱品隆接防徽州，腾出老湘营五千人为游击之师。本月十四日，石、太股匪复窜入羊栈岭，烧毁民房数处，逼犯黟城。十五日，老湘营驰往堵剿。甫抵渔亭，该逆仍退出岭外，不敢深入。目前歙、休、黟、婺一带，必不可少此一枝游兵。朱品隆既换防徽城，即不能出岭与鲍超合力进剿。鲍超久攻青阳，为坚城所阻，不能遽抵宁国，终难掣动浙中贼势。

——上海于正月二十三、二月初四等日，有高桥、萧塘等处之捷，该城当可保全。镇江为江南必争之地，钦奉二月初三日寄谕，令冯子材仍守镇江，无庸赴沪。臣已飞速行知该提督，钦遵办理。

以上各条皆叠奉谕旨垂询之件，谨分晰条列，由驿五百里具陈。伏乞皇上圣鉴训示。谨奏。

谢弟国荃升授苏藩恩折 同治元年二月二十二日

奏为恭谢天恩，仰祈圣鉴事。

同治元年二月十六日，接淮兵部火票递到二月初三日，内阁奉上谕：“江苏布政使著曾国荃补授，即赴新任，毋庸来京请训。该员系两江总督曾国藩之弟，例应回避。惟该省军务紧要，需员办理，无庸回避，以资得力。钦此。”维时臣弟国荃适自长沙驰抵安庆，当即率同恭设香案，望阙叩头谢恩讫。伏念臣弟国荃随征六载，未立寸功，叠蒙高厚之恩，尚乏涓埃之报。乃复渥荷恩纶，擢授斯职。藩司有表率群僚之责，吴下为东南财赋之邦。臣弟愚蒙，惧弗胜任。现在皖北各属发、捻、苗党三患交炽。臣弟所统新旧各勇，除分守六处外，尚有万余人为进剿之师，自应饬令攻取巢县、含山、和州、西梁山等处，冀与袁甲三、都兴阿各军粘连一片，庶金陵有规复之期，大局有转旋之势。其江苏藩司一缺，拟商之抚臣薛焕，仍饬吴煦署理，臣弟国荃暂不接印莅事，俾地方与军务各有责成，而免旷误。所有微臣感激下忱，恭折叩谢天恩，并附陈臣弟不克赴任缘由，伏乞皇上圣鉴。谨奏。

参李元度片 同治元年二月二十二日

再，新授浙江按察使李元度，咸丰十年八月徽州失守案内，经臣奏奉谕旨革职拿问。该员并不静候审讯，擅自回籍，与浙江候补道邓辅纶往返函商，求巡抚王有龄奏调赴浙。十一年二月初九日奉上谕：“已革徽宁池太广道李元度，着曾国藩饬令前赴浙江交瑞昌、王有龄差遣委用，其应得罪名，仍着曾国藩查办！钦此。”李元度并不具禀请示，即行募勇赴浙，名曰“安越军”。旋于义宁案内，经官文奏奉谕旨：“李元度著赏还按察使原衔，其失守一案，仍著曾国藩讯明分别办理等因，钦此。”又于奉新、瑞州案内，经毓科奏奉上谕：“李元度著赏加布政使衔，其徽州失守之案，应否免其查办，仍著曾国藩酌核具奏等因。钦此。”

查义宁、奉新、瑞州皆臣所统辖之地，系贼匪先自退出，李元度并无打仗克城之事。臣所派鲍超一军，与李元度同抵瑞州，亦未报曾见一贼，曾接一仗。李元度屡报克复，冒禀邀功，实出情理之外。本年正月十四日，皇上弃瑕录用，补授该员盐运使，兹又擢授浙江按察使，谕旨令臣等转饬该员奋勇立功，以赎前愆。臣查该员李元度自徽州获咎以后，不候讯结，而擅自回籍，不候批禀，而径自赴浙，于共见共闻之地，并未见仗，而冒禀克复。种种悖谬，莫解其故。臣所以迟回隐忍，不遽参奏者，因其军以安越为名，冀其顾名思义，积愧生奋，或能拼命救浙，有裨时局也。乃李元度六月至江西，八月抵广信，九月抵衢州，节节逗留。任王有龄羽檄飞催，书函哀恳，不一赴杭救援。是该员前既负臣，后又负王有龄，法有难宽，情亦难恕。所有该员补授浙江盐运使、按察使及开复原衔加衔之处，均请饬部注销，仍行革职。姑念其从军多年，积劳已久，免其治罪，交左宗棠差遣。该员治军，一味宽纵，多用亲族子弟，平日文理尚优，带勇非其所长。其所部安越军八千人，臣当与左宗棠熟商，或全行遣撤，另派差使；或酌留二三千人，令守城池。俟立有功绩，再由左宗棠奏请开复，仰副圣朝宽大之意。臣奏保在前，咎亦难辞，应请将臣交部议处。所有叠奉谕旨，饬臣酌核查办之处，理合附片复奏。伏乞皇上圣鉴训示。谨奏。

遵旨议复请派员督办广东厘金折 同治元年三月初八日

奏为遵旨议复，并请钦派大员督办广东厘金，接济浙江、安徽、江苏三省军饷，恭折驰陈，仰祈圣鉴事。

窃臣承准议政王军机大臣字寄，同治元年二月初五日奉上谕：“前据官文奏，议复侍郎宋晋条陈湖北等省会筹东征，请饬薛焕会议。曾谕该抚等悉心妥筹，尚未据会商复奏。兹据御史朱潮奏统筹东南大局一折，据称：湖北等省全境肃清，四川、广东亦底靖安，请饬湖北等省出师会剿，四川、广东协饷。兵事责之曾国藩，饷事则派督抚大员一人，督催各路征输，专司馈运等语。览其所奏，与现办情形，均属不相符合。曾国藩节制江、浙等四省，已属不遑兼顾。若再令总制湖北、湖南、福建兵事，则运筹决策，瞬息千里，亦恐缓急机宜，不能遥制。督抚办理粮台，从前乾隆年间，曾有是例，此专为出师一路而言。若自两楚下至闽省，相去数千里，即因督抚事权较重，专司馈运，亦恐呼应不灵。湖北、湖南边境尚未解严，江西、福建逼近邻氛。自顾门户，尚虞不足，岂能分兵会剿？四川军务未靖，本省饷项颇形支绌，广东叠谕拨解左宗棠等军饷，为数已属不少。该御史所筹补救之方，尚不离书生之见。惟军务至重，不妨兼听并观，以广进言之路。且现在东南大势，贼合而我分，兵单饷绌，动为牵制，亦属实在情形。着官文、曾国藩、严树森、毛鸿宾、沈葆祯、庆端、徐宗干酌量情形，于军务积弊，如何挽救？其言是否可采？遇便复奏，不必因有旨饬筹，稍涉迁就也等因。钦此。”

仰见皇上好问察言，于剖析精严之中，仍寓虚衷博访之意。臣维东南寇氛蔓延日久，皖南池、宁二府，十室九空，人争相食；皖北庐、凤等处；白骨蔽野，田地荒芜。苏、浙两省蹂躏，亦复相类。生灵之涂炭深矣，圣主之忧劳极矣。为封疆将帅者，孰不思扫荡逋寇，一解倒悬？况臣膺兹艰巨，委任尤专，岂敢稍涉推诿，更分畛域？无如贼之占地过广，股数太多。臣之兵饷两绌，才智太短，受命两年，至今无一兵达于苏、常境；图皖年余亦迄无一旅进攻宁国。分内之事，不克自效，清夜以思，愧悚汗下。至浙江军事，左宗棠苦战衢、严，独任其难，臣不克分兵往助。赵景贤困守湖州，坚贞盖世，臣不克设法往援，徒有兼辖之名，并无统筹之实。前此钦奉正月二十三日谕旨：“仍令臣节制四省，毋许再行固辞。”本不敢晓晓渎奏。兹因御史朱潮奏请六、七省兵事责成一人，臣既怀大名不祥之惧，弥触隐微抱疚之端。窃计苏、杭、安徽糜烂若此，以一人而办一省之贼，无论如何大才，如何竭力，但觉其不足，不见其有余。况以臣之愚陋，承乏两江，时虞陨越，安能兼顾浙江？安能更及两湖、福建？该御史朱潮所称数省兵事责成一人之处，固无庸议。倘蒙圣主鉴臣愚悃，并收回节制四省之命，俾臣专力本职，稍释神魂之震惧，尤感圣慈之曲尽矣。

至朱潮所称四川、广东协饷派大员一人督催馈运等语。其事虽难以尽行，其议则实有可采。上年侍郎宋晋五省会剿一疏，亦系兵饷通筹，与朱潮大致相同。臣查四川内患未平，本省支绌，自难协济外省。即将来蜀贼荡平，尚当先协云南之饷，不能遽及江、浙之远。惟广东最号殷富，其财力为东南之冠，其地势亦宜供江、浙之饷。天下之大利，除丁漕正赋外，约有四宗。曰海关，曰盐场，曰富户劝捐，曰市镇抽厘。他省或据其一，或据其二三，惟广东兼四者而有之。而粤盐一宗，行于江西、湖南者，侵灌淮南之引地，占夺江苏之大利。即乐桂埠商孔广缙一户，七八年来拥资百万。他商之殷实可以类推，官项之赢余亦可想见。而淮课因之全失，粤课并未稍增。厘金一宗如佛山、韶关、肇庆等处，著名繁富。咸丰十年间，巡抚耆龄于韶关后设一新卡，未及一年，收税至五十余万。藩司周起滨议于肇庆府河设卡，每年亦得四十余万。此外巨镇大卡，不一而足。至于海关一宗，粤海税项，远出各口之上。捐输一宗，粤东富室，亦非各省所及，斯中外所共见共闻者。若使经画得宜，但于四宗之中，得其一宗，即可食数万之兵，剿浙江之贼。溯查庚申五月，臣奏请以江西之厘金，充臣营之军饷。两年以来，臣军赖此无饥溃之忧，似可援以为例，合无吁恳天恩，采纳朱潮之议，特派二三品卿一人，驰赴广东，驻扎韶关，办理通省厘金，专济苏、浙、安徽三省饷项。乾隆年间，新疆用兵，曾派大学士黄廷桂驻扎肃州，综理兵饷。此次江、浙军务较新疆尤为重大，即派六部卿贰衔命使粤专督厘饷，亦不为过。如蒙俞允，臣当奏派贤员熟悉厘务者，随同星使前赴粤东，设卡抽办。韶关距江西甚近，臣当与该使臣往返函商，务使筹兵筹饷，一气呵成。或绌或赢，随时斟酌。广东官绅有设立私卡者，使臣会同臣处奏参。州县有暗中阻挠者，亦即奏咨参撤。凡厘务所得之饷，先解浙江军营。左宗棠新任浙抚，无尺寸之完土，无涓滴之饷源。蒋益澧等到后，尤觉无米为炊。若以广东厘金济之，则前此奏准之协浙月饷十万两，即在此中抵除。其次则解安徽军营。臣处如鲍超一军，欠饷八个半月，曾国荃一军欠饷近九个月，徽州各军欠七个月有奇。急思早得粤饷，一清积欠。李续宜添募新营，亦当另筹接济。袁甲三久处穷困，亦应量为津贴，方足以驭强将而抚饥军。又其次则解江苏军营。闻上海出款太多，亏累甚巨。镇江。扬州两台，亟须另筹协饷。其广东应解红单艇船之费，亦可于此中抵除，由臣咨商韶关使臣，察各军之缓急，定拨解之多寡。其运解之法，或由赣州送至江西转解，或由轮船搭至上海转解，均听韶关使臣察酌办理。

其广东本省应用之项，与夫京款协款，该省除正赋外，尚有海关、盐务、捐输三大宗，尽足以资周转。不许挪移各卡厘金，以清界限。数载以来。部库空虚，从无京饷解军之事。若特简京卿，督办粤饷，则与自京解出者无异，实惠及于士卒。利权操自朝廷，疆臣守其土地，不得私其货财。于谕旨挽救积弊之道，或亦不无小补。所有遵旨议复缘由，谨缮折具奏，伏乞皇上圣鉴训示。谨奏。

李鸿章军改由轮船赴沪折 同治元年三月初八日

奏为恭报李鸿章一军改道赴沪，由水路起程日期，仰祈圣鉴事。

窃道员李鸿章所部湘勇、淮勇，募练成军，本拟三月初二日拔队启行，取道巢县、含山、和州一带前赴镇江，臣于二月二十二日奏明在案。拜折后，正饬该员简料起程。旋于二十八日，据江苏绅士潘馥、钱鼎铭等自沪来皖禀称：上海一路，虽得英法各国拨兵协防，有高桥、萧塘之捷，而贼氛四逼，商旅不通，岌岌可危。已由沪局筹款十八万两，雇备轮船，陆续入江，来迎我军，以期力保要地”等情。臣查镇江为进兵形胜之区，上海为筹饷膏腴之地。两者并重，均不可稍有疏失。前因洋船不肯雇载兵勇，李鸿章一军拟由陆路续赴镇江，实出万不得已之计。臣以道路阻长，节节有贼，既忧辎重之难带，又恐行程之太迟。钦奉二月十四、二十四日两次寄谕，亦深以李鸿章陆行纾迟为虑！兹据该绅士等与洋人商雇轮船来皖，经费既巨，词意尤挚。自宜先赴上海，以顺舆情，已派数营，于三月初七日，登舟起行。李鸿章于初八日开行，不过四日可到。仍俟后至之船，循环装载，分三起衔尾下驶。不满一月，可以全队到防，俟抵上海后，布置粗定，李鸿章亲至镇江察看情形，应如何分兵防守之处，届时奏明办理。其李鸿章及黄翼升所部水师，仍当由梁山、金陵冲过贼中，乃可达于镇江。俟起行有日，续行具奏。

所有湘、淮各营，改由水路起程，先赴上海缘由，恭折由驿驰报。伏乞皇上圣鉴训示。谨奏。

旌恤饶廷选家属片 同治元年三月初八日

再，浙江提督饶廷选在杭州苦守两月有余，粮尽援绝，城亡与亡。业经闽浙督臣庆端奏奉谕旨，从优议恤，并入祀本籍昭忠祠，在殉难地方建立专祠在案。兹准江西抚臣沈葆桢函开：正在本籍起程问，据饶廷选亲兵陈大升由杭州间道旋闽，禀称：上年十一月二十八日，杭州城陷，饶廷选之妾方氏、林氏在省寓闻警，仰药自尽。其从弟守备饶廷杰、饶廷夔在局运解军装，飞骑急赴凤山门，力护主将。乃驰至中途，贼队大至，填塞街衢，饶廷夔巷战阵亡，饶廷杰为乱军冲散。旋于二十九日，与副将继兴战死于保叔塔下等语。臣查饶廷选忠勇朴诚，咸丰六年保守广信府城，厥功甚伟。此次临危授命，伊弟伊妾亦于杭垣失陷之时，相率殉难。孤忠亮节，萃于一门，深堪嘉悯。吁恳天恩俯准于广信地方，为饶廷选建立专祠，仍请敕部将都司衔尽先补用守备饶廷杰、饶廷夔，照阵亡例从优议恤。饶廷选之妾方氏、林氏，照例赐旌。并与该守备等，一并附祀饶廷选专祠，以褒忠节。理合会同江西抚臣沈葆桢，附片陈请，伏乞圣鉴训示。谨奏。

萧孚泗陈由立留原营片 同治元年三月初八日

再，提督衔河南归德镇总兵萧孚泗，前经奉旨简授今职。并因归德地方紧要，饬赴新任。提督衔记名总兵陈由立，亦经前河南抚臣严树森等奏奉谕旨，饬赴河南军营，敢不钦遵办理？惟查萧孚泗现带所部，随同曾国荃筹攻巢县、含山等处。陈由立现带所部，随同鲍超围剿青阳巨匪。皖南、北军务正紧，该二员扼守要地，均属万难松劲之时。若一经抽调，则迁地弗良，在豫省未必遽收成效；而临阵易将，在皖省深虞尽弃前功。实未便饬赴河南，转致顾彼失此。相应据实附陈，将萧孚泗、陈由立仍留于曾国荃、鲍超原营，竭力图报。伏乞皇上圣鉴。谨奏。

筹议借洋兵剿贼折 同治元年三月二十四日

奏为遵旨筹议，恭折复陈，仰祈圣鉴事。

窃臣于同治元年三月初七日，承准议政王军机大臣字寄，二月二十四日奉上谕：“上海被匪窥伺，势不能不借洋人之力，协同守御。曾国藩亦曾奏及。至规复苏、浙失陷地方，自应别筹良策。前据薛焕奏称，江浙绅士殷兆镛等呈请借助西兵，规复苏、常务属城池。当以该绅士等情殷桑梓，或非无见。谕令薛焕酌度情形办理。兹据恭亲王等奏称，江苏绅士潘曾玮，带同浙人龚橙，复由沪航海来京，诉称乡闾被陷，恳请借用英法等国官兵，速筹规复。已谕令总理衙门向各该国驻京公使筹商。惟上海为洋人通商之地，借助尚属有辞。若攻剿内地贼匪，辄欲用外国兵力，揆度洋人情形，虽不至遽有他虑。而军行饷随，一切供应之烦，亦恐万难搘拄。以该绅士等情词恳切，固难重拂舆情，亦须顾全国体。此事是否可行？即著曾国藩悉心筹酌，迅速驰奏等因。钦此。”

又奉三月初二日寄谕：“近复据英、法两国驻京公使声称：贼匪与洋人构衅，此时在沪洋人情愿帮助官军剿贼，并派师船驶往长江，协同防剿等语。洋人性情坚执，若因我兵单薄，借助于彼，势必多方要挟。今该洋人与逆匪仇隙已成，情愿助剿。在我亦不必重拂其意，自应姑允所请，作为牢笼之计。至该两国师船驶入长江以后，作何举动，即着曾国藩、都兴阿查探情形，分别随时驰奏。如该洋人实系与逆匪寻仇，并无他意，则事机难得。该大臣等务当饬令沿江上下游师船，与该洋人联络声势，冀收速效。并当加意拊循，使其乐于助顺，毋令再为贼匪所诱。此实因势利导，一时权宜之计。谅该大臣等定能悉心体会，妥为驾驭也等因。钦此。”

窃臣才识庸愚，谬膺重寄。受命二载，不能早筹一旅达于苏境。致苏省绅士迫于火热水深，为此不择之呼吁，皆臣治军无状之咎。诚使商借洋兵，即能救民之难，盖臣之愆，岂非至愿。然臣前此奏称：助守上海则可，则剿苏、常则不可，盖亦有故。回纥助唐、收复两京，当时亦赖郭、李诸军挟与征战。纵主兵未必优于客兵，要自有为之主者与之俱进俱退、偕作偕行。以今日之贼势，度臣处之兵力，若洋人遽尔进攻金陵、苏、常，臣处实无会剿之师。如其克复城池，亦尚难筹防守之卒。上游如多隆阿、鲍超、曾国荃诸军，各当要地，万难抽动；下游如李鸿章一军甫抵上海，新集之卒，只堪自守，不能远征。反复筹维，竟无大支劲旅与之会剿。假使转战内地，但有西兵，而无主兵，则三吴父老方迓王师而慰云霓之望，或睹洋人而生疑惧之情。至臣职分所在，责有专归。譬之人家子弟，应试科场，稍能成文，而倩人润色，犹可言也。若既不能文，又不入场，徒倩枪手顶替，则无论中式与否，而讥议腾于远近，羞辱贻于父兄矣。臣所处之位，与报名应试者无异，专借西兵，与倩人顶替者无异。故他人但作事外之议论，而臣则当细思事中之曲折。既以借助外国为深愧，尤以无兵会剿为大耻。

谕旨以洋人与逆匪仇隙已成，情愿助剿，在我亦不必重拂其意。臣处搜获伪文，亦知金陵洪逆词意不逊，与洋人构衅甚深。在洋人有必泄之忿，在中国为难得之机，自当因势利导，彼此互商，嘉其助顺，听其进兵。我中国初不干求，亦不禁阻。或乘洋人大举之际，我兵亦诸道并进，俾该逆应接不暇，八方迷乱，殆亦天亡粤逆之会也。惟地形有远近，兵势有次第，仍请饬下总理衙门，照会英法公使，目前若进攻金陵、苏、常，臣处尚无会剿之师。庶几定议于前，不致贻讥于后。其或芜湖、梁山一带官兵战守之处，恰与洋兵会合。臣当谨遵谕旨加意拊循，胜必相让，败必相救，不敢稍乖恩信，见轻外国，上烦宸廑。所有遵旨筹复缘由，谨缮折由驿驰陈，伏乞皇上圣鉴训示。谨奏。

荻港旧县三山一律肃清片 同治元年三月十四日

再，三月初二日，芜湖巨逆黄文金、赖裕新等纠党二万突入荻港，延烧房屋。初四日，复分股窜陷旧县，势将下伺三山夹。初五日，水师李朝斌、罗进贤两营，在营房觜击贼获胜，遂率所部师船驶上旧县，会合万化林、严定国水旱登陆袭贼，战于街心。众勇排炮环轰，贼负重创，悉向山后溃走。初六日，我军乘胜进攻，亦多斩获。该逆不敢踞卡，专事野掠。潜与荻港一股，勾结繁昌、芜湖、鲁港之贼，别图窜伺。时曾贞干陆师近驻三山夹，距旧县只三十里，密谕各营坚壁以待。十三、十四等日，贼果分道来犯，将谋大逞，曾贞干即令曾正明亲率兵马队会约诸营，及螃蟹矶水师，循江岸而进。一败贼于洋夹沙，再败贼于三华山，斩黄巾贼酋一名，红旗悍目十余名，歼获百余人。水师各营在斗门、教化渡两处擒斩亦多，贼始悉众远遁。荻港、旧县、三山等处一律肃清。

查此股逆党，倚顺安为犄角，作青阳之声援。牵制之谋，亦甚狡毒。幸水陆各军共筹战守，徐剪其枝叶，卒拔其根本。实足使群凶短气，张我军威。除仍饬严密守御外，所有此次阵亡之蓝翎都司曾渭贤、柳成九，及上年九月间，在三山阵亡之花翎游击衔都司刘照志、蓝翎外委王虞廷，应请饬部从优议恤。把总刘华泗击贼过猛，登时阵亡，并请从优照千总议恤。谨附片具陈，伏乞圣鉴训示。谨奏。

查复闽浙总督庆端事迹折 同治元年四月初四日

奏为遵旨查明闽浙督臣庆端事迹，据实复陈，仰祈圣鉴事。

同治元年正月十七日，承准议政王军机大臣字寄，正月初四奉上谕：“闽浙督臣庆端，自闻浙警，即饬督师援剿，屡次迁延弗进，迭经严加训饬，谕令该督驻师浦城，与左宗棠等军联络，第恐该督未必得力。其于福建本省吏治官常，不能振作，早有所闻，并著曾国藩详加访察。如闽省督抚，均属未能胜任，即行据实奏参，毋稍引嫌，致滋贻误。并将能胜该省督抚之员，采访确实，列名具奏等因。钦此。”

仰见皇上慎重疆寄，整饬官方，曷胜钦悚！臣与闽浙督臣庆端，素非相识，公事亦罕交涉。夙闻其声名平常，莫由得其实际。近日悉心博访，大抵好谀恶直，专讲私情，信任幕友、属吏数员，使据要津，即至奸状毕露，犹复多方袒庇。其幕友之结为心腹者，一曰山东即补道章琮，前办粮台，各营领饷，皆有折扣规费，现为翼长，亦好收用私人，扶同作弊。一曰浙江运司庄焕文，巧伺意旨，求优缺者，必出其门。一曰山东即补知府李鼐，办理官运盐局，先销私盐，后及官盐。税私人囊，留官运一二分，报作正课。一曰四川成绵道钟峻甫，出督署即权首府，总领官票局，把持市价，忽起忽落，罔利无遗。该员至江西抚州任内，虽有守城之功，而不敌其闽幕之过。其属吏之最善逢迎者：一曰候补道司徒绪，其父以遣戍死，闻讣开奠，即免丧以翎顶谒客，庆端专折留闽，奉旨驳斥，继复留办夷务，亦奉旨驳斥，始行回籍补制。去未几时，又列明保。一曰署福州府陈谦恩，系前任吏部尚书陈孚恩之族弟。通省牙厘归其管榷，赃累巨万。该督每与首府谋事，司道莫得与闻。一曰候补道秦金鉴，官局停止时，该道以局票抽换饷票，又以饷票抽换现钱，为同事者所讦。该督属令调停，绝不追究。此数员者，或幕或官，所处不同。而表里为奸，俊削敛怨。庆端或爱之而不察，或明知而故纵，屡经御史纠察皆得弥缝开脱。谕旨询其吏治官常，不能振作，其故当由于此。近年以来，各省绿营废弛，尺籍多虚，而以闽省为最甚。闻邵武额兵千余，几无一名可点，汛地所悬弁缺，多系该处土棍充当。往往贿纳洋钱百圆，即可到任。三数月后，别有纳者，则又易之。闽中健将，群推林文察为最。往岁克复邵武，近岁克复汀州，皆独立打仗，不避艰险。该督随折奏奖，掩抑其功，而优保记名道张启煊，论者以为赏罚颠倒，臣昔尝闻胡林翼语及天下吏治，以闽省为最劣。又见庆端历次公牍，类皆支蔓无著。证以谕旨指询之件，庆端似不胜封疆之任，可否简畀贤员，赴闽履任后，将臣折中所指各员分别甄核之处，出自圣主鸿裁。臣见闻浅陋，素相知者，实无堪胜该省总督之员，不敢冒昧荐达，合并陈明。所有遵旨查复缘由，恭折附驿驰奏，伏乞皇上圣鉴，训示施行。谨奏。

克复石埭太平泾县三城折 同治元年四月初四日

奏为鲍超一军连破垒贼，克复石埭、太平、泾县三城，恭折驰陈，仰祈圣鉴事。

窃浙江提督鲍超率所部击退援贼，攻拔青阳，臣于三月二十四日奏报在案。鲍超在青阳息军三日，休养士卒，料该逆立脚未定，利在速攻。自应先取石埭、太平，以固徽州之防。继取泾县，以达宁国之路。二十日，遍谕诸将士，裹饭传餐，卷旗疾趋，次军龙口，为诘朝进攻计。二十一日，由龙口率队前行，直抵石埭城垒。各贼始犹闭关死守，伏匿不出。鲍超饬令娄云庆、刘玉堂等攻西门，而以李文益一营佐之。黄庆、熊铁生等攻北门，而以颜绍荣一营佐之。刘顺隆、段大有等则向东门进，唐仁廉、伍华瀚等则向大南门进，冯标、吴腾芳等则向小南门进。分军为五，霎时合围。附郭诸垒，穴墙施炮，向外猛击。我军佯却数武，使贼少懈，突将火器环垒飞掷，燃及哨棚。各营乘贼骇乱之时，囊土填濠而进，刀矛攒刺，殪贼无算，悉踹十四垒平之。将冒刃冲出之贼，尽驱入城。城上矢石交下，猝不可近。奋勇猛扑数次，将弁颇有伤亡。娄云庆、李文益、熊铁生、颜绍荣等愤怒填臆，带领众军士各负片板，直薄城根。萧信春身受数创，犹复往来冲突，奋力急攻，遂从西北二门斩关而入，立复城池。该逆夺命狂奔，追击二十里，歼毙五千有奇，俘获近四百人。此三月二十一日攻克石埭县城之情形也。

石埭既复，贼愈惶惧，因纠合援贼二万余众，由泾县、南陵而来，群集于甘棠镇，阻我师之进路。二十二日鲍超率马步全军，倍道驰往，遥见贼队如蝇如蚁，密排十数层，势甚枭悍。文九和、黄庆、吴腾芳等三营，先从中路进击，刘顺隆、王衍庆、刘玉堂、陈得胜、谭胜达、段大有等六营，分两翼包抄。搏战数时，该逆屡却屡前，冯标、伍华瀚、唐仁廉、明兴、杨镇魁、张应超等，忽由山后扬旗吹角，整队齐出，冲动贼阵，不复成伍，尽弃甘棠贼垒十七座而逃。我军悉力追逐，进薄太平县西门。谭胜达、文九和、段大有等，先毁高山四垒，引军齐上，俯瞰城中，令众勇以火箭环射。延燃药局，烟焰蔽天，喊声动地。贼即惊溃，遂启东门望泾县大道而逸，当将县城收复。各军分投掩袭，一路积尸若阜，流血没胫，俘获之数，较石埭为尤多。并擒伪主将徐国华、伪安天义萧幅胜。伪顶天福刘世民、伪望天侯徐应超、伪中天安何云龙及检点、参护等逆首三十七人，讯据供称，伪奉王古逆已为乱军冲散等语。此二十二日攻破甘棠收复太平县城之情形也。

先是鲍超进取青阳，正在围攻未下，忽有伪佐将张遇春率众万余来营乞降。鲍超以劲敌在前，遽收降众，恐生他变，谕令暂驻旌德之三溪。俟立功后再议，至是太平败匪遁出黄华岭外，不满七八千，将图折入三溪，潜结张遇春之众，窜并泾县。乃行甫数里，见张遇春整队而来，出贼不意，纵横格斗，贼大错愕，望密箐丛莽中逾岭急走。张遇春入山搜捕，杀贼三千，擒贼至八百余名之多。古逆一股，几无孑遗。时鲍超已回军甘棠，既得张遇春献捷之信，旋闻泾贼将由湾滩至凤村上窜。二十七日，传集各营，并张遇春降卒成军以进。将及凤村，贼已闻风退遁，缩入湾滩。我军知贼怯甚，奋勇疾驰，遂薄湾滩下寨。二十八日，鲍超先派张遇春择险设伏。乃以所部八营连环进击，使出垒之贼无或少休。翦炳南、杨镇魁、刘顺隆等潜出左路，谭胜达、张应超、梅仁富等潜出右路。张遇春伏兵，突从后路，如墙压下。该逆惶遽失措，不能归垒。唐仁廉、马胜奎搴旗纵马，直捣中坚，尽破湾滩卡垒，蹑贼尾追至于城下。梅仁富先拔西门水卡，唐仁廉等随毁东南土垒，一拥入城，登时克复，斩获甚多。此二十三日新收降人截击太平余逆，二十八日进复泾县城池之情形也。

臣查石埭、太平南蔽黟、歙、泾县，东达宣城，为战守所必争。鲍超一军自拔青阳而后，仗圣主之威，席全胜之势，未逾七日，连复三城。从此群蛮丧胆，筹剿宁国，渐有把握。在事出力员弁兵勇，可否容臣汇入青阳一案褒奖之处，出自恩施。至力战阵亡之将弁二十四员名，另缮清单，应请敕部从优议恤。所有官军乘胜克复石埭、太平、泾县三城缘由，谨缮折由驿六百里具奏，伏乞皇上圣鉴训示。谨奏。

克复巢含和三城并铜城闸等隘折 同治元年四月初四日

奏为水陆各军克复北岸巢县、含山、和州三城，并攻夺铜城闸、雍家镇、裕溪口、西梁山沿江四要隘，恭折驰报，仰祈圣鉴事。

窃自逆匪分踞江岸以北，上援庐州，下卫金陵，全恃分布坚城，据守险要，以通上下之气，而阻进兵之路。江苏布政司曾国荃到防以后，与水营总兵李成谋、成发翔等熟商，以为欲制贼命，必先从巢县下手。欲攻巢县，必先从铜城闸下手。因分拨陆队，会合水军，克期进取。三月十五日，曾国荃自率十二营，由林台过河以逼巢县。东北一路，令刘连捷副后、南后等营，赴望城冈，坚修营垒，以扼巢县。正南一路，复令朱宽义、朱惟堂、朱洪章、杨镇南马步各营助之。距营墙甫筑数尺，巢城之贼，绕出田埂，分股来扑。我军排队迎战，贼方少却。把总郑安盛、张兴富，冲贼过猛，殁于阵中。朱洪章驰斩贼酋，刘连捷、朱宽义等挥军纵击，毙贼四百有奇，余悉溃走。我望城冈之营，驻扎既定，曾国荃派原驻运漕之陈湜、萧孚泗、周惠堂等，往约记名总兵成发翔带内河师船，暨王东华，蔡东祥等带淮扬师船，夹剿铜城闸之贼。维时成发翔先拨数营驶入清溪河，而亲率所部同淮扬后营蔡东祥、前营赖荣光、右营陈东友、中营阳利见来会于铜城闸渡口。十八日议以水师攻闸东石垒，陆师攻闸西土垒。我军齐进，贼即出拒。战不逾时，成发翔、阳利见带队登岸，绕垒大呼，众勇抽刃环刺，遇者辄毙，贼乃弃垒散窜。石垒既破，土垒亦平，立将该镇克复。铜城闸之前，则有雍家镇，为焦湖之锁钥，亦巢、含之外藩。水陆两军，谋于十九日乘胜进取。陈湜分制字营趋镇之南，蔡东祥及亲兵营，分旱队趋镇之北，仍以战舰数十密排水次。万炮同轰，声彻天半。适总兵李成谋、李朝斌、彭楚汉、罗进贤等，带外江水师，由白马嘴飞桨而来，分路登岸，四面环攻。岸上贼众，悉遁入船。河中贼划，悉击入水。幸脱之贼，十不及一。此三月十五日击退望城冈窜贼，十八、十九等日，攻复铜城闸、雍家镇之情形也。

先是雍家镇一隘，尚在攻而未下，曾国荃亲率陆师星夜渡河，已至巢县之北，连营旗山、鼓山、放望冈一带，王东华水师亦由清溪河进攻巢县之东门外。至是成发翔、阳利见各率炮划先后驶抵河下，并力奋攻。时至夜分，城上更鼓忽绝，城中烟焰横飞。旋获贼谍，讯供：逆酋伪顾王吴于孝、伪封天义徐同江恐巢北陆师进而合围，归路已断，焚屋焚粮，图向含山宵遁。曾国荃急令刘连捷、朱洪章、朱宽义、朱惟堂等营，协同水师于二十日辰刻会复城池。而自将张胜禄、武明良、李臣典等十三营，及杨镇南所部骑卒，三路跟追，纵军截剿，伏尸数十里，乘胜驰抵含山城外。该城守贼，甫见败贼之狂奔，旋骇官军之踵至，闻风丧胆，不敢拒战，相率窜奔。各军遂入含山县城，搜获贼粮逾二千石，扑杀余匪近三百名。会以日暮雨集，彻夜不停，次日驻军少息。二十二日，曾国荃拔营疾进，行未中途，侦知巢、含漏网之三贼渠，收集丑党，尚在针鱼觜过江，乃以偏师向针鱼觜，而以正兵进袭和州。逆首伪东天义刘惟久、伪伺天安尹贤瑞未及纠众交锋，各营哨以火毡、火箭环城垒而轰，乘贼哗乱，克城毁垒，立复和州，杀毙甚众，得炮械、米谷尤多。乘胜追贼至针鱼觜，合军剿洗，江流尽赤。此二十日连复巢县、含山，二十二日克复和州之情形也。

北岸要区，悉为我有。所未得者，裕溪口而外，尚有西梁山，为第一重险。二十三日，曾国荃统全胜之师，循江而上，将与各水营共设攻取之谋。乃师次木桥镇，忽遇零匪七八百众，排列洲上，呼舟争渡。即派信字、仁字、严字三营及马队一营，绕出洲前，围而杀之，无一得脱。维时李成谋外江水师、成发翔内河水师及蔡东祥等淮扬水师，早至西梁山下，令水勇各执长炬，熔断截江铁索，飞驾师船，环轰不下。比曾国荃一军驰至，见该处倚山为险，深沟高垒，炮眼层列，势难仰攻。商令水师扼江面以击贼船，陆师布长围以困贼垒。筹商甫定，适陈湜、萧孚泗亦引军来助，具述彭毓橘、周惠堂等，于本日会同蔡东祥、陈东友、成俞卿等水军攻裕溪口克之，随战于江心洲，杀贼无算。贼向北岸下游而窜，乃知我军在木桥镇洲上围杀一股，即裕溪口遁出之贼也。是夜曾国荃冒雨结营，逼垒而阵。另挑锐卒守要路，以杜旁窜。旋有数贼持书自投，诡称贼目伪锭天义涂万起已偷渡南岸，余愿举众乞降。曾国荃察知情伪，姑执之以观其变。二十四日向明，贼乘雨猛，火器不燃，竞悉众逾垒而出，向江洲一路冲走。水师、陆师争起搏击。该逆先有降约。后有退志，众心纷乱，引颈受诛，尸骈洲次，罕有脱者，遂夺取西梁山，拨军驻守。此二十三日攻取裕溪口、进剿江心洲，二十四日旋克西梁山之情形也。

臣伏查长江天堑，久为贼踞。自进兵北岸以来，浃旬之间，连克巢、含、和州三城，并克要隘四处。西梁山古称天险，该逆所恃为金陵门户。兹以轻兵夺获此关，实足伸天讨而快人心。除曾国荃不敢仰邀议叙外，此次尤为出力之提督衔福建漳州镇总兵李成谋，请交军机处记名，遇有提督缺出，请旨简放。提督衔浙江处州镇总兵李朝斌，请交部从优议叙。绥靖镇总兵李济清，记名总兵成发翔、左光培，均请赏加提督衔。总兵衔副将彭楚汉、罗进贤，均请交军机处记名，遇有总兵缺出，请旨简放。尽先副将邓万林，请赏给二品封典。尽先副将何昌登，请赏给勇号。尽先游击郭仕林，请免补游击，以参将尽先选用。五品军功戴德祥，请以千总尽先补用；并请赏戴蓝翎，加守备衔。候补道刘连捷，请赏加按察使衔。提督衔记名总兵张胜禄，请交部从优议叙。副将萧开印、武明良、朱宽义、朱惟堂，均请交军机处记名，遇有总兵缺出，请旨简放。花翎副将蔡东祥、王东华均请赏给勇号。花翎参将陈东友、赖荣光，均请以副将归两江补用。参将朱洪章、李臣典、杨镇南，均请以副将尽先推补。道衔候补知府陈湜，请以道员归部遇缺即选。花翎知府彭毓橘，请交军机处记名，遇有道员缺出，请旨简放。花翎游击阳利见，请以参将尽先补用，并请赏加副将衔。花翎游击衔都司成俞卿，请以游击尽先补用，并请赏加参将衔。阵亡把总郑安盛、张兴富，请敕部从优议恤。其余在事出力员弁，可否容臣开单奏奖，出自恩施。所有水陆官军克复两县一州，攻夺沿江各要隘缘由，谨会同大学士、湖广总督臣官文、安徽巡抚臣李续宜恭折由驿具陈，伏乞皇上圣鉴训示。谨奏。

曾文正公奏稿卷十六

克复太平芜湖两城折 同治元年五月初三日

奏为水陆各军渡江夹剿，克复太平府城、芜湖县城，并克金柱关、东梁山各要隘，恭折驰陈，仰祈圣鉴事。窃自逆匪窜踞金陵，以芜湖为屏障，以东、西梁山为锁钥，尤以金柱关之伪城为关键。官军既克北岸之西梁山，贼于南岸三处，防守尤严。臣玉麟与曾国荃定计，必从金柱关入手，则芜湖与金陵老巢，横中截断，贼势乃孤。遂饬总兵李成谋于四月初五日，会督各营师船，由针鱼觜驶进采石矶江口，焚船毁垒，率勇登岸，突薄金柱关伪城。万炮轰击。几将得手，以东梁山贼援大至，整队而还。臣等知该处地险城坚，非水陆并攻，不能制贼死命。乃将上游水师悉调赴裕溪口以下。二十日，曾国荃率马步十五营，自西梁山驾舟南渡，近逼金柱关下，沿堤结营。臣玉麟恐筑垒未固，贼将扰我陆师。乃派李朝斌带外江新右营，暨喻俊明、任星元、王吉，内河水师三营，从上游奋攻，以蹑贼后；派成发翔、邓万林内河左右营，暨王明山、万化林、郭明鳌、唐学发外江水师四营，黄翼升、阳利见、陈东友、张元龙、成俞卿、杨宏胜、王东华、蔡东祥淮扬水师八营，从下游环击，以遏贼前。曾国荃立营既定，料金柱关之贼有军牵制，不暇顾及太平府一路，乃率各营哨潜分队伍，卷旗疾驰。遥望贼在北门修卡，立即挥军掩袭，斩卡突进。贼方骇走入城。闭关不出。及我军涌进北门，群逆狂奔。驱出南门，截杀三百余级，遂复府城。盖贼不料官军越芜湖而先攻金柱关，尤不料甫抵金柱，遽袭郡城。此四月二十日，克复太平府城之情形也。是夜水师众营，轮攻金柱关，并未收队。二十一日，王明山率外江四营，先赴下游针鱼觜一带。臣玉麟亲率成发翔、李朝斌、任星元、王吉、张元龙等，循堤周视：布垒若垤，中峙伪城，雄亘数里，未易猝攻。旋又嘹见曾国荃一军，已绕出三汊河上泗渡，对河而阵，鏖战方酣。遂相率还营，分水师为三队。以一队守定江路。以一队冲入内河，直逼塔下，以一队辇炮登陆，环城垒而轰。墙圮栋折，屋瓦皆飞。贼亦矢石如雨，蔽空而下。时近夜分，黄翼升、李朝斌、成发翔束草为炬，指麾督战。阳利见、王吉带同弁勇，蛇行而进，将越濠沟，外委王有章中枪殒命。众军愈战愈奋，群以火箭飞射西门哨楼。贼于焰烈中冲突而出。各水勇跃上堤埂，短兵击刺，积骸满渠，即时攻复金柱关。而分拨黄翼升、成发翔、赖荣光、蔡东祥、张光泰、王东华、杨宏胜、张元龙等数营，乘风上驶，往袭东梁山。时值曾国荃陆军击退内河西岸之贼，引军来助。甫将伪城及三汉河上泗渡数十垒一律毁平。获大炮二百七十余尊，旗帜、刀矛万余件。而谍者又报东梁山经黄翼升、成发翔等一战而下，已移军进次芜湖。此二十一日连克金柱关、东梁山之情形也。先是芜湖贼目陈星斗、沈国万、陈太和、黄品来等经选用同知曾贞干密令黄润昌设法招抚，本有大兵临境，举众内应之约。至是金柱关、东梁山相继攻拔，芜贼已成孤注，正可乘其自疑而图之。二十二日，曾贞干自率所部将领及周万倬、刘祥胜新后，祥后等军，循江而进，逼垒立营。并会商李成谋决开堤岸，驶入小划，四面合围。适黄翼升、成发翔所统淮扬内河各水师，自金柱关乘胜飞桨而来。万炮同轰，声震天半。群贼内乱，弃垒溃奔。围而杀之，几无脱者。城贼惶惧失措，悉向官陡门、濮家店而逸。维时曾国荃亲督部队，蹑贼至戴桥地方。闻芜湖已复，揣该县逸出之贼，必折窜而东。一面令彭毓橘设伏于薛镇渡口，一面以轻骑追及于贾家湾，乘贼半济，突起奋截，杀毙甚夥。生擒二百名。贼乃转走护驾墩掠舟偷渡。李朝斌带各哨舢板自小花津横出截之。薄暮鏖战至三更，水师伤亡甚多，李朝斌不肯稍退。比及黎明，贼趋薛镇渡口，适为彭毓橘伏兵所败。除歼毙溺毙外，生擒至七百五十余名之多。释放面有刺字者，余皆骈诛。黄翼升击贼于清水河，俘馘亦以千计。芜湖、东梁贼党，漏网无几。此二十二日，克复芜湖县城，并追贼叠胜之情形也。王明山所带四营之赴针鱼觜者，二十二日抵乌江镇。该镇对岸有烈山石垒二座，斜对九袱洲，为犄角之势。王明山带各船渡江逼垒，攻击逾时。垒中旗乱，我师各船分泊上下两岸，俟贼出垒，登岸截击，擒斩无算，立破坚卡。其九洑洲之上面，又有大胜关贼垒一座，炮船护之。王明山环攻逆垒，未遽得手。万化林将江中贼船，全行焚毁。垒贼大震，夺路狂奔。我军四面蹙之，划平逆垒，夺获枪炮极多。此又王明山等攻克太平以下两卡之情形也。臣等伏查太平府属，莫要于芜湖一城，尤莫重于金柱关一隘。自攻夺此关，未逾三日，上下名城要隘，悉为我有。从此全局一振，上而宁国，下而金陵，均有可乘之机。除曾国荃、曾贞干不敢仰邀议叙外，此次尤为出力之员，相应缮具清单，吁恳恩施，以昭激劝。阵亡各将弁，俟查明另单请恤。其余在事出力员弁兵勇，可否容臣等查明奏奖之处，恭候训示遵行。所有水陆官军连克府县两城、沿江各要隘缘由，谨会同大学士湖广督臣官文、安徽巡抚臣李续宜恭折由驿六百里具奏，伏乞皇上圣鉴训示。谨奏。

议复王庆云漕督兼巡抚原奏片 同治元年五月初三日

再，臣承准议政王军机大臣字寄，同治元年二月二十三日奉上谕：“据王庆云奏，江北地当冲要，现在督抚分驻，鞭长莫及，请就近暂归漕运总督办理一折。据称：自苏、常失陷，巡抚以下驻扎上海偏隅，与江北各属道途中梗。而守令之升调，与夫钱谷刑名，仍须禀详江苏巡抚核办，辗转需时。其公事之棘手，不问可知。曾国藩统领全师，兼顾浙、皖，恐不暇注意地方。都兴阿等运筹军务，于吏治民生，亦无暇讲求。守令功过不明，何以整顿地方，保卫完善？现在南粮未能挽运，漕运总督公事无多，请颁给敕书，令其巡抚江宁布政司所属地方，仍兼办全漕事务。并于各属适中之地，设为省会。将江宁藩司暂移江北。两淮运司兼办江北刑名、驿传事件，与漕督、藩司同驻一城。地方公务，均归漕督办理，无须复归江苏统辖等语。著曾国藩、都兴阿体察情形，悉心会议具奏。原折著抄给阅看等因。钦此。臣查王庆云所奏，尚系咸丰十年苏、常初失时情形。至十一年春间，上海粗定，江北各属与巡抚衙门文报常通，纪纲渐立。逮安庆克复以后，苏省官绅纷纷来臣处请兵，设立水驿，专用轮船递送文书，往返不过旬日。李鸿章抵沪以来，声息不隔，呼应尤灵。凡总督衙门应办事件，臣尽可照常管理，未敢将地方公务，概行废阁。臣于上年十一月二十五日复奏折内，即建议巡抚宜驻镇江，钦奉谕旨俞允。嗣因苏人以重价雇船来迎李鸿章先赴上海，以答舆情。俟料理就绪，即当速移镇江，以符原议。论江苏之幅员，苏州偏于南隅，淮安偏于北隅。惟镇江居适中之地，而又扼形胜之区，于军务、地方两者，俱可揽其全纲。自应仍照旧制，责成新任抚臣李鸿章，统筹兼顾。溯查咸丰四年，皖江南北，贼氛中断。廷臣请设皖南巡抚，部议以窒碍而未行。该尚书王庆云请改漕督为江北巡抚，另设省会之处，事同一律，应请毋庸置疑。所有遵旨会议缘由，谨会同江宁将军臣都兴阿附片复陈，伏乞皇上圣鉴。谨奏。

派员办广东厘金片 同治元年五月初三日

再，臣前奏请简派大员督办广东全省厘金，解济江、浙军饷。三月二十七日奉寄谕：广东厘金，现派晏端书督办。并谕令由海道前往，以期迅速。即着曾国藩遴委贤员，随同赴粤办理等因。钦此。

又三月二十九日奉寄谕：耆龄奏交卸抚篆、调练筹饷一折。该抚遵旨赴闽，亦专为援浙起见。所请抽厘济饷之处，自应准其试办。惟同一江、浙军饷，同一广东厘捐，而耆龄办之于始，晏端书筹之于后，一事两歧，恐有事权不一之患。着晏端书恪遵前旨，迅由海道驰赴广东，与劳崇光将一切厘金事宜，妥商筹办。其江、浙、皖省之饷，与耆龄援浙所需，应如何分别筹解及归并报销之处，并着与曾国藩、耆龄函商妥议具奏等因。钦此。

仰蒙皇上俯念饷需紧迫，指示周详，曷胜钦感。晏端书何日起程赴粤，尚未接其来信。抽厘经始之际，诸事纷繁、必须廉正明干、熟悉厘务之员，随同办理。拟派在籍布政使衔江西即用道黄冕、江西赣南道李瀚章、按察使衔记名道赵焕联、补用道蔡应嵩即日驰赴韶关，创议规条，部署一切。又派湖南补用知府颜培鼒、前署江西庐陵县丁日昌、前署江西余干县陶庆仍随同前往，分赴各卡，妥立章程。其广东官员中，拟派粮储道蒋志章会商妥办，虎门同知吴赞城随同经理。此九人者，类皆才识闳远，条理精详。总期涓滴归公，无病于广东商民，有益于江、浙军务。其如何分解之处，臣已函商晏端书，应由该副都御史于抵粤后，会商具奏。谨附片陈明，伏乞皇上圣鉴训示。谨奏。

官军水陆并进叠克要隘驻军雨花台折 同治元年五月十七日

奏为官军水陆并进，叠复秣陵关、江心洲等要隘六处，围逼金陵，驻军雨花台。恭折驰陈，仰祈圣鉴事。窃自水师陆师渡江夹剿，攻克太平、芜湖两城，江岸数隘，臣等于五月初三日会奏在案。旋报丹阳镇大股贼党因薛镇战败，焚粮宵遁。江苏藩司曾国荃于四月二十八日率所部各营，乘胜前进，破周村卡，遂驻江宁镇之板桥地方。熟察形势，必从大胜关、三汊河下手，陆师乃有运粮之路，水师乃有立营之所。然横距三十里外，尚有秣陵一关，环水巍峙，金陵之雄镇，亦大胜关之右辅也。贼备未严，是可袭而取之。五月初一日，曾国荃引军驰抵关下。毁垒杀贼，转战无前。守关贼酋汪伍登、尚彪、周兰璧等举众献关，得驴马二十一匹，收降卒四百余人，余悉解散。仍飞饬前队十二营，进大定坊，绕出三汉河后，紧逼大胜关，编木作桥，为诘朝进攻计。初二日，曾国荃派拨军士，先伏桥边，而以后队六营卷旗疾进，将谋合围。贼见我军抄后，惧为长围所困，乘夜纵火，弃巢而走。公字、敏字、义字、长胜等营，逾桥追袭，戮贼数百，遂夺大胜关。三汊河两垒，平之。此五月初一、二等日攻复秣陵关、大胜关、三汊河之情形也。维时臣玉麟驻师金柱关，闻曾国荃悬军深入，恐其为贼所乘，急约提督王明山，率水师各营分载和州守卒，渡江策应。甫由烈山驶近头关，适曾国荃亦于初三日昧爽整旅而来，薄关下寨。众水勇于狂风巨浪中排炮迎击，无或少休。陆军乘之，立拔头关。过此以往，则为江心洲，坚大石垒，倚洲双耸。对岸贼众如麻，臣玉麟会同王明山亲督万化林、王吉、成发翔、郭明鳌、唐学发、陈百向、喻俊明、彭楚汉等八营，直逼洲次，飞炮入垒。贼亦穴墙还击，群子蔽天而下，士卒伤亡，裹尸更进。战至日晡，各勇挟火具登岸，蛇行芦苇中，逼垒纵焚，燎及芦苇。一片火光，江面人声，喧若鼎沸。我军振臂齐呼，跃入贼墙，烧薙群丑，扑火、溺水，横塞江流。贼船百余号，贼炮数百尊，悉为我有。登岸水勇，仍上师船，鼓桨飞行，并夺蒲包洲，遂泊金陵之护城河口。曾国荃由陆路倚护水师，驱军直入，逼扎雨花台，距城不及四里。城贼数来窥犯，辄行击却。此初三日，连复头关、江心洲、蒲包洲之情形也。臣等查金陵城大而坚，未易猝拔。前向荣和春等，屯兵七万，历时八年，师老无功。此次水陆兵数仅逾二万，虽滨江重险，先后攻夺，尚难遽为仰攻之策。应俟曾贞干六营，多隆阿一军，增调到防，再筹大举。所有出力将弁兵勇，可否容臣等归于太平、芜湖案内，择尤奖，出自恩施。所有水陆各军叠复沿江要隘，围逼金陵缘由，谨会同大学士湖广督臣官文、安徽抚臣李续宜，由驿陈奏，伏乞皇上圣鉴训示。谨奏。

参革陈由立等折 同治元年五月十七日

奏为特参私行远扬之将领，请旨革职，以肃军纪事。窃提督衔记名总兵福建延平协副将陈由立，前奉谕旨饬赴河南军营，当以围攻青阳正紧，经臣奏留鲍超原营，随同进剿。钦奉谕旨允准，转饬钦遵在案。兹据鲍超呈称：“该员留营以来，不知感奋。辄因上年有降补守备郑阳和藉故告假，私往湖南投效，统带多营之事，相形见绌，遂生觖望。竟与记名总兵余大胜，先后托病请假。始在大通养病，旋赴湖北就医。且甫离营，次即遣人潜诱哨弁，摇惑军心，相率扬去。现闻尚在湖南一带。呈请将陈由立、余大胜、郑阳和奏参，并将本年随同陈由立扬去之李殿华等十六员，随同余大胜扬去之吴太等九员，上年随郑阳和扬去之游击龙德亮等三十八员，一并参革！”等情前来。又叠准湖南抚臣毛鸿宾来咨：郑阳和已令带勇千余，防守边境。河南抚臣郑元善来函：陈由立已行抵河南，仍委令赴湘，募勇三千各等因到臣。伏查该员陈由立起自勇丁，曾不数年，保至总兵，加提督衔，补授副将实缺，职位不为不崇。余大胜、郑阳和，亦均保至总镇，受恩不为不渥。与鲍超相从日久，同甘共苦，乃并不具禀候批，因假离营，任意远飏，实属大干军令。若不严行惩办，则此风一开，以军营为传舍之地；以投效为逋逃之薮，流弊甚长，关系极大。相应请旨将提督衔记名总兵福建延平协副将陈由立、记名总兵尽先补用副将余大胜、记名总兵降补守备郑阳和一并革职。并请敕下湖南抚臣撤去郑阳和带勇差使，查明陈由立、余大胜等，均不许招勇立营，不许逗留境内。派员押回皖南原营，责令立功自赎。其被诱飚去之李殿华，吴太、龙德亮等受人指嗾，从宽免其参革，亦令回营效力。仍求皇上通谕各路军营，于外来投效将弁，非有统兵大员移咨文件，概弗准留。庶可惩跋扈之风，而杜效尤之渐。除将陈由立副将札付送部注销外，理合恭折具奏，伏乞圣鉴训示。谨奏。

遵查冯子材兵勇滋闹情形片 同治元年五月十七日

再，臣承准议政王军机大臣字寄，同治元年二月二十二日奉上谕：

镇江防剿，最关紧要。冯子材在镇日久，熟悉地方情形。且逆匪屡次扑城，尚能抵御。是以令其暂缓赴沪，仍留镇江督办军务。若如海全所奏，冯子材于所存捐项，并不随时支放口粮，以致兵勇哗然，扬言抢掠公署，尚复成何事体！都兴阿驻扎江北，去镇城甚近，自必确有所闻。前请将冯子材调赴上海，但云上海无带兵之将，而于冯子材有褒语无贬词。着都兴阿将海全所奏各情，先行据实驰奏。若果如海全所奏，冯子材抚绥兵勇未能帖服，即着据实指参，毋庸有所顾忌，知而不言，致滋贻误。并着曾国藩将镇江兵勇滋闹情形，及冯子材有无存钱不放情事，确切查明，另行据实具奏等因。钦此。

臣遵即恭录谕旨，咨由署江苏抚臣李鸿章派员前往，确切密查。兹准查复：该委员常州府知府薛书堂驰抵镇江，遍访商民，佥称赊米抢掠，实系镇营兵勇滋事。惟群起争夺之时，众口哗噪，亦难保无江北兵勇在内。迨冯子材派兵查拿，海全袒护部下，派队抵御，彼此生隙，尽归罪于江南兵勇，系属实情。至都天庙厘金一项，经前后各委员收放，均属有案可稽。该卡自上年十月起，全归筹饷总局抽收。至十二月，仅将货捐一项改归冯子材派员经收。为数寥寥，远不逮总局全收之多。该兵勇未知底细，以为同此一卡，前盈后绌，妄生猜疑，谓冯子材存钱不收，系属臆度之词等因前来。臣复加察访，自二月以后，镇江饷缺如故，而兵勇亦未闻续有滋扰情事。则前此谓统帅存钱不放，由于妄生狐疑，理尚可信。所有遵旨饬查缘由，理合据实复陈，伏乞圣鉴。谨奏。

近日军情片 同治元年五月十七日

再，近日军情。自伪辅王杨七麻子退回宁国后，浙东之贼势稍松，江西之边防亦固。伪侍王尚在衢州一带，左宗棠分兵留守开化马金街，以固徽、婺之防，亲率马步各营赴衢剿办。刘培元所部，已由玉山入浙，仍俟蒋益澧大队到防，方可由衢严两郡分道而进。鲍超一军，于初四日大获胜仗，攻克寒亭，管家桥等处贼垒。移营进扎，节节阻战，尚距宁郡十余里。据江苏候补府赵炳麟禀称：探闻湖州于五月初三日失守，鲍超以宁国贼势太重，万难抽兵援湖。李楚材间道赴援，不知何处梗阻，亦未赶到。臣一闻此信，且愧且愤。俟探明确实，续行具奏。曾国荃一军，由太平下逼金陵，本得建瓴之势。惟该城前此数年，围师七万。此次兵仅万余屯扎南面一隅。洪逆见惯不惊，似无框惧之情。臣拟调多隆阿一军前往会剿。趁此军威极盛之际，四面猛攻，当可得手。此时各省多故，处处须兵。臣愚，谓宜以全力会办江南，先复财赋之区。克一城，有一城之利，拓一里，取一里之财，究竟远胜于他省。但使每年能解苏漕百余万石、淮课数百万两进京，俾户部稍资周转。京师根本之地，有恃不恐，则各省可次第剿办矣。俟函商官文，多隆阿，定议行之。除鲍超初四之捷，另行奏报外，理合附片具陈，伏乞圣鉴训示。谨奏。

鲍超军进攻宁郡平逆垒折 同治元年五月十九日

奏为鲍超一军进攻宁郡，破贼于寒亭、管家桥等处，诸垒悉平。恭折驰陈，仰祈圣鉴事。窃浙江提督鲍超统率马、步各军，于四月二十五日由青阳拔队前进，甫抵青弋江，结筏东渡。谍报伪辅王杨逆纠众十余万，坚守宁国府城；伪对王洪逆一股，屯聚团山，图犯芜湖、南陵等县；伪卫王杨雄清一股，驻扎寒亭、狮子山，分扰梅家店、管家桥一带，以阻进兵之路。鲍超知贼势方盛，未可猝撄其锋。乃于抱龙冈隔河布营，浚治墙濠，不遽出战，以懈贼心。仍带各营哨，循山径而入，勘明地势。于五月初四日先遣刘玉堂、吴胜芳二营，黄庆、唐仁廉、李文益三营，潜度山冈，分道设伏。复饬周有胜、马胜奎所部，进薄寒亭，散布队伍，诱贼出垒。鲍超亲督将士，绕越翟村、木瓜桥涉浅过河。令总兵娄云庆、刘顺隆、王衍庆诸营，突从左路进；以韦志俊志字四营继之。令宋国永、谭胜达、熊铁生诸营，突从右路进，以翦炳南、段大有两营继之。维时寒亭之贼，方以周有胜、马胜奎孤军深入，绝无后援，可吞而取也，遂出巢猛斗，益逞枭悍。瞥见左右两路大军掩至，正在傍徨却顾，乃附近村落中，群贼响应，拥众齐出。排列山梁，数逾四万。鲍超遂令颜绍荣、陈得胜、杨镇魁等腾踔而入，直捣中坚。纵横荡决，将弁颇有损折。明兴、伍华瀚以骑队抄出管家桥，先剪其右翼。宋国永、谭胜达、娄云庆、刘顺隆、王衍庆、熊铁生等横跃入阵，冲贼数段，不复成伍。适山冈后伏兵亦发，扼断归路。唐仁廉擒伪顺天安杨民清、伪抚天福黎奉民于阵。马胜奎、周有胜乘势抢过寒亭浮桥，径取护桥二垒毁之。贼乃负创惊溃，众军追袭二十余里，将寒亭、管家桥、梅家店直至狮子山贼馆数十处，贼垒三十五座，同时踹平。一路毙贼六千有奇。杨雄清纠合零匪，遁回宁郡。臣查宁国一城，屏蔽苏、浙为贼与我所必争之地。近日南岸连克数城，败贼多萃于此。闻逆党聚至二十万之多。臣深以兵力单薄为虑。自有此捷，则已复之数县，贼或不暇复萌窥伺。而我军节节进攻，围逼郡城，亦渐有可乘之隙。除仍檄令速筹攻取外，此次阵亡将弁十八员名，另缮清单，应请敕部从优议恤。所有官军击贼获胜，剿平寒亭、管家桥等处逆垒缘由，谨缮折由驿具奏，伏乞皇上圣鉴训示。谨奏。

黄翼升署江南提督片 同治元年五月十九日

再，臣钦奉寄谕：署提督曾秉忠于洙、泾剿贼挫败，本日已明降谕旨，将该员革职，饬令赴该大臣军营效力。江南水师提督职任紧要，俟曾国藩所派之带兵大员到后，即令接署，以资得力等因。钦此。

臣查江南营务废弛，提督一缺，须有久历戎行、威望素著之人前往署理，方足以资整顿。查有提督衔已保记名提督淮扬镇总兵黄翼升，朴诚果敢，爱士耐劳。自咸丰十年七月间，经臣奏派与李鸿章共带淮扬水师，蒙先皇帝简授今职，屡著战功。现在统带师船，于本月十二日驶过金陵前赴镇江、上海一带，应遵旨令其接署江南水师提督员缺。松、沪各军，悉归节制，必能与李鸿章讲求军事，相与有成。是否有当，伏乞圣鉴训示。谨奏。

谢弟国荃优叙贞干加勇号恩折 同治元年五月二十七日

奏为恭谢天恩，仰祈圣鉴事。

窃臣于五月初一日，接准兵部火票递到同治元年四月十六日内阁奉上谕：曾国荃等宣力戎行，连克要隘，洵足以褫贼魄而快人心。头品顶戴江苏布政使曾国荃，着交部从优议叙。候选同知直隶州知州曾贞幹，着赏给迅勇巴图鲁名号，以示鼓励等因。钦此。

臣当即恭设香案，望阙叩头谢恩讫。伏念臣同胞既翕，异数频叨。曾吁金陵未克以前，不敢再邀渥泽，岂期玉陛酬庸之典，复蒙迭沛殊恩，录毫末之微劳，命勋曹以优叙；勖肤公之迅奏，赐勇爵以嘉名。天语弥温，臣心增惧。曾涓涘之莫报，实感悚以交并。臣惟有督饬臣弟等，乘胜进攻，克期会剿。勤以补拙，慎以图功。集四七之将材，同收六代虎踞龙蟠之地；宣九重之恩德，一慰三吴水深火热之民。所有微臣感激下忱，理合缮折，恭谢天恩。伏乞皇上圣鉴。谨奏。

议复兼摄通商大臣折 同治元年六月初六日

奏为遵旨筹议，恭折复陈，仰祈圣鉴事

同治元年五月二十九日，承准议政王军机大臣字寄，五月十七日奉上谕：前因薛焕熟悉外国情形，谕令以头品顶戴充办理通商事务大臣。并叠谕将洋人协剿诸事，会商新署巡抚李鸿章妥为经理。兹据薛焕奏，南洋通商各口事，隶将军、督、抚监督办理。若专设大臣统辖，地方较多，鞭长莫及，事势亦多格碍。该大臣稽察税务，多属具文。而一切办公经费，以及书吏、差役等项经费，均需添设。糈禄虚糜，于事无益。请即裁撤，各归本省督、抚、将军经理。并片陈：长江通商，事属创始。必须平时勋望隆重，乃能慑服远人。请于官文、曾国藩特简一员兼领其事各等语。南洋通商大臣，本系道光年间经耆英等议定设立，以为交涉事件，在外商办之计。迨英、法各国公使驻京后，一切紧要之件，均由总理衙门办理。其余关税事务，则由管关之监督道员，会同各国领事官经理，仍由该省将军、督抚稽察，已足以资控驭。上海虽为各国汇集之所，而所设只有领事官。若该道办理得宜，巡抚妥为稽察，则诸务已有责成。所请裁撤之处，洵为因时制宜。钦差大臣，本系改为两江总督兼摄。曾国藩威望远著，为外国人所慑服。长江通商事务，由该大臣经画，自能措置合宜。惟前因曾国藩办理军务，在江面布置，昕夕不遑。若再任以通商事务，非所以示体谅。现在江面肃清，应如何妥为兼筹之处，即着酌量情形，迅速具奏。薛焕所称南省宜以督抚兼领。其驻扎之地，须离洋人稍远，办理方可顺手。倘李鸿章驻镇以后，能否兼顾无误，曾国藩从前曾经议及，并着一并详筹奏闻等因。钦此。

仰见皇上循名责实、因时变通之至意。臣才识凡庸，于西洋通商事宜，尤未谙究。第就各省海口论之，则外洋之通商，正与内地之盐务相同。通商系以海外之土产，行销于中华。盐务亦以海滨之场产，行销于口岸。通商始于广东，由闽、浙而江苏，而山东，以达于天津。盐务亦起于广东，由闽、浙而江苏，而山东，以达于天津。通商之有五口大臣、三口大臣，犹盐务之有两淮盐政、长芦盐政也。通商之有监督关道，犹盐务之有运司盐道也。通商之综，汇于总理衙门，犹盐务之综，汇于户部也。通商惟长江交易最广，以汉口为都会，亦犹盐务惟两淮引地最广，以汉口为都会也。今薛焕请裁南洋通商大臣，归并地方，亦犹道光十年陶澍请裁两淮盐政，归并总督也。以南洋之广，设一大臣统辖江、楚、苏、浙、闽、粤六省数千里之远。薛焕所称鞭长莫及，诚属实在情形。所有广东、福建、浙江三省，应遵此次谕旨，即由监督道员经理，将军、督、抚稽察，已足以资控驭。至长江深入腹地，路远事繁，臣窃以为当分别办理。自轮船入鄂以来，洋人踪迹，几遍沿江郡县，或传教于僻壤，采茶于深山。违一言而嫌隙遽开，牵一发而全神俱动。关道以洋人恃其凶横，而不敢谁何。督抚以洋务非其专责，而不肯深究。势必至睚眦小忿，皆取决于总理衙门。道途太远，后患孔长。且立法之初，当规久大之计。柔远之事，必择专精之人。今日求一二精于洋务者，尚难其选，而谓此后数十百年，沿江两督四抚，一一求精于洋务者而为之，岂可得哉？臣愚谓此缺似不可裁。宜改为长江通商大臣，专办滨江四省中外交涉事件。或驻镇江、金陵，或驻汉口、九江，添设官属书役若干，廉俸经费若干，应请敕下总理衙门会同该部核议。其汉人洋人之大小词讼，在沪、在鄂之正、子各税，何者由通商大臣专决，何者归总理衙门核复，亦应与驻京公使熟议。其北洋三口通商，事同一律，均宜讨论职掌，永定章程。区区愚见，盖为数省计久长，非为一人图推诿也。

至两江总督一缺，统辖三省，文武兼管。漕、河两端盐务，又其专责。即在承平之际，干济之才，已觉竭蹶不遑。况以微臣迂钝之质，又值发逆糜烂之余，夙夜忧惧，颠踬实在意中。不敢因偶尔之战胜，倘来之虚名，遂自忘其丑陋。军务未竣之前，臣实不能兼办通商事件。署抚臣李鸿章资望尚浅。军事方殷，亦于洋务不甚相宜。伏求皇太后、皇上曲赐鉴谅，臣等幸甚。倘蒙天恩另设长江通商大臣，则所辖地方，有关涉洋务者，臣仍当悉心筹画。公家之利，知无不为。昔年两淮盐政未裁之前，江督亦有缉私督运之责，湖广亦有查引督销之责。今于通商，推其意以行之。官文总理于上游，臣则稽查于下游，不敢因别有专员，遂尔置身事外，上负圣主委任之意。所有遵旨迅速筹议缘由，恭折由驿六百里复奏，伏乞圣鉴训示。谨奏。

近日军情片 同治元年六月初六日

再，近日军情。嘉定、青浦两城，被发逆巨股围攻，洋兵力不能敌，退至上海，逆焰弥炽。李鸿章所派湘、淮各勇，驻扎虹桥者，被发逆四面围裹。李鸿章亲往援救，二十一日，内外夹击，获大胜仗。惟贼氛环逼，李鸿章目下断不能移驻镇江。杨载福于二十三日到皖后，旋至舒城，与李续宜会晤一次，再行驶往金陵，筹商战守事宜。曾国荃围金陵之师，于五月十二、十三日，在雨花台获胜一次。惟地面太宽，兵力太单。多隆阿又统兵入陕，不能践东下会剿之约。近闻伪忠王苏州大股，将援金陵。陆路孤军深入，旁近无劲旅援应，颇为可虑。而今年上游两岸，气势百倍，金陵失此可乘之机，又成持久之局，尤为可惜。鲍超一军于十五日进攻宁国之抱龙冈等处，连平贼垒，获一大胜。已逾敬亭山，三面围逼。宁国贼多粮少，当可得手。除鲍超、曾国荃两处详细战状，容臣汇案续报外，谨先附陈梗概，伏乞圣鉴。谨奏。

议复调印度兵助剿折 同治元年六月二十二日

奏为遵奉谕旨，妥议具奏事。同治元年五月二十九日，承准议政王军机大臣字寄，五月十七日奉上谕：“总理各国事务衙门奏：据崇厚函称，询据英国领事官吉必勋声称，青浦、嘉定二城发逆大队涌至，华尔察看情形，难以抵御，现在退回上海休息。有另调印度兵来秋间大举之说。崇厚拟请许其兴兵，约其助剿，以收有用之效。该王大臣等虑及外国兵入内地攻剿，不特得一处代守一处，足为中国腹心之患；即得一处，焚毁一处，如嘉定、青浦二城，亦实为地方疮病之灾。东南蹂躏不堪，何可再受外兵之扰？请饬曾国藩等于外国兵未到之先，激励三军，将苏杭要地先行收复，否则设法防范或与印度兵同力合作，不致滋扰等语。借兵助剿之议，叠经曾国藩等先后复奏，佥称有害无利。前因上海吃紧，英、法两国帮同战守，是以姑示羁縻，未经阻止。该两周与发逆仇隙已深，若径调大兵分路进攻，翦除发逆，固属大快人心。惟若尽如嘉定、青浦之势，则利不偿害。且恐守以西兵，运掉不能由我，为患曷可胜言！现在江南之师，连克名城，已成破竹之势。曾国藩函致总理衙门，拟令黄翼升统带水师，由松、沪直入太湖，以为进兵之路，甚合机宜。着该大臣即乘此声势，督饬各军，进逼金陵，迅图克复。李鸿章将上海事宜布置后，亦即赶赴镇江，由句容一路会师进剿。两路夹攻，可期得手。若金陵既拔，则苏常势必瓦解，官军可一鼓成功，各要地均为我有，自可杜外国觊觎之心。即届时调兵前来，见我兵既已得手，则无所更用彼力，自必废然思返。万一金陵尚难遽拔，而印度大队已到，应如何豫筹兵勇，以备临时会同攻取，不致授柄于彼之处，著曾国藩等会商妥议，总期防患未然，免致临时失措。总理各国事务衙门原折片，均著钞给阅看！”等因。钦此。六月初九日复奉五月二十五日寄谕：“近闻洋人因官军进取金陵，拟拨轮船，前来助剿。好胜争功，是其故态。若必待西兵会剿，将来攻克金陵后，必启其轻视之心，该大臣等，务当激励各军，乘此破竹之势，进逼金陵，迅图克复。毋令洋人以助剿为名，转致另生枝节”等因。钦此。伏查咸丰十年十月，蒙先帝垂询俄、法两国助剿之事，臣复奏以为“当许其来助，而缓其师期”。本年三月蒙谕旨垂询英、法两国助剿之事。臣复奏以为“同防上海则可，借攻内地则不可。洋人若先攻苏常，臣处无会战之师；若克复城池，臣处亦无派守之卒。定议于先，或不致责怨于后。”等情奏明各在案。兹复钦奉谕旨以印度兵来，秋间大举，饬令会商妥议。臣函商左宗棠、李鸿章等，据左宗棠复函云：“青浦、嘉定二处发逆麇至，夷兵遽遁。夷人之畏长毛，亦与我同。委而去之，真情毕露。断无起印度之兵，助剿此贼之事。岛人借助剿为图利之计，借起兵为解嘲之词耳。兵头纵有此意，国主未必允许。印度纵有兵来，其数未必能多。”据李鸿章复函云“官军自二十一日虹桥大捷之后，洋兵待我兵敬礼有加。提督何伯来营会晤，词意和顺。然窥其中若有不足者。青浦、嘉定之退，不免羞恚。自云须八月后，调大英兵来恢复青、嘉，该提督始能回国。并无调印度兵来之说。”臣查西人天性好胜，睚眦小忿，不肯甘休。青浦、嘉定之挫，既羞见侮于发逆，尤虑见轻于天朝。其兴兵前来报复，系属意中之事。惟英、法旧例，兵谋会议于众国，兵费征敛于众商，非一人所能为主。青、嘉一退之羞，不至遽触大众之怒国主未必因此而大举，商贾未必因此而加征。其兵数必不甚多，亦可悬揣而知。崇厚既有所闻，似宜由总理衙门与驻京公使查询确实。然后申大义以谢之，陈利害以劝之。中国之寇盗，其初本中国之赤子。中国之精兵，自足平中国之小丑。姑无论本年春夏连克二十余城，长江上下肃清三千余里；发逆无能久之理，吴、越有可复之机。即使事机未顺，贼焰未衰，而中华之难，中华当之。在皇上有自强之道，不因艰虞而求助于海邦；在臣等有当尽之职，岂轻借兵而贻讥于后世。此所谓申大义以谢之也。粤匪行径，本属无赖之贼。青、嘉两城尤属至微之事。英国若征印度之兵，为报仇之役；多调则胜之不武，少调则不胜为笑。徒使印度军士支领英国之饷银，蹂躏中国之土地。上不利于国主，下不利于英商。不如早议息兵，俾松沪免无穷之扰，即英法省无穷之费。此所谓陈利害以劝之也。斯二者，总理衙门与驻京公使委曲商榷。如俱不见听，则亦别无阻止之法。仍当先与议定，西兵进攻内地，臣处无会剿之师。若克城池，臣处无派防之卒。区区鄙见，不得不重言申明。至于设法防范，殊乏良策。洋人语言不通，风俗迥异。彼以助我而来，我若猜忌太深，则无以导迎善气。若推诚相与，又恐其包藏祸心。观于汉口焚船等案，片言不合，戎事立兴。嫌衅一开，全局瓦裂。臣始终不愿与之会剿者，盖亦筹之至熟，与其合而复离，不若量而后人。倘我军屯驻之处，彼亦不约而来，寔逼处此。臣当谆饬部曲，平日则言必忠信，行必笃敬；临阵则胜必相让，败必相救。但有谦退之义，更无防范之方。吾方以全力与粤匪相持，不宜再树大敌，另生枝节。庶几有容有忍，宏济艰难。愚虑所及，不审有当万一否。所有遵旨妥议缘由，理合会同浙江抚臣左宗棠、江苏抚臣李鸿章恭折复奏，伏乞皇上圣鉴训示。谨奏。

近日军情片 同治元年六月二十二日

再，近日军情。鲍超围宁国之师，初八、初十等日屡获胜仗，十二日逼扎城根，十四日大战全胜，杀贼极多，即于十五日克复宁国府城。曾国荃一军，派队雕剿秣陵关等处，两次获胜。六月初六日，援贼数千前来窥营，隔濠放枪，各有伤损，未经交仗而退。闻援贼到金陵者已有数万，计秋间当有大战。目下宁国已克，鲍超之兵尽可援应金陵，无孤军寡助之虞，堪以仰慰宸廑。多隆阿将赴陕西，虑金陵兵力太单。顷接官文、多隆阿会咨，已调驻守庐州之石清吉十营，令其齐赴金陵，为曾国荃一臂之助。今宁国已复，鲍超之全军足资游击，南岸之兵力足敷调拨。石清吉十营或可仍防庐州，不遽南渡。臣当与官文、多隆阿函商。妥办。湖州失陷之后，闻城中被害不过数百人，道员赵景贤尚未殉节。应俟查明实在下落，再行具奏。除宁国详细战状，俟接到鲍超文牍续行奏报外，谨将近日各路军情，附陈梗概，伏乞圣鉴。谨奏。

江西被害州县蠲免钱漕分数折 同治元年七月初二日

奏为查明江西被害州县蠲免钱漕分数及被劾各员，恭折复奏，仰祈圣鉴事。

窃臣于上年十二月间，承准议政王军机大臣字寄咸丰十一年十一月十二日奉上谕：有人奏，江省叠被贼扰，亟宜拊循一折。据称，本年二月间，逆首李秀成率众攻陷吉安等郡，逼近省垣，焚掠愈多，杀害愈惨。七月间，经曾国藩调兵援剿，始将逆匪驱除出境。现在疮痍未复，民困未苏，亟应查勘被扰情形，分别蠲缓等语。着曾国藩遴委公正大员，前往查勘。除完善地方收咸丰稔，仍照旧供输外，所有残破处所及水旱灾区，即着分别重轻，奏请蠲缓，以苏民困。

另片奏，本年七月间，逆贼窜踞丰城。鲍超统兵来援，丰城县知县哈尔噶尚阿不肯搭造浮桥，以致官军不能径渡。贼遂将附省乡村市镇恣意焚杀。玩误殃民，实堪痛恨。又南昌县知县周成民，当贼氛正炽、秋稼未登之际，该县并不稍存体恤，即于七月二十二日开征漕折。并创为逐日加增之例，逾五日增钱若干，逾十日又增若干，逾半月、一月递增几至一倍。暮夜追呼，民不堪命等语。并着曾国藩按照所参该二员劣迹，确切查明，据实参办。原折片着抄给阅看。钦此。

遵即恭录，札行江西布政司，饬令会同臬司、粮道查议详核去后。兹据该司道李桓等两次详称，查上年二月间，逆匪李秀成由抚、建窜陷吉安，占踞瑞州，蔓延各属，逼近省垣。旋经水陆各军并力攻剿，次第克复，驱贼出境。各属当元气未纾之际，复遭蹂躏，或被围日久，绅民协力守城；或被扰甚宽，黎庶流离失所。又九江、南康等府属，上年夏间，有被水淹浸之处，田庐悉为泽国，人民荡析离居。凡兹受害之区，无论兵灾、水灾，均堪悯恻。该司道等当即分饬各府委员查勘，并酌拟章程，请将被扰各州县，应完十一年及未完十年钱漕，量予蠲免，以期实惠及民。如县城被大股重围，苦守二十日以外者，钱漕各免五分，或全免钱粮，全征漕米。如县城虽被重围而守御仅在二十日以内，或县城被贼占踞一月以上者，各免钱漕三分。如县城被踞一月以内及乡村被扰虽久而县城未踞者，各免钱漕一、二分。仍按受害之轻重，定免数之等差。其被水各县极重村庄各免钱漕三分，次重各免二分，再次各免一分，以示体恤各缘由，于上年九月间具详，由臣批准照办在案。此外，贼所未到乡村，及贼仅过而不留，或县城旋失旋复，并未遭害各属应征钱漕，照常催征济饷，不准冒滥请蠲。期灾黎得沾实惠而课赋不至空虚，庶于国计民生两有裨益。通饬各府秉公确查。旋据各府督同州县，将应蠲钱漕分数呈报，该司道等逐一核定，汇开清折，详请具奏。

又查上年七月间，逆匪由瑞郡败窜丰城县河西地方，记名提督湖南绥靖镇总兵鲍超率师追剿。该逆渡河而东，将渡船排筏全行拆毁。由总粮台飞饬前丰城县知县哈尔噶尚阿迅速搭造浮桥，以备我军进剿。该前县哈令于上渡口地方绾搭浮桥，河面宽阔，水势湍急，搭桥将次完竣，突被狂风大浪折断，桥木散失漂流。断复另备船筏，星夜造成，我军东渡。赶办稍迟，尚非有心抗违。

又查南昌县应征漕米，从前原系十月开征。嗣于军兴以后，迭奉各宪札饬，提前赶办，以济饷需。上年七月间，正值各军剿贼得手，饷需万紧之际，该前署县周成民开征漕折，解济饷需。其时各乡早稻俱已登场，花户输将并无难色。至按限加价一节，缘江省各属每多疲玩花户，应完钱漕任催不纳，是以向有酌量加价限期，实为设法催科起见。该署县系属循旧办理，并非创为此例，妄行加增，亦无逐日递增及加至一倍之事。该署县周成民已于另案奏参革职，应请毋庸置议各等情先后具详前来。

臣详加查核，上年贼窜江西，二月入境，八月肃清，正值耕耘之际，农民失业。加以夏末秋初水灾与兵祸相乘，锋镝余生，转徙无所。仅予缓征，尚不足以广皇仁，自应分别蠲免，以苏民困。该司道等所呈清折，计被扰极重，蠲免五分、三分者九县，被扰次重，蠲免二分以下者十县，被扰较轻，蠲免一分者四县，被水尚轻，蠲免一分者五县及芦州一处。于遭害之地，确查豁免，而于完善之区，照旧催征，尚属斟酌妥善，无滥无遗。谨将原折录呈御览，仰慰圣主视民如伤之意。其全案银米细数，分年分款另造册结，由抚臣沈葆桢分别题奏。

至前任丰城县知县哈尔噶尚阿，平日居官，不协舆论。此次于大军追贼紧急之时，搭造浮桥为风浪所飘毁，迟久始成，致乡村被害弥深，虽非有心玩误，实属不知缓急。应请旨即行革职，以示惩做。前任南昌县知县周成民，开征漕折，解济饷需，勒限严催，均系循照旧章，亦无逐日递增之事。业经另案革职，应无庸议。

所有查明江西被害州县蠲免钱漕及被劾各员，恭折附驿复奏，伏乞皇上圣鉴训示。

再，此案因展转查询，陈奏稍迟，合并声明。谨奏。

金陵陆师胜仗张胜禄请恤折 同治元年七月初二日

奏为金陵陆师屡却扑营悍贼，损一良将，恳恩优恤，恭折仰祈圣鉴事。窃江苏藩司曾国荃一军，在雨花台、秣陵关等处御贼获胜。臣于六月初六、二十二等日，附陈梗概在案。先是曾国荃督军东下，直逼金陵，以地旷兵单，添调曾贞干所部各营，驻三汊河、江东桥一带，傍水筑垒，以保西路之粮道。仍派长胜、副后、吉后、嘉字等营，移扎雨花台，以扼东路之要冲。五月十二、十三等日，城垒各贼，乘我营寨未成，纠众二万，直前猛扑，伤营勇十数人。我军先派马步各队，伏于山后。至是一声鼓角，分左右两翼抄出，朱洪章率同刘永祥，冲入贼队；刘玉春、曾昭礼，挥兵荡击，斩获二百有奇，贼乃纷溃。刘永祥追蹑骑马贼酋，扑近石垒，中枪殒命。二十二日探报：秣陵关之贼扰及六郎桥一带，大掠民粮。曾国荃潜遣周日升等各率骑队，出贼不意，邀截于朱门之外。贼见我军猝至，列阵迎敌。周日升、胡良作率各骑，自左路抄之，贼党弃粮思遁。杨钾南又自右驰绕其后，缚贼数百悉斩于阵。尽夺米谷，以给村民。自贼之数为我败也。阖城惶惧，飞书召援。有伪王宗李酋纠集悍党，来自苏州。于六月初六、初十等日两次窥营，火器对轰，互有损伤。提督衔记名总兵张胜禄中洋枪子，洞穿左足。曾国荃既惜伤一健将，而贼计甚狡，料数日内必有战事。豫饬各营密为戒备。果于十六日，城贼、援贼出四五万人，分二十余支。以一枝向湘、恒等营：以一枝向信、义等营；以一枝向猛、惠等营；以一大枝包过副后、南后、长胜、公字、敏字等十一营之后，而中路悍贼猛攻雨花台一带长濠。我军坚守营墙，凭濠稳击，伤毙极多。贼竞裂旗裹尸，舁之而行，曾不少却。其犯公字、敏字两营者，已焚哨棚而进。其犯副后、南后两营者，亦将逾卡桥而登。刘连捷、曾昭礼、刘玉春等见有黄衣骑贼，指挥督阵，猛鸷罕匹，潜燃巨炮，一发而殆。即乘群贼靡乱之时，派队出卡，并力掩击，立解重围。维时西南一路，贼势方张，鄢兰亭力战死之。崔文田、倪桂、李金洲等拔卡而出，驰斩二贼目，遂与刘连捷所派之队，合军追剿。计歼贼近二千人，擒贼逾二十名，讯据供称，是日之贼，实毙伪官数十，伪对王亦在其中。由是贼胆愈寒，军心愈奋。曾国荃正在冒雨修营，徐图进取。乃宁国克后，余匪窜进金陵，啸聚于雄黄镇者数又以二万计。二十四夜，勾合城中之贼，卷旗息鼓，谋袭我营。或以大队分伏濠边，或以另股抄出营后；天甫向曙，一齐扬队直扑猛、惠、公、敬四营。易良虎、易良豹、曾岂凡、王仕益、凌有和、崔文田、萧开印等，令各勇穴墙施炮，使不得近。伺贼稍懈，突出击之。仓猝交锋，返奔弗及，半就诛夷。而东路围攻副后，南后，长胜等营之贼，亦经刘连捷、刘玉春、曾昭礼、朱洪章等，引军击走，俘馘无算。据曾国荃四次禀报前来。臣查该军围逼金陵，地大兵单，旁无应援。洪逆老奸巨寇，前与围师八万，相拒数年，见惯不惊，此次以官兵为数无多，常挑悍贼前来扑营。我军苦战苦守，盛暑鏖兵，虽欠饷日久，将士尚能用命。今时历两月，布置渐周，自守有余，即可徐谋攻取。记名总兵张胜禄，谋勇兼备，转战湘、鄂、江、皖以达江苏五省，数千里之遥，叠建殊勋。此次克复太平、芜湖案内，拟保提督，未及开单汇奏。乃抢护营垒，猝中枪子，犹复负创强起，力筹攻守。不数日因伤殒命，实堪悯恻。合无仰恳天恩，准将提督衔、记名总兵、图尔古齐巴图鲁张胜禄，照提督阵亡例赐恤，并从祀湖南长沙府，湘乡县各该处昭忠祠，俾奠毅魄，而作士气。蓝翎游击刘永祥，拟保游击、尽先都司鄢兰亭，应请敕部均照游击阵亡例议恤，以昭激劝。所有金陵悍贼扑营，迭获胜仗，并将死事各员，分别请恤缘由，谨会同大学士湖广督臣官文，缮折由驿驰陈，伏乞皇上圣鉴训示。谨奏。

克复宁国府城折 同治元年七月初二日

奏为官军攻剿宁国，叠挫贼锋，乘胜合围，遂将府城克复，恭折驰陈，仰祈圣鉴事。窃浙江提督鲍超督率各营。在抱龙冈等处，毁平贼垒后，屡获大胜，随克宁郡。臣于六月初六、二十二等日，两次附陈梗概，声明续报战状在案。旋准鲍超先后来文，据称，伪辅王杨逆坚伏城中，正在缮修守具。一闻寒亭战败，即纠逆党四大股，绕城结垒，延亘三十余里，一日伪保王、踞城东之夏家渡、孙家埠；一日伪天将，踞城南之绿锦铺，毕冲铺；一日伪八王踞城北之圃山庙埠及洪村岭。杨逆自与伪桂王合股，由城西之敬亭山连营至望城冈一带，以图力拒我军。五月初十日，鲍超引军进驻鸟沙铺，暂息士卒。周历形势，必自抱龙冈得手，而后可击散贼党。尤必从望城冈下手，而后可俯瞰贼巢。十五日向明，先令娄云庆，吴腾芳，伍华瀚，翦炳南等，潜出碑林冈。陈得胜，唐仁廉，明兴，马胜奎等潜出安宜口，会伏于望城冈后。而以韦志俊所部为游兵，仍令宋国永，周有胜，王衍庆数队直取中坚以诱贼。贼果轻我兵寡，直压山冈而下。甫及交锋，鲍超复令黄庆，刘玉堂，刘顺隆等十营，张两翼抄来。群贼势沮，将图却走。瞥见旗帜林立，掩映山谷间，以为城南、城北之贼悉众来援也，回鞭转斗，汹涌若潮。不意娄云庆，陈得胜等两枝伏军，突从山谷中腾踔而前，冲贼数段。韦志俊率薛金榜等营截断贼后；宋国永，周有胜等挥军乘之，短兵击刺，遇者辄殆。逸出之贼，又为明兴，伍华瀚骑队追及，擒获近五百人，歼毙逾八千名，遂破望城冈。并将抱龙冈，安宜口碑林冈，敬亭山十数村落逆垒悉平。东、南、北三路贼众，亦即弃巢纷窜，退聚河西，河东。此五月十五日，击贼毁垒，进军城下之情形也。该逆既受大创，略无斗志，乘我未布长围，阴结另股三伪王，列队城根，并筑坚垒于夏家渡石桥之侧，以为负固自完之计。鲍超四次挑战，匿不出巢。遂于六月初八日，统率马步各军，逼垒下寨，贼不能堪，由北城出万余众，前来迎拒。我军一击败之。初十日，贼复由南城出二万余众，悉力扑犯，我军再击，又败之。十四日，伪循王魏超成，伪干王洪仁玝等于南门胡卢山，鲇鱼山一带列队，冀袭我后。伪襄王刘官方等于北门庙埠，圃山一带列队，希图夹攻。而西门亦别出大股，靠垒为阵。鲍超见贼已渡河，喜告诸将：彼有斗心，吾乃可一逞也。遂饬娄云庆、冯标、谭胜达、唐仁廉、伍华瀚等向北门进；张应超、杨镇魁、段大有等，向西门进；宋国永、黄庆、明兴、李文益、马胜奎等向南门进。而以韦志俊四营趋南门之左；张遇春二营趋南门之右。维时城贼、垒贼蜂拥出敌。我军如墙并进，搏战逾时，未遽得手。宋国永、黄庆跃入阵中，纵横决荡。先将中路一股击败。明兴、刘顺隆，截出夏家渡石桥，遏贼归路。贼旗渐乱，扑河返奔。马胜奎、李文益遂将石桥二垒踏毁。韦志俊、张遇春，亦自山腰斜冲而出。贼众纷溃。将过浮桥，周有胜、熊铁生焚桥截住，几无脱者。南门既已获胜，伪襄王一股瞭见南路火发，遂弃庙埠，圌山而遁。娄云庆、冯标、唐仁廉，奋力尾追，伍华瀚、吴云集从旁径突出乘之。适张应超，杨镇魁等亦于西门告捷，削平附城三垒，三路整军来会，集于小东门外，将沿河僵仆之贼，补刀殆之。十五日，杨辅清复出大东门，收合余烬，为背城借一之举。鲍超率各军骤进，势如风雨。该逆一战即北，狂奔六十里，已近洪林桥矣。杨逆忽率马贼二千余人，回阵返扑。马胜奎紧蹑贼后，中枪而殒，将士亦多损折。鲍超令诸营徐列圆阵，将该逆人马并以大围包之，环加剿洗。杨逆单骑脱去，从马千余匹，尽为我有。城贼见杨逆一败不返，仓皇失措。有议降者，有议战者，有议闭城再守者。纷纭未定，我军已自洪林桥收队归来，大呼直入东门，除跪降及老弱妇女外，一律斩薙无遗。立将府城克复。前后毙贼几及二万，生擒酋目三百余名，得大小炮位六十五尊。此六月十四日大战全胜，十五日克复宁国府城之情形也。臣查宁郡一拔，则江浙之门户已开，金陵之机势渐紧。由是略取东坝，会剿下游，可无兵单之虑。浙江提督鲍超，冒暑苦战，屡复名城，厥功甚伟。惟系专阃大员，应如何加恩之处，恭候圣裁。至此次尤为出力人员暨阵亡各将弁，相应分缮清单，恳乞恩施，以昭激劝。其余在事出力员弁兵勇容臣查明专案奏奖。所有官军剿贼屡胜，攻克宁国府城缘由，谨具折由驿六百里驰奏，伏乞皇上圣鉴训示。谨奏。

恳豁免江西历案摊捐款项片 同治元年七月初二日

再，咸丰四年十一月，臣于水师胜仗折内奏称，百姓感戴皇恩，沦肌浃髓。我国家深仁厚泽二百余年，不当此大乱之后，不知感人之深一至于此等语。今倏忽又阅八年，每当寇贼非常之警，尤见民情爱戴之诚。即至庚申夏秋，苏常之失，海淀之变，而中外晏然，纤尘不惊，耕凿如故，益叹我朝人心之固结，殆为亘古所未有。顾人心虽如此固结，而寇盗卒不能廓清；频颁蠲缓之诏书，而民困未曾苏息；屡下整饬之严旨，而吏治亦未振兴。其故何哉？臣尝反复寻思，窃以为民生之困，由钱漕浮勒之未革也；州县之困，由摊捐款项之太多也。欲振民穷，须力除钱漕之弊；欲饬吏治，须尽豁摊捐之款。

江西钱漕一事，臣与抚臣沈葆桢现方设法减征，容俟妥议章程，另案会奏。其摊捐一事，臣请为皇上先陈其概。摊捐云者，从前亏空之款无处弥补，则令州县匀摊以捐补之，目下需用之款，无处筹给，则令州县匀摊以捐给之者也。目下需用之款，不过本省自捐自用，苟能另筹经费，即可立停摊捐。从前亏空之款，则系奏明派摊。屡奉部文者，约有四款：一系道光二十五年豁免案内，查出官垫民欠及摊补兵差经费等银一百二十二万七千余两。经前抚臣陆元烺奏准部议，责成现任州县，自二十九年六月起，分年摊补归款。除已完外，未完银九十六万一千余两。一系道光二十八年清查案内，查出因公挪缺银三十万三百余两。经前抚臣费开绶奏准部议，自三十年起，分作十二年由巡抚、司道、府州暨优缺州县公捐银十二万两，津贴瘠缺各县，归补原挪之款。其余银十八万三百余两，着落各该县自行按年弥补。除已完并巡抚、司道、府州应捐不计外，各州县共未完银十八万一千余两。一系咸丰元年豁免案内，查出清查以前官垫民欠六十六万七千余两。经各前抚臣奏准部议，饬自咸丰二年六月初一日为始，随同上届挪垫兵差银两，分年按限带摊归补。一系清查以后，续垫民欠银三十四万三千余两。部议着落原挪州县及各该管上司全数赔补。此四者，江西各属奏派摊捐之所由来也。往昔地方无事，年谷顺成，各州县于丁漕考成之余，间有略解摊捐之款。迨军兴以后，地方蹂躏，民气凋残，按年额征之正赋，非查办蠲缓，即征解不前。所有应摊前项道光二十五年豁免案内挪垫兵差及二十八年清查挪缺等两款，已觉完解寥寥；其咸丰元年豁免案内查出之清查前后挪垫两款，更属力难兼顾。综计近年解摊款银两者，按限核计，不及十分之一二。且或于摊款少有所盈，反于正赋大有所绌，譬之盗铃而掩耳，挖肉而补疮，虽有摊捐之名，并无补苴之实。

溯查嘉庆十八年十月十六日奉上谕：直隶等十四省清查亏欠银两等项，节经各督抚等将弥补章程奏明办理。此内除陕西一省扣至本年四月限满，是否全数完交，现尚未据奏到。又广东省亏短银两全完，尚有未完谷石亦据奏明分年弥补。朕思此项亏短银两、谷石，各督抚奏定分限、展限章程，责令州县按限完交，而州县筹补之法，仍不能不借资民力。现在直、豫、东三省邪匪滋扰，其余各省亦间有荒旱处，而民气未纾，若州县官借弥补为名，仍科敛于民，非所以休养生息也。着传谕各该督抚等，即将此次亏缺银谷确数查明，现已完解实储在库者若干？其未完者若干？据实截数奏明，暂行停止弥补等因。钦此。

当经前抚臣先福查明江西未完各款截数奏明，暂停弥补。嗣后屡奉部催，并未报解分厘。迄今已五十年，是嘉庆谕旨之所谓暂停者，实与永停无异矣。然则道光年间摊补之款，又可期其有实收之日乎？至州县之稍知自爱者，无不以摊捐为大患。履一日之任，即有一日之亏。罢官以后，回籍尚有咨追；身没之后，子孙尚须着赔。一经署缺，受累无穷。其不肖者，则又借奏摊之名，为腹削民膏之目。毫无益于国计，大有损于吏治。臣不揣冒昧，吁求圣主施浩荡之恩，锡逾常之典，俯准将江西各州县应摊前项各款共未完银二百一十五万四千余两，概予豁免，俾闾阎无科勒之苦，州县无赔累之虞，庶几政肃令行，日臻上理，仰副我皇上惠爱黎元、勤求吏治之至意。倘托圣主鸿福，军务渐竣，岁事丰稔，此后江西额赋年清年款，何患部库之不充？若亏后此按年之课，徒索前此纸上之债，亦复何补？如蒙恩旨俞允，臣当饬司再查各州县已完及请免各细数，造册送部查核。其本省需用之款，向由州县摊出者，臣与抚臣当另筹一项，永禁摊捐，专案奏办。缘奉谕旨以江西民困未苏，饬臣查办，谨一并附片沥陈，伏乞皇太后、皇上圣鉴训示。谨奏。

童容海投诚片 同治元年七月初二日

再，鲍超攻克宁郡后，派兵追剿败匪，随收复宁国县城。现在进攻建平，尚未得手。并据呈称，有伪保王童容海，骁勇善战，本系石达开死党。上年由汀州入浙，转隶李秀成队下。此次来援宁郡，屯众数万于孙家埠，与官军未开一仗。旋遣人具禀乞降，称与群贼有隙，愿取郡城，缚辅逆以献。鲍超与之期约，许以自新。乃抚事未成，宁郡已克。童容海径走广德，于二十日袭取州城。又禀明鲍超、申言率众六万就抚，速求回文。并声明广德州为伪侍王分地，恐与浙贼有战争之事等语。由鲍超专差请示前来。臣检查本年正月间，上海搜获伪文，童容海擅杀各酋十余人，贼中猜忌已深。是其自拔来归，情尚可信，或不至再有反侧。惟人数太多，后患孔长，已令鲍超酌留二千人，余则全行遣散。未知该酋童容海果否就我范围？如其抚事有成，则贼党去一大支，皖南即可肃清，于大局不无裨益。宁邑与广德，建平均在宁郡左近，呼吸相通。理合附片先陈梗概，伏乞圣鉴。谨奏。

安徽巡抚李续宜闻讣丁忧折 同治元年七月初十日

奏为安徽抚臣闻讣丁忧，恭折驰奏，仰祈圣鉴。事窃臣于七月初九日准安徽抚臣李续宜咨称，同治元年七月初六日，在六安州行营，接到家信，亲母萧氏于本年六月十六日在湖南湘乡县原籍病故。该抚臣系属亲子，例应丁忧，飞咨臣代奏开缺，请旨另行简放。其前带赴皖之记名提督成大吉，萧庆衍，道员蒋凝学，毛有铭，副将王载驷等军，归臣节制调度。该抚臣即回籍奔丧守制等因前来。臣查李续宜，天性纯孝，内行敦笃。咸丰九年因救援宝庆之便，回籍省亲。其时母病沉重，沥禀在家侍疾。因军务紧急，经臣等催令勉强赴营，李续宜私心内疚。近日因自患喀血之症，尤时时慕恋双亲，或至终夜不寐。此次惊闻母讣，自应遵例丁忧，回籍治丧。惟军事方殷，该抚威望素著，关系甚重。溯查咸丰八年前湖北巡抚胡林翼在任丁忧，督臣官文奏请改留署任，钦奉谕旨：“胡林翼穿孝百日后，仍著署理巡抚。如须扶柩回籍，再行赏假两个月，俟军务告竣，准其补行终制。”等因。钦此。维时湖北巡抚印务，系督臣官文兼署。臣现拟仿照办理，已咨复李续宜将巡抚关防派员赍送安庆省城，由臣暂行兼署。成大吉等军、臣亦当悉心照护，妥为调遣。惟两淮剿抚事宜，头绪纷繁。苗沛霖及各臣捻深畏李续宜之威，而良民各圩，又感其抚绥之德。皖北及鄂省之兵、多系该抚部下劲旅，实非他人所能接办。臣事繁才短，深恐照料难周，贻误大局。该抚臣奔丧一节，应否援照胡林翼丁忧之例，赏假数月，仍令回皖署理抚篆，抑或准其开缺守制，另行简放安徽巡抚之处，恭候圣裁。所有安徽抚臣闻讣丁忧缘由，恭折由驿六百里驰陈，伏乞皇上圣鉴训示。谨奏。

近日军情片 同治元年七月初十日

再，近日军情。曾国荃围攻金陵之师，与贼相持，常有零股前来搦战。小有擒斩，未开大仗。鲍超克复宁国之后，臣檄令进攻东坝、高淳、溧阳、溧水、句容一带，作远势盘旋而来，然后屯驻于金陵之东北隅，与曾国荃相为犄角。据鲍超呈称：军士劳苦太久，疾病甚多，应请稍为休息，再行进兵。其广德州伪保王投诚一案，亦尚未办理妥适。石清吉守庐州之十营，经官文等调令南渡，助剿金陵。商之李续宜，另拔数营接防庐州。臣意李续宜方以全力经营苗党，自难分拨防庐之师，已咨复官文等饬令石清吉仍守庐州，无庸南渡。乃李续宜筹办苗党，甫有头绪，今忽闻讣丁忧，即须回籍治丧。事机未顺，波折尚多，殊深焦灼。袁甲三病状近日不知何如？李续宜既须离营，应恳圣恩饬留袁甲三驻扎临淮，庶两淮上下，不至过尔空虚。谨将近日各路军情，附陈梗概，伏乞皇上圣鉴。谨奏。

奉旨垂询各路军情分条复奏折 同治元年八月十二日

奏为叠奉谕旨，垂询各路军情，分条复奏，仰祈圣鉴事。窃臣近日以来，叠奉寄谕指示各路军情，缕晰周详。其中有臣职分应筹之事，亦有非臣力能兼顾之端。谨就闻见所及，勉竭愚虑，分条具陈，以备圣明参核。

——多隆阿一军，当四月十五日，初克庐州之时，臣本欲其会攻金陵：以曾国荃由南岸进兵，先破大胜关，围逼城南雨花台一带，以多隆阿由北岸进兵，先攻九洑洲，围逼城北紫金山一带，曾于五月十七日附片具奏。意在先复江苏财赋之区，以为明年筹办京漕之地。不料陕西告警，羽檄交驰，官文等奏请多隆阿率师援秦，而谕旨亦饬令先保陕西。臣虽觉金陵兵单，机会可惜，然以秦晋为京师饷源所自出，未敢奏调多隆阿西援之师，转而东征也。厥后粤逆回窜，秦事稍松，而汉、回仇杀，望援仍切。钦奉六月初七，初九日两次寄谕，以多隆阿应于何地驻扎，饬臣与官文会商复奏。其时宁国已克，南岸兵力足敷调遣，臣先已附片奏明矣。因咨达多隆阿不必回顾苏、皖，或速剿陕省，或留驻河南，请其定计，由官文主稿复奏。官文是否已奏，尚未准咨到折稿。多隆阿旋于七月二十二日核奏，想邀圣鉴。兹复钦奉七月十九日寄谕：多隆阿一军已阻于贼之南，不能赴陕，即著胜保督办陕西军务，多隆阿既可无须入陕，应于何处驻扎？著曾国藩酌量调派，迅速具奏。又奉七月二十四日寄谕：多隆阿、雷正绾等军，只令其剿办南阳一带贼匪，亮不久即可蒇事。以后多隆阿等军，或须驻防庐郡一带，或须赴江南会同进剿，均著曾国藩酌量调度，迅速奏闻各等因。钦此。圣怀谦挹，殷殷下问，曷胜悚感。臣查多隆阿军抵襄阳，由光化、荆子关入秦，并不为南阳之贼所阻。南阳贼股，经鄂军金国琛等会剿解围，亦尚不至为楚疆之患。胜保此次奏报，殊未确实，致朝廷久经派定援秦之局，又复中变。雷正绾前队已于十一日起行入关，多隆阿后帮，亦于二十二日起行继进。中途接奉改派之旨，不知从何处折回。若业抵秦境，则进退两难，秦人云霓之望，是否吁请多隆阿留陕，臣尚不能悬揣。若多隆阿果回鄂境，则当遵旨驻扎南阳一带，食鄂省之饷，击豫省之贼。凡捻匪有窜入南，汝两府者，责成多隆阿拦截雕剿。痛剿数次，声威必振，西可屏蔽秦中，不令粤捻续窜关陕。南可保障楚省，不令鄂北另筹防兵。北可联络郑元善，叶裕之师；东可联络蒋凝学颍州之师。诚为一举而数善皆备。剿捻以马队为先，僧格林沁挞伐于豫东，多隆阿驰骋于豫西，当可肃清中原，有裨全局。至于防守庐州，石清吉本系多隆阿部将，不须该将军亲往驻守。围攻金陵鲍超已定由东坝前进，不须该将军遽往会剿。非谓江南不必添兵也。鄂、豫、秦三省交汇之区，不可无大枝劲旅，以为游击之师也。是否有当，恭候圣裁。

——里下河一带，屡廑圣怀。江南之贼若由常熟，江阴偷渡北岸之靖江，如皋、通州、海门等处，实属防不胜防。前奉六月十四日廷寄。因都兴阿奏，难民纷投里下河，其情可疑。谕旨饬都兴阿严密防范，饬臣实力稽察，不可使一贼偷渡江北。又奉六月十八日廷寄、抄示潘祖荫请防里下河一片，谕旨饬令设法兼顾。又奉十九日寄谕，亦以江北港汊纷歧，饬令臣与都兴阿力筹守御里下河，毋稍疏懈各等因。钦此。仰见圣主眷念淮扬各属，刻刻不忘。臣秉承睿谟，亦自兢兢在抱。惟战船太单，地方太广，鞭长莫及，徒切殷忧。顷又接李鸿章咨称，据苏州密探，伪普王杨辅清白宁国败回，伪护王陈坤书自扬州败回，均来苏城与伪忠王商议。金陵危急，皖、浙官军分路进剿，上游已无路可窜。欲分大股由江阴、福山、杨林各口窥窜江北里下河空虚之处，就食于完善之区。并先掳有商船一二百号，预勾江洋盗匪为导引，乘间偷渡北岸等语。臣查杨辅清，陈坤书两股及青阳古隆贤等一股三支败贼，穷无所之，思窜江北，系属意中之事。李鸿章业已专案具奏，请饬都兴阿、黄彬等严防。以臣愚见，都兴阿之兵力只有此数。红单船之勇丁，不甚可靠。其新调之红单船四十号，据劳崇光咨，已在广东省河为飓风所坏矣。是江北应防之要地。尚无专汛派防之水师。臣现咨商杨载福，嘱其亲赴下游，遍历靖江、如皋、通州、海门数百里江面察看，何处最冲，何处次冲，妥筹布置。又拟另办太湖水师一军，造船百六十号，防剿上海、松江，由淀湖以入苏州，而腾出黄翼升水军，专防淮扬里下河一带，以符原议。星夜赶办，计四个月可以集事。目下太湖水师，尚未办成，黄翼升不可离沪。所有里下河之防，应请谕饬都兴阿、黄彬引为专责。臣亦当力筹兼顾，仍请饬下僧格林沁、吴棠。万一贼窜里下河，即于清江浦严兵以待。此等败残股匪，不难一战歼之。虽未必果有其事，而究当预备不虞。是否有当，恭候训示！

——李世忠一军，前奉谕旨归臣节制调度。顷袁甲三告病开缺，又奉七月初八日寄谕，饬臣妥为驾驭。又曾奉六月初四日密谕：有人奏，李世忠所克复城池，皆伊踞守，与陷于贼中无异。饬臣妥为驾驭，使就范围各等因。钦此。臣查李世忠投诚之初，胜保奏明，准带一万八千人，实数盖近三万。以降人而仍据其地，仍统其众，当时办法，本未妥善。近闻陆续招收，且增至五六万之多。据有城池，自为风气，于长淮，五河等设厘卡数处，于长江新河口设厘卡一处，各县亦有卡局，所获颇厚。又广运盐斤，自捆自卖。上侵公家之利；下为商民之害。殊堪隐忧，然相沿已久，安之若素。今欲大振纪钢，绳以法律，势必有所不能。且去冬今春，克复天长，六合，浦口，江浦，击退陈坤书股匪，于大局不为无功。未可没其劳，而遽议其后。臣拟姑循其旧，不设机心。厘盐之利，不加禁遏。偶有请求，亦不拒绝。前曾解济军火三批，米粮两批，近又来请饷银，即当量力分润，仰副朝廷宽厚之意。但不甚资其力，亦不轻调其兵，暗销其予智自雄、非我莫属之骄志。若欲收回国家利权，则须另筹巨款，按月供支，足以养彼之众，乃能行吾之法。臣于本年三月，奏请广东抽厘一案，声明分济袁甲三一军，乃能抚驭降将，即系指李世忠言之。将来袁甲三去位，臣节制此军，亦专盼粤东之厘，作滁州之饷。闻晏端书到广东后，竭力经营，事多掣肘，至今尚无头绪，亦未报解分毫。若广东厘金不能大有起色，则不特皖、浙欠饷无出，即李世忠一军亦终虞其决裂。区区愚虑，不敢不预陈其略。

——镇江一军，前奉五月二十一日寄谕，饬臣统筹兼顾。顷又准冯子材咨到折稿。恭录谕旨，有随时禀请督臣曾国藩指授机宜，以期万全无失之训。臣之愚陋，何足谙悉机宜？宠眷愈隆，悚惕无地。冯子材专员来皖，函商一切。臣复函以镇江饷绌兵单，只宜固守，不可出战。待鲍超攻克东坝，溧阳，溧水，句容等处，屯驻金陵之东北，能与镇江联络一气，不为贼氛所梗。届时冯子材再行拨兵会剿，庶几声援四应，士气易奋。至署抚臣李鸿章，久有移驻镇江之议，无如伪忠王纠率大股悍贼，常在松沪一带，战争不休。前五月二十一日，虹桥之役，顷八月初二日，七宝街之役，我军皆竭力血战，始获大捷。观忠逆之志，似欲甘心于沪上。而洋人坐观成败，极难调护。以目下而论，李鸿章有万不可离沪之势。或俟太湖水师办成，李鸿章即统水陆诸军，由松沪进兵入苏，亦属因利乘便之法。所有镇江防务，应始终责成冯子材，耐苦坚守，不作出剿之计。拙谋浅虑，未审当否？

以上四条，皆两月内所奉谕旨，因事理重大。道途遥远，筹画难定，复奏稍迟。理合并案具陈，伏乞圣慈垂鉴，逐条训示。谨奏。

近日军情片 同治元年八月十二日

再，近日军情。金陵贼匪未扑官军营盘，曾国荃因营中病勇过多，亦未进攻。鲍超克复宁国已逾月余，因童容海投诚之事，久未就绪，又疾疫流行，死亡相继，尚未拔营。现值天气稍凉，即当催令进兵。左宗棠在浙，亦苦营中患病者多，不能指如意。自七月十七日，油埠一战大捷后。二十一日，与贼遇于清塘斩首百余。二十四日，分兵进攻裘家，太平祝两处，均未甚得手。伪侍逆李世贤，现在金华修城治濠，并调温、处之贼，萃于该郡，将为死守之计。龙游县城，虽已檄调刘培允等军进攻，该处地势平衍，难以逼城立营，一时未能速下。蒋益澧一军七月十六日已入江西之萍乡县境，日内当可陆续抵浙。皖北苗沛霖之党，曾禀明蒋凝学，愿退出寿州正阳关两处，但求不报克复等情，似不至遽生他变。惟抚臣李续宜闻讣丁忧，病久未痊，不能治事。该抚前在六安患病，臣劝令请假医调。李续宜恐劳圣廑，未敢具奏。兹于八月初三日行抵安庆省城，臣观其哀毁之余，肌肉全瘦，若不令其离营回籍少伸孝思，恐难期其速痊。该抚于昨十九日具折陈情，臣是以未经劝阻，理合一并渎陈圣听，伏乞慈鉴。谨奏。

复陈河南募勇另派统领片 同治元年八月十二日

再，臣钦奉寄谕：“陈由立到皖后，著曾国藩即将该革员及余大胜等，分别审讯，严行惩办，以肃军令。惟陈由立所募之勇，亟须拣员前往湘省接办一切事宜。豫省将领乏人，现无妥员可派，著曾国藩由皖营拣派熟悉湘楚情形，堪胜统带之镇将一员，及营哨各官，饬令速赴湖南接办募勇事宜，饬赴河南以资防剿。”等因。钦此。遵即于臣部各军及鲍超所统镇将中逐一遴选，均无可独当一路者。查有总兵杨朝林，久历戎行，晓畅军事。上年冬间，准多隆阿保荐堪胜统领之任者杨朝林、王可升二人。臣比令王可升统勇二千七百，现守芜湖。闻杨朝林尚在鄂中，即经咨商湖北抚臣严树森，转饬赴湘接办陈由立募勇事宜。旋准河南抚臣郑元善来函，有豫中已添李续焘一军，兵力较厚，所请派员赴湘接统之处，应即停止等语。臣复查李续焘所部，亦系湘勇，豫省既添此一支，足资防剿。所有拟派杨朝林往湘接募成军之处自应停止，以节糜费。除咨严树森查照，仍俟陈由立等到皖审讯奏结外，理合附片复陈，伏乞圣鉴。谨奏。

查复严树森被参各情折 同治元年八月二十九日

奏为遵旨查明湖北抚臣严树森被参各情，恭折复陈，仰祈圣鉴事。同治元年三月十四日，承准议政王军机大臣字寄，三月初一日，奉上谕：“前因有人奏，严树森到豫抚任后，尚知讲求吏治。惟督办剿匪事宜，未臻尽善。复有人奏参，严树森有胆怯见偏，量狭性愎等情。兹又有人奏，皖师东下倚全楚为根本，楚抚关系东南安危，非久历戎行，深明将略者，万难胜任。严树森战阵之事，实非所长。上年捻扑河南省城，该抚一筹莫展。豫中人人切齿。今移节湖北，安能望其出境灭贼？官文休休有容，故胡林翼得以宜劳尽力，严树森性情刚愎，若官文待之如胡林翼，该抚必果于自用，万一不和，楚事必致决裂。严树森前在江夏、随州各任，闻警潜逃。一旦膺鄂抚重任，所统寮属兵勇，必将轻其品行，不遵调遣。上游无事，曾国藩始无后顾之忧，该抚无胡林翼之善谋，又无李续宜之敢战；设布置稍疏，贼踪阑入，曾国藩分兵不暇，安望有成各等语。严树森操守尚好，留意吏治，自莅豫抚任后，尚无大过。而人言啧啧，谅非无因。特以办事尚能认真，且仕鄂有年，曾为胡林翼保奏，是以简调鄂抚，冀收驾轻就熟之功。若如所奏各节，是该抚非特不谙军务，抑且不协舆情，任以封圻，殊于楚事未有裨益。现在曾国藩筹画东征，必须后路策应有人，鄂皖连为一气，方能悉锐前行，不至瞻前顾后。关系大局，至为紧要。该大臣于鄂中人材兵势，见闻已稔，严树森果否能胜鄂抚之任？抑仅长于吏治，他务非其所习？均著据实详悉复陈，毋稍徇隐。原折著钞给阅看，将此谕令知之。钦此。仰见我皇上轸念东南，慎重疆寄，跪读之余，曷胜钦悚。湖北巡抚严树森，春间由豫还鄂，臣前此所闻，毁誉参半。近来细加询访，情形较确。大抵人非圣贤，难于求备。短长互见，乃士之常。在朝廷之用才，贵节取其所长，而纠察其所短。在臣子之自饬，贵勉其所已知，而增其所不能。严树森之所短，在负气自矜，计较过熟。负气则自命过高，责人过重；稍有龃龉便事吹求，处人鲜留余地，而人亦攻之甚力。计较既熟，则利害太明，趋避亦所难免。咸丰四年，严树森在江夏知县任内，湖北省城被围，饷道不通。巡抚青麟奏委出城劝捐，逮六月省城失守，严树森以先期奉旨在乡劝捐，免其置议。五年，在随州任内时，督臣杨霈驻军该州，官兵失利，州城沦陷。事后查办，因总督有逃奔枣阳之咎，而严树森又奉有调团协剿之札，亦得奏明免议。厥后遏贼北窜，随克德安，叠蒙保奖。严树森本有应议之案，而反与于保叙之列虽机缘所值，适有天幸，不由人谋。而议者，因其平日计较之颇精，遂疑此次侥幸而获免。原奏所称江夏，随州两案恐为僚属所轻，殆由于此。至其莅任河南，捻匪扑犯省城，原奏以该抚闭门自守，不敢出城一步。古法称，战不足者，守尚有余。严树森自度新集之卒，未可深恃，与其出战挫衄，不如婴城坚守，此盖未可厚非。惟军旅之事，必有毫无瞻雇之心，而后有一往直前之气。严树森于祸福成败多涉计较，则危急之时，难期坚定。功名之地，难泯矜争。谕旨饬其不娴军务，原折虑其不明将略，参之物论，亦均于此事，未敢深信，兹其所短也。至严树森之所长亦多，非时流所可及。才思警敏，精神完足，胡林翼综理厘务，新改漕章，严裁各衙门陋规，台局浮费。但持大纲。其节目周详，经营初稿，多严树森赞襄之力。逮胡林翼出省征剿，凡鄂民之疾苦，刑案之出入，州县之积弊，皆由严树森悉心察核，往往昼接寮佐，夜治文书；侵晓从公，达旦未寝。咸丰十年升任豫抚，沿途夫役，到省供应，概不索之州县，一洗从前恶习。其裁汰冗兵，参劾劣员，亦颇力求整顿，谕旨称其操守尚好，留意吏治，自莅豫抚任后，尚无大过，足见圣明垂察之精。臣于成丰九年经过黄州，见胡林翼座右同官录数册，胪列州县佐杂履历，注载详明，评骘精当。知为严树森手笔。闻其接见属僚，询访一次，历久不忘。胡林翼保荐人材，如阎敬铭、李宗焘、张建基等，皆严树森之所汲引。胡林翼晚年多病，专以荐贤报国为务。严树森被其荐达，感名卿知己之恩，沐文宗不次之擢，祓除旧习，力争上流，亦孜孜焉以崇尚正人，扶持善类为己任。兹其所长也。官文休休有容，遐迩共知。然昔之待胡林翼，事无大小，推贤让能，多由抚署主政。今之待严树森资有浅深，军政吏治，多由督署主政。原奏所称严树森性情刚愎，果于自用，或致决裂；以臣观之，所虑当不在此。凡位逼则相忌，势均则相疑。督抚同城，白昔鲜能和协，而善终。为抚者，当任劳而不炫己之能；为督者，亦当让善而曲尽人之长，庶几相与有成。如严树森之才，臣愚，以为胜鄂抚之任，若得皇上训诲常加，官文推诚相与，当可饬吏阜财，蒸蒸日上。东南用兵，鄂皖本属一气，呼吸相通，利害共之。如该抚别有劣绩，鄂事或就隳坏，臣当随时据实密陈，不敢稍涉徇隐，贻误大局。所有遵旨查复缘由，专折由驿驰奏，伏乞皇太后、皇上圣鉴训示。谨奏。

查复薛焕吴煦参款片 同治元年八月二十九日

再，臣前此承准议政王军机大臣字寄，三月十三日奉上谕：“前因有人奏江苏抚臣不洽舆情，玩视军务各节，当经叠谕曾国藩查奏。旋据该大臣查明复奏，与所参情节大略相符。兹又有人奏，薛焕肆意营私，于上海城内开设书画局，并与署藩司吴煦等开设钱铺，合伙贩货至各海岸，假商人字号，掩人耳目。该抚之兄薛烘州县钻营，皆经其手。吴煦之子吴宗麟，气焰均极薰灼。江苏逃官如吴云、李翰文等，薛焕无不包庇，为之开脱。至于练总徐骊璋，土棍费玉曾，皆经降贼受伪职，而薛焕信任二人，保举至道员、都司，上海县刘郇膏，循声索著，薛焕意存嫉忌，未能尽其所长各等语。着曾国藩将所参各款，秉公详查，据实具奏，毋稍徇隐。原折著钞给阅看，将此谕令知之。钦此。臣查薛焕性耽书画，设局收卖，臣于上年十一月查复折内，业经陈明，未敢稍为隐讳。自被参后，此局早经停止。至于开设钱铺，假商人之号，州县钻营，经薛焕之手，臣处尚无所闻。至开脱吴云等之罪名，保举徐佩璋等之官职，乃属实事。现在吴云已由李鸿章另案参劾，徐佩璋与其兄徐佩瑗前以团练得名，后以骚扰失望。久处贼中，形迹可疑。为良为匪，亦复众论纷歧。惟闻该前抚办理苏州内应事件，曾备银数万，由徐姓马姓转交苏贼。原折所称徐、费二人受贼伪职，济以火药粮饷，或即指此言之。刘郇膏虽非拯救时艰之才，而崇朴黜华，素负民望。该前抚未经荐达，嫉忌之说，或由斯起。臣窃以薛焕前为巡抚，则百官之黜陟，军务之兴衰，措置稍乖，关系甚大。今仅为通商大臣，无用人理财之责，事权已轻，关系较浅。其前此办理未善之处，应否免予惩究，出自圣主鸿裁。至谕旨垂询吴煦开设钱铺，贩货至各海岸，暨其子吴宗麟气焰薰灼各情，又奉五月二十日寄谕钞示殷兆镛原折中列吴煦劣迹，亦饬臣等查办。臣查吴煦开设银号，置买海舶，弁利营私，系属实情。臣与李鸿章久拟列款参奏。惟苏藩、关道二缺，一时难得接署之人。又苏、常失陷以后，上海屡濒于危，吴煦联络洋人，保全要地，具有微劳。且其广交洋商，厚结华尔，吴煦之进退，于华尔全军，略有关系。华尔之向背，于英、法各国略有关系。不得不周详审慎，三思后行。除俟上海关道一缺遴委得人，再将吴煦事迹会折参奏外，理合将奉旨饬查薛焕各情，先行附片密陈，伏乞皇太后、皇上圣鉴。谨奏。

近日军情片 同治元年八月二十九日

再，近日军情。洪容海投诚以后，进剿建平小挫而退。其部下头目众多，各争雄长，中怀反侧，洪容海不能弹压。有伪目张得胜、陶子高等，带二万余人，投归伪辅王杨七麻处。又有伪目朱大椒、黄三元等带二万余人，在广德州内乱，与洪容海自相仇杀。洪容海带心腹万余人，夺门而出，投归宁国鲍超营次。广德州遂仍为贼所占踞。鲍超仍照前议，令洪容海酌留三千人，编立五营，随同官兵行仗，攻克广德，以赎前愆。臣昨于十二日具奏此案，折尾声明，恐其另生枝节。今果有此一变。目下事局尚未大定，是否更有波折，殊难预决。顷奉七月二十八日寄谕以洪容海降众六万，不妨酌量多留。惜谕旨迟到半月，不及钦遵办理。然招降之事，古无良策。必降将之才，足以统驭其党，而后无反复争斗之虞。又必官兵之气，足以慑服降人，而后无干弱枝强之患。今洪容海归顺之众，虽较前数大减，然后患亦较少，臣尚不深以为虑。臣之所忧虑者，现在杨辅清、黄文金、赖文鸿、古隆贤等诸伪王麇集于广德、建平一带。又有已降复叛之张得胜、朱大椒等，凶焰弥增。又据左宗棠咨，伪侍王将由浙境赴援金陵，自宁国、广德决战而往，群贼将萃于皖南。而鲍超营中疾疫大作，勇夫病者万余人，死者日数十人。张运兰、朱品隆、唐义训各军，亦十人而病其六七。张运兰之胞弟张运桂，亦已病故。即去腊坚守徽州，苦战得全者也。曾国荃金陵营中病者亦逾万数。皆由臣以菲材妄窃高位，上干鬼神之谴，莫救厄运之灾。左宗棠军中病者亦复过半，每次出队不满五成。若秋间有大股恶战，深恐赢卒不足御强寇，中夜萦思，不胜焦灼。至李鸿章奏洪首逆已移居苏州，系属谣传，并无其事。此军务最大关键，臣不敢不留心访察。除俟洪容海投诚之事大定，另案续奏，暨张运桂等立功后病故各员，汇奏请恤外，谨将近日军情，附陈梗概，伏求皇太后、皇上圣鉴。谨奏。

请简亲信大臣会办军务片 同治元年闰八月十二日

再，大江南岸各军，疾疫盛行，臣于八月二十九日附片具奏在案。近日秋气已深，而疫病未息。宁国所属境内最甚，金陵次之，徽州、衢州次之。水师及上海、芜湖各军亦皆厉疫繁兴，死亡相继。鲍超一军，据初二日开单禀报，除已痊外，现病者六千六百七十人，其已死者数千，尚未查得确数。宁国府城内外，尸骸狼藉，无人收埋，病者无人侍药。甚至一棚之内，无人炊爨。其军中著名猛将，如黄庆、伍华瀚等先后物故，鲍超亦染病甚重。合营将领，因其关系至大，一面禀明臣处；一面用舟送鲍超至芜湖养病。张运兰一军，驻扎太平、旌德等处，病者尤多。即求一缮禀之书识，送信之夫役，亦难其人。张运兰送其弟之榇至祁门亦自患病，尚难回营。皖南道姚体备至岭外查阅一次，归即染病不起。臣派营务处四品卿衔甘晋至宁国一行，现亦染病回省。杨岳斌自扬州归来，亦抱重病。天降大戾，近世罕闻。恶耗频来，心胆俱碎。若有大股贼匪，扑犯宁国、旌、太等处，鲍超、张运兰两军不特不能出队迎战，并不能坚守城垒，不特不能坚守以待外援，并不能预逃以待再振。若扑犯金陵、徽州亦深恐病者太多，战守皆无把握。数年来，千辛万苦战争之土地，由尺寸而广至数百里，倘有疏虞，何堪设想！若皖南藩篱一坏，则江西内地空虚，毫无足恃。兴言及此，忧心如焚。而皖北苗、捻两患，时时可虑。袁甲三、李续宜皆将回籍，唐训方新来，诸事且萃于微臣一人之身。疾疫之灾既如彼，责任之重又如此。臣自度薄德不足以挽厄运，菲才不足以支危局。譬诸担夫，力能负百斤者，增至百二十斤，则汗流而蹇，增至百五十斤则僵踣矣。臣力本不胜，今且增至数十倍之重，僵踣不足惜，倘遂贻误大局，敢不祗惧。合无吁恳皇太后、皇上天恩，简派在京亲信大臣，驰赴大江以南，与臣会办诸务。分重大之责任，挽艰难之气数。臣具有天良，断不敢稍存推诿，致误戎机。今年军事甫顺，而疾疫流行，休咎之征，莫可推测。中夜默思，惟求德器远胜于臣者主持东南大局，而臣亦竭力经营而左右之，庶几补救于万一。区区愚忱，伏乞圣慈垂鉴训示。谨奏。

曾文正公奏稿卷十七

复陈皖北军情并察度苗练折 同治元年闰八月二十七日

奏为钦奉谕旨，恭折复陈，仰祈圣鉴事。

窃臣承准议政王军机大臣字寄，闰八月十二日，奉上谕：“僧格林沁现饬富和，并添派之翼长全顺，会同恒龄、卓明阿马队，驻扎永城。一俟永、毫一带积潦渐消，道路可行，即行相机进剿毫州捻巢。该捻等股，迭经痛剿，一经直捣老巢，势必穷思铤走。若令东西分窜，官军移向各路往追，贼又绕路回巢，官军又复回攻，必至往来周折，为所牵制。此等情形，总当预为筹画，谋定后动，方免临时互相推诿，贻误事机。僧格林沁现在夏邑，将由北路进兵。将来各路约齐会剿之时，贼如窜往北路，自应即由该大臣拨兵追剿。其贼窜西路，应由唐训方拨兵追剿。贼窜东路，应由吴棠拨兵追剿。贼若南窜，即行三路合力追剿。均著各专责成，先期妥为布置，毋得临事观望迁延，自干罪戾。其毛昶熙所部，驻扎营廓等处勇营，并著僧格林沁酌量，随同官军应由何路进攻，妥为调遣。楚军应由南路进攻，其西路贼窜，责令追剿，是否足敷分拨，有无窒碍难行之处，唐训方署理抚篆，甫莅皖军，于进兵情势，未知能否洞悉，既据僧格林沁将督催楚军进剿捻巢各情，移咨曾国藩，酌量调度，即著妥为筹议。并将驻扎颍郡楚军道员蒋凝学，是否堪以统带，抑应添派得力提镇大员督率之处，一并妥筹兼顾，并一面咨复僧格林沁办理。吴棠驻军清淮，筹防里下河一带，于毫州东路灵、宿等处，亦恐相距稍远。黄开榜派赴徐州，代领田在田一军，应令如何酌量进扎，袁甲三尚驻临淮，其于亳捻东路防剿，应与吴棠等如何各分汛地，合力进攻之处，均当预为筹定。总之，各路责成，均须严密部勒，方能及时同心戮力，声势联络。著该大臣等，会同详悉，商酌尽善，迅即奏闻。郑元善现赴河洛，督办西路剿匪。所统各军虽难即时撤回助剿，惟亳捻如由西北两面窜走，均系豫境，即著郑元善、毛昶熙严饬各属文武官绅，率领兵练，协同官军，悉力防剿。如有贼由何路窜逸，不能实力堵御，该地方官吏，与带兵将领，厥罪维均。

苗沛霖反复再三，其叵测情状，天下闻知。目前归正，仍恐其首鼠两端。第以胜保赴陕，失所据依，兼之畏慑楚师之威，始将寿州、正阳等处厘卡交出，姑且就我羁縻。僧格林沁以现当剿捻吃紧之际，势宜恩威并用，示以不疑，用之剿贼。贼平之后，苗练势孤，自必尽除傲慢。且使苗练安贴，则蒋凝学所领楚军便可专力与僧格林沁之军合力，各由南北进剿捻巢，以期得力。所筹自是不为无见。此次苗沛霖因僧格林沁札谕该练，欲用之剿捻，乘机具禀申诉。揣其意，一则欲借僧格林沁声威，抑制李续宜，撤去楚师，使彼得以逞志。一则欲借剿捻之名，冀僧格林沁奏准，仍复远其前次占踞之利薮。一面之词，毫无情理，而阴鸷之谋，时流露于意言之表。苗沛霖如果能带练剿贼，为国出力，朝廷屡经明谕，贳其既往，予以自新。该大臣等何难待之坦白，尽释猜嫌。但必须其实心实力，悔罪归诚，有杀贼攻城之实据，方可加之信任。若仍心迹暗昧，或阳为助剿，而仍与贼阴相结纳。或第欲冒官练之名，以胁制民圩，希图煽惑，渐成尾大不掉之势。其居心行事，朝廷亦必洞见肺肝。谅该大臣等亦断不以欲资其力，稍涉迁就，致为所惑，而忘后患。著僧格林沁、曾国藩等，会同察度，妥筹万善。正阳等处厘卡，既已交出，即该练等果随同奋勉剿贼，心迹已明，曾国藩等并当筹给饷需。至寿州、正阳关等处，利源所在，断不得令该练等藉词饷需，再图侵占。前次逆首陈玉成就擒寿州，其余贼骁悍之众，尚有二千余人。苗沛霖收隶所部，现在曾否遣散？其窜扰豫省南阳一股捻逆内，有无此项陈逆余党，并著僧格林沁等查明具奏等因。钦此。

仰见圣谟闳远，布置精详。臣于二十一日接奉此旨，即与抚臣李续宜再三商度。逮二十三日，李续宜登舟起程，署抚臣唐训方恰到安庆。臣又与之熟商，如会剿亳州捻巢，楚军应由南路进攻。其西路贼窜，责令楚军追剿。谕旨垂询是否足敷分拨？有无窒碍一节。查李续宜所部湘勇，在皖境者万余人，现在分守颍州、寿州、六安、霍邱、固始五城，又守三河尖、正阳关两隘，皆系最要之区。若再令分剿捻巢，则防守七处之兵，与进剿亳南之兵，皆嫌其单。湘军素无马队，于追逐捻匪，本不相宜。若步军太单，则更无把握矣。屡接官文函咨，石清吉防守庐州之十营，前已调去三营。今又欲再调三营，回援鄂省。并云发匪自德安而下，欲由安庆境内回援金陵。如果属实，皖北腹地空虚，处处可虑。颍寿之湘勇以分守七处而太单，庐州之防兵以抽调六营，而亦薄。更无余力可以进剿亳南，此楚军不敷分拨，兼有窒碍之情形也。

谕旨垂询道员蒋凝学是否可以统带，抑应添派大员督率一节。据李续宜面称，蒋凝学与毛有铭同为监司，成大吉、萧庆衍、王载驷皆为提镇。势位相侔，才智相等，彼此俱难统属。至臣所部各军，如杨载福、鲍超、张运兰、朱品隆诸统将，皆抱病未痊。现在皖南军情十分警急。臣欲求一人支持危局，尚不可得，又安能另派大员，督率淮北剿捻之师？此颍、寿各军难相统驭之情形也。

谕旨垂询苗沛霖反复叵测，察度妥筹一节。臣查苗沛霖诡谲多端，耳目最广。闻凡李续宜离间苗部之密谕，胜保参劾湘军之微词，苗沛霖皆得抄其全稿。即言官劾苗之疏，廷寄驭苗之法，苗沛霖亦多录其原文。蒋凝学等欲阳抚之，而阴防之，固在苗沛霖计算之中。即僧格林沁欲调苗剿捻，并欲调苗离巢，使楚军得放心剿捻，亦未尝不在苗沛霖计算之中。臣愚，以为欲苗之不猜疑，必在我者先有诚一不欺之道。欲苗之不反复，必在我者先有坚定不变之谋。大抵驭苗之策，有二：一曰剿，一曰抚。抚苗之策亦有二：一曰赦其罪而不资其力，一曰资其力而并予以权。凡良圩之出财出力，以从苗者，非心服也。彼挟朝命以临之，不得已而为所胁耳。自夏间党羽离散，苗势渐衰。今调之会剿捻巢，则必听其招集旧部，号令群圩。是予以威权矣。又必听其广收练稻，设立厘卡，是予以利权矣。今日养虎自卫，他日复欲缚虎归柙，岂易言哉。臣愚以为赦其罪而不资其力，犹不失为中策。于征调之札则吝之，使其号令不能遽振；于厘卡之事则宽之，使其生计不至遽穷。情愿假以利权，断不予以威权。俾苗沛霖既服官军之足以自立，又感疆臣之不与争利，或可相安无事。若既欲资其力，又欲结其心，而又不予以威权利权，则断无是理矣。此臣察度苗练，但用中策之微意也。至苗沛霖所收逆首陈玉成余众，曾否遣散？是否混入南阳捻股之内？俟访查明确，续行附奏。

所有遵旨筹议缘由，谨会同署安徽抚臣唐训方，由驿复奏，伏乞皇太后、皇上圣鉴训示！再，此折系与李续宜面商定议。李续宜奏明于二十六日起程回籍，因业经交印，即于二十三日起行，具咨请臣代奏，理合代为声明。谨奏。

近日军情片 同治元年闰八月二十七日

再，近日军情。伪忠王由苏州带大股贼匪，上援金陵，屯踞城南谷里村、人字桥一带。二十日，扑官军营垒一次，金陵将士多病，迄未稍愈。曾贞干亦抱病未痊，殊为可虑。逆首黄文金、胡鼎文等大股，由东坝扑犯金宝圩，鲍超尚在芜湖养病。宋国永在宁国代统其军。派霆字四副营、峰字两营，于距城五十里之新河庄御之。二十日始到，营垒未定，为贼所乘，官军小挫，退回宁国。探闻黄文金等逆将，自新河庄犯宁郡之西，杨七麻等逆将自建平县扑宁郡之东。官军病者太多，统将鲍超又不在营，张运兰虽已于十七日带病进城，而其部卒亦病莫能兴。朱品隆于十四日移守旌德，亦上下皆为病所苦，防守尚无把握。大疫之后，遇此巨寇，皖南全局几无一处可恃，总由微臣德薄位尊，莫挽厄运，五夜忧灼，悚皇无地。所幸左宗棠于前月之杪，叠获大胜，蒋益澧于十四日克复寿昌。将来徽州有急，或可调蒋益澧就近救援。杨岳斌、鲍超病皆渐愈，鲍超现发遍身疮疖，邪症全除。拟于二十六、七日回营，其军纵有疏失，尚可徐图整顿。仰仗皇上威福，犹当力筹挽救，定倾扶危。除金陵、宁国两处接仗情形，续行具奏外，理合附片先陈梗概，伏乞皇太后、皇上圣鉴。谨奏。

汇报军情请调多隆阿军回皖折 同治元年九月十二日

奏为汇报各路军情，请旨敕调多隆阿一军回驻皖北，恭折驰陈，仰祈圣鉴事。

窃伪忠王李秀成救援金陵、黄文金等股图犯宁国各情形，臣于闰八月二十七日附陈梗概在案。现计各路局势，可虑者约有四端。李秀成率十余万贼，更番猛扑雨花台营盘，自闰八月二十至九月初六，昼夜不息，洋枪洋炮，子密如雨，兼有开花炸炮打人营中，惊心动魄。曾国荃于二十九日面受洋枪子伤，幸尚无碍，其得力部将倪桂，即于是日中炮殒命。贼现多开地洞，百道环攻，并未少休。又据蒋益澧来禀，伪侍王李世贤于前月十四日，带贼三四万，由浙赴援金陵，我军以病余之卒，苦守十六日夜，疲乏已极。若再添侍逆一股，殊恐难支。此金陵之可虑也。胡、黄诸逆之窜犯宁国者，自前月二十日我军小挫后，未遽攻扑郡城，盘踞于庙埠、仰贤圩、油榨沟、新河庄等处，绵亘近百里。叠据逃出及擒获匪党佥称，该逆不得逞于宁国，决计绕窜南陵、青阳，上犯江西。目下各营病勇未痊，缺额未补，即能竭力保守宁郡，而湾沚无陆师驻防，该逆若由间道上趋，不能分兵堵截，此宁国之可虑也。小丹阳之贼，已由东坝拖过战船数百号，分布固城、南漪各湖，时图出江。我军水师自湖口以至金陵，分防二千余里。地段太长，兼以营哨弁勇，病者过多，又新派李朝斌带三营驰赴上海。兵以分而愈单，设贼船乘间冲出，则江中粮路俱断，此水师之可虑也。连日接湖北督抚臣飞咨，豫省大股发捻窜至德安、随州，分扰各属。逆首马融和，即上年窜踞德安，本年由颍入陕者也。讯据贼供，有取道皖境，回援金陵之语。自庐州克复以后，皖境各城空虚，一经逆踪阑人，又将到处糜烂，此皖北之可虑也。此外，如芜湖、金柱关等处亦俱贼多兵寡，在在堪虞。

顾可虑者，虽有多端。而仰托皇上威福，似尚有可以挽救之机。前此疾疫盛行之际，臣于八月二十九，闰八月十二日两次陈奏军中病状。方虞巨寇一至，全局瓦裂。今贼氛如此浩大，而支持业经两旬，已非臣意料所及。从此竭力营救，当可勉撑危局。仰慰宸廑于万一。曾国荃营中初三日获小胜仗一次，初五早获大胜仗一次。臣现飞调驻扎芜湖之王可升一军，驰赴雨花台，又咨调上海程学启一军，暂弃青浦，雇坐轮船，赶赴金陵，均帮助曾国荃共守营濠。又咨调李世忠一军于龙潭、石埠渡江，由孝陵卫冲北路而来，调鲍超一军与现驻旌德之朱品隆一军，均由采石南路而来。两头夹击，冀解重围，此挽救金陵之拙计也。当群贼甫集之时，鲍超即力疾自芜湖回营。二十七日，已抵宁国，竭力整顿，将病者、伤者安置城内。简选精锐，扎营城外。张运兰全部登陴主守。鲍超所部出城主战。初三日，在庙埠获一胜仗，拟于初六日移扎高祖山，兼顾西河湾沚等处，计日内必有数次恶战。臣与浙江抚臣左宗棠函咨商，调藩司蒋益澧一军，由浙境驰赴皖南，与张运兰会办宁国防剿事宜。鲍超能于日内大破黄、胡各贼，固为至幸。若不能破贼，亦可抽出鲍超一军，驰援金陵，而以蒋益澧接办宁国军务。至南陵为内窜之路，鲍超已派总兵娄云庆驻守该县，其皖南之徽州、池州、祁门，江西之湖口、景德镇，臣与沈葆桢亦均派兵防守各城，此挽救宁国之拙计也。至水师防务，杨岳斌病已渐愈，力疾督守金柱关。彭玉麟分巡湾沚、芜湖各要隘。臣又饬驻扎安庆之巡湖副中两营赶紧下驶。又飞调李朝斌三营，由上海折回金陵。该逆如欲冲出大江，合各营未病之船，尚可与之力战，挫其凶锋。仰仗圣主鸿福，或者化险为夷，不至遽形决裂。

惟皖北地广兵单，臣前接鄂贼下趋之信，即调提督成大吉，由三河尖驰赴霍山、英山，相机防剿。现在安庆、庐州两府料理城守事宜。一面截留李鸿章新募之淮勇五营，暂驻运漕镇，保守膏腴之地，而舒、桐、潜、太一路，非有大枝劲旅，不足以资控扼。昨接胜保来咨，陕西省城业经解围，附近逆巢亦经扫荡。又据官文，李鸿章两处来咨，已奏请多隆阿一军回援东南，相应请旨敕下多隆阿，迅速东还，驻扎舒、桐，兼顾鄂、皖两省，大局幸甚。本年五六月间，臣屡思奏请多隆阿一军，会剿金陵。因西事方棘，臣不敢独拥重兵，是以欲奏而复止，欲吐而仍茹，屡蒙圣慈垂鉴，今则军情万紧，才智俱穷，不得不奏添大枝劲旅，保全已复之土地。如马融和股匪不果窜扰皖北，多隆阿回军之后，或会剿金陵老巢，或会剿蒙亳捻匪，再行奏明，请旨定夺。除各营战状，俟守事大定，分案具奏，及应奖应恤人员续行陈请外，所有各路军情，谨缮折由驿六百里驰陈，伏乞皇太后、皇上圣鉴训示。谨奏。

宁国县失守片 同治元年九月十二日

正封折间，又接鲍超文称，宁国县城于九月初六日失守。该县前派韦志浚、洪容海两降将守之，本属不可深恃，而韦志浚又因病就养芜湖，该县失陷亦系意中之事。惟一县既失，则藩篱已弛，现在徽州、旌德两城，首当其冲，守徽州者为皖南镇唐义训，守旌德者为衢州镇朱品隆，两处兵力皆单。朱品隆又久病未痊，缺饷过久，据称旌德百物皆空，无可市买，并无零钱可办油盐，骤遇大敌，深恐不克支持，臣现催调蒋益澧一军来援徽州、旌德，若两城能如金陵宁国之坚守两旬，则救兵可至矣。该两城如幸而保全，又恐该逆由绩溪、太平，间道窜犯江西，反复筹思，殊无完策。臣前调朱品隆偕鲍超援解金陵之围，今旌德且恐不保。鲍超亦三面受敌，自不能抽出驰救金陵。除宁国县详细战状另行具奏外，理合附片陈明。伏乞皇太后、皇上圣鉴。谨奏。

江西厘务疲乏情形片 同治元年九月十二日

再江西全省厘务于咸丰十年五月奏明，充臣军饷，即经派委督粮遭李桓、候补道李瀚章综理。嗣于是年冬间，分为两局，下游南、抚、建、广、饶、九、南七属为省局，由李桓经理；上游袁、临、瑞、吉、南、赣、宁七属为赣局，由李瀚章经理。下游各府属商贩行厘，本年二月一律加成，两起两验，收数自应较前倍增。乃近数月以来，总台解数寥寥。计自四月至八月，安庆粮台，仅收到江西总台银二十二万两，钱四万串。若除每月应解之漕折银四万两，计此五个月中连钱折算，仅解厘金四万余两。每月七府厘金不满一万，殊不可解。臣访闻江省商民，近日颇多怨言，究竟厘金虽已加抽，营饷未得实济。前此拟定赣局月解八万，省局月解八万，除去吴城、湖口二卡仅月责省局六万。当时贼氛在境，就厘金极衰之时而立制。乃今年全境肃清，从无月解六万之事。自河口、景镇、乐平三卡由臣拨归浙江抚臣左宗棠抽收，饶州一卡拨归祁门粮台买米支用。彼四卡抽收愈旺，而七属各卡报解愈少。目下彼四卡月收已过五万，将来若收过六万，则七属各卡，全无应解之厘，总台且有倒欠矣，臣提用江两厘金漕折，中外通知。乃核其所得，不特不如湖北、湖南之厘，而省局尚不如东征局之数，并不如左宗棠经收景镇、河口、乐平三卡之数。臣徒揽江右利权之名，全无供苏、皖饥军之实。该藩司李桓总办粮台兼管厘局，漫不经心，玩视饷务。如饶州一局八月收册尚未送到，即据三、四、五、六、七凡五个月报到收册，除以一半解祁门买米外，其一半划解省局者，已有银七千九百四十两零，有钱九万二千九百四十三串零。即此饶卡业经解省之项，李桓亦未转解来皖。同系近五个月之事，饶州一卡分半解省者，为数反多，七属各卡全行解皖者，为数反少。不知各卡是何弊窦？李桓是何居心？又如河口一局，本年四月以前系已革同知向绍先经管，每月收数至多不过五千余两。逮左宗棠委周开锡经收，五月解银一万有奇，较前即增一倍；六、七两月共解银三万有奇，较前并增至二倍。李桓果认真察访，向绍先当早已撤退。乃于饬查之案，犹且多方袒护，仅请停委一年，经臣加重奏参革职。该司但图见好属员，不顾贻误饷需，殊属大负委任。自李瀚章奏派赴粤办厘，袁、瑞、临三府归并省局，该藩司事务较繁。臣已添委甘肃臬司刘于涛访察商情，并派署盐巡道孙长绂专司月报，常川驻局，力图整顿，重定规条。嗣后江西各局卡，上月收数若干，坐支局费若干，均限下月初三日缮成清折，专差飞送省局。由孙长绂汇缮总单，专送臣营。赣局四属由署道王德固汇单驿递臣营。臣每月派炮船赴省迎提厘饷，仿照湘省东征局之例。其本年八月奏定，月解漕折四万，臣亦按月派船迎提。所有厘卡大小委员，向由该总局委用黜陟。此后改弦更张，由臣随时札撤，自皖派员赴江办厘，以资互证，而备观摩。各卡每月报销册，该局员径备一分，申报臣处。商民有无怨言，亦由刘于浔按月禀报臣处。相应请旨饬下江西署盐巡道孙长绂常川驻局，甘肃臬司刘于浔体察商情，均与藩司会同办理。臣统军过多，欠饷太久，今岁疾疫盛行，医药无资，不得不整饬厘章，力求补救。外间皆知上海厘务不实不尽，不知江西厘金疲乏若此，皆臣平日不能稽核申儆之咎。该司李桓经理不善，此次姑免参办，数月后如仍前玩泄，即当从严参奏，并提讯经手员役，以惩积弊。理合附片陈明，伏乞皇太后、皇上圣鉴。谨奏。

汇报近日军情片 同治元年九月二十七日

奏为汇报近日军情，恭折驰奏，仰祈圣鉴事。

窃金陵、宁国各路军情，臣于九月十二日，汇报梗概在案。嗣是伪侍王李世贤大股，亦由浙江赶至金陵，与伪忠王合力昼夜猛扑，更番迭进，迄未休息。至九月十二日未刻，两处地道同时轰发，土石上飞，贼众如樯并进，前者既殆，后者复登。曾国荃督饬诸将竭力堵御，纯用火球抛掷，间以枪炮，抢险三时，幸得堵御缺口，击毙悍贼极多。十三以后，贼焰少衰，白昼不甚环攻，夜间仍轮班逼扑。连扎百余垒，于官军营濠之外，相距不过二十丈，仍再开地道三处，据密探称，俟雨夜发火轰裂，希图一逞。自闰八月二十日起，计坚守已满一月。曾国荃所受洋枪子伤左颊，子出之处，虽未收口，右唇子入之处，业已结痂。军心尚属完固，大局可期平稳。惟前此病卒未痊，近日伤者、亡者又添一千余人，疲劳太久，损折弥多。若无大支劲旅，从外夹击，深恐难以解围。此金陵一军之大概情形也。

宁国贼目黄文金、胡鼎文等，久盘踞于高岭、梅岭、油榨沟、新河庄等处，时窜湾沚、红杨树一带，冀图抄我粮路。张运兰病未痊愈，坚守郡城之内。鲍超病体痊愈，屯扎距郡二十里之高祖山。九月十八日，鲍超派队搦战，该逆亦排队于仰贤圩、新河庄，处处依傍港汊，阻水自固，不敢过河，与我接仗。鲍超前因病者太多，新愈者亦黄瘦无力，是以回营两旬，未敢进兵。今见我之守御日完，贼之怯情日露，即日拟将高岭、梅岭之贼痛剿数次，以挫凶锋。其前在宁国县城失守者，为降将韦志俊、洪容海两部。鲍超现亦饬其收集溃散，重整队伍，随同进剿。此宁国各军之大概情形也。

自闰月中旬，大股贼至，即分伪护王陈坤书猛扑金柱关，又分股上犯芜湖，自东坝抬过之贼船，亦群聚于金柱关上下。官兵守金柱者，陆兵仅罗逢元、朱南桂等四营，水军仅彭楚汉、丁泗滨等五营。与贼相持月余，众寡悬殊，昼夜严防。罗逢元等又分兵远防龙山桥、梅塘嘴一带，往返六十里，疲于奔命。罗逢元与朱南桂议以苦守太久，不如渡河剿之。九月十八日，与驻守芜湖之周万倬、吴坤修等营，由龙山桥暗渡，会合水师，齐进痛剿。陆师自青山包抄而上，将群贼蹴逼，落水溺毙极多。水师夺贼炮船五十余号，从此贼舟无窥伺大江之虑。而内河之湾沚、三汊河，亦均有官军战船扼守。此水师及芜湖、金柱关陆军之大概情形也。

至臣处调度，有与前次奏折不相符合者。臣前调王可升一军，驰赴雨花台，帮同防守。厥后王可升带三营先赴金陵，留两营仍防芜湖。兹因芜湖事势已松，即将两营全行拔去。又前调上海之程学启一军，因驻防南渡要区，不能抽动。李鸿章拟调洋将汉兵之白齐文一军来援金陵。此军虽非臣所甚愿，然亦未便却其拯急之情，阻其图功之念，都兴阿未接臣咨，仅接曾国荃一函，立派杨心纯等千八百人，渡江协防，实属力顾大局，痛痒相关。前调浙江之蒋益澧一军，旋接左宗棠复函，因日内正攻龙游、汤溪两城，功在垂成，碍难抽拨他往。蒋益澧既不能弃汤溪而换防宁国，则鲍超亦不能弃宁国而先援金陵。征兵千里之外，本难处处应手。至李世忠一军，臣前咨调渡江，由孝陵卫北路而来，夹击伪忠王一股。旋因该提督来文，有江防空虚，南贼分股北窥之说，臣即飞咨止调，令其专防北岸九洑洲一带。又因该提督来文有挑选精壮万余，派员统援金陵之说，臣又咨令自行酌量，力难兼顾，则专防北岸；力能兼顾，则分援南岸；听其自为裁夺。此又微臣调度各军，前后参差之情形也。

至鄂省马融和股匪，现闻将由应城一带回窜河南，或不至遽扰皖北。仰托圣主鸿福，先纾一面之患。除金陵十二日之战，金柱关十八日之战，俟接到禀牍，另行详报，应奖应恤人员，续行奏办外，所有汇报近日军情，恭折由驿六百里驰奏，伏乞皇太后、皇上圣鉴。谨奏。

水陆迭胜力保芜湖金柱关折 同治元年十月十二日

奏为水陆各营，屡获胜仗，力保芜湖、金柱关要隘，恭折驰陈，仰祈圣鉴事。

窃自闰八月中旬，苏、杭群贼大举内犯，北扑金陵，南扰宁国，中犯芜湖、金柱关。所有金柱关等处水陆防守，及九月十八日之捷，臣国藩已将大概军情，两次具奏在案。先是伪护王陈坤书等酋拥众四五万。突入太平府之张公桥，图犯金柱关，横断宁国、金陵之气。臣玉麟以该隘下达高淳、溧水，上通湾沚、芜湖，为中段第一关键。闰八月十三日，饬成发翔、邓万林等于各营中挑集未病炮勇，舢板十船，会合唐修已外江水师一营，王可升、周万倬、罗逢元、朱南桂陆师数营，御贼于花津、护驾墩，五战却之，退踞薛镇。十八日，谍报贼以战舰数百，由东坝、拖坝而出，布满固城、南漪两湖。臣玉麟亲率王吉、左光培等，各驾飞划，入湖迎击。讵薛镇之贼节节延窜，潜约贼船，衔尾而西，环泊花津上泗渡之下，臣岳斌一闻此警，留罗进贤、万化林水军于大胜关，帮助金陵陆师，而自带丁泗滨、彭楚汉等，五营力疾赴援金柱关。适罗逢元、朱南桂等陆军先在姚老圩毁贼浮桥，获胜一次。得此水陆依护，贼乃数日不敢过河。九月初五日，贼纠大股至龙山桥，先以排炮拒我师船，遂于浅流中结筏偷渡。朱南桂率三哨驰击。战无逾时，罗逢元带队突至，直捣垓心。王明元力战死之。朱南桂斜刺而入，截贼数段，纵横掩杀。未及济者，悉驱入河。不谓贼又增党数千，倚河筑垒，形若贯珠，以翼乘间再逞。初六日，贼以大队进逼金柱关，水营各船齐开排炮，逆众稍退复合，管带亲兵前营郭明鳌与副后营丁泗滨等，带勇登岸奋击，驰逐里许。鏖战方酣，郭明鳌突被洋炮子打穿左喉，即时殒命。幸得丁泗滨等奋力冲突，杀退贼众，抢护忠骸回船。初八、九等日，朱南桂，张定魁商令驻守芜湖之周万倬、吴坤修等，各率新、后、团防等营，分巡查家湾、梅塘嘴一带。而于十二日，自率勇士，涉流而渡，尽焚隔河诸垒，击毙数十人。群贼始遁往鱼坝。此闰八月十三至九月十三等日，水陆御贼，昼夜严防之情形也。

臣国藩时以金陵事急，调向守芜湖之王可升，先拨三营，往援金陵，而调向守庐州之梁美材三营，填驻芜湖。水师之由安庆下驶者，则有巡湖、副中两营。其由上海折回者，则有正前、副右、新右三营；兵数较增，可以一战。于是诸将弁会商，十八日水陆大举。周万倬带所部并团防两营哨，由查家湾渡河，朱南桂、朱宽义带吉左营，罗逢元带振字营，由龙山桥渡河。曾泗美以右营战船扼桥下，兼分水勇，登岸助阵。丁泗滨、胡俊友，率副后、亲兵前营水师，由星子桥决堤驶入，攻贼之后。蔡国祥、严定国、彭楚汉，率巡湖正左亲兵、右营水师由三汊河攻贼之前。唐修己分船守太平府，护定吉左、振字老营，仍亲带炮划，同往三汊河会剿。天甫向曙，分道并进。遇贼于花山，两锋相交，喊声雷动。鏖战数时，贼不少挫。周万倬一骑当先，所向辟易。曾泗美同团防两营哨，横跃入阵，刀矛环刺，贼不能支，且战且走。朱南桂、罗逢元带队从九山埂上压下，朱宽义、张定魁从九山左右两路抄出。贼益震摄，不知所措，争向上泗渡纷纷窜遁。殊不料彭楚汉，蔡国祥等攻破三汊河、钓鱼台贼卡后，早与丁泗滨、胡俊友、唐修己、严定国各水营，冲入上泗渡，斫断浮桥，贼船五十余号悉非所有。该逆猝见桥折舟沉，回戈转斗。众军合力围杀，撄刃而死者半，扑河而溺者半。弃尸骈积，河水不流。自上泗渡至龙山桥，聚贼不下万余，无一存者。夺马三百余匹，旗械倍之。此九月十八日，击贼大胜之情形也。

龙山桥、上泗渡之贼，虽一鼓翦除。而窑头、护驾墩、大小花津、官圩、青山等处袤延百余里，尚为贼踞。臣玉麟复饬成发翔、喻俊明水师，梁美材、周万倬、吴坤修陆师，及王可升留守芜湖之二营，于二十日进次马音街。会约吉左、振字等营，及水师李朝斌、杨友德、李助发等十营，于二十一日，裹饭传餐，侵晓出队。先用炮船，渡陆师过三汊河，毁平窑头数垒。王可升、梁美材等即由中路搜剿官圩、大龙口。朱南桂、罗逢元等复由右路，搜剿青山。周万倬、吴坤修等，同水师径取护驾墩。各水勇登陆焚桥，周万倬等率队直进。贼乃窜聚花津。我军紧蹑贼后，与贼搏斗移时，周万倬困入重围。适王可升、梁美材等，由官圩联骑冲至，李朝斌、喻俊明等率炮队，排击水次。周万倬立刃数贼，突围跃出。面面夹攻，遂破花津两岸坚巢，获贼划七十只，焚贼所掳聚之粮数万石。各营还驻马音街，而朱南桂、罗逢元两队，亦尽洗青山踞贼以归。二十三日，周万倬、王可升等军冒雨巡哨，袭贼败之。二十四日，风雨转猛，至晚稍霁。议于次日，攻洞阳、象山之贼。王可升、梁美材遵陆而进。罗逢元、朱南桂、周万倬、吴坤修分两翼傍河而进。李朝斌各水营自太平府东循堤而进。甫至小桥，望见贼旗数十层，掩映林谷间。周万倬率哨官洪得胜纵辔冲入，往来荡击，贼尽披靡。正欲围而歼之，俄闻鼓角一声，象山后突出大股，火机触发，枪子群飞。周万倬见洪得胜中枪坠马，驰救不及。辄复跃入贼阵，右膝受伤，裹创猛战，幸王可升带队来助，罗逢元、朱南桂亦自洞阳振旅而至，合军掩袭，既焚象山贼馆，并将采石矶另股贼援悉驱出。薛镇、小丹阳一路，二十八日，成发翔、喻俊明闻高淳贼船出石臼湖，聚泊小丹阳之背，以护新市镇四垒。乃于二十九日，留曾泗美右营，堵守塘沟，亲带左营、定湘营进湖雕剿，破垒殆贼。成发翔得船十二号，喻俊明得船二十八号。自是贼舟之由东坝抬来者，存留无几。距芜湖、金柱关六十里内，无一贼矣。此九月二十一至二十九日，叠次剿贼，获胜之情形也。

臣等杏金柱关一隘，与芜湖辅车相倚。此次伪护王等既由陆路全力攻扑，复于东坝抬船过湖，图窜出江，以截金陵诸营之粮路，安危得失，关系至巨。幸仗天威，大彰挞伐，保全重险，江介肃清，足寒诸逆酋并力一逞之心。诸将士苦战五旬，始终不懈。可否俟金陵贼退后，容臣等汇案酌保？出自逾格鸿施。至花翎总兵衔尽先副将胜勇巴图鲁郭明鳌，忠勇性成，英毅罕匹。咸丰六年投效水营，拔充哨官。七年扫荡蕲、黄，肃清楚境。八年克复九江府城，进攻安庆、大通、枞阳等处。十年派充营官，攻破南陵贼围。十一年，攻克安庆省城，收复池州。本年攻打运漕、无为、东西梁山，及金柱关、芜湖县各要地，均属异常出力，战功最著。兹因登岸杀贼，中炮捐躯，实堪悯惜，合无仰恳天恩追赠提督衔，即照提督阵亡例议恤，以昭激劝。又，花翎游击衔都司洪得胜，拟保守备蓝翎千总王明元，击贼阵亡，并请敕部各照本衔，从优议恤，以慰忠魂。所有水陆各军，迭获胜仗，力保芜湖、金柱关要隘缘由，谨缮折由驿六百里合词驰奏，伏乞皇太后、皇上圣鉴训示。谨奏。

缕陈金陵各营苦守情形折 同治元年十月二十七日

奏为金陵各营苦守四十六日，屡获大捷，力解重围，恭折缕陈，仰祈圣鉴事。

窃自闰八月下旬，金陵贼援大至，官军堵剿迭胜，经臣四次具陈梗概，声明续报战状在案。旋据江苏藩司曾国荃禀称，伪忠王李秀成，在苏州大会群酋，以伪辅王杨辅清及黄、胡、赖等股扰宁国，以伪护王陈坤书等股，由太平府窥金柱关，李秀成亲率十三伪王，号称六十万众，专注金陵。东自方山，西至板桥镇，旗帜如林，层层排列。闺八月二十日，纠合城贼，直逼我营，尤趋重于东、西两隅。曾贞干、彭毓橘、刘连捷、张诗曰、熊登武、朱林桂等纵军兜击，追贼于小河边，斩级颇多。朱桂林搏战方酣，中枪而殒。二十一日，城贼、援贼同时并进，曾国荃令各营坚壁固守，俟其扑近花篱，突以排炮轰之，贼乃跧伏在地。炮声绝而杀声又起，日夜环伺，无或少休。二十二日，贼由东路攻副后、南后等营，西路则犯湘恒、恭字等营，曾贞干方率晏恭山力战西路一股，而贼已分党二万，径趋洲上，抄出猛字诸营之后。曾国荃即派萧孚泗、周惠堂、王仕益、倪桂、李臣典、崔文田、凌有和、杨钾南等分路驰剿，贼为负创却走。倪桂与左传贵大呼冲入，遇者辄殆。左传贵马蹶战殁，贼遂拥众回戈，留踞数千人于洲上。曾国荃以洲上关系全军粮路，我所必争。乘夜急修十数垒，由曾贞干拨兵驻之。又令刘连捷遣死士缒墙出击，杀贼数十，夺旗数百而还。二十三日，贼既攻我猛字各营，复舁巨炮轰东路营垒，并驾战舰击湖桥营卡。曾岂凡抢护炮台，受伤几危，而贼扑益猛。易良虎、易良豹等，正在悉力堵御，适曾贞干督队而前，纵横截杀，即时剿退。仍一面会约罗进贤、万化林等，移水师于藕塘，护筑新营，守定堤埂，而运道乃可无虞矣。二十五日，贼更以西洋火器，力攻东路之副后、南后、嘉字、长胜、吉后五营，而围逼西路之仁、严、和、智四营者，已历六昼夜。彭毓橘、张诗日、熊登武、李祥和、曹仁美等，料贼疲乏，跃出濠外，突破四垒，杀毙及擒获者三百余人。二十六、七、八等日夜，贼乃悉向东路逼营而阵，洋枪、洋炮骤若飞蝗。并于嘉字、吉后、副后营下，潜通地道，百计环攻。刘连捷、朱洪章、武明良、吴光春、曾昭礼等率同士卒，负墙露立，抛掷火毬，歼贼无算。曾国荃以病卒太多，弗耐久战，因派李臣典调防南后营汛地。二十九日，贼负片板蛇行而进，直薄副后诸营濠外，开花崩炮横飞入营。烽燧蔽天，流星匝地。群贼齐声大噪，束草填濠，岌岌欲上。武明良、刘连捷、吴光春各以长予击刺，前者拽尸，后者更进。曾国荃见事势危急，亲率部将倪桂、萧开印，前往策应。倪桂驰斩悍目，转战无前，中炮死绥。曾国荃亦为飞子伤颊，血流交颐，仍裹创上濠，以安军心，此闰八月二十至二十九等日，督军守御获胜之情形也。

九月初一日，添贼一大枝，猛鸷无匹。谍者日伪侍王来自浙东。其扑东路各营者，恃有大援，攻吉后炮台益急。曾国荃引军驰救，力破贼众，吴光春、陈膺福乘势将吉后营一段堵住，而王光胜、刘大胜、黄升富、胡泽仁、廖太仙等已相继伤亡。曾国荃恐有蹉跌，乃留萧开印守之。维时曾贞干与诸将谋东路地道甚近，曾国荃又创口未平，不可不带兵往助。遂饬黄润昌、王廷耀、曾正明等坚守江东桥、三汊河、大胜关诸营。自带八哨，疾趋而东，商令各营增筑内墙、内濠以自固。自初一以至初四等日，我备愈严，贼计转狡。若蝇若蚁，倏往倏来，多用箱箧实土于中，排砌濠边，明防炮子于上，暗凿地道于下。我军之御之也，先以火箭攒射，继挑锐卒，诱贼近濠，突出奋击，幸得少挫其锋。曾国荃熟察形势，惟西路贼阵散漫，西南地面辽阔。不如先发制之，派彭毓橘率张诗日、熊登武、李祥和、刘湘南、罗朝云、曾仁美等营击右路，萧孚泗率张光明、周惠堂、曾良佐、杨西平等营击中路；而以李臣典、何玉贵、成东昂、陈寿武、冯盛德、朱平海、赵清河、黄东南等营击左路。初五日，齐队出濠，诸道并进。战不逾时，焚逆垒十二座，歼毙近三千人。垒中之贼，罕有脱者。我军惟李臣典、吴宗国负重伤，李正升、刘德盛、吴发远等殉焉。余尚无所损折。自此西南一隅，贼不敢复犯后濠矣。此九月初一至初五等日，节次堵杀，获胜之情形也。

初六日以后，东路之贼环逼如初，未尝少懈。朱洪章、刘连捷、武明良、萧开印、吴光春、陈膺福等，且堵且战，屡出焚贼，伤毙约七百余名。我营亦折文喜才、龙开学、彭伦考、刘禹详、孙云亭五人。幸有都兴阿派杨心纯等五营，臣由安徽派去之喻荣升等四百人，先后赴援。而王可升所部亦先派三营，由芜湖赴援。金陵兵数稍增，军威颇振。无如主客相搏，不数十武，节短势险，仍不能出大队痛剿。而贼之畚锸负土者，已及濠墙之下。十二日，瞥见西南一股悉并东路，潜伏雨花台后。曾国荃知地道之将轰塌，令各营谨以备之，不转瞬，而嘉字、吉后两营外，一声霹雳，烟焰上冲，石块、土块飞入天半，营墙各崩塌十数丈。贼即乘隙直上，万弩齐发，排炮雷轰，踊跃争先，呼声动地。两路悍党，不下万余人，拥入塌口者，各有千数人。我军寂然不动，扼住内濠。俟烟障一开，尘土落毕，武明良率各弁勇从嘉字营冲出，有朱洪章、杨正彪、彭毓橘、李祥和、刘湘南、罗朝云等为之援。萧开印、胡万清、陈万胜、胡海万、戴明山、吴光春、陈膺福、易光春及各将弁，从吉后营冲出。有萧孚泗、张光明、周惠堂、王可升、谢占春、阳华坤、杨心纯等为之援。乱刀交错，并力抢险。陈得月、陈敬廷、张绍武、周在远、刘安邦、谢仁本、周宗达、胡荣祥、王芳来、郑元标、罗道明、雷信义等死之。武明良、萧开印等愤怒填臆，忍死决战。塌口以内，屠戮靡遗，塌口以外，诸贼渠搴旗督战，更番向前，猛扑五六次，经我军同出抄杀，贼之精锐，摧斩无算。其地道之同时进裂者，尚有副后一营，刘连捷麾军剿退，侯永清、张玉藻、萧锡珍、李修禄、李萼南、刘星德、刘泰和等死之。其各军之同被贼围者，尚有信字长胜、义字、坚字、从字、克字、南后七营，李臣典、杨玉辉、罗雨春、武交清、何玉贵、曾昭礼、喻荣升、胡松江、杨西平、宋声平等，从内击出；曾贞干率晏添山、成东昂、朱平海、冯盛德、陈寿武等，从外击人，贼亦败走。是役也，杀贼近万，诛伪德王及伪主将李、蔡、高、范、汪、罗、吉、陈等酋，我军阵亡不过百余人，受伤者萧开印、吴光春、李祥和、胡万清、曾昭礼、陈万胜、武义山、张林芳而外，弁勇不过三百余人。此九月初六至十二等日，抢救地道，力战大胜之情形也。

自有此捷，贼之气焰稍衰，而设谋图我仍百出不穷。十三日，既从东路纠聚贼党，别开地道，必欲甘心一逞，仍于西路决长江之水，淹往来之路，以冀绝我馈运。当经曾贞干、易良虎，在高埂增修小营，分哨填扎。商令水师刘正隆、赖荣光、陈东友等各带舢板数号，驻泊双闸，与陆营相倚护，重保一线之路，以安万众之心。而东路之防，则有武明良派队毁贼一垒一穴。萧开印、赵清河于十六夜，派队破贼一垒一穴。十七、二十一、二等夜，刘连捷潜拨勇队，各挟火具，焚贼二垒二穴。计三次俘获三十人，斩首过五百人。

曾国荃兴诸将议制敌之策，尤莫若审贼所向，掘地数仞，隧而迎焉。二十四日，副后营刘连捷令部卒就营外荷锄开掘，不移时而内外洞穿，适与贼遇，抽刃迭刺，聚而歼之。二十五日，萧开印复穿一地道，熏以毒烟，灌以秽水，贼亦无一生者。次夜风雨交作，刘连捷伺贼无备，于四更时，带胡俊升、杨致仁分三路，冒雨出濠，袭破潜挖地道之三垒，俘戮数百，损我胡俊升、杨致仁二人。越三日，刘连捷营中发土丈许，豁然开朗，贼不得遁，尽瘗于地道之中。萧开印、武明良、朱洪章等约于三十夜，薄垒攻贼。蒋仲梅、黄礼芳，中贼流矢并殁于阵。萧开印催队猛进，立踹坚垒二座，斩二百余级，缚五十余人。十月初一日，副后营凿开地道一处，初二日，曾国荃中军又凿外地道一处，伐木作薪，堵塞洞口，贼乃无能为矣。维时王可升留防芜湖之两营，至是亦来，入濠助守。曾国荃见兵力愈厚。可决一战，遂于初三、四等，乘贼慑伏，进拔十数卡。初四夜三更，曾贞干、彭毓橘、萧孚泗，侦知西路三汊河隔岸之贼，将图宵遁，乃整劲队，分道并出，曾国荃亦令李臣典、朱洪章、刘连捷、刘蔚昌、武明良等径攻东路前敌四垒，以防雨花台及南门之贼抄袭我军之追贼者。天甫向曙，纵焚四垒，垒贼逸出，悉就诛夷。而西南诸垒中，嘹见东路火发，光烛霄半，益无固志，弃垒争窜。适曾贞干率黄润昌、王廷耀步军同杨钾南骑队驰至，遂由善桥追贼至板桥周村一带，彭毓橘、萧孚泗、张诗日、熊登武、李祥和、胡松江、张光明、周惠堂等步军及周日升、彭言志、朱云章、赵三元、伍维寿等骑队，亦追贼至南路牛首山一带。自辰至巳，扫平贼垒数十座，擒贼近四百人，毙殿后悍贼约七千人。王可升、杨心纯、武交清、何玉贵、赵清河等军，搜剿败匪，直出方山之西。讵南门外雨花台两旁留守之贼，勾结城贼齐出，大股截我归路。幸刘连捷副后营，并长胜、嘉字、信字各营队伍，横击于左，易良虎、曾良佐、杨西平、罗朝云、晏澧周各营亲兵夹击于右，贼始返奔。其在东路者，向南门绕城而遁，其在西南者，向秣陵关一路而遁。是日之战，我军小有伤折，而杀贼殆难以数计。此九月十三至十月初五等日连破地道，乘胜解围之情形也。

臣查苏、浙诸贼酋，大举人寇，麇聚金陵，意图吞噬我营，合犯上游，计甚狡毒。仰赖圣主威福，将士同心，以病余之孱兵，当非常之凶焰。苦守力战，时阅四十六日，以寡御众，出死入生，卒能挽回危机，保全大局。在事文武，实著微劳。除曾国荃、曾贞干系臣胞弟。不敢仰邀议叙外，所有尤为出力之按察使衔，江西即补道刘连捷等七十三员，谨先开单，吁乞恩施，以昭激劝。其余出力人员，并水师员弁，容臣查明，汇案奏奖。至副将倪桂等二百七员弁，均系立功后，力战阵亡，深堪悯恻。相应另缮清单，请旨敕部分别议恤。所有金陵各营苦守四十六日，得解重围缘由，谨会同湖广总督臣官丈、江苏巡抚臣李鸿章，由驿六百里驰奏，伏乞皇太后、皇上圣鉴训示。谨奏。

汇报近日各路军情折 同治元年十一月十二日

奏为汇报近日各路军情，请旨敕调江忠义移军驻守皖北，恭折驰陈，仰祈圣鉴事。

窃自金陵援贼经官军击退后，留守秣陵关，分攻九洑洲，并宁国、旌德等处军情。臣于十月二十七日附陈梗概在案。嗣据谍报，伪忠王李秀成，并未回苏，诸酋死党，多未远扬，仍在秣陵关、六郎桥一带修垒坚持。俟伪侍王由东坝抬船过坝，即分向金陵金柱关，以图再逞。十月十七、八等日，忠逆之子及伪章王、对王数股，并趋九洑洲。一面围李世忠各营，一面昼夜赶渡，先后冲过江浦、浦口者五六万人。曾国荃以南岸诸军节节牵制，北岸郡县处处空虚，抽拨周惠堂等两营，抢扎西梁山，先顾滨江要隘。又商令李昭庆带张树声五营，自芜湖北渡，救无为州产米之区，保皖南各营办粮之路。臣亦飞调李续宜所部萧庆衍八营，移驻庐州，毛有铭七营，移驻巢县。部勒甫定，伪对王一枝直冲过李世忠各垒，从和州之青甸庙，斜趋而西，于二十七日陷含山县，二十八日窜踞巢县，十一月初一扑陷和州。查巢县西北直达庐郡西南，近接无为、庐江等州县，以人省垣。略一进步，全局俱震。张树声等五营，幸已冒雪渡江，驻扎无为州。庐江一县，亦截留上海新募吴长庆等四营，入城驻守。庐郡一城，仅有石清吉四营，亦截留唐训方新募之何有能等三营协守。此外冲要之所，若店埠，若运漕，无兵扼防。臣所调李续宜部下之毛有铭一军尚在固始，萧庆衍一军，尚在霍邱。现令齐集舒城，再行进兵。贼踪飚忽，诚恐著著落后。此贼窜江北办理竭蹶之大概情形也。

宁国悍贼黄文金、胡鼎文等，自踞西河，断我水路粮运。而伪辅王杨逆之众，又时时声东击西，四出剽掠。臣所改办陆运，自三山夹以至南陵，数十里内，尚无梗阻。自南陵以至宁国府城，到处阻贼，雨雪泥泞，艰于馈运。城内外各营将士，人人以缺米为虑。十月十三日，贼乘张运兰因病离营之际，大举攻城。新任统将易开俊、刘松山等，登陴守御，炮石环击，贼始解退。易开俊奉臣调援旌德之檄，十一月初三日，道出泾县。适有宁邑另股，由晏公堂、画眉岭两路而来，图袭泾县城，横断徽、宁之气。易开俊督同驻泾各营力战却之。鲍超在高祖山屯营虽多，分汛过广，小挫之后，未可遽议战攻。前调之王可升五营及何绍彩四营，拟令分驻板桥、黄麻渡，先保粮路。俟赴湘新募之七千人陆续到皖时，再行分途痛剿。此宁国各军，战守艰滞之大概情形也。

其赖、古诸逆之围扑旌德者，直薄城下，环攻不休。朱品隆于十月十五日挫败一次，十月十七日小胜一次。十八、十九等日大胜两次，毁平二十余垒，贼始退聚九、十等都，旌德城幸得解围。别有昌化广德各贼党，突陷绩溪县城，分窜歙境。驻守徽州之皖南镇总兵唐义训，会商左宗棠派援之王文瑞等营，于二十八、九等日，分道驰击，屡有斩擒，十一月初一日，王文瑞败贼于临溪，唐义训败贼于孔灵。初二日，合军进攻绩溪，克复县城。而旌德境内之贼，复于初三日闯入太平县，由焦村度、双阜二岭。初六日，进踞黟县之西递地方，意在窜扑祁门，断徽州之饷道，入江西之北境。此股虽非甚凶悍，而踪迹甚疾，关系极大。祁门为臣数载经营之地，引领南顾，实用隐忧。此又旌德、绩溪、太平、黟县等处之大概情形也。

臣窃计本年秋冬以来，群盗如毛，南北环逼，非先保皖北完善之区，不能办皖南之贼。自和州以上，直至蕲、黄十数州县，千里无兵。非有大枝劲旅，长驻庐州、舒、桐一带，不特为皖北无穷之忧，亦且贻鄂、豫两省之患。毛有铭、萧庆衍，虽称健将，才尚不足当此一路。李续宜病势未痊，亦难遽来。多隆阿本约定进攻九洑洲，会剿金陵，既而改旆西征，臣早料其必有他变。夏间亦屡奏及之。旋于九月十二日，奏请多隆阿移师东还，诏旨肫切，未邀俞允。今则秦人痛深水火，圣主方眷顾西陲，何敢更为再三之请。舍此，则惟贵州提督江忠义，与安徽藩司江忠濬，谊本兄弟，又有伊兄江忠源遗爱在民，庐人至今颂之不衰。倘调至庐州、舒、桐之交，外事则令江忠濬主之，战事则令江忠义主之，必能艰难共济，屏蔽江淮。合无仰恳天恩，敕下江忠义统率现部三千人，驰赴皖北，与江忠濬同驻庐境。俾已复之疆土，不至再就沦夷，大局幸甚！微臣幸甚！除各路战状及应奖、应恤人员，续行分案陈奏外，所有近日军情，谨缮折由驿六百里驰报，伏乞皇太后、皇上圣鉴训示。谨奏。

审明陈步高等溃走情形分别定拟折 同治元年十一月十二日

奏为遵旨审明陈步高等溃走情形，分别定拟，恭折奏祈圣鉴事。

窃臣于本年六月间，准江苏抚臣李鸿章咨解由浙赴沪之副将陈步高、贵廷芳二员到营，钦奉谕旨，著即审明定拟具奏。嗣八月间，又准江苏抚臣将吴再升一员，并解来皖。先后均发交安徽善后局署司道等，会同研讯，录供详办。

兹据讯取陈步高供称，由广西武宣县武生，历保花翎总兵衔，遇缺先选副将。咸丰十年，遵调赴浙，随同克复余杭、临安、平湖、嘉善诸城。十二月管带浙江新字营勇一千七百名，驻防严州。十一年六月，奉委署理严州协副将，历次剿贼获胜。十月赴援省城，在候潮门抢筑营盘，日与贼战，归提督张玉良统辖。十月十八日以后，归况文榜统领。十一月二十八日，正在督队进攻，遥见凤山、清波两门火起，杭城失陷。是日率众冲突，攻击至夜。二十九日粮尽援绝，进退具穷，愤不欲生，投水遇救。旋闻总兵况文榜等俱在上海，收集溃勇，随搭便船，赴吴淞口。今奉押解到皖，封缴严州协关防一颗，呈具亲供，静候查办！

又据贵廷芳供称，湖南武陵县人，由行伍历保花翎总兵衔，尽先补用副将。咸丰十年八月带勇防守新河庄，因宁国府城失守，冲围就近赴浙。十二月，奉委管带水师炮船，驻防富阳、桐庐、严州一带。十一年九月，遵檄赴援省城。十月初六，船至钱塘江，归张玉良统辖。十五日带船至义桥剿贼，二十日回省。张统帅业已阵亡，改归况文榜统带。其时江边陆营，尽为贼陷，屡次攻剿，未能解围。十一月二十八日，省城失陷。二十九日，萧山贼来袭水营，竭力抵御，水勇十损五六。舟中米粮已绝，因带所存炮船，驰往海宁。讵意是夜风潮大作，长龙舢板，一时尽覆，并被后潮撞击，船只均坏。随至黄道关，探闻上海收集溃勇，遂于十二月初八抵吴淞口。兹奉解皖审讯，应请从重治罪。

又据吴再升供称，湖南永绥厅人，由行伍历保花翎记名总兵矫勇巴图鲁。咸丰十年五月，带勇进攻嘉兴、驻防湖郡。十一年四月，调赴浙东。六月攻克义乌，八月移防诸暨。因兵勇不敷分布，商请回楚添募，禀奉巡抚允准。九月二十一日，将原带勇丁，移交林福祥接管，赴省请咨回湘。十月十一日，省垣事势日迫，奉提督张玉良札饬，招集城外溃勇，以资战守。维时粮饷、军装均无所措，人心涣散，不复成军。十一月二十八日，杭城不守，力战负伤，昏晕落水，遇救至沪。十二月，沪城吃紧，奉饬募勇二百余名，历防吴淞，高桥等处。本年三月积伤感发，交卸带勇事件。今奉传讯，以前在浙诸事，总属救护不力，咎有应得。

各等供前来，臣复加审核，各该员虽非先事逃避。而律以“谋人军师败则死之”之义，均属罪无可逭。惟统将之与裨将，权任有轻重，科罪自有等差。陈步高、贵廷芳二员于上年十月，先后调援杭省，初归张玉良统辖，继归况文榜统辖。省城沦陷，该将等均属救援不力，遍查例案，并无赴援不力裨将作何治罪明文。第统领张玉良虽已殉节，统将况文榜现在上海带勇，经李鸿章奏明，准其效力赎罪。统将既邀宽典，裨将自难重议。而陈步高曾署严州协篆，系有地方之责。贵廷芳一奔于宁国，再奔于杭州，竞以逃溃之将领之常例，均未便稍涉轻纵。衡情定谳，陈步高、贵廷芳二员，应比照左宗棠奏准之恒起、刘齐昂发往新疆效力赎罪。至吴再升一员，原带勇丁，业于九月二十一日交林福祥接管，逮十月十一日奉张玉良檄，重招溃卒。维时粮械无措，不能成军。城陷同逃，厥咎较轻。吴再升应发往军台效力赎罪。是否允协，恭候圣裁。除陈步高缴到严州协关防，由臣咨送浙江外，所有遵旨讯拟缘由，谨会同江苏抚臣李鸿章、浙江抚臣左宗棠，恭折具奏，伏乞皇太后、皇上圣鉴训示。谨奏。

祁门县失守片 同治元年十一月十二日

再，正封折间，据署皖南道叶兆兰禀称，黟县境内之贼，于十一月初七日未刻，分数路抄入西武岭，窜陷祁门县城等情。查祁门居徽、池两府之中，为粮台转运之所。该逆未逾四日，由太平黟县突踞要地，蓄计甚狡，关系甚大。唐义训、王文瑞两军自克复绩溪回军徽郡，未知能否并力速攻，以图克复。除续行详奏外，合先附片陈明，伏乞圣鉴。谨奏。

撤回寿州正阳防兵片 同治元年十一月十二日

再，前因苗沛霖练圩掳杀寻衅，臣拟撤去寿州、正阳关湘勇，并抽出霍邱防兵，南防九洑洲上犯之贼。于十月二十七日密陈大概，请旨遵行。现在贼由九洑洲冲过北岸，叠陷和、含、巢三州县，军情紧迫，瞬息万变。不及恭候谕旨，已将蒋凝学寿州、正阳关各军撤回，以五营守颍州，以三营守霍邱。腾出毛有铭、萧庆衍所部，移驻舒城，以备巢县上窜之贼。所遗寿、正两城隘，即经函咨僧格林沁，酌拨兵勇，前往接防。所有苗练各圩，既感僧格林沁抚驭给饷之恩，又无湘军逼处猜嫌之见，目下必不至另生枝节。或者感激思奋，随同僧格林沁竭力剿捻，亦属意中之事，合再附片密陈，伏乞圣鉴。谨奏。

钦奉谕旨分条复陈折 同治元年十一月二十七日

奉为钦奉谕旨，恭折复陈，仰祈圣鉴事。

同治元年十一月二十四日，承准议政王军机大臣字寄，十一月十五日，奉上谕：“唐训方奏，九洑洲逆党窜陷和州等处，庐郡吃紧，请留张得胜带队攻剿一折。此次逆匪由浦口屯扎后，两日间迭陷三城，情形极为飘忽。巢县距庐州甚近，石清吉所部仅只四营，自属不敷守御。该署抚新募楚勇，已抵舒城。虽未经训练，以之守御，尚属可用，谅已催提到庐。曾国藩所调之萧庆衍、毛有铭已否前进？即著催令迅速前往庐郡，以资防剿。现在曾国藩所部兵勇，迭次分拨雨花台及堵御徽、宁等处，兵力未厚。都兴阿素顾大局，著派兵溯江而上，节节会剿，毋任滋蔓。九洑洲系李世忠之军围攻，何以致令贼匪窜出？是否不肯出力？抑或兵少贼众之故？著曾国藩等查明具奏。至巢县之濡须口、和州之梁山，地处险要，是否未为该逆占踞？曾国藩尤当设法保全。彭玉麟等水师，应酌量驶入巢湖，会合攻剿。其南岸芜湖等处，为曾国荃大营后路，更应严加防范。著曾国藩饬令水师在江面梭巡，毋令逆匪偷渡。曾贞干已赴雨花台大营，芜湖等处防兵是否尚厚？甚为悬系。刻下吴煦等所带之常胜军，计已行抵九洑洲，务令将南岸之贼截住，窜出之贼四路兜击，迅拔各城，尽歼丑类。惟在该大臣等随时相机，妥为调度。

至此次北窜逆匪，前据都兴阿、冯子材奏称，忠、侍各逆，纠党七八万，由金陵约同九洑洲踞匪北窜，而曾国藩奏称忠逆已遁回苏城，揆度贼势，似南岸贼匪击败，轮船拟入江攻剿九洑洲，该处踞逆知已无援，闻风先遁，以致乘虚窜入和州等处。故都兴阿前奏有该逆均已薙发之说。若上下游官军会同痛剿，必可击散。倘忠、侍各逆纠党北窜，必须厚集兵力，方能制胜。著曾国藩查明实在情形，会同都兴阿、富明阿、唐训方妥筹剿办。此股北窜贼匪，究有若干？贼目何人？如何窜陷和州等处各情，唐训方所奏甚属疏略，著曾国藩查明具奏。李续宜自回湘后，已逾两月，谕令毛鸿宾迅催起程东下，并著曾国藩函催，以资臂助等因。钦此。”

跪读之余，无任钦悚。查南北两岸军情，臣于十一月十二日业已汇陈大概，兹蒙圣主缕晰垂询，无微不至。谨就近日军务情形，一一分条详对如左：

——恭奉谕旨，垂询庐州守御及萧庆衍等进兵一节。查渡江之贼，前队在巢县屯聚掳粮，其后队于十一月初九日，窜聚运漕镇。庐州城守之兵，前有石清吉四营，又截留唐训方所部义字三营，足敷守御。臣所调萧庆衍八营，十四日已到舒城，毛有铭七营二十日续到舒城。进兵之路，若走巢湖之北，由柘皋以至巢县，则系用众之地，军无后继，转运维艰。若走巢湖之南，由无为以进运漕，则系用寡之地，得水师相辅而行，较为稳著。该二军已于二十二、三等日，由舒城拔赴无为州拟攻运漕，以截巢县后路。惟北路庐州、柘皋一带，尚少一枝劲兵，恐难得手。前疏请调江忠义一军伏恳鸿慈俞允，庶皖北不至糜烂。

——恭奉谕旨，饬令都兴阿派兵会剿，并垂询李世忠是否出力一节。查都兴阿驻守扬州，自拨杨心纯千八百人赴援雨花台后，兵力已薄。且九洑洲北犯之贼，麇聚于江浦、浦口，可以上窜和州、巢、含，即可下窜扬州、里下河。都兴阿自宜专保扬防，不必兼顾上游。且中隔浦、六等城，亦难出境会剿。此次贼窜北岸，系忠酋带至金陵新渡之贼，非仅九洑洲旧踞之贼。一面围扑李世忠营垒，一面冲过该营绕越上犯。闻该提督部下，亦尝接战多次，屡有擒斩。外间因贼所经过数城数卡，皆系李世忠汛地，往来自如，无伤无碍，有疑其部下不肯出力者，并有更甚其词者。臣皆付之不闻不问。大抵因分汛太广，贼股太众，以致未能堵截。该提督尚有数咨，具报力战，屡次请奖、请恤之案。臣即日当为汇案陈奏。

——恭奉谕旨垂询濡须口、梁山是否保全，并水师驶入巢湖一节。查裕溪口即古之濡须口，近为彭玉麟驻扎水师之地，业经曾国荃抽拨周惠堂等两营，分守裕溪口及西梁山等处。水陆倚护，尚可保全。惟巢湖在巢县之上，水师又在运漕之下。巢县、运漕两处既为贼踞，则舢板飞划，均不能由贼中冲驶入湖。

——恭奉谕旨，垂询曾贞于雨花台后，芜湖防兵是否尚厚一节。查臣弟曾贞干自五月赴金陵大营，秋间遘病。闰月稍愈。本拟离营调养，适值援贼大至，力疾督战。四十六日解围后，积劳病剧。遽于十一月十八日在营身故。皆由臣位高德薄，咎积灾生，疫气流于军中，余殃及于手足。所部十营，并隶曾国荃统辖，尚虑力难兼任。臣拟亲赴金陵察看一次。又以皖南、北贼焰方张，未敢轻离安庆，致令人心摇动。至芜湖要地，有周万倬、吴坤修等营守之。金柱关有朱南桂、罗逢元等营守之。防兵尚厚，仍时与杨岳斌水师，截击渡河之贼。十一月初八、十三、十七、十八等日。水陆俱获小胜。曾国荃以沿江要隘，恐有疏失，又从金陵分长胜两营赴龙山桥，嘉字一营，驻东梁山，俾作芜湖之声援，而固金陵之后路。

——恭奉谕旨，饬令常胜军截住南岸窜贼一节。查洋将白齐文常胜军于九月中旬定议来援金陵，屡次愆期。厥后奏明十月十九日起程，吴煦先带轮船两只赴镇江齐队，乃白齐文索饷迁延，迄未入江。十一月十四日，在松江闭城滋闹，十五日带洋枪队数十人，至上海毒殴杨坊，刃伤其戚属，抢夺洋银四万余两而去。如此跋扈横行，毫无纪律，不特中国不能资其力以剿贼，亦为外国之所公恶。应由李鸿章奏明，知会驻京公使，严行惩办。

——恭奉谕旨查询李秀成踪迹，及北窜贼目何人一节。查伪忠王李秀成尚在金陵，前次所称遁回苏城，系谍报未确，业经续奏声明在案。此股渡江贼目，为伪章王、对王及忠逆之子。据李世忠报，实有八九万人。现据巢县者，为伪对王洪春元。只有假冒官军旗帜顶带之事，并无薙发之说。确由金陵窜出，图犯庐州、安庆，掣动南岸之兵势。其九洑洲贼巢，现仍坚踞如故。该洲与金陵城贼一苇可杭，朝夕往还，不至因无援而先遁。

——恭奉谕旨饬令函催李续宜赴程东下一节。臣近因事机不顺，日夜忧灼，其望李续宜回营迫切之情，百倍于他人。惟见其病势颇重，到籍以后，亦未痊愈。欲借百日之假，调养有用之身。正月初三日，假期已满。现经两次函催，无论能否病痊，届期决当销假东下，兼程履营，力图报称。

以上各条，谨就奉旨垂询之件，分析条对，由驿六百里驰奏，伏乞皇太后、皇上圣鉴训示。谨奏。

旌德泾县解围克复绩溪祁门折 同治元年十一月二十七日

奏为旌德、泾县先后解围，徽、浙各军克复绩溪、祁门两城，恭折驰陈，仰祈圣鉴事。

窃自逆匪攻犯旌德，分扑泾县，官军力解城围，绩溪旋失旋复。贼由旌德之九、十等都绕窜祁门，臣于十一月十二日略陈大概，声明续报战状在案。十月初八、九等日，贼酋赖文鸿、古隆贤等自广德、宁国县窜人旌德之六都，距城仅八九里。守城总兵朱品隆，简病勇中之能战者，御贼于杨村，一战却之。十二日，贼分三大枝，攻扑东、南、北三城，而以一枝猛扑西门外胡晖堂之营垒。鱼贯而进，直薄濠边。洋炮、洋枪密如骤雨。胡晖堂督饬士卒，凭营稳击。子药将尽。朱品隆以该营战久力乏，恐有疏失，遂率两哨及朱步青所带队伍冲出西门，入营助守。火器齐发，殆贼无算。贼乃愈攻愈猛，争拔花篱，跃跃欲上。朱品隆令胡晖堂悉力守御，仍自出营突阵，立斩骑贼四五人，从外夹击，贼始返奔。其攻城之贼亦退至数里外下寨。是夜，贼又拥众进攻，越两日夜，竞无一刻休息。十五日，朱品隆恐贼立营一定，粮路不通。遂派队启城出击，鏖战两时，破贼三垒，而东、北各门之贼卷地而来，忽以马队数百抄我两翼。我军小却，且战且走，贼势遂若涌潮，攻我北门，斩卡竞进。胡太旗、刘永胜奋夺卡隘，力战死之。急以全桶火药轰掷，贼乃负创而退。十七日，贼复大举攻城，我军因前一日小挫，未经出城迎战。炮石外击，伤贼颇多。十八日，贼携长梯数百架，挡牌数千张，将欲甘心一逞。朱品隆令洪德发带队由东门过桥，牵制东路之贼；令易润坛、朱声隆、朱步青，由西门排列城下；仍亲率老营部卒，向大北门往来督阵。贼见我军整队齐出，悉锐来犯。朱品隆以火箭环射，焚贼挡牌。易润坛、朱声隆、朱步青等，在西门搏战方酣，忽见胡晖堂营中火光突起，恐有挫失，奋力一冲，截贼数段。胡晖堂乘势出垒，猛击贼目，群贼一哄散走，而东门、南门等股经洪德发等纵横荡击，亦即纷纷骇溃。次日昧爽，朱品隆登陴瞭望，知贼已懈，复督诸将分路出击，擒斩极多，毁平二十余垒，贼向杨村转遁至九、十等都，旌德遂于十九日解围。

方旌德之被围也，臣调易开俊三营、吴廷华二营由宁郡往援。十一月初二日，驰抵泾县。适吴廷华二营先一日入城，正在料量赴旌。旋报宁邑贼党由漕溪窜聚坝头。初四日，贼由晏公堂、画眉岭分两路而来，环攻泾县。易开俊、吴廷华各率所部，登陴守御。贼但闻泾县守兵极单，而不知援旌之军适集于此，仓皇遽遁。此十月十九、十一月初四等日，旌德泾县解围之情形也。

先是昌化踞贼巢逆、陈逆等股率党数万。于十月二十四、五等日，陆续窜入绩溪县城，并在孔灵分筑卡垒，意在阻绝旌德粮路。二十八日皖南镇总兵唐义训率强中、礼后、震字等营，会合左宗棠派援之王文瑞老湘七营，驰扎临溪。途遇野掠零贼，纵军击之，小有斩获。二十九日，贼以千余众犯我中路，我军奋剿却之。是夜，孔灵一带，烽燧蔽空，料有贼至。唐义训、王文瑞共议，分道进攻。十一月初一日，唐义训率所部专攻左路，王文瑞率所部攻中、右两路。行未半里，贼已蜂拥猝至，王文瑞飞饬前、右、后三旗，直前迎敌。左、右两翼从外斜抄，而以亲兵为后应。号鼓齐发，两锋相交。杨海泰、龚隆贵、王明辉等腾踔而前，遇者辄殆。左翼罗瑞山，右翼郭德馨从山坳抄出。陈清泰、葛兰世等从山梁压下，贼众披靡，不复成伍。右路曾聚贤，亦搜杀而来会。败贼尸骈林谷，殆以千计。其唐义训一军，进次孔灵，贼正出巢来扑，各营并力冲突，贼势大沮，缩入村中。唐义训挥队猛攻，连破村旁四垒，并毁坚卡五重。军士人村剿捕，诛夷群贼。唐义训派强新一营，绕出雄路之后。天晚雨甚，与王文瑞会师于绩溪城外里许，时至夜分，谍报城贼将遁。唐义训、王文瑞令各营裹饭传餐，响明出队。则贼方出城纷走，我军收复城池。一面蹑贼尾追，直至丛山关而还。方唐义训、王文瑞进剿之时，而旌德之贼，已于初三日窜至太平，遂由焦村进双阜二岭。初六日。窜黟县所属之西递地方。初七日，驻祁之良字两营，在黟境之西武岭迎战挫衄。贼已于初七日，突陷祁门。维时唐义训甫白绩溪回军徽郡，王文瑞回军革市。闻祁门之警，星夜驰援，业已无及。初九日，两军由渔亭进驻花桥，将以次日会攻祁城。贼不知大兵之骤至，阖城鼎沸，遂谋宵遁。我军于初十日进复县城仅斩尾队百余人，而贼之前队早出赤岭，从田家乐返窜石埭、太平一路。此十一月初二、初十等日连克绩溪祁门两县之情形也。

臣查赖、古诸贼酋，图假徽境，就食江西，已非一日。乃不得逞于旌、泾、绩、溪数县，而绕越祁门，蓄计至狡，关系至巨，幸仗圣主威福，将士用命，屡却凶焰，再复名城。除饬各营严行防御外，此次尤为出力之布政使衔即选道王文瑞，可否交军机处记名，以道员遇缺题奏。总兵衔湖南补用副将王开琳、总兵衔副将王品高可否赏给勇号。副将衔参将蒋信玉、江西补用参将王华云可否以副将尽先推补。其余在事出力人员，王文瑞一军，可否由左宗棠保奖，唐义训一军可否由臣酌奖之处，出自恩施。记名总兵胡太旗、安徽补用参将刘永胜、江苏即补游击张仁兴，击贼阵亡，深堪悯恻，应请敕部从优议恤。所有旌德、泾县解围，绩溪、祁门并复缘由，谨缮折，由驿六百里驰奏，伏乞皇太后、皇上圣鉴训示。谨奏。

查明金安清汪曜奎参款拟结折 同治元年十一月二十七日

奏为查明金安清、汪曜奎二员被参各款，分别拟结，恭折仰祈圣鉴事。

窃已革运使金安清、道员汪曜奎承办皖捐一案，及金安清另案参款，经前漕臣袁甲三奏奉谕旨，饬臣提营秉公查办。旋准袁甲三派员带齐卷宗，饬送金安清到省。复准胜保派员调取颍局捐册，檄令汪曜奎来皖。先后均饬发安徽善后局司道，并添派委员会同研讯。兹据讯取金安清分款供称：原奏所列杭、绍各卡，续收七千八百串一款，即在三十万串总数之内作收，如此款须另解，则总帐收数应易出七千余串。至前后借垫归还之项，咸丰九年十一、十二等月，漕督袁甲三攻克凤阳，安徽巡抚翁同书到寿未久，饬令不拘何项，设法挪解。此两月内收捐仅四万四千串，解至六万六千串，实垫解二万二千之多。系在杭城钱店借银一万两，又向前浙江藩司徐宗干借银五千两，不得不将次年续收捐项，陆续归清。

原奏所列吴丙斋等捐钱五千四百串一款。吴丙斋系苏城第一烧酒业，人所共知。九年十一月，革员开具清折，呈送袁营，即已注明烧酒业捐五千四百串。若有弊混，其时苏城未陷，岂有不惧查究之理。且两项捐数同报五千四百串，并无多寡，自系一项。惟改户为业。因事涉琐屑，未便续禀声明。

其程二贤、张聚泰二户前供情节，实无捏饰。札查原办苏捐委员赵秉熔，自明原奏所列南汇县知县邓贤芬捐银二千两一款，实因指项挪解在先，收捐划还在后，当苏、杭失守时捐户星散，如无此款指垫，安能凑解万金。有前后统收统支数目，尤无丝毫含混。

原奏所列部照实收，尽在杭局被毁一款。当经报明浙江巡抚咨部立案。该省司道首府文据具在，其在前填用各照七百五十九张，底簿无存，是以号数无从开报。但记系典字、列字等号。

至另案所参皖捐数十万，解营不过十之一二，余皆在杭、湖、上海，贩运丝茶一款，计先后解营二十七万余串，有翁抚院禀批可验。续经袁大臣饬查，各粮台备文申复。合之局用，著赔二万余串。所有三十万之数已相符合。如果贩运丝茶，商伙必有数十人，行栈必有十数处。京中既有所闻，上海咫尺之地，更难掩人耳目。应饬传在沪丝茶各商，吊查历年交易簿据，革员曾否贩运，无难立办。

又据汪曜奎供称，咸丰九年五月奉都统胜保委赴江苏收捐饷票，另派道员徐丹桂、知州张伯埙，在行营收捐饷票，三人分办，汇造总册，统归颍州捐局，此原办章程也。十年三月奉漕督袁甲三札令撤局，曜奎将苏收各捐清册，并收捐饷票、用剩部照实收，于四月间齐赴袁帅大营。当奉面谕，此案已归胜大臣办理，饬赴河南核算。适值江南贼氛正炽，曜奎闻苏省原籍失陷，急欲折回，因将所解各项，备具文批，交委员由临淮解送胜帅大营。此呈交清册、饷票、部照未经亲赴情形也。五月，胜大臣还京，仍将此案移交袁营。维时徐丹桂已故，曜奎与张伯埙均经先后回籍。该承吏仅将曜奎解到各项，移送颍局，未将徐丹桂、张伯埙经手各捐总汇入册，以致饷票、部照均不相符。迨袁大臣续调曜奎赴营核算，又因苏省已失，驿路梗塞，札件并未接到，实非有意迟延。此奉参交部议处缘由也。十一年七月曜奎由间道至上海，始悉袁帅续调之信。正在起程间，复得胜帅派弁催调之札，乃由海道渡天津，至直隶军营。

蒙谕此案于五月间奉旨交办，饬即赶紧清算。无如底册各卷远在颍局，无从核对。直至元年三月，曜奎随队颍州，始于解围后，会同局员孙骏猷调齐文卷，督饬原办承吏，详细查核。据捡出徐丹桂经捐清册一本，用剩空白监照八十八套，筹饷实收五张，常例实收九张；又张伯埙经捐抵拨七卯内锤殿选部拨另奖清册一本。彻底清算，除已缴外，尚应补缴饷票银四万二千五百五十两。此项饷票由徐丹桂寄存亲戚处，现已专人取到，解交颍局，并无短少。其原领各部照实收亦逐款核对，捐出各数与现缴各数相符，并元舛错。惟监照一项尚短五十七套，询据该承吏面称，张伯埙回籍时，知有用剩监照，并曜奎解还截存各照根，掣销各实收，一并携带在身，原防遗失起见。讵原籍吴江县失守，张伯埙陷入贼中，逃出后旋即病故，一时实难查究等语。计短前项监照五十七套，应交饷票银四千五百六十两。曜奎未敢推诿，情愿代赔，即经如数措交颍局。此曜奎经捐部照、饷票均已清晰之原委也。

至已革运使金安清与曜奎素不相熟，惟九年五月甫行试办颍捐，因请领部照未到，奉文在金安清皖省捐局借用监照三百套。是年八月领到部照后，即行备文移还，彼此清楚，毫无交涉各。等供详请奏结前来。

臣复检齐案据，逐一详查，该革员金安清承办江、浙、皖捐，解过袁甲三、翁同书、胜保三路军营，共钱二十七万七干余串，又开销局用钱二万三千余串，收解相符。另案所参解营十之一二，及上海等处贩运丝茶，并经明查暗访，委无其事。袁甲三原参供词含混，计共六款。除在苏、杭所失印照、实收，咨部有案，杭卡续收之捐及邓贤芬缴款，均在已解营饷数内，无关弊窦。外程恺亭一款，书数较多，缴捐时托故推诿，不能足数者，亦属事所恒有。惟吴丙齐一款，查九年二月原开清折内，列吴丙齐捐钱五千四百串，十年十月原开清单内，列烧酒各店捐钱五千四百串，显系两款，该革员化为一款。张聚泰之捐，亦系化两款为一款，均属有意含混。

至江北筹饷局经手各款，前经署漕臣吴棠奏派江安粮道王朝纶、知府顾思尧，臣亦饬派两淮运使乔松年，逐款行查。旋据查复，共收银一百十七万五百余两，钱五十一万九百余串。又江南团练捐钱三万九千七百余串，均无亏短挪移情弊。其另案婪贿、卖捐、卖差、拜认师生等情，臣已于上年十一月二十五日疏陈大概。维时舆论沸腾，即据所闻复奏，声明有无侵吞，非吊查簿数，不能确知。此次复经逐查簿据，并无侵吞重情，惟该革员经手银钱，滥支滥应，物议纷滋。又或意存含混，实属咎无可辞。业经奏参奉旨革职，应无庸议。正项既无亏短挪移，原抄家产，例得给还。惟核计应行追缴之款为数甚巨。江北一案，经吴棠奏赔局用银一万四千八百十二两零，又团练局用钱二千九百五十二串七百二十五文，皖北一案，经袁甲三奏赔局用钱二万三千九百十三串八百文。原参片内谓局用即于公费项下留支，不得开支正项。据金安清供，则谓全案皆未请奖，尚无公费可收，是以禀明胜保，先在正款内动支，其言尚为近理，应酌改为减半着赔。此外又有应赔枪炮价银二千两，吴丙齐、张聚泰两户捐款七千一百串，亦应责令赔出。统计应赔缴银二款一万六千八百十二两，零钱三款二万二千串零，未便任其悬宕。该革员泰州、如皋、上海三处资财，前据委员查封，仅止数千两。应将抄出物件，由江北粮台一并变价备抵。其余所短之数，仍勒令分限措缴，解交吴棠、唐训方两处充饷，以重款项。至道员汪曜奎与金安清，查无交涉事件。续准袁甲三来咨，并据颍州捐局送到底册，该员前次经办苏捐、短解监照等项，业已措齐饷票，如数清缴，应请开复降级留任处分，一律办结。所有遵旨查办拟结缘由，恭折复陈。伏乞皇太后、皇上圣鉴训示。谨奏。

预筹选派员弁管带轮船折 同治元年十二月十二日

奏为遵旨筹办，恭折密陈，仰祈圣鉴事。

窃臣等承准议政王军机大臣密寄，同治元年九月二十九日奉上谕：“总理各国事务衙门奏，购买外国船炮，明春可到，请饬预派将弁水勇，以备演习，并请妥筹配派各折、片。购买外国船炮，近以剿办发逆，远以巡哨重洋，实为长驾远驭第一要务。曾国藩前次复奏。有驶到安庆、汉口时商定奏办之语。第俟该船驶到再行商办。诚恐一时选派，难得其人；且停泊过久，难保洋人不另出主见，流弊不可不防。现在既据赫德呈称，此项船炮明春可到，其单内所称轮船，应派官兵及炮手、水手、水师等兵，并船上当差甚苦，须用健壮之人等语，虽较之上年所开之单尚为核实，惟是否应如此酌派，殊难悬揣。官文、曾国藩久辖南疆，见闻较稔，著即相度机宜，参以赫德之言，悉心筹酌。将应用将弁、兵丁、水手、炮手等人，于该船未到之先，一律配齐。俟轮船驶到，即可上船演习，免滋流弊。至酌留外国水手人等，多则经费太巨，少则教导不敷，应如何办理之处，并著届时与税务司等熟商妥办。其赫德单内，有水手用山东人，炮手用湖南人，水师兵用八旗人之语，自系为胆气壮实及火器娴熟起见。惟因地制宜，仍在官文、曾国藩详悉筹办，务收实用。其应如何选派之处，即著迅速具奏。总理各国事务衙门折、片各一件，赫德呈单一件，均著抄给阅看。将此由五百里各密谕知之。钦此。”

仰见皇上虑远思深，先事预筹之至意。臣等遵即与侍郎彭玉麟、提督杨岳斌往返密商。适值金陵、宁国援贼大至，东坝抬来之贼船，散布宁、太各湖大港小汊，一片逆氛。水师上下防剿，数月以来刻无暇晷。兹据杨岳斌、彭玉麟密复前来，查有统带巡湖营提督衔记名总兵蔡国祥，勇敢耐劳，久隶楚军水师，厉著功绩，而又籍属广东，易与洋人熟习，堪以统辖七船。又查有副将衔参将盛永清、参将袁俊、参将衔游击欧阳芳、郑秀枝、周文祥、蔡国喜、游击衔都司郭得山，年力精壮，向归蔡国祥节制，堪以各领一船。此外水手、炮手、兵丁等项，据赫德单内所开人数，分列多寡，尚合机宜，应如所请办理。惟拟用山东、湖南、八旗人等，虽系因材器使，究嫌参杂不齐。

臣国藩去秋复陈一疏，有云轮船驶至安庆、汉口时，每船酌留外洋三四人，令其司柁、司火，其余即酌用楚勇。所有学习驾驶，司放炮位等事，应请即由蔡国祥于所部弁勇中，预为派定。诱掖奖劝，以去其畏心，委任责成，以程其实效。始以洋人教华人，继以华人教华人。既不患教导之不敷，又不患心志之不齐。且与长江各项水师，出自一家，仍可联为一气。不过于长龙、舢板数十营中，新添轮船一营而已。既见惯而不惊，自推放而皆准。

抑臣等更有请者，两湖水勇能泛江，不能出海，性之所习，迁地弗良。但可驶至上海，不能遽放重洋。本年二月间，经臣国藩据实陈明，旋奉寄谕。现筹购买船炮，本拟用于江面，并非施之海洋。仰荷圣谟闳远，俯顺物情，宣示军中，咸知感激。倘蔡国祥经管之后，由楚勇而参用浙勇，参用闽、粤之人，由上海而渐至宁波，渐至山东、天津、亦未必终不可出洋巡哨，观政海邦。惟目下一二年内，则须坚守前约，不令放洋。俾臣等不失信于将士，庶几恩谊交孚，号令易行。区区愚忱，不得不重言申明，惟求圣慈鉴谅。所有遵旨筹办缘由，谨会同兵部侍郎臣彭玉麟，福建水师提督臣杨岳斌，由驿复陈，伏乞皇上圣鉴训示。谨奏。

李世忠在九洑洲战守情形折 同治元年十二月十二日

奏为贼由九洑洲分股上犯，李世忠一军，节次堵战获胜情形，恭折汇报，仰祈圣鉴事。

窃伪忠王李秀成等酋，自雨花台解围后，即遣伪章王、对王、纳王及忠逆次子，纠党渡至九洑洲，围扑官营。李世忠于九月间早已侦探明确。十月初，即由滁州赴九洑洲亲驻前敌，力筹防剿。十月初十以后，该逆陆续由下关渡至九洑洲，散布芦苇丛中。帐棚、马匹络绎北渡。十七日，分两支突出浦口进攻张大本营寨。李世忠正欲督队往援，忽有悍贼数千，绕过前营，汹汹而来。负土束薪，填濠欲进。我军连发枪炮，歼贼颇众，贼为少却。乃后队续至者，若蝇若蚁，势益凶猛。李世忠出营突阵，驰逐于炮火之中，伤马、马蹶、步战搏贼，又斩百余级，贼始遁去。而张大本营外之贼，亦负创撤退。十八日，贼仍猛犯张大本营。又分七八千众，抄扑九洑洲倪文藻、陈映登两营。层层密裹，更番迭进。维时李显安、杨玉珍、刘长发、吴文祥、陈广俊、薛元诚等六营，同被贼围。我军各以排枪稳击，子药既尽，继以砖石。贼虽伤毙不少，知我彼此不能相顾，持长矛跃上营墙，陈广俊、吴文祥各受矛伤，督军抵御。刃贼前锋，相持竞日，卒不敢近。十九日，贼攻李显安头营及倪文藻、陈映登诸营益急。倪文藻，陈映登坚壁不出，俟贼近濠，纵兵击之，互有损折。李显安简精锐，横冲贼阵，贼尽披靡。我军乘胜掩袭，俘戮二百有奇，蹙逼入江者无数。惟汪德喜率队助战，追近贼垒，遇伏死之。据擒贼供称，诸贼酋率八、九万人，分股抢渡，意在上趋和、含，直扑巢县、庐郡以截楚师后路。下犯天长、来安、六合数城，以伺里下河要地。李世忠正饬各营，严为戒备。贼又于二十夜冒雨麇至，一劫浦口张大本等营，一劫九洑洲李显安、倪文藻等营。天黑雨猛，火器不燃。军士屏息露立，群以刀矛外刺。薄营之贼，撄刃辄殆，贼乃转攻程自有一营，墙圯数丈，骎骎欲上。程自有从墙缺处跃出，昏夜搏斗，裹入垓心，刀贯胸腹，移时殒命。胡学诗抢护营盘，亦殁于阵。此十月十七至二十等日，九洑洲、浦口被围，力战却敌之情形也。

二十一、二等日，贼攻南岸石埠桥营，昼夜不息。沿江连结八垒，并结筏横亘江心。二十四日，乘风雪渡江者二万余众，旋由九洑洲窜出一股，至江浦以北，牵制小店各营。以大股傍营冲过。我营抽队出击，多有斩擒。驻守江浦之军，出城夹剿，贼向西路和州一带窜逸。二十五日，李世忠见西路吃紧，亲驻江浦，派李显爵、杨玉珍、蔡天福等带队蹑贼之尾。二十六日昧爽，李显爵等行至桥林，闻前日西窜之贼，尚有万人屯聚新店庙地方。我军鼓行而进，猝与贼遇。李显爵攻中路，杨玉珍、蔡天福抄左、右二路，桥林守将邱昌良，拨军助之，杀贼近二千名，生擒逾七百人。是夜，江面贼船衔尾争渡九洑洲，灯火彻宵不绝。传言忠逆之子率党踵至。于二十八、九等日过小店分队扑营，悉力上窜。李世忠令朱元兴由乌衣进剿，李显爵由桥林折回，战贼于小店。贼众大溃，追擒数百，中有伪主将俞元和、伪合天安汪成玉、伪蓝天福陈伯品三人。十一月初一日，李世忠亲督杨玉珍、曹玉良、蔡天福等，自江浦驰赴小店，见该逆正在小店过队西上，并排列旗仗，以备我军。李世忠挥兵猛击，冲开贼阵，截住未过贼队五千余人。适李显爵、朱元兴亦自桥林来会，贼即骇奔，我军分道追剿，直至汤泉镇、新店庙而还。此二十四以后，贼由江浦西犯和、含，官军截剿，屡次获胜之情形也。

初六日贼在石埠桥滨江增垒。守营将领何立香督队毁平，垒中之贼无一脱者。初九日，贼以全力来扑，环营筑垒，围攻数日，略无退志。李世忠乃令李显发过江南援。十三日，何立香、吴奎森从东面击出，李显发带所部从西、南两面击入、另派洋炮队一支，为之援应。贼犹恃众抗拒，猛鸷无匹。李显发激励将士，内外交攻，截贼数段，洋炮队乘势环轰，贼多不及归垒。我军抢过濠沟，斩卡直入，一垒既破，众垒

慌乱。遂将东面五垒、西南七垒一律铲除。此又南岸石埠桥官军踏毁贼垒之情形也。

其北岸之贼，亦于十三日力扑浦口各营，又于十四日进围小店。各营均经诸将弁稳守稳战，更得江浦营中拨兵来援，贼尽撤围西去。凡李世忠所守各城各营，屹立贼中，堵剿兼施，均获保全。

迭准该提督咨报，并将山、陕两省欠解协饷，咨请奏拨前来。臣查李世忠一军扼守江北数城，分攻九洑洲贼垒，又防南岸石埠桥要隘，汛地过宽。此次贼渡北岸，虽未能遏其上窜，而血战经月，路路吃重，卒能力保各城，屡挫逆氛，实属功多过寡。惟该军部卒甚多，缺饷已久。虽经臣筹济银米、炮位、火药等项，藉以稍固军心。而积欠过巨，终虞饥溃，所请协拨一款，仰恳天恩，敕下山西抚臣，将应解李世忠营月饷五千两，按月迅解，以资接济。陕西一省军事方殷，可否饬部另为指拨之处，出自圣裁。

至升用总兵副将程自有、副将汪德喜、知县胡学诗力战阵亡，均请敕部从优议恤。所有官军在九洑洲等处节次堵截获胜缘由，谨缮折由驿六百里驰陈，伏乞皇上圣鉴训示。谨奏。

近日军情片 同治元年十二月十二日

再，近日军情。金陵大营坚守如常。北岸巢县之贼，掠至殷家桥，运漕之贼窜至汤家沟。十一月二十四日，扑近无为州北门外，我军出队堵剿。金陵派援之刘连捷三营恰至，贼即却走。萧庆衍、毛有铭两军，亦于二十六、七日赶至无为州。连日雨雪，尚未开仗。南岸杨岳斌水师于十九、二十二等日在三汊河夺舢板，枪划二十余号。二十七日，会同陆兵罗逢元等，攻破护驾墩两岸逆垒，焚夺贼船二百余号。伪侍王在东坝抬来之船，不复能逞志矣。周万倬吴坤修两军于二十七日攻剿石诡及三不管地方，踹毁两卡四垒，焚其辎重。金柱关、芜湖两路幸皆稳固。宁国鲍超一军，于二十七日进攻马头、杨柳铺之贼，大获胜仗，踏毁贼馆、贼卡甚多。惜所募新勇未齐，不能乘胜痛剿。水陆粮路，仍有梗塞之虞。驻守泾县之易开俊、吴廷华等营，二十六日击贼于晏公堂，获胜一次。二十七日追贼于黄村，挫败一次。太平、石埭两县贼踞如故，扰及陵阳镇。初五日窜入青阳县城。臣现檄调朱品隆一军，弃去旌德而移剿青阳县城，以顾泾县后路。未知能得手否。除各路战状，容再分案详奏外，合先附陈梗概，伏乞圣鉴。谨奏。

迭奉谕旨并案复陈折 同治元年十二月二十四日

奏为钦奉迭次谕旨，并案复陈，仰祈圣鉴事。

窃自本年九月以来，南北两岸，战事日亟。臣历奉寄谕，殷殷下问。有随时详奏者，亦有未及具复者。兹就关涉军务各事件，分晰条例，敬为皇上陈之。

——恭奉十一月初八日、二十一日两次谕旨，饬令寿州防兵未可轻动，并垂询苗练不至另生枝节是否确有把握？又奉十二月初三日寄谕，因袁甲三之奏，饬令派兵驻扎寿、正二处，俾该练有所震慑各等因。

臣查前此苗沛霖之党，掳杀湘军樵采勇夫，衅端渐开。其时僧格林沁正抚苗剿捻，给以饷项。苗党则痛诋楚师，大肆欺弄。臣恐因剿抚之两歧，致南北之不和。适值北岸和、含、巢三城并陷，遂将寿、正防军撤出，腾挪赴援。明示以坦然不疑，正冀其幡然自悔。当臣撤兵之际，实因庐、巢变生，仓卒移缓就急，亦未敢必苗练之不另生枝节。现在事隔两月，该练尚无据城以叛之迹，且观其上抚臣唐训方之禀，与凤台知县蔡锷之函，均属恭顺近理。或者感僧军抚驭之恩，无湘勇逼处之嫌，不至更生他变。此际若另行筹兵驻扎，阳抚阴防，使反侧者无以自安，似不如推诚相待，无庸戍守，转可省兵力而免后患。如果反复无常，逆迹明著；臣与李续宜之兵，自度剿发匪则不足，制苗练则有余，不足深虑。

——恭奉寄谕：“以李世忠负其沈鸷之气，既能束身归命，总宜因材器使，化其桀骜，俾为我用。”又奉十一月二十一日谕旨：“以李世忠之军，漫无稽察，恐其势日形扞格，因而生心。嗣后相待李世忠可仍照袁甲三之法，酌中办理，以安其心等因。”朝廷抚驭降将，仁至义尽，臣自当仰体圣主不得已之苦衷，委曲求全。惟该军投诚虽久，旧习未改。李世忠颇骄亢任性，其部下尤恣横无状。捆盐自售，场坝避其凶焰。设卡抽厘，商民视为畏途。与之相处最近者，下而都兴阿一军，上而杨岳斌、曾国荃两军，均以与滁军交接为苦。往往口角争闹，酿成命案。即如本年九月间，臣将二起马队遣回黑龙江。十月初六日，委营总那勒丰阿等行过江浦县。滁军卡员不准放行，殴毙及推水淹毙官一员，兵二名。盘费行李，全行失去。该西丹等投入扬州营中，稍加周恤，臣与都兴阿均未敢深究。此次贼由九洑洲渡江，外间颇腾物议。臣亦绝不吹求，全其体面。自袁甲三去位以后，臣分解滁军饷银二万五千两，火药三万五千斤，米三千石及大炮子弹等项，陆续接济，冀安其心，而策其力。惟该营饷项穷绌，臣不能按月供支。其捆盐来上游售卖，亦未准免抽江厘。在该提督，不无觖望。目前虽无甚扞格，将来弁勇口角太多，恐不免激成事端。倘有万难含忍之处，或须示以检制，稍加惩究，臣当随时奏明办理。

——恭奉十月十三日谕旨垂询杨岳斌、彭玉麟二员中，能否派拨一员，驶赴上游江面驻扎防剿一节。

查本年八月十二日，臣于复陈折内奏明，杨岳斌亲赴靖江、如皋、通州、海门等处，察看一次。当因杨岳斌行次镇江抱病而回，商令彭玉麟代之。又以金柱关告警，逐不果行。厥后两岸水师数月防剿，日不暇给。杨岳斌防守金柱关，以备东坝抬出之贼船；彭玉麟驻守裕溪口以备巢湖窜出之贼股。且下自金陵，上至九江，节节皆有师船设防，上游方战争不息，实不能移扎下游江面。

——恭奉九月二十六日通饬谕旨，饬派都司以下武弁，学习外国兵法。臣虽未尝亲见洋人用兵，然闻其长处，约有二端：一日器械精坚；二日步伍整齐。其短处，亦有二端：不扎营垒，不住帐棚，人数稍多，势难合并，一也。口粮太重，制器太贵，用兵稍久，国必困穷，二也。善学者自须用其所长，去其所短。臣部各军分驻皖境，距海尚远，较之滨海华洋杂处者，风气略近朴实。常胜军之口粮太多，臣方深以为非。若酌挑数人，驰赴上海、宁波恐未得洋人之长技，先染加饷之恶习。臣愚以为有心学习，人不在多，人多而聚学，则学者图增重饷，教者图侵兵柄。人少而窃学，则一人可教什伯，十人可衍千万。巫臣霸吴，其始不过一人教射御之事。吴人破越，其始不过一客习洴澼之方。近闻抚臣李鸿章已派张遇春之勇，随英国兵头教习炸炮。刘铭传之勇，随法国兵头教习洋枪。如果步武、枪炮一一习熟。臣当函商李鸿章派员来皖转教臣军。至外国火器，诸臻精巧。惟铜冒自来火，费钱有限，而妙用无穷，尤远胜于中国。引药有畏风畏雨之患，臣拟设法推广，用之于鸟枪、抬枪诸器。现饬工匠试造，不知可期有成否？

——恭奉十二月初一日谕旨，以英国公使信函，副领事官可至金陵城内，晓谕逆贼投诚，饬令酌办一节。

查金陵一城，袤延百里之遥，盘踞十年之久。我军分屯雨花台，仅扼城南，其东、西、北三面，并未合围，讵能制贼死命！本年九月问，贼援大至，该逆虽屡受惩创，我军亦迭有伤亡。且分伪对王、纳王等窜扰北岸，占踞三城。目下伪忠王虽潜回苏州，而金陵城外各贼垒，布置严密，并不少懈。左宗棠虽攻克严州，而伪侍王一股，窥伺太平、金柱，专图进取，并不回援。至宁国杨、黄诸酋，与鲍超一军相持，虽屡次添兵助剿，而粮道迄未通畅。各路贼势尚未穷蹙，遽冀其献城乞降，酌理准情，未敢凭信。至自拔来归，不得妄加杀戮，臣亦尝纳降数次，未敢轻于屠杀。此次钦奉谕旨，尤当严禁军士私取财物，申明约束，以导向化之路。

以上各条，皆系数月内奉旨垂询饬办之件，理合一一条对，由驿六百里复奏。伏乞皇上圣鉴训示。谨奏。

近日军情片 同治元年十二月二十七日

再，近日军情。北岸水陆各营，于十二月初九日，在运漕上游击贼获胜。初十日，彭玉麟水师攻毁三汊河贼垒，萧庆衍陆军攻克运漕镇，悉焚贼巢，诛戮无算，余匪遁归铜城闸而去。十三日，毛有铭一军在东关小胜一次。二十日，在芙蓉岭败挫一次，损镇将数人。目下庐郡、无为、庐江各城，三河、运漕、西梁山、裕溪口各隘，均有劲兵守定。臣又调蒋凝学防守舒城，皖北或可无虞。曾国荃金陵一军，于十二月二十一早，攻袭谷里村、朱门、六郎桥三处贼巢，大获胜仗。破贼垒十一座，擒斩三千余人，皆忠逆布置，以护卫金陵老巢者也。金柱关、芜湖两处，近无战事，惟谍报侍逆又从东坝抬船西来，始终窥伺芜湖要地，防务殊难松劲。宁国一路，十二月初五日，王可升于马港获一胜仗。而小淮窑尚为贼占踞，水路运道仍被梗塞。曾国荃派刘连捷三营移驻三山，保全陆路粮道。鲍超及郡城、泾县各军，坚守如常。池州一路，韦志俊于十八日进攻青阳，未能得手。现饬朱品隆督军由池州继进，倘能攻克青阳，则太平、石埭等股，可冀次第扫荡。徽州、祁门一路，近日防守安谧，足慰宸廑。除各路战状及应行请恤人员，容臣查明续报外，合先附陈梗概。伏乞皇太后、皇上圣鉴。谨奏。

曾文正公奏稿卷十八

官军攻克运漕并铜城闸胜仗折 同治二年正月十二日

奏为官军攻克运漕镇后，进剿巢县小挫，旋在铜城闸两次获胜，恭折驰陈，仰祈圣鉴事。窃北岸官军攻克运漕镇臣国藩两次具陈梗概，声明续奏战状在案。嗣据各营禀报，伪对王一枝窜聚巢县，分扑西梁山，经周惠堂节次督军剿退后，遂踞运漕铜城闸东关各隘。侦知无为州产米最富，守兵又单，于上年十一月二十四，拥三四千众扑近州城北门外，李昭庆率树字等营开城迎战，曾泗美带水师右营从新河口横出，击之，适刘连捷亦自金陵来会，贼乃负创却走。越数日，臣国藩所调之萧庆衍毛有铭两军先后驰至，议以毛有铭所部严备巢县东关之贼，萧庆衍所部专攻运漕铜城闸之贼。十二月初九日，臣玉麟令右营定湘营师船驶抵运漕上游二里许，渡萧庆衍陆师过河筑寨，未及尽济，乃该镇踞贼纠股突出，逼营而阵，围裹数重。我军在水次燃炮仰轰，仍分舢板数号接渡后济之军，环起纵击，歼获颇众。毛有铭正带马队渡黄雒河履勘形势，一闻运漕炮声，飞骑助战。贼知不敌，败遁归巢。初十日，我营修筑既成，臣玉麟饬曾泗美右营、喻俊明定湘营，护定陆师向运漕自上攻下；亲督成发翔左营、王吉响导营、唐敏义澄海营向三汊河自下攻上。该处有三石卡，一大石垒坚峙街心，未易攻取。成发翔带飞划由水路进，王吉带水勇登陆由北岸进，唐敏义带水勇登陆，由南岸进，战不两时，遂断浮桥，悉焚卡垒，贼之撄刃堕河而死者，不止数百人。臣玉麟自三汊河引军西上，与曾泗美喻俊明遇，乃知大马头一桥二垒亦就毁平。萧庆衍督率马步等营，四面纵火，斩隘直入，纵横钞杀，立复运漕一镇。乘胜蹑贼，直至黄墩，诛斩无算，余匪归并铜城闸而去。此十二月初十日，水陆各军会克运漕镇之情形也。运漕既复，而后毛有铭率亲兵马队回驻石涧埠，即于十三日部勒各营出哨东关，见贼对河列阵，正与曾泗美炮划往来拒敌，急派湘右营渡河夹击，斩贼二三十级，贼仍缩入卡内，连日增党修濠，坚伏不出。毛有铭知东关之未可遽图也，不如径取巢县，以为攻心之计。二十日，就各营中抽拨六成队伍，越芙蓉岭迤逦前进。突有五千余贼在前面山冈，扬旗吹角，张两翼抄来。毛有铭随令信中、溥左、溥右三营御左路，湘中湘右二营御右路，两锋相交，曾不少却。乃以马队横掠贼阵，贼始披靡。我军奋力薄贼，驰逐一里许，正思撤队回营，讵林木间鼓声忽起，巢县悍贼蜂拥而来，径抄信中、溥右两营，顷刻合围。彭星占与诸弁勇左右驰突，裹入垓心；胡得胜、陈东祥、谢济偁、吕鸿榜、李春生等力战死之。彭星占愤怒填臆，负伤决战，手刃数贼，并殁于阵。毛有铭飞饬湘中、湘右、溥左等营，合军并击，贼渐解退。比见刘义胜匹马冲入，中枪而殒。该逆仍复回戈转斗，且却且前。各军以抬炮猛击，歼毙前锋数百人，乘贼队散乱、争相骇奔之际，遂夺获彭星占尸骸而还。此二十日毛有铭一军，在芙蓉岭击贼小挫之情形也。其铜城闸一路，贼于要冲筑四卡，以阻我陆师；又筑一水卡，以阻我舟师。萧庆衍先于十四日移军黄墩、张家渡，旋派营勇平渡口土埂，俾利战船驶击。十九日，臣玉麟饬令喻俊明、成发翔、王吉、唐敏义等攻破水旱诸卡，随结小划为桥，渡过陆师全队。二十一日，萧庆衍令赵太和率为左营、郭鹏程率毅右营攻陶家觜第一垒；洪致祥率亨中营、胡发达率强右营攻陶家觜第二垒；复令朱吉玉率为右营、萧恒书率为前营，攻大甲村贼垒；仍自率贞中营及刘长槐之元左营，为各路策应。天甫向曙，诸道并进。贼正欲出垒迎拒，我军已环逼濠边，火器飞掷，燃及哨棚，众勇于烈焰中跃过濠沟，摩肩而上。一垒既破，各垒尽乱，骈戮盈千。并斩伪安燕福文姓诸酋。水师亦分队连毁沿堤数卡，乘势进取岷山冈逆垒，贼皆惶遽失措，逾墙欲遁。萧庆衍麾军直进，立焚二垒，擒斩尤多，遂绕出铜城闸后，奋攻石垒。寻以贼援麇集，相持未下。二十二日，萧庆衍派赵太和、朱吉玉、萧恒书、刘长槐四营，于近接该闸之黄龙口地方，相度营基，分队移扎；又派洪致祥、胡发达、郭鹏程三营，亲带贞中一营，整军以为之备。不移时，而闸中群贼，纠合陶家厂、关门镇、铜城庙、洋狮觜、新塘街、五显集、百旺市、东关各股，分三路来犯。萧庆衍率各营纵兵抄击，少挫凶锋。中路之贼败过闸口，左右两路之贼退聚闸后。众军乘之，贼又从闸后出两大股，一走闸西堤埂，一走岷山冈之东。萧庆衍令萧恒书、朱吉玉堵住东路，潜遣洪致祥、郭鹏程、赵太和等分伏黄龙口村内，而以刘长槐、胡发达等队赴闸口诱贼。贼果轻我兵寡，蜂拥齐出，刘长槐、胡发达敛军佯退，俟贼扑过村口，伏兵突发，乱刃交刺，该逆无心接仗，冲出重围。维时冈东一股，闻风窜遁；闸西一股，亦经水师击走。我军日暮收队略有损折。此二十一二等日，萧庆衍一军进攻铜城闸。毁垒获胜之情形也。臣等查贼在巢县，广聚悍党，踞守数隘，意在纷窜皖北郡县，冀解金陵之围。此次克复运漕，进规铜城闸，苦战两日，尚属得手。惟萧庆衍、毛有铭两军不满八千人，兵单贼众，未能遽期扫荡。现饬诸军坚守各城隘，俟春水稍涨，再行水陆会剿，恢复要区。所有在事出力人员，拟请酌保数员，附入颍西剿捻案内，汇求恩施外，总兵彭星占，数年征剿，严明勇敢，艰险不辞，临阵捐躯，深堪悯恻，应请照总兵立功后阵亡例从优赐恤。都司衔蓝翎守备胡得胜、蓝翎守备刘义胜、陈东祥、蓝翎千总谢济偁、蓝翎把总吕鸿榜、蓝翎外委李春生同时阵亡，并请敕部各照本职本衔从优议恤。所有官军攻克运漕、分道进战各缘由，谨会同大学士湖广督臣官文，由驿六百里驰奏，伏乞皇太后、皇上圣鉴训示。谨奏。

谢曾贞干追赠按察使恩折 同治二年正月十二日

奏为恭谢天恩，仰祈圣鉴事。

窃臣接准兵部火票递到同治元年十二月初六日奉上谕：前因知府曾贞幹击退援贼后，降旨询问该知府扎营何处？兹据曾国藩复奏，该知府自五月驰赴江宁大营，秋间遭病，适值援贼大至，力疾督战，解围后积劳身故等语。曾贞幹自赴江南军营，屡著战功，朝廷早欲擢用，因曾国藩再三恳辞，拟俟江宁克复后，从优奖励。兹以力疾督战，积劳病故，悼惜殊深。虽未经曾国藩奏请给恤，而曾贞幹系效力疆场、战功卓著之员，著即追赠按察使，即照按察使军营立功后病故例议恤，以示优异。钦此。

跪诵之下，感激涕零。适值曾贞幹灵榇经过安庆，当即宣告灵前，望阙叩头谢恩讫。伏念臣弟贞斡，秉质愚蒙，持躬介特。为诸生时，不甚肄习举业，颇究心搏力技击之法。咸丰三年带勇六百人，随臣剿贼。旋以臣父年老，回籍侍亲。八年十月，因胞兄国华殉难三河，蒙文宗皇帝屡降谕旨，褒恤有加，痛哭发愤，誓出杀贼，以雪兄仇而报国恩。频年以来，会克太湖、潜山、安庆、芜湖，独克繁昌、南陵，叠蒙天恩奖叙，闻望渐隆。而臣弟贞斡孤怀郁抑，耿耿若不自得。常思别树一帜，建立奇功，以分圣主宵旰之忧，一洗军营因循之习。上年秋间遭病，群劝出营调养，适以援贼大至，力疾督战，精神遽振，日夜不倦。臣方幸其病后耐劳，志定胜气，人定胜天，或者别立尺寸之功，一偿平生之愿。不料其中道损折，斋志长终，精炯炯而不冥，神依依而恋阙。微臣位高德薄，殃及手足，恸惜之余，弥增悚歉。而圣主优诏褒恤，若深鉴臣弟未白之衷，而曲体微臣难言之隐，此尤臣所合门感戢，存没霑戴者也。兹已素旐西旋，归从先陇。结草之报纵难索诸于幽冥，敌忾之情端有资于同气。臣当督率臣弟国荃，益励丹诚，誓除氛祲。战兢以任艰巨，忠信以涉波涛，庶慰季弟未竟之志，而答圣主非常之恩。所有感激下忱，谨率同江苏布政使臣曾国荃，恭折叩谢天恩，伏乞皇太后、皇上圣鉴。谨奏。

近日军情片 同治二年正月十二日

再，近日军情。金陵大营及金柱关、芜湖各防坚守如常，均臻稳固。青阳贼众闻朱品隆一军于二十二日赶到池州即于二十三日陆续遁归石埭。十二月二十五日，官军收复青阳县城，驻兵守之。正月初一日，贼纠大股六七万众，窥犯泾县，绕城筑垒，分踞黄村、大坑一带。初四日，泾城守将易开俊、吴廷华等击退扑城之贼，鲍超于初五日自宁国疾驰九十里，引军来援，遂于初六日会攻，附城贼垒二十余座悉破之，乘胜进兵黄村，又毁十数垒，斩馘盈万，立解泾县之围。初七日驰归高祖山老营，而群贼已麇集寒亭、青弋江等处，势将围扑营盘，计日内必有数次大战。北岸之贼，分踞和、含、巢县、东关、铜城闸等城隘，据守益坚。据搜获伪文，称伪忠王现赴苏州，因常熟贼目周兴隆、骆国忠等投诚，忠逆调集群贼，围攻常熟；不久即率二十万众再犯江北，下扰扬州，上窥皖楚等语。虽未必果有其事，而叠次伪文，该逆锐意窜扰大江以北，殊可深虑。除泾县战状再行详奏外，合先附陈大概，伏乞皇太后、皇上圣鉴。谨奏。

委署皖南道缺片 同治二年正月十二日

再，皖南地方贼踪纷扰，遍地疮痍，所有巡道一缺，抚字筹防，均关紧要。前署皖南道姚体备在任年余，颇著勤劳，舆情爱戴，上年八月间积劳病故，维时实缺道员程钰尚在颍州留办善后事宜，未能饬赴本任。查有安徽候补道叶兆兰，勤干廉明，最耐劳苦，由潜山县知县带勇出力，涛保今职，以之委署皖南道缺，洵堪胜任，臣与李续宜商定，即经札委任事，逮署抚臣唐训方莅皖，正需熟悉北路情形之人带赴临淮，辗转筹商，迟久始克定议。该员叶兆兰即于十月前赴皖南署任视事。理合会同署安徽抚臣唐训方，附片陈明。

至皖南道与皖南镇总兵关防二颗，臣于咸丰十一年五月奏请敕部铸印颁发，钦奉谕旨允准，迄今未准赍到。理合一并催请敕部迅赐颁发，以昭信守。伏乞圣鉴训示。谨奏。

鲍超军大获胜仗泾县解围折 同治二年正月二十七日

奏为鲍超一军，破贼于马头镇、杨柳铺等处，进援泾县，立解城围，恭折详报，仰祈圣鉴事。窃浙江提督鲍超，上年十一月二十七日在杨柳铺击贼获胜，及本年正月初六日泾县之捷，臣两次附陈大概在案。先是，西河踞贼分扰小淮窑地方，与黄麻渡只一河之隔。鲍超以该处守兵单薄，水陆粮路可虞。乃督马步数营，并何绍彩新训二营，于上年十一月二十四日，驰赴黄麻渡，会合王可升防军，诱贼过河，一击败之。旋报花旗广匪六万余众，由宁国县进窜歇建庙，直至高桥、杨柳铺、吴村、马头镇一带，布满贼馆，自宁郡南至泾县，北至鲍超营盘，被贼阻隔。即自高祖山老营以至青弋江南陵，亦几为贼氛所梗，鲍超以老营空虚，惧有挫失，遂自黄麻渡卷旗息鼓，振旅还援，遥见四面传烽，烟焰纷起，诇知伪跟王蓝逆一股，已对高祖山下寨；伪佑王李逆一股，已对青弋江下寨；另有贼骑数百，由寒亭、高祖山摩垒而过，绕出抱龙冈，冀袭我营之后。鲍超既次青弋江，先派宋国永守定高祖山。二十七日昧爽，部勒各营，径从抱龙冈进。令周有胜正中营、王有庆正左营、万守根正右营、孙得友华左营攻中路；唐仁廉仁字营、刘天胜副后营、吴云集春中营、罗国才霆后营攻左路；谭胜达新右营、李文益新后营、洪容海启化营、邓云贵霆前营攻右路，贼恃众悍，列阵来拒，旌旗一展，鼓音若雷。我军以排枪轮击，多有应声而殆者。贼乃愈聚愈众，密布长围，伤我营哨数人。罗国才冲贼过猛，并陷于阵。鲍超旋令梁美材王清泉万凤书、刘顺隆、何绍彩、唐友胜、黄海清等营，自山冈后分两支抄入，截贼数段。贼队大乱，夺路窜奔，诸将士合力薄之，遂将歇建庙至杨柳铺十数村落中贼卡贼垒一律平毁，追袭近六十里，歼贼近八千人，擒获无算。此十一月二十七日进攻马头镇、杨柳铺等处大胜之情形也。自有此捷，凡附近我营之高岭、梅岭、麒麟山各贼股，伏匿不出者经月。十二月二十五日，鲍超抽队出剿，行次中途，以积潦未干，泥淖盈尺，不利军行而止。正月初一日，伪匡王、奉王、襄王诸酋纠合花旗股匪，窜人大坑、黄村、进逼泾县城南，包过城东，拥众六七万人，连营二十余座。各村烟火相接，弥望皆贼，初四日，该逆架梯蒙絮，悉锐扑城。城中守将易开俊、吴廷华等，率勇登陴，以木石下击，贼始敛退。维时鲍超在高祖山，闻警恐泾城不支，将贻宁郡后路之患，计莫如速往击之。乃简行队，疾驰九十里。初五日抵泾，入城少息。初六日五更时，裹饭传餐，拔关齐出，先遣王衍庆、邓云贵、张遇春、唐仁廉、李文益、唐得胜六营，蹴过山麓，分匿丛箐深树问。而以易开俊、吴廷华所部遥为之应。复令娄云庆、罗文宓、周德馨、何文喜四营，依山而上。谭胜达、萧凌云、洪容海、陈开用四营，循河而上。鲍超督饬梁美材、王清泉、万凤书三营，既黄海清、孙得友骑队，直前挑战。群贼争相出巢，从山梁扑下，娄云庆、罗文宓等正当其冲，梁美材、王清泉、黄海清等步马竞进，战逾两时，将弁多有损折，罗天顺跃入重围，被贼矛抉出右目，颠晕马下。王清泉急率步卒挟之而走，亦为飞子所伤。约军佯退，引贼将近山麓，号鼓一声，伏兵顿发，娄云庆等回鞭转斗，面面夹击，贼乃大败。正欲归垒，瞥见垒中火起，已为谭胜达等所破。我军乘胜并进，尽扫群垒，立解泾县之围，长驱三十余里，遂入黄村。贼不虞官军之骤至，有弃垒欲遁者，有闭垒死守者，众军士拥至濠下，抢拔地针，肉搏而登，又平十数垒，追二十里至大坑，毙贼盈万。初七日，鲍超自泾县回军，适西河之贼扑近寒亭、高祖山老营，将图乘虚一逞。南望旗帜蔽空，军容甚盛，乃相顾错愕，曰“鲍超来矣”，亦即一哄散走。此正月初六日驰援泾县，力解重围之情形也。臣查宁国境内，遍地逆氛，鲍超以病余之将，新补之卒，四出雕剿，得此两战，军威可以复振，危局可以渐安。所有出力人员，可否酌给奖叙，以作士气，出自圣恩。至参将罗国才等六十七员弁，均系前后力战阵亡，相应另缮清单，请旨敕部各照原衔从优议恤。所有官军在马头、杨柳铺大获胜仗，并解泾县城围缘由，谨缮折由驿六百里驰奏。伏乞皇太后、皇上圣鉴训示。谨奏。

泾县守城阵亡员弁请恤片 同治二年正月二十七日

再，驻守泾县之总兵易开俊等，上年冬月杪，击贼先胜后挫，及正月初间守城情形，臣已两次略陈梗概。旋据先后禀称：宁国县另股于上年十一月二十一二等日，由柿木铺窜近泾县东北，进踞潘村、晏公堂一带，距城仅十五里。二十五日，易开俊商同吴廷华，各带小队至三界铺登高瞭望，但见旗帜隐约，人数不下二万余众。即于是夜遣死士潜往附近山岗，齐举号火，彻夜扰贼。天甫向曙，吴廷华率所部两营，会合叶明瑞、陈青云两旗进攻潘村，以萧章开马队应之。易开俊亲率三旗，直趋晏公堂。王华国、贺国桢率两旗分路包抄，鏖战逾时，奋斩前锋数百人，贼阵渐乱，且战且走。而潘村之贼，亦经叶明瑞等击退。吴廷华追过坝头，叶明瑞、陈青云由晏公堂大路斜刺而来，会军夹击，贼负重创，余匪遁入黄村、官庄一带。易开俊以贼遁未远，不速除之，终贻后患。二十七日，仍与吴廷华督率各军分道驰剿。略一交锋，贼即骇走，遂复黄村、官庄，驱贼于十数里外。不料山坳伏发，遽断归路，败贼回戈助战，我军困入垓心。易开俊搏斗方酣，猝伤马股，马蹶坠地，贼以乱刃拟之，萧章开大呼驰救，易开俊更骑突围而出，将队伍连环收归，军士已多伤折矣。二十八日，贼党乘势扑城，见城上守御谨严，相率退去。正月初三、四等日，贼以大股环城奋攻，昼夜不息，竞于矢石中架梯而升。易开俊、吴廷华令守垛士卒立斩数人，击毁攻具。萧章开、曹义胜复潜出抄贼，贼始归巢。初六日，鲍超引军来援，城中士气益奋。易开俊与吴廷华蓐食整队，俟鲍超各营转过山麓，引贼入伏，突出荡击，俘斩甚众。既平附城诸垒，旋入黄村，痛加剿洗，俘执群丑，兼获贼粮而还。

臣查泾军七营，久与悍贼相持。十一月二十七日之挫，军心震恐，卒能保全危城，遮护宁郡，洵属有裨全局。所有节次阵亡之参将倪昌明等五十一员弁，均堪悯恻。相应缮具清单，附于鲍超请恤单内，恳恩敕部一并从优议恤以慰忠魂。合附陈请，伏乞圣鉴训示。谨奏。

近日军情并陈亲赴金陵察看片 同治二年正月二十七日

再，近日军情。金陵宁国各营稳守如常。太平石埭等股蛰伏未动。宣城县属之金宝圩，于上年腊月二十日被伪侍王率众攻破，该圩练丁逃至芜湖者数千。臣为编营安插，闻侍逆在圩中大掠米粮，仍图窥伺芜湖、金柱关一带，该两处防务暂难松劲。北岸无为州原驻树字五营，本系李鸿章新募之卒，现因救援常熟，进攻昆、太，兵力不敷，飞调树字等营回沪，另拨韦志俊一军驻防无为州城。萧庆衍专顾铜城闸一路，尚足堵御。毛有铭专顾巢县一路，实形单薄，又在六安州酌抽元中瑞左两营助之。惟九洑洲江面，续有贼船百余号昼夜赶渡。据搜获伪文、贼欲先攻浦口、江浦，以通进兵之路。臣恐前敌各防未能稳固，亟须亲往察看，通筹攻守事宜。此次拜折后，即日由水路驶赴金陵及无为州、芜湖、金柱关等处巡视一次，往返约需月余。安庆存城兵勇尚有四千余人，责成司道各员权为统率，暂可无虞。万一巢县踞匪蓄意西窜，臣亦即兼程旋省，以资调度而顾根本。所有军务大概情形，并微臣亲赴前敌察看缘由，理合附片陈明。伏乞皇太后、皇上圣鉴。谨奏。

代奏李世忠请赎胜保罪折 同治二年正月二十七日

奏为据情代奏，仰祈圣鉴事。窃臣接据江南提督李世忠函称：恭阅邸报，得悉侍郎胜保被劾各款，钦奉谕旨拿问，交部治罪。查胜帅性好夸大，每于细行不知检点，中外久有物议。今既据实揭陈，圣谕至为严切。朝廷议罚，岂能曲示姑容，为臣下者，均当以此为鉴，何敢于情真罪当之中，妄参末议。但胜帅受先皇帝知遇，奉命讨贼，时阅十年，身经百战。筹办皖豫两省军务，虽无成功，而其中羁縻驾驭，当局者煞费苦心。咸丰十年秋京畿震动，几至全局撼摇，特命胜帅总统援军，力保畿辅，而外国抚议始成。皇上御极之初，胜帅因政柄下移，无以服众，请皇太后亲理大政一折，孤忠凛凛，大义昭彰。此虽国家大臣职分所当为之事，而胜帅之受恩图报不避嫌怨，亦于此可见矣。前此世忠举众投诚，蒙胜帅拊循备至。老母年近七旬，幼子年甫十六，均赖保全。曾忆其奉旨回京，临别谆切告诫，勉以竭力报国，无或陨越贻羞。世忠今日之渥荷殊恩，全家之悉蒙惠泽，至于斯极者，未尝非胜帅之提撕激劝，奖掖以成之也。今中外众口一辙，交章弹劾，大廷论法，自属罪无可辞。第念其数载治军，于无可宽宥之中，似尚有一线可原之处。且凡能任大权者，往往广招物忌，此尤朝廷用人不可不察者也。世忠系在胜帅任内投诚，例应避嫌。可否代为陈奏，倘蒙圣主法外施仁，准从宽议，请先将世忠暂行褫职，责世忠立功代赎。不效，则并治世忠之罪。世忠自当竭尽心力，以期仰报国家，断不致迄无成效。剀切上陈，不胜悚迫待命之至。等情请奏前来。臣查胜保系统兵大臣，革职逮治，岂容阃外下臣，一言渎请。惟该提督李世忠系胜保招抚之人，此次吁陈私悃，自愿立功代赎，臣亦何敢壅于上闻。理合据情附驿代奏，伏乞皇上圣鉴训示。谨奏。

查阅沿江各军并近日军情折 同治二年二月十二日

奏为微臣查阅沿江各军，现抵金陵大营，恭报近日军情，仰祈圣鉴事。窃臣亲赴前敌各军查阅营伍，曾于正月二十七日附片陈明在案。次日，自省起程，乘舟下驶。二十九、初一两日行过池州、大通，闻芜湖金柱关军情吃紧。初三日赶至芜湖，初四日周历城垒。旋赴裕溪口，晤侍郎臣彭玉麟，由东西梁山驶赴金柱关，询悉伪侍王连日扑犯该处，二十四日在薛镇获胜一次，初一日在梅塘觜始战小挫，旋获大胜，初三日复获胜一次。初五日臣行抵乌江水营，与提臣杨岳斌同至金陵之大胜关。初六人雨花台营盘，初七、八等日逐段查阅，均尚稳固。叠据探报：忠逆之党伪爱王黄崇发、伪顾王吴如孝等股，续渡九洑洲。二十七以后，屡扑李世忠部将陈自明营盘，至初二夜失陷。初三早，浦口继陷。该逆遂分扑江浦、桥林城垒，势甚猖獗。闻将先窜西梁、裕溪，再犯无为、庐州等语。又据宁郡各军禀报，初一日庙埠等处之贼，分小股逼近郡城，刘松山出城迎剿，擒斩多名。而大股由敬亭山趋并杨柳铺，围扑鲍超高祖山老营。鲍超督率诸将，分路出击，大获全胜，旋即收复西河。其小淮窑、马家园等处贼垒，亦经王可升于初二日率师扫荡。由是鲍超乘胜进攻，又将红杨树、高岭、梅岭、竹塘、仰贤圩、麒麟山各垒，全行平毁。其湾沚一股，经水师于初五日击退。综计宁郡西南北三面百余里之贼一律扫除，惟水阳镇、金宝圩尚未克复。自去秋以来，奇险叠生，仰托圣主鸿福，竞得转危为安，实属至幸。臣以南岸局势较松，调驻防三山之刘连捷三营，北渡无为州，与毛有铭协守石涧埠。调驻防寒亭之梁美材三营，北渡庐州，与石清吉协守郡城。曾国荃亦拨熊登武等营添扎东西梁山，以保要隘。惟巢、含以上，地势宽旷，贼数众多，目前兵力单薄，未敢浪战。必俟李续宜销假回任，江忠义由湘东来，乃能会剿皖北，由巢、含迤逦而下，直至浦口、九洑洲，除北岸之逆氛，复去夏之初议。至石埭、太平之贼，于初一日窜至黟县，旋即退出岭外，於潜、昌化之贼，初三日窜近徽郡。唐义训迎击获胜。此两股意图内犯江西，不知能堵截回窜否？臣将金陵战守事宜商定，即赴九洑洲相度地势，回舟西上，仍往芜湖、裕溪、无为州一带，详加察看。如果巢贼上窜，自当兼程回省，以固根本要地。闻李世忠亲赴五河，所有浦口、九洑洲失陷情形，尚未接其咨报。即宁国、徽州、金柱关三处大捷，亦未接其详报。除各路战状及应奖应恤人员续行具奏外，谨将微臣行程及南北两岸近日军情，先陈梗概，伏乞皇太后、皇上圣鉴训示。谨奏。

由金陵回皖沿途查阅并近日军情折 同治二年二月二十七日

奏为微臣由金陵回皖，沿途查阅，恭报近日军情，仰祈圣鉴事。窃臣行抵金陵，曾将两岸军情于本月十二日具陈梗概在案。十五日，由大胜关赴九洑洲。该处江路狭隘，与南岸草鞋夹列垒对峙。是日风霾蔽塞，瞭望不甚明晰。即于次日回舟西上，十八日入金柱关小河，查阅龙山桥、三汊河、查家湾等处。十九至二十二等日，由东西梁山入裕溪口小河，查阅雍家镇、运漕、石涧埠、无为州等处。二十三日由神塘河出江，现在舟抵大通，不日即可旋省。北岸之贼，十六日续陷江浦县城新河口营垒，迤逦西窜，徘徊于巢、含、全椒之间，未遽深入。其伪忠王踪迹，据李鸿章函称：该酋因浙东肃清，调集群贼并守杭省，而自留苏州未出。据萧庆衍禀称：该逆实已北渡，于十三日入巢县城。据各路生擒贼供：伪天王令忠酋力攻西梁、无为州，图取庐州、和州之米；令侍酋力攻芜湖、金柱关，图取宁国、太平之米；欲还昔岁之旧观，以保金陵之巢穴各等语。逆谋诡秘，其确情不得知也。臣所调刘连捷三营，已到石涧埠，与毛有铭共扎十一营。地势宽旷，尚嫌兵单。此外如西梁、运漕、无为、庐洲等处，亦仅力能自固，非俟李续宜、江忠义到皖，难以轻进。南岸自宁国屡捷后，惟金柱关侍逆一股争战不休。初一、十六等日，两次猛扑查家湾。该逆虽大受惩创，我军亦叠有伤亡。正拟令鲍超攻取金宝圩，进剿东坝，以固皖南之藩篱，而抄侍逆之后路。乃徽州、青阳两处，连日警报频至。石埭之贼，黄文金、古隆贤等并犯青阳。太平之贼，分窜徽州各岭。又有花旗、谭星两股，由浙江败回，麇集徽境。唐义训初三日击退歙南一路，其东、北两路愈来愈众，绕过郡城之西。十五日，唐义训带队出剿，从富塌横至岩寺街，颇有擒斩。而别股从黄山南来，十五日猛扑休宁县城。唐义训以休城仅留三营，不敷守御，添派王华云一营，十六日入城协守。至祁、黟一带，王文瑞于初十日击退窜扰石坑、南湖之贼，其大洪，禾戍等岭，时有逆踪窥伺，防不胜防。臣本拟令朱品隆回援徽州，因青阳吃紧，该军不能抽动，不得已令鲍超暂缓东坝之行，而先从南陵驰救青阳，以解目前之急。左宗棠肃清浙东，即虑败逆回窜皖南，亦派刘典一军援应徽州。群逆皆穷饿之余，无巢可归，蓄意闯入善地，就食江西。若徽、休、青阳等城幸得保全，该逆或由祁西以窜饶、景、或由歙南以窜婺源，均为江西北边之患。臣时时警惕，并函告沈葆桢预为防范，合力维持。所有微臣回皖行程，及近日各路军情，谨缮折具陈大概。其详细战状，仍俟分案续奏，伏乞皇太后、皇上圣鉴训示。谨奏。

沿途察看军情贼势片 同治二年二月二十七日

再，密陈者，臣巡阅诸军，详观贼势，揽南北之形胜，察天人之征应。窃以为有可惧者数端，而可喜者亦有数端。自池州以下，两岸难民皆避居江心洲渚之上，编苇葺茅，棚高三尺，壮者被掳，老幼相携，草根掘尽，则食其所亲之肉，风雨悲啼，死亡枕藉。臣舟过西梁山等处，难民数万，环跪求食，臣亦无以应之。二月十五日，大胜关江滨失火，茅棚数千，顷刻灰烬，哭声震野，苦求赈恤。他处芦棚丛杂，亦往往一炬万命。徽、池、宁国等属，黄茅白骨，或竞日不逢一人。又闻苏、浙之田，多未耕种，群贼无所得食，故壹意图窜江西，并窥伺皖、浙。已复之区，平民无所得食，弱者转徙沟壑，黠者则从贼以偷生旦夕。党羽无定数，酋长无定谋，便恐变为流贼，更难收抬。而诸伪王中，如李世贤失金华，杨辅清失宁国，黄文金失芜湖，古隆贤失青阳，刘官方失池州，巢穴虽破，丑类尚多，其意怏怏，不甚服伪天王、忠王之调度，其行径亦与流贼相近。李世忠之心迹，中外皆不敢深信。顷因捆盐构衅，亲赴五河，虽浦口、江浦失守，尚未闻其回营主持；与都兴阿、杨岳斌、萧庆衍均有违言，亲匪类而远正人，逞小忿而忘大局。兹值败军失地之际，又奉革职留任之旨，窃恐其转羞成怒，倒行逆施，则里下河先受其灾。而此次北渡之贼，亦有直犯里下河之谋。盐场倘有疏失，全局愈难支持。凡此皆可惧之端也。粤匪初兴，粗有条理，颇能禁止奸淫，以安裹胁之众；听民耕种，以安占据之县。民间耕获，与贼各分其半，故取江南数郡之粮运出金柱关，取江北数郡之粮运出裕溪口，并输金陵。和春等虽合围城外，而贼匪仍擅长江之利，挹不竭之源。傍江人民，亦且安之若素。今则民闻贼至，痛憾椎心，男妇逃避，烟火断绝，耕者无颗粒之收，相率废业。贼行无民之境，犹鱼行无水之地，贼居不耕之乡，犹鸟居无木之山，实处必穷之道，岂有能久之理。而东南要隘，如安庆、芜湖、庐州、宁国、东西梁山、金柱关、裕溪口暨浙之金华、绍兴，此皆山川筋脉必争之地，但求此数处不再失守，终足以制该逆之死命。昔年粤贼所至，筑垒如城，掘濠如川，坚深无匹，近亦日就草率。而官军修垒浚濠，今实远胜于昔城中群酋受封至九十余王之多，各争雄长，苦乐不均，败不相救。而官军仰承圣谟，三江两湖，水陆各营，颇能和衷共济，呼应灵通。至百姓仰戴皇仁，沦肌浃髓，虽臣等抚绥无术，治军无效，斯民久陷水火之中，曾不一闻怨咨之语。翘首而望平寇，击壤而讴吾君。意者，民心所在，天祐孔长，凡此皆可喜之端也。臣从军数年，从未敢以贼势稍衰入奏。惟念西北军兴，皇太后、皇上焦劳弥甚，故将南中可喜之机，陈述一二，仰慰宸廑，至可惧之端，臣殚竭愚虑，勉思补救。里下河若有疏失，当在此两月之中，难亟谋挽回之术。若窃号巨股，变为流贼，昔文宗皇帝尝虑及之。但求金陵、苏、杭三处，有一二克复，即当大赦群酋，广为招抚，以庶几赤眉百万同日纳降之盛轨。此中自有天意，不尽关乎人谋。至李世忠虽枭桀猜忌，而其部卒颇怀携贰，又不善战。纵或激之生变，亦尚不足深虑。臣始奉将李世忠革职留任之谕，本拟暂不宣示。继思该提督骄恣已久，尾大不掉，急亦有变，缓亦有变，终不能相安无事，即日当宣示谕旨，待李续宜、江忠义军到，由巢、含一路东下，进攻江浦等处，届时或将李世忠失守各城，严参惩究，再行相机办理。理合一并密陈，伏乞皇太后、皇上圣鉴训示。谨奏。

祁门知县唐治建祠片 同治二年二月二十七日

再，前任祁门县知县唐治于咸丰四年正月间贼窜县境时，与大洪司巡检钟普塘同时死节，当经奉旨赐恤在案。嗣据该县绅士饶际可、陈得荃等，以唐治莅任数载，凡养士、正俗、听讼诸大政，遗爱在民。逮贼陷祁城，犹复勒骑巷战，被执痛詈，卒至刳腹屠肠，受祸最惨。谨摭政绩、死事状略，吁请奏建专祠等情前来。臣国藩前驻祁门，闻该故员唐治，生前卓有政声，殉节先一日以书遗其家属，誓守孤城，早办一死。是其神识坚定，晚近所难，至今比户讴思。臣览其遗书，尤增感叹。允宜列之祀典，应恳天恩，准将已故知县唐治在祁门县地方建立专祠。其钟普塘一员，并予祔祀，以妥毅魄，而顺舆情。是否有当？伏乞圣鉴训示。谨附片具奏请旨。

鲍超军克宁国近城要隘折 同治二年三月十二日

奏为提督鲍超攻破贼巢，悉复西河、小淮窑、红杨树、麒麟山诸要隘，恭折驰报，仰祈圣鉴事。窃照鲍超一军，会合何绍彩、王可升所部，分剿高岭、西河，直至麒麟山，将贼垒全行平毁，臣于二月十二日具陈梗概在案。先是，伪辅王杨辅清，纠约伪随王、跟王、堵王、孝王、佑王等酋，啸聚西河、湾沚、红杨树、黄麻渡、麒麟山一带，不下十万余人，以一大支抄出高祖山之前，潜匿村落中，距我营七八里十数里不等，以一小支绕过高祖山之背，横出杨柳铺，扬言上犯泾县，火光烛天，昼夜不死。鲍超见山前贼旗隐约，山后烟焰突起，计在诱我赴泾，图袭老营。乃令宋国永布置高祖山营寨，坚壁稳守，而在板桥、寒亭、青弋江等营抽队数成，亲自督率，设伏于太子庙山坳，以伺其变。二月初一日昧爽，杨柳铺火光渐息，诇知宁郡守将刘松山督同刘光明、贺国桢、李芳菲等出城雕剿，歼擒数百人。李芳菲率前哨蹑贼中炮死之。杨柳铺一股，旋向乌沙铺遁去。鲍超料该逆不得逞于郡城，必将挟全力以扑我营，自登太子庙山冈瞭望，果见乌沙铺之贼，进逼狮子山，去营不远。各村落之贼，分三四万众，旌旗蔽空，迤逦而来，将高祖山八营层层围裹，有拥至濠下争拔花篱者。鲍超急带太子庙伏军向山僻小径卷旗疾趋，行至离营二里许，闻营中炮声轰发，知老营业已出队接战，即派谭胜达、颜绍荣、甘星平、徐连升等直取中路；万守根、洪容海、罗文宓、张遇春等由营后左路进，以娄云庆、黄海清、唐得胜数队为之应；王衍庆、何绍彩、曹志忠等由营后右路进，以唐仁廉、邓荣贵、孙得友数队为之应；仍令梁美材、王清泉、万凤书等潜伏茯苓山之旁，以断贼后。部勒既定，但闻鼓角一声，谭胜达、万守根、王衍庆各军突分三路包贼，霎时合围。宋国永乘势从各营夹缝中击出，截贼数段。邓训皓、周有胜等张两翼抄杀，贼队哗乱，不复成伍，正思夺路窜走，适娄云庆、黄海清、唐仁廉等马步齐至，我军纵横荡决，贼之前锋鲜有脱者。而贼之后队尚欲抵死来援，鲍超挥令诸将士奋力冲击，迫近茯苓山，梁美材大呼突出，早断归路，群贼骇惧，罔知所措，纷纷窜入田垅。众军合力蹙之，追袭四十余里，遂平高岭、周家桥诸垒，直抵西河。贼乃倚水为险，对河列阵，意图抗拒。俄而卢荣忠带霆营炮划由青弋江驶下，我军结筏争渡，水陆夹剿，俘戮无算，立毁坚巢，败贼始往桃花园、湾浊一路而遁。此二月初一日，击贼大胜，攻克西河之情形也。西河以北，曰马家园，为众贼屯粮之所，迤西则曰黄麻渡，曰小淮窑，为王可升进兵之地。西河既复，王可升知群贼胆寒，即于初一夜派蒋占鳌、杨忠、杨明贵等，会约驻守峨桥之杨正彪各率行队进取小淮窑；亲督阳华坤、谢占春、马承恩数营，取道黄麻渡，潜袭马家园逆垒。时已夜分，更鼓将绝，王可升令军士傍垒纵火，悉焚贼粮。贼不知官军之猝至，在睡梦中披衣急起，弃垒狂奔。小淮窑之贼正欲闻警赴援，蒋占鳌等已斫断浮桥，破卡而入，乘胜逐之，蹙逼入水者无数，沿途卡垒尽毁靡遗。维时贼之由西河遁入湾沚者，经卢荣忠炮划随同外江水师日夜轰击，贼不能堪，乃于初二、初三等日缩入湾沚之后山，退聚竹塘。旋分大股归并梅岭、麒麟山，意在伺间再逞。鲍超谓贼焰虽衰，不速除之，终贻后患。初四日，引军渡河，进次红杨树逼垒而阵。垒贼匿不出战，我军相持数时，群以火器环掷，延燃哨棚，军士冒烟突火，逾濠直进，一垒既陷，众垒尽乱，各将弁挥队汤击，歼获颇众，直追过桃花园、竹塘、湾沚后山贼皆闻风先遁，遂焚其巢。是夜，鲍超遗书刘松山，令于初五日自郡城率师来会，将有事于梅岭及麒麟山。天甫向曙，秣马蓐食，传令宋国永、熊铁生、梁美材等十五营专攻麒麟山，娄云庆、唐仁廉、黄海清等马步八营专攻梅岭，而以刘松山所带各旗营为断后。行未十数里，贼竟纠众来迎，宋国永同各营哨就山麓布列阵势，直前搏战，潜遣锐卒自山后搴旗先登，袭破贼垒，周麾而呼，贼咸惊疑却顾，宋国永等纵兵掩击，积尸若阜，麒麟山坚垒悉平。是日，刘松山亦破庙埠之垒，歼贼千余。娄云庆、邓荣贵等击破梅岭之垒，并收复仰圣圩。各处余匪分道窜逸，一由新河庄败往东坝，一由油榨沟败往广德、建平。此初二至初五等日叠克马家园、小淮窑及红杨树、梅岭、麒麟山等隘之情形也。臣查西河小淮窑为水路冲要，自被贼踞数月，粮运梗阻，大为宁国各营之患，仰赖圣主威福，将士同心，五日之间，悉复诸隘。距郡城数十里内，一律肃清。在事人员，厥功甚伟。可否汇入杨柳铺、泾县各案酌给奖叙之处？出自鸿施逾格。至力战阵亡之参将李芳菲等二十六员弁，另缮清单，请旨敕部从优议恤，以慰忠魂。所有鲍超各军连克宁国近城要隘缘由，谨缮折由驿五百里具奏，伏乞皇上圣鉴训示。谨奏。

近日军情片 同治二年三月十二日

再，近日军情。金陵驻守如常。宁国自二月初屡捷后，鲍超派何绍彩一军守西河，王可升一军守湾沚，洪容海一军守青弋江，其刘松山仍守宁国府城，易开俊仍守泾县，朱品隆仍守青阳县，又换调吴廷华守南陵县，逐节布置，粮运通畅，宁郡应无他虞。芜湖、金柱关两防，自前月十六日大战获胜，该逆至今不敢再逞。臣于二十七日过大通，闻黄文金等大股由青阳上窜，臣即兼程西旋，次日抵省，调喻吉三护军二营赴池州，李榕钧字五营赴东流，以截贼窜江西之路。乃兵甫渡江，贼已由建德闯入彭泽、鄱阳境内。而谭星及古、赖等股又蔓延于徽州各属，两路皆有深入江西之计。幸浙江臬司刘典与唐义训、王沐等，在休、歙两县屡获胜仗，徽州一路必可击退。其由建德一路窜入者，实恐贻江西腹地之忧。臣正檄令鲍超由青阳赴援景德镇，冀保江西完善之区。旋据北岸各营告警，伪忠王大股上窜，分支牵制庐江、无为州之兵，而以全力猛扑石涧埠毛有铭、刘连捷营盘。自初三至初七日，昼夜围攻，粮路断绝，文报不通。臣不得已，又飞檄鲍超改旆渡江，以解石涧埠之围。曾国荃亦自金陵分拨五营救援该处，不知均赶得及否。又有捻匪一股，从河南窜入湖北之麻城，经鄂军堵剿，即自三里埂窜至蕲水境内，其势亦将归并皖境发捻，联成一片。安庆庐州各属处处吃紧。窜入江西之贼别无大支劲旅可以派往援剿，幸抚臣沈葆桢久调水陆万余人分守景镇、乐平两处，或者足资扼堵。江之南岸，徽州与江西同警；江之北岸，下游与上游同警。臣调度无方，忧灼实深。除石涧埠等处战守情形续行具奏外，理合附片先陈梗概。伏乞皇太后、皇上圣鉴。谨奏。

保穆其琛补无为州实缺片 同治二年三月二十七日

再，现在代理无为州知州穆其琛，四川举人，考取教习，选授巴县教谕，经前任湖北抚臣胡林翼咨调随营办事。咸丰十一年八月，臣札调来营，襄理文案，一年有余，精细勤慎。臣察其才具，堪胜繁剧。同治元年闰八月，檄令代理无为州。该员自履任后，巨细躬亲，实事求是，厘剔州县向来积弊，据实上达；地方应办之事，次第举行。甫有端绪，而贼由九洑洲渡江，十月二十八日窜踞含山、巢县，距无为州仅数十里，次日书役、人民纷纷迁避，合城为之一空。该员独坐署中，坚忍静镇。迨援兵渐至，固结民志，保卫危城，厥功甚伟。本年强寇压境，大军云集，一面支应军需，一面办理堤坝工程，肆应裕如，不形劳瘁。现当地方糜烂之时，分发皖省人员率皆裹足不前，非破格录用，不足以资鼓励。相应据实保奏，吁恳天恩，即以该员穆其琛补授无为州知州，以为临危镇定者劝。是否有当？伏乞皇太后、皇上圣鉴训示。谨奏。

拣调各员留皖委用折 同治三年三月二十七日

奏为拣调各员留省补用，并请多发即用知县来皖，以资差委，恭折仰祈圣鉴事。

窃惟行政之要，首在得人。吏治之兴废，全系乎州县之贤否。安徽用兵十载，蹂躏不堪，人人视为畏途。通省实缺人员，仅有知府二人、州县二人。即候补者，亦属寥寥。每出一缺，遴委乏员。小民久困水火之中，偶得一良有司拊循，而煦妪之无不感深挟纩，事半功倍。如署芜湖县知县刘世墀，经臣于上年六月奏明委署斯缺，臣此次巡视各军，舟过芜湖，即闻境内之民，颂声四起；比以母忧去任，卧辙攀留者，相属于道。可见民心之易感，而吏治之尤宜亟讲也。然使拘泥旧章，绳以格例，不稍示变通之法，则目前几无可委之员。不广开登进之途，则将来难收得人之效。臣上年所奏委署之二十人，旋准部咨分别准驳合例者，只有五人。其余如刘世墀等，均在不合例之列。臣于奏署后，随时察看，其有人地未宜者，业经陆续撤委。其尚属得力者，虽与例未符，亦仍从权留任。

溯查湖北省，自三次克复后，地方凋敝，与今日之安庆相同。经前任抚臣胡林翼罗致贤才，多方培养，不数年间，吏治渐振，抚字催科，绰有条理。咸丰九年胡林翼奏补府州县各缺，大半与例不符，奉旨交部核议，均经通融议准在案。臣拟此后即比照湖北章程办理，闻有才品较优，誉望渐著者，随时札调来营试用。如其有裨吏治，专案奏请录用。苟非实有过人之才，不敢率为破格之请。纵或稍出定例之外，亦不悖乎立法之原。查有前任四川巴县教谕穆其琛，经臣檄令代理无为州知州。该员识力坚定，心地朴诚，实属不可多得之员。又前任四川梁山县知县曾化南，指分江西试用知县蔡家馨，经臣先后留营办事，均属才堪造就。合无仰恳天恩，准将穆其琛、曾化南、蔡家馨三员留于安徽酌量补用。

再，上年臣奏请于新进士、新拔贡两班中，各配签十余枝，分发安徽补用，部臣以业经掣签，未及添配。相应请旨敕下吏部，于本年新进士、即用知县班中签掣于安徽省十六人，并饬令迅速赴省，听候差遣委用。该员等初履仕途，未染习气，庶几拔十得五，循吏渐多，分布各属，抚恤遗黎，仰副圣主澄叙官方，惠爱民生之至意。所有安徽调用人员，理合会同署抚臣唐训方，恭折具奏，伏乞皇太后、皇上圣鉴训示。谨奏。

近日军情片 同治二年三月二十七日

再，近日军情。金陵雨花台一军，拨彭毓橘七营北援无为州后，兵力稍单，守局尚稳。金柱关、芜湖、宁国等处，距贼渐远，防务大松。徽州三面皆贼，臣仅留唐义训一军防守，徽、休两城十分单薄，幸赖左宗棠派刘典、王文瑞两军，沈葆桢派王沐一军，分驻休宁、祁门，竭力防剿。刘典、王沐各营在于长林、梅岭、岩寺、草市等处，叠次苦战获胜。王文瑞亦于渔亭、七里桥等处，屡战获胜。十一日大破黄文金股匪于小路口，徽、休、祁门各城或可幸保。然贼思假道徽境，内犯江西，其谋未尝一日息也。其岭外石埭、太平等处，又有古、赖、刘、蓝等股与岭内黟、祁北面之贼粘连一片，纵横蹂躏。臣饬朱品隆由青阳进攻石埭，冀掣动徽贼之后路。三月二十二日，大战获胜，仍以贼多兵寡，未敢轻离青阳之本防，深入石埭之重地。鲍超渡江北援之师，三月十六日始抵无为州，正欲进剿石涧埠，十七日黎明，萧庆衍、彭毓橘会合水师，由黄雒河进兵，并约被围之毛有铭、刘连捷等由内击出，大破贼垒贼卡，立解石涧埠之围。鲍超闻重围已解，登舟仍回上游，欲再践赴援江西之约。臣闻贼之大股，并未退回巢县，悉锐上窜，直扑庐江。乃飞檄鲍超急登北岸，先援庐江。忠酋于十九日攻扑庐江县城，守将梁美材、吴长庆等登陴坚守，伺隙出击，擒斩甚众。贼由界河迤逦而北，分窜桐城、舒城一带。其由鄂东窜之捻股，在蕲水分为两支，一支回窜黄州，一支下窜皖境。十八日攻扑宿松县，十九、二十等日越过太湖、潜山界上，二十二日自青草塥突扑桐城。守桐城者为湖南提督周宽世，开城迎击，擒斩颇多，贼遂入孔城镇，与庐江之大股发逆联成一片矣。据搜获忠酋伪文，将由舒城、六安而上英、霍、麻城、宋埠。一出黄州，一出汉口，扰犯湖北，意欲制我南岸之兵以援北，掣我下游之兵以援上。无非图解金陵之围。臣以该逆规画甚大，蓄谋甚狡，湖北为数省枢纽，不可稍有疏失，飞咨官文、严树森调成大吉回驻滠口，拨水师速赴武汉。闻李续宜于初十日自湘启行，拟俟其道出鄂疆，商请暂驻黄州。会筹鄂皖大局。当此南岸吃紧之际，臣方恨无力援徽、援江。乃北岸事变叠生，下则江浦、浦口、和含、巢县一片逆氛；上则发、捻巨股叠扑各城，兼图鄂境。而苗练复于十八日围攻寿州，并在正阳关毁关掳船，叛迹大露。微臣调度乖方，艰危百出，忧愤何极。所幸浙、沪两军，捷书频至。浙军若克富阳一城，杭州即有可图；沪军若克昆山一城，苏州即有可图。仰托圣主威福，但求皖、鄂、江西不大决裂，与各悍贼相持数月，俾苏浙果收成效。或者大波特起，旋庆安澜，焦灼无地之时，辄不胜祷祀侥幸之想。除各路战状分案详奏外，合先附陈大概，伏乞皇太后、皇上圣鉴。谨奏。

石涧埠六安庐江等处战守情形折 同治二年四月十二日

奏为忠逆大股叠扑城营，官军苦守力战，石涧埠、庐江、桐城、舒城、六安州先后解围，恭折驰陈，仰祈圣鉴事。窃自石涧埠围营之贼，经水陆各军合力剿退后，进扑庐江，分窜桐城、舒城，与由鄂东下之捻股联为一片，臣于三月二十七日附陈大概在案。伪忠王李秀成，以三月初二日犯石涧埠，扬队焚屋，近逼我营。该处将领毛有铭、刘连捷等，密饬士卒稳守营寨，以观其变。初三、初四等日，贼众数万，围攻南后营，及瑞左、溥左、溥右、元中、信中等营，束草如山，呼声动地，各负片板扑近溥右营濠边。毛有铭以中右营两后哨前往助守，排炮环击，殆其前锋，贼犹昼夜猛攻，相持不下，如是者数日。初七日，毛有铭挑锐卒潜出濠外，突焚积草，刘连捷复于初九日派队奋击，悉毁攻具，贼为少却，仍于营前营后增垒盈百，层层合围，营中文报不通，粮运，汲道一时俱绝，如是者又数日。曾国荃在金陵闻警，即派彭毓橘率马步八营，倍道而至；彭玉麟亦调周万倬、刘祥胜等渡江来援，遂与萧庆衍会军于黄雒河。十六日，彭玉麟亲督水师，进次海子口，牵制东关一路，遣死士溷入石涧埠营中，密约诘朝会战。是夜四更，彭毓橘率师进攻钉子坝、皇图寺各贼垒，萧庆衍、周万倬率各师进攻黄龙冈、迎珠塔各贼垒，号炮齐发，毛有铭即于重围中冲出，攻草鞋岭之垒，刘连捷出攻石涧埠之卡，王载驷等亦驰出战贼于羊虎山。瞥见黄龙冈，迎珠塔火光突起，知黄雒河援军先已得手，遂乘势猛进，并力夹击，俘斩无算。彭毓橘亦自皇图寺来会，纵横荡洗，群垒悉平，而东关贼援亦为水师堵退，忠酋各党乃分向小岭开成桥而遁，此三月十七日力解石涧埠重围之情形也。臣所调鲍超北渡之师，十六日抵无为州。未及移营进剿，闻贼已解围以去。拟回军以践上援江西之约，甫及登舟，犹未行也贼之另股窜盛家桥者，先于十二、十三等日逼犯庐江。该城守将有吴长庆等三营，又截留梁美材等三营，分段缮守，乘贼喘息未定，一击却之。十五日，王占魁出城雕剿，又捷于罗家埠。至十九日，忠酋大股自石涧埠而来，悉萃庐江，围扑城池，臣飞檄鲍超舍舟登陆，转援庐江。而庐江之贼已于十九、二十等日，经吴长庆、粱美材等坚守得完，伺懈出击，贼遂解围西窜梅心驿。二十一日，突攻舒城之西、南两门。守舒城者，为安肃道蒋凝学，分军迎剿，贼退七里河。是夜设伏诱贼，大挫凶锋，执伪天将羽天福于阵。维时捻逆张宗雨、发逆马融和等，由豫而鄂而皖，间道疾驰，足无停止，瞬息而至桐城。守桐城者，为湖南提督周宽世，出战于三里街，凌厉无前，贼大怖，将谋宵遁。我军联骑追剿，该逆遂往孔城镇与忠酋合而为一矣。二十三日，忠酋前队冲至六安州之十里埠，该州城大而圯，留守者仅有蒋凝学部下王临祥、袁秀林两营及粮台道员曾广翼。知州何家聪而已。四人者，力筹守御。二十四日，贼以大股继至，自东南迤北而西，植旗若林，面面结垒，军士守定垛口，各以巨炮环轰，曾不少却。二十五日，贼分三路来攻，将抵城根，东门城垣久为风雨所损，猝倾六七丈，一时尘土蔽空，群贼大呼拥入。王临祥麾兵齐上，抽刃攒刺，掷尸城下。曾广翼，袁秀林飞骑继至，悉戮进口之贼，抢筑木城二道。二十六日，贼攻小北门，旋即击退。二十七日，贼众倾巢而出，自北城以至西城，几无寸隙。惮我城上炮火猛烈，欲前且却。其尤悍者，挽盾直前，誓以死搏，我军屹立不动，俟其跃过城濠，火球掷下，焚贼无数，始各裹尸而退。二十八日，曾广翼、王临祥见城南一二里外掩映贼旗，徘徊不进，乃令勇土缒城驰击，毙贼六人。三十日，又缒死士出袭鲍家圩掳粮之贼，斩伪富天豫张承得，擒伪左监议刘朝柱。臣以六安州系淮南枢纽，恐忠酋与苗、捻勾合，愈不可制。檄鲍超由庐江往援，檄刘连捷、彭毓橘、毛有铭由无为州往援。鲍超将至舒城，贼遂于四月初二日解围遁往庐州一路。此庐江、桐城、舒城防守得完，及六安州解围之情形也。臣查无为州为江北之膏腴，六安州为皖鄂之要冲。忠酋以全力围扑石涧埠，冀破无为；旋由庐江舒桐纠结捻股，图争六安一城。其行踪为至疾，其蓄谋为至狡。诸将士苦筹战守，城营均获保全，使贼不敢横窜鄂疆，均属著有微劳。有固守石涧埠、六安州尤为出力之布政使衔记名按察使刘连捷，请交部从优议叙。记名道毛有铭，请赏加按察使衔，并赏给勇号。蓝翎江西候补道曾广翼，请赏加盐运使衔，并赏换花翎。候补副将王临祥、袁秀林，均请交军机处记名，遇有总兵缺出，请旨简放。署安徽六安州事补用同知直隶州何家聪，请以知府补用，先换顶带。其余出力员弁，可否容臣查明酌请奖叙之处？出自圣恩。花翎参将黄仁亲、蓝翎都司赵人和、蓝翎守备萧淇松、守备刘绍志、蓝翎千总吴秀高、蓝翎把总李大材、毛昌五、谢仁周、蓝翎外委李升山、沈谦德、向慎光、外委童景星，均在石涧埠接战阵亡，应请敕部各照本职从优议恤。所有皖北各城营防守解围缘由。谨缮折由驿五百里驰奏。伏乞皇太后、皇上圣鉴训示。谨奏。

复陈淮盐暂难改办官运折 同治二年四月十二日

奏为淮南引盐，察酌现在情形，暂难改办官运，恭折复陈，仰祈圣鉴事。

窃臣承准议政王军机大臣字寄：同治元年十二月初十日奉上谕：本日据中允钱宝廉片奏，请官运淮盐，以裕军饷等语。淮南鹾务废弛已久，现在运贩楚北者，劣员奸商居多，曾国藩虽设卡抽厘，而所得未多。前据户部奏请，饬该大臣酌提成本，由官督运，则利权操之自上，而于皖、浙军饷必能稍资接济。兹据该中允所奏，与户部前奏是否可行？著曾国藩一并悉心议奏等因。钦此。

旋于本年正月二十八日接准户部来咨：淮南盐务应先试办官运一案，经该部详晰具奏，请饬臣遴选公正大员，实心经理，奉旨依议。钦此。并抄录原奏咨照到臣。当即转行两淮运使乔松年议复去后。兹据该运使详称：窃绎户部之意，系欲加征课银，收回引地，以冀渐复旧规，又恐商贩不前，改由官运，洵是筹办南盐至要之策。无如引地为邻盐侵占日久，筹销极难，正课因厘捐抽纳过多，加增非易。上年江路渐通，楚西两岸亦尝招商试办。乃以淮盐久不到岸，所销尽是川盐粤盐。盖川粤之成本较轻，卖价可减，淮盐之成本最重，卖价独昂，故淮盐之疲滞，断不敌川粤各盐之旺销，则商既不前，即官运亦恐无起色。

至部文所称仍以四百斤为一引，令缴正课每引三两七分三厘零，系照承平时科则而言。现在除完课外，运司衙门所收厘金及沿江各厘，每盐一票，约共完银十五两以上。厘捐如是之重，是以试运楚西之盐，止能照税盐章程完纳。税盐每票九百斤，仅完课银一两八分，尚且无利可图。今欲以四百斤盐完三两有零之课，其势更有难行。若议减厘增课，则各路军饷处处皆待厘金接济，岂能遽为裁减。

部文又称，令运使严禁奸商私行兴贩，以疏官盐销路。查私盐自应严缉究办，若因官运而概禁商人运盐，则恐官运犹未办成，而商贩转一先裹足。况南盐运本极大，筹办官运，纵有十万两之本，尚未足以资周转，亦不能不藉群商之力广为兴贩，开拓销路。

部文又称，劝谕商民捐输运本，虽准按照筹饷例减成给奖，而江北捐款林立，减折上捐，所在多有，断难期其踊跃。

部文又称，闻内地现已购备轮船七只，于此项船内拨出数只拖带盐船。查前购轮船尚未入江，且为水师打仗而设，断难拨为拖带盐船之用。至商贩公雇轮船，报明在案者，现有四只，若归官运，即此雇船之费，已不易筹。盖准南目下情形，不患无商之可招，而患无利之可获。惟有将楚西两岸销路大加整顿，仍由运司衙门招徕新旧各商，运赴楚西销售，以期淮盐逐渐进步。

为得寸得尺之计，前经都统富明阿奏请招商，旋派知府杜文澜前往楚北试办，如果办有成效，再当另议章程详办等情，具详请奏前来。伏查各军饷绌，是臣之隐忧。两淮盐务，是臣之专政。假使官运淮盐果有大利可图，臣岂不思竭力筹办，谋本分自然之利，济本营非常之贫。无如楚西两岸被粤私、川私侵占太久，断非一蹴所能挽回。此时必欲争回引地，非大减卖价，则不能敌邻私；非先轻成本，则不能跌卖价。据现行事例：九百斤一引者，并盐本、税课、厘金、运脚、拖费计算，几及四十两，成本已属极重。若如部议减为四百斤之引，加为三两有零之课，又以重价购买之轮船拖带试行之官盐，则成本更重，安能敌邻私而畅销路。若将各处厘金概议裁减，则下而镇、扬、滁州之军饷，上而九江、湖北之关厘，皆将向臣处索取。而臣军除沿江盐厘外，亦别无可筹之饷，实有不能终日之势。臣悉心酌核，官运虽属良法，目前尚多窒碍，应暂照该运使所议，俟富明阿派办之官盐试行有效，再行另拟章程，奏明办理。所有淮盐现难改办官运，遵旨议复缘由，谨缮折具奏，伏乞皇太后、皇上圣鉴训示。谨奏。

恭谢天恩沥陈下情折 同治二年四月二十二日

奏为恭谢天恩，沥陈下情，仰祈圣鉴事。

窃臣接准兵部火票递到同治二年三月十八日内阁奉上谕：“浙江巡抚着曾国荃补授。”钦此。当即恭设香案望阙叩头谢恩讫。又恭读寄谕：“浙省系左宗棠兼辖，既兼署巡抚，尤责无旁贷。曾国荃着仍统前敌之军驻扎雨花台，一意相机进取，以图金陵，毋庸以浙事为念”等因。钦此。

仰见皇上破格录用，委曲培成之至意。惟是受恩愈重，报称愈难。现在发、捻纷乘，苗练复叛，军情反复，世变环生，只贻宵旰之忧，曾乏补苴之术，每与臣弟国荃寓书儆惕，惭悚交并。本年二月臣至雨花台大营，与臣弟共处八日，慨兵事之方殷，感主恩之极渥，中夜奋兴，互相诫勉。以大局论之，沿江三千里名城要隘，皆为我有。加以浙东列郡，苏、松各属，次第克复，凡山川筋脉之地，米粮百产之源，该逆一无可恃，未尝不托圣朝之威福，冀功绪之可成。而一念夫拓地日广，顿兵坚城，戍守之卒太多，游击之军太少，师老饷竭，士气渐疲，群盗如毛，饥饿四窜，窃号之寇未灭，流贼之患或兴，则又为之蹙欷歔。愧臣兄弟谬当重任，深恐上辜君恩，下负民望，遂陷于大戾而不自知。忧灼之余，每思避位让贤，稍分责任，又不敢数数陈奏上渎宸聪。上年正月间，臣密陈金陵未克以前，不再加恩。臣家诚以功名之际，终之始难，消长之机，盈则必缺，曾蒙寄谕嘉许，俯鉴愚忱。臣弟国荃旋擢藩司，已叨非分。今又特沛恩纶，授以开府之荣，专其治军之责。闻命而后，已阅兼旬，臣与臣弟两次函商，欲固辞，则颇涉矫情，思立异于当世；欲受事，则不自量力，惧贻讥于方来。再四踌躇，诚恐治军无效，倾覆寻至。不如少安愚拙之分，徐图尺寸之功。惟有吁恳天恩收回成命，俯准臣弟以开缺藩司效力行间，与臣随时熟筹战守，相机进取，或者以勤补拙，以恐致福，迅克坚城，殄除丑类，稍答高厚鸿慈于万一。除由臣弟国荃专折沥陈外，所有微臣感激下忱，理合缮折叩谢天恩，伏乞皇太后、皇上圣鉴。谨奏。

谢曾贞干予谥建祠恩折 同治二年四月二十二日

奏为恭谢天恩，仰祈圣鉴事。

窃臣接准江苏抚臣李鸿章咨称：同治元年十二月三十日内阁奉上谕：前据曾国藩奏，知府曾贞斡积劳病故。当经降旨追赠按察使衔，照按察使军营立功后病故例议恤。兹据李鸿章奏报曾贞斡力疾督战情形，并胪陈生前战绩，恳请逾格优恤一折。已故知府曾贞斡，随同伊兄曾国藩等从事戎行，治军有纪律，善拊循战士，履危蹈险，坚固不摇。咸丰十年克复太湖县城，十一年克复安庆省城，本年肃清江北各城，进围金陵，皆曾贞幹之力居多。七、八月间大股援贼数十万人围扑雨花台大营，屡争官军饷道，该故员从容布置，防剿兼施，力战苦守四十余日，使贼卒不得逞，被创遁去。乃因在军日久，劳苦忧思，遂致一病不起，以死勤事，实属可嘉可悯。曾贞幹着加恩照二品例议恤，并准其予谥，于本籍及死事地方建立专祠，仍宣付史馆，特予立传，以彰忠荩。钦此。

闻命之下，感泣难名。当即恭设香案，望阙叩头谢恩讫。伏念臣弟贞幹，本无远略，夙抱愚忠。十载从戎，未酬扫穴擒渠之愿，九原赍志，空怀渡河杀贼之心。仰蒙褒赠臬司，优恤后嗣，已沐逾恒之典，实为旷代之荣。重壤增辉，结草不足伸其报；阖门衔感，卧薪无以表其诚。乃抚臣李鸿章相距较远，闻信稍迟，复具疏而上陈，荷恩纶之再贲。既增秩以崇班联，更易名以表行谊，建祠两地，忝附馨香俎豆之林，列传千秋，永垂神化丹青之业，死而有知，感将何极？臣自愧庸愚，久膺难巨。下怀季弟未偿之志，上戴圣主不次之恩。惟有率同臣弟国荃，誓歼丑类，规取土疆，尝胆以图功，侧身以修行，兢兢业业，冀竭涓埃报答之忱，子子孙孙，无忘高厚生成之德。所有微臣感激下忱，谨会同浙江抚臣曾国荃恭折叩谢天恩，伏乞皇太后、皇上圣鉴。谨奏。

克复东关铜城闸两隘折 同治二年四月二十七日

奏为水陆各军会克东关、铜城闸两隘，恭折驰陈，仰祈圣鉴事。窃自伪忠王李秀成在六安州解围下窜，鲍超跟踪追击，即从柘皋进兵，以攻巢县之北；刘连捷、彭毓橘、萧庆衍等从迎珠塔进兵，以攻巢县之东；臣国藩于四月十二日附陈大概在案。惟是欲图巢县，必先力取东关、铜城闸以毁其门户。初五日，臣玉麒商令萧庆衍、彭毓橘等专攻铜城闸，派水师曾泗美会合刘连捷、毛有铭专攻东关。踞东关者为伪闰天安萧逆，高垒深沟，拥众坚守。刘连捷知该隘之未可力争也，乃于初六日夜令师船由蟹子口潜渡，陆军缘堤埂而进，伏于九峰山下。另派谭国泰带勇士数十人，从东关近处以木盆偷渡，毁栅越濠，突逼垒下，肉薄而登，贼以炮石外击，密若飞蝗。胡德云、石太和从烟焰中架梯直上，中炮死之。刘连捷遂督副后、南后两营，奋力继进，曾泗美从水路列炮环轰，声彻霄半，垒贼惶遽欲遁，九峰山下伏兵齐出，合军冲杀，立破石垒，遂于五更克复东关。黎明，七陈村打鼓山、南水坳之贼一齐来援，刘连捷令谭国泰守定石垒，亲率副后等营迎敌，毛有铭率湘右等营由九峰山斜刺而入，贼乃却走。我军以贼未受创，必将复至，遂于石垒之旁增修一垒，以为犄角，严阵以待之。俄报贼又从林头镇、吴家村扬队而来，毛有铭随令葛清泰向南水坳进，自率湘右营继之；刘连捷令李瑞二向打鼓山进，自率副后营继之；王载驷向九峰山进，刘秉珩向七陈村进，分道并进；搏斗移时。王载驷等闻南水坳、打鼓山之兵已将得手，即带部卒抢上九峰山，曾泗美率舢板从河曲中出，断贼归路，擒斩甚众，尽焚各贼卡、贼馆而还。此四月初七日攻克东关，并击退援贼之情形也。其陆师之分攻铜城闸者，萧庆衍、彭毓橘等军于初六日由黄墩渡河过八角庙下寨。会约喻俊明、成发翔、张锦芳、唐敏义水师四营，奋攻一日夜贼但坚修老巢，伏匿不出，并于南北两街各添四垒，为负隅死守计。时值河水泛溢，圩田皆成巨浸。臣玉麟于初七日令喻俊明、成发翔等鉴开土埂，师船从决口驶入南北两圩，直薄贼巢之下，更番击之。初九日，各军会商，留彭毓橘所部扼守八角庙，分萧庆衍所部移剿百旺市、五显集一带，先清铜城闸之后路，分军为三。百旺市接战正酣，三汊河、雍家镇两支亦至，遂将两处卡垒一律平毁，振旅而旋。水师之人南北圩者，乘势猛攻，环贼垒之三面皆有舢板小划，抛掷火球；陆军亦万枪齐放。五更时，踹毁南街土垒，遂攻破铜城闸一隘，骈尸塞道，几无脱者。而林头镇另股，亦旋为水师击走。此四月初十日续克铜城闸之情形也。臣等查贼踞北岸，以巢县为根本，以东关、铜城闸为屏蔽，横据重险，贼计甚坚。仰赖圣主威福，将士同心，数日而下两隘。从此鲍超攻其北，刘连捷扼其南，萧庆衍，彭毓橘围其东，巢县必有可克之机。此次力战阵亡之蓝翎千总彭胜华、蓝翎把总曾彩云、把总胡德云、石太和等，应请敕部从优议恤，以慰忠魂。所有水陆会克东关、铜城闸缘由，谨缮折由驿五百驰奏，伏乞皇太后、皇上圣鉴训示。谨奏。

近日军情片 同治二年五月二十七日

再，近日军情。寿州一城，苗逆围攻如故。蒋凝学、毛有铭等于五月十三日毁东皋峰逆垒数座，该逆续调悍党增修多垒，意在以长围久困。城内米粮久罄，杀马食士。闻苗党有夜棹小舟运麦八石以济城中者，可知从苗之心亦不甚坚。臣现檄周宽世四营扎迎河集及四十里铺，保蒋凝学等之后路。成大吉于十四日在麻城之宋埠拔队，亦令并援寿州，以厚兵力。其滨江一带，自九洑洲攻克后，留萧庆衍驻江浦，浦口，以固北岸之防；派鲍超渡江进扎孝陵卫，以合金陵之围。十四日，吴坤修、万化林等水陆剿贼，破杨四渡六垒。王可升、何绍彩、周万倬等并在裘公渡、雁翅斗门连破七垒，遂收复金宝圩，距芜湖、金柱关百里内已无贼踪。西河、湾沚各防，亦均稳固。宁国守将刘松山，先于初八日赴泾县，与易开俊会剿湾滩、大坑之贼，获一胜仗。十六日伪襄王、奉王等股，一由章家渡扰及丁村，一由大坑逼犯泾县。易开俊分队出击，力战却之。其青阳守将朱品隆，既破梅林两卡，又毁陵阳镇四垒，直薄石埭城下，屡攻未克，回军仍驻青阳。徽州、岭防近无战事。饶州、景德镇一带，刘胜祥于十二日获一胜仗，刘典、席宝田于十四、十五日各获胜仗。李榕抵湖口后，因病卒太多，贼势太众，尚未接战，俟江忠义到湖口，与饶军两路并进，江西各贼股必可悉就驱除。臣当檄江忠义、李榕、席宝田等各率所部，自石、太渐进东坝，则攻取金陵老巢较有把握矣。然金陵城大贼众，诸酋目眷属资财萃聚于斯，洪逆老于戎事，又留伪忠王不援苏州，共守金陵，断无轻弃之理。必须力断接济，仿照昔年攻九江、安庆之法，严防江路，禁截贼粮，则百余里之城，数十万之贼，专恃肩挑陆运，势必不给，数月以后，当有因饥内讧之事。查前此长江上下轮船，与红单师船均不免暗中济贼。除红单船一项，由臣设法查禁外，轮船往来剽疾，稽察尤难，应请旨敕下总理衙门，照会英法各国公使，于金陵未克以前，不得在该城外停泊轮船，庶该逆城孤粮绝，不至又成持久之局。所有近日各路军情，合先附陈大概，伏乞圣鉴训示。谨奏。

曾文正公奏稿卷十九

复陈金陵寿州军情折 同治二年六月十二日

奏为钦奉谕旨，恭折复陈，仰祈圣鉴事。

同治二年六月初四日，承准议政王军机大臣字寄五月二十七日奉上谕：曾国藩前奏鲍超等军追贼已至江浦，饬令攻克二浦后，即进攻九洑洲。兹据都兴阿等所奏，江浦、浦口已于本月初九日攻破，七里洲于十二日攻破，九洑洲于十五日攻破。九洑洲为江中要地，贼踞坚垒数年之久。官军此次攻克，竞能敏速如此，都兴阿等所奏谅系实情。曾国藩奏报是否业已在途？著即将详细情形迅即驰奏。都兴阿等折内所称忠逆带队渡江援浦，为梁正源截击于宝塔根，贼遂败窜。现在窜往何处？下关、七里洲之贼向中关回遁，其九洑洲踞贼毙溺而外，是否尚有余匪纷窜？均须确切查明，妥筹堵剿。曾国荃业将雨花台贼垒攻克，兹九洑洲又为鲍超等乘势扫除，金陵势成槛阱，其机大为可乘，应即如何相机进捣及会商左宗棠、李鸿章进攻苏、杭，使贼应接不暇，以图进取之处，曾国藩谅必成竹在胸。惟穷寇必思铤走，江路水陆宽广，备御宜严，里下河一带尤应严密设防等因。钦此。

又于初八日续奉六月初一日上谕：二浦、九洑等洲克复情形，迄今尚未据曾国藩奏报。前据都兴阿等奏到，当经寄谕该大臣，迅将详细情形及水陆进取机宜迅速驰奏，此时谅已奏报在途。其冯子材等规复丹阳进兵机宜，并着该大臣妥筹指示，策应调度，以期互相犄角，毋误戎机。唐训方前奏为苗练所困情形甚为急迫，连日总未得其奏报，廑系殊深；叠经谕令曾国藩设法拨兵驰援，现在临淮、寿州、蒙城等处，该大臣曾否派兵前往救应？如何布置？及各该处现在情形如何？著曾国藩迅速驰奏等因。钦此。

仰见我皇上轸怀南服，须臾不忘。窃二浦、九洑洲等处，距扬州较近，而去安庆甚远。扬州距京较近，而安庆又稍远。臣于二十一日闻九洑洲克复之信，二十五日始接各营公牍，即于二十七日驰奏。邮路阻长，不得与都兴阿同时奏到，早慰宸廑，致朝廷殷殷眷念，无任惭悚。各军战状，臣已详细驰报。其金陵近日布置，与苗逆近日情形，理合缕晰复陈：

谕旨垂询余匪纷窜，妥筹堵剿，及严防里下河一节。臣查三月之抄，伪忠王锐意犯鄂，自攻扑石涧埠、庐、舒、六安等城，连不得逞，折而东趋。又闻其锐意以犯扬州，并犯里下河。厥后李鸿章之兵攻破昆山，进逼苏州，曾国荃之兵攻破雨花台各石垒，而巢县和、含次第克复，于是逆谋大乱，纷纷南渡，远救苏州，近救金陵；天、六、来安、瓜洲之贼，不击而自退；江浦、桥林、浦口之贼，不攻而自破。在忠酋之意，收回江北群贼，以全力保守江南，仅留精锐分守九洑洲、七里洲等垒，与金陵相犄角，为坚拒不拔之基。不料我军大举进攻，正值群贼甫渡中洲，未达南岸之际。凡竞渡之贼与守垒之贼，蚁聚于濠汊芦苇之中，各炮船绕洲围攻，登岸搏战，数万悍寇，悉数聚歼。纵偶有幸脱者，亦不过逃归金陵老巢，实未尝纷窜江北，致贻里下河之患。此臣自去冬以来所深虑，至是始稍释隐忧者也。

谕旨垂询如何相机进捣，会商沪、浙攻取苏、杭一节。九洑洲甫克以后，臣即檄鲍超南渡，檄萧庆衍防守二浦。旋接杨岳斌、曾国荃来函，请调萧庆衍同渡南岸，扎驻神策门一带；而以鲍超一军绕过钟山，直达孝陵卫，渐图合围。为持重之谋者，则以城垣太广，兵力尚单，不宜遽求合围，恐大股援贼齐至，一隙可乘，全局俱震；为制敌之谋者，则以浙攻富阳，沪攻苏州，金陵亦宜迅速合围，使该逆备多力分，不遑兼顾；或者致力于金陵，收效于苏、杭，三处有一得手，两处可期并下。臣亦主合围制敌之说，与谕旨所示使贼应接不暇者，暗相符合。特劲旅无多，不足以毙深根之寇。拟俟江西边境荡平，再调江忠义、李榕、席宝田等军由皖南渐趋东坝，会剿金陵；一面咨请扬州、镇江防兵前来协剿、亦非旦夕所能集事。此筹剿金陵老巢之大略也。

谕旨垂询寿州、蒙城近日情形一节。苗逆复叛以后，臣先后饬派蒋凝学、毛有铭、周宽世、成大吉等援救寿州。寿州三面环水，仅南门一面可通。又以贼寨林立，与水际炮划相为倚护。四月二十八日之战，毁牛尾冈三垒。五月十二日之战，毁东皋峰数垒。二十六日猛攻城外贼垒未下。而我军三次苦战，已损精锐二千余人之多。据署知州毛维翼遣死士凫水出城，称城中野草杂蔬，摘食俱尽，道瑾相望，势将不支。蒋凝学、毛有铭以重金啖苗圩潜运米麦进城，冀再坚持数日，成大吉赶至，必可合解重围。不谓六月初二日，运米者甫入，而下蔡外委邱维城旋于初四日四更举城献贼，毛维翼力战死之。臣以寿州既陷，皖北与豫、鄂三省震动，乃檄蒋凝学暂驻三河尖，办足米粮，移扎颍州，以保要郡而卫豫境。檄成大吉仍扎三河尖，以蔽鄂疆。檄周宽世退扎六安州，以固皖省。毛有铭暂驻六安，为诸路游击之师。亦因伤亡过多，难遽进剿也。苗沛霖既得寿州，凶焰弥炽，势必窥伺临淮。臣现飞调何绍彩四营由宁国北渡，驰赴临淮，归唐训方调遣。前调之黄翼升淮扬师船，须俟李朝斌抵沪后，始得交替防务，上驶入淮，辗转需时，向恐缓不济急。又飞咨彭玉麟、杨岳斌选派舢板八十号，星赴临淮援剿苗逆，待黄翼升到淮，仍令各回本汛。临淮能否保全，尚不可知。其蒙城一军，则更无兵拨。鞭长莫及，忧愧徒深。此寿州失陷后，力图补救之情形也。

伏查去冬今春，危险叠生。自巢、含、二浦、九洑洲次第克复，长江数千里尽为我有，江北发逆一律肃清，方幸大局旋转，澄清有日。不谓苗逆煽乱，寿州被陷，是皆微臣治军无状，调度多乖，愧愤曷已。运同衔署安徽寿州知州毛维翼，忍饥抚士，扶病登陴，以练丁五百人，苦守七十六日，民皆效死弗去，卒至食尽力竭，城陷同殉。亮节孤忠，一时忧绝。惟有吁恳破格恩施，准将毛维翼追赠道员，照道员阵亡例从优赐恤，仍于原籍及死事处所建立专祠，以彰忠荩。其余在城文武员弁，俟查明另行办理。自李续宜丁忧回籍，臣即统其部下四军。去岁贼窜江北，骤失三城，臣调萧庆衍，毛有铭两军南援，遂将防守寿州之三营移驻六安等处。今岁苗逆既叛，又不能以全力扑灭苗党，仍留萧庆衍会剿巢县，调成大吉回援鄂省，实有顾此失彼之咎，应请旨将臣交部严加议处。至各军救援不力，均有应得之咎。布政使衔安肃道蒋凝学，首先调援，初到寿城，禀请破苗解围确有把握，厥后一战失利，自悔轻敌，贻误匪浅，应请旨革去布政使衔。记名提督成大吉，在湖北接到飞檄，久不成行，五月十四日在麻城之宋埠拔队，迟至二十四日始抵固始，又复逗留数日，竞未赶至寿州，实属迟延玩误，请旨将成大吉撤销勇号，以参将降补，稍示惩做，仍各留营带队，以观后效。按察使衔记名道毛有铭，同办一事，厥咎维均，惟该员前在石涧埠苦守半月，终解重围，克复东关之后，驰驱数百里，赴援六、寿，濒行之时，其缺饷与成大吉相同，而拔队迅速，不敢稍误师期，功过尚足相抵，应请免其置议。所有遵旨复奏缘由，恭折由六百里驰陈，伏乞皇太后、皇上圣鉴训示。谨奏。

复陈南洋通商大臣无庸改设折 同治二年六月十二日

奏为商洋通商大臣一缺，筹度现在情形，仍请无庸改设，恭折复陈，仰祈圣鉴事。

窃臣于上年六月初六日，奏改长江通商大臣一案，经总理衙门议将驻扎处所及廉俸各款请旨，仍饬臣会同薛焕酌定具奏。臣遵即与薛焕往返函商，悉心筹画。统计通商大臣廉俸一项，添设官属书役等项，每岁约需银四万余两。目前即无庸另建衙署，而于长江各口租备行馆，雇用轮船，所费亦属不赀。数年后渐推渐广，势必有增无减。滨江四省中外交涉事件，果能一一取决于专设之大臣，诚不敢为国家惜此帑项。惟事有粗论之而仅得其端倪，细审之而始尽其曲折者。薛焕奉到会议廉俸之旨，又经专函与臣缕商，具道长江通商使臣所以可裁之故，盖有数端。其大意以为自各国公使驻京，一切裁决于总理衙门。凡各口洋人偶违条约，有时可与力争，则可就关员结办，即临以督抚而有余，有时争之不服，则动向公使陈诉，虽临以大臣而无济。大臣巡历各口，督抚近驻本省，洋人性急，弗耐守候，不能不由本省就近办理。有时督抚奏咨未及到京，而公使早已周知。邮递之稽迟，尚不及轮船之迅速。况由大臣辗转核咨，更恐贻误事机。至华洋商民争斗构衅，关涉刑名案件，事隶地方有司，尤不能不资督抚之力，庶饬办易而呼应更灵。通商纵有专员，在内仍不能免总理衙门之烦渎，在外仍不能免减各省督抚之责任，虚系一官，有名无实各等语剀切见商。臣比致复书，深服其言之精当。然犹以苏、皖群盗如毛，疆臣专谋军事，恐难兼顾洋务。厥后李鸿章奉命兼领通商大臣，数月以来，秩然就理，益信华洋交涉之事，均系疆吏必不可省之事。是五口大臣固属可裁，即长江大臣亦同虚设。相应请旨仍照薛焕原奏裁撤通商大臣一缺，归并本省督抚及将军经理，以节糜费。臣于中外抚驭机宜，向未谙究，而因时权变，又何敢以奏设在先坚持成议，曲为回护。所有南洋通商大臣仍请裁决缘由，谨缮折由驿具奏，伏乞皇太后、皇上圣鉴训示。

再，此案前经臣咨请薛焕主稿会奏。逮薛焕定稿寄皖，即已束装北上，近始接其到京来函，是以复奏稍迟，亦不复会衔矣。合并声明，谨奏。

同治元年下半年淮南征课数日折 同治二年六月十二日

奏为查明同治元年下半年淮南征课数目，仰祈圣鉴事。

窃查淮南试行税盐，奏明按半年一次造报，前已报至同治元年上半止。兹查同治元年七月起至十二月止，共征收税课银十三万六千九百八十两三钱九分八厘，又外江盐厘银十一万七千七百七十九两七钱八分二厘，又外江内河盐厘钱十三万六千七百九十九千三百六十四文。除随时解支江、皖军需水陆营饷、并支销盐属养廉外，计存外江盐厘银二千四百四十六两九钱一分七厘一毫，钱六千三百三十二千六百五十三文，已汇入二年分征收银钱，分别凑解军需。核计下半课厘，比较上半所收数目，均属有盈无绌。据运司乔松年详情具奏前来。臣复核无异，除册送部科外，理合恭折具陈。伏乞皇上圣鉴，敕部查核。谨奏。

汇报各路军情折 同治二年六月二十七日

奏为汇报各路军情，先陈梗概，仰祈圣鉴事。

窃金陵与寿州等处军情，臣于六月十二日驰奏在案。近日探报伪忠王、侍王，均随洪逆坚守金陵，搬运苏州之粮，接济老巢。曾国荃一军，自五月十五、十八等日攻破金陵南城角长干桥一垒二卡后，围逼如常，别无战事。鲍超至钟山筑营将竣，本拟移扎孝陵卫，旋因自染暑疟，又以军中疾疫大作，死亡相属，恐前敌为贼所乘，遂平毁钟山营基，仍驻神策门沿江一带金陵城下，暂难合围。臣亦以江西未靖，皖南方棘，恐鲍超须调剿上游，不敢令其遽尔合围也。

芜湖、宁国、南陵、泾县各城，金柱关湾沚、青弋江各隘，虽抽调何绍彩西河一军，而水陆防守，幸均完固。伪辅王杨七麻等股，在于东水、阳新、河庄结卡踞守，亦未敢伺隙内犯。二十至二十六等日，宁国守将刘松山会约泾县守将易开俊，剿贼于黄村北贡里、曹村考坑、荞麦湾等处，四战四捷。朱品隆亦自青阳会剿于水木竹潭、顺安镇、黄柏岭等处，获胜三次，毙贼极多。

前据搜获伪文，忠酋欲调黄、李、古、赖各贼回援金陵，近则并无其事。古、赖、刘、蓝等逆，仍在太、石、泾、旌之交；黄、李等逆，则麇聚于湖口、都、鄱一带。数月以来，江西官军与左宗棠派援之师，苦战苦守，屡获胜仗。景镇、鄱阳之贼，次第退窜。沈葆桢又咨调江忠义专剿湖口，满拟即日全境肃清。六月初二日，韩进春在洋塘挫溃，凶焰复张。目下贼势趋重湖口一路，六月十七日猛扑江忠义坚山营寨，李榕部将陈由立援剿获胜，旋以追贼致挫。十九、二十三等日，复来坚山围营，攻扑甚猛。江忠义虽系宿将，而所部老勇较少，新募居多，李榕则全系新立之军，未经大敌，殊可危虑。由湖口下至彭泽、马当、东流，上至屏峰、南康、都昌，滨江滨湖一片逆氛。臣现咨商彭玉麟多带炮船，亲赴湖口，援剿江西。

寄谕所示廓清江境，然后并力皖南，规取金陵，诚为确不可易之理，即当钦遵办理。苗逆既陷寿州，北围蒙城益力，又遣党至汪家集，西伺霍邱，蒙城势尤危迫。臣与唐训方均无兵可拨，鞭长莫及，忧灼徒深，霍邱居三河、六安之中，迤东北日溜子口，密迩正阳，最据形胜，臣令蒋凝学暂不赴三河尖，就驻防溜子口，令周宽世拨三营驻防迎河集，该二处皆贼所必争，兵力过单，未知能稳守否。毛有铭所部则守六北、寿南之老庙集，以杜野掠而保米粮。且令良圩有所依附，不致尽叛归苗。指日水师入淮，或者大举会讨，较有下手之处。除各路战状分案续报外，所有近日军情，合先由驿具陈大概。伏乞皇太后、皇上圣鉴训示。谨奏。

汇报近日各路军情折 同治二年七月十二日

奏为汇报近日各路军情，恭折仰祈圣鉴事。

窃自大江南北两岸军事孔亟，历奉寄谕，指示周详，殷殷以金陵、江西及淮上各防为虑。其大概情形，臣于六月二十七日具奏在案。兹复就近日战守事宜，分晰条列，续陈于左。

——金陵各军疾疫过半，鲍超所部霆营为尤甚。伪忠王、侍王、辅王、章王等纠率悍党坚守老巢，时复伺隙出战以图一逞。六月二十二日突分两支，一出仪凤门，直扑鲍超霆字右营，一出太平门，绕扑刘连捷南字等营。我军轰击竟日，负创而遁。七月初一日，又以西瓜炸炮猛攻刘连捷下关营寨，势更凶悍。得水师协力，苦战击退。而李成谋与刘连捷各受枪伤，幸不甚剧。闻白齐文投入贼中，以重金广置确炮，分解金陵。现在刘连捷营外明掘直濠，暗开地道，计日内必有数次恶战。又准李鸿章抄送忠酋等伪文，新调伪护王、潮王同援金陵，展王、为王改守句容，但愿群逆毕萃金陵，或者苏、常等处有机可乘，未始非官军之利也。

——毛鸿宾请调张运兰入粤，钦奉谕旨垂询所部老湘营能否调往，饬臣酌量办理。张运兰自上年十月间因病回籍，所部湘勇十营，即派部将易开俊、刘松山各统五营，分守宁国府、泾县两城。宁国当广德、建平之冲，泾县当太平、石埭之冲。易开俊等内防外剿，屡却贼氛，城垣赖以保固。所驻皆系最要之地，臣处别无换防之师。接据毛鸿宾来函，亦以该营欠饷过多，一时恐难抽动，已令张运兰另募三千人带赴粤中，则原部湘勇自应仍留皖南，以资得力。

——太平、石埭之贼，坚踞如常。六月十七日，分股进章岭、羊栈岭，窜入黟县，意将由上溪口冲出婺源，就食江西。十八日，王文瑞自祁门督军会合刘典留守渔亭之各营并攻黟城，一战克之。驱贼至岭外十数里，擒斩甚众。此次幸仗天威，剿办极速，不使徽州更增一患，即免江西再设一防。

——江忠义、李榕两军驻守湖口。六月十九日，坚山之战，伪堵王黄文金实负重伤。二十八日，剿贼于陈兵马、水车港等处。二十九日，追贼于梧桐岭、太平关等处，分道驰击，均获胜仗。七月初三夜，坚山营中俯瞰文桥贼巢火光隐约，江忠义知贼将宵遁，约李榕于将曙时引军袭破诸垒，贼乃败过黄沙岭分窜都昌、彭泽境内，湖口已无贼踪。江忠义等加派队伍，裹带干粮，驰追三日，尚未收回。前奉圣谕，速由湖口与饶军并进，将江境各贼悉力驱除，由石、太进取东坝。有此一捷，贼锋稍挫。如江西一律肃清，臣即当催令江忠义、李榕等钦遵前旨，妥速办理。

——恭奉六月初五日谕旨，垂询李世忠作何动静，饬臣随时奏闻。李世忠之心迹，中外皆不敢深信。臣于二月二十七日，亦经密陈及之，乃二浦并陷，深感圣主之不加严谴，九洑洲既克，又畏楚军之难与抗衡。臣察其愧悟浙生，颇知敛抑。亦复推诚相待，事事示以不欺。近接该提督来函，有五河地方为临淮后路，倘苗逆下窜，誓必坚守五河，决一胜负等语。李世忠与苗逆积怨甚深，其欲发愤剿苗，既伸公义，又报私仇，似属出于至诚。近日臣处饷项极绌，数月以来并元银米子药解济滁州，李世忠亦无怨望之意。若坦然相处，当不至别生枝节。

——苗逆围陷寿州后，遣党在正阳关增垒浚濠，尚未蠢动。何绍彩陆师四营于六月二十六日取道庐州前进，彭玉麟、杨岳斌所派舢板八十号亦于二十二、二十五等日，由九洑洲先后开行，计此时均已赶到。临淮得此水陆倚护，唐训方之老营可期稳固。惟蒙城粮路将绝，危殆万分。恭读六月十九日谕旨，命臣另筹一军赴颍上捣苗逆老巢，能否于江北陆路防军内抽调劲旅，或径援蒙城，或由定远驰抵怀远等因。查江北陆营如萧庆衍所部驻防江浦、浦口，周宽世所部分防桐城、六安、迎河集等处，蒋凝学所部分防颍州、霍邱、三刘集等处，成大吉所部扼防三河尖一带，毛有铭所部扼防老庙集一带。各守要区，万难抽撤。此外实无一支劲旅可援蒙城，并赴颍上。无以仰慰宸廑，曷胜愧悚。

以上六条，均系谕旨垂询之件及各路布置情形。除战状分案续报外，合先逐条详列，由驿五百里驰陈。伏乞皇太后、皇上圣鉴训示。谨奏。

催调黄翼升赴临淮片 同治二年七月十二日

再，臣前调黄翼升淮扬水师由洪泽湖赴援临淮，须俟李朝斌太湖水师到沪后交替防务，始得自上海拔营渡江西上。诚恐辗转需时，缓不济急，因飞商彭玉麟、杨岳斌等在长江各水师营中暂派舢板八十号先赴临淮，日内计可赶到。而太湖师船陆续入沪，李朝斌亦可即日抵防上海，战船足敷分布。相应请旨敕下署江南提督黄翼升，亲统淮扬水师之半，刻日驶往临淮，仍分一半留沪助剿，责成该署提督往来布置，兼顾淮、沪两防。俟克复苏州后，即将驻沪各营分扎洪泽湖以下，巡防淮、扬、通、泰等处。驻淮各营分扎洪泽湖以上，巡防淮、颍、浍、涡等河。

至江南提督一缺，黄翼升既赴临淮，未便携印人皖。应恳天恩即令浙江处州镇总兵李朝斌就近在沪接署，以重职守。其黄翼升一军所需粮饷子药，目下应由李鸿章全数供支，将来唐训方事机渐顺，饷项渐裕，即由苏、皖两省各支一半，臣处盐务稍有起色，亦必多拨盐税供支该军，以期与淮扬二字名实相符。理合附片陈请，伏乞皇太后、皇上圣鉴训示。谨奏。

复陈淮盐不能赴陕片 同治二年七月十二日

再，臣钦奉四月初九日寄谕：瑛棨奏请饬两淮筹拨陕饷等语。据称，陕省司库空虚，自上年四月以来，有出无入，罗掘无罄。各属糜烂，耕种尽废。偶有麦秋，遍地萑苻，难期收获。钱粮既无从征收，捐借更难以汇集，窘迫万分。查淮盐北课，向充皖省军饷，而江运八万积引，本在淮课之外。上年胜保奏请江运改湖八万引，改拨陕省，业经奏准在案。此时陕饷缺乏已极，请江运八万引仍拨陕省等语。西安省防各营兵勇欠饷累累，邻封所拨协饷又均未解到，若非量为接济，势必哗溃堪虞。瑛綮所请饬下两淮盐运使照旧将江运八万引仍拨陕省，派委道府大员前往接济，招商捆运，以充军食之处，是否可行，着曾国藩督饬两淮盐运使体察情形，妥筹速奏。等因。钦此。

遵即札行前运使乔松年妥速筹议去后。兹据详称，前大臣胜保奏拨淮北饷盐十五万包一案，初议在临淮营及抚营、滁营各分半成协济。嗣奉续奏，在江运改湖积存余引项下拨出领运。又经查明江运八万余引，系在淮北奏销额行二十九万余引之中，有历年造报册籍可稽。若于额引内提出江运引数，皖饷愈形短绌。当将未能遵办情形，通详奉停在案。

今陕西抚院奏称本在北课之外，已属与案不符。且目下情形，亦与上年冬季大不相同。上年淮河通行，饷盐可以出湖销售，故胜保奏拨之盐，虽有碍于皖饷，犹可酌济秦中。现在淮河有苗逆梗阻，盐船被劫，万难上驶。皖营应提之饷盐，尚且无可运销，何能再为陕省筹计。原奏内所称派委道府大员前往接办，招商捆运。当此咽喉梗塞，无商可招，无路可运，即皖饷亦自顾不遑，势难兼顾陕饷等情请奏前来。

臣查苗逆复叛，淮河梗阻，皖营之盐，疏销无路。若使拨盐济陕，亦属元处销售。该运使所议，委系实在情形，应请无庸置议。所有遵旨妥筹缘由，理合附片复陈，伏乞圣鉴。谨奏。

湖口防军胜仗折 同治二年七月二十七日

奏为湖口各军叠挫贼锋，遂毁文桥坚巢，群贼悉遁，恭折汇报，仰祈圣鉴事。

窃自江忠义、李榕督军进次湖口，击贼屡胜，臣于六月二十七暨七月十二等日节次具陈大概在案。先是，伪堵王黄文金纠合诸贼酋，于二月由皖入江，分扰鄱阳、浮梁、祁门、都昌境内，屡为刘典、段起、席宝田、韩进春等军所扼，不得深入江西，乃折而西窜，趋重湖口，分为三路：上路曰文桥，中路曰梧桐岭，下路曰太平关，袤延三十余里，而文桥贼势最重。凡坚垒七座，黄逆亲踞其中。浙江盐运使李榕，自彭泽项家山一捷后，闻湖邑告急，于五月十四日移营湖口之三里街。越十数日，江忠义亦率所部，自九江东渡，会师于马影桥。六月初九日，雕剿殷家山、涂家岭之贼，展旗一进，不战而却。江忠义旋扎坚山以逼之。十七日，贼由文桥出大股三万余众分道来犯。江忠义留兵守定老营，随令徐士巍、徐生德、王顺庆等直前迎敌，而以李祥松、刘光文、林志金等为左翼，江忠宽、黄仁遗、权光灿等为右翼，仍亲督陈鸣志、江忠华马步各营从后继进。战不两时，李榕部下郑阳和、杨春华两营前来会剿，突出坚山之右，列阵裹贼，李榕以贼方众悍，势恐不敌，飞骑止之。而郑阳和已冲过曹均桥，与贼战于田垅。一马中枪而逸，群马却后，几乱步队。李榕抽刃压定阵脚，江忠义麾军驱杀至数里外，贼乃回戈转斗，且却且前。哨弁黄忠胜、李光明、李士青、江忠修、邓在仁、黄守和等纵横荡击，各负重创。李榕部将陈由立大呼陷阵，歼悍百余人，尽力穷追，深入敌境，误为伏贼所抄，急引军跃出重围，士卒已伤亡九十五人。十九日，贼以大枝匿于酬山、张天社一带，乃以小枝薄营诱战。江忠义戒谕将士，坚壁不动。贼始计沮，悉众来攻，排列五六层，猛扑十数次。官军但以枪炮外轰，遇者辄殪。忽有一酋指麾众贼，贼无敢反顾者。江忠义询之降卒，知为逆渠黄文金。俟其扑近花篱，聚群枪同时并发，应声而仆，贼遽哗乱，争舁以行，余亦相率窜走。据生擒贼供，逆酋黄老虎实受重伤而奔。此六月十七、十九等日贼犯坚山，各营合战获胜之情形也。

自黄逆负创后，贼为气夺，悉屯文桥垒后，匿不复出。江忠义、李榕、周历形势，共筹进取，必以一营断梧桐岭来贼，二、三营防文桥垒贼，而以全力注陈兵马地方，庶有下手之处。二十八日，江忠义率精捷九营进陈兵马中、左两路，李榕率钧字五营出左路之左，进水车港。郑阳和策马当先，手刃瞭望二贼。杨春华麾队继之，转战而人。江忠义遥望树林阴翳中贼旗隐约，即督中军亲兵鼓行疾进。两锋相交，火器燃发，枪子雨飞。何明立、郑长来联骑齐驱，将贼蹙逼出林，直薄陈兵马贼馆。贼复增党决战，陈由立正在傍山搜剿，见郑阳和、杨春华从左路横跃入阵，急催部卒并赴前敌，与江忠宽、陈正珀猛进猛击，贼乃大溃，但以另股绕出，纵焚村舍，彻夜扰我。次日，李榕率偏师突出击之，由太平关一路打散刈稻之贼数百，小有擒斩。江忠义分军为二，一出花尖山，一出毛家店，所向辟易。张宝鉴横槊直入，殪骑于阵。旋以中贼三矛，逾时殒命。各营奋力驰护，数路并进。林志金、江忠倬亦自花尖山移军来助，贼不能支，败过梧桐岭，慑伏不动者数日。适会刘典、席宝田等有南路青山桥之捷，贼于是有退志矣。七月初三夜，江忠义在坚山营中俯瞰文桥七垒，火光荧荧，若隐若现，度贼将遁，约李榕部队于五更时出营会剿，仍先遣勇士潜至垒下，鸣号鼓以惊贼。贼不虞官军之猝至，惶遽不知所为。各勇乘势逾濠，蚁附而上，比江忠义、李榕全军踵至，众垒己平，遗弃米谷，相望于道。于是各整队伍，裹四日粮，越黄沙岭驰斩尾股，足无停趾，直出建德所属之罗家畈、上下房等处，杀贼二千有奇，积尸塞路。始于初八日整旅而还。此六月二十八、九等日击贼叠胜，七月初三夜攻夺文桥及连日追剿之情形也。

臣查皖南各贼图窜江西边境，不得逞于饶州、景镇，遂欲占踞湖口，徐扰腹地，经江忠义、李榕等击伤悍目，攻毁老巢，使贼不敢驻足。江境次第肃清，实属有裨大局。其应奖应恤人员，除江忠义一军应由沈葆桢奏请外，李榕一军可否容臣查明酌奖之处，出自圣恩。至花翎守备张仪卿、杨发和，蓝翎守备刘喜禄、王俊杰、沈克明，蓝翎千总汪春旺、金家见、张先亮，蓝翎把总夏楚寅、谭正舆、韩得胜、冯玉峰，外委杨光隆等十三员弁，均系力战阵亡，应请敕部各照本职从优议恤，以慰忠魂。所有湖口防军屡获胜仗，各贼全遁缘由，谨缮折由驿五百里驰陈，伏乞皇太后、皇上圣鉴训示。谨奏。

近日军情片 同治二年七月二十七日

再，近日军情。曾国荃一军，派刘连捷驻营下关，自六月二十二至七月初六，该逆猛扑数昼夜，洋枪崩炮，多而且悍，经刘连捷竭力击退。曾国荃因北路吃紧，力攻南路以掣贼势，七月初八、九日大战获胜，攻毁印子山贼垒，调萧庆衍由江浦南渡，分守要地。鲍超病体尚未痊愈，其将卒虽亦多病，然较去岁则已少矣。芜湖守将吴坤修，于十七日约会水师迎击于双斗门，破其二垒，乘胜追至水阳。金柱关、芜湖两防均可松劲，宁国、南陵、泾县、湾沚、青弋江各防，近亦均无战事。

惟湖口肃清之后，江西群贼悉数东趋，行走剽疾，二十日已绕过池州，进扑青阳县城，守将朱品隆督军固守。二十一、二等日，贼又以全力来扑，四面合围，环城而营。朱品隆所部七营，营官病者四人，其胞弟甫经病故，朱品隆亦抱病甚重，舁疾登陴，未知能否坚守待援。现在刘典一军回驻徽州，江忠义、李榕、席宝田三军，臣檄令作为浔、饶、徽、宁、池五郡游击之师。李榕已抵东流，江忠义、席宝田亦以病多夫少，尚未拔营入皖，但愿青阳保守无恙，各军陆续前进，则皖南大局不至决裂。

苗党之据寿者，潜伏未动。蒋凝学、毛有铭、周宽世、成大吉所部各扎驻要区，防守尚稳。蒙城解围以后，贼聚怀远，普承尧、张得胜等攻怀之师，已被该逆截断后路，粮运梗塞。臣所派赴援临淮之何绍彩陆师二千人，王吉、丁泗滨舢板八十号，已据先后到防。十三日，水陆并进。水师攻夺宋家滩炮划数十只，惜河洲一垒未破，前敌粮运仍为贼阻，其留守临淮者，兵力过单，别无可济之师，殊少自全之策。北顾淮甸，殷忧曷已。除各路战状分案续奏外，合先附陈梗概，伏乞皇太后、皇上圣鉴。谨奏。

江西遵办茶叶落地税片 同治二年七月二十七日

再，咸丰十一年十二月接准户部来咨：“广东巡抚觉罗耆龄奏，抽收茶叶落地税一案，经该部核议具奏，请旨饬下湖南、湖北、江苏、安徽、江西、浙江、福建各督抚详细查明各本省产茶及设立茶庄处所，妥议章程，奏明办理，奉旨依议。”钦此。并抄录原奏咨照到臣。

查江西自咸丰九年详定章程，分别茶厘、茶捐两宗。每茶百斤，除境内抽厘银二钱，出境又抽厘银一钱五分有零外，向于产茶及设立茶庄处所劝办茶捐。每茶百斤捐银一两四钱或一两二钱不等，填给收单，准照筹饷事例汇齐请奖，历经分别办理在案。臣于咸丰十年五月，将江西全省厘务奏明充臣军饷，仍照旧章办理。因捐厘银数既多，如再征收落地税，民力恐有未逮，此迟迟未办之缘由也。

本年三月二十二日，据九江关署监督蔡锦青详称，遵照户部奏准，饬将盐、茶、竹、木四项统征关税，已于三月二十日启征等情前来。臣查江西茶叶运至九江，有洋商、华商之分，洋商既完子口半税，固不抽厘，华商既纳浔关正税，亦未便再令完厘。而茶捐一事，多不请奖，全系移奖戚友，流弊百出。是厘、捐二者，均不能不改弦更张，应照户部奏准章程征收落地税。臣即于六月初一日刊发告示。于义宁州开办落地税新章。惟原奏内称，大箱净茶六十七斤，征收税银一两四钱，二五箱净茶二十五斤，征收税银七钱，未经揉细之茶胚，每百斤征税银一两四钱等因。科则稍重，臣复分别核减，参酌茶捐向章，定以每茶百斤，义宁州等处征银一两四钱，河口镇征银一两二钱五分，概充臣营军饷，由臣刊发税单护票，委员经收。或业户自行完纳，或茶庄代为完税领单，及至茶叶发贩时，统由茶庄缴销税单。华商换给护票，洋商即凭运照贩至各处销售。除华商完纳九江关税，洋商完纳子口半税外，经过江西、安徽各厘卡验明放行，概不准需索丝毫费资。如此办理，与户部之原奏，总理衙门之条约一一符合。税单虽系茶庄经手，税银实系业户所出，与商贩绝不相干，洋商不得借口于子口半税而禁中国之业户不完中国之地税。华商既免逢卡抽厘，亦免致纷纷私买运照，冒充洋商，似不失为持平之道。所有江西遵办茶叶落地税缘由，谨会同江西抚臣沈葆桢附片复奏，伏乞皇太后、皇上圣鉴饬下总理衙门暨户部知照。谨奏。

复陈筹援临淮折 同治二年八月十二日

奏为钦奉叠次谕旨，恭折复陈，仰祈圣鉴事。窃臣承准议政王军机大臣字寄同治二年七月初十日奉上谕：“昨因彭玉麟赴援江西，谕令曾国藩迅催杨岳斌督率水师驶赴临淮藉资援救。此时苗逆势极猖獗，援兵早到一日，庶得早救一日之倒悬。仍著曾国藩遵旨严催，毋稍迟玩。唐训方仍就现有兵力妥筹守御，以待援师。并飞催蒋凝学、周宽世、毛有铭等军迅速进扎淄子口等处，约期会剿，不可稍有松劲”等因。钦此。

又奉七月二十四日上谕：“临淮地方，关系皖北全局，岂容稍有疏虞。现在危急情形，迥异寻常，非有陆路援军速行驰救，大局将不堪设想。曾国藩所部各营虽不敷分布，亦当于无可筹拨之中，勉力抽派一军，星驰援应”等因。钦此。

又奉七月三十日上谕：“李世忠既欲出力报效，与其驻勇五河，专俟贼至，何如督饬所部由五河星驰前进，以拯临淮之急。并著曾国藩即行札调该提督迅速进兵，毋稍迟误。曾国藩接奉此旨后，察看李世忠近日情形，如果私仇公愤发于至诚，即将此旨摘录传谕，并须坦白相待，使之不疑，令其知感知愧，乐为我用。李世忠是否可资其力，此次可否摘录传谕，并著曾国藩酌量办理，随时复奏”等因。钦此。

伏查滨淮之要区有五：北曰颍上、曰怀远；南曰寿州、曰凤阳，曰临淮。皆紧傍淮水者也。距淮稍远之要区有四：北则滨颍河者曰颍郡，滨涡河者曰蒙城，南则滨渒河者曰六安，滨史河者曰固始。皆汇于淮水者也。自颍上、怀远、寿州悉沦于贼，九处已失其三。目下唐训方所置守者，为临淮、为蒙城、为凤阳三处。臣所置守者，为六安、为颍州、为固始三处。情形虽稍分缓急，而皆苗逆必争之地。臣前派何绍彩陆师二千人及彭玉麟、杨岳斌所拨舢板八十号先后抵淮，亦尝战胜一次，因苗逆徒党日众，夹淮而军，怀远、蚌埠粮路已断。七月二十二日，唐训方将各营撤退，即长淮、卫小、蚌埠一带，亦被苗逆占据，临淮一军危如累卵。臣本思续拨援兵，挽救全局，况又叠奉谕旨，责无旁贷。无如近淮诸军，如周宽世、蒋凝学、毛有铭、成大吉等皆扼守最要之地，不能抽动。周宽世所部分守六安，迎河集二处，尚嫌单薄，顷又调桐城一营并扎迎河矣。蒋凝学所部分守颍郡、霍邱、三刘集三处，七月十七日攻破黄梁集西南二圩，十八九日叠平数圩。该处在溜子口之南，苗党倘贯金啸聚其问，蒋凝学派队出刘家台湖口，焚其米船，尽毁群圩，遂于八月初一日袭破倘逆老巢，严防河路，为将来进兵溜子口之计。毛有铭所部驻守老庙集，七月十七日攻破陶家三圩，旋又分扎板桥集，凡寿南、六北之良圩，赖该军以自保。成大吉所部分驻固始、三河尖，近以为颍郡之声援，远以为鄂省之屏蔽。而潘垲等圩首鼠观望，亦须有该军维系其问，庶不至坚其公然从苗之志。凡此皆近淮诸军，难以调动之情形也。

至大江南岸诸军，自江西肃清后，黄文金等股七伪王围扑青阳，守将朱品隆病势日笃，不能登陴，将士病者过半，苦守两旬，兵单粮绝，岌岌可危。李榕之由水路赴援者，甫抵离城十八里之铜埠，江忠义、席宝田之由陆路赴援者，现尚未至池州。青阳之能否保全，殊无把握。纵青邑幸保无恙，而贼意在围魏救赵，将遍扰皖南最要之区，以掣金陵官军之势。凡宁国、芜湖、南陵、泾县、湾沚、青弋江，必将处处吃紧。臣以金陵各军新破上方桥、河西二垒，城贼水运已断，不得已檄令鲍超引军西上，以剿由江回皖之贼，以救宁国、芜湖之急。方今沪军极盛，江阴新克，已将苏浙之贼截为数段。正在得手之际，本宜加功于金陵，收效于苏郡。臣分金陵之兵以救皖南，已属失算，若再远救淮上，所失尤大。此江南诸军不能赴淮之情形也。

谕旨命臣札调李世忠迅速进兵，毋稍迟误，并垂询是否可资其力一节。李世忠中心感愧，与苗为仇，是其可信之端，而将弁骄恣，士卒携贰，又其不可恃之端。该部所驻江北州县，惟滁州、五河两城稍有关系，数年之储蓄，各营之精锐毕萃于斯。论守局则自顾身家，或有坚忍之力；论战阵则尚无纪律，难操必胜之权，果其该提督迫于公义私愤，并力剿苗，自未便阻其敌忾之心，致启其猜疑之渐，若必调剿以资其力，则臣能保该提督之无他，不能必该部众之用命。万一军心不固，前敌挫失，恐五河后路又蹈二浦复辙，欲拯临淮之急，转贻全局之忧。此又臣所不能不过虑者也。窃计临淮各营，何绍彩、欧阳胜美等之陆师，丁泗滨、王吉等之水军尚无损折，普承尧、张得胜挫退以后，已逾半月，当可收集补缀，次第成军。臣处解银二万及子药、枪炮，以资整顿，倘得陈国瑞援军迅达临淮，或者勉力支持，保此危疆。臣俟皖南军事略松，仍当另筹一旅，驰往会剿，断不敢稍存膜视，上烦宸廑。所有叠奉谕旨缘由，谨缮折由驿五百里复奏，伏乞皇太后、皇上圣鉴训示。谨奏。

丙丁戊三纲淮北盐课奏销折 同治二年八月十二日

奏为恭报丙辰、丁巳、戊午三纲淮北盐课钱粮奏销，仰祈圣鉴事。

窃据两淮盐运使新授江宁布政使乔松年详称：淮北引盐先经前督臣奏准，先尽奏额二十九万余引，饬贩领运；其溢运之十六万余引，俟销路通畅，再行察看情形，接续配运。除乙卯纲课前已照尽奏额造报外，所有丙辰等纲引课，自应赶紧造报。近年淮北盐课多以盐抵，淮河通塞靡常，销市畅滞无定，不能拘定年限造报。而历年所抵盐课，自应截清数目，按纲奏销，以昭核实。

查丙辰开纲以后，河路通行，赶运赶销，解盐抵课济饷。所抵之课，除抵足丙辰纲造报额课外，余即归入下纲额数分等并报。计自咸丰十年五月二十一日开办丙辰纲起，截至同治元年十二月十五日止，已足三纲造报。所有丙辰纲奏销，旧管银无项。新收咸丰六年分淮北纲食正杂各课银二十九万三千三十九两四钱八分七厘；开除银无项，实在存库银二十九万三千三十九两四钱八分七厘。又丁巳纲奏销，旧管银无项，新收咸丰七年分淮北纲食正杂各课银二十九万三千三十九两四钱八分七厘；开除银无项，实在存库银二十九万三千三十九两四钱八分七厘。又戊午纲奏销，旧管银无项，新收咸丰八年分淮北纲食正杂各课银二十九万三千三十九两四钱八分七厘；开除银无项，实在存库银二十九万三千三十九两四钱八分七厘。

以上三纲存银，俱经分别提解，业于册内登注扣除，实存候拨银无。造具册揭，详请会核奏咨。并据另详声明。造报后，原冀即开己未新纲，奈上年十二月十五日截数以后，即有江南提督臣李世忠营内封盐之事，贩情惶惑，停顿三月有余。又因苗练复叛，淮河梗阻，以致新纲未能开办。应俟道路稍通，择期开办各等情前来。除饬司一俟路通，即行赶开新纲，运盐济饷，并将册揭咨移部院科道外，所有丙辰、丁巳、戊午三纲淮北盐课奏销缘由，理合会同漕运总督臣吴棠合词恭折具奏，伏乞皇上圣鉴，敕部查核。谨奏。

金陵军攻克上方桥江东桥石垒折 同治二年八月十七日

奏为金陵陆师击贼屡胜，将上方桥、江东桥诸坚垒，一律毁平，恭折驰陈、仰祈圣鉴事。

窃本年七月初间，官军在金陵城外堵剿获胜，并克印子山贼巢，业经浙江抚臣曾国荃会报战状在案。自昔年贼据金陵，逆酋杨秀清布置最密，城外如九湫洲、七里洲、中关、下关、雨花台、紫金山、秣陵关、江东桥、上方桥等处，类皆筑垒如城，掘濠如江，为坚不可拔之基。曾国荃一军今年攻克数处，声威颇震。又以江东桥为西南隅要隘，饬陈浞督军图之，上方桥为东南隅粮路，饬萧庆衍进兵图之。七月二十日，萧庆衍率七营出印子山之东，逼贼垒而下寨，城贼与七瓮桥之贼竭力来争。曾国荃令萧孚泗、张诗曰、李臣典等分队堵御，俾萧庆衍墙濠逾时而成。二十二日，派李祥和、凌有和等滚营而进，更扎萧庆衍新垒之前，贼拥众猛扑，我军力击却之。垒成后，舁巨炮昼夜环轰，贼为坚壁不出者数日。曾国荃于二十九日潜遣熊登武、胡松江、陈寿武等绕过上方桥五里许，抢筑六小营以截贼，后贼惧粮路阻绝，乃纠数大枝悉锐来扑。萧孚泗、李臣典等麾军迎战，小有擒斩。伍维寿、周日升复以骑队从右路远来包抄，贼始骇溃。合军迫及秣陵关，破十余卡，尽夺河下贼船，而河西之接济断矣。萧庆衍知垒贼计穷，传令郭鹏程、萧恒书等营会合李祥和所部，于夜半时各负秫杆拥至濠边，竞拔地针，大呼猛进，比贼惊觉，前锋军士半已跃入垒中，曙色朦胧，各军抽刃环追，悉歼群丑，罕有脱者。此七月三十日攻毁上方桥河西坚垒之情形也。

其江东桥一路，石垒高峙，环绕木城，外隔水二道，贼以有险可倚，负固拒守。陈湜率吉、后两营及平字、盛字、恭字三营设法进攻，数月不下，阮明德等力战死之。陈浞积愤填臆，乃置攻具，建浮桥，将制死于敌人，而诸将未之喻也。八月十一夜，风霾蔽月，咫尺莫辨，陈浞选锐卒数百涉流而渡，潜匿垒下，特制绝大喷筒，望空飞掷，贼方惊眩不已。陈必友、朱载武等已冲过浮桥，径拔花篱、晏恭山、刘定发从右路抄出垒后，吴隆海、陈汝俊从左路抄至旱西门。陈湜旋督大队继进，贼恃墙坚炮利，连环轰击。我军所挟药筒，为该逆素所未见，焚及木城，朱载武、滕寿春引死士肉薄齐登，先登者负伤辄蹶。陈湜率吴隆海、陈汝俊抽刀压阵，士卒不敢却顾，有缘梯而上者，有向炮眼中蛇行而入者，贼皆惶遽失措，夺路争窜。次日昧爽，遂拔石垒，并将众垒一鼓下之，而城中出援之贼适遇萧孚泗、张诗日、黄润昌、罗逢元、赵三元各营队伍自赛拱桥突出搏斗，移时受创而遁。此八月十二日攻克江东桥各垒之情形也。

臣查上方桥、江东桥均占形势，经诸将士悉力攻克，俟上游军事稍松，大集新旧各军，徐图合围，较有把握。此次出力人员，可否附于克复雨花台案内酌请奖叙之处，出自圣恩。阵亡员弁，俟汇案开单请恤。所有金陵各军攻破上方桥、江东桥两隘缘由，谨会同大学士湖广督臣官文，江苏抚臣李鸿章，浙江抚臣曾国荃，由驿五百里具奏，伏乞皇太后、皇上圣鉴训示。谨奏。

近日军情并调金国琛回皖片 同治二年八月二十七日

再，近日军情。青阳一城，黄文金等伪王围攻已历一月零六日，文报不通，米粮久断。八月十二日，李榕部将郑阳和等至距城十里之袁桥扎营，旋被该逆攻陷。喻吉三率三营继进，十八日扎营徐家村，二十一日攻破袁桥贼垒，小有斩擒。二十二日，江忠义、席宝田两军继进，将合谋力战，以解重围。得朱品隆密禀，城中草根树皮采食俱尽，能否忍饥为数日之守，殊不可知。

青阳迤北为铜陵县，突有蓝逆另股窜入，彭玉麟派在防水师，一战却之。其迤东为泾县，贼股分扰，刘松山自宁郡督队至泾，会同守将易开俊剿贼于金村、李村、凤村、茂林、章家渡等处，叠获大胜。又有花旗广匪窥犯宁国郡城，刘松山引军回郡，力战却之。目下皖南群盗如毛，几与去冬相似。幸刘典、王文瑞、王沐等议由徽州分道出岭，进规石埭、太平二县，而臣所调鲍超一军亦由金陵上援，先赴芜湖、宁国，或可力保皖南，支持全局。

至寿州苗逆之党，自前月破我怀远围师后，复攻蒙城，凶焰益炽。八月十二夜，涡河南北各营全数溃退，撤至小涧集。守城者仅李南华等练勇千余人，断难幸全。

临淮一路有都兴阿派二千人赴援，谕旨又饬富明阿带兵进续，李世忠亦亲督五千人来会，夹淮分屯，尚足自固。苗逆若不得逞于临淮，则上游六安、颍州、固始、三河尖处处吃紧。周宽世、成大吉、蒋凝学、毛有铭等各守一方，势均力敌，不相统属。臣日夜忧灼，深恐心志不齐，调度舛错，贻误大局。查前任湖北安襄郧荆道降补同知金国琛，与成大吉、蒋凝学、毛有铭等同出李续宜部下，周宽世亦出自李续宾部下，该数军分驻皖、豫之交，须有人维系其间，庶得联为一气。李续宜病势日深，暂难东下，臣拟亲赴六安察看一切，又因皖南事急，不敢远离江滨，所可调护湘营筹剿苗逆者，惟金国琛能胜此任。该员叠奉谕旨饬赴河南军营，因伤疾举发，羁留湖南，尚未成行。臣思皖、豫边境，同以苗逆为巨患，颖州虽属安徽疆土，而实为河南所必争之地；固始、三河尖虽属河南疆土，而实为安徽所必争之地，并为湖北所必争之地，形势虽判为三省，事权宜归于一线。现闻金国琛旧疾渐愈，赴豫则须另募新军。难求速效，赴皖则可通四军之气而固两省之防，惟有仰恳天恩准将金国琛一员改赴皖北，责令综理周宽世等四军营务，仍往来固始、三河尖等处会办皖、豫交界剿苗事宜，实于两省均有裨益。除各路战状分案详奏外，所有军情梗概及调金国琛会办皖、豫交界剿苗事宜，理合附片陈请，伏乞圣鉴训示。谨奏。

调回派办粤厘各员片 同治二年八月二十七日

再，臣于上年五月初三日遵奉谕旨，奏派黄冕等九员随同晏端书办理广东厘务，当蒙恩准饬派前往在案。现在晏端书奉命内召粤省抽厘事宜，归于新任督抚兼办，仰蒙圣慈垂廑，殷殷以江浙军饷为虑，谕饬毛鸿宾、郭蒿焘等经理粤厘，解济皖饷。谕旨传宣，虽末弁贱卒，亦知感激图报。以毛鸿宾等两臣之公忠，必能妙选贤俊，筹济东南，是广东厘金不患无人妥办。臣所原派各员，如黄冕、赵焕联，当时因抚臣咨留，并未赴粤。李瀚章已升授广东臬司，蒋志章、吴赞诚本系广东实缺人员，此外尚有江西补用道蔡应蒿，应即调回江西当差，湖南补用知府颜培鼒，应即调回湖南当差，江西候补知县丁日昌、陶庆仍等，应仍调回臣营当差。惟该员等隔省筹饷，众志未孚，委曲劝导，苦心经营，始克集事，均属著有微劳。除李瀚章、蒋志章业经擢升三司，不敢再邀议叙外，其蔡应蒿一员，久任江西府县，卓著循声，内方外和，条理精密，臣本思专疏保荐，仰副圣主旁求之意。目下江西需材孔亟，可否吁恳天恩，遇有江西司道缺出，特予升补之处，出白圣裁。其颜培鼒、吴赞诚、丁日昌、陶庆仍四员，可否容臣会商晏端书酌予保奖，恭候鸿施。臣一面札饬蔡应蒿等次第销差，理合附片陈明，伏乞圣鉴训示。谨奏。

青阳援师大捷解围折 同治二年九月十二日

奏为青阳苦守三十八日，援师大捷，立解城围，恭折驰报，仰祈圣鉴事。

窃逆匪由江入皖，围扑青阳，官军水陆进援，先挫后胜，臣节次附陈大概在案。初伪堵王、祜王等七悍酋，拥十数万众在都昌、湖口、彭泽一带战败而东，遂略池州，直薄青阳城下。七月二十日，守将朱品隆派队迎敌，挫贼前锋，斩忠盼朝将洪逆以徇。俄而贼分两大支：一由庙前而来，逼我西、南两门，一由茅坦而来，逼我东、北两门，蚁聚蜂屯，争营巢窟。不数日间，近城半里环筑六十六垒，又数里更筑七十余垒，滨河设有木城，河岸坚卡林立，悍党守之。自是城中粮运断绝，文报亦阻矣。二十三、四日，我军分道击贼，毁东门三卡，西门二垒。二十六、七日，又在北门毁贼数卡，然皆随毁随修，不经宿而立就。八月初旬以后，无日不战，战或小胜，而朱品隆病莫能兴，部将亦多婴疾，病渐不可支。时江忠义、席宝田两军尚在东流，李榕先率所部于初六日由水路驶抵距城十八里之桐埠安营，筑埂成军以济。初十日，李榕扬队至洪山口，该处左水右山，路狭如线，马不得上。乃令左右两营觅民划分载陆勇，约柳寿田水军乘溪水未落，夜袭袁桥贼卡。五更后，李榕驾小舟从后策应，少顷，炮划衔尾而上，袁桥卡破，尽歼据卡之贼。遂于十二日派郑阳和、陈由立各将三百人进扎袁桥，守城将士遥望援兵初进，亦出队应之，奋击西北两门卡垒，冀通内外之气。讵郑阳和墙濠甫成，被贼扑陷，水师柳寿田亦挫败而归，陈由立以背水孤营，被贼层层围裹，封壁不动。自未刻至四更，苦战固守，逮贼之环攻少懈，始得振臂一呼，引军突出。自是，外援绝而城中饥惫益甚矣。幸臣所调之喻吉三陆师、彭玉麟所派之喻俊明水师已达茅坦。十八日进扎徐家村，城中始知援兵营垒已定，众心稍安。江忠义、席宝田亦先后踵至，驻军于石墨铺。二十一日，喻吉三等有袁桥之捷。越三日，席宝田更进五溪桥，逾岭破卡，贼遽惊溃。堵逆黄文金自刃数贼，转斗而前，席宝田拔队抄人卡后，黄文金从乱军中逸去。我军并进伍家村土地坛，屠戮无算，而军势为之一振。此七月二十至八月二十四等日贼围青阳，苦筹战守之情形也。

叠据朱品隆遣死士易服而出，蜡书隐语，言军中米粮既尽，食及牛马，牛马既尽，食及草根树皮，阅者为之陨涕。适彭玉麟来自池州，周历形势，见董家村路口对峙二卡，右枕高冈，左临溪陇，卡后地稍平衍，结垒者四，将以拒我援军。乃与诸军熟商，议定江忠义精捷八营出董家村山后，为攻卡正兵。喻吉三护军三营营出陈家村后，包过田陇，为攻卡抄袭之兵。李榕先派钧前、副右两营，守定粽子店、乌鱼潭后路。而自率钧中、左、右三营，径渡两岸，由狮子山顶压下，会于董家村口，为护军接应之兵。并以喻俊明、柳寿田水师分进夹山、洪山两口，专攻袁桥、陈家村、大小罗村各贼垒，为陆师依护之兵。二十七日五更蓐食，水陆大举。江忠义亲督黄仁道、江忠宽、徐生德、郑长希等行近董家村，从山后榛莽中挥队缘岩而上。贼在岩腰燃发洋枪，先登者中枪辄蹶。黄仁道率王高来身先御之，江忠宽自右路抄上岩腰，遇贼即砍，无一脱者。徐生德乘势跃过濠沟，扑卡直入，而护军旗帜出自田陇。喻吉三涉水而前，水深及腹，尽焚路口二卡，遂合黄仁遗、郑长希等击退援贼，移军转攻贼垒。相持逾时，堵逆突纠大股数万环布垒外，图抄我后，我军少却。江忠义压定阵脚，誓不返顾，各营哨冲入贼丛，纵横荡决。哨长邓新维身中数矛，犹复裹创力战。喻吉三正在麾军助阵，乃贼队忽乱，败若涌潮，中路坚垒既破，左路二垒俱下。李榕适由狮子山绕至村口，贼众惶骇奔北，声若颓墙。维时，水师亦自袁桥弃舟登陆，攻破陈家村逆垒。席宝田在五溪桥相距稍远，疾驰来会，行次途中，遥望西北附郭一带烟焰蔽天，知守城之军自内击出，即约诸援军一鼓猛进，悉扫贼巢，直抵城根，而青阳之围立解。计平一百三十余垒，歼擒实逾万人，余贼遁归石埭一路。此八月二十七日会师青阳城下。力解重围之情形也。

臣查青阳一城，陷贼十年，经鲍超用兵数月，始得攻克。此次黄文金各贼股以全力争此要区，意将大扰皖南，掣我金陵兵势。幸托圣主威福，诸将士忍饥扶病，内守外援，历三十八日之久，卒能拔出重险、力保垂陷危城，实属有裨大局。在事尤为出力人员，应先另缮清单，仰恳恩施，以昭激劝。其余出力员弁，可否容臣查明专案奏奖之处，出自圣裁。至阵亡花翎都司许和山，蓝翎千总李席珍，蓝翎把总余才胜、李华昆、周玉祥、杨元成、刘受一，把总张修、胡承初、谢见章、钟登高，蓝翎外委李得胜、周新喜、贺宗修、张良才等十五员弁，应请敕部从优议恤。已革参将李殿华，于湖口坚山之战身先陷阵，最称得力，此次力战捐躯，尤为悯惜，并请开复原官，照副将阵亡例从优赐恤，以慰忠魂。所有青阳援师大捷，共解城围缘由，谨缮折由驿六百里驰奏，伏乞皇太后、皇上圣鉴训示。谨奏。

近日军情片 同治二年九月十二日

再，近日军情。临淮一路稳守如常，陈国瑞于八月二十四日至小涧集会合英翰所部，四日内叠破贼圩，蒙城文报渐通，重围可期迅解。唐训方亦派何绍彩再进蚌埠一路，以制贼势。前此蒋凝学攻克黄梁集，逆首倘贯金适赴下蔡乞援，致令漏网。近闻该逆在蒙城勾结苗党万人至寿州，分窜余家集、三觉寺等处，意在掳掠，或不至遽谋深入大江南岸。

青阳解围后，太平、石埭、旌德、宁国四县尚为贼踞。刘典、王文瑞、王沐等军正议由徽州出岭会剿，适因太平之贼窜入箬岭，延扰许村、石门一带。虽经刘典会商唐义训击退，而浙江富阳新复，左宗棠札调刘典回浙。该臬司去后，徽州防兵单弱，势难再图岭外。现令江忠义、席宝田、李榕、朱品隆、喻吉三分兵两路，进攻石埭、太平等县。惟该数军转战数月，尚多婴疾未愈。朱品隆亦大病过久，请假回籍调理。鲍超一军已至南陵，拟令搜剿新河庄、水阳、金宝圩之贼，由建平直达东坝。其宁国守将刘松山，泾县守将易开俊，自八月初九、十一日大捷后，十七日贼围宁国郡城，刘松山力战却之。二十二日，贼至庙埠，又却之。而易开俊亦于八月二十四、九月初三日先后破贼于泾县之茶坑、平垣等处。但求将皖南各股悉数驱除，东接浙师之气，北绝金陵之援，则事机渐顺矣。除另折详报战状外，合先附陈大概，伏乞皇太后、皇上圣鉴。谨奏。

京仓需米照部议妥筹折 同治二年九月二十二日

奏为京仓需米甚殷，遵照部议，悉心妥筹，恭折复奏，仰祈圣鉴事。

窃臣接准户部咨开，三口通商大臣崇厚筹备京仓一折，经该部议奏请旨，饬下臣与官文、沈葆桢、恽世临、严树森等会同筹画，将盐课、漕折两项实能筹拨若干，妥筹办理等因。于同治二年七月初一日奉旨：“依议”。钦此。并抄录原奏咨会到臣。

臣查咸丰十年以来，苏、浙沦陷，南漕运京，为数寥寥。上年全漕竞未兴办，仅赖李鸿章劝办商捐米九万石，于夏间次第解京。在上海经营甚苦，而在天庾则裨益甚微。本年东南应征之漕，自应设法多解本色，上供京师至急之需。然江苏淮扬、通海之米，已由漕臣吴棠奏准仍征折色拨充扬州军饷；湖北之米已由抚臣严树森奏准万难改征本色；江西之米亦由抚臣沈葆桢具奏，仍难改征本色。此三臣皆素抱公忠，绝非不顾京仓根本之人，其所以难于解米者，盖为时势所迫，成例所拘，殆非一二言所能罄。目下欲运江楚之米人京，即百余年之成宪与近数年之事例，均不能不大为变通。臣请为皇上缕晰陈之。

向来三江两湖皆有官制漕船，分帮编号水次，受兑各有定所。今则漕船尽坏，将欲全数修复，需银约近三千万两，既难筹此臣款，又值黄河北徙，运道久淤之后，又值泰西就抚，海道畅行之时，由江、浙、闽、广以达天津，出入洋面，如履户庭，揆之天时人事，自须全废河运，概行海运。而两湖、江西、安徽向未办过海运成案，江湖之远，雇船之费，若非由部臣先为定议，疆臣颇难措手。自前明以屯田养卫军，以卫丁运粮船，我朝因之改为旗丁。行之既久，屯户不能耕田而鬻与平民，动倚卫官以抗粮；卫军不能使船而另募水勇，动倚旗丁以滋事；名实相舛，既已不胜其弊矣。而旗丁每次领运，需索帮费，视州县若鱼肉，闸坝之委员，通州之仓书，又视旗丁若鱼肉。臣历观道光年间诸臣之奏疏，宣宗之谕旨，言及州县浮收，旗丁帮费，未尝不深恨次骨，终以积重难返，莫可如何。今则局势大变，日月重新，漕船既可全废，旗丁亦可全裁。顷者，兵部议复严树森裁兵一案，饬臣等酌量办理；郭嵩焘在粮道任内，因之详请尽裁屯兵，以屯田改隶州县，以卫官改隶绿营，其说甚为详明。臣以戎事倥偬，尚未据以入奏。兹既议废漕艘，自应并革卫军。臣所谓百年成宪，不能不大为变通者，此也。

道光二十七年，王大臣、户部会议，以京师之现银太少，南中之浮收太重，请将南漕改征折色，以实部库而苏民困，旋经督臣李星沅奏驳不行。文宗登极，抚臣傅绳勋痛陈浮收帮费之弊，民不聊生，又请改征折色，旋经部科议驳不行。逮咸丰三年，粤匪窜陷金陵，长江梗塞，不得已改收折色，定为每石一两三钱。当时银价每两换钱二千余文，米价每石不过一千余文，故一两三钱，民犹病其重也。今则情形迥异，价值悬殊，银价每两过换钱千三百余文，米价虽各省不同，然大致相类。李鸿章、严树森奏称，四两以外系就夏问荒歉言之。吴棠、沈葆桢奏称，三两上下系就秋间收获言之。臣处目下所买之米，其价亦近三两。若如崇厚原奏，合米价运脚，仅及二两，则近年绝无此事。米价既费三两，加以由内河而出江，由江而海而津，船价、耗米等费计亦不下二两。是南省解到天津之米，约计需银四两九钱，而南省所收民问之漕，部价仅算一两三钱。若解米十万石，即有三十六万金元着之款。部臣不准销，疆臣不能赔，此中窒碍情形，实之弥缝乏术。即以江西而论，辛酉年之漕折，臣与毓科出示每石征钱三千。壬戌年之漕折，臣与沈葆桢出示每石征银一两九钱。以一两三钱之部价计之，则所纳并不为少。以目下谷米之市价计之，则所纳之数断不能购米一石，而船价、耗米各费更无所出。以臣愚见，必求部臣奏请特旨，米价运脚均准据实报销，不拘原定一两三钱之数，庶江楚本届之漕，尚可设法解京。臣所谓近年事例不得不大为变通者，此也。

两淮盐务与漕政本不相涉，然崇厚议拨盐课以购南米，亦权宜救时之一策。臣忝任盐院三载有奇，而淮鹾未尝竭力经画，非敢置为缓图也。沿江上下各军厘卡至十余处之多，均以盐厘为大宗。臣若骤议变革，则各军皆向臣处索响，若全不变革，则官盐断不能逐卡完厘。而楚岸引地，久为川私、粤私侵占，西岸引地，久为浙私、粤私侵占，民间藉此以免淡食，邻省藉此以筹厘饷，江路未通，岂能禁邻私之盛行。且轮船拖带，流弊百出，既可授洋人侵夺盐利之权，又恐启私枭假托洋商之渐，种种窒碍，无处着手。故吴文锡之呈词，钱宝廉之奏疏，虽奉谕旨饬办，臣尚因循未及兴办。职此之由，仰托皇上威福，九洑洲既克，长江一律肃清，臣始与郭嵩焘重立新章，先办江西一岸。现在规模初定，稍迟再行专案具奏。大约缓纳逐卡之厘金，由臣处总收而分送各处。禁革饷盐之名目，以商运为主，而辅以官运，庶几收回利权，渐循轨辙。此又当变通近年之事例，而返诸昔年之成宪者也。斯二者皆当今之急务，而漕粮关系尤重，更张尤大，相应请旨饬下王大臣户部悉心集议。

据臣愚见，复南漕之旧章，定海运之全规，纵使军务大顺，亦须俟诸同治五六年以后。目下二三年内只可作试行之局，难遽为永定之章。米石不必征诸民间，民折银而官购米亦可；商捐米而官代解亦可。米色不必拘守成例，江、广而参用白粮亦可，苏浙而不尽稉米亦可，数不必其如额，全解不厌其多，三四万石不嫌其少，价不必其尽同，此省与彼省可以参差，前批与后批可以增减，但求有米到京，一切不为束缚，听东南各督抚因地制宜，从容展布，试行一二年后，自然渐讲渐精，中外皆有把握。惟今日之试行，即为他日之成案。如漕船应否另造，屯卫应否速裁，沙船应于何处受兑，上游应于何处汇总，何条应用历年海运之例，何条应用本年商捐之例，均须由王大臣、户部预为议定，庶几可暂可久，得所遵循。

至盐务系微臣专政，目下实无盐课银两可以拨充漕费，抱愧殊深。所幸湖南抚臣恽世临筹画精详，拟解米十万石进京，除新旧漕折外，另筹巨款以作运费，将银两先解臣处，商所以运津之法。又奏派迤东道黄冕察看长江剥运事宜。黄冕因创为米盐互市之议，禀请于皖省设互市局，招徕湖南商贾运米至皖，由皖省设法运沪运津。并招淮商运盐至皖，与楚中米商交易而退。此局若成，不特湖南漕米可以中途交兑，即江西、湖北之漕亦可酌量由皖递运。淮盐如有起色，既可清军饷之积欠，亦可补京米之不足，与崇厚之原奏，户部之议复均相符合。即与华祝三请提江、广之银交吴棠买米解京之奏，其用意亦复暗合。实属因势利导，两有裨益。除由臣函商江、楚三省详议各行具奏外，所有京仓需米，遵照部议悉心妥筹缘由，恭折由驿五百里复奏，伏乞皇太后、皇上圣鉴。训示！

再，郭嵩焘请裁卫兵之详，谨抄呈御览，以备发交王大臣、户部一并集议，臣即不另案具陈矣。谨奏。

近日军情片 同治二年九月二十二日

再，近日军情。金陵雨花台各营及金柱关、芜湖各防，均元战事。鲍超一军由芜湖进攻建平、东坝，须先剿新河庄、水阳、金宝圩之贼，日内计当接战。石埭、太平之贼穷蹙已久，本无固志，惜江忠义、席宝田等军病卒甚多，尚未进兵。九月初七、八等日，泾县守将易开俊剿贼于晏公塘、风坑、琴溪桥一带，又获大胜，贼乃遁往宁国县境。其黄文金各股由青阳迤逦下窜，意在并入浙江。左宗棠调刘典旋浙，或足以资防剿。北岸临淮、六安诸营防守尚稳，惟蒙城粮尽援绝，恐难持久。又有陈大捻股由豫入鄂，历窜随州、枣阳、应城、麻城以达黄州，势将阑入皖境。皖北只此兵力，别无迎击之师，殊为可虑。除宁国、泾县各战状另案详报外，合先附陈梗概，伏乞圣鉴。谨奏。

宁国泾县防军胜仗折 同治二年九月二十七日

奏为宁国、泾县防军迭获胜仗，恭折驰陈，仰祈圣鉴事。

窃总兵易开俊、刘松山等各统湘勇五营，分驻宁郡、泾县，屡遏内犯之贼，经臣三次奏陈梗概在案。本年七月下旬，太平逆酋古隆贤、石埭逆酋赖文鸿等乘青阳被围官军不暇兼顾之时，各纠大股，蓄意犯泾。以古逆一股踞聚茂林、潘村等处，以赖逆一股踞聚丁家渡、章家渡等处，附近村落布满贼旗。宁国守将刘松山督队于八月初八日驰抵泾城，与守泾之易开俊会商，以章家渡距城较近，必须先清此路而后可徐图茂林。初九日，部勒各营侵晓即发，刘松山令章瑞璿率各旗从右路进，易开俊令陈名钰、喻先达率各旗从左路进，仍自率陈青云、王华国、萧章开继之，道出丁家渡，斩守卡贼数人。不数里，枕山依水贼馆罗列，我军甫进，各贼已纷纷缩入章家渡。易开俊、刘松山等催军猛击，斩馘颇多。突有花旗一股自金村来援，章家渡败贼亦复回戈转斗，势殊鸷悍。陈青云率队斜刺而入，章合才、易德麟并力乘之，王华国、萧章开等从丛箐中抄出贼后，贼乃错愕，败往水南都而去。易开俊以该处去茂林尚十七里，势难同日进剿，谋之刘松山，于十一日驰击茂林，至则凤村，李村之贼闻风悉遁。乃以六旗攻茂林四垒，以二旗攻潘村三垒。茂林之贼逾桥来拒，邓光武、雷国英急起乘之，逼贼过桥，退至村口。章合才率众追之，樟树下一垒出千余贼，互为之援。适易德麟骑队横出邀截之，而章合才、王华国等亦从村后抄来，贼队散乱，不能归垒，垒中守贼亦靡然溃矣。其攻中垒者，为欧阳廷、易致中。仰攻逾时，忽见古酋出巢督战，欧阳廷以一旗往来掠阵，易致中舁巨炮轰之，古酋负创返奔。易开俊亦自将劲队驰至，火箭、火球齐掷贼中，立焚巨垒二座，而潘村三垒亦为陈青云、张恒舟两营所破。于是合军追逐，又蹋二垒于潘村之后，余党向太平老巢而遁。此八月初九、十一等日会剿泾县之章家渡及攻破茂林、潘村等处七村九垒之情形也。

宁国北路曰水阳、曰马山埠，为群贼所啸聚，一闻刘松山赴泾，宁郡空虚，潜谋袭我郡城。十四日，刘松山引军驰回，传令各门缮修守具戒备，以观其变。十七日，谍报贼至油榨沟，将以诘朝来袭。刘松山令章瑞璿、舒翰、杨玉迪等夜出南门，绕过敬亭山择险设伏，又令张声壮、易德麟等在西城严阵以待。天甫向曙，贼数千人沿河蜂拥而至，一悍目绕城大呼，以令于众，我将士伏于女墙，寂若无人，注视良久，见贼布势渐宽，号鼓一发，争拔鹿角，逾濠竞进。刘松山令张声壮等迎剿西门之贼，并分击街后一路，陈世隆出剿南门之贼，而自督胡文高、章合才等突启北门，鼓噪而出，贼不及备，死于濠下者三四十人，遂驱贼至北门，街贼翻身猛扑，抽刃巷战。贼正仓皇欲遁，张声壮、易德麟等适从西门追贼而来，势若奔涛，遂将北门两股一并击退。贼之在南门者，闻信惶惧，将望敬亭山折窜而北，讵料我军正设伏该处，横断归路，贼乃东趋庙埠，并股狂奔。刘松山又遣章合才等遮击于前，陈世隆、章瑞璿等紧蹑于后，伏尸盈路，贼走陈却湾、滨河一带争舟，舟覆，蹙逼入水者无数。刘松山又于二十二日率杨玉迪、章合才等迎贼于庙埠，不战而退。杨玉迪进军油榨沟河奋击，忽为飞子伤鼻，血流交颐，犹复单骑突阵，贼不敢犯，始相率循河下窜。此八月十八日贼袭宁国府城，力战击退之情形也。

维时泾县之水南都，尚有踞匪纠党麇聚丁塘，延及茶坑、田坊、四页村，其势复张。二十四夜，易开俊密谕各营出奇兵以雕剿。比晓进围四页村，执先锋贼数百斩之。随分二旗扑入茶坑，二旗驰人田坊，又破之。会师转向丁塘，乘贼无备，攀卡齐入，短兵巷战，贼尽披靡，一时溃出云岭。越数日，仍逾岭而西，窜至水南都，旋踞平垣。九月初三日，易开俊军次平垣五里许，以萧章开、曹义胜击中路，以陈青云、王华国击左、右两路，贼竞逾崖而逸。初七日，我军搜剿晏公塘零匪，未及交锋，遽与坝头、曹溪合股并退风坑。易开俊即于初八日出队琴溪桥下设伏诱贼，贼自风坑悉众来扑。曹义胜、张恒舟接战佯却，引入伏中，欧阳廷、陈青云等突出包围，乱刃交错，贼不能支，败往宁国县而去。此八月下旬至九月初八等日泾县分剿获胜之情形也。

臣查宁国、泾县地居皖南数属之中，自上年张运兰因病回湘，易开俊、刘松山等接统所部分驻两城，屡却大敌，复能驰驱援应，往往日行百里，实属劳苦功多，保全大局。蓝翎把总邓光武，蓝翎外委雷国英，均系力战阵亡，应请敕部从优议恤。所有官军驻守宁国、泾县，击贼叠胜缘由，谨缮折由驿五百里具奏，伏乞皇太后、皇上圣鉴训示。谨奏。

查办革镇黄彬参款讯明拟结折 同治二年九月二十七日

奏为审明革镇黄彬被参确情，科罪拟结，恭折仰祈圣鉴事。

窃臣承准议政王军机大臣密寄，同治元年闰八月二十五日奉上谕：有人奏，帮办军务水师总兵黄彬，安坐瓜洲，不理营务，专以收取沿、江厘金，侵吞肥己为事。并纵容所部艇师，拦劫商民货物，诬称盗贼，惨杀无辜。上年六月间，游击郭定猷带兵在刘河地面掳劫商船，杀害良民数百人，瓜分资财十余万，捏禀剿贼大胜，由黄彬入奏请奖，叠经被害家属周姓等在巡抚衙门控告。本年三月，有人见黄彬在船宴客，闻即粤逆渠魁。五月内石埠桥甫经投诚之贼在仪征县杨钟琛公寓宴饮，门外拥进多人，询系黄彬水勇来寻贱目，索取米账；并有接济贼米之船经民团查获，该镇辄藉词抢案惩办民团。现在长江南岸之贼时思偷渡江北，正水师防剿吃紧之时，若委任此等劣员驻防江面，必致与贼潜通消息，勾结窜越，于江防大有关系。著曾国藩、李鸿章按照所参各款，严密查办，务得确情。如果通贼属实，即著于审明后以军法从事等因。钦此。

又奉十一月初六日上谕：浙江黄岩镇总兵黄彬，自帮办江北军务以来，总统水师，从未见其于沿江贼匪所踞各城及附近口岸痛剿一次，攻克一城。迨经访查，该总兵专以设卡图利为事，纵容兵勇拦劫商民，藉图肥己。伪奉檄饬，焚毁沿江村庄，掳杀难民，捏报胜仗，跋扈横行，肆无忌惮。黄彬以微末武弁，不数年间擢至专阃，派令帮办重任，宜如何整顿营伍，奋勇剿贼，乃竟敢恃恩骄恣，肆意妄行，以致民怨沸腾。若不从严惩办，何以肃军律而饬戎行？黄彬著撤去帮办军务、总统水师各差，即行革职，并著都兴阿解交曾国藩军营听候查办。钦此。

旋经都兴阿恭录谕旨，遵将黄彬咨解到皖。当即饬发善后局司道收审取供，又添派咨调来营之刑部员外郎范泰亨会提复讯。兹据讯得黄彬供称，“革镇于咸丰十年蒙恩赏加提督衔，总统水师，帮办都兴阿军务。计是年至同治元年，三次解镇江城围，两次在扬州府境会合陆军痛剿江、皖窜匪暨渡江悍贼，又派上下游将领郭定猷等各带炮划，督同靖江、如皋兵团击退江阴寿星沙之贼，此外在小河、魏村、焦山各口岸屡次获胜，经历任将军巴栋阿、都兴阿查明会奏有案，实无掳杀难民、捏报胜仗及刘河打仗之事，亦无村民向水营喊诉之案。惟水师船只大小仅三百余号，分防江面七百余里，南北港汊纷歧，发逆出没无常，各处险隘均须分船驻守，未能攻克一城，职是之故。嗣苏、杭失陷，逃勇、遣勇、广匪、土匪入江劫掠，叠经革镇严拏，遇案即办，又何敢纵容水勇拦劫商民？至沿江设卡抽厘，实因水师饷竭，革镇先后禀商提督李若珠、将军都兴阿准与吴全美、赖镇海并委员梁传、黄立伟，在沙漫洲试办。其时，上下商船每帮或数十号，或百余号，水师派船弹压，巡查局员抽厘凑发军饷，所收银钱均系局员主政，迨沿江各港办齐，旋由北台通归南台收放。复由台改归江北筹饷局。局撤，仍归南台收放。节经漕督王梦龄、吴棠分别奏咨，案据确凿，委无罔利肥己情弊。又军务倥偬，何暇宴客？或路过同乡官及奉差事将弁，偶尔留饭，固属事所恒有，岂有于众人属目之地，公然招饮粤逆渠魁？革镇虽愚，亦愚不至此。若兵勇接济贼米一节，各路水师，革镇不时亲往巡察，都兴阿亦随时派有差官查探，并未查有此事。但江路绵长，苏、杭游兵散勇、各处商船往来不绝，或有冒充兵勇，扰害商民，或有牟利之徒，装米潜行济贼。革镇巡视不周，有失觉察，实属咎无可辞”各等供。议详请奏前来。

臣逐核原参各款，水师将佐实未在刘河打仗，前于会奏郭定猷案内业经声明，巡抚衙门并无周姓控案，即沿江卡厘既归台局，经理亦无侵吞实据，惟在船宴客、索取米账两事，案关通贼，情节较重反复推勘，派员密访，均未查有确证，是所供各情尚无遁饰。然于游匪济贼米未能觉察，恐其部卒亦不免参错其中，以致物议沸腾，实非寻常失察可比，自应从重比例拟结。查例载：奸徒偷运米谷接济奸匪者绞，失察汛口各官照例议处。此案已革黄岩镇总兵黄彬，虽讯无通贼重情，乃以帮办军务、总统水师大员，既不能攻克城池，肃清江面，又不能禁遏奸匪接济贼粮，科以失察议处之例，殊觉过于轻纵。业经革职在先，仍拟请旨将黄彬发往军台效力赎罪，以肃军政。所有查办总兵大员参款讯明拟结缘由，理合缮折复奏。是否有当，伏乞皇太后、皇上圣鉴训示。谨奏。

恭谢天恩折 同治二年九月二十八日

奏为恭谢天恩，仰祈圣鉴事。

同治二年八月十九日接准兵部咨称，奉旨颁发文宗显皇帝《御制诗文全集》一部共六册。驿递到臣，当即恭设香案，望阙叩头只领讫。钦惟文宗显皇帝聪明天童，圣敬日跻。见知闻知，绍道统于二千余岁。心法治法，契真源于三五六经。无日不在忧勤之中。

无时不念付托之重。大孝备矣，故得万国之欢；庶事康哉，犹恐一夫不获。是以几余翰墨，悉本敬天法祖之诚；御制经筵，聿宣内圣外王之学。金穰水毁，察六府而睿藻攸廑；毕雨箕风，占庶征而宸章屡注。虞陛之羽干未格，每咨群牧以徂征；鼎湖之弓剑莫攀，尤切终身之孺慕。《金刚》感应，披贝叶以成吟；宝锷宣威，眷棣华之协力。布在方策，发为咏歌。诗录三百余章，雅合篇之旨；文分上下两卷，适符羲易之经。揭日月以齐光，与球图而并寿。皇上缉熙念典，宥密单心，遹追而见羹见墙，绍述而肯堂肯构。虹光下照，异书贲于石渠；鸡次远浮，巨典来于江介。臣受恩深重，矢报涓埃，益地开图，未扫欃枪之气，在天成象，惊瞻奎璧之辉。恭赓盼信之诗，亟思克捷；谨绎开诚之谕，痛戒因循。庶冀呼韩来宾，效于甘露；河湟恢复，见于大中。昆仑渤海之波涛不惊，钩陈太微之星纬咸若。慰先皇十一载未竟之志，大告武成；愿圣主亿万年有道之长，诞敷文德。所有微臣感激下忱，理合缮折叩谢天恩，伏乞皇上圣鉴。谨奏。

金陵军叠克八隘并复秣陵关折 同治二年十月十一二日

奏为金陵陆师叠克东南沿河八隘，并复秣陵关伪城，恭折驰陈，仰祈圣鉴事。

窃本年八月间，官军攻克江东桥、上方桥后，金陵城东尚有数隘未下，夹河而垒，戒备甚严。近城者，曰中和桥、曰双桥门、曰七瓮桥。稍远者，曰方山、土山，曰上方门、高桥门。迤南则为秣陵关以至于博望镇，亦金陵之外辅也。曾国荃以东路未平，不能制城贼之死命，遂令萧庆衍、彭毓橘、萧孚泗等，择小河纡曲之处架桥结筏，谋分队伍东渡立营。讵贼已先据河东，筑数垒以拒我。萧庆衍叠用巨炮隔河迎击，旋于九月十八日派朱吉玉、李祥和更在西岸中下游各修三营为进兵之计。贼复列洋枪数千枝，于堤埂下与我军尽力对轰，相持不下者两日夜。二十日四更时，李祥和、王仕益、萧开印、吴次汉等率锐卒从下游过河，萧庆衍率朱吉玉、刘长槐等营从上游过河，破五土垒，歼贼颇众。俄而城贼、垒贼蜂拥来争，萧庆衍一面抢筑营寨，一面麾军环进，挫贼前锋，逾时却走，而东岸之营垒已成。二十二日，贼又诸道并出，锐不可当。陈湜、彭毓橘、萧孚泗会督赵三元、武交清驻兵其中，使双桥门以东不能通城贼之气。萧庆衍更率所部各营径取中路，战入垓心，曾辉日、王栖凤、萧有致等死之。各将士愤甚，相排竟进，贼乃靡然返窜。萧庆衍以骑队邀断归路，遂克上方门、高桥门、双桥门诸石垒。而右路方山、土山之贼，经熊登武、胡松江、陈寿武等分道驰剿，亦各弃垒而奔。于是，七瓮桥踞贼惶遽欲遁。萧孚泗、彭毓橘带熊登武等八营扼定东岸之左，李臣典带吴宗国等五营遮击西岸之前。正谋前后合围，一鼓并下，城中忽出大股，抵死来援，两军相搏。张毓明、刘开传、章盛南、蔡典隆、罗得升、喻得辉等又死之。萧孚泗、彭毓橘急督各军击退援贼，仍复逼垒环攻，至二十四夜，令死士潜往纵火，贼众冒烟突出，乃克斯垒，屠戮无算。此九月十七至二十四等日，连克上方门、高桥门、双桥门、土山、方山、七瓮桥二十余垒之情形也。

方山以南为秣陵关，关以南则为博望镇。贼在该镇设卡者二，筑垒者七，上可以应水阳而旁可以控金柱关。守关者为朱南桂，亦曾国荃之部将也。九月十八日，闻鲍超等军将有事于水阳，朱南桂即会约朱洪章、武明良等五营进次小丹阳，潜察形势，议袭博望镇，使不能为水阳之援。夜漏四下，朱南桂率黎冠湘等衔枚疾进，以武明良为右翼，朱洪章等为左翼。十九日昧爽，各军前锋齐抵博望卡下，卡贼负固死守，枪炮横飞，猝不得近。朱洪章俟贼少懈，舁巨炮至左卡，一发而殪数贼。武明良又用火箭攒射，焚及右卡哨棚，群贼骇惧，扑火争窜。我军正乘势杀入，毁其坚卡，而垒中之贼倾巢骤至。朱南桂往来猛扑，未能略挫其锋。朱洪章、武明良阴率哨勇绕出头垒，逾墙而登。贼闻后路人声若沸，返顾群垒已易官军旗帜，错愕不知所为。朱南桂等遂纵兵夹剿，驱贼至长流觜地方，堕河而溺者强半。乃引军回驻博望，夺获米谷近二千石。此九月十九日，金柱关防军攻破博望镇二卡七垒之情形也。

曾国荃以博望既得，则秣陵关之势孤，七瓮桥既得，则中和桥之势孤。二十五日，派赵三元、伍维寿共带马步九营，南略秣陵关。又派陈湜、黄润昌分带八营出七瓮桥之西，与熊登武、胡松江等会师于中和桥，一战克之。而秣陵关之贼见我马步驰至，即弃釜奔溃。各营追及河干，深不可涉，仅斩尾股二百余人而还。自是紫金山西南无一贼巢矣。二十七日，曾国荃亲督萧庆衍、萧孚泗、彭毓橘、李臣典、陈湜等往勘孝陵卫地势，将欲分营移驻，贼自朝阳、太平两门突出二支，前来搦战。萧庆衍、陈湜率所部各当一路，萧孚泗、李臣典率所部傍城抄入，鏖战方酣，俄有一酋指麾督阵，曾国荃知为巨目，乃匿洋枪队于山麓，伺其近而击之。该酋中枪坠马，贼阵遽乱，有败往城中者，有不及回城转向淳化镇大路而逸者。萧庆衍、陈湜等率骑兵追至三十里外，俘执百数十人。讯据供称，中枪之酋伪护王陈坤书也。章、顺二伪王仍退入城，殆不敢复出矣。此二十五至二十七日，叠克中和桥、秣陵关及大战城下获胜之情形也。

臣查金陵一城，面面布置，据有重险，为洪逆坚不可拔之基。自克九洑洲、江东桥数隘，而西南一面已为我有。兹又克七瓮桥、秣陵关等隘，而东南一面并为我有。现令萧庆衍全队进扎孝陵卫，经营城北，渐成合围之局。

此次出力人员，应俟续立功绩，汇案请奖。其力战阵亡人员、俟查明另行开单请恤。所有金陵一军叠克要隘缘由，谨会同大学士湖广督臣官文。江苏抚臣李鸿章、浙江抚臣曾国荃由驿五百里具奏，伏乞皇太后、皇上圣鉴训示。谨奏。

古隆贤率众投诚收复三县折 同治二年十月十二日

奏为降人古隆贤举众就抚，收复石埭、太平、旌德三城，恭折驰陈，仰祈圣鉴事。

窃伪匡王赖文鸿窜踞太平一县，伪奉王古隆贤分踞石埭、旌德、广德等城聚党出掠，久贻皖南之患。自赖文鸿为泾军所败，遁入宁国县，而太平遂为古隆贤分地。本年八月下旬青阳解围后，该城守将朱品隆叠据古隆贤遣人通款，请以四城献；部众之在石太者，四万有奇，其在旌广者亦三万有奇，悉愿反正，乞贷一死。朱品隆察其穷饿归诚，情词肫切，知非挟诈伪而来也。即呈明臣处，议将广德抚局以鲍超任之。旌德抚局以易开俊任之，石埭、太平抚局则请自任之。九月十九至二十三等日，朱品隆两派营弁驰赴石埭，宣谕降众。先缴军械，次令剃发，分屯城下以待命。二十八日，亲督易润坛、梅锦源等分带四营入城受降，并调踞守太平之江老三二千余众归并石埭。详加简阅，挑留马步千人编立营哨，仍交古隆贤管带，责令立功赎罪。余则由臣筹发万金，视原籍之远近，定给资之多寡，概予遣散。是日既复石埭县城，遂于次日饬喻志业前往太平并复城池，调喻吉三所部三营守之。初，江老三方以太平来献，伪天将江会义率党背盟杀古朝将以叛，取道三溪，窜往广德。二十七日，泾县守将易开俊突由马渡桥横出截击，斩馘颇众，乃引军进次旌德城外。守旌德者为伪天义申法喜，早已闻风先遁，余党庐旺有、汪泯珊长跽道左，举城归降。易开俊安抚城中，尽遣降卒三千余人，即分所部两营守之。据总兵朱品隆、易开俊，历将筹办情形呈报前来。

臣查古隆贤为贼巨憝，本属罪不容诛。一旦翻然悔悟，自拔来归，不烦一兵而三城并下，亦尚有寸功足录。不邀宽典，则无以开群盗自新之路，而广圣朝如天之仁。合无吁恳天恩，准照上年洪容海投诚成案，赏给古隆贤游击虚衔顶带，以昭激劝。其部下头目及经办招抚各将士，可否容臣查明，酌加奖励之处，出自圣裁。所有古隆贤率众来降，叠复三县缘由，谨缮折由驿具奏，伏乞皇太后、皇上圣鉴训示。

再，广德一城，臣饬鲍超部下宋国永往办招抚事宜，旋有叛党江会义、申法喜等下窜，尚恐事多中变。现在水陆各军已克复东坝，鲍超即将由建平进剿广德，该州之或抚或剿，已檄令相机办理，续行具奏，合并陈明。谨奏。

恭谢天恩并陈近日军情折 同治二年十二月二十七日

奏为恭谢天恩，并陈近日军情，仰祈圣鉴事。

窃臣接准江苏抚臣咨开，李鸿章奏克复苏州一折。同治二年十一月初四日内阁奉上谕：协办大学士两江总督曾国藩遣将助兵，克复名城，著交部从优议叙等因。钦此。当即恭设香案，望阙叩头谢恩讫。伏念臣忝督两江，才识短浅，庚申、辛酉两年，方以经营皖事，愧不能调将分兵，早达苏境，以慰吴入云霓之望，而纾朝廷宵旰之忧。逮壬戌年，疏荐李鸿章率师赴沪，又愧不能多拨得力之营，同履危险之地。维时所遣之将。陆军仅程学启一人，系曾国荃拔诸降众之中，信其谋勇寡俦。水军仅黄翼升一人，系臣奏统舟师之员，信其忠诚可恃。此外如潘鼎新、刘铭传、张树声、吴长庆、张遇春等，皆臣与李鸿章商同遴派之将，自李鸿章抵沪以后，臣即未续拨一将，续助一兵，今夏派李朝斌太湖水师东下，沪中之局已大定，威已大振矣。苏州功绩之成，乃由李鸿章秉承圣谟，独摅忠悃，每当艰险之际，恒匹马以当先，或遇绝续之交，持孤注以争胜，用能转危而为安，远攻而近守。臣自愧谋略之不如，亦并为始愿所不及，更复何功可言，何劳可录！不图圣泽旁敷，优加甄叙，闻命之下，感悚交并。纵愚忱之勉竭，觉报称之弥难。

自苏州克复，伪忠王即带数万人援救金陵，到城已近五十日，尚未猛扑官军营垒。近据李鸿章来函，闻忠逆以溧阳至饶、景数百里处处乏食，颇以裹粮急趋为难。又据鲍超来牍探报侍逆将亲率悍党裹二十日粮，蓄意由长兴、广德、宁国一带，上犯江西，先据产粮之区，以俟忠逆续至各等语。臣窃计忠、侍二逆既不能各保分地，又不欲苦援金陵，诚非自皖入江，别无图存之策。从广德、宁邑上窜江西约有两路！西路由旌德、太平、石埭以窜饶、景，东路由昌化、淳安、开化以窜玉山。西路之防，臣已派兵坚守泾、旌、太、石、青、池六城。东路之防，必由浙境经过，臣已飞咨左宗棠、沈葆桢分别扼守，以期节节堵遏，力保上游完区。其金陵洪逆老巢，贼气尚固，粮食未竭。臣弟曾国荃日夜尤灼，臣嘱令不求速效，但求稳慎，以期仰副圣主廑念南疆、谋出万全之至意。

所有微臣感激下忱，并近日军情，谨缮折由驿具奏，伏乞皇太后、皇上圣鉴。谨奏。

曾文正公奏稿卷二十

淮南盐运畅通力筹整顿折 同治三年正月十二日

奏为淮南盐务运道畅通，力筹整顿，以冀规复旧制，恭折仰祈圣鉴事。

窃臣于上年九月二十二日复奏京仓需米折内，曾将筹办南鹾情形，略陈大概在案。伏查淮南盐课甲于天下，自长江梗阻，引岸废弛，叠经前督臣于咸丰四年奏办就场抽税，贩户下场捆盐，收课甚微。又于七年奏改设局征税，令水贩就栈采买，稍有成效。但每年所征课银，较全盛时，尚不及十分之一。总因楚、西引地未通，盐无去路，是以课无来源。现在江路肃清，运道畅行无阻，所有楚、西各岸，自应赶紧设法运盐济售，力图整理。而筹办之难，大端有二：一在邻盐之侵灌太久。西岸则食浙私、粤私而兼以闽私，楚岸则食川私粤私而兼以潞私。引地被占将及十年，民既借此以济食，官亦借此以抽厘，积重难返，久假不归，势不能骤行禁绝。一在厘卡之设立太多。淮盐出江，自仪征而金柱关，而荻港，而大通，而安庆，而华阳镇，以达于楚、西，层层设卡，处处报税。均以盐厘为大宗，诸军仰食，性命相依，势不能概行裁撤。臣博访众论，核定新章，按切今日之时势，仍仿昔年之成法，大致不外乎疏销、轻本、保价、杜私四者，请为我皇上粗陈其略：自邻盐侵占淮界，本轻利厚，淮盐不能与之相敌。江、楚百余州县遍地皆是，查之不胜其烦，堵之且恐生变。计惟重税邻私，俾邻本重而淮本轻，庶邻盐可以化私为官，而淮盐亦得逐渐进步。现已咨明湖广、江西各督抚，将邻私厘金酌量加抽，听邻盐与淮盐井行不悖。譬之田产被客民占据，田主初归，姑与客分耕而食，待至淮运日多，销路日畅，然后逐占田之客，申邻盐之禁，此疏销之略也。近年楚、西之盐，每引完厘约共在十五两以上，所分济者，下游为都兴阿之饷、冯子材之饷、李世忠之饷，上游为臣与官文部下之饷，皆万不可停者。臣与各处咨商，盐厘不能全停，未始不可暂缓，除扬镇两防宜照旧额外，其余未始不可少减。

臣酌定新章，前之逢卡抽收者，今改为到岸售销后，汇总完厘，分解各军。前之收十五两有奇者，今改为楚岸每引抽银十一两九钱八分，西岸每引抽银九两四钱四分，皖岸每引抽银四两四钱，既减厘以便商，又先售而后纳，此轻本之略也。商贩挟资求利，无不愿价值常昂，保而勿失。然不由官为主持，往往见小欲速跌价抢售。其始一二奸商零贩，但求卸货而先销，不肯守日而赔利；其后彼此争先，愈跌愈贱，如风卷潮退，虽欲挽回以保成本而不可得，官与商俱受其害。现于楚、西各岸设立督销局，派委大员驻局经理，盐运到岸，令商贩投局挂号，悬牌定价，挨次轮销。时而盐少，小民无食贵之虞；时而销滞，商贾无亏本之虑。此保价之略也。盐法首重缉私。大多私枭，明目张胆，犹不难派兵捕拿；最易偷漏者，包内之重斤，船户之夹带，所谓官中之私，查禁尤难。现经改复道光三十年旧章，每引正盐六百斤，分捆八包，每包另给卤耗七斤半，包索三斤半，共重八十六斤。由臣刊发大票，随时填给。并于大胜关、大通、安庆等处，派员验票截角，如有重斤夹带，立即严加惩究，提盐充公。其各岸之兼行邻盐者，亦必另给税单。苟无单而贩私，即按律而科罪，此杜私之略也。兹四者均就目前之要务，及道光年间之成规，参酌而损益之。无论官运营运，悉照商运一律办理。至应完课银，因盐厘为数过重，未能遽议加增。仍照咸丰七年奏案征收。向来盐课按半年奏报一次，今拟将各处汇收之厘，亦分上下半年随课并报，以便部臣有所稽考。惟兵燹之余，户口大减，以今日之民数，照承平之引额，恐运销不及一半。加以邻私充斥，挽复非易，殷商绝少，招来尤难。能否渐有起色，殊无把握。臣惟有督饬署运使忠廉实力讲求，以期国课、军需两有裨益。所有淮南盐务运道畅通，力筹整顿缘由，理合恭折具奏，伏乞皇太后、皇上圣鉴训示。再，淮北以盐抵课，紊乱旧章，疲坏已极，经部臣奏奉谕旨，饬令设法办理。容俟办有头绪，另行复奏，合并陈明。谨奏。

近日军情片 同治三年正月十二日

再，近日军情。金陵城中积粮未罄，仍为负隅死守之谋。另股分扰上兴埠、力山、柘塘等处，十二月二十八夜窥犯溧水，该城守将王可升登陴防御，贼不得逞。伪侍王勾结堵逆黄文金及广德余党，于正月初二日由宁国县上窜。初六日已至绩溪，人数颇多，势甚剽疾。意在冲过徽州，直上江西，沈葆桢探得贼势趋重东路，于腊底调韩进春五千余人，移防玉山，调席宝田等军万人移防婺源。臣亦调毛有铭一军由安庆过江驰赴休宁，均为江、皖交界游击之师。惟连日大雪数尺，各军不能成行，未知果不落后著否？深为焦虑。合将大概情形，由驿附陈。伏乞圣鉴。谨奏。

官军攻复绩溪并在歙获胜折 同治三年正月二十七日

奏为贼窜绩溪，旋经官军攻复，并在歙南截剿获胜，恭折驰陈，仰祈圣鉴事。窃伪侍王李世贤贼党，由宁国县窜入绩溪。臣于正月十二日，附陈大概在案。自新正以来，徽州等处探报，均称侍逆拥众上行，将由徽浙以窜江西；溧水等处探报，则称侍逆尚在溧阳，将攻溧水以救金陵。二说互异。臣令各路禀报参观，则窜徽者侍贼之党羽也，约分四枝：以一枝趋绩溪，以一枝趋绩属之大石门转向歙县南乡：以二枝趋浙江之昌化上窥遂安。正月初六日，绩溪既陷，贼即延踞雄路、孔灵等处，意将直扑徽州府城署。皖南镇总兵唐义训，于初八日率所部八营，自徽城出扎吴山铺，分驻新管地方。俄有红衣悍酋带马步贼队层层拥至。我军列阵迎战，伤贼马二骑，斩执旗贼数人。唐义训乘贼少却，催军逼剿，自龙塘以达雄路，尽毁贼馆。贼向绩城孔灵两路退走，回顾各山贼旗展动，恃有后援，旋马转斗，我军奋力猛击，斩馘尤多。比及日哺收军，适左宗棠部将王开琳督带老湘营自屯溪驰至，唐义训与之商定，次日会师进攻。初九日王开琳率队由临溪大路进，唐义训率队渡过临溪对河，与贼战于孔灵，阵斩百余贼，追袭十数里，将为薄城之计。王开琳自临溪驱贼至七里牌，逾卡而登，直抵城南一带，贼遽返走入城，唐义训麾兵夹击。斜入城西。城贼由东北两门遁出。诸将士乘胜并进，驰剪尾股，立复绩城，仍回临溪下寨。此正月初八日击败雄路股匪，初九日会复绩溪县城之情形也。

维时贼之在大石门者，已由大岭窜至鸿琴、七贤、方村等处，系歙之旱南乡，距城三四十里。其在昌化境内，已由白牛桥窜过威坪街口大周园等处，系歙之水南乡，距城亦只百有余里。王开琳以贼注南路，虑越休宁斜窜而上也，引军回驻屯溪。唐义训则出佛岭及南源口以截之。初十日唐义训前队既发，诇知大周园下游有贼过河，急挥后队冒雪追及忍寒决战，颇有歼擒。旋闻绩溪败贼并聚于鸿琴七贤各村落，不可不移军往剿。是夜驻师南源口，十一日凤雪转厉，唐义训部队迤逦而进，贼不虞官军之骤至，惶遽失措，多有蹲伏雪中而就戮者，流血没胫，雪泥尽赤，我军入村搜捕，俘执其酋，诛夷冻馁之匪，不复成伍。十二日唐义训迎击昌化另股，十三日追剿深度零贼，沿途抄杀，正拟进取街口、威坪一路，讵此路之贼已窜往遂安所属之郭村。而王开琳屯溪一军，旋出白际岭赴援遂安矣。此初十至十四等日截剿歙县南乡迭获胜仗之情形也。臣查此次侍逆各党，上犯股数甚众，意在冲过徽州，就食江西腹地。虽经唐义训、王开琳等攻克绩溪，旋有歙南之捷，徽郡暂告肃清，而遂安一带贼势尚重，现又扰及开化之马金街。该处一通休宁，一通婺源，一通常、玉两山。臣所调毛有铭一军于十七日由安庆渡江，计此时可抵休宁。沈葆桢所派席宝田等移守婺源之军，韩进春等移守玉山之军，亦据先后到防，除饬各军扼要分堵，力保江西藩篱外，所有官军攻复绩溪，并在歙南获胜缘由，谨缮折由驿五百里具奏。伏乞皇太后、皇上圣鉴。谨奏。

复陈李世忠情形片 同治三年正月二十七日

再，臣钦奉正月十七日密寄谕旨，饬臣遵照前旨，札调李世忠到营，将其部众妥为安置。所占城池厘卡，谕令交出归官等因。钦此。伏查李世忠于正月初一日来文，请将原守之五河、滁州全椒、天长、六合等城交出。所部营勇，或进攻江南，或另行调拨，或酌量遣散归农，悉听臣斟酌办理。又于正月初三日来文，已将大小炮船裁撤，水勇，概行遣散，所办炮位百余尊，情愿捐缴报效，请臣派弁验收解回各等语。臣见该提督措词驯谨，绝无把持兵柄、留恋利权之意。因于初七日备文咨复，令其悉遣部众。其中有万难遣撤或须量为留用者，官不得过一百员，勇不得过二千人。所缴炮位，即饬黄翼升就近在五河点收运回。并遵旨给予一函，嘱李世忠自赴安庆一行，尚有经手未了事宜即派亲信大员来营面商。遣勇事宜亦无不可示以至诚，出以和霭，消其疑畏之心，使不至望而裹足。旋又于十一日接其来文，五河县城业已交出，弁勇业已撤遣并发给饷盐以为回籍川资，即由旧县返至滁州，将滁、全等城次第交出，不至仍聚一隅，稍有滋扰等语。是李世忠之愿将各城一律交官，已无疑义。惟部众太多，是否悉遵约束？该提督是否亲来安庆？江北各城如何派营接防之处？现尚行文未久，应俟呈复到日，再行奏明办理。所有往来咨牍及调营信稿，臣均抄送僧格林沁处备查。因系未经办定之案，不敢遽呈御览！谨先附片复陈大概，仰慰宸廑。谨奏。

攻克钟山石垒金陵合围折 同治三年二月十二日

奏为官军攻克钟山石垒，扼断太平、神策两门，遂合金陵城围，恭折驰陈，仰祈圣鉴事。窃金陵一城，延亘百余里，自曾国荃驻师雨花台以来，夺取附城诸要隘，东西南三面悉为我有，惟钟山伪垒尚未克复，城北两门尚未合围，终不能制贼之命。上年十一月间，穴地轰城，未遽得手。不得不经营城北，先扼粮路，为布合长围之谋。曾国荃商之杨岳斌，饬派彭楚汉、丁泗滨各师船，雪夜巡江，见奸民小划载米偷渡，辄要而夺之，以断江面之接济。又派朱洪章、武明良、熊登武、罗雨春、沈鸿宾、萧开印等营各出三成队，绕过钟山之后，分夜轮击以扼陆路之接济。然城北地面太宽，洪逆与忠酋踞守老巢，仍坚伏而不动，其雨夜搬运贼粮，亦有防不胜防之虑。曾国荃调韦志俊五营渡江守金柱关，腾出朱南桂等六营助围金陵。甫至三汊河，适值大雪连朝，平地数尺，人马阻绝，顿兵未发。

比至正月十六日，始令陈万合，胡克安带桂后等营，由草鞋峡登岸。而朱南桂率黎冠湘、彭维祥等继进，将欲移营城北。旋于二十夜，侦知忠酋之子伪二殿下率党数千，自太平门赴句容护粮进城，经朱洪章等潜约各营伏兵要路，群起截击，斩七百余级。执二百余人，弃粮阜积，狼藉道左。次日，曾国荃亲督朱南桂、张诗日、谭国泰、梁美材等，各率亲兵枪队至洪山、北固山、神策、太平等门外，周历形势，详勘营基。适忠酋先由城中纠大股出钟山之南，猛扑嘉字营濠墙，争拔地针，跃跃欲上。我营以枪炮凭墙环击，贼不少却。朱洪章与武明良等见贼抵死来犯，知非痛剿，无以挫其锋，遂留兵守定营寨，一面率队出濠分路夹击。朱洪章、罗雨春、沈鸿宾等向右路，武明良、武义山等向左路，搴旗直前，搏战移时，歼贼数百，贼乃返走上山。钟山之巅有石垒伪名曰天保城，罗雨春攀崖直上，中枪几坠。沈鸿宾率哨弁继至，各挟火球，火箭，从垒后掷入，贼多冒火突出。各弁勇从炮眼中肉薄而登，所遇辄殪。出垒之贼，又经朱洪章、武明良等四出抄杀，无一得脱，立将钟山石垒克复，以长胜营四哨守之。二十二三等日，贼又两次来扑，曾国荃拨军击退后，遂饬黄润昌、熊上珍移驻山岭，分戍天保城。二十四日，派萧孚泗，萧庆衍马步十二营出山北，列队太平门外，护修二垒，以王远和等湘后左右营守之。维时梁美材所部扎洪山，朱南桂所部扎北固山，堵住神策门大路，仅余元武湖一段无兵分驻，然隔水甚宽，援贼不得入，城贼不得出，而金陵城北之围，自此合矣。

臣查曾国荃屯兵金陵，苦守苦战，将及两年，始将城外数十石垒全数攻克，抄过北路以成四面包举之势。其距城百里之外，如镇江、东坝、溧水、金柱关均有重兵驻守，宜兴、溧阳二县又新经苏军克复。外援将绝，粮米无多。仰仗圣主威福，如果克此坚城，当不致有大股逸出，贻患他方。惟是围师不满五万，分布九十余里，逼困数十万贼，深虑穷寇冲突，抵隙蹈瑕。譬之堵塞河决，合龙固属可喜，走扫亦复可虞。每念臣弟国荃才力浅薄，荷此重任，臣尤惴惴如履春冰。除饬各营加倍稳慎外，所有官军攻克钟山，伪城金陵合围缘由，谨缮折由驿五百里具奏。伏乞皇太后、皇上圣鉴。谨奏。

近日军情片 同治三年二月十二日

再，近日上游军情。侍逆之党伪凛王一股，于正月十七日，由胡乐司续窜绩溪十三都。时唐义训在歙南剿贼，移军驰至，绩境贼见官军即走，仅斩尾队数百而还。其另股之阑入遂安者，十五、十七等日，经王开琳迎击于中洲昏口一带，叠有斩擒。贼乃由马金岭、华埠分枝，一向婺源，一向玉山。其向婺源者，由白沙关内犯，席宝田等军于二十日在枧桥头大获胜仗。其向玉山者，由七都球内犯，韩进春一军于二十三日在洋口大获胜仗。该逆虽屡经败挫，而锐意上窜，但求觅食以偷生，绝不返顾以图全。现已绕至广丰，又绕至铅山、湖坊，势将蔓延腹地，窥伺抚、建两郡。臣调席宝田一军援剿广、玉、抚、建等处，又与抚臣沈葆桢咨商，或添调继果等营回顾江西腹地。所幸此次窜江，尚非大股凶悍之贼。除忠逆扎在金陵势难他窜外，如堵逆黄文金尚在湖州，辅逆杨辅清未知的在何处，侍逆溧阳老巢新为苏军所破，闻该逆率其党羽归并湖州。目下湖州贼数极多，由安吉、孝丰、昌化、遂安以窜江西，毫无阻隔。如侍、堵等逆接续上窜，则三省交界之游兵，江西内地之防兵，均嫌单薄。臣当严饬唐义训、毛有铭等军慎守徽、休，兼顾马、金，以固藩篱。所有近日军情，理合附陈大概。伏乞圣鉴。谨奏。

复陈接统扬防大员片 同治三年二月十二日

再，臣钦奉正月二十九日寄谕：前因南岸各军不敷分布，曾经谕令曾国藩酌量情形，调都兴阿所部渡江协剿。复因甘省回匪鸱张，特命都兴阿前赴绥远城，会同德勒克多尔济办理防务，并令富明阿即日前赴扬州接统所部，扼守江北。惟念都兴阿老成持重，久于行阵，深得兵心，此次奉命北行，所部扬防兵勇，非有谙练戎机之大员不能接统，富明阿患病尚未销假，且北省需才正急，将来尚有另行简用之处，自应赶紧遴选将才以备任使。现在江北文武大员，惟吴棠剿捻向称得力，第伊久在清、淮一带督兵，与扬防兵勇素不相习，且恐该漕督一离清河，则徐、宿一带即有鞭长莫及之虑。吴棠可否令其接统都兴阿所部？若移扎扬州，能否兼顾清、淮之处？著曾国藩酌核具奏。詹启纶带兵亦称得力。如令吴棠赴扬督兵，能否驾驭得宜？詹启纶本任系徐州镇总兵，似可饬令赴任以重职守。陈国瑞勇敢素著，如令接统扬防，或帮同吴棠办理，尚能融洽。其能否独当一面之处？并著曾国藩祭看，迅速复奏。倘吴棠、陈国瑞二员内均难调派，即着该大臣于所部各员内，择其谋勇兼全、材能统众者，奏请派赴扬州接带兵勇，庶江北守御不至空虚，且与大江以南联为一气。至黑龙江马队，非有谙习情形之大员不能统率。都兴阿前赴绥远会办防剿，所有黑龙江马队即可令其随带北来，藉资得力。其余都兴阿所部兵勇，均着曾国藩仍遵前旨，分别布置调派等因。钦此。

仰见圣虑周详，无微不至。臣查漕运督臣吴棠，久践戎行，阅历最深，江北情形亦熟，实堪接统此军。惟清、淮界连三省，今日已成重镇。皖、豫、苗、捻之余党，山东幅教各匪之根株，一日未除，清、淮一日不可无统兵大员为之镇压。扬州距清、淮四百余里，难于兼顾。诚如圣谕，该漕督一离清河，则徐、宿一带即有鞭长莫及之虑。陈国瑞骁勇善战，罕有伦比，惟年仅二十余岁，桀骜之气未化，近日养病高、宝境内，县署颇受其侮辱，民间亦畏其骚扰。又与李世忠积不相能，断难独当一面。以臣愚见，宜令僧格林沁，吴棠等挟以征战，收其猛鸷之用，不宜使之接统扬军，并不可使之帮办扬防，恐长降将骄蹇之风，亦杜扬、滁互斗之渐。李世忠近禀复臣处，除遵示酌留千余人外，余限二三月，一概散遣，城卡一律交出。虽可信该提督断无变志，而其部下素无纪律，难保不另生枝节。宜令陈国瑞与之隔绝，愈远愈妙。詹启纶亦系降将，往年贩盐扰民，声名平常，近岁渐就范围，都兴阿北征之后，恐非他人所能驾驭。应如谕旨，饬赴徐州本任，以联东、豫之气。至臣所部各军，添募益多，将材益少，类皆朴谨自守之员，实乏统率一路之选。其昔年曾隶臣部者，杨岳斌母病未痊，终将吁请开缺。彭玉麟专管水师，亦难更膺他任。惟降补藩司唐训方，居心宽厚，耐劳爱民，战守均属娴习。于李世忠亦抚驭得宜，若令接办扬州防务，可期妥适。

第才识稍短，又系甫经奉旨降补之员，非臣下所敢奏请，惟有恭候皇上圣裁，特简大员接统扬防一军。该军马队自应随都兴阿全数北行，其水师之红单等船，即可由微臣兼辖，酌量裁撤，以节糜费。臣谬膺重寄，不克储选贤将，以备朝廷之器使，曷胜愧悚。钦奉谕旨殷殷垂询，理合附片复陈。一伏乞皇太后、皇上圣鉴训示。谨奏。

遵旨筹议停补额兵折 同治三年二月二十七日

奏为遵旨筹议，恭折复陈，仰祈圣鉴事。窃臣接准部咨，议复湖北巡抚严树森，奏请停补江苏、安徽、浙江等省绿营额兵一折，奉旨：著各省督抚悉心筹画，妥议具奏。又准前安徽抚臣唐训方，转准亲王僧格林沁咨称皖境苗、捻各匪渐次削平，自宜整饬营伍，分兵驻扎，庶可随时弹压地方，以期日久安谧等因。当经札饬安徽善后局司道会查议详去后。兹据该司道等详称，皖省额设制兵，自军兴以来，大半奉调出征；其留存各属城汛者，每因郡县失陷，迁避乡里，或附托军营，为当差糊口之计。此时地方新复，各大小文武衙门文卷荡然无存，不但征兵之归伍与否，一时未能查考，即各属之城汛弁兵应给薪粮，亦且无从核断。溯自楚师东下，地方之守御，本无借于州县存城存汛之兵。况皖南、寿春两镇皆在行间带勇，所辖各协营兵散处零星，该镇将多不能随时简校，而将弁各缺，既无兵卒可使操防，即照常叙补亦属无事可办。

现虽皖北苗、捻各匪次第削平，然楚、豫捻股根株未尽，驻防各军尚难悉数全撤。金陵贼势穷蹙，屡欲溃突江西，其皖南各防亦尚未能松劲，是皖省防剿弹压诸事宜，仍须有大枝勇丁镇驻其间。原设营兵，应请仿照浙江办法，暂缓募补，以节糜费等情，具详请奏前来。臣查浙江绿营，业经左宗棠复奏，暂行撤裁，将弁暂缓叙补，奉旨允准在案。安徽一省被贼蹂躏最久，原设绿营额兵散亡殆尽，应如该司道等所议，仿照浙江成案，溃卒不准收伍，间存零星孱弱之兵，即予一律裁撤。其营汛将弁缺出，并请暂缓叙补，统俟一二年后军事大定，或挑选勇丁，或招募乡民，次第简朴，以实营伍而复旧制。庶几兵归实用，饷不虚糜，于地方戎政较有裨益。所有遵旨议复缘由，谨会同安徽抚臣乔松年缮折具奏。伏乞皇太后、皇上圣鉴训示。谨奏。

近日军情片 同治三年二月二十七日

再，近日军情。金陵首逆并未出城猛扑，仅于水西、旱西两门放出老幼妇女万余人，为节省米粮之计。曾国荃悉心布置，总以使贼不能冲出为要。鲍超东坝之师，久无战事，臣檄令分营进取句容、丹阳一带。如克复句容，即以全军驻之，专防金陵城破后截剿冒死外窜之贼，不令贻患他省。广德州踞匪亦以粮尽弃城，于十五日遁归湖州。目下湖州群匪麇集，皆思上犯江西以觅生路，所幸左宗棠分派各军扼防淳安、遂安、华埠等处甚为周密，臣亦严饬徽、宁各防联络要击。其业经内窜江西者，初九日席宝田驰剿金溪获胜，十一日收复县城，贼乃由泸溪潜向建昌。十二三四等日，该郡水陆防军，在万年桥等处三战三捷。十六日杨锦斌于郡南小挫一次，韩进春于郡东获胜一次。十八日，贼扑附城各营，席宝田会同韩进春、刘胜祥等军并力迎剿，大败之。有此一捷，当可保全腹地完善之区。

沈葆桢又添调继果营一军回顾抚、建，或可驱除出境。惟据席宝田禀抚、建股匪人数实有八九万众，未可轻视。应请旨饬下闽、粤两湖一体严防，免致变成流寇，又烦兵力。前奉寄谕，饬臣即派杨岳斌战船数百号驶赴鄱阳，并将江忠义旧部归其统带等因。查刻下贼由建昌退聚兜港，近逼南丰，在鄱湖之南五百里。江忠义旧部精捷一军驻守婺源、新建等处，又在鄱湖之北四百里，均非水师所能兼顾。江西水师有刘于浔、孙昌国二军，尽敷分布。而精捷一军业经奏调江忠朝统带，据报启程来江，亦未便另派大员兼统。是杨岳斌师船驶至上游，无裨于江西防务，似不若仍札金陵江面，尚可断接济而防窜越。所有近日军情及杨岳斌无庸饬调缘由，理合附陈大概，伏乞圣鉴。谨奏。

复陈李世忠近状片 同治三年二月二十七日

再，臣钦奉二月初六日密寄谕旨：“所有李世忠部众，如何妥协遣散？所留二千人是否分隶各营？如何管带调遣？及交出各城如何派营接防？均着责成曾国藩悉心筹画，妥速办理，不可稍涉大意，致留后患。”等因。钦此。伏查李世忠于正月十八日接臣书函后，即于二月初二日复呈一函。据称前已咨呈将五河、天长两城兵勇先行遣散，所有滁州、全椒、来安、六合各城，世忠亦严饬各弁勇，限定三月底全数移出，概行遣散，断不迟误一日。敝营饷盐与采买之盐尽在五河西坝堆存，现饬陆续运售，将银及盐分散各将弁勇丁以为回籍川费。并将滁州历年所收稻谷售卖，先发给天长兵勇川费，令其迅速遣散。世忠理应投辕请罪，亲聆训示，奈滁州数城兵勇必得亲自料理，不能离身，特派记名总兵王廷瑞、陈自明代躬赴皖请示，其有遣散未尽之将士，酌留千余名，交陈自明统带赴辕静候指挥各等语。旋于二月十九日王廷瑞、陈自明等来营谒见，面陈之词与李世忠原函大略相同。遣勇以后，李世忠应如何引退之处，候示遵行等语。臣比即明白开导，顷又给予一函，告以尽此三月内尽散五城兵勇，四月初亲来安庆晤商一次。由臣奏乞恩施，饬令赴任，仍俟任事数月后，呈请开缺回籍，以践去夏引退归耕之前言。臣查李世忠平日揽权专利，诡诈多端，此次惮慑天威，畏罪输诚。陈自明籍隶云南，曾为向荣旧部，以之管带，酌留之千余人，尚属相宜。此外滁营各文武亲属，能否悉臻妥协，尚不可知。除俟三月底五城交毕，李世忠离滁，专案奏结外，合再附片复陈近状，驰慰宸廑，伏乞圣鉴。谨奏。

江西牙厘请照旧经收折 同治三年三月十二日

奏为江西牙厘仍应归臣处经收，以竞金陵将蒇之功，恭折奏祈圣鉴事。窃臣接准江西抚臣沈葆桢咨称，以江西军务方殷，请将茶税、牙厘归本省经收，于二月二十六日具奏，抄折咨会到臣。伏查臣军奏拨江西之饷，前后约有三项。臣初任江督，奉旨兼办皖南军务，其时江南六府糜烂，皖南仅存祁门一县，一片贼氛，无从下手。臣于是奏办江西厘金以充东征诸军之饷，奏拨江西漕折五万，以充徽、宁两防之饷。逮二年四月，因各军逃亡过多，又奏九江洋税三万以清积欠，先后奉旨允准。沈葆桢到任后，于元年九月奏明，将漕折截留不解。臣营二年六月奏留洋税，专充江忠义，席宝田之饷，并未解过臣营一次。此两项者，臣均未具疏复奏，力与争辨。此次截留牙厘，不能不缕陈而力争者，实因微臣统军太多，月需额饷五十余万，前此江西厘金稍旺，合各处入。款约可发饷六成，今年则仅发四成，而江西抚臣所统各军之饷均发至八成以上。臣军欠饷十六、七个月不等，而江西各军欠饷不及五月。

即以民困而论，皖南及江宁各属市，人肉以相食，或数十里野无耕种，村无炊烟，江西亦尚不至此。请我皇上钦派大员，察看东南数省，果江西之军民较苦乎？抑皖南、金陵之军民较苦乎？假令沈葆桢奉使巡视皖、吴一次。果行军于江西较难乎？抑行军于皖南、金陵较难乎？知必有不辨而自明者。臣于三省皆系辖境，非敢厚于皖、吴而薄于江西也。无论何人处臣之地势，不得不出于此也。今苏、浙之省会已克，金陵之长围已合，论者辄谓大功指日可成，元恶指日可毙。以臣观之，洪酋与忠逆坚悍异常，屡掘地道俱未得手，本无粮尽确耗，又城中新种麦禾，青黄弥望。臣之愚计，谆嘱曾国荃、鲍超等总须力扼窜路，不使逆酋挟大股冲出，贻患他方。至克复之迟速，尚难预计。往昔庚申之春，和春、张国梁，大军合围，功败垂成，彼时围师比今日多二万人，饷项存营者尚数十万，徒以迟延未发，尚为军士借口，全局决裂。况今日饷需奇绌，朝不谋夕，安得不争江西之厘以慰军士之心？此臣之隐衷，外人诧为过虑，惟冀皇上鉴亮者也！前代之制，一州岁入之款，置转运使主之，疆吏不得专擅。我朝之制，一省岁入之款，报明听候部拨，疆吏亦不得专擅。自军兴以来，各省丁、漕等款，纷纷奏留供本省军需，于是户部之权日轻，疆臣之权日重。然疆臣既得专管利权，则督与抚事同一律，不得又有轻重主客之分。臣尝细绎《会典事例》，大抵吏事应由抚臣主政，兵事应由督臣主政。就江西饷项论之，丁漕应归沈葆桢主政，以其与吏事相附丽也；厘金应归臣处主政，以其与兵事相附丽也。

厘金之起，始于咸丰三年，雷以诚倡办于扬州，专为发逆兵事而设，初非国家经制之款。臣忝督两江，又绾兵符，凡江西土地所出之财，臣皆得奏明提用。即丁、漕、洋税、三者一一分提济用，亦不为过，何况厘金奏定之款，尤为分内应筹之饷，不得目为协饷，更不得称为隔省代谋。如江西以臣为代谋之客，则何处是臣应筹饷之地！谓安徽应筹耶？则乔松年亦得执本省隔省之说以相拒。谓江南苏、松各属应筹耶？则李鸿章兵数之多亚于臣处，战事之殷倍于上游，除议定月解四万外，势难再行提用。谓江北淮、扬各属应筹耶？则里下河蕞尔之区，臣与吴棠、富明阿、冯子材四人争剥竞取。其何能给？且畛域之说太明，则镇、扬两防断不足以自存，而僧格林沁、多隆阿等不兼封疆之帅，必有窒碍难行之日，臣窃以为不可。臣所最抱歉者，广东七成之厘金，湖南东征局之厘金，皆非臣分内应得之饷。用兵太久，乞邻救饥，私衷耿耿，如负重疚。然毛鸿宾、恽世临不遽奏请停止者，知臣处入不敷出甚巨也。一俟军务稍定，臣即当奏明先还广东七成之厘，次罢湖南东征之饷，断不肯久假不归，蹈专利之陋习而不自觉，此心筹之熟矣。抑臣又闻同僚交际之道，不外二端：曰分，曰情。巡抚应归总督节制，见诸《会典》，载诸坐名《敕书》。臣又曾奉特旨节制江西巡抚，臣以才力不逮，再三恳辞。特旨之节制，一时之异数，臣得而辞之；《会典》、《敕书》之节制，数百年之成宪，臣不得而辞，沈葆桢亦不得而违分也。军事危急之际，同寅患难相恤，有无相济，情也。沈葆桢于臣处军饷，论分论情，皆应和衷熟商。

元年八、九月间，臣军疾疫大作，死亡无算，而忠逆大举援救金陵，危险万状，沈葆桢乃于是时截留漕折银四万，既不函商，又不咨商，实属不近人情。二年，浔关洋税一案，臣奏拨三万两，奉旨先准，沈葆桢旋奏留专供江、席二军之饷，钦奉寄谕以皖营军饷短绌，饬抚臣妥筹兼顾，如数分拨。逮关道蔡锦青分拨万五千两解至臣营，沈葆桢乃大怒，严札申饬蔡锦青，并移咨诘问臣处，但有峻厉之词，绝无婉商之语。此次截留厘金，亦并未函商、咨商一次，不知臣有何事开罪，而不肯一与商酌？以为事势紧急、无暇远商耶？则前年漕折、去年洋税、今年厘金三事中，岂无一事可以先商后奏者？殊不可解。人恒苦不自知，或臣明于责沈葆桢而暗于自责？臣例可节制江西，或因此而生挟权之咎？臣曾保奏沈葆桢数次，或因此而生市德之咎？几微不慎，动成仇隙？然臣阅世己深，素以挟权、市德为可羞，颇能虚心检点。即如漕折一案，臣曾函商一次，咨商一次；洋税一案，臣接抚臣峻词诘问之咨，曾经密函婉复。兹特抄呈御览，以明臣不敢有挟权、市德之意。

自此二案外，臣之公牍、私函，在江西者极多，其中如有挟权、市德、措词失当者，请旨饬下沈葆桢多抄数件进呈。倘蒙皇上摘出指示，或有显过，臣固甘受谴罚！即有隐慝，臣亦必痛自惩艾。若臣返躬内省，则自觉对沈葆桢而无愧，即讯诸大廷，质诸鬼神而无惭。而沈葆桢专尚客气，不顾情理，实有令人难堪者，臣亦不复能隐忍不言矣。臣处自闻截去江西厘金之信，各军人心惶惶，转相告语，大局实虞决裂。合无吁恳天恩，饬谕江西厘金仍全归臣处经收，以竞将蒇之功。俟金陵克夏之日，立即请旨分成匀济，一面派拨重兵回援江西，兼顾湖南。其金陵未克以前，除彭玉麟、刘于浔、孙昌国三军需饷五万有奇，循旧仍由江西厘金供支外；其江、席两军万人，臣亦必于厘金项下竭力分拨，特不可遽改局面，动摇军心，致生功亏一篑之变。所有江西牙厘应归臣营缘由，恭折由驿驰奏，伏乞皇太后、皇上圣鉴训示。谨奏。

近日军情片 同治三年三月十二日

再，近日军情。金陵城贼常放妇女幼孩出城，以为节食之计。洪酋、忠逆坚忍异常，前此两次掘穿地道，及二月初七日云梯猛攻，均未得手。鲍超一军于三月初六日，与贼战于句容城下，大败之，次日遂复县城，擒伪汉王项大英，伪列王方成宗，从此金陵以外城垒悉为我有，当不能以大股冲出贻患他方。惟营中饷需奇绌，米粮昂贵，深虑军心不固，另生波折。杭城克复后，贼由德清并入湖州，该处股数日多，恐仍将觅食上窜。臣与左宗棠之师在于徽、浙之交，节节布置，以防群贼再犯江西。其前此窜入建昌境内者，一枝趋南丰，一枝趋新城，并分股扰及广昌界上。席宝田、刘胜祥、韩进春等均在南丰，二月二十三四日迭获胜仗，斩伪天将谭福于阵。其精捷营一军，亦由贵溪驰赴南丰、新城，若能克复该县，使前股不能立定巢穴，则后股亦难跟踪上窜，庶剿办不甚费手。除句容战状另案续报外，合先附陈大概，伏乞圣鉴。谨奏。

克复句容县城折 同治三年三月二十五日

奏为官军攻复句容县城，生擒二酋，乘胜剿平宝堰贼垒，恭折驰陈，仰祈圣鉴事。窃鲍超一军进攻句容，克复县城，生擒两伪王，臣于本月十二日附陈大概在案。先是句容踞逆伪守王方海宗部党携贰，有誓为死守者，有愿为内应者，方海宗知众心不固，又闻鲍超大军将至，即在金坛、宝堰等处，纠结伪翰王项大英、伪列王方成宗两大股同守句城以拒我。

三月初五日，鲍超亲督各营冒雨疾驰，行过溧水，攻三岔贼卡，破之。初六日军次句容所属之塔冈，距城只十里，正在修筑营寨间，讵城中突出三四万众，密布山冈，弥望皆贼，意将乘我立营未定，悉锐猛扑。鲍超即令周有胜、王衍庆、郑德亮等七营直前迎敌，以宋国永带领谭胜达、易昌焕、段福、唐仁廉等八营攻其左，以冯标带领刘顺隆、何田玉、李文益、孙开华等八营攻其右，两军相搏，战至数时，殊不少却。黄海清、唐得胜、闪连升、刘得胜、蒋魁南等各率骑队，分左右两路越过田垅，直抄贼后，娄云庆更以步队佐之，贼见归路将断，大哗欲遁。我军且战且进，逼近城下，歼贼数千，附城四垒之贼相顾错愕，亦即一哄散走。鲍超料城贼胆落，利在速图，乃饬各营齐施枪炮，彻夜环攻。漏至四下，忽见城东一角火光烛天，知内变已作，急引军东向，而贼已启南门倾巢冲出，诸将士乘势截剿，斩馘尤多，并缚二酋以献。俄有翟本邦等内应七人，叩马通报，指擒贼而言曰，此伪翰王项大英、伪列王方成宗也。遂于初七日黎明相率入城，立将句容克复，派员槛送二酋前来安庆，臣于十八日讯明正法。距句容四十五里日宝堰，南通金坛，北达丹阳，有五坚垒在焉。维时句容逆首方海宗遁至该处，与垒贼伪显王袁德厚合谋阻进兵之路。

初九日，鲍超率队前往，摩垒而攻，贼但穴墙施炮，坚闭不出。是夜派娄云庆、唐德胜等潜伏垒下，又派冯标、邹连升、胡良作等五路并进，万枪齐发，子如雨集，贼渐不支。各军负草填濠，争先跃入。一垒既破，众垒尽乱。垒中逸出之贼，又经伏兵掩杀蹙逼入河者无算。方逆袁逆遁往金坛、丹阳而去，夺获大炮二十一尊，炮船、旗帜多件，据提督鲍超咨报前来。臣查句容一城，与金坛、丹阳鼎足而三，实为金陵之左辅。

鲍超率师进剿，仰赖天威，一战克之，并执二伪王，毁五贼垒，而金陵亦有日孤之势，裨益全局，厥功甚伟。所有尤为出力之提督衔甘肃凉州镇总兵冯标，提督衔记名总兵谭胜达，唐仁廉，均请交军机处记名，遇有提督缺出，请旨简放。记名总兵周有胜、易昌焕、李文益，均请赏加提督衔。提督衔记名总兵刘顺隆、王衍庆，记名总兵张玉田，均请简授总兵实缺。副将衔安徽补用参将黄海清，请以副将仍留原省尽先补用，并赏给勇号。副将孙开华，请赏加总兵衔，并赏给勇号。总兵衔四川即补副将陈永康，四川即补副将罗运昌，均请无论四川推题副将缺出，将该员等先行补授；罗运昌并赏加总兵衔。副将段福，请遇有副将缺出，将该员先行补授，并赏加总兵衔。副将衔参将唐得胜，请以副将尽先补用，并赏加总兵衔。游击洪容海，请以参将尽先补用，并赏加副将衔。降人翟本邦、张宏发、杨文明、龚福全、张明道、张志宽、童得胜等潜为内应，冒险图功，均请赏给守备虚衔。其余在事出力员弁，可否容臣查明，汇案保奖，出自圣恩。即选知府田芬，副将衔参将阳茂泰，花翎都司易新胜，都司黄昌、陈光谟、花翎守备向忠国等，均系力战阵亡，仰恳敕部从优议恤。所有官军克复句容县城，并毁宝堰各垒缘由，谨缮折由驿五百里具奏，伏乞皇太后、皇上圣鉴训示。谨奏。

请假调理折 同治三年三月二十五日

奏为微臣身体患病，恳恩赏假一月，在营调养，仰祈圣鉴事。

窃臣向患呕吐之症，每发则减食断荤，旋就痊可。三月二十二日复行举发，以为旧恙，不甚经意。二十四日忽然眩晕，左手左脚疼痛异常，搐瘴数次，起坐不便，延医诊视，据云肝家血亏，又中风寒，非调理得宜，恐成偏废之症。臣忝绾兵符将近四年，尚未克复金陵，悚仄方深，若遽婴疾不能治事，尤增愧憾。幸右手尚能勉强作字，而年未六十，或不至竟成痼疾。惟有仰恳皇上天恩，俯准赏假一月，在营调养，一俟病痊，即当奏明销假。理合附驿驰陈，伏乞皇太后，皇上圣鉴训示。谨奏。

近日军情片 同治三年三月二十五日

再，近日军情。杭州贼酋陈炳文，汪海洋等分道犯徽。三月十三日，唐义训战于徽郡之南，杀伤相当，毛有铭在郡东三十里外迎战失利。十四日，群贼并犯郡城，围攻东北两门，力战却之。十五、十六等日，官军出城奋击，均获胜仗。讵湖州伪侍王大队续由昌化而来，十七日唐义训、毛有铭渡河进剿，竞大挫于杨村。刻下岭内遍地贼氛，徽、休、祁、黟四城岌岌难保，而贼之前队已纷纷由龙湾、婺源上窜江西，后股续至者犹复络绎不绝。盖侍、堵、辅三巨酋实有二十万众，臣素所稔知，曾经两次陈奏湖州克复，贼必悉数由徽窜江。其余杭、德清、武康之贼，臣不知其详，据报甚多且整也。金坛、丹阳业经鲍超会同镇、扬两军克复，常州亦有克复之信。计苏境各贼，皆将绕由浙、皖窜犯江西。臣现调石埭二营、青阳四营入岭援救徽州，又调鲍超全军回援江西，道途太远，窃恐已落后著。钦奉叠次谕旨，垂询微臣能否亲往金陵督办剿贼？

目下徽境贼势如此浩大，上游无所秉承，臣自不宜前赴金陵，顾彼失此。所有金陵围师，仍责成曾国荃一手经理。围师诸将中，有萧庆衍部下之亨中营，于昨十六七八等日闹饷，曾国荃忧惶无计。臣复函嘱其欠饷太久，不可过绳以法，只宜多方抚慰，蒇此一篑之功，又嘱其不可令大股冲出，贻患他方；并嘱万一金陵幸克，即由曾国荃、彭玉麟、杨岳斌三衔将大概情形先行驰奏，以慰圣怀。其详细战状，则转咨官文与臣会奏。至汉中发、捻各匪，前闻窜至邓州、内乡之交。顷接禀报鄂军成大吉等，于三月初六日在樊城附近大获胜仗，贼已全窜豫境。该逆欲以舟师水陆下窜援救金陵，断无可虑；所虑者，由豫、皖陆路冲至凤、颍、庐州、巢县一带掳船南渡，图解金陵之围。是应防者，在安庆以下之江面，不在蕲、黄以上之江面也。臣现咨商杨岳斌、彭玉麟，于浦口以上七百里要津渡口，节节布置，以防汉中东援之贼。至鄂中须用水师，该省本有炮船四五百号。下游如杨岳斌全军向食鄂台之饷，朝调则朝往，夕调则夕往。前准官文、严树森咨调李济清、万化林二营，臣饬派前往，想已到矣。钦奉十六日寄谕，饬于杨岳斌、彭玉麟二人中，酌分一人溯流而上，以资防剿，并统率鄂省陆军之处，候接到官文来咨，再行察酌办理。除金坛，丹阳之克，徽州之战，另行分案续报，仍俟查明徽军败挫实情，参劾诸将、自请严议外，合先附陈大概。伏乞皇太后、皇上圣鉴训示。谨奏。

谢交部从优议叙恩折 同治三年三月二十七日

奏为恭谢天恩、仰祈圣鉴事。

窃臣于三月十五日，接准吏部咨开，同治三年正月二十三日内阁奉上谕：协办大学士两江总督曾国藩，督军剿贼，节制东南数省，尽心区画，地方以次削平，举贤任能，克资群力。着交部从优议叙等因。钦此。当即恭设香案，望阙叩头谢恩讫。

伏念臣猥以凡庸，谬膺重寄，辖境太广，柄任过隆，事变弥多，智识愈短。当咸丰十年初膺巨任，审己量分，已深知不克称职。特以其时江浙糜烂，不敢畏难谢事，姑以菲材承乏其间，待事机之徐转。厥后安庆克复，大局稍定，臣即三次具疏，请皇上简派大臣分任其责，未蒙俞允。其节制四省之命，臣亦经三次疏辞，仰蒙圣慈垂鉴，故臣于浙江兵事并未与闻。幸托皇太后、皇上鸿福，东南数省将次削平，皆由圣主知人之哲，擢用封疆将帅，俾得各展所长，收兹成效。如臣碌碌，何敢贪天之功，掠人之美。金陵合围以来，附近各城垒虽已悉为我有，而首逆坚守老巢，荡平尚稽时日。苏、杭克复以后，全局益振，而穷寇纷奔求食，窥伺皖南，游绎江西，驱除尚烦兵力。补过不遑，惭惧弥深，乃荷圣恩，优加甄叙，滥登上考。闻命之下，感悚莫名。臣惟有勤以补拙，慎以图功，勉持不矜不伐之忧，益收群策群力之助，庶期仰答高厚深恩于万一。所有微臣感激下忱，谨缮折专弁叩谢天恩。伏乞皇太后、皇上圣鉴。谨奏。

克复金坛县城折 同治三年四月十二日

奏为官军进次金坛，诱贼出战，乘势攻克县城，恭折驰陈，仰祈圣鉴事。窃金坛一城，续经鲍超率师克复。臣于三月二十五日附陈大概在案。初鲍超既取句容，遂平宝堰五垒。该处东北有丹阳，东南有金坛，贼方分踞，以与常州相犄角。丹阳一路，有富明阿、冯子材会军攻之。其金坛一路，灌濠成河，自西洋村以达城根，凡隔小河数十道。三月十二日，鲍超亲督所部，渡河竞进，将欲壁于城下，俄得冯子材缄报，丹阳贼势綦重，商令移师助剿。鲍超即派娄云庆，周有胜，等率马步七营留驻金坛城外，而自率十四营，暂回句容。十六、十七等日，金坛之贼拥众出城，叠扑我营，娄云庆、周有胜力战却之。鲍超回句容后，接冯子材请剿丹阳之书，又接臣力保东坝之檄。十九日乃飞马传知金坛城外，各营尽行撤回句容，以备分援二处之急。

甫经传令，转念金坛撤营之时，恐城贼追蹑我后，或致疏失，乃亲率全队偃旗息鼓，于二十日折回西洋村，备击金坛出巢之贼。遂于后茅山一带面面设伏，令周有胜、曹志忠等四营伏于茅山之左，而以黄海清、刘得胜等骑队佐之；令唐仁廉、李文益等四营伏于茅山之右，而以娄云庆、熊高望等骑队佐之。金坛逆酋盛明友闻官军撤队，即纠城贼二万余众悉力穷追。官军伏在山后屏息不动，俟贼追过茅山正向田陇村落间迤逦而进，鲍超挥令张玉田、罗运昌、张遇春、杨友益、郑德亮等突出中路，万枪齐发。贼亦以洋枪小队蜂拥来迎。张遇春于群子如雨之中冲人贼队，贼为披靡。鲍超催动号鼓，伏兵四起，旌旗满山。黄海清、刘得胜等驱马入阵，截贼数段，娄云庆亦率熊高望等从山后抄出，横断归路。贼不虞穷追遇伏，仓皇失措，弃械满道。各军追杀五十余里，逼至金坛西门，败贼不敢进城，而城贼亦启南门尽向三仙关遁走。我军正在跟踪追剿，间乃丹阳小路出贼一股，自北而南，循西洋村以至店埠，连亘不断，势将出我后路。

鲍超传谕各将士暂不入城，乘胜分军纵击，贼受重创，前股窜往埠店大路而去，后股仍由丹阳小路而逃。据擒贼供称，此系常州城外败匪，取道丹阳，欲由建平、广德以上窜者也。于是扬队西洋村以备续至之贼，一面移军金坛，即于二十日收复县城，准提督鲍超呈报前来。臣查金坛虽弹丸小邑，而旁接丹阳，内蔽常州，亦贼所必争之地。鲍超因调队暂回句容，恐城贼蹑追，为其所乘，引军设伏，计破此城，不特常州，丹阳辅车失依，即金陵老巢愈成孤立，实属有裨大局。游击张遇春奋不顾身，疾驰入阵，至于受创几绝，尤为偏裨中难得之才。相应恳恩以副将尽先补用，其余出力员弁，兵勇容即汇入东坝、句容各案，查明奏保，仰候恩施。至参将鲍昌龄，都司宋连升、王正礼均系力战阵亡，并请敕部从优议恤，以慰忠魂。所有鲍超一军攻克金坛县城缘由，谨缮折由驿五百里具奏，伏乞皇太后、皇上圣鉴训示。谨奏。

徽州防军挫失折 同治三年四月十二日

奏为浙省贼股上犯，徽军挫失，未能遏贼西窜，恭折驰报，仰祈圣鉴事。窃伪听王陈炳文、伪侍王李世贤各酋，由浙境先后犯徽，臣于三月二十五日附陈大概在案。自杭州、余杭既克，贼首陈炳文、汪海洋等党分道出窜，一由昌化出老竹岭，一由孝丰出宁国、绩溪两县，毕萃于徽郡之东南。三月十二日，毛有铭率所部八营，自休宁至郡，商之唐义训出城迎剿。十三日，唐义训出郡南，毛有铭出郡东。乃东军甫抵新营，不虞贼之骤至，队伍未整，猝然应敌。前军既挫，后军旋乱。毛有铭抽刃警众，不能压住阵脚，遂率退入郡城。唐义训在南路之方村迎战获胜，冒雨追贼，傍夕闻东军失利，亦即撤队回城。而贼已由吴山铺分绕桂林，又绕出蓝田、富竭等处，自东而北、而西，面面传烽，直扑城垣，郡中大震。

十四日昧爽，我军既击却扑城之贼，唐义训出城北向江村沙村两路并进。毛有铭出城西分军为三：一枝赴岩市街，一枝抄过郑村碣田，一枝趋古虹桥迎剿于富堨之郊。遥望贼旗拥至，密不见尾。毛有铭督兵前进，决战两时许，部将金茂荣、杨德云、曾遇文死之。我军更以排枪环击，猛扑猛进，而郑村、碣田之师搏斗方酣，唐义训亦自江村、沙村击散一股，由富竭渡河而来，于是合军夹剿，遍搜碣田、槐塘、棠樾、唐模各村落，斩馘颇众。贼乃由岩市遁入屯溪，围扑该处营垒矣。防守屯溪之铨字两营，其将官为羊寅、洪良辉，被围之后，竭力坚守一昼夜。适毛有铭于夜半向屯溪疾进，又有汊口三营前来助战，时方天曙，该逆不暇蓐食，弃釜撤围，多向龙湾、上溪口窜去。毛有铭即筑营驻师屯溪，此三月十三日官军在歙东挫失，十四、五日叠获小胜之情形也。

十六日，唐义训率队至齐武，见群贼由山下麦陇中抄出，分两路翼来迎，即令勇士舁炮轰之，殪骑贼五人，步贼争相奔救。我军包过山麓，夹攻贼后，自苏村，霞川驱出深渡，薄有擒斩。俄闻侍逆分股绕窜岩市以西，而亲督死党出深渡过河，唐义训知此股之既多且悍也，乃令王品高、王华云、李祖祥等各带哨勇留驻朱村，而自带亲兵及葛清泰一营驰扎篁墩，谋与毛有铭会师御贼。十七日，朱村各营侵晓出队，行次杨村，讵深渡之贼已大至，展旗一进，洋枪飙发，锐不可当，李祖祥、唐廷扬、谢捷胜、杨德和等死之。唐义训由篁墩督军继至，突阵纵击，初尚得手，屡进屡退，裹入重围。贺义和、左茂中、谢国雄、卢大忠、黄炳云、王炳信等又死之。时毛有铭适在屯溪上游渡队，途次闻警，即饬各营分三路飞援。毛有铭自外攻入，唐义训自内冲出，贼始披靡。我军追过十余里，山坳中忽有伏贼一枝鼓噪而出，败贼亦返戈转斗，剽悍无前。各军战久力疲，自知不敌，撤队急走。贼且于天晚路杂之中，三面掩至，遂至步伍散乱，将士损折，弃械争渡，几不能军。迨二更后，毛有铭回营，次日唐义训回郡，贼已连宵西上，直逼休宁，自是歙、休境内无地非贼，亦无路不梗，布长围以困我郡城。而郡东之接踵而来者，仍复络绎于道。十八、十九两日，唐义训击退薄城之贼，并获小捷。休宁守将刘长春等，亦于十九、二十等日，一截贼于溪边村，再截贼于汪金桥、下汶溪、兰田、渭桥等处，贼知两城守御尚固，乃战者自战，行者自行，由龙湾折岭分窜婺源境内，以达江西之德兴，延及玉山矣。此十七日追贼大挫，及十六至二十等日击贼小胜之情形也。

伏查此次窜徽之贼，号称十余万众，论徽军众寡悬殊，诚不足以资抵御。然唐义训、毛有铭两部合计将及万人，除守徽休两城屯溪港口外，尚可得六千余人。苟其布置得宜，好谋力战，亦何致寇氛猖獗若此？乃毛有铭到防、日久，而十三日之战，全无纪律，交锋即退，声威一损，贼焰顿炽。唐义训十七日之役，亦属堵剿不力，虽幸能保全徽、休等城，而临敌偾事，咎无可辞。相应请旨将署皖南镇总兵唐义训革职，仍留署任按察使衔。记名道毛有铭革去勇号，拔去花翎，以知府降补，仍留营差委，以观后效。臣调度无方，并请旨将臣交部严加议处。至力战阵亡之花翎参将金茂荣，花翎游击衔都司李祖祥，花翎都司唐廷扬，蓝翎都司衔守备曾遇文，都司衔守备贺义和、左茂中，蓝翎守备杨德云，守备谢国雄、卢大忠，蓝翎守备衔千总谢捷胜、杨德和、守备衔千总黄炳云、把总王炳信等十三员弁，均请各照本职、本衔敕部从优议恤。所有贼由徽州上犯，各军堵遏不力缘由，谨缮折由驿五百里具奏，伏乞皇太后、皇上圣鉴训示。谨奏。

李世忠开缺回籍折 同治三年四月十二日

奏为江北一律肃清，提督李世忠遣散部众，交出城卡，呈请开缺回籍，恭折仰祈圣鉴事。窃臣于同治元年九月，奉命统辖滁州李世忠一军，是冬即值金陵发逆渡江北窜，攻陷和、巢。二年春间，伪忠王复举北犯，扑陷浦口、江浦。李世忠力保滁、全、天、六等城，伪忠逆叠扑无、卢、桐、舒直至六安，连不得逞，退而东窜。官军乘胜追剿，克复二浦、九洑洲，江北肃清。李世忠函告臣处，即请开缺回籍。臣正在复函熟商间，适闻苗逆复叛，寿州失守，李世忠慷慨誓师，亲统所部赴淮助平苗党。十月之杪，僧格林沁大兵擒斩苗逆，淮甸重安。该提督正将率师回滁，乃因寿州、下蔡有争功互斗之案，又因师行缺米，有沿途骚扰之说，经中外臣上参奏，叠奉谕旨饬臣会同僧格林沁查办。旋经僧格林沁将提督朱元兴、杜宜魁被害情形详细复奏。李世忠亦咨呈臣处，请将所守五城交出所部营勇，或另行调拨，或遣散归农，听臣斟酌办理。经臣屡次具奏，并声明俟三月底尽散五城兵勇后，由臣奏恳恩施，准令赴任在案。

旋据该提督三月初六日文称，世忠于去腊伤病复发，满拟早得就痊，借图报效。讵当春令，病益增剧，旧伤亦发，即欲遵照赴任，实恐陨越羞贻。且先人遗柩至今未能安葬。现拟俟各城交出兵勇，尽行遣撤之后，扶枢回里安葬，并以调治伤病。所有提督本缺，世忠既不能赴任，自应呈请开缺，另择能员补授，以期营伍有裨等语。兹复接其三月二十七日一函，据称目前阴雨过久，所发饷盐未克扫售，各兵勇川资不敷，尚未散尽。惟全椒，天长，等城，已于二十及二十四等日一并退清，来安一城亦于四月初二日定即退出，只俟盐价银到，随将各弁勇饬催启程。所有滁州、六合两城，纵久不过初五、六日，均可撤退，万不能再有迟误。惟有赶将兵勇迅速催散，俟散尽之后，遵即赴辕面陈一切各等情前来。查询下游文武来皖者，均称此次遣散勇丁，给与川资，或发现钱，或给盐包，少者四五千，多者七八千，将领数十两不等，皆由李世忠散财和众，绥靖地方。接乔松年来书，亦言李营退出之五河厘卡，业经该抚派员接办，让出两城，全椒颇为安静，天长所遣之勇虽稍滋事，不至为患等语。是李世忠所设之卡，所守之城，均已交出归官，克践前言。

臣以各城既撤，须兵替防，无可调拨，咨请吴棠派兵防守滁州，兼顾来安。咨请富明阿派兵防守六合，而陈自明挑留之二千人则调赴南岸之池州驻扎，远离故土。俾游勇之逗留滁属者，不得假托李世忠旧部之名，滋生事端，以清界限而便稽查。至李世忠自投诚以来，于今七年，屡著战功，捍卫江北。前此发逆、苗逆甘言煽诱，该提督自矢忠贞，坚逾金石。上年助平苗党，决计解兵引退，官欠饷盐五十余万包，不求补给。又出其所藏，资遣部下弁勇，并捐建滁州学宫，捐发滁属农民牛种，又欲捐修雉河集新城，捐助臣处军饷。此四者皆系巨款，俟议定确数，再行分案具奏。该提督李世忠于江淮军务大定之后，洁身引退，广散资财，不敢私为已有，尚属深明大义。合无吁恳皇上天恩，准予开缺回籍，保全令名，所遗江南提督一缺，并恳迅赐简放，以重职守。所有李世忠撤勇交城、呈请开缺各缘由，理合专折具奏，伏乞皇太后、皇上圣鉴训示。谨奏。

近日军情片 同治三年四月十二日

再，臣前次奏报湖州、丹阳均已克复，常州亦有得手之说。常州系据委员探禀，臣亦知其不确。至丹阳一城，系据溧水守将王可升之禀，称于二月十一日克复。湖州一城，系据左宗棠之咨，称于三月初九日克复，不知乃皆系讹传。湖州未克，则黄文金、杨辅清是否由徽入江，尚未可知；常州未克，则苏军能否分兵接防东坝，尚未可知。臣仓卒陈奏不实，惶悚曷极。

至近日军情。金陵一军在朝阳、神策、金川等门外，开挖地道十数处，贼于附城一带筑月围以拒之。三月二十三、二十五六等日攻破月围，焚其火药，歼毙极众，而我军前后伤亡亦近三千人。当此之时，除却严围猛攻，力禁接济，更无他法。贼之由婺源境内阑人江西者，一聚德兴，一扑玉山，又将延扰腹地。臣前调鲍超率师西援，纵使李鸿章派兵替守句容、东坝，鲍军亦难速到，实恐缓不济急。因派周宽世驻省七营、金国琛马步九营，先从饶州一路进援江西，未知果否有裨？鲍超于尚未援江之际，嘱令会同镇、杨两军力攻丹阳，剪除金陵、常州之枝叶。上游发、捻巨股已窜过随州、枣阳，将及黄、德二郡，意在假道鄂、皖东援金陵。前奉旨饬于彭玉麟、杨岳斌二人中，派一人溯流而上，统率鄂军。现接官文来咨，鄂省江面防剿有李济清、万化林等师船足敷分布，请于彭玉麟、杨岳斌二人中，商派一人布置九江以下。臣即商请彭玉麟率师上驶，已于四月初九日过安庆，初十日由安庆驰赴九江，防剿北岸鄂、皖江面，兼顾南岸鄱湖、都昌一带。自徽军失利后，臣虑婺源、乐平、饶州、景镇或致沦陷，不意均得保全。且闻窜江之贼，因粮食不继，号令不一，纷纷逃散。仰托圣主威福，此股或不足深虑。惟皖北陆军，仅颍州、六安、庐郡、巢县等处置有防兵；其余潜、太、英、霍、桐、舒等县，皆系昔年发、捻往来熟径，调守无兵，空虚可虑。臣睹此时事，孔棘焦灼弥深，惟有力疾调度，勉措危局，庶冀仰慰宸廑。除各路战状汇案续报外，合先附陈大概，伏乞圣鉴。谨奏。

沥陈饷绌情形片 同治三年四月十二日

再，臣接准部文，户部于三月十六日复奏折内，称曾国藩军营现在月饷，每月湖北协济银五万两、湖南协济银二万五千两、四川协济银五万两、江西协济银三万两，外尚有广东厘金及江苏厘金等款，为数甚巨，均可源源接济。纵各省报解稍有未齐，通盘筹画，亦总可补苴支拄。又于三月二十三日片奏内，称曾国藩军营，湖南、湖北、江西、广东、四川等省，每月协饷约计数十万两各等语。查四川一省，除戊午之冬、己未之春两次解过臣营银二万五千两外，近五年以来并无丝毫协解之款，不知户部以何处奏咨为据？言四川每月协臣五万，请旨敕下该部，抄出原案，知照臣处，以凭查核。湖南除东征局另抽半厘外，间有协济臣处之款，然亦无月额二万五千之多，臣处亦未奏定有案，本年尚未协解一次。江西所谓三万者，当系指去夏奏拨洋税言之。此款仅据关道蔡锦青解过一批银万五千两，旋即退还矣。广东厘金系臣所不应得之饷，亦臣所最抱疚之端。然本年百余日，尚仅解过银九万两，徒有专利之名，究无救贫之实。

江苏厘金系臣分应筹之饷，然淮、扬各属向归漕臣及镇、扬两防抽收，苏、松各属向归抚臣抽收。苏军人数最多，臣亦未便遽起相争，仅去秋议定，由沪上月解臣台银四万，亦未能如期按解，本年仅解过一批三万耳。户部所指六省供臣之饷，为数甚巨，实则所得极少。臣向不肯以缺饷危苦之词吁告朝廷，故户部不得知其详也。江西、湖南、江苏、川、广五省，臣既粗陈其略矣。此外，惟湖北一省与臣处交涉最多，然亦元月协五万之款。自安庆克复以后，于今三年，鄂省并未解过臣台协饷。惟杨岳斌水军，梁美材韦志俊陆军，李续宜旧部成大吉、萧庆衍、蒋凝学、毛有铭四军，历食鄂台之饷而剿苏、皖之贼。户部所称湖北济臣饷项，或即指此言之。然官文与胡林翼、严树森数人者素抱剿灭金陵逆巢之志，而此数军者，向归湖北粮台报销之营，是盖鄂军剿邻境之贼，非鄂省协臣台之饷也。自去冬以来，湖北饷项亦绌，叠准官文、严树森来咨，杨岳斌、萧庆衍、蒋凝学、毛有铭、梁美材诸军，鄂台只可发饷六成，由臣处凑发一成。臣虽勉强应允，而目下穷窘至此，本部十万人无以自存，安能更觅一成之饷助供鄂军？相应奏明，请旨饬令官文、严树森将此数军仍照昔年旧例一力供支，或于六成之外酌添一二成，始终以鄂兵鄂饷助皖助吴，俾微臣谋饷忧灼之情为之少减。又如普承尧、何绍彩两军，本系唐训方部曲降官，以后拨隶臣处，檄令分防巢县、庐郡两城，饷项均无着落。现在淮甸澄清，利源日广，相应请旨饬下乔松年，将此两军交该抚调遣，饷项由临淮粮台支发，即归该台报销，俾微臣谋饷忧灼之情又为少减，不胜大幸。

臣才识愚庸，谬当重任，局势过大，头绪太多，论兵则已成强弩之末，论饷则久为无米之炊。而户部奏称收支六省巨款，疑臣广揽利权。如臣虽至愚，岂不知古来窃利权者每遘奇祸，外畏清议，内顾身家，终夜悚惶，且忧且惧。臣所居职位，昔年凡六人任之：钦差驻金陵者一人；总督驻常州者一人；皖江以南徽防统帅一人；宁防统帅一人；皖江以北，下而滁、和、天、六、全、来，归临淮控驭者，为东路统帅一人；上而英、霍、潜、太、桐、舒、六、庐，多隆阿等经营其间者五年，为西路统帅一人。微臣谬以庸材，兼此六事，曾经两次奏请简派大臣来南会办，未蒙俞允。今兵弱饷绌，颠覆将及，而发、捻巨股大举东犯，自英、霍以至滁、来，处处空虚。万一该逆窜踞各城，皖北糜烂，或并贻患于里下河，臣亦何能当此重咎。合无吁恳天恩，饬将皖北西路责成乔松年，东路责成吴棠、富明阿共筹防剿。臣非敢预为诿过之地，实以绵力而兼病躯，自度不足捍御贼氛，不得不沥陈于圣主之前。所有微臣办理竭蹶下情，谨附片略述梗概，伏乞皇太后、皇上圣鉴。谨奏。

东坝防军截贼获胜折 同治三年四月二十七日

奏为东坝防军截击丹阳上窜之贼，大战获胜，恭折驰报，仰祈圣鉴事。窃自丹阳一城经富明阿、冯子材会师攻复后，伪显王、甘王及伪忠王二殿下等巨酋，纠败贼三四万众，由天皇寺进窜木家庄大山头一带，以图犯我东坝；并分枝由漆桥进窜塘沟固城湖一带，以图犯我高淳。四月十三日，水师营官柳寿田乘贼未及尽济，迎击于固城湖，败之。遂约高淳守将萧信集、戴德祥等追击于杨村，又败之。贼大怖，遁回漆桥。时鲍超引军自句容出溧水，正欲驰谕谭胜达率东坝各营先剿大头山一股，仍亲督骑队专剿漆桥一股。讵行抵漆桥，贼已合股并向东坝一路。

四月十四日，谭胜达商之吴云集、邓训诰、李文益、曾成武、黎光照等营，蓐食出队，天未曙也。少顷，师次安兴，遥见山谷中贼旗林立，若远若近，迎面扑来，诸将士奋勇直前，燃枪环击，贼乃全无怯志，前股少却，后股继至，往来猛斗十余次，更以贼马分两翼抄出，势益剽悍。谭胜达于敌骑冲突之际，横跃入阵，径取中路，抽刃叠刺，立枭数酋，贼气为夺。吴云集见中路搏斗方酣，即以所部向左路大呼疾驰，左肋已受重伤，犹复与曾成武麾兵疾进，截贼数段，乘势追过右路。而右路聚贼尤众，洋炮排列拥护一酋，各弁勇指曰此渠魁也。邓训诰策马当先，突出斩之。中左两路之贼奔救不急，哗乱欲遁。适李文益从山后掩至，黎光照亦节节扫荡而来，各营会合并力长驱，势不可遏。甘逆显逆率悍党在高冈督阵，正思折队返走，不料我军飙驰电掣，一拥即至，乱锋交下，死者山积，贼乃大溃，军士践尸而过，逐出三十里外，始各回军下坝。旋有匪来自漆桥，适与我军相值，不敢寻战，卷旗急行，比至定埠，又为易华元师船所截，颇有斩擒，余党悉向湖州、广德窜去。是役毙贼约七千人，中有伪王等十七人，均搜出伪印，解至安庆。

据谭胜达禀报，由提督鲍超转呈前来。臣查丹阳各贼股，意在冲出东坝由皖南并窜江西，经鲍超饬令谭胜达等督军痛剿，虽未能悉数剪除，而下游多杀一贼，即上游少窜一贼，挫此凶锋，亦属有裨大局。现准李鸿章来咨，已派刘铭传十二营接守句容，郑国魁水陆五营接守东坝，鲍超俟苏军到防后，拟即亲统全队，刻日上援江西。臣亦于沪饷、赣饷中拨银十万两解交鲍超以作途费，冀速师行、而慰民望。此次出力员弁，仍请附入东坝句容各案内，汇保优奖，以励军心。其阵亡及前案续查人员，另开清单，请旨敕部议恤。所有东坝一军截击窜贼获胜缘由，谨缮折由驿五百里具陈。伏乞皇太后、皇上圣鉴训示。谨奏。

徽州防军截贼获胜折 同治三年四月二十七日

奏为苏贼续窜徽州，官军击剿屡胜，余众溃散，恭折驰报，仰祈圣鉴事。窃伪听王陈炳文、伪侍王李世贤等先后由浙犯徽，由徽入江。臣于四月十二日详陈战状在案。嗣报徽州南路复有贼至，询其酋目为伪烈王林逆、麟王朱逆及伪爵潘忠义、李石、黄宗保等。究其来路，盖江阴杨舍之败贼，常州城外之垒贼。常郡合围以后，该逆等不能入城，由丹阳、湖州而上窜者也。乃从昌化进老竹岭，阑入歙境大阜、七贤、方村等处，距郡城三四十里。四月初十日，徽郡守将唐义训，率所部六营驰出城南为迎头截剿之谋，贼众惧而东趋，扰及临溪、孔灵一带。揣贼狡计，必将出蓝田钟塘岭、富竭、绕郡城而西也，乃驰函告金国琛、毛有铭各以所部来会。是夜三更，唐义训以一营伏钟塘岭后，十一日昧爽，以五营进，遇贼接战，伏军并发，歼其前锋。是时金国琛、毛有铭留两营守休宁，会带马步十二营行抵富竭隔河而屯。传餐未毕，贼遽以大股麇至山冈，上下若蚁若蝇。金国琛等令王俊南为中路冲锋，罗盛典佐之；赵仁和为左路冲锋，杨启益佐之；葛清泰为右路冲锋，王玉藻、李致和佐之。仍亲督李赞勋马队，羊寅、洪良辉步队为诸路策应。部勒既定，姑不出战，俟贼涉水将半，一声号炮，突出奋击。贼恃众悍抢上堤埂，我军猛扑猛进，更以骑卒沿堤包抄。正酣战间，唐义训适从钟塘岭尾贼而至。两面夹攻，贼即不支，缘山乱窜，各营奋力追杀，俘斩千余人，解散不可胜计。逸出之贼，方由呈坎遁向黄山小路，复于十二日为唐义训所败，此四月十一二等日钟塘岭、富竭等处剿贼获胜之情形也。

贼既趋重黄山，则歙、休之北，黟县之东，均形吃重。十三日，我军向渔亭并进，唐义训为前茅，毛有铭继之，金国琛又继之，驰抵五弓桥，贼已扬旗怒马而来，唐义训先与交锋，毛有铭、金国琛分路剿击，穷寇苦战，锐不可当。唐义训率队上山，抄过贼后，毛有铭等挥令各营从溪河上流大呼冲入，斩馘无算，骈尸塞流。正拟人山追剿，而日斜士饥，乃分军少息齐云山之麓。俄而贼旗隐现右侧山冲，忽出一枝，我军再起破之，余匪退遁蓝田山溪一带。是夜月色正明，唐义训派队赴南渡循河直上。以一营在西馆傍山埋伏，一营在西馆对岸埋伏，一营在渭桥山后埋伏，一营向岩脚林际埋伏。比至天晓，金国琛、毛有铭等亦率各营自五弓桥衔枚疾进。贼半在西馆过河，半在南渡过桥，我军鼓角齐鸣，一拥而上，各山伏兵突出，杀声大震，群贼惊乱不复成伍。其未及渡者，众军蹙之入水，其已渡者，为渭桥岩脚之军所截。前股击散，后股续至，夺路狂奔，生擒林义等十酋，阵斩潘忠义等十四酋，死者、散者实有二万余众。所剩败残零贼，潜向上溪口纷纷南窜，不过二三千人，而妇女辎重马匹器械抛弃略尽，此十三四等日五弓桥西馆等处搜剿大胜之情形也。

伏查本年正月以来，苏浙诸贼已三次冲出徽境，并窜江西。江省防军已有应接不暇之势。此次续股上窜，各军积愧生奋，擒斩解散约去十分之八，入江之匪无几，军威为之一振。此事出力员弁，可否容臣酌量保奖之处，出自圣裁，阵亡将弁查明汇案办理。所有徽军击贼获胜缘由，谨缮折由驿五百里具陈。伏乞皇太后、皇上圣鉴训示。谨奏。

近日军情片 同治三年四月二十七日

再，苏、浙群贼，由徽上窜者，约分六起：第一起为伪涪王等，系溧阳、宜兴败出者。溧阳本伪侍王老巢，故涪逆侍党也，现尚踞江西之南丰县城及分窜汀州等处。第二起为陈炳文，汪海洋等，系杭州败出者。辎重最多，队伍颇整，余杭、武康、德清、石门各股皆附之以行，现尚延扰于铅山之湖坊、陈坊等处。第三起为伪侍王，来自湖州，由徽入江，攻陷弋阳。四月十六七等日围扑抚州，旋退至金溪之许湾，将与南丰股匪合为一路。第四起，为江阴杨舍之败贼，常州城外之垒贼，即唐义训、金国琛等军十三四日在歙休境内所破者也。其金坛、句容败出之贼，是否在内，尚未可知。常州克城之时，各头目与两粤老贼均就骈诛，无一漏网，不至贻患于上游。至从丹阳逸出之贼，虽在东坝一败，而余党悉趋广德、湖州，是将为第五起。而湖州堵、辅二悍酋，徒党尚众，又将为第六起。揣其势要，无不图窜徽境，并犯江西。钦奉四月十九日寄谕，鲍超一军自可腾出移援徽郡，或即令渡江北，防剿、潜、太、英、霍、桐、舒一带，仰见圣谟广运，先事预防。惟查目下贼情，究以江西为最重。而江西之待援，实比皖北为尤急。鲍超全队四月必可成行，五月当可到江，自不宜改援皖北，致辜江西军民云霓之望。至周宽世、金国琛两军，臣本檄令由饶、景一带援江。旋因饶、景数百里并无贼踪，侍逆南窜已远，乃改调周宽世等暂不赴江，分驻祁门、渔亭、休宁等处，以备迎堵续至之贼，俟丹阳、湖州、广德各股窜尽后，再行驰入江西会剿。所有近日军情，理合附片具陈，伏乞皇太后、皇上圣鉴训示。谨奏。

力疾销假片 同治三年四月二十七日

再，臣前因骤患眩晕，手足抽搐，恐成偏废之患，当于三月二十五日奏，蒙恩准赏假调养。现已一月期满，虽见客甚少，而军务及地方文件仍不能不逐日阅看，左手抽搐不时举发，右手作字亦不方便。据医家云，心肝两家血亏，必须谢弃百事，冥心静摄。病根已深，非一时所能遽痊。惟叠接湖北各营函禀，上游发、捻延窜应山、孝感境内，贼计在围魏救赵，屡有攻扑安庆、图援金陵之说，而金陵围师与江西群贼亦均在危疑震撼之际。臣受恩深重，当此军事方殷，何敢顾惜微躯，陈请续假？已于四月二十六日力疾强起，照常治事，藉固军心，而慰宸廑。所有微臣暂行销假缘由，理合附片陈明，伏乞圣鉴。谨奏。

谢宽免严议恩折 同治三年五月初六日

奏为恭谢天恩，仰祈圣鉴事。

窃臣承准议政王军机大臣字寄，同治三年四月十九日奉上谕：“曾国藩奏徽军挫失，自请严议之处，着加恩宽免。”等因。钦此。祗承之下，感悚交并。伏念臣智识短浅，谬膺重寄，矢冰渊以常凛，犹措置之多乖。此次徽军挫失，虽因众寡悬殊，究系堵剿不力，臣调度失宜，咎无可辞。乃蒙圣慈曲加宽贷，隆施逾格，愧悚难名。臣惟有钦遵训诲，振刷精神，励冰蘖之微忱，策桑榆之后效，常思艰而图易，冀扫穴而擒渠，庶以仰答高厚鸿恩于万一。所有微臣感激下忱，谨缮折专弁叩谢天恩，伏乞皇太后、皇上圣鉴。谨奏。

鲍超请假葬亲折 同治三年五月十二日

奏为带兵大员，请假葬亲，恭折吁恳天恩，仰祈圣鉴事。窃署浙江提督鲍超，于同治元年十一月二十日在宁国高祖山军营闻讣丁母忧，呈请奔丧回籍。时值宁国境内自红阳树，青弋江、西河、湾沚等处，面面贼氛，皖南全局震动，鲍超独当一路，断难离营。经臣奏奉谕旨，俟江南军务大定，再由臣奏请给假回籍营葬。鲍超一闻成命，悲不自胜，仍复公牍、私函再三申请。臣与之期约，俟攻克西河、湾沚，保全宁郡后，必当代为陈奏。上年二月，臣巡阅沿江营伍，行次裕溪口，鲍超迎谒舟中，以西河、湾沚并复，宁郡肃清，请践前言，情词迫切，声泪俱下。并称臣与胡林翼、李续宜三人丁忧，均得邀恩离营回籍治丧。超母鞠育之苦，迥异寻常，恳为援例声请，俾展孝思等语。臣多方抚慰，又与之期约，待攻克东坝后始行具奏。十月间，水陆诸军夺取东坝一关，而乞假之文旋至。臣复婉词批答，嘱其暂留五个月，勉抑一时哀慕之忱，以待金陵大勋之集，如金陵逾期弗克，亦必专疏吁求恩准给假，归营葬事。今年三月初间，五个月之期又满，鲍超复以凄词苦语恳请代奏。臣查该军赴援江西，断非一蹴所能了事，前次节节爽约，致其家奄柩在堂，久不克成归窆之礼。至此而再失信于鲍超，窃惧此后之号令不复能示信于诸将矣。目下江西军务吃紧，本不应率请离营，惟鲍超部将如宋国永、冯标、娄云庆诸镇皆相从十年之久，其余骁将尚多，足资剿办。顷复钦奉谕旨，派杨岳斌督办江西军务，鲍超系其旧日部曲，即令杨岳斌统率该军以行，必可指挥如意。

合无吁恳天恩，俯念鲍超苦战功多，赏假四个月，饬令暂回四川本籍，俟营葬事竣，迅即回营，俾展人子鸟私之谊，弥彰圣朝孝治之隆。所有带兵大员请假葬亲缘由，谨缮折由驿驰陈。伏乞皇太后、皇上圣鉴训示。谨奏。

近日军情片 同治三年五月十二日

再，近日军情。湖州、广德各贼党分踞如故，尚无上窜之信。贼之在徽州击溃者，由婺源德兴并入江西，道员王德榜率长左营截杀于弋阳境内，大获胜仗。据称贼众数万，全股歼灭，其所报贼数与徽军所报败遁仅有数千者，多寡悬殊，虽彼此均有不实不尽，而此股贼势之羸弱，诛戮之将尽，尚属可信。侍逆一股攻破建昌之万年桥卡，以小枝牵制官军，以大枝疾趋而西，叠陷宜黄、崇仁两县，即在崇仁缮城掳粮为久踞计。凡樟树镇及丰城、新淦、峡江等县处处吃紧，省城戒严。沈葆桢调湖口守将万泰，王定国管带浔兵，于五月初三日进省。彭玉麟派喻俊明、张锦芳等，亦自湖口各率师船驶入省河。臣飞檄周宽世铨字七营从景镇、饶州雇船赴援，必能先后赶到，省垣重地必可无虞。鲍超一军，于初六日由芜湖启行，拟取道湖口、九江，绕出樟树镇迎头遏击，与刘典、王文瑞诸军痛剿数次，不使群贼窜渡赣江以西，或不至有防大局。至鄂中发、捻，现尚蔓延黄陂、孝感、麻城一带，去皖甚近。英、霍、潜、太、桐、舒处处空虚，臣咨商李鸿章分拨数军接守建平、溧水、高淳三县，腾出李榕、王可升等军渡江而北，扼扎桐、舒，以固藩篱。惟辗转调防有需时日，不免有鞭长莫及之虑。所有江、皖军务情形，谨由驿附陈大概。伏乞皇太后、皇上圣鉴训示。谨奏。

遵旨会师筹剿金陵折 同治三年五月二十二日

奏为遵奉谕旨，会师筹剿金陵，恭折复陈，仰祈圣鉴事。窃臣承准议政王军机大臣字寄，同治三年五月初八日奉上谕：“李鸿章所部兵勇攻城夺隘，所向有功，炮队尤为得力。现在金陵功在垂成，发、捻蓄意东趋，迟恐掣动全局，李鸿章岂能坐视？著即迅调劲旅数千及得力炮队前赴金陵，会合曾国荃围师相机进取，速奏肤功。李鸿章如能亲督各军与曾国荃会商机宜，剿办更易得手，著该抚酌度情形，一面奏闻，一面迅速办理。曾国藩身为统帅，全局在胸，尤当督同李鸿章、曾国荃、彭玉麟和衷共济，速竟全功，扫穴擒渠，同膺懋赏，总以大局为重，不可稍存畛域之见。”等因。钦此。仰见圣谟广运，指示周详，钦悚曷任。自苏、常攻克之后，臣本拟咨请李鸿章亲来金陵会剿，特以该抚系封疆将帅之臣，又值苦战积劳之际，非臣所敢奏调，是以未及具疏上陈。函询臣弟曾国荃，亦以师久无功，愧悚无地，不敢更求助于人，近于畏难卸责、始勤终怠者之所为。乃两月以来，百计环攻，逼城太近，被贼以洋枪阻击，我军伤亡至四千余人之多。所挖地道十余处，已被该逆从内掘出，穿透三洞，此外诸洞，亦难奏效。前闻贼粮于五月罄尽，近来城中收割新麦，又可支持数月，是扫穴擒渠之期尚无把握。而曾国荃焦劳致疾，饮食渐减，身发湿毒，不便起坐，饷项奇窘，尤为可虑。闻苏军开花炮位无坚不摧，其洋枪队扒城攻垒，无敌不破。臣于五月十一日始咨调苏军之来句容等处者，如郭松林、刘铭传两镇酌带开花炮位，辅以枪队，就近助攻金陵，然犹未敢请李鸿章亲来也。

今幸钦奉寄谕，饬李鸿章亲督各军西来会剿，臣已恭录谕旨，具咨加函催请李鸿章刻日驰赴金陵，与曾国荃会商剿办。前接李鸿章来函，言苏军将士太劳，宜少休息，待会克长兴、湖州，再行选将拨兵助攻金陵等语。然使仅请派将前来，其知者以为怜该抚之过劳，信苏将之可恃；不知者以为臣弟贪独得之美名，忌同列之分功，尤非臣兄弟平日报国区区之意。合无吁恳天恩，饬催李鸿章速赴金陵，不必待七月暑退以后，亦不必待攻克湖州之时。金陵早破一日，天下之人心早安一日，俾发、捻东窜不至掣动大局，饷项奇绌不至更生他变，实为至幸。提督鲍超、黄翼升于五月初十、十一等日均来安庆，接见一次。臣饬鲍超速援江西，十七日已至九江。饬黄翼升速回金陵，接统杨岳斌外江水师。仍俟杨岳斌行抵江西，换出彭玉麟所部师船驶赴下游，谨遵会剿金陵之命。仍须回顾上游，兼防鄂省东下之贼。臣于三月间本欲前往金陵督剿，旋因徽州大警，迄不果行。此次湖北群贼已窜过鄂、皖交界之马鞍山、英、霍、潜、太等县一蹴即至安庆，首邑乡民亦迁徙震动。省会重地，防兵单薄，刻下未可暂离。拟俟北岸军事稍松，臣于六月亲赴金陵，会同李鸿章、彭玉麟、曾国荃筹商攻剿。倘届时安庆警急，亦即乘坐轮船星夜上驶，总当兼权缓急，量而后动，断不敢顾彼失此，致烦宸廑所有遵旨会剿余陵缘由，谨会同兵部右侍郎臣彭玉麟、浙江巡抚臣曾国荃，缮折由驿五百里驰奏。伏乞皇太后、皇上圣鉴训示。谨奏。

奉旨复奏并陈近日军情折 同治三年五月二十七日

奏为续奉谕旨，恭折复奏，并陈近日军情，仰祈圣鉴事。窃臣承准议政王军机大臣字寄，同治三年五月十六日奉上谕：此时贼势固结不解，必须将金陵迅速攻拔，使该逆无所依附，自成瓦解之势。前经叠谕李鸿章拨兵助攻金陵，能否亲往？并令该抚酌办。现当事机紧要之时，李鸿章务当不分畛域，不避嫌怨，迅速遵办，力图共济，不准稍有推诿等因。钦此。

又奉五月十九日上谕：现在群贼纷窜，总当速拔金陵，覆其巢穴，曾国藩当严饬曾国荃督率所部奋力图功，不得再有稽延。李鸿章恪遵前旨，不分畛域，拨兵助剿，或亲往会攻，毋稍避嫌推诿。前因曾国藩军饷竭蹶，谕令李鸿章将轮船经费银五十万两全数拨归该营。旋据李鸿章奏，据赫德声称，现时只能凑解银十五万两，当饬江海关道赶紧起解等语。迄今为日已久，尚未据曾国藩奏到，究竟现存之十五万两曾否解赴安庆？并著曾国藩查明复奏等因。钦此。

仰见皇上眷顾东南，刻刻廑念。臣于五月十一日咨请李鸿章选派骁将酌带开花炮位，前来助剿。旋奉敕下李鸿章督军会剿之谕，复于十五日具咨加函请其亲来会办，均于五月二十二日专疏复奏。顷已抄折寄苏，加函摧促李鸿章，所派何队，现尚未报启程，能否亲赴金陵，亦未接准咨复。据曾国荃来文，神策、朝阳两门外所掘地道，又被城贼从内挖出，横穿数处，勇土伤折甚多。金陵城厚且高，迥非他城可比，即金川门左近俗号矮城者，亦尚高至五丈以外，是开花炮之能否收效，尚未敢必。臣惟有倍加勤慎，飞催李鸿章率师来会，一面昼夜环攻，一面严断接济，俾令粮援并绝，飞走路穷，尽歼数万坚忍之贼，仰慰九重宵旰之忧。前此奉拨轮船经费一项，据代理江海关道应宝时先后批解规平银二十三万八千两有奇，合库平银近二十二万两。内以五万两分济鲍超一军，以四万两提解安庆粮台，余十三万拨归金陵大营。饥困之际，获此巨款，正如久旱得雨，莫不含哺而颂皇仁。惟此项银两转瞬已罄，臣不敢谓筹饷之尚少，而深悔募勇之太多，惴惴焉恐生他变，或误大局，既愿李鸿章统兵以来助，尤望其携饷以相遗也。

至上游近日军情，贼之窜扰江西者，自攻陷宜黄、崇仁以后，株守不出，并未北窥省会，西越赣江，逃者颇多。鲍超于二十一日单舟晋省，与抚臣筹商一切，其全队由湖口渡湖，将取道九江，瑞州而进。杨岳斌亦抽调水陆十营前赴江西，合之鲍军共二万余人。臣因江西兵力极厚，不难尽殄寇氛，改调周宽世一军令赴皖北以防鄂省东窜之贼。鄂贼现在麻城、黄冈之交，一摇足即入皖境，列城空虚，殊深焦虑，拟令陈国瑞驻扎寿州，处淮南、江北适中之地，为庐、寿、舒、六游击之师，仍当防守要区，严扼江面，俾不得制动金陵全局，仰副谕饬谆谆之意。所有续奉谕旨，并陈近日军情，谨缮折由驿五百里复奏，伏乞皇太后、皇上圣鉴训示。谨奏。

贼酋分别处治粗筹善后事宜折 同治三年七月初七日

奏为洪秀全、李秀成二酋，分别处治，并粗筹善后事宜，恭折具奏，仰祈圣鉴事。窃臣于六月二十三日具奏克复金陵详细情形，于伪天王、幼主之实在下落，李秀成等应否献俘，声明续奏在案。拜疏后，臣即乘坐轮船，于二十五日驶抵金陵，周历各营，接见诸将，均有憔悴可怜之色。盖自五月三十日攻破地堡城后，连攻十五昼夜，未尝少休。四面之兵，挑集龙膊子一隅，但出行队未支帐棚，昼则日炙，宵则露居。又出入地洞之中，面目黎黑，虽与臣最熟之将，初见几不相识。其论功居首之李臣典，因冒暑受伤，督工过急，克城后一病不起。诸将士亦伤病山积，死亡相属。臣弟曾国荃前病业已痊愈，近因随从露处过久，又复遍发湿毒。臣带兵多年，克城数十，罕见如此次之劳苦者。臣宣道皇仁，多方抚慰。既奖其可悯可敬之功，复勖以忘劳忘死之义。至伪天王洪秀全逆尸，将士积愤之余，皆欲得而甘心。直至六月二十七日，始从伪宫内掘出，二十八日扛至营次。臣与臣弟国荃验看。臣所带委员中有曾任刑部秋审处之勒方锜、庞际云、孙尚绂等，暨各文武公同相验。该逆尸遵尚邪教，不用棺木，遍身皆用绣龙黄缎包裹，虽裤脚亦系龙缎。头秃无发，须尚全存，已间白矣。左股右膀肉犹未脱。验毕戮尸，举烈火而焚之。有伪宫婢者，系道州黄姓女子，即手埋逆尸者也。臣亲加讯问。据供洪秀全生前，经年不见臣僚，四月二十七日因官军攻急，服毒身死，秘不发丧。而城内群贼，城外官兵，宣传已遍，十余日始行宣布。等语。伪幼主洪福瑱，绕室积薪，为城破自焚之计，众供皆合。连日在伪宫灰烬之中，反复搜寻，茫无实据，观其金、玉二印，皆在巷战时所夺，又似业已逃出伪宫者。李秀成之供，则称：“曾经挟之出城，始行分散。”然此次逃奔之贼，仅十六夜从地道缺口逸出数百人，当经骑兵追至湖熟，围杀净尽。自十七日后，曾国荃即将缺口封砌，关闭各城，搜杀三日。

洪福瑱以十六岁童，纵未毙于烈火，亦必死于乱军，当无疑义。所有伪玉玺二方，金印一方，臣当专差赉送军机处，俾方略馆有所考焉。李秀成之就擒也，各营之降卒，附城之居民，人人皆识，观者如堵。臣二十五日甫至金陵，亲讯一次，旋派候选道庞际云、候补知府李鸿裔、候补同知周悦修等，鞠讯累日，令写亲供多至数万字，叙发逆之始末，述忠酋之战事，甚为详悉。臣复询以江西李世贤、湖北马融和、湖州黄文金各股贼情，据李秀成供：“湖州、广德之贼即可不攻自遁。马融和一股，本由陕西调援金陵，因长江阻隔，久无来信。李世贤系李秀成堂弟，与之约定八月以前则掳江西之粮以救侍党之饥。八月以后，全数回窜，图解长围，则掳宁国之粮，以救金陵之饥。”等语。又力劝官兵不宜专杀两广之人，恐粤贼愈孤，逆党愈固，军事仍无了日。其言颇有可采。日来在事文武，皆请将李秀成槛送京师，即洋人戈登、雅妥玛等来贺者，亦以忠逆解京为快。臣窃以圣朝天威，灭此小丑，除僭号之洪秀全外，其余皆可不必献俘。陈玉成、石达开即有成例可援。且自来元恶解京，必须诱以甘言，许以不死。李秀成自知万无可逭，在途或不食而死，或窜夺而逃，翻恐逃显戮而贻巨患。与臣弟国荃熟商，意见相同。辄于七月初六日将李秀成凌迟处死，传首发逆所到各省，以快人心。其伪福王洪仁达一犯，系洪秀全之胞兄，与其长兄洪仁发皆暴虐恣横，多行不义，为李秀成等所深憾，亦于初四日凌迟处死。李秀成之供词，文理不甚通适，而情事真确，谨抄送军机处，以备查考。臣既将各逆酋分别处治，即应料理善后事宜。历年以来，中外纷传洪逆之富，金银如海，百货充盈。臣亦尝与曾国荃论及城破之日，查封贼库，所得财物，多则进奉户部，少则留充军饷，酌济难民。乃十六日克复以后搜杀三日，不遑他顾，伪宫、贼馆一炬成灰。逮二十日查询，则并无所谓贼库者。讯问李秀成据称：“昔年虽有圣库之名，实系洪秀全之私藏，并非伪都之公帑。伪朝官兵，向无俸饷。而王长兄、次兄且用穷刑峻法，搜括各馆之银米。苏州存银稍多于金陵，亦无公帑积贮一处。惟秀成所得银物，尽数散给部下，众情翕然。此外则各私其财，而公家贫困。”等语。

臣弟国荃以谓贼馆必有窖藏，贼身必有囊金，勒令各营按名缴出，以抵欠饷。臣则谓勇丁所得贼赃，多寡不齐，按名勒缴，弱者刑求而不得，强者抗令而遁逃，所抵之饷无几，徒损政体而失士心。因晓谕军中，凡剥取贼身囊金者，概置不问。凡发掘贼馆窖金者，报官充公，违者治罪。所以悯其贫而奖其功，差为得体。然克复老巢，而全无货财，实出微臣意计之外，亦为从来罕闻之事。而目下筹办善后，需银甚急，为款甚巨，臣统军太多，即拟裁撤三四万人，以节糜费。应撤者欠饷无着，应留者口粮无措。江宁生灵，荼毒甚于他省，欲抚恤此八属灾民，经费亦无所出。自上年五月起，周岁之久，官军常有数百人开挖地道，纵横计之，城脚空虚约二十余里，贼自内挖出者，不在此数，理宜赶紧修筑。驻防满营，亦宜修理，均难筹此巨款。凡此，皆善后之大端，其余百绪繁兴，左支右绌，臣欣喜之余，翻增焦灼。总督衙门即系伪天王府之地，片瓦无存。现择房屋之稍完者，量加修葺，为臣衙署。臣当回安庆一次，料理上游军事，八九月间再来金陵，经画一切。除李臣典应得恤典，另行专折具奏外，所有洪秀全、李秀成二酋分别处治，并粗筹善后事宜，恭折由驿六百里驰奏，伏乞皇太后、皇上圣鉴训示。谨奏。

曾文正公奏稿卷二十一

谢锡封侯爵恩折 同治三年七月十六日

奏为恭谢天恩，仰祈圣鉴事。

窃臣于七月初十日，准兵部火票递到同治三年六月二十九日内阁奉上谕：钦差大臣协办大学士两江总督曾国藩，自咸丰四年在湖南省首倡团练，创立舟师，与塔齐布，罗泽南等屡建殊功，保全湖南郡县，克复武汉等城，肃清江西全境。东征以来，由宿松克潜山、太湖，进驻祁门，叠复徽州郡县，遂拔安庆省城，以为根本，分檄水陆将士，规复下游州郡，兹幸大功告成，逆首诛锄，实由该大臣筹策无遗，谋勇兼备，知人善任，调度得宜。曾国藩着加恩赏加太子太保衔、锡封一等侯爵，世袭罔替并赏戴双眼花翎等因。钦此。当即恭设香案，望阙叩头谢恩讫。

伏念臣忝膺疆寄，于今五年，德薄材庸，无裨时局。逮屯兵于建业，愧师久而无功。值甲子元会之昌期，复东南陆沉之重地。此盖仰托累朝厚泽，圣主天威，合亿万众敌忾之心，平十余年稽诛之寇。如臣碌碌，何功可言？乃复渥荷恩纶，特邀旷典，锡以通侯之爵，超诸丞弼之班。更分日月之重光，俾焕云霄之一羽。殊恩稠叠，皆人臣罕见之荣；天语褒嘉，尤旷古非常之宠。溯自楚师初兴，水陆并进，实借同泽同袍之力，夫岂一手一足之劳。历年渐久，人事变迁，前此死事之臣，既埋忠而长逝，即今前驱之将，尚苦战而未休。而臣谬被隆施，先蒙褒赏，抚今追昔，愧悚尤深，臣惟有履冰知惧，踬垤自箴，虞疐后而跋前，常慎终而如始。引英贤而竞进，冀氛祲之全消。庶以仰答高厚生成于万一。所有微臣感激下忱，谨缮折专弁叩谢天恩，伏乞皇太后、皇上圣鉴。谨奏。

李臣典病故请恤折 同治三年七月二十日

奏为一等子爵总兵李臣典病故，请旨交部议恤，仰祈圣鉴事。

窃记名提督归德镇总兵李臣典病故，臣于七月初七日声明另折请恤在案。七月初十日钦奉六月二十九日谕旨：记名提督李臣典，于枪炮丛中，抢挖地道，誓死灭贼，从倒口首先冲入，众军随之，因而得手。实属谋勇过人，着加恩锡封一等子爵，并赏穿黄马褂，赏戴双眼花翎钦此。旋据曾国荃咨称李臣典性情朴实，忠勇绝伦，治军爱民，井然有条，料敌制胜，毫发不爽，实为难得之将。以军功洊擢记名提督，实授河南归德镇总兵，闻命之日，誓死报国，不冀生还。与国荃同居前敌，已阅九年。每当危险之际，慷慨赴敌，或以身翼蔽主将，宛转救护，义形于色。年方二十七岁，竟有名将之风。六月十五日在地洞口受伤，十六日克复金陵城池，十七日因伤增病，医治无效。二十日舁回雨花台营次，医者谓伤及腰穴，气脉阻滞，不久恐变喘症，加以冒暑过劳，难期痊可。二十三日，国荃亲往省视，李臣典不肯服药，自云此次万无生理，徒以圣恩未报，言之泪下，并无一语及其家私。即于七月初二日巳刻出缺。其胞弟李臣荣、李臣章料理后事，即日将归原籍，择立继嗣。

钦奉六月二十九日上谕，有锡爵之旷典，有黄马褂、双眼花翎之懋赏。李臣典竟不克亲拜宠命。感圣恩之优渥，叹该员之数奇，国荃私心痛悼，寝食难忘。谨将该员历年在江西、安徽及进兵金陵所立战功，胪列实迹，开具清单，应请详晰代奏，仰乞优恤。等情。由曾国荃移咨前来。臣复查无异，兹将李臣典战功清单，录呈御览，可否吁恳皇上天恩，宣付国史馆立传，敕部优恤，特旨予谥。并于江西吉安府、安庆、金陵建立专祠，以彰忠荩，出自逾格鸿施。所有李臣典病故请恤缘由，恭折由驿驰奏，伏乞皇太后、皇上圣鉴训示。谨奏。

萧孚泗丁忧开缺折 同治三年七月二十日

奏为提督萧孚泗闻讣丁忧，循例由驿驰奏，仰祈圣鉴事。

窃臣接准浙江巡抚一等伯臣曾国荃咨：据福建陆路提督萧孚泗呈报，本年六月二十二日接到家信，亲父仁先于本年五月二十日戌时，在湖南湘乡县原籍病故。孚泗系属亲子，例应丁忧。恳即奏请开缺，奔丧回籍守制等情。转咨前来。臣查提督萧孚泗从征十年，历著战功，迭荷恩纶，擢至福建提督。此次克复金陵，又蒙逾格天恩，锡封一等男爵，赏戴双眼花翎。殊荣异数，该提督感激图报，弥切忘私忘家之志。惟现在老巢既破，大功粗成，萧孚泗闻讣丁忧，呈请奔丧，乃人子之至情，亦圣朝之定制。应恳天恩，准具开缺，即令奔丧回籍，以遂孝思。其福建陆路提督一缺，请旨迅赐简放，以重职守。理合缮折驰陈，伏乞皇上圣鉴训示。谨奏。

复陈逆酋正法片 同治三年七月二十日

再，臣于七月初十日，钦奉六月二十九日寄谕：逆首李秀成、洪仁达等，均系内地乱民，不必献俘，第该逆等罪恶贯盈，自应槛送京师，审明后尽法惩治，以泄神人之愤。着曾国藩遴派妥员，将李秀成、洪仁达押解来京，并咨明沿途督抚，督饬地方文武多派兵役，小心护送，毋稍大意等因。钦此。臣于六月二十三日报捷折内，声明李秀成、洪仁达应否解京，俟到金陵后察酌具奏。旋于二十五日驰抵金陵，询及李秀成权术要结，颇得民心。城破后，窜逸乡间，乡民怜而匿之，萧孚泗生擒李逆之后，乡民竟将亲兵王三清捉去，杀而投诸水中，若代李逆报私忿者。李秀成既入囚笼，次日又擒伪松王陈德风到营，一见李逆，即长跪请安。臣闻此二端，恶其民心之未去，党羽之尚坚，即决计就地正法。厥后鞫讯累日，观者极众。营中文武各员始则纷纷请解京师，继则因李秀成言能收降江西、湖州各股，又纷纷请贷其一死，留为雉媒，以招余党。臣则力主速杀，免致疏虞，以贻后患。遂于初六日正法，初七日录供具奏。其洪仁达一犯，虽据李秀成供在贼中暴虐专横，而如醉如痴，口称天父不绝，无供可录。因其抱病甚重，已于初四日先行处死矣。初十日始奉将二酋解京之旨，扣算日期，臣处应于初六日接到批旨，乃驿站由安庆转递江宁，致迟四日之久。臣查军机处封面及兵部火票，皆注明递至江宁字样，不知驿站何处错误？应即行文，挨站查办。又钦奉六月二十九日谕旨：“洪秀全尸身觅获后，剉尸枭示，仍传首被害地方，以雪众愤。”钦此。臣于六月二十八日验明洪逆正身，即行戮尸焚化，未将首级留传各省，是臣识见不到之咎。钦奉谕旨训示，不胜惶悚。至军机处交片查取伪玉玺二颗，金印一颗，臣于十六日专差赍送谢恩折件，并将三印附送军机处矣。理合附片复奏，伏乞皇太后，皇上圣鉴。谨奏。

近日军情拟裁撤湘勇片 同治三年七月二十日

再，臣钦奉六月二十九日寄谕：“广德等处，如有踞贼，曾国荃尚须驻扎江宁，即由曾国藩派拨兵队，乘势扫荡，勿稍延缓。”等因。钦此。臣初到金陵，拟令将士休息一月，即派剿广德等处。乃诸将盛暑鏖兵，病者甚多，纷纷禀请撤勇回籍。臣以皖、浙未靖，本不欲遽撤多营。惟念近岁以来，但见增勇，不见裁撤，无论食何省之饷，所吸者皆斯民之脂膏，所损者皆国家之元气。前此贼氛方盛，万不得已，屡募屡增，以救一时之急。今幸老巢既破，大局粗定，裁一勇即节一勇之糜费，亦即销无穷之后患。诸将之愿遣散归籍，盖未始非臣之幸，未始非大局之幸。因与臣弟国荃商定，将金陵全军五万人，裁撤一半，酌留二万数千人，分守金陵、芜湖、金柱关各要隘，其余作为游击之师，进剿广德等处。而曾国荃克城之后，困惫殊甚，彻夜不寐，有似怔忡。据称心血过亏，万难再当大任，恐致偾事。意欲奏请回籍，一面调理病躯，一面亲率遣撤之勇，部勒南归，求所为善聚不如善散，善始不如善终之道。臣嘱以苟可支持，不必遽请开缺，姑在金陵

安心调理，代臣料理善后事宜。臣即日仍回安庆一次，俟上游布置粗定，再行驰

赴江宁。

藩司万启琛、运司忠廉，昨来金陵接见，亦须仍回泰州一次，俟彼中清厘就绪，再行分驻江、扬二府。至于镇江之兵，臣与冯子材面商，似可全行裁撤，俟苏军接防镇江、丹阳，即当次第遣散扬州之兵。臣与富明阿面商，目下尚难遽撤，俟鄂中发、捻趋向大定，乃可酌量裁减。军兴日久，各有厌苦兵间之意，但使欠饷有着，遣散时当不至别生枝节，足慰宸廑。江西军务，鲍超于七月初四在许湾大获胜仗，据报平垒七十余座，杀贼四万有奇。崇、宜等县，或亦易于得手。杨岳斌过安庆时，臣与之商定，以后鲍超、周宽世战状，即归该督主稿会奏矣。所有近日各路军情，理合附片驰陈，伏乞皇太后、皇上圣鉴训示。谨奏。

停止广东厘金折 同治三年七月二十九日

奏为停止广东厘金，并请加广该省乡试中额，恭折奏陈，仰祈圣鉴事。

窃臣于同治元年奏请开办广东厘金，接济浙江、安徽、江苏三省军饷，仰蒙钦派都察院右副都御史晏端书驰赴广东竭力经营，分批拔解皖、浙各军。两年以来，深资馈运。本年三月间，臣于沥陈饷绌情形折内，声明广东七成之厘，非臣分内应得之饷，应俟军务稍定，即由臣奏请先行停止在案。现在江宁省城幸已告克，臣统军太多，拟即次第撤遣，筹裁勇之欠饷，发征兵之行粮，需款甚巨，各处厘卡，应仍照旧征收。惟广东厘金一款，臣为拯贫之策，几蹈专利之名，私衷耿耿，如负重疚。应请旨饬下广东督抚，所有广东厘金，截至本年八月三十日止，全充本省兵饷，毋庸再解臣营，以践前言而纾邻困。此项厘金，自元年七月起至本年四月止，除留归该省军需局外，实解皖营及浙江军营一百一十万两。若截至八月底，当在百二十万以外。该省商民踊跃输将，成此巨数，俾臣借以歼除金陵首逆，为利甚溥。查部定章程，凡捐输银三十万两，准加文武乡试定额各一名。合无仰恳天恩，俯准将粤厘照一百二十万两之数，加广东省文武乡试永远定额各四名，以广圣主如天之仁，而彰粤人急公之义。

臣又查捐输定章，于本身应得奖叙外，复准通县合算，加广学额，通省合算加广中额，系专指捐输言之。若抽厘济饷，则既无给奖本身之条，更无合算加额之例。惟各省厘金，皆由本管督抚派员经收，军兴既久，几与丁漕关税同为岁入正款，商民亦习而安之，自不可给奖加额，致滋冒滥。若广东厘金，两年以来专济三江之饷，与各省大有区别。除本身照例不得给奖外，可否通省合算，加广中额之处，出自圣主鸿裁，交部核议施行。所有停止粤厘缘由，恭折驰奏，伏乞皇太后、皇上圣鉴训示。谨奏。

裁撤湘勇查洪福瑱下落片 同治三年七月二十九日

再，七月二十四五日，臣在舟次，叠奉七月十一、十四、十五等日寄谕，训饬之事甚多，而遣撤勇丁及查洪福瑱下落二事，宸廑尤切。伏读谕旨，有云：“裁撤兵勇，虽为节饷起见，然骤撤三四万人，恐此辈久在戎行，不能省事，必至随处啸聚为乱。从前川、楚善后，积至数年，方始肃清，可为殷鉴。不若先汰老弱，而以精壮各军分赴江、楚，俟江、楚一律肃清，再议裁撤归农，或挑补各营兵额，俾不致复生枝节，方为尽善。”等因。钦此。臣以欠饷太巨，后患无穷，久思大加裁撤，以节糜费。嗣与臣弟曾国荃酌商，防戍之兵与游击之师不宜太少，定将金陵全军五万人裁撤一半，于七月二十日续奏在案。

湘勇召募之初，选择乡里农民，有业者多，无根者少，但使欠饷有着，当可安静回籍，不致别生枝节。至挑补兵额之说，近多建此议者，臣窃不以为然。盖勇丁之口粮，一倍于马兵，三倍于守兵，马粮之缺极少，守粮月支一两，断不足供衣食之需。谁肯于数千里外，补一衣食不敷之缺？欲以湖南朴实之勇，补三江绿营之兵，必不情愿。其愿补者，皆游惰无归者也。此事另奉谕旨，抄发陈廷经之条奏，饬令妥办。臣愚以为勇则遣回原籍，兵则另募土著，各返本而复始，庶为经久可行之道。谕旨又云：“昨据曾国藩奏，洪福填积薪自焚，茫无实据，似已逃出伪宫。李秀成供，曾经挟之出城，后始分散。其为逃出已无疑义。湖熟防军所报斩杀净尽之说，全不可靠。着曾国藩查明，此外究有逸出若干，并将防范不力之员弁从重参办！”等因。钦此。

臣初闻金陵克复，亦深虑极大之城，必多窜逸之贼，湖熟追杀净尽之说，臣亦不敢深信。迨臣至江宁小住经旬，距克城已阅二十日，而附近如溧水、句容、丹阳、高淳、东坝、建平各防之将，各县之官，并未禀报有贼匪窜过之事。臣弟所派各路跟查之弁，亦自东坝、溧阳等处归来，报称沿途百姓，未见有贼踪经过之事。臣于是释然大慰，以为洪福瑱必死于乱军无疑矣。旋于七月十一日，接宁国守将刘松山及委员陈斌禀称：“洪福瑱带二三千人，逃至广德。”旋又见左宗棠寄臣弟函称：“伪幼主率贼二三千人，逃入广德，迎至湖州，皆云系逃出难民所供。”十三日接浙江粮道杨昌濬禀，亦云：“洪福填带二三千人，窜至广德。”十四日左宗棠寄臣一函，则云：“金陵余逆漏出数百，亦有数千之说。”与刘松山、杨昌濬所云二三千者，微有不符。臣再三推详，由金陵至广德，县县有兵，层层密布。其中如驻句容之刘铭传，驻溧水之王可升，驻建平之李榕，驻东坝之郑魁武，皆晓事不欺之人，又奉严防逸贼之札。若谓洪福瑱仅带零贼，剃发潜遁，此数处者，或不知之。若贼至二三千之众，而谓此数处一无闻见，既不截剿，又不禀报，此事理所必无也。臣观附近各县各将之无禀，证以李秀成之亲供，逸出漏网之贼，多亦不过数百，堪以仰慰宸廑。其洪福瑱果否尚存，臣现派蓄发降卒四处访查，不欲仅以难民之言为凭，尚未访有端倪。

至防范不力之员弁，是夕贼从缺口冲出，我军巷战终日，并未派有专员防守缺口，无可指之汛地，碍难查参。且杭州省城克复时，伪康王汪海洋，伪听王陈炳文两股十万之众，全数逸出，尚未纠参。此次逸出数百人，亦应暂缓参办。贼情诡谲，或洪福填实已身死，而黄文金伪称尚存，亦古来败贼常有之事。应俟查明洪福瑱实在下落，续行具奏。抑臣更有幸者，何使破城之夜，该逆大开十三门，每门冲出数百人，不仅由缺口一路，官军亦未必能悉数截剿。向使李秀成不因乡民争匿，羁延时刻，官军亦未必能既脱复擒。今之逸贼无几，渠魁就缚，盖全仗皇太后、皇上之福，非臣兄弟之力所能及此也。除谕旨垂询各事，另行分条复奏外，谨将此二事，先行附片驰陈，伏乞皇太后、皇上圣鉴训示。谨奏。

近日军情片 同治三年七月二十九日

再，近日军情。江西之贼，占踞许湾者，为伪康王汪海洋一股，经鲍超于七月初四破其长濠，杀贼数万。分踞东乡金溪者，为伪听王陈炳文一股，慑我许湾之战，遂于初十、十一两日弃东乡、金溪两城，陆续退遁，率众求抚。据鲍超寄到陈炳文投诚禀帖，共有党众六万余人，洋枪队七千余人，皆愿效顺等语。此二股皆由杭州窜出者。分踞崇仁、宜黄之贼，为伪侍王李逆一股，经江忠朝等于十一、十二两日次第克复。南丰之贼，为伪涪王谭逆一股，经鲍超于十八日克复。此二股系由湖州、溧阳先后窜出者。一切调度，想杨岳斌、沈葆桢已经详奏。钦奉谕旨，饬臣酌派金陵陆师，赴江协剿。目下江西军威大振，无须添派援江之兵矣。臣所虑者，在皖北英、霍一路。皖南广德一路：而金陵之师急切不能启程，应遣撤者，无由筹给欠饷。应出剿者，无由筹发行粮。不料老巢既破，而饷绌若此；皆臣经理不善之咎。前派鲍超一军驰援江西，发给行粮十万，赖有总理衙门拨济巨款，得以成行。刻下不惟无此巨款，而金陵既克，广东之厘金不能不归还本省。江西一半之厘金，除留饶、景二卡，接济徽军兵米，此外亦全留江西，发鲍超、周宽世两军之饷，更无涓滴解赴皖台。臣军现入之款，惟湖南东征局与安徽沿江厘金两项，月计所入不过数万，以供皖南北两岸防兵，不敷尚巨，更无余力分济金陵裁兵之欠饷与出剿之行粮。

臣再四思维，讫无善策。拟即日札派江苏官绅，在于上海劝捐，并函商李鸿章酌分松沪厘金拨解臣军，不识能否有济。湖北之贼，尚盘结罗田、麻城一带。僧格林沁已调陈国瑞进剿麻城，英翰进扎商城，乔松年调蒋凝学之兵，进扎英山，臣亦调李榕之兵驻防桐城，布置尚密。惟无大支劲旅痛加剿洗，尚为湖北、皖、豫三省之患。所有近日军情，理合附片驰陈，伏乞皇太后、皇上圣鉴训示。谨奏。

奉旨分条复陈折 同治三年八月十三日

奏为钦奉谕旨，分条复陈，仰祈圣鉴事。

窃臣历奉本年七月十一至二十七等日寄谕，以江、皖暨各路军事殷殷下询，如遣撤勇丁及查洪福填下落两事，业于上月二十九日复奏。此外，奉旨饬查之件尚多，谨一一分条详对，为我皇上陈之。

——恭奉谕旨，垂询江宁城内情形若何，居人能否渐次复业，贡院有无损坏，应如何修葺之处，饬臣查明具奏一节。查江宁省城，贼踞最久，居民流亡殆尽。此次官军克城，群酋纵火焚烧，昔年巨室富家，改造伪府，微有存者，此外民房极少。故克复几及两月，街市尚未复业。臣曾至贡院复勘一次，至公堂、衡鉴堂、明远楼未经毁坏；号舍一万六千余间，亦多完好，惟号板全数毁失；监临、主考、房官、提调、监试各屋，誊录、对读、弥封、供给各所，片瓦无存，均须盖造。现经派员在鄂、皖等处采办木料，广集工匠，饬委记名臬司黄润昌赶紧兴修。拟于九月奏请简派主考衔命南来，于十一月举行乡试，庶冀士子云集，商民亦可渐次来归矣。

——恭奉谕旨，江宁克复，旗营驻防事宜亦应早筹办理。饬臣等妥筹款项，迅将江宁、京口驻防房屋早为建盖，以资栖止。其兵丁俸饷，能否即行照例全支之处，并著妥筹办理。现在京旗驻防，生齿日繁，如挑其闲散，陆续拨补江宁兵额，能否有裨，酌量具奏等因。查驻防旗营，亟宜修理，臣已于七月初七日陈奏及之。惟一时大工毕举，筹款实难，拟俟贡院工竣，次修江宁旗营，又次京口旗营。工作有先后之分，庶筹办有措手之处。昔岁贼陷江宁，旗营三万余人，几同一烬，被害之惨，甚于京口，殉节之烈，甲于天下。十余年来，陆续增添，现存不过八百余人，筹饷尚易为力。臣拟将江宁满营概发全饷，其京口旗兵，业已挑补足额，俸饷较巨，应请仍照现办章程，暂给半饷。一俟库藏渐裕，续行奏明一体全支。至挑闲散京旗以实江宁兵额，亦俟修盖营房规模粗定，会同富明阿续奏办理。

——恭奉谕旨，据御史陈廷经条陈善后事宜内，疆舆略为变通一条，饬臣等酌度形势，妥筹具奏。并抄示陈廷经原折一条。臣查苏、皖未分之时，跨江、淮而为省。古人经画疆里，具有深意。我朝圣君贤相，未曾轻议更张。若必画江而分南北两省，则亦宜画淮而分南北两界。淮北如苏之徐州，皖之颍州、将割隶何省乎？唐之十道，宋之十五路，其于江南、江北皆截然分而为二，与该御史所奏大指略同。然唐自中兴以后，声教不行于河北，宋自中兴以后，号令并不行于江北，画疆太明，未必果能久安。论形势控扼之道，守江南者必须先固淮甸，弃淮则江南不可保。昔人如吴师道、胡安国、杨万里、暨赵范、叶适辈，言之详矣。臣愚以为疆吏苟贤，则虽跨江跨淮，而无损于军事、吏事之兴。疆吏苟不贤，则虽画江分治，而无补于军事、吏事之废。此等大政，似不必轻改成宪。区区愚见，未审有当万一否。

——前奉两次谕旨，垂询杨岳斌赴任后，鲍超谋勇素裕，能否胜督办之任。顷又奉八月初二日寄谕，饬杨岳斌迅赴陕甘之任。臣前以江西军务虽已得手，而侍逆未受大创，趋重南赣、湖州等股，又将续入江西，咨商杨岳斌暂缓赴任。正在具折复奏间，再奉谕旨，惊悉新疆失陷三城，又经飞咨杨岳斌迅赴甘肃，想该督接奉八月初二日谕旨，亦必克日启程，专疏复奏矣。鲍超战功最伟，屡次收降巨股，贼中服其威信，自足胜督办之任。惟目下湖州克复，江西军务应分两路办理。鲍超现驻抚、建，应责令专顾北路，备剿湖州、广德续至之贼。刘典、席宝田、江忠朝、王文瑞、刘胜祥、韩进春等，现已并趋宁、赣，应责令专顾南路，追剿侍、康等逆上窜之贼。果能分任责成，抚臣和衷调度，当不必另派大员督办，而江境亦可次第肃清矣。

——恭奉谕旨，饬臣调派金陵将弁，带精兵万人，从英山一路前进，与楚师会合夹击一节。查前此皖南北边境吃紧，臣即在金陵抽调朱南桂八营，驰赴皖南，进剿广德一路。刘连捷十营，朱洪章三营，渡过皖北，防剿英山一路。不谓调拨甫定，罗田、蕲水之贼，已于七月之杪犯英山，围扑我军。蒋凝学虽迭获胜仗，而粮路梗塞，深为可虞。适广德已克，臣飞催刘连捷、朱洪章、朱南桂三军悉赴皖北，苦于川资无措，一俟筹银四五万两，即可迅速西行，径趋英、霍以收夹击之效。

以上五条，皆系奉旨垂询饬办之事，除英山战状另行详奏外，谨缮折逐一胪陈，伏乞皇太后、皇上圣鉴训示。谨奏。

金陵陆军请奖请恤折 同治三年八月十三日

奏为攻克金陵之陆军出力员弁，遵旨查明保奏，仰祈圣鉴事。

窃粤匪窜踞金陵十有二年，前此各将帅屯营城下，功败垂成。同治元年四月间，曾国荃以偏师东下，竭力围攻二年有余，始得仰仗天威，破此老巢。洪逆剉尸，忠逆就缚，悍党十万几无孑遗。微臣兄弟仰蒙恩赍，渥邀异数。在事文武员弁钦奉谕旨，饬臣查明保奏。遵经恭录转行去后，兹据各营开列劳绩等差，呈送请奏前来。臣复加详核，无滥无遗，相应缮具清单，仰恳天恩准照所请给奖，以示鼓励。其蓝翎、千、把、外委，仍仿照湖北之例咨部注册。现当撤勇归农之际，俾得同戴皇恩，宠耀闾里。至阵亡伤病身故之彭迎祥等五百一员名一并开单，请旨敕部，分别议恤。所有遵保出力员弁及附案请恤缘由，谨会同大学士湖广督臣官文、浙江抚臣曾国荃恭折具奏，伏乞皇太后、皇上圣鉴训示。

再，此外水师各营，暨陆军之距金陵最近者，防剿二年，亦属著有劳绩。又随臣在安庆各营防守要地及办理文案善后粮台诸事，竭力经营，已越三年。其苏、皖印委各官，有裨金陵军事饷事者，臣均当确切查明，续行分案择尤请奖，合并陈明。谨奏。

保案请免注考语片 同治三年八月十三日

再，臣自咸丰十年四月，忝任两江，督师东征，幸赖水陆各军同心戮力，先后攻克各城，暨雨花台解围之役，经臣分案保奏出力人员，奉旨允准在案。乃叠准吏部来咨，以臣前保各案，均未分晰何员系何项劳绩，奏准声明报部，再行分别核办。等因。查军中历办保案，由各统领查明，造册呈送。臣又详加复核，必择其首先陷阵、卓著战功者，始保越级免补、免选等项，实与部章本无不符。惟军务倥偬，于原保清单，未及按名注考，而事隔数年，积至二十二案之多，又值地方庶务筹办不遑，势不能将前案逐一分晰，补注考语。伏念金陵克复，中外臣工无不上蒙恩泽，若令积年有功之士，所保官阶悬而无薄，未免向隅。应恳天恩敕部将臣营自十年起所保各案，均免加考报部核议，即照原单一体注册，俾在营之士，有所激劝。理合附片陈请，伏乞圣鉴训示。谨奏。

绘呈安徽地图并长江图说折 同治三年八月十六日

奏为遵绘安徽全省地图，并长江图说，恭折进呈，仰祈圣鉴事。

窃臣于同治二年十二月三十日，接准总理各国事务衙门咨际：“该衙门具奏饬令各省绘具地图一折，奉旨依议。”钦此。行知到臣。伏查两江统辖三省，幅员辽阔，当经臣咨明江苏地图由李鸿章绘呈，江西地图由沈葆桢绘呈。其安徽地图，为臣现在驻扎之所，应由臣处绘呈。至长江数千里，近年中外交争，关系最重，自应另绘一图，均由臣衙门办理。旋经札派分发补用知府刘翰清、选用县丞方骏谟综理其事。该二员淹雅详慎，会同各属地方官细查，将山川、险阨、村镇、关津、水旱、驿站，计里详绘。遵照总理衙门所开二寸方格，每格当五十里，推测星度，按方绘填。计总绘安徽省图一幅，分绘府图八幅，直隶州图五幅。至各州县零星村集，自军兴以后，多经焚毁，询访綦难。若凭志乘旧图，又恐歧误失实，因仿照康熙图之例，但将村镇并入府图，不复另绘县图，以昭核实。其长江一图，从湖南巴陵县洞庭湖口起，至江苏崇明县海口止，凡夫江面曲折，道里袤斜，矶港暗沙，夷馆关卡，均经实测详查，逐一登载。至轮船行江、最畏搁浅，其于江底浅深尺寸，讲求甚精，现亦略仿其意，另行贴说，以便稽考。谨将安徽各图、长江图装成全册，专弁赍递，恭呈己览。与各省所呈之图，未知体例相符否？总理衙门原折，限半年内汇齐，本应于七月初恭进，因臣前有金陵之行，迟误月余，合并声明。所有遵绘地图缘由，恭折具奏，伏乞皇太后、皇上圣鉴。谨奏。

曾国荃请开缺调理折 同治三年八日二十七日

奏为据情代奏，仰祈圣鉴事。

窃据臣弟曾国荃咨称：“同治三年七月二十七日奉上谕：据奏，曾国荃于克城之后，心血过亏，困惫殊甚，欲请回籍调理，部勒散勇南归，求所为善始善终之道等语。该抚所见虽合于出处之道，而于荩臣谋国之谊，尚未斟酌尽善。况遣散勇丁，只须分派妥靠之员沿途照料。而现在江宁、安庆等城，均需督兵镇守，该抚正宜驻扎江宁，安心调理。一俟就痊，即可帮同曾国藩分任其劳。即著曾国藩传旨存问，无庸遽请开缺回籍。”等因。钦此。

跪诵之下，悚感难名。伏念国荃受恩深重，每于荩臣谋国之谊，亦曾刻自惕励，以期仰答鸿慈于万一。只以读书太少，未能斟酌尽善。恭绎圣训，益自觉无地自容。现奉恩谕，准在江宁安心调理，复谕以就痊后分任其劳。国荃正当恪遵谕旨，赶紧医治就痊，于金陵一切善后事宜，有关吏治民瘼者，加意讲求，借资练习，何敢稍耽安逸，自外生成。惟一月以来，延医诊视，日进汤药，病势有增无减。缘怔忡旧患，起于心血先亏，而成于忧劳过甚。从前数月一发，尚可支持，近则一月数发，日增狼狈。每至举发之时，粥饭不能下咽，彻夜不能成眠，始觉气如奔豚，上冲胸际，渐至心神摇动，头晕目眩，平地有颠仆之虞。医者云，症由内伤，必须静养数月，医药方能见功。国荃自揣年力壮盛，及早医治得法，尚可复元。若此勉力支撑，精神不能周到，措置必至乖方。思维再四，惟有吁恳天恩，赏准开缺回籍调理，冀得早就痊愈。国荃以书生从戎，忝膺疆寄，叠沐殊恩，曾未入觐天颜，跪聆圣训。倘得病势稍愈，自当销假入都，泥首宫门，借伸数年犬马恋主之忱。至现在遣散勇丁已近万人，派员照料回籍。其余专俟饷到，次第遣撤。又派过皖北者一万一千人，交刘连捷、朱南桂、朱洪章统带，已于十二三等日过江，驰援英、霍。其防守金陵城池及附近要隘万余人，业已分段布置，登陴守御。江浙四省，指日可报肃清。修整贡院，九月可以完竣。国荃别无经手事件，惟冀回籍养病，稍息仔肩等情，恳请代奏前来。

伏查臣弟曾国荃，春夏之交，饮食日减，睡不成寐，臣曾陈奏一次。然以一人而统九十里之围师，与群酋悍贼相持，自无安枕熟睡之理，亦系将帅应尝之苦，臣尚不甚介意。迨克城以后，臣至金陵，见其遍体湿疮，仍复彻夜不眠，心窃虑之。近十数日，不得家书，询之来皖差弁，知其肝火上炎，病势日增，竞不能握管作字。幸值撤勇就绪，军务业经大定，地方又无专责。合无仰恳圣恩，俯如所请，准曾国荃开缺，回籍调理。一俟病体就痊，即令奏请销假入都陛见，跪求圣训。所有臣弟国荃因病吁请开缺缘由，理合据情代奏。伏乞皇太后、皇上圣鉴训示。谨奏。

湖州广德败贼犯歙官军截剿屡胜折 同治三年八月二十七日

奏为湖州广德败贼，并犯歙南，经官军截剿屡胜，恭折驰陈，仰祈圣鉴事。

窃自湖州克复，贼众数万，纠合广德余党，分路出窜，业经苏、浙各军兜剿穷追，狼狈已甚。其冲过徽、宁境内者，八月初一日经宁国守将刘松山迎击于钱村铺，收降卒常宁安等四千余人，悉行遣散。旌德守将易开俊，闻警拔营，旋向板桥继进。贼之后队乃由老竹岭转窜歙县之南乡。初七日，徽州守将唐义训自杞梓里进军中岭，易开俊亦自板桥进军山阳坑，合队夹击，大败之，斩擒三千有奇，余贼翻过六甲岭，遁向淳安一路。初九日，探报老竹岭有续到之股，为伪幼英王陈逆，伪幼忠王李逆；及伪幼孝王等，人数尤众。易开俊率队疾进，先令欧阳廷、易致中、喻先达三路驰击，中路战不数时，复督萧章开、曹义胜、何作霖三营，从丛箐中横出截贼，贼不少却。喻先达、易致中、欧阳廷、何作霖等大呼陷阵，立殪前锋，贼始溃走。我军沿途跟剿，斩毙近千，解散盈万。余贼聚于六甲岭头，易开俊于次日分所部为六路，拨开榛莽，蚁附上升，群贼一见即奔，各军逾岭压下，杀贼又以千计，直追至毕家园而返。十一日易开俊进扎苏村，驻军少息。十四日督队向胡须岭履勘地势，适与贼遇，令欧阳廷、易致中，郑开武为前茅，自率马队亲兵应之。令萧章开为左翼，喻先达为右翼，三路并进，擒斩无算，贼仍遁出岭外。此八月初七至十四等日，易开俊一军叠击山阳坑、六甲岭、胡须岭窜贼获胜之情形也。

维时贼之遁向淳安一路者，已抵威坪，为浙军所扼，将欲回窜歙境。唐义训飞饬马登富，宋光隆稳守深渡，自率左俊逸、王品高等五营，于十四日驰至昌溪，适见贼纷纷过岭，比及引军击退。又报贼以大股突窜江村，另股绕出约坑、佛岭一带，将在定潭桥出口。唐义训遂令王华云、蒋信玉等赴豹岭扼堵，唐义谟、左俊逸等赴佛岭扼堵并督小队亲往深渡，而贼已由镇口渡河。急派马登富、宋光隆绕河横击，贼之中枪堕水者不少。时唐义谟，左俊逸等，正在佛岭而出约坑，合军猛剿，截贼两段。一面堵住过河之贼，一面迎敌镇口冲出之贼，相持数时，贼始受创，退往江村，王华云等亦在豹岭脚大有斩获而还。是夜雨甚，贼冒雨涉水，由小川抢渡，我军节节截剿，战至响晨，唐义训分军抄出镇口后路，仍亲率数营，斜越深渡上游。贼见我队过河，大骇而奔，折向黄备一带，又为金国琛部队所袭，抛弃辎重略尽。十六日，唐义训先派各营，面面设伏以待贼。贼果向镇口，悉众窜出，上下五六里，旗帜陈列，凫水争渡，犹未尽济也。不料我伏军突出击之，既济之贼半蹙入水，而未济之贼欲遁无路。马登富，蒋倍玉等从陆路环击，浙军炮船，亦从水路驶至，贼乃伏地乞抚，愿效前驱。中有广贼千余人，誓死不降。又经我军直前痛剿，斩馘数百。惟游击唐远虽力战死之。是役也，歼大小酋目九人，降者散者数千人，伪幼孝王胡逆并死于乱军之中。此十四五六等日，唐义训一军在豹岭佛岭、镇口等处堵剿大胜之情形也。

臣查湖州，广德各贼，倾巢散窜，势将由徽入江，以图生路。幸易开俊、唐义训等在歙县东南并力堵遏，俘斩降散，为数甚众，再得一二胜仗，可冀就地歼灭，不至贻患江西，实属有裨大局。在事出力员弁，应俟皖南全境肃清后，汇恳恩施。花翎参将衔游击唐远量，击贼阵亡，应请敕部照参将例，从优议恤。所有徽宁防军截剿窜贼，迭获胜仗缘由，谨会同督办江西、皖南军务陕甘督臣杨岳斌、由驿五百里具奏，伏乞皇太后、皇上圣鉴训示。谨奏。

近日军情片 同治三年八月二十七日

再，近日军情。江西侍逆等股，窜扰南安水城，江忠朝、王文瑞两军赶到，尚未击退。杨岳斌已抵赣州，若南赣不清，恐难遽赴甘肃。湖州、广德之贼，经浙军、徽军层层追击，纵有零股窜入江西，亦不过数千人。得鲍超、刘典等军迎剿北路，当易于肃清。皖北之英山、霍山，一片贼氛，蒋凝学虽屡获胜仗，而粮路尚属梗塞，臣现调刘连捷、朱洪章、朱南桂等，率金陵万余人，由桐城进剿英山，调李榕、王可升、何绍彩三军八千人，由六安进援霍山。有此两支大兵，皖北亦易剿办。臣本拟俟全皖肃清，再行移驻金陵，因臣弟曾国荃病势增剧，下游无人主持，定于九月初间起程驻扎江宁旧治。贡院工程，据禀可于九月一律完竣。臣到江宁亲往验工。如实无草率之处；再行奏请简派试官，以昭慎重。理合附片陈明，伏乞圣鉴。谨奏。

彭玉麟不专驻安庆片 同治三年八月二十七日

再，臣钦奉寄谕：安庆地处上游，控制皖南、皖北，不可无大员镇抚，即着彭玉麟驻扎安庆，妥筹防剿等因。钦此。

臣查彭玉麟习于水师，不习陆战，咸丰十一年蒙恩简授安庆巡抚，当经上疏固辞，具陈大略。目下金陵克复，长江虽一律肃清，而水师事务尚繁且重。自两湖以至苏州，江淮湖海港汊纷歧，船只千余号，炮位数千尊，虽分为四大支，而黄翼升系彭玉麟部下拨出，李朝斌系杨岳斌部下拨出，惟二人者，可以综揽全局。今杨岳斌奉旨驰赴甘肃之任，臣管辖之事过多，所有长江水师亲定规模，不得不责成彭玉麟区画一切。上自岳州，下至崇明，旁及两湖三江境内之湖荡河汊，凡长江水师提督所辖，何处立营分汛，何处创立衙署，开设船厂，均须彭玉麟周历巡察，议定章程，由臣与该侍郎及沿江督抚会奏，彭玉麟实不能专驻安庆，亦不能兼顾陆路。其安庆省城防守并善后事宜，臣已札饬藩司马新贻、署臬司何璟、暨记名总兵喻吉三，会同妥办，必无疏虞。理合附片陈明，伏乞皇太后、皇上圣鉴训示。谨奏。

截停滩北饷监设法整理以复旧制折 同治三年八月二十七日

奏为遵旨截停淮北饷盐，设法整理，以复票盐旧制，恭折仰祈圣鉴事。

窃臣承准议政王军机大臣字寄，同治二年十一月十八日奉上谕：“本日据户部奏淮北票盐提充军饷，请分别截留，以保正课一折。亦因苗逆伏诛，皖、徐平静，淮北销路渐通，亟应将饷盐分别截留，以挽颓纲而裕正课。著曾国藩严饬盐运司忠廉设法遵照办理。户部折并著抄给阅看。”等因。钦此。

伏查淮北盐务，自前督臣陶澍改行票盐，意美法良，商民称便，果能率由旧章行之，百年不敝。无如军兴以后，运道之通塞靡常，销数之畅滞无定，盐既不能如额运售，课即不能按纲造报，拖延套搭，已觉年不如年。然未办饷盐以前，票贩虽日形竭蹶，而尚能勉力从公，池商虽难免偷漏，而未敢任意售私。迨军营提盐抵课，变易旧规，营员日出于其途，商贩遂闻而却步。李世忠部下赴坝领盐，尤属桀骜，一不遂欲，百般恐吓。甚至因栈盐不足，下场自捆。一营开端，各营效尤，护私夹私之弊，遂至不可穷诘。现在李世忠业经开缺回籍，其部下兵勇亦皆遣散。当此淮甸澄清，自宜恪遵圣谕，将饷盐截停。招集新旧票贩，照常请票运盐，完纳现课，出湖销售。臣旁咨博访，参考成法，核议新章，约有必须停止者三，急宜整理者四，请为我皇上陈之。

漕臣以清、淮防费支绌，先令场商每包捐盐五斤，每引共二十斤。旋因逐包捐缴，诸多未便，由海分司详改每运盐百包，带缴五包。其应完课银，及售出盐骱，虽经吴棠奏明，作为清、淮军需。但锱铢而取之，琐屑而派之，殊非政体所宜。此必须停止者一也。徐州系山东引地，前因捻氛梗阻，束引未能到岸，经督办徐、宿军务，田在田奏准借运北盐，划收束课，原系暂时权宜之计。行之日久，流弊滋多。采买则私自赴场，售销则旁侵皖界。刻下束引业已通行，徐民无虞淡食，不能再托借运之虚名，贻侵销之实患。此必须停止者二也。北盐向有净盐毛盐之分，已改捆者为净盐，未改捆者为毛盐，皆须纳课，方准出湖。近来私枭勾串营弁，朋贩毛盐，结队横行，连穑闯越。堵之严，则营员出而包庇；缉之疏，则官引尽被占销。此必须停止者三也。夫推盐之法，革其弊而利自兴，饷盐停，则强封害贩之弊除，捐盐停，则科敛病商之弊除，借运朋贩之盐停，则引界混淆、营私充斥之弊无不除。

臣所谓罄理之四端，盖亦就诸弊既去，因势利导耳。淮北纲引，前系奏至戊午纲为止。今于五月初八日，接开己未新纲。惟兵燹以后，户口大减，断不能销四十六万引之数，应循照近年奏案，先办正额二十九万六千九百二十八引，每引例收报部正课一两五分一厘，杂课二钱，又外办经费四钱，仓谷、河费、盐捕营各一分。此外如团练、坝工、缉费、号项等款，名目太繁，一概删除，以纾贩力。此现筹整理者一也。

近来军饷皆赖盐厘接济，势不能概行裁撤，而长、淮处处设卡，商贩视为畏途，且从前各卡总计每包约须完厘钱二千余文，为数过重，自应大加核减。今拟仿淮南总收分解办法，归并两处，自西坝出湖，先在五河设卡，每包收厘钱五百文。运赴上游再于正阳关设卡，每包收厘钱五百文。他卡只准验票，不准重抽，统由臣选派委员，驻卡经理盖非减厘不足以轻本，非裁卡不足以恤商，此现筹整理者二也。

淮北解饷，原案向以十成分摊，临淮军营分四成，滁州李营四成，安徽抚营分二成今临、滁两营，业已分别裁并，自可将该两营旧有之饷，改拨金陵一军，稍解燃眉之急。惟漕臣停止捐盐，亦应量于拨济，以资贴补，嗣后所收课厘，臣已咨明吴棠、乔松年，应仍以十成分派，臣营派五成，抚营派四成，漕营派一成。论兵数，则小有裒益，论旧例，则无甚更张。此现筹整理者三也。

北盐每引例定正盐四百斤，分捆四包，每包连卤耗重一百十斤。近来栈盐出湖，皆在西坝改捆，大包重一百二三十斤不等，以省运脚及按包抽厘之费。换包后，盐票不符，丛生弊窦。臣已严申禁令，不准改捆大包，并于例给大票外，将每船装盐包数，亦仿淮南之例，填给舱口清单，庶盐与票符，可杜就重而避轻，不致以多而报少。此现筹整理者四也。

以上各条，系就户部原奏，及御史刘毓楠之条陈，悉心参酌，力挽近年之秕政，悉复畴昔之成规。而又恐积弊已深，一旦改收现课，各贩不甚踊跃，更议辅以官运，照商贩一律办理，以示倡导。淮北近年以来，纲法紊乱，开纲既无定期，奏销亦无定限。目下新章既定，臣严饬运司督同海州分司，广为招徕，源源认运，仍限一年造报奏销，以符定制。但例销北盐口岸，叠被苗、捻蹂躏之后，不但烟户凋零，人民稀少，且未经开纲以前，存积饷盐捐盐贩盐为数不少，旧盐之占压太多，新盐之售销难速，势有必然。又皖之颍、六、庐、凤，豫之信、罗、光、固，逼近捻氛，军情变幻，刻刻可忧，课项能否如额收足，奏销能否依限造报，未敢信有把握。其五河、正阳关所收盐厘，将来自当随同正课，一并报部，以重款项。惟因饷需紧要、此时所收盐课，只能支应军需，未能先运京饷，私衷耿耿，抱疚良深。臣惟有督饬署运司忠廉，殚尽血忱，实力经理，以仰副皇上整饬鹾纲之至意。所有截停淮北饷盐，设法整理缘由，理合恭具奏，伏乞皇太后、皇上圣鉴训示。

再，户部饬查历年各营抵饷数目，已饬运司逐细确查造册详送容俟送到清册，另行咨部，合并声明。谨奏。

江南贡院工竣请放考官折 同治三年九月十一日

奏为江南贡院建修工竣，定于十一月举行乡试，恳请简放考官，仰祈圣鉴事。

窃江南乡试，自咸丰九年在浙江借闱特开万寿恩榜，并补行乙卯正科后，尚有成午、辛酉、壬戌及本届四科，历经奏请展缓办理。迨本年六月，江宁省城克复，臣亲勘贡院，幸未全毁。当即鸠工庀材，饬派记名臬司黄润昌监视兴修，于八月十三日奏陈大概。旋据该员以要工完竣，绘图呈验，臣于九月初一日自安庆启程，初七日舟抵金陵，初九日至贡院查验工程，所有主考、监临、提调、监试、房官各屋，誊录、对读、弥封、供给各所，新造者十之九，修补者十之一。号舍一万六千余间，新造者十之一，葺补者十之九。又因江南人文荟萃，向虑号舍不敷，酌就闱外圈入隙地，以备将来添建号舍之用。臣逐段勘验，现仅号板未全，牌坊及油饰未毕。约计九月二十日前，一律完竣，工坚料实，焕然一新。两江人士，闻风鼓舞，流亡旋归，商贾云集。现在已通饬各属，出示晓谕。定于十一月举行乡试。

江南监临，向系江苏、安徽两省巡抚分科轮办。本届甲子及补行戊午各正科，系属江苏轮值之年。臣已咨明抚臣李鸿章，请其届时前来，人闱办理监临事务。其提调、监试各官，向例于江、安两省藩、臬，道府大员中调派。内帘十八一房，则于科第出身、实缺州县中考充。如实缺人数不敷，即于两省候补之即用大挑、拣发各班挑选。现值地方多系新复，实缺人员寥寥无几，所有内外帘备执事，应由监临官循例分别调取。至江南正副考官，向章八月乡试，系于六月二十二日简放主考。礼部于二十日进本。此次十一月举行乡试，似应于九月二十二请旨简放考官。向章江南主考，由徐州、临淮、滁州驿路行走。目下滁州等驿尚未整饬，应改由清江浦、扬州驰驿南来，以免迟误。前此咸丰九年借用浙闱举行己未恩科，并补行乙卯正科。安徽取中正额，因皖北赴考人数较少，奏准先中六成，酌留四成，计两科存留中额三十六名，俟皖北肃清后，于下科乡试补中。目下英、霍贼退，全皖将次肃清，应否将所留三十六名，于本科补中之处，请旨敕下礼部核议，知会正副主考查照办理。所有贡院工竣，举行乡试，请旨简放考官缘由，恭折由驿五百里驰奏，伏乞皇太后、皇上圣鉴训示。谨奏。

复陈补行乡试事宜片 同治三年九月十一日

再，臣于八月二十七日，钦奉八月二十一日寄谕：江南北现经荡平，亟宜振兴文教。前次寄谕，以贡院有无损坏为问，原欲于来岁特开一科，以免士子日久向隅。兹据该大臣亲至贡院履勘，至公堂等处及号舍均尚完好，惟号板毁失，监临、主考、房官等屋片瓦无存，现已派员采办木料，赶紧兴修，拟于九月奏请简放考官，于十一月举行乡试等语。着即饬令委员认真经理，如工料一时不能毕集，即缓至来岁补行乡试，亦无不可。仍着该大臣酌度时势，再行奏请等因。钦此。本日续奉九月初四日寄谕：曾国藩奏贡院试士一节，恐本年为期过迟，办理诸多窒碍，仍着遵前旨，酌度情形办理等因。钦此。仰见皇上慎重大典，不令草率从事，无任钦服。

窃自六月攻克江宁省城后，臣弟曾国荃查看贡院，大致完好。即创议于本年举行乡试，先将各伪王府木料查封备用。臣弟索性任事最勇，有谋必成。带病督同委员，广集工匠勇夫，每日常有二千余人，昼夜赶办。而远近一闻乡试之信，四民辐奏，奔走偕来。臣此次行抵省城，各街巷熙来攘往，焕然改观，殊出意料之外。查乡试事宜，除修理贡院外，以试卷为大宗，臣于八月间已札饬江西藩司赶办江南朱、墨卷各一万八千套，定限十月十五以前委员解赴金陵，不至迟误。其余应需各件，均可咄嗟立办，现已咨行各属，出示晓谕，自不可更改前议。臣于此等大事，向以敬慎自持，断不敢稍涉草率。所有遵旨酌度办理情形，理合附片复陈，仰慰宸廑，伏乞圣鉴。谨奏。

藩运两司各回原驻片 同治三年九月十一日

再，臣钦奉七月十一日寄谕：两淮盐务，为库款大宗，曾国藩早经派员兴办。此时江路通畅，可以图复旧观，着饬运司招商认运，以期国课渐充。并着饬令藩、运司等官，各归旧驻地方，不得仍前驻扎泰州一隅，图旦夕宴安之便，致与大局无益。等因。钦此。当经恭录行知藩、运两司等，稍涉因循，未遽移归旧驻地方。臣于九月初一日自安庆东下，又经札调藩司回驻金陵、运司回驻扬州，以重职守。查江宁藩司有兼办扬、镇粮台之责，目下镇防兵勇业已全撤，扬州粮台出入大款，仍应责成万启琛综理。该藩司移驻江宁后，拣派可靠之员，在于扬州办理支应事宜，泰州毋庸再设粮台。江宁省城，诸事草创，均须藩司经理。十一月间举行乡试，尤属责无旁贷。万启琛回驻江宁，自属刻不容缓。

至运司移驻之期，据忠廉禀称，须俟挑河、筑坝、设立公栈等事办有头绪，乃可移驻。臣札饬该运司先赴扬州，经营草创，其设栈、挑河等事，随后陆续兴办，不必待诸事就绪，乃可移动。运司衙门距臣稍近，庶几呼吸相通。除再行檄催外，理合附片陈明，伏乞圣鉴。谨奏。

皖南北两岸肃清折 同治三年九月二十七日

奏为官军驱贼出境，皖南北两岸肃清，恭折驰陈，仰祈圣鉴事。

窃自鄂贼围扑英山，皖军战守逾月，经乔松年节次奏报；浙贼并犯徽州，各军截剿屡胜，亦经臣于八月二十七日奏报在案。方湖北发、捻大股由麻城入罗田，势渐东下。六安守将蒋凝学率队进剿，兵次金家铺，立营甫定，为贼所困，我军伺隙一击败之。贼乃转趋英山，图袭县城。蒋凝学裹粮驰援，又却之，城池遂以得完。厥后蕲水另股之贼，罗田续至之贼，英山受创之贼，愈聚愈众，环布长围，日逼城垒，粮运文报，一时俱绝。蒋凝学忍饥誓众，屡战获胜。先后俘斩解散者以数千计。贼知不可复逞，于九月初间悉数退窜楚境。适英鞘、郭宝昌击败霍山之贼，由六安以达英山，蒋凝学奉湖广督臣之檄，亦即曲英山赴援罗田。而贼之遍扰蕲水、蕲州、广济、黄梅者，正入太湖西境，闻刘连捷、朱南桂等军已抵太湖，遂悉数退窜鄂疆。此皖北暂就肃清之情形也。

喊之由浙入皖，而延扰徽郡者，易开俊迎击于山阳坑、六甲岭、胡须岭等处。唐义训、金国琛截击于豹岭、佛岭、黄备镇口等处，臣前疏业已详陈。贼自镇口一败，死者降者散者弃老弱辎重而遁者十之六七。唐义训虑余贼尚图铤走，率所部驰至草市遏之，金国琛亦要截于小溪，贼乃逾歙岭而逸。唐义训令左俊逸出连岭，王华云出白漈岭，宋光隆出马金岭，跟踪追剿，仍自将两队以继各军之后。贼闻徽军出岭，足不停止，急走遂安，窜入章村、郭村一带。左俊逸、王华云、宋光隆追及郭村，斩三百余级，解去千余人。金国琛亦自小溪逐贼而来，贼横窜马石桥，出丰口小路，陷开化，建华埠。据报漏逸而西者不过数千。此皖南全境萧清之情形也。

臣查十年以来，安徽南北两岸，受祸最烈，今幸仰仗天威，全皖粗安，孑黎渐有还归之望。然湖北之贼，尚趋重于蕲水、广济等县，臣方添调各军，扼堵太湖、潜山、宿松、英、霍等处，是皖北目前之肃清未可深恃。皖南之贼，窜入江西，节节皆有重兵，余匪当窜楚、粤，不能复扰皖境。所有皖南诸军，如易开俊、唐义训、刘松山、金国琛等防剿多年，艰苦备尝，应即吁恳恩施以昭激劝。提督衔安徽寿春镇总兵易开俊，可否交军机处记名，遇有提督缺出，请旨简放。署安徽皖南镇总兵唐义训，可否开复革职留任处分，并简补皖南镇实缺。提督衔记名总兵刘松山，可否简放实缺，并给予一品封典。前布政使衔湖北安襄郧道降补同知金国琛，可否先行开复道员原官。其余出力员弁，可否汇入击退窜贼各案内，容臣开单奏保，均出皇上鸿施。所有官军驱剿窜贼，皖境肃清缘由，谨会同督办江西皖南军务陕甘督臣杨岳斌，安徽抚臣乔松年，由驿五百里具奏，伏乞皇太后、皇上圣鉴训示。谨奏。

报销皖省抵征折 同治三年九月二十七日

奏为皖省改办抵征，汇报收解简明总数，恭折仰祈圣鉴事。

窃安徽与湖北连界，自楚师入皖，叠复郡邑，各州县支应兵差，款项无出，每立公局，按亩捐钱，以绅士经理其事。民捐民办，从不报销。日久弊生，县官不能过问，绅士亦互争利权。征求无度，百姓苦之。咸丰十一年八月，安庆省城克复，臣国藩督同司道，出示停止亩捐，稍苏民困。旋因募兵增饷，大举东征，势不能不重累闾阎，再筹经费。第以兵革之后，册档全失，丁漕混淆，遽征钱漕，竞无下手之处。当经善后总局议以亩捐之法，参用正供之意，查明各处熟田，按亩捐钱四百文，给予县印串票，以抵正赋，名日抵征。一切收解动用，官为报销，兼设绅局，襄办清查粮亩，仍不得稍侵利权，于同治二年二月详办在案。当时初易亩捐而为抵征，取之有制，民无重征之虑，操之自上，绅无侵蚀之权。行之二年，百姓既欣然乐从，军饷大有裨益。惟抵征虽与正供无异，而未分款目，难入奏销。且查亩略有头绪，即宜仍还旧草。本年军事大定，臣国藩又于春间札饬一律开办丁漕，以复旧制。所有同治元、二两年安徽各州县收述抵征项下银米钱三款，自应专案作正报销计银一两，作钱一千四百文核算。凡拨解司库者，银钱并计，共钱三十三万一千三百二十九串零，应由藩司报销。凡拨充粮台军饷者，银钱并计，共钱六十二万三百二十六串，米九千四百五十石，应由粮台报销。凡拨归善后局者，银钱并计，共钱七千八百串，合之地方州县供应兵差，均归军需造册，并入藩司衙门报销。据藩、臬两司会详请奏前来。

臣等查安徽办理抵征，系臣国藩与前抚臣李续宜先后会商，其时议定由李续宜主稿会奏。厥后李续宜患病丁忧，久未销假旋皖，而唐训方任内，日在危险之中，亦未出奏。以皖省抵征系由督署始终主持，自应由臣国藩具奏梗概，仍饬布政司查明各属实征已解各款造册，由臣松年咨部查核。其三年以后开办丁漕，亦由臣松年届时奏销。所有皖省改办抵征两年，收解简明总数，理合会折具奏，伏乞皇太后、皇上圣鉴训示。谨奏。

谢赏曾国荃人参恩折 同治三年十月初五日

奏为恭谢天恩，仰祈圣鉴事。

窃臣接准兵部火票递到同治三年九月初四日内阁奉上谕：“曾国荃著准其开缺回籍调理，并著赏给人参六两，交该抚祗领，用资保卫。”等因。钦此。臣当即恭设香案，率同臣弟国荃望阙叩头谢恩讫。

伏念臣弟国荃，以书生从戎，洊膺疆寄。属以陈师白下，逋寇稽诛，谬遗大而投艰，几智穷而能索。逮夫大功粗就，懋赏荣膺，异数析于信圭，温诏荣于华衮，方竭诚而图报，乃婴疾而逾时，乞骸之疏甫陈，逾格之恩已沛，令还山以静摄，准开缺以遄归。天上颁来，遥锡驻年之药，田间退处，敢忘向日之葵。举族增荣，阉门衔感。臣惟有互相规劝，益矢忠诚，谆嘱臣弟回籍上紧医治，一俟病痊，即令奏请销假，入都陛见，跪求圣训。所有微臣感激下忱，谨缮折叩谢天恩。伏乞皇太后、皇上圣鉴。谨奏。

谢赏云骑尉及直隶州知州恩折 同治三年十月初五日

奏为恭谢天恩，仰祈圣鉴事。

窃臣等恭阅邸报，同治三年七月二十六日内阁奉上谕：前任湖南候选同知曾国华，着加恩赏一云骑尉世职。前即用知府曾贞幹，着加恩赏给伊子直隶州知州，照例补用等因。钦此。

臣等闻命之下，感泣难名。伏念臣弟国华等夙抱愚忠，未娴远略，或从戎于皖北，报国捐躯；或剿贼于江南，以死勤事。叠荷两朝赐恤，同蒙高天厚地之施，固已阖室镂心，誓图结草衔环之报。兹因金陵奏捷，玉陛推恩，凡封疆将帅之大臣，悉邀世赏；而御侮后先之末吏，并沐皇仁。羽林厕都尉之班，角艸忝方州之长。在圣主眷怀忠节，今古独隆，在臣家渥戴恩荣，存殁均感。臣等惟有督教臣侄读书敦品，砥行砺名，共勉经文纬武之资，并矢移孝作忠之志，庶朝仰答生成闿泽于万一。所有微臣等感激下忱，谨合词缮折叩谢天恩，伏乞皇太后、皇上圣鉴。谨奏。

近日军情片 同治三年十月十二日

再，近日军情。金陵各营勇丁，陆续遣撤，已及二万五千余人。臣弟曾国荃于十月初一日启程，亲带后批勇丁回籍，各项饷银俱先尽遣勇之资，又给与期票、期札，订定数月后补领。现在头二批业已到籍，沿途均属安帖。

前由金陵派援皖北之刘连捷、朱南桂、朱洪章三军行抵太湖、宿松，先经官文檄调会剿。刘连捷抱病甚重，恐一军独进，不能制此大股，具禀请示前来。臣因檄令三军同进，为赴鄂援剿之师，又添调易开俊，由皖南率队渡江，与李榕、王可升等同为后路策应之师。适奉九月二十六日寄谕饬催赴鄂，臣又赶解行粮四万两，催令前进。乃部勒甫定，而鄂事旋松，罗田、蕲水之贼已由太湖、潜山境内横窜霍山之黄尾河、管驾渡等处，皖疆又形吃紧。臣以军事瞬息千变，不特臣相距七百里外不宜遥制，即官文、乔松年相距五百里内外，亦难一一悬断，因函致马新贻，请就近酌度缓急，和衷调度。无论在鄂在皖，总以刘连捷等军力当前敌，以王可升等军保固后路，各军之银米子药，皆取给于安庆粮台，与马新贻息息相通。凡官文，乔松年有所调度，亦请马新贻与之往返函商，庶几节节灵通，无彼此两歧之患。是否有当，伏乞皇太后、皇上圣鉴训示。谨奏。

遵旨驰赴皖鄂交界督兵剿贼折 同治三年十月二十二日

奏为遵旨驰赴皖、鄂交界督兵剿贼，恭折仰祈圣鉴事。

窃臣承准议政王军机大臣字寄，同治三年十月初八日奉上谕：“现在江宁已臻底平，军务业经蒇事，即著曾国藩酌带所部前赴皖、鄂交界督兵剿贼，务期迅速前进，勿少延缓。第恐曾国藩之兵由东路进逼，贼必避兵西窜，武汉一带防守亦关紧要，官文俊曾国藩到后，即可回驻省垣，会同吴昌寿妥筹防范，并将各营饷需源源接济，毋令缺乏。僧格林沁现驻黄冈之上巴河，第恐深入楚境，难保贼匪不伺隙窜扰北路，着酌量情形扼要驻扎，力固豫疆。贼或北窜，即著督率马步迎头夹击，以期聚而歼旃。

僧格林沁、官文、曾国藩均系威望素著，似此三面扼扎，必能将此股贼匪悉数歼除，克期蒇事。至江南甫经肃清，所有抚缉地方一切事宜，均须妥为筹办。即著李鸿章前赴江宁，暂署总督篆务。曾国藩俟李鸿章到后，即行交代启程。”等因。钦此。适值李鸿章前来江宁办理监临事务，十月十七日驰抵金陵。臣与之面商，湘勇多剿发匪，少遇捻匪，不若添调淮勇、熟于颍、寿之程途，兼悉捻匪之伎俩，湘淮各军三路并进，更资得力。因会檄调刘铭传、李鹤章等统率淮勇渡江而北，随臣西上进剿皖、鄂之贼。臣自咸丰四年躬亲矢石，屡次败挫，厥后十载，久未亲临前敌。即元年秋问大疫，群贼纷乘，曾国荃被围四十六日，鲍超绝粮三日，臣俱未亲行援救。本年屡奉谕旨，饬臣督攻金陵，臣亦未亲往围攻，非膜视也，自揣临阵指挥，非其所长，不得不自藏其短，俾诸将得展其才。此次臣若自赴楚界，未必有益，而与僧格林沁、官文同驻蕲、黄，四百里之内，以钦差三人萃于一隅，恐启贼匪轻视将帅之心。拟仍驻扎安庆、六安等处，派刘连捷等直入黄州各属，听候官文调遣。凡臣所能调者，官文皆能调之，臣部之名位勋劳，以鲍超为最著，谕旨询派督办军务，巨尚奏请由沈葆桢和衷调度，岂有官文督楚十年，反不能调楚师之理？倘有不遵调度。惟臣是问。力戒将士畛域之见，以敦江、楚一家之谊，务将此股发、捻悉数扫除，使皖、鄂一律肃清，庶冀仰慰宸廑万一。除交卸督篆，启程日期续行具奏外，所有遵旨驰赴皖、鄂交界督兵剿贼缘由，恭折由驿五百里复奏，伏乞皇太后、皇上圣鉴训示。谨奏。

江宁省城建立湘军昭忠祠折 同治三年十月二十二日

奏为江宁省城捐建昭忠祠，汇祀湘军阵亡伤病将士，恭折仰祈圣鉴事。

窃臣准前任浙江抚臣曾国荃咨称，同治元年五月间，进攻江宁驻军城下以来，凡我从征将士屡次攻夺要隘，捍御剧寇，计先后阵亡伤亡近九千人，积劳病故万五六千人，皆系殁于王事。今大功粗定，自应择地建祠，立主奉祀，以妥忠魂。据各营官会勘得江宁城北莲花第五桥地方，有伪听王府一所，系贼中新造之屋，共七重，前临小塘，后抵石婆巷，东至进香河，西有围墙，外皆空地，堪以此屋改建江宁昭忠祠。除由国荃及各营官捐资兴工修整外，应查明阵亡、伤亡、病故各员弁衔名，建立本主入祀，每年春秋二祭，派地方官主祭等情请奏前来。

臣查楚军水师殉难人员，曾在湖口建立昭忠祠，臣于咸丰八年八月会同杨载福、李续宾具奏，钦奉谕旨允准，饬地方官春秋致祭在案。自曾国荃师抵金陵，攻战两年，将士死事者尤多。虽屡邀朝庭优恤之文，而崇祀报功，尚缺焉而未备。兹就城中遗屋略加修改，凡阵亡、伤病文武员弁兵勇，分别正祀、袝祀，依次列入，庶足妥侑毅魂，激劝方来。合无仰恳天恩，准照各府昭忠祠之例，饬地方官春秋致祭。子圣朝褒忠励节之道，或亦有补于万一。所有请建江宁昭忠祠缘由，理合缮折陈奏。伏乞皇太后、皇上圣鉴训示。谨奏。

江粤厘金各归本省抽收片 同治三年十月二十二日

再，臣于同治元年三月，奏准开办广东厘金解济皖、浙各军。本年六月金陵克复，七月奏请停止粤厘，仍归本省抽收，仰蒙皇上轸恤饥军，未邀俞允。旋又奉旨，饬令三成解皖，七成归粤。伏思粤省现有军事，厘饷解江，于理终觉未安，仍请该省全数截留，俟军事稍平，再行酌解臣处，弥补欠饷。至江西厘金，本年三月经抚臣沈葆桢奏定，与臣各提一半。五月间，臣派鲍超、周宽世先后赴援，即咨明解皖之半厘，留充该两军之饷项，仅提出饶州、景德镇两卡作为祁门粮台办米之需，其余概不解皖。又于八月杪扎饬藩司，江西厘务由司道禀请抚臣核办在案。臣现交卸督篆，未便再管江西厘务，此后请概归沈葆桢经收。其鲍超、周宽世两军应归沈葆桢调度，给发口粮，该两军之应留应撤，悉由沈葆桢请旨定夺。惟鲍超、周宽世两军在外，分驻金陵及皖南北者尚有五万余人，发目下防兵之口粮，筹将来撤勇之欠饷，若非取给于两江境内，臣实一筹莫展。应请将苏、皖之盐务、厘卡向归臣处者，仍照旧章拨解，饶州、景德镇之半厘，亦仍旧拨解祁台，以资馈运而免饥溃。理合附片具陈。伏乞圣鉴训示。谨奏。

交卸督篆仍回本任折 同治三年十一月十八日

奏为恭报微臣交卸督篆，并遵旨仍回本任各日期，仰祈圣鉴事。

窃臣前奉驰赴皖、鄂督剿之命，遵经檄派各军，并将拟驻安庆、六安等处就近调度情形，于十月二十二日具陈大概在案。拜折后，饬令李鹤章轻舟回营照料，刘铭传，周盛波刻日拔队渡江。兹据周盛波呈报，定于十一月初六、初八等日，率所部九营，由溧阳先后启程，刘铭传亦定于十二日率所部十六营，由广德、建平陆续启程。臣将地方经办事宜略为部署，先于初三日交卸两江总督篆务，料简西行。续奉字谕，据僧格林沁等先后奏报，蕲水获胜，成大吉军解围。贼窜英山等处，经僧格林沁督师进剿，擒获首逆多名，降者十余万众。昨又据乔松年奏报：扶逆陈得才自戕，发逆剿洗净尽，皖省一律肃清。是楚、皖近日军情，较之半月以前大不相同，现在楚境余贼由黄、孝窜德安一带，逆数无多，楚军可敷剿办。曾国藩又派刘连捷等军归官文调遣，计日定可廓清。著即饬令刘连捷、李鹤章、刘铭传等军迅赴黄州、德安等处，遇贼即击。如贼趋皖、豫，并令各军分投防剿，通力合作，为一劳永逸之计。曾国藩即可无庸前赴安庆，亦无须交卸督篆，仍驻扎金陵，妥筹调度。等因。钦此。

查鄂中发逆虽经全数畛灭，而捻逆退窜德安一带，则由鄂而豫而皖，均系往来熟径。刘连捷等军宜以黄州，上巴河为老营，凡黄州八属有警，即令分队驰剿，并添派吴坤修前往料理营务。刘铭传等军宜以三河尖、固始为老营，凡皖、豫交界有警，即令相机防剿，仍饬派李鹤章同往料理营务。有此两支劲旅，庶可腾出湖北本省兵力，专顾德安、襄阳等处，以为通力合作之计。顷准李鸿章将总督关防派弁赍送出闱，臣即于十一月十七日接篆照常任事，俟此间科场完竣，诸务就绪，拟仍乘坐轮舟驶赴安庆、黄州一次，面嘱诸将，妥筹防剿，迅扫上游余孽，以慰宸廑。所有遵奉谕旨交卸回任各缘由，谨缮折由驿奏报。伏乞皇太后、皇上圣鉴训示。谨奏。

钦奉谕旨分条复陈折 同治三年十二月十三日

奏为钦奉叠次谕旨，恭折复陈，仰祈圣鉴事。

窃自本年春夏以来，江皖兵事尚亟，凡先后寄谕事件，有关调度攻战者，业经随时详奏，驰慰宸廑。厥后金陵克复，百绪繁兴，计秋冬奉旨垂询之事，未及具复者，尚有数端。谨分条为皇上敬陈其略。

伏读谕旨，饬派曾国荃前往明太祖孝陵致祭，其有应行修葺之处，饬臣一面查明情形，迅速奏闻，一面督饬地方官酌量兴修，等因。查孝陵卫在江宁省城东北，为昔年向荣等驻军之所，十年兵燹，不特飨殿全毁，即围墙碑、亭亦已荡然无存。仰荷圣慈优礼胜朝，遣官致祭，遵即移会曾国荃，于九月二十日按照《会典》谨备祭品，前往行礼。臣亦尝往展谒一次，察看明陵毁伤过甚，修理维艰。旋委善后局司道勘估工程，据禀匠人不甚谙练，约略估计需银在十二万两以外。金陵应修之工极多且巨，六月十六破城时，地道缺口及南门城楼甫经修竣，顷又于十二月初七日挑浚秦淮河。此三处皆用营中勇夫分段赋工，然需费已二万有奇。此外城脚地道二十余处，明春有颓坝之虞，目下无此巨款兴修。即明陵要工，亦尚无款可拨，不能不稍缓数月，再行筹办。

谕旨有云，曾国藩送咨李秀成供词一本，昨议政王军机大臣呈进，均已览悉。末段所载该逆宛转求生，乞贷一命，请招降江西、湖北各贼。言招降事宜有十要，洪逆有十误，均归删节。饬将原供仍详细抄录咨送军机处。等因。查李秀成原供，摭拾数万言，虽多可信之处，而自夸战功，与各路军报不甚符合。其中反复重沓，献谀乞怜，无非图延旦夕之一命。臣窃谓该逆断无赦理，江西、湖北各贼股，亦断无凭该逆尺书，全数就抚之理，是以将其支词妄语概行删节。既奉谕旨查询，兹将其十要、十误及其他语补抄进呈，以备考核。

谕旨又因李秀成供词内称，张国梁遗骸系伊用棺木收埋，在丹阳宝塔根下，饬臣传知曾国荃派员寻觅，即饬该故员家属认领改葬等因。遵经恭录转移曾国荃派员往查，日久无获。臣又续派副将朱士达，守备施占琦前往丹阳东门外附近宝塔之皖江会馆，三义阁一带遍询。该处居民并寺僧宝华佥称，从前宝塔下并无坟墓，咸丰十年贼扰后始有坟墓一丘。本年九月曾国荃派员寻访后，又经冯子材委员访求张国梁忠骸至此，启视不符，重为加土封筑。此外别无一坟，更无一能知之者。旋据江西县丞王丙炜禀报，伊弟丙椿在张国梁部下，同时战殁，丙椿随身长夫现在逃至江西，颇能述当日死事情形。臣已批令饬派该长夫迅至金陵，以凭诘问张国梁收埋下落。尚不知有无端倪。

谕旨又询江北之饷，计可腾出若干，饬臣等查明实在数目，以一半分解甘省，以济要需，以一半分济皖军前敌。如甘省待用万分紧迫，即将此有著之款尽力筹拨，不必拘定一半之数，并着妥议章程迅速具奏。等因。臣查江北粮台进款，约有数大宗：曰厘金，曰漕折，曰地丁、杂税、芦课，曰运库月协二万，曰统捐，曰花布、行栈、按亩各捐。本年八月以前，每月所入计十万两有奇。自奉准部文，亩捐行栈捐，先后停止，厘捐局卡分别裁并，而统捐一款，明春势难再办。地丁、芦课等项，现经藩司衙门详请留作旗、绿各营坐饷之需。另案会奏漕折一款，本年已奉部驳不准截留。旋经富明阿奏准暂留，供充遣撤各勇之用，仍须筹款解还。舍此数者，统计来年腾出有著之款，惟运库协饷及江北厘捐二宗，每月不过五万两。臣拟俟扬州防勇撤竣后，先提江北四五个月入款，尽数解部抵还本年所留漕折，此后按月以三万两拨赴甘省，以二万两留供皖军，仍俟皖军一经裁撤，即将此项分成之饷并解甘肃，以济要需。是否有当，恭候训示遵行。

谕旨又以池州府知府范先谟，饬臣随时悉心察看，如始终不能胜任，即行据实参奏，毋稍迁就。等因。臣当即札饬藩司密为访察。旋据禀，该员范先谟，由安徽候补直隶州委署池州府篆，循分供职，尚无别项劣迹。学政朱兰在池州考试月余，臣细加询访，亦无贬词。惟系佐杂保升之员，器识未免狭小，而署任已满一年，办事殊少振作，未便稍涉迁就。臣现函商抚臣乔松年，即将该员撤任调省，仰副圣主澄叙官方之至意。

以上五条皆奉谕饬查之件，谨分晰条例，缮折由驿驰奏。伏乞皇太后、皇上圣鉴训示。谨奏。

查复淮北盐务折 同治三年十二月十三日

奏为遵旨确查，御史刘毓楠条陈淮北盐务，恭折复陈，仰祈圣鉴事。

窃臣于同治三年十二月十五日，接准部咨，议复御史刘毓楠奏淮北引滞课绌，请设法整顿一折。同治二年十一月初七日具奏，本日议政王军机大臣奉旨依议。钦此。恭录到臣。伏查该御史所奉六条，除汰冗员一条，业经户部奏复，所需廉俸无多，毋庸裁缺外，他如裁厘捐以纾贩力，禁私盐以畅官引，减经费以重公项，定场盐之价以杜居奇，浚河道之淤泥以利挽运，洵于北鹾确有所见。臣前议淮北新章，即将该御史所奏详加参酌。弊之应革者，逐加厘剔；利之应兴者，徐图规复。至所称历任海州运判到任，必先核减盐价，恐吓商民，迨至贿赂满囊，始行详复旧制。又河费捐款，经十余年之久，已逾数万，商贩灵请挑河，该运判置若罔闻。等语。果如所奏，则商民任其簸弄，公款难免侵吞。必须遵照部议，派委大员彻底根究，方足以警官邪。

本年正月，江宁藩司万启琛自安庆启程赴任。臣即札派该藩司会同署运司忠廉，秉公详查。旋据该藩司等派员密访吊卷确查，悉心勾稽，按款详复。正在核奏间，接到部文，内称御史刘毓楠条陈淮北票盐一折内，如裁厘捐、楚私盐、减经费三条，现据两江总督奏明，分别裁减，毋庸再行筹议。尚有定盐价、通河道两条，未据查复，应即查照前奏指询各情迅速根查等因。

臣查场价之涨落，向视坝销之畅滞。销畅则贩利较厚，自宜酌增场价，以贴池商。销滞则贩本有亏，又宜酌减场价，以贴票贩。譬诸百货有盈缺，市价即有低昂。从前票盐旧章，池商应得之盐价驳价每引共计九钱。军兴以后路梗销疲，咸丰四年即经前任海分司详明，减为七钱。厥后续有增减之案。经万启琛等查明，均系禀详运司，因时制宜，尚非凭空簸弄。惟向章盐价系缴分司衙门转发池商，嗣因饷需紧要，往往将监价垫解军饷，以致未能按期给发，池商益形苦累。自丙辰纲起，改为由贩自付，不由公司收放，既无挪垫之虞，亦无克扣之虑。池商运盐一引，可得现价七钱，足资转输。本年新纲亦系照此办理。臣又将池商捐缴之河费，团练、船工等项，概予删除，商情皆称允服。

又查淮北河费向系票贩与池商每引各捐一分。咸丰四年以后，贩力竭蹶，经前任海分司详明，将票贩带缴之一分裁去，仅留池商一分。从前每纲运盐四十六万引，照额收足，只收银四千六百两。近年销数益滞，捐款益微，历纲并无缴足之年，场河亦有兴挑之案，即仓谷勇粮等款，经万启琛等逐细确查，皆出因公动用，尚无侵吞情弊。本年新纲列征票贩河费一分，臣已饬令专款存贮，自当随时委勘，择壅塞浅阻之区，为疏浚深通之计。又饬海州分司，将历年所收外办杂款，按纲按任造具支用清册详报，由臣逐款核销，以昭核实。所有遵旨确查缘由，理合恭折复陈。伏乞皇太后、皇上圣鉴。敕部查复施行。

再，户部奏催淮南招商配引章程，现在淮南盐务，悉照臣本年正月奏定之案办理，渐有起色，此时无庸另议更张。一俟川私稍衰，楚岸稍畅，即当酌增盐课，臣已于十月二十七日奏复，合并声明。谨奏。

范泰亨柯钺请恤片 同治三年十二月十三日

再，江西吉安府知府范泰亨，前于刑部员外郎任内，叠经胡林翼、骆秉章保奏，咸丰十一年四月丁忧回四川隆昌县本籍，续经严树森奏调，上年服阕后，遵旨赴鄂差委。臣又咨调来皖，奏明派往江西会办总粮台及牙厘事务。该员钩稽综核，厘定旧章，治事以来，心血过耗，先于十二月十三日末蒙简授今职以前，积劳病故。

又刑部主事柯钺，系安徽歙县丁忧在籍人员。臣于咸丰十一年调营，委办文案，殚心兵事，昼夜劳勚，每治军书，动中窾要，数年来颇资臂助。自本年四月续丁父忧，该员劳惫之躯，加以哀毁，呕血数斗，遂至不支，遽于七月初一日在营病故。

伏查该故员范泰亨，器职深稳，综贯庶事，能胜艰巨之任。柯钺以儒生从戎，劬学力行，清正不阿，皆为时辈所推服。方冀共资历练，储为大用，乃以从公尽瘁，未竟所长，赍志云殂，均堪悯惜。合无仰恳天恩，准将前任江西吉安府知府范泰亨，四品卿衔刑部候补主事柯钺，各按本职本衔敕部照军营立功后病故例，从优议恤，以慰荩魂。理合附片陈请。伏乞圣鉴训示。谨奏。

何桂珍等请予谥片 同治三年十二月二十八日

再，臣钦奉八月二十一日寄谕：李元度一员，本日又催令左宗棠迅即查复，俟复奏到日再降谕旨；江忠源已屡次加恩，于朝廷报功之典亦尚允当；此次该大臣所请与何桂珍、刘腾鸿、毕金科等三员应如何一并加恩之处，即着该大臣查明具奏等因。钦此。

除李元度之案业经续奉谕旨交部定拟，江忠源之绩，本年又蒙特恩赏给三等轻车都尉世职，未敢再乞恩施外，惟原任安徽宁池太广道何桂珍，以道员率三百人，责以救援庐江，遂至镌职。其在军备尝艰苦，挫折万端，实属世所罕闻，遽殒于叛人之手，臣至今犹悯其冤，补用直隶州知州道员例议恤。刘腾鸿锐志讨贼，几与罗泽南、李续宾齐名。所部千余人，由鄂援江，无坚不破，江西大难，因此而解。苦攻瑞州，中炮洞胁，赍志云殂，远近悼惜。候补游击云南临沅镇都司毕金科，当世骁将。七年正月景德镇之役，实因饷绌而冒险求战，轻兵深入，失此将材之三人者，荷蒙先皇帝恤赠有差，忠勇迈伦，死事甚烈。深恐积久弗彰，合无吁恳天恩，将何桂珍、刘腾鸿、毕金科等三员，各予赐谥，以表忠荩而示来兹。谨附片复陈。伏乞皇太后、皇上圣鉴训示。谨奏。

曾文正公奏稿卷二十二

补陈宁国泾县保案折 同治四年二月十四日

奏为易开俊、刘松山两军坚守宁国、泾县各城出力员弁，恳恩奖叙，恭折仰祈圣鉴事。

窃总兵易开俊、刘松山接统张运兰旧部老湘营六千余人，分驻宁国府、泾县两城，自同治元年闰八月起至二年正月止，大疫之后，苦战苦守。经臣屡次具奏在案。其时李秀成、李世贤等伪王围曾国荃于雨花台；黄文金、杨辅清等伪王外则围鲍超于青弋江、高祖山等处，内则围易开俊、刘松山于宁、泾两城。臣既将危险情形缕晰具奏，并称臣力不足任此艰巨，叠请大臣来南会办。厥后三处次第解围，奏请优加奖叙，蒙恩允准。曾国荃一军，臣于二年四月间开单请奖。鲍超一军于二年五月间开单请奖。惟易开俊、刘松山两军尚未奏奖。三年冬，因皖南肃清一案，行令各军开单禀保以为凯撤之地。兹据易开俊自寿州来谒，面称该两军于元年秋冬苦守宁国之役，业经奉旨准保，尚未出奏。臣始悟前案漏未陈奏之失。因饬取元年秋冬守城出力各员拟保升阶，谨缮清单，仰恳天恩俯准所请，以昭激劝。其把总、外委两项，照旧咨部核办。臣于应奏之案久未陈奏，实属异常疏忽，相应请旨，将臣交部议处。所有易开俊、刘松山两军出力员弁查案请奖缘由，理合由驿专折补陈，伏乞皇太后、皇上圣鉴训示。

再，该两军于二年、三年屡有战胜克城奏明准保之案，容俟汇入皖南肃清案内续行具奏。合并声明。谨奏。

报收轮船经费拨解银两折 同治四年二月十四日

奏为奉拨轮船经费全数解清，恭折奏报，仰祈圣鉴事。窃自上年三月间，以金陵功在垂成，饷需短绌，总理各国事务衙门奏奉谕旨，“该衙门总税务司赫德所呈上年奉拨轮船，回国经费等项银五十万有奇，如果均系实存，即全数拨归曾国藩军营充饷。又据声称此项内有二十万两零本属现存有著之款，着李鸿章查明，先行尽数拨解曾国藩军营，该大臣亦可暂时以资散放”等因。钦此。遵经宣示军中，莫不仰颂皇仁，同声钦感。

旋即咨会江苏抚臣李鸿章，饬据代理江海关道应实时转据总税务司赫德于四月初十、二十一等日解交银二十万八千三百三十四两九分，又于海关原拨之五万两内先行筹解银三万两。迨丁日昌接署关道后，谂知此项银两系急不可缓之需，节次催令该总税务司等陆续措缴。乃赫德来函，“所欠洋银十九万余元，已由香港寄回英国李泰国收用，有能否汇还，尚未可知”等语。续经函商赫德驰书英国，设法谆催，如于九、十两月将前项洋银寄还汇解，计自四月起截至十二月初止，粤、闽各关解款及补解应实时任内海关拨存之二万两，共解到银四十六万八千三百一两三钱八分四厘，均分批赴营投纳。仍将各关欠缴若干，李泰国欠缴若干，逐一清查。又据赫德汇交银四万三千二百十七两二钱四分八厘。统计先后解过规平银五十一万一千五百十八两六钱三分一厘，合库平银四十六万六千七百十四两八分，核与五十万有奇之数相符。据该关道丁日昌开折禀报前来。臣查上年四、五月间，臣营饷项奇绌，束手无策。厥后金陵告克，大功粗成，即鲍超赴援江西，师行无滞，全赖此项经费保全危局，鼓舞军心。该关道及总税务司等于数月之间催缴齐全，绝无丝毫蒂欠，固属竭力经营，仰副朝廷轸恤戎行之意。而业经寄回英国之银，竟能于数万里外如数汇还，足见天威远播，震慑重洋，亦普天臣民可为庆慰之机。除汇入军需项下报部外，所有轮船经费全数解清缘由，理合专折具奏，伏乞皇太后、皇上圣鉴。谨奏。

江宁暂缓开关查案另筹办贡折 同治四年二月二十七日

奏为酌度江宁现在情形，应暂缓开关，请旨饬查成案，筹款办贡，仰祈圣鉴事。

窃江宁城外向设两关：曰龙江，曰西新。例由织造兼司榷务，并征城门进出货税。每年额征龙江工关税银及铜斤水脚银五万七千六百七两零，盈余银五万五千两；西新户关税银及铜斤水脚银四万一千三百七十六两零，盈余银三万三千两，共征正余银十八万六千九百八十三两有奇。除开支关署应销各款外，照例将所征银两按两季解京。自咸丰三年江宁城陷，织造退处江北，计两关停征税课十有二年。逮同治元年五月，曾国荃驻军雨花台，杨岳斌、彭玉麟水师分布江面，二年攻克九’洑洲，上下游货物渐通，乃在距城西南数十里之大胜关设卡抽厘，为凑发各营军饷之用。上午六月江宁克复后，十一月举行乡试，商民稍稍安集，又在城中添办门厘，专给上江两县耕牛籽种之用，他事不准动用分毫。凡此两处厘金之所收，即昔年两关税课之所出也。然地方元气过伤，商民疲困，城中试办一月，旋即改为半厘，月仅收钱一千余串。大胜关尚能月收钱三、四千串。至正月则收数较少，不过收钱一千五百余串。若遽撤卡设关，断不能足额征之数，相去悬远，加以衙署多所开销，胥吏从而苛索，并恐所征不敌厘卡之数。臣查上年杭州北新等关开办之后，征解寥寥。经左宗棠专折奏停，仰蒙俞允。江宁蹂躏日久，其凋敝较杭州为尤甚，而城门进出皆须收税，更恐商民闻风裹足，有碍于招集流亡之政。应请援照浙省奏案，暂无庸开关征税。俟城市复业，各路商贾偕来，由臣体察情形，再行奏请设关，以复旧制。

至织造衙门年例额办上用、官用缎匹及各项活计工料，军兴以来，久经停运。目下省城既复，纵机户星散，不及如常开织，而本年乙丑大运，亦应由织造松瑞按照部派数目，量为采买运解，以应官府至急之需，而尽职分当为之事。惟此项经费，现据松瑞请向藩库筹拨。无如藩署文卷全失，臣处又无案可稽。及考之《会典》事例，亦仅载一条云：江宁织办缎纱，照杭州之例，每年于藩库现存银内先支二万两，余俟派文到日找给等语。臣拟即令藩司万启琛遵《会典》所载，拨银二万，解交松瑞，先行购办。而所办年贡共需用银若干，向由何款拨解，相应请旨敕下户部。内务府查明成案具奏，行文到臣，遵照酌核办理。

其织造及所属各员养廉薪资，并书吏匠役纸张饭食等项，亦宜妥筹津贴。拟并照浙江奏定章程，另由厘金项下按月提银一千两，归该织造支用，自行汇案题销，以资办公而重款项。

所有江宁请缓开关，查案另筹办贡缘由，理合缮折陈奏，伏乞皇太后、皇上圣鉴训示。谨奏。

通筹滇黔大局折 同治四年三月十五日

奏为遵旨通筹滇、黔大局，恭折复陈，仰祈圣鉴事。窃臣承准议政王军机大臣字寄同治四年二月二十六日奉上谕：“滇、黔惨遭蹂躏十有余年，谁非朝廷赤子，岂忍坐视其颠危而不一拯救！惟以东南未尽荡平，西北尤关紧要，是以征兵筹饷，不得不先清腹地，再顾边陲。兹幸江、浙肃清，东南底定。张亮基身任黔抚，自不得不为滇、黔筹画。曾国藩等前奏遣撤楚勇，能否派员酌带赴黔交张亮基调遣，及各省厘金能否酌量先为分拨若干以资接济之处，著曾国藩、李鸿章妥为区画。”等因。钦此。又奉三月初四日上谕：“此时滇中军务未平，纪纲废驰，非有督抚大员带兵入滇，相机剿抚，不足挽回全局。林鸿年现拟进扎昭东，保全完善，以期节节前进。第饷项支绌，疐后跋前，仍恐于事无益。官文、曾国藩等素顾大局，务当与吴昌寿、李鸿章等各就本省情形，于拨解西征饷银外，每月可以协解滇饷若干？酌定数目，迅速奏明办理。”等因。钦此。仰见皇上廑念民瘼，绥靖边徼之至意。臣查滇省于天下为最远，黔省于天下为最贫，当此事局糜烂之余，实有鞭长莫及之势。然圣主绍承大统，虽在新疆万里之外，犹且尺土在所必争，一民在所必救，况滇、黔尚属内地，岂得不力图远略，规复旧基。

自古行军之道不一，而进兵必有根本之地，筹饷必有责成之人。故言谋江南者，必以上游为根本。谋西域者，必以关内为根本，理有固然，古今不易。臣愚窃谓谋滇当以蜀为根本，即以筹饷责之四川总督；谋黔当以湘为根本，即以筹饷责之湖南巡抚。蜀之南多与滇邻，湘之西多与黔邻，进剿即所以自防，势有不得已者，义亦不得而辞。惟既令其专谋一方，则不能兼顾他省。试就湖南论之，近年西剿贵州，东防江西，本省之兵为数不少。而又有东征一局，以巨款解济皖、吴。此外又有滇捐之局，黔捐之局，江西捐局，浙江捐局。各处之筹饷愈多，则本省之进款愈少，断不能大有所为。上年恽世临派周洪印、戈鉴等进剿贵州，连克古州、都江、上江、天柱四城，黔民已有来苏之望。当时若能乘势进取，北剿镇远，南攻都匀，即可与贵阳省城通气，劳崇光等亦不至坐困若此。因湖南饷项无几，恽世临不敢募勇添营，大举深入，致负黔人之望。今皇上慨然远虑，思出黔民于水火，饬臣与李鸿章妥为区画。新任抚臣李瀚章，本在臣营六年之久，又系李鸿章之胞兄，金陵回湘之将，苏军得力之员，多与李瀚章相知相信。若令选将练兵，专图黔事，必可次第奏功。但东征局既裁之后，只能酌添本省之厘以济平黔之饷，不能多供甘肃，更不能分济云南。谋一则情专，饷分则力薄。此谋黔之一说也。

又就四川论之，近年肃清本省，协济外省，亦已悉索敝赋，杼轴久空。成都去滇省近三千里，万山丛杂，兵多则粮运极艰，兵少则回匪难制。即竭蜀力以图云南，尚恐无济。又况川北之保宁、龙安，须以重兵防甘萧之贼，川南之酉阳、泸州，须以重兵防贵州之贼，其势不能专事滇境而尽弃他处。然滇省孤悬南徼，惟四川相距稍近。昭通、东川二府，康熙以前本隶四川，雍正年间，始隶云南。皇上不忍弃滇民于化外，舍蜀别无下手之方。倘使四川督臣能兼督办滇省军务之衔，或竟赴叙州驻扎半年，调度一切，每月专解滇饷四五万，抚臣林鸿年进扎昭东，庶几有恃无恐，而文武兵勇之相从入滇者，去其有往无归之惧，乃可鼓其立功杀贼之心。数月之后，果能于昭东立定脚跟，修明政事，滇民感天子之不弃遐陬，信抚臣之足资保障，相率来归，共图剿回之法。然后开铜厂以兴鼓铸，造战船以利转运，或可挽回全局。此又谋滇之一说也。臣亦知湘、蜀两省物力有限，然非湖南节节进剿，则守黔省者将因援尽而终陷。非四川月月馈运，则进昭通者将因粮绝而仍退。后此愈难措手矣。张亮基欲征兵于苏、皖，林鸿年欲分饷于长沙，其用心良苦，而其成效难期。倘蒙皇上俯采臣言，以黔事责之湘抚，以滇事责之川督，则甘肃之饷应责成江苏、江西、浙江、湖北四省，臣等均不敢有所推诿。所有遵旨通筹滇、黔军务缘由，谨缮折由驿五百里复奏，伏乞皇太后、皇上圣鉴训示。谨奏。

陈明请停湖南东征局片 同治四年三月十五日

再，咸丰十年，长沙创立东征局，于本省厘金之外，重抽半厘，本属商贾积不能平之事。当时冒不韪之名而坚持定义者，黄冕一人之力为多。其局即设于黄冕宅内，是以百口讥议，多方阻挠，且有扬言焚烧黄冕住屋以恐吓之者。其所以幸而办成，全赖抚臣骆秉章主持其事。臣于十年四月，忝膺江督之命，进驻祁门，正值苏、常新陷，全皖糜烂，无片土可以筹饷，甚盼东征局成，借湘饷以剿吴贼。因闻物议纷滋，不敢遽奏。该局于八月办成，骆秉章于十月赴蜀，臣于腊月底始行具奏。乃湘省商民不怨骆秉章之主持，亦不甚怨臣之妄取，而专归咎于黄冕之倡议。盖筹饷本为怨府，筹本省之饷专供越境之军，尤为各省所无之创举，众口铄金，势所必然。同治二年钦奉十月初二日寄谕，以黄冕不符众论，饬臣随时秉公查核。臣查黄冕前官江南府县，并无劣迹。后随浙江军营，获咎甚重，然皆在二三十年以前。近年黄冕大招物议，则惟东征局一事。而其事实大有益于臣处，是以未及复奏，盖既不敢辨人言之无因，而又不欲东征局之遽罢也。咸丰十一年安庆垂克之际，粮饷罄尽，赖东征局解银七万，立慰军心。厥后进兵雨花台，孤军深入，时虞饥溃。臣统军过多，不能专顾金陵一军。每当万分危迫之际，臣弟曾国荃飞书乞饷于东征局，无不立时应付。外间不知者，但觉该局筹饷裕如，实则通省商民之心，以谓金陵早克一日，则此局早停一日，并心壹志以助其成功者，非有余也，求速停也。

迨至去年六月，金陵幸克，湖南人民举手相庆，谓今而后，东征事竣，物力可以稍纾矣。臣亦早思力践初议，业于三年三月十二日先行陈奏一次。迨金陵克后，又于十二月十三日、二十八日两次具奏，议定今年夏间裁撤东征局，并先期函告杨岳斌、恽世临、黄冕及湘南各官绅。其湘人来营及公车过此者，均力请早撤此局。臣坚订而悉许之，湖湘之间，传播殆遍。今杨岳斌请改东征之局专供西征之饷，而张亮基、林鸿年又奏分东征饷项协济滇、黔，皆蒙皇上允准。臣伏念五年以来，湖南一省独加半厘，本已偏枯；臣奏停广东、江西之厘，而于桑梓独食其言；臣实用湖南各卡之厘，而令黄冕代被其谤，均有甚不安于心者，谨一一缕陈于圣主之前。

俟四月间，臣即专折裁停东征局，务俾湘民同感高厚之恩，而微臣亦稍释隐微之疚。至于杨岳斌饷项，臣已与之订定，自五月起，即由金陵协解三万，适符东征局解臣之数。又加官文、李鸿章、沈葆桢、马新贻等处协款，甘饷十余万，不患无着。滇、黔之饷，臣同日另折具奏矣。区区愚忱，伏乞皇太后、皇上圣鉴训示。谨奏。

报李世忠捐饷银数片 同治四年三月十五日

再，前任江南提督李世忠捐助臣营军饷，前于奏请开缺折内声明，俟有确数，再行具奏在案。兹查该提督曾派员弁在于淮南办运皖岸官盐。撤勇以后，即将盐斤分批呈缴。淮盐六千四百五十余引，照皖岸售价，合库平银十一万三千七百八十五两三钱九分。又据呈缴赤金三千二百五十余两，臣派船送至上海，札饬关道丁日昌变换库平银四万五千九百四十两三钱六厘。共计库平银十五万九千七百二十五两九分六厘，均解臣营充饷。

伏查该提督前次遣散弁勇，皆系自散私财，并未请领官项。自奉恩命，准其开缺回籍，渥荷浩荡之仁，益矢涓涘之报。深知臣营饷绌，先后捐助至十五万九千余两之多，尤属急公好义。该提督受恩深重，虽未敢仰邀奖叙，而核与加广中额之例相符。合无仰恳天恩，俯准以此项银两并入河南各捐款中，为将来加广中额之地。理合附片陈请，伏乞皇太后、皇上圣鉴，敕部查照施行。谨奏。

录寄谕传知曾国荃片 同治四年三月十五日

再，钦奉二月二十六日寄谕：“传知曾国荃，如病已就痊，即行来京陛见。”等因。钦此。查臣弟国荃自上年开缺回籍后，赶紧医治，病势业已大减。旋接来信，湿疮稍发夜不成寐之症，迄未痊愈。臣嘱以此症宜捐弃万事，凝神静坐，不宜杂进药剂，遽求速效。仰蒙圣主垂询，殷殷期望，感悚曷已！遵将谕旨恭录传知。究竟病体近复何如，能否人都陛见，已饬令自行具折，寄至臣处代为呈递矣。理合附片复陈，伏乞圣鉴。谨奏。

彭玉麟辞漕督任片 同治四年三月二十五日

再，正在封折间，接奉三月十七日寄谕，令催彭玉麟速赴漕督署任。查彭玉麟自咸丰三年初入臣营，坚与臣约，不愿服官。嗣后屡经奏保，无不力辞，每除一官，即具禀固请开缺。臣以其本在营中，无须赴任，未经为之奏达。彭玉麟深以为歉。咸丰十一年擢任安徽巡抚，三次疏辞，臣亦代为陈情一次，仰邀圣慈允准。此次钦奉恩旨署理漕运总督。该侍郎闻命悚惶，专折沥陈。接奉批旨，仍饬迅赴署任。顷来金陵，具述积疾之深，再申开缺之请。臣相处日久，深知其勇于大义，淡于浮荣，不愿仕宦，系出至诚，未便强为阻止。且该侍郎久领水师，本于陆师不甚谙习。而失血旧病，亦不宜更膺重任。可否仰恳天恩，俯准另行简员署理漕运总督，免致彭玉麟再四固辞，贻误清淮、广东两处防务。出自圣裁。

寄谕又饬防徐、宿、里下河等处。现在豫匪窜扰山东，蔓延曹、济至于曲阜，势极飘忽，若折而南向，一入江境，防不胜防，而徐州、清江两处，尤为吃重。臣前闻豫逆逼近徐州之信，即咨调驻防镇江之树字六营移赴徐州，而李鸿章亦调该军移驻清江，两处相隔三百余里、势难兼顾。钦奉谕旨，臣即日当会商李鸿章，札饬树字六营专驻清江，而另檄现驻六安之刘铭传、周盛波两军移防徐、宿，与东兵收夹击之效。除俟刘铭传等拔营后详细奏报外，理合附片先陈梗概，仰慰宸廑。伏乞皇太后、皇上圣鉴训示。谨奏。

复奏刘铭传等军赴防折 同治四年四月十六日

奏为钦奉叠次谕旨，恭折复奏，仰祈圣鉴事。窃臣接奉本年四月初二日寄谕：“江南派往淮、扬之张树珊、吴毓芬两军，并欧阳利见所带炮船，及叠谕派防汇北之兵，著曾国藩、李鸿章饬令速赴江北，并严饬黄翼升炮船星夜前赴里下河一带，不准片刻迟延。”等因。又奉初四日寄谕：“欧阳利见于三月二十二日启程，到淮必速。张树声、张树珊等军何以尚未启程？著曾国藩，李鸿章飞催赴援，以厚兵力。”刘铭传一军，已据曾国藩奏称调赴邳、宿，著即严催前进。如再敢观望不前，致贼踪日顾滋蔓，即将该提督从重参处。”昨据彭玉麟奏力辞署理漕督，已有旨俯如所请。该员现仍以兵部侍郎总统水师，著即迅拨轻利炮船数十号，前赴清、淮一带遏防。如能亲自统带前来，会同吴棠办理剿匪事宜，更资得力。”等因。钦此。

查里下河以清、淮为屏蔽，又以扬州为后路。臣于三月二十七日巡历江面，先至镇江对岸查勘淮盐移栈之地，旋至扬州察看各营布置之法。扬防向有万余人，此次吴毓芬部下仅有二千人，尚嫌力薄，自不可弃此要郡更移他处。因催张树珊统带树字六营、护军一营，于四月初一日由镇江拔队启程。臣亦于初三日由扬州回省，檄令黄翼升带张光泰等营于初五日驶赴清江。仍由江宁藩库解锃一万，海州分司解银二万，接济吴棠饷需，稍固军心。旋准吴棠先后来函，欧阳利见于初一日到清江浦防所；张树珊、张光泰均于初六日到防。张树声自苏州启行，于初八日到防。黄翼升于初十日到防。援军四集，里下河一带当可无虞。刘铭传、周盛波统兵万余，自六安拔营，程途较远，军火笨重，据报初六、七、八等日分起就道，至十二日全队成行，计日内亦将到邳、宿等处矣。兵部侍郎臣彭玉麟于未奉谕旨饬拨炮船之先，已派定海镇总兵喻俊明管带水师前往清江协同防剿；倘贼势趋重下游，拟亲统所部兼程赴援，正与圣谟不谋而合。目下捻氛所至，又在郯城西北。似东路渐松，而西路吃紧。臣当会商吴棠、李鸿章饬令黄翼升、张树声等力固东防，刘铭传、周盛波等严扼西境，各专责成，冀与北路僧格林沁大军共收夹击之效。所有钦奉叠次谕旨，恭折由驿复陈，伏乞皇太后、皇上圣鉴训示。谨奏。

袁甲三请复建临淮专祠折 同治四年四月十六日

奏为凤阳绅民吁恳建复故漕督袁甲三临淮专祠，据情陈奏，仰祈圣鉴事。

窃据安徽布政司详，据凤阳府属各绅民、知府田端书等联名禀称：罚不辟贤，朝廷之大法；恩不忍释，士庶之公心。本微显志晦之文，春秋不宽于责备；永服教畏神之祀，俎豆难已于追崇。伏读同治三年三月二十九日奉上谕：“前任漕运总督袁甲三，准在临淮地方建立专祠。”天语遥颁，人情胥畅。当事采舆论以入告，泽随淮水俱长；圣人录旧绩以加恩，祠继陈州再建。民争趋役，正期不日告成；过或因人，忽更白天降谴。旋于七月初六日奉上谕：“前次降旨准将该故漕督在临淮建祠之处，着即撤销。”仰见圣明一无私照，功过两不相妨。惟是朝有典章，既明示劝惩之义；人怀威德，究难忘崇报之情。汉隆沔水之祠，不为街亭而追辍；唐仆魏征之碣，未逾贞观而重兴。窃思袁前漕督，以德意感人，以忠诚报国，清廉两字，虽悍夫亦信。其生平勤苦十年，至临危不辞夫艰巨。识旧屯于细柳，谁忘保障之劳；憩余荫于甘棠，犹见拊循之惠。即寿州绅练一案，办理诚有不善，然而用人之过，何至遽败其身名？虽在与难之家，亦可共明其心迹。况乎幸邀宽典，九原早衔圣主之恩。若竟重撤明裎，一眚恐掩终身之德。现在淮安府专祠，业经后任漕督具疏奏请，奉旨准建。其西至庐、六，东至淮、扬，遗爱在民，愿为建祠私致崇敬者，不可胜数。环乞再恳天恩，垂念下情，仍申前旨，免其撤销等情，于三年十月具详到臣。

臣与抚臣乔松年正函商核奏间，又据该故漕督之子袁保恒呈称：伊父自咸丰九年再督皖军，克复凤阳各城关后，连年兵饷两穷，发、捻交讧，于事会万难之际，坚忍辱负重之心，历尽艰危，卒全大局。至今父老讴思旧德，积久不忘。情愿纳还本身官职，抵销先人处分，仍准临淮建祠以惬绅民之望等情呈请代奏前来。

臣查已故漕督袁甲三，统兵多年，久驻临淮。先经奉旨建祠，旋有因案撤销之命。一予一夺，悉本大公，岂容臣下再有渎请？第念临淮当南北冲要，而饷尤奇绌，该故漕督卒以二万余饥疲之众，控悍寇而保岩疆，坎坷艰难，为近来所罕见。臣昔年共事皖境，每一书至，未尝不叹其困苦难堪之中，具有坚贞不拔之概。报功崇祀，礼亦宜之。此次袁保恒所陈，虽属人子之私愿，而该绅民所请，实由众论之佥同。陈州本籍及淮安服官之地，先后请建祠宇，均蒙俞允。临淮一祠，业经度地鸠工，中途停辍，众心若有歉然不安者，既据绅民等合词吁请，何敢匿不以闻！可否仰恳天恩，俯念袁甲三生前支撑危局，宥其小过，仍准在于临淮地方建复专祠以慰众望？出自圣主鸿裁。所有绅民恳复前漕督临淮专祠缘白，谨会同安徽抚臣乔松年据情具奏，伏乞皇太后、皇上圣鉴训示。谨奏。

刘松山等缓赴甘肃片 同治四年四月十六日

再，皖南镇总兵唐义训，前因陕甘督臣杨岳斌奏调赴甘，于上年十二月带病请假回籍葬亲。臣即饬其谒见杨岳斌，面商募勇赴甘事宜。其皖南镇篆务，由臣暂委记名总兵刘松山署理。正拟具折陈奏间，旋经杨岳斌奏奉谕旨：“唐义训既称旧疾复发，著毋庸调赴甘省。惟皖南重镇，岂可悬缺待人，即著曾国藩查明唐义训病势难痊，即行奏令开缺，请旨另行简放。”等因。钦此。查唐义训久在兵间，积受风湿，向有头晕之疾，时发时止。接据杨岳斌来咨亦称：“唐义训回籍后，旧病增剧，难冀速痊，已奏明病躯不能远征，无庸随赴甘肃。该镇离营，业逾四月，尚未来皖销假，自未可仍饬回任。应请旨饬下兵部，将唐义训皖南镇总兵开缺，另行办理。近三年来，臣以徽州防务责成唐义训，以宁国防务责成易开俊、刘松山二人。去年二月，又令金国琛驻扎徽境，与唐义训协同防剿。本年正月，易开俊移驻皖北，履寿春镇本任，唐义训又开缺回籍。目下宁防仅刘松山一人，徽防仅金国琛一人，而金国琛蒙恩简授巩秦阶道，刘松山蒙恩简授肃州镇总兵，均奉谕旨饬催赴甘。臣查福建李、汪两股，悍党尚多。据探该逆屡欲回窜江西皖南徽、宁两防，不可懈弛。所有金国琛一员，应请暂缓赴甘，俟闽、浙、江、皖军事大定，徽州撤防，再行奏明饬赴新任。至刘松山一员，久驻宁国，深得民心，近署皖南镇篆务，整顿营伍，绰有条理。臣欲另派妥员接办宁防，一时实难其选。合无仰恳天恩，即以刘松山调补皖南镇总兵，实于地方、防务两有裨益。如蒙俞允，所遗甘肃肃州镇总兵一缺，并请旨另赐简放以重职守。唐义训病虽未愈，臣当催令力疾来皖，俟欠饷有著，即将该军遣撤，以节糜费。理合附片复陈，伏乞皇太后、皇上圣鉴训示。谨奏。

李宗羲暂留运司任片 同治四年四月十六日

再，钦奉同治四年三月十七日寄谕：“署两淮盐运使李宗羲，已经简任安徽按察使。现当整饬鹾纲之际，必须廉明练达、有为有守之员，方足以资整顿。着曾国藩遴派妥员先往接署；仍着酌保数员，候旨简放。总期操守谨严，洞悉盐务情形，于兴利除弊各事，宜实力举行，庶于国课民生两有裨益。”等因。钦此。仰见皇上慎简百僚、周咨博访之至意。

伏查上午冬月，臣派委李宗羲总办江北厘务，本年正月，奏委署理运司。两年以来，历奉谕旨，令臣革除厘金积弊，因饬李宗羲悉心考察，重订新章，裁撤小卡，删去烦苛，议定于五月初一日试行新定章程。至淮南盐务，昔年本由仪征设栈，改捆出江。自咸丰七年，改由泰兴县之口岸出江。该处河道浅窄，挽运维艰。查得离瓜洲三里许名新河口地方，本有老河一道，旧河挑浚，可屯小船，沿江筑堤，可建仓栈，外江驻泊盐艘，亦无风波之虞。近日李宗羲督同官商，经理挑河设栈事宜。臣昨往履勘一次，议定自闰五月内，各盐均改由新洞出江。是盐、厘两事，皆于五六月间新立规模，李宗羲正值经营吃紧之际，未便更易生手。合无仰恳天恩，俯准李宗羲暂留两淮运司之任，并暂缓北上陛见。俟厘务新章已定，臣当另派妥员接办盐务；移栈已定，臣遵即酌保堪胜运司者数员，请旨简放。届时再饬李宗羲赴安徽臬司之任。是否有当，理合附片陈请，伏乞皇太后、皇上圣鉴训示。谨奏。

叠奉谕旨复陈折 同治四年五月初一日

奏为钦奉叠次谕旨，恭折复陈，仰祈圣鉴事。窃近月以来，豫捻东窜，南逼清、淮，北逾兖、沂，欲近黄河南岸；而鲍超所部霆军之赴甘者，行次湖北金口，又以索饷溃变。上廑宸虑，惶悚曷任。谨将现在筹办情形，为皇上敬陈其略。伏渎四月十八日寄谕：“官文奏，霆军赴川，路经鄂省金口地方，乘间溃散一折。现在官军既星夜跟追，该勇丁等自必闻风急窜，趋向靡定，江西、安徽、湖南等省，路路可通。著曾国藩、孙长绂、乔松年、李瀚章、石赞清各派兵舅，于湖北交界地方；飞速探踪拦截。”又奉旨：“传知鲍超，赶紧启程，取道湖北一带，顺便将已散勇丁招集若干，申明纪律，统带赴闽剿贼。”等因。查此起勇丁中途溃乱，固惮万里远征之苦，实由积年欠饷之多。前准官文、孙长绂先后函牍，暨接各路告变之书，臣即飞咨鲍超，令其速赴鄂中，妥为调停，免贻巨患。迨奉此次谕旨，又经恭录咨催刻日东下。长途数千里，尚非一蹴可至。而该溃勇闻已在咸宁戕官掠人，旋走崇阳、通城，扰及江西之义宁、新昌境内。正在焦灼筹虑间，忽接鲍超部将娄云庆来文，备述援闽霆军待饷不至，日难半饱，卖马易食，行将不能忍饥。臣恐一波未平，一波又起，乃飞函商之孙长绂，速发大批饷米，藉固闽中军士之心，免为金口溃卒所诱。不谓臣书未到，该军先于四月初九夜在上杭城外粮绝而哗，几酿巨祸，逼胁娄云庆率之回江就食。幸江省闻信后随发银六万两迎解军前，上杭饥噪一军，或可不致决裂。而金口叛乱一股，断难再事羁縻。臣现调刘连捷、朱洪章、朱南桂三军由宿松渡过九江，经赴瑞州、临江两府，严防陆路，以保赣河之西；并咨彭玉麟酌派水师数营，布置湖口、南康、饶州、吴城四处，分防水路；一面出示抚慰在闽霆营，无令与金口溃卒勾结；一面飞致鲍超，星速来江招安已叛之卒，总以解散为妙。此办理霆营叛勇之大概也。

至水师由浦入东一节，屡奉谕旨饬催。并奉四月二十三日寄谕：“据刘长佑奏，贼由东平、济宁折窜西南，大名、开、长防务，均形吃重，更须亟集援军，以防贼匪奔突。著曾国藩檄令刘铭传懔遵前旨，酌带所部数千名北行，无稍延缓。所余兵勇，著该督遴员统带，以期得力。贼既由东平、济宁折窜西南，有渡黄上窜直隶之势，江南水陆援军俱落贼后。黄翼升、欧阳利见水师及彭玉麟等师船，曾否溯流上驶，如吴棠前奏驻扎济宁一带，扼之黄、运两河之交，著吴棠、彭玉麟斟酌情形，相机迅速调派。”等因。查水师炮船宜用于长江大川之中，不宜用于岸高河窄之地。岸高则大炮难于仰攻，河窄则战船难于转旋，而陆贼转得据高俯击，两岸之枪子、火弹一一落我船中，自处必败之道。现据黄翼升呈称：前赴运河察看一次，计清江至济宁七百余里，河道久淤，处处搁浅。自台庄迤北，堤岸愈高，河面愈狭，仅容一舟；有闸二十余处，闸口陡险，必须多人绞车而上，水师断难施展等语。臣查吴棠前奏，所谓扼贼于黄、运之交者，指黄河以南，运河以东言之也。倘使黄南、运东果有数路陆兵，或可兜剿而痛惩之。而该处现在并无大枝陆兵，仅有亲王僧格林沁一军而步队太少，劳勋太久，其刘铭传、周盛波等军万余人则尚在运河以西。谕旨令刘铭传径赴直隶，则又须渡黄河以北，与吴棠所称黄、运之交者均不相合。臣之愚见，以为炮船扼住运河，贼无归路，仍虑逼之北窜，似不如让出运河之西，驱回皖、豫交界，则剿办较易为力，而直、东始可无虞。至于扼防黄河，似可不用炮船，但严檄州县，禁止船泊南岸，该逆即难飞渡。如必须用炮船，则黄河之船与江船之式迥殊，南人弄船与北边水性亦异，似宜由山东、河南抚臣另造舢板，分列黄、运两河，畿辅可永无捻匪之患。比之臣处派船北驶，转运较便，调遣较灵。是否有当？恭候圣裁。侍郎臣彭玉麟前于四月二十三日亲率舢板两营，驶赴清、淮，与黄翼升共筹防剿。目下清、淮军事已松，东境又势难兼顾，臣愚以为彭玉麟、黄翼升可不必溯流上驶，应以黄翼升留驻清江一路，而以彭玉麟回驻江西一路，会同孙长绂筹防叛勇及闽匪诸事。其刘铭传一军，亦不必遽入直隶，宜剿贼于黄河以南，不宜听贼渡黄，震惊畿辅。如蒙俞允，臣即咨商彭玉麟由浦回江，驰驻湖口，藉以镇抚上游；并檄行刘铭传暂留江、皖，相机防剿。此又筹办齐、豫捻匪之大概也。臣智小谋大，精力日颓，发、捻未平，而叛勇复起，兵力已弱，而事变纷乘，夙夜忧灼，不知所筹有当万一否。所有叠奉谕旨，饬办各缘由，谨缮折由驿五百里复陈，伏乞皇太后、皇上圣鉴训示。谨奏。

陈明霆营饷绌情形片 同治四年五月初一日

再，提督鲍超霆营一军，系咸丰六年冬间胡林翼招练而成。在湖北剿贼四年，久称劲旅。鄂省粮台饷项，悉经发清。逮咸丰十年六月，臣忝仟江督，调该军赴徽剿贼。嗣后归臣粮台发饷。臣统带亦历四年，陆续欠该军饷项至百二十余万之多。逮同治三年四月，凋霆军援剿江西，咨明自五月以后，应归江西粮台发饷，并于十月间奏明在案。闻江西给饷亦少，穷窘难支。该军积劳最久，立功最多，平日本乏纪律，将卒以屡胜而骄，又以无饷而怨，又值统将回蜀之时，又有新疆远征之苦，故赴川之八千人，臣早虑其溃散，曾于三月十五日密奏一次。然臣虑其溃而滋事，犹不料其叛而为寇。是否别有情节，尚须详细访查。至娄云庆一军在闽鼓噪，则实系因饥生变，别无他故。臣先接该总兵三月二十五日来文，据称该军马步二十余营，日难半饱，暂令卖私马充饥等语。四月初九生变之后，又据该营帮办致臣处委员书，亦称闽省斗米千钱，江省饷项不继，四月初九夜，霆左正左营史宗兴部下勇丁不能忍饥，忽然哗噪，炮震数里。声称出关各营，已在南昌发前欠六个月口粮，何独我营如此缺饷，食粥不饱？必须拨回江西要饷。其词似有忿激思乱之情。迨初十、十一等日哗噪三次。十二日行至武平，拾获勇丁揭帖一纸，中有云“复往江西地界，必须安分守己，如有一人再闹，我等众人不依。”其词又有儆戒畏祸之意。大抵因饥生变，毫无疑义。臣拟函商孙长绂先抚上杭之饥军，再办金口之叛卒。闻孙长绂业已解银六万，中途迎交，或可不致决裂。惟是霆营欠饷多至百数十万，其咎皆在微臣，不在江西。又臣明知霆营出关必将生变，乃不能于去冬奏请停调，直至三月始奏，酿成今日之祸，皆臣区画不善，恩信不孚，咎无可辞。除俟金口兵溃原委洋查到日，再当据实奏明白清严处外，理合附片先行具陈，伏乞皇太后、皇上圣鉴训示。谨奏。

遵旨赴山东剿贼并陈万难迅速情形折 同治四年五月初九日

奏为遵旨前赴山东剿贼，并沥陈万难迅速情形，恭折仰祈圣鉴事。窃臣钦奉同治四年四月二十九日上谕：“钦差大臣协办大学士两江总督一等毅勇侯曾国藩，著即前赴山东一带督兵剿贼。两江总督著李鸿章暂行署理。江苏巡抚著刘郇膏暂行护理。”钦此。又准军机大臣字寄四月二十九、五月初一等日叠次上谕，饬臣赶紧赴援，保卫畿疆各等因。臣部署一切，拟于月内启程，先赴徐州。以徐州为老营，派一良将驻扎济宁。臣亦当亲赶济宁一带察看形势。惟僧格林沁以督师重臣猝尔捐躯，震远近之人心，长逆贼之凶焰。朝廷责臣讨贼，至切且速，即山东官民，亦望臣星速北上。臣踌躇再四，有万难迅速者数端，请为我皇上缕晰陈之。臣自江宁启程，不能不酌带楚勇数营以资护卫。查臣部现有之勇，除刘连捷等新调江西，易开俊等分防皖南、皖北外，金陵未撤之兵仅存十六营，人人思归。三月间，因御史朱镇参，奏谕旨饬令裁撤，当即宣示各营，饬将秦淮淤土挑竣，一律撤遣。此次闻有山东之行，各勇纷纷求归，不愿北征。劝谕三日，始定议裁撤者十二营，北征者仅四营，又新募两营，合三千人，作为随臣左右之亲兵。此外惟刘松山宁国一军相距较近，现已飞檄往调，等候刘松山前来。如其部卒不愿北征，臣亦不复相强。当酌带楚军将弁，另募徐州勇丁，仿臣处之营制而约束之，存楚师之规模，开齐兖之风气。李鸿章所部之淮勇，已稍习于北方矣，然尚专食稻米，不惯麦面。若徐、兖间能另出劲旅，则北路数省，到处相宜。臣鉴于金口叛兵之祻，不敢强楚勇以远征。现仅刘铭传、周盛波两军归臣调遣，淮勇虽称劲旅，人数尚少，不敷分拨。不得已为此迂缓之谋，添募徐方之士，约须三四月乃能训练成军。此其不能迅速者一也。

捻匪积年掳掠，战马极多。此次蒙古马队溃散，恐亦为贼所得。现闻贼马多至万余匹，驰骤平原，其锋甚锐。臣处昔亦有马二千，除拨交左宗棠、李榕共三百匹外，余皆拨交曾国荃、鲍超两处。数月以来，其隶曾国荃、李榕部下者，业已全数遣散。其隶鲍超部下者，即系上杭饥噪之军，尚未安抚就绪。刘铭传一军，添募马队，甫经李鸿章于三月间奏请出口买马。臣亦拟在徐州添练马队，派员前赴古北口一带采买战马千匹，约计往返程途，至速亦须三月。加以训练，非再得两月断难集事。若竟不佐以马队，而强驱步兵以当骑贼，虽有贲育之勇，亦将不战自靡。此其不能迅速者二也。扼贼北窜，惟黄河天险最为可恃。防河之策，自为目前第一要义。臣上次折内即拟由河南、山东抚臣另造舢板战船，现在事机尤紧，直隶、齐、豫三省，均须迅速造船，分列河干，以壮声势。据吴棠所奏，江南之船，于黄河水性不合，与臣前奏相符。所有斟酌船式，采办木料，招募水勇，应由该三省督抚悉心筹画，因地制宜。惟炮位一宗，北省较少，金陵存留尚多。臣拟拨炮三百尊，分济三省，派船解至济宁州，由该三省派船前来迎接。黄河水师办成，畿辅可永无捻匪之患，其事虽缓，其利甚大。然非有四五月工夫难期就绪。此其不能迅速者三也。

至刘铭传一军，不宜遽入直隶，宜剿贼于黄河以南，臣于上次折内陈明在案。节次寄谕，严催刘铭传渡河径赴刘长佑军营。果使于事有济，自应设法北渡。惟目前濮州、范县、荷泽、郓城等处黄河南岸，一片贼氛，若非节节扫荡，焉能冲过北渡？若使远避贼锋，绕路行走，则上游须绕至河南兰、仪等处，下游须绕至山东历城长清等处，非迂绕五、六百里不能径行渡河。且该军现在南岸，尚未遇贼一击。若贼未北渡而该军先至北岸，反置劲旅于无用之地，似于军情地势，均未相宜。臣昨接刘铭传来文，批令在鱼台、藤县附近运河之处驻扎，拟俟粮运稍有把握，再令进驻济宁。正筹度间，接奉五月初三日寄谕，饬刘铭传由金乡、嘉祥一带黄河南岸向西兜剿。又接国瑞来咨，亦欲刘铭传在黄河南岸协剿。与臣暂不北渡之说相合。以理势揆之，黄河夏秋盛涨，刘长佑亲统大军防堵河北，该逆应难飞渡。不特刘铭传目下不宜渡黄也，即将来事势稍定，亦不宜令河南之兵兼顾河北。查河北仅有直隶一省，近年捻患尚少，河南有齐、豫、苏、皖四省，近年捻患极多。据臣愚见，直隶宜另筹防御之兵，但令分守河岸，齐、豫、苏、皖四省，宜另筹追剿之师，不使驰援河北。盖楚勇、淮勇向例，每日仅行四十里。黄河船少，万人渡河，动逾旬日。若令时而北渡，时而南渡，我则疲于奔命，贼则相去已远，殊为失策。此因行军不能迅速，遂不能兼顾直隶者，又其一端也。僧格林沁之忠勇绝伦，妇孺皆知，华夷传诵。其统兵追贼，日行七八十里，或百余里不等，然步队不及马队，驽马不及良马，势必参差不齐。闻僧格林沁于三月驰至汶上，步队后七日始到兖州，马队亦有后三日始到者。行走太速，势不能自带米粮埋锅造饭，行文州县，令其供支面饭，兵燹困苦之余，州县力难具数千人之食。又或仓猝得信，家丁逃匿，或两县交界，彼此推诿，将士争先落后，饥饱不均，有连日不得一餐者。其队伍难整在此，其行军神速亦在此。臣处行兵之例，每日行军，支帐埋锅造饭，不向州县索米供应。略师古法，日行仅四十里，少或二三十里。李鸿章之淮勇，亦仿楚师之法。其步步稳妥在此，其行军迟钝亦在此。僧格林沁剿办此贼，一年以来，周历湖北、安徽、河南、江苏、山东五省，若他人接办此贼，断不能兼顾五省。不特不能至湖北也，即齐、豫、苏、皖四省亦不能处处兼顾？如以徐州为老营，则山东只能办兖、沂、曹、济四郡，而济东、泰、临以北，力不逮矣；河南只能办归、陈两郡，而开、许、南、汝以西，力不逮矣；江苏只能办淮、徐、海三郡，安徽只能办庐、凤、颍、泗四郡，余属皆力不逮矣。此四省十三府州者，纵横千里，古四战之场，历年捻匪出没最熟之区。若以此责成督办之臣，而以余属责成四省之巡抚，则汛地各有专属，庶军务渐有归宿。此贼已成流寇，飘忽靡常，宜各练有定之兵，乃足以制无定之贼。此因行军不能迅速，遂不能遍顾各省者，又其一端也。

方今贤帅新陨，剧寇方张，山东之望援，急于星火，而臣策战事，乃在半年以后。北路之最重莫如畿辅，而臣策直隶乃须另筹防兵。此皆骇人听闻之言，殆不免于物议纷腾，交章责备。然臣筹思累日，非专力于捻匪最熟之十三府州，不足以弭流寇之祸。理合直陈刍荛，备圣主之采择。所有遵旨督师剿贼，及沥陈万难迅速缘由，恭折由驿六百里驰陈，伏乞皇太后、皇上圣鉴，逐条训示。谨奏。

请另简知兵大员督办北路军务片 同治四年五月初九日

再，臣精力颓惫，不能再任艰巨，业经五次具奏在案。近则衰态更增，说话至二十句，舌尖辄木强蹇涩，不能再说，以接见人客为苦。前闻霆营金口溃变之信，忧心如焚，彻夜不寐。近闻贤王郓城殉节之信，弥加焦灼，寸心无故惊怖。更事愈久，心胆愈小，公事应了之件，积压甚多。所部兵勇，除霆营及已撤者外，余存尚近三万，均属强弩之末，不堪驱策。本日奏疏中所称专力十三府州者，臣自问能言之而不能行之。惟有仰恳天恩，另简知兵大员瞀办北路军务，稍宽臣之责任。臣愿以闲散人员在营效力，不敢置身事外，忘尽瘁之大义。亦不敢久绾兵符，自知将致偾事而不预为一言。区区愚忱，伏乞圣慈垂鉴训示。谨奏。

谨陈筹办情形并请收回成命折 同治四年五月十三日

奏为钦奉谕旨，谨陈现在筹办情形，并恳收回成命，恭折仰祈圣鉴事。窃臣于五月初九日将赴东剿贼万难迅速情形，专疏复奏在案。拜折后，钦奉同治四年五月初四日上谕：“钦差大臣协办大学士两江总督一等毅勇侯曾国藩，现赴山东一带督师剿贼，所有直隶、山东、河南三省旗、绿各营及地方文武员弁，均著归曾国藩节制调遣。如该地方文武有不遵调度者，即由该大臣指名严参。”饮此。又承准军机大臣字寄五月初四日上谕，饬臣克日统带亲军小队，轻骑就道，兼程北上。并以时值艰难申诫微臣，不可意存谦抑，仍辞节制三省之命，致往返再有耽延各等因。跪诵之下，感悚莫名！伏查注重徐州，经营十三府州者，将来剿捻之长策也；先顾畿辅，安定直、东人心者，目下应变之急图也；黄河当仲夏盛涨之候，北岸有刘长佑列防之，兵谓贼难以渡河者，事理之常，可以臆度也。汛远而防兵太单，贼多而土匪勾引，恐贼猝然渡河者，军情之变不可逆料也。万一贼竞北渡，则臣前疏所言未免狃于常而忘于变，明于将来而昧于目前。正在筹思无策之际，接准李鸿章来咨，已派常镇道潘鼎新统带所部鼎字淮勇十营，由轮船驰赴天津。有此一军，可以壮畿辅之威，可以慰圣主之怀，可以补微臣迂缓之过。至刘铭传一军，接该提督来文，定于五月初八日启程赴直。臣查曹、济等处，一片贼氛，国瑞驻扎济宁，深恐孤军受敌，再有挫失，因檄令刘铭传先赴济宁与国瑞会商进止。如贼竟渡河北，则该提督一军应由东阿、平阴一带渡黄，在于东昌境内迎剿。若贼未渡河，则仍应驻扎济，宁进剿郓城一带之贼。有潘鼎新专驻河北之师以助刘长佑，有刘铭传可南可北之师以助国瑞，目前局势似已可保无虞。臣到山东后，即当力击曹、济之贼，驱之西窜。俟此次风波大定，仍当回驻徐州，就臣上次折内所称十三府州者扼要设防，分道兜剿，务使捻匪东出西没皆不能出吾网罗之外，庶几彼劳我逸，致人而不致于人。是否有当，伏候圣裁。

惟节制直、东、河南三省，则微臣不敢拜此宠命。臣以菲材，参司兵柄。江南粗立寸功，皆诸将艰难百战而成，臣并未躬冒矢石。频叨懋赏，抱惭已久。今则精力衰颓，公事废弛，心神则无故惊怖，多言则舌端蹇涩。自问蒲柳之姿，万难再膺艰巨。即久驻徐州，专办十三府州捻匪，亦自度能言之而不能行之。前疏请另简督办大臣，而臣以闲散人员效力其问，尚未奉到批旨。更何敢肩荷非常，节制三省。惟有吁恳天恩，收回成命。俾臣稍安愚拙之分，不为众责所归。感戴鸿慈，曷其有极。至直、东、河南三省军事，凡臣思虑所能及，自当知无不言，言无不尽。直隶独处河北，除此次宜集各路之兵急援畿辅外，嗣后应责成该省总督，另筹防兵，不可调南岸之师，往来渡黄，疲于奔命。河南、山东两省，除豫之归、陈，齐之兖、沂、曹、济另由大臣督办外，其余各属，应责成两省巡抚另筹防兵，不可使剿捻之师追逐千里，永无归宿。臣前疏已略陈梗概，兹更反复申明，不特微臣难胜巨任，即才力十倍于臣者筹办此贼，似亦不必有节制三省之名。区区愚忱，伏乞俯加采纳。臣急欲启程，因撤勇之遣资，征兵之途费，需银十余万，尚未措齐，而水陆各军留于江、皖者，经手事件极多，必待李鸿章到宁后，一一而为交代，头绪乃可清晰。除续行具奏外，所有现办情形，及沥陈下悃，各缘由，谨缮折由驿六百里驰奏，伏乞皇太后、皇上圣鉴训示。谨奏。

祁宿藻柑祥厚祠片 同治四年五月十三日

再，已故江宁布政使祁宿藻，前于咸丰三年正月粤贼围省之后三日，积劳病剧，呕血数升而殁。时方贼烽四起，未及归榇，敛而盾诸城北僻地。厥后十月，金陵城陷。同治三年六月，省城克复，经前大学士祁隽藻遣家丁南来，于旧时厝所检获遗榇，舁归山西原籍。此八月间事，臣尚未至金陵也。

溯查该故员祁宿藻，自咸丰元年调任江宁，正值丰北河决，流民载道，即于途次出三千金济之。明年，周历灾区，筹办帐务，数月中全活无算。人多悯其劳而颂其德。三年正月，贼由湖北武昌东下，该故员发库储制军械，令各履兵米及南门外各商屯积之米，悉移入城，将为婴城坚守之计。乃部署甫定，而疾已大作。迨贼薄城下，犹随前江宁将军祥厚等扶疾登陴，昼则指麾御敌，夜则露立女墙，如是者三昼夜，心摧力竭，血涌如潮，遂至不起。死之日，绅民军士无不感动悲涕。疏入，蒙先皇帝准照布政使军营病故例加等赐恤。现查当时同城殉节诸臣，自将军祥厚以下各忠骸多未访获，而该故员独得舆榇以归九原，应无遗憾。惟迹其忠愤抑郁，赍恨先殂，与城陷殉节者无异，而于报功崇祀之文，尚缺焉而未备。合无仰恳天恩俯准，将该故员祁宿藻袝入将军祥厚专祠，以光祀典而妥忠魂，实出鸿施逾格。谨附片陈请，伏乞皇太后、皇上圣鉴训示。谨奏。

调李鹤章办理营务片 同治四年五月十三日

再，臣此次驰赴山东，随带楚勇无多，所有潘鼎新、刘铭传、张树声、周盛波等四军，皆系淮勇经李鸿章兄弟苦心训练而成者。臣拟带甘凉道李鹤章前往总理营务处，庶几上下交孚，呼应又灵。惟该员抱病已久，前在江苏统领湘、淮各军，于攻克太仓时，腿受枪伤，未及医治收口，一有焦劳，即流脓血。且久居棚帐，积受寒湿漏疾日剧不能鞍马。上年九月奉旨简授甘凉道缺。旋因臣将有皖、楚之行，檄调淮军渡江剿捻，札饬李鹤章办理行营营务，未能赴任。本年二月中旬，该员寒热交作，旧伤血流不止，漏核肿大，困惫异常，即经具禀臣处，请代奏开缺调理。臣以李氏兄弟所向有功，不赴甘肃，迹涉规避，虽经批准，尚未代为陈奏。此次臣带李鹤章北征，拟令随臣左右调护赞襄，不使常履行间，冲锋陷阵。倘或伤疾并发，准其随时离营医治，以示体恤。惟淮勇剿捻，非年余所能速了，而李鹤章之病亦非数月所能速痊，合无仰恳天恩，准开李鹤章甘凉道本缺，俾该员有调养之便，而臣亦收指臂之效，实属两有裨益。又查李鸿章之季弟候选郎中李昭庆，英毅稳练，亚于诸兄，将来亦可独当一面。臣拟在徐州添募马步各队，将楚勇、淮勇之风气，推而行之北方，暗收中原枭悍之徒，变为国家干城之士。李昭庆似可胜训练之任。并恳天恩，饬下李鸿章，令李昭庆即赴臣营差遣，于治军必有成效。二者如均蒙俞允，所遗甘凉道一缺应请旨另赐简放，以重职守。谨附片陈请，伏乞圣鉴训示。谨奏。

恭报交卸督篆带兵出省日期折 同治四年五月二十四日

奏为恭报微臣交卸督篆，带兵出省日期，仰祈圣鉴事。

窃臣叠奉谕旨，饬赴山东剿贼。遵将筹办调派各情形，于初九、十三等日两次缕陈在案。连日料简诸务，于奏撤金陵十二营外，续撤三营，仅存旧勇一营，仍在所撤各勇中选募数营，凑成三千人之数；另调宁国刘松山一军，均由金陵陆行以达清江。又调寿州易开俊一军，由临淮北行以达徐州。顷接张树声来禀，曹州捻党已由徐州回窜皖境。又接刘铭传来文，济宁捻党亦将由徐州西窜皖、豫。如果属实，则山东情形渐松，当无渡黄北犯之虑。臣复飞檄易开俊一军仍留寿、凤，不必遽赴徐州矣。署督臣李鸿章于二十日自苏启程，现已行抵江宁。一切兵事饷事，臣与筹商定议，当将总督关防、盐政印信于二十二日委员赍交任事。臣亦即部勒行队，于二十五日督带北上，俟到清江后，察看徐州、济宁何处吃紧，再行相机调度。所有微臣交卸督篆、带兵出省缘由，谨缮折由驿五百里驰陈，伏乞皇太后、皇上圣鉴训示。谨奏。

请饬鲍营所买战马改解山东片 同治四年五月二十四日

再，臣此次带兵出省，拟在徐州添练马队，派员出口采买战马千匹，业于初九日奏明在案。查本年二月间，提督鲍超先曾筹备马价银两，派委副将萧以德、都司马长清前赴张家口、古北口一带采办战马八百匹。经臣札饬该员等买马进口，由京至陕西暂驻，听候鲍超拨用。其时霆营将赴甘肃，故令在陕等候也。现因霆营兵变，鲍超已奉谕旨赴闽剿贼，毋庸前赴新疆。江、闽之间山路丛杂，不利骑队，自应将此项马匹改解臣营。相应请旨敕下兵部，俟该员萧以德等到部请票时，饬将所办战马径赴山东兖，济一带、探明臣所驻扎地方，赶解来营，俾资练习。仍请援照历年成案，由部知照经过各关口，将萧以德等马匹按数查验，照例免税放行。除咨部查照外，理合附片陈请，伏乞圣鉴训示。谨奏。

裁撤湖南东征局片 同治四年五月二十四日

再，湖南东征一局，系于本省厘金外加抽半厘，每货至卡，如本省抽一两者，另抽东局五钱；本省抽百文者，另抽东局五十文，为各省所未有，实与重征无异。自设局以至于今，已满五年，商贾疲困，民怨沸腾。臣危困时所重有赖者在此，臣数年来所最疚心者亦在此。前经三次具奏，议于本年夏间撤局。本年三月，又详晰密陈，声明四月间裁停东征局务。钦奉寄谕：“须俟甘肃之饷筹定数目确有把握，再撤该局。”近接各处函咨，除臣于扬防节省项下奏定月解甘饷三万外，浙江奏定月解二万，江苏奏定月解一万，湖北奏明停止各路协饷，闻议定每月解甘三万五千两，湖南亦议月解一万两，通计甘肃军饷每月可得十万五千两。臣自咸丰四年带兵至九年止，从无月得现饷五万者。即十年、十一年忝任江督，亦无月得现饷十万者。今甘肃月入十万有奇，确有把握，据臣观之，实为不少。甘饷既已有着，而臣又将移师山东，断不敢再留东征局名目以重困于商民而食言于桑梓，理合奏明。一面札饬局员李明墀等将东征局卡概行停止；一面函商抚臣李瀚章，于向抽东征货厘之中，酌择货物数种，仍留厘金数成，增写本省厘票之内，作为协济甘肃之饷。是虽无西征局之名，而亦暗留协助甘饷之实。臣之所谓湖南议解一万者，系就最少之月言之。如月收较旺，尚可尽数多解，由湖南抚臣酌量办理。所有裁撤东征局及筹计甘饷缘由，附片由驿陈明，伏乞皇太后、皇上圣鉴。谨奏。

查勘陆建瀛徇节情形片 同治四年五月二十四日

再，已故两江总督陆建瀛，前于咸丰三年正月督师失利，退守江宁，逾十日而城陷。吴中人士谤议繁兴，至有守备汪大成诬禀污蔑之案。谕旨饬交前督臣怡良密查。旋经怡良密奏该故督死事大略，力辨其诬。咸丰三年六月三十日奉朱批：“另有旨。陆建瀛身系大员，断不至昧于大节。汪大成任意诬毁，可恶之至。”钦此。惟原奏中尚有俟省城克复，亲自查勘，以证虚实等语。是克城以后，臣为江督，即有应行查勘之责。上年六月，据蒙城县知县林用光禀：据家人和祥面称，该故督陆建瀛，实于城陷后被贼杀害。系由该家人随同巡捕官姚俞、郑兴堂、江继勋、韦长贵等照料棺敛，瘗于水月庵侧菜圃中，言之甚详。经臣批令转饬和详迅至江宁，以凭细询；一面行文湖北原籍，饬传该家属知照。旋据该故督之子陆式谷带同和详前来。臣复加派道员陈庆长、潘鸿焘等，于十一月初六日认明瘗埋基址，眼同启视，遗骸犹存。该故督实系当时在城殉难，克全大节，毫无疑义。当由陆式谷重为棺敛。臣亲往吊祭，派委炮船护送回籍。理合附片陈明，伏乞圣鉴。谨奏。

皖军被困派兵援剿折 同治四年闰五月十一日

奏为捻众南趋，皖军被困，拟派重兵援剿，恭折驰陈，仰祈圣鉴事。窃臣于五月二十五日带兵出省，陈明俟到清江后察看徐州、济宁何处吃紧，再行相机调度，恭疏驰奏在案。兹于闰五月初八日，行抵清江。叠据安徽布政使英翰禀称：五月二十五日捻匪窜陷高炉集后，雉河粮路业已不通。二十八日复有大股三四万人如墙而进，猛扑该军部将牛师韩头营，经我军奋力轰击，贼始稍退，盘踞各村，四五十里外火光烛天。擒获贼党供称：张总愚纠合任柱、牛老洪、赖文光等股，锐意攻扑雉河营盘。现在四面被围，万分危急，请派大队星速救援等语。又据总兵易开俊禀称：该军奉调赴徐，于五月二十七日行抵蒙城。正值高炉集被陷，雉河围困，暂驻蒙城。而贼踪分布涡河两岸，通近蒙城，粮路亦已梗塞。该军仅三千人，断不能御数万之寇，若驰援雉河，深恐孤军偾事，更长贼氛等情。具禀请示。臣批饬该总兵稳扎稳守，不可轻进贻误。伏查蒙、亳、雉河皆群捻之老巢。同治二年经亲王僧格林沁擒斩各酋，肃清该处，议定于雉河设立新县，筑城增防。今发、捻四股合而为一，并力争此以为窟穴。英翰以藩司大员，素称皖北得力之师，万一因援绝而溃，则淮河北岸一片逆氛，已属不可收拾。倘竟窜越淮南，上而寿州，六安以至安庆，下而庐州、滁、和以至扬郡，均系累年百战恢复之疆土，何堪再被蹂躏！臣现檄调提督黄翼升水师，由高良涧进洪泽湖以达临淮，调总兵周盛波陆师由徐郡赴宿州以援蒙、亳。惟水师难入小港，不能竟达雉河，陆军不满五千，亦难解此重围。不得已飞调刘铭传一军白济宁驰回徐州，以拯皖北之危。近日叠奉寄谕，令刘铭传防驻山东，潘鼎新驻防直隶。现在东境已无战事，而皖北围困如此，别无大支劲旅可以独当一面，自应调刘铭传回皖作为往来游击之师。请旨饬下该提督星速旋军，先顾皖疆。其潘鼎新一军，专为拱卫畿辅而往，谨遵谕旨，不遽调赴他省。臣所部楚勇，因道远年久，力竭精疲，暮气将乘，叠经缕晰具奏。今曾国荃一军遣撤将毕。鲍超一军半溃于金口，半留于赣州，难以复用。此次金陵罗麓森等新募之军，宁国刘松山调出之军，现尚未至清江，亦恐南人北征，迁地非良。皇上命臣办捻，不能不专资淮勇之力。拟俟八九月间直隶、齐、豫三省炮船造成，臣亲赴黄河验毕，或奏调潘鼎新兼顾东、豫，届时再行请旨办理。臣在清江小驻数日，俟步队到齐，即当驰赴徐州，相机调度。所有皖军被围，拟派重兵援剿缘由，谨缮折由驿五百里驰陈，伏乞皇太后、皇上圣鉴训示。谨奏。

再请收回节制三省成命片 同治四年闰五月十一日

再，臣上次具折力辞节制直隶、山东、河南三省之命，未蒙俞允。在皇上略短取长，不惜假以威柄，而微臣度德量力，实难任此事权。即使贼氛尚在北路，亦将专疏再辞，得请乃已。况现在大股捻逆全趋皖境，刘铭传、周盛波两军均已调回皖北助剿。将来臣之兵力，只能顾及河南之归、陈，山东之兖、沂、曹、济，其余各府，万难兼顾。直隶则远在黄河北岸，臣力恐不能逮。徒冒虚名，全无实际，寸心惴惴，深抱不安。从前亲王僧格林沁节制直、东、豫三省，每当追贼之际，昼食粗粝，夜宿单棚，勋劳卓著。臣自愧十分不及一二。纵令臣习劳耐苦，效法该亲王之所为，然以封疆大吏，较之勋戚贤王，礼数固当大减，名分岂可齐衡？惟有吁恳天恩，明降谕旨，收回节制三省成命，俾臣不居极大之名，稍安愚拙之分。至于剿捻事宜，凡思虑所能到、才力所能及者，自当殚竭血诚，与三省督抚和衷商办，冀以迅歼逆氛，仰纾宸虑。区区愚诚，伏乞皇太后、皇上圣鉴训示。谨奏。

贼众全萃皖境先赴临淮折 同治四年闰五月二十一日

奏为群贼全萃皖境，臣应先驻临淮，后赴徐州，恭折仰祈圣鉴事。窃臣行抵清江，即将皖军被围，拟派重兵援剿各缘由，于本月十一日驰奏在案。十四日罗麓森等金陵六营齐抵清江。刘松山宁国一军，老勇在途苦求假归，挑选募补，行程稍滞，甫于二十日全队到齐臣在此小驻十二日，叠闻留防徽州各军索饷滋闹，力筹拨银镇抚，昼夜忧灼。本拟步队到齐，即日驰赴徐州，相机调度。连日接据安徽布政使英翰来禀，该军困于雉河集，已先带二十余骑退春镇总兵易开俊来禀，该军进扎西洋集，拟先攻高炉以解雉河之围。惟该总兵目疾增剧，势将瞽废，请派员接统该军各等情。臣查英翰出重围而求援，易开俊临大敌而婴疾，均属万分危急。臣若先赴徐州，则去贼愈远，诸军无所禀承。适接抚臣乔松年咨函。亦称贼聚皖北，官兵正可合围会剿，为一劳永逸之计。臣与吴棠熟商，遂定议亲率金陵六营、宁国六营先赴临淮关驻扎。俟皖事稍松，再行进驻徐州。

臣初次奏称，专力于四省十三府州之地。今既由临淮进兵，将来安徽即以临淮为老营，江苏即以徐州为老营，山东以济宁为老营，河南以周家口为老营，四路各驻大兵，多储粮草、子药，为四省之重镇。一省有急，三省往援，其援军之粮药，即取给于受援之地，庶几往来神速，呼吸相通，就目前诸将而论，刘铭传、潘鼎新，均可独当一面，张树声、周盛波两军相合可当一面，刘松山、易开俊两军相合可当一面，四路专汛之兵，颇敷分市。此外须另筹游兵一枝，拟派候选郎中李昭庆训练马队，合之亲王僧格林沁旧部马步各军，同为游击之师。臣私衷区画如此。军情瞬息千变，不知将来能成规模否。至粮运为用兵第一要义，周家口、临淮，两军以淮河、颍河为运道，济宁、徐州两军以运河为运遭，拟趁有水之时，先将米粮、子药悉数分运四处，存储备用。已在清江设立转运局，派淮扬道吴世熊专司其事。如四路军食充足，则四省有首尾相应之象，而诸军无疲于奔命之虞，或可以速补迟，徐图功效。所有群贼萃皖，微臣先赴临淮缘由，谨缮折由驿五百里驰陈，伏乞皇太后、皇上圣鉴训示。谨奏。

请派陈国瑞赴河南片 同治四年闰五月二十一日

正封折间，钦奉闰五月十六日寄谕：“陈国瑞、刘铭传两军曾有互斗之案，此时同赴豫北剿贼，该提督、总兵等夙知大义，谅不敢以私废公。惟东省兵力尚薄，倘贼匪乘虚回窜，甚属可虞。陈国瑞一军如尚未起程，即着国瑞传知，暂留山东驻扎，遏贼回窜，毋庸赴皖。如业已起程前进，该军应否驻扎淮、徐一带堵遏贼踪，抑调回山东之处，着曾国藩斟酌，妥为调派。”等因。钦此。

查陈国瑞去年在皖，曾因英翰、郭宝昌告变，仇隙甚深。昨在济宁长沟，其部卒入刘铭传营内抢夺洋枪，被刘营杀伤颇众，余怒未平。英翰现在雉河集被围，刘铭传驰回援救，该两军均在皖北，若陈国瑞与之共事一处，不免各存意见，互相猜疑。统将微有猜疑，则弁勇必构扇纷争，恐于强寇环逼之时，又有私斗意外之变。据臣愚见，陈国瑞一军应暂驻扎河南之归德。如归德无贼，即赴南、汝、光三属防剿，听候河南抚臣吴昌寿调遣，无庸再赴皖境。如已入皖界，亦应折回豫省，以遏逆匪回窜之路，而杜诸军内讧之渐。除照会陈国瑞，并咨行各处外，理合附片复奏，伏乞圣鉴事。谨奏。

调马队官兵赴皖北助剿折 同治四年闰五月二十八日

奏为吉林、黑龙江马队官兵，谨遵节次谕旨调赴皖北助剿，恭折仰祈圣鉴事。窃臣钦奉闰五月初一、初五、初七、十六等日寄谕，饬将亲王僧格林沁所遗马步各队酌量调派；并令色尔固善接统温德勒克西所带马队迅赴臣营，妥筹布置。臣遵即檄派前任浙江盐运使李榕前赴济宁，禀商国瑞，承领交代事件，并迎提军火兵马，于本月二十一日奏明在案。旋准国瑞来咨抄送奏稿，亲王僧格林沁所遗马步各队已悉数分拨完竣，并无一骑拨归臣营。其托伦布所带马队，则奏交直隶督臣调遣。钦奉闰五月十九日寄谕：“国瑞拟将托伦布所带马队官兵四百九十六员名拨交刘长佑之处，著改拔河南交吴昌寿酌量调遣。”等因。钦此。

伏查现在贼势全萃皖境，雉河集被厨已久，贼马四出滋扰，北至宿州城外及濉溪口等集，西至颍上县之江口集，蒙、亳数百里间，一片逆氛，非马队断不足以制胜。就目前贼情而论，不特将劲骑调赴直隶置诸无用之地，即河南军情亦视皖北为较轻。若马队调赴河南后，再由归德、夏邑、永城一带援剿皖北，须绕远四百余里，实属缓不济急。所有托伦布等统带吉林、黑龙江马队四百九十六员名，应即全数由济宁径赴徐州，与刘铭传先后援皖，以辅步队之不足，而扼贼骑之凶锋。除由臣咨商国瑞外，相应请旨饬下托伦布等克日启程前来，庶亍现在军务有益，而于节次谕旨亦属相符。至色尔固善一员，现在河南穿孝，尚难遽赴山东。其温德勒克西所带马队谕旨饬赴臣营者，国瑞折中并无其人。惟拨交山东之乌尔图那逊等马队至一千三百余名之多，是否即系温德勒克西一起，应俟查明另案奏办。所有请调马队官兵缘由，恭折由驿五百里驰奏，伏乞皇太后、皇上圣鉴训示。再，臣于二十二日自清江启行，二十五、六等日渡洪泽湖，计程月内可抵临淮。合并陈明。遵奏。

恭谢天恩井陈明曾国荃病未复元折 同治四年七月初八日

奏为恭谢天恩，仰祈圣鉴事。

窃臣承准军机大臣字寄同治四年六月十八日奉上谕：“曾国荃已简授山西巡抚。曾国藩当嘱该抚勉图报效，作速赴任，勿以病辞。”钦此。闻命之下，感悚莫名。

伏念臣弟国荃，于上年九月蒙恩开缺回籍调理。本年二月间仰荷特旨询问，眷逮优隆。嗣经臣弟国荃专折具奏，病未痊愈，恳请暂缓入都。接奉批旨：“饬令赶紧医治，一俟稍愈，即速启程北上，以副委任。”等因。钦此。五月间又迭奉寄谕，饬催即日北上。仰见朝廷向用之殷，期望之切。臣每寄家书，勖其一意静摄，冀图速愈，以慰宸廑。兹乃钦承恩命，畀以专圻。值时事之多艰，念门庭之太盛，感极而惧，若涉春冰。

伏思山西为北路完善之区，目今值边防吃紧之际，臣弟国荃受恩深重，苟可勉力驰驱，断不稍耽安逸，惟臣前接家信，知其旧患湿疾本未全愈，又于闰五月初六日感染时症，不进谷食者九日，颇觉可危。至十五日始有转机。据医家云，此次大病之后，积年病根俱已发泄，如果调理得宜，转可渐渐复元等语。现已相距月余，是否全愈，尚未敢必。臣恭录谕旨，驰函家中，嘱其自揣精力，迅速赴阙，勉图报效。一面寄书臣营，代为陈奏。近日沿途积潦，文报多梗，不知臣函何日可以达湘。除俟臣弟国荃复信到营再行具奏外，所有微臣感激下忱，合先具折，恭谢天恩。伏乞皇太后、皇上圣鉴。谨奏。

军机大巨奉旨：“山西防务紧要，曾国荃到后，正可督同陈浞筹办一切。仍着该大巨迅速催令起程北上，勿稍延缓。”钦此。

曾文正公奏稿卷二十三

遵旨复陈并请中外臣工会议剿捻事宜折 同治四年七月二十四日

奏为钦奉谕旨，恭疏复陈，并请敕下中外臣工会议剿捻事宜，以定谋议，仰祈圣鉴事。

窃臣于七月初九日承准军机大臣字寄七月初三日奉上谕：“晋省完善之区，并无得力劲旅，设被窜扰，关系匪轻。著曾国藩速派刘铭传等军循河西上，酌量水陆两路孰为便捷，驰赴洛阳以西一带，扼要驻扎。与秦晋防兵联络声势，相机防剿，俾贼不得分窜扰及完善。”等因。钦此。又于七月十五日承准军机大臣字寄七月初九日奉上谕：“曾国藩身任统帅，责无旁贷。前经迭谕该大臣筹拨一军兼顾晋省；并令刘铭传等军驰赴豫省北路，绕出贼前，防贼窜越秦、晋之路；又令派拨马队驰赴豫省助剿；复以贼去徐郡甚远，令该大臣酌量前进驻扎。乃该大臣日久迄无奏报，于近来皖、豫军情及各路如何布置情形，均未陈奏，历次所奉谕旨亦未答复，实属疲玩因循。若欲藉此获咎，冀卸节制三省仔肩，何以仰副朝廷倚任之重！谅该大臣公忠体国之心，何忍出此。”等因。钦此。跪诵之下，惶悚莫名。查派拨马步各队赴豫及臣仍拟驻扎徐州各情，业已于本月初八日专折具奏在案。目前贼势，前股已至南召、鲁山、裕州，并闻窜入湖北之枣阳；后股由临颍、郾城而折回上蔡。接据吴昌寿咨称：贼将窜扰周家口。又接刘铭传文称：即日由周家口出队迎击上蔡之贼。

谕旨敕令刘铭传一军循河西上，驰赴洛阳以西扼要驻扎，自系先事预防之策。臣窃观刻下局势，周家口最为扼要之区。该处距豫之开、归、陈、许及汝宁、光州六郡，均在三百里内外，即皖之颍州及蒙、亳老巢，相去亦不过三百里，八面受敌，不可无重兵镇驻。臣所部各军，惟刘铭传将略较优，人数较多，故以周家口之重任付之。今若移驻洛阳以西，反置劲旅于无用之地。至秦、晋两省防务，臣闻陕西残破更甚于河南，似非该逆之所垂涎。山西虽属完善，然黄河天险，似非该逆所能遽渡。自洛阳至潼关五百余里，必须晋、豫两省多设炮船，乃足御之，亦非陆路一军所能遍防。刘铭传西去，窃恐无益于晋而有损于豫。臣既知周家口之防更切于洛阳，不敢不剀切上陈，冀回圣听。且不独刘铭传一军万难远调也，李鸿章部下淮南之勇，不惯面食与楚军同，而其军火、炮械之笨重则更甚于楚军。自古行军皆以粮运为先务。乾隆年间新疆用兵，以大学士黄廷桂总理肃州粮台，米、麦、杂粮无一不备，车驼转运之烦琐，绝皇帝亲自计画，遥为指挥。今河南等省用兵，全不讲求转运，粮械多有阙乏，将士不肯尽力。臣与李鸿章所部历年行兵于江湖水乡，粮运最便，士卒习而安之。今改运于济宁、周家口等处，尚有运河、淮河一水之便，而溯流太远，已觉十分艰难。若再令远征秦、晋之交，不特不能多运大米，并不能多运洋炮，恐淮勇迁地弗良，或生他变。前此霆营调赴关外，亦以道途太远，无米可食，中途溃变。臣未能先期陈奏，力阻其行，至今愧恨。顷在临淮，臣檄翰林院编修张锡嵘招募淮北之勇，专取能食麦面杂粮之人，冀备他年征剿西北之用。其在淮水以南不惯面食者，概不收募。盖恐饮食违其本性，驱策必不得力。此又臣所辗转筹思而未敢轻调秦、晋防兵者也。

至于节制三省之命，臣三次具疏固辞，未蒙俞允。以臣赋性颛愚，即一省已难专任，然臣受恩深重，虽数省亦当通筹窃计。捻匪可到之处约有八省，分为三路：江苏、安徽两省及豫之归、陈，齐之兖，沂、曹、济，臣初次疏中所指之十三府州，皆东路也；直隶、山西两省及豫之彰、怀、卫辉，齐之东、武、临清，凡在黄河以北皆北路也；湖北、陕西两省及豫之南、汝、洛、陕等郡，皆西路也。论用兵缓急先后之序，则东路最重，西路次之，北路又次之。论微臣之才识与所部之兵力，则即东路十三府州纵横千里，已嫌汛地太宽，动虞疏失，实不能兼顾西路，更何能谋及北路。

今皇上饬臣兼顾晋省，已在节制三省之外，而外间望治之心责臣之词，尚不止于晋省，一似三路之前截后追，为防为剿，皆臣军应办之事。臣何以堪此重任，又何能当此重咎。以僧格林沁之贤，忠可以泣鬼神，勇可以回山岳，办捻五年，尚未蒇功。今捻匪之马匹愈多，而时论之视贼愈轻，一似数月期年，可望肃清，臣又安能奏此速效。臣自揣殚竭愚忱，筹东路十二府州之防，加以清查民圩，训练马队，一二年内或可渐就稳固。其北路防河之法，西路堵剿之方，均非臣力所能逮。应请旨饬令山西、河南速办舟师，守御黄河，免致贼窜晋境，仓皇贻误。臣管见所及，已略具于五月初九日、十三日、七月初八日三次疏中。常思坚持初议，又恐失之执拗，可否仰恳天恩，敕下九卿、科道、八省督抚会议剿捻事宜，各抒所见，恭请宸断，定一不可改易之策，画分汛地，各专责成，无论贼窜何处，而办贼之方万变而不离其宗，庶几谋不纷歧，事有归宿。微臣幸甚！大局幸甚！至臣处奏报之稀，曾于同治元年二月初六日复奏一次，一则不轻奏谣传之言，一则不轻奏未定之事，一则不轻奏预计之说，仰蒙圣训称许数年以来，不改此度。兹奉严旨诘责，惶愧无地。若欲藉此获咎，以卸仔肩，则臣生平所志所学断不肯如此取巧。伏乞圣慈垂鉴。所有遵旨复陈、并请中外臣工会议剿捻事宜各缘由，恭折由驿驰奏，伏乞皇太后、皇上圣鉴训示。

再，臣拜折后，即于本日前赴徐州整理马队俟抵徐后，再行陈奏。合并声明。谨奏。

补参陈国瑞折 同治四年七月二十四日

奏为曹南未能救护之总兵同罪异罚，补行纠参，恭折仰祈圣鉴事。

窃查总兵陈国瑞随同亲王僧格林沁带兵剿捻，与郭宝昌分统左右两翼。本年四月曹南之战，僧格林沁追贼阵亡，郭宝昌不顾主将，奉旨革职拿问，其余翼长成保以下各官未能救护者，发遣降革有差。即山东抚臣阎敬铭、布政使丁宝桢等，亦均交部议处，予以应得之咎。纪纲所在，不稍优容。独陈国瑞饰词巧脱，逍遥法外。无论所禀受伤各情不足深信，即使均属实情，亦只可略从末减，未便概置不问。伏读五月初二日上谕：“陈国瑞未能救援僧格林沁，本属咎有应得。姑念其从来打仗奋勇，屡著战功，且此次身骑俱受重伤，困苦情形，不无可悯，姑免置议。”等因。钦此。仰见朝廷爱惜将才，格外宽宥。惟臣接统此军，博询众论，佥以为马步各翼长同罪异罚，不应过于悬殊。古称法立而后知恩，在师臣当申明法律之严，庶裨将益感戴圣恩之厚。相应补行纠参，请旨将总兵陈国瑞撤去帮办军务，革去黄马褂，暂留处州镇实缺，责令戴罪立功，以示薄惩而观后效。所有补行纠参缘由，恭折具陈，伏乞皇太后、皇上圣鉴训示。谨奏。

金宝圩团练殉难请恤折 同治四年八月初八日

奏为宣城县金宝圩团练阵亡绅民恳恩分别旌恤，恭折仰祈圣鉴事。

窃查安徽宁国府宣城县金宝圩，地本膏腴，人知好义。自咸丰六年以后，盐提举衔候选训导丁翥等创办义团，宁国府两次失陷，该圩屹然孤立，力挫贼锋。至同治元年冬间，伪侍王率领悍党围攻数旬，十二月二十日破圩而入。贼众衔恨次骨，恣意屠杀，一圩之内，死者不下八九万人。其逃至芜湖者，老弱一千余人。臣为筹款赈恤，仅存百分之一。历数办围之坚忍，被害之惨酷，佥谓为各省所无。嗣据该圩练总蓝翎主簿唐兆麟等查明圩内殉难绅民、妇女，就其可考者造具清册，就近禀请侍郎臣彭玉麟行营咨送核奏。彭玉麟驻营裕溪口，周历沿江上下，亲见该圩遭难之惨，白骨青燐，目不忍睹。本年二月间，捐资购买义山，收检枯骼，为万人大冢，勒石志之，以表节义。每与臣言及金宝圩死事情形，为之陨涕。臣查该圩以一隅之地，力抗悍贼至七年之久，卒以势孤力竭，万众同殉，忠义之诚，坚逾金石。当将清册发交采访忠义局委员详加核对。据该委员等将宣城县历年殉难绅民汇案请奏前来。臣复加查核，内一门殉难者八家，共三十九人。合家殉难而口数可计、名字不可考者一百三十六家。并无口数可计者二十七家。官绅殉难者九十七员名。团总、团丁殉难者六百七十四名。士民殉难者二千三百二十二名。妇女殉难者一千零四十三口。均属大节懔然，临难不苟。相应缮具清单，仰恳天恩，敕部分别从优旌恤以为效忠苦守者功。除事实清册循案咨部外，所有团练阵亡绅民汇案请恤缘由，理合专折具奏，伏乞皇太后、皇上圣鉴。

再，两江忠义未奏各案，俱已移交署督臣办理。此案系臣与彭玉麟始终经理，该圩绅民殉节尤惨，谨由臣主稿先行具奏。合并声明。谨奏。

移驻徐州整理马队并陈近日军情折 同治四年八月十七日

奏为微臣移驻徐州整理马队，并陈近日军情，恭折仰祈圣鉴事。

窃臣于七月二十四日自临淮启程，八月初四日行抵徐州。旬日来料简各起马队，计已到徐州者共有四起：一为色尔固善所部官兵七百二十八员名，原系高福、常星阿、温德勒克西三人分带，奉旨派色尔固善统带；一为托伦布所部官兵四百八十五员名；一为讷穆锦所部吉林官兵一百五十五员名，前敌马勇四百四员名。此三起者，均系亲王僧格林沁旧部，合之国瑞本年新调之察哈尔官兵一千名，共计四起，凡马队二千七百七十二人。然旧存者驰驱太久，伤病甚多，新调者技艺太生，遘疾亦重，必须大加裁汰，训练成军，方足以利征剿。臣督饬营务处李昭庆、李恒清会同管带各官，认真挑选，编立队伍，配齐器械，换补马匹。计色尔固善原带之队挑留五百一十九人，专归高福管带。托伦布原带之队挑留三百五十四人，又添并吉林兵三十八人，仍归托伦布管带。该两起官兵，遵旨均令色尔固善统领节制。讷穆锦原带之队，除酌留吉林官兵并入托伦布部下外，专以前敌马勇四百四员名责成讷穆锦管带。其新调之察哈尔官兵一千名，原派营总帕克巴札普、贡噶德里克，二人久病未愈，马匹亦倒毙过多，现仅挑留兵丁五百一十六人，另派营总二员，檄令温德勒克西管带。其余老弱患病者，概行遣撤回旗。以上四起，共只挑选一千八百三十一人，又挑留官弁五十七员名，一并随营差遣。此外尚有乌尔图那逊所带七百零九名，前已奏明驻扎周家口。据禀该起官兵出征年久，残废居多，请即分别汰留。其土默特一起，并请全行遣撤。臣拟俟周家口防务稍松，调回徐州大加整顿，其应留若干，应撤若干，另案奏明办理。至富森保所带一起，官兵三百七十四员名，前由河南调赴徐州，富森保仅带四十三人来徐，其部下官兵均已陆续逃归湖北。经督臣官文奏明咨会，臣因并饬富森保于八月初八日自徐州赴楚，即作为楚省防剿之兵。此臣整理马队之大概情形也。

规模甫定，臣本拟亲行教练，认真操演，再行分别调派。惟现据各路禀报，牛洪、任柱、陈大、赖文光等股回窜阜阳县境之瓦店集、迎仙店等处，占踞各圩，势甚凶悍。英翰部下驻扎颍州，出队截击，略有斩擒。安徽抚臣乔松年饬调张得胜一军由固始回剿，克蒙额从颍州继进。臣不得已，檄饬色尔固善统领该两起马队，由徐州前赴颍州会同剿办。并檄周盛波一军由亳州拔队南赴太和、颍州一带；刘铭传一军由周家口拔队回援颍州。各路合力会剿，或可一收夹击之效。除各军战状具报到日续行陈奏，并遣撤马队俟启程回旗，分别奏咨外，所有微臣整理马队及近日军情，理合恭折由驿驰奏，伏乞皇太后、皇上圣鉴训示。谨奏。

铭军迭胜逼贼东窜现筹布置折 同治四年九月初一日

奏为刘铭传一军迭获胜仗，逼贼东窜曹州，现筹布置情形，恭折仰祈圣鉴事。

窃臣以捻逆窜扰颍州，饬令刘铭传一军由周家口回援，周盛波等协剿，于八月十八日奏明在案。刘铭传未接臣檄之先。已派刘盛藻、唐殿魁率步队各营，张景春、刘盛瑺，率新练之马勇二营，由周家口驰赴颍州。于十一日行抵沈邱，与豫军蒋希夷、皖军康锦文等会同进剿。十二日进逼凹张贼寨。该逆窥我营未定，集马步贼万余人，乘机猛扑。唐殿魁击其左，刘盛藻击其右，酣战逾时，毙贼三百余名。蒋希夷、康锦文两军从中路继进，张景春、刘盛瑞马队两边包抄，贼即奔溃。我军追三十余里，至洪河南岸瓦店等处，擒斩甚夥，夺获器械无算，骡马二百余匹。拨出难民数千，破贼寨二十余座。贼狂窜向西南而去。十四日又折回洪河之北洋埠，两日夜窜至项城西境之南顿集，距周家口五十里。刘铭传遂督军由项城间道一日夜驰抵南顿，饬各营及乌尔图那逊之马队三路并进，贼势披靡。我军疾追十余里，杀毙、枪毙贼千余名，生擒三百余名，夺获马百余匹，器械千余件，贼乘夜越周家口经渡沙河而北。此刘铭传一军在阜阳、沈邱两次获胜、肃清皖境之情形也。

贼渡颍后，由西华窜入太康。刘铭传于十九日追抵太康，至贼又奔向睢州。二十日追至睢州，则贼又已先发矣，刘铭传乃暂弃步军，独督马队驰三十余里，从后追及。贼四散狂、奔抛弃辎重器械甚多，败溃十余里。复聚马贼数百迎敌。又经张景春及营总白图善六十七、讷尔桓额等击退。其周盛波一军驰至归德邀截，以贼匪未过宋郡，不及而返。此十九、二十等日追剿四百余里之情形也。

自二十日后，该逆窜至考城之保庶寨，曹境之魏湾集，盘踞定陶境内已越三日。据刘铭传送到生擒贼供，此次东窜之匪，系任柱为主，而赖汶光、牛洪亦在其中。图入青石关以掳掠富饶之境。臣查群贼之中，以任柱之骑为最悍，以赖汶光之谋为最诡。如果二酋同来，则贼势已趋重东路。而青石关通登、莱、青三府，尤为山东膏腴之地，不可不速筹援剿。除饬潘鼎新一军扼守运河外，顷又调张树珊之步队、色尔固善之马队，率徐州全军驰赴山东协剿。又调临淮六千人，以四千接防徐州，以二千续往山东。调周盛波一军移驻归德，以遏东贼回窜之路。留刘铭传一军仍驻周家口，以扼陈、汝最要之区。惜无大枝马队可以纵横追逐。仅就现有兵力，东顾齐省，西顾豫省，中间兼顾徐州、临淮两地，期于首尾相应。此臣近日调度诸军、布置各路之情形也。

钦奉八月十四日、二十二日两次寄谕，饬臣进驻许州，并筹游击之师。臣屡疏复奏，本议四路驻兵之外，更添大支游击之师。惟游兵须以马队为主，而辅以步队之轻迅者。今臣处所接旧管之马队不满二千，其余新调之察哈尔马兵，新募之两淮马勇，其数无多，其技尤劣，不敢驱之向敌。久未办成游击之师，自问尚无破寇之术，日夜焦思，弥深愧悚。至贼势趋重山东，自当先剿东路，不必遽赴许州。皇上因时制宜，想必有权衡于至当者。伏乞续示宸谟！俯鉴愚忱之不敢欺，勖以棉力之所能及。微臣幸甚！所有剿贼获胜及近日调度各情，恭折由驿驰陈，伏乞皇太后、皇上圣鉴训示。谨奏。

奉旨复陈近日军情折 同治四年九月十九日

奏为迭奉谕旨，恭折复奏，并陈近日军情，仰祈圣鉴事。

窃臣接奉九月初六日寄谕，欲令李鸿章亲带杨鼎勋等军驰赴河洛，将豫西股匪扑灭，兼顾山、陕门户。而以吴棠署理两江总督。李宗羲、丁日昌递署漕督、苏抚。饬臣函商迅速复奏。又奉十一日寄谕令鲍超驰赴豫南，归臣节制各等因。仰见圣德谦冲，忧勤弥笃。闻令之下，愧悚难名。

臣查近日军情，捻众回窜，遍布菏泽、曹、定等处。潘鼎新已至巨野，由徐州调往之色尔固善、张树珊马步各军均至济宁，正可会合进剿而该匪忽分支狂窜：一支回窜徐州，攻破铜山境内之辛家寨，边马及于郑家集，距徐城仅六十里；一支直趋济宁之长沟，势将渡运河而东。据各路探报，马贼近万，步贼以六七万计。任柱、牛洪、赖汶光、李允、陈大禧各酋俱已东来。其西留豫境者仅张总愚南阳一股，人数较少，力亦较弱。是目下贼势趋重东路，不特秦、晋暂可无患，即宛、洛患亦稍轻，自当以全力专顾东路。徐州一支恐窜沂州、海州，而扰及里下河。长沟一支恐窜济南、泰安，而扰及东三府。现饬潘鼎新、张树珊两军防剿东北济、泰一路。而调郭松林、杨鼎勋两军防剿东南沂、海一路。此外则刘铭传留于周家口，周盛波留于归德府。斯六军者，皆淮勇最劲之兵，所驻皆三省最要之地。其防戍大江以南者，仅有刘秉璋等三起，分驻苏、松、东坝等处，万不能再行调出，千里空虚。

谕旨饬李鸿章视师河洛，该处现无可剿之贼淮勇亦别无可调之师。至臣所部楚军，除酌留刘松山等剿捻外，余拟全数遣撤，迭经奏明在案。臣今所倚以办贼者，全赖淮勇诸军，供其指麾。李鸿章若果入洛，亦岂肯撤臣布置已定之兵挟以西行，坐视山东、江苏之糜烂而不顾？是李鸿章之无兵带赴西路，时为之也，势为之也。臣屡接禀报，闽军黄少春等攻克镇平，江军席宝田、娄云庆等迭获大捷，发逆势极穷蹙。又有刘典、康国器、刘连捷、周宽世各军星罗棋布，似闽、粤余孽不久即可歼除。

谕旨令鲍超改赴河南，实属于粤无损，于豫有益。惟饷项由楚省解济，未知能否元缺？臣拟商之李鸿章，若能由江南协解数成，则河南多一支劲旅，湖北少一分供应，俾圣主可纾西顾之忧，而微臣亦稍塞豫人之责。

谕旨垂询以李宗羲暂署漕运总督，丁日昌署理江苏巡抚。查李宗羲由安徽知府，甫于去年保奏以道员留江补用。本年奏署运司，迭擢安徽臬司、江宁藩司，一岁三迁，已为非常之遭际。该员廉正有余，才略稍短，权领封圻，未免嫌其过骤。丁日昌以江西知县，因案革职。三年之内，开复原官，涛保府、道，擢任两淮运司。虽称熟习夷务，而资格太浅，物望未孚。洋人变诈多端，非勋名素著之大臣，不足以戢其诡谋而慑其骄气。该员实难胜此重任。数年以来，皇上求才若渴，于疆臣保荐人员，往往破格超迁，外间因其不次之擢，疑为非常之才，责备之下，加以吹求，于是台谏弹劾生风，并归咎于原保之员。若使保升者，循资渐进，少为回翔，多经磨练，则该员不至见妒于同僚，而言路亦不至仇视乎疆吏，实于中外和衷之道大有裨益。

抑臣尤有请者，历观前史明训，军事之进退、缓急、战守、屯驻，统帅主之，朝廷之上不宜遥制；朝堂之黜陟将帅，赏罚百僚，天子与左右大臣主之，阃外之臣不宜干预。朝廷而遥制兵事，其患犹浅；阃外而干预内政，其害实深。从古统兵重臣遥执国命，未有能善其后者。同治元年正月，皇上命臣保举封疆大员。臣密片奏称：疆臣既有征伐之权，不当更分黜陟之柄，宜防外重内轻之渐，兼杜植私树党之端等语。仰蒙圣慈垂鉴。今以要缺督、抚，令臣等往返函商。如臣愚见，密保尚且不敢，会商更觉非宜。因不俟李鸿章、吴棠商定，直手予管见，未审有当于万一否？所有迭奉谕旨并陈近日军情缘由，恭折由驿驰奏，伏乞皇太后、皇上圣鉴训示。谨奏。

近日军情片 同治四年九月十九日

再，正封折间，又据潘鼎新等禀称：捻逆因济宁长沟一带驻有重兵，不敢北窜，已由武城、金乡南趋丰、砀等处。据擒贼供称：该匪欲回雉河老巢等语。查贼踪飘忽，臣调诸军甫集曹、济，该逆忽扰及徐州。徐防兵力颇单，只堪坚守不能迎剿。欲调马步各队回顾徐郡，该逆又将纷窜他处，狡谋多端，亟肆疲我，殊深焦灼。又接李鸿章函称：因奉驰赴河洛之旨，欲留杨鼎勋等二军暂缓前进。臣以沂、海、里下河一路尚无防兵，仍当飞檄调来会剿徐境之贼。又接刘铭传呈称：张总愚一股由南阳西南窜去，已近鄂省边境。楚北防范甚严，似亦不足深虑。理合附片陈明，伏乞圣鉴。谨奏。

官军迭胜该逆仍窜山东折 同治四年十月十一日

奏为官军迭获胜仗，该逆仍窜山东，恭报近日军情，仰祈圣鉴事。

窃自九月十五日以后，任、赖、牛、李各酋分支直犯徐州铜山，臣于十九日具奏在案。厥后曹州之贼知济宁防守甚严，不能渡运河而东，遂悉数南窜徐州，分布丰、沛、铜山境内，盘踞湖团一带。臣调张树珊、色尔固善等回军追剿，并调潘鼎新越境夹击。二十三日，张树珊等驻军丰、鱼交界之谷亭，扎营未定，贼马五六百匹突来扑犯，我军迎击败之，追奔十余里，擒斩数十名。二十八日，臣派营务处李昭庆带忠、朴等营，会同张诗日之步队，乌尔图那逊之马队，驰剿徐州北境。二十九日，至柳新庄，贼大队南来，见官军步伐整齐，且战且走。我军追及于张谷山，乌尔图那逊马队从旁抄击，副将黄金志冲其中坚，贼势不支，纷纷败窜。追逐二十余里，逼入湖中淹毙百数十名，阵斩二百余名，拔出难民三百余人，生擒悍贼二十六名，夺获器械骡马甚多。贼由刘家集西窜萧县而去。色尔固善接到臣檄，知贼已逼近徐州，二十七日由丰县回顾郡城。初一日行近萧县，与贼边马遇于郝家集。色尔固善令高福、托伦布为两翼，而自率讷穆锦，分三路并进，贼即败溃，追至胡家庄，击杀数十名，生擒十三名，夺获骡马五十余匹。余匪逃入民房，我兵纵火焚烧，逸出者尽皆歼毙。此徐防诸军各获胜仗之情形也。

臣意贼既由曹而南窜徐州，又由徐而西窜萧、砀，势必回顾蒙、亳老巢矣。据生擒贼供，亦云将回蒙、亳，或云窥伺清江。臣飞咨乔松年、吴棠速为筹防。不料贼于初二日又复折回丰县。与后股会合，遍布城南十余里。是时鼎军四营尚留济宁，仅六营先到丰县，兵力甚单。初三日，潘鼎新带六营八成队赴陈家庄，布置粗定，自率零骑逼近贼垒挑战，该逆悉众抗拒。我军渐退诱贼离庄里许，故示以弱。贼见官兵极少，纵令马步各匪约二万余人，四面围裹，更番冲突。我军屹立不动，俟贼逼近，将洋枪连环施放，炸炮迎头轰击，贼阵溃乱。我军乘胜纵击，杀贼一千余人，尸骸枕藉，炸毙马匹、夺获器械不计其数。贼向西南狂奔，竟夜不敢停宿，折而北窜，直向鱼台一路。初四日，适遇道员潘鼎新带留济宁之四营前来，与战于丰北。潘鼎新仍带六营并调副将王心安之军驰往夹击，杀毙无算。贼复大败，窜向西路单县而去。此济防潘鼎新一军在车县南北两获大胜之情形也。

臣查该逆狡诈多端，飘忽异常，从不肯与堂堂之阵约期鏖战，必伺官军势孤力竭之时出不意以困我。此次徐、济诸军各有斩擒，惟潘鼎新以孤军当狂寇，以步队击马贼，人人自危，竟获全功，差足以寒贼胆。惟该逆死党极多，行走甚速，乘虚蹈隙，是其惯技，当初窜东省，已有由青石关窥伺登、莱之说，觋值运河水涸，难保不潜行偷渡。潘鼎新一军已全队拔回济宁防所。臣饬张树珊、色尔固善暂驻丰县。如贼久驻曹属，该两军仍当齐赴山东。如果渡运内窜，再调李昭庆率大枝游击之师赴东会剿，以保完善之区而遏狂奔之寇。所有官军迭获胜仗，该逆仍窜山东缘由，恭折由五百里驰奏，伏乞皇太后、皇上圣鉴训示。谨奏。

拟调鲍超会剿西路片 同治四年十月三十日

再，臣钦奉到十月十五日寄谕：“南阳捻逆，豫军既不能剿除，恐其日久裹胁愈多，前谕鲍超由襄赴豫。曾国藩复奏，有与李鸿章商筹协饷数成。嗣因官文奏称该提督游勇太多，漫无纪律。上杭之勇，闻有赴豫之信，恐引群呼类而来，请饬仍赴江右。第念鲍超剿贼向称勇往，若令严汰游勇，妥加钤束，使该提督有敬惧之心，未始不可资其攻剿。官文恐鄂饷难支，因有饬赴江右之奏。著曾国藩、李鸿章妥为商酌，于江苏接济数成饷需。并令该提督将游勇严行裁汰，不许任意招留。即札令赴南阳剿贼，统归曾国藩节制，以一事权而资钤摄。倘事属可行，即著一面札调，一面奏闻，用期迅捷。”等因。钦此。臣查鲍超之所短在贪将多兵滥收降卒，驭下专尚威严，条理不甚清晰。其所长之处在威名久著，为贼所惮，平日本有敬惧之心，又慕古人忠荩之名。自金口军叛以后，该提督鉴于前车，以后断不敢轻收降卒。若令少统数营赴豫剿捻，饷项则不甚缺乏，米粮则派员专管，奖其多年之勋劳，勖以后日之忠慎，必于大局有裨。唯进兵之路，须以襄阳为老营，乃能北控南、汝，西蔽郧、陕。凡银米、军械、子药等事，均应由湖北粮台作主。江南虽可协饷数成，而不能随时照料。臣前已函商官文，一俟接到复信，如可由官文主持一切，俾该军米粮有着，臣即当奏调鲍超会剿捻匪，专办西路。合先附片陈明，仰慰宸廑。伏乞皇太后、皇上圣鉴。谨奏。

会议长江水师营制事宜折 同治四年十二月二十八日

奏为会议长江水师营制事宜，恭折仰祈圣鉴事。

窃臣国藩于同治元年二月复奏安徽省城仍建安庆案内，请专设长江水师提督及总兵以下各官，奉旨交军机大臣会同该部议奏。旋经吏部等于五月二十三日定议具奏，准其设立长江水师，而于总兵、副、参以至千、把应设几缺，暨分汛、修舰各事宜，令臣体察情形，再行详核议奏。三年四月，奉旨，以淮扬镇总兵黄翼升补授长江提督之缺。六月克复金陵，滨江五省战事大定，即应将前募之水勇改为经制之水兵，核定章程，会议具奏。特以勇丁之口粮较多，额兵之口粮极少，相去悬绝，难于酌中定议，展转筹思，是以复奏稍迟。

臣国藩于咸丰二年腊月初招湘勇，维时长沙甫经解围，各路兵勇往来湖南，络绎不绝，臣遍查饷章，参差不齐，唯张国梁之勇每月五两四钱，江忠源之勇每月四两五钱，该两军是为有名于时。逮三年夏间，胜保奏请招募陆勇，月饷四两五钱，户部议准。江南大营循而行之，遂定为报销之常例。臣于三年冬间召募水陆两军，陆勇酌减为每月四两二钱，而亲兵什长稍有增加；水勇酌减为每月三两六钱，而炮手舵工稍有增加。厥后银价日贱，米价日昂，咸丰十一年，杨载福等请将水勇加为每月三两九钱，至今未改。臣复详加询访，除山东、河南饷章微少外，其余江、楚、闽、浙等十余省勇饷，均系四两有奇。目下各路招集陆勇纷纷未已，若水军骤为大减，则人皆去为陆勇，谁复愿充水兵？故臣所议章程，于兵饷条暂从其优，俟军务告竣，再行酌量核减。审时度势，有不能不出于此者，非敢与陆营战守粮额故示悬殊也。

自古养兵本无善政，南宋之括财，晚明之增饷，皆为兵多所累，识者病之。我朝绿营兵丁五十余万，较之宋、明，已属极少。然乾隆四十六年议增缺额、名粮，大学士阿桂曾上疏力争。臣国藩亦于咸丰元年疏请裁兵五万，户部初来议准，后乃通行各省酌办。溯自洪、杨倡乱，捻、回继变，军兴十余年，唯向荣、和春大营用兵稍多，其余皆倚勇丁以集事。

国家养兵之费，岁逾二千万，当此多事之秋，乃未闻绿营立一奇功，出一良将。今各省勇丁合计，约在三十万以外，而昔年经制之兵仍未能议裁议减。守战各兵在营之坐粮虽少，而出征外省，加以盐折、夫价、余丁等款，每兵一名月支亦在五两上下。平日有粮少之名，临事无省费之实。百年受养兵之累，应急无破寇之效，统筹全局，殊非长策。臣愚以为军务全竣后，仍当综核名实，裁减陆兵。其必不可裁者，即当增加口粮。此又因今日设立水营而即为异日陆营之地者也。

谨议事宜三十条，营制二十四条，分缮二折，恭呈御览。

计战船七百七十四号。除提督已颁关防外，新设总兵四员，拨出兼隶之总兵一员，副、参、游三项营官二十四员，都、守、千、把、外委等哨官七百七十四员，兵数一万二千余人。兵饷、船价、廉俸、杂费、修舰之资，约计每月五万有余。凡选将、练兵、饷项，捕务暨考核教演之法，莫不严定章程，冀垂令典。

请旨敕下军机大臣，会同吏、户、兵、工等部暨总理衙门核议施行。所有会议长江水师营制事宜缘由，谨会同漕运总督臣吴棠、护江苏抚臣刘郇膏、安徽巡抚臣乔松年、江西巡抚臣刘坤一、湖北巡抚臣郑敦谨、湖南巡抚臣李瀚章恭折由驿具奏，伏乞皇太后、皇上圣鉴训示。

再，此折系臣曾国藩、彭玉麟主稿，合并声明。谨奏。

长江水师事宜

第一条，提督建衙太平府

长江水师提督驻扎，原议在于芜湖建立衙署，查芜湖内河甚小，冬令水涸，不能安泊战舰。若泊大江之中，则洪涛巨浸，其患莫测。查江南太平府河，外通江，内通湖，可扎战船数十营，右达皖南宁国府，南漪固城诸湖，左达江苏高淳、溧水两县，石臼、丹阳诸湖，兼可扼东坝之要隘，拟以提督驻扎太平府，设立衙署。

第二条，提督立行署于岳州

长江水师提督管辖之地，上自荆州、岳州，下自江苏崇明，两岸支河、内湖均归统辖，计程近五十余里，分列五省，若仅驻扎太平府，恐其照料难周，拟于岳州府设立行署。该提督分月轮驻，以半年驻下江太平府，以半年驻上江岳州府。每年周历巡查，驻上江则巡阅至洞庭湖、荆州止，驻下江则巡阅至狼山止。

第三条，提督单衔奏事

长江水师提督统辖较远，责任甚重，拟请单衔奏事，以专责成。如遇有与各省地方公事及陆营交涉之件，则会商该省督抚，分别奏咨办理。如地方公事及陆营有与水师交涉之件，该省督抚亦会商长江提督分别奏咨办理。提督之官，其初本系文职。明末李如松始以武臣而为提督。初尚文武兼用，后乃专用武职。唯九门提督一缺，尚是文臣兼领。江、皖、晋、豫等省提督之缺，尚以巡抚兼领，略存旧制。今长江提督一缺，拟请文武兼用，盖缘长江通商，处处与外国交接，朝夕相见，必须提督平日稍有威权，乃足以资弹压。该提督仍归两江总督、湖广总督节制。

第四条，长江共立六标

长江水师共立六标。提督驻扎太平府，所辖提标五营。岳州设一总兵，所辖镇标四营。汉阳设一总兵，所辖镇标四营。湖口设一总兵，所辖镇标五营。瓜洲设一总兵，所辖镇标四营。狼山镇总兵兼隶长江，所辖镇标二营。通共二十四营。

第五条，长江与各省水面分界

长江水师与各省河湖交界之处，应即划分界限，各有汛地，以专责成。湖北除江面千余里全归长江提督外，其自荆州以上溯江至宜昌、巴东，汉阳以上溯汉至襄阳、郧阳，及各支河湖汊，应由湖北另行设防，归湖广总督、湖北提督统辖。湖南除江面及洞庭湖归长江提督外，其湘、沅二水，应由湖南另行设防，归湖南巡抚、湖南提督统辖。江西除江面及鄱阳湖归长江提督外，其吴城以上省河及东西支河应由江西另行设防，归江西巡抚统辖。安徽除江面与傍江之湖归长江提督外，其淮河自正阳关以下至洪泽湖止，并接连苏属之支河湖荡，应另设淮扬水师，归淮扬镇总兵统带，两江总督、漕运总督、安徽巡抚兼辖。江苏除江面归长江提督外，其自镇江以东，凡江南之支河湖荡，应另设太湖水师，归两江总督、江苏巡抚、江南提督统辖。其旧设海口之狼山、福山、苏松三镇，除福山、苏松二镇悉仍其旧外，拟以狼山镇兼隶长江提督标下，仍听两江总督、江南提督节制。

第六条，副参游沿江建衙

副将、参将、游击各有专营，自应设立衙署。唯长江水师营汛，其责任专重在水面，并无防守城池、弹压市镇之责。其立汛建署，须择有港汊内河可收泊战舰者，庶免风涛覆溺之患，虽孤州野岸亦可修造衙署，宜距城市稍远乃为妥善。

第七条，都司以下不立衙署

水师官兵皆宜以船为家，不准登岸居住。如违例住岸上者，官即革职，兵即革粮。自都司以下皆系哨官，即以哨船为办公之所，不准建衙陆居。至长江提、镇除例鲐坐船外，各给督阵舢板二号，每船额设守备哨官一员，兵二十名。内柁兵一名，头兵一名，炮兵二名，桨兵十六名。凡提、镇衙门巡捕、跟丁、执事人等，轮流派此船之人值班听差，下班仍以船为家，不准在岸居住。副、参、游督阵舢板各一号，悉如之。

第八条，营制船数

副将营制战船四十三号：内长龙船二号，舢板船四十号督阵大舢板船一号。参将营制战船三十三号：内长龙船二号，舢板船三十号，督阵大舢板船一号。游击营制战船二十三号：内长龙船二号，舢板船二十号，督阵大舢板船一号。其虽系游击营制而用船三十三号者唯岳州、汉阳二营。凡专立之营，皆以都司二员管驾长龙为领哨，其各散哨员弁均受约束。左领哨专管本营钱粮，右领哨专管本营船炮军装及一切差遣巡查诸务。其舢板之以守备充哨官者为副领哨，每守备率领船十号。

第九条，战船人数

长江水师额兵。副将营督阵舢板船一号，兵二十名；长龙船二号，每船二十五人，共兵五十名；舢板船四十号，每船十四人，共兵五百六十名；稿书、书识十四名，共额兵六百三十名，共哨官四十三员。参将营督阵舢板船一号，兵二十名；长龙船二号，每船二十五人，共兵五十名；舢板船三十号，每船十四人，共兵四百二十名；共额兵四百九十名，共哨官三十三员。游击营督阵舢板船一号，兵二十名；长龙船二号，每船二十五人，共兵五十名；舢板船二十号，每船十四人，共兵二百八十名：共额兵三百五十名，共哨官二十三员。其游击营亦有用三十三船者，全仿参将营之例。稿书、书识均不在内。

第十条，都司于本船之外另有打仗舢板

领哨都司除长龙战船一号有兵外，另给无兵之舢板船一号。如遇出兵人小河港汊，恐长龙迟滞，则由长龙拨兵归此舢板，乘坐领哨出队，以期便捷。

第十一条，设立书吏

长江水师提督用稿书四名，书识八名。总兵用稿书二名，书识六名。副、参，游皆用稿书二名，书识四名。都司用稿书一名，书识二名。守备用书识二名。千、把各用书识一名。

第十二条，兵丁粮额

成丰四年初立水师之时，较陆军勇粮稍减，桨手每月三两六钱，舵工四两五钱，头工四两二钱不等。厥后因银价日贱，米价日贵，桨手加为三两九钱。今将水勇改为额兵，而各处陆营纷纷招勇，若遽将水兵口粮太减，则人皆去为陆勇，谁复肯当水兵！自应酌量暂从其优。长龙战船额设兵二十五名：内舵工兵一名，每月给银三两六钱，每日一钱二分；管舵兵一名，头工兵一名，炮手兵四名，每月给银三两，每日一钱；桨手兵十八名，每月给银二两七钱，每日九分。舢板战船额设兵十四名：内舵工兵一名，头工兵一名，炮手兵二名，桨手兵十名。督阵大舢板额设兵二十名：内舵工兵一名，头工兵一名，炮手兵二名，桨手兵十六名。月饷均与长龙战船同。稿书与舵粮同，月支三两六钱。书识与桨粮同，月支二两七钱。俟军务大定，各路并无招勇之事，再由长江提督、江楚总督专案具奏，议将口粮酌减，乃为定额。亦须优于陆兵，庶不至似今日绿营之废弛。

第十三条，哨官额缺

长江水师副将营协标哨官额缺，应设都司二缺，守备三缺，千总十缺，把总十二缺，外委十六缺。参将营哨官额缺，应设都司二缺，守备二缺，千总八缺，把总九缺，外委十二缺。游击营哨官额缺，应设都司二缺，守备一缺，千总四缺，把总六缺。外委十缺。以上各营哨官，皆以各员所管之船为缺，不设衙署。

第十四条，另给座船

长江水师提督给座船四号。总兵给座船三号。副、参、游给座船二号。各营哨官都司、守备以下直至外委皆无衙署，每哨各给座船一号，以抵陆营衙署马匹之费。提督每座船月支价银十六两，总兵、副、参、游每座船月支价银十四两。都守以下每座船月支价银十二两。

第十五条，出缺遴补

长江水师哨官缺出，都、守、千、把、外委五项，应全归长江提督主政，即就长江水师中遴员题补。其营官缺出，副、参、游三项，拟以七成归长江水师中题补，以三成由兵部就各省水师中推补。至总兵缺出，由长江提督、两江总督、湖广总督三人各保堪胜人员，平日开单保奏，届时恭候，特旨简放。

第十六条，饷项出入报销

长江水师上下五千里，分防五省，若向五处藩库领饷，分归五省报销，殊觉散漫无纪，户部难于稽考。而各处入款俱有常额，若添此项兵饷，殊觉别筹维艰。查沿江厘卡，皆系水师恢复之地，水军历年口粮多取诸此。今长江既立经制水师，酌定永远章程，凡俸廉粮饷，船炮子药，一切费用，应酌留厘卡数处，在两江境内者归江宁盐道经收，在两湖境内者归武昌盐道经收。每年届发饷之时，其在楚境各营，造册呈明湖广总督、长江提督，赴武昌盐库支领；其在江境各营，造册呈明两江总督、长江提督赴江宁盐道库支领。江、楚两总督每年各自具本题销，不汇入各省藩库奏销案内，以免牵混。

第十七条，三处设药弹局

长江水师炮位大者千余斤，次者亦数百斤，所需子药最多，须常设子药局以资操演而备不虞。查湖北省城、安徽省城造药均有牛碾，最为稳便。该二省应各设火药局常川制造。江苏，江西应办硝斤协济安徽药局，湖南应办硝斤协济湖北药局。至生铁产于湖南，应在长沙设立子弹局，常川制造封门大子、熟铁群子，分解湖北、安徽两省。所有楚境各营，均赴武昌请领子药。江境各营，均赴安徽请领子药。至三局造办子药之费，由武昌、江宁两盐道库，于厘金项下拨给。

第十八条，三处设立船厂

长江战船，大炮震惊，最易朽坏，定每届三年修理一次，十二年即行更换。应于湖北之汉阳、江西之吴城、江南之草鞋夹三处各设船厂，排定子、丑、寅、卯等年，某年应修整某营、某哨之船，某年应更换某营、某哨之船，轮流兴工，江境两厂，由两江总督暨长江提督委员监修。楚境一厂，由湖广总督暨长江提督委员监修。所有船厂经费，亦由江宁盐道、武昌盐道两库拨给。其风蓬一件，三年即须更换一次，杆索缆纤等物，每届修整之年，亦须酌量添换，均淮在于船厂请领。

第十九条，雨篷旗帜等费

长江战船并无竹篷木舿，唯以布棚遮避雨露霜雪，名日雨棚，最易朽腐。又如锚木、脑索、炮绳、旗帜、红油、白油等项，均须时常修换，不能待三年之期，亦不能赴船厂请领。此五者名日杂费。酌定长龙战船每年发银六十两，舢板战船每年发四十两，交该哨官采办修饬，以壮军容。江境之船，由江宁盐道发给。楚境之船，由武昌盐道发给。

第二十条，廉俸兵米

长江水师提督现拟文武兼用，其养廉应即加重，每年支银八千两。其余俸薪、蔬菜、烛炭、心红、纸张等项，均照陆营提督之例支给。自总兵以下直至千、把，凡养廉、俸薪、蔬菜、烛炭、心红、纸张等项，均照陆营之例支给。外委准食舵粮双分，仍每年支养廉银十八两。唯陆营之例马，改为水师之座船。其水师官兵应领之米，照各省绿营陆兵例每人日支八合，亦由江宁盐道、武昌盐道两衙门于厘卡项下购米按季支发。以上子药局、船厂、杂费、廉俸兵米四条，均汇入正饷案内题销。

第二十一条，禁约三事

长江水师，旧日营规甚严，近来日就松懈。今立为经制水师，应申明定规三条决不可犯者：一日不许登岸居住，二日不许吸食洋烟，三日不许赌博。如有登岸居住、吃食洋烟者，官则革职，兵则革粮。有犯赌者，由该管将领察核情节，禀明严办。

第二十二条，疏防处分

现在发逆肃清，长江水师各分汛地，专以驱逐游匪，严防劫盗为重。倘有水盗划船劫抢巨案逾限不获，由长江提督专案参劾。不得以陆营尚未开参、文员尚未开参，稍涉推诿迟延，以重江防而绝盗风。

第二十三条，已保官阶大者借补小缺

长江水师设立营汛，待部议准后，即须补放实缺。查军兴十余载，水师员弁所保官阶，提、镇居多，副、参、游亦不少。所设营缺有限，应以保举较大之阶借补较小之缺，由臣等会同长江提督开单奏。其现在勇丁营制，俟部议准后，应即陆续遣撤。一俟勇营撤毕，即照新定兵丁饷章发给。

第二十四条，不准私借战船

长江水师各有汛地，不得私离。且长龙、舢板均系官物，非同私物可以借用。凡各省文武出差人员，虽有紧急公务，非奉有长江提督及五省督抚专札派坐战船者，不得私借战船乘坐以图便易。违者照不应驰驿妄行驰驿例议处。各营哨官非奉有专札而以战船私借客官及朋友乘坐者，照私离汛地例议处。

第二十五条，船式炮数

长江水师修造战船式样：长龙底长四丈一尺，底中宽五尺四寸；舢板底长二丈九尺，底中宽三尺二寸；督阵舢板略加长大。长龙设大炮前后左右六位。舢板设大炮前后两位，左右设车转小炮两位。小枪、短刀、长矛、喷筒随宜配用。

第二十六条，海口添造大船

狼山镇总兵现改归长江提督管辖，该处江宽百余里，洪涛浩瀚，海风不测，长龙、舢板船身太小，有风即不能出港。狼镇所辖，均系洋面，近来宁钓沙船带有炮位枪械，每以捕盗为名，趁风行劫。拟每营造大舢板二十号，并造大船数号如红单、拖罟式样，多安炮位，巡缉内洋，以壮声威。又拟造轮船数号，分布狼山、崇明等处，于江海防务，更资得力。

第二十七条，不准私设炮船亦不许水师干预盐务

炮船为江中利器，然可以御暴亦可以为暴。如准商民私造炮船，则强盗亦可造炮船以行劫，盐枭亦可造炮船以护私，假名伪旗，万难稽查。此后既立长江经制水师，应将民间私造炮船一概禁革。虽文武官员，亦不准私设炮船，以杜奸民影射，难于查察。如有私立炮船不立时禀报者，唯该汛之水师是问。至巡缉私盐本，以炮船为最便。然亦只准于瓜洲、汉阳两镇标下奏派战船若干号巡缉某处。某未经奏派之战船，概不准干预盐务，尤不准包庇私盐。如有包庇者，由两江总督、湖广总督严行参办。

第二十八条，建衙经费

长江水师提、镇暨副、参、游驻扎之处，均须设立衙署军装，即取诸酌留厘卡。一俟部议复准，即由臣等会同江、楚总督、长江提督派员勘估，次第建造，事竣核实报销。

第二十九条，沿江旧日水师改隶长江提督

江南之京口、狼山等营，江西之湖口营，湖北之汉阳营，湖南之岳州等营，凡向有水师之名而无炮船之实者，今各该处均立标营，改从新章，应悉归长江水师节制，以昭画一。其向无水师名目者，不必更改。

第三十条，考粮考缺操演章程

水师以使船为第一义，善放炮次之。凡考桨粮，须令一人驾一小划渡江一两次。凡考炮粮，须令连放五炮，无走火迟钝等弊。凡考应升、应补之缺，须令数船于无风之日荡桨逆行三十里，验其迟速。其哨官仍考试技艺以定等差。至校各镇之优劣，每年春季，长江提督会同两湖总督调集岳州、汉阳二标，在于武昌江面或武汉、各湖简阅一次。秋季会同两江总督，调集湖口、太平、瓜洲，狼山四标在于黄天荡等处简阅一次。阅毕会折具奏，优者酌量保奖，劣者分别参办。

长江水师营制

——岳州设立总兵。设中军中营游击。用船三十三号，仿参将营之例。分防自城陵矶起，至鹿角、垒石卢陵潭、湘阴一带。

——沅江设立参将，属岳州镇左营。分防君山、西湖及常德、龙阳、华容等河出湖之处，但不进防内河。其沅、湘等水，应由湖南另行设防。

——荆州设立副将，属岳州镇后营。分防自荆州以下江面石首、监利一带，至荆河口止。

——陆溪口设立游击，属岳州前营。分防自荆河口以下江面螺山、新堤及倒口以内之黄盖湖。

——簰州设立参将，属汉阳镇后营。分防自倒口以下江面至沌口止。兼防金口以内之斧头湖。

——汉阳设立总兵。设中军中营游击，用船三十三号，仿参将营之例。分防自沌口以下江面，至团风止。并防省城两岸后湖、青林等湖。其汉水上通樊城一千余里，及各支河汊湖，应由湖北另行设防。

——巴河设立游击，属汉阳镇右营。分防自团风以下江面黄州、兰溪，至道士洑止，并防樊口以内之梁子湖。

——田家镇设立副将，营属汉阳镇前营，分防自道士湫以下江面源口、蕲州、武穴，至陆家嘴止。并防源口及隆平以内之湖。

——湖口设立总兵。设中军中营游击，分防自陆家嘴以下江面九江、十八号，至老洲头止。

——吴城设立参将，属湖口镇左营。分防自湖口以内姑塘、南康、渚矶一带。

——饶州设立参将，属湖口镇后营，分防都昌、鄱阳、康山一带。其彭蠡湖东通广信、乐平、浮梁各河，南通省城赣江，均由江西另行设防。

——华阳镇设立游击，属湖口镇右营。分防自老洲头以下彭泽、香口，至东流止。并防吉水沟以内各湖。

——安庆府设立副将，属湖口镇前营。分防自东流以下江面黄石矶、李阳河一带，至枞阳止。并防北岸盐河及枞阳以内之湖，南岸通殷家汇之河。

——大通设立参将，属提标后营。分防自枞阳以下江面池州、土桥一带，至荻港止。

——芜湖设立游击，属提标右营。分防自荻港以下江面，至裕溪口止，并防湾沚，青弋江等内河。

——裕溪口设立参将，属提标左营。分防江面东、西梁山，至金柱关止，并防运漕、巢县、无为州各内河及巢湖百余里。

——太平府设立提督衙署。设中军中营副将，分防金柱关以下江面，至乌江止。

——金陵草鞋夹设立参将，属提标前营。分防自乌江以下江面至通江集止，并防江浦、六合之内河。

——瓜洲设立总兵。设中军中营游击，分防自通江集以下江面至焦山止，并防内河，至扬州止。自扬州以上高邮、宝应诸湖，应由淮扬镇总兵另行设防。

——盂河口设立游击，属瓜洲镇右营。分防南岸各夹江，自焦山起至江阴口止。其南岸各内河，应由松江提标另行设防。

——三江营设立游击，属瓜洲镇左营。分防北岸各夹江、自焦山起至靖江口止。其北岸各内河，应由淮扬镇标另行设防。

——江阴设立副将，属瓜洲镇前营。分防自江阴口以下江面至鹿苑港止，及常阴、寿兴等沙。其鹿苑港以下，由福山镇标接防。

——狼山镇总兵，即旧日所设者，应添设两营水师、兼隶长江水师提督管辖。查狼山镇原统中、左、右三营，盐捕、扬州、三江、泰州、泰兴、掘港六营，共九营。今拟一切悉仍其旧。唯于通州设一游击，名日绥通营。分防自靖江八围港以下江面，至通州止。其船用长龙二号，督阵舢板一号，二十人之大舢板十卜号，十四人之舢板十号，仍酌添红单、拖罟等船。

——海门厅设立副将，名日绥海营。分防由狼山至海门一带北岸江口海汊。其船只用长龙二号，督阵舢板二号，大舢板二十号，仍酌添火轮船并红单、拖罟等船。至崇明一带南岸海汊、则归江南提督分防。

以上新设岳州镇标四营，汉阳镇标四营，湖口镇标五营，提标五营，瓜洲镇标四营，添设狼山镇标二营，共二十四营。内副将六营，参将七营，游击十一营。

贼萃湖北派大军援鄂折 同治四年十二月二十八日

奏为两路捻党全萃湖北，又有叛勇之变，现派大军援鄂，恭祈仰祈圣鉴事。

窃任、赖、牛、李各酋于上月窜扰光、固，臣檄饬刘铭传进剿。该军以车辆未齐，尚未启程。旋报该逆已由麻城窜入鄂境。接据道员黄家驹等来禀，成大吉所部十营，原扎宋埠地方，忽于本月初二日以索饷为名，烧营谋变。该统领亲出弹压，亦受二伤，越三日，仅得破围而出。其部下弁勇多已从乱，闻游匪唐姓实为主谋。勾通捻匪，遍扰黄安、黄冈、黄陂、孝感等县。其张总愚新野一股亦已窜至樊城，游匪蜂起，裹胁日众。旋又接得官文函牍，请臣派兵由麻城、黄安援鄂，情词甚切。臣一面商之兵部右侍郎彭玉麟，令总兵喻俊明等率带师船驶赴武汉；一面檄调直隶提督刘铭传一军自周家口驰赴光、固、麻城，径援黄州。刘铭传未接臣檄之先，亦有呈文前来，自请率师援楚，据称车辆骆驼俱已办齐，即日可以成行。臣处惟该军人数较多，距鄂境较近，当不至稍涉迟延。惟周家口至黄州尚有七百余里，恐我军赶到，该逆又有变动。论臣处之马队太少，则楚中利用步兵，而淮军之剿办稍易；论臣处之粮运维艰。则豫中已有头绪，而湖北之另筹更难。臣前屡次具奏，但任十二府州之地。厥后东路无贼，乃推广及于陈、许、南、汝光五郡。今则直隶、齐、豫三省皆已无贼，自未可坚持初议，唯当穷贼之所往，不计远近，竭力之所能，不计利钝，以期有补于万一而已。所有捻党、叛勇全萃湖北，现派大军援鄂缘由，恭折由驿五百里具奏，伏乞皇太后、皇上圣鉴训示。谨奏。

查复山东抚藩等参款折 同治四年十二月二十八日

奏为遵旨密查山东巡抚、藩司等被参各款，恭折复陈，仰祈圣鉴事。

窃臣于本年六月十四日，承准军机大臣密寄同治四年六月初八日奉上谕：“有人奏僧格林沁在山东督帅剿贼，经四十余州县，阎敬铭安坐省城，不为援应，并饬州县不准支应口粮。该亲王函致该抚赴曹助剿，该抚藉防河为名，竟往东昌。迨该亲王殉难，疾驰回省，将家眷装扮民妇，送往署齐河县知县李均署中。李均与该抚系属亲戚，以候补知县久署齐河美缺，在省开设钱店、银楼等铺，每七八日赴省一次，寓居铺内，招妓聚饮，便衣小帽出入抚衙。该抚将其列入贤能，奏保升阶。丁宝桢在曹州防堵，迄未与僧格林沁会合，亦从未获一胜仗。所部勇丁在济宁焚抢，肆元忌惮。兖沂曹济道卢朝安随国瑞驻扎济宁，于僧格林沁追剿吃紧之时，该道约同城官员逢迎国瑞，开宴痛饮，演戏三日。该亲王凶问之来，正在恒舞酣歌之际。候补道王继庭，闻系阎敬铭私人，以官为幕，居住抚衙，本系坐办文案，该抚列入剿贼案内，免补知府，保升道员各等语。以上各情是否属实，有无其事，著曾国藩详细严密访查，据实具奏，毋稍徇隐。原折片著抄给阅看。将此密谕知之。”钦此。

七月十一日准兵部火票递到军机大臣字寄，同治四年七月初五日奉上谕：“有人萎发、捻各匪窜入东境，巡抚毫无布置，藩司纵勇殃民，恐误大局一折。据称张总愚等股由河南窜入东境，旋扰江南赣榆，复回窜山东郯城等境，僧格林沁尽力追剿。阎敬铭安坐省城，并不发兵守隘，任贼奔突，致该大臣遇伏阵亡。藩司丁宝桢带勇出省，行至兰山县，闻贼窜江南，并不择要驻扎，遏贼归路，辄即折回。嗣复出省防堵，离贼甚远，始终未与贼遇。并纵令兵勇淫掠焚掳，阎敬铭置之不问各等语。以上所奏该抚等措置失宜各情如果属实，殊负委任。即著曾国藩按照所参各节，确切查明，据实具奏，毋稍徇隐。另片奏山东郯城县知县周士溥，于贼匪攻扑杨家圩之时，并不督率兵勇力为援救，以致被匪攻陷，肆行杀戮，情殊可恨。著该督一并查明参办。原折片均著抄给阅看。”等因。钦此。

臣博访该省官绅，并派员赴东密查，虽未必洞悉毫芒，亦已粗得崖略。如原折称僧格林沁在山东督剿，经四十余州县，阎敬铭不为援应，该亲王函致该抚赴曹助剿，该抚藉防河为名，竞往东昌等语。查僧格林沁今年督师山东，经过曹县、定陶、菏泽、郓城、巨野、嘉祥、济宁、宁阳、曲阜、汶上、东平、滋阳、邹县、滕县、峄县、兰山、郯城，共历十七州县，其中虽有数县再过者，然实无四十余县之多，马步诸将现在臣处言之甚详。僧格林沁亦无缄致该抚赴曹助剿之事，诸将皆略知之。该亲王居心仁厚，深知各省大吏多不能亲临行阵，故但见调将领随剿之檄，从未见调巡抚会剿之文，不独山东然也。至东昌防河，系遵奉屡次寄谕，先期奏明而往。唯该亲王殉难后，阎敬铭不应疾驰回省。彼时贤王新逝，远近震动，该抚但宜进驻汶上、东平以定众志，不宜暂回省城以惑军心，此军事阅历太少之失也。至将家眷装扮民妇送往齐河县署，则臣历询往来各员，皆称未闻此说。捻匪向不攻城，众所共知；当曹南警信至时，乡民纷纷避乱挈眷进省，岂有舍省垣巩固之区，趋旁邑弹丸之地，此不待辨而可明者。

其各牧令请饷接济大营，该抚驳斥一节。查山东协饷五万两按月批解，丝毫无误，户部有案可稽。即该亲王身后粮台尚余银二十余万，亦足为饷项无绌之证。闻各州县或因养勇练团，禀请动用正项，阎敬铭疑其浮销，多从驳斥。该抚自负清正，往往以不肖待人，僚属怨其刻核，要其于僧格林沁倾心敬服，固一无所吝也。原折又谓阎敬铭请添帮办之疏，在该亲王阵亡后一日所发，佯为不知，故示先见。果若所言，心术岂复堪问！查僧格林沁于四月二十四夜殉节，其时败兵四散，臣询之翼长陈国瑞、常星阿等，二十五日午刻，尚不知该亲王存亡确耗。国瑞近在济宁，距郓城仅二百余里，二十七日始得真信，飞章入奏。阎敬铭时在茌平，距郓城四百余里，闻此折系二十五日所发，其为不知主帅已死，当无疑义。且贤王已逝，而伪奏以诩先见之明，此至愚之小人所不忍为，岂阎敬铭而为之乎！原折又谓齐河县知县李均与阎敬铭系属亲戚，列入贤能奏保。查李均之弟内阁中书李应莘，与该抚为亲戚。齐河一缺。系前任抚臣谭廷襄所委。阎敬铭因之，久未调动；又将齐河本任之张联奎另案甄别，酌改简缺；又将李均列入贤员，保举升阶。外间既疑张联奎之被劾，系为李均腾挪斯缺：又疑李均之得举，毫无善政可纪：物议多为不平。李均于省城西门内开设麟芝公钱店、漆店、麟芝药栈。原折所指，均属确凿。其招妓聚饮，查无实据。而率意妄行，寡廉鲜耻，则众论多与原奏相符。此访查阎敬铭暨附参李均之梗概也。

原奏所称山东布政使丁宝桢带勇扰民一节。查丁宝桢以癸丑庶吉士，回籍捐资募勇，毁家纾难，在安平、镇远一带屡立战功。蒙恩简放岳州府知府，擢署陕西臬司。适值，湖南抚臣毛鸿宾奉募勇援剿山东之旨，遂奏令丁宝桢带勇改赴东省，旋授山东臬司。该司所带仅有湘勇千人。厥后陆续增募，亦仅步队二千六百人。较之捻党马步数万，众寡悬殊。本年二月初间带兵出省，甫至曹县，贼已由东明一带窜入定陶，遂与僧格林沁分道跟追。二月十六日，曾在宁阳县获一小胜。三月二十四日接僧格林沁之札，以贼扰沂州，恐由莒州、日照东趋，饬丁宝桢即折赴历城，章邱交界之龙山镇堵御。甫经赴防，又接该亲王札饬仍回峄县驻扎。原折所参四月初二日折回省垣，初五日复防东平，不知其一往一返，皆系奉札而行也。四月初二日，其部将战贼于大汛口。十二日，丁宝桢亲自截贼于滕县之临城驿，杀伤过当。十三日，与僧格林沁相遇于道，颇加慰劳，饬令暂回济宁防守。原折所称始终未与贼遇，并未与该亲王接见者，殆亲传闻失实之词。该司带勇恩多于威，诚不免于骚扰，然并无淫掳重情及畏楚勇甚于畏贼之谣。逮僧格林沁殉节以后，各路败兵游勇，齐集济宁，凡他营不法之案，亦或归咎于该司部下。丁宝桢深为愤悒，郁郁恒不自得。阎敬铭亦重其才而思全其名，将所部改隶他将，饬回藩司本任。该司心地光明，办事结实，山东官民实无闲言。此访查藩司丁宝桢之梗概也。

原折所参兖沂曹济道卢朝安、候补道王继庭一节。查卢朝安系捐纳佐杂出身。前任单县知县时，藉团练为名，勒索富绅朱姓财物，久为众所指目。在济宁任内，办理大营粮台，本年四月，与绅士姚姓饮酒观戏，忽传僧格林沁凶问，仓皇惊散。虽无约同都司周贞元、章京玉姓邀请国瑞之事，而原折所指，多属得实，阎敬铭亦素恶其人。今卢朝安已告病开缺，物论犹共鄙之。候补道王继庭前在青州府任为巡抚文煜奏参革职。阎敬铭因其熟悉例案，延之入幕，佐理文书，动中窾要。该抚于公事极为认真，与该道熟商。近以交代款项参劾多员，问有过当之处，外间疑出王继庭之意，遂共怨其刻薄，因并疑其专擅。至并未打仗，列入保单一层。近日疆吏于得力干员，附入战功通融入奏，久为军营积习，各省皆然。盖统领营官之文案皆得保奖，而督抚之文案独令向隅，情势有所难行。其中固有冒功幸进者，亦有爱惜人才，借此以振拔淹滞者，顾督抚之心公私何如，所保之人邪正何如耳！王继庭未临行阵自不能为之讳，而廉正精细，尚属有用之才。此访查卢朝安、王继庭之梗概也。

原奏所称郯城县西杨家圩被贼攻陷，知县周士溥并不救援一节，臣另派一员往查。据称捻逆于三月初自费县、兰山境内西北界柳庄围。三十里至重坊围，十里至曹家楼围，十里至丁家沟围，五里至亭子庙围，三十五里至东南乡红花埠围，遂入宿迁，桃源界内，并无杨家圩名目。细问居民，俱言亭子庙围内团长杨倬，系已革文生，或即杨家圩之误。围中居民百余家，捻匪来时，并未围攻。三月二十日，仍从东南窜回西北，亦未围攻破寨。则所称周士溥坐视不救，系属讹传，似无疑义。此又访查郯城民圩之梗概也。

维臣仰承圣主垂询，固不肯摭拾浮言，淆乱是非，亦何敢稍涉偏徇，上负朝廷好问察言之意！就臣所查者，酌加拟议：藩司丁宝桢功多过少，众望允孚，似应免其置议；兖沂曹济道卢朝安，心术险鄙，声名尤劣，虽经告病开缺，未便姑容，似应勒令休致；候补道王继庭才尚可用，并无劣迹，似应开复原官，撤销道员候补知府；署齐河县知县李均贪鄙妄为，似应即行革职；郯城县知县周士溥，似可无庸置议。巡抚阎敬铭应如何量予处分之处？恭候钦定。所有遵查山东巡抚、藩司被参各款缘由，恭折由驿具奏，伏乞皇太后、皇上圣鉴训示。谨奏。

曾文正公奏稿卷二十四

酌拨马队驰赴奉天剿贼折 同治五年正月十四日

奏为遵旨酌拨马队，驰赴奉天剿贼，恭折仰祈圣鉴事。窃臣承准军机大臣字寄，同治四年十二月二十四日奉上谕：“本日据文祥等奏，奉天剿办马贼紧要，请调乌尔图那逊统带土默特本部兵丁百余名，前赴奉省调遣等语。乌尔图那逊所部兵丁为数无多，谅尚可以抽拨。著曾国藩即饬该员迅带所部，驰赴奉天省城，听候文祥等调遣，勿稍延缓。”等因。钦此。

伏查亲王僧格林沁旧部，臣于上年八月挑留马兵九百六十八员名，马勇四百四员名，归色尔固善统带，曾于八月十七日奏明在案。厥后挑留马兵五百三十三员名，交乌尔图那逊管带其土默特一起，出征年久，残废居多。除酌留数员外，业经全数遣撤回旗。亦于十月三十日奏明在案。

色尔固善所统三起，去秋赴山东一次，现驻河南陈州府。乌尔图那逊所带一起，臣派归刘铭传统辖，久在周家口驻扎。顷据刘铭传文称，已于十二月二十四日拔营赴鄂援剿，又据乌尔图那逊禀称，于二十六日随同铭军前进，并以旧伤复发，请假医治前来。臣批准给假一月，饬令该军随同刘铭传迅速援鄂。现计已八楚境。不特该参领请假医伤，难遽北行。即鄂中贼势正炽，刘铭传攻剿正殷，亦不能将此起马队撤回：且由楚赴辽，程途太远，仅调弁兵百余名，为数太少，诚恐于事无济，反复筹思，奉天实为根本之地，陈州现非吃紧之时，尚可移缓就急。惟有将色尔固善一军派赴关东，归文祥调遣，程途较近，人数较多，当于大局有裨。

色尔固善所统三起中有讷穆锦一起，徐州马勇四百余人，不善放枪，臣已札饬全数遣撤。其伯都讷副都统高福一起，汉军，副都统托伦布一起，共计九百余人，均系吉林、黑龙江弁兵，久从征役。还救桑梓，或可竭力剿办，勉奏肤功。除檄饬色尔固善等即日遵照启程外，所有遵拨马队驰赴奉天剿贼缘由，恭折由五百里复奏，伏乞皇太后、皇上圣鉴训示。谨奏。

近日军情并将湖团分别撤留片 同治五年正月十四日

再，捻匪两路入鄂，又有叛勇之变，湖北吃紧，臣檄铭军由光固进援黄州，于十二月二十八日奏明在案。

旋据各路文报，该逆分扰蕲水、罗田境内，四出焚掠。成大吉溃勇虽已招集七营，而军心未定，殊不足恃。张总愚一股，又由楚境折回河南叶、裕等属，并有东窜之意。

刘铭传一军，此时计已抵鄂，未知能力挫凶锋、以纾鄂人之患否？本拟令李昭庆一军迅赴豫省，因湖团一案未清，尚恐稍烦兵力，臣与地方各官再四筹商，议定将安分之唐、赵等团留住徐州，将勾贼之王团、容贼之刁团，逐回山东，勒限正月十五以前撤归本籍，如有抗拒迁延，即派兵剿办。一俟此事办妥，李昭庆即于灯节后统带马步各营驰赴周家口。如张总愚东窜齐省，则令李昭庆跟踪追剿。除湖团一案另行详细奏结外，理合附片陈明。伏乞皇太后、皇上圣鉴训示。谨奏。

向师棣病故请恤片 同治五年正月十四日

再，江苏候补知县向师棣，于同治元年投效安庆军营，帮办营务。臣察其器识迈众，条理精详，于二年十月密折保奏，奉旨发往江苏，以知县交李鸿章差遣委用。厥后在营襄事，未遽服官。本年五月随臣北征，驻扎徐州，佐治军书，昼夜辛勤，在营感受寒湿，又因积劳成疾，于十一月十八日病故。

查该员品端志远，方冀其勉成大器，留备异日任使，乃中道云殂，殊堪悯惜，合无仰恳天恩，将江苏候补知县向师棣照军营立功后病故例议恤，以昭激励，理合附片陈请，伏乞皇太后、皇上圣鉴训示。谨奏。

请令刘秉璋襄办军务片 同治五年正月十四日

再，臣近来目力昏花，心血愈耗，精神迥不如前，久膺艰巨，终虞偾事，必须得人相助为理，庶可弥缝其失而佐其所不逮。查有翰林院侍讲学士刘秉璋，随同江苏抚臣李鸿章，转战苏、常，屡著功绩。该员志趣坚卓，精实耐劳，籍隶庐江，与淮军均有桑梓亲旧之谊。若令襄办臣处军务，应可联络诸将，独当一面。

现在淮军文武各员，如刘铭传、潘鼎新、张树声等，并蒙圣主鸿恩，次第响用。此外又有翰林院编修张锡嵘，籍隶淮北，其坚卓耐劳，与刘秉璋相等。惟军务阅历尚浅，将来磨厉戎行，多更事变，似亦可为国家肩任艰巨。臣于咸丰十年六月奏请将候补四品京堂左宗棠襄办臣处军务，荷蒙谕旨允准。今臣精力更逊，而捻匪所到之处，纵横三千余里，深恐照料难周，合无吁恳圣恩，饬令翰林院侍讲学士刘秉璋襄办军务，实于大局有裨，如蒙俞允，或令该员驻扎徐州，或驻襄阳、南阳、容臣察看情形，续行具奏，理合附片陈请。伏乞皇太后、皇上圣鉴训示。谨奏。

查办湖团酌筹善后事宜折 同治五年二月初八日

奏为查办湖团、分别留遣并酌筹善后事宜，拟议结案，恭折驰陈，仰祈圣鉴事。

窃臣于上年奏复军情折内，附陈，铜、沛境内有与剿捻相关之湖团一案，亟宜查办，以杜后患。今年正月复将通贼之王、刁两团勒限驱逐，安分之唐、赵等团，仍留徐州，先后具奏在案。

查湖团者，山东曹属之客民，垦种苏、齐交界之湖地，聚族日众，立而为团也。该处滨微山，昭阳两湖西岸，南迄铜山，北跨鱼台，绵亘二百余里，宽三四十里或二三十里不等。其在鱼台之团有二，日魏团、任团，其在铜、沛之团有八，日唐团、北王团，北赵团，曰南王团、南赵团，曰于团、雎团、侯团，均以首事者之姓为名，昔之侯团即今之刁团也。

鱼台两团以东民居东境，人数寡而垦地少，一经官为处置，渐以相安无事。惟铜、沛之八团，人数众而垦地多，主客构讼，几成不可解之仇。

溯查咸丰元年，黄河决于丰工下游，沛县等属正当其冲。凡微山昭阳之湖地，铜、沛鱼台之民田，均已汇为巨浸，一片汪洋。居民流离转徙，以为故乡永成泽国，不复顾恋矣。厥后咸丰五年，黄河决于兰、仪下游，郓城等属正当其冲，于是郓城、嘉祥，巨野等县之难民，由山东迁徙来徐。其时铜、沛之巨浸，已为新涸之淤地。相率寄居于此，垦荒为田，结棚为屋，持器械以自卫，立团长以自雄。前任徐州道王梦龄，以其形迹可疑，饬县押逐回籍。继而来者日多，复经沛县禀请，以东民实系被灾困穷，拟查明所占沛地，押令退还。其湖边无主荒地，暂令耕种纳租。经前河臣庚长批准，旋议勘丈湖荒，分为上、中、下三则，设立湖田局招垦，缴价，输租充饷。又饬于沛团交错之地，通筑长堤，名曰大边，以清东民与土民之界限，遂得创立各团，据为永业，此东民初至、留住湖团之情形也。铜、沛之土民，当丰工初决时，流亡在外，迨后数载还乡，睹此一片淤地变为山东客民之产，固已心怀不平，而官长议定，所占沛地押令退还者，又仅托诸空言，并未施诸实事，且同此巨浸新涸之区，孰为湖荒，孰为民田，茫无可辨。沛民之有产者，既恨其霸占，即无产者亦咸抱公愤。而团民恃其人众，置之不理，反或欺侮土著，日寻斗争，遂有不能两立之势。

咸丰九年，侯团窝匪抢劫铜山之郑家集，经徐州道派兵拿办，并将该团民驱逐出境，另行遴董招垦，辗转更置，是为今之刁团。

同治元年，又有东民在唐团边外占种沛地，设立新团，屡与沛民械斗争控。至三年六月，遂有攻破刘庄寨，连毙数十命之事。经漕臣吴棠饬派徐州镇道带兵剿办，平毁新团。此咸丰六七年后，客民擅逞，迭酿巨案之情形也。新团既毁，擒斩至千人之多，并将团地退出，谓可抒沛民之愤而折其心矣。

乃沛人贡生张其浦、张士举、文生王献华等与刘庄事主刘际昌，先后赴京，以新团一案，唐守忠主盟指使，情同叛逆，请将各旧团一概剿办各情，在都察院呈控。钦奉谕旨，交吴棠等密速查办。旋经吴棠以唐守忠来团最早，其名特著。核诸所控各词，毫无实据，且与原呈不符，不过欲将新旧各团一概驱逐，而夺其成熟之田等语，复奏在案。而沛人纷纷构讼，仍复不休。臣博采舆论，昔年铜沛受害之家被水而田产尽失，水退而田复被占，其怀恨兴讼，自出于情之不得已。近则构讼之人，并非失业之户，不过一二刁生劣监设局敛钱，终岁恋讼，不特团民苦之，即土民亦以按户派钱为苦。而主讼者多方构煽，既以强客压主，激成众怒，又以夺还大利，歆动众心，官长或为持平之论，讼者辄目为受贿，各团岂无安分之民？讼者概指为通贼。初至有领地之价，后来有输地之租，而讼者不问案牍之原委，必欲尽逐此数万人而后快。此又新团既剿以后，沛民健讼，不顾其安之情形也。

上年八月，臣驻扎徐州，铜、沛绅民赴臣辕控告各团，呈词累数十纸。臣以案情重大，实兆兵端，未敢遽为剖断。至九月间，捻众东窜，远近探禀，均称湖团勾贼，讯据生擒贼供，亦称南王团有人函约贼来，百口一词。虽及反复研究未得主名，而平时该团窝匪抢劫，积案累累，情实可信。又刁团平日窝匪，与南王团相等，此次贼退之后，臣饬徐州府县亲赴各团察看情形，旋据复称，以捻首牛、赖各贼目均住刁团之中。该团房屋、粮草、器具完好如故，其为纵容贼党，亦无疑义。又称唐团练董唐守忠，其子唐锡彤，其叔唐振海带练击贼，力绌被执。胁之以降，骂不绝口，同时遇害。除王、刁两团外，其余六团或凭圩御贼，或圩破被害，遭贼焚掳杀掠之情状，历历在目。其为并未通贼，亦属确有可据。而沛县上年京控湖团之王献华等，一闻湖团通贼之语，复行联名多人，指控各团无非贼党，即殉难甚烈之唐守忠，仍加以叛逆之名，禀请一律剿逐。

臣杀提鞠讯，原告既多捏名，供情亦多支饰，其为刁讼生事，亦属无可置办。臣乃剖别是非，平情论断，不分土民客民，但分孰良孰莠。其有契串各据产业为团所占、急求清还者，是土民之良者也；无契串产业、但知敛钱构讼、激众怒以兴祸端者，是土民之莠者也。其平日安分耕种，如唐团之拒贼殉节受害极惨者，是客民之良者也；其平日凌辱土著，如王团之勾贼、刁团之容贼，是客民之莠者也。遂于腊月下旬通行晓谕，饬令王、刁两团勒限正月十五日以前，逐回山东本籍，派刘松山带兵前往弹压，顷据各州县禀报，该两团业已全数徙去，安静回籍。

臣酌定善后事宜三条，檄饬徐州道督同府县次第经理。

一曰酌给钱文，以恤已逐之团。王刁两团平日之窝匪，去秋之通贼，众所共知，然除首犯王长振罪在不赦外，其余要犯，未能指出姓名，应即全数赦宥，以安反侧之心，此外无辜之众，尤应酌加体恤，同沛朝廷之泽。现定于郓城县设局，将两团原缴地价照数发还，其两团已种之麦，现派徐州镇兵在彼屯守，待至四月收割，估价若干，以一半给屯田之兵；一半给两团之民。庶东民回籍者，不至流离失所矣。

二曰设立官长，以安留住之团。两团既去，尚有唐、赵等六团留居徐境，拟请设立同知一员，俾客民有所依归。或令徐州同知移驻该处，听断词讼，稽查保甲，筹办湖团一切事务。俟二三年后，安置既定，仍将湖团地亩分归铜、沛两县，奏明按地升科，输租执业，以归画一。各团所筑大堤，酌量平毁，以期水利之通畅，亦免畛域之太明。团中如有窝匪、通捻重情，官为查明，小则拿犯诛惩，大则派兵剿办，视之同于土著，永不再言驱逐之说，亦不许土民妄控目为奤匪字样，尽消争讼之嫌，同孰睦渊之谊。

三日拨还田亩，以平土民之心。昔年东民开垦湖荒，虽不免侵占民田，然为数要不甚多，今王、刁两团退出之田六百五十余顷，以抵侵占之数，有赢无绌。此项田产，先尽失业之民，凡有印契粮票者，准其照数拨还，无契票者概不准拨，以示限制，以断葛藤。其次则培植学校，凡铜、沛两县书院之膏火，小考之卷价，乡试之宾兴费，会试之公车费，各准拨田若干，以为造士之资。纵使民田被占，契票无存，私家偶失有限之田，通县共享无穷之利，其余则概充官田，派兵屯种，兵或不足，召民佃耕，在铜沛可解积年之公愤，在东民可免霸占之恶名矣。

所有骂贼之五品顶戴州同衔，前平阳屯屯官唐守忠，其子文生唐锡彤，其叔卫千总唐振海三名同时被害，尤堪嘉悯，应请旨交部从优议恤，并建立专坊，以为草莽效忠者劝。沛县激众构讼之文生王献华，应请褫革衣衿，以示惩儆。王长振现尚在逃，俟缉获之日，尽法处治，以为通匪者戒。未尽事宜，除分咨江苏，山东督抚及漕督诸臣妥筹会办外，合将湖团一案拟结缘由，恭折驰陈，伏乞皇太后、皇上圣鉴训示。谨奏。

曾国荃补湖北巡抚谢恩折 同治五年二月初八日

奏为恭谢天恩，仰祈圣鉴事。

窃臣承准军机大臣字寄同治五年正月二十六日奉上谕：“曾国荃调补湖北巡抚，著曾国藩知照该抚迅速驰赴湖北新任，力图报称，不得稍存推诿之念，有负属望。曾国荃旧部中有得力将弁兵勇，并著酌量带往湖北，以资差遣！”

又奉正月二十七日寄谕：“湖北巡抚已令曾国荃调补，郑敦谨著俟曾国荃到任后，再行交卸。”各等因。钦此。

跪诵之下，感悚莫名。伏念臣弟国荃，上年蒙恩赏假在籍调理，臣屡函问讯，嘱其静心养摄。近闻病体渐痊，假期将满，正拟催令入都陛见，勉图报称。遽承恩诏移抚鄂疆，荷宠命之迭颁，愧涓埃之未答，门庭太盛，惕励弥深。伏思湖北据江表之上流，为南北之枢纽，现值捻踪麇集，掳掠极惨。闻难民流徙江干至数十万之众，防剿方殷，未可稍事迁延，贻误大局。臣已知照臣弟国荃，属其招募旧部，一面面遵旨迅赴新任，一面出省剿贼，并奏明俟鄂氛稍远，人心稍定，仍当趋赴阙廷，恭求训诲。

臣弟感荷殊恩，如体气日强，必不至稍涉推诿，自外生成。鄂省现有刘铭传之劲旅及皖、豫之援师，加以臣弟带出之部，鲍超赴楚之军，将士云集，似已足敦剿办，此外江、闽腾出兵力，不必再调以剿捻，或调赴黔、滇，或会剿甘肃，容臣筹商，另案复奏。所有微臣感激下忱，谨缮折恭谢天恩，伏乞皇太后、皇上圣鉴。谨奏。

报启行赴周家口日期片 同治五年二月初八日

再，营务处李昭庆一军，于正月十九日自徐州拔营，二十五日至归德府。臣将湖团一案奏结，定于二月初九日启程由兖、济、归、陈，绕赴周家口就近调度，并饬刘松山会同张诗日续赴湖北助剿汉、黄一带，久已通饬遵照。

顷接李昭庆自柘城发来之禀，据称张总愚股匪现在西平、遂平一带，意欲窜入山东，各路生擒贼供，皆称贼图东窜。因改饬刘松山等仍驻徐州、湖团等处，俟东路无警，再行西征赴鄂。臣则又未便更改，仍以初九成行。理合附片驰陈。伏乞皇太后、皇上圣鉴。谨奏。

铭军援鄂克黄陂县城折 同治五年二月十五日

奏为铭军援鄂，克复黄陂县城，恭折奏祈圣鉴事。

窃刘铭传一军，于上年十二月二十四日自周家口起行援鄂，正月初问行抵罗山，苦为雨雪所阻，二十日始克拔营，二十四日，行抵河口，闻贼之大股盘踞黄陂县城内，即由长仙岭进规该县。二十七日行抵距城二十五里之王家河，记名提督唐殿魁率师在下石港扎营，城内出马步贼数千，直扑该营，唐殿魁、张景春率领田履安、周志本等分头迎剿，阵斩数名，贼势不支，纷纷奔溃。张景春率马勇百余名追至西关外贼馆，手刃数贼，身受矛伤三处。唐殿魁督带步队各营继进，贼乃败退入城，我军亦各收队，生擒贼首宋矮子、孙贵等二十余人。

二十八日五鼓，刘铭传派令刘盛藻率所部六营由马家山扎营，攻城之东；唐殿魁率所部六营由河边扎营，攻城之西：自督黄桂兰、毕乃尔等由甘罗山下扎营，直抵城根。贼见大兵逼近，于巳刻出马步贼万余人，分数路来扑，刘铭传亦分数：路迎剿，唐殿魁督带王德成、滕学义、朱起昌等分两支攻贼步队，刘盛藻督带刘盛休、冯如霖、龚元友等分三支攻贼马队，黄桂兰、张士元、张景春等绕攻贼后，一合甫交，贼即败退入城，其马贼数千仍在城外东南一带排列，我军乘胜攻城，刘铭传令毕乃尔、李锡增由北门开炮，王德成率勇首先登城，头受刀伤见骨，贼犹未退，田履安、丁汝昌、刘朝斡、韦和礼等复相继蚁附而上，贼众尽由东南两门奔出，当将黄陂县城克复刘盛藻、唐殿魁、黄桂兰等督带各营追杀至城东南二十里之茆屋店，贼马数千折回抵敌，仍经我军击败，贼尽向新洲一路狂奔而去，计阵斩贼二百余名，生擒七十四名，夺获骡马三百余匹，救出难民男妇万人，我勇亦伤亡三十余人。铭军远道驰援，近城即战，拟在黄陂暂驻，备办行粮，稍息士力，即行拔队前去追剿，等情，由刘铭传呈报前来。

臣查铭字全军，上年终岁奔驰，夏间长沟一战而退山东之贼；石弓山一战而解雉河之围；秋冬阜阳之捷，扶沟之捷，均未开单请奖，此次贼犯湖北，该提督自请援鄂，甫经到防，立克坚城，实足寒贼胆而慰民心。自应酌加奖励，以昭激劝。

直隶提督刘铭传，应请开复革职留任处分，仍交部从优议叙。按察使衔补用道刘盛藻，请赏加布政使衔。记名提督唐殿魁，请遇有提督缺出，尽先简放。记名总兵张景春，请赏加提督衔，并赏给勇号。尽先总兵黄桂兰毕乃尔均请交军机处记名，遇有总兵缺出，提奏补用，并赏加提督衔。两江补用副将冯如霖，尽先副将田履安、刘盛休、周志本，均请以总兵记名简放。并赏给勇号。尽先副将韦和礼、刘明干，均请以总兵记名简放，参将衔补用游击龚元友，尽先游击王德成，均请免补参将，以副将尽先补用；王德成并请赏给勇号，尽先副将李锡增，请赏给勇号。游击滕学义、朱起昌，请以参将留于两江尽先补用。都司丁汝昌，请以游击尽先补用，并赏给副将衔。都司吴维章，请以游击尽先补用，并赏加参将衔。已革副都统衔即补参领乌尔图讷逊请开复原官原衔。阵亡之花翎守备陈福禄，蓝翎守备张思聪，尽先守备李先道，蓝翎千总钱万桂四员。请交部从优赐恤。其余在事出力员弁，上年阜阳案内，业奉谕旨准其列保。可否容臣并案开单请奖，出自鸿施。所有铭军援鄂，克复黄陂县城缘由，恭折由驿驰奏。伏乞皇太后、皇上圣鉴训示。

再，臣于初九日自徐州启行，十五日行抵邹县，合并陈明。谨奏。

鲍超军北来剿捻筹定饷项折 同治五年三月初五日

奏为遵旨檄调鲍超一军北来剿捻，并筹议有著之饷，恭折复奏，仰祈圣鉴事。

窃臣承准军机大臣字寄，正月二十三日奉上谕：“现在东南虽已肃清，而捻匪窜扰北路，楚、豫等省到处戒严，防剿正当吃紧。鲍超一军，前本令其驰赴北路助剿，此时粤贼业已办结，即著左宗棠饬令统带所部，迅赴楚、豫之交，听候曾国藩调遣。其江、闽各路得力将弁兵勇，有可调赴楚、豫、江、皖助剿者，并著曾国藩迅速函商左宗棠等酌量调往，以期厚集兵力，早殄逆氛。”等因。钦此。

又奉二月初一日寄谕：“嗣后江西、浙江、湖南，每月可协济甘省饷银若干两？并协济调赴鄂、豫、江、皖助剿勇银若干两？鲍超一军调赴鄂、豫约有若干名？楚北可协济此军饷银若干两？江苏省能否于现协甘省月饷外，再行筹添若干两？均著官文、曾国藩、左宗棠、李鸿章、刘坤一、马新贻、李瀚章妥筹速奏。”等因。钦此。

又奉二月二十八日寄谕：“鲍超奏，拔营抵江，拟请筹拨饷项，采办战马，整队赴豫一折。前因鲍超一军调豫助剿，曾经谕令官文、曾国藩将该营所需饷项函商奏拨。兹据鲍超奏称，豫省地势平旷，利在骑战，现在派员采买战马并赴粤购办马枪等件，俟马匹到齐，编立十五营，操练候调。至所部新旧各军，月需饷银九万七千两，马队编立，照章需饷三万四千零，合共月需饷银十三万一千有奇。此时东南军务告竣，江省各军分别裁撤，该营月需饷银可否仍由江西筹拨；马队均用洋枪，所需洋药、洋火，请饬广东陆续采运各等语。著官文、曾国藩懔遵前旨，将鲍超军营月饷，迅速函商筹拨有著之款，源源接济。如鄂省饷需缺乏，不能全顾鲍超军饷，或由江西每月协济若干。亦著官文曾国藩酌度情形奏明办理。其洋枪所需火药等件，应用若干，并著官文等酌定数目，咨明广东赶紧筹解，以利师行。”等因。饮此。并抄示鲍超原折到臣。

臣查捻匪万骑纵横，行踪剽疾、而步贼则裹胁居多，火器极少。臣所部湘、淮各军，战守俱优，而骑兵则马匹太少，技艺尤生，是捻匪所长者在马而不在步，官军所短者亦在马而不在步。署督臣李鸿章所寄臣函，谓宜裁减步兵，酌添马队，实属因时制宜之策。

鲍超所统步队，需饷至九万七千有奇，为数过多，应令裁撤三千余人，酌留一万二千人。按鲍超向来营制，可编二十营，每月给予饷银七万两，其马队之数，应令招募三千二百人，按臣处新定营制，可编十二营有奇，每月给予额饷三万两。

臣自抵临淮以来，察看皖北、齐、豫等省，皆以柴草之故，兵民相争，动成仇隙。因令各营发价购买柴草，丝毫不妄取于民间。鲍超一军，除口粮外，又有柴草之费、添换马匹之费、西洋军火之费、雇买车辆、骆驼以资陆运之费，每月不下一万四五千金，通共供支该军月需十一万数千两。据鲍超原奏，请全由江西筹拨，不至缺乏。其致臣书函，亦称将与抚臣刘坤一面商，请供渠军巨款。臣查鲍超一军，咸丰十一年驰援江西，驱除李秀成巨股，肃清全境。同治三年再援江西，许湾大捷，挽回危局。此次克复嘉应州，俾江、粤得以撤防，有功于江西甚巨，即以霆军之饷全责江西，亦无不可。惟江西须协解席宝田赴黔之军，而本省酌留防兵不无极欠，虽刘坤一局量宏远，究恐力有不逮。臣反复权衡，拟请旨饬下江西月解七万，供霆营步军之饷；湖北月解二万供霆营马队之饷。江苏月解二万五千，以一万充马队口粮，以一万数千为购买柴草车驼、添补洋药、马匹之用。江苏供应淮军、湘军七万余人，为款极巨，兹又协济鲍超军饷，业已入不敷出。江西协黔协豫，物力已竭，该两省除前此议定甘饷照旧按解外，似不宜再添协甘之款。

谕旨饬令浙江、湖南协济剿捻之饷银，又令广东筹解霆营之洋药，臣今皆未议及。盖欲腾出浙江、广东之银，以大批协解甘肃；腾出湖南之银，以全力专谋贵州地。

至剿捻之师，新添鲍超一军，步队愈厚，马队亦不为薄。但患调度不善，不患兵力不敷，无庸再调远兵，致滋糜费。相应请旨饬下左宗棠、刘坤一等，将闽、江各军分别遗撤，次第销兵，以靖民气。

抑臣尤有虑者，鲍超所部各营，颇有骚扰之名。每当拔营沿江行走，掳掠船只，舟人畏避，市肆惊惶。去岁金口之变，沙井之哗，尤为人所诟病。然犹有可原者，前此饷项支绌，士卒终岁无银寄家，间或食米稍缺，将领不能以空言抚慰，故号令有所不行。今既筹得有着之款十一万余两，应即在于襄阳设立该军粮台，派襄阳道总司其事，仍由江西派一委员驻台支应步军口粮，湖北、江苏各派一委员驻台支应马队口粮及洋药器械等事。步军欠饷，将来仍由江西找补，马队欠饷，将来仍由湖北、江苏找补，俾鲍超得以专精办贼，不分心于管饷，以符原奏之意。

河南民圩恨兵如仇，积怨已久，必须秋毫无犯，乃可挽回此风，军民一气。霆营月饷充足，如再有骚扰情事，臣必据实参奏，请将该军遣散，一以保全鲍超之令名，一以拊循河南之赤子。纪律所在，关系甚重，不得不预先陈明，善全始终。所有遵议鲍超剿捻筹定饷项缘由，恭折由驿驰奏。伏乞皇太后、皇上圣鉴训示。谨奏。

近日军情暂驻济宁就近调度折 同治五年三月初五日

奏为陈报近日军情。微臣暂驻济宁，就近调度，恭折仰祈圣鉴事。

窃臣于二月十五日在邹县拜折后，十九日行抵济宁，拟即暂驻数日，阅视黄、运两河，与护抚臣丁宝桢等妥筹布置，再由曹州赴豫。尚未成行，次日即闻张总愚大股由豫入东之信。续据各路禀报，二十二日，该逆窜至曹县；二十四五等日，遂由荷泽、定陶扰及巨野、郓城；二十六夜，攻破巨属之太平寨圩，盘踞该寨掳人掳粮，有必欲渡运之势。

臣于二十日饬令山东臬司潘鼎新一军，酌留四营防守济宁，而自带八营驰赴嘉祥，巨野，相机剿办。另调湘军三营，自徐州来济换防，腾出潘鼎新之军均赴前敌。其自济宁以上之开河，袁口，一带，水势极浅，为该逆渡运熟经之地，丁宝桢以五千人分扼其间，而亲驻袁口，督饬防范本省。

防边之军，扎于豫、东界上者，一为曹州金堤集杨飞熊之师，一为曹县魏家湾王心安之师，贼皆绕越营外，深入腹地，该两军先后追剿。杨飞熊一军，二十六日在曹州之安兴寨接仗，先胜后挫；王心安一军二十八日在巨野之龙堌集接仗，挫损尤甚。该两将勇于赴敌，身受多伤。臣咨商抚臣将两军调赴运河以东，凭河堵御，藉固北路之防，而免偷渡之患。该逆在太平寨盘踞四日，潘鼎新于二十九、初一等日出队搦战，该逆一见旌帜，即行退避。初二日，潘鼎新进攻太平寨，该逆已全数北窜梁山，有锐欲渡运之象。运河汛地太长，防兵太薄，不知果足以扼之否？此山东各军堵剿之情形也。

至李昭庆一军，臣檄令赴豫剿贼，已至周家口。因贼踪盘旋无定，追逐于鄢陵、洧川等县，迨追至尉氏则闻贼已窜扑汴梁；迨行至朱仙镇，则闻贼已直犯山东。于是由通许、杞县东行，二十九日驰抵曹县，虽不如贼匪之迅速，而日行约六七十里，步卒已极疲乏，军粮亦将罄竭。顷据禀报初二日抵巨野之章逢集，少事休息，即会合潘鼎新一军分道进剿，或可一收夹击之效。又据擒贼供称，桂逆锡桢此次同来，欲渡运河，前赴曲阜报仇等语。臣檄调徐州杨鼎勋之军来东，如闻贼已渡运，即径赴曲阜护卫孔林；贼未渡运，即暂驻兖州，听候调遣。此李昭庆一军及添调徐军来东之情形也。

任、赖等逆，一股自刘铭传攻克黄陂后，窜出鄂境，悉由光、息正阳一带窜至项城、沈邱，十八日逼近槐店。张树珊冒雨出队，该逆骤闻官军之至，即折而南趋。一日夜窜至江口集，距槐店已二百余里。刘铭传紧蹑贼后，二十四日可抵太和，周盛波闻该逆有回踞蒙、毫老巢之信，亦于二十五日，由归德驰赴亳州，会合铭军专力办此。一股迭据生擒贼供，任赖等逆窥伺山东完善之区，锐志来趋，目下南未渡淮，北未渡颍，尚在两河之间，或不至遽犯齐境，此又鄂贼回窜皖、豫交界之情形也。

臣上年屡次复奏，谓宜于四镇之外，另筹数支游击之师，始可与此贼纵横追逐。经营半载，甫成刘铭传、李昭庆两支，挈以应敌。今捻逆西逼楚疆，东趋海岱，相去动三千里、马步以数万计，官兵步多骑少，每每失之迟钝，必须鲍超、刘秉璋、刘松山等多成数支游兵，庶足以布远势而图近功。臣现驻济宁，应即在此就近调度，俟东事大定，再行奏明赴豫。所有陈报近日军情缘由，恭折由驿五百里驰奏。伏乞皇太后、皇上圣鉴训示。谨奏。

汇报山东近日军情相机调度折 同治五年三月二十一日

奏为汇报山东近日军情，相机调度，恭折仰祈圣鉴事。窃自张逆大股窜踞山东巨野等处，臣饬各军分投防剿，业于三月初五日奏明在案。

初三日，臬司潘鼎新率师至郓城间，该逆在距城西北十八里之潘溪渡屯踞，该处跨灉河，南北分峙两寨，被贼攻破，其附近之孟家庄、樊楼等处，一片逆氛。初四日黎明，潘鼎新督军驰进，行抵刁家河沟，知寨贼未动，当分三路进攻，潘鼎立步队、万国顺马队抄南寨前路，唐宏成、余在榜步队、黄齐昂马队抄南寨后路，戴春林、吴从发、潘国英等进南寨中路。该逆自两寨出拒，亦分三路来犯，步贼居中，马贼张两翼环包，先以左翼抄我前路，潘鼎立等即施放排枪炸炮，从后轰发，贼不能包，即撤左翼聚于右，抄我后路，唐宏成等力战却之。中路步贼呐喊齐进，嚣尘涨天，我勇屹不稍动，火箭、洋炮分段齐发，赋势稍却，而孟家庄等处援贼蜂至，我军三路奋进，炮无虚发，该逆纷纷败溃。万国顺、黄齐昂督马勇追杀过河，至北寨之西，两寨踞贼不能接应，乃令潘鼎立、唐宏成等与马营一面追剿败贼，而戴春林等一面环攻两寨，该逆夺门狂窜，被砍入濠及寨门践死者无算，潘溪渡南、北两寨立时攻克，附近各庄登时窜尽。其追剿之军横冲而前，马贼向北，步贼向西，不复成队，经我军追杀各十余里，自辰至申，毙贼千余，生擒二百余人，夺获牲口数百，救出难民三千余人，查阅我勇，受伤二十余人，阵亡二人。是夜，该逆复陷踞萧厅寨，去潘溪渡十八九里。附近各圩，纷纷请救。初六日，潘鼎新率队往攻，至离寨八里之柳条圈，贼即排列步仗，自西至东绵亘三四里，以马贼数团径前冲突，我军列阵以待，枪炮连发，马贼纷纷败窜，步贼即因之而靡。万国顺、黄齐昂、黄金志马队三营见贼队已乱，分路猛追，去步队已远，贼马忽从树林后回扑，如潮而来，该三营猝然被挫，直退至步队扎处，风尘障天，人马不辨，幸部伍未动，枪炮连环轰击，伤贼颇多。贼仍纷纷败回，我军至晚始行收队，约计阵毙贼百余名，我军亦伤亡四十余人，此潘鼎新一军初四日大获全胜，初六日马队小挫、步队小胜之情形也。

营务处李昭庆一军，自河南迤逦追贼而来，行逾千里，三月初五日驰抵嘉祥，即接潘鼎新函牍，知该逆大股去梁山不远，有急欲渡运之势。李昭庆酌留数营扼扎长沟，而自挈八成行队进剿。初七日，未至萧厅寨三里许，贼即出队来迎，李昭庆令队伍分为两路排进，枪炮齐施，相持两时之久，贼势不支，我军乘胜拥进，寨中之贼见大队败退，夺门而走，立将萧厅寨夺回。李昭庆令各队排列寨前，不许入寨，移时贼果整队回扑，我军向前迎敌，贼势佯败，星骑右营马队追逼过猛，陷入贼中，营官陈玉章中枪坠马，弁勇抢护，队伍与贼搅乱，亲兵中营随后接应，被贼马及长枪队围裹困于垓心，哨官裴兆宏、吴坤田登时阵亡，营勇伤亡过半，营官朱公远与贼搏战，危急之际，风沙霾障，不辨天日，桂前、护卫两营前往救应，与贼之枪队对敌，洋枪子如雨下，贼旋倒旋进，冲逼愈紧。营官韩凤昌、曹仁贤力战不退，曹仁贤身受重伤，马贼仍向前奔突，左右旋绕。李昭庆加派护军中营、松字右营救应桂字前营，松字中营、忠朴左营救应护卫营；又派温德勒克西张士芳马队迎击，包抄各营，枪炮齐发，步贼纷纷倒地渐退马队，枪毙红衣贼目一名，营官王芝生砍毙黄衣贼目一名，该逆始全行败走，将重围解开，我军日暮追至赵王河而返。计阵毙贼目二名，枪毙者不计其数，弁勇阵亡一百余人，受伤百数十人。此李昭庆一军初七日奔回萧厅寨与贼力战、互有损伤之情形也。

自是之后，贼踞黑虎庙相持数日，十二三日该逆逐渐西走，已去百余里，似有回豫之势。臣以沿河水套一带，地势沮洳，嘱各军稳慎前进。潘鼎新率队跟追，十四日行至郓、濮交界之红川口，适遇大股折回北窜，潘鼎新率五成队伍为方阵，以御之，该逆以马队三起猛扑，步队继进。我军枪炮齐发，乘势逼压。每进一步，贼退一步，追至正西四五里外，各营官鉴于贼马回扑之悍，不敢猛追，当即撤回，截其尾队，擒斩三十余人，夺获牲畜百余。此又潘鼎新一军十四日接仗获胜之情形也。臣接据各路禀报，十五日张逆仍回至黑虎庙一带，边马及于运河西岸，扰犯沈家口、安山等处，亟图抢渡，抚臣阎敬铭督率东军，认真堵御，其任、赖等逆，亦即于十五日窜入曹州，图与张逆合并。数日以来张逆萃于濮、范境内，任、赖萃于郓、巨境内，一片寇氛。臣虑潘鼎新孤军深入，前后受敌，已将该军调回靳口，兼顾运河，北路令李昭庆各营分屯长沟赵村兼顾运河南路。目下但为坚守之局，与该逆力争运河，使不得东，以待援军之至。刘铭传一军由湖北蹑追任赖等逆二千余里，十八日可抵定陶；周盛波一军，由归德带队追贼，十七日已至曹县；刘松山一军，臣饬令先其所急，十八日由湖团起行，不日可来济宁。应俟各军先后到齐，再行会商进击。杨鼎勋一军行抵邹县，臣以曲阜无惊，与阎敬铭往复函商，檄令改赴韩庄、八闸一带，以防运河下游，不知果足遏堵否？

所有潘鼎新一军阵亡之花翎游击刘洪盛，蓝翎千总俞大锡、李德明、张希尧，尽先千总刘成浩，尽先把总拟保蓝翎千总金起元，蓝翎把总王国宾、杨连富，把总吴正升、李福林，外委孙干清、陈荣华、李昭庆一军阵亡之都司裴兆宏，都司衔守备段道益，千总吴坤田、萧永祥、朱占鳌，把总史兆龙、江宏发、方恒发、汪保朝、丁双隆、杨志淮、于得宽、余德春、李长胜，外委张怀信，奋勇捐躯，均堪悯恻，请旨饬部查照各该员所保原衔从优议恤，以慰忠魂。所有汇陈近日军情，相机调度各缘由，恭折由驿五百里驰奏，伏乞皇太后、皇上圣鉴训示。谨奏。

铭树两军在皖豫剿贼获胜折 同治五年三月二十一日

奏为铭、树两军在皖、豫剿贼获胜，恭折驰陈，仰祈圣鉴事。窃任、赖、牛、桂等逆，自湖北回皖，窜至江口集后，徘徊于淮、颍两河之间。刘铭传一军紧蹑其后，二月二十六日兵抵颍州，与藩司英翰等会商进剿之策，皖军由大桥集前进，铭军由颍州西南前进，二十七日抵小田市，二十八日大雨如注，刘铭传派令各营趁雨中贼皆无备，分路进击。刘盛藻率所部六营由杨家楼抄击，西路以乌尔图那逊马队随之；唐殿魁率所部六营由梨树寨抄击东路，以张景春马队随之，而自率黄兰桂、毕乃尔等五营并新兵马队由中路杨家圩前进。甫经出队，该逆哨马见之，立即弃馆奔逃，我军追赶数里，因贼去已远，雨势过大，遂令步兵收队，马队营总保成、吉尔洪额六十七并张景春等追及之，逆酋赖汶光率贼党数千回头迎扑，经张景春等奋力击败，该逆尽弃辎重，过谷河狂奔而去，我军生擒百余人，中有贼目金天福、马太山二名，夺获骡马多匹。是夜官军即驻杨家圩左右。刘铭传以重兵在东，料贼必由西窜，二十九日，自率中军并张景春马队前追，而令刘盛藻、唐殿魁保辎重以徐行，午刻行抵白果园，即见贼队，当令各营停驻，派帮带官胡凤喈率马勇百名前探。甫行二里许，猝遇贼马千余来迎，胡凤喈见众寡不敌，且战且退，张景春率全部迎击，贼势稍却，胡凤喈亦勒马回剿，崔万荣、刘盛瑺亦从两旁包击，贼即回奔，张景春等正欲乘胜追杀，忽西南出贼马、步二万余人，分路来扑，刘铭传恐马队不利，令黄兰桂、张士元两营前往接应，贼见步兵太少，拼死来犯，张景春令马队三营撤退，与步队相依，群贼将我骑、步五营包在中心，而以另股直扑亲兵、洋炮等营，刘铭传令毕乃尔等连开炸炮，贼阵始乱，张胜琦、刘明干、张佩之等冲入贼中，生擒数人，贼气始沮。是时，刘盛藻率所部由西抄击，该逆乃弃黄兰桂之围，并股迎之，唐殿魁率所部并黄旗马队保成等亦由东绕击，而出各军奋力齐进，贼乃大挫，夺路狂奔，而皖军张得胜、程文炳适率所部从南路追来，两面夹击，共追杀二十余里，途中贼尸狼藉，夺获器械数百件，战马四十余匹。当查副将衔尽先参将胡凤喈，于被围时中枪殒命，弁勇亦伤亡数十人。此二十八、九两日刘铭传一军在颍州追剿获胜之情形也。

该逆被击败后，一日夜疾驰至槐店，张树珊在周家口闻大股北趋之信，三月初三日五鼓前进，进抵苑寨，见有贼马多起，正在该处渡过河沙，遂令各营乘其不备，一拥而进，将该逆截为两段，其大股在寨之东南，层叠踵至，先以马贼数团前来冲突，我军严阵以待，用枪击退，随派三营攻其左，三营攻其右，张树珊亲率正副两营捣其中，令马队直前冲阵，该逆步队万余人分股抗拒，而马贼数千分左右翼作包抄之势，我军枪炮齐施，刀矛迎刺，杀贼甚众，左路之贼最为骁悍，于枪子如雨中冒烟死斗，总兵王得胜直前殪一贼酋，总兵董大义领队冲锋，贼却而复进者数次，连用炸炮轰击，人马纷纷倒毙，贼众散乱，总兵宋立新驰入荡决，各军乘势纵击，贼势不支，自辰至未，杀伤千余人，该逆四散奔溃，马队追逐，维时贼之前股向周家口奔窜，意欲乘我远出，攻扑老营。守营之副将张树屏出队迎剿，张树珊亦率师回顾，首尾夹击，贼无所遁，于周家口下流冒死挤渡，穷力奔窜，我军追至日落，始行收队，生擒伪天将徐昌先一名，伪福裕等贼目五十七名，散贼百余名，夺获骡马百余匹，伪天将印一方，伪官照数十纸，我军亦微有伤亡。此初三日张树珊一军在周家口迎剿获胜之情形也。

是夕，张树珊挑选小队至大朱楼地方，乘夜袭击，该逆惊逃，颇有俘斩。初四日大队继出，追至淮宁北乡之清河堰，不及而还。据该提督、总兵各呈报前来。臣查任、赖等逆，凶悍异常，一月之间驰突三省，经该两军节次邀击，足以稍折凶锋张树珊一军，臣仍檄饬驻扎周家口，以顾四镇根本之地。刘铭传一军，则令尾追紧蹑，迅赴山东，顷已据报该军于十二日由尉氏起行，十八日可抵定陶矣。此次铭军阵亡之副将衔尽先参将胡凤喈，并千总刘得发，均堪悯惜，相应请旨敕部从优议恤，以慰忠魂。所有铭、树两军剿贼获胜各缘由，理合缮折驰陈。伏乞皇太后、皇上圣鉴训示。谨奏。

捻匪自山东回窜追剿获胜折 同治五年四月初七日

奏为捻匪自山东回窜，各军追剿，迭获胜仗，恭折仰祈圣鉴事。窃张、赖等逆全股萃于郓、濮一带，各军坚守运河。刘铭传等跟追来东。臣于三月二十一日奏明在案。臬司潘鼎新自接奉臣檄后，即由梁山拔赴靳口驻扎。十九、二十等日率队巡运河之西岸，行抵安山，即见贼马弃斥。该军整队而进，北至戴庙。贼见运河东岸东军防守严密，而西岸又有梭巡之兵，万难飞越，始辍渡运之谋，即于二十一日向西南回窜，屯聚郓、巨之交。刘铭传、周盛波两军亦于二十一日同抵巨野，逼贼而军。二十二日，会商进剿之策，刘铭传由巨城西北出队，行十余里，遇牛洪前队，经黑龙江马队猛进击之，生擒三十余人，贼遂奔溃。张景春马队从后追击，不及而还。周盛波由巨之正北出队，亦行十余里，与逆党相遇，该军排队直前，斩获数十人，夺马十余匹，该逆不肯恋战遂向西南狂奔。此贼弃运河而返，铭、盛两军迎剿各获小胜之情形也。二十三日，刘铭传率众跟追，行过韩氏桥十余里，即见贼之马、步大队，与铭军相跟五六里。该逆将步队藏于村树林中，以马贼径扑张景春之师，尚未交锋，遂行返奔。刘铭传知其诈败，不令追逐。该逆仍结队南行，刘铭传亦率众南趋，与贼并驱，旌旗相望。行抵乌官屯，贼驱老弱西走，张总愚自率悍党，排扎不行。刘铭传令各营辎重，尽归乌官屯，派刘盛藻偕张景春之马队由南迎战，唐殿魁由中迎战，而自领中军及黑龙江马队由北迎战。贼见黑龙江马队蜂拥来扑，保成等施放洋枪毙贼数名，贼势稍却。毕乃尔连用炸炮轰击，黄桂兰、刘明干率队杀人，张景春、吉尔洪额六十七等乘势抄追，擒斩悍贼十余名，马贼大溃，步贼亦退。刘盛藻唐殿魁见北路之贼已败，各督队猛进，甫开枪炮，贼即溃走。该营官等鉴于前次之诈，犹不令猛追，该逆退至四五里仍抱队南行。

其时铭军已行五十余里，刘铭传虑其疲乏，商询各营兵将，俱愿奋力一战，不肯休息。遂率黄桂兰、毕乃尔等由南路击贼之首，唐殿魁由中路击贼之腰，刘盛藻由北路击贼之尾，保成及张景春马队俱由北路抄击。张逆亦分股迎扑左右两军，牛逆迎扑中军，进抵龙堌集西。毕乃尔、李锡增各放炸炮，牛逆势甚怯弱，不敢前进；张逆以马贼抄我马队之后，而步贼拼死扑我步队。刘盛藻派冯妆霖等两营迎战，自率刘盛休等四营接应；唐殿魁派滕学义等两营迎战，自率周志本等四营接应；张景春、保成等各以马队一营迎战，两营接应。马贼先与我交锋，未分胜负，步贼从后拥进，丁汝昌、滕学义等各放排枪、毙贼满地，贼犹持矛猛进。恶战片时，唐殿魁督军一呼，如墙而进，杀贼五六百人，余皆弃矛奔逃。马贼见步贼溃败，齐来救应。复被刘盛藻等击败。张景春、保成等纵马追杀，所向披靡。刘铭传见张逆马步俱败，亦令黄桂兰等率勇冲击牛逆之队，该逆弃矛回奔，歼杀者百余人，余贼向西溃去。我军追奔十余里，暝黑收队。当查营官冯妆霖头受矛伤，弁勇伤亡数十名，一夺获长矛千余杆，战马百余匹。此二十三日刘铭传一军在龙堌集大获胜仗之情形也。

周盛波一军，自巨野接仗后，讯据生擒贼供，张、牛等逆欲由归德回窜蒙、亳老巢。该军留于归德，仅带八成行队来东。二十三日赶回防所，是夕宿章缝集，次日大雨如注。二十五日探知逆股窜向城武，拔队疾驰。申刻遥见贼队。周盛波派周盛传率步骑四营前进，至城西二三里许，该逆大股蜂拥而至，见官军人数极少，猛力攻扑。我军屹立不动、枪炮环击，鏖战逾时。马队横截而出，营官周行发手刃逆首张大发一名，贼众立溃。适周盛波各营亦至，从后掩杀，共毙贼匪二百余名，我军亦微有伤亡。二十六日，周盛传仍率原队前进，至菏泽之侯家集，该逆正在分攻各寨，而其新破之游庄寨，毫无准备，周盛传挥兵直进，一拥而入，杀毙贼众百余名，就地扎住。该逆纠党还扑，力战却之。周盛波于二十七日黎明赶到，与周盛传会合一处，探知张、牛二逆之精锐尽聚于此，令各军先行扎营，然后进剿。该逆见我军分布营垒，乃抢踞前后大庄三处，拼死来战。我军一面施放洋枪炸炮，一面赶筑营墙，顷刻而就。周盛波派周盛传等三营剿中路，周寿昌等三营剿右路，贾启胜等三营剿左路，而自率亲兵小队及周行发马队接应。该逆亦分股来敌，骑贼前后包冲，我军洋枪炸炮分段齐发，往返回合，鏖战极苦，枪矛交集一处，前者死伤枕籍，后者犹冒烟直上。经周盛传指挥，连毙贼目十余名，贼队始乱，各营乘势掩杀，贼乃奔溃，追逐五六里，晡时收队。是役我军仅二千余人，贼过十倍，自辰至酉，终能冒险制胜。营官周盛传、卫汝贵、杨安典、杨正国均受矛伤，弁勇伤亡者百余人。其夜二更以后，周盛波派队于力埠贼巢之外逼扎两营，二十八日大队继进。张逆正出队抵拒，我军用炸炮轰塌土墙，攻克该圩。捻众纷纷夺门向东南逃窜，圩内搜杀又数百名，救出难民五六百人。此二十五六、二十七八等日周盛波一军追剿大胜一次，小胜三次之情形也。

刘铭传一军于二十七日向晚至曹县，探知近城有贼，不辨何股，令选小队于三更后潜至贼馆，分三路掩袭。中、左二路贼哨惊觉，悉数逃去；右路滕学义、朱起昌等扑入贼馆，贼俱无备，歼杀数十名，夺获骡马百余匹，又获小胜一次。据该提镇等先后呈报前来。臣查此次捻党全数东窜，锐意抢渡运河，就食完善之区。潘鼎新潘溪渡一捷，首挫凶锋，厥后初六、十四等日接仗及带队梭巡西岸，牵缀贼势，使不得一意东渡。该军于上年六月由苏州进卫畿辅，盛暑航海，轮船酷热，物故者多。自驻防济守，去秋之季、今春之杪，均以力战保全东境，应恳天恩准臣将潘鼎新一军开单保奖，以示鼓励。

山东诸军扼防运河，屡次扑犯，均经击退，为昔年所未见，并恳天恩，准阎敬铭择尤保奖，以策效于将来。臣调齐各军，以次进逼，本可合围痛剿，乃该逆遂折而南趋，未加惩创，正深焦灼，幸刘铭传龙堌集之捷，杀伤精锐颇多，周盛波游庄寨之捷，以少胜众，冒险立功，有此两战，足以稍快人心。所有铭军出力之营总蓝翎恩骑尉保成，请以防御尽先补用，赏换花翎。佐领吉尔洪额六十七，均请以参领补用，吉尔洪额并请赏换花翎。其余出力员弁，仍归黄陂案内汇奖。凉州镇总兵周盛波兄弟，竭力苦战，胆智俱优，可否颁赏搬指等物，交周盛波，周盛传祗领分藏之处？出自格外鸿施。其所部盛军出力员弁，暂行存记，俟续有战功，再为请奖。所有捻逆自山东回窜，各军追剿迭获胜仗缘由，恭折由驿五百里驰奏。伏乞皇太后、皇上圣鉴训示。谨奏。

拟于运河增堤置栅片 同治五年四月初七日

再，臣接据各路禀报，捻党大股自二十三日与铭军接仗后，即分股南趋。张、牛等逆被周盛波二十七日击败，连日窜往归德、虞城。旋又由丰县折回单县，徘徊不去，似有回窜曹、濮之意。刘铭传一军初三日由虞城驰抵单县之黄冈集，紧蹑其后。臣檄饬李昭庆一军由金乡驰赴单县，与铭军会同剿办，而仍以潘鼎新之军留防济宁、长沟一带，备贼回窜。刘松山一军，前已调至济宁，因贼众回窜，又令赶回湖团。周盛波一军已于二十九日赶回归德，因闻贼有分窜雉河者，又于初四日拔赴亳州。究竟蒙、亳是否有贼？系何酋分股？臣尚未闻其详也。

至任柱等一股，则先由永城、砀、萧窜至睢宁境内之双沟。初二日，马贼已扑近阜河、洋河等处，距宿迁不远。该县现有襄办军务侍讲学士刘秉璋一军驻防，与上游窑湾等处吴棠派出之军，韩庄、八闸杨鼎勋之军，声势尚为联络。该学士昨来济宁，与臣晤商一切，闻警后，即日驰回宿迁，布署一切。将来即移所部驻扎徐州，居四镇适中之地，仍作一路游击之师。臣本早拟查看黄、运两河，因贼踪去而复返，盘旋不定，迟迟未行。臣以东北则畿辅为天下之根本，东南则江苏为臣军之根本，屡经奏明注重东路，既以东路为重，不得不借运河衣带之水，以为流寇阻截之界。惟河浅且窄，汛长千有余里，防不胜防。臣拟会同阎敬铭等大力加修浚，增堤置栅，能否确有把握，俟查勘后续行具奏。谨先附片陈明。伏乞皇太后、皇上圣鉴训示。谨奏。

曹徐淮泗剿捻胜仗折 同治五年四月二十五日

奏为捻逆两股窜扰曹、徐、淮、泗，各军分路剿办，恭折仰祈圣鉴事。窃捻逆自山东回窜，各军追剿获胜，业于四月初七日奏明在案。张总愚牛落红一股，经刘铭传、周盛波击败后，连日盘旋于虞、砀、丰、单四县之间。刘铭传一军由虞城驰抵单县之黄冈集，紧蹑其后，初三、四、五等日节次与该逆相遇，颇有斩擒，贼向东南奔窜。初七日扑近湖团，刘松山出队迎剿，旋又折回单县。十一日窜至城武，十二日围攻曹县，十三日窜至冉堌集，十五日复围曹城，适李昭庆一军由城武、刘松山一军由丰县同时赶至会击，立解城围。是夕，李昭庆与刘松山会商进剿之策，以湘军为左路，以淮军为右路，两军议定相距三四里互为应援。十六日李昭庆等督军前进，离营数里，贼即分路来扑。李昭庆饬令各营屹立不动，洋枪洋炮连环轰击，贼队已乱。我军马队始从树林内突出横冲，右路之贼全行败走。李昭庆登高瞭望，见贼马六七百匹，步队千余人向南绕窜，折而东北，图扑后路营垒。一面传知各营严备以待，一面调派桂字三营向南截剿，复将另股扑营之贼，登时击退，毙贼甚多。其扑犯左路之贼，刘松山饬派记名总兵李荣贵等各营分三路进击，而自率亲兵督战，部署甫定，贼马数千已向前冲突。各军枪炮齐发，轰击半时之久，贼马伤毙者颇多。该逆知冲阵不动，遂从两旁包抄，而以步队大股合力猛扑，各营稳持如故，奋勇鏖战，枪矛并施，十荡十决，贼势不支，纷纷败溃。另股之绕过南路，牵制官军者，亦经我军击退，计枪毙杀毙者几及千名，夺获骡马六十余匹。湘军阵亡者十三人，受伤者七八十名，幸获大胜。张牛等逆遂由曹南奔溃。

是日刘铭传一军适由砀山而来，复遇于王闾集。刘铭传督军迎战，我军马队先与马贼交锋，生擒十余名，枪毙数名。步贼旋蜂拥而至，各军枪炮齐发，贼犹冒烟猛进，经周志本、张士元等持矛恶斗，将接仗悍贼数百名歼毙殆尽，贼势大奔。铭营乘胜追杀，阵斩者约四百余名，枪炮击毙者尤多，获战马五十余匹，弁勇伤亡者亦数十名。战罢后，刘铭传与李昭庆、刘松山会晤。该逆悉数向曹县东南窜走。十八日，各军拔队跟追。二十日，贼已窜至丰县，旋窜铜、沛，此张总愚、牛落红等一股窜扰曹、徐之交，湘、淮各军十六日力战获胜之情形也。

至窜近宿迁、清江一股，是为赖文光、任柱、李允等酋，该逆于初七、八等日攻扑运河，防守严密，技不得逞，遂折窜泗州、灵璧。连日盘踞该处，有抢割二麦之意。臣檄饬派驻临淮之王永胜一军，刻日渡淮就剿灵、泗一带，又调古州镇总兵刘士奇七营渡江移扎宿迁，腾出刘秉璋与杨鼎勋两军，除酌留数营扼防韩庄八闸外，其余概作游击之师，专办灵、泗、睢、宿及苏皖交界各州县。该三军尚未拔行，顷闻泗州之贼业已南窜，未知又向何处？周盛波一军自移营亳州后，重修濠墙，料理粮仗，闻该逆盘踞泗、灵，十八日率队由宿州进剿。其临淮一镇，有编修张锡嵘陆营会同水师防守，不至侵犯淮南。此赖文光、任柱等逆窜扰淮、泗一带，各军防剿之情形也。

臣查此次捻党由山东回窜，分为南北两大股，久踞曹、徐、淮、泗徘徊不去，一则各属二麦既熟，乘势抢割，以图一饱；一则牵制我军，冀乘不备，袭渡运河窜，入齐、苏完善之区，实属狡谲异常。计臣军之剿办北路者，则有刘铭传、李昭庆、刘松等三支；剿办南路者，则有周盛波一支，而刘秉璋、王永胜亦已改为游兵或可一收夹击之效。惟刘铭传一军，自去年腊月以来，援鄂援皖援豫援齐驰驱四省，将士疲劳已极。顷据该提督呈请休息一二月，藉资整顿。臣已批准饬令该军移赴济宁驻扎，腾出潘鼎新一军代为游击之师，如此更番递战，庶军士不至过劳，亦可以保其常新之气，于剿办似有裨益。所有捻逆两股窜扰曹、徐、淮、泗，各军分路剿办缘由，理合由驿五百里驰奏，伏乞皇太后、皇上圣鉴训示。谨奏。

查勘黄运情形片 同治五年四月二十五日

再，臣拟将运河查勘一次，大加修浚，业经陈明在案。本月初七日会同抚臣阎敬铭，由济宁启行，沿河查阅。自微山湖以北至长沟止，有潘鼎新一军驻守，足敷分布。长沟以北至开河一段，向恃有南旺湖水。故未设防。兹查湖水全涸，已由阎敬铭添拨防兵，开河以北至靳口一带，水势稍浅，墙垒较低。自靳口至安山戴庙，水势甚深，差为可恃。自戴庙至沈家口十八里，夏秋黄河灌运，水极深广，冬春沙淤河干，殊难守御。现经阎敬铭筹议条款，督同文武将领克期兴工。无论河深河浅，均增高墙深濠以辅之，其沙地及民圩不能掘濠者，酌立木栅以补之。运河阅毕之后，初十、十一等日与直隶督臣刘长佑会晤，三人同阅黄河，若非隆冬冰坚，防守尚易为力。十三日还至安山，由陆路至东平、泰安查看形势，因便一登岱岳。十九日仍回济宁防所，济宁以微山湖长一百八十里，无须设防，自湖以南，运河浅深不等，议定八闸暨宿迁等处，由学士刘秉璋派兵防守。窑湾暨成子河等处，由漕臣吴棠派兵防守。总期力扼此河，不使该逆流窜齐、苏膏腴之地。未知果否有裨，理合附片具陈。伏乞皇太后、皇上圣鉴训示。谨奏。

汇陈各军近日追剿情形折 同治五年五月二十二日

奏为汇陈各军近日追剿情形，捻党分股回窜豫、皖，恭折仰祈圣鉴事。窃捻逆两股窜扰曹、徐、淮、泗，各军分路剿办，业于四月二十五日奏明在案。张总愚、牛落红一股，在曹县经李昭庆、刘松山等军击败后，四月二十日窜至丰县，次日窜入沛县，二十三日至徐州城西十余里。总兵董凤高、李祥和各以两营分路出队，擒获数十名，该逆旋即退去。是夜李祥和派兵潜劫贼营，薄有擒斩，夺获贼马十余匹。二十五六等日，该逆窜至铜山之双沟、杨家洼一带。二十八日窜至宿迁之埠子镇、洋河集，径扑运河。二十九日逼近桃源。三十日，襄办军务江苏臬司刘秉璋督军驰至洋河集，探知贼之大股在圩外五六里扎住，马步万余人四出焚掠。刘秉璋派令总兵吴长庆、况文榜等各带五成队伍，于三更后径捣贼巢，斩擒近七十名。五月初一日黎明收队，随即传令各营整队出击，该逆且战且走。吴长庆、况文榜等由旧河堤内外分路夹击，追过仓家集，贼阵大乱，毙贼甚多。该逆另以六七百骑，步贼千余，由仓家集西北包出我军之后，直扑营垒。守营将士枪炮排击，王占魁率队回援，阵斩三十余名，枪毙贼目二名，始全数退走，与仓家集之贼合并西趋。弁勇阵亡受伤者各十余名。初三日，该逆由淮宁之归仁集回窜，适刘松山一军由徐州追贼而来，行抵离城十八里之王家林，即见贼马纷纷逼近，刘松山一面督饬各营赶筑营垒，一面派队迎敌。部署甫定，贼马千余向前冲突，各营枪炮齐发，稳击逾时，步贼大股踵至，各营奋力齐进，贼势不支，退至里许。马贼忽从两旁包抄，我军队伍稳持如故，力战良久，贼始败去。计毙贼近三百名，弁勇阵亡者四名，受伤者二十名。此刘秉璋一军初一日在洋河、刘松山一军初三日在王家林，各与张逆接仗获胜之情形也。初四五日，该逆昼夜攻扑皂河及利运闸、马家渡一带，均经水师邓长里等击退。由是不复图犯运东，乃由利国驿回窜铜山。初八日，刘松山进至铜山之苑山圩，据报贼之后队相距仅八九里，比即整队前进，行至魏家庄，已与贼遇，营垒猝不及修，刘松山饬令各营将辎重团聚一处，以四成队固守，以六成队分三路迎击，顷刻毙贼数十名。该逆马步均不肯恋战，纷纷向西南窜走，各营乘势猛逼七八里，沿途又毙贼百余名，将该逆截为两段，一段向西北荆山桥、李家瓦房而去，一段向西南杨家集而去，共计毙贼二百余名，生擒十四名，弁勇受伤者十七名。其贼之前队已于初七日窜近徐州。是时刘铭传方赴济宁与臣晤商一切，其部将唐殿魁、刘盛藻分带铭军驻扎徐州，以贼氛逼近郡城，初八日，会商董凤高出队行抵离城十八里之赵庄寨，侦知贼之前队尽在荆山桥河左右，马队张景春、保成等渡河直前接战，黄桂兰、刘朝干等步队三营渡河接应，李锡增、毕乃尔两营隔河施放炸炮，鏖战逾时，马贼败入河中，上为步队兜击，下为荆山桥所阻，被我军擒斩甚众。该逆悉数败过河东，唐殿魁等督军追至十余里而还，夺获贼马二百余匹，毙贼约及百名。此张逆自宿迁、桃源回徐，刘铭传、刘松山两军初八日两处接仗获胜之情形也。

任柱、赖文光等大股，自四月十三日，窥泗州城后，旋复窜扰宿州，二十三日窜至永城县东胡庄寨，正在围攻之际，周盛波马队一营先到，突冲贼队，擒斩数十名，贼众溃退。该营即在胡庄寨驻扎，与步军相离尚十余里。二十四日，周盛波率军前进，行甫数里，该逆分三路来扑，以马队猛扑中路，周盛波督令童邦杰等排列队伍，并力御之，洋枪、炸炮迎头轰击，该逆抵死不退。当派都司周行发率领马队由城西抄入贼后，贼始惊溃其前路步贼经周寿昌等击败，后路步贼亦经周盛传等击败。自辰至暮，各营终日未餐，计毙贼近二百名，夺获骡马颇多，弁勇伤亡者十余人。二十六日，该逆窜往归德。二十八日，与豫军接仗。三十日，又折回水城，夏邑之交。初二日二鼓，周盛传率队掩袭，小有俘获。初三日，由萧县之西窜入铜山。初八日扰及东贺村，将与荆山桥张逆之股相合，适原驻徐城之张诗日、李祥和等营出队至土山寺，而周盛波追军适至，遂会商进击，又擒斩百余名。此周盛波一军二十四、初八日等在永城及徐州两次接仗获胜之情形也。

初八以后，张、牛一股由丰县、砀山窜至虞城以西，任、赖一股由桃山至宿州，窜入怀远，渡涡河而南，盘踞下蔡等处。臣查该逆自二月北窜以来，坚图渡运，前在山东郓城一带抢渡后，在江南宿迁一带抢渡，徘徊曹、徐、淮、泗者两月有余，迄不得逞。虽足伐其东渡之谋，尚未挫其凶悍之气，现在张逆入豫，任逆入皖，臣已檄饬潘鼎新会同周盛波两军为一路，刘松山会同张诗曰等两军为一路，专剿张、牛一股；刘秉璋会同杨鼎勋为一路，专剿任、赖一股。无论该逆窜往何处，均与之纵横驰逐，未知能否有济。至刘铭传一军改调在徐州驻扎休息，腾出刘秉璋全部概作游兵。李昭庆一军，以八营赴防韩庄，以十营赴防济宁驻扎休息，腾出潘鼎新、杨鼎勋两军概作游兵。潘鼎新已于十五日拔队起程，前赴归德矣。所有汇陈各军近日追剿情形、捻党回窜豫皖各缘由，理合由驿五百里驰报。伏乞皇太后、皇上圣鉴训示。谨奏。

请分段扼防片 同治五年五月二十二日

再，臣前次查看黄、运两河，至张秋一带，与直隶督臣刘长佑、山东抚臣阎敬铭会筹防务。三人面商，直、东两省防兵，互相渗杂，心志不齐，不如划分汛地，各有专责。议定自范县豆腐店以上，如东明、长垣等处，统归刘长佑派兵设防。自豆腐店以下，如张秋、东阿等处，统归阎敬铭派兵设防。该督抚业已各奏梗概，又函商臣奏明界限，以专责成。至运河北路堤墙，现经阎敬铭督饬修筑，甚为坚实。其南路堤墙，前因贼扰桃、宿，尚未认真兴办。臣拟于近日至宿迁、桃源等处，会同吴棠查阅一次，饬令各文武加工修筑，期于一劳永逸，保全运东完善之区。理合附片陈明。伏乞皇太后、皇上圣鉴。谨奏。

汇报军情檄调各军防剿折 同治五年六月十四日

奏为汇报近日军情，并檄调各军防剿事宜，恭折仰祈圣鉴事。窃各军追剿，捻逆分股回窜豫、皖。臣于五月二十二日具奏在案。牛落红一股，自五月初八日被我军击败后，不能与张总愚合并，周盛波督军跟追，十五日行至永城之同和集，探知牛逆欲由白龙王庙窜过涡河，遂催督各营连夜穷追，十七日五鼓抵白龙王庙，该逆已窜过涡河。周盛波赶搭浮桥渡河，派周盛传由西路进，刘启福等由东路进，周寿昌等由中路进，而令陈明升、周行发各带马队一营，从两旁冲截。牛逆势已穷蹙，疾驱悍贼数千人，贼中所谓内五营者，蜂拥回拒，我军马步各营分路猛击，贼众冒死抵敌，周盛传坐马被贼矛刺倒，徒步交战，兵勇皆殊死格斗，贼始大败。正追逐间，有步贼一股逃入路旁废圩，周寿昌率师冲入圩内，搜杀净尽，无一脱者。余贼向南飞奔，我军追杀二十余里，牛逆踉跄逸去。周盛波昼夜追逐，十八日至亳州，十九日至鹿邑西南之马家寨，该逆已窜入陈州境内，驰逐四百余里，人马俱困，将士多病，即在马家寨休息。此周盛波一军大破牛逆股匪之情形也。

任柱、赖文光一股，自五月初由宿州西窜盘踞凤台县属之平阿山一带，与皖军张得胜等相持日久，掳胁益众。二十三日，王永胜一军赶至怀远，二十五日刘秉璋一军赶至蒙城，周盛波亦自马家寨回援，二十六日至颍州东五十余里之枣庄集。贼闻援师四集，遂自平阿山全数西窜，欲由颍郡之留陵口偷渡沙河，窜扰光固，适遇盛军突至，遂折向东北窜逸，绕至乌江河上游，意图抄袭我军后路，周盛波麾军，三面齐进，洋枪炸炮连环轰击，逆势不支，向西狂奔，夺获牛骡器械颇多，解散胁从难民千余人。二十九日，贼窜至太和，初一日窜至港沟，刘秉璋与皖军英翰等次第跟追。此周盛波与任、赖股匪接战小胜及各军追剿之情形也。

张总愚一股自五月中旬由虞城西窜，潘鼎新与刘松山、张诗日三军追剿，二十一日同抵宁陵，探知该逆已至睢州城南之河阳集，因会商次日均至睢州察看形势。该逆知官军紧蹑其后，不敢停留，二十一日一扑陈州城下，旋即退去。二十二日，窜近周家口之北寨。牛逆亦由苑寨偷渡河南，与张逆分而复合，驻防周家口之右江镇总兵张树珊派副将闪凤来马队迎击，杀贼数十名，夺获骡马四十余匹，是夕复分队雕剿、该逆不敢迎战，连夜由逍遥集一带渡过沙河，张逆自郾城西遁，牛逆自商水西遁，均奔遂平、确山一路，讯据生擒贼供，均称该逆欲由信阳窜往光固、六安，砍取竹矛，补制兵器等情。此张树珊一军迎剿张、牛一股，薄有斩擒及各军跟追之情形也。

臣查捻逆各股回窜豫、皖两省，中原平旷之地，四通八达。若不择地设防，此剿彼窜，终不能大加惩创。上年刘铭传带兵入豫，察看地势，即创扼守沙河之议。驱贼于沙河以南，以蹙其势。臣以彼时兵力未齐，未遽允行。今张、牛等逆既渡沙河以南，任、赖等逆亦将渡沙渡淮，并趋南路，本年防守运河粗有成效，应即仿照于沙河设防，俾贼骑稍有遮拦，庶军事渐有归宿。惟查沙河上流直至郏县、汝州，地段太长，几无止境。臣博询众议，拟自周家口以下至槐店止，扼守沙河，自周家口以上至朱仙镇止，扼守贾鲁河，由臣派兵设防。自朱仙镇以北四十里至汴梁省城，又北三十里至黄河南岸，无河可扼，挖濠守之，由李鹤年派兵设防。自槐店以下至正阳关，仍守沙河，由乔松年派兵设防。自正阳关以下即系淮河，由臣派水师与皖军会防。各分汛地，层层布置，或者渐逼渐紧，逐捻子西南山多水多之处，官军较易为力。现已檄令刘铭传自徐州拔赴沙河，与潘鼎新、张树珊等熟商防守之策，并咨商安徽、河南两抚臣调兵分防，皆凭人力以坚守，不以地险为可恃。至群贼南窜，不出南汝、光固、黄州、六安等处，则鲍超所统之霆军，刘秉璋、杨鼎勋、王永胜所统之淮军，刘松山、张诗日所统之湘军，分路游击，亦尚足敷剿办。臣拟于十五日拔营东下，阅看宿迁、桃源一带堤墙，即由运入淮溯流而上，径扑周家口，沿途察看贼情地势，续行奏报。所有近日军情及檄调各军防剿事宜，理合由驿五百里驰陈。伏乞皇太后、皇上圣鉴训示。谨奏。

任赖股匪回窜东路调兵分剿折 同治五年七月初四日

奏为任、赖股匪回窜东路，调兵分剿，恭折仰祈圣鉴事。窃臣檄调各军防剿，并议扼守沙河、贾鲁河等情，于六月十四日具奏在案。臣拜折后，即于十五日由水路东下，沿途水势盛涨，南阳、微山等湖与运河连成一片，春问所修堤墙，自韩庄以下八闸，两岸较高，沙土质松，大雨之后，多已坍塌。自黄林庄以下二百余里，两岸较低，堤身或露二尺有余，或露数寸一尺，或全淹水中，堤外亦皆积水如湖，节节均有决口，与堤内之河水互相出入。目下茫茫巨浸，贼匪断难飞渡，将来秋深水落，竟须全数另行兴修。二十五日，行抵宿迁县。二十七日准山东抚臣阎敬铭咨称，据曹县禀，任、赖两逆因张市、朱仙镇等处河水骤涨，不能西渡，仍由扶沟、太康回窜，已至杞县之沙窝，睢州之芋香铺，势将直趋曹境。七月初一日，又准河南抚臣李鹤年咨称，据睢州禀报，十八日，该州西南之马头寨已被赖逆攻破占据，豫兵不敷驰剿，咨商拨兵救援各等情。

臣查扼守沙河、贾鲁河之议，必俟捻逆各股全趋沙河以南方可兴办，现在任、赖一股既为沙河大水所阻，不敢西行，折而东窜，则防河之策断难遽行，应即先行拨兵驰剿。刘铭传接臣饬守沙河之檄，业于六月二十三日自徐州拔行，潘鼎新一军前在西华，周盛波一军前在太和。此三军者，本议分防沙河，现令移赴睢州、曹考一路，专办沙河东北之贼。而鲍超之霆军，刘秉璋、杨鼎勋、王永胜之淮军，刘松山、张诗日之湘军，仍办沙河西南之贼，顷已分别咨行，相机剿办。

惟自五月下旬以后，淮南北诸郡大水为数十年所未有，积潦盈途，深过马腹，军中米粮子药，车载夫运，寸步难行，不特各军拔队因之濡滞，即臣处文报往来，亦多阻隔迟误。而秋稼被淹，民庐漂没，臣既自憾调度乖方，军务毫无起色，又恐饥民失所，不免从贼以图偷生，剿办抚绥，两俱棘手，筹思反复，忧愧实深。臣在宿迁停留数日，初闻捻踪回窜之信，本拟改驻徐州，就近调度。惟贼踪既分两支，无论臣驻何处，均有不能兼顾之势，入豫之议不可再缓。俟与漕臣吴棠会晤后，即在杨庄换船，由湖溯淮径赴陈州周家口，筹办一切，所有任、赖两逆回窜东路，调兵分剿缘由，理合由驿五百里驰陈。伏乞皇太后、皇上圣鉴训示。谨奏。

湘军迎剿张逆四获胜仗折 同治五年八月十二日

奏为官军在西华、上蔡等处迎剿张逆，四获胜仗，恭折仰祈圣鉴事。窃皖南镇总兵刘松山、宣化镇总兵张诗日等剿捻大胜，臣于七月二十八日附奏大概，声明俟接禀牍，再行详奏在案。旋于途次接据刘松山等禀称，张、牛两逆自渡过沙河以西，分股窜扰西平、上蔡等属，逆氛连成一片。刘松山、张诗日两军行抵周家口，为大水所阻，停住数日。六月初六日拔队沿沙河西行，十七日由归村行至西华之万金寨，闻张逆大股在前，距寨不远，整队徐行，猝遇贼马百余，首先冲突。该军甫开枪炮，贼即却退。如此数次，刘松山等知贼有伏，饬令各营严阵以待。行未三里，该逆大股马贼齐至，步贼亦从两旁秫林内三道并出。刘松山、张诗日等麾军力战，毙伤数百，马贼尚抵死不退。复经我军鏖战逾时，始纷纷溃败；各营追杀十余里，经过永平寨直抵上蔡之双庙。双庙为该逆占踞之巢，守巢悍贼齐出接应，兵勇混战一时，日已向暮，遂行收队，就永平寨外赶筑营垒，与贼相持。是日擒斩炮毙约逾千名。

十八日大雨，未能出队。时有马队前来搦战，刘松山等伏兵要击，略有斩获。方是时，各营辎重尚留于归村老营，相距三十余里。又据生擒贼供，该逆有至西平约牛落红救援之说，刘松山、张诗日等以牛逆来援，必由归村经过，两路夹攻则首尾不能相顾，商令十九日将老营移至永平寨。该逆侦知我军移营，预伏千余骑于万金寨旁，意图截取辎重，幸总兵李祥和等督队护送，李荣贵、易德麟合军夹击，将马贼击退，斩获多名；其旁窜各村庄者，亦经易致中搜剿殆尽。两军既合。商定进取双庙，决一恶战。

二十日，张诗日与李祥和、朱式云等率队进攻左路；刘松山等率队进攻右路，该逆以大股结团十余起，前来迎敌。张诗日饬令各营枪炮齐发，力战时许，毙贼无算，渐逼渐进，追过双庙之后。林中忽出贼马千余包抄我军，步贼亦藉势猛力回扑，经彭秀清、杨瑞堂力扼后路，击毙马贼百余，贼乃退却。各营乘势猛进，十荡十决，该逆大败，尸骸枕藉。直追过义合寨，前抵洪河岸侧，逼入水中淹毙者，叫号浮沉，数里不绝。其右路之贼，刘松山分三路进剿，步步稳击，追至双庙之后，该逆将马、步队伍屯住，散而复整，回头冲突。将士恶战逾时，犹相持不下。马贼千余忽自右路抄我阵后，刘松山挥令易德麟从阵中横出，将马贼截为两段，唐光辉以枪炮连环轰击，伤毙数十马贼，悉向高梁林内遁去，步贼亦因之而靡，涉水狂奔，刘松山饬令各营分途追杀，呼声震地。该逆见官军追剿甚急，自相践踏，有奔向洪河凫水淹死者，有陷入泥淖甘受刃而不拒者。综计两军擒斩轰毙者，近三千名，淹毙者数又过之，解散胁从千余名，夺获骡马、器械无算。此十七、十九、二十等日三次大获胜仗之情形也。张逆连次被创后，不敢停留，因沙河东路水势过大，遂折向西趋。二十二日，该军追至归村，二十三及于郾城之召陵。刘松山、张诗日布署既定，如墙而进，该逆马、步全股来敌，我军枪炮火弹，分段齐发。战不半时，毙贼甚多。该逆无心恋战，刘松山等见逆势不支，各军屡胜之后，一往直前，循漯湾河直追至四合庄，沿途擒斩枪毙者，虽不及二十日之多，为数亦逾二千，骡马、器械抛弃泥途者不可胜计。此又二十三日续获大胜之情形也。

查点我军，七日之间四次猛战，刘松山一军共计阵亡二十八名，受伤一百四十三名，张诗日一军阵亡十九名，受伤九十一名，其因凫水及疲劳受病者凡数百名。据该总兵等禀报前来。臣查张逆一股自近年以来，纵横于齐、豫、皖、鄂之间，从未大受创惩，此次经湘军节次奋击，凶焰顿衰，精锐损伤三分之一，实足以快人心而伸天讨。各营将士于盛暑泥淖之中，徒涉遄征，忍饥苦战，异常出力。可否容臣查明出力员弁，汇案奏奖，以昭激劝之处？出自逾格鸿施。所有官军在西华、上蔡等处迎剿张逆获胜缘由，恭折由驿五百里驰陈。伏乞皇太后、皇上圣鉴训示。谨奏。

捻股东窜河防无成现派军追剿折 同治五年八月二十三日

奏为捻股东窜，河防无成，现派各军追剿，恭折仰祈圣鉴事。窃捻众扰及长葛、洧川，志图再窜山东等情，臣于八月十二日具奏在案。十三日以后，迭据各路禀报，张、牛、任、赖等逆，麋聚于许州、禹州一带，决志东窜。臣所部游击之师，如刘秉璋、刘松山等军，由西路追贼而东，先后赶至许州、襄城，而贼复迤逦北窜。防河之师，如刘铭传、潘鼎新等军，八月初间分防各汛，一律工竣。十一、十二两日，赶赴汴梁，帮修省北濠堤一段。十四日，刘铭传回至尉氏，潘鼎新回至樊寨。十五日，据擒贼供称，该逆欲于中秋夜由汴梁左右东窜。刘铭传等移扎朱仙镇以上，一面牵制北路贼势，一面兼顾本营汛地。十六夜，瞭望火光渐迤而北，逼近豫军长墙，派马驰探，行至离汴十余里，见堤墙已毁塌数处。询据余承恩云，二更时，贼股潮涌而至，抚标三营所守堤墙，当被冲破。贼已窜逸东去等语。

刘铭传即派乌尔图那逊等马队向东追剿，派唐殿魁一军向北截剿未过之贼。乌尔图那逊追至杞县境内，遇贼接仗，颇有擒斩。唐殿魁行至汴城之南，正遇牛逆后股，当即拦腰猛击，截回马步贼千余人向南逃去，由刘铭传等先后呈报前来。臣查河防陆路七百余里，水路九百余里，地段太长，自张市、朱仙镇直至黄河，浮沙壅塞，即使竭数月之力认真修防，犹未敢谓百无一失。臣于七月二十八日疏内早虑及之。一处疏失，功败垂成，半由于人力未周，半由于贼势过重，闻信之余，实深焦愤。现已檄令刘铭传、潘鼎新两军由虞城、单县一路，刘秉璋、杨鼎勋两军由徐州、韩庄一路，均赴山东跟踪追剿。又饬张树珊一军由徐州驰赴曲阜，预卫孔林。其李昭庆一军，本留在济宁、韩庄等处防守运河。计臣所调度之淮勇七军，除周盛波一军暂留周家口外，余均饬赴山东与群贼纵横追逐。至运河防务，自夏水盛涨，堤墙坍塌，七八月间又经加工修筑，比春间更为坚固，差觉可恃，但此次贼众且悍，四股合而为一，誓欲渡运东窜，深秋水落，能否堵御完固，殊未敢必，且贼踪纷窜无定，黄河防务同时吃紧，相应请旨饬下直隶督臣，山东抚臣，坚守黄河，炮船上下梭巡，屏蔽畿辅，务保万全。所有捻股东窜、派兵追剿缘由，恭折由驿五百里驰陈。伏乞皇太后、皇上圣鉴训示。谨奏。

请饬李鸿章暂驻徐州调度军务片 同治五年八月二十三日

再，密陈者，捻匪行径已成流寇，难于收拾，臣于本年三月奏明在案。从前僧格林沁剿办此贼，驰驱四年有余，几于无日不追，无旬不战，至三年秋冬挫衄，良马尽被捻众夺去，兵力过疲，将星遽陨。臣奉命接办，鉴于追逐之无济，又自度骑兵万不逮僧格林沁之精，建议设立四镇，兼议扼守运河沙河，且防且剿，办理一年有余，仍无成效，日夜筹思，忧愧何极。上年九月钦奉谕旨，派李鸿章带兵驰赴洛阳。彼时洛阳并无贼踪，而臣所带之兵，均系李鸿章所部之卒，察看贼志，实在东而不在西。李鸿章亦恐一离本任，则粮饷、军火均无所出。彼此据实奏覆，事遂中止。今则贼趋东路，而臣驻扎周家口，相距较远，且值因病请假期内，万难迅速移营徐州济宁。若移驻东路，又恐贼匪折回西窜，仍觉调度不灵。伏查嘉庆、道光年间，黄河防汛之时，两江总督出驻清江半年，或暂驻徐州数月，至催趱漕船，并有至韩庄台庄之时。总督出省，本有成例。可否吁恳天恩，特降谕旨，饬令李鸿章携带两江总督关防驻扎徐州，专管本辖之徐、海、淮、泗各府，并与山东抚臣商办山东军务。现在调赴山东诸军，皆李鸿章所部之淮勇也。惟将帅带兵剿贼，非督抚手有理财之权者，军饷必不应手。湘、淮各军五六万人食两江之饷，剿三省之贼，年余以来，李鸿章筹画饷项，百计经营，而淮勇去年仅发入关，今年仅发至五月，士卒已微有怨言。李鸿章暂驻徐州，俟东路军务稍松，仍当回驻金陵或驻清江，竭力筹饷，乃足以固军心而维大局。

至西路现虽稍松，亦不可不预为筹备。臣弟曾国荃驻扎德安，业已出省。惟历年贼势在豫时多，在鄂时少，捻匪若扰南、光、汝、洛等属，不特鲍超可以驰剿，即曾国荃所部诸军亦可越境会剿。可否请旨饬下湖北抚臣曾国荃遇河南紧要急时，携带关防，移驻南阳府，与河南抚臣商办军务。豫事稍松，仍当回驻德安，或回武昌，兼筹饷项。臣现驻周家口，正居数省之中，如中路有事，臣与豫、皖两省抚臣商之；东路有事，李鸿章与山东抚臣商之；西路有事，曾国荃与河南抚臣商之；庶可联络一气，呼吸相通。臣才智本短，精力日衰，值病体之未痊，忽军情之骤变，不得不广求资助，冀以免于大戾，附片密陈。伏乞皇太后、皇上圣鉴训示。谨奏。

调马德顺来豫剿捻片 同治五年八月二十三日

再，臣于咸丰十年、十一年，曾练马队数营，派马德顺一营交左宗棠统辖，带赴浙江；派伍华瀚一营交鲍超统辖，带赴皖南；派杨镇南一营交曾国荃统辖，带赴金陵。厥后马德顺在浙迭著战功，累保至记名提督，补授处州镇总兵，其原带之哨宫杨世俊等，均称得力。本年五月，接据浙江抚臣马新贻函称，浙中尚有马队两起，现归副将杨世俊、张会元二人管带，人马俱精壮可用。浙省肃清已久，无须留防，尽可调赴中原剿捻。

臣以江苏水灾，饷项支绌，请其酌协饷银。又接复函，允许每月协解饷银一万两，以资饱腾。臣即咨调该副将等管带马队，由浙来营，交皖南镇总兵刘松山统领节制去后，旋据原带此项马队之处州镇总兵马德顺禀称“德顺生长中州，地势贼情，目见耳闻，尤为熟悉，恳即檄调助剿”等语前来。臣查该总兵籍隶河南，谊切桑梓，愿随攻伐，壮志可嘉，若檄令剿捻于北方，人地相宜，可期得力。惟系实缺人员，例须奏明办理。除由臣一面咨调外，相应请旨敕下浙江抚臣马新贻，迅饬马德顺来豫，以资指臂之助。理合附片具陈，伏乞圣鉴。谨奏。

曾文正公奏稿卷二十五

湘军在新野南阳胜仗折 同治五年九月十三日

奏为官军在新野、南阳等处迎剿张、牛逆股，迭获胜仗，恭折仰祈圣鉴事。

窃皖南镇总兵刘松山、宣化镇总兵张诗日，在新野等处剿贼获胜，臣于八月十二日附奏大概在案。旋据刘松山等禀称，七月十四日，闻宋庆一军在刁河被围，立即拔队驰援。十五日行抵南阳，探知豫军业已解围，该逆向东南窜过瓦店一带。适白河水势陡涨，觅船驶渡，十七八等日渡毕。二十一日行抵隐滩，与宋庆相见，筹商会剿之策。是时贼方攻破南阳之尹家寨，屯聚各村。议定宋庆一军进左路，张诗日一军进中路，刘松山一军进右路，行二里许，步贼大队分路扑近，马贼从两旁包抄，势甚披猖。我军三路迎敌，战未半时，贼悉退守尹家寨，为负隅死拒之计。刘松山挥众猛攻，一鼓下之，各军三路跟追至二十余里之桑庄寨，将贼踞村庄四十五处悉数夺回，该逆大溃，直奔向侯桥寨一路。共计毙贼千余人，解散胁从甚夥。

是晚赶齐辎重踅宿桑庄寨。二十二日，整队进抵侯桥寨，张、牛马步大队蚁聚对河，相距四五里，各军商定仍分中、左、右三路，宋庆居左，张诗日居中，刘松山居右。而于中，右两路，又各分中、左、右三路，回环策应，蝉联而进，由河之南转折向东，追至新野所属之上仙冈，贼股愈出愈多，两旁村庄步贼结成圆阵数十起，分列以待；骑贼数千包抄我军之后。刘松山见贼挟全势来抗，严饬各营屹立稳持，施放枪炮，步步轰击。未几，马贼渐包渐近，而中路贼势尤厚，先以大股冲扑中路之右，经彭秀清、罗朝云率两营抵住，该逆即直扑中路之左，长矛数千，分排林立、我军当中路之左者，为知府衔浙江同知朱式云，督率星豫三营，施放喷筒，步贼稍却，而马贼又从星右营之后盘旋而入，步贼于烟焰中持矛冲突。我军以短兵鏖战，一以当十。血战半时之久，贼之矛杆摧折者，犹徒手争先，裹创力战，星左营受敌最久，几不能支，朱式云持刀跃马，往来督阵，贼势渐靡。刘松山、张诗日约同宋庆等率队猛击，呼声雷动，立毙悍贼六七百名，合军追杀十余里，遂收队至上仙冈暂息。是日计杀毙生擒及解散者不下三千名，夺获骡马二百余匹；查点各军阵亡者，哨官花翎都司邹明立一名。受伤最重者，副将黄瑞、都司贺大有二名。各勇阵亡者十八名，受伤者二百四十九名。由刘松山等详细具报前来。

臣查张、牛二逆，前经刘松山、张诗日两军败之于上蔡等处，兹又追及南阳之尹家寨、新野之上仙冈，奋勇鏖战，虽杀贼不及前此之多，而贼势之悍，临阵之猛，亦近来所罕见。刘松山等闻豫军被围，即日驰援，及解围后即与宋庆联络一气，同心苦战，尤得师克在和之义。除将出力各员，附入上蔡案内汇奖外，其阵亡之花翎都司邹明立一员，仰恳天恩敕部照阵亡例议恤，以慰忠魂。所有官军在新野、南阳等处剿贼获胜缘由，恭折由驿驰陈。伏乞皇太后、皇上圣鉴训示。

再，此案已据河南抚臣具奏，合并声明。谨奏。

淮军往来剿贼胜仗折 同治五年九月十三日

奏为刘铭传、潘鼎新两军往来剿贼迭获胜仗，并现筹防剿事宜，恭折仰祈圣鉴事。

窃捻逆东窜，后调兵追剿，臣于八月二十三日奏明在案。刘铭传一军于二十七日驰抵城武，潘鼎新一军于二十六日驰抵济宁。是时贼正麇集郓、巨之间，山东抚臣阎敬铭派出之王成谦、王正起两军，三次进剿，迭获胜仗。二十六至三十等日，该逆猛扑运河之袁口、靳口、开河等处，东军抵御严密，未能抢渡。其长沟以下之运防，李昭庆一军修筑坚固，又经潘鼎新一军赶至济宁，军威颇壮，该逆未敢扑犯。三十日，刘铭传、潘鼎新会于汶上境内之马村，探知贼俱盘据梁山前后，火光横亘数十里。九月初一日，刘铭传一军由蔡家陵进，潘鼎新一军由方家庙进，分道直薄梁山，贼之马队由东至西，包抄而来。张景春、乌尔图那逊督马队迎剿，刘盛藻、唐殿魁率步军继进，阵斩悍逆数十名，马贼败走。其另股步贼三千余名，马贼数百人，自北而南，正与潘鼎新一军相遇，潘鼎琛、余在傍等施放炸炮，潘鼎立率队从旁抄击，贼即转向西奔，我军三面齐进，该逆尽向王庄夺路窜走。乌尔图那逊追至王庄，径入贼队，手斩马贼，身受矛伤五处，犹不少却，经张佩之率队冲进救护回营。北路刘盛藻、唐殿魁从后追到南路潘鼎琛等拦头击之，贼不敢恋战，悉数狂奔。我军追至二十余里，歼贼无算，因天晚俱各收队。查点旗兵阵亡一名，马勇阵亡受伤十余名。

自有此战，贼已胆落。次日向南回窜，刘铭传、潘鼎新两军并力紧迫，初二至初五等日，在郓城、菏泽、曹县、东明等处，或一日一战，或一日再战，该逆被蹑穷迫，三次整众来犯，连不得逞，杀伤逃散甚多，牲畜器械遗弃遍地。潘鼎新一军，初八日赶至杞县，接仗小胜。刘铭传一军，初八日赶至睢州。该二军于两旬之间，往来一千六七百里，纵横追逐，迄未停止，现在杞县、陈留一带筹备米粮，仍即跟踪追剿。此次贼锋已挫，其势或可稍衰，既不得志于东，必仍狂窜而西。臣已檄令刘松山一军，由扶沟以北向前迎剿，并檄鲍超一军，由南阳至南召、鲁山一带，遮截贼人洛阳之路。如果驱贼南趋鄂境，当一面派兵与鄂军会剿，一面留兵再办沙、贾两河防守事宜，冀收夹击之效。除刘铭传等军初二至初五详细战状另行续奏外，所有淮军往来追剿获胜及现筹防剿缘由，恭折由驿五百里驰陈。伏乞皇太后、皇上圣鉴训示。谨奏。

水师报捐请广学额折 同治五年九月十三日

奏为水师各营报效银两，恳请加广本籍学额，恭折仰祈圣鉴事。

窃臣接准兵部右侍郎臣彭玉麟咨称，所部水师十营积欠饷项，陆续设法筹补，现将同治二、三年分欠饷补发外，尚欠十一个半月。据各营禀称，从征十余年，转战六七省，公谊私仇，激于义愤，今幸长江肃清，金陵克复，东南渐次廓清，而饷源仍形支绌，乃蒙筹补同治二、三年分薪水口粮，从枵腹习战之余，得上马饱腾之乐，各营感激图报，特于补领口粮内共捐银十万两以助军饷，不敢仰邀议叙。惟各将士均籍隶湖南，可否照查成案，以银三万两，加广衡阳县永远文武学额各三名；银二万两，加广清泉县永远文武学额各二名；银五万两，加广衡州府永远文武学额各五名。以作士气，而广皇仁。

除将所捐银两发交水师粮台续发口粮外，相应据情咨请具奏前来。臣查彭玉麟所部水师十营，积年以来，欠饷甚巨，均经该侍郎设法弥补。现据咨称，同治二、三年分薪粮补发外，尚欠十一个半月，各营将士体念时艰，力顾大局，愿于补领薪粮内捐出银十万，实属深明大义，出于至诚。查户部奏定章程，凡捐输银一万两者，准加文、武定额各一名。今水师各营合捐银十万两，请加广衡阳县永远文、武学额各三名，清泉县永远文、武学额各二名，衡州府永远文、武学额各五名，共广定额十名，系数与例相符。

合无仰恳天恩，俯准敕部议复施行。所有水师各营报效银两，请广学额缘由，谨缮折具陈。伏乞皇太后、皇上圣鉴训示。谨奏。

彭玉麟报捐历任养廉片 同治五年九月十三日

再，臣接准兵部右侍郎臣彭玉麟咨称：查军需则例载，各省文职人员调派军营，自督抚司道以及州县佐杂，应得养廉银两，俱照本任应得养廉之数全分支给，即于军需项下作正造销等语。今自咸丰五年七月二十日补授浙江金华府知府之日起，至同治元年正月十七日安徽巡抚开缺之日止，历任应得养廉银两，计金华府知府任内应领银一千一百二十两有奇，广东惠潮嘉道任内应领银一万五千五十八两有奇，广东按察使任内应领银二千七百九十九两有奇，安徽巡抚任内应领银二千五百六十四两有奇，共应领养廉银二万一千五百余两，均未到任支领，亦未在军营粮台支给。现在各省军需支绌，自应悉数捐助，聊资补苴，并不敢仰邀议叙等因请奏前来。

臣查彭玉麟带兵十余年，治军极严，士心畏爱，皆由于廉以率下，不名一钱。今因军饷支绌，愿将应得养廉银两悉数报捐，由各该省提充军饷，不敢仰邀议叙，实属淡于荣利，公而忘私。除由该侍郎咨明浙江、广东、安徽巡抚作正造销外，理合附片陈明。伏乞皇太后、皇上圣鉴，敕部查照。谨奏。

续假调理片 同治五年九月十三日

再，臣于八月十二日因病请假，蒙恩允准。一月以来，服药调治，外症全愈。惟用心稍久，辄复烦燥出汗，夜间尚有盗汗，耳聋亦时作时止。昨初五、六、七等日，李鹤年、张之万先后过访臣营，会商军务，臣尚能勉强酬应。初九日酉刻，忽然昏晕倒地，虽旋即扶坐无恙，而衰颓之态实难支持。据医者云：心气过亏，必须谢绝人客，加意静摄，或可不再添病。合无仰恳天恩，俯准续假一月，在营调理。至目下群贼西窜，淮军、湘军、豫军，鄂军或剿或防，征调纷纷，臣当与各督、抚妥商调度，虽在病中，不敢稍涉大意，请释宸廑。谨附片陈明。伏乞皇太后、皇上圣鉴训示。谨奏。

汇报近日军情折 同治五年十月十三日

奏为汇报近日军情，恭折仰祈圣鉴事。

窃捻逆全股由山东曹州窜回豫境杞县、扶沟等处，臣于九月十三日驰奏在案。维时尚不知贼分两股之说。厥后节据探禀，任、赖一股分窜西北，徘徊黄河南岸黑冈一带。十一日，贼至荥泽坝。十二日，偷挖河堤。十三日。豫军炮船赶到，会同陆军宋庆等将贼击退。张总愚一股由扶沟分窜西南，十四五等日，攻扑许州，适张树珊一军由山东追贼回豫，十五日，闻许州告警，即率队驰援，一击败之。刘秉璋、杨鼎勋两军亦驰抵许州之小召铺，逐贼于潩河东岸，颇有斩擒。由是各贼遂分东、西两路。其东窜者为任柱、赖汶光一股，西窜者为张总愚全股，牛落红已死，其子牛喜接管。贼党或云随任、赖东窜，或云随张逆西窜，尚无确信。臣于九月十七日檄文刘铭传、潘鼎新、张树珊三军驰剿东路一股，鲍超、刘秉璋、杨鼎勋、刘松山专办西路一股。潘鼎新一军，九月二十日自朱仙镇拔队，四日而驰抵定陶。该逆一日夜行二百余里，先于二十一至二十五等日，猛扑运河之袁口、开河等处，经东军竭力击退。潘鼎新赶到后，逆踪盘旋于郓城、巨野、金乡等处。二十八、九两日，潘鼎新在嘉祥剿贼获胜。刘铭传于二十九日至巨野之葛店，派张景春等选带马队驰剿贼馆。十月初一日，在羊山击贼获胜，追至金乡东北之周圩收队。现在刘铭传扎金乡，潘鼎新扎济宁之安居，贼在金、济之间。张树珊一军由虞城驰赴单县。闻贼若不得逞于山东，即窜徐、淮，图扑运河。李鸿章已至徐州。诸军毕集，当可保全运防，徐图兜击。此东路各军剿贼之情形也。

贼之西窜者，由襄城、郏县、汝州一路奔窜。鲍超于九月十六日由南阳拔队，初闻贼窜襄城，拟由裕州一路进剿。及行抵裕州，知贼已窜汝、郏，即兼程行走。二十一日，驰抵鲁山，而贼已遁往汝州之临汝白沙地方，旋由宜阳、永宁连夜狂奔。鲍超亦由汝州、洛阳跟追，二十九日抵宜阳之韩城镇，十月初二日至陕州之章茂寨。每日均行八九十里至百里不等。刘秉璋、杨鼎勋两军自许州获胜后，取道新郑、郑州，汜巩一路，十月初二日行至陕州之观音堂。贼知追兵将至，遂于阌乡西南之大峪口绕越潼关以南阑入陕西之商州一带。各军饷项未到，米粮罄尽，陕、阌、商、雒，万山之中，初冬苦寒，士卒寒衣未备，万难再进，据逃出难民称：贼以陕西无食可觅，意欲由荆紫关窜往湖北等语。查商州与郧阳毗连，又近南阳之内乡、镇平等处，鲍超现拟由章茂寨回至南阳，刘秉璋拟由观音堂回至新郑，一面筹备米粮，一面备剿回窜之贼。刘松山拔队稍迟，十月初三日甫至汝州，因贼已去远，即在汝属暂驻，续候调度。此西路各军追贼之情形也。

臣查此次贼分两股奔窜，东路一股，刘铭传各军尚能追及邀击；西路一股，鲍超等奔驰千里，未及接仗，实深焦愤。惟陕西艰苦已极，不特官军米粮、子药筹运万难，即该逆志在掳掠；亦必无所得食，恐不久仍将回窜：同治二年，群贼锐意入秦，三年正月，又弃汉中而回窜鄂、皖，其明证也。臣所虑者，山西防务仅恃一河，贼若北渡窜晋，为患方长，伏乞皇上饬下山西抚臣严扼河防，保全完善之区。若仅在秦境，则数月之内又将回窜豫、鄂，臣已檄饬各军，沿途确探，相机迎剿。除刘铭传等在山东各战应由李鸿章详细具奏外，所有近日军情缘由，谨缮折由驿五百里具陈，伏乞皇太后、皇上圣鉴训示。谨奏。

病难速痊请开各缺仍留军中效力折 同治五年十月十三日

奏为微臣病难速痊，吁恳天恩，准开各缺，仍在军中效力，恭折仰祈圣鉴事。

窃臣因病请假，仰蒙恩准，两次均赏假一月，在营调理。两月以来，加意调治，而心气过亏，不时出汗，不能多阅文牍。说话逾十余句外，舌端即蹇涩异常，耳亦重听；不说话时耳鸣，而尚不甚聋，因是终日不愿见客。标病则屡有变换，近日右腰疼痛。陕西抚臣乔松年过此，目睹臣狼狈之状，似此病躯，久膺重任，断无不偾事之理。再四筹思，不得不仰恳圣慈，请开各缺，安心调理。惟臣受恩深重，有不敢遽请离营者，人臣事君之义，苟有所长所短，皆可直陈于圣主之前。

臣不善骑马，未能身临前敌亲自督阵。又行军过于迟钝，十余年来但知结硬寨打呆仗，从未用一奇谋、施一方略制敌于意计之外。此臣之所短也。臣昔于诸将来谒，无不立时接见，谆谆训诲，上劝忠勤以报国，下戒骚扰以保民。别后则寄书告诫，颇有师弟督课之象。其余银米子药搬运远近，亦必计算时日，妥为代谋，从不诳以虚语。各将士谅臣苦衷，颇有家人父子之情。此臣昔日之微长也。

今臣病势日重，惮于见客，即见亦不能多言，岂复能殷勤教诲？不以亲笔信函答诸将者已年余矣：近则代拟之信稿，亦难核改；稍长之公牍，皆难细阅。是臣昔日之长者今已尽失其长。而用兵拙钝，剿粤匪或尚可幸胜，剿捻实大不相宜。昔之短者，今则愈形其短。明知必误大局，而犹贪恋权位，讳饰而不肯直陈，是欺君也；明知湘、淮各军相信颇深，而必遽求离营，不顾军心之涣散，是负恩也。臣不敢欺饰于大廷，亦不忍负疚于隐微，惟有吁恳天恩，准开协办大学士、两江总督实缺，并另简钦差大臣接办军务。臣以散员留营，不主调度赏罚之权，但以维系将士之心，庶于军国大事毫无所损，而臣之寸心无忝。即病体亦可期渐愈，感激鸿施，曷有既极。所有微臣病难速痊，请开各缺，仍留军中效力缘由，谨缮折具陈，伏乞皇太后、皇上圣鉴训示。谨奏。

请暂注销爵秩片 同治五年十月十三日

再，臣于同治三年七月蒙恩锡封一等侯爵，世袭罔替。祗承恩命，惧弗克胜。维时金陵幸克，初立功绩，皆赖诸将之力。朝廷论功行赏，恩赉有差，各将皆邀殊荣。臣忝居统帅，不敢立异固辞。然自拜命以来，无日不兢兢业业，恐负非常之宠，而贻不称之讥。去岁奉命剿捻，至今已一年零五个月，毫无成效，虽圣主不加谴责，而臣心实觉悚惶，应恳天恩收回成命，敕部将臣所得封爵暂行注销。此后臣效力行间，如果病体全愈，续有微劳，再当乞恩赏还爵秩，谨法古人自贬之义，以明微臣抱歉之忱，不敢稍涉矫激。合附片具陈，伏乞皇太后、皇上圣鉴训示。谨奏。

淮军胜仗详细情形折 同治五年十月十三日

奏为官军在郓城等处追剿屡胜，恭折补奏，仰祈圣鉴事。

窃九月初旬，直隶提督刘铭传、山东按察使潘鼎新两军在郓城等处剿贼叠胜，臣于九月十三日附陈大概，声明续报战状在案。

旋据刘铭传等呈称：九月初一日，该两军在梁山破贼后，初二日追至郓城之季家庄，与贼相隔半程。初三日，行抵安兴孔集等处，探知贼在曹州府东之新集。初四日向明，潘鼎新一军先驰至新集之南约四五里，该逆正思西窜，我军冲入贼阵，截杀数段，逆势奔溃。刘铭传一军马步亦到，追杀十余里至赵王河沿，贼由曹州城北西奔。两军督队紧迫，截杀多名，并生擒捻首兴大刚及贼党二百余名。初五日，又及贼于曹县朱家寨。该逆因连日被创窘急先驱，牌尾南走，悉整悍众迎犯。其马贼分数股先扑刘铭传马队，步贼分十余团继之。刘盛藻、唐殿魁率军先至，张景春率马队由黄集迎剿。马、步方接战时，潘鼎新由周集直趋贼后，该逆前后受敌，顾应不暇，阵势纷乱，尽向西南奔溃。我军追杀十余里，该逆又折而东走，欲抄潘鼎新后路，复经潘鼎琛、潘鼎立等从东路击败，追至桃源驿寨，天已昏暮，收队暂息。是夜，贼不敢停留，即由老黄河向正南奔窜。初六日，由东明界追至新考城之敬胜寨，该逆奔向杞，睢之间，我军跟踪紧追，沿途逃散及归降者无算。初七日，刘铭传至睢州，潘鼎新至兰仪。贼于初八日窜至杞县。潘鼎新从兰仪南来，行至离城二十里之阳堌集，正遇贼马奔驰，当即整队而前，该逆不意官军又从北面绕出其前，未敢交战，弃械乱窜。潘鼎琛、万国顺、潘国扬乘势掩杀，获马百余匹，擒斩悍匪二百余名。统计七日之间，大小六战，纵横荡决，无役不胜。由刘铭传等呈报前来。

臣查逆众东犯，锐意窜渡运河，自九月初一日梁山一战，贼势稍却，尚思留恋东境，为觅食苟延之计。刘铭传、潘鼎新两军尽力追剿，穷贼所往，遂使悉数败窜。东省运防无恙，固有守御之严，亦赖追兵之速，其在事出力人员，应即归入前案汇保。所有淮军在郓城等处剿贼详细情形，恭折驰陈，伏乞皇太后、皇上圣鉴训示。谨奏。

黄翼升回驻江宁片 同治五年十月十三日

再，长江水师提督黄翼升，于四月间出省巡视驻防各水师，经升任漕臣吴棠奏明在案。该提督由运溯淮，周历济宁、临淮等处，查阅各营。八月中旬，自周家口下驶，行至清江，适署两江督臣李鸿章带印出省，该提督即回驻江宁省城，藉资镇抚。谨附片陈明，伏乞圣鉴。谨奏。

调鲍超刘松山两军分路援剿折 同治五年十一月初二日

奏为恭报近日军情，并檄调鲍超、刘松山二军分路援剿，恭折仰祈圣鉴事。

窃东西两路贼情，臣于十月十三日驰奏在案。西窜之匪，十月二十二日以前，臣接各路探报，均称贼将回窜豫、鄂，自二十二日以后五日中，探报并无西股回窜之说。臣恐该逆深入秦境，遂于二十七日檄令鲍超统带霆军由镇平、内乡、淅川进荆紫关以达商州入秦援剿。东路一股，刘铭传、张树珊等军二十六日在曹州接仗获胜，该逆狂奔南窜。二十八日，据报边马已至太康。臣恐该逆回至豫境，又将西窜汝洛，图犯秦晋。晋省防务仅隔一河，陕州之三门茅津渡一带，河浅石多，冰结成桥，若乘间偷渡，蔓延晋境，尤属可虑。因檄饬刘松山统带一军迅赴汝州，拦头截击，遏其西去之路。并至陕州三门等处，与山西臬司陈浞，夹河设守，力保晋省完善之区。惟是霆军入秦，湘军防晋，不特秦省米粮极少，有钱无市，即豫省洛、陕一带，粮食亦艰苦异常。臣已函商两省抚臣李鹤年、赵长龄请其为该二军办粮，并函致陈湜，嘱其设法多办粮米，舟运入渭，接济鲍超一军，陆运渡河接济刘松山一军，不知能源源购运，无误军食否？相应请旨饬下赵长龄采办解济，其粮价、运价或由应协臣饷下扣抵，或由臣另筹解还，均无不可。

抑臣更有虑者。鲍超军中向少明干之员料理米粮等事，前在皖南，由臣派员办粮源源接济，在江西时名者绅亦竭力助粮，全无缺乏，故能专心打仗，所向有功。一离江，皖至福建者，即有上杭缺粮之哗。赴甘肃者，又有金口弃舟之变。若入秦以后，粮米不继，深恐滋生事端。从前多隆阿、杨岳斌、蒋凝学诸军一入秦境，粮贵路远，勇丁逃回者极多。以僧格林沁之忠勇，办捻四年有余，凡捻匪所到之处，该亲王无不躬自追剿。惟同治二年捻股入秦，该亲王未尝派兵西追，想亦因米粮难购之故，臣此次檄调鲍超文内有云，如实元米可办，到万分为难之际，亦可中途折回，并许以兵行至西安省城为止，不再西征，仍奏明专剿捻匪、不剿回匪等语与之约定。臣盖鉴于金口之变，故特参以活笔，预为维系军心之地。伏乞皇上曲赐原谅。臣仍一面谆催鲍超西行，得尺则尺，得寸则寸，总期有益秦疆，不生他患，冀副圣主眷顾西陲之意。所有近日军情，并檄调两军援剿缘由，恭折由驿五百里驰陈，伏乞皇太后、皇上圣鉴训示。谨奏。

奉到谕旨先行复陈片 同治五年十一月初二日

再，臣钦奉十月二十日寄谕：“该大臣勋望夙著，积劳致疾，自系实情，著再赏假一个月在营安心调理，钦差大臣关防著李鸿章暂行署理，曾国藩俟调理就痊，即行来京陛见一次，以慰廑系。”等因。钦此。跪诵之下，感悚莫名。

查统兵大员非身任督、抚有理财之权者，军饷不应手，士卒即难用命。臣前以侍郎办贼五年，卒无寸功。后以江督办贼四年，乃有成效。深知其中之甘苦。现在湘勇及淮北勇月饷须七万有余，淮勇月饷须三十万有余，皆李鸿章一手筹画。本年添出清水潭工、江北赈务，需银近八十万，军饷遂形竭蹙。李鸿章或任江督，或任苏抚，必有实缺一席，乃能筹此每月四十万之巨款，一离江南境内，则粮饷军火均无所出，淮、湘军心立见涣散，此等情形，臣于上年九月、本年八月曾经两次详奏，因谕旨询及李鸿章能否移扎豫境，不得不再行缕陈，上渎宸听。李鸿章既难离江境，则接署关防似可暂而不可久。臣自问行军太呆，不能平此流寇、精力太衰，不能当此大任，一俟霆军西行就绪，病体调理稍痊，约计腊尾春初入京陛见，一以谢累岁高厚之恩，一以请办捻不善之罪，再当面恳鸿恩，准开各缺，并恳于李鸿章，外另简大臣来豫接办。臣但求开缺以减事权，断不求回籍以图安逸，仍留军营帮同照料一切，维系湘，淮各军之心，联络苏、鄂两路之气，既无置身局外之想，亦免病躯恋栈之讥，庶臣之寸心稍安，而于大局毫无所损。除将关防择日派员送交李鸿章，另疏恭报启程日期外，所有奉到谕旨，理合先行复陈，伏乞皇太后、皇上圣鉴训示。谨奏。

近日军情片 同治五年十一月初二日

正封折间，东路股匪由太康窜至陈州所属之中和寨等处，臣派杨鼎勋一军及张锡嵘敬字三营出队追剿，斩擒二百余人。贼踪直奔沙河以南，该逆先被周盛波一军于十月二十八九两日在柘城、太康，鹿邑境内迎剿数次，俘获解散颇众，势已稍衰。据擒贼供称：任、赖等逆将由光固以窜鄂境。臣意贼即回窜，或南窜光，固或西窜汝，洛，均未可定。且东股纵不窜陕，亦恐西股由秦回窜洛、陕。刘松山一军仍令由汝，洛进兵，总以力保黄河，先顾山西为主。至西路之贼，续据陕州、阌乡等处禀称，又回窜潼关迤西一带，并云已至阌乡境内。臣察看情形，张逆回窜之说恐不甚确，鲍超一军仍令从荆紫关一路进兵援秦，不再改调，合并附陈。伏乞圣鉴训示。谨奏。

酌筹西路军务派员办霆营军米折 同治五年十一月十七日

奏为酌筹西路军务，仍令鲍超一军援秦，并遴派大员专办霆营军粮，恭折仰祈圣鉴事。

窃臣檄派鲍超一军援秦刘松山一军防晋，曾于十一月初二日驰奏在案。旋接鲍超来文，沥陈入秦之难。反复辩论，所最虑者有三：一在米粮之难办，一在饷银之难解，一在回匪之牵制。兼以口马尚未到齐。拟在南阳陆续操练，一俟马队练成，陕省米粮转运等事布置周妥，再行人关，且引上年进援粤省，大吏一面催援，一面代为预备粮草转运，照料客军至为周到，故进兵虽迟，而到防未及十日，即能一战克捷等因咨呈前来，请臣代为陈奏。

臣详阅该提督所称，均系实在情形。惟所虑之三端，回匪牵制一节，虽属意中之事，然臣前次檄文内许其专剿捻匪、不剿回匪，业经奏明，此时尚无庸预虑。饷银难解一节，该营饷项以江西为大宗，抚臣刘坤一力顾大局，筹解并未稍迟，惟路途太远，转折太多，自难免停军待饷之忧。臣一面咨商刘坤一格外趱赶，一面咨请河南、陕西两抚臣设法按站接解，当不至十分迟误。米粮难办一节，则为军中最要之事。查有陕州灵宝县丁忧在籍之江苏候补道，前任苏州府知府薛书常，才长心细，熟悉秦、晋、豫三省交界情形，臣已派委该员就近禀请山西抚臣领银二万两，商之臬司陈湜，就地购粮接济霆军；并以军士入秦艰苦，其买粮之价由臣筹款另发，一个月不扣勇丁月饷，一个月之外续办粮米，由臣加价一半，在勇丁月饷中酌扣一半。事事筹画清晰，咨复鲍超去后。鲍超未接此咨。因接臣第二次催函，顷已复信，言俟接江西协饷，日内即可赴秦矣。

查署陕西抚臣刘蓉，先经叠催鲍超入秦，嗣又奏请改派刘松山、刘秉璋、杨鼎勋三军入秦，不知各军前在洛、陕未能赴秦先后退回者，皆由米粮太缺之故。若秦中米粮有著，则刘、杨等军可往，鲍军亦可前往。现在刘松山一军业已驰赴汝、洛，与陈湜协防黄河，力扼贼窜晋省之路，杨鼎勋一军驻防周家口；刘秉璋一军，臣前调回山东，因行至睢州遇任、赖回窜，跟踪追剿四百余里，现经李鸿章调赴清江接防成子河等处。此三军者，一时均难更动，惟鲍超一军人数较众，约束亦严，本年所过鄂、豫境内，臣时加访问，并无骚扰情事。今又为之酌加米价，广办军粮，自不至更有他虞。相应奏明，请旨敕下河南抚臣李鹤年行知薛书常本籍，催令赴晋领银，并请旨敕下山西抚臣赵长龄迅筹银二万两，发交薛书常采办米粮，以济军食而利戎行。山西所筹银两，或由应协臣饷下扣抵，或由臣另筹解还；仍如上次所奏办理。

霆军入秦以后，离臣一千余里，离李鸿章二千余里，似应由提臣鲍超自行奏报军情，庶朝廷之见闻较速，调度较灵，并恳寄谕中许以专剿捻匪，不剿回匪，俾鲍超得以安慰军士之心，免生意外之变。是否有当，恭候圣裁。所有酌筹西路军务，仍令霆军援秦，并遴派大员采办军米缘由，恭折由驿五百里驰陈，伏乞皇太后、皇上圣鉴训示。谨奏。

钦奉谕旨复陈折 同治五年十一月十七日

奏为钦奉谕旨，恭折复陈，仰祈圣鉴事。

窃臣接准兵部火票递到同治五年十一月初一日奉上谕：“曾国藩著回两江总督本任，暂缓来京陛见。江苏巡抚一等肃毅伯李鸿章着授为钦差大臣，专办剿匪事宜。”钦此。

旋准军机大臣字寄同治五年十一月初八日奉上谕：“著曾国藩即遵前旨，将军务交李鸿章接办。该督即回两江总督本任，办理饷需军火，源源筹解，俾李鸿章得离江境统兵进剿。则筹饷与剿匪之功，均为国家倚重，正不必以开缺赴营，始足为朝廷宣力也。”等因。钦此。

跪诵之下，无任钦感。遵即择于十九日饬派江苏候补道林桐芳、衡州协副将胡正盛谨赍钦差大臣关防驰赴徐州，交李鸿章祗领。至臣仍回两江总督本任一节，朝廷体恤下情，不责臣以治军，但责臣以筹饷；不令留营勉图后效，但令回署调理病躯，圣恩高厚，感悚交并。惟两江总督公牍之烦，数倍于军营，而疆吏统辖文武，尤以接见僚属为要义。臣精力日衰，用心久则汗出，说话多则舌蹇。不能多见宾客，不能多阅文牍，业经屡次陈奏。数月以来，标病虽除，而此二患者迄未痊可。若非将舌端蹇涩之症医治全愈，实难胜江督之任。且臣屡陈病状，求开各缺。若为将帅则辞之，为封疆则就之。则是去危而就安，避难而就易。臣平日教训部曲，每以坚忍尽忠为法，以畏难取巧为戒，今因病离营，安居金陵衙署，迹涉取巧，与平日教人之言自相矛盾，不特畏清议之交讥，亦恐为部曲所窃笑。臣内度病体，外度大义，减轻事权则可，竟回本任则不可。故前两次奏称，但求开缺，不求离营，盖自抱病以来，反复筹思，必出于此，然后心安而理得也。臣既不能回江督本任，而李鸿章新膺专征之命又难久署，江督之篆亦不可不熟计而兼筹。

查刻下贼分两股：东殷任、赖等逆窜至光固，非西入鄂，即南入皖。李鸿章或仍驻徐州，或移驻六安，以剿鄂贼；或移驻颍州，以剿皖、豫之贼，皆在两江辖境之内。是李鸿章暂署江督，于剿办东股毫无窒碍。至西股张逆在秦，臣现多方筹办粮米，湘军防晋业已超行赴洛，霆军援秦即日亦可入关，似两三月内李鸿章兼署江督尚无损于大局。合无吁恳天恩，敕下李鸿章以钦差大臣暂行兼署两江总督，一面料理出省事宜。两三月后，或请另简两江总督，或请另简钦差大臣，或令李鸿章自荐筹饷大员，布置后路。该大臣出省之宜迟宜速，均听皇上权衡定夺，届时臣再具疏请开江督等缺，目下谨遵谕旨暂缓陛见，仍在周口军营照料一切，维湘、淮之军心，联将帅之情谊。凡臣才力所可勉，精神所能到，必当殚竭愚忱，力图补救，断不因兵符已解，稍涉疏懈，致乖古人尽瘁之义，请释宸廑。所有钦奉谕旨，恭折复奏缘由，理合由驿驰陈，伏乞皇太后、皇上圣鉴训示。谨奏。

刊用木质关防片 同治五年十一月十七日

再，臣因病不能回江督本任，留营自效。李鸿章未入豫境，臣经手各件仍须认真筹办，一切公文照常通行。查咸丰十年以前，臣办理军务皆用木质关防。兹拟仍刊木质关防一颗，其文曰：“协办大学士两江总督一等毅勇侯行营关防。”十九日送交钦差大臣关防后，即行开用。东、西两路军务，目下商同调度。俟李鸿章出省后，臣即不主调度赏罚之权，俾事权归于画一，庶将领有所适从，臣仍以散员留营，帮同照料，理合附片陈明。伏乞圣鉴。谨奏。

近日军情片 同治五年十一月十七日

再，东路近日军情。任、赖股匪自山东被剿，穷蹙回窜豫境。初一日渡沙河，由正阳、息县、罗山一路狂奔，扰及信阳之南，将入鄂境。鄂军甫经出队迎剿，即行折回。周盛波一军跟踪前进，初十日遇贼于罗山县城之东北，逼贼南趋山径，首尾环击，擒斩俘获甚众。该逆向东南竹竿河一带惊窜，又为马队截杀无算，夺获骡马千余匹。十一、十二日，该匪窜扰光州、光山。十三日窜至固始，探称图犯鄂境，此股贼匪先在东省扑运河，伤亡颇多。旋在丰、单、曹、济一带，经刘铭传等军痛剿，抛弃器械几尽。此次窜至信阳，斫取青竹新矛，又经周盛波纵横拦截，沿途遗弃，贼焰实已日衰，现饬张树珊一军拔队追击。刘铭传一军疲劳太久，臣令在周口休息两旬，亦即赴鄂会剿。又檄李昭庆全军由颍、亳以达光固、六安，冀与鄂军一收夹击之效。除周盛波及东路各军详细战状，此后均归李鸿章具奏外，理合附陈梗概，伏乞皇太后、皇上圣鉴。谨奏。

钦奉谕旨再陈下悃折 同治五年十二月初三日

奏为钦奉谕旨，再陈下悃，恭折仰祈圣鉴事。

窃臣承准军机大臣字寄，同治五年十一月二十三日奉上谕：“曾国藩请以散员仍在军营自效之处，具征奋勉图功、不避艰难之意。惟两江总督责任綦重，湘、淮各军尤须曾国藩筹办接济，与前敌督军同为朝廷所倚赖。该督忠勤素著，且系朝廷特简，正不必以避劳就逸为嫌，致多过虑，著遵奉前旨，仍回本任，以便李鸿章酌量移营前进，并免后顾之忧。”等因。钦此。跪诵之下，钦感莫名。

臣办捻无效，仰荷天恩不加严谴，特令回居优缺，又蒙圣慈垂训，解释避劳就逸之嫌，所以曲谅下情者无微不至。臣具有天良，岂不思黾勉图报？惟两江总督一缺，事繁任重，察吏、管盐、筹饷诸大端外，又有洋务交涉之件。臣舌端蹇涩，不能多见属僚，于察吏二字已不克举其职；管盐、筹饷两者，亦须精神周到，乃能提挈纲领，厘剔弊端。臣用心辄汗，实难多阅文牍。至中外交涉之事，臣素未推究，若刚柔失宜，不特贻误事机，兼恐有伤国体。细度此缺之繁难，断非病躯所能胜任。与其勉强回任辜恩溺职，不如量而后入，避位让贤。臣上次折内请俟两三月后再行请开各缺，目下察看军情，东路任，赖一股鄂军虽获胜仗，尚未大加惩创。西路张逆一股，已至辋川、蓝田等处，鲍超一军因等候饷银、马匹，尚未据报启程，臣弥深焦灼，若非李鸿章迅赴前敌，恐军务终无起色。合无仰恳天恩，另简两江总督专办后路筹饷等事，或敕下李鸿章自荐筹饷大员，悉心区画，奏明某款某款专供湘、淮各军，俾得出省调度，庶几上释宸廑，下慰民望。臣即在周口行营调养病体，暗中商酌军务，不敢稍存漠视。

抑臣更有请者。臣才力竭蹶，不堪负荷艰巨，曾于同治元年、二年三次具奏，又于三年十月附片密陈衰状，上年五月十三日沥陈精力衰颓，舌端蹇涩等情，臣未北征之前业已五次陈奏，并非因办捻无功而始以引疾为卸责之地。倘必责臣以回任，则开缺之疏将累上而不已，臣咎愈重，宸听愈烦，辗转耽延，徒稽时日，大局或因而有损，臣心愈无以自安。惟有吁恳天恩，俯如所请，准开两江总督、协办大学士两缺，从此安心调治，一二年，幸获全愈，臣必趋赴阙廷再求简任，图报高厚之恩于万一，伏求圣慈垂察。所有钦奏谕旨再陈下悃缘由，恭折由驿驰陈，伏乞皇太后、皇上圣鉴训示。

再，此次封折仿照骆秉章入蜀之例，即用木质关防，拜发合并声明。谨奏。

近日军情片 同治五年十二月初三日

再，近日军情。东路任、赖一股，上月十八九等日由黄安、黄陂边境窜扰孝感：二十二日鄂军谭仁芳接仗获胜，逆踪横窜德安，适郭松林一军由随州疾驰迎剿：二十三夜在德安城外大获胜仗；二十四日跟踪追剿：二十五日经过应城，追至王家庙接仗获胜；二十六日在于皂河苦战，互有胜负。据曾国荃来函，贼现败窜钟祥，恐将由随州、枣阳回窜豫境等语。臣调刘铭传一军由上蔡、遂平至唐县、新野一带拦剿。刘秉璋一军，李鸿章前调之防成子河，后闻清江防务仍由漕臣张之万督办，臣檄刘秉璋与铭军合为一路，探踪跟剿。又虑贼由汝宁、舞、叶西窜，复檄刘松山一面严防晋省黄河，一面截贼入洛之路，不知能否有裨。西路张逆一股，接据乔松年、刘蓉来咨，陕军张两翼攻剿，业已屡胜，惟恐贼循南山窜入兴安等语。现已檄饬鲍超分兵由商州，山阳扼驻镇安，以截贼窜兴安之路，仍以大队驻荆紫关防贼回窜楚、豫。鲍超因等候饷银，尚未据报启程日期，如东股任、赖贼踪适至南阳数十里之内，即应先剿东股，与淮军会合夹击；如业已拔队赴秦，则不可回顾东股而误西征之期。除檄饬相机办理外，谨附片陈明，伏乞圣鉴训示。谨奏。

铭军攻克黄陂等处五案并保折 同治五年十二月初三日

奏为刘铭传一军攻克黄陂等处五案并保，恭折仰祈圣鉴事。

窃直隶提督刘铭传一军于四年五月调之剿捻，首先北行济宁、长沟一战，正当捻势极炽之时，力破狂寇，军威始振。迨后石弓山一战而解雉河之围，阜阳一战而清皖境之贼。旋檄该军驻扎周家口，约束严明，民情翕服。十月间调该军为游击之师，扶沟大捷，立解城围。本年正月驰援鄂境，正值贼踞黄陂，该军奋力攻剿，一战克之，叠次奏奉谕旨准其汇案保奖。自春徂冬，该军往来追剿，足未停止，无暇办理保案。臣屡次催令开单请奖，以固军心。兹据该提督呈请具奏前来。

臣查刘铭传一军马、步二十四营，人数较多，剿捻以来纵横驰逐，战功最伟，劳苦尤甚，此次五案并保，尚无冒滥。而臣行营委员，亦择其劳绩较深者酌量汇奖，相应缮具清单，仰恳天恩准照所请给予奖叙，以昭激劝。

除千总以下蓝翎等项仍照淮军向例造册咨部核办外，所有刘铭传一军攻克黄陂等处五案并保缘由，恭折驰陈，伏乞皇太后、皇上圣鉴训示。谨奏。

暂回本任仍驻徐州并陈下悃折 同治五年十二月二十一日

奏为遵旨暂回本任，仍驻徐州，并再沥陈下悃，恭折仰祈圣鉴事。

窃臣承准军机大臣字寄，同治五年十二月初九日奉上谕：“前因曾国藩患病未痊，军营事繁，特令回两江总督本任，以资调摄。并因其请以散员自效，复叠次谕令迅速回任，俾李鸿章得以相机进剿。曾国藩为国家心膂之臣，诚信相孚已久，当此捻逆未平，后路粮饷军火无人筹办，岂能无误事机？曾国藩当仰体朝廷之意，为国家分忧，岂可稍涉疑虑，固执己见，著即凛遵前旨，克期回任，俾李鸿章得专意剿贼，迅奏肤功。该督回任以后，遇有湘、淮军事，李鸿章仍当虚心咨商，以期联络一气，毋许再有固请，用慰廑念。”等因。钦此。跪诵之下，感激莫名。

臣受恩极重，剿捻无功，何敢固执己见，不为朝廷分忧？惟臣屡次陈请开缺，实以两江总督任重事繁，非病躯所能胜任，累疏所陈，均系实情，毫无虚饰，乃蒙圣恩宽假，免以弗涉疑虑，示以诚信相孚，委曲开导，无微不至，揆之古人遇合之隆，无以逾此。臣再四踌躇，欲回任，则自揣一日之精神，难了一日之公犊，终致贻误地方；欲再辞，则臣一日不回本任，李鸿章一日不出江境，必先贻误军事。二重兼权，仍以军务为重。谨遵谕旨，即于正月初旬回驻徐州，暂接两江总督关防，俾李鸿章迅速交卸，驰赴前敌，仰副皇上殷殷训诫之至意！

惟微臣之下忱，有不能不再陈于圣主之前者。江督为疆吏最崇之位，又为目前完善之区。臣一回金陵，则军事之成败利钝不至从责于一身，卸至重之肩，居极优之缺，于臣私计，岂不甚便？惟臣久任将帅，有功则受赏，无功则免罚，既觉无以谢清议，而臣平日教人，常以畏难取巧为戒。今因告病而回任，迹涉取巧，尤觉无以对部曲。岂可便一时之私图，尽隳平生之素守？且臣曾奏称捻匪已成流寇，剿办极无把握，为患方长等语，两次密陈在案。今又扰及陕西，流窜六省，纵横三千余里，剽疾如风，李鸿章一人接办，尚恐照料难周，今即萃各路之兵将，竭天下之财力，专办捻匪，犹难遽灭。纵其不能，亦当遵照上年九月初六日寄谕，东西两路分别办理。李鸿章精力方盛，新绾兵符，统筹全局，驻扎则以西路为主。臣驻扎徐州防剿，惟以东路为主，一以为李鸿章后劲之助，一以为微臣补过之资。至臣病体未痊，不能多见宾客，不能多阅文牍，业经叠次详奏。力疾以图军事，断难兼顾地方重任，惟有吁恳天恩，从容筹议，另简两江总督，仍俾臣以散员效力行间，感沐鸿慈，实无既极，两三月后，臣再当剀切具奏，理合预为陈明，伏求圣慈垂察。

至中外交涉事件，臣素未讲求，殊虑轻重失宜。查两淮运司丁日昌，自广东差旋，尚未回任。该员精思果力，熟悉洋务，合无仰恳天恩，明降谕旨，准令丁日昌暂行护理通商钦差大臣关防，必能有裨时局。臣精力衰颓，迹近推诿，曷胜战栗悚惶之至。所有遵旨暂回本任，仍驻徐州，并再沥陈下悃缘由。恭折由驿驰陈，伏乞皇太后、皇上圣鉴训示。谨奏。

近日军情片 同治五年十二月二十一日

再，近日军情。东路任、赖一股，盘旋安陆之臼口等处，鄂军叠次获胜。十二月初六日，郭松林挫衄一次，沈鸿宾营垒被围，苦守获全。十一日，彭毓橘、熊登武、谭仁芳等三军在沙港地方鏖战竞日，杀伤相当。十二日，该逆逼近安陆府城，刘维桢一军乘夜击之，遂折而东趋。十五日，姜玉顺一军在应城迎剿，以兵力太单，未能扼截。臣接曾国荃十六夜来信，贼之头队已至义堂镇，距德安府城四十余里，必向孝感大路奔窜等语。计算援剿之师，鲍超一军于初九日行抵枣阳，周盛波、张树珊两军初九日至随州，刘铭传、刘秉璋两军亦向随、枣一路进发。兵力均在鄂省。

西路贼知援兵将至，疾驰东趋，此剿彼窜，备多力分，迄无制胜之策。现惟檄令鲍超、刘铭传等军仍向鄂东分途追剿，不知能否补救，曷胜忧愤。西路张逆一股，叠据各路报称，贼由临潼县属之交口等处渡过渭北，势将窜扰同、朝，窥伺晋省。臣前于初九日接鲍超来文，因任、赖股匪逼近襄阳，业经自行奏明移师赴鄂，先剿东股等语。臣以筹画月余，无兵入秦，正深焦灼。次日接乔松年函称鲍超若由荆紫关入秦正恐逼贼愈西，转形棘手。若由潼关进兵，机势较顺。臣即改檄刘松山速从潼关入秦。顷据刘松山禀报，已于十六日自洛阳拔队援秦，年内必入潼关，或可在同、朝等处设法拦剿，保全晋省完善之区。

刘松山，张锡嵘等既已入秦，应即在陕州设立粮台，仍派候补道薛书常管理。江南之饷银、洋药等件，拟由徐州雇备长车，解至河南省城，请旨敕下河南抚臣李鹤年，亦雇长车转解陕州。如此分段递运，较易集事。至三河茅津渡一带，河冻冰坚，必须有兵与晋省夹河设防。已商之李鸿章，于淮勇中酌调一两军，径赴陕州驻扎矣。谨附片具陈，伏乞皇太后、皇上圣鉴训示。谨奏。

陈明皖饷支绌片 同治五年十二月二十一日

再，安徽抚臣英翰，于十月问前来臣营面商军事，深以皖饷支绌为虑。臣亦谓整顿营规，必须月饷略裕，方可下手，断无饷不足数而兵能用命之理。英翰拟请酌提丁漕银两，臣告以河南、山东均系奏留本省丁漕养本省之兵勇，尽可援例奏请。顷准英翰函称，业经奏奉谕旨交部核议，经部议驳。拟再奏乞天恩，并属臣列衔会奏等因。臣因病未能回任，不便会衔具奏。惟酌提丁漕银两之议，英翰曾与臣再三商酌，臣深知皖营兵勇除饷票外，月支一两八钱，较之他省为最少。而十年以来，皖军久有饥困之名，实因饷项不敷，有难以整顿者。欲力变从前之习，不可不筹有着之饷。而目前制捻之策，亦须各省兵力均足自强，乃可徐图会剿，于大局殊有关系。即使皖军每人每月加饷数钱，或加至一两，尚不如淮、湘各勇之多，亦不及齐、豫各军之数，如英翰再疏吁请，可否仰恳天恩俯如所请，出自逾格鸿慈。谨附片陈明，伏乞皇太后、皇上圣鉴训示。谨奏。

出洋委员容闳请奖片 同治五年十二月二十一日

再，花翎运同衔容闳，熟悉泰西各国语言文字，往来花旗最久，颇有胆识，臣于同治二年十月拨给银两，饬令前往西洋，采办铁厂机器。四年十月回营，所购机器一百数十种，均交上海制造局收存备用。查该员不避险阻，涉历重洋，为时逾两年之久，计程越四万里而遥，实与古人出使绝域，其难相等，应予奖励，以昭激劝。

合无仰恳天恩，俯准以同知留于江苏遇缺即补。理合附片陈请，伏乞圣鉴训示。谨奏。

回驻徐州接篆任事折 同治六年正月二十一日

奏为微臣回驻徐州接篆任事，恭折仰祈圣鉴事。

窃臣于正月初三日，承准军机大臣字寄同治五年十二月二十七日奉上谕：“曾国藩于来年正月初旬接两江总督关防后，即著回驻徐州，力顾东路、并顾李鸿章后路办理粮饷，无令缺乏。江督事繁责重，此岂可以安逸之时？该督自以迹涉畏难取巧，无以对部曲，未免鳃鳃可虑。所请令丁日昌暂护通商大臣关防，丁日昌系该督所属，即著责成该员妥办中外交涉事件，仍由该督统率，毋庸令其护理关防。”等因。钦此。

圣恩优渥，指示周详，闻命之下，敢不懔遵。即于初六日自周家口启程，十五日行抵徐州府城，十九日署督臣李鸿章派员将两江总督关防、两淮盐政印信并通商钦差大臣关防汇送前来，臣当即恭设香案，望阙叩头祗领任事。伏念臣精力日颓，治军无效，本不敢再膺繁剧，贻误地方，仰蒙皇上训诫再三，曲为开导，不责其畏难取巧，并谕以事繁责重，所以解释疑虑，启发颛愚者无微不至！循诵圣训，感惭无地，惟有誓竭心力，图报涓埃，常早作而夜思，求尽忠而补过，庶以仰答高厚鸿慈于万一！所有微臣回至徐州接篆日期，恭折由驿驰陈。伏乞皇太后、皇上圣鉴训示。谨奏。

近日军情并陈鲍超暂缓入秦片 同治六年正月二十一日

再，近日军情。任赖股匪于上年腊杪，又窜臼口一带，欲从丰洛河抢过襄水，均经鄂中水师击退。刘铭传一军紧蹑贼后，叠有斩擒。正月初一日，绕出贼前，在冠山口获一胜仗，军气颇振。该逆受此惩创，折而下趋。据曾国荃来信言，鲍超，刘铭传，刘秉璋、周盛波等军会合鄂军，三面布置颇密。再调李昭庆一军由信阳至宋河，则四面有合围之势。但地方辽阔，贼情诡谲，不知能否聚歼等语。

查此次贼窜鄂境，忽东忽西，变迁无定，剿办流寇，本不可以无定之贼踪，改已定之成局。鲍超一军前经议定援秦，不应于十二月初三日奏改援鄂。既已援鄂，则鄂事未清，不应遽奏赴秦。该提督急于立功，曾国荃亦无定见，遂均有前后歧异之处，叠奉谕旨饬责，洵属明见万里，无微不照。臣在归德途次，闻任、赖亦有入秦之意，恐鲍超从荆紫关援秦，而潼关一路空虚。万一任、赖西趋汝、洛，则秦、晋两省均属可虑。已于初十日檄令鲍超紧蹑任、赖一股，毋令再窜秦中。凡贼在开封以西，如南阳、汝宁许州境内，均与之纵横追逐。如任、赖至汝州、河、陕等处，亦即跟踪西行，助晋省河外之防，为陕省援师之继等语。

檄行去后，顷来徐州与李鸿章熟商。亦以为现仅刘松山一军入秦，粮运已极不易，若使任、赖续窜陕省，则各军皆须赴秦，以四五万人之粮饷，从江南运至陕西，势必竭蹶贻误。自应暂留鲍超一军于豫西拦截任、赖，不使西窜。俟任、赖一股贼情定后，再行奏调霆军赴秦，乃为稳著。是否有当，理合附片陈明。伏乞皇太后、皇上圣鉴训示。谨奏。

彭玉麟恳辞奖叙片 同治六年正月二十一日

再，兵部右侍郎彭玉麟报捐养廉银两，由臣具奏。钦奉谕旨：“彭玉麟所捐养廉银两，着加恩查明该侍郎子弟给予奖叙。该部知道。”钦此。

当经恭录咨会去后，兹据该侍郎咨称：“玉麟只有一子，已得二品荫生，胞弟一人亦已捐纳道员，此皆仰赖圣恩，始得子弟均列仕籍。且察其性质均极朴鲁，现惟饬令安分家居，未能出而图报，方觉昕夕惶愧，何敢再邀奖叙？在皇上天恩，固属有加无已，而玉麟起家寒素，屡沐高厚之恩，未效涓埃之报。藉此廉项，以尽微忱，断不敢再邀议叙，有违初心。”等因请奏前来。臣查彭玉麟淡于荣利，退让为怀。自带水师以来，身居小舟十有五年，从未谋及家室。此次捐助养廉，力辞奖叙，出于至诚。应恳天恩俯如所请，毋庸再给议叙，以遂其报效之诚。理合附片陈明。伏乞皇太后、皇上圣鉴训示。谨奏。

报销款目分四案开单折 同治六年二月初八日

奏为造报军需款目，分为四案开列简明清单，恭折仰祈圣鉴事。

窃臣接准部咨，同治三年七月初十日内阁奉上谕：军需报销一事，本有例定章程。惟近来用兵十余年，蔓延十数省，报销款目，所在多有。若责令照例办理，不独虚糜帑项，徒为委员、书吏开需索之门；而且支应稍有不符于例，即难核准，不得不著落赔偿。将帅宣力行间，甫邀恩锡，旋迫追呼，甚非国家厚待勋臣之意。著照该部所请，所有同治三年六月以前各处办理军务未经报销之案，准将收支款目总数分年分起开具简明清单，奏明存案，免其造册报销等因。钦此。

仰见我皇上独除烦苛、务崇大体之至意。臣自咸丰三年带兵以来，统辖日广，条目太繁，曾于咸丰七年十二月酌拟报销大概规模陈奏一次。十年四月，奉命署理两江总督，即于五月附片奏明，拟自咸丰二年至十年五月，分作三案造册报销。并先将咸丰三年九月起至六年十二月止，作为第一案专折具奏，照例造册咨部在案。

臣初出带兵，并未奏派大员总理粮台。收放各款，随时遴员经管。咸丰四、五、六、七年，以今湖南抚臣李瀚章前任守令时经手者居多；八、九两年以江西候补知府张韶南经手者居多。十年五月忝任江督以后，始奏明于江西省城设立总粮台，派江西布政使总司其事。臣时驻扎祁门，另设行营支应粮台，添委江西建昌府知府隋藏珠与张韶南会同经理。至十一年秋克复安庆，图攻金陵，又于安庆立粮台，名日江外粮台。调隋藏珠管理，而以江西候补知府王延长副之。其留于祁门者，支应皖南诸军，名日山内粮台。其时张韶南物故，派安徽候补知府李兴锐始终其事。其随臣弟曾国荃，在安庆、金陵者，则有江西候补知府李作士等员，别无台局名目，但在舟次支应而已。臣统军甚久，人数甚多，款目甚巨，而委员极少。前后十余年，大小委员不满四十人，以故浮费较少，头绪易清。此臣营历年支放军需大概情形也。

同治三年七月，奉到谕旨，饬开简明清单，即札行各省台局，开送历年所解饷项总数汇齐核对。嗣准各处陆续送齐，即于四年十一月在安庆省城设立报销总局，派安庆江西两省布政使综理其事，仍令王延长、李兴锐二人专司勾稽，以资熟手。又添派安徽候补知府彭嘉玉帮同查核。其江西总台案卷，则由江西布政使派委候补同知直隶州陈长吉赍至安庆会同清厘。一年以来，各该员等逐款稽查，悉心核算，开单则期于简明，底册归于详核。兹据署安徽布政使吴坤修、江西布政司孙长绂、前署安徽布政司调任湖北布政司何璨会同详称：自咸丰三年九月起至六年十二月底止，前经具奏者，兹亦重开一单，列为第一案：共收银二百八十九万一千四百一十九两五钱有奇，收米五万三千七百四十九石八升有奇。共支发银二百六十六万七千三百七十一两六钱有奇，支放米三千七百九十九石五斗八升有奇。所余银两及余米变价等项，共计存银二十九万一千三百九十四两一钱有奇。

其自咸丰七年正月起至二月二十日臣丁忧回籍之日止，陆续支放及各项杂款未经列入初案者，另开一单作为第二案：共支发银二十九万一千三百九十四两一钱有奇。

自咸丰八年六月臣由原籍起复带兵援浙之日起至十年四月底止，开列一单作为第三案：共收银一百六十九万一千六百七十六两一钱有奇，收钱一千一十九串有奇。共支发银一百六十二万七千四十六两八钱有奇，支发钱一千一十九串有奇。

自咸丰十年五月臣接任两江总督起至同治三年六月克复金陵止，开列一单，作为第四案：共收银一千六百八十五万四千五百九十两七钱有奇，收钱九十六万五千五百五十二串有奇，共支发银一千六百七十六万三千七百七十五两有奇，支发钱八十九万二千八百六十三串有奇。

以上四案，均就实收实放之款逐一开报，其各军欠饷及协济各路银钱等款，另行分析开单具详请奏前来。

臣查向来军营放款缓急多少，粮台委员得以主持其事。臣营则十余年来无论支发何款，无不亲自裁度。虽有不合例之供支，从无不核实之款目。同治二三年间，统军至十余万人，欠饷至十五六个月，从未有兵勇向粮台索饷滋闹者。一由于粮台之银随到随发，从无存留；一由于发饷之际，概由微臣斟酌，不与委员相干，因是差免于浮冒之弊，而即以取信于将士之心。此次汇办报销，为时阅十二年之久，用款至二千一百三十余万之多，臣复加查核，均系确凿可据。除自三年六月以后至四年五月北征之日止，臣督饬各员接办照例报销外，所有咸丰三年九月起至同治三年六月底止军需款目，分为四案开列简明清单，恭呈御览。谨专折具陈。伏乞皇太后、皇上圣鉴，敕部查照办理。谨奏。

安徽抵征比例请销片 同治六年二月初八日

再，安徽省抵征一项，臣于同治三年九月二十七日具奏声明，解司库者由藩司报销，解粮台者由粮台报销，乃可清款目而省胶葛。惟其中不合例之款，不特粮台有之，即司库亦有之。其中合例者，如各官养廉俸银等项，计司库放钱十七万四千八百九十六千有奇；不合例者，如田荒之州县发给牛种银两，无驿之州县发给津贴银两及委员薪水等项，共计司库放钱十五万七千二百五十六千有奇。此次办理三年六月以前简明清单，若将此十五万七千余串不合例之款列入单内，自可一并核销。臣以抵征一项，收款本系创格，用款尤多变通。报销不合例，司库与粮台同，而各归各报，则臣奏明有案，不可稍有牵混，自相矛盾。

查军兴以来，惟皖省蹂躏最久，当地方初复，公私扫地，无一钱一物以为基址，万端缔造，特立牛种津贴等名目，酌量核给，以苏民困而励官廉，各任藩司随时禀商，皆由臣悉心核定，迥非照例支给者可比。将来司库造报，应比照简明清单之例，一律请销，以昭核实。除饬安徽藩司将合例、不合例之款分析造报外，理合预为陈明。伏乞皇太后、皇上圣鉴敕部查照。谨奏。

补发湘军欠饷作第四案续报之款片 同治六年二月初八日

再，此次开列简明清单，清厘各军月饷，除已发各款外，核算同治三年六月以前尚欠发各军银四百九十八万七千五百两有奇。内鲍超一军欠饷银一百余万两，业经该提督奏明作为各营报效、请加学额在案。徽、休两军十七营闹饷，罚银二十三万，臣于同治四年十一月二十七日奏结亦在案。其余金陵、安庆、皖南各军欠饷，自三年七月起至四年腊月止，除截旷银两不发外，均经分别补给。臣所部湘军十余万人，惟刘松山之老湘营未撤，欠饷亦至今未清。此外各营，一律清楚。所发银两，拟于第五案照例报销之始另列一单，作为第四案续报之款，庶简明清单与照例造报二者年月既画然不乱，款目亦截然不紊。理合附片陈明，伏乞皇太后、皇上圣鉴，敕部查照。谨奏。

恭报自徐州起程日期折 同治六年二月十四日

奏为叠奉谕旨移驻金陵，恭报起程日期，仰祈圣鉴事。

窃臣于正月二十九日承准军机大臣字寄，同治六年正月二十四日奉上谕：“曾国藩既经接受两江督篆，所有察吏、筹饷及地方应办事宜，均关紧要。且金陵亦不可无勋望素著大员坐镇，着即回住省城，以资镇摄。该督公忠体国，自当仰体朝廷倚畀之隆，勉为国家宣力。一切军情并调度事宜，仍着李鸿章随时咨商，以资裨益。”等因。钦此。

旋于二月初一日，又奉正月二十六日寄谕：“曾国藩奏赴徐接印任事一折。览奏欣慰。着该督即遵前旨，回驻江宁省城，筹办粮饷及地方事宜，以资坐镇。”等因。钦此。

跪诵之下，感悚莫名。臣办捻无效，夙夜疚心。自交卸兵符以后，鲍超大捷于湖北，刘松山屡胜于关西。虽较之去岁微有起色，而寇氛仍未大衰，殄灭尚无把握。臣展转忧惶，以回任为可愧之事。幸李鸿章忠果耐劳，毅然以剿捻为己任，或可分宵旰之忧廑，补微臣之愆咎。而淮、湘各军将士，人人以饷绌为虑，朝廷亦恐后路或不应于前敌，即难奏功，殷勤训诫，至再至三。臣仰承慈训，定于十六日由徐起行，回驻金陵筹办一切。臣用心辄汗之病，近已渐愈，披阅公牍尚能尽职，舌端蹇涩之病，犹未痊愈。疆臣之职，每日至少须见客五六次，察看僚属，询访教戒，乃为称职。臣到省之后，加意调理，如实不能多见宾客，自度不克举其职，仍当据实陈情，不敢以病躯恋栈。如稍可支持，自度不至旷官，亦不敢托疾饰词，上负高厚生成之德。所有微臣自徐起程回省日期，恭折由驿三百里驰奏。伏乞皇太后、皇上圣鉴训示。谨奏。

复陈祝垲被参一案片 同治六年二月十四日

再，盐运使衔直隶候补道祝垲，经臣咨调来营，办理营务一年有余。上年十二月初三日，臣曾附片密保。旋承准军机大臣字寄：同治五年十二月初六日奉上谕：“前因直隶添练新军，曾经刘长佑奏称易州一军，拟派前大名道祝垲为总统。兹据侍郎毛昶熙奏称，该道员之材，止可以供驱策，若令独当一面，恐致偾事等语。该侍郎与祝垲共事有年，知之自悉。易州一军，着刘长佑另拣妥员派充总统，以期于事有济。祝垲现在曾国藩军营，能否不致误事？并着曾国藩随时考察，量材差遣。毛昶熙原折，均著抄给阅看。将此谕令知之。”钦此。

臣于毛昶熙原参各语，不必辨论。惟祝垲随臣办事，在与毛昶熙从事之后已阅四年，或者阅历磨炼大有长进。臣向办军营汇保之案，稍失之宽，至于密保人员，则慎之又慎，不敢妄加一语。上年奏片中称祝垲在豫，士心归附，气韵沉雄，才具深稳，能济时艰，虽不敢信为定评，要可考验于数年、数十年以后。臣自周家口来徐，祝垲因事迟留，未遽同行。前因刘长佑有函来调，本拟咨回直隶，仍补道员，冀有补于吏治。顷李鸿章行至归德，与祝垲相遇，因其熟悉豫事，又檄令随营差遣。将来是否仍回直隶，应由李鸿章酌量奏办。理合附片陈明，伏乞皇太后、皇上圣鉴。谨奏。

通筹酌解陕甘军饷片 同治六年三月二十日

再，臣于二月初七日，钦奉寄谕：“陕省需饷万紧，饬令于协甘专饷内按月筹银二万两，专解陕西。”等因。

又于二月十五日钦奉寄谕：“甘肃饷项支绌，必得各省协济。饬令酌量情形，每月究能拨解若干？据实具奏。”等因。钦此。

查协甘饷银，除江海关月拨银一万两外，臣于四月五日奏定每月协济三万两。自五月起至十月止，按月均交杨岳斌提饷委员转解。十一月以后，李鸿章议定以二万两解杨岳斌军营，以一万两解穆图善军营，按月解至五年六月止，尚未丝毫短少。五年六月以后，清水潭决口，江北厘课大减。李鸿章奏明协甘之款，先尽收数分作三股。以两股拨甘、陕督臣军营，以一股拨宁夏军营，约计每月尚有二万两。统计四年五月以后解过银六十余万。臣此次回任后，核计应发饷项，如淮勇各军剿捻之师、刘松山援陕之师、鲍超援鄂之师及筹解京饷，本省应拨绿营，漕标兵饷，淮扬、太湖水师月饷，皆系无可议减之款。统算一年入数较之出数，不敷甚巨。淮军每年正饷仅放九关，久欲设法增添，而计无所出，实为臣疚心之事。

即上海铁厂今年拟造轮船，亦尚无款可筹。论目下江南情形，本难兼顾外省协饷，惟协甘肃军需万无可推诿之理。臣仍照原奏每月三万两之议，按月筹解。即指定之江北厘金，或月收不及三万，亦当以他款补足，以期有言必践。若欲于协甘之外添协陕饷，实属无此余力。臣再四思维，陕甘军务本属相联一气。目下甘回常窜陕境，陕捻亦近甘界，军务本须通筹，协饷亦可融解。拟于每月协甘三万两内，以二万两解甘肃军营，以一万两解陕西军营。仍俟筹解两三月后，察看两省军务，孰缓孰急，再行定议。如此通筹酌解，则甘肃军营合之浙江划抵之一万两，每月可得苏饷三万两。陕西军营每月可得苏饷一万两。如此酌盈剂虚，庶足以资周转。

理合附片复陈，伏乞皇太后、皇上圣鉴训示。谨奏。

奏拨二成洋税银片 同治六年四月初七日

再，臣回任后，通计饷需款目，一年人数较之出数甚巨。且有万不容缓之事，须另行筹款者，约计数端：

如制造轮船，实为救时要策，上海开设铁厂，在沪及洋购买机器两副，大致已属全备。而造船一事，则以无款可筹，尚未兴办。臣前在安庆，曾试造一小轮船，不甚得法。李鸿章苦心经营，独得要领。现在江宁、上海各局制造洋炮、洋枪、洋火等项，均用内地匠人，能学外洋机巧。以必应速办之事，又有可乘之时，有可用之人，而坐困于无可拨之银，殊觉机会可惜。此一端也。

剿捻之师，如刘松山一军，例支月饷六万两。入秦以后，因添发米价，运费将近七万。今年尚仅解去两关。该军孤悬西陲，日与捻、回两寇接战，深恐饷项不继，或生他变。淮勇诸军，人数较多，霆军、湘军上年均发满饷，淮勇仅发九关。臣寸心抱歉，久欲略为增添，而计无可出。近则苏局厘金大减，沪厘亦远不如前。盐务则久无起色。似此情形，并不能足关之数，目下三、四两关即难凑齐。夙夜忧惧，深恐无以维系军心。此又一端也。

捻逆驰突无定，臣常谓北以黄河防务为主，东以运河防务为主，南以大江防务为主，能守定此数处，不使贼踪窜过一步，大局尚不致决裂。而长江上下数千里，仅恃水师，绝少陆兵。北岸沿江最要郡县，安庆仅有两营，扬州亦仅两营，滁州、和州、无为州并无一兵，臣思添练数营布置各城，为思患预防之计。免致如二月间贼窜江滨，上下千里纷纷迁避，亦以无款可筹，迄未举行。此又一端也。

运河自清水塘以外，处处卑薄蛰塌，险工林立。前月漕臣奏修堤坝，又另片奏挑张福口引河，修复新堤三案，分别劝捐拨款办理。臣经过淮扬察看，商民太苦，旋经营商停捐。而各工均不可缓，银款又无可拨。此一端也。

臣在营十余年，每谓疆臣自有筹饷之权，从不敢从支绌情形轻渎宸听今江南虽已肃清，民力实尚穷困。入款只有此数，出款常有加增。即京饷及协济陕甘霆军之饷，义亦不可少减。至制造轮船等事，福建尚奏拨巨款新立铁厂。江南已有铁厂，岂可置之不办？再四思维，实有万难周转之势。查江海关洋税一项，自扣款清结以后，提解四成另款存储。部库本系奏定专拨之款，未敢动用丝毫。惟现当饷需万紧，合无仰恳天恩，俯准将洋税解部之四成酌留二成，以济要需。如蒙俞允，臣拟以一成为专造轮船之用，以一成酌济淮军及添兵等事，其余二成，仍随时按结报解。俟轮船办有就绪，各军饷项稍裕，即当奏明仍按四成全数解部，以符初议。理合附片陈请，伏乞皇太后、皇上圣鉴训示。谨奏。

曾文正公奏稿卷二十六

谢京察优叙恩折 同治六年四月十六日

奏为恭谢天恩，仰祈圣鉴事。

窃臣于三月十二日接准吏部咨开，同治六年正月二十三日内阁奉上谕：“协办大学士两江总督曾国藩，公忠素著，保障东南，着交部从优议叙。”等因。钦此。

当即恭设香案，望阙叩头谢恩讫。伏念臣督师剿捻，未立寸功，屡为言路所纠弹，悉荷圣恩之宽宥。抚衷自问，正切悚惭！上年叠奉温纶，命回本任。自二月回省以来，窃见东南数省虽就肃清，而田舍荒芜，人民稀少，数千里间被兵之困，实为数百年来未有之事！自淮、徐以南，皖、灊以东，去岁多被水灾，今春又苦久旱，饥民载道，生意日凋。思欲惭培元气。恤此遗黎，而中原之捻患未平，西路之回氛尚炽，杼轴悉取诸东人，丝毫皆出自民力。臣忝膺疆寄，无术补苴，早夜以思，忧愧无地。乃蒙圣慈曲逮，上考滥膺。闻命之余，更深感悚，臣惟有勤以补过，慎以图功，敢言保障之劳，益矢愚诚之素。庶期仰答高厚鸿慈于万一。所有微臣感激下忱，谨缮折叩谢天恩。伏乞皇太后、皇上圣鉴。谨奏。

陈明天旱水涸及东西两路军情片 同治六年五月十五日

再，任、赖逆股自鄂省出窜，现在扰至叶、裕、许州一带，已有东趋之势。山东防务以运河为最要，去年逆踪三次窜扑，均经苦战击退。固由防务之严密，亦恃水势为屏蔽。本年天气亢旱，河水干涸，臣率属步祷已逾两旬。虽于四月二十四日、五月初三、初十日得雨三次，均未霑足。农田枯坼，禾稻不能栽插。盐河无水，盐斤不能出场。远近祈祷，人心皇皇。皆由微臣位高德薄，上干天和，累及斯民，忧愧无地。遍询各处：湖南、江西、浙江等省及苏、松、徽、宁等府已得透雨。安、庐、凤、颍、淮、扬、江、镇等府及邻省湖北，均未得沛甘霖。若过夏至不雨，则旱灾已成，不特民食、军饷两无所出，且恐饥民流而为寇，军务愈形棘手。目前运河日涸，水师无可施展，旱兵尚嫌单薄，贼如悉数猛扑，恐上年之浚河修墙前功尽弃。此东路军情之可虑也。

至陕西张逆一股，屡经刘松山击败，逆焰渐衰。闻有四窜出关之意，如又窜至豫、鄂，应请旨敕下李鸿章仍檄刘松山追贼东还，不宜欠留秦中。一则道途太远粮饷难运；一则该军与捻接仗已多，深悉贼中伎俩，应令各军全力合谋，先保中原腹地。臣治捻无功，抱愧莫释。天时人事，交惕于中，苟有所见，不敢不据实上陈。伏乞皇太后、皇上圣鉴训示。谨奏。

谢授大学士恩折 同治六年六月初十日

奏为恭谢天恩，仰祈圣鉴事。窃臣接准吏部咨开，同治六年五月初九日内阁奉上谕：曾国藩着补授大学士，仍留两江总督之任。钦此。当即恭设香案，望阙叩头谢恩讫。伏念臣材识疏庸，班资尚浅，谬点参知之位，久怀覆辣之虞。比以剿捻无功，回居本位，尤抱惭于衾影；若冒涉于水渊。兹乃钦奉恩纶，晋阶端揆，处人臣之极地，为稽古之至荣。当此时事多艰，讨贼无效，既幸宽于谴责，反洊晋乎台司。恩遇弥隆，悚惶何极！臣自回江南，倏逾三月。精力日减，旧病未痊，文牍惮于详求，宾僚艰于接见。不特军国大计无补丝毫，即论吏事之多疏，已觉斯职之不称。五月初间，本拟具疏陈情，让贤避位，时以亢旱为灾，民心惶惧。今则群贼东窜，军事方殷，自当补效乎艰虞，未敢轻言乎进退。赧颜而拜新命，抚躬而省旧愆，惟有勉竭愚诚，强扶衰疾，更集思而广益，冀补过而尽忠，或以仰答高厚鸿慈于万一。所有微臣感激下忱，谨缮折叩谢天恩。伏乞皇太后、皇上圣鉴。谨奏。

鲍超恳请回籍养病折 同治六年六月初十日

奏为提督鲍超伤病深重，吁恳天恩，准令回籍养病，据情代奏，仰祈圣鉴事。窃鲍超伤病情形，臣于四月初七日专折陈奏。后该提督回至武昌养病，嗣由署湖广督臣李瀚章奏请续假，并于五月十九日会同臣弟曾国荃陈奏该提督病状在案。二十三日，鲍超派委补用同知吴葆仪前来金陵，据函称云：“超自三月十二日晕去时许之后，日益沉重，常常昏迷，动辄一二日不省人事。到鄂省后，连服清心养阴之剂，近始日渐清醒，无如左手及两腿麻木更甚于前，转侧非人不可。舌蹇虽愈，但不敢多言，话久则气微痰喘，不能接续。伤痕仍然跳掣，惊悖则较前尤甚，每食惟稀粥半盏，闻油腻则作恶欲呕。形销骨立，辗转在床，凶多吉少。无论未必能愈，即有万一之望，亦非一年半载所能起床者。自神志稍清以来，心寒胆颤，万念俱灰。十余年到处奔驰，从不以家事萦怀。今左股已成偏废，是此身已有一半非我所有。一子年甫六龄，家事全未料理，思乡念切，恨不奋飞，伏望格外矜全，奏请回籍调治，如蒙圣慈允准，生当陨首，死当结草。”等情到臣。查鲍超苦战功高，一时名将无出其右。此次伤病大发，垂危之际曾集将士环列卧榻，昂以报国尽忠，感动部曲，仰蒙圣慈赏假赏参。该提督感激涕零，虽神志不清，而喃喃呓语，犹思杀贼立功。惟病势过重，现虽有三分转机，而臣询之来员吴葆仪，据称面目黧黑，左足瘅痿，头顶伤痕跳踯不止。似此情形，断非一年半载所能痊愈，若勉强留于军中，既不足以示体恤，而他人代统其众，恐号令不一，转非慎重军务之道。可否仰恳天恩，俯准鲍超回籍养病，出自格外鸿施。至所部霆军马步各营，现在驻扎襄阳。臣商之李鸿章等分别撤留，令娄云庆赴鄂酌办。能否妥协得力，再行专案陈奏。所有提督鲍超伤疾已深，恳恩回籍养病，据情代奏缘由，谨会同湖广督臣李鸿章由驿驰陈。伏乞皇太后、皇上圣鉴训示。谨奏。

江宁昭忠祠合祀楚军水陆营官片 同治六年六月初十日

再，江宁省城建立昭忠祠，请祀湘军阵亡各员弁，臣于同治三年十月二十二日具奏，钦奉谕旨允准在案。

当建祠之始，系在金陵初克之时，就伪王府略加修葺，专祀围攻金陵之陆军将士，计阵亡病故不下二万四五千人，未能推及水师。亦因水师昭忠祠先于咸丰八年奏建于湖口县之石钟山，已足以妥忠魂，不必更以金陵专祠为重也。

惟论金陵克复之功，实赖水师肃清江面，断绝贼粮。上游三千里滨江城隘，皆由水军苦战得来，最后九洑洲一役，战功尤伟死事更多。而江宁昭忠祠仅及陆师，未列水师，究不足以彰公道。现拟略易规模，重加厘订，其陆军哨勇之洑祀者，业于同治三年遍立神牌，应即仍如其旧。惟将祠内正屋改造一层，并祀水师之统领营官，庶几于理至顺，于心始安。相应奏明请旨，准将江宁昭忠祠合祀楚军水陆各营，仍饬地方官一并春秋致祭。在国恩尤为公溥，而众心亦皆允惬。理合会同兵部侍郎臣彭玉麟附片具陈，伏乞皇太后、皇上圣鉴训示。谨奏。

霆军分别撤留娄云庆另募新军折 同治六年七月二十九日

奏为霆字全军分别撤留，并檄娄云庆另募新军以备防剿，恭折仰祈圣鉴事。窃提督鲍超回籍养病，臣于六月初十日具奏。旋奉六月十八日寄谕：曾国藩奏，鲍超伤病深重，恳准回籍一折。本日已明降谕旨，允准其所部各营并令娄云庆接统矣。该提督马步各营人数太杂，纪律未严，应如何严加裁汰、分别撤留之处，着曾国藩、李鸿章，悉心筹商，著责成娄云庆严加整顿，毋贻他患。等因。钦此！查霆军步队二十营、马队十二营，自鲍超患病后，暂交前宣化镇总兵宋国永代统数月，颇称安静。而宋国永秉性谨慎，偏于慈柔，又鉴于昔年金口之变，屡次来禀不敢接统。臣奏调正定镇总兵娄云庆统辖该军，而霆军各将领又畏娄云庆之严明，公禀不愿隶其部下。五月之季，娄云庆自直隶驰至金陵，臣与之商酌，该镇亦以霆军人数太多，弹压匪易。各将领共事已久，势分本相等夷。虽公禀不过出于一二人之私意，而情谊既有未孚，临急必难得力，不敢冒昧接统。臣又与李鸿章及湖北督抚两臣往返函商，佥谓代统全军固难，其人分统各支亦非长策，遂定分别撤留之议。霆军之制，步队每营六百人，马队每营二百四十人，步队苦战多年，为贼所惮，马队募练未久，尚无威名，于是酌定先撤马队十二营、步队六营。尚留步队十四营，暂由臣弟曾国荃主持调度，仍令宋国永驻营照料。一面即令娄云庆驰赴安陆府，另招步队九营，俾已撤者可应新营之募，新招者仍系惯战之兵，由臣分别檄行去后。正在筹办间，续奉六月二十一日寄谕：“谭廷襄奏，此军人数较众，内多降勇。一议遣撤，势必藉端索饷，枝节横生，只可议分，不可议撤等语。所奏不为无见，着曾国藩、李鸿章设法筹办，总期驾驭得宜，毋滋事端。等因。”钦此。

臣早夜筹思，亦曾深虑及此，故不敢以未定之事，遽行人告，仰烦宸念。兹据宋国永驰报于七月初一日起至初四日止，先遣步队六营，次遣马队十二营，筹给口粮，收回器械，各弁勇悉遵约束，并无浮言。闻有不法之勇欲肆煽惑，立即查获正法。其遣撤之勇，有回籍归农者，有至娄云庆新营应募者，各听其便。遣散时既已安静，则沿途必不至另滋事端，宋国永办理此事极为妥协。所留之十四营，现仍驻扎襄阳之八条冈。该军若防堵鄂境，必可得力；若令征剿外省，则宋国永久劳之身，苦求卸肩。臣亦虑其过于慈柔，难胜重任，容当续为筹商，奏明办理。其霆营马队既撤之后，内记名提督谭胜达、唐仁廉、曹志忠，等均系著名骁将，臣令其酌带鞍马，另募北人附入淮军步队之中会同剿贼。现经李瀚章等檄令挑选精骑一千匹带赴济宁归李鸿章调遣。大约马队虽撤，仍须就现有马匹补招足额，不过裁减南勇，多换北人，改霆军之名目，就淮勇之范围，以便会剿一路耳。至娄云庆新招之营，已据禀报于六月二十八日前赴安陆府开招，将来募练成军，饬驻何处防剿，宋国永既不能远征，或将其部下各营酌量拨归娄部统辖，均俟另案陈奏。所有霆军分别撤留，并檄娄云庆另募新军缘由，恭折由驿四百里驰奏，伏乞皇太后、皇上圣鉴训示。谨奏。

筹拨直隶安徽协款试办导淮折 同治六年七月二十九日

奏为遵旨筹拨直隶，安徽协款，并另行筹款试办修复淮渎事宜，恭折仰祈圣鉴事。

窃准部咨复奏，候补四品京堂彭祖贤奏，旱灾较重，请筹赈济一折，议提江苏厘金银二十万两解京支放。等因。同治六年五月二十六日具奏奉旨：“依议。”钦此。

又准军机大臣字寄，同治六年七月初三日奉上谕：“江海关应协皖饷，前经部议照常拨解。现在皖军出境防堵，需用甚亟，着曾国藩、郭柏荫迅为按月筹拨。”等因。钦此。

臣查直隶赈银、皖省协饷，均属必不可缓之事。而此二事之外，尚有为时较缓而需款尤巨之事。本年二月间，淮扬绅士公禀请复淮水故道，臣以费用须百余万金无款可筹，不敢批准。而念上年清水潭之变，官帑之用出及少征者已逾百万，民间所失之数尚不止此。目睹淮扬民困，又复不忍批驳，迟之数月，始议定拨银试办。以上三端，共需银数十万两，目下江苏之全力皆以供剿捻之紧饷，实有不敷周转之势，请为皇太后、皇上粗陈其略。

即如直隶赈银一项，部咨指令于厘捐项下筹拨。查江苏厘捐共分三处：一为江北厘金，除指供甘饷每月三万外，并无盈余；一为苏州厘局，一为松沪厘局，除认供淮军巨饷外，尚有淮扬、太湖两支水师月饷、抚标兵丁额饷、织造大运等项，皆于厘局取之。此外入款，又有盐厘、茶厘、关税三宗。出款又有陕西、湘军之饷、湖北霆军之饷，漕臣月协之饷，车驼转运之费，制造军火之费。近日师集胶、菜，又添米粮、海运之费，款目浩繁，支应络绎。以入抵出，本年尚短银七十万，以外断无余力分拨他处。惟直隶为根本重地，无论如何为难，必应设法筹济。臣现饬令苏州布政司丁日昌于地丁项下筹银六万两分批解京，以供支放。此外实难再拨，仰求圣慈曲赐体谅。安徽协饷一项，自部定江海关协银二万两后，以无款可拨，从未起解。乔松年在安徽巡抚任内，皖营十分支绌，而未经奏催江海关一款。即英翰上年请留丁漕折内，历数各省协饷，亦未议及此款，皆深知关税短绌，无可匀拨也。目前英翰出省防剿，需饷尤亟，奏催海关协饷，自系万不得已之举，臣亦谅其苦衷。当英翰未催关税之先，臣于六月就淮军月饷项下腾出银一万两解皖济用，七月又筹济银一万两解交宿迁行营，此后八、九两月，尚拟筹济二万两，共凑四万两，以助皖军要需。八月以后，英翰奏留之丁漕三万，必可按月提用，不至十分支绌。江海关之常税、洋税入款，户部及总理衙门皆有案可稽。所有月拨皖饷二万，无以应之，拟请旨即行停止，以归核实。江、皖皆臣辖境，断无漠视之理。今年除四万两外，如力能拨少许，不必指定何款，臣当与英翰熟商办理。

至兴复淮水故道一事，金明昌年间，黄河夺淮渎之道，自是七百余载，水患频仍。咸丰初年，黄河北徙，军事方殷，未暇导淮水之故渎，并未暇修运河之长堤。上年清水潭堤决，为害甚大、此外可决之处尚多，淮水之患无已。虽复渎之大利不敢必其遽兴，然淮扬之大害不可不思稍减。减害之法，不外分淮流以入故道，或从成子河分淮以出桃源，或从张福口分淮以出清口，总须兴工以减运河之涨。拟本年拨银十万两，在云梯关以下试办挑浚，并于清江设立导淮局，从容筹议，不求速效，但求实际。此事办成与否，未敢预必，而为糜饷之一大宗，不敢不预行陈明，上渎宸听。并将公呈一件、章程十六条，有利无害论一篇，及臣批答一件，汇录咨送军机处以备查核。臣素不善筹饷，江南财赋之邦，又断不能求助于外省。计今岁湘淮各军之饷，本短银七十万，加以直隶赈济及协皖、导淮三事，又增二十万，均属无款可指，俟冬间设法筹措，再行具奏。导淮大工如果兴办，需银百数十万，尤属无款可指，俟明年设法筹措，再行陆续陈奏。所有遵旨筹拨直隶、安徽协款及试办兴复淮渎缘由，谨会同漕运总督臣张之万、署江苏巡抚臣郭柏荫恭折驰陈。伏乞皇太后、皇上圣鉴训示。谨奏。

筹拨丁卯大运银两片 同治六年七月二十九日

再，江南织造春年奏请添拨丁卯大运银两一折，经部议复，请旨饬臣按照所奏拨银五六万之数筹款接济等因。又准春年两次文称，造办处移会同治六年三月二十一日传旨：“著总管内务府大臣传知造办处，照文下应预备皇后所用等项活计，画样一分，传办活计单一件，缮写红折一分，传交江南织造妥为办理。”等因。钦此。又造办处移会同治六年五月二十四日奉旨：“传江南织造，上使五色洒金绢五百张，朱红绢福方一百张。”等因。钦此。咨商筹款前来。

臣查江宁织造承办年例大运，同治四年四月曾准户部咨到复奏一折，声明每年内务府并户、工两部及陕甘总督办解缎纱，共用藩库工料银五六万两不等。系按照乾隆、嘉庆年间旧例言之，其时东南全盛，物力丰裕，每年例支尚不过五万两。今则兵燹之后，公私穷窘，陕甘年例久已停解，部派缎匹不责取盈，每年筹拨银三万两，在织造尚可择要办运，在藩库实已竭力供支。本年丁卯大运银两，仍照丙寅年例筹拨三万两陆续解交织造衙门应用，实难再增。其造办处所传五色洒金绢等项，及零星传办之件，不能不于大运之外另筹补拨之款。拟自本年起，每年拨银五千两交织造撙节支用，统俟数年之后，军务平定，库款充裕，再行核议添拨。请旨遵行。至皇上大婚需用之件，自较寻常传办迥不相同，必宜认真筹备。惟绣活计等件，总以颜色鲜明为上。若为时过早，转恐色不新鲜，非所以昭诚敬。拟请皇上大婚择吉有期，于一年之前明降谕旨，由礼部行知各省。所有应用各件，一一敬谨预备，似于期限尚宽从容，而办理益昭郑重，理合附片陈明，伏乞皇太后、皇上圣鉴训示。谨奏。

甄别府县等官折 同治六年九月十八日

奏为甄别府县等官，以肃吏治，恭折仰祈圣鉴事。

窃臣自回任两江以来，舌蹇之证迄未全愈。属僚之来谒者未能时时接见，深愧察吏未精，不敢轻加举劾。惟随时留心查访，屡饬江宁布政使李宗羲、江苏布政使丁日昌及安徽司道详察密陈，采诸舆论，证以案牍，谨就事之已著者甄别一二，以儆其余。

查有徐州府知府郜云鹄，公事颟顸，情多偏徇，办理砀山县马公田私筑圩寨一案，措置乖方，经臣批令撤任，应请旨即将郜云鹄开缺，留省察看，另候酌补。

江苏升用知府候补同知直隶州金鸿保，于署丹阳县知县任内，抽收铺捐，以多报少。且在上海伙开合隆钱铺，与民争利，应请将金鸿保即行革职。

江苏新阳县知县戴元鼎，办理五年冬漕，任听丁书需索，控案叠见，不协舆情。该员系举人出身，文理尚优，应请将戴元鼎以教职改用。

署江苏宜兴县知县郑猗菉，荆溪县知县张乔林，五年冬问办理亩捐，于详案外歉收之田，私行派捐。现经该藩司详请参办，本应严劾，惟该二员平日心地尚属长厚，郑猗菉系进士出身，应请旨以教职改用；张乔林请以府经历降补同知衔。

安徽宁国县知县张志学，以请印兵差为名，一苛派民间出钱，又以考费为名，勒捐肥己，以酷济贪。应请将张志学即行革职，永不叙用。

署安徽南陵县知县蔚元昆，浮收钱粮价值，勒派乡保册费，民怨沸腾，虽为时未久即行撤任，未便稍事优容，应请将蔚元昆以从九品改用。

以上各员，均于廉明二字相背，爰就已著之劣迹，参观平日之心术，权衡轻重，稍示劝惩，冀于吏治民生少有裨益。所有甄别府县等官缘由，谨缮折具陈。伏乞皇太后、皇上圣鉴训示。

再，新阳县、荆溪县均系选缺。江省现有应补人员，应请扣留外补，合并声明。谨奏。

烈妇程胡氏请旌片 同治六年九月十八日

再，安徽绩溪县附生程光辅之妻胡氏，于本年七月初六日在江宁省城夫死殉节。先是，臣设立两江采访忠义局，派程光辅之兄程光国分任其事。程胡氏素闻奇节芳行，敬而慕之。本年六月二十一日，其夫程光辅染患时疾，程胡氏知其病将不起，即有生死相从之语。七月初一日程光辅身故，程胡氏断绝饮食，家人环劝，矢志不移。至初六日凡不食六日而死。由安庆、江宁两省在籍绅士何慎修等呈请具奏前来。臣查定例，各省烈妇由督抚专案具题，应否予旌，请旨定夺。历数成案，均蒙圣恩准予旌表。程胡氏以兵燹余生，侨寓金陵，矢志殉夫，从容就义。该绅士等不期往吊者数十百人，无不叹息泣下。臣见闻所及，不忍听其湮没。合无仰恳天恩，准即照例赐旌，以彰贞烈。谨会同安徽抚臣英翰附片具奏，伏乞皇太后、皇上圣鉴训示。谨奏。

李朝斌本姓王氏请仍归李氏片 同治六年十一月初三日

再，江南提督李朝斌本姓王氏，襁褓中为李氏父母抚养鞠育，至于成立，迭遘艰虞，王氏本生父母隔绝不相闻问，李朝斌初不自知为王氏所生也。本年三月问，有善化人王正儒来臣处禀称，李朝斌系所生季子，自幼育于李氏，请饬复姓归宗等语。臣当即询之李朝斌究竟是否有因？李朝斌茫然不解，即寄书至家，询其族叔李传诚等，始据详告颠末。

盖李朝斌未生以前，王氏本生父母已有子三人，世俗之见，以多子为累，王正儒与李朝斌之父相识，故指腹订定堕地后即任听李氏携去，王氏父母固已弃之如遗矣。事隔四十三年，忽有呈请复姓之议，李氏族人谓王氏恩谊已断，寄书详论，极陈不应归宗之义，其言亦颇中肯。臣复加查核，此事关系纲常名义，未可凭空臆断。

查本朝言礼之书，尚书秦蕙田所纂《五礼通考》最为精核，其于异姓为后之事，反复辩论，一以原情为主，所引《金史》张诗一事。诗本李氏子，育于张氏，阅三十年始知之，初议归宗，终以张氏无子，遂仍其旧。秦蕙田称张诗为孝。今王氏本生之父母有子三人，而李氏抚养之父母别无主后，正与张诗之事相类。伏查定例，出嗣之子归宗，亦以所后父母有无子嗣为断。若令李朝斌归宗，则在王氏本生之父母，不过于三子之外又增一子，而在李氏抚养之父母竟至斩焉不祀。抚子者将抱恫于九泉，为子者将难安于毕世，核诸古礼，参以今律，李朝斌应于李氏别为一宗，但后其抚育之父母，而不祭其以上之祖宗，于王氏则不通婚姻，一以报顾复之深恩，一以别族属之大义，其于王氏之父母则曲尽敬养，庶为两全之道。该提督天性肫挚，未忍自决，臣为之参酌定议，详晰批示，遍告宗人，情义既可兼尽，众论亦已佥同。惟以提督大员，异姓为后，必应奏为立案，以昭郑重而垂久远。用敢详陈本末，上达宸听，伏乞皇太后、皇上圣鉴训示。谨奏。

筹办本年江北新漕折 同治六年十二月初三日

奏为查明本年江北新漕征解实数，现在筹办情形，恭折具奏，仰祈圣鉴事。

窃臣承准军机大臣字寄同治六年九月十四日奉上谕：“户部奏来岁海运、河运、新漕，请饬各省力筹足额，提前赶办一折。江北漕粮仍当遵照成规，妥速兑运。”等因。钦此。遵经转饬江宁藩司会同江安粮道妥速筹办，兹据会详前来。查江北漕粮自咸丰三年后概征折色，截留充饷。同治四年扬防凯撒，是年冬漕，各州县仍每石折解银二两四钱，经前署督臣李鸿章等奏明民折官办，以漕米四万石试行河运，尚余米三万石，照部定变价每石解银一两四钱，节存银一两，贴补河运之费。五年冬漕，因高邮漫口，仅征扬、通等府所属熟田漕米一万四千余石，奏准全数截留，拨补江宁各标营兵米。此军兴以来，江北历年冬漕征解之章程也。本年春夏苦旱，秋后西水盛涨，补种之晚稻又被水淹，现据勘定歉收分数，除徐州府属变价解充徐台军饷，海州等七属向征折色外，统计淮、扬、通三属应征熟田起运漕粮正改、兑正、耗米六万九千六百八十余石，内应截留拨补灾缺绿营兵米九千四百石有奇，实应起运本色米六万二百石有奇。其截留之米，同日另片具奏。此本年起运正漕之实数也。

现当京仓匮乏，民间维正之供，自应饬解本色。第江北折征已久，民间完纳称便，且各州县废仓未修，收米无处储积，只可仍按折价征收，现饬各州县酌减收米之价，以恤民艰。并准各州县将应解漕米变价每石减银三钱，实解银二两一钱，仍由官买米办运，盈余之款，即作运米之资，此本年征解之情形也。

查起运通仓米石，自漕船停废以后，骤难重整旧章，部臣力筹河运事宜，原图规复全漕大局，无如黄水穿运，如张秋南坝头等处，节节浅阻，逐段加挑，而淤垫太甚，仍盼大雨盛涨，始得通行。然同治三年虽得长运抵通，而原船不能回空，船户拆价板料，怨嚣滋多。同治四年不能长运抵通，另于临清一带换船剥送，计运漕及盘剥等项，每石约合银三两七八钱，山东挑河之需，犹不在内。本年江北六万石之米为数无多，实不敢再为试行，耗费巨款。臣等督饬司道再四熟商，不如仿照苏浙章程，并归海运，在江北虽属创举，然较之河运之费，所省正复不少。现查上海沙船、卫船甚少，不敷苏属运米之用，须待来年三月头批回空，方得装运江北之米。上届江北河运，系至次年五月始得北行；如用上海头批回空之船，不过旬日抵津，似较河运犹为迅速。惟春令米价必增，各属折价一时不能解到，现饬司道库先行筹垫，遴委妥员，分赴产米地方赶紧采买，设法存储，俟明年三月苏属海运沙船回空，即将前项漕米六万二百石零全数海运。届时万一沙船太少，尚可雇用夹板装载；倘或别有窒碍，无船可用，仍可将所买之米变价解京，不致延误。所有筹办本年江北新漕缘由，谨会同漕运总督臣张之万、署江苏巡抚臣郭柏荫恭折陈奏，伏乞皇太后、皇上圣鉴训示。谨奏。

预筹明年协甘饷银折 同治六年十二月初三日

奏为遵旨筹解明年协甘饷银，恭折仰祈圣鉴事。窃臣先后承准军机大臣字寄同治六年九月初七日奉上谕，饬臣将每月应协甘饷解到湖北粮台后，即饬转交穆图善委员史敬铭收领。等因。钦此。同治六年十月初七日奉上谕：穆图善奏请饬催各省协甘饷银，并筹拨雷正绾军饷，饬臣迅将奏定协甘饷银按月如数拨解，以收饱腾之效。等因。钦止。同治六年十一月初三日奉上谕：“张之万奏，以金陵厘局月协甘饷三万两之款，于本年十二月可将江海关借项抵清，拟自明年正月为始，于此款内匀拨一万五千两以顾清淮饷需，下余一万五千两仍协甘省。着曾国藩斟酌缓急，妥为筹拨。”等因。钦此。

臣查清淮饷需，从前吴棠在任时，并无常协之款。本年五月起，臣按月协济四千两。嗣经漕臣张之万奏请每月拨银二万两，续又函复臣处减为每月六千两，已于十一月由运库解过一次，此后仍当源源拨解。漕臣办理清淮防务，稍有疏失，是江苏境内切近之灾，亦微臣分内难宽之责，臣断不敢稍存漠视。惟前次张之万增饷之谋，实为添兵之计。目前任逆就歼，淮军屡捷，六塘河守局已定，无须添兵。就清淮本有之饷，加以臣处协济之款，已可按月敷衍，无庸另筹。至江南协甘之三万两，本系指定江北厘金一款，去年以来，水旱频灾，厘金减色。臣回任后，以他款筹补，仍足三万之数。本年四、五、六、三个月奏明以一万两解陕西，以二万两解甘肃。七月以后，左宗棠有洋商借款，在江海关划抵扣，至十二月，借款十八万，业已抵解完竣，明年自应另行筹议。若以一万五千两分给清淮，就本境之钱协本境之军，多寡尚可通融于臣，岂不甚便？惟甘肃艰险隋形，实为各省至苦之区，权衡缓急，不能不先尽甘饷。臣拟从明年正月起，每月仍筹足三万两，全数解交甘肃，以一万两协济穆图善军营，遵旨解至湖北转交穆图善委员史敬收领，以二万两协济左宗棠军营，交留沪委员胡光墉领解。其张之万军饷如实缺乏，臣仍当设法筹济，以免贻误。所有筹解明年协甘饷银缘由，理合缮折复陈，伏乞皇太后、皇上圣鉴训示。谨奏。

江宁建立军营官绅昭忠祠折 同治六年十二月初三日

奏为江宁城内建立军营官绅昭忠祠，恭折仰祈圣鉴事。

窃臣于同治三年十月二十二日，奏请于江宁省城建立昭忠祠，专祀湘军陆师阵亡各员弁；嗣于本年六月初十日，奏请增祀水师阵亡各员弁，均经奉旨允准在案。惟江宁自咸丰三年沦陷，向荣、和春等驻兵八载，阵亡之文武将弁，殉难之官绅士民，为数极多，尚未建祠崇祀、实为阙典。前准礼部咨称，同治五年五月十六日奉上谕：“御史朱镇奏，请饬查殉难官绅，建立专祠等语。咸丰三年间，粤逆窜扰江宁省城，所有殉难之将军祥厚等，及绅士曹森等，或临阵捐躯，或积劳病故，均堪悯恻，着准其在江宁省城建立忠义专祠，即着李鸿章将江宁前后殉难各官绅详细查明，一并附祀。其迭次殉难之民妇，着该署督查明，一并奏请建祠，以表忠荩而彰节烈。”钦此。前署督臣李鸿章遵旨饬派委员于城东关帝庙左侧建立一祠，甫经落成，未遑经理，即已督师北征。臣回任之后，亲往查验，见其地隘宇卑，规制多缺，祠中未立栗主，妇女别无设位之处，寸心惄焉不安。旋值秋祭之时，勘得湘军昭忠祠在城北莲花第五桥，系克城之初，就伪王府略加修葺者，工程虽稍简陋，地基极为宽宏，因与僚属集议，就该处并建三祠：中间仍为湘军陆师昭忠祠，但拆其朽者改建后栋两庑；东边新建金陵军营官绅昭忠祠；西边新建湘军水师昭忠祠。俾各省各军前后抗志捐躯者，忠魂毅魄，萃于一处。官既免于分祭，民亦便于观瞻，始觉理得而心安。

其三祠应祀人数，中祠原祀湘军陆师将士，甲子冬间已查明一万二千余人，各立神牌，应仍其旧。西祠祀湘军水师将士，因先于咸丰八年奏准在江西湖口县之石钟山建有总祠，设立木主，此间仅祀水师营官及九洑洲殉难之员，为数较少，查办较易。惟东边一祠，应祀之人最多，稽查之事最难。综举大纲，约有六端：一曰咸丰三年金陵城陷，满汉文武殉节之员；二曰自癸丑至庚申八载，向荣、和春营中阵亡伤亡及病故之员；三曰江宁七属历年殉难之绅及外籍而寓居金陵遇害之绅，本籍而阵亡于外省之绅；四曰生平久居金陵大营，其后尽节他处，如邓绍良、周天受、张玉良之类；五曰扬州、镇江两军皆因图克金陵而设，两处阵亡、伤亡、病故之员，亦应袝祀省城祠中；六曰金陵满汉妇女不屈而死者，应别立贞烈祠祀之。臣现派道员杜文澜、杨钟琛、朱履恒查此六色人等，详考事实，书立神牌，同享明裡，期无遗漏。派道员桂嵩庆鸠工庀材，悉求坚实，约计明年二月祠工可以蒇事。合无仰恳天恩，明降谕旨，准立金陵军营官绅昭忠祠，饬令地方官春秋致祭。前奉准建湘军陆师昭忠祠上谕一道，臣曾敬谨缮写，伐石树碑。此次钦奉谕旨，亦拟恭录勒石、庶使双碑并峙，千古不刊，圣谟与日月同昭，臣节偕山河并壮，于熙朝褒忠劝善之道不无裨补。所有建立军营官绅昭忠祠缘由，谨缮折具陈，伏乞皇太后、皇上圣鉴训示。谨奏。

谢加恩赏世职折 同治七年正月十七日

奏为恭谢天恩，仰祈圣鉴事。

窃臣接准湖广督臣李鸿章咨开，同治六年十二月二十二日奉上谕：“大学士两江总督一等毅勇侯曾国藩，加恩着加赏一云骑尉世职。”钦此。当即恭设香案，望阙叩头谢恩讫。伏念臣剿办捻匪一年有余，愧筹策之不臧，无成功之可指，仰蒙圣慈曲宥，饬回本任。虽渥荷夫温纶，实抱惭于衾影，仰托圣主如天之福，兼赖诸将累岁之劳，遂使巨憝就歼，余氛尽扫。定谋以李鸿章为主，论功以刘铭传为先，微臣区区，何力之有！乃荷恩赉下颁，滥膺非分，在朝廷加恩无已，始终皆宽大之仁。在微臣省咎不遑，夙夜切冰渊之惧，抚衷循分，祗益悚惶。惟有慎以持躬，勤以补过，抒远谋以御外患，布实惠以苏疲氓，庶期仰答高厚鸿慈于万一。所有微臣感激下忱，理合缮折恭谢天恩。伏乞皇太后、皇上圣鉴。谨奏。

拟补长江水师各缺续陈未尽事宜折 同治七年三月初五日

奏为拟补长江水师各缺，并续陈未尽事宜，恭折仰祈圣鉴事。窃长江水师营制事宜，臣等会同定议，于同治四年十二月二十八日具奏，钦奉谕旨，敕下军机大臣会同该衙门妥议具奏。嗣于五年八月初七日准兵部咨开：逐条会议具奏，奉旨允准。又于六年十一月初十日接准兵部咨催，长江所设各缺，均未奏补有人，饬令迅速拣员请补，以专责成而符定制。等因。先后行文到臣。查各路水师以臣玉麟所部内江水师及前陕甘督臣杨岳斌所部外江水师，阅时最久，人数最多。杨岳斌赴陕甘之任，将水军调改陆路者居其大半，留江人员为数已减。此外又有黄翼升所部淮扬水师、李朝斌所部太湖水师，而江西湖南湖北三省水师中亦各有资格较深、功绩较著之员。臣等共同商酌，以各军立营之先后分此次得缺之多寡，遵照奏定章程，以大衔借补小缺，各加遴选，开单咨送。臣国藩臣玉麟复加稽核，其岳州、汉阳、湖口、瓜洲四镇总兵，择其劳绩最著、足膺阃寄者拟定四员，请旨简放。其副参、游、三项营官二十四缺，都、守、千、把、外委七百七十四缺，拟定员名，分析开单，恭呈御览。伏查定例，武职自守备以上选补各缺，均须引见补授。此次设立长江水师，百事创始，分防汛地，严定营规。虽以久募之勇改为经制之兵，似若易于就绪。而裁撤各军，以此营而归并彼营；配补各缺，以江境而互调楚境，实觉头绪繁多，非数月半年所能定局。相应奏明请旨暂缓引见，敕部先行颁给札付，以昭信守。仍俟立营停妥，各归本汛，后由部中分年分起调取引见。乃可从容料理。原奏所议事宜三十条，经部臣核复允行，立法已属周密。惟创立水师，造端宏大，不厌详求。兹将未尽事宜续议十条，另开清单，恭求训诲。

溯查咸丰三年衡州试办水师之始，初非有旧例之可循，亦非能一办而即妥，大抵屡试屡变，渐推渐广。前月所立之法，后月觉其不备而又增之；今岁所行之事，明岁觉其不便而又改之。即如因船中无主而始设哨官，因栖止不便而始加雨篷，因巨艇不甚灵活而全用舢板，因弁勇不可陆居而另给座船。若此之类，皆履之而后知，试之而后改。逮规模之粗定，遂习惯而成常。新旧所拟事宜四十条，皆就习惯者而著为令典，在目下，已不敢谓立法之善，将来时移事异，更恐有窒碍难行之处。且法待人而后举，苟非其人，则虽前贤良法，犹或易启弊端。况臣等才智短浅，创议新章，深虑弊窦之丛生，致烦后人之讥议，夙夜兢兢，不胜祗惧。所愿数十年后，滨江之督、抚、提、镇随时损益，以补今日之阙疏；遇事讲求，以冀将才之辈出，庶几有举不废，历久常新，则臣等所祷祀以求者也。其请铸关防清单、请裁各缺清单，一并开列，恭呈御览。请旨敕下各衙门议履施行。所有拟补长江水师各缺，并继陈未尽事宜缘由，谨会同湖广总督臣李鸿章、漕运督臣张之万、江苏巡抚臣丁日昌、署安徽巡抚臣吴坤修、江西巡抚臣刘坤一、护理湖北巡抚臣何璨、湖南巡抚臣刘崑、长江提督臣黄翼升恭折具奏，伏乞皇太后、皇上圣鉴训示。谨奏。

谨将长江水师前奏未尽事宜继行定拟，开单恭呈御览。

第一条：颁发关防条记

请铸关防，于官衔上，均冠“长江水师”字样。如各镇总兵，岳州镇曰长江水师岳州镇总兵官关防；汉阳镇曰长江水师汉阳镇总兵官关防；湖口镇曰长江水师湖口镇总兵官关防。瓜洲镇曰长江水师瓜洲镇总兵官关防。狼山镇仍循其旧。副、参、游、都、守等官请铸关防、条记字样，另开详细清单进呈御览。各营均用本汛地之名，如荆州则曰荆州营，陆溪口则曰陆溪营，皆就府、县口岸之名以为营名。其草鞋夹地名太俗，改名曰金陵营惟提标中营不刻汛地之名。至前奏所拟之绥通营，绥海营，兹亦改名曰通州营，海门营，使人易晓。其千、把、外委等官，即由外刊刻铭记，以昭信守。

第二条：酌留厘卡充饷

原奏第十六条内，户部议：酌留沿江厘卡，供给水师制造军火、器械、船炮，以各处商货畅滞，时地不同，经收数目难以悬定。多则中饱，少则贻误，饷需不可不预杜其弊。应如何酌盈济虚，俾垂久远，妥筹章程奏明办理等因。臣等查长江水师兼辖五省，所需饷项合之则见多，分之则见少。应于五省各留厘卡一处，湖南即留岳州一卡，湖北即留汉口一卡，江西即留湖口一卡，安徽即留大通一卡，江苏即留瓜洲一卡。岳州、汉口两卡所收之厘，每年每卡各提十余万两解交湖北盐道衙门，供支水师之用，其余入款，仍归两湖藩司收用。湖口、大通、瓜洲三卡所收之厘，每年每卡各提十余万两解交江宁盐道衙门，供支水师之用，其余入款，仍归三江藩司收用。归水师用者，由江楚总督报销。归藩司用者，由该省巡抚报销。俟水勇裁撤完毕，经制水师立定之后，此五处卡员即由江、鄂两盐道会同该省藩司委员经收。自此五卡之外，各省厘卡，俟军务大定，本应全行裁撤。倘有愿留一二卡添补永远经费者，由各督抚体察专案奏办。

第三条：裁撤水勇日期

原奏第二十三条内，户部议：江南军务大定，所有各营勇丁自当陆续遣撤，酌留水勇改为经制水师。应令将遣撤勇丁数目，何时撤尽，粮额何时起支，一并奏报。等因。臣等查长江水勇，向分内江、外江两军，除留补缺额外，所有内江一军水勇，已经臣彭玉麟陆续遣撤，其数目业经咨报兵部在案。其外江水勇，此次奏定补缺一案，即将勇目次第裁撤，俟撤尽再行咨报。此外尚有淮扬水勇一军，太湖水勇一军，原议第五条内另设淮扬经制水师，太湖经制水师，现已将大概规模议定，臣国藩拟于一两月内会奏定案。俟经制水兵之案奏定后，即将淮扬水勇、太湖水勇遣撤，陆续具报。

第四条：派船巡查私盐

原奏第二十七条内，户部议：炮船为长江利器，以之巡缉私盐，固最便利，而包庇私盐实难稽查，若不严定章程，将来弊窦丛生，鹾政因此而坏，营制即因此而弛，关系实大。应令提督会同江楚总督公同遴选师船，奏派若干只另立旗帜、字号。仍令两淮盐运使及湖北盐道会同各营严密查访，其未经奏派之哨船，不准干预盐务。如有包庇私盐，官则参办，兵则比照寻常私枭加等治罪。其如何明定官、兵处分罪名，应令悉心酌拟，奏明定案。等因。查前奏由汉阳、瓜洲两镇标派船巡缉私盐，兹定瓜洲镇派巡盐船三号，一年一换，归运司及瓜栈委员稽查，其饷即由瓜栈支发。汉阳镇派巡盐船三号，一年一换，归湖北盐道及督销局稽查，其饷即由督销局支发。所巡不过上下四十里，不准太远，以防流弊。此处战船，一概不准干预盐务，至弁、兵包庇私盐，或失察，或知情，或受贿，或通同兴贩，各有本例，将来应按照情节问拟，毋庸另立处分罪名，转启迁避之渐。

第五条：酌定炮械旗帜

原奏第七条内，工部议：战船应配旗帜、炮位等项，应令查明各船应配何项炮位、旗帜，器械若干？即将名目件数造册送部查核等因。查长龙战船头炮二位，系洋庄各重八百斤、一千斤不等。边炮四位，洋庄各重七百斤。梢炮一位，洋庄重七百斤。舢板战船，头炮一位，洋庄重七百斤、八百斤不等。梢炮一位，洋庄重六百斤、七百斤不等。两边转珠小炮二位，重四五十斤不等。此外，洋枪、鸟枪、刀、矛之类，随宜分配。至战船旗帜，悉以桅旗并梢旗为主，凡桅上用方旗，长龙船桅旗长一丈二尺，宽七尺。舢板战船桅旗长九尺、宽六尺，上半节俱用红色，下半节俱用白色。或画北斗，或画太极图，或画如意之类。提、镇各标各画一样，以示区别。船梢用尖角旗，长龙梢旗长一丈一尺，宽九尺。舢板梢旗九尺、宽七尺，均写明某标，某营某哨字样。此外各标各营哨或桅上添一小旗，或船头设一立旗，或写姓号为记，颜色制度各听其便。

第六条：更换缺额官阶

岳州、汉阳、湖口、瓜洲四镇中军游击营制。惟岳州、汉阳两镇用船三十三号。其湖口、瓜洲两镇中军仅用船二十三号。该两营地当冲要，不敷分布，瓜洲又有应派巡盐之船，尤嫌其少。查原奏第七条，长江提、镇例给坐船外，各给督阵舢板二号，以守备为哨官。本应设立守备十二缺，兹将此十二缺裁去，拨六缺归湖口中军营，拨六缺归瓜洲中军营，改为守备各一缺、千总各二缺、把总各三缺，各成十二缺之数，与原奏七百七十四哨总数相符，而四镇中军船数亦不致多寡悬殊。所有提镇督阵舢板之兵丁，由中军派员管辖。

第七条：议裁旧日额缺

原奏第二十九条京口、狼山、湖口、汉阳、岳州等九营，凡向有水师之名而无炮船之实者，今各处均立标营，应改从新章，悉归长江水师提督节制，以昭画一，其向无水师各目者，不必更改，等语。查原议之意，滨江旧设之水师仍不裁革，不过改归长江提督节制而已。近来细加讲求，旧营断不能与新营相合。旧制难名水师，而无船无炮，官员各有衙署，新章则水师专以船炮为主，自都司以下即无衙署，以船只为办公之所。旧制水兵口粮不过月支一两二两为止，新章则水兵口粮月支二两七钱。而官员之俸薪，养廉、船价亦与旧制有别。旧营水兵不习使船、放炮等事，新章则专重使船、放炮。若将旧营与新营并存，则规制悬殊，必生觖望。若令旧官补新营之缺，则舟居不惯，必难得力。再四筹思，迄无善策，惟有将滨江旧日水师酌量裁去，如湖北原设之荆州参将营、汉阳副将营，湖南原设之洞庭水师营、岳州水师营、江西原设之鄱湖、南湖、九江水师营，均应裁去。所裁之缺，副将、参将、游击、都司等，均请兵部另行调补。陆官实缺守备、千、把、外、委等，均由该省督，抚另行调补。陆营实缺其未经调补以前，仍在原省支食本缺廉俸，其兵丁则尽行裁去，无庸另募。兹将应裁各缺开单进呈御览。至长江水师，西至荆州为止。其自荆州以上溯江至宜昌、巴东。原奏事宜第五条声明，另由湖北设防。所有宜昌镇标水师三营应仍其旧，但归湖北督、抚、提督统辖，不归长江提督节制。又如江南旧有京口水师副将三营及狼山以东各水师旧营，现议江苏水师认真整理，或裁或改，由臣国藩另案奏办。

第八条：各省督抚节制

长江水师难以提督为主，而在五省境内，应各归五省督、抚节制调遣，副、参、游以下归本境巡抚节制，总兵并归总督节制。即以湖南而论，去太平府提督衙门甚远，若该省有土匪窃发，须用战船剿办者，即由湖南巡抚檄调境内水师往剿，岳州镇总兵接到咨檄，立即发兵，不可等候长江提督回文，致误军机。湖北、江西、苏、皖四省巡抚皆然。至总督调度辖境水营，尤属通行之旧例。平日无事之际，督抚偶调水营操演，一接檄文立即前往应操，不可藉口等候长江提督回文，致误操期。盖立法虽密，设或长江提督不得其人，则法皆不行。口粮既恐虚糜，船炮亦恐废坏。若督、抚中有一省认真者，则一省之水军不致废弛；有两省勤操者，则两省不致废弛。自调兵、调操两事而外，凡水营政务，各营抚仍商之长江提督，听候主持。

第九条：核定疏防处分

原奏第二十二条，遇有劫盗案件，即由长江提督专案参办，而未将处分详细声明。查武职疏防抢劫案件，向例查明离汛里数，分别参处，有五里以内、五里以外之分，又有专汛、协防、兼辖、统辖之别。今长江水师分布江面，自都司、守备以下，即以座船为衙署，本应随时上下逡巡，不能指定汛地五里之起讫确在何处，拟以哨官为专讯之官，营官为本辖之官，遇有抢劫案件，专汛哨官系何职名，应由该营官指出。初参仍照定例，四月限满题参，疏防专讯官住俸，本辖官罚俸六个月。二、三、四等参，向例一年限期者，酌量加重，改为各予限八个月。二参限满，专汛官降一级留任，本辖官罚俸一年。三参限满，专汛官加重降二级留任。四参限满，专汛官加重降二级调用，不准抵销。如汛守内有一夜连劫数次情事，仍照旧例，俟三个月限满，犯无弋获，即将专汛官降二级调用，本辖者降二级留任。毋庸立协防外委名目，亦毋庸议统辖官之处分。倘能于限内获犯过半，兼获盗首，均准免其参处。遵照原奏，由提督查明，随时专案参办。如提督迟不开参，即由督、抚参奏，以示江面劫案较陆路尤为慎重。又有应酌议者，水师处分既加重，则江中渔船应概归水师稽查管辖。向来江中水盗均以渔船为窝藏出没之所，嗣后鱼税仍归州县经收，渔船则归水师编查，以清盗源而一事权。

第十条：各营轮流更调

水师所重者，以船为家，不准登岸居住。若永远驻扎一处，则经年累月战船全不移动，必致废弛朽坏。相率私造屋宇，弃舟楫而住室庐，不可不防其渐。兹定江楚各营每逢半年时间更调一次，副将与副将之营互调，参将与参将之营互调，游击与游击之营互调。每营调居客汛二次，驻扎一年，又准调回本汛一次，驻扎半年，其互调之或远或近，听提督随时斟酌，总不令其废弛安逸，依恋陆居而已。惟哨官之有疏防处分者，不准调动，以杜规避。

陆营借补小缺请饬部核议片 同治七年三月初五日

再，武职各官大衔借补小缺，臣于六年五月十五日具奏，钦奉谕旨允准在案。嗣准部咨：“以同一军营出力，官职大者补缺之途太广，官职小者补缺反致无期，不足以服军心而作士气，仍应照章议驳。”等因咨会前来。臣等此次奏补长江水师各缺，甚至以提、镇之衔而借补千、把总之缺，未免骇人听闻。然勇丁出身，入营之资格极久，列保之次数较多，而家中贫寒如故，情愿补一小缺为终身衣食之资，此亦人之常情。臣等既不忍拂其意，而又取其入伍多年可收驾轻就熟之效。伏乞皇上敕下该部议准，以从众愿。仍遵照兵部原议，将来此项人员用竣，不准再行借补，以示限制。至陆路人员，臣近来奏咨大衔借补小缺者，均经兵部议驳。在兵部之意，一则恐衔缺悬殊，名实不符，或有碍于体制；一则恐千、把微员永无升阶，或屈抑乎人才。此等若心，臣亦能曲体而深亮之。惟查军兴十余年，凡绿营弁兵，略有才力胆识，无不奋迹行间。但有侥幸优保者，断无屈抑未保者，是人才本无沉沦之患，若虑末弁永无升阶，则请暂于此二十年内准以大衔借补小缺，截至同治二十七年为止，以后仍照旧例按班序补，亦即兵部所云此项人员用竣不再借补之意也。至于名实不符、有碍体制之说，查崇阶而退居小缺，在补缺者已觉得不偿失，在奖功者尚恐赏不酬劳，上下虽不满意，究无损于政体。若崇阶而永无补期，则功绩最浅者转得各占实缺，劳苦最久者反致长抱虚荣，是觖望更深，所损更大矣。统计各省军营保至武职三品以上者，不下数万人，将来军事大定，各路撤兵，此项有阶无缺之员，难保不滋事端。同治三年沈葆桢奏请安置此项人员，自提镇至都守均照实缺之例给与俸银、米石，谕旨颇以为然，饬令臣等核议。臣以糜费太巨，未经议准。若大衔借补小缺，则毫无糜费，虽不能安置多员，而要可略安望缺者之心。相应奏明，请旨将陆营借补小缺一案，一并饬部核议。如蒙议准，臣等仍随时察看，或每年将借补者酌补六七成，序补者酌补三四成，总期众志交孚，不虞偏废。理合附片陈请，伏乞皇太后、皇上圣鉴训示。谨奏。

六年江北冬漕并归海运详议章程折 同治七年三月初五日

奏为同治六年江北冬漕并归海运，详议办理章程，恭折仰祈圣鉴事。窃照江北淮、扬、通三属同治六年分征解实数、筹办情形，业经臣等于六年十二月初三日专折具奏在案。嗣准部咨，江北漕粮海运，议令全用夹板船装运等因。伏查海运漕粮本以雇用沙船为正办。此次江北漕米无多，沙船大号可装二千余石者，不过需用三十号。小号可装七八百石者，亦不过需船七十余号。现已委员驰赴上海，先尽沙船雇用，如实不敷用，或仍参用夹板船，总期体察情形，及时酌办，不致遗误。所有江北同治六年分漕粮，除奏明拨抵兵粮外，实计起运米五万七千三百余石。又高邮、泰州、宝应三州县带征五年缓漕米二千四百余石，应随同新漕一并起运，共实该交仓漕粮正耗米五万九千八百余石。计需沙船经剥食耗等米六千余石，又筹备二升，余米一千一百余石，应派江安督粮道王大经酌带委员绅董，先期赴津承办交米事宜，并由部臣届时咨请钦派大臣一并验收，以昭慎重。此外应办一切事宜，业已分别次第举行。据江宁布政使李宗羲，江安督粮道王大经查照苏属海运成案，参以江北情形，悉心酌拟章程，详请具奏前来。臣等复加酌核，相应缮具清单，恭呈御览。如有未尽事宜，容随时奏明办理。所有臣等酌议海运章程缘由，谨会同漕运总督臣张之万、江苏巡抚臣丁日昌恭折具奏。伏乞皇太后、皇上圣鉴训示。谨奏。

谨将江北淮、扬、通三属同治六年分漕粮海运，酌拟章程十条，缮具清单，恭呈御览。

计开：

——米色应挑选于洁也。江北淮、扬一带，出产粳米无多，从前两届河运，均系红、白兼收，粳、籼并买。此次改由海运，仍当照办，遴派委员，分投采购，并令多办粳米，认真挑选干洁，不准稍有潮杂，以重仓储。

——分定米数，应画一兑收也。查同治六年分江北淮、扬、通三府州属应征熟田漕粮，除奏明拨抵兵粮外，实该起运米五万七千三百六十八石七斗四合六勺。内正兑正米二万八千七百二十石九斗八升八合六勺，加三耗米八千五百四十三石四斗一升八合九勺，改兑正米一万六千三十八石三斗五升一合二勺，加二五耗米四千三十三石八斗八升三勺，加二二耗米三十二石六升五合六勺。又高邮、泰州、宝应三州县带征同治五年分缓漕米二千四百六十八石二头五升一合九勺。内正兑正米一千七百十七石一斗五升九合一勺，加三耗米五百十五石一斗四升七合七勺，改兑正米一百八十八石七斗五升六合一勺，加二五耗米四十七石一斗八升九合。以上共该起运交仓米五万九千八百三十六石九斗五升六合五勺。查照向章，按漕斛采买，交仓亦归漕斛，现用部颁小口铁斛制造木斛，由粮道较准，发交买米各员应用。仍令各备样米，俟交兑沙船时呈验，加贴印花，连道库铁斛一并带通较兑，以归画一。

——江北米数无多，应从简办理也。查苏属历届海运，在苏州设立省局，由司道督办，委苏州府总司其事，并委首厅、县随同办理。又在上海设立沪局，委办雇船验兑各事宜。此次江北漕粮改办海运，事属创始。然米只六万石，当此经费支绌，自应格外撙节，由藩司、粮道会同督办，毋庸设立省局。所有雇船验兑各事宜，酌派委员会同苏属沪局员董妥为经理，毋须另设一局，以节糜费。其天津交米事宜，应派江安督粮道王大经酌带员董驰赴天津经理交兑，会同直隶委员妥办。

——江北漕米，应雇沙船装运也。向来漕粮海运均用沙船，历著成效。江北此次海运，因上冬沙卫船只甚少，故前奏有参用夹板船之议。现已委员赴沪，先尽沙船雇用。饬令挑选妥实商船，责成同行互相结保，编列号旗，排泊浦江。受兑放洋时，准其二成载货，照案免税，咨明各关查照。至由津回空，贩运北地货物，并准照案全行免税。该沙船倘遇有在洋遭风，即时报明所在地方官验明，除折桅松、舱粮货俱损奏明豁免外，如货物并未抛弃，独弃官粮者，虽松舱属实，仍令赔补。如果承运无误，并准援案分别给奖。至回空沙船，如往天津、牛庄各口贩货，应由局查明米石交清，方准填给全行免税印照，持赴各关呈验放行。其交米不清之船，一概不准给照，以示区别。以上俱指雇用沙船而言，或参用夹板船只，另议章程，咨明办理。

——耗余等米，应备带本色也。查海运章程，天津剥船食米，每漕米一石，给米一升一合五勺；通仓经纪耗米，每石给米一升五合，均以洪斛核计。又每石备带余米二升，随正交仓。又沙船耗米，每石给米八升，江北漕粮海运，自应查照一律购齐本色解沪兑交，随正开报。至沙船耗米一项，原备到津或有折耗弥补之用，如有盈余，由官收买。咸丰五年复议于此项耗米内，限定提出三成，由津局按照市价收买，亦应照办。该船户等于装兑后，不得私行粜变，查出严究，以裕仓储。

——水脚，应照章核给也。查历届海运，雇用沙卫等船，每装米一石，给水脚银四钱。上届奏准加给银一钱五分，连“神福”犒赏等共七款每石给银五钱七分八厘一毫，此次江北漕粮海运，自应照办。俟船只备齐，核明应需银数，解由沪局兑收转给，以利遄行。

——津、通经费，应核实开支也。查海运章程，天津官剥每百石给剥价杂费银八两四钱四分七厘三毫，民剥每百石给银九两八钱八分四厘八毫，个儿钱每百石给银二两，江北此次海运均应照章办理。此外，津、通经费除轻赍席木银两由粮道衙门照例批解外，其津局用项，在津收买沙船余米各款系属创办，难以预定，拟仿照旧章，宽为筹备，以免缺误。至沙船水脚及一切经费，系在漕项本、折及此次所买米价盈余款内抵支，如有不敷，仍应由司筹拨，事竣分别造册核实报销。如果委员办理无误，准其援案请奖。俾示鼓励。一、米船放洋，应责成巡护也。查历届海运旧章，准令沙船各带炮械出口，给领人口呈缴，于放洋时由捕盗局派令员董选拨轮勇各船出洋护送。一面责成沿海水师镇将多派备弁兵船在于所辖各岛严密巡防，逐段迎护，催儹赶速抵津，并先咨明直隶、山东各督抚臣一体分饬护送，开具专任、分任各职名送部查考，以昭慎重。

——米船交清，应责成经纪也。查历届海运，均经户部奏请钦派大臣赴津查验，并由仓场侍郎拣派从粮厅，酌带经纪斛手，直隶总督派委天律道总办在案。江北此次海运，应请照案。届时仍由各衙门奏请钦派，并请于米船抵津时随到随验。除实有霉变应立时风凉外，如系干洁之米，务需随验随收。至已交之米，由津运通、由通运仓，应照户部奏定章程责成经纪承管。如有偷漏、潮湿、搀和等弊，责令赔补究治，不得牵涉原装沙船，以免羁候而示体恤。

——余米应循案抵补也。查历届海运遇有沙船在洋遇风失事及霉变迟到等米，均已本届筹备余米，并上届存仓米数抵补交足，具报全完。续到米船，由天津道验运交仓，另档存记，留抵下届正供之用，历经循办有案。此次应请照办，以速正运。

张诗日病故请恤折 同治七年三月初五日

奏为宣化镇总兵张诗日积劳病故，吁恳天恩，准予议恤，并请旨简放遗缺，恭折仰祈圣鉴事。

窃记名提督、直隶宣化镇总兵张诗日，于咸丰六年即随臣弟曾国荃带勇剿贼。其时江、鄂糜烂，剧寇纵横，险阻艰难，实备尝之。自八年克复吉安府城，嗣后在景德镇、太湖等处叠著战功。逮克复安庆省城，沿江直下，捣破东、西梁山等处贼巢，连克十数城隘，无役不从。同治三年克复江宁省城，张诗日当西北一路，论功在李臣典、刘连捷、萧孚泗之次，蒙恩赏穿黄马褂，给予一等轻车都尉世职，旋奉谕旨简放直隶宣化镇总兵。四年五月，臣奉命剿捻，时楚军遣撤殆尽，檄令张诗日与刘松山带队北征，遍历苏、皖、齐、豫各省。五年秋间，在河南上蔡、南阳等处大捷，力遏凶锋。旋以积劳过甚，伤疾大发，请假回籍调理。方冀其病痊赴任，足备干城之选。兹据该总兵之子张荣璞禀报：张诗日于六年十一月十九日病故等情。伏念总兵张诗日从军十有一年，身经百战，综其生平，将略稍短，而朴诚勇敢，实属不可多得。积劳殒命，殊堪悯恻。合无仰恳天恩，敕部照总兵军营立功后病故例议恤，并准加恩予谥，以彰忠荩。其所遗直隶宣化镇总兵一缺，请旨简放，以重职守。所有总兵出缺恳请议恤缘由，恭折具陈，伏乞皇太后、皇上圣鉴训示。谨奏。

遵旨酌提制钱解津折 同治七年闰四月十四日

奏为遵旨酌提制钱解津，谨将大概情形恭折由驿复奏，仰祈圣鉴事。

窃臣等承准军机大臣密寄同治六年十一月初五日奉上谕：“户部奏请饬滨临江海各省解钱筹铜一折。前因铜斤缺乏，鼓铸当十大钱，原为一时权宜之计。行之日久，不无流弊，近来市廛行使，暗中折减，于国用民生均有未便。惟欲规复圜法，必须筹备制钱。京师自通行大钱以来，所有制钱大都运往外省，若欲鼓铸新钱，又非一二年所能骤复。户部议令滨临江海各省筹解制钱，实为便捷之法。前经谭廷襄函商湖北督抚拟于盐厘项下酌提制钱，由轮船运津，据称事属可行。此外，如江西、江苏、浙江、广东四省，均有海船可通，各该省厘金较旺，自可一律提解。着曾国藩、郭柏荫、英桂、马新贻、瑞麟、蒋益澧、李瀚章、何璟、刘坤一各于盐卡厘卡收款内每年酌提制钱三十万串，由轮船装运天津，交崇厚择地严密收存。听候提用。酌提钱文，准照钱价划抵应解京饷，其制钱一千合银若干，及运脚若干？即着各该督抚迅速议定具奏。所提之钱，务须年清年款，以两年为止，不准稍有短解。此项钱文即名为天津练饷，以昭慎密，不可稍有宣露，致令外来商民传播都城，有碍钱法，是为至要。其湖北施、宜等处向多铜矿，着该督抚饬属招商试办，酌抽矿税。试有成效，即筹款收买商铜，以裕鼓铸，并着妥议章程具奏。至滨海商贾，向有贩运红铜、条铜等项，应如何招商收买之处，并着各该督抚、三口通商大臣妥速议奏。”等因。钦此。当经转饬司道钦遵筹议。

伏查理财之道，全在酌盈剂虚，京师为首善之区，钱法尤民生所系。今因大钱相率折减，亟须调剂均平。臣等忝任疆圻，必应公同筹画。惟查制钱一项，苏省军兴以后，因滇铜采办维艰，业已停铸多年。现在市肆所有钱文，均系就地周转，散而不聚，亦鲜有徙而之他者。所收盐厘、货厘虽以钱数人册，实则纹银与洋钱两项折算者多。且拨充军饷等项，均系易银批解，是以民用未形不足。若遽以数十万串提运出省，则钱少价昂，小民衣食之需，势必渐臻腾贵，实亦不可不防。臣等往复筹商，窃以应解京饷，以两淮、上海为最，且盐厘均在两淮，货厘半在上海。地之相去几及千里，分路筹出则不见其多，按季解交则不形其骤。拟由两淮运司、苏松太道，本年各解钱十五万串，分作四季均解。如钱款不敷，即由司关随时与厘局兑换，以免市侩居奇，至银钱市价，低昂不一，现在每钱一千，约易银六钱有零，将来起运时，涨落尚难预定。所有自沪至津轮船水脚、保险以及麻袋、绳索、捆扎、辛工，每钱百千，约需银六两有零，加以押运委员薪水、川资及到津驳运挑力等项，每次约二百余两，其由两淮勰至上海转解者，尚须加给水脚等项，应俟起解时分别给发，统在应解京饷项下开支。事竣汇计银数，核实造报，即以抵作奉拨京饷，另行奏咨。俟运足三十万串，如钱价不致过昂，民用亦无窒碍，仍当酌量情形，接续起解，仰慰宸廑。如因运解过多，钱价骤增，即当奏明下年少解数成，期于中外通筹无畸重畸轻之弊。此项钱文，谨遵谕旨，名为天津练饷，以昭慎密。至红铜、条铜，大半产自外洋，苏省从前鼓铸之时，系由官民两商自备船只，采办洋铜。现在东洋各货悉听泰西各国运行，铜商无利可图，以致华人望而却步。应如何招商收买变通办理，已饬司道体察情形，确切筹计。俟办有眉目，再当另行核奏。除饬司道将解钱日期呈报分咨外，合将遵办缘由，恭折由驿复陈。伏乞皇太后、皇上圣鉴训示。

再，此案久拟复奏，臣国藩因有会查海口之举，寄信与臣日昌面商定夺。顷臣国藩于初三日至苏州，初七日会查太湖、十一日同来上海议定一切，是以复奏稍迟，合并申明。谨奏。

直隶陕甘协饷分别筹办折 同治七年闰四月十四日

奏为奉拨直隶军饷，先行酌数筹济，并将近年协拨陕甘军饷情形汇折复陈，仰祈圣鉴事。

窃臣等承准军机大臣字寄同治七年二月二十八日奉上谕：“官文奏请饬各省协拨军饷一折。捻匪窜扰直境将及两月，各省官军云集，为数几及十万。虽饷需未必尽资於直省，而各军随带饷银用尽，即需由直省接济，粮米、柴草亦须筹备。直境上年被旱被扰，民间盖藏空虚，购办之费较巨，亟应宽为储备，着湖南、湖北、江西、江苏、广东、福建各督抚速於捐输、盐厘、并华、洋关税项下，无论何款，每省各拨助饷银十万两，克期由海道轮船解赴天津，交崇厚验收，即由崇厚转解保定交官文应用，以期迅速。”等因。钦此。

又奉三月二十八日寄谕：“穆图善奏请饬江南等省拨解甘饷各折片，览奏均悉。江南等省欠解甘饷甚多，着曾国藩、丁日昌将上年七月以前应拨甘饷如数迅解。”等因。钦此。

又奉四月初七日寄谕：“刘典奏请催原拨广东、江苏协饷各折片。陕省军务方殷，待饷孔亟。前经谕令闽海、粤海、江汉等关于四成洋税内各按月拨解银一万两，又原拨广东、江苏两省协饷按月一万两。乃广东等省拨解寥寥，设因饷需不继，兵勇哗溃，于大局甚有关系。江苏月协陕饷，着丁日昌就近派委道员胡光墉按月催领起运，并著曾国藩、瑞麟、丁日昌将前欠陕省协饷迅即筹款，如数分起补解，仍按月源源筹解，以资接济。”等因。钦此。均经转行钦遵在案。

伏查捻氛窜扰直境，大兵云集，需饷浩繁，臣等忝膺疆寄，分应协力图维，以期饷足兵精，迅歼丑类，是以臣等正月间一闻捻匪北窜之信，即迅筹粮饷军火，陆路由清江转运，水路由天津转运，源源运解，俾前敌淮、湘各营军士安心追剿。又筹银七万两，并提前预解固本京饷三万五百两，统计十万五百两，委员装搭轮船迅速赴津，分别解交总理衙门、户部转解神机营。俾资杯水之助。兹奉饬筹官文军饷，何敢稍有歧视。惟江苏自用兵以后，连年出款极巨，已成强弩之末。臣曾国藩、臣李鸿章先后统师北征，饷源皆取给于江苏。去年李鸿章剿平东捻任、赖一股所有军火、赏恤、转运各款尤为繁重。盖缘道路愈远，征战愈苦，则费用愈繁。兼之提督刘松山一军向由江苏供支，自到直隶后运费日增。漕臣张之万清淮一军，现调至黄河以北，亦由江苏协济。提督黄翼升淮扬水师一军，现调至张秋以北，亦由江苏支应。是现在直隶、山东剿贼之兵，大半出自江苏之饷，较之他省略供前敌之饷，与全未供前敌之饷者，缓急情形迥不相同。加以本省旗、绿各营之兵饷，洋枪队及水师之勇粮，湖北霆、峻等营之协饷，款目浩繁，亦为各省所未有。江苏厘金昔年收数甚旺，近来轮船、夹板分我江海之利，华商本小利薄，逐渐停歇，税厘日形短绌。臣等久思将各局卡分别裁撤归并，以苏商困。而支用太繁，未敢轻议更张。入款日减，出款反增，实属力尽筋疲，不敷周转。惟是畿辅需饷，无论如何为难，敢不稍竭微忱。臣等公同熟商，拟筹凑二万两，委员解赴天津，交三口通商大臣崇厚验收转解。其余银两能否续解，仍俟察看前敌情形，再行酌量办理。

至江苏协甘军饷三万两，向在金陵厘捐拨解。同治六年四、五、六共三个月应协之饷，经臣国藩奏明，以一万两解陕西，以二万两解甘肃，早经报解清楚。七月以后，陕甘督臣左宗棠有洋商借款在于江海关因划抵，扣至十二月止，计借十八万两，亦已抵解完竣。七年协甘之饷，每月以二万两解左宗棠军营，以一万两解穆图善军营。左营则解现银者三个月，抵借款者十个月。穆营则全解现银。臣国藩于上年十二月初三日，本年三月初五日两次奏明在案。刻下正、二、三、四等月业已解清，并无短欠。穆图善所称欠解之处，或系未知上年协饷全归左营，本年协饷尚在途次乎？

至刘典所奏江苏应协陕饷一万两，即系户部议复乔松年洋税折内所指之款。此项协陕万金，当初本无确定之案，是以臣国藩六年三月二十日奏拨陕饷，即在月协甘饷三万之内酌抽一万解陕，解满三月即行停止。目下江苏支绌如此，即有额协定款，亦应奏明停解。况陕西本无定案，自应俟直隶肃清，淮军渐撤，乃可另议协秦之法，所有直隶陕甘协饷分别筹办情形，谨合恭折复陈。伏乞皇太后、皇上圣鉴训示。谨奏。

调闽省轮船赴津巡洋片 同治七年闰四月十四日

再，臣等承准军机大臣字寄，同治七年四月初七日奉上谕：“贼踪逼近海隅，恐有洋人勾结，暗济军火。著曾国藩、丁日昌迅即派员将上海捕盗轮船架炮配兵，星驶来津交崇厚酌度派令巡查，严防海口。”等因，钦此。即经转饬苏松太道应宝时遵办去后，旋据该道禀称，上海捕盗局内仅有天平铁皮轮船两号，其铁皮一号船身本属短小，不过于内洋及长江等处护饷捕盗，向不能行驶外洋。现因损坏拆修，报竣尚需时日。至天平轮船，从前曾至天津，惟船身亦渐糟朽，汽炉屡经挖补，故今春护漕，仅在山东洋面以南，不敢驶赴北洋。据机器匠人声称，汽炉残损过甚，只能勉强在内洋行走一二年。若调赴天津，则石岛以北风浪迥异，一经搏击，即恐震裂。万一中途竞有疏虞，徒失一捕盗之船，而于津、沽仍无实济。正在筹画间，适前署福建藩司周开锡因采办米石来沪，而陕甘转运委员福建候补道胡光墉亦在沪中，该道与之论及此事，周开锡等以闽局之华福宝轮船现在上海，可移用。该船均系中国管驾，并无羊人在内。惟炮械水勇不甚全备。现添配开花炮六尊，洋枪一百杆，赶雇水勇五十名，即饬委福建候补同知沈应奎、黄维煊、闽浙水师尽先游击贝锦泉督带北上，听候调遣，约计闰四月十五以前即可开行。该船所需煤炭人工，抵津后距闽较远，未能随时接济。且时日久暂难必，应由三口通商大臣核给。拟俟配募齐全，先给水勇一月口粮，同枪炮价值等项，均由周开锡筹垫，据卖开报，仍由三口通商大臣给发还款等情，先后具禀前来。臣等伏查苏省轮船现即不适于用，则闽省轮船自可移缓就急，该前司周开锡等不分畛域，通融移用，于大局不无裨补。理合附片陈明，伏乞圣鉴。谨奏。

胡开泰正法片 同治七年六月十八日

再，准兵部右侍郎彭玉麟咨称，五月初三日道经安庆省城，士兵数百人遮道环禀江西补用副将胡开泰凶暴异常，路人侧目，近更有毒殴继妻王氏身死之事。当经亲提胡开泰研讯，供认不讳。并经署怀宁县知县王鸿飞验讯属实，旋晤皖省司道，面禀情节相同。查该副将强暴绝伦，万民痛恨，亟应立正重典，未便久稽显戮。适署安徽抚臣吴坤修因公回省，会商意见相同，当将胡开泰按照军令就地正法。咨请奏报前来。

查定例，夫殴妻致死者，罪应拟绞，仍就情节轻重，分别实缓办理。胡开泰无故殴妻毙命，据怀宁县知县勘验，尸身遍体鳞伤，情极残忍。就案定罪，已在情实之列。该副将平日横行不法，恶迹多端。至省城数百人公禀请除此害，其凶狠尤可概见。业经彭玉麟、吴坤修会讯按照军法从事，足以警残暴而快人心。所有副将正法缘由，理合附片陈明，伏乞圣鉴。谨奏。

查明运河水志情形折 同治七年七月二十二日

奏为遵旨查明运河水志情形，恭折复陈，仰祈圣鉴事。

窃臣等承准军机大臣字寄，同治七年闰四月初六日奉上谕：都察院奏，江苏举人蔡则法等遣抱，以坝水频年被淹，请复旧志等词赴该衙门呈诉。据称：现在改志，原为保堤而设，但运河存水常行在一丈以外，今减为一丈四尺，势必连年开坝，民力均属抛荒，仍请水志遵行一丈六尺，立秋后始准开车逻坝，处暑后始准开中新等坝成案等语。该举人等所称各情，应如何因时制宜，仍复旧案，以卫民生之处，着曾国藩、张之万、丁日昌悉心会商，妥为办理。原呈均著抄给阅看。等因。钦此。

伏查运河水志，前经臣之万会同前署督臣李鸿章参酌成案，议定立秋节前高邮志桩长至一丈四尺，启放车逻坝，仍每加四寸递行接启，南中新坝如逾立秋，则照一丈二尺八寸按章递启，等因，于五年十一月初十日奏明在案。兹据举人蔡则沄等呈请仍复志桩旧案，查呈内所称，旧案有水志一丈六尺始行开坝之说。督臣衙门案卷全失，无可稽考，饬据淮扬道抄录成案，前后参观，并无水志以一丈六尺为度之说。自系该举人等得自传述，并非有案可稽。至所请立秋、处暑节后始行开坝一节，查各坝迟开一日，则下河受益一日，自是正办。然水势长落，每年迟早不同，若必待立秋以后，且必限定志桩一丈六尺始放车逻坝，万一盛涨溃决，则运河之启坝稍迟，下河之受害更大。且志桩尺寸虽经奏定，臣等总以得守且守，督饬工员细心体察，断无专顾堤工，急于开坝之事。查五年奏定章程，以后六年七月十五日始开车逻坝，已在立秋之后。本年水势较小，现在处暑已逾半月，并未开放各坝，如果他年并无异常盛涨，则终岁不必开坝，更为尽善。总之，里下河之居民以运河之两堤为命脉。十余年来，久未兴修，险工林立。本年春间拨钱十余万串，派员将最险之马棚湾一段修整，九月间尚拟筹款续修小罗堡一段，拟于二三年内将东、西两堤全行修筑；务期格外高厚坚实，能使水志过于一丈四尺尚不开坝，则捍卫有资，保全更大。臣等愚见，以为堤工加一分，则里下河受一分之益，若徒争开坝之尺寸，较时日之早迟，则放坝之际，浩瀚奔注，立成泽国。虽比诸溃决之补稍轻，而其有伤于农田则一也。五年奏定之案，甫经二年，行之无弊，未便遽议更张。该举人蔡则法呈请改定志桩尺寸之处，应毋庸议。所有臣等遵旨查复缘由，理合恭折具陈。伏乞皇太后、皇上圣鉴训示。谨奏。

曾文正公奏稿卷二十七

谢交部优叙恩折 同治七年八月初六日

奏为恭谢天恩，仰祈圣鉴事。

窃臣接准吏部咨开，同治七年七月初十日，内阁奉上谕：“两江总督曾国藩筹办淮军后路军火，俾李鸿章等克竟全功，著交部从优议叙。”钦此。当即恭设香案，望阙叩头谢恩讫。伏念捻逆扰乱十有余年，上年冬间削平任、赖股匪，民困稍纾。而张逆纵横河朔，震惊三辅。今幸殄除，余孽一律肃清，上蒇先皇未竟之功，实托圣主如天之福。臣剿捻无效，抱疚实深，方补过之不遑，夫何功之可录。乃荷温纶下贲，甄叙优加。以转饷之微劳，沐诏书之褒宠，抚衷循省，倍觉悚惶。臣惟有宣布皇仁，拊循还役，士卒有归耕之乐，东南无伏莽之虞，庶几仰答高厚鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴。谨奏。

谢调补直隶总督恩折 同治七年八月初六日

奏为恭谢天恩，吁恳陛见，恭折仰祈圣鉴事。

窃臣准兵部火票递到同治七年七月二十日内阁奉上谕：“曾国藩著调补直隶总督。”钦此。当即恭设香案，望阙叩头谢恩讫。伏念臣自咸丰十年仰蒙文宗显皇帝简任两江，已越九年。中间军书旁午，身在戎行，于吏治未得尽心，即在江宁任所前后二年，筹画饷需，顾此失彼，仍未能讲求吏治，惠恤疲民，夙夜抱惭，惟以不获称职为惧。兹乃钦承恩旨调任畿疆，闻命之余，倍深悚惕。目前中原军务一律肃清，所有撤勇事宜业与湖广督臣李鸿章往返函商，粗有头绪。新任督臣马新贻到任后，可与李鸿章和衷妥办。臣现将经手未了事件赶紧清厘，吁恳天恩，俯准于交卸后入都陛见，俾得瞻仰天颜，跪聆圣训，冀一切有所遵循。而粤匪案内累荷高厚之恩，剿捻案内仰沐优容之德，亦得叩谢阙庭，稽首顿首，志感志愧，庶以稍抒悃忱于万一。所有微臣感激下忱，并吁请陛见缘由，理合缮折具陈，伏乞皇太后、皇上圣鉴训示。谨奏。

陈明服中带兵未能终制片 同治七年八月初六日

再，臣自咸丰七年二月在营丁父忧回籍，八年六月以浙江军务紧迫，钦奉谕旨催促赴援，勉循金革无避之义，复出带兵，守制尚欠一年。虽墨经从戎与接篆居官者有间，而臣丁母忧亦仅五个月即遵旨赴省办团，并未在家终制。两次冒礼从公，耿耿此心，如婴重咎。臣在家时，父母葬地未能详慎，嗣由臣弟等改卜迁葬，至今已越十年，并未一展谒墓之礼，瞻望松楸，难安梦寐。至臣剿捻无功，本属疚心之事，而回任以后，又不克勤于其职。从前疆臣有声于时者，属员之贤否，公事之源委，无不博诹而默识之，一一了然于心，方足经纬万端，措置精当。臣舌蹇心悸之症，迄未痊愈，不能多见僚属。即接见之时，亦因艰于言语，不能畅论公事，不能殷勤训励，暗中多所废弛。论今日之有负重任，则无以对吾君；论前此之有忝子职，则无以对吾亲。凡此愧歉两端，常恐难言之隐，未能自达于圣主之前。今幸交卸在即，赴阙有期，除俟到京后剀切具奏外，谨先附片陈明，伏乞皇太后、皇上圣鉴训示。谨奏。

新造轮船折 同治七年九月初二日

奏为新造第一号轮船工竣，并附陈上海机器局筹办情形，恭折仰祈圣鉴事。

窃中国试造轮船之议，臣于咸丰十一年七月复奏购买船炮折内即有此说。同治元、二年间驻扎安庆，设局试造洋器，全用汉人，未雇洋匠。虽造成一小轮船，而行驶迟钝，不甚得法。二年冬间，派令候补同知容闳出洋购买机器，渐有扩充之意。湖广督臣李鸿章自初任苏抚，即留心外洋军械。维时，丁日昌在上海道任内，彼此讲求御侮之策，制器之方。四年五月，在沪购买机器一座，派委知府冯焌光、沈保靖等开设铁厂，适容闳所购之器亦于是时运到，归并一局。始以攻剿方殷，专造枪炮，亦因经费支绌，难兴船工。至六年四月，臣奏请拨留洋税二成，以一成为专造轮船之用，仰蒙圣慈允准，于是拨款渐裕，购料渐多，苏松太道应宝时及冯焌光、沈保靖等朝夕讨论，期于必成。

查制造轮船，以气炉、机器、船壳三项为大宗。从前上海洋厂自制轮船，其气炉、机器均系购自外洋，带至内地装配船壳，从未有自构式样造成重大机器、汽炉全具者。此次创办之始，考究图说，自出机杼。本年闰四月间，臣赴上海察看，已有端绪。七月初旬，第一号工竣，臣命名曰恬吉轮船，意取四海波恬、厂务安吉也。其汽炉、船壳两项，均系厂中自造。机器则购买旧者，修整参用。船身长十八丈五尺，阔二丈七尺二寸。先在吴淞口外试行，由铜沙直出大洋至浙江舟山而旋，复于八月十三日驶至金陵。臣亲自登舟试行至采石矶，每一时上水行七十余里，下水行一百二十余里，尚属坚致灵便，可以涉历重洋。原议拟造四号，今第一号系属明轮，此后即续造暗轮。将来渐推渐精，即二十余丈之大舰可伸可缩之烟囱，可高可低之轮轴，或亦可苦思而得之。上年试办以来，臣深恐日久无成，未敢率尔具奏，仰赖朝廷不惜巨款，不责速效，得以从容集事，中国自强之道，或基于此。各委员苦心经营，其劳勋亦不可没也。溯自上海初立铁厂，迄今已逾三年，先后筹办情形，请为皇上粗陈其概。开局之初，军事孔亟，李鸿章饬令先造枪、炮两项，以应急需。惟制造枪、炮，必先有制枪制炮之器，乃能举办。查原购铁厂，修船之器居多，造炮之器甚少。各委员详考图说，以点、线、面、体之法求方圆、平直之用，就厂中洋器以母生子，触类旁通，造成大小机器三十余座。即用此器以铸炮炉，高三丈，围逾一丈。以风轮煽炽火力，去渣存液，一气铸成。先铸实心，再用机器车刮旋挖，使炮之外光如镜，内滑如脂。制造开花、田鸡等炮，配备炮车、炸弹、药引、木心等物，皆与外洋所造者足相匹敌。至洋枪一项，需用机器尤多。如辗卷枪筒，车刮外光，钻挖内膛，旋造斜棱等事，各有精器，巧式百出。枪成之后，亦与购自外洋者无异。此四、五年间先造枪炮兼造制器之器之情形也。

该局向在上海虹口暂租洋厂，中外错处，诸多不便，且机器日增，厂地狭窄，不能安置。六年夏间，乃于上海城南兴建新厂，购地七十余亩，修造公所。其已成者，曰气炉厂、曰机器厂、曰熟铁厂、曰洋枪楼、曰木工厂、曰铸铜铁厂、曰火箭厂、曰库房、栈房、煤房、文案房、工务厅暨中外工匠住居之室。房屋颇多，规矩亦肃。其未成者，尚须速开船坞以整破舟，酌建瓦棚以储木料，另立学馆以习翻译。盖翻译一事，系制造之根本。洋人制器出于算学，其中奥妙皆有图说可寻。特以彼此文义扞格不通，故虽日习其器，究不明夫用器与制器之所以然。本年局中委员于翻译甚为究心，先后订请英国伟烈亚力、美国傅兰雅、玛高温三名，专择有裨制造之书，详细翻出。现已译成《汽机发轫》、《汽机问答》、《运规约指》、《泰西采煤图说》四种，拟俟学馆建成，即选聪颖子弟随同学习，妥立课程，先从图说入手，切实研究，庶几以理融贯，不必假手洋人。亦可引伸，另勒成书。此又择地迁厂及添建翻译馆之情形也。

兹因轮船初成之际，理合一并附奏。该局员等殚精竭虑，创此宏规，实属卓有成效，其尤为出力各员，可否吁恳天恩，给予奖叙，恭候命下遵行。如蒙俞允，臣当与李鸿章、丁日昌酌核清单，由新任督臣马新贻会奏。所有新造第一号轮船工竣，并附陈机器局筹办情形，谨会同湖广总督臣李鸿章、江苏巡抚臣丁日昌恭折具陈，伏乞皇太后、皇上圣鉴训示。谨奏。

黎庶昌留苏补用片 同治七年九月初二日

再，臣于同治元年十二月二十一日承准议政王军机大臣字寄，十月十三日奉上谕：“前因贵州贡生黎庶昌呈递条陈，言尚可采，当降旨赏给知县，交曾国藩差遣委用。该员以边省诸生，抒悃上言，颇有见地，其才似堪造就，诚恐年少恃才，言行或未能符合，著俟该员到营后，由该大臣留心察看，是否有裨实用，不致徒托空言，附便据实具奏。”等因。钦此。

同治二年三月，该员到臣安庆军营当差，三年六月金陵克复，委办善后事宜，四年五月臣奉命剿捻，相从北征，五年九月二十四日在周家口军营闻讣丁嫡母忧，请假回籍守制，经臣批准俟到籍百日后仍回营襄办营务。上年九月，该员假满重至金陵。臣查黎庶昌自到营以来，先后六年，未尝去臣左右。北征以后，追随臣幕，与之朝夕晤对，察看该员笃学耐劳，内怀抗希先哲补救时艰之志，而外甚朴讷，不事矜饰。臣于同治二年十一月密保一次，又于续保克复金陵水陆等军暨铭军攻克黄陂案内明保两次，奏请以直隶州知州留于江苏遇缺即补，均经奉旨允准在案。今臣交卸督篆在即，该员系特旨差委人员，既无经手事件，不必随臣前赴直隶，亦无须补行引见，应即归于江苏听候补用。除俟该员服阕，由新任督臣马新贻咨部起复外，理合附片具陈。伏乞皇太后、皇上圣鉴。敕部查照。谨奏。

交卸暂缓启程折 同治七年十月初五日

奏为恭报微臣交卸日期，并遵旨会商公事，暂缓启程，恭折仰祈圣鉴事。

窃臣承准军机大臣字寄同治七年八月二十三日奉上谕：“曾国藩著俟马新贻抵任后，将散勇事宜及地方一切公事会同商办妥协后，再行来京陛见。”等因。钦此。新任督臣马新贻于九月二十日行抵江宁省城，二十六日臣饬派署中军副将喻吉三，江宁府知府涂宗瀛赍送两江总督关防，两淮盐政印信，通商钦差大臣关防，并王命旗牌等件，交马新贻接受任事。臣本任内应办各事，大致业已清楚。遣散勇丁经费亦已筹出，只候李鸿章出京行至徐州、清江等处，臣与之函商一二次，即可就绪。长江水师分汛等事，前侍郎臣彭玉麟拟俟明年春间再行回籍，必可始终料理。至一切地方公事，均与新任督臣马新贻详细面商，随时妥办。扬州教堂一案，叠准总理衙门来函，嘱臣妥为办竣。业经另派司道大员，会同英国领事赴扬查办，稍需时日。除启程日期续行具报外，所有微臣交卸日期，理合缮折具陈。伏乞皇太后、皇上圣鉴训示。谨奏。

请禁用私行楚收复淮南引地折 同治七年十月初五日

奏为请禁用私行楚，收回淮南引地，以复旧制而整鹾纲，恭折仰祈圣鉴事。

窃照楚省本系淮南引地，定额最多，销盐最广。从前淮纲盛时，岁征各岸课银甲于天下，其征诸苏省者不及十之一，征诸江西、安徽者不过十之三，征诸两湖者则居十之六。是淮纲之兴替，全视楚岸之畅滞为转移。军兴以后，长江梗塞，淮盐不能行楚，经楚省督、抚奏明借食川盐，原属权宜之计。臣于同治二、三年间，整理鹾务，维时淮商即以收复楚岸为请。只因引地被占十有余年，行之既习为常，禁之未便太骤，是以暂将邻盐厘税酌量加重，原冀川私本重而日衰，淮盐渐进而日旺，不谓川贩巧于迁避，百计漏厘，每运两引之盐，仅完一引之税。臣访知其弊，上年曾派委员至宜昌会同楚省委员公同掣验，本年又减淮盐之厘，期收敌私之效，非不多方补救。乃查鄂、湘两局积压淮盐不下十余万引，存数极多，销数极滞，而川私纷至沓来，较前尤盛。推原其故，总由鄂省利食川盐，虽有掣验之名而明让斤两。近闻宜昌抽收川税，仍不过六、七折，以致川贩成本大轻，来源愈旺。是前此绕越而偷行者，今更肆行而无忌。川、鄂官商几忘引地之应属何省，请举淮之受害于川者数端，为皇太后，皇上缕晰陈之。

淮盐逆流上驶，历长江、洞庭之险，每船至少须装千余包，船笨载重，计自瓜洲开行，非四、五个月不能达鄂，非六、七个月不能达湘。偶遇暴风、山矶，立时淹消巨万，本银悉归乌有。川盐则自川江顺流而下，势等建瓴，杂用小船，灵便异常。计程途则淮远而川近，论舟行则下易而上难。此运道之捷于淮者，其害之一也。

淮南之盐以余东、吕四两场为通场之冠，俗所称余吕真梁者也。从前畅行楚岸，其盐色之洁，由于商力充足，本年所产之盐，堆至次年始行开售，堆愈久则卤愈净。近年垣商疲乏，随收随售，盐色不无稍减。川盐则自行楚以后，广开井灶，其色甚白，其质甚干。川贩因之而居奇，淮岸因之而日废，喧宾夺主，莫斯为甚。此盐色之胜于淮者，其害二也。

淮盐定章以五百引起票，系有鉴于道光末年改办票运不拘引数，听商禀认。厥后承办数千引之大贩，皆为一二十引之小贩抢运所误，故新章定以限制，一以杜无本冒充之弊，一以验有力承运之资。计请鄂、湘引票五百引，非现银七、八千两不办，川盐则计斤不计引，集资数百千即可办运，盐皆散装。既官私之莫辨，厘不预纳，亦来去之自由。此筹运之巧于淮者，其害三也。

鄂、湘两局售盐，皆以到岸之先后定出售之迟速，盐未到，轮不准抢卖。近数年来，销虽极疲而商未跌价，深得整轮之益。但在船守风，抵岸守轮，计一档之盐，非一年之久不得脱销。川盐则到处可售，得价即卖，销路广则穷乡僻壤，遍地皆私卖价，轻则铺户行家，非川不鬻。此筹销之便于淮者，其害四也。

有此四害，淮何能与川敌？川盐一日不停，淮盐一日无畅销之望。议者谓川盐停止，于川省业盐人等有碍。殊不知淮南通泰二十场，垣商煎丁，以及钩、扛、捆、忙人等不下数百万户，兵荒年久，困苦颠连，为从来所未有。满望江路通行规复，引地徐图转机，不料鄂、湘最畅之岸，尽为川私所占，西岸亦多粤私，闽私所占，场运各商，倒歇之家固众，而煎捆各役失业之人尤多，比之川省业盐者何止数倍。凡认淮引之商，屡赴臣衙门呈递禀词，请堵川私，几无虚日。譬之家有田产，任客民多年占据，为尊长者忍视子弟之啼饥号寒而不为之救，有是情乎？至湖北军饷原以川厘为大宗，刻下发、捻俱灭，军事大定，鄂省存营极少，饷项足敷周转。况淮盐内亦收鄂厘，淮销果畅，鄂饷即因之而增。此时堵止川私，核与前准部文俟淮盐畅行，应即申明旧章，严禁邻私，毋任侵占等语实相吻合。相应请旨敕下四川、湖广各督抚，停止川私行楚，以复昔年之旧制而收经久之利权。臣职司鹾权，历有岁年，所征课银，因军饷紧要，未能多筹解京，私衷抱歉，耿耿于心。今虽交卸盐篆，犹思筹异日之有余，补近年之不足。我朝盐法沿明旧制，画分引地，系大经大法，一成而不可易。今南北军务告竣，而不力争以图规复，则二百余年之宪典，自臣而隳，其拂逆商情，敛一时之怨，厥咎尚轻。败坏成法，贻后世之讥，厥咎更重。用是缕晰具陈，如蒙谕旨准禁川私，应如何分立限期，渐减渐停，如何堵缉粤私、潞私、浙私、闽私，不复抽收邻税，统由新任督臣马新贻核议章程，奏明办理。所有请禁川私行楚，收回淮南引地缘由，理合会同两江督臣马新贻恭折具奏，伏乞皇太后、皇上圣鉴训示。谨奏。

陕甘协饷归湖北转解片 同治七年十月初五日

再，广东提督刘松山所统老湘营一军，自同治五年冬间入陕以后，凡饷项、军火、帐棚、杂械一切，俱由江南供支。其运送承接之处，一曰清江转运局，一曰徐州粮台，一曰灵宝粮台。三处接递，源源转输。彼时捻踪无定，各军奔驰于道。清江、徐州两处供应繁多，非专为老湘营而设。其灵宝粮台一处，则系奏明专管老湘营饷项。现在捻股荡平，各军凯撒，其转运局、粮台各有长雇之车马，有护送之勇丁，费用浩繁，应即次第裁撤，以节经费。惟刘松山一军奉命西征，所有该军饷项，臣与新任督臣马新贻、抚臣丁日昌面商，仍归江苏接济。俾刘松山无后顾之忧，方能一意剿贼。

其转运之路，则须从长计议，筹一可久之策。从前江南饷项解至清江登陆，由徐州转解汴梁，洛阳等处。入关旱路近三千里，势迂而费多。不若由江路直达湖北襄阳之老河口，再行登陆，则由淅川入荆紫关，旱路三百余里，势顺而费少。该军月饷约计每月正项需银六万有奇，嗣后江苏协饷每月筹银六万两解交湖北省城甘肃后路粮台接收。合之左营、穆营之三万两，刘典营中之一万两，计江苏协济陕甘之饷每月共十万两，均解湖北，由陕甘委员汇同各省协饷，并解襄阳老河口登陆入关。

昨据徐海道高梯禀称，苏、豫交界地方，游兵散勇三五乘骑，络绎来往，枪械驰逐，解饷深恐遗误等语。此时粮台未撤，已有戒心。顷臣已将灵宝粮台裁撤，而徐州粮台、清江转运局明年亦必裁撤，数千里无一营盘，又无台局勇丁护送，陆路太远，实不放心。不若改由襄阳入秦，水路愈远愈便，陆路愈少愈好。至老湘营未经剿捻以前，截至四年五月底止，欠发银九万九千四十九两有奇，尚系两江境内剿贼时之款，仍应由江南筹发。业经臣札饬湖南督销淮盐局分作十个月，每个月筹银一万两解至湖北，交甘肃后路粮台转解该军，以清积欠。臣交卸之际，应将经手事件略为结束，相应奏明，请旨敕下陕甘、江南、河南各督抚查照办理。谨附片陈明，伏乞皇太后、皇上圣鉴训示。谨奏。

湘军第五案报销折 同治七年十一月初三日

奏为湘军第五案军需款目，遵旨造册报销，恭折仰祈圣鉴事。

窃臣钦奉同治三年七月初十日上谕：“同治三年六月以前各处办理军务，未经报销之案，准将收支款目总数分年分起开具简明清单，奏明存案，免其造册报销。其自本年七月起，一应军需，凡有例可循者，务当遵例支发，力求撙节。其例所不及、有应酌量变通者，亦须先行奏咨备案，事竣之日，一并造册报销。”等因。钦此。所有同治三年六月以前简明清单，分为四案。臣于六年三月初八日专折具奏，并申明三年六月以后至四年五月北征之日止，督饬各员接办，照例报销在案。查四年闰五月以后，湘、淮各军同为剿捻之师，应由臣与湖广督臣李鸿章会同造报，另案办理。其自同治三年七月初一日起至四年五月底止，臣尚未奉旨。剿捻以前，所有随时遣撤及留防之湘军一切用款，仍由臣饬派江西候补知府王延长，安徽候补知府李兴锐、彭嘉玉一手经理，逐款清厘，作为湘军第五案。

兹据安徽藩司张兆栋等督率王延长等详称，仿照简明清单，据实开报之意，而另造细册咨部查核，以符造册报销之意。综计收款第四案简明清单，内实存银九万八百十五两有奇，实存钱七万二千六百八十九千有奇。新收江、皖、湘、鄂各省藩库、道库、关税、厘捐、茶税、盐厘及扣存制造转运等项平余共银七百七十二万六千四百二十二两有奇，内除补放各军欠饷三百四十二万四千七百三十五两有奇，钱一万九百三十一千有奇，协济外省饷银一百三万三千一百五十三两有奇，计实收银三百三十五万九千三百四十九两有奇，钱六万一千七百五十七千有奇。开除正杂各款，实销银三百三十四万七千五十二两有奇，钱三万六千九百一十千有奇，实存银一万二千二百九十六两有奇，钱二万四千八百四十七千有奇，归于剿捻军需下案接办。以上各营用款，自同治三年七月初一日接报起，截至同治四年五月底出省剿捻止，划清界限，各归各报，其有未调剿捻、随后裁撤之湘中、强中、义从、吉左、湘副后、长胜各营，附入此次造销，以了湘军东征积牍入款。不足则酌提五月以后厘金、盐厘两项补足，以清款目等因，具详请奏前来。

臣查从前各路军营办理报销，均按军需则例分款开报，其有与例不合者，必一一迁就，求合乎例而后止。在当时定例，诚以军营用款最易冒销，故于万不能定数之事，而使之束缚于定例之中，所以杜昌滥、定限制，立法未为不严，用意未为不善。然相沿既久，不问用款之有无虚实，但求造册之针孔相符，内外胥吏互相勾结，以册式为秘笈，以报销为利薮，而于公家帑项毫无裨益。臣此次造册报销，严饬各委员认定实用实销四字，不准设法腾挪，不准曲为弥缝，情愿与部例不符，不愿与实数不合。盖部中则例定自乾隆年间，其时全用经制之兵，用部拨之饷，与此次兵由外募，饷由外筹情形迥不相同。即嘉庆年间参用勇丁，而所募之数甚少，所定之例甚略，从未有一军募至十八万之多，行之十余年之久如此次者也。

臣于咸丰三年初募湘勇，系照江忠源营中发饷章程酌量核减。散勇每月四两二钱，亲兵四两五钱，什长四两八钱。在衡州将章程刊刻一次，颁发各营，厥后略有增改。在江西刊刻一次。至咸丰十年在祁门又刻一次。自后遵守多年，不复更改。臣之刊章虽未进呈御览，而东南各省传播已遍，即京师亦闻有流布者，当在圣明洞鉴之中。臣于咸丰七年九月具奏报销规模，同治四年腊月具奏水师事宜，均将发饷数目大概陈明。而骆秉章、胡林翼、乔松年前后所奏，均有照臣处刊本章程发饷之语，是臣营饷章，昭昭在人耳目，断难一字掩饰。兹将咸丰十年所刊营制、营规各一本随折咨送军机处备查。此次报销，即系照刊本核算。从前江南大营请销兵丁口粮每名月支银三两八钱有奇，仍支本身余丁本色口分米粮，加以管带员弁大小约三十余员，盐粮等项连原省坐粮每用兵一千名，每月约需银七千两，请销勇营口粮每名日支钱三百文，钱价酌中折银，每名月需银六两以外，加以管带各官薪水、杂支每勇千名，每月亦逾六千两。

臣部湘勇以五百人为一营，营官，哨官，勇夫薪粮公费统计一营月支银二千八百两有奇，每勇千名合计不过五千七百余两，较之江南大营成案有减无增。向例军营各官递升一阶，则酌加薪粮若干，或得一巴图鲁勇号，则领饷更优。臣所定湘军陆师章程，专论差使，不论官阶。营哨各官论功，则随时保擢，领饷则从不加支。即使从千、把保至提、镇，而薪粮如故。其巴图鲁等项，亦但有虚荣而无实惠。他如旗帜、号衣、书医、匠役，例准支销者，悉包括于公费一项之内。故由后来论之，则安徽、河南、山东等省之饷章，较之臣军而更少。由前此论之，则向荣、和春、张国樑等军之饷章，较之臣军而更优。自臣定章以后，湘军四出援剿，鄂、皖、江、浙、秦、蜀、黔、粤等处，大率从臣章者居多。亦有先从而后改，大同而小异者。又有虽隶臣部下，而鲍超之霆字营，刘松山之老湘营，王可升之升字营，不尽遵臣刊章者。要之，凡勇千名月饷总不得越五千八百两。

李鸿章所部诸军，同治元年初至上海，孤军特起，地处极危，不得不稍加优异，以鼓士气。四年二月间，李鸿章附奏军需用款一片，系指在沪苏用兵时发饷而言，款目稍异，情形不同，然亦千勇未尝逾六千两之数。迨四年五月臣奉旨督师，所用各军淮多湘少，同为剿捻之军，仍照刊章一律支放。此又因时权衡而仍力求撙节之本意也。向来采买、制造为销款之弊薮，臣于帐棚军火，再三推求博访而预筹之。但有制办太多之患，而无价值过昂之弊。向来军需正款，收放一律库平，惟杂款每百两扣平余银一两。臣营初亦纯用库平，自咸丰九年起，与胡林翼议定，无分正杂用款，概以湘平支放。而所收各处库平每百两申出三两六钱，另列入款拨用，积少成多，所省颇巨。

向来花名清册为送台领饷之据，即为送部备查之案，然兵册则虚名居多，勇册则假名居多，相沿已久。盖勇丁去来无定，原籍本无伍符可稽，而又有汰革者、告假者，随时更换。又或疫疾连丧数十人，大败连丧数百人，仓卒难以募补，则其空缺之时，应有截旷银两。在营官之贤者，或将此项截旷银两多养死士，修补军机。不肖者，则以此自肥私橐。臣每于各营遣撤之时，饬令缴出截旷银若干，平日则未及深究。若令按月造送名册，彼不能将旷缺一一呈明，必造假名册以应之，积习牢不可破。臣洞悉此弊，故刊章内但以勤于点名为重，而不以造花名册为重。各营无册送臣处，臣遂无册送部。咸丰九、十年间，户部屡次催造花名册，臣迄未造送。其有违部例者在此，其不欺朝廷者亦在此。此心可质鬼神，初无丝毫意见，敢与部臣相抗也。今此案造册报销，亦但造银数册，仍未造花名册，实不欲以临时编造伪名，稍涉欺饰。伏乞皇上垂察，敕下该部曲为鉴亮。幸甚。将来剿捻军需，淮、湘各军同支江南之饷。臣与李鸿章会同造报，亦拟不造花名册以归简易。理合预行陈明。所有湘军第五案造册报销缘由，专折具奏，伏乞皇太后、皇上圣鉴，敕部核复施行。谨奏。

酌议江苏水师事宜折 同治七年十一月初三日

奏为酌议江苏水师事宜，恭折仰祈圣鉴事。

窃臣拟酌改江南外海水师营制，业于本年四月初七日附片陈奏大概在案。伏思厘订新章，必须参稽旧制。查《中枢政考》所载，江南水师向分外海、内河两支。外海兵六千七百七十六名，官一百一十八员。内河兵八千零二十一名，官一百三十三员。其船数则无可稽考。道光二十四年，前督臣璧昌奏称，江南旧例，营船二百七十五只，业已破废不堪，另造舢板船一百三十五号，大船十二号等语。约而计之，其船不过装载二千数百人。额定之兵，尚有万余人无船可载。有水师之名，无舟楫之实，不能不大为变通，讲求实际。窃谓水师之多少，宜以船只之多少为断。无船则兵无用武之地，官为虚设之员。欲定水兵之额数，必先筹口粮之入款，兼筹修船之经费。即如外海船只，须用广艇、红单、拖罾之类，每造一号，动费数千金，夹底者或万余金。加以大小修整绳索扛具、子药、炮械，所费更为不赀。上而火轮兵船用款尤巨，下而舢板、小艇需费亦繁，竭江苏之物力，不过办船百余号，装兵三千余人而止。其不能不大裁旧制之兵，酌减旧设之官者，势也。

至于养兵之饷，旧制水师亦照陆营之例，有马粮、战粮、守粮等名目，平日或小贸营生，或手艺糊口，尚不足以自存。今既责令常住船上，不得不稍从优厚。故长江章程，兵粮月支二两七钱或三两不等，较战粮已加一倍，较守粮几加二倍。今议江苏水师，亦宜仿照长江之例，外海则尚须略增。自军兴以来，绿营之兵无功，各省之勇著绩，兵丁亦颇以平素饷薄为辞。今欲一兵收一兵之用，不能不酌增口分者，亦势也。

惟既增出款，即须筹画入款。长江之饷，五省各留厘卡一处，系出于正赋之外。臣尚以太多为虑。江苏水师则经费出自司库，断不能于正额之外添出无著之饷，尤不可狃抽厘之说，留一永远之卡。溯查乾隆四十七年增兵六万有奇，其时大学士阿桂上疏陈论，以为国家经费骤加不觉其多，岁支则难为继。臣国藩于咸丰元年在侍郎任内奏请裁兵，即引伸其言，叹为远虑。今日整理水师，岂肯尽背前言。

江苏水师，嘉庆、道光年间，每岁用银若干，苏省无案可稽。此时约略计算，总不欲使新章之银浮于旧制之外。如其不敷，更须酌裁陆兵以补救之，不独江苏为然也。即沿海各省整顿水师，均须核算饷项，如使新饷果浮于原数，即应兼裁陆兵以酌济水饷。盖水师久无战船，非修造两三年不能集事。陆路纵缺额兵，苟募勇两三月，即可成军。陆路则有事招勇，无事裁撤。水路则制器于多年，取用于一旦。权衡缓急，海疆似以水营为重，其他省之但有陆兵并无水师者，纵不遽议裁撤，趁此中原大定之际，亦可将出缺之弁兵缓至二十年后再议募补，将来重募之日，尽可仿浙江之例，大减额兵，酌加口粮。此又因节省经费而兼筹陆营之计也。谨议江苏水师事宜十四条，营制十六条，缮具清折，恭呈御览。伏乞敕下各衙门详细会议，归于至当。

凡疆臣奏事，每畏部臣驳诘，亦古来之恒情。独至此等大政，则不畏驳诘，且惟恐其不驳，惟恐其少驳，目前多一诘难，日后少一愆尤，不特求部臣再三驳诘。即江苏前后各任如协办大学士湖广督臣李鸿章在苏省用兵最久，洞悉水陆情形。两江督臣马新贻在浙江办理减兵事件，讲求已熟。江苏巡抚丁日昌素有捍御外洋之志，并请敕下李鸿章、马新贻、丁日昌各抒所见，将江苏水师船政妥为核议，务使外防与内盗并谋，旧制与新章兼顾。臣虽离两江，倘有所见，仍当续行陈议，期于利多弊少，不特江苏为然，即长江水师亦乞敕下沿江五省督抚随时察看。如有不妥之处，三年以内尽可奏明，斟酌损益，臣断不因系初议之人，稍存回护之见。

臣之微意，不过欲使中国兵勇以舟楫为室家，以海洋为坦道，庶几事以屡试而渐精，人以狎水而渐壮。至于船式如何而后善，营制如何而后强，自当博采群言，不敢略执成见也。一俟江苏水师定章后，沿海闽粤各省，均可参酌办理。大局幸甚。所有酌议江苏水师事宜缘由，谨会同两江督臣马新贻、江苏抚臣丁日昌恭折具奏，伏乞皇太后、皇上圣鉴训示。谨奏。

谨将酌议江苏水师事宜十四条，开单恭呈御览。

第一条：分别内洋外海及里河三支。

江苏辖境江海汇归之处，固称泽国。即江以南，苏、常、松、太等属，亦复湖河纷歧，跬步皆水。原制水师，内河、外海分为两支，今拟改为三大支：曰内洋、曰外海、曰里河。自江阴之虾蟆山以东至崇明之十激口四百余里，皆长江之尾闾，此内洋也。自十滧口以东八十里至佘山，由佘山以北至赣榆县之鹰游门出洋约八九百里，与山东洋面毗连，内为五条沙，外为黑水洋。由余山迤南至金山卫出洋约二百七八十里，与浙江洋面毗连。此外海也。至腹地之水，以太湖为巨。浸太湖人海，凡分三道：北为刘河，南为黄浦江，中为吴淞、江，此里河也。就内洋而论，北岸之港五十有四，南岸之港二十，崇明之港五十有五，沙路丛出，最易藏奸。就外海而论，羊山，马迹，花脑，陈钱，有避风，皆为盗贼出没之所。其沙船遇盗，则佘山前后尤多。就里河面论，太湖久为盗薮。而泖湖、淀山、阳城、昆城等湖及福山、江阴等口，亦常有抢劫之案。外而御侮，内而诘奸，三支水师，均不可少。

第二条：内洋外海水师分立营数。

江南水师向以提督所属之南汇一营，苏松镇之中、左、右三营及所属之吴淞，川沙二营，福山镇之左营一营，狼山镇之右营一营，及所属之掘港一营，为外海九营。近年长江章程内新议添设狼山镇属有通州、海门二营，共为十一营。今酌量核议，应于其中分五营为内洋水师，分六营为外海水师。查福山一镇系道光年间所创，外海之营太少。今拟拨苏松镇之川沙、吴淞二营，改归福山镇管辖，凡内洋五营：曰苏松镇之右营，曰福山镇之左营，曰狼山镇之右营，通州海门营。凡外海六营：曰提督之南汇营，曰苏松镇之中营、左营，曰拨归福山镇之吴淞营、川沙营，曰狼山镇之掘港营。内洋五营略分汛地，北岸上游狼山右营主之，北岸下游通州营主之，南岸上游福山左营主之，南岸下游海门营主之，崇明南北皆苏松右营主之。外海六营则不分汛地，当以吴淞口、十滧两处为各艇船停聚之所。无事之时，则分别月分轮流巡哨，有事之际，则不分畛域一体剿捕。至于分月巡哨之章程，失事之处分，统俟初次部复到后再行续议。其内洋五营与长江水师之江阴营如何分别巡哨，互相防卫之处，亦俟下次续议。

第三条：里河水师分立营数。

江苏里河向有提标右营，太湖水师左营、右营。兹仍其旧。而另添淞北营，淞南营，共为五营。淞北营巡缉吴淞江以北之支河湖荡，如尚湖、昆城湖、阳城湖、金鸡湖之类。并查刘河北、茆七了、福山、江阴等出江之口，淞南营巡缉吴淞江以南之支河湖荡，如淀山湖、澄湖、庞山湖、莺脰湖暨叶舍荡、王江泾等处。与浙江接界，枪船出没之所，汛地至三泖为止。太湖左营巡缉东路苏州所属湖面，右营巡缉西路常州所属湖面，兼查运河东氿、西氿，长荡湖、滆湖等处，提标右营巡缉自三泖起至吴淞口止，专防黄浦江驶入腹地之门户。凡里河五营，不复分隶各镇，专归提督统辖，仍听督抚节制。惟从前旧制，内河各营虽名水师，实则并管陆路，各有汛地。此次五营所分地段太宽，支流太多，凡近水面有事，皆系水师之责，近水口岸亦可兼顾。若离岸稍远，水师不能兼顾。

第四条：狼山镇新设之通州、海门二营，仍须酌改规制。

长江章程第二十六条内载，狼山江宽百余里，洪涛浩荡，海风不测。长龙、舢板船身太小，有风即不能出港，拟每营造大舢板二十号，并造红单拖罟等大船数号等语。兹查长江之舢板，桨枝多而船身低，于该处甚不相宜。而红单等船又嫌其太大，惟现造之八团舢板尚属合用。但专靠风力，不用人力，无风无潮则不能行驶，且修造之价颇贵，为数不宜太多。今酌船只之大小，以定营制之多寡，应改为通州营八团舢板二十号，海门营八团舢板十二号，较原议共减去二十三号。至臣国藩于同治二年腊月议长江章程一案营制折内，通州、海门两营皆系舢板二十号。事宜折内，副将营应派舢板四十三号。本年三月议补缺案内，将海门舢板补四十三缺，但顾副将营四十三号之通例。遂忘海门营二十四号之专条，系属错误，应请旨将臣国藩交部议处。此外如续有查出错误之处，容随时奏请更正。至江苏内洋、外海水师，既已另立规制，则通州、海门二营仍应归江南提督专管，长江提督兼辖。

第五条：各营船制数目。

江南水师船数、兵数，兵燹以后，无案可稽。仅由苏松镇衙门抄得原任督臣璧昌道光二十四年十一月奏案一件，据称旧例江南营船二百七十五只，业已破废不堪。璧昌等乃议减数另造，计外海大艄船十二号，内洋大舢板船八十五号，小舢板船三十八号。当时船式，今不可考。臣于本年钉造广艇，仿广东红单拖罟之式，仅成一号，钉造八团舢板已成十余号尚属合用。将来经久章成拟造广艇十二号，外海六营每营各拨二号，每号配兵约四十名。拟造八团舢板六十四号，内洋五营每营各拨十二号，每号配兵约二十名。拟拨长江之式舳板七十六号，淞北、淞南营各十五号，太湖两营各十三号，兼用八团舢板各二号，提标右营二十号，每号配兵十四名。拟造火轮兵船四号，每号配兵约五十名至八十名不等。共计战船一百五十六号，较之璧昌奏案多出二十一号，较之旧制尚少一百十九号。盖弁兵之薪粮宜增，而司库之经费有限，不宜多设额缺耳。

第六条：添用火轮协巡。

八团舢板及广艇皆须乘风乘潮，一遇风逆潮阻，均难行驶。惟轮船则风水两无所碍，拟以现在海生小轮船一号交福山镇管辖，飞龙小轮船一号交狼山镇管辖，专巡内洋以捕盗局。天平轮船一号交提督管辖，铁皮轮船一号交苏松镇管辖，专巡外海。上海铁厂今年造成者，尚非兵船，此后即续造火轮兵船。拟造四号，分拨提督及苏松，狼山，福山三镇，为专巡外海、内洋之用。

第七条：设厂修造战船。

上年因船只太少，海面屡有抢劫之案。本年雇广艇八号、民船二十余号巡缉，尚称得力。又在广东借艇船二号，在扬州买艇船一号，其在吴城船厂新造者，广艇甫成一号，八团舢板已成十余号，尚欠四十余号，明年春夏乃可办毕。现定于金陵之燕子矶设立船厂，若办艇船十二号，则须吴城、燕子矶两厂并造，又须至广东购造以辅之。计三处经营二年，乃可办毕。每成一号，即将现雇商人之艇船退去一号。

至上海铁厂修造轮船，本年造成者尚非兵船。此后乃续造兵船。如造四号，亦须二年乃可办毕。其里河五营，所用之舢板，即用李朝斌所部太湖水勇之船，目前暂可无须另造。然其中多有咸丰八、九年以后所修造者，渐已朽坏，势亦不能久待，即当陆续抽换。将来三年一小修，十二年一更换，均照长江之例，排定子、丑、寅、卯年分。舢板在金陵船厂轮流兴工，轮船则在上海铁厂兴工，广艇一项则或在金陵船厂修造，或借上海船坞整理，或赴广东购造，随时斟酌妥办。船厂所以设于金陵者，以木卑不宜人镇江以内之里河，不宜出江阴以下之内洋也。故在上游较为稳便。

第八条：新营与旧制酌量更改。

向来水师之制，新章有必须更改者。旧时虽有水师之名，并无船炮之实，将弁皆常住衙署，新章则宜常住船上。旧制水师亦有战兵、马兵、守兵之名，新章则不分马、步，但有柁工、水手之名。旧制江南战船经费司库所拨甚少，悉令道府州县摊捐，新章则以船厂为最要之务，经费宜筹巨款。旧制水兵月支一两至二两不等，口粮太轻，谁肯效命于大海风涛之中？新章拟增加口粮。

欲加口粮，不得不裁减昔年之兵额。查《中枢政考》内载，江南内河水师兵丁八千零二十一名，外海水师兵丁六千七百七十六名，内河副、参、游、都、守共二十一员，千把外委一百零四员，外海参、游、都、守共十七员，千、把外委九十九员。臣今拟定新章，水师专以管船为主，每船各设一官，船大者酌设两官。其无船之官，无船之兵，皆须裁撤。约计应裁去兵一万一千余人，应裁去官六十余员，乃与船数相符。兹将各营酌改旧制及拟裁官兵另开清单，恭呈御览。

第九条：弁兵薪粮。

长江章程兵丁中，柁工月支三两六钱，管舱、头工、炮手等月支三两，桨手月支二两七钱。兹定江苏三支水师，其里河五营，内洋五营，将弁、兵丁、书识等，悉照长江水师章程给发。至外海六营弁兵格外辛苦，均宜稍从丰厚。凡养廉、俸薪、蔬菜、烛炭、纸张等项，拟请副将月加银二十两，参将、游击月加十六两，都司加十二两，守备加十两，千、把、外委加八两，广艇柁工月给银九两，班手月给银六两，其余兵丁、书识月给银四两五钱，庶与内洋及里河水师显示区别。至火轮船之将弁、柁工、兵丁，俟兵船造成后，另行续议。其外海提、镇酌加廉银，亦俟奉到部复另行续议。

第十条：前议淮扬水师应行缓办。

长江章程第五条内载，安徽淮河自正阳关以下至洪泽湖止，并接连苏属之支河湖荡，应另设淮扬水师。镇江以东凡江南之支河湖荡，应另设太湖水师各等语。今此案太湖水师即包于里河五营之内，是江以南之湖河，业经粗定章程矣。至江以北，淮、扬、海三属旧制，本有东海盐城营，若与安徽之洪泽湖一带共立一支水师，系属正办。臣亦尝与安徽抚臣往返咨商，将淮扬水师章程议妥，将行具奏矣。近闻荥泽决口，黄河南趋，浑水已入洪泽湖内，若使大溜果注江南，则局势全变，泛滥无定，所有淮扬水师之说，自应缓办。东海，盐城两营只可姑仍其旧，置之不议。如明年荥泽合龙，黄流北趋，江淮晏安，则苏省之东海营水师、盐城营水师自可酌修炮船，整理旧制。而皖省之洪泽湖上下，亦可添立二三营为一支水军，以诘奸而御侮。惟经费有常，必须量人为出。现议江苏水师极力撙节，断不使新章之费游于旧制之外，将来议淮扬水师亦须加意撙节，或裁陆营之兵，增水营之饷，不使新章之费游于旧制之外，乃为可久之道。此外，如湖北、湖南、江西三省支河湖汊，原议亦有另行设防之说。今军政大定，长江之炮船足敷各省之调遣，该三省如须另立水师，似亦宜裁减陆兵，添济水饷，不使新章之银浮于旧制之外，庶臻妥惬。臣因淮扬而兼及安徽，因安徽而兼及两湖、江西，盖缘数省水军设防之议发自微臣，恐糜费过巨，不得不虑及久远也。

第十一条：缓撤太湖水勇。

江苏之太湖水师系同治二年所立，归李朝斌统带。当时军务吃紧，处处皆须炮船防剿，厥后苏境肃清，李朝斌补授江南提督，此项炮船即为调剿捻匪，捕拿水盗及保护厘卡之用。臣回任后，陆续裁撤四营，现在尚存七营。今里河既立五营，自应将水勇七营之船改为经制五营之船，但移换之际，最难妥协，若将七营之哨勇遽行裁撤，改用旧官、旧兵，则陆居已久，操舟不惯，势难用短而舍长。若全留水勇分隶各营，概以旧官管带，则兵将不习，必至不相融洽。若以水勇改为水兵，即以现在之营哨官充补旧缺，则旧官又无从位置。再四思维，惟有将七营水勇尽明年内缓缓裁撤，每撤一营，腾出船炮，即交旧官旧兵使用。旧兵不足者，募水勇以充补。此一年数月之中，遇有里河五营缺出，即将应撤之营哨官酌补，使勇营之官与旧营之官狎处相习，庶兵丁可渐惯舟居矣。

第十二条：裁出之缺分标另补。

此次裁缺人员，江苏之内河、外海水师共裁千把外委六十五人，系《中枢政考》旧定之缺。长江之通州、海门两营，共裁守备、千、把、外委二十三人，系本年奏定新设之缺。该弁等本有实缺人员，势不能不还以一缺调补他处。今拟通州，海门两营裁去之员，俟有长江水师缺出，即归于长江提督黄翼升会商总督先行叙补，必须此项有缺人员补完之后，始能另补他项人员。外海、内河各营裁去之员，俟有江苏水师缺出即归于江南提督李朝斌会商先行叙补，必须此项有缺人员补完之后，姑能另补他项人员。此两项旧官，其于未经补缺之先，仍准酌给薪俸，以资赡养。至江苏所裁之缺，因迁就姑存旧官，是以全裁外委，未裁千、把，将来千、把出缺，应以一半酌改为外委之缺，以期与营制相合。其究应裁千、把若干，外委若干，俟初次部复到日再行续议。

第十三条：三镇酌留陆兵。

从前苏松、狼山、福山三镇所辖外海、内河各营，虽名水师，实则兼管陆路，故解犯，解饷，看守城门等事，皆属陆兵之责。各镇皆有中军，皆有随身兵丁伺应差事，今既酌改旧制，水兵以船为家，则陆路公私差使无人承应，拟三镇各留陆兵百人，以备差遣。至中军系标下之领袖，苏松镇中营今议仍旧，即以中营游击为中军。狼山镇中营现议裁去，该镇本驻通州，即以新设之通州营游击为中军。福山镇中营亦议裁去，该镇所属尚有左营仍旧，即以左营游击为中军。所留陆兵，均归中军兼管，庶水陆截然分途而体制仍在旧规。

第十四条：计算出入经费。

江苏水师自嘉庆、道光以来，每岁用银若干，苏省无案可考。惟就《中枢政考》所载，水师十九营官弁兵丁之数，约略计算，每岁需用俸薪饷项银七万六千余两，兵米四万九千一百余石，每石以银一两三钱，合折需银六万四千余两，共银十四万余两。又就抄得璧昌之奏案内称，江南旧设外海水师船一百七十一只，三年小修，三年大修。又，三年拆造，九年一周，例动司库银十九万七千七百八十九两有奇。内河水师船一百四只，三年小修，五年大修。又，三年小修，三年折造，十四年一周，例动司库银五万九千七百两有奇。每届一周，除司库正支外，由道、厅、州、县捐摊银约在百万以外各等语。是除摊捐之百万，十二年中司库实用银二十五万七千两有奇。每年牵算，仅二万余金耳。司库所发太少而捐摊之银又有名无实，以致咸丰初年并无一船，其流弊遂至于此。臣于此次酌定章程审之又审，总求常有坚船而又不欲使文员捐摊分文，又不欲使新章之银浮于旧制之外。除火轮、兵船一项拟在二成洋税另议动支外，约计十六营官兵，俸饷每岁需银十五万余两。再加修船及各项杂费，岁需银约三万两，兵米岁需银约一万余两，较之原制每岁多用银三万余两。此外尚有坐船、书识、子药等费，不能不议裁陆兵以补水师额饷之不足。如陆兵不可裁，则需再减船数、兵数。此事关系各省大局，应俟奉到初次部复，乃可详细续议。

谨将江苏水师酌改旧制及拟裁官兵开列清单，恭呈御览。

计开：

提督所属之外海南汇营，原制都司一人，守备一人，千总一人，把总二人，外委二人，共官七员，配兵四百一十四名。

今拟仍为提督之南汇营添游击一员为营官，用广艇二号，每号正、副哨官各一员，头号正哨、都司一员，副哨、千总一员，二号正哨、守备一员，副哨、把总一员，配兵各四十名，共兵八十名。再增轮船一号，正哨、都司一员，副哨、守备一员，兵数俟续议。

照旧制裁去外委二员，其把总一员移于提督右营。其所添之游击，拟以福山镇内河中营游击移调。其所添轮船之都司一员，拟以狼山镇左营都司移调。其所添轮船之守备一员，拟以太湖营守备移调。苏松镇所属之外海中营，原制游击一人，守备一人，千总二人，把总四人，外委六人，共官十四员，配兵八百一十名。今拟仍为苏松镇之中营，以游击为营官，用广艇二号，每号正、副哨官各一员，头号正哨、守备一员，副哨、把总一员，二号正哨、千总一员。副哨、把总一员，配兵各四十名，共兵八十名。再增轮船一号，正哨添都司一员，副哨、千总一员，兵数俟续议。

照旧制裁去外委六员。其把总二员，移于太湖营。其所添轮船之都司，拟以内河京口协左营都司移调。

苏松镇所属之外海左营，原制游击一人，守备一人，千总二人，把总四人，外委五人，共官十三员，配兵八百零一名。今拟仍为苏松镇之左营，以游击为营官，用广艇二号，每号正、副哨官各一员，头号正哨、守备一员，副哨、千总一员，二号正哨添守备一员，副哨千总一员，配兵各四十名，共兵八十名。

照旧制裁去外委五员，其把总四员移于太湖营，其所添之守备拟以福山镇内河中营守备移调。

苏松镇所属之外海吴淞营，原制参将一人，守备一人，千总三人，把总六人，外委七人，共官十八员，配兵一千八十九名。

查道光二十三年添设福山镇总兵仅立外海一营，今拟将苏松镇之吴淞营改归福山镇标下，以参将为营官，用广艇二号，每号正、副哨官各一员，头号正哨守备一员，副哨把总一员，二号正哨千总一员，副哨把总一员，配兵各四十名，共兵八十名。再增轮船一号，正哨、都司一员，副哨、千总一员，兵数俟续议。照旧制裁去外委七员。其千总一员移于淞南营，把总四员移于淞北营。其所添轮船之都司，拟以刘河营都司移调。

苏松镇所属之外海川沙营，原制参将一人，守备一人，千总三人，把总五人，外委七人，共官十七员，配兵一千五十名。

今拟将苏松镇之川沙营改隶福山镇标下，以参将为营官，用广艇二号，每号正副、哨官各一员，头号正哨、守备一员，副哨、千总一员，二号正哨、守备一员，副哨、把总一员，配兵各四十名，共兵八十名。

照旧制裁去外委七员，千总一员。其千总一员移于太湖营，把总四员移于淞南营。其所添之守备，拟以狼山镇内河中营守备移调。

狼山镇所属之外海掘港营，原制都司一人，千总一人，把总二人，外委二人，共官六员，配兵二百四十一名。

今拟仍为狼山镇之掘港营添游击一员为营官，用广艇二号，每号正、副哨官各一员，头号正哨、守备一员，副哨把总一员，二号正哨添守备一员，副哨把总一员，配兵各四十名，共兵八十名。再增轮船一号，正哨、都司一员，副哨、千总一员，兵数俟续议。

照旧制裁去外委二员。其所添之游击，拟以狼山镇内河中营游击移调。其所添之守备，拟以狼山镇内河左营守备一员，苏松镇右营守备一员移调。

以上外海六营，用艇船共十二号，营官六员，正、副哨官共二十四员，兵共四百八十名。轮船四号，正、副哨官共八员。事宜内议定提督及苏、狼、福三镇各带轮船一号，将来或并不分标分营，俟轮船成后，再行续议。

苏松镇所属之外海右营，原制都司一人，守备一人，千总二人，把总四人，外委五人，共官十三员，配兵八百名。

今拟仍为苏松镇之右营，但改作内洋字样，添游击一员为营官。用八团舢板船十二号，共哨官十二员，内都司一员，千总二员，把总四员，外委五员，每号配兵二十名，共兵二百四十名。

照旧制裁去守备一员，移于掘港营。其所添之游击，拟以内河京口协中营游击移调。

福山镇所属之外海左营，原制游击一人，守备一人，千总二人，把总四人，外委六人，共官十四员，配兵七百三十三名。

今拟仍为福山镇之左营，但改作内洋字样，以游击为营官。用八团舢板船十二号，共哨官十二员，内守备一员，千总二员，把总四员，外委五员，每号配兵二十名，共兵二百四十名。

照旧制裁去外委一员。

狼山镇所属之外海右营，原制游击一人，守备一人，千总二人，把总四人，外委六人，共官十四员，配兵八百三十八名。今拟仍为狼山镇之右营，但改作内洋字样，以游击为营官。用八团舢板船十二号，共哨官十二员，内守备一员，千总二员，把总四员，外委五员，每号配兵二十名，共兵二百四十名。

照旧制裁去外委一员。

狼山镇所属新设之通州营、长江水师营，原制议用二十五人之长龙船二号，二十人之督阵大舢板船一号，二十人之大舢板船十号，十四人之舢板船十号，营官游击一员，哨官都司二员，守备一员，千总四员，把总六员，外委十员，共官二十四员，配兵四百一十名。

今拟改用八团舢板船十二号，仍以游击为营官，共哨官十二员，内都司二员，守备一员，千总二员，把总三员，外委四员。每号配兵二十名，共兵二百四十名。

照前制裁去千总二员，把总三员，外委六员。

狼山镇所属新设之海门营，除误补之十九缺已于事宜单内声明外，查长江水师营制，原议用二十五人之长龙船二号，二十人之督阵舢板船二号，二十人之大舢板二十号，营官副将一员，哨官都司二员，守备三员，千总十员，把总九员，共官二十五员，配兵四百九十名。

今拟改用八团舢板船十二号，仍以副将为营官，共哨官十二员。内都司二员，守备一员，千总四员，把总五员。每号配兵二十名，共兵二百四十名。

照前制裁去守备二员，千总六员，把总四员。

以上内洋五营，用八团舢板船共六十号，营官五员，哨官共六十员，兵共一千二百名。

提督所属之内河右营，原制参将一人，守备一人，千总三人，把总四人，外委七人，共官十六员，配兵七百四十七名。

今拟改为提标里河右营，仍以参将为营官，用长江舢板船二十号，共哨官二十员。内守备一员，千总七员，把总九员，外委三员。每号配兵十四名，共兵二百八十名。

照旧制裁去外委四员，其所添之千总四员，拟以刘河营千总二员、福山镇内河中营千总二员移调。其所添之把总五员，拟以刘河营把总四员、南汇营把总一员移调。

提督所属之太湖左、右两营，原制副将一人，都司一人，守备一人，千总三人，把总四人，外委四人，共官十四员，配兵七百七十七名。

查原制，官数、兵数若干属左营，若干属右营，无案可稽。今拟仍为提督之太湖左、右两营，左营以副将为营官，右营即以都司为营官，仍归副将统辖。每营用长江舢板船各十三号，兼用八团舢板各二号，哨官各十五员。内左营千总三员，右营千总三员，两营把总各十员，外委各二员。长江舢板每号配兵十四名，八团舢板每号配兵二十名，共兵四百四十四名。

照旧制裁去守备一员，移于南汇营。其所添之千总三员，拟以川沙营千总一员、狼山镇中营千总二员移调。其所添之把总十六员，拟以福山镇中营把总二员、苏松镇中营把总二员、左营把总四员，狼山镇中营、左营把总各四员移调。

督标所属之内河京口协中营，原制副将一人，游击一人，守备一人，千总一人，把总五人，外委六人，共官十五员，配兵九百三十五名。

今拟改为淞北营，仍以副将为营官，用长江舢板船十五号，共哨官十五员。内守备一员，千总三员，把总十员，外委一员。每号配兵十四名，共兵二百一十名。

照旧制裁去外委五员，其游击一员移于苏松镇右营。其所添之千总二员，拟以狼山镇左营千总二员移调。其所添之把总五员，拟以吴淞营把总四员，福山镇中营把总一员移调。

督标所属之内河京口协右营，原制游击一人，守备一人，千总二人，把总五人，外委六人，共官十五员，配兵八百七十六名。

今拟改为淞南营，以游击为营官。用长江舢板船十五号，共哨官十五员。内守备一员，千总三员，把总十员，外委一员。每号配兵十四名，共兵二百一十名。

照旧制裁去外委五员，其所添之千总一员，拟以吴淞营千总一员移调。其所添之把总五员，拟以福山镇中营把总一员，川沙营把总四员移调。

以上里河五营，用长江舢板船共七十六号，八团舢板船四号。营官五员，哨官共八十员，兵共一千一百四十四名。

漕标所属之内河监城营，原制游击一人，守备一人，千总二人，把总四人，外委二人，共官八员，配兵六百九十六名。今拟暂仍其旧。

漕标所属之内河东海营，原制都司一人，千总一人，把总二人，外委二人，共官六员，配兵四百五十二名。今拟暂仍其旧。

督标所属之内河高资营，改为京口协左营者，原制都司一人，把总一人，外委二人，共官四员，配兵五百八十四名。今拟裁去此营，其都司一员已移调他处，实只裁把总一员外委二员。

提督所属之内河刘河营，原制都司一人，千总二人，把总四人，外委四人，共官十一员，配兵六百九十四名。今拟裁去此营，刘河营之汛地即新章淞北营之地也。其都司一员，千总二员，把总四员，已移调他处，实只裁外委四员。

福山镇所属之内河中营，原制游击一人，守备一人，千总二人，把总四人，外委六人，共官十四员，配兵七百七十四名。今拟裁去此营，其游击一员，守备一员，千总二员，把总四员，已移调他处，实只裁外委六员。

狼山镇所属之内河中营，原制游击一人，守备一人，千总二人，把总四人，外委三人，共官十一员，配兵七百三十六名。

今拟裁去此营，即新设通州营之汛地也。其游击一员，守备一员，千总二员，把总四员，已移调他处，实只裁外委三员。

狼山镇所属之内河左营，原制都司一人，守备一人，千总二人，把总四人，外委三人，共官十一员，配兵七百五十名。今拟裁去此营，即新设海门营之汛地也。其都司一员，守备一员，千总二员，把总四员，已移调他处，实只裁外委三员。

以上拟裁者五营。

以上江南旧制，见于《中枢政考》者，外海、内河水师二十一营，官二百四十一员，兵一万四千七百九十七名。除盐城、东海两营仍旧外，今改为十四营。存官一百六十二员。实裁去千总一员，把总一员，外委六十三员。存兵二千四百四十名，实裁去一万一千二百零九名。除官弁随时补足外，兵则有目前本未招足者，如外海川沙营，原额一千二十三名，现仅招一百名。内河太湖左、右营原额七百六十一名，现仅招七十五名。其余可以类推。是今之所裁者，皆空缺之兵，非已补之兵也。亦有目前招募将足者，如吴淞营现有兵千余人，狼山、苏松两镇现各有兵二千余人；提右营现有兵九百余人。此项已招之兵，应仿浙江之例分别裁遣，俟接到初次部复，再行续议。至长江新设之通州，海门二营，原制官四十九员，并误补者凡六十八员，勇丁凡九百名，今仍定为二营，存官二十六员，实裁去四十二员，存兵共五百二十八名，勇丁则全行裁遣。

酌拟武职借补章程折 同治七年十一月初三日

奏为酌拟武职借补章程，恭折仰祈圣鉴事。

窃准兵部咨，会议具奏，嗣后曾经军务省分，绿营各缺暂准奏请通融借补，提镇准借至副、参，副将准借至游击，以次递借，不得借至三级以下。其已经借补实缺之员，即以本衔在任候补，不得照借缺品级再行升借他缺。至已经借补一缺，每项不准接续借补，年终开单奏明。借补成数，统计至多不准过五成。如逾此数，仍于次年将序补人员补还。至长江水师各缺，亦应按此次定章以三级为限，统俟十年后再察情形，应否仍复旧例，奏明酌核办理等因。于同治七年五月初三日钦奉谕旨：着照所议办理，钦此。

查部臣所议章程，斟酌时宜，仍不背乎古法，极为周妥，自应遵照办理。惟与现在情形不能不再求变通者，约有数端。一在借补官阶，部议不得逾三级。查军营出力人员洊保崇阶者太多，不得不推广借补以为安插之计。拟请嗣后各项补缺，提、镇借至副、参游止，副、参、游借至都、守止，都、守借至千、把止。如此明示限制，虽与部议稍有不符，而品级不甚悬殊，体制亦无窒碍。惟千、把补缺向归咨案，现以大衔借补，拟请改归奏案，以示区别。其本班拟补千、把者，则仍归咨案办理。一在借补人数。部议不得逾五成。查十余年来，各路军营提拔人材，稍有才略者，断不致沉沦末弁，循例应补之员，较之降格借补之员，才具之优劣迥殊，人数之多寡亦异。即使借补人数十居八九，亦不致令本班之人顿形觖望。惟部臣虑及借补太多，易滋流弊，拟请嗣后各项补缺借补者，三缺得二。挨补者，三缺得一。借补则分考试、当差两班，择其技艺娴熟，差事勤奋者，按班借补。挨补则分候补、应升两班，核其名次在前，历俸较深者，按班挨补。如此明定班次，既可超拔人材，亦颇限以资格，似与部议尚相吻合。一在借补后升转之途。部议只准照本衔候补，自属简便良法。惟尚有未能限定者，如提、镇借补参、游之后，本班额缺较少，断难冀幸简放。而著有劳绩，亦不能不循例升转。以下递推，本班之难于得缺，情形相同。嗣后借补各官，如遇升转，拟请随时酌量奏明，请旨定夺。仍照部议，以十年为限。十年之后，应否仍复旧制，再行体察情形，奏明酌办。

臣所以鳃鳃过虑者，实因三江两湖用兵太久，武职保举大员太多，姑存借补小缺之途，以为安插闲将之地。臣今奉命调任直隶，该省募勇无多，武职保举之员较少，本可不再置议。然东南江楚等省撤遣将弁惶惶无所依归者，实不乏人。臣不敢以身离两江，遂不谋一安置之法，且处处可以收标者，省省可以考试，技高者，固可考补实缺，技劣者亦可稍沾薪粮，庶渐少游荡无归之员，亦足戢嚣凌不靖之气。谨将江南近年考试武职章程，录呈御览。

至长江水师初次拟补各缺，尚未明定章程，即第二次，三次出缺酌补，亦尚难期划一。臣今议奏江苏外海水师，应俟部议允准暨闽、粤等省水师次第议定后，再由部臣议一水师班次迁补章程，与陆军画分两途，而疆臣亦各参末议，庶为可久之道。所有酌拟武职借补章程，恭折具奏，伏乞皇太后、皇上圣鉴训示。谨奏。

谨将江南省近年考试武职章程，分别四条，恭呈御览。

——校阅弓箭技艺。初定章时，每月于二十五日考试一次。试以射步箭，挽大弓，演鸟枪，习长矛，马上放枪五事，各员弁报名时听其自行注明愿考何技。五事中，以能试两技为合格，仅一技者不准与考。届期由臣自行阅看。如一人不能遍阅，或咨提督，或札司道，随同阅看。嗣改为马箭、步箭、鸟枪三项，先马后步。本年五月乃改为先射步箭，以中三矢为合式，予考马箭、鸟枪。若中箭不及三矢，免考马箭、鸟枪。届腊月封印以后，经前署督臣李鸿章定为免考一次。仍照章酌给赏项，俾资度岁而示体恤。

——分定班次额数。军营遣撤人员，官阶大小不一。同治四年二月初定考试章程，系列两班，游击以上者为一班，都司以下者为一班，丁卯年武闱乡试后，又有武生禀求附考，因再酌分班次，游击以上仍为一班，都、守、千、把世职武举另立一班，外委、武生又为一班，共分三班。其考取之额数，初定章时并未限定取数，年来报考者不下三百人。现定游击以上每二名取一名，都守、千把、世职武举等项五名取二名，外委、武生两项三名取一名。武生一项求收考者极多，上年十月收录三十余人后，旋即停止，不准预考他省。若行此法，则武生宜概不收考。

——酌给薪水奖赏。初定章时，游击以上列为一榜。超等月给薪水钱十二千文，特等月给钱十千文，一等月给钱八千文。都司以下列为一榜，超等月给薪水钱八千文，特等月给钱六千文，一等月给钱四千文。嗣因营中哨弁及随辕当差人等有愿与考试者，该员弁等本有月支之薪水，略给奖赏，由司道等酌议。游击以上一班无薪水者，超等给洋钱十二元，特等八元，一等六元。都司以下至武举一班无薪水者，超等给洋钱八元，特等六元，一等四元。游击以上本有薪水者，如取超等一名，给奖赏银五两，二名以下给银四两，特等给银三两，一等给银二两。都司以下至武举本有薪水者，超等第一名给奖赏银三两，二名以下给银二两，特等给银一两五钱，一等给银一两。其外委、武生一班无薪水者，超等给洋钱四元，特等三元，一等二元。有薪水者减半。此项月需经费，均由善后局筹款动放，统归外销。业经咨明户、兵二部有案。

——酌量补缺委署。初定章时，略仿书院月课之式，专为鼓励人才起见。本拟屡次前列者，即准尽先拔补。各员弁等，人人奋兴，每日自赴校场练习功课甚密，无如缺少人多。四、五两年考班拔补者甚属寥寥，六、七年间始酌量拔补委署，其中如陈胜辉五次列超等第一，委署松江城守营游击。杨治三次超等第一，补京口左营都司。黄炳恒三次超等第一，补江阴营把总。谭新益两次超等第一，补安徽宿州营守备。马祺华两次超等第一，补淮安城守营守备。其余一次超等第一者，如鞠登棂署安庆协副将，颜连玉署泗州营都司，王步云补柘林营都司，刘传愈署江宁城守营都司，陈瑞麟补苏松镇中营千总，陈得顺补金山营千总。其列于超等第二名以后者，如刘玉堂署洪湖营都司，刘青山署苇荡右营守备，刘得胜署镇江营把总，奎秀补吴淞营参将，向从龙补溧阳营都司，张鹏程补苏州营右军守备，王占鳌补提标右营把总，略足以示奖励，由是考班始有欣欣向荣之意。惟勇丁出身撤营投标者，尚多技艺出众之材，嗣后仍不得不随时遴选，或酌补，或委署，以慰将士之心。

请传办要件统归内务府大臣行文片 同治七年十一月初三日

再，臣未交卸以前，两次接造办处来文，俱称移会两淮盐督并附红单两件，内开预备皇后所用活计等因。查各省承办上用物件，向例或由内务府大臣咨明督抚，或由织造转咨督抚筹款办理。造办处系内务府之司官，只有移会织造监督之文，并无径咨各省督抚之事。至此次来文俱称移会两淮盐督。查两淮只有盐政，并无盐督。自道光十一年裁撤盐政，归并总督兼管，迄今已近四十年。在京各衙门无不周知，造办处岂不知之而杜撰一两淮盐督之名，滋人疑虑，殊不可解。本朝设立内务府衙门，其总管大臣即以内阁部院大臣为之，将前明宦寺擅权征求外省之弊革除净尽，实为千古善政。内务府之堂官、司官与部院之堂官、司官体制相同，部院行文于督抚皆用堂官之印，不列各司之衔，则内务府行文于督抚亦应用堂官之印，不列各司之衔。除将两次来文抄送军机处查核外，相应奏明请旨，敕下该衙门，嗣后遇有传办要件，统归内务府大臣行文督抚，不宜径由造办处移会，以符定制而杜弊端。理合附片陈明，伏乞皇太后、皇上圣鉴训示。谨奏。

略陈直隶应办事宜折 同治八年正月十七日

奏为略陈直隶应办事宜，并请酌调人才，以资差委，酌拨银两，以济要需事。

窃臣奉命移督直隶，自顾精力衰颓，夙夜兢兢，深以不克胜任为惧。上年十二月召对之次，荷蒙皇太后两次训示，以畿辅空虚，必须认真练兵，吏治尤须整顿等谕。臣恭聆之下，悚佩难名。近复详加察访练兵、饬吏二端，诚为直隶最大之政，其次则治河亦属要图。谨就此三者略陈梗概，伏候明训指示。

直隶近岁以来，北有马贼，南有教匪，东南与齐省接壤，则枭匪出没之区，而降捻、游勇亦多散处其间，伏莽堪虞。一旦窃发，旬日啸聚，动以千计，非有数千劲兵星速剿捕，即恐酿成大变。此内患也。其无形之外患，陕回现尚猖獗，宣化固宜严为置防。洋务虽日安恬，天津滨海，亦宜暗为设备。综计数者，必须练兵二万有奇，乃足以敷调遣。目下刘铭传一军万余人驻扎张秋，该军精劲冠时，应请敕下李鸿章，即以铭军长作拱卫京畿之师。其饷项照旧由江南供支，业经李鸿章奏明在案。待刘铭传陛见以后，或将该军全调北路，或因运米之故，分扎东、直之交。臣再与之商酌办理。此外，尚须练兵万人。或专就原议之六军调省城而合练之，或兼用湘、淮之营制，募北勇而另练之。俟臣到任后，再行察度奏明办理。惟二万余人果能练成劲旅，敬求皇上不轻调动。凡兵一经调出，即难遽归，仓卒有警，畿辅仍属空虚。上年辇毂震惊，可为鉴戒。此不能不预为陈明者也。

直隶之吏治，臣入境以后，略询民间疾苦，大约积狱太多，羁累无辜。闻有州县到任年余，未曾坐堂一次，讯结一案者。又因连年用兵，差徭甚重，大户则勒派车马，供支柴草，小户则摊派钱文，掳充长夫。劣绅勾通书役，因缘讹索，车辆有出而无归，贫户十室而九逃。今虽军事大定，尚复派修城之资，索前欠之费，诛求无已。大吏过于宽厚，罔恤民艰。加以政出多门，相忍为国。劣员于此处败露，方惧严参，而彼处钻营，反得优保。总督之事权不一，属僚之径窦愈多。玩上则簸弄是非，虐民则毫无忌惮。风气之坏，竞为各省所未闻。臣到任后，不得不大加参劾，拟以清理积讼，停止杂派为先务。严立法禁，违者重惩。臣自向素非苛刻者流，近在江南亦系失之于宽，今忽变为严厉。劣员或求书函以图救全，或腾谤议以冀宽弛，皆属意中之事。臣随时体察，攻伐之剂，去病即止。苟使数月期年，风气稍转，亦无难渐就和平，复我常度。而下车伊始，则非刚猛不能除此官邪，是亦宜预为陈明者也。

直隶之大河凡九，其不经东、西二淀而径人海者有三，其经过东、西二淀而后人海者有六。六者之中，惟永定河、滹沱河常泛溢而为民患。论者谓二淀为民间田庐所占，不能容纳众流，日就淤塞。上年永定河决，被水之县甚多。臣于河工素未讲求，出京以后，拟先看永定河再行履任。审度情形，奏明兴工。惟查永定河工，从前每年部拨岁修银近十万两中，隔数年辄复另案发帑，加培土工。自道光二十二年后，而另案之土工停矣。自咸丰三年以后，而岁修十万仅发四分之一矣。近虽由刘长佑奏请岁发五万，而司库支绌，不能如期到工，以致堤身处处受病，常常溃决。上年南四汛大工，原请经费十一万，而部拨之闽海三万、山东三万，洎未报解。将来三月兴工，无款筹垫，不能不奏请先从部库借拨。又闻所估之数，只可敷衍目前，断难坚实。经久恐须添筹巨款，乃可一劳永逸。此亦宜预先陈明者也。此三者，非有人不能振兴，非有财不能展布。河工尚难计算，即练兵一事，除户部六军经费照常拨解外，所短尚多。请旨敕下两江总督马新贻、江苏巡抚丁日昌，每月拨银三万两解至直隶，稍资周转。臣就两江员绅中开列数人，请旨敕下吏部调至直隶，俾收臂指之助，不胜感幸。所有直隶应办事宜缘由，恭折具陈，伏乞皇太后、皇上圣鉴训示。谨奏。

曾文正公奏稿卷二十八

到任接印折 同治八年二月初八日

奏为微臣到任接篆，恭折叩谢天恩，仰祈圣鉴事。窃臣于正月十七日请训陛辞，二十日束装就道，由芦沟桥以下查阅永定河工程，自宛平县之南上汛至永清县之南七汛计程二百余里，二十四日查工粗毕，即于是日西旋。二十七日行抵保定府城。二月初二日，署督臣官文将直隶总督关防及长芦盐政印信，委员赍送前来，当即恭设香案，望阙叩头祗领视事。伏念臣菲材薄植，久领大藩，顾精力之衰颓，荷郊畿之重寄，私衷惴惴，若涉深渊。惟早作而夜思，冀尽忠而补过，凡谕旨所示饬吏、整军之道，暨微臣所陈治河弭患之方，谨当督率僚属，次第施行。明道不敢计功，习勤只以补拙，庶期仰答高厚鸿慈于万一。除到任日期恭疏具题外，理合缮折叩谢天恩，伏乞皇太后、皇上圣鉴。谨奏。

举办永定河工片 同治八年二月初八日

再，臣查阅永定河，见南北两堤高于堤外之民田一丈二丈不等，高于堤内之河身不过二三尺，且有河身与堤相平者，两堤相去约三四里许，中间容水之地不为不宽，奈淤塞太久，河中壅成沙洲高平坚实，树木蕃生，遂使河之中泓有窄仅数丈者，水逼而无所泄，则冲刷堤身，处处溃决。议者多思更改河道，以南堤作北堤，而于南边筑一堤。臣思数百里田庐坟墓，百姓岂肯迁改，且此河本挟泥沙而行，徙堤数年之后，新河淤成，高洲又将改徙何处？即使再增巨款加培两堤，堤高而河淤亦高，是劳费而终无益也。伏查乾隆年间初定章程，岁修银一万两，挑挖中泓银五千两，疏浚下口银五千两。岁修者，培河上之两堤也。挑中泓者，于冬春干涸时挖河身之淤沙也。浚下口者，疏三角淀之尾闾也。厥后虽经费屡加而办法则仍三者并举，颇著成效。近数十年以来，三角淀淤成平陆，而浚下口之法废矣。河身久不开挖，而挑中泓之法废矣。两法虽已久废，而部拨经费仍留此两款之名目。

臣愚以为当此穷极思通之时，宜复挑挖中泓之法，每岁除五、六、七、八盛涨之月，冬腊正坚冰之月不计外，其余五个月均可兴工挑挖。凡春深秋尽之时，此河有水之处不过数十丈，其干涸之处尚余数百丈，挖出干处之土，近南岸者覆于南堤，近北岸者覆于北堤，雇车以运遥堤之上，引溜以趋新泓之中，年年挑掘，节节开挖，河患或可少减。是否有济，臣拟试办一二处，续行具奏。目下二、三、四、月尚有最要之工，上年南上汛决口本来堵塞，南四汛、南七汛两处决口，虽经堵塞，尚未开挖引河，合之各处要工，共估银十一万两，经户部拨山东银三万两，闽海关银三万两，均无报解消息。现拟即日兴工，赶于四月初间合龙。司库银两因去年仅发兵饷一季，刻下须补发一季之饷，别无余款可以挪用。相应请旨敕下户部借发银六万两赶修河工，一俟山东及闽海关之银解到，即行解部归款。臣因要工刻难延缓，是以正月请训折内即已预为陈明，兹经详查，再申前请。伏乞皇太后、皇上圣鉴训示。谨奏。

留臬司张树声清理积讼折 同治八年三月十六日

奏为钦奉寄谕，恭折复奏，仰祈圣鉴事。

本月十三日，承准军机大臣字寄三月十二日奉上谕：“本日降旨，已令张树声调补山西臬司，直隶臬司令史念祖调补矣。史念祖由军营出身，人尚明白，惟未经历地方事务，是否能胜臬司之任，着曾国藩留心察看，据实具奏，以重地方。”钦此。窃臣履任月余，见直隶日行公事，讼案居十之七八，他件不过十之二三，频年办理军务，积压极多，督署应题之本，未办者二百三十余件，府局京控上控之案，未结者一百三十余件，各属委审及自理之案，未完者殆以万计。或延搁二三年，或五六年八九年不等。吏治之疲，民生之困，端由于此。臣与臬司张树声力筹清厘积案之法，日夜孜孜，甫有端绪。臣自撰清讼事宜十条，令司道及局员等复核，尚未刊刻完竣。又嘱张树声撰限期功过章程十余条，臣为之复核，尚未斟酌妥善。其中最要者，直隶旧章，州县积案若干件，按月有四柱册报，监禁若干名，管押若干名，亦按月有四柱册报。未获之贼，瘐毙之囚，按月亦有禀报。立法本属尽善，无奈虚应故事，遂无成效。今特令各属实力奉行。臣督同臬司实力稽查，每月将各属报册详细核对，分别功过，悬榜院司，官厅且催且诫，以冀日起有功。

张树声任臬司四年，刑名之条例已精，直隶之情形尤熟。臣每询属员之贤否，巨案之源委，所对多得要领。若该臬司能留畿辅，佐臣不逮，计一年之内，可将积案全数清结。若张树声遽赴山西，臣精力衰颓，自度万不能了此数千滞狱。史念祖初入仕途，纵有过人之才智，而欲究谙刑律，熟悉地方，殆非数月期年不能。合无仰吁恳天恩，准令张树声暂留直隶臬司本任，助臣一臂之力，将州县月报各册悉心稽核，俟积案清理完毕，再行迁调，使臣区区整饬畿甸之志，不至尽托空言，亦非独微臣之幸也。闻山西刑名案件，不及直隶之半，史念祖若陈臬晋省，较易称职。能否胜任，似亦可由郑敦谨察看复奏。谨将臣所撰直隶清讼事宜十条抄里御览。此等告诫僚属之文，本不敢轻渎圣听，缘其中委曲繁难，必得极熟之臬司，乃可相助为理。伏乞圣明垂鉴。至张树声所撰限期功过章程，臣核定后亦当附抄呈奏，其中微有变通旧例者，俟续奏时再为声明。所有钦奉寄谕缘由，恭折复奏。伏乞皇太后、皇上圣鉴训示。谨奏。

举劾属吏折 同治八年三月十六日

奏为特参劣员，整饬吏治，恭折仰祈圣鉴事。

窃臣于正月十七日请训折内，具陈直隶劣员风气甚坏，必须大加参劾，以做官邪。荷蒙圣慈垂鉴。履任以后，密札藩臬两司，令将府、厅、州、县各员开列优者一单，劣者一单，面呈商办，而清河道官直隶最久，亦令就所见所闻，开单密呈，以备参劾。旋据卢定勋、张树声等先后呈送清单，分注考语，臣详加核对，与臣在途在京所采访者大致相合。足见直道之公，古今无异，秉彝之好，远近攸同。而月余以来，接见群僚贤员亦尚不少，差喜所见，胜于所闻，但令彰瘅之无私，可冀风气之渐转。兹就劣迹尤著者甄劾十一人，开具清单，恭呈御览。虽鉴衡未必允当，然在臣实已博访周咨，不敢轻听浮言，不敢稍涉成见。此外尚有十余人访察未确，俟两三月后详细推求，再行据实具奏。重者仍令罢斥，不致同罪而异罚，轻者予以自新，略示大诫而小惩，其两司单开之贤员与臣所访各单相合者，亦分作两次进呈御览。

此次所开十员，略注考语，不过表其政绩，并不稍乞恩施。古来循良之吏，或有玺书褒异，非必岁岁迁官，人人进秩也。近世各省保举浮滥，习见不珍。该员等虽无奖拔之实，而循声达于圣聪，即光宠逾于华衮。应请敕下该部无庸调取引见，俾得久于其任，专心民事，幸甚。所有特参劣员、整饬吏治缘由，恭折具奏，伏乞皇太后、皇上圣鉴训示。谨奏。

果渠村估工折 同治八年三月十六日

奏为岁修果渠村坝埽等工，撙节估计，循例动项挑修，恭折仰祈圣鉴事。窃照通州境内温榆河上游果渠村一带，自开挖新河，建筑坝埝以来，漕粮军驳船只，均可直抵石坝，所有石坝楼流水沟等处，每年挑淤工费悉行节省。该处地当山水之冲，堤身、河底每易汕刷淤垫，必须择要修浚，历经勘估奏办在案。

兹据通永道英良详称，据漕运通判李载苏将同治八年应行修浚各工，勘估详报，委员会勘。缘上年汛内，大雨时行，河水盛涨，各工极其危险，设法防护，幸保无虞。堤身、河底多被汕刷淤垫，亟应择要修浚。兹勘得大坝旧龙门迤东边埽一段，长二十五丈；龙门迤西边埽二段，凑长九丈；又接西边埽一段，长十四丈；又一段，长十丈；又接西边埽一段，长七尺；里头边埽一段，长七丈；里头接西边埽一段，长十丈；又接西边埽一段，长十四丈。以上各埽均属平蛰卑矮，应请分别拆修加镶，以资捍御。大坝背后戗堤一道，长四十丈，残缺过甚，急宜加高培厚。又大坝对河淤有沙滩一段，逼溜直趋埽根，阻碍河流，亦须挑挖深通，俾河流顺轨，埽工不致吃重。经该道亲诣复勘，委系应办要工。遵照部议减半章程确切估计，共需例价银一千四百九十一两一钱六分四厘，应请援照该工岁修奏准之案，将一半票银拨给，一半实银开单，绘图请奏到前署督臣移交到臣。覆加查核，均系岁修必不可缓之工，估需银数，核与减半章程相符。其一半票钞，据请援照该工岁修奏准之案拨给，一半实银亦经该道确切查明属实，应请一并照准估办。仍在于道库丁字沽税银并滩地租项下拨给，责成通永道督率该厅认真办理，务于大汛以前，照估如式赶修完竣，报候验收，倘有草率偷减，即行参赔。循例恭折具奏，并缮清单敬呈御览。伏乞皇太后、皇上圣鉴训示。谨奏。

勘永定河工起程日期片 同治八年四月初一日

再，永定河南上等工上年漫口失事，经前署督臣官文奏请部拨经费，择定今春动工。嗣臣由京来任，先到工次周历履勘，查得南七、南四引河丈尺浅窄，地段太短，原估银数亦觉过少，不能导溜东趋，因酌加银二万数千两，札饬永定河道徐继、候补道蒋春元分投兴修。兹据该道等禀报，三月初一日开工，督饬在事各员，认真分投赶办，现计大坝引河已有八九分工程，拟于四月初七日合龙。臣应亲往查勘验收，定于四月初一日出省驰赴工次。所有臣署日行文件，饬委布政司卢定勋代印代行。如有紧要事件，仍包封臣行次核办。理合附片具奏。伏乞皇太后、皇上圣鉴。谨奏。

验收回省日期片 同治八年四月十四日

再，前因永定河工程将竣，臣于四月初一日亲往验收，当将出省日期附片具奏，旋经差弁赍回原片，奉旨：“片中空白一字，殊属疏忽。”将臣交部察议，闻命之余，惶悚无地。臣于初三日驰抵永清之小惠家庄，初四日验收南七大坝引河各工，初五日验收南四大坝引河各工，初六日因感受风寒，先行起程回省，派道员任信成赴南上、南下等汛收验大坝引河各工，所有南上决口，于初七早丑刻合龙。现值桑干之际，河中无水，系合旱龙，凡新筑之堤未与水斗，不知其可靠与否，犹之新练之兵，未与贼斗，不知其能胜与否也。是以永定河每合旱龙，民间常不放心。上年南下、南四、南七各工均合旱龙，此次南上，金门又合旱龙，臣亦殊不放心。虽勘验坝基，尚属坚固，引河尚属宽深，究不敢遽谓十分可恃。兹将大概情形附报，其合龙正折，应俟经过大汛水涨后再行具奏。其工员有应开复处分者，亦俟届时再乞恩施。臣已于初八日旋省，任信成亦于十一日旋省，沿途察看民情安静，堪以仰慰宸廑。惟亢旱太久，二麦已成灾歉之象，只盼日内大沛甘霖，秋禾犹可播种，庶几稍慰民望。所有臣回省日期，谨附片具奏，伏乞皇太后、皇上圣鉴。谨奏。

复陈刘松山湘军情形折 同治八年五月初四日

奏为遵旨筹议，恭折复陈，仰祈圣鉴事。窃臣前于三月十四日承准军机大臣字寄三月十三日奉上谕：“据御史宋邦德奏，陕省营勇变乱，请饬左宗棠详察情形等语。本日已寄谕该大臣斟酌办理矣。营勇因闹饷滋事，已属乱萌。而此番刘松山所部留防缓德州之四营，据城以叛，高连升所部竞至戕其主将，实为各营所未闻。虽据左宗棠奏称，因查拿哥老会起衅，而勇丁之好乱乐祸，难以有功，亦可概见。该御史所称勇丁因地瘠觖望起见，谅亦有之，而召募土勇能否奏效，亦难确有把握。削平粤匪以来，楚勇暮气已乘，此时应如何变通以弭后患，著即悉心筹度，据实以闻，用副畴咨之意。原片著抄给阅看，将此谕令知之。”钦此。

查克复金陵以后，楚勇从征过久，官秩日高，暮气将乘，难资得力。迭经臣于同治三年秋冬及四年夏间先后奏明在案。及臣奉命剿捻，所用专系淮军，其时湘勇十余万人裁撤略尽。随臣北征者，仅刘松山一军及张诗日等数营。至次年，张诗日因病遣撤，则臣之旧部仅留刘松山老湘一军矣。当时楚军将士骄矜自足，真气日衰。独刘松山矫厉奋兴，尚有旭日初升之象。臣因令其添募选练，独当一路。数年以来，转战秦、晋、燕、齐，所向有功，号为劲旅。湘军之名，自是复振。此次陕西宜君，绥德两处，旬日之间，楚勇再变，谕旨殷殷垂询，勇丁好乱乐祸，难以有功。查楚军之在秦者他营臣不能尽知，老湘营纪律素称严整，勇丁之好乱乐祸者，可决其不甚多也。其所以有绥德之变，虽由主将远出，会匪起衅，不善弹压之咎，推原其故，实亦军士久役劳苦思归所致。大抵艰难百折，不辞劳瘁者，将领之壮志也；从征十载，怀归少息者，士卒之恒情也。上年平捻之后，议令湘军西征，臣见该营苦战十年，力穷气惫，必应量予休息。曾檄令刘松山暂缓西行，带回长沙遣撤旧勇，另行招募，如戚继光所谓澄定浑水、再汲新水之说，庶几重新壁垒，克蒇全功。刘松山未接此文，遽行渡黄西征。善良者颇怀归志，桀黠者或蓄谲谋，遂致仓皇煽乱，有此一失。幸赖刘松山平日驭众有法，恩谊相孚，足以慑伏叛党，不旋踵而事即定，而勇丁之好乱乐祸者究不甚多，亦即于此可见矣。

至御史宋邦德所奏地瘠觖望之说，老湘营亦尚无此弊。五年冬间，张总愚窜入秦中，臣檄霆军援秦，迁延不进，臣改檄湘军入关。当时诸将皆以秦陇为苦，臣恐湘军西行必难迅速，刘松山一奉檄调，投袂而起，毫无难色。该营勇丁亦皆感激效命，未闻有以地瘠觖望者。臣亦优待该军，奏明每勇每月加米价银四钱五分，迄今已阅三年。间闻感戴之语，并无怨望之词。起衅之端，殆非由此。此军进秦以来，迭次获胜，回逆望风吐款，收降董福祥等十七万余人，军威大振。乃因此次小变，致损令名，臣深惜之。谕旨惩前毖后，饬筹变通湘勇之法。臣窃以为去年湘军未入秦境之先，本司休息数月，带回湖南撤换旧勇。当时未行此策，今在秦境剿办得力之际，断难再议撤退，另换他营。凡军气之盛衰，全视主将之强弱。刘松山精神未懈，近虽经此波折，锐气亦未少减。顷接该提督三月抄来函，仍拟再接再历，整军深入，由北路进兵规取金积堡老巢，扼贼北窜草地之路。并称陕甘之粮取给山西，远至千数百里，必须妥筹转运，拟由军渡以至绥德，由绥德以至镇靖堡，由镇靖堡以至银条梁至花马池，节节计里，分站用营中之驮骡、勇夫及降众中挑选壮丁，分班搬运，别其险易而均其劳逸。

臣观其艰难措置，规画精详。窃以为有古名将之风，当期从容奏绩。而秦中自克复董志源以后，军事已大有起色，亦无烦改弦更张。若新募秦陇之人，未经战阵，未谙营制，虽得善将者统率训练，亦非宽假岁月不能有为，撤大枝之劲旅，募乌合之土军，沮已定之成谋，冀难必之后效。诚恐新旧乘除之际，该逆得以乘间聚合，死灰复然，则于大局所损甚钜。固不仅欠饷难于筹给，遣勇难于绥辑也。臣于秦陇各军楚军不甚谙悉，专就刘松山一军而论，自应暂仍旧贯，毋庸更议变通。所有微臣遵旨筹画缘由，恭折复陈，伏乞皇太后、皇上圣鉴训示。谨奏。

复议直隶练军事宜折 同治八年五月二十一日

奏为遵旨筹议练军事宜，恭折复陈，仰祈圣鉴事。窃臣去年十月初六日在江南接奉寄谕：“直隶营务久经废弛，前经总理各国事务衙门会同户部兵部、议定选练六军，诚以根本重地，当为自强之谋。迨捻匪北窜直隶，官兵打仗仍不得力，虽云训练未精，然国家岁糜巨万帑金，养此无用之兵，实堪痛憾。此时贼匪既平，亟应将前定练军章程从新整顿。曾国藩久谙戎事，应如何因时变通之处，著于到任后，详慎妥筹，悉心经理，务期化弱为强，一洗从前积弊，以卫畿疆。倘因直境甫就敉平，毗连东、豫一带，应暂拨勇队以资弹压，一并由该督斟酌奏明办理。曾国藩未到以前，官文务饬各员弁照常训练，不得稍有懈弛神机营原折均著抄给阅看。”等因。钦此。迨臣腊、正两月展觐天颜仰蒙圣训，周详，亦以直隶练军为要务。

臣于二月抵任，检阅六军案卷，见内外臣工章奏，于直隶不宜屯留客勇一节，言之详矣。当此全境敉平，若留大支勇队驻于近畿，穷年累月，剿无可剿，防无可防，不特于居民难期和协，即于事势亦同赘疣。是以诸臣之议，多主练兵而不主养勇。惟养勇虽非长策，而东南募勇多年，其中亦尽有良法美意为此间练军所当参用者。臣请略言数端：一日文法宜简。勇丁帕首、短衣，朴诚、耐苦，但讲实际，不事虚文。营规只有数条，此外别无文告。管辖只论差事，不甚计较官阶。而挖濠筑垒，刻日而告成；运米搬柴，崇朝而集事。兵则编籍入伍，伺应差使，讲求仪节。即有一种在官人役气象。及其出征，则行路须用官车，扎营须用民夫；油滑偷惰，积习使然。而前此所定练军规条，至一百五十余条之多，虽士大夫不能骤通而全记。文法太繁，官气太重，此当参用勇营之意者也。一曰，事权宜专。一营之权，全付营官，统领不为遥制。一军之权，全付统领，大帅不为遥制。统领或欲招兵买马，储粮制械，黜陟将弁，防剿进止；大帅有求必应，从不掣肘。近年江楚良将为统领时，即能大展其材，纵横如意，皆由事权归一之故。

今直隶六军统领迭次更换，所部营哨文武各官皆由总督派拨前往，下有翼长分其任，上有总督搅其全，统领并无进退人材、综管饷项之权。一旦驱之赴敌，群下岂肯用命？加以总理衙门、户部、兵部层层检制，虽良将亦瞻前顾后，莫敢放胆任事，又焉能尽其所长？此亦当参用勇营之意者也。一日情意宜洽。勇营之制，营官由统领挑选，哨弁由营官挑选，什长由哨弁挑选，勇丁由什长挑选。譬之木焉，统领如根，由根而生干、生枝、生叶，皆一气所贯通。是以口粮虽出自公款，而勇丁感营官挑选之恩，皆若受其私惠，平日既有恩谊相孚，临阵自能患难相顾。今练军之兵，离其本营、本汛调入新哨、新队，其挑取多由本营主政。新练之营官不能操去取之权，而又别无优待亲兵，奖拔健卒之柄，上下隔阂，情意全不相联，缓急岂可深恃！此虽欲参用勇营之意而势有所不能者也。又闻各营练军皆有冒名顶替之弊，防不胜防。盖兵丁之常态，口分不足以自给，每兼以小贸营生、手艺营生、以补事畜之资。此各省所同也。直隶六军以此处之兵，调至他处训练，其练饷二两四钱，在练营支领，其底饷一两五钱，仍在本营支领，兵丁不愿离乡，往往正身仍留本处，特于练营左近催人顶替应点应操，少分练军所加之饷，给与受雇冒名之人，一遇有事调使远征，受雇者又不肯行，则又转雇乞丐、穷民代往，兵止一名，人已三变，练兵十人，替者过半，尚安望其得力耶？臣两月以来，博采众论，参以愚见，就目前练军之规模，即使力加整顿，亦难遽化弱为强，将欲倚为干城，备御强寇，殊无把握。今当讲求变通之方，自须先杜顶替之弊。拟令嗣后一兵挑入练军，即将本营额缺裁去，练军增一兵，底营即减一兵。无论底饷、练饷，均归一处支放。或因事斥革，即由练营募补，底营不得干预。冀所练省皆为正身，或可少变积习。此外尚有须酌改者，如马队不应杂于步队，各哨之内应另立马队营，使临敌不至混乱，一队不应增至二十五人，应仍为十人一队，使士卒易知易从。

若此之类，臣本拟定一简明章程，重整练军，练足万人，以副朝廷殷勤训饬之意。乃近者节逾夏至，亢旱如故，二麦业已歉收，秋禾多未播种，深恐岁饥民困，藩库入款太减，不能不长虑却顾，暂缓兴办。查直隶司库本属入不敷出，同治六、七两年收数尤少，而欠发各款，除京协各饷及文职应领之款，共欠一百五十余万外，专就本省武营言之，欠发绿营及驻防俸薪、养廉三十二万余两，欠发兵饷二百七十余万两，欠发米折及公费银十三万余两。近来武营俸饷，本仅支五折、七折、八折不等，既折之后，又欠发三百余万，是以各将士纷纷诉苦，衣食无资，办公无费，即令六军选练极精，而各底营存余之兵已废弛不可救药矣。通盘筹算，本省可指之银，断不能拨济练军之饷，若于现存四千人之外增练六千或八千人，仍须由部另拨的饷二万两，按月解直，乃可应手久办，徐图功效。其未挑入练者，各底营存余之兵亦须略为料理，未可听其困穷隳坏。

臣拟略仿浙江减兵增饷之法，不必大减兵额，但将老弱者汰而不补，病故者缺而不补。即以所节之饷项，量发历年之欠款，俾各营微有公费添制器械、旗帜之属，庶足壮观瞻而作士气。数年之后，或将五折、七折、八折者全数赏发。兵丁之人练军者，所得固优，即留底营者亦足自赡。营务或可渐有起色，而畿辅练兵之议亦不至屡作屡辍，事同儿戏。至腾出裁兵所省之饷，弥补练军所增之饷，多寡尚难预定，要亦少有裨益。是否有当，请旨敕下原议各衙门核议施行。所有遵旨筹议直隶练军缘由，恭折复奏，伏乞皇太后、皇上圣鉴训示。谨奏。

报永定河合龙稳固折 同治八年五月二十一日

奏为永定河新修堤工合龙，历经麦汛水涨，稳固如常，引河亦极通畅，恭折具奏，仰祈圣鉴事。窃查永定河南上汛漫口等工，经臣奏派永定河道徐继、候补道蒋春元分投领款兴办。前据报、督率掌坝、随坝各员带同兵夫赶紧修筑，择定四月初七日合龙。臣先期驰往查验，已将出省、回省日期先后附片奏报。因前后新办各工均趁水涸之时赶做。虽验明坝埽坚固，引河深通，但新修之堤未与水斗，究未敢遽信为可靠。当经声明先报大概情形，俟经历盛涨，再将合龙，正折另奏在案。兹据永定河道徐继，候补道蒋春元禀称，五月初三日未刻，浑水直抵坝前，水势抬高八九尺，坝埽悉臻稳固，启放引河导溜东趋，当派员弁兵夫连夜跟水直抵南七，初六日申刻径达尾闾汇入凤河，全河复归故道，形势极为畅顺，毫无阻滞等情会报前来。

臣查此次南上漫工，先据该道厅等估需银十一万余两，经前督臣官文奏蒙恩准奉部拨款兴办。臣出京时，先赴工次沿堤亲历履勘，心疑通工颓废情形何遽至于此极。旋复周咨博访，佥称自咸丰三年以后，前此所定经费，仅发四分之一，迄今十五六载，领款太短，到工又迟，各汛左支右绌，不得不因陋就简，以致堤愈削薄，河益淤高，年甚一年，遂至于此。否则漫溢失事之案，从未有似此连月叠出者，则通工之受病可想而知。臣因取该道等所呈估折，按照所历情形，一一复核，觉南四、南七引河丈尺浅窄地段亦短，尚须加挑宽深。因与申明昔年挖浚中泓之旧例，谓引河若果深通，即中泓亦已疏浚，名异而事实相同，新工与旧例相合，当许于原估银数外酌加两倍，增银二万二千有奇。此外堤埝有应添培高厚者，有应酌增坝埽者，全河可虑之处，均须择要添做，即于本年应领岁抢修银内指款速办，仍许以事竣酌增银数千两，以补岁抢修之不足。又与该道及厅汛等严定约束，此次大工务先痛除向来河工旧习，一切购料办工，事事力求真实，上不准丝毫克扣，下不准丝毫浮昌。其大工估定之银与年例应领之款，均于二、三月一律拨发，许为奏乞天恩免追赔款，宜各激发天良，认真报效。并又遴派熟谙河口之候补知府徐本衡，候补知县陈赞清、朱锡庆等暨地方官西路同知邹在人、南路同知萧履中等多员，赴工襄办。

该河道徐继锯派驻南七督办两岸培堤、切坎、筑坝、挑淤事宜及南七引河各工委员，候补道蒋春元派驻南上督办漫河两坝镶筑事宜及南四引河各工。旋据呈报，择于三月初一日兴工，督饬掌坝、随坝员弁率领兵夫赶紧镶进水占坝边，接做水埽，层土层料，密签长桩，加压厚土，多派兵丁层层夯硪重打坚实，并添做夹土坝，坚筑土柜养水。盆金门口仅剩五丈余，虽上游甫经水涸，而坝前尚有清水二三尺深，即于四月初七日丑刻挂缆合龙，追压到底，随下关门埽加钉大桩，均系该候补道蒋春元逐日在坝亲验监催。其南上、南下、南四引河加深、展宽、添长地段各工，亦经按照添估，委员分办报竣。该河道徐继督率员弁，坚做坝埽，疏浚引河。先是，龙王庙以下河身节节淤塞，并有高仰及坐湾不顺之处，现均逐一详勘，一律加深展宽，裁曲取直，添挖子河，兼做沟工，至窦店窑迤下均已通畅。复周历两岸各险工，如南上、南下、南二、南三、南四等汛，加培堤埝，添做土埽。北三汛加筑子埝，添办五号圈堤，十二、三号土工，并添做鱼鳞埽段。北四上汛二号、十号挑水坝，北四下汛镶做埽段。南四汛四号加做挑坝护埽，并将各处切坎工程，均按添估之式，饬属赶办完竣。是此次堵筑南上汛一处漫口，实将通工二十汛之堤捻坝埽均已普律全修。虽南七、南四引河臣尚嫌其逐渐逼窄，难容全溜，不无可虑。而询访民间，皆称此次工程坚实，已为近二十年所未有。转昫伏秋涨发，靡有定程，事难悬揣，应即责成该河道督饬厅汛员弁，振刷精神，随时抢护，务保无虞。臣于四月初四、五等日验收引河大堤各工，其南上、大坝引河各工，亦经委员候补道任信成驰往验收。据覆，工坚料实，足资经久。目下浑水涨发，自上而下，新做坝埽均经洪流冲刷，悉保稳固，大溜铺满畅行，引河无阻，堪以仰慰宸廑。此次印委大小文武员弁，均能认真修筑，奋勉出力。可否准臣择优酌保，以资鼓励之处，伏乞圣裁示遵。所有漫工合龙后，初经盛涨，坝埽稳固、引河通畅缘由，理合恭折具奏，伏乞皇太后、皇上圣鉴训示。谨奏。

河工拨用长芦复价片 同治八年五月二十一日

再，查二月中旬臣饬委赶修永定河工，因无款可拨，即札饬长芦运司在于复价项下拨银三万两解赴固安工次应用。旋经批定此款以二万二千余两作为添估南四、南七引河之用，即所谓以引河之新工，复批挖中泓之旧例者也。其余七千余两，现节堆储料垛，酌备现钱，专为盛涨抢险之用。盖岁修、抢修、储料、运脚、四款，道光中历系每年在部支银九万数千两，至咸丰四年仅发一半，又改为半银半票，改为司库给发。同治二年，刘长佑奏准免发半票，然折扣之余，每年所发实银尚不足四万两。臣愚以为与其兴大工于失事之后，不如慎修防于无事之时，拟将挑挖中泓、疏浚下口两事归于岁修年例领款内认真兴办，纵不能遽复旧额，亦不得不酌量加增。除将应增之数详议另奏，及此次所用复价银两另行报销外，合将所提长芦银三万两，附片具奏，伏乞皇太后、皇上圣鉴，敕下户部查照。谨奏。

试办撤留长芦总商折 同治八年六月十一日

奏为循照部议，将总商分别撤留，先行试办，以杜把持而资整顿，恭折奏祈圣鉴事。

窃查前准部咨，令将长芦总商四人，查照山东成案酌量裁撤，按年轮替，并将各总商拖欠课款，详查催完，奏奉谕旨：“依议。”钦此。咨行到省，当经前督臣刘长佑转饬遵办。乃七年正月间，适值捻逆扑犯省城，嗣又窜扰津、沧一带，彼时军务吃紧，无暇兼顾鹾务。迨直境肃清后，前署督臣官文乃始查案行催。旋据运司以各总商多系谙练熟手，难以裁撤轮替，详经咨部。即经户部奏驳咨复，行令仍照前咨办理。又经臣札饬遵办去后。兹据盐运使恒庆详称，长芦通纲总、散各商应交课款，均由司派员催令自行交纳，断不敢以散商完足分数为总商拨抵牵算，其历年奏销册报未完银两，委系累参各商欠交之款，且纲总、商人黄昭融等，屡据具禀求退，皆因近来纲务繁剧，接办乏人，未克批准，并非该总商等希冀取巧，日久把持。惟纲总为一纲之领袖，非公正练达，熟悉纲情，难期服众。若将现充纲总之四商概行裁撤更换，不特一时难得其人，即使举有新商，恐于向办旧章及一切款项未能深悉，奏限在迩，催课正当吃紧，未便遽易生手，致有舛错贻误。惟既奉奏定饬遵，自应遵照所指办理。兹照山东裁撤成案，将长芦纲总商人一名黄昭融，引名振德，一名高凌汉，引名益德裕，先行裁撤。其总商杨俊元、华桢二名，暂行酌留。仍由司留心体察，及饬通纲商人公举殷实公正妥商，以备遴选接充，按年轮流更换。并将新商姓名专案报部，以符原议等情，具详前来。

臣查芦纲散商领引纳课，以及应查、应议等事，向来概归纲总查催筹议，是以非熟悉纲情，通达大体者不能胜任，而权之所在，即为弊之所丛，诚如部议，把持挪改等弊，事所不免。今止裁留二名，改为按年轮换，势孤情怯，诸弊可期廓请。第芦纲较东纲辖境稍宽，公事亦较剧。两人之才分不齐，其能否料理裕如，殊不可必。应饬暂先试办，仍由运司随时督饬整顿，以专责成。除饬将撤退总商欠款并官商捆运引岸赶紧分别查办外，所有遵议裁留纲总，先行试办缘由，合先据详恭折具奏，伏乞皇太后、皇上圣鉴，饬部核议施行。谨奏。

永定河漫口请参处各员折 同治八年六月十一日

奏为永定河节次暴涨，道厅抢护新工，竟于北四下汛平工处所忽致漫溢，分别参办，并请旨将臣交部议处，恭折奏祈圣鉴事。窃查前因永定河南上等汛合龙以后，经历盛涨，坝埽均甚稳固。引河亦尚通畅，意谓后即长水，似可不致他虞，用敢专折奏报，并将已前参革各员恳恩开复在案。不料本年宣、大一带得雨甚大且勤。屡见各属禀报，即虑山水汇注，一出山口，势必异常涨发。正在悬系之际，乃于五月二十八日接永定河道徐继禀称，查通工形势，以南上、南下为最险，而南四各号新工尤形险要。因十八号以下引河过于逼窄，漫滩水普律出槽，拍岸盈堤，情形十分吃重。该道督率厅汛各员分投抢护，将各埽段加镶压土，穷一日之力，始得渐臻稳实。旋据代理北岸同知王维清禀报，北四上汛十三、四号起至北四下汛三、四、五号及于工尾二十余里之间，一片汪洋，水势近逼堤根，续涨不止，愈抬愈高，串沟水漫过五号堤埝，赶即挂柳卷，由多方搪护。正在抢办间，三号又复驰报水势直漫堤岸，危险万分。

当经分饬汛员弁兵招集村民跑买土料，设法抢救。不意二十一日酉戌之间，大风陡起，激浪腾空，北四下汛五号，水越埝顶，刷塌口门十余丈，昏黑之间，措手不及，理合据实禀报，该道当即北渡驰往，犹冀以人力回天。乃值风狂溜急，驰至北三工冒险渡河，烈风雷雨之中行抵北四下汛三号，因漫水将堤身隔断，不能径赴五号，又复连夜渡河折回南岸。二十二日，绕由南五过河查看。北四下汛五号漫口已经夺溜，冲刷口门三十余丈，无可挽救。查勘此次漫口，系由旧减河顺流而下，被淹村庄无多，人口无伤。现已赶紧备料，盘筑里头以防续塌等情，禀请参奏前来。臣查永定河堤工，前经臣亲历细勘，诚属废弛已极。第上年请帑十一万金，臣又加拨二万余金，为款已巨。原冀引河加长，中泓稍宽，又将岁抢修年例应发之银全数早发，亦冀全工择要修培，庶保无虞。乃北四下汛五号竟被漫越堤顶，刷塌三十余丈。虽在平工处所，尚非本年新工之失，而本厅本汛各员所司何事，实属咎无可辞。相应请旨将代理北岸同知候补通判王维清，北四下汛固安县县丞候补从九品岳翰一并革职，留工效力。该河道徐继统辖全河，疏于防范，应请革职留任。臣督率无方，请旨将臣交部议处。现在伏秋，雨汛接续将至，汛期正长，上游险工林立，而历年以来河身并无中泓，本年所控南四、南七引河既短且窄，不能容受全溜。臣前折所虑，即在于此。河身既不能容，则埽堤处处可虞，亟应上紧防护。除饬委候补道蒋春元先行驰往查勘，严饬上游各汛务各加意修防，仍速盘筑里头，以防续塌外，所有北四下汛漫溢缘由，理合恭折具奏，伏乞皇太后、皇上圣鉴训示。再，此次漫口，据该道禀，引河淤垫无多，拟于半月之内设法抢办，冀盖前愆。今已半月届满，堵塞漫口尚无把握，是以出奏稍迟，合并声明。如果于数日之内侥幸抢办合龙，再当专折由驿驰奏。谨奏。

永定河未能合龙片 同治八年七月初一日

再，查永定河北四下汛漫口，前据该道等以引河淤垫无多，口门亦尚不宽，请就半月内抢办堵闭，以赎前愆，当经准其试办，而又料其全无把握，曾于上次折尾声明在案。兹据永定河道徐继禀称，该道自六月初二日起昼夜赶办，雨坝进占，浇做夹土坝，挑筑背后土工，并镶做边埽，加压顶土，至十六日止共进十二占，连小坝共二十四占，仅留金门口四丈七尺。其河身淤垫处所引河沟工，亦经间段挑挖，本定十八日合龙。因十七日大雨竟日，兵夫不能站立，是以改至十九日，当于是日卯刻挂缆，测量金门口水深一丈二三尺不等，溜势湍急异常，两坝十分吃重。该道不惜重资竭力跑买，无如伏水性极汹猛，势若排山。金门口随镶随蛰，坝前水愈抬愈高，以千余人抢办三时之久，迄未能追压闭气。又值水适骤涨，势更难与强争，只可以保全大坝为急，不得已将金门口土料拆去，俾河流得有去路，免致伤及坝身，俟秋后水弱再将引河加挑宽深，方可合龙。现计大坝、引河均尚如故，已派弁严密防守，亦不致虚縻经费等情具禀前来。

臣查此时正交初伏，水力刚劲，本难侥幸成功，特因该道厅等急图自赎，是以姑准试行，今功败垂成，实亦意中之事。且全河受病已久，下口太高，无尾闾可以宣泄，中泓太浅，无河身可以畅流。即使北四下汛幸而堵合，而堤埝单薄，处处可考，不决于此，或溢于彼，总坐河无可归之槽，溜无容受之处，故泛滥为患耳。将来秋冬合龙之后，必须将挑挖中泓，疏浚下口，二者认真筹办，庶可补救万一。臣识暗才疏，不克研究河务，胸怀成竹，以致底绩无期，曷胜惶悚之至，理合附片具陈。伏乞皇太后，皇上圣鉴。谨奏。

再议练军事宜折 同治八年八月二十七日

奏为再行酌议练军事宜，恭折仰祈圣鉴事。

窃臣接准部咨会奏直隶练军事宜一折，令臣迅即筹定简明章程，奏报定议等因，咨行到臣。臣窃维用兵之道，随地形贼势而变焉者也，初无一定之规，可泥之法。或古人著绩之事，后人效之而无功；或今日致胜之方，异日狃之而反败。惟知陈迹之不可狃，独见之不可恃，随处择善而从，庶可常行无弊。即就扎营一事言之，湘勇初出亦屡为粤匪所破，既而高其垒深其濠，先图自固之道，旋即用此以制敌。厥后淮勇诸军继起，亦皆以高垒深沟为自立之本，善札营者，即称劲旅。直至移师北来改剿捻匪，每日计行路之远近，分各营之优劣，曾无筑垒挖濠之暇，而营垒之或坚或否，于胜败全不相涉。即询及陕甘剿回、贵州平苗，亦不以筑垒挖濠为先务。至天津捍御外洋，虽坚壁亦不足恃。即此一端，已知陈迹之不可狃，兵势之变化无常矣。然安营支帐、埋锅造饭一则，不扰闾阎一则，自固壁垒，斯乃古来之常法，并非勇营之新章，终未可弃而不讲也。臣愚以为直隶练军，宜添学扎营之法，每月拔营一次，行二三百里为率，令兵丁修垒浚濠，躬亲畚筑，以习劳。不坐差车，以惯行走。至运米搬柴，则勇丁不过偶尔为之。如今年近事，老湘营之勇由绥德州运米至花马池，铭军之勇由济宁州运米至张秋是也。论平日之常例，则采薪等事，每勇百人，照章有长夫三十六名，兵丁百人，旧例亦有夫役三十名，并有报销四十名者。臣意练军既拔营行动，即须添募长夫百兵，给三十名。虽所费较巨，似亦不可省之项。有长夫任樵汲负重之事，则兵丁可不任搬运之劳，既以稍示体恤，又以见筑垒挑濠等事，必须躬亲，宽于此者，正欲其严于彼。至部臣所议兵丁宜讲衣冠礼节，臣意老营操演尽可整冠束带，以习仪文。拔营行走，仍宜帕首短衣，以归简便。凡此皆一张一弛，择善而从者也。

臣前折所谓重统领之权者，盖因平日之事权不一，则临阵之指麾不灵。臣在南中尝见有藩臬衙门募勇多营，平日之领饷拔缺请奖等事，皆由衙门主政，至临阵之际，则另派武员统领率之打仗，致指麾不克如意，即巡抚及大帅所部多营，平日无一定之统领，临时酌拨数营派一将统之赴敌，终不能得士卒之死力。而江楚诸省幸获成功者，大抵皆有得力统领，其权素重，临阵往来指挥号令进退之人，即系平日发饷挑缺、主持赏罚之人，士卒之耳目有专属，心志无疑贰，是以所向有功。臣所谓事权宜专，本意如此。然亦会逢其适，幸遇塔齐布、罗泽南、李续宾、杨岳斌、多隆阿、鲍超、刘铭传、刘松山诸人，或隶臣部，或隶他部，皆假重权而树伟绩，苟非其人，权亦未可概施。部臣所议得良将则日起有功，遇不肖则流弊不可胜言，洵为允当之论。良将者，可幸遇而不可强求者也。嗣后直隶练军统领，臣当悉心察看，遇上选则破格优待，尽其所长，遇中材，则随处防维，无使越分，庶几两全之道耳。部臣复议及兵将相习，可收一气贯通之效，又言转弱为强，不必借才于异地等语。臣窃意就兵言之，以土著为主，以保状为凭，断无令外省客勇充补之理，而客勇亦无愿补远省额兵之志。就官言之，则武职自一命以上，直至提镇，皆准服官各省。况畿辅万方辐辏，尤志士愿效驰驱之地，是各路将弁有出色者，皆可酌调来直，不得以借才论。

直隶练军，询诸众论，不外二法：一日就本管之镇将练本管之弁兵，一曰 调南人之战将练北人之新兵而已。访闻前此六军，用本管镇将为统领者，其情易通，而苦于阖营无振作之气。用南人战将为统领者，其气稍盛而苦于上下无联络之情。将欲救二者之弊气之不振，本管官或不胜统率之任，当察其懈驰择人而换之。情之不联，南将或不知士卒之艰，当令其久处积诚以感之。臣今拟于前留四千人外，先添三千人稍复旧观。一于古北口暂添千人。该提督傅振邦，老于戎行，安详勤慎。一于正定镇暂练千人。该总兵谭胜达，勇敢素著，志气方新。二处皆以本管官统之者也。一于保定暂添千人，令前琼州镇彭楚汉，以南将统之，与中军冷庆所辖千人姑分两起，俟察验实在得力而后合并一军。此因论兵将相孚而拟目前添练之拙计也。

部臣又令筹定简明章程，再行按月给饷，并查明直隶未经遣撤之勇，饬令回籍妥为安插。臣查直隶勇丁，上年经署督臣官文奏留十二营，臣今年撤去余承恩三营。其后，夏麦秋禾叠遭亢旱，常有匪徒窃发，因恐散勇穷无所归，聚而滋事，是以迁延未及续撤。俟秋末安靖，再当遣撤数营，即以裁勇之银添作练军之费。至淮勇铭军，乃臣所奏为拱卫京畿之师，其大队扎于张秋，分数营驻扎保定，数营驻扎临清。目下不拟裁撤，另行附片复奏练军规模。臣拟仍以四军为断，二军驻京以北，二军驻京以南，每军三千人，统将功效尤著者或添至四千、五千人，其余常行章程已详具于部臣及前督臣刘长佑所议条款中。臣昨议练饷、底饷一并支领，马队不溷步队之中，一棚只以十人为率，亦经部议允准。此外，如顶名冒替，是前此之积弊，未知将来能否革除；参用南将，是前此所已行，未知此后能否融洽；此次所议添募长夫，每月拔营亦未知有无窒碍。斯三者一有未妥，则全局皆须变更。臣不敢遽定章程，恐不久仍须更换也。可否请旨一面交各衙门核议，臣一面先行试办。其饷需暂用江南协款，俟定议后再由户部拨发。俟试行果有头绪，然后刊刻简明章程，俾各军一律遵守。所有再议练军事宜，恭折复陈，伏乞皇太后、皇上圣鉴训示。谨奏。

铭军统领无庸更换片 同治八年八月二十七日

再，臣于四月十九日接奉寄谕：“李鸿章奏，提督刘铭传患病未痊，恳请开缺，已明降谕旨准其开缺调理矣。惟该提督所部各营，前经曾国藩奏明作为畿辅护卫之师，现在刘铭传既经开缺，刘盛藻接统是否胜任，或须另派妥员接管，并应否遣留之处，着曾国藩悉心察度，随时奏明办理。李鸿章原折着抄给阅看，将此谕令知之。”钦此。臣查保升按察使刘盛藻，向在提臣刘铭传大营分统左军，唐殿魁分统右军，均称得力。唐殿魁殉难以后，刘盛藻每照料全军事务。上年刘铭传回籍养伤，刘盛藻代统其众，将士翕服。本年正月，臣奏明以铭军护卫畿辅，旋经檄调分兵来省。该员派营务处赵宗道管带八营，移驻保定。五月间，闻枭匪将起，又檄调滕学义管带三营，移驻临清，而刘盛藻老营仍驻张秋。三处均归该员统辖，迄今已阅数月。察看该员勤廉精细，能识大体，尚可胜任。其军分扎各属，于直隶、山东百姓亦甚相安。现在西陲未靖，昨接山西抚臣李宗羲来函，于旧设沿河防兵外已再募新勇添设八营，用防陇匪窜越。而河道绵长，瞬交冬令，将结冰桥，晋省河防尚未知可恃与否。直隶与山西毗连，此时铭军自未便遽撤，仍应责成刘盛藻统领，以资熟手，毋须另行派员接管。理合附片复陈。伏乞皇太后、皇上圣鉴训示。谨奏。

核办永定河工程款项折 同治八年九月二十一日

奏为核明永定河工程酌拟办法，请拨款项，恭折仰祈圣鉴事。

窃维永定河北下四汛堤岸，于五月二十一日漫决，接连伏秋二汛，未克合龙。八月间奏派候补道蒋春元前往署理，筹度兴工，并饬周历下游，详加察勘下口是否疏通，中洪是否无阻，一一勘明，免致此处甫经合龙，彼处又报决口，仍蹈近年之覆辙。兹据蒋春元禀称，自八月二十一至二十五等日，督同文武员弁周历查勘。

查永定河自南北七汛以下，河道宽至数十里，由道光二十三年至今，所谓下口者或傍南岸而行，或傍北岸而行，或归中道而行，均下抵凤河以达于海，迁徙不常。兹勘得旧傍北岸之河北七头号至三十一号，均系河身宽深，距堤亦远，形势极顺，无如三十一号以下河距堤身太近，其形甚窄，至四十八号以下，并无堤身，水出则漫淹武清、东安，是改归北岸之议，未可举行。其旧行中道之河，若由北七工三四号向望河楼调河头，仍引入中道，距南北两堤均远一线，顺流无所依傍，直达凤河，形势亦顺。无如间段淤垫太长，渐成平陆，有并无河影者，所需经费过巨，是引归中道之议亦未可行。惟近年水傍南堤之河，即系道光二十二年以前之故道，目前水入下口，不能不循此道而行，人力稍觉易施。惟下口既傍南岸而行，则南七各号即系初近下口吃重之地。查南七五号同治六年漫口，秋后堵闭，因限于经费，未将拦河大坝修复合龙。之后凌汛涨发，即已鼓裂塌陷，幸去年南四决口，该处未经过水，今年南上合龙，大溜甫过，该处水上埽面与堤相平，岌岌可危。现在堤身受病，堤内坑塘太深，头分引河太窄，是南七之六七号实为下游第一险工。兹据向前第五村之东南隅另挑引河，工长七百丈，下与旧挑之河身相接，并于南七工头二号做一截水大坝，镶埽签桩，工长百丈，撇水入新引河，不入坑塘，仍于坝根两傍作一圈埝，工长千丈，以卫前办之堤。估计土埽各项需银一万六千两有奇。此南七初近下口预防危险，拟办引河坝埝之工也。至龙王庙上下河身甚窄，并未刷宽，须加挑至十二丈宽。窦店窑以下五百丈，亦宜挑宽加深，估需实银一万八千两有奇。其余河槽稍宽，及离凤河较近之区，姑置后图。此疏通下口之工也。南六、南五、北五两岸以上至张家坟西头工段甚长，迂曲过多，水来则壅积难下，以致上游抬高，急应节节挑挖，或裁湾取直，或切坎顺轨，只存南五十七号、北六十三号两处次险之工，其余一切险工，皆已撇去。盛涨来时，或可势同建瓴，径行无滞，估需实银二万二千两有奇。此挑挖中洪之工也。至北下四坝工，均皆蛰陷坚实。惟秋汛以来，金门口刷宽，现尚有十二三丈，应行进占。金门口水深一丈一二尺、一丈三四尺不等，新估背后之土加宽加高，又添做养水盆河头，则须向南展宽，以顺来流。引河又须加挑，以通去路。并前此抢办时用过之费，共估需银二万四千两有奇。此堵合北四决口之工地。此数者，惟北下四汛堵口系属正案，其余皆系另案。然不办中洪，下口则合龙后水势不能下行，不惟新工吃重即凡水经过之处，堤身处处堪虞，四项工程共估需银八万余两。伏乞源源发款，及时赶办。至向来方价料价皆有常例，此次剔除积习，核实力减，以求撙节等情，具禀前来。

臣查永定河工近年多系由外捐办，去岁经署督臣官文奏请帑项十一万，仰荷圣恩允准。臣春间到工，又于南七、南四引河增拨银二万三千两，已属非常之举。今冬又需专款八万，殊觉糜费过巨。第既据该道暨各员勘明，不办中洪下口，则水势不能畅行，仍恐合龙之后，旋即失事。堤身受病已久，本属在在堪虞，臣不得已札饬核减银九千两，准其一面兴办。至由外劝捐，历年成案皆系由司库借拨现银，再于岁修项下按年摊扣归款，岁修等银久经裁减，又加扣去捐款，则河员之领项愈微，到工之实银愈少，河务所以日坏，皆在于此。臣愚以为，欲整顿河务，必须停止摊捐，发给现银，免致厅汛有所藉口，即以作弁兵夫役之气。合无吁恳天恩，饬部拨银四万两下少三万余两，臣即于江南协直项下拨发。今年直隶水旱报灾近七十县，民力穷困，藩库无可动拨，伏希圣慈亮鉴。如蒙俞允，臣当分别办理张家坟一带挑挖中洪，龙王庙以下疏通下口。二者皆多年失修之工，即用部拨之款，其北下四汛堵塞决口，南七六号添做坝埝，系近日应办之工。即用外筹之款，如此区别造报，庶不失慎重帑项之义。所有核明永定河工程酌拟办法、请拨款项缘由，恭折具奏，伏乞皇太后、皇上圣鉴训示。谨奏。

请发中洪下口岁修银两片 同治八年九月二十一日

再，查永定河向例，每年岁修银三万四千两，抢修银二万七千两，备防银二万五千余两，加增运脚银八千五百两，均于先年岁终由部库请领，久经遵办在案。咸丰四年，因军需浩繁，库款支绌，奉部议定减半给发，并令在藩库旗租项下拨发。维时，藩库一应放款均系银、钞各半，遂于河工岁抢修等银亦发半银半钞，向之每年发九万四千余两者，至是仅发实银四分之一，不过二万三千余两矣。同治三年，前督臣刘长佑以部议征放既停止钞票，则永定河岁抢修各银亦应停止发钞，奏请发给五成实银，奉旨允准。于是较之向例可得四分之二，每年可发四万七千余两矣。然司库扣去部平及摊捐等款，每年所发实银尚不满四万两，是以到工之费甚少。向来岁修银两，本有挑挖中洪、疏浚下口二款，厥后领款尚存其名，而修工则无其事。近年领银太少，堤埽已极草率，而中洪，下口更置之不论矣。臣愚以为欲弭永定河之患，必须于中洪、下口二者，年年加功。夏间曾以河务函询通商大臣崇厚，旋接其复书，亦谓宜从下口施力。永定河真正下口在天津西北之韩家树地方，为永定河与大清河汇流之处。每日海河潮汐可以达到，能从韩家树下口节节向上挑挖，使浑水直达海河与潮汐可以相接。藉潮力以汲引，使下游不能停积，自上游不虞壅遏等语。其言似属可行。臣虽未至下口尽处，而两次到工，见河身无槽之处甚多。窃以为常疏中洪，宜与崇厚先挖下口之说相辅而行，合无仰恳天恩饬部核议，准将昔年裁减岁修、抢修等银再加拨二万三千余两，较之道光年间原额酌复四分之三。每年共发七万一千余两，以一半为修堤、抢险之用，以一半为疏浚中洪、下口之用。每年桑干及九、十月间奏明修理下口若干里，中洪若干段，工竣后必须总督亲往收验。如其草减浮冒，立即参劾罚赔。所难者，挑河所出之废土仍堆积于河中，不能远送堤上。一遇风吹水荡，不免壅滞河槽之内，终非可久之计。臣现札饬上海机器局询问洋人制器有能送土于数里之外、不甚糜费者否。果有其器，则挖出之土送于堤上，加以夯硪，固属一劳永逸之道。即无其器，而年年挑挖，究亦不无小补。如蒙俞允，此项银两部库暂难发给，司库亦极窘迫，拟请于长芦运库先发一二年以济要需。将来部库充裕，或仍复道光年间之旧章，每年发岁抢修银九万四千余两，亦仍以一半修堤抢险，以一半挑浚下口、中洪。届时应从何处支发，俟数年后再议。臣才识浅陋，暗于河务，但见河身无堤相平，堤工难于得力，不得已思专从下口、中洪致功。是否有当，请旨敕下户、工两部议复施行，伏乞皇太后、皇上圣鉴训示。谨奏。

条陈长芦盐务折 同治八年十一月初一日

奏为长芦盐务，按照部议，分条复奏，仰祈圣鉴事。

窃臣于同治八年五月初一日奉到寄谕：“前因给事中陈鸿翊奏请整顿长芦盐务，当经降旨交户部议奏。兹据奏称，陈鸿翊所拟各条，或系申明成例，或系现办有案，或款由外销，向未报部。总之，芦纲积弊在引岸虚悬，乏人认运，因而交款日绌，浮费过重，商力难纾，正供遂致暗亏，请饬迅速整顿等语。着曾国藩按照部议各条，督饬长芦运司将应办事宜赶紧修举，应汰陋习实力扫除。如尚有未尽事宜，并着体察情形，酌拟章程具奏。”等因。钦此。当即恭录札饬运司恒庆，据实详复，以凭核奏。旋据该运司将盐捐钱文津贴剥船一条，先行详请咨复，其余九条亦于六月间详复。臣以其中利弊未能详细厘剔，所陈尚有不实不尽，批令再行确查具详。九月初间，又经另委候补知府李兴锐驰赴天津，按照原奏各条，明查暗访，悉心考究，据实禀复。兹据该司及委员先后查复前来，臣参观互证，酌拟办法，分条具陈如左：

第一条，认办悬岸，宜定限期。

查芦商认办引地，向例于具禀之后，饬纲查明是否家道殷实，仍由本商自觅散商联名出结具保，由纲总循例加结，始由运司转详咨部更名，一面给发行知领引办运。此等层折，原为慎重课帑，由来已久，其中紧要关键，重在出结之保商，不在加结画押之总商。其或商本实不充足，或外来人地生疏，纲中无商承保，则往返查访，稽延时日，亦事势所常有，并非该纲总等有意刁难，藉端需索也。惟新商认岸之初，办千引者向令先交两课银一千余两不等，名曰寄库，以验殷乏。又认运、租运、捆运之外，另有试运章程，试之二三年，果不能办，准其禀退。有寄库则资本之证据早明，有试运则本商之进退裕如。在纲总不必过于慎重，徒起垄断之疑，不以为因循废公，即以为靳惜美岸，迹近把持，情同勒措。嗣后新商具呈，但有散商联名结保者，即令纲总酌定限期，于二十日内加结画押，运司亦迅速发给行知，庶众商可资鼓舞。

第二条，保结商人，宜专责成。

查长芦向例，新商入纲，取具联名商保，保其家道殷实，如有贻误课运，愿甘分赔甘结。惟各商因通纲向有随引带交参课银两，遇有参商拖欠课款，除以查抄家产变抵不敷外，均在商交参课内弥补，是以从无保商摊赔之案。迨至道光二十九年，引岸参悬，无商认办，悬课过多，参课不敷弥补。通纲添捐悬岸课一款随领引时，每引交银四分，专补悬课之用。无如悬岸日增，归补愈难，所有续参商课虽逐案饬令分赔，总未据完交实银。且查芦纲商人，多因误运、误课，其本商名下自能保全出纲者，甚属稀少，若再责令分赔，代人受过，并不予以年限，难免不纷纷畏累远避，则芦属引地，从此有参无认，殊于全局有碍，自应量为变通，拟请仿照保固三年定限。如果三年正课之内，认商贻误课运被参，即将应交正课除抄查备抵外，其余参欠课银分作三成，在于参商名下追交二成，出结之散商、加结之总商分赔一成。如逾三年之期，认商业经完过奏销引课，可称家道殷实，即与保商无涉，以示限制。似此酌核办理，于课款分赔有着，而于各商亦不致有畏累不保之虞矣。

第三条，督催总商，宜先完课。

查芦商完课，无论总商、散商，均照通纲一律办理。近年奏销后所欠勒限课银，委系累商欠交之款，纲商名下应交正课，均经依限催完。惟向来章程，每届上课之期，运司派委盐务候补数员，率同纲总督催委员，平日与众商情谊不洽，于盐务底里不明，督催无权，虚应故事，每届笼统完至八分以上为率。而此八分中孰多孰寡，孰先孰后，无从稽考，是总商之拉匀牵算从中取巧，其物议亦由此而起。嗣后惟当遵照部议，敕令纲总首先完纳，每届奏销将总商名下课款是否清完之处，附案声明。仍由运司将总庸另立簿册，散商亦立一簿，将已完几成、未完几成，据实登注，随同销册详文送盐院衙门备查，纲总无从牵拉、众商无从朦混，开诚布公、共见共闻，征收亦当日有起色。

第四条，捆运悬岸，宜交全额。

查长芦悬岸，前于道光二十八年，经钦差王大臣查办盐务案内，将无商州县五十五处，除有州县自行运销者十一处无庸更改外，其余四十四处之河南悬岸二十州县，尽改票盐，仿照淮北成案先课后盐，无论资本多寡，一经交课，给票护运。直隶悬岸二十四处，予限半年，责令各州县或招商，或招贩，一律整理。倘商贩无人，责成各州县领运；如州县实有不能办理之处，仍由盐运司遴员官运等因。今查直、豫各处悬岸，除陆续招有新商具认外，尚有豫属之新郑、太康、扶沟、长葛，直属之成安、开州，并先经曾有商认办，复又参悬之豫属鄢陵、沈邱，项城、洧川。又二十八年以后，续经参悬引岸，除随据新商接认外，尚有南岸祥符、许州，禹州、临颍、郾城，直隶之永清、邢台、鸡泽、隆平、巨鹿、衡水、唐山、曲周。统计二十三处内，除衡水现有新商禀认试办外，其余各岸叠经该司出示招商，并通饬各属一体广为招募，迄今无商认办，引岸虚悬，民食堪虞，自不得不照案饬令官商民贩招运，藉济民食，以补课款。惟捆运多寡无定，原与包额运办不同，若辈唯利是图，能多捆一包之盐，即多获一包之利，亦未曾不愿多运多销，而卒之所运无几，盖亦有故。或因资本微薄，无力多捆，或因岸地滞销，有亏成本，以致未能按额捆运。现在既准部议，自应遵照饬令，捆运之各官商如果情愿包额认办，限一年之内出具认状保结，详请咨部更名。一面由司另行招募新商，禀认妥办，如有实在滞销无商认办之处，海岸专案详咨，不复以笼统浮词搪塞，盖悬岸为中外所同虑，捆运乃鹾政之弊政，本无所容其掩饰也。

第五条，长芦纲总，宜令更代。

查山东纲总虽系按年更换，第山东先课后引，长芦先引后课，纲总之责任两不相侔。换期太促，必以甲年应完之课款，责成丙年之纲总督催，恐此推彼诿之弊，必且层见叠出。且纲总为通纲领袖，要在遴选得人。非其人，即一月一换，无裨实政；得其人，即累年不换，亦惬舆情。芦商殷实者少，殷实而认真办事者尤少，年年更换，恐中选之人无多，而废弛之患滋甚。现经运司于旧纲总四人之内，挑留杨俊元、华桢，斥退高凌汉，黄昭融，于本年六月具奏，众论尚属允协。嗣后纲总拟不必限定换期，为众商所翕服者酌留接充，如其不然，随时撤换，详请咨部查照。

第六条，代销融销，宜行分别。

查长芦滞岸积引例，准融与畅岸分成代销。当办理融销之初，原为芦商疲累居多，销路又滞，每至奏销届限，虽引地积有存盐，而课项无措，力不能完，势必纷纷。参追各商，以融盐与融引事同一律，禀请将积盐融卖与别商销售，以所得之盐价即交库抵课。惟复价一项归买商完交，其余一切课款仍由卖商按限呈纳，仍为保全奏课起见。同治三年前任督臣刘长佑奏复河南抚臣张之万，奏参芦商把持案内，将融销引盐一层业经详细声明，有案可稽。检查近三年案卷，亦系疲累之商，或因正课无措，或因复价到限无力措交，不得已将所运之盐融卖与别商，运赴畅岸销售，其所得价银由买商呈出交官，以济目前之急，是卖商得价融销，即与自运销售无异。在买商既经按包交价，并非得无课之盐；在卖商盐已收价，亦非上无盐之课。融卖融买，事出两商情愿，并非买商图得便宜，致有弊窦。且代销与融销稍异之处：代销则卖主津贴银每引三钱五、六分至四钱不等，其正杂课复价等款，概归买主完纳；融销则买主代交正课六钱，复价五钱，解费二分一厘，其余各款仍由卖主自行完纳。代销则卖主出津贴之费，融销则卖主有自纳之款。其办法不同，而使累商得稍资周转则同。卖者买者彼此扣算，定价两相情愿则亦同。所有各商融销引盐，除捆运之商仍遵三年奏案饬令一概领引运盐不准融销外，其行商融盐应请照旧办理，免其禁革，以保颓纲而重帑项。

第七条，历年积欠，宜令代交。

查归补库垫积欠一项，自道光二十八年清查案内，共计银二千三百四十三万

一千四百余两，每年议交库垫银六万两，积欠银十一万两，分年按引摊交，每引摊银二钱四分零。自同治二年起，因商力拮据，改为外引，拨出银一钱二分，京引拨出银八分。领引时随引完纳，其余银两仍照案按限带交。嗣于同治五年因纲情愈疲，禀请外引减交银一钱，京引减交银六分。自道光二十九年起，至咸丰八年止，除已完现商净欠交银五十九万八千三百三十余两，业经奏奉部复，准自咸丰十一年奏销后分作五年代完。又自咸丰九年起，至同治七年止，续应征银一百七十万两，内除参悬无着银四十九万九千二百四十余两，永平七属官办暨天津公共口岸未拨银四万四千二百三十余两，现商应交银一百十五万六千五百二十余两。内已完银三十五万六千七百余两，连前实计现商共未完银一百三十九万八千一百五十余两。其已交银两，均经凑拨各饷动用，按季册报在案。其欠交银两，虽屡经严谕饬催，无如各商佥称，因近年引地被扰被灾，领运失时，额引滞消，商力拮据，顾运顾课已属万分竭蹶。前项积欠，代交前商参累之款，一时无力赔交，委属实情。且近来参商迭出，长芦悬岸已属不少，若以此纷纷参办，通纲无商不欠，几至无岸不悬，全纲掣动，所关非细。兹准部议除将欠交银两赶紧设法严行催交以清积欠外，所有随引先交之款，按每年出库引数，核计应完数目，造入春秋拨册，听候部拨。至于欲纾商力，必须减成本，臣当另案陈奏。

第八条，报灾补运，宜再详查。

查各州县详报被抢被水各商引盐，有详运司已经委员会勘。尚未勘复详报者，是以失盐数目，即院司两处案卷，已觉未能相符。兹据该司逐细详查，除奉部复准补运五、六等年被枭匪、发逆烧抢之宁晋、临城、杞县，七年被捻逆焚抢之定州、南乐、清丰、大名、开州、东明、临漳等州县，商人益德裕等被抢失盐一万六千零二十九包不计外，实在现据委员勘复陆续详报之清苑等处，商人被抢失盐四万五千六百七十七包。又，新城等州县被水冲淹盐一万八千六百三十一包。又，已委未经复勘之济源等州县，并未经委勘之安平县商人，被抢失盐一万零八百五十六包。又，因案情未符批饬，复查未据详复之温县等处商人，在途被抢失盐三千二百四十六包，除由司核明照例分案叙详，并将未经通详之各州县分饬另行补报以昭核实外，所有州县商名盐数，分别另造清册，呈送备查。谨将原册封送军机处，并分咨户部，以备考核。

第九条，加斤抽钱，宜行禁止。

查道光二十八年清查案内，每包加盐一百五十斤，合计北盐重五百六十七斤有奇，南盐重五百七十二斤有奇，违者即以私论。各商赴坨筑盐，向由批验所大使验明秤掣按包编号之后，始行饬商装运。前奉部饬即经该运司明查暗访，出示严禁，并亲赴关所查照，盐包挨次编列号数，按包抽提，当堂秤掣，均属相符。讯据各商佥称，伊等赴坨按引筑包，均由批验大使查验秤掣编号，有一盐必有一引，造关时按号抽提过秤，既有官司稽查，又有部砝斤两，众目共睹，非商等所能行私朦混。且伊等深知例禁极严，亦当自顾身家，何肯犯法取利。至造关时装载备掣者，即系批验所过秤编号之引盐，此外实在并无另有私筑号盐，意图夹私加斤情事。复饬据小直沽批验所大使王凤冈，以查明各商赴坨筑运，均系遵照部砝斤两一律办理，并无夹斤加带，另筑号盐以备掣抽情弊，出具印结，详送到司。该司恐尚有不实不尽，复经连日逐细查访，佥称如一，此后惟有严益加严，督饬委员暨批验大使认真秤掣，不时密查，倘有奸商夹私加斤情弊，立即照例从严惩办。臣亦当不时由省委员赴津密查掣验事宜，断不敢稍存姑息，以杜流弊而肃鹾政。至随引每包抽收津贴钱五十文，乃系同治六年海运案内各商公议，捐以作津贴漕剥民船之用，并无浮收抑勒情弊，业经另行详明，咨部复准在案。

第十条，墨笔科则，宜加裁革。

查道光二十八年钦差王大臣查办盐务，核定科则，曰正杂课，曰子饭，曰补欠，曰归补积欠，曰王范满垣租息，曰领告杂费，曰缉费，曰各项解费，曰内外帑利，共九款。每引摊交银二两六厘，刊单通行，饬商遵照，此木板之则也。后有续增商捐款项，因年限多寡，并无一定，一经捐足，即由各商随时禀请停止，并非作为定额，是以向用墨笔添写刊单之后，同治三年河南抚臣张之万奏参芦商把持，运使受其朦弊，案内指称墨笔私加私用，经前运司克明查出墨笔添写者，曰悬岸课，曰捐补参价，曰钦天监生息，曰归补缉费，曰口岸汛工，曰筹补津贴，日还垫办公，曰酌增领告，曰朝袍册宝，曰修署，曰报效军需，曰随引复价，凡十二款。当将墨笔原委逐款造册，由前督刘长佑奏复，有案可稽。嗣将朝袍册宝六厘、修署一分、报效军需二分三款先后停止。同治六、七年间，因迭奉内务府奏派长芦采办绢笺，以及芦勇口粮并捐筑金堤挑挖府河等事，增添一款，初曰寄库还款，改曰金堤还款，其余均照前奏之数，并无丝毫加增。此外又有南场各商禀添大河口巡费一款，南引各商捐添报效豫省协饷一款，系不在通纲科则之列，皆墨笔之则也。至所称领引时外交者三款，查有津贴办贡一款，因前办彩缎贡商人张鉴历年赔累，各旧商公议情愿每引津贴办贡银三分五厘。又津贴办公一款，因总商办公一切费用出自己囊，众商公议愿每引帮贴办公公银六厘，迨因旧商星散，新商心力不齐，完交寥寥，本年已将此二款停止矣。至巡费津贴一款，系承办青、静、沧、盐四处引地缉费，裁减不敷，通纲公议，每引愿帮银四厘，此为保护引地而设，应仍其旧。斯三者，外交帮贴之则也。据该运司造具木板科则一册，续增墨笔一册，外交帮贴一册，并将领告科则款式呈送前来，理合封送军机处，并分咨户部备查。至部议以浮费过重，行令认真，厘剔分别禁止。臣亦深知芦纲之疲，由于成本太重，销路太滞，而众商亦禀诉苦累情形，呈请拯救，顷至天津，与运司面商一切，即日将各项科则酌拟裁减具奏，以轻成本而挽颓纲。

以上十条，就部文所指者逐细登复，至于引滞商疲，全纲不振，别图补救之方，容即于酌减科则案内另行具陈，伏乞皇太后、皇上圣鉴训示。谨奏。

秋收灾歉未能种麦片 同治八年十一月初一日

再，臣查直隶地方，本年麦收本非丰稔，秋收更多歉薄，而三秋雨少，宿麦未能及时播种，纵有种者不过十之二三。南路大、顺、广一带雨泽尤艰，种麦尤少，该处毗连豫、东，夙为枭、教各匪渊薮，仍岁用兵以后，民间素少盖藏，民气又多浮动，目前情形虽尚安贴，而畿南岁收向以二麦为大宗，麦种一日未播，则人心一日不安，此虽不在秋灾之列，而来春青黄不接，穷黎乏食，难保不乘机煽惑饥民为变，剿抚两难，于大局所关甚巨，正不得不先事预筹。臣已密饬该管道府就近留心体察，随时据实禀报，不准稍事讳饰。如明岁二、三月间必须另筹赈抚，统俟腊底春初由臣详细察夺，专案具奏。所有直省二麦未能普种，及大、广一带恐须另筹赈抚缘由，理合附片预陈，伏乞皇太后、皇上圣鉴。谨奏。

芦纲惫累请减成本折 同治八年十一月十九日

奏为查明芦纲惫累日甚，亟宜减轻成本，以苏商困而保颓纲，恭折奏祈圣鉴事。

窃照户部议复，给事中陈鸿翊条奏长芦盐务折内，谓芦纲积弊在于引岸虚悬，交款日绌，浮费过重，商力难纾，洵为洞悉源委之论。奉旨饬臣体察情形，酌拟具奏。臣已按照十条，逐一确查，分晰复奏。惟于裁革科则一条，仅先将原定木板科则、续增墨笔科则并外交帮贴三款，按项分晰胪陈，其如何酌拟裁减声明，即日另奏在案。

伏查长芦盐务自道光中年以来，疲乏已久，至二十八年，钦差王大臣载铨等查办，加斤减价，裁费恤商，科则仅二两六厘有奇。满拟商力可纾，乃因加斤而未及减引，销数仍形疲滞。咸丰、同治年间，领引科则，屡次递增，较查办时加至三分之一，加以私枭迭起，侵占抢掠，捻逆纵横，扰乱焚毁，众商亏累日深，本年银价昂贵，每两制钱一千八百上下。而滹沱河北徙顺、广等处之引，不能行舟到厂，大清河枯旱，保定等处之引到岸过于迟滞。豫省加价黄河以南之引，尽被邻私浸灌。各商之难处不同，而累状则无少异，莫不由于交款太多，成本太重，销路太滞。

前据通纲商人联名禀诉疾苦，嗣于双口途次，又据京引商人联名投诉，臣委员至天津明查暗访，又接晤运司恒庆，均称商情疲惫，若不敢紧调剂，势必家家受累，处处参悬。臣嘱该司通盘筹计，务求有益于商人，而又不甚碍于库款，斟酌裁减以期变通尽利。兹据该运司恒庆核议详复前来，臣细加参核，理合奏恳恩施，曲加矜恤，以苏商困而保颓纲。谨分条陈列如左：

——木板科则中二款可暂停也。

查原定木板科则共九款，业于十一月初一日造册具奏，内除七款无可裁减外，惟第三款曰补欠银八分七厘九毫有奇，第四款曰归补积欠银一钱六分一厘一毫有奇，此二款系因积欠太巨，道光二十八年议定，每年归完银十七万两，由各商按引摊交，弥补旧欠。是亏欠者乃数十年前之商，捐补者乃数十年后之商，李代桃僵，本属勉强从事。嗣因各商拖欠不完，于同治二年起改为随领引时，外引先交银一钱二分，京引先交八分，其余银两仍照案依限催交。同治五年，纲情愈疲，又改为外引交银一钱，京引交银六分，每年按出库引数，约征银五万余两。前奉户部饬拨以备长芦采办布匹丝斤之用，目下通纲疲累异常，现商办运交课自顾不遑，更无余力代完旧商之欠，拟请将随引摊交补欠，归补积欠银两暂行停止。五六年后如盐务稍见起色，察看情形，再行酌量征收以苏商困。嗣后如遇传派长芦采买布匹丝斤，并请由引课项下动支报部核销。

——续增墨笔科则中二款可减，五款可裁也。

查墨笔添写科则共十一款，业经造册具奏，内除四款无可裁减外，拟酌减者二款，全裁者五款。其酌减者；一曰军需复价，外引银五钱，京引二钱五分。此项复价原为天津海防军需而设，每年按出库之引约征银二十余万两，每月拨解天津支应局六千两，解保定省局一万一千两，间或另文提用，为数更增。目下饷需依旧，本难议减，惟商力日形拮据，不得不量为核减，以全大局。拟请外引减去一钱四分，每引交银三钱六分。京引减去七分，每引交银一钱八分。随领引时外引交银九分，京引交银四分五厘，下余外引二钱七分，京引一钱三分五厘，仍照案以三个月为一限，分作三限完纳。一曰金堤还款银三分六厘。此款前因迭奉内务府传办绢笺，并刘景芳芦勇口粮每引捐交二分六厘，名曰寄库还款。嗣因修筑金堤、挑挖府河、捐账等项，增为三分六厘，改名曰金堤还款。计运库垫发之款，商捐归补尚有不敷，当此纲情疲敝，不得不设法恤商。所有金堤还款，拟减去一分六厘，酌留二分。嗣后遇有内务府传办绢笺价值运费，拟请作正开销。直字营马队饷需，责令运司另行筹解奏咨办理。右二者皆可酌减者也。其全裁者：一曰复价解费二分一厘三毫，拟即在于木刻解费项下通融搭解。一曰筹补津贴银三分，此款现已捐交足数矣。一曰悬岸课银四分，此款自道光二十九年起，饬商摊赔参悬无着之课款，众商求免未允，嗣后改为芦团经费。同治五年正月间，各商禀请豫省免抽盐厘案内，又改为协济豫饷之用，名实久已不符，拟请停止豫省协饷，免捐此款，以纾商困。一曰还垫办公银一分。此系昔年商垫军营米面、天津壕墙之用，今早已归款矣。一曰酌增领告银二分。此款系咸丰十年所增，应即裁除。其中有应行支解者，可由木刻之领告杂费项下酌量筹拨。右五者皆可全裁者也。至此次墨笔款目，比上次所奏款目，微有参差。上次未列复价解费一款，此次未列大河口巡费协济豫饷二款耳。

——京引商人宜加补救也。

查京引原额十万五千九百余道，从前销六成滞四成，自道光元年以后，减引二次，停引一次，净行销引七万二百余道，销数已不及前。道光二十八年，钦差王大臣查办盐务，每包加盐一百五十斤，未曾减引，从此滞销更甚。自京师行使大钱，诸行萧索，每年销盐不过二万六七千包，是所销不过三成七八分，其余六成二三分均系滞销之数。以二万六七千包之盐价，上七万余引之课款，是一引几及三课，包赔过巨，商力如何能支？且百物均随银价长落，惟卖盐例皆用钱，而完交课款又须易银。目今银价日昂，展转亏赔，加以引多商众，殷乏不一，心志不齐，此商贱价求售，彼商即被牵制。同治四年，众商设立内厂收盐，亦恐抢跌贱售之故，奈资本有限，价仍难齐。缘京引累商较多，办运交课悉由重息借贷，盐既运出，公私交迫。本京油盐店窥见底里，又复多方勒捐累商，图得现银，暂应眉急，不得不贱价滥售，一唱百随，即殷商亦难自立，成本亏折，愈办愈累。刻下虽将科则以渐减轻，而滞销太多，包课太重，仍不足苏其困。兹据运司核议具详，拟恳天恩，饬下该部，俯念京纲苦累实情，准自同治九年起暂停额引二万道，俾包课略轻，商力可渐舒展，余存额引五万二百余道，督令勉力办运，俟纲情稍转，行市畅旺，再行相机议加。

——河南加价宜请停免也。

河南抚臣前因防剿兵多，饷无所出，奏明豫盐每斤加制钱二文。先由商人按包总交，虽曰取之于民，并非取之于商，惟其价先由商垫，商已不胜其累，屡次求免未允，不得已禀明每年捐银八万两，分四月、十月两次呈交，无如豫引运道过远，成本过重，上年被灾被扰，商本亏折，办运益觉艰难。今年请领引目不及十分之七。现计每引按四钱六分派摊，不敷呈解之数。且河南一省分食潞、淮、东、芦四省之盐，减价尚不能敌私，一经加价则别省私盐更易侵灌充斥。商贾惟利是趋，居民择贱而食，三路皆贱，芦盐独贵，孰肯舍彼而取此。滞销愈甚，摊数愈多，近年豫引各商除逃匿参悬外，余均岌岌自危，有朝不保暮之势。刻下中原肃清，豫省兵数可减，商力实在不支，应请旨敕下河南抚臣，准将加价停免，不使南引各商捐此八万两之数。芦纲幸甚。

——山东馆陶厘捐宜请停止也。

山东抚臣前因逆氛孔炽，防饷难筹，因就馆陶设局抽厘，凡豫引盐船由此经过者，每包抽收津钱三百六十文，以备接济饷需。在东省积少成多，筹款不无小补；在芦商筋疲力困，元气实已大亏。现在军务已靖，饷项稍纾，本省应用款项，尚为分别可缓、可停，普将科则裁减，以轻成本。此项厘捐，应请皇上饬令山东抚臣将馆陶盐厘准予停免，以纾商力。

以上五条，第三条专恤京引之商，四、五条专恤南引之商，第一、二条为通纲商人力筹挽救之法。计木板刊刻并墨笔添写之科则，连闰每引银二两七钱三分七厘六毫有奇，今裁减银五钱二分六厘三毫有奇，尚存银二两二钱一分一厘二毫有奇。虽较之道光二十八年查办时尚多二钱有余，而较之近年已觉轻减，众商稍有转机，不至相对欷歔，但得此后不复参悬，悬岸渐可认办，则名为恤商，而裕课亦即寓其中。

至滹沱河改道，下西河舟运不通，臣已屡次派员查访，俟勘定后，当奏明筹款挑挖，一律深通，务期畅行无阻，俾西河各商免受改道、改厂之累，长芦盐务可望渐有转机，感荷天恩，实无涯埃。所有芦纲疲惫，减轻成本缘由，理合恭折具奏，伏乞皇太后、皇上圣鉴，敕部核议施行。谨奏。

报永定河合龙折 同治八年十一月十九日

奏为永定河北四下汛合龙，验收坝工暨中洪下口均属稳固深通，恭折具奏，仰祈圣鉴事。窃照永定河本年北四下汛漫口，经臣酌拟办法，请拨款项，檄令署河道督饬厅汛委员分投赶办，旋据该署道蒋春元禀报，定于十月十二日合龙。臣当即奏明亲往验收，业将出省回省日期先后奏报在案。惟是历届堵筑漫工，只将漫口堵完，引河挖通，即为蒇事。此次期于搜除病根，规划久远，是以专从下游着手。一面估筑大坝深挑引河，一面开挖中洪，疏通下口，使大溜建瓴直泻，不稍停留，可免下壅上溃及此塞彼决之虞，当该道逐条详禀，臣即批准照办。

兹据署永定河道蒋春元具禀，自兴工以来，驻扎北四下汛坝次，会同前任道徐继及各委员分别经理，石景山同知王茂壎掌管北四大坝，督率各员严饬兵夫慎重进占，接做上下边埽，密签长桩，加压厚土，层土层硪，夯筑坚实。并添做后戗夹土坝，坚筑土柜养水盆。署南岸同知朱锡庆等掌管南七截水大坝，董率各员，镶做边埽，悉系深层密桩，层土层硪，均增坚固。其中洪下口引河委员，按段挑挖，均于十月初十日前一律完竣，宽深丈尺，皆与原结相符，并无短少，该放清水，极为通畅。量得金门口只剩四丈五尺，愈修愈窄，水深一丈四五尺不等。当于十二日卯时挂缆合龙，水势湍急异常，两坝均形吃重，同时陡蛰，幸兵夫云集，料物充盈，随蛰随镶，悉臻稳固。当即挑挖河头土埂，启放引河，建瓴而下，汛如箭急，大溜掣动，引河全槽铺满，畅流下注，随下关门大埽，层土层料，迫压到底。惟金门口以下，尚未断流，复经不惜重资，撒手跑买，并力抢办，竭昼夜之力，于十三日巳刻全行闭气。金门以下养水盆，旋即断流，并未渗漏。随派弁跟踪查看，据报十三日午刻至十四日辰刻，未及两昼夜，直达凤河尾闾，并无壅滞，全河复归于故道，两坝一律巩固。除督饬各员，赶办善后工程外，此次调往委员并在工厅汛各员极为出力，可否准其择尤保奖，应请奏明办理等情具报前来。

臣到工逐一勘验，北四下汛暨南七两处坝工，均各工坚料实。张家坟一带所挑中洪，南七以下所挖引河，拍岸畅流，直注下口，毫无阻滞。此后但能按年挑挖修治堤埝，俾河身不甚淤垫，则盛涨亦可无虞。新任河道李朝仪，已于十月二十六日抵任接印。该道廉正耐劳，随事认真，讲求河务，当有起色，至此次工程，因时近寒冬，急求蒇事，恐河员不敷，由省调委多员，相间派委。据署道蒋春元查明，极为出力，似应量予鼓励，可否准其择尤保奖之处，恭候圣明裁示。所有堵筑北四下汛漫工合龙，暨疏浚中洪、下口各缘由，理合恭折具奏，伏乞皇太后、皇上圣鉴训示。谨奏。

陈滹沱河水患大概折 同治八年十二月二十四日

奏为滹沱河改道北流已阅两年，各属被害亟应设法修治，谨陈大概情形，仰祈圣鉴事。窃维直隶有五大河，子牙河居其一，其上游即滹沱河也。该河源出山西繁峙县，入直隶平山县境，经灵寿、正定、藁城等县，下抵晋州。前此滹沱由晋州东行至衡水、武强会合滏阳河，经过献县而后名为子牙河。又经河间、大城、静海等县，由天津县之海河入海。自同治七年秋初，河从晋州、藁城之间改道北徙，遂与滏阳河不复相通。因漫及束鹿、深州、安平、饶阳、肃宁、河间、献县、任邱、保定、雄县、霸州各州县，均被其患，而文安、大城受害最重，俗所称文安大洼者也。

维时又值永定河南岸上汛决口未，合下游窜入大清河，致清河日受其累，节节淤浅。臣抵任后，饬永定河道于三月间分段赶修，四月初旬南上合龙。又饬清河道，挖浚清河口、亚古城、龙湾村、张青口各段积淤，并挑浚府河，修建石闸，厥后永定河北岸复决，大清河亦未能一律深通，是微臣抱愧之事，然二河皆能兴工开办，究亦不无裨补。惟滹沱河未能兴工，一则因藩库难筹经费，一则因该河别无去路，是以久未定议而文安被害日深，亟思涸复田业，遂会商大，城两县绅民捐资，集众自行兴办，于该县之东隅开挖进庄引河，由王口归入子牙河，将大洼积水泄去三尺有余，浅处一律种稻，满拟秋收可望，不料六月中滹沱河上游水涨，来源汹涌，其患仍与上年相等，不特文安一邑变为洪湖，即大城、雄县、任邱、饶阳、安平等属亦皆淹没田庐，浸占驿路，小民荡析离居，栖托无所。而滹沱既已北徙，旧河断流，向之由西河运盐至顺、广、正、赵等处者，今则舟楫不通，盐商误运，所关亦巨。且文安与雄县交界有西堤一道，文安则聚众筑塞堵御上游之水，雄县则聚众掘井以泄本境之水，竟用枪炮、器械伤毙文安守堤民夫。七月、九月迭次争斗，两造汹汹，相持不决。现虽经委员弹压劝谕，暂停械斗，而水患未除，争端终不得息，仍恐数县交讧激成巨案，此皆最切之患，不可不急为修治者也。臣数月以来，博采群言。有议改平山县冶河以分其势者。查元时曾辟冶河，自为经流，不与滹沱相合。

雍正初年，怡贤亲王亦奏称冶河引入洨河，则滹沱之猛可减，然洨河本入宁晋泊。今泊已淤塞，难容巨水。且滹沱挟水至多，亦不待会同冶河方能为患，是分辟治河未必有益也。

有议由雄县之辛庄挑引河入王口盐河者。查辛庄至王口八十余里，皆穿文安之境。文安形同釜底，若道滹沱横贯县境，则永远为患。且迸庄王口亦并不能畅泄河水，以救目前之急。是辛庄引河更不宜挑也。有议从去年新徙之道开浚以复其旧者。查晋州下至武强二百余里，河徙之后一片粗沙，旧道多成平陆，间有河形亦若隐若见，绝少大段槽道，势难开挖，且前明至今，滹沱屡次迁徒，从不能挽由故道而行，诚以河因高壅而决水徙沙停，断难遽还旧观，是故道不能竟复也。有议于南旺村开通引河以达献县回子牙之故道者。臣派员至该处测量高下，人力似尚可施，惟田亩皆膏腴之地，百姓不愿开河，且由献县修治，上游仍然泛滥，盐运仍然不通。此献县之不宜开挖也。有议开王村废闸引滹沱之水分消西淀归入大清河者。查大清河地势较高，不惟不能多消滹沱积水，且恐引西淀之水灌入文安大洼，是开王村闸未必有益也。迭经委员查勘，迄无定议，最后派委清河道，费学曾、候补道陈重前往细勘，另筹修治之法。访得藁城南楼村迤南，尚有乾隆五十九年迄咸丰元年滹沱间行之故道，自稿州东门外起经晋州，赵州、宁晋之境，计共河路一百八十里，至冀州邵村下会滏阳，河形尚存，其下游且间有宽至二十余丈，深至一丈余者，虽亦多有游平，若就此施功，尚可著手。该道等于九月履勘、绘图、贴说、会同禀覆。臣批令会商藩运两司酌筹款项，设法兴办，并饬令再赴藁城一带覆加勘估。

兹据费学曾等于十一月底回省，勘得藁城新徙河口，水深一丈，面宽七十一丈，接连两岸老坎、嫩滩共长三百一十丈，拟筑大坝以堵塞之，高二丈五尺，底宽十五丈，顶宽五丈，两旁依次递减，惟旁无堤埝，筑坝无处生根，拟接修土捻长九千一百五十丈，计五十余里，以遏旁溢而固坝基。其引河之新开者，拟自藁城东门外坝前起，至陈村旧河首止，裁湾取直，共长一千一百六十丈，以下接入旧河，间有平滩至晋州界止，连前共长九千七百三十四丈，拟挑宽二十丈至十余丈不等。又晋州境内工长一千二百八十丈，藁城境内工长四百丈，赵州境内工长三千四百五十丈，晋州境内工长二千八百五十丈，宁晋境内工长九千二百七十丈，约计估银二十万两有奇。该道等所以不能确估定数者，据称专就引河坝埝工料计之，其数尚不过十七万两，惟坝埝所占之民田，若民间索取地价，则多寡难以预定。又引河所经之处应纳地粮，有从前除额今未升科者，有从前缓征今已起征者，现在皆成熟地，若民间求索地价，则多寡尤难预定。论大河官工之常向无价买民地之理，此费本属可省，然亦须察看舆情，权衡事势乃能定局。臣本拟于明年二月兴工，急拯文安等处之灾，惟经费太巨，前在天津与运司商酌，拟令挪垫银十万两，将来按引摊捐，数年归款，此外尚短十万余两，无从筹措。而访诸众论，皆称修治滹沱河系毫无把握之事，或谓该河性善迁徙，即就《束鹿县志》而论，自顺治至乾隆百年之间，已徙二十五次。一县如此，他县可知。

迁徙即无定所，修筑亦属徒劳。或谓滹沱河剽悍激烈，不受约束，堤防愈坚，冲决愈甚。且其下有伏流，往往水尚未至，土已进裂，居民见而预避，不久即有横流经过。筑堤埝于伏流之上，断难久峙。或谓滹沱河挟沙最多，质本硗薄，性最松浮，从前怡贤亲王修治之时，亦系旋开旋淤，今仅筑埝浚河，勉救目前，仍非经久之计。若必远筑长堤，大开引河，不得不议岁修。即有岁修，必设汛官，将来日增无穷之费，而水害仍不能免。臣正虑筹款之无著，而闻此数说者，又恐巨款付之一掷，不得不徘徊瞻顾。然念文安之沦为巨浸，雄县之互相斗争，及西河盐船之别无运道，又不忍置之不问，反复焦思，迄无长策。兹拟改于明年八月秋收后筹定经费，再行兴办。理合先行具奏，请旨敕下部臣核议。此虽疆吏之责，本不必重烦廷议，惟水患迫近畿郊，当此众说纷纭，或办或否，或别有良图，得在廷臣工讨论裁夺，则是非得失，可以折衷至当，而迟至明秋则筹款购料等事措置亦觉暇豫。所有滹沱河改道北流，亟应设法修治缘由，谨会同兼管顺天府尹臣万青藜、府尹臣王榕吉恭折具奏，伏乞皇太后、皇上圣鉴训示。谨奏。

曾文正公奏稿卷二十九

直隶清讼请奖折 同治九年二月初二日

奏为直隶清讼旧案陆续完竣，新案办理就绪，请将勤奋各员酌予奖励，恭折仰祈圣鉴事。

窃维讼狱为民命所关，审办之迟速，民生之休戚系之。直隶讼案之繁甲于他省，听断稍稽，即虞积压。自咸丰初年军兴以来，地方官或办理防堵，或供应兵差，未能专治讼事。而前任督臣及历任臬司均因督办防剿，节次公出，军务紧急，遂将刑名事件稍置缓图，日积月累，年复一年。截至同治八年三月底止，通省未结同治七年以前之案积至一万二千余起之多。

微臣履任，以直隶军事已定，民困未苏，清厘积案尤为当务之急，即经奏请张树声暂留直隶臬司本任，以资熟手，奉旨允准酌撰清讼事宜，并饬司议定限期功过章程，一并刊发各属、实力奉行，将积案及监押逸犯四种开列四柱单册，按月造送臣衙门及藩臬两司三处。

臣署派奏调之知县金吴澜等帮同经理，臬署派县丞陈本等帮同经理，藩署派知县夏子鎏帮同经理，参互稽核，分别勤惰记功记过，每月悬榜院司官厅，大众阅看，以期群相砥砺。其词讼案内交差管押人证，往往州县漫不经心，书役人等难保无私放滥押情弊，复经随时委员分投密查，其有人数不符者立予记过撤任。至保定府谳局历年积案一百三十余起，多系京控奏交重大之件，添派明干委员帮同该府恩福上紧审理，间遇疑狱，派前臬司史念祖会督局员悉心核议，以昭慎重。计自上年四月开办起至十一月底止，共八个月，历据各属审结，并注销、息销七年以前旧案一万二千零七十四起，又结八年新案二万八千一百二十一起。此外尚存未给旧案，仅止九十五起，或紧要犯证无获，或隔省关，查未复，均已咨部展限。又未结八年新案二千九百四十起，不足一月新收之数，不难渐就清理。

此次办理清讼，印委各员振刷精神，悉心推鞫，间有平反重案，悉臻允协，多年淹滞尘牍，为之拂拭一清。凡无辜被牵者，从此得免拖累，该员等不无微劳可纪，首府谳局为通省之表率。该府恩福会督委员无间寒暑，听宵悉心研鞫，审办完竣，尤属勤劳卓著，据两司具详前来。谨将七年以前旧案在百起以上至千余起一律全清者及记功较多者，择尤开单恭呈御览，合无仰恳圣恩俯准，照苏省成案给奖，以示鼓励。所有直隶清讼完竣，请将各员酌奖缘由，恭折具奏，伏乞皇太后、皇上圣鉴训示。

再，积讼已就清理，臬司张树声自应钦遵谕旨饬赴山西臬司之任。惟新任直隶臬司钱鼎铭前已奏明留办畿南一带赈务，请俟事毕再行各赴本任，合并陈明。谨奏。

谢京察优叙恩折 同治九年二月二十一日

奏为恭谢天恩，仰祈圣鉴事。

窃臣于二月初九日，接准吏部咨开，同治九年正月二十四日内阁奉上谕：“大学士直隶总督曾国藩，老成宿望，表率群僚，调任畿疆，尽心民事，着交部从优议叙。”等因。钦此。当即恭设香案，望阙叩头谢恩讫。伏念臣猥以菲材，谬膺重寄。自量移畿辅以来，值甫经兵燹之后，亦思培养元气，与民休息，乃去岁天时亢旱，年谷不登，自冬徂春，雨雪过于稀少，麦收又已失望，嗷嗷千里，流冗塞途。加以四方多虞，而练军尚无规模。北河虽塞，而堤防尚无把握。回思陛辞之际，具疏所言三事，至今毫无寸效，抚己内惭，忧惶无地。乃蒙圣慈，甄叙上考，滥登闻命之余，更深感悚。臣惟有力持晚节，勉竭愚忱，如履薄而临深，更集思而广益，庶以仰答高厚鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴。谨奏。

报销剿捻军需第一案折 同治九年二月二十一日

奏为湘淮各军剿捻军需，自同治四年闰五月起至五年底止，第一案收支款目造册报销，恭折仰祈圣鉴事。

窃照前因豫、东等省，捻匪蔓延，臣国藩于同治四年五月间奉命督师剿捻，旋调湘、淮水陆各军并将吉林等起马队官兵归臣节制，又经陆续添募马步兵勇分投堵截，游击追剿。臣国藩先驻临淮关，后到徐州、济宁，继移营周家口。各路分设行营粮台，储备军米，并转运军械，各局所以供支应而免缺乏。金陵省城设立北征粮台，饬由江宁藩司总理。

臣鸿章先在金陵料理后路粮饷等事，阙后奉命督师进驻徐州，各处粮台局所均仍其旧，所用各军淮多湘少，同为剿捻之师，同支江南之饷，仍照刊章一律支放。所有四年五月底以前军需各款画清界限，湘军、淮军各归各报。四年闰五月以后剿捻军需应由臣国藩与臣鸿章会同造报，前于湘军第五案报销折内缕晰陈明。奉旨：“著照所请，该部知道。”钦此。钦遵当饬江宁、苏州两藩司于金陵省城设立报销总局，督同局员自四年闰五月初一日起截至五年底止为一案，逐款清厘，并案造报。

兹据署江宁藩司候补道孙衣言、苏州藩司张兆栋、督同局员江西候补知府王延长、道员用安徽候补知府石楷等详称：总计收款旧管项下，安庆报销局湘军第五案，四年五月底止报销案内，实存银一万二千二百九十六两有奇、钱二万四千八百四十七千有奇。苏省军需报销局淮军四年五月底止报销案内，实存银四千八十一两有奇，钱二万一百一十九千有奇，又存米合价银二百一两有奇。

新收项下直隶、山东等省协饷，安徽、江苏藩库关税、厘捐、茶税、盐厘、丝茶、

牙帖、绅商等捐，并本案扣存平余共银一千二百七万九千七百五十四两有奇，

钱九万八千串文。内除登除协拨各款共银四十三万三千四十六两有奇；钱四

千七百五十七千有奇又除补发湘军欠饷银五十万八百六十七两有奇，钱八千九百

一十九千有奇；又附销徐防城守官弁勇丁盐粮等项银九万二千六百一十六两有奇；

又除本案附请专案奏销洋枪炮队英法官兵教练勇粮等四款，共支银一百六万三

千三百一十九两有奇，计实收银一千万六千四百八十三两有奇，钱一十二万九千

二百八十九千有奇。开除正杂各款，遵照同治八年九月二十九日户部议奏，酌定军需报销章程各归各部核销，计应归户部核销银九百二十八万三千七百九十四两有奇，钱二万九千八百八千有奇；应归兵部核销银一十九万四千三百三十二两有奇，钱七万五千七百七十二千有奇，应归工部核销银四十八万五千五两有奇，统共请销银九百九十六万三千一百三十三两有奇，钱一十万五千五百八十千有奇。实存银四万三千三百五十两有奇，钱二万三千七百八千有奇。归于剿捻军需下案旧管接报等情，具详请奏前来。

臣伏查此次造报湘淮勇营仍循前案，未开花名清册，系照楚军刊章一律发饷，吉林等起军队官兵暨续立马队勇营，均经臣等酌定薪粮支给，随营文武员弁、薪夫、采办、制造、转运、杂支等项，均系实用实销，并无浮冒。所有正杂各款概发湘平折实库平造报，仍扣杂款一分平余除。饬将六、七两年用款赶紧接续清厘造报外，合将剿捻军需第一案收支款目造册报销缘由，谨合词专折具奏并缮清单恭呈御览，伏乞皇太后、皇上圣鉴，敕部核复施行。谨奏。

胪陈刘松山事迹折 同治九年二月二十一日

奏为提督刘松山宣力最久，忠勇迈伦，据该军诸将禀请具奏仰祈圣鉴事。

窃广东陆路提督刘松山，力攻回寨，受伤殒命，业经钦奉恩旨，赐恤饰终之典，至优极渥。惟臣接该军分统章合才、萧章开，营务处黄万友，刘锦棠等公禀胪陈事迹，求臣转奏，有不敢壅于上闻者。刘松山初随道员王錱，继随臬司张运兰转战各省，其功绩多归于统将，故其事不甚著。逮咸丰九、十年，臣在江西、皖南统辖老湘营一军。

同治元年十月之杪，张运兰因病请假回籍，臣乃奏派刘松山与易开俊分统该军。当未为统领之先，咸丰九年六月十四日，官军破景德镇，各营猛追三十里，队伍散漫。将至浮梁，县中有浮桥三道，贼因过桥拥挤，回头猛扑，城内亦出悍贼数千乘瑕击我，刘松山在东桥边纵横苦战，力遏贼冲，少顷后队到齐，各军赖以保全。咸丰十一年三月十二日，官军进攻徽州，分驻民村。三更后，贼出偷营，呼声震地，诸军惊溃四散，刘松山独列队不动，月下遮诸将而告之曰请无奔溃，我第四旗刘松山也，排立在此。众军毕归，乃从容殿后而还，贼亦终不敢近。此二事者，当时禀牍奏章均未叙及，后来询得其状。臣之识刘松山为将材，实始于此。

迨既为统领，自同治元年冬暨二、三年间，皖南群盗如毛，宁国等处疾疫盛行，该军坚守郡城，四出截剿，历年战事已由臣节次奏报在案。同治四年夏，臣奉命赴北路办捻，湖南将士因不惯北方面食，多不愿随征，独刘松山毅然请从，由宁国带队至江宁之龙潭渡江，士卒或索饷不肯北渡，刘松山诛戮数人而抚慰其众。师次临淮，易开俊告病开缺调理，于是老湘营一军全归刘松山统领，是后驰驱江苏、山东、河南等省，一面训练部卒，讲求发逆、捻逆剿办异宜，首贵行走迅速，队伍整严；一面联络民圩，使远近闻风信服，广筹米粮，使士卒不因乏食而思归未及，山东、河南一带官民皆称老湘营纪律之严，所至逢迎恐后，而部下亦习而安之，不以北征为苦。

臣于五年冬间，密保刘松山忠勇朴实，堪倚平寇。是时捻逆张总愚窜入秦中，臣檄鲍超率霆军赴援，霆军遛延不进，改檄湘军。刘松山不辞艰苦，慷慨入关。臣已解兵柄，以贼扰关中，寸心负疚，旋闻老湘营昼夜驰逐，竟以腊底赶至西安，上以释朝廷之忧，下亦赎微臣之咎，是尤臣所感而敬之者也。

阙后在秦叠报大捷，奉旨补授广东陆路提督，兼拜小刀荷包之赐，有乔松年等具奏在案。七年春间，由陕、晋追至直隶，捻逆全股荡平，拜黄马褂、轻车都尉世职之恩，有左宗棠具奏在案。臣以刘松山年逾三十，尚未完婚，且该军劳苦太久，或须资遣疲卒，另募新勇，休养数月，始可西征。乃该提督未接臣牍业已启程，在洛阳请假成婚，未及匝月又复率师入关。行抵绥德州，土、回兼剿，竭六昼夜之力，转战数百里，收降董福祥等十七万余人，设法安插。既而定计由北路进兵，规取金积堡，以陕甘之粮取给山西，远至千数百里，妥筹转运，由军渡至清涧，历安定、定边，至花马池，按程设站，用营中驮骡勇夫及降众中挑选壮丁分班搬运，别其夷险而均其劳逸。粮运粗足，长驱西向，荡平回寨坚垒约五十座，贼巢九十余处，克复灵州城池。方意回氛已衰，荡平有日，不图大功未竟，长城遽摧，报国丹忱，赍志入地，可胜悼叹。

刘松山在军无日不讨部卒而训迪之，虽战罢宵深犹殷殷劝诫不休，絮语格言至诚，既足感人，而其平日公忠自矢，但知军国是图，不以室家为念，又实足以激发士气。是以守宁国之时，疾疫盛行，十人五病，饷项久亏，而有警则一呼齐振，弁勇不以为困；渡江剿捻，诛罚不用命者，弁勇不以为酷；北山崎岖之中，军士盛暑运粮，与骡驴负重并行，而弁勇不以为虐。即至绥德之役，哥老会匪叛变，一闻主将归来，即相与罗拜输服，亦不闻退有怨言，众情之翕服实为近时所罕见。其余，各军交际，不特淮军诸将如刘铭传、潘鼎新等久已水乳交融，即豫军之宋庆、张曜、皖军之郭宝昌辈及秦陇诸将，亦皆推心置腹，至性相孚。臣意众望所嘱，将必为国家肩任艰巨。中道沦谢，怅惋何穷！据章合才、刘锦棠等合词具禀前来，谨就咸丰九年以后事迹，臣所夙知而未经详奏者胪陈一二，伏乞宣付史馆，俾名将行实昭著，仍请于本籍建立专祠，出自逾格鸿慈。所有提督宣力最久，忠勇迈伦，据禀入告缘由，伏乞皇太后、皇上圣鉴训示。谨奏。

报永定河凌汛安澜折 同治九年三月二十九日

奏为恭报永定河凌汛安澜，仰祈圣鉴事。

窃据永定河道李朝仪禀称，本年凌汛届期，派委文武员弁分驻要工，往来防护。因天气和暖，冰雪融化，河水叠次增长，自八、九尺至一丈一、二尺不等，溜势汹涌，与历年大汛无异。南岸之南上、南下、南二、南三、南四、南五、南六、南七等工，北岸之北下、北二下、北三、北上四、北下四、北五、北六等汛，或河流顶冲，或溜势侧注，各工埽段纷纷蛰陷。其平工处所亦因溜势变迁，刷坍滩坎，情形均关紧要。而南上、南下、南三、南四、南六、南七、北二下、北下四、北五等汛，奇险叠出，尤为吃重。当即督率文武员弁动用存工料物，赶紧抢镶，并添埽卷，由一律保护平稳。兹于三月十三日，全河冰凌，融消净尽，水势渐落，下口通畅。芦沟桥现存底水八尺五寸，两岸堤埽石土各工悉臻稳固。

禀报安澜，请奏前来。除饬该道督率厅汛员弁加意巡防，并将应办岁修及疏浚事宜实力赶办，以御伏秋汛涨外，所有永定河凌汛安澜缘由，理合循例恭折具奏，伏乞皇太后、皇上圣鉴。谨奏。

试办练军酌定营制折 同治九年四月十六日

奏为试办练军略有端绪，酌定营制，次第举行，恭折仰祈圣鉴事。

窃照直隶练军臣于上年八月再行酌议事宜一折，拟照旧制略为变通，先行试办，一面奏明，一面咨行。提督傅振邦于古北口提标兵内挑选千人，正定镇总兵谭胜达于正定镇标兵内挑选千人，前广东琼州镇总兵彭楚汉于督标兵内挑选千人，共三千人，立成六营。其前署督臣官文裁剩之四千人，分地操防，相因未改。嗣于十一月内接准部咨令即先行试办。俟半年后察看，果皆妥善，再行酌定永远章程奏明核办等因，分别行知在案。

查新练步队六营自去冬成军后，各立营垒，认真操演。本年三月初旬，冻解春融，彭楚汉带保定两营拔赴正定一次，谭胜达带正定两营拔赴保定一次，四月初旬，提督臣傅振邦带古北口两营拔赴保定一次，沿途支搭帐棚，不入村镇，兵丁筑垒挖濠，每日习熟，不以为苦。惟北方野旷风劲，冬、腊、正、二等月，单帐易裂，铁镢难稳。若古北口及宣化，则十月已不能支棚矣。将来严寒出师，或须分驻村镇，趱程追贼，或当暂弃锅帐，在诸将随时酌办。此外则逐日安营，荷锄修垒，皆直隶弁兵之所优为者也。其脱逃顶替者，每军不过数人，多者十余人，此在无事之际，不知将来驱之赴敌不至如往年之纷纷逃避否？

畿南骑贼颇多，聚散不常，动辄数十骑联镳疾走，非有得力马队不能制之。直隶绿营官马缺额极多，存者大半疲瘦，盖缘草料昂贵，每日非实银一钱不能养马一匹，而例领马干七折，每日仅得银二分一厘，不敷甚巨，是以营马瘦弱不堪。不特直隶为然，即各省官马从未见膘壮可爱者。独勇队中常多良马，铭军马尤肥健，盖以其为勇丁之私马，是以爱惜珍重，调养得宜。

臣与僚属熟商，欲求马队精强，必令马为士卒之私物。欲令士卒惜其私马，必以勇营为之倡，而以兵营效之。适值李鸿章奉征黔援秦之命，铭军势难久留直隶。臣因饬谭胜达募马勇二营，彭楚汉募马勇一营，王可升练马兵一营，每营二百五十人，四营合成千人。勇则各带私马以来，兵则先给官马，每月扣银一两，俟将马价扣毕，即作为该兵之私马。使人人自护惜其私马，则阖营皆劲骑矣。

兹将步队、马队营制抄呈御览，请旨敕下部臣核议。其中，如马队不溷步队之中，一棚只以十人为率，及练饷、底饷并作一处支领，均经部议允准在案。此外应行事宜，大约比照湘勇、淮勇旧章参酌赠损。如步队之章可行，则前署督臣官文所留之四千人，除宣化镇之千人已檄王可升改为步队两营、马队一营外，其余三千人均拟改从新章，并添练三千人足成一万之数。如马队之章可行，尚拟添练千人足成二千之数。如马步劲健可恃，即将马勇陆续裁撤，仰副朝廷整顿绿营少用勇丁之本意。至淮勇铭军，乃臣所奏拱卫京畿之师。大队扎于张秋，分调八营扎于保定，弹压巡防，深资得力。

今秦陇军事吃紧，该军恐须入关。臣已饬驻扎保定之臬司丁寿昌暂留铭军马步六营，仍增募淮勇二营，以备缓急之用。待直隶练兵万二千人概有成效，再将铭军分别调遣，庶畿辅有警不至仓皇失措。至每月饷项，现有部饷四万，苏饷三万，长芦复价一万一千，已统归练饷局派委司道经管。目前足敷支用，将来如有短绌，再行奏请饬拨。至军火器械，马步各营均以半用洋枪半用长矛为得力，此间难于购办，臣于冬间已派人前赴安徽采办竹杆长矛。又檄饬上海机器局先制造洋枪二千杆，并代买马枪千杆暨洋药铜帽之属以资应用。惟恐须购自外国，迟速尚难预定。目下操练器械均不精良，难期遽有起色。合并陈明。所有试办练军酌定营制缘由，理合恭折具陈。伏乞皇太后、皇上圣鉴训示。谨奏。

直隶练军步队营制

一营之制

营官一人，哨官四人，哨长五人，什长四十人，正兵三百六十人。营官亲兵五十人，哨官护兵四十人。以上共五百人，伙夫、长夫在外。

营官自带中哨之制

每营五哨，前后左右四哨皆有哨官、哨长，中哨则营官自带，别无哨官，只有哨长。每哨八队，中哨第一队，洋劈山炮炮车二辆，炮四尊，亲兵十二人，什长一人。第二队，刀矛亲兵十人，什长一人。第三队，洋开花炮炮车二辆，亲兵十二人，什长一人。第四队，刀矛亲兵十人，什长一人。此外又有杂项亲兵六人，如蓝旗红旗掌号令金鼓之类皆在其内。以上五十人皆食亲兵之饷。又有第五队火器，第六队刀矛，第七队火器，第八队刀矛，每队正兵十人，什长一人。此四队与各哨之正兵相同，不食亲兵之饷。凡八队，每队伙夫一人，营官哨长及杂项亲兵共伙夫二人。

前后左右四哨之制

每哨一三五七凡四队皆用火器，二四六八凡四队皆用刀矛。每队十人，又什长一人，共正兵八十人，什长八人。又护兵十人，以六人随侍哨官，四人随侍哨长，共百人。外，八队伙夫八人，哨官、哨长暨护兵共伙夫一人。火器现用抬枪、鸟枪，将来或改用洋枪。凡都守千把外委等，皆可充当哨官哨长，以差事为主，不以官阶为重。

长夫之制

平日营哨官及每棚各用伙夫一名，或以余丁为之，或另雇人为之。无论坐营行营，皆不可少。计一营已用伙夫四十六名矣。此外四哨之哨官应名用长夫三名，营官用长夫十二名，共二十四名。无论行营坐营，皆准募足。至拔营之时，每队添用长夫二名，负运帐棚锄锹之类，共八十名，合成百五十名之数。其统领营官非本省实缺人员，准再添长夫四名。

薪水口粮之制

营官月给薪水银五十两，办公费一百两。凡练军章程中所有州县佐杂各员，及管帐目、军装、医生、工匠、薪粮及置办旗帜号补各费，均在其内。哨官每月十两，哨长每月六两，什长每月四两二钱，亲兵、护兵每月三两九钱，正兵每月三两六钱，伙夫、长夫每月各三两。每营每月酌发柴草银一百四十两，由营官分派，以免骚扰百姓。

帐棚之制

营官、帮办、书记、军火、粮饷等，共用夹帐棚八架，单帐棚二架。每哨哨官、哨长、护兵共夹帐棚一架，单帐棚二架。中哨哨长夹帐棚一架。营官亲兵每队夹帐棚一架，单帐棚一架，正兵每队单帐棚二架。每营共用夹帐棚十七架，单帐棚八十六架。惟统领加大夹帐棚二架，兼带一营者减夹帐棚二架。

底饷练饷合领之制

旧制练兵所领底饷以七折扣之，参差不齐，如马粮，除去干银，除去朋扣银，合米折计之，每月可领实银一两五钱四分。战粮，除去朋扣银，合米折计之，每月督提标可领实银一两五钱七分，五镇标可领一两三钱有零。守粮，除去朋扣银，合米折计之，每月可领实银八钱八分九厘。今正兵定为每月三两六钱，在马粮仅加二两有零，在战粮则督提二标加二两有零，五镇标加二两二钱有零，在守粮则加二两七钱有零，由藩司于底营之饷扣出，概交练营统领与练饷一并支发。

挑募之制

初挑之时，由底营本管官作主拨入练营派充，什长、亲兵、护兵、正兵如因事故开除，即由练营统领营官作主就地招募，挑作练兵，底营之本管官不得干预，仍知照各底营及藩司衙门备案，但不得以别省之人充补，应专募直隶本省之人。

出征加饷之制

原定练军之制，正兵月饷二两四钱，加马战兵底饷则三两九钱余矣。亲兵月饷三两五钱，加马战兵底饷则五两余矣。今新定之章，守兵较旧制稍增，马战兵较旧制已减，应于出征时酌量增加。出征本省，无论正兵、亲兵、护兵、什长，均照前督臣奏准之例，每兵月加四钱，出征外省，每兵月加六钱，以示体恤。

统领之制

统领自带一营，其所得之薪水、公费照营官之例，月支一百五十两。统至三千人以上者，每月加公费银百两；不满三千人者，月加五十两，为修补军械等用。如设翼长一员，薪水照旧章给六十两。

新章与原定章程不符者列后：

原定每军总统一员，薪水八十两，又亲兵十六名。

今改为统领自带一营，亲兵五十名。

原定每军文武翼长二员，薪水各六十两，亲兵各八名。

今改为有人则用翼长一员，无其人则缺，听统领自酌择用。

原定每营管带官一员，薪水每月二十两。

今改为薪水公费，百五十两。

原定每营帮带官一员，薪水每月十五两。

今不用帮带官。

原定哨官五员，薪水每月十两。

今减去哨官一员，薪水相同。又加哨长五员，薪水每月六两。

原定每营队长二十名，每队管二十五人。步队长月饷三两，底饷在外。

今改为每营队长四十名，称曰什长，各管十人，月饷四两二钱，底饷在内。

原定每军文案州县二员，薪水每月四十两。粮饷州县一员，薪水每月四十两。佐杂一员，薪水每月二十四两。军火州县一员，薪水每月四十两。佐杂一员，薪水每月二十四两。

以上五项今删去，听统领营官自行择请，或称帮办，或称委员，或一员，或数员，其薪水即出于统领营官公费之内。

原定每营步兵四百名，饷每月二两四钱。步队长十六名，饷每月三两，底饷在外。今改为步兵连底饷共三两六钱，队长连底饷共四两二钱。

原定每营马兵一百名，饷干每月五两四钱。马队长四名，饷干每月六两。今改马队，另立专营，另议营制。

原定总统翼长营官皆有亲兵，饷每月三两五钱，底饷在外，哨官余丁二名。今改为每营亲兵五十名，每哨护兵十名，饷每月三两九钱，底饷在内。

原定每队有余丁三名，饷每月一两五钱。今改为每队伙夫一名，拔营时添长夫二名，每月饷三两。

原定每营书手、医生、兽医、铁匠、木匠、裁缝，皆有定数。今皆听营官酌用，或即在亲兵之中，或另行雇募，其饷不另增。

马队营制

——直省练军马步合为一营，难于训练。今另立马队营，即募本省朴实健捷之人充当马勇。其督队官以上之员不拘省分，所募马勇概募直隶人。即令带私马入营，嗣后如有倒毙，随时由官筹款买补发给。该勇每月扣银一两，将马价扣毕，即作为该勇之私马。若系绿营官兵挑选，无论马粮、战粮、守粮，概照勇丁之例每月发饷干银七两，更不另发底饷。其发给官马亦每月扣银一两，待马价扣毕，即作为该兵之私马。既为私马，则兵勇知珍重爱惜，蓄养膘壮矣。

——马队人数，每营营官一员，帮办二员，字识一名，分前后左右中五哨，督队官五员，每哨马兵五十名。即以营官为中哨，内提二十名为亲兵。前后左右四哨，每哨哨官一员，每哨五棚，每棚什长一员，正兵九名。什长共二十五名，正兵二百二十五名。营官、帮办、字识共用伙兵二名。四哨哨官督队官共用伙兵四名。二十五棚，每棚伙兵一名，共用伙兵三十一名。外营官马夫四名，帮办二员，各用马夫二名。字识用马夫一名，四哨哨官各用马夫二名。督队官各用马夫一名。共用马夫二十二名，一营员弁兵夫共三百一十六员名。

——营官，马四匹，月给薪水银五十两，马干银十二两，公费银一百两。兽医、工匠、旗帜、号补均在其内。又柴草银八十两，分给全营。帮办，马二匹，月给薪水银十两，马干银六两。字识，马一匹，月给薪水银六两，马干银三两。哨官，马二匹，月给薪水银十二两，马干银六两。督队官，马各一匹，月给薪水银九两，马干银三两。以上皆不扣建。什长日给银一钱五分，马干银一钱。亲兵日给银一钱四分，马干银一钱。正兵日给银一钱三分三厘三毫，马干银一钱，每月饷干共七两，均各带马一匹。伙兵日给银一钱。马夫日给银一钱。以上皆扣建。一营共需马二百七十二匹，饷干钱二千三百四十两零五钱。

——出征防剿巡哨搬运帐棚、军械子药、麸料，应添公长夫四十名。每名日给银一钱，月支银一百二十五两，或以夫价雇备大车六辆，亦足敷用。营官用一辆，五哨用五辆，无论用夫用车照此分派。坐营停给。马队较步队稍优，出征本省，概不加饷。出征外省，每兵月加银二钱。

——马队驻扎老营，与步队一律浚濠筑墙。营内应做营房马棚马槽，以备寒暑训练之所。出征、防剿、巡哨，各带锹锄，支棚野宿，不得借住民房。其老营修房经费，准其核实开报。

——召募马勇，除自备鞍鞯带马来营者不须给发鞍鞯外，其新买之马，应由营官置备鞍桥、油皮鞯、皮扎、铁嚼、锄草刀、麸料口袋、号衣。挑选马兵，除马粮不发鞍鞯外，其由战粮、守粮挑入者，亦由营官置备鞍桥、油皮鞯、皮扎、铁嚼、锄草刀、口袋、号衣之类。初立营之始，准营官报销一次，其大小扫把、铁刮、马槽、柳箩出自营官公费。其修补鞍上坐褥、布屧、后鞦辔头、肚带及拴肚带宽皮条拴镫窄皮条，均由乘骑之人自备。惟小枪、洋枪、长矛、子药、帐棚应由军需局发给，或由营官置备，核实请销。

新章与原定章程不符者列后：

原定每营除中哨外，其前后左右四哨，每哨分为四队，每队二十五人。第四队马二十五匹，马上小枪兵八名，弓箭兵八名，长矛兵八名，队旗兵一名，共二十五人为五伍，四哨计马一百匹。今改为马队立专营，一营马二百七十二匹，员弁兵夫三百十六员名。

原定每营战马百匹，鞍鞯鞦辔全备，给兵领骑定以三年满桩。一年内倒毙者，本兵赔偿；二年内倒毙者，兵赔三分之二，哨队官赔三分之一；三年内倒毙者，本兵赔半，哨队官赔半。

今改为马勇自带私马入营，如有倒毙，随时由官买补，每月扣银一两，马价扣毕即作为该勇之私马。若系绿营官兵挑选入营，其发给官马亦每月扣银一两，马价扣毕即作为该兵之私马。

原定马兵饷干，每名月支银五两四钱，加底饷一两五钱四分不等，每月六两九钱有零。队长饷干，每名月支银六两，加底饷一两五钱四分不等，每月七两五钱有零。

今改为正兵日给银一钱三分三厘三毫，马干银一钱，月共支七两。什长日给银一钱五分，马干银一钱，月共支银七两五钱。

筹议边防片 同治九年四月十六日

再，臣前奉本年四月初三日寄谕：察哈尔、额固巴雅尔暨库克额尔济地方，均有马贼数百窜入，肆行焚掠。察哈尔地方辽阔，东与直隶张、独、多三厅接壤，张家口尤为紧要之区。着曾国藩饬令地方文武，认真巡辑等因。钦此。

续奉初十日寄谕：前因文盛奏，军台被贼窜扰，当以察哈尔东与直隶张、独、多三厅接壤，谕令曾国藩饬令地方文武，认真巡辑。嗣据张廷岳等奏称，内地剿败余匪，由扎萨克阿巴尔米特游牧窜入图什业图汗部落，到处滋扰，复在赛音诺彦部落肆行焚抢。并探另有大股图犯库伦等语。

库伦至察哈尔一带，地势平旷，并无扼要处所可以守御，万一匪踪飘忽突向南窜，恐直境人心未免震动，亟应严为戒备。曾国藩当勤加侦探，于沿边一带应如何不动声色，严密设防以备不虞之处，即着妥筹办理。前经刘盛藻派赵宗道管带铭军八营移扎保定，该军是否勤加训练，足备调遣，嗣后有续调来直者否？该督前奏酌议练军事宜，古北口又添千人，即由提督傅振邦统带此军，是否足恃？其余谭胜达等所统正定等处练军，遇有缓急，能否备调以资策应？着曾国藩统筹全局，预为布置。将此谕今知之。”钦此。

业经先后分别咨行钦遵，并饬宣化镇道严密防范在案。臣查文盛所奏窜扰军台之贼，据犯供：由甘肃甘州窜出，尚在瀚海以南，当是甘省回党沿边而东犯者。张廷岳等所奏，窜扰四爱曼之贼，据称系内地剿败余匪，既至瀚海以北，当是甘省回党渡漠而北犯者。虽未能确探贼踪，而同时似有两股并出，或因剿败而纷奔，或该回勾结外匪，令其四出窜扰，分我兵力，皆未可知。若官军分援漠北、漠南，远道穷追，适中该匪多方误我之计。闻贼数无多，扰及蒙古游牧者，内外扎萨克之兵当足御之。惟匪踪飘忽突向南窜，事在意中，诚宜严密设防，备预不虞。查直隶张、独、多三厅，惟张、独二口近扼边墙，多伦一厅孤悬边外，距张家口五百余里。地势旷衍，无险可扼。臣当咨商察哈尔都统，相机策应。宣化镇本有旧练之军千人。王可升于二月陛见之后，臣令其改从新章，提出马队另练一营，添兵二百足成，步队两营刻下计已成军。王可升尚系宿将，若在张家口一带扼守边墙，加意防御，当无疏失。十一日奉到谕旨之时，提臣傅振邦适率练军来省。臣与面商一切。如贼窜热河，该提督当统新旧练军二千，出关会剿。若滦阳无警，仍当在古北口坚守边关，乃有把握。其谭胜达在正定，彭楚汉在保定，新练之军续有警报，皆可赴防张家口一带，以壮声援。至保定铭军八营，前系赵宗道管辖。上年九月，赵宗道赴部引见后，即赴江南，候补续委记名按察司丁寿昌统带。前恐铭军有赴黔、赴秦之行，曾经往返函商，拟留六营在于直隶。臣又饬续募二营，令丁寿昌统之，留防畿辅。其余二十二营令刘盛藻统之，续入关陕，粗有定议。今北口烽燧告警，练军以直隶之兵防沿边之寇，系属分内之事，应可勉力支撑。若出塞远征，则不惟新练之军不足深恃，即铭军百战劲旅，而风土未宜，形势未熟，驰逐草地，亦必疲敝无功。若腹地有事，则铭军易于奏效耳。谨将现议办理情形，附片复陈，上纾廑虑。伏乞皇太后、皇上圣鉴训示。谨奏。

因病请假折 同治九年四月二十一日

奏为微臣患病已深，吁恳天恩赏假调理，仰祈圣鉴事。

窃臣自上年秋冬以后，目力昏眵，看字常如隔雾，治事稍久则眼蒙益甚，初犹自谓衰老之常态，迨本年二月二十九日偶以一手自扪左目，竟不复辨知人物，始知右目已属无光。请人察视，黑珠变色，瞳子亦渐昏大，因医家补阴补阳，纷纷聚讼，亦未敢轻于服药。虽明知垂暮之年，目光更无复明之理，本不敢以病躯尸此高位，惟念莅任逾年，未立寸效。又值亢旱为灾，麦收失望，通省官民皇皇忧灼之际，未敢遽尔具疏请假。本月十五日设坛祈雨，校阅练军，归署后治事稍多，十六日复得眩晕之病，清晨不能坐起，昏晕欲绝，但觉房屋床帐翻复旋转，心神不能自主，头若坠水，足若上举。是日祷雨竟未赴坛拈香，急投调补之药，并无大效。是后久卧不动，乃能稍平，扶床强起，则眩晕如故。医云心气亏损，血不养肝，以致阳越。病在本源，起居不慎，便恐中风，法宜闲卧静养以意消息，非仅药物所能见功。而署内公事一日不理，则愈积愈多，断无可以卧治之术。自臣十六日起病后，逐日事件废搁已多，细察病势未能速愈，合无仰恳天恩俯准，赏假一月俾得专心调理。臣衙门应行公事，暂委藩司代拆代行，一俟调理稍痊即行销假视事。所有微臣因病请假缘由，谨缮折陈明，伏乞皇太后、皇上圣鉴训示。谨奏。

谢子纪泽员外郎分部恩折 同治九年五月初八日

奏为恭谢天恩，仰祈圣鉴事。

窃臣接阅邸抄，四月二十五日考试荫生，二十八日臣子纪泽由吏部带领引见，奉旨：“本日引见之正二品荫生曾纪泽，着加恩以员外郎分部行走。”钦此。臣当即恭设香案，望阙叩头谢恩。伏念臣猥以疏庸，早承知遇。圣作圣述，累朝沛高厚之恩，懋赏懋官，尽室戴生成之德。臣子纪泽，荷先朝之延赏，已年例之久符。臣以其学殖无成，官常未习，恐滥竽之弗称，遂应试之稍迟。兹乃郎位，骤登迁阶，躐晋邀隆施之逾格，非梦想所敢期。现在直境久旱不雨，二麦业已失收，秋谷未能播种，仍岁灾歉，皆由微臣德薄位高，致此殃咎。臣之目疾固难速痊，眩晕之病也未全愈，以病躯而睹兹凶岁，既补救之无方；以弱息而荷此殊荣，尤悚惭而靡已。臣惟有督教臣子慎守官箴，恒朝乾而夕惕，如履薄而临深，庶以仰答鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴。谨奏。

续请病假折 同治九年五月二十二日

奏为微臣病尚未痊，续请赏假调理，恭折仰祈圣鉴事。

窃臣于四月二十一日因病请假，奉上谕：“曾国藩着赏假一月安心调理。”钦此。匝月以来，服药医治，眩晕之疾十愈其八。惟医家补阴多用清润之剂，遂致脾胃受伤，饮食减少，精神困倦不能自持。医云衰年气体已亏不任偏补，现宜少进药饵，专意静摄，庶可渐望痊除。臣右目无光，系属根本之病，一时固难速痊，然医家皆言其源由于焦劳过度，与眩晕同为肝家之病，法宜滋补肝肾，一面息心静养，扫除一切焦虑，庶眩晕可净绝根株，而目病亦渐有转机。合无仰恳天恩，续假一月，俾得认真调理。现在天时久旱，节交夏至，秋禾迄未播种，合省官民远近皇皇。但令臣病稍可支持，即当销假视事，上分宵旰之忧，不敢稍犯安逸。所有微臣病尚未痊，续行请假缘由，理合恭折具陈，伏乞皇太后、皇上圣鉴训示。谨奏。

报赴天津起程日期折 同治九年六月初七日

奏为遵旨前赴天津恭报起程日期，仰祈圣鉴事。

窃臣于五月二十九日复陈赴津查办一折，奉上谕：“曾国藩眩晕之症，现已十愈其八，日内如可支持，即着前赴天津会同崇厚悉心商办。”等因。钦此。数日以来。在署练习行步。登阶降阶，不令左右扶掖。虽饮食尚未复常，而两足渐觉有力，已于本月初六日自省启行。谕旨饬查各节，容俟抵津后与崇厚面商妥办。其伤毙人口，据天津县知县禀报，已获尸具妥为棺敛者，法国十三人，俄商三人，其余尚未查确。其焚毁房屋，据天津县知县禀报，法国教堂一处，公馆一处，仁慈堂一处，洋行一处，又误毁英国讲书堂四处，美国讲书堂二处。臣与崇厚往返函商，拟先将俄国误伤之人及英美误毁之讲堂，速为料理，应赔偿者先与赔偿，不与法国一并议结，以免歧混。此议能否办到，现尚未敢预期。至教堂牵涉迷拐之案，讯供虽稍有端倪，尚未能确指证据。天津倡首滋事之众，弹压虽渐就安戢，然而未敢查拿正凶，二者查办之要莫大于此，而棘手之处亦在于此。臣智虑短浅，此次赴津，深惧措置乖方，失机偾事。除俟到津后随时奏明请旨遵行外，所有起程日期恭折由驿驰报，伏乞皇太后、皇上圣鉴训示。谨奏。

查明津案大概情形折 同治九年六月二十三日

奏为查明天津滋事大概情形，恭折仰祈圣鉴事。

窃臣国藩于六月初九日静海途次，承准军机大臣字寄六月初八日奉上谕：曾国藩奏启程赴津筹办情形一折，据称教堂牵涉迷拐之案，讯供稍有端倪，尚未能确指证据等语。此案启衅之由因迷拐幼孩而起，总以有无确据为最要关键，必须切实根究，则曲直既明，方可再筹办法。至洋人伤毙多人，情节较重，若不将倡首滋事之犯惩办，此事亦势难了结。着曾国藩、崇厚悉心会商，体察事机，妥筹办理，以期早日完案，免滋后患。曾国藩拟将误毙俄国人命及误毁英美两国讲堂，先行设法议结，不与法国牵混，所见甚是。着即会同崇厚妥为商办，以免。将此由五百里各密谕知之钦此。

臣等伏查，此案起衅之由因奸民迷拐人口，牵涉教堂，并有挖眼剖心作为药材等语，遂致积疑生愤，激成大变。必须确查虚实，乃能分别是非曲直，昭示公道。臣国藩抵津以后，逐细研讯教民迷拐人口一节。王三虽经供认授药与武兰珍，然尚时供时翻。又其籍在天津，与武兰珍原供在宁津者不符，亦无教堂主使之确据。至仁慈堂查出男女一百五十余名口，逐一讯供，均称习教已久，其家送至堂中豢养，并无被拐情节。至挖眼剖心，则全系谣传，毫无实据。臣国藩初入津郡，百姓拦舆，递禀数百余人。亲加推问挖眼剖心有何实据，无一能指实者。询之天津城内外，亦无一遗失幼孩之家控告有案者。惟此等谣传，不特天津有之，即昔年之湖南、江西、近年之扬州，天门及本省之大名，广平皆有檄文揭帖，或称教堂拐骗丁口，或称教堂挖眼剖心，或称教堂诱污妇女。厥后，各处案虽议结，总未将檄文揭帖之虚实剖辨明白。此次详查挖眼剖心一条，竟无确据。外间纷纷言有眼盈坛，亦无其事。盖杀孩坏尸，采生配药，野番凶恶之族尚不肯为，英法各国乃著名大邦，岂肯为此残忍之行？以理决之，必无是事。

天主教，本系劝人为善，圣祖仁皇帝时久经允行。倘戕害民生若是之惨，岂能容于康熙之世？即仁慈堂之设，其初意亦与育婴堂、养济院略同，专以收恤穷民为主。每年所费银两甚多，彼以仁慈为名而反受残酷之谤，宜洋人之忿忿不平也。至津民之所以积疑生愤者，则亦有故。

盖见外国之堂终年扃闭，过于秘密，莫能窥测底里。教堂、仁慈堂皆有地窖，系从他处募工修造者。臣等亲履被烧堂址，细加查勘，其为地窖不过隔去潮湿，庋置煤炭，非有他用。而津民未尽目睹，但闻地窖深邃，各幼孩幽闭其中，又不经本地匠人之手，其致疑一也。

中国人民有至仁慈堂治病者，往往被留，不令复出，即如前任江西进贤县知县魏席珍之女贺魏氏带女入堂治病，久而不还。其父至堂婉劝回家，坚不肯归，因谓有药迷丧本心，其致疑二也。

仁慈堂收留无依子女，虽乞丐穷民及疾病将死者，亦皆收入。彼教又有施洗之说。施洗者，其人已死，而教主以水沃其额，而封其目，谓可升天堂也。百姓见其收及将死之人，闻其亲洗新尸之眼，已堪诧异。又由他处车船致送来津者，动辄数十百人，皆但见其入而不见其出，不明何故，其致疑三也。堂中院落较多，或念经，或读书，或佣工，或医病，分类而处，有子在前院，而母在后院，母在仁慈堂，而子在河楼教堂，往往经年不一相见。其致疑四也。加以本年四五月间，有拐匪用药迷人之事，适于是时堂中死人过多，其掩埋又多以夜，或有两尸三尸共一棺者。五月初六日，河东丛冢有为狗所发者，一棺二尸。天津镇中营游击左宝贵等曾经目睹死人，皆由内先腐，此独由外先腐，胸腹皆烂，肠肚外露，由是浮言大起，其致疑五也。平日熟闻各处檄文揭帖之言，信为确据，而又积此五疑于中，各怀恚恨，迨至拐匪牵涉教堂，丛冢洞见胸腹，而众怒已不可遏，迨至府县赴堂查讯王三，丰领事对官放枪，而众怒尤不可遏，是以万口哗躁，同时并举，猝成巨变。其浮嚣固属可恶，而其积疑则非一朝一夕之故矣。

今既查明根原，惟有仰恳皇上明降谕旨，通饬各省，俾知从前檄文揭帖所称教民挖眼剖心戕害生民之说多属虚诬。布告天下，咸使闻知，一以雪洋人之冤，一以解士民之惑，并请将津人致疑之由宣示一二。

天津风气刚劲，人多好义。其仅止随声附和者，不失为义愤所激，自当一切置之不问。其行凶首要各犯及乘机抢夺之徒，自当捕拿严惩，以儆将来。在中国戕官毙命，尚当按名拟抵。况伤害外国多命，几开边衅，刁风尤不可长。惟当时非有倡首之人预为纠集，正凶本无主名。津郡人心至今未靖，向来有曰混星子者结党成群，好乱乐祸。必须佐以兵力，乃足以资弹压。顷将保定铭军三千人调扎静海，此军系记名臬司丁寿昌统带，该员现署天津道缺，一俟民气稍定，即以缉凶事件委之。该署道督同府县办理，当可胜任。至武兰珍犯供既已牵涉教堂，经臣崇厚饬令地方官赴堂查验，实为解释众疑起见。

近日江南亦有教堂迷拐之谣，亦即如此办理。其后丰大业等之死，教堂公馆之焚，变起仓猝，非复人力所能禁止。惟地方酿成如此巨案，究系官府不能化导于平时，不能预防于先事。现已将道、府、县三员均行撤任，听候查办。由臣国藩拣员署理。同日另片具奏。

其杀毙人口，现经确查姓名实数，惟仁慈堂尚有女尸五具，未经寻获，其余均妥为棺验，交英国领事官李蔚海收存。俄国三人，已由该国领事官孔气验明掩埋。谨开列清单，恭呈御览。法国公使罗淑亚业经到津议及赔修教堂事宜，臣等拟即派员经理。余俟议有端绪，续行陈奏。其误毙俄国之人命，误毁英美两国之讲堂，亦俟议结另行具奏。所有查明大概情形，谨具折先行会奏。伏乞皇太后、皇上圣鉴训示。谨奏。

拣员署天津道府县缺片 同治九年六月二十三日

再，天津道、府、县三员俱以办理不善，先行撤任，听候查办。所遗各缺亟应简员署理。查有布政司衔记名臬司丁寿昌在军九年，才优识卓，洞悉戎机。曾在上海与英人巴夏里共事，颇识洋人情伪。捻逆既平，该员还家养母。臣上年招致来直，令其帮统铭军。每引与议事，所筹动中窍要，足以肩荷艰巨。天津道员缺，拟以该员署理。三品衔道员用晋州知州马绳武，有肆应之才，又复详慎忠恳，久处天津，熟于中外交涉事件。天津府员缺，拟以该员署理。知州衔试用知县萧世本，由翰林散馆到部，改捐知县。上年随臣来直察看，该员抗志前哲，有体有用，精明练达，不避险艰，试之盘错之区，必能培养民气。天津县员缺，拟以该员署理。目下津郡地方新出事变，中外猜疑，人心惊惧。臣当饬该员等妥为镇抚，柔远能迩，以期弭患无形。理合附片陈明，伏乞皇太后、皇上圣鉴。谨奏。

请将天津府县官交刑部片 同治九年六月二十三日

再，法国公使罗淑亚以本月十九日到津，臣国藩迎至。臣崇厚通商衙门与该使相见，辞气颇为和婉，但以赔修教堂、埋葬丰领事。将地方官惩究及查办凶手等语为辞。二十日，崇厚复至该使公馆，所言与十九日略等。迨至二十一日该使忽大变声口，闻有照会臣处一牍，语言躁很，挟制多端。二十二日投递到臣。据照会内称，不将府县及提督陈国瑞即行抵命，早晚该国水师提督到津，即令其便宜行事等语。臣与崇厚妥筹熟商，该府县等实不应获此重咎。惟该使要求之意甚坚，若无以慰服其心，恐致大局决裂。且地方官事前既疏于防范，事后又不能迅速获犯，其讯办拐匪亦有操之过蹙之处。相应奏明，将天津府知府张光藻，天津县知县刘杰二员，即行革职。请旨饬交刑部治罪，以示惩儆而维大局，其陈国瑞一员，不知法国有何证据，闻该员现在京城，因照复该使，将陈国瑞交总理衙门就近查办。其照会及臣照复之件抄送军机处备查。理合附片陈明。伏乞圣鉴训示。谨奏。

复陈津事各情折 同治九年六月二十八日

奏为钦奉谕旨，恭折复陈，仰祈圣鉴事。

窃臣承准军机大臣密寄，六月二十三日奉上谕：有人奏，风闻津郡百姓焚毁教堂之日，由教堂内起有人眼人心等物，呈交崇厚收执。该大臣于奏报时并未提及，且闻现已消灭等语。所奏是否实有其事，着曾国藩确切查明据实奏闻。至所称传教有碍通商一节，应如何设法弭衅之处，并著详察情形，妥筹具奏。原折著抄给阅看，将此密谕知之。钦此。

同日又奉上谕：前据曾国藩奏，本月初六日启程赴津，现抵该处已逾多日，此案启衅根由，想该督必已详细查明，妥为筹办矣。迷拐一案究竟有无确据，此系紧要关键。即着该督迅速具奏，以慰廑系。并将现在筹办之法及该处近日民情一并奏闻。崇厚已派出使法国，自应及早启行。着曾国藩体察情形，如崇厚此时可以交卸，即著该侍郎先行来京陛见，以便即日启程。其通商大臣事务著曾国藩暂时接办。成林现已病痊销假，不日亦可驰赴天津。俟该京卿到时，曾国藩即可将通商事务交卸，将此由五百里各密谕知之。钦此。

臣于二十三日业将查明大概情形会同崇厚，恭折具陈在案。洋人挖眼取心之说全系谣传，毫无确据。故彼族引以为耻，忿忿不平。焚毁教堂之日，众目昭彰，若有人眼人心等物，岂崇厚一人所能消灭？且当时由教堂取出，必有取出之人，呈交崇厚收执，亦必有呈交之人。此等异事，绅民岂有不知？臣抵津后，查讯挖眼取心有无确据，绅民无辞以对。内有一人言眼珠由陈大帅自带进京。大帅者，俗间称陈国瑞之名也。其为讹传已不待辨。原其讹传所起，由崇厚前月二十四日专弁到京，向总理衙门口称有搜出眼珠盈坛之说。其时仓卒传闻，该弁未经考实，致有此讹。其实眼珠若至盈坛，则堂内必有千百无目之人。毁堂之时，何无一人见在？即云残害其尸具，又将何归？此可决知其妄者。

谕旨垂询迷拐一案究竟有无确据。臣查挖眼剖心，决非事实。迷拐人口，实难保其必无。天津之王三、安三，河间拿获之王三，纪静海，现留之刘金玉供词牵涉教堂，实在可疑。臣前奏系力辨洋人之诬，请发明谕。故于迷拐一节言之不实不尽，诚恐有碍于和局。当时另有片奏密陈迷拐之可疑，旋因虑及偶有漏泄，法使罗淑亚必致又兴波澜。洋人此时断不肯自认理亏，不如浑含出之，使彼有转园之地，故临发时将密片抽出，将来此案办结仍当再申前说。请令教堂仁慈堂均由地方官管辖，庶冀永弭衅端。至谕旨垂洵传教堂有碍通商一节，臣上年在京曾与臣文祥论及传教不宜兼设育婴堂。文祥力言其势不能禁，遏禁育婴堂且不能，况能禁传教乎？

谕旨垂询现在办法，臣已为昭雪挖眼剖心等事之诬，以平洋人之心。其焚毁教堂公馆，业已委员兴修。王三屡经翻供，现已释还。教民安三迷拐被获，因狱词未定而该使索之甚坚，亦经暂行释放。至查拿正凶，措手稍难，已饬新任道府拿获九名，拷讯党羽。致俄国误伤三人，前经委员与俄国领事官孔气商酌，每伤一人给予恤银五千两。该领事当以请示国主为辞。

昨经臣处动用公牍，再为询商。惟法使罗淑亚必欲将天津府县及陈国瑞三人拟抵，经臣照复该使，府县并非有心与洋人为难，陈国瑞不在事中。仍复曲徇所请将该府县奏交刑部治罪。昨据该使照会仍执前说，必令该三员抵偿。又遣翻译官德伟力亚来臣处面称，必如照会所言，方不决裂。臣与辩论良久，问该使称府县主使究有何据，德伟力亚不能指出，然其辞气始终狡执，未就范围。臣查府县实无大过，送交刑部已属情轻法重。该使必欲议抵，实难再允所求，由臣处给予照复，另录送军机处备查。彼若不拟构衅，则我所断不能允者当可徐徐自转，彼若立意决裂，虽百请百从仍难保其无事。

谕旨垂询近日民情。虽经臣叠次晓谕，而其疾视洋人尚难遽予解化。良民安分畏事，每欲自卫身家；莠民幸灾乐祸，辄欲因乱抢夺，浮动之意至今未定。故有邀集家绅往见罗使者，亦有撕毁教堂告示者。现有铭军二千人在此弹压，当可无虞。但臣举措多不惬舆情，堪内疚耳。

谕旨询及崇厚如可交卸，即着先行来京。现在办理虽有端倪，罗使尚未应允。臣于夷务素未谙悉，且病势久深。崇厚与洋人交涉已久，无事不熟，应请饬令该侍郎暂缓赴京，留此会办，俾臣不致偾事，于大局实有裨益。所有微臣奉旨查询缘由，谨缮折复陈。伏乞皇太后、皇上圣鉴训示。谨奏。

复陈津案各情片 同治九年六月二十八日

再，臣正缮折间，承准军机大臣密寄六月二十五日奉上谕：曾国藩、崇厚奏查明天津滋事大概情形一折，另片奏请将天津府县革职治罪等语，已均照所请，明降谕旨宣示矣。曾等此次陈奏各节，因为消弭衅端委曲求全起见，惟洋人诡谲性成，得步进步，若事事遂其所求，将来何所底止？是欲弭衅，而仍不免启衅也。该督等现给该使照会于缉凶修堂等事均已力为应允，想该使自不至再生异词。

此后如洋人仍有要挟恫喝之语，曾国藩务当力持正论，据理驳斥，庶可以折敌焰而张国维。至备预不虞，尤为目前至急之务。曾国藩已委记名臬司丁寿昌署理天津道篆。其驻扎张秋之兵，自应调扎附近要隘，以壮声威。李鸿章已于五月十六日驰抵潼关，所部郭松林等军亦已先后抵陕。此时窜陕回匪，屡经官军剿败，其焰渐衰。若移缓就急调赴畿疆，似较得力。著曾国藩斟酌情形赶紧复奏，再降谕旨。日来办理情形若何，能否迅就了结？并著随时驰奏。

总之，和局固宜保全，民心尤不可失。曾国藩总当体察人情向背，全局通筹，使民心允服，始能中外相安也。沿江沿海各督抚，本日已有寄谕，令其严行戒备。陈国瑞当时是否在场，到津后即可质明虚实。已令神机营饬令该提督赴津，听候曾国藩查问矣。将此由五百里各密谕知之。钦此。

臣查此次天津之案，事端宏大，未能轻易消弭。中国目前之力断难遽启兵端，惟有委曲求全之一法。臣于五月二十九日复奏折内曾声明，立意不与开衅。匝月以来朝廷加意柔远，中外臣民亦已共见共闻。臣等现办情形，仍属坚持初议，而罗酋肆意要挟，卒未稍就范围。

谕旨所示：洋人诡谲性成，得步进步，若事事遂其所求，将来何所底止，是欲弭衅而仍不免启衅。确中事理，洞悉敌情。臣等且佩且悚。目下操纵之权主之自彼，诚非有求必应所能潜弭祸机。此后彼所要求，苟在我稍可曲徇仍当量予转圜。苟在我万难允从，亦必据理驳斥。惟洋人遇事专论强弱，不论是非，兵力愈多，挟制愈甚。若中国无备，则势焰张，若其有备，和议或稍易定。现令张秋全队九千人拔赴沧州一带，略资防御。李鸿章前在潼关，臣已致函商谕，万一事急恐须统率所部由秦入燕。此时陕回屡受大创，若令李鸿章入陕之师，移缓就急迅赴畿疆办理，自为得力。英法两国水师提督，顷已均在大沽其请示国主旬日内当有覆信。法国若仅与津人为难，则称兵必速。若要求无厌，直与国家为难，则称兵较迟。李鸿章若于近日奉旨移军东指，当不嫌其过缓。

臣于洋务素未研求，昨二十一日眩晕之病又复举发，连日心气耗散，精神不能支持，目光愈蒙。二十六日崇厚来臣处面商一切，亲见臣昏晕呕吐，左右扶入卧内，不能强起陪客。该大臣已有由京另派重臣来津之奏。臣自咸丰三年带兵，早矢效命疆场之志。今兹事虽急病虽深，而此志坚实，毫无顾畏。平日颇知持正理，而畏清议，亦不肯因外国要挟，尽变常度。

朝廷接崇厚之奏，是否已派重臣前来？应否再派李鸿章东来？伏候圣裁。抑臣更有请者：时事虽极艰难，谋画必须断决。伏见道光庚子以后，办理夷务失在朝和夕战，无一定之至计，遂至外患渐深，不可收拾。皇上登极以来，外国盛强如故。惟赖守定和议，绝无改更，用能中外相安十年无事，此已事之成效。津郡此案，因愚民一旦愤激致成大变，初非臣僚有意挑衅，倘即从此动兵，则今年即能幸胜，明年彼必复来。天津即可支持，沿海势难尽备。

朝廷昭示大信，不开兵端，此实天下生民之福。虽李鸿章兵力稍强，然以外国之穷年累世专讲战事者，尚属不逮。以后仍当坚持一心曲全邻好，惟万不得已而设备，乃取以善全和局，兵端决不可自我而开，以为保民之道，时时设备，以为立国之本，二者不可偏废。臣此次以无备之故办理过柔，寸心抱疾，而区区愚虑，不敢不略陈所见。伏乞皇太后、皇上圣鉴训示。谨奏。

请留闽米存津片 同治九年七月初九日

再，保定铭军二千余人，张秋铭军九千余人，先后调集天津、沧州等处。李鸿章所部郭松林、周盛传等，旋当东来直境，荒歉之后粮食艰贵异常，军米一项，卒艰购办。淮军部众，率系南人，惯食大米。南方采买海船装运，节节为难。现在福建船局购办京米，已由前任台湾道吴大廷解运抵津。臣拟截留二万石，存储津郡，以济急需。合无仰恳天恩，准将此项福建运到之米，由天津拨留二万石，以为李鸿章军营及铭军全队之用。俾各军抵津，不以缺食为患。如此通融办理，于大局实有裨益。理合附片陈明，伏乞皇太后、皇上圣鉴训示。谨奏。

天津府县到案日期折 同治九年七月三十日

奏为提解已革天津府县到津日期，恭折复陈，仰祈圣鉴事。

窃臣等前奉七月十一日寄谕：曾国藩现将天津府县解交刑部治罪。本日军机大臣呈递毛昶熙信函，有罗淑亚即拟进京之语。该府县解送到部时，万一罗淑亚欲到刑部亲看审讯，殊属不成事体。不若仍令张光藻等在津呈递亲供。将来定案时，仍由刑部复核等因。钦此。又奉十二日寄谕：府县抵偿一节，万无允准之理。昨已传谕钱鼎铭将张光藻等解赴天津。并令曾国藩等取具该府县亲供。今罗使既因不遂所欲，悻悻回京，此时中外一心力拒诡谋。曾国藩等仍当饬张光藻等速递亲供，在津候质等因。钦此。仰见朝廷法外施仁，于该府县等曲予保全，以伸正气而崇国体。凡在臣僚同深感激。

续奉十六日寄谕：张光藻、刘杰现在何处，已否到津？趁此洋人在京，赶紧取具亲供，奏明办理。庶其中不至为难。若以奉旨治罪之员任其他去，既于国体有伤，在该革员等亦非计之得者等因。钦此。续又奉二十日寄谕：本日据军机大臣呈递直隶按察使钱鼎铭禀函，据称已革天津府知府张光藻，因患病出省在顺德府调治。已革天津县知县刘杰亦在密云县治病，已派员分赴守催等语。览奏不胜诧异。张光藻、刘杰以奉旨治罪人员，即使患病属实，亦应在天津听候查办。乃该革员等一赴顺德，一赴密云，捏病远避，直视谕旨如弁髦，尚复成何事体！试思该革员等不呈递亲供，辩别是非，总理各国事务衙门王大臣等与洋人终日辩诘，何能以空言相抵？朝廷之令该革员等赴津者，实曲示保全之意，乃皆不能体会，翛然置身事外。若使洋人闻之，岂不益滋口实？此事关系重大，不可再涉迁延，著钱鼎铭懔遵前旨，星夜派人前往将该革员等迅解天津，不准藉词托病，仍著将起解日期赶紧复奏。曾国藩于张光藻等革职后，率行给假他出，实属不知缓急。并著派员勒限催提，俟解到日，会同毛昶熙取具该革员等确切亲供，以凭核办。若再托词远避，国法具在，岂能宽宥！将此由五百里谕知曾国藩，并传谕钱鼎铭知之。钦此。

臣国藩查该府县自六月十六日撤任以后，即行请假离津。臣初见该员等本无大过，不欲于撤任之后更予重咎。故各允其所请，其时尚未奏参也。迨罗淑亚到津照会臣处，欲将府县拟抵。臣与崇厚酌定革职交部，皆在府县，离津数日之后，不惟该员等不及闻知，即微臣初意亦不及此。实非奏参后，仍复纵令潜逃。其后奉到七月十一日改解津郡之旨，仰体没法保全之意即经飞檄催提。而该员等一往顺德特就医药，一往密云安置眷累，相距较远。臣檄臬司委员分提，飞骑兼程，而道途回远，水潦阻滞，未能迅速到案。其张光藻以十八日由顺德启程，刘杰以二十二日由密云启程，业由钱鼎铭专折驰报。二十五日刘杰解到天津，二十七日张光藻亦已解到。臣等拟即会同丁日昌当堂审讯，取具该员等切实亲供，奏明办理。旋接总理衙门来信称，法国翻译官德微理亚递洋文照会，大意言府县及陈国瑞主使证据，现饬同文馆速行翻译，该府县亲供，应俟所译洋文案津后，按照所指各节逐一详细质讯叙入供折，方免歧舛，应即遵照办理。俟寄到洋文之后，再行取县供折，分送总理衙门、刑部，以便核办。至拿犯一节，现在已获三十七名，仍严饬地方文武员弁认真购线，将在逃首要凶犯尽数弋获。一面设局派员隔别研讯，不任狡展，首者拟以实抵，从者拟以军流，为此分别严办，庶足以杜外患，而消乱萌。除俟讯明府县确供，续行会奏外，所有该革员等提解到津日期及现在办理情形，理合会同江苏抚臣丁日昌具奏驰报。伏乞皇太后、皇上圣鉴训示。谨奏。

请以陈钦署天津府折 同治九年八月初七日

奏为海疆要缺人地实在相需，仰恳天恩破格用人，恭折具陈，仰祈圣鉴事。

窃维洋务之棘手，由于人才之匮乏。人才之罕观，由于事理之不明。中外交涉以来二十余年，好言势者专以消弭为事，于立国之根基，民生之疾苦置之不问。虽不至遽形决裂，而上下偷安，久将疲茶而不可复振。好言理者持攘夷之正论，蓄雪耻之忠谋，又多未能审量彼己统筹全局，弋一己之虚名而使国家受无穷之实累，自非理势并审体用兼全，鲜克有济。所为盘根错节之区，尤贵有适时应变之具也。天津为通商要口而又为京畿门户。治理不得其人，则贻误已深，而不见觉。臣前到津郡，奏派马绳武暂署天津府知府。当时众务丛杂，得该员驰驱肆应藉足集事。惟该员另有实缺，且图谋久远，必须另择贤员乃可为斯邦之保障。

查有刑部郎中陈钦，正而不迂介而有为，在总理衙门当差多年。于中外交涉情形洞悉本末，研究入微。顷随毛昶熙来至天津，间与洋人争论，其辩才足以折服强悍，其诚心亦足感动彼族。若以之署理天津府知府，必能折冲于平日，御侮于无形，于时局大有裨益。

臣与尚书臣毛昶熙、抚臣丁日昌熟商，皆极力赞成其事。惟该员系记名海关道署理知府，与例稍有未符，且京员出差即留署外省之缺，亦近世所未有，合无仰恳天恩。俯念天津值多事之秋，需材孔亟，准以该员陈钦署理天津府知府，可收破格用人之效。一俟情形稍松，遇有沿江、沿海海关道缺出，仍由特恩简放，以符原保而免向隅之处，出自逾格鸿慈。

臣为人地相需起见，谨会同工部尚书臣毛昶熙、江苏巡抚臣丁日昌、署三口通商大臣臣成林恭折驰陈，是否有当，伏乞皇太后、皇上圣鉴训示。谨奏。

讯取天津府县亲供折 同治九年八月十四日

奏为讯取已革天津府县确实亲供，请旨交部核议，仰祈圣鉴事。

窃臣等于七月三十日将提解已革天津府县到津日期恭折奏报，奉上谕：罗淑亚所递洋文，即著曾国藩等按照所指各节逐一详讯，取具切实亲供，其事所必无者，固应明白剖晰，其情所或有者，亦不可讳饰避就，庶有折服洋人之心，不致再滋口实等因。钦此。臣等查府县改解津郡，朝廷权衡至当，具有深心。叠奉谕旨催取革员等亲供，以为辨难之资。而总理衙门来书于府县拟抵一节，亦皆坚持定力不肯曲从。正论持之自上已足张国势而慑敌情。臣等曷胜钦佩！张光藻、刘杰抵津后，即据呈递亲供。臣等彼此面商，诚恐供词内仍有不实不尽之处，上辜圣主矜全之恩，下授洋人吹求之柄。议由臣等在津先加驳诘。凡该员等叙供有本系疏虞意存回护者，亦有本无大过语未分晰者，均经臣等摘出诘问，令其逐条登复。其罗淑亚所递洋文由总理衙门抄寄到。臣亦令该革员等按照所指各节，一一供明。

罗使照会内称，此次洋文业经分送各国，意谓悬之国门垂为定论，府县供词亦必令各国共知，推问尤宜核实。臣等令署理天津道丁寿昌，会同臣昶熙、臣成林、奏带司员、臣国藩奏派之道员先行会审。臣等亲加鞫问，务令该革员等心服，仍复有辞以对洋人，方为确实。谨将府县亲供及登复洋文各条抄送军机处，备呈御览。

臣等细核此案，虽由谣言肇衅，而百姓之聚众滋事，实缘丰大业之对官放枪，仓猝致变。未经放枪以前，该领事怒责巡捕，趋赴商署，持械出入，百姓并皆让路，任令行走，初无伤害之心。若使丰大业不两次放枪，必可安然无事。迨至滋事以后，则众人汹汹，已成不可禁遏之势。该府县等临时失于弹压，事后不能缉凶。揆其情势，虽亦不无可原，唯地方酿成如此大变，边衅几从此开，自非寻常因案被议者可比。相应请旨，饬下刑部核议具奏。其应如何定谳之处，伏候圣裁。至滋事凶犯，现已拿获八十余名。设局审讯，各犯恃无旁证，异常狡展，计确有证供应正法者已得七八人，略有证供应治罪者约二十余人。唯尚时供时翻，将来定案但取情节较真，恐不能拘守常例。俟各犯严讯明确，再行会奏。所有臣等讯取府县确供，谨善折具奏。伏乞皇太后、皇上圣鉴训示。谨奏。

史念祖开缺差委折 同治九年八月二十九日

奏为臬司开缺差委，遵旨随时具奏。仰祈圣鉴事。

窃臣上年复奏察看臬司史念祖一折，奉上谕：史念祖心地既尚明白，若随同曾国藩遇事讲求，久加历练，于公事较有裨益，俟接印任事后，仍著曾国藩随时察看等因。钦此。

旋经内阁学士钟佩贤奏称，臬司责任极重，未宜轻授。续奉谕旨：史念祖著即开缺，以原官留于直隶，交曾国藩差委。如能谙练公务，即由该督随时奏闻等因。钦此。

复经吏部议奏，从前已保藩臬记名题奏者，如非曾任实缺道府，均准戴用原衔，一律先补道员。奉旨允准各在案。臣查史念祖器局开展，论事有识，加以磨砺本可练成有用之才。徒以资望尚浅，骤畀重任，未餍众心。谕旨饬令开缺，裁抑甚微，玉成实大。数月以来察看该员返躬循省，立志奋兴，尚能仰体朝廷裁成之至意。至钟佩贤奏称，众谓该员识字太少，文理未通，则传闻之辞，殊属失实。

史念祖衣冠旧族，其祖史致俨前为刑部尚书，甚负时望。其伯父丙荣以进士服官安徽，历著循绩。其胞兄大立亦以进士分部。该员幼承家训，文理清通。臣尝览其所为诗稿，才思颇为开拓。其公牍亦简明周备，笔足达其所见。不至如钟佩贤所奏云云也。惟史念祖开缺之后，仍令以原官差委，查外省候补人员向例至道府而止，若藩臬大僚留省差委，实近世所罕见。而谕旨仅令留直交臣差委，又似不得为直隶候缺人员，其官已属虚悬无薄，竟无补缺之期。臣每观其论事剖晰条理，穷原竟委，尽可陶成令器。投闲置散，实为可惜。合无仰恳天恩，简放一缺，俾得及时自效，必能勤慎称职，或臬司，或道员，恭候圣裁。抑臣更有请者：军营保举记名道府，实因微臣创始。臣于咸丰四年请保罗泽南、李续宾、彭玉麟三员，始照京察记名章程开用此例。缘三臣才能卓越，又建非常之功，是以破格请奖。记名后不过数月，均蒙文宗皇帝简放实缺。厥后各处仿照此例，武而提镇，文而藩臬，均保记名请简。军兴愈久员数愈多，非臣初意所及料。滥竽冒进之弊，诚所不免。而迈众之才，异常之劳，亦未曾不出于其中。

现在陕甘云贵兵事未已，沿海沿江时局亦多隐患，仍属需才孔亟之时，部议新章保藩臬者，一律先补道员，在各员不至遽尔觖望，但求圣慈存记每年简放实缺数人，俾知军功记名一途，尚有得缺之日，则群彦争奋于功名之会而军营愈以见鼓舞之神。部章之除授有定，所以慎重名器。圣主之特简无定，所以驱策群才。二者互相为用，于振励人才之道，更为详备。臣因史念祖堪膺实缺，而因念记名一途于新章之外稍参末议，未审有当万一否？所有臬司开缺差委之处，谨遵旨随时具奏。伏乞皇太后、皇上圣鉴训示。谨奏。

曾文正公奏稿卷三十

报交卸日期折 同治九年九月初六日

奏为微臣交印日期，恭折奏报，仰祈圣鉴事。

窃臣前奉谕旨调任两江，并饬新任督臣李鸿章驰赴天津接篆。兹李鸿章于八月二十五日行抵天津，九月初六日臣饬派署天津府知府马绳武、大沽协副将张秉铎，赍送直隶总督关防、长芦盐政印信，交李鸿章接受任事。其王命旗牌等件，存于保定署内。天津滋事之案，第二批首从各犯，讯办已有端倪，数日内即可奏结，此后应办情形，均经详细熟商新任督臣李鸿章，必能斟酌机宜，曲全大局，仰释圣虑。所有微臣交卸日期，理合善折具陈。伏乞皇太后、皇上圣鉴。谨奏。

调吴大廷操练轮船片 同治九年九月初六日

再，福建前任台湾道吴大廷，于同治七年在台湾任内因病呈请开缺，回籍调理。八年三月经沈葆桢奏请起用。奉旨谕知，湖南巡抚刘崑，饬令迅速回闽，襄理船政。该道病痊遵旨复出，以八年七月到闽。旋经督解万年清轮船赴津请验。本年又经奏派运米赴津验收。臣查该道学问渊邃，才识闳远，前因李续宜奏调赴皖，常在臣营，即拟储为国家异日之用。后人浙闽，睽隔数年。此次来津，适臣查办津案，屡与接晤，见其学益精才益练，议事尤有通识，诚堪胜艰巨之任。目下沿海防务亟宜筹备，闽沪两处铁厂成船渐多，而未曾议改海上操兵事宜。臣于七月十九日曾经具奏一次。操兵之法，其要全在船主得人，既为一船之主。第一，贵善于使船，熟悉掌舵看火等事，而后合船之水手、兵役皆可俯首听命。第二，贵明于海道、沙线兼善阅看地图。第三，贵娴于战阵，能察进退分合机宜。三者兼全，既洋人亦不可多得，中国武员中尤难其选。臣愚以为须求之文员中得一素谙戎机，讲究地图兼明洋务，而又不惮风涛者，综理其事。始则博求将才，采访可为船主之员，继则出洋，督同操练，稽其勤惰，终则遍询外国水战事宜，暗师其法而取其长，乃可日起有功。该道吴大廷熟悉船政，于兵事洋务讲求有素。近年南北往返，屡涉重洋，不畏艰险。又久在浙闽，颇留心可为船主之才。现在上海船厂道员冯悛光等专讲造船及枪炮等事，无暇兼顾操兵。拟请将吴大廷调至江南，综理轮船操练事宜，微臣借资臂助。该道久驻闽厂，闽沪亦可联络一气，于整顿海防，实有裨益。理合附片陈明，伏乞圣鉴训示。谨奏。

谢恩赐寿折 同治九年九月十六日

奏为恭谢天恩，仰祈圣鉴事。

窃臣于本月十二日承准军机大臣咨交到恩赏臣六十生辰，御书“勋高柱石”匾额一面，御书“福”、“寿”字各一方。梵铜寿佛一尊，紫檀嵌玉如意一柄，蟒袍面一件，小卷吉绸十件。线绉十件。臣当即恭设香案，望阙叩头祗领。伏念臣忝任封圻渥承知遇，愧涓埃之无补，恨岁月之侵颓。乃当马齿渐加，复荷龙光下逮。睹昭回于宸翰，彩焕云霞，增兢惕于臣心，褒惭柱石。托福林而自天降祜，依寿寓而由帝锡龄。对兹宝相庄严，弥深恪敬捧到琼枝温润，用效指麾。黼黻生华，备彰施于五采，丝纶入咏，增晏粲于三英。臣唯有勉竭愚忱，坚持晚节，偕兆民而蹈德，共沐一人有庆之庥瞻九陛以陈词，更晋万寿无疆之颂。所有微臣感激荣幸下忱，谨缮折恭谢天恩，伏乞皇太后、皇上圣鉴。谨奏。

恭请陛见折 同治九年九月十六日

奏为遵旨赴任两江，恭请陛见，仰祈圣鉴事。

窃臣前奉谕旨调补两江总督。当因目病已深，不能重履江南，奏请另简贤能，畀以两江重任。八月初十日奉上谕：曾国藩奏沥陈病目情形，恳请另简贤能，畀以两江重任。俟津事奉结再请开大学士缺，专心调理一折。两江事务殷繁，职任极重。曾国藩老成宿望，前在江南多年，情形熟悉，措置咸宜。现虽目疾未痊，但能该督坐镇其间，诸事自可就理。该督所请另简贤能之处，著毋庸议，仍著俟津事奏结，行前赴两江总督之任，毋再固辞。钦此。

训辞恳至，惶悚曷任。臣前承乏江南初无治状，荷蒙奖励，抱愧已深。今则衰疾相寻，尤难再膺剧职。圣主体恤备至，许以坐镇，不令固辞。惭感交并，罔知所报。欲勉从命，则病躯难供躯策，必致陨越贻机。欲自遂初衷，则圣恩已极优容，何敢再三渎请？谨当遵旨赴官。力疾视事，揆诸古人鞠躬尽瘁之义，一息尚存，不敢稍耽安逸，特目病万难痊除，两脚近复浮肿，贻误实在意中，早夜栗栗，常惧辜负圣恩。目下津案首从各犯业已奏结二批，和议不难即定。臣可毋庸久留，惟有仰恳天恩，准令人都陛见，面聆训示，再赴新任。

本日又奉九月十五日寄谕：曾国藩等本系特简查办津案之员，此时该翻译业已抵津，修堂抚恤诸事在津易于定议，即著该督等晤商德微理亚，妥筹办理，迅速具奏。等因。钦此。查德微理亚业于十三日回京，由天津府派外委郭仲奎护送。此间别无法国人员，无从与议赔偿抚恤等事，应否在京定议，如德翻译再来津郡，似可即由督臣李鸿章等与之议结。恭候圣训示遵。所有微臣吁请陛见缘由，谨缮折附驿具奏。伏乞皇太后、皇上圣鉴训示。谨奏。

调陈兰彬江南差遣片 同治九年九月十六日

再，四品衔刑部主事陈兰彬，经臣于上年正月奏调来直，襄办一切，深资臂助，该员实心孤诣，智深勇沈，历练既久，敛抑才气，而精悍坚卓，不避险艰，实有任重致远之志。臣九月初六日奏陈海上操兵之法，其要全在船主得人。目下中国轮船于驾驶出洋，尚未练习。欲求已成之材可为船主者，自属不易多遘。将来召募之始，必先择闽粤沿海之人不惮风涛者，使之学习掌舵看火测量沙线等事，以期渐就娴熟。该员生长粤东，留心兵事，若令延揽将材于轮船操练事宜，必有裨益。至外国技术之精为中国所未逮，如与图算法、步天测海，制造机器等事，无一不与造船练兵相为表里。其制则广立书院，分科肄业，凡民无不有学。其学皆专门名家，每治一艺，每制一器，皆系父子相传，世继其业，然后通微合漠，愈久愈精，其国家于军政、船政皆视为身心性命之学。

如俄罗斯初无轮船，国主易服微行，亲入邻国船厂，学得其法。乾隆间，其世子又至英国书院，肄业数年。今则俄人巨炮大船，不亚于英法各国，此其明效。江苏抚臣丁日昌屡与臣言，宜博选聪颖子弟赴泰西各国书院及军政、船政等院，分门学习，优给资斧，宽假岁时，为三年蓄艾之计。行之既久，或有异材出乎其间。精通其法，仿效其意，使西人擅长之事，中国皆能究知，然后可以徐图自强。且谓携带子弟前赴外国者，如该员陈兰彬及江苏同知容闳辈皆可胜任等语。臣精力日衰，自度难策后效。然于海防制器等事，亦思稍立基绪，异日有名将帅者出，俾之得所凭借，蔗不难渐次拓充。陈兰彬素有远志，每与议及此事，辄复雄心激发，乐与有成。该员系奉旨交臣差遣之员，此次仍拟带至江南，于目前操练轮船，将来肄业西洋各事，必能实力讲求，悉心规划。理合附片陈明。伏乞皇太后、皇上圣鉴训示。谨奏。

报接印日期折 同治九年十一月初一日

奏为恭报微臣接印日期，仰祈圣鉴事。

窃臣入都陛见，跪聆圣训后，于十月十五日出京，二十八日至山东济宁州，由水路南下，闰十月二十日行抵江宁省城。二十二日，准署督臣魁玉饬派署江宁府知府蒯德模、署中军副将周良才，赍送两江总督关防，盐政印信、钦差大臣关防及王命旗牌文卷等件，一并移交前来。臣当即恭设香案，望阙叩头谢恩任事。伏思两江地大物博，政务殷繁，臣前此承乏数年，于一切察吏安民，防江筹海诸大政，颇思实心整理，均有志而未逮。兹以衰病之躯，渥被新纶，重临旧地，凡清议所责望，众情所瞻瞩，暨臣心所素愿自勉者，自揣精力更逊于前，能否随事补救，尚无把握。五中循省，悚惕滋深，惟有广集众思，力图补过，勉策桑榆之效，冀收尺寸之长，以仰答高厚鸿慈于万一。所有微臣接印日期，除恭疏具题外，理合专折陈奏，伏乞皇太后、皇上圣鉴。

再，通商事件，未经奉有明谕，目下苏州巡抚新旧交替，尚未履任，臣自应将洋务日行文件，从权核办，暂用总督关防，所有钦差大臣关防，敬谨封储，听候谕旨，合并声明。谨奏。

会议海运交米折 同治十年正月十二日

奏为遵旨会议海运米石改由粮道赴通径交，拟俟下届再行试办，恭折仰祈圣鉴事。

窃臣等承准军机大臣字寄，同治九年十一月二十日奉上谕：海运交卸一节，该部拟请按照河运章程改由粮道赴通径交，系为扫除积弊起见，著曾国藩、李鸿章、英桂、张兆栋、张之万、杨昌溶斟酌情形，详细妥商，会同核议具奏。原折片均著分别抄给阅看。等因。钦此。

臣国藩当即札饬江苏粮道英朴，会同藩司核议详复。臣昌濬亦即札饬浙江粮道如山，会同司道核议详覆。旋据浙江粮道如山等会详称，海运章程始自道光六年，由沪运津责成南省委员由津运通，责成北省委员，厘然判而为二。各有专责，奉行既久，法非不善而弊即丛生。今欲大改章程，不外除弊节费二事，然运道之弊全在剥船。若改由粮道委员押运，以隔省人地生疏之委员稽察隔省积惯作弊之船户，恐呼应不灵，其弊更甚。至海运经费系按照米数备带赴津，力求撙节方可敷用。

向来北省押米员弁多至一百数十员，今若改由南省带员赴北，薪水既多，川资更巨，即此一项已形糜费，其余各款亦必骤增。恐于事未必有济，而所费更属不支。又津局以起剥为重，通坝以交卸为重，粮道专驻津局则交米之事无所专责，先赴通坝，则起剥之事又恐羁延。而沙船在津等候太久，耗费更多，尤虑畏累远避，有碍于下次之招雇。种种窒碍，未敢轻议更张等语。由臣昌濬咨商臣国藩，察核所陈各节均系切中事理，并非意存推诿，即拟据详会奏矣。适又接江苏粮道英朴禀称，迩来海运弊不在商船之运津，而在剥船之运通，剥船舞弊固由积习之相沿，亦由水脚之过少。

该船户既亏累于平时，复需用于临事偷漏搀和，无弊不作，致令干圆洁净之米一交剥船，米色顿坏，殊为可惜。今欲力矫前失，惟有遵照部议由南省粮道径运交通。自津过剥以后慎选委员以押运舟，分设卡段以司稽查，严定偷漏罪名，以钤制之，节省经纪等费以优恤之，或可一洗剥船之弊。至封雇弹压等事仍由直隶地方官妥为照料。南北通筹，恩威并用，漕务当有起色。现已草创章程十四条，虽不能十分周密，请即试办一年等语。

臣国藩以该粮道英朴在浙江办理海运三次，调任江苏又办九年分一次，一切情形久为熟习，既肯力为其难，勇于任事，果能除漕米搀水潮杂之弊，岂非大有裨益？复经函商臣之万、臣昌濬酌核办理。臣昌濬旋又复函，以为运通之弊果能改弦更张，实为中外所共愿。惟改章而仍用额设之经纪向有之剥船，则从前锢习牢不可破。若欲重立新章，另行雇船，另行派人，则事属创始，必须通盘筹画，确有把握方可试办。接准闽浙督臣英桂来函，亦深虑骤然改章诸多窒碍。现在米船将次放洋，为期已迫。粮道如山议请俟下届再行试办，与其仓猝改章，不如从容集议。臣之万复函，亦称直隶督臣李鸿章复奏海运事宜折内业已声明，今年新漕只能照章在津验收。

谕旨允派仓场侍郎一员赴津会办，若改为径运赴通验收，则南北办理两歧。奏咨商改，多费周章，殊觉不便。臣国藩参考众论，酌度时势，本年海运应仍在天津验收。江苏粮道英朴既有创办径运赴通之志，浙江粮道如山续行核议，亦有下届试办之请。臣等公同定议，檄饬英朴、如山于驰抵天津后，先将本年粮米查照向章办理，再将下届粮米运通改章之处面禀李鸿章。应将经纪若何更换，剥船若何整顿，各项经费若何核实动用，一一筹度，不厌精详。俟下届漕粮海运由臣等先期议定新章，奏明办理，以昭慎重。所有海运米石改由粮道赴通径交，拟俟下届试办缘由，谨会同闽浙总督臣英桂、漕运总督臣张兆栋恭折复陈。伏乞皇太后、皇上圣鉴训示。谨奏。

筹办河运事宜折 同治十年正月十二日

奏为陈明河运艰难情形应行设法预筹，恭折仰祈圣鉴事。

窃九年分江北冬漕，遵照部议仍办河运。臣于十一月十二日专折陈奏在案。伏查八年分江北漕米于九年河运赴通，节节阻滞，水陆兼运，直至十月杪始能蒇事。一切经费虽由粮道王大经格外撙节，不至过巨，而人事之艰，时日之久，较之海运难易悬殊。该粮道交米事竣，赴部引见，现已驰回江宁。

臣面询情形，证以臣出京时由运河南下所见者，其言多属相符。若不预为筹画，恐下次又蹈复辙。据称本届承办河运在事六月之久，中间处处阻滞，历历可数。如峄县境内之大泛口，该处为山水经由之所，一遇暴涨，则迅流急湍。迨水退之后，则沙淤停积。今年漕船经过该处，水深不及二尺，河底碎石纵横，最碍舟行。必须由山东认真兴挑挖深四五尺，并将近滩石堆划除，与河底配平，方利行驶。自大泛口而北，则有滕县境内之郗山口。该处为入湖要道，浅而且窄。又微山湖内之王家楼、满家口、安家口，独山湖内之利建闸，南阳湖北之新店闸、华家浅、石佛闸、南旺闸，分水龙王庙以北之刘老口、袁口闸，处处淤浅，或数十丈，或百余丈，亦须由山东逐段勘明，一律挑深方可无阻。此未度黄以前阻滞之处，宜预为筹办者也。

议者谓早日开兑，早日过湖，即使费力，尚不愆期。不知济宁以南浅处已多，济宁以北运河尤为干涸，总须守候伏汛盛涨方足以资浮送。至黄水穿运之处，渐徒而南，自安山至戴家庙三十里，自戴家庙至八里庙二十二里，运河旧有之堤尽被黄水冲破，缺口极多。黄水湍悍而势急，漕船载重而质脆，断难破浪而行，需用划船下碇以立之根。然后由漕船缴关步步上移，否则簸荡急溜之中，无复收泊之处。而十里铺、姜家庄、道人桥等处又极淤浅，似须由山东设法。一面于淤阻处极力疏浚，一面于运堤各缺口排钉木桩，贯以巨索，俾漕船经过有所依傍牵挽，不至为洪溜所吸，仓卒失事。此渡黄时艰滞情形宜预为筹办者也。及至渡黄以后，若在伏汛未落以前，或易为力。若伏汛已过，等候秋汛，即属杳茫不可必之数。九年在八里庙守候两月之久，可为前鉴。自张秋至临清二百余里，河身有高有下，其疏导之法，须量河身之高下。高者，开挖宜深，下者，开挖稍浅，庶可高低相等，一律深通。再于黄流已长未落之时，即下闸板蓄水以免消耗，或就平水南闸迤东筑一挑水坝，引黄入运，皆多方设法力图斡旋之策。此渡黄以后运道易涸宜预为筹办者也。山东水势涨落无定，或先长而后忽落，或先小而后复大。漕船经由东境一千数百里，向归峄、滕鱼台、济宁、东平、东阿各州县，封雇船只，以备起剥之用。而地方官相距甚远，兼顾不遑，九年所雇剥船不免临时逃散，拟请酌改章程，责成东省管河厅员雇备剥船。小者装米三十石，大者至百石为止。一遇漕船浅阻，斟酌起剥，而由粮道按石给发饭钱。以免枵腹，至闸夫亦改由河员招集，归其约束，一并由粮道给予工食，庶不缺误。此又略改旧章宜预为筹办者也。东平州运河之西有一盐河，倚山为障，为东省盐船所经要道，漕船若由安山左近绕入盐河，至八里庙，仍归运道，计程二百余里。较之径渡黄流，上有缺口大溜，下有乱石树桩者，其难易悬殊。是以商船率多避黄而趋此路，上年因非运漕正道，未敢试行。十年行抵安山时，如遇黄流过猛，只宜变通改道。惟自安山三里堡入盐河之路，亦须预先勘明何处平顺，先立标竿为志，免致临时周章。此又渡黄改道宜预为筹办者也。以上五端，皆河工应办事宜。又皆在山东境内，从前粮艘运北，沿途修闸、筑坝、挑河、过剥均由南河、东河两督。臣治黄、治运、注意专在漕务，事事各有考成，处处不惜重费，故能驾轻就熟，事无不举。今则黄流横决，运河失修，河员之经费大减，河运之米数极微，欲以江北一隅数万之漕，而责山东以全力治河、治运，未免独为其难。

然部臣所以不肯竟废河运者，亦因成法不可轻改，图事不可畏难，具有远虑。丁宝桢见义勇为，力顾大局，亦必不因米数太少之故，而忽视沿河应办之工。粮道王大经躬肩重任，既已经历险艰，兹令再试危途，不得不预为绸缪，免其迟误。现在钦奉谕旨，饬派漕臣张兆栋前往山东，会勘筑堤束黄事宜，必可与东河督臣苏廷魁、山东抚臣丁宝桢面商一切。相应请旨敕下，该督抚等通筹运道全局，建可久之宏谟。并将臣此折所指兴工之处分投兴办，利目前之漕务。臣当饬催该粮道等赶紧兑米，及早开行，仰慰宸廑。所有河运艰难设法预筹缘由，谨会同漕运督臣张兆栋、江苏抚臣张之万，恭折由驿驰陈。伏乞皇太后、皇上圣鉴训示。谨奏。

复陈淮南盐行难增折 同治十年二月初二日

奏为淮南盐价碍难议增恭折复陈，仰祈圣鉴事。

窃查接管卷内，接准部咨议复督办西征粮台侍讲学士袁保恒奏请权加盐价，以济军饷一折，应由兼管盐务各督抚转饬各运司盐道，将现办纲引地方能否计斤加价，体察商力民情，据实复奏等因。同治九年九月初十日奉旨：“依议。”钦此。钦遵。转咨前来，当经前兼署督臣魁玉札饬运司及各盐道，悉心筹议。兹据两淮盐运使方濬颐，署江南盐巡道凌焕等先后详复，臣查袁保恒原奏，意在停捐以除积弊，增价以裕军储，用意未始不善。唯各省盐法情形不同，即就淮南而论，在窒碍难行者数端，请为皇太后、皇上缕晰陈之。

夫所谓加增盐价者，将加之于商乎？商人运盐不能零星起运。

淮南奏定章程以六百斤为一引，五百引为一票，资本不足一票者即不准运。今拟每斤酌加三四文，约计每票须增成本一千余串。分言之，则形其少，合计之则见其多。此时淮南运商迥非昔比，类皆集资凑运，商力实有未逮。其窒碍难行者一也。将加之于民乎？近来，西楚盐价较承平时已属腾贵，一由盐厘之过重，一由银价之过昂，均以京外饷需紧迫，未能减轻售价。

民间既以盐贵为苦，局中又以销滞为患。若再按斤加价，则水贩无利可图，势必闻风而裹足。枭徒有私可囤，又将乘隙以贱售。其窒碍难行者二也。原奏谓：一省独加则滞，各省同加则通，此固可免避贵食贱之患。殊不知，市价难齐，物情使然，不独一省有一省之价，即淮南自附场州县起推而至于江宁皖省，以达楚西，此岸与彼岸价皆不同，缘路有远近之分，即价有低昂之判，今欲比而同之，虽法令亦有时而穷。其窒碍难行者三也。

原奏又谓：加价之款即于各省盐斤出场时随同正课收纳，此亦可杜以多报少之弊。殊不知，淮南新章之尚易招徕者，全在缓纳课厘，成本借以减轻，转输可期便捷，应纳之课须缓至场盐售与运贩后再缴，应纳之厘，须缓至到岸售与水贩后再缴。引额以两淮为独多，加价即以两淮为更巨。一旦责令商灶在于盐斤。出场之前完纳巨万盐价，势有不能。其窒碍难行者四也。以上各层系就淮南商力民情言之，若论川淮交汇，则淮引受害为尤深。前此长江未通，川盐行楚，同一占销淮地。而彼时，淮南兵燹之余，通泰二十场商逃灶困，废停荒，场盐既不能达岸，引地原不妨让人。

自贼平以后，另定新章。新旧各商添敞、修停，逐渐整顿，产数日增。而湖北、湖南为销盐最广之区，迄今尽为川私所占。现计存垣存栈存岸淮盐积压过多，苦无出路。商人资本久搁，年复一年，运商则决裂堪虞。场商尤困穷无赖，灶丁贫而生变，亦属意中之事。譬之治河下游无归墟之处，上游必有溢溃之患，今欲求疏通淮销，非规复引地不可。欲规复引地，非禁止川私不可。臣于同治七年曾经剀切陈奏，而四川、湖北、湖南各督抚皆以军饷为重，交章力争，部臣亦调停其间。是江督之于川盐，方欲遏之使绝，而楚省且招之使来。臣目击淮引地面尽被川私占夺，不禁川，则尽坏我朝之成法。

欲禁川，则先开邻省之衅端。办理掣肘，焦灼万分。部议谓节经江督奏请减价以敌邻私，淮引尚难畅销。是淮南目前情形，部中亦所洞悉，臣断不敢预存推诿，不顾边陲，亦何敢稍涉迁就，贻误鹾局。所有淮南盐价碍难议增缘由，理合恭折复陈。伏乞皇太后、皇上圣鉴训示。谨奏。

议复楚省淮南引地折 同治十年三月十九日

奏为湖南永州、宝庆二府引地未便改运粤盐，恭折复陈，并陈楚省引地被川盐侵占太甚，恳请敕部核议，仰祈圣鉴事。

窃准部咨议复湖南巡抚刘崑奏请于永、宝二府试行官运粤盐一折。衡州以下各属能否不致侵灌？近来，淮南盐厘收数，逐形短少。永宝二府系淮南口岸，应由两江督臣通盘筹画，有无窒碍淮纲之处，妥议复奏等因。同治九年九月初十日具奏奉旨：“依议。”钦此。钦遵转咨前来，先经前兼署督臣魁玉咨明粤省会商妥办。兹准两广督臣瑞麟咨称，淮粤盐务引起，各有定界不能搀越行销。湖南永、宝二府，自粤东禁海迁灶以后，向食淮盐，历年引课奏销，例由淮纲核办。今湘省议行官运粤盐，将粤课拨归淮纲，不特款项，考成难以核计，且由粤运盐至湘，节节均系粤省引地。其中不肖船户影射夹带，沿途洒卖情弊，势所难免。实于粤省引课，大有关碍。况粤东递年场产盐斤，亦仅敷粤引配运，并无溢额。若加增永、宝二府食盐，场产不足，又复从何购买？湘省此议，虽为筹裕饷源起见，而更易口岸委属窒碍难行，咨复核办等因。

臣查湖南永州府，一州七县；宝庆府，一州四县。自康熙六年题准行销淮盐，雍正、乾隆时屡有改食粤盐之议，均经内外臣工奏驳有案。前人立法具有深意，行盐必分界限，系我朝大经大法。凡两省接壤之区，不许邻私稍逾尺寸。引界一定，纵有奸商偷漏影射越境，即以私论。民尚知所畏惧，官亦便于稽查。即如苏松常镇，皆系浙盐引地，与淮南场灶仅隔一江。镇江与瓜洲淮栈，仅隔咫尺，路既便捷，价亦轻减。然必须行销浙盐，而不能改食淮盐者，正以界限分明，则纪纲永守也。湖南之永、宝二府，地居湘岸极边，又被粤私遍地侵灌。淮盐久已不至该处，然不敢以二府改隶粤引者，诚以永宝一经改隶，则衡州亦将占夺，长沙亦将侵销，纪纲一紊，万事纷乱。且留此二郡借，以保长衡之藩篱，尚可冀将来之畅旺。且盐政不敢弃引地而不顾，犹之疆臣不敢弃边邑而不守。今两广督臣既咨称窒碍难行，而两淮运司方濬颐亦详称湘省各商，均不愿以永、宝引地改属粤中。所有湘省官运粤盐行于永、宝之处，臣未敢轻于议准。抑臣更有请者：部库饷源以盐课为大宗，盐课又以两淮为大宗。而两淮引地之被侵夺者湖北全侵于川盐，湖南则既见侵于粤盐，又大侵于川盐。臣初次奏定淮南新章，但重加抽邻税，不遽拒绝邻盐。旋因军务大定，又于七年奏请，禁止川私入楚，无非要收回引地，冀复昔时之盛。现查川私侵楚，以邻税收数计之。同治四、五年间，其势稍衰。自七年分逐渐加增。八、九两年，川盐愈来愈旺。照淮南之六百斤成引者计之，每年占销不下二十万引。盖一万二千万斤之多，而绕越夹带漏税之私尚不在此数。

湖北九年分所销淮盐仅七万余引，比川盐销数不过三分之一，喧宾夺主，莫此为甚。运库课厘日减，上年秋冬所收，短绌尤甚。以致部拨大婚彩绸之款，不能应解盐积如山，库空如洗。场商数百家艰窘尤甚。现在存堆在途到泰到瓜之盐，共有五十余万引。无处销售存堆者，成本之占搁已多。到瓜栈者，有上仓住船之费，有换包折斤之耗，公私之亏累尤巨。日内纷纷至臣处呈禀，请令运商先买缴价，运商亦因楚岸不销，观望不前。今年垣产甚旺，臣勉强借给银十五万两，令场商收买春产。场商犹以款少盐多不能遍收，深恐灶丁卖私通枭。尤虑其贫极生变，而船户数千亦因无盐可运，穷迫无聊。盖淮南自宫商以至船灶、夫役数十万人，此两月间皆皇皇焉。若生计之将尽者，不料盐务竭蹶，一至于此，臣办理不善，咎固难辞，亦实由楚岸引地尽被川盐侵占，譬之农家被人夺去田产，举室无措也。部文有云：通泰各分司场灶所产盐斤无从销售，必致私枭竞起，关系全局。所以百数十年无有改易淮南口岸之议，殆不啻目击淮商近日苦况矣。

臣于七年九月奏禁川私入楚一疏，经户部议准钦奉谕旨，饬李鸿章等撤局停税，饬吴棠封禁井灶，并令核议复奏。旋于八年秋冬，李鸿章复奏川盐未可遽禁者六端。而议于沙市设局，以川盐八成淮盐二成配销。吴棠复奏川盐济楚，难以遽停者四端，而力言井之不宜封禁。经户部先后议复，均令前两江督臣马新贻力图补救，妥商复奏，厥后沙市二八配销之局初议以斤计，继议以包计。川盐每包三百五十斤，至八十斤不等，八成则近三千斤。淮盐每包连包索八十六斤，二成则仅一百七十二斤，名为淮占二成，实则不及一成。由此川势日旺，淮销日微，淮商吞声饮恨，而无如之何，今欲挽回一二，惟求皇上敕下户部，主持全纲，剖断是非。纵不能全禁川私入楚，亦当使淮多于川，保守国家之大经大法，或淮八成而川二成，或淮七而川三，川虽极多，亦不得满四成，庶几官私判别，成宪常昭。其分成之法，或指明某府某县暂准借食川盐，或鄂境每岁准行川盐若干万斤，不许溢额，但求部臣将大概规模断定，其余细微条目，臣当与川楚诸臣妥商章程具奏。凡疆吏办事全赖各省和衷，乃克有济。

向来江督盐务本仗楚督缉私催销，始有起色。道光年间，林则徐、周天爵为楚督时，则淮盐大畅。他人为督，其时并无袒护川盐之事。而苟非一心维持，则淮销常滞。盖责弁役以缉私，课州县以销数，非本省大吏不足鞭策之也。目今湖广督臣李瀚章曾在臣军久管粮台，相得益彰，深知其顾全大局，毫无私见，于臣处事件无不竭力相助。然外间颇议其袒护川盐，膜视淮鹾，非与淮为难也。该督见鄂中水陆各营，京协各饷需款甚巨。恐一旦川盐不畅，饷项骤减。前数任已成之规，不欲自己而隳。且见贫民散勇谋食于川盐者多，恐其失业滋事。此二者筹之愈熟，故于川盐护之愈坚。

今欲楚岸鹾纲之平允，但在楚督一心之转移，一心向川，则川销旺而众商有恃矣，分心向淮，则淮销旺而众商亦有恃矣。臣所求者，淮盐堆积场栈者五十余万引，堆积鄂湘者十余万引。于此七十万引中稍稍行销楚岸，则运商场商之气为之一苏，煎丁、捆役及谋食于淮之众，不至失业滋事，即为大幸。而淮南本分之引地不至弃而他属，亦臣尽职之一端。至于饷项之赢绌，则臣绝不敢争。昔年初定章程，淮盐行楚每引拨厘银四两二钱，解交湖北粮台后递减为二两四钱。初章拨厘银，六两一钱二分，解臣安庆粮台后，递减为三两九钱二分七厘。今欲鄂省减去川盐入款，愿将臣处应得厘银多拨数成归鄂，抑或全数归鄂。如其全数归鄂，则每销淮盐一引鄂省可得银六两三钱有奇。以近日银价计之，合钱十一千有奇，较之鄂省销川盐六百斤，仅收川厘十千有奇，尚属淮胜于川。于鄂饷有盈无绌，果能勤缉川私，鄂中应无难办之处，倘蒙皇上乾断，楚省引地必归淮南作主。其余各节，臣当与李瀚章、吴棠妥商，无不通融办理。俟湖北酌堵川盐稍有起色，再商湖南堵川之法，续行奏办。所有议复永州，宝庆二府未便改运粤盐，暨楚省引地被川盐侵占太甚缘由，恭折具奏，请旨敕部核议，伏乞皇太后、皇上圣鉴训示。谨奏。

李世忠陈国瑞寻仇互斗奏请参处折 同治十年五月十一日

奏为曾任提镇大员，寻仇构衅，据实参奏，恭折仰祈圣鉴事。

窃前任江南提督李世忠，于同治三年开缺回籍，本年三月间，前来江宁见臣一次，旋赴扬州。该提督有一房屋，赁与洋人作为教堂。限期已满，索取甚急，几至生衅，经常镇道沈秉成会同运司方濬颐，另议由官收买此屋，仍赁洋人，酌核办妥。该提督逗留在扬，与前任浙江处州镇总兵陈国瑞相遇。二人本有夙仇。李世忠匿怨纳交，与陈国瑞勾结往来，日夜演戏不露声色。忽于四月十四早潜赴陈国瑞寓中，乘其不备，喝令伙党将陈国瑞捆缚赴船，行抵扬州之四里铺地方，关禁舟中。意在吓取财物，以图报复私仇，彼时正值运铅船一百余号，及沿江上下湖广船只聚集两岸，大半与陈国瑞同乡。

陈国瑞之侄陈泽培等闻信赶至，立时喊称救命，扬言有能救出陈国瑞者，立赏万金，捉获李世忠者，亦赏万金等语。一时各船之水手，近地之棍徒，啸聚数千人，呼声震天。李世忠见众怒难犯，将陈国瑞藏匿一船，派人送赴上游。而另觅小舟为逃生之计。因追者环绕，仓皇落水，遇救得生。其辎重及家属之船，则被水手棍徒于十四日晚掳掠一空，婢妾四人，追逐登岸。内一人不知何时落水淹毙，其余三人拥至扬城，丛殴欺辱。经营务处候补道杨钟琛途遇喝禁，始行释放。

迭据扬州文武各官及瓜洲营汛驰禀各情，臣正在饬查间，即据李世忠只身来辕开具失单，禀诉人财被掳等情，臣一面确切查讯，一面派员至江中迎提陈国瑞来辕。又据陈国瑞以无辜受辱开具寓中失单，禀请查究。当经饬派营务处候补道袁保庆、瓜洲镇总兵吴家榜切实查办，录取两造初次亲供。又令其互相辩驳，再行呈递二次亲供。其中情节，各执一词。臣详加察核。李世忠所供，陈国瑞从前结怨之事。同治元年有在高良涧劫去铅物一案，二年有寿州截杀李世忠部将朱元兴等一案，三年怀远劫留盐船及抢夺马鞍皮衣二案。揆度当日情事，正是陈国瑞打仗奋勇，声名日起之时。李世忠则人人切齿，中外交疑，正声名极坏之时。或畏陈国瑞而不敢与校，亦属意中之事。

惟高良涧一案，据李世忠供称已由前漕督臣吴棠赔银一千五百两，陈国瑞则称赔银二千两。寿州一案，其时陈国瑞并未到寿，亲王僧格林沁因朱元兴、杜宜魁死于无辜，曾经奏参将苗景开、李万春正法，奉有谕旨，此二案业已了结。其未见明文者，怀远盐船一事，陈国瑞现供认，掳得李世忠盐船，变卖充赏。马鞍皮衣一事，陈国瑞现供系李世忠赠送，其为强夺无疑。然当时并未呈报有案，此次又未先行申诉，从前军营无理之事，只可概置不论以持大体，而弭争端，臣据理驳斥，李世忠亦俯首无辞。至此次扬州起衅缘由，李世忠早蓄诳诱之诡计，陈国瑞犹是强梁之积习。

其供词之互异者，李世忠供称，陈国瑞索取山石。陈国瑞则称，李世忠以山石相送。查山石在李世忠旧房，即系教堂内之物，李世忠明知难取而故作挑衅之媒。陈国瑞自恃其强，而思逞一朝之忿，其情均属可恶。又据李世忠供称，陈国瑞硬要戏班。陈国瑞则称，李世忠派人送戏。查李世忠携带戏班，到处送演，陈国瑞好勇斗狠，有意扣留。该二员素行顽犷，不足深论。惟捆缚一节，则为此案之正文。据李世忠供称，携手偕同回船，并未凌辱。陈国瑞则称，拖扭之时揪落头发一绺，到船后捆缚唇詈。又逼写家信，勒取财物等语。查李世忠蓄恨已久，下此毒手，断无不加凌辱之理。且以陈国瑞之狡谲暴戾，若非李世忠用强逞蛮，何肯随同赴船？此尤理之显然者。至陈国瑞之侄纠集船户棍徒，聚众酿命，则又为李世忠意料所不及，害人而适以自害。凡逞凶私斗，枝节横生，大率类此。

平情而论，四月十四日以前，两人谬订知交，往还亲密，各怀猜疑，各蓄机心。陈国瑞供称，屡以正言规劝李世忠，即系生平甘言欺人之伎俩。李世忠供称，陈国瑞有所求索，事事遂其所欲，即系平日蓄谋害人之伎俩。两人之心术相近，而李世忠尤为阴狠。闻上年曾软禁道员杨姓，勒令出银数万，始准放还，此次又软禁陈国瑞，其行径同于掳人勒赎。若照例严办，厥罪甚重，臣仰体朝廷之意，业已保全于前。此次仍从宽议结，相应请旨，将前任江南提督李世忠即行革职，免其治罪，勒令回籍，交地方官严加管束。如再出外滋事，一经查出，即行奏明重惩。陈国瑞于船户聚众之事，虽非其所主谋，而家属纠众酿命，亦不得尽诿为不知。且构怨由于昔年抢夺数次报复之来，亦素行乖谬所致。若一并奏参革职，咎亦难辞。姑念此次滋事，实由于李世忠寻衅，似宜分别轻重，相应请旨，将记名提督前任浙江处州镇总兵陈国瑞以都司降补，勒令速回湖北原籍，不准再在扬州逗留，以免滋生事端。船户水手，滋事之人，现已拿获二名。俟再拿要犯后，与陈国瑞之侄分别归案究办，另行咨结。所有曾任提镇大员寻仇构衅，据实参奏缘由，恭折由驿三百里具陈。伏乞皇太后、皇上圣鉴训示。谨奏。

拟选子弟出洋学艺折 同治十年七月初三日

奏为拟选聪颖子弟，前赴泰西各国，肄习技艺，以培人才，恭折仰祈圣鉴事。

窃臣国藩上年在天津办理洋务，经前江苏巡抚丁日昌奉旨来津会办，屡与臣商榷，拟选聪颖幼童，送赴泰西各国书院，学习军政、船政、步算、制造诸书，约计十余年业成而归。使西人擅长之技，中国皆能谙悉，然后可以渐图自强。且谓携带幼童前赴外国者，如四品衔刑部主事陈兰彬、江苏候补同知容闳皆可胜任等语。臣国藩深韪其言，曾于上年九月、本年正月两次附奏在案。臣鸿章复往返函商。窃谓自斌椿及志刚、孙家谷两次奉命，游历各国，于海外情形，亦已窥其要领。如舆图、算法、步天、测海、造船、制器等事，无一不与用兵相表里。凡游学他国，得有长技者，归即延入书院，分科传授，精益求精。其余军政、船政直视为身心性命之学。今中国欲仿效其意，而精通其法，当此风气既开，似宜亟选聪颖子弟携往外国，肄业实力讲求，以仰副我皇上徐图自强之至意。查美国新立和约第七条，内载嗣后中国人欲入美国大小官学，学习各等文艺，须照相待最优国人民一体优待。又，美国可以在中国指准外国人居住地方，设立学堂，中国人亦可在美国一体照办等语。本年春间，美国公使过天津时，臣鸿章面与商及，允俟知照到日，即转致本国，妥为照料。

三月间，英国公使来津接见，亦以此事有无相询。臣鸿章当以实告，意颇欣许，亦谓先赴美国学习。英国大书院极多，将来亦可随便派往。此固外国人所深愿，似于和好大局有益无损。臣等伏思外国所长，既肯听人共习，志刚、孙家谷又已导之先路，计由太平洋乘轮船径达美国，月余可至，当非甚难之事。或谓天津、上海、福州等处已设局，仿造轮船、枪炮、军火，京师设同文馆，选满汉子弟延西人教授。又，上海开广方言馆，选文童肄业，似中国已有基绪，无须远涉重洋。不知设局、制造、开馆、教习，所以图振奋之基也。远适肄业，集思广益，所以收远大之效也。西人学求实济，无论为士、为工、为兵，无不入塾读书，共明其理，习见其器，躬亲其事。各致其心思，巧力递相师授，期于月异而岁不同。中国欲取其长，一旦遽图尽购其器，不惟力有不逮，且此中奥窔，苟非遍览久习，则本源无由洞彻，而曲折无以自明。古人谓学齐语者，须引而置之庄岳之间，又曰百闻不如一见，比物此志也。况诚得其法归，而触类引伸，视今日所为，孜孜以求者，不更扩充于无穷耶？惟是试办之难有二：一曰选材，一曰筹费。盖聪颖子弟不可多得，必其志趣远大，品质朴实，不牵于家累，不役于纷华者，方能远游异国，安心学习，则选材难。国家帑项，岁有常额，增此派人出洋肄习之款，更须措办，则筹费又难。凡此二者，臣等亦深知其难。

第以成山始于一篑，蓄艾期以三年。及今以图，庶他日继长增高，稍易为力，爰饬陈兰彬、容闳等悉心酌议，加以复核，拟派员在沪设局，访选沿海各省聪颖幼童，每年以三十名为率，四年计一百二十名，分年搭船赴洋，在外国肄习十五年后，按年分起，挨次回华。计回华之日，各幼童不过三十名上下。年力方强，正可及时报效。闻前此闽、粤、宁波子弟，亦时有赴洋学习者，但只图识粗浅洋文洋话，以便与洋人交易，为衣食计。此则入选之初，慎之又慎。至带赴外国悉归委员管束，分门分类，务求学术精到。又有翻译教习，随时课以中国文义。俾识立身大节，可冀成有用之材。虽未必皆为伟器，而人材既众，当有瑰异者出乎其中。此拔十得五之说也。至于通计费用，首尾二十年需银百二十万两。诚属巨款，然此款不必一时凑拨，分析计之，每年接济六万，尚不觉其过难。除初年盘川发给委员携带外，其余指有定款，按年预拨交与银号，陆续汇寄，事亦易办。总之，图事之始，固不能予之甚吝，而遽望之甚奢。况远适异国，储才备用，更不可以经费偶乏，浅尝中辍。近年来，设局、制造、开馆、教习，凡西人擅长之技，中国颇知究心。所需经费，均蒙谕旨准拨，亦以志在必成。虽难不惮，虽费不惜，日积月累，成效渐有可观。

兹拟选带聪颖子弟赴外国肄业事，虽稍异意，实相同。谨将章程十二条恭呈御览，合无仰恳天恩。饬下江海关于洋税项下，按年指拨，勿使缺乏。恭候命下。臣等即饬设局，挑选聪颖子弟，妥慎办理。如有章程中未尽事宜，并请敕下总理衙门酌核更改。臣等亦可随时奏请更正。所有拟选聪颖子弟前赴泰西各国肄习技艺缘由，谨合词恭折具奏。伏乞皇太后、皇上圣鉴训示。谨奏。

谨将挑选幼童前赴泰西肄业酌议章程，恭呈御览。

——商知美国公使照会大伯尔士顿，将中国派员每年选送幼童三十名至彼中书院肄业缘由，与之言明，其束修膏火一切均中国自备，并请俟学识明通量材拔入军政、船政两院肄习，至赴院规条悉照美国向章办理。

——上海设局经理挑选幼童派送出洋等事，拟派大小委员三员，由通商大臣札饬在于上海、宁波、福建，广东等处挑选聪慧幼童年十三、四岁至二十岁为止，曾经读中国书数年，其亲属情愿送往西国肄业者，即会同地方官取具亲属甘结，并开明年貌、籍贯存案，携至上海公局考试。如姿性聪颖并稍通中国文理者，即在公局暂住听候齐集出洋，否即撤退以节糜费。

——选送幼童，每年以三十名为率，四年计一百二十名。驻洋肄业十五年后，每年回华三十名，由驻洋委员胪列各人所长，听候派用，分别奏赏顶戴官阶差事。此系官生，不准在外洋入籍、逗留及私自先回遽谋别业。

——赴洋幼童学习一年，如气性顽劣，或不服水土，将来难望成就，应由驻洋委员随时撤回，如访有金山地方华人年在十五岁内外，西学已有几分工夫者，应由驻洋委员随时募补，以收得人之效，临时斟酌办理。

——赴洋学习幼童，入学之初，所习何书，所肄何业，应由驻洋委员列册登注，四月考验一次，年终注明等第，详载细册，赍送上海道转报。

——驻洋派正副委员二员，每员每月薪水银四百五十两。翻译一员，每月薪水银二百五十两。教习二员，每员每月薪水银一百六十两。

——每年驻洋公费，银共约六百两，以备医药、信资、文册、纸笔各项杂用。

——正副委员、翻译、教习来回川费，每员银七百五十两。

——幼童来回川费及衣物等件，每名银七百九十两。

——幼童驻洋束修、膏火、屋租、衣服、食用等项，每名每年计银四百两。

——每年驻洋委员将一年使费，开单知照上海道转报。倘正款有余，仍涓滴归公，若正款实有不足之处，由委员随时知照上海道禀请补给。

——每年驻洋薪水、膏火等费，约计库平银六万两，以二十年计之，约需库平银一百二十万两。

续议江苏水师事宜折 同治十年十二月二十二日

奏为续议江苏水师事宜，恭折仰祈圣鉴事。

窃臣议改江苏水师章程，于同治七年十一月初四日专折具陈，旋准兵部会议，复奏请旨敕下，两江总督等查照各条妥为办理各等因。于同治八年三月间，知会到苏，彼时臣已赴任直隶，前两江督臣马新贻逐条核办，与提臣李朝斌及苏松、狼山、福山三镇总兵详细斟酌，略有损益。并谘访熟于江苏营伍之人，参酌旧制，厘定新章二十五条。马新贻业已定稿过印，拟于大阅之时察看各处地势，再行具奏。臣接任后，查阅马新贻所定原稿，大致略备。其中有数事与原奏稍异者，如里河五营内之淞南、淞北两营，地段太宽，船只太少。提臣李朝斌屡有改章之请，马新贻以奏定之案不欲率尔更张，往返筹议至再至三。今年派员勘查里河各地段一次，始定仍如前议，略添船只。而于汛地之中，专以官塘干河为重，支河汊港处分从宽，俾责任较专，而巡查易遍。此马新贻尚未确定，而近日议妥者也。又如苏松、狼、福等三镇额兵，臣初次议奏，除水兵分船派定外，每镇各留陆兵一百名。本谓水师以船为家，不必尚存陆兵名目。嗣后马新贻博采众议，佥谓三镇陆兵有必须承应之差，有不可尽废之势。改为苏松、狼山两镇，各留兵五百名。福山镇本有右营陆兵计原额五百三十三名，现只存兵二百名，拟再招二百名，合之原奏之一百名，亦成五百名之数。其统带之官弁，互有更换。又如海门一营，原奏拟归狼山镇统辖。嗣经李朝斌与马新贻会商，以海门营汛地离狼山镇为远，而离苏松镇为近，拟改拨苏松镇管辖，以期形势联络。

此二条皆马新贻所改定，臣复加察核，无以易之者也。其余各条，俱就原奏应办之事，一一胪列，大致与长江章程相仿佛。惟彼则创始，此则酌改，故于新章之中，仍须兼顾旧制。马新贻属稿时，苦心经营，实属详备。臣就原稿二十五条中删减三条，归并一条，定为二十一条，另缮清单，恭呈御览。伏乞敕下，各衙门详议定夺。臣之微意，总以水师之住船，譬诸陆师之扎营，狎习舟居为水师之根本。讲求船炮为御外之根本。是以区区筹议，迭次渎陈，然皆不过就嘉庆、道光年间之规模稍加整理。至异日轮船愈多，或者外海内江悉用轮舟，则今日所办之船，所立之法，将悉为可弃之筌蹄，是所望于后之贤者，因时变通，臣之才智尚未暇及此也。至马新贻所议章程，近年行之已有成效，自应参酌上陈，以补臣原奏所不逮。所有续议江苏水师事宜缘由，谨会同江苏巡抚臣张之万，恭折具奏。伏乞皇太后、皇上圣鉴训示。谨奏。

谨将续议江苏水师章程二十一条，开单恭呈御览。

第一条，外海六营轮流巡哨。

查原奏外海六营无事之时，轮流巡哨。有事之际，一体剿捕。该六营既不分汛地，自应按月轮巡。今拟定以十二船分为三起：第一起四船，驻马迹，东巡至陈钱，西巡至大小羊山、七山，北巡至四礁、鸡骨礁等处。第二起，驻十滧，东巡至佘山，北巡至洋涨、沙木、锚套，南由铜沙巡至乍浦交界之葛篷墩、泻水漕，东南巡至大小七山及鸡骨礁等处。第三起驻塘鲈港，南巡至洋涨、沙木、锚套，东北巡至东凌、斗仑、王家等港一带，南汇营与掘港营合为一起。苏松中左两营合为一起。吴淞川沙两营合为一起。由各该镇督带，分起出洋。每起每营，分双单月，第一号承值上半月，第二号承值下半月。遇有失事，即将承值员弁参处，俟定案后，汇同营制送部查核。

第二条，内洋五营划分汛界。

查原奏内洋五营略分汛地，自应划清界限，以专责成。狼右营辖北岸上游所部八团舢板十二号，拟以狼山港驻四船，营船港驻四船，老洪港驻四船，西以张皇港与长江之江阴营分界，东以牛洪港与北岸下游之通州营分界，南以中洪与南岸上游之福左营分界。通州营辖北岸下游所部八团舢板十二号，拟以宋季港驻四船，太平港驻四船，三丫支港驻四船，西以牛洪港与北岸上游之狼右营分界，东以塘鲈港与外海分界，南以协安、永旺、青鱼、杨家、惠安、等沙、中洪与苏松右营分界。福左营辖南岸上游所部八团舢板十二号，拟以白茆港驻四船，浒浦营驻四船，鹿苑港驻四船，西以虾蟆山与长江之江阴营分界，东以七丫港口与南岸下游之海门营分界，北以中洪与北岸上游之狼右营分界。海门营辖南岸下游所部八团舢板十二号，拟以刘河口驻四船，吴淞口驻四船，黄家湾驻四船。惟黄家湾一带并无泊船之港，拟令暂于吴淞寄碇，仍按日赴该处巡哨。西以七丫港口与南岸上游之福左营分界？东以红星塔与外海分界，东北以江流入海，并崇宝、石头、等沙、中洪与苏松右营分界。苏松右营辖崇明南北两岸所部八团舢板十二号，拟以当沙头驻四船，协安沙驻四船，永兴沙驻四船。西南以江流入海并崇宝、石头、等沙、中洪与南岸下游之海门营分界，北以协安、永旺、青鱼、杨家、惠安、等沙、中洪与北岸下游之通州营分界，东以十滧、外沙脚、浅水与外海分界。各按五日会哨一次，逢五与本营会哨，逢十与别营会哨。再，北岸上游之狼右营，南岸上游之福左营，其迤西均与长江之江阴营交界，应令于每月初一、十五两日各会哨一次，庶江海联为一气，可以呼应灵通。至各该营与陆营分界，以近岸一里为率。其沿江各口与陆营分界，以进口五里为率。所有各汛地段，应俟定案后汇造营制册图，送部查核。

第三条，里河五营划分汛界。

查原奏淞南、淞北两营，分辖吴淞江南北两岸，太湖左右两营，分巡太湖东西两路，提标右营专防黄浦一江。凡水师与陆营交界之处，固应划清界限，即各该营汛境，亦应明晰分定。今拟提右一营，分前后左右四哨，内前后两哨，每船五号；左右两哨，每船四号尚余两号，作为营官总巡之船。太湖左右、淞南北四营，各分左右前后四哨，每哨四船，共计十六船。太湖两营各余八团舢板两号，淞南、淞北两营各余舢板二号，均作为营官总巡之船。淞南营辖吴淞江以南，北自三江口以东，以吴淞江为界，三江口以西以致和塘与淞北营分界；南以运河震泽梅埝塘与太湖左营分界；淞北营辖吴淞江以北，北自三江口以东，以吴淞江分界；三江口以西，以致和塘与淞南营分界；致和塘以西，以运河与太湖右营分界；太湖左营巡缉东路，东南以运河震泽梅埝塘与淞南营分界；太湖右营巡缉西路，西北以运河与淞北营分界；其左右两营即以沙墩港口分界。其运河由望亭至沙墩港口归左营巡缉，由沙墩港出口即属右营，湖面仍归吴塘马山坟嘴沙墩各汛巡缉。提标右营专防黄浦一江，自三泖起至吴淞口止，专归巡缉，惟太湖等四营汛地，湖荡支渠纷歧错出，应以官塘干河为专责，以支河汊港为兼巡。每一营四哨分扎四段，轮流巡哨，各专责成。各该营与陆营分界，应以近岸一里为率，其镇市设有陆汛，系在官塘干河者一里以内，水陆分任其责。其有与长江内洋各营分界处所，应以进口五里为率，所有各该营分队驻船、汛界已饬开具细折呈送。应俟定案后，汇造营制册图送部查核。

第四条，淞南、淞北、太湖左、右四营酌添船只。

查原奏淞北、淞南两营，各设舢板船十五号，太湖两营各设舢板船十三号，兼用八团舢板船各二号，提标右营设舢板船二十号，每舢板船配兵十四名。复查提右营专防黄浦一江，船只尚敷分布。淞南北及太湖左右四营，地段太宽，船只太少，分巡扼要，在在难周。今拟该四营各添船三号，每船仍配兵十四名，计四营共添船十二号，应添兵一百六十八名。加以添派官弁，应给廉粮经费虽不免增多，而于设防巡缉较有裨益。

第五条，水营所遗陆汛分别移并留防。

查江苏水师营分均系水陆兼防，新章水师以船为家。所遗陆汛不特巡缉地面，兼有城池仓库接递之责，必须拨归附近之陆汛兼管。其相离较远，无可归并者，仍须留拨陆兵以资巡缉，而免偏废。内太湖左右两营所辖之东山、马迹山等处，孤峙湖心，汪洋巨浸，无附近陆营可以归并。拟于该两营，酌留陆兵五十名外，委一员以资分布巡缉。并于旧制额外，内酌留一员粮饷，即在五十名兵数内支给。其所留之兵，即于提标各营未经募足之空额内调拨，各按派防汛地，归该两营营官就近兼辖。其陆汛之邻近苏常等汛者，仍就近拨归分管。至提标右营退出陆拨汛，归附近之松江城守营兼辖，并拟将提后营游击移驻嘉定，辖吴淞、刘河两营。所遗陆汛以柘林营都司移驻南汇接管。川沙、南汇两营所遗陆汛，以收居中调度之益。其柘林营所遗本汛，则拨归金山营兼管，其中南汇营旧汛之一带地方与青村营相近。拟即拨归青村营管辖，其提后营所遗全汛拨归提前营兼管。又，福山镇中左两营所遗陆汛，查有福山右营，现系专管陆路。应将该两营旧汛并归管理，其福中营议裁之兵一百名，归右营分防陆汛。又，狼山中左右掘四营陆汛，地面甚广，附近之泰州、泰兴等营相距太远，势难兼顾。该镇原留之陆兵一百名，实属不敷分布。兹拟于狼山镇兼辖之泰州、泰兴、扬州三营，各拨兵额一成，共一百四十三名。又，在附近之常州、江阴、靖江、三江等营抽拨兵丁二百名。又于提标空额内拨补五十七名，共成四百名，千、把、外委八员前赴狼镇所属，于城守及紧要汛地分别填扎。原奏以通州营为狼山镇中军。今查通州营地处下游，离城较远，应改以泰州营游击为狼山镇中军。所有原留及拟调之陆兵，即归该中军游击就近兼辖，应领粮饷均照陆营旧制。其泰州地方，拟将泰兴都司移驻，以重汛地。所有各该营水陆分汛册图，俟定案汇齐，送部查核。

第六条，京口三营陆汛炮堤分别管辖。

查京口中右两营新章，改为淞南、淞北两营，京左营裁撤。该三营江面均系长江水师汛地。其临江之小洲，水师亦可兼顾。惟各营原辖有大沙洲一处，回环百有余里，必须拨归陆汛巡防。查该处与北岸三江营相近，拟在该营抽兵四十名移驻大沙洲，并留京左营裁缺千总一员作为专汛，归三江营守备管辖。又，道光年间奏设防江炮堤，京口中左右三营汛内，有原管大小石湾、刘闻、沙圌山、大二矶头、东生洲等炮堤数处，事关江防旧制，既无陆营接防，拟拨归附近之长江水师管辖，以昭慎重。

第七条，酌拟设隶营分并留设守备。

查原奏内洋南岸下游，海门营主之，归狼山镇管辖。今查海门营新汛，在川沙、宝山、太仓州境内，与狼山镇相隔几及百里，呼应欠灵，而与苏松镇则相离较近，应将海门营改隶苏松镇管辖。又，太湖左营系副将营分，并统辖右营都司。而本营所属仅止千、把、弁缺，与营制稍有未符。拟请留设守备一缺，即将原奏移调南汇营之太湖右营，守备移调太湖左营专管钱粮、子药、军装等件。既与体制相洽，亦于人地相宜。并于该营添设之三船内，少设外委一缺，以符其数。至南汇营应添之守备一员，改以狼中营拨归，川沙营之守备一员，移调其川沙营二号艇船正哨。查原奏川沙营本有应裁千总一员，应请毋庸议裁，拨归该艇填补，以免辗转调拨。

第八条，紧要陆汛，酌定多留陆兵。

查苏松镇驻扎崇明，四面皆海。中、左、右三营所遗陆汛，周围三四百里，汛口七十余处，外接大海，内连长江，向为水陆兼防扼要之区。新章中、左两营改为外海，右营改为内洋。哨官住船，不准登岸，则所遗陆汛，万难虚悬。且有城池、仓库、钱粮接递之责，非有陆兵驻防，不足以资巡缉。又，上海地方，华洋杂处，人烟稠密。该处向设之提标右营，现已专管水师，县城内外地面冗阔，戢暴查奸，在在均关紧要，亦非酌留陆兵不可。现拟于苏松三营所遗陆汛内，除原留陆兵一百名外，加留四百名，千、把、外委十员，归苏松中营兼辖，上海留兵二百名，汛弁两员，并添设守备一员，仍归提右营参将就近兼辖。所留弁兵，均于提标各营未经募足之额内调拨，饷项不另加增。其守备一缺，拟于水营中多留千总一员。而调一守备于陆汛，庶几海疆要隘不致有空悬之虑。

第九条，核定将弁处分。

查旧制，武职疏防、抢劫案件分别参处。现在外海、内洋、里河三大支水师均系住船，而自都司以下均属哨官，并无离汛里数远处之分，亦无专汛协防兼辖统辖之别。四船驻防一处，遇有失事之案，未便将四船哨官一律开参。兹定外海艇船十二号，分三起按月轮流巡哨，计两营四艇为一起，每起每营分双单月份，一号承值上半月，二号承值下半月。如有失事，即将承值将弁参处，由营官将职名开送查参，各营一律照办。内洋每港派驻四号，分两船出巡港之上游，两船出巡港之下游，仍按逢五与本营会哨，逢十与别营会哨，以一船承值半个月，派巡地段内设有失事，即将轮巡员弁参处。亦由营官将职名开送查参。里河五营内提右一营，专防黄浦一江，如有失事，由营官开送职名查参。其余四营，每营分为四段，每段派船四号，以官塘干河为专责，以支河汊港为兼巡。各认汛地，不必会哨。如有失事在官塘于河者，照专汛之例，由营官开送职名查参；在支河汊港者，照兼辖之例开参，均应照长江章程，以都、守、千、把、外委五项哨官为专汛之官，以副、参、游、都司四项营官为本辖之官。遇有抢劫案件，专汛、哨官系何职名，应由该营官指出，初参仍照定例，四月限满。题参疏防，专汛官住俸，本辖者罚俸六个月，二、三、四等参，向例一年限期者，酌量加重，改为各予限八个月。二参限满，专汛官降一级留任，本辖者罚俸一年。三参限满，专汛官降二级留任。四参限满，专汛官加重，降二级调用。不准抵销。如汛内有一夜连劫数次情事，仍照旧例，俟三个月限满，犯无弋获，即将专汛官降二级调用。本辖官降二级留任，倘能于限内获犯过半兼获盗首者，均准免其参处。失事之时，营官一面报明提镇，移知臬司；州县官一面禀明本府臬司。如本营届期不参，即由臬司揭参。

第十条，各营现定船数。

查原奏外海六营，各拨艇船二号，内洋五营各拨八团舢板十二号，里河五营内提标右营拨长江舢板二十号，淞北、淞南两营各十五号，太湖两营各十三号，兼用八团舢板各二号。又，提镇各拨火轮船一号。又，现拨淞南北及太湖左右四营各添船三号，共计十二号。所有外海艇船十二号，已由广东钉造齐全按营拨给。其内洋五营八团舢板六十号，太湖两营八团舢板四号，亦经吴城燕子矶两厂如数造齐，分派驾驶。其有须改用领江船者，经费相等，俟下次修造时酌量改换。里河五营内太湖左右、淞南北四营所用舢板，亦经饬厂次第造齐。其提标右营所需长江舢板二十号，先在太湖水师裁撤之船内择用五号，其余十五号，另行钉造给领。至轮船一项，现在尚未造齐，已另案奏明，归前台湾道吴大廷统辖操演。俟将每年豢养轮船经费筹定后，应否分拨一提三镇，为巡防外海内洋之用，届时专案奏办。

第十一条，酌定外委缺数。

查部议江苏所裁之缺，因迁就姑存旧官，全裁外委，未裁千、把，究应裁千、把若干，外委若干，应令妥洽情形，再行筹议。复查各营旧制，每千、把一员设立外委一员。将来千、把出缺，应照该营缺数补还外委。计南汇营应裁二号副哨把总一员，改设外委一员，苏松中营应裁二号副哨把总一员，改设外委一员；苏松左营应裁二号副哨千总一员，改设外委一员；吴淞营应裁二号副哨把总一员，改设外委一员；川沙营应裁二号副哨把总一员，改设外委一员。掘港营应裁二号副哨把总一员，改设外委一员；苏松右营、福山左营、狼山右营、通州营原定千总外委缺数，应请照旧；海门营应裁千总二员，把总二员，改设外委四员；提标右营应裁千总三员，把总四员，改设外委六员；太湖左右两营应裁把总七员，改设外委七员；淞北营应裁千总一员，把总三员，改设外委四员；淞南营应裁千总一员，把总三员，改设外委四员；以符营制。又，福山左营，现留陆兵一百名，应留该营原额，外委一员专管陆兵。

第十二条，酌定裁缺外委薪粮。

查部议现任武职裁缺留标另补，照原任职衔支给俸薪。惟外委一项向食马兵粮饷，而本案营制又无马步战兵名目，其应作何支给之处，酌定报部查核。复查长江水师新章，外委支给柁粮双分转较裁缺千、把为优。兹酌定裁缺外委支柁粮单，分月给银三两六钱，额外月给银三两，以资养赡。

第十三条，营官建署地方。

查原奏外海六营不分汛地，以吴淞口、十滧为各艇船停聚之所，又，离岸稍远水师不能兼顾等语。现在，外海六营十二船分为三起，派驻地段，轮流巡哨。所有该六营营官衙署，应于吴淞口、塘鲈港两处建立。查各该营现在均有旧署，应准暂行借住。俟新署造成，再行迁移。内洋里河十营，均应于该管汛内近水之处建立衙署，庶一切呼应较灵。内狼右、苏右两营，尚可仍循其旧。海门营应以刘河营旧署为新署，该营旧署已废，应行另建。通州营新汛离城较远，应于新港建署。福左营已无旧署，应行另建。提标石营，上海城内本有参将衙署，毋庸另建。淞北营应于常熟城外建署。淞南营应于周庄镇西隅建署。太湖左营应在东山重建新署。太湖右营应在宜兴之乌溪关建署，以重汛守。其各船哨官，自都司以至外委不立衙署，不准登岸居住。违者官即革职，兵即革粮。再，各营官建署后，应各给差兵十名，以资照料，均于提标各营未经募足之空额内拨给。

第十四条，各营座船数目。

查原奏第十四条科算出入经费声明，此外尚有座船书识子药等费。又长江水师第二十条内陆营之例马，改为水师之座船，是各官均应给予座船，俾资办公。惟江苏水师提镇兼辖陆营，与长江新设者不同，例马一项，仍应照旧开支，自不得兼支座船。其自营官以下，则应仿照长江章程办理，副、参、游各给座船二号。各营哨官自都司以至外委，各给座船一号。副、参、游每座船，各月支银十四两，都守以下每座船，各月支银十二两。惟太湖右营系以都司为营官，应准给座船二号，以示区别。

第十五条，官兵数目。

查外海六营共艇船十二号，内设参将二员，游击四员，为营官。都司一员，守备八员，千总六员，把总三员，外委六员，为哨官。又轮船四号，原奏系设都司四员，守备一员，千总三员，为正副哨官。每艇船配兵四十名，共四百八十名。每轮船原奏配兵六十名，共二百四十名。内洋五营共八团，舢板六十号，内设副将一员，游击四员，为营官。都司五员，守备四员，千总十员，把总十八员，外委二十三员，为哨官。每八团舢板一号，配兵二十名，共一千二百名。里河五营共八团舢板四号，长江舢板八十八号，内设副将二员，参将一员，游击一员，都司一员，为营官。守备三员，千总十五员，把总三十二员，外委三十七员，为哨官。每八团舢板一号配兵二十名，共八十名。每长江舢板一号配兵十四名，共一千二百三十二名。通共设副将三员，参将三员，游击九员，都司十一员，守备十六员，千总三十四员，把总五十三员，外委六十六员，共配兵三千二百三十二名。惟轮船一项，现派道员统领操演，未归提镇管辖，与原奏官兵数目不符，将来筹定养船经费，尚须专案另奏。

第十六条，核定书吏名数。

查江苏水师现改新章，各官应用书识，应援照长江水师章程核给。江南提督衙门本有额设稿书、书识，与长江水师新设者不同，无庸增添。总兵各用稿书二名，书识六名。副、参游各用稿书二名，书识四名。都司各用稿书一名，书识二名。惟太湖右营都司系属营官，应用稿书二名，书识三名。守备各用书识二名。惟淞南、淞北、太湖、左狼山、右福山左五营，并无都司，专设守备一员，事务较繁，应各加稿书一名。其各船千、把、外委同系哨官，亦有应办之事，各准用书识一名。以上共用稿书五十三名，书识二百八十六名。

第十七条，雨篷旗帜等费。

查内洋里河各船并无竹篷木舿，惟以布棚遮蔽。其旗帜一项，尤应整齐。现当立营之始，各营旗帜、号衣均须随船新制，普发一次。以后岁修之需，查长江章程长龙战船每年发银六十两，今八团舢板与长龙相等，拟定每年亦发银六十两。长江舢板照章每年发银四十两，交各营哨官采办、修饰。至艇船一项，船身既大，且终年出入外洋，风击虫蛆，最易损坏。每年油舱燂洗四次，所费甚巨。其旗帜、号衣、篷帐等项，亦所必需。拟定每船，每年各给银二百四十两，随时修理，以壮军容而昭慎重。

第十八条，官兵粮额。

查原奏内洋里河十营将弁、兵丁、书识应须廉俸、蔬薪等项，悉照长江水师章程给发。至外海六营，均宜稍从丰厚。除营哨各官月加公费，业经部议核准外，查水师提督及苏、松、狼福三镇额定廉俸，本属无多。嗣后既须常出督巡，责任重大，亦应酌加公费，用示体恤。拟提督每月加给巡洋经费银一百两，总兵每月加给巡洋经费银八十两，以资办公。至原定广艇柁工等项，访之久于巡洋者，尚属稍为变通，拟每船设正柁一名，月给银九两；副柁一名，月给银七两二钱；班手、缭手各二名，月各给银六两；锚柁一名，月给银六两；木匠、艌匠各一名，月各给银五两。以上共九名，均系出洋捕盗必不可少之人，且仍在每船额兵四十名之内，所加饷项亦属无多。其艇船稿书与缭粮同，月给银六两；书识与兵粮同，月给银四两五钱。又名营稿书、书识并非兵丁，应照例俟五年役满，考职送部。

第十九条，各营船只配用枪炮数目。

外海六营艇船十二只，每船应配炮十尊，洋枪十二杆。内洋五营八团舢板六十只，每船配炮五尊，洋枪六杆。里河八团舢板四只，每船配炮五尊，洋枪六杆。里河五营舢板八十八只，每船配炮二尊，洋枪四杆，通共大小炮位六百一十六尊、洋枪八百八十杆。此外长矛、刀杈、喷筒，亦须随宜配用。现于宁苏军装局，将水陆各军缴存炮位、洋枪军械，尽数匀拨。尚有不敷，另行添购足数。

第二十条，各船火药、洋火、子弹等项数目。

查各船大小炮位六百一十六尊。大者三四千斤，次者一千余斤，小者六七百斤不等。每月约用土药近七千斤。洋枪八百八十杆，每月约用洋药四百四十余斤，洋火三万六千余颗，洋铅子四百四十余斤。此外，皮纸、更香、封门，大小熟铁、群子，若遇缓急，应随时酌数请领，共月需经费约在千两左右。按年总共约须银一万余两。土药、铁子、铅丸拟在苏州设局制造，洋药、洋火等项拟在上海陆续购买。将来，外洋六营，就近在上海请领。内洋里河十营，就近在苏局请领。

第二十一条，核计饷项。

查前奉部议，按照道光二十八年以后兵马销册，及咸丰二年估册，内开江苏水师二十一营，岁需俸薪饷干米折共银二十六万二千一百七十三两六钱三分四厘。内除未经裁减之盐城、东海两营饷米共银二万二千一百十六两八钱四分。又原定苏、狼、福三镇各留兵丁一百名，饷米五千五百两零八钱，均仍支旧饷，应行扣除外，计原设水师十九营额，支旧饷二十四万零三十四两五钱七分八厘。现在新立外海内洋里河十六营，除轮船饷需另行核计外，所有官兵俸薪、养廉、饷米，加以提镇公费、马干、书识，各营哨官公费，座船、书识，又每船月给杂费，通盘核计每岁若需银二十三万两有奇。核之十九营额饷，尚属有减无增。唯改定章程，条目太多，将来或尚有续增之款。总使新定之饷不浮于旧额之数，以符原议。而重帑项，其狼山营酌留兵四百名，系由扬州等营抽拨及提标空额内募补。苏松镇添留兵四百名，上海留兵二百名，太湖留兵五十名，各营署共留差兵百六十名，均系在于提标各营未经募足之空额内调拨，本有旧饷可抵，毋庸另行核计。

至于各营更调官兵，有由江属拨归苏属者，有由苏属拨归江属者，又有此营拨归彼营者，原额饷银应由江苏两藩司先行查明，分别拨抵。再由各营查照向章按季备具领册，送候核明，统归藩库放给。汇同陆营饷项按年题销。至每年所用火药、子弹、皮纸、更香等项，需款甚巨。又，各营船只风浪之冲击、炮火之震动，不能不随时修整，必须筹有专款。溯查部议从前修造船只，司库例动银十九万七千余两，按照十年摊算，每年应动银一万九千七百余两，现拟即尽此款作为采办军火、修造船只之用，统归粮饷案内一律报销。此外尚有裁撤外委四十五名，留营候补，每月各给养赡银三两六钱，每年共计银二千一百余两。此项人员，将来补一少一，原非常年额款，尚属易为筹计。至轮船各项经费，原奏第十四条内声明，在二成洋税项下动支，不在例定额饷之内。将来造成日多，必须另筹畜养轮船之费，另案奏办。

曾文正公批牍

曾文正公批牍卷一

咸丰三年正月起至八月，长沙行辕

钦命帮办团防查匪事务

安福禀到任日期并查明地方现在安静容俟体察情形办理保甲团练以靖盗风由

远贼必有近窝。清查户口，团练保甲，此为治盗第一要法。惟保甲之法不经书役之手，必须责成绅耆办理，当切商访绅耆中之公正而肯任事者，令其认真举行一二处，行之有效，则他处皆取则矣。快役以获盗之多寡定功过，亦有流弊。若非实指某处某贼，令其前往擒拿，泛泛海捕，恐有诬拿平民之患，不可不慎。

安化禀报朱起凤上控一案现又续获抢犯谢位政等随后起解由

据禀已悉。仰即于日内解到。其谌德聪、谌廷云二犯，尤须认真缉拿，务获究办。此案必应斩决之。犯究以何名为最要，何名为次要，仰该县细心访查。于原告被告之外，另传绅耆，再三推求，密行禀闻，本部堂亦旁询博访，互相研证，以期不枉杀一人，不宽纵一人，想该县能体我苦衷也！

常宁县禀复遵办情形并赍分给信函各绅士姓名由

绅士如此齐心，则该县之能得民心而作士气，已可想见。本部堂现刻有乡团执照、族团执照，钤用关防，凡绅士来行辕具领，即可用为约束乡族之具，使不肖者不得借口报复，庶公正者得以放手办事。该县可传谕各绅耆，令其自来领取。

常宁训导禀请查教匪盗窃贼外更请通饬查穷民尾粤贼行抢由

据禀已悉。三等匪徒情形，洞悉颠末。穷民尾从，本是乞丐之子；从贼稍熟，即是不轨之徒。虽其父兄，亦有不能约束之势，而远出未归，即父兄亦不知其何往。今概向其父兄追究下落，责问归期，恐强人以所难，而于事仍无益。惟清查户口，责成各团团总、各族族长于册内记出某户某人远出未归字样，以便稽查，庶他日归来，得以分别究治。仰该学裁酌办理。

衡清禀报绅商捐赀募勇应否事竣后准予奖励前雇乡勇一时难以裁撤仍请留防由

衡山、攸县等县土匪，既已次第剿灭，道州车头山何贱苟滋事，亦已捕治多名，上游四属一律肃清。该二县所雇之勇二百名，可于近日全撤，以节縻费。即绅商捐办之六百名，亦可尽数裁撤。募勇一事，本利少而害多，各匪业已殄灭，即宜赶紧散遣，无久豢留，致滋流弊。

湘阴禀报到任日期由

此时急务，莫先于查拿匪人，以安善良。匪人难于访求确实，不得不联络绅耆，藉广耳目。该县务宜周咨公正绅耆，纵有偶受欺蔽之时，而受益处究多也。

禀听摆坐拼等事浏阳武举刘名显一案

各处匪徒，经各辕讯明正法者甚多，各团绅耆，严拿匪犯，解送官办，皆系历奉圣谕，屡张告示。假其权于本乡之良民，以佐官吏所不及。绅耆之拿犯，一以保全地方，一以遵奉示谕，不得已也。若已经正法之人，其父兄子弟纷纷坐拼，是以王法为戏事，与官长为仇，此风断不可长。仰浏阳县饬拿刘文喜到案讯办。仍详报备查。

新宁禀到任日期由

新宁本边要之区，又斋匪聚集甚多，若非案案痛惩，时时访察，则乘间窃发，实为堪虞。易教谕、杜训导及职员江忠溶皆明练而兼实心任事，团练事宜即可与三人商办。总以各团严立规条，不许容留匪为要。

永顺禀查明卑县尚无会匪其前次访出盗贼痞棍姓名分别已未获办情形并遵札认真查拿审办由

办理盗贼痞棍，井然有条。其未获各犯，仍仰认真缉拿，无少疏懈。当此有事之秋，奸民狡焉思逞，不随时惩治，则恐酿成巨案，断不拘泥常例，稍存姑息。想良有司必有洞达时务之伟识也。

桑植禀遵照剿办土匪以靖地方由

地方虽已安静，仍当不时查察，务期有案必破，有犯必惩。又该县与酉阳州交界之所，闻万山丛薄，极为险峻难行。仰该县开一由县至酉路程单，绘一地图呈览，以备查核。

嘉禾县禀现在团练靖匪由

现在团练之道，以本处不容留匪人为第一要务。本境既清，然后拣丁习艺，以备邻境之土匪。处处如此，则匪徒自无驻足之区。本部堂现刻有乡团执照、族团执照，俾公正绅耆收执，为查拿匪徒之据。仰该县传谕绅耆中有实心任事者，来辕具领。

衡山县禀上控之谢质彬实系李耀供伊贡献是以差传并请就近委员审办由

土匪猝起，聚众至千余人，乡民动遭抢劫，实有无可如何之势。仰该县细心质讯，如果谢质彬诸人甘心贡献，资助粮食，则应按律拟办。若曹、李诸犯过境，该民人等实被抢劫，则当恕其可矜之情，宽其不报之咎。该县讯明之后，赶紧禀复，暂缓委员查办。若访得曹、李各逆在乡抢劫实多，被害之家竟不必拘传，亦省株累之法也。该县酌之。

桂阳州禀团练查办土匪实情贴过奉发告示地方并分送谕团绅士名单由

现在土匪潜藏，乘间窃散，在在有之。而郴、桂一带，去年从粤寇东下者，实繁有徒。今岁饱掠逃回，又或煽诱无赖，蠕蠕欲动。故立团之法，总以不许容留匪人为第一要义。仰该牧传谕绅耆，凡有去岁出门，今岁来归者，各村严查禀究，务绝根株。至要，至要！

保靖县禀奉发团练告示信函现在遵照办理由

据禀已悉。古人谓：“感人以言，其本以浅。”区区文告，何敢遽冀洽民之心？惟期贤有司进百姓而亲训迪之，真实恻怛之意达于面貌，则感悦畏服之忱动于肺腑矣。讼事完毕之后，当堂告诫，此时最足感人。今日之民，官可使之立见信从者，惟勤于听讼，伸理冤抑，则见效甚速，即属绅耆办团拿匪，亦须先使信从，然后其言易入，闻该县平日甚得民心，故复谆谆商论也。

新宁县禀复遵办团练并照刊奉发告示遍贴由

从前办理较严，此三年内所获义安可见。今日为治，非火烈不能奏功。该县斋匪，闻至今尚多，仍仰严惩曲劝。纵不能救已吃斋之民，挽之使归于正，亦当防未吃斋之民，戒之使不入于邪。该县与两学及本道绅耆，尤当设法力图此事。至切，至切！

宜章县禀县差探广东阳山县属之戊壬坑地方有匪徒聚集窥伺遥界现已会营派拨兵勇扼要严行防御由

久闻该县朴实明练，遇事有识。观此禀呈报贼势，不涉张皇，筹画防堵，亦甚妥协，足征访闻之不谬。现派守备滕遇春、田宗全、把总张万书、外委邹临英共带三厅精兵七百二十人，归前任广西知州张荣组统领。因桂东、桂阳一带，有江西股匪入楚滋扰，其情形较宜章更为吃紧，已饬张牧督兵先往桂东、桂阳查办。俟剿捕完毕，再由临武至该县堵剿广匪。又有一札与桂阳玉参将，会同张牧，妥办一切。如宜章、临武贼势紧急，则张牧、玉参将二人分兵堵御。张牧到桂东时，必能权衡缓急，相机进止。其未到临、宜以前，即责成该县及积参将力御广匪，无少疏懈。是为至要！

署衡永道兼衡州府禀桂东县有阴匪窜扰戕害汛官已飞咨永州镇调兵应援由

据禀已悉。桂阳亦有禀报，有匪千余人，在集龙热水毗连江西之古亭、丰洲等处，私造枪炮，欲入桂阳滋扰。等因。玉参将调永定营兵一百名至桂阳防堵，尚非不知轻重，想警报已到衡矣。顷已派守备滕遇春、守备田宗全、把总张万书、外委邹明英等带三厅精兵七百二十人，归前任广西知州张荣组统领，前往剿办。因江西匪徒业入楚境，戕害武弁，桂东、桂阳尤为吃紧。饬令派员弁等并力先将此股扑灭，然后提兵迤南至临武宜章一带，堵剿广东股匪、又札玉参将与张牧会商，若西匪广匪须同时并御，则该二人分兵办堵事宜，相机分合，此间不为预知。张、玉二人尚有胆识，此路或可迅就肃清。一切筹办，都以附闻。

江华县禀奉到团防告示并绅士信件均已分送各乡遵照办理由

团练二字，宜分看。团即保甲之法，清查户口，不许容留匪人，一言尽之矣。练，则制械选丁，请师造旗，为费较多。永衡各属从广匪东去者甚多，现在中途逃回本籍，难保其不再为匪。练法纵可不精，团规断不可不讲！仰该县联络绅耆，细心办理。

巴陵县禀卑县拿获土匪但其仁等七十一名业已先后讯明正法由

拿获土匪至七十一名之多，实堪嘉尚。现闻岳州宵小敛迹，几有道不拾遗之风，可见火烈民畏，乃今日救时之良剂也。更期坚执不懈，讼棍痞匪，一例严办，尤可日臻上理。

龙山县禀遵奉函谕稽查土匪由

凡匪徒构讼，务须随时惩治。地痞讼棍与著名之土匪，气类相合，严办数人，宵小自然敛迹。幸勿稍存姑息也。

宜章县禀报探明广东阳山县属匪徒窜至蒲塘地方经连州官兵剿捕现窜泉屯聚滋扰卑县仍督率弁兵壮勇在于交界要隘严行堵御由

现在虽派有镇筸精兵前往，惟业经饬令先剿桂东、桂阳之江匪，后堵宜章、临武之广匪，急切尚不能到宜。仰该县督率兵勇团丁，严密防御。如有紧急，一面通禀，一面函告带兵官前任广西知州张荣组，分别缓急，相机办理。积参将勇敢明练，本部堂早有所闻。该县布置周妥，不涉张皇，亦于两禀具见平日之能得民心，不特宜章恃二人以固吾圉，即临武一路，亦冀该将该县细心筹画，无分畛域。至要，至要！

衡永道禀郴州桂东县禀报被匪情形甚为危急转请迅即发兵援救以全地方由

昨已派前广西知州张牧，统带三厅精兵七百余人，前往剿办。兹准来禀，又加派夏署道添带兵勇，即日前去督剿。借守隘为名，先期出城，此最为近来恶习。玉参将统兵二百，应足以资堵御，郴桂匪徒亦极多，俟张牧与玉参将会晤后，梅牧即宜速还本任。

兴宁县禀雇募壮勇堵截桂东贼匪由

堵截要隘，须联络本邑绅耆，情形较熟。又须令绅耆广觅的实探卒，时时报明大营，并禀省垣，以期息息相通。是为至要。

凤凰厅禀卑县遵办团练缉捕由

据禀详悉。“团练”二字，须分看。“团”即保甲之法，清查户口，不许容留匪人，一言尽之矣；“练”则简兵请师，制械造旗，为费颇多，故乡民不肯举行。本部堂每与各州县道及，宜乡间团而不练，城厢练而不多，庶几有益而易行。来禀所称，募勇无事缉捕，有事堵剿，即城厢宜练之说。但不宜太多，恐经费无出，转难持久。惟贤有司酌裁焉。

永州府禀奉督札饬拿东安痞棍唐国华业已先期诱获现发零陵羁牧饬令东安召告容俟差旋提审录供禀办由

去此一毒，则东安无复生变之患。凡巨案既成，屡年于戈而不能靖者，其初则一力士缚而有余。此痞既除，东安士民积愤为之一舒也。第久羁狱中，仍恐其徒党生心，致滋意外之虞。仰即严刑审讯，一面正法，一面赍送供折，不必拘守常例，是为至要！

永州府新田县训导李传敏首先拿获道州谋逆首犯何贱苟现已获解到府严行收禁由

何贱苟就获，甚快人心。讯明后，一面赍呈供折，一面正法枭示，不必再行解省。昨耒阳拿获尹安恒，批令解省，途次扭断镣铐，大呼朋类，几乎误事。旋在途自毙，到省戮尸。此等元恶，长途恐有不测，不如就地正法为要。近日该府获唐华国、何贱苟，耒阳获尹安恒，永兴获刘大统，刘高明，皆极要之犯，暗中消弭几尊巨案。李教谕博学能文，本部堂夙所知闻，又能擒拿剧贼，益征有用之才，候会商请奖。

永兴县禀桂东土匪潜由酃县安仁小径窜入该境之十九都三河洲狮子寨屯扎由

据禀已悉：桂东范令来禀，则称贼分二股回窜，一窜上游鹅形墟，一窜龙泉大汾墟。该县所称狮子寨之匪，不知即系江匪分股来窜，抑系吾楚有另起匪徒？仰更查明禀复。

绅士刘茂庭之子刘绍堂，本部堂正欲保奏，兹又有此事，该贡生父子正可大为效力。其刘长松、李燮南、陈步元亦可传谕，令其努力杀贼，不惜从优奖叙，并令多雇侦卒，一面探听贼情，一面迎接大兵，随地向导，是为至要。

前广西知州张桂阳参将玉禀奉委督带兵勇全剿江广贼匪由

据禀已悉。该匪窜回大汾墟、鹅形墟等处，应即无分畛域，追过江右境界，直抵贼巢，扫穴擒渠，断不可稍存畏难之见，中道而返，致江匪或留余孽，又成不了之局。又闻永兴有土匪窜扰十九都之狮子寨，已饬夏道管带湘勇在彼剿办。该督等但将大汾鹅形之匪尽数扑灭，不必兼顾永兴之匪。此间遥拟如此，倘有不便，仍由该牧等酌量时宜，相机进止，此间亦不掣制也。

攸县禀暂留郭令帮办保甲团练由

郭令既为士民爱戴，应允其暂留该县，帮办团练，以期该绅联络。该县北乡天都有陈湖春控张仕湖一案，郭令现在离任，各乡皆可周履，父老儿童，皆可聚谈。仰即传知该令，前往天都地方细访陈湖春一案，始终本末，究竟如何，密行禀复，以凭核办，无得漏泄风声，亦不可稍有含糊，是为至要。

常德府禀卑府亲历各县巡查情形并现办缉匪各事宜由

民所以不乐从团练之说者，以其敛费或多，恐经手者有侵牟之弊，徒伤财而乏实效耳。但用其人，不费其财，则贫富皆乐手从事，可期渐收实效。

永兴县禀探得耒阳地方厂下大河滩等处土匪聚众滋事由

现经委派教谕刘长佑等、宁备李辅朝、生员王錱等，管带楚勇五百、湘勇三百，前往进剿。仰该县协同兜捕，并探明贼首踪迹、进兵途径。一面遣人至耒阳清泉一带迎导大兵，一面飞禀省城。又给永兴武举陈步元。贡生刘茂廷各札一道，即行饬差送往，令其出力堵截，以期迅速扑灭。

衡山县禀现有土匪勾结滋事请赶调官兵剿办由

前派楚勇、湘勇共八百人、往常宁、嘉禾剿办土匪，顷闻常宁事已解散，兵勇即可撤回，已于初五日由六百里札饬教谕刘长佑、生员王錱管带湘勇、楚勇驰往衡山，迅速剿办。该教谕等由常宁、嘉禾一带折回，不过四五日即可直抵衡山，无难即时扑灭。该县惟当选派亲信丁役侦探的确，贼首果在何处，进兵应由何路，一一探明。一面遣人至衡州一带迎接大兵，一面飞禀省城。其该处乡团有公正绅耆，亦由该州设法联络，令其多觅眼线，无令首犯逃窜，是为至要。

衡山县禀会营亲往四乡查拿土匪情形由

前禀云初二酉刻探得贼在霞流站地方，此云初三早又探得在霞流站。该县会营亲往，即应径至霞流站迎剿；若不能迎剿，即应固守县城，慎无往四乡无贼处，反令城内人惊惶也。

衡阳清泉禀衡山县之道字号有土匪滋事由

刘长佑所带之楚勇五百名，须全数同至衡山进剿，断不可留三百在衡郡防守。盖土匪初起，即宜以全力扑之；若兵力一分，难期一鼓成擒，反非善策。该二县接此批，立即传谕刘长佑，令其全赴衡山，迅速剿办。不可稍有迁延，至切，至要！外与刘长佑书信，若已前往衡山，即专人送往。

衡山县禀请赶紧加调重兵来县剿匪由

据衡、清二县来禀，于楚勇、湘勇八百人中，以五百赴衡山剿贼，以三百留守郡城等语，顷已批回，令其全数来衡山进剿，不可留一人在郡，由六百里谕知该带兵委员矣。土匪初起，有八百精兵，足资兜剿。楚勇乃百战胜兵，想可迅速扑灭。如果更有蔓延，本部堂即统带兵勇亲往进剿。该县惟当多觅眼线，探明贼巢所在，匪徒实在人数若干，飞禀省城。慎勿稍涉张皇，致使人心摇动，是为至要。

教谕刘长佑禀带勇折回衡山剿捕土匪由

初六日申刻接衡、清二县来禀，请以湘勇三百，楚勇二百，往衡山剿贼，留楚勇三百在郡城防守等语，即于戌刻批回，令其全数八百人同赴衡山，无留一人在郡，并有书信与该教谕，令迅至衡山追剿，由衡、清二县转交，想近日即可接到矣。兹于初七日辰刻接该教谕来禀，业已前往衡山，甚合机宜，深堪嘉尚。湘勇未经战阵，宜令楚勇当先，昨信亦已虑及此层。土匪初起，究属乌合之众，不难于攻剿得手，而难于拿获首要各犯。总须细探该犯姓名、巢穴及起事之由，擒贼擒王，则一战可以成功，不致逃窜纷纷，又成不了之局也。

衡阳清泉禀衡山土匪滋事请速发大兵防剿由

王錱所带之勇三百名，须令其与教谕刘长佑所带之勇同往进剿，乃能得手，不可分而为二，愈形单薄。其何处要隘宜堵，何处宜设伏，均由刘长佑调度，该二县不得自行调留，以期事权归一。至于添兵之说，据禀府城尚存兵丁一百名，又经募勇八百名，足资防卫，暂可毋庸派往。

衡山县禀现在探贼踪由

同日又据禀教谕刘长佑等管带楚勇、湘勇已到吴集。又据禀楚湘各勇于初六日午刻与贼交战，斩首数十级，杀毙数百名，生擒数十名，投河淹死者不计其数等语，土匪乌合之众，经此次大挫后，无难立时扑灭。惟首逆唐戴、李跃等未获，急应联络地方公正绅耆，多觅眼线，以期擒获渠魁，庶不致别滋事端，又成不了之局。教谕刘长佑，人极精细，慎重有谋。著该县传谕该员，令其细探首逆所在，或用间，或悬赏，总期用计擒获，无以战胜贼溃，遂以为功成奏凯也。

宝庆府禀防堵出力员弁绅民据实开呈恳赐察核保奏由

贼之由长沙北窜，自称回扑宝庆，不过声东击西，狡贼惯技，防守尚易为力。惟自粤匪窜出之时，西宝东永，抵瑕而入。卒之由永州东路下窜。宝庆各境得以安全无恙，则该守督同官绅防御之功，自不可掩，俟与地方大府筹商核办。册底存。

教谕刘长佑禀初六日带勇追剿土匪打仗获胜由

分三股进，一抄贼后，一赶向贼前，一径上岭，卒收抄后一股之功，可见奇正互用，兵家一定之法。该教谕调度有方，而禀报无一浮套语，可见笃实人做事，无一处不踏实也。得此一胜，无难迎刃而解。仍希严饬兵勇，无稍矜骄，带兵各员亦皆加倍慎重约束兵勇，不许妄取民间一草一毛，再三申谕。其受伤之勇四名，即好为调养，无令受风。阵亡湘勇一名，先给大钱四十千，优恤其家，令同队兵勇领去。如查明例应增添，再行补给，仍令买备棺木，好为安置，以慰毅魂。

湘乡县禀衡山土匪滋事生员谢邦翰等带勇前往堵剿由

防堵迅速，足证平日训练有常，任用得人，故临时措之裕如。现闻贼匪窜往衡山之东南一派，在茶，攸交界地方，湘乡堵剿，即可少弛。

衡永道禀查办土匪滋事将次安静由

据禀委曲周详，不啻晤语。衡山募勇千六百名，谆谕裁撤，想次第撤散矣。衡、清二县前有禀来，请添兵勇，本部堂业经批驳。另单言窜至草市地方，请饬茶、攸上紧堵剿等语，现在张荣组尚带勇二百，在茶陵查办土匪，即当札饬，令其加意防堵，以期四面兜截，净绝根株。

华容县禀地方安堵加紧巡防查缉由

巡防严密，有备无患。该县自莅任华容以来，尽心民事，昼夜不辍，清风两袖，万民爱戴。本部堂回籍以来，即有所闻。观两次禀词，皆脚踏实地，无浮夸语，可见才无定域，诚至而才自扩也。

前广西知州张牧署茶陵州会禀尊奉札委会同查办茶邑土匪间闻安仁会匪滋事立即督率弁兵驰往剿贼并生擒首从各犯夺获旗帜马匹器械及搜出逆词等件现在地方安静先行禀报由

得此一战，衡山、安仁、茶、攸一带，庶可渐就肃清。初六吴集之战，十四日简峡山之战，此二役者，想不逞之徒，亦可震慑而稍戢其逆志。潜涉小涧，出其不意，得手全在于此。所有生擒之要犯罗兴等，审明后即行正法，不必解省，以省解费。大黄旗帜，回环逆诗等件，仍解省一观看。

益阳县禀复陈佑武绰号陈晚掣素行不法并乘机凶抢现经尽法处治由

陈佑武既系素行不法，又经抢劫拒捕，立毙杖下，自足大快人心。惟前批有“先行禀复，再行严办”二语，即应禀复后，再行处死。兹先处死而后禀复，稍嫌与批不符。此际颓弛纵奸之候，急于惩治，尚不失为贤者之行，本部堂不以其后禀而加斥也。陈世梧仍须严拘究办，已革武生王传高，姚化纯，即当提辕审明，立行正法。

祁阳县禀遵奉札饬会同绅耆团练由

闻该令在祁阳甚得士民之心，禀中“殚竭精诚，力图整顿”二语，能如是，天下何事不治哉？大抵此时求大有益于民，势必不能，但求力去害民之人，俾良民得以安生，则利即在是矣。欲去害民之人，必须访求真确，以一方之药，治一方之病，非诚心密察不能也。该县尚与绅耆细体其意行之。

宁乡县禀奉发告示业经遵照刊照发贴由

现在办理团练，重在团，不重在练。盖练则制旗帜，造器械，请教师，养丁壮，为费较多。团则合志齐心，以一方之正人治一方之匪类，虽不能大有利益，而匪类净则地方肃清，而人得安生矣。本部堂书函告示，尚是文告之常，无关实政，仰该县将此意时与绅耆告诫，务须去匪而不扰民，则善矣！

新田县禀复颁发团防告示函谕绅耆由

除恶之法，总须访查明确，既确则毙杖下，不过一二案，则法立而民知威矣。不可草率，尤不可留狱也。闻该县办事认真，故特以是告之。

张慎之禀

劫抢之风，固宜痛惩，而诬良为匪，尤可痛恨！此禀“分别泾渭，毋令仇噬差扰”等语，极为切要。仰长沙县严饬差役，嗣后各抢案，若非事主及团众指控要犯，不得妄行擒拿，以杜惊扰，而靖闾阎。

零陵县禀奉发团练告示及致各绅士信函分别发贴送交该县地方现无匪徒拜盟结会仍当随时访查认真拿办由

现在办理之法，重在团，不重在练。盖练则需钱较多，恐经手不得其人，不免扰民：团则齐心合力，以一族之父兄，治一族之子弟，以一方之良民，办一方之匪徒，匪数去尽，则善良安生，乃所以为团也。禀中称有犯必惩，不敢稍存畏难苟安之心，慰甚，望甚！今日疲敝疮痍之民，吾辈居官，势不能别有抚摩噢咻之术。但力去害民之人，有案必究，无察不确，则造福于孱民多矣。闻该县平日实心爱民，故畅言之。

衡山县禀卑县差役罗吉等并地痞张绍一现已提案管押由

此案前已札交刘教谕，就近查办。免其解送省辕，顷据该教谕来禀，已面商该县矣。即行交出，传谕刘委员，严行审讯，不得因其坚不吐供，稍事宽纵。审明后，立即正法，枭首新墙地方，以惩恶差，而安良善。

龙阳县禀遵札督饬绅士筹办团练缉匪情形由

现在办法重在团，不重在练，即保甲之法也。清查户口，不许境内容留匪类人，一言尽之矣。练则养丁壮，请教师，制器械，造旗帜；为费较多，恐捐赀不易，民不乐从。再三斟酌，以为乡村宜团而不宜练。城厢宜练而不宜多。该县禀内称团丁，以年壮有力充之，似宜妥商，并不设立团丁名目，亦息民之道也。又禀内称十月赴案呈报一次，亦是虚文。团内稽察匪类，本乡民自为之事。若一一报宫，则事事与书差为缘，不免扰累地方。其肯呈报者，必勾通胥役，出入公庭，讹诈生事之徒。若公正谨厚者，必以呈报为苦。二者，该县其细心酌而去之！

宁乡县孙义甫禀

本部堂现在办法重在团，不重在练，即保甲之法。一乡互相稽查，不许容留匪人而已矣。练则养丁，制械，请教师，用费较多，往往因逼勒捐资，激成事端，大伤和气。是因团而致大不团也，此案张义方等因孙义甫团费未经交出，辄将练勇数十人，除夕前往孙家，坐拼逼索，殊属不合。义甫家竟持强拘留，反勒取钱九千，情同勒赎，亦属刁悍。仰宁乡县即将在押之孙家三人，词证周加元、熊朝炳，二人一并释放。其应出之团费五十一千，除已交三十四千五百文，下欠十六千五百，即勒交出，以辅团而息事，仍仰该县分别申饬劝谕，速行禀覆。是为至要！

郴州禀督同绅士办理团练搜查土匪现在地方安静谨将各绅士姓名开具清折呈赍查核由

现在办法重在团，不重在练。团即保甲之法。一乡互相稽查，不许容留匪人，不劳民，不伤财，是团之益也。练则制器，办械，养丁请师，为费较多，捐集不易。不得其人，势则扰民，该州绅耆如陈首二家，本部堂素知其公正可恃。此外尚多端人！仰该州与绅士细心讲求，务期城厢乡里联为一气，有除暴之益，而无扰民之弊，则善矣！

衡永郴桂道禀覆现在查办土匪由

据禀已悉。惟现在奉旨，著湖北按察使江忠源带亲信兵练前赴大营。其楚勇自应即遣往湖北，由江臬司统带，东下追剿。昨已飞札令刘教谕带勇回省矣。陶臬司现带兵三百六十人，前往茶陵、攸、安、酃一路搜剿土匪，可期得力。饬即与之会商一切，以期尽绝根株，一律肃清。

留办军务张牧茶陵州贵令禀遵札委会同查办金兰会匪先后拿获各犯正法开折禀请察核由

四种人犯，罗华捆缚前州，土娼勾引西匪，尤为可恶，其逆词回文诗句，亦可见蓄谋已久，非仓卒所办。此次剿办，一役而四案凶犯并就歼灭，实为快心。其前札所谓杨林草市一带土匪，亦即此丑类，业已剿办，不必再往矣。惟据永州镇咨，道州又有土匪滋事，现在陶臬司前往查办。该前广西知州张牧，应即折回至攸县一带，随同陶臬司南去，相机进剿，不必遽行回省。

留办军务张牧禀奉委查办醴陵攸县茶陵土匪事竣所有随同出力之千总熊兴柏等可否奏请奖励由

所叙醴陵、攸县、茶陵、安仁各路之案，历历如绘。署千总熊兴柏，把总张万书、庠生陈宏之功，自不可掩，而该牧之相机调度，六辔在手，尤见确有把持，即当函商署督，面商署抚，奏请奖励。

补用府张禀报续讯从逆匪徒三十六名业已正法由

安仁之犯十八名，仰即处决，酌解首级至安仁枭示。其二十余名讯明，并无从逆不法情事者，即可保释，不必拘系。定谳了结，速行回省，自是不易之理。闻此次衡山县募勇之费，供亿之烦，极为苦累。该委员等早归一日，则该县早清静一日也。前札交唐万明一案，若人犯不能速行拘齐，即可无庸查办！转饬衡山县，令其从容拿犯，待本部堂四月驻札衡郡时，再行提讯究办！

平江县禀查探湖北通城土匪滋事情形及办理防堵由

改装易服，查探明确，遇事既不张皇，两路防守，各官皆驻小路，尤见布置有方。现已派朱协、裕悴，带兵五百，前往防堵，益足以资守御。该县惟当多募侦卒，时常至通城探实，不时禀报，以慰悬悬。

安化县禀县民朱起凤上控谌德聪等督匪抄烧坑毙一案业已获犯多名因供未审定致未详报容俟勒拿未获各犯到案提同现犯另文解审由

据禀已悉。仰即将现获各犯，佥派干役押解行辕，以凭严讯。沿途加倍小心，无令稍有疏虞。其未获各犯，仰该县明查暗访，择其尤为要紧者，指拿数人，并现获之犯，须拿三十余人，一并解辕，以凭归案审办。其随从各犯不关紧要者，即行开释，无庸概拿，恐差役在乡滋扰，激成事端。本部堂另有告示，晓谕该处公正绅耆及谌氏族内正人，令其将要犯捆缚送县，免致惊惧猜疑，致生聚众拒捕之患。本部堂办理重大案件，但于各犯正法后开单汇奏，并不将供招随时咨部，亦不将各州县随案附参，删一切之繁文，假州县以便宜，以期无案不破，无犯不惩。该县惟当设法，力拿要犯，慎勿存回护规避之心，勿存化小为大之见，是为至要。若再不认真，负我谆谆至意，则当从严参办，亦不能稍事宽容也。

宁乡举人张锐等禀

据禀，孙华甫收各户团费数十串，尚未交出，又钻伤练勇身体，勒书字约，又勒赎钱票，尚未缴消。如果属实，凶横殊出情理之外。仰宁乡县差拘孙华甫、孙又一、孙绳祖到案严讯。其前经羁押之五人，如未释放，一并质讯。抑强安团，务得其平。如果再抗不到案，即据实速禀，本部堂亲行拘提究办。

浏阳县周泰初禀

昨据晏永森具控周泰初清产等情，批令长沙府提讯。兹据该生禀称，查产未与其事，备陈此案本末，尚属秉公办理，无庸提讯。晏永森一犯是否危词耸听，仰长沙府再行研鞠，务得确供。至逆产一节，除首犯数人外，不必多为查封。晏奉密既经该绅等禀府开释，似不得因其于波累，没其家产。现在征义堂一案将次完结，仰长沙府将各逆产再行悉心经理，出示刊碑，共见共闻；免致绅士交涉嫌疑，以期永杜物议。

武陵禀请饬禁回兵逗留生事由

据禀已悉。责成带兵官约束、颁发告示及饬沿途州县严拿通禀，俱属可行。惟收缴军器一层，碍难独定新章。现在长沙并无调来之外弁兵，下游亦无回兵渡湖而南者。俟有兵，旋时再行妥商严办。

平江禀探闻湖北通城土匪有聚众围城之说请兵堵剿由

初八日围城抗拒官兵之说，断不可言。凡贼匪开仗，未有约定日期，此皆无知浪传之词耳。既有初八之说，该县即不应初九发禀“待至初十早则得初八果否来城”之信矣。凡探听贼情，须择稍有胆者，直逼贼地，方乃许禀报。前初五日已遣江忠济带楚勇五百由平入通，十三日又遣朱协带兵五百前往协办。该县惟当多觅侦卒，探明各情，时时报知朱协，并报省城，是为至要。

耒阳学禀劝谕团练未便擅专恳赐德教由

清水铺煤夫役数百人，劫抢拒捕一案，尚未据该县禀到，此等夫役，若概行诛戮，未免过当，且恐激成事端。若优容不问，又恐酿久生变。仰该教谕与该县唐令熟筹妥商，传各主，令其仍旧开挖，下游河路通畅，尽可运售。夫役有不法者，责成主严加约束，其公然抢劫者，以土匪论。人少则处以极刑，人多则发兵围剿，先期告示晓谕。但论其果抢劫与否，不论其是夫役与否，勿以其为夫役，概目之以匪也。唐令精细明练，必能于众夫役中分别良莠，设法妥办。该教谕惟当联络绅耆，探明仑主之贤否，借以究悉夫役之良莠，与该州协同查晰，仍仰传知该县，即日禀复，是为至要。

龙阳县禀遵奉宪批传谕绅士实力办团稽查匪类情形由

所以不敢力言练者，恐其扰民也。苟不扰民则能练，岂不甚好？办理不善，虽专清户口、编造牌册，而民已觉其烦；办理妥善，则既清户口，又选丁壮，又教武艺，又制器械，而民不以为苦。有治人，无治法，是在贤有司之善设方术耳。于该县有厚望焉。

平江县禀通城贼势猖獗请饬前委带兵文武星速督兵来县以便会同堵剿由

朱协、裕悴已于十三日带兵五百人前往，十四日接江臬台告警禀报，十五日早又命即选教谕刘长佑、守备李辅朝管带楚勇五百，星夜前赴通城应援，想日内已经过该县矣。其朱协所带之兵亦有札令其径抵通境，直冲贼巢，不必株守平境，但事防堵御贼者，必于门外犁通城之巢穴，即所以保平江之藩篱也。闻该县简练壮勇，督率乡团，甚为认真，务期时时发探至江臬台营内，与之联络声息，专丁告省，纤悉毕陈，是为至要！

新化县禀遵谕督办团练并严拿土匪由

本部堂办理土匪痞棍，亦不能向乡间无故海捕，但有讼事到案，或抢劫重情，即立予严办，决不稍宽。该县惟宜勤于结案，遇痞匪则立毙杖下。不过数案，则宵小敛迹矣。

宁乡县禀奉颁发团练告示业经遵照发贴晓谕信函亦经分给各绅士具领益加勉励查办由

兵役恐妄拿无辜，转滋骚扰，不若绅士查拿，较兵役更为可靠。此为目前办土匪者必不可易之论。饬绅士协拿谕单，劝土匪改恶告示，详明痛切，大似王文成、吕司寇二公文告，近时那得有此？安得如结辈数十人，布满天下，贼何足平哉？其所用之绅士，究以何人为首选，必有澹台盖公相助为理。前所致代发之绅耆信五十封，即仰开单送辕，就五十人中，择其尤为可倚者，附禀来告，是为至要。此外，文告并仰抄呈，不特为他州县之法式，本部堂当取焉。

沅洲协朱同知直隶州裕禀报会带兵勇行抵平江日期及遵札筹办情形并恭呈图说由

平江乡勇得力，团防可靠，固宜带兵前进。即乡团不甚可恃，亦可直破贼巢，以巢为堵。军中情形，旦夕不同。若该匪尚在何葛塅负隅抗拒，抑或被剿他窜；仰即相机设略，总以与江臬司声息相通，首尾互应，为要！

平江禀请饬令续派楚勇星速来县即由小坳一带赴通会剿由

屡次禀报，备陈小坳一带为御贼尤要之路，两次绘图，请饬兵勇由此路进逼，以剿为堵，具见该县胸有成竹，迫切精到，惟恐有失，洵堪嘉尚。惟续派楚勇于十五日起行，兼程前进，计十八已抵平江矣。不知该县与带楚勇之刘教谕面商，果劝之东出小坳否？二十日又派勇解火药铅子等前赴北臬大营，该县亦当筹度宜由何路乃免疏虞，派差赴解，以昭慎重。因来禀言路径及此。

靖州禀现办团练情形由

历叙四等办法，具见经划慎密。王训导朴诚明练，与该牧协恭共济，宜其周详若是。靖州在本省西南一隅，向为会匪卵育之区。本部堂拟于秋间驻扎宝庆数月，搜捕洪江一带土匪，得该牧相助为理，尤可首尾互应，呼吸毕通，不虞伏莽之窃发矣。

平江县禀先后雇勇五百名及李文蔚自行捐雇六十名分守隘口绘图禀呈由

大界各勇尽行撤归，小界扼要堵御，控断径路，布置均极妥善，均用本县绅士管带，尤见平日能得士心。现在通城两股土匪及崇阳一股，均经江臬司于十六、十七两战剿平，地方一律肃清。江臬司已于二十一日起行赴鄂，留江忠济、刘长佑二人在通搜捕余匪。该县当饬各绅于防御之余，仍购线往平通两界缉拿各匪。其首逆罗基仁、何田俊，不知该臬司已悬赏购拿否？若无赏格，该县即可出示赏格，俾两县士民皆可缚献，以期速就弋获。

郴州禀邻境土匪未尽与所属永兴地方紧要必须练勇巡防未便全撤并恳饬发银两以资济用由

永兴所禀各节，亦系实在情形，惟乡勇不难于招募，而难于训练。乡勇孱民，怯于抽丁，惮于战斗，故良民有职业者，皆不肯应募。其应募者，皆游手浮滑之徒，无事则坐领工食；有事则闻风溃散；一有征战，见贼则退，扰民则勇往。在官既久，恶差与骄兵之气习，皆经渐染日深，凶悍伪诈，习惯成风。故乡勇利少而害多，有识者所共知也。万不得已，稍为招募，以资弹压，亦宜在一二百名以内，尤宜时时训练，未收其利，亦且先去其害。练则武艺稍熟，不使见贼奔溃，训则去伪诈之风，惩骚扰之习。不可不痛加整治。本部堂现在募勇，自辰至申，无刻不练。亲与训诫，有扰民者，立即正法，或可稍解积习之万一。夏间移驻衡州，与郴州声息较近。该州县有警，剿办可速至也。发银一节。已饬局核议。

兴宁县禀查勘封禁坳头盈私开银矿由

郴桂匪徒聚众开矿，既有掘坟砍树，挖团掠粮，私设刑具，悬挂虎牌等情事，自应严行封禁。惟矿匪多系强犷凶悍，愍不畏死！难保不复行纠众，意图抗拒。该县督率团练乡勇，恐尚不足以资剿办。现派前广西知州张牧，在桂东剿捕江匪。俟剿毕后，仍留张牧在郴桂一带，搜缉各处匪徒。仰该县将引禀并批，移知张牧遵照。如矿匪须用兵剿办，即仰张牧查明搜剿，仍一面禀闻，不必再俟礼饬！便宜行事可也！

宜章营参将积禀永兴县属狮子寨等处匪徒现仍屯聚该处肆行抢劫飞饬由桂东撤回弁兵驰赴永兴会筹剿办由

前调赴桂东之兵，即由该州牧、该参将具移撤回，即饬驰赴狮子寨剿除土匪，自是正办。闻该参将平日训练有方，能得士心，仰即督饬备弁，克期搜捕，不留余孽。是为至要。

兴宁县禀桂东沙田匪徒窜入县境业已剿散并拿获多名正法由

桂东匪徒分股，钟壬仔潜出该县上莲地方，欲截大兵后路，前后夹攻。经该县督同把总外委带领绅士、团勇两路兜剿，轰毙骑马二贼，伤毙贼匪数十名，办理尚属妥善。惟查窜入桂东城垣之江匪，业于初二日窜回上游龙泉矣，何以约同夹攻之钟壬仔等，初七尚未上连？此股土匪分股，恐非江匪，或系另起新聚，仰查明禀复。狮子寨之匪，顷闻业经扑灭。桂阳之集龙、热水，闻亦无匪踪，该县勿庸拨兵。惟督饬团练搜查余匪，不可松懈。

桂阳县禀探报桂东克复城池大股贼匪逃往鹅形墟并卑县会同营员督率兵勇剿洗股匪殆尽生擒三十六名大获全胜由

三十日鱼王村之战，经巡检、把总督同绅士黄鼎等奋击，初二日蓝洞之战，又经守备、千总督同两路绅士邵廷桢、黄鼎等奋击，可见团练壮勇未尝不得力。在地方官善用之耳。生擒各犯，讯明后，一面赍送供折，一面正法。该县联络官绅，扑灭股匪，办理迅速，深堪嘉尚。

署盐法衡永道禀会商将永兴县拿获解衡土匪刘大统刘高明马从彪三犯先行讯供正法由

前于永兴拿获三犯，禀内批令即日正法，并令将批录送衡永道遵照。不知何以尚未送到？此等著名匪犯，早正法一日，即免一日之患，斩刈惟恐不速，尚何拘文牵义之有？

前广西知州张牧桂阳营玉参将会禀奉委会剿桂东之江广贼匪于十一日统带备弁兵勇直捣上游鹅形山迅用火攻焚烧贼巢六十余问烧毙匪徒二三百人，生擒九人立即正法并现拟扎挑坪汛杨梅盈江桂分界各要隘严密防堵以待相机进剿由

焚烧贼巢，足快人心。军机一日数变，想夏道到后，近又另有一番布置也。该匪尚据龙泉、左安一带，且有戕害二官之事，自应不分畛域，无论江境是否来兵会剿，我兵总宜犁穴擒渠，净绝根株。惟不可轻进，固守吾边，伺隙而进，第一在哨探勤确耳。玉参将仅有兵丁三十名，太觉单薄，不能出队。如必须两路进兵，则张牧所带之三厅兵，酌量分与玉参将管带。若不须两路抄进，则玉参将仍回桂阳，办理本营防堵事宜，其出境攻剿江匪，专责成张牧一人。仰该二员和衷熟商，相机办理。

攸县禀办理保甲团练情形由

据禀甚属详晰。棚民一项，较之攸县土著之民，差为强悍。不知所谓棚总者，亦能如土著牌甲之纯良否？仰该县随时稽察，若非其人而加以总之名，是授以武断之柄，亦不可不防也。团练之法，甚为核实，不多敛钱，则人人乐从，亦可经久不懈。其功牌匾额，俟禀到随时赏给。

永兴禀桂东窜人匪徒复由狮子寨窜至永安交界之团坊上棉花垅山坳内业经亲率弁兵绅勇攻剿已将首要各犯擒获并将全伙一鼓歼除现仍分勇进剿恳请饬司迅赐宽发银两下县支应由

据禀极为欣慰！前因戴玉洗、石全安、郭用和等犯未获，深恐其窜入安攸一带。此次三路密布，将三首犯及大伙全行歼除，又将前在衡山首逆曹戭擒获，此后渐无遗孽矣。该县善用绅耆，想见素得民心。其前后二战，亦俱得奇正互用之法。口粮短缺，可见禀夏道，仍饬局筹发。

湘阴禀遵札设立下游水路侦探贼警随时禀报并恳饬巴陵县派拨渡船在于新墙三眼桥河岸守待接渡军报以免稽延由

前因该县办理防堵，诸事纷烦，故以投递探禀事件责成署典史事之赖巡检。顷因该巡检已回新市，张典史验看回任，已令长沙县庄令传谕该典史经理短探事件矣。本部堂设有水探小船四只，以二只探至湘阴止，责成该典史为坐探；以二只探至靖江止，另派一人为坐探。该县又雇备船只，只在营田土星港下游梭探，则水路可期无失矣。至于陆路，即于该县专差健役赍省，不过四役，可以循环递送。新墙、三眼桥二处，即札巴陵派拨渡船守候，以速军报。

另单禀“御贼于郊，设卡堵截，宜于土星港、城陵矶等处结营编筏，严为防缉”等语，诚为不易之论。惟用兵之道，知彼尤贵知己。现在我兵惬怯，若设卡，仅驻数百或成千之兵，则望风先溃，徒挫军威。若驻兵数千，又募拨有所不及。现拟先固省城根本之地，然后东陆北水再行量力议堵。该县若有卓见。仍望反复陈辨，以广忠益，企，企！

江西袁州府禀请可否将楚省防边兵丁移驻袁郡由

据禀深中机宜。论湖南之事势，则御贼当于门外，扼袁正所以保楚；论江西之形势，则西而袁、瑞，东而广、饶，均应有重兵防御。此间日日筹维，亦思出境剿堵，以援邻封之急。惟所拨之兵，新募之勇，尚俟十日外始可到省，而人心摇动，纷纷迁徙，须先有重兵坚守省垣，根本稍固，乃可言堵隘出援之事。目前实有未逮，想该府亦能谅之也。现在派人往醴陵、浏阳严查团练，并探贼情，若有事，专差持护票至袁，尚须该府将紧要军情写付探卒赍回。此间兵力稍厚，庶能赴援，亦必视同一家，断不区分畛域。

浏阳禀探闻逆匪窜人江西攻扑省城请迅拨精兵数千名驰往防堵由

驻兵太平关，扼贼自江入楚之要隘，自是上计。连日来辕献策者，亦多持此议。惟近来兵惬将怯，炮声未近，全军先溃。若非有坚不可撼之劲旅驻守其间，则望风而逃，全省挫威。若借各乡团之声势，以助我军容而鼓我士气，则凡乡中团练仅足以弹压土匪，闻粤匪之名，则偃旗闭户，当路者畏而先避，有团者毁而不居，断不足以资堵御。本部堂再三筹维，与其有防隘之虚名而临时逃溃，不如持守城之定志而根本完固也。现在省城中，守备粗具，调募兵勇次第到城。若八千人全到，而江省尚未解围，则当以五千人留省，而本部堂自带三千往浏、醴一带守边防隘；若兵勇单薄，守省不足以固基本，堵隘不足以资要截，徒挫先声，无益实效，亦不为也。昨札派绅士四人往浏、醴二县边境，一以哨探军情，一以履勘形势，一以督劝团练，亦预为将来大兵前往防边之计，但此时不能轻发耳。

衡阳黄登鳌等禀垫苦害极事一案

设立保甲之意，原以编造户册，经理门牌，稽查匪类，不使窝盗棍徒得以托迹，以耳目最真之人，察里闬近习之事，专为除莠安良起见。此外公事，皆非保甲所宜干预也。近来屡奉谕旨，举行团练。若保甲平日认真稽查，则境内之匪无处容留。加之以操练，而外侮可御，是团练之法，正须借保甲为清查根本，初非有二事也。衡阳以催征钱粮责成保甲，殊失国家立法之意。保甲弱者，则花户藐抗，赔垫辛苦，累及亲族；强者则勾引蠹棍，鱼肉小民，掯票勒折，弊端不可胜言。现在团防吃紧之际，衡州各属，去岁不无从贼之徒，尤须严查踪迹，以绝勾引。其衡阳保甲人等，即着专查匪党，不许干预粮饷催征之事。倘敢干预钱粮，反置查匪于不问，即将该保甲等严拿究办。至衡阳钱粮如何改归保甲催征，始自何年何任，曾否具详批准，抑由该县自定章程，仰衡阳检抄全卷赍呈，确查禀复，以凭核办。

署盐法道禀据委员张丞禀报江谷山潜匿匪徒先经官兵剿灭获胜由

二十七早江谷山之战，三路抄进，而以健勇二百为游兵巡哨之用，该匪逃窜不及，遂获全胜。东南一隅，足纾悬系。现因省城防堵吃紧，业经飞札带勇回省，其桂东一带，江匪仍责成张丞剿办，务期歼除净尽。

永州府禀广西恭城县现有匪徒焚烧衙署及东安县禀报筹办兴安匪徒滋事由

兴安、全州方筹防御，而恭城又报失事，该府所属在与粤西接壤，现饬署衡永道驰往督办。该府与之筹商一切，当可遏土匪北窜之路。酌给各属银两，已饬司核办。张牧剿捕桂东事毕，即将三厅精兵七百余人，全行驻永，以资防御。

平江禀探闻粤匪窜扑江西省城请派官兵并发饷银下县防堵由

木瓜及金鸡排两路，以何路为最便，仰即访求熟悉地形之人沿途履勘。由平江至章门共程途若干，中隔河水，须用船筏渡过者凡几处，师行日不过六七十里，何处可以扎营，途次应宿几夜，一一查明。不特贼来必由之径，必往之站，可以悬揣而知，即我兵或往江西省赴援亦可预为筹画。成竹在胸，临时不至周章迷失。该县素讲求军事，故特以此询之。仰查明后，速行密禀。拨给饷项一节，已饬司迅筹酌发。该县屡次防堵所费不赀，人所共知也。

兴宁县禀邻匪窜入县境杀毙多名并生擒曹贻加等八名由

此次剿捕尚得手，以后仍须严防余匪。闻绅士袁振文，胆识过人，仰该县传谕该绅，令其前来长沙行辕传见。现在多事之秋，需才孔亟，一有所闻，即当甄采储为桢干之用。仰传知该绅，速行就道，以慰若渴之怀。

新宁县禀兴安贼匪起事情形及卑职交卸由

土匪初起，不过数百人，可以扑灭，殆其蔓延日久，勾结日多，器械日备，诡计日熟，则劳师糜饷，尚难剿办。该县定计带勇出境讨贼，不独胆识过人，即能使绅士捐钱，壮勇效命，其平日能用其众可知矣。现已由藩司飞札该县，暂缓卸事，仰仍用前谋，一鼓进剿，以立勋绩。

平江县禀捐雇乡勇五百名驰赴江西会剿贼匪由

慷慨从戎，有终军请缨、祖逖击楫之风，忠勇良可敬爱。惟省中大宪方欲倚为北门锁钥，未欲以资邻封。此间于十八日遣湘乡县朱令带勇千二百余人，由醴陵路前进。十九日遣江臬司之弟江忠淑带勇千人，由浏阳路前进。二十三四夏道带勇七百余人，末起前进，其援兵六百，月底亦可遄行。共兵勇三千六百，足以助江省之声援，而固吾楚之藩篱。又接江臬司函称，江省防守甚固，贼屡战屡挫，可保无虞。该县暂留为楚省东北屏障，俟时再驾。

平江县禀设卡雇勇盘查奸细由

盘诘奸细，自是最要之务，第不知所派之妥人绅民乎？丁役乎？人少而宽，则不服稽查；多而严，则恐扰行旅，难得明练者，昼夜更代为之。此事求核实，盖未易言，然能如此，贤于漫无稽查者十倍百倍矣。

湘潭县禀到任日期由

该丞精力过人，不辞劳瘁，以之治剧，自无不了之事。特当升腾之际，处腴润之地，尤为众目所瞻瞩。惟当勤于结案，严于治匪，以结民心，庶获上信友，皆从此可以逆推而得之。泛泛毁誉，不必深惜，然即是亦止毁之道也。

宜章参将积拉明阿宜章县知县王宏谟禀风闻粤匪图抢盐埠督带兵勇捕散复窜至临武滋事由

此股匪徒究有党羽若干？头目何姓？仰查明再禀。该将该县素称干练，能得人心，么股匪，谅不难于收拾。若须兵力较厚，乃能剿办，本部堂前派湘勇三百六十驻防郴州，即可就近禀知邹牧调拨；若兵勇团丁可了，即不可轻调发也。惟该县该将与邹牧及带勇之王县丞权衡轻重，相机筹办。

零陵县禀黄沙河驻札兵勇往全州协剿零星土匪由

以黄沙河之勇出境协剿，移柳子庙之勇守卡堵御，办理尚合机宜。惟东安土匪较多，恐勾结全州余匪滋事，顷已札饬前广西知州张丞带兵前往弹压，相机剿办。即可令伍化蛟等与张丞密约熟商，何路追剿，何路堵截，内外夹攻，以清本境，即以协助邻省，不可稍事敷衍，至东安尚留未了之患。仰该县即录此批与张丞及伍化蛟、黄春元等遵照。

新宁县禀卑职亲赴北乡调拨壮勇巡查各隘由

该县与武冈葆牧、邵阳邵令，皆御侮之材，仰即会同熟商，督率兵勇前往东安，以剿为堵。其永州一路，前已专札派调广西知州张牧带领三厅兵勇，驰往东安剿办，想日内已到矣。若得该县及葆牧、邵令四面兜剿，自可一鼓扑灭。仰即录此批知照武冈、邵阳遵办。

平江县禀七月十一日探报并恳派兵拨饷由

御贼当于门外，守隘防卡，自是不易之理。惟醴陵、浏阳及该县三处，防隘每处至少亦须兵勇六七百。若仅二三百人，则望风先溃，徒挫军威而馁士气。现在省垣兵勇五千余人，除分派垛口、外扎营城外者，即不满二千，明知婴城固守，出于下策！亦实恐守隘者之易溃，故环拥一城，犹足壮孱兵怯将之胆也。浏阳劝团募勇，闻已千余人，此间拟发兵数百助之，该县及醴陵现尚审慎未发，拨饷一节，已饬局核办。

平江县禀请发火箭五百枝下县以备防剿由

火箭本属利器，惟制造多不得法。平放则不能及远，仰空施放，则越过敌营，漫无中准。即偶然幸中，而由高处盘旋而下，火力已微，扑灭极易，亦属无济。今年省城所造火箭，遇阴雨天气，则潮湿难燃，施放时间有倒退之弊。兹据该县请领，饬局酌发，亦将不甚得力之处，预为告明，临时慎重用之。

江华县禀连获胜仗杀毙生擒贼匪多名夺获枪炮藤牌刀矛旗帜多件并讯确供正法由

二十二日下流桥之战，二十三日大路铺之战，俱能遏逆匪之凶焰。二十四日木宅村之战，夺获军械大炮，生擒逆匪多名，殊堪嘉奖。二十八日，该匪又由广西壕界墟市吊发码子，聚集多人，欲来扑岭，东营周守备禀请发兵助剿，自因众寡不敌起见，惟现在省城防堵吃紧之际，兵力难分，曾留三厅兵数百驻防永郡。该县就近请调，黄署守当能度量缓急，分别办理也。

永兴县禀续勘被水冲淹田庐及捐赀抚恤由

据禀情形实堪悯恻。兵燹之后，继以苦潦，永民何辜，罹此凶灾。仰即亲履周勘，择力所能及者，曲加体恤，庶斯民穷于生物之天，而不穷于牧民之吏也，于良有司厚望焉。

平江县禀万载等处探报情形及派兵拨饷来县防堵由

江忠淑所带楚勇千人，即其兄湖北江臬司之部曲，曾经战阵者亦不乏人。本部堂派令管带，由浏阳、万载、瑞州一路，探明赴江应援。曾派千总张登科带二十人先往放哨，以便逐日哨探详明，迎接大兵。不料行至瑞州，忽改由水路，并不放哨，致仓卒遇贼，军装口粮，悉以资寇，实堪愤懑！现在江忠淑虽在义宁，想其兄江臬司必设法迎之入省。而此间饷项支绌，势不能再赍数千金驰解义宁，以供江忠淑之匮乏。该县函商义宁，令楚勇驻扎彼中，自是最善之计。第恐江臬司急于迎援，终不久驻该州耳。拨饷一节，已饬局筹办。

益阳县禀卑职任内节次审办土匪由

除暴安良，为今有司第一要务。否则弱肉强食，粤逆不到之区，亦为土匪蹂躏不堪矣。该县所办，深得救时之要。其未定供之痞匪文隆佳等四十名，仰即谆致后任，研讯确情，如有为害地方情事，即行置之死地，不可稍事轻纵，并将此批录移后任，遵照办理。

委办义宁防堵叶义宁州知州李牧禀报江委员带领楚勇退驻卑州驻扎另探旱道赴省并请湖南拨借铜炮火箭应用由

楚勇自奉新归，退至义宁，深赖该州护惜，睦邻之道，恤难之谊，犹其后耳。收合诸勇，鼓励士气，以解省会之围，此该州之通筹全局，深明大义，允堪嘉尚者也。所称火箭，现在南省制备无多，发去五百枝，以济急需。铜炮楚中所无，至火箭匠人，俟选择良工，即日赍送。

常德府督同武陵县禀武陵县编保练团由

办理一切，俱合机宜。古人云：“斯民如鱼耳，见网则惊奔。”今日凡立一法，行一政，先防吾民之惊奔。禀中“民情不堪惊骇”六句，实为亲切有味。团练之道，不外清内匪以御外侮。果能亲公正之绅耆，禁胥吏之讹索，有犯必惩，无案不破，则境内之匪复从何处匿迹？本部堂刻有乡团执照，族团执照，兹各发二十张，交新任景守转交该县收领。择绅耆之尤可信者，付给一纸，令其收执为查拿匪类之据，仰即慎选妥办。

清泉县禀报访闻县属之栗江地方有土匪勾结拜会情事现在驰往查拿由

该处煤笼人夫甚多，如有土匪滋事，务须分别查办。若以拜会之匪与挖煤之夫，混淆不分，则良民自生疑惧，奸民转得藉以裹诱，办理恐致棘手，不可不慎。

郴桂禀到任日期由

郴属最为辽阔，而东南半壁，处处与江、广毗连。匪徒卵育峻岭箐邃，防不胜防。惟当严饬各属，以搜捕本境土匪为第一要务。内奸既清，则外匪亦渐可除矣。

前广西知州桂阳县张禀会同审办桂阳县擒获贼匪廖樽沅罗会蜕等三十名并卑职荣组由宜章临武一带星驰赴永由

桂阳各匪，立即正法，足快人心。永州一带粤匪，现已渐次肃清。惟全州余匪未净，东安土匪蠢蠢欲动。顷已有专札交张丞，饬令前赴东安剿办。又于批零陵胡令禀内，令伍化蛟等带勇往全州协剿。当与张丞之办东安，内外相应，想次第均已接到。至王錱带勇驻防郴州，亦有专札，令其分办郴桂一路土匪。该丞并无统领王县丞之责，何得擅用札调以致号令歧出？

永州府禀奉抚宪札饬东安县小江口一带聚有匪徒置造枪械查明据实飞禀由

诱擒唐华国，实为该府一大功。即后将唐犯径解省城办理，亦极妥善。东安仇杀仇抢之风顿息，其理自是可信。惟闻蒋瑸案内逸犯刘兴财、邵天府、蒋筠等逃回滋扰各乡，抄杀良民，被害甚多，是以前开清单，会札前广西张牧驰往查办。昨又据新宁赵令来禀，札饬该府及张牧严密剿办。省城去东安较远，虚实缓急，未能洞晓。惟虑事不可不密，不得以唐国华一犯业已就擒，遂谓合县安谧，更无他患，或蒋匪逃回，阳借报仇为名，阴图勾结煽惑，或唐氏之勇未散，见国华被缚为戮，恐旦夕诛及唐党，遂怀反侧之志，先肆抄杀之行，是二者皆未可知。即本地土匪与兴安余匪相结，影射唐蒋仇杀之事，以遂逆贼抢掠之私，亦未可知。仰该府再行细查，如治丝而理其绪，并将此批录移张丞，张丞转饬东安县，以凭核办，庶要领既得，权衡斯当。

广西知州宁远县张禀卑职等会同拿获卑县差役钟全等经另文解省审办未获匪党现在移会营汛严密查拿务获究报卑职荣组即于初七赴江华岭东剿匪由

除此巨蠹，曾不费一缚鸡之力，真足大快人心！惟宁远恶差，实不止于乐鲜、钟全、周圭、李班数人。此外，尚有荆标崽、杨得金、聂有、曾信、易详、张益、欧喜诸人，皆稔恶殃民，亟宜翦除，以靖地方。现在张丞已至岭东一带，剿办粤匪。仰该县再行设法密拿各犯解辕。如恐道远疏失，即在该县审讯监禁，赍呈供折，以凭批饬办理。此种集蠹，锄一恶即足以快万众之心，幸勿稍存姑息，久遏民怨。该县刻有公启一件，兹抄发备查。事有轻重权衡，未可拘于匿名揭帖之例，或置之不究也。

平江县禀七月十四探报情形及委员选雇乡勇督同赴防并卑职亲往查点由

乡勇果有若干名，是否见贼不至惊溃，尚有几分把握否，仰该县细心体察，再行禀闻。此间所以不轻发兵守卡者，正恐其望风奔溃，先挫军威也。该县素谙兵事，尤望加意究察。切切！

前攸县郭世阊署攸县冯文灿禀会议条款由

各条俱为妥善，惟四乡设立卡堡寨楼，土木大兴，为费较巨，恐捐集不易。乡民惮其滋扰，工程废于半途。凡团练之法，以清内匪为第一要务，境内无盗贼匪类，外匪从河勾引阑入？仰该县细心究察，如非匪徒出没之区，一概无庸设卡。筹备经费劝捐一事，最易扰民，须择公廉绅耆经手，不许书役一人其间，至要，至要！棚民一节，稽查甚难，仰郭令亲行履勘，择棚民之略有资产，质实可靠者，即在该处令为棚总，庶耳目较真，而事无虚文，是为至要。

益阳禀报到任日期并查办地方情形由

前任李令亲近绅士文希范等，凡乡团呈送盗痞立即严办，访拿土匪，审实立置死地，皆今日救时之善政。该县可践其成轨，以收事半功倍之益。

新田禀奉抚臬札饬团练防堵严拿土匪遵办现在情形由

该县教谕陈洪钧、训导李传敏，皆学行素优，又能实心任事。绅士中如有公正可靠之人，该学必能联络一气。团练之事当可收其利，而不徒托诸文告，转滋流弊。至四门各派乡勇百名，分守防堵，现在新田并无寇警，尽可裁撤。永郡业已派兵驻防，该县军火器械，亦不必多备。

宁远县禀选充保正甲长详请给予顶戴荣身使其乐于效用及编造牌册一切删繁就简期于便民是否可行请示祗遵由

阳湖张编修亦有此论。地保牌甲之名，正人君子之所不屑居者，兹改为乡约首事、乡约总理，庶冠带礼乐之士亦乐就之。仿照军功品级之例，给予顶戴，事属可行。惟须检举任事之后，择其稍有事功者，详请奖叙，庶几慎重名器之道。近日功牌，冒滥已极，有心者正当权衡至当，森起凡例。该县想能深明此义，故可随时详请，他县尚不得援以为例也。至于编造简册，删繁就简，实为识体之言。究竟琐琐开载，于编查何尝有裨！简易规条，仰即妥速拟定，本部堂将刊刻颁发，各属一体遵办。

平江禀拟捐雇之勇五百亲身带至茅竹山地方会同义宁州防堵并请委员代理县事由

该县忠勇奋发，实堪嘉尚。惟平江通江西之路，不仅茅竹山一处。前六月十五，该县来禀称县之东北可通义宁，稍东可通铜古营，东南又通万载县。又十七接该县来禀并绘呈地图，开送清折，亦称有两路可达铜古，一路可通万载。今若专堵茅竹山，则东南两路须代理之员，另筹防堵。事权既非专属，人地又复生疏，必难期得力也。仰该县仍留本境，将所练之勇堵御义宁一路，其铜古万载各路，常川哨探，有警则移营往堵，庶防守更为周备。

辰沅永靖道禀访获拜会抢犯唐告化等遵照通饬办理由

唐告化正法，足示惩儆。其老石吴立贵等七犯，随同抢夺，结盟入会，当此土匪滋扰之时，即锁禁致毙，尚不足以蔽辜，著即处斩，以明重典救时之义。其未获之甘老四等，在逃之满现子等，续邀得之郑小满等；均著严拿究办。至匪徒聚集多人，差役往拿，或岐路四窜，或恃众拒捕，恐有不胜。密点练勇，最为因时妥善之法，应如所请办理。

前广西知州张郴州直隶州会禀拿获首犯沙老七等二名又歼毙多人并审实已获匪犯文乌流等六名分别办理及现拟飞会龙犹两县夹剿赍呈供折由

要犯拿获，足慰人心！惟张牧于初四日已到桂东，仅于十一日在鹅形一炬，嗣后即退居县东，不复出境追剿。但以飞会上犹龙泉为辞，若必待江省兵来会剿，则近世用兵，皆藉此为逗留地步，贻误事机不少。该牧平日胆勇过人，岂不能破除此等积习？仰即刻日进剿，无再迁延！至要！至要！

永州府禀广西兴安匪徒滋事焚署戕官现在永郡筹办防堵由

各处咨禀，都涉张皇，惟该府布置周详，而词气犹见镇定。现在安游击之兵将次还永，又另调前广西知州张荣组酌带弁兵五百，由桂东折至永州，想已足敷堵剿。仍仰多设侦探，不时禀报。

永州府禀将前奉访拿禀明诱获收禁之东安县痞棍唐华国交委员解省审办由

据禀已悉。以本部堂所闻，唐华国之于蒋家，实系同类操戈，怀恶而讨。其捕拿蒋党，亦实有著名匪徒在内，未可没其微劳，而所带之勇，动辄抄杀，瓜累无辜。唐华国广买田土，构造华屋，又难尽问其所由来。以是乡邻切齿，远近侧目。今诱擒唐华国，其徒党因而煽惑，纠众劫囚，自是情势之所必至。然因此而遂疑该犯为公正君子，拿之而邑人称冤者，则非情理之所可信也。解送省城，以绝唐党纠劫之风，博采舆论，摘提要证，平心研鞫，以求该犯至当之情，自为妥善办法。仰该府钞录此批，通禀各辕，以凭商办。

盐法道禀据委员张丞禀报直抵江西上犹县营前扫平贼窠肃清贼党及拨营回境顺道查办情形由

该处山箐邃密，为匪徒卵育之区，概与焚毁扫平，剖巢燻穴，自足以寒其胆。惟沙老九、胡志尧未获，尚有遗患耳。

善后局详明委赴醴陵浏阳督办防堵由

浏阳、醴陵可通江西之路甚多，不止插岭关、招关，为要隘也。前经札饬前知县邹之翰、候选主簿夏家豫往浏阳边界，举人章瑞醴、举人黄式度往醴陵边境。一面督劝团练，一面履勘路径，侦探贼踪，恐窜越入境，而省中尚茫然不知。其平江一路，有林令在彼，必能哨探明确，是以未经另行札委。惟防堵要隘，须有重兵专驻，又须有游兵分防，乃克有济。本部堂札该绅等劝团之举，终恐无益。现在发勇三千赴江救援，已谆属贼势穷蹙，犹须严防窜楚之路，并致书江臬司，令其预防西窜，或可无虞其飘忽突入。

安化县禀奉饬拿会匪现又续获三十五名解省审办由

亲赴拿获土匪二十一名，跟交差拿十名，未奉札之先，拿得三名。单内无名，访拿一名，办理尚属妥善。惟亲属跟交，流弊颇多。亲族善良者，不善缉捕，徒受波累；其刁诈者，不上紧缉犯，反借此以科累犯人之亲属，或勾结差役，朋比为奸。该县务当多见绅民，广通耳目，以察前项流弊。又此案近日来省取保者颇多，本部堂访察，难以遍周，而供招亦或有一二难信之处。该县如有所闻，或的系大憝，或尚属小眚，仰随时禀闻，以备参究。另单禀胡太珍、张合忠二名讯系抢犯，即就地正法，深得威猛救时之宜。

衡永道禀行抵永郡查探全州土匪已折回灵川并会商镇府堵剿江永窜匪由

现在兴安收复，全州大创，西路已可无虞。江永境外之匪亦已解散，兵勇无庸加添。惟前议将张丞所带之三厅兵驻四属扼要之地，以便随时调遣，诚为良策。张丞近日计已到永，仰即会商驻扎之地，移兵前往。该丞今岁在安仁有简峡山之战，在桂东有江谷山之战，皆以少击多，出奇制胜，留防四属不虞之匪，必能取效迅速办理裕如，仰将此批抄录，行知该丞遵照。

安福县禀办理团练保甲各条款底册门牌结式赍呈查核由

具报窃案，不拘日期，不论何色纸张，事事亲为经理，不许书役从中阻隔。如此，则无不亲之百姓，无不破之盗案，治理可期蒸蒸日上。仰更坚持不懈，勉为循吏，庶惠政及民尤深远也。

新宁县禀接办防堵大概情形由

新宁乡勇，天下共知。若能出境会剿粤匪，自是上策。惟预觅二千石口粮，亦不易给。捐集费资，殊难踊跃。尚宜与绅士熟商，现捐钱之多寡，为募勇之添减。胸有成算，乃不至临时勒派。

衡永道禀永郡边隅渐靖安游击并已带兵回营现闻衡郡清泉县潭湘司一带地方被匪窜扰当令孙镇将前调来永之衡州协兵一百名饬令为伍卑署道亦即起程回衡由

兴安、全州一股，既经开城出剿，收复城池；灵川，海洋坪一股，亦在桂林城外受一大剿。零陵，东安，已可无虞。江华有锦田岭东两营设防，永明团勇尚属得力，黄署守与安游击办事结实，且甚和协。张丞所带之兵七百余名，即日可以全数抵永。该道起程回衡，永郡自可放心。衡山草市土匪，近亦肃清。惟当严饬各属勤办盗案，细擒余匪，则根株可期净尽。

安化县禀

蓝田一案，经两次查拿之后，据该绅士等面称可保无事，当尚足信。惟前札匪犯姓名甚多，跟交之家亦复不少。该县佥差拘拿，不特土匪畏惧，即案内无名者，亦且互相惊疑，重足而立，惟恐瓜累及身。今既可保无滋事端，不酿巨案，该县即可将票撤回，毋令差役在乡滋扰，使该处扫荡群丑之后，得以休息一番。庶合宽猛互用之道。其著名匪犯，必须拿案者，目前想已远飏。稍与懈弛一二月，待其有踪可踩而后缉之，亦未始非以纵为擒之法。龙彪果无可杀之罪，即不必押解来辕，以省拖累。若实有可诛，亦不得轻信人言，欺蔽行辕。仰该县再行查明。详细禀复。朱起凤一案，本部堂未尝须臾去怀，其谌德聪、谌廷云二犯，迄未拿获，余犯亦多漏网，仰该县认真缉拿，切勿松劲，至要，至要！

新宁县禀卑职接代任事日期由

新宁士民借寇之意甚殷。此次慰民之望，重莅彼邑，当思所以酬百姓殷殷攀留之雅。其间各大宪，亦逖听贤声矣。

华容县禀遵札会同营员严率兵勇扼要慎密防堵盘查并雇觅快船健夫侦探由

西湖占地辽阔，该县为塘汛所不经之区，而能选派丁役壮勇，常川访查。不特可以侦外来之匪踪，即本邑宵小亦无处潜迹，是今日循吏之要务也。

武冈州禀奉永州镇饬调官兵一百名赴东安县防堵遵即应付前进惟邻氛未能迅扫卑州形势可虞请示饬遵由

据禀具悉，语语真至，于切直之中，仍寓朴诚之意。时调时留，既不胜其扰；领款筹捐，又两无可恃，自是实在情形。粤匪两股虽节次报胜，难保其不复滋扰，东安土匪又蠢蠢欲动，永宝南路本部堂深以为虑。该牧及新宁赵令素称明干，东安之东，则以剿贼事责之前广西知州张牧；东安之西，则以堵御事责之该牧及赵令二人。仰即将所添之勇，认真训练，障此半壁。东安果有他耗，随时访查禀报，尤为至要。

前广西知州张禀奉委督带兵勇驰抵江华会同周云耀贺县招丞缉获岭东壕界一带土匪四十九名现在地方安静拟驰赴锦田查办由

该牧带兵剿办，所至如神鹰盘空，搏击立尽，飘速劲健，实异他师。周守备之贤，省垣共知之，方倚为西南锁钥耳。

安福县薛湘禀到任日期并查明地方情形由

该县素有文名，胸富积轴。古人云：“一命之士，苟存心爱物，于事必有所济。”况以好古之儒，膺民社之重，又值扰攘多事之秋，能存一分心，殆不仅收效十分耳。

候补县丞王錱禀奉札调湘勇回省听候差遣探据广东乐昌江西万安贼匪纠众离近桂东团勇未成余匪不尽暂留防堵谨候示遵由

据禀已悉。札调之后，旋有札止之，想日内早经接到，彼中不可一日无兵，自是实在情形。现在湘勇驻扎该县，无事之时，仍可认真操练。务须讲求分合之法，千变万变，行伍不乱，乃可以少胜多，以静胜动。该丞纪律严明，颇近程不识之刁斗，而士卒乐为尽力，亦有古人遗意。惟以久履行间不得养静为虑，则尚有所未达。须知千军万马金鼓喤聒之中，未始非凝静致远、精思通神之地。诸葛武侯、王文成之气象，至今宛然在人心目，彼何尝以劳乏自汩其神哉？此间往援江西之湘勇，朱同知、罗教谕及各营均扎营永和门外。惟康祖成一营经江臬司调入城内，守前日缺口，并于十八、九二日到江。其江忠淑所带之楚勇千人，于二十日到江西省城，因便附及。

候补县丞王錱禀奉札饬留湘勇桂东搜捕余匪并据闻广东乐昌江西万安土匪滋扰请添勇协堵并请火药火箭由

乐昌匪徒滋扰，如果窜近桂阳境界，仰即督带湘勇前往剿办。至泰和，万安二县，虽与龙泉毗连，然该处土匪扰及庐陵、安福，其势顺而易；扰及龙泉、崇义，其势逆而难。郴、桂所患者，赣州南安之匪，非吉安之匪也。如使鹅形、大汾余孽复滋，死灰再然，仰该员及孙府经多设谋略，赶紧扑灭。如吉安之匪乘虚西窜，则楚省设防当在攸醴一带。此间自当另派兵勇往堵，不仅责之左营湘

勇耳。

宜章县禀与广东乳源乐昌等县交界情形绘赍舆图请咨明广东督抚宪转饬乳源县设法严拿匪犯朱朝典等务获究办并饬该县与乐昌县于五阳司坪石村各处交界地方随时侦缉匪徒由

图绘昭晰，有聚米山谷之观。西而水东、泗溪，既为腥膻趋附之场，东而五阳、坪石，又为奸宄出没之所。南路峻岭，亦屡有匪徒肆扰邻封，防不胜防。贤有司成竹有胸，庶时时有备无患耳。图系何人所绘？幕下当有阎百诗、顾景范一流人，抑系该县手搞？仰即禀知。

衡山县禀

宁远差役钟全等四名，系本部堂饬拿解省审办之犯，何得听信差役，以风起舟覆、失落人犯为辞？且据禀云：宁远家丁及长解营兵、佥派解役与所解犯人为一船，谭科等为一船。谭船虽覆，犹并回县禀明。犯人所坐之船，相距料亦不远。初未闻有覆没之事，即同时俱覆，亦未有宁远家丁与兵役水手无一救免，而谭科等独得生还之理。其为差役串同贿纵无疑。似此朦混具禀，殊属狡诈，仰该令将解役谭科、唐亮等押责监追，仍派干役缉拿钟全等四名到案。本部堂移驻衡州，务期将要犯解到行辕，归案惩办。该县不得以失事在湘潭境内借端推诿。除札饬湘潭令一同查缉外，为此切切严饬，毋任狡展纵逃。

委办团防侦探事举人章瑞醴黄式度禀移驻萍醴交界插率盘查联团防守由

移驻界上，联络乡团，盘查奸细，清境内勾结之匪，自是妥善办法。李守备曾来行辕一见，知其公正，素为乡里所服，与之共谋，团务必可得力。募本处壮丁十名，昼夜稽查，亦不可少。惟设探一层，不特临江坐探可以不必，即袁州长探亦恐无益。屡次接醴陵探报，多属捕风捉影之谈。或即一并撤去，亦可少省经费。现在省局极力节省，昨寄去五十金，后不复能续有所寄，希即撙节妥办，总以能除本境奸民勾引为先务耳。

咸丰三年八月以后，衡州行辕

东安县禀到任后察看地方情形及现在办理唐蒋二姓仇杀一案缘由禀请示遵由

唐蒋仇杀，已非一日。现虽据蒋筠等呈缴器械，而唐麟辈犹抗不交出。已缴者未必冰消雾释，不交者犹恐伏莽乘墉。现闻粤西被获贼目蒋邦光，系东安县人，供出伙匪蒋忠炳等多名。查拿无获。可见匪党潜伏伺衅，不无蠢动。该令晓谕虽极恳切，仍须成算在胸。阴雨绸缪，民莫予侮。宜深念之。

管带湘勇监生邹寿璋禀奉委带勇赴浏阳防堵驻扎隘口由

所陈浏邑与江省毗连，形势了如指掌。现已择要扼堵，与陈文耀等犄角联营，兼有附近团丁数百人，声势联络，又挑拨壮丁百人赴营操演，藉以激厉。其余办理，悉臻妥协。现在粤匪势将四溃，防堵宜刻刻严紧。君家兄弟多材好义，足与有为。兹者共事一方，一切便于商榷。东方保障，吾直倚贤昆仲如手足也。勉之。

署澧州张禀秋成后编查保甲各据实团防由

该牧前曾查拿土匪多名，并获有名巨匪，办理已有成效。惟各属乡村团练，恐未能一律认真。现在农事将毕，正当讲武之时，其务一律团防，得古者“寓兵于农”之意。“可使由之，不可使知之”，民之情也。毋畏图始之难，必有观成之乐。该牧其勉为之。

安仁县禀拿获从贼逆匪讯供正法由

颜建朝自应就地正法，以昭炯戒。但此等从贼逆匪，必无只身招党之理。虽讯无伙伴，而党羽固自有人，但坚不吐实耳。该令仍须购线踩缉，无令潜煽滋孽，致有疏虞。

前清泉县厉禀遵查带勇官绅请领帐房数目开具清折并检齐墨领呈核由

湘勇营制定为三百六十人一营，出征时添用长夫一百零八人，合带勇官之仆从、轿夫约共四百八十人。前刊刻营制时，定为帐房六十架，盖按八人一架计算也。厥后各带勇官面称“子药须另用帐房。营官及帮办者，须略添帐房，不能概符八人一架之数”等语。经本部堂面谕，可着添数架。兹据单开谢邦翰、杨虎臣等照营制，多领二十余架，已不无浮领。易良干一营，至百架之多，尤觉滥用。该员现已阵亡，应免查究。邹寿璋除代领及缴还外，亦系八十三架，照各营则相等，照定制则已浮。嗣后军装局存记湘勇帐房，每营不得过六十架，以符刊刻之例，而杜冒滥之弊。清折存，墨领发还。

即用县醴陵县章令帅令会禀现办团防劝捐情形由

据禀四端，皆切要之务，惟团练一事，乡民多不乐从。本部堂常常苦口谆劝，分团与练为两层，团即保甲之法，清查户口，不许容留匪人，一言尽之矣，练则养丁请师，制旗造械，为费较多，故各乡难以遍从。今年每与各州县面议，谓乡民不愿练者，不必强劝，惟团则断不可不举行。该县既有雇募乡勇一条，足资防御，则各乡之练可择人而行之，得其人则教之善办练丁。无其人则不强之以练，惟团则须处处遍行，不宜有漏耳。

清泉生员姚睿廷等禀为违示强劫事由

现在贼氛未靖，淮盐不能运至两湖，即奏明借销粤引，章程亦未议妥，不得不听商民贩运粤盐，以免衡湘一带官民淡食之虞。前二月间，本部堂曾经出示禁止兵役卡阻粤盐，目今淮纲尚未流通，粤盐过境，尤应严禁卡阻。除再行出示及札饬各州县外，仰衡山县即将船户吴永兴立予开释，并将此案盐斤全数给还，毋令胥役措扣分毫。

醴陵县禀请将捐输防堵经费准照何例议叙之处迅赐批示以便张挂由

省垣捐输，照筹饷新例，略议变通，局核尚未定妥。各州县捐输防堵，应由局酌核推广，即当函商，另片禀请绅士章瑞醴回县帮办。该绅现留衡城，督带练勇，难遽回醴。茶陵事总无确实探报，仰该县移知塔将，务将贼数之多寡，军情之缓急，即日专差禀告行辕。该县若有准实探报，亦即飞禀。慎勿轻听浮滑之探差，并未亲达贼所，造言惑众也。该县精细稳练，必能雇觅诚实之人，仰更留心。至要！至要！

塔副将禀卑职分拨兵勇驰赴船湾地方防剿由

闻安福土匪初至茶陵，不过三百余人，数日内，勾结地痞，恐裹胁渐多，该将务须统带兵勇全数赴茶，痛加剿洗。惟该匪穷蹙，则分散逃出，东窜三十，西窜五十，不可不预为之防。总宜多觅眼线，广设侦探。该将胆勇过人，不患临阵之不勇，特患分布之不密也。至要，至要！

衡山县禀据探报安仁县被匪徒窜入该城距卑县较近请饬拨兵勇前来防堵并酌给银两以资口粮由

草市最为要害之区，现在郡城仅有湘勇数百，本日遣往安仁剿贼。其前广西张守之兵，尚未到郡。又有新化、新宁各勇，皆以军装未齐，刻难起行。惟塔副将之兵，自攸县来，去草市最近，仰该县即刻抄录此批，星夜专人送至塔将行营。另行分派二三百人，在草市一路守御，即贼踪稍远，亦须严防该处，庶四面可以策应。此间兵勇到齐，再行派拨前往。该将接到此批，务即遵照，不另行札饬也。

郴州禀乐昌广匪窜入兴宁县业经剿灭并生擒续获匪犯共五十四名就地正法五十名开释四名卑职发禀后起程回川由

此次兴宁之捷，由王县丞神速趋赴，血战获全，厥功颇伟。该署牧所云“勇由义发，义激勇生”，洵非虚语。至于生擒及续获匪犯，讯明后正法五十名，开释逼胁同行者四名，办理俱臻迅妥。此次出力人员，自应查明保奏，以示鼓励。

永州府禀亲诣东安查办大概情形现在地方尚属安静及委员张牧奉札起程福悴回衡销差由

诚使概因唐氏之择肥而噬，抄烧掳杀诸状，致启他人之报复，而前单所开之匪徒，果尽系深怨唐家之人，于唐氏党羽外，别无一二冤民，则此时之东安，自应以收复人心、培养元气为急务。若于不唐不蒋之外，别有无故劫杀之案，则国有常经，非一纸悔结保结所可了。该署府以儒吏而久习民事，于此案本末委折当有权衡，不致轻贻后悔也。

常宁县禀奉札饬认真遵办团练由

该县前令编就三十二团，该令到任后，龙门绅士又另立一团，经本部堂发给执照，谅必鼓舞团练，有事足资捍卫。该令可随时劝谕绅士，严密团防，总在禀内所云“行之以实，持之以久”八字耳。勉之无忽。

湘阴县禀卑职现在选择董事设局赶办团练由

贼匪窜踞九江，难保不窥伺两湖。该县为南省孔道，亟应遴选公正绅耆，认真团练，庶足以靖内奸而御外侮，要在行之以实，持之以久耳。有其事者，必有其功。该令与各绅士相与有成，是所望也。

管带左营湘勇候选县丞王錱禀广匪窜入兴宁湘勇大获胜仗杀获贼匪并夺军械请示鼓励由

以极疲之卒，当极骁之贼，而能尽力苦战，大获全胜，真可爱也。尤难在深夜冥行，缘石涉水，手足并进，诸艰备尝，乃能出贼不意，奏此奇功。带勇官之平日与士卒同甘苦，尤可想见。仰即开单优叙，以凭保奏。

委带左营湘勇训导储玫躬禀解交饷银子药火绳火炮会同剿堵添勇请令候札遵行由

现饬军功魏崇德回乡，添募百人，合成一营之数。该教谕忠勇勃发，深沉不露，将来同振义旅，扬旆东下，必能克复三城，扫荡群丑也。

管带湘勇右营军功监生邹寿璋禀奉抚宪札委调赴岳州防守并在浏获匪由

岳州为入南省门户，诚使粤逆上窜，三四百人断不足以资堵御。恐相率逃溃，徒挫军威。昨已咨商抚部院，并札行该军功，饬令仍在浏阳防守，以防徵义堂之余匪乘间窃发。计日想已接到，折回浏邑矣。湘勇右营，经本部堂苦心训练，冀收百战之用。陈文耀之勇，亦经本部堂屡次面训，差可驱策。惟须揆度时地，权衡众寡，乃可及锋而试。不然，恐先锋一挫，后即不能自振矣。嗣后抚部院与本部堂若调该营乡勇，必彼此咨商。该军功若非接到本部堂札饬，不准轻自移营，恐各勇面从心违，反致误事也。仰即将此批抄示陈文耀，一体遵照。

升用副将塔禀捉获贼探正法及贼匪逃窜追剿由

此股贼匪，在江西安福被兵勇痛剿，逃散复聚，止有三百余人，至茶陵后又裹胁三四百人，现在实不满千。该副将若赶紧进剿，不少停留，即在安仁城内外尽可扑灭。乃在深田少停不进，致令该匪窜出，已非兵贵神速之道。现该匪在三江铺，闻有窜往酃县之势。仰该副将迅速进剿，慎勿片刻迟延，不可因王丞未到，等候同来会剿，致耽延时日，有误事机也。本部堂昨已加派王县丞管带湘勇，由衡往征，计初九可抵安仁。又派训导储玫躬、千总周凤山，带领练勇，在酃县永兴两处堵御，亦足以资策应。该副将务多设哨探，由捷径前进，愈速愈妙，不可稍有迟疑。至要。仍候各辕批示。

乾州厅王丞升用副将塔禀剿灭逃窜安仁贼匪大获胜仗由

三更开仗，两面夹击，遂得大获全胜。此股贼匪，逃逸谅已不多。初九以后，数日陆续搜捕，又已擒获不少。顷札教谕储玫躬，千总周凤山，由兴宁带勇前来，再加搜捕，办理善后。该将、该守即可督带兵勇赶紧回省。现在粤逆窜据九江，长沙防堵吃紧也。生擒各犯，讯取名供，即行就地正法，无庸解省。

乾州厅禀卑职驰抵茶陵前赴界首策应并湖口墟获胜由

此股贼匪，初八夜经塔将痛剿大胜之后，不由酃县，即由茶陵，大抵总不外窜回江西，仰即越境穷追，无令稍留余孽。昨有札饬该丞偕塔将速回省垣，筹办防堵。如正在追贼紧急之际，则不可弃而遽返。俟周千总储教谕到时，有人接办，始行回省。庶安酃茶攸一路，可以搜捕无遗，扫荡肃清也。

醴陵县禀报卑县访闻石笋境有外来匪徒潜聚业经会督兵勇剿办由

函调周金城之勇回醴，办理迅速，深堪嘉尚。此股匪徒，若非乘其未发，先行扑灭，又不知当茶毒几处生民。周金城之勇，奋勇当先，以少胜多，实由操练有素。阵亡二名，受伤十余名，均应由局优给恤养。仍仰分股严防搜捕余匪，以绝根株。另片禀，船上续到匪徒，请添兵助剿。现在塔将、王丞战胜之后，本部堂已于十二日飞札饬令回省防堵矣。道过攸、醴，该县即录此批移知，令其分兵助剿，石笋坑一案，必可得手。至举人黄式度，尽可留醴帮办公事。该县情殷挚维，定相得益彰也。

塔副将禀讯明贼供分别正法解省及夺获贼匪器械开折呈核由

该将身先士卒，遂将此股土匪一鼓荡平，实快人心！昨已札饬该将及王丞赶回省城，筹办防堵，仰即遵照迅速起程，以副省垣悬望之念。路过醴陵，如有土匪须剿办者，仰酌分兵勇在彼剿捕，不必多留。至安仁善后事宜，已派储教谕等前来接办矣。

衡阳县民刘义标等以党恶闻诈具禀由

此案前已批候查办，张贴辕前矣，该民何云“未奉批示”也？衡、清二县，人命油索之案，本部堂早有所闻。总缘地方痞棍勾串恶差，架控陷害，或冒尸属，或称近邻，或改死期，鬼蜮伎俩，难以枚举。官不准理，则挟制上控，上官谓其玩视人命，辄严行申饬；官一准理，则一纸批词，即为若辈取钱之券。乡愚无知，畏官怕讼，不得不隐忍求和，受其鱼肉。中人之产，一旦荡然无存矣。甚或牵控多人，名曰“开花”。有钱则准其摘除，无钱则立受桎梏，波及户族，波及亲邻，展转株累，连年不休；即本案幸而免害，日后必寻他事加害。盖不满痞棍恶差之欲，其祸不休。即其欲已满，亦不过延搁了事，尚成未结之案。盖扰累闾阎，腹削良懦，莫有甚于此者。此刘氏之假命案拖害已三年矣，若不严加惩治，此风断难挽回。仰衡阳县即拿成宴林、李柏、谭信、刘楚南等解辕，以凭讯办。

酃县禀匪犯窜入卑县地界业经堵剿并擒获首要各犯多名请示遵办由

前闻该县募勇防御，先有准备，即纾东路之忧，兹果能遏剿擒杀，良用忻慰。所有要犯十二名，仰即遵照通饬，就地正法，枭首示众。其逃回江西各犯，如探得确踪，即密移知千总周凤山、教谕储玫躬，管带各勇，越境攻剿，乘其不意，或可搜尽根株。但须由该县雇觅江西探卒，踩缉明确，然后兵不虚出。如其确实，并不必移文会剿，恐致走漏风声。

善化县监生张钟岳以勒交首恶等事具禀由

观音港汤德裕典被抢一案，并因张钟岳有劝捐之事，迹涉嫌疑，欲加惩治，勒令拿交抢犯张晚、王万义、王万观等语。该生伏地苦求，力难独拿，本部堂特派湘勇前往拿获，令该生为眼线，先后拿获张晚、王万义、王万观等到辕，讯明正法。旋经出示，为张钟岳昭雪，言该生并未统抢。前则函之图圄，勒之差交，后则为之出示，代之剖雪。本部堂初无成见，但求水落石出，不枉不纵而已矣。兹据禀，党犯张德星等胆敢耸令张、王两姓妇女在该生家吵闹，地痞邓九又欲设计陷害，均属藐法妄为，可恶之至！仰善化县差拘一干到案，禀明究治。其店伙高二、高三亦著严缉，务获彻究。该伙等既经同抢，是与主人为仇矣，无庸令事主勒交。

耒阳县禀裁撤防堵兵丁由

此项兵丁，如遇贼至，亦未必中用，盖素称孱弱，人数无多，又系伤弓之鸟，岂可驱之向敌哉！耒阳向有可用之勇，该县胆识见称于人，正须精练数十人，以备缓急之用，胜于弁兵多矣。

安福县禀卑职清查户口办理团练并巡查水次以靖地方由

据禀已悉。团练之法，众议纷纷，迄乏善规。本部堂分团与练为两事。团即保甲之法，清查户口，不许容留匪人，一言尽之矣。练则养丁请师制旗制械，为费较多。若董理不得其人，则扰累在所难免。故常与父老绅庶定议二语，曰：“团，则遍地皆行；练，则择人而办。”又与州县有司定议二语，曰：“乡间团而不练，城厢练而不多。”盖乡间非不练也，择董事之贤者而后兴办，庶几有利而无弊；城厢若无一练丁，则一夫倡乱，仓皇夜呼，遂有焚署劫狱之案，近日往往如此。但有练丁四五十人，火药器械齐备，即足以弹压一切，鼠辈无敢跳掷妄为也。该县现在认真兴办，仰即轻骑下乡，亲行督饬。总以严查为第一要务。其操练一层，则择人而后为之，不必图普律施行之名，反致浮滑者藉端扰累。其城厢练丁，则该县缓急自卫之备，仰即亲训勤练。

另单禀：拿获窃匪多名，办理甚好。就中择其积贼巨窝，严加惩治，置之死地。则小窃知所惩戒，尤易整饬。

湘阴县禀贼匪现在武昌恐其上窜请迅拨派官兵下县以便会商扼要堵截由

贼若南窜，则扼要堵截之兵，至少亦须三千，乃克有济。且防于陆而不防于水，仍恐其乘风上驶。故尝谓御贼门外，本古人不易之论。至今日而望风先溃，徒挫军威，又不如坚守一城之犹为稳实也。

宜章营参将积拉阿禀探粤东匪徒窜距交界咫尺卑职督兵截剿由

该参将素有胆识，亲赴堵截，应可得力。闻署守备杨名声亦忠勇可嘉，在城策应，想足为该牧之助也。

平江县禀通城探报并添勇教枪遣书坐探由

鸟枪临阵不足以制贼之死命，自抬枪而外，惟锚钯最为利器。坐探须径至武昌、崇阳、大荆等处，仍多讹诈也。

湘潭县禀探得贼氛窜扰楚境卑县兵力单薄仰乞酌发湘勇数百名下县堵御由

贼匪若来湖南，分船窜扰湘潭、衡州等处，乃意中事。然数百湘勇，何足以资防御？现在此间造牌置船以为水路之备。将来办成，顺流而下，由该县经过，即可防堵下游之匪，无庸另派练勇往潭，分兵力而鲜实效也。

湘乡县禀报到任日期由

闻自朱令去任后，红黑会中各匪，又复回湘聚集。此时总须先树风声，威克厥爱，匪徒早知敛迹。若初政涉于水懦民玩，后来虽欲极整顿，亦恐收效较寡。

湘阴县湘阴汛禀请迅拨官兵来县以便会同择要防堵由

以今日之兵，即使派一二千防守湘阴，亦必闻风逃溃，且无船无牌，贼以水来，我以陆御，即使临时不溃，亦任其扬帆直上，莫能创之。故省垣以数千兵勇婴守一城，盖有鉴于田家镇之覆辙，为此不得已之计也。该县恳切陈请，无以应之，故久未批还。然局势所在，该县亦当深知其为无益之举耳。

衡山县禀姚睿廷等具控县卡弁盘获盐斤一案遵批将船户开释盐数给还由

据禀已悉。试问该把总每日自食之盐，淮盐乎？粤盐乎？有路照之盐乎？无路照之盐乎？自居聋瞆，纵下讹索，末弁习气，如此实可恨也！嗣后有借路照引票为名，妄拿商民送县之事，仰县即送辕究办。

候补守备陈文耀禀奉札调赴岳防堵在平邑患病恳请赏假由

该世职忠勇奋发，不辞劳瘁，著在平江安心调理，并传知林令，妥为照护医药，待全愈复原后，再行检点营务，保养精神，以储有用之才。另单禀刘加和等不服约束，私行逃走，殊属可恨！嗣后各勇有不遵纪律者，仰该世职即行革责严惩，不必禀明本部堂，恐耽延时日，反长该勇等之刁风也。

平江县禀覆现探贼踪并办理情形由

上塔市、小坳等处，该县于三月曾经绘图，贴说陈告。此次设防，更为熟悉，山路堵截，愈熟愈巧，得平勇数百，益以省城添派之兵勇，贼踪若果由此路，必不能得志矣。

咸丰五年四月，江西行营

请拨浙引用盐抵饷咨户部

为咨商事，窃照本部堂与塔军门水陆两军分为四枝：塔军门率陆军一枝，久驻九江、宁绍台道；罗泽南率陆军一枝，分剿广信、饶州；本部堂率水军一枝，驻扎鄱湖，以陆军二千人护之；李孟群、彭玉麟等率水师一枝，驻扎金口。自武汉再陷，上游运道已断，饷项缺乏，日夜焦灼。金口一枝近五千人，每月需饷将及三万，道远不能兼顾，深恐无食溃散，几有鞭长莫及之叹。其三枝之在江西境内者，每月需银九万两，捐输之银业已告罄，漕折一项亦难久支。屡欲奏请大部拨款，以济急需，惟念东南数省多系积疲之区，大部亦无可指拨。不得已奏请以盐抵饷，除钞稿送贵部查核外，其中节目，原奏中尚有未能一一渎陈者，兹特分条缕布，恳祈贵部详查，迅赐核准施行。实叨公便须至咨者：

——去年自岳州以下之新堤起，及武汉、黄州，下至武穴、龙坪、九江等处，皆食贼中之淮盐，皆从贼营贱售而来。本年在江西见东北各州县遍食贼中私盐，以国家之大利、国家之引地被该逆暗中夺去，殊堪痛恨。此次奏请以盐抵饷，意在先断贼中之私盐。上年江西抚部院张芾、陈启迈先后奏请浙盐四万引，委候补道沈涛赴浙办运。今已一年，仅运售盐一千一百五十引，续经委员招商办运，而运销亦属无几。盖缘沈涛办理章程，既纳淮课，又纳浙课，又津贴军需银两，每引成本至十七两零之多。借行之官盐太贵，贼中之私盐太贱，是以行销不畅。兹本部堂奏请以盐抵饷，必须一面缉贼私，一面减官价，方可期其畅销。所有江西借行浙引之盐，应即奏明停止，双课之盐万不能行。一经停止，则私贩不能借端影射矣。

——淮盐奏定新章，六百斤一引，每引正杂钱粮二两六钱八分零；浙盐分杭、嘉、绍、松四所，多者四百一引，少者三百七十五斤、五十五斤一引不等，正杂钱粮多者二两六钱零，少者二两五钱、四钱零不等。若按淮盐六百斤大引合算，实每引应纳课四两九分有零。上年江西奏明借行浙引，委候补道沈涛办运，即系照淮纲之例，以六百斤成引，以其行淮南之引地，不能不照淮南之章程也。此次奏请以盐抵饷，仍照沈涛现办成案，以浙盐作淮引，每引定为六百斤，所有浙课正杂钱粮四两九分四厘零现经奏请豁免，其淮课二两六钱八分三厘即作为大部拨交敝营军饷之款。如拨三万引，即抵部拨军饷八万两。在贵部，以现无着落之课变为有着；在敝军，于无可筹画之中借此一筹，虽难必销售之畅旺，然尽力督办，不无小有裨益。

——盐法最重引地。此次以盐抵饷，系照江西上年奏准成案办理，概行淮南引地于浙盐引地，豪无浸灌，惟江西奏案仅行江省境内，此次则兼行湖南境内。拟于江西之樟树镇地方设立总局，江西、湖南两省商贩概至总局领运，仿照票盐章程给予护照，于照内注明准至某处售卖，如盐与照离，或越出淮南引地一步，即从严惩办。如非此项奏明之盐，或有他处私盐侵占淮南引地者，亦必从严惩办。

——此次奏请以盐抵饷，出于万不得已之计，如稍有流弊，即奏请停止。然江、楚两省淮南引地纵横千余里，皆为贼私、川私、粤私占夺，今以浙盐三万引行之，不及额引十分之一，想断无流弊也。惟事属创行，与前明王守仁于用兵而请抽盐税同为一时权宜之计，从前成案无可援之例，盐务各官无应办之责，现经奏请前任刑部侍郎黄赞汤经理局务，其由浙运局、由局运楚，或官运，或商运，或尽照票盐旧章，或略改章程，均难预定。如有与定例不符之处，即随时咨明贵部，务请贵部通融办理。

以上各条未及琐屑陈奏，如大部以为可行，请烦逐条核议，具奏施行。

请拨浙引用盐抵饷咨浙江巡抚

为咨商事，窃照本部堂水陆各军现在江西，分剿九江、广饶等郡窜匪。所有各勇口粮暨在省河添船募勇等款，计已用过江省捐输、漕折两项银四十余万金。目下江西濒湖各郡叠被蹂躏，本省协剿之需实已搜罗殆尽，断难再供楚军。叠准咨商另筹请饷已由本部堂奏明，每月请拨浙江饷银二万两以资接济，于三月二十九日奉旨允准在案。

继思浙江每月有运解向军门大营军饷之款，又以逼邻贼境，分道防堵，颇形竭蹶，不能兼顾情形，已准贵部院咨复。咨复于无可筹画之中，拟为通融办理之法，奏请借行浙引，以盐抵饷，并附片陈明，请旨饬派前浙江督学部堂万青藜在浙督办转运事宜。惟折中声明自备成本、自行运销等语，成本一项，就浙场采办及沿途脚费均须给发现银，反复思维，实无所出。用再咨商，乞赐查照，即在准拨浙饷项下先行筹支银数千两，一俟此折奉旨允准，即将银两交前督学部堂万青藜设法试行。如果将来浙引畅销，拨款即可停止。除将请拨浙饷、借行浙盐两次折稿另文咨送查核，并此次附片拟请前督学部堂万青藜督办转运之处俟奉到朱批再行恭录咨达外，所有预请筹拨银两为领运成本缘由相应咨商为此合咨贵部院，请烦查照预饬筹拨，仍祈见复施行，须至咨者。

咨前任浙江学政万部堂

为咨会事，窃照本部堂水陆各军现在江西，分剿九江、广饶等郡窜匪。所有各勇口粮暨在省河添船募勇等款，计已用过江省捐输、漕折两项银四十余万金。目下江西濒湖各郡叠被蹂躏，本省协剿之需实已搜罗殆尽，断难再供楚军。叠准咨商另筹请饷已由本部堂奏明，每月请拨浙江饷银二万两以资接济，于三月二十九日奉旨允准在案。

继思浙江每月有运解金陵大营之饷，又以逼邻贼氛，分途防堵，颇形竭蹶，不能兼顾情形，已准浙江抚部院何咨复。咨复于无可筹画之中，拟为通融办理之法，奏请借行浙引，以盐抵饷，并附片陈明，请旨饬派贵部堂在浙督办转运事宜。惟折中声明自备成本、自行运销等语，成本一项，就浙场采办每斤场价须九文、十文不等，由浙运至樟镇沿途水脚又须九文、十文不等，均须给发现银，反复思维，实无所出。用特咨商浙江抚部院即在准拨浙饷项下先行筹支银数千两，一俟此折奉旨允准，即将银两交贵部堂设法试行。如果将来浙引畅销，拨款即可停止。除将折片两稿另文咨送查核，仍俟奉到朱批再行恭录咨达外，所有预请浙省筹拨银两为领运成本缘由相应咨会为此合咨贵部堂，请烦查照施行，须至咨者。

曾文正公批牍卷二

咸丰八年戊午岁十二月起，江西行辕

管带祥字营刘守备胜祥贺年禀件

本部堂在军数年，常以无益于国、无益于民为愧。该将等从我最早，总宜时时警省，以爱民为行军第一要义，庶为仁义之师。否则，行兵愈久，害民愈深，不可不察也。发去《爱民歌》五张，新春无事，可与士卒悉心讲诵。至望，至要！

管带义字营吴主簿国佐禀两次接仗败挫难于复振兼病体难支恳即撤遣由

胜负兵家之常，原不因一二败仗，即作一眚之掩。惟此次未看明路径，未稳扎营盘，未约会江军，即所谓约张道相机进剿者，其约亦未必申订坚明。凡云少兵以尝贼，伪退以诱贼二者皆士识将心至精至熟者之所为，非新营所可学也。该主簿屡称此贼不足平，告请剿办英夷以自效。本部堂常以“平实”二字诫之，意此次必能虚心求益，谋定后战，不谓其仍草草也。官秩有尊卑，阅历有深浅，该主簿概置不问，生手而自居于熟手，无学而自诩为有学。志亢而行不能践，气浮而几不能审，施之他事尚不可，况兵凶战危乎！既据禀请撤遣，准即销差回籍，该营一并遣散。仰即带赴贵溪，将军装器械一一点交委员凌荫庭收报。其该营弁勇有愿立功报效者，即派凌委员挑选，另立营头，收集后，带至建昌老营，本部堂亲加教练两三月，再行出征。至公余银四千两，除愿随该主簿回南之弁勇准酌给行赀，缮单通禀外，余仰并交凌委员收解来营，以重款项。

统领湘勇张道运兰禀牛角岭与贼苦战失隘旋复由

兵法最忌“形见势绌”四字，常宜隐隐约约，虚虚实实，使贼不能尽窥我之底蕴。若人数单薄，尤宜知此诀。若常扎一处，人力太单，日久则形见矣。我之形既尽被贼党觑破，则势绌矣，此大忌也，必须变动不测，时进时退，时虚时实，时示怯弱，时示强壮，有神龙矫变之状。老湘营昔日之妙处，全在乎此。此次以三百人扎牛角岭，已是太呆，正蹈形见势绌之弊。除夕曾函止之。十一日五旗失隘后，再以第三旗扎此，则更呆矣。仰即熟思审度，不可扎则竟撤之，聚合一处，俟贼至则并力决战，得一胜而锐气全复矣。如虑贼抄我军后路，即退保乐平，亦无不可，不必定有进而无退也。凡交战，胜负决于须臾之顷，彼此在八里以外，即已不能相救应。若雨雪泥泞，则四里以外已不能相救应矣。又，将卒之精神心血，只有此数，若刻刻兢业，夜夜提防，不过旬日，即有疲倦不继之势。既疲而用之，则有暮气，必不得力。譬如水以屡汲而浑浊，必须澄定片时，乃能再见清水也。本部堂前此之不欲扎牛角岭者，正恐其不能救应，恐其太疲而浑浊耳。他处可以类推。

统带湘勇张道运兰禀代吉左营恳请发给帐棚另单禀约会进剿由

查柳溪距景镇三十余里，途径歧杂，主客劳逸饥饱之势迥殊，行仗实不易打，况屡挫之后，各将领虽尚气壮，而各勇锐气未复。必须暗中体察。勉强进攻，徒伤精锐，再有挫失，则不特不能攻，不能战，并将不能守矣。屡批无庸性急，何竟置若罔闻？刘道远隔百里，其军屡挫，所约何足为凭？此后宜敛兵守险，蓄锐养精，以静待动，一月以内，无许出队进攻。贼若来犯，俟其近前，然后并力痛剿，必能得手。平江新中营已到涌山，仰即飞调，合扎一处，不必令孤驻涌山。祥字营至亦须合扎。凡分扎一路，必须各能自立，其力量足以独当大股之贼，乃可远分。若恃彼此救应，则断不可远。胜负决于须臾，八里以外即救应不及矣。此一定之理，虽善战者不能易也。

统领湘勇张道运兰禀会攻镇贼先胜后败由

镇贼狡猾异常，又兼地势散漫，易进难退，打行仗必至失利。该道经再挫之后，坚持定力，锐气不为少衰，是其果毅过人处。然克复地方，亦有时会，稍休息以待时，固无大害。此后贼来攻我，无论得手不得手，与之拼力一战。若我再去攻贼，屡次为贼所致，虽胜亦不足取也。

统领湘勇张道运兰禀各路探报贼情由

该道气沉力定，坚稳不挠，自是致远之器。惟婺贼归并景镇，为数过多，止宜固守，不宜轻动。但能坚壁相持，再过一月，春水渐涨，我之战船可入，贼之粮食将乏，自可乘机痛剿。目下纵令两股全逃，固不以未及痛歼为憾也。

管带义字营吴主簿国佐禀奉谕令留数百人随作护卫遵照办理俟妥贴成军交帮办县丞刘璈率总哨章荣先带赴行营听候使令由

该员两次失利，若冥冥中有使之一挫者。大抵名望愈隆，则物情之诘责愈刻；志趣愈亢，则鬼神之伺察愈严。近人落第诗云：“也应有泪流知己，只觉无颜对俗人。”军家之一胜一败，情况亦颇类此。出营以后，除二三知爱外，尚宜谢绝酬应，调养数月，重加整理，以求其是。非既审之于己，则利钝可听之于天矣。

统领湘勇张道运兰禀近日贼情军情可否添设马队由

镇贼粮食将尽，仍宜坚扼，以观其变。果能严密周防，断其接济之路，可不战而屈之矣。操练马队之法，马上能使鸟枪者为上，能使弓矢者次之，若仅能使大刀，则技之下者，无能为也。景镇贼马，闻仅能使大刀，若我军阵脚不动，进退有法，枪炮有准，不过打中数马，则百马反奔矣。官军自腊月十九以来，为贼所慑，士卒之志先怯，是怯贼也，非怯马也。今欲练马队以御之，亦是要著。但须操习纯熟，控纵如意，乃可试之。若马劣人拙，为贼所笑，则反贻画虎类狗之讥。仰就平前宝祥等营中，择善骑者，试行操习。共得若干名，禀明核夺。俟七月以后，鄂省采买口马到后，再行认真多操可也。

统带湘勇王道文瑞张道运兰禀俟攻克景镇可否回师援楚由

俟攻克景镇后，酌量缓急，再定行止。前接湖南省信，已征调兵勇二三万人，将领中如刘道长佑、赵道焕联、刘守坤一、王守勋、田镇兴恕、江守忠义等之陆兵，王镇明山、谢游击泰平之水师，皆威略素优。又益以萧道启江回援之师，当能得力。吴主簿留抚之四百人，亦令其回援矣。湖南不患无兵，不患无将，所患齐集略缓，不能趁贼之初入而扑灭耳。然此时计已集矣。此贼不能害闽浙，必不能得志于湖南。传谕各弁勇，安心剿办，无庸怀内顾之忧也。此缴。

吴廷华禀奉委管带新立之湖北抚标新仁营勇由

该员既奉委带新仁营，仰即悉心训练，杀贼立功，以副委任。为将之道，谋勇不可以强几，“廉明”二字则可学而几也。弁勇之于本管将领，他事尚不深求，惟银钱之洁否，保举之当否，则众目眈眈，以此相伺，众口啧啧，以此相讥。惟自处于廉，公私出入款项，使阖营共见共闻，清洁之行，已早有以服弁勇之心。而于小款小赏，又常常从宽，使在下者恒得沾润膏泽，则惠足使人矣。“明”之一字，第一在临阵之际，看明某弁系冲锋陷阵，某弁系随后助势，某弁回合力堵，某弁见危先避，一一看明，而又证之以平日办事之勤惰虚实，逐细考核。久之，虽一勇一夫之长短贤否，皆有以识其大略，则渐几于明矣。得“廉明”二字为之基，则“智”、“信”、“仁”、“勇”诸美德，可以积累而渐臻。若不从此二字下手，则诸德亦茫无把握。

管带平江老中营屈守蟠禀捐修湖口县城垣兴工大略情形

修城之法，高倍于基，基倍于顶，如高三丈，则基厚一丈五尺，顶厚七尺五寸；高二丈四尺，则基厚一丈二尺，顶厚六尺。余可类推，此古法也。今湖口城工经费不足，且先修一丈高，而城基却须一丈二尺，为将来加高二丈四尺地步。或先修山城一面，亦可能悉照旧基，想城根必未尽坏，该县烧砖甚难，仰禀商彭道，派船赴南康运石，石之费较省于砖也。未修城之先，营垒必须高坚，以防大股悍贼来扑，仍不许擅离防所一步。

水师中营任星元贺午节禀一件

该营官现膺重任，务宜勤慎。自将出战，则奋勇当先，持己则公廉不苟，勉益加勉，定成有用之才。望之。

水师亲兵营金世莲贺午节禀一件

该营官等均膺重任，果能敬慎持躬，廉明应事，遇战则奋勉当先，设防则严密无间。杜侈汰而勉为有用之才，即不啻时相晤对也。

平江右营营官郭丞式源贺午节禀

历叙旧事，读之增感。该丞备尝艰险，百折不回，卒能树立声绩，久而弥芬，所谓盘错足以别利器也。平江勇善战耐苦，是其所长；规矩太松，是其所短。现张令岳龄新立岳字营，屡嘱其以规矩森严、进止画一为先务。俟该营日内抵景德镇，仰该丞与张令熟商整顿营规之法，虽系累年之旧营，却振一番之新气，则将来事业正未可限量也。勉之，慎之！

统领江军水师总理饶防事务刘道于纯禀连日大获胜仗各情形由

该军连战九昼夜，毙贼多名，各营将士，实属用命，惟东西两路声息太隔，仰设法会商，立一通信捷法。或五里设一烟墩，一处举烟，则节节皆应；或一处放冲天火箭，亦节节应之；或五里、十里设一报马，仿驲站之法，而塘数更近，递换更速。限一时行四十里，无论有警无警，每日与东路通信一次，则消息最捷，可互相救应矣。否则，西路深入，而东不至；水师深入而陆不齐；恐不免于疏失。至要，至要！

统领湘勇张道运兰禀职营与吉中各军击贼获胜由

各营稳扎稳打，自然立于不败之地。与悍贼交手，总以能看出他的破绽为第一义。若在贼者全无破绽，而我昧焉以往，则在我者必有破绽，被贼窥出矣。该道身经数百战，于此等尚宜留心细察也。

湖北抚标新仁营吴廷华禀奉委兼辖副仁营事务并探报贼情由

该员兼辖副仁营，责任愈重，务须振作精神，力图报称。古人云勤可补拙，盖一勤则不知者可徐徐而知，不能者可徐徐而能，己之办事日稳，下之敬心亦日生。勉之！

管带礼前礼后营杨游击镇魁禀募勇成军冀蒙调遣由

带兵之道，廉、明、勤三者缺一不可。廉则银钱不苟，自有以服兵勇之心；明则是非不淆，赏罚公道，勤则营务整顿，在下之人自不敢懒惰废弛。此三者，明字不可强而至，廉字、勤字则勉强做得到的。该将向为本部堂所器重，今新管一营，仰先从廉、勤二字学起，将来可勉为好官矣。望之！

管带长胜营朱洪章禀现在扎营处所并已领到军械由

军行稍暇，务须查照本部堂旧日营规，加意整饬。好处二事，要操习枪炮，要整齐队伍；坏处二事，戒吸食洋烟，戒骚扰百姓。本部堂谆谆告诫，千言万语，总不出此四事。勉之，慎之！

管带长胜营朱洪章贺秋节禀一件

该营既奉调随辕，近在左右，但须实心办事，勿庸禀贺繁文。凡作营官者，务以廉正、朴诚、任劳、吃苦、训练哨勇、抚驭军心为上。该守备年轻资浅，当益奋勉，以图报效，正不必讲求文饰也。

湘后营营务处何令应祺副后营刘丞连捷左营李参将宝贤禀复查明勇丁有无滋事由

禀覆各情，是前次风闻之事，非尽无因。该营务处营官等，所禀尚无欺饰，便是好处。凡人不患有过，但患文过；不贵无过，但贵改过。此后务当爱惜声名，爱惜百姓，加意整饬，勿得稍存袒护之见。将领之管兵勇，如父兄之管子弟。父兄严者，其子弟整肃，其家必兴；溺爱者，其子弟骄纵，其家必败。包揽厘卡之勇丁，既经责革，姑准免究。至民勇争闹，多由于采买稻草。该令所拟坐营日派护哨押取，行营酌增夫价，专于运草，此法尚善。仰即严督各哨，实力试行，如行之果有成效，将通饬各营照办也。

孙昌国贺秋节禀一件

贺禀阅悉！务仍勤慎办公，以副廑念。做官之道，惟廉字、勤字、慎字三者，终身可行。走遍天下，总无差错。该将今年获咎，亦以不慎之故也。以后痛加惩改，自有长进。

湘后营营务处何令应祺副后营刘丞连捷左营李参将宝贤禀呈收发饷项清册及欠发薪粮银数由

据禀呈，该营收发清册及欠发银数，候饬粮台查核筹给，并咨江抚院解还归款。另单所禀各情，固系体恤勇艰。但该员只知见惠于各勇，殊不思湘后一军，自调赴抚州以来，口粮并未欠缺一日。何至因羡生怨，公然诽谤！即勇丁无知，亦由该营务处及营官等不善开导约束之故。从前江省欠项，非独该营为然。江军多系半饷，亦岂能偏厚于该营？本部堂平恕居心，以该营艰苦日久，故商调随辕，加意作养。该员尚唠叨不休，殊属不谙事体！李道前带平江勇，屡立战功，仅支半饷，至三年之久，从未如此絮聒。凡治军办事，须忍苦耐烦，有坚定之力。现粮饷尚系按给，辄连篇呼索！彼忍饥力战者又将何说以处之耶？楚军分布各省，如湘后营不下五六万人者，其精劲远不逮他营，而烦聒则远过之。若专以唠叨为得意，本部堂惟咨送回江，不敢引而近之矣。至行营添夫挑草一节，该员禀明有案。自禀之而自驳之，又换出草鞯羊皮二议。旋禀旋驳，既俱不能行，即不必渎禀。此亦识力未定之明证也！

咸丰九年己未岁九月起，湖北行辕

统领安武水陆全军刘镇培元禀奉到行知蒙恩补授浙江处州镇总兵员缺由

览禀欣慰。数年之间，洊膺专阃，圣朝酬功，至优至渥。“廉明勤慎”四字，刻刻持守，以之为将，则称名将；以之居官，则称名官。纵或事机偶有不顺，而此四字终是可久之道。廉、勤、慎三字皆可以人力勉为之，明字则须得之于天，不可强为。该总兵向来处事明敏，持己亦廉，若能于勤慎二字再加工夫，则日进无疆矣。勉之。

余参将际昌禀到防天堂布置情形及探报贼踪由

贼若往援太湖，天堂乃其必争之地。贼乘锐气而来，利于速战。该将兵力单薄，若赴衙前，迎以击之，以我之单，迎贼之锐，恐难得手。不如深沟高垒，坚壁不出，使贼之锐气不得遽逞，待其饥疲惰归，而后击之。进不必过骤，追不必过远，一二次小胜后，然后变化从心，屈伸如意，此以少御多之一法也。该将择取而参用之。

何令应祺禀陈管见由

据陈各条，颇为切中机要。萧道现留广西，一时未能来皖，且该道统带五千人，亦不能再统多营。目下本部万人，自宜亟定统带。该令既有所见，仰就现在诸营宫中开折密保，当面呈递。冲锋陷阵，军中必不可少，诚能拔出勇敢者，自足以救流弊，特恐所拔非人，不足示劝。临敌交锋，刀矛尤为利器。南方矛法，素少师传，故湘勇多不善使矛，此实历年大病。然本部堂于三年夏间，曾赁天妃宫教邬家矛法，闭门教习两月，亦未敢轻视此事。各营现亦日操长矛二次禀中所称“窃嗤腹诽”云云，似尚无此气习。该令如能觅得教师，本部堂不惜重价雇募，以挽颓弱。至进取自有机宜，岂可一味持重，俟统带得人，机会可乘，即行进兵。该令返躬察己，长短自知。果不爱钱，又能推贤让能，忍气任怨，待人以诚，爱才如命，则良将良吏一身可兼，何业之不成哉！但期勉践斯言，持之以静，贞之以恒，实所厚望。

咸丰九年己未岁十一月起，宿松行辕

余参将际昌禀昌军在槎水畈剿击援贼获胜由

该将布置严密，衔枚疾趋，奋勇攻击，用兵可谓神速。凡贼来扑营，须静守以待其饥懈；我去击贼，须猛进以乘其惊扰。熟于此法，则识力坚定，神明莫测矣。贼情狡诈，此后必添大股来援。该将惟慎之又慎，勿骄勿馁，勉成大功。慰甚，盼甚！

余参将际昌禀移营进剿缘由

水吼岭为潜北咽喉，各路总汇。该营一经出岭，贼必以全力来扑，惟当酌择险要，固垒深沟，先立于不败之地。若约期会战，其虑有三：相隔路远，通信不易，一虑也；约期既定，临敌千变，进止两难自由，二虑也；甚或彼此相靠，牵制误事，三虑也。本部堂意山内山外二军，不必约会师期，可战则战。山内该军及金守之军，惟以站定脚跟，自立不败为主。

管带护军喻参将吉三禀奉委照料太湖各营帮同办理营务请示遵行由

该将官阶日大，责任日重，须常记“勤恕廉明”四字。勤以治事，恕以待人，廉以服众，明以应务。四字兼全，可为名将，可为好官。不论文武大小，到处皆行得通。勤、恕、廉三字，皆可勉强做得到，惟明字甚不易学。必凡事精细考究，多看、多做、多问、多想，然后渐做成个明字。故求明之诀，仍不外从勤字下工夫。该参将立志成名，四字中又惟勤字最要紧也。勉之，勉之！无忘，无忘！

管带湘前营朱副将品隆禀请改委曾观察统师以一事权由

该将自派充统领以来，整束营规，督卒战守，悉协机宜。自太湖、石牌两次拔营，各营纷纷派局雇夫，该统领独存爱民之念。若能常充此念，加以磨炼，自可培成大器，不仅名位日隆也。仰仍尽心经营，立志为一贤将，勿稍推诿贻误。

朱副将品隆禀请专委曾观察统领自愿帮同办理等情

该将会同李副都统领进剿安庆一军，昨已附片入奏，并声明曾道照料一切。仰即实力筹办，勿存推诿，吾不仅愿该将成一显宦，实愿该将作一好人。行己以勤字为本，治军以爱民为本，自日日长进而不自觉也。

管带振字营凌荫廷安禀

昨至黄石矶，恐陆营有事，故未令前来相见。勤廉明恕四字，望时时体察。除去官气，专务朴实。古人之有为者，不外乎此。即近日湖南诸贤亦不外此。该营官须坚立志向，无时存可上可下之见，近于暴弃也。

咸丰十年庚申岁七月起，祁门行辕

管带湘后左右营李副将宝贤贺禀

来禀阅悉。本部堂责任愈重，兢惕愈深，所望该将等戮力一心，共图补救。勤苦则百善俱臻，懒惰则百恶毕至。为将然，为官亦然，即居家为人亦然。愿该将时时记我勤字之训也。

宋国永禀霆字新五营行抵潭口老五营与亲兵五哨已抵江村各情

据禀已悉。现饬黟、太、休、歙四县办理霆军食米，已另札饬知矣。该军治途当禁止骚扰，常常存爱民之心，不可疏于稽查。又山径丛杂，进兵时须路路看明，打仗之时，后面小路须各留一哨守之。又张道一军，须常常与之通信。三者皆最要之务。此嘱。

四川试用知府冯卓怀禀奉调大营差委自川启程日期由

该守已于七月初八日自万县启行，八月内即由长沙驰赴大营，阅禀至为忻慰！皖南军事、吏事均有乏才之患，该守如回籍时，物色贤能之士，即邀同来营，相助为理，多多益善。取人之式，以有操守而无官气，多条理而少大言为要。办事之法，以五到为要。五到者，身到、心到、眼到、手到、口到也。身到者，如作吏则亲验命盗案，亲巡乡里，治军则亲巡营垒，亲探贼地是也；心到者，凡事苦心剖晰，大条理，小条理，始条理，终条理，理其绪而分之，又比其类而合之也；眼到者，着意看人，认真看公牍也；手到者，于人之长短，事之关键，随笔写记，以备遗忘也；口到者，使人之事既有公文，又苦口叮嘱也。该守前在四川，循绩大著，以该守已试之效，参以本部堂之所论，用以访求人才，当可拔一得五。《中庸》所谓“取人以身。”朱子所谓“以类求之。”胥于是乎在。仰即博采速来，无稍延缓。

受业吴希颜禀陈时务由

该员所陈时务三条，词气敷畅，用意亦善。首条内称“地方官与绅董设局办团，一切征收狱讼，就地酌办”等语，殊非政体而多流弊。地方官固不尽贤，绅董之贤而无欲者又可多得耶？次条欲以古兵书考核将才，分派正副文武营官，皆书生之见。读书之与用兵，判然两途。古来名将，如前汉之韩信、曹参，后汉之皇甫嵩、朱俊，未闻其著书；近世戚继光能著书，而战功又甚平平。孙武之不能自践其言，则老苏已讥之矣。末条论王安石，坚僻自是，不知辨别贤才而用之，自是久定之论。本部堂私心所切戒者，惧蔽贤之罪，亦未始不惧拔取浮士，贻误方来。人不易知，知人不易。孰为卑鄙猥琐，而不堪问者，孰为瑰奇卓荦，而迥出流俗者，果有所知，不妨实指其名。现于行营门外设匦求言，有能言本部堂之过失及人材贤否，地力利弊者，皆许密封投进。该员果有肝鬲之要，勿惮尽言。外七言诗一篇，冗长不工，通体有颂无规，非导谀而何？是投我以药石而益之以美疢也。

霆副左营冯副将标贺秋节禀

该将既知小惠爱民之无益，亦当知平日敬神酬愿之无益。凡子之孝父母，必作人有规矩，办事有条理，亲族赖之，远近服之，然后父母愈爱之，此孝之大者也。若作人毫不讲究办事，毫无道理，为亲族所唾骂，远近所鄙弃，则贻父母以羞辱，纵使常奉甘旨，常亲定省，亦不得谓之孝矣。敬神者之烧香酬愿，亦犹事亲者之甘旨定省，实无大益。若作人不苟，办事不错，百姓赖之，远近服之，则神必鉴之佑之，胜于烧香酬愿多矣。

统领湘勇张道运兰禀派旗分布开仗获胜由

劳师袭远，与前日致缄坚守静镇之议，本属相背，而相机雕剿，与本日致缄中小队牵掣之说，又恰相合。只要旌德老营立于不败之地，本部堂之所望已足。此外，出奇制胜，由该统领随时酌度，本部堂固不能一一遥制也。惟老营处孤危之地，则小队出奇之师，贵少不贵多，贵变不贵常。古人谓之狙击，明人谓之雕剿。设小队稍有疏失，而老营仍一尘不惊，斯为尽善。老营则安如泰山小队则动如脱兔，该营近日宜用此二语。

统领湘勇张道运兰禀奉札统辖各营惧弗胜任呈缴原札由

各营本难统辖，勉强统之，恐徒劳精神而毫无益于事实，不如留该道全副精神，专管本军之所得者较多也。所缴二札，应即准其查销。另禀羊栈岭是黟县极要之关，赵廷贵亦系徽防得力之将，仰该道派委劲兵助之，以固北防。是为至要。

管带戈什哈亲兵叶游击光岳禀恳准招湘勇一营以图报效由

尔初来时，英气外溢，吾爱之如子弟，期望甚厚。自放哨官后，沾染营伍习气及官场中揣摩猜嫌恶派，故于前营营哨各官，多面善而心非。八年随入陆营，稍假事权，而所管之戈什哈亲兵，皆退有后言。总由待人不诚，说话无信；故居尔下者，多不服也。本部堂因尔随口编造谎话，曾经面责数次，并未悛改，思欲屏弃不用，又惜尔聪明过人，或可渐渐陶镕而变化之。今尔禀请另带一营，以舒壮志，志亦可取。但言素无信，未必能践也。应准酌带三百人，以试其果能得士心与否。尔若能体本部堂陶镕之苦心，第一说话要谨慎，不可随口编凑谎话，第二要耐劳苦，莫学文弱浮薄傲惰样子，第三心数要正，要直，不可歪曲，动好与人斗机斗巧。此三者，能改变一二，将来尚可造化。若三个月毫无长进，即行革去。

受业吴希颜禀就便回籍缘由

读书人之通病，约有二端：一曰尚文而不尚实，一曰责人而不责己。尚文之弊，连篇累牍，言之成理，及躬任其事，则忙乱废弛，毫无条理；责人之弊，则无论何等人，概以高深难几之道相苛，韩公所谓“以众人待其身，而以圣人望于人”者，往往而是。该员在副后营，若能存一片与人为善之心，谆谆劝诱。纵不能使之薰德善良，亦可期水乳交融。乃本营刘营官既不与之相洽，又讦其同僚，俾伤和气，若自居于监军使之职者，安冀人之相容哉！

统领湘勇张道运兰禀督队打仗获胜情形由

来禀已悉。布置井然，自立不败之地，可敬，可慰！初一、初二两日，想已会合霆营，逼城攻剿。初二不破，即不必再攻，恐攻伤我精卒，挫我锐气也。闻伪辅王杨七麻子由池州至旌德，伪忠王李寿成，由青阳至太平，皆来救歙、休两城。我军若以攻坚伤气，恐援贼大至之日或反无以御之。该道不可不蓄锐以待之，尤不可不察明乌泥关、汤口、虎岭等处后路也。

内湖水师前营刘副将国斌贺寿禀

贺禀阅悉。方今东南糜烂，逆夷犯顺，扰及京畿。主上忧危，正臣子负罪抱疚、食不甘味之时，岂敢言寿称庆！惟当日日以勤苦自效，与诸将共勉之也。

水师后营丁参将义方贺寿禀一件

来禀阅悉！现在国家多事，宵旰忧劳，本部堂负疚不遑，何敢言寿称庆？但与诸将以勤苦自励而已。

管带礼前礼后营杨游击镇魁禀拔营抵卢村侦探贼情由

办事者，莫恃上司之恩典，宜仗自己之本领。若有本领，办事好，虽仇人做上司，也不能压下去，若无本领，办事不好，虽父亲做上司，也不能抬起来。尔年纪尚轻。若立定志向，何事不可为？目下第一须认真修墙挖濠。修成之后，与本部堂老营墙子相同，虽有数万贼来围，也不怕他。则脚跟立定，人人皆另眼相看矣。若全无本领，纵然做到提镇，也是抱愧的。望尔日日学一勤字，勤到十分，自然做成一个好汉。本部堂现已年老，尚从勤苦二字用功，故亦以勤字教训尔等。勉之。

江绍华禀奉谕赴礼前营帮办文案抵营日期

古人云：“不尝苦中苦，难为人上人”。该员既充礼营帮办，总以“勤劳”二字自励。凡点名、看操、修墙、查街以及侦探等事、无分粗细，皆须亲身为之。闲暇则读书习字，深思力行，总不使此身此心有一刻之怠惰。并与杨参将互相规劝，以“勤劳”二字为主。能吃天下第一等苦，乃能做天下第一等人。无得自暴自弃也。

统领湘勇张道运兰禀奉饬回驻婺源改由祁门绕行驰赴由

该道欲由祁门绕赴婺源，未免过于谨慎。现在上溪口有杨革将一军，江湾有王副将一军。又有江军门之军新到。该道若由上溪口赴婺，断无被贼拦截之理。且昨日函中，令该军驻扎下溪口，龙湾，五城，山斗等处，系堵休南窜婺之路，不必定驻婺城也。闻龙湾及下溪口距屯溪，尚有二十余里，距休城尚有五十里。左京堂新集之师，尚拟独进屯溪。该道一军，岂不能扎龙湾及五城等处乎？目下左军尚有五营，留驻婺源，该军可暂不移动，然亦当整理行装，一闻左军自婺全数拔去，即当星速移于休南，或扎龙湾下溪口等处。或径守婺城，由该道到上溪口后，再行察看斟酌，能先派妥人看定更好。附去地图一张，虽不甚确，然大致不差。约计由迪祥拔营，自西馆至上溪口，不过两日可到，自渔亭至上溪口，不过三日，自上溪口至龙湾，不过一日可到，上溪口至婺源，不过四日可到。若由迪祥走黟县，祁门臧家湾，而至婺源，则非十余日不能到，而休北无大军，休南之上溪口，江湾均嫌孤立矣。仰该道一面详悉禀复，一面派妥员踩看龙湾等处，并探婺源左军全拔否。

统领湘军张道运兰禀由卢村派队剿贼大获全胜由

此次获兹大捷，岭外之贼应已寒胆，不敢再行犯岭而人。然闻此股是古逆所带，尚有赖逆刘逆一股，不日又将复来。一闻鲍镇拔营回剿浮梁等处，岭防又必吃紧。现添留霆字两营，驻扎渔亭，合前之两老湘、两霆、两安勇则八营矣。万一贼再犯岭，则令叶村六营稳守营垒，拨渔亭四霆营，拨潭口叶村四湘营各六七成队，前往会剿，应有可胜之理。仰该道酌度禀复。

统领湘勇张道运兰禀奉饬霆湘各四营应援羊防恳留宋副将暂驻渔亭由

宋副将之留此间，官绅及各委员均以为请，言之甚力。谓“霆营不能不赴景镇，老湘营之力只能自守，不能破贼，须留宋副将统四营驻扎渔亭，为各岭之援”。众口一词，牢不可拔。本部堂商之鲍镇，景镇之行，宋副将万不可不去，因改派娄副将云庆统率渔亭四霆营，已由鲍镇札饬矣。吾观娄副将沉慎有谋，似不亚于宋副将，该道试与会晤一二次，熟商战守事宜，察看何如。该营每次救援各岭，闻信即行，道途奔波，动逾七八十里。师劳力疲，纵能接仗，亦不能取胜。纵能获胜，亦不能远追。势也，情也。嗣后贼如犯羊，新各岭，该军所派四营，与渔亭四霆营，出队至黟县会齐，歇宿一夜，次日再至卢村等处开仗，庶不过于饥疲。贼若犯漳方、钓鱼诸岭，亦可令队伍在黟县一宿，次日至三都，开仗。黟城至三都仅十里耳，比卢村较近。

余大胜禀探报贼情由

据禀已悉。贼若来扑渔亭，我官军切不可出队太早，须待各路之贼到齐，看明何路贼多，何路贼少，何路贼强，何路贼弱，何路为贼之正兵，何路为贼之伏兵，一一看清。待营中饱吃中饭后，申、酉之间，天色将晚，贼匪久立气疲，头目欲战，众贼欲归。然后出队击之，必可获胜。胜后不必远追，追五六里，整队还营可也。若贼来太多，则坚守不出，一面告知祁门，叶村，派队助之。然渔亭地方甚窄，极多不过容得一万贼耳，不必虑也。祁门有五千人护卫，贼来可战可守，该营官等不必挂念。

统领霆字营鲍镇超禀饬增四营现派营官赴辕请示由

派来营官四员，已颁给关防，并札发各件矣。前与贵镇面言，力去“骄矜”二字。凡作人，当如花未全开，月未圆满之时。花盛则易落，月满则必缺，水满则易倾，人满则招损。贵镇统师日多，声名太盛，宜常存一不自满之心。庶几以谨厚载福。严戒弁勇，无令骚扰百姓，此古来名将第一要务。谦以自持，严以驭下，则名位悠久矣。

统领霆字营鲍镇超禀军抵曹家渡并探报贼情

来缄具悉！贵营现扎曹家渡，离贼巢皆三四十里不等。左京堂军亦于十三日分队拔营，会合进剿。以两军进兵之势论之，贵军须走中路而兼顾左路，左军须走右路而兼顾中路，左军以留镇之两营为后路根本，贵军稍向左向前，即以左军为后路根本。两军各打一路，不可分支。贼之布势太宽，我之人数较少，情愿先尽右边，暂空左边，不可作一网打尽之计。贼若来包抄，只许他从左边来，断不许他从右边来。右边稳，则后路无虞矣！贼之凶悍者，当在右路，石门一带。其桐子渡之贼，防我饶州进兵也。张家岭之贼，防我湖口进兵也。陈家衕之贼，该逆自保归路也。应请贵镇与左京堂一一熟商，总以先尽右路无遽深入为主。建德瘠苦非常，掳无可掳贼之米粮，运于二百里以外，我之米粮去水次甚近。我可持久，贼难持久，此次慎以图之，新年则可放胆行之矣。至所获伪文，殊不足信，胡、黄二逆已死，故贼屡次作伪文以自张耳。

统领霆字营鲍超贺年禀

来缄具悉。庚年时事，令人不堪回首。辛岁万象回春，惟望贵军门战功日盛，位望日隆，则国家之事，日有转机也。

鲍提督超谢保举禀

来缄阅悉。贵军门水陆数百战，积劳最久，勋绩尤多。圣恩以记名提督酬庸，允惬人望。功名稍迟，则福泽愈长也。本部堂以四字叮嘱，日小心大度。愿贵军门常常谨守。小心者，戒骄矜，戒怠忽，即前此所谓花未全开、月未圆满也。大度者，不与人争利，虽办得掀天揭地事业，而自视常若平淡无奇，则成大器矣。愿牢记此四字，庶名位日隆，不可限量。

祁门县增生黄云海禀奉谕拆城砖造碉恳赐记言以垂久远

拆开西北城，年年发科名。东南留一节，富贵永不歇。聊记数语于此，五年以后，渐渐征验，不必作记亦可。

从九蒋一桂禀可否邀恩派往江西侦探贼情

据禀已悉。不过欲至江西省就近料理家属眷口，而乃借坐省侦探为名，殊属巧言谲辞。江西之道未梗耶？可请中丞每日发一信，可饬司道及粮台提调每日发一禀。江西之道果梗耶？坐探委员之信，又岂能独来乎？且坐江省而以苦差自命，措辞亦属失当！乱世流离转徙，谁无身家之念？但宜以实情相告，不宜以机计相尝。应即撤去差委，听其所之可也。

水师正前营王副将明山禀师船驻守皖江现在督饬操练讲求战守各情

据禀已悉。该镇果能戒断烟瘾，深慰期望！凡人宜常守一勤字，吸烟之人志气颓靡，百事俱废，岂复能勤以治事？故戒扰民，戒吸烟，勤字、廉字、人生之根本，即我楚师水陆两军之根本也。

平江营统领郭守式源禀谢随折保奖并赏袍褂由

谢禀已悉！薄物不足以酬伟绩！古者车服以庸，亦示旌异而已。

咸丰十一年辛酉岁四月起，东流行辕

统领霆字营鲍提督超禀由赤冈岭进攻贼垒由

来缄具悉。十一日进攻赤冈岭贼垒，杨军门督率水营及新后营亦急欲破垒，以图迅克皖城，非仅贵镇一人之计。今伤亡虽多，士气尚壮，休养数日，即可大战取胜也。惟此后不可再行蛮攻坚垒，须扼扎要地。贼所必争之区，致令贼来攻我，我亦坚壁不与之战，待其气疲力尽，而后出而击之，自操胜算。应请贵镇即日进扎高桥岭，西可由且记岭、茅岭与曾道营盘通气，南可由石门湖，狮子山与杨军门水师通气，东可由集贤关与菱湖新扎六营通气。如狗逆由桐城回援，进关打仗，则贵军恰好抄狗逆后也。贵军扎于高桥岭，关外贼垒自然失势，不必再往围攻，但不知贼之四垒，去高桥岭远近若何耳。自成军七营应令即日进关，扎于菱湖贼垒之后，即住曾道十三日新筑六垒之中，将菱湖一并以大围包之，当可制贼之死命。自初十日至十五早，水涨四尺四寸，狗酋既人桐城，为河所阻，必难遽回；如其回援，贵军击之于前，多都护追之于后，亦易得手。仰即录批，函报各处查照！

管带湘前左营沈副将宝成禀侦探贼踪严密巡防由

历口游勇既多犯事，轻者不必管他，其重者拿到立即正法。本部堂另有专札饬该营官查拿游勇。该营官可先行出示，晓谕各处，营垒坚固，勤莳园蔬，为久守之计。纵使建德、景镇皆失，亦不必慌。本部堂在外，断不令祁、休各军缺银缺米也。

戈什哈曹广泽禀请将长夫添募成垒由

据禀请将长夫添募成垒，一垒之内，勇夫夹杂，相形见绌，更有何人肯当长夫者？所请应不准行。该戈什哈留心战事，志高气旺，余亦望其能立事功。惟有两种短处：一则每遇一事，粗观大意，不能层层想到；一则不能耐久，此事尚未熟习，又想改途易辙。若不能将此两弊除去，将来必无成就。如能痛改此两端，乃可试令治军也。

鲍超禀或剿南岸北岸请示由

来缄已悉！鄂省兴国、崇、通不守，武昌县闻亦有贼。贵军此时应先保鄂境，或剿南岸，或剿北岸，听候胡宫保调度。如果有船可雇，则全军坐船，随胡帅座船同行，行至上游武穴富池等处，察南北两岸何处要紧，即从何处击之，最为得势。若无船可雇，则目下陆路处处为大水所淹，必须派人查看明白，免致临时因无渡阻隔也。十二日曾寄一缄，约贵镇先来华阳镇一会。本部堂于十三日舟抵香口，胡帅闻十四日可到。若贵镇亦于十四五赶到，则可面商一切矣。

鲍提督超禀军抵安义请催江西多筹饷项解营由

来缄慰悉。贵军将到，而奉新、瑞州之贼，悉数逃遁，足见声威远播，为贼所惮。江西根本已固，人心大定，欣幸何已！多都护一军粮路已断，现改由水师运米至练潭，接济多军。贵军追贼至临江时，应即歇息数日，再听调度。如怀、桐十分紧急，则调贵军回援安庆，击剿狗、辅等股。如怀、桐尽可支持，则贵军仍追剿忠逆一股，直追至河口为止。玉山、常山太远，不必去也。五日之内，确查怀、桐贼，再行照会办理。请贵镇即在临江静候。霆军饷银，已饬台续解二万矣。

湖北抚标新仁营兼辖英字营吴倅廷华禀克复孝感县城追至德安围剿由

前闻孝感克复，使上窜之贼凶焰顿衰，欣慰之至。德安已围剿月余，势成孤注。我军月前密开地道，不知不为水所阻否，才力不逮，不必引以为歉。凡才力，得之天禀者，不足喜，得之人事者乃可据。厉志以广之，苦学以践之；才力无不日长者。水之渐也，盈科而进；木之渐也，积时而高；才力之增，亦在乎渐而已矣。

内湖水师前营胡游击友胜禀奉委实任本营事务由

该游击既实任前营事务，当时时不忘勤廉二字。勤则无事不治，廉则无瑕司指。二者乃居官之根本，尤行军之根本。本部堂每以此二字教各营官，果能体此而实行之，在外为好官，为好将，即在家亦不失为好人。慎之，勉之！

统领安庆全军曾道国荃禀桐城方侍郎苞硕德忠诚孝友纯笃请奏恳从祀文庙由

桐城方侍郎，学行志节，德业文章，卓然为一代伟人。奏恳赐谥从祀。褒崇硕儒，阐明正学事属可行。惟详细事实清册，未据呈送，无凭核奏。又康熙五十年戴名世南山集一案，隶入汉军，及赦归原籍，前后所奉两朝诏旨，并国史馆本传，均应一一详考，未便率尔上陈。近岁因奏请从祀者太多，上年经大学士九卿于议复陆秀夫袝祀案内，声明嗣后，外间不得率请从祀，此案当暂置缓图也。

刘国斌禀奉委统带选锋营水师接任日期

据禀已悉。仰即统率哨船，实力训练，以卫桑梓。凡人安逸则百病丛生，勤劳则众善悉臻。该将病体未痊，原不必过于习苦，但每日须未明即起，教营哨官须以勤字为主，庶不至日就懈弛，长保令名也。

咸丰十一年辛酉岁十一月起，安庆行辕

办理老湘营务副将张运桂禀小股逆匪窜踞威坪商派右营前往剿办由

浙省业已解围，该逆纷纷肆窜，难保不意图上犯。该军人数无多，宜专守城内城外，不可远扎他处。但可于百里之内，伺隙雕剿。雕剿者，如鸷鸟之击物，破空而来，倏忽而去。无论有获无获，皆立即飏去。用兵者师其意，探明贼之所在，前往狙击一次，无论或胜或否，皆立即收队，迅回老营。徽郡通浙之路甚多，必应分道确探，不可专注一路。探明贼之所在，前往雕剿。四十里以内，本日即可往返。四十里以外，须择地驻宿。总以“出其不意”四字为主，老营仍扎郡城内外，断不可动。街口、深渡皆不可扎。恐人数太单，一处失利，各处惊惶。去年李道丛山关之败，即前车之鉴也。

委带湘前副右营胡副将晖堂禀报开用关防日期

该将新授营官，务将该营哨勇认真整顿，俾成劲旅。整顿之道，不外“勤廉”二字。勤则于营务一切，必亲自料理，自早至晚，以训练为事，则士气振矣。廉则于银钱出入，必毫无苟且，力戒扣平虚额诸弊，则勇心服矣。本部堂撰有《劝诫浅语》十六条，内“营官”四条，当时时体察。发去三本阅看。

统领湘勇张臬司运兰禀行抵汉镇沿途探询现在军情

来缄已悉。徽州围城之贼，经老湘营张副将等猛战苦守，已于除夕解围矣。银米两事，腊正等月颇属充足，远胜去年夏秋两季之窘迫。现又发去银七千两，专买米石，供徽州被围之用，平日兵勇日食之米，不在此内。徽郡军情，该司尽可放心，望来安庆停留多日，面商一切也。

统带湘恒左右两营曾丞贞干禀到防察看情形拟将投诚之人编立六营并请颁发关防由

据禀已悉。所收投诚之人，应改为四营，帐房军械各项，准即照四营给发。此外，收留者，俱令当长夫，每名每日发钱七十文，其四营之勇，每名每日给发钱一百文。军器每营照章酌发一半，候饬知银钱、军械两所查照。闻此后来降者尚多，立法之初，不可不慎，求为可继，求为可广。此项降卒，本地人多，军械甚少，自系该处百姓，为贼所胁。虽授伪职，罕经战阵。今见贼势日衰，人无固志，又因米粮太少，急思反正，以为就食之计耳。官军宥其罪而收之，以为招降贼也可，以为恤难民也亦可，若欲练成劲旅，恃之攻战则不可。此次初办招降事件，稍示宽大，以劝来者。嗣后续降之人，当分作两种办法：一种两湖、江西之人，无籍可归，强者当勇，日给百文，弱者当夫，日给七十文，其有籍可归者，仍资遣之。一种皖南本地之人，无家可归者，日给五十文；有家可归者，亦资遣之。若靠此项降人立功辟土，则错认题目矣。

统领霆字营鲍提督超禀可否请饬令峰礼各营前来合围青阳由

来缄具悉。贵军门已于正月十七日钦奉谕旨补授浙江提督矣。除俟部文到日，再行备咨饬知外，先此告贺。贵军门近日叠受渥恩，尤当竭诚图报。第一戒个“骄”字，心根之际，若有丝毫骄矜，则在下之营官必傲，士卒必惰，打仗必不得力矣。第二守个“廉”字，名位日尊，岂有怕穷之理？常使在下之将官多占些便益，士卒多沾些恩泽，则人人悦服！切不可处处打算，惹人谈论。得了名，就顾不得利。莫作名利双收之想，但立名扬万古之志。此是金石之言，贵军门当牢记！牢记！王仁彪充春营后哨，处置尚妥。峰礼等营，目下尚不能调。徽境之贼，较之古赖贼党更多且悍也。此复。

朱守声隆禀报接管湘前右营日期由

营官之要，全在一“勤”字。训练勤，则弱卒亦成劲旅矣；稽察勤，则哨队咸守营规矣。肢体勤，则风寒难入，筋骨日强矣。办大事者，在内贵有志气，在外贵得人心。去冬尔兄与唐镇争论，彼此均有不是，业经本部堂谆谆戒饬。此后该守当从中苦心联络，以图患难相顾。至要，至要！

朱镇品隆唐镇义训禀前蒙慈谕自知过失从兹永相和好同心办事由

来缄已悉！贵镇等既各自知过失，和好如初。则既往之事，尽置不究；将来之福，当不可量！贵镇等名位已高，功绩已著，吾亦别无奢望，但望作一极好之人，为后辈取法耳！缴。

统领湘勇张臬司运兰禀全军由旌启程及遵示分守石太由

昨日飞函驰商，论前面之进取，则该军宜驻旌太，俾鲍军得以攻宁国而救湖州。论后面之防范，则该军宜赴马金，俾贼匪不得由婺境而犯江西。等因：想已接到！目下该军既分守石太，相距马金白沙关一带甚远，势难回至歙南。务多发侦探，并随时商请左抚部院，果须分营驰赴马金否？此事关系甚大，分军之难，奔驰之苦，有所不恤也。

王军门明山禀现因针鱼嘴地方空虚飞调湘新后祥后两营移往换防等情

来缄具悉。南岸陆师现已进逼金陵，后路空虚可虑，湘新后祥后两营，宜仍守芜湖，不可调过针鱼嘴。现调团防营千四百人驻西梁山，北岸尚不甚虚，可无虑也。至水师布置，自芜、鲁以至金柱关，则交李镇八营分防；自太平以下，则由贵军门会商彭部堂调派防剿。惟距贼太近，营头太多，切不可拥挤一处，致有疏失。行营则扎江心洲、蒲包洲一带，老营须扎上游，距城二三十里之远。行营只许战船扎泊，不许民船混杂其间，以防贼之诡计。九洑洲贼守甚坚，俟多将军大队会剿乃可得手。目下陆军未到，水军亦不必独攻，恐损精锐。淮扬黄镇水师，宜催令迅赴上海，李抚部院盼望极切，不可再延片刻。本部堂前批令黄镇亲带三营驶赴上海，其余六营留驻镇江以下北岸三江口一带，现在大队师船尽萃于金陵城下，距镇江及三江口不过二百里，内外信息易通，倘上游实嫌单薄，则酌留淮扬水军一二营会剿金陵，暂不赴镇江以下，亦无不可。此层应由彭部堂商之黄镇，妥筹办理。黄镇则急宜往泸，不可少缓也。李军门世忠所部士卒，闻其骚扰异常，难与共事，贵军门并未呈商，何可遽行函调？以后不宜续致。

管带霆副中营娄镇云庆禀文奉补授直隶正定镇总兵员缺由

贵镇名位日高，受恩日重，当时时以勤苦自励，谦谨自持。近来带兵者，往往位至提、镇，辄气骄意满，不复以训练士卒、整顿营规为事，甚且汩于嗜好，锐志潜消。器小易盈，见异思迁，最宜儆戒。贵镇气度大方，向无此习气，愿勉为名将，用副厚期。余常以“花未全开月未圆”七字劝戒鲍军门，贵镇亦宜体验此七字。

统领湘勇张臬司运兰禀湘营饷米恳饬粮台筹解并探报宁衢日内军情

据禀已悉。候即饬江外粮台筹发米一千石，交该司派来委员先行运解。以后仍由芜湖水路源源接济。徽州去旌、太均不过百余里，亦可设法济急。鲍军万余人进逼宁郡，似无再须添兵力，该司一军分驻石、太三溪，为鲍军后路之躔护，即为徽防前面之屏蔽。倘有瑕隙，恐浙贼由宁邑、旌德，窜至太、石，突犯池州、建德、景镇一路，则前功尽弃，补救甚难。闻浙中米粮缺乏，群贼固未尝须臾忘江西也。仰将旌、太、石三县贼匪内犯之路，一一绘图呈核。

统带湘勇张臬司运兰禀侦悉宁郡克复贼匪东窜广德各情

宁郡克复，全皖可望肃清，即进剿各路均得机势。俟得鲍军门确信，另有专札调度示遵。该司驻兵之旌德三溪，横穿入太、石、青阳，则全局皆震，不可不慎，纵使广德州克复，与其远守广德、宁邑不如近守旌德、三溪，与徽宁为犄角之势。机局较紧也。如何进兵？如何防守？该司统筹全局，仰迅速区画详告。

统带江苏抚标亲军总办湘淮各营防剿事宜李令鹤章禀营扎莘桥地方稍为休息由

该令前管马匹勇丁赴沪，闻沿途甚为安静，足见约束严明，能自树立。淮湘各营到上海后，俱尚能爱惜声名，奋立功绩，本部堂闻之甚慰。仍恐久而生懈，该令现同驻扎，当互相劝勉，不扰民，不矜功，时存稳慎之心，毋惮训练之劳。将来李抚部院移驻镇江，该令若能留沪独当一面，则本部堂可释此一方之虑矣。

水师后营丁副将义方禀复哨官谢洪春管勇不严从宽摘去翎顶由

哨官谢洪春，平日本甚奋勇，景德镇救护粮台船，尤为可取。勒道过湖口时，该营官多方自责，婉言以谢，亦尚不失我楚军风范。惟勒道平日和婉谦逊，断非生事之人。李道将此事告知幕府，亦素非造谣言之人。勒道闻访札已出，即来禀见，再三求请免究，则其不欲与该营为难可知矣。该营官接奉访札，自应恪遵，将谢洪春送辕究办，乃来禀悻悻负气，反为不平之语，坚信哨勇之言，谓船户丛殴该勇。试思李勒二道岂诬告勇丁者？本部堂岂妄责部曲者？有意抗违，殊属可恶，仰速饬谢洪春，带滋事之勇来辕，犹可轻办，否则断不宽恕。

朱镇品隆禀遵札移营由

移防之后，贵军所处之境，较徽城更苦，闻金陵宁国两军亦苦，且远不如徽、祁。本部堂前拟于八月赴徽、宁、芜湖一看，近因李中丞丁艰，本部堂兼统皖北各军，不能赴徽、宁，失信于徽、祁之士民，失信于湘强两军之弁勇，心殊不安。贵军移营后，米粮须自为筹画，恐本部堂照顾不到也。付去高丽参一斤，各弁勇患病极重，力不能服补药者，请阁下随时分给之。又寄十二两，请阁下转交桂生，分给各营病勇。此参自上海送来者，价比平常之丽参略贵，而参枝太嫩。夏月稍沾润气，则力薄矣。现值各军多病，故分给霆、沅、凯、云、桂五军。

潘鼎新刘铭传禀移营进扎金山卫连日攻剿情形由

据禀已悉。金山卫城，前准李抚部院来咨，业已克复矣。浦东一律肃清，该营尚为出力，殊堪嘉奖。惟昨准抚部院缄称，铭字营勇夫枪毙奉贤县杨令一案，不胜骇异。该都司虽远在金山，何以一任营哨如此肆闹？本部堂募练淮勇，具有苦心。两淮风气刚劲，古来多出英杰，近日无人倡导，其甘心为发逆、为捻匪者，则竭力苦战，抵死不悔。即幸而为弁勇、为团练者，亦久染恶习，骚扰百姓。本部堂与李抚部院之志，欲力挽淮上之恶习，变作国家之干城。第一教之忠君，忠君必先敬畏官长，义也。第二教之爱民，爱民必先保护闾阎，仁也。斯二者，总须纪律严明，训导有素。李抚部院倡之，全赖尔鼎、铭、春、树各营官教之戒之淮勇将来为忠臣义士，为名将达官，是尔等数员教戒之功；若为骄兵悍卒，为害家凶国，亦尔等数员不教之罪。成败祸福，系乎尔等营官数人之身，亦即在此立军数月之内，此时不变昔年之恶习，则终不能变矣。所有奉贤一案，仰霆字营刘游击查出行凶弁勇，捆送李抚部院大营，尽法处治，不可袒护一二滋事之勇目，败坏淮勇全军之声名也。仰将滋事缘由及惩办情形，禀复查核。

统带江苏抚标亲军总办湘淮各营防剿事宜李令鹤章禀出队援救北新泾获胜解围情形由

阅禀慰悉。该令督攻青浦，克复城垣，已著劳绩。此次派队援救北新泾之围，赴机神速，尤堪嘉奖。已准抚部院咨钞奏稿，并分别查明出力员弁及阵亡弁勇，汇案请保请恤矣。另禀所陈各情，具见虑事周详，持心审慎，惟此时沪上军事，湘勇不多，淮勇一军，虽经抚部院提倡，募练渐有规模，特犷悍之习未除，致有铭字营勇夫戕官之案。又收集吴建瀛等数起降卒，张丞、刘都司等添招五营，亦皆新勇，未谙纪律。人数日增，恐营务日繁，纪律日弛，声誉亦将日减。抚部院有全省地方之事，势不能时时专教淮勇。该令统率各营，和辑众志，已有成效，足见平日能以情意相感孚，并不在以位望服人也。此后当常以苦口教之。教之而有效，则淮勇可多出忠臣义士，名将显宦；教之而无效。则淮勇仍不免为骄将悍卒，害家凶国。一人肫诚，万众可感。一心坚定，天地可回。该令前带勇经过清江、淮扬一带，秋毫无犯，颂声大作。望推此以教训淮勇全军，苦心磨练，副我厚望，勿遽作息肩计也。

批朱镇军八月二十五日禀报贼情由

建平并未克复，广德已降复叛，今仍为贼所踞矣。现改以凯部四千人守宁郡，留千人守泾县，韦志浚与洪容海皆守宁国县。俟各军扎定后，鲍军再拔营前进，贵军宜速赴旌德也。张、唐二人公牍，请专人飞送。

唐镇义训禀奉札移营请饬筹发月饷由

前札俟鲍军拔动，各军再行移营驻守。其时广德州已克，官兵气旺，故鲍军不妨先动。今广德州已降而复叛，城已得而复失，贼焰仍炽，官兵之气稍弱，必待各军全移，驻守已定，鲍军乃可拔发。昨已于二十九日专备照会，由朱云岩处专丁带交贵镇矣。姚道廉正劳苦，甚得军民之心。遽尔沦谢，实深悼痛！天不佑善人，岂东南劫数尚未满耶？江西厘金，今年甚办得不好，致我士卒口粮久缺，虽药资亦无所出，可怜之至。拟令各统领各选廉正明干之员，管一大厘卡。所收厘金，即专为该军之用。贵部下有贤员可往江西管厘卡者否？可保一员来安庆禀见，即令抽厘，供贵军之用。并请致函张、朱二公，各保管厘之贤员来，明年口粮有着耳。

朱镇品隆禀奉防旌德军民病疫由

旌城之荒凉，此间亦已闻之。今年将士战事虽少，而苦况更甚，可伤，可怜！恶秽之气，惟烧糠为烟，最可辟疫。若糠太少，即稻草斩碎，亦可伴烧。五谷之气能胜邪气，试之神效也。芗泉既克寿昌，于徽、旌之军，大有裨益。若再克淳安，则以后浙贼难来旌德矣。盖既恐贵军拦其前，又恐芗泉截其后也。望阁下专差与芗泉通信一二次，至要，至要！

批唐总镇闰八月二十六日禀

既已挨次移营，此际自断无移回之理。二十九日又寄一信，言万一宁国不保，或青阳、石埭失守，则云岩宜回徽，阁下宜回祁。昨日接凯章信，言宁国必可保。今日接春霆信，将进剿前路，是青、石亦当可保。阁下与云岩皆不可再移动矣。至嘱，至嘱！

批唐镇军九月初四日禀

顷又于初四日专札飞调蒋方伯一军防剿宁国，腾出鲍春霆一军驰援金陵。初九日又调朱云岩一军与鲍同援金陵。俟蒋军至旌德、宁国一带，则鲍、朱之军皆可抽动矣。淳安、龙游既克，徽防必可安稳，至以为慰！

批朱镇军九月初七日禀

宁国县城既失，则徽州、旌德两城皆十分吃紧，望阁下与桂生严防坚守。城中米粮尚足否？病勇渐愈否？贵体复元否？极深系念！二十八、初四日两次咨札，调蒋芗泉一军来援徽、宁。十一夜闻宁邑失守之信，又飞调蒋军来援徽、旌。兹乘贵处来丁之便，又寄蒋信一封，催其来徽，请阁下飞送芗泉处为荷。此间初二日解银二万至祁门，江西于初七日解送银二万五千至祁。只要粮路不断，九月尚可再解。南陵一城，春霆已派娄云庆及峰礼等营守之。泾县守兵太单，凯、霆处无人可拨，然贼窜泾县，须由旌德三溪经过，不能由南陵过也。

批唐镇军九月初八日禀

宁国失守，则旌德、徽州必甚吃紧。十年八月徽郡之失，侍贼即由宁国县来也，望阁下与云岩坚守徽、旌两城。古、赖两贼屡与贵军接仗，尚不甚悍，惟恐其由绩溪间道窜至休南、太平，间道窜至黟北，则祁门、景镇均属可危。昨已飞札蒋军前来会剿，请阁下再专足函催芗泉方伯与之合力夹击，必将古、赖股匪逐出徽境。为要！

批唐总镇九月十三日禀

闻破宁国者为刘、古、赖等贼，该逆屡为贵军与云岩所败，今春在青阳闻为春霆擒斩殆尽。若犯徽州、旌德等城，阁下与云岩必能御之。若从太平间道穿入黟、祁诸岭直犯祁门，阁下当带二三营回祁坚守。至要，至要！徽州、旌德有事，则调蒋方伯来援；祁门有事，则由安庆派兵往援，大约须十日乃能赶到，景德镇之碉堡，已派兵守之矣。

批唐总镇九月二十七日禀

徽、休、旌三城，有贵镇与云岩驻守，又有王钤峰援应，当可万无一失。宁郡有老湘营，守城亦有把握。惟鲍军二十一日之战又已小挫，不知能坚守营垒否？池州已添调韦志俊一军与李济元协守，共三千人，景德镇碉堡亦有三千人守之。纵有贼股内窜，大致可保全，惟祁门一城，须阁下随时兼顾也。

批唐总镇十月初三日禀

王钤峰若在龙湾驻营，甚好！甚好！贼若由歙南窜婺源，由休南窜祁门，皆须走龙湾一带经过，该处极要紧也。渠系客兵，阁下系主兵，望常常与之通音信，致殷勤。渠若少子药银钱，阁下商之勉林，接济少许，切不可待之太冷淡，孤负渠远来援救之意。至嘱，至嘱！

鲍提督超禀请筹发一二月满饷由

贵军一月全饷，合计不满八万。老前、新前、礼字三营病死者已千余人，合之各营病故者约在三千以外。阵亡、伤亡及散走者亦在一千以外。比较前此勇，额减去三分之一，何以缄称到饷二万，止能散给七日，殊不可解。贵军门事事不愧名将，惟利心太重，不足服众。闻近日催提各营截旷之银，汇送贵军门处，有此举否？为统师者，欲服将士之心，在不争将士之利。前于四月二十一日密寄一函，曾言利之所在，当与人共分之，名之所在，当与人共享之，嘱贵军门于霆字十五营中，分五营与宋国永统带，分五营与娄云庆统带。贵军门亲统五营及仁字、礼字、峰字、春字暨马队各营，仿李、多两帅分支派统之法，一则人心易服，二则照料易周，三则使麾下宿将，各显手段，造成独当一面之才，以为久远不败之地，其法至善，何以至今犹未决也？仰将副五营拨与娄镇统带，新五营拨与宋镇统带，银钱则归该二镇自支自放，战守则仍归贵军门节制调度，无得久专利权，致干参办。

批朱总镇十月初六日禀

昌化另股与宁国县赖、古等一股，不甚足畏。阁下与桂生守旌、徽、休等城，必足防御。又有王钤峰一军驻龙湾一带，亦不虑其南窜江西，差可放心。惟湾址之贼窜至西河，已断鲍军之粮路，鲍、张两军均属可危。不知春霆能竭力一战，一却凶锋否？倘鲍军小有挫失，当请李希帅带成、毛各军，先救皖南，前此已当面约定矣。金陵舍弟一军，守御尚为得手。闻初五日，贼已全退，不知确否？尚未接其来信，大致可保平安矣。

批唐总镇十月初九日禀

贼若由歙南来，则请钤峰兄顾屯溪、尚溪；贼若由太平、黟县来，则请钤军径保祁门。景德镇已有三千人驻守碉堡，祁门更得钤军守之，则根本固矣。

鲍提督超禀贼扑清弋江我军出队开仗由

攻坚最损精锐，目下各营弁勇当大病之后，又经闰月二十日、九月二十一两次小挫，尤宜切戒。此次西河之战，受伤营官两员，伤亡勇丁极多，亦不宜攻坚之明效大验也。青弋江与老营两处，贵军门与宋镇临时更换驻守，终恐号令纷歧，事权不一，不如将贼势审定，地势一一看明，何处最冲，可以屏蔽各路，何处次冲，仅能扼守一隅。最冲之地，由贵军门亲临驻守，次冲之地，责成宋镇带队分防。庶几用心专一，较之临时更换，似有把握。此时以力保贵军，及宁郡饷道为急务，若能择一扼要之地，可以顾全两处之粮路，即令各营并扎一处，贵军门与宋镇不分扎两处，则兵力不单，照料亦易周到。兵最怕分，分兵最易误事。梁美材等三营分扎抱龙冈，本部堂极不放心，能令随贵军门同驻，或随宋镇同驻更好。水运粮路以力保为妙，如不能保，本部堂即日派员至繁昌，会同地方官雇夫办理陆运事宜。吴廷华一军，现尚未到安庆，何绍彩一军本日已到安庆，十四日即开赴下游，由三山登岸，直赴南陵。饷银今日已到三万，明日起解，以四万交贵军，以一万交张臬司老湘营。

统领马步官军曾藩司国荃禀请增募十营围剿金陵由

行军之要，屯宿之守兵宜少，游击之活兵宜多。此次大股援逆，围扑官军营盘，苦守两月，幸获击退，转危为安，亦自人事居半，天幸居半。此等至险之着，岂可恃以为常哉？目前宜急思变计，酌留万人或八千人于金陵，与水师相依护。最冲处，皆修石垒、砖垒，与城池相等，为牢固不拔之基。此外，皆须退打东坝等处，乃活着也。若必欲厚集兵力以围金陵，该城周围百二十里之宽，纵添四十营，亦尚不能合围，亦不能困城贼。设顿兵日久，变症另生，从前向、和之覆辙，当以为鉴。即向、和在金陵时，亦常常防剿东坝、高淳、溧阳、溧水、句容、镇江等处，且常常援浙、援闽，不仅围金陵也。须另换局面，则可添营以资攻剿。目下株守之局，则不可添，所请碍难准行。

唐镇义训禀旌德被围拟即往援由

此时旌德如此紧急，贵军与钤峰军不可不迅速往援。但不可走绩溪一路出去，宜走潜口，过汤岭，出乌泥关，由谭家桥，至庙首，以援旌德。此张凯章老湘营十年八月二十五日，由旌德回黟之路也。其时徽州被围，凯章二十五日自旌拔营，二十八日至黟，二十九日至渔亭。贵军与钤峰观察走此路去，如贼在旌德，固可内外夹击；如贼弃旌而趋太，亦恰好迎头痛剿，免致窜入岭内，防不胜防。二十二日已发去一札，派贵军与王观察一军驰援旌城，已接到否？

批唐总镇十月二十三日禀

贼若窜太平，则漳岭、羊栈岭、大洪、大赤等岭，处处可虑。如闻贼踪至太平、甘棠、郭村等处，则王钤峰观察一军宜驻防祁门，乃可兼顾三面。若贼未至太平境内，则王军相机防剿，听阁下与钤峰商酌办理，本部堂不遥制也。

督带常胜军吴道煦详报常胜军由沪长行并送留守松江勇丁册由

自九月中旬接该道屡禀，即称速救金陵。今近五十日矣，并未见到。天下有如此迟延而可谓之救兵者乎？金陵虽粗幸解围，而大股贼匪已由九洑洲悉窜江北，向使该军于十月初来攻九洑洲，此祸当不如是之烈。时而禀称某日可以齐集，时而禀称攻破九洑洲下关，应派何营防守，但有期会而无实事。可笑，可怪！

督带常胜军吴道煦禀进剿九洑洲请预定派何营会攻先赐咨行等情

据禀均悉。该军但有文书期会，永无到防之日，何必预为裁定？何必专文密订？何必早定派营守九洑洲、七里洲等处？无论中国外国，无论古人今人，无论大官小官，有才无才，危急之际，言而无信，便一钱不值矣。

统领韩字营全军韩参将进春禀奉委招勇抵省立营管带由

新募之勇，全在立营时认真训练。训有二：出打仗之法，训作人之道。训打仗，则专尚严明，须令临阵之际，兵勇畏主将之法令，甚于畏贼之炮子；训作人，则全要肫诚如父母教子，有殷殷望其成立之意，庶人人易于感动。练有二：练队伍，练技艺。练技艺，则欲一人足御数人；练队伍，则欲数百人如一人。该将自立之道，则须以“勤”字、“廉”字为本，庶几磨炼动忍，渐成名将。勉之！发去《劝诫浅语》三本，聊资观省。

批唐镇军禀

二十九日之役，虽杀贼无多，亦足少挫凶锋。孔灵一股，业经击退否？趁势出岭，至旌德会剿，将古、赖各股击退，不入岭内，全徽之幸也。日内贼由九洑洲渡江北窜，皖北万分紧急。含山、巢县失守，调芜湖之树字五营渡北岸守无为州，留周万倬仍守芜湖，不能救援旌德矣。专盼贵镇与钤峰驰解旌围也。

批朱总镇十一月初五日禀

周镇一军仅一千八百人，内有五百系新收之降卒，本年病者亦多，因旌德业已解围，遂令其仍守芜湖，未来泾县矣。宁郡之易开俊，已至泾县，曾令其与贵镇通信，不知通过信函否？贵军守旌德，总须与泾县、宁郡常常通信，乃可办事。祁门于初七日失守，余于十二日备一公文，请贵镇弃旌德不守，即回徽州，与唐、王二军同剿祁门，不知接到否？其文系交泾县令吴廷华专送。鄙意深虑贵军缺粮，故令弃旌德也。顷贵处来勇，言旌德之米尚可支三个月，则旌城自不可轻弃，请留三营坚守旌德，而阁下酌带队伍赴休宁助剿，或约会驻泾之易、吴七营，夹攻太平，亦足掣祁门之贼势。现在鲍军粮路将通，宁郡军务渐有起色，如宁郡贼退，则水路可直运至旌德三溪，贵军即靠北路湾址宁郡之米，不靠南路祁门、徽州之米矣。目下贵军如米粮尚可支持，自以不退为是。余相隔太远，不知祁门及泾、太贼情何如，不敢一一遥制，请阁下自行斟酌办理。

批唐总镇十一月初六日禀

祁门已于初七日申刻失守，前此余屡次叮嘱驻祁之良勇，只许坚守营垒，不许出队迎剿，正虑其一败之后，不复回营也。闻王钤峰初七日酉刻已至金字牌，想初八、九必已开仗。若贵军与王军尚嫌单薄，当遨旌德朱云岩一军同至歙、休，会剿祁门，此间亦拟派一军由建德会剿祁门，惜仓卒无兵可派，实深焦灼，歙休之米粮子药，应足支三个月，贵军与王观察勉支一月。十日后，余必拨兵从岭外打入也。

批唐总镇十一月十一日禀

王钤峰七营，应令全扎祁门，以固根本。云岩日内能会合泾县易镇各营，攻克太平、大妙大幸；若其不能，则云岩宜退徽州，分防休、宁，贵军宜以少半驻防祁门，以多半与王军作游击之师，且待朱、易信到，再备公牍，调度一切。古、赖刘三酋，屡挫之后，实非我湘军之敌。云岩不能追剿太平，是过于慎而近于葸矣。

批唐总镇十一月十二日禀

泾县之贼，于初四日扑城，当日击退。初六日，我军出队追剿，则贼去已远。目下旌、泾两城，应皆无事，惟太平有贼，未知朱云岩与易开俊能去一夹击否？贵镇速回郡城，甚是，甚是！且待太平的信，再行调度可也。

总理老湘营务王道文瑞统带楚军老湘营王副将开琳禀收复祁门县城情形由

此次祁门之失，由于良字前、右两营不应出队，人数太少，奔溃太速，为贼所轻。不能御贼，反引贼入。假使坚守营盘，不过数时而该道援军已至矣。该道、将等一军，旬日之内，既克绩溪，又复祁门，士卒忍饥奔命，昼夜不遑，良深敬念！现闻贼由赤岭回窜田家乐等处，则桃树店一带应无逆踪。仰督率七营全驻祁门，勤探祁西、歙南两路，相机堵剿。顾祁西所以重景镇也，顾歙南所以重婺源也。其歙城以东，桃树店以西，羊栈、大洪等岭以北，该军均可不必兼顾。庶志虑专一，而兵力不过于疲乏。

批唐总镇十一月十七日禀

前批令王道文瑞一军坚守祁门，想已遵照办理。如左帅欲调王军至景镇等处，则宜令朱军退徽，贵军退祁，各派二营守休宁；如王军不赴他处，则姑且坚守徽、休、祁、旌四城，待贼踪窜定之后，再行相机调度。

批唐总镇十一月十六日禀

目下实无得力大队可以派赴渔亭，且多储米粮、子药，坚守祁、旌、歙、休四处，守过三个月，再看贼势何如，另作调度。

统领韩字营全军韩参将进春禀送新募九营营官弁勇花名册由

现准抚部院来文，已调该军移赴乐平，择要驻扎。新集之勇，未经训练，颇以为虑。惟当督率弁勇，人人以“勤”字自励，趁未与贼遇时，无论如何匆忙，每日总须训练。吾尝谓当营官统领者，有四个不字诀，曰：不要钱，不怕死，不偷懒，不扰民。该军此时尤以“不偷懒、不扰民”为要。

鲍提督超禀恳奏请开浙江提督缺回籍奔丧由

贵军门丁忧，业于前月二十七日具奏，钞稿咨会矣，兹复一再陈情，词旨迫切。贵军门孝思肫笃，又系屡立大功之人，本部堂当奏求皇上破格天恩，赏假回籍。治丧惟独当一面之人，须视军务之缓急以定行期之迟速。从前七年、八年，本部堂与胡抚院丁忧，值军务大松之际，荷蒙特旨赏假，是以起行较速。九年，胜帅丁忧，值军务紧急之际，六次陈奏始蒙俞允，是以闻讣后历五个月乃能起行。本年，李抚部院丁忧，值军务稍松之际，两次陈奏始蒙俞允，是以七月初六日闻讣，闰八月底乃能起行。贵军门现在丁忧，正值宁国军务万分吃紧之际，恐须三四次陈奏乃能仰荷圣恩俞允。若能将西河湾泟之贼击退，粮路早通，圣心大慰，或能早邀恩准亦未可知。贵军门一面节哀治军，稳战稳守，一面附片具奏，恳恩赏假，静候谕旨。贵军门之母年岁若干，子孙若干，何日自皖到籍，一并迅速呈明。至要！至要！

唐镇义训禀报军情由

朱军既已弃旌不守，而青阳又于初五日失陷，两处皆为失算，此余调度不善之咎，非云岩拔行太速之咎也。惟余意欲云岩由泾赴青，系怜泾军太孤之故。今云岩不走泾县而径至徽州，使泾军之势更孤，是云岩亦不能辞其咎矣。事已如此，悔之无益。刻下惟令云岩兼程赴池州府，会合守池之四千六百人，迅速进剿青阳，并由青阳进剿石太，庶可解泾县之困，而为徽祁岭外之援。朱军若至池州，米粮子药不必多带，本部堂专解米五百石、子药各二千斤至池以待之。但愈速愈妙，不可稍缓耳。徽祁今腊、明正两月断可无虞。歙之东，淳安、严州均有重兵；休之南，有王沐湘勇二千，现驻五城山斗一带；祁之南，景镇有重兵五千；祁之北，池州有重兵七千，处处皆可应援，较之庚冬辛春余在祁门时安稳多矣。

统带鼓湘营黄都司青九禀筹办粮子药及防务情形由

“勤加操练，严禁骚扰”二语，是做营官的要诀。近来湖南建功立名之人，均从此二语做出。该都司知从此用力，将来又为名将矣，拭目俟之。

批唐总镇十二月二十日禀

良字营极不可恃，故余屡次专函，只令坚守营盘，不许出队接仗。王、曹二员，即当附案参办。王沐四营，目下扎江湾，亦自无碍。如果旌、太之贼内犯，当令其进驻龙湾一带，或径驻草市屯溪更好。候便中批示可也。

批朱总镇十二月二十八日禀

既得青阳，则江边各城皆为官军所守，大局可保平安。贵军在青阳整顿一两月，本部堂不遽催进兵也。韦部宜守城内，贵军宜扎城外，墙濠不可疏忽。至嘱！

批朱总镇正月初七日禀

韦部年内不至青阳，殊不可解，顷已严批催之矣。贵军在祁门，每营领营三千，尚可设法采买米粮。此时安庆谷米太少，只可酌解少许，不能再济千石。其火药、油烛可为江外军械所暂为应付也。

批梅守正月十二日禀

若贼攻旌、太、石、青各城，坚城易于防守，乡间又无可掳，贼当不至远志。若贼由绩、婺、淳遂直犯江西，却极可虑。金尚未到安庆，毛亦为雪所阻，未能南渡也。石、青二城固主守不主剿。然此等穷寇亦非难剿，可与古隆贤熟计，相机截剿，无坐失时会也。

总统江南水师吴镇全美禀裁船节饷并布置江防由

来牍并清折皆已阅悉。所有裁船节饷并布置江防各情形均臻妥协，已准都将军钞折咨会，于上年十二月二十七日具奏矣。希即实力整顿，毋更沾染旧习。

用兵之道，总以不扰民为第一义。本部堂频年教人首重爱民二字，贵镇初膺重任，务须与麾下将弁约束，禁止扰民。苦心告诫，苦口叮咛，申说一次有一次之益，惩办一案造一方之福。本部堂与贵镇等交相劝勉可也。

王副将品高呈报开用管带强中前营关防日期并回徽城训练由

良营旧勇，骚扰地方，习气最坏，既经挑选，改立新营，务当认真训练，整饬营规，一洗从前积习，庶几可用。营头之优劣，全视乎管带之人。该营官果勤以自励，廉以率下，自可作士气而服众心。第一，禁洋烟；第二，禁骚扰；第三，戒晏起；第四，勤操练。营务必日有起色。勉之，勉之！千万千万！本部堂既怕各营打败仗，尤虑各营官学坏样。小败不过误于一时，学坏则误及终身矣。我教尔等，即如父兄之教子弟，字字皆我之心血，切莫忽略看过。

批朱总镇正月十九日禀

青阳县城内应由贵镇拨营驻守。或以三营守城内，四营扎城外；抑或以四营守城内，三营扎城外，均由贵镇自酌。大通米少价昂，自安庆以下皆然，即安庆以上亦如此，实可深忧。现派人至江西、四川两省买米，约计须四五月乃可运到，此两三月殊难接济。贵军向由山内粮台支应，尽可仍向李勉林商酌，由饶州运米一、二千石至青阳，尚不甚难。贵镇一面自行购买可也。

批唐总镇正月二十一日禀

龙阳屡败之贼，如果窜徽，应不甚悍，守御尚易为力。惟王沐军营规极松，从未见仗，断不可恃。该镇但可与王道会剿，不可与王沐会剿。自度战无把握，则以闭城坚守为主。至嘱！

批唐镇军正月二十四日禀

休城仅有三营，极不放心。然贼从东来，必先打郡城，若郡城站得住，休城当可无虞。王牧一军未经战阵，不宜与之会剿。若能稳扎草市，保住王牧营盘，休城必可无恙。贼若攻休城，必先攻草市营也。此间目下无营可拨，即有亦不能于旬日到休，不必悬望。

批唐总镇正月二十五日禀

绩溪之贼既退，郡城可以放心，殊可欣慰。退去岭外难保其不犯黟县、东建，然事势已略松矣。古、赖二贼本不善战，又无一定主意，故时进时退，时东时西，我军御之之法，守则以静字为主，战则防其头阵猛扑，头阵站得稳，则以后不足畏矣。

批唐总镇二月初一日禀

日内西河、小淮窑、奎潭、湾浊之贼已被鲍军击退，朱军不久即可进剿。石、太岭外局势大松，岭内休、祁等处计不久必可略松，不必遽请开营。若另开新营，到时亦在四五月不能救目前之急也。

洪副将德发禀接带湘前左营日期

作营官之要，不外“勤”、“廉”、“明”三字。“勤”则足以率众，使常有奋兴之象；“廉”则足以服人，不致来怨嚣之声。此皆人力之所能为也。惟“明”之一字，须带有几分天性，然亦可以由人力做去。如事理有不明者，时时向统领、僚友讲求之，退而加以思索，思之不得，仍复再问，必使了然于心，然后已如此日积月累，自觉进益无穷，心境渐几于明白矣。该营官打仗勇往，本部堂尚可放心，惟须于此三字，加意用功，庶不负余厚望。勉之，勉之！

批唐镇军正月二十九日禀

今年正月初八、九、十暨十一、十三等日，贵军冒大雨、大雪，出队力战，使贼不敢再窥休、歙，为功甚伟，可慰之至！目下徽境虽可无虞，尚虑逆踪由绩南马金一带，以窜开、婺，已饬毛道移驻龙湾、屯溪等处，专扼马金一路，望贵镇与之熟商论堵扼马金，则毛军宜扎龙湾、五城等处，愈近愈妙；论游击之师，不宜守垒，则毛军宜扎休城，分驻屯溪，不宜更分扎他处，究以何者为最善也？李宅赙仪及祭幛收存，用情微嫌过重，且待朱军送到，再酌。如轻重悬绝，则尊仪或须略退耳。

鲍提督超禀奏准回籍治丧由

初六初八两次来缄，均已阅悉。王镇可升一军，已据报于初九日移防湾沚，该处尚需水师一营，候晤商彭部堂、杨军门，再行酌派。贵军门急思回籍治丧，自是人子至性。惟前次钦奉寄谕，俟江南军务大定，再行奏请给假，旋又奉特恩赏赐福字。朝廷于贵军门礼数甚渥，属望方殷，本部堂实不敢代为陈奏，抑且不忍再为渎陈。李抚部院去秋两次奏请，实因吐血病重，非仅为奔丧也。贵军门当强抑孝思，勉竭忠忱，暂时仍督师节节进剿，以答恩眷之隆。趁此机会，即日进剿东坝，占夺要隘，庶皖南全局安于磐石，金陵后路不久空虚。九仞之功勿亏此一篑。至要，至嘱！

现在李抚部院已于初八日起程来皖，江军门忠义亦率师东来，两军二万余人，三月间可由巢、含进剿江浦、九洑洲。贵军门若由东坝进孝陵卫，则四月间金陵可以合围。此十年以来未有之机会，何可错过！企望，企望！

批朱总镇禀

去冬因贵军士卒病者尚多，是以批准在青阳休息，此时病者既已复元，自应迅速进攻石埭，其几成留守几成进剿，均由贵镇斟酌办理，尽可不必请示。现在金陵及芜湖、金柱等军均极稳固，浙师连克二府七县，贼势极疲极乱之时，若我军猛剿，而稳守必易得手。

批唐总镇二月初八日禀

绩、歙一带居民凋残，闻之伤心。然兵力只此，但能守城守垒，不能分布各乡，见贼即打，理势然也。扎草市之王丞一军，究竟何如？自立军以来，并未见仗，自难言战，不知守垒略可有恃否？若守亦不可靠，不如调之入休宁城内守垛，所以保全休邑，即所以保全该军。只要徽、休、祁、景四处稳固，他处纵然糜烂，事犹可为也。望阁下细心察看，看定后，一面与王丞商议，一面飞告敝处，即行札饬办理。本部堂于山内之事所不放心者，惟休城与王军耳。

批唐总镇二月十四日禀

谭星一股，花旗一股，合之古、赖等匪，人数实已不少。徽、休同时吃重，亦属意中之事。拟即调李申夫五营速守青阳，而令朱云岩回驻休宁。若周厚斋能于五日内到皖，则以周守青阳。总在半月之内，可令云岩入岭。阁下宜坚守以待朱军之至，庶合祁门王军可以一战。若草市王军，则未必可恃也。

批朱镇军二月二十日禀

贼攻青阳，图窜东、建，亦意中之事。只要内守徽、祁、休、宁，外守青阳、池州，江西守景镇、乐平，大局当无妨碍。古、赖、黄皆屡败之余，军器不全。我军若得五千劲旅，尽可击之回窜，不令内犯江西更好。本部堂于日内可到大通，青阳若不甚吃紧，贵镇可来大通一晤否？如贼距城不远，则不必来，嘱易芸陔来舟次一见亦可。

朱镇品隆禀连日击贼并出队由

胡、黄、李三逆，已另咨鲍军门即日率师由南陵、青阳一路进剿。特恐各股并行、逼入岭内，徽军难以支持，而徽郡各防兵，尤以休宁一城未可深恃为虑昨唐镇加派王华云一营协守休城，未知足当大敌否？该军驻守青阳，暂时仍应缓进。凡守城之道，贼始至猛扑，一鼓锐气，宜坚壁不出，少钝其锋而销磨其气。即一日之中，贼初来之时，其气甚锐，至未申以来，则意兴减而气衰矣。古人所谓“避其锐气，击其惰归”者，此也。贵镇好出零队，好打油仗，最易为贼所轻。不出则坚壁静守，出则须以大队猛打，不可零进零退，徒长贼焰也。

批唐总镇二月十七日禀

本部堂深以为休宁一城为虑。贵镇派王副将人休协守，甚慰，甚慰！但守则静守，不放一枪，不出一人。打则猛打，出队不可太零，收队不可太快。出队见贼未开仗而轻收者，尤为长贼气。贵镇与云岩一军，每好出零队，打油仗，以致为贼所轻。以后出队之时，点足实数，若不满一千，不必轻出也。贼窜江西，不能飞越景镇、乐平，若该二处自能坚守，则各处援兵亦必速到耳。

批唐总镇二月二十三日禀

各股贼皆无甚伎俩，惟人数甚多，我痛剿则胁从立散，贼小胜则凶焰顿长。官兵开仗初交手时，切不可轻敌，既获胜后又不可不穷追多杀，盖轻敌则恐一路疏失，各路之贼皆长气焰，不穷追多杀则不能寒贼首之胆，而胁从者亦无隙可逃，大约此次贼颇易打，至要临阵善于审机耳。

统带吉中贞字武字两营萧提督开印禀报开用关防日期

统带之任，不但讲求战守，更宜勤已励己，廉以服众，凡事留心考究，不知则问多，问多思期于明白透彻。而后已苦心磨练，冀成吾湘名将。勉之！

批唐镇军二月二十八日禀

日内军务吃紧。皖北则江浦、浦口等城失守后，伪忠王上窜巢城，以数支牵制庐江官兵，以数支牵制无为州官兵，而以大股初四、五日猛攻石涧埠毛道营盘，文报接济，皆已不通；南岸则花旗、古、刘等股麇集徽境，而黄、胡、李等股又从东建直犯饶、景。本部堂已调霆军驰援景镇。鲍军门于初七日到青阳，将由建德赴江西矣。因毛道四面被围，又调霆军改援石涧埠，先解毛军之围。不知景镇、乐平官军能坚守待援否？贵镇守徽、休，王道守祁，均可放心。但恐刘臬司须赴景镇，山内别无游击之师，殊深焦灼耳！

批唐镇军三月十二日禀

顷又接张道禀，毛军于十三日接仗挫败，该军亦有伤亡。十四日，贼攻郡城甚急，不知能保全否？毛军于正月到徽，至今四十余天，尚未布置停妥。办事不迅速，打仗不奋勇，果不出人所料，可叹，可恨！

批唐总镇三月初二日禀

闻徽、祁贼匪极多，半月未接来信，焦灼之至！然徽、休三城，计必可坚守无虞，北岸无为州石涧埠毛道营盘，被贼围扑，水泄不通已九日矣。调霆军由大通往援，计十七八必可赶到。俟石涧埠解围，霆军仍回南岸，援剿建德景镇一带。不过四月中旬，霆军在祁西、祁南，痛打几仗，徽事必可大松也。

批唐镇军三月初八日禀

休、歙一路虽经击退，而渔、祁尚十分吃紧。东、建等贼，闻尚麇集于石门、洋塘、桃树店一带，均为祁西、祁南之患，实深忧灼！现派鲍军进攻无为州，待石涧埠毛军解围后，即调令由青阳、石、太进援徽州，然计期已在四月中旬矣。务望我山内诸军，再竭力坚守一月，则鲍、朱援军皆集，自可苦尽回甘。

批梅守三月二十日禀

十三日不过毛军小挫，贼已径由休南龙湾一带窜入江西矣。十七日大股续至，唐、毛二军在杨村大败，不知休、歙三城果能保全否？该军能派六营入岭援救，极好，极好！大慰！大慰！顷已办札排递矣。仰即日入岭，商同剿办。古隆贤深知贼中虚实，当可探得确情，以谋取胜。胡乐司尾股人数当亦不少，然前有旌、太两城，青、石可无碍也。

朱镇品隆禀奉札出攻石埭并击贼筑垒于墩上瓦园由

来牍可怪可叹，一味支吾，全不实心干事。石埭距青阳甚近可打行仗，酌带干粮，出贼不意，机在迅速，何辎重之有？又何修垒之有？鲍军门自宁郡至泾县，计程百二十里，正月初五一昼夜赶到，初六日将扑泾之贼击退解围，初七日仍回宁郡高祖山老营。青阳至石埭八十里，先日由青阳出队至离石城十里许扎驻。次早开仗后，仍回青阳可也。青阳至陵阳不过五十余里，陵阳既有贼，三更前进，巳刻至陵阳开仗，本日回青阳可也。岭上苏有贼，先剿岭上苏可也。秧田埂瓦园有贼，先剿秧田瓦园可也。驻青阳已经三月，于附近之贼全不动手一打，乃以此禀塞责，可恶，可恨！如此何须多营！仰即撤去二营，酌留五营，专守青阳，终年不动一步可耳。

鲍超禀探报贼抵庐江我军舟行由枞阳登岸迎头截剿由

来缄阅悉。贵军门一闻石涧埠解围之信，即应确探贼窜何路，设法腰截方为不负此行，乃冒昧返舟，殊属不合。贵军门于初十早接调援无为之牍，十一日尽可渡江，十二、三、四、五等日尽可由陆路抵无为州，十六由州出队，十七日毛、刘、彭、萧大战之时，霆军尽可由西路会剿。若使贵军十七会剿，该逆何至由西路上窜庐江？来缄又称，乘此风利上行，试思十八日自无为开行，二十一日申刻始至泥汊，四日仅行六十里，尚得谓之风利行速耶？明知船行甚钝，贵军门听将士之言，贪舟中之逸，不愿登陆。此次掳船至千余号之多，大通荻港各卡厘金大减，船户人人含怨。前据缄称：到无为后欲仍留各船，本部堂曾答以所得者少，所损者多，批令将各船一律开释。岂未接此批耶？往年加夫八百余名，岂至今一步皆不能走，而动必需船耶？如再不将各船只一律开释，本部堂定当据实奏参，勿谓言之不早也。二十一日发去一咨，请贵军门由王家套等处起岸进兵，以解庐江之围。兹据称欲由枞阳登岸，枞阳至庐江二百一十里，王家套至庐江一百里，何为舍近而图远？应即仍由王家套登岸，迅速进剿，亦不必亲来安庆。

朱镇品隆禀贼扑青阳筹备储粮坚守由

据禀，断能稳守稳击，大慰，大慰！所领米粮，即饬粮台赶紧筹办。徽州之贼既已退回，则徽、休、祁门可保无虞，此大可喜之事。贼中无“斗王”，即堵王，民间皆称堵王系黄文金，号黄老虎者也。在皖南诸贼中，最为凶悍。十一日在祁门小路口大败于王钤峰之手，现闻尚在石门、洋塘、桃树店一带，总图内窜江西。来函谓斗王亦至青阳，恐未可信。希即详细探明见示。

朱镇品隆禀贼攻城垒我军出击获胜由

此股贼匪，前自宁国、泾县败回，本已衰弱，顷又自徽州败回，其气尤馁。我军平日宜戒浪战，若看定地势，酌定时候，本有可打之机，却又不可太斯文了。一经得手，即须痛剿穷追。上午得手，下午又剿又追；先日得手，次日又剿又追；乃足以振军威，而寒贼胆。不过猛打数次，三千余人即足抵万人之声威矣。若一味稳慎，全不勇猛，交锋之际，见贼小挫退，我亦得罢且罢，得收且收。不说天色将晚，便说风雨将至，不说士卒饥疲，便说出队太远，不说怕有埋伏，便说另股包抄，如此则永无痛剿之时，贼亦永无吃亏之日。不过数次，贼必狎而玩之，三千余人只足抵千余人之声威矣。往昔鲍春霆带三千四百人，七年打意生寺，八年打凉亭河，实有十余万悍贼，故鲍在二郎河一带三千余人之声威，足抵万人。近日王钤峰守祁门，仅二千八百人，尚分二营扎渔亭。三月十一，破黄老虎一股于小路口，打得甚猛，黄老虎不敢再扰祁门，其声威亦足抵五千人。贵镇在青阳，与古赖刘蓝等逆相周旋，尽可大有作为。不料声威日减，大负期望。唐镇亦是过于稳慎，为刘、王客兵所笑。此批仰钞录移知唐镇可也。

批唐总镇三月二十五日禀

顷接来勇面禀，二十五夜宿渔亭，闻刘、王各军已于二十五日再攻黟县，岭内肃清矣。此次伪忠王大股于十七日自石涧埠解围后，于十九日攻扑庐江，二十一日围攻舒城，二十五日围攻六安州。舒城守兵仅有蒋道二营，六安守兵仅有蒋部之利左等二营，亦能坚守城池。皖南群贼不如忠逆之悍；徽、休二城不仅两营之多。除守城外，贵镇尽可带二三千人出打行仗，会同刘、王各军痛剿黟县之贼。乃刘王各军迭次苦战，贵镇始终不发一兵相助大为客兵所笑。本部堂有何颜面见人！朱镇一军，现在亦但能守，而不能战，大负期望。可叹，可叹！

朱镇品隆禀连日剿击各路贼匪获胜由

两日之战，总不切实痛快，譬如治病者，略施表散之方，而无猛攻之剂，则病终不能去。目下皖南之贼，人多而不悍，势散而不整，实系衰弱无能，易于攻打。我军但审机量敌，一有可乘之隙，即猛击猛进，猛杀猛追，使逆胆悉寒，不敢窥伺，庶可一劳永逸。不然，株守以待，贼至稍胜，而即收队，稳则稳矣，于贼毫无所损。而各股之环绕于前后左右者，或远或近，若出若没，且纠缠而无已时也。

批唐镇义训禀连日击贼获胜由

初一、二、三等日，连日苦战获胜，贼胆必日寒，士心必日壮。凡军威所以大振者，全是打出来的。有四分是把稳打的，有六分是冒险打的。从前楚军初立，塔军门有八分冒险，后来多、鲍有七分冒险，李忠武亦有六分冒险。近来各军多图十分把稳，不肯冒一二分险，虽穷饿之贼，残败之贼，亦从不猛打痛追，以致穷蹙者不肯降，裹胁者不肯散。浙贼所以弃浙而趋皖者，以浙打而皖不打也。望贵镇挽此积习，变此风气，东馆、西馆、陵阳镇之贼，望次第痛剿而驱除之。至嘱！

唐镇义训禀祁防吃紧恳饬朱军入岭以固根本由

该军是徽郡之地主，各军皆系客兵。该军虽仅扎徽、休两城，而于渔、黟、祁三处，皆当派人坐探，与各军宜常通信息，有警急宜飞速驰援，有喜信宜飞速驰报，方不失主人之道，方足联客兵之欢。刘、王两军于二十五日大获胜仗，将十都等处贼垒全数攻破，黟贼全数出岭，该镇二十六日尚不得音信，何愦愦若此耶？此次客兵十分出力，主兵从不会剿，本部堂实无颜面对人。该军只可出队雕剿，不能分扎岩寺，本部堂已于刘臬司禀内批明，并照会贵镇矣。朱镇日内方与各贼屡次苦战，青阳亦系万不可失之地，已另调李道钧字一军，由建进剿祁西矣。

批唐镇军三月二十八日禀

该军只可出队雕剿，不能分扎岩寺，前已批于刘臬司禀内，并批该镇小禀矣。至亲赴渔亭会晤刘臬司，则早应前往，且应常常往见，殷殷亲近。渠以客兵如此速来，如此苦战。叶道则宜联以诚意，赠以仪物，贵镇则宜助之同战，陪之同劳，庶不愧为主人之道。乃叶道与贵镇许久不至刘臬司营中一会，任他苦战，苦守，东奔西驰。本处镇道若置之不闻不问，昨刘臬司有将赴景镇之议，而王沐亦将回顾江西，黟、渔之事恐致决裂，实深忧悸。现调李道钧字一军，由建救祁，亦须中旬乃能到也。

邓万林禀奉谕派往淮扬营中同襄军务

现在下游军事颇顺，水师炮船日增。该将既赴营襄理军务，应以勤训练、戒骚扰，为第一要义。而上海风气奢靡，最易沾染，嗜财倚势，最易败名，尤以崇俭守廉为本，勉之！

批唐镇军四月初六日禀

湖州既未克复，后股上窜之贼必且络绎不绝。前与毛军会剿，既难取胜，则此时该军截剿亦不过斩擒而已，不能遏贼而创之也。仰严守徽、休两城，以固根本。无以贼不攻城，而或忽之。

批唐镇军四月初五日禀

此禀已隔半月，不知该军已分扎屯溪否？若尚未分扎，则不分亦可。该军除良字二营及已撤之震字营外，仅只六营，派队出剿则可，分扎三处则单，本部堂已函告左部堂矣，现调李道钧字一军前赴山内，该镇可与之面商一切。

批梅守四月十九日禀

现札李济元带建字二营先往太平驻防。如有警信，该守务须简派一营，速赴太平会防。泾、旌、青、石皆有守兵，该逆万无久攻之理。易镇六营分守泾旌二城，湘前等十营，断无不能守三城之理，但不能分兵出城雕剿，建字营虽弱，亦尚可助守也。陈镇甫经到池，未便改令移防耳。

洪容海禀奉批坚守弋江修筑营垒由

凡带勇者，声名最关紧要。驻扎之地，能严约勇丁，与民秋毫无犯，则声名即从此起矣。若擅作威福，纵勇四出索扰，则声名一坏，人皆避之，万事都行不动。该将系投诚之营，民间早闻而生畏，虽买卖人亦怕进该营，必须加倍约束，乃能将长毛二字洗涤干净，勉之，勉之！放下屠刀，立地成佛。该将若矢志不扰百姓，亦立地作好人，立地成名将矣。

郎中衔户部主事文岳英等禀请修葺南岳庙出示劝捐由

南岳庙岁久就圮，自应即敬谨修葺，以肃名禋。据称康熙年间圣祖以冲圣临朝，允臣下税厘之请，发帑兴修。中丞赵公实董其事。是当时以南岳有寿岳之称，而臣下遂默致祈天永命之请，或亦古人祷祀群望之义。今巡抚毛部院，抚湘二年，虽勋绩未知与前哲何如，而忠君爱国之忱，则几堪媲美赵恭毅公。皇上冲龄践祚，同符圣祖，诚使礼秩寿岳，重修祠庙，有裨于圣主之遐龄，则毛部院必竭诚将事，即本部堂亦何敢视为缓图。候即咨商毛部院主持一切，本部堂会同董理。香客每名捐钱二百文，尚不为多。准会衔出示晓谕。旷学熊等七员及照磨旷学征，均准给予会札。水陆各营，由本部堂札饬，量力捐输。岁修租谷，应由毛部院饬查追缴。余均照所拟办理。

水师向导营新授江南狼山镇总兵王吉禀奉到行知由

来牍阅悉。贵镇新膺简命，受恩愈重，责望愈隆，益当奋勉立功，以图报称。治事宜勤，操守宜廉，行军宜爱民，说话宜诚信。四者缺一不可，无以官大而忘

之也。

统带贞右马步各营成提督大吉统带湘皖等营蒋道凝学管理湘中右等营军务毛道有铭会禀预筹分军防守各处情形由

据禀所筹各情形，具见周密。本部堂前因我军攻坚，伤亡过多，寿城既失，士气减损，故但思敛兵以保六安、颍州尖镇三处，而未计及不守各要隘，则三处亦不能保。又未计及兵退太远，则六北之粮尽为苗有，六北之圩尽被苗胁，此本部堂之疏失也。兹来禀筹画详明，应即如所拟，妥为布置。

管理湘中右等营军务毛道有铭禀复元中营勇在舒城滋闹情形

副将胡秀世，疮伤尚未平复，应准免其来省。仰即将看管病勇之亲兵李玉兴即日押送来省，听候查讯，以期水落石出，亦不能以该亲兵所供一面之词为凭。湘军昔年声名天下钦仰！近日各处松懈，扰民被控之案，层见叠出。若凡案皆不认真审讯，则我湘勇愈趋愈下，将为世所唾骂矣。

勋中营潘游击立勋禀苗逆冲犯三河尖赖沿河团练节节堵御由

该游击督练固守尖镇，使正阳之逆不敢冲犯，保全要隘，具征忠义团结，敌忾同仇，深堪嘉奖！即日札饬办理三河尖练务，协同成军并力捍御，以保身家，以卫良民。苗逆之意，自以为平日曾有小惠在人，人必从之，而不知彼为团练，名正言顺，人乐从之，彼为叛逆，名不正言不顺，一旦身败家破，上辱祖宗，下戮妻子，谁肯从之！两淮自古多豪杰之士，大丈夫情愿效忠圣朝，岂肯为苗逆作臣仆？情愿自立门户，岂肯为苗逆作爪牙？该游击带练日久，凡两淮豪杰，必多素通声息之人。仰即将其中不愿附苗者，详细密禀，以便给札办团，同心讨苗。三河尖巡检史化明，未能得力，应即撤任，候饬司另行委员署理。

朱镇品隆禀病重难支及朱守声隆身故派员照料该营营务由

两年以来，各军病故者，多屡损将领得力人员，每一思之，辄为神伤。本部堂去冬亦遭手足之丧，故于贵镇暨张臬司之弟、刘臬司之兄弟，尤为怆怀。所幸令弟有三子，较之张、刘等稍足自慰。贵镇重任在身，亦宜强自宽怀！无过悲戚也。

批唐镇军七月十九日禀

婺源可虑，杨部堂已咨左部堂，于王镇、王道二人中，派一人守婺，本部堂亦于金陵军中，另派守宁国、泾旌，抽出易、刘两军，与朱南桂皖南为游击之师。阁下与金观察惟坚守三城一隘，不过月余，当有活兵到徽境也。

批唐镇军八月初四日禀

据金陵来信，湖州克复，苏军郭镇松林直追至广德州，似逸贼已不甚多，即多亦狼狈已甚，断不能似听、康等股之整齐也。贵镇若与金军合力痛剿，当不至如三月之偾事。望与易、刘二镇多通书信，审确贼情，猛击而稳图之。

批唐镇军八月初三日禀

青阳被围已二十日，朱镇久病，不省人事，军士病者十居六七，危急之至！派钧字营由大通往援，因隔水不能直达城下。江、席二军由池州往援，亦因病者太多，尚未至池。无论青邑可保与否，徽、宁两府九月必吃紧矣，仰会商刘臬司王道妥为防范，至要，至要！

统领景防各军段道起禀请札饬皖南道府筹款发赈济食难民由

皖南各属，迭遭蹂躏，百姓流离困苦，本部堂每一念及，寝馈难安。自上年来叠次饬发赈米，每县二三百石至五六百石不等。无如地方宽阔，军饷支绌，既苦惠小而不能遍，又恨力薄而不能继，而逆众且时时窜突，灾黎迄无休息之期。其势与现在江西仅鄱、湖、都、彭被扰各属，赈济有限者不同。茫茫浩劫，具祸以烬，忝膺巨任，徒增愧叹耳。

批唐镇军八月初十日禀

山阳坑等处，易镇于七八日迭获胜仗。该逆业出老竹岭外，不知仍窜入否？歙南深渡一带，如果堵剿得力，恐该逆将由歙北乱窜。仰督率各军，稳猛图之。

批朱镇军禀

喻、席两军，不知能从茅坦打进否？李军有十二日之挫，恐难再振。江军留病勇守池郡，好者俱交席军带打茅坦一路。鲍军日内无信来，不知春霆病好否？宋国永已带队至芜湖否？此外实无大枝援兵可调。愧极，愧极！

三河尖练总潘令垲禀遵札办理团练并俟访得才堪济变者当密为举报由

该令居心光明，措词真切。此禀可以见其大概。阅之欣慰无已！所称抱济世之才，矢坚贞之志，不为利害所动，此豪杰之士也。心知顺逆，隐怀忠义，而亦不免被其逼胁，此不失为良善之人也。豪杰之士，难以邂逅之；良善之人，尚可以人力求之。求之而实见其行，实信其心，方行举报，则斟酌而无冒滥矣。仰随时留心访察，以慰期望，得一好人，便为天地消一浩劫也。

傅参将家桂禀奉札代理湘新后等营统带事务

该将质地宽厚，易得勇心。惟行军当以严为主。临阵纪律不严，则无以作勇敢之气；平日营规不严，则无以儆骚扰之风。周镇能打猛仗，能耐劳苦，故该营屡立功绩。该将接统其众，无隳成规可也。

候选府经历张翰贻禀接带新仁营事务日期

现在群逆萃聚青阳，距南陵甚近。该员新充管带，务须廉以持躬，勤以率下。先民有言：“不尝苦中苦，难为人上人。”闻该员少年老成，勉之又勉。名将名臣，在有志者为之，非有种也。

朱镇品隆禀青阳解围由

此次黄、李大股围攻青阳，适值我军疾病空乏，不能自存之时，可谓奇险。贵镇扶病登陴，与各将士忍饥苦守，竟能坚持三十八日之久，与援师内外夹击，力解重围，实非本部堂初意所及料也。我湘军近年以来，守城守垒已磨练出绝大本领，如前年冬之徽州，去秋之雨花台，今春之石涧埠，此次之青阳，皆有百折不回之力，良可欣慰！贵镇病势已渐愈否？营宫中病者三人，皆就痊否？深为轸念。昨已檄调湘后两营接防青阳，建字两营接防池郡，贵军暨江、席、李、喻诸军，分为两大支，进图石、太、旌德各城。而江席及喻纷纷呈请大加休养，该军旬日可拔队开行否？能趁此机收复石、太、旌德，则省力多矣。

统带江苏抚标亲军总办湘淮各营防剿事宜李令鹤章禀克复江阴县城由

江阴为苏州北路屏蔽，贼所必争之地，经该统领添调援师，将东南木城卡垒扫荡净尽，立复坚城，使苏贼无路北渡，实属有功全局，与前此守常熟、克昆山，诸伟绩互相震耀。惟淮勇威望日著，本部堂所期者，不在勋烈，而在纪律，必须如该统领去年初过淮扬时之秋毫无犯，而后可保常胜，可免后患。仰即时时诰诚，处处维持，勿视为老生常谈也。

批唐镇军九月初一日禀

该军只能分守徽、休，不能拨人扎于箬岭、许村等处，昨已批告刘臬司矣。守得此岭，难顾彼岭，故余始终主守城不主守岭也。

梅守锦源禀探明贼踪由

苏浙肃清，皖南从此当无兵革之患，斯民稍得苏息。诸将士从我甚苦，欠饷甚多，时常怜念，从此必可陆续给还，不欠一文。仰传谕将领弁勇，此后既不打仗，专从爱民二字上用功，不可稍有口角，坏多年之声名也。

统带贞右等营成参将大吉禀请给假养病省亲由

该将于四月十八日抵宋埠，五月初六日接由宋埠赴三河尖援剿颍、寿之檄，五月十六日始行拔营，六月初四尚未抵寿，实属畏葸逗留。本部堂犹念该将在李抚院部下曾著微劳，姑示薄惩，以冀及早愧悟，乃竟怙过不悛，在固始数月，一任部卒四出滋扰，酿命劫狱，巨案叠出，该将仍托病不理，置若罔闻。屡奉檄催前进，始于八月二十四日令各营拔赴尖镇，而该将则具禀乞假，希图引退，使湘军声名狼藉，本部堂与李抚部院之名望大减。该将此时岂能置身事外？仰候金前道国琛到皖，前赴三河尖，交代该营事务后，该将即来辕听候查办。固始县绅民原禀钞发阅看。已派蒋道密查，计日亦将禀复矣。

统领铭字营刘镇铭传贺禀一件另单缴还银米等情

近闻淮勇屡胜而骄，颇多扰民之事。该镇甫膺专阃，尤宜不自满假，时时以廉俭二字整躬驭下，苦口告戒，不准扰民，至嘱，至嘱！若大功未立，而先隳声名，甚非本部堂所期望也。

朱镇品隆禀古隆贤献城乞降恳分饬岭外各军暂缓进兵由

古隆贤一股，当饥困穷蹙之时，又慑岭内外各军夹击之威，其率众投诚，事尚可信。从前韦志俊献池州府城，旋被杨逆占夺，去年洪容海献广德州城。亦因其部下内变，旋得旋失。贵镇此次当引前事为鉴，十分防范，十分审慎，庶免后患。旌德招抚事宜，候即饬易镇就近带营往办。然一辗转间，未免有需时日，且首尾茫然不知，亦太隔阂。不如一面由易镇派两营驻防旌德，一面由贵镇派员将旌邑降众带至青阳，一并安置。广德州招抚事宜，即派霆营宋镇酌带数营往办，以资熟手。惟胡、黄等股方麇集广德一带，其城易得而难守，殊为可虑。宁邑赖逆一股尚不足虑，只要石、太、旌、广四城皆为我有，此贼裹在中间，岂能站脚？不降亦将遁矣。此时鲍军方欲先取东坝，山内各军亦因刘军回浙，批令暂缓出岭。江、席、李诸军，亦尚在青城，均可即照所请，暂缓进兵，候分别咨行遵照。其刘臬司绩溪一军，已于二十五夜专差饬知，毋庸剿旌矣。古隆贤在皖南日久，其所部党众多系皖南被胁之人，不愿回籍者，谅不甚多，即日饬台解银一万两，为石、太、旌、广四城遣散之资。其距籍较近者，由贵镇等酌给路费，其距籍太远者，每名给路费一千文，或以银七钱代之，仍分省、分起派头目管带押送，以免沿途滋扰。务须一律遣散，不令穷极投降之贼，仍拥重兵。即有无家可归者，不能不暂行留营，交其营带，亦应遵照前批，至多不得过数百人。至要，至要！前二次各拥众二千余人，其遣散者为数极少，办理不善，宜以为戒，毋以为法也。至请给该酋二品顶戴未免过优，无此办法。从前张国樑、李世忠、韦志俊、洪容海投诚之时，亦未给如此官阶，朝廷名器，亦当顾惜。俟各城招抚办妥之后，本部堂当奏请加恩，古隆贤赏给游击虚衔，以示奖励。

三河尖练总潘令垲禀呈所议练规恳示遵行由

据禀已悉。本部堂尝言，团练须择人而办。细阅所议练规，首先以慎举练总为务，诚得择人而办之意。练总得一好人，则练长、练丁皆成好人矣。藉团练之名，苛派公费，抗玩官事，此天下乡团之通弊也，藉团练之名，筑圩恃险，鱼肉良民，此近日两淮之风气也。所议练规，于此数事苦心分明，一一禁绝，良可欣慰！候即刊刻办理三河尖团练钤记，以昭信守。昨准河南抚部院函，称“光属团练，已派固始绅士李守孟平专司其事。若事权不一，恐彼此观望，难收实效。不如豫人属豫，皖人属皖，各办各团，遇边隅有警，仍令两省练勇彼此联络声势，协力守御。如此，则无事各专责成，有事仍可互相策应，事权既一，呼应亦灵”各等因，是光固之团，已由河南抚部院派员专办，本部堂未便越俎，应派该令专办尖镇及阜、霍一带练务，较易为力。仰即遵照可也。

批唐镇军九月二十四日禀

老湘营一军，自以留于徽境为妥。左督部堂或不遽调回浙。新仁依仁二营，已调赴祁门矣。朱云岩招抚石太之贼，如事不果谐，当饬江席等迅速进兵，以宽岭内之防务也。

批朱镇军禀

看此情形，石埭一城，古逆一股，或不致更有他变。易镇已将带队至旌，不知江逆尚在旌否？至广德则断不可恃，前虽已檄宋镇前往，若宋果冒昧一行，恐不免吃亏也。贵镇既发此端，望时时专人与易、宋通信渠二处若有差失，必将归咎贵镇，能常常报明实信，则渠二人可随时斟酌矣。

批唐镇军九月二十九日禀

石埭、太平之贼，乃因投降而献城，未必因十九之战而遁。现饬喻镇进驻太平，易镇分驻旌德。易镇人数仅二千五百人，恐不足以守旌、泾两城，尚未筹得一支好守兵耳。

统带湘皖等营蒋道凝学申查复固始县绅耆禀成军各条

据申复各情，成参将之废弛营务，毫无纪律，已可概见。业经批饬该参将候金前道到营接手后，即行来省听候查办。所有固始县绅原控各节内，胡宗士及李荣叶二案，尚未将犯交出，应俟金前道到营时，饬令查交讯究。余并须力加整顿，以肃营规。另单并悉。地方官挟嫌构衅，在所下免，然军营每至各县，其初须力禁骚扰，其继须奖借官民。若既不禁骚扰，又不能奖借而反苛责之、怨詈之，则官民之责我詈我，百倍于军中之责彼詈彼矣。该道前在六安、舒城，名望极好，闻亦多用奖借之词。不知成军何以全不知此义也？

刘参将星翥禀管带湘副前营并开用关防日期

该将新充营官，有整躬率下之责。总不外“勤、廉”二字实实做出。勤则营无废事，为下所法，廉则己无私蓄，为下所畏。湘营声名素好，务须恪守成规，毋负委任。

曾文正公批牍卷三

同治二年癸亥岁十月起，安庆行辕

统领飞虎等营石镇清吉禀谢蒙恩赏赐对联

该镇于四年相见时，已自朴实耐劳。近于“战、守”二事，讲求更精。今岁以四营防守庐州要地，整饬戎行，诛锄匪类，使大股贼不敢近城，官民多相称颂。若非以廉俭持躬，以严明驭众，焉能如此？若常持此心，何难炼成名将，储为大用？发去楹联，愿诸将士益相劝勉，不足言谢也。

鲍提督超禀请派防各处以便大队进剿广德并请假回籍由

前于建平、东坝并复后，本部堂又令升字五营守高淳，钧字五营守建平，请贵军全部守东坝，为各路游击之师，业经续行咨达。昨准彭部堂缄报，溧水已于十二日收复，调升营由高淳往守，并称速谋溧阳，必可一鼓攻下。如果收复溧阳、句容只好于金陵曾部院大营，拨兵守之。洪容海须守高淳，贵军留为游击之用，不能再拨守兵矣。贵军门陈请归葬，情词迫切，具见孝思纯笃。东坝先复，奏请给假，本部堂原有成约。惟此时机局与春间订约之时又不相同。贵军门官至一品，忠勋简在帝心，灭贼之志与感恩思报之诚，必应梦寐不忘。国事家事必能视同一体，知所缓急，无俟本部堂数数坚留也。仍请查照历次函牍、批答，勉留五个月，以成大功。风水之说，不足深信。灵柩入城一节，已于前缄内批明，即咨四川督部堂并扎饬本籍夔州府知照矣。至寄家办丧银两未能落实，良用廑念。兄弟之间，惟有从宽善处，不可稍失和气。贵军门后福方长，区区耗费，即他人用之，尚不足惜，况兄弟耶？

统带湘皖等营蒋道凝学禀拔营抵霍日期并成参将拟自率三营力疾进剿由

成参将自率三营进剿，亦无不可。既与潘林各练一路进兵，总须推诚布公。不可尽用权术。严禁兵勇骚扰，可以使之心服，官军力任其难，不稍退怯，亦司使之畏威也。

管理湘中右等营毛道有铭禀明率老庙集五营进扎苏王坝由

据禀及另单舆图，均已阅悉。前因该道与六安曾道函称，正阳有机可乘，后路不虞抄截，故派该道会同周军进取正阳，久不见禀报拔营日期，以为奉调即行矣。兹据称“李军尚未进攻下蔡，寿城之贼犹恐时出滋扰，又恐王家湾、黄家埂塘各匪圩包抄我军后路，难于进攻”各等语，阅之殊深诧异。然则该道与六安曾道通函，欲攻正阳之时，李军已进取下蔡乎？王家湾、黄家埂塘当时遂无匪圩乎？出尔反尔，不能自践其言，殊不可解。正阳东南北之水，据图称晴久则涸，入冬以来，连晴二十余日，想亦可搭造浮桥，渡兵进剿矣。昨批令周军即由王家湾进兵，以攻正阳。该道与之或分或合，板桥集、老庙集之营或撤或留，此种小处本部堂概不遥制，概由该道自主，但不准不攻正阳，而以收抚苗圩轻轻了事耳。所以急于进兵者，原冀掣动贼势，以解蒙围，若文报往返太多，耽搁太久，蒙城不守，苗势大张，则该军与周军方自守之不暇，岂复似前此之有机可乘哉！李军门方锐志进图下蔡老巢，或不暇绕过寿南附近。寿城之圩，大抵平日则自附苗党，官军至则自称良圩，及战争之际，苗胜则助苗，官军胜则助官。譬若草从风靡，可南可北。李军门所攻民圩数十，果能必其一非苗党乎？该道将来进兵，然后知似苗非苗分别良莠，极不易易也。所请预禁之处，应毋庸议。

统带贞右等营成参将大吉禀复固始县绅民列控暨呈明请病假缘由

昨据该将呈报，扶疾拔营，与蒋道会师前进。能就此约束部卒，奋勉图功，挽回声名，则前此饬查之案，亦未尝不可予以自新，量从宽减。本部堂访察诸将之声望，多采诸部卒与百姓之口，该将果为部卒所畏爱、百姓所感颂，本部堂岂能故为苛求？如其反是，亦岂能故为宽纵？为荣为辱，在该将之自取之，不必预先渎陈也。

统带湘皖等营蒋道凝学统带贞右等营成参将大吉禀克复颍上县城乘势进攻正阳由

苗逆就戮，贼胆皆寒，颍上踞逆献城出降，自是意中之事。若再将正阳收复，则淮甸可告肃清。此时寿州之贼已降，正阳之贼断难孤立，大兵一至，亦必相率献城也。其尤为出力员弁兵练，俟正阳收复后，汇案核奖。此次平苗之功，以僧邸及唐、富、李、陈诸军为最，我湘军未当前敌，未经大战。当邸帅未诛苗逆之先，该军等前却次且，屡催不进。将来只能酌保数人，不能开单多保也。

代办精捷全军事务陈道鸣志禀统宪江军门病故恳奏请赐恤由

江军门自咸丰三年以后，日在兵间，殊勋伟绩，照耀于江、湘、鄂、皖、粤西等省，不可殚数。此次千里赴援，暑雨载途，喘息未定，即进剿彭湖之贼，病勇未愈，又驰解青阳之围，战功最多，劳苦最甚。昨者因病过皖，相见凄恻，然犹冀天佑劳臣，伤病虽深，或者寿命不促。兹阅来禀，竟于初四日舟抵吴城时病故，悲悼曷已。查江军门以书生从戎，历保文职，洊至监司大员，又蒙恩擢署贵州巡抚。兹于立功后，积劳病故，应奏请特恩，仍照文职例赐恤，以慰忠魂，并奏明照例入城治丧。

管理湘中右等营毛道有铭禀收复正阳关由

此次会复正阳关城，苗党系畏僧邸之威，非畏楚军之进攻也。我军前此既不能保全，后此株守五个月，不能进剿寿正颍上一次，以掣怀蒙之贼势。直至僧邸南下，蒙城解围，苗逆授首，乃始进攻颍正淮上诸军必讥我军危时全不动手，安时乃来争功矣！所有正阳一关该军等不必留营戍守，以避争功之嫌。

批朱镇军十一月十三日禀

祁门既已收复，徽、休两城尚可坚守，此大局之幸也。余前拟令贵军弃旌不守，而退守徽、休。今贵军米粮子药既可支二三个月，则旌城断不可轻弃，宜仍竭力坚守。至嘱，至嘱！现在鲍军粮路已通，若年内能将宁郡之贼打退，则芜湖鲁港之船可由泾县直运至三溪、旌德矣。较之由徽、祁岭内运出，难易迥殊也。王道钤峰一军，现令其驻扎祁门，但该军非本部堂所统，倘左帅欲调至景镇、婺源等处，则贵军宜退徽州，唐军宜退休宁，各派二营共守休宁；若王钤峰尚在祁门，则贵军断不可轻动也。泾、旌两县交界之区，贵军宜约易镇、吴守，有事则会剿，无事则会哨，庶旌军不甚孤寂。贼若窜江西，本部堂已奏调江味根一军来剿，沈帅亦派韩军五千人，左帅亦派蒋军万人会剿，皆商定矣，应无大碍。

统带吉中果字确字营彭道椿年禀报开用关防日期由

古来名将帅，亦多出于文弱书生。功之成与否，虽不敢预必要之，洁清自矢，则众不敢侮，严明驭下，则兵不敢玩。此则有志之士，可以勉力为之，立竿见影者也。圣贤豪杰，岂有种子？大半皆铢积寸累，渐作而渐进，渐似而渐成耳。

统带精毅营席道宝田禀陈道钞奉批示拟缓期前赴江西省垣由

该道因陈道进省，防务无人照料，暂缓离营，具见公而忘私，顾全大局。顷接苏抚部院函，称“伪忠王将由宁国县窜至玉山广信上犯江西”等语。查咸丰十年冬，忠酋上窜江西，系由宁国县而出昌化、淳安、开化，以达于玉山；十一年正月初旬，连围玉山、广丰、广信三城，然后内窜腹地，围抚建，陷吉安、瑞州、义宁。遂入鄂省，连破七城，仍回江西新昌、瑞州、丰城、抚州、沪溪、铅山，以抵浙江而陷杭州。其时该逆虽未能解安庆之围，而数月之内长驱五千余里，攻陷二十余城，掳人数十万，财物无算，是伪忠王生平最快意之事。此次自苏州踉跄奔出，失意之秋，思欲重寻此路，上犯江西、两湖、实属贼计应有之举，亦官军最可虑之端。若昌、化、淳开一路，难以闯过，则仍从旌德、太、石上犯建德、饶、景，亦属意中之事。仰该道妥为防范，并将石门，洋塘通景镇之路，无分大道窄径，一一踹勘绘图，通知各军，以备互相援应。仍以一分赍呈本部堂备查。

批梅守锦源十一月二十二日禀

顷见石埭绅耆致在省诸绅书，深怨朱军之骚扰。其略云“古目投诚，民皆以为有家可归，种作有期，不意被朱军驻扎兵勇，将房屋拆毁，以作柴薪，归民捉去，为伊搬运，所有店铺，被兵勇辈占居买卖，更有夫役人等借名砍伐竹木，而实搜取室物。我邑城乡内外，房屋完全者百无一二，如此横行，以致归民有官兵不若长毛”之叹云云，以上皆信中语。云岩不在营中，何以各营官全不管束？致绅民怨恨若此。究竟何营规矩最松？拆屋者何哨最甚？仰一面查明惩办，一面开单禀明。吾辈带兵，若不从“爱民”二字上用功，则造孽大矣。千万懔懔！

唐镇义训禀奉遣撤良字前右两营拟就两营挑选精锐别为一营请示遵行由

就良字两营中，挑五百人为一营，哨官、什长均由湘军挑放，尚属可行，仰即照所议办理。如勇丁实多精壮者，即多挑一哨，亦无不可。但只可令之守城，不可派出野战。此系因贵镇兵力太薄，故勉强允其所请，至于各处败兵，往往一收再收，屡次误事，论者皆曰：“不收之当勇，则彼将从贼矣”。余向不以此说为然。因怕他从贼而一概收之入伍，以有用之饷银，养极坏之败卒，天下之游勇溃兵可胜收哉！贵镇此次可偶一为之，以后切不可听此等议论。金陵十年之败，鲍军近日之弱，皆由收勇时全不谨慎耳。

统领老湘营易镇开俊禀遵示谨肃营规由

前此泾县捉夫抢掳诸案，业经枭示数人，亦杀一警百之道。惟一味撇清，谓与贵镇营内勇夫无涉，究未免信心太过。盖统辖既多，必有耳目难周、号令不行之处。本部堂治军多年，刻刻严禁骚扰，而每遇人告我部下扰民之案，不敢护短以拒人言，不敢信我兵之皆良，不敢疑告者之皆诬也。贵镇于此类重案，事前既失于防范，事后袒庇部曲，坚拒人言，该军弁勇从此益无忌惮，官民从此益不敢以实言相告矣。欲舆论之不怨，其可得乎，前此贵镇初驻泾时，发粥搭棚诸惠政，泾民靡不歌诵。本部堂每为之嘉慰无已。当此营规初坏，声名骤减之际，果能严于自治，实力整顿营规，保全旧日声名，在百姓最存公道，又将化怨詈为歌诵矣。不然以爱民始，以扰民终，先后判若两人，非本部堂拳拳委任之意也。凛之，凛之！至嘱，至嘱！

暂理依仁等营事务吴守廷华禀请将依仁营另行委员接带并归张道统辖由

下游苏州虽克，而忠、侍两酋，尚聚句容、溧阳一带，堵逆黄文金亦踞湖州一路。屡据称报，均有由皖入江之议，即将来金陵、杭州并复，群贼必图纷纷上窜。该守所部驻守祁门，系江西门户，亦为岭内外第一关键，防务正须加严。仰仍遵照前批，假满赶即回营，并饬吴从九先行来皖销假。凡作一事，无论艰险平易，但须埋头做去，掘井不已，终有及泉之日。该守于军务阅历已深，尽可炼成将才，何不猛著一鞭，期于及泉而止？若观望犹豫，半途而废，不特于兵事无所成，即他事亦自画矣。吴从九藉词不出，似有觖望于保举者，尤为不可。

水师副前营万镇化林副中营李镇济清禀两营哨船奉留扎防缘由

来缄具悉。贵镇等所带两营，征战十年，屡立功绩，长江所以一律肃清者，全赖杨军门统率贵营等苦战苦守，尤赖官阁部堂岩抚部院不分畛域，以鄂台之饷，养水陆之军，剿皖吴之贼。今金陵贼势日蹙，可望克复，自应留贵两营等，竟此一篑之功，以慰多年之望。在弁勇辛苦累年，必不因此际饷绌而遽至哗溃，在鄂台供亿五省，必不因多此二营而遽思裁撤。仰即照旧当差，巡缉长江抢匪，以安商旅。应领月饷、油烛等项，候咨商官阁部堂，严抚部院，照旧支发。如鄂台刻下窘绌，本部堂当饬皖台酌量支发，作为协饷开报。鄂皖两台，向来本不分家也。至营中一切，仍循旧制，无须更换关防，另立名目。严镇定国据称抱病甚深，所部正左营资格较浅，应即裁撤，以副杨军门节省饷需之意，即为鄂台计之，三营同撤，应补之欠饷太多，反不如留二撤一，易于料理耳。

批唐镇十二月二十三日禀

一路察看，甚为详细，新正赴宁国县一带，周历履勘，查明金，毛二军究应驻休宁，作活兵乎，抑应进剿广德作为攻取之兵乎？仰细心查访，博询熟识形势者，详明呈复。即进攻广德，或取道歙、绩，或取道石、太，何者较便？一并查复。

同治三年甲子岁正月起，安庆行辕

统带精毅营席道宝田禀复卑营裨将各情另单禀请饬令吴中书绍烈前来襄办营务由

该营裨将边成阮可资臂助，金、张等六人又皆敢战之士，是尚不为乏材。“庶人之家”数语，深得反己自强之道。自古圣贤立德，豪杰立功，成不成，初不敢预必，只是日就月将，尽其在我。孔子所谓：“谁敢侮？”孟子所谓：“强为善！”皆此义也。游击之师有二难，本部堂亦深以为虑，无术补救。王镇永章既可独当一面，应仍留湘省，以备桑梓缓急之需。至谓此间选可恃之将，殊难其人。在皖南各统将中以现守宁国之刘镇松山为最。日内又当派毛道有铭、金道国琛率六千人南渡，为徽、池、饶州之活兵。此三将皆可与该军共事，不审果餍人意否。吴中书绍烈，候即饬赴该营赞助一切。

李军门世忠禀移眷住省暨陈镇自明所部发归何处请示由

前与贵军门叠次函牍，商定，三月内将五城兵勇全数遣散，四月初亲来安庆，晤商一次，即赴本任，均经本部堂据实奏明在案。顷接来缄，又不亲来安庆，而欲先赴旧县，一变前约，殊失本部堂诚信相接之意。其实旧县灵柩，尽可派人扶送回籍，何必亲往？杭州、嘉兴均已克复，松江去贼甚远，又有本部堂为之主持，何虞谤议？俟到任数月后，呈请开缺，或退居原籍，或移寓省城，均由贵军门自便，此时不必预计也。今与贵军门约定三条：一则三月内将勇丁遣散完竣；一则四月半以前亲来安庆谒见；一则只准赴本任，及固始两处，不准留恋旧县，把持利权，致各部曲散而复聚，生出多少葛藤。此三条如不一一办到，不待他人参劾，本部堂定行奏参，治罪贵部下之名散，而实未散者，皇上亦必派兵剿办也。望善自保全，勿贻后悔。陈镇自明所带勇丁二千人，亦限于三月内拔赴南岸之池州驻扎，听候调遣。李副将显发，准给咨饬赴漕中协本任，不准仍带马队亲兵，即一并遣散可也。

统领平江营张道岳龄禀编定营哨分派管带并酌拟营规呈览由

据禀并另单均已阅悉。哨队不整齐，薪粮不画一，为行军之大忌。经该道逐加整顿，壁垒一新，以后当可日有起功矣。甚慰，甚慰！细阅营规各条，用心极周，条理极密。具见实事求是。惟节目太繁，恐各哨勇不能遍记。其末简明八条，则一字一珠，切要之至。本部堂亦曾刻有《劝诫浅语》十六条，兹附去二本，以备参核。惜近日诸将不能恪遵约束，知之十，不能行之一。环顾部下，竟少可恃之营。望该道努力振作，再接再厉，以扫残氛。

记名总兵江忠朝禀由楚入江赴皖由

浙省后股之贼，已由婺源窜入江境，该营已经抚部院调令折回乐平一带，迎头截剿。军事方急，仰该镇即赴行营，力加振整，断不可率尔来皖，有荒堵剿要务。至嘱！该族自忠烈公以下，人人皆以忠勇著绩疆场。该镇为诸昆季所推重，物望久孚，自足表率各营。仰认真整顿，任劳任怨，无堕望族令名。

陈镇自明禀所部忠朴四营现暂扎池州之清溪到防日期由

发去营制营规各二本，仰即详细阅看。营制系昔年所定，近来亦有不尽合者。即如湘营每棚十一人，鲍军每棚十人；湘营每勇月饷四两二钱，鲍军每勇月饷四两，建字营月发三两六钱，各营尚有不及三两者。营规系昔年所定，近亦有不尽遵者。惟骚扰百姓，系本部堂平日痛恶之事，该总兵务须严加约束，细心告诫，无坏李军门之声名，无负本部堂之教训。另发去《劝诫浅语》二本。

其中有四条，专教各营将领。该镇常常请人讲解，勉作名将，勉作好官。望之，慎之！

统领精捷全军江总兵忠朝禀收复弋阳后击贼情形并筹画进止缘由

弋阳败贼万有余众，已延至上清宫，是抚、建情形较紧。前闻继果营驰回抚郡，不知果已赶到，力保腹地否？绩溪一股，于十二、三、四等日，在歙、休境内经徽军击散，所剩余匪不过二千，器械无多，不足深虑也。前营左翼两营，候咨明左部堂，饬派来江，归于该部，以厚兵力。江前军门临危之际，与席臬司和好如初，谊若昆弟，本部堂所深知。精捷营诸将弁之不服席臬司，亦本部堂所稔闻也。此时若遽求其合，必且参商日甚，痕迹日深，不如各打一路。精捷本多能战之才，该镇与陈、邓两道以好言奖慰之，以谤议激励之，用其善战之长，戒其扰民之短，不过一二月，勋绩卓著，远近皆无闲言，则精毅营之违言，亦不辨而自熄矣。席道本无成心，将来仍有可合之道也。此时精捷诸将在力求和睦，力禁骚扰。苟能自强，即圣人所谓谁敢侮之矣。

湘前营营务处梅守锦源禀奉札查复湘前各营勇夫在青阳骚扰百姓及朱镇品隆上年招降古隆贤并无受贿各情由

阅禀覆各情，则勇丁强耕熟田、夺取农器、封掳重载船只、摘茶、砍伤女人、考试时打伤童生，均系确有之事。果系何营何哨勇丁，仰即查明禀复，一面从严惩治，并禀请将该营哨，分别惩究，毋庸再札青阳县另查矣。所查朱镇两事，亦自有理，然物必先腐而后虫生。该守与朱镇交谊甚笃，而本部堂所闻，亦系与朱镇交密者之言。该守必须互相勖勉，以励廉隅而迥清议。天下滔滔，皆沉迷于“利”字之中，惟赖文武大员有长人之责者，矢清洁于屋漏幽独之地。少取一分，则苏一分之民困，亦即挽一分之天心。此则本部堂所愿与该守辈兢兢自励者也！

同治三年甲子岁八月起，金陵督辕

管带义从营黄令元龄贺禀

前接南中来函，述及该令整饬营规，事无不举，与昔年所闻血性过人，勇于为义，正相符合，欣慰无已！发去《劝诫浅语》二本，借资循省。人才以奖借而出，国器以历练而成。愿该令勉为良才储为大器尤愿与部曲互相警惕，亦以良才大器勖人，则暗中之所成就者不少矣。

鲍提督超禀蒙允以江皖肃清即为奏请宽假感谢鸿慈由

贵军门忠孝性成，战功卓著，叠蒙宠赉殊恩，罕有伦匹。恭绎六月二十九日谕旨，此次虽已加恩，仍俟江皖肃清，同膺上赏，可见朝廷相信有素，于贵军门多年劳苦忠勋，一一注记，初不藉另有荐章也。尚望诚以爱民，谦以接物，公以驭下，庶几集思广益，无愧名将之风。勉之，祷之！

鲍爵帅超呈报咨复闽抚业已交卸营务往舟中养病由

贵军门请假归葬，本部堂业于本月十二日据情代奏，钞折咨会。钦奉谕旨，赏假两月。假满后，由川募勇起程出关，剿办回匪。并令宋镇国永、娄镇云庆分领所部，赴闽剿贼。当经恭录咨达冰案矣。此次贵军门叠膺懋赏，锡爵酬庸，并勖以扬威万里，与前贤杨忠武比例，朝廷礼遇之隆，有加无已。一俟假满，希即带队西行，以副国家倚畀之深，而立人臣非常之绩。冯镇标现赴凉州本任，贵军门正可奏带前往也。

江西抚科候选县丞刘忠埙沥陈时事禀

阅此，具见血性过人，然语太激切，便涉客气。凡关系君亲之事，著不得半点客气。古来忠臣孝子，多半是处逆境磨练出来的，若一片顺境，有何难处？若不遏抑客气，一念之差，大不幸，则为李怀光，小不幸则为胜克帅，可戒也。尔能善保血性，力除客气，将来必有成就，吾亦不惮于常教耳。

管带义从营黄令元龄禀奉檄驰抵天柱县办理剿抚黔苗事宜由

前闻该令治军，时时以爱民为念，本部堂尝以国器目之。禀中所称极意抚绥，非仅兵威所能了事，尤见慈祥恺恻，溢于言表。为名将，为良吏，亦惟持此心以加勉。天下绝大事业，多从“不忍”二字做出。天下无穷进境，多从不自足三字做出，愿共勖焉。

鲍爵帅超禀单三件

前贵爵军门陈情归葬，来文请假一年，本部堂奏请给假六个月，奉旨仅准两月，诚以甘省回匪日炽，朝廷之眷顾西陲至切而急盼贵爵军门之率队出关又至殷。纵使假期过促，营葬未能蒇事，亦只可临时咨请骆督部堂，奏恳量为展假，此时断未可渎请也。旧部兵勇得力将弁，原奉谕旨准其酌量奏调随带同行，余交宋娄两镇分领赴闽。若遽调至二十五六营之多，则赴闽者所余无几，亦难形诸奏牍。本部堂代为酌度应请贵爵军门带谭胜达新五营、唐仁廉一营、亲兵一营，合计已四千人矣。此外张遇春，洪容海，陈炳文，杨忠等各军中酌带二千人，或带其将而遣其勇。总之，由江西带往者以六千人为率；由四川续调续募者以四千人为率；万人西征，足以横行塞外，断不可以再多。再多则运粮更难矣！除带六千人至回疆外，留江西者尚有万余人。宋娄二镇皆实缺总兵，得力统将，二人中须留一人在江西，统带援闽之师，遵旨悉归左督部堂节制。其口粮系由江西筹发，仍须遵照本部堂所奏，谆嘱宋、娄暨留江诸将，听候沈抚部院调度。即贵爵军门此次万里出关，所带兵勇，所需行粮，亦须一一与沈抚部院往返函商。俟商定后，一面由沈抚部院具奏，迅速启程回蜀，一面咨复本部堂具奏，互相印证，以慰圣怀。广武左军虽称得力，然现在陈臬司部下，应由贵爵军门函商该司，咨商湖南抚部院办理。至川省调募兵勇，亦请贵爵军门就近与骆督部堂商办。新营所需粮饷军装，应即由川省筹拨。贵军在江西克复各城，及许湾大捷、宁都解围，应并作一案保奖，应就近咨明沈抚部院开单出奏，较为简捷。如必欲由本部堂核明奏奖，则每百人中不得过十八人也。再，谕旨不令贵爵军门带全部西征，而令在四川募勇，盖深知两湖之勇不惯面食，不耐严寒，与甘肃关外风气不同，水土不服，故召募川勇，为其稍与西路相近也。贵军门回蜀调募兵勇，尚不宜用川东之人，宜用川北保宁、龙安两府之人。由龙安而至甘肃之阶州，古所谓阴平道也。由保宁、昭化而至阶州，近日各陆路通行之道也。保龙二府兵勇，与甘肃风气不甚相远。若两湖兵勇，必须带至阶州，稍与休息，察其能服水土与否。倘阶州已不相安，则不宜带之出关，但宜遵旨换募川勇矣。风土人情，远近异宜，此不可不知者也。又如霆军马队，本系贵爵军门与各营官捐出截旷银两购买之马，西北又系马队见长之地，理应全带出关。惟查由江西湖北而入三峡，又由夔州、重庆而至保宁，以上达甘肃阶州，水路约六七千里，换船数次，节节上水滩河万不能载马以行。若人舟行而马陆行，则驰驭太远，毙者必多。且甘肃、新疆之马，甲于天下，既多且贱。不若酌带操熟之马勇，并带买马之银二万两，俟入甘后，多购良马，最易成军。其霆营现有马匹，仍留江西，归宋、娄二镇管辖，庶为两便。如贵爵军门以为可行，则购马之二万金，可由本部堂筹解甘省也。

同治四年乙丑岁五月起，北征行辕

统领铭字营刘军门铭传禀两奉传谕催赴畿疆等情

来牍已悉。本部堂于初一日奏明，贵军门所部不宜遽入直隶，宜剿贼于黄河以南，当经钞折咨会在案。惟现值僧邸阵亡，局面又变。宵旰忧廑，迥异寻常。二十九日及初一日廷寄，均令贵军门绕赴刘长佑军营。贵军门若不出江南之境，恐于严谴；若竟赴刘部堂军营。则亦有数不便者。一则贼未渡黄而铭军渡黄，反置劲旅于无用之地；二则郓城、菏、阿等邑，黄河南岸一片寇氛，铭营孤军深入，若不尽扫群贼，焉能冲过北岸？三则米粮炮械均未筹画运送之法，饷银亦无著落。淮勇渡黄饮食器用不便，必难得力。本部堂奉旨前赴山东督剿，本月部署启行，拟在济宁州驻扎。铭军目下不能遽赴直隶，亦当先赴山东境内，应在鱼台、滕县两邑所属于运河附近之处，择要驻扎盛字营应扎于徐州府，树字营现扎韩庄闸，与铭营可遥为犄角。米粮火器，由运河运输，亦尚方便。若郓曹等处之贼，前来扑营，贵军稳扎稳打，当可无虞。俟本部堂到韩庄闸后，再行酌量调度。

娄镇云庆禀恳迅咨江西拨济大批饷项安慰饥噪各勇由

此次贵军自上杭回江，赣州官绅始则闭城把卡，继又请拔赴信丰，或有鉴于金口之变，人情不无疑惧。得贵镇拊循约束，当亦释然于心。昨据赣南王道及王、黎二守会禀，有娄军“鱼贯而进，相安无事，号令严明”等语，是以不疑该军之或有他变矣。本部堂极知上杭哗噪追于饥饿，屡发函牍，商之江省速筹大批饷米，并出示剀切晓谕，到江后先行休息两个月。两月后如愿遣散，则准发欠饷一半，余赴台守领一半。如不愿遣散，则调至各处防剿。不知该军已见过此示否？贵镇务须曲为开导，先安众心。霆营功绩甚大，劳苦甚久，助我成此大功，本部堂断不肯负之，必当全清欠饷，不少丝毫。无论在江南，在山东，贵镇尽可坚驻赣州，禀请由我作主也。

娄镇云庆禀霆营受病亟宜遣撤各情

来缄所称霆营受病之处及亟宜遣撤之处，语语透彻，切中情弊。本部堂前此出示剀切晓谕，并于十一日批答贵镇函禀中，谓回江后，先行休息两个月，俟两月后如愿遣散，则准发欠饷一半，余一半赴台守领，如不愿遣散，则调至各处防剿。本部堂原无专主不撤之议也。至萧以德等所买口马，本部堂现拟奏明改调山东应用，该军旧存马队，空额已多，将来不难尽遣。所请将各营步队分调三处，以杀其势，办法亦善。惟本部堂之意，总欲将霆营极好声名争回。不特金口勇丁叛溃之名，必须设法争回。即上杭勇丁饥噪之名，亦须立志挽回。金口一起虽已叛溃，但使见我告示，有一二千人归诚就抚，就把名声争回一半了。上杭一起，若目下全行遣散，下场究不体面，只好于休息两月之后，先将春字五营遣散。此外正五营、副五营、亲兵、礼字、马队等营暂不宜遣。待鲍爵军门到后，统带立功，或再打几个胜仗，克几个城池，不特饥噪之名可以挽回无迹，即金口，叛溃之名也代替他遮盖几分了，即本部堂与鲍爵军门之体面也救全了。或即留江西剿贼，或调至山东随征，均无不可。候咨商鲍爵军门办理。

统领铭字营刘军门铭传禀分派各军移扎巨野由

陈国瑞专好私斗，寻衅抢掠，是其故智，远近军民，无不知之。本部堂带兵多年，从无偏袒部下之事，亦断不肯令所部将士受人欺压。贵军门此时务当一意办贼，勿以他事为念。贼可击则击之，不宜因他军牵掣，坐失机宜；贼不可击则不击，不宜因他处催约，遂尔浪战。所有应行陈奏之事，本部堂自当历叙前后各情节，剀切入告。朝廷虚衷采纳，公道自必大明，决不使贵军门稍受委屈也。

朱镇品隆禀石埭四营勇丁求饷安抚大略情形

该军七营，分驻青阳、石埭，粮台所发月饷，多寡适均，即欠饷亦不相上下。此次移防宁国，何以石埭四营独有索饷闭城之事？显系该营官洪总兵等平时领到饷银，暗中肥己。或粮台月发六七成，而该营官私收八九成，无以悦服众心。及至勇丁藉端闹饷，束手无策，实属可恨！贵镇先将洪、陶、胡三总兵撤委，所办甚是。副左营喻总兵据称，稍得兵心，准其暂留，以资约束。至所谓先发五个月满饷之处，若统该幸七营言之，粮台无此巨款；若专指石埭四营言之，则滋事者独得巨饷，何以对不滋事之青阳三营耶？况该军饷项统计每月可得六成，其余所欠之饷，本部堂自克复金陵后，裁撤五万余人，无不找清欠饷，不少丝毫。此各营所共见共闻。将来遣撤该军，岂能独异？平日欠饷愈大，临撤时找发愈多。每勇可携百金，数十金回家，何负于各勇丁？乃必于移营之时，勒索积欠，其中必有一二刁健之人，煽惑主使。务须确切查拿，即行正法，以示炯戒。并密查各营官平日发饷不公之处，禀请严办，方足儆刁风而安众志。

潘道鼎新禀陈言北方用兵宜用车战各情

所论北方形势，主客机宜，悉中寂要。惟车战一事，殊未易言。昔人如房琯行之不善而败。李忠定请以车制颁京东西制造教阅，而南渡诸战，未闻以车制胜者。戚南塘《练兵实纪》、孙高阳《车战百八》，言之详矣。而二公守边，亦不闻车战之益。即近时胡文忠欲募二千人为三营，每营创造小车二十架，每架置炮一尊，谓沿江征剿，大有奇境，亦卒无成。本部堂到徐后，拟制造车辆，购养牛马，以利粮运。若以之临敌，终患推挽不灵，未敢尝试也。至用兵以得人心为第一义，非独今日剿捻为然，古来平寇乱者，莫不皆然也。

统带湘皖马步等营蒋道凝学禀各营索饷情形三件

叠接五月二十一、二十四、二十五日三次禀函均悉，该道所部利左八营因饷哗噪，径赴河西之王家河，驻扎待饷，经该道饬弁晓谕，虽不至遽萌叛志，而情形岌岌，可以想见，实深驰系。自金口霆营溃乱后，各营纷纷效尤。目前留防皖南各军，索饷大哗，殴伤官长。平日本足资食用，临撤又全清欠饷。乃亦哗噪生事，尤出情理之外。本部堂思有以惩创之。该道一军，自去年以来，奔驰数千里，积劳既甚，欠饷尤多。比之徽军安坐而饷稍优者相去天渊，哗索尚有可原。本部堂奉命剿捻，于本月初八日行抵清江。行营携银无多，近地又无可筹拨，爱莫能助，远莫能致。仰该道竭力维持，若竟学金口叛卒之例，则湘勇声名扫地，而该道亦无颜自立矣。此批到日，不知该军果决裂否？焦灼之至！

盛字营周镇盛波禀蒙宿实在情形拟俟军装到齐滚营前进以剿为防直捣雉河老巢由

捻马逼近宿州，贼之布势甚远，该军尚未到齐，自难分队前进。仰即稳扎稳守，马贼如近城，即痛剿之。或先捣龙山、石弓山老巢，以攻其所必救，亦足以分掣贼势，使不得专力于雉河。刘军门铭字全军，已于十八日拔营，俟有到徐州确信，该镇一面滚营前进，援解雉河之围，刘军门一面续进，为该镇后护之师，一面分兵击龙山、石弓山，以保宿州要区。如贼在濉溪口一路，则刘军门亲率大队，紧接该军之后，分兵往击濉溪可也，本部堂于二十二日行抵盱眙，俟到临淮后，酌量调度一切。

浙江处州陈镇国瑞禀暂驻归德并饷项军火如何筹措由

该镇所部业奉谕旨，饬赴归德，军火器械，自应在河南粮台支领。至八千人之饷，为数甚巨，断非每月二万所能敷用。况二万金之协饷尚属不甚可靠。古谚有云：“兵马未动，粮草先行。”此万不可易之理。若以八千之众，全无确实之饷，将来因饷生变，祸端不测。本部堂所部皖南各军，近日因饷绌闹事，纷纷闭城殴官，居民逃避，焦灼之至。该镇宜就近与豫抚部院熟商，若饷项极绌，固宜及早遣撤。即饷项稍优，该镇滥收败兵游勇，亦宜遣撤大半。或酌留二三千人，庶免弗戢自焚之患。不可贪部卒众盛之名，而忘饥军殃民之虑也。

再，前于闰五月初间，连接该镇二禀：一件言自嘉祥解围，回至济宁，勇丁与刘军门部下械斗；一件言陈振邦招勇未到，不能迅速拔营。本部堂所以未遽批答者，因心中有千言万语，欲与该镇说明。又恐该镇不好听逆耳之言，是以迟迟未发。兹该镇禀商饷银军械等事，急欲立功报国，而恐诸事掣肘，其志亦可悯可敬。特将本部堂平日所闻之言，与玉成该镇之意，层层熟筹，而敬告之。本部堂在安庆金陵时，但闻人言该镇劣迹甚多。此次经过淮阳、清江、凤阳，处处留心察访，大约毁该镇者十之七；誉该镇者十之三。其毁者，则谓该镇忘恩负义，黄镇开榜于该镇有收养之恩，袁帅欲拿该镇正法，黄镇夫妇极力营救，得保一命。该镇不以为德反以为仇。又谓该镇性好私斗，在临淮与袁帅部将屡开明仗，在寿州与李世忠部下开明仗，杀死朱杜二提督。旋在正阳关捆缚李显安，抢盐数万包。在汜水时，因与米船口角小争，特至湖西调队二千，与米商开明仗。知县叩头苦求，始肯罢兵。又谓该镇骚扰百姓，凌虐州县，往往苛派州县，代办军装号衣等件。在泗州殴辱知州藩司，张光第同在一处，躲避床下，旋即告病。在高邮勒索水脚，所部闹至内署，抢掠合署，眷属跳墙逃避，知州叩头请罪，乃息。又谓该镇吸食鸦片，喜怒无常。左右拂意，动辄处死。并有因一麻油饼杀厨子之事。藐视各路将帅，信口讥评，每每梗令，不听调度，动称我将造反。郭宝昌之告变，事非无因。本年四月，曹南之败，与郭宝昌同一不救主帅，同罪异罚，众论不平。凡此皆言该镇之劣迹者也。其誉者，则谓该镇骁勇绝伦，清江，白莲池，蒙城之役，皆能以少胜众，临阵决谋，多中机宜。又谓该镇至性过人，闻人谈古来忠臣孝子，倾听不倦。常喜亲近名儒，讲诵孟子。又谓该镇素不好色，亦不甚贪财，常有出世修行，弃官为僧之志。凡此皆言该镇之长处者也！誉该镇者，如漕督吴帅，河南苏藩司，宝应王编修凯泰，山阳丁封君晏，灵璧张编修锡嵘，皆不妄言之君子毁该镇者，其人尤多，亦皆不妄言之君子。今不复悉举其名。本部堂细察群言，怜该镇本有可为名将之质，而为习俗所坏。若再不加猛省，将来身败名裂，而不自觉。今为该镇痛下针砭，告戒三事：一曰不扰民；二曰不私斗；三曰不梗令。凡设官所以养民，用兵所以卫民。官吏不爱民，是民蠹也；兵将不爱民，是民贼也；近日州县多与带兵官不睦，州县虽未必皆贤，然带兵者既欲爱民，不得不兼爱州县。若苛派州县，供应柴草夫马，则州县摊派各乡村，而百姓受害矣。百姓被兵勇欺压，诉于州县，州县转诉于军营。若带兵者，轻视州县，而不为民申冤，则百姓又受害矣。本部堂统兵十年，深知爱民之道，必先顾惜州县。就一家比之，皇上譬如父母，带兵大员譬如管事之子，百姓譬如幼孩，州县譬如乳抱幼孩之仆媪。若日日鞭挞仆媪，何以保幼孩，何以慰父母乎？闻该镇亦无仇视斯民之心，但素好苛派州县，州县转而派民。又好凌虐弁兵，弁兵转而虐民，焉得不怨声载道？自今以后，当痛戒之。昔杨素百战百胜，官至宰相；朱温百战百胜，位至天子；然二人皆惨杀军士，残害百姓；千古骂之，如猪如犬。关帝岳王争城夺地之功甚少，然二人皆忠主爱民，千古敬之。如天如神。该镇以此为法，以彼为戒！念念不忘百姓，必有鬼神祜助，此不扰民之说也。至于私相斗争，乃匹夫之小忿，岂有大将而屑为之？本部堂二年以前，即闻该镇有性好私斗之名。此名一出，人人皆怀疑而预防之。闰五月十九之事，铭字营先破长沟，已居圩内。该镇之队后入圩内，因抢夺洋枪，口角争闹。铭营杀伤该队部卒甚多，刘军门喝之而不能止。固由仓猝气忿所致，亦由该镇平日好斗之名，有以召之耳。闻该镇好读孟子养气之章，须知孟子之养气，行有不慊则馁，曾子之大勇，自反不缩则惴。缩者直也。慊者，足也，惴则不壮，馁则不强。盖必理直而后气壮，必理足而后自强。长沟起衅之时，其初则该镇理曲，其后则铭营太甚。该镇若再图私斗，以泄此忿，则祸在一身，而患在大局。若图立大功，成大名，以雪此耻！则弱在一时，而强在千秋。昔韩信受胯下之辱，厥后功成身贵，召辱己者而官之！是豪杰之举动也。郭汾阳之祖坟被人发掘，引咎自责，而不追究，是名臣之度量也。该镇受软禁之辱，远不如胯下及掘坟之甚，宜效韩公郭公之所为，坦然置之。不特不报复铭营，并且约束部下，以后永远不与他营私斗。能忍小忿，乃成大勋，此戒私斗之说也。国家定制，以兵权付之封疆将帅，而提督概归其节制，相沿二百余年矣！封疆将帅，虽未必皆贤。然文武成敬而尊之，所以尊朝命也。该镇好攻人短，讥评各路将帅，亦有伤于大体。当此寇乱未平，全仗统兵大员心存敬畏，上则畏君；下则畏民，中则畏尊长，畏清议；庶几世乱而纲纪不乱。今该镇虐使其下，气凌其上，一似此心毫无畏惮者，殆非载福之道！凡贫家之子，自恃其竭力养亲，而不知敬畏，则孔子比之犬马。乱世之臣自恃其打仗立功，而不知敬畏，则陷于大戾而不知。嗣后该镇奉檄征调，务须恪恭听命。凡添募勇丁，支应粮饷，均须禀命而行，不可擅自专主。渐渐养成名将之气量，挽回旧日之恶名；此不梗令之说也！以上三者，该镇如能细心领会，则俟军务稍松，前来禀见。本部堂于觌面时，更当谆切言之！务令有益于该镇，有益于讨局。玉成一名将，亦本部堂之一功也。若该镇不能细心领会，亦有数事，当勒令遵从者：第一条，八千勇数，必须大为裁减，极多不许过三千人。免致杂收游勇，饥溃生变。第二条，该军与淮勇及英康等军，一年之内不准同扎一处。第三条，该镇官衔宜去钦差字样，各省协饷均归河南粮台转发，不准别立门户，独树一帜。仰该镇逐条禀复，以凭详晰具奏。至于所述毁誉之言，孰真孰伪？亦仰该镇逐条禀复。其毁言之伪者，尽可剖辨；真者亦可承认。大丈夫光明磊落，何所容其遮掩？其誉言之真者，守之而加勉！伪者辞之而不居。保天生谋勇兼优之本质，改后来傲虐自是之恶习；于该镇有厚望焉。

统领铭字营刘军门铭传禀连日进剿捻逆情形

贵军自徐州遄行，力破崔家楼、孙家寨等处，贼众闻风胆寒。据周镇禀报，雉河左右之贼均于初三日向西北一路遁去。虽未大受惩创，而英藩司一军保全无恙。淮军先声夺人，解此重围，深堪嘉慰！现在贼踪所向尚无准信，想已西窜日远矣。贵军应在宿、蒙、亳一带，择一柴草较多、转运稍便之处，驻扎休息，广罗绅耆，访问三属著名捻首勒令该圩交出。如不交出，即将该圩剿洗，仍用打孙家寨之法。其交出者，则斩其匪首，而余众概予不问。其圩首有素非稔恶，而其下有甘心为匪者，则令圩首捆献一二人斩之，而仍免圩首之罪。该军冒暑奔驰，辛苦太久，本应休息一两月，以养士气。趁此闲暇之时，清查三属圩寨捻首，杀一捻即除一害，清一圩即少一患，此是治捻之根本。临阵擒斩百人，不如清圩时斩数人之得当也。惟清查圩寨，其中有许多条目。访问绅耆，亦须优以礼貌，给以薪水，又恐有仇扳袒庇等弊，尚须定一章程，出一告示，希贵军门于贼窜已远之后，轻骑前来临淮，面商一切。

王镇可升安禀一件

现在贼踪虽远，而安庆之防不可少弛。仰该镇刻刻训练，如临大敌，爱重百姓，如待家人。带兵者知爱民为先务，万善毕集矣。

临淮恩贡生郜怀仁等禀恳严禁营勇下乡骚扰由

临淮各乡，叠遭兵燹，远近数百里内，无树不伐，无山不童。瞻眺之余，为之心侧。本部堂带兵十余年，刻刻以“不扰民”三字训诫将士，驻扎之地，从不准向百姓需索分毫。此次奉旨剿捻，奏明于各省要地分置劲兵，临淮为皖北重镇，业已派定大兵为久驻之地。目下柴草皆出钱购买，如偶用树株，亦必酌给民价。须知百姓有百姓的苦处，兵勇亦有兵勇的苦处。彼此相量，便可相安无事。本部堂派灵璧张编修为临淮营务处，该编修爱惜桑梓，惟恐百姓吃亏，将来兵民交涉之事必可剖断公允。该贡生等读书明理，亦须劝谕附近居民，不可动辄与兵为难。但得大兵留驻此地，可以永无捻患，百姓耕作如常，自有苏息之日也。

署安徽藩司何璟臬司李文森禀陈管见数端伏候裁择由

细阅来禀，大要谓皖北捻患正盛，皖南兵祸方兴，兵祸实在腹心，捻患譬犹肢体。具见该司等通筹大局，智虑周详，良为佩慰。自霆营金口之变，各军纷纷效尤、娄军噪于上杭，韩军噪于会昌，李成谋、蒋凝学两军噪于湖北，训、义两军噪于皖北，而金、唐、朱各军噪于皖南。然当皖南十六营鼓动时，独义从左一营帖然无恙，闻该营官杨启益，平日发饷足服众心，故临乱不惑。是各营之变，其罪本不尽在兵勇。然兵勇以噪乱为惯技，狃于故常，毫无儆惧，其患何所底止？自须大加惩创，再议遣撤。拟俟唐镇抵营后，一面剀切晓谕，一面勒令金道、唐镇，每营交出倡乱者一二人，解至大营，严讯究办，乃可分别撤留。来禀请饬唐镇将滋事之人交出，与此间意见相合。惟勒令交人，又必纷纷煽诱，甚至激成大变，如金口一起，亦属意中之事，而外间亦将以“息事安民”、“办理不善”等语相劝相吓。仰该司等坚持定议，鉴于本部堂不得已之苦衷，相与刚断从事，不复参以一前一却之说，以淆众听。每营除拿办一二人外，余仍全发欠饷，告示中亦当详明言之也。唐镇未到之先，仍当秘密为要。撤勇即补兵额之说，近日多建此议。不知湘军营制，口粮每月四两二钱，一倍于马兵，三倍于守兵。守粮月支一两，断不足以供衣食。且参将、都、守率皆曾充哨官、什长，以补兵缺，断不情愿。本部堂于上年七月二十九曾将此义复奏一次。至副、镇以上，品秩较优，缺额益少，以提补镇，以镇补副，近来朝廷亦多通融补授，并未拘定成格。然保者数万，而镇、副、参、游之缺不过数百，何能厌人之欲？江西段粮道请将凡保之武官概准在籍支食全俸，亦难筹此巨款。此等大患，只好待变生而救之，竟不能预立一法以防变矣。本部堂北征之初，原拟驻扎徐州。行至清江，而捻踪全窜皖北，则又改赴临淮，调回刘铭传一军，由濉溪口进剿，周盛波一军，由蒙城进援。周军已于初三日解雉河之围，刘军亦将石弓山老巢攻破，该逆尚未知图窜何路。日来淮水盛涨，已饬黄军门统带炮船，驶赴正阳、颍州、三河尖三处，与来禀所请令水师分布长淮者，亦正相同。本部堂初次奏陈大局，谓专用力于四省十三府州，厥后又奏拟于济宁徐州各扎劲旅一支，以运河为运道；临淮周家口各扎劲旅一支，似淮、颍为运道；另筹马队一支，作为游击之师。惟临淮至周家口相去太远，现饬英藩司移驻颍郡，刘军门驻扎周家口。该司等所虑之太和、阜阳、归陈、永城诸处，均在二百里内外，必可兼顾。以上各端，已行者必益求精密，未行者当次第举办，以无负该司勤相启告之意。惟军情瞬息千变，不知将来能如愿以偿否耳。

徐州营务处张道树声禀陈管见胪列各条请示由

徐州转运，与临淮等处微有不同，该道未雨绸缪，虑事周密，良以为慰。本部堂前于清江转运局吴道禀内，批示“转运徐州各件，能到周家山头起岸，船到即知会徐州张道，放车往运。若水涸止能在皂河起岸，须先期派员至皂河，预备车辆。小车则雇用山东兰郯之车，大车则用徐属牛车，均以民价雇定。徐台并无长雇之车，仍须由该局会商张道，一手经理。总以趁八月水旺时运毕为妙”等语，想吴道已转移该道矣。该道称车少则虽运至百余日之久，若能兼办骡车更好。无论牛车、骡车、兰郯小车，概由本部堂拨款给价，由该台按月核实开报，不准摊派州县分毫，致民间受派差之苦，转令大小车辆走避一空。登陆应在滩上，即如所拟办理。秤斛布袋，由清江转运局吴道妥筹办理。此次分配子药，李署部堂已另搭配洋药八万磅及洋火等件，想行知该道矣。该局委员准添派员月给薪水银两，由该道酌拟开单请示。局名或多二字，仰自行斟酌为之。本部堂定于七月中旬抵徐，未尽事宜，届时面商可也。

统带精毅营席臬司宝田禀军营纷纷哗噪诚为世变大忧未事之防管见及凡数端缕陈察核由

韩营噪变，卒能遣撤无恙，事后又惩办营哨勇多名，尚属处治得法。所论各端，消患未形，俱中肯綮。而结盟之事，尤为莫大之患，近年以来，各营相习成风，互为羽翼，抗官哗饷，皆由于此，实乏禁遏之良法。第二条，言营官于勇之饥寒困苦漠不关心，激乱之端，往往以此借口，杜陵所谓“安得廉耻将”也。第三条多汰老勇，本部堂近亦力主此说。惜见事稍迟，徽休两军业已大闹不堪。昨有查办一札，告示一件，附寄该司一阅，不知可不激成大变否。第四条两军同扎近处，却难预必。主兵者亦不能持此见以为调度。至湖南遣撤多营，聚数十万无业之勇，是否安静无虞，是则关乎天心国运，难以逆睹耳。

统带吉中和厚等营李提督祥和禀新招勇丁潜逃恳札饬灵璧县令饬差缉拿解辕究办由

淮北之勇，初次应募，或不耐营规之拘苦，遂尔私逃，此次暂不缉拿，俟三月以后，再行按律惩办。谚曰：“教子婴孩，教妇初来。”该提督务当督饬营官、哨官、什长，苦口训导一次。不听，则再教之，三教之。若语言不甚通晓，多说几遍，务期明了而后已。本部堂之意，冀以湘军之规模，开淮北之风气。该两营为之倡导，先在孚其心志，次在教以规矩。总以“耐烦”二字为要，久久自有效验。

统领铭字营刘军门铭传禀三件

十二、十九三次来牍均悉。一件言到防日期，一件言请假治病，一件言添立马队。分条批答于后：

——柴草为军中要需，刻不容缓。若非就地采办，断难应急；若令兵勇下乡樵采，又恐滋生事端，有碍声名。本部堂前于潘道鼎军柴草一项，系咨请阎抚部院札饬该处州县采买供支。该军五千五百人，加以长夫，每日约须柴二万二千斤，草二千斤。贵军在豫，自应一例办理。仰候咨请吴抚部院札行地方，仿照办理。如豫省断不肯供应，请贵军门自行价买，其钱自本部堂发给。

——本部堂原奏之十三府州县，开、许及南、汝、光均不在南。五月初九、十三日两折已咨行贵军门矣！近七月初八日，二十四日两折，仍系坚持初议。惟有时亦难悉拘成见，昨有一咨请贵军门于周家口前、后、左、右三百里内进止，悉听自为裁酌，本部堂不为遥制。诚以军事变动无常，必须因机制变，故稍参活笔也。若洛阳以西，则转运万难，又恐空劳往返，故贵军门不宜西去，不能不恳切上陈。两折钞发阅看。

——贵军赴援上蔡，该逆闻风遁逃，未及痛剿，贵军门引以为恨，具见怀抱之伟。现因暑湿郁蒸，旧疾举发，皆由驰驱太久，积劳所致，断不能不休息数月，藉资调养。惟刻下豫事甚棘，贵军门声望正隆，与近年杨、鲍相埒，必须奏准乃能回籍。应即在军中调理，无庸请假回籍。贵军门志在灭贼，捻逆一日不平，即一日难释此重任。古人有卧护诸将者，可仿而行之也。另单开列之道员刘盛藻，记名提督唐殿魁，记名总兵黄桂兰、毕乃尔、张景春，先行存记，俟有缺出，本部堂附片具奏，请旨简放。

——贵营添立马队，本部堂业经允许。兹已立张景春，刘盛瑞二营，以后只可添哨，不宜添营。马队以养马为第一义，宁可马浮于人一倍，不可人浮于马一匹。其营制营规，俟到徐后，定一妥善章程，刊刻共守。责部至二十日以前小口粮之资，续到马匹喂养之费，均照所拟办理。另单所称乌参领马队锅碗帐棚等项，一无所有，仰候咨饬清江转运委员郭道赶速解送，以济急需。长夫一层，亦俟章程刊定后，一律办理。凡委员太多，兵勇太疲者，概加裁汰遣撤回旗，以期渐就范围。徐州新到察哈尔马队，言语不通，无人管带，春协领既于该军渐启猜疑，候本部堂抵徐后，查看情形，酌量调用。

前皖南张道凤翥禀二件

皖南各军闹饷情形，本部堂业已洞悉。该道既赴徽、休则已。既往赴难，则当怀必死之心，抱不屈之气。韩昌黎之说王庭凑幸而得生！颜鲁公之说李希烈不幸而死，二公者祸福不同，而其初去之时，怀必死之心，抱不屈之气，则一也。该道若抗辞不屈，其祸未必更甚于殴辱；若自度平日无恩无情，临急畏殴畏死；则当时不宜轻于一往。即曰韩颜之正气伟烈，非寻常人所易几及。然危急之际逼胁而书期票，既出之后，亦应自陈办理之谬，禀商惩创之法。乃屡次来禀，专务借钱筹饷，一若各营之闹分所当然，但求善撤而不可得者。又久驻婺源，迹涉畏避，措置不善之咎其焉可辞？此次本部堂查办，具有苦心。盖恐严札一到，立即反叛，则该道首受不测之祸。故将该道之札先发一日，撤委调省，以避凶锋。将来结案之时，亦必将该道委曲苦衷详晰奏明，妥为位置，但仍视两军之果叛与否以为轻重耳。

汪令志趣笃实，为僚友中不可多得之人，此次在途中痰而逝，良用惋惜。身后之累，弥复可怜。仰即在牙厘局拨银一百两，周恤其家。其所著《崇祀录》一书，并未携至行营，仰候检出时，由驿递交该道，以便转寄该门人等收存。

统领强中等营唐镇义训禀查办倡首闹饷一案

两禀均悉。该镇接到查办札后，即将为首闹饷之杨富生、冯其隆二人正法枭示，所办极为明决，可嘉之至！强中前营营官王品高，暗中指使，情最可恶，何以准其乞假？唐义谟昏愦一至于此！候即密咨湖南抚部院，饬令湘乡县本籍速拿王品高解营究办。王品高向居何都？何地？与何人最熟？仰该镇订封密呈湖南抚部院，以凭核办。其余各营官如强左强中两营，勒逼张道情节尤重，断不准巧为开脱，本部堂查办札内，已指明提究。如该镇查出各营中尚有罪浮于强左、强中两营官者，仰即一并押解来营，听候分别审办。至同闹之勇丁，断不能仅斩二人，希图了事。该镇既称闹饷之时，罗元彪并未在场，则当时在场同闹之人，自应黑白分明，历历可指。仰仍遵照前札，每营查出二三人，解营审讯。如虑解徐州太远，即解至安庆，本部堂派员至安庆迎提。本部堂于该军闹饷之案，彻底查办，宽严相济。一面拿究凶犯，所以严惩此次倡乱之弁勇也；一面全清欠饷，所以宽待从前立功之弁勇也。若凶犯并未解到，而欲全清积欠，断无如此办法。该镇接到此批，迅将贪庸之营官，刁健之勇丁，查明解营，不准以被胁从闹求免追究为辞。除王品高及杨、冯二勇外，尚须起解十二人，本部堂平心研讯，分别轻重，断不全行诛戮。今日有人犯解到安庆，明日即札饬山内粮台清理该军积欠，悉数遣撤。其札预存于何藩司处，以免耽搁。如人犯一日不到，一日不准发饷，不特不清积欠，并不准支新饷分文。该军饷项截至闰五月初二殴伤张道之日为止。此案虽半年不了，初二以后概不给饷矣。本部堂遣撤各营，均发全饷、惟吴守廷华之新仁依仁营，仅发两个月。何镇绍彩之训字营，欧阳胜美之义字营，仅发四成，以其因闹事而撤也，该军截至闹饷之日为止，全清前此积欠，已较各军为优矣。

统领义从等营金道国琛禀查明营中江湖结会情形

据禀不胜诧异。该道七月初一日禀覆一件，此间于十三日接到。据称“撤换营官，并清查侵挪克扣，再行查办”等语。本部堂接阅时，因已发七月初二严办之札，是以未经批发，意谓该道接到严札，必应彻底查明，遵札解送犯人来营。乃接阅此禀，于本部堂札内层层饬查之事一概不复，忽以查办哥老会为名，敷衍满纸。仅称擒斩龙家寿，孙起贵，汪正顺，彭星益四人，而于各营官及解犯等事，一字不提。无论张道所禀该军贪劣之营官历历可数，即该道七月初一日禀内所称刘秉珩、王福顺、王玉藻、王俊南、赵仁和等种种办理荒谬，岂全不应解耶？昨唐镇禀覆此案，仅斩勇目二人，而为营官作求免之词，已属不明事理，然过于宽纵则有之，尚不失之油滑。该道所禀，则以油滑文其宽纵。该道带兵十余年，于奏明提犯审讯之事视同儿戏，何糊涂一至于此！本部堂昨已严批唐镇除已斩二人外，至少再解送十二人来营审办。合计唐镇七营，每营查办二人，该军十营闹饷与唐军同，而唐军则多殴辱张道之罪，该军查办人数，姑从宽减，亦照唐军之数至少解送十二人来营。本部堂平心研讯，分别轻重，亦断不概行诛戮。该道接到此批，迅即查明押解，不得以被胁从闹，求免追究为词。其中如瑞左营系首先闹饷，代理营官王福顺本部堂查办札内已指明提究。又如该道前禀所称刘秉珩分饷不公，王玉藻、王俊南军心不洽，赵仁和信用其弟守备赵友交匿银不发，以上营官五人，守备赵友交一人，均在必应提解之列，断不准巧为开脱。此外，刁健最著之勇丁，再由该道密拿六人解送，以符十二人之数。如能多拿一二人，尤见认真查办。现在行营驻扎徐州，离徽太远。该道即派人解至安庆省城，本部堂已派员至安庆迎提矣。其有并无过犯而明白晓事者，仍遵前札酌派一人前来，以备质证。本部堂查办此案，宽严互用。一面拿解凶犯，一面清理欠饷。如凶犯并未解到，而欲全清积欠，断无如此办法。该道果能遵札押解凶犯，今日有人犯解到安庆，明日即札饬山内粮台清理该军欠饷，悉数遣撤。其札预存于安徽何藩司处，以免耽搁。如人犯一日不到，一日不准发饷。不特不清积欠，并不准支新饷丝毫。该军饷项，亦照唐军截至闰五月初二日为止。此案虽半年不了，闰五月初二日以后概不给饷矣。本部堂遣撤各营，均发全饷。惟吴守廷华之新仁，依仁营，仅发两个月；何镇绍彩之训字营，欧阳胜美之义字营四营，仅发四成，以其因闹饷而撤也。该军截至闰五月初二日为止，全清前此积欠，已较各军为优。解犯则断不可宽，虽激成巨变，不顾也。

蒋道凝学禀遣撤湘皖马步八营缘由

该部各营业经遣散净尽，均能安帖，足见平日待人发饷胥属公平，尚未十分决裂，嘉慰曷已！惟该营以二十余万之欠饷，而鄂台欲以七万两了之，致令该道与各营哨坐受逼索，此情亦极难堪。既称官爵督部堂谕，与藩司商酌，似犹未为绝望。仍应禀请官爵督部堂酌核办理。本部堂遣散各勇，俱发满饷，惟统领营官有令其缴出截旷银两者，为数亦殊无多。自问并无亏苦军营之处，乃徽州唐金两军于五月底大闹十三日之久，殴伤道员，深为可恶！本部堂于七月初二日发去查办札一件，告示一件，唐镇于八月初八日禀复，旋又批饬一件。兹将三稿钞给该道阅看。本部堂办理此事，果有当于天理人情之公否。如果当于情理，而该营始终不交出凶犯，虽酿成巨祸，如霆营金口之变，亦不顾也。

唐令翰题禀奉委办理江宁全属舆图完竣缘由

舆图各幅，均属妥善，府县交界处，尚能接合，说亦明晰，具见积学苦心。山川方位，以内府图李图为蓝本，而参用省志、府志、填绘。惟江宁淮安徐扬及省志，均无善本，舛错颇多。必重加考订，方可依据。淮扬里下河水道，似以冯道立水利全图为蓝本，其人半生力学，皆在河工，故运河各闸，下河群流交汇处，不差毫发。该令所绘河道源流，实所自出，尚不如冯图之尺寸皆合也。明末清口已成平陆，靳文襄始开引河四道，张文端又加开太平引河，即三岔河也。厥后名虽更易，而引河之有五如故。咸丰间又淤成平陆目今似仅有一河。此图府县皆画两引河，不古不今，不知何据？江宁城西北太尖长，是稍疏处。然大段精致完整，甚属难得。长江图皖图一并收到前刻金陵图发去备查。

委查亳州圩务李丞炳涛禀到差日期及奉批访查各缘由

亳州之患，始因乡愚被惑而从捻，后因圩长持两端而畏捻，推原其故，皆由官军不能捍卫，地方官不能认真办理所致。所论颇中肯綮。该员当力挽其弊，以廉律己，以勤治事，以公处人。此三者缺一不可。而欲求绅民之钦服，尤在取与之际一丝不苟。本部堂于查圩事宜，薪资从厚，奖励从优，正所以勖人之廉也。

安徽怀远县崔令秀春委查怀远圩务林守士班禀会勘西乡各圩并请圩长执照由

该县西北接壤宿、蒙，自宜于紧要处下手，慎择圩长，严查莠民，皆正本清源之道。尤贵以“廉勤”二字自励。廉则己身与随从之人，一尘不染，自无蒙蔽偏袒之虞；勤则身到，眼到，暗访明察，自无黑白倒置之事。于本部堂所定四条外，该员等能就怀远情形另议详细章程否？

委查蒙城圩务朱令名璪禀查明蒙城各圩情形绘图呈候训示由

该员在蒙业已月余，所论自多实情。各圩现有之圩长，原不能尽人而更换之，亦不尽人而皆不肖，是在该员等细心访查，择其可用者用之，不可用者去之。执照徐徐给发，亦无不可，然亦必有速发者，一概缓发则不可。既发之后，如查有劣迹者，仍可随时更易。至稽查之法，在外从圩者，限一个月回家，为期稍迫，应予限两个月。私出从捻者，亦应限圩长以半个月举报。过期不报者，即以袒护论，仰商之林令，出示办理。至所称救病之源，莫如使之亲信。然非勤而且廉、至诚侧怛，则不能使之亲；非劝善惩恶，一秉至公，则不能使之信。此其责专在委员矣。本部堂于稽查圩寨一事，派有专员，以印官自有地方公事，不能日日在乡稽。查昨已颁发令箭，生杀予夺，委员俱得自由。本部堂但患该员等之姑息，不患该员等之专擅也。如有掣肘之事，专擅之谤，本部堂必能维持申理。该员等亦须尽心竭力，而以巽慎出之。处处与印官和衷商酌。无论一年半载，总以办到无余孽为止，无庸预为推诿也。

委办蒙城圩务张牧虎文禀奉札日期并陈管见请示由

修坑堑，添设梅花桩，均属坚壁条中应行之事，仰该员等实心经理。第一条教诲自新之民，尤为切实下手工夫。本部堂带兵多年，亦不外随时随地苦口苦心教诲诸将。圩中愚民不能遍教，择绅耆而教之。只要语语从肺腑中流出，听之亦必有点头者。幸勉力切图之。

委办亳州民圩事务薛令元启禀请领薪夫等项由

分别良莠，为正本清源之道，关系甚重。该员操守颇好，办事实心，惟才识稍短，条理不甚详晰，宜更廉正以葆其所长，精勤以益其所短。遴选绅董，必须一尘不染，乡党所共推者，方足以资分理。墨领一纸，批发均由徐州粮台支领。

委办蒙城圩务桂令中行蒙城县林令用光禀绅士帮办圩务并涡阳地界请发执照由

守备陆怀武、都司魏大用，准其帮同办理西南北三乡圩务。惟分别良莠，须廉明而兼细心之人，方能无枉无纵。若一味任性轻率，必不济事。魏都司已作两处汛官，尚不甚沾染官场气习否？告示稿甚好，浅显通畅，处几有王阳明、吕新吾之风。特肫恳真切处不及耳，直须设身处地，譬如自家住在蒙城，亲族邻右一家为捻，百家受累，不能不苦劝亲邻，以保身家，则立言自更真切矣。当面教诫绅耆时，亦宜常存此意，至嘱，至嘱！

水师四营营务处袁丞秉桢禀陈酌拟整饬水师规条呈候批示由

据禀并另折均悉。所论各端，详细切实，具有条理，至慰至慰！水师营制，彭部堂所辖内江十营多守本部堂原定章程，杨督部堂所辖外江各营，章程时有更改，以致参差不齐。该员所管营务，就外江四营中条陈各件，批答于左：

第一条：营官薪水，准照所拟，每月通给银二百两，以五十两为薪水，以一百五十两办公。所有桅旗、艄旗、号衣，每年阖营更换一次，均取之于办公银两内，不得更派哨勇，裁去加增名目。其哨官薪水，亦如所议。外、把、千、守每月通给银十六两。自都司以上，按级加增至十六两而止。外委、千、把当年亦有按年月加增之例。后因官阶皆已渐进渐大，遂将年月一层共忘之矣。

第二条：每营舡只，本无定制，杨督部堂所拟，则以舢板二十号、长龙一号为定例，巡湖营只有十六号，准照数添足。

第三条：旧例长龙勇夫三十名，舢板勇夫十六名，阖营通计三百五十人。营哨官之坐船，均应仍于长龙、舢板中拨人撑驾。正后营之侍勇十名，可以裁省。巡湖营俟拨足二十号后，亦将侍勇十二名裁去。

第四条：旧例帐棚棚索，一年一换，长龙给钱三十六千，舢板给钱十八千；此例不知何时所定？本部堂初定长龙系发布八十丈，舢板发布五十丈。舢板发钱十八千，尚不为多。长龙则尤充足，毋庸议添。

第五条：旧例风篷、篷竹、绳索三年一换，长龙给钱二十四千；舢板给钱十二千。该员所拟舢板改为十五千，每年每舡给补钱二千，新制之年不得支领。长龙照加，尚属准情理之平。惟初定时，风篷系由舡厂发给，此条候咨商彭部堂黄军门，再行定议。

第六条：绳索、篙桨、炮等事，亦候咨商彭部堂、黄军门，再行定议。

第七条：旧例船只，五年一换，三年一修；为期甚远，赴局修换，尽可于届期之前三两月，具文呈报，饬舡局修舱，不致别有稽延。

第八条：每营油烛，准照所拟，月给十六千文，由营官采买散发。

第九条：更香一项，与火药、皮纸仍应由粮台采买散发，不宜尽折钱文，致失旧制。

第十条：花名清册，四季造报，应注年岁、籍贯及入营月日，均照所拟办理。至分前、后、左、右四大哨，该四领哨，及号衣写某哨第几号，均可不必。营官若勤于稽查，纵无领哨，二十号舡何难稽查？若营官懒惰，哨领又岂可恃乎？

第十一条：营务委员，本有坐船一号，出外巡查则舢板，不必更用长龙，烈风甚雨，无庸出查可也。

批安徽石埭县典史代理安庆府经历袁起禀

随园图存览。俟军务稍暇，再为题咏，以表诗人遗迹。词二阕、诗四章，称誉过情，只增愧恧。

临淮营务处张编修锡嵘呈酌定军船条规缘由

任法不如任人，六部之法可谓多矣，而书吏之弊更多。临淮船一事，本部堂所恃者，惟在贵编修与刘镇二人之心耳。心不公明，则虽有良法百条，行之全失其本意、心诚公明，则法所未备者，临时可另增新法，以期便民。所议船票一条，尽可不必。第三条，如遇有船可换之站，准托地方官代雇更换，尤滋弊端。书差之留难需索，更有甚于营弁也。所称得乙放甲，得丙放乙，果有实事可指否？此等应与刘镇商明，会衔呈请，乃为妥叶。

委办亳州民圩事务李丞炳涛薛令元启亳州知州李孟荃禀只领令箭并开用关防日期由

亳州向为捻逆巢穴，稽查民圩，较他县更须认真，亦较他县为难办。该员等但当徐以图功，不可操切从事。凡地方之顽梗者，开导之，绅董之不妥者，更换之。自守以廉，而济之以勤，无论一年半载，总以办到无余孽为止。本部堂于此次查圩之事，所以使印委各员合办者，以印官呼应较灵也，所以责重委员者，以印官不能日日在乡也。委员有薪水、办公银两、亲兵书识，所以示丝毫不扰于民也。今该牧欲与查田之事，与查圩之事同时并举，亩捐钱文，以为办公经费。合两事为一事，大非本部堂立法之微意。各圩绅董清查户口，辨别良莠，其事甚繁，亦无暇再查田亩。且愚民易惑难晓，将谓查圩之事专为亩捐起见，何以使之从忠革薄，与印委各员相亲相习乎？稽查民圩，除纸张外，亦无多须经费。如果委员经费不足，尽可直禀本部堂酌量加增，不惜重资，期于不取民间分文。断不宜以查田之事，混而为一，致滋弊端也。

临淮营务处刘镇松山张编修锡嵘呈营混游勇肆意掳船请饬查禁由

营勇拿船，节经本部堂出示禁止，此风尚未衰息。是知纸上之法，固不足恃也。临淮一带，本属通衢，营混游勇，不能保其必无。贵镇等既称月余以来，河道肃清，上至正阳关，无敢掳船顺流而下，营混至相戒不能飞渡临淮等语。是于清理杜禁之法，业已办有成效大验，只须循而行之，此辈久久自能绝迹，无庸更议新法，至多添书差。于营勇拿船之事，毫无裨益，不如不添为是，古人所谓“多一窗槅，少一天光”也。临淮之营调赴徐州者，颇有在泗州时村等处雇船之事，亦自无可如何。候饬令查禁，妥为和雇。临淮营勇有自行拿舡殴伤乡民顾景春一案，果系何营之事，仰仍查明禀复。

前浙江盐运司李榕等会详遵札审讯采买战马委员副将萧以德都司马长清互控一案议拟缘由

副将萧以德，奉委带同马长清，出口买马，萧为沿途弹压照料之员，马为口外熟识采办之员。不思和衷共事，辄以争擅利权互相讦告。本部堂前以买马为重，批令马长清独办其事，该都司买马回南，沿途自派前站，处处藐视萧副将。虽据供收受雄县折办麦草银两，未曾逾额，而倚势作威情状，业已全露。所控萧以德向索银六百两，讯无实据。萧以德通共仅支银六百七十余两，而部费、会票费、川资等项，均在其内，断无侵蚀六百金之事。马长清首先诬控，厥咎较重。萧以德所领霆营粮台银肆千零五十两，查无短少。其寄家之银指为代自他人，或尚可信。唯于到口之日，挟制马长清，几误公事，亦属可恶。马长清应参劾二级，以守备降补。萧以德应参劾一级，以参将降补，用示惩警。唯念此次所买之马，尚属膘壮，较常略佳，营务处业经验收之六百九十匹，准照例给价银十三两五钱，由台先发足六千九百两。其余每匹应补三两五钱，俟缓数日，再行全发。仍勒令萧以德、马长清再行出口买马一次，以试该二员之孰优孰劣。二员各执一票，各发银三千两，先后进京，赴北口采买。将来买就时回营，孰迟孰速？马匹孰肥孰瘦？在途孰为安静？孰为骚扰？以定二员之优劣。如其马肥回速，在途安静，即将此次应参之案加恩宽免；如其马瘦回迟，在途骚扰，萧以德除参降一级外，再行加参革职；马长清除参降二级外，再将此次应找之马价罚扣一千两，仰该司道等剀切传知萧副将、马都司遵照。

委办蒙城圩务桂令中行禀查阅东乡邹家圩情形

邹家圩从逆已久，邹老金竟敢挈家自捻来归，妻妾之所自来，皆不可问。又与雉河之邹目往还不绝，其为甘心从逆，已无疑义。邹学礼曾为苗沛霖局董，亦非善类。当此立法之始，若不将居心叵测之人立予诛锄，以后必节节阻挠。仰该员等将邹老金与雉河之邹目一并严密查拿正法。邹学礼如实系莠民，亦即正法。晓谕各圩，以示惩戒。至归并之法，禀中不甚明晰，将此圩邹姓及众姓三百余户全徙于附近之他圩乎？抑不仅徙人一圩，而分徙数圩，借他姓以钤制邹姓乎？告示四条中，本无令不可靠之圩迁并他圩之条。后因林士班有并圩之禀，札饬该员等，亦但令小圩归并大圩，初未尝令莠圩归并良圩也。告示有云“入莠册者，在籍则擒拿正法”，该员等但当遵示立诛莠民。如全圩皆系莠民，请兵剿洗可也。不当勒令并圩，于告示之外另立新法，使民无所适从。一圩至三百余户之多，其不愿迁乃属常情。禀中所称“恳之再四”者仅邹姓不愿迁乎？抑众姓皆不愿迁乎？除邹老金、邹学礼外，邹姓之甘心从逆者，究有若干？能一一访查其姓名乎？仰迅速缕禀，以凭核夺。、

委办阜阳圩务尹牧沛清阜阳县程令兆和禀查明圩寨分别去留缘由

该牧等稽查圩寨于西乡各圩中画出段落，互相团练，尚属有条不紊。惟西乡十四团五百八十七圩，据所禀之数，核之留者二百八十，圩去者乃三百零七圩；一乡之中，圩寨平毁大半。推之四乡，去者几千余寨，与本部堂四条告示殊不相符。本部堂告示中，第一条坚壁清野；第二条分别良莠；初无平毁之说。厥后因林士班之禀，始批令将零星不能自存之圩，酌量归并。然亦须因地制宜，不强人以所难。非谓将良莠不齐之圩一律去之也。大凡一圩之中。或房屋坚实，而不易迁；或田地就近，而不肯迁；皆人之常情。该牧等须试为设身处地，期于一令之出，众即遵行。《礼》所谓“知事人然后能使人也”。且良莠之不齐，处处皆然，不独此三百零七圩。其准留之圩，果皆良乎？一圩之中，著名匪人，不过数人，严拿正法可也。若全圩从捻，派兵洗之亦可也。断无以平毁为查办之理，仰尹牧即将经手事件，交与程令作速来徐，本部堂面询一切，再行核示。

统领铭字营刘军门铭传禀俟车驼到营即驰赴光固相机进剿由

该逆欲在光、固一带筑营度岁，闻烧杀掳掠之惨，尤甚于前。该处民心望援孔切，不啻蹈水火者之求救，实属耳不忍闻。贵军门游击南、汝、光一带，久经奏明，遐迩咸知。唯铭军平日之声威尤盛，故此时望之尤殷，亦责之尤切。虽使车辆无一到者，亦当就现有之夫，即日起程。纵令日行仅二三十里，亦胜于全不拨动也。至嘱，至嘱！

马丞文梦禀查复徐防兵勇驻扎丰县扰累情形

拆屋砍树，旧迹犹存。且闻该处士民，于铭字营则歌颂不置，于鼎字营亦感其战功之伟，而恕其微有骚扰。独于树、徐两军极口怨谤，民心至公，必非无因而致此。究竟系树营扰民较甚乎？抑徐防营尤甚乎？仰全军营务处、徐防营务处会同细查，禀请惩究。

委办蒙城圩务桂令中行禀查阅涡河以北各圩情形并开折绘图呈鉴由

蒙城习于从捻，陷匿已深，有非法令所能止。全赖该员等不惮烦劳，苦心访察，苦口开导。明之极而才略生焉，诚之极而感化见焉。即多杀匪党，亦须自“明”字诚字中做出。至于圩长之贤愚，圩寨之平否，尽可从容查办，而以有恒持之，不患其无成效也。

临淮营务处张编修锡嵘呈逃勇一条请酌核定章办理由

逃勇一条，全在招募时不收无根之游民，而哨官、什长平时又体恤而防范之，则此弊自少。若已逃而复获，轻则责革，重则正法。须临时研讯情节，察夺办理，难以一律相绳。长夫亦然，民夫惟拐逃衣物，及在外行凶，必应严惩，余则可轻办也。

临淮营务处张编修锡嵘呈可否因势利导多募数营以资防剿由

该邑应募者多，准再添募一营，以前已成之营为中营，而以此次新募者为左右两营。本部堂亦急思将湘勇规制推而行之淮北，而不能骤然多增者，一则恐饷项不继；二则见该处现无营官之才也。李爵署部堂，于咸丰十一年冬初招淮勇，亦仅四营。其营官即刘军门铭传、张臬司树声、潘臬司鼎新、吴副将长庆四人也。凡得一将才，三分人力，七分天命。该营务处意谓激励裁抑，诱掖奖劝，便可炼出人才，则视事太易耳。

同治五年丙寅岁正月起，北征行辕

委办亳州查圩事务薛令元启李丞炳涛禀查办各保情形

该员等所论稽查情形，似尚认真办理。惟各圩怙恶不悛之徒，既有所闻，应即随地随时，擒拿正法。该员等乃谓恐此有所发，则彼有所逃，欲俟清厘既毕之后，同时查拿。不知亳州地面甚宽，该员等带人甚少，断无同时能拿许多之理，各匪徒转得从容飏去，殊属因循姑息，大负委任。必须随时擒拿，使各怙恶者知在外为贼，即不得在家为民，尤不得去来自由混其身，于时捻时民之间。总以当几立决，购线捕诛为主。至各圩应去应留，该员等于经过时，当已察酌情形，胸有成竹。亦贵当几立决，无待于各乡绅董之会议，致滋纷呶也。

委办蒙城圩务桂令中行禀查圩情形并密陈管见二条以备采择由

该员数月以来，办理俱有斟酌，良以为慰。循此做去，自不患无效验。移风易俗，本非一蹴所能几也。圩规四条，经此删节，委曲详尽，足以感人，即可照此刊刻缮发，总可劝化一干可善可恶之人。至查出之莠民十六人，多系在营，此等气习根深蒂固，本难骤变。如有挟制圩务之处，无论何人何营，临时具禀请示，本部堂必思所以惩之。此外，藉公肥己之徒，或革或责，该员尽可自主。古人所谓铁肩辣手，此等正用得着。另折所呈二条，极有卓识。牵一发而全神俱动，殊不易办。然本部堂当从容筹画，期于彻底澄清而后已。

委查阜阳圩务翁游击开甲尹牧沛清禀会同亲赴西南乡查缉情形

李姓等数人是何名字？圩长藉以购线则可，倚以集事则不可。该员等何不带亲兵躬往查拿？若仅以文书禀上行下，奉行故事，则大失本部堂委任之意矣。翁游击系帮查之员，何以衔名反列于前？并饬！

统带义胜全军韦副将志俊贺年禀

该将本系告假回籍之员，经官爵阁部堂骤加委用，自应感激抒诚，力图报称。惟湖北兵勇向不可靠，该军系仓卒招募而成，无暇拣择，其中必多游手无赖之徒。该将须先讲营规，申明纪律，然后再求剿贼之术。“勤廉”二字，是自治之根本。“不扰民”三字，是治军之根本。该将将此五字自治治人，兢兢业业，慎之又慎，或可保全令名也。

委查阜阳圩务翁游击开甲尹牧沛清禀筹办查圩各情

该员等之职，即专以查匪为重。捻党固匪，行劫扰害亦匪也。此禀恍如大梦初觉，前此固不知查匪为分内事耶？该员所请之帮办，较之蒙、亳等属已多，尚复禀请纷纷不已。专从周旋情面上著笔，置公事于不问。以后如有拿获之犯，正法之案，再行具禀。此等空禀，不必屡渎！本部堂在军多年，实厌看虚浮文字也。

候选训导计棠等禀奉札赴河南一带劝谕圩寨可否酌带书识长夫亲兵由

该员等赴豫专以拊循开导为事，常与绅民接见，不必与州县往还，亦不宜稍涉张皇。盖河南牧令与绅民素多隔阂，该员等以安民为名，必须深自敛抑，阴行其善。若过于矜张，形人之短，乃所以致龃龉也。无庸通饬各州县及军营知照。该员等准其带书识一名，亲兵四名，以为张贴告示之用。

受业陈枝莲贺年禀一件并陈办理保甲兴举义学由

该令办理保甲，兴举义学，与诸生讲论文艺，于“勤”字已能切实用功。嘉平之月，词讼减少，亦收“勤”字之效。至于“廉”之一字，其效先见于宅门内之四项人，次见于头门内之二等人。却无明效大验见于百姓之身，挂于百姓之口。如必欲百姓颂官之廉，则不免于矜炫矫饰，反非出于自然，可以持久之道。故勤可以得名，廉则不宜有名，此中最贵体贴。四川循吏现有几人，宜择一二，深交而观摩之。近人张文端之教子弟，汪龙庄之论良吏，皆以取友为要，不可不师其意也。

临淮营务处张编修锡嵘呈报募齐新添二营勇丁启程赴临日期由

近据各路禀报，捻逆又有北趋之势，临淮甚觉空虚。敬字左右两营募齐，希即认真训练，冀成劲旅。《劝诫浅语》中，言训有两端：将领之教兵勇为营规，父兄之教子弟为家规。练有两端：练技艺，可使十人敌数十人；练阵法，可使千万人如一人。虽未说得甚畅，而此四者实缺一不可，望实体而力行之。

济宁嘉祥金乡等县士民曾传照等禀商廉贞诬陷曾毓镡恳赐咨行暂释回籍堵御贼匪等情

当咸丰年间各省土匪蜂起之时，州县办理团练，拿获匪党，多系奉有“格杀勿论”之谕，或有“准以军法从事”之札，若事后纷纷翻案，则是非，治丝愈紊，有碍于政体。本部堂前在湖南办团，及在湖北、两江等处凡州县及团练所杀土匪，来辕翻控者，概不准予申理，以翻之不胜其翻也。商洁贞既系长枪会匪之首，经金乡县钱令拿获正法，何以商廉贞京控曾毓镡，冀翻此案？仰候咨询阎抚部院，将全卷大略摘叙见复。曾毓镡可否准释？再行示谕该绅民等可也。

委查亳州圩务李丞炳涛禀查获迭叛捻首刘二能等五名讯明正法由

该丞于访闻刘二能等消息之后，即能纠用民团，查拿正法，此为官民一气之渐，办理尚属妥善，为之一慰。所有此次酌发之饭食银三十八两，赏恤银八两，均准赴台支领。王大山以踩案被杀，应照阵亡之例，给银三十两，仰再赴台补领，二十二两给其家属。从前湖北兴国州为盗贼之薮，胡文忠公派邢守高魁，捕诛千四百余人，以后便不窝藏粤匪。近年山东兰山、费县土匪如林，阎抚部院札长守康、王守成谦，各杀千人，而合邑肃清，捻匪不敢入境。该三员皆有明效，皆得优保。仰该员商之薛、桂、张、朱各员，认真查办，不可稍涉姑息也。

候选训导计棠毛印堂候选直隶州州判窦钲禀分赴宛汝查办圩寨由

据禀已悉。本部堂在徐州启行时，本意一月有余，即可由归陈以达于周家口，不料行抵济宁，适值张逆北窜，继又益以任、赖等逆，现均聚于郓、巨、濮、范之间，近日以全力与该逆争扼运河，使不得东渡，以扰完善之区。刘周诸军已到，日内必有大战。不知能否得手。赴豫之期，遥遥莫定。该员等自应将晓谕圩寨事宜，先期举办。该员等此次匆匆入汴，所过之处，不过贴告示一张，与圩长多不得见面者，形同逆旅，自难使民间共信。必须在所经之州县，每处多盘旋几日，苦心诚求，苦口开导，总须办到圩寨释去疑虑，兵民一气而后止。若谓开、归、陈数百里之广，数千圩之多，其中无一肯与湘淮军通气之圩，圩长无一可与言之人；此理究不可信。若遽分三道入洛、入宛、入汝，是犹掘井尚未及泉，而欲改掘数处，以求速效。不知头绪愈多，用力愈劳，愈无及泉之期。该员等仍当专力于开、归、陈三府，择一易办之县，从切实处下手。一县办有成效，然后再移他县，他郡。至于贤才之有无，不可预必。如有灼见，开单存记，候本部堂到豫后察看委用。求贤以治本，谕圩以治标，二者兼营其余力不求做到。分不应与闻之事，不管可也。

铭字营刘军门铭传禀军抵周口休息两日缘由

张总愚股匪，向闻不如任、赖一股之强。然我军日来与战三次，初四获胜，初六、初七即有两次挫败。张逆凶悍如此，况任、赖等逆人数较众，其悍过之。虽经颍州、苑寨，两次遨击获胜，而并未伤其精锐，岂肯轻自散去？其沿途逃散者，不过新掳之众耳。该逆所到之处，掳人掳粮，彼散此聚，于人数仍属无损。自咸丰以来，办此贼者，不曰“势极穷蹙”；即曰“谅兹小丑，不难指日荡平”。而十余年来，贼之猖獗尤甚，僧邸以马队擅长，而前后被捻夺去马匹至四五千之多，淮军以洋枪擅长，而昨亦被捻夺去百余杆。贼势日炽，我辈自应倍加敬惧。明末流贼之患，亦系旋散旋聚，旋灭旋起，后遂至于不可收拾。贵军门老于军旅，谅必见及。断不宜轻视此贼也。

铭字营刘军门铭传禀军抵龙堌集剿贼获胜情形

此次各军环集东境，该逆遽尔远扬，未能痛加惩创，殊堪愤恨！幸贵军有此一战，足以挫凶焰，而快人心！惟该部将士，自鄂皖而东、豫，一月之间，驰驱数省，劳乏已极，应即察看众情，略与休息，再行跟踪追蹑。如贼至湖团，贵军应会商刘镇老湘一军，设法夹击。老湘营之长矛、劈山炮，尚属得力。刘镇亦极有血性，惟人数单薄，且素未与捻匪交仗。贵军门将群捻伎俩及制寇之术，详细指示，俾不至于吃亏。所有出力之营，总保成等三员，仰候随折请奖。训导王珙、监生于广安，接引官军，尤为难得，应照所拟，归于黄陂案内奏奖，即由贵军门先行饬知可也。

全军营务处李副将昭庆呈军抵嘉祥城门不开请饬行东省州县遇有官兵到境勿得坚闭城门由

查张逆大股初二夜弃巨野之太平集，向西北窜去。初三日遂扑郓城，初四日潘臬司一军接仗于城西十余里之磻溪渡，是逆踪距嘉祥城有百余里。该军初五日驰抵城外，黄令何得闭门不纳？该令以地方瘠苦，不能供应兵差，尽可当面说明。本部堂近在济宁，亦可禀明，断不强令应差。至于坚闭城门，禁绝出入，则大不可！并不出城禀见一次，尤属荒谬！兵勇亦皇上之赤子，城池乃皇上之城池，原非该令所得而私。似此行为，实出情理之外！东豫两省民间圩寨，本已恨兵如仇，若各州县再为之倡，则以后行军，处处皆成荆棘，实属有碍大局。仰候咨请阎抚部院，将嘉祥黄令，即行撤委奏参，以示惩警。

唐殿魁禀蒙保奏衢州镇总兵员缺奉到行知由

该镇从征各处，冲锋陷阵，为铭军得力良将。此后名位日隆，益当从“勤廉”二字上用功，勤则百事具举，阖营可保常新之气；廉则取予不苟，众人皆有畏服之心。看似老生常谈，而名将名臣不出乎此。常常留意，则异时勋绩如日方升，而未有艾也。

张编修锡嵘函牍一件并另呈复现在筹备各事宜由

贵编修于回营后，极力整饬筹布防守事宜，诸臻允协，良以为慰。其所陈八条，惟第六条绝贼粮，法非不善，然断非命一委员张贴告示所能做到。临淮百余里内外，亦恐号令有所不行。“存粮不准过石，违者以通匪论”，恐委员即借此以，扰民生事。虽有爱民之政，亦须出以肫诚委曲，若惟恐民之不便者。王介甫不知此义，故青苗雇役，其志亦将利民，而遣使非人，适以害民。且存粮太少，必不能办到。凡出一令，而仅托空言者，不出可也。

统领老湘营刘镇松山禀遵批前进追击捻逆由

捻逆大股逼近湖团，该军甫经出队，即行飏去，殊可愤恨！刻下该镇既已全部拔动，作为游击之师，应即尾追紧蹑，期于力战数次，独当一路，不必依傍他军以成功。度该镇之才力足以办此。会商进剿之说，不过使彼此声势联络，使该逆有所牵制，而我得专力一方。至于临敌应变，则非他人之所能为力也。大抵打仗贵于自立，不可存借助将伯之心，使弁勇稍生怠忽；谋事贵于谦下，须常存广询求助之心，使他军乐于亲附。二者看似相反，实则相成，均不可少。至嘱！至嘱！

老湘营刘镇松山禀报剿败巨股捻匪大获胜仗由

曹县之役，该军初次与捻相遇，鏖战终日，卒以稳慎获胜，力遏凶锋，欣慰无已。本部堂屡询捻匪长处在马队，四面包围，骑贼好用大刀、长棒，步贼好冒烟冲突。然终以未能目睹，恐致隔膜。今该军经此大战之后，于贼之所短所长，自必一一了然。究竟捻众伎俩，在粤匪诸伪王中，于何酋最为相似，官军宜以何法制之？仰熟思禀复。

候选训导计棠禀呈豫中采访记略折

该员在汴已久，于豫中风土人情，当已洞悉。各处圩寨如何而后可以御贼？如何而后可与官军相安，本部堂前次发出之批，是否接到？禀中一字不提，而忽发此题外之论，洋人之患；此天所为，实非一手一足所能补救。本部堂分内之事，现在专重在剿办捻匪。但使捻匪之凶焰少减一分，即为朝廷释一分之忧劳。该员分内之事，现在专重查办民圩，但使兵民疑团稍释一分，即为本部堂宽一分之责任。此外，非分内而又万难做到之事，不必多管。成大事者多在铢积寸累上用功，如殷浩、吕颐浩辈，志非不大，其究何尝有分寸之补？该员若专事高掌远跖，窃恐一无所成也！《采访记略》存阅。

临淮营务处张编修锡嵘呈明拨勇三百名令左营正帮办张德修带往浍北九湾等处弹压由

抽拨防兵，镇压民圩，免为贼所迫胁，用意亦厚！惟三百人太单，不足以御寇氛。本部堂向不肯抽拨零队，恐其无益于彼，有损于此也。以后仍须审慎。顷沈锡瑾至此，言及“该军哨官什长勇夫，每日均仅发钱百文，半年以后，仍准找领全数，弁勇颇有怨言。又称临淮银价有时可换至一千四百以外，而该军概以一千三百文合算，人有不服”等语。查勇丁惟利是视，朝三暮四，数本相等，而众狙皆怒，此人之常情。至以钱扣银，纵使优于市价，人犹疑之，况少减毫末乎？沈锡瑾系被屏斥之人，未必可信。此二事实情何如？应否酌改？仰一陈及。

盛字营周镇盛波禀回亳就近发饷及全军拔队赴豫剿贼由

数月以来，该镇携行队二千余人击贼，虽数次获胜，而该逆究未大受惩创者，未尝非人数太单之故。此次回亳将月饷赶放，全部悉拔以行期与此贼纵横驰逐，兵力既厚，各将士胆气更壮，即该镇亦无内顾之忧。从前鲍军门，近日刘军门，皆不肯分兵，行则全部俱行，战则全部俱战，为贼所畏，总由大力盘旋，不仅出零队，翦尾股，小吹小打而已。该军既作游击之师，自后须奇正并用，正则排开大队，苦战竟日之类是也。奇则黑夜劫营，专截辎重之类是也。望好谋而善用之。

盛字营周镇盛波禀奉到谕赐白玉翎管各件恳附片具奏代谢天恩由

来禀已悉，御赏翎管、搬指等物，业经只领分藏，该镇系实缺人员，自应具折率同胞弟谢恩。候即代办陈递。嗣后该镇兄弟受恩愈渥，报称愈难。益当饬历戎行，力图灭贼。公则纾朝廷之忧患，私则保昆季之勋名。本部堂于该镇实有厚望。乃近闻各处舆论，于该军不免微有闲言。二月间，贼由睢州东窜，该军曾由睢西至杞县，闻贼将至，仍即折回，未与贼迎战。言该镇有家眷住归德城内都司高琢家，欲入该军者，皆赂高琢以进，故该军颇染豫兵习气。三月内，该镇赴东省剿贼，当二十四五，贼氛逼近归德之时，营内有妇女数十人，皆苏、常装饰，由西北两门冒雨入城，见者深以为异。又其时附郭东西时见边马，适该镇新招马勇中，有孙姓者日与四五人跃马出城，不着号衣，因此乡民间有谓马勇冒贼者。又闻该镇由山东回归德，途经刘家口，该寨不肯开门，遂将该寨之人责打，闻者亦遂哗然。四月初旬，贼犯归德境内，该军拔营赴亳，不救归德之急，宋人怨之。如此之类，虽系传闻之词，未可尽信，然亦未必尽出无因。本部堂实用忧虑。一则以豫中兵民仇隙已久，全赖该镇等以节制之师，推示大信，使民间渐释疑团，联为一气。若该镇等染豫军积习，则以后更有何人挽回风气？一则以淮勇各军，经李爵署部堂与各统领经营数年之力，始成今日规模，始成今日纪律。断不可令绝好之声名，因数事而贻人口实。履霜坚冰，不可不慎！该镇兄弟能谋善战，治军严明，久为豫人所钦服，仰将以上各节查明，如实有其事，即行惩儆更改。不特该镇兄弟自保令名，即与本部堂晓谕圩寨之告示，亦不违背。与李爵部堂训练淮军之苦心，亦不辜负矣。仍仰逐层禀复！

统领老湘全军刘镇松山统领星字吉中豫字营朱牧式云禀军抵王家后林遇贼接仗获胜由

王家林之捷，昨于该镇等初六日禀内批令，补具备案。今此禀已到，即无庸再具矣。该镇等军长处全在稳持稳击，队伍不乱枪炮不断，故能制此悍贼。从此由稳而加之以猛，队伍不仅整于排立之时，而并能整于追逐之时，当更可立伟绩也！我军长矛与贼矛对刺对拨时，究竟能胜贼矛否？便中再一禀复！

寿春镇徐鹳禀标兵剔除旧习可期振作等情

本部堂治军多年，所谆谆教士卒者，只有四事，曰：戒骚扰，戒烟赌，操队伍，操枪炮。教文武官员只有二字，曰勤，曰廉。该镇正派慈祥，若能守定此数端，必可正绿营之风俗也！

铭字营刘军门铭传禀请添马队并亲兵步勇由

各军马队皆不能与贼交手，惟贵军门临阵体察，自出机杼，所练马队，可与捻逆回合鏖战。据称迭次夺获贼马，足敷一营之用，既可刻日成军，应准即添一营。派张佩之管带，以资剿办。其口粮，由徐州粮台照章给发，以成军后，奉批之日起支。至陆军亲兵三哨，应行酌减。前接李爵署部堂来函，云：饷项支绌，各军若添步队一概不宜允准，若请添马队，亦须裁减步军之额，腾出马军之饷。近又接一函，云：湘鄂两省盐厘大为减色，户部催加盐课，并索盐厘，峻词诘责，饷源愈绌各等语。又接湖南来文，所拨霆军月饷二万五千两，湘盐局竟无银可以应拨解付，是各军不能再增步兵、饷项实限之也。惟贵军门好养绝人之技，敢死之士，古来名将，亦往往精选帐下健儿，以备缓急。张胜琦等两队，其中当不乏壮士，此等亦少而见珍，应请挑留数十人，常置左右。其余或拨补各营假汰之缺，或竟行遣去。查刊本营制裁统至万人者，每月加银三百两，加夫三十名。贵军门应按月支领，以为畜养健儿之用。候饬徐州粮台知照。

盛字营周镇盛波禀任赖股匪西窜我军拦头截击获胜由

该军一败，牛逆于白龙王庙，再败任、赖等逆于枣庄集，皆以少敌众，力挫凶锋，遂纾皖中之祸，可胜嘉慰。自四月初，该军由曹回宋，本部堂以相去太远，不复遥制。该镇自为进止，唯未救归德之急不满宋人之望，此外则或追此股，或剿彼股，迟速往返，多合机宜。如任、赖尚在沙河以东，应即乘此声势，尽力追剿。如业已渡沙渡淮而南，则该军不必远追。顷刘军门，潘臬司等军办沙河之防，扼贼不得北窜。该军七月应予休息，亦须在沙河东岸会防也。

临淮营务处张编修锡嵘呈明敬字营曩拟支发饷项条规缮折呈鉴由

平日虽仅发百钱，而随时结算清结找领，不惟不俟半年，且无逾月，此断无致怨之理。唯银价余出些，须另归申余簿，为本营办公之用。议定按月发银，而假期内仍仅发百文，此二者当为疑之所由生，怨之所自起。贵编修有营务之责，临淮粮台每月有议作银钱价值之禀，由本部堂批准饬行各营遵照。该军以银作钱，应即按照禀定批准之数核算。粮台门外悬一牌，营门外悬一牌，下月议价之后，乃换上月之牌，自足取信于人。申余之簿，决不可立。另折拟议各条，均属详细。唯截旷一节，本部堂向例于各营遣撤之时，酌量该军立营之久暂，人数之多寡，批令总缴截旷若干，或令缴出，或在欠饷内画扣，为数并不甚多。均系届时定议，不于未经撤营之前零星呈报，动拨此项款饷，或存或用，概由贵编修主政办理。本部堂此时不与闻也。

铭字营刘军门铭传禀防河事宜俟抵周口与潘张二军通力合作由

防守沙河之策，从前无以此议相告者。贵军门创建之，本部堂主持之。凡发一谋，举一事，必有风波磨折，必有浮议摇撼。从前水师之设，创议于江忠烈公，安庆之围创议于胡文忠公。其后本部堂办水师，一败于靖江，再败于湖口，将弁皆愿去水而就陆。坚忍维持，而后再振。安庆未合围之际，祁门危急，黄德糜烂，群议撤安庆之围，援彼二处。坚忍力争，而后有济。至金陵百里之城，孤军合围，群议皆恐蹈和、张之覆辙，即本部堂亦不以为然。厥后坚忍支撑，竟以地道成功。可见天下事果能坚忍不懈，总可有志竟成。办捻之法，马队既不得力，防河亦属善策，但须以坚忍持之。假如初次不能办成，或办成之后，一处疏防，贼仍窜过沙河以北，开、归、陈、徐之民，必怨其不能屏蔽，中外必讥其既不能战，又不能防。无论何等风波，何等浮议，本部堂当一力承担，不与建议者相干。即有咎豫兵不应株守一隅者，亦当一力承担，不与豫抚部院相干。此本部堂之贵乎坚忍也！游击虽劳，而易见功效，易收名誉；防河虽劳，而功不甚显，名亦稍减。统劲旅者，不屑为之！且汛地太长，其中必有极难之处。贵军门当为其无名者，为其极难者；又况僚属之中，未必人人谅此苦衷，识此远谋，难保不有一二违言。贵军门当勤勤恳恳，譬如自家私事一般，求人相助，央人竭力。久之人人皆将鉴其诚，而服其智，迨至防务办成，则又让他军接防而自带铭军游击，人必更钦其量矣，此贵军门之贵乎坚忍也。若甫受磨折，或闻浮言，即意沮而思变计，则掘井不及泉而止者，改掘数井，亦不见泉矣，愿与贵军门共勉之。

盛字营周镇盛波禀遵批确查各情由

该镇今年二月闻贼犯东省之信，拔队赴杞，迎剿张、牛等逆，旋由兰考一带奔窜，尾股距杞不远。该军抵杞后，纵不能迎击大队，亦当略停二三日，派兵追其余党，始足以塞杞人之望。乃该镇一闻贼踪离杞，旋即退回。当时该军尚无城武、菏泽之战，故未能取信于人，本部堂所闻舆论，即系指此次而言，非指三月十二任、赖股匪由周口回窜一次也。迨张、牛一股二十七日与该军接仗后，四月初至十三四日在单县、砀山、虞城盘踞十余日，去宋近而去亳远。该镇初二日自宋赴亳正归德吃紧之时，何谓旬后方有警信？其时任、赖股匪由砀、萧、睢宁、宿、桃，以趋泗州，亦并未入亳也。马勇冒贼，即指陈明昇之勇而言！当贼氛密迩归德之时，该营虽尚未呈册验点名，而各勇已自称为周军矣。都司高琢，既系职官，又租其屋，何得谓并无名目？受贿即无实据，然其人之向为宋人所鄙，已可概见！携带家眷，虽非该镇所为，而出自左营官周提督寿昌，实属有违纪律，应将周寿昌摘去顶戴，姑免参办，以示薄惩。淮军声名久为苏豫皖齐等省所称，该镇等兢业维持，犹恐不能餍人之望，若似此不加警惕，始则渐松渐懈，继则怙过饰非，以一军之纪律日疏，连累诸军之声名皆坏，不特本部堂所不许，亦众论所不容也。兹再苦口劝诫，望该镇反躬内省，毋护前失，与诸将共相勉励，改过不吝，即是一大善矣。

盛字营周镇盛波禀萧县令吴士前禀盛军爬城滋闹一案遵批查复由

来牍申覆各情，本部堂查阅吴令原禀，详加察核，如吴令所称该镇饬备米面之文，系初六投递，而填初五日期，该镇则云初五派员投递不收，初六再递，始肯收纳。该镇所禀，自系实情。当初五日该军勇丁赴城仓猝之间，吴令一味疑虑，不肯开城，故不知该镇已备公文也。该营什长王从善被抢一节，吴令禀称讯据王从善供称，银两、洋枪已交伊母收藏，并无被抢情事。取结附卷，释令回营。该镇则云迄今从善未回，王从善既系萧县人，自系在家逗留，毫无疑义。如果银两被抢，反遭吴令禁押，至今岂有事隔四十余日，该镇忍耐不问，直至此次饬查始云是否释放，尚候移询，此理所不可信者也。米面万斤，牛车十辆，吴令所禀与该镇所复相符。至所称备夫二百名，牛车四十辆，均系一时争论之言，并无其事，不足置辩。委员勒索程仪一节，吴令禀称郑从九勒银十八两，张守备勒银十四两，该镇则称找回购粮尾银数目相近，究竟是一是二，必应彻底根究。吴令藉差科派车辆一节，该镇但称乡民来营申诉，究竟有无呈词、证据，亦应切实查汛，仰候札饬徐防营务处李道传集确查禀复核夺。至近来军行所到之处，东、豫州县往往闭门绝市，牧令避不见面，将弁深以为苦。江南不可更染此风。吴令久留该营，云因痰发偃卧，断不可信，其云吸食洋烟，当非无因。候咨督、漕、抚三院，饬司即将吴令撤委赴徐，听候查讯，该镇亦饬委员郑国绅赴徐静候查讯。

委办宿州查圩事务张牧云吉禀诣查各圩沿途阻水延滞缘由

今年水势过大，淮南北几成泽国，圩寨倾塌者，何可胜数。乱后孑黎，遭此灾厄，自顾不暇，何暇修筑圩墙？自未可催督过急。所幸贼氛稍远，尚可从容以图。归并圩寨，已是查圩第二义。凡圩户至一二百户者，即难驱并，盖安土重迁，人之常情。不如更易其圩长而教导之。圩长之抗傲不遵，情节较重者，枷之责之。尤重者杀之。本部堂查圩之始，其意专重在访拿积匪，多斩数人，便足以靖根株而消反侧。该牧查办圩务，不为不久，而诛戮仅及十人，此威信之所以不立也。若欲平毁圩寨，兴众动兵，则二百人不足以济事；若搜拿积匪，则二十人已有余。且各圩团民亦可号召，事毕之后酌予赏钱，本部堂原所不惜。蒙城、亳州各员，多用此法以集事。观该牧历次来禀，于查匪一事，似尚未得要领。岂姑息以邀誉乎？抑才不足以胜任乎？即如禀中所称拿获窝匪之魏广春、魏三科等，何以不杀？魏庆洪、李昌林等何以不革？革之而该圩长犹从中作梗，拿而杀之可也。盖杀数坏人而保全一圩，则其事易。因圩中有数坏人，而遂欲平圩犯众人之所不欲，则其事难也。现在既无可拨之营头，亦无饷项可以再募勇丁。所请添募二百名之处，碍难允行。

老湘营刘镇松山禀请另择便地驻歇及探报贼情由

本部堂初次防河之议，本令“该两军驻于贾鲁河、沙河之东岸，分防一段，约长四十里”等语。十九日檄行后，又虑该军分防不便，是夜复有一批，如该二军现在距河已远，不能折回，抑或虑分定一段之后，将来不能抽出游击，则不管防河之事亦可。随即印发在案。不知已接到否？现在朱仙镇以上河工，豫军办理，尚未就绪。朱仙镇以下堤墙，虽已粗成，尚未分段置守。而任、赖、张、牛各匪相逼而来，志在东窜。顷檄铭、鼎两军由中牟、尉氏迎头堵截，日来尚未接到刘军门、潘臬司函禀，不知行抵何处，亦不知曾否见仗？果能遏其东窜之路否？刘臬司、杨镇两军十二至许州，该两军拟由郏县至襄城，计与刘、杨相隔不远。若贼已西窜，该四军不必力追，恐铤而走险，反以速其东窜之谋。一过汴梁以东，各军皆在西路，尾追不及，大局恐又全坏矣。此时贾鲁河之防，自张市、扶沟以下，水势尚深，颇觉可恃。惟张市以上直至汴梁以北，处处可虑。一月之内，淮军，湘军，豫军均须抵防此段，为屏蔽东路之计。应俟河防办理稳固，确有把握，再行分道穷追。张市、扶沟以西，稍远者为长葛，为洧川，为许州，最近者为鄢陵，为尉氏。该两军应在葛、洧、许州一带扼驻，即以少资休息。朱仙镇、汴梁之西，稍远者，为郑州。为二郑中间之郭店，最近者为中牟。刘、杨二军应在郭店、郑州一带扼驻，俟贼西去已远，该四军再定进止。防河之事，该镇不必管矣！张镇养病鲁山，未即来营，仰录此批，与之一阅。仍事事函商而行，并与刘军门，潘臬司，刘襄办，杨镇常常函商。闻豫军宋镇谋勇俱优，该镇与之共事已久，亦可录批与之熟商也。

义宁州厘卡委员朱令宽成禀公暇得与陈守宝箴李生复等读书论古藉资切劘等情

该员在卡照常办事，又得陈守、李生等读书论古，问学日新，至以为慰。兰生幽径，不以无人而不芳。本无所待于外，而德无久孤之理；玉无终闷之辉！亦会有赏音也。本部堂六月十五日由济宁水路东下，八月初九始抵周家一口。患病旬余，现请假一月调理矣。

襄办军务刘臬司秉璋函报任赖张牛似将合并东犯等情

昨据许州禀报言，该军抵州后，十二日任、赖股匪，闻知官兵已至，即由石固向禹州西走。又接刘镇松山来禀，言湘军已抵郏县，据探任、赖各逆在襄城以北，张、牛两逆在禹州东北。拟即由襄城进剿，计该军与刘、张相隔不远，当可一收夹击之效。惟该逆此次志在东窜，前檄铭、鼎两军由中牟、尉氏迎头堵截。日来尚未接到刘军门、潘臬司函禀，不知行抵何处，亦不知曾否见仗？果能扼其东窜之路否？刻下贾鲁河之防，自张市以下水势较深，尚觉可恃。张市以上水势甚浅，朱仙镇以北，豫军兴办尚未就绪，处处可虑。一月之内各军当以全力扼此一段。贼已西窜，该两军与湘军均不必力追，恐铤而走险，反以速其东窜之谋。一过汴梁以东，各军皆在西路尾追不及，大局又全坏矣。顷已饬令刘、张二湘军，即在长葛、洧州、许州，一带扼驻，暂顾张市、扶沟、鄢陵、尉氏以西，该两军应即在郑州及二郑中间之郭店等处扼驻，暂顾朱仙镇、汴梁、中牟以西，均为屏蔽东路之计。俟河防办理稳固，确有把握，再饬各军分道追剿，仰与杨镇商酌而行，并常常与刘军门、潘臬司及刘、张二镇互通消息，使彼此知军行所在。豫军宋镇打仗甚为出力，亦须一律联络也。

候选训导计棠毛印堂候选直隶州州判窦钲禀妄拟查办圩寨章程二十一条开折呈鉴由

河南圩寨修筑已及十年，各寨章程行之已久，未必尽皆不善。各寨人心间有不同，而其愿保身家性命，则人人皆有此心。苟可固守，断无不竭力死守者。苟其力不能坚守，则虽会同中丞下一督率之札，多发委员，颁一极密之章程，而其不能守如故也。即严定州县之处分，而其境内有可破之寨如故也。彼人丁单弱，财力贫薄之寨，印委各员能一一使之富强哉？另折所陈如选寨长联络各寨，已革寨长不准把持圩务，收粮入圩，禁止抗官，编造户册等条，本部堂四条告示中业已言之。凡能言者未必能行。如第一条，正寨长须择端方廉干，素负一方之望者，此种人即极不易得。此处一差，著著皆错。本部堂不肯通饬办团，所虑首在于此。该员等若觉寨长处处皆有贤者，仰即自拣一二县。本部堂札派该员等前往经理试行，果有效否？若六十余州县皆派委员，必致物议沸腾，断不可行也。

统领铭军刘军门铭传、统领鼎军潘臬司鼎新禀贼毁长墙窜逸东境等情

中牟县十五、六两次来禀，贼于十五日未申之间，已至中牟城下。十六日黎明，大股始由城外经过。本部堂初八之檄，令该两军赴中牟、尉氏拦剿，据称拟于十七日赴中牟，是自觉本管汛地，尚可无虞。若于十四日由汴回防之时，即赴中牟堵剿，大局或不至决裂。纵不能遏之使西，但能扼住一日，刘、杨赶到，即可痛打一仗。此处稍失机宜，实为可惜。惟两军汛地太长，不能不时时回顾，是可亮也！本部堂于贵军门初次批牍，即虑有无数波折，未必能一次办成。然终始坚持此议，如果将来该逆回窜。仍须防守此河，断不因难而中辍，亦不因浮言而变计，尚勉图之。

委办宿州查圩事务张牧云吉禀拿获捻目高继周等讯明正法由

正法高继周等三犯，办理渐觉认真，稍为一慰。蒙、宿情势虽有不同，而本部堂所办，系拿勾捻之匪徒，并未翻苗逆之旧案。即蒙城正法各犯，据桂令等节次禀报，口供亦皆当捻属实，非以其从苗而杀之也。总之，查圩之意，只分良莠，不问苗捻。甘心为莠者，虽概未从苗，亦在所必诛。洗心向善者，虽曾经从苗从捻亦在所必释。该员节次严饬之后，甫经振作，遽欲预为宿人请命，以邀慈惠之名，而为节劳之地，殊属误会题旨。本部堂并非好杀人者，办理之认真与否，自有舆论可访，非计杀人之数，以较优劣也。

曾文正公批牍卷四

同治五年丙寅岁八月起，北征行辕

安徽抚标振威营李镇南华禀奉札查复蒙城麦捐等情

蒙城瘠苦，实较他处为甚，而苗捻积习濡染太深，非廉洁刚正，不能挽回人心于万一。故查圩委员，本部堂常常谆嘱，总以丝毫不取于民，为立信之本。麦捐等项，所得甚微，所失信者甚大。委员方严禁圩长不准有需索之弊，城内绅董又传令圩长代写捐输。不特圩长无所适从，久之，民间必疑查圩系为敛费起见，实于圩务大有关碍，不得不从严禁革。至莠民畏罪匿营，该镇素与苗捻为仇，谅不致留容此辈。或有无知营弁，收用匪人，如禀中所言者，仰仍遵前札，随时访查办理。该镇从前身经百战，力保危城，本部堂岂忍忘其大功，而求其小过？且孙部郎并无战功，仅能拒苗本部堂尚为奏雪其冤。该镇拒苗既坚，战功尤伟，岂不知加意成全？但须革除私捐，拒绝匪人，自保令名，而后人皆爱惜而保全之也。勉之，毋忽！

潘臬司鼎新禀贼在菏曹大军由南路遏之较有把握等情

该军二十三日行抵单县，可谓迅速。张牛等酋尚盘旋于曹菏之间，未即渡运，东军业已严为准备。闻李统领于十九日亦至，济宁，刻下河水较深，人心当可稍定。不知运防究靠得住否？该司先赴嘉祥，想与李统领熟商后，即已巡河北去，专顾运防根本，以慰东人之望。

刘军门、刘臬司等军，日内计已抵曹、单一带。曹境三面皆水，若各军由南路遏之，使不得出，收功较易；众议皆系如此。然今年春间，群贼皆在水套，我军甫将合围，而该逆旋又西窜，特恐此次亦未能如愿耳。该司一军，总以力扼运河为主。前刘襄办来此，言贼若万一不幸渡运，只好反守运西，驱之海东，以图歼灭。本部堂虽勉强许之，而犹谆嘱其认真防运，不可预作不幸之想。刘襄办当与该司道及矣。

运东二千余里，崇山峻岭，贼若东窜，未必可以歼灭。而扰害完善之区，本部堂与阎部院暨该司李统领，皆被东人怨憾！公私有损，故愿该司力主守运也。

委办蒙城圩务桂令中行禀查获莠民李全信等九名讯明正法由

垫赏钱八千，已于另折饬知徐台矣。近皖南刘镇松山与宋镇庆极为和洽。据宋镇言，蒙、亳昔之从贼者，迩来甚有悔心。惟因查办甚严，不敢复归蒙、亳故土。若稍邀宽典，准其赎罪自新，则蒙、亳思归者多，捻党可解散一半等语：该令办理圩务，极为认真，成效已著，仰细心查察，如宋镇之说可信，则大猛之后，济之以宽，以后不轻诛戮，专令改过自新，亦是一法。仰会同朱令斟酌禀复。

朱牧式云禀报率营到临淮日期由

敬营拔队后，该军应以两营扎于北岸，一营扎于南岸，守护米仓，不可零星分驻！前此防守临淮各军，声名俱好。该守宜加意整饬营规，严禁骚扰。军营之有声名，犹人之有衣服，山之有树木。有则令人起敬，无则十分可憎。该守宜谆嘱营哨弁勇，人人自爱。至嘱！至嘱！

襄办军务刘臬司秉璋函报探听捻逆窜扰情形二件

十九、二十两函均悉！前因贼党分股窜扰，本部堂檄饬铭、鼎、树三军追剿任、赖等逆，而令该军会同鲍军门、刘镇、杨镇剿办张逆一股，业经照会在案。兹据称该逆已向汝州北窜，有窥伺河洛之意。该部应即跟追西去。贵襄办志趣坚卓。应趁劳乏艰难之时，咬定牙根，向前做去。熬过几次，众人自不敢轻量书生不耐艰苦矣。

统领毅字营宋镇庆禀防守黄河贼踪偷挖未遂缘由

防河之议，顺贾鲁河以上，直守至京水镇为止。李抚部院来函，亦系如此。本部堂深赞其策，胜于原奏之所议。正拟兴工分汛，该逆又分股东窜，只能暂缓河防，先檄铭、鼎、树三军赴山东追剿矣。

其西窜之贼，檄令霆军与刘镇之湘军，刘杨之淮军跟踪进剿。昨准李抚部院函称，亦令该军剿办西路，不知能会合诸军力保河洛否。至本部堂所部各军，惟刘军门系建议守河之人，潘臬司责成其事，故责成二人修工守河，均未一尝稍有推诿。此外，诸将则纷纷推诿，均愿游击，不愿防河。盖防河者，兴工之时，荷锄负土，十分辛苦，不比游击者之半行半住，稍觉安逸。防河者工竣之后，保守汛地，厥罪甚重！不似游击者易于报功，难于见过。故勇丁愿行路，不愿挑土，将领愿做活事，不愿做笨事；人情大类然也。

闻该镇朴实耐劳，向不取巧，既知守至京水镇，可保黄河大堤，永无北顾之忧，即应躬任其难，无令推诿者效尤可也！此复。

鲍军门超禀军抵汝州侦探贼情由

昨接永宁县禀，据称九月二十二日贼扑该县，偃师县禀，则称，二十五日贼又回窜宜阳西之三乡镇。”现在无论贼窜何处，贵爵军门总以力剿西路一股为主，总以本营专人确探为凭。各路地方官探报，不足尽信。

目前贼势东西分窜，东路任、赖较弱，西路张逆较强；此人人所共知者，并非东路强而西路弱。若霆军舍张逆而寻任、赖，则外间必笑其寻弱者开仗，则霆军之名稍损矣。贵爵军门务宜专心西剿，不可另作比较。凡贼在豫境河南、南阳两府，陕、汝两州，均请跟踪追剿。若贼入秦省，则不必越境剿办。

贵军此次入豫，纪律严明，毫不骚扰，各处函牍无不称赞，此为可喜，惟尚未与贼接仗。向来霆营敢战之名，外间佩服者多，责望者尤重，务须确探张逆所在，痛快一战，以慰民望，若因山路崎岖，转运艰难，粮食不便，行走稍缓则可，改剿东股则不可也。

委办蒙城圩务朱令名璪禀复蒙邑现在情形

宋镇之言，是否可信，本部堂前次所批，本令该令等斟酌禀复，并未据为定论。此禀所陈，确有见地，洵为阅历有得之言。以后仍须认真查办，其有一线可原者，苦口开导，令其自新，费一番功夫，自有一番效验。否则，多杀虎狼，不为损德；多刈稂莠，正以养苗；总不使当捻者视同商贾，出入自由，乃可日有转机。至整顿营务，亦非空言所能做到，该令如查有真系捻首，而倚仗营中为护符者，尽可指名密禀，听候酌办！

提督马德昭禀挑筑壕墙大概情形

现在西窜之贼，去豫已远，东窜之贼，如运防守住，回窜乃意中之事。京水镇一带堤墙，目前究有几分工程？趁此无警之时，实力修筑。所有墙高一丈，宽一丈，壕宽一丈，深一丈五尺，果能如式，则屹若坚城，该逆万难飞越。查各处工程，皆与文书所限尺寸不符，惟安庆、金陵前挖围城之濠，山东今岁修运河之墙，工作与文书相符。贵军门所分一段，若做得十分坚实，则各段皆可照样为之。天下事，总贵有贤者倡立好样子也。

王道成谦禀带队回开河驻防由

该道带兵未久，而前在费县任内，搜除积匪，实能力遏乱萌。此次剿洗黄崖土匪，办理迅速，仰蒙恩命荐擢监司，益宜加倍谨慎，力求实践。

无论军事吏事，皆从“勤廉”二字做起。勤则事之惰者无不举，廉则人之污者无不畏。刻刻以此自励，以此教人，自有振兴气象。

目前运防虽可暂松，逆匪渡运之谋，狡谲百出。该道防守开河，仍须不分畛域，兼顾他处。冰冻之际，深为可虑，不可一日忘战也。

老湘营刘镇松山禀恳给发欠饷由

该军请给欠饷，本部堂上年十二月内批准由湘盐局按月提银一万两，原令在于长沙就近设局，派员经理。嗣该镇禀复局中难于分布，按月派员领解来营，陆续给发。又经本部堂批准，以为银既有著，早迟总可领到。乃本年五月间湘局之银未到，来营候领勇丁在徐至九百人之多，该镇禀请发银四万五千两，又经本部堂于每月一万两之外，札饬徐州粮台另发银三万两在案。今该镇复请于周口粮台筹发银三万五千两，不言借领，竟似又另请添发者。

现在淮军饷项，去岁仅发八关，今岁仅发九关，欠饷未补分文，而铭，鼎等军追贼勤劳，实过于湘军，湘勇于满饷之外，又月给旧欠一万，已极优矣。而该镇多方设法，索取欠款，殊不可解。若谓号勇来营者，多刁难追逼，该镇既知湘勇如此刁难，不应禀请添募四营，本部堂亦悔不应准添四营。看此情景，将来难免有唐、金两营徽休之变，不如少一营少一营之事端。仰该镇即行派员至中途拦截，无论行至何处，即在何处截住、多给途费银两，就地遣散回籍。本部堂一面咨明湖南李抚部院，如尚未起程，即在长沙遣散。本部堂自统带老湘营以来，自问待该军并无刻薄之处，该镇将此批钞出，遍示营哨弁勇可也。

老湘营刘镇松山禀恳仍准添设新四营以敷剿贼由

新招四营，业经湖北暂留滠口设防，昨已批令该镇暂缓前往截止。将来滠口撤防，仍准赴豫省归该镇统领。该镇向来办事，颇有忠勇明决气象，前次请银一禀，未免太不知足，深恐流入鄙琐一路，是以严批训诫。本部堂待人常如师之待弟子，有戒饬成全之意。嗣后随事留心，总要银钱看得轻，然后志气振得，起，如果统领毫无私蓄，各营将士无不共知共谅也。

补用道王勋禀请咨商通行修寨由

湘省功名太盛，元气发泄，渐少诚朴之风，本部堂时切隐忧！所可虑者，不独哥老会一端也。哥老会传染甚广，勾结秘密，然以目前时势而论，挺身出为戎首者，或尚无人！曾以此意商之李抚部院，亦谓逐渐消弭，可无大碍。该道情殷桑梓，具有远识。惟修筑寨堡一层，事经创始，众情必难允从。且依山守险，此是防御外寇之事。若本处内患一经筑寨，譬犹医者之引疾入内，会匪即可凭寨以起事，据寨以负蜗，防患而适以滋患，亦非万全之策也！候录此禀，函商李抚部院，相机酌夺。

鲍军门超禀探闻贼又遁回京山天门德安一带俟到枣阳后觇贼所向相机截击由

初八、初九、十一三次来牍，均悉！昨准曾爵部院来函，贼于十六日窜至义堂镇，离德安城四十余里，必向孝感大路奔窜。此次贵军门自行奏明先剿东股，仍未与贼一遇。朝廷必不以为然。

本部堂筹画月余，无兵入秦，尤觉无以对秦人。适接乔抚部院函称“霆军若由荆紫关入秦，转恐逼贼愈西”等语，十一日已改檄老湘营刘镇由潼关入秦。该镇十四接信，十六拔营，年内计必入关，极为迅速，西路有此援兵，已可慰秦中之望。

贵军门仍当剿办东股，能将任、赖痛剿数次，庶几上可以对圣主，下可以免物议。一切进兵之机，宜就近与曾爵部院随时熟商，本部堂与李爵大臣均不遥制。惟捻匪狡猾异常，我军追剿宜速，进队却宜稳，仍须步步顾定后路，防其抄袭。

今年六月，老湘营在上蔡等处大战，闻贵军门曾派人往看，想已得其大概矣。至探报尤为要紧，最难确实。贵军九月十六自南阳拔营，若径赴鲁山，尽可拦截张逆，不令入陕。乃因探报之误，绕至裕州，失此机会。昨初十日至平林岩，若赶紧进兵，十二三日或可见贼接仗，乃因探报之误，十一日折回枣阳，又失机会。以后务须多发探马，到处探问，慎无轻听人言也。

娄镇云庆禀由湘起程赴直由

直隶绿营兵制，现经刘督部堂实力整顿，初奏分立六军，拟派贵镇总统古北口一军：嗣又添设二军，正定即居其一。不知总统有无更动。

贵镇久历戎行，战功迭著，赴任后，振刷精神，勉图报称，正可为刘督部掌指臂之助。绿营废弛已久，练兵较之练勇，其难数倍，然挽回积习，总从“勤廉”二字做起。勤，则事之惰者无不举，廉则人之污者无不畏，尽一分心力，见一分功效。守定霆军善战之法，而又纪律森严，秋毫无犯，则声名大起矣。

同治六年丁卯岁正月，北征行辕

潘臬司鼎新禀正副等五营分守长沟到防日期由

该军移守长沟至济宁一带，河防巩固，至以为慰。任、赖等股，久扰鄂中，又由云梦折而西窜。二十一日，树军迎剿于德安之王家湾地方，张镇追贼过猛，力战阵亡，曷胜痛惜！秦军亦于十八日大败，几于全数覆溃，贼氛大炽！不特西事棘手，即东股正无了期。本部堂到徐以后，拟练一支可靠马队，备李爵大臣前敌更换之用。该司志在灭贼，思之思之，鬼神通之，或有良谟，可以制寇也。

树字前营刘克仁等禀统领张镇捐躯救援未及会请参办由

张镇身先士卒，力战捐躯，闻之曷深痛惜。该统领前在江南剿贼，迭著战功，上年随同北征，驰驱齐、皖、豫、鄂四省，见其朴厚果毅，言不妄发，仁爱士卒百姓，出于至诚。方冀仔肩大任，戡定中原，不意追剿过猛，遽陨将星。贼焰日长，尤深悲愤。该营官等救援不力，虽由贼势过重，亦属咎无可辞。一切战状，想李爵大臣、曾爵部院先后详细入告，本部堂亦当专案具奏，慰逝者于九原。张镇灵柩回庐，不知应从何处登舟？汝宁至三河尖可通舟楫否？若来周口，恐迂道太远，至树字全军队伍，应由营务处刘镇带赴周口驻扎，听候李爵大臣调度，本部堂已有函商之矣。

王道勋禀湘乡县治亟宜创造城垣等情

该道留心时事，为保护桑梓之计，意识颇为深远。惟修寨筑堡，事属难行。已于前禀中详晰批示。至创造城垣一事，工程浩大，计算经费，至少须十万余金，谈何容易！各营累捐之后，亦不宜派令再捐，即捐亦属无几。凡筑城，非定造城砖，平放实砌，断难坚固。湘河玛瑙石虽多，只可为填塞城基之用，万不足以成城墙。若欲藉此以省经费，殊非经久之道。湘乡本无城池，相安已久。忽欲办此数百年未有之事，本部堂不甚以为然。同治元、二年间，曾议于安庆建立贡院，业已买地平基，购木簰，开砖窑，费钱三万余矣。以其为，向来所无，恐风水不利，卒未敢主张办成。今本邑正盛之际，不知修城是否有碍风水？本部堂亦不敢主张也。惟愿同县士大夫常留俭朴之气，不务奢，不取巧，刻刻戒惧修省，以迓天庥。所谓久远之图，或即在此。若仅恃筑城浚池，则十年以来，有城而遭惨劫者多矣，未必竟能安如磐石也。该道读书明理，望与同邑有识之士熟筹之。

鲍军门超函牍一件

前次贵爵军门自行奏明，先剿东股，转辗延误，总未与贼一遇，已不免为人所笑。此次于东股奔窜未定之时，忽又奏明入陕日期，殊不可解。本部堂于十一月十九、十二月初三两次寄信贵爵军门，一则再三叮嘱十分谨慎，不可乱说一句。一则说明俟抵秦境后，如行路几日，开仗几次，尽可自行具奏，断不可以空言入奏，徒令朝廷生厌等因，言之极详，何以全不理会？未至秦境，又急于发报。任、赖凶焰极盛，尚未出鄂境之际，曾爵部院不候准信，于十七日咨请贵军入秦，本嫌太速。贵爵军门又不候准信，遽行入奏。现在贼踪蔓延鄂境，霆军又不能西行，终年未做一事，而奏报忽东忽西，自相矛盾，宜外间纷议霆军难与共事也。

铭字营刘军门铭传禀张镇树珊剿贼力战捐躯并现在贼由京口窜向臼口一路等情

张镇忠诚笃厚，治军爱民，众论翕然。此次追剿过猛，遽尔捐躯，实为痛惜。李爵大臣已奏请优恤赐谥。本部堂亦当附奏，一为表章慰逝者于九泉。周家口士民纷纷营斋营奠，拟补请在该处建祠，以妥忠魂。贵军二十三四日接仗后，该逆仍窜臼口一带。顷接鲍爵军门来函，贼踪于初一二日已至王家集，距樊城仅六十里，霆军即可出队迎剿。贵军门如能会合夹击，当可得一二好仗也。

同治六年丁卯岁正月十八起，徐州行辕

统领老湘营刘镇松山统领和厚营李镇祥和禀张编修受伤殒命并战仗情形

来牍已悉！贵军初至西安，正值贼氛极炽之时。初六日马部贼大股，猛扑七八次，我军奋勇鏖战。以远道驰援之客军，当凶焰方张之剧寇，再接再厉，已获胜仗，而张编修竟以力战殉节，闻之大恸。前年本部堂初招淮北勇丁，实欲逐渐扩充于淮、湘两军之外，另开生面。张编修能耐劳苦，文员中实无其，匹，而性情之诚恳，志趣之超迈，学识之深远，操守之廉洁，均能卓然自立。方冀养成大器，共济时艰。不意千里赴援，一战而死。浩然长往，赍志无穷。贵镇少此帮手，军势愈孤。本部堂相离甚远，尤不放心。务宜慎之又慎，切不可猛浪轻进。贼在西安附近，则宜傍城立营，保护省城；贼向西南，不可孤军进追，或致疏失。贼至同、朝一带，则宜傍渭水、河水立营，与晋军常通声气。但能自立于不败之地，总可徐徐图功。敬字三营，护送张编修灵柩至徐州府城。本部堂祭奠后，再回灵璧本籍。张编修死事情形，即日专折具奏，陈请优恤，并将身后各事妥为料理，以慰忠魂。仰即传知敬字三营勇丁，并令该营官沿途严加约束，无许骚扰，留此令名，以慰张编修于九原，亦贵镇所以报良友也。

统领老湘营刘镇松山统领和厚营李镇祥和禀探报贼情由

十八日发去一批，计将接到。该逆前破秦军，气焰方张，骤为贵军所败，积其凶愤，以求一逞。贵镇侦知贼情，绝不框惧，具见胆识过人。惟临阵之际，务须稳而又稳，佯败不可猛追，孤军不宜深入。恐其勾合回党，彼众我寡，或致疏失。在西安，则宜靠省城以为根本。在同、朝，则宜傍河水渭水，以晋军之炮船为根本。先立于不败之地，然后急战缓战，其权在我，则胜算可操矣。

蒋道凝学禀陈甘省各营艰窘情形

甘省久经荒乱，杂粮石值百余金，兵民交困，即贼势亦复难支。该道激厉饥军，驰驱险阻，捣穴擒渠，可嘉可敬！杨部堂两载危疆，竭忠尽智，可谓独为其难。本部堂应允每月由江南协甘饷三万两，许之甚坚。后以一万分拨宁夏，解督辕者仅二万两，已觉抱愧。自去岁七月，因高邮河决，厘金大减，每月协甘并不满二万。虽本部堂驻扎齐、豫二省，不便再管江南饷事，然失此大信，实觉无以对杨督部堂。兹本部堂仍回本任，已于十五日抵徐州，十九日接印视事。向来协甘月饷三万两，仍札饬江宁布政司如数拨解。虽未必有济于甘，亦聊以践夙诺耳。

树字副营张镇树屏禀随同押队送张统领灵柩至周口由

该镇之兄右江张镇，忠朴勇毅，战必身先。前此保卫桑梓，攻克苏、常，屡立功勋。此次以寡击众，血战捐躯，实深伤悼。除由李爵大臣详奏优恤外，本部堂当再具疏表章，慰逝者于九泉。周口士民，纷纷营斋营奠，泣颂遗爱，盖至诚所感也。本部堂薄具赙金挽幛，交王万钊带至树营，仰焚香荐告灵前，聊者轸惜之怀耳。

铭字营刘军门铭传禀尹漋河接仗情形并请暂为休息由

十五日之战，以误听后路惊传，分队回顾，为贼所乘。盖拨队旋行之际，贼匪见之，疑为溃奔；即士卒见之，亦疑为失利，未必人人知为抽队回救后路也。唐镇诚朴骁勇，失此良将，于大局实有关系，深堪悼惜。惟铭军立营以后，从未挫衄。得此小挫，亦足生将弁之敬慎，而穷军事之变态。无折肱不成良医，无垂翅亦不成名将也。贵军驰驱太久，此番必须休息整顿。想李爵大臣已详示矣。

襄办军务刘臬司秉璋呈请赏假调摄由

前据该司禀抵信阳，力疾从事，当以“贵襄办志趣、操行、学识、精力，均可补救时艰，幸无因病退谢，遽萌善刀而藏之念”批答在案。兹据呈请假调摄，并准李爵大臣咨会批答，有“奚忍藉病逃脱”之语。公则中原寇乱日深，即江淮亦难安居；私则患难相从日久，岂急时不相赞助，诚哉其不可脱逃也。

同治六年丁卯岁四月起，金陵督辕

五河盐厘卡贺丞需若禀遵查张编修锡嵘身后各事逐一经理由

张编修家中情形，闻之倍增感怆。该丞代为筹画，无微不至，洵属不负死友，足敦薄俗。移家五河之说，本非经久善策，惟灵璧既无一可以依恃之人，不得不权目前之急，依倚该丞，移居五河，尚可朝夕照料。仰于葬事办妥后，即令其全家移徙，统由该丞一手经理。拟仿照右江张镇之例，饬粮台给恤助银二千两，由五河盐卡拨给，由徐州粮台核作收放外。本部堂赙银二百两，由内银钱所寄交该丞经收。此二千二百金者，专供张氏孤儿寡妇度日之需，不准他人侵挪分文。此外，张编修在营尚有营务处及营官之薪水，又有公费公长夫等银，应由该丞禀商徐道、李臬司，严饬经手委员叶荣逐一算出共余若干。又陕西及沿途奠金若干，张编修原有之房产田亩值价若干，由该丞商之李臬司、凌贡生，通盘筹画。葬费及各用款若干，分给胞侄若干，留与孤儿寡妇者若干，一一具禀，批定存案。

铭字营刘军门铭传禀连日追贼获胜由

贵军门整顿队伍，士心益奋。此次剿败大股，已属得机得势。臼口为该逆久恋之地，局势太宽，万难合围。惟有各军更番互战，步步稳进。我之锐气常新；贼之凶焰或可渐减。闻老湘营在秦，每战皆用方城阵，刀矛枪炮，抵御良久。贼伪退一二次，皆不遽追，迨真退之后尾追，亦不敢乱队伍。其杀贼之多，则在攻破贼巢时认真搜剿。弁勇所说如此，不知果否？铭军勇丁锐气与湘军等，而贵军门谋略则又过之。应否参用湘军近法，希精思而酌行之！

易守佩绅禀湖南援剿贵东各情形拟筹变通办理由

该守行抵铜仁，体察情形。为湘、黔两省亟筹变通之法，地势军情，了如指掌。所论苗教之长，客兵之短，亦多精当之论。惟所筹变通之法，欲以湖南之饷，责成贵东之官，收用贵东之民，则言之甚易，行之甚难。湘省援黔之兆、李、周三军，业已深入黔境。今欲改令回贵东六府，各筹战守，非一二年难期有成。此局未成之前，湘军遽撤，则匪势亦将蔓延；湘军不撤，则饷项无从另筹，一难也。镇远等六府，地有广狭，费有多少，所论良是。该守意在收抚、战守、屯垦三事，然收抚则非痛剿后无从下手；战守则选将极难；屯垦则其名最美，而其实则虽有巨款尚难奏效。前年李爵大臣于常州办理招垦，费钱二十万串，究鲜实效。该守所称六十万金，无论湘省难筹此款，即使有之，恐用以整理镇远一府，尚未必确有功效。若分给六府，少者月仅数千金，三事必一无所成，二难也。办事总以得人为主，禀中所称，六府各得有体有用之知府，而又不计名位之升降。本部堂阅历十余年，目中尚未见有此等人。得一已足戡乱，安得同时六人之多？三难也。

刘抚部院于该守素有国器之目，前经过金陵时，本部堂与之论及，该府必思所以尽其才。现已到湘履任，与该府熟商黔省之事，本部堂因多尝难险，故于视事太易者，必为谆谆劝诫，示之以难，告之以诚。该守不必因斯言而遽自退沮，亦不可忽视斯批而轻议更张也。

统领老湘营刘镇松山统领和厚营李镇祥和禀进剿捻逆情形

昨接陈臬司来信，言贵军初三日之战，秦中称为未有之奇功。可见众论允孚，声望大起。凡享有大名者，无不从坚忍艰苦而成。上年贵军援秦，本系独为其难！现在战事似已站稳，而贼势尚未大衰。此次紧追五日，逆踪望风先遁，贵军劳苦疲乏，可敬可念！贼之趋向无定，我军与之纵横角逐，自亦随时变化，无从预定。惟力顾河防，常通粮路，则贵军之第一要务，刻刻不可或忘。至嘱。

潘藩司鼎新禀捻逆窜过运河鼎军驰赴东路援剿由

此次逆踪东窜，剽疾异常。千里濠墙，三年辛苦，一旦前功尽弃。水涸固由天心，懈忽亦关人事，可叹，可忧！目前防剿之法，局面大变。想李爵大臣不日东来，必已另有调度。至反守西岸之说，本部堂亦经熟思及之。运东幅员甚宽，该逆随地掳掠，若非大受惩创，断不肯即时回窜。况运堤太长，防兵甚少；去年东岸之功，煞费经营，始能成此规模。今东岸既不能守，西岸又岂可靠？淮军劲旅不能不赴东府追剿。此外防河之兵无多，齐省清淮之防兵，未必可恃。官兵办成西堤，非数月不可。此数月中贼之变态难测，正恐饱掠而归，又将溃堤西窜。守而不固，逆焰更长，似反不如不守之为愈也。本部堂因去秋守沙、贾两河无成，又多一番顾虑。故始参一说，其成谋则必须取决于李爵大臣，免致筑室道谋，纷纷不定耳。

统领老湘营刘军门松山统领和厚营李镇祥和禀连日进剿捻逆情形

此股逆匪，叠经贵军门痛加剿洗，回逆折回老巢，捻逆之势更孤。昨接陈臬司来信，极言贵军门接仗之稳，赴机之速，治军之严，待人之和，卓然有名将气象。公论如此，闻之欣慰。目前贼势乱窜，已有灭贼之机。然看此局面，譬犹筑河堤者，将次合龙，刻刻以走扫为虑！惟愿稳慎图功，步步顾定后路，时时谨戒骄矜，庶终有成功也！

统领老湘营刘军门松山统领和厚营李镇祥和禀进剿捻逆及进驻渭北安顿一切情由

捻逆马匹甚多，窜走必疾。且以屡次挫败之余，尚存三万余众，必系百战悍寇。贵军裹粮追击，总须刻刻防其狡谋，步步顾定后路。勇丁追剿数月，积疲多病，势所必然，务须格外体恤。病者悯其行役之劳，健者保其常新之气。自贵军入秦后，每战必捷，本部堂深以为喜，而军士追剿太苦，恐为该逆所乘，又深以为忧。愿贵军门时时体此意也。

铭字营刘军门铭传禀分守胶莱河困贼情形

捻逆盘绕福山等处，贵军驰抵胶莱河防，会合诸军，分段设守，目前已可遏贼西趋。此后守运之师移来更替。贵军门深入追击，力任其难。惟于久劳之后，又值酷暑之际，山路崎岖，民情狡悍，种种艰苦情形，殊深焦念。凡事为之愈难，则得之愈喜。此次胶莱守局，贵军门首创此议，朝廷主之，众论韪之。畿辅及齐、豫、皖、鄂各省之师，亦皆踊跃用命。气机甚属凑泊，或者天时人事竟有灭贼之机，亦不负贵军门一番苦心也。

江南提督李军门朝斌呈复姓归宗钞函呈请核夺由

来牍具悉。贵军门于始生之际，即为李氏抚养，艰难鞠育，至于成立。王氏本生父母，已隔绝不相闻问。事隔四十三年，直至今岁始有呈请归宗之议，来辕具禀。兹又披阅所钞李氏族叔传诚等家信，其中所引典故，大半本于晋贺乔妻于氏表文，未必十分中礼，所述从前情事，称王氏恩谊已断，尚非过当之论。本部堂考核古礼，无与此案恰相吻合者。惟查古来名臣，如吴之朱然，本姓施氏，周逸本姓左氏，魏之陈矫，本姓刘氏，宋之叶梦鼎，本姓陈氏，即当代名族，如嘉兴钱文端公之先，本姓何氏，合肥李爵大臣之先，本姓许氏，其后皆未归宗，必有权衡于至当者，乃不为世所讥。本朝言礼之书，惟秦文恭公蕙田之《五礼通考》最博且精。其所引《金史》张诗一案，诗本李氏子，育于张氏，阅三十年始知。初议归宗，终以张氏无子，遂仍其旧。秦公称张诗为孝。今贵军门王氏本生父母，尚有众兄弟承祀，而李氏抚养之父母，别无主后，正与张诗之事相类。权度《礼》意，贵军门应为李氏后，不必归宗，毫无疑义。惟于李氏别为一宗，于王氏不通婚姻。一以报鞠养之深恩；一以明族属之大义。本部堂当奏明立案，以为贵军门家叶之缘起子王氏，二老以垂暮之年，目睹贵军门身跻通显，追念前事，羡而兼悔，自属常情。礼不忘其所自生，贵军门天性纯挚，必宜曲尽敬养之礼，恩义周至，斯两全之道也。

老湘营刘军门松山禀拟率队进剿各情由

贵军勇丁患病太多，本部堂批令择地驻扎，暂资休息。兹阅来牍，知病勇分别安顿，拟趁贼势已衰之际，仍即率队进剿，具徵忠勇奋发，不避艰苦。古来大有为之人，每于艰险之时，坚忍支撑得住，可做出非常事业。贵军门独当一面，气不稍馁，即是灭贼之机也。

马镇德顺禀由周口拔营行抵台庄三里之黄林庄等情

剿捻自以马队为最利，口外买马，到营尚需时日。该镇现统四营，能融洽一气否？近时将领，官阶多相等夷，难以分位相统属。惟恃一片忠勇之心，临危则居人之先，虚公之度，有利则居人之后，或者以德望为同辈所推服，则所统属可成一大支精骑。本部堂于马队一事未能办成，至今以为憾事。该镇熟习骑射，能于马队剿贼之法实力讲求，庶可为本部堂弥缝阙憾，实有厚望。霆军有唐提督仁廉谭提督胜达，即日当至徐州等处，亦望该镇苦心与之联络也。

铭字营刘军门铭传禀追剿捻逆获胜情形

十四日一战，足以略寒贼胆。目下贼踪游弋于宿、桃境内，贵军与之追逐，谅必又有战事。如各军能更番互战，使贼不得休息，则军事当有起色。昨李爵大臣钞来贵军门信稿，能于军事棘手之际，神暇气旺，具征识力过人。惟“秋后贼无所掠，不打自散”等语，犹未免视事太易。所望以锐气办贼，以小心虑事。古来才人，有成有不成，所争每在“疏密”二字，幸细参之。

潘藩司鼎新禀连日剿捻获胜情形

此股捻逆经贵军与盛军连日兜击，叠次获胜，当可稍挫贼锋。惟所称“马匹更多，迥非去年可比”等语，闻之殊深焦虑。该逆自去岁以来，总未大受惩创。我军游击之师，既因守兵日多，而剿兵愈少，又因奔走日疲而锐气弥减。该司锐志灭贼，当此种种棘手之际，惟有加意忍耐，格外约束，与李爵大臣分忧分辱。第一求涤去扰民之名。盖名望渐坏，则处处皆行不动，不得不谆谆为该司切告也。

盛字营周镇盛波禀在阿湖镇击贼获胜由

此股捻逆，经贵军与鼎军连日兜击，迭次获胜，据潘藩司具报，大略相同。惟士卒辛劳，粮食为艰，殊深系念。军事棘手之际，舆论之责望尤甚。闻淮军近日声名颇逊于前。人言虽不足尽信，而为统领者尤须刻刻儆惧。李爵大臣忍辱负重，焦劳日甚，该镇为患难与共之人，必须仰体大帅忧劳之意，去一己之虚骄，戒勇丁之骚扰，军中名声不坏，终有灭贼之期也。

铭字营刘军门铭传禀连日追贼获胜由

贵军门自滩上拔队，十六日于安丘大获胜仗，将赖逆一股歼除殆尽。二十四日复追至赣、榆，斩擒益多。巨酋任柱，以计毙之，谋勇兼施，勋劳卓著。捻中去此悍寇，与昔年粤匪中去一四眼狗，情势相同，曷胜忻慰！惟捻匪昔年既熠而复炽，屡衰而复旺，未可遽存轻视此寇之心。仰更稳慎追剿，以竟全功。李爵大臣忍辱含诟，已逾数月，今当积愤少舒之际，尤望诸军无忘卧薪之况也。

委统霆峻等营娄镇云庆禀霆峻营办理情形请示由

军中发饷，全在统领一片公心，营哨弁勇无不佩服体谅，此营中第一好气象。盖统领之要钱不要钱，可以欺他人，万不能欺管哨各官也。贵镇新定发饷章程，待勇丁如子弟，既为之节制平日用度，又为之预留出营川资。但须经理得人，日久自然相信。前此敬字营张编修所统灵璧勇，亦系先发少半，后再找领。因立法不善，用人不当，竟至闹事。该镇此次立法之善，在于每勇夫各给折一本。若各营管饷之人俱十分可靠，则勇夫虽始觉不便，继而信之，终且感之矣。仰俟两月以后，将勇夫之信服与否，再行禀闻。

娄镇云庆禀霆副五营拔抵黄安尚须整顿等情

霆副五营已抵黄安，稍以为慰。营规整肃，以发饷公平，统领廉洁为根本。该镇来见时，本部堂告诫再三，嗣后批发来牍，亦时时提及，不嫌烦复。本月初间，该镇禀称“八个月清发六个月口粮”等语，本部堂以为该镇实心办事，但恐办理不得法。故批令两月以后勇夫是否信服，再行禀闻。乃详加访察，该镇办理此事，除发食米外，仅发小菜钱，并未令每勇每夫各发京折，亦未出告示。营务处及营官俱未商量，勇丁因此逃去二百余名，军心无不怨恨。此应严查者一也。该镇于八营中每营提十八名，共一百四十四名，熊、韩两营务处，各占四十二名；该镇占六十名。各营官从而效尤，以致合营无公长夫，凡起军装、米粮等事即派各营之勇，勇心极怨。此应严查者一也。营官、哨官皆接家眷，先在船上，近又接至黄安城内。外各哨官扣每勇银若干，作坐船费。甚至霆峻副左营唱戏取乐，该镇亲自往观，毫无顾忌。此应严查者一也。

以上各节，本部堂查访确凿，均非传闻过当之词，不意该镇沾染恶习如此之甚！本部堂一面派员再行密查，一面仰该镇逐条明白禀复，专弁坐轮船送来，守候批示。一面将仅发半饷八个月，结清六个月之章立即更改。果能幡然改悔，力除积习，本部堂尚可为该镇保全声名，另筹整顿之法。即欲多请银两，亦可勉强批准。倘再饰词强辩，欺瞒上司，必行严参治罪！且勇怨已深，军心可畏，若不及早挽回，联络士卒，恐该镇将受不测之祸，凛之！

铭字营刘军门铭传禀会合唐仁廉剿贼大获胜仗由

此股捻逆，贵军门日夜追剿，足无停止，解散擒斩，不可数计，三年积愤，为之一舒。昨又调娄军东来，替防运河，腾出盛军，传军合力兜剿。诸将并心壹志，当可遂收聚歼之效。贵军门首建倒防运河之策，或者有志竟成。努力为之，慎勿稍萌矜气也。

潘藩司鼎新禀剿贼获胜由

昨准李爵大臣来函：二十九日，铭、勋等军在寿光一战，歼贼无算，已有殄灭之象。三年来，纵横驰逐，直至今日，渐有归宿，实惟铭营及该司之功居多。军事成败，虽非意料所及，然真能苦心经营，在天必鉴怜而玉成之。现在余孽无多，惟盼各军搜绝根除。俾东、苏各民、苦尽甘回，中原亦得安枕矣。

娄镇云庆禀奉批严查各节遵即更改请示由

详阅来禀，于本部堂严查各节，据实承认，尚属不欺。惟所称发十月分饷银每勇二两，各营勇夫无怨恨之词，而谓另生异议者悉出自逃勇，此语殊不可信。当该镇传此令时，并未与营务处商定，未与各营官商定，未发京折，未出告示。此本部堂再三确询而得者，何必强辩？提公夫以充公用之说，所云催解巡查等员，当在金陵定章时，何以不禀？厥后添用委员，无款可给，何以不禀？此亦强辨之显者。现在既知悔过，如果能立时更改，各营之亲兵长夫果能饬归本营，本部堂不复深究。船价及委员薪水，有初定章程所无者，并准该镇开报，饬台添发。至所称各营饬将家眷送归，并未克扣船费，起军装，运米粮，概用长夫等节，本部堂再当勤访密查，以证该镇所言之虚实，此次姑免参办。曾参将纪筹前来禀见，坚不肯说。本部堂再三严诘，始肯细禀，此后该营纵无人员前来金陵，本部堂亦必别有耳目询访之法，无谓隐情不能常常洞察，无谓宽典可以常常幸邀也。霆营战守，本属可靠，惟积习太深，利心太重！该镇与邓镇若能极力整顿，日后勋名尚未可量！若再随波逐流，如前此之所为，则断不宽贷矣。勉之，凛之！

同治七年戊辰岁五月起，金陵督辕

吴提督长庆禀拔队抵德州并报贼情由

此股逆捻，现经各军四面围剿，其势已穷，固当加意防其冲突。而该军扼扎德州东北之柘镇等处，兵民相间，浮言易生，尤宜严束勇丁，力戒骚扰，是为至要。淮军屡立大功，而直隶、山东商民及京城士大夫，闻多不满于淮勇之词，其故全在纪律不严，与民相仇。虽他军所犯之案，而恶名亦归于淮军。本部堂深以为忧。该统领素存爱民之心，望时时谆嘱弁勇而切戒之！

受业陈枝莲禀前刻劝诫浅语等条请祈广传教训由

本部堂前撰《劝诫浅语》流传已久，重刊亦无不可。至《水师八条》系初成军时所作，厥后已有更改之处。《行军十要则》，系湘果营萧统领所作。观首句“钦差《得胜》、《爱民歌》”云云，若为本部堂自作，断不自称钦差，可知矣。其《教训妇女四条》，无论未必一一遵行，即使一家遵行，亦决不可传播于外。仰迅速毁板，并收其已散者。至嘱，至嘱！

铭字营刘军门铭传禀捻逆全数平灭由

张逆凶悍善战，扰乱多年，苏、皖、豫、鄂、秦、晋、直、东等省，悉遭蹂躏。人怨神恫，罪恶满盈。贵军门抵营后，于酷暑之际，力疾驰驱，迎头痛击，全股遂就歼灭，厥功伟矣！防河之议，实创始于贵军门。去年苦战而东捻肃清，今岁再战而一股荡尽。劳苦勋高，蔚为诸军之冠，可胜欣慰！张酋或死或遁，既经派队搜捕，谅不至再有波澜。积年巨憝，一旦扫除，真敷天之大庆也！

管带礼字等营杨参将镇魁管带河溪等营萧参将以德禀拔营抵徽日期并李道函调截留由

凡行军必须队伍整齐，必须体恤士卒，岂有一日行百二十里之理？既行百二十里，则是夜锅、帐、担子必多未到，各勇必多未吃饭，次日又岂可再行出队？此李道之失，该将等亦不能无咎也。仰速即坚筑营垒，挖濠订桩，以待贼来扑我，我乃缓缓起而应之。断不宜出击贼。一面多办米粮，以备缓急。前面教杨参将云：“扎营打仗，须学霆军；规矩肃静，须学湘军。”尚记之否？能学得几分否？自接此批以后，仰该二将每日专差送一禀来，守候批发。

两江忠义局委员杨德亨禀请假兼谢恩并恳销差由

如禀准予销差。至末幅所陈各语，本部堂在江多年，于“察吏安民”四字，实多未尽之职。土民依依相爱，只增惭赧。“自靖”“自献”之箴，先正王船山亦以此四字为人臣屋漏自课之道。受恩深重，敢不以此自勉？当常存寅畏，期可对江南良友耳。

两江忠义局委员陈牧禀母老多病恳恩销差侍养由

该员贞介绝俗，孝友笃挚，不愧艰苦特立之士。在营多年，未尝任以繁剧之职，然与二三贤俊，随事匡谏，获益良多。现以母老多病，乞假归养，笃于根本，应即如禀销差，俾遂天伦之乐。所有采访忠义局务，候饬汪教谕士珍接办可也。

贡生凌允熙禀明张编修船盐运售由

张家分单，甚属公平。盐务经理，亦极妥叶。惟张编修身后所得各处赠恤银两，究有若干？徐海道衙门勒追，叶荣缴出之银究有若干？仰再详细禀复。一二年间，张志敦兄弟，渐渐成立，仍令禀商其母，酌赠五百金与尔肫兄弟，以体张编修生平爱敬其兄之意；酌赠五百金与叶家，以体张编修生平厚待僚友之意。该贡生审时度机，代为料理，则公义私情两得之矣。

同治八年二月起至九年七月止，直隶督辕

饬江海关先于洋税内动拨解直银两

为札饬事。为照本阁部堂于本年正月十七日在京师具奏，略陈直隶应办事宜，折内请旨饬下两江总督、江苏巡抚每月拨银三万两，解至直隶，稍资周转等因，奉旨允准，业经先后钞折咨会马督部堂、丁抚部院查照在案。此项银两若由陆路解运，实属艰难濡滞，直省待用维殷，无可挪拨。查本阁部堂前在两江任内，奏留江海关二成洋税为造轮船之用。去年交卸时，该款存有二十余万，应饬该关应道先于此项二成洋税内，动支二月银六万两，由天平、恬吉等轮船押海运北上之便，搭解来直，以资应用，将来江南协济直隶，指明何款，如何归款，由该道禀请督、抚两院核示遵行，俟海运事竣，仍由上海另搭轮船，月解协饷三万到津，转解保定。其轮船运解水脚每次每万须费若干，统由该道妥为经理，不必动用协款，三万之正数亦在二成洋税项下开支。俟支用数月后，本部堂再当酌度，函商具奏。合行礼饬！札到该道即便遵照拨解，仍将遵办缘由具复！毋违！

批青县文生张化敷等呈诉京控姚式熙等勒捐案情

前据监生郑升平禀控衿棍叶芳青与权书邵化棠，以修城为名勒派肥己等情，业经批司饬府确查在案。兹据该原告张化敷等所控各情，核与郑升平禀控情词大略相同，自应并委查办！仰布、按两司即饬新任夫津府李守作速前往，迅将该生等所控各情一并查明、禀复核办。至借修城为名，劣绅蠹书互相勾通，该局劝捐，侵蚀肥己，擅作威福，皆属意中之事。本阁部堂前在江南严禁绅局勒捐，顷遵化州禀请劝捐修城，又经批饬停修，并禁绅局办捐矣。仰布政司札饬通省州县，不准听信局绅怂恿劝捐修城，壹意与民休息无违。粘单串票并发。钞单备案。

札饬密查厅汛员弁办工情形

为札饬事。照得永定河厅汛各员本有廉俸银两，本年试改章程，又各增给，津贴银两。所得较优，自应洁己奉公，认真修理工段。惟查河员积习，领款一到，先肥私橐，于购料修工，不过奉行故事，漠不关心。今年试改新章，该道等于厅汛中择贤者而用之，酌发薪水以养其廉，其吸烟晏起，嗜利偷惰者不必委用。如因未得派工之故，怀疑怨望，造言误工者，立即具禀密参。其业经派工之厅汛员弁，如有不认真经理，习常蹈故，草减偷安者，该道等亦即据实密禀揭参，本阁部堂立为专折参奏，不准留任留工。该道等倘为瞻徇回护，亦必专案参办，不循常例，合行札饬，札到该道立即遵照。切切。此札。

批新城县吴令禀劝捐挑挖县属河道

修补堤埝，以卫农田，乡民生计攸赖，捐资当必乐从。盐当商在此营生，亦属分应捐助，本可无庸议奖，惟新城瘠苦之区，集费不易，应准酌给奖叙，以期踊跃。仰清河道转饬，认真经理，务令河道深通，堤岸巩固。仍俟工竣报查。

札饬徐守查视永定河引河情形

为札饬事：照得永定河工，业经本阁部堂札委永定河徐道、候补蒋道，分别承办在案，现在业已兴工。本部堂于南四、南七引河，尤不放心！应派候补知府徐本衡前往工次查视，该两处引河，办理是否合法，详细禀复。其南七以下情形，本部堂未经勘验，并派该员逐段查勘，河身。果能放溜东趋否，绘图贴说，禀复核办。合行札委，札到该员立即遵照驰往妥办毋违、此札。

批司详通饬各属清理同治七年腊月以前积案先行造册报查

查直隶省向来章程，各州县月报之事五种：曰已结未结各案；曰监犯；曰押犯；曰未获之贼；曰监毙之数，皆每月开报一次，本是极良之法。惟各属报者少，不报者多，报者亦月有月无，上司并不查催。良法之废，上下皆与有咎焉。今本部堂另刻四种四柱板，每月悬榜院司官厅，如书院月课之例，冀与僚属共守此法。该司此次另详称各府州县限三个月，此册又称繁缺限三月，简缺限两月，何自乱其例也？审案限期，仰即将刑部定例查出，呈核刊刻，附于《清讼事宜》之后，一体颁发，各属不必自立新章，忽多忽少，无所适从也！

批按察司详未结奏咨京控案件勒限审详

京控未结之案仅称百数十起，上控未结之案仅称尤复不少，均涉含糊。究竟京控未结之数若干，上控未结之数若干，仰再查明禀覆。即有数件不符，亦无妨也。首府谳局限半年，外府州县限三个月，将同治七年腊月以前各案一律清理。系属分内必应迅办之事，仰即分饬承审各衙门，并首府局员遵依定限，赶紧讯断，拟议完结。本部堂因直隶各员疲玩已久，恐空勒限期，犹不克大变积习。另拟《清讼事宜》十条，将滞狱累民惩前毖后之道，谆切言之！兹钞发一通，仰该司与总局司道暨首府县谳局委员，次第阅其不妥者，逐条签出，以凭核改刊刻，务于五日内缴还，十五前后即须遍发各府州县也。

计钞发《清讼事宜》十条稿一册，刊板四种，四柱册式一纸。

再，十条之中，有应行记过记功者，仰两司会同核议！某事应记大过，大过三次立予撤委，小过两次，准大过一次，其情节最重者，撤委之外或加参劾，或再停委一年二年不等。临时斟酌，不必于记过格中，预拟加重之格。该司等拟定呈核后，即刊刻于十条之后，一体颁发。其州县有过者，每月悬四柱榜，即将所记之过注于榜内该员名下，记功者亦然，庶足以彰公允。

批饶阳民许有立等呈控苛派差徭

据禀十一月间差徭叠出，系何项差徭，未据指明。恶役于中取利，硬行浮派，正派之数若干，浮派之数若干，亦未说明。语多浮泛，不似身亲受害者之词。大抵南方漕粮弊重，而控告漕粮者，多系不安分之徒。北方差徭弊重，而控告差徭者，多系不安分之徒。未便率准。至书差处处讹诈横行，现已另刻章程十条，严行惩究矣。并候行司查照备案。

札委陈崇砥等监修府河

为札饬事。照得府河年久失修，渐形淤浅。卷查同治六年春间，曾据首府详议挑挖，系前任清苑县朱令经手承办，未及竣事，旋即停工。亟宜乘时修浚，俾商民及盐务均资利济。应饬保定府同知陈丞监修南门桥以下府河、直至安州一带北运河，同知恽丞经修府河各闸，并采办木石等事。前清苑县朱令查阅上游广利渠首受唐河、下通府河之处。如何择要兴修，能令府河舟楫由广利渠达于唐河，通行祁州雄县等处，尤可渐兴水利，必须分投办理，期易蒇事，仍令首府首县及本辖之州县，会同经理，总须工坚料实，不可省费草减。除分扎饬遵外，合行札饬，札到该员即便遵照，仍将遵办缘由具复毋违。

批定州孀妇韩禹氏呈控韩文星等霸产案

查此案屡经饬州讯明，该氏故夫韩文澜之父韩保清，既出继与阵亡之长门韩景祥为嗣，已经两世接袭长门世职，断无再回本支争继之理。其阵亡在六合地面，连遭兵火，柩已难寻，且搬柩之费，已经韩永清帮给。该氏夫弟韩文藻，具有不再兴讼甘结存案，早由藩司详转批销在案。今该氏又来捏词翻控，显系借讼图赖，所呈不准，仍将抱告禹楞儿枷号一个月，以为刁讼者戒！

批刘臬司禀在省各营饷项子药等事

赵道所带各营于二月十六日抵省，沿途安静，声名甚好。现在省城疏浚府河，即令该营帮同挑挖，按日略给赏银。此河修办如式，舟楫通行，转运较易，百物亦可稍贱。保定米价昂贵，本阁部堂前饬上海道办米千石，由轮船搭运来直，每石连运费几何，俟盘运到省察核，不知尚能合算否、子药一项，天津尚有存储，应由赵道就近请领可也。

批运司详豫省盐斤加价请示

查豫省盐斤加价，前准部议，仍令照旧抽收，不准按引摊捐，恐芦纲总商藉摊捐名色、苛派散商等弊，业经札行该司遵照在案。其未奉部驳以前，上年十月已汇交银四万两，应如何摊捐归款，该司另议妥善章程详办。其本年四月拟交之四万两，既奉部文严驳，不可再行汇解。至此件部议于上年十二月二十日即由前署部堂行知该司，而此册于二月二十四日出详，乃并未提及业奉部驳一层，岂徇商之请，故违部议耶？抑公事前后漫不相顾耶？仰一并禀复核夺！

批蒋道禀南四等工兴工日期

据禀南四等工派员分办缘由已悉。本部堂所欲变易者，在通工大小文武员弁之心。心欲将此事办好，即银钱或稍有浪费，亦不苛求；若心不求工料之坚实，则虽估册无可驳诘，验工无可责斥，而一片敷衍塞责之念，天下安有可靠之事哉？该道能殚竭心力，为各员弁之倡导，则气象自与平昔迥异矣！

批天津府禀委查郑昇平控案

郑异平一案，所查语多公允，所控局绅自雇工头、合谋分肥一节，虽查无其事，然既有工人，便有工头；既有局绅，便能管工头；既敛钱以给工人，即难禁局中之染指。

至郑令恐误要工，动辄传案戒饬，郑之勋系属文生，遽予羁禁，尤为谬妄，物议沸腾，实由于此。该府谓提国卿，郑舁平等之控列多词，由于收禁郑之勋，而郑之勋收禁，又由于世诚等控告诓措地价。细访诓捎等事，半属子虚，业将郑之勋提禁交学。是此案之是非曲直业已了然，自应即由该府再加研讯，先将世诚一案提拟详结，不与勒捐修城等事相混，以绝。其郑令收过契税，并科派各村津贴车辆二事，候札司转饬郑令，先行禀复，仍饬该令带同郑应星，暨家丁李二、张二，自行赴津候质。

至刘青芬，张化敷，庞寿山，京控一案情事，业据该府查明大概情形，仍由府查提人证卷宗，与并五十分冤抑之楚殿元一案，均由该府秉公鞫讯，议拟详办。除饬清苑县将京控原告刘青芬、张化敷、庞寿山等三名，暨郑舁平一名，签差解赴该府衙门收审外，仰即遵照办理！

批蒋道禀复南上南下南四引河坝埽各工估册

据送册图存查。仰即分饬各员弁认真办理。此次专重转移风气，各尽天良，估册之当否，尚不深求也！

批刘臬司禀月饷可否暂缓解津

该军尚有二十营，仍扎张秋就粮。若将全军饷项尽数解津，则办粮不免多费周折。且米既采自江南，河运北上，则银亦可由河运而北。所禀自是实情，应准暂缓解津，候分别咨行李爵中堂、马督部堂、苏省后路粮台、松沪捐厘局查照。惟清江转运局既撤，诸多不便，应由该臬司派员专驻清江，办理转运事务，仍请淮扬欧阳镇照料一切，乃为周妥！

批徐守禀查勘南四等工挑挖情形

据禀南四工段情形暨以下引河形势已悉。仰即驻扎南四工，督率该处九号、十二号、十八号各工程，认真办理。仍将查勘南四以下引河情形绘图禀核。

此次工程专求改变向来敷衍气习。吾辈之心血尽得一分，兵夫之气象亦变得一分。将来本部堂收验时，专在此等处着眼也。

饬张臬司等派队三路巡哨

为札饬事。照得直隶省南路之曲周、肥乡、清河、威县等处，与山东临清、馆陶、邱县、冠县等县接壤，该处教匪枭匪最多。东路则沧州、青县、盐山等处枭匪最多。中路则河间、献县、任邱、肃宁等处，骑马劫掠之贼最多。现当久旱之际，诚恐该匪徒等啸聚抢劫，事变堪虞，亟宜分路派巡，以资镇压。应饬代统铭军刘臬司派队，巡哨南路清河、威县一带，并不分畛域，哨探山东之临清、馆陶、邱县、冠县等处。遇有山东巡兵，彼此会哨，妥商办理。并饬天津陈镇派队，巡哨东路沧州一带，铭军营务处赵道派队，巡哨中路河间一带。陈镇于天津、沧、青一带甚熟，不可疏忽。刘臬司、赵道之队，于南路、中路人地生疏，应先行多派弁勇，分投踩看路程。其阻水之处，雇船探看深浅，是否骑马可涉，三路派去队伍，应如何分县巡哨、由刘臬司、陈镇、赵道酌核，饬行带队官遵照。除分札饬遵外，合行札饬。札到，该司即便遵办。仍将派定员名及到彼后派巡地段报查毋违。

饬发清讼事宜

为通饬事。照得直隶省讼狱极繁，向来章程，各州县月报之事有五，法本极良。惟各属报者较少，不报者多，即报亦月有月无，上司并不札催，良法渐废。今本部堂酌定《清讼事宜》十条，《清讼限期功过章程》十五条，四种四柱格式一页，《禁止私押示式》一页，刊刻成本，分发所属，逐条遵照办理。

各该州县四种四柱册，每月填写，格式三份。其每种各开人名事由清单，仍照向章开写，亦系每月三份。本部堂衙门一份，两司共送一份，本管府州一份。上月之四柱册四种，于下月初一、二、三办齐，由驿驰递。如系偏僻之县，自度驿递难到，即专差送省，限十日内送到。统限每月十三日送齐到省，院司再查对数日，钉册存于官厅，大众阅看。有功过者另悬一榜。应自四月起查造，五月初间送省，不得逾违。又，各州县清厘积案，招解者每月应结二案。自理者，缺之繁简不同，案之多寡不一，统限八年腊底将七年腊底旧案办毕。每月应结若干案，由各州县自行酌定数目，于奉文半个月后禀复，另候核示。

至首府谳局承审各案，必须详慎速结。去年腊底以前积压之案，现分四股，每股认办若干起。仰首府禀明，限于八年年底全数办毕。其八年新到之案，亦须依限审理。功过具在，各宜遵行。至道府厅州奉札委审之案，于奉文半个月后开折报查，听候另行勒限饬遵。兹将刊章各发一本，仰即验收照办。

又，《清讼事宜》内有奖借人才、变易风俗一条，各学教官常与士类习处，才德品学易于周知，应饬各教官确加采访。如有可举之人，随时禀保，以凭酌核饬遵。兹亦将刊章各发一本，仰即验收照办。

此外，又有劝诫浅语十六条，系本部堂昔年在安庆所刻，兹各发去一本，仰该道暨各府州县一体收览。合行通饬！札到，该道即便遵照。此札！

批清河霸昌道禀复现勘雄县石闸并西堤漫口情形

据禀会勘雄县石闸并西堤漫口情形已悉。废闸之北，比闸南地势较高，则开闸之后，反引大清河之水放入周奎堤之西，而文安之患愈大矣。不知此闸何年始废？北高于南者又已阅若干年？仰即查明禀复。地势既已北高南低，则非引滹沱之水仍归子牙河故道，竟不能除文安之大害。旱灾已成，而水患未弭，焦灼曷既！

批永定河道禀预筹合龙后应办险工经费

查核所禀系为预防大汛起见，似即年例岁修之工也。近来岁修到工之款，今年本阁部堂酌减杂支，许实到工者一万九千八百两。此银虽拨为续估南北两岸加培堤埝切坎筑坝之用，其实即与岁修无异、所发库款将近四万，而仅以一半到工，该道尚以为多耶？向使本部堂今年不来，岁抢修一款岂能增乎？大工一款岂能添此二万二千有奇之数乎？河工漫口，向有分赔之章，咸丰九年，北三工漫口，用银五万四千余两，赔银七千九百余两，余银捐补归款。同治六年，北三汛及南上汛灰坝漫口，用银五万六千九百余两，赔银四千八百余两，余银亦系照案捐补归款；均未动支正项。其六年漫口尚有不敷之项，应于永定河例领款内，分四年每年扣银三千两零，甫于七年扣抵；该道所知也。本年司库已拨实银四万，一洗向来零支迟拨之习。通工用银十三万余两，亦未议及分赔之章，捐补之法。该道等宜如何共体时艰，认真经理，乃复以恐弃前功，再请拨款一万四千两，抑何冒昧？至蒋道节省项下应有若干，仰该道据实禀复。该道所领左爵部堂存银二万九千两，本年如何拨用，现存若干，亦仰据实详禀核夺。

批景州民常名芳呈控常彭年夺继

查呈叙继伯母，自系尔族伯继妻，当尔伯故时，既已改继常彭年为子，安能待尔伯母故后仍旧继尔为子？尔不争论于常彭年改继之时，今乃争论于常彭年继定以后，即使尔伯母前言果真，亦属权词欺哄。独不思夫继一子，妻继一子，天下断无此理。况常彭年过继之时，尔伯常英桥尚在，即使尔先果曾过继，亦系常英桥夫妇皆欲废尔而继常彭年矣，况亦未必曾继乎？不准！

批刘臬司禀拿获哥匪正法

获讯哥匪，立予正法，甚属可嘉，最足销患未萌！淮勇入会者尚少，总以及时严禁为是。若湘勇入会者多，则当相机办理。候饬山东抚部院转饬东省防营，一律谕禁。

上海办米一千石，业已到津，可以陆续运省。惟亢旱已久，河道浅阻，盘运殊不易耳！

批饶阳民许有立等呈控王明哲等苛派差徭

直隶差徭，本多浮派，若使分派均匀，犹可恕原。乃蠹役等立吃村名目，包揽之村，预出多钱，未包揽之村，重叠勒索。两者受害俱深，不可不立予禁革。仰布政司即饬饶阳县，限二十日内将王明哲、李天贵拿解来省，发局讯办。其余各情是否属实，并饬深州详查禀复。

批邯郸县禀文童胡得惠等前捐勇粮应否给奖

据禀绅民捐输勇粮，请给奖叙，事属可行。仰军需总局司道转饬，开送履历清册，查明例案，分别捐数，应得何项奖叙，汇案详办。

至该令垫发勇粮，无有虚浮，应饬总局查核明确，另详核夺。据本部堂访闻，上年各属募勇，皆派绅民捐资，并无州县解囊捐办之事。乃纷纷借此浮报巨款，本应一概不准！惟去冬十二月业经前署部堂奏请量准开销，仰总局大加核减，限一个月内开单呈阅。本部堂秉公核定，不使各属得任意浮报，耗蚀正款，捏做亏空，并仰饬该县及各属一体知照！

批候补陈道天津河防同知议复黄河改道情形

据禀谓导河北趋实胜南归故道，所见甚是。指陈四便，亦属持之有故，言之成理。盖黄河现在入海之道，即汉千乘故道也，虽未能复禹旧迹而顺其已成之轨，已得水性就下之常矣。考乾隆间裘文达公日修治河策云：必不得已而思北归次策。汉明帝永平时德棣之间，河播为八，王景因之以成功。历汉唐至后周八百余年无河患。今寻其故道而疏之，河流通畅，可庆安澜。孙文定公嘉淦《请开减河疏》云：“大清河之东南皆泰山之基脚，故其道亘古不坏，亦不迁移。从前南北分流，已受黄河之半，嗣后张秋溃决，间受黄河之全。史言其由此入海，并未闻有冲城郭，淹人民之事，则此河之有利而无害，亦百试而足征矣。核前贤之说与该丞今日所言，若合符节。是该丞于黄河全局，讲求有素，成竹在胸。且裘、孙二公议于河未北趋之日，语尚悬虚；该丞议于河既北趋之日，语皆征实。禀内称可以转搬之法，济河漕直达之穷。南北之水性不同，舟楫之做法迥异。办漕本以转搬为善策，长运乃勉强行之，非良法也。自明以来，治黄非难，治黄而兼治运，且治黄运午贯之处，乃极难事，无穷巨帑费于此矣。今并不求长运，亦不求运河能贯黄水，但求运河尚不全废。该丞有所见，不妨再详细敷陈，以备采择也。

批献县民冯际会等呈控苛派差徭

献县胡前令不洽舆情，业经本部堂访明，奏参革职。兹据冯际会、秦际五、王盛奎等呈控，浮征勒派各情，无非因胡前令被参之后，宋巨川京控之际，欲乘机请将钱粮定价，为敛钱自肥、居功自诩之计。本部堂在江南所减浮收之县颇多，但不因劣衿刁民告状而始减，倘因告状而准减，则敛钱立碑，挟制官长，其弊不可胜言也！今来直隶，亦当如在江南办法。献县钱粮收数，本可酌量核减，但不能为尔等一面之词批示定价，以长浮薄聚讼之风。现在宋巨川控案已发保定府审办，应候该府审明详结后，本部堂另行出示，将献县收数核断！尔等即回籍候示，毋得在省帮讼，致干严究！

札饬徐道蒋道派员襄办府河大清河工程

为札饬事。照得府河、大清河现拟分段挑修，据清河费道拟派监修委员开折呈送前来。查挑修河工必须熟诸工程、能耐劳苦之员，方期有济。近日徐道等办理永定河工不乏妥干之员。现已竣工，应饬永定河徐道会同候补蒋道，遴选熟谙耐劳者数员，饬令星速来省，听候添派赴工，以资得力。至徐守秉衡，能否来省，赴大清河经理半月，再赴永定河防汛之处，并仰饬知该守斟酌禀复。合行札饬，札到该道即便遵照，仍将所派员名迅速禀报。毋违！

批东光县典史文楷禀请补奖

据禀该员前在东光典史任内防剿枭捻，三次出力，拟请奖叙，未得列保，恳请惩办舞弊书吏，并补予奖励等情。查剿枭、团练两次奖案，均由军需局司道核拟奖叙，先后两次将该员并该县同城各员暨绅士团长等开单请保，呈由前署督官阁部堂核奖，经官阁部堂核定删减，分别奏咨列保。计东光县官绅同遨奖叙者十余人之多，即该典史禀内所指有名之武举黄凤阁、文生王琢璞、武生霍清源等三名，均已得邀奖励，何得谓之仅保孙姓一人？况绅士孙桂林亦系该县李令开单请保之人，若无该县李令开单，则凭何列保？至称清苑县保有赵姓一人，查剿枭、团练两案内并无清苑赵姓之人，不识何所见而云然？保荐纠劾之权皆操于上，本爵阁部堂访闻该员在东光典史任内，声名平常，官阁前部堂核删，必系别有所见，该员何得哓哓置辩？仰军需总局司道严行申饬！转行知照！

批河间县献县议复查勘滹沱河排挖引河仍归故道

水有所归，乃不为害，一定之理。前此滹沱河所以安恬者，以由臧家桥入子牙河归海也。自去年北决，不循故道，遂致附近各州县咸被其灾。委员朱令禀请由八里桥挑挖引河，使仍归臧家桥，不为无见。即据该令等所禀，一则曰五官淀难容，倒漾为患；再则曰县境无可宣泄。是该令亦知河之不可无所归矣。又云筑堤似属易举，诚难资为长久，是亦知筑堤之无益矣。

臧家桥地势实在高于八里桥若干，未据禀明。如果必不能由此挑挖，亦须测量高下，确切言之。此外，究有何处可挽入子牙河归海，仰再商同饶安、任邱等县悉心核议，迅速禀复，以备采拾。

批霸昌道禀文大两邑挑挖进庄至盐河引河

据禀自进庄挑挖引河起，自王口、盐河止，文、大两邑绅民业已踊跃赶办，深为嘉慰！

至该道另拟由雄县南辛庄再挖八十里引河，汇注进庄。查进庄引河掘开，千里长堤，自破藩篱，将来恐滹沱河之水与大清河合并一家，不可不防。目下权开十二里引河则可，再兴巨工，为久远之计则不可。滹沱一水，终须令在长堤之东行走，患较轻耳。仍会同清河道妥细商画，禀复核夺！

批大城县禀访闻贼匪情形现在严拿

本阁部堂前因直隶南路如曲周、肥乡、清河、威县与山东之临清等处交界，教匪、枭匪最多，东路则沧州、青县、盐山等处枭匪最多，中路则河间、献县、任邱、肃宁等处骑马劫掠之贼最多，值此久旱不雨，恐其啸聚生变，当经饬派代统铭军刘臬司派队，巡哨南路威、曲一带，天津陈镇派队，巡哨东路青、沧一带，铭军营务处赵道派队，巡哨中路任、献一带。三省各专责成，分别咨行遵照在案。中路之队有分驻河间、任邱、献县者，仰该县随时确探，知会该三处之将弁。以凭兜捕。切切！

批司详各属自理词讼及暂押人犯均饬按月开报仍准酌量惩办

据详，于苏令所禀，指驳甚明。开报管押人犯，悬挂粉牌，是《清讼事宜》内最要之件。该令禀暂押人犯请免开报，管押者不尽登诸月册，亦不必尽列之粉牌，滥押私押等弊无凭稽考，所请管押人犯开报不全之处，断不准行。至自理词讼，其寻常细故、毋庸管押者，院司本可不必与闻。即有管押之人，而案情较小者，尽可由州县随时酌量办结，断不必逐案拟详，以免烦琐。嗣后，每月所呈四种四柱册，第一种，积案惟京控、上控者另呈事由清单，其自理者概不另呈事由清单；第三种，管押仍须另呈事由清单。如此稍为区别，则州县行之不甚繁苦。仰该司通饬各属一体懔遵。倘此后管押人犯或不列粉牌，不全开报，即系有意欺朦，一经查出，定即从严惩处，勿谓言之不豫也。

批顺德府禀宁津深冀等处贼匪啸聚

查前因直隶南路曲周、肥乡、清河、威县等属与山东之临清州等处接壤，教枭各匪最多，东路则沧、青、盐山等处枭匪最多，中路则河间、任、献、肃、宁等处骑马劫掠之贼最多。值此久旱不雨，诚虑啸聚生变！当经本阁部堂饬令代统铭军刘臬司派队巡哨南路，天津陈镇派队巡哨东路，铭军营务处赵道派队巡哨中路。嗣据天津镇并盐山、庆云等县禀报，山东海丰枭匪游弋勾结，并有海丰匪首冯姓，率党前赴盐山所属扒抢滩盐，河、任地面亦有贼匪聚散靡常。均经批饬咨行查拿，并于大成禀内批明“中路之队有分驻河间、任邱、献县者，令其随时确探知会该三处之将弁，以凭兜捕”各在案。惟未闻宁津所属有贼匪抢劫杀人之事，而深、冀等处亦尚未据禀报。据禀前情随函告刘臬司饬令南路曲周等处就近巡缉外，仰即督饬所属集团严防，一面随时确切查探，就近知会各路巡哨将弁，合力兜捕。切切！

批徐守禀请给银二千两兑储现钱以备抢险

所请酌发银二千两，兑储现钱，以为抢险要工之用。该守为大汛盛涨，预为筹备起见，应即如禀照准。至本年核准之防险银六千两，既已陆续发给，采买物料，应再准发四千两，以资备办料物、分储险工之所，亦照道光年间储备现钱之例。俟安澜后，即行查明呈缴，并于动用时随时禀报，以备查核。仰即遵照呈明徐道，妥商办理。

批蒋道禀添挖南上子河并密陈四条

该道于合龙半月后，仍逐日到坝督饬，具见办事认真。省城已得雨泽，工次自必同沾，正可收方打硪，以期工程坚实。盛涨抢险，昨据徐守本衡来禀，请酌发银二千，兑储现钱备用，本阁部堂批准照发。其本年核准防险之六千两，据禀已商之徐道，陆续发给买料，本阁部堂又准再发银四千，以资备办料物，分储险工之所，亦照道光年间储备现钱之例。俟安澜后，即行查明呈缴，并令于动用时随即禀报查核。此次共给六千，已札行藩司照发。本阁部堂慎重要工，该道等当必核实从事。南上汛缺，据呈以王养寿借补，现已接到司详，批饬令其即日先行到任，并候饬徐道派员帮同防险。其汛员中有玩视工程者，亦饬徐道核实禀撤。署河营都司董家祥，系绿营出身，弁兵蒙混，在所不免。应饬以江苏游击吴凤标接署，仍酌给三个月薪粮，以资驻工防汛。去年秋冬两季兵饷，应于五月、六月发给，自因防险而恤。兵丁口食艰难，通省所欠兵饷尚多，碍难独发。并候檄行藩司酌发可也。

批天津河防陈丞禀拟分卫济运

卫河素弱，向来合并漳水，乃能浮送粮艘。今欲分以通黄，为力益薄。黄涨而倒漾，则张秋之舟可至临清以北，涨退而沙停，则淤成平陆，断非分卫所能刷通也。且地势北下南高，禀内云卫河低于运河，而不能低于张秋，新刷之黄河，亦非确论。至于一水而分半南流，分半北流，若宋礼分汶水之类，古今亦不多见。该丞所议，殆不可行。但能使黄流顺轨，即运河不能午贯以达于北，于天下之大计，固无损耳。

批徐守禀永定河修守事宜并拟添裁汛兵

来禀所陈，不外储料防守、添减汛兵、裁移汛缺，折扣旧料四事。查防险料垛，前据该守具禀，已商之徐道，在于奉准防险之六千两内陆续采买。本阁部堂慎重要工，批准再发银四千，又盛涨抢险亦准发银二千，共银六千，已行藩司照发，日内自可转解到工。来禀所称险要各汛略为堆储料垛，而桩麻迄未购办，究竟徐道于六千两内，发银若干，买料若干，未据详叙。岂必待本阁部堂批准续发银两到工。始能买料防守耶？殊不可解！至裁减平工兵夫数十名，添于南上、南四险工处所，事属可行，仰即就近呈商徐道照办，并候另檄行知。又，裁去北中汛县丞，添设南四下汛，查裁改移驻，事涉纷更，一时似难猝办。前据蒋道密禀，业经札委吴凤标署理都司，不如即令吴凤标驻于南四下汛，防守亦有专责。其上冬蒋道曾发八年二成料价，各汛堆办成数不等，据请除去杇，按照现在所存新料折扣，算给价值，系为核实起见，应准照行。但已堆料垛若干，用过银两若干，未据开数禀报，应一面准照该守所禀办理，一面将堆料用银数目专禀报查，毋稍徇饰。切切。发去清讼刊本，并即查收。

批河间文生张傅岩等续控

如果该生等实系理直无私，该天津周道，职膺监司，谅不至意存偏袒，苛求周内也。惟禀内所称武游击、高外委、河间大城二县令，均为该生等确据，不能到案，无从环证等语，均系实情。候札饬天津道曲体此情，秉公研讯，不得轻听一面之词，致涉冤抑。该生仍遵照前批，赴津投审。

批衡水禀土匪肆扰获犯供单

匪徒分布各境，游弋肆劫，大为地方之害，必应及早歼除。已饬铭军营务处赵道酌带兵勇，前赴深州、冀州、武邑、武强、枣强一带，确查匪踪，认真剿捕，并与统带直字营刘镇祺分驻景州、东光、吴桥之兵互相联络。所送各匪名单，亦一并发赵道遵办矣。仰仍严密缉访，知会铭军营哨，实力缉捕。至李二一犯，抢劫拒伤事主，复敢抗官拒捕，实属罪不容诛。候札冀州叶牧，即赴衡水，复讯明确，就地正法，以示惩儆！

札饬赵道带兵赴深冀一带捕匪

为札饬事。顷据衡水县禀称，土匪入境肆抢，勘验剿捕，获犯讯供，并送供单等情到。本阁部堂据此查匪徒等分布各境，游弋肆劫，大为地方之害。既据供有匪首姓名住址，必应及早歼除，以免滋蔓。应饬铭军营务处赵道酌带兵勇，前赴深州、冀州、武邑、武强、枣强一带，确查匪踪，认真剿捕。酌带都司赵清泰之勇作为向导，并与统带直字营刘镇祺分驻景州、东光、吴桥之兵，互相联络。又前据深泽县禀获犯和尚等四名，内称踩访冀州垒头村一带，系盐匪渊薮。同治六年间，该处匪徒入于大伙肆扰，旋即避匿漏网。现将两次所供余党姓名住址开单禀请拿办等情，应由该道一并确查缉捕，以绝乱萌。合行札饬，札到，该道即便遵照办理。毋违。

批沧州禀青静等岸去巡汛改设盐捕专营

去巡汛而设专营，亦未必果能得力，而巡汛之弊，亦实有如该牧所陈者，交运司核议禀复核夺。

批候补县丞杭楚沅禀呈条陈

据禀增广乡学六条，意在振兴文教，力挽薄俗，殊堪嘉尚。惟乡学之设，与保甲、社仓等，得其人则事诚有益，非其人则弊亦丛生。且详阅所禀，亦有窒碍推行之处，如第一条云：筹经费必广劝捐，查捐务最为厉民秕政，在州县有苛派之病，在绅士有武断之虞。恐百姓未见乡学之益，先受劝捐之害。从前军务未平，间有劝捐助饷者，民力已不能堪，今直省敉平，疮痍之后，正当蠲去烦苛，与民休息，未便因举办乡学广为劝捐，以滋扰累。第二条云：举绅董必专责成。凡地方公事，廉静谨饬之绅士多不愿为，其乐于从事者，则往往侵蚀把持，从中牟利。欲各乡所举尽属佳士，势必不能。一有不肖者参之，则弊端百出，本部堂有鉴乎此，故常训饬各属，不准藉事立局，滥引绅董，亦不准于应征钱粮之外加派分支。该员所陈，首即不免犯此二弊，应毋庸议！至学规一条，欲使各崇实学，谓可不习诗文，论亦近正。在士人为学，自以抗希往哲，深明道义者为最要，本不可专溺于文辞。惟文以载道，亦未有文理不通，而能通知道理者。近来讲学之人，务为高论，未通章句，先鄙文辞为不足为。文风日衰，儒术日陋，弊皆坐此。本部堂前在皖中，刻有《训诫浅语》，其中勤学问以广才，扩才识以待用各条，于士人进德修业之方，不无裨助。近撰《清讼事宜》分德才学三科取士。兹各发去一册，仰即收领，以备参核。

批安州文生张连环呈请在七里庄村南开挖新河

据呈不为无见，惟千里长堤之筑，原所以防淀水之泛溢，保卫下游民田。现虽白洋等淀均形淤浅，水流稍滞，亦只能设法疏通，因势利导。若在七里庄南开挖新河，使上游之水田鄚州人古赵河行走，又在南岸另筑长堤，不特事涉纷扰，需费甚巨，且与下游居民窒碍多端，诚恐得不偿失。至于古赵河久已淤平，亦岂能畅流？上游各水疏河须统筹全局，未便因一偏之见轻议更张。所请应毋庸议。

批广平府禀前署成安王令被控按地派钱实在情形

王庶曾，以委署人员，不知洁己爱民，乃竟任令乡民按地敛钱，帮凑捐项。即使出于民所情愿，犹不可为。而况抑勒催逼，被民控告？殊属紊乱官常。据称钱未入己，亦未可信。仰布、按两司速饬该府酌提数人，详细研究，详复核夺，并饬将所敛钱文，按村按民发还给领，取具领状报查，毋稍徇延！

批晋州吴彭氏呈控吴洛纯等不容伊子承继堂兄吴铁锤等情

据控吴洛纯等抗违州断，不容氏子与堂兄吴铁锤承继，硬卖绝产，与门丁分肥等情，果否属实，候札行晋州，限文到半个月，先将讯断大概情形，禀覆察夺，并候行司知照。至管押人犯，必须审慎，恐有凌虐情弊。本部堂于《清讼事宜》中，剀切言之，乃此禀称晋州不押抱告，而将该孀妇交押官媒，百般凌逼，全失本部堂慎重管押之意，及检查晋州所送五月份押犯清单，仅有吴村八一名，注明系架唆上控，追押吴彭氏之犯，吴彭氏并不在管押单内，何以禀中有“紧锁手铐，不容取保”，种种凌虐情弊？仰该州详细禀覆，毋得一字含糊。切切！

批永定河徐道禀漫口不克抢堵

据禀漫口不克抢堵，请俟秋后合龙等情己悉。此事之不克告成，本部堂早已料定梗概，天下办事人，必有一种勇锐之气，真诚之忱，庶足感众心而动天鉴。该道长虑却顾，因循玩泄，阅岁已久，安得忽成此大快之事？近年来本河叠次漫溢，官无真罢斥者，款无真赔垫者，反又添拨帑银巨款，文武兵夫均沾津润，千把弁目获利尤多，皆以另案为奇货可居，孰肯以抢办而遽了乎？现据请秋后合龙，势必又将一估再估，按项浮开。本部堂思革积习，必当痛切惩创一番，勿谓言之不豫也。

批吴长庆禀鼎军因闹饷滋事

该军又分一营分驻海、沭，照管殊难周到。闻该统领约束坚明，所部毫无骚扰情事。带兵本近于不仁之事，能时时以爱民为心，则仁术存乎其中矣。该统领服膺庭训，宅心笃厚，希即坚持此义，始终不懈为望。鼎军闹饷之案，亦仰帮同妥为料理。

批皖南藩镇禀聚众劫饷勇丁鲁万隆等五人查明正法

仰即会同吴军门筹商，妥为办理。遣勇本匪易事，况各路勇撤略尽，后遣者尤难弹压。不得谓正法数人，遂可保一律安帖也。

批按察司详复隆平县禀生武心田等控曹爱元侵占学基案

查核来详，曹爱元故父曹登高在日，契买张承业庄窠，并未拆卸改造，专为契载。至明伦堂一语，李道存即指为侵占敬一亭地基，并勾出廪生武心田等联名控告、殊不知屋系张姓立契出卖，如果四至错误，其过在于卖主曹爱元之父，未经清理界址，不过一时粗忽。且该处明伦堂、敬一亭均已倾圮，未能深悉改正。事属近情，何得遽定为日后侵占地步？案经该县会学确勘，敬一亭后围墙及厢房，各根基俱在墙外，又有隙地始接曹李二姓房屋，所勘甚明。若谓曹爱元所买之屋占及学基，则李道存房院与之相并，何责人明而责己昧耶？倘以此控为日后起见，既经该县饬令曹爱元于房后立碑清界，李道存即不应再事哓渎。至武心田等，身列胶庠，亦未便以不关己事，出头干预，县断已极公允。仰布政司即饬催集复讯，并将曹爱元所执卖契当堂将南至“明伦堂”三字对众更正，改为“南至后墙外砖地立碑为界”字样，以杜藉口，并押令李道存清出伙道，取结详销。当此清厘积讼之时，该原被等倘再任意刁狡，即行禀候察究！

批千总金万春呈恳查核斥革武举案情

查上年八月间，准提督咨转，准天津镇咨，据河间协禀称，武举金万春迄未来营，行查练军左营，据复该武举捏病误差，总统摘其顶戴，撤其哨官，留营效力。该武举一味规避，半年未来，差传仍复不到，是行营本营均不当差，应请革退随营等情禀镇。咨由提督转咨前来。当经前署部堂，咨部革退随营在案。查例载“各省随营效力武举，如有规避偷安，当差懒惰等劣迹。该督抚咨参到部，即将随营及武举一并斥革”等语，今该武举之案，原咨仅有“革退随营”字样，然按之部例，已在并革之列。此时渎呈，亦无及矣。

批文安县禀檄饬雄县禁止扒掘堤工

该县与雄、任两邑，系上下游，唇齿相连。前据会同大城具禀，堵筑西堤，当查霸昌、清河两道，前经会同勘复，该处地势北高于南，无从宣泄，可见上游雄、任一带积水亦无去路。若将西堤合筑，恐上游之水更无归宿，似非两全之策。批饬霸昌道会同清河、天津两道，分委驰勘，并会同文、大、任、雄四县，将能否堵筑？如何一律疏消，会筹妥议禀办。去后尚未复到，即据该县以绅民踊跃修筑，即可告竣，因准雄县移据绅民具禀，文邑夫工在雄取土等语，难保非架词启盗掘之端，禀请札饬雄县弹压等情。本阁部堂以此项工程未据确勘会禀，正在批饬查复间，又据该县以李树兰等纠掘旧堤，并伤毙守堤人夫及现在雄民蚁聚不散，请即飞饬雄县禁止扒掘等情，先后具禀，并准顺天府咨会，已委南路厅前往，妥为解散等因准此。查此案论理则该堤但宜修堵，不宜盗掘；论势则雄县之水无处可消，不得不决开，以冀水势之稍减，淹患之稍轻。论陵谷变迁，因时制宜之道，有时亦当舍理而就势。然即以势言之，决堤则文、大、霸、保之害甚重，而雄、任之害亦仍未能减轻也。本阁部堂不得不专论理，以主持公道，除出示严禁，并札南路厅及雄县一体谕禁，雄民不准扒掘，严拿李树兰等，务获究办！一面飞檄霸昌等三道，催委星夜驰往，会同各县确勘，妥筹上下游，如何疏消，禀复核办外，仰俟委员到工，务即不分畛域，会同妥酌具禀，仍将已筑工程，谕令保护，勿使前功尽弃！切切！

批衡水县武生张从龙争继案三次呈控

查此案已经衡水县传集该武生之父，暨亲族质讯明确，丁粮改拨该武生名下，系因图邀优免起见，与过继无涉。丁忧虽有报案，而父名乃系志武，并未叙明继与志学一节。并据尔父张志武在县供称：三弟张志学无子，从前虽常说要将长房二房各过继一子。后三弟身故，长兄向伊商允，仅继张均一人，伊子张从龙未允，经亲族人等议，权给伊子地十五亩，房一所，彼此情愿，用伊出名，写立继单，交张均收执，伊子亦无异言。至伊子张从龙继单，究系何时所立，伊不知晓，亦未见过等语，是该生之父在县所供，实已历历如绘。而该生在县呈出继单，又无亲族画押，难深非私自假造。且当时分给该生地十五亩，何以不立时争论，而直至今日始行刁控？层层理屈，殊属可恶！是以该县录案请示时，本部堂即经批饬，令仍照原断速结在案。兹该生又来刁控，实属贪狡已极！仰布政司即饬清苑县派差查传，押发衡水县究办，可也！

批安平县唐令禀滹沱河上治中治下治三策

据禀滹沱河上治中治下治三策，足见实心任事，可嘉之至！

查滹沱源出山西繁峙县泰戏山，迳代州，三里河、七里河注之，又迳崞县，北桥河、板桥河注之；又迳定襄县，牧马川、忻川水注之；入直隶平山县境，始会冶河，入井陉县境，始会甘陶河、绵蔓河，此三河同出山西平定州，不远而合者也。自此以下，仍会灵寿县之嵩阳河、泥河、雷沟河，又会正定县之西韩河、柏棠河、林济河、清水河、旺泉河，及藁城县之只照河，然后下抵晋州。据《元史》因河决真定城南，故于平山县西北分冶河为一道，引合洨河，入宁晋，泊久而道淤，仍归滹沱。雍正四年，怡贤亲王有议请浚冶入洨之疏，未经举行，适值滹沱决晋州之周头，乃亟筑坝导河，由木邱迳焦罔而注之滏水，致功总在晋、束、衡、冀之间。盖以正定上游，早息河患，冶即合洨，至入泊通滏之后，下游究亦合于滹沱也。且滹沱挟水至多，不必会同治、甘数河方能为患。此数河者，遇雨暴涨，独行亦足成灾。是上治之法，固可毋庸议也。该令所谓下治，至为当理。盖河必归墟，斯能顺轨。苟不与以达海之路，则横决倒灌，在在堪虞。禀称应由八里桥疏入子牙河，实属片言居要。惟是地势之高低，程途之远近，槽身之广狭，工费之多寡；须得逐一豫筹。该令既成竹在胸，仰再详切陈明，以资采择。至所谓中治者，第就安平一县而言，现在河流纷歧，县境民瘼攸关。或疏或堵，暂顾目前，亦属该令万不获已之举。所禀挖濠筑堤、垡松刨浅，以及谕捐代赈等法，议论均井井有条。唯禀中所云：“疏其二，而塞其一”者，疏系何股、塞系何股、未据声明。按之绘图，与禀中股数亦不尽符合。仰即将应疏应塞之河道，分析指陈；并疏塞之处于邻境有无防碍，一并叙及，迅为禀复。

札饬机器局访购挖河机器

为札饬事。照得直隶永定河道，频年漫决，本阁部堂现拟挑挖疏浚。奈北方沙土浮松，以锹锄等器挖之，不能成块，少而且缓。其胶粘之土，尤难开挖。是挖土已废人工，及至出土欲于河心远送堤岸，尤废挑力。前闻外洋有水中捞泥器具，亦于舟中激用火轮，制作尚精，不甚费力。倘更有掘挖干土之器，并有运土远出之器，此两种器械，果能觅获，办工较易为力。应饬江南机器制造局杜道等访诸洋人，如有此种合用之器，一面询悉如何用法，具禀核夺，一面或可先为酌购若干，由轮船运解来直，试看使用。合行札饬，札到，该局即便遵照办理。毋迟！

札饬清河道等查勘滹沱河形势

为札饬事。照得滹沱河自改道北徙，饶、安、任、雄、文、大等属，受害最深，今欲设法修治，议者多谓应从献县挽入子牙河，较易施工。本阁部堂应派明干大员先往查勘一次。查天津周道事务较繁，而饬清河道费道由滹沱上游，查至下游，候补道前天津河防同知，陈道重，由天津下游查至上游。将该河形势详细复勘。究竟子牙河至三岔河一带，是否尾闾通畅，其献县一带旧河在东，新河在西；究竟测量高低相去何如，此外另有修治之法否，绘图帖说，禀候察核。除分扎饬外，合行札饬。札到，该道即便遵照！

批南路厅萧丞等禀复查勘藁城晋州一带滹沱改道情形

该委员等查勘西堤，晓谕文安绅民，暂且停筑，并雄县人等毋得再掘滋事，办理尚妥。所禀进庄引河消水情形，亦属明晰！滹沱河北徙以后，并无河槽，皆行平地，激湍漫衍，致下游各州县被害无穷，自应亟行设法修治。禀称自晋州查至献县，溜势稍缓，水亦渐清。距现在独行之滏河三十余里，可顺势开挖，引河挽滹沱之新流，归子牙之故道，不为无见。惟测量地势高下，最为治河妥著。目下秋稼已收，候再委员前往该处勘明，灼见当行，确有把握，乃可定议兴工也。

批霸州州同禀查看各号埽段情形

据禀各号埽段情形，已悉！惟通工颓废已久，亟宜实力加培，相机整顿。该员未离书生本色，切不可稍染河工积习。其向来积习，有损于实政者，尽可随时禀陈，不必多所瞻徇。得数人行实事，说实话，而风气为之一变矣！

行查各营兵丁困苦情形

为照行事。照得直隶各营兵饷，前以银五票五支放，其五成钞票，内搭放二成铁钱。嗣于咸丰九年奏明，改给七成实银，无庸发给三成钞票。该兵丁等稍沾实际。而减成已久，兵情本已困苦，加至七成以后，又或欠发数月，各兵尤多艰窘。惟各标营情形参差不齐，现值捻逆荡平，绿营宜加整顿。应饬天津，通永，正定，大名，宣化各镇，暨标中军等，各就所辖，详细查明。自咸丰初年军兴以来，该标兵曾经几次调出征剿？共调过若干人？现在尚有未归伍者否？在外亡故之缺尚有未补足者若干？枪炮器械历年出师遗失，及本营未能修补，现在坏者若干？阙者若干？至兵丁应领饷项，除前发五成定章时，不必筹议外，自改发七成以后，至今共欠若干？官员廉俸及办公等银，共欠若干？一一查明，开列四单：一、开兵丁不足额单；二、开器械不足数单；三、开兵饷俸廉公费欠发数单；各标营或有向来办公之另款，亦即开出备查。又开马匹缺额未补单。俟汇齐后，再行酌核办理。合行照会(札饬)为此照会(札仰)该镇(该中军)即便遵照，开单查复，毋违！

批刘臬司禀驻张秋铭军马队加给马干银两

铭军驻保之马队三营，前因麸料价昂，每马月加干银一两。出营巡防之步队，日折米一升，在协饷项下支发。此项津贴银两，本难报部核销；而勇丁苦累，不能不曲加体恤。查该军马队向发全饷，自本年正月起与步队同发九关。本年留直马队，自五月分起至年底止，每勇月加干银一两；步队出营巡哨，日折米一升，至回营日止，暂由直省垫放，将来即在后路粮台，冬三月欠饷下开支、解直归垫。至张秋马队三营，事同一律，所有此次苏台解到之加增马干银两，应准发给张秋马队，每月加增一两。从奉到此批之日起支，俟草料价平，再行酌减可也！

批署永定河蒋道禀勘估工程情形

据呈河图暨禀单清折均悉。查永定河工程，废弛已久，亟宜大加整理。现拟开挖下口；疏挑中泓，釜底抽薪，自是正策。南七头二号，拟做截水长坝，撇水入新引河，不入坑塘。另筑圈埝，以卫坝根龙王庙以下，暨窦店窑以下，挑宽河身，以期顺流直泻，自属稳慎之计。本部堂亦常常以南七大坝、坑塘为虑！即张家坟西头一带，纡曲过多，水来壅积难下，亦必须截湾取直，撤去一切险工，亦系不可缓之举。惟两处共需五万八千两，必须奏拨部款。应俟部议准拨后；乃可举办。冬腊正三月，冰冻不能施工，计二月始能兴工矣！至北下四坝工加估，引河加挑，即用已拨江南协饷之二万两，仰督饬文武兵役等认真堵办，期于十月上旬合龙。冬令水涸，即南七下口、张家坟中泓，或有不妥之处，应不至遽尔失事也！

札饬署永定河蒋道挑挖张家坟一带中泓工程

为札饬事。案查前据该署道禀报到工估办情节，并送河图一纸，当经批示，今年先堵决口，其北五等处中泓，及南七等处下口，俱俟请准部帑，再行兴办在案。惟查张家坟一带纡曲过多，水来壅积难下，若合龙以后，水从该处经过，则中泓难以疏浚。所有南五北五等处，应截弯取直，本部堂细思必须先为赶紧挑挖，不可待至合龙以后。至南七以下工程，则俟明春再行兴办，尚不为迟。合亟札饬，为此札饬该道，立即遵照，迅即督饬厅汛员弁，将中泓工程，与堵筑决口之工，一并同时兴办，仍将估册刻日呈核。切切。此札。

札饬南七等处下口各工同时兴办

为札饬事。案查前据该署道禀报，估办各工情形，当经批示并另札先堵决口，挑挖张家坟一带中泓工程。其南七等处下口，俟请准部帑，明春兴办在案，嗣经该道来省面禀，力请并办下口，恐南七坑塘失事。本部堂当即允准，惟查该道原估堵筑决口工程，需银二万二千两，今应核减银二千两；挑挖中泓工程，需银二万六千两，今核减银三千两；疏浚下口工程，需银三万二千两，今核减银四千两，稍资节省。合亟札饬，为此札仰该道立即遵照，迅即督饬在工文武员弁，将堵筑决口与中泓工程及南七以下各工，一并同时认真兴办。仍将估册送核勿延。切切！此札！

批清河费道候补陈道会禀查勘献县河道情形

据禀子牙河自天津红桥起，上至献县臧家桥止，并无淤塞不通之处，尚可消纳滹沱之水。臧家桥上流八里庄桥，距滹沱现行之孔家口，三十余里，西高于东六尺有余，计亦可开凿引河，将滹沱由此挽入。惟是献邑村庄颇密，开河引水，动即当冲。又其地多膏腴，弃五六千亩沃土，开三十余里引河，即使量为给资，恐庄农不无失业。且上游安、饶一带，散漫横流，仍难收摄。河或旁徙，不由新开之道，则工费终致虚縻，策非万全，自应缓议。现在陈道仍溯旧河，赴藁城各属查勘，俟复禀到日，再行核夺可也。

批候补知县胡承颐禀陈管见二条

保甲之法最古，前人行之，亦属有效。然古云有治人无治法，此亦一端也。如得其人，诚如禀内所谓一邑之内，人之善恶，户之大小，历历在目。断词讼，诘盗贼日可见功。否则接奉檄饬，徒以一卷文册，虚应故事。甚且假手胥吏劣绅，设局敛钱，转滋纷扰。非为无益而已。实知其为良司牧而札饬行之则可，令通省普律行之则不可。王荆公行之一县而效，行之天下而不效，亦职是故也。至词讼罚捐一节，若如所禀，前此愚民犯禁，有司念其无知，而思曲全。又地方适有要工，令罚银钱若干，即赦而不议，此与律意迥殊矣。律例中赎罪之条，皆罪有定议，乃赎有定数。所赎者或因事系过失，人系老疾之类，其事情重大，或准或不准，或加成或不加成：仍候部议。总之，赎在议罪之后，并非赦而不议。又例载：“若有指称修理，不分有无罪犯，用强科罚米谷至五十石，银二十两以上，绢帛贵细之物直银二十两以上者，事发交部照例议处！”等语，从知地方工程非可于讼案罚捐，致蹈因公科敛及私行勒派之咎也。现在畿辅凋蔽，亟当与民休息，加意抚绥，岂容地方官借口工程，动则邀结绅士，开局收捐，致累百姓？况所谓罚捐者，实迫以不得不从，又无准数，纵云罚项不送入衙门，而案既在官，捐之多少，究竟由官而定，中间仍必有往来传话之人，其弊窦何堪设想？候即专札通饬各属，于词讼罚捐概行停止。

批庆守钊禀安阳境内产煤无多请免采办

据禀安阳产煤无多，势难再行外运，自是实在情形。惟今年天时亢旱，民间柴草秫秆艰贵，若勉强采办，必至骚扰闾阎，尚不如凭价买煤，不甚累民也。仰该府设法通融办理，则该军受惠多矣。候札饬刘臬司知照！

批铭营武强县禀臬匪充斥

九月十六、二十一两禀均悉。该匪等推载盐斤，志甚叵测。该将官及该县会同督率役勇，奋力冲击。匪等公然抗拒，哨官亦有受伤，不法已极。现据杀毙十三名，生擒十九名，并夺获车辆、枪刀，将生擒各犯交付深州究办，有此一番惩创，匪徒当稍敛戢。缉捕勤奋，殊堪嘉尚！顷据铭军丁臬司并深州申禀前来，除批饬深州提犯，逐一研讯，如审非实系裹胁者，即一概正法，以其为阵上所获，不严办，不足以做凶顽！并批令确探余匪踪迹，随时知会密拿外，仰仍实力严防。一经地方官知会，即迅速往捕，毋稍松劲。该县并移邻封，一体知照！至前禀所称枭匪数十股，每股百数十人，器械鸟枪无所不有，肆行抢劫，掳人勒赎，前将魏奎掳去；至冀州魏家屯地方，见枭匪来来往往，山东口音最多，头目为王梦彦等语，候咨商山东抚部院，即饬派出各队认真兜拿，免致酿成巨患！

批上海机器局禀遵购挖河机器并陈管见

挖泥机器，不难于制造平底方船，而难于载泥之船，送土登堤。闻孙道挑挖黄渡河，苦于民夫出泥迟缓，往往停机坐待。若永定河积沙平堤，由中洪淤沙距岸数十丈，或二三里，或十里八里不等，非载泥之船所能径达，亦非木桶盛泥，辘轳横木，所能传送。惟用铁条车路运土出堤，较为捷速。但沙地能否造成铁路，本不可知，且堤上造一直铁路，则河中之土，仍属不能登堤。若河中造横铁路，以达于堤，则节节须造，无数铁路，为费太巨。近年中国力拒外洋来开铁路之议，岂可反自中国作俑。此层决不可行，永定一河干处多而有水处少，仰该道等再行询访送土登堤之器，禀复核夺。其现购之械器，暂存该局试用，能使其旁载泥之船，迅速送土上堤，果得此法，再运机器来津，则善矣！

批清河费道候补陈道会勘滹沱河上下游形势

据禀：“会勘得滹沱新河在安平、饶阳一带，水行地上，取道五官淀，下灌文安。若由献县，挽入子牙，漫流仍无收摄。引河徒占膏腴，水性、舆情均有未顺。其旧河由衡水抵藁城，二百余里中间淤成平陆者，几五十里。若一律挑挖，劳费太多，且虑土松流浊，旋挖旋淤，实无修复善策。现访得藁城南楼村，尚有道光年间滹沱故道，经晋州，赵州，宁晋之境，至冀州下邵村下，会滏河内。惟藁城东门外至广阳村，有淤平数处，约长七里余，则均有河形，尚属宽深，就此施功，可以著手。并拟在藁城四里之口门，筑高丈五，长六里坦坝，以防盛涨旁溢。估计工费，需银十万两，请由藩运两司设法筹捐。并于外销闲款项下，凑足试办！”等语，查滹沱北徙，为饶、安、任、雄、文、大等属民瘼所关，又滏阳一河下达子牙，正流本弱，专恃滹沱泻入，以运近河数十州县引盐，自应亟为修治。兹既经勘得自藁城南楼村，至冀州邵村，可以著手，即应就此兴工试办。仰藩运两司筹商，有无外销闲款，目下提出，于明年春间赶紧兴修。将来能否在西河各商劝捐弥补，抑或全纲按引摊扣归垫，并仰该道等会商运司，妥筹禀夺！

饬古北口正定两处试办练军

为咨行事。为照直隶练军，本阁部堂拟于前留四千人外，先添三千人，稍复旧规。一于古北口暂添千人，正定镇暂练千人；皆以本管官统之。一于保定暂添千人，令前琼州镇彭楚汉统之。于本年八月内具奏请旨交各衙门核议，一面先行试办。其饷需，即用江南协饷，俟定议后，再由户部拨发试行。果有头绪，然后刊刻简明章程，俾各军一律遵守。等因。具奏，并经酌拟章程，照饬彭镇将保定新添千人，先行试办在案。所有古北口正定镇两处，亦应次第办理，应咨请贵军门，暨照饬正定镇谭镇，各于该标前此练裁存伍兵丁内，挑选千人，照章试办。除饬谭镇外，相应咨会，为此合咨贵军门，请烦查照，将古北口练军添练千人。点验之日起支口粮。仍将办理情形，随时咨报，查核施行！

饬将练军前左两营改用劈山炮并委员购办竹矛

为札饬事。案据统带保定练军记名彭提督具禀，请将练军前左两营亲兵一三队，改用劈山抬炮；并可否委员买办竹矛，请示遵等情到。本阁部堂据此查军中需用炮车，既称购置稽时，拟将前左两营亲兵一三队，各领劈山抬炮一尊，暂为操习。并于前两队之中，拨出亲兵四人，归入杂项亲兵之内，均属可行。至另单所议竹杆长矛，亦应如所禀预为置备，即由该提督商请铭军刘臬司、丁臬司、代为购办，需费若干，准其报销。除禀批示并分扎外，查铭军所用矛杆，长短合度，历年征剿北路，闻矛杆均采自南方。如何运解，当有熟办之员？合行札饬，为此札仰该处，即移行遵照，代练军采办矛杆，速解，切切，此札！

批隆平县禀生武心田等二次呈控曹爱元侵占学基

据呈并图说志书均阅悉。此案前据该县会学勘验，详司转详本部堂，以此项庄窠曹姓买自张姓，无论果否占及学基、总由李道存与张承业当年所办。何以从前张、李二姓管业之时，在学诸生并不及时清理，今事隔多年，张房已转卖与曹姓，始行追究！是以即就司详批饬该县，作速断结；详销在案。今该生等又绘图携志，来辕翻控，其名虽曰因公，其实总由负气。图中李曹二姓之宅，南界相当。呈中以曹宅侵占学基，而于李宅是否同占学基，始终不置一词，其偏私尤属显然。不准！

批前任永定河徐道禀抢办大工挪用银两请饬李道如数支放

查本年二月间新定章程，储料抢险项下，曾经拨银六千两。嗣于四月中旬，据候补徐守具禀，以此银已陆续买料，又复批准发银四千两，饬令购料分储险工，又准发储钱银二千两，均援照道光年间储备现钱之例，俟安澜后，即先呈缴。讵银甫发，而北四下汛旋即决口，是抢修之项可省，银两自可存工矣。迨七月间，复据徐守将堆料用银数目开报，查折开收到防险银六千两。除短平，实收银五千五百四十九两二钱三分八厘。又收司拨办料银四千两，又收司拨防险储钱银二千两。除买料等项外，实存银二千六百八十四两一钱五分。此项银两，既有余存，自可指为续拨六千金内用剩之款，作为北四下汛大工之用，且该前署道，既将前次抢堵垫款拨清，余又概置不问。今会同具禀，该道等此禀称备料抢险项下，及防险储钱项下，两次共存银一千一百零五两五钱三分有奇，与徐守七月所禀存银二千六百八十四两一钱五分者，何以不符？仰即查明禀复。且徐守禀单内有曰：“一发南下抢险银二百两，”注云：“此项并未用完。”又曰：“一发上游各汛，堆储现钱，合库平银八百五十两，”注云：“此项下汛时缴还。”据此两笔，则徐守所领续拨之六千金，于存银二千六百八十四两有奇之外，尚应存银一千内外，仰一并查明禀复。至续拨银内，究竟买储料垛若干；现任李道曾否接收，候径札李道查明禀复。本部堂以原拨九千两，系年例应有抢险之款；续拨六千两，系格外新添防险之款；北四既已决口，即于新添之款不能不认真稽核也。

批大名道禀查勘三属旱歉情形酌拟抽办

该升道，于冬巡之役，遍历三府，查得旱歉情形，以广平为最，大名次之，顺德又次之。而广平郡中，则以肥乡、广平、成安、邯郸及永年毗连之数十村庄，并大名府属之大名、元城两县为最苦。而最苦之区，尤以肥乡、广平为极重，成安、邯郸，永年为次重，大名、元城为略轻。此数处急须补救。拟以寓赈于贷之法，就各属灾重之县，各县灾重之村，复于村中择老弱病废妇女，及种地不满十亩，告贷无门，名曰极贫，即在此次重编门牌上，详细揭出，编定户口，榜示某户某口加恩酌借口粮一两月，秋成酌量清还。不曰赈，而曰贷，邻近灾轻之区，无可比较。二月望后开办，办竣概行蠲免等情。查核所拟均属妥叶，候即照此具奏！惟钱作一次给发，或恐尚有流弊！兹奏折改为大口每日三十文，小口十五文，均发两个月。将来或作一次发，或十日一发，五日一发，均无不可。又恐赈恤之地，无粮可买，应择要设平籴局数处，籴人则较市价略贵，粜出则较市价略贱。庶米商可以招徕，贫户亦沾利益。奏中拟添此层，如果米商络绎而来，该升道察看或可不设平籴局，亦不必多此一举。至应用钱文，奏恳天恩敕部，于天津存储现钱项下，拨制钱银十万串，由天津运至大名，即交该升道经理。俟具奏后，另檄钞稿，行知该升道，仍先将重编门牌揭出，查明应恤户口，约有若干，便中禀及。所有大、元两县，即责成该升道督属经理；永年、邯郸即责成长守率属经理。广平、肥乡、成安即责成李守兴锐、游牧智开等经理。该升道尤当始终其事，以臻周妥。俟赈恤办毕，再行请觐履臬司新任可也。

批南岸同知陈丞禀筹解赈钱

前闻该员有信来省，此项赈钱十万串，若全数解钱，由车陆运，则沿途州县民间供应太苦。若由船水运，必俟惊蛰后各船出坞，始能运解。又恐稽延有误赈期，拟酌量换银，先行起解等情；本部堂昨已令简用陈道、候补任道寄信至津，先行解银二万两，赴大名投收，以备头批散放之用。其余悉数解钱，俟冰泮河通，再行雇船装运上驶。既可免船只滞濡之虞，而灾黎亦可早沾实惠，较为妥速。仰即遵照办理，并候咨会崇大臣暨饬藩司、大名道查照。

札查呈控清河县纵贼扰商一案

为密委查办事。案据清河引地商人春晖呈控，县官纵贼扰商，引地废弛等情一案到本阁部堂，据此查盐枭起事，其初只与盐商寻闹，固与居民无扰。居民本不满意盐商，故见枭匪扰之，亦不介意。但天下事，每皆积小成大，积寡成众。迨其徒党啸聚日多，则胆愈大，而势愈张。地方亦遭糜烂，驯致不可收拾。地方官之病，亦有两种：有因惜费不肯办者，有因畏事不敢办者。官愈讳匿，匪愈张横；其误事虽在将来，而酿祸正由此际。是地方官怠玩因循，贻害正非细故！兹据该商呈诉情形，历历如绘，赵令庸懦无能，夙有所闻。此事官亲家丁勒索多次，尤为可恶！除呈批示外，合行密委！为此密札该司，立即按照呈控各情，就近密委确查究竟，清河县赵令应否立予撤参？借事索费一节，是否本官，或乃弟及门丁所为？逐一访明，据实禀复核夺。切速！此札！

赈贷钱文奉旨蠲免示

为出示晓谕事。照得畿南一带，上年雨泽稀少，旱歉情形，以广平府属之肥乡、广平、成安、邯郸及永年毗连之数十村庄，并大名府属之元城、大名，两县为最重。本部堂于此七属灾重之区，编定极贫户口，奏恳皇上恩施，贷借口粮钱文，业经奉旨俞允。即饬新授臬司大名钱开道，并由省派委妥员前往商办，兹据将运去钱文，按照极贫户口散给完竣，禀报前来。顷又钦奉恩旨，将尔等此次贷给口粮钱文，概予蠲免，毋须缴还，仰见朝廷轸念民依，体恤穷黎之至意！合行出示晓谕！为此示仰该民人等一体知悉！其所取之保结、借领状、均在本县衙门当众涂销焚毁！特示！

批永定河道禀验收各汛新料估挑中洪下口等工

据禀验收各汛新料，并勘估应挑中洪下口等工情形，尚属妥协，应准照办。惟中洪单深仅六尺、五尺，殊嫌太浅，能再为加挖至浅亦须九尺，乃有济耳。下口窄者仅三四丈，仰赶紧设法确估禀办。永定河向元详明可靠之图，仰竭数月之力，细勘绘一妥图，以便查核！

批元氏县文生智修文续控

查此案现据元氏县查案详复，该生呈控各情，均经府县断结。桥会一案，仍令三家子孙经理，不准智福群等争执，差徭按照乡规，随众办理，不准优免。所请三家分牌，另立地方，诸多窒碍，亦未准行。原控智福群等播弄手眼各情，讯系怀疑所致，从宽免议。所有两造允结。附卷僧人浇河呈控元通寺一案，经该前县蒋令断结。从前众绅因寺僧不安本分，将僧驱逐，将寺改为义学，以后租谷仍应归智守廉接收，不准学运浇河争执，取结息案。本年二月翻控，又经张令批驳在案。又张坎控卖树粜粮一案，经地方乡谊等查得均为桥会内使用，现与张坎说明情愿不究，呈恳息案各等情录案详覆前来。是此三事者，在府县所断者均属公平，在尔之争讼均无屈抑，何又来辕哓渎不休？该生即回县静候可也。至桥会不准免差，不准分牌另立地方业经断定，不可再行呈渎，以息讼端！

批清河县禀盐商春晖因查办越境私盐妄控

查定例“匪徒掳人勒赎，如非理凌虐，照盗案例题参。若因图利勒赎，尚无凌虐重情，地方官失于查拿，降一级留任”若知情隐匿，系图利逞忿之案，照徇隐例，降一级调用私罪”等语。今该子店华祝封被抢勒赎一案，既经查明属实，当时因何不报？徇隐之咎，已属难辞。迨该商来省控，经饬查该县反将该商短斤搀沙、越境发贩等词具禀相讦，显系挟嫌吹求。而于殷双被抢一案，并未将勒赎一节提及，更属故意含糊。其所称该商情愿捐助勇粮一百六十斤，与委员所查不合。惟另送京钱二百千一节，饬查尚无实据。仰按察司先将该令申饬，余俟续查！

批雄县刘令禀被水村庄贫民偷扒堤埝现在拿究

查横水为灾，彼此同患。雄民既自知田庐淹没之难堪，亦当念文民淹没之同一难堪。是以前经委员往勘，议在上游设法疏消，已掘之口，不准文民补筑，尚存之堤，不准雄民再掘，均经再三分饬在案！该令如果慎重公事，宜如何加意严防，乃昨据文安县禀。本月二十一日雄民又船载枪炮，扒堤拆桥，枪伤堤夫，掳抢船只、衣服、桩木，文安县印佐各官，驰往弹压，雄民胆敢恃众抗争，请示遵等情，是雄民之凶横藐法，迥异寻常。该县既不能化导于前，又不能防范于后，行同聋瞆，一无设措！今据禀犹以查非本境人民，往拿船已退散等词，支吾掩饰，仍借邻封为诿过地步，只知有己，不知有人，似此巧滑居官，伺以协邻交而靖民气？除由本部堂派员查办外，仰布政两司，再将刘令记大过二次，其扒堤人众，即谓非全系雄民，亦必有雄民大半在内，勒限二十日，务将首伙各犯设法拿解，以惩强暴！倘再逾限无获，即行从严撤参！毋稍宽贷！切切！

批永定河道禀挑挖下口河段并改估中洪工程

据禀勘估挑挖下口河段，并改估中洪工程情形，已悉。中洪当已兴工，仰即督饬认真修浚。能多用一分精神，自可少减一分积弊。工员气习久坏，非十二分振奋策厉，不能革除旧染也！

批上海机器局禀呈挖河运泥机器图式

据禀并绘列外国挖河运泥机器图式，致为详细。但运泥之船，与挖泥之桶，均得紧相衔接，必河面宽广，运用乃灵。若河流稍窄之区，已须向堤岸另立泥架，而极泥架之量，亦仅能送泥至二三十丈而止。兹永定河中泓距堤往往在数里以外，固非泥架力量所能及。来禀拟用木路绞盘，亦尚非省捷之法。且永定河竟系于干处兴工，并非于河中挖泥，诸器似俱不合用。船只亦全不可行。现购机器可暂存该局，毋庸解送来津。唯查图说内有“陆地挖泥堆于二边作岸”之语，而未见绘有陆地挖泥机式。该道等仍留心物色，如有此器，及送土运出灵捷之器，再行商夺可也！

札委蒋道勘办永定河南五工十七号漫溢

为札委事：案据永定河道李朝仪具禀：永定河南五工十七号漫溢，请参奏等情前来。查河工漫口，本部堂应即亲往工次查勘督办。惟现在天津查办要件，不克分身，自应委员前往勘办。查该道熟谙工程，堪以派往，合行札委。札到，立即遵照，作速驰往会同永定河道查勘漫口情形，迅速盘筑里头一面，严饬上游各厅，汛加意修防，毋致再有疏失！并将来如何修堵，约略估计，随时飞报查核！此札！

曾文正公批牍卷五

江督署吏科

宁国府刘传祺禀到任由

该守到任后，歙祁皆可驻扎。察属员之贤否，贵于周历各处，访察精细。能学骑马，减傔从，则可遍历属境矣。

芜湖县曾化南禀到任察看地方一切情形由

为政首在爱民，此时安抚灾黎，尤须心诚求之。该令慈祥有余，尚宜从“明”字上加功。积诚可以生明，积勤亦可以生明。虽不能遽挽时艰，亦可徐培元气也。

泾县饶家琦禀到任由

“勤”、“廉”二字，是居官根本。该署令颇能从此著力，案到即办，是勤于治事也。严禁需索，是廉以持己也。至除暴所以安良，原不可稍存姑息。如医者攻治邪毒，即所以培养元气。但须察得细，办得真耳。

庐江县郭令禀到任接办情形

目下开办抵征，自以查亩催科为当务之急。惟大兵之后，民困未苏，亦须加意抚循，不可稍涉苛扰。该令以书生初历仕途，唯俭可以养廉，唯勤可以生明；此二语者是做好官的秘诀，即是做好人的命脉。临别叮嘱之言，千万勿忘！

望江县周甫文禀到任由

该县频遭兵灾水灾，人民凋瘵，宜加意抚绥，随事皆以爱民为念。该令初次做官，未染官途气习，尤宜保守初心，无论作至何等大官，终身不失寒士本色，常以勤字、廉字自励。如天地之阳气，万物赖之以发生，否则凋枯矣；如妇女之贞节，众人因之以敬重，否则轻贱矣。临别叮嘱之言，千万牢记，勿忘！

望江县周甫文禀因公下乡不及迎接由

近日地方官专讲应酬，不知民事为何物。凡省会冲要之缺，有驿站之缺，则朝夕疲于送迎，亏空生于酒食。一不周到，则上司同僚交相责怨。本部堂恨之，戒之。从不责州县以办差之事。本年亲赴金陵，尚不令沿途办差，况眷属耶？该县地当孔道，以后如此等酬应，可省则省，本部堂暨各上司，决不以此见怪。

丹阳县张令禀自励各情

好名之心，贤者不免。《论语》有疾没世不称之旨，钱辛楣氏谓《孟子》让千乘章，亦是教人好名；但不可专务虚名，毫无实际。该令服官三省，阅历已深。果能好得切实之名，即不必尽去矜躁，而已日新月益，优入循吏之域矣，勉之！

委办淮北督销局王治覃禀谢保举由

诚朴之质，耐劳崇俭之素，能始终守而不改，将来必可为苏省循吏，望时时以之自惕也！

江藩司详送许邦行甄别考试由

据详许邦行、濮嵩庆、袁照，期满日期均悉。查外省官员，向无由督抚考试之例。唐宋以来，考士属之礼部。考官属之吏部。前明及国初选官，皆考一判。今虽不考判，而每月部选各官，尚进月官卷，犹存考试遗意。是考官乃吏部之权，非外省所得为政也。本部堂前在安庆，每日接见三员，但令各书履历数行，观其字迹而已，初不据此以定贤否。查阅该司详文内所叙，初次部咨，仅称详加考核，分别繁简；所谓考核者，非考试也。嗣经司中议详变通，留宁各员期满章程，始有漕宪考试字样，系属不根之论，旋准部复，亦就外间咨文笼统言之，遂有考试之说。并道府亦以考试分繁简，殊非政体！本部堂复加酌定，嗣后一年期满，各员应由该司出具考语，详请本部堂验看，分别繁简，奏咨办理。此次所详三员内许邦行，濮嵩庆两员，系科甲大挑，及军功劳绩班次，部中本无考试章程，无须再议。仰即出具考语，另详核办。袁照一员，系捐纳班次，该司详内所引酌增常例，详加考试等语，本部堂署内案卷不全，无凭查核。仰将捐例内考试一条，抄呈禀复，到日再行批示核办。

江藩司详袁照应否无庸考试由

捐纳试用人员，详请考试，既系外办章程，并非部颁定例。嗣后江苏应酌定省例，科甲大挑，及廪贡生员出身者，均免考试。其捐班及军功劳绩各班，每遇甄别之际，由司具详请示，略仿前世身言书判之法。如仅验其身与言，则接见晤语，即可分别贤否，无庸考试；如须验其书与判，则或考楷书数百字，或考判一道，或由判而推广考他文一道，或由院亲考，或委司道监考，均听督抚逐案批示遵办。似此酌定省例，可行可止，于古法相类，于近年各省考试之案，亦不相触背。此次袁照一员无庸考试，饬于十二日来辕察验身言，并仰录批移知苏皖江西三藩司，仍报明抚部院查考。

太平县知县蒋山禀接印任事日期由

该令等初到安庆时，本思从容教诫，培成循吏。其后匆匆离皖，此愿未偿，昨在金陵相见，未改读书本色，为之一慰。“勤”、“廉”二字系为政之本，平日必须于此二字认真体会，俾案无片纸积留之牍，室无不可告人之钱；自有一种卓然自立之象。皖中自乱后，新立规模，凡州县晋省出省皆可不花一钱。又无摊捐节寿杂费。若立志为循吏，初无窒碍之处，望努力图之！并告诸同年，无负我初心也。

六安州刘牧禀拟秋间晋省由

该员历任各处，政声焯焯，闻其禀请开缺，深为廑念！现闻安庆讲求吏治，求才若渴。该员若能复出莅事，则惠泽及民，而官场之风气亦正。望之，望之！

全椒县郑令禀履任由

本部堂好以“勤”、“廉”二字劝勉僚属，勤则事无稽滞；廉则威望自生。该令年力极富，器识英特；亦须从此二字着手。勤宇之要，公则词讼，宜一一亲阅，细讯速结；私则公余不废读书。廉字之要，宜先节用。出者简，则入者自易于斟酌矣。

阜宁县张令禀到任后地方情形由

“勤”、“廉”二字看似平浅，实则获上在此，信友在此，服民亦在此，舍此二字，上司即偶然青盼，亦不能久。欲求寅僚之儆佩，百姓之爱戴，即袭取于偶然，亦不可得矣！欲讲廉字，须从俭字下功夫。用人宜少，官气宜轻，常如教官。衙门规模。所出既少，所入自可不苟。欲讲勤字，须从清理词讼下功夫。当限定每日讯结几起，作为自己工课。目下抚部院清查积狱，严禁私押，该县果能结案，则隐之可以造福，显之即可获上矣。切嘱！切嘱！

苏松太应道禀请开缺回藉调疴由

据禀情词恳挚，出于至诚。所论驭外之道，转不宜于久任，亦有是理。惟上海丛杂之区，沪关腥臊之地。该道历年以平淡处之，一洗尘氛，于洋人交涉事件，处处持正，众情帖服。设立龙门书院，广聘名师，崇尚正学，亦足以潜移默化，挽回浊俗。至方言馆，著有成效。轮船迅速告成，犹为余事。本部堂交卸在即，马督部堂汲引正人，尤须相助为理，不宜于新旧交替之时，决然远引也。至于老亲思乡，自属人情。惟浙东兵燹之后，闯该道本藉蹂躏尤甚。若高年人归而见之，必更有愀然不乐者。似不如迎养在署，洁白奉亲，转有合于古人养志之道。仰该道精心一权衡之。

海门同知张锦瑞禀恳恩施量移内地优缺由

据禀虽系实情，惟江北州县大半瘠苦。即向来著名之优缺，近亦减色，若无故撤一缺分较肥之员，而调剂一人，则物议必腾。该牧权篆海门，缺虽不佳，尚可量入为出，力求撙节，以免亏累。若一经交卸，更无调剂之法。该牧之母，既已迎养在署，仰即安心侍奉，尽力民事，亦可怡悦亲心，不必因亲病而辞官也。

江督署户科

安徽善后总局详遵议亩捐章程拟请改办抵征由

既名曰抵征，则仍是亩捐办法，非征正贼之办法也。亩捐之弊，在局绅偏私仰勒，欺寡吞弱，饮食若流，报销含混。丁漕之敝，在书差浮收勒折，征多解少，刁抗疲欠，终归无著。今日迥筹军饷，欲暗行亩捐之实，不得不先改亩捐之名。欲急除亩捐之弊，不得不参用厘卡之法。此详第一条，首重查亩，似可一面勘查，一面开征，不必待查毕而后征也。第四条，期以夏末秋初，亦似稍迟，宜于四月麦收后开征。第二条、三条均属可行。此外，当参用厘卡成法数条；一曰用三联票，一报省，一存县，一发给花户，票上即注明“抵某年丁漕正供”字样。二曰发收数榜，如坐贾厘卡之法，每月所收花户银钱，榜示通衢。三曰定坐支限制，不许局绅浮食浪费。四曰派查征委员，专派外省外府公正委员，查官绅办理抵征之弊。顷首府陈守汇详怀望潜太四县禀复亩捐利弊一案，多有可采。兹钞给阅看，仰并入六条之中，再行悉心集议，详夺。

安徽善后总局详复遵议抵征章程由

据详议复抵征章程八条，条理尚为精密。第一条：查亩，平时则有飞洒诡寄，过割不清等弊；兵燹之后，所虑又不在此。吾乡有鄙谚云：“帽子底下寻人，禾苗底下寻税。”不必问其过割之已清与否，但今日插禾之人，即为今日应征之户，则直截简明矣。至何者已耕，何者已荒，何者田虽荒而户未绝，何者田荒户绝逃亡无主，须令局绅细查，州县复勘。庶已耕者不得意图巧脱，真荒者亦不得一律勒收。芦课、渔课及各项杂税，亦须于查亩时，查明旧章定数，由官照旧征收。第二条：四、五两月麦熟为上忙；八、九、十、冬、腊、四月为下忙；正、二、三及六、七等月均应歇局停收，以息民力，而节局费。第三条：局费限制，前者亩捐之害，即由绅局中饱，多一局，多一糜费。今以安庆一府概之，怀桐太额田均在四十万亩上下是为大县，望潜宿额田均在三十万亩以下，是为中县、小县。大县，不得过八局，中县，小县不得过六局。每局每月坐支不得过一百三十串，内总办绅士二人，应各给薪水二十四千，以养其廉。此外帮办，暨书写几人，夫役几名，纸笔油烛各费若干，均听总绅二人斟酌，但不准逾百三十串之限。第七条：州县办公之费，姑准于千串之内，拨给五十串。如繁简悬殊，碍难画一。俟试行数月，再当续议。第八条：教佐薪水不宜过优，应减为每月三十千，以昭公允。余均照所拟办理。往岁亩捐，取民无制，递取递加，民皆疑惧。此次初办抵征，每亩每年征钱四百，须先出示晓谕各州县，四百之外不得重征一文。使民知有定限，尽释前疑，庶几输将踊跃。往岁亩捐，设立绅局，供饷应差，皆由绅办。以致利权归绅，官受挟制。此次改办抵征，一切支应转运之事，皆由官办。局绅除查亩催征之外，余事皆不与闻。仰即通饬各府州县遵照。

署和州方牧翊元禀到任后办理地方情形

地方新复之后，善后事宜，俱应悉心整理。惟求治亦不可过急。该署牧甫经抵任，即思百废具举，政教并兴，事虽易言，宜就所当务者次第施行。做一件，算一件；行一步，算一步，读书人之通病。往往志大言大，而实不副也。耕牛无可发给，种子准饬善后局拨谷酌发，亦恐赶不及。

庐江县吴令燮和禀金牛白石山三厘局月收实数及县署月支款项由

据开呈清折，所入之款，足敷供应。惟衙署内用项仍嫌过多，当力求撙节，只须用一半耳。于清端、陆清献，成法具在，可师其意而行之。居官以廉为本，非俭无以养廉也。

和州方牧翊元禀复勘卑州四境被扰困苦情形

据禀并另单钞件均悉。修堤筑圩，是招集流亡，劝民耕作之本。宜不时亲往监督，出示自誓。虽稍近于表襮，然足以耸动斯民之视听，杜绝官亲家丁之妄念。愿从此益加警惕，鞭解近里，无急于要誉也。勉之。

署松江府方守传书禀苏省赋重请减一案

苏省赋则过重，民困久矣。数十年来，绅户则无岁不歉，州县则以熟作荒；徒令小户浮收数倍，正供仍多缺额。正值穷则必变之际，又遭兵燹非常之劫。天祚圣朝，金陵苏常果能一律荡平，自当大减浮粮。我朝深仁厚泽，超迈前代。利民之疏朝上，施惠之诏夕下。该署守所禀各情，洵属念切民瘼，深识时务。惟苏松常镇太五属旧定粮额，应如何分别酌减，减去之额应另筹何款弥补，本色折色应如何分别，征收漕折及运费每石钱数应如何酌中定价，各项陋规及大户小户包户名目应如何永远禁革，仰苏粮道体察情形，详考得失，密为存记，俟军务粗定，再行会疏具奏。

署桐城县薛令元启禀拟查亩催征八条

皖省去年改办抵征，原以兵燹之后，在官则粮册间有不全；在民则契据或有遗失。责成绅士设局清查，原以查亩为第一义。亩册既立，则花户复业之或多或少，耕作之有收无收，皆可按册稽考。乃办理经年，既不能如限归数，又未见一县查清。若再令其接办，则年复一年，终无了日。且据禀称，绅董互相瞒漏，瞻徇情面，更有以抵押为贸易者，尚复成何事体？准如该令所请改弦更张，任用书吏，以期事有把握。惟该令所拟八条，有尚须酌核者，老册既经残缺，新册毫不可靠。即清书之手册，亦未必无弊。如必一一验契推收，则无以处乎遗失契据之花户，逃亡户绝之荒田，捏造假契之刁民，应即仿照江苏松江府办法，发给田单，庶清查之权操之于上，绅民无所用其把持。其法先行出示晓谕，勒限呈报。有契者验契给单，无契者取具田邻户族，保结给单，其借种逃亡之田者，另给借种小单，如限外查出无单之田，勒令充公，即呈报未经插禾之荒田者，有户有单之荒田，准其免征；无户无单之荒田，一律充公。概以田单为凭，证以新老，及清书手册，庶可收清查之实效。至勒限税契一节，却不可行。税契有例，价有陋规，官吏视为奇货，民间视为畏途。不花一钱，而清查田亩，尚恐民之不来；况示以税契之名，索钱之题，谁肯前来乎？所称改由县城设立总局准照所请办理。绅董与书吏同在一局，诸事由县官裁决，可省无穷弊端。惟据禀每钱千串内酌提各绅薪水，查亩夫马之资五十串，柜书、清书、纸笔、饭食，以及造册报销各费五十串。去岁旧章，准各州县于收钱一千串内，拨给办公钱五十串，是否即在此内？未据切实声明。仰安徽布政司会同善后局，迅速妥议。通省办理抵征新章，详候核夺。再抵征完纳钱文，易银批解，去年每银一两作钱一千六百文。今年钱价较贵，如再仍旧办理，不特盈余太多，而州县必将收钱不收谷。前详钱谷并收之议，又恐视为具文。应一并核议详夺。再据该令禀称“县城设立总局，择公正绅士驻局”等语。若于折内首列之胡大新，叠据该县绅民联名控告有案，并非公正之人。仰转饬秉公遴选，缴原禀清折，并抄发。又松江府方守禀呈，清粮章程十二条，一并抄给阅看，参酌核议。惟单费一条，必须严禁！既收抵征，不准再索单费。

和州方牧翊元禀请拨公款赈济年老孤贫由

此项年老孤贫，殊无公款可以拨赈该州绅董水火之余，亦未必可就地劝捐。幼童多系邻近各州县之人，应由该牧随时遣散。若饬令各州县分养，各属又有何款可筹？未便准行。博施济众，古圣所难，茫茫浩劫，徒滋永叹而已。

泾县饶令家琦禀办理土匪讹索再醮妇人钱文及捉拿逆匪各情

办事之法，不外准情酌理。纵有疑难案件，但于情理允当，不妨早断早给。该县心地恻怛，治事耐劳，惟禀牍太涉繁冗，亦是一短。以后当求简明也。

委办金柱关厘务郭牧用中禀遵办厘务情形

据禀并清折均悉。所拟章程，均尚妥协，即照所拟办理。撙节坐支，约束巡丁，已得办厘要领。而于查船一节，不许勇丁厉声恶色，尤足存商旅之体面，合君子反求诸己之道。该员初办厘局，而讲求利弊，先顾公家，精思实力，将来必可整顿，日有起色。嘉慰曷已。

泾县饶令家琦禀送发给赈米印领并禾苗被旱情形

生民荼毒，不能不归之劫运，而补救在人。地方官果勤政爱民，时时存恐惧修省之心，亦足以召祥和，而消灾，诊本部堂愿与僚属共勉之也。

徽州府刘守传祺详绩邑周沛春欠缴票银一案

此项银两，系欠粮台之票，非欠徽州府署之票。该守既未承办张都堂徽防粮台，又未接办本部堂徽防粮台，何以应索缴此项票银？粮台报销，经本部堂奏免在前，与该台交涉之件，无论已缴未缴，概免追究。又经本部堂拟定在后，该守必欲苦苦追索，是何意见？谓周沛春为富户耶，则原禀称城破时，百物同归于尽，其父饿毙祁门，同善堂施棺，必非尽属捏词。谓前后之粮台军务，该守当一一代为清查耶。则李道长支之钱二千串，银三百余两，该守亦应代为付还。恒源店利令智昏，一至于此，殊乖所望。仰一一明白禀复。

署池州府徐守本璇禀请筹款接济难民由

本年贼窜江西，惟建德最居冲要，蹂躏尤深。览禀实为心恻。第皖南各属，窜扰殆遍，牛只、籽种靡有孑遗。现当军饷大绌之时，筹款施济，力实有所不给。忝司兵柄，无不补救，喟然内惭而已！

署徽州府刘守传祺禀拟招垦荒田情形

归佃、归祠、归官三者诚多流弊。然立社置董，亦与归官无殊。不过改委员为董事，改充饷为充公；名异而实同，仍不可行。即以歙县一邑而论，已有三十二都之多。诚如该守所拟，每都举派董事三四人，则一县之董事，必须百人。派董太多，则难必人皆公正；立社太多，用费太滥，则难必租尽归公。恐尚不能收开荒查亩之益，而劣董武断，恶佃霸占，强主任意索租，弱主不得管业。百弊皆出，而田土词讼之案，亦因之争构不休。官不胜其劳，民不胜其扰；徒以供董事之中饱，非良法也。本部堂访闻徽郡各属，不能归业者虽多，而绝产尚少。只要皖南守局稳固，贼不来，官不扰，一年之后，百姓自然各归其业，各垦其田，但不能求速效耳！若能由官发给牛种，赶备来岁春耕，其效稍速，而粮台此时无此力量，各州县亦无能办此事之官，惟有愧歉而已。至流亡归业之民，如有遗失田契者，仰该守出示晓谕，准其补契，免其补税。又时时严查书役，毋令需索。此事倘能办到，则百姓归业亦易。

署皖南张道凤翥禀地方城隘各情形并请以勇丁试办屯田由

据禀山内外地方城隘各情形，均已阅悉。屯田之法，近年议者纷纷，今春廷旨交议，唐抚部院亦思于淮北试办，卒不果行。其难盖有二端：一则皆系有主之田，眼前虽荒，不过畏贼畏兵，不敢遽归业耳，非绝产也。一经官军屯种，必启争端。当安庆初复之时，十室九空，近乃无一无主之屋，岂城居之民逃亡者易归，乡居之民逃亡者皆绝乎？无是理也。一则兵勇习气已深，无乐于耕种劳苦。本部堂前在祁门营次，令兵勇种菜，戏名之曰“屯圃”。何止三令五申，卒至始勤终怠，屯田较屯圃尤劳，恐难办到。所拟应毋庸议。

石埭县蒋令世奇禀办理牛种及地方情形

该邑凋残至此，闻之伤心。除查拿游勇惩治讼棍之外，一意与民休息，即所以抚字之也。

苏州刘藩司郇膏等会禀江苏减漕预商两详稿

据禀送两详稿俱悉。查原奏本，系请减漕粮，仰蒙恩旨准行，已属非常旷典。所有请五府州丁银一体，减去十分之三之处。断不能如此渎奏，应毋庸议。原奏本有常、镇额轻，无庸议减之语，嗣经部议常、镇之额虽轻于苏、松，仍重于他省，定为常、镇减十分之一，苏、松、太减三之一。既奉俞允，即为恩出自上。今来详稿中虽未明言常、镇不减，而既云则之轻者，无论何府州县属，均无庸议减。是常、镇已在轻则不减之列。既显违已降之恩旨，又大拂常、镇之人心，此层亦无庸议。此次系因乱后而均赋，非因丈田而均赋。自应一律普减，不得因科则而分等级，致胥吏高下其手。本部堂昨于四月十九致复一函，所谓苏、松、太不减五升以下之则，常、镇不减三升以下之则，细思仍属不妥。应将常、镇二府分案办理，无论重则、轻则、极轻、次轻确遵谕旨，普减十分之一；以慰民望。至苏、松、太五升以下不减者，本部堂亦系因该司道函禀迁就言之。其实亦以普减为妥。仰禀商抚部院，核定商夺。

颍州府李守文森禀拟淮北善后事宜十条

据禀，呈条议十则，纲举目张，多可见诸施行。该守到淮北，甫及年余，于地方利弊言之历历，足见随处留心，锐于任事，嘉慰无已！第一条，雉河修城经费，已由李军门捐钱十万缗，无须另筹巨款。就地添设厘卡，事属可行，惟于不能开征各州县开办麦捐，则断断不可。按亩派捐，本属弊政；又新立麦捐名目，则将来有为稻捐、豆捐之说者矣。凡善后之事，约有三端。官绅贤，经费足，筹给牛种，而招徕之，上也。无贼匪之惊，无胥吏之扰，听民自生自息，以徐俟元气之复，次也。将兴利民之举，而先多方以索民之财，刨未医而肉已剜，斯为下矣。欲施善政，须问其资财之所自来，挹注彼此之间，不可不办。第二条，于府州县添派委员分任善后之事，府四人，州县二人，各员原有分府之说，州县委员则不可限以名数。皖省各属，近例有所谓帮办者，但见其害，未睹其利。如得贤员，听各牧令自行禀请，原无不可。不可定为令甲，动多室碍。第三条，亳州州同应免裁撤，新县典史，应另行添设。张村铺应添设巡检一员，候咨商抚部院察酌办理。惟将三河尖东西两岸归并一省，则可不必。天下之市镇、城汛，分隶两省、三省者甚多，改之不可胜改，亦无益也。本年正月奉旨，交出袁侍讲条陈，请于亳州之雉河集，宿州之临涣集，灵璧之固镇，寿州之炉桥，合肥之梁园，阜阳东北之王市集，正西之鲴阳城，添设新县各等因；阜、阳两处究竟应否添设，该守驻颍，耳目最近，仰亲往复勘，查明申复。第四条，不准带兵员弁干预地方公事，骚扰百姓，候即通行严饬！惟带兵各官，文职多系道府，武职多系提镇；令归府州县节制调遣，其势断不能行，驻防各营，不时调动，亦不能指定何营，抵补何处额兵。必俟一二年后，军事大定，始能次第整顿，渐复绿营旧制。本部堂于二月二十七日，将绿营额兵暂缓募补之故，专折复奏，兹钞给阅看。至于文武兵民，互相水火，不特招募之营为然，即经制之营亦未始不然。其军民相安，水乳交融者，勇丁中亦往往而有。祸乱未平，不能因噎而废食，举一而废百耳。第五条，清查田亩，为善后第一要务。然颇难办到。逐亩丈量，则费多而民扰，亦无此不厌烦劳之官。限期造册，则老册已多散失，新册毫无可靠。安庆各属，前年试办抵征，本部堂三令五申，兢兢以查亩为务。始而责成绅董，继而责成书吏。至今毫无眉目，亦迄无良法。惟桐城薛令具禀验契推收之法，似有把握。本部堂恐税契一节，小民疑畏，因与之再三辩论，以为税契断不可行，验契却不可少。兹将原案抄发一阅，该守试以此法于颍郡参酌行之。惟限期太促，恐各属潦草塞责，不必限定秋前蒇事也。第六条，暂留阜亳以西，暨太和境内各圩。与第七条，免究协从，不理寻仇控告之案，掳人子女，占人田产。捎不退还者，仍照甘心从逆论，所议均极允惬、仰即出示晓谕，查照办理。第八条，各州县城仓衙狱及各项公所自应次第修理，然不宜操之太蹙。或地方凋敝太甚，一二年内，不能全行修复，亦当谅之。盖各项经费皆取之于民，非取之于官也。若参撤太严，则官顾考成，而百姓转不免苛派之累。其有殷实好义，自愿认修公所者，应如所拟给予奖叙。免其报销。第九条，令各属于开征之后，提银采买谷麦，存之常平仓以备凶荒，事属可行。地方元气未复，若捐复义社等仓，则须听民自便，不必亟亟以年内为限。第十条，为府县佐贰各官，筹加津贴，事属可行。惟每月或至六百千之多，安得如许巨款，各军营官之薪水，勇丁之口粮，有欠至一年数月者，几于饔飧不继。地方官安得独尔优裕？该守阅历未广，视事太易，亦履之而后知其艰耳！以上十条，候行善后局司道通筹会议，以期推行尽善。总之立法不如用人，该守所见牧令佐贰各官，及地方绅士如有贤者，可随时密禀，以备录用。则所裨尤大矣。

督办减赋局苏州刘藩司郇膏会详苏松等五属额征钱粮减成征收请奏由

原奏减漕，已奉恩旨准行。另减钱粮之说，似难再行渎请。至常、镇漕粮，与苏、松、太万难画一之处，本部堂两次复函言之甚详。现拟遵照部文，仍守前议，常、镇二府无论重则、轻则按照十分之一一律普减，绝不通融牵算，亦不请减钱粮。候咨商抚部院，如意见两岐，本部堂即当单衔具奏。至苏、松、太三属减漕，应否普律三分减一，抑或分别轻则、重则递减之处。候咨请抚部院卓见定夺！此等大政，巨僚各抒所见，期于可久。不妨反复推详，众说岐异也！

安徽善后局马藩司新贻等详会议颍州府禀善后十条一案

据议各条均悉。第五条内称：“验契恐先索费，嗣后仍须税契，有一契两税之虞。与其使官吏私索，暗中病民，不如有契呈税，明取之不为苛”等语，所议不为无见。然刻下办理系清田亩，非查税契也。当此民生凋瘵，闻税契之说民情不免畏疑，民力亦恐未逮本部堂之意，总欲将查亩与税契分作两事办理，不欲将税契混入查亩条件之内。该司等如有良策，另行详议。否则即照此详试行，余均照所议办理。

泾县饶令家琦禀周济泾民情形

该令与张营官等勤恤泾民，洵堪嘉慰。前项米石既经减价平粜，所存之钱，仰即趁此新谷价贱之时，收买上等净稻，以备子种。应如何酌量散给，俟来春会同该邑，劝农局禀明办理。小麦百余石，准即于农局收敛时，查明流亡初归，今年未经开垦之人，酌量给领。领毕之后，仍会同劝农局禀明备查。

安徽马藩司新贻等会详漕粮暂征折色并酌定折价数目由

据详及册折阅悉，皖漕暂征折色，揆度时势，自不得不出于此。其分别起解留支，暨司库提存州县余资等款，亦俱悉心斟酌，面面兼顾。惟其中尚有更须商订者，每石解司二两五钱，除部价一两三钱而外，司库加提至一两二钱之多，指大如股，为数过巨，实觉言之不顺。江西前定漕章，除部价一两三钱，州县余资，及各衙门公费共四钱外，仅提司库银二钱。虽众论嫌其太少，然行之三年，官民亦尚相安。湖北前定漕章除部价一两三钱及州县余资若干外，其提存司道二库者，每石不满八钱。北漕兑费四钱二分，即在其内。此次皖章提存之款，亦宜以八钱上下为率。忆咸丰二年，部文漕米改折案内，于正价一两三钱之外，别无所谓耗银一钱三分者，此折所称一正一耗。系据咸丰初部文言之乎，抑即系详中所陈，新赠加一耗米，名耗上耗者乎。舟中偶未检查例案，仰将此款源委详晰禀复。本部堂所谓八钱上下者，一耗在其内，兑费在其内，修理衙署抵补摊捐，及各衙门公费皆在其内。合之部价一两三钱，总不得满二两二钱。省城之取于州县者稍减，则州县之取于民间者亦轻。而每石提八钱有奇，每年可得三十余万金，公私尽敷分拨。其目下未解北漕，与将来起解北漕，如何将提款分别匀拨之处，应候另详到日，再行商夺。州县余资多者，不得满万串，少者三千串；收成概以七分为率。当此大乱粗定，上下均宜洗心涤虑，崇俭尚廉。州县既有养廉，又有驿站领款，又有丁漕余资；又无陋规摊捐之费，何至更患不足？即收成不及七分，亦稍堪自给矣。至清折中酌定取民之数，亦有宜商订者。如怀宁县向收自四千三百文起，今概定为四千六百，则反加三百矣。桐城绅户包户向收四千二百，今既定为四千八百，则反加六百矣。绅户包户之名目可禁，而向完之四千二百不可加也。太湖县定四千四百折色者，较昔虽减，而本色者较昔稍加。铜陵、建德、东流等县折色均减于其旧，而本色反增于其旧，当涂向收本色，今概改折色，非为数大减，亦难强民以必从。合肥定六千八百文，无为、舒城、庐江定七千文，巢县、六安定七千二百文，英山、霍山定九千文，均嫌其多。今拟于司库提存项下，每石省银三钱有奇，州县余资项下，每石省钱数百文不等，则取之民间者，每石可减钱七八百文。仿照湖北之例，极多者不过六千五百。大例总在五千以内，而民力纾矣！仰再悉心核议，开单禀商。此等事不厌反复求详，本部堂亦不胶执己见也。

金陵绅士陈栋等禀善后事宜十四条

据禀并清折均悉。十四条，皆切要重大之务，必须一一举行。惟诸事稍判难易，办理宜略分先后。第二条，采访忠义；第三条，编查保甲；第五条，检埋骸骨；第六条，洗除贼字；第七条，禁革贼装；第八条，挑浚河井；第九条，整理桥道；第十一条，招复缎业；第十三条，清理田亩；第十四条，清查公产。此皆刻不可缓，应于一月之内逐条举办。至第一条建修学宫神庙，应俟明年再行兴工。第四条，禁占房屋，本部堂于七条告示中曾略举其大端，俟遣撤各勇，稍有头绪，再当剀切晓谕，并派委员逐案清厘。务使兵民相安，无强占纷争之弊。第十条，修复书院义塾，亦不能全数尽复，当酌择一二处，待明年延师开课。第十二条，重修城垣，在诸务以此为极难。目前只能将各处地洞有水侵入者，先行堵塞，俟经费宽裕，再当大兴工作。已塌者全行清基另修，未坍者酌量挑土筑塞。至诸务繁兴，宜另设办公之所。第二、第三两条本部堂在安庆时曾设有忠义局，保甲局，今来江宁自应照旧开设。其禁占房屋一条，即可归于保甲局办理。此外，如第五、第八、第九等三条，亦宜另设一局，名曰“清理街道局。”第十三、十四两条亦宜另设一局，名曰“清查田产局。”仰该绅等，公举廉正绅董，入此四局，帮同委员，认真经理。如各贤绅尚未回籍，仰该绅等一面函招；一面举出；由本部堂札调。俟到籍后，入局襄事，务期百废具举，万象昭苏。未尽事宜，随后陆续筹议。至第十条，修建书院，亦俟另筹专款，与第一、第十二等三条，参差兴工。别开一局，名曰“营造工程局。”统俟他日续议可也。

句容县文生朱昌焘禀拟善后事宜条陈

据禀及条陈均悉。第一条，先修圣庙，自是振兴文教之道。第二条，令各州县公建官署。州县皆取之民耳。当兹民生凋敝，且无以自蔽风雨，更何能代建官署？倘令州县分派民间敛钱。建各宪衙署，其患何可胜言？第三条与第七条皆招集流亡，而重在典商。商贾惟利是视，有利则不劝而亦归，无利虽招之亦不至；此当听其自然。第四条，清亩之法，以民之逐丈为初丈，官之抽丈为覆丈；候即饬局采择行之。第五条，编查保甲。最为目前急务，本部堂仍定设立五局，曰：编查保甲；曰：清理街道；曰：清查田产；曰：采访忠义；曰：营造工程。一切办法，昨已于绅士陈栋、孙文川等批禀内略举其要。该生所陈，亦均在其中矣。仰善后局采取要语，分别归入五局办理。

休宁县监生胡应元禀休邑粮差买卯各弊

据禀休邑粮差买卯各弊，本部堂详加访问，确有其事。此等蠹书故智，大乱之后，地方官尚不竭力革除，岂天已悔祸。而人心犹未厌乱耶！皖南被祸最酷，流亡最惨。丁漕一项，其中绝户不能完纳者自属不少。该县知县果能留心民瘼，正项认真清理，剔除绝户，以绝积弊。乃假手吏胥，飞粮买卯。百弊丛生，殊不可解！候饬皖南道，督同徽州府，确切根究，立提该县粮差，从严惩办。并于皖南各属一律出示晓谕，严禁买卯诸弊，以纾民困。至所请造册，丈量之处，并仰安徽布政司会同皖南道，厘定章程，详请核夺。

署安徽何藩司璟等会详议复荒产续还业主及安置难民由

查朱侍御原奏，大致有三。一曰：业主领田宽定限期；一曰：稽查逆产，不令牵诬；一曰：诡充业主，严行查办。合之吕侍御所奏，安置难民一节；应一并复奏者，共有四端。该司等所议八条，悉心酌核，尚有未尽妥协者，应再详加讨论；第一条，第三条，第四条，一定荒田入官之章程；一定荒田招垦之办法；一定荒田领回之限期。所议尚属周匝，惟名为荒田，总有业主，断不可注明入官字样。此等名目，最宜审慎。本部堂去年刊发皖南垦荒章程内第五条载，业主佃户并无人者，由局查明报县立案。一面募人佃种。声明业主何人，倘日后回乡仍将原田归还。此项荒田只可目以归局经理之名。至招佃垦种，不论土著流寓，均准具结领种，事属可行。惟荒田与逆产不能相提并论。逆产者，田已充公，而由官召佃也；荒田者，田本有主，而暂时归局募佃也。务须剖析分明，以免牵混。其业主领田之限期，自同治四年起，予以两年正限，一年余限。分别有契无契，准其领回执业。所议原属妥协，惟三年之后始归本籍，实有印契呈验者，应仍准其领回。其无契者，迟至三年之后，如议不准再认，以示区别。第二条，清查逆产。此事最易扰累，所拟饬令各州县查明著名叛逆，及叛逆之父母、祖孙、兄弟共有田产若干，造册查考等语，将来借端勒索，流弊百出。所有皖北逆产如实系著名之张落刑、苗沛霖等，饬各州县于奉文后查明，限三月、一个月通禀，经督抚批准者，始作为逆产入官。其未经批准者，无论前此有犯何案，后此查有何据，应即奏明一概免其查追，以广圣朝宽大之恩，而省闾阎无穷之累。第五条，严查冒占各弊，第六条，筹给耕牛籽种，第七条，领垦荒田，分别缴租；第八条安插降众难民；所议详妥，均可照办。总之立法不如任人，凡条目所不能详者，全在临时权衡衷诸至当。仰即责成该管道府，督同州县随时禀商妥办，不必另派道府大员，以节经费。仍录批报明抚部院，会核具奏。

金坛县王令其淦禀现办地方情形

该邑被害极为惨酷，亟宜加意拊循。所陈应办各事：第一条，开垦荒田，自系招集流亡第一要义。惟查亩最易滋弊，垦荒亦难集资。若令邻佃缴价认垦，环金坛数百里内，大抵田多人少，恐无挟资越境认垦之人。且将来业主归来。作何归偿，不可不预为议及。本部堂去年刊发皖省垦荒章程，发去一册，试参酌行之。第二条，建考棚，能否借拨镇属厘捐，应候抚部院指示遵行。第四条，书院试院，存公款项四千串文，固不能指为守城公用。惟遭乱以后，各郡县存典生息公项，何处不同归于尽？若必责令清缴，殊失事理之平！此项公款能否缴偿，应察看该典商现在贫富情形，秉公办理，不必全数押缴，以昭平允。其余各条均属可行。该令名父之子，起家荐辟，初膺民社，自必急于求治。惟兵燹之后，欲求百废俱兴，即须多方筹款，筹款之道，动多弊端。惟分别缓急次第举行，则集事较易也。

金陵善后总局详清查田亩章程

据详清查田亩章程，尚属妥协，均准照所拟办理。其中有应商酌之处。如第一条，上元偏于东北，而分南、北、中三路，则所谓南路者，疑侵江宁地界。江宁偏于西南，而分东、西、中三路，则所谓西路者，疑指江北言之；所谓东路者又疑侵上元地界。名实不符，则言之不顺，不若上元分三才为天字路、地字路、人字路；江宁分三光为日字路、月字路、星字路。或称天字某段、某区。地字某段、某区，即写木牌、布旗，亦易于辨识也。各路查清，乃令孙、贾等绅复勘，必至日久茫无头绪。此事系州县第一要务，县令岂可全不能闻，应责成两县，督同局董经理，每旬下乡两次。仿阜阳尹令刊章，限两个月查清。第四条，沿江柴洲，坍涨无定。即或开垦为田。所种不过杂粮。既完芦课，即不能再令完粮。且此次设局系清查田亩荒熟；并非办理升科事宜，应仍以查亩为本，不必计及加赋，节外生枝。第五条，寺院之田果有契串，或邻里周知，而该僧众又有力耕种者，均应饬令领回，不必概行归公；其无契可以充公者，必须查出何寺原业。考之省府县志，各立专案，汇齐奏明，拨充某处公用。盖金陵僧寺之盛，其来已久，所谓南朝四百八十寺也。此时草草入官，他年必且构讼不休。至清丈之法安徽阜阳尹令所刊鱼鳞图册式大可仿照。兹特查出，发给阅看，仰即删改刊刻，转饬该董等遵照开局。并札上江两县，一体遵行！

泰兴县谭令泰来禀卑境难民日众经费无出请拨邻封分养由

收养难民，原属恤怜善政。但上年金陵克复，南岸肃清。各难民有籍可归。其流寓江北者，自应分别资送回籍，据禀邻近各邑均于上年夏间撤局，独该县仍留栖流一所，无怪各难民纷纷来投。既经留养，自宜妥筹接济，乃藉案罚捐，公然形诸禀牍。是该县以收养难民为名，为因事罚捐之计。恐罚捐银钱未必尽为难民之用也，断不可行！仰江宁布政司严行申饬，并饬查明现在难民共有若干，其有家可归者，即令妥为资送回籍。其老幼废疾者，应令该县另行筹济，不必久留，不得再开罚捐之端。至嘱！

督办常镇劝农局高守梯禀招垦荒田情形

常镇垦荒章程已准。抚部院钞咨与本部堂所刊皖省开垦章程，略有异同。固由因地制宜，亦议皖中经费太少，故及民者甚碍也。此事虽系劝农局专责，亦必须地方官实力讲求，会商妥办。江南吏治废弛，各牧令于民事漠不关心，尚系未经兵燹以前之陋习。该守向来血性任事，不避嫌怨，仰即随时体察。如地方官玩视农政，仰即密禀本部堂，以便惩一儆百。大乱之后，不能不以务农为第一要务也。

批江苏候补知府禹守志涟禀江宁县各镇缴还稻七千四百石以作牛种之用

据禀，爵抚部院甫克金陵，即发营米八千石，以恤上江两邑灾黎。该守前在江宁县任内，督率绅董经放经收，按数归款，办理亦属得法。惟缓引开发章程及请将来建立社仓四处之说，未尽妥善。查乱后遗民水火余生，嗷嗷待哺，所领官物，不忍悉数追还。故皖省开垦章程牛本减二成，分三年还。今该守禀称七千四百石稻，除砂子冈外，尽数催齐，恐有不实不尽。现已饬谕王令逐处复勘，体察情形，分别给予牛本、籽种。务将此项及本部堂本年筹拨之款，尽数散入农民之家，以为力耕之用。据王令禀称，民情踊跃，本年能垦荒田约十万亩，则江邑牛种明年一放一收，便可酌量停止。此项米石为款甚巨。应趁此地方初复，田价甚贱，置买公田若干，将来作何义举之用。俟饬传通邑绅董公议，具禀核夺。所请建立社仓之处，应俟另有他款，再行筹拨。

江宁万藩司启琛等禀缕陈善后局前后报销由

嗣后按月造报，则眉目易清。应省之处，亦可随时裁减。凡治大事，以员少为妙。少则薪资较省，有专责而无推诿。少则必择才足了事者，而劣员不得滥竽其间。少则各项头绪悉在二三人心中、手中，不至丛杂遗忘，多则反是。总之，为事择人，则心公而事举；为人谋事，则心私而事废。该局冗员稍多，以后大小事件须各有专责，一一吹竽，则渐有起色矣！

金陵善后局详遵议朱御史及丁道等条议善后事宜各件由

去年九月二十八日，该局具详保甲章程内，有一条驻城兵勇，若告假养病，及有眷口寄居民房者，应照平民一例编入牌内等语，是无论在营出营，但住民房即应编入保甲牌内矣。此详中在营则为勇，出营则为民；以下四行新议章程，似前此勇住民房，并未编入牌甲者。且其文气，似并未见过去年保甲章程者。殊不可解。该局自定之章，此条既未照办，则其余九条亦必均未照办，宜物论之纷纷也。去年勇夫八万，裁遣业近七万，目下仅存勇丁八千，夫二千余。月内必可全裁。来详仅称裁去其半，何咫尺而毫无闻见？若是城内门厘，本为七属牛种之用，月收无几，应即出示停办。自五月初一日，不复抽收房屋一事，新旧不清，主客难免争执。本部堂就该司道等所拟，略加删改，共留八条；其葺费一条不必议及，听两县及保甲局临时酌断可也。仰该局刊本颁发各甲。其保甲巡夜一事，已于县丞马瀛禀内批示，局遵办。城门稽查事宜，该司道等即随时督饬各委员认真经理可也。

代理常州府高守梯禀请定郡守经费可否核准奏立定章由

郡守有表率之责，果能革除陋规，另筹办公经费，整饬官方，莫善于此。现在安庆江宁二府，系照此法办理。而各属未能尽然者，以经常之费实不易筹也。至于奏立定章，则可不必。凡奏定之普律章程，人皆视为分内固有之款，不肖者又于分外需索陋规。雍正五年，初立养廉新章之始，固亦永禁额外之需索。岂知今日郡守处处不敷办公哉？只好择地择人，酌立暂章而已。

丹阳县张令保衡禀莅任后办理地方情形

该令到任未久，能于地方诸务，一一讲求，具见尽心民事。所称不忍以百姓之膏脂，为书差之鱼肉，尤为法言。常存此心，则闾阎造福无穷矣。发去劝诫浅语二本，时用观览，以资儆惕！

常镇劝农局陈守鼐等禀筹办各县垦荒情形

据禀各县垦荒事宜，因地制宜，条理明晰，而不失之烦。明年当饬江宁暨皖南各属仿照行之。

安徽何藩司璟会详会议凤阳县征收丁地章程请示由

凤阳县钱粮，每两向征钱一千六百文，今议改收银两，每两定以一两三钱二分，按照时价一两合钱一千八百四十八文，已暗中增加钱二百四十八文。设或银价高昂，尚不止此。闻道光年间，该县令有以赔累过重，欲改钱为银，只收一正一耗。其火工解费由县贴补，并不取自民间。议论经年，民不能从，仍作罢论。今兵燹之后，原与从前情形不同。但事关加价，该处民风刁悍，必须上下交孚，方为妥善。仰即转饬风阳府县，传集公正绅耆妥筹定议，详复饬遵。

遇缺先选县丞马瀛禀拟金陵善后事宜六条

据禀及条陈均悉。其说多有可采，文气亦条鬯不支。而现时尚未能遍及。如第一条，募游民以广耕种，系指城北等处之近地而言。果能广植旱谷，或竹木花果。使野无旷土，民有余财，岂不甚善？但目前设劝农局，实苦经费难筹，今年江宁七属，先经措发牛种银二万一千两，复又加发银五千余两。上元江宁两县，则增上年发谷万余石。在官已不遗余力，在民尚未垦田十分之一二耳。拟俟明年筹款再办。然亦未必能全行垦种。如若土地尽辟，邑无游民，殆非三五年功夫不可也。第二条，畜蚕桑以资纺织，畜蚕之法，首重艺桑。金陵沦陷十二年，无山不童，无木不，何有于桑？且此间居民，向来畜养蚕桑者甚少。近处惟溧阳、宜兴等邑地尚宜桑。首郡七县，向不产丝，想土性不宜种植与。第三条，敦风俗以黜浮华，此说甚是。本部堂亦夙持此论。咸丰十年，曾经出示劝谕官绅，力禁奢靡以消灾劫，迄今尚乏成效。当由本部堂与各地方官不能以身率先之故。若再行出示，亦属虚文也，未必果有裨益。第四条，理财用以通商贾。商贾之流通，在于人烟辐辏，政无烦苛；不在银色之高下。现在七属尚未开征，民无应纳之赋，官无应解之银；公私所需，全赖外来款项。如粮台军饷，由两淮批解者，则系盐撇；由两湖批解者半系荆沙，岂能强之使一？所请开炉熔铸，暂无庸议。第五条，分庶务以课官司，最识大体。金陵初复，百废待兴；理应事事躬亲。本部堂尚愧不能尽力尽心。恭使纪纲已立，寮属多才，当一如该员所陈，以免务小遗大之弊。第六条，禁夜行以弭盗贼。早经饬令保甲局实力奉行。其各街巷口新设之木栅，二更后下锁，天明始开。更夫专司启闭，委员分段巡查。均如该员所议办理。候将原折钞发善后局司道公同阅看。酌量举行。

金匮县俞令明厚禀现在办公大概情形

清粮、招垦二事，诚为必不可缓。惟须筹办得宜，否则适滋讼累，毫无实际。“勤”、“廉”二字为立身之根本，亦即居官之要义。勤则以熟悉而生明；廉则以无瑕而生威。誉望自日隆矣！

广德州杨牧玉辉禀拟立招垦荒田安抚主客各条

该牧承办客民垦荒事宜，本部堂前批饬令速将已垦之田，通查一遍。编出某号昔系何姓之业。今尚未归；某号昔系何姓之业。今已逃亡无主，某号不知何姓之业？一一登记印簿，一面妥议章程。并将来业主出来，或归田价，或偿籽本。客民缴价应定数目若干，业主认田应定年限若干，业经告诫详备。兹阅所议章程十八条中，言设局者四，言变价者六，言税契者一，多属答非所问。惟第十以后四条，稍稍议及，亦未将归田价、偿籽本等事议一定数。而仅引朱御史减价、久荒、次荒六字，囫囵言之。独至变价充公，言之不已，又长言之。是本部堂所重者，在及时清查客民已垦之田，除将来主客相争之患。该牧所亟者，在收原业之税契，而动用荒田之变价。用意迥不相合。此案为该州极重大切要之件，将来造福酿祸，皆基于今日。该牧何漫不经心若此，至于各乡绅董，未必人人公正，只可令其清查田亩，不必令其具结出保。若因户口流亡，契串无据，不可无取保之人，即须于开办之初，严定冒认之罪。将来查出有冒认者，连坐保人，以免贿卖之弊。该州被害虽深，人民究未尽绝。即据该州前次所禀，亦尚存四千余户。十里八里之中，岂无一处、两处原业已垦之田，而客民一聚千百，一连数里，窃恐原业已归，方谋牛种。而客民于将耕未耕之际，争先夺之。或原业人住东乡，而田在西乡，客民初以为无主，已垦而不复相让。土著之势方孤，客民之势方众。强取强求，皆情事所必有。前批所以饬该牧先查荒地也，只须将客民所垦之荒地，清查一通，有主各业自然水落石出，何必定俟有主各业领照投税之后，方可逐细清查耶？第六条云，令两湖暨本省江北客绅在西乡要路各设一局。是西乡已有三局后，又于各乡城内添设五局，已嫌太多。而第八条又云，凡所来垦民系何省人，应归何省客绅约束。遇有不肖滋事，即由局董自行驱逐，似又与总局不相闻问。纷纭淆乱，全不得此事之要领。候即日另派妥员，前往该州，会同查办。

江宁梅藩司启照详酌减清河等七州县折漕价银请奏由

清河等七州县所收漕价，照淮扬通等属七年减定之例，每石减去三钱，作为二两一钱征收，固足稍苏民困。惟银价昂贵，州县遵奉新章，不准浮收，未免有垫赔之苦。必须将银价每年涨落之数，逐年奏明出示，按时价征收，而于每石额收之外，依照苏属之例，酌加公费若干，乃足苏官之困。兹仅议及坐支二钱津贴州县，全案犹未定妥。又清河等七州县，久不买米起运，即系永交折价之局，其淮扬通等属尚系运解，本色仅有二成，折价则一两四钱之数，亦不足为定案，应依照苏属之例，每年奏定米价。除按价征收外，酌加公费若干，乃可垂之永久。仰再补详并案具奏。

江宁梅藩司启照详宁属各州县征收钱粮银价翔贵请予加收由

据详，宁属各州县钱粮，请从同治十年下忙起，按照原定收价，每两加钱百文、八十文不等。日后银价如有涨落，收价亦可随时增减，与苏属新章大同小异，而与七年定章不甚相背。面面兼顾斟酌，亦具苦心。应即如清折所议办理。惟宁属缺分多苦，而所定收数，尚不及苏属之多，州县无力赔贴，尚恐不可行之久远。而七年所定之章，甫逾二年，即行增加，恐百姓亦不免抗违之患。且苏属通行一律，而宁属之章参差不齐，亦未足为定案。所请应否汇奏之处，似可不必遽奏，候咨商抚部院核夺。

江督署礼科

衡山县岁贡旷学熊禀捐修南岳神庙暂收银钱数目请准吉期兴工由

该绅等奉委修建岳庙，既经择定七月十四日兴工，应如所拟办理。工程浩大，须费甚繁，本部堂捐银五百两，俟彭部堂捐款解到，即行并解。仍候咨行同乡文武大员，量力捐助，以济要工。其监修此项工程，候咨请南抚部院专委贤员，督同衡山县令教佐各官，暨该绅等实力经修，无须本部堂隔省委员也。至所请之符州同陈贡生、罗监生等，均准如禀办理。另单上封寺僧人捏名募捐等事，应俟南抚部院委员到山之日，会同衡山县查明禀办。无论何处捐项，均需归于一局一簿，汇总经收，汇总开支，庶免重捐侵蚀等弊。

宁国县禀卑邑书院筹捐兴修归绅董贡生董作霖等经理由

振兴文教，亦善后中之要务。该县兵燹之后，经费难筹，议于出水竹木山货中酌量摊捐，亦不得已之举。但千钱抽收五十文，于出者已觉其多，而于书院仍未必有济。经手绅董是否可靠？仰宁国府一面密查禀复，一面由该县督同各董先行兴办。

镇江府禀请颁给吉公祠匾额由

吉公祠现已垂成，仰将发去匾额，钩摹悬挂，以彰忠烈。至本部堂捐助百金，已发交江宁府涂守觅便寄润。该郡曾否续得甘霖，并即随时禀报。此间望泽甚殷，久祷无应。位高德薄，上干天和，累及斯民，忧愧无已。

桐城县禀卑邑丁卯科举人进京会试期迫恳请筹给川资由

查同治三年甲子科乡试，系因大乱初平，改期举办。各士子仓猝赴京，为时甚迫，多有不及整理行装。是以本部堂饬令善后局，另行筹款，每名给发银三十两。作为旗匾袍帽盘费等款，以助公车之费。系属格外从优。厥后户部议驳，不准报销，不能援以为例。本年乡试系按期举行，与甲子科情形不同，所请殊难准行。惟由司例给之款，本年能否照发，仰安徽布政司查明筹议具复饬遵。昨见邸钞浙抚部院奏请每举人发银十两，已奉旨交户部议奏，如其议准，江南即先行发银后，再援案一奏可也。

安臬司呈太平县学禀蒋令各款撤任讯办由

太平教官所禀蒋令各款，如果属实，自应撤任查办，惟其中最要者，不过苛征浮勒，径责生员二条；何以并无绅民具控，独由该教谕等禀揭。恐有挟嫌别情，希图撤任，以快私怨。昨邳州丞、典、教官、武营会禀揭参邳州徐牧，直至离任查办，又称毫无实据。此案恐与邳州一案相类，如应撤任，两学必须同撤，不可稍有偏徇。

苏松太道禀庙捐等项教民不值捐输请示由

查按亩派捐，即与加赋无异。前据江阴县详请随漕带收钱文，作为修建文庙之用，当经明晰批饬苏藩司饬县停办，并饬通行各属。如有议定随漕带收经费，以及别项名色，仿照亩捐租捐者，概行严饬停止在案。兹核所禀苏常各属，仍有按亩派捐修建文庙之事，均藉称松属办过章程。究竟苏、常各属现在按田派捐者，共有几处？松属章程定于何时？现在有无派捐之处？仰即由道查明，限半月内禀复。一面移会苏藩司，一体严饬，押令即日停止。倘敢故违，即行撤任查办。以苏民困，而惩藐抗。至教民趋向不同，不准列入庠序，亦不准其预考；诚属名正言顺。将来设有龃龉，如果藉不捐文庙为词驳斥，则必有临时情愿捐钱若干，以求应试者。又将以何词斥之。殊欠斟酌。自汉唐以来即有释道两教，欲求明周孔之道以胜之，必有裕于口舌科条之外者。天主教亦略与释道相近，正未可卤莽以求逞也。

江都县详营弁毛可法等禀詹镇抗不检帐一案请示由

此案毛可法等所控，原未可尽信。第查府县前详：录叙詹镇咨请告示文内，声称“本翼长捐助养廉，并劝统下头二、三、四起忠勇、新勇、各营官弁、勇丁、量力捐助，将火星庙宇修盖，重新添建忠义祠，奉祀本营阵亡伤亡各官弁勇。仍于江北浦、六、仪、扬各处置买田亩，所收麦秋两季，除提充香火及僧人食用外，余存之资，以备恤赏，及老迈无依官弁勇丁衣食之需。”等语。是当日公捐置产，确有其事，但浦六仪扬之田，岁收若干，提充香火食用外，余存备恤赏等事之用若干，非清算不能剖明。本部堂前批令自行清结，原冀其自息讼端。该镇执而不悟，以致毛可法等哓哓渎控，永无结期。仰候饬提两造人证来省，另委大员监同核算。或公或私，本部堂亲为剖断，庶几葛藤永清，物议自息。

苏松太道禀筹设上海普育事宜并改经费请示由

据禀并另单均悉。上海普育堂之设，该道竭力经营，支持三年之久，乐善不倦，用心可嘉。惟此等乃乡里好善者之所为，非为政之大体。衣食分人，曾刿指为小惠；乘舆济人，孟子谓非政要。近世儒者王船山于社仓义仓等事，皆反复讥议。乍见似骇听闻，深思乃有至理。本部堂虽不敢议及古法，而于以感应阴骘等编为立教之首，以育婴恤嫠等事为立政之本，则未敢以为然也。所请将垃圾局经费钱五百千文，改作普育堂经费，准每月照拨一半，以资接济。该道与局董筹出经久之法，则善矣。

游击毛可法等禀控詹镇启纶由

詹镇广有田产，人所共知，自不仅尔等所控之业。但须分别某田为公项所置，某田为詹镇私产，方昭公允。尔等毫无分晓，所呈田单，不惟多与詹镇田契不符；即查江都县卷，各佃户所供，亦与田单互异。究竟凭何指控，此案起衅，本因方长久向詹镇借贷不遂，以至串同毛可法。复经毛可法勾同王品裕等，挟制索诈。方长久、毛可法二人自连镇出降，跟随詹镇，历保今职，并各置有产业，试问皆从何处得来？尔等向为詹镇腹心，逢迎长恶，无所不至。詹营账目，皆由尔等经手。始则助虐营私，继则背本讦上。纯是痞棍行径，淮扬士民无不切齿，衣冠中断不容有此败类！本部堂平日亦不以詹镇为然，独于此案则痛恨方、毛二人，转觉詹镇尚可恕原矣，已将该候补知州方长久。候补游击毛可法奏参革职刑讯。仰司道饬县将方长久、毛可法收押。一面严刑审讯王品裕等倘执迷不悟，定案时，一并参处不贷！

江宁李藩司等禀监算毛可法等控詹镇一案请结由

此案业经本部堂提讯，将毛可法、方长久二名分别枷责。至詹镇在扬带兵，广置田产，以致人言藉藉。应将该镇呈出坐落江都仪征境内之田，近二千亩，酌提一半，归于扬州府城，创立育婴堂，以服士庶之心。该镇驰驱剿贼，屡立战绩，准其在扬安居立业，以副圣朝宽待将士之意。黄守贵、李兴顺二员，即递回原籍，交地方官管束。仰候一并奏明结案，并分别咨行查照！

文童熊首杰禀请赏川资扶榇回籍由

该童之父熊庆澜，久在军营，坚忍耐劳，本有循吏之志。而不得一试，以展素抱，殊堪悯念。在局身故，既系无力扶榇回籍，应准给洋贰百元，以资济用。仰即查收妥速护送回籍。

句容等县会禀上江二县垫用院试经费可否仍由善后局筹款给领请示由

查院试经费，向系由县筹解，并不另拨款项。现在各该县等权办抵征，仅提办公津贴，与从前情事稍有不同。据禀该县等均系署事人员，仅支半廉，照旧摊捐。院试经费，力有未逮，尚系实情。究应如何酌办，仰江宁布政司确核妥议，详复察夺。至宁属各州县，苦缺居多。所有院试经费，应如何筹款津贴？一并妥议商办可也。

苏松太道禀送战国策去毒十部由

《战国策》十部收到。此书素未得见，今得刊布，《三鱼堂著述》，又添一种流传人间，足以慰讲求正学者仰止之心。

顾承堉等禀叩示服制由

查定例，庶子为所生母为嫡母，均系斩衰三年。顾承熙既系顾宜寿之妾邱氏所生。邱氏即系承熙生母。邱氏病故，顾承熙自应遵例持服三年。该举人等所称欧阳条奏，并未篡例遵行。其余所引各条，亦不合于礼制，应即赶紧饬令顾承熙补报丁忧，请开廪缺，以符定制。不得饰词渎陈，致干匿丧之罪。

江浦县孀妇顾丁氏禀叩示服制求免罪名由

已于顾承堉等词内批示矣。至所引为人后者各条，皆为出嗣伯叔父者言之，于庶母所生之子无涉，何得妄行援引？速令尔子呈报开缺，姑宽前罪可也！

厘金捐局禀奉拨仪征学宫木价银两应在何款项下拨解由

查仪征修建学宫，款项无著，前经该县绅士晏卞两中丞等公呈，请在仪征境内之沙漫洲，泗源沟两卡酌拨厘金，作为学宫经费。经本部堂批准，酌拨一成，行知该局在案。此项木价六千两，既在湖北督销局兑发，应在沙漫洲，泗源沟，两处各拨一成项下合拨，解军需局，以遴鄂局兑款。仰分别移行知照。

祝咸熙等禀争继由

查阅来禀。内以祝怀璧承继祝崔氏为嗣，多有未便。又云“本拟直陈，实干大典”等语。当即饬发江宁府，将祝咸熙等逐一讯供，所禀各层，有何证据？兹据蒯守录供禀呈，祝咸熙等俱供并无实在证据。惟祝怀璧之妻缢死时，其母到家吵闹，说是祝怀璧与崔氏有暖昧不明的事。既有此节，则祝毓秀尚有四子，听凭崔氏另择一子承继，既可远嫌，而服族众之心；而崔氏亦尚可择所爱而立，不至甚拂其意。案经批府饬县讯断，仰颍州府速饬该县集讯断详。

惜阴肄业生何延庆等禀请另增一课试以史事论辩等文由

惜阴书院每月官课一次，系属定章，不须另行加增。据请添试古文，足见该生等力求朴学，抗希前哲。惟于风檐寸晷之中，恐难尽其所长。应准嗣后每课增作古文一篇，每次领卷二本。其一赋、一诗仍须扃试，本日交卷。其余古文、古诗、经解、杂艺准携卷回家，限三日交卷，以示体恤。其有于扃试之日全交者听。仰江宁府，即转饬遵照办理。

泰州监生刘书云禀生子求荣未遂反遭辱没先人罗等劣迹案件呈电由

此案现据泰州具详，业经批饬。确访耆老，再行定案。兹核所呈专与该州所详为难，纯系讼师笔状。是欲求考而先犯众忌，求合而愈离矣。惟所钞呈王海信函及罗星纬等劣迹案据，殊有关系。仰泰州再行确查，当堂暨调阅王生原信，并查泰坝监掣衙门，有无在坝充役证据，禀复核夺。

阜宁县详人文日盛请赐会奏定立中学取进由

查各属文武学额，向系按照地方钱粮科定。该县所辖地方，系由山盐两县分拨，其学额亦按照分拨之钱粮为定。据称该县加赋已多，详请另立中学，及选拨增廪贡各额，并请将原拨山盐二县学额归还。学额可拨还，而田地钱粮不能一并拨还，亦与定例不符。且所援福建等省加额各案，皆系由原定之额酌量加增，并非舍原额而另立专学。能否仿照办理，仰江宁布政司确切查明，妥议详复察夺。

苏州湖南会馆修造委员李新燕等禀木捐项下应分拨若干请示由

湖南会馆木捐，现在尚未劝办。应俟将来捐有成数，宁馆分拨七成，苏馆分拨三成，以资接济。惟两处均嫌数少，不足济事，尚须另筹良法也。

府上江三学生员陈以庄等禀请赏给贫士度岁银两由

据禀自系实情。惟兵燹以后，贫苦寒士所在多有。即就省城而论，亦不止该生等十四人也。金陵文物之邦，各老辈安贫守约，风骨峻增，曾不乏人。若以度岁无资，辄有干请，不但例所本无，兼难遍及。该生等身列士林，于乡先达爱惜廉耻之道，亦不符合。所禀殊难准行。

江督署兵科

署宁国府黎守福畴禀周国凯藉柩讹索由

原任湖北提督周天培灵柩查获，顷准江军门来咨即行给发护照，交江军门派弁护送回籍。兹革员周国凯，并不守候护照仅凭一溜单，任意讹索，将灵柩抬入公堂，殊出情理之外，昨据鲍军门呈送克复青石保案已将周国凯，开复原官，应即撤去保举，以示惩儆。周国凯素不安分，并非周军门之子，应不准其护送周军门灵柩，由该府派人搭船送至安庆，交江军门亲自护送回蜀。周国凯倘敢逞凶肆闹，即行严拿治罪！

署淮运司许如骏详盐捕营添募兵丁差缉由

来详叙明地方营汛，得规包庇，伙同兴贩，其害最深。盐捕营之与地方汛兵，盖亦名异实同。一经添募，始则请领月饷，继则请发军械，请配巡船，请给赏号；于公事不但无益，而且有损。所请断不准行。仰即严饬该都司即日撤停，毋得妄生希冀。

豫胜营记名总兵袁兴旺禀回籍养病由

该将于军务稍平之时，见机而作，志趣可嘉。惟居乡以谨慎为本，尚须好善忘势，安分务农。俾里党中尽消凌竞之风，庶足保令名而全末路也。

芜湖县曾令化南禀恳邀免应付霆军马草由

据禀已悉。仰仍会同高淳当涂等县设法购办，随时禀请鲍军门由营酌量给价。天下滔滔，何处非满目疮痍？转瞬春草发生，霆军移师他剿，该县供应亦渐少矣。

安藩司详淮河添设水师月饷拟抽盐厘以供支用由

查长淮添设水师，安抚部院创立此议，未便以经费难筹，徒致纷纷道谋无成。本部堂酌定应于龟山立参将一营，正阳关立参将一营，五河立游击一营。按照长江水师之例，估计每岁约需官兵俸饷、养廉、杂费等项银八万两有奇。军务未竣，厘务未停以前，应由淮河厘卡供支一半，由五河正阳盐厘供支一半。将来军事大定，厘金停撤，则全由淮北盐课项下供支。至原拟另设划船分巡一节，淮河水势夏涨冬涸，若划船专于冬春巡查支河汊港；而于舢板随时拨兵驾驶即可。若于长龙舢板之外，另立划船名目则不可。是船厂或添划船之费，而毋庸另添划船之额兵也。惟目下淮河上下游，本部堂及皖抚部院均有炮船在内，船数不下二三百号。较之将来经制水师应设之船，多至三四倍。捻氛尚炽，未可多裁。目下之水勇遽立经制之水兵，仰该司等会议详复后，今年先行会奏定案。明年再行兴办，尚不为迟。

淮扬欧阳镇利见禀亲老多病恳请代奏开缺由

据禀情辞恳挚，悃诚流溢。该镇平日淡于荣利，厚于本原，本部堂亦至谅而深许之。惟目前清淮防剿虽松，而淮扬系特设之镇，数年来专办防剿。于本镇陆营各事，均未整顿。该镇心地既正，条理亦密，趁此无事之时，将本镇员弁实力教诫，兵丁实力操演；使由工改操之营，一变向来懈弛之习，为清淮成一重镇，为国家做一番事业，方是显亲扬名之正理。该镇之父，曾经迎养到淮，目前东南军务已平，仍可扁舟东下就养衙斋。则公私兼尽，不必汲汲求退也！

署六安营参将徐士衡禀新复额兵督率训练由

现当整饬营伍之际，自应勤加训练，以期整饬戎行。考察弁兵，必须于技艺、人材、操守、缉捕四者认真查核。该将亦宜以勤、廉二字自励，身正乃能正人也。

泗州禀复盱眙各盐栈陋规情形

此项陋规，既系始自同治元年，县城甫复，兵饷无出之时，尚非多年旧规。现在兵饷略裕，正值整顿盐务之时，曾都司于到任后，并不收受，并将勾串索扰之营兵及武生姚秉安等分别送县责惩戒饬，办事尚属认真。候将该都司请示之禀，补行批发，略加奖借。并饬将此项规费永远革除，以恤商情。

署泗州营都司曾毓衢禀盱眙各盐栈向有例规钱文归营办公请示由

文武衙门本以革除陋规为是。该都司具禀请示，毫无掩饰，立志甚属可嘉。本部堂以各处情形不同，无凭悬断，当经札饬泗州钟牧详细禀复。兹据该牧所禀各情，与该都司所禀相符，且称该都司到任后，不收陋规，人人悦服。并有惩办营兵索扰之事，绿营各员弁，若使皆能自爱若此，积习可以一变。本部堂向来训诫属吏，总以勤、廉二字为本。该都司不收陋规，即是廉字之本；约束弁兵，即是勤字之本。从此扩而充之，将来无论升擢何官，但须常存此心，便可称职无愧矣！此项盐栈津贴钱文，钟牧禀内并称，近来生意甚微，仰即永远革除，以恤商情。

苏藩司详议添造艇船并巡洋缉捕章程由

据详已悉。该司道等所议各条，尚属周妥，批答于左：

第一条：狼、福、崇、淞四营，现在共只艇船十四号，断不敷用。所拟先造十号，由苏省牙厘局淞沪捐厘局，各拨银一万两，为造船之费，应如所议办理。本部堂同治四年腊底，奏长江水师第二十六条内，本议及狼山等镇，应添造红单拖罟大船数号，正与此次之议相合。候咨彭部堂黄军门于所属之吴城船厂，芜湖船厂，分手钉造，仍由丁藩司择粤东之熟于船务者，举荐一二人，分赴两厂帮同照料，《长江水师章程》发去刊本二册，以备查阅。

第二条：轮船会哨一节，《长江水师章程》第二十六条内，亦有添造轮船，分布狼山崇明之议。现在未能造船，除天平轮船须协同威宁密解送饷械，仅能于两月之中巡哨一次外。其铁皮、海生二船应均调归上海，专作吴淞崇明巡哨之用。艇船有轮船会哨，轮船果勤奋出力，艇船亦必相观而善。惟轮船稽查艇船之议，不肖者固多扶同徇隐，即贤者亦难破除情面，专事攻讦，断无实际应无庸议！至应道兼管机器局，究竟新造轮船后批，先买汽炉，但装船壳；事可行否？船果何时可成？仰即单函禀复。

第三条：巡船易地稽查，立法最善。所拟报单，亦颇周密，然奉行不力，不过如文武考试之互结。绿营之循环簿，地方衙门之晴雨册；久则奉行故事，全无真际。目下试行一二年，始准照所议办理。

第四条：师船按时考验，应如所议。每届冬季，由苏松太道，常、镇通海道，调集海口，分别考核。此外，不拘何时，每岁请长江提督按照狼、福、崇明考察一次；江苏提督按照考察一次。

第五条：管带艇船员弁，如不出洋巡哨，一经察出应即撤参！其一船拿获，或二船、三船应如所议，分别全赏、半赏或赏三分之一，以昭公允。至拿获无主盗赃，总须解交地方官验收估变后，于定案时声明宜赏银若干两，不必以盗犯认劫次数，按次赏银。凡立法过于纤细，则必不能行矣！

第六条：地方官盗案处分定例甚严，果能照例办理，何尝不知儆畏？乃积习相沿，一遇四参处分，便设法求调，巧为趋避。其中亦有官声素好，上司欲为保全不肯以一案去一好官，因而辗转迁就；处分几同虚设。今欲整顿巡洋事宜，但就地方官原定处分不肯通融，即使例止降留，究已有碍于升转。若再加重定议，则外海、内洋本非陆路州县所能致力，不必更张。至水师疏防处分，《长江章程》第二十二条内，第言由提督专案参办，并未详载参之轻重，限之迟速。该司等议及文职，而不言武职，尤为疏略。所有狼、福、崇、吴四营疏防处分，仰该司道参酌外海内洋定例，及《长江章程》另行议详核夺。

常镇蔡道世俊禀复职员吴楚山控淮关巡役诈扰遵批查明情形

涂家沟，王家港，邵伯镇等处，既非淮关例应设巡地方，即未便任听丁役越境滋扰。候咨会淮关监督将丁役分别撤回，以安商旅。至另单禀黄花菜八十件，罚银至四百两，不免苦累，并候咨会淮关，将经手罚款之人，查取职名，以凭参办。如系丁役，亦应严惩。嗣后遇有罚款，分别持平办理，免致影射需索。

山阳县姚令德彰禀浙军等归伍请饬封船济用由

该兵勇分起归伍。应令由陆路行走，何必封许多船？向来湘淮各军经过之处，均无办差之说。与前此金陵大营向帅和帅所部兵勇，所过水陆伺应兵差者迥别。浙军李道需索差船，决非浙抚部院之意，仰即传知遵照。仍录批报明漕部堂(抚部院)查照。

苏松太道应宝时等禀会议暂行雇船捕盗章程由

本部堂月内亲赴上海、吴淞一带巡阅形势，《巡洋章程》不久当可定议。目下洋面不靖，又值海运北上之时，自应先其所急，暂求缉捕之法。如所议第一条，雇募广艇八只，权应急需，应即照办。其雇船之数，曾与丁抚部院往返函商，想该道亦闻之矣。第三条，各船勇数多寡，暂照所拟雇募配用。应俟檄行李军门依照福建李军门成谋之例。亲赴洋面巡缉，闻闽洋近极安靖，皆李军门去岁亲巡之效也。各船哨弁，即由李军门及苏、狼、福三镇自行拣派。每船派一可靠之员，亲带出洋，则责成效专而条款可简。其水勇口粮，照《长江水师章程》第十二条，每名每日酌加二分。其哨弁薪水，当如何酌加，应请李军门查核定拟。第四条：各船七日在吴淞口外会哨一次，事属可行。惟提镇亲自出巡，则会哨之期应由李军门及三镇随时酌派。自不必呈报日期。至令管轮船之委员禀揭艇船，则断不可行。轮船未必果贤员，艇船未必皆不肖也。第五条，明定赏罚，与第八条本属一事。应俟李军门出巡一次之后，再行定议。其余第二条，每日以两艇出巡，两艇住口，以均劳逸。第六条，本境汛弁一体巡防；第七条，月给每船油烛等费；第九条，宽给军械；均准照行。未尽事宜归入经久章程案内，定拟可也。

李军门禀巡察内洋大概情形并拟移驻松江由

内洋既经细勘，再用天平轮船将外洋详细察看，全局瞭然，一切规画布置，便可具得。贵军门拟驻扎松江，系属旧制。应准暂驻该郡，免致与上海洋人朝夕交涉，或滋事端。宝山距上海六十里，南达吴淞黄埔，西通长江，最为扼要之地，请贵军门自往勘查，将来可建衙，永远驻扎否？本部堂亦当派员察看。以凭核办。

李军门咨巡历外洋回沪会议派巡各条并代三镇请给薪水由

此次贵军门与狼、福、苏三镇出洋复勘形势，甚属精细。即所议各条，亦尚妥协。兹批答如左。第一条，三镇与吴淞营于内洋各分汛地，各派船只，以专责成。逢五则与本营会哨，逢十则与别营会哨；立法已极周密，均如所议办理。惟吴淞系苏淞镇标所辖之营，不应与该镇平列。将来永远章程，必须酌改。至各营合用船只四十号，刻下现有之船仅止二十三号。应照上海道续议第一条，先行添雇民船十七支备用，候咨行船厂再钉八团舢板等船三十号，陆续更换。外洋浩渺数千里，不能画分汛地，即以现有之广艇八号，常泊于十激，分起出巡，每月于吴淞口外会同内洋各船，操演两次。候丁中丞所借大广船到沪，即与八船归并一处巡缉。将来外洋船只，应否再添，抑或即以十船为额，应请贵军门酌定见复。轮船迟速，本不与艇船同论。目下轮船尚少，只可以艇巡各船为主，而轮船协巡协捕。将来轮船果多，再行酌核改议。贵军门出洋亦坐艇巡等船，与三镇及将弁同甘共苦可也！第二条，外洋艇船，既有统率名目，即无轮流换统之理，八艇应专归贵军门统率。贵军门自巡一次，又咨饬三镇各巡一次。三镇中才长者，多巡几次，才短者少巡，听贵军门酌核咨委，一面咨报督抚备查。第三条，官弁巡查外洋，酌加薪水。未经得缺之副将等官，即照来单所定薪水之数发给。其实缺人员，有廉俸可领者，不在此例。至艇勇口粮，长江水师定章有舵工、管舱、桨手等名目。口分自三两六钱，至二两七钱不等。前次滕镇等所报募勇用款，亦分等差，不能一律。现在所拟统于三两六钱以外，酌加三分，事属可行。惟是否应分等差，须再详议，核定。第四条，获盗赏格，即如所拟办理，惟赏银若干两，仍希指定确数，具复核夺。至失事处分，应参酌中枢政考，及兵部新议之长江处分，候咨商丁部院定议会核。第五条，约束勇丁，照《长江章程》第二十一条办理。先立不可犯者三事，登岸居住，吸食洋烟者，官则革职，兵则革粮；犯赌者严办，余则酌量轻重惩儆。第六条，宽备军火；第七条，官勇捕盗伤亡，宜给予恤赏；第八条，粮台宜暂设上海。均照所拟办理。惟旗帜、号衣仍照长江旧例，各营量给公费，不宜由粮台制办。至应道等续议之第二条，各船薪粮等项，目前应仍由关库及沪局分拨。俟议外海经久章程时，或酌裁绿营，于司库拨发，另行定议。前曾面订经久章程，由丁抚部院亲自定稿。兹贵军门有此议章，再参以司道所议之章，尽可作为底本，候咨请抚部院删润定议，会核具奏。

江南提督李禀福建巡洋事宜并送船式图

巡洋艇船，仍用江苏外海水师第几号字样编列，不必别立营名，计已接到前批矣。李军门函阅过，所言船式、口粮、营弁三事，有可以资采择者，候照录一分，咨送丁抚部院拟议章程时，足资参酌，并候咨商福建督抚院，暨李军门将拖罾面夹板底之船派员管带一号来江，以凭照式打造可也。

李军门禀请代奏开缺回籍并卸署福山郑镇请酌给薪水由

本年整顿外海水师，贵军门督率将弁，亲历出洋，不辞艰苦，足为各镇将表率。现值更换新章之际，太湖水师勇丁须陆续裁撤，改作经制水兵。其旧制之内河外海水师，须以有船为主。无船之官，无船之兵，亦须酌量裁汰，庶几名实相符。目下头绪极繁，若更易生手，必致丝棼难理。日内与马督部堂、丁抚部院面商，意见相同。应请贵军门力疾从公，共维大局，未可遽萌退志。至郑镇云祥留办洋务，应准月给薪水银一百两，以资津贴，候饬苏、松、太应道按月给领。

皖南潘镇禀请饬前署刘镇启发移交亲兵由

查刘镇尚未具禀销假，其病势颇深，必须久为调理。现当巡缉紧要，所有刘镇原带亲兵弁委，应即移交该镇接带，以资差巡。仰候照行刘镇遵照，并咨明安抚部院查考。

汉阳许镇禀抵署察看各汛情形

长江水师，系创始之营，又系各营勇丁改为经制水师，与地方文武各官均格格不相入。本部堂初定章程，惟恐流弊滋多，招人訾议。数年来，时加访问，大半不惬人意，而于两湖为尤甚，近则不待访问，而言者愈众。其弊端之显著者，纵容弁兵，索取过往船只灯油钱等项。又以拿赌博为名，遇民船之有骨牌者，有字牌者，拿得索取钱文，始准释放。又或借拿私钱、拿私盐为名，讹索银钱。又或擅受词讼，坐堂审讯，刑责绅民。卖备食物，勒给官价。日间全不操演，夜间全不巡查。以致长江常出劫案，声名狼籍，其致病之原，则在遇事科派钱文，总兵取之官营，则有议定年规章程。致送三节两寿开销杂款。营官取之哨官，哨官取之额兵。则有扣去公项杂费、捐项送礼等银，每季或扣一二十两，多者扣至七八十两。皆弁兵本分应得之款。弁兵之心中眼中惟钱财看得分明。若镇将勒派钱文，此处扣一分，彼处减一钱。层层剥削，则兵弁受害不浅，不特心含怨怒，且百事皆懒做矣。故镇将贪者，满营皆有废弛之气；廉者，满营皆有振兴之象。贪者，部下常有仇恨之心；廉者，部下常有佩服之意。银钱只有此数，上愈宽，则下愈窘；上不苟取分文，则下皆畏而爱之。本部堂平日教人，总以廉字为立身之本。《长江水师定章》自提镇以下领款无不从优，专为严禁浮费而设。该镇先从廉字做起。每季发饷，总不可扣弁兵分文。而约束弁兵则以勤字为本。刻刻教督，是曰口勤；处处查察，是曰脚勤；事事体恤，是曰心勤；有此三端，自能与弁兵联络一气。平日严课之功，日必操演，夜必巡查。沿江窃盗之事，有案必破，有犯必惩；地方官绅交相推重，岂非快事？至于与人交际之道，则以敬字为主，切不可仍留军营脱略模样。此虽末节，亦易惹人笑话。该镇与岳州彭镇均为彭宫保识拔之人，到任数年，声名日减。不特从前战功尽弃，并且有累彭宫保知人之明。试问于心安否？本部堂殷殷告诫，无非欲为该镇保全令名。此批并录与彭镇一看，从此互相砥砺，实力奉行勤廉二字；而待人接物，常存敬畏之心。行乏既久，天下自有公论。断不至是非倒置。若再自护前非湔染积习，人言可畏，本部堂亦不能曲为宽贷也。

汉阳许镇朝琳禀复整顿营规由

本阁部堂上次所批各节，无非为保全该镇起见。近闻灯油钱业已查禁，此亦奉行之一端。其渔船编号索费一事，亦极为人所怨，应即赶紧严禁。尤须持以定力，常常稽查，不可日久生懈。其余各弊，均须切实禁革，断不可以一复了事。营哨各官中如查出实在劣迹，即可据实密禀，切勿姑息！

记名提督颜海仙禀恳收录差使由

目下人浮于事，无差可派。该员旧日苦战，备历艰险，本部堂亦极不能忘。无如军务久平，诸务日简，遂难于位置也。

安藩司详长淮水师补议添支各项可否照准盐厘两项能否添拨由

查狼山镇不在长江水师之列，一切支项，因有督巡内外洋之责，是以较陆营总兵稍增。寿春镇则不管洋面，应照陆营总兵之例。新设长淮水师，虽归兼辖，不过就近节制。所请增议各款，只宜从简约处酌拟，不得尽用长江之例。至所增经费，淮河厘卡能否添拨？应候安抚部院酌核批示。其五河正阳两盐卡安抚部院月分四成，若添拨一二千金，即在四成之内拨发，应无不敷。仰即另行妥筹，核议详复，以凭酌办。至各营如何划分汛界，管辖巡防。暨此外尚有未尽事宜，应如何变通办理？并即由司会镇，分别定议，次第详办。

尽先游击蒋云曜禀免骑射人员可否核定如何轮列由

各省武员补缺，大抵多系有缺人员，循资升补。江苏按月考试，乃有以屡列优等而补缺者。此系破格之举。在他省则虽未受伤，而亦未必能补一缺也。缺少而员多，本部堂亦实难于位置。岂见曾经立功受伤之人，而全不体恤哉？所禀碍难允行。

记名提督李文益禀请附奏留用由

查该提督系奉特旨发往云南差遣委用之员。云南系军务省分，江南并无军务，未便奏留。如其轻奏，恐干严诘。

漳州孙镇开华禀报任事并统带省标八营精兵由

据禀已悉。仰即认真训练，以耐劳、洁己二事自励。勤则有为，廉则有守，久之自为上下及同僚所共信矣！

江督署刑科

安庆府禀请销太湖县李万乔控案并请通饬各属凡有以未克复时倚贼抢夺等词控告者一概立案不行由

此案准即销结，候饬太湖县知照，并候通饬各属，前此未克复时，倚贼抢夺之事，一概不究。

都司朱家鼎禀控潘廷成纠匪凶抢财命两害恳恩严究由

寿州失守，已阅两年。当时抢劫焚杀各案，止能坐罪于苗沛霖一人，岂能一一指名，各兴私讼耶？该员前年署理寿春右营，都司奉委看守东门，不能于寿城被陷时殉难，尚砚然以抢案具禀，实属不知大义。所请严究潘廷成之处，应不准行。

批铜沛丰三县士民马凤池等呈词

查此案现准漕部堂钞折咨会，占种沛地之呔匪，经官兵剿逐，业将新团一圩一律平毁。其旧恳湖荒之东民，现具有甘结保状，不敢别滋事端，于九月初一日复奏在案。兹该民人等控称新团本系由旧团分拨，且攻寨劫杀，实唐团起意纠合，成此巨案。其首领唐守忠异常奸狡，结纳亡命，非但居民受害，并敢抗拒官军。查该匪等罪案极多，愍不畏法！前此寻仇构衅，习为故常。今巨案已发，仍复肆毒乡闾，实堪痛恨！本应痛加剿洗，姑念甫在漕辕具结。约限三个月再行查看。如始终怙恶不悛，残害善良，仰三县士民再来控告，本部堂必发兵数千前往剿办，决不稍存姑息也！

徐州镇禀剿办新团呔匪及回防日期由

昨据三县绅耆公禀，新团系旧团分拨，此案攻寨劫杀，本自唐团起意。首领唐守忠奸狡凶暴，罪状尤多，原应一律剿洗。仅剿新团，不足以服土人之心，而惩呔匪之恶！姑念甫在漕辕具结，暂限三个月，由贵镇随时察看，如果怙恶不悛，即密呈本部堂，发兵剿办，不可稍事姑息。

金陵善后总局禀遵议《保甲章程》开折请示由

据禀及清扫并悉，均如所拟办理。总局候另刻关防札发，门牌则概用江宁府印，绅董准月给钱十二千，甲长月给三千，保甲系民间自清自卫之法，给予饩资，本非古义。姑念乱后孑黎困苦，实常借此以赒恤之。书识月给六两可也。

宝应捐职从九史抱书史捷书禀父天佑被杀等情

此案史天佑夤夜被杀，身受刃伤至十余处之多。查阅尸格，斫断右手二指，揣其情形，自系头面被刃时，以手遮护，致被砍落，迥非一伤致命，口不能喊者可比。仆妇龚高氏住房仅隔一墙，竟谓一无所闻，殊属可疑！统阅全卷，更有可疑者数端：史天佑于元年闰八月二十二日夜间被人杀死，前署宝应县姚令于九月初一日堂讯史凤书，据供史云书与史天佑有仇，云书偕雇工马贵约同凤书将史天佑杀死。史凤书既有此供，即应追问所称云书与史天佑有仇者，究系何仇？是否顿起杀心？抑系先经谋定？是夜至史天佑家，是否推门径入？抑系有人预匿在内开门放进？是否杀死史天佑后，再取分书？抑系偷窃分书，史天佑惊醒，登时用刀砍死？凶刀系何式样？现藏何处？分书现在何人手内？一一盘诘。如果史凤书等并非正凶，自能察出破绽。倘竟一一确凿供认，日后断不能全行翻供。何以九月初一日县堂供词，寥寥数语，全未根究？此可疑者一也。九月初一日，史凤书供认谋杀情事；初二日即行翻供。查初一日所供谋杀史天佑系史云书起意，则史云书为此案要证，即使史凤书翻供，总应传到史云书后，再行确讯。何以九月十一日史云书并未传到，又将史凤书严讯。复经供认如前？忽认、忽翻，情节支离，此可疑者二也。史云书与史凤书均系死者胞侄，据史凤书、马贵二人初供，均称云书动手用刀砍死。如果史凤书、马贵实系谎供，何以该两人一传即到，独史云书避匿许久。直至史吉氏、史培轩赴漕辕翻供之后，又迟至十一月初三日始行到案？似有心虚逃匿情事。此可疑者三也。史培轩赴诉漕辕呈内明称九月二十五日，始在伊家将马贵扭去，何以钞呈卷内有九月十一日马贵在县堂供认同杀情事，似该从九史捷书所控抽换县卷，未始无因。抑史捷书所钞各供未足凭信耶？此可疑者四也。史凤书所穿马褂，如果真是行凶时沾染血迹。及至赴县质讯，仍穿此马褂，自取败露，虽愚亦不至此！惟既据差役刘文称有斑点，究竟是否血痕，自应确切辨认，存案备查，何以遽行发还，致令尸子史捷书指为故意灭迹？此可疑者五也。其余种种疑窦，不可枚举。总之，此案紧要关键，史凤书、马贵初次所认谋杀情事，如系姚令严刑逼招耶？此等情节重大案件。岂可任意刑求？如并未十分刑讯，而自行供认耶？何以任令全行翻供，而不敢再问？况案悬两年之久，前后审讯数十堂之多，至今一无着落。原问官姚令断不能置身事外，仰布政司饬令前署宝应县姚令，迅速晋省听候本部堂当面详细询问，并饬扬州府将此案全卷调齐，逐一检点，钤印固封，派员赍送查阅，再行确切究办。至案内要证史凤书、马贵、史云书仰宝应县即行看管，听候复讯。抄案存。

咨商吴漕帅沛县呔匪攻破刘家寨一案

为咨商事为照。奋匪攻破刘家寨一案，经贵部堂派兵剿办，于九月初一日奏明新团一律平毁，旧团出具甘保各结，不敢再滋事端。嗣经刘际昌在都察院呈控，奉旨饬查。又经贵部堂于十一月二十五日查明复奏在案。现据沛县士民张谔亭等，铜丰两县士民时善长等，先后呈控奤匪肆恶不悛，焚杀掳掠，惨毒更甚。并抄粘控案二十余件，核其日期，自九月二十五日起，至十月二十一日止，均系在贵部堂九月初一日奏结之后。是奋匪残害善良，并未悛改，显然可见。本部堂察核案情，现在所办情节，不能折服铜沛士民之心者，略有数端：奋匪攻破刘家寨，杀伤至八十余人之多。六月十一日沛县许令初次具禀，但称团内出来呔匪五千余人，并未分别新团旧团，可见劫杀之事，不必尽属新团。迨姚镇等前往剿办，不知何以专剿新团，含糊了事，其不能服铜沛各民之心者，一也。匪徒起事，必有为首主使之人。此次攻破刘家寨，沛民指定唐守中主使，虽未可尽信，然既非唐守中，自必另有渠魁。果能拿获尽法惩治，亦足以服沛民之心。乃剿办新团，拿获匪，并未确切根究，辄以交出侯圩之侯殿和塞责，其不能服铜沛各民之心者，二也。唐守中为开垦湖田之首，即非钤制一切，其为各团信从，听其指挥，可以概见。其子唐锡龄捐纳县丞，在淮候补，自应远嫌自避，绝不与闻湖田之事。乃叠据铜沛士民呈控，称其入团查办，以被控之人，查本案之事，安得不变乱黑白，毫无是非？又所控劣员孟广书、张景贤等未闻惩究一二，其不能服铜沛各民之心者，三也。呔匪既垦湖田，又侵占民田，纵横盘踞，其势焰不可向迩，大致东民富，而徐民贫，东民强，而徐民弱，以东民之富强，历年以来，官吏受其贿通，土人遭其鱼肉，侵寻日久，酿成巨患。本年六月以前，未经发兵，或者犹存畏忌，乃至发兵之后，草率了案，必更肆无忌惮，莫敢谁何？其不能服铜沛各民之心者，四也。此案前于九月间，三县来控，本部堂批以约限三个月，如果怙恶不悛，三县再来控告，即行发兵剿办。兹该民等果来再控，惟系贵部堂三次具奏之案，本部堂未便以铜沛士民诉告之词，遽行剿办旧团，用特缕晰咨商，素谂贵部堂爱民如子，江北士民感戴已非一日，湖田之事，譬犹门内之子弟，遭外来之强暴，全赖尊长力为保护。务希再加详察。即将前次在贵辕具结之人，指名传到，责令将九月以后沛县各庄被劫之案，何人主使？何人行劫？按数交出，从严究办，以平铜沛丰三县士民之心。一面清查湖田，必将侵占民地，悉数退还，虽于办理匪徒，已属从宽，而于保护良民，差可无害。案关重大，相应咨商。为此合咨贵部堂，请烦查照施行！

批沛县士民张谔亭等呈

奤匪怙恶不悛，殊可痛恨！惟漕督部堂已于九月初一日奏结。旋有沛县童生刘际昌赴京呈诉，经都察院奏奉谕旨，交漕部堂、抚部院派员查办，漕部堂复于十一月二十一日查明复奏，均称东民尚为安分，此时未便遽尔派兵剿办，本部堂已将该民等受苦各情，缕晰咨商漕部堂，详察核办，当可主持公道，为该民等一纾积怨也！

批铜沛丰鱼等县士民刘贯三等呈词

湖田良莠不齐，通捻之说亦非无因。此次唐守忠父子在袁家庙殉难，业经本部堂派委地方官勘验属实，其团亦被贼攻破，受祸甚惨。现已批准具奏请恤，天下无父子死事，而仍目为叛逆之理。亦无合团自行发火之理。本部堂本欲将湖团认真查办，应筹良法。今观该士民等公禀，一味刁横，人心不平如此，兵劫殆尚无已时，可忧也。姑传刘贯三、王秉凤、萧朝光、侯殿选、萧名山、王麟川于十九日质讯。

候补知县宋祖骏禀察看郓巨一带情形

资遣湖团，不为东人所愿，夫人而知之。该员所禀情形，只泛论非查看也。本部堂所谓查勘者，须访亲族是否有人，田业是否尚有一二，郓、巨是否别有空地，村落是否繁庶。纵不能一一指出，亦当得其大端。如该员所论，乃局外悬揣之谈，非实事求是之道也。现已咨请吴部堂、阎部院派员再勘。本部堂并非坚执己见，志在必遣者，不过欲权衡实情，两害相形，则取其轻耳。

湖团董事前青城县教谕王孚等禀回籍失业恳准安业等情

该团民因被水灾，迁徙来徐，所垦固多系湖荒之地，亦不免侵占有主之业。而又恃强侮慢土著，以至与铜、沛民仇深祸结，本部堂心焉悯之。前议驱逐莠团，并资遣良团归东，系为尔等去危就安、永免后患起见，既据禀称原籍并无田产，安土重迁，自系实在情形，本部堂亦不理以所难。惟该处王刁两团，平昔窝匪抢劫，劣迹昭彰。王长振一名，尤属著名积匪，罪在不赦。本年九月捻匪窜徐，据生擒各贼所供，均称王团勾通贼匪前来，而铜、沛民人纷纷呈控，大略相同。又查该逆屯踞刁团十余日，事后派府县察看情形，墙屋器具完好如故，并无焚掠。其为甘心从逆，与王团厥罪维均。不特本部堂暗访明察，洞悉情伪。即尔等良团闻王团、刁团之声名狼籍，恐被连累，亦岂不疑之恶之？此等不法顽民，即使悉数骈诛，亦属咎所应得。姑念二团人数甚多，不忍玉石俱焚，除将王长振暨助逆凶党即日严拿正法，用昭炯戒外，应将王刁两团丁壮老幼男妇勒限正月十五日以前，全行撤归本籍，不准一名逗留。即由该董等传谕遵照。倘敢托故迁延，立即派兵剿洗，不留余孽。王刁二团驱逐之后，即将该处田产充公，官为经理，前往驻扎弹压。王刁二团既去，其余各团，仍准留住循分安业，无得惊慌疑畏。本部堂办理此事，不分土民、客民，但分孰良孰莠，其有契串，各据产业为团所占、急求清还者，是土民之良者也。其并无契串产业，但知敛钱构讼，激众论以兴祸端者，是土民之莠者也。其平日安分耕种如唐团之拒贼殉节、受害极惨者，是客民之良者也；其平日凌辱土著，如王团之勾贼、刁团之容贼者，是客民之莠者也。良者必加意保护，莠者必执法严惩。此次批示之后，凡失业土民有契串等据者，准于充公田内拨还。其公田余资准充铜、沛两县学校之用。若已分并无产业契串者，概不准敛钱纠众，联名告状。并不准称团民为“匪”字样，如违枷责惩治，团民之坚守拒贼者，本部堂必派兵救援，如有蹈王团刁团之覆辙者本部堂委查确实，亦必痛加诛惩，扶善去恶，决不稍偏，亦不稍宽。其余未尽事宜，另候示遵可也。

示谕王刁两团全行驱逐回籍稿

为晓谕事。照得王刁两团全行驱逐一案，本部堂业经明晰批示，所有未尽事宜，合再晓谕，开列于后：

——派兵镇驻，以重地方也。王刁二团限于节前搬徙回籍，如敢抗违，十六日即派大兵前往剿办，事平之后，兵勇即驻该二团中，以资弹压。

——执据清田，以绝争竞也；王刁二团之田，本部堂业已批定作为公田，官为经理。凡铜、沛民产有被各团侵占者，或有印契为据，或有粮串为据，准其呈请给还。如二者皆无，概不准影射冒领，亦不准具禀冒认，如违枷责重惩。其邻近各团界址相连者，不准乘风侵越，如违军法从事。

——设官稽查，以图久安也。湖团聚族日繁，良莠不一。此次虽逐去通贼之团，而留住各团，亦应编查保甲，以资整顿，拟即奏明设立同知一员，管理各团词讼等事。严十家连坐之法，庶莠民不敢勾匪，而良民永远安业。

——酌平大边，以通水利也。湖团原筑大堤，土人称曰“大边”，从前皆因客主相争，分疆划界，以致上游水势壅遏不行，于丰、沛民田大有窒碍。肇衅成仇，讼根纠结，皆由于此，上年虽经徐海道委员督饬各团开掘十数处，而水利仍未一律通畅。究与耕作相妨，应责令留住各团董随时平毁，按段截通，以资宣泄。

咨会东抚王刁二团各回本籍委员带银赴东散给安插

为咨会事为照。现闻王刁二团业经先后搬动，各回本籍，沿途均称安静，并无违抗情事，尚属畏法安分。王团多系郓城籍，刁团虽非一邑之人，而人情无多，应请贵护院就近委员前往各属妥为安插。俾该团民等不至穷无所归，所有该二团民，原缴田价约钱近二万余串，本部堂俟各属禀复安静后，亦须委员带银赴东，会同东省印委各员并扎藩臬司经理其事，散给抚绥。但惩通贼之头目，不咎无辜之团民。相应咨会，为此合资贵护院，请烦查照，办理施行。

统领老湘营总兵刘松山禀王团团民业已迁徙俟办理粗妥即往刁团察看由

王刁两团业经陆续迁去，凡住屋之稍大者，均已拆毁变卖，所遗茅篷数处，数虽零星，然切不可焚烧。应与已种之麦，由该镇派勇一一看守，丝毫不令毁伤，以示军无私焉之意。若因其为无主之物，任意作践，蹂躏禾苗，抢毁器物，即是无纪律者之所为，宜切禁之。仍候札饬张臬司派员先行勘明麦苗情形，禀商核办！

文生彭在政等禀归官团田为学校之用由

义塾乃学校之一端，候饬张臬司会同新任李道查明原案，于王刁二团内酌拨田产，清还义塾借拨之款，而稍增益之。此外，如铜、沛二县会试之公车费，乡试之宾兴费，小考之买卷费，书院之膏火费均系培植学校之事。某项应酌拨田产若干，使寒士各沾实惠，仰张臬司、李道督同府县，迅速议详核夺，定案勒碑，以垂久远。

王刁团民安静回籍准给地价告示稿

为晓谕事照。得王刁两团前经本部堂示期勒逐回籍，并经饬查该团民，如果依限撤回，沿途安静，准其给还原领地价，以示体恤在案。兹据铜、沛、鱼台等县禀复，该两团民均已遵限起程，安静回籍。是为首通匪者不过数人之罪，而安分畏法者，尚有数千之众，情殊可悯，应即查明该两团户口清册，昔年领地若干，照数给还。本部堂派一委员，山东抚院派一委员，会同郓城县于三月二十日，在郓城设局发还地价。届时拨兵一二营，在郓城弹压，仍饬郓城县于王团举董五人，先行造具有地之户姓名亩数实册，呈送到局，以便由局核明发交该董转给花户。除王常振罪恶昭著，不准举充外。其余但能秉公办事者，皆准充董。本部堂执法如山，爱民如子。与尔百姓相见以诚，该董事等七人届期赴郓城县局，领价散放，慎毋存怀疑畏缩之见，亦不可有从中侵蚀之弊。再王、刁两团现饬淮扬、徐州两镇派兵屯田，并派员勘查团民已种之麦究有若干，俟四月麦收后估价，值钱若干，准以一半给屯田之兵，一半给两团之民。定于五月二十日，仍在郓城县设局，该董等七人届期赴局听候各委员发钱，转给花户领收。除分别咨行外，合亟出示晓谕，为此示仰王、刁两团人员，一体知悉。特示。

徐海道详徐州卫请拨还被占卫地一案请示由

查阅该卫所呈卷宗，前此二百余年，卫田历未成熟，即所谓补额者，亦只有拟拨之名，并无奉拨之实。即嘉庆以后，该卫详请清查，亦讫无勘丈之事。迨至咸丰七年，各前道饬卫，另查实在案据，亦无确据可以呈复。屡约局员会勘，则以逆匪滋扰，大雨泥泞为词，终未勘过一次。就绘送地图而论，则以形势变迁为词，图幅前后不同。就坐落地段而论，则原卷系坐落铜境，仅靠沛境，现详忽改为坐落铜境，半入沛境。就部文而论，则所称雍正年间奉部拨补二百四十三顷者，卫卷并无此件。种种含糊捏饰，殊属可恶！本部堂此次奏结湖团一案，原期廓清旧案，永断葛藤。不应再以二百余年未经清出之田，希图冒领。该卫所请拨还卫田，以复旧额之处，断不准行！至以原卷“仅靠”二字，改为“半入”二字，及捏称部文，系属有心蒙混，仰该道查取该卫职名，以凭参办！

徐海道禀据营县请以王前道拨领湖地未领照恳恩酌予拨补由

据禀及另单均悉。所谓井山张家桥新涸滩地，并不在八团中已耕地内。王前升道既拨营学各一百顷，何以咸丰十年不立刻丈给，迟至同治三年始丈出三十五亩有奇。董镇及徐教授等既知有此案，何以正月不行禀明，直至奏定以后始行添此枝节？本部堂办结湖团一案，原因沛民连年控告东民，俱以霸占产业为词，因于王、刁二团退出地亩，酌留二百顷，以恤失业之户。又拨四百五十顷，以平释大众之怒。镇营并云龙书院并无失业，所请酌予分拨之处，应无庸议。现拨铜、沛学校之田，仰该道奉批后，饬派印委各员勘丈划界，即交绅董召佃耕种。未经勘丈以前，屯兵亦无须前往种豆。至原业认领之期，以奉旨后六个月为限，逾限不准再行禀领。仰即出示晓谕。如限期满后，尚有余存之田，应否酌拨镇营及云龙书院，该道再行通详核示。

徐海道详复奉饬筹议拨给铜沛两学学校公用地亩一案缮具章程请示由

据详已悉。该升道所议拨给铜沛公田章程，并附呈铜、沛两县会议各条。道署所议，尚属精详。其中亦有须酌核者，若逐条批答，分别准驳，则阅者易致迷混。今另约为八条，多系采择该升道原议，而驳改者，亦寓其中。仰刊刻一本，传布城乡绅民遵照，俟行之一二年，再行勒碑学宫，以垂久远，开列于左：

——王、刁两团地亩共六百七十七顷有零，应以二百顷作为铜山公田；以二百五十顷作为沛县公田；以二十顷作为云龙书院公田；以二百七顷有零留拨铜、沛原业之户。其铜山学校公田二百顷，及云龙书院公田二十顷；即在王团靠南铜境地内丈拨，不敷者于沛境连界处照数补足。其沛县学校公田二百五十顷，即在王团中间沛境地内丈拨。俟三宗公田丈定后，所余王团靠北沛境之地一百四十八顷有零，应与铜境刁团之五十八顷有零，留待原业之户认领。

——此项湖田，向分上、中、下三则缴租。约计每亩年租可收钱二百文，虽岁有丰歉，租有增减。然高下牵算，大致不甚相远。此次拨归学校公田，应纳年租，应仍以二百文为率。俟试行一年之后，如必有须增减之处，由铜、沛二令会同各学传谕绅董，另行分晰酌议，申报道府，详定租额。限丁卯年议定，不准屡次更改。所有勘丈经费，即由徐州粮台借用，收租归还。租额既定，由徐海道通详各辕，奏请升科。虽系培植学校之公产，仍宜定则纳赋，但比照民人私业量从轻减耳。照例征赋以外，别无报销之说，两县皆官督绅办，实用实销，不得造册送藩司衙门备查，致启司书讹索之端。

——云龙书院山长修金、监院薪水、生童膏火、课卷、课饭、暨花红加课、书院岁修等项，准于铜邑之二百顷内，再拨地二十顷，共计四十顷，以裕经费。歌风书院倾圮，现议兴修，准拨地八十顷，以一二年租息先行购料兴工建造。俟工竣后，再将山长修金、生童膏火，暨岁修等一切款项，由该县会学督同绅董，将此八十顷岁入之款，逐条妥议，申详道府核定，永作歌风书院经费。仍禀院司立案。

——铜邑文童，县府院三试卷费，准拨地四十顷；沛邑文童，县府院三试卷费，准拨地三十顷。所有试卷，应由礼房承办，卷价公议刊碑，不增不减。每届考试之期，核计人数，场数共用卷价若干，由管田之绅董，与礼房清算交割。应试童生，永不再出卷价，亦不准干预卷田之事。

——铜邑乡试宾兴费，准拨地七十顷；义塾准拨地六十顷；沛邑乡试宾兴费，准拨地五十顷；义塾准拨地四十顷。铜、沛会试公车费，应各归并两县宾兴项下办理。其乡试宾兴费，每名以钱十五串为率。如遇歉收之岁，尚可会议酌减，丰岁不准增多。会试公车费，每名以银百两为率，无论丰歉，不增不减。

——铜邑学宫、准拨地十顷，以为岁修之资。沛邑学宫倾圮，现议兴修准拨地五十顷，以二三年租息，先行购料兴工，俟修建工竣后，以二十顷拨添宾兴之费；以二十顷拨添义塾之费；庶与铜山相符，仍留十顷，为学宫岁修之用。

——此项学校公费，道府县学衙门不得动用。一切召佃、收租，生息、修工事宜，应由铜沛两县会同该学遴选绅董三人经理。仍禀请徐海道加发札谕；设一公田局，无事则三人轮班住局，有事则齐集会办。三年更换一次，每人岁支薪水八十千文，局费岁销六十千文。优其廪给，正所以杜其侵蚀也。其支放存储地租数目，于每年丁祭之次日算明，张榜学宫，仍刻简明帐目一纸，分送城乡各家，使阖邑绅民一望了然。

——此项学校公田，佃户抗租不纳者，应由绅董报县，押追换佃。如经理绅董名下积欠过多，或系催收不力，或系暗中侵蚀情弊，以佃户延抗为词者，不待三年期满，即由县禀请更换。轻则勒令赔出。重则详革功名，严行追缴。

徐海道禀沛县凡各业户呈契领地应否饬取四址地邻保结由

该道据徐令面陈，沛邑向来执业民人，有地已久售，仅存远年废契，执而与人控争者。有因地契未载四至坐落，以他区混作此区之据者，至其印串，或以各乡零星地亩，归入一串完纳，或以高区熟田，冀图灾缓，并归洼地行粮者。恐其蒙混影射，欲取地邻联名保结，始准拨地等语，查沛民与东民连年之争，正以全无四址地邻可资质证，是以难于剖断。当时无论湖身田业，全被淹沉，茫茫巨浸，水涸后即系东民流寓到此，准其恳荒为业，是王、刁两团居此之时，本无当日之邻右。逮王刁两团被逐之后，又无新招之土民，将从何处觅四邻乎？有印之契串尚可作弊，四邻之保结独无弊乎？正恐书役，地保等借此为讹索张本，不可不防。此时凡呈契串者，该县皆应批准，转禀道署，听候汇拨道署，汇至十家八家，其中果有作伪者，不难细细辨认，再行设法区别，尚不为迟。目下但当招之使来，不可以索取保结拒之也。

江苏候补县朱廷球等禀到郓开局日期及拟办情形

湖田局善后章程七条，拟议均属允协，简易可行，应即照办。户口姓名，后先不符，自是势所必有之事。惟当日缴价多寡之数，宜仍以徐州湖田局底册为凭。盖田主时有变迁，而原价似无增减也。该员等再行细心酌核禀复。至给发地价一节，本部堂酌中定价，每湘平银一两，准合制钱一千二百文。仰该员等先期出示晓谕郓民知照。应饬徐台罗委员备湘平银一万二千两，备钱五千串，由潘臬司督同济宁州程牧，酌雇车辆，解赴郓城。并派勇二营驻郓弹压，以资散放。分别札饬遵照！

福山镇禀常昭两县厘局委员会禀雇船巡海筹捐经费请示只遵由

阅禀殊堪诧异，捐厘济饷，商力本形竭蹶，岂能轻议加收别项经费？该镇以巡海船支不敷，意在添雇，自应具文本部堂衙门禀请示遵，何得与卡员私相函商，加收钱文？卡员监收厘金，丝毫不得妄增，既无专断之权，亦本不受该镇节制。果系因公起见，不妨将该镇函嘱之处，转呈牙厘总局，核议通详。何得遽与该营委员会商定议举办，并已知照江阴及湘城各局卡，一体照办！似此擅妄糊涂，实出情理之外。苏、福、狼三镇均有巡海之责，亦各有附近厘卡，使皆仿照，彼此私行议办，非特厘务不可复问，而通省之纪纲全弛矣。来禀声叙郑镇嘱办、梁牧函复，以及常、昭两令、本地绅董等人转折援证，无非极力斡旋，硬行做成此事而后具禀。除将该镇立即撤委外，所有该县及卡员等如何径禀之处，仰苏州布政司会同苏省牙厘总局查明，据实禀复察办毋延！

都司周光碧呈控武铭座等毁祠抢劫委提讯办由

据控武铭座等毁祠抢劫，乃咸丰六年之事，既有御赐珍物祭文，情节重大。本部堂前任江督多年，又常驻徐半年，何以未经呈报，迨至去冬始据迭控前情？既经李署部堂批饬提解，静候办理可也。

常镇道禀顾金海控案因牵涉人证较多请由厅讯明解道审详由

此案前据海门厅具详，当经批饬该道。俟顾金海及顾朱氏解到，即摘提人证，讯供详办在案。即系批提之案，不准州县禀请免提，亦不准道府藉词诿卸；限五十天内，提齐人证，审拟详办，仍将遵办缘由，先行禀复。

甘泉县陈廷柏呈伊侄陈祥奉委新兴场巡私被拒捕戕毙一案由

陈祥被戕毙命一案，业据准运司呈请，札饬盐城县将要犯沈梓等解司质审在案。现在犯证已解若干名，未获若干名，候札饬运司，迅速禀复。如沈梓等一月不能解齐，即将该县撤任。一面将已获之犯，先行究办，仍勒缉余犯，续行拟结。仰淮运司转行盐城县遵照，并行甘泉县录批示谕陈廷柏可也。

宝应捐职从九史抱书史捷书禀父天佑被杀等情

此案宝应县于同治元年十一月初次勘详，本请严拿凶犯，史抱书亦曾供明，史天佑平日有无仇人，不能详悉。施因史抱书以史凤书等盗取分书，商同谋杀，来辕呈控。经本部堂以案多疑窦，明晰批查，提省讯办。并委员前往密访，吊取凶刀。又因所获厨刀是否凶器，验无确据。马贵亦未到案，各供支离，未便遽定爰书。是以发交扬州府就近查明。严拿马贵讯究详办。未及讯详，即据史培轩、史抱书先后赴京呈控，奉旨交审，又经前署部堂李饬提来省，发交该司督府及委员确讯，史抱书如果情殷报仇，既能确指为史凤书所杀，即应指出实据，以凭根究。何得仅以空言越渎！现在案悬六载，前后审讯已不下百数十堂，仍属一无证据，徒然罗织拖累，供差役之讹索，于事仍属无补。应由该司督府，即日提讯明白，将大概供情先行详，候本部堂奏明，严拿正凶，及马贵到案，再行讯办。现到之原被证佐人等一概省释。正凶及马贵一日未到，史抱书等一日不准再控。如敢以空言赴各处呈控，即行拘系囹圄，不为申理，以免扰累。仰江藩司即遵照办理。

海州营禀带兵会办圩匪沈如兴等由

匪徒沈如兴，啸聚滋事，曾经分饬严拿，各该营县并不合力兜捕，以致沈如兴挈眷潜逃，殊属玩误。现在沈如兴究往何处，仍应跟踪查缉，务获驰报。至禀内所称阿湖陈姓与沭邑徐姓各纠千人械斗。山东沂州长守带马步队驻红花埠，欲来攻圩等语，声叙未能明晰，仰涂海道查明陈、徐两姓如何械斗，长守越境攻圩，是否有文知照到道，迅速禀复，以凭核办，仍移该营遵照，并候漕部堂批示。

淮扬镇禀海匪沈如兴出没情形并地图略节由

查办此等匪徒，全在妥速，仰即就近查明情形，相机办理。如有机可乘，则或亲自驰往，或派员密拿。拿到再行呈报。若并未拿办，不必空行多文。本部堂最恶官场陋习，一事未办，而文书累牍不休也。

淮扬镇禀奉谕仍回瑶防酌派队伍剿办海匪由

据禀已悉。仰候运河防务布置妥当后，沈家滩匪徒倘尚未能即了，仍由该镇相机亲往剿办，不必定候檄文，亦不须各处禀报。机有可图则图之。

举人金凤梧禀王刁两团退出湖田乞饬道查明领地输租以便公具领结由

王、刁两团退出田亩六百余顷，除分拨铜、沛两邑学校公田四百七十顷外，其余二百顷从二月十三奉旨之日起，限六个月留俟原业民人认领，暂不准其租佃。至拨为铜、沛学校之田，业经本部堂酌定章程，由该两县举董设局，招人耕佃，按亩输租。该举人志安耕凿，应即前赴铜、沛两县公局，与各该营委员绅董承领议租，不得在此请领也。

砀山县详马公田等控案情节两歧请饬遵办由

马公田等私筑圩寨，抗拒官兵，经前爵署部堂李饬令徐州董镇，带兵平毁。马公由等，当时潜逃，饬拿未获，乃敢赴府以唐瑞邦等率众抢杀焚棺等词捏控。查梁小系拒敌官兵，被拿格杀，勿论是否焚毁，均属律所勿论。徐州府郜守于马公田初次呈控时，并不查明原委，辄令勘验绘图。于董镇奉督部堂檄令，带兵拿办之案，近在同城，毫无闻见，且该府亦于十一月奉督院饬拿之札，全不记忆，已属昏愦糊涂。迨接到道札后，自应细阅全案，乃复饬县绘图勘验，尤属谬妄。仰江藩司即将郜守撤任，另委贤员接署徐州府篆，务督同该县，赶将马公田，许宗太拿获，确讯惩办，毋任漏网。届限无获，定行分别参办。

淮运司禀新兴场拒捕戕官一案请将盐城县陈令撤任第念缉捕海寇并督团练前赴各海口防堵以致沈梓未能依限获解可否札饬江藩司暂缓撤任由

盐城陈令于要案人犯，不能依限获解，殊属玩误，早经本部堂批饬撤任，留于地方协缉。并据藩臬两司会详，已委沈令国翰前往接署在案。该司于五月初一日详请将陈令撤任，未及两旬，忽又禀请缓撤，殊不可解。

江藩司详复东海营私收船捐一案由

地方文武，因公敛费，肥己病民，实为胆大玩法。今东海营设立哨船，藉巡缉为名，私收货捐，每月至三、四百千之多，并无只字具报，可恨已极！玉令因募勇经费无出，抽收船捐，虽经李署部堂驳饬后，即行停止，究系私收。玉令于抵任后，并不悉心查办，辄敢相率效尤，复藉团练、书院为名，肆意收捐，并不先行具禀请示，均属胆大妄为，必应分别惩办。除札饬东海营开具私收捐款职名、详候参办外，仰该司严札玉令将此项船捐一体即行停止。查明已收数目若干？如何开支？经办董事何人？据实禀复，以凭察核严办。玉令应得之咎，已归入周曰森等控案内奏参，另行钞稿饬知。仰即分别移行遵照。

苏臬司禀查拿江浙一带抢匪扰害由

抢船匪徒，为害已久，前经李爵前部院，严饬地方文武，会同浙省营县合力兜捕，尽法惩办，该匪徒等始稍敛迹。据禀现在游弋于江浙交界七县，啸聚成群，盈千累百。必应赶紧拿办，以免延蔓。仰候咨商李军门派委营官，专捕水路。该司会同丁藩司保一妥员，酌带队伍，密藏各处，专捕陆路。并当咨商浙抚部院饬属一体会合，严拿惩办，以靖地方。

徐海道禀查丈王刁二团地亩情形

丈量王、刁二团于铜境内，划出学校公田二百八十顷有奇，云龙书院公田四十顷有奇；沛境内划出学校公田二百五十顷有奇；自此次分拨之后，永为定案，应即深挑长沟，以清界限。惟日久沟路必致填塞，并应各立石志，凿明宽长丈尺，庶可永杜争端。其招佃开垦，应缴租钱，准缓至明年麦收后启征，以示体恤。至原业主领田一节，上年三月批令张升道出示，自五年二月十三日，奉旨后予限半年，至八月十三日止，不准再领。禀中所称民地一百四十八顷有奇，究系何时所领？并未禀定有案。仰新任徐海高道查明禀复。道署书吏拨给公田，作为办公经费，五月间李升道禀内虽经批准，尚未批定，拨给若干。所请丈出之田六十三顷有奇，一概拨给书吏。若论善后局裁撤之后，为道署经久办公常例，不应如此之多。仰高道一并酌议禀夺。

福山成署镇呈复中营把总张德鹏拿获卷逃匪犯郭大孝释放一案由

此案郭大孝在上海拐洋，逃至常熟之莫城镇地方，旋经失主史济鳌等寻获，当将洋钱交还失主领回，本系即可了结，无关紧要之事。游击张鼎峰初任将官，以本辖之汛，未速禀报，致生疑端，遂以得贿故纵，访查系属多事，迨后既撤把总张德鹏，又因迟不禀复。请撤守备王庆余，从此枝节横生，而无辜被累之蔡铿、杜裕丰，并原失主史济鳌秦永高等一干人证，拖累质审。以极小之事，生出无数葛藤！此是外间办案之恶习。而要之郭大孝拐去之洋，原失主业经供明领回，更有何人行贿？此理不辨自明。仰候札饬常熟汪令将传审之人一概省释结案，不必再问。署游击张鼎峰妄生疑端，本有不合，惟初履外任，泥于营辖体制之说，怀疑尚属有因，从宽免其置议。此外如不自敛戢，定即参办。至蔡锵所控之钱外委，显系藉案索讹诈，此案现经批结，蔡锵所开染店，应令照常生理。如该外委再敢诈扰，即由该镇具详斥革。

徐海道禀铜沛二县原业各户具领王刁团内地亩所呈契串不符如何分拨请示由

本部堂上年奏结湖团一案，以王、刁二团之地分别拨给铜、沛学校及原业之户。初不意原业契串皆不可凭，而冒领者如是之多也。兹阅禀，折详列五年八月限内领地各户，已需地三百三十六顷。除奏定应拨亩数之外，尚不敷地一百三十余顷，而所呈契串，非前明国初远年废纸，即坐落名姓紧要之处，不免挖补破损，甚至有仅呈粮串而无印契者。有契串皆无仅开完粮户名者，支离惝恍，情弊显然。若概行准拨，不特田亩不敷，亦且无此情理，若分别准驳，则伪多真少，去取无凭。且令冒领者一户得地，必有数十户群起相争。讼累不休，官扰而民亦病。事势既已变迁，办理未便拘泥。应将将此项田亩，仍分作铜、沛两县学校公田。该县民人虽不得此田，于私家而犹可取偿于庠序，谅亦乐从。至铜邑应分若干顷，沛邑应分若干顷；所分田亩应作学校何事之用，仰该道查明前定八条章程，体察两邑繁简情形，博询各绅董，拟议具详，以便奏办。

太湖水师左营营官熊殿元禀会获著名枪匪卜小二请示遵办由

该员等诱获著名匪首卜小二，为江浙除一大患，至以为慰！既据解送抚辕，仰候郭署部院就近讯明，分别办理。并候札饬藩、臬两司，密饬地方文武，随时会同访拿余匪，获解究办。

曾文正公批牍卷六

江督署刑科

发审局员何庆澄等禀委审程熙纯控告许銮吞欠朦考一案

此案程熙纯所控者，一系许大秀靠身娶婢；一系追讨远年毫无证据之欠账。许家之靠身，系乾隆四十年白契；蔡家之卖契系乾隆三十五年白契。其姓不同，其地其时不同，何以纸色相同，所印之护封图书相同？作伪之迹已显然矣。若云许大秀娶婢，凡娶婢之家，并无子孙不准与考之例。古礼今律，均无此条。况所谓许姓娶婢者，毫无凭据乎？至欠项一千两，据程熙纯初供，系伊曾祖经手之事，何以事隔三代，绝不提起，直至去年凭空索取，已出情理之外。况程熙纯初至许家之时，究竟为认婢家来乎？为讨账来乎？一片支离惝恍之词，全是痞棍行径，及至许家不理，出门雇事，既谎报窃银，并将小车诳去。又硬指林万金等为许姓佃户，砌词拖累。种种荒谬情形，现经一再审讯，真情毕露。岂可任令狡展？堕其术中！仰将程熙纯监生执照当堂涂销，送缴归卷。并重责一百，枷号三个月，监禁二年，以示惩儆。浒銮等一干人证立即释放，结案。其许氏靠身，蔡氏卖身二伪契，已由本部堂亲笔涂销，存卷。其欠项伪契，候札饬淮安府送辕涂销可也。该令等承审此案，前数次所禀，均知程熙纯有索诈情事，何以此次所禀是非倒置若此？此皆见理不明之咎，除牌示外，仰即知照！

常镇道禀顾金海控案发回海门厅查讯由

此案顾金海迭次上控，牵连提讯，已逾三年。查阅全案，海门厅于四年通禀顾金海系属地棍，并有拒捕伤人情事，该犯现仍一味狡展，必须被害之人一一对质，方能输服，等语，其意只在耽延拖累，永无了期。既据该道遍询各供，佥称顾金海并未开过粮食行，大兴集亦无顾三泰字号。则所控施献春赊欠诈抢各事，全属捏造。其妻顾朱氏又于五年十二月谎报命案，希图讹诈，显系顾金海主使。其为积惯讼棍，尤无疑义。即使拒捕伤人，未经讯有确据，顾金海已有应得之罪。仰即重责一百，枷号三个月，发交丹徒县监禁一年，再行释放。秦宾朗供认推车送钱五十千文，交厅差陈正、陆太之手，其为差役讹赃，亦已显然，未便置之不问，转无以服顾金海之心。仰即札饬海门厅，立提陈正、陆太重责一百，枷号一个月，革役不准再充。其余传讯之人，一概释放销案！

徐海道禀沛县新团公田前议创建书院城垣一案改拟章程请示由

新团拨出之公田百顷，与王团拨出之公田二百五十顷，相距百里而遥，本部堂上次批内并未令王团绅董一律承办。核阅沛令改议章程，拟分四段：段设一董，由董选举殷实佃户，取具领状、保结，呈县备查。田租入款，即责成四董经收，尚属妥善可行。惟百顷公田，岁入一千六百余串之多，若由该董经收，即由该董经放；殊觉散漫无纪。应于该董中每年轮派一人，总司支放，由县稽核，方为尽善。绅董既任收支之责，侵吞挪移，全在县官随时认真督察。若仅凭收租时散给三连租串。遂杜弊端，此语殊未可信。每年收支细数，入款若干？出款若干？亦应由县报道核销存案。沛县善后各事，应俟明年麦秋之后，合新团王团两起公田所入，积有存数，再行动工。不必该令垫款兴修，亦不必将四配、十哲、先贤牌位，奉入书院。三百五十顷之田，若果经理得宜，约计入款在六千串左右。前批本令将沛县两起公田如何分别承办，一并公议。何以此次章程，仅议新团之百顷，而于王团之二百五十顷，概未议及，殊不可解！至沛令所拟上则租钱一百八十文，中则一百四十文，是否专为目前招租起见。仰可为久远定章？仰该道细加考核，于下次呈覆。王团公田章程禀内，将科则如何议准？何段应用上则？何段应用中则或不分科则，然后公允之处，一并缕禀，以凭核示！查阅两次所拟章程，殊于公事不甚明析。该道向来办事，颇能烛察纤微，摒除官样文章。此案经理公产，为湖团案内善后最要之事。仰即亲至各团一访，究竟沛令注意新团而不肯与王团合议者，其故安在？殆新团地肥民驯，易于收租耶？凡事总以得人为主，究竟沛县绅士中，何人可以经营公产？亦须该道接见考察，方能定局。切勿照该令所禀，一转了事也。

太湖水师熊营官禀续获枪匪卜长生等解办由

卜长生系匪首卜小二之子，为害地方。该员等于一月中擒获首伙三犯，办理妥速，嘉慰无已！现据苏州府讯详报，解赴郭署部院讯明，酌办矣！

扬州府详泰州曹毓芝因差役匡洪延不提人愁忿自刎身死一案讯拟由

此案曹毓芝之自刎，前据东台县详报，尸子曹均也供明，系由差役匡洪等，诱宕索费。查核来详，该府初次提讯，曹均也仍供由匡洪等索诈所致。是差役索诈毙命，已属无可疑义，而复讯供词，则称疑系捺诈，忿激拼命，赴匡洪家自刎。查曹毓芝如因匡洪并不赶紧提人，因此忿激，前往争吵，系属情理。若因提解迟延即行轻生，万无是理！该府于此等要案，并不悉心推求，秉公办理，悬宕年余，专以开脱差役为事。其平日于饬查之案，无非迟延颟顸，始终无一有著之语。仰江宁布政司会同苏署臬司即将扬州府摘去顶戴，勒令速提差役匡洪等确究实在情形，限于一月内秉公按拟，详候察办，不准稍有开脱。

安臬司禀安省命盗章程酌量变通办理请示由

安省吏治、因乱废弛已极！此时捻患将平，正宜极加整顿该司前详命盗案件变通章程，所见甚是！业经批示在案，兹据查造盗案清折，合肥一县失事至二十七起之多，疏玩已极。惟地方民情强悍懦弱各有不同，未便以抢劫之有无，定州县之优劣。应统查二三年之内，报案几起，破获几起，细加比较，则承缉之勤惰可知，择尤参撤一二员，即足以儆玩偈而重捕务。该司职司风宪，如捕务弛坏等类，即应由臬署主稿，会同藩司随时撤任，详请纠参！何所容其请示？惟稽查属员，宜如父兄之教子弟，先之以训诫，继之以严饬！不可遽存疾视之心，致成隔膜。如有不服教诲，怙终不悛，及实干贪酷六法之员，则立挂弹章，不必问参员心服与否？更不宜听扬言，而自形愤懑也。所禀褚牧，周悴二事，一宜训饬之，一则听之而已。

徐海道详复留拨民地改作两邑学校公田并新刁二团丈余地亩合议分拨章程请示由

铜、沛两县留拨民地公田二百零七顷，新团丈余地亩一百顷，刁团丈余地亩六十三顷；经该道通盘筹议，拟以民地之坐落沛境者归沛县分拨；坐落铜境者，归铜山分拨。大纲自应如是。其在民田二百七顷项下，如铜山添拨学宫之十顷，文昌宫十顷，宾兴费二十顷，云龙书院二十顷，沛县添拨之歌风书院四十顷，文童卷费十顷，宾兴费二十顷，义塾二十顷，学宫二十八顷，考棚三十顷，刁团丈余地亩项下，添拨铜山义塾之十顷，察院十二顷，乡试誊录费十顷，道科书吏新拨之三十顷。均如该道所拟，一律兴办。惟新团公田百顷，此时暂拨为兴修城垣衙署之用，计功原非二三年所能骤毕。将来毕功之日，其留作岁修之五十顷，城垣应拨若干衙署应拨若干外，余之五十顷，究竟作为地方善举何者之用？均应于此时禀定，以免他时另生枝节。仰仍转饬沛令禀复定案。各项公田，经此次核定之后，应饬铜、沛两令选举公正绅董，认真承办。查照上年八月之批，深挑长沟，树立界石，注明顷亩丈尺，各清界限，庶可永杜争端。仍俟本部堂将民田一项奏准后，再行勒碑两县，以垂久远。刻下捻匪已平，大乱之后，地方获此大利，头绪繁多。若官不认真，始基一坏，不但无以造福于地方，且恐转有贻累之处。仰该道督率铜沛两令，实心举办，视如私家之田可也。

徐海道禀沛县新团公田复议章程由

新团公田百顷，旧有河东河西之分。该道拟分四段，派委绅董惠师箴等分段管理，选举殷实佃户承领耕种。又恐该董照料难周，加派王团两董，会同经纪。如议照行，其每年征收出入，由县发给印簿联单，年终造册报道核销，立法亦尚妥善，惟百顷公田，岁入一千六百余串，大利所在，弊窦易生。全在地方官与道中常常考核，庶几滴滴归源，法不虚设。今年总司收放，派定何人？便中亦须禀及。至地有肥瘠不同，据称此项公田，作上则一百八十文者，十之八；中则一百四十文者，十之二；今年应即照此征收。俟满三年，再行酌定科则，著为经久章程。王团公田为数较多于此，何以该道迄未议及？本部堂前批业经申饬！岂忘之耶？抑沛令延不办理耶？仰再禀复核夺！

桃源县禀事主徐进被抢会营勘缉请赐行知各营严防勇丁滋事由

徐庶常京官清寒，本部堂素所深悉。此案于二月二十四日失事，距该令发禀之日已逾半月，赃犯尚无影响，已属迟延。前据淮扬欧镇禀请小队口粮，专资巡捕，业经本部堂批准在案。仰候檄饬欧镇迅派得力员弁，酌带小队，赶紧访缉，务将此案破获。目前降众游勇比比皆是。桃源一带，向多盗薮。缉捕系县中专责，该令亟须认真购线访查，不得因派营专缉，遂思卸责。如日久无获，应饬该令先行赔赃也！

泰州革监曹毓琦控案审拟

此案前据扬州府讯明拟罪，附详请示。本部堂当查匡洪倚势吓逼，应如所拟定案。曹毓琦控奸酿命，殊属健讼，必应就地重惩，酌改杖一百，枷号三个月。批由该司转饬扬州府押解来省，发落在案。嗣因曹毓琦枷限未满，复据呈报适遭母丧，家中乏人，亟须回归料理。本部堂念其情词恳挚，即经饬令江宁府，将其省释回泰治丧。兹复核原卷，及该司来详，曹毓琦早经供明父母已故，辄敢捏词具呈，蒙混保释，尤见胆大刁恶，可憾已极！现在曹毓琦业据江宁府申报于二十四日省释回籍，仰即饬令泰州严提曹毓琦再解来宁复讯，以便严刑处治，非充徒所可蔽辜也！

常镇道详海门厅顾滕氏禀子顾金海监禁悔悟母老丁单请示饬遵由

顾金海本系积惯讼棍，仅予杖责监禁，业已从宽，现在限期未满，岂能遽予省释？所请应不准行！

统领老湘全罕刘道禀金积堡逆目马化漋陈霖等先后投诚由

金积堡乃回匪老巢，负已久。前经刘前军门锐意进剿，力战死绥！闻死时遗嘱，金积不克，马逆不诛，灵辆不可南返。闻之令人肃然起敬，衋然伤心。该道接统以来，血战经年，斩馘搴，屡寒贼胆，此次痛加剿洗，该逆马化漋等穷蹙投诚，现虽从权暂抚，而杀贼极多，足以泄公忿而复世仇。所有一切招抚善后事宜，就近禀请左爵帅核示。该道蒇此全功，上膺懋赏，亦足以慰刘前军门于九泉矣。

统领盛军周提督禀复黄启明正法缘由

黄启明既因串拐军饷，经王参将禀由张提督景春查讯确切，按照军令正法，并非王参将杀害，并据该镇将王参将及该营各哨官提讯无异，应即毋庸解宁质讯，以申军律，而示体恤。除行标中军周署将、江宁府蒯署守传谕黄杨氏知照外，仰即转饬遵照！

长江水师孟河营禀可否准守口弁兵盘验出入商渔船只请示由

查长江水师本有稽查管辖渔船之责，其要重在捕盗。现在武进、小可等口一带江面既归该营专管，所有出入商渔船只，自应责成守口员弁认真盘验，以清盗源。仍照章按季造册，分别送核！仰即妥议盘验章程，期于杜绝盗舟，而仍不需索商民，乃为妥善！仍核定章程后，始行查办。

方道禀统带各营驰赴广建剿匪由

此起匪徒，现据各处禀报，业已被击四散，惟渠魁未获，伏莽必多，亟应设法歼除，以免散而复聚。仍须约束兵丁，不可以搜捕之故，遍入民房，略涉骚扰。广、建孑余之民困苦极矣，尤宜加意抚恤，以安良善。仰与潘镇等随时妥筹办理。

寿州职妇黄杨氏呈控伊夫被王参将谋害一案

此案前据周统领禀复，该氏之夫黄启明因串拐军饷潜逃，派弁追拿，于平阳府之蒙城镇就获，讯明正法，并非王参将谋害，经本阁部堂饬令标中军，江宁府，传知该氏遵照，并将人证省释，免予讯办在案。该氏尚不自知悔悟，犹敢来辕混渎，殊属谬妄！惟查该氏夫黄启明，系属副将，官职较大，如果实因拐饷正法，事前当禀请李爵中堂批示，事后当有报案可稽，姑候咨询李爵中堂查案见复察夺。

孟河营详谨拟盘验商渔各船章程十条仰祈训示只遵由

水师分扼各口，原为稽缉盗踪，保护行旅而设。其章程有稽查渔船一条，亦恐渔船匿盗也。此案常州府原移，仅止盘验给照之商渔船只，造一盘册，具一无漏结，不知立法之初，查奸宄乎？查盗贼乎？责重在给照之州县乎？抑重在盘验之水营乎？今该游击议以分设各口，派弁给戳落号及饬董编查等事，其意原在周密。惟大江往来舟楫甚繁，若非形迹可疑，势不能按船盘查，适开扰累之渐。且无照者而查验，不特非水师应办之事，亦非常州府立法之意。即如船一项，日数百号出入，皆系贫民渡江，种田贸易，船多人杂。一经严查，必致滋事。其余渡船及沙洲民船等项，亦难一一遍查。长江处处船多，何独孟河认真盘诘，而他处即置之不问？水师勇丁出身，晓事者少。若照该游击所议，即使立法之初不敢需索，日久必生事端。即瓜洲镇会同苏臬司，即将所议各条分别应用、应除及如何有益捕务，无扰商民，确核详覆察办，并细询常州札守，当初定章时，州县给照、水营盘验，究系专指何项船只，系杜何弊起见，如何不能混淆扰累，此后可无庸盘验否，一并详复。原详及章程钞发。

曾任江南提督李世忠禀因陈镇国瑞前在淮河劫去盐船衣物隐忍多年今知在扬适来舟中扣留恳请查究等情

该提督开缺数年，尚能守法安分，故外间浮言渐息，免遭祸谴，自系该提督之幸事。此次来省谒见本部堂，以礼相待，无非始终成全之意。今据禀称扣留陈镇在船等情，仍是从前骄肆之态，阅之不胜诧异。所称同治三年淮河内盐船皮衣被抢一事，无论是否属实，即使真有其事，当时何以不确切禀明？事后何以不详细申诉？今已相隔七年之久，忽然兴此波澜，骇人听闻！该提督未投诚以前，所得本皆不义之财。即后来自行筹饷，所营亦非尽应得之利。当时物议纷纷，咸称该提督富盖数省，宜即抄没全行充公。此等议论，想该提督亦曾闻之。陈镇当时如果有抢劫之事，立刻申理则可，事久行蛮则不可；向大吏衙门兴讼则可，自行捆缚大员则不可。似此无赖行径，殊为远近所笑。仰候将起衅情形，先行据实奏参，一面再派员详细确查，秉公核办。

皖南潘镇方军方道会禀越境合搜匪徒及拟分驻巡缉由

匪首关汶贵，行踪诡秘，若统带队伍，穷搜遍索，徒然扰累民居，而匪首转闻风远飏矣。察核所禀各情，尚系官样文章，于事无济，应由该镇道会商选派得力干弁，广购眼线，改装易服，越境访拿。队伍极多不过数十人，尚须远远藏避，重在线，不重在队也。该镇道即暂驻广、建，督饬该州县抚慰居民，毋许兵勇藉端滋扰，为要！

瓜洲吴镇等禀前江南李提督与陈镇国瑞互相滋事缘由

据禀及面呈李世忠，陈国瑞，陈泽培等亲供五纸均悉。本部堂详加察核：李世忠、陈国瑞两人夙怨，如同治元年高良涧，抢夺之事；二年寿州截杀朱元兴等之事；三年劫留盐船、马鞍、皮衣之事；其中情节虽各执一词，而陈国瑞逞强抢物，凿然无疑。揆度当时情事，正是陈国瑞打仗奋勇，声名日起之时。李世忠则人人切齿，中外疑之，正声名极坏之时。或畏陈镇而不敢与校，亦属意中之事。且高良涧一案，据李世忠供称，已赔银一千五百两，陈国瑞则称二千两。寿州一案，其时陈国瑞并未到寿，僧亲王因朱、杜等死于无辜，曾经参奏，将苗景开、李万春等正法，奉有谕旨，此二事业已了结。其未见明文者，惟怀远盐船之事。陈国瑞现认变卖充赏，马鞍、皮衣之事，陈国瑞现认系李所赠送，其为占夺可知。然当时未经呈报有案，此次又未先行申诉。从前军营无理之事，只好概置不论。试问李世忠咸丰年间，掳财杀人之事不知凡几，若令被害之家，一一全来诉冤，又将何以处之？此昔年之事，只能一笔勾销，不准再提。并非袒护陈国瑞，所以持大体而弭争衅也。至此次在扬州滋事情由，陈国瑞初与李世忠相遇，要金鱼，要山石，要戏班。在陈国瑞犹是强梁之积习，在李世忠已蓄诳诱之诡计。供内所叙陈国瑞谈论洋务各情，一种恃强喜事光景，逼肖口吻。李世忠佯为结纳，隐图报复，遂有十四日突至陈国瑞寓中，捆缚赴船之事。众情汹汹，共见共闻，无可掩饰。陈国瑞所供逼写家信，勒取财物，并另禀扭拖之时，揪落头发一绺，均属可信。陈泽培如果欲设法救援伊叔，或向扬州文武各官求救，或径赴本部堂衙门申诉，均属分内之事，何至纠合船户水手，扬言捉获李世忠者立予重赏，以致聚集数千人，填塞江岸，乘机抢夺；甚至逼勒妇女，拥至扬州，并有溺毙一人之事，尚得一概诿诸公愤乎？陈国瑞关闭在船，据称并不知情，而平日不能约束家属，岂能辞咎乎？李世忠所供携手偕同回船等语，以陈国瑞之狡谲暴戾，若非李世忠乘其不备，用强逞蛮，何肯随同赴船？李世忠蓄憾已久，一旦下手，所称并未凌辱，殊不足信！陈国瑞所供将大船横挖一洞，拖上驳船，此属过甚其词，亦不足信！李世忠携带戏班到处送演，已属毫无廉耻。且所蓄脚色，半系打手，人言籍籍，形迹可疑！陈国瑞所称军营穿著，携带刀枪，亦非无因。平情而论，十四日以前，李、陈谬订知交，来往亲密。各怀猜疑，各蓄机心。陈国瑞所供规劝李世忠各语，即系生平甘言欺人之伎俩。李世忠之事事允其所请，即系生平蓄谋害人之伎俩。两人之心术相近，而李世忠尤为凶狠。闻上年曾软禁杨姓，勒令出银数万，始准放远。此次又软禁陈镇，其行径同于掳人勒赎，若照例严办，厥罪甚重。惟本部堂仰体朝廷之意，业已保全于前，姑从宽奏参革职，免其治罪，勒令回籍，交地方官严加管束。如再出外滋事，一经查出，立即奏明重惩！陈国瑞于陈泽培聚众之时，虽不知情，而昔年恃强占夺，近在扬州好作大言，以致家属效尤生事。且先与李世忠交结往来，挟妓演戏，亦属有玷官箴！应奏参以都司降补，勒令回籍，不准在外逗留。陈泽培纠众酿命，应先革去监生，船户水手倡首滋闹之人，现已派田镇前往严拿，渣获后，如审出重情，陈泽培再当酌加惩办。船户亦当严惩，以做刁风。此系本部堂斟酌至再，格外从宽。李世忠等应即悔悟敛迹，保全末路。仰将此批，给付二人阅看！本部堂一面即据此具奏！并通行各省，以彰公论！

瓜洲镇详酌核孟河营条议盘查商渔船只章程开折详候示遵由

查核折开复议各条，均甚妥洽切当！事理应即如详，饬令孟河营遵照。至编查渔船及禁止钓船携带军火入江，本有定章成案可循，饬仍照章办理。毋庸再议更张。

代统老湘全军萧提督禀接管视事日期由

日前苏松章镇前来江宁，详述历年接仗情形。百物昂贵，转输极远，坚忍耐苦，为从来所罕有。该提督与士卒共甘苦，出力尤久。此次统带各营，气谊相孚，自能措置裕如也。

两淮盐运司禀候选道魏纶先禀控唐光昱一案

此案唐光昱、魏纶先互控各情，事关鹾务，该司系属专员，岂能推诿不问？所禀提省审办，殊属非是。本部堂察核案情，唐光昱所控谋命灭口一节，当时两船相碰，事起仓猝，决非预蓄恶谋，可以直断其诬。即使魏纶先在船，且不得指为谋命，况并不在船并不在皖乎？此诬告不辨自明矣。惟陈福盛之船，已据谭贵麟供明，确系魏纶先装运皖盐，试思江中往来船只不知凡几。陈福盛装运魏姓之盐，适将唐姓之船撞翻溺毙，虽无人谋，却似微有天意。唐光昱所控挈票伙运一节，查魏道承樾总办皖局，其子魏纶先即在皖岸广运票盐，坐致殷富。当时事权在握，操纵自如，验资则虚有其名；掣票则实获其利；必不能免于人言指摘。或唐光昱知其底而硬索引票。或纶先本与相好，而分给数票，均未可知。迨至事后龃龉，凶终隙末；适有盐船撞溺之事。种种变幻，因隙成仇。此魏纶先所宜曲全善处者也。至魏纶先禀内牵涉勒道各情，尤属荒谬！此案自九年二月涉讼后，魏纶先在马前部堂衙门呈诉一次，嗣于魁将军署任内呈诉一次。其时已在九月，并无一字牵涉勒道，而此次在该司处具禀，据称五月内有叶碧堂索银等情，既系五月之事。何以九月中呈词一字不提？其为凭空添砌，已可概见。勒道于此案，虽未能断结，而并无错误之处，何致以被控之人捏词痛诋承审大员？殊属可诧。又，魏纶先呈内屡称“废簿”二字，究竟所谓废簿者为验资之底簿乎？为掣票之底簿乎？既由魏道转交李守、袁道，而递至勒道，交代数任，即属官物。其中或果有破绽，或并无关系。勒道移送该司，均无不合，何必深憾？若此簿既属废簿，当时验资掣票之商民，当有过印存案之清簿，今日尚可调验否？唐光昱之死，究由于魏氏盐船撞溺。魏纶先与之同乡同事，交好已久。今日见其孤儿寡妇，穷困无依，即设法周济，亦属天理人情之至。本部堂与魏纶先乡里世好，兼有戚谊，见其控告勒道，所递供词，理矫气横，不得不加申斥，不敢稍涉袒护。该司亦不准稍有瞻徇，仰仍提集两造，反覆开导，秉公研讯。如能输服了事，即可具详销案；倘仍固执谬见，哓渎不休，即据实详请奏参审讯，以成信谳。

统带老湘全军萧提督禀甘省军务情形由

闻刘军门忠榇业已抵湘，远近钦而悼之。该提督现统此军，务须申严纪律，秋毫不扰，以全老湘之令名也。

江宁府折呈发审江都县拿获事主吴通判停船被劫案犯讯过供情由

所讯各供，李兆松等均已自认听从李秀芝等伙劫事主，吴恩曜停船，李兆松帮摇船只，系属同行，未经上盗。谭万义，杨胜发上岸看人，系属把风。惟各犯供词内，均叙有“并没同去”一语。殊觉夹杂不清。现在原赃未经起获，固难定案。尚有丁华林一名，曾经湖南人公禀，保系诬扳，因病取保医调，未经讯供叙入，应饬县赴将丁华林医痊，交案质明，能一一讯出确情，再行发回则善矣。至张子元供系在船烧锅，是否另有一船，并非开行上盗之小划船，亦即讯确讯明，呈候分别办理。

两淮盐运司详销唐光昱魏纶先互控一案

此案唐光昱叔侄因唐光昱被盐船撞溺，牵砌多词，意存伪诈，缠讼两载之久，实属可恶！姑念唐宗洛怀疑具禀，出于痛父情切，现又具结请息，免其深究。魏纶先因讼成仇，初虽坚执，一经本部堂明晰批示，经中调处，亦即出具息结，不愿终讼，足见力顾大局，曲全乡谊。如详准予销案。该司仍传唐光昱严加申饬，以杜讹诈之风！

管带直隶正定府练军右营营官杨德珍禀开差出防由

行军以爱民为先，以勤操为本；前曾屡次告诫，宜牢记之！保全令名也。

管带大名练军后营直隶开州协张副将禀巡防开州一带由

直隶瘠苦之区，带兵以纪律严明为要，慎无扰累民间也。

批铜沛湖团董事满亚江等呈词

查湖团设立专官，以资钤束，前经奏明将徐州府同知移驻该处。嗣准漕部堂咨会，该同知移驻湖团，去工鸾远，难以兼顾河防，商请另筹办理，当经前署部堂李札饬该道，会同藩司，妥细筹议具复在案。究应如何另筹，迄未据该道覆到。至该处田亩，亦经奏明，俟安置既定，按地升科，输租执业。现已定案六年，何以尚未据查明办理？仰徐海道会同江藩司，迅即妥筹查议，详覆察办。案悬太久，毋再延宕！

大通营详事主宁继贤行船被劫一案

长江设立营汛，专司缉捕，原期肃清江面。据详，上年十二月间竟有盗匪驾船肆劫，并将事主推入江中之事。该处汛弁近在咫尺，何以当时毫无觉察？失事一月有余，赃犯又未破获？现当水师创设伊始，岂容如此玩误？仰即亲督该玩弁等上紧严缉，务将此案正盗真赃迅速破获，驰禀解究。届限无获，即开具疏防职名详候核参！年来物议纷纷，皆谓水师为不可靠，必须竭力缉捕，期于弋获，以雪此耻！

江督署工科

前署常镇道禀前在常镇道任内应捐船工银两由

此项常镇道衙门摊捐船工银两，应即一概豁免。不独该道一任为然，候札饬江藩司知照，以后无庸再详可也。

海州营禀响水等口委派巡查由

查前定稽查章程，系专为沿海大口而设。该营所辖青口一岸，乃各省商船停泊之区，向有稽查之责。故经本部堂于上年秋间饬行查报。乃时逾一载，并未据驻口之员造册呈送。兹复欲于响水各小口分委盘验，是徒增船户商民之累，而益启营员讹索之端。且所称各该口民情强悍，及有商船被劫等事，是亦惟该汛之土匪有碍于船商，并非外至之船只有妨于该口也。所请应不准行，仰将驻口各员立撤回汛，不准给戳私查。

金陵厘捐局详送木行捐修万福桥厘收支册由

查万福桥工程，既据复估需银二万七千四百两零，系因撙节所致。兹就捐收各款核计，如汪如濬控案内，扬州府讯罚凌桂芳赔缴，照估作价银一万五百八十四两。又，木行隐漏桥厘，由府罚捐关石木六百根，约值三千余串。又前次富将军发府银一千二十两。又据该司等册报同治四年二月十五日起，至五年七月二十一日止，共收捐钱七千六百七十余千，内支薪工等项钱一千九百余千，尚存钱五千七百余千。统共已经收存银钱，共计约合银一万七千四百余两。加以上年七月二十一日之后，及八月初一日起，每两加收八文，截至本年二月底止，所捐计已不少，核与复估数目谅无短绌。何以自二年四月初一日开工起，迄今已阅十一月，既未呈报工竣，又不报明办有几分工程，年复一年，将何时始能竣事耶？该董史兆霖等承办要工耽延时日，是何居心？扬州府有督率之责，亦不认真访察，任其怠玩，实属不成事体！本应将史兆霖等撤退，惟工在吃紧，若另易生手，史兆霖等反得置身事外。应责成淮运司确实勘估，并督同扬州府勒令该董史兆霖等，认限办竣。倘再逾违，从严参办。除分饬遵照外，仰将上年七月二十一日之后，及八月初一日起，加收捐数，并现办几分工程，先行查明，开册禀报。再，该司等册开捐收，此项厘钱内共支薪工钱一千九百余千，核之收数几及三分之多，其中显有浮冒。并即确查按款开报察核，勿稍徇庇。切切！

淮扬海属绅士裴荫森等禀请复淮水故道由

此案筹议两月，不能决断。博询众论，力主修复淮渎故道者固多，而辨难者亦复不少。难者之说不尽平允，而有数事可信者：一谓淮扬农民穷困，盐商亦极疲乏，不忍再捐，即捐亦不能年内即至百万之多。一谓章程第八条之遥堤帮做扫工，第九条之河渠出土宜远；缕堤宽百余丈，乃是正经办法。河身坚，土板沙断，非如第三条沟线跌塘之法所能为力。一调洪湖北高南下，形如侧釜，势难引全湖之水尽出清口。中河比洪湖尤高，势难挽南趋之水，折而东注。此三层皆近理之言。欲复淮渎经费既虑其太巨，效验亦茫无把握。惟复渎之大利，未敢必其遽兴；而淮扬之大患，不可不思稍减。减害之法，仍不外乎分淮流以入故道。拟就禀中所谓成子河引淮入黄者，非此案之正文。不但三河缓堵，即清口亦可缓开。应自海口起西至桃源，浚此五百余里之河身，修筑缕堤遥堤，工不可率，费不可省。自戊辰年起，每年筹银三十万。倘岁事丰稔，军务稍松，尚可增加。逐年修浚，自下而上，浚至杨庄，高筑南堤。则中河泗沂之水，可东行注海矣。又浚至桃源，则刷开成子河，可分淮入黄矣，如果自成子河，至海一律通畅，测量水势，不至掣溜南趋，再行掘开清口，多一分淮之路。如清口一律通畅，再行堵塞三河，以弭下河之灾。目下军饷紧急，筹款极艰，然亦不能不急办，以慰该绅民之望。准于本年八月起，至明年三月止，陆续拨银十万，在于云梯关以下，先行试办。并于清江开设导淮局，派委官绅，履勘水陆，测量高低，制备器具，博采异议，熟商工程做法。其公呈中函未及者，如自高良涧以至清口，节节浅窄，尚须分别辟浚。自双沟以至旧县，亦须酌浚湖身。推之奎河，睢河，均须大加开浚使徐宿之水导归于淮。皆应由局中查勘定议，刻成导淮事宜一书，分别缓急，次第兴工，不求速效，但求实济，不求利多，但求患减。仰淮扬道遍传该绅等知照。

监生葛明章禀旗丁周镛昌等欠账求请追还以济公用由

查阅钞粘票据江淮卫旗丁周镛昌、刘广士等所欠私帐，已隔三四十年。当时既未控追，此中必别有情由。今欠户存亡未卜，该监生自知无处索逋，因妄冀以滩河口租谷取偿。要知此项租谷系属苫运公产，岂能为周镛昌等抵还私债？该监生亦自知不能邀准，因极陈淮河宜即疏瀹排决，巧为以公济公之说，请封租谷，以一半偿欠，一半疏淮。殊不知淮水宜复故道，已据淮扬绅士具禀批准，设局筹款办理。何须该监生以无着之款，空言报效耶？粘件内有漕部堂奏稿，赵奏言禀词，皆本部堂衙门有案之文，何须摭拾砌叙？惟所钞程徽五，呈前漕部堂吴之禀叙，及能造疏河军，著有治水要略图说，据云“曾于道光二十九年试行有效”等语。

现询当日在淮官吏，均无知其事者。仅闻咸丰四年前河部堂杨任内有人献铁齿木车为浚淤器具，当饬里外河试行无效而止。所谓疏河车，是否即指此事？程徽五为何如人？候徐为察访。该监生此禀言公意私，居心极为巧诈。不准！

江苏候补叶道禀高邮坝工估计银钱请饬拨由

高邮新坝工程，前经张漕部堂商定兴办，系为疏泄盛涨起见。本部堂酌量工程缓急，目前最要者东西两岸堤工：一以御洪泽湖之巨浸；一以卫里下河之田庐。本年二月间本部堂经过此地，处处卑薄，险工林立。夏间草草修葺，可危之处尚多。上年清水潭决口，公私所失，奚止百万，思之寒心！堤工与坝工二者相较，堤工尤为紧要。若欲兼办两宗，则经费艰难，力有未逮。现拟缓办坝工，先行竭力兴修东西两堤。即就坝工所估三万七千串，稍加扩充，为修堤之费。坝工以木料石灰为大宗；堤工则以土方料垛为大宗。所购各料，应暂缓采办。本部堂已两次函商张漕部堂，俟复函酌定后，即另行委员，会同该道切实勘估。一切应办事宜，听候另札饬遵。

淮扬道等禀勘估东西两堤由

据估运河东西两堤，共需钱三十一万余千，一时诚难筹此巨款，自应先其所急。从马棚湾动手，分作三年加修，每修一段，总须结实坚固，可保三四十年，无须加工，乃为经久之计。惟此次勘估禀复太迟，致前此月余晴明之天，未克兴工，深为可惜。现在时日已迫，工程浩大，不可再缓。程道上年独任其难，忧患劳苦。前经禀请免其再派承修，业已批准。查江苏候补藩道，廉慎耐劳，应即派令经修，会同叶道、刘道，刻日兴工，由后路粮台拨钱三万串，淮运司拨钱三万串，陆续运赴工次。所少之数，俟工程办有眉目，禀请续拨。该道等仍事事熟商程道，以期成规可循。

淮扬道禀请委员查勘导淮事宜并请拨经费由

修复淮渎，工程浩大，自应勘明地势，陆续筹修，当以修筑运河东西两堤为首务。二三年内，必将全堤修筑坚好，以弭里下河切近之灾。其修六塘河，分沂泗之水，从淮六塘入海，亦可减淮渎之盛涨。其余工程，俟测量准定，再议兴工。据请拨给勘费，应准在于兴修东西堤工款内，酌量匀拨二千两，以资应用。仰移知潘叶二道，如数动拨，至所需员弁，即由该道斟酌派委，不可过多。得人则一二员亦可干大事，不得人则员愈多而事愈无头绪。应需新水各项，诸宜撙节，不得稍浮。仍将查勘情形，随时驰禀。其六塘河应如何兴修？迅速勘估具报。舍新坝而先修堤工之案，二月即当会奏。六塘河勘定后，可并奏也。

委修堤工候补潘道等禀办理堤工情形由

今春阴雨太多，本部堂日日焦虑，据禀未甚停工，稍以为慰！仰即督饬工员，严督夫役，加紧赶筑。并严摧采石员弁，迅将所采石料，陆续解工，以资应用。至该道等续请拨钱五万余串，已饬运司筹拨矣！前与刘道面议，硪件不宜用凹底。刘道言向来有所谓五子硪者，其形如五个馒头，列于硪底。以本部堂度之，平底者宜施于最上一层，取其平而且光；其施于中下数十层者，则不如凸底之善入而易紧。但锅底则凸太大，上层不与下层相凑泊；五子馒头，则凸小而匀，虽凸而不失其为平，似可参用。该道等可屡试而酌行之。

淮扬道禀酌挑黄河堵筑顺清河坝由

本年阴雨连绵，湖河水势泛涨，前据禀请启放归江各坝，业已批饬赶紧商办。此两月内，由运司及潘叶二道主持办理在案。至浚黄减涨，其名甚善。上年十月十九日，曾接准漕部堂函称“前试挑张福口引河，开浚以后，过水才一二尺，而中运河反底于新河底尺余。湖水涨发，势将倒灌吴城七堡以西。黄河之底均高湖底二丈有余”等语，是挑浚黄河断不能引淮湖之水入海，已属显而有证。该道日侍漕部堂左右，又系经手挑张福口之人，何以与漕部堂之议全不相合？导淮须测量地势高下，通筹全局，确有把握，方可举办。不能遽掷巨款，轻于一试，所请未便准行。

导淮局董丁显禀会勘敬呈管说由

仰淮扬道博稽众议，专案详复。所以议修辟六塘河者，有鉴于丙寅年清水潭之灾，故欲分沂泗之水，由六塘河入海，免致山东全省之涨，并力南趋，致高宝一带运河又生奇变也。今该董等议以六塘河一开，增海沭之患，而无以收荡刷之力。则淮复故道，尤无冀望。本部堂向不甚信荡刷之说，盖以堤束水，以水刷沙。惟束之紧，而后能刷之深；亦惟淮水之力，而后能冲刷，所刷者，流行之活沙，非未开之生土也。若淮水之力稍弱，又无高堤以紧束之，即活沙已难冲刷，况生土哉？是挖沟线以刷生土之说，决无效验。借沂泗以刷淮故道之说，亦颇渺茫。惟六塘果否增海沭之患，尚应详议。

淮扬道禀查勘中河六塘等河情形

六塘河泄水既畅，可以暂缓疏浚。拟将上下游滚坝修建，俾水势因时宣泄。又以骆马湖今昔情形不同，老刘涧一坝三丈，东省下注之水，若仅仿旧制，仍虞消不敌涨。所议均非无见，然冀望浚黄以畅去路，则非旦夕可成。目前开六塘河之役，正为急则治标之计。若疏消仍无把握，而滚坝反为蓄水而设，与本案减涨之意不符。所称兼顾民田盐运之说。即使工程应办，亦当另为一议，何必归入导淮案内办理耶？导淮以减涨为主脑，减涨以测量高下为先。务其蓄水、运盐、民田等事均俟有余力而后及之。标本宾主之义，必宜分明。据云通筹全局，必使中河，六塘河，盐河三处，终岁无盈缺之患，方为尽善。本部堂之意，则谓图事断难万全，但求两害相形则择其轻。若涨时果不太盈，则消时稍缺，亦犹是害之轻者，尚在可办之列。且终岁无盈无缺，究竟有何方法，仰仍督饬委董周历勘毕后，确实定议禀核，勿存偏执之见，勿涉游移之词，是为至要！

潘道等禀修筑堤工原估经费不敷支用恳请增拨款项由

今年雨水太多，办工十分艰难。原估经费，自不敷用。应准再拨钱一万串，候札饬淮运司照数拨解，以济要工。至前拨淮扬刘道导淮经费钱三千串，又添办邮工迤南原估钱一千九百余串，本不在马朋湾原估数内。自应饬淮运司一并拨解还款，以符原案。惟现在所筑堤工，本部堂访闻系挖东堤之淤滩，做西堤之新工；夫役不过贪图近便，甚至将堤根挖虚，致东堤有上宽下凹者，深为可虑。该道等日驻工所，何以一无闻见？仰即迅速确查，明白禀复。

徐海道禀沭阳县六塘河身浅窄情形

海沭两地士绅谊切桑梓，鳃鳃焉惧以该境为壑，亦属人情。惟此案议浚六塘只泄泗沂之水，并不泄洪泽湖之水，丁显亦不主浚六塘之说，因其可以减中运河之涨，免其阻遏清口，故归入导淮案内办理。岂能引淮湖全注六塘？至于另开黄河旧堤，由海州民便河导淮入海，则更无此事。群言淆乱，容有与此说相类者，岂能不择而行？如该绅等所云以讹传讹，有似市虎成于三人，乌焉变于三写矣。丁显始为导淮论其于徐海水患，即已推广及之。嗣复呈淮北水利说专就六塘河发论，尤于海沭安受患之处，反复指陈。今年三月饬委周历复勘中河六塘等处，会商海沭董事朱伯埙、葛沅等公同酌议办法。志在宣蓄，以时兼顾农田水利。禀由淮扬刘道核转前来。当经批饬仍俟周勘毕后，再行确实定议。似此慎之又慎，原冀淮扬与海沭交受其益，岂稍有益南损北之见？查勘六塘河泄水尚畅，本可暂缓疏浚。今接来禀，即顺舆情，决意不浚六塘河可也。俟行淮扬刘道转饬局中委董等遵照。该道亦即传谕海沭士绅知照，并将丁显淮北水利说刘道禀勘中河等及各坝情形一件，钞发阅看。

曾参将禀奉委采木起程到汉各日期由

初出独办一事，总以勤廉二字为护身之符，立命之根。廉则为僚友及在下者取信，勤则不知者博访而渐知，不能者苦习而渐能，自不患无出头之日也。

翰林院编修蔡则法等禀启坝水志一案

运河水志，前因清水潭漫口，经漕部堂张会同前爵署部堂李，体察情形，更定尺寸，奏明定案。保卫堤工即所以顾全民命，并非固执从前旧案。水势情形，递年不同，将来设有缓急，原不妨随时相机酌办。至甫经奏定之案。似未便骤行更改。里下河之居民，总以运河之两堤为命脉。本部堂拟于二三年内，将东西两堤全行修筑，务期格外高厚坚实。今年九月即行兴工，能至一丈六尺，尚不开坝，其所保全者岂不更大？各绅民均居堤之左右，凡见委员办公，不甚结实，不妨随时密禀本部堂，严饬妥办。堤工加一分，则里下河受一分之益。若争开坝之尺寸，犹非最善之策也。

淮扬道禀查勘导准工程情形

据称浚黄估法有三大挑，工程太巨，势难一气呵成。若随河身湾直之形，划高就低，以顺水势，诚如钞禀内所云，多挑高处一尺之深，即可多过一尺之水。且将来倘能加挑宽深，亦不碍于推广，正与现在试办之意相符。惟黄河一湾一变，其高处仍自凸洼不齐，径围亦形式不等。估算稍疏，一经划平之后，则收方时，必难凭稽核，其中滋弊甚大。必须逐段勘明，用勾股截方之术，估定土方确数，兼用封墩、插标，明暗记号，以凭工竣验收，庶免浮冒。此事可于临动工前数日，按每一段先行勘定。一面即令人夫下塘起土，勿庸再行周勘造册。届时勘估几段方数，即随时报明备查可也。张福口引河出水尚畅，其河头淤遏处，罱捞自不可少。至于分泄泗沂，及海口改道两层，诸说虽各有可采，究无确实把握。本案主见只可试开黄河故道，归宿于导淮之本意，俯从乎绅民之初议，尽心力而为之。纵其无功，亦别无丝毫流弊，庶可以对淮扬之民矣。惟今年上半年已筹十余万串，修马棚湾要工。下半年再筹数万金，修小罗堡要工。明年尚需筹款，修界首要工。目下以全力修东西两堤，使运河无溃决之患，庶淮扬免非常之灾，则试开黄河故道不能不稍迟矣。

江宁府详上江二县查复伍城河向完上邑关租并无旗租名目如何征解由

旗营鱼藕租，据称每年征钱二百七十千，为青龙山演放大炮打靶之用，年终报部之款。谅非平空结撰，自必确有其地。该府前详询据耆老居民，有“将军塘牧马草厂，系旗人收租”之语。是否旗营鱼藕租，即在此处，应由该府督同印委，代为查访。还其鱼藕租所在。自可免争。通济门外五城河既完公费关租，系属国课。上江二县经收报解，造入奏销。鱼藕租，乃旗营充公自用之项，断不能冒认完课之地。至今上江二县每年认完租钱二百七十千，亦觉牵强。仰即遵照指饬，督饬印委，详细访查，确勘详复。再解其生初供，遽称：“城河为旗租，伊家三世包缴。”继又称：“在上元完纳关租。”前后两歧，是何缘故？该府仍亲提解其生详讯原委，取结禀复察夺。

捐职朱柏禀淮北等处河道情形

淮北安海沭诸处河道情形，已经导淮局员董逐一踏勘。其上游或由二河导入乌沙河下游，或在灌河口等处归海。众说纷纭，均经勘明，窒碍难行。至于盐河及武障诸河，处处皆有草坝。议者欲因时拆闭，藉为畅宣泗沂之计，尚在存而不论之列。更何足以容纳，长淮全渎耶？来禀图说，多系臆测之见，殊无足取，不必发局核议也。

朱丹忱等禀淮水故道章程由

据禀“虑及荥泽之水下注，急筹防浚”等语，尚是悬度之词。本部堂闻黄河大溜由北口决入直隶者，泛滥甚广。其分流由南口决入颍河者，其势尚小，目前已阅两个月，尚无灌入淮河信息，为害似不甚烈。即为预防起见，亦须待水势有入境确信，察其如何情形，再行酌办。至导淮之举已经定议，以修运河两堤治其标，以疏凿旧黄河身治其本。今年因遣撤淮勇经费支绌，只能先修运堤，明年以后则视拨款之多少，以定兴工之巨细，不必多陈条议也。仰淮扬道转饬该绅等知照。

江藩司详复徐州镇请修衙署俟有款项再行兴建由

据详该司库无款可筹，自是实情。惟徐州镇系属要冲，衙署坍塌已久，工不可缓。仰即在于解存邻税项下拨给七千八百余串，以资工用。至动款借廉，多至一千两为止，尚须咨部核准。工竣报销，部例极严，此次系从权办理。其油漆工料，挑土夫价，不准再行发款，以示限制。仰分别移行遵照。

候选同知蔡崇先禀洋枪可否搭轮船解呈枪价是否在沪给领由

此项洋枪，民船装运，既恐不便；应准饬轮船搭解来宁，以期迳捷，所禀以英枪五百杆，法枪五百杆作为报效。其余二千杆内究竟尚存英国兵枪、法国来福兵枪各若干杆，单鹰兵枪若干杆，未据禀明细数，候札饬机器局冯道先行验明，是否一律磨刮如新？应否逐加挑选？所收各枪，计给价六元者若干杆，五元半者若干杆，就近核示。一面禀候给价，一面觅轮船搭运，即由冯道转饬蔡同知遵照。

营务处袁道等禀填筑城外长濠情形

仰俟秋成后，逐细勘明，妥筹填筑。其无关地脉者，工程或可少减，仍传谕贾绅等遵照。

大通裕溪芜湖等营禀建造衙署多少悬殊由

闻两湖所造水营衙署，木小而脆，工程草率，较之太平瓜洲所造各署钱之多少、则一工之坚窳则相去天渊。今大通等三署，亦与瓜洲游击署迥殊，恐有不实不尽，仰候札饬安徽善后局确核妥议，详复察夺。

金陵工程局禀长江水师江阴协署拟在京口协署旧基建造由

查长江水师本系专防江面各处，衙署除中军、副将因提督驻扎太平府城，一并建于城内外，其余均应建于滨江口岸，以期呼应较灵，便于巡缉。江阴之黄田港口一带，地势高燥，亦甚空旷，自应即就该处择地勘办，未便于城内建造，致失设水师之本意。仰即分别移行该营县，赶紧另行复勘妥议。如万无合宜之地，再用京口协旧制署基可也。

江督署江西科

进贤县禀到任查办地方情形

牧令之要，不外“勤”、“廉”二字。勤则无不详求之事，而明生矣；廉则无不可对人之言，而公生矣。该令果从“勤”、“廉”二字著力，当犹长日加益，而不自觉也。

浮梁县禀到任及现在地方情形

该县与大营交涉之事，仰时时禀商行营粮台，以免隔阂。凡治事以习勤耐苦为本。勤则无不清理之事，再加之以廉，则无不信服之民矣。

九江府禀到任后所属地方情形

该署守再任浔江，办理地方，堪资熟手。英国通商一事创而尤难妥贴。禀中“开诚布公”四字，最为紧要。我消机心，彼亦可释疑虑。现在抚、建均已解围，该逆由宜、黄一路而窜，若蔓延临、瑞，注意九江，尤觉空虚可虑。仰多发侦探，一闻贼近瑞、临，飞速叠报，当令鲍镇一军赴浔援剿也。

临川傅锡恩控李清臣为伪职逞凶逼勒继串书役请饬讯一案由

此案据傅锡恩呈控李清臣等，前充伪职，勒索逞凶各情，粘钞内复有何赓尧指控傅锡恩父子一室三帅，勒派乡捐归己之诉案。经抚院暨藩、臬两司批提审办。该临川县以人证难齐，复请留县查讯，以致控告纷纷，延搁不了。看来只为一伪职大题目所误耳！逆匪窜踞之地，何处不有伪职？强者固助贼为虐，便其私图，弱者亦姑且顺承，苟全性命。但不苛派乡里，搜求富室以媚贼，便是好乡官。其义不从贼，尽室先逃，暨甘蹈白刃者，有几人哉？贼去之后，彼此各以伪职互相告讦。地方官遇此等案件，但取案中一二切要人证，立予质讯。察其党类之善恶，究其受害之轻重。如确有田产器物可指者，追还故主，银钱衣服架空之数，概不追究。其鱼肉良善、为众论所不容者，重则立弊杖下，轻则予以枷责。谕令受害者永不记仇，犯法者咸与维新。两造气平，则争端息矣！上年河南捻匪未猖獗时，绅民互认为团，互指为捻。架造抢杀情节，官吏震其题目，不与立时剖悉，以拖延含混了事。卒致民气不平，酿成巨祸。云南回汉相杀。其初起时，亦是虚架题目，互相告讦。现在朝廷屡下宽大之令，投诚者概与自新。本部堂所刊“解散歌”中有不杀伪官之条。此案甫经临川县禀请留县查讯，傅锡恩尚未赴质，不应遽来本部堂行辕累牍诉屈。其亲供内，编为“六诬”、“十不解”之说，问诘官长。舞文弄墨，亦殊非醇谨忠厚者所为。仰临川县迅提傅锡恩父子、饶景春与被控之李清臣、何赓尧、余承恩等，分别研究，务得确情，迅速禀结。不得以一二人证未齐，再为拖延。总之，告讦乡官伪职之案，皆以速结为妙。其延搁不结者，必非好官；其健讼不休者，必非良民。至余承恩劣迹昭著，经前邹令访察得实，此等劣吏，不必究其从逆与否，早应从严惩办，不俟今日也。此批并仰两司通饬各该州县知之。

吉安府禀抵任后筹办大概情形

现在江西全境肃清，吉郡一切善后事宜，皆应体恤民艰，酌量筹办。所请捐谷一节，本年谷价既贱，尚非民所难堪，应准如禀办理。亦只许捐备守城之用，不许太多。余如设立商捐局，及令木商每簰捐纳数株，并责成各属劝捐解郡，均不准行。名目愈多，诛求愈迫。民何以堪？仰江西善后总局转饬遵照！

江西安义县举人喻学芳等禀留县令率团战守富绅吝捐挟赚由

地方绅士禀留官长，本属有干例禁。本年六月十二安义县城池失守，据各路禀报皆同。该举人等但称县主愤激，投河两次，讳言失守。殊不知城亡与亡，亦地方分所应尔。且彭、熊两姓经该令禀请抚部院饬回本籍，捐助团费，先后各缴钱一千串。既已勒捐，即当力图固守；既不能守，自应撤任参办。纵使上司不撤参，彭、熊不禀讦，钟令亦当赧颜难安其位矣。钟令在安义，其平时政绩姑置勿论，即匿报失守一事，足见其居官行径，必有要誉沽名之处。该举人等辄随声附和，合词吁留，是但与彭、熊二家争意气，非为通县彰公道也。下之公道或可混淆，上之纪纲不可紊乱。除饬江西藩司仍将钟令撤任，另委接署，并饬遴派妥员查明各绅前后所禀情节，据实详复核夺外，仰即听候查办，毋再冒渎！

前署江西庐陵县知县丁日昌禀江省丁漕利弊情形

据禀各条，不独于丁漕利弊确切指陈，且于江省各州县衙门积习，疏剔明畅。足见该令素日留心吏治，实事求是，殊可嘉奖。候钞行江西藩司核议详办。粤盐济饷，湖南现已试行，江省如办官运，必须较抽厘之利多所增益，乃可兴举。该令既有所见，仍仰缕悉以陈。明年将定江西丁漕永远章程，仰该令会同江西牧令之现在皖省者，妥速详议，开具简明清折，呈候核夺。二十四日，接司道详摊捐一案，并本部堂复李署司一信稿，发给阅看！

江西贵溪县生员夏朝秀等禀举人姚步瀛诡设团局派丁敛费由

举人姚步瀛，在本籍带勇，虽不无武断之处，亦尚有捍卫之功。前此纵有过失，应免追究。现奉谕旨，将江西团练大臣撤去，此后凡有借团敛费、勒派乡民者，应一概禁革，严行惩办！至武生黄应麟，另控匿示浮收各情，候饬江西藩司、粮道查明严参。本部堂昨又派人在贵溪遍贴减征告示矣！

江西藩司详元年以后钱漕酌定数目征收并分限完解由

据详已悉。所定各属丁漕减收银两，地丁一项以每两作钱一千六百文计之，今收库纹一两五钱，与去年所定收钱二千四百文之数适合。漕折一项，南抚等十府属，每漕米一石，折收库纹二两，尚觉未妥。合去年所定收钱三千文，不过扣银一两八钱五分四厘，即以每两作钱一千六百计之，亦不过一两八钱八分，应减为每石收银一两九钱。虽渐有增加，而大致相符。广信府属七县，向来浮收较重，减至四两仍觉过多，应减为每石收钱四千文，外加军需费八百文，作银三两。俟军务完竣，减去八百文，银亦照减。所有应解司道两库，及提贴军饷，并各项公费，即照所议之数，分别解支。至花户完纳，仍有拖欠，各立限制，按限加价，以儆疲玩。应即如详办理。惟所加银两，应以八成批解充饷，以二成给经收之州县，俾催征者更形踊跃。前此湖南湘潭、衡阳等处减漕之法，虽由巡抚衙门先示之意，而仍由各县督同绅民详悉定议，禀明抚、藩两署立案。较之湖北先奏后定者，更可垂久。本部堂拟即会同抚部院，札饬各属出示晓谕，令各县官绅自行酌议，禀省立案。另拟示稿札稿，由司道转呈抚部院察夺。其不妥者，禀商改正，即行刊刻送皖会印，分别发贴。定于六月初发出，限中秋节前一律禀复，定案具奏。仰录报抚部院查核。

江西藩司会详丁漕减价停捐核议应行融拨抵补各款由

据详并清折二件均悉。停删折内各款，多系本部堂正月批内所指之端。错误三条，应即更正；补列三条，应即添入。年例随时两宗通计，公务要需共银六万二千余两，均准立案！在于津贴军饷，半归江西项下，照数融补。由该司按季支给，年终造报。其从前详摊各案，即饬该管府州逐县清厘注销，永断葛藤。惟此项融补之费，究应于津贴军饷，半归江西项下开支乎？抑应于一三耗米归公项下开支乎？仰禀商抚部院酌息，归于摊考费案内，一并议详核夺！

江西粮道禀催提漕折情形

令各属按旬折报。按折催提，此议尚属可行！惟县县派委员守催，徒滋扰累。此辈一出省城，情态即异。当此新章初定，革除摊捐、应酬之时不可开此需索之端，或用书函谆催，动之以至诚，儆之以大义。择一二疲玩者，勒限奏参，或可日有起色。不必委员之相属于道也。

湖口县绅士截取知县高心夔等禀究纳地丁南粮银米折量价数多寡不能一律请示由

地丁一项，本部堂已会同抚部院颁发告示，虽以银为准，以一两五钱为率。然交钱亦听民自便，虽未将银价断定，然以去年示中二千四百之数计之，则每两合钱一千六百，已隐然若示以定价矣。特市价涨跌无常，此时一涉武断，将来动多窒碍。目下该县银价跌贱，该绅等所请明定以钱合银数目之处，碍难允准。至该县向例完丁不满二千四百文之数，应准酌减。每丁一两，完银一两四钱五分，交钱则二千三百二十文，稍慰该县望泽之情，仍不出前示范围之内。其丁银不满三四钱之户，亦应照此定则与大户一律征收，不准柜书图差浮收勒索，另立小钱粮名目，致滋扰累。至该县兵米一项，大户多系实量本色，小户多系折色。量本色者一斗加六，新米上市时，每一石六斗不过合制钱三串数百文耳。折色则额米一升，须折钱六十六文；一石便须折钱六串六百文，与量本色之价多寡悬绝。未免大户便益，小户吃亏，殊非均平画一之道。本部堂减漕新章，皆系折色。即江西司道会详南粮兵米，亦系折色，由县官买米运仓。该县兵米一项，应改为一律折色征收，每额米一升，应改为折钱四十八文。以禁大户之歧异，而纾小民之穷困。即仓后打样淋尖等弊，亦不杜自销矣！书斗王开桂等六名，胆敢仍前舞弊，候即严拿惩治。本部堂与抚部院此次新章，准县官与绅耆会议具禀，盖欲联官绅为一气，而后各县有可久之法，民间无不达之情。该绅等呈词有“公庭呵辱，胥吏把持”字样，殊乖所望。本部堂始与折衷核断，其永久章程，仍应由该绅等禀明县官，详细定议，赴省立案。不得稍涉意气，藐视司牧，致伤大体。凛之！

前南昌县禀前代南昌所解漕折仍作正款免提加价银两由

仰江西布政司会同督粮道，核饬遵照。此案立法之初，自以恤民为主。然州县不稍足自裕，则断无不浮收于民之理。亦断非可久之道。南昌酌加漕折银一钱六分，自是绅民愿出，以供邑尊办公之需。何以粮道又将此项提作公用？公用之说，原札所无，仰一并详复！

江西藩司详明酌定拨补各属考费银数章程

不敷经费，既已悉予删除，则府州试费，应照院试之例，一概如数拨补，不可酌减四成。此项考费，不于一三津贴米价项下支销，甚是，甚是！亦不宜专在津贴军饷半归江西项下支销。应于半归本部堂营饷项下，各认一半，乃为平允。府州费不减成，岁科并计亦仅银八万五千六百八十两零，每年不满三万，两边津贴项下各认其半，各不满一万五千。其势常处有余，其事乃可垂久。即一二津贴米价，亦终宜照部定初议，归之州县，乃可垂久。否则州县不稍宽裕，不旋踵而法裂矣。惟“公同筹补”四字，仍启摊派之渐，断断不可！

江西藩司会禀查议江西丁漕火工减价情形

据禀，钱漕银两须循旧由省倾泻，省匠应得火工，及官吏人役向归火工分交之款，均碍难裁革，否则除弊适以滋弊各等情，具见悉心讨论；实事求是。以势论之，似应即照所议办理。惟查江西司库岁额正杂款银一百八十六万三千六百四十六两有奇。道库岁额正杂及漕折银一百三十五万八千零三十二两有奇。若照前次折开火工数目，约计各州县每年应交司署官匠银共八万八千余两，道署官匠银共七万四千余两。除该司道及内使得项外，司署尚有七万两零，道署尚有五万三千两零。即各属钱漕完解不能足额，而每年征至七分、八分省匠及官吏人役所得火工，为数过巨。应如何分别大加核减，仰悉心筹议，就近禀请抚部院核定示遵。国朝定制，自雍正初年明定加一之耗。优给各官养廉银两，即已严禁火工解费，丝毫不准多取。今养廉已为分内应得之项，而火工之不禁如故，即辛酉年督抚会札议给司道衙门公费，亦为裁去火工一款，另筹津贴起见。今公费又为分内应得之项，而火工之不裁如故。闻知府已得公费，仍有收节寿礼如故者。是新章仍刻苦州县，而司道知府较前更肥矣。初立新章之时，系咸丰十一年九月初四日，李藩司函禀大减丁漕，革除陋规，廓然更始。其裁禁火工、节寿、办差供应等事，皆李藩司所议定，并代督抚拟一札稿示稿。本部堂将其札稿与毓部院会衔行之，一字未改。其亲笔拟稿，今存本衙门附卷。意谓有本省藩司一力承任，本部堂不过主持大纲，断无行不动之理。厥后元年春间闻江西州县多议新章之刻，并闻李藩司訾议新章诸多窒碍，若忘乎裁禁各项，皆其所定议手稿者。殊堪诧异。其司署火工，李藩司任内全未裁减，自立法而自背之，则尤堪诧异也。今来禀请将火工中司道及内使得项裁汰，余仍循旧。本部堂亦不欲坚持成见，第一条翻案，即各条亦有应翻之处。司道两署既收火工，即不宜再收公费。此时既收公费，即不能不大减火工；仰再为讨论一番。取之司道者少一分，即减一分蠹弊。存之州县者多一分，即宽一分民力。至要！至要！另禀银价日贱，州县钱漕征银，毫无余润可沾，以致办公竭蹶。自甲子年为始，请照辛酉所定钱数征收，并请以后收银收钱，悉由官定，不由粮户自择。应如所议办理。如须两院会衔出示，即请抚部院主稿，送皖会印可也。仍先将此批录报抚部院查考。

江西抚建牙厘局杨令照藜禀行户无帖私充经书弊混请提省审办由

牙帖，向为州县分肥之端，书差渔利之薮。本部堂叠次批饬不准州县干预，乃江省牙厘总局不能认真整顿，以致办理三年，毫无起色。兹据禀称：牙帖积弊，均系实在情形。县书陈大槐，应即在于该分局门首枷号两月，贞顺等行户十家，均应饬领部帖。临川县黄令始而票传管押，继而开释搁案，显有徇庇贿纵情弊，候参办以儆其余。以后抚、建所属各县市镇，责成该令查明己未领帖各行户，分别开单详报。该令务须亲往确查，藉以周历各卡，访求厘务之利弊，察看卡员之优劣，随时密禀。所需夫马等费，准其报销。该分局准用局勇、字识，按月报销口粮，毋庸拨用县署书差。新城卡员孙鸿钧，办理厘务最久，近闻声名甚坏。既据禀称商贾颇有浮言，自应确切查明，据实密禀参办，不仅以撤退了事。李家渡卡员姚星浦，不将经收数目及余存票簿移交清楚，擅自回省，显有亏挪情弊！仰即认真查究。温家圳卡员李振钦，禀撤甚是。该令职司分局，举核稽查，是其专责，嫌怨有所难避。抚、建厘务疲乏已极，务须实力整顿，以期有益于饷，无害于民，是为至要！

南城县禀扣折漕项民间议增请发还俾得赔累由

现据司道详复，扣存各属酌加银两，一并放给。即以放给银两仍行收还。正漕折价，或本身应解交代案内，正项钱粮，札饬自行指款抵收。其既无欠解漕折，又无别项解款，即由道库提还现银等语，已批准如详办理矣。据呈折内所开批解丁漕上库，除津贴军饷、司道府公费，及县炉倾销火耗外，另有火工解费，添补宝平、投文、挂号、掣批等项陋规。已批饬司道，将库丁、炉头、丁书讹索为首者，解送安庆，以凭讯究。至折内所开丁书、经承、办公、清书、辛工、火食及经承提用、开销各款并幕友束修，一切杂用浮应由该令自行酌量，分别裁减。差使应酬，何至需银一千二百余之多？前批司道详考试经费一案钞给该令阅看。至称该县额征漕米一万二千四百余石，仰即分别漕米变价若干，随漕协济，仓费耗羡，赠军剥浅，扣半脚耗，松板价脚，迎剥等项各若干，及有无兵折屯粮，兵加余租等款，一一胪列详明禀复。

临川县禀贞顺行私卖客油无帖私充由

牙厘二端，乃官与民争利之事，若非稍示威严，令必行，禁必止；则商民多方抗匿。牙帖尤书吏据为己有者，一旦夺而归公，更觉非威不立，非势不行。而局卡委员，偶尔立威，不得不借照于印官，差摄签拘，一棒一喝，形格势禁，商民不敢抗匿，书吏不敢阻搅，而财于是乎生矣。从前湖南骆抚部院筹办厘务，湘省竞传其袒绅而抑官。湖北胡抚部院筹办牙厘，鄂省竞传其袒委而抑印。非抑也，印官不以权势辅照之，则委绅之号令不行，局务立坏也。江西局卡委员，本乏竭力经营、任劳任怨之人，偶有认真承办者，印官不稍与护持，或反为掣肘，日积月累，遂致牙厘大减，军饷奇绌。本部堂忧愤实深，每思参办，以儆其余。念风气相沿，不忍未教而先劾。又因昔年在江，见该令又恺恻有贤声，故亦迟迟未发。陈大槐之案，现交抚州府吴守，严行讯办，该令有无徇庇，候吴守详到核夺。

江西牙厘局禀洋商运茶完纳子口半税江省捐厘无抽由

洋商入内地置买茶叶，请领报单，运经过各卡，自不能再抽厘金。而义宁州向收华商之捐；准华商请奖，与洋人无涉。洋人之请领单照，本不能阻华商之捐输。惟访问江西茶捐，近多流弊，已照部议，改办落地税，另札饬遵矣。其已收落地税以后，商人贩运经过各卡，华商以护票为凭，洋商以运照为凭。均令验明放行，不准再抽厘金，并不准需索丝毫小费。仰即通饬各局卡遵照。至卡员胡光裕所称福德泉茶庄，系代宝顺洋商办茶，此外尚有鸿兴信等庄，均领洋商资本等语：不可为凭。前因安徽祁门县设立行栈，英国领事出为承认，称系洋商开设一案。经总理衙门照会英国公使，旋据该公使照覆，内称内地城镇，约内本无外国商人进内开行之条。此等情弊，决无英商在内等语：照覆。又经总理衙门钞录照会，以该宝顺行何得以洋商名目自居，倘佛领事狡执，即当谨守条约，与之辨论，毋得稍涉含混，致开内地奸商串同把持之渐。咨覆本部堂在案：宝顺行尚不得以洋商自居，而福德泉何得些代宝顺办茶，遂为洋商华伙自居？鸿兴信等庄又何得以领洋商资本为词？本部堂访闻义宁州茶庄，本不欲串同把持。皆因胡光裕刻薄肥私，每收茶捐，格外挑斥银色，动辄留难数日，藉补银色为名，以充私橐，而过秤又不公平，逼令华商冒充洋商，以致今年头茶少收捐银数万金之多。是以撤去胡光裕另委朱王二员接办矣！

江西藩司详临川从九陈大槐包蔽牙行请咨斥革由

捐职从九县书陈大槐，候即咨部斥革。仰该司会同臬司，提陈大槐到省收押，讯究侵吞诸弊。一面饬令抚州府，将贞顺等行户一律捐领部帖，如始终把持不捐，即将陈大槐解赴本部堂行辕究办！

景镇牙厘局禀遵示更章抽收洋华商茶税是否错误由

江西茶捐请奖，流弊滋多。照部议改征落地税，皖南引捐厘系本部堂今年从新核定章程，未便朝令夕改。其在皖南已完引捐厘者，不完落地税。在江西已完落地税者，不完引捐厘。经过安徽、江西各局卡，一体盖戳放行。虽江皖之办法不同，而皖南收华民之捐，准华民请奖；江西征业户之税，令茶庄缴单，皆以中国之法，取中国商民之财，与洋人毫无干涉。据称商人贩道毛茶二万七千四百三十斤，计四百二十二袋，指为英商立德贩运之茶。前据九江关呈报，四月十一日英商立德请发空白土货报单运照各二十件，往徽州办茶。四月十八日，英商立德请发报单运照各三件，往义宁州办茶五月十七日英商立德请发报单运照各三件，六月初十日又请发报单运照各三件，均往婺源办茶，以一商人请领单照数十件，自为包揽华商之用。此次贩运毛茶，既未炒配成熟装箱，显系华商私买洋人单照，串通把持，候饬九江关查明私买单照，运毛茶之华商严行惩办！至茶庄业户，在皖境者应完引捐厘，在江境者应缴落地税；该守传到茶庄十一户，均有店号，既不于未经发贩之前，完缴引捐厘银，及至该卡查出，仅令缴税领单，未曾照章加罚，已属从宽。该茶庄何得以应缴之款，需索行商？仰即会同地方官查究茶庄十一户，如有需索行商情事，勒令退还。并另行严办。本部堂所征取者，所惩究者，皆在茶庄业户，不在华洋商贩也。

江西藩司会禀州县向交火工定数详开一折官匠于火工内分交各款定数另开一折由

初议丁漕减价章程，即令裁汰火工解费。兹据该司道，将火工陋规，和盘托出。先将司道办公及内使得项，一律裁汰，正己率属，澈底澄清，嘉慰曷已！惟兹事前此相沿已久，后此利弊仍长。若不痛加讨论，将来必蹈前辙。聊以本部堂之所闻，再与该司道等一细参之。查例载州县解司银两，无论元宝，及十两小锭，均令于锭面上錾凿年月、州县及银匠姓名各州县起解银两，均已倾泻錾凿，故南城县陈令禀内，有每银一两，县炉泻水银一分五厘之款。间有州县运钱赴省，易银解库者，或钱店包兑，或丁书包兑，市肆之倾销，火工取诸州县之银匠。及至上库，则银已倾销矣；且漕项例收散碎，向非尽解元宝。即收元宝，亦未必从新倾泻。该司道库前解粮台军饷银两，不无低潮。上年春间，尚有搀和铜块，经粮台委员密禀李前司严查未究之案。可见解银上库，未必尽皆倾销，官匠设炉，未必实有其事。即遇有低潮银两，另加火耗，亦不在火工解费之内。而所谓官匠者，朋充以应募，钻营以准卯；并无倾销之手艺，一经签充，派令承办若干州县，凡承办之州县解银，不将陋规交清，不特倾销足色之元宝，不能上库。即就近拨解巡道府营交收之款，州县补具文批，申报司道，核作收放者，亦不能掣发批回。授官匠以把持之权，遂成牢不可破之弊。宜将藩、粮二署向充银炉官匠，概行革退，不准再有此项人役，庶几弊窦澄清，一了百了。夫州县有承倾之责，销镕之匠，库官任弹收之职。与其责成应募之商民，曷若责成州县！与库官，更有把握。库官署内设炉，选募善辨银色，熟习倾销之银匠一二名，从优详定工食，通饬各州县，丁漕两项一律倾销足色，錾凿年月、州县及银匠姓名。令解护之丁役，带同银匠解省上库，责成库官督饬署内银匠验收。如实有低潮，以样银比兑抽剪，令护解之丁役、银匠眼同倾销。如镕销提出低潮，令县匠补足火耗，如无低潮，或银匠格外挑斥，立即责革，或库官授意格外挑斥，立即详参。以州县库官分任其责，则库官署内之银匠，仅供验银之役，需人不多，工食无几。再加以两库官吏丁役之津贴，综计岁需不过二三千金，则易措办矣。此外经历、理问各有廉俸，又有承办宪书之优差。司道衙门书吏丁役，既有役食，又有另案拨补年例捐款内之辛工、纸饭，均非枵腹从事，并与收银不相干涉。一切陋规，皆可裁汰。再，据南城陈令禀内所称，司道衙门向来火工之外，尚有解费，及添补宝平，投文、挂号、掣批等项名目。禀内未曾议及者，均应一体裁汰。该司道如以此说为可行，仰即禀明抚部院，照此详办。如其窒碍难行，仰再反覆禀商，事关久远，本部堂决不固执己见也。至来禀称津贴军饷，半归江西银两，尽数拨补捐摊考费，已虞不足等语，却不可解。前据李前司会同该道详称，捐摊考费岁科并计，府州不减成分，作三年匀派。每年需银二万八千五百六十两有奇。除本部堂于津贴军饷半归粮台项下认分一半外，岁需仅一万四千余金，即以融补停捐各款银六万二千余两并计，亦仅七万六千余金。前据李前司会同该道详称，丁漕两项应行随解江西一半军饷，岁额共银一十四万七千九百四十八两零，虽有灾缓，不能足额，断不至不敷动拨。至所称内河水师一军专备江西巡防之用。粮饷动放厘金，与厘金专充本部堂军饷，原议不符。请将此项改归江西善后局，在于军饷项下动放，汇入防兵报销。并请将丁漕项下随解半归楚军银两，并归江西津贴公用等语，苦心经营，所议极为平允。惟内河水师拨归吴城厘局发饷，系甫经批定之案，未便朝令夕改。且俟明年再酌。该司道查阅本部堂前两月所批孙将、程丞之案。则可知其有难遽改之故。又据称一三津贴米价，即以同治二年为始，归之州县济公。所有佐杂武职协济公费，仍由州县自行支给，最为妥协，即照所拟办理。

抚州府禀查讯陈大槐玩法弊混贞顺等行无帖私充一案

查办极为认真，情理亦得其平均，照所拟结案。候饬藩、臬、司免其提究。黄令昔在广信，见其岂弟谨饬，准予免议。本部堂虽极思整顿，然于良吏不可苛求也。

江西绅士夏廷榘等禀建造张文毅公等专祠条款由

张文毅，苦守危城，近九十日，昼夜辛勤，心如金石。其前后典试、视学及巡抚任内，尤多善政。江忠烈以湖北臬司奉命帮办金陵军务，道出浔阳，本可不赴江西。乃一闻贼窜南昌，星夜驰援，入城坚守，保全会垣，均有功德于江西。该绅等不忘遗爱，择日鸠工遵敕，建造二公祠宇。所陈条款，诸臻妥协，仰即禀请抚部院，就近派员。并饬在城府县各官，会同该绅等敬谨将事，以襄盛举。条款附。

景镇牙厘局禀报抽厘总数应存茶款银两由

上年初办落地税，商民尚未周知，致有已完引捐厘，未经呈验三照，重收落地税，札饬退还之案。现在办理日久，所收税银，亦无退还之理。仰将茶款存银，并入厘金搭解。以后皖茶经过，该卡查有漏税，及斤两不符者，照章饬令补完，引捐厘银，并罚加三倍，毋庸改征落地税。盖落地税一案，所有奏稿、咨、札、告示，皆专指江西言之，本未议及皖南也。

南昌府申前奉抄发许高鸿衣物等件应否变价解兑由

许高鸿赣城一寓，前抄出之金银衣物器具，奏结时并无发还许家之说，自不能再行给还。其所置田产，奏明由黄守等酌量断还。惟恐各卖田原主仍有与许高鸿家争讼之处，应将抄产变价，发交黄守、黎守会同归公存储，以备许家与卖主争论田价，为弥缝息讼之用。此案概归外结，毋庸造报。

南安府知府会禀委办南康充公田产等案拟定章程由

查办此案大致有二：一在清厘田房，给还业主；一在裁撤团局，以静民气。来禀四条，第一至第三条，均言清厘田房之法。如塘江，蕉坑，抗断之事，既将霸收房租之刘光珍等拿获正法，又限令王功兴设法调停；是否怵于威令，群情帖服，产业即可清还，禀内尚无把握。蕉坑之昭忠祠，即系周道、石令构讼之一大端。原奏并未饬毁，该守等遽令毁祠，稍涉草率，至充公田地房屋，除实系叛逆，及无人认领者，酌量充公外，其余概还原主，系本部堂奏明定案。该府前议将八年以前所罚之田充公，八年以后概行发还。殊未妥协，自应遵照奏案办理，以实系叛逆及无辜胁从者，显示区别，不宜以充公之年限先后为区别。阵亡勇丁，本无恤田之例。一勇而恤数亩，则嫌其太多；数十勇而共恤公田，则难于分晰。如能将恤田变卖，散给现银，自是正办。设或不能，亦须将恤田章程详禀具奏，以免数十年后反复缠讼。未发钞票，亦应停止，以杜讼端。第四条，裁撤团局，准如所拟办理，乡间各局，愈少愈好，不得再行苛敛，别生枝节。该守等系奏派查结此案，非寻常札派可比。黎守业已交卸，固应在康邑久住，宜禀请另委别员。黄守系该管知府，相距不过一百余里，亦尽可在康驻扎，竭数十昼夜之力，认真妥办，不得诿诸他员。视为细故。此次若不彻底清厘，将来南康田产党仇，讼无了期。俟该守等详到，本部堂据详奏结。声明数年后，如有翻控，惟该二员是问也。

南安府知府禀约会赴康查明田地及各案原委情形

细核所拟办法，均尚妥协，仰即会同黎守，妥为办理。凡办案欲为经久之计，不得不惨淡经营，反复求详也。

前署南安府黎守兆棠禀南康之案由黄守专办请示由

现据南安府黄守禀陈，所拟办法，均尚妥协。已批饬会同该守妥为办理，详复定案。仰即会同妥办其事，不过一月可毕。所有赣南厘务，应可兼顾。至霆军粮台，此次波澜若定，以后应易经理。候护抚院改委，仍候批示！

江西抚州帮生员王谟等禀屯田请缓余供银两由

此案应特派安徽吴臬司委员前赴建德地方，查明原委，详细禀复核夺。建德屯租隶江西督粮道为数甚微，而隔省征收，诸多不便。该司籍隶江西，而皖省去建德甚近，能详奏定一简便之法，加惠屯丁，则善矣！

江西臬司禀查各属团局久已裁撤复讯武举张弼臣由

武举张弼臣，擅设公案，于本部堂之路票尚敢藐视，谢巡检尚畏其强横，是其平日之目无法纪，已可概见。若不斥革，必愈横行乡曲，为害行旅。万载县久不禀复，殊不可解。仰即严催该县研讯详办，毋任再延！

万载县详审武举张弼臣唤勇搜验路票扯破衣服一案

武举张弼臣，曾经带勇，递保都司，自应安分晓事，乃于亲兵王广发等过境时，并不细心查问，辄令团勇王桂茂等任意搜验，滋生事端。虽据讯无擅设公案情事，显系恃有官阶，不安本分。应将张弼臣所保都司、守备、蓝翎咨部撤销，查收保奖各札，送院涂销，从宽准留武举人，予以自新之路。仰江西按察司录批，详请抚部院核办。

统带江西内河水师孙提督昌国禀前奉委绅收捐续修县志兹志成未载请分别饬查由

此案于同治元年据该统带将各员弁衔名开折，呈请转饬，当经札饬清泉县转移修志局查照纂辑在案。何以未据列入，候钞折札饬清泉县再移修志局绅查照纂辑。并查明该委绅欧阳利所收该营捐银百数十两，曾否交局？呈复核夺。

抚州府禀到任现办事宜并地方情形

仰将地方应办事宜，严督各属，次第经理。京官初出，外间，每以不晓事理见嗤。每事推寻原委，辨其所由始，而究其所终极。理会数件，则逐处可以旁通，其洞悉反有过于素号精明者矣。

统领江西陆路各军王道承泽禀抵江接统各营及添募亲兵由

该道志识卓越，才大心细，本部堂久已闻之。兹接统江右各营，虽处安闲之时，无忘难苦之境。终日钦钦，如对大敌，不特有裨于军事，即立身之道惕厉日新，亦常有一种朝气也。

江督署盐政科

淮运司详现在抽厘各卡请咨部立案嗣后无论何营不准设卡抽收以示限制由

运商由场到栈，每票共抽厘钱一千一百文。水贩接运出江，下游各厘卡，每票银钱共计将及六两。至上游，皖楚江面，沿途厘卡更多，皆由各处军饷紧急，万不得已之计。该司以商贩成本过重，虑其亏折滞销，欲请批定咨部立案，不再抽收，以示限制，不为无见。惟各军同一缺饷。若谓此卡可以常设，彼卡即宜裁撤，其势固不能行。即谓后来禁止添设。现卡即可不禁，其理亦不甚足，所请核咨立案之处，碍难照准。既不能为他军谋一裕饷之法，即不能为淮纲定一共守之规。政出多门，焉能利出一孔？时势使然，且姑仍之！

淮运司详复筹议轮船拖带章程由

据详复，加细核，所拟嗣后查出私拖，将盐船一并入官，并提奸商尽法处治，洋人径送领事官究罚，较税务司益足以资弹压，立法似属周备。查洋船拖带上驶，扬帆迅过，并不停泊，候查何由？

辨其为官雇，为私拖稽，查且难禁止更为不易。况闻洋船近常私带米石，接济金陵之贼，尚不能禁止，又何能禁其拖带私盐？即能查出，径送领事官，亦难保无徇庇情事。白齐文所犯情罪重大，至今未将该犯交出，即系洋官袒庇之明证。凡立一法，出一令，期在必行。若待不行，而后更改，不如不轻议法令之为愈。仰该司再四熟筹，若能于经过之处，令洋船停泊候查，查出之后，令洋汉一律严惩，自可如所议转咨办理。若自度此二层皆办不到，则本部堂不肯轻出此令也！

淮运司详漕院奏江运改复旧制一案俟淮南有商认岸再行筹计由

北盐运江，诚如该司所议有益于淮北者，其利甚小，有损于淮南者，其害甚大。况目下九洲将次克复，江路将一律通畅，本部堂当另定新章，收回淮南引地，堵止川粤各私，更不宜以淮北之盐，侵淮南之引地，又添一重也仰候咨商漕部堂暂行停办，另为筹议。

江西督销局程道桓生禀到局派员衔名由

前此浙盐运西之时，局中似友多而员少，且局员亦不尽由本部堂给札。该道和平明练，攸往咸宜，所虑者瞻徇私情，不能裁之以义。前来行辕告状，递禀之人，询诸号房，每有由该道指引递入者，已属不知远嫌。此禀随带四员，而同县占其三，皆因私情胶葛，不能摆脱。同人之道，于野则亨，于宗则吝，以其私狭也。本部堂治事有年，左右信任之人，湘乡同县者极少，刘抚部院相从三年，仅保过教官一次。近岁则幕僚近习，并无湘乡人员。岂戚族乡党中无一可用之才？亦不欲示人以私狭也。该道初政即偏于私匿，将来徽商在江者颇多，恐纠缠不能自主。人非太上忘情，亦谁能尽免于私？特徇私而漫无裁制，则不可；徇私而认为分内之事，认为理直气壮之事，则更不可耳！

云南迤东黄道等会禀米盐互市一案

连据二十四、二十六两禀，详加披阅，其中多具卓识。尚有略须斟酌处，再以本部堂之所见，分条商榷如左：

——解京米石，参用白粮一节，湖南米质较嫩，道途较远，恐有湿热霉变之患。自湘来者，应即全办糙米。如里下河一带有米可购，酌兼办白粮一二万石，或算皖省之米。俟黄道到泰州后，察看斟酌。

——士商运米到皖，互市之盐，在楚西食各岸商盐之外，其行销楚岸，并与商运两不相背。盐不入局，归行发售者，以私论，自不至争相减跌各等语，应如所拟办理。但须由安庆总局另刻护照，将照根存皖，中照护运，左照寄楚局查对，庶与自泰起运者大同小异，较有把握。

——现办互市，只可略借湖南米价以作盐本，原以防淮盐到岸之迟，销售之滞。现银不敷周转，据称湖南米商由皖往返有数月之期，彼时盐已分销，价已到手，恐不能如此之速。以本部堂之见，湘漕十万石解津，必须于三月内一律到皖。乃能于四五月一律放洋，殊不易易。即招商买米，能否始终踊跃，殊不敢必。应请湖南，一面招商运米；一面官自办米。其招商者，仿照今夏运米之例，商人运米抵皖，量收后，再回东征局领价。其官办者，仿照道光中办漕之例，由官碾米，委员解皖，本部堂代为递运到津。日昨咨提湖南允解之十五万金，先解赴泰州，以作运盐之本，将来即作湘漕运津之费，归还湖南之款。此外，湖南所备米价银两，听恽抚部院自为经画，本部堂不敢再行咨提。盖活用之，而兼为盐计，不若呆用之而专为漕计也。续禀请咨催湖南赶紧再解十六七万之处，暂时无庸议及。

——商借官盐一万大引，前批仍须交商领运，原未遽定。交王子鉴，不过因官运难得其人，不如仍交商运，俾沾利息，以广招徕。兹既据称经办委员有事权而无利权。与从前官运大不相同，所见甚是！应即照续禀所拟，委员前往泰州提取，分运湖南北，归局发行售卖。惟据称：销盐一引，可获利三十两，及续禀开具清折，每引除盐本运脚外，余银三十五两有奇等语，此时盐未到岸，运费如何，售价如何，殊难预定。每引除各处厘金外，能获利十余两，所得已多矣！

——湖北设局收川私之厘，自应在川私初入淮引地面时抽之，断不能于腹地逐节加抽。此乃盐院税邻私以清淮引之界，非江督越楚境而分余斤之厘也。候咨商鄂省时，另案札知。

——湖南买米定价，均照原禀第五条所议办理。其续禀内称，湖南扣存未解之银，请留于南省。由东征总局，就近分投设法采办京米，或招商运米，加领米价数成。均听南省酌办等语，本部堂之意，湘漕至十万石之多，全靠招商购运，断不济事。必须一面由官购谷，碾成颗粒圆整之漕米，由官雇船委办，一面招商购运，由东征局定价经办。二者兼营并举，或可于三月内解毕。否则众商居奇，价必突涨。且湘省漕艘久坏，民船大者绝少，即装运亦煞费经营，不可不早为筹画。作每月二万石之计，庶几事豫则立。

——据拟简明章程内海运一条，请饬上海道派令殷商挑选沙船，编号造册，送局备查，应即如禀札饬遵办。兑米给价等事，并照所拟办理。其由津至通至京，分归直隶总督暨户部经理，亦应援案照办。惟米船放洋，不定限四月以前。今年上海商捐米九万石，放洋之期，系五月一批，六月一批，八月初一日一批，此次稍为提前，至五六月放毕，亦无不可。淮盐运楚一条，大要在设局督销。现在湖北，已委黄道、杜道会同本省司道督办。湖南设局，候即咨商遴委兴办，另札饬知！

以上各条，系就两禀中所及详如商榷。余均照所拟办理。其雇用沙船，如何给价，能至何处受兑，以后察看情形，再行商办。

淮运司详据淮南总局详准张守秉钧移请给照收盐一案

查本部堂前批，有认运西楚新盐在五百引以上者，准其认收场盐。等语：系指殷实商贩资本较丰者而言。今恒裕隆所认西盐六千引，业经两月有余，尚未据捆运一引，昨已札饬张道查明，该商如果逾限竞不到泰，即行注销在案，核计新章，西盐六千引，约须本银五万余两。张守文内仅称筹拨万金，所短尚巨。是资本并不丰裕，徒借认收垣盐之名，遂其下场自捆之私。所请自赴伍祐草堰二场收盐之处，断不准行。凡公牍各有立言之意，本部堂前批运司之详，必须有重资办运，不准空言认垣，所以杜场商之弊也。后刊西岸之章，必须赴公栈买盐，不准下场捆收，所以杜运商之弊也，害岂一端？言各有所当也。张守所办者运商之事，而欲下场收买，该司当据刊本章程驳之，不得泥前语而违新例。再，新章不准另立营运、官运名目，恒裕隆并不赴局，自行具禀。率由张守自备，移文显与刊章不合。候咨明彭部堂迅将张守撤回，不准干预盐务！

云南迤东黄道禀米盐互市一案

该道历任江苏守，今为蒋相国、陶文毅、林文忠诸名臣所器赏，出考优保，均有奏牍可稽，内无参劾之疏，外无京控上控之案。即本部堂询访苏省士绅，亦有去思而无贬词。近年筹画兵饷，任劳任怨，本籍及外省各军倚赖良多，而于本部堂东征之师，尤为竭力维持。每当万分艰窘之时，得大批饷项接济，保全甚巨，曾经本部堂奏明在案。此次因留该道办理盐漕诸务，廷旨忽加深责，或因前奏立言未当，或别有人参劾，以致上千严诘。此时若遽行奏请查办，难免益触君父之怒。须俟稍迟，遇便代陈，始无争辨之迹，而前事可期昭雪。仰仍往来两湖苏皖，襄办淮鹾，共济时艰。至该道虑及认真办事，或致蜚语横生，本部堂当力为主持，不虞黑白混淆也。

江西督销局禀设立吴城分局章程由

据禀，吴城分局于上年十二月二十七日设立，并据酌议章程六条，及拟派执事薪水等项，均悉第一条分三七成，准于春月水浅时行，四月以后，江深畅行，仍以省局为之。吴局只可销一二成，或竟将分局停撤。仰于三月中旬察看禀办。第四条，收次色银，流弊孔多，碍难允准。余皆如所禀办理。吴城既设分局，所有旧盐自应归局一律出售，以杜抢跌。现在汉岸旧盐，核定与新盐分成匀销，售价在刊章定价以内，只缴局用，及楚省厘金。如在刊章定价以外，仍令以三成归商，七成充饷，西岸事同一律，仰即督同程牧仿照办理。

云南迤东黄道冕禀米盐互市一案

北宋漕运之法，荆、湖、岳、鄂之粟，运至真州，入转般仓，回船即自真州请盐，运至荆、湖销售。真州，今之仪征也。荆、湖、岳、鄂，今之湖南、湖北也。将来两湖、江西之漕改办海运，应略仿宋世之法宋世由真州换船入淮以达汴，今日亦须由扬、仪、金、焦一带换船入海，以达津。宋世漕舶可由仪征带盐回楚，今日亦可由仪征带盐回楚。海运一案，部臣仍令各督抚妥议章程复奏。本部堂拟于复陈疏内，议及仍于仪征设立米盐互市局，若经理得宜，不独可省多造漕船，实亦官商两利之事。目下两湖米价奇贵，湘漕仍解折色。所有安庆互市一局，应暂停撤，改为转运淮盐局，专管官本运湘之盐，另行刊发关防。至湖南借拨漕折银十万两，即于运湘新盐销售项内，划还湖南粮库归款。已于去冬咨明恽抚部院矣！

汉口转运局李守宗羲禀送分销湘盐照式由

湖南督销分局，前据黄道禀商，已覆令不宜多设，以一事权。该守拟呈照式内所叙，分四路行销等语，应行改换，仰即另刊饬发，大约只分两路：长沙为一路，可销十分之八；常德为一路，可销十分之二。常德走洞庭西湖，与各属走东湖者迥别也。岳州归并长沙一路，犹鄂盐先到武汉，再发售武穴也。湘潭距长沙九十里，益阳距长沙百余里，本无分为三路之理。此次所呈照式已注销。舱单式存。

官运湘盐委员文守翼禀筹销湘盐章程由

据议筹销湘盐章程九条，第一条，分局之议，前据汉口转运局李守具禀，业经本部堂批明。湘省销盐，大约只分两路，长沙为一路，常德为一路，分局不必多设。兹据禀称岳州不必过湖，益阳进林子口，在汉口时即须派拨分运，而所拟之员，多系东厘局员兼办，不必另立盐局，尚属可行。岳州之劳丞，常德之徐守，如禀由本部堂札委兼办。黄道在湘潭，人地不甚相宜。该道前禀请离潭销差，业经批准，即此次该守禀请黄道赴省局办盐，亦经批准，正所以善全黄道也。湘潭厘、盐两事，以另遴贤员为妥。益阳、靖港两处，即由郑道等下札可也。第二条，盐行应查明殷实之户，曾经纳帖者，方准开设。务令以现银交易，盐课两交，并归督销局约束。如有拖欠、脱骗等事，即由局员提究详办。第三条，分局事宜，悉照总局一律办理。课解总局，汇同转解。应否接办后运，应随时禀请本部堂核示。第四条，湖南新造船只如有愿装淮盐，据请由省局议定水脚，咨送泰局装盐，事属可行。其船价仍照转运定章，先由泰局发给若干成，余由岸局找清为妥。第五条，泰州买盐，并非难事。据称采访舆论，多愿以盐价课项呈缴督销局，转解泰州办运。以商本而交官为经守，窃恐未必乐从。看似便宜，实多窒碍。第六条邻私充斥，非加重邻税不可。湘省应加粤厘，前准恽抚部院咨明，在于衡州每百斤加抽一百五十文，归淮，永、郴、桂每百斤加抽一百五十文归湘。当经咨覆，俟淮盐运至长沙、湘省设立督销局后，即照此数试办。现在湘盐已将次抵岸，正在设局督销，所需加抽邻私税单，亦早经札发，应将加税一事，赶紧举办。第七条，本部堂所办官运成本，系借湖南米价，前经咨明恽抚部院，售出之银，即还粮库借款，现又准曾抚部院来咨，金陵遣撤湘勇，已请湖南筹发欠饷，亦须以盐价归款。是售出本利，不能一并拨解金陵。至售盐细账，丰裕号与丰盈号必须各归各算，断不可稍有牵扯，是为至要。第八条，州县尚有督销考核，目前自可从缓。湘盐到岸发售收银各数，应由郑盐道等按旬开折，专差具报。第九条，分局一层，已于第一条内批示。至跌价抢售，大为盐法之害，自宜禁止。可由督销局出示晓谕，仰候录批，咨明恽抚部院，曾抚部院并扎郑盐道等遵照。

湖北督销局会禀淹盐提售由

据禀淹销救获之盐，提仓先售，至多以一百包为率，亦不必如此拘泥。受湿之盐多，则提售可过百包；受湿之盐少，则提售不必满百包。每次须亲自勘验，视其潮湿之数，俾提售者，稍溢其数，乃足体恤灾商。余盐仍令挨卖，则情与法俱平矣。

湖南督销局呈平余津贴局用由

查湘岸售价每百斤售银四两，据称另收加平，及倾泻工价银二钱，每引即收一两二钱。加以卤耗包索余斤，约计百斤再增二钱，共收一两四钱。以每年额行八万引计算，可得银十一万二千两，为数甚巨。即以盈余缴公，而平色既无一定，开销必难核实，流弊无穷，应行停止。嗣后各局售银，应一律收库平库，色平如参差，可由省局移取藩署库砝，仿制颁发，色如低潮，尤可随时剔换。现在湘省销数甚畅，如果售价实可酌提，所提之价，应遵刊章以七成充饷，三成给商；断不可稍违定章，致贻商贩口实。仍将已收加平倾泻银两，造册报销。凡利之所在，众目环伺，总须光明洞达，使上下皆了然于心，了然于口，免致迷离传播，别生波澜。江西督销局为言官所纠，而查办毫无实迹者，以平日恪守刊章，立于无过之地也。吾湘亦宜妥慎图之。

江西督销局禀建造立成堂公所由

立成堂公所，既于运商水贩均资便利。暂搭篷屋，难以持久，自须改建瓦屋，以资办公。所需工料银两，准照李爵部堂批定之案，在于局费项下酌量借支，责成殷实运商，撙节建造。应如何摊扣归款，仍由该道妥议具复。至该堂落成后，需用看守工食等项，为数无多。每月应用若干，将来即由该道酌核禀定，在于局用内开支，断不可令商贩捐缴分文，致增成本，而丛弊窦。本部堂办公事，最不喜言“捐”字，“摊”字，即州县禀称捐廉倡办某事，亦恶闻其说也。

江南巡盐道详查缉藉考夹私由

查应试士子，如敢包揽大伙私盐。恃符闯卡，自应立时拿解，照例究办！其寒士略带食盐，藉作考寓日用之需，为数无多，于岸销无甚占碍，固不必专派教职稽查，亦毋庸官为收买。

两淮李运司元华禀到任情形

运河水势日涸，归江各坝自宜赴堵。各场收盐，每月衰旺，定有比较章程，应仍循照稽核督催。现在鄂湘各岸不患盐少，而患盐色不洁，盐卤太重。必须切实讲求，务使质净色白为主。盐务向为利薮，从前浮靡之习，应扫除一切。尤宜慎者初到之始，条呈必多。凡献策之人，立言最易动听。看似因公，其实无非为私。该司情形未熟，固宜博采，以广见闻，亦勿轻信，以致丛脞。所有已定各章，均经反覆推敲，不可轻议更张。如有应行变通之处，随时禀候核示遵行！

江西督销局禀复堵缉邻私由

查江西本淮销极畅之岸，程道经办时，凡遇旺市，每旬省、吴两局销至五千引以外。当时粤盐亦如此收税，而局销有畅无滞。自该道接办后，销数逐渐短绌。本年截至十月止，较上年又短销一万四千余引。披阅来禀，尽属官样文字，于前畅今滞之故，未能道其所以然，一味诿诸邻私。且谓乱后商民不知有引地之说，若忘程道任内之曾旺销者。销路之开，全恃水贩。该道宜随时传见，访察利弊，待之如家人骨肉，体恤而护持之，使有利可图，自然闻风踊跃。闻西岸商贩，近来求见该道，颇不甚易。在上司之前，纯用官气，则其待商贩概可知矣。宜乎司事弊窦，该道全不得知。务须痛除官场习气，实力整顿，毋徒以陆路私多为文过之地，是为至嘱！

宿州尹牧禀请将该州东省引地改食淮盐由

宿州为东省引地，而与淮界毗连。该州以频年东引滞销，宿民又利食淮，盐拟请改销淮引，此亦法穷思变之计。惟两省交界引地，往往不能尽如人意。即如镇江，在扬州对岸而不许食淮盐古人非故困镇民也。不如此则浙盐之引地太隘也。又如江西吉安府属之近粤界，饶州府属之近逝界，湖北宜昌府属之近川界。现为邻私侵灌，几成废岸。而两淮之不肯奏归邻省者，因留此引地，希冀有规复之日。若并此去之，邻私得步进步，必致占地益广。东省之宿州一岸，亦同此情，非特两淮不便奏夺山东引地，即为东省计，亦不应割地与淮，紊乱旧章。所请碍难准行。

湖南督销局禀奉查湘省川私绕越由

查湘鄂两省，本系淮南引地，暂准川盐完税行销，已属权宜。至绕越偷漏，以多报少之川私，不特淮引大受侵害，并有碍于楚饷。邻省大吏，皆有督销淮引之责，方宜帮同淮局委员，严缉邻私。私净则，官自畅，而饷自裕。乃于该局禀准设立之巡船，率听川贩一面之词，特札禁止。是鄂中袒川之见，惟恐川贩不绕越、不偷漏。从此川私横行，几不许淮局委员过问。于理既属不顺，经江督批准之件，楚督竟无文牍咨商，而径札止之，于情亦属不安。现在淮南销数日疲，引地日削，课源日绌；场灶盐无出路，堆积如山，深恐灶丁滋事。有岌岌不可终日之势。本部堂责司鹾榷，引地不能不争，缉私不得不严。该局所设各巡船，均应照常认真查验。缉获川私，必须照章处罚。其业经禀明，拟在花畹冈、程陵矶，并于衡州分设局卡务，即赶紧举办。不得因鄂省袒护川私，稍涉畏难，并候咨明湖广督部堂、湖南抚部院，嗣后遇有川淮交涉事件，应先咨商办理，以符体制。并札湖北督销局、淮运司，一体遵照！

两淮方运司溶颐禀各岸加引接济直隶赈需由

此项加引，本部堂酌定，西岸加二万引，每引捐银六两，计十二万两；鄂岸加一万引，每引捐银四两，计四万两，统计每票五百引。该加西岸四十票，鄂岸二十票，湘岸二十票；共银二十万两，西岸分三纲循环，鄂湘两岸分两纲循环。皖岸不加，所加之引，均须验资掣签，先尽旧商。如旧商无赀可验，或愿认者不能足数，再准新商认领引票，以昭公允。仰即秉公妥办，并将认定花名分别新旧，开折具报查考！

两淮方运司清颐禀劝种蚕桑情形

课桑养蚕，实为培养民气善举。该司既筹议举行，仰即饬令印委各员，妥议章程，次第办理。仍随时与镇江江宁互相咨商，期彼此皆有利益也。

两淮方运司濬颐禀劝捐直省棉衣由

派捐总非善政，本部堂素不以为然。惟念此次淮南各旧商掣获新票，获利尚厚。既据该司分岸核定捐数，已由总局收缴，姑准如禀办理，其淮北虽据海分司面禀认捐，是否按引派缴？未据议定。该司既奉李爵相函谕，未便多求。可否停止免捐之处，应再由司妥议复夺。至通、泰场商近来乏本收盐，备极艰窘，毋庸一律派捐，以示体恤。

湖南督销局禀湘省岸务与鄂省不同情形

整顿湘岸情形，昨经本部堂致复该道一信，已陈大概。兹阅本禀，谓添设各卡后，川贩渐渐裹足，其已入腹地者，亦尚就我范围。意在将缉私、抽税、归轮三层，层层做到，具见心精力果。所论鄂能分界，湘岸不能一律，亦不为无见。本部堂前信，拟将长岳衡常归淮者，无非欲遏邻盐，不使散漫无稽。其让澧州于川盐者，以其与荆州相近，不欲拂鄂中护川之意也。若湘省严办抽税，邻贩日渐其少，似较分界尤有把握。将来鄂中商定湘章，或即专争邻税，归并督销，未始非计。一俟鄂中议定，即当按续商办。至所请将新增之二十票饬令捆运，余东吕四上色场盐，直抵衡永宝三府引地，设局分销，洵是推广销路之善策。湘省新增之一万引，昨已批准归入现纲之末。先运一次。候即札饬司栈，暨湘岸转运局传谕各商，务买上色场盐，运赴该三府试办。其售价自宜格外酌减，方能敌私。现在鄂岸每引拟减一两二钱，将来湘省通岸亦须照办。所有衡、永、宝三府，准照所议每引酌减一两八钱，除一两二钱，照通岸核办外，其多减之六钱全归商认核，与该道所禀官认三之二，商认三之一，数适相符。又鄂中盐规，前准李督部堂函覆，毋庸议复，业经剔除，不入章程，湘省自可先行议办。据拟以引数之盈绌，定盐规之多寡；所论甚是。前据湘商利顺兴等禀南抚部院衙门，拟每引提湘平银一钱二分，藩司、盐道拟每引各提湘平银六分，即可照办。按引扣解。其两湖督部堂衙门，鄂商既不缴公费，湘商未便歧异，应暂从缓计议，即将此项拟提之一钱二分，移作各销岸州县之用。究竟何衙门应贴若干，应由该道确细妥议详办。

湖北督销局禀新堤设局章程由

川淮分界业已定议，以设立分局，推广淮引为第一要义。该道拟将停撤之配销局，移设新堤，作为督销分局，事不宜缓。函送章程八条，第一条，淮商运盐前赴新堤，需增水脚，设卡缉私，又增费用。据拟仿照汉局，一律于定价外，加收行用，分贴运脚卡费，及该处原有盐行贴费，妥协之至。开局伊始，不妨多拨汉局存引济销，以疏积滞，而免脱误。第五条，局卡用人尤宜认真拣选。粟训导于川私路径既能详细指画，人亦办事结实，准如所禀，派充总卡巡查，前办配销局。匡委员是否得力，此次移设新堤能胜分局之任否？未据禀及，应由该道察看禀复。其余何卡饬派何员？应将衔名开折报查。第七条，沙市局已裁撤，其销存引盐，拟令原运各商转运新堤，所需水脚，即于加收行用项下贴给，淮商自必乐从。应饬赶速趱运，与汉局，拨往之盐，一律挨轮开售，将售出引数，按旬开折，附入汉局，驰送查考。第八条，分界后新堤尚存川盐若干？自应查数，定限赶销。凡武、汉、黄、德四府属所有川盐，均应查数，立限，务令遵限销迄。限外如再有川私入境。拿获后，即将私船焚烧示众，方足以昭炯戒！其余各条均属周妥，悉照所议办理。

江督署通商科

上海机器局委员徐寿等禀条陈轮船制器四条

来禀所陈，似多出于揣度之词，未得要领。缘制造轮船，系由总署与外国公使议定，为借法自强之一事。兴造时，所用极大木料，与铜板、铁板之类无一不取材外洋，不仅铁之一项也。即专以铁言，如轮船应用通长大铁轴，断非中国所能铸造。设一旦无从购运，此事即当作罢论。纵能自设铁厂，亦复何为？故目下只可乘此机会，量力试办，不必预计他日之何如也。第二条，炮与船相配而行船成时自必由局中酌量安设大炮。闻上海局中，于六十四磅以上之炮实未能制。盖人事物力，均有所限，未易勉强扩充。然炮亦不须过大，军事固须利器，然究以选择将材为先务。第三条，行船与管机自是两事，洋船所用诸色目人，有大铁柜、二铁柜之称，即管机之类。今日果能学制，他日或可管理此事。若行船，则外国谓之船主，中国谓之舵工，非熟习风云沙线之人，不可令充。其选制船与驾船，岂能合为一手？第四条，制造必从图说入门。闻上海局中洋匠向来专造轮船，本有成书可据。第有各种船式，为该匠所未曾经造者，即不能依图立说，是必得图而后能制造。亦必且造且困，且思且通，而后能绘图也。至外国书，不难于购求，而难于翻译。必得熟精洋文而又深谙算造且别具会心者，方能阐明秘要，未易言耳。沪局开设已近二年，在局委员，必均能见于此。该员等此番赴局，宜遵谕专心襄办轮船。能于一年之内，赶速制成一二只，乃为不负委用！其轮船以外之事，勿遽推广言之。精心广愿而出之以约旨卑思，庶其有济。切切！

镇江关禀英美领事请开宝华山一带煤矿由

煤矿系自然之地利，借洋人之机器，俾华人仿效，而永收其利，未始全不可行。前应道所议条约，册内以为可行，本部堂亦从而韪之。昨总理衙门函开与蒲公使订约各条，则煤窑亦中国碍难办理之事，嘱蒲公使往各国将碍难情形，细为道达。顷蒲公使来金陵，与本部堂相见两次，并未提及煤窑一事。是于总理衙门所嘱，已恪遵而谨行矣。该领事等所请，应无庸议！

九江道禀税司康发达偏执妄为请撤换由

三月十八日，该税司康发达到省禀见，面递三折，皆照录税司与关道往来函件。一系因税司欲裁缮算书办内罗继琛一名，该道未允。一系因该道晋省，将洋务照会税司，会同新关委员商办，该税司不以“会商”字样为然。一系因“会委”字样，彼此争竞，致借验货为题，令委员让出小房一间，为扦手写字房，该道未允。本部堂当因此三事均属细故，自宜随时了结为是。查关上书办辛工，虽由税司开支，而银钱出自关库七名之额，本经禀定有案。罗继琛又无贻误之处，淡时虚糜无几，旺时免再添募，自应仍循其旧。其委员所住之房，相沿已久，不必忽令迁让。扦手写字间，向来本有一房，亦不必改作验货之厅。验货亦不须逐件起岸。此事自应仍循其旧。至关道晋省知照税司会委商办洋税事务，虽系俊道办过有案，然“会同”二字究属不妥，即如司道例系平行，司若公出，只可饬府代行，而不能札府与道会同办事。又如道员与总兵例系平行，而副将之同城者，亦系与道员平行。道若公出，亦只可饬府代行，其委员佐杂等官虽不归副将管辖，而亦不能令委员与副将会同办事也。税务司与关道共事，虽不能如司道之确应平行，而与道协平行，则仿佛相似。文武之不相统辖，与中外之不相统辖；亦仿佛相似。且税司非监督属员可比，已载入章程之内。嗣后关道公出，凡洋务应办事件，虽暗中由委员经理；而公牍应改为由知府代办，不宜用“会商委员”字样。康税司禀见之后，本部堂令于次日听候吩示。至十九日该税司令通事前来请示，本部堂面谕以书办、让房、二节应仍其旧，其会商委员一节，许以事后不用“会委商办”字样。谕知去后，正拟函告该道，兹据具禀前来，于会委商办彼此竞争之处，未据叙及。另禀该税司有营私舞弊之事，请即咨撤。但洋人性情崛强，总须晓之以情，谕之以理；乃能输服，今本部堂甫经吩示去后，未满十日，不便遽尔议撤，该税司回浔，是否遵谕办理，能否虚心敛戢，仰再细心察看。倘仍任性妄为，即将该税司营私舞弊指出实在凭证，专案禀报，以凭咨饬撤换可也。

九江关禀请撤康税司一案

此案前经本署大臣准情酌理，批饬了结，原期省笔舌之争。凡与洋人交际，小事可许者，宜示以宽大平恕，大事不可许者，宜始终坚执力争。若小事处处争竞，则大事或反有放松之时。不分大小，朝夕争辩，徒为彼族所轻视也。税务司为中国效力，未能熟谙规矩，果其不碍大体者，亦可曲示宽容，各关皆然，今据录送该税司康发达回浔后末次照会，虽仍请饬委员迁让，然亦声明或俟通商大臣来函经办之句。该道业已接奉批示，即应钞批照会该税司。纵不全钞，亦宜将批中事理明晰告知。裁革书办迁让房屋二层，曲在该税司；委员会办一层，曲在该关。彼见剖断平允，或者服理输情，不复多事。乃该关匿批不说，而反称通商大臣来函，本道并未接到，待之不以诚信，徒将该税司改刊起货报单为营私之据，一再请咨撤换。其于向来起货报单式样，又不同时送来，是所改款式，损益若何，无凭查核？实属办事轻率。应否将该税司立即撤换，候咨请总理衙门核夺。另禀请于京城同文馆中择人分发各关，作为委员一节，在无事时言之，尚属闲中立论，在有案时言之，则为节外生枝。候并咨总理衙门察酌。仰将向来起货报单式检出一纸送核。

上海机器局禀购料限期及查明已到未到缮呈清折由

此系订购外洋大批料物，惟造船案内尚有购自上海香港木料，共有几起？已未运到？未据一并具报，仰再查明同订购料物，俟有到沪者，另行开折报查。至各色料物，购运既属不易。尤宜加意点检。工程一事，最忌匠人偷漏，若承办各员稽核稍疏，必至漫无限制，暗地销蚀。采时则多，用时则缺。昔人于竹头木屑，经营周致，该局所办多系珍物，正宜师法此意，庶不至临时缺乏。譬之为学，采办多储者，日知其所亡也。检点恐失者，月无忘其所能也。嗣后应于各项料物，立一四柱简明册。每料旧管若干，新收若干，开除若干，实存若干，每月底该道府等照册查点一次，三个月报明督抚衙门一次。规模虽甚宏大，条理却极谨严，则善矣！

华商吴南记等禀集资购办轮船试行漕运请示由

承运海漕，在轮船为创举，非通盘筹画，不能率行定议。在沙船为常业，非万不获已，亦未便遽作改图。去年上海道转呈容丞所拟章程，今年沙船商赵立诚等一禀，均经明白批示在案。兹复据该商等来禀，意谓轮船与沙船可以并运不悖，尚属持平之论。惟置备海船，究以装货揽载为第一义，以运漕办公为第二义。前任常镇许道曾递说帖，亦系招商集资，购买轮船。其说以春夏承运海漕，秋冬揽装客货。本部堂比与面商，谓海漕仍须先尽沙船，其次或用轮船，或用夹板，并未许以全漕概用轮船。盖商以保全本钱为重，先求包运全漕，为入款之大宗，所以顾成本也。官以不误公事为重。先尽沙船，所以恤疲商，念旧谊也。次兼用轮船夹板，所以广招徕，备阙乏也。该商等所禀，并未言及揽载客货一层，似专靠运漕为生活者。恐益于公者少，而损于私者甚大。计二月至五月，四个月中每轮船不过往返运米六次。其余八个月，该商等须另谋生意，细细算计，乃为自全之道。本部堂甚愿各商集资购船，补海运船只之不足；而又恐各商筹画不细，或致亏本。不得不详为指示。仰苏松太道明晰传谕知照。

扬州府孙守扬州营朱参将会禀戴德生来扬传教民人获有尸孩动忿解散由

洋人设立育婴堂名目，原为条约所未载。上年法教士金缄三来扬，私在三义阁租房，欲立育婴堂，即据禀报，有“谣言众多，纷纷传说”之语。彼时禀经批示后，如果即能查诘来历，并将中国本有育婴善举，无须外国再为设堂，该教士当不复私行收养。该士民等亦得释然，不致积忿生事。兹阅江都县另禀查验起出死婴，均系女尸，情形可惨！其有无取眼、取脑情事，介在疑似之间。无怪乎民间公忿，不约而同。即如该堂之陆荣仁所供，“今年死掉四十多个婴孩，皆乳妈糟踏死的”等语，此尤为切要供词。是育婴而反以害婴，其中即无别故，亦不足取信于民。据钞呈戴教士一函，并无言及焚毁器物书籍之语，既经当时弹压解散，自属无可查究。现在该堂门已锁闭，如该洋人再行前来，应即劝令于数月之内不可赴扬，免生他变。俟本部堂将此案详细咨明总理衙门，总署商之公使，订定各教士断无取脑取眼行径，由本部堂大。张告示，俾扬州士民晓然共知，然后传教士奉文而来，自不至与之为难。中外相信，庶诸事毫无直格。告示未到之先，切嘱其不宜冒昧复往，迨激出事变，再求惩治补救之法，则已晚矣。此不特保全扬民，正所以保全教士也。至私代赁房，既已查系黄姓、彭姓所为，仰即催差查提，交案究惩，并将各领事索去示稿，刻日录送查核。

常镇蔡道禀镇江民人因洋人租屋滋事一案

查城内建堂之案，同治四年间法国教士在浙江会稽县赁屋，咨准总理衙门核复“内地建堂由来已久，但传教士究系外国之人，如买地为建堂之用，其卖契内，只可载明：‘卖作本处天主教堂公产’字样。若系洋人在内地置办私产，与条约不合，仍应禁止”等因转行在案。近年江宁、安庆所办法国教堂立契，均照此办理。今镇江本系通商口岸，江皖既已允准立堂，并给公所。镇江事同一律，即在城内赁屋设堂，亦属应准之事。此次英教士戴德生在镇所租夏姓房屋，该道按约查理，并无错处。惟当夏李氏控告退租，该道既与英委员阿林格说明，允愿另觅，其时即应详告丹徙王令，饬其料理清楚，另觅了结。该道不及详嘱妥办，而遽行赴苏，王令不责夏姓先租后退之非；又不另为觅屋，以弭衅端，均有不合。王令业因另案撤委，应免置议。该道虽失之疏忽，咎不至于撤参！所请改委之处，应无庸议。夏姓始则违例私租，后则妇女控退，本应惩究。惟惩究夏履之，恐反触洋人之忌。若惩究夏李氏，坚执仍租夏姓之屋，又恐愚民疑忿，激成事变。查同治五六年间，法国雷教士在安庆已买安双莲寺之屋，因绅民怀疑不允，改作书院公所，经府县在城外择买堂基，城内另租公所。雷教士始欣然允从。镇江亦可仿照安庆之例，仰该道督同府县，于城内另租公所，妥办禀复。如洋人不甚乐从，则俟麦领事来金陵时，本部堂再与之面商定夺。至租屋传教，必须百姓出赁者，赴县呈明，方准成交。一则恐外国教士并非安分无过之人，与中国刁民私相授受：二则恐奸民伪契盗卖，使教士之买者吃亏。三则与上海租地先行报明查视，再行税契办法，亦属一律。四则与会稽案内只准买立教堂，不准置买私产，亦属相符。仰将此四层，与领事暨各洋人反复陈说，当可信从。仍将传教系条约准行，开导士民，务使人人共知，不必与之为难。如再有聚众生事，断难姑容。不论兵民旗汉，概即择尤拿办，以示儆戒。切切！

华商吴南记等禀集资购买轮船运漕由

集资购船之举，总以便商利用为要议。前因该商等所禀。于自全之道未能尽善，当经明晰指示。兹据禀复，如准分运三成，商本即不致亏折等情，本部堂详加筹画，海运向用沙船装运，久著成效。近来虽因生意冷淡，船只日少，然所存尚有数百号，尽可挑用。即有不敷，可令头批回空之船，再行兑运。如本届江北漕米，参用苏浙回空沙船，并无迟误，而闽省捐办之米，于五月间雇用沙船十六号，早经抵津，亦是明证。纵明年米数较多，尚可仿照此法，南装北卸，辘轳转运，似尚不虞缺乏。即或轮船分装，亦断不能至三成之多。本届漕数多寡难定，前批约计四个月者，只就轮船论，可装之月数，不论沙船分装之成数。诚以轮船尚未试运，恐有窒碍也。天津大沽海口为米船进口要道，河势窄浅，十曲九湾。本年宜、荆等县采买之米，采用夹板试运，乃头号装米八千石，不能进口。由洋商雇船拨去四千石，始得前行。而所起之米，每袋须亏折一二升，每石又须剥价四分，加之栈租，每一万石，月需银四百两，逾月即加一倍。以致商人赔累，大有悔心。轮舟船身长大，火力迅直，河面掉转不灵，临时甚费周章。而水脚一切，又比沙船多银一钱，剥船栈租，处处需费。于商既多不便，于官亦殊不便。再三斟酌，目下只可试办，以少为贵。俟将来江西、湖广等省漕米议及海运，该商等再行多购，另议可也。仰苏松太道明晰传谕知照。

札法国领事文稿

为札复事。据该总领事于七月十七日申陈一件，八月二十一日，又具申陈一件，各等情前来，本大臣均已阅悉，具见该总领事，深明条约，立言公正，洵为嘉慰！查金司铎前在淮安地方借名买屋，立契后，又自填“天主堂”字样，迹近欺瞒。诚如该总领事所云：此金司铎之过也，本大臣并不另责其非，所有在淮私买之屋，已滋物议于前，惟该屋是否可以为教士建堂之用，有无关碍居民情事，抑应如安庆之案，在城外择买堂基，在城内另租公所，已饬淮安府县妥速查办申复。另再札知。至贵国传教司铎，据申皆是安分良善之士，倘有不遵和约，或置私产者，该总领事当随时核办切禁等语：本大臣闻之嘉悦，固无不释之疑怀。而教士之置屋建堂，先经本大臣按照条约，一再恺切饬属，晓示百姓。原期地方官查酌相宜，不使教中吃亏，各教士当可体会。此意坦，然明言办理，不必私相授受，转生事端。迨事后补救，已属无益矣！此外设立育婴堂，收养男女幼孩，实为各国条约所无，如昨扬州百姓误扰英国教堂之事，系由金司铎在扬私租房屋，收养育婴堂，幼孩死伤太多。据江都县查讯，李得义供已“埋了十四个婴孩”，据陆仁荣供“今年堂内死了四十多个婴孩，皆乳妈糟踏死的。”百姓谣传育婴堂有将幼孩挖眼挖心之事，本已怀疑，又见死伤太多，相验均系女尸，致激众怒，误扰英国教堂，而法国之堂亦即尽行锁闭，并无一人。后经本大臣派员赴扬开导百姓，以婴孩死伤虽多，是医生、乳妈之咎，非教士之过。并无挖眼挖心等弊，民怨稍止。现理英国教堂之案，本大臣只就本案究办，并不咎及金司铎，欲以护教士而全和好也，兹据申陈内所言，明系为扬州一案而设。是以一并摘略告知。但育婴一项，乃中国自办善举，与外国人无涉，故条约内无此名目。况教士纵有善心，而经理之人不妥，与乳妈任意糟踏，死伤婴孩太多，使教士暗损阴德；又累声名，殊属不便！务望该总领事力劝教士，嗣后到处只宜传教，不可设堂育婴。庶民间知传教，系条约所准，育婴乃条约所无。既不育婴，即无挖眼挖心之说，人人共晓，何患谣言不息？何患民教不能相安？本大臣所见如此，当咨请总理衙门与公使商之，并望总领事查酌妥议，随时具复。又据来申内以淮安府案内批示，按本大臣之意教士买地须领事官帮办云云，和约内无此明文，该总领事力加辩论，查此节恐系因误会所致。缘教士初入内地，未经呈出印照，中国无由悉其来历，必须有领事申请之文，方凭酌办。非谓教士买地由领事官从中帮办也。本大臣批示内，并无此说，或系地方官告示内词意，未及分析，致成误解。据后一次来申，阅悉丹徒县告示内载入批示，尤为明析，是该总领事于此层已释然无疑矣。须至札复者。

吴道禀规画操练轮船大局由

该道亲历重洋，续行规画操练轮船事宜，具见不畏烦难，实心任事。仰即督率各船，加意演习。并再博访西法，斟酌讲求洋务，为当今第一艰巨之事，若于操演轮船之中，而能本末巨细，水陆一一兼到。则海上应敌，已非漫无把握。自强之基立矣。勉之，望之！

经史百家杂钞

湘乡曾国藩繤

合肥李鸿章校刊

经史百家杂钞序例

姚姬传氏之纂古文辞，分为十三类。余稍更易为十一类：曰论著，曰词赋，曰序跋，曰诏令，曰奏议，曰书牍，曰哀祭，曰传志，曰杂记，九者，余与姚氏同焉者也。曰赠序，姚氏所有而余无焉者也。曰叙记，曰典志，余所有而姚氏无焉者也。曰颂赞，曰箴铭，姚氏所有，余以附入词赋之下编。曰碑志，姚氏所有，余以附入传志之下编。论次微有异同，大体不甚相远，后之君子，以参观焉。

村塾古文有选《左传》者，识者或讥之。近世一二知文之士，纂录古文，不复上及六经，以云尊经也。然溯古文所以立名之始，乃由摒弃六朝骈俪之文而返之于三代两汉，今舍经而降以相求，是犹言孝者敬其父祖而忘其高曾，言忠者曰我家臣耳，焉敢知国，将可乎哉？余抄纂此编，每类必以六经冠其端，涓涓之水，以海为归，无所于让也。

姚姬传氏撰次古文，不载史传，其说以为史多不可胜录也。然吾观其奏议类中，录《汉书》至三十八首，诏令类中，录《汉书》三十四首，果能摒诸史而不录乎？余今所论次，采辑史传稍多，命之曰《经史百家杂钞》云。湘乡曾国藩识。

著述门三类

论著类：著作之无韵者，经如《洪范》、《大学》、《中庸》、《乐记》、《孟子》，皆是。诸子曰篇，曰训，曰览；古文家曰论，曰辨，曰议，曰说，曰解，曰原，皆是。

词赋类：著作之有韵者。经如《诗》之赋、颂，《书》之五子作歌，皆是。后世曰赋，曰辞，曰骚，曰七，曰设论，曰符命，曰颂，曰赞，曰箴，曰铭，曰歌，皆是。

序跋类：他人之著作，序述其意者，经如《易》之系辞，《礼记》之冠义、昏义，皆是。后世曰序，曰跋，曰引，曰题，曰读，曰传，曰注，曰笺，曰疏，曰说，曰解，皆是。

告语门四类

诏令类：上告下者，经如《甘誓》、《汤誓》、《牧誓》等，《大诰》、《康经史百家杂钞序例诰》《酒诰》等，皆是。后世曰诰，曰诏，曰谕，曰令，曰教，曰敕，曰玺书，曰檄，曰策命，皆是。

奏议类：下告上者，经如《皋陶谟》、《无逸》、《召诰》及《左传》季文子、魏绛等谏君之辞，皆是。后世曰书，曰疏，曰议，曰奏，曰表，曰札子，曰封事，曰弹章，曰笺，曰对策，皆是。

书牍类：同辈相告者，经如《君奭》及《左传》郑子家、叔向、吕相之辞，皆是。后世曰书，曰启，曰移，曰牍，曰简，曰刀笔，曰帖，皆是。

哀祭类：人告于鬼神者，经如《诗》之《黄鸟》、《二子乘舟》，《书》之《武成》、《金縢祝辞》，《左传》荀偃、赵简告辞，皆是。后世曰祭文，曰吊文，曰哀辞，曰诔，曰告祭，曰祝文，曰愿文，曰招魂，皆是。

记载门四类

传志类：所以记人者，经如《尧典》、《舜典》，史则本纪、世家、列传，皆记载之公者也。后世记人之私者，曰墓表，曰墓志铭，曰行状，曰家传，曰神道碑，曰事略，曰年谱，皆是。

叙记类：所以记事者，经如《书》之《武成》、《金縢》、《顾命》，《左传》记大战、记会盟及全编，皆记事之书。《通鉴》法《左传》，亦记事之书也。后世古文如《平淮西碑》等是，然不多见。

典志类：所以记政典者，经如《周礼》、《仪礼》全书，《礼记》之《王制》、《月令》、《明堂位》，《孟子》之《北宫锜章》，皆是。《史记》之八书，汉书之十志及三通，皆典章之书也。后世古文如《赵公救灾记》是，然不多见。

杂记类：所以记杂事者，经如《礼记》之《投壶》、《深衣》、《内则》、《少仪》，《周礼》之《考工记》，皆是。后世古文家修造宫室有记，游览山水有记，以及记器物、记琐事，皆是。

经史百家杂钞

经史百家杂钞卷一

论著之属一

书／洪范

惟十有三祀，王访于箕子。

王乃言曰：“呜呼！箕子，惟天阴骘下民，相协厥居，我不知其彝伦攸叙。”

箕子乃言曰：“我闻在昔，鲧陻洪水，汩陈其五行。帝乃震怒，不畀洪范九畴，彝伦攸。鲧则殛死，禹乃嗣兴，天乃锡禹洪范九畴，彝伦攸叙。初一曰五行，次二曰敬用五事，次三曰农用八政，次四曰协用五纪，次五曰建用皇极，次六曰又用三德，次七曰明用稽疑，次八曰念用庶征，次九曰向用五福，威用六极。

一、五行：一曰水，二曰火，三曰木，四曰金，五曰土。水曰润下，火曰炎上，木曰曲直，金曰从革，土曰稼穑。润下作咸，炎上作苦，曲直作酸，从革作辛，稼穑作甘。

二、五事：一曰貌，二曰言，三曰视，四曰听，五曰思。貌曰恭，言曰从，视曰明，听曰聪，思曰睿。恭作肃，从作又，明作哲，聪作谋，睿作圣。

三、八政：一曰食，二曰货，三曰祀，四曰司空，五曰司徒，六曰司寇，七曰宾，八曰师。

四、五纪：一曰岁，二曰月，三曰日，四曰星辰，五曰历数。

五、皇极：皇建其有极，敛时五福，用敷锡厥庶民，惟时厥庶民于汝极。锡汝保极：凡厥庶民，无有淫朋，人无有比德，惟皇作极。凡厥庶民，有猷、有为、有守，汝则念之；不协于极，不罹于咎，皇则受之。而康而色，曰：予攸好德，汝则锡之福，时人斯其惟皇之极。无虐茕独而畏高明，人之有能有为，使羞其行，而邦其昌。凡厥正人，既富方谷，汝弗能使有好于而家，时人斯其辜。于其无好德，汝虽锡之福，其作汝用咎。无偏无陂，遵王之义；无有作好，遵王之道；无有作恶，遵王之路。无偏无党，王道荡荡；无党无偏，王道平平；无反无侧，王道正直。会其有极，归其有极。曰：皇，极之敷言是彝是训，于帝其训；凡厥庶民，极之敷言是训是行，以近天子之光。曰：天子作民父母，以为天下王。

六、三德：一曰正直，二曰刚克，三曰柔克。平康：正直；强弗友：刚克；燮友：柔克。沉潜刚克，高明柔克。惟辟作福，惟辟作威，惟辟玉食。臣无有作福作威玉食！臣之有作福作威玉食，其害于而家，凶于而国。人用侧颇僻，民用僭忒。

七、稽疑：择建立卜筮人，乃命卜筮。曰雨，曰霁，曰蒙，曰驿，曰克，曰贞，曰悔，凡七。卜五，占用二，衍忒。立时人作卜筮。三人占，则从二人之言。汝则有大疑，谋及乃心，谋及卿士，谋及庶人，谋及卜筮。汝则从，龟从，筮从，卿士从，庶民从，是之谓大同，身其康强，子孙其逢，吉；汝则从，龟从，筮从，卿士逆，庶民逆，吉；卿士从，龟从，筮从，汝则逆，庶民逆，吉；庶民从，龟从，筮从，汝则逆，卿士逆，吉；汝则从，龟从，筮逆，卿士逆，庶民逆，作内吉，作外凶；龟筮共违于人，用静吉，用作凶。

八、庶征：曰雨，曰旸，曰燠，曰寒，曰风。曰时五者来备，各以其叙，庶草蕃庑。一极备，凶；一极无，凶。曰休征：曰肃，时雨若；曰乂，时旸若；曰哲，时燠若；曰谋，时寒若；曰圣，时风若。曰咎征：曰狂，恒雨若；曰僭，恒旸若；曰豫，恒燠若；曰急，恒寒若；曰蒙，恒风若。曰王省惟岁，卿士惟月，师尹惟日。岁月日，时无易，百谷用成，乂用明，俊民用章，家用平康；日月岁，时既易，百谷用不成，乂用昏不明，俊民用微，家用不宁。庶民惟星，星有好风，星有好雨。日月之行，则有冬有夏。月之从星，则以风雨。

九、五福：一曰寿，二曰富，三曰康宁，四曰攸好德，五曰考终命。六极：一曰凶短折，二曰疾，三曰忧，四曰贫，五曰恶，六曰弱。”

孟子／齐桓晋文之事章

齐宣王问曰：“齐桓、晋文之事，可得闻乎？”孟子对曰：“仲尼之徒，无道桓、文之事者，是以后世无传焉。臣未之闻也，无以，则王乎？”曰：“德何如，则可以王矣？”曰：“保民而王，莫之能御也。”曰：“若寡人者，可以保民乎哉？”曰：“可。”曰：“何由知吾可也？”曰：“臣闻之胡龁曰：王坐于堂上，有牵牛而过堂下者，王见之，曰：‘牛何之？’对曰：‘将以衅钟。’王曰：‘舍之！吾不忍其觳觫，若无罪而就死地。’对曰：‘然则废衅钟与？’曰：‘何可废也？以羊易之。’不识有诸？”曰：“有之。”曰：“是心足以王矣。百姓皆以王为爱也，臣固知王之不忍也。”

王曰：“然。诚有百姓者！齐国虽褊小，吾何爱一牛？即不忍其觳觫，若无罪而就死地，故以羊易之也。”曰：“王无异于百姓之以王为爱也。以小易大，彼恶知之？王若隐其无罪而就死地，则牛羊何择焉？”王笑曰：“是诚何心哉？我非爱其财而易之以羊也。宜乎百姓之谓我爱也。”曰：“无伤也。是乃仁术也，见牛未见羊也。君子之于禽兽也，见其生，不忍见其死；闻其声，不忍食其肉。是以君子远庖厨也。”

王说，曰：“《诗》云：‘他人有心，予忖度之。’夫子之谓也。夫我乃行之，反而求之，不得吾心。夫子言之，于我心有戚戚焉。此心之所以合于王者，何也？”曰：“有复于王者曰：‘吾力足以举百钧，而不足以举一羽；明足以察秋毫之末，而不见舆薪。’则王许之乎？”曰：“否。”“今恩足以及禽兽，而功不至于百姓者，独何与？然则一羽之不举，为不用力焉；舆薪之不见，为不用明焉；百姓之不见保，为不用恩焉。故王之不王，不为也，非不能也。”曰：“不为者与不能者之形，何以异？”曰：“挟太山以超北海，语人曰：‘我不能。’是诚不能也。为长者折枝，语人曰：‘我不能。’是不为也，非不能也。故王之不王，非挟太山以超北海之类也；王之不王，是折枝之类也。老吾老，以及人之老；幼吾幼，以及人之幼：天下可运于掌。《诗》云：‘刑于寡妻，至于兄弟，以御于家邦。’言举斯心加诸彼而已。故推恩足以保四海，不推恩无以保妻子。古之人所以大过人者，无他焉，善推其所为而已矣。今恩足以及禽兽，而功不至于百姓者，独何与？权，然后知轻重；度，然后知长短。物皆然，心为甚。王请度之。抑王兴甲兵，危士臣，构怨于诸侯，然后快于心与？”

王曰：“否。吾何快于是？将以求吾所大欲也。”曰：“王之所大欲，可得闻与？”王笑而不言。曰：“为肥甘不足于口与？轻暖不足于体与？抑为采色不足视于目与？声音不足听于耳与？便嬖不足使令于前与？王之诸臣，皆足以供之，而王岂为是哉？”曰：“否。吾不为是也。”曰：“然则王之所大欲可知已：欲辟土地，朝秦楚，莅中国而抚四夷也。以若所为，求若所欲，犹缘木而求鱼也。”

王曰：“若是其甚与？”曰：“殆有甚焉。缘木求鱼，虽不得鱼，无后灾；以若所为，求若所欲，尽心力而为之，后必有灾。”曰：“可得闻与？”曰：“邹人与楚人战，则王以为孰胜？”曰：“楚人胜。”曰：“然则小固不可以敌大，寡固不可以敌众，弱固不可以敌强。海内之地，方千里者九，齐集有其一。以一服八，何以异于邹敌楚哉？盖亦反其本矣！今王发政施仁，使天下仕者皆欲立于王之朝，耕者皆欲耕于王之野，商贾皆欲藏于王之市，行旅皆欲出于王之途，天下之欲疾其君者，皆欲赴愬于王。其若是，孰能御之？”

王曰：“吾惛，不能进于是矣。愿夫子辅吾志，明以教我。我虽不敏，请尝试之。”曰：“无恒产而有恒心者，惟士为能。若民，则无恒产因无恒心。苟无恒心，放辟邪侈，无不为已。及陷于罪，然后从而刑之，是罔民也。焉有仁人在位罔民而可为也？是故明君制民之产，必使仰足以事父母，俯足以畜妻子，乐岁终身饱，凶年免于死亡。然后驱而之善，故民之从之也轻。今也制民之产，仰不足以事父母，俯不足以畜妻子，乐岁终身苦，凶年不免于死亡。此惟救死而恐不赡，奚暇治礼义哉？王欲行之，则盍反其本矣？五亩之宅，树之以桑，五十者可以衣帛矣。鸡豚狗彘之畜，无失其时，七十者可以食肉矣。百亩之田，勿夺其时，八口之家可以无饥矣。谨庠序之教，申之以孝悌之义，颁白者不负戴于道路矣。老者衣帛食肉，黎民不饥不寒，然而不王者，未之有也。”

孟子／养气章

公孙丑问曰：“夫子加齐之卿相，得行道焉，虽由此霸王，不异矣。如此，则动心否乎？”孟子曰：“否。我四十不动心。”曰：“若是，则夫子过孟贲远矣。”曰：“是不难，告子先我不动心。”曰：“不动心有道乎？”曰：“有。北宫黝之养勇也，不肤挠，不目逃，思以一毫挫于人，若挞之于市朝；不受于褐宽博，亦不受于万乘之君；视刺万乘之君，若刺褐夫；无严诸侯，恶声至，必反之。孟施舍之所养勇也，曰：‘视不胜犹胜也。量敌而后进，虑胜而后会，是畏三军者也。舍岂能为必胜哉？能无惧而已矣。’孟施舍似曾子，北宫黝似子夏。夫二子之勇，未知其孰贤；然而孟施舍守约也。昔者曾子谓子襄曰：‘子好勇乎？吾尝闻大勇于夫子矣：自反而不缩，虽褐宽博，吾不惴焉；自反而缩，虽千万人，吾往矣。’孟施舍之守气，又不如曾子之守约也。”曰：“敢问夫子之不动心与告子之不动心，可得闻与？”“告子曰：‘不得于言，勿求于心；不得于心，勿求于气。’不得于心，勿求于气，可；不得于言，勿求于心，不可。夫志，气之帅也；气，体之充也。夫志至焉，气次焉，故曰：持其志，无暴其气。”“既曰‘志至焉，气次焉’，又曰‘持其志，无暴其气者’，何也？”曰：“志壹则动气，气壹则动志也。今夫蹶者、趋者，是气也，而反动其心。”

“敢问夫子恶乎长？”曰：“我知言，我善养吾浩然之气。”“敢问何谓浩然之气？”曰：“难言也。其为气也，至大至刚，以直养而无害，则塞于天地之间；其为气也，配义与道，无是，馁也。是集义所生者，非义袭而取之也。行有不慊于心，则馁矣。我故曰告子未尝知义，以其外之也。必有事焉，而勿正，心勿忘，勿助长也。无若宋人然：宋人有闵其苗之不长而揠之者，芒芒然归，谓其人曰：‘今日病矣！予助苗长矣！’其子趋而往视之，苗则槁矣。天下之不助苗长者寡矣。以为无益而舍之者，不耘苗者也；助之长者，揠苗者也。非徒无益，而又害之。”“何谓知言？”曰：“诐辞，知其所蔽；淫辞，知其所陷；邪辞，知其所离；遁辞，知其所穷。生于其心，害于其政；发于其政，害于其事。圣人复起，必从吾言矣。”

“宰我、子贡善为说辞，冉牛、闵子、颜渊善言德行。孔子兼之，曰：‘我于辞命，则不能也。’然则夫子既圣矣乎？”曰：“恶！是何言也？昔者子贡问孔子曰：‘夫子圣矣乎？’孔子曰：‘圣则吾不能，我学不厌而教不倦也。’子贡曰：‘学不厌，智也；教不倦，仁也。仁且智，夫子既圣矣。’夫圣，孔子不居。是何言也？‘昔者窃闻之：子夏、子游、子张，皆有圣人之一体；冉牛、闵子、颜渊，则具体而微。敢问所安？”曰：“姑舍是。”曰：“伯夷、伊尹何如？”曰：“不同道。非其君不事，非其民不使，治则进，乱则退，伯夷也；何事非君，何使非民，治亦进，乱亦进，伊尹也；可以仕则仕，可以止则止，可以久则久，可以速则速，孔子也。皆古圣人也，吾未能有行焉。乃所愿，则学孔子也。”

“伯夷、伊尹于孔子，若是班乎？”曰：“否。自有生民以来，未有孔子也。”曰：“然则有同与？”曰：“有。得百里之地而君之，皆能以朝诸侯，有天下；行一不义，杀一不辜，而得天下，皆不为也。是则同。”曰：“敢问其所以异？”曰：“宰我、子贡、有若，智足以知圣人，污不至阿其所好。宰我曰：‘以予观于夫子，贤于尧、舜远矣！’子贡曰：‘见其礼而知其政，闻其乐而知其德，由百世之后，等百世之王，莫之能违也。自生民以来，未有夫子也！，有若曰：‘岂惟民哉！麒麟之于走兽，凤凰之于飞鸟，泰山之于丘垤，河海之于行潦，类也；圣人之于民，亦类也。出于其类，拔乎其萃，自生民以来，未有盛于孔子也！”

孟子／神农之言章

有为神农之言者许行，自楚之滕，踵门而告文公曰：“远方之人，闻君行仁政，愿受一廛而为氓。”文公与之处。其徒数十人，皆衣褐，捆屦织席以为食。陈良之徒陈相，与其弟辛，负耒耜而自宋之滕，曰：“闻君行圣人之政，是亦圣人也，愿为圣人氓。”陈相见许行而大悦，尽弃其学而学焉。

陈相见孟子，道许行之言曰：“滕君，则诚贤君也；虽然，未闻道也。贤者与民并耕而食，饔飧而治。今也，滕有仓廪府库，则是厉民而以自养也，恶得贤？”

孟子曰：“许子必种粟而后食乎？”曰：“然。”“许子必织布而后衣乎？”曰：“否。许子衣褐。”“许子冠乎？”曰：“冠。”曰：“奚冠？”曰：“冠素。”曰：“自织之与？”曰：“否。以粟易之。”曰：“许子奚为不自织？”曰：“害于耕。”曰：“许子以釜甑爨、以铁耕乎？”曰：“然。”“自为之与？”曰：“否。以粟易之。”

“以粟易械器者，不为厉陶冶；陶冶亦以其械器易粟者，岂为厉农夫哉？且许子何不为陶冶，舍皆取诸其宫中而用之？何为纷纷然与百工交易？何许子之不惮烦？”曰：“百工之事，固不可耕且为也。”

“然则治天下，独可耕且为与？有大人之事，有小人之事。且一人之身而百工之所为备，如必自为而后用之，是率天下而路也！故曰：‘或劳心，或劳力。劳心者治人，劳力者治于人；治于人者食人，治人者食于人。’天下之通义也！

“当尧之时，天下犹未平。洪水横流，泛滥于天下。草木畅茂，禽兽繁殖。五谷不登，禽兽逼人。兽蹄鸟迹之道，交于中国。尧独忧之，举舜而敷治焉。舜使益掌火，益烈山泽而焚之，禽兽逃匿。禹疏九河，瀹济、漯，而注诸海；决汝、汉，排淮、泗，而注之江。然后中国可得而食也。当是时也，禹八年于外，三过其门而不入，虽欲耕，得乎？”

“后稷教民稼穑，树艺五谷，五谷熟而民人育。人之有道也，饱食暖衣，逸居而无教，则近于禽兽。圣人有忧之，使契为司徒，教以人伦：父子有亲，君臣有义，夫妇有别，长幼有序，朋友有信。放勋曰：‘劳之来之，匡之直之，辅之翼之，使自得之，又从而振德之。’圣人之忧民如此，而暇耕乎？

“尧以不得舜为己忧，舜以不得禹、皋陶为己忧。夫以百亩之不易为己忧者，农夫也。分人以财谓之‘惠’，教人以善谓之‘忠’，为天下得人者谓之‘仁’。是故以天下与人易，为天下得人难。孔子曰：‘大哉，尧之为君！惟天为大，惟尧则之，荡荡乎，民无能名焉。君哉，舜也！巍巍乎，有天下而不与焉。’尧、舜之治天下，岂无所用其心哉？亦不用于耕耳！”

“吾闻用夏变夷者，未闻变于夷者也。陈良，楚产也，悦周公、仲尼之道，北学于中国。北方之学者，未能或之先也。彼，所谓豪杰之士也。子之兄弟事之数十年，师死而遂倍之。昔者孔子没，三年之外，门人治任将归，入揖于子贡，相向而哭，皆失声，然后归。子贡反，筑室于场，独居三年，然后归。他日，子夏、子张、子游以有若似圣人，欲以所事孔子事之，强曾子。曾子曰：‘不可。江、汉以濯之，秋阳以暴之，皜皜乎不可尚已！’今也，南蛮舌之人，非先王之道，子倍子之师而学之，亦异于曾子矣！吾闻出于幽谷、迁于乔木者，未闻下乔木而入于幽谷者。《鲁颂》曰：‘戎狄是膺，荆舒是惩。’周公方且膺之，子是之学，亦为不善变矣！”

“从许子之道，则市贾不贰，国中无伪。虽使五尺之童适市，莫之或欺。布帛长短同，则贾相若；麻缕丝絮轻重同，则贾相若；五谷多寡同，则贾相若；屦大小同，则贾相若。”曰：“夫物之不齐，物之情也：或相倍蓰，或相什伯，或相千万。子比而同之，是乱天下也。巨屦小屦同贾，人岂为之哉？从许子之道，相率而为伪者也，恶能治国家！”

孟子／好辩章

公都子曰：“外人皆称夫子好辩，敢问何也？”

孟子曰：“予岂好辩哉？予不得已也！天下之生久矣，一治一乱。当尧之时，水逆行，泛滥于中国。蛇龙居之，民无所定。下者为巢，上者为营窟。《书》曰‘洚水警余。’洚水者，洪水也。使禹治之。禹掘地而注之海，驱蛇龙而放之菹，水由地中行，江、淮、河、汉是也。险阻既远，鸟兽之害人者消，然后人得平土而居之。以上禹

“尧、舜既没，圣人之道衰。暴君代作，坏宫室以为污池，民无所安息，弃田以为园囿，使民不得衣食。邪说暴行又作，园囿、污池、沛泽多而禽兽至。及纣之身，天下又大乱。周公相武王，诛纣伐奄，三年讨其君，驱飞廉于海隅而戮之，灭国者五十，驱虎豹犀象而远之，天下大悦。《书》曰：‘丕显哉，文王谟！丕承哉，武王烈！佑启我后人，咸以正无缺。”’以上周公

“世衰道微，邪说暴行有作。臣弑其君者有之，子弑其父者有之。孔子惧，作《春秋》。《春秋》，天子之事也。是故孔子曰：‘知我者，其惟《春秋》乎？罪我者，其惟《春秋》乎？’”以上孔子

“圣王不作，诸侯放恣，处士横议，杨朱、墨翟之言盈天下，天下之言不归杨则归墨。杨氏为我，是无君也；墨氏兼爱，是无父也。无父无君，是禽兽也。公明仪曰：‘庖有肥肉，厩有肥马；民有饥色，野有饿莩。此率兽而食人也。’杨、墨之道不息，孔子之道不著。是邪说诬民，充塞仁义也。仁义充塞，则率兽食人，人将相食。吾为此惧，闲先圣之道，距杨、墨，放淫辞，邪说者不得作。作于其心，害于其事；作于其事，害于其政。圣人复起，不易吾言矣。”以上孟子自叙

“昔者，禹抑洪水而天下平，周公兼夷狄、驱猛兽而百姓宁，孔子成《春秋》而乱臣贼子惧。《诗》云：‘戎狄是膺，荆舒是惩，则莫我敢承。’无父无君，是周公所膺也。我亦欲正人心，息邪说，距诐行，放淫辞，以承三圣者，岂好辩哉？予不得已也！能言距杨、墨者，圣人之徒也。”

孟子／离娄之明章

孟子曰：“离娄之明、公输子之巧，不以规矩不能成方员；师旷之聪，不以六律不能正五音；尧、舜之道，不以仁政不能平治天下。今有仁心仁闻而民不被其泽、不可法于后世者，不行先王之道也。故曰：徒善不足以为政，徒法不能以自行。《诗》云：‘不愆不忘，率由旧章。’遵先王之法而过者，未之有也。圣人既竭目力焉，继之以规矩准绳，以为方员平直不可胜用也；既竭耳力焉，继之以六律，正五音不可胜用也；既竭心思焉，继之以不忍人之政，而仁覆天下矣。故曰：为高必因丘陵，为下必因川泽。为政不因先王之道，可谓智乎？以上言为政宜遵先王之法

“是以惟仁者宜在高位。不仁而在高位，是播其恶于众也。上无道揆也，下无法守也，朝不信道，工不信度，君子犯义，小人犯刑，国之所存者幸也。故曰：城郭不完，兵甲不多，非国之灾也；田野不辟，货财不聚，非国之害也。上无礼，下无学，贼民兴，丧无日矣。以上言上下皆当纳于法度之中

“《诗》曰：‘天之方蹶，无然泄泄。’‘泄泄’，犹‘沓沓’也。事君无义，进退无礼，言则非先王之道者，犹‘沓沓’也。故曰：责难于君谓之恭，陈善闭邪谓之敬，吾君不能谓之贼。”以上言为臣者当以道事君

孟子／鱼我所欲也章

孟子曰：“鱼，我所欲也；熊掌，亦我所欲也。二者不可得兼，舍鱼而取熊掌者也。生，亦我所欲也；义，亦我所欲也。二者不可得兼，舍生而取义者也。生亦我所欲，所欲有甚于生者，故不为苟得也；死亦我所恶，所恶有甚于死者，故患有所不辟也。如使人之所欲莫甚于生，则凡可以得生者，何不用也？使人之所恶莫甚于死者，则凡可以辟患者，何不为也？由是则生而有不用也，由是则可以辟患而有不为也。以上言欲有甚于生，恶有甚于死

“是故所欲有甚于生者，所恶有甚于死者。非独贤者有是心也，人皆有之；贤者能勿丧耳。一箪食，一豆羹，得之则生，弗得则死。虖尔而与之，行道之人弗受；蹴尔而与之，乞人不屑也。万钟则不辨礼义而受之，万钟于我何加焉？为宫室之美、妻妾之奉、所识穷乏者得我与？乡为身死而不受，今为宫室之美为之；乡为身死而不受，今为妻妾之奉为之；乡为身死而不受，今为所识穷乏者得我而为之。是亦不可以已乎？此之谓失其本心！”以上就恶有甚于死指出人之本性

孟子／舜发于畎亩章

孟子曰：“舜发于畎亩之中，傅说举于版筑之间，胶鬲举于鱼盐之中，管夷吾举于士，孙叔敖举于海，百里奚举于市。故天将降大任于是人也，必先苦其心志，劳其筋骨，饿其体肤，空乏其身，行拂乱其所为，所以动心忍性，曾益其所不能。人恒过，然后能改；困于心，衡于虑，而后作；征于色，发于声，而后喻。入则无法家拂士，出则无敌国外患者，国恒亡。然后知生于忧患，而死于安乐也。”

孟子／孔子在陈章

万章问曰：“孔子在陈曰：‘盍归乎来！吾党之士狂简，进取不忘其初。’孔子在陈，何思鲁之狂士？”孟子曰：“孔子‘不得中道而与之，必也狂狷乎！狂者进取，狷者有所不为也’，孔子岂不欲中道哉？不可必得，故思其次也。”以上由中行引入狂狷

“敢问何如斯可谓狂矣？”曰：“如琴张、曾皙、牧皮者，孔子之所谓狂矣。”‘何以谓之狂也？”曰：“其志嘐嘐然，曰：‘占之人！古之人！’夷考其行，而不掩焉者也。以上狂

“狂者又不可得，欲得不屑不洁之士而与之，是狷也，是又其次也。以上狷

“孔子日：‘过我门而不入我室，我不憾焉者，其惟乡原乎！乡原，德之贼也。’”

曰：“何如斯可谓之乡原矣？”曰：“‘何以是嘐嘐也？言不顾行，行不顾言，则曰：“古之人！古之人！”行何为踽踽凉凉？生斯世也，为斯世也，善斯可矣。’阉然媚于世也者，是乡原也。”以上乡原与狂狷互说

万章曰：“一乡皆称原人焉，无所往而不为原人，孔子以为德之贼，何哉？”曰：“非之无举也，刺之无刺也，同乎流俗，合乎污世，居之似忠信，行之似廉洁，众皆悦之，自以为是，而不可与入尧、舜之道，故日‘德之贼’也。以上乡原之可恶

“孔子曰‘恶似而非’者：恶莠，恐其乱苗也；恶佞，恐其乱义也；恶利口，恐其乱信也；恶郑声，恐其乱乐也；恶紫，恐其乱朱也；恶乡原，恐其乱德也。君子反经而已矣。经正，则庶民兴。庶民兴，斯无邪慝矣。”

庄子／逍遥游篇

北冥有鱼，其名为鲲。鲲之大，不知其几千里也。化而为鸟，其名为鹏。鹏之背，不知其几千里也。怒而飞，其翼若垂天之云。是鸟也，海运则将徙于南冥。南冥者，天池也。《齐谐》者，志怪者也。《谐》之言曰：“鹏之徙于南冥也，水击三千里，抟扶摇而上者九万里，去以六月息者也。”野马也，尘埃也，生物之以息相吹也。天之苍苍，其正色邪？其远而无所至极邪？其视下也，亦若是则已矣。且夫水之积也不厚，则负大舟也无力。覆杯水于坳堂之上，则芥为之舟；置杯焉则胶，水浅而舟大也。风之积也不厚，则其负大翼也无力。故九万里，则风斯在下矣，而后乃今培风；背负青天而莫之夭阏者，而后乃今将图南。蜩与学鸠笑之曰：“我决起而飞，枪榆枋，时则不至，而控于地而已矣。奚以之九万里而南为？”适莽苍者，三飧而反，腹犹果然；适百里者，宿舂粮；适千里者，三月聚粮。之二虫又何知？小知不及大知，小年不及大年。奚以知其然也？朝菌不知晦朔，蟪蛄不知春秋，此小年也。楚之南有冥灵者，以五百岁为春，五百岁为秋。上古有大椿者，以八千岁为春，八千岁为秋。而彭祖乃今以久特闻，众人匹之，不亦悲乎！

汤之问棘也是已：“穷发之北，有冥海者，天池也。有鱼焉，其广数千里，未有知其修者，其名为鲲。有鸟焉，其名为鹏。背若泰山，翼若垂天之云。抟扶摇羊角而上者九万里，绝云气，负青天，然后图南，且适南冥也。斥笑之曰：‘彼且奚适也？我腾跃而上，不过数仞而下，翱翔蓬蒿之间，此亦飞之至也。而彼且奚适也？”此小大之辩也。

故夫知效一官、行比一乡、德合一君、而征一国者，其自视也亦若此矣。而宋荣子犹然笑之。且举世而誉之而不加劝，举世而非之而不加沮，定乎内外之分，辩乎荣辱之竟，斯已矣。彼其于世，未数数然也，虽然，犹有未树也。夫列子御风而行，泠然善也，旬有五曰而后反。彼于致福者，未数数然也。此虽免乎行，犹有所待者也。若夫乘天地之正，而御六气之辩，以游无穷者，彼且恶乎待哉？故曰：至人无己，神人无功，圣人无名。

尧让天下于许由，曰：“日月出矣，而爝火不息，其于光也，不亦难乎？时雨降矣，而犹浸灌，其于泽也，不亦劳乎？夫子立而天下治，而我犹尸之，吾自视缺然。请致天下。”许由曰：“子治天下，天下既已治也。而我犹代子，吾将为名乎？名者，实之宾也。吾将为宾乎？鹪鹩巢于深林，不过一枝；偃鼠饮河，不过满腹。归休乎君，予无所用天下。为庖人虽不治庖，尸祝不越樽俎而代之矣！”

肩吾问于连叔曰：“吾闻言于接舆，大而无当，往而不反。吾惊怖其言，犹河汉而无极也，大有径庭，不近人情焉。”连叔曰：“其言谓何哉？”“曰：‘藐姑射之山，有神人居焉。肌肤若冰雪，淖约若处子。不食五谷，吸风饮露。乘云气，御飞龙，而游乎四海之外。其神凝，使物不疵疠而年谷熟。’吾以是狂而不信也。”连叔曰：“然。瞽者无以与乎文章之观，聋者无以与乎钟鼓之声。岂唯形骸有聋盲哉？夫知亦有之。是其言也，犹时女也。之人也，之德也，将旁礴万物以为一。世蕲乎乱，孰弊弊焉以天下为事！之人也，物莫之伤，大浸稽天而不溺，大旱金石流、土山焦而不热。是其尘垢粃糠，将犹陶铸尧、舜者也，孰肯以物为事？宋人资章甫而适诸越，越人断发文身，无所用之。尧治天下之民，平海内之政，往见四子藐姑射之山，汾水之阳，窅然丧其天下焉。”

惠子谓庄子曰：“魏王贻我大瓠之种，我树之成而实五石，以盛水浆，其坚不能自举也。剖之以为瓢，则瓠落无所容。非不呺然大也，吾为其无用而掊之。”庄子曰：“夫子固拙于用大矣！宋人有善为不龟手之药者，世世以洴澼为事。客闻之，请买其方百金。聚族而谋曰：‘我世世为洴澼，不过数金。今一朝而鬻技百金，请与之。’客得之，以说吴王。越有难，吴王使之将，冬与越人水战，大败越人，裂地而封之。能不龟手一也，或以封，或不免于洴澼，则所用之异也。今子有五石之瓠，何不虑以为大樽而浮乎江湖？而忧其瓠落无所容，则夫子犹有蓬之心也夫？”

惠子谓庄子曰：“吾有大树，人谓之樗。其大本擁肿而不中绳墨，其小枝卷曲而不中规矩。立之途，匠者不顾。今子之言，大而无用，众所同去也。”庄子曰：“子独不见狸狌乎？卑身而伏，以候敖者；东西跳梁，不避高下；中于机辟，死于罔罟。今夫斄牛，其大若垂天之云。此能为大矣，而不能执鼠。今子有大树，患其无用，何不树之于无何有之乡、广莫之野，彷徨乎无为其侧，逍遥乎寝卧其下？不夭斤斧，物无害者。无所可用，安所困苦哉？”

庄子／养生主篇

吾生也有涯，而知也无涯。以有涯随无涯，殆已！已而为知者，殆而已矣！为善无近名，为恶无近刑。缘督以为经，可以保身，可以全生，可以养亲，可以尽年。

庖丁为文惠君解牛，手之所触，肩之所倚，足之所履，膝之所踦，砉然向然，奏刀然，莫不中音，合于《桑林》之舞，乃中《经首》之会。文惠君曰：“，善哉！技盖至此乎？”庖丁释刀对曰：“臣之所好者道也，进乎技矣。始臣之解牛之时，所见无非牛者。三年之后，未尝见全牛也。方今之时，臣以神遇而不以目视，官知止而神欲行。依乎天理，批大郤，导大窾，因其固然。技经肯綮之未尝，而况大乎？良庖岁更刀，割也；族庖月更刀，折也。今臣之刀十九年矣，所解数千牛矣，而刀刃若新发于硎。彼节者有间，而刀刃者无厚。以无厚入有间，恢恢乎其于游刃必有余地矣，是以十九年而刀刃若新发于硎。虽然，每至于族，吾见其难为，怵然为戒，视为止，行为迟，动刀甚微。然已解，如土委地，提刀而立，为之四顾，为之踌躇满志，善刀而藏之。”文惠君曰：“善哉！吾闻庖丁之言，得养生焉。”

公文轩见右师而惊曰：“是何人也？恶乎介也？天与？其人与？”曰：“天也，非人也。天之生是使独也，人之貌有与也。以是知其天也，非人也。”

泽雉十步一啄，百步一饮，不蕲畜乎樊中。神虽王，不善也。

老聃死，秦失吊之，三号而出。弟子曰：“非夫子之友邪？”曰：“然。”“然则吊焉若此，可乎？”曰：“然。始也吾以为其人也，而今非也。向吾入而吊焉，有老者哭之，如哭其子；少者哭之，如哭其母。彼其所以会之，必有不蕲言而言、不蕲哭而哭者。是遁天倍情，忘其所受，古者谓之遁天之刑。适来，夫子时也；适去，夫子顺也。安时而处顺，哀乐不能入也，古者谓是帝之县解。”

指穷于为薪，火传也，不知其尽也。

庄子／骈拇篇

骈拇枝指，出乎性哉！而侈于德；附赘县疣，出乎形哉！而侈于性；多方乎仁义而用之者，列于五藏哉！而非道德之正也。是故骈于足者，连无用之肉也；枝于手者，树无用之指也；多方骈枝于五藏之情者，淫僻于仁义之行，而多方于聪明之用也。

是故骈于明者，乱五色，淫文章，青黄黼黻之煌煌非乎？而离朱是已；多于聪者，乱五声，淫六律、金石丝竹黄钟大吕之声非乎？而师旷是已；枝于仁者，擢德塞性以收名声，使天下簧鼓以奉不及之法非乎？而曾、史是已；骈于辩者，累瓦结绳、窜句游心于坚白同异之间，而敝跬誉无用之言非乎？而杨、墨是已。故此皆多骈旁枝之道，非天下之至正也。

彼正正者，不失其性命之情。故合者不为骈，而枝者不为跛，长者不为有余，短者不为不足。是故凫胫虽短，续之则忧；鹤胫虽长，断之则悲。故性长非所断，性短非所续，无所去忧也。意仁义其非人情乎？彼仁人何其多忧也？

且夫骈于拇者，决之则泣；枝于手者，龁之则啼。二者，或有余于数，或不足于数，其于忧一也。今世之仁人，蒿目而忧世之患；不仁之人，决性命之情而饕富贵。故意仁义其非人情乎？自三代以下者，天下何其嚣嚣也？

且夫待钩绳规矩而正者，是削其性也；待绳约胶漆而固者，是侵其德也：屈折礼乐、呴俞仁义、以慰天下之心者，此失其常然也。天下有常然，常然者，曲者不以钩，直者不以绳，圆者不以规，方者不以矩，附离不以胶漆，约束不以纆索。故天下诱然皆生，而不知其所以生；同焉皆得，而不知其所以得。故古今不二，不可亏也。则仁义又奚连连如胶漆索而游乎道德之间为哉？使天下惑也！

夫小惑易方，大惑易性，何以知其然邪？自虞氏招仁义以挠天下也，天下莫不奔命于仁义，是非以仁义易其性与？故尝试论之，自三代以下者，天下莫不以物易其性矣。小人则以身殉利，士则以身殉名，大夫则以身殉家，圣人则以身殉天下。故此数子者，事业不同，名声异号，其于伤性、以身为殉，一也。臧与谷，二人相与牧羊，而俱亡其羊。问臧奚事？则挟读书；问谷奚事？则博塞以游。二人者，事业不同，其于亡羊均也。伯夷死名于首阳之下，盗跖死利于东陵之上。二人者，所死不同，其于残生伤性均也，奚必伯夷之是而盗跖之非乎？天下尽殉也，彼其所殉仁义也，则俗谓之君子；其所殉货财也，则俗谓之小人。其殉一也，则有君子焉，有小人焉；若其残生损性，则盗跖亦伯夷已，又恶取君子小人于其间哉？

且夫属其性乎仁义者，虽通如曾、史，非吾所谓臧也；属其性于五味，虽通如俞儿，非吾所谓臧也；属其性乎五声，虽通如师旷，非吾所谓聪也；属其性乎五色，虽通如离朱，非吾所谓明也。吾所谓臧，非仁义之谓也，臧于其德而已矣；吾所谓臧者，非所谓仁义之谓也，任其性命之情而已矣；吾所谓聪者，非谓其闻彼也，自闻而已矣；吾所谓明者，非谓其见彼也，自见而已矣。夫不自见而见彼，不自得而得彼者，是得人之得而不自得其得者也，适人之适而不自适其适者也。夫适人之适而不自适其适，虽盗跖与伯夷，是同为淫僻也。余愧乎道德，是以上不敢为仁义之操，而下不敢为淫僻之行也。

庄子／马蹄篇

马，蹄可以践霜雪，毛可以御风寒，龁草饮水，翘足而陆，此马之真性也。虽有义台路寝，无所用之。及至伯乐曰：“我善治马。”烧之剔之，刻之雒之，连之以羁，编之以皂栈，马之死者十二三矣；饥之渴之，驰之骤之，整之齐之，前有橛饰之患，而后有鞭策之威，而马之死者已过半矣。陶者曰：“我善治埴，圆者中规，方者中矩。”匠人曰：“我善治木，曲者中钩，直者应绳。”夫埴、木之性，岂欲中规矩钩绳哉？然且世世称之，曰：“伯乐善治马，而陶、匠善治埴、木。”此亦治天下者之过也。

吾意善治天下者不然。彼民有常性，织而衣，耕而食，是谓同德；一而不党，命曰天放。故至德之世，其行填填，其视颠颠。当是时也，山无蹊隧，泽无舟梁，万物群生，连属其乡，禽兽成群，草木遂长。是故禽兽可系羁而游，鸟鹊之巢可攀援而窥。

夫至德之世，同与禽兽居，族与万物并，恶乎知君子小人哉？同乎无知，其德不离；同乎无欲，是谓素朴。素朴而民性得矣。及至圣人，蹩躄为仁，踶跂为义，而天下始疑矣；澶漫为乐，摘僻为礼，而天下始分矣。故纯朴不残，孰为牺樽？白玉不毁，孰为珪璋？道德不废，安取仁义？性情不离，安用礼乐？五色不乱，孰为文采？五声不乱，孰应六律？夫残朴以为器，工匠之罪也！毁道德以为仁义，圣人之过也！

夫马，陆居则食草饮水，喜则交颈相靡，怒则分背相踶，马知已此矣。夫加之以衡扼，齐之以月题，而马知介倪、扼、鸷曼、诡衔、窃辔。故马之知而能至盗者，伯乐之罪也！

夫赫胥氏之时，民居不知所为，行不知所之，含哺而熙，鼓腹而游；民能已此矣。及至圣人，屈折礼乐以匡天下之形，县跂仁义以慰天下之心，而民乃始踶跂好知，争归于利，不可止也。此亦圣人之过也！

庄子／胠箧篇

将为胠箧、探囊、发匮之盗而为守备，则必摄缄縢，固扃，此世俗之所谓知也。然而巨盗至，则负匮、揭箧、担囊而趋，唯恐缄縢扃之不固也。然则乡之所谓知者，不乃为大盗积者也？

故尝试论之：世俗所谓知者，有不为大盗积者乎？所谓圣者，有不为大盗守者乎？何以知其然邪？昔者齐国邻邑相望，鸡狗之音相闻，罔罟之所布，耒耨之所刺，方二千余里。阖四竟之内，所以立宗庙社稷、治邑屋州闾乡曲者，曷尝不法圣人哉？然而田成子一旦杀齐君而盗其国，所盗者岂独其国邪？并与其圣知之法而盗之！故田成子有乎盗贼之名，而身处尧舜之安，小国不敢非，大国不敢诛，十二世有齐国。则是不乃窃齐国，并与其圣知之法以守其盗贼之身乎？

尝试论之：世俗之所谓至知者，有不为大盗积者乎？所谓至圣者，有不为大盗守者乎？何以知其然邪？昔者龙逢斩，比干剖，苌弘胣，子胥靡，故四子之贤而身不免乎戮。故跖之徒问于跖曰：“盗亦有道乎？”跖曰：“何适而无有道邪？夫妄意室中之藏，圣也；人先，勇也；出后，义也；知可否，知也；分均，仁也。五者不备而能成大盗者，天下未之有也。”由是观之，善人不得圣人之道不立，跖不得圣人之道不行。天下之善人少而不善人多，则圣人之利天下也少而害天下也多。故曰：唇竭则齿寒，鲁酒薄而邯郸围，圣人生而大盗起。掊击圣人，纵舍盗贼，而天下始治矣。

夫川竭而谷虚，丘夷而渊实。圣人已死，则大盗不起，天下平而无故矣。圣人不死，大盗不止，虽重圣人而治天下，则是重利盗跖也。为之斗斛以量之，则并与斗斛而窃之；为之权衡以称之，则并与权衡而窃之；为之符玺以信之，则并与符玺而窃之；为之仁义以矫之，则并与仁义而窃之。何以知其然邪？彼窃钩者诛，窃国者为诸侯，诸侯之门而仁义存焉，则是非窃仁义圣知邪？故逐于大盗，揭诸侯，窃仁义并斗斛、权衡、符玺之利者，虽有轩冕之赏弗能劝，斧钺之威弗能禁。此重利盗跖而使不可禁者，是乃圣人之过也。

故曰：鱼不可脱于渊，国之利器不可以示人。彼圣知者，天下之利器也，非所以明天下也。故绝圣弃知，大盗乃止；摘玉毁珠，小盗不起；焚符破玺，而民朴鄙；掊斗折衡，而民不争；殚残天下之圣法，而民始可与论议。擢乱六律，铄绝竽瑟，塞瞽旷之耳，而天下始人含其聪矣；灭文章，散五采，胶离朱之目，而天下始人含其明矣；毁绝钩绳而弃规矩，工倕之指，而天下始人有其巧矣，故曰大巧若拙。削曾、史之行，钳杨、墨之口，攘弃仁义，而天下之德始玄同矣。彼人含其明，则天下不铄矣；人含其聪，则天下不累矣；人含其知，则天下不惑矣；人含其德，则天下不僻矣。彼曾、史、杨、墨、师旷、工倕、离朱者，皆外立其德而以爚乱天下者也，法之所无用也。

子独不知至德之世乎？昔者容成氏、大庭氏、伯皇氏、中央氏、栗陆氏、骊畜氏、轩辕氏、赫胥氏、尊庐氏、祝融氏、伏戏氏、神农氏，当是时也，民结绳而用之，甘其食，美其服，乐其俗，安其居，邻国相望，鸡狗之音相闻，民至老死而不相往来。若此之时，则至治已。今遂至使民延颈举踵，曰某所有贤者，赢粮而趣之，则内弃其亲而外去其主之事，足迹接乎诸侯之境，车轨结乎千里之外，则是上好知之过也。

上诚好知而无道，则天下大乱矣。何以知其然邪？夫弓弩毕弋机变之知多，则鸟乱于上矣；钩饵罔罟罾笱之知多，则鱼乱于水矣；削格罗落置罘之知多，则兽乱于泽矣；知诈渐毒颉滑坚白解垢同异之变多，则俗惑于辩矣。故天下每每大乱，罪在于好知。故天下皆知求其所不知，而莫知求其所已知者，皆知非其所不善，而莫知非其所已善者，是以大乱。故上悖日月之明，下烁山川之精，中堕四时之施。惴耎之虫，肖翘之物，莫不失其性。甚矣，夫好知之乱天下也！自三代以下者是已。舍夫种种之民，而悦夫役役之佞；释夫恬淡无为，而悦夫哼哼之意，哼哼已乱天下矣！

庄子／达生篇

达生之情者，不务生之所无以为；达命之情者，不务知之所无奈何。养形必先之物，物有余而形不养者有之矣；有生必先无离形，形不离而生亡者有之矣。生之来不能却，其去不能止。悲夫，世之人以为养形足以存生！而养形果不足以存生，则世奚足为哉？虽不足为而不可不为者，其为不免矣。夫欲免为形者，莫如弃世：弃世则无累，无累则正平，正平则与彼更生，更生则几矣。事奚足弃而生奚足遗？弃事则形不劳，遗生则精不亏。夫形全精复，与天为一。天地者，万物之父母也，合则成体，散则成始。形精不亏，是谓能移。精而又精，反以相天。

子列子问关尹曰：“至人潜行不窒，蹈火不热，行乎万物之上而不栗，请问何以至于此？”关尹曰：“是纯气之守也，非知巧果敢之列。居，予语女。凡有貌象声色者，皆物也。物何以相远？夫奚足以至乎先？是色而已。则物之造乎不形而止乎无所化，夫得是而穷之者，物焉得而止焉！彼将处乎不淫之度，而藏乎无端之纪，游乎万物之所终始。壹其性，养其气，合其德，以通乎物之所造。夫若是者，其天守全，其神无郤，物奚自入焉！夫醉者之坠车，虽疾不死。骨节与人同，而犯害与人异，其神全也。乘亦不知也，坠亦不知也，死生惊惧不入乎其胸中，是故物而不慴。彼得全于酒而犹若是，而况得全于天乎？圣人藏于天，故莫之能伤也。复雠者不折镆干，虽有忮心者不怨飘瓦，是以天下平均。故无攻战之乱，无杀戮之刑者，由此道也。不开人之天，而开天之天，开天者德生，开人者贼生。不厌其天，不忽于人，民几乎以其真！”

仲尼适楚，出于林中，见痀偻者承蜩，犹掇之也。仲尼曰：“子巧乎！有道邪？”曰：“我有道也：五六月累丸二而不坠，则失者锱铢；累三而不坠，则失者十一；累五而不坠，犹掇之也。吾处身也，若橛株枸；吾执臂也，若槁木之枝。虽天地之大，万物之多，而唯蜩翼之知。吾不反不侧，不以万物易蜩之翼，何为而不得？”孔子顾谓弟子曰：“用志不分，乃凝于神，其痀偻丈人之谓乎！”

颜渊问仲尼曰：“吾尝济乎觞深之渊，津人操舟若神。吾问焉，曰：操舟可学邪？’曰：‘可。善游者数能；若乃夫没人，则未尝见舟而便操之也。’吾问焉而不吾告，敢问何谓也？”仲尼曰：“善游者数能，忘水也；若乃夫没人之未尝见舟而便操之也，彼视渊若陵，视舟之覆犹其车却也。覆却万方，陈乎前而不得入其舍，恶往而不暇？以瓦注者巧，以钩注者惮，以黄金注者殙，其巧一也，而有所矜，则重外也，凡外重者内拙。”

田开之见周威公，威公曰：“吾闻祝肾学生，吾子与祝肾游，亦何闻焉？”田开之曰：“开之操拔篲以侍门庭，亦何闻于夫子！”威公曰：“田子无让，寡人愿闻之。”开之曰：“闻之夫子曰：‘善养生者，若牧羊然，视其后者而鞭之。’”威公曰：“何谓也？”田开之曰：“鲁有单豹者，岩居而水饮，不与民共利，行年七十而犹有婴儿之色，不幸遇饿虎，饿虎杀而食之；有张毅者，高门县薄，无不走也，行年四十而有内热之病以死。豹养其内而虎食其外，毅养其外而病攻其内，此二子者，皆不鞭其后者也。”

仲尼曰：“无入而藏，无出而阳，柴立其中央。三者若得，其名必极。夫畏途者，十杀一人，则父子兄弟相戒也，必盛卒徒而后敢出焉，不亦知乎！人之所取畏者，衽席之上，饮食之间，而不知为之戒者，过也！”

祝宗人玄端以临牢筴，说彘曰：“汝奚恶死？吾将三月豢汝，十曰戒，三曰斋，藉白茅，加汝肩尻乎雕俎之上，则汝为之乎？”为彘谋，曰不如食以糠糟而错之牢筴之中；自为谋，则苟生有轩冕之尊，死于腺楯之上、聚偻之中则为之。为彘谋则去之，自为谋则取之，所异彘者何也？

桓公田于泽，管仲御，见鬼焉。公抚管仲之手曰：“仲父何见？”对曰：“臣无所见。”公反，诶诒为病，数日不出。齐士有皇子告敖者，曰：“公则自伤，鬼恶能伤公！夫忿滀之气，散而不反，则为不足；上而不下，则使人善怒；下而不上，则使人善忘；不上不下，中身当心，则为病。”桓公曰：“然则有鬼乎？”曰：“有。沉有履，灶有髻。户内之烦壤，雷霆处之。东北方之下者，倍阿鲑跃之。西北方之下者，则泆阳处之。水有罔象，丘有峷，山有夔，野有彷徨，泽有委蛇。”公曰：“请问委蛇之状何如？”皇子曰：“委蛇，其大如毂，其长如辕，紫衣而朱冠。其为物也，恶闻雷车之声，则捧其首而立。见之者殆乎霸。”桓公然而笑，曰：“此寡人之所见者也。”于是正衣冠与之坐，不终日而不知病之去也。

纪渻子为王养斗鸡。十日而问：“鸡已乎？”曰：“未也，方虚而恃气。”十日又问，曰：“未也，犹应向景。”十日又问，曰：“未也，犹疾视而盛气。”十日又问，曰：“几矣！鸡虽有鸣者，已无变矣。望之似木鸡矣，其德全矣。异鸡无敢应者，反走矣。”

孔子观于吕梁，县水三十仞，流沫四十里，鼋鼍鱼鳖之所不能游也。见一丈夫游之，以为有苦而欲死也，使弟子并流而拯之。数百步而出，被发行歌而游于塘下。孔子从而问焉，曰：“吾以子为鬼，察子则人也。请问蹈水有道乎？”曰：“亡，吾无道。吾始乎故，长乎性，成乎命。与齐俱人，与汩偕出，从水之道而不为私焉。此吾所以蹈之也。”孔子曰：“何谓始乎故、长乎性、成乎命？”曰：“吾生于陵而安于陵，故也；长于水而安于水，性也；不知吾所以然而然，命也。”

梓庆削木为，成，见者惊犹鬼神。鲁侯见而问焉，曰：“子何术以为焉？”对曰：“臣，工人，何术之有！虽然，有一焉：臣将为，未尝敢以耗气也，必齐以静心。齐三日，而不敢怀庆赏爵禄；齐五日，一不敢怀非誉巧拙；齐七日，辄然忘吾有四枝形体也。当是时也，无公朝，其巧专而外骨消。然后入山林，观天性，形躯具矣，然后成见，然后加手焉。不然则已。则以天合天，器之所以疑神者，其是与！”

东野稷以御见庄公，进退中绳，左右旋中规。庄公以为文弗过也。使之钩百而反。颜阖遇之，入见曰：“稷之马将败。”公密而不应。少焉，果败而反。公曰：“子何以知之？”曰：“其马力竭矣，而犹求焉，故曰败。”

工倕旋而盖规矩，指与物化而不以心稽，故其灵台一而不桎。忘足，屦之适也；忘要，带之适也；知忘是非，心之适也；不内变，不外从，事会之适也。始乎适而未尝不适者，忘适之适也。

有孙休者，踵门而诧子扁庆子曰：“休居乡不见谓不修，临难不见谓不勇。然而田原不遇岁，事君不遇世，宾于乡里，逐于州部，则胡罪乎天哉？休恶遇此命也？”扁子曰：“子独不闻夫至人之自行邪？忘其肝胆，，遗其耳目，芒然彷徨乎尘垢之外，逍遥乎无事之业。是谓为而不恃，长而不宰。今汝饰知以惊愚，修身以明污，昭昭乎若揭日月而行也。汝得全而形躯，具而九窍，无中道夭于聋盲跛蹇，而比于人数，亦幸矣！又何暇乎天之怨哉？子往矣！”孙子出。扁子入，坐有间，仰天而叹。弟子问曰：“先生何为叹乎？”扁子曰：“向者休来，吾告之以至人之德，吾恐其惊而遂至于惑也。”弟子曰：“不然。孙子之所言是邪，先生之所言非邪，非固不能惑是；孙子所言非邪，先生所言是邪，彼固惑而来矣，又奚罪焉？”扁子曰：“不然。昔者，有鸟止于鲁郊，鲁君说之，为具太牢以飨之，奏九韶以乐之，鸟乃始忧悲眩视，不敢饮食，此之谓以己养养鸟也。若夫以鸟养养鸟者，宜栖之深林，浮之江湖，食之以委蛇，则平陆而已矣。今休，款启寡闻之民也，吾告以至人之德，譬之若载鼷以车马，乐以钟鼓也，彼又恶能无惊乎哉！”

庄子／山木篇

庄子行于山中，见大木，枝叶盛茂，伐木者止其旁而不取也。问其故，曰：“无所可用。”庄子曰：“此木以不材得终其天年。”夫子出于山，舍于故人之家。故人喜，命竖子杀雁而烹之。竖子请曰：“其一能鸣，其一不能鸣，请奚杀？”主人曰：“杀不能鸣者。”明日，弟子问于庄子曰：“昨日山中之木，以不材得终其天年；今主人之雁，以不材死。先生将何处？”庄子笑曰：“周将处夫材与不材之间。材与不材之间，似之而非也，故未免乎累。若夫乘道德而浮游则不然，无誉无訾，一龙一蛇，与时俱化，而无肯专为；一上一下，以和为量，浮游乎万物之祖，物物而不物于物，则胡可得而累邪？此神农、黄帝之法则也。若夫万物之情，人伦之传，则不然。合则离，成则毁，廉则挫，尊则议，有为则亏，贤则谋，不肖则欺，胡可得而必乎哉？悲夫！弟子志之，其唯道德之乡乎！”

市南宜僚见鲁侯，鲁侯有忧色，市南子曰：“君有忧色，何也？”鲁侯曰：“吾学先王之道，修先君之业；吾敬鬼尊贤，亲而行之，无须臾离居。然不免于患，吾是以忧。”市南子曰：“君之除患之术浅矣！夫丰狐文豹，栖于山林，伏于岩穴，静也；夜行昼居，戒也；虽饥渴隐约，犹且胥疏于江湖之上而求食焉，定也。然且不免于罔罗机辟之患，是何罪之有哉？其皮为之灾也。今鲁国独非君之皮邪？吾愿君刳形去皮，洒心去欲，而游于无人之野。南越有邑焉，名为建德之国。其民愚而朴，少私而寡欲；知作而不知藏，与而不求其报；不知义之所适，不知礼之所将；猖狂妄行，乃蹈乎大方；其生可乐，其死可葬。吾愿君去国捐俗，与道相辅而行。”君曰：“彼其道远而险，又有江山，我无舟车，奈何？”市南子曰：“君无形倨，无留居，以为君车。”君曰：“彼其道幽远而无人，吾谁与为邻？吾无粮，我无食，安得而至焉？”市南子曰：“少君之费，寡君之欲，虽无粮而乃足。君其涉于江而浮于海，望之而不见其崖，愈往而不知其所穷。送君者皆自崖而反，君自此远矣！故有人者累，见有于人者忧。故尧非有人，非见有于人也。吾愿去君之累，除君之忧，而独与道游于大莫之国。方舟而济于河，有虚船来触舟，虽有偏心之人不怒。有一人在其上，则呼张歙之。一呼而不闻，再呼而不闻，于是三呼邪，则必以恶声随之。向也不怒而今也怒，向也虚而今也实。人能虚己以游世，其孰能害之！”

北宫奢为卫灵公赋敛以为钟。为坛乎郭门之外，三月而成上下之县。王子庆忌见而问焉，曰：“子何术之设？”奢曰：“一之间，无敢设也。奢闻之：既雕既琢，复归于朴。侗乎其无识，傥乎其怠疑。萃乎芒乎，其送往而迎来。来者勿禁，往者勿止。从其强梁，随其曲傅，因其自穷。故朝夕赋敛而毫毛不挫，而况有大途者乎？”

孔子围于陈、蔡之间，七日不火食。大公任往吊之，曰：“子几死乎？”曰：“然。”“子恶死乎？”曰：“然。”任曰：“予尝言不死之道：东海有鸟焉，名曰意怠。其为鸟也，翂翂翐翐而似无能。引援而飞，迫胁而栖。进不敢为前，退不敢为后。食不敢先尝，必取其绪。是故其行列不斥，而外人卒不得害，是以免于患。直木先伐，甘井先竭。子其意者饰智以惊愚，修身以明污，昭昭乎如揭日月而行，故不免也。昔吾闻之大成之人曰：‘自伐者无功，功成者堕，名成者亏。’孰能去功与名而还与众人？道流而不名居，德行而不名处。纯纯常常，乃比于狂。削迹捐势，不为功名。是故无责于人，人亦无责焉。至人不闻，子何喜哉？”孔子曰：“善哉！”辞其交游，去其弟子。逃于大泽，衣裘褐，食杼栗。人兽不乱群，入鸟不乱行。鸟兽不恶，而况人乎？

孔子问子桑虖曰：“吾再逐于鲁，伐树于宋，削迹于卫，穷于商、周，围于陈、蔡之间。吾犯此数患，亲交益疏，徒友益散，何与？”子桑虖曰：“子独不闻假人之亡与？林回弃千金之璧，负赤子而趋。或曰：‘为其布与？赤子之布寡矣；为其累与？赤子之累多矣。弃千金之璧，负赤子而趋，何也？’林回曰：‘彼以利合，此以天属也。’夫以利合者，迫穷祸患害相弃也；以天属者，迫穷祸患害相收也。夫相收之与相弃亦远矣！且君子之交淡若水，小人之交甘若醴。君子淡以亲，小人甘以绝。彼无故以合者，则无故以离。”孔子曰：“敬闻命矣！”徐行翔佯而归，绝学捐书，弟子无挹于前，其爱益加进。异日，桑虖又曰：“舜之将死，真冷禹曰：‘汝戒之哉！形莫若缘，情莫若率。缘则不离，率则不劳。不离不劳，则不求文以待形。不求文以待形，固不待物。’”

庄子衣大布而补之，正緳系履而过魏王。魏王曰：“何先生之惫邪？”庄子曰：“贫也，非惫也。士有道德不能行，惫也；衣弊履穿，贫也，非惫也。此所谓非遭时也。王独不见夫腾猿乎？其得楠梓豫章也，揽蔓其枝而王长其间，虽羿、逢蒙不能眄睨也。及其得柘棘枳枸之间也，危行侧视，振动悼栗。此筋骨非有加急而不柔也，处势不便，未足以逞其能也。今处昏上乱相之间，而欲无惫，奚可得邪？此比干之见剖心征也夫！”

孔子穷于陈、蔡之间，七日不火食，左据槁木，右击槁枝，而歌猋氏之风。有其具而无其数，有其声而无宫角，木声与人声，犁然有当于人之心。颜回端拱还目而窥之，仲尼恐其广己而造大也，爱己而造哀也，曰：“回，无受天损易，无受人益难。无始而非卒也，人与天一也。夫今之歌者其谁乎？”回曰：“敢问‘无受天损易’？”仲尼曰：“饥渴寒暑，穷桎不行，天地之行也，运物之泄也，言与之偕逝之谓也。为人臣者，不敢去之。执臣之道犹若是，而况乎所以待天乎？”“何谓‘无受人益难’？”仲尼曰：“始用四达，爵禄并至而不穷。物之所利，乃非己也，吾命有在外者也。君子不为盗，贤人不为窃。吾若取之，何哉？故曰：鸟莫知于鸸，目之所不宜处，不给视，虽落其实，弃之而走。其畏人也，而袭诸人间，社稷存焉尔！”“何谓‘无始而非卒’？”仲尼曰：“化其万物而不知其禅之也，焉知其所终？焉知其所始？正而待之而已耳！”“何谓‘人与天一’邪？”仲尼曰：“有人，天也；有天，亦天也。人之不能有夫，性也。圣人晏然体逝而终矣！”

庄周游乎雕陵之樊，睹一异鹊自南方来者，翼广七尺，目大运寸，感周之颡而集于栗林。庄周曰：“此何鸟哉？翼殷不逝，目大不睹。”蹇裳躩步，执弹而留之。睹一蝉，方得美荫而忘其身。螳螂执翳而搏之，见得而忘其形。异鹊从而利之，见利而忘其真。庄周怵然曰：“噫！物固相累，二类相召也！”捐弹而反走，虞人逐而谇之。庄周反入，三月不庭。蔺且从而问之：“夫子何为顷间甚不庭乎？”庄周曰：“吾守形而忘身，观于浊水而迷于清渊。且吾闻诸夫子曰：‘人其俗，从其俗。’今吾游于雕陵而忘吾身，异鹊感吾颡，游于栗林而忘真，栗林虞人以吾为戮。吾所以不庭也。”

杨子之宋，宿于逆旅。逆旅人有妾二人，其一人美，其一人恶，恶者贵而美者贱。杨子问其故，逆旅小子对曰：“其美者自美，吾不知其美也；其恶者自恶，吾不知其恶也。”杨子曰：“弟子记之！行贤而去自贤之行，安往而不爱哉！”

庄子／外物篇

外物不可必，故龙逢诛，比干戮，箕子狂，恶来死，桀、纣亡。人主莫不欲其臣之忠，而忠未必信，故伍员流于江，苌弘死于蜀，藏其血三年而化为碧；人亲莫不欲其子之孝，而孝未必爱，故孝己忧而曾参悲。木与木相摩则然，金与火相守则流。阴阳错行，则天地大，于是乎有雷有霆，水中有火，乃焚大槐。有甚忧两陷而无所逃，螴蜳不得成，心若悬于天地之间，慰暋沉屯。利害相摩，生火甚多，众人焚和，月固不胜火，于是乎有然而道尽。

庄周家贫，故往贷粟于监河侯。监河侯曰：“诺。我将得邑金，将贷子三百金，可乎？”庄周忿然作色，曰：“周昨来，有中道而呼者，周顾视车辙中，有鲋鱼焉。周问之曰：‘鲋鱼来！子何为者邪？’对曰：‘我，东海之波臣也。君岂有斗升之水而活我哉？’周曰：‘诺。我且南游吴、越之王，激西江之水而迎子，可乎？’鲋鱼忿然作色曰：‘吾失我常与，我无所处，吾得斗升之水然活耳。君乃言此，曾不如早索我于枯鱼之肆！’”

任公子为大钩巨缁，五十犗以为饵，蹲乎会稽，投竿东海，旦旦而钓，期年不得鱼。已而大鱼食之，牵巨钩，没而下，骛扬而奋鬐，自波若山，海水震荡，声侔鬼神，惮赫千里。任公子得若鱼，离而腊之，自淛河以东，苍梧已北，莫不厌若鱼者。已而后世辁才讽说之徒，皆惊而相告也。夫揭竿累，趋灌渎，守鲵鲋，其于得大鱼难矣；饰小说以干县令，其于大达亦远矣。是以未尝闻任氏之风俗，其不可与经于世亦远矣。

儒以诗礼发冢。大儒胪传曰：“东方作矣，事之何若？”小儒曰：“未解裙襦，口中有珠。诗固有之曰：‘青青之麦，生于陵陂。生不布施，死何含珠为？”“接其鬓，压其，儒以金椎控其颐，徐别其颊，无伤口中珠！”

老莱子之弟子出薪，遇仲尼，反以告，曰：“有人于彼，修上而趋下，末偻而后耳，视若营四海，不知其谁氏之子。”老莱子曰：“是丘也，召而来。”仲尼至。曰：“丘，去汝躬矜，与汝容知，斯为君子矣。”仲尼揖而退，蹙然改容而问曰：“业可得进乎？”老莱子曰：“夫不忍一世之伤而骜万世之患，抑固窭邪？亡其略弗及邪？惠以欢为骜，终身之丑。中后之行进焉耳，相引以名，相结以隐。与其誉尧而非桀，不如两忘而闭其所誉。反无非伤也，动无非邪也。圣人踌躇以兴事，以每成功。奈何哉其载焉终矜尔！”

宋元君夜半而梦人被发窥阿门，曰：“予自宰路之渊，予为清江使河伯之所，渔者余且得子。”元君觉，使人占之，曰：“此神龟也。”君曰：“渔者有余且乎？”左右曰：“有。”君曰：“令余且会朝。”明日，余且朝，君曰：“渔何得？”对曰：“且之网得白龟焉，箕圜五尺。”君曰：“献若之龟。”龟至，君再欲杀之，再欲活之。心疑，卜之，曰：“杀龟以卜吉。”乃刳龟，七十二钻而无遗策。仲尼曰：“神龟能见梦于元君，而不能避余且之网；知能七十二钻而无遗策，不能避刳肠之患。如是，则知有所困，神有所不及也。虽有至知，万人谋之。鱼不畏网而畏鹈鹕。去小知而大知明，去善而自善矣。婴儿生无石师而能言，与能言者处也。”

惠子谓庄子曰：“子言无用。”庄子曰：“知无用而始可与言用矣。夫地非不广且大也，人之所用容足耳。然则侧足而垫之致黄泉，人尚有用乎？”惠子曰：“无用。”庄子曰：“然则无用之为用也亦明矣。”

庄子曰：人有能游，且得不游乎？人而不能游，且得游乎？夫流遁之志，决绝之行，噫，其非至知厚德之任与？覆坠而不反，火驰而不顾，虽相与为君臣，时也。易世而无以相贱，故曰至人不留行焉。夫尊古而卑今，学者之流也。且以狶韦氏之流观今之世，夫孰能不波？唯至人乃能游于世而不僻，顺人而不失已。彼教不学，承意不彼。

目彻为明，耳彻为聪，鼻彻为颤，口彻为甘，心彻为知，知彻为德。凡道不欲壅，壅则哽，哽而不止则跈，跈则众害生。物之有知者恃息，其不殷，非天之罪。天之穿之，日夜无降，人则顾塞其窦。胞有重阆，心有天游。室无空虚，则妇姑勃谿；心无天游，则六凿相攘。大林丘山之善于人也，亦神者不胜。

德溢乎名，名溢乎暴，谋稽乎，知出乎争，柴生乎守，官事果乎众宜。春雨日时，草木怒生，铫于是乎始修，草木之到植者过半而不知其然。

静然可以补病，眥可以休老，宁可以止遽。虽然，若是劳者之务也，非佚者之所未尝过而问焉。圣人之所以天下，神人未尝过而问焉；贤人所以世，圣人未尝过而问焉；君子所以国，贤人未尝过而问焉；小人所以合时，君子未尝过而问焉。

演门有亲死者，以善毁爵为官师，其党人毁而死者半。尧与许由天下，许由逃之。汤与务光，务光怒之。纪他闻之，帅弟子而踆于窾水。诸侯吊之，三年，申徒狄因以踣河。

筌者所以在鱼，得鱼而忘筌；蹄者所以在兔，得兔而忘蹄；言者所以在意，得意而忘言。吾安得夫忘言之人而与之言哉！

庄子／秋水篇

秋水时至，百川灌河。泾流之大，两涘渚崖之间不辨牛马。于是焉河伯欣然自喜，以天下之美为尽在己。顺流而东行，至于北海，东面而视，不见水端。于是焉河伯始旋其面目，望洋向若而叹曰：“野语有之曰：‘闻道百，以为莫己若者。’我之谓也。且夫我尝闻少仲尼之闻而轻伯夷之义者，始吾弗信。今我睹子之难穷也，吾非至于子之门则殆矣！吾长见笑于大方之家！”

北海若曰：“井蛙不可以语于海者，拘于虚也；夏虫不可以语于冰者，笃于时也；曲士不可以语于道者，束于教也。今尔出于崖涘，观于大海，乃知尔丑，尔将可与语大理矣。天下之水，莫大于海。万川归之，不知何时止而不盈；尾闾泄之，不知何时已而不虚。春秋不变，水旱不知。此其过江河之流，不可为量数。而吾未尝以此自多者，自以比形于天地，而受气于阴阳，吾在于天地之间，犹小石小木之在大山也，方存乎见少，又奚以自多？计四海之在天地之间也，不似礨空之在大泽乎？计中国之在海内，不似稊米之在太仓乎？号物之数谓之万，人处一焉；人卒九州，谷食之所生，舟车之所通，人处一焉。此其比万物也，不似豪末之在于马体乎？五帝之所连，三王之所争，仁人之所忧，任士之所劳，尽此矣！伯夷辞之以为名，仲尼语之以为博，此其自多也，不似尔向之自多于水乎？”

河伯曰：“然则吾大天地而小豪末，可乎？”北海若曰：“否。夫物，量无穷，时无止，分无常，终始无故。是故大知观于远近，故小而不寡，大而不多，知量无穷；证今故，故遥而不闷，掇而不跂，知时无止；察乎盈虚，故得而不喜，失而不忧，知分之无常也；明乎坦途，故生而不说，死而不祸，知终始之不可故也。计人之所知，不若其所不知；其生之时，不若未生之时。以其至小求穷其至大之域，是故迷乱而不能自得也。由此观之，又何以知豪末之足以定至细之倪？又何以知天地之足以穷至大之域？”

河伯曰：“世之议者皆曰：‘至精无形，至大不可围。’是信情乎？”北海若曰：“夫自细视大者不尽，自大视细者不明。夫精，小之微也；垺，大之殷也。故异便，此势之有也。夫精粗者，期于有形者也。无形者，数之所不能分也；不可围者，数之所不能穷也。可以言论者，物之粗也；可以意致者，物之精也。言之所不能论，意之所不能察致者，不期精粗焉。是故大人之行，不出乎害人，不多仁恩；动不为利，不贱门隶；货财弗争，不多辞让；事焉不借人，不多食乎力，不贱贪污；行殊乎俗，不多辟异；为在从众，不贱佞谄。世之爵禄不足以为劝，戮耻不足以为辱。知是非之不可为分，细大之不可为倪。闻曰：‘道人不闻，至德不得，大人无己。’约分之至也。”

河伯曰：“若物之外，若物之内，恶至而倪贵贱？恶至而倪小大？”北海若曰：“以道观之，物无贵贱，以物观之，自贵而相贱，以俗观之，贵贱不在己，以差观之，因其所大而大之，则万物莫不大，因其所小而小之，则万物莫不小。知天地之为稊米也，知豪末之为丘山也，则差数睹矣。以功观之，因其所有而有之，则万物莫不有；因其所无而无之，则万物莫不无。知东西之相反而不可以相无，则功分定矣。以趣观之，因其所然而然之，则万物莫不然；因其所非而非之，则万物莫不非。知尧、桀之自然而相非，则趣操睹矣。昔者尧、舜让而帝，之、哙让而绝；汤、武争而王，白公争而灭。由此观之，争让之礼，尧、桀之行，贵贱有时，未可以为常也。梁丽可以冲城，而不可以窒穴，言殊器也；骐骥骅骝，一曰而驰千里，捕鼠不如狸狌，言殊技也；鸱鸺夜撮蚤，察毫末，昼出瞋目而不见丘山，言殊性也。故曰：盖师是而无非、师治而无乱乎？是未明天地之理、万物之情者也。是犹师天而无地，师阴而无阳，其不可行明矣！然且语而不舍，非愚则诬也。帝王殊禅，三代殊继。差其时、逆其俗者，谓之篡夫；当其时、顺其俗者，谓之义之徒。默默乎河伯！女恶知贵贱之门、小大之家！”

河伯曰：“然则我何为乎？何不为乎？吾辞受趣舍，吾终奈何？”北海若曰：“以道观之，何贵何贱，是谓反衍，无拘而志，与道大蹇。何少何多，是谓谢施，无一而行，与道参差。严乎若国之有君，其无私德；繇繇乎若祭之有社，其无私福；泛泛乎若四方之无穷，其无所畛域。兼怀万物，其孰承翼？是谓无方。万物一齐，孰短孰长？道无终始，物有死生，不恃其成。一虚一满，不位乎其形。年不可举，时不可止。消息盈虚，终则有始。是所以语大义之方，论万物之理也。物之生也，若骤若驰，无动而不变，无时而不移。何为乎？何不为乎？夫固将自化。”

河伯曰：“然则何贵于道邪？”北海若曰：“知道者必，达于理，达于理者必明于权，明于权者不以物害己。至德者，火弗能热，水弗能溺，寒暑弗能害，禽兽弗能贼。非谓其薄之也，言察乎安危，宁于祸福，谨于去就，而莫之能害也。故曰：天在内，人在外，德在乎天。知天人之行，本乎天，位乎得。蹢而屈伸，反要而语极。”

曰：“何谓天？何谓人？”北海若曰：“牛马四足，是谓天；落马首，穿牛鼻，是谓人。故曰：无以人灭天，无以故灭命，无以得殉名。谨守而勿失，是谓反其真。”

夔怜蚿，蚿怜蛇，蛇怜风，风怜目，目怜心。夔谓蚿曰：“吾以一足趻踔而行，予无如矣。今子之使万足，独奈何？”蚿曰：“不然。子不见夫唾者乎？喷则大者如珠，小者如雾，杂而下者不可胜数也。今予动吾天机，而不知其所以然。”蚿谓蛇曰：“吾以众足行，而不及子之无足，何也？”蛇曰：“夫天机之所动，何可易邪？吾安用足哉！”蛇谓风曰：“予动吾脊胁而行，则有似也。今子蓬蓬然起于北海，蓬蓬然入于南海，而似无有，何也？”风曰：“然。予蓬蓬然起于北海而入于南海也，然而指我则胜我，我亦胜我。虽然，夫折大木，蜚大屋者，唯我能也。故以众小不胜为大胜也，为大胜者，唯圣人能之。”

孔子游于匡，宋人围之数匝，而弦歌不辍。子路入见，曰：“何夫子之娱也？”孔子曰：“来！吾语女。我讳穷久矣，而不免，命也。求通久矣，而不得，时也。当尧、舜而天下无穷人，非知得也；当桀、纣而天下无通人，非知失也。时势适然！夫水行不避蛟龙者，渔父之勇也；陆行不避兕虎者，猎夫之勇也；白刃交于前，视死若生者，烈士之勇也；知穷之有命，知通之有时，临大难而不惧者，圣人之勇也。由处矣，吾命有所制矣。”无几何，将甲者进，辞曰：“以为阳虎也，故围之。今非也，请辞而退。”

公孙龙问于魏牟曰：“龙少学先王之道，长而明仁义之行。合同异，离坚白,然不然，可不可，困百家之知，穷众口之辩，吾自以为至达已。今吾闻庄子之言，汒焉异之。不知论之不及与？知之弗若与？今吾无所开吾喙，敢问其方？”公子牟隐机大息，仰天而笑，曰：“子独不闻夫陷井之蛙乎？谓东海之鳖曰：‘吾乐与？吾跳梁乎井干之上，入休乎缺甃之崖。赴水则接腋持颐，蹶泥则没足灭跗。还虷蟹与科斗，莫吾能若也！且夫擅一壑之水，而跨跱陷井之乐，此亦至矣，夫子奚不时来入观乎？’东海之鳖左足未入，而右膝已絷矣。于是逡巡而却，告之海曰：‘夫千里之远，不足以举其大；千仞之高，不足以极其深。禹之时十年九潦，而水弗为加益；汤之时八年七旱，而崖不为加损。夫不为顷久推移、不以多少进退者，此亦东海之大乐也！’于是陷井之蛙闻之，适适然惊，规规然自失也。且夫知不知是非之竟，而犹欲观于庄子之言，是犹使蚊负山，商蚷驰河也，必不胜任矣。且夫知不知论极妙之言而自适一时之利者，是非陷井之蛙与？且彼方跐黄泉而登大皇，无南无北，奭然四解，沦于不测；无东无西，始于玄冥，反于大通。子乃规规然而求之以察，索之以辩，是直用管窥天，用锥指地也，不亦小乎？子往矣！且子独不闻夫寿陵余子之学行于邯郸与？未得国能，又失其故行矣，直匍匐而归耳。今子不去，将忘子之故，失子之业！”公孙龙口呿而不合，舌举而不下，乃逸而走。

庄子钓于濮水，楚王使大夫二人往先焉，曰：“愿以境内累矣！”庄子持竿不顾，曰：“吾闻楚有神龟，死已三千岁矣，王巾笥而藏之庙堂之上。此龟者，宁其死为留骨而贵乎？宁其生而曳尾于途中乎？”二大夫曰：“宁生而曳尾途中。”庄子曰：“往矣！吾将曳尾于途中！”

惠子相梁，庄子往见之。或谓惠子曰：“庄子来，欲代子相。”于是惠子恐，搜于国中三日三夜。庄子往见之，曰：“南方有鸟，其名鹓雏，子知之乎？夫鹓雏，发于南海，而飞于北海，非梧桐不止，非练实不食，非醴泉不饮。于是，鸱得腐鼠，鹓雏过之，仰而视之曰：‘吓！’今子欲以子之梁国而‘吓’我邪？”

庄子与惠子游于濠梁之上。庄子曰：“鲦鱼出游从容，是鱼之乐也。”惠子曰：“子非鱼，安知鱼之乐？”庄子曰：“子非我，安知我不知鱼之乐？”惠子曰：“我非子，固不知子矣；子固非鱼也，子之不知鱼之乐，全矣！”庄子曰：“请循其本：子曰‘汝安知鱼乐’云者，既已知吾知之而问我，我知之濠上也。”

荀子／荣辱篇

桥泄者，人之殃也；恭俭者，偋五兵也。虽有戈矛之刺，不如恭俭之利也。故与人善言，暖于布帛；伤人之言，深于矛戟。敌薄薄之地，不得履之，非地不安也，危足无所履者。凡在言也，巨涂则让，小涂则殆，虽欲不谨，若云不使。以上以言取辱

快快而亡者，怒也；察察而残者，忮也；博而穷者，訾也；清之而俞浊者，口也；豢之而俞瘠者，交也；辩而不说者，争也；直立而不见知者，胜也；廉而不见贵者，刿也；勇而不见惮者，贪也；信而不见敬者，好行也。此小人之所务，而君子之所不为也。以上美德中亦有取辱之端

斗者，忘其身者也，忘其亲者也，忘其君者也。行其少顷之怒，而丧终身之躯，然且为之，是忘其身也；室家立残，亲戚不免乎刑戮，然且为之，是忘其亲也；君上之所恶也，刑法之所大禁也，然且为之，是忘其君也。忧忘其身，内忘其亲，上忘其君，是刑法之所不舍也，圣王之所不畜也。乳彘触虎，乳狗不远游，不忘其亲也。人也，忧忘其身，内忘其亲，上忘其君，则是人也，而曾狗彘之不若也！凡斗者，必自以为是，而以人为非也。己诚是也，人诚非也，则是己君子而人小人也，以君子与小人相贼害也。忧以忘其身，内以忘其亲，上以忘其君，岂不过甚矣哉？是人也，所谓以狐父之戈牛矢也。将以为智邪？则愚莫大焉；将以为利邪？则害莫大焉；将以为荣邪？则辱莫大焉；将以为安邪？则危莫大焉。人之有斗，何哉？我欲属之狂惑疾病邪，则不可。圣王又诛之；我欲属之鸟鼠禽兽邪，则不可，其形体又人，而好恶多同。人之有斗，何哉？我甚丑之。以上好斗取辱

有狗彘之勇者，有贾盗之勇者，有小人之勇者，有士君子之勇者。争饮食，无廉耻，不知是非，不辟死伤，不畏众强，恈恈然唯利饮食之见，是狗彘之勇也；为事利，争货财，无辞让，果敢而振，猛贪而戾，恈恈然唯利之见，是贾盗之勇也；轻死而暴，是小人之勇也；义之所在，不倾于权，不顾其利，举国而与之，不为改视，重死持义而不桡，是士君子之勇也。

鲦者，浮阳之鱼也，胠于沙而思水，则无逮矣；挂于患而欲谨，则无益矣。自知者不怨人，知命者不怨天。怨人者穷，怨天者无志。失之己，反之人，岂不迂乎哉？

荣辱之大分，安危利害之常体：先义而后利者荣，先利而后义者辱。荣者常通，辱者常穷。通者常制人，穷者常制于人。是荣辱之大分也。材悫者常安利，荡悍者常危害。安利者常乐易，危害者常忧险。乐易者常寿长，忧险者常夭折。是安危利害之常体也。

夫天生烝民，有所以取之：志意致修，德行致厚，智虑致明，是天子之所以取天下也；政令法，举措时，听断公，上则能顺天子之命，下则能保百姓，是诸侯之所以取国家也；志行修，临官治，上则能顺上，下则能保其职，是士大夫之所以取田邑也；循法则度量刑辟图籍，不知其义，谨守其数，慎不敢损益也，父子相传以持王公，是故三代虽亡，治法犹存，是官人百吏之所以取禄秩也；孝弟原悫，录疾力，以敦比其事业而不敢怠傲，是庶人之所以取暖衣饱食长生久视以免于刑戮也；饰邪说，文奸言，为倚事，陶诞突盗，惕悍暴，以偷生反侧于乱世之间，是奸人之所以取危辱死刑也。其虑之不深，其择之不谨，其定取舍楛僈，是其所以危也。

材性知能，君子小人一也。好荣恶辱，好利恶害，是君子小人之所同也。若其所以求之之道，则异矣。小人也者，疾为诞而欲人之信己也，疾为诈而欲人之亲己也，禽兽之行而欲人之善己也。虑之难知也，行之难安也，持之难立也，成则必不得其所好，必遇其所恶焉。故君子者，信矣，而亦欲人之信己也；忠矣，而亦欲人之亲己也；修正治辨矣，而亦欲人之善己也。虑之易知也，行之易安也，持之易立也，成则必得其所好，必不遇其所恶焉。是故穷则不隐，通则大明，身死而名弥白。小人莫不延颈举踵而愿，曰：“知虑材性，固有以贤人矣！”夫不知其与己无以异也，则君子注错之当，而小人注错之过也。故孰察小人之知能，足以知其有余，可以为君子之所为也。譬之越人安越，楚人安楚，君子安雅，是非知能材性然也，是注错习俗之节异也。仁义德行，常安之术也，然而未必不危也；污僈突盗，常危之术也，然而未必不安也。故君子道其常，而小人道其怪。以上言荣辱在人之自取。材性智能本同，因注错异而荣辱亦殊

凡人有所一同：饥而欲食，寒而欲暖，劳而欲息，好利而恶害，是人之所生而有也，是无待而然者也，是禹、桀之所同也；目辨白黑美恶，耳辨音声清浊，口辨酸咸甘苦，鼻辨芬芳腥臊，骨体肤理辨寒暑疾养，是又人之所常生而有也，是无待而然者也，是禹、桀之所同也；可以为尧、禹，可以为桀、跖，可以为工、匠，可以为农、贾，在势注错习俗之所积耳，是又人之所生而有也，是无待而然者也，是禹、桀之所同也。为尧、禹，则常安荣；为桀、跖，则常危辱；为尧、禹，则常愉佚；为工匠农贾，则常烦劳。然而人力为此而寡为彼，何也？曰：陋也。尧、禹者，非生而具者也。夫起于变故，成乎修，修之为待尽而后备者也。人之生固小人，无师无法，则唯利之见耳。人之生固小人，又以遇乱世、得乱俗，是以小重小也，以乱得乱也。君子非得势以临之，则无由得开内焉。今是人之口腹，安知礼义？安知辞让？安知廉耻隅积？亦喃喃而噍，乡乡而饱已矣。人无师无法，则其心正其口腹也。今使人生而未尝睹刍豢稻粱也，惟菽藿糟糠之为睹，则以至足为在此也。俄而粲然有秉刍豢稻粱而至者，则瞲然视之曰：“此何怪也？”彼臭之而无嗛于鼻，尝之而甘于口，食之而安于体，则莫不弃此而取彼矣。今以夫先王之道，仁义之统，以相群居，以相持养，以相藩饰，以相安固邪？以夫桀、跖之道，是其为相县也，几直夫刍豢稻粱之县糟糠尔哉！然而人力为此而寡为彼，何也？曰：陋也！陋也者，天下之公患也，人之大殃大害也。故曰：仁者好告示人。告之示之，靡之儇之。铅之重之，则夫塞者俄且通也，陋者俄且也，愚者俄且知也。是若不行，则汤、武在上曷益？桀、纣在上曷损？汤、武存，则天下从而治；桀、纣存，则天下从而乱。如是者，岂非人之情同可与如此、可与如彼也哉？

人之情，食欲有刍豢，衣欲有文绣，行欲有舆马，又欲夫余财蓄积之富也，然而穷年累世不知不足，是人之情也。今人之生也，方知蓄鸡狗猪彘，又蓄牛羊，然而食不敢有酒肉；余刀布，有困窌，然而衣不敢有丝帛；约者有筐箧之藏，然而行不敢有舆马。是何也？非不欲也，几不长虑顾后而恐无以继之故也？于是又节用御欲，收敛蓄藏以继之也。是于己长虑顾后，几不甚善矣哉？今夫偷生浅知之属，曾此而不知也。粮食大侈，不顾其后，俄则屈安穷矣。是其所以不免于冻饿，操瓢囊，为沟壑中瘠者也。况夫先王之道、仁义之统、《诗》、《书》、《礼》、《乐》之分乎！彼固天下之大虑也，将为天下生民之属长虑顾后而保万世也。其长矣，其温厚矣，其功盛姚远矣！非孰修为之君子，莫之能知也。故曰：短绠不可以汲深井之泉，知不几者不可与及圣人之言。夫《诗》、《书》、《礼》、《乐》之分，固非庸人之所知也。故曰：一之而可再也，有之而可久也，广之而可通也，虑之而可安也，反铅察之而俞可好也。以治情则利，以为名则荣，以群则和，以独则足。乐意者其是邪？夫贵为天子，富有天下，是人情之所同欲也。然则从人之欲，则势不能容，物不能赡也。故先王案为之制礼义以分之，使有贵贱之等，长幼之差，知贤愚、能不能之分。皆使人载其事，而各得其宜，然后使悫禄多少厚薄之称，是夫群居和一之道也。故仁人在上，则农以力尽田。贾以察尽财，百卫以巧尽械器，士大夫以上至于公侯，莫不以仁厚知能尽官职，夫是之谓至平。故或禄天下而不自以为多，或监门御旅、抱关击柝而不自以为寡。故曰：斩而齐，枉而顺，不同而一，夫是之谓人伦。《诗》曰：“受小共大共，为下国骏蒙。”此之谓也。

荀子／议兵篇

临武君与孙卿子议兵于赵孝成王前。王曰：“请问兵要。”临武君对曰：“上得天时，下得地利，观敌之变动，后之发，先之至，此用兵之要术也。”孙卿子曰：“不然。臣所闻古之道，凡用兵攻战之本，在乎壹民。弓矢不调，则羿不能以中微；六马不和，则造父不能以致远；士民不亲附，则汤、武不能以必胜也。故善附民者，是乃善用兵者也。故兵要在乎善附民而已。”临武君曰：“不然。兵之所贵者，势利也；所行者，变诈也。善用兵者，感忽悠闇，莫知其所从出。孙、吴用之，无敌于天下。岂必待附民哉？”孙卿子曰：“不然。臣之所道，仁人之兵，王者之志也。君之所贵，权谋势利也；所行，攻夺变诈也。诸侯之事也。仁人之兵，不可诈也。彼可诈者，怠慢者也，路亶者也，君臣上下之间滑然有离德者也。故以桀诈桀，犹巧拙有幸焉；以桀诈尧，譬之若以卵投石，以指挠沸，若赴水火，入焉焦没耳。故仁人上下，百将一心，三军同力。臣之于君也，下之于上也，若子之事父，弟之事兄，若手臂之扞头目而覆胸腹也。诈而袭之，与先惊而后击之，一也。且仁人之用十里之国，则将有百里之听；用百里之国，则将有千里之听；用千里之国，则将有四海之听。必将聪明警戒，和传而一。故仁人之兵，聚则成卒；散则成列；延则若莫邪之长刃，婴之者断；兑则若莫邪之利锋，当之者溃；圜居而方止，则若盘石然，触之者角摧，案角鹿埵陇种东笼而退耳。且夫暴国之君，将谁与至哉？彼其所与至者，必其民也。而其民之亲我，欢若父母；其好我，芬若椒兰。彼反顾其上，则若灼黥，若仇雠。人之情，虽桀、跖，岂又肯为其所恶、贼其所好者哉？是犹使人之子孙，自贼其父母也，彼必将来告之，夫又何可诈也？故仁人用国日明，诸侯先顺者安，后顺者危，虑敌之者削，反之者亡。《诗》曰：‘武王载发，有虔秉钺。如火烈烈，则莫我敢遏。’此之谓也。”孝成王、临武君曰：“善！”以上用兵贵附民

“请问王者之兵，设何道何行而可？”孙卿子曰：“凡在大王，将率末事也。臣请遂道王者诸侯强弱存亡之效，安危之势。君贤者其国治，君不能者其国乱；隆礼贵义者其国治，简礼贱义者其国乱。治者强，乱者弱。是强弱之本也。上足卬，则下可用也；上不足卬，则下不可用也。下可用则强，下不可用则弱。是强弱之常也。隆礼效功，上也；重禄贵节，次也；上功贱节，下也。是强弱之凡也。好士者强，不好士者弱；爱民者强，不爱民者弱；政令信者强，政令不信者弱；民齐者强，不齐者弱；赏重者强，赏轻者弱；刑威者强，刑侮者弱；械用兵革攻完便利者强，械用兵革窳楛不便利者弱；重用兵者强，轻用兵者弱；权出一者强，权出二者弱。是强弱之常也。齐人隆技击。其技也，得一首者，则赐赎锱金，无本赏矣。是事小敌毳，则偷可用也；事大敌坚，则涣焉离耳，若飞鸟然，倾侧反覆无日。是亡国之兵也，兵莫弱是矣，是其去赁市佣而战之几矣。魏氏之武卒，以度取之，衣三属之甲，操十二石之弩，负服矢五十个，置戈其上，冠带剑，赢三日之粮，日中而趋百里，中试则复其户，利其田宅。是数年而衰，而未可夺也，改造则不易周也。是故地虽大，其税必寡。是危国之兵也！秦人，其生民也狭阨，其使民也酷烈。劫之以势，隐之以阨，忸之以庆赏，之以刑罚，使天下之民所以要利于上者，非斗无由也。阨而用之，得而后功之，功赏相长也。五甲首而隶五家，是最为众强长久，多地以正，故四世有胜，非幸也，数也。故齐之技击，不可以遇魏氏之武卒；魏氏之武卒，不可以遇秦之锐士；秦之锐士，不可以当桓、文之节制；桓、文之节制，不可以敌汤、武之仁义。有遇之者，若以焦熬投石焉。兼是数国者，皆干赏蹈利之兵也，佣徒鬻卖之道也，未有贵上安制綦节之理也。诸侯有能微妙之以节，则作而兼殆之耳。故招近募选，隆势诈，尚功利，是渐之也；礼义教化，是齐之也。故以诈遇诈，犹有巧拙焉；以诈遇齐，辟之犹以锥刀堕太山也，非天下之愚人莫敢试。故王者之兵不试。汤、武之诛桀、纣也，拱揖指麾，而强暴之国莫不趋使，诛桀、纣若诛独夫。故《泰誓》曰：‘独夫纣。’此之谓也。故兵大齐则制天下，小齐则制邻敌。若夫招近募选、隆势诈、尚功利之兵，则胜不胜无常，代翕代张，代存代亡，相为雌雄耳矣。夫是之谓盗兵，君子不由也。故齐之田单，楚之庄，秦之卫鞅，燕之缪虮，是皆世俗之所谓善用兵者也。是其巧拙强弱，则未有以相君也。若其道一也，未及和齐也，掎契司诈，权谋倾覆，未免盗兵也。齐桓、晋文、楚庄、吴阖闾、越勾践，是皆和齐之兵也，可谓入其域矣，然而未有本统也，故可以霸而不可以王。是强弱之效也。”以上王者之兵，尚仁义，齐教化

孝成王、临武君曰：“善！请问为将。”孙卿子曰：“知莫大乎弃疑，行莫大乎无过，事莫大乎无悔。事至无悔而止矣，成不可必也。故制号政令，欲严以威；庆赏刑罚，欲必以信；处舍收藏，欲周以固；徙举进退，欲安以重，欲疾以速；窥敌观变，欲潜以深，欲伍以参；遇敌决战，必道吾所明，无道吾所疑；夫是之谓六术。无欲将而恶废，无急胜而忘败，无威内而轻外，无见其利而不顾其害，凡虑事欲孰而用财欲泰，夫是之谓五权。所以不受命于主有三：可杀而不可使处不完，可杀而不可使击不胜，可杀而不可使欺百姓，夫是之谓三至。凡受命于主而行三军，三军既定，百官得序，群物皆正，则主不能喜，敌不能怒，夫是之谓至臣。虑必先事，而申之以敬，慎终如始，终始如一，夫是之谓大吉。凡百事之成也，必在敬之；其败也，必在慢之。故敬胜怠则吉，怠胜敬则灭，计胜欲则从，欲胜计则凶；战如守，行如战，有功如幸；敬谋无圹，敬事无圹，敬吏无圹，敬众无圹，敬敌无圹，夫是之谓五无圹。慎行此六术、五权、三至，而处之以恭敬无圹，夫是之谓天下之将，则通于神明矣。”以上论将

临武君曰：“善！请问王者之军制。”孙卿子曰：“将死鼓，御死辔，百吏死职，士大夫死行列。闻鼓声而进，闻金声而退。顺命为上，有功次之。令不进而进，犹令不退而退也，其罪惟均。不杀老弱，不猎禾稼。服者不禽，格者不舍，奔命者不获。凡诛，非诛其百姓也，诛其乱百姓者也。百姓有扞其贼，则是亦贼也。以故顺刃者生，苏刃者死，奔命者贡。微子开封于宋，曹触龙断于军，殷之服民，所以养生之者也，无异周人。故近者歌讴而乐之，远者竭蹷而趋之。无幽闲辟陋之国，莫不趋使而安乐之。四海之内若一家，通达之属莫不从服。夫是之谓人师。《诗》曰：‘自西自东，自南自北，无思不服。’此之谓也。王者有诛而无战，城守不攻，兵格不击，上下相喜则庆之，不屠城，不潜军，不留众，师不越时。故乱者乐其政，不安其上，欲其至也。”临武君曰：“善！”以上论军制

陈嚣问孙卿子曰：“先生议兵，常以仁义为本。仁者爱人，义者循理，然则又何以兵为？凡所为有兵者，为争夺也。”孙卿子曰：“非女所知也！彼仁者爱人，爱人，故恶人之害之也；义者循理，循理，故恶人之乱之也。彼兵者所以禁暴除害也，非争夺也。故仁人之兵，所存者神，所过者化。若时雨之降，莫不说喜。是以尧伐兜，舜伐有苗，禹伐共工，汤伐有夏，文王伐崇，武王伐纣，此四帝两王，皆以仁义之兵行于天下也。故近者亲其善，远方慕其德，兵不血刃，远迩来服。德盛于此，施及四极。《诗》曰：‘淑人君子，其仪不忒。’此之谓也。”

李斯问孙卿子曰：“秦四世有胜，兵强海内，威行诸侯，非以仁义为之也，以便从事而已。”孙卿子曰：“非女所知也。女所谓便者，不便之便也；吾所谓仁义者，大便之便也。彼仁义者，所以修政者也。政修则民亲其上，乐其君，而轻为之死。故曰：凡在于君，将率末事也。秦四世有胜，然常恐天下之一合而轧己也。此所谓末世之兵，未有本统也。故汤之放桀也，非其逐之鸣条之时也，武王之诛纣也，非以甲子之朝而后胜之也，皆前行素修也，此所谓仁义之兵也。今女不求之于本，而索之于末，此世之所以乱也。”以上二节申言兵以仁义为本

礼者，治辨之极也，强国之本也，威行之道也，功名之总也。王公由之，所以得天下也；不由，所以陨社稷也。故坚甲利兵不足以为胜，高城深池不足以为固，严令繁刑不足以为威。由其道则行，不由其道则废。楚人鲛革犀兕以为甲，鞈如金石；宛巨铁，惨如蜂虿；轻利傈速，卒如飘风。然而兵殆于垂沙，唐蔑死，庄起，楚分而为三四，是岂无坚甲利兵也哉？其所以统之者，非其道故也。汝、颍以为险，江、汉以为池，限之以邓林，缘之以方城。然而秦师至而鄢、郢举，若振槁然，是岂无固塞隘阻也哉？其所以统之者，非其道故也。纣刳比干，囚箕子，为炮烙刑，杀戮无时，臣下懔然，莫必其命。然而周师至而令不行乎下，不能用其民，是岂令不严、刑不繁也哉？其所以统之者，非其道故也。古之兵，戈矛弓矢而已矣。然而敌国不待试而诎，城郭不辨，沟池不拑，固塞不树，机变不张，然而国晏然不畏外而明内者，无它故焉，明道而分钧之，时使而诚爱之，下之和上也如影响。有不由令者，然后诛之以刑。故刑一人而天下服，罪人不邮其上，知罪之在己也。是故刑罚省而威流，无它故焉，由其道故也。古者帝尧之治天下也，盖杀一人、刑二人而天下治。传曰：“威厉而不试，刑错而不用。”此之谓也。

凡人之动也，为赏庆为之，则见害伤焉止矣。故赏庆、刑罚、势诈，不足以尽人之力、致人之死。为人主上者也，其所以接下之百姓者，无礼义忠信，焉虑率用赏庆、刑罚、势诈？除阨其下，获其功用而已矣。大寇则至，使之持危城则必畔，遇敌处战则必北，劳苦烦辱则必奔，霍焉离耳，下反制其上。故赏庆、刑罚、势诈之为道者，佣徒鬻卖之道也，不足以合大众、美国家，故古之人羞而不道也。故厚德音以先之，明礼义以道之，致忠信以爱之，尚贤使能以次之，爵服庆赏以申之，时其事、轻其任以调齐之，长养之，如保赤子。政令以定，风俗以一。有离俗不顺其上，则百姓莫不敦恶，莫不毒孽，若祓不祥，然后刑于是起矣。是大刑之所加也，辱孰大焉！将以为利邪？则大刑加焉！身苟不狂惑戆陋，谁睹是而不改也哉？然后百姓晓然，皆知修上之法，像上之志，而安乐之。于是有能化善、修身、正行、积礼义、尊道德，百姓莫不贵敬，莫不亲誉，然后赏于是起矣。是高爵丰禄之所加也，荣孰大焉！将以为害邪？则高爵丰禄以持养之，生民之属孰不愿也？雕雕焉县贵爵重赏于其前，县明刑大辱于其后，虽欲无化，能乎哉？故民归之如流水，所存者神，所为者化而顺；暴悍勇力之属，为之化而愿；旁辟曲私之属，为之化而公；矜纠收缭之属，为之化而调。夫是之谓大化至一。《诗》曰：“王猷允塞，徐方其来。”此之谓也。以上言治国以礼为本，不以赏罚为先

凡兼人者有三术：有以德兼人者，有以力兼人者，有以富兼人者。彼贵我名声，美我德行，欲为我民，故辟门除涂以迎吾入；因其民，袭其处，而百姓皆安，立法施令，莫不顺比。是故得地而权弥重，兼人而兵俞强，是以德兼人者也。非贵我名声也，非美我德行也，彼畏我威，劫我势，故民虽有离心，不敢有畔虑。若是，则戎甲俞众，奉养必费。是故得地而权弥轻，兼人而兵俞弱，是以力兼人者也。非贵我名声也，非美我德行也，用贫求富，用饥求饱，虚腹张口，来归我食。若是，则必发夫掌窌之粟以食之，委之财货以富之，立良有司以接之。已期三年，然后民可信也。是故得地而权弥轻，兼人而国俞贫，是以富兼人者也。故曰：以德兼人者王，以力兼人者弱，以富兼人者贫，古今一也。兼并，易能也，唯坚凝之难焉！齐能并宋，而不能凝也，故魏夺之。燕能并齐，而不能凝也，故田单夺之。韩之上地方数百里，完全富足而趋赵，赵不能凝也，故秦夺之。故能并之而不能凝，则必夺，不能并之又不能凝其有，则必亡，能凝之则必能并之矣。得之则凝，兼并无强。古者，汤以薄，武王以滈，皆百里之地也，天下为一，诸侯为臣，无它故焉，能凝之也。故凝士以礼，凝民以政。礼修而士服，政平而民安，士服民安，夫是之谓大凝。以守则固，以征则强，令行禁止，王者之事毕矣。以上论兼人三术

韩非子／说难篇

凡说之难，非吾知之有以说之难也，又非吾辩之难、能明吾意之难也，又非吾敢横失能尽之难也。凡说之难，在知所说之心可以吾说当之：所说出于为名高者也，而说之以厚利，则见下节而遇卑贱，必弃远矣；所说出于厚利者也，而说之以名高，则见无心而远事情，必不收矣；所说实为厚利而显为名高者也，而说之以名高，则阳收其身而实疏之，若说之以厚利，则阴用其言而显弃其身。此之不可不知也。

夫事以密成，语以泄败。未必其身泄之也，而语及其所匿之事，如是者身危；贵人有过端，而说者明言善议以推其恶者，则身危；周泽未渥也，而语极知，说行而有功则德亡，说不行而有败则见疑，如是者身危；夫贵人得计而欲自以为功，说者与知焉，则身危；彼显有所出事，乃自以为也，故说者与知焉，则身危；强之以其所必不为，止之以其所不能已者，身危。故曰：与之论大人，则以为间己；与之论细人，则以为鬻权。论其所爱，则以为借资；论其所憎，则以为尝己。径省其辞，则不知而屈之；泛滥博文，则多而久之。顺事陈意，则曰怯懦而不尽；虑事广肆，则曰草野而倨侮。此说之难，不可不知也。

凡说之务，在知饰所说之所敬，而灭其所丑。彼自知其计，则无以其失穷之；自勇其断，则无以其敌怒之；自多其力，则无以其难概之。规异事与同计、誉异人与同行者，则以饰之无伤也。有与同失者，则明饰其无失也。大忠无所拂悟，辞言无所击排，乃后申其辩知焉。此所以亲近不疑知尽之难也。得旷日弥久，而周泽既渥，深计而不疑，交争而不罪，乃明计利害以致其功，直指是非以饰其身，以此相持，此说之成也。

伊尹为庖，百里奚为虏，皆所由干其上也。故此二子者皆圣人也，犹不能无役身而涉世，如此其污也，则非能仕之所设也。宋有富人，天雨墙坏，其子曰：“不筑，且有盗。”其邻人之父亦云。暮而果大亡其财，其家甚知其子，而疑邻人之父。昔者郑武公欲伐胡，乃以其子妻之，因问群臣曰：“吾欲用兵，谁可伐者？”关其思曰：“胡可伐。”乃戮关其思，曰：“胡，兄弟之国也。子言伐之，何也？”胡君闻之，以郑为亲己，而不备郑。郑人袭胡，取之。此二说者，其知皆当矣。然而甚者为戮，薄者见疑，非知之难也，处知则难矣！

昔者弥子瑕见爱于卫君。卫国之法，窃驾君车者罪至刖。既而弥子之母病，人闻，往夜告之，弥子矫驾君车而出。君闻之而贤之曰：“孝哉！为母之故而犯刖罪。”与君游果园，弥子食桃而甘，不尽而奉君。君曰：“爱我哉！忘其口而念我。”及弥子色衰而爱弛，得罪于君，君曰：“是尝矫驾吾车，又尝食我以其余桃！”故弥子之行未变于初也，前见贤而后获罪者，爱憎之至变也。故有爱于主，则知当而加亲；见憎于主，则罪当而加疏。故谏说之士，不可不察爱憎之主而后说之矣！

夫龙之为虫也，可扰狎而骑也。然其喉下有逆鳞径尺，人有婴之，则必杀人。人主亦有逆鳞，说之者能无婴人主之逆鳞，则几矣。

贾谊／过秦论上

秦孝公据殽、函之固，拥雍州之地，君臣固守，以窥周室，有席卷天下、包举宇内、囊括四海之意，并吞八荒之心。当是时，商君佐之，内立法度，务耕织，修守战之备，外连衡而斗诸侯，于是秦人拱手而取西河之外。

孝公既没，惠王、武王蒙故业，因遗册，南兼汉中，西举巴蜀，东割膏腴之地，北收要害之郡。诸侯恐惧，会盟而谋弱秦，不爱珍器重宝肥美之地，以致天下之士，合从缔交，相与为一。当是时，齐有孟尝，赵有平原，楚有春申，魏有信陵。此四君者，皆明知而忠信，宽厚而爱人，尊贤重士，约从离衡，并韩、魏、燕、楚、齐、赵、宋、卫、中山之众。于是六国之士，有宁越、徐尚、苏秦、杜赫之属为之谋，齐明、周最、陈轸、昭滑、楼缓、翟景、苏厉、乐毅之徒通其意，吴起、孙膑、带佗、兒良、王廖、田忌、廉颇、赵奢之朋制其兵。尝以十倍之地，百万之众，叩关而攻秦。秦人开关延敌，九国之师逡巡遁逃而不敢进。秦无亡矢遗镞之费，而天下诸侯已困矣。于是从散约解，争割地而奉秦。秦有余力而制其敝，追亡逐北，伏尸百万，流血漂卤，因利乘便，宰割天下，分裂河山，强国请服，弱国入朝。延及孝文王、庄襄王，享国日浅，国家无事。

及至秦王，续六世之余烈，振长策而御宇内，吞二周而亡诸侯，履至尊而制六合，执棰拊以鞭笞天下，威振四海。南取百越之地，以为桂林、象郡，百越之君俯首系颈，委命下吏。乃使蒙恬北筑长城而守藩篱，却匈奴七百余里，胡人不敢南下而牧马，士不敢弯弓而报怨。于是废先王之道，焚百家之言，以愚黔首。堕名城，杀豪俊。收天下之兵，聚之咸阳，销锋铸，以为金人十二，以弱黔首之民。然后斩华为城，因河为池，据亿丈之城，临不测之溪以为固。良将劲弩，守要害之处，信臣精卒，陈利兵而谁何！天下已定，秦王之心自以为关中之固，金城千里，子孙帝王万世之业也！

秦王既没，余威震于殊俗。陈涉，瓮牖绳枢之子，甿隶之人，而迁徙之徒也。才能不及中人，非有仲尼、墨翟之贤，陶朱、倚顿之富。蹑足行伍之间，而倔起什伯之中，率罢散之卒，将数百之众，转而攻秦，斩木为兵，揭竿为旗，天下云集响应，赢粮而景从。山东豪俊遂并起而亡秦族矣。

且夫天下非小弱也，雍州之地、殽函之固自若也；陈涉之位，非尊于齐、楚、燕、赵、韩、魏、宋、卫、中山之君；锄耰棘矜，非锬于句戟长铩也；适戍之众，非抗于九国之师；深谋远虑，行军用兵之道，非及乡时之士也。然而成败异变，功业相反也。试使山东之国与陈涉度长絜大，比权量力，则不可同年而语矣。然秦以区区之地，致万乘之权，招八州而朝同列，百有余年矣。然后以六合为家，殽、函为宫，一夫作难而七庙堕，身死人手，为天下笑者，何也？仁义不施，而攻守之势异也。

贾谊／过秦论中

秦并海内，兼诸侯，南面称帝，以养四海，天下之士斐然乡风，若是者何也？曰：近古之无王者久矣。周室卑微，五霸既没，令不行于天下。是以诸侯力政，强侵弱，众暴寡，兵革不休，士民罢敝。今秦南面而王天下，是上有天子也。既元元之民，冀得安其性命，莫不虚心而仰上。当此之时，守威定功，安危之本在于此矣。

秦王怀贪鄙之心，行自奋之智，不信功臣，不亲士民，废王道，立私权。禁文书而酷刑法，先诈力而后仁义，以暴虐为天下始。夫并兼者高诈力，安定者贵顺权，此言取与守不同术也。秦离战国而王天下，其道不易，其政不改，是其所以取之守之者异也。孤独而有之，故其亡可立而待。借使秦王计上世之事，并殷、周之迹，以制御其政，后虽有淫骄之主，而未有倾危之患也。故三王之建天下，名号显美，功业长久。

今秦二世立，天下莫不引领而观其政。夫寒者利裋褐，而饥者甘糟糠，天下之嗷嗷，新主之资也。此言劳民之易为仁也。乡使二世有庸主之行而任忠贤，臣主一心，而忧海内之患，缟素而正先帝之过；裂地分民，以封功臣之后，建国立君以礼天下；虚囹圄而免刑戮，除去收帑污秽之罪，使各反其乡里；发仓廪，散财币，以振孤独穷困之士；轻赋少事，以佐百姓之急；约法省刑以持其后，使天下之人皆得自新；更节修行，各慎其身，塞万民之望，而以威德与天下，天下集矣。即四海之内，皆欢然各自安乐其处，惟恐有变。虽有狡猾之民，无离上之心，则不轨之臣，无以饰其智，而暴乱之奸止矣。二世不行此术，而重之以无道，坏宗庙与民，更始作阿房宫，繁刑严诛，吏治刻深，赏罚不当，赋敛无度。天下多事，吏弗能纪，百姓困穷而主弗收恤，然后奸伪并起，而上下相遁；蒙罪者众，刑戮相望于道，而天下苦之。自君卿以下至于众庶，人怀自危之心，亲处穷苦之实，咸不安其位，故易动也。是以陈涉不用汤、武之贤，不藉公侯之尊，奋臂于大泽，而天下响应者，其民危也。

故先王见始终之变，知存亡之机。是以牧民之道，务在安之而已。天下虽有逆行之臣，必无响应之助矣。故曰：“安民可与行义，而危民易与为非。”此之谓也。贵为天子，富有天下，身不免于戮杀者，正倾非也。是二世之过也。

贾谊／过秦论下

秦并兼诸侯山东三十余郡，缮津关，据险塞，修甲兵而守之。然陈涉以戍卒散乱之众数百，奋臂大呼，不用弓戟之兵，锄耰白梃，望屋而食，横行天下。秦人阻险不守，关梁不阖，长戟不刺，强弩不射。楚师深入，战于鸿门，曾无藩篱之艰。于是山东大扰，诸侯并起，豪杰相立。秦使章邯将而东征，章邯因以三军之众要市于外，以谋其上。群臣之不信可见于此矣！子婴立，遂不寤。藉使子婴有庸主之才，仅得中佐，山东虽乱，秦之地可全而有，宗庙之祀未当绝也。

秦地被山带河以为固，四塞之国也。自缪公以来，至于秦王，二十余君，常为诸侯雄。岂世世贤哉？其势居然也。且天下尝同心并力而攻秦矣，当此之世，贤智并列，良将行其师，贤相通其谋，然困于阻险而不能进，秦乃延入战而为之开关，百万之徒逃北而遂坏。岂勇力智慧不足哉？形不利，势不便也。秦小邑并大城，守险塞而军，高垒毋战，闭关据阨，荷戟而守之。诸侯起于匹夫，以利合，非有素王之行也。其交未亲，其下未附，名为亡秦，其实利之也。彼见秦阻之难犯也，必退师。安土息民，以待其敝，收弱扶罢，以令大国之君，不患不得意于海内。贵为天子，富有天下，而身为禽者，其救败非也。

秦王足己不问，遂过而不变。二世受之，因而不改，暴虐以重祸。子婴孤立无亲，危弱无辅。三主惑而终身不悟，亡，不亦宜乎？当此时也，世非无深虑知化之士也，然所以不敢尽忠拂过者，秦俗多忌讳之禁，忠言未卒于口，而身为戮没矣。故使天下之士，倾耳而听，重足而立，钳口而不言。是以三主失道，忠臣不敢谏，知士不敢谋，天下已乱，奸不上闻，岂不哀哉！

先王知雍蔽之伤国也，故置公卿、大夫、士，以饰法设刑，而天下治。其强也，禁暴诛乱而天下服；其弱也，五伯征而诸侯从；其削也，内守外附而社稷存。故秦之盛也，繁法严刑而天下震；及其衰也，百姓怨望而海内畔矣。故周五序得其道，而千余岁不绝；秦本末并失，故不长久。由此观之，安危之统相去远矣。

野谚曰：“前事之不忘，后事之师也。”是以君子为国，观之上古，验之当世，参以人事，察盛衰之理，审权势之宜，去就有序，变化有时，故旷日长久而社稷安矣。

经史百家杂钞卷二

论著之属二

班彪／王命论

昔在帝尧之禅，曰：“咨！尔舜，天之历数在尔躬。”舜亦以命禹。暨于稷、契，咸佐唐、虞，光济四海，弈世载德。至于汤、武，而有天下。虽其遭遇异时，禅代不同，至于应天顺人，其揆一焉。是故刘氏承尧之祚，氏族之世著于《春秋》。唐据火德，而汉绍之，始起沛泽，则神母夜号，以彰赤帝之符。由是言之，帝王之祚，必有明圣显懿之德，丰功厚利积累之业，然后精诚通于神明，流泽加于生民。故能为鬼神所福飨，天下所归往。未见运世无本、功德不纪，而得倔起在此位者也！

世俗见高祖兴于布衣，不达其故，以为适遭暴乱，得奋其剑。游说之士，至比天下于逐鹿，幸捷而得之。不知神器有命，不可以智力求。悲夫，此世之所以多乱臣贼子者也。若然者，岂徒闇于天道哉？又不睹之于人事矣！夫饿馑流隶，饥寒道路，思有短褐之袭，担石之蓄，所愿不过一金，终于转死沟壑，何则？贫穷亦有命也。况乎天子之贵，四海之富，神明之祚，可得而妄处哉？故虽遭罹厄会，窃其权柄，勇如信、布，强如梁、籍，成如王莽，然卒润镬伏锧，烹醢分裂！又况幺么不及数子，而欲闇干天位者也？

是故驽蹇之乘，不骋千里之途；燕雀之畴，不奋六翮之用；楶棁之材，不荷栋梁之任；斗筲之子，不秉帝王之重。《易》曰：“鼎折足，覆公。”不胜其任也。当秦之末，豪杰共推陈婴而王之，婴母止之曰：“自吾为子家妇，而世贫贱，今卒富贵，不祥。不如以兵属人，事成，少受其利；不成，祸有所归。”婴从其言，而陈氏以宁。王陵之母，亦见项氏之必亡，而刘氏之将兴也。是时，陵为汉将，而母获于楚。有汉使来，陵母见之，谓曰：“愿告吾子，汉王长者，必得天下，子谨事之，无有二心！”遂对汉使伏剑而死，以固勉陵。其后果定于汉，陵为宰相，封侯。夫以匹妇之明，犹能推事理之致，探祸福之机，全宗祀于无穷，垂策书于春秋，而况大丈夫之事乎？是故穷达有命，吉凶由人，婴母知废，陵母知兴。审此二者，帝王之分决矣。

盖在高祖，其兴也有五：一曰帝尧之苗裔，二曰体貌多奇异，三曰神武有征应，四曰宽明而仁恕，五曰知人善任使。加之以信诚好谋，达于听受，见善如不及，用人如由己，从谏如顺流，趣时如响赴。当食吐哺，纳子房之策；拔足挥洗，揖郦生之说。悟戍卒之言，断怀土之情；高四皓之名，割肌肤之爱。举韩信于行阵，收陈平于亡命。英雄陈力，群策毕举，此高祖之大略，所以成帝业也。若乃灵瑞符应，又可略闻矣：初，刘媪妊高祖，而梦与神遇，震电晦冥，有龙蛇之怪；及长而多灵，有异于众。是以王武感物而折契，吕公睹形而进女，秦皇东游以厌其气，吕后望云而知所处，始受命则白蛇分，西入关则五星聚。故淮阴、留侯谓之“天授，非人力也”。

历古今之得失，验行事之成败，稽帝王之世运，考五者之所谓，取舍不厌斯位，符瑞不同斯度。而苟昧权利，越次妄据，外不量力，内不知命，则必丧保家之主，失天年之寿，遇折足之凶，伏斧钺之诛。英雄诚知觉寤，畏若祸戒，超然远览，渊然深识，收陵、婴之明分，绝信、布之觊觎，距逐鹿之瞽说，审神器之有授，毋贪不可冀，为二母之所笑，则福祚流于子孙，天禄其永终矣。

陆机／辩亡论上

昔汉氏失御，奸臣窃命，祸基京畿，毒遍宇内，皇纲弛紊，王室遂卑。于是群雄峰骇，义兵四合。吴武烈皇帝，慷慨下国，电发荆南，权略纷纭，忠勇伯世，威棱则夷羿震荡，兵交则丑虏授馘，遂扫清宗枋，蒸禋皇祖。于时云兴之将带州，飙起之师跨邑，哮阚之群风驱，熊罴之众雾集。虽兵以义合，同盟勠力，然皆苞藏祸心，阻兵怙乱。或师无谋律，丧威稔寇，忠规武节，未有如此其著者也。

武烈既没，长沙桓王逸才命世，弱冠秀发，招揽遗老，与之述业。神兵东驱，奋寡犯众，攻无坚城之将，战无交锋之虏。诛叛柔服，而江外底定；饬法修师，则威德翕赫。宾礼名贤，而张昭为之雄；交御豪俊，而周瑜为之杰。彼二君子，皆弘敏而多奇，雅达而聪哲。故同方者以类附，等契者以气集，而江东盖多士矣。将北伐诸华，诛锄干纪，旋皇舆于夷庚，反帝座乎紫闼，挟天子以令诸侯，清天步而归旧物。戎车既次，群凶侧目，大业未就，中世而殒。

用集我大皇帝，以奇踪袭于逸轨，睿心因于令图，从政咨于故实，播宪稽乎遗风。而加之以笃固，申之以节俭，畴咨俊茂，好谋善断。束帛旅于丘园，旌命交于途巷。故豪彦寻声而响臻，志士希光而景骛，异人辐凑，猛士如林。于是张昭为师傅，周瑜、陆公、鲁肃、吕蒙之俦人为腹心，出作股肱；甘宁、凌统、程普、贺齐、朱桓、朱然之徒奋其威，韩当、潘璋、黄盖、蒋钦、周泰之属宣其力。风雅则诸葛瑾、张承、步骘，以名声光国；政事则顾雍、潘浚、吕范、吕岱，以器任干职；奇伟则虞翻、陆绩、张温、张悖，以讽议举正；奉使则赵咨、沈珩，以敏达延誉；术数则吴范、赵达，以祥协德。董袭、陈武杀身以卫主，骆统、刘基强谏以补过。谋无遗谞，举不失策。故遂割据山川，跨制荆吴，而与天下争衡矣。

魏氏尝借战胜之威，率百万之师，浮邓塞之舟，下汉阴之众，羽楫万计，龙跃顺流，锐骑千旅，虎步原隰，谟臣盈室，武将连衡，喟然有吞江浒之志，一宇宙之气。而周瑜驱我偏师，黜之赤壁，丧旗乱辙，仅而获免，收迹远遁。汉王亦凭帝王之号，帅巴、汉之民，乘危骋变，结垒千里，志报关羽之败，图收湘西之地。而陆公亦挫之西陵，覆师败绩，困而后济，绝命永安。续以濡须之寇，临川摧锐；蓬笼之战，孑轮不返。由是二邦之将，丧气挫锋，势衄财匮，而吴莞然坐乘其弊。故魏人请好，汉氏乞盟，遂跻天号，鼎踌而立。西屠庸、益之郊，北裂淮、汉之涘，东包百越之地，南括群蛮之表。于是讲八代之礼，搜三王之乐，告类上帝，拱揖群后。虎臣毅卒循江而守，长棘劲铩望飙而奋，庶尹尽规于上，四民展业于下，化协殊裔，风衍遐圻。乃俾一介行人，抚巡外域，巨象逸骏扰于外闲，明珠玮宝耀于内府，珍瑰重迹而至，奇玩应响而赴。轩骋于南荒，冲息于朔野，齐民免干戈之患，戎马无晨服之虞，而帝业固矣。

大皇既没，幼主莅朝，奸回肆虐，景皇聿兴，虔修遗宪，政无大阙，守文之良主也。降及归命之初，典刑未灭，故老犹存。大司马陆公以文武熙朝，左丞相陆凯以謇谔尽规。而施绩、范慎以威重显，丁奉、离斐以武毅称。孟宗、丁固之徒为公卿，楼玄、贺劭之属掌机事。元首虽病，股肱犹存。爰及末叶，群公既丧，然后黔首有瓦解之志，皇家有土崩之衅，历命应化而微，王师蹑运而发。卒散于阵，民奔于邑，城池无藩篱之固，山川无沟阜之势。非有工输云梯之械，智伯灌激之害，楚子筑室之围，燕人济西之队，军未浃辰，而社稷夷矣。虽忠臣孤愤，烈士死节，将奚救哉？

夫曹、刘之将，非一世所选；向时之师，无曩日之众。战守之道，抑有前符；险阻之利，俄然未改。而成败贸理，古今诡趣，何哉？彼此之化殊，授任之才异也。

陆机／辩亡论下

昔三方之王也，魏人据中夏，汉氏有岷、益，吴制荆、扬而奄交、广。曹氏虽功济诸华，虐亦深矣，其民怨矣；刘公因险以饰智，功已薄矣，其俗陋矣。夫吴桓王基之以武，太祖成之以德，聪明睿达，懿度弘远矣。其求贤如不及，恤民如稚子。接士尽盛德之容，亲仁罄丹府之爱。拔吕蒙于戎行，识潘浚于系虏。推诚信士，不恤人之我欺；量能授器，不患权之我逼。执鞭鞠躬，以重陆公之威；悉委武卫，以济周瑜之师。卑宫菲食，以丰功臣之赏；披怀虚己，以纳谟士之算。故鲁肃一面而自托，士燮蒙险而致命。高张公之德，而省游田之娱；贤诸葛之言，而割情欲之欢；感陆公之规，而除刑法之烦；奇刘基之议，而作三爵之誓。屏气跼蹐，以伺子明之疾；分滋损甘，以育凌统之孤。登坛慷慨，归鲁子之功；削投恶言，信子瑜之节。是以忠臣竞尽其谟，志士咸得肆力。洪规远略，固不厌夫区区者也。故百官苟合，庶务未遑，初都建业，群臣请备礼秩，天子辞而不许，曰：“天下其谓朕何？”宫室舆服，盖慊如也。爰及中叶，天人之分既定，百度之缺粗修。虽化懿纲，未齿乎上代，抑其体国经邦之具，亦足以为政矣。地方几万里，带甲将百万。其野沃，其兵练，其器利，其财丰。东负沧海，西阻险塞，长江制其区宇，峻山带其封域。国家之利，未见有弘于兹者矣。借使中才守之以道，善人御之有术，敦率遗典，勤民谨政，循定策，守常险，则可以长世永年，未有危亡之患也。

或曰：吴、蜀，唇齿之国，蜀灭则吴亡，理则然矣。夫蜀，盖藩援之与国，而非吴人之存亡也。何则？其郊境之接，重山积险，陆无长毂之径；川阨流迅，水有惊波之艰。虽有锐师百万，启行不过千夫；舳舻千里，前驱不过百舰。故刘氏之伐，陆公喻之长蛇，其势然也。昔蜀之初亡，朝臣异谋，或欲积石以险其流，或欲机械以御其变。天子总群议，而咨之大司马陆公，公以：“四渎，天地之所以节宣其气，固无可遏之理；而机械，则彼我之所共。彼若弃长技以就所屈，即荆、扬而争舟楫之用，是天赞我也。将谨守峡口，以待禽耳。”逮步阐之乱，凭宝城以延强寇，重资币以诱群蛮。于时大邦之众，云翔电发，悬旍江介，筑垒遵渚，襟带要害，以止吴人之西，而巴、汉舟师，沿江东下。陆公以偏师三万，北据东坑，深沟高垒，案甲养威。反虏踠迹待戮，而不敢北窥生路，强寇败绩宵遁，丧师大半。分命锐师五千，西御水军，东西同捷，献俘万计。信哉！贤人之谋，岂欺我哉？自是烽燧罕警，封域寡虞，陆公没而潜谋兆，吴衅深而六师骇。夫太康之役，众未盛乎曩日之师；广州之乱，祸有愈乎向时之难。而邦家颠覆，宗庙为墟。呜呼！“人之云亡，邦国殄瘁。”不其然与？

《易》曰：“汤、武革命顺乎天。”《玄》曰：“乱不极则治不形。”言帝王之因天时也。古人有言曰：“天时不如地利。”《易》曰：“王侯设险，以守其国。”言为国之恃险也。又曰：“地利不如人和，在德不在险。”言守险之由人也。吴之兴也，参而由焉，孙卿所谓合其参者也；及其亡也，恃险而已，又孙卿所谓舍其参者也。夫四州之萌，非无众也；大江之南，非乏俊也。山川之险，易守也；劲利之器，易用也；先政之策，易循也。功不兴而祸遘者，何哉？所以用之者失也。

是故先王达经国之长规，审存亡之至数，谦己以安百姓，敦惠以致人和，宽冲以诱俊乂之谋，慈和以结士民之爱。是以其安也，则黎元与之同庆；及其危也，则兆庶与之共患。安与众同庆，则其危不可得也；危与下共患，则其难不足恤也。夫然，故能保其社稷而固其土宇，“麦秀”无悲殷之思，“黍离”无愍周之感矣！

李康／运命论

夫治乱，运也；穷达，命也；贵贱，时也。故运之将隆，必生圣明之君。圣明之君，必有忠贤之臣。其所以相遇也，不求而自合；其所以相亲也，不介而自亲。唱之而必和，谋之而必从。道德玄同，曲折合符。得失不能疑其志，谗构不能离其交，然后得成功也。其所以得然者，岂徒人事哉？授之者天也，告之者神也，成之者运也。

夫黄河清而圣人生，里社鸣而圣人出，群龙见而圣人用。故伊尹，有莘氏之媵臣也，而阿衡于商；太公，渭滨之贱老也，而尚父于周；百里奚在虞而虞亡，在秦而秦霸，非不才于虞而才于秦也。张良受黄石之符，诵三略之说，以游于群雄，其言也，如以水投石，莫之受也，及其遭汉祖，其言也，如以石投水，莫之逆也，非张良之拙说于陈、项而巧言于沛公也。然则张良之言一也，不识其所以合离，合离之由，神明之道也。故彼四贤者，名载于箓图，事应乎天人，其可格之贤愚哉？孔子曰：“清明在躬，气志如神。嗜欲将至，有开必先。天降时雨，山川出云。”《诗》云：“惟岳降神，生甫及申。惟申及甫，惟周之翰。”运命之谓也。岂惟兴主，乱亡者亦如之焉：幽王之惑褒女也，妖始于夏庭；曹伯阳之获公孙强也，征发于社宫；叔孙豹之昵竖牛也，祸成于庚宗。吉凶成败，各以数至，咸皆不求而自合，不介而自亲矣。

昔者圣人受命《河》、《洛》，曰：以文命者，七九而衰；以武兴者，六八而谋。及成王定鼎于郏鄏，卜世三十，卜年七百，天所命也。故自幽、厉之间，周道大坏；二霸之后，礼乐陵迟。文薄之弊，渐于灵景；辩诈之伪，成于七国。酷烈之极，积于亡秦；文章之贵，弃于汉祖。虽仲尼至圣，颜、冉大贤，揖让于规矩之内，訚訚于洙、泗之上，不能遏其端；孟轲、孙卿，体二希圣，从容正道，不能维其末。天下卒至于溺，而不可援。

夫以仲尼之才也，而器不周于鲁、卫；以仲尼之辩也，而言不行于定、哀；以仲尼之谦也，而见忌于子西；以仲尼之仁也，而取雠于桓魋以仲尼之智也，而屈厄于陈、蔡；以仲尼之行也，而招毁于叔孙。夫道足以济天下，而不得贵于人；言足以经万世，而不见信于时；行足以应神明，而不能弥纶于俗。应聘七十国，而不一获其主，驱骤于蛮夏之域，屈辱于公卿之门，其不遇也如此！及其孙子思，希圣备体，而未之至，封己养高，势动人主，其所游历，诸侯莫不结驷而造门，虽造门犹有不得宾者焉；其徒子夏，升堂而未入于室者也，退老于家，魏文侯师之，西河之人，肃然归德，比之于夫子，而莫敢间其言。故曰：治乱，运也；穷达，命也；贵贱，时也。而后之君子，区区于一主，叹息于一朝，屈原以之沉湘，贾谊以之发愤，不亦过乎？

然则圣人所以为圣者，盖在乎乐天知命矣。故遇之而不怨，居之而不疑也。其身可抑，而道不可屈；其位可排，而名不可夺。譬如水也，通之斯为川焉，塞之斯为渊焉，升之于云则雨施，沉之于地则土润。体清以洗物，不乱于浊；受浊以济物，不伤于清，是以圣人处穷达如一也。

夫忠直之迕于主，独立之负于俗，理势然也。故木秀于林，风必摧之；堆出于岸，流必湍之；行高于人，众必非之。前监不远，覆车继轨，然而志士仁人，犹蹈之而弗悔，操之而弗失，何哉？将以遂志而成名也。求遂其志，而冒风波于险途；求成其名，而历谤议于当时。彼所以处之，盖有算矣。子夏曰：“死生有命，富贵在天。”故道之将行也，命之将贵也，则伊尹、吕尚之兴于商、周，百里、子房之用于秦、汉，不求而自得，不徼而自遇矣。道之将废也，命之将贱也，岂徒君子耻之而弗为乎？盖亦知为之而弗得矣。

凡希世苟合之士，蘧蒢戚施之人，俯仰尊贵之颜，逶迤势利之间。意无是非，赞之如流；言无可否，应之如响。以窥看为精神，以向背为变通。势之所集，从之如归市；势之所去，弃之如脱遗。其言曰：“名与身孰亲也？得与失孰贤也？荣与辱孰珍也？”故遂絜其衣服，矜其车徒，冒其货贿，淫其声色，脉脉然自以为得矣。盖见龙逢、比干之已其身，而不惟飞廉、恶来之灭其族也；盖知伍子胥之属镂于吴，而不戒费无极之诛夷于楚也；盖讥汲黯之白首于主爵，而不惩张汤牛车之祸也；盖笑萧望之跋踬于前，而不惧石显之绞缢于后也。

故夫达者之算也，亦各有尽矣。曰：凡人之所以奔竞于富贵，何为者哉？若夫立德，必须贵乎？则幽、厉之为天子，不如仲尼之为陪臣也。必须势乎？则王莽、董贤之为三公，不如扬雄、仲舒之阒其门也。必须富乎？则齐景之千驷，不如颜回、原宪之约其身也。其为实乎？则执杓而饮河者，不过满腹；弃室而洒雨者，不过濡身，过此以往，弗能受也。其为名乎？则善恶书于史册，毁誉流于千载，赏罚悬于天道，吉凶灼乎鬼神，固可畏也。将以娱耳目、乐心意乎？譬命驾而游五都之市，则天下之货毕陈矣；褰裳而涉汶阳之丘，则天下之稼如云矣；椎纷而守敖庾、海陵之仓，则山坻之积在前矣；扱衽而登钟山、蓝田之上，则夜光、玙璠之珍可观矣。夫如是也，为物甚众，为己甚寡，不爱其身而啬其神，风惊尘起，散而不止，六疾待其前，五刑随其后，利害生其左，攻夺出其右，而自以为见身名之亲疏、分荣辱之客主哉？

天地之大德曰“生”，圣人之大宝曰“位”。何以'守位？曰“仁”；何以正人？曰“义”。故古之王者，盖以一人治天下，不以天下奉一人也。古之仕者，盖以官行其义，不以利冒其官也。古之君子，盖耻得之而弗能治也，不耻能治而弗得也。原乎天人之性，核乎邪正之分，权乎祸福之门，终乎荣辱之算，其昭然矣，故君子舍彼取此。若夫出处不违其时，默语不失其人，天动星回，而辰极犹居其所；玑璇轮转，而衡轴犹执其中。既明且哲，以保其身，贻厥孙谋，以燕翼子者，昔吾先友，尝从事于斯矣。

江统／徙戎论

夫夷蛮戎狄，地在要荒，禹平九土，而西戎即叙。其性气贪婪，凶悍不仁，四夷之中，戎狄为甚。弱则畏服，强则侵叛。当其强也，以汉高祖困于白登，孝文军于霸上；及其弱也，以元、成之微，而单于入朝。此其已然之效也。是以有道之君牧夷狄也，惟以待之有备，御之有常。虽稽颡执贽，而边城不弛固守；强暴为寇，而兵甲不加远征。期令境内获安，疆场不侵而已。以上论御戎狄之道

及至周室失统，诸侯专征，封疆不固，利害异心，戎狄乘间得入中国，或招诱安抚以为己用，自是四夷交侵，与中国错居。及秦始皇并天下，兵威旁达，攘胡走越，当是时，中国无复四夷也。以上周、秦

汉建武中，马援领陇西太守，讨叛羌，徙其余种于关中，居冯翊、河东空地。数岁之后，族类蕃息，既恃其肥强，且苦汉人侵之。永初之元，群羌叛乱，覆没将守，屠破城邑，邓骘败北，侵及河内。十年之中，夷夏俱敝，任尚、马贤，仅乃克之。自此之后，余烬不尽，小有际会，辄复侵叛，中世之寇，惟此为大。魏兴之初，与蜀分隔，疆场之戎，一彼一此。武帝徙武都氐于秦川，欲以弱寇强国，扞御蜀虏，此盖权宜之计，非万世之利也。以上汉、魏之世，氐羌得居关中

今者当之，已受其敝矣。夫关中土沃物丰，帝王所居，未闻戎狄宜在此土也。非我族类，其心必异。而因其衰敝，迁之畿服，士庶玩习，侮其轻弱，使其怨恨之气，毒于骨髓。至于蕃育众盛，则坐生其心，以贪悍之性，挟忿怒之情，候隙乘便，辄为横逆。而居封域之内，无障塞之隔，掩不备之人，收散野之积，故能为祸滋蔓，暴害不测，此必然之势，已验之事也。当今之宜，宜及兵威方盛，众事未罢，徙冯翊、北地、新平、安定界内诸羌，著先零、罕、开、析支之地；徙扶风、始平、京兆之氐，出还陇右，著阴平、武都之界。廪其道路之粮，令足自致，各附本种，反其旧土，使属国抚夷，就安集之。戎晋不杂，并得其所。纵有猾夏之心，风尘之警，则绝远中国，隔阂山河，虽有寇暴，所害不广矣。以上言氐羌之敝，宜徙于外

难者曰：“氐寇新平，关中饥疫，百姓愁苦，咸望宁息。而欲使疲悴之众，徙自猜之寇，恐势尽力屈，绪业不卒，前害未及弭，而后变复横出矣。”答曰：“子以今者群氐为尚挟余资，悔恶反善，怀我德惠而来柔附乎？将势穷道尽，智力俱困，惧我兵诛以至于此乎？”曰：“无有余力，势穷道尽故也。”“然则我能制其短长之命，而令其进退由己矣。夫乐其业者不易事，安其居者无迁志。方其自疑危惧，畏怖促遽，故可制以兵威，使之左右无违也。迨其死亡流散，离逷未鸠，与关中之人户皆为雠，故可遐迁远处，令其心不怀土也。夫圣贤之谋事也，为之于未有，治之于未乱，道不著而平，德不显而成。其次则能转祸为福，因败为功，值困必济，遇否能通。今子遭敝事之终，而不图更制之始，爱易辙之勤，而遵覆车之轨，何哉？”以上言群氐势穷，兵威可制

且关中之人，百余万口，率其少多，戎狄居半，处之与迁，必须口实。若有穷乏，糁粒不继者，故当倾关中之谷，以全其生生之计，必无挤于沟壑而不为侵掠之害也！我今迁之，传食而至，附其种族，自使相赡，而秦地之人，得其半谷。此为济行者以廪粮，遗居者以积仓，宽关中之逼，去盗贼之原，除旦夕之损，建终年之益。若惮踅举之小劳，而忘永逸之弘策，惜日月之烦苦，而遗累世之寇敌，非所谓能创业垂统，谋及子孙者也。以上秦地之人得其半谷

并州之胡，本实匈奴，桀恶之寇也。建安中，使右贤王去卑诱质呼厨泉，听其部落散居六郡。咸熙之际，以一部太强，分为三率，泰始之初，又增为四。于是刘猛内叛，连结外虏。近者郝散之变，发于谷远。今五部之众，户至数万人口之盛，过于西戎，其天性骁勇，弓马便利，倍于氐羌。若有不虞，风尘之虑，则并州之域，可为寒心！正始中，毋丘俭讨句骊，徙其余种于荥阳。始徙之时，户落百数，子孙孳息，今以千计，数世之后，必至殷炽。今百姓失职，犹或亡叛，犬马肥充，则有噬齧，况于夷狄，能不为变？但顾其微弱，势力不逮耳。夫为邦者，忧不在寡，而在不安。以四海之广，士民之富，岂须夷虏在内然后为足哉？此等皆可申谕，发遣还其本域，慰彼羁旅怀土之思，释我华夏纤介之忧。惠此中国，以绥四方，德施永世，于计为长也。以上并州之胡、、荥阳之夷，皆宜并徙

韩愈／原道

博爱之谓仁，行而宜之之谓义，由是而之焉之谓道，足乎己无待于外之谓德。仁与义为定名，道与德为虚位。故道有君子小人，而德有凶有吉。老子之小仁义，非毁之也，其见者小也。坐井而观天，曰天小者，非天小也。彼以煦煦为仁，孑孑为义，其小之也则宜。其所谓道，道其所道，非吾所谓道也；其所谓德，德其所德，非吾所谓德也。凡吾所谓道德云者，合仁与义言之也，天下之公言也；老子之所谓道德云者，去仁与义言之也，一人之私言也。周道衰，孔子没，火于秦，黄、老于汉，佛于晋、魏、梁、隋之间。其言道德仁义者，不入于杨，则入于墨，不入于老，则入于佛。入于彼，必出于此。入者主之，出者奴之，入者附之，出者污之。噫！后之人，其欲闻仁义道德之说，孰从而听之？以上正仁义道德之名

老者曰：“孔子，吾师之弟子也。”佛者曰：“孔子，吾师之弟子也。”为孔子者，习闻其说，乐其诞而自小也，亦曰：“吾师亦尝师之云尔。”不惟举之于其口，而又笔之于其书。噫！后之人，虽欲闻仁义道德之说，其孰从而求之？甚矣，人之好怪也！不求其端，不讯其末，惟怪之欲闻。古之为民者四，今之为民者六；古之教者处其一，今之教者处其三。农之家一，而食粟之家六；工之家一，而用器之家六；贾之家一，而资焉之家六。奈之何民不穷且盗也！以上言举世习闻佛、道之说，而莫知其非

古之时，人之害多矣。有圣人者立，然后教之以相生相养之道，为之君，为之师，驱其虫蛇禽兽而处之中土。寒，然后为之衣；饥，然后为之食；木处而颠，土处而病也，然后为之宫室。为之工，以赡其器用；为之贾，以通其有无；为之医药，以济其夭死；为之葬埋祭祀，以长其恩爱；为之礼，以次其先后；为之乐，以宣其湮郁；为之政，以率其怠倦；为之刑，以锄其强梗。相欺也，为之符玺斗斛权衡以信之；相夺也，为之城郭甲兵以守之。害至而为之备，患生而为之防。今其言曰：“圣人不死，大盗不止。剖斗折衡，而民不争。”呜呼！其亦不思而已矣！如古之无圣人，人之类灭久矣。何也？无羽毛鳞介以居寒热也，无爪牙以争食也。是故君者，出令者也；臣者，行君之令而致之民者也；民者，出粟米麻丝、作器皿、通货财以事其上者也。君不出令，则失其所以为君；臣不行君之令而致之民，则失其所以为臣；民不出粟米麻丝、作器皿、通货财以事其上，则诛。今其法曰：“必弃而君臣，去而父子，禁而相生相养之道，以求其所谓清静寂灭者。”呜呼！其亦幸而出于三代之后，不见黜于禹、汤、文、武、周公、孔子也；其亦不幸而不出于三代之前，不见正于禹、汤、文、武、周公、孔子也。以上言圣人所作为，皆切于民生不得已之事

帝之与王，其号虽殊，其所以为圣一也；夏葛而冬裘，渴饮而饥食，其事虽殊，其所以为智一也。今其言曰：“曷不为太古之无事？”是亦责冬之裘者曰：“曷不为葛之之易也？”责饥之食者曰：“曷不为饮之之易也？”以上言圣人因时立法，不必慕太古之无事

传曰：“古之欲明明德于天下者，先治其国。欲治其国者，先齐其家。欲齐其家者，先修其身。欲修其身者，先正其心。欲正其心者，先诚其意。”然则古之所谓正心而诚意者，将以有为也。今也欲治其心，而外天下国家，灭其天常，子焉而不父其父，臣焉而不君其君，民焉而不事其事。孔子之作《春秋》也，诸侯用夷礼则夷之，进于中国则中国之。经曰：“夷狄之有君，不如诸夏之亡也。”《诗》曰：“戎狄是膺，荆舒是惩。”今也举夷狄之法，而加之先王之教之上，几何其不胥而为夷也？以上言不宜离事而求心

夫所谓先王之教者，何也？博爱之谓“仁”，行而宜之之谓“义”，由是而之焉之谓“道”，足乎己无待于外之谓“德”。其文：《诗》、《书》、《易》、《春秋》；其法：礼、乐、刑、政；其民：士、农、工、贾；其位：君臣、父子、师友、宾主、昆弟、夫妇；其服：麻丝；其居：宫室；其食：粟米、果蔬、鱼肉。其为道易明，而其为教易行也。是故以之为己，则顺而祥；以之为人，则爱而公；以之为心，则和而平；以之为天下国家，无所处而不当。是故生则得其情，死则尽其常，郊焉而天神假，庙焉而人鬼飨。曰：斯道也，何道也？曰：斯吾所谓道也，非向所谓老与佛之道也。尧以是传之舜，舜以是传之禹，禹以是传之汤，汤以是传之文、武、周公，文、武、周公传之孔子，孔子传之孟轲。轲之死，不得其传焉。荀与杨也，择焉而不精，语焉而不详。由周公而上，上而为君，故其事行；由周公而下，下而为臣，故其说长。然则如之何其可也？曰：不塞不流，不止不行；人其人，火其书，庐其居；明先王之道以道之，鳏寡孤独废疾者有养也。其亦庶乎其可也！

韩愈／原性

性也者，与生俱生也；情也者，接于物而生也。性之品有三，而其所以为性者五；情之品有三，而其所以为情者七。曰：何也？曰：性之品有上、中、下三：上焉者，善焉而已矣；中焉者，可导而上下也；下焉者，恶焉而已矣。其所以为性者五：曰仁，曰礼，曰信，曰义，曰智。上焉者之于五也，主于一而行于四；中焉者之于五也，一不少有焉，则少反焉，其于四也混；下焉者之于五也，反于一而悖于四。性之于情视其品，情之品有上、中、下三。其所以为情者七：曰喜，曰怒，曰哀，曰惧，曰爱，曰恶，曰欲。上焉者之于七也，动而处其中；中焉者之于七也，有所甚，有所亡，然而求合其中者也；下焉者之于七也，亡与甚直情而行者也。情之于性视其品。

孟子之言性，曰“人之性善”；荀子之言性，曰“人之性恶”；扬子之言性，曰“人之性善恶混”。夫始善而进恶，与始恶而进善，与始也混而今也善恶，皆举其中而遗其上下者也，得其一而失其二者也。叔鱼之生也，其母视之。知其必以贿死；杨食我之生也，叔向之母闻其号也，知必灭其宗；越椒之生也，子文以为大戚，知若敖氏之鬼不食也。人之性果善乎？后稷之生也，其母无灾，其始匍匐也，则岐岐然，嶷嶷然；文王之在母也，母不忧，既生也，傅不勤，既学也，师不烦。人之性果恶乎？尧之朱，舜之均，文王之管、蔡，习非不善也，而卒为奸；瞽叟之舜，鲧之禹，习非不恶也，而卒为圣人。人之性善恶果混乎？故曰：三子之言性也，举其中而遗其上下者也，得其一而失其二者也。

曰：然则性之上下者，其终不可移乎？曰：上之性就学而愈明，下之性畏威而寡罪。是故上者可教，而下者可制也，其品则孔子谓不移也。曰：今之言性者异于此，何也？曰：今之言者，杂佛、老而言也。杂佛、老而言也者，奚言而不异？

韩愈／原毁

古之君子，其责己也重以周，其待人也轻以约。重以周，故不怠；轻以约，故人乐为善。闻古之人有舜者，其为人也，仁义人也，求其所以为舜者，责于己曰：“彼，人也；予，人也。彼能是，而我乃不能是？”早夜以思，去其不如舜者，就其如舜者。闻古之人有周公者，其为人也，多才与艺人也，求其所以为周公者，责于己曰：“彼，人也；予，人也。彼能是，而我乃不能是？”早夜以思，去其不如周公者，就其如周公者。舜，大圣人也，后世无及焉；周公，大圣人也，后世无及焉。是人也，乃曰：“不如舜，不如周公，吾之病也！”是不亦责于身者重以周乎？其于人也，曰：“彼人也，能有是，是足为良人矣；能善是，是足为艺人矣。”取其一，不责其二；即其新，不究其旧。恐恐然惟惧其人之不得为善之利。一善易修也，一艺易能也，其于人也，乃曰：“能有是，是亦足矣！”曰：“能善是，是亦足矣！”不亦待于人者轻以约乎？

今之君子则不然。其责人也详，其待己也廉。详，故人难于为善；廉，故自取也少。己未有善，曰：“我善是，是亦足矣！”己未有能，曰：“我能是，是亦足矣！”外以欺于人，内以欺于心，未少有得而止矣，不亦待其身者已廉乎？其于人也，曰：“彼虽能是，其人不足称也！彼虽善是，共用不足称也！”举其一，不计其十；究其旧，不图其新。恐恐然惟惧其人之有闻也。是不亦责于人者已详乎？夫是之谓不以众人待其身，而以圣人望于人，吾未见其尊己也！

虽然，为是者有本有原，怠与忌之谓也。怠者不能修，而忌者畏人修。吾尝试之矣，尝试语于众曰：“某良士！某良士！”其应者，必其人之与也；不然，则其所疏远，不与同其利者也；不然，则其畏也。不若是，强者必怒于言，懦者必怒于色矣。又尝语于众曰：“某非良士！某非良士！”其不应者，必其人之与也；不然，则其所疏远，不与同其利者也；不然，则其畏也。不若是，强者必说于言，懦者必说于色矣。是故事修而谤兴，德高而毁来。呜呼！士之处此世，而望名誉之光，道德之行，难已！

将有作于上者，得吾说而存之，其国家可几而理欤？

韩愈／伯夷颂

士之特立独行，适于义而已，不顾人之是非，皆豪杰之士，信道笃而自知明者也。一家非之，力行而不惑者，寡矣；至于一国一州非之，力行而不惑者，盖天下一人而已矣；若至于举世非之，力行而不惑者，则千百年乃一人而已耳。

若伯夷者，穷天地、亘万世而不顾者也。昭乎日月不足为明，奉乎太山不足为高，巍乎天地不足为容也。当殷之亡，周之兴，微子贤也，抱祭器而去之；武王、周公圣也，从天下之贤士与天下之诸侯而往攻之，未尝闻有非之者也。彼伯夷、叔齐者，乃独以为不可。殷既灭矣，天下宗周，彼二子乃独耻食其粟，饿死而不顾。由是而言，夫岂有求而为哉？信道笃而自知明也！

今世之所谓士者，一凡人誉之，则自以为有余；一凡人沮之，则自以为不足。彼独非圣人而自是如此。夫圣人，乃万世之标准也。余故曰：若伯夷者，特立独行，穷天地，亘万世而不顾者也！虽然，微二子，乱臣贼子接迹于后世矣。

韩愈／获麟解

麟之为灵，昭昭也，咏于《诗》，书于《春秋》，杂出于传记百家之书，虽妇人小子，皆知其为祥也。

然麟之为物，不畜于家，不恒有于天下。其为形也不类，非若马牛犬豕豺狼麋鹿然。然则虽有麟，不可知其为麟也。角者，吾知其为牛；鬣者，吾知其为马；犬豕豺狼麋鹿，吾知其为犬豕豺狼麋鹿。唯麟也不可知，不可知，则其谓之不祥也亦宜。

虽然，麟之出，必有圣人在乎位。麟为圣人出也，圣人者，必知麟，麟之果不为不祥也。

又曰：麟之所以为麟者，以德不以形。若麟之出不待圣人，则谓之不祥也亦宜。麟，韩文公自况也。圣人必知麟，犹云惟汤知伊尹也。出不以时，犹云处昏上乱相之间也。

韩愈／杂说四首

龙嘘气成云，云固弗灵于龙也；然龙乘是气，茫洋穷乎玄间，薄日月，伏光景，感震电，神变化，水下土，汩陵谷，云亦灵怪矣哉！云，龙之所能使为灵也；若龙之灵，则非云之所能使为灵也。然龙弗得云，无以神其灵矣。失其所凭依，信不可与？异哉！其所凭依，乃其所自为也。《易》曰：“云从龙。”既曰龙，云从之矣！龙以自喻其身，云以喻其文章。凭依乃其所自为，犹曰“文书自传道，不仗史笔垂”。

善医者，不视人之瘠肥，察其脉之病否而已矣；善计天下者，不视天下之安危，察其纪纲之理乱而已矣。天下者，人也；安危者，肥瘠也；纪纲者，脉也。脉不病，虽瘠不害；脉病，而肥者死矣。通于此说者，其知所以为天下乎！夏、殷、周之衰也，诸侯作而战伐日行矣，传数十王而天下不倾者，纪纲存焉耳。秦之王天下也，无分势于诸侯，聚兵而焚之，传二世而天下倾者，纪纲亡焉耳。是故四支虽无故，不足恃也，脉而已矣；四海虽无事，不足矜也，纪纲而已矣。忧其所可恃，惧其所可矜，善医善计者，谓之天扶与之。《易》曰：“视履考祥。”善医善计者为之。

谈生之为《崔山君传》，称鹤言者，岂不怪哉？然吾观于人，其能尽吾性而不类于禽兽异物者希矣。将愤世嫉邪、长往而不来者之所为乎？昔之圣者，其首有若牛者，其形有若蛇者，其喙有若鸟者，其貌有若蒙供者。彼皆貌似而心不同焉，可谓之非人邪？即有平胁曼肤，颜如渥丹，美而很者，貌则人，其心则禽兽，又恶可谓之人邪？然则观貌之是非，不若论其心与其行事之可否为不失也。怪神之事，孔子之徒不言，余将特取其愤世嫉邪而作之，故题之云尔。

世有伯乐，然后有千里马。千里马常有，而伯乐不常有。故虽有名马，只辱于奴隶人之手，骈死于槽枥之间，不以千里称也。，马之千里者，一食或尽粟一石，食马者不知其能千里而食也。是马也，虽有千里之能，食不饱，力不足，才美不外见，且欲与常马等不可得，安求其能千里也？策之不以其道，食之不能尽其材，鸣之而不能通其意，执策而临之曰：“天下无马！”呜呼！其真无马邪？其真不知马也？

韩愈／改葬服议

经曰：“改葬，缌。”《春秋谷梁传》亦曰：“改葬之礼，缌。举下，缅也。”此皆谓子之于父母，其他则皆无服。何以识其必然？经次五等之服，小功之下，然后著改葬之制，更无轻重之差。以此知惟记其最亲者，其他无服，则不记也。若主人当服斩衰，其余亲各服其服，则经亦言之，不当惟云缌也。《传》称“举下，缅”者，“缅”犹“远”也，“下”谓服之最轻者也，以其远，故其服轻也。江熙曰：“礼，天子诸侯易服而葬。以为交于神明者，不可以纯凶，况其缅者乎？是故改葬之礼，其服惟轻。”以此而言，则亦明矣。卫司徒文子改葬其叔父，问服于子思。子思曰：“礼，父母改葬缌。既葬而除之。不忍无服送至亲也。非父母无服。无服则吊服而加麻。”此又其著者也。文子又曰：“丧服既除，然后乃葬，则其服何服？”子思曰：“三年之丧，未葬服不变，除何有焉？”然则改葬与未葬者有异矣。

古者诸侯五月而葬，大夫三月而葬，士逾月，无故未有过时而不葬者也。过时而不葬，谓之不能葬，《春秋》讥之。若有故而未葬，虽出三年，子之服不变。此孝子之所以著其情，先王之所以必其时之道也。虽有其文，未有著其人者，以是知其至少也。改葬者，为山崩水涌毁其墓，及葬而礼不备者。若文王之葬王季，以水其墓；鲁隐公之葬惠公，以有宋师；太子少，葬故有阙之类是也。

丧事有进而无退，有易以轻服，无加以重服。殡于堂，则谓之殡；瘗于野，则谓之葬。近代以来，事与古异。或游或仕在千里之外，或子幼妻稚而不能自还，甚者拘以阴阳畏忌，遂葬于其土。及其反葬也，远者或至数十年，近者亦出三年。其吉服而从于事也久矣，又安可取未葬不变服之例而反为之重服与？在丧当葬，犹宜易以轻服，况既远而反纯凶以葬乎？若果重服，是所谓未可除而除，不当重而更重也！

或曰：“丧，与其易也，宁戚，虽重服不亦可乎？”曰：“不然！易之与戚，则易固不如戚矣；虽然，未若合礼之为懿也。俭之与奢，则俭固愈于奢矣；虽然，未若合礼之为懿也。过犹不及，其此类之谓乎？”

或曰：“经称‘改葬缌’，而不著其月数，则似三月而后除也。子思之对文子，则曰‘既葬而除之’。今宜如何？”曰：“自启至于既葬而三月，则除之；未三月，则服以终三月也。”曰：“妻为夫何如？”曰：“如子。”“无吊服而加麻，则何如？”曰：“今之吊服，犹古之吊服也。”

韩愈／争臣论

或问谏议大夫阳城于愈：“可以为有道之士乎哉？学广而闻多，不求闻于人也。行古人之道，居于晋之鄙，晋之鄙人，薰其德而善良者几千人。大臣闻而荐之，天子以为谏议大夫。人皆以为华，阳子不色喜。居于位五年矣，视其德如在野，彼岂以富贵移易其心哉？”愈应之曰：“是《易》所谓‘恒其德贞而夫子凶’者也，恶得为有道之士乎哉！在《易·蛊》之上九云：‘不事王侯，高尚其事。’《蹇》之六二则曰：‘王臣蹇蹇，匪躬之故。’夫亦以所居之时不一，而所蹈之德不同也。若《蛊》之上九，居无用之地，而致匪躬之节，以《蹇》之六二，在王臣之位，而高不事之心。则冒进之患生，旷官之刺兴，志不可则，而尤不终无也。今阳子在位，不为不久矣；闻天下之得失，不为不熟矣；天子待之，不为不加矣。而未尝一言及于政，视政之得失，若越人视秦人之肥瘠，忽焉不加喜戚于其心。问其官，则曰谏议也；问其禄，则曰下大夫之秩也；问其政，则曰我不知也。有道之士，固如是乎哉？且吾闻之：‘有官守者，不得其职则去；有言责者，不得其言则去。’今阳子以为得其言乎哉？得其言而不言，与不得其言而不去，无一可者也。阳子将为禄仕乎？古之人有云：‘仕不为贫，而有时乎为贫。’谓禄仕者也。宜乎辞尊而居卑，辞富而居贫，若抱关击柝者可也！盖孔子尝为委吏矣，尝为乘田矣，亦不敢旷其职，必曰：‘会计当而已矣。’必曰：‘牛羊遂而已矣。’若阳子之秩禄，不为卑且贫，章章明矣，而如此，其可乎哉？”

或曰：“否，非若此也。夫阳子恶讪上者，恶为人臣招其君之过而以为名者，故虽谏且议，使人不得而知焉。《书》曰：‘尔有嘉谋嘉猷，则入告尔后于内，尔乃顺之于外。’曰：‘斯谋斯猷，惟我后之德。’夫阳子之用心，亦若此者。”愈应之曰：“若阳子之用心如此，滋所谓惑者矣！入则谏其君、出不使人知者，大臣宰相之事，非阳子之所宜行也。夫阳子本以布衣，隐于蓬蒿之下，主上嘉其行谊，擢在此位。官以谏为名，诚宜有以奉其职，使四方后代，知朝廷有直言骨鲠之臣，天子有不僭赏、从谏如流之美。庶岩穴之士，闻而慕之，束带结发，愿进于阙下，而伸其辞说，致吾君于尧、舜，熙鸿号于无穷也。若《书》所谓，则大臣宰相之事，非阳子之所宜行也。且阳子之心，将使君人者恶闻其过乎？是启之也！”

或曰：“阳子之不求闻而人闻之，不求用而君用之，不得已而起，守其道而不变。何子过之深也？”愈曰：“自古圣人贤士，皆非有求于闻用也。闵其时之不平、人之不义，得其道不敢独善其身，而必以兼济天下也，孜孜矻矻，死而后已。故禹过家门不入，孔席不暇暖，而墨突不得黔。彼二圣一贤者，岂不知自安逸之为乐哉？诚畏天命而悲人穷也！夫天授人以贤圣才能，岂使自有余而已？诚欲以补其不足者也！耳目之于身也，耳司闻而目司见，听其是非，视其险易，然后身得安焉。圣贤者，时人之耳目也；时人者，圣贤之身也。且阳子之不贤，则将役于贤以奉其上矣；若果贤，则固畏天命而闵人穷也，恶得以自暇逸乎哉？”

或曰：“吾闻君子不欲加诸人而恶讦以为直者。若吾子之论，直则直矣，无乃伤于德而费于辞乎？好尽言以招人过，国武子之所以见杀于齐也，吾子其亦闻乎？”愈曰：“君子居其位，则思死其官；未得位，则思修其辞以明其道。我将以明道也，非以为直而加人也。且国武子不能得善人，而好尽言于乱国，是以见杀。《传》曰：‘惟善人能受尽言。’谓其闻而能改之也。子告我曰：‘阳子可以为有道之士也？’今虽不能及已，阳子将不得为善人乎哉？”

韩愈／师说

古之学者必有师。师者，所以传道、授业、解惑也。人非生而知之者，孰能无惑？惑而不从师，其为惑也终不解矣。生乎吾前，其闻道也先乎吾，吾从而师之；生乎吾后，其闻道也亦先乎吾，吾从而师之。吾师道也，夫庸知其年之先后生于吾乎！是故无贵无贱，无长无少，道之所存，师之所存也。

嗟乎！师道之不传也久矣，欲人之无惑也难矣。古之圣人，其出人也远矣，犹且从师而问焉；今之众人，其下圣人也亦远矣，而耻学于师。是故圣益圣，愚益愚。圣人之所以为圣，愚人之所以为愚，其皆出于此乎？

爱其子，择师而教之；于其身也，则耻师焉，惑矣！彼童子之师，授之书而习其句读者，非吾所谓传其道、解其惑者也。句读之不知，惑之不解，或师焉，或不焉，小学而大遗，吾未见其明也！巫、医、乐师、百工之人，不耻相师；士大夫之族，曰师曰弟子云者，则群聚而笑之。问之，则曰：“彼与彼年相若也，道相似也。”位卑则足羞，官盛则近谀。呜呼！师道之不复，可知矣！巫、医、乐师、百工之人，君子不齿；今其智乃反不能及，其可怪也欤！

圣人无常师。孔子师郯子、苌弘、师襄、老聃。郯子之徒，其贤不及孔子。孔子曰：“三人行，则必有我师。”是故弟子不必不如师，师不必贤于弟子。闻道有先后，术业有专攻，如是而已。

李氏子蟠，年十七，好古文，六艺经传，皆诵习之。不拘于时，学于余。余嘉其能行古道，作《师说》以贻之。

柳宗元／封建论

天地果无初乎？吾不得而知之也；生人果有初乎？吾不得而知之也。然则孰为近？曰有初为近；孰明之？由封建而明之也。彼封建者，更古圣王尧、舜、禹、汤、文、武而莫能去之。盖非不欲去之也，势不可也。势之来，其生人之初乎？不初，无以有封建。封建，非圣人意也。彼其初，与万物皆生，草木榛榛，鹿豕狉狉，人不能搏噬，而且无毛羽，莫克自奉自卫。荀卿有言：必将假物以为用者也。夫假物者必争，争而不已，必就其能断曲直者而听命焉。其智而明者，所伏必众，告之以直而不改，必痛之而后畏，由是君长刑政生焉，故近者聚而为群。群之分，其争必大，大而后有兵，有德又大者，众群之长，又就而听命焉，以安其属，于是有诸侯之列，则其争又有大者焉。德又大者，诸侯之列，又就而听命焉，以安其封，于是有方伯、连帅之类，则其争又有大者焉。德又大者，方伯、连帅之类，又就而听命焉，以安其人，然后天下会于一。是故有里胥而后有县大夫，有县大夫而后有诸侯，有诸侯而后有方伯、连帅，有方伯、连帅而后有天子。自天子至于里胥，其德在人者，死必求其嗣而奉之。故封建，非圣人意也，势也。以上封建之初

夫尧、舜、禹、汤之事远矣，及有周而甚详。周有天下，裂土田而瓜分之，设五等，邦群后，布履星罗，四周于天下，轮运而辐集，合为朝觐会同，离为守臣扞城。然后降于夷王，害礼伤尊，下堂而迎觐者。历于宣王，挟中兴复古之德，雄南征北伐之威，卒不能定鲁侯之嗣。陵夷迄于幽、厉，王室东徙，而自列为诸侯矣。厥后问鼎之轻重者有之，射王中肩者有之，伐凡伯、诛苌弘者有之。天下乖戾，无君君之心。余以为周之丧久矣，徒建空名于公侯之上耳。得非诸侯之盛强，末大不掉之咎欤？遂判为十二，合为七国，威分于陪臣之邦，国殄于后封之秦。则周之败端，其在乎此矣。以上周

秦有天下，裂都会而为之郡邑，废侯卫而为之守宰，据天下之雄图，都六合之上游，摄制四海，运于掌握之内，此其所以为得也。不数载而天下大坏，其有由矣。亟役万人，暴其威刑，竭其货贿。负锄梃谪戍之徒，圜视而合从，大呼而成群。时则有叛民而无叛吏，人怨于下而吏畏于上，天下相合，杀守劫令而并起。咎在人怨，非郡邑之制失也。以上秦

汉有天下，矫秦之枉，徇周之制，剖海内而立宗子，封功臣。数年之间，奔命扶伤之不暇，困平城，病流矢，陵迟不救者三代。后乃谋臣献画，而离削自守矣。然而封建之始，郡国居半，时则有叛国而无叛郡。秦制之得，亦以明矣。以上汉

继汉而帝者，虽百代可知也。唐兴，制州邑，立守宰，此其所以为宜也。然犹桀猾时起，虐害方域者，失不在于州而在于兵，时则有叛将而无叛州。州县之设，固不可革也。以上唐

或者曰：“封建者，必私其土，子其人，适其俗，修其理，施化易也。守宰者，苟其心，思迁其秩而已，何能理乎？”余又非之。周之事迹，断可见矣：列侯骄盈，黩货事戎，大凡乱国多，理国寡。侯伯不得变其政，天子不得变其君，私土子人者百不有一。失在于制，不在于政，周事然也。秦之事迹，亦断可见矣：有理人之制，而不委郡邑，是矣；有理人之臣，而不使守宰，是矣。郡邑不得正其制，守宰不得行其理，酷刑苦役，而万人侧目。失在于政，不在于制，秦事然也。汉兴，天子之政行于郡，不行于国；制其守宰，不制其侯王。侯王虽乱，不可变也；国人虽病，不可除也。及夫大逆不道，然后掩捕而迁之，勒兵而夷之耳。大逆未彰，奸利浚财，怙势作威，大刻于民者，无如之何。及夫郡邑，可谓理且安矣。何以言之？且汉知孟舒于田叔，得魏尚于冯唐，闻黄霸之明审，睹汲黯之简靖，拜之可也，复其位可也，卧而委之以辑一方可也。有罪得以黜，有能得以赏。朝拜而不道，夕斥之矣；夕受而不法，朝斥之矣。设使汉室尽城邑而侯王之，纵令其乱人，戚之而已。孟舒、魏尚之术，莫得而施；黄霸、汲黯之化，莫得而行。明谴而导之，拜受而退已违矣；下令而削之，缔交合从之谋，周于同列，则相顾裂眦，勃然而起，幸而不起，则削其半，削其半，民犹瘁矣，曷若举而移之以全其人乎？汉事然也。今国家尽制郡邑，连置守宰，其不可变也固矣。善制兵，谨择守，则理平矣。以上校论封建与郡县之治乱

或者又曰：“夏、商、周、汉封建而延，秦郡邑而促。”尤非所谓知理者也。魏之承汉也，封爵犹建；晋之承魏也，因循不革。而二姓陵替，不闻延祚。今矫而变之，垂二百祀，大业弥固，何系于诸侯哉？以上校论封建与郡邑祚之久暂

或者又以为：“殷、周，圣王也，而不革其制，固不当复议也。”是大不然。夫殷、周之不革者，是不得已也。盖以诸侯归殷者三千焉，资以黜夏，汤不得而废；归周者八百焉，资以胜殷，武王不得而易。徇之以为安，仍之以为俗，汤、武之所不得已也。夫不得已，非公之大者也，私其力于己也，私其卫于子孙也。秦之所以革之者，其为制，公之大者也；其情，私也，私其一己之威也，私其尽臣畜于我也。然而公天下之端自秦始。夫天下之道，治安，斯得人者也。使贤者居上，不肖者居下，而后可以治安。今夫封建者，继世而理。继世而理者，上果贤乎？下果不肖乎？则生人之理乱未可知也。将欲利其社稷，以一其人之视听，则又有世大夫，世食禄邑，以尽其封略。圣贤生于其时，亦无以立于天下，封建者为之也，岂圣人之制使至于是乎？吾固曰：非圣人之意也，势也！以上论公私

柳宗元／桐叶封弟辩

古之传者，有言成王以桐叶与小弱弟戏，曰：“以封女。”周公入贺。王曰：“戏也。”周公曰：“天子不可戏。”乃封小弱弟于唐。

吾意不然。王之弟当封邪？周公宜以时言于王，不待其戏而贺以成之也；不当封邪？周公乃成其不中之戏，以地以人，与小弱者为之主，其得为圣乎？且周公以王之言不可苟焉而已，必从而成之邪？设有不幸，王以桐叶戏妇寺，亦将举而从之乎？

凡王者之德，在行之何若。设未得其当，虽十易之不为病；要于其当，不可使易也。而况以其戏乎？若戏而必行之，是周公教王遂过也。

吾意周公辅成王，宜以道，从容优乐，要归之大中而已，必不逢其失而为之辞。又不当束缚之，驰骤之，使若牛马然，急则败矣。且家人父子尚不能以此自克，况号为君臣者邪？是直小丈夫者之事，非周公所宜用，故不可信。

或曰：封唐叔，史佚成之。

欧阳修／本论

佛法为中国患千余岁，世之卓然不惑而有力者，莫不欲去之。已尝去矣，而复大集，攻之暂破而愈坚，扑之未灭而愈炽，遂至于无可奈何。是果不可去邪？盖亦未知其方也。夫医者之于疾也，必推其病之所自来，而治其受病之处。病之中人，乘乎气虚而入焉。则善医者，不攻其疾，而务养其气。气实则病去，此自然之效也。故救天下之患者，亦推其患之所自来，而治其受患之处。佛为夷狄，去中国最远，而有佛固已久矣。尧、舜三代之际，王政修明，礼义之教充于天下。于此之时，虽有佛无由而入。及三代衰，王政阙，礼义废，后二百余年，而佛至乎中国。由是言之，佛所以为吾患者，乘其阙废之时而来，此其受患之本也。补其阙，修其废，使王政明而礼义充，则虽有佛，无所施于吾民矣，此亦自然之势也。以上政教阙废，患所由生

昔尧、舜三代之为政，设为井田之法，籍天下之人，计其口，而皆授之田。凡人之力能胜耕者，莫不有田而耕之。敛以什一，差其征赋，以督其不勤。使天下之人，力皆尽于南亩，而不暇乎其他。然又惧其劳且怠而入于邪僻也，于是为制牲牢酒醴以养其体，弦匏俎豆以悦其耳目，于其不耕休力之时，而教之以礼。故因其田猎而为蒐狩之礼，因其嫁娶而为婚姻之礼，因其死葬而为丧祭之礼，因其饮食群聚而为乡射之礼。非徒以防其乱，又因而教之，使知尊卑长幼凡人之大伦也。故凡养生送死之道，皆因其欲而为之制：饰之物采而文焉，所以悦之，使其易趣也；顺其情性而节焉，所以防之，使其不过也。然犹惧其未也，又为立学以讲明之。故上自天子之郊，下至乡党，莫不有学。择民之聪明者而习焉，使相告语，而诱劝其愚惰。呜呼，何其备也！盖尧、舜三代之为政如此，其虑民之意甚精，治民之具甚备，防民之术甚周，诱民之道甚笃。行之以情，而被于物者洽；浸之以渐，而入于人者深。故民之生也，不用力乎南亩，则从事于礼乐之际；不在其家，则在乎庠序之间。耳闻目见，无非仁义。乐而趣之，不知其倦。终身不见异物，又奚暇夫外慕哉？故曰：虽有佛无由而入者，谓有此具也。以上古者政修教明，佛不得入

及周之衰，秦并天下，尽去三代之法，而王道中绝。后之有天下者，不能勉强，其为治之具不备，防民之渐不周，佛于此时乘间而出。千有余岁之间，佛之来者日益众，吾之所为者日益坏。井田最先废，而兼并游惰之奸起。其后所谓蒐狩、婚姻、丧祭、乡射之礼，凡所以教民之具，相次而尽废。然后民之奸者有暇而为他，其良者泯然不见礼义之及己。夫奸民有余力，则思为邪僻；良民不见礼义，则莫知所趣。佛于此时乘其隙，方鼓其雄诞之说而牵之，则民不得不从而归矣，又况王公大人往往倡而驱之曰“佛是真可归依者”，然则吾民何疑而不归焉？幸而有一不惑者，方艴然而怒曰：“佛何为者？吾将操戈而逐之！”又曰：“吾将有说以排之！”夫千岁之患，遍于天下，岂一人一日之可为？

民之沉酣入于骨髓，非口舌之可胜，然则将奈何？曰：莫若修其本以胜之。昔战国之时，杨、墨交乱，孟子患之而专言仁义。故仁义之说胜，则杨、墨之学废。汉之时，百家并兴，董生患之而退修孔氏。故孔氏之道明，而百家息。此所谓修其本以胜之之效也。今八尺之夫，被甲荷戟，勇盖三军，然而见佛则拜，闻佛之说则有畏慕之诚者，何也？彼诚壮佼，其中心茫然无所守而然也。一介之士，眇然柔懦，进趋畏怯，然而闻有道佛者，则义形于色，非徒不为之屈，又欲驱而绝之者，何也？彼无他焉，学问明而礼义熟，中心有所守以胜之也。然则礼义者，胜佛之本也。今一介之士知礼义者，尚能不为之屈，使天下皆知礼义，则胜之矣。此自然之势也。以上修礼义以胜之

欧阳修／朋党论

臣闻朋党之说，自古有之，惟幸人君辨其君子小人而已。

大凡君子与君子以同道为朋，小人与小人以同利为朋，此自然之理也。然臣谓小人无朋，惟君子则有之。其故何哉？小人所好者禄利也，所贪者财货也。当其同利之时，暂相党引以为朋者，伪也。及其见利而争先，或利尽而交疏，则反相贼害，虽其兄弟亲戚，不能相保。故臣谓小人无朋，其暂为朋者，伪也。君子则不然，所守者道义，所行者忠信，所惜者名节。以之修身，则同道而相益；以之事国，则同心而共济。终始如一，此君子之朋也。

故为人君者，但当退小人之伪朋，用君子之真朋，则天下治矣。尧之时，小人共工、兜等四人为一朋，君子八元、八凯十六人为一朋。舜佐尧，退四凶小人之朋，而进元、凯君子之朋，尧之天下大治。及舜自为天子，而皋、夔、稷、契等二十二人并列于朝，更相称美，凡二十二人为一朋，而舜皆用之，天下亦大治。《书》曰：“纣有臣亿万，惟亿万心；周有臣三千，惟一心。”纣之时，亿万人各异心，可谓不为朋矣，然纣以亡国；周武王之臣，三千人为一大朋，而周用以兴。后汉献帝时，尽取天下名士囚禁之，目为党人。及黄巾贼起，汉室大乱，后方悔悟，尽解党人而释之，然已无救矣。唐之晚年，渐起朋党之论，及昭宗时，尽杀朝之名士，或投之黄河，曰：“此辈清流，可投浊流。”而唐遂亡矣。

夫前世之主，能使人人异心不为朋，莫如纣；能禁绝善人为朋，莫如汉献帝；能诛戮清流之朋，莫如唐昭宗之世。然皆乱亡其国！更相称美推让而不自疑，莫如舜之二十二臣，舜亦不疑而皆用之。然而后世不诮舜为二十二人朋党所欺，而称舜为聪明之圣者，以能辨君子与小人也。周武之世，举其国之臣三千人共为一朋，自古为朋之多且大，莫如周。然周用此以兴者，善人虽多而不厌也。夫兴亡治乱之迹，为人君者可以鉴矣！

周敦颐／通书

诚上第一

诚者，圣人之本。大哉乾元，万物资始，诚之源也。乾道变化，各正性命，诚斯立焉，纯粹至善者也。故曰：一阴一阳之谓道，继之者善也，成之者性也。元亨，诚之通；利贞，诚之复。大哉《易》也，性命之源乎！

诚下第二

圣，诚而已矣。诚，五常之本，百行之源也。静无而动有，至正而明达也。五常百行，非诚非也，邪暗塞也，故诚则无事矣。至易而行难，果一而确，无难焉。故曰：一曰克己复礼，天下归仁焉。

诚几德第三

诚无为，几善恶，德爱曰仁，宜曰义，理曰礼，通曰智，守曰信；性焉安焉之谓圣，复焉执焉之谓贤，发微不可见、充周不可穷之谓神。

圣第四

寂然不动者，诚也；感而遂通者，神也；动而未形、有无之间者，几也。诚精故明，神应故妙，几微故幽。诚、神、几，曰圣人。

慎动第五

动而正曰道，用而和曰德。匪仁、匪义、匪礼、匪智、匪信，悉邪也！邪动，辱也。甚焉，害也。故君子慎动。

道第六

圣人之道，仁义中正而已矣。守之贵，行之利，廓之配天地。岂不易简？岂为难知？不守、不行、不廓耳！

师第七

或问曰：“曷为天下善？”曰：“师。”曰：“何谓也？”曰：“性者，刚柔善恶，中而已矣。”不达。曰：“刚，善：为义，为直为断，为严毅，为幹固；恶：为猛，为隘，为强梁。柔，善：为慈，为顺，为巽；恶：为懦弱，为无断，为邪佞。惟中也者，和也，中节也，天下之达道也，圣人之事也。故圣人立教，俾人自易其恶，自至其中而止矣。故先觉觉后觉，闇者求于明，而师道立矣。师道立，则善人多。善人多，则朝廷正，而天下治矣。”

幸第八

人之生，不幸不闻过，大不幸无耻。必有耻则可教，闻过则可贤。

思第九

《洪范》曰：“思曰睿”，“睿作圣”。无思，本也；思通，用也。几动于彼，诚动于此。无思而无不通为圣人。不思则不能通微，不睿则不能无不通。是则无不通生于通微，通微生于思。故思者，圣功之本，而吉凶之机也。《易》曰：“君子见几而作，不俟终曰。”又曰：“知几，其神乎！”

志学第十

圣希天，贤希圣，士希贤。伊尹、颜渊，大贤也。伊尹耻其君不为尧、舜，一夫不得其所，若挞于市；颜渊不迁怒，不贰过，三月不违仁。志伊尹之所志，学颜子之所学，过则圣，及则贤，不及则亦不失于令名。

顺化第十一

天以阳生万物，以阴成万物。生，仁也；成，义也。故圣人在上，以仁育万物，以义正万民。天道行而万物顺，圣德修而万民化。大顺大化，不见其迹、莫知其然之谓神。故天下之众，本在一人。道岂远乎哉？术岂多乎哉？

治第十二

十室之邑，人人提耳，而教且不及，况天下之广、兆民之众哉？曰：纯其心而已矣。仁、义、礼、智四者，动静、言貌、视听无违之谓纯。心纯则贤才辅，贤才辅则天下治。纯心要矣，用贤急焉。

礼乐第十三

礼，理也；乐，和也，阴阳理而后和。君君臣臣，父父子子，兄兄弟弟，夫夫妇妇，各得其理然后和，故礼先而乐后。

务实第十四

实胜，善也；名胜，耻也。故君子进德修业，孳孳不息，务实胜也；德业有未著，则恐恐然畏人知，远耻也。小人则伪而已。故君子日休，小人日忧。

爱敬第十五

有善不及，曰：“不及则学焉。”问曰：“有不善？”曰：“不善则告之不善，且劝曰：‘庶几有改乎，斯为君子。’有善一，不善二，则学其一而劝其二。有语曰：‘斯人有是之不善，非大恶也？’则曰：‘孰无过？焉知其不能改？改则为君子矣！不改，为恶恶者，天恶之，彼岂无畏耶？乌知其不能改？”故君子悉有众善，无弗爱且敬焉。

动静第十六

动而无静，静而无动，物也；动而无动，静而无静，神也。动而无动，静而无静，非不动不静也。物则不通，神妙万物。水阴根阳，火阳根阴。五行阴阳，阴阳太极。四时运行，万物终始。混兮辟兮，其无穷兮！

乐上第十七

古者，圣王制礼法，修教化。三纲正，九畴叙，百姓太和，万物咸若。乃作乐以宣八风之气，以平天下之情。故乐声淡而不伤，和而不淫。入其耳，感其心，莫不淡且和焉。淡则欲心平，和则躁心释。优柔平中，德之盛也；天下化中，治之至也。是谓道配天地，古之极也。后世礼法不修，政刑苛紊，纵欲败度，下民困苦。谓古乐不足听也，代变新声，妖淫愁怨，导欲增悲，不能自止。故有贼君弃父、轻生败伦、不可禁者矣。呜呼！乐者，古以平心，今以助欲；古以宣化，今以长怨。不复古礼，不变今乐，而欲至治者，远矣！

乐中第十八

乐者，本乎政也。政善民安，则天下之心和。故圣人作乐，以宣畅其和心，达于天地，天地之气，感而大和焉。天地和则万物顺，故神祗格，鸟兽驯。

乐下第十九

乐心淡，则听心平；乐辞善，则歌者慕。故风移而俗易矣。妖声艳辞之化也，亦然。

圣学第二十

“圣可学乎？”曰：“可。”曰：“有要乎？”曰：“有。”“请闻焉。”曰：“一为要。一者，无欲也。无欲，则静虚动直。静虚则明，明则通；动直则公，公则溥。明通公溥，庶矣乎！”

公明第二十一

公于己者公于人，未有不公于己而能公于人也。明不至，则疑生。明，无疑也。谓能疑为明，何啻千里！

理性命第二十二

厥彰厥微，匪灵弗莹，刚善刚恶，柔亦如之，中焉止矣。二气五行，化生万物；五殊二实，二本则一。是万为一，一实万分；万一各正，小大有定。

颜子第二十三

颜子，一箪食，一瓢饮，在陋巷，人不堪其忧，而不改其乐。夫富贵，人所爱也，颜子不爱不求，而乐乎贫者，独何心哉？天地问有至贵至爱可求而异乎彼者，见其大而忘其小焉尔！见其大则心泰，心泰则无不足，无不足则富贵贫贱处之一也。处之一，则能化而齐，故颜子亚圣。

师友上第二十四

天地问，至尊者道，至贵者德而已矣；至难得者人，人而至难得者，道德有于身而已矣。求人至难得者有于身，非师友则不可得也已。

师友下第二十五

道义者，身有之，则贵且尊。人生而蒙，长无师友则愚。是道义由师友有之，而得贵且尊。其义不亦重乎！其聚不亦乐乎！

过第二十六

仲由喜闻过，令名无穷焉；今人有过，不喜人规，如护疾而忌医，宁灭其身而无悟也。噫！

势第二十七

天下，势而已矣。势，轻重也。极重不可反。识其重而亟反之，可也。反之，力也。识不早，力不易也。力而不竞，天也；不识人力，人也。天乎？人也，何尤！

文辞第二十八

文，所以载道也。轮辕饰而人弗庸，徒饰也，况虚车乎？文辞，艺也；道德，实也。笃其实，而艺者书之，美则爱，爱则传焉。贤者得以学而至之，是为教。故曰：“言之无文，行之不远。”然不贤者，虽父兄临之，师保勉之，不学也，强之不从也。不知务道德，而第以文辞为能者，艺焉而已。噫，弊也久矣！

圣蕴第二十九

不愤不启，不悱不发。举一隅不以三隅反，则不复也。子曰：“予欲无言，天何言哉？四时行焉，百物生焉。”然则圣人之蕴，微颜子殆不可见！发圣人之蕴，教万世无穷者，颜子也。圣同天，不亦深乎，常人有一闻知，恐人不速知其有也，急人知而名也，薄亦甚矣！

精蕴第三十

圣人之精，画卦以示；圣人之蕴，因卦以发。卦不画，圣人之精不可得而见；微卦，圣人之蕴殆不可悉得而闻。《易》，何止五经之源，其天地鬼神之奥乎！

乾损益动第三十一

君子乾乾，不息于诚。然必惩忿窒欲、迁善改过而后至。乾之用，其善是，损益之大莫是过，圣人之旨深哉！吉凶悔吝生乎动，噫！吉一而已，动可不慎乎？

家人暌复无妄第三十二

治天下有本，身之谓也；治天下有则，家之谓也。本必端，端本，诚心而已矣；则必善，善则，和亲而已矣。家难而天下易，家亲而天下疏也。家人离，必起于妇人。故暌次家人，以二女同居而志不同行也。尧所以厘降二女于妫汭，舜可禅乎？吾兹试矣。是治天下观于家，治家观身而已矣。身端，心诚之谓也，诚心复其不善之动而已矣。不善之动，妄也。妄复则无妄矣，无妄则诚矣。故无妄次复，而曰先王以茂对时育万物，深哉！

富贵第三十三

君子以道充为贵，身安为富，故常泰无不足。而铢视轩冕，尘视金玉，其重无加焉耳。

陋第三十四

圣人之道，入乎耳，存乎心，蕴之为德行，行之为事业。彼以文辞而已者，陋矣！

拟议第三十五

至诚则动，动则变，变则化。故曰：拟之而后言，议之而后动，拟议以成其变化。

刑第三十六

天以春生万物，止之以秋。物之生也，既成矣，不止则过焉，故得秋以成。圣人之法天，以政养万民，肃之以刑。民之盛也，欲动情胜，利害相攻，不止则贼灭无伦焉，故得刑以治。情伪微暖，其变千状，苟非中正明达果断者，不能治也。《讼》卦曰：“利见大人。”以刚得中也。《噬嗑》曰：“利用狱。”以动而明也。呜呼！天下之广，主刑者，民之司命也，任用可不慎乎！

公第三十七

圣人之道，至公而已矣。或曰：“何谓也？”曰：“天地至公而已矣。”

孔子上第三十八

《春秋》，正王道，明大法也，孔子为后世王者而修也。乱臣贼子，诛死者于前，所以惧生者于后也。宜乎万世无穷，王祀夫子，报德报功之无尽焉。

孔子下第三十九

道德高厚，教化无穷，实与天地参而四时同，其惟孔子乎？

蒙艮第四十

童蒙求我，我正果行，如筮焉。筮叩神也，再三则渎矣，渎则不告也。山下出泉，静而清也。汩则乱，乱不决也。慎哉，其惟时中乎？艮其背，背非见也；静则止，止非为也。为不止矣，其道也深乎？

张载／西铭

乾称父，坤称母，予兹藐焉，乃混然中处。故天地之塞，吾其体；天地之帅，吾其性。民，吾同胞；物，吾与也。

大君者，吾父母宗子。其大臣，宗子之家相也。尊高年，所以长其长；慈孤弱，所以幼其幼。圣，其合德；贤，其秀也。

凡天下疲癃残疾、惸独鳏寡，皆吾兄弟之颠连而无告者也。于时保之，子之翼也。乐且不忧，纯乎孝者也。

违曰悖德，害仁日贼，济恶者不才。其践形，惟肖者也。知化，则善述其事；穷神，则善继其志。不愧屋漏为无忝，存心养性为匪懈。

恶旨酒，崇伯子之顾养；育英才，颍封人之赐类。不施劳而底豫，舜其功也；无所逃而待烹，申生其恭也。体其受而归全者，参乎？勇于从而顺令者，伯奇也。

富贵福泽，将厚吾之生也；贫贱忧戚，庸玉女于成也。存，吾顺事；没，吾宁也。

张载／东铭

戏言出于思也，戏动作于谋也。发乎声，见乎四支，谓非己心，不明也；欲人无己疑，不能也。

过言，非心也；过动，非诚也。失于声缪，迷其四体。谓己当然，自诬也；欲他人己从，诬人也。

或者以出于心者，归咎为己戏；失于思者，自诬为己诚。不知戒其出汝者，归咎其不出汝者，长傲且遂非，不知孰甚焉！

司马光／汉中王即皇帝位论

天生烝民，其势不能自治，必相与戴君以治之。苟能禁暴除害，以保全其生，赏善罚恶，使不至于乱，斯可谓之君矣。是以三代之前，海内诸侯何啻万国？有民人社稷者通谓之君。合万国而君之，立法度，班号令，而天下莫敢违者，乃谓之王。王德既衰，强大之国，能帅诸侯以尊天子者，则谓之霸。故自古天下无道，诸侯力争，或旷世无王者，固亦多矣。秦焚书坑儒，汉兴，学者始推五德生胜，以秦为闰位，在木火之间，霸而不王，于是正闰之论兴矣。及汉室颠覆，三国鼎跱，晋氏失驭，五胡云扰。宋魏以降，南北分治，各有国史，互相排黜，南谓北为索虏，北谓南为岛夷。朱氏代唐，四方幅裂，朱邪入汴，比之穷新，运历年纪，皆弃而不数。此皆私己之偏辞，非大公之通论也。

臣愚诚不足以识前代之正闰，窃以为苟不能使九州合为一统，皆有天子之名，而无其实者也。虽华夏仁暴，大小强弱，或时不同，要皆与古之列国无异，岂得独尊奖一国谓之正统而其余皆为僭伪哉？若以自上相授受者为正邪，则陈氏何所受？拓拔氏何所受？若以居中夏者为正邪，则刘、石、慕容、苻、姚、赫连所得之土，皆五帝三王之旧都也。若以有道德者为正邪，则蕞尔之国，必有令主；三代之季，岂无僻王？是以正闰之论，自古及今，未有能通其义、确然使人不可移夺者也。

臣今所述，止欲叙国家之兴衰，著生民之休戚，使观者自择其善恶得失以为劝戒，非若《春秋》立褒贬之法、拨乱世、反诸正也。正闰之际，非所敢知，但据其功业之实而言之。周、秦、汉、晋、隋、唐，皆尝混壹九州，传祚于后，子孙虽微弱播迁，犹承祖宗之业，有绍复之望。四方与之争衡者，皆其故臣也，故全用天子之制以临之。其余地丑德齐，莫能相益，名号不异，本非君臣者，皆以列国之制处之。彼此均敌，无所抑扬，庶几不诬事实，近于至公。然天下离析之际，不可无岁时日月以识事之先后。据汉传于魏，而晋受之；晋传于宋以至于陈，而隋取之；唐传于梁以至于周，而大宋承之。故不得不取魏、宋、齐、梁、陈、后梁、后唐、后晋、后汉、后周年号，以纪诸国之事，非尊此而卑彼、有正闰之辨也。昭烈之于汉，虽云中山靖王之后，而族属疏远，不能纪其世数名位，亦犹宋高祖称楚元王后，南唐烈祖称吴王恪后，是非难辨。故不敢以光武及晋元帝为比，使得绍汉氏之遗统也。

苏洵／易论

圣人之道，得礼而信，得《易》而尊。信之而不可废，尊之而不敢废。故圣人之道所以不废者，礼为之明，而《易》为之幽也。

生民之初，无贵贱，无尊卑，无长幼，不耕而不饥，不蚕而不寒，故其民逸。民之苦劳而乐逸也，若水之走下。而圣人者，独为之君臣，而使天下贵役贱；为之父子，而使天下尊役卑；为之兄弟，而使天下长役幼。蚕而后衣，耕而后食，率天下而劳之。一圣人之力，固非足以胜天下之民之众，而其所以能夺其乐而易之以其所苦，而天下之民亦遂肯弃逸而即劳，欣欣然戴之以为君师，而遵蹈其法制者，礼则使然也。

圣人之始作礼也，其说曰：“天下无贵贱，无尊卑，无长幼，是人之相杀无已矣；不耕而食鸟兽之肉，不蚕而衣鸟兽之皮，是鸟兽与人相食无已也。有贵贱，有尊卑，有长幼，则人不相杀；食吾之所耕，而衣吾之所蚕，则鸟兽与人不相食。”人之好生也甚于逸，而恶死也甚于劳。圣人夺其逸死而与之劳生，此虽三尺竖子，知所趋避矣。故其道之所以信于天下而不可废者，礼为之明也。

虽然，明则易达，易达则亵，亵则易废。圣人惧其道之废而天下复于乱也，然后作《易》。观天地之象以为爻，通阴阳之变以为卦，考鬼神之情以为辞。探之茫茫，索之冥冥，童而习之，白首而不得其源。故天下视圣人，如神之幽，如天之高，尊其人而其教亦随而尊。故其道之所以尊于天下而不敢废者，《易》为之幽也。

凡人之所以见信者，以其中无所不可测者也；人之所以获尊者，以其中有所不可窥者也。是以礼无所不可测，而《易》有所不可窥。故天下之人，信圣人之道而尊之。不然，则《易》者，岂圣人务为新奇秘怪以夸后世邪？

圣人不因天下之至神，则无所施其教。卜筮者，天下之至神也。而卜者，听乎天而人不预焉者也；筮者，决之天而营之人者也。龟，漫而无理者也，灼荆而钻之，方功义弓，惟其所为，而人何预焉？圣人曰：“是纯乎天技耳。”技何所施吾教？于是取筮。夫筮之所以或为阳、或为阴者，必自分而为二始。卦一，吾知其为一而挂之也；揲之以四，吾知其为四而揲之也；归奇于扐，吾知其为一、为二、为三、为四而归之也。人也，分而为二，吾不知其为几而分之也；天也，圣人曰：“是天人参焉。”道也？道有所施吾教矣。于是因而作《易》，以神天下之耳目，而其道遂尊而不废。此圣人用其机权，以持天下之心，而济其道于无穷也。

苏洵／书论

风俗之变，圣人为之也，圣人因风俗之变而用其权。圣人之权用于当世，而风俗之变益甚，以至于不可复反。幸而又有圣人焉，承其后而维之，则天下可以复治。不幸其后无圣人，其变穷而无所复入，则已矣。

昔者吾尝欲观古之变而不可得也。于《诗》，见商与周焉，而不详。及今观《书》，然后见尧、舜之时，与三代之相变如此之极也！自尧而至于商，其变也，皆得圣人而承之，故无忧。至于周，而天下之变穷矣。忠之变而入于质，质之变而入于文，其势便也。及夫文之变，而又欲反之于忠也，是犹欲移江河而行之山也。人之喜文而恶质与忠也，犹水之不肯避下而就高也。彼其始未尝文焉，故忠质而不辞。今吾曰食之以太牢，而欲使之复茹其菽哉？呜呼！其后无圣人，其变穷而无所复入，则已矣！周之后而无王焉，固也！其始之制其风俗也，固不容为其后者计也，而又适不值乎圣人，固也，后之无王者也！

当尧之时，举天下而授之舜。舜得尧之天下，而又授之禹。方尧之未授天下于舜也，天下未尝闻有如此之事也。度其当时之民，莫不以为大怪也。然而舜与禹也，受而居之，安然若天下固其所有。而其祖宗既已为之累数十世者，未尝与其民道其所以当得天下之故也；又未尝悦之以利，而开之以丹朱、商均之不肖也。其意以为天下之民以我为当在此位也，则亦不俟乎援天以神之、誉己以固之也。

汤之伐桀也，嚣嚣然数其罪而以告人，如曰“彼有罪，我伐之，宜也”。既又惧天下之民不己悦也，则又嚣嚣然以言柔之曰：“万方有罪，在予一人；予一人有罪，无以尔万方。”如曰“我如是而为尔之君，尔可以许我焉尔”。吁！亦既薄矣！

至于武王，而又自言其先祖父皆有显功，既已受命而死，其大业不克终，“今我奉承其志，举兵而东伐，而东国之士女束帛以迎我，纣之兵倒戈以纳我。”吁！又甚矣，如曰“吾家之当为天子久矣，如此乎民之欲我速入商也”。

伊尹之在商也，如周公之在周也。伊尹摄位三年，而无一言以自解；周公为之，纷纷乎急于自疏其非篡也。夫固由风俗之变，而后用其权；权用而风俗成，吾安坐而镇之。夫孰知风俗之变而不复反也？

苏洵／诗论

人之嗜欲，好之有甚于生，而愤憾怨怒，有不顾其死，于是礼之权又穷。礼之法曰：“好色，不可为也。为人臣，为人子，为人弟，不可以有怨于其君、父、兄也。”使天下之人，皆不好色，皆不怨其君、父、兄，夫岂不善？使人之情皆泊然而无思，和易而优柔，以从事于此，则天下固亦大治，而人之情又不能皆然！好色之心驱诸其中，是非不平之气攻诸其外，炎炎而生，不顾利害，趋死而后已。噫！礼之权止于死生。

天下之事，不至乎可以博生者，则人不敢触死以违吾法。今也，人之好色，与人之是非不平之心勃然而发于中，以为可以博生也。而先以死自处其身，则死生之机固已去矣。死生之机去，则礼为无权。区区举无权之礼，以强人之所不能，则乱益甚而礼益败。今吾告人日：“必无好色！必无怨而君、父、兄！”彼将遂从吾言而忘其中心所自有之情邪？将不能也。

彼既已不能纯用吾法，将遂大弃而不顾吾法。既已大弃而不顾，则人之好色与怨其君、父、兄之心，将遂荡然无所隔限。而易内窃妻之变，与弑其君、父、兄之祸，必反公行于天下，圣人忧焉，日：“禁人之好色，而至于淫；禁人之怨其君、父、兄，而至于叛。患生于责人太详！”好色之不绝，而怨之不禁，则彼将反不至于乱。故圣人之道，严于礼而通于《诗》。礼曰：“必元好色！必无怨而君、父、兄！”《诗》曰：“好色而不至于淫，怨而君、父、兄而无至于叛！”严以待天下之贤人，通以全天下之中人。

吾观《国风》，婉娈柔媚，而卒守以正，好色而不至于淫者也；《小雅》，悲伤诟，而君臣之情卒不忍去，怨而不至于叛者也。故天下观之曰：“圣人固许我以好色，而不尤我之怨吾君、父、兄也。”许我以好色，不淫可也；不尤我之怨吾君、父、兄，则彼虽以虐遇我，我明讥而明怨之，使天下明知之，则吾之怨亦得当焉不叛可也。

夫背圣人之法，而自弃于淫叛之地者，非断之不能也。断之始生于不胜。人不自胜其忿，然后忍弃其身。故《诗》之教，不使人之情至于不胜也。

夫桥之所以为安于舟者，以有桥而言也。水潦大至，桥必解而舟不至于必败。故舟者，所以济桥之所不及也。吁！礼之权穷于易达，而有《易》焉；穷于后世之不信，而有《乐》焉；穷于强人，而有《诗》焉。吁！圣人之虑事也盖详。

苏洵／乐论

礼之始作也，难而易行；既行也，易而难久。天下未知君之为君、父之为父、兄之为兄，而圣人为之君、父、兄；天下未有以异其君、父、兄，而圣人为之拜起坐立；天下未肯靡然以从我拜起坐立，而圣人身先之以耻。呜呼，其亦难矣！天下恶夫死也久矣，圣人招之曰：“来！吾生尔。”既而其法果可以生天下之人。天下之人，视其向也如此之危，而今也如此之安，则宜何从？故当其时虽难而易行，既行也，天下之人视君、父、兄，如头足之不待别白而后识；视拜起坐立，如寝食之不待告语而后从事。虽然，百人从之，一人不从，则其势不得遽至乎死。天下之人，不知其初之无礼而死，而见其今之无礼而不至乎死也，则曰：“圣人欺我！”故当其时虽易而难久。

呜呼！圣人之所恃以胜天下之劳逸者，独有死生之说耳。死生之说不信于天下，则劳逸之说将出而胜之。劳逸之说胜，则圣人之权去矣。酒有鸩，肉有堇，然后人不敢饮食；药可以生死，然后人不以苦口为讳。去其鸩，彻其堇，则酒肉之权固胜于药。圣人之始作礼也，其亦逆知其势之将必如此也，曰：“告人以诚而后人信之。幸今之时，吾之所以告人者，其理诚然，而其事亦然，故人以为信。吾知其理，而天下之人知其事。事有不必然者，则吾之理不足以折天下之口，此告语之所不及也。”告语之所不及，必有以阴驱而潜率之，于是观之天地之间，得其至神之机，而窃之以为乐。

雨，吾见其所以湿万物也；日，吾见其所以燥万物也；风，吾见其所以动万物也。隐隐谹谹而谓之雷者，彼何用也？阴凝而不散，物蹙而不遂，雨之所不能湿，日之所不能燥，风之所不能动，雷一震焉，而凝者散，蹙者遂。曰雨者，曰日者，曰风者，以形用；曰雷者，以神用。用莫神于声，故圣人因声以为乐。为之君臣、父子、兄弟者，礼也。礼之所不及而乐及焉。正声人乎耳，而人皆有事君、事父、事兄之心，则礼者，固吾心之所有也。而圣人之说，又何从而不信乎？

苏洵／谏论二首

古今论谏，常与讽而少直，其说盖出于仲尼。吾以为讽直一也，顾用之之术何如耳。伍举进隐语，楚王淫益甚；茅焦解衣危论，秦帝立悟。讽固不可尽与，直亦未易少之，吾故曰：顾用之之术何如耳。

然则仲尼之说非乎？曰：仲尼之说，纯乎经者也；吾之说，参乎权而归乎经者也。如得其术，则人君有少不为桀、纣者，吾百谏而百听矣，况虚己者乎？不得其术，则人君有少不若尧、舜者，吾百谏而百不听矣，况逆忠者乎？

然则奚术而可？曰：机智勇辨，如古游说之士而已。夫游说之士，以机智勇辨济其诈；吾欲谏者，以机智勇辨济其忠。请备论其效：周衰，游说炽于列国，自是世有其人。吾独怪夫谏而从者百一，说而从者十九；谏而死者皆是，说而死者未尝闻。然而抵触忌讳，说或甚于谏。由是知不必乎讽谏而必乎术也。说之术可为谏法者五：理谕之，势禁之，利诱之，激怒之，隐讽之之谓也。触詟以赵后爱女贤于爱子，未旋踵而长安君出质；甘罗以杜邮之死诘张唐，而相燕之行有日；赵卒以两贤王之意语燕，而立归武臣。此理而谕之也。子贡以内忧教田常，而齐不得伐鲁；武公以麋鹿胁顷襄，而楚不敢图周；鲁连以烹醢惧垣衍，而魏不果帝秦。此势而禁之也。田生以万户侯启张卿，而刘泽封；朱建以富贵饵闳孺，而辟阳赦；邹阳以爱幸悦长君，而梁王释。此利而诱之也。苏秦以牛后羞韩，而惠王按剑太息；范雎以无玉耻秦，而昭王长跪请教；郦生以助秦陵汉，而沛公辍洗听计。此激而怒之也。苏代以土偶笑田文，楚人以弓缴感襄王，荆通以娶妇悟齐相。此隐而讽之也。五者相倾，险诐之论，虽然，施之忠臣，足以成功，何则？理而谕之，主虽昏必悟；势而禁之，主虽骄必惧；利而诱之，主虽怠必奋；激而怒之，主虽懦必立；隐而讽之，主虽暴必容。悟则明，惧则恭，奋则勤，立则勇，容则宽，致君之道，尽于此矣。

吾观昔之臣，言必从，理必济，莫若唐魏郑公，其初实学纵横之说，此所谓得其术者与？噫！龙逢、比干不获称良臣，无苏秦，张仪之术也；苏秦、张仪不免为游说，无龙逢、比干之心也。是以龙逢、比干，吾取其心，不取其术；苏秦、张仪，吾取其术，不取其心，以为谏法。

夫臣能谏，不能使君必纳谏，非真能谏之臣；君能纳谏，不能使臣必谏非真能纳谏之君。欲君必纳乎？向之论备矣；欲臣必谏乎？吾其言之。

夫君之大，天也；其尊，神也；其威，雷霆也。人之不能抗天、触神、忤雷霆，亦明矣。圣人知其然，故立赏以劝之，《传》曰“兴王赏谏臣”是也。犹惧其选耎阿谀，使一日不得闻其过，故制刑以威之，《书》曰“臣下不正，其刑墨”是也。人之情非病风丧心，未有避赏而就刑者，何苦而不谏哉？赏与刑不设，则人之情，又何苦而抗天、触神、忤雷霆哉？自非性忠义、不悦赏、不畏罪，谁欲以言博死者？人君又安能尽得性忠义者而任之？

今有三人焉，一人勇，一人勇怯半，一人怯。有与之临乎渊谷者，且告之曰：“能跳而越此谓之勇，不然为怯。”彼勇者耻怯，必跳而越焉；其勇怯半者号怯者，则不能也。又告之曰：“跳而越者与千金，不然则否。”彼勇怯半者奔利，必跳而越焉，其怯者犹未能也。须臾顾见猛虎，暴然向逼，则怯者不待告，跳而越之如康庄矣。然则人岂有勇怯哉？要在以势驱之耳。君之难犯，犹渊谷之难越也。所谓性忠义、不悦赏、不畏罪者，勇者也，故无不谏焉；悦赏者，勇怯半者也，故赏而后谏焉；畏罪者，怯者也，故刑而后谏焉。

先王知勇者不可常得，故以赏为千金，以刑为猛虎，使其前有所趋，后有所避，其势不得不极言规失，此三代所以兴也。末世不然，迁其赏于不谏，迁其刑于谏，宜乎臣之噤口卷舌而乱亡随之也！间或贤君欲闻其过，亦不过赏之而已。呜呼！不有猛虎，彼怯者肯越渊谷乎？此无他，墨刑之废耳。三代之后，如霍光诛昌邑不谏之臣者，不亦鲜哉！

今之谏赏，时或有之；不谏之刑，缺然无矣。苟增其所有，有其所无，则谀者直，佞者忠，况忠直者乎？诚如是，欲闻谠言而不获，吾不信也！

苏洵／辨奸论

事有必至，理有固然，惟天下之静者，乃能见微而知著。月晕而风，础润而雨，人人知之。人事之推移，理势之相因，其疏阔而难知、变化而不可测者，孰与天地阴阳之事？而贤者有不知，其故何也？好恶乱其中，而利害夺其外也。

昔者山巨源见王衍，曰：“误天下苍生者，必此人也！”郭汾阳见卢杞，曰：“此人得志，吾子孙无遗类矣。”自今而言之，其理固有可见者。以吾观之，王衍之为人，容貌言语，固有以欺世而盗名者；然不忮不取，与物浮沉，使晋无惠帝，仅得中主，虽衍百千，何从而乱天下乎？卢杞之奸，固足以败国；然而不学无文，容貌不足以动人，言语不足以欺世，非德宗之鄙暗，亦何从而用之？由是言之，二公之料二子，亦容有未必然也。今有人口诵孔、老之言，身履夷、齐之行，收召好名之士、不得志之人，相与造作言语，私立名字，以为颜渊、盂轲复出，而阴贼险狠，与人异趣，是王衍、卢杞合而为一人也，其祸岂可胜言哉！

夫面垢不忘洗，衣垢不忘浣，此人之至情也。今也不然，衣臣虏之衣，食犬彘之食，囚首丧面而谈诗书，此岂其情也哉？凡事之不近人情者，鲜不为大奸慝，竖刁、易牙、开方是也。以盖世之名，而济其未形之患，虽有愿治之主，好贤之相，犹将举而用之，则其为天下患，必然而无疑者，非特二子之比也！孙子曰：“善用兵者，无赫赫之功。”使斯人而不用也，则吾言为过，而斯人有不遇之叹，孰知祸之至于此哉？不然，天下将被其祸，而吾获知言之名，悲夫！

苏轼／鲁隐公论

公子翚请杀桓公以求太宰，隐公曰：“为其少故也，吾将授之矣，使营菟裘，吾将老焉。”翚惧，反谮公于桓公而弑之。

苏子曰：盗以兵拟人，人必杀之。夫岂独其所拟，途之人皆捕击之矣！途之人与盗非仇也，以为不击，则盗且并杀己也。隐公之智，曾不若是途之人也！哀哉！隐公，惠公继室之子也，其为非嫡，与桓均尔，而长于桓。隐公追先君之志而授国焉，可不谓仁乎？惜乎！其不敏于智也。使隐公诛翚而让桓，虽夷、齐，何以尚兹！

骊姬欲杀申生而难里克，则优施来之；二世欲杀扶苏而难李斯，则赵高来之。此二人之智若出一人，而其受祸亦不少异：里克不免于惠公之诛，李斯不免于二世之虐。皆无足哀者，吾独表而出之以为世戒。君子之为仁义也，非有计于利害，然君子之所为，义利常兼，而小人反是。李斯听赵高之谋，非其本意，独畏蒙氏之夺其位，故勉而听高。使斯闻高之言，即召百官，陈六师而斩之，其德于扶苏，岂有既乎！何蒙氏之足忧？释此不为，而具五刑于市，非下愚而何？呜呼！乱臣贼子，犹蝮蛇也，其所螫草木，犹足以杀人，况其所噬啮者欤？

郑小同为高贵乡公侍中，尝诣司马师，师有密疏，未屏也，如厕还，问小同：“见吾疏乎？”曰：“不见。”师曰：“宁我负卿，无卿负我！”遂鸩之。王允之从王敦夜饮，辞醉先寝。敦与钱凤谋逆，允之已醒，悉闻其言，虑敦疑己，遂大吐，衣面皆污。敦果照视之，见允之卧吐中，乃已。哀哉，小同！殆哉，岌岌乎允之也！孔子曰：“危邦不入，乱邦不居。”有以也夫！

吾读史，得鲁隐公、晋里克、秦李斯、郑小同、王允之五人，感其所遇祸福如此，故特书其事，后之君子，可以览观焉。

苏轼／战国任侠论

春秋之末，至于战国，诸侯卿相皆争养士。自谋夫说客、谈天雕龙、坚白同异之流，下至击剑扛鼎、鸡鸣狗盗之徒，莫不宾礼，靡衣玉食以馆于上者。何可胜数！越王勾践有君子六千人，魏无忌、齐田文、赵胜、黄歇、吕不韦，皆有客三千人，而田文招致任侠奸人六万家于薛。齐稷下谈者亦千人，魏文侯、燕昭王、太子丹，皆致客无数。下至秦汉之间，张耳、陈余号多士，宾客厮养皆天下豪杰，而田横亦有士五百人。其略见于传记者如此，度其余，当倍官吏而半农夫也！此皆奸民蠹国者，民何以支而国何以堪乎！

苏子曰：此先王之所不能免也。国之有奸也，犹鸟兽之有猛鸷，昆虫之有毒螫也。区处条理，使各安其处，则有之矣。锄而尽去之，则无是道也。吾考之世变，知六国之所以久存而秦之所以速亡者，盖出于此，不可以不察也。

夫智勇辨力，此四者，皆天民之秀杰者也。类不能恶衣食以养人，皆役人以自养者也。故先王分天下之富贵，与此四者共之。此四者不失职，则民靖矣。四者虽异，先王因俗设法使出于一：三代以上出于学，战国至秦出于客。汉以后出于郡县吏，魏、晋以来出于九品中正，隋、唐至今出于科举。虽不尽然，取其多者论之。六国之君，虐用其民，不减始皇二世。然当是时，百姓无一人叛者。以凡民之秀杰者，多以客养之，不失职也。其力耕以奉上，皆椎鲁无能为者，虽欲怨叛而莫为之先，此其所以少安而不即亡也。

始皇初欲逐客，用李斯之言而止。既并天下，则以客为无用，于是任法而不任人。谓民可以恃法而治，谓吏不必才，取能守吾法而已。故堕名城，杀豪杰，民之秀异者，散而归田亩。向之食于四公子、吕不韦之徒者，皆安归哉？不知其能槁项黄馘以老死于布褐乎？抑将辍耕太息以俟时也？秦之乱虽成于二世，然使始皇知畏此四人者，有以处之，使不失职，秦之亡不至若是速也。纵百万虎狼于山林而饥渴之，不知其将噬人，世以始皇为智，吾不信也。

楚汉之祸，生民尽矣，豪杰宜无几。而代相陈豨，从车千乘，萧、曹为政，莫之禁也。至文、景、武之世，法令至密，然吴濞、淮南、梁王、魏其、武安之流，皆争致宾客，世主不问也。岂惩秦之祸以为爵禄不能尽縻天下士、故少宽之使得或出于此也邪？

若夫先王之政，则不然，曰：君子学道则爱人，小人学道则易使也。呜呼！此岂秦汉之所及也哉？

苏轼／韩非论

圣人之所为恶夫异端尽力而排之者，非异端之能乱天下，而天下之乱所由出也。昔周之衰，有老聃、庄周、列御寇之徒，更为虚无淡泊之言，而治其猖狂浮游之说，纷纭颠倒，而卒归于无有。由其道者，荡然莫得其当，是以忘乎富贵之乐，而齐乎死生之分。此不得志于天下，高世远举之人，所以放心而无忧。虽非圣人之道，而其用意，固亦无恶于天下。自老聃之死百余年，有商鞅、韩非，著书言治天下，无若刑名之贤。及秦用之，终于胜、广之乱。教化不足而法有余，秦以不祀，而天下被其毒。

后世之学者，知申、韩之罪，而不知老聃、庄周之使然，何者？仁义之道，起于夫妇、父子、兄弟相爱之间，而礼法刑政之原，出于君臣上下相忌之际。相爱，则有所不忍；相忌，则有所不敢。不敢与不忍之心合，而后圣人之道得存乎其中。今老聃、庄周，论君臣父子之间，泛泛乎若苹游于江湖而适相值也。夫是以父不足爱，而君不足忌。不忌其君，不爱其父，则仁不足以怀，义不足以劝，礼乐不足以化，此四者皆不足用，而欲置天下于无有。夫无有，岂诚足以治天下哉？商鞅、韩非求为其说而不得，得其所以轻天下而齐万物之术，是以敢为残忍而无疑。今夫不忍杀人而不足以为仁，而仁亦不足以治民，则是杀人不足以为不仁，而不仁亦不足以乱天下。如此，则举天下惟吾之所为，刀锯斧钺，何施而不可？

昔者，夫子未尝一曰易其言，虽天下之小物，亦莫不有所畏。今其视天下眇然若不足为者，此其所以轻杀人与？太史迁曰：“申子卑卑，施于名实，韩子引绳墨，切事情，明是非，其极惨核少恩，皆原于《道德》之意。”尝读而思之，事固有不相谋而相感者。庄、老之后，其祸为申、韩，自三代之衰至于今，凡所以乱圣人之道者，其弊固已多矣！而未知其所终。奈何其不为之所也？

经史百家杂钞卷三

词赋之属上编一

诗／七月

七月流火，九月授衣。一之日觱发，二之日栗烈。无衣无褐，何以卒岁？三之日于耜，四之日举趾。同我妇子，馌彼南亩，田畯至喜。

七月流火，九月授衣。春日载阳，有鸣仓庚。女执懿筐，遵彼微行，爰求柔桑。春日迟迟，采蘩祁祁。女心伤悲，殆及公子同归。

七月流火，八月萑苇。蚕月条桑，取彼斧斨，以伐远扬，猗彼女桑。七月鸣，八月载绩。载玄载黄，我朱孔阳，为公子裳。

四月秀葽，五月鸣蜩。八月其获，十月陨萚。一之日于貉，取彼狐狸，为公子裘。二之日其同，载缵武功，言私其，献豜于公。

五月斯螽动股，六月莎鸡振羽。七月在野，八月在宇，九月在户，十月蟋蟀入我床下。穹窒熏鼠，塞向墐户。嗟我妇子，曰为改岁，入此室处。

六月食郁及薁，七月亨葵及菽。八月剥枣，十月获稻。为此春酒，以介眉寿。七月食瓜，八月断壶。九月叔苴，采荼薪樗，食我农夫。

九月筑场圃，十月纳禾稼。黍稷重穋，禾麻菽麦。嗟我农夫，我稼既同，上入执宫功。昼尔于茅，宵尔索绹。亟其乘屋，其始播百谷。

二之日凿冰冲冲，三之日纳于凌阴。四之日其蚤，献羔祭韭。九月肃霜，十月涤场。朋酒斯飨，曰杀羔羊。跻彼公堂，称彼兕觥，万寿无疆！

诗／东山

我徂东山，慆慆不归。我来自东，零雨其濛。我东曰归，我心西悲。制彼裳衣，勿士行枚。蜎蜎者蠋，烝在桑野。敦彼独宿，亦在车下。

我徂东山，慆慆不归。我来自东，零雨其濛。果臝之实，亦施于宇。伊威在室，蟏蛸在户。町畽鹿场，熠耀宵行。不可畏也，伊可怀也。

我徂东山，慆慆不归。我来自东，零雨其濛。鹳鸣于垤，妇叹于室。洒扫穹窒，我征聿至。有敦瓜苦，烝在栗薪。自我不见，于今三年。

我徂东山，慆慆不归。我来自东，零雨其濛。仓庚于飞，熠耀其羽。之子于归，皇驳其马。亲结其缡，九十其仪。其新孔嘉，其旧如之何？

诗／六月

六月栖栖，戎车既饬。四牡骙骙，载是常服。狁孔炽，我是用急。王于出征，以匡王国。

比物四骊，闲之维则。维此六月，既成我服。我服既成，于三十里。王于出征，以佐天子。

四牡修广，其大有。薄伐狁，以奏肤公。有严有翼，共武之服。共武之服，以定王国。

狁匪茹，整居焦获。侵镐及方，至于泾阳。织文鸟章，白旆中央。元戎十乘，以启先行。

戎也既安，如轾如轩。四牡既佶，既佶且闲。薄伐狁，至于太原。文武吉甫，万邦为宪。

吉甫燕喜，既多受祉。来归自镐，我行永久。饮御诸友，炰鳖脍鲤。侯谁在矣，张仲孝友。

诗／采芑

薄言采芑，于彼新田，于此菑亩。方叔涖止，其车三千，师干之试。方叔率止，乘其四骐，四骐翼翼。路车有奭，簟茀鱼服，钩膺鞗革。

薄言采芑，于彼新田，于此中乡。方叔涖止，其车三千，旂旐中央。方叔率止，约错衡，八鸾玱玱。服其命服，朱芾斯皇，有玱葱珩。

彼飞隼，其飞戾天，亦集爰止。方叔涖止，其车三千，师干之试。方叔率止，钲人伐鼓，陈师鞠旅。显允方叔，伐鼓渊渊，振旅阗阗。

蠢尔蛮荆，大邦为雠。方叔元老，克壮其犹。方叔率止，执讯获丑。戎车啴啴，啴啴焞焞，如霆如雷。显允方叔，征伐狁，蛮荆来威。

诗／车攻

我车既攻，我马既同。四牡庞庞，驾言徂东。

田车既好，四牡孔阜。东有甫草，驾言行狩。

之子于苗，选徒嚣嚣。建旐设旄，搏兽于敖。

驾彼四牡，四牡奕奕。赤芾金舄，会同有绎。

决拾既佽，弓矢既调。射夫既同，助我举柴。

四黄既驾，两骖不猗。不施其驰，舍矢如破。

萧萧马鸣，悠悠旆旌。徒御不惊，大庖不盈。

之子于征，有闻无声。允矣君子，展也大成。

诗／吉日

吉日维戊，既伯既祷。田车既好，四牡孔阜。升彼大阜，从其群丑。

吉日庚午，既差我马。兽之所同，麀鹿麌麌。漆沮之从，天子之所。

瞻彼中原，其祁孔有。儦儦俟俟，或群或友。悉率左右，以燕天子。

既张我弓，既挟我矢。发彼小豝，殪此大兕。以域宾客，且以酌醴。

诗／节南山

节彼南山，维石岩岩。赫赫师尹，民具尔瞻。忧心如惔，不敢戏谈。国既卒斩，何用不监？

节彼南山，有实其猗。赫赫师尹，不平谓何？天方荐瘥，丧乱弘多。民言无嘉，僭莫惩嗟。

尹氏大师，维周之氐。秉国之均，四方是维。天子是毗，俾民不迷。不吊昊天，不宜空我师！

弗躬弗亲，庶民弗信。弗问弗仕，勿罔君子。式夷式已，无小人殆。琐琐姻亚，则无仕。

昊天不佣，降此鞠讻。昊天不惠，降此大戾。君子如届，俾民心阕。君子如夷，恶怒是违。

不吊昊天，乱靡有定，式月斯生，俾民不宁。忧心如酲，谁秉国成？不自为政，卒劳百姓。

驾彼四牡，四牡项领。我瞻四方，蹙蹙靡所骋。

方茂尔恶，相尔矛矣。既夷既怿，如相酬矣。

昊天不平，我王不宁。不惩其心，覆怨其正。

家父作诵，以究王讻。式讹尔心，以畜万邦。

诗／正月

正月繁霜，我心忧伤。民之讹言，亦孔之将！念我独兮，忧心京京。哀我小心，癙忧以痒。

父母生我，胡俾我瘉？不自我先，不自我后。好言自口，莠言自口。忧心愈愈，是以有侮。

忧心惸惸，念我无禄。民之无辜，并其臣仆。哀我人斯，于何从禄？瞻乌爰止，于谁之屋？

瞻彼中林，侯薪猴蒸。民今方殆，视天梦梦。既克有定，靡人弗胜。有皇上帝，伊谁云憎？

谓山盖卑，为冈为陵。民之讹言，宁莫之惩。召彼故老，讯之占梦。具曰予圣，谁知乌之雌雄？

谓天盖高，不敢不局。谓地盖厚，不敢不蹐。维号斯言，有伦有脊。哀今之人，胡为虺蜴？

瞻彼阪田，有菀其特。天之扤我，如不我克。彼求我则，如不我得。执我仇仇，亦不我力。

心之忧矣，如或结之。今兹之正，胡然厉矣？燎之方扬，宁或灭之。赫赫宗周，褒姒灭之！

终其永怀，又窘阴雨。其车既载，乃弃尔辅。载输尔载，将伯助予！

无弃尔辅，员于尔辐。屡顾尔仆，不输尔载！终逾绝险，曾是不意。

鱼在于沼，亦匪克乐。潜虽伏矣，益孔之炤。忧心惨惨，念国之为虐。

彼有旨酒，又有嘉殽。洽比其邻，昏姻孔云。念我独兮，忧心慇慇。

佌佌彼有屋，蔌蔌方有谷。民今之无禄，天夭是椓。哿矣富人，哀此惸独！

诗／绵

绵绵瓜瓞，民之初生，自土沮漆。古公亶父，陶复陶穴，未有家室。

古公亶父，来朝走马，率溪水浒，至于岐下。爰及姜女，聿来胥宇。

周原，堇荼如饴。爰始爰谋，爰契我龟。曰止曰时，筑室于兹。

乃慰乃止，乃左乃右，乃疆乃理，乃宣乃亩。自西徂东，周爰执事。

乃召司空，乃召司徒，俾立室家。其绳则直，缩版以载，作庙翼翼。

捄之陾陾，度之薨薨。筑之登登，削屡冯冯。百堵皆兴，馨鼓弗胜。

乃立皋门，皋门有伉。乃立应门，应门将将。乃立冢土，戎丑攸行。

肆不殄厥愠，亦不陨厥问。柞棫拔矣，行道兑矣，混夷帨矣，维其喙矣！

虞芮质厥成，文王蹶厥生。予曰有疏附，予曰有先后，予曰有奔奏，予曰有御侮。

诗／皇矣

皇矣上帝，临下有赫。监观四方，求民之莫。维此二国，其政不获。维必四国，爰究爰度。上帝耆之，憎其式廓。乃眷西顾，此维与宅。

作之屏之，其菑其翳。修之平之，其灌其栵。启之辟之，其柽其椐。攘之剔之，其檿其柘。帝迁明德，串夷载路。天立厥配，受命既固。

帝省其山，柞棫斯拔，松柏斯兑。帝作邦作对，自大伯王季。维此王季，因心则友。则友其兄，则笃其庆。载锡之光，受禄无丧，奄有四方。

维此王季，帝度其心，貊其德音。其德克明，克明克类，克长克君。王此大邦，克顺克比。比于文王，其德靡悔。既受帝祉，施于孙子。

帝谓文王，无然畔援，无然歆羡，诞先登于岸。密人不恭，敢距大邦，侵阮徂共。王赫斯怒，援整其旅，以按徂旅，以笃于周祜。以对于天下。

依其在京，侵自阮疆，陟我高冈。无矢我陵，我陵我阿，无饮我泉，我泉我池。度其鲜原，居岐之阳，在渭之将，万邦之方，下民之王。

帝谓文王，予怀明德，不大声以色，不长夏以革。不知不识，顺帝之则。帝谓文王，询尔仇方，同尔弟兄。以尔钩援，与尔临冲，以伐崇墉。

临冲闲闲，崇墉言言。执讯连连，攸馘安安。是类是祃，是致是附，四方以无侮。临冲茀茀，崇墉仡仡。是伐是肆，是绝是忽，四方以无拂。

诗／崧高

崧高维岳，骏极于天。维岳降神，生甫及申。维申及甫，维周之翰。四国于蕃，四方于宣。

亹亹申伯，王缵之事。于邑于谢，南国是式。王命召伯，定申伯之宅。登是南邦，世执是功。

王命申伯，式是南邦。因是谢人，以作尔庸。王命召伯，彻申伯土田。王命傅御，迁其私人。

申伯之功，召伯是营。有俶其城，寝庙既成。既成藐藐，王锡申伯，四牡，钩膺濯濯。

王遣申伯，路车乘马。我图尔居，莫如南土。锡尔介圭，以作尔宝。往远王舅，南土是保。

申伯信迈，王饯于郿。申伯还南，谢于城归。王命召伯，彻申伯土疆，以峙其，式遄其行。

申伯番番，既入于谢，徒御啴啴。周邦咸喜，戎有良翰。不显申伯，王之元舅，文武是宪。

申伯之德，柔惠且直。揉此万邦，闻于四国。吉甫作诵，其诗孔硕，其风肆好，以赠申伯。

诗／烝民

天生蒸民，有物有则。民之秉彝，好是懿德。天监有周，昭假天下，保兹天子，生仲山甫。

仲山甫之德，柔嘉维则，令仪令色，小心翼翼。古训是式，威仪是力。天子是若，明命使赋。

王命仲山甫，式是百辟，缵戎祖考，王躬是保。出纳王命，王之喉舌。赋政于外，四方爰发。

肃肃王命，仲山甫将之。邦国若否，仲山甫明之。既明且哲，以保其身。夙夜匪解，以事一人。

人亦有言，柔则茹之，刚则吐之。维仲山甫，柔亦不茹，刚亦不吐。不侮矜寡，不畏强御。

人亦有言，德如毛，民鲜克举之。我仪图之，维仲山甫举之，爱莫助之。衮职有阙，维仲山甫补之。

仲山甫出祖，四牡业业，征夫捷捷，每怀靡及。四牡彭彭，八鸾锵锵，王命仲山甫，城彼东方。

四牡骙骙，八鸾喈喈。仲山甫徂齐，式遄其归。吉甫作诵，穆如清风。仲山甫永怀，以慰其心。

荀子／赋篇

爰有大物：非丝非帛，文理成章；非日非月，为天下明。生者以寿，死者以葬；城郭以固，三军以强。粹而王，驳而伯，无一焉而亡。臣愚不识，敢请之王。王曰：此夫文而不采者与？简然易知而致有理者与？君子所敬而小人所不者与？性不得则若禽兽，性得之则甚雅似者与？匹夫隆之则为圣人，诸侯隆之则一四海者与？致明而约，甚顺而体，请归之礼。右礼赋

皇天隆物，以示下民，或厚或薄，帝不齐均。桀、纣以乱，汤、武以贤。湣湣淑淑，皇皇穆穆，周流四海，曾不崇日。君子以修，跖以穿室。大参乎天，精微而无形。行义以正，事业以成。可以禁暴足穷，百姓待之而后泰宁。臣愚不识，愿问其名。曰：此夫安宽平而危险隘者邪？修洁之为亲，而杂污之为狄者邪？甚深藏而外胜敌者邪？法禹、舜而能弇迹者邪？行为动静，待之而后适者邪？血气之精也，志意之荣也，百姓待之而后宁也，天下待之而后平也，明达纯粹而无疵也，夫是之谓君子之知。右知赋

有物于此：居则周静致下，动则綦高以巨。圆者中规，方者中矩。大参天地，德厚尧、禹。精微乎毫毛，而大盈乎大宇。忽兮其极之远也，攭兮其相逐而返也，印印兮天下之咸蹇也。德厚而不捐，五采备而成文。往来惛惫，通于大神。出入甚极，莫知其门。天下失之则灭，得之则存。弟子不敏，此之愿陈，君子设辞，请测意之。曰：此夫大而不塞者与？充盈大宇而不窕、入郄穴而不逼者与？行远疾速，而不可托讯者与？往来惽惫，而不可为固塞者与？暴至杀伤，而不亿忌者与？功被天下，而不私置者与？托地而游宇，友风而子雨，冬日作寒，夏日作暑，广大精神，请归之云。右云赋

有物于此：兮其状，屡化如神，功被天下，为万世文。礼乐以成，贵贱以分，养老长幼，待之而后存。名号不美，与暴为邻。功立而身废，事成而家败。弃其耆老，收其后世。人属所利，飞鸟所害。臣愚而不识，请占之五泰。五泰占之曰：此夫身女好而头马首者与？屡化而不寿者与？善壮而拙老者与？有父母而无牝牡者与？冬伏而夏游，食桑而吐丝，前乱而后治，夏生而恶暑，喜湿而恶雨，蛹以为母，蛾以为父，三俯三起，事乃大已。夫是之谓蚕理。右蚕赋

有物于此：生于山阜，处于室堂。无知无巧，善治衣裳。不盗不窃，穿窬而行。日夜合离，以成文章。以能合从，又善连衡。下覆百姓，上饰帝王。功业甚博，不见贤良。时用则存，不用则亡。臣愚不识，敢请之王。王曰：此夫始生巨，其成功小者邪？长其尾，而锐其剽者邢？头铦达而尾赵缭者邪？一往一来，结尾以为事，无羽无翼，反复甚极，尾生而事起，尾邅而事已；簪以为父，管以为母，既以缝表，又以连里。夫是之谓箴理。右箴赋

天下不治，请陈佹诗：天地易位，四时易乡。列星殒坠，旦暮晦盲。幽晦登昭，日月下藏。公正无私，反见从横。志爱公利，重楼疏堂。无私罪人，憼革贰兵。道德纯备，谗口将将。仁人绌约，敖暴擅强。天下幽险，恐失世英。螭龙为蝘蜓，鸱枭为凤凰。比干见刳，孔子拘匡。

昭昭乎其知之明也，郁郁乎其遇时之不祥也。拂乎其欲礼义之大行也，闇乎天下之晦盲也。皓天不复，忧无疆也。千岁必反，古之常也。弟子勉学，天不忘也。圣人共手，时几将矣。

与愚以疑，愿闻反辞，其小歌曰：念彼远方，何其塞矣！仁人绌约，暴人衍矣！忠臣危殆，谗人服矣！璇玉瑶珠，不知佩也。杂布与锦，不知异也。闾娵子奢，莫之谋也。嫫母力父，是之嘉也！以盲为明，以聋为聪，以危为安，以吉为凶。呜呼上天，曷维其同！

屈原／离骚

帝高阳之苗裔兮，朕皇考曰伯庸。摄提贞于孟陬兮，惟庚寅吾以降。皇览揆余于初度兮，肇锡余以嘉名：名余曰正则兮，字余曰灵均。纷吾既有此内美兮，又重之以修能。扈江离与辟芷兮，纫秋兰以为佩。汩余若将不及兮，恐年岁之不吾与。朝搴阰之木兰兮，夕揽洲之宿莽。日月忽其不淹兮，春与秋其代序。惟草木之零落兮，恐美人之迟暮。不抚壮而弃秽兮，何不改乎此度也？乘骐骥以驰骋兮，来吾道夫先路。

昔三后之纯粹兮，固众芳之所在。杂申椒与菌桂兮，岂维纫夫蕙茝？彼尧、舜之耿介兮，既遵道而得路；何桀、纣之昌披兮，夫惟捷径以窘步。惟党人之偷乐兮，路幽昧以险隘。岂余身之惮殃兮？恐皇舆之败绩。忽奔走以先后兮，及前王之踵武。荃不察余之中情兮，反信谗而齌怒。余固知謇謇之为患兮，忍而不能舍也。指九天以为正兮，夫惟灵修之故也。曰黄昏以为期兮，羌中道而改路。初既与余成言兮，后悔遁而有他。余既不难夫离别兮，伤灵修之数化。

余既滋兰之九畹兮，又树蕙之百亩。畦留夷与揭车兮，杂杜蘅与芳芷。冀枝叶之峻茂兮，愿竢时乎吾将刈。虽萎绝其亦何伤兮，哀众芳之芜秽。以上言以道事君，见疑而不改

众皆竞进以贪婪兮，凭不厌乎求索。羌内恕己以量人兮，各兴心而嫉妒。忽驰骛以追逐兮，非余心之所急。老冉冉其将至兮，恐修名之不立。朝饮木兰之坠露兮，夕餐秋菊之落英。苟余情其信姱以练要兮，长顑颔亦何伤！擥木根以结茝兮，贯薜荔之落蕊。矫菌桂以纫蕙兮，索胡绳之。謇吾法夫前修兮，非世俗之所服。虽不周于今之人兮，愿依彭咸之遗则。

长太息以掩涕兮，哀民生之多艰。余虽好修姱以羁兮，謇朝谇而夕替。既替余以蕙兮，又申之以揽茝。亦余心之所善兮，虽九死其犹未悔！怨灵修之浩荡兮，终不察夫民心。众女嫉余之蛾眉兮，谣诼谓余以善淫。固时俗之工巧兮，偭规矩而改错。背绳墨以追曲兮，竞周容以为度。忳郁邑余佗傺兮，吾独穷困乎此时也！宁溘死以流亡兮，余不忍为此态也！鸷鸟之不群兮，自前世而固然。何方圆之能周兮？夫孰异道而相安？屈心而抑志兮，忍尤而攘诟。伏清白以死直兮，固前圣之所厚。以上言谗人之害，而将挤于死

悔相道之不察兮，延伫乎吾将反。回朕车以复路兮，及行迷之未远。步余马于兰皋兮，驰椒丘且焉止息。进不入以离尤兮，退将复修吾初服。制芰荷以为衣兮，集芙蓉以为裳。不吾知其亦已兮，苟余情其信芳。高余冠之岌岌兮，长余佩之陆离。芳与泽其杂糅兮，唯昭质其犹未亏。忽反顾以游目兮，将往观乎四荒。佩缤纷其繁饰兮，芳菲菲其弥章。民生各有所乐兮，余独好修以为常。虽体解吾犹未变兮，岂余心之可惩！以上言欲退隐不涉世患而不能

女媭之婵媛兮，申申其詈予，曰“鲧婞直以亡身兮，终然殀乎羽之野。汝何博謇而好修兮，纷独有此姱节？菉葹以盈室兮，判独离而不服。众不可户说兮，孰云察余之中情？世并举而好朋兮，夫何茕独而不予听？”以上设为女媭辞，劝其和光同尘

依前圣以节中兮，喟凭心而历兹。济沅湘以南征兮，就重华而陈辞。启《九辩》与《九歌》兮，夏康娱以自纵。不顾难以图后兮，五子用失乎家巷。羿淫游以佚畋兮，又好射夫封狐。固乱流其鲜终兮，浞又贪夫厥家。浇身被服强圉兮，纵欲而不忍。日康娱而自忘兮，厥首用夫颠陨。夏桀之常违兮，乃遂焉而逢殃。后辛之菹醢兮，殷宗用而不长。汤禹俨而祗敬兮，周论道而莫差。举贤而授能兮，循绳墨而不颇。皇天无私阿兮，览民德焉错辅。夫维圣哲以茂行兮，苟得用此下土。瞻前而顾后兮，相观民之计极。夫孰非义而可用兮，孰非善而可服？阽余身而危死兮，览余初其犹未悔。不量凿而正枘兮，固前修以菹醢。以上言质之于舜，而又不敢不为善与世俗和同

曾歔欷余郁邑兮，哀朕时之不当。揽茹蕙以掩涕兮，霑余襟之浪浪。跪敷衽以陈辞兮，耿吾既得此中正。驷玉虬以桀鹥兮，溘埃风余上征。朝发轫于苍梧兮，夕余至乎县圃。欲少留此灵琐兮，日忽忽其将暮。吾令羲和弭节兮，望崦嵫而勿迫。路漫漫其修远兮，吾将上下而求索。饮余马于咸池兮，总余辔乎扶桑。折若木以拂日兮，聊逍遥以相羊。前望舒使先驱兮，后飞廉使奔属。鸾皇为余先戒兮，雷师告余以未具。吾令凤鸟飞腾兮，继之以日夜。飘风屯其相离兮，帅云霓而来御。纷总总其离合兮，斑陆离其上下。吾令帝阍开关兮，倚阊阖而望予。时暖暧其将罢兮，结幽兰而延伫。世溷浊而不分兮，好蔽美而嫉妒。

朝吾将济于白水兮，登阆风而绁马。忽反顾以流涕兮，哀高丘之无女。溘吾游此春宫兮，折琼枝以继佩。及荣华之未落兮，相下女之可治。吾令丰隆乘云兮，求宓妃之所在。解佩以结言兮，吾令蹇修以为理。纷总总其离合兮，忽纬其难迁。夕归次于穷石兮，朝濯发乎洧盘。保厥美以骄傲兮，日康娱以淫游。虽信美而无礼兮，来违弃而改求。览相观于四极兮，周流乎天余乃下。望瑶台之偃蹇兮，见有娀之佚女。吾令鸩为媒兮，鸩告余以不好。雄鸠之鸣逝兮，余犹恶其佻巧。心犹豫而狐疑兮，欲自适而不可。凤皇既受诒兮，恐高辛之先我。欲远集而无所止兮，聊浮游以逍遥。及少康之未家兮，留有虞之二姚。理弱而媒拙兮，恐异言之不固。世溷浊而嫉贤兮，好蔽美而称恶。闺中既已邃远兮，哲王又不寤。怀朕情而不发兮，余焉能忍与此终古？以上涉出世之遐想，即远游之意也。宓妃、有娀、二姚，冀有所遇合而皇皇尔

索琼茅以筵兮，命灵氛为余占之。曰“两美其必合兮，孰信修而慕之？思九州之博大兮，岂惟是其有女？”曰“勉远逝而无狐疑兮，孰求美而释女？何所独无芳草兮，尔何怀乎故宇？”“世幽昧以眩曜兮，孰云察余之美恶？民好恶其不同兮，惟此党人其独异。户服艾以盈要兮，谓幽兰其不可佩。览察草木其犹未得兮，岂珵美之能当？苏粪壤以充帏兮，谓申椒其不芳！欲从灵氛之吉占兮，心犹豫而狐疑。”以上“两美必合”至“何怀故宇”，灵氛之词；“幽昧昡曜”至“犹豫狐疑”，屈子答灵氛之词

巫咸将夕降兮，怀椒糈而要之。百神翳其备降兮，九疑缤其并迎。皇剡剡其扬灵兮，告余以吉故。曰“勉升降以上下兮，求矩矱之所同。汤、禹俨而求合兮，挚、咎繇而能调。苟中情其好修兮，又何必用夫行媒？说操筑于傅岩兮，武丁用而不疑；吕望之鼓刀兮，遭周文而得举；宁戚之讴歌兮，齐桓闻以该辅。及年岁之未晏兮，时亦犹其未央。恐鹈鴂之先鸣兮，使夫百草为之不芳！”“何琼佩之偃蹇兮，众然而蔽之？惟此党人之不谅兮，恐嫉妒而折之。时缤纷其变易兮，又何可以淹留？兰芷变而不芳兮，荃蕙化而为茅。何昔日之芳草兮，今直为此萧艾也？岂其有他故兮？莫好修之害也。余以兰为可恃兮，羌无实而容长。委厥美以从俗兮，苟得列乎众芳。椒专佞以慢慆兮，榝又欲充其佩帏。既干进而务入兮，又何芳之能祗？固时俗之流从兮，又孰能无变化？览椒兰其若兹兮，又况揭车与江离！”以上“升降上下”起至“百草不芳”止，巫咸之词；“琼佩偃蹇”起至“揭车江离”止，屈子答巫咸之词

惟兹佩之可贵兮，委厥美而历兹。芳菲菲而难亏兮，芬至今犹未沫。和调度以自娱兮，聊浮游而求女。及余饰之方壮兮，周流观乎上下。

灵氛既告余以吉占兮，历吉日乎吾将行。折琼枝以为羞兮，精琼爢以为。为余驾飞龙兮，杂瑶象以为车。何离心之可同兮？吾将远逝以自疏！遭吾道夫昆仑兮，路修远以周流。扬云霓之晻蔼兮，鸣玉鸾之啾啾。朝发轫于天津兮，夕余至乎西极。凤皇翼其承旂兮，高翱翔之翼翼。忽吾行此流沙兮，遵赤水而容与。麾蛟龙使梁津兮，诏西皇使涉予。路修远以多艰兮，腾众车使径待。路不周以左转兮，指西海以为期。屯余车其千乘兮，齐玉轪而并驰。驾八龙之婉婉兮，载云旗之委蛇。抑志而弭节兮，神高驰之邈邈。奏《九歌》而舞《韶》兮，聊假日以媮乐。陟升皇之赫戏兮，忽临睨夫旧乡。仆夫悲余马怀兮，蜷局顾而不行。以上欲远逝以自疏，有浩然长往之意。末言蜷局不行，则睠睠君国不能忘也

乱曰：已矣哉！国无人莫我知兮，又何怀乎故都？既莫足与为美政兮，吾将从彭咸之所居！

屈原／九歌

东皇太一

吉日兮辰良，穆将愉兮上皇。抚长剑兮玉珥，璆锵鸣兮琳琅。瑶席兮玉瑱，盍将把兮琼芳，蕙肴蒸兮兰藉，奠桂酒兮椒浆。扬枹兮拊鼓，疏缓节兮安歌，陈竽瑟兮浩倡。灵偃蹇兮姣服，芳菲菲兮满堂。五音纷兮繁会，君欣欣兮乐康。

云中君

浴兰汤兮沐芳，华采衣兮若英。灵连蜷兮既留，烂昭昭兮未央。蹇将憺兮寿宫，与日月兮齐光。龙驾兮帝服，聊翱游兮周章。灵皇皇兮既降，猋远举兮云中。览冀州兮有余，横四海兮焉穷？思夫君兮太息，极劳心兮忡忡。

湘君

君不行兮夷犹，蹇谁留兮中洲？美要眇兮宜修，沛吾乘兮桂舟。令沅湘兮无波，使江水兮安流。望夫君兮未来，吹参差兮谁思？驾飞龙兮北征，遭吾道兮洞庭。薜荔柏兮蕙绸，荪桡兮兰旌。望涔阳兮极浦，横大江兮扬灵。扬灵兮未极，女婵媛兮为余太息。横流涕兮潺湲，隐思君兮陫侧。桂棹兮兰枻，斫冰兮积雪。采薜荔兮水中，搴芙蓉兮木末。心不同兮媒劳，恩不甚兮轻绝。石濑兮浅浅，飞龙兮翩翩。交不忠兮怨长，期不信兮告余以不闲。朝骋骛兮江皋，夕弭节兮北渚。鸟次兮屋上，水周兮堂下。捐余玦兮江中，遗余佩兮澧浦。采芳洲兮杜若，将以遗兮下女。时不可兮再得，聊逍遥兮容与。

湘夫人

帝子降兮北渚，目眇眇兮愁予。袅袅兮秋风，洞庭波兮木叶下。登白兮骋望，与佳期兮夕张。鸟何萃兮苹中？罾何为兮木上？沅有芷兮澧有兰，思公子兮未敢言。荒忽兮远望，观流水兮潺湲。麋何食兮庭中？蛟何为兮水裔？朝驰余马兮江皋，夕济兮西澨。闻佳人兮召予，将腾驾兮偕逝。筑室兮水中，葺之兮荷盖。荪壁兮紫坛，播芳椒兮成堂。桂栋兮兰橑，辛夷楣兮药房。罔薜荔兮为帷，擗蕙櫋兮既张。白玉兮为镇，疏石兰兮为芳。芷葺兮荷屋，缭之兮杜蘅。合百草兮实庭，建芳馨兮庑门。九嶷缤兮并迎，灵之来兮如云。捐余袂兮江中，遗余襟兮澧浦。搴汀洲兮杜若，将以遗兮远者。时不可兮骤得，聊逍遥兮容与。

大司命

广开兮天门，纷吾乘兮玄云。令飘风兮先驱，使涷雨兮洒尘。君回翔兮以下，逾空桑兮从女。纷总总兮九州，何寿夭兮在予？高飞兮安翔，乘清气兮御阴阳。吾与君兮齐速，导帝之兮九坑。灵衣兮被被，玉佩兮陆离。壹阴兮壹阳，众莫知兮余所为。折疏麻兮瑶华，将以遗兮离居。老冉冉兮既极，不寝近兮愈疏。乘龙兮辚辚，高驰兮冲天。结桂枝兮延伫，羌愈思兮愁人。愁人兮奈何，愿若今兮无亏。固人命兮有当，孰离合兮可为！

少司命

秋兰兮麋芜，罗生兮堂下。绿叶兮素枝，芳菲菲兮袭予。夫人自有兮美子，荪何以兮愁苦？秋兰兮青青，绿叶兮紫茎。满堂兮美人，忽独与予兮目成。入不言兮出不辞，乘回风兮载云旗。悲莫悲兮生别离，乐莫乐兮新相知。荷衣兮蕙带，儵而来兮忽而逝。夕宿兮帝郊，君谁须兮云之际？与女沐兮咸池，晞女发兮阳之阿。望美人兮未来，临风怳兮浩歌。孔盖兮翠旍，登九天兮抚彗星。竦长剑兮拥幼艾，荪独宜兮为民正。

东君

暾将出兮东方，照吾槛兮扶桑。抚余马兮安驱，夜皎皎兮既明。驾龙辀兮乘雷，载云旗兮委蛇。长太息兮将上，心低徊兮顾怀。羌声色兮娱人，观者憺兮忘归。瑟兮交鼓，箫钟兮瑶虡。鸣箎兮吹竽，思灵保兮贤姱。翾飞兮翠曾，展诗兮会舞。应律兮合节，灵之来兮蔽日。青云衣兮白霓裳，举长矢兮射天狼。操余弧兮反沦降，援北斗兮酌桂浆。撰余辔兮高驰翔，杳冥冥兮以东行。

河伯

与女游兮九河，冲风起兮横波。乘水车兮荷盖，驾两龙兮骖螭。登昆仑兮四望，心飞扬兮浩荡。日将暮兮怅忘归，惟极浦兮寤怀。鱼鳞屋兮龙堂，紫贝阙兮朱宫。灵何为兮水中，乘白鼋兮逐文鱼？与女游兮河之渚，流澌纷兮将来下。子交手兮东行，送美人兮南浦。波滔滔兮来迎，鱼邻邻兮媵予。

山鬼

若有人兮山之阿，被薜荔兮带女萝。既含睇兮又宜笑，子慕予兮善窈窕。乘赤豹兮从文狸，辛夷车兮结桂旗。被石兰兮带杜蘅，折芳馨兮遗所思。余处幽篁兮终不见天，路险难兮独后来。表独立兮山之上，云容容兮而在下。杳冥冥兮羌昼晦，东风飘兮神灵雨。留灵修兮憺忘归，岁既晏兮孰华予？采三秀兮于山间，石磊磊兮葛蔓蔓。怨公子兮怅忘归，君思我兮不得闲。山中人兮芳杜若，饮石泉兮荫松柏，君思我兮然疑作。雷填填兮雨冥冥，猿啾啾兮狖夜鸣。风飒飒兮木萧萧，思公子兮徒离忧。

国殇

操吴戈兮被犀甲，车错毂兮短兵接。旌蔽日兮敌若云，矢交坠兮士争先。凌余阵兮躐余行，左骖殪兮右刃伤。霾两轮兮絷四马，援玉枹兮击鸣鼓。天时怼兮威灵怒，严杀尽兮弃原野。出不入兮往不返，平原忽兮路超远。带长剑兮挟秦弓，首身离兮心不惩。诚既勇兮又以武，终刚强兮不可凌。身既死兮神以灵，魂魄毅兮为鬼雄。

礼魂

成礼兮会鼓，传芭兮代舞，姱女倡兮容与。春兰兮秋菊，长无绝兮终古。

屈原／九章

惜诵

惜诵以致愍兮，发愤以抒情。所非忠而言之兮，指苍天以为正。令五帝以折中兮，戒六神以乡服。俾山川以备御兮，命咎繇使听直。竭忠诚以事君兮，反离群而赘肬。忘儇媚以背众兮，待明君其知之。言与行其可迹兮，情与貌其不变。故相臣莫若君兮，所以证之不远。吾谊先君而后身兮，羌众人之所仇也。专惟君而无他兮，又众兆之所雠也。壹心而不豫兮，羌不可保也。疾亲君而无他兮，有招祸之道也。

思君其莫我忠兮，忽忘身之贱贫。事君而不贰兮，迷不知宠之门。忠何罪以遇罚兮？亦非予心之所志也。行不群以颠越兮，又众兆之所咍。纷逢尤以离谤兮，謇不可释也。情沉抑而不达兮，又蔽而莫之白也。心郁邑余侘傺兮，又莫察余之中情。固烦言不可结诒兮，愿陈志而无路。退静默而莫余知兮，进号呼又莫吾闻。申侘傺之烦惑兮，中闷瞀之忳忳。

昔余梦登天兮，魂中道而无杭。吾使厉神占之兮，曰有志极而无旁。终危独以离异兮，曰君可思而不可恃。故众口其铄金兮，初若是而逢殆。惩于羹而吹齑兮，何不变此志也？欲释阶而登天兮，犹有曩之态也！众骇遽以离心兮，又何以为此伴也？同极而异路兮，又何以为此援也？晋申生之孝子兮，父信谗而不好。行婞直而不豫兮，鲧功用而不就。吾闻作忠以造怨兮，忽谓之过言。九折臂而成医兮，吾至今而知其信然。

矰弋机而在上兮，罻罗张而在下。设张辟以娱君兮，愿侧身而无所。欲邅佪以干傺兮，恐重患而离尤。欲高飞而远集兮，君罔谓女何之？欲横奔而失路兮，坚志而不忍。背膺牉以交痛兮，心郁结而纡轸。今称忧虑过甚有背痛者，有膺痛者。胖者，两体若分割，而仍交痛也。

捣木兰以矫蕙兮，糳申椒以为粮。播江离与滋菊兮，愿春日以为糗芳。恐情质之不信兮，故重著以自明。矫兹媚以私处兮，愿曾思而远身。

涉江

余幼好此奇服兮，年既老而不衰。带长铗之陆离兮，冠切云之崔嵬，被明月兮佩宝璐。世溷浊而莫余知兮，吾方高驰而不顾。驾青虬兮骖白螭，吾与重华游兮瑶之圃。登昆仑兮食玉英，与天地兮比寿，与日月兮齐光。

哀南夷之莫吾知兮，旦余济乎江湘。乘鄂渚而反顾兮，欸秋冬之绪风。步余马兮山皋，邸余车兮方林。乘舲船予上沅兮，齐吴榜以击汰。船容与而不进兮，淹回水而凝滞。朝发枉渚兮，夕宿辰阳。苟余心其端直兮，虽僻远之何伤！

入溆浦予邅佪兮，迷不知吾所如。深林杳以冥冥兮，乃猿狖之所居。山峻高而蔽日兮，下幽晦以多雨。霰雪纷其无垠兮，云霏霏而承宇。哀吾生之无乐兮，幽独处乎山中。吾不能变心而从俗兮，固将愁苦而终穷。

接舆髡首兮，桑扈裸行。忠不必用兮，贤不必以。伍子逢殃兮，比干菹醢。与前世而皆然兮，吾又何怨乎今之人？予将董道而不豫兮，固将重昏而终身。

乱曰：鸾鸟凤皇，日以远兮；燕雀乌鹊，巢堂坛兮。露申辛夷，死林薄兮。腥臊并御，芳不得薄兮。阴阳易位，时不当兮。怀信侘傺，忽乎吾将行兮！

哀郢

皇天之不纯命兮，何百姓之震愆？民离散而相失兮，方仲春而东迁。去故乡而就远兮，遵江夏以流亡。出国门而轸怀兮，甲之鼌吾以行。发郢而去闾兮，怊荒忽其焉极！楫齐扬以容与兮，哀见君而不再得。

望长楸而太息兮，涕淫淫其若霰。过夏首而西浮兮，顾龙门而不见。心婵媛而伤怀兮，眇不知其所跖。顺风波以从流兮，焉洋洋而为客。凌阳侯之泛滥兮，忽翱翔而焉薄？心结而不解兮，思蹇产而不释。

将运舟而下浮兮，上洞庭而下江。去终古之所居兮，今逍遥而来东。羌灵魂之欲归兮，何须臾而忘反？背夏浦而西思兮，哀故都之日远。登大坟以远望兮，聊以舒吾忧心。哀州土之平乐兮，悲江介之遗风。

当陵阳之焉至兮？淼南渡之焉如？曾不知夏之为丘兮，孰两东门之可芜？心不怡之长久兮，忧与愁其相接。惟郢路之辽远兮，江与夏之不可涉！忽若去不信兮，至今九年而不复。惨郁郁而不通兮，蹇侘傺而含感。

外承欢之汋约兮，谌荏弱而难持。忠湛湛而愿进兮，妒被离而鄣之。尧、舜之抗行兮嘹，一无嘹字杳杳而薄天。

众谗人之嫉妒兮，被以不慈之伪名。憎愠之修美兮，好夫人之忼慨。众躞蹀而日进兮，美超远而逾迈。

乱曰：曼予目以流观兮，冀壹反之何时？鸟飞反故乡兮，狐死必首丘。信非吾罪而弃逐兮，何日夜而忘之！

抽思

心郁郁之忧思兮，独永叹乎增伤。思蹇产之不释兮，曼遭夜之方长。悲秋风之动容兮，何回极之浮浮？数惟荪之多怒兮，伤予心之忧忧。愿摇起而横奔兮，览民尤以自镇。结微情以陈辞兮，矫以遗夫美人。

昔君与我成言兮，曰黄昏以为期。羌中道而回畔兮，反既有此他志。吾以其美好兮，览予以其修姱。与予言而不信兮，盖为予而造怒。愿承间而自察兮，心震悼而不敢。悲夷犹而冀进兮，心怛伤之憺憺。

历兹情以陈辞兮，荪详聋而不闻。固切人之不媚兮，众果以我为患。初吾所陈之耿著兮，岂至今其庸亡？何独乐斯之謇謇兮，愿荪美之可完。望三五以为象兮，指彭咸以为仪。夫何极而不至兮？故远闻而难亏。善不由外来兮，名不可以虚作。孰无施而有报兮？孰不实而有获？

少歌曰：与美人抽怨兮，并日夜而无正。吾以其美好兮，敖朕辞而不听。

倡曰：有鸟自南兮，来集汉北。好姱佳丽兮，牉独处此异域。既惸独而不群兮，又无良媒在其侧。道逴远而日忘兮，愿自申而不得。望北山而流涕兮，临流水而太息。望孟夏之短夜兮，何晦明之若岁？惟郢路之辽远兮，魂一夕而九逝。曾不知路之曲直兮，南指月与列星。愿径逝而不得兮，魂识路之营营。何灵魂之信直兮？人之心不与吾心同。理弱而媒不通兮，尚不知予之从容。

乱曰：长濑湍流，溯江潭兮。狂顾南行，聊以娱心兮。轸石崴嵬，蹇吾愿兮，超回志度，行隐进兮。低徊夷犹，宿北姑兮。烦冤瞀容，实沛徂兮。愁叹苦神，灵遥思兮。路远处幽，又无行媒兮。道思作颂，聊以自救兮。忧心不遂，斯言谁告兮？

怀沙

滔滔孟夏兮，草木莽莽。伤怀永哀兮，汩徂南土。眴兮杳杳，孔静幽默。郁结纡轸兮，离愍而长鞠。抚情效志兮，冤屈而自抑。刓方以为圜兮，常度未替。易初本迪兮，君子所鄙。章画志墨兮，前图未改。内厚质正兮，大人所盛。巧陲不斫兮，孰察其揆正？

玄文处幽兮，矇瞍谓之不章。离娄微睇兮，瞽以为无明。变白而为黑兮，倒上以为下。凤皇在笯兮，鸡鹜翔舞。同糅玉石兮，一概而相量。夫惟党人之鄙固兮，羌不知余之所臧。任重载盛兮，陷滞而不济。怀瑾握瑜兮，穷不知所示。

邑犬群吠兮，吠所怪也。诽骏疑桀兮，固庸态也。文质疏内兮，众不知吾之异采。材朴委积兮，莫知予之所有。重仁袭义兮，谨厚以为丰。重华不可遌兮，孰知予之从容？古固有不并兮，岂知其故也？汤、禹久远兮，邈不可慕也。惩违改忿兮，抑心而自强。离愍而不迁兮，愿志之有像。进路北次兮，日昧昧其将暮。舒忧娱哀兮，限之以大故。

乱曰：浩浩沅湘，分流汩兮。修路幽茀，道远忽兮。曾吟恒悲，永叹喟兮。世既莫吾知，人心不可谓兮。怀情抱质，独无匹兮。伯乐既没，骥将焉程兮？民生禀命，各有所错兮。定心广志，予何畏惧兮？知死不可让，愿勿爱兮。明告君子，吾将以为类兮。

思美人

思美人兮，擥涕而眙。媒绝路阻兮，言不可结而诒。蹇蹇之烦冤兮，陷滞而不发。申旦以舒中情兮，志沉菀而莫达。愿寄言于浮云兮，遇丰隆而不将。因归鸟而致辞兮，羌迅高而难当。难当，不相值也。高辛之灵晟兮，遭玄鸟而致诒。欲变节以从俗兮，愧易初而屈志。独历年而离愍兮，羌冯心犹未化。宁隐闵而寿考兮，何变易之可为！

知前辙之不遂兮，未改此度。车既覆而马颠兮，蹇独怀此异路。勒骐骥而更驾兮，造父为我操之。迁逡次而勿驱兮，聊假日以须时。指蟠冢之西隈兮，与黄以为期。

开春发岁兮，白日出之悠悠。吾将荡志而愉乐兮，遵江夏以娱忧。擥大薄之芳茝兮，搴长洲之宿莽。惜吾不及古人兮，吾谁与玩此芳草？解萹薄与杂菜兮，备以为交佩。佩缤纷其缭转兮，遂萎绝而离异。吾且邅回以娱忧兮，观南人之变态。窃快在中心兮，扬厥冯而不竢。

芳与泽其杂糅兮，羌芳华自中出。纷郁郁其远蒸兮，满内而外扬。情与质信可保兮，羌居蔽而闻章。令薜荔以为理兮，惮举趾而缘木。因芙蓉而为媒兮，惮蹇裳而濡足。登高吾不说兮，入下吾不能。固朕形之不服兮，然容与而狐疑。

广遂前画兮，未改此度也。命则处幽吾将罢兮，愿及白日之未莫也。独茕茕而南行兮，思彭咸之故也。

惜往日此首不似屈子之词，疑后人伪托也。浅句以△识之。

惜往日之曾信兮，受命诏以昭时。奉先功以照下兮，明法度之嫌疑。国富强而法立兮，属贞臣而日娭。秘密事之载心兮，虽过失犹弗治。心纯厖而不泄兮，遭谗人而嫉之。君含怒而待臣兮，不清澄其然否。蔽晦君之聪明兮，虚惑误又以欺。弗参验以考实兮，远迁臣而弗思。信谗谀之溷浊兮，盛气志而过之。何贞臣之无罪兮，被谤而见尤？惭光景之诚信兮，身幽隐而备之。

临江湘之玄渊兮，遂自忍而沉流。卒没身而绝名兮，惜壅君之不昭。君无度而弗察兮，使芳草为薮幽。焉舒情而抽信兮？恬死亡而不聊。独鄣壅而蔽隐兮，使贞臣为无由。闻百里之为虏兮，伊尹烹于庖厨。吕望屠于朝歌兮，宁戚歌而饭牛。不逢汤、武与桓、缪兮，世孰云而知之？吴信谗而弗味兮，子胥死而后忧。介子忠而立枯兮，文君寤而追求。封介山而为之禁兮，报大德之优游。

思久故之亲身兮，因缟素而哭之。或忠信而死节兮，或谩而不疑。弗省察而按实兮，听谗人之虚辞。芳与泽其杂糅兮，孰申旦而别之？何芳草之早夭兮？微霜降而下戒。谅聪不明而蔽壅兮，使谗谀而自得。自前世之嫉贤兮，谓蕙若其不可佩。妒娃冶之芬芳兮，嫫母姣而自好。虽有西施之美容兮，谗妒入以自代。愿陈情以白行兮，得罪过之不意。情冤见之日明兮，如列宿之错置。

乘骐骥而驰骋兮，无辔衔而自载；乘泛泭以下流兮，无舟楫而自备。背法度而心治兮，辟与此其无异。宁溘死而流亡兮，恐祸殃之有再。不毕辞而赴渊兮，惜壅君之不识！

橘颂

后皇嘉树，橘徕服兮。受命不迁，生南国兮。深固难徙，更壹志兮。绿叶素荣，纷其可喜兮。曾枝剡棘，圜实抟兮。青黄杂糅，文章烂兮。精色内白，类任道兮。纷缊宜修，姱而不丑兮。

嗟尔幼志，有以异兮。独立不迁，岂不可喜兮！深固难徙，廓其无求兮。苏世独立，横而不流兮。闭心自慎，终不失过兮。秉德无私，参天地兮！愿岁并谢，与长友兮。淑离不淫，梗其有理兮。年岁虽少，可师长兮。行比伯夷，置以为象兮。

悲回风

悲回风之摇蕙兮，心菀结而内伤。物有微而陨性兮，声有隐而先倡。夫何彭咸之造思兮，暨志介而不忘？万变其情岂可盖兮？孰虚伪之可长？鸟兽鸣以号群兮，草苴比而不芳。鱼葺鳞以自别兮，蛟龙隐其文章。故荼荠不同亩兮，兰茝幽而独芳。惟佳人之永都兮，更统世而自贶。眇远志之所及兮，怜浮云之相羊。介眇志之所惑兮，窃赋诗之所明。

惟佳人之独怀兮，折芳椒以自处。曾献欷之嗟嗟兮，独隐伏而思虑。涕泣交而凄凄兮，思不眠而极曙。终长夜之曼曼兮，掩此哀而不去。寤从容以周流兮，聊逍遥以自恃。伤太息之愍怜兮，气於邑而不可止。纠思心以为兮，编愁苦以为膺。折若木以蔽光兮，随飘风之所仍。存髣髴而不见兮，心踊跃其若汤。抚佩衽以案志兮，超惘惘而遂行。

岁曶曶其若颓兮，时亦冉冉而将至。衡槁而节离兮，芳已歇而不比。怜思心之不可惩兮，证此言之不可聊。宁溘死而流亡兮，不忍此心之常愁。孤子吟而抆泪兮，放子出而不还。孰能思而不隐兮？昭彭咸之所闻。登石峦以远望兮，路眇眇之默默。入景响之无应兮，闻省想而不可得。愁郁郁之无快兮，居戚戚而不可解。心羁而不开兮，气缭转而自缔。

穆眇眇之无垠兮，莽芒芒之无仪。声有隐而相感兮，物有纯而不可为。藐蔓蔓之不可量兮，缥绵绵之不可纡。愁悄悄之常悲兮，翩冥冥之不可娱。陵大波而流风兮，托彭咸之所居。上高岩之峭岸兮，处雌霓之标巅。据青冥而摅虹兮，遂儵忽而扪天。吸湛露之浮凉兮，漱凝霜之雰雰。依风穴以自息兮，忽倾寤以婵媛。

冯昆仑以瞰雾兮，隐岷山以清江。惮涌湍之磕磕兮，听波声之汹汹。纷容容之无经兮，罔芒芒之无纪。轧洋洋之无从兮，驰委移之焉止？飘幡幡其上下兮，翼遥遥其左右。泛潏潏其前后兮，伴张弛之信期。观炎气之相仍兮，窥烟液之所积。悲霜雪之俱下兮，听潮水之相击。借光景以往来兮，施黄棘之枉策。求介子之所存兮，见伯夷之放迹。心调度而不去兮，刻著志之无适。

曰：吾怨往昔之所冀兮，悼来者之愁愁。浮江淮而入海兮，从子胥而自适。望大河之洲渚兮，悲申徒之抗迹。骤谏君而不听兮，任重石之何益？心结而不解兮，思蹇产而不释。

屈原／卜居

屈原既放，三年不得复见。竭智尽忠，蔽鄣于谗。心烦意乱，不知所从。乃往见太卜郑詹尹曰：“余有所疑，愿因先生决之。”詹尹乃端策拂龟，曰：“君将何以教之？”

屈原曰：“吾宁悃悃款款，朴以忠乎？将送往劳来，斯无穷乎？宁诛锄草茅，以力耕乎？将游大人，以成名乎？宁正言不讳，以危身乎？将从俗富贵，以偷生乎？宁超然高举，以保真乎？将哫訾慄斯、喔咿嚅唲，以事妇人乎？宁廉洁正直，以自清乎？将突梯滑稽、如脂如韦，以絮楹乎？宁昂昂若千里之驹乎？将泛泛若水中之凫，与波上下，偷以全吾躯乎？宁与骐骥抗轭乎？将随驽马之迹乎？宁与黄鹄比翼乎？将与鸡骛争食乎？此孰吉孰凶？何去何从？世溷浊而不清：蝉翼为重，千钧为轻；黄钟毁弃，瓦釜雷鸣；谗人高张，贤士无名。吁嗟默默兮，谁知吾之廉贞？”

詹尹乃释策而谢曰：“夫尺有所短，寸有所长。物有所不足，智有所不明。数有所不逮，神有所不通。用君之心，行君之意，龟策诚不能知此事。”

屈原／远游

悲时俗之迫阨兮，愿轻举而远游。质菲薄而无因兮，焉托乘而上浮？遭沉浊之污秽兮，独菀结其谁语！夜耿耿而不寐兮，魂营营而至曙。惟天地之无穷兮，哀人生之长勤。往者予弗及兮，来者予弗闻。步徙倚而遥思兮，怊惝怳而乖怀。意荒忽而流荡兮，心愁凄而增悲。以上因时俗迫阨、人生勤劳，思出世而远游

神儵忽而不反兮，形枯槁而独留。内惟省以端操兮，求正气之所由。漠虚静以恬愉兮，淡无为而自得。闻赤松之清尘兮，愿承风乎遗则。贵至人之休德兮，美往世之登仙。与化去而不见兮，名声著而日延。奇傅说之托辰星兮，羡韩众之得一。形穆穆以寝远兮，离人群而遁逸。因气变而遂曾举兮，忽神奔而鬼怪。时髣髴以遥见兮，精皎皎而往来。绝氛埃而淑邮兮，终不反乎故都。免众患而不惧兮，世莫知其所如。以上思炼气以登仙

恐天时之代序兮，曜灵晔而西征。微霜降而下沦兮，悼芳草之先零。聊仿佯而逍遥兮，永历年而无成。谁可与玩斯遗芳兮？晨乡风而舒情。高阳邈已远兮，予将焉所程？重曰：春秋忽其不淹兮，奚久留此故居？轩辕不可攀援兮，吾将从王乔而戏娱。以上恶人生勤劳，思出世而戏娱

餐六气而饮沆瀣兮，漱正阳而含朝霞。保神明之清澄兮，精气入而粗秽除。顺凯风以从游兮，至南巢而壹息。见王子而宿之兮，审壹气之和德。曰道可受兮，不可传。其小无内兮，其大无垠。无淈而魂兮，彼将自然。壹气孔神兮，于中夜存。虚以待之兮，无为之先。庶类以成兮，此德之门。以上思炼气而上升

闻至贵而遂徂兮，忽乎吾将行。仍羽人于丹丘兮，留不死之旧乡。朝濯发于汤谷兮，夕唏予身乎九阳。吸飞泉之微液兮，怀琬琰之华英。玉色以脕颜兮，精醇粹而始壮。质销铄以汋约兮，神要眇以淫放。嘉南州之炎德兮，丽桂树之冬荣。山萧条而无兽兮，野寂漠其无人。载营魄而登霞兮，掩浮云而上征。以上浑写远游

命天阍其开关兮，排闾阖而望予。召丰隆使先导兮，问太微之所居。集重阳入帝宫兮，造旬始而观清都。朝发轫于太仪兮，夕始临乎於微闾。屯予车之万乘兮，纷容与而并驰。驾八龙之婉婉兮，载云旗之委移。建雄虹之采旄兮，五色杂而炫耀。服偃蹇以低昂兮，骖连蜷以骄敖。以上升天

骑胶葛以杂乱兮，班曼衍而方行。撰予辔而正策兮，吾将过乎句芒。历太嗥以右转兮，前飞廉以启路。阳杲杲其未光兮，陵天地以径度。以上东

风伯为予先驱兮，氛埃辟而清凉。凤皇翼其承旂兮，遇蓐收乎西皇。擥彗星以为旍兮，举斗柄以为麾。叛陆离其上下兮，游惊雾之流波。时暖曃其莽兮，召玄武而奔属。后文昌使掌行兮，选署众神以并毂。路曼曼其修远兮，徐弭节而高厉。左雨师使径侍兮，右雷公以为卫。欲度世以忘归兮，意恣睢以担挢。内欣欣而自美兮，聊愉娱以淫乐。以上西

涉青云以泛滥兮，忽临睨夫旧乡。仆夫怀予心悲兮，边马顾而不行。思故旧而想象兮，长太息而掩涕。泛容与而遐举兮，聊抑志而自弭。指炎帝而直驰兮，吾将往乎南疑。览方外之荒忽兮，沛瀁而自浮。祝融戒而跸御兮，腾告鸾鸟迎宓妃。张《咸池》奏《承云》兮，二女御《九韶》歌。使湘灵鼓瑟兮，令海若舞冯夷。列螭象而并进兮，形蟉虬而委移。雌霓便娟以曾挠兮，鸾鸟轩翥而翔飞。音乐博衍无终极兮，焉乃逝以裴回。以上南

舒并节以驰骛兮，连绝垠乎寒门。轶迅风于清原兮，从颛顼乎曾冰。历玄冥以邪径兮，乘间维以反顾。召黔赢而见之兮，为予先乎平路。以上北

经营四荒兮，周流六漠。上至列缺兮，降望大壑。下峥嵘而无地兮，上寥阔而无天。视儵忽而无见兮，听惝怳而无闻。超无为以至清兮，与太初而为邻。

宋玉／九辩

悲哉！秋之为气也。萧瑟兮，草木摇落而变衰。憭慄兮，若在远行，登山临水兮送将归。泬寥兮，天高而气清；渗兮，收潦而水清。僭凄增欷兮，薄寒之中人。怆怳悢兮，去故而就新。坎兮，贫士失职而志不平。廓落兮，羁旅而无友生。惆怅兮，而私自怜。燕翩翩其辞归兮，蝉寂寞而无声。雁嗈嗈而南游兮，鹍鸡啁哳而悲鸣。独申旦而不寐兮，哀蟋蟀之宵征。时而过中兮，亹亹蹇淹留而无成。

悲忧穷蹙兮独处廓，有美一人兮心不绎。去乡离家兮来远客，超逍遥兮今焉薄？专思君兮不可化，君不知兮可奈何！蓄怨兮积思，心烦儋兮忘食事。愿一见兮道余意，君之心兮与余异。车驾兮朅而归，不得见兮心悲。倚结兮太息，涕潺谖兮沾轼。慷慨绝兮不得，中瞀乱兮迷惑。私自怜兮何极，心怦怦兮谅直。

皇天平分四时兮，窃独悲此凛秋。白露既下降百草兮，奄离披此梧楸。去白日之昭昭兮，袭长夜之悠悠。离芳蔼之方壮兮，余委约而悲愁。秋既先戒以白露兮，冬又申之以严霜。收恢台之孟夏兮，然坎傺而沉藏。叶菸邑而无色兮，枝烦挐而交横。颜淫溢而将罢兮，柯仿佛而委黄。前捕椮之可哀兮，形销铄而瘀伤。惟其纷糅而将落兮，憾其失时而无当。马非辔而下节兮，聊逍遥以相羊。岁忽忽而遒尽兮，恐余寿之弗将。悼余生之不时兮，逢此世之俇攘。澹容与而独倚兮，蟋蟀鸣此西堂。心怵惕而震荡兮，何所忧之多方！仰明月而太息兮，步列星而极明。

窃悲夫蕙华之曾敷兮，纷旖旎乎都房。何曾华之无实兮？从风雨而飞飏。以为君独服此蕙兮，羌无以异于众芳。闵奇思之不通兮，将去君而高翔。心闵怜之惨凄兮，愿一见而有明。重无怨而生离兮，中结轸而增伤。岂不郁陶而思君兮？君之门以九重！猛犬狺狺而迎吠兮，关粱闭而不通。皇天淫溢而秋霖兮，后土何时兮得干！块独守此无泽兮，仰浮云而永叹。

何时俗之工巧兮，背绳墨而改错！却骐骥而不乘兮，策驽骀而取路。当世岂无骐骥兮？诚莫之能善御！见执辔者非其人兮，故驹跳而远去，凫雁皆唼夫梁藻兮，凤愈飘翔而高举。圆凿而方枘兮，吾固知其铻而难入。众鸟皆有所登栖兮，凤独遑遑而无所集。愿衔枚而无言兮，常被君之渥洽。太公九十乃显荣兮，诚未遇其匹合。谓骐骥兮安归？谓凤皇兮安栖？变古易俗兮世衰，今之相者兮举肥。骐骥伏匿而不见兮，凤凰高飞而不下。鸟兽犹知怀德兮，何云贤士之不处！骥不骤进而求服兮，凤亦不贪而妄食。君弃远而不察兮，虽愿忠其焉得？欲寂寞而绝端兮，窃不敢忘初之厚德。独悲愁其伤人兮，冯郁郁其何极！

霜露惨凄而交下兮，心尚幸其弗济。霰雪雾糅其增加兮，乃知遭命之将至。愿徼幸而有待兮，汩莽莽兮与野草同死。愿自直而径往兮，路壅绝而不通。欲循道而平驱兮，又未知其所从。然中路而迷惑兮，自压按而学诵。性愚陋以褊浅兮，信未达乎从容。窃美申包胥之气晟兮，恐时世之不固。何时俗之工巧兮？灭规矩而改凿！独耿介而不随兮，愿慕先圣之遗教。处浊世而显荣兮，非予心之所乐。与其无义而有名兮，宁穷处而守高！食不偷而为饱兮，衣不苟而为温！窃慕诗人之遗风兮，愿托志乎素餐。蹇充倔而无端兮，汩莽莽而无垠。无衣裘以御冬兮，恐溘死不得见乎阳春。

靓杪秋之遥夜兮，心缭悷而有哀。春秋逴逴而日高兮，然惆怅而自悲。四时递来而卒岁兮，阴阳不可与俪偕。白日晼晚其将入兮，明月销铄而减毁。岁忽忽而遒尽兮，老冉冉而愈弛。心摇悦而日幸兮，然怊怅而无冀。中僭恻之凄怆兮，长太息而增欷。年洋洋以日往兮，老嵺廓而无处。事亹亹而觊进兮，蹇淹留而踌躇。

何泛滥之浮云兮，猋壅蔽此明月？忠昭昭而愿见兮，然霠曀而莫达！愿皓日之显行兮，云蒙蒙而蔽之。窃不自料而愿忠兮，或黕点而污之。尧、舜之抗行兮，嘹冥冥而薄天。何险巇之嫉妒兮，被以不慈之伪名？彼日月之照明兮，尚黯黮而有瑕。何况一国之事兮，亦多端而胶加。被荷稠之晏晏兮，然潢洋而不可带。既骄美而伐武兮，负左右之耿介。憎愠怆之修美兮，好夫人之慷慨。众踥蹀而日进兮，美超远而逾迈。农夫辍耕而容与兮，恐田野之芜秽。事绵绵而多私兮，窃悼后之危败。世雷同而炫曜兮，何毁誉之昧昧！今修饰而窥镜兮，后尚可以窜藏。愿寄言夫流星兮，羌倏忽而难当。卒壅蔽此浮云兮，下暗漠而无光。

尧、舜皆有所举任兮，故高枕而自适。谅无怨于天下兮，心焉取此怵惕？乘骐骥之浏浏兮，驭安用夫强策？谅城郭之不足恃兮，虽重介之何益！邅翼翼而无终兮，忳惛惛而愁约。生天地之若过兮，功不成而无效。愿沉滞而不见兮，尚欲布名乎天下？然潢洋而不遇兮，直怐愁而自若。莽洋洋而无极兮，忽翱翔之焉薄？国有骥而不知乘兮，焉皇皇而更索？宁戚讴于车下兮，桓公闻而知之。无伯乐之善相兮，今谁使乎誉之？罔流涕以聊虑兮，惟著意而得之。纷忳忳之愿忠兮，妒被离而鄣之。愿赐不肖之躯而别离兮，放游志乎云中。乘精气之抟抟兮，骛诸神之湛湛。骖白霓之习习兮，历群灵之丰丰。左朱雀之茇茇兮，右苍龙之足躣躣。属雷师之阗阗兮，通飞廉之衙衙。前轻椋之锵锵兮，后辎乘之从从。载云旗之委蛇兮，扈屯骑之容容。计专专之不可化兮，愿遂推而为臧。赖皇天之厚德兮，还及君之无恙。

贾谊／鹏鸟赋 有序

谊为长沙王傅，三年，有鹏鸟飞入谊舍，止于坐隅。似鸮，不祥乌也。谊既以谪居长沙，长沙卑湿，谊自伤悼，以为寿不得长，乃为赋以自广。其辞曰：

单阏之岁兮，四月孟夏，庚子日斜兮，集予舍，止于坐隅兮，貌甚闲暇。异物来萃兮，私怪其故，发书占之兮，谶言其度，曰“野鸟入窒，主人将去”。请问于鹏：“予去何之？吉乎告我，凶言其灾。淹速之度兮，语余其期。”乃叹息，举首奋翼，口不能言，请对以臆。

曰：万物变化兮，固无休息。斡流而迁兮，或推而还。形气转续兮，变化而蟺。汤穆无穷兮，胡可胜言？祸兮福所倚，福兮祸所伏，忧喜聚门兮，吉凶同域。彼吴强大兮，夫差以败；越栖会稽兮，勾践霸世。斯游遂成兮，卒被五刑；傅说胥靡兮，乃相武丁。夫祸之与福兮，何异纠？命不可说兮，孰知其极？水激则旱兮，矢激则远。万物回薄兮，振荡相转。云蒸雨降兮，纠错相纷。大钧播物兮，坱比无垠。天不可预虑兮，道不可预谋。迟速有命兮，焉识其时？

且夫天地为炉兮，造化为工；阴阳为炭兮，万物为铜。合散消息兮，安有常则？千变万化兮，未始有极！忽然为人兮，何足控抟？化为异物兮，又何足患？小智自私兮。贱彼贵我；达人大观兮，物无不可。贪夫徇财兮，烈士徇名；夸者死权兮，品庶每生。怵追之徒兮，或趋西东；大人不曲兮，意变齐同。愚士系俗兮，窘若囚拘；至人遗物兮，独与道俱。众人惑惑兮；好恶积亿；真人恬漠兮，独与道息。

释智遗形兮，超然自丧；寥廓忽荒兮，与道翱翔。乘流则逝兮，得坻则止；纵躯委命兮，不私与己。其生兮若浮，其死兮若休；澹乎若深渊之静，泛乎若不系之舟。不以生故自宝兮，养空而浮；德人无累兮，知命不忧。细故蒂芥兮，何足以疑！

贾谊／惜誓

惜余年老而曰衰兮，岁忽忽而不反。登苍天而高举兮，历众山而日远。观江河之纡曲兮，离四海之沾濡。攀北极而一息兮，吸沆瀣以充虚。飞朱鸟使先驱兮，驾太乙之象舆。苍龙蚴虬于左骖兮，白虎骋而为右。建日月以为盖兮，载玉女于后车。驰骛于杳冥之中兮，休息乎昆仑之墟。

乐穷极而不厌兮，愿从容乎神明。涉丹水而驰骋兮，右大夏之遗风。黄鹄之一举兮，知山川之纡曲；再举兮，睹天地之圜方。临中国之众人兮，托回飙乎尚羊。乃至少原之野兮，赤松、王乔皆在旁。二子拥瑟而调均兮，予因称乎清商。澹然而自乐兮，吸众气而翱翔。念我长生而久迁兮，不如反予之故乡。

黄鹄后时而寄处兮，鸱枭群而制之；神龙失水而陆居兮，为蝼蚁之所裁。夫黄鹄神龙犹如此兮，况贤者之逢乱世哉！

寿冉冉而日衰兮，固儃回而不息。俗流从而不止兮，众枉聚而矫直。或偷合而苟进兮，或隐居而深藏。苦称量之不审兮，同权概而就衡。或推移而苟容兮，或直言之谔谔。伤诚是之不察兮，并纫茅丝以为索。

方世俗之幽昏兮，眩白黑之美恶。放山渊之龟玉兮，相与贵夫砾石。梅伯数谏而至醢兮，来革顺志而用国。悲仁人之尽节兮，反为小人之所贼。比干忠谏而剖心兮，箕子被发而佯狂。水背流而源竭兮，木去根而不长。非重躯以虑难兮，惜伤身之无功。

已矣哉！独不见夫鸾凤之高翔兮，乃集大皇之野。循四极而回周兮，见盛德而后下。彼圣人之神德兮，远浊世而自藏。使麒麟可得羁而系兮，又何以异乎犬羊？

枚乘／七发

楚太子有疾，而吴客往问之，曰：“伏闻太子玉体不安，亦少间乎？”太子曰：“惫。谨谢客。”客因称曰：“今时天下安宁，四宇和平。太子方富于年，意者久耽安乐，曰夜无极，邪气袭逆，中若结圠；纷屯澹淡，嘘唏烦酲，惕惕怵怵，卧不得瞑；虚中重听，恶闻人声，精神越渫，百病咸生；聪明眩曜，悦怒不平，久执不废，大命乃倾。太子岂有是乎？”太子曰：“谨谢客。赖君之力，时时有之，然未至于是也。”客曰：“今夫贵人之子，必宫居而闺处，内有保母，外有傅父，欲交无所。饮食则温淳甘脆，腥肥厚；衣裳则杂遝曼暖，焯烁热暑。虽有金石之坚，犹将销铄而挺解也，况其在筋骨之间乎哉？故曰：纵耳目之欲，恣支体之安者，伤血脉之和。且夫出舆入辇，命曰蹷痿之机；洞房清宫，命曰寒热之媒；皓齿娥眉，命曰伐性之斧；甘脆肥，命曰腐肠之药。今太子肤色靡曼，四支委随，筋骨挺解，血脉淫濯，手足惰窳；越女侍前，齐姬奉后，往来游宴，纵恣乎曲房隐间之中。此甘餐毒药，戏猛兽之爪牙也。所从来者至深远，淹滞永久而不废，虽令扁鹊治内，巫咸治外，尚何及哉？今如太子之病者，独宜世之君子，博闻强识，承问语事，变度易意，常无离侧，以为羽翼。淹沉之乐，浩唐之心，遁佚之志，其奚由至哉？”太子曰：“诺。病已，请事此言。”客曰：“今太子之病，可无药石针刺灸疗而已，可以要言妙道说而去也，不欲闻之乎？”太子曰：“仆愿闻之。”

客曰：“龙门之桐，高百尺而无枝，中郁结之轮菌，根扶疏以分离。上有千仞之峰，下临百丈之溪。湍流遡波，又澹淡之，其根半死半生。冬则烈风漂霰飞雪之所激也，夏则雷霆霹雳之所感也。朝则鹂黄鸣焉，莫则羇雌迷鸟宿焉。独鹄晨号乎其上鹍鸡哀鸣翔乎其下。于是背秋涉冬，使琴挚斫斩以为琴，野茧之丝以为弦，孤子之钩以为隐，九寡之珥以为约。使师堂操《畅》，伯子牙为之歌，歌曰：‘麦秀兮雉朝飞，向虚壑兮背槁槐，依绝区兮临回溪。’飞鸟闻之，翕翼而不能去；野兽闻之，垂耳而不能行；蚑娇蝼蚁闻之，拄喙而不能前。此亦天下之至悲也，太子能强起听之乎？”太子曰：“仆病，未能也。”

客曰：“牛之腴，菜以笋蒲；肥狗之和，冒以山肤；楚苗之实，安胡之饭，抟之不解，一啜而散。于是使伊尹煎熬，易牙调和，熊蹯之臑，勺药之酱，薄耆之炙，鲜鲤之绘，秋黄之苏，白露之茹。兰英之酒，酌以涤口。山梁之餐，豢豹之胎。小饭大欼，如汤沃雪。此亦天下之至美也，太子能强起尝之乎？”太子曰：“仆病，未能也。”

客曰：“钟、岱之牡，齿至之车，前似飞鸟，后类距虚；穱麦服处，躁中烦外，羁坚辔，附易路。于是伯乐相其前后，王良、造父为之御，秦缺、楼季为之右。此两人者，马佚能止之，车覆能起之。于是使射千镒之重，争千里之逐。此亦天下之至骏也，太子能强起乘之乎？”太子曰：“仆病，未能也。”

客曰：“既登景夷之台，南望荆山，北望汝海，左江右湖，其乐无有！于是使博辩之士，原本山川，极命草木，比物属事，离辞连类。浮游览观，乃下置酒于虞怀之宫。连廊四注，台城层构，纷纭玄绿；辇道邪交，黄池纡曲。溷章、白鹭，孔雀、鹄鹓雏、翠鬣、紫缨，螭龙、德牧，邕邕群鸣；阳鱼腾跃，奋翼振鳞。漃漻蓼，蔓草芳苓；女桑河柳，素叶紫茎；苗松豫章，条上造天；梧桐并榈，极望成林。众芳芬郁，乱于五风。从容猗靡，消息阳阴。列坐纵酒，荡乐娱心。景春佐酒，杜连理音。滋味杂陈，肴糅错该。练色娱目，流声悦耳。于是乃发《激楚》之结风，扬郑、卫之皓乐。使先施、征舒、阳文、段干、吴娃、闾娵、傅予之徒，杂裾垂髾，目窕心与。揄流波，杂杜若，蒙清尘，被兰泽，嬿服而御。此亦天下之靡丽皓侈广博之乐也，太子能强起游乎？”太子曰：“仆病，未能也。”

客曰：“将为太子训骐骥之马，驾飞轮之舆，乘牡骏之乘，右夏服之劲箭，左乌号之雕弓，游涉乎云林，周驰乎兰泽，弭节乎江浔；掩青频，游清风，陶阳气，荡春心，逐狡兽，集轻禽。于是极犬马之才，困野兽之足，穷相御之智巧。恐虎豹，慴鸷鸟，逐马鸣镳，鱼跨麇角，履游麕兔，蹈践麖鹿。汗流沫坠，冤伏陵窘，无创而死者，固足充后乘矣。此校猎之至壮也，太子能强起游乎？”太子曰：“仆病，未能也。”然阳气见于眉宇之间，侵淫而上，几满大宅。客见太子有悦色也，遂推而进之曰：“冥火薄天，兵车雷运；旌旗偃蹇，羽毛肃纷。驰骋角逐，慕味争先。徼墨广博，望之有圻。纯粹全牺，献之公门。”太子曰：“善。愿复闻之。”客曰：“未既。于是榛林深泽，烟云暗莫，兕虎并作；毅武孔猛，袒裼身薄。白刃硙硙，矛戟交错。收获掌功，赏赐金帛。掩肆若，为牧人席。旨酒嘉肴，羞炰脍炙，以御宾客。涌觞并起，动心惊耳。诚必不悔，决绝以诺。贞信之色，形于金石。高歌陈唱，万岁无。此真太子之所喜也，能强起而游乎？”太子曰：“仆甚愿从，直恐为诸大夫累耳。”然而有起色矣。

客曰：“将以八月之望，与诸侯远方交游兄弟并往，观涛乎广陵之曲江。至则未见涛之形也，徒观水力之所到，则恤然足以骇矣。观其所驾轶者、所擢拔者、所扬汩者、所温汾者、所涤汔者，虽有心略辞绐，固未能缕形其所由然也。倪兮忽兮，聊兮傈兮，混汩汩兮；忽兮慌兮，俶兮傥兮，浩瀁兮，慌旷旷兮。秉意乎南山，通望乎东海。虹洞兮苍天，极虑乎崖涘。流揽无穷，归神日母。汩乘流而下降兮，或不知其所止。或纷纭其流折兮，忽缪往而不来。临朱汜而远逝兮，中虚烦而益怠。莫离散而发曙兮，内存心而自持。于是澡概胸中，洒练五藏，澹澉手足，颒濯发齿。揄弃恬怠，输写淟浊。分决狐疑，发皇耳目。当是之时，虽有淹病滞疾，犹将伸伛起躄，发瞽披聋，而观望之也，况直眇小烦懑、酲病酒之徒哉？故曰发蒙解惑，不足以言也！”太子曰：“善。然则涛何气哉？”客曰：“不记也。然闻于师曰，似神而非者三：疾雷闻百里；江水逆流，海水上潮；山出内云，日夜不止。衍溢漂疾，波涌而涛起。其始起也，洪淋淋焉，若白鹭之下翔；其少进也，浩浩如素车白马帷盖之张；其波涌而云乱，扰扰焉如三军之腾装；其旁作而奔起也，飘飘焉如轻车之勒兵，六驾蛟龙，附从太白，纯驰浩霓，前后络绎，印印，椐椐强强，莘莘将将。壁垒重坚，沓杂似军行，訇隐匈磕，轧盘涌裔，原不可当。观其两旁，则滂勃怫郁，闇漠感突，上击下碎。有似勇壮之卒，突怒而无畏，蹈壁冲津，穷曲随隈。逾岸出追，遇者死，当者坏。初发乎或围之津涯，荄轸谷分。回翔青篾，衔枚檀桓。弭节伍子之山，通厉胥母之场。陵赤岸，篲扶桑，横奔似雷行。诚奋厥武，如振如怒。沌沌浑浑，状如奔马；混混庉庉，声如雷鼓。发怒庢沓，清升逾跇，侯波奋振，合战于藉藉之口。鸟不及飞。鱼不及回，战不及走。纷纷翼翼，波涌云乱。荡取南山，背击北岸；覆亏丘陵，平夷西畔。险险戏戏，崩坏陂池，决胜乃罢。汩潺湲，披扬流洒。横暴之极，鱼鳖失势，颠倒偃侧。沈沈湲湲，蒲伏连延。神物怪疑，不可胜言。直使人踣焉，洄暗凄怆焉。此天下怪异诡观也。太子能强起观之乎？”太子日：“仆病，未能也。”

客曰：“将为太子奏方术之士有资略者，若庄周、魏牟、杨朱、墨翟、便蜗、詹何之伦，使之论天下之精微，理万物之是非。孔、老览观，孟子持筹而算之，万不失一。此亦天下要言妙道也，太子岂欲闻之乎？”于是太子据几而起，曰：“涣乎若一听圣人辩士之言。”涊然汗出，霍然病已。

东方朔／答客难

客难东方朔曰：“苏秦、张仪，一当万乘之主，而身都卿相之位，泽及后世；今子大夫修先王之术，慕圣人之义，讽诵《诗》《书》百家之言不可胜数，著于竹帛，唇腐齿落，服膺而不释，好学乐道之效，明白甚矣。自以智能海内无双，则可谓博闻辩智矣。然悉力尽忠，以事圣帝，旷曰持久，官不过侍郎，位不过执戟，意者尚有遗行邪？同胞之徒，无所容居，其故何也？”

东方先生喟然长息，仰而应之，曰：“是固非子之所能备！彼一时也，此一时也，岂可同哉？夫苏秦、张仪之时，周室大坏，诸侯不朝，力政争权，相禽以兵，并为十二国，未有雌雄，得士者强，失士者亡，故谈说行焉；身处尊位，珍宝充内，外有廪仓，泽及后世，子孙长享。今则不然，圣帝流德，天下震慑，诸侯宾服，连四海之外以为带，安于覆盂，动犹运之掌，贤不肖何以异哉？遵天之道，顺地之理，物无不得其所。故绥之则安，动之则苦；尊之则为将，卑之则为虏；抗之则在青云之上，抑之则在深泉之下；用之则为虎，不用则为鼠。虽欲尽节效情，安知前后？夫天地之大，士民之众，竭精谈说，并进辐凑者，不可胜数！悉力慕之，困于衣食，或失门户。使苏秦、张仪与仆并生于今之世，曾不得掌故，安敢望侍郎乎！《传》曰：‘天下无害，虽有圣人，无所施才；上下和同，虽有贤者，无所立功。’故曰时异事异。以上言天下太平，有才亦无所用之

“虽然，安可以不务修身乎哉？《诗》曰：‘鼓钟于宫，声闻于外’；‘鹤鸣于九皋，声闻于天’。苟能修身，何患不荣？太公体行仁义，七十有二，乃设用于文、武，得信厥说，封于齐，七百岁而不绝。此士所以日夜孳孳，修学敏行而不敢怠也。辟若鹡鸰，飞且鸣矣。《传》曰：‘天不为人之恶寒而辍其冬，地不为人之恶险而辍其广，君子不为小人之匈匈而易其行’；‘天有常度，地有常形，君子有常行’；‘君子道其常，小人计其功’。以上言无论见用与否，总宜好学修身

“《诗》云：‘礼义之不愆，何恤人之言！’故曰：‘水至清则无鱼，人至察则无徒’；‘冕而前旒，所以蔽明；黈纩充耳，所以塞聪’。明有所不见，聪有所不闻，举大德，赦小过，无求备于一人之义也。‘枉而直之，使自得之；优而柔之，使自求之；揆而度之，使自索之。’盖圣人之教化如此，欲其自得之。自得之，则敏且广矣。今世之处士，魁然无徒，廓然独居。上观许由，下察接舆，计同范蠡，忠合子胥，天下和平，与义相扶，寡耦少徒，固其宜也，子何疑于我哉？以上言人言不足畏，解“尚有遗行”一句

“若夫燕之用乐毅，秦之用李斯，郦食其之下齐，说行如流，曲从如环；所欲必得，功若丘山；海内定，国家安。是遇其时也，子又何怪之邪！语曰：‘以管窥天，以蠡测海，以莛撞钟。’岂能通其条贯、考其文理、发其音声哉？由是观之，譬犹鼱鼩之袭狗，孤豚之咋虎，至则靡耳，何功之有？今以下愚而非处士，虽欲勿困，固不得已。此适足以明其不知权变，而终惑于大道也！”

司马相如／子虚赋

楚使子虚使于齐，王悉发车骑，与使者出畋。畋罢，子虚过奼乌有先生，亡是公存焉。坐定，乌有先生问曰：“今曰畋乐乎？”子虚曰：“乐。”“获多乎？”曰：“少。”“然则何乐？”对曰：“仆乐齐王之欲夸仆以车骑之众，而仆对以云梦之事也。”曰：“可得闻乎？”子虚曰：“可。王车驾千乘，选徒万骑，畋于海滨。列卒满泽，罘网弥山。掩兔辚鹿，射麋脚麟；骛于盐浦，割鲜染轮。射中获多，矜而自功，顾谓仆曰：‘楚亦有平原广泽游猎之地、饶乐若此者乎？楚王之猎，孰与寡人乎？’仆下车对曰：‘臣，楚国之鄙人也。幸得宿卫十有余年，时从出游，游于后园，览于有无，然犹未能遍睹也，又焉足以言其外泽乎？’齐王曰：‘虽然，略以子之所闻见而言之。’

“仆对曰：‘唯唯。臣闻楚有七泽，尝见其一，未睹其余也。臣之所见，盖特其小小者耳，名曰云梦。云梦者，方九百里，其中有山焉。其山则盘纡茀郁，隆崇峯崒；岑崟参差，日月蔽亏。交错纠纷，上干青云；罢池陂陀，下属江河。其土则丹青赭垩，雌黄白坿，锡碧金银，众色炫耀，照烂龙鳞。其石则赤玉玫瑰，琳琘昆吾，瑊功玄厉，瑌石碔砆。以上叙山上石

“其东则有蕙圃，衡兰、芷若，芎、菖蒲，江蓠、麋芜，诸柘、巴苴。其南则有平原广泽，登降陁靡，案衍坛曼，缘以大江，限以巫山。其高燥则生葳、菥、苞、荔，薜、莎、青；其埤湿则生藏茛、蒹葭，东、雕胡，莲藕、觚卢，菴闾、轩于。众物居之，不可胜图。此叙南有平原广泽，似最宜畋猎之地，而下文叙猎，猎但在东西北三处，而不及南之广泽，盖虚实互相备也

其西则有涌泉清池，激水推移，外发芙蓉、菱华，内隐巨石、白沙。其中则有神龟、蛟鼍，瑇瑁、鳖鼋。其北则有阴林，其树楩、楠、豫章，桂、椒、木兰，檗、离、朱杨，樝、梨、梬、栗，橘、柚芬芳。其上则有鹓雏、孔鸾，腾远、射干。其下则有白虎、玄豹，蟃蜒、犴。于是乎乃使诸之伦，手格此兽。以上东西南北，开下畋猎之地

“楚王乃驾驯骏之驷，乘雕玉之舆；靡鱼须之桡旃，曳明月之珠旗；建干将之雄戟，左乌号之雕弓，右夏服之劲箭。阳子参乘，孅阿为御。案节未舒，即陵狡兽。蹵蛩蛩，辚距虚，轶野马，穗陶騇，乘遗风，射游骐。倏眒倩浰，雷动猋至，星流霆击。弓不虚发，中必决眦，洞胸达掖，绝乎心系，获若雨兽，揜草蔽地。于是楚王乃弭节徘徊，翱翔容与，览乎阴林，观壮士之暴怒，与猛兽之恐惧，徼受诎，殚睹众物之变态。以上猎于阴林，即上文“北有阴林”也

“于是郑女曼姬，被阿，揄纻缟，杂纤罗，垂雾毅。襞积褰绉，纡徐委曲，郁桡溪谷；衯衯裶裶，扬袘戊削，蜚谶垂髾。“襞积”至“溪谷”三句，“衯衯”至“垂髾”三句，皆下二句用韵。

扶舆猗靡，翕呷萃蔡；下靡兰蕙，上拂羽盖。错翡翠之威蕤，缪绕玉绥。眇眇忽忽，若神仙之髣髴。于是乃相与獠于蕙圃，媻姗勃窣，上下金堤，揜翡翠，射，微矰出，娥缴施，弋白鹄，连驾鹅，双鸽下，玄鹤加。怠而后发，游于清池，浮文鹚，扬旌栧，张翠帷，建羽盖，罔瑇瑁，钩紫贝。金鼓，吹鸣籁，榜人歌，声流喝，水虫骇，波鸿沸，涌泉起，奔扬会，礧石相击，硍硍磕磕，若雷霆之声，闻乎数百里之外。以上与众女猎于蕙圃，游于清池，即上文“东有蕙圃”、“西有清池”也

“将息獠者，击灵鼓，起烽燧，车按行，骑就队，乎淫淫，般乎裔裔。于是楚王乃登云阳之台，怕乎无为，儋乎自持，勺药之和具，而后御之。不若大王终日驰骋，曾不下舆，将割轮焠，自以为娱。臣窃观之，齐殆不如！于是齐王无以应仆也。”以上息獠

乌有先生曰：“是何言之过也！足下不远千里，来贶吾国，王悉发境内之士，备车骑之众，与使者出畋，乃欲戮力致获，以娱左右，何名为夸哉？问楚地之有无者，愿闻大国之风烈、先生之余论也。今足下不称楚王之德厚，而盛推云梦以为高奢，言淫乐而显侈靡，窃为足下不取也！必若所言，固非楚国之美也；无而言之，是害足下之信也。彰君恶，伤私义，二者无一可，而先生行之，必且轻于齐而累于楚矣。且齐，东陼巨海，南有琅邪，观乎成山，射乎之罘，浮渤澥，游孟诸；邪与肃慎为邻，右以汤谷为界。秋田乎青丘，傍徨乎海外，吞若云梦者八九，于其胸中曾不蒂芥；若乃俶傥瑰玮，异方殊类，珍怪鸟兽，万端鳞崪，充牣其中，不可胜记。禹不能名，契不能计。然在诸侯之位，不敢言游戏之乐、苑囿之大。先生又见客，是以王辞不复，何为无以应哉！”以上乌有折子虚

司马相如／上林赋

亡是公听然而笑，曰：“楚则失矣，而齐亦未为得也。夫使诸侯纳贡者，非为财币，所以述职也；封疆画界者，非为守御，所以禁淫也。今齐列为东藩，而外私肃慎，捐国逾限，越海而田，其于义故未可也。且二君之论，不务明君臣之义、正诸侯之礼，徒事争于游戏之乐、苑囿之大，欲以奢侈相胜，荒淫相越，此不可以扬名发誉，而适足以贬君自损也。

“且夫齐、楚之事又乌足道乎？君未睹夫巨丽也。独不闻天子之上林乎？左苍梧，右西极，丹水更其南，紫渊径其北；终始灞、泸，出入泾、渭，酆、镐、潦潏，纡余委蛇，经营乎其内。荡荡乎八川分流，相背而异态；东西南北，驰骛往来。出乎椒丘之阙，行乎洲淤之浦，经乎桂林之中，过乎泱漭之野。汩乎混流，顺阿而下，赴隘陿之口，触穹石，激堆琦，沸乎暴怒，汹涌彭湃。弗宓汩，逼侧泌，横流逆折，转腾潎洌，滂濞沆溉。穹隆云桡，宛胶鱕，逾波趋浥盭，莅莅下濑。批岩冲拥，奔扬滞沛，临坻注壑。沉沉隐隐，砰磅訇，潏潏淈淈、湁潗鼎沸。驰波跳沫，汩漶漂疾，悠远长怀，寂濯无声，肆乎永归。然后灏漾潢漾，安翔徐回，乎滴滴，东注太湖，衍溢陂池。以上水○“触穹石”四句，始言水之变态有力。“瀁弗”五句，极言其有力。“穹隆”四句，言其自然。“批岩”二句，承上言有力。“临坻”二句，承上言自然。“沉沉”二句，又言有力。“潏潏”二句，又言自然。“驰波”十句，皆言自然。脉络极分明也。湃、溉、濑、沛、坠、、沸为韵，怀、归、回、池为韵。而一韵之中，上有数句，又各私自为韵，如、折、冽私自为韵，盭浥浥私自为韵。古人平去通用，则湃至池本为一韵矣

“于是乎蛟龙赤螭，渐离，鰅鰫鰬鮀禺禺魼鳎，捷鳍掉尾，振鳞奋翼，潜处乎深岩；鱼鳖欢声，万物众夥，明月珠子，的江靡，蜀石黄碝，水玉磊砢，磷磷烂烂，采色澔汗，藂积乎其中；鸿鹔鹄鸨，驾鹅属玉，交精旋目，烦鹜庸渠，箴疵卢，群浮乎其上。泛淫泛滥，随风澹淡，与波摇荡，奄薄水渚，唼喋菁藻，咀嚼菱藕。以上水中之物

“于是乎崇山矗矗，巃嵸崔巍，深林巨木，崭岩参差。九嵕嶻薛，南山峨峨，岩陁甗锜锜，摧崣崛崎。振溪通谷，蹇产沟渎，谽呀豁閜，阜陵别，崴磈嵔廆，丘虚堀礨，隐辚郁，登降施靡。陂池貏豸，沉溶淫鬻，散涣夷陆，亭皋千里，靡不被筑。以上山

揜以绿蕙，被以江蓠，糅以蘪芜，杂以留夷；布结缕，攒戾莎，揭车衡兰，稿本射干，茈姜蘘荷，葳持若荪，鲜支黄砾，蒋苎青，布濩闳泽，延曼太原，离靡广衍。应风披靡，吐芳扬烈，郁郁菲菲，众香发越，胖蚃布写，晻殽咇茀。以上山上之草

“于是乎周览泛观，缜纷轧芴，芒芒恍忽。视之无端，察之无涯。日出东沼，入乎西陂。其南则隆冬生长，踊水跃波；其兽则猜旄獏犛，沉牛麈糜，赤首圜题，穷奇象犀。其北则盛夏含冻裂地，涉冰揭河；其兽则麒麟角端，騊駼橐驼，蛩蛩弹，驴骡。以上总写苑中气象，点出名兽，即为下文畋猎张本

“于是乎离宫别馆，弥山跨谷。高廊四注，重坐曲阁。华榱璧珰，辇道属。步櫩周流，长途中宿。夷嵕筑堂，累台增成，岩窔洞房。俯杳眇而无见，仰攀橑而扪天。奔星更于闺闼，宛虹拖于楯轩。青龙蚴蟉于东厢，象舆婉惮于西清。灵圄燕于闲馆，偓俭之伦暴于南荣。醴泉涌于清室，通川过于中庭；盘石振崖，嵌岩倚倾。嵯峨嶫，刻削峥嵘。玫瑰碧琳，珊瑚丛生。瑉玉旁唐，玢豳文鳞。赤瑕荦，杂臿其间。晁采琬琰，和氏出焉。以上宫室

“于是乎卢橘夏熟，黄甘橙楱，枇杷燃柿，亭柰厚朴。梬枣杨梅，樱桃蒲陶，隐夫薁棣，苔遝离支。罗乎后宫，列乎北园，丘陵，下平原。扬翠叶，杌紫茎，发红华，垂朱荣，煌煌扈扈，照曜巨野；沙棠栎楮，华枫枰栌，留落胥邪，仁频并间，搀檀木兰，豫章女贞，长千仞，大连抱，夸条直畅，实叶葰楙。猗狔丛倚，连卷佹，崔错癹骫，坑衡閜砢。垂条扶疏，落英幡，纷溶箭，猗狔从风，蓅莅卉歙，盖象金石之声，管籥之音。偨池茈虒，旋还乎后宫，杂袭累辑，被山缘谷，循阪下隰，视之无端，究之无穷。以上宫中草木

“于是乎玄猿素雌，蜼蠼飞蠝，蛭蜩蠼猱，胡豰蟾，栖息乎其间；长啸哀鸣，翩幡互经，天峤枝格，偃蹇杪颠；喻绝梁，腾殊榛，捷垂条，掉希间，牢落陆离，烂漫远迁。若此者，数百千处。娱游往来，宫宿馆舍。庖厨不徙，后宫不移，百官备具。以上宫中畜兽及离宫之多。处舍具为韵

“于是乎背秋涉冬，天子校猎，乘镂象，六玉虬，拖霓旌，靡云旗，前皮轩，后道游。孙叔奉辔，卫公参乘，扈从横行，出乎四校之中。鼓严簿，纵猎者，江河为阹，泰山为橹。车骑雷起，殷天动地，先后陆离，离散别追，淫淫裔裔，缘陵流泽，云布雨施。“施”读上声。地、裔、施为韵，而离、追、起亦平上与去为韵。

生貔豹，搏豺狼，手熊罴，足野羊；蒙鹖苏，绔白虎，被斑文，跨野马。凌三峻之危，下碛历之坻，径峻赴险，越壑厉水。椎蜚廉，弄獬豸，格虾蛤，铤猛氏，羂褭，射封豕。箭不苟害，解脰陷脑；弓不虚发，应声而倒。以上天子校各部曲将帅之猎

“于是乘舆弭节徘徊，翱翔往来，睨部曲之进退，览将帅之变态。然后侵淫促节，儵夐远去，流离轻禽，蹴履狡兽。轊白鹿，捷狡兔。轶赤电，遗光耀，追怪物，出宇宙。弯蕃弱，满白羽。射游枭，栎蜚遽。择肉而后发，先中而命处，弦矢分，艺殪仆。然后扬节而上浮，凌惊风，历骇猋，与神俱。躏玄鹤，乱昆鸡，遒孔鸾。拂翳鸟，捎风皇，捷鹓雏，揜焦明。道尽途殚，回车而还，消摇乎襄羊，降集乎北纮，率乎直指，晻乎反乡。以上天子亲猎而还

蹷石阙，历封峦，过鹊，望露寒，下棠梨，息宜春。西驰宣曲，濯鹢牛首，登龙台，掩细柳。观士大夫之勤略，均猎者之所得获，徒车之所轥轹，步骑之所蹂若，人臣之所蹈藉，与其穷极倦，惊惮詟伏，不被创刃而死者，他他藉藉，填坑满谷，掩平弥泽。以上天子还历各处，数猎者之所获

“于是乎游戏懈怠，置酒乎颢天之台，张乐乎胶葛之宇。撞千石之钟，立万石之虡。建翠华之旗，树灵鼍之鼓。奏陶唐氏之舞，听葛天氏之歌。千人唱，万人和。山陵为之震动，川谷为之荡波。巴渝、宋、蔡，淮南《干遮》，文成颠歌。族居递奏，金鼓迭起，铿枪闛鞈，洞心骇耳。荆、吴、郑、卫之声，《韶》《濩》《武》《象》之乐，阴淫案衍之音。鄢、郢缤纷，《激楚》结风，俳优侏儒，《狄鞮》之倡。所以娱耳目、乐心意者，丽靡烂漫于前，靡曼美色于后。若夫青瑟、宓妃之徒，绝殊离俗，妖冶娴都，靓妆刻饰，便嬛绰约，柔桡嫂嫂，妩媚孅弱，曳独茧之褕绁，眇阎易以恤削。便姗嫳屑，与俗殊服。芬芳沤郁，酷烈淑郁。皓齿粲烂，宜笑的，长眉连娟，微睇绵藐，色授魂与，心愉于侧。以上置酒张乐

“于是酒中乐酣，天子芒然而思，似若有亡，日：‘嗟乎，此大奢侈！朕以览听余闲，无事弃日，顺天道以杀伐，时休息于此。恐后叶靡丽，遂往而不返，非所以为继嗣创业垂统也！’于是乎乃解酒罢猎，而命有司曰：‘地可垦辟，悉为农郊，以赡萌隶；聩墙填堑，使山泽之人得至焉’；实陂池而勿禁，虚宫馆而勿仞。发仓廪以救贫穷，补不足，恤鳏寡，存孤独；出德号，省刑罚；改制度，易服色，革正朔，与天下为更始。’

“于是历吉日以斋戒，袭朝服，乘法驾，建华旗，鸣玉鸾，游于六艺之囿，驰骛乎仁义之途；览观《春秋》之林，射《狸首》，兼《驺虞》，弋玄鹤，舞干戚。“干戚，”疑当作“干羽”，此处当用韵，不似四句乃韵者。载云罕，揜群《雅》，悲《伐檀》，乐乐胥，修容乎《礼》园，翱翔乎《书》圃。述《易》道，放怪兽，登明堂，坐清庙。次群臣，奏得失，四海之内，靡不受获。于斯之时，天下大悦，乡风而听，随流而化。卉然兴道而迁义，刑错而不用，德隆于三王，而功羡于五帝。若此，故猎乃可喜也！

“若夫终日驰骋，劳神苦形；罢车马之用，抏士卒之精，费府库之财，而无德厚之恩。务在独乐，不顾众庶，忘国家之政，贪雉兔之获，则仁者不由也。从此观之，齐楚之事，岂不哀哉！地方不过千里，而囿居九百，是草木不得垦辟，而人无所食也。夫以诸侯之细，而乐万乘之侈，仆恐百姓被其尤也！”

于是二子愀然改容，超若自失，逡巡避席，曰：“鄙人固陋，不知忌讳，乃今日见教，谨受命矣！”

司马相如／大人赋

世有大人兮，在乎中州。宅弥万里兮，曾不足以少留。悲世俗之迫隘兮，朅轻举而远游。乘绛幡之素霓兮，载云气而上浮。建格泽之修竿兮，总光耀之采旄。垂旬始以为惨兮，曳彗星而为髾。掉指桥以偃蹇兮，又猗抳以招摇。揽搀抢以为旌兮，靡屈虹而为绸。红杳渺以眩湣兮，焱风涌而云浮。

驾应龙象舆之蠖略逶丽兮，骖赤螭青蛇之蚴蠼宛蜒。低印天娇据以骄骜兮，诎折隆穷蠼以连卷。沛艾赳螑仡以佁儗兮，放散畔岸骧以孱颜。跮踱輵辖容以委丽兮，绸缪偃蹇怵以梁倚。纠蓼叫奡蹋以届路兮，蔑蒙踊跃腾而狂趭。莅飒卉歙焱至电过兮，焕然雾除，霍然云消。邪绝少阳而登太阴兮，与真人乎相求。

互折窈窕以右转兮，横厉飞泉以正东。悉征灵圉而选之兮，部署众神于摇光。使五帝先导兮，反太一而从陵阳。左玄冥而右黔雷兮，前长离而后潏湟。厮征伯侨而役羡门兮，诏岐伯使尚方。祝融惊而跸御兮，清氛气而后行。

屯余车其万乘兮，云盖而树华旗。使句芒其将行兮，吾欲往乎南娭。历唐尧于崇山兮，过虞舜于九疑。纷湛湛其差错兮，杂遝胶葛以方驰。骚扰冲苁其相纷挈兮，滂濞泱轧洒以林离。钻罗列聚丛以茏茸兮，衍曼流烂痑以陆离。径入雷室之砰磷郁律兮，洞出鬼谷之崛礧崴魁。遍览八纮而观四荒兮，朅渡九江而越五河。经营炎火而浮弱水兮，杭绝浮渚而涉流沙。

奄息总极泛滥水嬉兮，使灵娲鼓瑟而舞冯夷。时若将混浊兮，召屏翳、诛风伯而刑雨师。西望昆仑之轧沏洗忽兮，直径驰乎三危。排阊阖而入帝宫兮，载玉女而与之归。登阆风而遥集兮，亢鸟腾而一止。低回阴山翔以纡曲兮，吾乃今目睹西王母嚯然自首。戴胜而穴处兮，亦幸有三足乌为之使。必长生若此而不死兮，虽济万世不足以喜！

回车蝎来兮，绝道不周，会食幽都。呼吸沆瀣兮餐朝霞，噍咀芝英兮叽琼华。殓侵浔而高纵兮，纷鸿溶而上厉。贯列缺之倒景兮，涉丰隆之滂沛。驰游道而修降兮，骛遗雾而远逝。

迫区中之隘陕兮，舒节出乎北垠。遗屯骑于玄阙兮，轶先驱于寒门。下峥嵘而无地兮，上寥廓而无天。视眩泯而无见兮，听倘恍而无闻。乘虚无而上假兮，超无友而独存。

司马相如／长门赋

孝武皇帝陈皇后，时得幸，颇妒。别在长门宫，愁闷悲思。闻蜀郡成都司马相如天下工为文，奉黄金百斤，为相如、文君取酒，因于解悲愁之辞。而相如为文，以悟主上，陈皇后复得亲幸。其辞曰：

夫何一佳人兮，步逍遥以自虞，魂逾佚而不反兮，形枯槁而独居。言我朝往而暮来兮，饮食乐而忘人。心慊移而不省故兮，交得意而相亲。伊予志之慢愚兮，怀贞悫之欢心。愿赐问而自进兮，得尚君之玉音。奉虚言而望诚兮，期城南之离宫。修薄具而自设兮，君曾不肯乎幸临。

廓独潜而专精兮，天飘飘而疾风。登兰台而遥望兮，神怳怳而外淫。浮云郁而四塞兮，天窈窈而昼阴。雷殷殷而响起兮，声象君之车音。飘风回而赴闺兮，举帷幄之襜襜。桂树交而相纷兮，芳酷烈之訚。孔雀集而相存兮，玄猿啸而长吟。翡翠胁翼而来萃兮，鸾凤翔而北南。

心凭噫而不舒兮，邪气壮而攻中。下兰台而周览兮，步从容于深宫。正殿块以造天兮，郁并起而穹崇。闲徙倚于东厢兮，观夫靡靡而无穷。挤玉户以撼金铺兮，声噌吰而似钟音。刻木兰以为榱兮，饰文杏以为梁。罗丰茸之游树兮，离楼梧而相撑。施瑰木之欂栌兮，委参差以槺梁。时仿佛以物类兮，象积石之将将。五色炫以相曜兮，烂耀耀而成光。错石之瓴甓兮，象瑇瑁之文章。张罗绮之幔帷兮，垂楚组之连纲。抚柱楣以从容兮，览曲台之央央。

白鹤嗷以哀号兮，孤雌踌于枯杨，日黄昏而望绝兮，怅独托于空堂。悬明月以自照兮，徂清夜于洞房。援雅琴以变调兮，奏愁思之不可长。按流徵以却转兮，声幼妙而复扬，贯历览其中操兮，意慷慨而自印。左右悲而垂泪兮，涕流离而纵横。舒息悒而增欷兮，踨履起而彷徨。

揄长袂以自翳兮，数昔日之愆殃，无面目之可显兮，遂颓思而就床。抟芬若以为枕兮，席荃兰而茝香。忽寝寐而梦想兮，魄若君之在旁。惕寤觉而元见兮，魂适迋若有亡。

众鸡鸣而愁予兮，起视月之精光。观众星之行列兮，毕昴出于东方。望中庭之蔼蔼兮，若季秋之降霜。夜曼曼其若岁兮，怀郁郁其不可再更。澹偃蹇而待曙兮，荒亭亭而复明。妾人窃自悲兮，究年岁而不敢忘。

司马相如／封禅文

伊上古之初肇，自吴穹兮生民，历选列辟，以迄乎秦。率迩者踵武，逖听者风声，纷纶葳蕤，湮灭而不称者，不可胜数。继昭、夏，崇号谥，略可道者，七十有二君。罔若淑而不昌，畴逆失而能存？轩辕之前，遐哉邈乎！其详不可得闻已。五、三、《六经》载籍之传，惟风可观也。以上浑言古昔

《书》曰：“元首明哉，股肱良哉。”因斯以谈，君莫盛于唐尧，臣莫贤于后稷。后稷创业于唐尧，公刘发迹于西戎，文王改制，爰周郅隆，大行越成；而后陵迟衰微，千载亡声。岂不善始善终哉！然无异端，慎所由于前，谨遗教于后耳。故轨迹夷易，易遵也；谌恩庞洪，易丰也；宪度著明，易则也；垂统理顺，易继也。是以业隆于襁褓，而崇冠于二后。揆厥所元，终都攸卒，未有殊尤绝迹可考于今者也。然犹蹑梁甫，登太山，建显号，施尊名。以上言周无殊异而封禅

大汉之德，逢涌原泉，沕潏曼羡；旁魄四塞，云布雾散；上畅九垓，下溯八埏。怀生之类，沾濡浸润，协气横流，武节猋逝；迩陿游原，遐阔泳沫；首恶郁没，晻昧昭晰；昆虫闿怿，回首面内。然后囿驺虞之珍群，徼糜鹿之怪兽；导一茎六穗于庖，牺双觡共柢之兽；获周余放龟于岐，招翠黄乘龙于沼。鬼神接灵圉，宾于闲馆。奇物谲诡，傲傥穷变，钦哉！符瑞臻兹，犹以为德薄，不敢道封禅。以上言汉多符瑞而不封禅

盖周跃鱼陨航，休之以燎，微夫斯之为符也！以登介丘，不亦恧乎！进让之道，何其爽与！

于是大司马进曰：“陛下仁育群生，义征不，诸夏乐贡，百蛮执贽，德侔往初，功无与二。休烈浃洽，符瑞众变，期应绍至，不特创见。意者太山、梁甫，设坛场望幸，盖号以况荣；上帝垂恩储祉，将以庆成。陛下谦让而弗发也。挈三神之欢，缺王道之仪，群臣恧焉。或谓：且天为质暗，示珍符，固不可辞；若然辞之，是太山靡记，而梁甫罔几也。亦各并世而荣，咸济厥世而屈，说者尚何称于后世而云七十二君哉？夫修德以锡符，奉命以行事，不为进越也。故圣王弗替，而修礼地祗，谒款天神，勒功中岳，以章至尊；舒盛德，发号荣，受厚福，以浸黎民。皇皇哉！斯天下之壮观，王者之卒业，不可贬也，愿陛下全之！而后因杂捂绅先生之略术，使获曜日月之末光绝炎，以展采错事；犹兼正列其义，祓饰厥文，作《春秋》一艺，将袭旧六为七，摅之无穷。俾万世得激清流，扬微波，蜚英声，腾茂实。前圣之所以永保鸿名，而常为称首者用此，宜命掌故悉奏其仪而览焉。”以上大司马请封禅

于是天子沛然改容，曰：“俞乎，朕其试哉！”乃迁思回虑，总公卿之议，询封禅之事，诗大泽之博，广符瑞之富。遂作颂曰：

自我天覆，云之油油。甘露时雨，厥壤可游。滋液渗漉，何生不育！嘉谷六穗，我穑曷蓄！匪惟雨之，又润泽之。匪惟偏之，泛布护之。万物熙熙，怀而慕思。名山显位，望君之来！君兮君兮，侯不迈哉？以上大泽之博

般般之兽，乐我君圃。白质黑章，其仪可喜。旼旼穆穆，君子之态。盖闻其声，今视其来！厥途靡从，天瑞之征。兹尔于舜，虞氏以兴！以上驺虞

濯濯之麟，游彼灵畴。孟冬十月，君徂郊祀。驰我君舆，帝用享祉。三代之前，盖未尝有！以上麟

宛宛黄龙，兴德而升。采色炫耀，焕炳辉煌。正阳显见，觉寤黎烝。于传载之，云受命所乘。以上龙

厥之有章，不必谆谆。依类托寓，谕以封峦。披艺观之，天人之际已交，上下相发允答。圣王之事，兢兢翼翼。故曰：于兴必虑衰，安必思危。是以汤、武至尊严，不失肃祗；舜在假典，顾省厥遗。此之谓也！以上因天人符瑞而进箴规

经史百家杂钞卷四

词赋之属上编二

扬雄／羽猎赋 并序

孝成帝时羽猎，雄从。以为昔在二帝三王，宫馆台榭、沼池苑囿、林麓薮泽，财足以奉郊庙、御宾客、充庖厨而已。不夺百姓膏腴谷土桑柘之地，女有余布，男有余粟，国家殷富，上下交足。故甘露零其庭，醴泉流其唐，凤皇巢其树，黄龙游其沼，麟麟臻其囿，神爵栖其林。昔者禹任益虞而上下和，草木茂；成汤好田，而天下用足。文王囿百里，民以为尚小；齐宣王囿四十里，民以为大。裕民之与夺民也。武帝广开上林，东南至宜春、鼎湖、御宿、昆吾，旁南山；西至长杨、五柞；北绕黄山，滨渭而东，周袤数百里。穿昆明池，象滇河。营建章、凤阙、神明、娑、渐台、泰液，象海水周流方丈、瀛洲、蓬莱，游观侈靡，穷妙极丽。虽颇割其三垂，以赡齐民。然至羽猎，甲车戎马、器械储偫、禁御所营，尚泰奢丽夸诩，非尧、舜、成汤、文王三驱之意也。又恐后世复修前好，不折中以泉台，故聊因校猎赋以风之。其辞曰：

或称羲农，岂或帝王之弥文哉？论者云否，各以并时而得宜，奚必同条而共贯？则泰山之封，焉得七十而有二仪？是以创业垂统者，俱不见其爽，遐迩五、三，孰知其是非？遂作颂曰：丽哉神圣，处于玄宫。富既与地乎侔訾，贵正与天乎比崇。齐桓曾不足使扶毂，楚庄未足以为骖乘。狭三王之阨僻，峤高举而大兴。历五帝之寥廓，涉三皇之登闳。建道德以为师，友仁义与为朋。以上浑颂帝业

于是玄冬季月，天地隆烈，万物权舆于内，徂落于外。帝将惟田于灵之囿，开北垠，受不周之制，以奉终始颛顼、玄冥之统。乃诏虞人典泽，东延昆邻，西驰阊阖。储积共俯，戍卒夹道。斩丛棘，夷野草。御自汧渭，经营酆镐。章皇周流，出入日月，天与地杳。尔乃虎路三嵕，以为司马；围经百里，而为殿门。外则正南极海，邪界虞渊，鸿漾沆茫，揭以崇山。营合围会，然后先置乎白杨之南，昆明灵沼之东。贲、育之伦，蒙盾负羽，杖镆邪而罗者以万计。其余荷垂天之毕，张竟野之罘，靡日月之朱竿，曳彗星之飞旗。青云为纷，虹霓为缳，属之乎昆仑之虚。涣若天星之罗，浩如涛水之波，淫淫与与，前后要遮。搀枪为闉，明月为候，荧惑司命，天弧发射。鲜扁陆离，骈衍佖路，徽车轻武，鸿絧猎猎。殷殷轸轸，被陵缘坂，夐复极远者，相与列乎高原之上；羽骑营营，昈分殊事，缤纷往来，轳不绝，若光若灭者，布乎青林之下。以上猎场之广，仪卫之盛

于是天子乃以阳晁，始出乎玄宫。撞鸿钟，建九旒，六白虎，载灵舆，蚩尤并毂，蒙公先驱。立历天之旂，曳捎星之旃，霹雳烈缺，吐火施鞭。萃沇溶，淋离廓落，戏八镇而开关。飞廉云师，吸嚊率，鳞罗布列，攒以龙翰。啾啾跄跄，入西园，切神光，望平乐，径竹林，蹂蕙圃，践兰唐。以上天子亲至猎所

举烽烈火，辔者施技，方驰千驷，狡骑万帅。虓虎之陈，从横胶，猋拉雷厉。，汹汹旭旭，天动地岌。羡漫半散，萧条数千里外。若夫壮士慷慨，殊乡别趣，东西南北，骋耆奔欲。扡苍稀。跋犀犛，蹶浮麋，斮巨挻，搏玄猿，腾空虚，距连卷，踔夭娇，娭涧间。莫莫纷纷，山谷为之风猋，林丛为之生尘。以上正赋田猎

及至获夷之徒，蹶松柏，掌蒺藜，猎蒙茏，辚轻飞，屦般首，带修蛇，钩赤豹，牵象犀，跇峦坑，超唐陂。车骑云会，登降暗蔼，泰华为旒，熊耳为缀。木仆山还，漫若天外；储与乎大浦，聊浪乎宇内。

于是天清日晏，逢蒙列訾，羿氏控弦。皇车幽，光纯天地，望舒弥辔，翼乎徐至于上兰。移围徙陈，浸淫蹴部，曲队坚重，各按行伍。壁垒天旋，神扶电击，逢之则碎，近之则破。鸟不及飞，兽不得过，军惊师骇，刮野扫地。及至罕车飞扬，武骑聿皇，蹈飞豹，羂嘄阳。追天宝，出一方，应声，击流光。野尽山穷，囊括其雌雄，沇沇溶溶，遥噱乎纮中。三军芒然，穷冗阏与，亶观乎剽禽之绁逾，犀兕之抵触，熊罴之挈玃，虎豹之凌遽。徒角抢题注，蹙竦砻怖，魂亡魄失，触辐关脰。妄发期中，进退履获，创淫轮夷，丘累陵聚。以上获禽之多

于是禽殚中衰，相与集于靖冥之馆，以临珍池。灌以岐梁，溢以江河，东瞰目尽，西畅无崖。隋珠和氏，焯烁其陂，玉石嶜鉴，眩耀青荧。汉女水潜，怪物暗冥，不可殚形，玄鸾孔雀，翡翠垂荣，王雎关关，鸿雁嘤嘤，群娱乎其中，噍噍昆鸣。凫鹥振鹭，上下砰磕，声若雷霆。乃使文身之技，水格鳞虫，凌坚冰，犯严渊，探岩排碕，薄索蛟螭。蹈獭，据鼋鼍，抾灵蠵，入洞穴，出苍梧。乘巨鳞，骑京鱼，浮彭蠡，目有虞。方椎夜光之流离，剖明月之珠胎，鞭洛水之宓妃，饷屈原与彭胥。以上水嬉

于兹乎鸿生巨儒，俄轩冕，杂衣裳，修唐典，匡《雅》《颂》，揖让于前。昭光震耀，蚃召如神。仁声惠于北狄，武谊动于南邻。是以旃裘之王，胡貉之长，移珍来享，抗手称臣。前入围口，后陈卢山。群公常伯杨朱、墨翟之徒，喟然并称曰：“崇哉乎德！虽有唐、虞、大夏、成周之隆，何以侈兹！夫古之觐东岳，禅梁基，舍此世也，其谁与哉？”

上犹谦让而未俞也，方将上猎三灵之流，下决醴泉之滋，发黄龙之穴，窥凤皇之巢，临麒麟之囿，幸神雀之林。奢云梦，侈孟诸，非章华，是灵台。罕徂离宫，而辍观游，土事不饰，木功不雕。丞民乎农桑，劝之以弗怠，侪农女使莫违。恐贫穷者不遍被洋溢之饶，开禁苑，散公储，创道德之囿，弘仁惠之虞。驰弋乎神明之囿，览观乎群臣之有亡。放雉兔，收置罘，麋鹿刍荛，与百姓共之。盖所以臻兹也。于是醇洪鬯之德，丰茂世之规，加劳三皇，勖勤五帝，不亦至乎！乃祗庄雍穆之徒，立君臣之节，崇贤圣之业，未遑苑囿之丽，游猎之靡也！因回轸还衡，背阿房，反未央。以上讽谏反之于道德

扬雄／长杨赋 并序

明年，上将大夸胡人以多禽兽。秋，命右扶风发民入南山，西自褒斜，东至弘农，南汉中，张罗罝罘，捕熊罴豪猪、虎豹狖玃、狐兔麋鹿。载以槛车，输长杨射熊馆。以网为周阹，纵禽兽其中，令胡人搏之，自取其获，上亲临观焉。是时农民不得收敛，雄从至射熊馆，还，上《长杨赋》。聊因笔墨之成文章，故借翰林以为主人，子墨为客卿以讽。其辞曰：

子墨客卿问于翰林主人曰：“盖闻圣主之养民也，仁沾而恩洽，动不为身。今年猎长杨，先命右扶风，左太华而右褒斜，椓嶻嶭而为弋，纡南山以为罝，罗千乘于林莽，列万骑于山隅。帅军踤阹，锡戎获胡，槛熊罴，拖豪猪，木拥枪累，以为储胥。此天下之穷览极观也。虽然，亦颇扰于农人，三旬有余，其廑至矣，而功不图。恐不识者，外之则以为娱乐之游，内之则不以为乾豆之事，岂为民乎哉？且人君以玄默为神，澹泊为德。今乐远出以露威灵，数摇动以罢车甲，本非人主之急务也。蒙窃惑焉。”翰林主人曰：“吁！客何谓兹耶？若客所谓，知其一，未睹其二；见其外，不识其内也。仆尝倦谈，不能一二其详，请略举其凡，而客自览其切焉。”客曰：“唯唯。”

主人曰：“昔有强秦，封豕其土，窫窳其民。凿齿之徒，相与磨牙而争之。豪俊麋沸云扰，群黎为之不康。于是上帝眷顾高祖，高祖奉命，顺斗极，运天关，横巨海，漂昆仑，提剑而叱之。所过麾城邑，下将降旗，一日之战不可殚记。当此之勤，头蓬不暇梳，饥不及餐，鞮鍪生虮蝨，介胄被沾汗，以为万姓请命乎皇天。乃展人之所诎，振人之所乏，规亿载，恢帝业，七年之间而天下密如也。以上高祖武功

“逮至圣文，随风乘流，方垂意于至宁。躬服节俭，绨衣不弊，革鞜不穿，大厦不居，木器无文。于是后宫贱瑇瑁而疏珠玑，却翡翠之饰，除雕琢之巧，恶丽靡而不近，斥芬芳而不御，抑止丝竹宴衍之乐，憎闻郑卫幼眇之声。是以玉衡正而太阶平也。以上孝文俭约

“其后熏粥作虐，东夷横畔，羌戎睚眥，闽越相乱，遐为之不安，中国蒙被其难。于是圣武勃怒，爰整其旅。乃命骠卫，汾沄沸渭，云合雷发，猋腾波流，机骇蜂轶，疾如奔星，击如震霆。碎辒，破穹庐，脑沙幕，髓余吾，遂躐乎王庭。殴橐驼，烧熐蠡，分剓单于，磔裂属国。夷坑谷，拔卤莽，刊山石。蹂尸舆厮，系累老弱。吮铤瘢耆、金镞淫夷者数十万人，皆稽颡树颌，扶服蛾伏，二十余年矣，尚不敢惕息。夫天兵四临，幽都先加；回戈邪指，南越相夷；靡节西征，羌僰东驰。是以遐方疏俗、殊邻绝党之域，自上仁所不化，茂德所不绥，莫不娇足抗首，请献厥珍。使海内澹然，永亡边城之灾、金革之患。以上武帝兵事

“今朝廷纯仁，遵道显义，并包书林，圣风云靡，英华沉浮，洋溢八区。普天所覆，莫不沾濡。士有不谈王道者，则樵夫笑之。意者以为事罔隆而不杀，物靡盛而不亏，故平不肆险，安不忘危。乃时以有年出兵，整舆竦戎，振师五柞，习马长杨，简力狡兽，校武票禽。乃萃然登南山，瞰乌弋，西厌月，东震日域。以上元、成太平宴安，故讲武以安不忘危

“又恐后代迷于一时之事，常以此为国家之大务，淫荒田猎，陵夷而不御也。是以车不安轫，日未靡旃，从者仿佛，骫属而还。亦所以奉太尊之烈，遵文武之度，复三王之田，反五帝之虞。使农不辍耰，工不下机，婚姻以时，男女莫违。出恺弟，行简易，矜劬劳，休力役，见百年，存孤弱，帅与之同苦乐。然后陈钟鼓之乐，鸣轺磬之和，建碣磍之虡，拮隔鸣球，掉八列之舞。酌允铄，肴乐胥，听庙中之雍雍，受神人之福祜。歌投《颂》，吹合《雅》。其勤若此，故真神之所劳也。以上讽谏

“方将俟元符，以禅梁甫之基，增泰山之高。延光于将来，比荣乎往号。岂徒欲淫览浮观，驰骋秔稻之地。周流梨栗之林，蹂践刍荛，夸诩众庶，盛狖猩之收，多麋鹿之获哉？且盲者不见咫尺，而离娄烛千里之隅。客徒爱胡人之获我禽兽，曾不知我亦已获其王侯！”

言未卒，墨客降席，再拜稽首，曰：“大哉，体乎！允非小人之所能及也。乃今日发矇，廓然已昭矣！”

扬雄／甘泉赋 并序

孝成帝时，客有荐雄文似相如者。上方郊祀甘泉泰畴、汾阴后土，以求继嗣，召雄待诏承明之庭。正月，从上甘泉还，奏《甘泉赋》以风。其辞曰：

惟汉十世，将郊上玄，定泰畴，雍神休，尊明号。同符三皇，录功五帝，恤胤锡羡，拓迹开统。于是乃命群僚，历吉日，协灵辰，星陈而天行。诏招摇与太阴兮，伏钩陈使当兵。属堪舆以壁垒兮，捎夔魖而扶獝狂。八神奔而警跸兮，振殷辚而军装。蚩尤之伦，带干将而秉玉戚兮，飞蒙茸而走陆梁。齐总总以撙撙，其相胶兮，猋骇云迅，奋以方攘。骈罗列布，鳞以杂沓兮，柴虒参差，鱼颉而鸟。翕赫曶霍，雾集而蒙合兮，半散昭烂，粲以成章。于是乘舆，乃登夫凤皇兮，而翳华芝。驷苍螭兮六素虬，蠖略蕤绥，漓虖糁。帅尔阴闭，霅然阳开，腾清霄而轶浮景兮，夫何旐郅偈之旖旎也！流星旄以电兮，咸翠盖而鸾旗。敦万骑于中营兮，方玉车之千乘。声骈隐以陆离兮，轻先疾雷而遗风。凌高衍之嵱兮，超纡谲之清澄。登椽栾而天门兮，驰阊阖而入凌兢。

是时未夫甘泉也，乃望登天之绎绎。下阴潜以惨廪兮，上洪纷而相错。直峣峣以造天兮，厥高庆而不可乎弥度。平原唐其坛曼兮，列新雉于林薄。攒并闾与茇葀兮，纷被丽其亡鄂。崇丘陵之驶騀兮，深沟嵚岩而为谷。离宫般以相兮，封峦石关施靡乎延属。

于是大厦云谲波诡，摧嗺而成观。仰挢首以高视兮，目冥眴而亡见。正浏滥以宏惝兮，指东西之漫漫。徒徊徊以徨徨兮，魂眇眇而昏乱。据轩而周流兮，忽坱圠而亡垠。翠玉树之青葱兮，璧马犀之瞵。金人仡仡其承钟虡兮，嵌岩岩其龙鳞。扬光曜之燎烛兮，垂景炎之圻炘。配帝居之县圃兮，象泰壹之威神。洪台崛其独出兮，北极之嶟嶟。列宿乃施于上荣兮，日月才经于秧桭。雷郁律于岩窔兮，电倏忽于墙藩。鬼魅不能自逮兮，半长途而下颠。历倒景而绝飞梁兮，浮蠛蠓而撇天。左梚枪而右玄冥兮，前熛阙而后应门。荫西海与幽都兮，涌醴汩以生川。蛟龙连蜷于东厓兮，白虎敦圉乎昆仑。览樛流于高光兮，溶方皇于西清。前殿崔巍兮，和氏玲珑。炕浮柱之飞榱兮，神莫莫而扶倾。闶阆阆其寥廓兮，似紫宫之峥嵘。骈交错而曼衍兮，隗乎其相婴。乘云阁而上下兮，纷蒙笼以棍成。曳红采之流离兮，飏翠气之宛延。袭琁室与倾宫兮，若登高眇远肃乎临渊。回猋肆其砀骇兮，翍桂椒而郁移杨。香芬茀以穹隆兮，击薄栌而将荣。芗呹肸以棍批兮，声隐而历钟。排玉户而飏金铺兮，发兰蕙与藭劳。帷弸彋其拂汩兮，稍暗暗而靓深。阴阳清浊穆羽相和兮，若夔、牙之调琴。般、弃其剞劂兮，王尔投其钩绳。虽方征侨与偓佺兮，犹仿佛其若梦。

于是事变物化，目骇耳回。盖天子穆然珍台闲馆、琁题玉英、蜎蠖濩之中，惟夫所以澄心清魂、储精垂恩、感动天地、逆厘三神者。乃搜逑索偶皋、伊之徒，冠伦魁能，函甘棠之惠，挟东征之意，相与齐乎阳灵之宫。靡薜荔而为席兮，折琼枝以为芳。吸清云之流瑕兮，饮若木之露英。集乎礼神之囿，登乎颂祇之堂。建光耀之长旓兮，昭华覆之威威。攀琁玑而下视兮，行游目乎三危。陈众车于东坑兮，肆玉而下驰。漂龙渊而还九垠兮，窥地底而上回。风而扶辖兮，鸾凤纷其衔蕤。梁弱水之濎滢兮，蹑不周之逶蛇。想西王母欣然而上寿兮，屏玉女而却宓妃。玉女亡所眺其清胪兮，宓妃曾不得施其蛾眉。方揽道德之精刚兮，侔神明与之为资。

于是钦柴宗祈，燎熏皇天，皋摇泰一。举洪颐，树灵旗，樵蒸昆上，配藜四施。东烛沧海，西耀流沙，北熿幽都，南炀丹厓。玄瓒觩，柜鬯泔淡，肸蚃丰融，懿懿芬芬。炎感黄龙兮，熛讹硕麟。选巫咸兮叫帝阍，开天庭兮延群神。傧暗蔼兮降清坛，瑞穰穰兮委如山。

于是事毕功弘，回车而归。度三峦兮偈棠黎，天阃决兮地垠开，八荒协兮万国谐。登长水兮雷鼓磕，天声起兮勇士厉。云飞扬兮雨滂沛，于胥德兮丽万世。

乱曰：崇崇圜丘，隆隐天兮。登降峛崧，单蜷垣兮。增宫差，骈嵯峨兮。岭嵘嶙峋，洞无厓兮。上天之，杳旭卉兮。圣皇穆穆，信厥对兮。徕祇郊禋，神所依兮。徘徊招摇，灵迉迡兮。光辉眩耀，降厥福兮。子子孙孙，长无极兮。

扬雄／河东赋

伊年暮春，将瘗后土，礼灵祇，谒汾阴于东郊。因兹以勒崇垂鸿，发祥陨祉，钦若神明者，盛哉铄乎，越不可载已！

于是命群臣，齐法服，整灵舆。乃抚翠凤之驾，六先景之乘。掉奔星之流旃，彏天狼之威弧。张耀日之玄旄，扬左纛，被云梢。奋电鞭，骖雷辎，鸣洪钟，建五旗。羲和司日，颜伦奉舆。风发飙拂，神腾鬼趡，千乘霆乱，万骑屈桥。嘻嘻旭旭，天地稠。簸丘跳峦，涌渭跃泾，秦神下詟，跖魂负沴，河灵矍踢，爪华蹈襄。遂臻阴宫，穆穆肃肃，蹲蹲如也。灵祇既乡，五位时叙，缊玄黄，将绍厥后。

于是灵舆安步，周流容与，以览乎介山。嗟文公而愍推兮，勤大禹于龙门。洒沉蓄于豁渎兮，播九河于东濒。登历观而遥望兮，聊浮游以经营。乐往昔之遗风兮，喜虞氏之所耕。瞰帝唐之嵩高兮，眽隆周之大宁。汩低回而不能去兮，行睨陔下与彭城。南巢之坎坷兮，易豳岐之夷平。乘翠龙而超河兮，陟西岳之峣崝。

云霏霏而来迎兮，泽渗漓而下降。郁萧条其幽蔼兮，滃泛沛以丰隆。叱风伯于南北兮，呵雨师于西东。参天地而独立兮，廓荡荡其无双。遵逝乎归来以函夏之大汉兮，彼曾何足与比功！建乾坤之贞兆兮，将悉总之以群龙。丽钩芒与骖蓐收兮，服玄冥及祝融。敦众神使式道兮，奋六经以摅颂。喻於穆之缉熙兮，过《清庙》之雍雍。轶五帝之遐迹兮，蹑三皇之高踪。既发轫于平盈兮，谁谓路远而不能从！

扬雄／反离骚

有周氏之蝉嫣兮，或鼻祖于汾隅。灵宗初谍伯侨兮，流于末之扬侯。淑周楚之丰烈兮，超既离虖皇波。因江潭而淮记兮，钦吊楚之湘累。

惟天轨之不辟兮，何纯絮而离纷？纷累以其淟涊兮，暗累以其缤纷！汉十世之阳朔兮，招摇纪于周正。正皇天之清则兮，度后土之方贞。

图累承彼洪族兮，又览累之昌辞。带钩矩而佩衡兮，履搀枪以为綦。素初贮厥丽服兮，何文肆而质？资娵娃之珍髢兮，鬻九戎而索赖。

凤皇翔于蓬陼兮，岂驾鹅之能捷？骋骅骝以曲艰兮，驴骡连蹇而齐足！枳棘之榛榛兮，猿狖拟而不敢下。灵修既信椒兰之唼佞兮，吾累忽焉而不蚤睹！

衿芰茄之绿衣兮，被芙蓉之朱裳。芳酷烈而莫闻兮，固不如襞而幽之离房。闺中容竞淖约兮，相态以丽佳。知众嫭之嫉妒兮，何必飏累之蛾眉？

懿神龙之渊潜兮，埃庆云而将举。亡春风之被离兮，孰焉知龙之所处？愍吾累之众芬兮，飏烨烨之芳苓。遭季夏之凝霜兮，庆夭而丧荣。

横江湘以南兮，云走乎彼苍吾。驰江潭之泛溢兮，将折衷乎重华。舒中情之烦或兮，恐重华之不累与。陵阳侯之素波兮，岂吾累之独见许？

精琼靡与秋菊兮，将以延夫天年。临汩罗而自陨兮，恐日薄于西山。解扶桑之总辔兮，纵令之遂奔驰。鸾皇腾而不属兮，岂独飞廉与云师！

卷薜芷与若蕙兮，临湘渊而投之。棍申椒与菌桂兮，赴江湖而沤之。费椒稰以要神兮，又勤索彼琼茅。违灵氛而不从兮，反湛身于江皋。

累既攀夫傅说兮，奚不信而遂行？徒恐之将鸣兮，顾先百草为不芳！

初累弃彼宓妃兮，更思瑶台之逸女。抨雄鸩以作媒兮，何百离而曾不壹耦？乘云之旖旎兮，望昆仑以樛流。览四荒而顾怀兮，奚必云女彼高丘？

既亡鸾车之幽蔼兮，焉驾八龙之委蛇？临江濒而掩涕兮，何有《九招》与《九歌》？夫圣哲之不遭兮，固时命之所有。虽增欷以於邑兮，吾恐灵修之不累改！

昔仲尼之去鲁兮，斐斐迟迟而周迈。终回复于旧都兮，何必湘渊与涛濑！溷渔父之歠兮，絮沐浴之振衣。弃由、聃之所珍兮，跖彭咸之所遗！

扬雄／解嘲 并序

哀帝时，丁、傅、董贤用事。诸附离之者，起家至二千石。时雄方草创《太玄》，有以自守，泊如也。人有嘲雄以“玄之尚白”，雄解之，号曰《解嘲》。其辞曰。

客嘲扬子曰：“吾闻上世之士，人纲人纪。不生则已，生必上尊人君，下荣父母，析人之珪，儋人之爵，怀人之符，分人之禄，纡青拖紫，朱丹其毂。今吾子幸得遭明盛之世，处不讳之朝，与群贤同行，历金门、上玉堂有日矣。曾不能画一奇，出一策，上说人主，下谈公卿，目如耀星，舌如电光，一从一横，论者莫当。顾默而作《太玄》五千文，枝叶扶疏，独说数十余万言，深者入黄泉，高者出苍天，大者含元气，细者入无间；然而位不过侍郎，擢才给事黄门。意者玄得无尚白乎？何为官之拓落也？”

扬子笑而应之曰：“客徒欲朱丹吾毂，不知一跌将赤吾之族也！往者周网解结，群鹿争逸，离为十二，合为六七，四分五剖，并为战国。士无常君，国无定臣，得士者富，失士者贫，矫翼厉翮，恣意所存。故士或自盛以橐，或凿坏以遁。是故邹衍以颉颃而取世资，盂轲虽连蹇，犹为万乘师。

“今大汉左东海，右渠搜，前番禺，后椒途，东南一尉，西北一候；徽以纠墨，制以锧鈇，散以礼乐，风以《诗》《书》，旷以岁月，结以倚庐。天下之士雷动云合，鱼鳞杂袭，咸营于八区。家家自以为稷、契，人人自以为皋陶。戴垂缨而谈者，皆拟于阿衡；五尺童子，羞比晏婴与夷吾。当途者升青云，失路者委沟渠。旦握权则为卿相，夕失势则为匹夫。譬若江湖之崖，渤澥之岛，乘雁集不为之多，双凫飞不为之少。

“昔三仁去而殷墟，二老归而周炽；子胥死而吴亡，种、蠡存而越霸；五投羖入而秦喜，乐毅出而燕惧，范雎以折摺而危穰侯，蔡泽以噤吟而笑唐举。故当其有事也，非萧、曹、子房、平、勃、樊、霍则不能安；当其无事也，章句之徒相与坐而守之，亦无所患。故世乱则圣哲驰骛而不足，世治则庸夫高枕而有余。

“夫上世之士，或解缚而相，或释褐而傅；或倚夷门而笑，或横江潭而渔；或七十说而不遇，或立谈而封侯；或枉千乘于陋巷，或拥篲而先驱。是以士颇得信其舌而奋其笔，窒隙蹈瑕而无所诎也。当今县令不请士，郡守不迎师，群卿不揖客，将相不俯眉；言奇者见疑，行殊者得辟。是以欲谈者卷舌而同声，欲步者拟足而投迹。向使上世之士处乎今世，策非甲科，行非孝廉，举非方正，独可抗疏，时道是非，高得待诏，下触闻罢，又安得青紫？

“且吾闻之，炎炎者灭，隆隆者绝。观雷观火，为盈为实；天收其声，地藏其热。高明之家，鬼瞰其室。攫拏者亡，默默者存。位极者宗危，自守者身全。是故知玄知默，守道之极；爰清爰静，游神之庭；惟寂惟漠，守德之宅。世异事变，人道不殊，彼我易时，未知何如。今子乃以鸱枭而笑凤皇，执蝘蜓而嘲龟龙，不亦病乎！子之笑我玄之尚白，吾亦笑子病甚，不遇俞跗与扁鹊也，悲夫！”

客曰：“然则靡《玄》无所成名乎？范、蔡以下，何必《玄》哉？”

扬子曰：“范雎，魏之亡命也。折胁摺骼，免于徽索；翕肩蹈背，扶服入橐。激印万乘之主，介泾阳、抵穰侯而代之，当也。蔡泽，山东之匹夫也。颔颐折，涕唾流沫。西揖强秦之相，搤其咽而亢其气，拊其背而夺其位，时也。天下已定，金革已平，都于洛阳，娄敬委辂脱，掉三寸之舌，建不拔之策，举中国徙之长安，适也。五帝垂典，三王传礼，百世不易，叔孙通起于枹鼓之间，解甲投戈，遂作君臣之仪，得也。吕刑靡敝，秦法酷烈，圣汉权制，而萧何造律，宜也。故有造萧何之律于唐虞之世，则悂矣！有作叔孙通仪于夏、殷之时，则惑矣！有建娄敬之策于成周之世，则缪矣！有谈范、蔡之说于金、张、许、史之间，则狂矣！

“夫萧规曹随，留侯画策，陈平出奇，功若泰山，响若坻，虽其人之赡智哉？亦会其时之可为也！故为可为于可为之时，则从；为不可为于不可为之时，则凶。若夫蔺生收功于章台，四皓采荣于南山，公孙创业于金马，骠骑发迹于祁连，司马长卿窃资于卓氏，东方朔割炙于细君，仆诚不能与此数子并，故默默独守吾《太玄》！”

扬雄／解难

客难扬子曰：“凡著书者，为众人之所好也。美味期乎合口，工声调于比耳；今吾子乃抗辞幽说，闳意眇指，独驰骋于有亡之际，而陶冶大炉，旁薄群生，历览者兹年矣，而殊不寤。亶费精神于此，而烦学者于彼，譬画者画于无形，弦者放于无声，殆不可乎？”

扬子曰：“俞。若夫闳言崇议，幽微之途，盖难于览者同也。昔人有观象于天、视度于地、察法于人者，天丽且弥，地普而深，昔人之辞，乃玉乃金。彼岂好为艰难哉？势不得已也！独不见夫翠虬绛螭之将登乎天，必耸身于苍梧之渊？不阶浮云、翼疾风、虚举而上升，则不能撠胶葛、腾九闳。日月之经不千里，则不能烛六合、耀八纮；泰山之高不嶕峣，则不能浡滃云而散歊烝。

“是以宓牺氏之作《易》也，绵络天地，经以八卦，文王附六爻，孔子错其象而彖其辞；然后发天地之臧，定万物之基。《典》《谟》之篇，《雅》《颂》之声，不温纯深润，则不足以扬鸿烈而章缉熙。盖胥靡为宰，寂寞为尸；大味必淡，大音必希；大语叫叫，大道低回。

“是以声之眇者，不可同于众人之耳；形之美者，不可混于世俗之目；辞之衍者，不可齐于庸人之听。今夫弦者，高张急徽，追趋逐耆，则坐者不期而附矣；试为之施《咸池》，揄《六茎》，发《箫韶》，咏《九成》，则莫有和也。是故钟期死，伯牙绝弦破琴而不肯与众鼓；獶人亡，则匠石辍斤而不敢妄斫。师旷之调钟，竢知音者之在后也，孔子作《春秋》，几君子之前睹也。老聃有遗言：贵知我者希。此非其操与？”

班固／幽通赋

系高顼之玄胄兮，氏中叶之炳灵。飘风而蝉蜕兮，雄朔野以飏声。皇十纪而鸿渐兮，有羽仪于上京。巨滔天而泯夏兮，考遘愍以行谣。终保己而贻则兮，里上仁之所庐。懿前烈之纯淑兮，穷与达其必济。咨孤蒙之眇眇兮，将圮绝而罔阶。岂余身之足殉兮，违世业之可怀。靖潜处以永思兮，经日月而弥远。匪党人之敢拾也，庶斯言之不玷。

魂茕茕与神交兮，精诚发于宵寐。梦登山而迥眺兮，觌幽人之髣髯。揽葛藟而授余兮，眷峻谷曰勿坠。昒昕寤而仰思兮，心蒙蒙犹未察。黄神邈而靡质兮，仪遗谶以臆对。曰乘高而遌神兮，道遐通而不迷。葛绵绵于樛木兮，咏《南风》以为绥。盖惴惴之临深兮，乃二《雅》之所祗。既讯尔以吉象兮，又申之以炯戒。盍孟晋以迨群兮，辰倏忽其不再。承灵训其虚徐兮，盘桓而且俟。惟天地之无穷兮，鲜生民之晦在。

纷屯遑与蹇连兮，何艰多而智寡？上圣迕而后拔兮，岂群黎之所御？昔卫叔之御昆兮，昆为寇而丧予；管弯弧欲毙雠兮，雠作后而成己。变化故而相诡兮，孰云预其终始？雍造怨而先赏兮，丁繇惠而被戮。栗取吊于逌吉兮，王膺庆于所慼。叛回冗其若兹兮，北叟颇识其倚伏。单治里而外凋兮，张修襮而内逼。聿中和为庶几兮，颜与冉又不得。溺招路以从己兮，谓孔氏犹未可！安慆慆而不萉兮？卒陨身乎世祸。游圣门而靡救兮，虽覆醢其何补？固行行其必凶兮，免盗乱为赖道。形气发于根柢兮，柯叶汇而零茂。恐魍魉之责暴兮，羌未得其云已！

黎淳耀于高辛兮，芊强大于南汜；赢取威于伯仪兮，姜本支乎三趾。既仁得其信然兮，仰天路而同轨。东邻虐而歼仁兮，王合位乎三五。戎女烈而丧孝兮，伯徂归于龙虎。发还师以成命兮，重醉行而自耦。震鳞漦子夏庭兮，匝三正而灭姬。巽羽化于宣宫兮，弥五辟而成灾。道修长而世短兮，复冥默而不周。胥仍物而鬼诹兮，乃穷宙而达幽。妫巢姜于孺筮兮，旦算祀于契龟。宣、曹兴败于下梦兮，鲁、卫名谥于铭谣。妣聆呱而刻石兮，许相理而鞫条。道混成而自然兮，术同原而分流。

神先心以定命兮，命随行以消息。斡流迁其不济兮，故遭罹而嬴缩。三栾同于一体兮，虽移易而不忒。洞参差其纷错兮，斯众兆之所惑。周、贾荡而贡愤兮，齐死生与祸福。抗爽言以矫情兮，信畏牺而忌鹏！所贵圣人至论兮，顺天性而断谊。物有欲而不居兮，亦有恶而不避。守孔约而不贰兮，乃德而无累。三仁殊于一致兮，夷、惠舛而齐声。木偃息以蕃魏兮，申重茧以存荆。纪焚躬以卫上兮，皓颐志而弗倾。俟草木之区别兮，苟能实其必荣。要没世而不朽兮，乃先民之所程。

观天网之纮覆兮，实棐谌而相训。谟先圣之大猷兮，亦邻德而助信。虞韶美而仪凤兮，孔忘味于千载。素文信而底麟兮，汉宾祚于异代。精通灵而感物兮，神动气而人微。养流睇而猿号兮，李虎发而石开。非精诚其焉通兮，苟无实其孰信？操末技犹必然兮，矧耽躬于道真？登孔昊而上下兮，纬群龙之所经。朝贞观而夕化兮，犹己而遗形。若胤彭而偕老兮，诉来哲而通情。

乱曰：天造草昧，立性命兮；复心弘道，惟圣贤兮。浑元运物，流不处兮；保身遗名，民之表兮。舍生取谊，以道用兮；忧伤夭物，忝莫痛兮。皓尔太素，曷渝色兮？尚越其几，沦神域兮！

班固／答宾戏 并序

永平中为郎，典校秘书，专笃志于儒学，以著述为业。或讥以无功，又感东方朔、杨雄，自喻以不遭苏、张、范、蔡之时，曾不折之以正道，明君子之所守，故聊复应焉。其辞曰：

宾戏主人曰：“盖闻圣人有一定之论，烈士有不易之分，亦云‘名’而已矣。故太上有立德，其次有立功。夫德不得后身而特盛，功不得背时而独彰，是以圣哲之治，凄凄遑遑，孔席不暖，墨突不黔。由此言之，取舍者，昔人之上务；著作者，前列之余事耳。今吾子幸游帝王之世，躬带绂冕之服，浮英华，湛道德，龙虎之文旧矣。卒不能摅首尾，奋翼鳞，振拔湾途，跨腾风云，使见之者影骇，闻之者响震。徒乐枕经藉书，纡体衡门，上无所蒂，下无所根。独摅意乎宇宙之外，锐思于毫芒之内，潜神默记，以年岁。然而器不贾于当己，用不效手一世，虽驰辩于涛波，摛藻如春华，犹无益于殿最也。意者且运朝夕之策，定合会之计，使存有显号，亡有美谥，不亦优乎！”

主人逌尔而笑曰：“若宾之言，所谓见世利之华，暗道德之实，守窔奥之荧烛，未仰天庭而睹白日也。曩者王途芜秽，周失其驭，侯伯方轨，战国横骛。于是七雄虓阚，分裂诸夏，龙战虎争，游说之徒风飑电激，并起而救之。其余猋飞景附、霅煜其间者，盖不可胜载。当此之时，搦朽摩钝，铅刀皆能一断。是故鲁连飞一矢而蹶千金，虞卿以顾眄而捐相印。夫啾发投曲，感耳之声，合之律度，淫而不可听者，非韶夏之乐也；因势合变，遇时之容，移风易俗，乖迕而不可通者，非君子之法也。及至从人合之，衡人散之，亡命漂说，羇旅骋辞，商鞅挟三术以钻孝公，李斯奋时务而要始皇。彼皆蹑风尘之会，履颠沛之势，据徼乘邪，以求一日之富贵，朝为荣华，夕为顦顇，福不盈眥，祸溢于世。凶人且以自悔，况吉士而是赖乎？

“且功不可以虚成，名不可以伪立。韩设辨以激君，吕行诈以贾国：《说难》既遒，其身乃囚；‘秦货’既贵，厥宗亦坠。是以仲尼抗浮云之志，孟轲养浩然之气。彼岂乐为迂阔哉？道不可以贰也！

“方今大汉洒扫群秽，夷险芟荒，廓帝纮，恢皇纲，基隆于羲、农，规广于黄、唐。其君天下也，炎之如日，威之如神，函之如海，养之如春。是以六合之内，莫不同源共流，沐浴玄德，禀仰太和，枝附叶著，譬犹草木之植山林，鸟鱼之毓川泽，得气者蕃滋，失时者零落。参天地而施化，岂云人事之厚薄哉？今吾子处皇代而论战国，曜所闻而疑所觌，欲从鍪敦而度高乎泰山，怀沈滥而测深乎重渊，亦未至也！”

宾曰：“若夫鞅、斯之伦，衰周之凶人，既闻命矣。敢问上古之士，处身行道，辅世成名，可述于后者，默而已乎？”

主人曰：“何为其然也？昔者咎繇谟虞，箕子访周，言通帝王，谋合神圣。殷说梦发于傅岩，周望兆动于渭滨，齐宁激声于康衢，汉良受书于邳垠，皆竢命而神交，匪词言之所信，故能建必然之策，展无穷之勋也。近者陆子优游，《新语》以兴；董生下帷，发藻儒林；刘向司籍，辨章旧闻；扬雄谭思，《法言》《太玄》。皆及时君之门闱，究先圣之壶奥，婆娑乎术艺之场，休息乎篇籍之囿，以全其质而发其文，用纳乎圣德，烈炳乎后人，斯非亚与？若乃伯夷抗行于首阳，柳惠降志于辱仕，颜潜乐于箪瓢，孔终篇于西狩，声盈塞于天渊，真吾徒之师表也！

“且吾闻之，一阴一阳，天地之方；乃文乃质，王道之纲；有同有异，圣哲之常。故曰：‘慎修所志，守尔天符。委命供己，味道之腴。神之听之，名其舍诸！’宾又不闻和氏之璧韫于荆石、随侯之珠藏于蚌蛤乎？历世莫视，不知其将含景曜、吐英精、旷千载而流光也！应龙潜于潢污，鱼鼋媟之；不睹其能奋灵德、合风云、超忽荒而躆昊苍也！

“故夫泥蟠而天飞者，应龙之神也；先贱而后贵者，和、隋之珠也；时暗而久章者，君子之真也！若乃牙、旷清耳于管弦，离娄眇目于毫分，逢蒙绝技于弧矢，般输榷巧于斧斤，良、乐轶能于相驭，乌获抗力于千钧，和、鹊发精于针石，研、桑心计于无垠。走亦不任厕技于彼列，故密尔自娱于斯文！”

张衡／两京赋

西京赋

有凭虚公子者，心奓体忲，雅好博古，学乎旧史氏，是以多识前代之载，言于安处先生曰：“夫人在阳时则舒，在阴时则惨，此牵乎天者也；处沃土则逸，处瘠土则劳，此系乎地者也。惨则尟于驩，劳则褊于惠，能违之者寡矣。小必有之，大亦宜然。故帝者因天地以致化，兆民承上教以成俗，化俗之本，有与推移。何以核诸？秦据雍而强，周即豫而弱，高祖都西而泰，光武处东而约。政之兴衰，恒由此作。先生独不见西京之事欤？请为吾子陈之：

“汉氏初都，在渭之涘，秦里其朔，实为咸阳。左有崤、函重险，桃林之塞，缀以二华，巨灵赑屃，高掌远跖，以流河曲，厥迹犹存；右有陇坻之隘，隔阂华戎，岐、梁、汧、雍，陈宝鸣鸡在焉。于前则终南、太一，隆崛崔蜶，隐辚郁律，连冈乎蟠冢，抱杜含鄠，欲沣吐镐，爰有蓝田珍玉，是之自出；于后则高陵平原，据渭踞泾，澶漫靡迤，作镇于近。其远则九嵕甘泉，涸阴洹寒，日北至而含冻，此焉清暑。尔乃广衍沃野，厥田上上，实惟地之奥区神皋。昔者大帝说秦缪公而觐之，飨以钧天广乐，帝有醉焉，乃为金策，锡用此土，而翦诸鹑首。是时也，并为强国者有六，然而四海同宅西秦，岂不诡哉？自我高祖之始入也，五纬相汁，以旅于东井；娄敬委辂，干非其议，天启其心，人惎之谋。及帝图时，意亦有虑乎神祗，宜其可定，以为天邑。岂伊不虔思于天衢？岂伊不怀归于枌榆？天命不滔，畴敢以渝！以上建都之地势

“于是量径轮，考广袤，经城洫，营郭郛，取殊裁于八都，岂启度于往旧？乃览秦制，跨周法，狭百堵之侧陋，增九筵之迫胁，正紫宫于未央，表峣关于阊阖。疏龙首以抗殿，壮巍峨以岌嶪，亘雄虹之长梁，结棼橑以相接。蒂倒茄于藻井，披红葩之狎猎，饰华榱与璧珰，流景曜之晔。雕楹玉，绣栭云楣，三阶重轩，镂槛文。右平左槭，青琐丹墀，刊层平堂，设切厓隒。坻崿鳞晌，栈巉崄，襄岸夷途，修路峻险。重门袭固，奸宄是防，仰福帝居，阳曜阴藏。洪钟万钧，猛虡趪趪，负笋业而余怒，乃奋翅而腾骧。朝堂承东，温调延北，西有玉台，联以昆德，嵯峨崨嶪，罔识所则。若夫长年、神仙，宣室、玉堂，麒麟、朱鸟，龙兴、含章，譬众星之环极，叛赫戏以辉煌。正殿路寝，用朝群辟，大夏耽耽，九户开辟。嘉木树庭，芳草如积，高门有闶，列坐金狄。以上宫室

“内有常侍谒者，奉命当御，兰台、金马，递宿迭居。次有天禄、石渠校文之处，重以虎威章沟、严更之署。徼道外周，千庐内附，卫尉八屯，警夜巡昼，植铩悬，用戒不虞。以上官寺

“后宫则昭阳、飞翔，增城、合，兰林、披香，凤皇、鸳鸾，群窈窕之华丽，嗟内顾之所观。故其馆室次舍，采饰纤缛，裛以藻绣，文以朱绿，翡翠火齐，络以美玉，流悬黎之夜光，缀隋珠以为烛。金戺玉阶，彤庭辉辉，珊瑚琳碧，孺珉璘彬。珍物罗生，焕若昆仑，虽厥裁之不广，侈靡逾乎至尊。于是钩陈之外，阁道穹隆，属长乐与明光，径北通乎桂宫，命般、尔之巧匠，尽变态乎其中。后宫不移，乐不徙悬，门卫供帐，官以物辨，恣意所幸，下辇成燕，穷年忘归，犹弗能遍，瑰异日新，殚所未见。以上后宫

“惟帝王之神丽，惧尊卑之不殊，虽斯宇之既坦，心犹凭而未摅。思比象于紫微，恨阿房之不可庐，覛往昔之遗馆，获林光于秦余。处甘泉之爽垲，乃隆崇而弘敷，既新作于迎风，增露寒与储胥。托乔基于山冈，直霓以高居。通天以竦峙，径百常而茎擢，上辨华以交纷，下刻峭其若削，翔仰而不逮，况青鸟与黄雀！伏櫺槛而俯听，闻雷霆之相激。柏林既灾，越巫陈方，建章是经，用厌火祥。营宇之制，事兼未央，圜阙竦以造天，若双碣之相望，凤骞翥于甍标，咸遡风而欲翔。阊阖之内，别风嶕峣，何工巧之瑰玮，交绮豁以疏寮，干云雾而上达，状亭亭以苕苕。神明崛其特起，井干叠而百增，踌游极于浮柱，结重栾以相承。累层构而遂陭，望北辰而高兴，消雰埃于中宸，集重阳之清澄。瞰宛虹之长鬐，察云师之所凭，上飞闼而仰眺，正睹瑶光与玉绳。将乍往而未半，怵悼慄而怂兢，非都卢之轻趫，孰能超而究升？娑、骀荡，焘奡、桔桀，枍栺承光，暌罛庨豁。槽桴重棼，锷锷列列，反宇业业，飞檐，流景内照，引曜日月。天梁之宫，实开高闱，旗不脱扄，结驷方蕲，轹辐轻骛，容于一扉。长廊广庑，途阁云蔓，闬庭诡异，门千户万。重闺幽闼，转相逾延，望窱以径廷，眇不知其所返。既乃珍台蹇产以极壮，蹬道逦倚以正东，似阆风之遐坂，横西洫而绝金墉，城尉不弛柝，而内外潜通。前开唐中，弥望广潒，顾临太液，沧池漭沆，渐台立于中央，赫以弘敞。清渊洋洋，神山峨峨，列瀛洲与方丈，夹蓬莱而骈罗，上林岑以垒嶵，下崭岩以嵒龉。长风激于别陦，起洪涛而扬波，浸石菌于重涯，濯灵芝以朱柯，海若游于玄渚，鲸鱼失流而蹉跎。于是采少君之端信，庶栾大之贞固，立修茎之仙掌，承云表之清露，屑琼蕊以朝飧，必性命之可度。美往昔之松乔，要羡门乎天路，想升龙于鼎湖，岂时俗之足慕！若历世而长存，何遽营乎陵墓？以上离宫

“徒观其城郭之制，则旁开三门，参途夷庭。方轨十二，街衢相经，廛里端直，甍宇齐平。北阙甲第，当道直启，程巧致功，期不陁陊。木衣绨锦，土被朱紫，武库禁兵，设在兰锜，匪石匪董，畴能宅此？尔乃廓开九市，通阛带阅，旗亭五重，俯察百隧，周制大胥，今也惟尉。瓌货方至，鸟集鳞萃，鬻者兼赢，求者不匮。尔乃商贾百族，裨贩夫妇，鬻良杂苦，蚩眩边鄙。何必昏于作劳，邪赢优而足恃？彼肆人之男女，丽美奢乎许、史！以上市肆

“若夫翁伯、浊、质、张里之家，击钟鼎食，连骑相过，东京公侯，壮何能加！都邑游侠，张、赵之伦，齐志无忌，拟迹田文，轻死重气，结党连群，实蕃有徒，其从如云。茂陵之原，阳陵之朱，悍虓豁，如虎如。睚眦虿芥，尸僵路隅，丞相欲以赎子罪，阳石污而公孙诛。若其五县游丽辩论之士，街谈巷议，弹射臧否，剖析毫厘，擘肌分理，所好生毛羽，所恶成创痏。以上游侠

“郊甸之内，乡邑殷赈，五都货殖，既迁既引。商旅联槅，隐隐展展，冠带交错，方辕接轸。封畿千里，统以京尹，郡国宫馆，百四十五。右极盭厔，并卷酆鄠；左暨河华，遂至虢土。上林禁苑，跨谷弥阜，东至鼎湖，邪界细柳，掩长杨而联五柞，绕黄山而款牛首，缭垣绵联，四百余里。植物斯生，动物斯止，众鸟翩翩，群兽，散似惊波，聚似京峙，伯益不能名，隶首不能纪。林麓之饶，于何不有？木则枞、栝、椶、楠，梓、棫、楩、枫，嘉卉灌丛，蔚若邓林，郁蓊，爽椮，吐葩飏荣，布叶垂阴。草则葳、莎、菅、蒯，薇、蕨、荔、苀，王刍、莔、台，戎葵、怀羊，苯尊蓬茸，弥皋被冈；筿、荡敷衍，编町成篁。山谷原隰，泱漭无疆。以上郊畿

“乃有昆明灵沼，黑水玄阯，周以金堤，树以柳杞。豫章珍馆，揭焉中峙，牵牛立其左，织女处其右，日月于是乎出入，象扶桑与蒙汜。其中则有鼋、鼍、巨鳖，鳣、鲤、，鲖，鲔、鲵、鲿、，修额短项，大口折鼻，诡类殊种。鸟则鹔、鸹、鸨，驾鹅、鸿、鹍，上春候来，季秋就温，南翔衡阳，北栖雁门。奋隼归凫，沸卉骈訇，众形殊声，不可胜论。以上昆明池

“于是孟冬作阴，寒风肃杀，雨雪飘飘，冰霜惨烈，百卉具零，刚虫搏挚。尔乃振天维，衍地络，荡川渎，簸林薄，鸟毕骇，兽咸作。草伏木栖，寓居穴托，起彼集此，霍绎纷泊，在彼灵囿之中，前后无有垠锷，虞人掌焉，为之营域。焚莱平场，柞木翦棘，结置百里，遮杜蹊塞，麀鹿虞虞，骈田偪仄。天子乃驾雕轸，六骏，戴翠帽，倚金较，璿弁玉缨，遗光鲦爚。建玄弋，树招摇，栖鸣鸢，曳云梢，弧旌枉矢，虹旃霓旄。华盖承辰，天毕前驱，千乘雷动，万骑龙趋，属车之簉，载猃猲。匪唯玩好，乃有秘书，小说九百，本自虞初，从容之求，实俟实储。于是蚩尤秉钺，奋鬣被般，禁御不若，以知神奸，魑魅魍魉，莫能逢旃，陈虎旅于飞廉，正垒壁乎上兰。结部曲，整行伍，燎京薪，雷鼓，纵猎徒，赴长莽。迾卒清候，武士赫怒，缇衣耠，睢盱拔扈。光炎烛天庭，嚣声震海浦，河渭为之波荡，吴岳为之陁堵。百禽遽，骙瞿奔触，丧情亡魂，失归忘趋，投轮关辐，不邀自遇。飞潇箾，流镝，矢不虚舍，铤不苟跃，当足见蹍，值轮被轹，僵禽毙兽，烂若碛砾。但观罝罗之所羂结，竿殳之所揘毕，叉蔟之所搀捔，徒搏之所撞，白日未及移其晷，已弥其什七八。若夫游鸦高翚，绝阬逾斥，毚兔联猭，陵峦超壑，比诸东郭，莫之能获。乃有迅羽轻足，寻景追括，鸟不暇举，兽不得发，青骹挚于下，韩卢噬于末。及其猛毅髬髵，隅目高匡，威慑兕虎，莫之敢伉。乃使中黄之士，育、获之俦，朱鬕髠髽，植发如竿，袒裼戟手，盘桓，鼻赤象，圈巨挺，摣狒、猬，批窳、狻，揩枳落，突棘藩，梗林为之靡拉，朴丛为之摧残。轻锐僄狡之徒，赴洞穴，探封狐，陵重，猎昆，杪木末，擭猢，超殊榛，飞鼯。以上田猎

“是时后宫嬖人，昭仪之伦，常亚于乘舆，慕贾氏之如皋，乐北风之同车，盘于游畋，其乐只且。于是鸟兽殚，目观穷，迁延邪睨，集乎长杨之宫。息行夫，展车马，收禽举胔，数课众寡。置互摆牲，颁赐获卤，割鲜野飨，犒勤赏功。五军六师，千列百重，酒车酌醴，方驾授饔。升觞举燧，既釂鸣钟，膳夫驰骑，察贰廉空。炙炰夥，清酤，皇恩溥，洪德施，徒御悦，士忘罢。巾车命驾，回旆右移，相羊乎五祚之馆，旋憩乎昆明之池。登豫章，简矰红，蒲且发，弋高鸿，挂白鹄鹊，联飞龙，磻不特，往必加双。以上宴飨

“于是命舟牧，为水嬉，浮鹢首，翳云芝，垂翟葆，建羽旗。齐栧女，纵棹歌，发引和，校鸣葭，奏《淮南》，度《阳阿》，感河冯，怀湘娥，惊蝄蜽，惮蛟蛇。然后钓鲂、鲤，、鲉，摭紫贝，搏耆龟，搤水豹，馽潜牛，泽虞是滥，何有《春秋》！才适漻澥搜川渎，布九罭，设罜，摷鲲鲕，殄水族，蘧藕拔，蜃蛤剥。逞欲畋，效获麑麌，摎蓼浶浪，干池涤薮，上无逸飞，下无遗走，擭胎拾卵，蚳蝝尽取。取乐今日，遑恤我后！以上水嬉

“既定且宁，焉知倾陁？大驾幸乎平乐，张甲乙而袭翠被，攒珍宝之玩好，纷瑰丽以侈靡。临迥望之广场，程角觚之妙戏：乌获扛鼎，都卢寻撞，冲狭燕濯，胸突铦锋，跳丸剑之挥霍，走索上而相逢。华岳峨峨，冈峦参差，神木灵草，朱实离离。总会仙倡，戏豹舞罴，白虎鼓瑟，苍龙吹篪。女娥坐而长歌，声清畅而逶蛇，洪涯立而指麾，被毛羽之襳。度曲未终，云起雪飞，初若飘飘，后遂霏霏。复陆重阁，转石成雷，礔砺激而增响，磅象乎天威。巨兽百寻，是为曼延，神山崔巍，欻从背见，熊虎升而挈攫，猿狖超而高援。怪兽陆梁，大雀踆踆，白象行孕，垂鼻辚囷，海鳞变而成龙，状蜿蜿以蝹蝹。含利，化为仙车，骊驾四鹿，芝盖九葩，蟾蜍与龟，水人弄蛇。奇幻倏忽，易貌分形，吞刀吐火，云雾杳冥，画地成川，流渭通泾。东海黄公，赤刀粤祝，冀厌白虎，卒不能救，挟邪作蛊，于是不售。尔乃建戏车，树修旃，侲僮程材，上下翩翻，实倒投而跟，譬陨绝而复联。百马同辔，骋足并驰，橦末之伎，态不可弥，弯弓射乎西羌，又顾发乎鲜卑。以上百戏

“于是众变尽，心酲醉，盘乐极，怅怀萃。阴戒期门，微行要屈，降尊就卑，怀玺藏绂。便旋闾阎，周观郊遂，若神龙之变化，章后皇之为贵。然后历掖庭，适馆，捐衰色，从嬿婉，促中堂之狭坐，羽觞行而无算。袐舞更奏，妙材骋伎，妖蛊艳夫夏姬，美声扬于虞氏，始徐进而羸形，似不任乎罗绮。嚼清商而却转，增婵娟以此豸，纷纵体而迅赴，若惊鹤之群罢，振朱屣于盘樽，奋长袖之飒。要绍修态，丽服飏菁，昭藐流眄，一顾倾城，展季桑门，谁能不营！列爵十四，竞媚取荣，盛衰无常，唯爱所丁，卫后兴于鬒发，飞燕宠于体轻。尔乃逞志究欲，穷身极娱，鉴戒《唐诗》，‘他人是愉’，自君作故，何礼之拘！增昭仪于婕妤，贤既公而又侯，许、赵氏以无上，思致董于有虞，王闳争于坐侧，汉载安而不渝？以上微行淫乐

“高祖创业，继体承基，暂劳永逸，无为而治，耽乐是从，何虑何思？多历年所，二百余期。徒以地沃野丰，百物殷阜，岩险周固，衿带易守，得之者强，据之者久。流长则难竭，柢深则难朽，故奢泰肆情，馨烈弥茂。

“鄙生生乎三百之外，传闻于未闻之者，曾髣髴其若梦，未一隅之能睹，此何与于殷人屡迁，前八而后五？居相、圮耿，不常厥土，盘庚作诰，帅人以苦。方今圣上，同天号于帝皇，掩四海而为家，富有之业，莫我大也！徒恨不能以靡丽为国华，独俭啬以龌龊，忘《蟋蟀》之谓何。岂欲之而不能、将能之而不欲欤？蒙窃惑焉，愿闻所以辩之之说也。”

东京赋

安处先生于是似不能言，怃然有间，乃莞尔而笑日：“若客所谓末学肤受，贵耳而贱目者也。苟有胸而无心，不能节之以礼，宜其陋今而荣古矣。由余以西戎孤臣，而悝缪公于宫室，如之何其以温故知新、研核是非、近于此惑？周姬之末，不能厥政，政用多僻。始于宫邻，卒于金虎，赢氏搏翼，择肉西邑。是时也，七雄并争，竞相高以奢丽。楚筑章华于前，赵建丛台于后；秦政利嘴长距，终得擅场，思专其侈以莫己若。乃构阿房，起甘泉，结云阁，冠南山，征税尽，人力殚。然后收以太半之赋，威以参夷之刑。其遇民也，若剃氏之芟草，既蕴崇之，又行火焉；惵惵黔首，岂徒跼高天、蹐厚地而已哉？乃救死于其颈，殴以就役，唯力是视，百姓弗能任，是用息肩于大汉，而欣戴高祖。高祖膺箓受图，顺天行诛。杖朱旗而建大号，所推必亡，所存必固。扫项军于垓下，绁子婴于轵途。因秦宫室，据其府库，作洛之制，我则未暇。是以西匠营宫，目玩阿房，规摹逾溢。不度不臧。损之又损之，然尚过于周堂，观者狭而谓之陋，帝已讥其泰而弗康。且高既受命建家，造我区夏矣。文又躬自菲薄，治致升平之德；武有大启土宇，纪禅肃然之功。宣重威以抚和戎狄，呼韩来享。咸用纪宗存主，飨祀不辍，铭勋彝器，历世弥光。今舍纯懿而论爽德，以《春秋》所讳而为美谈，宜无嫌于往初，故蔽善而扬恶，只吾子之不知言也！必以肆奢为贤，则是黄帝合宫，有虞总期，固不如夏癸之瑶台、殷辛之琼室也！汤、武谁革而用师哉？盍以览东京之事以自寤乎？以上言西京奢丽，乃秦之旧，非汉之制，甚不足法

“且天子有道，守在海外，守位以仁，不恃隘害。苟民志之不谅，何云岩险与襟带？秦负阻于二关，卒开项而受沛，彼偏据而规小，岂如宅中而图大？昔先王之经邑也，掩观九隩，靡地不营，土圭测景，不缩不盈，总风雨之所交，然后以建王城。审曲面势，泝洛背河，左伊右瀍；西阻九阿，东门于旋；盟津达其后，太谷通其前；回行道乎伊阙，邪径捷乎辕。太室作镇，揭以熊耳。底柱辍流，镡以大岯。温液汤泉，黑丹石缁。王鲔岫居，能鳖三趾。宓妃攸馆，神用挺纪。龙图授羲，龟书畀姒。召伯相宅，卜惟洛食。周公初基，其绳则直。苌弘魏舒，是廓是极。经途九轨，城隅九雉。度堂以筵，度室以几。京邑翼翼，四方所视，汉初弗之宅，故宗绪中圮。巨猾间衅，窃弄神器。历载三六，偷安天位。于时蒸民，罔敢或贰。其取威也重矣。我世祖忿之，乃龙飞白水，凤翔参墟。授钺四七，共工是除。枪旬始，群凶靡余。区宇又宁，思和求中。睿哲玄览，都兹洛宫。日止日时，昭明有融。既光厥武，仁洽道丰。登岱勒封，与黄比崇。以上光武都洛

“逮至显宗，六合殷昌。乃新崇德，遂作德阳。启南端之特闱，立应门之将将。昭仁惠于崇贤，抗义声于金商。飞云龙于春路，屯神虎于秋方。建象魏之两观，旌六曲之旧章。其内则含德、章台，天禄、宣明，温饬、迎春，寿安、永宁，飞阁神行，莫我能形！濯龙、芳林，九谷、八溪，芙蓉覆水，秋兰被涯，渚戏跃鱼，渊游龟蠵。永安离宫，修竹冬青。阴池幽流，玄泉洌清。鹎秋栖，鹘鸼春鸣。雎鸠、丽黄，关关嘤嘤。于南则前殿云台，和、安福。门曲榭，邪阻城洫。奇树珍果，钩盾所职。西登少华，亭候修敕。九龙之内，实曰嘉德。西南其户，匪雕匪刻。我后好约，乃宴斯息。于东则洪池清蓹，渌水澹澹。内阜川禽，外丰葭菼。献鳖蜃与龟鱼，供蜗蠯与菱芡。其西则有平乐都场，示远之观。龙雀蟠蜿，天马半汉。瑰异谲诡，灿烂炳焕。奢未及侈，俭而不陋。规遵王度，动中得趣。于是观礼，礼举仪具。经始勿亟，成之不日。犹谓为之者劳，居之者逸。慕唐、虞之茅茨，思夏后之卑室。乃营三宫，布教颁常。复庙重屋，八达九房。规天矩地，授时顺乡。造舟清池，惟水泱泱。左制辟雍，右立灵台。因进距衰，表贤简能。冯相观祲，祈褫禳灾。以上洛阳宫殿

“于是孟春元日，群后旁戾。百僚师师，于斯胥洎。藩国奉聘，要荒来质。具惟帝臣，献琛执贽。当觐乎殿下者，盖数万以二。尔乃九宾重，胪人列，崇牙张，镛鼓设。郎将司阶，虎戟交铩。龙辂充庭，云旗拂霓。夏正三朝，庭燎晰晰。撞洪钟，伐灵鼓，旁震八鄙，隐訇，若疾霆转雷而激迅风也。是时称警跸已，下雕辇于东厢。冠通天，佩玉玺，纡皇组，要干将。负斧扆，次席纷纯，左右玉几，而南面以听矣。然后百辟乃入，司仪辨等，尊卑以班，璧羔皮帛之贽既奠，天子乃以三揖之礼礼之。穆穆焉，皇皇焉，济济焉，将将焉，信天下之壮观也！乃羡公侯卿士，登自东除，访万机，询朝政，勤恤民隐，而除其眚。人或不得其所，若己纳之于隍，荷天下之重任，匪怠皇以宁静。发京仓，散禁财，赉皇寮，逮舆台，命膳夫以大飨，饔饩浃乎家陪。春醴惟醇，燔炙芬芬。君臣欢康，具醉熏熏。千品万官，已事而踆。勤屡省，懋乾乾，清风协于玄德，淳化通于自然。宪先灵而齐轨，必三思以顾愆。招有道于侧陋，开敢谏之直言。聘丘园之耿絮，旅束帛之戋戋。上下通情，式宴且盘。以上朝会宴飨

“及将祀天郊，报地功，祈福乎上玄，思所以为虔，肃肃之仪尽，穆穆之礼殚。然后以献精诚，奉禋祀，曰允矣天子者也。乃整法服，正冕带，珩纮，玉笄綦会，火龙黼黻，藻绰鞶厉。结飞云之袷辂，树翠羽之高盖。建辰旒之太常，纷焱悠以容裔。六玄虬之奕奕，齐腾骧而沛艾。龙辀华，金鋄镂锡。方釳左纛，钩膺玉壤。銮声哕哕，和铃。重轮贰辖，疏毂飞。羽盖威蕤，葩瑵曲茎。顺时服而设副，咸龙旂而繁缨。立戈迤戛，农舆辂木。属车九九，乘轩并毂。斑弩重旃，朱旌青屋。奉引既毕，先辂乃发。鸾旗皮轩，通帛旆。云罕九斿，戟轇轕。髶髦被绣，虎夫戴鹗。驸承华之蒲梢，飞流苏之骚杀。总轻武于后陈，奏严鼓之嘈。戎士介而扬挥，戴金钲而建黄钺。清道案列，天行星陈。肃肃习习，隐隐辚辚。殿未出乎城阙，旆已反乎郊畛。盛夏后之致美，爰敬恭于明神。以上郊祀舆服

“尔乃孤竹之管，云和之瑟。雷鼓，六变既毕。冠华秉翟，列舞八佾。元祀惟称，群望咸秩。飏槱燎之炎炀，致高烟乎太一：神歆馨而顾德，祚灵主以元吉。然后宗上帝于明堂，推光武以作配。辨方位而正则，五精帅而来摧。尊赤氏之朱光，四灵懋而允怀。于是春秋改节，四时迭代。蒸蒸之心，感物增思。躬追养于庙祧，奉蒸尝与禴祠。物牲辩省，设其福衡。毛炰豚舶，亦有和羹。涤濯静嘉，礼仪孔明。万舞奕奕，钟鼓喤喤。灵祖皇考，来顾来飨。神具醉止，降福穰穰。以上郊庙诸祀

“及至农祥晨正，土膏脉起。乘銮辂而驾苍龙，介驭间以剡耜。躬三推于天田，修帝籍之千亩。供褅郊之粢盛，必致思乎勤己。兆民劝于疆埸，感懋力以耘耔。以上省耕

“春日载阳，合射辟雍。设业设虡，宫悬金镛。薣鼓路鼗，树羽幢幢。于是备物，物有其容。伯夷起而相仪，后夔坐而为工。张大侯，制五正，设三乏，厞司族，并夹既设，储乎广庭。于是皇舆夙驾，于东阶，以须消启明，扫朝霞，登天光于扶桑。天子乃抚玉辂，时乘六龙，发鲸鱼，铿华钟，大丙弭节，风后陪乘，摄提运衡，徐至于射宫。礼事展，乐物具，《王夏》阕，《驺虞》奏，决拾既次，雕弓斯彀。达余萌于暮春，昭诚心以远喻。进明德而崇业，涤饕餮之贪欲。仁风衍而外流，谊方激而遐骛。日月会于龙狵，恤民事之劳疚。因休力以息勤，致欢忻于春酒。执銮刀以袒割，奉觞豆于国叟。降至尊以训恭，送迎拜乎三寿。敬慎威仪，示民不偷。我有嘉宾，其乐愉愉。声教布濩，盈溢天区。以上大射养老

“文德既昭，武节是宣。三农之隙，曜威中原。岁惟仲冬，大阅西园。虞人掌焉，先期戒事。悉率百禽，鸠诸灵囿。兽之所同，是谓告备。乃御小戎，抚轻轩，中畋四牡，既佶且闲。戈矛若林，牙旗缤纷，迄上林，结徒营。次和树表，司铎授钲。坐作进退，节以军声。三令五申，示戮斩牲。陈师鞠旅，教达禁成。火列具举，武士星敷。鹅鹳鱼丽，箕张翼舒。轨尘掩迒，匪疾匪徐。驭不诡遇，射不翦毛。升献六禽，时膳四膏。马足未极，舆徒不劳。成礼三驱，解罘放麟。不穷乐以训俭，不殚物以昭仁。慕天乙之弛罟，因教祝以怀民。仪姬伯之渭阳，失熊罴而获人。泽浸昆虫，威振八宇。好乐无荒，允文允武。薄狩于敖，既璅璅焉。岐阳之蒐，又何足数！以上大阅

“尔乃卒岁大傩，驱除群厉。方相秉钺，巫觋操茢。侲子万童，丹首玄制。桃弧棘矢，所发无臬。飞砾雨散，刚瘅必毙。煌火驰而星流，逐赤疫于四裔。然后凌天地，绝飞梁，捎魑魅，斮獝狂，斩蜲蛇，脑方良；囚耕父于清泠，溺女魃于神潢，残夔魖与罔象，殪野仲而歼游光，八灵为之震慴，况鬾蜮与毕方！度朔作梗，守以郁垒。神茶副焉，对操索苇。目察区陬，司执遗鬼。京室密清，罔有不韪。以上大傩

“于是阴阳交和，庶物时育。卜征考祥，终然允淑。乘舆巡乎岱岳，劝稼穑于原陆。同衡律而壹轨量，齐急舒于寒燠。省幽明以黜陟，乃反旆而回复。望先帝之旧墟，慨长思而怀古。俟阊风而西遐，致恭祀乎高祖。既春游以发生，启诸蛰于潜户。度秋豫以收成，观丰年之多稌。嘉田畯之匪懈，行致赉于九扈。左瞰旸谷，右睨玄圃。眇天末以远期，规万世而大摹。且归来以释劳，膺多福以安悆。以上省方

“总集瑞命，备致嘉祥：圉林氏之驺虞，扰泽马与腾黄；鸣女床之鸾鸟，舞丹穴之凤皇；植华平于春圃，丰朱草于中唐。惠风广被，泽洎幽荒：北燮丁令，南谐越裳；西包大秦，东过乐浪；重舌之人九译，佥稽首而来王。是以论其迁邑易京，则同规乎殷盘；改奢即俭，则合美乎《斯干》；登封降禅，则齐德乎黄轩。为无为，事无事，永有民以孔安。遵节俭，尚素朴，思仲尼之克己，履老氏之常足，将使心不乱其所在，目不见其可欲。贱犀象，简珠玉，藏金于山，抵璧于谷，翡翠不裂，碡瑁不蔟。所贵惟贤，所室惟谷。民去末而反本，咸怀忠而抱悫。于斯之时，海内同悦，曰：‘吁！汉帝之德，侯其祎而！’盖蓂荚为难莳也，故旷世而不觌；惟我后能殖之，以至和平，方将数诸朝阶。然则道胡不怀？化胡不柔？声与风翔，泽从云游，万物我赖，亦又何求！德宇天覆，辉烈光烛。狭三王之趢趗，轶五帝之长驱，踵二皇之遐武，谁谓驾迟而不能属！以上嘉祥懿德

“东京之懿未罄，值余有犬马之疾，不能究其精祥，故粗为宾言其梗概如此。若乃流遁忘反，放心不觉，乐而无节，后离其戚，一言几于丧国，我未之学也。且夫挈瓶之智，守不假器，况纂帝业而轻天位！瞻仰二祖，厥庸孔肆，常翘翘以危惧，若乘奔而无辔。白龙鱼服，见困豫且，虽万乘之无惧，犹怵惕于一夫。终日不离其辎重，独微行其焉如？夫君人者，黈纩塞耳，车中不内顾，珮以制容，銮以节途，行不变玉，驾不乱步。却走马以粪车，何惜袤与飞兔！方其用财取物，常畏生类之殄也；赋政任役，常畏人力之尽也。取之以道，用之以时：山无槎枿，畋不麇胎。草木蕃庑，鸟兽阜滋。民忘其劳，乐输其财。百姓同于饶衍，上下共其雍熙。洪恩素蓄，民心固结。执谊顾主，夫怀贞节。忿奸慝之干命，怨皇统之见替，玄谋设而阴行，合二九而成谲，登圣皇于天阶，章汉祚之有秩。若此，故王业可乐焉。

“今公子苟好剿民以偷乐，忘民怨之为仇也；好殚物以穷宠，忽下叛而生忧也。夫水所以载舟，亦所以覆舟；坚冰作于履霜，寻木起于蘖栽。昧旦丕显，后世犹怠。况初制于甚泰，服者焉能改裁？故相如壮上林之观，扬雄骋羽猎之辞，虽系以隤墙填堑，乱以收置解罘，卒无补于风规，只以昭其愆尤。臣济侈以陵君，忘经国之长基，故函谷击柝于东，西朝颠覆而莫持。凡人心是所学，体安所习，鲍肆不知其臭，玩其所以先入。咸池不齐度于蛙咬，而众听或疑；能不惑者，其唯子野乎！”以上讥西京公子之失

客既醉于大道，饱于文义，劝德畏戒，喜惧交争，罔然若酲，朝罢夕倦，夺气褫魄之为者，忘其所以为谈，失其所以为夸，良久乃言曰：“鄙哉予乎！习非而遂迷也，幸见指南于吾子。若仆所闻，华而不实；先生之言，信而有征。鄙夫寡识，而今而后，乃知大汉之德馨，咸在于此。昔常恨《三坟》《五典》既泯，仰不睹炎帝帝魁之美；得闻先生之余论，则大庭氏何以尚兹？走虽不敏，庶斯达矣。”

张衡／思玄赋

仰先哲之玄训兮，虽弥高而弗违。匪仁里其焉宅兮？匪义迹其焉追？潜服膺以永靖兮，绵日月而不衰。伊中情之信修兮，慕古人之贞节。竦余身而顺止兮，遵绳墨而不跌。志抟抟以应悬兮，诚心固其如结。旌性行以制珮兮，佩夜光与琼枝。绣幽兰之秋华兮，又缀之以江蓠。美襞积以酷烈兮，允尘邈而难亏。既姱丽而鲜双兮，非是时之攸珍。奋余荣而莫见兮，播余香而莫闻。幽独守此仄陋兮，敢怠皇而舍勤？幸二八之遌虞兮，嘉傅说之生殷。尚前良之遗风兮，恫后辰而无及。何孤行之茕茕兮，孑不群而介立。感鸾鹭之特栖兮，悲淑人之希合。彼无合而何伤兮？患众伪之冒真。旦获于群弟兮，启金縢而后信。览蒸民之多僻兮，畏立辟以危身。增烦毒以迷惑兮，羌孰可为言己？私湛忧而深怀兮，思缤纷而不理。愿竭力以守谊兮，虽贫穷而不改！执雕虎而试象兮，阽焦原而跟趾。庶斯奉以周旋兮，要既死而后已。以上自修

俗迁渝而事化兮，泯规矩之员方。宝萧艾于重笥兮，谓蕙茝之不香。斥西施而弗御兮，絷骖以服箱。行颇僻而获志兮，循法度而离殃。惟天地之无穷兮，何遭遇之无常！不抑操而苟容兮，譬临河而无航。欲巧笑以干媚兮，非余心之所尝。袭温恭之黻衣兮，被礼义之绣裳。辫贞亮以为鞶兮，杂伎艺以为珩。昭彩藻与碉碌兮，璜声远而弥长。淹栖迟以恣欲兮，耀灵忽其西藏。恃己知而华予兮，鸣而不芳。冀一年之三秀兮，遒白露之为霜。时亹亹而代序兮，畴可与乎比伉？咨姤娉之难并兮，想依韩以流亡。恐渐冉而无成兮，留则蔽而不彰。以上伤不遇

心犹豫而狐疑兮，即岐阯而胪情。文君为我端蓍兮，利飞遁以保名。历众山以周流兮，翼迅风以扬声。二女感于崇岳兮，或冰折而不营。天盖高而为泽兮，谁云路之不平？勔自强而不息兮，蹈玉阶之峣峥。惧筮氏之长短兮，钻东龟以观祯。遇九皋之介鸟兮，怨素意之不逞。游尘外而瞥天兮，据冥翳而哀鸣。鹗竞于贪婪兮，我修洁以益荣。子有故于玄鸟兮，归母氏而后宁。以上卜筮

占既吉而无悔兮，简元辰而俶装。旦余沐于清源兮，唏余发于朝阳。漱飞泉之沥液兮，咀石菌之流英。翾鸟举而鱼跃兮，将往走乎八荒。过少皞之穷野兮，问三丘于句芒。何道贞之淳粹兮？去秽累而飘轻。登蓬莱而容与兮，鳌虽抃而不倾。留瀛洲而采芝兮，聊且以乎长生。凭归云而遐逝兮，夕余宿乎扶桑。饮青岑之玉醴兮，餐沆瀣以为。发昔梦于木禾兮，谷昆仑之高冈。朝吾行于旸谷兮，从伯禹乎稽山。嘉群神之执玉兮，疾防风之食言。以上东方

指长沙之邪径兮，存重华乎南邻。哀二妃之未从兮，翩缤处彼湘滨。流目眺夫衡阿兮，睹有黎之圮坟。痛火正之无怀兮，托山阪以孤魂。愁郁郁以慕远兮，越印州而游遨。跻日中于昆吾兮，憩炎火之所陶。扬芒熛而绛天兮，水泫沄而涌涛。温风翕其增热兮，怒郁悒其难聊。以上南方

羇旅而无友兮，余安能乎留兹？顾金天而叹息兮，吾欲往乎西嬉。前祝融使举麾兮，朱鸟以承旗。躔建木于广都兮，摭若华而踌躇。超轩辕于西海兮，跨汪氏之龙鱼。闻此国之千岁兮，曾焉足以娱余。思九土之殊风兮，从蓐收而遂徂。欻神化而蝉蜕兮，朋精粹而为徒。以上西方

蹶白门而东驰兮，云台行乎中野。乱弱水之潺湲兮，逗华阴之湍渚。号冯夷俾清津兮，棹龙舟以济予。会帝轩之未归兮，怅徜徉而延伫。怬河林之蓁蓁兮，伟《关雎》之戒女。黄灵詹而访命兮，摎天道其焉如？曰“近信而远疑兮，六籍阙而不书。神逵昧其难覆兮，畴克谋而从诸？牛哀病而成虎兮，虽逢昆其必噬。鳖令殪而尸亡兮，取蜀禅而引世。死生错其不齐兮，虽司命其不。“”，《后汉书》作“晰”。窦号行于代路兮，后膺祚而繁庑。王肆侈于汉庭兮，卒衔恤而绝绪。尉庬眉而郎潜兮，逮三叶而遘武。董弱冠而司衮兮，设王隧而弗处。夫吉凶之相仍兮，恒反仄而靡所。穆届天以悦牛兮，“届”，《后汉书》作“负”。竖乱叔而幽主。文断祛而忌伯兮，阉谒贼而宁后。通人暗于好恶兮，岂昏惑而能剖！赢擿谶而戒胡兮，备诸外而发内。或辇贿而违车兮，孕行产而为对。慎灶显以言天兮，占水火而妄讯。梁叟患夫黎丘兮，丁厥子而剚刃。亲所睼而弗识兮，矧幽冥之可信？毋绵挛以涬己兮，思百忧以自疹。彼天监之孔明兮，用棐忱而祐仁。汤蠲体以祷祈兮，蒙庬褫以拯民。景三虑以营国兮，荧惑次于他辰。魏颗亮以从治兮，鬼亢回以毙秦。咎繇迈而种德兮，树德懋于英六。桑末寄夫根生兮，卉既凋而已育。有无言而不酬兮，又何往而不复？盍远迹以飞声兮，孰谓时之可蓄？”以上中央。国藩按：自“近信远疑”至此，皆黄灵之词。“百忧自疹”以上，言天道难测；“天监孔明”以下，言人事可凭

仰矫首以遥望兮，魂惘而无俦。逼区中之隘陋兮，将北度而宣游。行积冰之硙硙兮，清泉洹而不流。寒风凄其未至兮，拂穹岫之骚骚。玄武缩于壳中兮，腾蛇蜿而自纠。鱼矜鳞而并凌兮，鸟登木而失条。坐太阴之屏室兮，慨含欷而增愁。怨高阳之相寓兮，颛顼而宅幽。庸织路于四裔兮，斯与彼其何瘳！望寒门之绝垠兮，纵余缫乎不周。以上北方

迅猋其媵我兮，骛翩飘而不禁。越谽之洞穴兮，漂通川之啉啉。经重瘖乎寂寞兮，慜坟羊之深潜。追荒忽于地底兮，轶无形而上浮。出石密之暗野兮，不识蹊之所由。速烛龙令执炬兮，过钟山而中休。瞰瑶溪之赤岸兮，吊祖江之见刘。聘王母于银台兮，羞玉芝以疗饥。戴胜其既欢兮，又诮余之行迟。载太华之玉女兮，召洛浦之宓妃。咸姣丽以蛊媚兮，增嫮眼而蛾眉。舒婧之纤腰兮，扬杂错之袿徽。离朱唇而微笑兮，颜的砺以遗光。献环琨与琛缡兮，申厥好以玄黄。虽色艳而赂美兮，志浩荡而不嘉。双材悲于不纳兮，并咏诗而清歌，歌曰：“天地烟煴，百卉含葩。鸣鹤交颈，雎鸠相和。处子怀春，精魂回移。如何淑明，忘我实多？”将答赋而不暇兮，爰整驾而亟行。瞻昆仑之巍巍兮，临萦河之洋洋。伏灵龟以负坻兮，亘螭龙之飞梁。登阆风之层城兮，构不死而为床。屑瑶蕊以为糇兮，白水以为浆。抨巫咸使占梦兮，乃贞吉之元符。滋令德于正中兮，含嘉秀以为敷。既垂颖而顾本兮，亦要思乎故居。安和静而随时兮，姑纯懿之所庐。以上入地

戒庶僚以夙会兮，佥供职而并迓。丰隆其震霆兮，列缺晔其照夜。云师以交集兮，冻雨沛其洒途。碉舆而树葩兮，扰应龙以服辂。百神森其备从兮，屯骑罗而星布。振余袂而就车兮，修剑揭以低昂。冠岩岩其映盖兮，珮以辉煌。仆夫俨其正策兮，八乘腾而超骧。氛旄溶以天旋兮，霓旌飘以飞扬。抚轵而还睨兮，心勺其若汤。羡上都之赫戏兮，何迷故而不忘？左青琱之揵芝兮，右素威以司钲。前长离使拂羽兮，后委衡乎玄冥。属箕伯以函风兮，澄淟涊而为清。曳云旗之离离兮，鸣玉鸾之譻譻。涉清霄而升遐兮，浮蠛蠓而上征。纷翼翼以徐戾兮，焱回回其扬灵。叫帝阍使辟扉兮，觌天皇于琼宫。聆广乐之九奏兮，展泄泄以肜肜。考治乱于律均兮，意建始而思终。惟般逸之无兮，惧乐往而哀来。素女抚弦而余音兮，太容吟曰念哉！既防溢而靖志兮，迨我暇以翱翔。出紫宫之肃肃兮，集太微之阆阆。命王良掌策驷兮，逾高阁之将将。建罔车之幕幕兮，猎青林之芒芒。弯威弧之拔剌兮，射蟠冢之封狼。观壁垒于北落兮，伐河鼓之磅硠。乘天潢之泛泛兮，浮云汉之汤汤。倚招摇摄提以低回剹流兮，察二纪五纬之绸缪遹皇。偃蹇天矫娩以连卷兮，杂沓丛顇飒以方骧。戫汩泪沛以罔象兮，烂漫丽靡藐以迭。凌惊雷之砊兮，弄狂电之淫裔。逾庞鸿于宕冥兮，贯倒景而高厉。廓荡荡其无涯兮，乃今窥乎天外。据开阳而视兮，临旧乡之暗蔼。悲离居之劳心兮，情悁悁而思归。魂眷眷而屡顾兮，马倚辀而徘徊。虽游娱以偷乐兮，岂愁慕之可怀！出阊阖兮降天途，乘猋忽兮驰虚无。云菲菲兮绕余轮，风眇眇兮震余。缤连翩兮纷暗暧，倏眩眃兮反常闾。以上升天

收畴昔之逸豫兮，卷淫放之遐心。修初服之娑娑兮，长余佩之参参。文章焕以灿烂兮，美纷纭以从风。御六艺之珍驾兮，游道德之平林。结典籍而为罟兮，驱儒墨以为禽。玩阴阳之变化兮，咏《雅》《颂》之徽音。嘉曾氏之归耕兮，慕历阪之嵚崟。恭夙夜而不贰兮，固终始之所服。夕惕若厉以省愆兮，惧余身之未敕。苟中情之端直兮，莫吾知而不恧。默无为以凝志兮，与仁义乎逍遥。不出户而知天下兮，何必历远以劬劳？

系曰：天长地久岁不留，俟河之清祇怀忧。愿得远度以自娱，上下无常穷六区。超逾腾跃绝世俗，飘遥神举逞所欲。天不可阶仙夫稀，柏舟悄悄吝不飞。松乔高跱孰能离？结精远游使心携。回志朅来从玄谋，获我所求夫何思！以上反本自修

王粲／登楼赋

登兹楼以四望兮，聊暇日以销忧。览斯宇之所处兮，实显敞而寡仇。挟清漳之通浦兮，倚曲沮之长洲。背坟衍之广陆兮，临皋隰之沃流。北弥陶牧，西接昭丘；华实蔽野，黍稷盈畴。虽信美而非吾土兮，曾何足以少留！以上因楼中美景而生感

遭纷浊而迁逝兮，漫逾纪以迄今。情眷眷而怀归兮，孰忧思之可任？凭轩槛以遥望兮，向北风而开襟。平原远而极目兮，蔽荆山之高岑。路逶迤而修迥兮，川既漾而济深。悲旧乡之壅隔兮，涕横坠而弗禁。昔尼父之在陈兮，有归与之叹音。钟仪幽而楚奏兮，庄舄显而越吟。人情同于怀土兮，岂穷达而异心！以上怀归

唯日月之逾迈兮，俟河清其未极。冀王道之一平兮，假高衢而骋力。惧匏瓜之徒悬兮，畏井渫之莫食。步栖迟以徙倚兮，白日忽其将匿。风萧瑟而并兴兮，天惨惨而无色。兽狂顾以求群兮，鸟相鸣而举翼。原野阒其无人兮，征夫行而未息。心凄怆以感发兮，意忉怛而僭恻。循阶除而下降兮，气交愤于胸臆。夜参半而不寐兮，怅盘桓以反侧。以上悲世乱而不得所藉手

刘伶／酒德颂

有大人先生，以天地为一朝，万期为须臾，日月为扃牖，八荒为庭衢。行无辙迹，居无室庐，幕天席地，纵意所如。止则操卮执觚，动则挈榼提壶，惟酒是务，焉知其余！

有贵介公子、搢绅处士，闻吾风声，议其所以，乃奋袂攘襟，怒目切齿，陈说礼法，是非锋起。先生于是方捧甖承槽，衔杯漱醪，奋髯踑踞，枕曲藉糟，无思无虑，其乐陶陶！兀然而醉，豁尔而醒，静听不闻雷霆之声，熟视不睹泰山之形，不觉寒暑之切肌、利欲之感情。俯观万物，扰扰焉，如江汉之载浮萍。二豪侍侧焉，如蜾蠃之与螟蛉！

经史百家杂钞卷五

词赋之属上编三

左思／三都赋 并序

盖诗有六义焉，其二曰赋。扬雄曰：“诗人之赋丽以则。”班固曰：“赋者，古诗之流也。”先王采焉，以观土风：见“绿竹猗猗”，则知卫地淇澳之产；见“在其版屋”，则知秦野西戎之宅。故能居然而辨八方。然相如赋上林而引“卢橘夏熟”，扬雄赋甘泉而陈“玉树青葱”，班固赋西都而叹以“出比目”，张衡赋西京而述以“游海若”，假称珍怪，以为润色。若斯之类，匪啻于兹，考之果木则生非其壤，校之神物则出非其所，于辞则易为藻饰，于义则虚而无征。且夫玉卮无当，虽宝非用；侈言无验，虽丽非经。而论者莫不诋讦其研精，作者大氐举为宪章。积习生常，有自来矣。

余既思摹《二京》而赋三都，其山川城邑，则稽之地图；其鸟兽草木，则验之方志；风谣歌舞，各附其俗；魁梧长者，莫非其旧。何则？发言为诗者，咏其所志也；升高能赋者，颂其所见也。美物者，贵依其本；事者，宜本其实。匪本匪实，览者奚信？且夫任土作贡，《虞书》所著；辩物居方，《周易》所慎。聊举其一隅，摄其体统，归诸诂训焉。

蜀都赋

有西蜀公子者，言于东吴王孙曰：盖闻天以日月为纲，地以四海为纪，九土星分，万国错跱，崤、函有帝皇之宅，河、洛为王者之里。吾子岂亦曾闻蜀都之事欤？请为左右扬榷而陈之：

夫蜀都者，盖兆基于上世，开国于中古。廓灵关以为门，包玉垒而为宇。带二江之双流，抗峨眉之重阻。水陆所凑，兼六合而交会焉；丰蔚所盛，茂八区而菴蔼焉。以上总挈大纲

于前则跨蹑犍、牂，枕交趾，经途所亘，五千余里。山阜相属，含溪怀谷。冈峦纠纷，触石吐云。郁葐蒀以翠微，崛巍巍以峨峨。干青霄而秀出，舒丹气而为霞。龙池瀑其隈，漏江伏流溃其阿。汩若汤谷之扬涛，沛若漾汜之涌波。于是乎邛竹缘岭，菌桂临崖，旁挺龙目，侧生荔枝。布绿叶之萋萋，结朱实之离离。迎隆冬而不凋，常晔晔以猗猗。孔翠群翔，犀象竞驰。白雉朝雊，猩猩夜啼。金马骋光而绝景，碧鸡倏忽而曜仪。火井沉荧于幽泉，高焰飞煽于天垂。其间则有虎珀丹青，江珠瑕英，金沙银砾，符采彪炳，晖丽灼烁。以上前，即南也

于后则却背华容，北指昆仑，缘以剑阁，阻以石门。流汉汤汤，惊浪雷奔。望之天迥，即之云昏。水物殊品，鳞介异族。或藏蛟螭，或隐碧玉。嘉鱼出于丙穴，良木攒于襃谷。其树则有木兰、梫桂，杞、、椅、桐，枒、楔、枞，楩、楠幽蔼于谷底，松、柏蓊郁于山峰。擢修干，竦长条，扇飞云，拂轻霄。羲和假道于峻歧，阳乌回翼乎高标。巢居栖翔，聿兼邓林。穴宅奇兽，窠宿异禽。熊罴咆其阳，雕鹗其阴。猿狖腾希而竞捷，虎豹长啸而永吟。以上后，即北也

于东则左绵巴中，百所充。外负铜梁于宕渠，内函要害于膏腴。其中则有巴菽、巴戟，灵寿、桃枝。樊以蒩圃，滨以盐池。蟞蛦山栖，鼋龟水处。潜龙蟠于沮泽，应鸣鼓而兴雨。丹砂赩炽出其坂，蜜房郁毓被其阜。山图采而得道，赤斧服而不朽。若乃刚悍生其方，风谣尚其武，奋之则旅，玩之则渝舞，锐气剽于中叶，容世于乐府。以上东，即左也

于西则右挟岷山，涌渎发川。陪以白狼，夷歌成章。垌野草昧，林麓黝儵。交让所植，蹲鸱所伏。百药灌丛，寒卉冬馥。异类众夥，于何不育？其中则有青珠黄环，碧砮芒消，或丰绿荑，或蕃丹椒。麋芜布濩于中阿，风连莛蔓予兰皋。红葩紫饰，柯叶渐苞。敷蕊葳蕤，落英飘飘。神农是尝，卢跗是料。芳追气邪，味蠲疠瘠。其封域之内，则有原隰坟衍，通望弥博。演以潜、沫，浸以绵、洛。沟洫脉散，疆里绮错。黍稷油油，梗稻莫莫。指渠口以为云门，洒滮池而为陆泽。虽星毕之滂沱，尚未齐其膏液。尔乃邑居隐赈，夹江傍山，栋宇相望，桑梓接连。家有盐泉之井，户有橘柚之园。其园则有林檎、枇杷，橙、柿、梬、楟，褫桃函列，梅、李罗生。百果甲宅，异色同荣。朱樱春熟，素柰夏成。以上西，即右也

若乃大火流，凉风厉，白露凝，微霜结。紫梨津润，樨栗罅发，蒲陶乱溃，若榴竞裂。甘至自零，芬芬酷烈。其园则有蒟、蒻、茱萸，瓜畴芋区。甘蔗辛姜，阳阴敷。日往菲微，月来扶疏。任土所丽，众献而储。其沃瀛则有攒蒋、丛蒲，绿菱、红莲；杂以蕴藻，糅以蘩。总茎柅柅，裛叶蓁蓁。实时味，王公羞焉。其中则有鸿俦鹄侣，鹭、鹈鹕。晨凫旦至，候雁衔芦。木落南翔，冰泮北徂。云飞水宿，哢吭清渠。其深则有白鼋命鳖，玄獭上祭。鳣、鲔、鳟、鲂，、鲤、、鲿，差鳞次色，锦质报章。跃涛戏濑，中流相忘。以上都畿植物动物，即中也

于是乎金城石郭，兼匝中区。既丽且崇，实号成都。辟二九之通门，画方轨之广途。营新宫于爽垲，拟承明而起庐。结阳城之延阁，飞观榭乎云中。开高轩以临山，列绮窗而瞰江。内则议殿爵堂，武义虎威。宣化之闼，崇礼之闱。华阙双邈，重门洞开。金铺交映，玉题相晖。外则轨躅八达，里闬对出。比屋连甍，千庑万室。亦有甲第，当衢向术。坛宇显敞，高门纳驷。庭扣钟磬，堂抚琴瑟。匪葛匪姜，畴能是恤！亚以少城，接乎其西。市廛所会，万商之渊。列隧百重，罗肆巨千。贿货山积，纤丽星繁。都人士女，袨服靓妆。贾贸鬻，舛错纵横。异物崛诡，奇于八方：布有橦华，面有桄榔；邛杖传节于大夏之邑，蒟酱流味于番禺之乡。舆辇杂沓，冠带混并，累毂叠迹，叛衍相倾。谊哗鼎沸，则哤聒宇宙；嚣尘张天，则埃壒曜灵。阛阓之里，伎巧之家，百室离房，机杼相和。贝锦斐成，濯色江波，黄润比筒，籝金所过。侈侈隆富，卓、郑埒名。公擅山川，货殖私庭。藏镪巨万，钚兼呈。亦以财雄，翕习边城。以上城市贷殖

三蜀之豪，时来时往。养交都邑，结俦附党。剧谈戏论，扼腕抵掌。出则连骑，归从百两。若其旧俗，终冬始春，吉日良辰，置酒高堂，以御嘉宾。金罍中坐，肴槅四陈。觞以清醥，鲜以紫鳞。羽爵执竞，丝竹乃发。巴姬弹弦，汉女击节。起《西音》于促柱，歌《江上》之飙厉。纡长袖而屡舞，翩跹跹以裔裔。合樽促席，引满相罚。乐饮今夕，一醉累月。以上豪侠宴饮

若夫王孙之属，郤公之伦，从禽于外，巷无居人。并乘骥子，俱服鱼文。玄黄异校，结驷缤纷。西逾金堤，东越玉津。朔别期晦，匪日匪旬。蹴蹈蒙茏，涉蹲寥廓。鹰犬倏眒，蔚罗络幕。毛群陆离，羽族纷泊。翕响挥霍，中网林薄。屠麖麋，翦旄麈，带文蛇，跨雕虎。志未骋，时欲晚，追轻翼，赴绝远。出彭门之阙，驰九折之坂。经三峡之峥嵘，蹑五屼之蹇浐。戟食铁之兽，射噬毒之鹿。皛氓于葽革，弹言鸟于森木。拔象齿，戾犀角，鸟铩翮，兽废足。以上田猎山阜

殆而朅来相与，第如滇池，集于江洲。试水客，舣轻舟，娉江斐，与神游。罨翡翠，钓鲉，下高鹄，出潜虬。吹洞箫，发棹讴，感鲟鱼，动阳侯。腾波沸涌，珠贝泛浮。若云汉含星，而光耀洪流。将飨獠者，张帟幕，会平原；酌清酤，割芳鲜；饮御酣，宾旅旋。车马雷骇，轰轰阗阗。若风流雨散，漫乎数百里间。斯盖宅土之所安乐，观听之所踊跃也。焉独三川，为世朝市？以上水嬉及猎罢而宴

若乃卓荦奇谲，倜傥罔已。一经神怪，一纬人理。远则岷山之精，上为井络。天帝运期而会昌，景福肸蚃而兴作。碧出苌弘之血，鸟生杜宇之魄，妄变化而非常，羌见伟于畴昔。近则江汉炳灵，世载其英。蔚若相如，嚼若君平。王褒晔而秀发，扬雄含章而挺生。幽思绚《道德》，搞藻掞天庭。考四海而为俊，当中叶而擅名。是故游谈者以为誉，造作者以为程也。以上人神奇伟

至乎临谷为塞，因山为障。峻蛆塍埒长城，豁险吞若巨防。一人守隘，万夫莫向。公孙跃马而称帝，刘宗下辇而自王。由此言之，天下孰尚？故虽兼诸夏之富有，犹未若兹都之无量也！

吴都赋

东吴王孙冁然而咍曰：夫上图景宿，辨于天文者也；下料物土，析于地理者也。古先帝代，曾览八纮之洪绪，一六合而光宅，翔集遐宇。鸟策篆素，玉牒石记。乌闻梁岷有陟方之馆、行宫之基欤？而吾子言蜀都之富、禺同之有，玮其区域，美其林薮。矜巴汉之阻，则以为袭险之右；徇蹲鸱之沃，则以为世济阳九。龌龊而算，顾亦曲士之所叹也；旁魄而论都，抑非大人之壮观也！何则？土壤不足以摄生，山川不足以周卫。公孙国之而破，诸葛家之而灭。兹乃丧乱之丘墟，颠覆之轨辙，安可以俪王公而著风烈也？玩其碛砾而不窥玉渊者，未知骊龙之所蟠也；习其敝邑而不睹上邦者，未知英雄之所也。子独未闻大吴之巨丽乎？且有吴之开国也，造自太伯，宣于延陵，盖端委之所彰，高节之所兴。建至德以创洪业，世无得而显称；由克让以立风俗，轻脱于千乘。若率土而论都，则非列国之所觖望也！以上抑蜀伸吴

故其经略，上当星纪，拓土画疆，卓荦兼并。包括于越，跨蹑蛮荆。婺女寄其曜，翼轸寓其精。指衡岳以镇野，目龙川而带垌。尔其山泽，则嵬嶷峣屼，巊冥郁岪；溃渱泮汗，滇淼漫。或涌川而开渎，或吞江而纳汉。磈磈，滮滮涆涆，碒乎数州之间，灌注乎天下之半。以上略指星山川

百川派别，归海而会。控清引浊，混涛并濑。薄沸腾，寂寥长迈。濞焉汹汹，隐焉礚礚。出乎大荒之中，行乎东极之外。经扶桑之中林，包汤谷之滂沛。潮波汩起，回复万里，歊雾漨浡，云蒸昏昧。泓澄奫溸，溶沆瀁。莫测其深，莫究其广。澶湉漠而无涯，总有流而为长。瓌异之所丛育，鳞甲之所集往。以上水

于是乎长鲸吞航，修鲵吐浪。跃龙、腾蛇，鲛鲻、琵琶，王鲔、鲐，龟，乌贼拥剑，鼋鼊、鲭、鳄，涵泳乎其中。葺鳞镂甲，诡类舛错，溯洄顺流，喁沉浮。水中之鱼

鸟则鹍鸡、，鹴、鹄、鹭、鸿，避风，候雁造江，、、鹤、鸧，鹳、鸥、鹢、鸬，泛滥乎其上，湛淡羽仪，随波参差。理翮整翰，容与自玩。雕啄蔓藻，刷荡漪澜。水中之鸟

鱼鸟聱耴，万物蠢生，芒芒黖黖，慌罔奄欻，神化翕忽，函幽育明。穷性极形，盈虚自然。蚌蛤珠胎，与月亏全。巨鳌赑质，首冠灵山。大鹏缤翻，翼若垂天。振荡汪流，雷抃重渊。殷动宇宙，胡可胜原！岛屿绵邈，洲渚冯隆。旷瞻迢递，回眺冥蒙。珍怪丽，奇隙充，径路绝，风云通。洪桃屈盘，丹桂灌丛。琼枝抗茎而敷蕊，珊瑚幽茂而玲珑。增冈重阻，列真之宇。玉堂对雷，石室相距。蔼蔼翠幄，袅袅素女。江婓于是往来，海童于是宴语。斯实神妙之响象，嗟难得而缕！水中之珍物灵异

“尔乃地势坱圠，卉木镺蔓，遭数为圃，值林为苑。异荂蘛，夏晔冬蒨，方志所辨，中州所羡。草则藿纳豆蔻，姜汇非一，江蓠之属，海苔之类，纶、组、紫、绛，食葛、香茅，石帆、水松，东风、扶留，布濩皋泽，蝉联陵丘。寅缘山岳之岊，幂历江海之流。扤白蒂，衔朱蕤，郁兮茂，晔兮菲菲。光色炫晃，芬馥肸蚃。职贡纳其包匦，《离骚》咏其宿莽。以上草

木则枫、柙、櫲樟，拼榈、枸根，绵杬、杶、栌，文欀、桢、檀，平仲、桾，松、梓、古度。楠榴之木，相思之树。宗生高冈，族茂幽阜。擢本千寻，垂阴万亩。攒柯拏茎，重葩殗叶。轮困虬蟠，鳞接。荣色杂糅，绸缪缛绣。宵露霮，旭日晻脖。与风飏，浏飕飗。鸣条律畅，飞音响亮。盖象琴筑并奏，笙竽俱唱。以上木

其上则猿父哀吟，子长啸。狖、鼯、猓然，腾趠飞超。争接县垂，竞游远枝。惊透沸乱，牢落翚散。其下则有枭羊麡狼，猰象，乌菟之族，犀兕之党。钩爪锯牙，自成锋颖。精若耀星，声若震霆。名载于《山经》，形镂于夏鼎。木上动物

其竹则筼筜、箖菸，桂、箭、射筒，柚梧有篁，篥、有丛。苞笋抽节，往往荣结。绿叶翠茎，昌霜停雪。矗森萃，蓊茸萧瑟。檀栾蝉娟，玉润碧鲜。梢云无以逾，嶰谷弗能连。食其实，鹓雏扰其间。以上竹

其果则丹橘余甘，荔枝之林，槟榔无柯，椰叶无阴。龙眼、橄榄，棎、榴御霜。结根比景之阴，列挺衡山之阳。素华斐，丹秀芳，临青壁，系紫房。鹧鸪南翥而中留，孔雀羽以翱翔。山鸡归飞而来栖，翡翠列巢以重行。以上果

其琛赂，则琨瑶之阜，铜锴之垠，火齐之宝，骇鸡之珍。赪丹明玑，金华银朴。紫贝流黄，缥碧素玉。隐赈崴嵬，杂插幽屏。精曜潜颖，硩陊山谷。碕岸为之不枯，林木为之润黩。隋侯于是鄙其夜光，宋王于是陋其结绿。以上珍宝

“其荒陬谲诡，则有龙穴内蒸，云雨所储；陵鲤若兽，浮石若桴；双则比目，片则王余。穷陆饮木，极沉水居。泉室潜织而卷绡，渊客慷慨而泣珠。开北户以向日，齐南冥于幽都。其四野则畛畷无数，膏腴兼倍。原隰殊品，窊隆异等。象耕鸟耘，此之自与。穱秀菰穗，于是乎在。煮海为盐，采山铸钱。国税再熟之稻，乡贡八蚕之绵。以上荒陬异物、郊野恒产

“徒观其郊隧之内奥，都邑之纲纪，霸王之所根柢，开国之所基趾。郛郭周匝，重城结隅，通门二八，水道陆衢。所以经始用累千祀。宪紫宫以营室，廓广庭之漫漫。寒暑隔阂于邃宇，虹霓回带于云馆。所以跨踌焕炳万里也。造姑苏之高台，临四远而特建。带朝夕之浚池，佩长洲之茂苑。窥东山之府，则瓌宝溢目；絺海陵之仓，则红粟流衍。起寝庙于武昌，作离宫于建业。阐阖闾之所营，采夫差之遗法。抗神龙之华殿，施荣楣而捷猎。崇临海之崔巍，饰赤乌之晔。东西胶葛，南北峥嵘。房栊对扩，连阁相经。阍闼谲诡，异出奇名。左称弯碕，右号临硎。雕栾镂楶，青琐丹楹。图以云气，画以仙灵。虽兹宅之夸丽，曾未足以少宁。思比屋于倾宫，毕结瑶而构琼。高闱有闶，洞门方轨。朱阙双立，驰道如砥。树以青槐，亘以绿水。玄荫耽耽，清流亹亹。列寺七里，侠栋阳路。屯营栉比，解署棋布。横塘查下，邑屋隆夸。长干延属，飞甍舛互。以上宫室

“其居则高门鼎贵，魁岸豪杰，虞、魏之昆，顾、陆之裔。岐嶷继体，老成奕世。跃马叠迹，朱轮累辙。陈兵而归，兰锜内设。冠盖云荫，闾阎阗噎。其邻则有任侠之靡，轻之客。缔交翩翩，傧从奕奕。出蹑珠履，动以千百。里宴巷饮，飞觞举白。翘关扛鼎，拼射壶博。鄱阳暴谑，中酒而作。以上人材

“于是乐只衍而欢饫无匮，都辇殷而四奥来暨。水浮陆行，方舟结驷。唱棹转毂，昧旦永日。开市朝而并纳，横阛阓而流溢。混品物而同廛，并都鄙而为一。士女伫眙，商贾骈坒。纻衣缔服，杂沓萃。轻舆按辔以经隧，楼船举而过肆。果布辐凑而常然，致远流离与珂珬。贿纷纭，器用万端。金镒磊砢，珠琲阑干。桃笙象簟，韬于筒中。蕉葛升越，弱于罗纨。譶澩，交贸相竞。喧哗喤呷，芬葩荫映。挥袖风飘，而红尘昼昏；流汗霢霖，而中逵泥泞。富中之甿，货殖之选，乘时射利，财丰巨万。竞其区宇，则并疆兼巷；矜其宴居，则珠服玉馔。以上市廛财货

“材悍壮，此焉比庐。捷若庆忌，勇若专诸。危冠而出，竦剑而趋。扈带鲛函，扶揄属镂。藏镟于人，去自闾。家有鹤膝，户有犀渠。军容蓄用，器械兼储。吴钩越棘，纯钧湛卢。戎车盈于石城，戈船掩乎江湖。露往霜来，日月其除。草木节解，鸟兽腯肤。观鹰隼，诫征夫，坐组甲，建祀姑。命官帅而拥铎，将校猎乎具区。乌浒、狼，夫南、西屠。儋耳黑齿之酋，金邻象郡之渠。骉矞靸霅警捷，先驱前途。俞骑骋路，指南司方。出车槛槛，被练锵锵。吴王乃巾玉辂，轺骕骦，旂鱼须，常重光，摄乌号，佩干将。羽旄扬蕤，雄戟耀芒。贝胄象弭，织文鸟章。六军构服，四骐龙骧。峭格周施，罿罻普张。罕琐结，罠蹄连纲。阹以九疑，御以沅、湘。轩蓼扰，彀骑炜煌。袒裼徒搏，拔距投石之部。猿臂骿胁，狂趭犷猤。鹰瞵鹗视，翋翾。若离若合者，相与腾跃乎莽之野。干卤殳铤，旸夷勃卢之旅。长短兵，直发驰骋。儇佻坌并，衔枚无声。悠悠旆旌者，相与聊浪乎昧莫之垌。钲鼓叠山，火烈熛林。飞焰浮烟，载霞载阴。菈擸雷硠，崩峦弛岑。鸟不择木，兽不择音。虣甝虪，麋麖，蓦六，追飞生。弹鸾，射猱狿，白雉落，黑鸩零。陵绝嶛蟭，聿越巉险。跇逾竹柏，猭杞楠。封狶，神螭掩，刚镞润，霜刀染。于是弭节顿辔，齐镳驻跸。徘徊徜徉，寓目幽蔚。览将帅之拳勇，与士卒之抑扬。羽族以嘴距为刀铍，毛群以齿角为矛铗。皆体著而应卒，所以挂挖而为创痏，冲踤而断筋骨；莫不衂锐挫芒，拉捭摧藏！虽有石林之窄崿，请攘臂而靡之；虽有雄虺之九首，将抗足而跳之。颠覆巢居，剖破窟宅。仰攀，俯蹴豺貘。划剞熊罴之室，剽掠虎豹之落。猩猩啼而就禽，笑而被格。屠巴蛇，出象骼，斩鹏翼，掩广泽。轻禽狡兽，周章夷猶。狼跋乎中，忘其所以睒睗，失其所以去就。魂褫气慑而自者，应弦而饮羽。形偾景僵者，累积而增益，杂袭错缪。倾薮薄，倒岬岫，岩穴无豜，翳荟无鹨。思假道于丰隆，披重霄而高狩。笼乌兔于日月，穷飞走之栖宿。以上田猎

“嶰涧阒，冈岵童，罾罘满，效获众。回靶乎行睨，观鱼乎三江。泛舟航于彭蠡，浑万艘而既同。弘舸连舳，巨槛接舻。飞云盖海，制非常模。叠华楼而岛踌，时舅鬃于方壶。比鹚首而有裕，迈余皇于往初。张祖帏，构流苏，开轩幌，镜水区。篙工楫师，选自闽禺。习御长风，狎玩灵胥。责千里于寸阴，聊先期而须臾。棹讴唱，箫籁鸣，洪流响。渚禽惊，弋放，稽鹪鹏，虞机发，留。钩铒纵横，网罟接绪。术兼詹公，巧倾任父。筌鳍，鲡鲿，罩两，罺虾。乘鲎鼋鼍，同共罗。沉虎潜鹿，僒束。徵鲸辈中于群犗，搀抢暴出而相属。虽复临河而钓鲤，无异射鲋于井谷。结轻舟而竞逐，迎潮水而振缗。想萍实之复形，访灵夔于鲛人。精卫衔石而遇缴，文鳐夜飞而触纶。北山亡其翔翼，西海失其游鳞。雕题之士，镂身之卒，比饰虬龙，蛟螭与对。简其华质，则亄费锦缋；料其虓勇，则雕悍狼戾。相与昧潜险，搜瓌奇，摸蝳蜎，扪嘴蠵。剖巨蚌于回渊，濯明月于涟漪。毕天下之至异，讫无索而不臻。溪壑为之一罄，川渎为之中贫。哂澹台之见谋，聊袭海而徇珍。载汉女于后舟，追晋贾而同尘。汩乘流以砰宕，翼飔风之。直冲涛而上濑，常沛沛以悠悠。汔可休而凯归，揖天吴与阳侯。以上水嬉

“指包山而为期，集洞庭而淹留。数军实乎桂林之苑，飨戎旅乎落星之楼。置酒若淮、泗，积肴若山丘。飞轻轩而酌绿酃，方双辔而赋珍羞。饮烽起，釂鼓震，士遗倦，众怀欣。幸乎馆娃之宫，张女乐而娱群臣。罗金石与丝竹，若钧天之下陈。登东歌，操南音，胤阳阿，咏任。荆艳楚舞，吴愉越吟。翕习容裔，靡靡愔愔。若此者，与夫唱和之隆响，动钟鼓之铿耾，有殷坻颓于前，曲度难胜，皆与谣俗汁协，律吕相应。其奏乐也，则木石润色；其吐哀也，则凄风暴兴。或超延露而驾辩，或逾绿水而采菱。军马弭髦而仰秣，渊鱼竦鳞而上升。酣湑半，八音并，欢情留，良辰征。鲁阳挥戈而高麾，回曜灵于太清。将转西日而再中，齐既往之精诚。以上置酒作乐

“昔者夏后氏朝群臣于兹土，而执玉帛者以万国，盖亦先王之所高会，而四方之所轨则。春秋之际，要盟之主，阖闾信其威，夫差穷其武。内果伍员之谋，外骋孙子之奇。胜强楚于柏举，栖劲越于会稽。阙沟乎商鲁，争长于黄池。徒以江湖崄陂，物产殷充，绕霤未足言其固，郑、白未足语其丰。士有陷坚之锐，俗有节概之风。睚眦则挺剑，喑呜则弯弓。拥之者龙腾，据之者虎视。麾城若振槁，搴旗若顾指。虽带甲一朝，而元功远致；虽累叶百叠，而富强相继。乐湑衍其方域，列仙集其土地。桂父练形而易色，赤须蝉蜕而附丽。中夏比焉，毕世而罕见，丹青图其珍玮，贵其宝利也！舜、禹游焉，没齿而忘归，精灵留其山阿，玩其奇丽也！剖判庶士，商榷万俗，国有郁鞅而显敞，邦有湫阨而踡跼。伊兹都之函弘，倾神州而韫椟。仰南斗以斟酌，兼二仪之优渥。由此而揆之，西蜀之于东吴，小大之相绝也，亦犹棘林萤燿而与夫桪木龙烛也；否泰之相背也，亦犹帝之悬解而与桎梏疏属也！庸可共世而论巨细，同年而议丰确乎？暨其幽遐独邃，寥廓闲奥，耳目之所不该，足趾之所不蹈，倜傥之极异，调诡之殊事，藏理于终古，而未寤于前觉也！若吾子之所传，孟浪之遗言，略举其梗概，而未得其要妙也！”

魏都赋

魏国先生有睟其容，乃盱衡而诰曰：“异乎，交、益之士！盖音有楚、夏者，土风之乖也；情有险、易者，习俗之殊也。虽则生常，固非自得之谓也。昔市南宜僚弄丸，而两家之难解。聊为吾子复玩德音，以释二客竞于辩囿者也。

“夫泰极剖判，造化权舆，体兼昼夜，理包清浊，流而为江海，结而为山岳，列宿分其野，荒裔带其隅。岩冈潭渊，限蛮隔夷，峻危之窍也；蛮陬夷落，译导而通，鸟兽之氓也。正位居体者，以中夏为喉，不以边垂为襟也；长世字甿者，以道德为藩，不以袭险为屏也。而子大夫之贤者，尚弗曾庶翼等威，附丽皇极，思禀正朔，乐率贡职；而徒务于诡随匪人，宴安于绝域，荣其文身，骄其险棘。缪默语之常伦，牵胶言而逾侈。饰华离以矜然，假倔强而攘臂。非醇粹之方壮，谋躇驳于王义。孰愈寻靡薪于中逵，造沐猴于棘刺？剑阁虽嶛，凭之者蹶，非所以深根固蒂也；洞庭虽浚，负之者北，非所以爱人治国也。彼桑榆之末光，逾长庚之初辉；况河冀之爽垲，与江介之湫湄？故将语子以神州之略，赤县之畿，魏都之卓荦，六合之枢机。以上嘲吴、蜀二客

“于时运距阳九，汉网绝维。奸回内赑，兵缠紫微。翼翼京室，耽耽帝宇，巢焚原燎，变为煨烬，故荆棘旅庭也；殷殷寰内，绳绳八区，锋镝纵横，化为战场，故麋鹿寓城也。伊、洛榛旷，崤、函荒芜。临菑牢落，鄢、郢丘墟。而是有魏开国之日，缔构之初，万邑譬焉，亦犹犨麋之与子都，培搂之与方壶也。且魏地者，毕、昴之所应，虞、夏之余人，先王之桑梓，列圣之遗尘。考之四隈，则八埏之中；测之寒暑，则霜露所均。卜偃前识而赏其隆，吴札听歌而美其风。虽则衰世，而盛德形于管弦；虽逾千祀，而怀旧蕴于遐年。以上浑言魏都

“尔其疆域，则旁极齐、秦，结凑冀道，开胸殷、卫，跨蹑燕、赵。山林幽峡，川泽回缭，恒、碣椹碍于青霄，河、汾浩涆而皓溔。南瞻淇、澳，则绿竹纯茂；北临漳、滏，则冬夏异沼。神钲迢递于高峦，灵响时惊于四表。温泉毖涌而自浪，华清荡邪而难老。墨井盐池，玄滋素液。厥田惟中，厥壤惟白。原隰畇畇，坟衍厈厈。或嵬垒而复陆，或黋朗而拓落。乾坤交泰而缊，嘉祥徽显而豫作。是以兆朕振古，萌柢畴昔。藏气谶纬，閟象竹帛。迥时世而渊默，应期运而光赫。暨圣武之龙飞，肇受命而光宅。以上山川相宅

“爰初自臻，言占其良。谋龟谋筮，亦既允臧。修其郛郭，缮其城隍。经始之制，牢笼百王。画雍豫之居，写八都之宇。鉴茅茨于陶唐，察卑宫于夏禹。古公草创，而高门有闶；宣王中兴，而筑室百堵。兼圣哲之轨，并文质之状。商丰约而折中，准当年而为量。思重爻，摹大壮，览荀卿，采萧相。拱木于林衡，授全模于梓匠。遐迩悦豫而子来，工徒拟议而骋巧。阐钩绳之筌绪，承二分之正要。揆日晷，考星耀，建社稷，作清庙。筑曾宫以回匝，比冈隒而无陂。造文昌之广殿，极栋宇之弘规。髡若崇山，崛起以崔嵬：髡若玄云，舒霓以高垂。瓌材巨世，参差，枌橑复结，栾栌叠施。丹梁虹申以并亘，朱桷森布而支离。绮井列疏以悬蒂，华莲重葩而倒披。齐龙首而涌霤，时梗概于滮池。旅楹闲列，晖鉴抰振。榱题黮，階嶙峋。长庭砥平，钟虚夹陈。风无纤埃，雨无微津。岩岩北阙，南端逌遵。竦峭双碣，方驾比轮。西辟延秋，东启长春。用觐群后，观享颐宾。左则中朝有赩，听政作寝。匪朴匪斫，去泰去甚。木无雕锼，土无绨锦。玄化所甄，国风所禀。以上建都作室

“于前则宣明、显扬，顺德、崇礼，重闱洞出，锵锊济济。珍树猗猗，奇卉萋萋。蕙风如薰，甘露如醴。禁台省中，连闼对廊。直事所由，典刑所藏。蔼蔼列侍，金蜩、齐光。诘朝陪幄，纳言、有章。亚以柱后，执法内侍。符节、谒者，典玺储吏。膳夫有官，药剂有司。肴顺时，腠理则治。于后则椒鹤、文石，永巷、壶术，楸梓木兰，次舍甲乙。西南其户，成之匪日。丹青焕炳，特有温室。仪形宇宙，历象贤圣。图以百瑞，以藻咏。芒芒终古，此焉则镜。有虞作绘，兹亦等竞。右则疏圃曲池，下畹高堂。兰渚莓莓，石濑汤汤。弱葼系实，轻叶振芳。奔龟跃鱼，有吕梁。驰道周屈于果下，延阁胤宇以经营。飞陛方辇而径西，三台列峙以峥嵘。亢阳台于阴基，拟华山之削成。上累栋而重霤，下冰室而洹冥。周轩中天，丹墀临猋，增构峨峨，清尘影影。云雀踶甍而矫首，壮翼摛镂于青霄。雷雨窈冥而未半，皦日笼光于绮寮。习步顿以升降，御春服而逍遥。八极可围于寸眸，万物可齐于一朝。长途侔首，豪徼互经。晷漏肃唱，明宵有程。附以兰锜，宿以禁兵。司卫闲邪，钩陈罔惊。以上宫殿前后左右

“于是崇墉浚洫，婴堞带涘，四门，隆夏重起。凭太清以混成，越埃壒而资始。藐藐标危，亭亭峻趾。临焦原而不怳，谁劲捷而无？与冈岑而永固，非有期乎世祀。阳灵停曜于其表，阴祗潆雾于其里。菀以玄武，陪以幽林。缭垣开囿，观宇相临。硕果灌丛，围木竦寻。篁筿怀风，蒲陶结阴。回渊漼，积水深，蒹葭，雚蒻森。丹藕凌波而的，绿芰泛涛而浸潭。羽翮颉颃，鳞介浮沉。栖者择木，雊者择音。若咆渤澥与姑余，常鸣鹤而在阴。表清篽，勒虞箴，思国恤，忘从禽。樵苏往而无忌，即鹿纵而匪禁。以上城郭苑囿

“腜腜埛野，奕奕菑亩。甘荼伊蠢，芒种斯阜。西门溉其前，史起灌其后。墱流十二，同源异口。畜为屯云，泄为行雨。水澍梗徐，陆莳稷黍。黝黝桑柘，油油麻纻。均田画畴，蕃庐错列。姜芋充茂，桃李荫翳。家安其所，而服美自悦。邑屋相望，而隔逾奕世。以上郊野

“内则街冲辐轻，朱阙结隅。石杠飞梁，出控漳渠。疏通沟以滨路，罗青槐以荫途。比沧浪而可濯，方步而有逾。习习冠盖，莘莘蒸徒。斑白不提，行旅让衢。设官分职，营处署居。夹之以府寺，班之以里闾。其府寺则位副三事，官逾六卿，奉常之号，大理之名。厦屋一揆，华屏齐荣。肃肃阶，重门再扃。师尹爰止，毗代作桢。其闾阎则长寿、吉阳，永平、思忠，亦有戚里，置宫之东。闬出长者，巷苞诸公。都护之堂，殿居绮窗。舆骑朝猥，蹀其中。以上城内官寺及闾里

营客馆以周坊，饬宾侣之所集。玮丰楼之闳，起建安而首立。葺墙幂室，房庑杂袭。剞劂罔掇，匠斫积习。广成之传无以畴，稾街之邸不能及。以上宾馆

廓三市而开廛，藉平逵而九达。班列肆以兼罗，设阛阓以襟带。济有无之常偏，距日中而毕会。抗旗亭之峣嶭，侈所頫之博大。百隧毂击，连轸万贯。凭轼捶马，袖幕纷半。壹八方而混同，极风采之异观。质剂平而交易，刀布贸而无算。财以工化，贿以商通。难得之货，此则弗容。器周用而长务，物皆窳而就攻。不鬻邪而豫贾，著驯风之醇。白藏之藏，富有无堤。同赈大内，控引世资。幏积，琛币充牣。关石之所和钧，财赋之所底慎。燕弧盈库而委劲，冀马填厩而驵骏。以上市廛物产

“至乎勍敌纠纷，庶土罔宁。圣武兴言，将曜威灵。介胄重袭，旍旗跃茎。弓珧解檠，矛铤飘英。三属之甲，缦胡之缨。控弦简发，妙拟更嬴。齐被练而铦戈，袭偏袈以溃列。毕出征而中律，执奇正以四伐。硕画精通，目无匪制。推锋积纪，铓气弥锐。三接三捷，既昼亦月。克剪方命，吞灭咆然。云撤叛换，席卷虔刘。祲威八纮，荒阻率由。洗兵海岛，刷马江洲。振旅，反旆悠悠。凯归同饮，疏爵普畴。朝无刓印，国无费留。丧乱既弭而能宴，武人归兽而去战。萧斧戢柯以柙刃，虹旍摄麾以就卷。斟《洪范》，酌典宪，观所恒，通其变。上垂拱而司契，下缘督而自劝。道来斯贵，利往则贱。囹圄寂寥，京庾流衍。以上削平祸乱，息马论道

“于时东即序，西倾顺轨；荆南怀憓，朔北思韪。绵绵迥途，骤山骤水。襁负赛贽，重译贡篚。髽首之豪，耳之杰。服其荒服，敛衽魏阙。置酒文昌，高张宿设。其夜未遽，庭燎。有客祁祁，载华载裔。岌岌冠，累累辫发。清酤如济，浊醪如河。冻醴流澌，温酎跃波。丰肴衍衍，行庖皤皤。愔愔宴，酣湑无哗。延《广乐》，奏《九成》，冠《韶》、《夏》，冒《六茎》，傮响起，疑震霆，天宇骇，地庐惊。亿！若大帝之所兴作，二嬴之所曾聆。金石丝竹之恒韵，匏土革木之常调，干戚羽旄之饰好，清讴微吟之要妙。世业之所日用，耳目之所闻觉。杂糅纷错，兼该泛博。鞮鞍所掌之音，昧、任、禁之曲。以娱四夷之君，以睦八荒之俗。以上外藩燕乐

“既苗既狩，爰游爰豫。藉田以礼动，大阅以义举。备法驾，理秋御，显文武之壮观，迈梁驺之所著。林不槎枿，泽不伐夭。斧斨以时，罾以道。德连木理，仁挺芝草。皓兽为之育薮，丹鱼为之生沼。矞云翔龙，泽马亍阜。山图其石，川形其宝。莫黑匪乌，三趾而来仪；莫赤匪狐，九尾而自扰。嘉颖离合以，醴泉涌流而浩浩。显祯祥以典成，固触物而兼造。盖亦明灵之所酬酢，休征之所伟兆。旼旼率土，迁善罔匮。沐浴福应，宅心醰粹。余粮栖亩而弗收，颂声载路而洋溢。河洛开奥，符命用出。翩翩黄鸟，衔书来讯。人谋所尊，鬼谋所秩。刘宗委驭，巽其神器。窥玉策于金滕，案图篆于石室。考历数之所在，察五德之所莅。量寸旬，涓吉日，陟中坛，即帝位。改正朔，易服色，继绝世，修废职。徽帜以变，器械以革。显仁翌明，藏用玄默。菲言厚行，陶化染学。雠校篆籀，篇章毕觌。优贤著于扬历，匪孽形于亲戚。以上嘉祥毕集，遂受汉禅

“本枝别干，藩屏皇家。勇若任城，才若东阿。抗旍则威秋霜，摛翰则华纵春葩。英喆雄豪，佐命帝室。相兼二八，将猛四七。赫赫震震，开务有谧。故令斯民睹泰阶之平，可比屋而为一。以上人才之盛

算祀有纪，天禄有终。传业禅祚，高谢万邦。皇恩绰矣，帝德冲矣，让其天下，臣至公矣。荣操行之独得，超百王之庸庸。追亘卷领与结绳，睠留重华而比踪。尊卢、赫胥，羲农、有雄。虽自以为道，洪化以为隆。世笃玄同，奚遽不能与之踵武而齐其风？以上禅位于晋

是故料其建国，析其法度，咨其考室，议其举厝。复之而无，申之而有裕。非疏粝之士所能精，非鄙俚之言所能具！此八句作一结束

“至于山川之倬诡，物产之魁殊，或名奇而见称，或实异而可书。生生之所常厚，洵美之所不渝。其中则有鸳鸯、交谷，虎涧、龙山。掘鲤之淀，盖节之渊，精卫，衔木偿怨。常山、平干，巨鹿、河间，列真非一，往往出焉：昌容练色，犊配眉连。玄俗无影，木羽偶仙。琴高沉水而不濡，时乘赤鲤而周旋。师门使火以验术，故将去而林燔。易阳壮容，卫之稚质。邯郸步，赵之鸣瑟。真定之梨，故安之栗。醇酎中山，流湎千日。淇洹之笋，信都之枣，雍丘之粱，清流之稻。锦绣襄邑，罗绮朝歌。绵纩房子，缣总清河。若此之属，繁富夥夠。非可单究，是以抑而未罄也。以上山川人物之异

“盖比物以错辞，述清都之闲丽。虽选言以简章，徒九复而遗旨。览大《易》与《春秋》，判殊隐而一致。末《上林》之墙，本前修以作系。八句言此赋不贵丽而贯则

“其军容弗犯，信其果毅，纠华绥戎，以戴公室，元勋配管敬之绩，歌钟析邦君之肆，则魏绛之贤，有令闻也；闲居隘巷，室迩心遐，富仁宠义，职竞弗罗，千乘为之轼庐，诸侯为之止戈，则干木之德，自解纷也；贵非吾尊，重士逾山，亲御监门，嗛嗛同轩，搦秦起赵，威振八蕃，则信陵之名，若兰芬也；英辩荣枯，能济其厄，位加将相，窒隙之策，四海齐锋，一口所敌，张仪、张禄，亦足云也。以上数魏之五杰

“榷惟庸蜀与鸲鹊同窠，句吴与蛙黾同穴。一自以为禽鸟，一自以为鱼鳖。山阜猥积而踦，泉流进集而映咽。隰壤瀸漏而沮洳，林薮石留而芜秽。穷岫泄云，日月恒翳。宅土煸暑，封疆障疠。蔡莽螫刺，昆虫毒噬。汉罪流御，秦余徙。宵貌最陋，禀质遳脆。巷无杼首，里罕耆耋。或魋髻而左言，或镂肤而钻发；或明发而嬥歌，或浮泳而卒岁。风俗以韰果为婳，人物以戕害为艺。威仪所不摄，宪章所不缀。由重山之束阢，因长川之裾势。距远关以窥，时高樔而陛制。薄戍绵幂，无异蛛蝥之网；弱卒琐甲，无异螳娘之卫。与先世而常然，虽信险而剿绝。揆既往之前迹，即将来之后辙。成都迄已倾覆，建邺则亦颠沛。顾非累卵于叠棋，焉至观形而怀怛？权假日以余荣，比朝华而菴蔼。览《麦秀》与《黍离》，可作谣于吴会。”以上讥蜀、吴之陋

先生之言未卒，吴、蜀二客臞焉相顾，焉失所，有瞢容，神惢形茹，弛气离坐，墨而谢曰：“仆党清狂，怵迫闽濮。习蓼虫之忘辛，玩进退之维谷。非常寐而无觉，不睹皇舆之轨躅。过以剽之单慧，历执古之醇听。兼重悂以缪，偭辰光而罔定。先生玄识，深颂靡测。得闻上德之至盛，匪同忧于有圣。抑若春霆发响，而惊蛰飞竞；潜龙浮景，而幽泉高镜。虽星有风雨之好，人有异同之性，庶觌蔀家与剥庐，非苏世而居正。且夫寒谷丰黍，吹律暖之也；昏情爽曙，箴规显之也。虽明珠兼寸，尺璧有盈，曜车二六，三倾五城，未若申锡典章之为远也。亮曰日不双丽，世不两帝，天经地纬，理有大归，安得齐给守其小辩也哉！”

潘岳／西征赋

岁次玄枵，月旅蕤宾，丙丁统日，乙未御辰，潘子凭轼西征，自京徂秦，乃喟然叹曰：

古往今来，邈矣悠哉！寥廓惚恍，化一气而甄三才。此三才者，天地人道。唯生与位，谓之大宝。生有修短之命，位有通塞之遇。鬼神莫能要，圣智弗能豫。当休明之盛世，托菲薄之陋质。纳旌弓于铉台，赞庶绩于帝室。嗟鄙夫之常累，固既得而患失。无柳季之直道，佐士师而一黜。武皇忽其升遐，八音遏于四海。天子寝于谅暗，百官听于冢宰。彼负荷之殊重，虽伊、周其犹殆。窥七贵于汉庭，畴一姓之或在？无危明以安位，只居逼以示专。陷乱逆以受戮，匪祸降之自天。孔随时以行藏，蘧与国而舒卷。苟蔽微以缪章，患过辟之未远。悟山潜之逸士，卓长往而不反。陋吾人之拘挛，飘萍浮而蓬转。寮位儡其隆替，名节漼以隳落。危素卵之累壳，甚元燕之巢幕。心战惧以兢悚，如临深而履薄。夕获归于都外，宵未中而难作。匪择木以栖集，尠林焚而鸟存！以上言遭杨骏之难

遭千载之嘉会，皇合德于乾坤。弛秋霜之严威，流春泽之渥恩。甄大义以明责，反初服于私门。皇鉴揆余之忠诚，俄命余以末班。牧疲人于西夏，携老幼而入关。丘去鲁而顾叹，季过沛而涕零。伊故乡之可怀，疚圣达之幽情。矧匹夫之安土，邈投身于镐京！犹犬马之恋主，窃托慕于阙庭。眷巩、洛而掩涕，思缠绵于坟茔。以上言授长安令，将西征而恋阙

尔乃越平乐，过街邮，秣马皋门，税驾西周。对洛阳之东周言，则长安为西周；对巩县之东周言，则洛邑为西周。远矣姬德，兴自高辛，思文后稷，厥初生民。率西水浒，化流岐、豳。祚隆昌发，旧邦维新。旋牧野而历兹，愈守柔以执竞。夜申旦而不寐，忧天保之未定。惟泰山其犹危，祀八百而余庆。鉴亡王之骄淫，窜南巢以投命。坐积薪以待然，方指日而比盛。人度量之乖舛，何相越之辽迥！考土中于斯邑，成建都而营筑。既定鼎于郏鄏，遂钻龟而启繇。平失道而来迁，繄二国而是祐。岂时王之无僻？赖先哲以长懋！以上洛阳

望圉、北之两门，感虢、郑之纳惠。讨子颓之乐祸，尤阙西之效戾。重戮带以定襄，宏大顺以霸世。灵壅川以止斗，晋演义以献说。咨景、悼以迄丐，政凌迟而弥季。俾庶朝之构逆，历两王而干位。逾十叶以逮赧，邦分崩而为二。竟横噬于虎口，输文武之神器。澡孝水而濯缨，嘉美名之在兹。夭赤子于新安，坎路侧而瘗之。亭有千秋之号，子无七旬之期。虽勉厉于延、吴，实潜恸乎余慈！眄山川以怀古，怅揽辔于中途。虐项氏之肆暴，坑降卒之无辜。激秦人以归德，成刘后之来苏。事回泬而好还，卒宗灭而身屠。以上新安

经渑池而长想，停余车而不进。秦虎狼之强国，赵侵弱之余烬。超入险而高会，杖命世之英蔺。耻东瑟之偏鼓，提西缶而接刃。辱十城之虚寿，奄咸阳以取俊。出申威于河外，何猛气之咆勃！入屈节于廉公，若四体之无骨。处智勇之渊伟，方鄙吝之忿悁。虽改日而易岁，无等级以寄言！当光武之蒙尘，致王诛于赤眉。异奉辞以伐罪，初垂翅于回溪。不尤青以掩德，终奋翼而高挥。建佐命之元勋，振皇纲而更维。以上渑池

登崤坂之威夷，仰崇岭之嵯峨。皋托坟于南陵，文违风于北阿。蹇哭孟以审败，襄墨缭以授戈。曾只轮之不返，三帅以济河。值庸主之矜愎，殆肆叔于朝市。任好绰其余裕，独引过以归己。明三败而不黜，卒陵晋以雪耻。岂虚名之可立？良致霸其有以！降曲崤而怜虢，托与国于亡虞。贪诱赂以卖邻，不及腊而就拘。垂棘反于故府，屈产服于晋舆。德不建而民无援，仲雍之祀忽诸！以上崤坂

我徂安阳，言陟陕郛。行乎漫渎之口，憩乎曹阳之墟。美哉邈乎！兹土之旧也。固乃周、邵之所分，二南之所交，《麟趾》信于《关雎》，《驺虞》应乎《鹊巢》。愍汉氏之剥乱，朝流亡以离析。卓滔天以大涤，劫宫庙而迁迹。俾万乘之盛尊，降遥思于征役。顾请旋于催、汜，既获许而中惕。追皇驾而骤战，望玉辂而纵镝。痛百寮之勤王，咸毕力以致死。分身首于锋刃，洞胸液以流矢。有褰裳以投岸，或攘袂以赴水。伤桴楫之褊小，撮舟中而掬指！以上陕州

升曲沃而惆怅，惜兆乱而兄替。枝末大而本披，都偶国而祸结。臧、札飘其高厉，委曹、吴而成节。何庄、武之无耻，徒利开而义闭！以上曲沃误用

蹑函谷之重阻，看天险之襟带。迹诸侯之勇怯，算嬴氏之利害。或开关以延敌，竞遁逃以奔窜。有噤门而莫启，不窥兵于山外。连鸡互而不栖，小国合而成大。岂地势之安危？信人事之否泰！汉六叶而拓畿，县弘农而远关。厌紫极之闲敞，甘微行以游盘。长傲宾于柏谷，妻睹貌而献餐。畴匹妇其已泰？胡厥夫之缪官？者明王之巡幸，固清道而后往。惧衔橛之或变，峻徒御以诛赏。彼白龙之鱼服，挂豫且之密网。轻帝重于天下，奚斯渐之可长？以上函谷、弘农

吊戾园于湖邑，谅遭世之巫蛊。探隐伏于难明，委谗贼之赵虏。加显戮于储贰，绝肌肤而不顾。作归来之悲台，徒望思其何补！以上湖邑

纷吾既迈此全节，又继之以盘恒。问休牛之故林，感征名于桃园。发阌乡而警策，想黄巷以济潼。眺华岳之阴崖，觌高掌之遗踪。忆江使之反璧，告亡期于祖龙。不语怪以征异，我闻之于孔公。愠韩、马之大憝，阻关谷以称乱。魏武赫以霆震，奉义辞以伐叛。彼虽众其焉用？故制胜于妙算。砰扬桴以振尘，缅瓦解而冰泮。超遂遁而奔狄，甲卒化为京观！以上潼关、华阴

倦狭路之迫隘，轨踦以低仰。蹈秦郊而始辟，豁爽垲以宏壮。黄壤千里，沃野弥望。华实纷敷，桑麻条畅。邪界褒斜，右滨汧陇。宝鸡前鸣，甘泉后涌。面终南而背云阳，跨平原而连蟠冢。九峻嶻嶭，太一毙。吐清风之戾，纳归云之郁蓊。南有玄霸、素泸，汤井、温谷，北有清渭、浊泾，兰池、周曲。浸决郑、白之渠，漕引淮、海之粟，林茂有鄂之竹，山挺蓝田之玉。班述陆海珍藏，张叙神皋隩区。此西宾所以言于东主，安处所以听于凭虚也，可不谓然乎？以上通写关中气象

劲松彰于岁寒，贞臣见于国危。入郑都而抵掌，义桓友之忠规。竭股肱于昏主，赴涂炭而不移。世善职于司徒，缁衣敝而改为。履犬戎之侵地，疾幽后之诡惑。举伪烽以沮众，淫嬖褒以纵慝。军败戏水之上，身死骊山之北。赫赫宗周，灭为亡国。又有继于此者，异哉秦始皇之为君也！倾天下以厚葬，自开辟而未闻。匠人劳而弗图，俾生埋以报勤。外罹西楚之祸，内受牧竖之焚。语曰“行无礼必自及”，此非其效与？以上骊山

乾坤以有亲可久，君子以厚德载物。观夫汉高之兴也，非徒聪明神武、豁达大度而已也！乃实慎终追旧，笃诚款爱，泽靡不渐，恩无不逮，率土且弗遗，而况于邻里乎？况于卿士乎？于斯时也，乃摹写旧丰，制造新邑，故社易置，粉榆迁立，街衢如一，庭宇相袭，浑鸡犬而乱放，各识家而竞入。藉含怒于鸿门，沛跼踏而来王。范谋害而弗许，阴授剑以约庄。撛白刃以万舞，危冬叶之待霜。履虎尾而不噬，实要伯于子房。樊抗愤以卮酒，咀彘肩以激扬。忽蛇变而龙摅，雄霸上而高骧。增迁怒而横撞，碎玉斗其何伤！以上新丰、霸上

婴罥组于轵途，投素车而肉袒。疏饮饯于东都，畏极位之盛满。金墉郁其万雉，峻嵃峭以绳直。戾饮马之阳桥，践宣平之清阈。都中杂遝，户千人亿，华夷士女，骈田逼侧。展名京之初仪，即新馆而莅职。励疲钝以临朝，勖自强而不息。以上入长安

于是孟秋爰谢，听览余日，巡省农功，周行庐室。街里萧条，邑居散逸，营宇寺署，肆廛管库，蕞芮于城隅者，百不处一。所谓尚冠、修成，黄棘、宣明，建阳、昌阴，北焕、南平，皆夷漫涤荡，亡其处而有其名。尔乃阶长乐，登未央，泛太液，凌建章，萦娑而款骀荡，枍诣而轹承光。徘徊桂宫，惆怅柏梁。雉雊于台陂，狐兔窟于殿旁。何黍苗之离离，而余思之芒芒！洪钟顿于毁庙，乘风废而弗县，禁省鞠为茂草，金狄迁于霸川！以上叹故宫之芜废

怀夫萧、曹、魏、邴之相，辛、李、卫、霍之将，衔使则苏属国，震远则张博望。教敷而彝伦叙，兵举而皇威畅；临危而智勇奋，投命而高节亮。暨乎秺侯之忠孝淳深，陆、贾之优游宴喜，长卿、渊、云之文，子长、政、骏之史，赵、张、三王之尹京，定国、释之之听理，汲长孺之正直，郑当时之推士，终童山东之英妙，贾生洛阳之才子，飞翠，拖鸣玉，以出入禁门者众矣！或被发左衽，奋迅泥滓；或从容傅会，望表知里；或著显绩而婴时戮，或有大才而无贵仕。皆扬清风于上烈，重令闻而不已。想珮声之遗响，若铿锵之在耳！当音、凤、恭、显之任势也，乃熏灼四方，震耀都鄙，而死之日，曾不得与夫十余公之徒隶齿，才难不其然乎？以上怀汉世之人才。以下周览长安城郭、郊原、古迹，吊古伤怀

望渐台而扼腕，枭巨猾而余怒。揖不疑于北阙，轼樗里于武库。酒池鉴于商辛，追覆车而不寤；曲阳僭于白虎，化奢淫而无度。命有始而必终，孰长生而久视？武雄略其焉在？近惑文成而溺五利！侔造化以制作，穷山海之奥秘。灵若翔于神岛，奔鲸浪而失水；爆鳞骼于漫沙，陨明月以双坠。擢仙掌以承露，干云汉而上至。致邛蒟其奚难？惟余欲而是恣。纵逸游于角觚，络甲乙以珠翠。忍民生之减半，勒东岳以虚美。超长怀以遐念，若循环之无赐。以上吊汉武帝

较面朝之焕炳，次后庭之猗靡。壮当熊之忠勇，深辞辇之明智。卫鬓发以光鉴，赵轻体之纤丽。咸善立而声流，亦宠极而祸侈。以上吊后妃四人

津便门以右转，究吾境之所暨。掩细柳而抚剑，快孝文之命帅。周受命以忘身，明戎政之果毅。距华盖于垒和，案乘舆之尊辔。肃天威之临颜，率军礼以长撎。轻棘、霸之儿戏，重条侯之倨贵。以上吊周亚夫

索杜邮其焉在？云孝里之前号。惘辍驾而容与，哀武安以兴悼。争伐赵以徇国，定庙算之胜负。扦矢言而不纳，反推怨以归咎。未十里于迁路，寻赐剑以刎首。嗟主闇而臣嫉，祸于何而不有？以上吊白起

窥秦墟于渭城，冀阙缅其堙尽。觅陛殿之余基，裁帔蛇以隐嶙。想赵使之抱璧，浏睨楹以抗愤。燕图穷而荆发，纷绝袖而自引。筑声厉而高奋，狙潜铅以脱膑。据天位其若兹，亦狼狈而可愍！简良人以自辅，谓斯忠而鞅贤。寄苛制于捐灰，矫扶苏于朔边。儒林填于坑穽，诗书炀而为烟。国灭亡以断后，身刑轘以启前。商法焉得以宿？黄犬何可复牵？野蒲变而成脯，苑鹿化以为马。假谗逆以天权，钳众口而寄坐。兵在颈而顾问：何不早而告我？愿黔黎其谁听，惟请死而获可。健子婴之果决，敢讨贼以纡祸。势土崩而莫振，作降王于路左。以上吊秦之君臣

萧收图以相刘，料险易与众寡。羽天与而弗取，冠沐猴而纵火，贯三光而洞九泉，曾未足以喻其高下也！以上吊项羽

感市闾之菆井，叹尸韩之旧处。丞属号而守阙，人百身以纳赎。岂生命之易投？诚惠爱之洽著！讦望之以求直，亦余心之所恶。思夫人之政术，实干时之良具。苟明法以释憾，不爱才以成务。弘大体以高贵，非所望于萧傅！以上吊韩延寿

造长山而慷慨，伟龙颜之英主。胸中豁其洞开，群善凑而必举。存威格乎天区，亡坟掘而莫御。临揜坎而累扦，步毁垣以延伫。越安陵而无讥，谅惠声之寂莫。吊爰丝之正义，伏梁剑于东郭。讯景皇于阳丘，奚信谗而矜谑？陨吴嗣于局下，盖发怒于一博。成七国之称乱，翻助逆以诛错！恨过听而无讨，兹沮善而劝恶。呰孝元于渭茔，执奄尹以明贬。褒夫君之善行，废园邑以崇俭。过延门而责成，忠何辜而为戮？陷社稷之王章，俾幽死而莫鞠！忲淫嬖之匈忍，剿皇统之孕育。张舅氏之奸渐，贻汉宗以倾覆。刺哀主于义域，僭天爵于高安。欲法尧而承羞，永终古而不刊。瞰康园之孤坟，悲平后之专洁。殃厥父之篡逆，蒙汉耻而不雪。激义诚而引决，赴丹焰以明节。投宫火而焦糜，从灰熛而俱灭。以上吊汉代七陵

骛横桥而旋轸，历敝邑之南垂。门磁石而梁木兰兮，构阿房之屈奇。疏南山以表阙，倬樊川以激池。役鬼慵其犹否，矧人力之所为！工徒斫而未息，义兵纷以交驰。宗祧污而为沼，岂斯宇之独隳！由伪新之九庙，夸宗虞而祖黄。驱吁嗟而妖临，搜佞哀以拜郎。诵六艺以饰奸，焚诗书而面墙。心不则于德义，虽异术而同亡。以上吊秦始皇、王莽

宗孝宣于乐游，绍衰绪以中兴。不获事于敬养，尽加隆于园陵。兆惟奉明，邑号千人。讯请故老，造自帝询。隐王母之非命，纵声乐以娱神。虽靡率于旧典，亦观过而知仁。以上吊孝宣帝

凭高望之阳隈，体川陆之污隆。开襟乎清暑之馆，游目乎五柞之宫。交渠引漕，激湍生风。乃有昆明，池乎其中。其池则汤汤汗汗、滉漫，浩如河汉。日月丽天，出入乎东西，旦似汤谷，夕类虞渊。昔豫章之名宇，披玄流而特起。仪景星于天汉，列牛女以双峙。图万载而不倾，奄摧落于十纪。擢百寻之层观，今数仞之余趾！以上吊汉武昆明池

振鹭于飞，凫跃鸿渐。乘云颉颃，随波澹淡。灂惊波，唼喋芡。华莲烂于渌沼，青蕃蔚乎翠潋。伊兹池之肇穿，肄水战于荒服。志勤远以极武，良无要于后福。而菜蔬笔实，水物惟错。乃有赡乎原陆，在皇代而物土，故毁之而又复。以上池上风景

凡厥寮师，既富而教，咸帅贫惰，同整楫棹。收罟课获，引缴举效。鳏夫有室，愁民以乐。徒观其鼓枻回轮，洒钓投网。垂饵出入，挺义来往。纤经连白，鸣根厉响。贯腮尾，掣三牵两。于是弛青鲲于网巨，解赪鲤于粘徽。华鲂跃鳞，素扬髻。雍人缕切，鸾刀若飞。应刃落俎，靃靃霏霏。红鲜纷其初载，宾旅竦而迟御。既餐服以属厌，泊恬静以无欲。回小人之腹，为君子之虑。以上池上观鱼

尔乃端策拂茵，弹冠振衣。徘徊酆、镐，如渴如饥。心翘动以仰止，不加敬而自祗。岂三圣之敢梦？窃十乱之或希。经始灵台，成之不日。惟酆及鄗，仍京其室。庶人子来，神降之吉。积德延祚，莫二其一。永惟此邦，云谁之识？越可略闻，而难臻其极。子赢锄以借父，训秦法而著色。耕让畔以闲田，沾姬化而生棘。苏、张喜而诈骋，虞、芮愧而讼息。由此观之，士无常俗，而教有定式，上之迁下，均之埏埴。五方杂会，风流溷淆。惰农好利，不昏作劳。密迩猃狁，戎马生郊。而制者必割，实存操刀。人之升降，与政隆替。杖信则莫不用情，无欲则赏之不窃。虽智弗能理，明弗能察，信此心也，庶免夫戾。如其礼乐，以俟来哲！以上周与秦并举，明俗随教为转移

潘岳／秋兴赋 并序

晋十有四年，余春秋三十有二，始见二毛，以太尉掾兼虎贲中郎将，寓直于散骑之省。高阁连云，阳景罕曜，珥蝉冕而袭纨绮之士，此焉游处。仆，野人也。偃息不过茅屋茂林之下，谈话不过农夫田父之客；摄官承乏，猥厕朝列，夙兴晏寝，匪遑底宁。譬犹池鱼笼鸟，有江湖山薮之思。于是染翰操纸，慨然而赋。于时秋也，故以“秋兴”命篇。其辞曰：

四运忽其代序兮，万物纷以回薄。览花莳之时育兮，察盛衰之所托。感冬索而春敷兮，嗟夏茂而秋落。虽末士之荣悴兮，伊人情之美恶。善乎！宋玉之言曰：“悲哉，秋之为气也！萧瑟兮，草木摇落而变衰。憀栗兮，若在远行，登山临水送将归。”夫送归怀慕徒之恋兮，远行有羇旅之愤。临川感流以叹逝兮，登山怀远而悼近。彼四戚之疚心兮，遭一途而难忍。嗟秋日之可哀兮，谅无愁而不尽？以上引宋玉之言，自写秋怀

野有归燕，隰有翔隼。游氛朝兴，槁叶夕陨。于是乃屏轻箑，释纤，藉莞蒻，御夹衣。庭树槭以洒落兮，劲风戾而吹帷。蝉嘒嘒以寒吟兮，雁飘飘而南飞。天晃朗以弥高兮，日悠扬而浸微。以上写秋日之景

何微阳之短晷，觉凉夜之方永？月朣胧以含光兮，露凄清以凝冷。熠耀粲于阶闼兮，蟋蟀鸣乎轩屏。听离鸿之晨吟兮，望流火之余景。宵耿介而不寐兮，独展转于华省。悟时岁之遒尽兮，慨俯首而自省。斑鬓髟以承弁兮，素发飒以垂领。仰群俊之逸轨兮，攀云汉以游骋。登春台之熙熙兮，珥金貂之炯炯。苟趣舍之殊途兮，庸讵识其躁静！以上历夜景而自伤

闻至人之休风兮，齐天地于一指。彼知安而忘危兮，固出生而入死。行投趾于容迹兮，殆不践而获底。阙侧足以及泉兮，虽猴猿而不履！龟祀骨于宗祧兮，思反身于绿水。且敛袵以归来兮，忽投绂以高厉。耕东皋之沃壤兮，输黍稷之余税。泉涌湍于石间兮，菊扬芳于崖澨。澡秋水之涓涓兮，玩游鲦之潎潎。逍遥乎山川之阿，放旷乎人间之世。优哉游哉。聊以卒岁！以上因世途危险，思欲投绂归去

潘岳／笙赋

河、汾之宝，有曲沃之悬匏焉；邹、鲁之珍，有汶阳之孤筿焉。若乃绵蔓纷敷之丽，浸润灵液之滋，隅隈夷险之势，禽鸟翔集之嬉，固众作者之所详，余可得而略之也。徒观其制器也，则审洪纤，面短长，生簳，裁熟簧。设宫分羽，经徵列商，泄之反谧，厌焉乃扬。管攒罗而表列，音要妙而含清。各守一以司应，统大魁以为笙。以上制笙之器

基黄钟以举韵，望仪风以擢形。写皇翼以插羽，摹鸾音以厉声。如鸟斯企，翾翾歧歧。明珠在味，若衔若垂。修挝内辟，余箫外逶。骈田猎，魻鲽参差。以上笙音之异

于是乃有始泰终约，前荣后悴。激愤于今贱，永怀乎故贵。众满堂而饮酒，独向隅而掩泪。援鸣笙而将吹，先嗢哕以理气。初雍容以安暇，中佛郁以怫。终嵬峨以蹇谔，又飒遝而繁沸。罔孟浪以惆怅，若欲绝而复肆。檄籴以奔邀，似将放而中匮。以上始贵后贱者吹笙之象

愀怆恻淢，虺煜熠，泛淫泛艳，霅烨岌岌。或案衍夷靡，或竦勇剽急。或既往不返，或已出复入。徘徊布濩，涣衍葺袭。舞既蹈而中辍，节将抚而不及。乐声发而尽室欢，悲音奏而列坐泣。以上笙音之变

纤翮以震幽簧，越上筩而通下管。应吹噏以往来，随抑扬以虚满。勃慷慨以憀亮，顾踌躇以舒缓。辍张女之哀弹，流《广陵》之名散。咏园桃之夭夭，歌枣下之纂纂。歌曰：“枣下纂纂，朱实离离，宛其死矣，化为枯枝。”人生不能行乐，死何以虚谥为！以上由悲转乐

尔乃引飞龙，鸣鹍鸡，双鸿翔，白鹤飞。子乔轻举，明君怀归。荆王喟其长吟，楚妃叹而增悲。夫其凄唳辛酸，嘤嘤关关，若离鸿之鸣子也；含嘲啴谐，雍雍喈喈，若群雏之从母也。郁捋劫悟，泓宏融裔。哇咬嘲，壹何察惠！诀厉悄切，又何磬折！以上音之最极变态

若夫时阳初暖，临川送离；酒酣徒扰，乐阕日移；疏客始阑，主人微疲；弛弦韬籥，彻埙屏篪。尔乃促中筵，携友生，解严颜，擢幽情。披黄包以授甘，倾缥瓷以酌醽。光歧俨其偕列，双凤嘈以和鸣。晋野悚而投琴，况齐瑟与秦筝！以上送别

新声变曲，奇韵横逸，荣缠歌鼓，网罗钟律。烂熠爚以放艳，郁蓬勃以气出。秋风咏于《燕路》，《天光》重于《朝日》。大不逾宫，细不过羽。唱发《章》、《夏》，导扬《韶》、《武》。协和陈、宋，混一齐、楚。迩不逼而远无携，声成文而节有叙。彼政有失得，而化以醇薄，乐所以移风于善，亦所以易俗于恶。故丝竹之器未改，而《桑》、《濮》之流已作。惟簧也能研群声之清，惟笙也能总众清之林。卫无所措其邪，郑无所容其淫。非天下之和乐、不易之德音，其孰能与于此乎？以上言声音与政通

陶潜／归去来辞

归去来兮！田园将芜胡不归？既自以心为形役，奚惆怅而独悲？悟已往之不谏，知来者之可追。实迷途其未远，觉今是而昨非。舟遥遥以轻飏，风飘飘而吹衣。问征夫以前路，恨晨光之熹微。以上悔悟思归

乃瞻衡宇，载欣载奔。僮仆欢迎，稚子候门。三径就荒，松菊犹存。携幼人室，有酒盈樽。引壶觞以自酌，眄庭柯以怡颜。倚南窗以寄傲，审容膝之易安。园日涉以成趣，门虽设而常关。策扶老以流憩，时矫首而遐观。云无心以出岫，鸟倦飞而知还。景翳翳以将入，抚孤松而盘桓。以上初归之景

归去来兮！请息交以绝游。世与我而相遗，复驾言兮焉求？悦亲戚之情话，乐琴书以消忧。农人告余以春及，将有事于西畴。或命巾车，或棹孤舟。既窈窕以寻壑，亦崎岖而经丘。木欣欣以向荣，泉涓涓而始流。善万物之得时，感吾生之行休！以上谢绝交游，流连林壑

已矣乎！寓形宇内复几时，曷不委心任去留，胡为遑遑欲何之？富贵非吾愿，帝乡不可期。怀良辰以孤往，或植杖而耘耔。登东皋以舒啸，临清流而赋诗。聊乘化以归尽，乐夫天命复奚疑！以上委心任命

鲍照／芜城赋

沵平原，南驰苍梧、涨海，北走紫塞、雁门。拖以漕渠，轴以昆冈。重江复关之隩，四会五达之庄。首七句言地势雄阔

当昔全盛之时，车挂轊，人驾肩；廛闬扑地，歌吹沸天；孳货盐田，铲利铜山；才力雄富，士马精研。故能侈秦法，佚周令，划崇墉，刳浚洫，图修世以休命。是以极筑雉堞之殷，井干烽橹之勤。格高五岳，袤广三坟。崪若断岸，矗似长云。制磁石以御冲，糊赪壤以飞文。观基扃之固护，将万祀而一君。出入三代，五百余载，竟瓜剖而豆分！以上言昔时之盛

泽葵依井，荒葛罥途。坛罗虺蜮，阶斗麏鼯。木魅山鬼，野鼠城狐。风嗥雨啸，昏见晨趋。饥鹰厉吻，寒鸱赫雏。伏虣藏虎，乳血餐肤。崩榛塞路，峥嵘古馗。白杨早落，塞草前衰。稜霜气，蔌蔌风威。孤蓬自振，惊砂坐飞。灌莽杳而无际，丛薄纷其相依。通池既已夷，峻隅又已颓。直视千里外，惟见起黄埃。凝思寂听。心伤已摧！以言近日之衰

若夫藻扃黼帐，歌堂舞阁之基；璇渊碧树，弋林钓渚之馆；吴、蔡、齐、秦之声，鱼龙爵马之玩，皆薰歇烬灭，光沉响绝。东都妙姬，南国丽人，蕙心纨质，玉貌绛唇。莫不埋魂幽石，委骨穷尘，岂忆同舆之愉乐，离宫之苦辛哉！

天道如何？吞恨者多！抽琴命操，为芜城之歌。歌日：“边风急兮城上寒，井径灭兮丘陇残。千龄兮万代，共尽兮何言！”

庾信／哀江南赋

粤以戊辰之年，建亥之月，大盗移国，金陵瓦解。余乃窜身荒谷，公私涂炭。华阳奔命，有去无归。中兴道销，穷于甲戌。三日哭于都庭，三年囚于别馆。天道周星，物极不反。傅燮之但悲身世，无处求生；袁安之每念王室，自然流涕。以上叙所以作赋之由

昔桓君山之志事，杜元凯之平生，并有著书，咸能自叙。潘岳之文彩，始述家风；陆机之辞赋，先陈世德。信年始二毛，即逢丧乱，藐是流离，至于暮齿。燕歌远别，悲不自胜；楚老相逢，泣将何及！畏南山之雨，忽践秦庭；让东海之滨，遂餐周粟。下亭漂泊，高桥羇旅。楚歌非取乐之方，鲁酒无忘忧之用。追为此赋，聊以纪言。不无危苦之辞，惟以悲哀为主。以上言己遭逢丧乱，不能无言愁之作

日暮途远，人间何世？将军一去，大树飘零；壮士不还，寒风萧瑟。荆璧睨柱，受连城而见欺；载书横阶，捧珠盘而不定。钟仪君子，入就南冠之囚；季孙行人，留守西河之馆。申包胥之顿地，碎之以首；蔡威公之泪尽，加之以血。钓台移柳，非玉关之可望；华亭鹤唳，岂河桥之可闻？以上言己奉使被留，不得生还

孙策以天下为三分，众才一旅；项籍用江东之子弟，人惟八千。遂乃分裂山河，宰割天下，岂有百万义师，一朝卷甲、芟夷斩伐如草木焉！江淮无涯岸之阻，亭壁无藩篱之固。头会箕敛者，合从缔交；锄耰棘矜者，因利乘便。将非江表王气，终于三百年乎？是知并吞六合，不免轵道之灾；混一车书，无救平阳之祸。呜呼！山岳崩颓，既履危亡之运；春秋迭代，必有去故之悲。天意人事，可以凄怆伤心者矣！以上追痛梁亡

况复舟楫路穷，星汉非乘槎可上；风飙道阻，蓬莱无可到之期。穷者欲达其言，劳者须歌其事。陆士衡闻而抚掌，是所甘心；张平子见而陋之，固其宜矣！以上言己不得东归而作赋

我之掌庾承周，以世功而为族；经邦佐汉，用论道而当官。禀嵩、华之玉石，润河、洛之波澜。居负洛而重世，邑临河而晏安。逮永嘉之艰虞，始中原之乏主。民枕倚于墙壁，路交横于豺虎。值五马之南奔，逢三星之东聚。彼凌江而建国，始播迁于吾祖。分南阳而赐田，裂东岳而胙土。诛茅宋玉之宅，穿径临江之府。水木交运，山川崩竭。家有直道，人多全节。训子见于淳深，事君彰于义烈。新野有生祠之庙，河南有胡书之碣。以上叙世德

况乃少微真人，天山逸民，阶庭空谷，门巷蒲轮。移谈讲树，就简书筠。降生世德，载诞贞臣。文词高于甲观，模楷盛于漳滨。嗟有道而无凤，叹非时而有麟。既奸回之奰逆，终不悦于仁人。以上叙信之祖父

王子洛滨之岁，兰成射策之年，始含香于建礼，仍矫翼于崇贤。游洊雷之讲肆，齿明离之胄筵。既倾蠡而酌海，遂测管以窥天。方塘水白，钓渚池圆。侍戎韬于武帐，听雅曲于文弦。乃解悬而通籍，遂崇文而会武。居笠毂而掌兵，出兰池而典午。论兵于江汉之君，拭玉于西河之主。以上信自叙仕梁时事

于是朝野欢娱，池台钟鼓，里为冠盖，门成邹鲁。连茂苑于海陵，跨横塘于江浦。东门则鞭石成桥，南极则铸铜为柱。橘则园植万株，竹则家封千户。西浮玉，南琛没羽。吴歈越吟，荆艳楚舞。草木之遇阳春，鱼龙之逢风雨。五十年中，江表无事。王歙为和亲之侯，班超为定远之使。马武无预于甲兵。冯唐不论于将帅。以上追述梁承平之盛

岂知山岳闇然，江湖潜沸！渔阳有闾左戍卒，离石有将兵都尉。天子方删诗书，定礼乐，设重云之讲，开士林之学。谈劫烬之灰飞，辨常星之夜落。地平鱼齿，城危兽角。卧刁斗于荥阳，绊龙媒于平乐。宰衡以干戈为儿戏，搢绅以清谈为庙略。乘渍水以胶船，驭奔驹以朽索。小人则将及水火，君子则方成猿鹤。敝箄不能救盐池之咸，阿胶不能止黄河之浊。既而鲂鱼赪尾，四郊多垒。殿狎江鸥，宫鸣野雉。湛卢去国，艅艎失水。见披发于伊川，知百年而为戎矣！以上言侯景兵起，梁君臣忽于武备

彼奸逆之炽盛，久游魂而放命。大则有鲸有鲵，小则为枭为獍。负其牛羊之力，凶其水草之性。非玉烛之能调，岂璿玑之可正？值天下之无为，尚有欲于羁縻。饮其琉璃之酒，赏其虎豹之皮。见胡柯于大夏，识鸟卵于条枝。豺牙密厉，虺毒潜吹。轻九鼎而欲问，闻三川而遂窥。以上叙侯景内附

始则王子召戎，奸臣介胄。既官政而离逖，遂师言而泄漏。望廷尉之逋囚，反淮南之穷寇。出狄泉之苍鸟，起横江之困兽。地则石鼓鸣山，天则金精动宿。北阙龙吟，东陵麟斗。以上叙临贺王通侯景

尔乃桀黠构扇，冯陵畿甸。拥狼望于黄图，填卢山于赤县。青袍如草，白马如练。天子履端废朝，单于长围高宴。两观当戟，千门受箭。白虹贯日，苍鹰击殿。竟遭夏云之祸，终视尧城之变。官守无奔问之人，干戚非平戎之战。陶侃空争米船，顾荣虚摇羽扇！以上叙景围台城

将军死绥，路绝长围。烽随星落，书逐鸢飞。遂乃韩分赵裂，鼓卧旗折。失群班马，迷轮乱辙。猛士婴城，谋臣卷舌。昆阳之战象走林，常山之阵蛇奔穴。五郡则兄弟相悲，三州则父子离别。以上叙援兵不至

护军慷慨，忠能死节。三世为将，终于此灭！济阳忠壮，身参末将。兄弟三人，义声俱倡。主辱臣死，名存身丧。敌人归元，三军凄怆！尚书多算，守备是长。云梯可拒，地道能防。有齐将之闭壁，无燕师之卧墙。大事去矣，人之云亡！申子奋发，勇气咆勃。实总元戎，身先士卒。胄落鱼门，兵填马窟。屡犯通中，频遭刮骨。功业夭枉，身名埋没！以上叙韦、江、羊、柳诸将

或以隼翼披，虎威狐假。沾渍锋镝，脂膏原野。兵弱虏强，城孤气寡。闻鹤唳而心惊，听胡笳而泪下。据神亭而忘戟，临横江而弃马。崩于巨鹿之沙，碎于长平之瓦。以上总言败军之状

于是桂林颠覆，长洲麇鹿。溃溃沸腾，茫茫惨黩。天地离阻，神人惨酷。晋、郑靡依，鲁、卫不睦。竞动天关，争回地轴。探雀而未饱，待熊蹯而讵熟？乃有车侧郭门，筋悬庙屋。鬼同曹社之谋，人有秦庭之哭。以上叙台城陷，武帝死，遂言信自赴秦

尔乃假刻玺于关塞，称使者之酬对。逢鄂坂之讥嫌，值耏门之征税。乘白马而不前，策青骡而转碍。吹落叶之扁舟，飘长风于上游。彼锯牙而钩爪，又循江而习流。排青龙之战舰，斗飞燕之船楼。张辽临于赤壁，王浚下于巴丘。乍风惊而射火，或箭重而回舟。未辨声于黄盖，已先沉于杜侯。落帆黄鹤之浦，藏船鹦鹉之洲。路已分于湘汉，星犹看于斗牛。以上叙自金陵达江陵

若乃阴陵路绝，钓台斜趣。望赤壁而沾衣，艤乌江而不渡。雷池栅浦，鹊陵焚戍。旅舍无烟，巢禽无树。谓荆衡之杞梓，庶江汉之可恃。淮海维扬，三千余里。过漂渚而寄食，托芦中而渡水。届于七泽，滨于十死！以上叙途中飘泊之状

嗟天保之未定，见殷忧之方始。本不达于危行，又无情于禄仕。谬掌卫于中军，滥尸丞于御史。信生世等于龙门，辞亲同于河洛。奉立身之遗训，受成书之顾托。昔三世而无惭，今七叶而方落。泣风雨于梁山，惟枯鱼之衔索。入鼓斜之小径，掩蓬藿之荒扉。就汀洲之杜若，待芦苇之单衣。以上叙复见用于元帝，而忧其不终

于时西楚霸王，剑及繁阳。鏖兵金匮，校战玉堂。苍鹰赤雀，铁轴牙樯。沉白马而誓众，负黄龙而渡江。海潮迎舰，江萍送王。戎车屯于石城，戈船掩于淮泗。诸侯则郑伯前驱，盟主则荀暮至。剖巢熏穴，奔魑走魅。埋长狄于驹门，斩蚩尤于中冀。然腹为灯，饮头为器。直虹贯垒，长星属地。昔之虎踞龙蟠，加以黄旗紫气。莫不随狐兔而窟穴，与风尘而殄瘁。西瞻博望，北临元圃。月榭风台，池平树古。倚弓于玉女窗扉，系马于凤凰楼柱。仁寿之镜徒悬，茂陵之书空聚。以上叙陈霸先灭侯景，而故都终不可复

若夫立德立言，谟明寅亮。声超于系表，道高于河上。更不遇于浮丘，遂无言于师旷。以爱子而托人，知西陵而谁望？非无北阙之兵，犹有云台之仗。以上吊筒文帝

司徒之表里经纶，狐偃之惟王实勤。横琱戈而对霸主，执金鼓而问贼臣。平吴之功，壮于杜元凯。王室是赖，深于温太真。始则地名全节，终则山称枉人。南阳校书，去之已远。上蔡逐猎，知之何晚！以上吊王僧辩

镇北之负誉矜前，风飚凛然。水神遭箭，山灵见鞭。是以蛰熊伤马，浮蛟没鸢。才子并命，俱非百年。以上吊邵陵王纶

中宗之夷凶靖乱，大雪冤耻。去代邸而承基，迁唐郊而纂祀。反旧章于司隶，归余风于正始。沉猜则方逞其欲，藏疾则自矜于己。天下之事没焉，诸侯之心摇矣。既而齐交北绝，秦患西起。况背关而怀楚，异端委而开吴。驱绿林之散卒，拒骊山之叛徒。营军梁溠，蒐乘巴渝。问诸淫昏之鬼，求诸厌劾之巫。荆门遭廪延之戮，夏口滥逵泉之诛。蔑因亲以教爱，忍和乐于弯弧。既无谋于肉食，非所望于《论都》。未深思于五难，先自擅于三端。登阳城而避险，卧砥柱而求安。既言多于忌刻，实志勇而形残。但坐观于时变，本无情于急难。地惟黑子，城犹弹丸。其怨则黩，其盟则寒。岂冤禽之能塞海？非愚叟之可移山！以上叙元帝中兴之业不终

况以沴气朝浮，妖精夜殒。赤乌则三朝夹日，苍云则七重围轸。亡吴之岁既穷，入郢之年斯尽。周含郑怒，楚结秦冤。有南风之不竞，值西邻之责言。俄而梯冲乱舞，冀马云屯。伐秦车于畅毂，沓汉鼓于雷门。下陈仓而连弩，渡临晋而横船。虽复楚有七泽，人称三户，箭不丽于六糜，雷无惊于九虎。辞洞庭兮落木，去涔阳兮极浦。炽火兮焚旗，贞风兮害蛊。乃使玉轴扬灰，龙文折柱！以上叙江陵之亡

下江余城，长林故营。徒思拑马之秣，未见烧牛之兵。章曼支以毂走，宫之奇以族行。河无冰而马渡，关未晓而鸡鸣。忠臣解骨，君子吞声。章华望祭之所，云梦伪游之地。荒谷缢于莫敖，冶父囚于群帅。硎谷摺拉，鹰鹯批攒。冤霜夏零，愤泉秋沸。城崩杞妇之哭，竹染湘妃之泪。以上总叙国亡之惨

水毒秦泾，山高赵陉。十里五里，长亭短亭。饥随蛰燕，暗逐流萤。秦中水黑，关上泥青。于时瓦解冰泮，风飞电散。浑然千里，淄渑一乱。雪暗如沙，冰横似岸。逢赴洛之陆机，见离家之王粲。莫不闻陇水而掩泣，向关山而长叹。况复君在交河，妾在青波。石望夫而逾远，山望子而逾多。才人之忆代郡，公主之去清河。栩杨亭有离别之赋，临江王有愁思之歌。以上梁人被掠入关之苦

别有飘飘武威，羁旅金微。班超生而望返，温序死而思归。李陵之双凫永去，苏武之一雁空飞！以上信自叙羁旅无家可归

若江陵之中否，乃金陵之祸始。虽借人之外力，实萧墙之内起。拨乱之主忽焉，中兴之宗不祀。伯兮叔兮，同见戮于犹子。荆山鹊飞而玉碎，隋岸蛇生而珠死。鬼火乱于平林，殇魂游于新市。梁故丰徙，楚实秦亡。不有所废，其何以昌？有妫之后，将育于姜。输我神器，居为让王。以上叙江陵之灭，禅陈之势成矣

天地之大德曰生，圣人之大宝曰位。用无赖之子弟，举江东而全弃。惜天下之一家，遭东南之反气。以鹑首而赐秦，天何为而此醉！以上追咎武帝不能豫教子弟而乱生

且夫天道回旋，生民预焉。余烈祖于西晋，始流播于东川。洎余身而七叶，又遭时而北迁。提挈老幼，关河累年。死生契阔，不可问天。况复零落将尽，灵光岿然！日穷于纪，岁将复始。逼迫危虑，端忧暮齿。践长乐之神皋，望宣平之贵里。渭水贯于天门，骊山回于地市。幕府大将军之爱客，丞相平津侯之待士。见钟鼎于金、张，闻弦歌于许、史。岂知灞陵夜猎，犹是故时将军？咸阳布衣，非独思归王子！以上自伤家世

韩愈／送穷文

元和六年正月乙丑晦，主人使奴星结柳作车，缚草为船，载糗舆，牛系轭下，引帆上樯，三揖穷鬼而告之曰：“闻子行有日矣，鄙人不敢问所途。窃具船与车，备载糗。日吉时良，利行四方。子饭一盂，子啜一觞。携朋挈俦，去故就新。驾尘风，与电争先，子无底滞之尤，我有资送之恩。子等有意于行乎？”

屏息潜听，如闻音声。若啸若啼，砉欻嘤嘤。毛发尽竖，竦肩缩颈，疑有而无，久乃可明，若有言者曰：“吾与子居，四十年余。子在孩提，吾不子愚。子学子耕，求官与名。惟子之从，不变于初。门神户灵，我叱我呵。包羞诡随，志不在他。子迁南荒，热烁湿蒸。我非其乡，百鬼欺陵。太学四年，朝齑暮盐。惟我保汝，人皆汝嫌。自初及终，未始背汝。心无异谋，口绝行语。于何听闻，云我当去？是必夫子信谗，有间于予也！我鬼非人，安用车船？鼻齅臭香，糗可捐。单独一身，谁为朋俦？子苟备知，可数已不？子能尽言，可谓圣智。情状既露，敢不回避！”

主人应之曰：“子以吾为真不知也耶？子之朋俦，非六非四，在十去五，满七除二。各有主张，私立名字。捩手覆羹，转喉触讳。凡所以使吾面目可憎、语言无味者，皆子之志也。其名曰‘智穷’，矫矫亢亢，恶圆喜方，羞为奸欺，不忍害伤。其次名曰‘学穷’，傲数与名，摘抉杳微，高挹群言，执神之机。又其次曰‘文穷’，不专一能，怪怪奇奇，不可时施，只以自嬉。又其次曰‘命穷’，影与形殊，面丑心妍，利居众后，责在人先。又其次曰‘交穷’，磨肌戛骨，吐出心肝，企足以待，置我仇冤。凡此五鬼，为吾五患。饥我寒我，兴讹造讪。能使我迷，人莫能间。朝悔其行，暮已复然。蝇营狗苟，驱去复还。”

言未毕，五鬼相与张眼吐舌，跳踉偃仆。抵掌顿脚，失笑相顾。徐谓主人曰：“子知我名，凡我所为，驱我令去，小黠大痴！人生一世，其久几何？吾立子名，百世不磨！小人君子，其心不同。惟乖于时，乃与天通。携持琬琰，易一羊皮。饫于肥甘，慕彼糠糜。天下知子，谁过于予？虽遭斥逐，不忍子疏。谓予不信，请质诗书！”

主人于是垂头丧气，上手称谢，烧车与船，延之上座。

韩愈／进学解

国子先生晨入太学，招诸生立馆下，诲之曰：“业精于勤，荒于嬉；行成于思，毁予随。方今圣贤相逢，治具毕张，拔去凶邪，登崇畯良：占小善者率以录，名一艺者无不庸；爬罗剔抉，刮垢磨光。盖有幸而获选，孰云多而不扬？诸生业患不能精，无患有司之不明；行患不能成，无患有司之不公！”

言未既，有笑于列者曰：“先生欺予哉！弟子事先生，于兹有年矣。先生口不绝吟于六艺之文，手不停披于百家之编。记事者必提其要，纂言者必钩其玄。贪多务得，细大不捐。焚膏油以继晷，恒兀兀以穷年。先生之业，可谓勤矣！觚排异端，攘斥佛老；补苴罅漏，张皇幽渺。寻坠绪之茫茫，独旁搜而远绍。障百川而东之，回狂澜于既倒。先生之于儒，可谓有劳矣！沉浸郁，含英咀华；作为文章，其书满家。上窥姚、姒，浑浑无涯；周诰、殷盘，估屈聱牙；《春秋》谨严，《左氏》浮夸；《易》奇而法，《诗》正而葩。下逮《庄》、《骚》，太史所录；子云、相如，同工异曲。先生之于文，可谓闳其中而肆其外矣！少始知学，勇于敢为；长通于方，左右具宜。先生之于为人，可谓成矣！然而公不见信于人，私不见助于友，跋前踬后，动辄得咎；暂为御史，遂窜南夷。三年博士，冗不见治。命与仇谋，取败几时。冬暖而儿号寒，年丰而妻啼饥。头童齿豁，竟死何裨？不知虑此，而反教人为？”

先生曰：“吁！子来前。夫大木为杗，细木为桷，樽栌侏儒，椳闑居楔，各得其宜，施以成室者，匠氏之工也；玉札丹砂，赤箭青芝，牛溲马勃，败鼓之皮，俱收并蓄，待用无遗者，医师之良也；登明选公，杂进巧拙，纡余为妍，卓荦为杰，较短量长，惟器是适者，宰相之方也。昔者孟轲好辨，孔道以明，辙环天下，卒老于行；荀卿守正，大论是弘，逃谗于楚，废死兰陵。是二儒者，吐辞为经，举足为法，绝类离伦，优人圣域，其遇于世何如也？今先生学虽勤，而不由其统；言虽多，而不要其中；文虽奇，而不济于用；行虽修，而不显于众。犹且月费俸钱，岁縻廪粟；子不知耕，妇不知织，乘马从徒，安坐而食；踵常途之促促，窥陈编以盗窃。然而圣主不加诛，宰臣不见斥，兹非其幸与？动而得谤，名亦随之，投闲置散，乃分之宜。若夫商财贿之有无，计班资之崇卑，忘己量之所称，指前人之瑕疵，是所谓请匠氏之不以杙为楹，而訾医师以昌阳引年，欲进其豨苓也！”

欧阳修／秋声赋

欧阳子方夜读书，闻有声自西南来者，悚然而听之，曰：“异哉！初淅沥以萧飒，忽奔腾而砰湃，如波涛夜惊，风雨骤至。其触于物也，铮铮，金铁皆鸣；又如赴敌之兵，衔枚疾走，不闻号令，但闻人马之行声。”余谓童子：“此何声也？汝出视之。”童子曰：“星月皎洁，明河在天。四无人声，声在树间。”

余曰：“噫嘻悲哉！此秋声也，胡为乎来哉？盖夫秋之为状也：其色惨淡，烟霏云敛；其容清明，天高日晶；其气慄冽，砭人肌骨；其意萧条，山川寂寥。故其为声也，凄凄切切，呼号奋发。丰草绿缛而争茂，佳木葱茏而可悦。草拂之而色变，木遭之而叶脱。其所以摧败零落者，乃一气之余烈。

“夫秋，刑官也，于时为阴；又兵象也，于行为金。是谓天地之义气，常以肃杀而为心。天之于物，春生秋实。故其在乐也，商声主西方之音，夷则为七月之律。商，伤也，物既老而悲伤；夷，戮也，物过盛而当杀。

“嗟乎！草木无情，有时飘零。人为动物，惟物之灵。百忧感其心，万事劳其形。有动乎中，必摇其精。而况思其力之所不及，忧其智之所不能？宜其渥然丹者为槁木，黟然黑者为星星。奈何非金石之质，欲与草木而争荣！念谁为之戕贼？亦何恨乎秋声？”

童子莫对，垂头而睡，但闻四壁虫声唧唧，如助予之叹息。

苏轼／前后赤壁赋

前赤壁赋

壬戌之秋，七月既望，苏子与客泛舟，游于赤壁之下。清风徐来，水波不兴。举酒属客，诵明月之诗，歌窈窕之章。少焉，月出于东山之上，徘徊于斗牛之间。白露横江，水光接天。纵一苇之所如，凌万顷之茫然。浩浩乎如冯虚御风，而不知其所止；飘飘乎如遗世独立，羽化而登仙。

于是饮酒乐甚，扣舷而歌之。歌曰：“桂棹兮兰桨，击空明兮溯流光。渺渺兮予怀，望美人兮天一方！”客有吹洞箫者，倚歌而和之。其声呜呜然，如怨如慕，如泣如诉。余音袅袅，不绝如缕。舞幽壑之潜蛟，泣孤舟之嫠妇！

苏子愀然，正襟危坐，而问客曰：“何为其然也？”客曰：“‘月明星稀，乌鹊南飞。’此非曹孟德之诗乎？西望夏口，东望武昌，山川相缪，郁乎苍苍。此非孟德之困于周郎者乎？方其破荆州，下江陵，顺流而东也，舳舻千里，旌旗蔽空，酾酒临江，横槊赋诗，固一世之雄也！而今安在哉？况吾与子渔樵于江渚之上，侣鱼虾而友麋鹿，驾一叶之扁舟，举匏尊以相属，寄蜉蝣于天地，眇沧海之一粟！哀吾生之须臾，羡长江之无穷。挟飞仙以遨游，抱明月而长终。知不可乎骤得，托遗响于悲风。”

苏子曰：“客亦知夫水与月乎？逝者如斯，而未尝往也；盈虚者如彼，而卒莫消长也。盖将自其变者而观之，则天地曾不能以一瞬！自其不变者而观之，则物与我皆无尽也，而又何羡乎？且夫天地之间，物各有主。苟非吾之所有，虽一毫而莫取。惟江上之清风，与山间之明月，耳得之而为声，目遇之而成色，取之无禁，用之不竭。是造物者之无尽藏也，而吾与子之所共适。”

客喜而笑，洗盏更酌。肴核既尽，杯盘狼藉。相与枕藉乎舟中，不知东方之既白。

后赤壁赋

是岁十月之望，步自雪堂，将归于临皋。二客从予，过黄泥之坂。霜露既降，木叶尽脱。人影在地，仰见明月。顾而乐之，行歌相答。已而叹曰：“有客无酒，有酒无肴；月白风清，如此良夜何？”客曰：“今者薄暮，举网得鱼，巨口细鳞，状如松江之鲈。顾安所得酒乎？”归而谋诸妇，妇曰：“我有斗酒。藏之久矣，以待子不时之需。”

于是携酒与鱼，复游于赤壁之下。江流有声，断岸千尺。山高月小，水落石出。曾日月之几何，而江山不可复识矣！予乃摄衣而上，履巉岩，披蒙茸，踞虎豹，登虬龙，攀栖鹘之危巢，俯冯夷之幽宫。盖二客不能从焉。划然长啸，草木震动，山鸣谷应，风起水涌。予亦悄然而悲，肃然而恐，凛乎其不可留也。反而登舟，放乎中流，听其所止而休焉。时夜将半，四顾寂寥。适有孤鹤，横江东来，翅如车轮，玄裳缟衣，戛然长鸣，掠余舟而西也。

须臾客去，予亦就睡。梦一道士，羽衣翩跹，过临皋之下，揖余而言曰：“赤壁之游乐乎？”问其姓名，俯而不答。“呜呼噫嘻！吾知之矣！畴昔之夜，飞鸣而过我者，非子也耶？”道士顾笑，余亦惊悟。开户视之，不见其处。

经史百家杂钞卷六

词赋之属下编一

诗／閟宫

閟宫有恤，实实枚枚；赫赫姜嫄，其德不回。上帝是依，无灾无害，弥月不迟。是生后稷，降之百福。黍稷重穆，植稚菽麦，奄有下国，俾民稼穑。有稷有黍，有稻有秬，奄有下土，缵禹之绪。首章十七句

后稷之孙，实维大王，居岐之阳，实始翦商。至于文武，缵大王之绪，致天之届，于牧之野；无贰无虞，上帝临女，敦商之旅。克咸厥功，王曰“叔父，建尔元子，俾侯于鲁，大启尔宇，为周室辅！”二章十七句

乃命鲁公，俾侯于东，锡之山川，土田附庸。周公之孙，庄公之子，龙旂承祀，六辔耳耳。春秋匪解，享祀不忒，皇皇后帝，皇祖后稷。享以驿牺，是飨是宜，降福既多，周公皇祖，亦其福女。三章十七句

秋而载尝，夏而楅衡，白牡骍刚，牺尊将将。毛焦胾羹，笾豆大房，万舞洋洋，孝孙有庆。俾尔炽而昌，俾尔寿而臧！保彼东方，鲁邦是常！四章十二句

不亏不崩，不震不腾，三寿作朋，如冈如陵。公车干乘，朱英绿縢，二矛重弓，公徒三万，贝胄朱。烝徒增增，戎狄是膺，荆舒是惩，则莫我敢承！五章十

三句

俾尔昌而炽！俾尔寿而富！黄发台背，寿胥与试。俾尔昌而大！俾尔耆而艾！万有千岁，眉寿无有害。六章八句

泰山岩岩，鲁邦所詹。奄有龟蒙，遂荒大东。至于海邦，淮夷来同。莫不率从，鲁侯之功。七章八句

保有凫绎，遂荒徐宅。至于海邦，淮夷蛮貊。及彼南夷，莫不率从。莫敢不诺，鲁侯是若。八章八句

天锡公纯嘏，眉寿保鲁，居常与许，复周公之宇。鲁侯燕喜，令妻寿母。宜大夫庶士，邦国是有。既多受祉，黄发儿齿。九章十句

徂来之松，新甫之柏，是断是度，是寻是尺。松桷有舄，路寝孔硕，新庙奕奕，奚斯所作。孔曼且硕，万民是若。十章十句

诗／长发

浚哲维商，长发其祥。洪水芒芒，禹敷下土方。外大国是疆，幅陨既长。有娀方将，帝立子生商。

玄王桓拨，受小国是达，受大国是达。率履不越，遂视既发。相土烈烈，海外有截。

帝命不违，至于汤齐。汤降不迟，圣敬日跻。昭假迟迟，上帝是祗，帝命式于九围。

受小球大球，为下国缀旒，何天之休！不竞不，不刚不柔，敷政优优，百禄是道。

受小共大共，为下国骏厖，何天之龙！敷奏其勇，不震不动，不不竦，百禄是总。

武王载斾，有虔秉钺，如火烈烈，则莫我敢曷。苞有三蘖，莫遂莫达；九有有截，韦顾既伐，昆吾夏桀。

昔在中叶，有震且业。允也天子，降于卿士。实维阿衡，实左右商王。

诗／抑

抑抑威仪，维德之隅。人亦有言，靡哲不愚。庶人之愚，亦职维疾；哲人之愚，亦维斯戾。

无竞维天，四方其训之；有觉德行，四国顺之。谟定命，远犹辰告，敬慎威仪，维民之则。

其在于今，兴迷乱于政，颠覆厥德，荒湛于酒。女虽湛乐从，弗念厥绍？罔敷求先王，克共明刑？

肆皇天弗尚，如彼泉流，无沦胥以亡？夙兴夜寐，洒扫廷内，维民之章；修尔车马，弓矢戎兵，用戒戎作，用逷蛮方。

质尔人民，谨尔侯度，用戒不虞；慎尔出话，敬尔威仪，无不柔嘉。白圭之玷，尚可磨也；斯言之玷，不可为也！

无易由言，无曰苟矣，莫扪朕舌，言不可逝矣。无言不雠，无德不报。惠于朋友，庶民小子，子孙绳绳，万民靡不承！

视尔友君子，辑柔尔颜，不遐有愆。相在尔室，尚不愧于屋漏；无曰不显，莫予云觏。神之格思，不可度思，矧可射思！

辟尔为德，俾臧俾嘉。淑慎尔止，不愆于仪，不僭不贼，鲜不为则。投我以桃，报之以李；彼童而角，实虹小子。

荏染柔木，言缗之丝；温温恭人，维德之基。其维哲人，告之话言，顺德之行；其维愚人，覆谓我僭，民各有心！

於乎小子，未知臧否。匪手携之，言示之事；匪面命之，言提其耳。借曰未知，亦既抱子。民之靡盈，谁夙知而莫成？

昊天孔昭，我生靡乐，视尔梦梦，我心惨惨。诲尔谆谆，听我藐藐，匪用为教，覆用为虐。借曰未知，亦聿既髦！

於乎小子，告尔旧止，听用我谋，庶无大悔。天方艰难，曰丧厥国。取譬不远，昊天不忒。回遹其德，俾民大棘。

诗／宾之初筵

宾之初筵，左右秩秩，笾豆有楚，殽核维旅。酒既和旨，饮酒孔偕；钟鼓既设，举酬逸逸。大侯既抗，弓矢斯张。射夫既同，献尔发功。发彼有的，以祈尔爵。

筲舞笙鼓，乐既和奏，烝衎烈祖，以洽百礼。百礼既至，有壬有林，锡尔纯嘏，子孙其湛。其湛曰乐，各奏尔能，宾载手仇，室人入又。酌彼康爵，以奏尔时。

宾之初筵，温温其恭。其未醉止，威仪反反；曰既醉止，威仪幡幡。舍其坐迁，屡舞仙仙。其未醉止，威仪抑抑；曰既醉止，威仪怭怭。是曰既醉，不知其秩。

宾既醉止，载号载呶，乱我笾豆，屡舞僛僛。是曰既醉，不知其邮。侧弁其俄，屡舞傞傞。既醉而出，并受其福；醉而不出，是谓伐德。饮酒孔嘉，维其令仪。

凡此饮酒，或醉或否。既立之监，或佐之史，彼醉不臧，不醉反耻。式勿从谓，无俾大怠，匪言勿言，匪由勿语；由醉之言，俾出童羖。三爵不识，矧敢多又？

诗／敬之

敬之敬之，天维显思，命不易哉！无曰高高在上；陟降厥士，日监在兹。

维予小子，不聪敬止！日就月将，学有缉熙于光明；佛时仔肩，示我显德行。

诗／小毖

予其惩，而毖后患。莫予荓蜂，自求辛螫。肇允彼桃虫，拼飞维鸟。未堪家多难，予又集于蓼。

左传／虞箴

芒芒禹迹，画为九州，经启九道。民有寝庙，兽有茂草，各有攸处，德用不扰。在帝夷羿，冒于原兽，忘其国恤，而思其麀牡，武不可重，用不恢于夏家。兽臣司原，敢告仆夫！

李斯／峄山刻石

皇帝立国，维初在昔，嗣世称王。讨伐乱逆，威动四极，武义直方。戎臣奉诏，经时不久，灭六暴强。廿有六年，上荐高号，孝道显明。既献泰成，乃降敷惠，亲巡远方。登于峄山，群臣从者，咸思悠长。

追念乱世，分土建邦，以开争理。攻战日作，流血于野，自泰古始。世无万数，阤及五帝，莫能禁止。乃今皇帝，壹家天下，兵不复起。灾害减除，黔首康定，利泽长久。群臣诵略，刻此乐石，以著经纪。

李斯／泰山刻石

皇帝临位，作制明法，臣下修饬。二十有六年，初并天下，罔不宾服。亲巡远方黎民，登兹泰山，周览东极。从臣思迹，本原事业，祗诵功德。治道运行，诸产得宜，皆有法式。大义休明，垂于后世，顺承勿革。

皇帝躬圣，既平天下，不懈于治。夙兴夜寐，建设长利，专隆教诲。训经宣达，远近毕理，咸承圣志。贵贱分明，男女理顺，慎遵职事。昭隔内外，靡不清净，施于后嗣。化及无穷，遵奉遗诏，永承重戒。

李斯／琅邪台刻石

维二十六年，皇帝作始；端平法度，万国之纪。以明人事，合同父子；圣智仁义，显白道理。东抚东土，以省卒士；事已大毕，乃临于海。

皇帝之功，勤劳本事；上农除末，黔首是富。普天之下，抟心揖志；器械一量，同书文字。日月所照，舟舆所载，皆终其命，莫不得意。

应时动事，是维皇帝；匡饬异俗，陵水经地。忧恤黔首，朝夕不懈；除疑定法，咸知所辟。方伯分职，诸治经易；举错必当，莫不如画。

皇帝之明，临察四方。尊卑贵贱，不逾次行。奸邪不容，皆务贞良。细大尽力，莫敢怠荒。远迩辟隐，专务肃庄。端直敦忠，事业有常。

皇帝之德，存定四极。诛乱除害，兴利致福。节事以时，诸产繁殖。黔首安宁，不用兵革。六亲相保，终无寇贼。欢欣奉教，尽知法式。

六合之内，皇帝之土：西涉流沙，南尽北户，东有东海，北过大夏。人迹所至，无不臣者。功盖五帝，泽及牛马。莫不受德，各安其宇。

李斯／之罘刻石

维二十九年，时在中春，阳和方起。皇帝东游，巡登之罘，临照于海。从臣嘉观，原念休烈，追诵本始。大圣作治，建定法度，显著纲纪。外教诸侯，光施文惠，明以义理。六国回辟，贪戾无厌，虐杀不已。皇帝哀众，遂发讨师，奋扬武德。义诛信行，威旁达，莫不宾服。烹灭强暴，振救黔首，周定四极。普旋明法，经纬天下，永为仪则。大矣哉！宇县之中，承顺圣意。群臣诵功，请刻于石，表垂于常式。

李斯／碣石刻石

遂兴师旅，诛戮无道，为逆灭息。武殄暴逆，文复无罪，庶心咸服。惠论功劳，赏及牛马，恩肥土域。皇帝奋威，德并诸侯，初一泰平。堕坏城郭，决通川防，夷去险阻。地势既定，黎庶无由，天下咸抚。男乐其畴，女修其业，事各有序。惠被诸产，久并来田，莫不安所。群臣诵烈，请刻此石，垂著仪矩。

李斯／会稽刻石

皇帝休烈，平一宇内，德惠修长。三十有七年，亲巡天下，周览远方。遂登会稽，宣省习俗，黔首齐庄。群臣诵功，本原事迹，追道高明。秦圣临国，始定刑名，显陈旧章。初平法式，审别职任，以立恒常。六王专倍，贪戾傲猛，率众自强。暴虐恣行，负力而骄，数动甲兵。阴通间使，以事合从，行为辟方。内饰诈谋，外来侵边，遂起祸殃。义威诛之，殄熄暴悖，乱贼灭亡。圣德广密，六合之中，被泽无疆。

皇帝并宇，兼听万事，远近毕清。运理群物，考验事实，各载其名。贵贱并通，善否陈前，靡有隐情。饰省宣义，有子而嫁，倍死不贞。防隔内外，禁止淫泆，男女洁诚。夫为寄豭，杀之无罪，男秉义程。妻为逃嫁，子不得母，咸化廉清。大治濯俗，天下承风，蒙被休经。皆遵度轨，和安敦勉，莫不顺令。黔首修絜，人乐同则，嘉保太平。后敬奉法，常治无极，舆舟不倾。从臣诵烈，请刻此石，光垂休铭。

汉书／安世房中歌 依《汉书》刘敞注，分十七章

大孝备矣，休德昭清。高张四县，乐充宫廷。芬树羽林，云景杳冥。金支秀华，庶旄翠旌。

《七始》《华始》，肃唱和声。神来宴娱，庶几是听。以上四句，汲古阁入上章。粥粥音送，细齐人情。忽乘青玄，熙事备成。清思眑眑，经纬冥冥。

我定历数，人告其心。敕身齐戒，施教申申。乃立祖庙，敬明尊亲。大矣孝熙，四极爰！

王侯秉德，其邻翼翼。显明昭式，清明鬯矣。皇帝孝德，竟全大功，以上六句，汲古阁入上章。抚安四极。

海内有奸，纷乱东北。诏抚成师，武臣承德。行乐交逆，《箫》《勺》群慝。肃为济哉，盖定燕国。

大海荡荡水所归，高贤愉愉民所怀。大山崔，百卉殖；民何贵？贵有德。

安其所，乐终产；乐终产，世继绪。飞龙秋，游上天；高贤愉，乐民人。以上三章，汲古阁并为一章。

丰草葽，女罗施；善何如？谁能回！大莫大，成教德；长莫长，被无极。雷震震，电耀耀；明德乡，治本约。治本约，泽弘大，加被宠，咸相保。德施大，世曼寿。

都荔遂芳，窅窊桂华。孝奏天仪，若日月光。乘玄四龙，回驰北行。羽旄殷盛，芬哉芒芒。孝道随世，我署文章。——《桂华》

冯冯翼翼，承天之则。吾易久远，烛明四极。慈惠所爱，美若休德。杳杳冥冥，克绰永福。——《美芳》

硙硙即即，师象山则。呜呼孝哉！案抚戎国。蛮夷竭欢，象来致福。兼临是爱，终无兵革。

嘉荐芳矣，告灵飨矣。告灵既飨，德音孔臧。惟德之臧，建侯之常。承保天休，令问不忘！

皇皇鸿明，荡侯休德。嘉承天和，伊乐厥福。在乐不荒，惟民之则。

浚则师德，下民咸殖。令问在旧，孔容翼翼！

孔容之常，承帝之明。下民之乐，子孙保光。承顺温良，受帝之光。嘉荐令芳，寿考不忘！以上三章，汲古阁并为一章。

承帝明德，师象山则。云施称民，永受厥福。承容之常，承帝之明。下民安乐，受福无疆！

汉书／郊祀歌

练时日，侯有望，焫萧，延四方。九重开，灵之斿，垂惠恩，鸿祜休。灵之车，结玄云，驾飞龙，羽旄纷。灵之下，若风马，左仓龙，右白虎。灵之来，神哉沛，先以雨，般裔裔。灵之至，庆阴阴，相放，震澹心。灵已坐，五音饬，虞至旦，承灵亿。牲茧栗，粢盛香，尊桂酒，宾八乡。灵安留，吟青黄，遍观此，眺瑶堂。众嫭并，绰奇丽，颜如荼，兆逐靡。被华文，厕雾縠，曳阿锡，佩珠玉。侠嘉夜，茝兰芳，澹容与，献嘉觞。《练时日》一。

帝临中坛，四方承宇，绳绳意变，备得其所。清和六合，制数以五，海内安宁，兴文匽武。后土富媪，昭明三光，穆穆优游，嘉服上黄。《帝临》二。

青阳开动，根荄以遂；膏润并爱，跛行毕逮。霆声发荣，处倾听；枯稿复产，乃成厥命。众庶熙熙，施及夭胎；群生啿啿，惟春之祺。《青阳》三。邹子乐。

朱明盛长，敷与万物；桐生茂豫，靡有所诎。敷华就实，既阜既昌；登成甫田，百鬼迪尝。广大建祀，肃雍不忘；神若宥之，传世无疆。《朱明》四。邹子乐。

西颢沆砀，秋气肃杀；含秀垂颖，续旧不废。奸伪不萌，祅孽伏息；隅辟越远，四貉咸服。既畏兹威，惟慕纯德；附而不骄，正心翊翊。《西颢》五。邹子乐。

玄冥陵阴，蛰虫盖藏，屮木零落，抵冬降霜。易乱除邪，革正异俗，兆民反本，抱素怀朴。条理信义，望礼五岳，籍敛之时，掩收嘉谷。《玄冥》六。邹子乐。

惟泰元尊，媪神蕃厘，经纬天地，作成四时。精建日月，星辰度理，阴阳五行，周而复始。云风雷电，降甘露雨，百姓蕃滋，咸循厥绪。继统共勤，顺皇之德，鸾路龙鳞，罔不肸饰，嘉笾列陈，庶几宴享，灭除凶灾，烈腾八荒。钟鼓竽笙，云舞翔翔，招摇灵旗，九夷宾将。《惟泰元》七。建始元年，丞相匡衡奏罢鸾路龙鳞，更定诗曰“涓选休成”。

天地并况，惟予有慕，爰熙紫坛，思求厥路。恭承禋祀，缊豫为纷，黼绣周张，承神至尊。千童罗舞成八溢，合好效欢虞泰一。《九歌》毕奏斐然殊，鸣琴竽瑟会轩朱。璆磬金鼓，灵其有喜，百官济济，各敬厥事。盛牲实俎进闻膏，神奄留，临须摇。长丽前掞光耀明，寒暑不忒况皇章！展诗应律玉鸣，函宫吐角激徵清。发梁扬羽申以商，造兹新音永久长。声气远条凤鸟翔，神夕奄虞盖孔享。《天地》八。丞相匡衡奏罢黼绣周张，更定诗曰“肃若旧典”。

日出入安穷？时世不与人同。故春非我春，夏非我夏，秋非我秋，冬非我冬。泊如四海之池，遍观是邪谓何？吾知所乐，独乐六龙，六龙之调，使我心若，訾黄其何不徕下？《日出入》九。

太一况，天马下，沾赤汗，沫流赭。志俶傥，精权奇，浮云，暗上驰。体容与，迣万里，今安匹？龙为友。元狩三年，马生渥洼水中作。

天马徕，从西极，涉流沙，九夷服。天马徕，出泉水，虎脊两，化若鬼。天马徕，历无草，径千里，循东道。天马徕，执徐时，将摇举，谁与期？天马徕，开远门，竦予身，逝昆仑。天马徕，龙之媒，游阊阖，观玉台。《天马》十。太初四年诛宛王，获宛马作。

天门开，荡荡，穆并骋，以临飨。光夜烛，德信著，灵浸平而鸿，长生豫。大朱涂广，夷石为堂。饰玉梢以舞歌，体招摇若永望。星留俞，塞陨光，照紫幄，珠黄。幡比翅回集贰，双飞常羊。月穆穆以金波，日华耀以宣明。假清风轧忽，激长至重觞。神裴回，若留放，殣冀亲，以肆章。函蒙祉福常若期，寂渗上天知厥时。泛泛滇滇从高斿，殷勤此路胪所求。佻正嘉吉弘以昌，休嘉砰隐溢四方。专精厉意逝九阂，纷云六幕浮大海。《天门》十一。

景星显见，信星彪列，象载昭庭，日亲以察。参侔开阖，爰推本纪，汾脽出鼎，皇祜元始。五音六律，依韦飨昭，杂变并会，雅声远姚。空桑琴瑟结信成，四兴递代八风生，殷殷钟石羽籥鸣，河龙供鲤醇牺牲，百末旨酒布兰生，泰尊柘浆析朝酲。微感心攸通修名，周流常羊思所并。穰穰复正直往宁，冯蠵切和疏写平。上天布施后土成，穰穰丰年四时荣。《景星》十二。五年得鼎汾阴作。

齐房产草，九茎连叶，宫童效异，披图案谍。玄气之精，回复此都，蔓蔓日茂，芝成灵华。《齐房》十三。元封二年芝生甘泉齐房作。

后皇嘉坛，立玄黄服，物发冀州，兆蒙祉福。沇沇四塞，遐狄合处，经营万亿，咸遂厥宇。《后皇》十四。

华烨烨，固灵根。神之斿，过天门，车千乘，敦昆仑。神之出，排玉房，周流杂，拔兰堂。神之行，旌容容，骑沓沓，般纵纵。神之徕，泛翊翊，甘露降，庆云集。神之揄，临坛宇，九疑宾，夔龙舞。神安坐，翔吉时，共翊翊，合所思。神喜虞，申贰觞，福滂洋，迈延长。沛施祐，汾之阿，扬金光，横泰河。莽若云，增阳波，遍胪，腾天歌。《华烨烨》十五。

五神相，包四邻，土地广，扬浮云。挖嘉坛，椒兰芳，壁玉精，垂华光。益亿年，美始兴，交于神，若有承。广宣延，咸毕觞，灵舆位，偃蹇骧。卉汩胪，析奚遗？淫渌泽，汪然归。《五神》十六。

朝陇首，览西垠，雷电尞，获白麟。爰五止，显黄德，图匈虐，熏鬻殛。辟流离，抑不详，宾百僚，山河飨。掩回辕，鬗长驰，腾雨师，洒路陂。流星陨，感惟风，归云，抚怀心。《朝陇首》十七。元狩元年行幸雍，获白麟作。

象载瑜，白集西，食甘露，饮荣泉。赤雁集，六纷员，殊翁杂，五采文。神所见，施祉福，登蓬莱，结无极。《象载瑜》十八。太始三年行幸东海，获赤雁作。

赤蛟绥，黄华盖，露夜零，昼暗溘。百君礼，六龙位，勺椒浆，灵已醉。灵既享，锡吉祥，芒芒极，降嘉觞。灵殷殷，烂扬光，延寿命，永未央。沓冥冥，塞六合，泽汪，辑万国。灵禗禗，象舆，票然逝，旗逶蛇。礼乐成，灵将归，托玄德，长无衰。《赤蛟》十九。

扬雄／十二州箴

冀州牧箴

洋洋冀州，鸿原大陆。岳阳是都，岛夷皮服。潺谖河流，夹以碣石。三后攸降，列为侯伯；降周之末，赵、魏是宅。冀州麋沸，炫沄如汤，更盛更衰，载纵载横。陪臣擅命，天王是替，赵、魏相反，秦拾其敝。北筑长城，恢夏之场，汉兴定制，改列藩王。仰览前世，厥力孔多，初安如山，后崩如崖。故治不忘乱，安不忘危。周宗自怙，云焉有予隳！六国奋矫，渠绝其维。牧臣司冀，敢告在阶。

扬州牧箴

矫矫扬州，江汉之浒，彭蠡既猪，阳鸟攸处。橘、柚、羽、贝，瑶、琨、筱、荡，闽越北垠，沅湘攸往。犷矣淮夷，蠢蠢荆蛮，翩彼昭王，南征不旋。人咸踬于垤，莫踬于山；咸跌于污，莫跌于川。明哲不云我昭，童蒙不云我昏；汤、武圣而师伊、吕，桀、纣悖而诛逢、干。盖迩不可不察，远不可不亲；靡有孝而逆父，罔有义而忘君。泰伯逊位，基吴绍类；夫差一误，泰伯无祚。周室不匡，勾践入霸。当周之隆，越裳重译；春秋之末，侯甸畔逆。元首不可不思，股肱不可不孳；尧崇屡省，舜盛钦谋。牧臣司扬，敢告执筹。

荆州牧箴

幽幽巫山，在荆之阳；江、汉朝宗，其流汤汤。夏君遭鸿，荆巫是调，云梦途泥，包匦菁茅，金玉砥砺，象齿元龟，贡篚百物，世世以饶。战战栗粟，至桀荒溢，曰“在帝位，若天有日，不顺庶国，孰敢予夺！”亦有成汤，果秉其钺，放之南巢，号之以桀。南巢茫茫，包楚与荆，风飘以悍，气锐以刚；有道后服，无道先强，世虽安平，无敢逸豫！牧臣司荆，敢告执御。

青州牧箴

茫茫青州，海岱是极；盐铁之地，铅松怪石。群水攸归，莱夷作牧；贡篚以时，莫怠莫违。昔在文、武，封吕于齐。厥土途泥，在丘之营，五侯九伯，是讨是征。马殆其衔，御失其度；周室荒乱，小白以霸。诸侯佥服，复尊京师；小白既没，周卒陵迟。嗟兹天王，附命下土，失其法度，丧其文武。牧臣司青，敢告执矩。

徐州牧箴

海岱伊淮，东海是渚；徐州之土，邑于海宇。大野既潴，有羽有蒙，孤桐嫔珠，泗沂攸同。实列藩蔽，侯卫东方，民好农蚕，大野以康。帝癸及辛，不祗不恪，沉湎于酒，而忘其东作。天命汤、武，剿绝其绪。祚降周任，姜镇于琅邪；姜氏绝苗，田氏攸都。事由细微，不虑不图，祸如丘山，本在萌芽。牧臣司徐，敢告仆夫。

兖州牧箴

悠悠济、河，兖州之宇，九河既道，雷夏攸处。草繇木条，漆、丝、、纻；济、漯既通，降丘宅土。成汤五徙，卒都于毫；盘庚北渡，牧野是宅。丁感雊雉，祖己伊忠，爰正厥事，遂绪高宗。厥后陵迟，颠覆厥绪，西伯戡黎，祖伊奔走。致天威命，不恐不震，妇言是用，牝鸡是晨。三仁既知，武果戎殷，牧野之禽，岂复能耽！甲子之朝，岂复能笑！有国虽久，必畏天咎；有民虽长，必惧人殃。箕子欷歔，厥居为墟。牧臣司兖，敢告执书。

豫州牧箴

郁郁荆山，伊河是经；荥播枲漆，惟用攸成。田田相拏，庐庐相距，夏、殷不都，成周攸处。豫野所居，爰在鹑墟，四隩咸宅，宇内莫如。陪臣执命，不虑不图，王室陵迟，丧其爪牙；靡哲靡圣，捐失其正，方伯不维，韩卒擅命。文、武孔纯，至厉作昏；成、康孔宁，至幽作倾。故有天下者，毋曰“我大，莫或余败”！毋曰“我强，靡克余亡”！夏宅九州，至于季世，放于南巢；成、康太平，降及周微，带敝屏营。屏营不起，施于孙子，王赧为极，实绝周祀。牧臣司豫，敢告柱史。

雍州牧箴

黑水西河，横截昆仑，邪指阊阖，画为雍垠，上侵积石，下碍龙门。自彼氐羌，莫敢不来庭，莫敢不来匡。每在季王，常失厥绪，侯纪不贡，荒侵其宇。陵迟衰微，秦据以戾，兴兵山东，六国颠沛。上帝不宁，命汉作京，陇山以徂，列为西荒。南排劲越，北启强胡，并连属国，一护攸都。盖安不忘危，盛不讳衰。牧臣司雍，敢告缀衣。

益州牧箴

岩岩岷山，古曰梁州，华阳西极，黑水南流。茫茫洪波，鲧堙降陆，于时八都，厥民不隩。禹导江、沱，岷、蟠启干，远近底贡，磬错砮丹。丝麻条畅，有梗有稻，自京徂畛，民攸温饱。帝有桀、纣，湎沉颇僻，遏绝苗民，灭夏殷绩。爰周受命，复古之常；幽、厉夷业，破绝为荒。秦作无道，三方溃叛；义兵征暴，遂国于汉。拓开疆宇，恢梁之野，列为十二，光羡虞、夏。牧臣司梁，是职是图，经营盛衰，敢告士夫。

幽州牧箴

荡荡平川，惟冀之别，北阨幽州，戎夏交逼。伊昔唐、虞，实为平陆，周末荐臻，迫于獯鬻。晋失其陪，周使不徂，六国擅权，燕、赵本都。东限貊，羡及东胡，强秦北排，蒙公城疆。大汉初定，介狄之荒，元戎屡征，如风之腾。义兵涉漠，偃我边明，既定且康，复古虞、唐。盛不可不图，衰不可或忘；堤溃蚁穴，器漏针芒。牧臣则幽，敢告侍旁。

并州牧箴

雍别朔方，河水悠悠，北辟獯鬻，南界泾流。画兹朔土，正直幽方。自昔何为，莫敢不来贡！莫敢不来王！周穆遐征，犬戎不享。爰貊伊德，侵玩上国，宣王命将，攘之泾北。宗周罔职，日用爽蹉，既不俎豆，又不干戈，犬戎作难，弊于骊阿。太上曜德，其次曜兵；德兵俱颠，靡不悴荒。牧臣司并，敢告执纲。

交州牧箴

交州荒裔，水与天际，越裳是南，荒国之外，爰自开辟，不羁不经。周公摄祚，白雉是献，昭王陵迟，周室是乱，越裳绝贡，荆楚逆叛。四国内侵，蚕食宗周，臻于季赧，遂入灭亡，大汉受命，中国兼该。南海之宇，圣武是恢，稍稍受羁，遂臻黄支，杭海三万，来牵其犀。盛不可不忧，隆不可不惧！顾瞻陵迟，而忘其规摹。亡国多逸豫，而存国多难；泉竭中虚，池竭濑干。牧臣司交，敢告执宪。

扬雄／赵充国颂

明灵惟宣，戎有先零；先零猖狂，侵汉西疆。汉命虎臣，惟后将军，整我六师，是讨是震。既临其域，谕以威德；有守矜功，谓之弗克。请奋其旅，于罕之羌，天子命我，从之鲜阳。营平守节，屡奏封章，料敌制胜，威谋靡亢。遂克西戎，还师于京，鬼方宾服，罔有不庭。昔周之宣，有方有虎，诗人歌功，乃列于《雅》。在汉中兴，充国作武，赳赳桓桓，亦绍厥后。

扬雄／酒箴

子犹瓶矣！观瓶之居，居井之眉，处高临深，动常近危。酒醪不入口，藏水满怀。不得左右，牵于徽。一旦专碍，为瓽所。身提黄泉，骨肉为泥。自用如此，不如鸱夷！鸱夷滑稽，腹大如壶。昼日盛酒，人复借酤。常为国器，托于属车。出入两宫，经营公家。由是言之，酒何过乎？

班固／封燕然山铭

惟永元元年秋七月，有汉元舅，曰车骑将军窦宪，寅亮圣皇，登翼王室，纳于大麓，惟清缉熙，乃与执金吾耿秉，述职巡御，治兵于朔方。鹰扬之校，螭虎之士，爰该六师，暨南单于，东胡乌桓，西戎氐羌，侯王君长之群，骁骑十万。元戎轻武，长毂四分，雷辎蔽路，万有三千余乘。勒以八阵，莅以威神，元甲耀日，朱旗绛天。遂凌高阙，下鸡鹿，经碛卤，绝大漠，斩温禺以衅鼓，血尸遂以染锷。然后四校横徂，星流彗扫，萧条万里，野无遗寇。

于是域灭区殚，反旆而旋，考传验图，穷览其山川。遂逾涿邪，跨安侯，乘燕然，蹑冒顿之区落，焚老上之龙庭。将上以摅高文之宿愤，光祖宗之元灵；下以安固后嗣，恢拓境宇，振大汉之天声。兹可谓一劳而久逸，暂费而永宁也。

乃遂封山刊石，昭铭盛德，其辞曰：铄王师兮征荒裔，剿凶虐兮截海外，夐其邈兮亘地界，封神丘兮建隆碣，熙帝载兮振万世。

班固／高祖泗水亭碑铭

皇皇圣汉，兆自沛丰，乾降著符，精感赤龙。承鬿流裔，袭唐末风，寸天尺土，无埃斯亭，建号宣基，维以沛公。扬威斩蛇，金精摧伤；涉关陵郊，系获秦王。应门造势，斗璧纳忠；天期乘祚，受爵汉中。勒陈东征，剜擒三秦，灵威神佑，鸿沟是乘。汉军改歌，楚众易心，诛项讨羽，诸夏以康。陈、张画策，萧、勃翼终，出爵褒贤，裂土封功。炎火之德，弥光以明；源清流洁，本盛末荣。叙将十八，赞述股肱，休勋显祚，永永无疆。国宁家安，我君是升，根生叶茂，旧邑是仍。於皇旧亭，苗嗣是承，天之福祐，万年是兴。

班固／十八侯铭

躭躭相国，宏策不追，御国维纲，秉统枢机。文昌四友，汉有萧何，序功第一，受封于酂。右郧侯萧何

黆黆将军，威盖不当，操盾千钧，拔主项堂。兴汉破楚，矫矫忠良，卒为丞相，帝室以康。右将军舞阳侯樊哙

赫赫将军，受兵黄石，规图胜负，不出帷幄。命惠瞻仰，安全正朔，国师是封，光荣旧宅。右将军留侯张良

懿懿太尉，惇厚朴诚，辅翼受命，应节御营。历位卿相，土国兼并，见危致命，社稷以宁。右太尉绛侯周勃

蹇蹇相国，允忠克诚，临危处险，安而匡倾。兴代之际，济主立名，身履国土，秉御乾桢。右将军平阳侯曹参

洋洋丞相，势谲师旅。扰攘楚、魏，为汉谋主。六奇解阨，扬名于后。右丞相户牖侯陈平

堂堂张敖，耳之遗萌，以诚佐国，序迹建忠。功成德立，袭封南官，垂号万春，永保无疆。右南宫侯张敖

衍衍卫尉，德行循规。遭兄食其，陨殁于齐。横耻愧景，刎颈自献。金紫褒表，万世不刊。右卫尉曲阳侯郦商

煌煌将军，辅汉久长，威震吕氏，奸恶不扬。寇攘殄尽，躬迎代王，功显帝室，万世益章。右将军颍阴侯灌婴

斌斌将军，鹰武是扬，内康王室，外镇四方。诸夏义安，流及要荒，声骋海内，苗嗣纪功。右将军汝阴侯夏侯婴

休休将军，如虎如罴，御师勒陈，破敌以威。灵金曜楚，火流乌飞，将命仗节，功绩永垂。右将军阳陵侯傅宽

斤斤将军，忠信孔雅，出身六师，十二四旅。折冲扞难，遂宁天下，金龟章德，建号传后。右将军信武侯靳歙

明明丞相，天赋挺直，刚德正行，不枉不曲。功业成著，荣显食邑，距吕奉正，昭然不惑。右丞相安国侯王陵

桓桓将军，辅主克征，奉使全璧，身油项营。序功差德，履让以平，转北而游，云中以倾。右将军襄平侯韩信

岩岩将军，带武佩威，御雄乘险，难困不违。仇灭主定，四海是桢，功成食土，德被遐迩。右将军棘津侯陈武

晏晏曲成，舆从龙腾，安危从主，赤曜以升。赫赫皇皇，道弥光明，惟德御国，流及后萌。右曲成侯虫达

肃肃御史，以武以文，相赵距吕，志安君身。征诣行所，如意不全，天秩邑土，勋乃永存。右御史大夫汾阴侯周昌

邑邑将军，育养悉徒，建谋正直，行不匿邪。入军讨敌，项定天都，佩雀双印，百里为家。右将军青阳侯王吸

张衡／绶笥铭

南阳太守鲍德，有诏所赐先公绶笥，传世用之。时德更理司，衡时为德主簿，作铭曰：

懿矣兹笥，爰藏宝珍，冠缨组履，文章日信。皇用我赐，俾作帝臣，服其令服，鸾封艾缗。天祚明德，大赉福仁，垂光厥世，子孙克神。厥器维旧，中实维新，周公惟事，七涓有邻。

崔骃／官箴三首

太尉箴

天官冢宰，庶僚之率，师锡有帝，命虞作尉。爰叶台极，妥平国域，制军诘禁，王旅维式。九州用绥，群公咸治，干戈载戢，宿缠其纪。上之云据，下之云戴，苟非其人，致我帝载。昔周人思文公，而《召南》咏《甘棠》，昆吾隆夏，伊挚盛商；季世颇僻，礼用不匡。无曰我强，莫余敢丧；无曰我大，轻战好杀。纣师百万，卒以不艾。宰臣司马，敢告在际。

司徒箴

天监在下，仁德是兴，乃立司徒，乱兹黎烝。茫茫庶域，率土祁祁，民具尔瞻，四方是维。乾乾夕惕，靡怠靡违，恪恭尔职，以勤王机。敬敷五教，九德咸事，啬人用章，黔甿是富。无曰余恃，忘余尔辅；无曰余圣，以忽执政。匪用其良，乃荒厥命。庶绩不怡，疚于尔禄；丰其折右，而鼎覆其。《书》歌股肱，《诗》刺南山，尹氏不堪，国度斯愆。徒臣司众，敢告执藩。

大理箴

邈矣皋陶，翊唐作士，设为犴狴，九刑允理。如石之平，如渊之清；三槐九棘，以质以听。罪人斯殛，凶旅斯并；熙义帝载，旁施作明。昔在仲尼，哀矜圣人；子罕礼刑，卫人释艰。释之其忠，勋亮孝文；于公哀寡，定国广门。复哉邈矣！旧训不遵。主慢臣骄，虐用其民，赏以崇欲，刑以肆忿。纣作炮烙，周人灭殷；夏用淫刑，汤誓其军。卫鞅酷烈，卒殒于秦；不疑加害，祸不反身。嗟兹大理，慎于尔官！赏不可不思，断不可不虔。或有忠而被害，或有孝而见残，吴沉伍胥，殷割比干。莫遂尔情，是截是刑；无遂尔心，以速以殛。天鉴在颜，无细不录，福善灾恶，其效甚速。理臣思律，敢告执狱。

崔瑗／座右铭

无道人之短，无说己之长；施人慎勿念，受施慎勿忘。世誉不足慕，惟仁为纪纲。隐心而后动，谤议容何伤！无使名过实，守愚圣所臧。在涅贵不淄，暖暧内含光。柔弱生之徒，老氏诫刚强；行行鄙夫志，悠悠故难量。慎言节饮食，知足胜不祥。行之苟有恒，久久自芬芳。

巩玮／光武济阳宫碑

惟汉再受命，曰世祖光武皇帝。考南顿君，初为济阳令。济阳有武帝行过宫，常封闭。帝将生，考以令舍下湿，开宫后殿居之。建平元年十二月甲子夜，帝生时有赤光，室中皆明。使卜者王长卜之，长日：“此善事！不可言。”岁有嘉禾，一茎生九穗，长于凡禾，因为尊讳。王室中微，哀平短祚，奸臣王莽，偷有神器，十有八年，罪盈恶熟，天人致诛。帝乃龙见白水，渊跃昆，破前队之众，殄二公之师，收兵略地，经营河朔，戮力戎功，翼戴更始，义不即命，帝位阙焉。于是群公诸将，据河洛之文，叶符瑞之珍，佥日历数在帝，践祚允宜。乃以建武元年六月乙未，即位鄙县之阳，五成之陌，祀汉配天，不失旧物。享国三十六年，方内乂安，蛮夷率服。巡狩泰山，禅梁父，皇代之遐迹，帝者之上仪，罔不毕举。道德余庆，延于无穷。

先民有言：“乐乐其所自生，而礼不忘其本。”是以虞称妫汭，姬美周原。皇天乃眷神宫，实始于此，厥亦邈哉！所谓神丽显融，越不可尚。小臣河南尹巩玮，先祖银艾封侯，历世卿尹，受汉厚恩。玮以商箕余烈，郡举孝廉，为大官丞，来在济阳。顾见神宫，追维桑梓褒述之义，用取作颂。颂曰：

赫矣炎光，爰耀其辉，笃生圣皇，贰汉之微。稽度虔则，诞育灵姿；黄孽作慝，篡握天机。帝赫斯怒，爰整其旅，应期潜则，扶阳而飞。祸乱克定，群凶殄夷，匡复帝载，万国以绥。巡于四岳，展义省方，登封降禅，升于中皇。爰兹初基，天命孔彰，子子孙孙，保之无疆。

王升／石门颂

惟巛灵定位，川泽股躬。泽有所注，川有所通。余谷之川，其泽南隆，八方所达，益域为充。高祖受命，兴于汉中，道由子午，出散入秦，建定帝位，以汉诋焉；后以子午，途路涩难，更随围谷，复通堂先。凡此四道，垓鬲尤艰，至于永平，其有四年，诏书开余，凿通石门。中遭元二，西夷虐残，桥梁断绝，子午复循。上则县峻，屈曲流颠；下则入冥，顾写输渊。平阿泉泥，常荫鲜晏，木石相距，利磨确盘。临危枪砀，履尾心寒，空舆轻骑，遄碍弗前。恶虫蔽狩，蛇蛭毒蟃。未秋截霜，稼苗天残，终年不登，匮之患。卑者楚恶，尊者弗安，愁苦之难，焉可具言！于是明知故司隶校尉楗为武阳杨君，厥字孟文，深执忠伉，数上奏请。有司议驳，君遂执争，百僚咸从，帝用是听。废子由斯，得其度经，功饬尔要，敞而晏平，清凉调和，烝熏艾宁。至建和二年仲冬上旬，汉中太守楗为武阳王升，字稚纪，涉历山道，推序本原，嘉君明知，美其仁贤，勒石颂德，以明厥勋。其辞曰：

君德明明，焫焕弥光。刺过拾遗，厉清八荒。奉鬿承杓，绥亿衙疆。春宣圣日，秋贬若霜。无偏荡荡，真雅以方。宁静烝庶，政与乾通。辅主匡君，循礼有常，咸晓地理，知世纪纲。言必忠义，匪石厥章。恢宏大节，谠而益明。揆往卓今，谋合朝情。释艰即安，有勋有荣。禹凿龙门，君其继踪。上顺斗极，下答巛皇。自南自北，四海攸通。君子安乐，庶士悦雍。商人咸熹，农夫永同。春秋记异，今而纪功。垂流亿载，世世叹诵。

蔡邕／祖德颂

昔文王始受命，武王定祸乱，至于成王，太平乃洽，祥瑞毕降。夫岂后德熙隆、渐浸之所通也？是以《易》嘉积善有余庆，《诗》称子孙保之，非特王道然也，贤人君子修仁履德者，亦其有焉。昔我烈祖，暨于予考，世载孝友，重以明德，率礼莫违。是以灵祗降之休瑞，兔扰驯以昭其仁，木连理以象其义。斯乃祖祢之遗灵，盛德之所贶也，岂我童蒙孤稚所克任哉？乃为颂曰：

穆穆我祖，世笃其仁，其德克明，情懿惟醇，宣慈惠和，无竞伊人。岩岩我考，莅之以庄，增崇丕显，克构其堂，是用祚之，休征惟光。厥征伊何？於昭于今，园有甘棠，别干同心；坟有扰兔，宅我柏林。神不可诬，伪不可加。析薪之业，畏不克荷；矧贪灵贶，以为已华！惟予小子，岂不是欲？干有先功，匪荣伊辱。

蔡邕／京兆樊惠渠颂

《洪范》八政，一曰食；《周礼》九职，一曰农。有生之本，于是乎出；货殖财用，于是乎在。九土上沃，为大田多稔。然而地有埆塉，川有垫下，溉灌之便，行趋不至。明哲君子，创业农事，因高卑之宜，驱自行之势，以尽水利，而富国饶人，自古有焉。若夫西门起邺，郑国行秦，李冰在蜀，信臣治穰，皆此道也。阳陵县东，其地衍隩，上气辛螫，嘉谷不植，草莱焦枯。而泾水长流，溉灌维首，编户齐氓，庸力不供，牧人之吏，谋不暇给，盖常兴役，犹不克成。光和五年，京兆尹樊君，讳陵，字德云，勤恤人隐，悉心政事，苟有可以惠斯人者，无闻而不行焉。遂咨之郡吏，申于政府，佥以为因其所利之事者，不可已者也。乃命方略大吏麴遂令伍琼揣度计虑，揆程经用，以事上闻，副在三府。司农遂取财于豪富，借力于黎元。树柱累石，委薪积土，基趾工坚，体势强壮。折湍流，款旷陂，会之于新渠；疏水门，通窬渎，洒之于畎亩。清流浸润，泥潦浮游。昔日卤田，化为甘壤，粳黍稼穑之所入，不可胜算。农民熙怡悦豫，相与讴谈疆畔。斐然成章，谓之樊惠渠云。其歌曰：

我有长流，莫或遏之；我有沟浍，莫或达之。田畴斥卤，莫修莫厘；饥馑困悴，莫恤莫思。乃有樊君，作人父母，立我畎亩。黄潦膏凝，多稼茂止；惠乃无疆，如何弗喜！我壤既营，我疆斯成，泯泯我人，既富且盈。为酒为酿，蒸彼祖灵，贻福惠君，寿考且宁。

史岑／出师颂

茫茫上天，降祚有汉，兆基开业，人神攸赞。五曜霄映，素灵夜叹，皇运来授，万宝增焕。历纪十二，天命中易，西零不顺，东夷构逆，乃命上将，授以雄戟。桓桓上将，实天所启，允文允武，明诗说礼，宪章百揆，为世作楷。昔在孟津，惟师尚父，素旄一麾，浑一区宇，苍生更始，朔风变楚。薄伐猃狁，至于太原，诗人歌之，犹叹其艰。况我将军，穷城极边，鼓无停响，旗不踅褰，泽沾遐荒，功铭鼎铉。我出我师，于彼西疆，天子饯我，路车乘黄，言念伯舅，恩深渭阳。介蛙既削，列壤酬勋，今我将军，启土上郡，传子传孙，显显令问。

高彪／送第五永为督军御史箴

文武将坠，乃俾俊臣，整我皇纲，董此不虔。古之君子，即戎忘身，明其果毅，尚其桓桓。吕尚七十，气冠三军，诗人作歌，如鹰如鹯。天有太一，五将三门；地有九变，丘陵山川；人有计策，六奇五问。总兹三事，谋则咨询。无曰己能，务在求贤，淮阴之勇，广野是尊。周公大圣，石碏纯臣，以威克爱，以义灭亲。勿谓时险，不正其身；勿谓无人，莫识己真。忘富遗贵，福禄并存；枉道依合，复无所观。先公高节，越可永遵，佩藏斯戒，以厉终身。

崔琦／外戚箴

赫赫外戚，华宠煌煌。昔在帝舜，德隆英皇，周兴三母，有莘崇汤。宣王晏起，姜后脱簪；齐王好乐，卫姬不音。皆辅主以礼，扶君以仁，达才进善，以义济身。爰济末叶，渐已颓亏，贯鱼不叙，九卿差池。晋国之难，祸起于丽，惟家之索，牝鸡之晨。专权擅爱，显己蔽人，陵长间旧，圮剥至亲，并后匹嫡，淫女弊陈。匪贤是上，番为司徒，荷爵负乘，采食名都，诗人是刺，德用不怃。暴辛惑妇，拒谏自孤，蝠蛇其心，纵毒不辜。诸父是杀，孕子是刳，天怒地忿，人谋鬼图。甲子昧爽，身首分离，初为天子，后为人螭。非但耽色，母后尤然，不相率以礼，而竞奖以权。先笑后号，卒以辱残，家国泯绝，宗庙烧燔。末嬉丧夏，褒姒弊周，妲己亡殷，赵灵沙丘。戚姬人豕，吕宗以败；陈后作巫，卒死于外；霍欲鸩子，身乃罹废。故曰无谓我贵，天将尔摧；无恃常好，色有歇微；无怙常幸，爱有陵迟。无曰我能，天人尔违；患生不德，福有慎机。日不常中，月盈有亏，履道者贵，仗势者危。微臣司戚，敢告在斯。

士孙瑞／剑铭

天生五材，金德惟刚，从革作辛，含景吐商，辨物利用，勋伐弥章。暨彼良工，欧冶干将，爰造宝剑，巨阙墨阳，上通皓灵，获兹休祥。剖山竭川，虹霓消亡，昭威耀武，震动遐荒，楚以定霸，越以取强。

士孙瑞／汉镜铭

尚方御镜大无伤，巧工刻之成文章；左龙右虎辟不祥，朱雀玄武顺阴阳。子孙备具居中央，炼治银锡清而明；长保二亲乐富昌，寿敝金石如侯王。

又许氏作竟自有纪，青龙白虎居左右，圣人周公鲁孔子。作吏高迁车生耳。郡举孝廉州博士。少不努力老乃悔。吉。

经史百家杂钞卷七

词赋之属下编二

曹植／制命宗圣侯孔羡奉家祀碑

维黄初元年，大魏受命，胤轩辕之高踪，绍虞氏之遐统，应历数以改物，扬仁风以作教。于是辑五瑞，班宗彝，钧衡石，同度量，秩群祀于无文，顺天时以布化。既乃缉熙圣绪，绍显上世，追存三代之礼，兼绍宣尼之后。以鲁县百户，命孔子二十一世孙议郎孔羡为宗圣侯，以奉孔子之祀。制诏三公曰：“昔仲尼负大圣之才，怀帝王之器，当衰周之末，而无受命之运。在鲁、卫之朝，教化洙、泗之上，栖栖焉，皇皇焉，欲屈己以存道，贬身以救世。于是王公终莫能用之，乃退考五代之礼，修素王之事，因鲁史而制《春秋》，就太史而正《雅》《颂》，俾千载之后，莫不宗其文以述作，仰其圣以谋咨。可谓命世大圣、亿载之师表者也。遭天下大乱，百祀堕坏，旧居之庙，毁而不修，褒成之后，绝而莫继，阙里不闻讲诵之声，四时不睹蒸尝之位。斯岂所谓崇礼报功、盛德必百世祀者哉？嗟乎，朕甚悯焉！其以议郎孔羡为宗圣侯，邑百户，奉孔子之祀。令鲁郡修起旧庙，置百户卒史以守卫之。又于其外，广为屋宇，以居学者。”

于是鲁之父老、诸生、游士，睹庙堂之始复，观俎豆之初设，嘉圣灵于髣髴，想桢祥之来集。乃慨然而叹曰：“大道衰废，礼乐绝灭，三十余年。皇上怀仁圣之懿德，兼二仪之化育，广大包于无方，渊深沦于不测。故自受命以来，天人咸和，神气氤氲，嘉瑞踵武，休征屡臻，殊俗解编发而慕义，遐夷越险阻而来宾；虽太皞游龙以君世，虞氏仪凤以临民，伯禹命元宫而为夏后，西伯由岐社而为周文，尚何足称于大魏哉！若乃绍继微绝，兴修废官，畴咨稽古，崇配乾坤，况神明之所福，作宇宙之所观，欣欣之色，岂徒鲁邦而已哉！”尔乃感殷人路寝之义，嘉先民泮宫之事，以为高宗、僖公，盖嗣世之王、诸侯之国耳，犹著德于三代，腾声于千载；况今圣王，肇造区夏，创业垂统，受命之日，曾未下舆，而褒美大圣，隆化如此，能无颂乎？乃作颂曰：

煌煌大魏，受命溥将，继体黄、唐，包夏含商，降厘下土，廓清三光，群祀咸秩，靡事不纲。嘉彼元圣，有赫其灵，遭世乱，莫显其荣。褒成既绝，寝庙斯倾，阙里萧条，靡绍靡馨。我皇悼之，寻其世武，乃建宗圣，以绍厥后。修复旧堂，丰其甍宇，莘莘学徒，爰居爰处。王教既新，群小遄沮，鲁道以兴，永作宪矩。洪声岂遐？神祗来和，休征杂遝，瑞我邦家！内光区域，外被荒遐，殊方慕义，搏拊扬歌！於赫四圣，运世应期，仲尼既没，文亦在兹；彬彬我后，越而五之，垂于亿载，如山之基！

陆机／汉高祖功臣颂

相国酂文终侯沛萧何、相国平阳懿侯沛曹参、太子少傅留文成侯韩张良、丞相曲逆献侯阳武陈平、楚王淮阴韩信、梁王昌邑彭越、淮南王六黔布、赵景王大梁张耳、韩王韩信、燕王丰卢绾、长沙文王吴芮、荆王沛刘贾、太傅安国懿侯王陵、左丞相绛武侯沛周勃、相国舞阳侯沛樊哙、右丞相曲周景侯高阳郦商、太仆汝阴文侯沛夏侯婴、丞相颍阴懿侯睢阳灌婴、代丞相阳陵景侯魏傅宽、车骑将军信武肃侯靳歙、大行广野君高阳郦食其、中郎建信侯齐刘敬、太中大夫楚陆贾、太子太傅稷嗣君薛叔孙通、魏无知、护军中尉随何、新城三老董公、辕生、将军纪信、御史大夫沛周苛、平国君侯公，右三十一人，与定天下、安社稷者也。颂曰：

芒芒宇宙，上下黩。波振四海，尘飞五岳。九服徘徊，三灵改卜。赫矣高祖，肇载天禄。沉迹中乡，飞名帝录。庆云应辉，皇阶授木。龙兴泗滨，虎啸丰谷。彤云昼聚，素灵夜哭。金精仍颓，朱光以渥。万邦宅心，骏民效足。

堂堂萧公，王迹是因。绸缪睿后，无竞维人。外济六师，内抚三秦。拔奇夷难，迈德振民。体国垂制，上穆下亲。名盖群后，是谓宗臣。

平阳乐道，在变则通。爰渊爰嘿，有此武功。长驱河朔，电击壤东。协策淮阴，亚迹萧公。

文成作师，通幽洞冥。永言配命，因心则灵。穷神观化，望影揣情。鬼无隐谋，物无遁形。武关是辟，鸿门是宁。随难荥阳，即谋下邑。销印惎废，推齐劝立。运筹固陵，定策东袭。三王从风，五侯允集。霸楚实丧，皇汉凯入。怡颜高览，弥翼凤戢。托迹黄老，辞世却粒。

曲逆宏达，好谋能深。游精杳漠，神迹是寻。重玄匪奥，九地匪沉。伐谋先兆，挤响于音。奇谋六奋，嘉虑四回。规主于足，离项于怀。格人乃谢，楚翼实摧。韩王窘执，胡马洞开。迎文以谋，哭高以哀。

灼灼淮阴，灵武冠世。策出无方，思入神契。奋臂云兴，腾迹虎噬。陵险必夷，摧刚则脆。肇谋汉滨，还定渭表。京索既扼，引师北讨。济河夷魏，登山灭赵。威亮火烈，势逾风扫。拾代如遗，偃齐犹草。二州肃清，四邦咸举。乃眷北燕，遂表东海。克灭龙且，爰取其旅。刘、项悬命，人谋是与。念功惟德，辞通绝楚。

彭越观时，弢迹匿光。人具尔瞻，翼尔鹰扬。威凌楚域，质委汉王。靖难河、济，即宫旧梁。

烈烈黥布，耽耽其眄。名冠强楚，锋犹骇电。睹几蝉蜕，悟主革面。肇彼枭风，翻为我扇。天命方辑，王在东夏。矫矫三雄，至于垓下。元凶既夷，宠禄来假。保大全祚，非德孰可？谋之不臧，舍福取祸。

张耳之贤，有声梁、魏。士也罔极，自诒伊愧。俯思旧恩，仰察五纬。脱迹违难，披榛来洎。改策西秦，报辱北冀。悴叶更辉，枯条以肄。

王信韩孽，宅土开疆。我图尔才，越迁晋阳。

卢绾自微，婉娈我皇。跨功逾德，祚尔辉章。人之贪祸，宁为乱亡！

吴芮之王，祚由梅。功微势弱，世载忠贤。

肃肃荆王，董我三军。我图四方，殷荐其勋。庸亲作劳，旧楚是分。往践厥宇，大启淮坟。

安国违亲，悠悠我思。依依哲母，既明且慈。引身伏剑，永言固之。淑人君子，实邦之基！义形于色。愤发于辞。主亡与亡，末命是期。

绛侯质木，多略寡言。曾是忠勇，惟帝攸叹。云骛灵丘，景逸上兰。平代禽豨，奄有燕、韩。宁乱以武，弊吕以权。涤秽紫宫，征帝太原。实惟太尉，刘宗以安。挟功震主，自古所难。勋耀上代，身终下藩。

舞阳道迎，延帝幽薮。宣力王室，匪惟厥武。总干鸿门，披闼帝宇。耸颜哨项，掩泪悟主。

曲周之进，于其哲兄。俾率尔徒，从王于征。振威龙蜕，摅武庸城。六师实因，克荼禽黥。

猗欤汝阴，绰绰有裕！戎轩肇迹，荷策来附。马烦辔殆，不释拥树。皇储时义，平城有谋。

颍阴锐敏，屡为军锋。奋戈东城，禽项定功。乘风藉响，高步长江。收吴引淮，光启于东。

阳陵之勋，元帅是承。信武薄伐，扬节江陵。夷王殄国，俾乱作惩。

恢恢广野，诞节令图。进谒嘉谋，退守名都。东窥白马，北距飞狐。即仓敖庾，据险三途。辎轩东践，汉风载徂。身死于齐，非说之辜。我皇实念，言祚尔孤。

建信委辂，被褐献宝。指明周汉，铨时论道。移帝伊洛，定都酆镐。柔远镇迩，实敬攸考。

抑抑陆生，知言之贯。往制劲越，来访皇汉。附会平、勃，夷凶翦乱。所谓伊人，邦家之彦！

百王之极，旧章靡存。汉德虽朗，朝仪则昏。稷嗣制礼，下肃上尊。穆穆帝典，焕其盈门。风睎三代，宪流后昆。

无知睿敏，独昭奇迹。察侔萧相，贶同师锡。

随何辩达，因资于敌。纾汉披楚，唯生之绩。

皤皤董叟，谋我平阴。三军缟素，天下归心。

袁生秀朗，沉心善照。汉旆南振，楚威自挠。大略渊回，元功响效。邈哉惟人，何识之妙！

纪信诳项，轺轩是乘。摄齐赴节，用死孰惩。身与烟销，名与风兴！

周苛慷慨，心若怀冰。刑可以暴，志不可凌。贞轨偕没，亮迹双升。帝畴尔庸，后嗣是膺。

天地虽顺，王心有违。怀亲望楚，永言长悲。侯公伏轼，皇媪来归。是谓平国，宠命有辉。

震风过物，清浊效响。大人于兴，利在攸往。弘海者川，崇山惟壤。

《韶》《滢》错音，衮龙比象。明明众哲，同济天网。剑宣其利，鉴献其朗。文武四充，汉祚克广。悠悠遐风，千载是仰！

陆云／荣启期赞

荣启期者，周时人也。值衰世之季末，当王道之颓凌，遂隐居穷处，遗物求己。溯怀玄妙之门，求意希微之域，天子不得而臣，诸侯不得而友。行年九十，被裘鼓琴而歌。孔子过之，问曰：“先生何乐？”答曰：“吾乐甚多！天生万物，惟人为贵，吾得为人矣，是一乐也；以男为贵，吾又得为男矣，是二乐也；或不免于襁褓，而吾行年九十，是三乐也。夫贫者，士之常也；死，固命之终也。居常待终，当何忧乎？”孔子听其音，为之三曰悲。常披裘带索，行吟于路，曰：“吾著裘者何求？常索者何索？”遂放志一丘，灭景榛薮，居真思乐之林，利涉忘忧之沼，以卒其天年。荣华溢世，不足以盈其心；万物兼陈，不足以易其乐。绝景云霄之表，濯志北溟之津。岂非天真至素、体正含和者哉？友人有图其象者，命为之赞，其辞曰：

芒芒至道，天启德心，自昔逸民，遁志山林。邈矣先生，如龙之潜，夷明收察，灭迹在阴。傲世求己，遗物自钦，景遁琼辉，响和绝音。恋彼丘园，研道之微，思乐寒泉，薄采春蕤。鸣弦清泛，抚节高徽，有圣戾止，永言伤悲。天造草昧，负道是嘉；於铄先生，既体斯和；熊罴作祥，黄发皤皤。耽此三乐，遗彼世华。翼翼彼路，行吟以游，的的黻冕，陋我轻裘。永脱乱世，受言一丘，媚兹常道，聊以志忧。

张华／女史箴

茫茫造化，两仪始分。散气流形，既陶既甄。在帝庖牺，肇经天人。爰始夫妇，以及君臣。家道以正，而王猷有伦。妇德尚柔，含章贞吉。婉娩淑慎，正位居室。樊姬感庄，不食鲜禽。卫女矫桓，耳忘和音。志厉义高，而二主易心。玄熊攀槛，冯媛趋进。夫岂无畏？知死不吝。班妾有辞，割欢同辇。夫岂不怀？防微虑远。道罔隆而不杀，物无盛而不衰。日中则昃，月满则微。崇犹尘积，替若骇机。人咸知饰其容，而莫知饰其性。性之不饰，或愆礼正。斧之藻之，克念作圣。出其言善，千里应之。苟违斯义，同衾以疑。出言如微，而荣辱由兹。勿谓幽昧，灵鉴无象；勿谓玄漠，神听无响。无矜尔荣，天道恶盈；无矜尔贵，隆隆者坠。鉴于小星，戒彼攸遂；比心螽斯，则繁尔类。欢不可以渎，宠不可以专。专实生慢，爱极则迁。致盈必损，理有固然。美者自美，翩以取尤。冶容求好，君子所仇。结恩而绝，职此之由。故曰翼翼矜矜，福所以兴。靖恭自思，荣显所期。女史司箴，敢告庶姬。

张载／剑阁铭

岩岩梁山，积石峨峨，远属荆、衡，近缀岷、蟠。南通邛僰，北达褒斜，狭过彭碣，高逾嵩华。惟蜀之门，作固作镇，是曰剑阁，壁立千仞，穷地之险，极路之峻。世浊则逆，道清斯顺，闭由往汉，开自有晋。秦得百二，并吞诸侯；齐得十二，田生献筹。矧兹狭隘，土之外区，一人荷戟，万夫趑趄，胜之地，匪亲勿居。昔在武侯，中流而喜，山河之固，见屈吴起。兴实在德，险亦难恃，洞庭、孟门，二国不祀。自古迄今，天命匪易，凭阻作昏，鲜不贝绩。公孙既灭，刘氏衔璧，覆车之轨，无或重迹！勒铭山阿，敢告梁益。

嵇康／太师箴

浩浩太素，阳曜阴凝。二仪陶化，人伦肇兴。厥初冥昧，不虑不营。欲以物开，患以事成。犯机触害，智不救生。宗长归仁，自然之情。故君道自然，必托贤明。茫茫在昔，罔或不宁。赫胥既往，绍以皇羲。默静无文，太朴未亏。万物熙熙，不夭不离。爰及唐虞，犹笃其绪。体资易简，应天顺矩。褐其裳，土木其宇。物或失性，惧若在予。畴咨熙载，终禅舜禹。夫统之者劳，仰之者逸。至人重身，弃而不恤。故子州称疚，石户乘桴；许由鞠躬，辞长九州。先王仁爱，愍世忧时。哀万物之将颓，然后莅之。下逮德衰，大道沉沦，智慧日用，渐私其亲。惧物乖离，擘画违仁。利巧愈竞，繁礼屡陈。刑教争施，天性丧真。季世陵迟，继体承资。凭尊恃势，不友不师。宰割天下，以奉其私。故君位益侈，臣路生心。竭智谋国，不吝灰沉。赏罚无存，莫劝莫禁。若乃骄盈肆志，阻兵擅权，矜威纵虐，祸蒙丘山。刑本惩暴，今以胁贤。昔为天下，今为一身。下疾其上，君猜其臣。丧乱宏多，国乃殒颠。故殷辛不道，首掇素旗；周朝败度，彘人是谋。楚灵极暴，乾溪溃叛；晋厉残虐，栾书作难。主父弃礼，胎不宰；秦皇茶毒，祸流四海。是以亡国继踵，今古相承，丑彼摧灭，而袭其亡征。初安若山，后败如崩。临刃振锋，悔何所增！故居帝王者，无曰我尊，慢尔德音；无曰我强，肆于骄淫。弃彼佞幸，纳此遌颜。谀言顺耳，染德生患。悠悠庶类，我控我告，唯贤是授，何必亲戚！顺乃造好，民实胥效。治乱之原，岂无昌教？穆穆天子，思闻其愆。虚心导人，允求谠言。师臣司训，敢告在前。

潘尼／乘舆箴

《易》称：有天地然后有人伦，有父子然后有君臣。《传》曰：大者天地，其次君臣。然君臣、父子之道，天地人伦之本，未有以先之者也。故天生蒸人，而树之君，使司牧之，将以导群生之性，而理万物之情，岂以宠一人之身、极无量之欲如斯而已哉？夫古之为君者，无欲而至公，故有茅茨、土阶之俭；而后之为君，有欲而自利，故有瑶台、琼室之侈。无欲者天下共推之，有欲者天下共争之。推之之极，虽禅代犹脱屣；争之之极，虽劫杀而不避。故曰：天下非一人之天下，乃天下之天下。安可求而得、辞而已者乎？夫修诸己而化诸人、出乎迩而见乎远者，言行之谓也。故人主所患，莫甚于不知其过；而所美，莫美于好闻其过。若有君于此，而曰“予必无过”，唯其言而莫之违，斯孔子所谓其庶几乎一言而丧国者也！盖君子之过，如日月之蚀：过也，人皆见之；更也，人皆仰之。虽以尧、舜、汤、武之盛，必有诽谤之木、敢谏之鼓、盘杅之铭、无讳之史，所以间其邪僻而纳诸正道，其自维持如此之备！故箴规之兴，将以补过教阙，然犹依违讽喻，使言之者无罪，闻之者足以自诫。先儒既援古义，举内外之殊；而高祖亦序六官，论成败之要。义正辞约，又尽善矣。自虞人箴以至于百官，非唯规其所司，诚欲人主斟酌其得失焉。《春秋传》曰：“命百官箴王阙。”则亦天子之事也。尼以为王者膺受命之期，当神器之运，总万机而抚四海，简群才而审所授，孜孜于得人，汲汲于闻过。虽廷争面折，犹将祈请而求焉。至于箴，规谏之顺者，曷为独阙之哉？是以不量其学陋思浅，因负担之余，尝试撰而述之。不敢斥至尊之号，故以“乘舆”目篇。盖帝王之事至大，而古今之变至众，文繁而义诡，意局而辞野。将欲希企前贤，髣髴崇轨，譬犹丘坻之望华、岱，恒星之系日月也，其不逮明矣！颂曰：

元元遂初，茫茫太始，清浊同流，玄黄错跱，上下弗形，尊卑靡纪。赫胥悠哉，大庭尚矣，皇极启建，两仪既分，彝伦永序，万邦已纷。国事明，王家奉，严君各有攸，尊德用不勤。羲、农已降，暨于夏、殷，或禅或传，乃质乃文。太上无名，下知有之，仁义不存，而人归孝慈。无为无执，何欲何思？忠信之薄，礼刑实滋。既誉既畏，以侮以欺；作誓作盟，而人始叛疑。

煌煌四海，蔼蔼万乘，匪誓焉凭？左辅右弼，前疑后丞。一日万机，业业兢兢。夫出其言善，则千里是应；而莫余违，亦丧邦有征。枢机之动，式以废兴，殷监不远，若之何勿惩？且厚味腊毒，丰屋生灾，辛作璇室，而夏兴瑶台，糟丘酒池，象箸玉杯，厥肴伊何？龙肝豹胎。惟此哲妇，职为乱阶，殷用丧师，夏亦不恢。

县以帝尧存位，茅茨不剪：周文日昃，昧旦丕显。夫德如毛，而或举之者鲜，故汤有渐德，武未尽善。下世道衰，末俗化浅，耽乐逸游，荒淫沉湎。不式古训，而好是佞辩；不遵王路，而覆车是践。成败之效，载在先典，匪唯陵夷，厥世用殄。

故曰树君如之何？将人是司牧。视之犹伤，而知其寒燠。故能抚之斯柔，而敦之斯睦，无远不怀，靡思不服。夫岂厌纵一人，而玩其耳目，内迷声色，外荒驰逐，不修政事，而终于颠覆！昔唐氏授舜，舜亦命禹，受终纳祖，丕承天序，放桀惟汤，克殷伊武。故禅代非一姓，社稷无常主。四岳三途，九州之阻，彭蠡、洞庭，殷、商之旅。虞、夏之隆，非由尺土；而纣之百克，卒予绝绪。

故王者无亲，唯在择人，倾盖惟旧，白首乃新。望由钓夫，伊起有莘，负鼎鼓刀，而谋合圣神。夫岂借官左右，而取介近臣？盖有国有家者，莫云我聪，或此面从；莫谓我智，听受未易。甘言美疢，鲜不为累。由、夷逃宠，远于脱屣；奈何人主，位极则侈？知人则哲，惟帝所难，唐朝既泰，四族作奸。周室既隆，而管、蔡不虔，匪我二圣，孰弭斯患！若九德咸受，俊义在官，君非臣莫治，臣非君莫安。故《书》美康哉，而《易》贵金兰。有皇司国，敢告纳言。

潘尼／释奠颂

元康元年冬十二月，上以皇太子富于春秋，而人道之始，莫先于孝悌，初命讲《孝经》于崇政殿。实应天纵生知之量，微言奥义，发自圣问，业终而体达。至三年春闰月，将有事于上庠，释奠于先师，礼也。越二十四日景申，侍祠者既齐舆驾，次于太学。太傅在前，少傅在后，恂恂乎宏保训之道；宫臣毕从，三率备卫，济济乎肃翼赞之敬。

乃扫坛为殿，悬幕为宫。夫子位于西序，颜回侍于北墉。宗伯掌礼，司仪辨位。二学儒官、搢绅先生之徒，垂缨佩玉、规行矩步者，皆端委而陪于堂下，以待执事之命。设樽篚于两楹之间，陈罍洗于阼阶之左。几筵既布，钟悬既列，我后乃躬拜俯之勤，资在三之义。谦光之美弥劭，阙里之教克崇，穆穆焉，邕邕焉。真先王之徽典，不刊之美业，允不可替已！

于是牲馈之事既终，享献之礼已毕，释玄衣，御春服，弛斋禁，反故式。天子乃命内外群司、百辟卿士、蕃王三事，至于学徒国子，咸来观礼，我后皆延而与之燕。金石箫管之音，八佾六代之舞，铿锵，般辟俯仰。可以澄神涤欲、移风易俗者，罔不毕奏。抑淫哇，屏郑、卫，远佞邪，释巧辩。是日也，人无愚智，路无远迩，离乡越国，扶老携幼，不期而俱萃。皆延颈以视，倾耳以听，希道慕业，洗心革志，想洙、泗之风，歌“来苏”之惠。然后知居室之善，著应乎千里之外；不言之化，洋溢于九有之内。於熙乎若典，固皇代之壮观，万载之一会也！

尼昔忝礼官，尝闻俎豆；今厕末列，亲睹盛美。瀸渍徽猷，沭浴芳润，不知手舞口咏！窃作《颂》一篇，义近辞陋，不足测盛德之形容，光圣明之遐度。其辞曰：

二元迭运，五德代徽，黄精既亢，素灵乃晖。有皇承天，造我晋畿，祚以大宝，登以龙飞。宣基诞命，景熙遐绪，三分自文，受终惟武。席卷要蛮，荡定荒阻，道济群生，化流率土。后帝承式，丕隆曾构，奄有万方，光宅宇宙。笃生上嗣，继期挺秀，圣敬日跻，浚哲闳茂。留精儒术，敦阅古训，遵道让齿，降心下问。铺以金声，光以玉润，如日之升，如乾之运！乃延台保，乃命学臣，圣容穆穆，侍讲訚訚。抽演微言，启发道真，探幽穷赜，温故知新。

讲业既终，精义既研，崇圣重师，卜日告奠。陈其三牢，引其四县，既戒既式，乃盥乃荐。恂恂孔圣，百王攸希；亹亹颜生，好学无违。曰皇储后，体神合机，兆吉先见，知来洞微。济济二宫，蔼蔼庶寮，俊又鳞萃，髦士盈朝。如彼和肆，莫匪琼瑶；如彼仪凤，乐我《云》《韶》。琼瑶谁剖？四门洞开；《云》《韶》奚乐？神人允谐。蝉冕耀庭，细佩振阶，德以谦光，仁以恩怀。我酒惟清，我肴惟馨，舞以《六代》，歌以《九成》。莘莘胄子，祁祁学生，洗心自百，观国之荣。

学犹莳苗，化若偃草，博我以文，宏我以道。万邦蝉蜕，矧乃俊游，钻蚌莹珠，剖石摛藻。丝匪玄黄，水罔方圆，引之斯流，染之斯鲜。若金受范，若埴在甄，上好如云，下效如川。昔在周兴，王化之始，曰文曰武，时惟世子。今我皇储，济圣通理，缉熙重光，於穆不已。於穆伊何？思文哲后；媚兹一人，实副元首！孝洽家邦，光照九有，纯嘏自晋，永世昌阜！微微下臣，过充近侍，猥蹑风云，鸾龙是厕。身藻芳流，目玩盛事，竭诚作颂，祗咏圣志。

挚虞／太康颂

於休上古，人之资始。四隩咸宅，万国同轨。有汉不竞，丧乱靡纪。畿服外叛，侯卫内圯。天难既降，时惟鞠凶。龙战虎争，分裂遐邦。备僭岷蜀，度逆海东。权乃缘间，割据三江。明明上帝，临下有赫。乃宣皇威，致天之辟。奋武辽隧，罪人斯获。抚定朝鲜，奄征韩貊。文既应期，席卷梁益。元憝委命，九夷重译。邛冉哀牢，是焉底绩。

我皇之登，二国既平。靡适不怀，以育群生。吴乃负固，放命南冥。声教未暨，弗及王灵。皇震其威，赫如雷霆。截彼江沔，荆舒以清。邈矣圣皇，参乾两离。陶化以正，取乱以奇。耀武六旬，舆徒不疲。饮至数实，干旄无亏。洋洋四海，率礼和乐。穆穆宫庙，歌雍咏铄。

光天之下，莫匪帝略。穷发反景，承正受朔。龙马骙骙，风于华阳。弓矢橐服，干戈戢藏。严严南金，业业余皇。雄剑班朝，造舟为梁。圣明有造，实代天工。天地不违，黎元时雍。三务斯协，用底厥庸。既远其迹，将明其踪。乔山惟岳，望帝之封。猗欤圣帝，胡不封哉？

挚虞／尚书令箴

明明先王，开国承家，作制垂宪。仰观列曜，俯令百官，政用罔僭。昔舜纳大麓，七政以齐，内成外平，而风雨不迷。山甫翼周，靡刚靡柔，补我衮阙，阐我王猷。王猷允塞，而四海咸休，虽圣虽明，必资良材。毋曰我智，官不任能，发言如丝，其出成纶。千里之应，枢机在身，三季道缺，天纲纵替。既无老成，改旧法制，法制不循，不长厥裔。尚臣司台，敢告侍卫。

郭璞／山海经图赞

桂生南裔，拔萃岑岭。广莫熙葩，凌以津颖。气王百药，森然云挺。桂

爰有奇树，产自招摇。厥华流光，上映垂霄。佩之不惑，潜有灵标。迷谷

彗星横天，鲸鱼死浪。鹣鸣于邑，贤士见放。厥理至微，言之无况。鸟

华岳灵峻，削成四方。爰有神女，是挹玉浆。其谁游之？龙驾云裳。太华山

鸾翔女床，凤出丹穴。拊翼相和，以应圣哲。击石靡咏，韶音其绝。鸾鸟

钟山之宝，爰有玉华。光彩流映，气如虹霞。君子是佩，象德闲邪。瑾瑜玉

榣惟灵树，爰生若木。重根增驾，流光旁烛。食之灵化，荣名仙录。摇木

昆仑月精，水之灵府。惟帝下都，西老之宇。桀然中峙，号曰天柱。昆仑丘

肩吾得一，以处昆仑。开明是封，司帝之门。吐纳灵气，熊熊魂魂。神陆吾

安得沙棠，制为龙舟？泛彼沧海，眇然遐游。聊以逍遥，任波去留。沙棠

天帝之女，蓬发虎颜。穆王执贽，赋诗交欢。韵外之事，难以具言。西王母

先民有作，龟贝为货。贵以文彩，贾以小大。简则易资，犯而不过。文贝

质则混沌，神则旁通。自然灵照，听不以聪。强为之名，曰惟帝江。帝江

鸟飞以翼，当扈则须。废多任少，沛然有余。轮运于毂，至用在无。当扈

惟马类，实畜之英。腾髦骧首，嘘天雷鸣。气无不凌，吞虎辟兵。驳

物以感应，亦不数动。壮士挺剑，气激白虹。鳋鱼潜渊，出则邑悚。鳋鱼

涸和损平，莫惨于忧。《诗》咏萱草，带山则儵。壑焉遗岱，聊以盘游。倏鱼

跖实以足，排虚以羽。翘尾翻飞，奇哉耳鼠！厥皮惟良，百毒是御。耳鼠

幽似猴，俾愚作智。触物则笑，见人佯睡。好用小慧，终是婴系。幽

磁石吸铁，碡瑁取芥。气有潜感，数亦冥会。物之相投，出乎意外。磁石

狍鸮贪怵，其目在腋。食人未尽，还自龈割。图形妙鼎，是谓不若。狍鸮

龙冯云游，腾蛇假雾。未若天马，自然凌翥。有理悬运，天机潜御。天马

蚌则含珠，兽胡不可？狪狪如豚，被褐怀祸。患难无由，招之自我。狪狪

犰狳之兽，见人佯眠。与灾协气，出则无年。此岂能为？归之于天。犰狳

治在得贤，亡由失人。峳峳之来，乃致狡宾。归之冥应，谁见其津？峳峳

水圆四十，潜源溢沸。灵龟爰处，掉尾养气。庄生是感，挥竿傲贵。蠵龟

茫茫帝台，维灵之贵。爰有石棋，五彩焕蔚。觞祷百神，以和天气。帝台棋

山膏如豚，厥性好骂。黄棘是食，匪子匪化。虽无贞操，理同不嫁。山膏兽、黄棘

爰有嘉树，厥名曰栯。薄言采之，窈窕是服。君子维欢，家无反目。栯木

苟草赤实，厥状如菅。妇人服之，练色易颜。夏姬是艳，厥媚三迁。荀草

厥苞橘柚，奇者维甘。朱实金鲜，叶蒨翠蓝。灵均是咏，以为美谈。橘柚

大之山，爰有苹草。青华白实，食之无夭。虽不增龄，可以穷老。

蝮维毒魁，鸩鸟是噉。拂翼鸣林，草瘁木惨。羽行隐戮，厥罚难犯。鸩鸟

岷山之精，上络东井。始出一勺，终致淼冥。作纪南夏，天清地静。岷山

青耕御疫，跤踵降灾。物之相反，各以气来。见则民咨，实为病媒。跂踵

清泠之水，在乎山顶。耕父是游，流光洒景。黔首祀萗。以弭灾眚。神耕父

帝台之水，饮蠲心病。灵府是涤，和神养性。食可逍遥，濯发浴泳。帝台浆

贱无定贡，贵无常珍。物不自物，自物由人。万事皆然，岂伊蛇鳞！自此出来，虫为蛇，蛇号为鱼

三珠所生，赤水之际。翘叶柏竦，美壮若彗。濯彩丹波，自相霞映。三珠树

有人爰处，圜丘之上。赤泉驻年，神木养命。禀此遐龄，悠悠无竟。不死国

虽云一气，呼吸异道。观则俱见，食则皆饱。物形自周，造化非巧。三首国

群籁舛吹，气有万殊。大人三丈，焦侥尺余。混之一归，此亦侨如。焦侥国

圣德广被，物无不怀。爰乃殂落，封墓表哀。异类犹然，矧乃华黎。狄山。帝尧葬于阳，帝喾葬于阴

聚肉有眼，而无肠胃。与彼马勃，颇相髣髴。奇在不尽，食之薄味。视肉

筮御飞龙，果舞九代。云融是挥，玉璜是佩。对扬帝德，禀天灵诲。夏后启

品物流行，以散混沌。增不为多，减不为损。厥变难原，请寻其本。三身国、一臂国

彼姝者子，谁氏二女？曷为水间，操鱼持俎？厥俪安在？离群逸处。女祭、女戚

十日并熯，女丑以弊。暴于山阿，挥袖自翳。彼美谁子？逢天之厉。女丑尸

轩辕之人，承天之祜。冬不袭衣，夏不扇暑。犹气之和，家为彭祖。轩辕国

飞黄奇骏，乘之难老。揣角轻腾，忽若龙矫。实鉴有德，乃集厥皂。乘黄

万物相传，非子则根。无因心，构肉生魂。所以能然，尊形者存。无国

苍四不多，此一不少。于野冥瞽，洞见无表。形游逆旅，所贵维眇。一目国

神哉夸父，难以理寻！倾沙逐日，遁形邓林。触类而化，应无常心。夸父

女子鲛人，体近蚕蚌。出珠匪甲，吐丝匪蛹。化出无方，物岂有种？欧丝野

牢悲海鸟，西子骇麋。或贵穴倮，或尊裳衣。物我相倾，孰了是非？毛民国

狌狌之状，形乍如犬。厥性识往，为物警辨。以酒招灾，自贻缨罥。狌狌

昆仑之阳，鸿鹭之阿。爰有嘉谷，号曰木禾。匪植匪艺，自然灵播。木禾

万物暂见，人生如寄。不死之树，寿蔽天地。请药西姥，乌得如羿！不死树

醴泉睿木，养龄尽性。增气之和，祛神之冥。何必生知，然后为圣！甘水、圣木

金精朱鬣，龙行骏跱。拾节鸿鹜，尘不及起。是谓吉黄，释圣牖里。吉良

怪兽五彩，尾参于身。矫足千里，儵忽若神。是谓驺虞，《诗》叹其仁。驺虞

子夜之尸，体分成七。离不为疏，合不为密。苟以神御，形归于一。王子

夜尸

都广之野，珍怪所聚。爰有羔谷，鸾歌凤舞。后稷托终，乐哉斯土！都广

之野

吹万不同，阳煦阴蒸。款冬之生，擢颖坚冰。物休所安，焉知涣凝！款冬

车前之草，别名芣苡。王会之云，其实如李。名之相乱，在乎疑似。芣苡

草皮之良，莫贵于麻。用无不给，服无不加。至物在迩，求之好遐。麻

萍之在水，犹卉植地。靡见其布，漠尔鳞被。物无常托，孰知所寄？萍

夏侯湛／东方朔画赞

大夫讳朔，字曼倩，平原厌次人也。魏建安中，分厌次以为乐陵郡，故又为郡人焉。事汉武帝，《汉书》具载其事。

先生瓌玮博达，思周变通。以为浊世不可以富贵也，故薄游以取位；苟出不可以直道也，故颉颃以傲世；傲世不可以垂训也，故正谏以明节；明节不可以久安也，故诙谐以取容。洁其道而秽其迹，清其质而浊其文，弛张而不为邪，进退而不离群。若乃远心旷度，赡智宏材，倜傥博物，触类多能，合变以明算，幽赞以知来。自《三坟》《五典》，《八索》《九丘》，阴阳图纬之学，百家众流之论，周给敏捷之辩，支离覆逆之数，经脉药石之艺，射御书计之术，乃研精而究其理，不习而尽其功，经目而讽于口，过耳而暗于心。夫其明济开豁，包含弘大，凌轹卿相，嘲哂豪桀，笼罩靡前，跆籍贵势，出不休显，贱不忧戚。戏万乘若寮友，视俦列如草芥，雄节迈伦，高气盖世，可谓拔乎其萃，游方之外者已。谈者又以先生嘘吸冲和，吐故纳新，蝉蜕龙变，弃俗登仙，神交造化，灵为星辰，此又奇怪惚恍，不可备论者也。

大人来守此国，仆自京都言归定省，睹先生之县邑，想先生之高风，徘徊路寝；见先生之遗像，逍遥城郭；观先生之祠宇，慨然有怀。乃作颂焉，其辞曰：

矫矫先生，肥遁居贞，退不终否，进亦避荣。临世濯足，希古振缨，涅而无滓，既浊能清。无滓伊何？高明克柔；能清伊何？视污若浮。乐在必行，处沦罔忧，跨世凌时，远蹈独游。

瞻望往代，爰想遐踪，邈邈先生，其道犹龙。染迹朝隐，和而不同，栖迟下位，聊以从容。我来自东，言适兹邑，敬问墟坟，企伫原隰。墟墓徒存，精灵永戢，民思其轨，祠宇斯立。

徘徊寺寝，遗像在图，周旋祠宇，庭序荒芜。榱栋倾落，草莱弗除，肃肃先生，岂焉是居？是居弗形，悠悠我情，昔在有德，罔不遗灵。天秩有礼，神监孔明仿佛风尘，用垂颂声。

袁宏／三国名臣序赞

夫百姓不能自治，故立君以治之；明君不能独治，则为臣以佐之。然则三五迭隆，历世承基，揖让之与干戈，文德之与武功，莫不宗匠陶钧，而群才缉熙，元首经略，而股肱肆力，遭离不同，迹有优劣。至于体分冥固，道契不坠，风美所扇，训革千载，其揆一也。故二八升而唐朝盛，伊、吕用而汤、武宁，三贤进而小白兴，五臣显而重耳霸。中古凌迟，斯道替矣。居上者不以至公理物，为下者必以私路期荣；御圆者不以信诚率众，执方者必以权谋自显。于是君臣离而名教薄，世多乱而时不治。故蘧、宁以之卷舒，柳下以之三黜，接舆以之行歌，鲁连以之赴海。衰世之中，保持名节，君臣相体，若合符契，则燕昭、乐毅，古之流也。

夫未遇伯乐，则千载无一骥；时值龙颜，则当年控三杰。汉之得材，于斯为贵！高祖虽不以道胜御物，群下得尽其忠；萧、曹虽不以三代事主，百姓不失其业。静乱庇人，抑亦其次。夫时方颠沛，则显不如隐；万物思治，则默不如语。是以古之君子，不患弘道难，遭时难；遭时匪难，遇君难。故有道无时，孟子所以咨嗟；有时无君，贾生所以垂泣。夫万岁一期，有生之通途；千载一遇，贤智之嘉会。遇之不能无欣，丧之何能无慨？古人之言，信有情哉！

余以暇日，常览国志，考其君臣，比其行事，虽道谢先代，亦异世一时也。文若怀独见之明，而有救世之心。论时则民方涂炭，计能则莫出魏武。故委面霸朝，豫议世事。举才不以标鉴，故久之而后显；筹画不以要功，故事至而后定。虽亡身明顺，识亦高矣！董卓之乱，神器迁逼，公达慨然，志在致命，由斯而谈，故以大存名节。至如身为汉隶，而迹入魏幕，源流趣舍，其亦文若之谓。所以存亡殊致，始终不同，将以文若既明，名教有寄乎？

夫仁义不可不明，则时宗举其致；生理不可不全，故达识摄其契。相与弘道，岂不远哉？崔生高朗，折而不挠。所以策名魏武、执笏霸朝者，盖以汉主当阳、魏后北面者哉！若乃一旦进玺，君臣易位，则崔子所不与，魏武所不容。夫江湖所以济舟，亦所以覆舟；仁义所以全身，亦所以亡身。然而先贤玉摧于前，来哲攘袂于后，岂非天怀发中而名教束物者乎？

孔明盘桓，俟时而动，遐想管、乐，远明风流；治国以礼，民无怨声，刑罚不滥，没有余泣。虽古之遗爱，何以加兹？及其临终顾托，受遗作相，刘后授之无疑心，武侯处之无惧色，继体纳之无贰情，百姓信之无异辞。君臣之际，良可咏矣！公瑾卓尔，逸志不群。总角料主，则素契于伯符；晚节曜奇，则参分于赤壁。惜其龄促，志未可量。子布佐策，致延誉之美，辍哭止哀，有翼戴之功。神情所涉，岂徒蹇愕而已哉？然而杜门不用，登坛受讥。夫一人之身，所照未异，而用舍之间，俄有不同；况沉迹沟壑、遇与不遇者乎！

夫诗颂之作，有自来矣。或以吟咏情性，或以述德显功。虽大旨同归，所托或乖。若夫出处有道，名体不滞，风轨德音，为世作范，不可废也。故复撰序所怀，以为之赞云。《魏志》九人，《蜀志》四人，《吴志》七人：苟彧字文若，诸葛亮字孔明，周瑜字公瑾，荀攸字公达，庞统字士元，张昭字子布，袁焕字曜卿，蒋琬字公琰，鲁肃字子敬，崔琰字季畦，黄权字公衡，诸葛瑾字子瑜，徐邈字景山，陆逊字伯言，陈群字长文，顾雍字元叹，夏侯玄字泰初，虞翻字仲翔，王经字承宗，陈泰字玄伯。

火德既微，运缠大过，洪飙扇海，二溟扬波。虬虎虽惊，风云未和，潜鱼泽渊，高鸟候柯。赫赫三雄，并回乾轴，竞收杞梓，争采松竹。凤不及栖，龙不暇伏，谷无幽兰，岭无亭菊。

英英之若，临鉴洞照，应变知微，探赜赏要。日月在躬，隐之弥曜；文明映心，钻之愈妙。沧海横流，玉石同碎，达人兼善，废己存爱。谋解时纷，功济宇内，始救生人，终明风概。荀彧

公达潜朗，思同蓍蔡，运用无方，动摄群会。爰初发迹，遘此颠沛，神情玄定，处之弥泰。愔愔幕里，算无不经，亹亹通韵，迹不暂停。虽怀尺璧，顾哂连城，知能拯物，愚足全生。荀攸

郎中温雅，器识纯素，贞而不谅，通而能固。恂恂德心，汪汪轨度，志成弱冠，道敷岁暮。仁者必勇，德亦有言，虽遇履虎，神气恬然。行不修饰，名迹无愆，操不激切，素风愈鲜。袁焕

邈哉崔生，体正心直，天骨疏朗，墙宇高嶷。忠存轨迹，义形风色，思树芳兰，剪除荆棘。民恶其上，时不容哲，琅琅先生，雅杖名节。虽遇尘雾，犹振霜雪，运极道消，碎此明月。崔琰

景山恢诞，韵与道合，形器不存，方寸海纳。和而不同，通而不杂，遇醉忘辞，在醒贻答。徐邈

长文通雅，义格终始，思戴元首，拟伊同耻。民未知德，惧若在己，嘉谋肆庭，谠言盈耳。玉生虽丽，光不逾把；德积虽微，道映天下。陈群

渊哉泰初，宇量高雅，器范自然，标准无假。全身由直，迹湾必伪，处死匪难，理存则易。万物波荡，孰任其累？六合徒广，容身靡寄！夏侯玄

君亲自然，匪由名教，敬授既同，情礼兼到。烈烈王生，知死不挠，求仁不远，期在忠孝。王经

玄伯刚简，大存名体，志在高构，增堂及陛。端委虎门，正言弥启，临危致命，尽其心礼。陈泰

堂堂孔明，基宇宏邈，器同生民，独禀先觉。标榜风流，远明管、乐，初九龙盘，雅志弥确。百六道丧，干戈迭用，苟非命世，孰扫雰雰！宗子思宁，薄言解控，释褐中林，郁为时栋。诸葛亮

士元弘长，雅性内融，崇善爱物，观始知终。丧乱备矣，胜途未隆，先生标之，振起清风。绸缪哲后，无妄惟时，夙夜匪懈，义在缉熙，三略既陈，霸业已基。庞统

公琰殖根，不忘中正。岂日摸拟？实在雅性。亦既羁勒，负荷时命，推贤恭已，久而可敬。蒋琬

公衡冲达，秉心渊塞，媚兹一人，临难不惑。畴昔不造，假翮邻国，进能徽音，退不失德。黄权

六合纷纭，民心将变，鸟择高梧，臣须顾盼。公瑾英达，朗心独见，披草求君，定交一面。桓桓魏武，外托霸迹，志掩衡霍，恃战忘敌。卓卓若人，曜奇赤壁，三光参分，宇宙暂隔。周瑜

子布擅名，遭世方扰，抚翼桑梓，息肩江表。王略威夷，吴、魏同宝，遂献宏谟，匡此霸道。桓王之薨，大业未纯，把臂托孤，惟贤与亲。辍哭止哀，临难忘身，成此南面，实由老臣！张昭

才为世出，世亦须才，得而能任，贵在无猜。昂昂子敬，拔迹草莱，荷担吐奇，乃构云台。鲁肃

子瑜都长，体性纯懿，谏而不犯，正而不毅。将命公庭，退忘私位；岂无鹡鸰？固慎名器！诸葛瑾

伯言蹇蹇，以道佐世。出能勤功，人能献替。谋宁社稷，解纷挫锐。正以招疑，忠而获戾。陆逊

元叹穆远，神和形检，如彼白珪，质无尘玷。立上以恒，匡上以渐，清不增洁，浊不加染。顾雍

仲翔高亮，性不和物，好是不群，折而不屈。屡摧逆鳞，直道受黜，叹过孙阳，放同贾、屈。虞翻

诜诜众贤，千载一遇，整辔高衢，骧首天路。仰挹玄流，俯弘时务，名节殊途，雅致同趣。日月丽天，瞻之不坠；仁义在躬，用之不匮。尚想重晖，载挹载味，后生击节，懦夫增气。

孙绰／聘士徐君墓颂

晋南昌相太原县君，白汉故聘士徐君之灵：惟君风轨英遂，音徽远播，餐仰芳流，宗揖在昔。古人有言：闻伯夷之风者，懦夫有立志。仰先生之道，岂无青云之怀哉？余以不才，忝宰兹邑，遐宗有道，思揖远风。乃与友人殷浩等，束带灵坟，奉瞻祠宇。虽玉质幽潜，而目想令仪；雅音永寂，而心存高范。徘徊墟垅，仰眄松林，哀有形之短化，悼令德之长泯，怃然有感，凄然增伤。夫讽谣生于情托，雅颂兴乎所钦。匪于咏述，孰寄斯怀？颂曰：

岩岩先生，迈此英风，含真独畅，心夷体冲。高蹈域表，淑问显融。昂昂五贤，赫赫八俊！虽曰休明，或婴险吝。岂若先生，保兹玉润！超世作范，流光遐振。坟茔磊落，松竹萧森。荟丛蔚蔚，虚字愔愔。游兽戏阿，嘤鸟鸣林。嗟乎徐君，不闻其音，徘徊丘侧，凄焉流襟。

陶潜／读史述

余读《史记》，有所感而述之：

二子让国，相将海隅，天人革命，绝景穷居。采薇高歌，慨想黄、虞，贞风凌俗，爰感懦夫。夷、齐

去乡之感，犹有迟迟，矧伊代谢，触物皆非。哀哀箕子，云胡能夷？狡童之歌，凄矣其悲。箕子

知人未易，相知实难，淡美初交，利乖岁寒。管生称心，鲍叔必安，奇情双亮，令名俱完。管、鲍

遗生实难，士为知已，望义如归，允伊二子。程生挥剑，惧兹余耻，令德永闻，百代见纪。程杵

恂恂舞雩，莫曰匪贤，俱映日月，共餐至言。恸由才难，感为情牵，回也早夭，赐独长年。七十二弟子

进德修业，将以及时，如彼稷、契，孰不愿之？嗟乎二贤，逢世多疑，候詹写志，感献辞。屈、贾

丰狐隐穴，以文自残，君子失时，自首抱关。巧行居灾，枝辨召患，哀矣韩生，竟死《说难》。韩非

易代随时，迷变则愚，介介若人，特为贞夫。德不百年，污我《诗》《书》，逝然不顾，被褐幽居。鲁二儒

远哉长公，萧然何事！世路多端，皆为我异。敛辔朅来，独养其志，寝迹穷年，谁知其意？张长公

傅玄／拟金人铭作口铭

神以感通，心由口宣，福生有兆，祸来有端。情莫多妄，口莫多言，蚁孔溃河，溜穴倾山。病从口入，祸从口出，存亡之机，开阖之术。口与心谋，安危之源，枢机之发，荣辱存焉。

裴子野／女史箴

膏不厌鲜，水不厌清，玉不厌洁，兰不厌馨。尔形信直，影亦不曲；尔声信清，响亦不浊。绿衣虽多，无贵于色；邪径虽利，无尚于直。春华虽美，期于秋实；冰璧虽泽，期于见日。浴者振衣，沐者弹冠，人知正服，莫知行端！服美动目，行美动神，天道福顺，常与吉人。

卞兰／座右铭

重阶连栋，必浊汝真；金宝满堂，将乱汝神。厚味来殃，艳色危身，求高反坠，务厚更贫。闭情塞欲，老氏所珍；周庙之铭，仲尼是遵。审慎汝口，戒无失人，从容顺时，和光同尘。无谓冥漠，人不汝闻；无谓幽窅，处独若群。不为福先，不与祸邻。守元执素，无乱大伦；常若临深，终始为纯。

王褒／皇太子箴

臣闻教化爰始，咏歌不足，政俗既移，风雅斯变。伏惟皇明御宇，功均造物，改文为质，斫雕成素。皇太子洊雷居震，明两作离，春夏干戈，秋冬羽籥。叔誉惭五称之对，师旷降四马之恩。窃以太史官箴，《虞书》所诫。永树芳烈，丞相所以垂文；深睹安危，太傅以之陈训。敢自斯义，献箴云尔。

天生蒸民，司牧斯树，咸熙庶绩，式昭王度。惠民垂统，元良继体，丽正离晖，惟机天启。令问令望，闻《诗》闻《礼》，从曰抚军，守曰监国。秋坊通梦，春宫养德，桓荣献书，荀攸观则。元子为士，齿卿命秩，朝服寝门，回车作室。正阳君位，乔枝父道，臣子所崇，忠孝为宝。勿谓居尊，祸福无门；勿谓亲贤，王道无偏。无为虑始，无为事先，损之又损，全之亦全。无往不复，无平不陂，美疾甘言，鲜不为累。则哲惟难，知人未易，居室为善，分阴无弃。亡保其存，危安其位，神听不惑，天妖斯忌。文昌著于前星，柜鬯由于守器。庶僚司箴，敢告阍寺。

高允／征士颂

昔岁同征，零落将尽，感逝怀人，作《征士颂》。盖止于应命者，其有命而不至，则阙焉。群贤之行，举其梗概矣，今著之于左。

夫百王之御世也，莫不资仗群才，以隆治道。故周文以多士克宁，汉武以得贤为盛。此载籍之所记，由来之常义。魏自神以后，宇内平定，诛赫连积世之僭，扫穷发不羁之寇，南摧江楚，西荡凉域，殊方之外，慕义而至。于是偃兵息甲，修立文学，登延俊造，酬咨政事。梦想贤哲，思遇其人，访诸有司，以求明士。咸称范阳卢元等四十二人，皆冠冕之胄，著问州邦，有羽仪之用。亲发明诏，以征元等，乃旷官以待之，悬爵以縻之。其就命三十五人，自余依例州郡所遣者不可称记。尔乃髦士盈朝，而济济之美兴焉！

昔与之俱蒙斯举，或从容廊庙，或游集私门，上谈公务，下尽忻娱，以为千载一时，始于此矣。日月推移，吉凶代谢，同征之人，凋歼殆尽。在者数子，然复分张，往昔之忻，变为悲戚。张仲业东临营州，迟其还反，一叙于怀，齐衿于垂殁之年，写情于桑榆之末，其人不幸，复至殒殁。在朝者皆后进之士，居里者非畴昔之人。进涉无寄心之所，出入无解颜之地。顾省形骸，所以永叹而不已！

夫颂者，美盛德之形容，亦可以长言寄意。不为文二十年矣，然词切于心，岂可默乎？遂为之颂，词曰：

紫气干霄，群雄乱夏，王龚徂征，戎车屡驾。扫荡游氛，克剪妖霸，四海从风，八垠渐化。政教无外，既宁且一，偃武宁兵，惟文是恤。帝乃旁求，搜贤举逸，岩隐投竿，异人并出。

亹亹卢生，量远思纯，钻道据德，游艺依仁。旌弓既招，释褐投巾，摄齐升堂，嘉谋日陈。自东徂南，跃马驰轮，僭凭影附，刘以和亲。

茂祖茕单，夙罹不造，克己勉躬，聿隆家道。敦心六经，游思文藻，终辞宠命，以之自保。

燕常笃信，百行靡遗，位不苟进，任理栖迟。居冲守约，好让善推，思贤乐古，如渴如饥。

子翼致远，道赐悟深，相期以义，相和若琴。并参幕府，俱发德音，优游卒岁，聊以寄心。

祖根运会，克光厥猷，仰缘朝恩，俯因德友。功虽后建，禄实先受，班同旧臣，位并群后。

士衡孤立，内省靡疚，言不崇华，交不遗旧。以产则贫，论道则富，所谓伊人，实邦之秀。

卓矣友规，秉兹淑量，存彼大方，摈此细让。神与理冥，形随流浪，虽屈王侯，莫废其尚。

赵实名区，世多奇士，山岳所钟，挺生三李。矫矫清风，抑抑容止，初九而潜，望云而起。

诜尹西都，灵惟作傅，垂训王宫，载理云雾。熙虽中天，迹阶郎署，余尘可挹，终亦显著。

仲业渊长，雅性清到，宪章古式，绸缪典诰。时值险难，常一其操，纳众以仁，训下以孝，化彼龙川，民归其教。

迈则英贤，侃亦称选，闻达邦家，名行素显。志在兼济，岂伊独善？绳匠弗顾，功不获展。

刘、许履忠，竭力致躬，出能骋说，入献其功。轩一举，挠燕下崇，名彰魏世，享业亦隆。

道茂夙成，弱冠播名，与朋以信，行物以诚。怡怡昆弟，穆穆家庭，发响九举，翰飞紫冥。频在省闼，亦司于京，刑以之中，政以之平。

猗欤彦鉴，忠参文雅，率性任真，器成非假。靡矜于高，莫耻于下，乃谢彩门，归迹林野。

宗敬延誉，号为四俊，华藻云飞，金声夙振。中遇沉疴，赋诗以讯，忠显于辞，理出于韵。

高济朗达，默识渊通，领新悟异，发自心胸。质侔和璧，文炳雕龙，耀姿天邑，衣锦旧邦。

士元先觉，介焉不惑，振袂来庭，始宾王国。蹈方履正，好是绳墨，淑人君子，其仪不忒。

孔称游、夏，汉美渊、云，越哉伯度，出类逾群。司言秘阁，作牧河汾，移风易俗，理乱解纷。融彼滞义，涣此潜文，儒道以析，九流以分。

崔、宋二贤，诞性英伟，擢颖闾阎，闻名象魏。謇謇仪形，邈邈风气，达而不矜，素而能责。

潘符标尚，杜熙好和，清不洁流，浑不同波。绝希龙津，止分上科，幽而逾显，损而逾多。

张纲柔谦，叔述正直，道雅洽闻，弼为兼识。拔萃衡门，俱渐鸿翼，发愤忘餐，岂要斗食！率礼从仁，罔愆于式，失不系心，得不形色。

郎苗始举，用均已试，智足周身，言足为治。性协于时，情敏于事，与今而同，与古曷异？

物以利移，人以酒昏，侯生洁己，惟义是敦。日纵醇醪，逾敬逾温，其在私室，如涉公门。

季才之性，柔而执竞，届彼南秦，申威致命。诱之以权，矫之以正，帝道用光，边土纳庆。

群贤遭世，显名有代，志竭其忠，才尽其概。体袭朱裳，腰纽双佩，荣曜当时，风高千载。君臣相遇，理实难偕，昔因朝命，与之克谐。披衿散想，解带舒怀，此昕如昨，存亡奄乖。静言思之，中心九摧，挥毫颂德，潸尔增哀。

元结／中兴颂

天宝十四载，安禄山陷洛阳。明年，陷长安，天子幸蜀，太子即位于灵武。明年，皇帝移军凤翔。其年复两京，上皇还京师。於戏！前代帝王有盛德大业者，必见于歌颂。若今歌颂大业，刻之金石，非老于文学，其谁宜为！颂曰：

嘻嘻前朝，孽臣奸骄，为昏为妖。边将骋兵，毒乱国经，群生失宁。大驾南巡，百寮窜身，奉贼称臣。天将昌唐，繁睨我皇，匹马北方。独立一呼，千麾万，我卒前驱。我师其东，储皇抚戎，荡攘群凶。复服指期，曾不逾时，有国无之。事有至难，宗庙再安，二圣重欢。地辟天开，蠲除祆灾，瑞庆大来。凶徒逆俦，涵濡天休，死生堪羞。功劳位尊，忠烈名存，泽流子孙。盛德之兴，由高日升，万福是膺。能令大君，声容沄沄，不在斯文。湘江东西，中直浯溪，石崖天齐。可磨可镌，刊此颂焉，何千万年！

韩愈／五箴 并序

人患不知其过；既知之，不能改，是无勇也。余生三十有八年，发之短者日益白，齿之摇者日益脱，聪明不及于前时，道德日负于初心，其不至于君子而卒为小人也昭昭矣！作《五箴》以讼其恶云。

游箴

余少之时，将求多能，蚤夜以孜孜；余今之时，既饱而嬉，蚤夜以无为。呜呼，余乎其无知乎！君子之弃，而小人之归乎！

言箴

不知言之人，乌可与言？知言之人，默焉而其意已传。幕中之辩，人反以汝为叛！台中之评，人反以汝为倾！汝不惩邪？而呶呶以害其生邪？

行箴

行与义乖，言与法违，后虽无害，汝可以悔；行也无邪，言也无颇，死而不死，汝悔而何？宜悔而休，汝恶曷瘳？宜休而悔，汝善安在？悔不可追，悔不可为；思而斯得，汝则弗思。

好恶箴

无善而好，不观其道；无悖而恶，不详其故。前之所好，今见其尤，从也为比，舍也为雠；前之所恶，今见其臧，从也为愧，舍也为狂。维雠维比，维狂维愧，于身不祥，于德不义。不义不祥，维恶之大；几如是为，而不颠沛！齿之尚少，庸有不思；今其老矣，不慎胡为？

知名箴

内不足者，急于人知；霈焉有余，厥闻四驰。今日告汝，知名之法：勿病无闻，病其晔晔。昔者子路，惟恐有闻，赫然千载，德誉愈尊。矜汝文章，负汝言语，乘人不能，揜以自取。汝非其父，汝非其师，不请而教，谁云不欺？欺以贾憎，揜以媒怨，汝曾不寤，以及于难。小人在辱，亦克知悔，及其既宁，终莫能戒。既出汝心，又铭汝前，汝如不顾，祸亦宜然。

韩愈／后汉三贤赞

王充者何？会稽上虞，本自元城，爰来徙居。师事班彪，家贫无书，阅书于肆，市肆是游。一见诵忆，遂通众流，闭门潜思，《论衡》以修。为州治中，自免归欤。同郡友人，谢姓夷吾，上书荐之，待诏公车，以病不行，年七十余。乃作《养性》，一十六篇。肃宗之时，终于永元。

王符节信，安定临泾，好学有志，为乡人所轻，愤世著论，《潜夫》是名。述赦之篇，以赦为贼，良民之甚，其旨甚明。皇甫度辽，闻至乃惊，衣不及带，屣履出迎。岂若雁门，问雁呼卿，不仕终家，吁嗟先生！

仲长统公理，山阳高平。谓高干有雄志而无雄才，其后果败，以此有声。傲傥敢言，语默无常，人以为狂生。州郡会召，称疾不就，著论见情。初举尚书郎，后参丞相军事，卒不至于荣。论说古今，发愤著书，昌言是名。友人缪袭，称其文章，足继西京。四十一终，何其短耶？呜呼先生！三句用韵，略仿秦碑。

柳宗元／伊尹五就桀赞

伊尹五就桀。或疑曰：“汤之仁，闻且见矣；桀之不仁，闻且见矣。夫胡去就之亟也？”柳子曰：“恶！是吾所以见伊尹之大者也。”

彼伊尹，圣人也。圣人出于天下，不夏、商其心，心乎生民而已。曰：“孰能由吾言？由吾言者为尧、舜，而吾生人尧、舜人矣。”退而思曰：“汤诚仁，其功迟；桀诚不仁，朝吾从而暮及于天下可也！”于是就桀；桀果不可得，反而从汤。既而又思曰：“尚可十一乎？使斯人蚤被其泽也！”又往就桀；桀不可而又从汤。以至于百一、千一、万一。卒不可，乃相汤伐桀，俾汤为尧、舜，而人为尧、舜之人。是吾所以见伊尹之大者也。

仁至于汤矣，四去之；不仁至于桀矣，五就之。大人之欲速其功如此！不然，汤、桀之辨，一恒人尽之矣，又奚以憧憧圣人之足观乎？吾观圣人之急生人，莫若伊尹；伊尹之大，莫若于五就桀。作《伊尹五就桀赞》。

圣有伊尹，思德于民，往归汤之仁。曰仁则仁矣，非久不亲。退思其速之道，宜夏是因。就焉不可，复反亳殷。犹不忍其迟，亟往以观，庶狂作圣，一日胜残。至千万冀一，卒无其端。五往不疲，其心乃安。遂升自隔，黜桀尊汤，遗民以完。大人无形，与道为偶；道之为大，为民父母。大矣伊尹，惟圣之首！既得其仁，犹病其久。恒人所疑，我之为大。呜乎远哉！志以为诲。

柳宗元／平淮夷雅

《皇武》，命丞相度董师，集大功也。

皇耆其武，于溵于淮，既巾乃车，环蔡其来。狡众昏嚣，甚毒于酲，狂奔叫呶，以干大刑。

皇咨于度，惟汝一德，旷诛四纪，其徯汝克。锡汝斧钺，其往视师，师是蔡人，以宥以厘。

度拜稽首，庙于玄龟，既祃既类，于社是宜。金节煌煌，锡盾雕戈，犀甲熊旗，威命是荷。

度拜稽首，出次于东，天子饯之，罍斝是崇。鼎臑俎胾，五献百笾，凡百卿士，班以周旋。

既涉于浐，乃翼乃前；孰图厥犹？其佐多贤。宛宛周道，于山于川，远扬迩昭，陟降连连。

我旆我旂，于道于陌，训于群帅，拳勇来格。公曰徐之，无恃额额！式和尔容，惟义之宅！

进次于郾，彼昏卒狂，裒凶鞠顽，锋猬斧螗。赤子匍匐，厥父是亢，怒其萌芽，以悖太阳。

王旅浑浑，是佚是怙，既获敌师，若饥得铺。蔡凶伊窘，悉起来聚，左捣其虚，靡愆厥虑。

载辟载祓，丞相是临，弛其武刑，谕我德心。其危既安，有长如林，曾是浇，化为讴吟。

皇曰来归，汝复相予！爵之成国，胙以夏墟。度拜稽首，天子圣神！度拜稽首，皇裙下人！

淮夷既平，震是朔南；宜庙宜郊，以告德音。归牛休马，丰稼于野；我武惟皇，永保无疆！以上《皇武》

《方城》，命愬守也，卒入蔡，得其大丑，以平淮右。

方城临临，王卒峙之；匪徼匪竞，皇有正命。皇命于愬，往舒余仁，踣彼艰顽。柔惠是训。

愬拜即命，于皇之训。既砺既攻，以后厥刃。王师嶷嶷，熊罴是式。衔勇韬力，日思予殛。

寇昏以狂，敢蹈想疆。士获厥心，大袒高骧。长戟酋矛，桀其绥章。右剪左屠，聿禽其良。

其良既宥，告以父母。恩柔于肌，卒贡尔有。维彼攸恃，乃侦乃诱；维彼攸宅，乃发乃守。

其恃爰获，我功我多。阴谍厥图，以究尔讹。雨雪洋洋，大风来加。于燠其寒，于迩其遐。

汝阴之茫，悬瓠之峨。是震是拔，大歼厥家。狡虏既縻，输于国都。示之市人，即社行诛。

乃谕乃止，蔡有厚喜。完其室家，仰父俯子。汝水沄沄，既清而。蔡人行歌，我步逶迟。

蔡人歌矣，蔡风和矣。孰颣蔡初？胡甈尔居？式慕以康，为愿有余。是究是咨，皇德既舒。

皇曰咨愬，裕乃父功！昔我文祖，惟西平是庸。内诲于家，外刑于邦。孰是蔡人，而不率从？

蔡人率止，惟西平有子。西平有子，惟我有臣。畴允大邦，俾惠我人。于庙告功，以顾万方。以上《方城》

程子／四箴

视箴

心兮本虚，应物无迹。操之有要，视为之则。蔽交于前，其中则迁。制之于外，以安其内。克己复礼，久而诚矣。

听箴

人有秉彝，本乎天性。知诱物化，遂亡其正。卓彼先觉，知止有定。闲邪存诚，非礼勿听。

言箴

人心之动，因言以宣。发禁躁妄，内斯静专。矧是枢机，兴戎出好。吉凶荣辱，惟其所召。伤易则诞，伤烦则支。己肆物忤，出悖来违。非法不道，钦哉训辞。

动箴

哲人知几，诚之于思。志士励行，守之于为。顺理则裕，从欲惟危。造次克念，战兢自持。习与性成，圣贤同归！

范浚／心箴

茫茫堪舆，俯仰无垠，人于其间，眇然有身。是身之微，太仓梯米；参为三才，曰惟心尔。往古来今，孰无此心？心为形役，乃兽乃禽！惟口耳目，手足动静，投间抵隙，为厥心病。一心之微，众欲攻之，其与存者，呜呼几希！君子存诚，克念克敬，天君泰然，百体从令。

朱子／六先生画像赞

濂溪先生

道丧千载，圣远言湮，不有先觉，孰开我人！书不尽言，图不尽意，风月无边，庭草交翠。

明道先生

扬休山立，玉色金声，元气之会，浑然天成。瑞日祥云，和风甘雨，龙德正中，厥施斯普。

伊川先生

规员矩方，绳直准平，允矣君子，展也大成！布帛之文，菽粟之味，知德者希，孰识其贵！

康节先生

天挺人豪，英迈盖世，驾风鞭霆，历览无际。手探月窟，足蹑天根，闲中今古，静里乾坤。

横渠先生

蚤悦孙吴，晚逃佛老，勇撤皋比，一变至道。精思力践，妙契疾书，订顽之训，示我广居。

涑水先生

笃学力行，清修苦节，有德有言，有功有烈。深衣大带，张拱徐趋，遗像凛然，可肃薄夫！

经史百家杂钞卷八

序跋之属一

易／乾文言

元者，善之长也；亨者，嘉之会也；利者，义之和也；贞者，事之干也。君子体仁足以长人，嘉会足以合礼，利物足以和义，贞固足以干事。君子行此四德者，故曰“乾，元亨利贞”。

初九曰：“潜龙勿用。”何谓也？子曰：龙，德而隐者也。不易乎世，不成乎名；遁世无闷，不见是而无闷；乐则行之，忧则违之，确乎其不可拔，潜龙也。九二曰：“见龙在田，利见大人。”何谓也？子曰：龙德而正中者也。庸言之信，庸行之谨，闲邪存其诚，善世而不伐，德博而化，《易》曰“见龙在田，利见大人”，君德也。九三曰：“君子终日乾乾，夕惕若厉，无咎。”何谓也？子曰：君子进德修业。忠信，所以进德也；修辞立其诚，所以居业也。知至至之，可与几也；知终终之，可与存义也。是故居上位而不骄，在下位而不忧。故乾乾因其时而惕，虽危无咎矣。九四曰：“或跃在渊，无咎。”何谓也？子曰：上下无常，非为邪也；进退无恒，非离群也。君子进德修业欲及时也，故元咎。九五曰：“飞龙在天，利见大人。”何谓也？子曰：同声相应，同气相求。水流湿，火就燥，云从龙，风从虎，圣人作而万物睹。本乎天者亲上，本乎地者亲下，则各从其类也。上九曰：“亢龙有悔。’何谓也？子曰：贵而无位，高而无民，贤人在下位而无辅，是以动而有悔也。

“潜龙勿用”，下也。“见龙在田”，时舍也。“终日乾乾”，行事也。“或跃在渊”，自试也。“飞龙在天”，上治也。“亢龙有悔”，穷之灾也。乾元“用九”，天下治也；“潜龙勿用”，阳气潜藏。“见龙在田”，天下文明。“终日乾乾”，与时偕行。“或跃在渊”，乾道乃革。“飞龙在天”，乃位乎天德。“亢龙有悔”，与时偕极。乾元“用九”，乃见天则。乾元者，始而亨者也；利贞者，性情也。乾始能以美利利天下，不言所利，大矣哉。大哉乾乎！刚、健、中、正，纯粹精也；六爻发挥，旁通情也；时乘六龙，以御天也；云行雨施，天下平也。君子是以成德为行，日可见之行也。“潜”之为言也，隐而未见，行而未成，是以君子弗用也。君子学以聚之，问以辩之，宽以居之，仁以行之。《易》曰：“见龙在田，利见大人。”君德也。九三重刚而不中，上不在天，下不在田，故乾乾因其时而惕，虽危无咎矣。九四重刚而不中，上不在天，下不在田，中不在人，故或之。或之者，疑之也，故无咎。夫大人者，与天地合其德，与日月合其明，与四时合其序，与鬼神合其吉凶；先天而天弗违，后天而奉天时。天且弗违，而况于人乎？况于鬼神乎？“亢”之为言也，知进而不知退，知存而不知亡，知得而不知丧。其唯圣人乎？知进退存亡，而不失其正者，其唯圣人乎！

易／坤文言

坤，至柔而动也刚，至静而德方，后得主而有常，含万物而化光。坤道其顺乎！承天而时行，积善之家，必有余庆；积不善之家，必有余殃。臣弑其君，子弑其父，非一朝一夕之故，其所由来者渐矣，由辩之不早辩也。

《易》曰：“履霜坚冰至。”盖言顺也。直，其正也；方，其义也。君子敬以直内，义以方外，敬义立而德不孤。直方大，不习无不利，则不疑其所行也。阴虽有美含之，以从王事，弗敢成也。地道也，妻道也，臣道也。地道无成，而代有终也。天地变化，草木蕃。天地闭，贤人隐。

《易》曰：“括囊无咎无誉。”盖言谨也。君子黄中通理，正位居体，美在其中，而畅于四支，发于事业，美之至也。阴疑于阳必战。为其嫌于无阳也，故称龙焉；犹未离其类也，故称血焉。夫玄黄者，天地之杂也，天玄而地黄。

易／上系七爻

“鸣鹤在阴，其子和之。我有好爵，吾与尔靡之。”子曰：君子居其室，出其言善，则千里之外应之，况其迩者乎？居其室，出其言不善，则千里之外违之，况其迩者乎？言出乎身，加乎民；行发乎迩，见乎远。言行，君子之枢机。枢机之发，荣辱之主也。言行，君子之所以动天地也，可不慎乎？

“同人先号眺而后笑。”子曰：君子之道，或出或处，或默或语。二人同心，其利断金。同心之言，其臭如兰。

初六“藉用白茅，无咎。”子曰：苟错诸地而可矣。藉之用茅，何咎之有？慎之至也。夫茅之为物薄，而用可重也，慎斯术也以往，其无所失矣。

“劳谦，君子有终，吉。”子曰：劳而不伐，有功而不德，厚之至也。语以其功下人者也。德言盛，礼言恭。谦也者，致恭以存其位者也。

“亢龙有悔。”子曰：贵而无位，高而无民，贤人在下位而无辅，是以动而有悔也。

“不出户庭，无咎。”子曰：乱之所生也，则言语以为阶。君不密则失臣，臣不密则失身，几事不密则害成，是以君子慎密而不出也。

子曰：作《易》者其知道乎！《易》曰：“负且乘，致寇至。”负也者，小人之事也；乘也者，君子之器也。小人而乘君子之器，盗思夺之矣；上慢下暴，盗思伐之矣。慢藏诲盗，冶容诲淫。《易》曰：“负且乘，致寇至，盗之招也。”

易／下系十一爻

《易》曰：“憧憧往来，朋从尔思。”子曰：天下何思何虑？天下同归而殊途，一致而百虑，天下何思何虑！日往则月来，月往则日来，日月相推，而明生焉；寒往则暑来，暑往则寒来，寒暑相推，而岁成焉；往者屈也，来者信也，屈信相感，而利生焉。尺蠖之屈，以求信也；龙蛇之蛰，以存身也。精义入神，以致用也；利用安身，以崇德也。过此以往，未之或知也。穷神知化，德之盛也。

《易》曰：“困于石，据于蒺藜，人于其宫，不见其妻，凶。”子曰：非所困而困焉，名必辱；非所据而据焉，身必危。既辱且危，死期将至，妻其可得见邪？

《易》曰：“公用射隼于高墉之上，获之无不利。”子曰：隼者，禽也；弓矢者，器也；射之者，人也。君子藏器于身，待时而动，何不利之有？动而不括，是以出而有获。语成器而动者也。

子曰：小人不耻不仁，不畏不义，不见利不劝，不威不惩；小惩而大诫，此小人之福也。《易》曰：“屦校灭趾，无咎。”此之谓也。

善不积不足以成名，恶不积不足以灭身。小人以小善为无益而弗为也，以小恶为无伤而弗去也，故恶积而不可掩，罪大而不可解。《易》曰：“何校灭耳，凶。”

子曰：危者，安其位者也；亡者，保其存者也；乱者，有其治者也。是故君子安而不忘危，存而不忘亡，治而不忘乱，是以身安而国家可保也。《易》曰：“其亡其亡，系于苞桑。”

子曰：德薄而位尊，知小而谋大，力小而任重，鲜不及矣。《易》曰：“鼎折足，覆公悚，其形渥，凶。”言不胜其任也。

子曰：知几，其神乎？君子上交不谄，下交不渎，其知几乎！几者，动之微，吉凶之先见者也。君子见几而作，不俟终日。《易》曰：“介于石，不终日，贞吉。”介如石焉，宁用终日？断可识矣！君子知微知彰，知柔知刚，万夫之望。

子曰：颜氏之子，其殆庶几乎？有不善，未尝不知；知之，未尝复行也。《易》曰：“不远复，无祗悔，元吉。”

天地缊，万物化醇；男女构精，万物化生。《易》曰：“三人行，则损一人；一人行，则得其友。”言致一也。

子曰：君子安其身而后动，易其心而后语，定其交而后求。君子修此三者，故全也。危以动，则民不与也；惧以语，则民不应也；无交而求，则民不与也。莫之与，则伤之者至矣。《易》曰：“莫益之，或击之，立心勿恒，凶。”

礼／冠义

凡人之所以为人者，礼义也。礼义之始，在于正容体，齐颜色，顺辞令；容体正，颜色齐，辞令顺，而后礼义备。以正君臣；亲父子，和长幼；君臣正，父子亲，长幼和，而后礼义立。故冠而后服备，服备而后容体正，颜色齐，辞令顺。故曰：冠者，礼之始也。是故古者圣王重冠。

古者冠礼，筮日筮宾，所以敬冠事；敬冠事，所以重礼；重礼，所以为国本也。故冠于阼，以著代也；醮于客位，三加弥尊，加有成也；已冠而字之，成人之道也。见于母，母拜之；见于兄弟，兄弟拜之，成人而与为礼也。玄冠玄端，奠挚于君，遂以挚见于乡大夫、乡先生，以成人见也。成人之者，将责成人礼焉也；责成人礼焉者，将责为人子、为人弟、为人臣、为人少者之礼行焉。将责四者之行于人，其礼可不重与！

故孝弟忠顺之行立，而后可以为人；可以为人，而后可以治人也。故圣王重礼。故曰冠者，礼之始也，嘉事之重者也。是故古者重冠。重冠，故行之于庙；行之于庙者，所以尊重事。尊重事，而不敢擅重事；不敢擅重事，所以自卑而尊先祖也。

司马迁／史记十二诸侯年表序

太史公读《春秋历谱谍》，至周厉王，未尝不废书而叹也，曰：“呜呼！师挚见之矣。”纣为象箸，而箕子唏；周道缺，诗人本之衽席，《关雎》作；仁义陵迟，《鹿鸣》刺焉。及至厉王，以恶闻其过，公卿惧诛而祸作，厉王遂奔于彘，乱自京师始，而共和行政焉。以上因表首共和而叹厉王时事

是后或力政，强乘弱，兴师不请天子；然挟王室之义，以讨伐为会盟主，政由五伯，诸侯恣行，淫侈不轨，贼臣篡子滋起矣。齐、晋、秦、楚，其在成周微甚，封或百里，或五十里。晋阻三河，齐负东海，楚介江、淮，秦因雍州之固，四国迭兴，更为伯主，文、武所褒大封，皆威而服焉。是以孔子明王道，干七十余君莫能用。故西观周室，论史记旧闻，兴于鲁而次《春秋》，上记隐，下至哀之获麟，约其辞文，去其烦重，以制礼法，王道备，人事浃。以上言五伯迭兴，孔子作《春秋》

七十子之徒，口受其传指，为有所刺讥褒讳挹损之文辞，不可以书见也。鲁君子左丘明，惧弟子人人异端，各安其意，失其真，故因孔子史记具论其语，成《左氏春秋》。铎椒为楚威王传，为王不能尽观《春秋》，采取成败卒四十章，为《铎氏微》。赵孝成王时，其相虞卿，上采《春秋》，下观近势，亦著八篇，为《虞氏春秋》。吕不韦者，秦庄襄王相，亦上观尚古，删拾《春秋》，集六国时事，以为八览、六论、十二纪，为《吕氏春秋》。及如苟卿、孟子、公孙固、韩非之徒，各往往捃摭《耷秋》之文以著书，不可胜纪。汉相张苍，历谱《五德》。上大夫董仲舒，推《春秋》义，颇著文焉。以上历数各家

太史公曰：儒者断其义，驰说者骋其辞，不务综其终始。历人取其年月，数家隆于神运，谱牒独记世谥。其辞略，欲一观诸要难。于是谱十二诸侯，自共和讫孔子，表见《春秋》《国语》学者所讥盛衰大指，著于篇，为成学治古文者要删焉。

司马迁／史记六国年表序

太史公读《秦记》，至犬戎败幽王，周东徙洛邑，秦襄公始封为诸侯，作西畴，用事上帝，僭端见矣。《礼》曰：“天子祭天地，诸侯祭其域内名山大川。”今秦杂戎翟之俗，先暴戾，后仁义，位在藩臣，而胪于郊祀，君子惧焉。及文公逾陇攘夷狄，尊陈宝，营岐、雍之间；而穆公修政，东竟至河，则与齐桓、晋文中国侯伯侔矣。以上言秦之盛

是后陪臣执政，大夫世禄，六卿擅晋权，征伐会盟，威重于诸侯。及田常杀简公而相齐国，诸侯晏然弗讨，海内争于战功矣。三国终之卒分晋，田和亦灭齐而有之，六国之盛自此始。务在强兵并敌，谋诈用而从衡短长之说起，矫称蜂出，誓盟不信，虽置质剖符，犹不能约束也。以上言六国之盛，好用谋诈

秦始，小国僻远，诸夏宾之，比于戎翟；至献公之后，常雄诸侯。论秦之德义，不如鲁、卫之暴戾者；量秦之兵，不如三晋之强也。然卒并天下，非必险固便形势利也，盖若天所助焉。或曰：“东方，物所始生；西方，物之成孰。”夫作事者必于东南，收功实者常于西北。故禹兴于西羌，汤起于亳，周之王也以丰镐伐殷，秦之帝用雍州兴，汉之兴自蜀、汉。以上秦并天下，亦有天意而兼地利

秦既得意，烧天下《诗》《书》，诸侯史记尤甚，为其有所刺讥也。《诗》《书》所以复见者，多藏人家；而史记独藏周窒，以故灭。惜哉！惜哉！独有《秦记》，又不载日月，其文略不具。然战国之权变亦有可颇采者，何必上古？秦取天下多暴，然世异变，成功大。《传》曰：“法后王。”何也？以其近己而俗变相类，议卑而易行也。学者牵于所闻，见秦在帝位日浅，不察其终始，因举而笑之，不敢道。此与以耳食无异，悲夫！以上《秦记》亦有可采

余于是因《秦记》，踵《春秋》之后，起周元王，表六国时事，讫二世，凡二百七十年。著诸所闻兴坏之端，后有君子，以览观焉。

司马迁／史记秦楚之际月表序

太史公读秦、楚之际，曰：初作难，发于陈涉；虐戾灭秦，自项氏；拨乱诛暴，平定海内，卒践帝祚，成于汉家。五年之间，号令三嬗，自生民以来，未始有受命若斯之亟也。

昔虞、夏之兴，积善累功数十年，德洽百姓，摄行政事，考之于天，然后在位。汤、武之王，乃由契、后稷修仁行义十余世，不期而会孟津八百诸侯，犹以为未可，其后乃放弑。秦起襄公，章于文、缪，献、孝之后，稍以蚕食六国百有余载，至始皇，乃能并冠带之伦。以德若彼，用力如此，盖一统若斯之难也！

秦既称帝，患兵革不休，以有诸侯也。于是无尺土之封，堕坏名城，销锋镝，锄豪桀，维万世之安。然王迹之兴，起于闾巷；合从讨伐，轶于三代。乡秦之禁，适足以资贤者为驱除难耳。故愤发其所为天下雄，安在无土不王？此乃传之所谓大圣乎？岂非天哉！岂非天哉！非大圣孰能当此受命而帝者乎？

司马迁／史记汉兴以来诸侯王年表序

太史公曰：殷以前尚矣。周封五等：公、侯、伯、子、男。然封伯禽、康叔于鲁、卫，地各四百里，亲亲之义，褒有德也。太公于齐，兼五侯地，尊勤劳也。武王、成、康所封数百，而同姓五十五，地上不过百里，下三十里，以辅卫王室。管、蔡、康叔、曹、郑，康叔盖唐叔，字误。或过或损。厉、幽之后，王室缺，侯伯强国兴焉，天子微，弗能正。非德不纯，形势弱也。以上言周封国之多

汉兴，序二等。高祖末年，非刘氏而王者，若无功上所不置而侯者，天下共诛之。高祖子弟同姓为王者九国，唯独长沙异姓，而功臣侯者百有余人。自雁门、太原以东至辽阳，为燕、代国；常山以南，太行左转，度河、济、阿、甄以东薄海，为齐、赵国；自陈以西，南至九疑，东带江、淮、谷、泗，薄会稽，为梁、楚、吴、淮南、长沙国。皆外接于胡、越。而内地北距山以东尽诸侯地，大者或五六郡，连城数十，置百官宫观，僭于天子。汉独有三河、东郡、颍川、南阳，自江陵以西至蜀，北自云中至陇西，与内史凡十五郡。而公主、列侯，颇食邑其中。何者？天下初定，骨肉同姓少，故广强庶孽，以镇抚四海，用承卫天子也。以上言汉封宗族之强

汉定，百年之间，亲属益疏。诸侯或骄奢，忕邪臣计谋为淫乱，大者叛逆，小者不轨于法，以危其命，殒身亡国。天子观于上古，然后加惠，使诸侯得推恩分子弟国邑。故齐分为七，赵分为六，梁分为五，淮南分三。及天子支庶子为王，王子支庶为侯，百有余焉。吴、楚时，前后诸侯或以适削地。是以燕、代无北边郡，吴、淮南、长沙无南边郡，齐、赵、梁、楚支郡，名山陂海，咸纳于汉。诸侯稍微，大国不过十余城，小侯不过数十里，上足以奉贡职，下足以供养祭祀，以蕃辅京师。而汉郡八九十，形错诸侯问，犬牙相临，秉其阻塞地利，强本干、弱枝叶之势也。尊卑明而万事各得其所矣。以上言诸侯日削，强本弱枝

臣迁谨记高祖以来至太初诸侯，谱其下益损之时，令后世得览。形势虽强，要之以仁义为本。

司马迁／史记高祖功臣侯者年表序

太史公曰：古者人臣功有五品，以德立宗庙定社稷曰“勋”，以言曰“劳”，用力曰“功”，明其等曰“伐”，积日曰“阅”。封爵之誓曰：“使河如带，泰山若厉；国以永宁，爰及苗裔。”始未尝不欲固其根本，而枝叶稍陵夷衰微也。余读高祖侯功臣，察其首封所以失之者，曰：异哉所闻！《书》曰“协和万邦”。迁于夏、商，或数千岁。盖周封八百，幽、厉之后，见于《春秋》。《尚书》有唐、虞之侯伯，历三代千有余载，自全以蕃卫天子。岂非笃于仁义奉上法哉！以上言古者封国之长由于忠谨

汉兴，功臣受封者百有余人。天下初定，故大城名都散亡户口，可得而数者十二三。是以大侯不过万家，小者五六百户。后数世，民咸归乡里，户益息。萧、曹、绛、灌之属，或至四万，小侯自倍，富厚如之。子孙骄溢，忘其先，淫嬖。至太初百年之间，见侯五，余皆坐法殒命亡国，耗矣。罔亦少密焉，然皆身无兢兢于当世之禁云。以上功臣多坐法亡国

居今之世，志古之道，所以自镜也，未必尽同。帝王者各殊礼而异务，要以成功为统纪，岂可绲乎？观所以得尊宠，及所以废辱，亦当世得失之林也，何必旧闻！于是谨其终始，表其文，颇有所不尽本末；著其明，疑者阙之。后有君子，欲推而列之，得以览焉。

司马迁／史记建元以来侯者年表序

太史公曰：匈奴绝和亲，政当路塞，闽越擅伐，东瓯请降。二夷交侵，当盛汉之隆，以此知功臣受封侔于祖考矣。何者？自《诗》《书》称三代“戎狄是膺，荆荼是征”，齐桓越燕伐山戎，武灵王以区区赵服单于，秦缪用百里霸西戎，吴、楚之君以诸侯役百越。况乃以中国一统，明天子在上，兼文武，席卷四海，内辑亿万之众，岂以晏然不为边境征伐哉？自后，遂出师北讨强胡，南诛劲越，将卒以次封矣。

司马迁／太史公自序

昔在颛顼，命南正重以司天，北正黎以司地。唐、虞之际，绍重、黎之后，使复典之，至于夏、商。故重黎氏世序天地。其在周，程伯休甫其后也。当周宣王时，失其守而为司马氏。司马氏世典周史。惠、襄之间，司马氏去周适晋。晋中军随会奔秦，而司马氏人少梁。自司马氏去周适晋，分散，或在卫，或在赵，或在秦。其在卫者，相中山；在赵者，以传剑论显，蒯瞆其后也；在秦者名错，与张仪争论，于是惠王使错将伐蜀，遂拔，因而守之。错孙靳，事武安君白起。而少梁更名曰夏阳。靳与武安君坑赵长平军，还，而与之俱赐死杜邮，葬于华池。靳孙昌，昌为秦主铁官，当始皇之时。蒯聩玄孙印，为武信君将而徇朝歌。诸侯之相王，王印于殷。汉之伐楚，印归汉，以其地为河内郡。昌生无泽，无泽为汉市长。无泽生喜，喜为五大夫。卒，皆葬高门。喜生谈，谈为太史公。太史公学天官于唐都，受《易》于杨何，习道论于黄子。以上叙述家世

太史公仕于建元、元封之间，愍学者之不达其意而师悖，乃论六家之要指，曰：

《易·大传》：“天下一致而百虑，同归而殊途。”夫阴阳、儒、墨、名、法、道德，此务为治者也。直所从言之异路，有省不省耳。尝窃观阴阳之术，大祥而众忌讳，使人拘而多所畏；然其序四时之大顺，不可失也。儒者博而寡要，劳而少功，是以其事难尽从；然其序君臣父子之礼，列夫妇长幼之别，不可易也。墨者俭而难遵，是以其事不可遍循；然其强本节用，不可废也。法家严而少恩；然其正君臣上下之分，不可改矣。名家使人俭而善失真；然其正名实，不可不察也。道家使人精神专一，动合无形，赡足万物，其为术也，因阴阳之大顺，采儒、墨之善，撮名、法之要，与时迁移，应物变化，立俗施事，无所不宜，指约而易操，事少而功多。儒者则不然，以为人主，天下之仪表也，主倡而臣和，主先而臣随，如此则主劳而臣逸。至于大道之要，去健羡，绌聪明，释此而任术。夫神大用则竭，形大劳则敝。形神骚动，欲与天地长久，非所闻也。夫阴阳四时、八位、十二度、二十四节，各有教令，顺之者昌，逆之者不死则亡。未必然也，故曰“使人拘而多畏”。夫春生夏长，秋收冬藏，此天道之大经也，弗顺则无以为天下纲纪，故曰“四时之大顺，不可失也”。夫儒者以六艺为法，六艺经传以千万数，累世不能通其学，当年不能究其礼，故曰“博而寡要，劳而少功”；若夫列君臣父子之礼，序夫妇长幼之别，虽百家弗能易也。墨者亦尚尧、舜道，言其德行曰：“堂高三尺，土阶三等，茅茨不剪，采椽不刮；食土簋，啜土刑，粝粱之食，藜藿之羹；夏日葛衣，冬日鹿裘。”其送死，桐棺三寸，举音不尽其哀。教丧礼，必以此为万民之率。使天下法若此，则尊卑无别也。夫世异时移，事业不必同，故曰“俭而难遵”；要曰强本节用，则人给家足之道也。此墨子之所长，虽百家弗能废也。法家不别亲疏，不殊贵贱，一断于法，则亲亲尊尊之恩绝矣。可以行一时之计，而不可长用也，故曰“严而少恩”；若尊主卑臣，明分职不得相逾越，虽百家弗能改也。名家苛察缴绕，使人不得反其意，专决于名而失人情，故曰“使人俭而善失真”；若夫控名责实，参伍不失，此不可不察也。道家无为，又曰无不为。其实易行，其辞难知。其术以虚无为本，以因循为用。无成势，无常形，故能究万物之情。不为物先，不为物后，故能为万物主。有法无法，因时为业；有度无度，因物与合。故曰圣人不朽，时变是守。虚者，道之常也；因者，君之纲也。群臣并至，使各自明也。其实中其声者谓之端，实不中其声者谓之窾。窾言不听，奸乃不生，贤不肖自分，白黑乃形。在所欲用耳，何事不成！乃合大道，混混冥冥，光耀天下，复反无名。凡人所生者神也，所托者形也。神大用则竭，形大劳则敝，形神离则死。死者不可复生，离者不可复反，故圣人重之。由是观之，神者，生之本也；形者，生之具也。不先定其神，而曰“我有以治天下”，何由哉？以上谈论六家要指

太史公既掌天官，不治民。有子曰迁。迁生龙门，耕牧河山之阳。年十岁则诵古文。二十而南游江、淮，上会稽，探禹穴，窥九疑，浮于沅、湘；北涉汶、泗，讲业齐、鲁之都，观孔子之遗风，乡射邹、峄，卮困鄱、薛、彭城，过梁、楚以归。于是迁仕为郎中，奉使西征巴、蜀以南，南略邛、笮、昆明，还报命。是岁，天子始建汉家之封，而太史公留滞周南，不得与从事，故发愤且卒。而子迁适使反，见父于河、洛之间。太史公执迁手而泣曰：“余先，周室之太史也。自上世尝显功名于虞、夏，典天官事，后世中衰，绝于予乎？汝复为太史，则续吾祖矣。今天子接千岁之统，封泰山，而余不得从行，是命也夫！命也夫！余死，汝必为太史，无忘吾所欲论著矣！且夫孝始于事亲，中于事君，终于立身，扬名于后世，以显父母，此孝之大者。夫天下称诵周公，言其能论歌文、武之德，宣周、召之风，达太王、王季之思虑，爰及公刘，以尊后稷也。幽、厉之后，王道缺，礼乐衰，孔子修旧起废，论《诗》《书》，作《春秋》，则学者至今则之。自获麟以来，四百有余岁，而诸侯相兼，史记放绝。今汉兴，海内一统，明主贤君忠臣死义之士，余为太史而弗论载，废天下之史文，余甚惧焉。汝其念哉！”迁俯首流涕曰：“小子不敏，请悉论先人所次旧闻，弗敢阙！”以上谈遗令迁论次史文

卒三岁而迁为太史令，史记石室金匮之书。五年而当太初元年，十一月甲子朔旦冬至，天历始改建，于明堂诸神受纪。太史公曰：“先人有言：‘自周公卒，五百岁而有孔子。孔子卒后，至于今五百岁，有能绍名世，正《易传》，继《春秋》，本《诗》《书》《礼》《乐》之际，意在斯乎？意在斯乎？’小子何敢让焉！”以上迁有志作史

上大夫壶遂曰：“昔孔子何为而作《春秋》哉？”太史公曰：“余闻董生曰：‘周道衰废，孔子为鲁司寇，诸侯害之，大夫壅之。孔子知言之不用，道之不行也，是非二百四十二年之中，以为天下仪表，贬天子，退诸侯，讨大夫，以达王事而已矣。’子曰：‘我欲载之空言，不如见之于行事之深切著明也！’夫《春秋》，上明三王之道，下辨人事之纪，别嫌疑，明是非，定犹豫，善善恶恶，贤贤贱不肖，存亡国，继绝世，补敝起废，王道之大者也。《易》著天地阴阳四时五行，故长于变；《礼》经纪人伦，故长于行；《书》记先王之事，故长于政；《诗》记山川溪谷、禽兽草木、牝牡雌雄，故长于风；《乐》乐所以立，故长于和；《春秋》辨是非，故长于治人。是故《礼》以节人，《乐》以发和，《书》以道事，《诗》以达意，《易》以道化，《春秋》以道义。拨乱世反之正，莫近于《春秋》。《春秋》文成数万，其指数千，万物之散聚皆在《春秋》。《春秋》之中，弑君三十六，亡国五十二，诸侯奔走不得保其社稷者不可胜数。察其所以，皆失其本已。故《易》曰：‘失之毫厘，差以千里。’故曰：‘臣弑君，子弑父，非一旦一夕之故也，其渐久矣。’故有国者，不可以不知《春秋》，前有谗而弗见，后有贼而不知；为人臣者，不可以不知《春秋》，守经事而不知其宜，遭变事而不知其权。为人君父而不通于《春秋》之义者，必蒙首恶之名；为人臣子而不通于《春秋》之义者，必陷篡弑之诛，死罪之名。其实皆以为善，为之不知其义，被之空言而不敢辞。夫不通礼义之旨，至于君不君，臣不臣，父不父，子不子。夫君不君则犯，臣不臣则诛，父不父则无道。子不子则不孝。此四行者，天下之大过也！以天下之大过予之，则受而弗敢辞。故《春秋》者，礼之大宗也。夫礼禁未然之前，法施已然之后。法之所为用者易见，而礼之所为禁者难知。”以上与壶遂言《春秋》治人辅礼教之不及

壶遂曰：“孔子之时，上无明君，下不得任用，故作《春秋》，垂空文以断礼义，当一王之法；今夫子上遇明天子，下得守职，万事既具，咸各序其宜，夫子所论，欲以何明？”太史公曰：“唯唯！否否，不然。余闻之先人曰：‘伏羲至纯厚，作《易》八卦；尧、舜之盛，《尚书》载之，礼乐作焉；汤、武之隆，诗人歌之。《春秋》采善贬恶，推三代之德，褒周室，非独刺讥而已也。’汉兴以来，至明天子，获符瑞，封禅，改正朔，易服色，受命于穆清，泽流罔极，海外殊俗，重译款塞，请来献见者，不可胜道。臣下百官，力诵圣德，犹不能宣尽其意。且士贤能而不用，有国者之耻；主上明圣而德不布闻，有司之过也。且余尝掌其官，废明圣盛德不载，灭功臣世家贤大夫之业不述，堕先人所言，罪莫大焉！余所谓述故事，整齐其世传，非所谓作也；而君比之于《春秋》，谬矣！”以上言作《史》但记述事实，不敢希《春秋》之褒贬

于是论次其文。七年而太史公遭李陵之祸，幽于缧绁。乃喟然而叹曰：“是余之罪也夫！是余之罪也夫！身毁不用矣！”退而深惟曰：“夫《诗》《书》隐约者，欲遂其志之思也。昔西伯拘羑里，演《周易》；孔子厄陈、蔡，作《春秋》；屈原放逐，著《离骚》；左丘失明，厥有《国语》；孙子膑脚，而论《兵法》；不韦迁蜀，世传《吕览》；韩非囚秦，《说难》、《孤愤》；《诗》三百篇，大抵贤圣发愤之所为作也。此人皆意有所郁结，不得通其道也，故述往事，思来者。”于是卒述陶唐以来，至于麟止，自黄帝始。

维昔黄帝法天则地，四圣遵序，各成法度；唐尧逊位，虞舜不台，厥美帝功，万世载之。作《五帝本纪》第一。

维禹之功，九州攸同，光唐、虞际，德流苗裔，夏桀淫骄，乃放鸣条。作《夏本纪》第二。

维契作商，爰及成汤；太甲居桐，德盛阿衡；武丁得说，乃称高宗；帝辛湛湎，诸侯不享。作《殷本纪》第三。

维弃作稷，德盛西伯；武王牧野，实抚天下；幽、厉昏乱，既丧酆、镐；陵迟至赧，洛邑不祀。作《周本纪》第四。

维秦之先，伯翳佐禹；穆公思义，悼豪之旅，以人为殉，诗歌《黄鸟》；昭襄业帝。作《秦本纪》第五。

始皇既立，并兼六国，销锋铸訞，维偃干革，尊号称帝，矜武任力；二世受运，子婴降虏。作《始皇本纪》第六。

秦失其道，豪桀并扰，项梁业之，子羽接之，杀庆救赵，诸侯立之，诛婴背怀，天下非之。作《项羽本纪》第七。

子羽暴虐，汉行功德，愤发蜀、汉，还定三秦，诛籍业帝，天下惟宁，改制易俗。作《高帝本纪》第八。

惠之早，诸吕不台，崇强禄、产，诸侯谋之，杀隐幽友，大臣洞疑，遂及宗祸。作《吕太后本纪》第九。

汉既初兴，继嗣不明，迎王践阼，天下归心，蠲除肉刑，开通关梁，广恩博施，厥称太宗。作《孝文本纪》第十。

诸侯骄恣，吴首为乱，京师行诛，七国伏辜，天下翕然，大安殷富。作《孝景本纪》第十一。

汉兴五世，隆在建元，外攘夷狄，内修法度，封禅，改正朔，易服色。作《今上本纪》第十二。

维三代尚矣，年纪不可考，盖取之谱牒旧闻，本于兹，于是略推。作《三代世表》第一。

幽、厉之后，周室衰微，诸侯专政，《春秋》有所不纪，而谱牒经略，五霸更盛衰，欲睹周世相先后之意。作《十二诸侯年表》第二。

春秋之后，陪臣秉政，强国相王，以至于秦，卒并诸夏，灭封地，擅其号。作《六国年表》第三。

秦既暴虐，楚人发难，项氏遂乱，汉乃扶义征伐，八年之间，天下三嬗，事繁变众。故详著《秦楚之际月表》第四。

汉兴已来，至于太初百年，诸侯废立分削，谱纪不明，有司靡踵，强弱之原云以世。作《汉兴已来诸侯年表》第五。

维高祖元功，辅臣股肱，剖符而爵，泽流苗裔，忘其昭穆，或杀身陨国。作《高祖功臣侯者年表》第六。

惠、景之间，维申功臣宗属爵邑。作《惠景间侯者年表》第七。

北讨强胡，南诛劲越，征伐夷蛮，武功爰列。作《建元以来侯者年表》第八。

诸侯既强，七国为从，子弟众多，无爵封邑，推恩行义，其势销弱，德归京师。作《王子侯者年表》第九。

国有贤相良将，民之师表也，维见汉兴以来将相名臣年表，贤者记其治，不贤者彰其事。作《汉兴以来将相名臣年表》第十。

维三代之礼，所损益各殊务，然要以近性情，通王道，故礼因人质为之节文，略协古今之变。作《礼书》第一。

乐者，所以移风易俗也。自《雅》《颂》声兴，则已好郑、卫之音。郑、卫之音，所从来久矣。人情之所感，远俗则怀。比《乐书》以述来古，作《乐书》第二。

非兵不强，非德不昌。黄帝、汤、武以兴，桀、纣二世以崩，可不慎与？《司马法》所从来尚矣，太公、孙、吴、王子能绍而明之，切近世，极人变。作《律书》第三。

律居阴而治阳，历居阳而治阴，律历更相治，间不容飘忽。五家之文怫异，维太初之元论。作《历书》第四。

星气之书，多杂机祥，不经；推其文，考其应，不殊。比集论其行事，验于轨度以次。作《天官书》第五。

受命而王，封禅之符罕用，用则万灵罔不禋祀。追本诸神名山大川礼，作《封禅书》第六。

维禹浚川，九州攸宁，爰及宣防，决渎通沟。作《河渠书》第七。

维币之行，以通农、商。其极则玩巧，并兼兹殖，争于机利，去本趋末。作《平准书》以观事变，第八。

太伯避历，江蛮是适，文、武攸兴，古公王迹。阖庐弑僚，宾服荆楚；夫差克齐，子胥鸱夷，信嚭亲越，吴国既灭。嘉伯之让，作《吴世家》第一。

申、吕肖矣，尚父侧微，卒归西伯，文、武是师。功冠群公，缪权于幽，番番黄发，爰飨营丘。不背柯盟，桓公以昌，九合诸侯，霸功显彰。田阚争宠，姜姓解亡。嘉父之谋，作《齐太公世家》第二。

依之违之，周公绥之，愤发文德，天下和之。辅翼成王，诸侯宗周，隐、桓之际，是独何哉？三桓争强，鲁乃不昌。嘉旦金縢，作《周公世家》第三。

武王克纣，天下未协而崩。成王既幼，管、蔡疑之，淮夷叛之。于是召公率德，安集王室，以宁东土。燕易之禅，乃成祸乱。嘉《甘棠》之诗，作《燕世家》第四。

管、蔡相武庚，将宁旧商；及旦摄政，二叔不飨；杀鲜放度，周公为盟；太任十子，周以宗强。嘉仲悔过，作《管蔡世家》第五。

王后不绝，舜、禹是说，维德休明，苗裔蒙烈。百世享祀，爰周、陈、杞，楚实灭之。齐田既起，舜何人哉？作《陈杞世家》第六。

收殷余民，叔封始邑，申以商乱，《酒》《材》是告。及朔之生，卫倾不宁；南子恶蒯瞆，子父易名。周德卑微，战国既强，卫以小弱，角独后亡。嘉彼《康诰》，作《卫世家》第七。

嗟箕子乎！正言不用，乃反为奴，武庚既死，周封微子。襄公伤于泓，君子孰称？景公谦德，萤惑退行。剔成暴虐，宋乃灭亡。嘉微子问太师，作《宋世家》第八。

武王既崩，叔虞邑唐。君子讥名，卒灭武公。骊姬之爱，乱者五世。重耳不得意，乃能成霸。六卿专权，晋国以耗。嘉文公锡珪鬯，作《晋世家》第九。

重黎业之，吴回接之，殷之季世，粥子牒之。周用熊绎，熊渠是续。庄王之贤，乃复国陈。既赦郑伯，班师华元。怀王客死，兰咎屈原。好谀信谗，楚并于秦。嘉庄王之义，作《楚世家》第十。

少康之子，实宾南海，文身断发，鼋鳝与处。既守封禺，奉禹之祀。句践困彼，乃用种、蠡。嘉句践夷蛮能修其德，灭强吴以尊周室，作《越王勾践世家》第十一。

桓公之东，太史是庸。及侵周禾，王人是议。祭仲要盟，郑久不昌。子产之仁，绍世称贤。三晋侵伐，郑纳于韩。嘉厉公纳惠王，作《郑世家》第十一。

维骥耳，乃章造父。赵夙事献，衰续厥绪。佐文尊王，卒为晋辅。襄子困辱，乃禽智伯。主父生缚，饿死探爵。王迁辟淫，良将是斥。嘉鞅讨周乱，作《赵世家》第十三。

毕万爵魏，卜人知之。及绛戮干，戎翟和之。文侯慕义，子夏师之。惠王自矜，齐、秦攻之。既疑信陵，诸侯罢之。卒亡大梁，王假厮之。嘉武佐晋文申霸道，作《魏世家》第十四。

韩厥阴德，赵武攸兴。绍绝立废，晋人宗之。昭侯显列，申子庸之。疑非不信，秦人袭之。嘉厥辅晋匡周天子之赋，作《韩世家》第十五。

完子避难，适齐为援，阴施五世，齐人歌之。成子得政，田和为侯。王建动心，乃迁于共。嘉威、宣能拨浊世而独宗周，作《田敬仲完世家》第十六。

周室既衰，诸侯恣行。仲尼悼礼废乐崩，追修经术，以达王道，匡乱世，反之于正，见其文辞，为天下制仪法，垂六艺之统纪于后世。作《孔子世家》第十七。

桀、纣失其道，而汤、武作；周失其道，而《春秋》作。秦失其政，而陈涉发迹，诸侯作难，风起云蒸，卒亡秦族。天下之端，自涉发难。作《陈涉世家》第十八。

成皋之台，薄氏始基。诎意适代，厥崇诸窦。栗姬贵，王氏乃遂。陈后太骄，卒奠子夫。嘉夫德若斯，作《外戚世家》第十九。

汉既谲谋，禽信于陈。越荆剽轻，乃封弟交为楚王，爰都彭城，以强淮、泗，为汉宗藩。戊溺于邪，礼复绍之。嘉游辅祖，作《楚元王世家》第二十。

维祖师旅，刘贾是与，为布所袭，丧其荆吴。营陵激吕，乃王琅邪。怵午信齐，往而不归，遂西入关，遭立孝文，获复王燕。天下未集，贾、泽以族，为汉藩辅。作《荆燕世家》第二十一。

天下已平，亲属既寡，悼惠先壮，实镇东土。哀王擅兴，发怒诸吕，驷钧暴戾，京师弗许。厉之内淫，祸成主父。嘉肥股肱，作《齐悼惠王世家》第二十二。

楚人围我荥阳，相守三年，萧何填抚山西，推计踵兵，给粮食不绝，使百姓爱汉，不乐为楚。作《萧相国世家》第二十三。

与信定魏，破赵拔齐，遂弱楚人。续何相国，不变不革，黎庶攸宁。嘉参不伐功矜能，作《曹相国世家》第二十四。

运筹帷幄之中，制胜于无形，子房计谋其事，无知名，无勇功，图难于易，为大于细。作《留侯世家》第二十五。

六奇既用，诸侯宾从于汉；吕氏之事，平为本谋，终安宗庙，定社稷。作《陈丞相世家》第二十六。

诸吕为从，谋弱京师，而勃反经合于权；吴、楚之兵，亚夫驻于昌邑，以厄齐、赵，而出委以梁。作《绛侯世家》第二十七。

七国叛逆，蕃屏京师，唯梁为扞。爱矜功，几获于祸。嘉其能距吴、楚，作《梁孝王世家》第二十八。

五宗既王，亲属洽和，诸侯大小为藩，爰得其宜，僭拟之事稍衰贬矣。作《五宗世家》第二十九。

三子之王，文辞可观。作《三王世家》第三十。

末世争利，维彼奔义，让国饿死，天下称之。作《伯夷列传》第一。

晏子俭矣，夷吾则奢，齐桓以霸，景公以治。作《管晏列传》第二。

李耳无为自化，清静自正；韩非揣事情，循著述作《老子韩非列传》第三。

自古王者而有《司马法》，穰苴能申明之。作《司马穰苴列传》第四。

非信廉仁勇不能传兵论剑，与道同符，内可以治身，外可以应变，君子比德焉。作《孙子吴起列传》第五。

维建遇谗，爰及子奢，尚既匡父，伍员奔吴。作《伍子胥列传》第六。

孔氏述文，弟子兴业，成为师傅，崇仁厉义。作《仲尼弟子列传》第七。

鞅去卫适秦，能明其术，强霸孝公，后世遵其法。作《商君列传》第八。

天下患衡秦无餍，而苏子能存诸侯，约从以抑贪强。作《苏秦列传》第九。

六国既从亲，而张仪能明其说，复散解诸侯。作《张仪列传》第十。

秦所以东攘雄诸侯，樗里、甘茂之策。作《樗里甘茂列传》第十一。

苞河山，围大梁，使诸侯敛手而事秦者，魏冉之功。作《穰侯列传》第十二。

南拔鄢、郢，北摧长平，遂围邯郸，武安为率；破荆灭赵，王翦之计，作《白起王翦列传》第十三。

猎儒、墨之遗文，明礼义之统纪，绝惠王利端，列往世兴衰。作《孟子荀卿列传》第十四。

好客喜士，士归于薛，为齐侦楚、魏。作《孟尝君列传》第十五。

争冯亭以权，如楚以救邯郸之围，使其君复称于诸侯。作《平原君虞卿列传》第十六。

能以富贵下贫贱，贤能绌于不肖，唯信陵君为能行之。作《魏公子列传》第十七。

以身徇君，遂脱强秦，使驰说之士南乡走楚者，黄歇之义。作《春申君列传》第十八。

能忍询于魏、齐，而信威于强秦，推贤让位，二子有之。作《范雎蔡泽列传》第十九。

率行其谋，连五国兵，为弱燕报强齐之仇，雪其先君之耻，作《乐毅列传》第二十。

能信意强秦，而屈体廉子，用徇其君，俱重于诸侯。作《廉颇蔺相如列传》第二十一。

湣王既失临淄而奔莒，唯田单用即墨破走骑劫，遂存齐社稷。作《田单列传》第二十二。

能设诡说解患于围城，轻爵禄，乐肆志。作《鲁仲连邹阳列传》第二十三。

作辞以讽谏，连类以争义，《离骚》有之。作《屈原贾生列传》第二十四。

结子楚亲，使诸侯之士斐然争入事秦。作《吕不韦列传》第二十五。

曹子匕首，鲁获其田，齐明其信；豫让义不为二心。作《刺客列传》第二十六。

能明其画，因时推秦，遂得意于海内，斯为谋首。作《李斯列传》第二十七。

为秦开地益众，北靡匈奴，据河为塞，因山为固，建榆中。作《蒙恬列传》第二十八。

填赵塞常山以广河内，弱楚权，明汉王之信于天下。作《张耳陈余列传》第二十九。

收西河、上党之兵，从至彭城；越之侵掠梁地，以苦项羽。作《魏豹彭越列传》第三十。

以淮南畔楚归汉，汉用得大司马殷，卒破子羽于垓下。作《黥布列传》第三十一。

楚人迫我京索，而信拔魏、赵，定燕、齐，使汉三分天下有其二，以灭项籍。作《淮阴侯列传》第三十二。

楚汉相距巩、洛，而韩信为填颍川，卢绾绝籍粮饷。作《韩信卢绾列传》三十三。

诸侯畔项王，唯齐连子羽城阳，汉得以间，遂入彭城。作《田儋列传》第三十四。

攻城野战，获功归报，哙、商有力焉。非独鞭策，又与之脱难。作《樊郦列传》第三十五。

汉既初定，文理未明，苍为主计，整齐度量，序律历。作《张丞相列传》第三十六。

结言通使，约怀诸侯，诸侯咸亲，归汉为藩辅。作《郦生陆贾列传》第三十七。

欲详知秦楚之事，唯周常从高祖，平定诸侯。作《傅靳蒯成列传》第三十八。

徙强族，都关中，和约匈奴；明朝廷礼次，宗庙仪法。作《刘敬叔孙通列传》第三十九。

能摧刚作柔，卒为列臣；栾公不劫于势而倍死。作《季布栾布列传》第四十。

敢犯颜色以达主义；不顾其身，为国家树长画。作《袁盎晁错列传》第四十一。

守法不失大理；言古贤人，增主之明。作《张释之冯唐列传》第四十二。

敦厚慈孝，讷于言，敏于行，务在鞠躬，君子长者。作《万石张叔列传》第四十三。

守节切直，义足以言廉，行足以厉贤，任重权不可以非理挠。作《田叔列传》第四十四。

扁鹊言医，为方者宗，守数精明，后世修序弗能易也；而仓公可谓近之矣。作《扁鹊仓公列传》第四十五。

维仲之省，厥濞王吴，遭汉初定，以填抚江、淮之间。作《吴王濞列传》第四十六。

吴、楚为乱，宗属唯婴贤而喜士，士乡之，率师抗山东荥阳。作《魏其武安列传》第四十七。

智足以应近世之变，宽足用得人。作《韩长孺列传》第四十八。

勇于当敌，仁爱士卒，号令不烦，师徒乡之。作《李将军列传》第四十九。

自三代以来，匈奴常为中国患害。欲知强弱之时，设备征讨，作《匈奴列传》第五十。

直曲塞，广河南，破祁连，通西国，靡北胡。作《卫将军骠骑列传》第五十一。

大臣宗室以侈靡相高，唯弘用节衣食为百吏先。作《平津侯列传》第五十二。

汉既平中国，而佗能集扬越以保南藩，纳贡职。作《南越列传》第五十三。

吴之叛逆，瓯人斩濞，葆守封禺为臣。作《东越列传》第五十四。

燕丹散乱辽间，满收其亡民，厥聚海东，以集真藩，葆塞为外臣。作《朝鲜列传》第五十五。

唐蒙使略通夜郎，而邛、笮之君请为内臣受吏。作《西南夷列传》第五十六。

《子虚》之事，《大人》赋说，靡丽多夸，然其指，风谏归于无为。作《司马相如列传》第五十七。

黥布叛逆，子长国之，以填江、淮之南，安剽楚庶民。作《淮南衡山列传》第五十八。

奉法循理之吏，不伐功矜能，百姓无称，亦无过行。作《循吏列传》第五十九。

正衣冠立于朝廷，而群臣莫敢言浮说，长孺矜焉；好荐人，称长者，壮有溉。作《汲郑列传》第六十。

自孔子卒，京师莫崇庠序，唯建元、元狩之间，文辞粲如也。作《儒林列传》第六十一。

民倍本多巧，奸轨弄法，善人不能化，唯一切严削为能齐之。作《酷吏列传》第六十二。

汉既通使大夏，而西极远蛮，引领内乡，欲亲中国。作《大宛列传》第六十三。

救人于厄，振人不赡，仁者有乎？不既信，不倍言，义者有取焉。作《游侠列传》第六十四。

夫事人君能说主耳目，和主颜色，而获亲近，非独色爱，能亦各有所长。作《佞幸列传》第六十五。

不流世俗，不争势利，上下无所凝滞，人莫之害，以道之用。作《滑稽列传》第六十六。

齐、楚、秦、赵为日者，各有俗所用。欲循观其大旨，作《日者列传》第六十七。

三王不同龟，四夷各异卜，然各以决吉凶，略窥其要。作《龟策列传》第六十八。

布衣匹夫之人，不害于政，不妨百姓，取与以时而息财富，智者有采焉。作《货殖列传》第六十九。

维我汉，继五帝末流，接三代统业。周道废，秦拨去古文，焚灭《诗》《书》，故明堂石室金匮玉版图籍散乱。于是汉兴，萧何次律令，韩信申军法，张苍为章程，叔孙通定礼仪，则文学彬彬稍进，《诗》《书》往往间出矣。自曹参荐盖公言黄、老，而贾生、晁错明申、商，公孙弘以儒显，百年之间，天下遗文古事，靡不毕集于太史公。太史公仍父子相续纂其职，曰：“於戏！余维先人尝掌斯事，显于唐、虞，至于周，复典之，故司马氏世主天官。至于余乎，钦念哉！钦念哉！”罔罗天下放失旧闻，王迹所兴，原始察终，见盛观衰，论考之行事，略推三代，录秦、汉，上记轩辕，下至于兹。著十二《本纪》，既科条之矣；并时异世，年差不明，作十《表》；礼乐损益，律历改易，兵权山川鬼神，天人之际，承敝通变，作八《书》；二十八宿环北辰，三十辐共一毂，运行无穷，辅拂股肱之臣配焉，忠信行道，以奉主上，作三十《世家》；扶义俶傥，不令己失时，立功名于天下，作七十《列传》。凡百三十篇，五十二万六千五百字，为《太史公书》。序略，以拾遗补艺，成一家之言，厥协六经异传，整齐百家杂语。藏之名山，副在京师，俟后世圣人君子。第七十。

太史公曰：余述历黄帝以来至太初而讫，百三十篇。

班固／汉书艺文志

昔仲尼没而微言绝，七十子丧而大义乖。故《春秋》分为五，《诗》分为四，《易》有数家之传。战国从衡，真伪分争，诸子之言纷然殽乱。至秦患之，乃燔灭文章，以愚黔首。汉兴，改秦之败，大收篇籍，广开献书之路。迄孝武世，书缺简脱，礼坏乐崩，圣上喟然而称曰：“朕甚闵焉！”于是建藏书之策，置写书之官，下及诸子传说，皆充秘府。至成帝时，以书颇散亡，使谒者陈农求遗书于天下；诏光禄大夫刘向校经传诸子诗赋，步兵校尉任宏校兵书，太史令尹咸校数术，侍医李柱国校方技。每一书已，向辄条其篇目，撮其指意，录而奏之。会向卒，哀帝复使向子侍中奉车都尉歆卒父业。歆于是总群书而奏其《七略》，故有《辑略》，有《六艺略》，有《诸子略》，有《诗赋略》，有《兵书略》，有《术数略》，有《方技略》。今删其要以备篇籍。

《易经》十二篇，施、孟、梁丘三家。《易传周氏》二篇字王孙也《服氏》二篇《杨氏》二篇名何，字叔元，菑川人《蔡公》二篇卫人，事周王孙《韩氏》二篇名婴《王氏》二篇名同《丁氏》八篇名宽，字子襄，梁人也《古五子》十八篇自甲子至壬子，说《易》阴阳《淮南道训》二篇淮南王安，聘明《易》者九人，号九师说《古杂》八十篇，《杂灾异》三十五篇，《神输》五篇，图一《孟氏京房》十一篇，《灾异孟氏京房》六十五篇，《五鹿充宗略说》三篇，《京氏段嘉》十二篇《章句》施、孟、梁丘氏各二篇凡《易》十三家，二百九十四篇。《易》曰：“宓戏氏仰观象于天，俯观法于地，观鸟兽之文，与地之宜，近取诸身，远取诸物，于是始作八卦，以通神明之德，以类万物之情。”至于殷、周之际，纣在上位，逆天暴物，文王以诸侯顺命而行道，天人之占可得而效，于是重《易》六爻，作上下篇。孔氏为之《彖》《象》《系辞》《文言》《序卦》之属十篇。故曰《易》道深矣，人更三圣，世历三古。及秦燔书，而《易》为卜筮之事，传者不绝。汉兴，田何传之。讫于宣、元，有施、孟、梁丘京氏，列于学官；而民间有费、高二家之说。刘向以中古文《易经》校施、孟、梁丘经，或脱去“无咎”、“悔亡”，唯费氏经与古文同。

《尚书古文经》四十六卷为五十七篇《经》二十九卷大、小夏侯二家，欧阳经三十二卷《传》四十一篇《欧阳章句》三十一卷大、小《夏侯章句》各二十九卷大、小《夏侯解故》二十九篇《欧阳说义》二篇刘向《五行传记》十一卷许商《五行传记》一篇《周书》七十一篇周史记《议奏》四十二篇宣帝时石渠论凡《书》九家，四百一十二篇。入刘向《稽疑》一篇。《易》曰：“河出图，洛出书，圣人则之。”故《书》之所起远矣。至孔子纂焉。上断于尧，下讫于秦，凡百篇，而为之序，言其作意。秦燔书禁学，济南伏生独壁藏之。汉兴亡失，求得二十九篇，以教齐、鲁之间。讫孝宣世，有《欧阳》、大、小《夏侯氏》，立于学官。《古文尚书》者，出孔子壁中。武帝末，鲁共王坏孔子宅，欲以广其宫，而得《古文尚书》，及《礼记》《论语》《孝经》，凡数十篇，皆古字也。共王往入其宅，闻鼓琴瑟钟磐之音，于是惧，乃止不坏。孔安国者，孔子后也，悉得其书，以考二十九篇，得多十六篇，安国献之。遭巫蛊事，未列于学官。刘向以中古文校欧阳、大、小夏侯三家经文，《酒诰》脱简一，《召诰》脱简二。率简二十五字者，脱亦二十五字；简二十二字者，脱亦二十二字。文字异者七百有余，脱字数十。《书》者，古之号令。号令于众，其言不立具，则听受施行者弗晓。古文读应尔雅，故解古今语而可知也。

《诗经》二十八卷，鲁、齐、韩三家《鲁故》二十五卷《鲁说》二十八卷《齐后氏故》二十卷《齐孙氏故》二十七卷《齐后氏传》三十九卷《齐孙氏传》二十八卷《齐杂记》十八卷《韩故》三十六卷《韩内传》四卷《韩外传》六卷《韩说》四十一卷《毛诗》二十九卷《毛诗故训传》三十卷凡《诗》六家，四百一十六卷。《书》曰：“诗言志，歌咏言。”故哀乐之心感，而歌咏之声发。诵其言谓之诗，咏其声谓之歌。故古有采诗之官，王者所以观风俗，知得失，自考正也。孔子纯取周诗，上采殷，下取鲁，凡三百五篇。遭秦而全者，以其讽诵不独在竹帛故也。汉兴，鲁申公为《诗》训故，而齐辕固、燕韩生皆为之传。或取《春秋》，采杂说，咸非其本义。与不得已，鲁最为近之。三家皆列于学官。又有毛公之学，自谓子夏所传，而河间献王好之，未得立。

《礼古经》五十六卷，《经》七十卷后氏、戴氏《记》百三十一篇七十子后学者所记也《明堂阴阳》三十三篇古明堂之遗事《王史氏》二十一篇七十子后学者《曲台后仓》九篇《中庸说》二篇《明堂阴阳说》五篇《周官经》六篇王莽时刘歆置博士《周官传》四篇《军礼司马法》百五十五篇《古封禅群祀》二十二篇《封禅议对》十九篇武帝时也《汉封禅群祀》三十六篇《议奏》三十八篇石渠凡《礼》十三家，五百五十五篇。入《司马法》一家，百五十五篇。《易》曰：有夫妇、父子、君臣、上下，礼义有所错，而帝王质文，世有损益。至周曲为之防，事为之制。故曰：礼经三百，威仪三千。及周之衰，诸侯将逾法度，恶其害己，皆灭去其籍。自孔子时而不具，至秦大坏。汉兴，鲁高堂生传《士礼》十七篇。讫孝宣世，后仓最明，戴德、戴圣、庆普皆其弟子，三家立于学官。《礼古经》者，出于鲁淹中及孔氏，学七十篇文相似，多三十九篇。及《明堂阴阳》《王史氏记》所见，多天子诸侯卿大夫之制。虽不能备，犹愈仓等推《士礼》而致于天子之说。

《乐记》二十三篇《王禹记》二十四篇《雅歌诗》四篇《雅琴赵氏》七篇名定，勃海人，宣帝时丞相魏相所奏《雅琴师氏》八篇名中，东海人，传言师旷后《雅琴龙氏》九十九篇名德，梁人凡《乐》六家，百六十五篇。出淮南刘向等《琴颂》七篇。《易》曰：“先王作乐崇德，殷荐之上帝，以享祖考。”故自黄帝，下至三代，乐各有名。孔子曰：“安上治民，莫善于礼；移风易俗，莫善于乐。”二者相与并行。周衰俱坏，乐尤微眇，以音律为节，又为郑、卫所乱，故无遗法。汉兴，制氏以雅乐声律，世在乐官，颇能纪其铿锵鼓舞，而不能言其义。六国之君，魏文侯最为好古。孝文时，得其乐人窦公，献其书，乃《周官·大宗伯》之《大司乐》章也。武帝时，河间献王好儒，与毛生等共采《周官》及诸子言乐事者，以作《乐记》，献八佾之舞，与制氏不相远。其内史丞王定传之，以授常山王禹。禹，成帝时为谒者，数言其义，献二十四卷记。刘向校书，得《乐记》二十三篇，与禹不同，其道浸以益微。

《春秋古经》十二篇，经十一卷公羊、谷梁二家《左氏传》三十卷左丘明，鲁太史《公羊传》十一卷公羊子，齐人《谷梁传》十一卷谷梁子，鲁人《邹氏传》十一卷《夹氏传》十一卷有录无书《左氏微》二篇《铎氏微》三篇楚太傅铎椒也《张氏微》十篇《虞氏微传》二篇赵相虞卿《公羊外传》五十篇《谷梁外传》二十篇《公羊章句》三十八篇《谷梁章句》三十三篇《公羊杂记》八十三篇《公羊颜氏记》十一篇《公羊董仲舒治狱》十六篇《议奏》三十九篇石渠论《国语》二十一篇左丘明著《新国语》五十四篇刘向分《国语》《世本》十五篇古史官记黄帝以来讫春秋时诸侯大夫《战国策》三十三篇记春秋后《奏事》二十篇秦时大臣奏事，及刻石名山文也《楚汉春秋》九篇陆贾所记《太史公》百三十篇十篇有录无书冯商所续《太史公》七篇《太古以来年纪》二篇《汉著记》百九十卷《汉大年纪》五篇

凡《春秋》二十三家，九百四十八篇。省《太史公》四篇。古之王者，世有史官，君举必书，所以慎言行，昭法式也。左史记言，右史记事，事为《春秋》，言为《尚书》，帝王靡不同之。周室既微，载籍残缺。仲尼思存前圣之业，乃称曰：“夏礼吾能言之，杞不足征也；殷礼吾能言之，宋不足征也。文献不足故也，足则吾能征之矣。”以鲁周公之国，礼文备物，史官有法，故与左丘明观其史记，据行事，仍人道，因兴以立功，败以成罚，假日月以定历数，籍朝聘以正礼乐。有所褒讳贬损，不可书见，口授弟子，弟子退而异言。丘明恐弟子各安其意，以失其真，故论本事而作传，明夫子不以空言说经也。《春秋》所贬损大人、当世君臣、有威权势力，其事实皆形于传。是以隐其书而不宣，所以免时难也。及末世口说流行，故有公羊、谷梁、邹、夹之传。四家之中，《公羊》、《谷梁》，立于学官，邹氏无师，夹氏未有书。

《论语》古二十一篇出孔子壁中，两《子张》《齐》二十二篇多《问王》、《知道》《鲁》二十篇，《传》十九篇《齐说》二十九篇《鲁夏侯说》二十一篇《鲁安昌侯说》二十一篇《鲁王骏说》二十篇《燕传说》三卷《议奏》十八篇石渠论《孔子家语》二十七卷《孔子三朝》七篇《孔子徒人图法》二卷凡《论语》十二家，二百二十九篇。《论语》者，孔子应答弟子时人，及弟子相与言而接闻于夫子之语也。当时弟子各有所记。夫子既卒，门人相与辑而论纂，故谓之《论语》。汉兴，有齐、鲁之说。传《齐论》者，昌邑中尉王吉、少府宋畸、御史大夫贡禹、尚书令五鹿充宗、胶东庸生，唯王阳名家。传《鲁论语》者，常山都尉龚奋、长信少府夏侯胜、丞相韦贤、鲁扶卿、前将军萧望之、安昌侯张禹，皆名家。张氏最后，而行于世。

《孝经古孔氏》一篇二十二章《孝经》一篇十八章。长孙氏、江氏、后氏、翼氏四家《长孙氏说》二篇《江氏说》一篇《翼氏说》一篇《后氏说》一篇《杂传》四篇《安昌侯说》一篇《五经杂议》十八篇石渠论《尔雅》三卷二十篇《小雅》一篇，《古今字》一卷《弟子职》一篇《说》三篇凡《孝经》十一家，五十九篇。《孝经》者，孔子为曾子陈孝道也。夫孝，天之经，地之义，民之行也。举大者言，故曰《孝经》。汉兴，长孙氏、博士江翁、少府后仓、谏大夫翼奉，安昌侯张禹传之，各自名家。经文皆同。唯孔氏壁中古文为异。“父母生之，续莫大焉”，“故亲生之膝下”，诸家说不安处，古文字读皆异。

《史籀》十五篇周宣王太史作《大篆》十五篇，建武时，亡六篇矣《八体六技》《苍颉》一篇上七章，秦丞相李斯作；《爰历》六章，车府令赵高作；《博学》七章，太史令胡母敬作《凡将》一篇司马相如作《急就》一篇元帝时黄门令史游作《元尚》一篇成帝时将作大匠李长作《训纂》一篇扬雄作《别字》十三篇《苍颉传》一篇扬雄《苍颉训纂》一篇杜林《苍颉训纂》一篇杜林《苍颉故》一篇凡小学十家，四十五篇。入扬雄、杜林二家三篇。《易》曰：“上古结绳以治，后世圣人易之以书契，百官以治，万民以察，盖取诸夬。”“夬，扬于王庭。”言其宣扬于王者朝廷，其用最大也。古者，八岁入小学，故周官保氏掌养国子，教之“六书”，谓“象形”、“象事”、“象意”、“象声”、“转注”、“假借”，造字之本也。汉兴，萧何草律，亦著其法，曰：“太史试学童，能讽书九千字以上，乃得为史。又以六体试之，课最者以为尚书御史、史书令史。吏民上书，字或不正，辄举劾。”“六体”者，古文、奇字、篆书、隶书、缪篆、虫书，皆所以通知古今文字，摹印章，书幡信也。古制，书必同文，不知则阙，问诸故老。至于衰世，是非无正，人用其私。故孔子曰：“吾犹及史之阙文也，今亡矣夫！”盖伤其寝不正。《史籀篇》者，周时史官教学童书也，与孔氏壁中古文异体。《苍颉》七章者，秦丞相李斯所作也。《爰历》六章者，车府令赵高所作也。《博学》七章者，太史令胡母敬所作也，文字多取《史籀篇》，而篆体复颇异，所谓秦篆者也。是时始建隶书矣，起于官狱多事，苟趋省易，施之于徒隶也。汉兴，闾里书师合《苍颉》、《爰历》、《博学》三篇，断六十字以为一章，凡五十五章，并为《苍颉篇》。武帝时，司马相如作《凡将篇》，无复字。元帝时，黄门令史游作《急就篇》。成帝时，将作大匠李长作《元尚篇》。皆《苍颉》中正字也，《凡将》则颇有出矣。至元始中，征天下通小学者以百数，各令记字于庭中。扬雄取其有用者，以作《训纂篇》，顺续《苍颉》，又易《苍颉》中重复之字，凡八十九章。臣复续扬雄作十三章，凡一百三章，无复字，六艺群书所载略备矣。《苍颉》多古字，俗师失其读。宣帝时，征齐人能正读者，张敞从受之，传至外孙之子杜林，为作训故，并列焉。

凡六艺一百三家，三千一百二十三篇。人三家，一百五十九篇，出重十一篇。

六艺之文，《乐》以和神，仁之表也；《诗》以正言，义之用也；《礼》以明体，明者著见，故无训也；《书》以广听，知之术也；《春秋》以断事，信之符也。五者盖五常之道，相须而备，而《易》为之原。故曰：“《易》不可见，则乾坤或几乎息矣。”言与天地为终始也。至于五学，世有变改，犹五行之更用事焉。古之学者，耕且养，三年而通一艺，存其大体，玩经文而已。是故用日少而畜德多，三十而五经立也。后世经传既已乖离，博学者又不思多闻阙疑之义，而务碎义逃难，便辞巧说，破坏形体，说五字之文，至于二三万言。后进弥以驰逐，故幼童而守一艺，白首而后能言。安其所习，毁所不见，终以自蔽。此学者之大患也！序六艺为九种。

《晏子》八篇名婴，谥平仲，相齐景公，孔子称“善与人交”，有列传《子思》二十三篇名伋，孔子孙，为鲁缪公师《曾子》十八篇名参，孔子弟子《漆雕子》十三篇孔子弟子漆雕启后《宓子》十六篇名不齐，字子贱，孔子弟子《景子》三篇说宓子语，似其弟子《世子》二十一篇名硕，陈人也，七十子之弟子《魏文侯》六篇《李克》七篇子夏弟子，为魏文侯相《公孙尼子》二十八篇七十子之弟子《孟子》十一篇名轲，邹人，子思弟子，有列传《孙卿子》三十三篇名况，赵人，为齐稷下祭酒，有列传《芈子》十八篇名婴，齐人，七十子之后《内业》十五篇不知作书者《周史六弢》六篇惠、襄之间，或曰显王时，或曰孔子问焉《周政》六篇周时法度政教《周法》九篇法天地，立百官《河间周制》十八篇似河间献王所述也《谰言》十篇不知作者，陈人君法度《功议》四篇不知作者，论功德事《宁越》一篇中牟人，为周威王师《王孙子》一篇一曰《巧心》《公孙固》一篇十八章。齐闵王失国，问之，固因为陈古今成败也《李氏春秋》二篇《羊子》四篇百章。故秦博士《董子》一篇名无心，难墨子《俟子》一篇《徐子》四十二篇宋外黄人《鲁仲连子》十四篇有列传《平原老》七篇朱建也《虞氏春秋》十五篇虞卿也《高祖传》十三篇高祖与大臣述古语及诏策也《陆贾》二十三篇《刘敬》三篇《孝文传》十一篇文帝所称及诏策《贾山》八篇《太常蓼侯孔臧》十篇父聚，高祖时以功臣封，臧嗣爵《贾谊》五十八篇河间献王《对上下三雍宫》三篇《董仲舒》百二十三篇《兒宽》九篇《公孙弘》十篇《终军》八篇《吾丘寿王》六篇《虞丘说》一篇难孙卿也《庄助》四篇《臣彭》四篇《钩盾冗从李步昌》八篇宣帝时数言事《儒家言》十八篇不知作者桓宽《盐铁论》六十篇刘向所序六十七篇《新序》、《说苑》、《世说》、《列女传颂图》也扬雄所序三十八篇《太玄》十九，《法言》十三，《乐》四，《箴》二右儒五十三家，八百三十六篇。入扬雄一家三十八篇。儒家者流，盖出于司徒之官，助人君顺阴阳、明教化者也。游文于六经之中，留意于仁义之际，祖述尧、舜，宪章文、武，宗师仲尼，以重其言，于道最为高。孔子曰：“如有所誉，其有所试。”唐、虞之隆，殷、周之盛，仲尼之业，已试之效者也。然惑者既失精微，而辟者又随时抑扬，违离道本，苟以哗众取宠，后进循之，是以五经乖析，儒学浸衰，此辟儒之患。

《伊尹》五十一篇汤相《太公》二百三十七篇。吕望为周师尚父，本有道者。或有近世又以为太公术者所增加也《谋》八十一篇，《言》七十一篇，《兵》八十五篇《辛甲》二十九篇纣臣，七十五谏而去，周封之《鬻子》二十二篇名熊，为周师，自文王以下问焉，周封为楚祖《管子》八十六篇名夷吾，相齐桓公，九合诸侯不以兵车也。有列传《老子邻氏经传》四篇姓李名耳，邻氏传其学《老子傅氏经说》三十七篇述《老子》学《老子徐氏经说》六篇字少季，临淮人，传《老子》刘向《说老子》四篇《文子》九篇老子弟子，与孔子并时，而称周平王问，似依托者也《蜎子》十三篇名渊，楚人，老子弟子《关尹子》九篇名喜，为关吏。老子过关，喜去吏而从之《庄子》五十二篇名周，宋人《列子》八篇名圄寇，先庄子，庄子称之《老成子》十八篇《长卢子》九篇楚人《王狄子》一篇《公子牟》四篇魏之公子也，先庄子，庄子称之《田子》二十五篇名骈，齐人，游稷下，号天口骈《老莱子》十六篇楚人，与孔子同时《黔娄子》四篇齐隐士，守道不诎，威王下之《宫孙子》二篇《鹖冠子》一篇楚人，居深山，以鹖为冠《周训》十四篇《黄帝四经》四篇《黄帝铭》六篇《黄帝君臣》十篇起六国时，与《老子》相似也《杂黄帝》五十八篇六国时贤者所作《力牧》二十二篇六国时所作，托之力牧。力牧，黄帝相《孙子》十六篇六国时《捷子》二篇齐人，武帝时说《曹羽》二篇楚人，武帝时说于齐王《郎中婴齐》十二篇武帝时《臣君子》二篇蜀人《郑长者》一篇六国时。先韩子，韩子称之《楚子》三篇《道家言》二篇近世，不知作者右道三十七家，九百九十三篇。道家者流，盖出于史官。历记成败存亡祸福古今之道，然后知秉要执本，清虚以自守，卑弱以自持。此君人南面之术也。合于尧之克让，《易》之嗛赚，一谦而四益，此其所长也。及放者为之，则欲绝去礼学，兼弃仁义，曰“独任清虚，可以为治”。

《宋司星子韦》三篇景公之史《公祷生终始》十四篇传邹夷《终始》书《公孙发》二十二篇六国时《邹子》四十九篇名衍，齐人，为燕昭王师，居稷下，号谈天衍《邹子终始》五十六篇《乘丘子》五篇六国时《杜文公》五篇六国时《黄帝泰素》二十篇六国时，韩诸公子所作《南公》三十一篇六国时《容成子》十四篇《张苍》十六篇丞相北平侯《邹爽子》十二篇齐人，号曰雕龙奭《闾丘子》十三篇名快，魏人，在南公前《冯促》十三篇郑人《将距子》五篇六国时。先南公，南公称之《五曹官制》五篇汉制似贾谊所条《周伯》十一篇齐人，六国时《卫侯官》十二篇近世，不知作者于长《天下忠臣》九篇平阴人，近世《公孙浑邪》十五篇平曲侯《杂阴阳》三十八篇不知作者び乙跹舳患摇H倭牌R跹艏艺吡鳎浅鲇隰撕椭佟＞此澄馓欤笕赵滦浅剑词诿袷保似渌ひ病＜熬姓呶蚯S诮桑嘤谛∈崛耸露喂砩瘛

《李子》三十二篇名悝，相魏文侯，富国强兵ぁ渡叹范牌保眨篮笠玻嗲匦⒐辛写《申子》六篇名不害，京人，相韩昭侯，终其身诸侯不敢侵韩ぁ洞ψ印肪牌《慎子》四十二篇名到，先申、韩，申、韩称之ぁ逗印肺迨迤牵罟樱骨兀钏购Χ敝《游棣子》一篇ぁ蛾舜怼啡黄《燕十事》十篇不知作者ぁ斗已浴范恢髡

右法十家，二百一十七篇。法家者流，盖出于理官。信赏必罚，以辅礼制。《易》曰：“先王以明罚饬法。”此其所长也。及刻者为之，则无教化，去仁爱，专任刑法而欲以致治，至于残害至亲，伤恩薄厚。

《邓析》二篇郑人，与子产并时ぁ兑淖印芬黄灯胄酰裙锪《公孙龙子》十四篇赵人ぁ冻晒肺迤牖乒韧堡《惠子》一篇名施，与庄子并时ぁ痘乒匪钠茫夭┦浚鞲枋谇厥备枋肖《毛公》九篇赵人，与公孙龙等并游平原君赵胜家び颐呒遥C艺吡鳎浅鲇诶窆佟9耪呙徊煌褚嘁焓鬃釉唬骸氨匾舱酰∶徽蜓圆凰常谎圆凰常蚴虏怀伞！贝似渌ひ病＜熬呶蚬豆愁形雎叶选

尹佚二篇周臣，在成、康时也ぁ短镔醋印啡群婴《我子》一篇《随巢子》六篇墨翟弟子ぁ逗亲印啡缘茏婴《墨子》七十一篇名翟，为宋大夫，在孔子后び夷遥耸D艺吡鳎浅鲇谇迕砣亍C┪莶纱且怨蠹螅谎衔甯且约姘谎∈看笊洌且陨舷停蛔陟胙细福且杂夜恚凰乘氖倍校且苑敲灰孕⑹犹煜拢且陨纤尽4似渌ひ病＜氨握呶笾蛞苑抢瘢煌萍姘猓恢鹎资琛

《苏子》三十一篇名秦，有列传ぁ墩抛印肥牵辛写《庞煖》二篇为燕将ぁ躲谧印芬黄《国筮子》十七篇で亍读懔炅钚拧芬黄亚叵嗬钏工《蒯子》五篇名通ぁ蹲扪簟菲咂《主父偃》二十八篇ぁ缎炖帧芬黄《庄安》一篇ぁ洞鹇砹牟浴啡匀耍涞凼堡右从横十二家，百七篇。从横家者流，盖出于行人之官。孔子曰：“诵《诗》三百，使于四方，不能专对，虽多亦奚以为？”又曰：“使乎！使乎！”言其当权事制宜，受命而不受辞。此其所长也。及邪人为之，则上诈谖而弃其信。

孔甲《盘盂》二十六篇黄帝之史，或曰夏帝孔甲，似皆非ぁ洞蟆啡咂杂硭鳎湮乃坪笫烙铯《伍子胥》八篇名员，春秋时为吴将，忠直遇谗死ぁ蹲油碜印啡迤肴耍靡楸搿端韭矸ā废嗨皮《由余》三篇戎人，秦穆公聘以为大夫ぁ段剧浴范牌堡《尸子》二十篇名佼，鲁人，秦相商君师之。鞅死，佼逃人蜀ぁ堵朗洗呵铩范叵嗦啦晃ぜ锹允孔鳏《淮南内》二十一篇王安ぁ痘茨贤狻啡《东方朔》二十篇ぁ恫笙壬芬黄《荆轲论》五篇轲为燕刺秦王，不成而死，司马相如等论之ぁ段庾印芬黄《公孙尼》一篇ぁ恫┦砍枷投浴芬黄菏滥押印⑸叹《臣说》三篇武帝时作赋ぁ督庾硬臼椤啡迤《推杂书》八十七篇ぁ对蛹已浴芬黄醪恢髡撙右杂二十家，四百三篇。入兵法。杂家者流，盖出于议官。兼儒、墨，合名、法，知国体之有此，见王治之无不贯。此其所长也。及荡者为之，则漫羡而无所归心。

《神农》二十篇六国时，诸子疾时，怠于农业，道耕农事，托之神农ぁ兑袄稀肥咂保谄搿⒊浃《宰氏》十七篇不知何世ぁ抖补肥捍谑罚恢蔚凼堡《尹都尉》十四篇不知何世ぁ墩允稀肺迤恢问坤《汜胜之》十八篇成帝时为议郎ぁ锻跏稀妨恢问坤《蔡癸》一篇宣帝时，以言便宜，至弘农太守び遗┚偶遥僖皇钠E┘艺吡鳎浅鲇谂⒅佟2グ俟龋案＃宰阋率场9省鞍苏保辉弧笆场保弧盎酢薄？鬃釉唬骸八孛袷场！贝似渌ひ病＜氨烧呶晕匏率ネ酰咕疾⒏I舷轮颉

《伊尹说》二十七篇其说浅薄，似依托也ぁ冻铀怠肥牌笫浪婴《周考》七十六篇考周事也ぁ肚嗍纷印肺迨咂攀饭偌鞘乱菠《师旷》六篇见《春秋》，其言浅薄，本与此同，似因托也ぁ段癯勺印肥黄埔⑽剩枪庞铯《宋子》十八篇孙卿道宋子，其言黄老意ぁ短煲摇啡煲椅教溃溲苑且笫保砸劳幸菠《黄帝说》四十篇迂诞依托ぁ斗忪剿怠肥似涞凼堡《待诏臣饶心术》二十五篇武帝时ぁ洞及渤晌囱胧酢芬黄冻际僦芗汀菲咂罟鋈耍凼堡《虞初周说》九百四十三篇河南人，武帝时以方士侍郎，号黄车使者ぁ栋偌摇钒偃啪恧右小说十五家，千三百八十篇。小说家者流，盖出于稗官。街谈巷语，道听途说者之所造也。孔子曰：“虽小道，必有可观者焉；致远恐泥，是以君子弗为也。”然亦弗灭也，闾里小知者之所及，亦使缀而不忘。如或一言可采，此亦刍荛狂夫之议也。

凡诸子百八十九家，四千三百二十四篇。出《蹙鞠》一家二十五篇。

诸子十家，其可观者九家而已。皆起于王道既微，诸侯力政，时君世主好恶殊方，是以九家之术，蜂出并作，各引一端，崇其所善，以此驰说，取合诸侯。其言虽殊，辟犹水火，相灭亦相生也，仁之与义，敬之与和，相反而皆相成也。《易》曰：“天下同归而殊途，一致而百虑。”今异家者各推所长，穷知究虑，以明其指，虽有蔽短，合其要归，亦六经之支与流裔。使其人遭明王圣主，得其所折中，皆股肱之材已。仲尼有言：“礼失而求诸野。”方今去圣久远，道术缺废，无所更索，彼九家者，不犹愈于野乎？若能修六艺之术，而观此九家之言，舍短取长，则可以通万方之略矣。

屈原赋二十五篇楚怀王大夫，有列传ぬ评崭乘钠摔宋玉赋十六篇楚人，与唐勒并时，在屈原后也ふ杂耐醺骋黄庄夫子赋二十四篇名忌，吴人ぜ忠旮称咂枚乘赋九篇に韭硐嗳绺扯牌淮南王赋八十二篇せ茨贤跞撼几乘氖钠太常蓼侯孔臧赋二十篇ぱ羟鸷盍趼呈牌吾丘寿王赋十五篇げ碳赘骋黄上所自造赋二篇嚎砀扯光禄大夫张子侨赋三篇与王褒同时也ぱ舫珊盍醯赂尘牌刘向赋三十三篇ね醢呈S腋扯遥倭黄

陆贾赋三篇っ陡薷嘲俣朱建赋二篇こJ汤勺銎娓呈黄陡尥堡严助赋三十五篇ぶ旒殖几橙宗正刘辟疆赋八篇に韭砬ǜ嘲似郎中臣婴齐赋十篇こ妓蹈尘牌臣吾赋十八篇ち啥厮占靖骋黄萧望之赋四篇ず幽谔匦烀鞲橙殖ぞH耍⒊墒览蹇ぬ兀心苊给事黄门侍郎李息赋九篇せ囱粝芡醺扯扬雄赋十二篇ご肷谈尘牌博士弟子杜参赋二篇こ道烧欧岣橙抛忧茸婴骠骑将军朱宇赋三篇び腋扯患遥倨呤钠H胙镄郯似

孙卿赋十篇で厥痹痈尘牌李思《孝景皇帝颂》十五篇す愦ɑ萃踉礁澄迤长沙王群臣赋三篇の耗谑犯扯东暆令延年赋七篇の朗苛罾钪腋扯张偃赋二篇ぜ殖涓乘钠张仁赋六篇で爻涓扯李步昌赋二篇な汤尚欢喔呈平阳公主舍人周长孺赋二篇ぢ逖翳熻熁尘牌鹾敫骋黄别栩阳赋五篇こ疾懈沉臣义赋二篇せ泼攀檎呒偈吠跎谈呈侍中徐博赋四篇せ泼攀檎咄豕恪⒙兰胃澄迤汉中都尉丞华龙赋二篇ぷ蠓腭词仿饭Ц嘲似腋扯寮遥偃

《客主赋》十八篇ぁ对有谐黾八痰赂场范钠《杂四夷及兵赋》二十篇ぁ对又邢褪б飧场肥《杂思慕悲哀死赋》十六篇ぁ对庸那俳O犯场肥《杂山陵水泡云气雨旱赋》十六篇ぁ对忧菔蘖罄コ娓场肥似《杂器械草木赋》三十三篇ぁ洞笤痈场啡钠《成相杂辞》十一篇ぁ兑椤肥似右杂赋十二家，二百三十三篇。

《高祖歌诗》二篇ぁ短┮辉痈嗜俟枋肥钠《宗庙歌诗》五篇ぁ逗盒艘岳幢锩鸶枋肥钠《出行巡狩及游歌诗》十篇ぁ读俳跫俺钏冀谑扛枋匪钠《李夫人及幸贵人歌诗》三篇ぁ囤椭猩骄竿踝舆嗉叭孀渔囱氩娜烁枋匪钠《吴楚汝南歌诗》十五篇ぁ堆啻┭忝旁浦新の鞲枋肪牌《邯郸河间歌诗》四篇ぁ镀胫8枋匪钠《淮南歌诗》四篇ぁ蹲蠓腭辞馗枋啡《京兆尹秦歌诗》五篇ぁ逗佣逊锤枋芬黄《黄门倡车忠等歌诗》十五篇ぁ对痈饔兄髅枋肥《杂歌诗》九篇ぁ堵逖舾枋匪钠《河南周歌诗》七篇ぁ逗幽现芨枭邸菲咂《周谣歌诗》七十五篇ぁ吨芤ジ枋邸菲呤迤《诸神歌诗》三篇ぁ端陀樗谈枋啡《周歌诗》二篇ぁ赌峡じ枋肺迤右歌诗二十八家，三百十四篇。

凡诗赋百六家，千三百一十八篇。入扬雄八篇

《传》曰：“不歌而诵谓之赋。登高能赋，可以为大夫。”言感物造端，材知深美，可与图事，故可以为列大夫也。古者诸侯卿大夫交接邻国，以微言相感，当揖让之时，必称《诗》以谕其志，盖以别贤不肖而观盛衰焉。故孔子曰“不学《诗》，无以言”也。春秋之后，周道寝坏，聘问歌咏不行于列国，学《诗》之士逸在布衣，而贤人失志之赋作矣。大儒孙卿及楚臣屈原，离谗忧国，皆作赋以风，咸有恻隐古诗之义。其后宋玉、唐勒，汉兴枚乘、司马相如，下及扬子云，竞为侈丽闳衍之词，没其风谕之义。是以扬子悔之曰：“诗人之赋丽以则，辞人之赋丽以淫。如孔氏之门人用赋也，则贾谊登堂，相如入室矣。如其不用何！”自孝武立乐府而采歌谣，于是有代赵之讴、秦楚之风，皆感于哀乐，缘事而发，亦可以观风俗，知薄厚云耳。序诗赋为五种。

《吴孙子兵法》八十二篇图九卷ぁ镀胨镒印钒耸牌妓木恧《公孙鞅》二十七篇ぁ段馄稹匪氖似辛写《范蠡》二篇越王句践臣也ぁ洞蠓蛑帧范敕扼痪闶戮浼《李子》十篇ぁ丁芬黄《兵春秋》三篇ぁ杜訜湣啡《兒良》一篇ぁ豆阄渚芬黄钭蟪丹《韩信》三篇び冶笔遥傥迨牌J∫烈⑻ⅰ豆茏印贰ⅰ端锴渥印贰ⅰ尔i冠子》、《苏子》、蒯通、陆贾、淮南王二百五十九种，出《司马法》入礼也。权谋者，以正守国，以奇用兵，先计而后战，兼形势，包阴阳，用技巧者也。

《楚兵法》七篇图四卷ぁ厄坑取范堵佬獭筏《孙轸》五篇图二卷ぁ遏硇稹范《王孙》十六篇图五卷ぁ段剧浴啡黄《魏公子》二十一篇图十卷，名无忌，有列传ぁ毒白印肥《李良》三篇ぁ抖∽印芬黄《项王》一篇名籍び冶问剖患遥攀际司怼P问普撸锥缇伲蠓⒍戎粒牒媳诚纾浠蕹＃郧峒仓频姓咭病

《太壹兵法》一篇ぁ短煲槐ā啡迤《神农兵法》一篇ぁ痘频邸肥既恧《封胡》五篇黄帝臣，依托也ぁ斗绾蟆肥级恚频鄢迹劳幸菠《力牧》十五篇黄帝臣，依托也ぁ都罩巫印芬黄家痪恧《鬼容区》三篇图一卷。黄帝臣，依托ぁ兜氐洹妨《孟子》一篇ぁ抖浮啡黄《师旷》八篇晋平公臣ぁ盾珊搿肥迤苁筏《别成子望军气》六篇图三卷ぁ侗俦し健菲呤右阴阳十六家，二百四十九篇，图十卷。阴阳者，顺时而发，推刑德，随斗击，因五胜，假鬼神而为助者也。

《鲍子兵法》十篇图一卷ぁ段樽玉恪肥家痪恧《公胜子》五篇ぁ睹缱印肺迤家痪恧《逢门射法》二篇ぁ兑跬ǔ缮浞ā肥黄《李将军射法》三篇ぁ段菏仙浞ā妨《强弩将军王围射法》五卷ぁ锻读笊浞ň摺肥迤《护军射师王贺射书》五篇ぁ镀衍谧舆ā匪钠《剑道》三十八篇ぁ妒植妨《杂家兵法》五十七篇ぁ盾A鞠》二十五篇

右兵技巧十三家，百九十九篇。省墨子，重人《楚鞠》也。技巧者，习手足，便器械，积机关，以立攻守之胜者也。

凡兵书五十三家，七百九十篇，图四十三卷。省十家二百七十一篇，重入《蹵鞠》一家二十五篇，出《司马法》百五十五篇入礼也。

兵家者，盖出古司马之职，王官之武备也。《洪范》“八政”，八曰“师”。孔子曰：为国者“足食足兵”，“以不教民战，是谓弃之”，明兵之重也。《易》曰：“古者弦木为弧，剡木为矢。弧矢之利，以威天下。”其用上矣！后世耀金为刃，割革为甲，器械甚备。下及汤、武受命，以师克乱而济百姓，动之以仁义，行之以礼让，《司马法》是其遗事也。自春秋至于战国，出奇设伏，变诈之兵并作。汉兴，张良、韩信序次兵法，凡百八十二家，删取要用，定著三十五家。诸吕用事，而盗取之。武帝时，军政杨仆捃摭遗逸，纪奏兵录，犹未能备。至于孝成，命任宏论次兵书为四种。

《泰壹杂子星》二十八卷ぁ段宀性颖湫恰范痪恧《黄帝杂子气》三十三篇ぁ冻4尤赵滦瞧范痪恧《皇公杂子星》二十二卷ぁ痘茨显幼有恰肥啪恧《泰壹杂子云雨》三十四卷ぁ豆鹿勰拊朴辍啡木恧《泰阶六符》一卷ぁ督鸲扔窈夂何逍强土鞒鋈搿钒似《汉五星彗客行事占验》八卷ぁ逗喝张云惺抡佳椤啡恧《汉流星行事占验》八卷ぁ逗喝张云惺抡佳椤肥恧《汉日食月晕杂变行事占验》十三卷ぁ逗V行钦佳椤肥恧《海中五星经杂事》二十二卷ぁ逗V形逍撬衬妗范司恧《海中二十八宿国分》二十八卷ぁ逗V卸怂蕹挤帧范司恧《海中日月彗虹杂占》十八卷ぁ锻际槊丶恰肥咂右天文二十一家，四百四十五卷。天文者，序二十八宿，步五星日月，以纪吉凶之象，圣王所以参政也。《易》曰：“观乎天文，以察时变。”然星事凶悍，非湛密者弗能由也；夫观景以谴形，非明王亦不能服听也。以不能由之臣，谏不能听之主，此所以两有患也。

《黄帝五家历》三十三卷ぁ厄х锢范痪恧《颛顼五星历》十四卷ぁ度赵滤蘩肥恧《夏殷周鲁历》十四卷ぁ短炖罄肥司恧《汉元殷周谍历》十七卷す⒉对滦胁肌范偃恧耿昌《月行度》二卷ぁ洞芪逍卸取啡啪恧《律历数法》三卷ぁ蹲怨盼逍撬藜汀啡恧《太岁谋日晷》二十九卷ぁ兜弁踔詈钍榔住范恧《古来帝王年谱》五卷ぁ度贞惺椤啡木恧《许商算术》二十六卷ぁ抖胖宜闶酢肥恧右历谱十八家，六百六卷。历谱者，序四时之位，正分至之节，会日月五星之辰，以考寒暑杀生之实。故圣王必正历数，以定三统服色之制；又以探知五星日月之会。凶厄之患，吉隆之喜，其术皆出焉。此圣人知命之术也，非天下之至材，其孰与焉！道之乱也，患出于小人而强欲知天道者。坏大以为小，削远以为近，是以道术破碎而难知也。

《泰一阴阳》二十三卷ぁ痘频垡跹簟范寰恧《黄帝诸子论阴阳》二十五卷ぁ吨钔踝勇垡跹簟范寰恧《太元阴阳》二十六卷ぁ度湟跹籼嘎邸范呔恧《神农大幽五行》二十七卷ぁ端氖蔽逍芯范恧《猛子闾昭》二十五卷ぁ兑跹粑逍惺绷睢肥啪恧《堪舆金匮》十四卷ぁ段癯勺釉忠煊Α肥木恧《十二典灾异应》十二卷ぁ吨勇稍钟Α范恧《钟律丛辰日苑》二十二卷ぁ吨勇上ⅰ范啪恧《黄钟》七卷ぁ短煲弧妨恧《泰一》二十九卷ぁ缎痰隆菲呔恧《风鼓六甲》二十四卷ぁ斗绾蠊滦椤范恧《六合随典》二十五卷ぁ蹲皇瘛范寰恧《羡门式法》二十卷ぁ断勖攀健范恧《文解六甲》十八卷ぁ段慕舛怂蕖范司恧《五音奇胲用兵》二十三卷ぁ段逡羝骐苄痰隆范痪恧《五音定名》十五卷び椅逍腥患遥傥迨怼N逍姓撸宄V唐病！妒椤吩疲骸俺跻蝗瘴逍校味招哂梦迨隆！毖越梦迨乱运澄逍幸病C病⒀浴⑹印⑻⑺夹氖В逍兄蚵遥逍侵渥鳎猿鲇诼衫治徽咭病F浞ㄒ嗥鹞宓轮帐迹破浼蛭薏恢痢6∈乙虼艘晕锥杏谑溃韵嗦摇

《龟书》五十二卷ぁ断墓辍范恧《南龟书》二十八卷ぁ毒薰辍啡恧《杂龟》十六卷ぁ遁槭椤范司恧《周易》三十八卷ぁ吨芤酌魈谩范恧《周易随曲射匿》五十卷ぁ洞篌哐芤住范司恧《大次杂易》三十卷ぁ妒笮虿坊啤范寰恧《於陵钦易吉凶》二十三卷ぁ度瘟家灼臁菲呤痪恧《易卦》八具び逸楣晔寮遥陌僖痪怼］楣暾撸ト酥靡病！妒椤吩唬骸叭暝蛴写笠桑奔安敷摺！薄兑住吩唬骸岸ㄌ煜轮祝商煜轮畞悂愓撸朴谳楣辍！薄笆枪示咏形玻行幸玻恃啥匝裕涫苊踩缦颍抻性督纳睿熘次铩7翘煜轮辆涫肽苡胗诖耍　奔爸了ナ溃庥谄虢洌Ψ巢敷撸衩鞑挥Α9鼠咪虏桓妫兑住芬晕桑还暄岵桓妫妒芬晕獭

《黄帝长柳占梦》十一卷ぁ陡实鲁ち济巍范恧《武禁相衣器》十四卷ぁ短缍诱肌肥恧《祯祥变怪》二十一卷ぁ度斯砭锪蟊涔帧范痪恧《变怪诰咎》十三卷ぁ吨床幌檑拦砦铩钒司恧《请官除祥》十九卷ぁ鹅胩煳摹肥司恧《请祷致福》十九卷ぁ肚胗曛褂辍范恧《泰壹杂子候岁》二十二卷ぁ蹲痈釉幼雍蛩辍范恧《五法积贮宝藏》二十三卷ぁ渡衽┙烫锵嗤粮帧肥木恧《昭明子钓种生鱼鳖》八卷ぁ吨质麝肮嗖稀肥恧右杂占十八家，三百一十三卷。杂占者，纪百事之象，候善恶之征。《易》曰：“占事知来。”众占非一，而梦为大，故周有其官。而《诗》载熊罴虺蛇众鱼旒旖之梦，著明大人之占，以考吉凶，盖参卜筮。《春秋》之说也，曰：“人之所忌，其气炎以取之，由人兴也。人失常则饫兴，人无衅焉，不自作。”故曰：“德胜不祥，义厌不惠。”桑谷共生，太戊以兴；雊雉登鼎，武丁为宗。然惑者不稽诸躬，而忌之见，是以《诗》刺“召彼故老，讯之占梦”，伤其舍本而忧末，不能胜凶咎也。

《山海经》十三篇ぁ豆菲呔恧《宫宅地形》二十卷ぁ断嗳恕范木恧《相宝剑刀》二十卷ぁ断嗔蟆啡司恧右形法六家，百二十二卷。形法者，大举九州之势，以立城郭室舍，形人及六畜骨法之度数、器物之形容，以求其声气贵贱吉凶。犹律有长短而各征其声，非有鬼神，数自然也。然形与气相首尾，亦有有其形而无其气，有其气而无其形，此精微之独异也。

凡数术百九十家，二千五百二十八卷。

数术者，皆明堂羲和史卜之职也。史官之废久矣，其书既不能具，虽有其书而无其人。《易》曰：“苟非其人，道不虚行。”春秋时鲁有梓慎，郑有裨灶，晋有卜偃，宋有子韦；六国时楚有甘公，魏有石申夫。汉有唐都，庶得粗觕。盖有因而成易，无因而成难，故因旧书以序数术为六种。

《黄帝内经》十八卷ぁ锻饩啡呔恧《扁鹊内经》九卷ぁ锻饩肥恧《白氏内经》三十八卷ぁ锻饩啡恧《旁篇》二十五卷び乙骄呒遥僖皇怼R骄撸搜鼍绻撬枰跹舯砝铮云鸢俨≈荆郎帧6枚润鹗阑鹚靼僖┢牒椭恕V疗胫拢檀仁√晕锵嗍梗蛔菊呤Ю恚杂纾陨馈

《五藏六府瘅十二病方》三十卷ぁ段宀亓奘》健匪氖恧《五藏六府瘅十二病方》四十卷ぁ斗绾仁》健范恧《泰始黄帝扁鹊俞拊方》二十三卷ぁ段宀厣酥惺徊》健啡痪恧《客疾五藏狂颠病方》十七卷ぁ督鸫疮S瘛方》三十卷ぁ陡救擞ざ健肥啪恧《汤液经法》三十二卷ぁ渡衽┗频凼辰菲呔恧右经方十一家，二百七十四卷。经方者，本草石之寒温，量疾病之浅深，假药味之滋，因气感之宜，辩五苦六辛，致水火之齐，以通闭解结，反之于平。及失其宜者，以热益热，以寒增寒，精气内伤不见于外，是所独失也。故谚曰：“有病不治，常得中医。”

《容成阴道》二十六卷ぁ段癯勺右醯馈啡恧《尧舜阴道》二十三卷ぁ短琅谈醯馈范恧《天老杂子阴道》二十五卷ぁ短煲灰醯馈范木恧《黄帝三王养阳方》二十卷ぁ度夷诜坑凶臃健肥呔恧右房中八家，百八十六卷。房中者，情性之极，至道之际。是以圣王制外乐以禁内情，而为之节文。《传》曰：“先王之作乐，所以接百事也。”乐而有节，则和平寿考。及迷者弗顾，以生疾而陨性命。

《宓戏杂子道》二十篇ぁ渡鲜ピ幼拥馈范恧《道要杂子》十八卷ぁ痘频墼幼硬揭肥恧《黄帝岐伯按摩》十卷ぁ痘频墼幼又ゾ肥司恧《黄帝杂子十九家方》二十一卷ぁ短┮荚幼邮寮曳健范恧《神农杂子技道》二十三卷ぁ短┮荚幼踊埔薄啡痪恧右神仙十家，二百五卷。神仙者，所以保性命之真，而游求于其外者也。聊以荡意平心，同死生之域，而无怵惕于胸中。然而或者专以为务，则诞欺怪迂之文弥以益多，非圣王之所以教也。孔子曰：“索隐行怪，后世有述焉，吾不为之矣。”

凡方技三十六家，八百六十八卷。

方技者，皆生生之具，王官之一守也。太古有岐伯、俞拊，中世有扁鹊、秦和，盖论病以及国，原诊以知政。汉兴有仓公。今其技术晻昧，故论其书，以序方技为四种。

大凡书，六略三十八种，五百九十六家，万三千二百六十九卷。入三家五十篇，省兵十家。

班固／汉书诸侯王表序

昔周监于二代，三圣制法，立爵五等，封国八百，同姓五十有余。周公、康叔建于鲁、卫，各数百里；太公于齐，亦五侯九伯之地。《诗》载其制曰：“介人惟蕃，大师惟垣，大邦惟屏，大宗惟翰。怀德惟宁，宗子怀城。毋俾城坏，毋独斯畏！”所以亲亲贤贤，褒表功德，关诸盛衰，深根固本，为不可拔者也。故盛则周、邵相其治，致刑错；衰则五伯扶其弱，与共守。自幽、平之后，日以陵夷，至虖阨河、洛之间，分为二周，有逃责之台，被窃铁之言。然天下谓之共主，强大弗之敢倾，历载八百余年。数极德尽，既于王赧，降于庶人，用天年终。号位已绝于天下，尚犹枝叶相持，莫得居其虚位，海内无主，三十余年。秦据势胜之地，骋狙诈之兵，蚕食山东，壹切取胜。因矜其所习，自任私知，姗笑三代，荡灭古法。窃自号为皇帝，而子弟为匹夫，内亡骨肉本根之辅，外亡尺土藩翼之卫，陈、吴奋其白梃，刘、项随而毙之。故曰：周过其历，秦不及期，国势然也。以上周、秦封建

汉兴之初，海内新定，同姓寡少。惩戒亡秦孤立之败，于是剖裂疆土，立二等之爵，功臣侯者百有余邑；尊王子弟，大启九国。自雁门以东，尽辽阳，为燕、代；常山以南，太行左转，度河、济，渐于海，为齐、赵；谷、泗以往，奄有龟、蒙，为梁、楚；东带江、湖，薄会稽，为荆、吴；北界淮濒，略庐、衡，为淮南；波汉之阳，亘九嶷，为长沙。诸侯比境，周匝三垂，外接胡越。天子自有三河、东郡、颍川、南阳，自江陵以西至巴蜀，北自云中至陇西，与京师内史凡十五郡，公主列侯颇邑其中。而藩国大者，夸州兼郡，连城数十，宫室百官同制京师，可谓挢枉过其正矣。虽然，高祖创业，日不暇给，孝惠享国又浅，高后女主摄位，而海内晏如，亡狂狡之忧。卒折诸吕之难，成太宗之业者，亦赖之于诸侯也。以上汉初分封之大

然诸侯原本以大末，流滥以致溢，小者淫荒越法，大者暌孤横逆，以害身丧国。故文帝采贾生之议，分齐、赵；景帝用晁错之计，削吴、楚；武帝施主父之册，下推恩之令，使诸侯王得分户邑以封子弟，不行黜陟而藩国自析。自此以来，齐分为七，赵分为六，梁分为五，淮南分为三。皇子始立者，大国不过十余城。长沙、燕、代，虽有旧名，皆亡南北边矣。景遭七国之难，抑损诸侯，减黜其官。武有衡山、淮南之谋，作左官之律，设附益之法，诸侯惟得衣食税租，不与政事。以上诸侯渐以削弱

至于哀、平之际，皆继体苗裔，亲属疏远，生于帷墙之中，不为士民所尊，势与富室亡异。而本朝短世，国统三绝。是故王莽知汉中外殚微，本末俱弱。亡所忌惮，生其奸心，因母后之权，假伊、周之称，颛作威福庙堂之上，不降阶序而运天下。诈谋既成，遂据南面之尊，分遣五威之吏，驰传天下，班行符命。汉诸侯王厥角稽首，奉上玺韨，惟恐在后；或乃称美颂德，以求容媚，岂不哀哉！是以究其终始强弱之变，明监戒焉。以上汉末宗藩之衰

班固／汉书货殖传序

昔先王之制，自天子公侯卿大夫士，至于皂隶抱关击柝者，其爵禄奉养宫室车服棺椁祭祀死生之制，各有差品，小不得僭大，贱不得逾贵。夫然，故上下序而民志定。于是辩其土地川泽丘陵衍沃原隰之宜，教民种树畜养五谷六畜，及至鱼鳖鸟兽，藿蒲材干器械之资，所以养生送终之具，靡不皆育。育之以时，而用之有节：草木未落，斧斤不入于山林；豺獭未祭，置网不布于野泽；鹰隼未击，赠弋不施于篌隧。既顺时而取物，然犹山不槎蘖，泽不伐夭，蝝鱼麛卵，咸有常禁。所以顺时宣气，蕃阜庶物，蓄足功用，如此之备也。然后四民因其土宜，各任智力，夙兴夜寐，以治其业。相与通功易事，交利而俱赡，非有征发期会，而远近咸足。故《易》曰：“后以财成辅相天地之宜，以左右民。”“备物致用，立成器以为天下利，莫大乎圣人。”此之谓也。《管子》云：古之四民，不得杂处。士相与言仁谊于闲宴，工相与议技巧于官府，商相与语财利于市井，农相与谋稼穑于田野，朝夕从事，不见异物而迁焉。故其父兄之教，不肃而成；子弟之学，不劳而能。各安其居而乐其业，甘其食而美其服，虽见奇丽纷华，非其所习，辟犹戎翟之与于越，不相入矣。是以欲寡而事节，财足而不争。于是在民上者，道之以德，齐之以礼。故民有耻而且敬，贵谊而贱利。此三代之所以直道而行，不严而治之大略也。以上前世寡欲足财，民无争心

及周室衰，礼法堕，诸侯刻桷丹楹，大夫山节藻税，八佾舞于庭，《雍》彻于堂。其流至于士庶人，莫不离制而弃本，稼穑之民少，商旅之民多，谷不足而货有余。陵夷至乎桓、文之后，礼谊大坏，上下相冒，国异政，家殊俗，耆欲不制，僭差亡极。于是商通难得之货，工作亡用之器，士设反道之行，以追时好而取世资。伪民背实而要名，奸夫犯害而求利。篡弑取国者为王公，圉夺成家者为雄桀。礼谊不足以拘君子，刑戮不足以威小人。富者木土被文锦，犬马余肉粟；而贫者裋褐不完，含菽饮水。其为编户齐民，同列而以财力相君，虽为仆虏，犹亡愠色。故夫饰变诈为奸轨者，自足乎一世之间；守道循理者，不免于饥寒之患。其教自上兴，由法度之无限也。故列其行事，以传世变云。以上后世上下尚利，法度无限

班固／汉书西域传赞

赞曰：孝武之世，图制匈奴，患其兼从西国，结党南羌，乃表河西，列四郡，开玉门，通西域，以断匈奴右臂，隔绝南羌、月氏。单于失援，由是远遁，而幕南无王庭。

遭值文、景玄默，养民五世，天下殷富，财力有余，士马强盛。故能睹犀布、玳瑁，则建珠崖七郡；感枸酱、竹杖，则开牂柯、越巂；闻天马、蒲陶，则通大宛、安息。自是之后，明珠、文甲、通犀、翠羽之珍，盈于后宫；蒲梢、龙文、鱼目、汗血之马，充于黄门；巨象、师子、猛犬、大雀之群，食于外囿。殊方异物，四面而至。于是广开上林，穿昆明池，营千门万户之宫，立神明、通天之台，兴造甲乙之帐，落以随珠、和璧。天子负黼依，袭翠被，冯玉几而处其中。设酒池肉林以飨四夷之客，作《巴俞》、都卢、海中《砀极》、漫衍鱼龙角抵之戏，以观视之。及赂遗赠送，万里相奉，师旅之费，不可胜计。至于用度不足，乃榷酒酤，管盐铁，铸白金，造皮币，算至车船，租及六畜。民力屈，财用竭，因之以凶年，寇盗并起，道路不通。直指之使始出，衣绣杖斧，断斩于郡国，然后胜之。是以末年遂弃轮台之地，而下哀痛之诏，岂非仁圣之所悔哉！

且通西域，近有龙堆，远则葱岭，身热、头痛、县度之阨，淮南、杜钦、扬雄之论，皆以为此天地所以界别区域，绝外内也。《书》曰：“西戎即序。”禹既就而序之，非上威服致其贡物也。

西域诸国，各有君长，兵众分弱，无所统一，虽属匈奴，不相亲附。匈奴能得其马畜旃罽，而不能统率与之进退。与汉隔绝道里又远，得之不为益，弃之不为损，盛德在我，无取于彼。故自建武以来，西域思汉威德，咸乐内属。唯其小邑鄯善、车师，界迫匈奴，尚为所拘。而其大国莎车、于阗之属，数遣使置质于汉，愿请属都护。圣上远览古今，因时之宜，羁縻不绝，辞而未许。虽大禹之序西戎，周公之让白雉，太宗之却走马，义兼之矣，亦何以尚兹！

班固／汉书叙传

班氏之先，与楚同姓，令尹子文之后也。子文初生，弃于瞢中，而虎乳之。楚人谓乳“谷”，谓虎“於”，故名谷於，字子文。楚人谓虎“班”，其子以为号。秦之灭楚，迁晋、代之间，因氏焉。始皇之末，班壹避地于楼烦，致马牛羊数千群。值汉初定，与民无禁，当孝惠、高后时，以财雄边，出入弋猎，旌旗鼓吹。年百余岁，以寿终，故北方多以“壹”为字者。壹生孺。孺为任侠，州郡歌之。孺生长，官至上谷守。长生回，以茂材为长子令。回生况，举孝廉为郎，积功劳，至上河农都尉，大司农奏课连最，入为左曹越骑校尉。成帝之初，女为健仔，致仕就第，资累千金，徙昌陵。昌陵后罢，大臣名家皆占数于长安。以上子文至况

况生三子：伯、斿、稚。伯少受《诗》于师丹。大将军王凤荐伯宜劝学，召见宴昵殿，容貌甚丽，诵说有法，拜为中常侍。时上方乡学，郑宽中、张禹，朝夕入说《尚书》、《论语》于金华殿中，诏伯受焉。既通大义，又讲异同于许商，迁奉车都尉。数年，金华之业绝，出与王、许子弟为群，在于绮襦纨绔之间，非其好也。家本北边，志节慷慨，数求使匈奴。河平中，单于来朝，上使伯持节迎于塞下。会定襄大姓石、李群辈报怨，杀追捕吏，伯上状，因自请愿试守期月。上遣侍中中郎将王舜，驰传代伯护单于，并奉玺书印绶，即拜伯为定襄太守。定襄闻伯素贵，年少，自请治剧，畏其下车作威，吏民竦息。伯至，请问耆老父祖故人有旧恩者，迎延满堂，日为供具，执子孙礼，郡中益弛。诸所宾礼，皆名豪，怀恩醉酒，共谏伯宜颇摄录盗贼，具言本谋亡匿处。伯曰：“是所望于父师矣。”乃召属县长吏，选精进掾史，分部收捕。及它隐伏，旬日尽得。郡中震栗，咸称神明。岁余，上征伯。伯上书愿过故郡上父祖冢。有诏，太守都尉以下会。因召宗族，各以亲疏加恩，施散数百金。北州以为荣，长老纪焉。道病中风，既至，以侍中光禄大夫养病，赏赐甚厚，数年未能起。会许皇后废，班健仔供养东宫，进侍者李平为健仔，而赵飞燕为皇后，伯遂称笃。久之，上出过临候伯，伯惶恐，起视事。自大将军薨后，富平、定陵侯张放、淳于长等始爱幸。出为微行，行则同舆执辔。入侍禁中，设宴饮之会，及赵、李诸侍中，皆引满举白，谈笑大噱。时乘舆幄坐张画屏风，画纣醉踞妲己作长夜之乐。上以伯新起，数目礼之，因顾指画而问伯：“纣为无道，至于是乎？”伯对曰：“《书》云：‘乃用妇人之言。’何有踞肆于朝！所谓众恶归之，不如是之甚者也。”上曰：“苟不若此，此图何戒？”伯曰：“沉湎于酒’，微子所以告去也；‘式号大’，《大雅》所以流连也。《诗》、《书》淫乱之戒，其原皆在于酒。”上乃喟然叹曰：“吾久不见班生，今日复闻谠言！”放等不怿，稍自引起更衣，因罢出。时长信庭林表适使来，闻见之。后上朝东宫，太后泣曰：“帝间颜色瘦黑，班侍中本大将军所举，宜宠异之；益求其比，以辅圣德，宜遣富平侯且就国。”上曰：“诺。”车骑将军王音闻之，以风丞相御史，奏富平侯罪过，上乃出放为边都尉。后复征人。太后与上书曰：“前所道尚未效，富平侯反复来，其能默虖？”上谢曰：“请今奉诏。”是时许商为少府，师丹为光禄勋。上于是引商、丹人为光禄大夫，伯迁水衡都尉，与两师并侍中，皆秩中二千石。每朝东宫，常从。及有大政，俱使谕指于公卿。上亦稍厌游宴，复修经书之业，太后甚悦。丞相方进复奏，富平侯竞就国。会伯病卒，年三十八，朝廷愍惜焉。

斿博学有俊材。左将军师丹举贤良方正，以对策为议郎，迁谏大夫右曹中郎将，与刘向校秘书。每奏事，斿以选受诏，进读群书。上器其能，赐以秘书之副。时书不布，自东平思王以叔父求《太史公》、诸子书，大将军白不许。语在《东平王传》。斿亦早卒，有子曰嗣，显名当世。

稚少为黄门郎中常侍，方直自守。成帝季年，立定陶王为太子，数遣中盾请问近臣，稚独不敢答。哀帝即位，出稚为西河属国都尉，迁广平相。王莽少与稚兄弟同列友善，兄事斿而弟畜稚。斿之卒也，修缌麻，赙甚厚。平帝即位，太后临朝，莽秉政。方欲文致太平，使使者分行风俗，采颂声，而稚无所上。琅邪太守公孙闳言灾害于公府，大司空甄丰遣属驰至两郡，讽吏民，而劾闳空造不祥，稚绝嘉应，嫉害圣政，皆不道。太后曰：“不宣德美，宜与言灾害者异罚。且后宫贤家，我所哀也。”闳独下狱诛。稚惧，上书陈恩谢罪，愿归相印，入补延陵园郎，太后许焉，故食禄终身。由是班氏不显莽朝，亦不罹咎。以上伯、斿、稚

初，成帝性宽，进入直言，是以王音、翟方进等绳法举过，而刘向、杜邺、王章、朱云之徒肆意犯上。故自帝师安昌侯，诸舅大将军兄弟及公卿大夫、后宫外属史、许之家有贵宠者，莫不被文伤诋。唯谷永尝言：“建始、河平之际，许、班之贵，倾动前朝，熏灼四方，赏赐无量，空虚内臧，女宠至极，不可尚矣！今之后起，天所不飨，什倍于前！”永指以驳讥赵、李，亦无间云。稚生彪，彪字叔皮。幼与从兄嗣共游学，家有赐书，内足于财，好古之士自远方至，父党扬子云以下莫不造门。嗣虽修儒学，然贵老、严之术。桓生欲借其书，嗣报曰：“若夫严子者，绝圣弃智，修生保真，清虚澹泊，归之自然，独师友造化，而不为世俗所役者也。渔钓于一壑，则万物不奸其志；栖迟于一丘，则天下不易其乐。不酳圣人之罔，不嗅骄君之饵，荡然肆志，谈者不得而名焉，故可贵也。今吾子已贯仁谊之羁绊，系名声之韁锁，伏周、孔之轨躅，驰颜、闵之极挚，既系挛于世教矣，何用大道为自眩曜？昔有学步于邯郸者，曾未得其髣髴，又复失其故步，遂匍匐而归耳。恐似此类，故不进。”嗣之行己持论如此。以上嗣

叔皮唯圣人之道然后尽心焉。年二十，遭王莽败，世祖即位于冀州。时隗嚣据垄拥众，招辑英俊，而公孙述称帝于蜀、汉，天下云扰，大者连州郡，小者据县邑。嚣问彪曰：“往者周亡，战国并争，天下分裂，数世然后乃定，其抑者从横之事复起于今乎？将承运迭兴，在于一人也，愿先生论之。”对曰：“周之废兴与汉异。昔周立爵五等，诸侯从政，本根既微，枝叶强大。故其末流有从横之事，其势然也。汉家承秦之制，并立郡县，主有专己之威，臣无百年之柄。至于成帝，假借外家，哀、平短祚，国嗣三绝，危自上起，伤不及下。故王氏之贵倾擅朝廷，能窃号位，而不根于民。是以即真之后，天下莫不引领而叹。十余年间，外内骚扰，远近俱发，假号云合，咸称刘氏，不谋而同辞。方今雄桀带州城者，皆无七国世业之资。《诗》云：“皇矣上帝，临下有赫，鉴观四方，求民之莫。”今民皆讴吟思汉，乡仰刘氏，已可知矣。”嚣曰：“先生言周、汉之势可也，至于但见愚民习识刘氏姓号之故，而谓汉家复兴，疏矣！昔秦失其鹿，刘季逐而掎之，时民复知汉虖？”既感嚣言，又愍狂狡之不息，乃著《王命论》，以救时难。知隗嚣终不寤，乃避地于河西。河西大将军窦融，嘉其美德，访问焉。举茂材，为徐令，以病去官。后数应三公之召。仕不为禄，所如不合；学不为人，博而不俗；言不为华，述而不作。以上彪

有子曰固，弱冠而孤，作《幽通》之赋，以致命遂志。永平中为郎，典校秘书，专笃志于博学，以著述为业。或讥以无功，又感东方朔、扬雄自谕，以不遭苏、张、范、蔡之时，曾不折之以正道，明君子之所守，故聊复应焉。固以为唐、虞三代，《诗》、《书》所及，世有典籍，故虽尧、舜之盛，必有典谟之篇，然后扬名于后世，冠德于百王，故曰：“巍巍乎其有成功，焕乎其有文章也！”汉绍尧运，以建帝业，至于六世，史臣乃追述功德，私作本纪，编于百王之末，厕于秦、项之列。太初以后，阙而不录。故探纂前记，缀辑所闻，以述《汉书》。起于高祖，终于孝平王莽之诛，十有二世，二百三十年。综其行事，旁贯五经，上下洽通，为春秋考纪、表、志、传，凡百篇。维申按：此叙中《王命论》一首，抄入论著门；《幽通赋》一首、《答宾戏》一首，入词赋上编；“皇矣汉祖”以下叙述七十条，入词赋下编。皆遵文正公原抄编订，盖以类相从也。

经史百家杂钞卷九

序跋之属二

刘向／战国策序

周室自文、武始兴，崇道德，隆礼义。设辟雍泮宫庠序之教，陈礼乐弦歌移风之化，叙人伦，正夫妇，天下莫不晓然；论孝悌之义，悖笃之行，故仁义之道满乎天下，卒致之刑措四十余年。远方慕义，莫不宾服，雅颂歌咏，以思其德。下及康、昭之后，虽有衰德，其纲纪尚明。及春秋时，已四五百载矣，然其余业遗烈，流而未灭。五伯之起，尊事周室。五伯之后，时君虽无德，人臣辅其君者，若郑之子产、晋之叔向、齐之晏婴，挟君辅政，以并立于中国。犹以义相支持，歌咏以相感，聘觐以相交，期会以相一，盟誓以相救。天子之命，犹有所行；会享之国，犹有所耻。小国得有所依，百姓得有所息。故孔子曰：“能以礼让为国乎，何有！”周之流化，岂不大哉！以上言周以礼让为国

及春秋之后，众贤辅国者既没，而礼义衰矣。孔子虽论《诗》、《书》，定礼、乐，王道粲然分明；以匹夫无势，化之者七十二人而已，皆天下之俊也。时君莫尚之，是以王道遂用不兴。故曰：“非威不立，非势不行。”以上言仲尼之道不行

仲尼既没之后，田氏取齐，六卿分晋。道德大废，上下失序。至秦孝公，捐礼让而贵战争，弃仁义而用诈谲，苟以取强而已矣。夫篡盗之人列为侯王，诈谲之国兴立为强，是以转相放效，后生师之。遂相吞灭，并大兼小，暴师经岁，流血满野。父子不相亲，兄弟不相安，夫妇离散，莫保其命，滑然道德绝矣。晚世益甚：万乘之国七，千乘之国五，敌侔争权，尽为战国，贪饕无耻，竞进无厌，国异政教，各自制断；上无天子，下无方伯，力功争强，胜者为右，兵革不休，诈伪并起。当此之时，虽有道德，不得设施，有谋之强，负阻而恃固，连与交质，重约结誓，以守其国。故孟子、孙卿儒术之士，弃捐于世；而游说权谋之徒，见贵于俗。是以苏秦、张仪、公孙衍、陈轸、代、厉之属，主从横短长之说，左右倾侧：苏秦为从，张仪为横，横则秦帝，从则楚王，所在国重，所去国轻。以上言六国争强

然当此之时，秦国最雄，诸侯方弱。苏秦结之，合六国为一，以傧背秦。秦人恐惧，不敢窥兵于关中，天下不交兵者二十有九年。然秦国势便形利，权谋之士咸先驰之。苏秦始欲横，秦弗用，故东合从。及苏秦死后，张仪连横，诸侯听之，西向事秦。是故始皇因四塞之国，据崤、函之阻，跨陇、蜀之饶，听众人之策，乘六世之烈，以蚕食六国，兼诸侯，并有天下。仗于诈谋之积，终无信笃之诚，无道德之教、仁义之化以缀天下之心，任刑法以为治，信小术以为道。遂燔烧《诗》、《书》，坑杀儒士，上小尧、舜，下邈三王。二世愈甚，惠不下施，情不上达，君臣相疑，骨肉相疏；化道浅薄，纲纪坏败，民不见义，而悬于不宁。抚天下十四岁，天下大溃。诈伪之弊也！其比王德，岂不远哉？孔子曰：“导之以政，齐之以刑，民免而无耻；导之以德，齐之以礼，有耻且格。”夫使天下有所耻，故化可致也。苟以诈伪偷活取容，自上为之，何以率下？秦之败也，不亦宜乎！以上言秦以诈力并天下，而终致败

战国之时，君德浅薄。为之谋策者，不得不因势而为资，据时而为画。故其谋，扶急持倾，为一切之权；虽不可以临教化，兵革救急之势也。皆高才秀士，度时君之所能行，出奇策异智，转危为安，易亡为存，亦可喜，皆可观。以上言战国之士因时而画策

许慎／说文序

叙曰：古者庖牺氏之王天下也，仰则观象于天，俯则观法于地，视鸟兽之文与地之宜，近取诸身，远取诸物，于是始作《易》八卦，以垂宪象。及神农氏，结绳为治而统其事，庶业其繁，饰伪萌生，黄帝之史仓颉，见鸟兽蹄远之迹，知分理之可相别异也，初造书契。“百工以爻，万品以察，盖取诸夬”，“夬扬于王庭”。言文者，宣教明化于王者朝廷，君子所以施禄及下，居德则忌也。

仓颉之初作书，盖依类象形，故谓之“文”。其后形声相益，即谓之“字”。“文”者，物象之本；“字”者，言孳乳而寝多也。著于竹帛谓之“书”，“书”者，如也。以迄五帝三王之世，改易殊体，封于泰山者七十有二代，靡有同焉。

周礼：八岁入小学，保氏教国子，先以六书：一曰指事，指事者，视而可识，察而见意，“上”“下”是也；二曰象形，象形者，画成其物，随体诘诎，“日”“月”是也；三曰形声，形声者，以事为名，取譬相成，“江”“河”是也；四曰会意，会意者，比类合谊，以见指猄，“武”“信”是也；五曰转注，转注者，建类一首，同意相受，“考”“老”是也；六曰假借，假借者，本无其字，依声托事，“令”“长”是也。及宣王太史籀著大篆十五篇，与古文或异。至孔子书六经，左丘明述《春秋传》，皆以古文，厥意可得而说。以上文字之源及古文大篆

其后诸侯力政，不统于王，恶礼乐之害己，而皆去其典籍。分为七国，田畴异亩，军途异轨，律令异法，衣冠异制，言语异声，文字异形。秦始皇帝初兼天下，丞相李斯乃奏同之，罢其不与秦文合者。斯作《仓颉篇》，中车府令赵高作《爰历篇》，大史令胡毋敬作《博学篇》。皆取史籀大篆，或颇省改，所谓小篆者也。是时秦烧灭经书，涤除旧典，大发吏卒，兴戍役，官狱职务繁，初有隶书，以趣约易，而古文由此绝矣。自尔秦书有八体：一曰大篆，二曰小篆，三曰刻符，四曰虫书，五曰摹印，六曰署书，七曰殳书，八曰隶书。以上秦小篆及八体书

汉兴，有草书。尉律：学僮十七已上始试，讽籀书九千字，乃得为史。又以八体试之，郡移太史并课，最者以为尚书史。书或不正，辄举劾之。今虽有尉律，不课，小学不修，莫达其说久矣。孝宣皇帝时，召通《仓颉》读者，张敞从受之。凉州刺史杜业、沛人爰礼、讲学大夫秦近，亦能言之。孝平皇帝时，征礼等百余人，令说文字未央廷中，以礼为小学元士。黄门侍郎扬雄，采以作《训纂篇》，凡《仓颉》以下十四篇，凡五千三百四十字，群书所载，略存之矣。以上西汉

及亡新居摄，使大司空甄丰等校文书之部，自以为应制作，颇改定古文。时有六书：一曰古文，孔子壁中书也；二曰奇字，即古文而异者也；三曰篆书，即小篆，秦始皇帝使下杜人程邈所作也；四曰左书，即秦隶书；五曰缪篆，所以摹印也；六曰鸟虫书，所以书幡信也。以上新室

壁中书者，鲁恭王坏孔子宅，而得《礼记》、《尚书》、《春秋》、《论语》、《孝经》。又北平侯张苍献《春秋左氏传》。郡国亦往往于山川得鼎彝，其铭即前代之古文，皆自相似。虽叵复见远流，其详可得略说也。而世人大共非訾，以为好奇者也，故诡更正文，乡壁虚造不可知之书，变乱常行，以耀于世。诸生竞逐说字解经谊，称秦之隶书为仓颉时书云，父子相传，何得改易！乃猥曰“马头人为‘长’”，“人持十为‘斗’”，“‘虫’者，屈中也”。廷尉说律，至以字断法，“苛人受钱”，“苛”之字“止句”也。若此者甚众，皆不合孔氏古文，谬于史籀。俗儒啚夫玩其所习，蔽所希闻，不见通学，未尝睹字例之条，怪旧艺而善野言，以其所知为秘妙，究洞圣人之微旨；又见《仓颉篇》中“幼子承诏”，因曰“古帝之所作也，其辞有神仙之术焉”，其迷误不谕，岂不悖哉！以上世俗非訾壁中古文，不达字例

《书》曰：“予欲观古人之象。”言必遵修旧文其不穿凿。孔子曰：“吾犹及史之阙文，今亡矣夫！”盖非其不知而不问，人用己私，是非无正，巧说芭辞，使天下学者疑。盖文字者，经艺之本，王政之始，前人所以垂后，后人所以识古，故曰：“本立而道生，知天下之至啧而不可乱也。”今叙篆文，合以古籀，博采通人，至于小大，信而有证，稽其说。将以理群类，解谬误，晓学者，达神旨，分别部居，不相杂厕也。万物咸睹，靡不兼载；厥谊不昭，爰明以谕。其称《易》，孟氏；《书》，孔氏；《诗》，毛氏；《礼》、《周官》、《春秋》、《左氏》、《论语》、《孝经》，皆古文也。其于所不知，盖阙如也。以上述已著书之指，以大、小篆合古籀

五百四十部目后叙

此十四篇，五百四十部也。九千三百五十三文，重文一千一百十三。解说凡十三万三千四百四十一字。其建首也，立一为。方以类聚，物以群分，同条牵属，共理相贯；杂而不越，据形系联，引而申之，以究万原；毕终于亥，知化穷冥。于时大汉，圣德熙明，承天稽唐，敷崇殷中，遐尔被泽，渥衍沛滂，广业甄微，学士知方。探啧索隐，厥谊可传。

粤在永元，困顿之年，孟陬之月，朔日甲申，曾曾小子，祖自炎神，缙云相黄，共承高辛。大岳佐夏，吕叔作藩，俾侯于许，世祚遗灵，自彼徂召，宅此汝濒，窃仰景行，敢涉圣门。其宏如何？节彼南山！欲罢不能，既竭愚才。惜道之味，闻疑载疑；演赞其志，次列微辞。知此者稀，傥昭所尤，庶有达者，理而董之。

召陵万岁里公乘草莽臣冲稽首再拜，上书皇帝陛下：

臣伏见陛下神明圣德，承遵圣业，上考度于天，下流化于民，先天而天不违，后天而奉天时，万国咸宁，神人以和。犹复深惟五经之妙，皆为汉制，博采幽远，穷理尽性，以至于命。

先帝诏侍中骑都尉贾逵修理旧文，殊艺异术，王教一端，苟有

可加于国者，靡不悉集。《易》曰：“穷神知化，德之盛也”，《书》曰：

“人之能有为，使羞其行，而国其昌。”臣父故太尉南阁祭酒，慎本从逵受古学。盖圣人不妄作，皆有依据。今五经之道，昭炳光明，而文字者其本所由生。自周礼、汉律，皆当学六书，贯通其意。恐巧说芑辞，使学者疑，慎博问通人，考之于逵，作《说文解字》。六艺群书之诂，皆训其意；而天地鬼神、山川草木、鸟兽昆虫、杂物奇怪、王制礼仪、世间人事，莫不毕载。凡十五卷，十三万三千四百四十一字。

慎前以诏书校书东观，教小黄门孟生、李喜等。以文字未定，未奏上。今慎已病，遣臣赍诣阙。慎又学《孝经》孔氏古文说。古文《孝经》者，孝昭帝时，鲁国三老所献，建武时给事中议郎卫宏所校。皆口传，官无其说。谨撰具一篇并上。臣冲诚惶诚恐，顿首顿首，死罪死罪，稽首再拜，以闻皇帝陛下。建光元年九月己亥朔二十日戊午上。

召上书者汝南许冲诣左掖门外会令，并赍所上书。十月十九日，中黄门饶喜以诏书赐召陵公乘许冲布四十匹，即日受诏朱雀掖门，敕勿谢。

范晔／后汉书宦者传序

《易》曰：“天垂象，圣人则之。”宦者四星，在皇位之侧，故《周礼》置官亦备其数。阍者守中门之禁，寺人掌女宫之戒。令云：“王之正内者五人。”《月令》：“仲冬，命阉尹审门间，谨房室。”必重闭。《雅》亦有《巷伯》刺谗之篇。然宦人之在王朝者，其来旧矣。将以其体非全气，情志专良，通关中人，易以役养乎？然而后世因之，才任稍广。其能者，则勃貂、管苏有功于楚、晋，景监、缪贤著庸于秦、赵；及其蔽也，则竖刁乱齐，伊戾祸宋。以上宦官原起

汉兴，仍袭秦制，置中常侍官。然亦引用士人，以参其选。皆银珰左貂，给事殿省。及高后称制，乃以张卿为大谒者，出入卧内，受宣诏令。文帝时，有赵谈、北宫伯子，颇见亲幸。至于孝武，亦爱李延年。帝数宴后庭，或潜游离馆，故请奏机事，多以宦人主之。元帝之世，史游为黄门令，勤心纳忠，有所补益。其后弘恭、石显以佞险自进，卒有萧、周之祸，损秽帝德焉。以上前汉

中兴之初，宦官悉用阉人，不复杂调它士。至永平中，始置员数：中常侍四人，小黄门十人。和帝即阼幼弱，而窦宪兄弟专总权威，内外臣僚莫由亲接，所与居者惟阉官而已。故郑众得专谋禁中，终除大憝，遂享分土之封，超登宫卿之位，于是中官始盛焉。自明帝以后，迄乎延平，委用渐大，而其员稍增：中常侍至有十人，小黄门二十人。改以金珰右貂，兼领卿署之职。邓后以女主临政，而万机殷远，朝臣国议，无由参断；帷幄称制，下令不出房闱之间，不得不委用刑人，寄之国命。手握王爵，口含天宪，非复掖庭永巷之职、闺牖房闼之任也。其后孙程定立顺之功，曹腾参建桓之策。续以五侯合谋，梁冀受钺，迹因公正，恩固主心。故中外服从，上下屏气，或称伊、霍之勋，无谢于往载；或谓良、平之画，复兴于当今。虽时有忠公，而竞见排斥。举动回山海，呼吸变霜露。阿旨曲求，则光宠三族；直情忤意，则参夷五宗。汉之纲纪大乱矣！以上后汉宦官事实

若夫高冠长剑、纡朱怀金者，布满宫闱；苴茅分虎、南面臣人者，盖以十数。府署第馆，棋列于都鄙；子弟支附，过半于州国。南金、和宝、冰纨、雾縠之积，盈仞珍藏；嫱媛、侍儿、歌童、舞女之玩，充备绮室；狗马饰雕文，土木被缇绣。皆剥割萌黎，竞恣奢欲。构害明贤，专树党类。其有更相援引，希附权强者，皆腐身熏子，以自炫达。同敝相济，故其徒有繁，败国蠹政之事，不敢单书。所以海内嗟毒，志士穷栖，寇剧缘间，摇乱区夏。虽忠良怀愤，时或奋发，而言出祸从，旋见孥戮。因复大考钩党，转相诬染，凡称善士，莫不离被灾毒。窦武、何进，位崇戚近，乘九服之嚣怨，协群英之势力，而以疑留不断，至于殄败，斯亦运之极乎！虽袁绍龚行，芟夷无余，然以暴易乱，亦何云及！自曹腾说梁冀，竟立昏弱，魏武因之，遂迁龟鼎。所谓“君以此始，必以此终”，信乎其然矣！以上宦官灾毒

韩愈／张中丞传后序

元和二年四月十三日夜，愈与吴郡张籍阅家中旧书，得李翰所为《张巡传》。翰以文章自名，为此传颇详密。然尚恨有阙者：不为许远立传，又不载雷万春事首尾。

远虽材若不及巡者，开门纳巡，位本在巡上，授之柄而处其下，无所疑忌，竟与巡俱守死，成功名。城陷而虏，与巡死先后异耳。两家子弟材智下，不能通知二父志，以为巡死而远就虏，疑畏死而辞服于贼。远诚畏死，何苦守尺寸之地，食其所爱之肉，以与贼抗而不降乎？当其围守时，外无蚍蜉蚁子之援，所欲忠者，国与主耳。而贼语以“国亡主灭”，远见救援不至，而贼来益众，必以其言为信。外无待而犹死守，人相食且尽，虽愚人亦能数日而知死处矣！远之不畏死亦明矣！乌有城坏其徒俱死独蒙愧耻求活？虽至愚者不忍为，呜呼！而谓远之贤而为之邪？

说者又谓远与巡分城而守，城之陷，自远所分始，以此诟远。此又与儿童之见无异！人之将死，其藏腑必有先受其病者。引绳而绝之，其绝必有处。观者见其然，从而尤之，其亦不达于理矣。小人之好议论，不乐成人之美如是哉！以上辨许远事

如巡、远之所成就，如此卓卓，犹不得免，其他则又何说？当二公之初守也，宁能知人之卒不救弃城而逆遁？苟此不能守，虽避之他处，何益？及其无救而且穷也，将其创残饿羸之余，虽欲去，必不达。二公之贤，其讲之精矣。守一城捍天下，以千百就尽之卒，战百万日滋之师，蔽遮江、淮，沮遏其势，天下之不亡，其谁之功也？当是时，弃城而图存者，不可一二数；擅强兵坐而观者，相环也。不追议此，而责二公以死守，亦见其自比于逆乱，设淫辞而助之攻也。愈尝从事于汴、徐二州，屡道于两府间，亲祭于其所谓双庙者，其老人往往说巡、远时事云。以上并叹巡、远事

南霁云之乞救于贺兰也，贺兰嫉巡、远之声威功绩出己上，不肯出师救；爱霁云之勇且壮，不听其语，强留之。具食与乐，延霁云坐，霁云慷慨语曰：“云来时，睢阳之人不食月余日矣。云虽欲独食，义不忍！虽食，且不下咽！”因拔所佩刀，断一指，血淋漓，以示贺兰。一座大惊，皆感激，为云泣下。云知贺兰终无为云出师意，即驰去。将出城，抽矢射佛寺浮图，矢著其上砖半箭，曰：“吾归破贼，必灭贺兰！此矢所以志也。”愈贞元中过泗州，船上人犹指以相语。城陷，贼以刃胁降巡，巡不屈，即牵去将斩之。又降霁云，云未应。巡呼云曰：“南八，男儿死耳，不可为不义屈！”云笑曰：“欲将以有为也；公有言，云敢不死！”即不屈。以上南霁云事

张籍曰：“有于嵩者，少依于巡。及巡起事，嵩常在围中。籍大历中于和州乌江县见嵩，嵩时年六十余矣。以巡初尝得临涣县尉，好学无所不读。籍时尚小，粗问巡、远事，不能细也。”云巡长七尺余，须髯若神。尝见嵩读《汉书》，谓嵩曰：“何为久读此？”嵩曰：“未熟也。”巡曰：“吾于书，读不过三遍，终身不忘也。”因诵嵩所读书，尽卷不错一字。嵩惊，以为巡偶熟此卷，因乱抽他帙以试，无不尽然。嵩又取架上诸书，试以问巡，巡应口诵无疑。嵩从巡久，亦不见巡常读书也。为文章，操纸笔立书，未尝起草。初守睢阳时，士卒仅万人，城中居人，户亦且数万。巡因一见，问姓名，其后无不识者。巡怒，须髯辄张。及城陷，贼缚巡等数十人坐，且将戮。巡起旋，其众见巡起，或起或泣。巡曰：“汝勿怖！死，命也。”众泣，不能仰视。巡就戮时，颜色不乱，阳阳如平常。远宽厚长者，貌如其心。与巡同年生，月日后于巡，呼巡为兄，死时年四十九。嵩贞元初死于亳、宋间；或传嵩有田在亳、宋间，武人夺而有之，嵩将诣州讼理，为所杀。嵩无子，张籍云。以上杂述张巡事

韩愈／读仪礼

余尝苦《仪礼》难读，又其行于今者盖寡，沿袭不同，复之无由。考于今，诚无所用之。然文王、周公之法制，粗在于是。孔子曰：“吾从周。”谓其文章之盛也。古书之存者希矣！百氏杂家，尚有可取，况圣人之制度邪？于是掇其大要、奇辞奥旨著于篇，学者可观焉。惜乎！吾不及其时进退揖让于其间。呜呼盛哉！

韩愈／读荀子

始吾读孟轲书，然后知孔子之道尊，圣人之道易行，王易王，伯易伯也。以为孔子之徒没，尊圣人者孟氏而已。晚得扬雄书，益尊信孟氏。因雄书而孟氏益尊，则雄者亦圣人之徒与！圣人之道，不传于世。周之衰，好事者各以其说干时君，纷纷籍籍，相乱六经，与百家之说错杂，然老师大儒犹在。火于秦，黄老于汉，其存而醇者，孟轲氏而止耳，扬雄氏而止耳。

及得荀氏书，于是又知有荀氏者也。考其辞，时若不粹；要其归，与孔子异者鲜矣。抑犹在轲、雄之间乎？孔子删《诗》、《书》，笔削《春秋》，合于道者著之，离于道者黜去之，故《诗》、《书》、《春秋》无疵。余欲削荀氏之不合者，附于圣人之籍，亦孔子之志与？

孟氏醇乎？醇者也。荀与扬，大醇而小疵。

韩愈／赠郑尚书序

岭之南，其州七十。其二十二隶岭南节度府，其四十余分四府，府各置帅。然独岭南节度为大府。大府始至，四府必使其佐启问起居；谢守地，不得，即贺以为礼；岁时必遣贺问，致水土物。大府帅或道过其府，府帅必戎服，左握刀，右属弓矢，帕首祷靴，迎郊。及既至，大府帅先入据馆，帅守屏，若将趋入拜庭之为者。大府与之为让，至一再乃敢改服。以宾主见。适位执爵，皆兴拜，不许乃止。虔若小侯之事大国，有大事，咨而后行。以上体制崇重

隶府之州，离府远者至三千里，悬隔山海，使必数月而后能至。蛮夷悍轻，易怨以变。其南州，皆岸大海，多洲岛。帆风一日踔数千里，漫澜不见踪迹。控御失所，依险阻，结党仇，机毒矢，以待将吏。撞搪呼号，以相和应，蜂屯蚁杂，不可爬梳。好则人，怒则兽。故常薄其征人，简节而疏目，时有所遗漏，不究切之，长养以儿子。至纷不可治，乃草剃而禽猕之，尽根株，痛断乃止。其海外杂国，若耽浮罗、流求、毛人、夷、亶之州，林邑、扶南、真腊、干陀利之属，东南际天地以万数。或时候风潮朝贡，蛮胡贾人，舶交海中。若岭南帅得其人，则一边尽治，不相寇盗贼杀。无风鱼之灾，水旱疠毒之患；外国之货日至，珠香象犀玳瑁奇物，溢于中国，不可胜用。故选帅常重于他镇，非有文武威风、知大体可畏信者，则不幸往往有事。以上地广俗殊难治

长庆三年四月，以工部尚书郑公为刑部尚书，兼御史大夫，往践其任。郑公尝以节镇襄阳，又帅沧景德棣，历河南尹、华州刺史，皆有功德可称道，入朝为金吾将军、散骑常侍、工部侍郎、尚书。家属百人，无数亩之宅，僦屋以居，可谓贵而能贫，为仁者不富之效也。及是命，朝廷莫不悦。将行，公卿大夫士，苟能诗者，咸相率为诗，以美朝政，以慰公南行之思。韵必以“来”字者，所以祝公成政而来归疾也。

韩愈／送李愿归盘谷序

太行之阳有盘谷。盘谷之间，泉甘而土肥，草木丛茂，居民鲜少。或曰：谓其环两山之间，故曰“盘”；或曰：是谷也，宅幽而势阻，隐者之所盘旋。友人李愿居之。愿之言曰：“人之称大丈夫者，我知之矣：利泽施于人，名声昭于时，坐于庙朝，进退百官，而佐天子出令；其在外，则树旗旄，罗弓矢，武夫前呵，从者塞途，供给之人，各执其物，夹道而疾驰；喜有赏，怒有刑，才畯满前，道古今而誉盛德，入耳而不烦；曲眉丰颊，清声而便体，秀外而惠中；飘轻裾，翳长袖，粉白黛绿者，列屋而闲居，妒宠而负恃，争妍而取怜。大丈夫之遇知于天子、用力于当世者之所为也，吾非恶此而逃之，是有命焉，不可幸而致也。

“穷居而闲处，升高而望远，坐茂树以终日，濯清泉以自洁。采于山，美可茹；钓于水，鲜可食。起居无时，惟适之安。与其有誉于前，孰若无毁与其后？与其有乐于身，孰若无忧于其心？车服不维，刀锯不加，理乱不知，黜陟不闻。大丈夫不遇于时者之所为也，我则行之。伺候于公卿之门，奔走于形势之途，足将进而趦趄，口将言而嗫嚅，处秽污而不羞，触刑辟而诛戮，侥幸于万一，老死而后止者，其于为人，贤不肖何如也？”

昌黎韩愈，闻其言而壮之，与之酒而为之歌曰：“盘之中，维子之宫；盘之土，可以稼；盘之泉，可濯可沿；盘之阻，谁争子所？窈而深，廓其有容；缭而曲，如往而复。嗟盘之乐兮，乐且无央！虎豹远迹兮，蛟龙遁藏；鬼神守护兮，呵禁不祥。饮且食兮寿而康，无不足兮奚所望？膏吾车兮秣吾马，从子于盘兮，终吾生以徜徉。”

韩愈／送王秀才埙序

吾尝以为孔子之道，大而能博，门弟子不能遍观而尽识也，故学焉而皆得其性之所近。其后离散，分处诸侯之国，又各以所能授弟子，原远而末益分。盖子夏之学，其后有田子方。子方之后，流而为庄周。故周之书，喜称子方之为人。荀卿之书，语圣人必曰孔子、子弓。子弓之事业不传，惟太史公书弟子传有姓名字，曰臂子弓。子弓受《易》于商瞿。孟轲师子思。子思之学，盖出曾子。自孔子没，群弟子莫不有书；独孟轲氏之传得其宗，故吾少而乐观焉。

太原王埙，示予所为文，好举《孟子》之所道者。与之言，信悦《孟子》，而屡赞其文辞。夫沿河而下，苟不止，虽有迟疾，必至于海；如不得其道也，虽疾不止，终莫幸而至焉。故学者必慎其所道！道于杨、墨、老、庄、佛之学，而欲之圣人之道，犹航断港绝潢，以望至于海也。故求观圣人之道，必自《孟子》始。今埙之所由，既几于知道，如又得其船与楫，知沿而不止。呜呼，其可量也哉？

柳宗元／论语辨二首

或问曰：“儒者称《论语》孔子弟子所记，信乎？”曰：“未然也。孔子弟子，曾参最少，少孔子四十六岁。曾子老而死，是书记曾子之死，则去孔子也远矣。曾子之死，孔子弟子略无存者已。吾意曾子弟子之为之也。何也？且是书载弟子必以字，独曾子有子，不然，由是言之，弟子之号之也。”“然则有子何以称子？”曰：“孔子之殁也，诸弟子以有若为似夫子，立而师之；其后不能对诸子之问，乃叱避而退，则固尝有师之号矣。今所记曾子独最后死，余是以知之。盖乐正子春、子思之徒与为之尔。或曰：仲尼弟子尝杂记其言，然而卒成其书者，曾氏之徒也。”

尧曰：“咨尔舜，天之历数在尔躬，四海困穷，天禄永终”；舜亦以命禹：“余小子履，敢用玄牡，敢昭告于皇天后土，有罪不敢赦。万方有罪，罪在朕躬；朕躬有罪，无以尔万方。”或问之曰：“《论语》，书记问对之辞耳，今卒篇之首，章然有是，何也？”柳先生曰：“《论语》之大，莫大乎是也。是乃孔子常常讽道之辞云尔。彼孔子者，覆生人之器也。上焉尧、舜之不遭，而禅不及己；下之无汤、武之势，而己不得为天吏。生人无以泽其德，日视闻其劳死怨呼，而己之德涸焉无所依而施，故于常常讽道云尔而止也。此圣人之大志也，无容问对于其间。弟子或知之，或疑之不能明，相与传之，故于其为书也，卒篇之首，严而立之。”

柳宗元／辨列子

刘向古称博极群书，然其录《列子》，独曰“郑穆公时人”。穆公在孔子前几百岁，《列子》书言郑国，皆云子产、邓析，不知向何以言之如此？《史记》郑公三十四年，楚悼王四年围郑，郑杀其相驷子阳。子阳正与列子同时，是岁周安王四年，秦惠王、韩烈侯、赵武侯二年，魏文侯二十七年，燕釐公五年，齐康公七年，宋悼公六年，鲁穆公十年。不知向言鲁穆公时，遂误为郑耶？不然，何乖错至如是？其后张湛徒知怪《列子》书言穆公后事，亦不能推知其时。然其事亦多增窜，非其实。要之，庄周为放依其辞，其称夏棘、狙公、纪渻子、季咸等，皆出《列子》，不可尽纪。虽不概于孔子道，然其虚泊寥阔，居乱世，远于利，祸不得逮于身，而其心不穷，《易》之“遁世无闷”者，其近是与？余故取焉。其文辞类《庄子》，而尤质厚，少伪作，好文者可废邪？其《杨朱》、《力命》，疑其杨子书；其言魏牟、孔穿，皆出列子后，不可信。然观其辞，亦足通知古之多异术也。读焉者，慎取之而已矣。

柳宗元／辨文子

《文子》书十二篇，其传曰老子弟子，其辞时若有可取，其旨意皆本《老子》，然考其书，盖驳书也。其浑而类者少，窃取他书以合之者多：凡孟、子辈数家，皆见剽窃，峣然而出其类，其义绪文辞，叉牙相抵而不合。不知人之增益之与？或者众为聚敛以成其书与？然观其往往有可立者，意颇惜之，悯其为之也劳。今刊去谬恶乱杂者，取其似是者，又颇为发其意藏于家。

柳宗元／辨鬼谷子

元冀好读古书，然甚贤《鬼谷子》，为其《指要》几千言。鬼谷子要为无取。汉时刘向、班固录书，无《鬼谷子》，《鬼谷子》后出。而险戾峭薄，恐其妄言乱世难信，学者宜其不道；而世之言纵横者，时葆其书。尤者，晚乃益出“七术”，怪谬异甚，不可考校。其言益奇，而道益狭，使人狙狂失守，而易于陷坠。幸矣，人之葆之者少！今元子又文之以《指要》，呜呼，其为好术也过矣！

柳宗元／辨晏子春秋

司马迁读《晏子春秋》，高之，而莫知其所以为书。或曰：晏子为之，而人接焉；或曰：晏子之后为之。皆非也！吾疑其墨子之徒有齐人者为之。墨好险，晏子以俭名于世，故墨子之徒尊著其事，以增高为己术者；且其旨多尚同、兼爱、非乐、节用、非厚葬久丧者，是皆出《墨子》；又非孔子，好言鬼事，非儒明鬼，又出《墨子》。其言问枣及古冶子等，尤怪诞。又往往言墨子闻其道而称之，此甚显白者。自刘向、歆，班彪、固父子，皆录之儒家中，甚矣，数子之不详也！盖非齐人不能具其事，非墨子之徒则其言不若是。后之录诸子书者，宜列之墨家。非晏子为墨子也，为是书者，墨子之道也。

柳宗元／辨鹖冠子

余读贾谊《赋》，嘉其辞，而学者为以尽出《鹖冠子》。余往来京师，求《鹖冠子》，无所见。至长沙，始得其书，读之，尽鄙浅言也。唯谊所用为美，余无可者。吾意好异者伪为其书，反用《赋》以文饰之，非谊有所取之，决也！太史公《伯夷列传》称贾子曰：“贪夫殉财，烈士徇名，夸者死权。”不称《鹖冠子》。迁号为博极群书，假令当时有其书，迁岂不见耶？假令真有《鹖冠子》书，亦必不取《赋》以充入之者，何以知其然耶？曰：不类。

欧阳修／唐书艺文志序

自六经焚于秦而复出于汉，其师传之道中绝，而简编脱乱讹缺，学者莫得其本真，于是诸儒章句之学兴焉。其后传、注、笺、解、义疏之流，转相讲述，而圣道粗明。然其为说，固已不胜其繁矣。以上经

至于上古三皇五帝以来世次，国家兴灭终始，僭窃伪乱，史官备矣。而传记、小说，外暨方言、地理、职官、氏族，皆出于史官之流也。以上史

自孔子在时，方修明圣经，以绌缪异。而老子著书论道德，接乎周衰。战国游谈放荡之士，田骈、慎到、列、庄子之徒，各极其辨。而孟轲、荀卿，始专修孔氏，以折异端。然诸子之论，各成一家，自前世皆存而不绝也。以上子

夫王迹熄而《诗》亡，《离骚》作而文辞之士兴。历代盛衰，文章与时高下。然其变态百出，不可穷极，何其多也！以上集

自汉以来，史官列其名氏篇第，以为六艺九种七略，至唐始分为四类，曰经、史、子、集。而藏书之盛，莫盛于开元。其著录者，五万三千九百一十五卷。而唐之学者自为之书，又二万八千四百六十九卷。呜呼，可谓盛矣！以上唐代艺文

六经之道，简严易直而天人备，故其愈久而益明。其余作者众矣，质之圣人，或离或合。然其精深闳博，各尽其术；而怪奇伟丽，往往震发于其间，此所以使好奇爱博者不能忘也。然凋零磨灭，不可胜数，岂其华文少实、不足以行远与？而俚言俗说，猥有存者，亦其有幸不幸与？今著于篇，有其名而无其书者，十盖五六也，可不惜哉？

欧阳修／五代史伶官传序

呜呼！盛衰之理，虽曰天命，岂非人事哉？原庄宗之所以得天下，与其所以失之者，可以知之矣。

世言晋王之将终也，以三矢赐庄宗，而告之曰：“梁，吾仇也；燕王，吾所立，契丹与吾，约为兄弟，而皆背晋而归梁。此三者，吾遗恨也。与尔三矢，尔其无忘乃父之志！”

庄宗受而藏之于庙。其后用兵，则遣从事以一少牢告庙，请其欠，盛以锦囊，负而前驱，及凯旋而纳之。方其系燕父子以组，函梁君臣之首，入于太庙，还矢先王，而告以成功，其意气之盛，可谓壮哉！以上盛

及仇雠已灭，天下已定，一夫夜呼，乱者四应，苍皇东出，未及见贼而士卒离散，君臣相顾，不知所归，至于誓天断发，泣下沾襟，何其衰也！以上衰

岂得之难而失之易欤？抑本其成败之迹，而皆自于人欤？《书》曰：“满招损，谦受益。”忧劳可以兴国，逸豫可以亡身，自然之理也。故方其盛也，举天下之豪杰莫能与之争；及其衰也，数十伶人困之，而身死国灭，为天下笑。夫祸患常积于忽微，而智勇多困于所溺，岂独伶人也哉？

欧阳修／五代史一行传序

呜呼，五代之乱极矣！传所谓“天地闭、贤人隐”之时欤？当此之时，臣弑其君，子弑其父，而搢绅之士安其禄而立其朝，充然无复廉耻之色者，皆是也。吾以谓自古忠臣义士，多出于乱世，而怪当时可道者何少也，岂果无其人哉？虽曰干戈兴，学校废；而礼义衰，风俗隳坏，至于如此！然自古天下未尝无人也！吾意必有洁身自负之士，嫉世远去而不可见者。以上疑洁身之士远遁

自古贤材，有韫于中而不见于外。或穷居陋巷，委身草莽，虽颜子之行，不遇仲尼而名不彰。况世变多故，而君子道消之时乎？吾又以谓必有负材能，修节义，而沉沦于下泯没而无闻者。以上疑节义之士泯没

求之传记，而乱世崩离，文字残缺，不可复得。然仅得者，四五人而已。处乎山林而群麋鹿，虽不足以为中道；然与其食人之禄，俯首而包羞，孰若无愧于心，放身而自得？吾得二人焉，曰郑遨、张荐明。势利不屈其心，去就不违其义，吾得一人焉，曰石昂。苟利于君，以忠获罪，而何必自明，有至死而不言者？此古之义士也，吾得一人焉，曰程福赞。五代之乱，君不君，臣不臣，父不父，子不子。至于兄弟夫妇，人伦之际，无不大坏，而天理几乎其灭矣。于此之时，能以孝悌自修于一乡而风行于天下者，犹或有之。然其事迹不著，而无可纪次。独其名氏或因见于书者，吾亦不敢没。而其略可录者，吾得一人焉，曰李自伦，作《一行传》。

欧阳修／五代史宦者传序

五代文章陋矣。而史官之职，废于丧乱；传记小说，多失其传。故其事迹，终始不完，而杂以讹缪。至于英豪奋起，战争胜败，国家兴废之际，岂无谋臣之略、辩士之谈？而文字不足以发之，遂使泯然无传于后世。然独张承业事卓卓在人耳目，至今故老犹能道之。其论议可谓伟然欤？殆非宦者之言也。以上叹张承业之贤

自古宦者乱人之国，其源深于女祸。女，色而已；宦者之害非一端也。盖其用事也，近而习；其为心也，专而忍。能以小善中人之意，小信固人之心，使人主必信而亲之。待其已信，然后惧以祸福而把持之。虽有忠臣硕士列于朝廷，而人主以为去己疏远，不若起居饮食前后左右之亲为可恃也。故前后左右者日益亲，则忠臣硕士日益疏，而人主之势日益孤。势孤则惧祸之心日益切，而把持者日益牢。安危出其喜怒，祸患伏于帷闼。则向之所谓可恃者，乃所以为患也。患已深而觉之，欲与疏远之臣，图左右之亲近，缓之则养祸而益深，急之则挟人主以为质。虽有圣智，不能与谋，谋之而不可为，为之而不可成。至其甚，则俱伤而两败。故其大者亡国，其次亡身，而使奸豪得借以为资而起。至抉其种类，尽杀以快天下之心而后已。此前史所载宦者之祸常如此者，非一世也。

夫为人主者，非欲养祸于内，而疏忠臣硕士于外，盖其渐积而势使之然也。夫女色之惑，不幸而不悟，则祸斯及矣；使其一悟，摔而去之可也。宦者之为祸，虽欲悔悟，而势有不得而去也。唐昭宗之事是已。故曰“深于女祸”者，谓此也，可不戒哉！以上泛论宦官之祸，而归结于唐昭宗

昭宗信狎宦者，由是有东宫之幽。既出，而与崔胤图之。胤为宰相，顾力不足为，乃召兵于梁。梁兵且至，而宦者挟天子走之岐，梁兵围之三年。昭宗既出，而唐亡矣。初，昭宗之出也，梁王悉诛唐宦者第五可范等七百余人。其在外者，悉诏天下捕杀之，而宦者多为诸镇所藏匿而不杀。是时方镇僭儗，悉以宦官给事，而吴、越最多。及庄宗立，诏天下访求故唐时宦者，悉送京师，得数百人，宦者遂复用事，以至于亡。此何异求已覆之车、躬驾而履其辙也？可为悲夫！以上五代宦官

欧阳修／苏氏文集序

余友苏子美之亡后四年，始得其平生文章遗稿于太子太傅杜公之家，而集录之以为十卷。子美，杜氏婿也。遂以其集归之，而告于公曰：“斯文，金玉也。弃掷埋没，粪土不能销蚀。其见遗于一时，必有收而宝之于后世者。虽其埋没而未出，其精气光怪，已常能自发见，而物亦不能掩也。故方其摈斥摧挫、流离穷厄之时，文章已自行于天下。虽其怨家仇人，及尝能出力而挤之死者，至其文章，则不能少毁而掩蔽之也。”凡人之情，忽近而贵远，子美屈于今世犹若此，其伸于后世宜如何也？公其可无恨！以上言子美文必伸于后世

予尝考前世文章、政理之盛衰，而怪唐太宗致治几乎三王之盛，而文章不能革五代之余习。后百有余年，韩、李之徒出，然后元和之文始复于古。唐衰兵乱，又百余年，而圣宋兴，天下一定，晏然无事。又几百年，而古文始盛于今。自古治时少而乱时多。幸时治矣，文章或不能纯粹，或迟久而不相及，何其难之若是欤？岂非难得其人欤？苟一有其人，又幸而及出于治世，世其可不为之贵重而爱惜之欤？嗟吾子美，以一酒食之过，至废为民，而流落以死。此其可以叹息流涕，而为当世仁人君子之职位宜与国家乐育贤材者惜也！以上言子美生于治世，又能文，竟以才见废

子美之齿少于予，而予学古文，反在其后。天圣之间，予举进士于有司。见时学者务以言语声偶擿裂，号为时文，以相夸尚。而子美独与其兄才翁及穆参军伯长，作为古歌诗杂文。时人颇共非笑之，而子美不顾也。其后天子患时文之弊，下诏书讽勉学者以近古。由是其风渐息，而学者稍趋于古焉。独子美为于举世不为之时，其始终自守，不牵世俗趋舍，可谓特立之士也。以上言子美为古文于举世不为之时

子美官至大理评事、集贤校理而废，后为湖州长史以卒。享年四十有一。其状貌奇伟，望之昂然，而即之温温，久而愈可爱慕。其才虽高，而人亦不甚嫉忌。其击而去之者，意不在子美也。赖天子聪明仁圣，凡当世所指名而排斥，二三大臣而下，欲以子美为根而累之者，皆蒙保全，今并列于荣宠。虽与子美同时饮酒得罪之人，多一时之豪俊，亦被收采进显于朝廷。而子美独不幸死矣，岂非其命也？悲夫！以上言同时得罪者多复进用，独子美不幸早死

欧阳修／释惟俨文集序

惟俨姓魏氏，杭州人，少游京师三十余年。虽学于佛而通儒术，喜为辞章，与吾亡友曼卿交最善。曼卿遇人无所择，必皆尽其忻欢；惟俨非贤士不交，有不可其意，无贵贱，一切闭拒，绝去不少顾。曼卿之兼爱，惟俨之介，所趋虽异，而交合无所问。曼卿尝曰：“君子泛爱而亲仁。”惟俨曰：“不然。吾所以不妄交人，故能得天下士。若贤不肖混，则贤者安肯顾我哉？”以此一时贤士，多从其游。居相国浮图，不出其户十五年。士尝游其室者，礼之惟恐不至；及去，为公卿贵人，未始一往干之。以上惟俨不妄交人

然尝窃怪平生所交，皆当世贤杰，未见卓卓著功业，如古人可记者。因谓：“世所称贤才，若不笞兵走万里立功海外，则当佐天子号令赏罚于明堂。苟皆不用，则绝宠辱，遗世俗，自高而不屈。尚安能酣豢于富贵而无为哉？”醉则以此诮其坐人，人亦复之，以谓“遗世自守，古人之所易，若奋身逢时，欲必就功业，此虽圣贤，难之。周、孔所以穷达异也。今子老于浮图，不见用于世，而幸不践穷亨之途，乃以古事之已然。而责今人之必然邪？”以上惟俨与人辨诘之词

然惟俨虽傲乎退偃于一室，天下之务，当世之利病，与其言终日不厌。惜其将老也已！曼卿死，惟俨亦买地京城之东，以谋其终。乃敛生平所为文数百篇示余，曰：“曼卿之死，既已表其墓；愿为我序其文，及我之见也。”嗟夫！惟俨既不用于世，其材莫见于时，若考其笔墨驰骋、文章赡逸之能，可以见其志矣。

欧阳修／释秘演诗集序

予少以进士游京师，因得尽交当世之贤豪。然犹以谓国家臣一四海，休兵革养息天下，以无事者四十年，而智谋雄伟非常之士，无所用其能者，往往伏而不出。山林屠贩，必有老死而世莫见者，欲从而求之，不可得。其后得吾亡友石曼卿。曼卿为人，廓然有大志。时人不能用其材，曼卿亦不屈以求合。无所放其意，则往往从布衣野老，酣嬉淋漓，颠倒而不厌。予疑所谓伏而不见者，庶几狎而得之。故尝喜从曼卿游，欲因以阴求天下奇士。以上与曼卿交，因以求天下奇士

浮图秘演者，与曼卿交最久，亦能遗外世俗，以气节相高。二人欢然无所间。曼卿隐于酒，秘演隐于浮屠，皆奇男子也，然喜为歌诗以自娱。当其极饮大醉，歌吟笑呼，以适天下之乐，何其壮也！一时贤士，皆愿从其游，予亦时至其室。十年之间，秘演北渡河，东之济、郓，无所合，困而归。曼卿已死，秘演亦老病。嗟夫！二人者，予乃见其盛衰，则予亦将老矣夫！以上叙己与曼卿、秘演三人踪迹

曼卿诗辞清绝，尤称秘演之作，以为雅健有诗人之意。秘演状貌雄杰，其胸中浩然，既习于佛，无所用，独其诗可行于世，而懒不自惜。已老，胠其橐，尚得三四百篇，皆可喜者。曼卿死，秘演漠然无所向，闻东南多山水，其巅崖崛峍，江涛汹涌，甚可壮也，遂欲往游焉。足以知其老而志在也。于其将行，为叙其诗，因道其盛时，以悲其衰。

欧阳修／集古录跋尾十首

右《汉公昉碑》者，乃汉中太守南阳郭芝为公昉修庙记也。汉碑今在者，类多磨灭，而此记文字仅存可读。所谓公昉者，初不载其姓名，但云“君字公昉”尔。又云：“耆老相传，以为王莽居摄二年，君为郡吏。啖瓜，旁有真人居，左右莫察，君独进美瓜，又从而敬礼之。真人者，遂与期谷口山上，乃与君神药，曰：‘服药以从，当移意万里，知鸟兽言语。’是时府君去家七百余里，休谒往来，转景即至，阖郡惊焉。白之府君，徙为御史。鼠啮被具，君乃画地为狱，召鼠诛之，视其腹中，果有被具。府君欲从学道，顷无所进。府君怒，敕尉部吏收公昉妻子。公昉呼其师，告以厄，其师以药饮公昉妻子，曰：‘可去矣。’妻子恋家不忍去，于是乃以药涂屋柱，饮牛马六畜。须臾有大风，云来迎公昉妻子，屋宅六畜，翛然与之俱去。”其说如此，可以为怪妄矣。以上述碑中语

呜呼！自圣人没，而异端起。战国、秦、汉之际，奇辞怪说，纷然争出，不可胜数。久而佛之徒来自西夷，老之徒起于中国，而二患交攻，为吾儒者，往往牵而从之。其卓然不惑者，仅能自守而已，欲排其说而黜之，常患乎力不足也。如公昉之事，以语愚人竖子，皆知其妄矣，不待有力而后能破其惑也；然彼汉人，乃刻之金石，以传后世！其意惟恐后世之不信。然后世之人，未必不从而惑也。以上叹异说易以惑人

右《汉太尉刘宽碑阴题名》。宽碑有二，其故吏门生各立其一也。此题名在故吏所立之碑阴。其别列于后者，在宽子松之碑阴也。宽以汉中平二年卒，至唐咸亨元年，其裔孙胡城公爽，以碑岁久皆仆于野，为再立之，并记其世序。呜呼！前世士大夫世家，著之谱牒，故自中平至咸亨四百余年，而爽能知其世次如此之详也！盖自黄帝以来，子孙分国受姓，历尧、舜三代，数千岁间，诗书所纪，皆有次序。岂非谱系源流传之百世不绝欤？此古人所以为重也。不然，则士生于世，皆莫自知其所出，而昧其世德远近，其所以异于禽兽者，仅能识其父祖尔，其可忽哉？唐世谱牒尤备，士大夫务以世家相高。至其弊也，或陷轻薄，婚姻附托，邀求货赂。君子患之。然而士子修饬，喜自树立，兢兢惟恐坠其世业，亦以有谱牒而能知其世也。今之谱学亡矣，虽名臣巨族，未尝有家谱者。然而俗习苟简，废失者非一，岂止家谱而已哉！

右《王献之法帖》。余尝喜览魏、晋以来笔墨遗迹，而想前人之高致也。所谓法帖者，其事率皆吊哀候病，叙暌离，通讯问，施于家人朋友之间，不过数行而已。盖其初非用意，而逸笔余兴，淋漓挥洒，或妍或丑，百态横生。披卷发函，烂然在目，使人骤见惊绝；徐而视之，其意态愈无穷尽。故使后世得之以为奇玩，而想见其人也。于高文大册，何尝用此？而今人不然，至或弃百事，弊精疲力，以学书为事业，用此终老而穷年者，是真可笑也！

右《昭仁寺碑》。在幽州唐太宗与薛举战处也。唐自起义与群雄战处，后皆建佛寺，云为阵亡士荐福。汤、武之败桀、纣，杀人固亦多矣；而商、周享国皆数百年，其荷天之祐者，以其心存大公，为民除害也。唐之建寺，外虽托为战亡之士，其实自赎杀人之咎尔。其拨乱开基，有足壮者；及区区于此，不亦陋哉！碑文朱子奢撰，而不著书人名氏。字画甚工，此余所录也。

右《放生池碑》，不著书撰人名氏。放生池，唐世处处有之。王者，仁泽及于草木昆虫，使一物必遂其生，而不为私惠也。惟天地生万物，所以资于人也。然代天而治物者，当为之节，使其足用，而取之不过，万物得遂其生而不天。三代之政，如斯而已。《易ご蟠吩唬骸扳椅现跻玻芡ㄉ衩髦拢岳嗤蛭镏椋鹘嵘梗缘枰杂妗！备茄云涫冀堂袢∥镒噬蚴乐怂晕ト艘病8⊥际现担宋缴蔽镎哂凶铮派叩酶！9度缙溲裕蜮椅纤煳思渲ト耍叵轮锶艘印

右司刑寺大脚迹，并碑铭二，阎朝隐撰附。《诗》曰：“匪手携之，言示之事。”盖谕昏愚者不可以理晓，而决疑惑者难用空言，虽示之已验之事，犹惧其不信也。此自古圣贤以为难。语曰：“中人以下，不可以语上者，圣人非弃之也，以其语之难也。”佛为中国大患，非止中人以下，聪明之智，一有惑焉，有不能解者矣。方武氏之时，毒被天下，而刑狱惨烈，不可胜言。而彼佛者，遂见光迹于其间。果何为哉？自古君臣事佛，未有如武氏之时盛也，视朝隐等碑铭可见矣。然祸及生民，毒流王室，亦未有若斯之甚也！碑铭文辞不足录，录之者，所以警也！俾览者知无佛之世，《诗》、《书》、《雅》、《颂》之声，斯民蒙福者如彼；有佛之盛，其金石文章，与其人之被祸者如此，可以少思焉。

右《华阳颂》，唐玄宗诏附。玄宗尊号曰“圣文神武皇帝”，可谓盛矣。而其自称曰“上清弟子”者，何其陋哉！方其肆情奢淫，以极富贵之乐，盖穷天下之力，不足以赡其欲。使神仙道家之事为不无，亦非其可冀，矧其实无可得哉？甚矣，佛、老之为世惑也！佛之徒曰“无生”者，是畏死之论也；老之徒曰“不死”者，是贪生之说也。彼其所以贪畏之意笃，则弃万事、绝人理而为之。然而终于无所得者，何哉？死生，天地之常理，畏者不可以苟免，贪者不可以苟得也。惟积习之久者，成其邪妄之心。佛之徒有临死而不惧者，妄意乎无生之可乐，而以其所乐，胜其所可畏也。老之徒有死者，则相与讳之曰“彼超去矣”，“彼解化矣”，厚自诬而托之不可诘。或曰：“彼术未至，故死尔。”前者苟以遂其非，后者从而惑之，以为诚然也。佛、老二者同出于贪，而所习则异，然由必弃万事、绝人理而为之。其贪于彼者厚，则舍于此者果。若玄宗者，方溺于此，而又慕于彼，不胜其劳，是真可笑也。

右《令长新戒》。唐开元之治盛矣！玄宗尝自择县令一百六十三人，赐以丁宁之戒。其后天下为县者，皆以新戒刻石，今犹有存者。余之所得者六，世人皆忽，不以为贵也。玄宗自除内难，遂致太平，世徒以为英豪之主，然不知其兴治之勤，用心如此，可谓知为政之本矣。然鲜克有终，明智所不免，惜哉！新戒凡六：其一河内，其二虞城，其三不知所得之处，其四汜水，其五穰，其六舞阳。

右《平泉草木记》，李德裕撰。余尝读《鬼谷子》书，见其驰说诸侯之国，必视其为人材性贤愚、刚柔缓急，而因其好恶喜惧忧乐而捭阖之；阳开阴塞，变化无穷，顾天下诸侯无不在其术中者。惟不见其所好者，不可得而说也，以此知君子宜慎其所好。盖泊然无欲，而祸福不能动，利害不能诱。此鬼谷之术所不能为者，圣贤之高致也。其次简其所欲，不溺于所好，斯可矣。若德裕者，处富贵，招权利，而好奇贪得之心不已，至或疲弊精神于草木，斯其所以败也。其遗戒有云：“坏一草一木者，非吾子孙。”此又近乎愚矣。

右《华岳题名》。自唐开元二十三年，讫后唐清泰二年，实二百一年，题名者五百十一人，再题者又三十一人，录为十卷。往往当时知名士也，或兄弟同游，或子侄并侍，或僚属将佐之咸在，或山人处士之相携，或奉使奔命，有行役之劳，或穷高望远，极登临之适。其富贵贫贱，欢乐忧悲，非惟人事百端，而亦世变多故。开元二十三年，岁在丙子，是岁天子躬耕籍田，肆大赦，群臣方颂太平，请封禅，盖有唐极盛之时也。清泰二年，岁在乙未，废帝篡立之明年也。是岁，石敬瑭以太原反，召契丹入自雁门，废帝自焚于洛阳，而晋高祖入自太原，五代极乱之时也。始终二百年间，或治或乱，或盛或衰。而往者来者，先者后者，虽穷达寿天，参差不齐，而斯五百人者，卒归于共尽也。其姓名岁月，风霜剥裂，亦或在或亡。其存者独有千仞之山石尔！故特录其题刻，每抚卷慨然，何异临长川而叹逝者也？

欧阳修／集古录目序

物常聚于所好，而常得于有力之强。有力而不妊，好之而无力，虽近且易，有不能致之。象犀虎豹，蛮夷山海杀人之兽，然其齿角皮革，可聚而有也；玉出昆仑流沙万里之外，经十余译乃至乎中国；珠出南海。常生深渊，采者腰而入水，形色非人，往往不出，则下饱蛟鱼；金矿于山，凿深而穴远，篝火粮而后进，其崖崩窟塞，则遂葬于其中者，率尝数十百人。其远且难，而又多死，祸常如此！然而金玉珠玑，世常兼聚而有也。凡物好之而有力，则无不至也。以上言好之而有力，则物皆可致

汤盘，孔鼎，岐阳之鼓，岱山、邹峄、会稽之刻石，与夫汉、魏以来，圣君贤士桓碑彝器，铭诗序记，下至古文籀、篆、分、隶诸家之字书，皆三代以来至宝，怪奇伟丽、工妙可喜之物。其去人不远，其取之无祸，然而风霜兵火，湮沦磨灭，散弃于山崖墟莽之间，未尝收拾者，由世之好者少也。幸而有好之者，又其力或不足，故仅得其一二，而不能使其聚也。以上言金石文字难聚

夫力莫如好，好莫如一。予性颛而嗜古，凡世人之所贪者，皆无欲于其间，故得一其所好于斯。好之已笃，则力虽未足，犹能致之。故上自周穆王以来，下更秦、汉、隋、唐、五代，外至四海九州，名山大泽，穷崖绝谷，荒林破冢，神仙鬼物，诡怪所传，莫不皆有。以为《集古录》。以谓转写失真，故因其石本轴而藏之。有卷帙次第，而无时世之先后，盖其取多而未已，故随其所得而录之。又以谓聚多而终必散，乃撮其大要，别为《录目》。因并载夫可与史传正其阙缪者，以传后学，庶益于多闻。以上述《集古录目》之意

或讥余曰：“物多则其势难聚，聚久而无不散，何必区区于是哉？”予对曰：“足吾所好，玩而老焉可也。象犀金玉之聚，其能果不散乎？予固未能以此而易彼也！”以上言物聚而必散

欧阳修／送徐无党南归序

草木鸟兽之为物，众人之为人，其为生虽异，而为死则同：一归于腐坏澌尽泯灭而已。而众人之中，有圣贤者，固亦生且死于其间；而独异于草木鸟兽众人者，虽死而不朽，愈远而弥存也。其所以为圣贤者，修之于身，施之于事，见之于言。是三者，所以能不朽而存也。修于身者，无所不获；施于事者，有得有不得焉；其见于言者，则又有能有不能也。施于事矣，不见于言可也。自《诗》、《书》、史记所传，其人岂必皆能言之士哉？修于身矣，而不施于事，不见于言，亦可也。孔子弟子，有能政事者矣，有能言语者矣。若颜回者，在陋巷，曲肱饥卧而已。其群居，则默然终日如愚人。然自当时，群弟子皆推尊之，以为不敢望而及。而后世更百千岁，亦未有能及之者。其不朽而存者，固不待施于事，况于言乎！

予读班固《艺文志》、唐《四库书目》，见其所列，自三代、秦、汉以来，著书之士，多者至百余篇，少者犹三四十篇，其人不可胜数，而散亡磨灭，百不一二存焉。予窃悲其人，文章丽矣，言语工矣，无异草木荣华之飘风，鸟兽好音之过耳也！方其用心与力之劳，亦何异众人之汲汲营营？而忽焉以死者，虽有迟有速，而卒与三者同归于泯灭。夫言之不可恃也，盖如此。今之学者，莫不慕古圣贤之不朽，而勤一世以尽心于文字间者，皆可悲也！

东阳徐生，少从予学为文章，稍稍见称于人。既去，而与群士试于礼部，得高第，由是知名。其文辞日进，如水涌而山出。予欲摧其盛气而勉其思也，故于其归，告以是言。然予固亦喜为文辞者，亦因以自警焉。

曾巩／先大夫集后序

公所为书，号《仙凫羽翼》者三十卷，《西陲要纪》者十卷，《清边前要》五十卷，《广中台志》八十卷，《为臣要纪》三卷，《四声韵》五卷，总一百七十八卷，皆刊行于世。今类次诗赋书奏一百二十三篇，又自为十卷，藏于家。以上书目

方五代之际，儒学既摈焉，后生小子，治术业于闾巷，文多浅近。是时公虽少，所学已皆知治乱得失兴坏之理。其为文闳深隽美，而长于讽谕。今类次乐府以下是也。以上五代时著作

宋既平天下，公始出仕，当此之时，太祖、太宗，已纲纪大法矣，公于是勇言当世之得失。其在朝廷，疾当事者不忠，故凡言天下之要，必本天子忧怜百姓、劳心万事之意，而推大臣从官执事之人观望怀奸，不称天子属任之心。故治久未治，至其难言，则人有所不敢言者，虽屡不合而出，而所言益切，不以利害祸福动其意也。以上仕宋后奏议

始公尤见奇于太宗。自光禄寺丞越州监酒税召见，以为直史馆，遂为两浙转运使。未久而真宗即位，益以材见知。初试以知制诰。及西兵起，又以为自陕以西经略判官。而公尝切论大臣，当时皆不说，故不果用。然真宗终感其言，故为泉州未尽一岁，拜苏州，五日又为扬州。将复召之也，而公于是时又上书，语斥大臣尤切，故卒以龃龉终。以上太宗、真宗时再进再绌

公之言，其大者以自唐之衰，民穷久矣，海内既集，天子方修法度，而用事者尚多烦碎，治财利之臣又益急；公独以谓宜遵简易，罢管榷，以与民休息，塞天下望。祥符初，四方争言符应，天子因之，遂用事泰山，祠汾阴。而道家之说亦滋甚，自京师至四方，皆大治宫观。公益诤，以谓天命不可专任，宜绌奸臣，修人事，反复至数百千言。呜呼！公之尽忠，天子之受尽言，何必古人！此非传之所谓主圣臣直者乎？何其盛也！何其盛也！以上叙奏议，在太宗时不言财利，在真宗时不言符瑞

公在两浙，奏罢苛税二百三十余条。在京西，又与三司争论免民租、释逋负之在民者。盖公之所试如此。所试者大，其庶几矣。公所尝言甚众，其在上前及书亡者，盖不得而集。其或从或否，而后常可思者，与历官行事，庐陵欧阳修公已铭公之碑特详焉，此故不论，论其不尽载者。公卒以龃龉终，其功行，或不得在史氏记。藉令记之，当时好公者少，史其果可信欤？后有君子，欲推而考之，读公之碑与书，及予小子之序，其意者具见其表里，其于虚实之论可核矣。以上言当时毁誉虚实难尽信

公卒，乃赠谏议大夫。姓曾氏，讳某，南丰人。序其书者，公之孙巩也。

曾巩／徐干中论目录序

臣始见馆阁及世所有徐干《中论》二十篇，以谓尽于此。及观《贞观政要》，怪太宗称尝见干《中论じ慈晟テ罚袷榇似凇R蚩贾段褐尽罚牡鄢聘芍吨新邸范嗥谑侵莞蠹笆浪懈伞吨新邸范撸侨橐病R陨峡际榉峭瓯

干字伟长，北海人，生于汉、魏之间。魏文帝称干怀文抱质，恬淡寡欲，有箕山之志。而《先贤行状》，亦称干笃行体道，不耽世荣。魏太祖特旌命之，辞疾不就；后以为上艾长，又以疾不行。以上叙干志事

盖汉承周衰及秦灭学之余，百氏杂家与圣人之道并传，学者罕能独观于道德之要，而不牵于俗儒之说。至于治心养性，去就语默之际，能不悖于理者，固希矣，况至于魏之浊世哉！干独能考六艺，推仲尼、孟轲之旨，述而论之。求其辞，时若有小失者；要其归，不合于道者少矣。以上论其书合道

其所得于内者，又能信而充之，逡巡浊世，有去就显晦之大节。臣始读其书，察其意而贤之；因其书以求其为人，又知其行之可贤也。以上考其行之贤

惜其有补于世而识之者少。盖迹其言行之所至，而以世俗好恶观之，彼恶足以知其意哉？顾臣之力，岂足以重其书使学者尊而信之？因校其脱谬，而序其大略，盖所以致臣之意焉。以上自述表章之意

曾巩／战国策目录序

刘向所定《战国策》三十三篇，《崇文总目》称十一篇者阙。臣访之士大夫家，始尽得其书，正其误谬，而疑其不可考者，然后《战国策》三十三篇复完。

《叙》曰：“向叙此书，言周之先，明教化，修法度，所以大治。及其后，谋诈用而仁义之路塞，所以大乱。”其说既美矣！卒以为此书战国之谋士，度时君之所能行，不得不然，则可谓惑于流俗而不笃于自信者也！夫孔、孟之时，去周之初已数百岁，其旧法已亡、旧俗已息久矣。二子乃独明先王之道，以谓不可改者，岂将强天下之主以后世之所不可为哉？亦将因其所遇之时、所遭之变，而为当世之法，使不失乎先王之意而已。二帝三王之治，其变固殊，其法固异，而其为国家天下之意，本末先后，未尝不同也。二子之道如是而已！盖法者，所以适变也，不必尽同；道者，所以立本也，不可不一。此理之不易者也！故二子守此者，岂好为异论哉？能勿苟而已矣。可谓不惑乎流俗，而笃于自信者也。以上言法以适度，不必同；道以立本，不可改

战国之游士则不然，不知道之可信，而乐于说之易合。其设心注意，偷为一切之计而已。故论诈之便而讳其败，言战之善而蔽其患。其相率而为之者，莫不有利焉，而不胜其害也；有得焉，而不胜其失也。卒至苏秦、商鞅、孙膑、吴起、李斯之徒，以亡其身。而诸侯及秦用之者，亦灭其国。其为世之大祸明矣！而俗犹莫之寤也！惟先王之道，因时适变，为法不同，而考之无疵，用之无弊。故古之圣贤，未有以此而易彼也。以上言战国游士之说为世大祸

或曰：“邪说之害正也，宜放而绝之；则此书之不泯，其可乎？”对曰：“君子之禁邪说也，固将明其说于天下，使当世之人，皆知其说之不可从，然后以禁则齐；使后世之人，皆知其说之不可为，然后以戒则明。岂必灭其籍哉？放而绝之，莫善于是。是以《孟子》之书，有为神农之言者，有为墨子之言者，皆著而非之。至于此书之作，则上继春秋，下至楚、汉之起，二百四五十年之间，载其行事，固不可得而废也。”以上言籍不可灭

此书有高诱注者二十一篇，或曰三十二篇。《崇文总目》存者八篇，今存者十篇云。

曾巩／新序目录序

刘向所集次《新序》三十篇，《目录》一篇，隋、唐之世，尚为全书，今可见者十篇而已。臣既考正其文字，因为其序论曰：

古之治天下者，一道德，同风俗。盖九州之广，万民之众，千岁之远，其教已明，其习已成之后，所守者一道，所传者一说而已。故《诗》、《书》之文，历世数十，作者非一，而其言未尝不相为终始，化之如此其至也！当是之时，异行者有诛，异言者有禁，防之又如此其备也！故二帝三王之际，及其中间，尝更衰乱，而余泽未息之时，百家众说，未能有出于其间者也。以上言古者道一说一，无众说杂出其间

及周之末世，先王之教化法度既废，余泽既息，世之治方术者，各得其一偏。故人奋其私智、家尚其私学者，蜂起于中国。皆明其所长而昧其短，矜其所得而讳其失，天下之士，各自为方而不能相通，世之人不复知夫学之有统、道之有归也。先王之遗文虽在，皆绌而不讲，况至于秦为世之所大禁哉！汉兴，六艺皆得于断绝残脱之余，世复无明先王之道以一之者。诸儒苟见传记百家之言，皆说而向之。故先王之道，为众说之所蔽，暗而不明，郁而不发。而怪奇可喜之论，各师异见，皆自名家者，诞漫于中国。一切不异于周之末世，其弊至于今尚在也。以上言周末及汉，异说诞漫

自斯以来，天下学者知折衷于圣人而能纯于道德之美者，扬雄氏而止耳。如向之徒，皆不免乎为众说之所蔽，而不知有所折衷者也。孟子曰：“待文王而兴者，凡民也；豪杰之士，虽无文王犹兴。”汉之士，岂特无明先王之道以一之者哉？亦其出于是时者，豪杰之士少，故不能特起于流俗之中、绝学之后也。以上言刘向亦为众说所蔽，不能拔俗

盖向之序此书，于今为最近古，虽不能无失，然远至舜、禹，而次及于周、秦以来，古人之嘉言善行，亦往往而在也，要在慎取之而已。故臣既惜其不可见者，而校其可见者特详焉。亦足以知臣之攻其失者，岂好辨哉？臣之所不得已也！

曾巩／列女传目录序

刘向所叙《列女传》凡八篇，事具《汉书は蛄写贰6端迨椤芳啊冻缥淖苣俊罚猿葡颉读信肥迤艽蠹易ⅰR浴端桃濉房贾谴蠹宜ⅲ肫淦咂模搿端桃濉贩彩迤6嬉猿掠つ讣岸阂岳捶彩拢窍蚴楸救灰病8窍蚓墒橹鼍靡樱戊镏校托＠硭账淌家浴端桃濉肺危炊ㄆ涫槲似胧迤卟⒉赜诠莞蟆6逡浴端桃濉肺蹯ё鳎搿断蛄写凡缓稀＝裱椤端桃濉分模窍蛑孕稹S帧兑瘴闹尽酚邢颉读信獭吠迹鞣庆ё饕病W蕴浦遥攀橹谡呱僖印6短浦尽仿肌读信贩彩遥链蠹易⑹迤撸辔蘼迹黄涫榻裨凇T蚬攀橹蛴新级觥⒒蛭蘼级谡撸嘀谝樱强上г眨拷裥v牌浒似笆迤咭讯ǎ缮尚础R陨闲鹗橹嫱龇趾

初，汉承秦之敝，风俗已大坏矣。而成帝后宫赵、卫之属，尤自放。向以谓王政必自内始，故列古女善恶所以致兴亡者，以戒天子。此向述作之大意也。其言太任之娠文王也，目不视恶色，耳不听淫声，口不出敖言，又以谓古之人胎教者皆如此。夫能正其视听言动者，此大人之事，而有道者之所畏也。顾令天下之女子能之，何其盛也！以臣所闻，盖为之师傅保姆之助，诗书图史之戒，珩璜琚瑀之节，威仪动作之度。其教之者虽有此具，然古之君子，未尝不以身化也。故“家人”之义，归于反身；二《南》之业，本于文王。夫岂自外至哉！世皆知文王之所以兴，能得内助，而不知其所以然者，盖本于文王之躬化。故内则后妃有《关雎》之行，外则群臣有二《南》之美，与之相成。其推而及远，则商辛之昏俗，江、汉之小国，兔置之野人，莫不好善而不自知。此所谓身修，故家国天下治者也。以上言女子之贤，本于躬化

后世自学问之士，多徇于外物，而不安其守；其室家既不见可法，故竞于邪侈，岂独无相成之道哉？士之苟于自恕，顾利冒耻而不知反己者，往往以家自累故也。故曰：身不行，道不行于妻子。信哉！以上言后世之士，道不行于妻子

如此人者，非素处显也。然去二《南》之风亦已远矣，况于南乡天下之主哉！向之所述，劝戒之意可谓笃矣。然向号博极群书，而此传称《诗て]苜》、《柏舟》、《大车》之类，与今序《诗》者之说尤乖异，盖不可考。至于《式微》之一篇，又以谓二人之作，岂其所取者博，故不能无失欤？其曰象计谋杀舜，及舜所以自脱者，颇合于《孟子》。然此传或有之而《孟子》所不道者，盖亦不足道也。凡后世诸儒之言经传者，固多如此，览者采其有补而择其是非可也。故为之序论，以发其端云。

王安石／周礼义序

士弊于俗学久矣，圣上闵焉，以经术造之，乃集儒臣，训释厥旨，将播之校学。而臣某实董《周官》，惟道之在政事，其贵贱有位，其后先有序，其多寡有数，其迟速有时。制而用之，存乎法；推而行之，存乎人。其人足以任官，其官足以行法，莫盛乎成周之时；其法可施于后世，其文有见于载籍，莫具乎《周官》之书。盖其因习以崇之，赓续以终之，至于后世，无以复加，则岂特文、武、周公之力哉？犹四时之运，阴阳积而成寒暑，非一日也。以上叹《周礼》之美备

自周之衰，以至于今，历岁千数百矣。太平之遗迹，扫荡几尽，学者所见，无复全经。于是时也，乃欲训而发之，臣诚不自揆，然知其难也。以训而发之之为难，则又以知夫立政造事，追而复之之为难。以上言训释复古之难

然窃观圣上，致法就功，取成于心，训迪在位，有冯有翼，亹亹乎乡六服承德之世矣！以所观乎今，考所学乎古，所谓见而知之者，臣诚不自揆，妄以为庶几焉，故遂冒昧自竭，而忘其材之弗及也。谨列其书为二十有二卷，凡十余万言，上之御府，副在有司，以待制诏颁焉。谨序。

王安石／诗义序

《诗》三百十一篇，其义具存；其辞亡者，六篇而已。上既使臣雾训其辞，又命臣某等训其义。书成，以赐太学，布之天下。又使臣某为之序，谨拜手稽首，言曰：

《诗》上通乎道德，下止乎礼义。放其言之文，君子以兴焉；由其道之序，圣人以成焉。然以孔子之门人，赐也，商也，有得于一言，则孔子悦而进之。盖其说之难明如此！则自周衰以迄于今，泯泯纷纷，岂不宜哉？以上言《诗》意难明

伏惟皇帝陛下，内德纯茂，则神罔时恫；外行恂达，则四方以无侮。日就月将，学有缉熙于光明，则《颂》之所形容，盖有不足道也。微言奥义，既自得之，又命承学之臣，训释厥遗，乐与天下共之。顾臣等所闻如爝火焉，岂足以赓日月之余光？姑承明制，代匮而已。《传》曰：“美成在久。”故械朴之作人，以寿考为言。盖将有来者焉，追琢其章，缵圣志而成之也。臣衰且老矣，尚庶几及见之！谨序。

王安石／书义序

熙宁二年，臣某以《尚书》入侍，遂与政。而子雾实嗣讲事，有旨为之说以献。八年，下其说，太学班焉。惟虞、夏、商、周之遗文，更秦而几亡，遭汉而仅存，赖学士大夫诵说，以故不泯，而世主或莫知其可用。天纵皇帝大知，实始操之以验物，考之以决事，又命训其义，兼明天下后世。而臣父子以区区所闻，承乏与荣焉。然言之渊懿，而释以浅陋；命之重大，而承以轻眇。兹荣也，只所以为愧也欤！谨序。

马端临／文献通考序

昔荀卿子曰：“欲观圣王之迹，则于其粲然者矣，后王是也。君子审后王之道，而论于百王之前，若端拜而议。”然则考制度，审宪章，博闻而强识之，固通儒事也。《诗》、《书》、《春秋》之后，惟太史公号称良史，作为《纪》、《传》、《书》、《表》。《纪》、《传》以述理乱兴衰，八《书》以述典章经制。后之执笔操简牍者，卒不易其体。然自班孟坚而后，断代为史，无会通因仍之道，读者病之。以上言《史记》于治乱兴衰、典章二者并详，他史则不能观其通

至司马温公作《通鉴》，取千三百余年之事迹，十七史之纪述，萃为一书。然后学者开卷之余，古今咸在。然公之书，详于理乱兴衰，而略于典章经制。非公之智有所不逮也，编简浩如烟埃，著述自有体要，其势不能以两得也。窃尝以为理乱兴衰，不相因者也：晋之得国，异乎汉；隋之丧邦，殊乎唐。代各有史，自足以该一代之始终，无以参稽互察为也。典章经制，实相因者也：殷因夏，周因殷。继周者之损益，百世可知，圣人盖已预言之矣。爰自秦、汉，以至唐、宋，礼乐兵刑之制，赋敛选举之规，以至官名之更张，地理之沿革，虽其终不能以尽同，而其初亦不能以遽异。如汉之朝仪官制，本秦规也；唐之府卫租庸，本周制也。其变通张弛之故，非融会错综，原始要终而推寻之，固未易言也。其不相因者，犹有温公之成书；而其本相因者，顾无其书，独非后学之所宜究心乎？以上言治乱兴衰有《通鉴》可稽，而典章经制无书可以会通

唐杜岐公始作《通典》，肇自上古，以至唐之天宝，凡历代因革之故，粲然可考。其后宋白尝续其书，至周显德。近代魏了翁，又作《国朝通典》。然宋之书成而传习者少，魏尝属稿而未成书。今行于世者，独杜公之书耳。天宝以后，盖阙焉。有如杜书纲领宏大，考订该洽，固无以议为也。然时有古今，述有详略，则夫节目之间，未为明备，而去取之际，颇欠精审，不无遗憾焉。盖古者因田制赋，赋乃米粟之属，非可析之于田制之外也；古者任土作贡，贡乃包篚之属，非可杂之于税法之中也。乃若叙选举，则秀孝与铨选不分；叙典礼，则经文与传注相汩；叙兵，则尽遗赋调之规，而姑及成败之迹。诸如此类，宁免小疵？至于天文、五行、艺文，历代史各有志，而《通典》无述焉。马、班二史，各有诸侯王列侯表，范晔《东汉书》以后无之。然历代封建王侯，未尝废也。王溥作唐及五代《会要》，首立帝系一门，以叙各帝历年之久近，传授之始末，次及后妃皇子公主之名氏封爵。后之编《会要》者仿之，而唐以前则无其书。凡是二者，盖历代之统纪典章系焉，而杜书亦复不及，则亦未为集著述之大成也。以上言杜氏《通典》尚有未备未审之处

愚自蚤岁盖尝有志于缀缉，顾百忧薰心，三余少暇，吹竽已涩，汲绠不修，岂复敢以斯文自诡？昔夫子言夏、殷之礼，而深慨文献之不足征，释之者曰：“文，典籍也；献，贤者也。”生乎千百载之后，而欲尚论千百载之前，非史传之实录具存，何以稽考？儒先之绪言未远，足资讨论，虽圣人亦不能臆为之说也。窃伏自念，业绍箕裘，家藏《坟》、《索》，插架之收储，趋庭之问答，其于文献，盖庶几焉。尝恐一旦散轶失坠，无以属来哲。是以忘其固陋，辄加考评，旁搜远绍，门分汇别：曰田赋，曰钱币，曰户口，曰职役，曰征榷，曰市籴，曰土贡，曰国用，曰选举，曰学校，曰职官，曰郊社，曰宗庙，曰王礼，曰乐，曰兵，曰刑，曰舆地，曰四裔，俱效《通典》之成规。自天宝以前，则增益其事迹之所未备，离析其门类之所未详；自天宝以后，至宋嘉定之末，则续而成之。曰经籍，曰帝系，曰封建，曰象纬，曰物异，则《通典》元未有论述，而采摭诸书以成之者也。以上自述己之著作较《通典》有同有异

凡叙事，则本之经、史，而参之以历代《会要》，以及百家传记之书，信而有证者从之，乖异传疑者不录，所谓“文”也。凡论事，则先取当时臣僚之奏疏，次及近代诸儒之评论，以至名流之燕谈，稗官之纪录，凡一话一言，可以订典故之得失、证史传之是非者，则采而录之，所谓“献”也。其载诸史传之纪录而可疑、稽诸先儒之论辨而未当者，研精覃思，悠然有得，则窃著己意，附其后焉。命其书曰《文献通考》，为门二十有四，卷三百四十有八。而其每门著述之成规，考订之新意，各以小序详之。以上言采摭旧说，间附己意

昔江淹有言：“修史之难，无出于《志》。”诚以《志》者，宪章之所系，非老于典故者，不能为也。陈寿号善叙述，李延寿亦称究悉旧事，然所著二史，俱有《纪》、《传》，而独不克作《志》，重其事也。况上下数千年，贯串二十五代，而欲以末学陋识操觚窜定其间，虽复穷老尽气，刿目铢心，亦何所发明？聊辑见闻以备遗忘耳。后之君子，倘能芟削繁芜，增广缺略，矜其仰屋之勤，而俾免于覆车之愧，庶有志于经邦稽古者，或可考焉。以上谦言，恐有繁芜缺略

古之帝王，未尝以天下自私也。故天子之地千里，公、侯皆方百里，伯七十里，子、男五十里，而王畿之内，复有公卿大夫采地禄邑。各私其土，子其人，而子孙世守之。其土壤之肥硗，生齿之登耗，视之如其家，不烦考核，而奸伪无所容。故其时天下之田悉属于官，民仰给于官者也，故受田于官，食其力而输其赋，仰事俯育，一视同仁，而无甚贫甚富之民。此三代之制也。秦始以宇内自私，一人独运于其上，而守宰之任，骤更数易，视其地如传舍，而闾里之情伪，虽贤且智者，不能周知也。守宰之迁除，其岁月有限；而田土之还受，其奸敝无穷。故秦、汉以来，官不复可授田，遂为庶人之私有，亦其势然也。虽其间如元魏之太和，李唐之贞观，稍欲复三代之规，然不久而其制遂隳者，盖以不封建而井田不可复行故也。以上言不封建，则井田不可行

三代而上，天下非天子所得私也，秦废封建而始以天下奉一人矣；三代以上，田产非庶人所得私也，秦废井田而始捐田产以予百姓矣。秦于其当与者取之，所当取者与之。然所袭既久，反古实难。欲复封建，是自割裂其土宇以启纷争；欲复井田，是强夺民之田亩以召怨。书生之论，所以不可行也。随田之在民者税之，而不复问其多寡，始于商鞅；随民之有田者税之，而不复视其丁中，始于杨炎。三代井田之良法坏于鞅，唐租庸调之良法坏于炎。二人之事，君子所羞称，而后之为国者，莫不一遵其法。一或变之，则反至于烦扰无稽，而国与民俱受其病，则以古今异宜故也。作《田赋考》第一，叙历代因田制赋之规，而以水利、屯田、官田附焉。凡七卷。以上言秦与商鞅、杨炎之事，君子羞称，而不能不遵其法

生民所资，曰衣与食；物之无关于衣食，而实适于用者，曰珠玉五金。先王以为衣食之具，未足以周民用也，于是以适用之物，作为货币以权之。故上古之世，以珠玉为上币，黄金为中币，刀布为下币。刀布，即古钱之名。然珠玉黄金，为世难得之货。至若权轻重、通贫富而可以通行者，惟铜而已。故九府圜法，自周以来，未之有改也。以上钱

然古者俗朴而用简，故钱有余；后世俗侈而用糜，故钱不足。于是钱之直日轻，钱之数日多。数多而直轻，则其致远也难。自唐以来，始制为飞券、钞引之属，以通商贾之厚赍贸易者。其法盖执券、引以取钱，而非以券、引为钱也。宋庆历以来，蜀始有交子。建炎以来，东南始有会子。自交、会既行，而始直以楮为钱矣。夫珠玉黄金，可贵之物也；铜虽无足贵，而适用之物也。以其可贵且适用者，制币而通行，古人之意也。至于以楮为币，则始以无用为用矣。举方尺腐败之券，而足以奔走一时，寒藉以衣，饥藉以食，贫藉以富，盖未之有！然铜重而楮轻，鼓铸繁难，而印造简易，今舍其重且难者，而用其轻且易者，而又下免犯铜之禁，上无搜铜之苛，亦一便也！以上以楮为币作《钱币考》第二，凡二卷。

古者户口少，而皆才智之人；后世生齿繁，而多窳惰之辈。钧是人也，古之人，方其为士，则道问学；及其为农，则力稼穑；及其为兵，则善战阵。投之所向，无不如意。是以千里之邦，万家之聚，皆足以世守其国，而扦城其民。民众则其国强，民寡则其国弱。盖当时国之与立者，民也。光岳既分，风气日漓，民生其问，才益乏而智益劣。士拘于文墨，而授之介胄则惭；农安于犁锄，而问之刀笔则废。以至九流百工释老之徒，食土之毛者，日以繁夥。其肩摩袂接、三孱不足以满隅者，总总也。于是民之多寡，不足为国之盛衰。官既无藉于民之材，而徒欲多为之法以征其身。户调口赋，日增月益。上之人厌弃贱薄，不倚民为重，而民益穷苦憔悴，只以身为累矣。作《户口考》第三，叙历代户口之数与其赋役，而以奴婢、占役附焉，凡二卷。

役民者官也，役于官者民也。郡有守，县有令，乡有长，里有正，其位不同，而皆役民者也；在军旅则执干戈，兴土木则亲畚锸，调征行则负羁绁，以至追胥力作之任，其事不同，而皆役于官者也。役民者逸，役于官者劳，其理则然。然则乡长、里正非役也。后世乃虐用其民，为乡长、里正者，不胜诛求之苛，各萌避免之意，而始命之曰户役矣。唐、宋而后，下之任户役者，其费日重；上之议户役者，其制日详。于是曰差、曰雇、曰义，纷纭杂袭，而法出奸生，莫能禁止。噫！成周之里宰、党长，皆有禄秩之命官；两汉之三老啬夫，皆有誉望之名士。盖后世之任户役者也，曷尝凌暴之至此极乎？作《职役考》第四，叙历代役法之详，而以复除附焉，凡二卷。

征榷之途有二：一曰山泽，茶盐坑冶是也；二曰关市，酒酤征商是也。羞言利者则曰：“县官当食租衣税而已，而欲与民庶争货殖之利，非王者之事也。”善言利者则曰：“山海天地之藏，而豪强擅之；关市货物之聚，而商贾擅之。取之于豪强商贾，以助国家之经费，而毋专仰给于百姓之赋税，是崇本抑末之意，乃经国之远图也。”自是说立，而后之加详于征榷者，莫不以借口。征之不已，则并其利源夺之。官自煮盐、酤酒、采茶、铸铁，以至市易之属，利源日广，利额日重。官既不能自办，而豪强商贾之徒，又不可复擅。以上言征额日重，则官与商贾豪强皆无利可图

然既以立为课额，则有司者不任其亏减，于是又为均派之法。或计口而课盐钱，或望户而榷酒酤，或于民之有田者，计其顷亩，令于赋税之时，带纳以求及额，而征榷遍于天下矣！盖昔之榷利，曰取之豪强商贾之徒，以优农民。及其久也，则农民不获豪强商贾之利，而代受豪强商贾之榷。有识者知其苛横，而国计所需，不可止也。以上言农民代商受困，如盐课归地丁之类作《征榷考》第五。首叙历代征商之法；盐铁始于齐，则次之；榷酤始于汉，榷茶始于唐，则又次之；杂征敛者，若津渡间架之属，以至汉之告缗，唐之率贷，宋之经总制钱，皆衰世一切之法也，故又次之。凡六卷。

市者，商贾之事也。古之帝王，其物货取之任土所贡而有余，未有国家而市物者也。而市之说，则昉于《周官》之泉府，后世因之，曰均输，曰市易，曰和买，皆以泉府藉口者也。籴者，民庶之事。古之帝王，其米粟取之什一所赋而有余，未有国家而籴粟者也。而籴之说，则昉于齐桓公、魏文侯之平籴，后世因之，曰常平，曰义仓，曰和籴，皆以平籴藉口者也：然泉府与平籴之立法也，皆所以便民：方其滞于民用也，则官买之、籴之；及其适于民用也，则官卖之、粜之。盖懋迁有无，曲为贫民之地，初未尝有一毫征利富国之意。然沿袭既久，古意寝失：其市物也，亦诿曰“摧蓄贾居货待贾之谋”，及其久也，则官自效商贾之为，而指为富国之术矣；其籴粟也，亦诿曰“救贫民谷贱钱荒之弊”，及其久也，则官未尝有及民之惠，而徒利积粟之入矣。至其极弊，则名曰和买、和籴，而强配数目，不给价直，鞭笞取足，视同常赋。盖古人恤民之事，后世反藉以厉民，不可不究其颠末也。作《市籴考》第六，凡二卷。

《禹贡》八州皆有贡物，而冀州独无之；甸服有米粟之输，而余四服俱无之。说者以为王畿之外，八州俱以田赋所当供者，市易所贡之物，故不输粟。然则土贡即租税也。汉、唐以来，任土所贡，无代无之，著之令甲，犹曰当其租入。然叔季之世，务为苛横，往往租自租，而贡自贡矣。至于珍禽奇兽，邪服异味，或荒淫之君降旨取索，或奸谄之臣希意创贡，往往有出于经常之外者。甚至措留官赋，阴增民输，而命之曰羡余，以供贡奉。上下相蒙，苟悦其名，而于百姓则重困矣。作《土贡考》第七，凡一卷。

贾山《至言》曰：“昔者周盖千八百国，以九州之民，养千八百国之君，君有余财，民有余力，而颂声作；秦皇帝以千八百国之民自养，力罢不能胜其役，财尽而不能胜其求。一君之身耳，所自养者，驰骋弋猎之娱，天下弗能供也。然则国之废兴，非财也？财少而国延，财多而国促，其效可睹矣。然自《周官》六典有太府，又有王府内府，且有惟王不会之说，后之为国者因之。两汉财赋曰大农者，国家之帑藏也；曰少府、曰水衡者，人主之私蓄也。唐既有转运度支，而复有琼林大盈；宋既有户部三司，而复有封椿内藏。于是天下之财，其归于上者，复有公私。恭俭贤主，常捐内帑以济军国之用，故民裕而其祚昌；淫侈僻王，至糜外府以供耳目之娱，故财匮而其民怨，此又历代制国用者龟鉴也。作《国用考》第八，叙历代财计首末，而以漕运，赈恤、蠲贷附焉，凡五卷。

古之用人，德行为首，才能次之。虞朝载采，亦有九德。周家宾兴，考其德行，于才不屑屑也。两汉以来，刺史守相，得以专辟召之权；魏、晋而后，九品中正，得以司人物之柄。皆考之以里闬之毁誉，而试之以曹掾之职业，然后俾之入备王宫，以阶清显。盖其为法，虽有愧于古人德行之举，而犹可以得才能之士也。以上言唐、虞、三代取德，两汉、魏、晋取才

至于隋，而州郡僚属，皆命于铨曹；搢绅发轫，悉由于科目。自以铨曹署官，而所按者资格而已，于是勘籍小吏，得以司升沉之权；自以科目取士，而所试者词章而已，于是操觚末技，得以阶荣进之路。夫其始进也，试之以操觚末技，而专主于词章；其既仕也，付之于勘籍小吏，而专校其资格。于是选贤与能之意，无复存者矣。然此二法者，历数百年而不可以复更，一或更之，则荡无法度，而侥滥者愈不可澄汰，亦独何哉？以上言隋、唐以后，官人皆出于铨曹科目

又，古人之取士，盖将以官之。三代之时，法制虽简，而考核本明；毁誉既公，而贤愚自判。往往当时士之被举者，未有不入官，初非有二途也。降及后世，巧伪日甚，而法令亦滋多。遂以科目为取士之途，铨选为举官之途，二者各自为防闲检柅之法。至唐，则以试士属之礼部，试吏属之吏部。于是科目之法，铨选之法，日新月异，不相为谋。盖有举于礼部而不得官者，不举于礼部而得官者。而士之所以进身之途辙，亦复不一，不可比而同之也，于是立举士、举官两门以该之。作《选举考》第九，凡十二卷。以上言举士、举官分为两门

古之教者，家有塾，党有庠，术有序，国有学。所谓学校，至不一也。然惟国学有司乐司成，专主教事；而州闾乡党之学，则未闻有司职教之任者。及考《周礼さ毓佟罚痴髡破涞持罱讨危显率裘穸练ǎ漓朐蛞岳袷裘瘢恢莩ふ破渲葜讨握睿计涞滦械酪眨榔涔穸敖渲H缓笾痴匆坏持σ玻莩ぜ匆恢葜σ病R灾料轮瘸ゃ恬悖现缢齑蠓颍唤匀弧8枪胖粽撸涞滦械酪眨阕阋晕酥Ρ恚史⒄┝睿薹墙桃病R灾潦姑裥讼停鍪钩ぶ皇姑裥四埽胧怪沃8且壑蛭瘢讨蛭浚僦蛭簦鹬蛭Γ侨艘病R陨涎匀郧埃粲胧隙

秦汉以来，儒与吏始异趋，政与教始殊途。于是曰郡守，曰县令，则吏所以治其民；曰博士官，曰文学掾，则师所以教其弟子。二者漠然不相为谋，所用非所教，所教非所用。士方其从学也，曰习读；及进而登仕版，则弃其《诗》、《书》、《礼》、《乐》之旧习，而从事乎簿书期会之新规。古人有言曰：“吾闻学而后入政，未闻以政学者。”后之为吏者，皆以政学者也。自其以政学，则儒者之学术，皆筌蹄也；国家之学官，皆刍狗也。民何由而见先王之治哉？又况荣途捷径，旁午杂出，盖未尝由学而升者滔滔也。以上言政与学分，而学日衰

于是所谓学者，姑视为粉饰太平之一事，而庸人俗吏，直以为无益于兴衰理乱之故矣。作《学校考》第十，叙历代学校之制，及祠祭褒赠先圣先师之首末，幸学养老之仪，而郡国乡党之学附见焉，凡七卷。

古者因事设官，量能授职，无清浊之殊，无内外之别，无文武之异。何也？唐虞之时，禹宅揆，契掌教，皋陶明刑，伯夷典礼，羲和掌历，夔典乐，益作虞，垂共工。盖精而论道经邦，粗而饬财辨器，其位皆公卿也，其人皆圣贤也。后之居位临民者，则自诡以清高，而下视曲艺多能之流。其执技事上者，则自安于鄙俗，而难语以辅世长民之事。于是审音、治历、医祝之流，特设其官以处之，谓之杂流，摈不得与搢绅伍，而官之清浊始分矣。以上分清浊

昔在成周，设官分职，缀衣趣马，俱吁俊之流；宫伯内宰，尽兴贤之侣。逮夫汉代，此意犹存。故以儒者为侍中，以贤士备郎署，如周昌、袁盎、汲黯、孔安国之徒，得以出入宫禁，陪侍宴私，陈谊格非，拾遗补过。其才能卓异者，至为公卿将相，为国家任大事，霍光、张安世是也。中汉以来，此意不存，于是非阉竖嬖幸，不得以日侍宫庭，而贤能搢绅，特以之备员表著。汉有宫中、府中之分，唐有南司、北司之党，职掌不相为谋，品流亦复殊异，而官之内外始分矣。以上分内外

古者，文以经邦，武以拨乱。其在大臣，则出可以将，入可以相；其在小臣，则簪笔可以待问，荷戈可以前驱。后世人才日衰，不供器使。司文墨者，不能知战阵；被介胄者，不复识简编。于是官人者，制为左右两选，而官之文武始分矣。以上分文、武

至于有侍中、给事中之官，而未尝司宫禁之事，是名内而实外也。唐以来，以侍中为三公官，以处勋臣；又以给事中为封驳之官，皆以外庭之臣为之，并不预宫中之事。有太尉、司马之官，而未尝司兵戎之事，是名武而实文也。太尉，汉承秦以为三公，然犹掌武事也。唐以后亦为三公。宋时吕夷简、王旦、韩琦，官皆至太尉，非武臣也。大司马，《周官》掌兵，至汉元成以后为三公，亚于司徒，乃后来执政之任，亦非武臣也。太常有卿佐，而未尝审音乐；将作有监贰，而未尝谙营缮。不过为儒臣养望之官，是名浊而实清也。尚书令在汉为司牍小吏，而后世则为大臣所不敢当之穹官；校尉在汉为兵师要职，而后世则为武弁所不齿之冗秩。尚书令，汉初其秩至卑，铜章青绶，主宫禁文书而已。至唐，则为三省长官。高祖入长安时，太宗以秦王为之。后郭子仪以勋位当拜，以太宗曾为之辞不敢受。自后至宋，无敢拜此官者。汉八校尉，领禁卫诸军，皆尊显之官。宰相之罢政者，至为城门校尉。又司隶校尉，督察三辅，弹劾公卿，其权至雄尊。护羌校尉，护乌桓校尉，皆领重兵，镇方面，乃大帅之职。至宋时，校尉、副尉为武职初阶，不入品从，至为冗贱。盖官之名同，而古今之崇庳悬绝如此。以上名实不符，古今互异参稽互考，曲畅旁通，而因革之故，可以类推。作《职官考》第十一，首叙官制，次序官数，内官则自公师、宰相而下，外官则自州牧、郡守而下，以至散官禄秩品从之详，凡二十一卷。

《郊特牲》曰：“礼之所尊，尊其义也；失其义，陈其数，祝史之事也。”故其数可陈也，其义难知也。荀卿子曰：“不知其义，谨守其数，慎不敢损益，父子相传以待王公。”是故三代虽亡，治法犹存，是官人百吏之所以取禄秩也。然则义者，祭之理也；数者，祭之仪也。古者人习于礼，故家国之祭祀，其品节仪文，祝史有司皆能知之；然其义，则非儒宗讲师不能明也。周衰礼废，而其仪亡矣。秦、汉以来，诸儒口耳所授，简册所载，特能言其义理而已，《戴记》是也。《仪礼》所言，止于卿士大夫之礼。六典所载，特以其有关于职掌者则言之。而国之大祀，盖未有能知其品节仪文者。以上祭祀仪节久失

汉郑康成深于礼学，作为传注，颇能补经之所未备；然以谶纬之言而释经，以秦、汉之事而拟三代，此其所以舛也。盖古者郊与明堂之祀，祭天而已。秦、汉始有五帝、泰一之祠，而以古者郊祀、明堂之礼礼之，盖出于方士不经之说。而郑注《礼经》二祭，曰天曰帝，或以为威灵仰，或以为耀灵宝，袭方士纬书之荒诞而不知其非。夫礼莫先于祭，祭莫重于天，而天之名义且乖异如此，则其他节目注释，虽复博赡，不知其果得《礼经》之意否乎？王肃诸儒，虽引正论以力排之；然魏、晋以来，祀天之礼，常参酌王、郑二说而迭用之，竟不能偏废也。以上郑氏说不足据

至于禘袷之节，宗祧之数，《礼经》之明文无所稽据，而注家之聚讼莫适折衷，其丛杂牴牾，与郊祀之说无以异也。近世三山信斋杨氏，得考亭勉斋之遗文奥义，著为《祭礼》一书，词义正大，考订精核，足为千载不刊之典。然其所述，一本经文，不复以注疏之说搀补，故经之所不及者，则阔略不接续；杜氏《通典》之书有祭礼，则参用经、注之文，两存王、郑之说，虽通畅易晓，而不如杨氏之纯正，今并录其说。次及历代祭祀，礼仪本末，而唐开元、宋政和二礼书中所载诸祀仪注，并详著焉。以上祭礼，并录杜、杨之说

作《郊祀考》第十二，以叙古今天神地祗之祀，首郊，次明堂，次后土，次雩，次五帝，次日月星辰寒暑，次六宗四方，次社稷山川，次封禅，次高禖，次八蜡，次五祀，次籍田祭先农，次亲蚕祭先蚕，次祈禳，次告祭，而后以杂祠、淫祠终焉，凡二十三卷。作《宗庙考》第十三，以叙古今人鬼之祀，首国家宗庙，次时享，次袷禘，次功臣配享，次祠先代君臣，次诸侯宗庙，而以大夫士庶宗庙时享终焉，凡十五卷。

古者《经礼》、《礼仪》皆曰三百，盖无有能知其节目之详者矣。然总其凡有五：曰吉、凶、军、宾、嘉，举其大有六：曰冠、昏、丧、祭、乡、相见。此先王制礼之略也。秦、汉而后，因革不同，有古有而今无者，如大射、聘礼、士相见、乡饮酒、投壶之类是也；有古无而今有者，如圣节上寿、上尊号、拜表之类是也；有其事通乎古今而后世未尝制为一定之礼者，若臣庶以下冠、昏、丧、祭是也。凡若是者，皆本无沿革，不烦纪录。以上三宗无沿革者，不之及

而通乎古今而代有因革者，惟国家祭祀、学校选举，以至朝仪、巡狩、田猎、冠冕服章、圭璧符玺、车旗卤簿，及凶礼之国恤耳。今除国祀、学校选举已有专门外，朝仪以下，则总谓之王礼，而备著历代之事迹焉。盖本晦庵《仪礼经传通解》，所谓王朝之礼也。以上略序王礼之目

其本无沿革者，若古礼，则经传所载，先儒所述，自有专书可以寻求，无庸赘叙；若今礼，则虽不能无失，而议礼制度，又非书生所得预闻也，是以亦不复措辞焉。作《王礼考》第十四，凡二十二卷。

《记》曰：“声音之道，与政通矣，故审乐以知政。”盖言乐之正哇，有关于时之理乱也。然自三代以后，号为历年多、施泽久而民安乐之者，汉、唐与宋。汉莫盛于文、景之时，然至孝武时，河间献王始献雅乐。天子下太乐官，常存隶之，岁时以备数，然不常御；常御及郊庙皆非雅声。至哀帝时，始罢郑声，用雅乐，而汉之运祚，且移于王莽矣。唐莫盛于贞观、开元之时，然所用者，多教坊俗乐。太常阅工人常隶习之，其不可教者，乃习雅乐。然则其所谓乐者可知矣！宋莫盛于天圣、景祐之时，然当时胡瑗、李照、阮逸、范镇之徒，拳拳以律吕未谐、声音未正为忧，而卒不克更置。至政和时，始制《大晟》乐，自谓古雅。而宋之土宇，且陷入女贞矣。盖古者因乐以观政，而后世则方其发政施仁之时，未暇制乐；及其承平之后，纲纪法度，皆已具举，敌国外患，皆已销亡，君相他无所施为，学士大夫他无所论说，然后始及制乐。乐既成而政已秕，国已衰矣。以上言汉、唐、宋盛时无乐，乐成而政已衰

昔隋开皇中制乐，用何妥之说，而摈万宝常之议。及乐成，宝常听之，泫然曰：“乐声淫厉而哀，不久天下将尽！”噫！使当时一用宝常之议，能救隋之亡乎？然宝常虽不能制乐以保隋之长存，而犹能听乐而知隋之必亡，其宿悟神解，亦有过人者！窃尝以为世之兴衰理乱，固未必由乐；然若欲议乐，必如师旷、州鸠、万宝常、王令言之徒。其自得之妙，岂有法之可传者？而后之君子，乃欲强为议论，究律吕于黍之纵横，求正哇于声之清浊，或证之以残缺断烂之简编、埋没销蚀之尺量，而自谓得之，何异刻舟、覆蕉、叩槃、扪烛之为？愚固不知其说也！以上言乐有神解，不在简编尺量之末作《乐考》第十五，首叙历代乐制，次律吕制度，次八音之属，各分雅部、胡部、俗部，以尽古今乐器之本末，次乐县，次乐歌，次乐舞，次散乐鼓吹，而以彻乐终焉，凡十五卷。

按《周官ば∷就健罚骸拔迦宋椋逦槲剑牧轿洌遄湮茫迓梦Γ迨ξI系丶移呷耍扇我舱呒胰耍恢械丶伊耍扇我舱叨椅迦耍幌碌丶椅迦耍扇我舱呒叶恕！贝私塘分病！端韭矸ā罚骸暗胤揭焕镂木兀囊匚穑那鹞椋榱木腥致硭钠ィ狄怀耍J罚资咳耍淦呤恕！贝说鞣⒅病＝塘吩虿谎崞涠啵史彩惩林撸先醪蝗问轮猓壹沂怪巳耸怪仕渲列≈け蚴芍腹硕玻坏鞣⒃虿谎崞浼颍榱木灏僖皇遥髡咧蛊呤迦恕J橇业鞣ⅲ渤鲆蝗艘病C康楣猛ㄒ灾械囟椅迦思浦何灏僖皇遥扇握咭磺Ф侔耸耍髡咧蛊呤迦恕J鞘蔚鞣⒎郊耙蝗艘病＝塘繁囟啵蛉私韵坝诒铮坏鞣⒈丶颍蛉瞬黄S谡髡健4斯耪哂帽剖ぶ酪病R陨瞎耪呓塘范喽鞣⑸

后世士自为士，农自为农，工商末技自为工商末技。凡此四民者，平时不识甲兵为何物，而所谓兵者，乃出于四民之外。故为兵者甚寡，知兵者甚少。一有征战，则尽数驱之以当锋刃，无有休息之期，甚则以未尝训练之民而使之战，是弃民也！唐、宋以来，始专用募兵。于是兵与民判然为二途，诿曰：“教养于平时，而驱用于一旦。”然其季世，则兵数愈多，而骄悍，而劣弱，为害不浅。不惟足以疲国力，而反足以促国祚矣！以上言后世兵民判然为二作《兵考》第十六，首叙历代兵制，次禁卫及郡国之兵，次教阅之制，次车战、舟师、马政、军器，凡十三卷。

昔汉陈咸言：“为人议法，当依于轻。虽有百金之利，慎无与人重比！”盖汉承秦法，过于严酷，重以武、宣之君，张、赵之臣，淫刑喜杀，习以为常，咸之言盖有激也。窃尝以为劓、刵、椓、黥，蚩尤之刑也，而唐、虞遵之；收孥、赤族，亡秦之法也，而汉、魏以来遵之。以贤圣之君，而不免袭乱虐之制，由是观之，咸言尤为可味也！以上言议法当依于轻

汉文除肉刑，善矣！而以髡、笞代之，髡法过轻而略无惩创，笞法过重而至于死亡。其后乃去笞而独用髡。减死罪一等，即止于髡钳；进髡钳一等，即入于死。而深文酷吏，务从重比，故死刑不胜其众。魏、晋以来病之，然不知减笞数而使之不死，乃徒欲复肉刑以全其生。肉刑卒不可复，遂独以髡钳为生刑。所欲活者傅生议，于是伤人者或折腰体，而才剪其毛发；所欲陷者与死比，于是犯罪者既已刑杀，而复诛其宗亲。轻重失宜，莫此为甚！及隋、唐以来，始制五刑：曰笞、杖、徒、流、死。此五者，即有虞所谓鞭朴流宅。虽圣人复起，不可偏废也。以上言汉、魏、六朝轻重失宜，唐以后五刑乃为不易之典

若夫苟慕轻刑之名，而不恤惠奸之患，杀人者不死，伤人者不刑，俾无辜罹毒虐者抱沉冤而莫伸，而舞文利赇贿者无后患之可惕，则亦非圣人明刑弼教之本意也。以上言轻刑惠奸作《刑考》第十七，首刑制，次徒流，次详谳，次赎刑、赦宥，凡十二卷。

昔秦燔经籍，而独存医药、卜筮、种树之书，学者抱恨终古。然以今考之，《易》与《春秋》二经，首末具存；《诗》亡其六篇，或以为《笙》诗元无其辞，是《诗》亦未尝亡也；《礼》本无成书，《戴记》杂出，汉儒所编；《仪礼》十七篇及六典，最晚出，六典仅亡《冬官》，然其书纯驳相半，其存亡未足为经之疵也。独虞、夏、商、周之书，亡其四十六篇耳。然则秦所燔，除《书》之外俱未尝亡也。若医药、卜筮、种树之书，当时虽未尝废锢，而并无一卷流传至今者。以此见圣经贤传，终古不朽，而小道异端，虽存必亡，初不以世主之好恶为之兴废也！以上言秦焚书实未尝亡

汉、隋、唐、宋之史，俱有《艺文志》。然《汉志》所载之书，以《隋志》考之，十已亡其六七；以《宋志》考之、隋、唐亦复如是，岂亦秦为之厄哉？昌黎公所谓“为之也易，则其传之也不远”，岂不信哉！夫书之传者已鲜，传而能蓄者加鲜，蓄而能阅者尤加鲜焉。宋皇祐时，命名儒王尧臣等作《崇文总目》，记馆阁所储之书，而论列于其下方。然止及经史，而亦多阙略，子集则但有其名目而已。近世昭德晁氏公武有《读书记》，直斋陈氏振孙有《书录解题》，皆聚其家藏之书而评之。今所录先以四代史志列其目，其存于近世而可考者，则采诸家书目所评，并旁搜史传、文集、杂说、诗话。凡议论所及，可以纪其著作之本末、考其流传之真伪、订其文理之纯驳者，则具载焉。俾览之者如人群玉之府，而阅木天之藏。不特有其书者，稍加研穷，即可以洞究旨趣；虽无其书者，味兹题品，亦可粗窥端倪。盖殚见洽闻之一也。作《经籍考》第十八，经之类十有三，史之类十有四，子之类二十有二，集之类六，凡七十六卷。

昔太史公言：“儒者断其义，驰说者骋其辞，不务综其始终。”盖讥世之学者以空言著书，而历代统系无所考订也，于是作为三代《世表》，自黄帝以下谱之。然五帝之事远矣，而迁必欲详其世次，按图而索，往往牴牾，故欧阳公复讥其不能缺所不知，而务多闻以为胜。以上言《史记な辣怼肺费羲ィ紫邓撇豢尚

然自三代以后，至于近世，史牒所载，昭然可考。始学者童而习之，屈伸指而得其大概。至其传世历年之延促，枝分派别之远近，猝然而问，虽华颠巨儒，不能以遽对，则以无统系之书故也。以上言无谱系，则茫然难考

今仿王溥唐及五代《会要》之体，首叙帝王之姓氏出处及其享国之期，改元之数，以及各代之始终，次及后妃皇子公主皇族，其可考者，悉著于篇，而历代所以尊崇之礼，册命之仪，并附见焉。作《帝系考》第十九，凡十卷。

封建莫知其所从始也。禹涂山之会，号称万国；汤受命时，凡三千国；周定五等之封，凡千七百七十三国。至春秋之时，见于经传者，仅一百六十五国，而蛮夷戎狄亦在其中。盖古之国至多，后之国日寡。国多则土宜促，国少则地宜旷，而夷考其故则不然。试以殷、周上世言之：殷契至成汤八迁，史以为自商而砥石，自砥石而复居商，又自商而毫。周弃至文王亦屡迁，史以为自邰而豳，自豳而岐，自岐而丰。夫汤，七十里之国也；文王，百里之国也。然以所迁之地考之，盖有出于七十里、百里之外者矣。又如泰伯之为吴，鬻绎之为楚，箕子之为朝鲜，其初不过自屏于荒裔之地，而其后因以有国传世。窃意古之诸侯者，虽日受封于天子，然亦由其行义德化足以孚信于一方，人心翕然归之，故其子孙因之，遂君其地。或有灾否，则转徙他之，而人心归之不能释去，故随其所居，皆成都邑。盖古之帝王，未尝以天下为己私，而古之诸侯，亦未尝视封内为己物。上下之际，均一至公。非如后世分疆画土，争城争地，必若是其截然也！以上言古者上下均一至公，封国非有截然之疆界

秦既灭六国，举宇内而郡县之。尺土一民，始皆视为己有。再传而后，刘、项与群雄共裂其地而分王之。高祖既诛项氏之后，凡当时诸侯王之自立者，与为项氏所立者，皆击灭之。然后裂土以封韩、彭、英、卢、张、吴之属，盖自是非汉之功臣不得王矣。逮数年之后，反者九起，异姓诸侯王多已夷灭。于是悉取其地，以王子弟亲属，如荆、吴、齐、楚、淮南之类，盖自是非汉之同姓，不得王矣。然一再传而后，贾谊、晁错之徒，拳拳有诸侯强大之虑，以为亲者无分地，而疏者逼天子，必为子孙之忧。于是或分其国，或削其地。其负强而动如七国者，则六师移之。盖西汉之封建，其初则剿灭异代所封，而以畀其功臣；继而剿灭异姓诸侯，而以畀其同宗；又继而剿灭疏属刘氏王，而以畀其子孙。盖检制益密，而猜防益深矣！以上言汉之封建凡三变，而猜防益深

昔汤、武虽以征伐取天下，然商惟十一征，周惟灭国者五十，其余诸侯皆袭前代所封，未闻尽以宇内易置而封其私人。周虽大封同姓，然文昭武穆之邦，与国咸休。亦未闻成、康而后，复畏文、武之族逼，而必欲夷灭之以建置己之子孙也。愚尝谓必有公天下之心，而后可以行封建。自其出于公心，则选贤与能，而小大相维之势，足以绵千载；自其出于私心，则忌疏畏逼，而上下相猜之形，不能以一朝居矣。景、武之后，令诸侯王不得治民补吏，于是诸侯虽有君国子民之名，不过食其邑人而已，土地甲兵，不可得而擅矣。然则汉虽惩秦之弊，复行封建，然为人上者，苟慕美名，而实无唐、虞、三代之公心。为诸侯者，既获裂土，则遽欲效春秋战国之余习，故不久而遂废。以上言必有公天下之心而后封建可久，因及汉末之弊

逮汉之亡，议者以为乏藩屏之助，而成孤立之势。然愚又尝夷考历代之故：魏文帝忌其诸弟，帝子受封，有同幽絷，再传之后，主势稍弱，司马氏父子，即攘臂取之，曾无顾惮；晋武封国至多，宗藩强壮，俱自得以领兵卒，置官属，可谓惩魏之弊矣，然八王首难，阻兵安忍，反以召五胡之衅；宋、齐皇子，俱童孺当方面，名为藩镇，而实受制于典签长史之手，每一易主，则前帝之子孙歼焉，而运祚卒以不永；梁武享国最久，诸子孙皆以盛年雄材，出为邦伯，专制一方，可谓惩宋、齐之弊矣，然诸王拥兵捐置君父，卒不能止侯景之难。然则魏、宋、齐疏忌骨肉，固以取亡；而晋、梁崇奖宗藩，亦不能救乱。于是封建之得失，不可复议，而王绾、李斯、陆士衡、柳宗元辈所论之是非，亦不可得而偏废矣！以上言疏宗藩者有弊，奖宗藩者亦有弊。

今所论著，三皇而后至春秋之前，国名之见于经传而事迹可考者，略著之。如共工、防风氏，以至邶、鄘、樊、桧之类是也。春秋十二列国，既有太史《世家》详其事迹，不复赘叙，姑纪其世代历年而已。若诸小国之事迹，见于《春秋》三传杂记者，则仿《世家》之例，叙其梗概，邾、莒、许、滕以下是也。汉初诸侯王、王子侯、功臣外戚、恩泽侯，则悉本马、班二史《年表》。东汉以后，无年表可据，则采摭诸传，各订其受封传授之本末，而备著焉。列侯不世袭始于唐，亲王不世袭始于宋，则姑志其始受封者之名氏而已。作《封建考》第二十，凡十八卷。以上自述凡例

昔三代之时，俱有太史。其所职掌者，察天文，记时政，盖合占候、纪载之事，以一人司之。汉时，太史公掌天官，不治民，而纳史记金匮石室之书，犹是任也。至宣帝时，以其官为令，行太史公文书，其修撰之职，以他官领之。于是太史之官，唯知占候而已。盖必二任合而为一，则象纬有变，纪录无遗，斯可以考一代天文运行之常变，而推其休祥。然二任之堕废离隔，不相为谋，盖已久矣。昔《春秋》日食不书日，而史氏以为官失之。可见当时掌占候与司纪载者，各为一人，故疏略如此。以上言古者司天文与纪时政，合而为一

又尝考之：春秋二百四十二年，而日食三十六。自鲁定公十五年，至汉高帝之三年，其间二百九十三年，而搜考史传，书日食凡七而已，然则遗缺不书者多矣。自汉而后，史录具在，天下一家之时，纪载者递相沿袭，无以知其得失也。及南北分裂之后，国各有史。今考之南自宋武帝永初元年，至陈后主祯明二年；北自魏明帝泰常五年，至隋文帝开皇八年。此一百六十九年之间，《南史》所书日食仅三十六，而《北史》所书乃七十九。其问年岁之相合者，才二十七；又有年合而月不合者。夫同此一苍旻也，食于北者，其数过倍于南，理之所必无者！而又日月不相吻合，岂天有二日乎？盖史氏之差谬牴牾，其失大矣！悬象著明，莫大乎日月，虽庸奴举目可知，而所书薄蚀之谬且如此，则星辰之迟留伏逆，陵犯往来，其所纪述，岂足凭乎！按：汉哀帝尝以日无精光、邪气连昏之事，问待诏李寻，而寻所对，具言其故；光武以建武五年召严光入禁中共卧，而太史奏客星犯帝座，二事见于李寻、严光传。而以《汉志》考之，终哀帝之时，不言日无精光之事；建武五年亦不言客星事，亦可证其疏略也。姑述故事，广异闻耳。以上言诸史记日食之不可信

《天文志》莫详于晋、隋。至丹元子之《步天歌》，尤为简明。宋两朝史志言诸星去极之远近，《中兴史志》采近世诸儒之论，亦多前史所未发。故择其尤明畅有味者，具列于篇。作《象纬考》第二十一，首三垣二十八宿之星名度数，次天汉起没，次日月五星行度，次七曜之变，次云气，凡十七卷。

《记》曰：“国家将兴，必有祯祥；国家将亡，必有妖孽。”盖天地之间，有妖必有祥，因其气之所感，而证应随之。自伏胜作《五行传》，班孟坚而下踵其说，附以各代证应，为《五行志》，始言妖而不言祥。然则阴阳五行之气，独能为妖孽而不能为祯祥乎？其亦不达理矣！虽然，妖祥之说，固未易言也。治世则凤凰见，故有虞之时，有来仪之祥；然汉桓帝元嘉之初，灵帝光和之际，凤凰亦屡见矣，而桓、灵非治安之时也。诛杀过当，其应为恒寒，故秦始皇时有四月雨雪之异；然汉文帝之四年，亦以六月雨雪矣，而汉文帝非淫刑之主也。斩蛇夜哭，在秦则为妖，在汉则为祥，而概谓之龙蛇之孽可乎？僵树虫文，在汉昭帝则为妖，在宣帝则为祥，而概谓之木不曲直可乎？前史于此，不得其说，于是穿凿附会，强求证应，而罙有所不通！以上言《五行志》之说多不可通

窃尝以为物之反常者，异也，其祥则为凤凰、麒麟、甘露、醴泉、庆云、芝草，其妖则山崩、川竭、水涌、地震、豕祸、鱼孽。妖祥不同，然皆反常而罕见者，均谓之异可也。故今取历代史《五行志》所书，并旁搜诸史本纪及传记中所载，祥瑞随其朋类，附入各门。不曰妖，不曰祥，而总名之曰物异。如恒雨、恒旸、恒燠、恒寒、恒风、水潦、火灾之属，俱妖也，不可言祥，故仍前史之旧名。至如魏、晋时，鱼集武库屋上，前史所谓鱼孽也；若周武王之白鱼入舟，则祥而非孽。然妖、祥虽殊，而其为异一尔，故均谓之鱼异。秦孝公时，马生人，前史所谓马祸也；若伏羲之龙马负图，则祥而非祸。然妖、祥虽殊，而其为异亦一耳，故均谓之马异。其余鸟兽昆虫、草木金石，以至童谣诗谶之属，前史谓之羽虫毛虫龙蛇之孽，或曰诗妖、华孽，今所述皆并载妖祥，故不曰妖，不曰孽，而均以异名之。以上自述命名物异之意

其豕祸鼠妖，则无祥可述，故亦仍前史之旧名。至于木不曲直者，木失其常性而为妖，如桑谷共生之类是也。若雨木冰，乃寒气胁木而成冰，其咎不在木也，而刘向以雨木冰为木不曲直。华孽者，花失其常性而为妖，如冬桃李华之类是也。若冰花，乃冰有异而结花，其咎不在花也，而《唐志》以冰花为华孽。二者俱失其伦类，今革而正之，俱以入恒寒门，附雨雹之后。又前志以鼠妖为青眚、青祥，物自动为木渗金，物自坏为金渗木，其说俱后学所未谕。今以鼠妖、青眚各自为一门，而自动、自坏直以其事名之，庶览者易晓云。作《物异考》第二十二，凡二十卷。以上厘正诸名目

昔尧时禹别九州，至舜分为十二州。周职方复分为九州，而又与禹异。汉承秦分天下为郡国，而复以十三州统之。晋时分州为十九。自晋以后，为州弥多，所统弥狭。且建治之地，亦不一所。姑以扬州言之：自汉以来，或治历阳，或治寿春，或治曲阿，或治合肥，或治建业，而唐始治广陵。至南北分裂之后，务为夸大，侨置诸州，以会稽为东扬，京口为南徐，广陵为南兖，历阳为南豫，历城为南冀，襄阳为南雍。鲁郡在禹迹为徐州，而汉则属豫州所领；陈留在禹迹为豫州，而晋则属兖州所领。离析磔裂，循名失实，而禹迹之九州，弥不复可考矣！以上言九州无定，禹迹不可考

夹漈郑氏曰：“州县之设，有时而更；山川之秀，千古不易。故《禹贡》分州，必以山川定疆界。兖州可移，而济河之兖州不可移；梁州可迁，而华阳黑水之梁州不可迁，故《禹贡》为万世不易之书。后之作史者，主于郡县，故州县移易，其书遂废矣。”善哉言也！杜氏《通典》，亦以历代郡县析于禹九州之中。今所论著，九州则以禹迹所统为准，沿而下之；府州军监，则以宋朝所置为准，溯而上之，而备历代之沿革焉。至冀之幽、朔，雍之银、夏，南粤之交趾，元未尝入宋之职方者，则以唐郡为准。追考前代，以补其缺。以上言上以禹迹、下以宋代为准

而于每州总论之下，复各为一图。先以春秋时诸国之可考者分入九州，次则及秦、汉、晋、隋、唐、宋所分郡县，考其地理，悉以附禹九州之下。而汉以来，各州刺史州牧所领之郡，其不合禹九州者，悉改而正之。作《舆地考》第二十三，凡九卷。

昔先王疆理天下，制立五服，所谓蛮夷戎狄，其在要荒之内、九州之中者，则被之声教，疆以戎索。唐、虞、三代之际，其详不可得而知矣。《春秋》所录，如蛮则荆舒之属也，夷则莱夷之属也，戎则山戎、北戎、陆浑、赤驹之属也，狄则赤狄、白狄、皋落、鲜虞之属也。载之经传，如齐桓之所攘，魏绛之所和，其种类虽曰戎狄，而皆错处于华地，故不容不有以制服而羁縻之。至于沙碛之滨，瘴海之外，固未尝穷兵黩武，绝大漠，逾悬度，必欲郡县其部落，衣冠其旃毳，以震耀当时，而夸示后世也。以上言三代时，四裔皆在中华之地

秦始皇既并六国，始北却匈奴，南取百粤。至汉武帝时，东并朝鲜，西牧甘凉，南辟交趾、珠厓，北斥朔方、河南。以至车师、大宛、夜郎、昆明之属，俱遣信使，赍重贿，招来而羁置之，俾得通于上国，窥其广大，割齐民以附夷狄，弊所恃以事无用。自是之后，世谨梯航历代载记所叙，其风气之差殊，习俗之诡异，可考而索。至其世代传授之详，则固不能以备知也。作《四裔考》第二十四，凡二十五卷。

经史百家杂钞卷十

诏令之属

书／甘誓

大战于甘，乃召六卿。王曰：“嗟！六事之人，予誓告汝：有扈氏威侮五行，怠弃三正，天用剿绝其命。今予惟恭行天之罚，左不攻于左，汝不恭命。右不攻于右，汝不恭命。御非其马之正，汝不恭命。用命，赏于祖！不用命，戮于社！予则孥戮汝！”

书／汤誓

王曰：“格尔众庶，悉听朕言！非台小子敢行称乱，有夏多罪，天命殛之。今尔有众，汝曰：‘我后不恤我众，舍我穑事而割正夏。’予惟闻汝众言。夏氏有罪，予畏上帝，不敢不正！今汝其曰：‘夏罪其如台？’夏王率遏众力，率割夏邑，有众率怠弗协，曰：‘时日曷丧？予及汝皆亡！’夏德若兹，今朕必往！尔尚辅予一人，致天之罚，予其大赉汝！尔无不信，朕不食言！尔不从誓言，予则孥戮汝，罔有攸赦！”

书／牧誓

时甲子昧爽，王朝至于商郊牧野，乃誓。王左杖黄钺，右秉白旄以麾，曰：“逖矣！西土之人。”王曰：“嗟！我友邦冢君御事：司徒、司马、司空、亚旅师氏、千夫长、百夫长，及庸、蜀、羌、髳、微、卢、彭、濮人：称尔戈，比尔干，立尔矛！予其誓。”王曰：“古人有言曰：‘牝鸡无晨。牝鸡之晨，惟家之索！’今商王受惟妇言是用，昏弃厥肆祀弗答，昏弃厥遗王父母弟不迪；乃惟四方之多罪逋逃是崇是长，是信是使，是以为大夫卿士，俾暴虐于百姓，以奸宄于商邑。今予发，惟恭行天之罚。今日之事，不愆于六步、七步，乃止齐焉，夫子勖哉！不愆于四伐、五伐、六伐、七伐，乃止齐焉，勖哉夫子！尚桓桓，如虎如貔，如熊如罴！于商郊，弗迓克奔，以役西土。勖哉夫子！尔所弗勖，其于尔躬有戮！”

书／吕刑

惟吕命，王享国百年，耄，荒度作刑，以诘四方。

王曰：“若古有训，蚩尤惟始作乱，延及于平民，罔不寇贼，鸱义奸宄，夺攘矫虔。苗民弗用灵，制以刑，惟作五虐之刑，曰法。杀戮无辜，爰始淫为劓、刵、椓、黥。越兹丽刑并制，罔差有辞。民兴胥渐，泯泯棼棼，罔中于信，以覆诅盟，虐威庶戮，方告无辜于上。上帝监民，罔有馨香德刑，发闻惟腥。以上苗民作五刑

皇帝哀矜庶戮之不辜，报虐以威，遏绝苗民，无世在下。乃命重、黎，绝地天通，罔有降格。群后之逮在下，明明棐常，鳏寡无盖。皇帝清问下民，鳏寡有辞于苗，德威惟畏，德明惟明。乃命三后，恤功于民：伯夷降典，折民惟刑；禹平水土，主名山川；稷降播种，农植嘉谷。三后成功，惟殷于民。士制百姓于刑之中，以教祗德。穆穆在上，明明在下，灼于四方，罔不惟德之勤。故乃明于刑之中，率义于民棐彝。典狱非讫于威，惟讫于富。敬忌，罔有择言在身。惟克天德，自作元命，配享在下。”以上尧、舜灭有苗，制刑法

王曰：“嗟！四方司政典狱，非尔惟作天牧。今尔何监？非时伯夷播刑之迪；其今尔何惩？惟时苗民匪察于狱之丽，罔择吉人，观于五刑之中；惟时庶威夺货，断制五刑，以乱无辜。上帝不蠲，降咎于苗，苗民无辞于罚，乃绝厥世。”以上告典狱者，以伯夷为法，以苗民为戒

王曰：“呜呼！念之哉！伯父伯兄，仲叔季弟，幼子童孙，皆听朕言，庶有格命。今尔罔不由慰日勤，尔罔或戒不勤。天齐于民，俾我一日，非终惟终，在人。尔尚敬逆天命，以奉我一人！虽畏勿畏，虽休勿休，惟敬五刑，以成三德。一人有庆，兆民赖之，其宁惟永。”以上言慎刑，乃克有终

王曰：“吁！来，有邦有土，告尔祥刑。在今尔安百姓，何择非人？何敬非刑？何度非及？两造具备，师听五辞；五辞简孚，正于五刑；五刑不简，正于五罚；五罚不服，正于五过。五过之疵：惟官、惟反、惟内、惟货、惟来。其罪惟均，其审克之！五刑之疑有赦，五罚之疑有赦，其审克之！简孚有众，惟貌有稽。无简不听，具严天威！以上言五刑、五罚、五过之等差

“墨辟疑赦，其罚百锾，阅实其罪；劓辟疑赦，其罚惟倍，阅实其罪；剕辟疑赦，其罚倍差，阅实其罪；宫辟疑赦，其罚六百锾，阅实其罪；大辟疑赦，其罚千锾，阅实其罪。墨罚之属千，劓罚之属千，剕罚之属五百，宫罚之属三百，大辟之罚其属二百。五刑之属三千。上下比罪，无借乱辞，勿用不行，惟察惟法，其审克之！上刑适轻，下服；下刑适重，上服。轻重诸罚有权。刑罚世轻世重，惟齐非齐，有伦有要。罚惩非死，人极于病。非佞折狱，惟良折狱，罔非在中。察辞于差，非从惟从。哀敬折狱，明启刑书胥占，咸庶中正，其刑其罚，其审克之！狱成而孚。其刑上备，有并两刑。”以上专言罚之条理

王曰：“呜呼！敬之哉！官伯族姓，朕言多惧。朕敬于刑，有德惟刑。今天相民，作配在下。明清于单辞，民之乱，罔不中听狱之两辞。无或私家于狱之两辞！狱货非宝，惟府辜功，报以庶尤。永畏惟罚，非天不中，惟人在命。天罚不极，庶民罔有令政在于天下。”

王曰：“呜呼！嗣孙，今往何监？非德？于民之中，尚明听之哉！哲人惟刑，无疆之辞，属于五极，咸中有庆。受王嘉师，监于兹祥刑！”

书／文侯之命

王若曰：“父义和！丕显文、武，克慎明德，昭升于上，敷闻在下。惟时上帝，集厥命于文王。亦惟先正克左右昭事厥辟，越小大谋猷罔不率从，肆先祖怀在位。以上晋之先世辅弼文、武

“呜呼！闵予小子嗣，造天丕衍。殄资泽于下民，侵戎我国家纯。即我御事，罔或耆寿俊在厥服，予则罔克。曰：惟祖惟父，其伊恤朕躬！呜呼！有绩予一人，永绥在位。以上平王遭家难，无人匡扶

“父义和！汝克昭乃显祖，汝肇刑文、武，用会绍乃辟，追孝于前文人。汝多修，侦我于艰；若汝，予嘉！”以上嘉文侯之功

王曰：“父义和！其归视尔师，宁尔邦！用赉尔柜鬯一卣，彤弓一，彤矢百，卢弓一，卢矢百，马四匹。父往哉！柔远能迩，惠康小民，无荒宁！简恤尔都，用成尔显德！”以上赐赉

书／费誓

公曰：“嗟！人无哗，听命！徂兹淮夷，徐戎并兴。善敹乃甲胄，乃干，无敢不吊！备乃弓矢，锻乃戈矛，砺乃锋刃，无敢不善！以上除戎器

“今惟淫舍牿牛马，杜乃接，敜乃阱，无敢伤牿！牿之伤，汝则有常刑！以上清道路

“马牛其风，臣妾逋逃，无敢越逐！祗复之，我商赉汝；乃越逐不复，汝则有常刑！无敢寇攘，逾垣墙，窃马牛，诱臣妾，汝则有常刑！以上严纪律

“甲戌，我惟征徐戎。峙乃糗粮，无敢不逮！汝则有大刑！鲁人三郊三遂，峙乃桢干！甲戌，我惟筑，不敢不供！汝则有无余刑，非杀！鲁人三郊三遂，峙乃刍茭，无敢不多，汝则有大刑！”以上刍粮壁垒

书／秦誓

公曰：“嗟！我士，听无哗！予誓，告汝群言之首。古人有言曰：‘民讫自若，是多盘。’责人斯无难，惟受责俾如流，是惟艰哉！我心之忧，日月逾迈，若弗云来。以上自悔

“惟古之谋人，则曰未就予忌，惟今之谋人，姑将以为亲。虽则云然，尚猷询兹黄发，则罔所愆。番番良士，旅力既愆，我尚有之；仡仡勇夫，射御不违，我尚不欲。惟截截善谝言，俾君子易辞，我皇多有之！以上悔疏老成而亲佞人

“昧昧我思之，如有一介臣，断断猗无他技，其心休休焉，其如有容。人之有技，若己有之；人之彦圣，其心好之，不啻如自其口出。是能容之，以保我子孙黎民，亦职有利哉！人之有技，冒疾以恶之；人之彦圣，而违用，俾不达，是不能容，以不能保我子孙黎民，亦日殆哉！邦之杌纕，曰由一人；邦之荣怀，亦尚一人之庆！”以上言国以一人衰，以一人兴

左传／王子朝告诸侯之辞

昔武王克殷，成王靖四方，康王息民，并建母弟，以蕃屏周，亦曰：“吾无专享文、武之功，且为后人之迷败倾覆而溺入于难，则振救之。”至于夷王，王愆于厥身，诸侯莫不并走其望，以祈王身。至于厉王，王心戾虐，万民弗忍。居王于彘。诸侯释位，以间王政。宣王有志，而后效官。至于幽王，天不吊周，王昏不若，用愆厥位。携王奸命，诸侯替之而建王嗣，用迁郏鄏。则是兄弟之能用力于王室也。至于惠王，天不靖周，生颓祸心，施于叔带。惠、襄避难，越去王都。则有晋、郑咸黜不端，以绥定王家。则是兄弟之能率先王之命也。以上惠、襄以前皆借诸侯靖难

在定王六年，秦人降妖，曰：“周其有髭王，亦克能修其职，诸侯服享，二世共职。王室其有间王位，诸侯不图，而受其乱灾。”至于灵王，生而有髭。王甚神圣，无恶于诸侯。灵王、景王，克终其世。以上灵、景无恙，秦之妖言将践

今王室乱，单旗、刘狄剥乱天下，壹行不若，谓“先王何常之有？唯余心所命，其谁敢讨之！”帅群不吊之人，以行乱于王室。侵欲无厌，规求无度，贯渎鬼神，慢弃刑法，倍奸齐盟，傲很威仪，矫诬先王。晋为不道，是摄是赞，思肆其罔极。兹不谷震荡播越，窜在荆蛮，未有攸底。若我一二兄弟甥舅奖顺天法，无助狡猾，以从先王之命，毋速天罚，赦图不谷，则所愿也，敢尽布其腹心，及先王之经，而诸侯实深图之。以上诉单、刘及晋之咎

昔先王之命曰：“王后无适，则择立长；年钧以德，德钧以卜。”王不立爱，公卿无私，古之制也。穆后及太子寿早天即世，单、刘赞私立少，以间先王，亦唯伯仲叔季图之！

秦始皇／初并天下议帝号令

秦初并天下，令丞相、御史曰：“异日韩王纳地效玺，请为藩臣，已而背约，与赵、魏合从畔秦，故兴兵诛之，虏其王。寡人以为善，庶几息兵革。赵王使其相李牧来约盟，故归其质子，已而背盟，反我太原，故兴兵诛之，得其王。赵公子嘉乃自立为代王，故举兵击灭之。魏王始约服人秦，已而与韩、赵谋袭秦，秦兵吏诛，遂破之。荆王献青阳以西，已而畔约，击我南郡，故发兵诛，得其王，遂定其荆地。燕王昏乱，其太子丹乃阴令荆轲为贼，兵吏诛，灭其国。齐王用后胜计，绝秦使，欲为乱，兵吏诛，虏其王，平齐地。以上灭六国寡人以眇眇之身，兴兵诛暴乱，赖宗庙之灵，六王咸伏其辜，天下大定。今名号不更，无以称成功、传后世。其议帝号！”以上议帝号

汉高帝／求贤诏 十一年

盖闻王者莫高于周文，伯者莫高于齐桓，皆待贤人而成名。今天下贤者智能，岂特古之人乎？患在人主不交故也，士奚由进！今吾以天之灵、贤士大夫，定有天下，以为一家，欲其长久，世世奉宗庙亡绝也。贤人已与我共平之矣，而不与吾共安利之，可乎？贤士大夫有肯从我游者，吾能尊显之！布告天下，使明知朕意。御史大夫昌下相国，相国蒉侯下诸侯王，御史中执法下郡守，其有意称明德者，必身劝为之驾，遣诣相国府，署行、义、年；有而弗言，觉，免！年老癃病，勿遣。

汉文帝／赐南粤王赵佗书

皇帝谨问南粤王：甚苦心劳意！朕，高皇帝侧室之子，弃外，奉北藩于代，道里辽远，壅蔽朴愚，未尝致书。高皇帝弃群臣，孝惠皇帝即世，高后自临事，不幸有疾，日进不衰，以故悖暴乎治。诸吕为变故乱法，不能独制，乃取它姓子为孝惠皇帝嗣。赖宗庙之灵、功臣之力，诛之已毕。朕以王侯吏不释之故，不得不立，今即位。以上叙由代入即帝位

乃者闻王遗将军隆虑侯书，求亲昆弟，请罢长沙两将军。朕以王书，罢将军博阳侯，亲昆弟在真定者，已遣人存问，修治先人冢。前日闻王发兵于边，为寇灾不止。当其时，长沙苦之，南郡尤甚。虽王之国，庸独利乎？必多杀士卒，伤良将吏，寡人之妻，孤人之子，独人父母。得一亡十，朕不忍为也！以上存省兄弟坟墓，劝令息兵

朕欲定地犬牙相入者，以问吏，吏曰：“高皇帝所以介长沙土也。”朕不能擅变焉。吏曰：“得王之地，不足以为大；得王之财，不足以为富。”服领以南，王自治之！虽然，王之号为“帝”，两帝并立，亡一乘之使以通其道，是争也。争而不让，仁者不为也。愿与王分弃前患，终今以来，通使如故。以上不贪其土地，劝去帝号

故使贾驰谕告王朕意，王亦受之，毋为寇灾矣。上褚五十衣，中褚三十衣，下褚二十衣，遗王。愿王听乐娱忧，存问邻国。

汉文帝／除诽谤法诏 二年

古之治天下，朝有进善之旌、诽谤之木，所以通治道而来谏者也。今法有诽谤饫言之罪，是使众臣不敢尽情，而上无由闻过失也。将何以来远方之贤良？其除之！民或祝诅上，以相约而后相谩，吏以为大逆。其有他言，吏又以为诽谤。此细民之愚，无知抵死，朕甚不取。自今以来，有犯此者勿听治。

汉文帝／除肉刑诏 十三年

盖闻有虞氏之时，画衣冠异章服以为戮，而民弗犯，何治之至也！今法有肉刑三，而奸不止，其咎安在？非乃朕德之薄而教不明与？吾甚自愧！故夫训道不纯，而愚民陷焉。《诗》曰：“恺弟君子，民之父母。”今人有过，教未施而刑已加焉；或欲改行为善，而道亡由至。朕甚怜之！夫刑至断支体，刻肌肤，终身不息，何其刑之痛而不德也？岂称为民父母之意哉？其除肉刑，有以易之。

汉文帝／增祀无祈诏 十四年

朕获执牺牲珪币以事上帝宗庙，十四年于今。历日弥长，以不敏不明，而久抚临天下，朕甚自愧！其广增诸祀坛场珪币！以上增祀

昔先王远施不求其报，望祀不祈其福，右贤左戚，先民后己，至明之极也！今吾闻祠官祝螫皆归福于朕躬，不为百姓，朕甚愧之！夫以朕之不德，而专乡独美其福，百姓不与焉，是重吾不德也！其令祠官致敬，无有所祈。以上无祈

汉文帝／民食不足求言诏 后元年

间者数年比不登，又有水旱疾疫之灾，朕甚忧之。愚而不明，未达其咎。意者，朕之政有所失，而行有过与？乃天道有不顺，地理或不得，人事多失和，鬼神废不享与？何以致此？将百官之奉养或费，无用之事或多与？何其民食之寡乏也？夫度田非益寡，而计民未加益，以口量地，其于古犹有余，而食之甚不足者，其咎安在？无乃百姓之从事于末以害农者蕃，为酒醪以靡谷者多，六畜之食焉者众与？细大之义，吾未能得其中，其与丞相列侯吏二千石博士议之！有可以佐百姓者，率意远思，无有所隐！

汉文帝／遗匈奴书 前六年

皇帝敬问匈奴大单于无恙。使系虖浅遗朕书云：“愿寝兵休士，除前事，复故约，以安边民，世世平乐。”朕甚嘉之，此古圣王之志也！汉与匈奴约为兄弟，所以遗单于甚厚。背约离兄弟之亲者，常在匈奴。然右贤王事已在赦前，勿深诛。单于若称书意，明告诸吏，使无负约，有信，敬如单于书。使者言单于自将并国有功，甚苦兵事，服绣夹绮衣、长襦、锦袍各一，比疏一，黄金饬具带一，黄金犀毗一，绣十匹，锦二十匹，赤绨、绿缯各四十匹，使中大夫意、谒者令肩遗单于。

汉文帝／遗匈奴书 后二年

皇帝敬问匈奴大单于无恙。使当户且渠雕渠难、郎中韩辽，遗朕马二匹，已至，敬受。先帝制：长城以北，引弓之国，受令单于；长城以内，冠带之室，朕亦制之。使万民耕织、射猎、衣食，父子毋离，臣主相安，俱无暴虐。今闻渫恶民贪降其趋，背义绝约，忘万民之命，离两主之霑，然其事已在前矣。书云：“二国已和亲，两主霑说，寝兵休卒养马，世世昌乐，翕然更始。”朕甚嘉之！圣者日新，改作更始，使老者得息，幼者得长，各保其首领而终其天年。朕与单于俱由此道，顺天恤民，世世相传，施之无穷，天下莫不咸嘉！使汉与匈奴邻敌之国，匈奴处北，地寒，杀气早降，故诏吏遗单于秫鹥金帛绵絮他物，岁有数。今天下大安，万民熙熙，独朕与单于为之父母。朕追念前事，薄物细故，谋臣计失，皆不足以离昆弟之霈。朕闻天不颇覆，地不偏载，朕与单于皆捐细故，俱蹈大道也！堕坏前恶，以图长久，使两国之民，若一家子。元元万民，下及鱼鳖，上及飞鸟，跛行喙息蠕动之类，莫不就安利、避危殆！故来者不止，天之道也。俱去前事，朕释逃虏民，单于毋害章尼等。朕闻古之帝王，约分明而不食言，单于留志，天下大安，和亲之后，汉过不先！单于其察之。

汉文帝／策问贤良文学 十五年

惟十有五年九月壬子，皇帝曰：昔者大禹勤求贤士，施及方外，四极之内，舟车所至，人迹所及，靡不闻命，以辅其不逮。近者献其明，远者通厥聪，比善戮力，以翼天子。是以大禹能亡失德，夏以长楙。高皇帝亲除大害，去乱从，并建豪英，以为官师，为谏争辅天子之阙，而翼戴汉宗也。赖天之灵、宗庙之福，方内以安，泽及四夷。今朕获执天下之正，以承宗庙之祀，朕既不德，又不敏，明弗能烛，而智不能治，此大夫之所著闻也。故诏有司：诸侯王、三公、九卿，及主郡吏，各帅其志，以选贤良，明于国家之大体，通于人事之终始，及能直言极谏者，各有人数，将以匡朕之不逮。二三大夫之行，当此三道，朕甚嘉之！故登大夫于朝，亲谕朕志。大夫其上三道之要，及永惟朕之不德、吏之不平、政之不宣、民之不宁，四者之阙，悉陈其志，毋有所隐，上以荐先帝之宗庙，下以兴愚民之休利，著之于篇，朕亲览焉，观大夫所以佐朕至与不至。书之，周之密之，重之闭之，兴自朕躬。大夫其正论，毋枉执事！乌，戒之！二三大夫其帅志毋怠！

汉景帝／令二千石修职诏 后二年

雕文刻镂，伤农事者也；锦绣纂组，害女红者也。农事伤，则饥之本也；女红害，则寒之原也。夫饥寒并至，而能亡为非者寡矣！朕亲耕，后亲桑，以奉宗庙粢盛祭服，为天下先。不受献，减太官，省繇赋，欲天下务农蚕，素有畜积，以备灾害。强毋攘弱，众毋暴寡，老耆以寿终，幼孤得遂长。今岁或不登，民食颇寡，其咎安在？或诈伪为吏，吏以货赂为市，渔夺百姓，侵牟万民。县丞，长吏也。奸法与盗盗，甚无谓也！其令二千石各修其职！不事官职耗乱者，丞相以闻，请其罪！布告天下，使明知朕意。

汉武帝／议不举孝廉者罪诏 元朔元年

公卿大夫，所使总方略、壹统类、广教化、美风俗也。夫本仁祖义，褒德禄贤，劝善刑暴，五帝三王所由昌也。朕夙兴夜寐，嘉与宇内之士臻于斯路。故旅耆老，复孝敬，选豪俊，讲文学，稽参政事，祈进民心，深诏执事，兴廉举孝，庶几成风，绍休圣绪。夫十室之邑，必有忠信；三人并行，厥有我师。今或至阖郡而不荐一人，是化不下究，而积行之君子雍于上闻也！二千石官长纪纲人伦，将何以佐朕烛幽隐、劝元元、厉蒸庶、崇乡党之训哉？且进贤受上赏，蔽贤蒙显戮，古之道也。其与中二千石、礼官、博士议不举者罪！

汉武帝／报李广诏 元狩二年

将军者，国之爪牙也。《司马法》曰：“登车不式，遭丧不服，振旅抚师，以征不服。率三军之心，同战士之力，故怒形则千里竦，威振则万物伏。是以名声暴于夷貉，威棱儋乎邻国。”夫报忿除害，捐残去杀，朕之所图于将军也；若乃免冠徒跣，稽颡请罪，岂朕之指哉？将军其率师东辕，弥节白檀，以临右北平盛秋。

汉武帝／封齐王策 元狩六年

惟元狩六年四月乙巳，皇帝使御史大夫汤，庙立子闳为齐王。曰：呜呼！小子闳，受兹青社。朕承天序，惟稽古建尔国家，封于东土，世为汉藩辅。呜呼念哉，共朕之诏！惟命不于常，人之好德，克明显光；义之不图，俾君子怠。悉尔心，允执其中，天禄永终；厥有愆不臧，乃凶于乃国，而害于尔躬。呜呼！保国义民，可不敬与？王其戒之！

汉武帝／封燕王策

呜呼！小子旦，受兹玄社，建尔国家，封于北土，世为汉藩辅。呜呼！薰鬻氏虐老兽心，以奸巧边缅，朕命将率徂征厥罪，万夫长、千夫长、三十有二帅，降旗奔师；薰鬻徙域，北州以妥。悉尔心，毋作怨，毋作奜德，毋乃废备，非教士不得从征！王其戒之！

汉武帝／封广陵王策

呜呼！小子胥，受兹赤社。建尔国家，封于南土，世世为汉藩辅。古人有言曰：“大江之南，五湖之间，其人轻心。扬州保强，三代要服，不及以正。”呜呼！悉尔心，祗祗兢兢，乃惠乃顺！毋桐好逸，毋迩宵人，惟法惟则！《书》云：臣不作福，不作威，靡有后羞。王其戒之！

汉武帝／策问贤良文学 元光五年

盖闻上古至治，画衣冠异章服而民不犯；阴阳和，五谷登，六畜蕃；甘露降，风雨时，嘉禾兴，朱草生，山不童，泽不涸；麟凤在郊薮，龟龙游于沼，河洛出图书；父不丧子，兄不哭弟；北发渠搜，南抚交趾，舟车所至，人迹所及，跛行喙息，咸得其宜。朕甚嘉之！今何道而臻乎此？子大夫修先圣之术，明君臣之义，讲论洽闻，有声乎当世。敢问子大夫：天人之道，何所本始？吉凶之效，安所期焉？禹、汤水旱，厥咎何由？仁、义、礼、知，四者之宜，当安设施？属统垂业，物鬼变化，天命之符，废兴何如？天文、地理、人事之纪，子大夫习焉，其悉意正议，详具其对，著之于篇，朕将亲览焉，靡有所隐！

汉昭帝／赐燕刺王旦玺书

昔高皇帝王天下，建立子弟，以藩屏社稷。先日，诸吕阴谋大逆，刘氏不绝若发，赖绛侯等诛讨贼乱，尊立孝文，以安宗庙。非以中外有人，表里相应故邪？樊、郦、曹、灌，携剑推锋，从高皇帝垦菑除害，耘锄海内。当此之时，头如蓬葆，勤苦至矣，然其赏不过封侯。今宗室子孙，曾无暴衣露冠之劳，裂地而王之，分财而赐之，父死子继，兄终弟及。今王骨肉至亲，敌吾一体，乃与他姓异族谋害社稷，亲其所疏，疏其所亲，有逆悖之心，无忠爱之义。如使古人有知，当何面目复奉齐酎见高祖之庙乎？

汉宣帝／令二千石察官属诏 元康二年

狱者，万民之命，所以禁暴止邪、养育群生也。能使生者不怨，死者不恨，则可谓文吏矣。今则不然，用法或持巧心，析律贰端，深浅不平，增辞饰非，以成其罪。奏不如实，上亦亡由知。此朕之不明，吏之不称，四方黎民，将何仰哉？二千石各察官属，勿用此人。吏务平法，或擅兴繇役，饰厨传，称过使客，越职逾法，以取名誉，譬犹践薄冰以待白日，岂不殆哉？今天下颇被疾疫之灾，朕甚愍之。其令郡国被灾甚者，毋出今年租赋。

汉元帝／议封甘延寿等诏 建昭四年

匈奴郅支单于背畔礼义，留杀汉使者吏士，甚逆道理，朕岂忘之哉！所以优游而不征者，重动师众，劳将率，故隐忍而未有云也。今延寿、汤睹便宜，乘时利，结城郭诸国，擅兴师矫制而征之。赖天地宗庙之灵，诛讨郅支单于，斩获其首，及阏氏贵人名王以下千数。虽逾义干法，内不烦一夫之役，不开府库之藏，因敌之粮，以赡军用，立功万里之外，威震百蛮，名显四海，为国除残，兵革之原息，边竟得以安；然犹不免死亡之患，罪当在于奉宪。朕甚闵之！其赦延寿、汤罪勿治，诏公卿议封焉。

司马相如／谕巴蜀檄

告巴蜀太守：蛮夷自擅，不讨之日久矣，时侵犯边境，劳士大夫。陛下即位，存抚天下，安集中国，然后兴师出兵，北征匈奴，单于怖骇，交臂受事，屈膝请和。康居、西域，重译纳贡，稽颡来享。移师东指，闽、越相诛。右吊番禺，太子入朝。南夷之君，西之长，常效贡职，不敢堕怠，延颈举踵，喁喁然皆向风慕义，欲为臣妾。道里辽远，山川阻深，不能自致。夫不顺者已诛，而为善者未赏，故遣中郎将往宾之。以上往宾西南夷之故

发巴蜀之士各五百人，以奉币帛，卫使者不然，靡有兵革之事，战斗之患。今闻其乃发军兴制，惊惧子弟，忧患长老，郡又擅为转粟运输，皆非陛下之意也！以上有司发军兴之失

当行者或亡逃自贼杀，亦非人臣之节也。夫边郡之士，闻烽举燧燔，皆摄弓而驰，荷兵而走，流汗相属，唯恐居后。触白刃，冒流矢，议不反顾，计不旋踵，人怀怒心，如报私仇。彼岂乐死恶生，非编列之民，而与巴蜀异主哉？计深虑远，急国家之难，而乐尽人臣之道也！故有剖符之封，析珪而爵，位为通侯，处列东第。终则遗显号于后世，传土地于子孙，行事甚忠敬，居位甚安逸，名声施于无穷，功烈著于不灭。是以贤人君子，肝脑涂中原，膏液润野草而不辞也。以上边郡之士敌忾死难之贤

今奉币役至南夷，即自贼杀，或亡逃抵诛，身死无名，谥为至愚，耻及父母，为天下笑。人之度量相越，岂不远哉！然此非独行者之罪也，兄母之教不先，子弟之率不谨，寡廉鲜耻，而俗不长厚也。其被刑戮，不亦宜乎？以上亡逃自杀者之愚

陛下患使者有司之若彼，悼不肖愚民之如此，故遣信使，晓谕百姓以发卒之事，因数之以不忠死亡之罪，让三老孝悌以不教诲之过。方今田时，重烦百姓，已亲见近县；恐远所溪谷山泽之民不遍闻，檄到，亟下县道，使咸喻陛下之意，无忽！

司马相如／难蜀父老

汉兴七十有八载，德茂存乎六世，威武纷纭，湛恩汪鹎，群生沾濡，洋溢乎方外。于是乃命使西征，随流而攘，风之所被，罔不披靡。因朝冉从，定笮存邛，略斯榆，举苞蒲。结轨还辕，东乡将报，至于蜀都。耆老大夫搢绅先生之徒，二十有七人，俨然造焉。辞毕，进曰：盖“闻天子之牧夷狄也，其义羁靡勿绝而已。今罢三郡之士，通夜郎之途，三年于兹，而功不竟，士卒劳倦，万民不赡。今又接之以西夷，百姓力屈，恐不能卒业，此亦使者之累也，窃为左右患之。且夫邛、笮、西夷之与中国并也，历年兹多，不可记已。仁者不以德来，强者不以力并，意者其殆不可乎？今割齐民以附夷狄，敝所恃以事无用，鄙人因陋，不识所谓！”以上蜀大夫疑招西夷之非

使者曰：“乌谓此乎？必若所云，则是蜀不变服，而巴不化俗也。仆尝恶闻若说！然斯事体大，固非观者之所觏也。余之行急，其详不可得闻已，请为大夫粗陈其略。盖世必有非常之人，然后有非常之事；有非常之事，然后有非常之功。夫非常者，固常人之所异也。故曰：非常之原，黎民惧焉；及臻厥成，天下晏如也。昔者洪水沸出，泛滥衍溢，民人升降移徙，崎岖而不安。夏后氏戚之，乃堙洪塞源，决江疏河，洒沉澹灾，东归之于海，而天下永宁。当斯之勤，岂惟民哉？心烦于虑，而身亲其劳，躬腠胝无薆，肤不生毛，故休烈显乎无穷，声称浃乎于兹。以上举禹以证非常之功

“且夫贤君之践位也，岂特委琐喔，拘文牵俗，循诵习传，当世取说云尔哉？必将崇论议，创业垂统，为万世规。故驰骛乎兼容并包，而勤思乎参天贰地。且《诗》不云乎‘普天之下，莫非王土；率土之滨，莫非王臣’？是以六合之内，八方之外，浸淫衍溢，怀生之物，有不浸润于泽者，贤君耻之！以上言贤君规模宏大

“今封疆之内，冠带之伦，咸获嘉祉，靡有阙遗矣。而夷狄殊俗之国，辽绝异党之域，舟车不通，人迹罕至，政教未加，流风犹微。内之则时犯义侵礼于边境，外之则邪行横作，放杀其上。君臣易位，尊卑失序，父老不辜，幼孤为奴虏，系缧号泣，内向而怨曰：‘盖闻中国有至仁焉，德洋恩普，物靡不得其所，今独曷为遗己？’举踵思慕，若枯旱之望雨。戾夫为之垂涕，况乎上圣，又焉能已？以上言异域慕汉向化

“故北出师以讨强胡，南驰使以诮劲越，四面风德，二方之君鳞集仰流，愿得受号者以亿计。故乃关沫、若，徼牂牁，镂灵山，梁孙原；创道德之途，垂仁义之统。将博恩广施，远抚长驾，使疏逖不闲，曶爽暗昧得耀乎光明，以偃甲兵于此，而息讨伐于彼，遐迩一体，中外禔福，不亦康乎！夫拯民于沉溺，奉至尊之休德，反衰世之陵夷，继周氏之绝业，天子之亟务也。百姓虽劳，又恶可以已乎哉？夫王者固未有不始于忧勤，而终于逸乐者也。以上言开西夷事不可已

“然则受命之符，合在于此。方将增太山之封，加梁父之事，鸣和鸾，扬乐颂，上减五，下登三。观者未睹旨，听者未闻音，犹鹪鹏已翔乎寥廓之宇，而罗者犹视乎薮泽，悲夫！”

于是诸大夫茫然丧其所怀来，失厥所以进，喟然并称曰：“允哉汉德！此鄙人之所愿闻也。百姓虽劳，请以身先之！”敞罔靡徙，迁延而辞避。

王尊／敕掾功曹教

掾功曹：各自底厉，助太守为治；其不中用，趣自避退，毋久妨贤！夫羽翮不修，则不可以致千里；内不理，无以整外。府丞悉署吏行能，分别白之。贤为上，毋以富！贾人百万，不足与计事。昔孔子治鲁，七日诛少正卯；今太守视事已一月矣，五官掾张辅，怀虎狼之心，贪污不轨，一郡之钱，尽入辅家，然适足以葬矣！今将辅送狱，直符史诣阁下从太守受其事。丞戒之戒之，相随入狱矣！

汉光武帝／赐窦融玺书

制诏行河西五郡大将军事、属国都尉：劳镇守边五郡，兵马精强，仓库有蓄，民庶殷富。外则折挫羌胡，内则百姓蒙福。威德流闻，虚心相望，道路隔塞，邑邑何已！长史所奉书献马，悉至，深知厚意。今益州有公孙子阳，天水有隗将军，方蜀、汉相攻，权在将军，举足左右，便有轻重。以此言之，欲相厚岂有量哉！诸事具长史所见，将军所知。王者迭兴，千载一会。欲遂立桓、文，辅微国，当勉卒功业；欲三分鼎足，连衡合从，亦宜以时定。天下未并，吾与尔绝域，非相吞之国。今之议者，必有任嚣效尉佗制七郡之计。王者有分土，无分民，自适己事而已。今以黄金二百斤赐将军，便宜辄言。

汉光武帝／报臧宫马武诏 二十七年

《黄石公记》曰：“柔能制刚，弱能制强。”柔者，德也；刚者，贼也。弱者，仁之助也；强者，怨之归也。故曰有德之君，以所乐乐人；无德之君，以所乐乐身。乐人者其乐长，乐身者不久而亡。舍近谋远者，劳而无功；舍远谋近者，逸而有终。逸政多忠臣，劳政多乱人。故曰：务广地者荒，务广德者强；有其有者安，贪人有者残。残灭之政，虽成必败。今国无善政，灾变不息，百姓惊惶，人不自保，而复欲远事边外乎？孔子曰：“吾恐季孙之忧，不在颛臾。”且北狄尚强，而屯田警备传闻之事，恒多失实。诚能举天下之半以灭大寇，岂非至愿？苟非其时，不如息人！

班彪／拟答北匈奴诏

单于不忘汉恩，追念先祖旧约，欲修和亲，以辅身安国，计议甚高，为单于嘉之！

往者，匈奴数有乖乱，呼韩邪、郅支自相仇隙，并蒙孝宣帝垂恩救护，故各遣侍子，称藩保塞。其后郅支忿戾，自绝皇泽；而呼韩附亲，忠孝弥著。及汉灭郅支，遂保国传嗣，子孙相继。今南单于携众南向，款塞归命。自以呼韩嫡长，次第当立，而侵夺失职，猜疑相背，数请兵将，归归北庭。策谋纷纭，无所不至。惟念斯言不可独听，又以北单于比年贡献，欲修和亲，故拒而未许，将以成单于忠孝之义。汉秉威信，总率万国，日月所照，皆为臣妾。殊俗百蛮，义无亲疏。服顺者褒赏，畔逆者诛罚。善恶之效，呼韩、郅支是也。

今单于欲修和亲，款诚已达，何嫌而欲率西域诸国俱来献见？西域国属匈奴，与属汉何异？单于数连兵乱，国内虚耗，贡物裁以通礼，何必献马裘？今赍杂缯五百匹、弓鞬韥丸一、矢四发，遣遗单于。又赐献马左骨都侯、右谷蠡王杂缯各四百匹，斩马剑各一。单于前言先帝时所赐呼韩邪竽、瑟、空侯皆败，愿复裁赐。念单于国尚未安，方厉武节，以战攻为务，竽瑟之用，不如良弓利剑，故未以赍。朕不爱小物于单于，便宜所欲。遣驿以闻。

汉明帝／即位诏

予末小子，奉承圣业，夙夜震畏，不敢荒宁。先帝受命中兴，德侔帝王，协和万邦，假于上下，怀柔百神，惠于鳏寡。朕承大运，继体守文，不知稼穑之艰难，惧有废失。圣恩遗戒，顾重天下，以元元为首，公卿百僚，将何以辅朕不逮？其赐天下男子爵人二级；三老、孝悌、力田人三级。爵过公乘，得移与子若同产、同产子，及流人无名数欲自占者，人一级。鳏、寡、孤、独、笃癃，粟人十斛。其施刑及郡国徒在中元元年四月己卯赦前所犯而后捕系者，悉免其刑。又，边人遭乱为内郡人妻，在己卯赦前，一切遣还边，恣其所乐。中二千石下至黄绶，贬秩赎论者，悉皆复秩还赎。方今上无天子，下无方伯，若涉渊水而无舟楫。夫万乘至重，而壮者虑轻，实赖有德左右小子！高密侯禹，元功之首；东平王苍，宽博有谋。并可以受六尺之托，临大节而不挠。其以禹为太傅，苍为骠骑将军。太尉憙告谥南郊，司徒诉奉安梓宫，司空鲂将校复土。其封意为节乡侯，诉为安乡侯，鲂为杨邑侯。

汉明帝／祀光武皇帝于明堂诏 永平二年

今令月吉日，宗祀光武皇帝于明堂，以配五帝。礼备法物，乐和八音，咏祉福，舞功德。其班时令，敕群后。事毕，升灵台，望元气，吹时律，观物变。群僚藩辅，宗室子孙；众郡奉计，百蛮贡职；乌桓、貊，咸来助祭；单于侍子、骨都侯，亦皆陪位。斯固圣祖功德之所致也！朕以闇陋，奉承大业，亲执圭璧，恭祀天地。仰惟先帝受命中兴，拨乱反正，以宁天下。封泰山，建明堂，立辟雍，起灵台，恢宏大道，被之八极；而胤子无成、康之质，群臣无吕、旦之谋，盥洗进爵，踧躇惟惭，素性顽鄙，临事益惧。故“君子坦荡荡，小人长戚戚”，其令天下自殊死已下，谋反大逆，皆赦除之！百僚师尹，其勉修厥职，顺行时令，敬若昊天，以绥兆人！

汉明帝／辟雍行养老礼诏 永平二年

光武皇帝建三朝之礼，而未及临飨。眇眇小子，属当圣业，间暮春吉辰，初行大射。今月元日，复践辟雍。尊事三老，兄事五更。安车软轮，供绥执授，侯王设酱，公卿馔珍。朕亲袒割，执爵而醑，祝哽在前，祝噎在后。升歌《鹿鸣》，下管《新宫》，八佾具修，《万舞》于庭。朕固薄德，何以克当！《易》陈“负乘”，《诗》刺“彼己”，永念惭疚，无忘厥心！三老李躬，年耆学明；五更桓荣，授朕《尚书》。《诗》曰：“无德不报，无言不酬。”其赐荣爵关内侯，食邑五千户；三老、五更皆以二千石禄养终厥身。其赐三老酒人一石，肉四十斤。有司其存耆耋，恤幼孤，惠鳏寡，称朕意焉！

汉明帝／申明科禁诏 永平十二年

昔曾、闵奉亲，竭欢致养；仲尼葬子，有棺无椁。丧贵致哀，礼存宁俭。今百姓送终之制，竞为奢靡：生者无担石之储，而财力尽于坟土；伏腊无糟糠，而牲牢兼于一奠。糜破积世之业，以供终朝之费，子孙饥寒，绝命于此，岂祖考之意哉！又，车服制度，恣极耳目，田荒不耕，游食者众。有司其申明科禁，宜于今者，宣下郡国！

汉明帝／塞汴渠诏 永平十三年

自汴渠决败，六十余岁。加顷年以来，雨水不时，汴流东侵，日月益甚。水门故处，皆在河中，漭瀁广溢，莫测圻岸，荡荡极望，不知纲纪。今兖、豫之人，多被水患，乃云县官不先人急，好兴它役！又，或以为河流入汴，幽、冀蒙利，故曰“左堤强，则右堤伤；左右俱强，则下方伤。宜任水势所之，使人随高而处。公家息壅塞之费，百姓无陷溺之患”。议者不同，南北异论，朕不知所从，久而不决。今既筑堤理渠，绝水立门，河、汴分流，复其旧迹，陶丘之北，渐就壤坟。故荐嘉玉絜牲，以礼河神。东过洛汭，叹禹之绩。今五土之宜，反其正色；滨渠下田，赋与贫人。无令豪右得固其利，庶继世宗《瓠子》之作。

汉章帝／举贤良方正直言极谏诏 建初元年

朕以无德，奉承大业，夙夜栗栗，不敢荒宁，而灾异仍见，与政相应。朕既不明，涉道日寡；又选举乖实，俗吏伤人，官职耗乱，刑罚不中，可不忧与！昔仲弓季氏之家臣，子游武城之小宰，孔子犹诲以贤才，问以得人，明政无大小，以得人为本。夫乡举里选，必累功劳；今刺史、守相不明真伪，茂才、孝廉岁以百数，既非能显，而当授之政事，甚无谓也。每寻前世，举人贡士，或起畎亩，不系阀阅。敷奏以言，则文章可采；明试以功，则政有异迹。文质彬彬，朕甚嘉之！其令太傅、三公、中二千石、二千石、郡国守相，举贤良、方正能直言极谏之士各一人。

汉章帝／禘祭诏 建初七年

祖考来假，明哲之祀。予末小子，质又菲薄，仰惟先帝烝烝之情，前修禘祭，以尽孝敬，朕得识昭穆之序，寄远祖之思。今年大礼复举，加以先帝之坐，悲伤感怀！乐以迎来，哀以送往，虽祭亡如在，而空虚不知所裁，庶或飨之。岂亡克慎肃雍之臣，辟公之相，皆助朕之依依。今赐公钱四十万，卿半之，及百官执事各有差。

汉章帝／诏三公 元和二年

方春生养，万物莩甲，宜助萌阳，以育时物。其令有司：罪非殊死，且勿案验，及吏人条书相告，不得听受。冀息事宁人，敬奉天气，立秋如故。夫俗吏矫饰外貌，似是而非，揆之人事则悦耳，论之阴阳则伤化，朕甚厌之，甚苦之！安静之吏，悃幅无华，日计不足，月计有余。如襄城令刘方，吏人同声，谓之不烦，虽未有他异，斯亦殆近之矣。间敕二千石，各尚宽明，而今富奸行赂于下，贪吏枉法于上，使有罪不论，而无过被刑，甚大逆也！夫以苛为察，以刻为明，以轻为德，以重为威，四者或兴，则下有怨心。吾诏书数下，冠盖接道，而吏不加理，人或失职，其咎安在？勉思旧令，称朕意焉！

汉和帝／恤民诏 永元十二年

比年不登，百姓虚匮。京师去冬无宿雪，今春无澍雨，黎民流离，困于道路。朕痛心疾首，靡知所济，瞻仰昊天，何辜今人！三公，朕之腹心，而未获承天安民之策。数诏有司务择良吏，今犹不改，竞为苛暴，侵愁小民，以求虚名，委任下吏，假势行邪，是以令下而奸生，禁至而诈起。巧法析律，饰文增辞，货行于言，罪成乎手，朕甚病焉！公卿不思助明好恶，将何以救其咎罚？咎罚既至，复令灾及小民，若上下同心，庶或有瘳！

马援／诫兄子书

吾欲汝曹闻人过失，如闻父母之名，耳可得闻，口不可得言也。好论议人长短，妄是非正法，此吾所大恶也，宁死不愿闻子孙有此行也！汝曹知吾恶之甚矣，所以复言者，施衿结褵，申父母之戒，欲使汝曹不忘之耳。

龙伯高敦厚周慎，口无择言，谦约节俭，廉公有威，吾爱之重之，愿汝曹效之！杜季良豪侠好义，忧人之忧，乐人之乐，清浊无所失，父丧致客，数郡毕至，吾爱之重之，不愿汝曹效也！效伯高不得，犹为谨敕之士，所谓刻鹄不成尚类鹜者也；效季良不得，陷为天下轻薄子，所谓画虎不成反类狗者也。讫今季良尚未可知，郡将下车辄切齿，州郡以为言，吾常为寒心，是以不愿子孙效也。

郑玄／戒子书

吾家旧贫，不为父母昆弟所容，去厮役之吏，游学周、秦之都，往来幽、并、兖、豫之域，获觐乎在位通人、处逸大儒，得意者咸从捧手，有所授焉。遂博稽六艺，粗览传记，时睹秘书纬术之奥。年过四十，乃归供养，假田播殖，以娱朝夕。以上游历学业

遇阉尹擅势，坐党禁锢，十有四年。而蒙赦令，举贤良方正有道，辟大将军三司府。公车再召，比牒并名，早为宰相。惟彼数公，懿德大雅，克堪王臣，故宜式序。吾自忖度，无任于此，但念述先圣之元意，思整百家之不齐，亦庶几以竭吾才，故闻命罔从。而黄巾为害，萍浮南北，复归邦乡。入此岁来，已七十矣。以上出处岁年

宿素衰落，仍有失误，案之礼典，便合传家。今我告尔以老，归尔以事，将闲居以安性，覃思以终业。自非拜国君之命，问族亲之忧，展敬坟墓，观省野物，胡尝扶杖出门乎？家事大小，汝一承之！以上传家

咨尔茕茕一夫，曾无同生相依。其勖求君子之道，研赞勿替，敬慎威仪，以近有德！显誉成于僚友，德行立于己志，若致声称，亦有荣于所生，可不深念邪？可不深念邪？以上教诫

吾虽无绂冕之绪，颇有让爵之高，自乐以论赞之功，庶不遗后人之羞。末所愤愤者，徒以亡亲坟垄未成，所好群书率皆腐敝，不得于礼堂写定，传与其人。日西方暮，其可图乎？以上自述志事未竟

家今差多于昔，勤力务时，无恤饥寒。菲饮食，薄衣服，节夫二者，尚令吾寡憾。若忽忘不识，亦已焉哉！

蜀汉后主／策丞相诸葛亮诏

朕闻天地之道，福仁而祸淫，善积者昌，恶积者丧，古今常数也。是以汤、武修德而王，桀、纣极暴而亡。曩者汉祚中微，网漏凶慝，董卓造难，震荡京畿；曹操阶祸，窃执天衡，残剥海内，怀无君之心；子丕孤竖，敢寻乱阶，盗据神器，更姓改物，世济其凶。当此之时，皇极幽昧，天下无主，则我帝命陨越于下。以上数曹氏之恶

昭烈皇帝体明睿之德，光演文武；应乾坤之运，出身平难。经营四方，人鬼同谋。百姓与能，兆民欣戴。奉顺符谶，建位易号，丕承天序，补弊兴衰，存复祖业，膺诞皇纲，不坠于地。万国未静，早世遐殂。以上述先主功绪

朕以幼冲，继统鸿基，未习保傅之训，而婴祖宗之重。六合壅否，社稷不建，永惟所以，念在匡救。光载前绪，未有攸济，朕甚惧焉！是以夙兴夜寐，不敢自逸。每崇菲薄，以益国用，劝分务穑，以阜民财；授方任能，以参其听；断私降意，以养将士。欲奋剑长驱，指讨凶逆，朱旗未举，而丕复陨丧，斯所谓不然我薪而自焚也！残类余丑，又支天祸，恣睢河、洛，阻兵未弭。诸葛丞相宏毅忠壮，忘身忧国，先帝托以天下，以勖朕躬。今授之以旄钺之重，付之以专命之权，统领步骑二十万众，董督元戎，龚行天伐，除患宁乱，克复旧都，在此行也。以上后主嗣位，诸葛专征

昔项籍总一强众，跨州兼土，所务者大，然卒败垓下，死于东城，宗族如焚，为笑千载。皆不以义，陵上虐下故也。今贼效尤，天人所怨，奉时宜速，庶凭炎精祖宗威灵相助之福，所向必克。吴主孙权同恤灾患，潜军合谋，掎角其后；凉州诸国王各遣月支、康居胡侯支富、康植等二十余人，诣受节度。大军北出，便欲率将兵马，奋戈先驱。天命既集，人事又至，师贞势并，必无敌矣！以上言以顺讨逆，兵势甚盛

夫王者之兵，有征无战，尊而且义，莫敢抗也。故鸣条之役，军不血刃；牧野之师，商人倒戈。今旍麾首路，其所经至，亦不欲穷兵极武。有能弃邪从正、箪食壶浆以迎王师者，国有常典，封宠大小，各有品限。及魏之宗族支叶中外，有能规利害、审逆顺之数来诣降者，皆原除之。昔辅果绝亲于智氏，而蒙全宗之福，微子去殷，项伯归汉，皆受茅土之庆，此前世之明验也。若其迷沉不反，将助乱人，不式王命，戮及妻孥，罔有攸赦！广宣恩威，贷其元帅，吊其残民。他如诏书律令，丞相其露布天下，使称朕意焉。以上赦降吊民

诸葛亮／与群下教

夫参署者，集众思，广忠益也。若远小嫌，难相违覆，旷阙损矣。违覆而得中，犹弃敝蚊而获珠玉；然人心苦不能尽，惟徐元直处兹不惑。又董幼宰参署七年，事有不至，至于十反，来相启告。苟能慕元直之十一，幼宰之殷勤，有忠于国，则亮可少过矣！

陈琳／为袁绍檄豫州

左将军领豫州刺史郡国相守：盖闻明主图危以制变，忠臣虑难以立权。是以有非常之人，然后有非常之事；有非常之事，然后有非常之功。夫非常者，故非常人所拟也。曩者强秦弱主，赵高执柄，专制朝权，威福由己，时人迫胁，莫敢正言，终有望夷之败，祖宗焚灭，污辱至今，永为世鉴。及臻吕后季年，产、禄专政，内兼二军，外统梁、赵，擅断万机，决事省禁，下陵上替，海内寒心，于是绛侯、朱虚，兴兵奋怒，诛夷逆暴，尊立太宗，故能王道兴隆，光明显融，此则大臣立权之明表也。以上言大臣立权以殄逆乱

司空曹操，祖父中常侍腾，与左情、徐璜，并作妖孽，饕餮放横，伤化虐民；父嵩，乞丐携养，因赃假位，舆金辇璧，输货权门，窃盗鼎司，倾覆重器。操赘阉遗丑，本无懿德，狡锋协，好乱乐祸。幕府董统鹰扬，扫除凶逆。续遇董卓侵官暴国，于是提剑挥鼓，发命东夏，收罗英雄，弃瑕取用。故遂与操同咨合谋，授以裨师，谓其鹰犬之才，爪牙可任。至乃愚佻短略，轻进易退，伤夷折衄，数丧师徒！幕府辄复分兵命锐，修完补辑，表行东郡领兖州刺史，被以虎文，奖蹙威柄，冀获秦师一克之报。而操遂承资跋扈，肆行凶忒，割剥元元，残贤害善：故九江太守边让，英才俊伟，天下知名，直言正色，论不阿谄，身首被枭悬之诛，妻孥受灰灭之咎。自是士林愤痛，民怨弥重，一夫奋臂，举州同声。故躬破于徐方，地夺于吕布，彷徨东裔，蹈据无所。幕府惟强干弱枝之义，且不登叛人之党，故复援旌擐甲，席卷起征，金鼓响振，布众奔沮，拯其死亡之患，复其方伯之位。则募府无德于兖土之民，而有大造于操也！以上言绍初与操合谋

后会鸾驾反旆，群虏寇攻。时冀州方有北鄙之警，匪遑离局，故使从事中郎徐勋，就发遣操，使缮修郊庙，翊卫幼主。操便放志，专行胁迁，当御省禁，卑侮王室，败法乱纪；坐领三台，专制朝政，爵赏由心，刑戮在口。所爱光五宗，所恶灭三族，群谈者受显诛，腹议者蒙隐戮，百僚钳口，道路以目。尚书记朝会，公卿充员品而已，故太尉杨彪，典历二司，享国极位，操因缘眦睚，被以非罪，榜楚参并，五毒备至，触情任忒，不顾宪纲。又议郎赵彦忠谏直言，义有可纳，是以圣朝含听，改容加饰，操欲迷夺时明，杜绝言路，擅收立杀，不俟报闻。以上言操专制朝政，诛戮忠良

又，梁孝王先帝母昆，坟陵尊显，桑梓松柏，犹宜肃恭，而操帅将吏士亲临发掘，破棺裸尸，掠取金宝，至今圣朝流涕，士民伤怀！操又特置发邱中郎将、摸金校尉，所过堕突，无骸不露。身处三公之位，而行桀虏之态，污国虐民，毒施人鬼！如其细政苛惨，科防互设，罾缴充蹊，坑阱塞路，举手挂网罗，动足触机陷。是以兖、豫有无聊之民，帝都有吁嗟之怨。历观载籍，无道之臣，贪残酷烈，于操为甚！以上言操发掘坟墓及诸虐政

幕府方诘外奸，未及整训，加绪含容，冀可弥缝。而操豺狼野心，潜包祸谋，乃欲摧挠栋梁，孤弱汉室，除灭忠正，专为枭雄。往者伐鼓北征公孙瓒，强寇桀逆，拒围一年。操因其未破，阴交书命，外助王师，内相掩袭，故引兵造河，方舟北济。会其行人发露，瓒亦枭夷，故使锋芒挫缩，厥图不果。尔乃大军过荡西山，屠各左校，皆束手奉质，争为前登，犬羊残丑，消沦山谷。于是操师震慴，晨夜逋遁，屯据敖仓，阻河为固，欲以螗蜋之斧，御隆车之隧。幕府奉汉威灵，折冲宇宙，长戟百万，胡骑千群，奋中黄、育、获之士，骋良弓劲弩之势，并州越太行，青州涉济、漯，大军泛黄河而角其前，荆州下宛、叶而掎其后，雷震虎步，并集虏庭。若举炎火以焫飞蓬，覆沧海以沃熛炭，有何不灭者哉！以上言操与绍相拒

又操军吏士，其可战者皆出自幽、冀，或故营部曲，咸怨旷思归，流涕北顾。其余兖、豫之民，及吕布、张扬之遗众，覆亡迫胁，权时苟从，各被创夷，人为仇敌。若回旆方徂，登高冈而击鼓吹，扬素挥以启降路，必土崩瓦解，不俟血刃。以上言操军心易离

方今汉室陵迟，纲维弛绝。圣朝无一介之辅，股肱无折冲之势。方畿之内，简练之臣，皆垂头搨翼，莫所凭恃。虽有忠义之佐，胁于暴虐之臣，焉能展其节？又，操持部曲精兵七百，围守宫阙，外托宿卫，内实拘执，惧其篡逆之萌，因斯而作。此乃忠臣肝脑涂地之秋，烈士立功之会，可不勖哉？以上勖人以忠义

操又矫命称制，遣使发兵，恐边远州郡过听而给与，强寇弱主，违众旅叛，举以丧名，为天下笑，则明哲不取也！即日，幽、并、青、冀四州并进。书到荆州，便勒见兵，与建忠将军协同声势。州郡各整戎马，罗落境界，举师扬威，并匡社稷，则非常之功于是乎著！其得操首者，封五千户侯，赏钱五千万。部曲偏裨将校诸吏降者，勿有所问。广宣恩信，班扬符赏，布告天下，咸使知圣朝有拘逼之难，如律令！

陈琳／檄吴将校部曲文

年月朔日子，尚书令渭告江东诸将校部曲及孙权宗亲中外：盖闻祸福无门，惟人所召。夫见几而作，不处凶危，上圣之明也；临事制变，困而能通，智者之虑也；渐渍荒沉，往而不反，下愚之蔽也。是以大雅君子，于安思危，以远咎悔；小人临祸怀佚，以待死亡。二者之量，不亦殊乎？以上泛言见几远害

孙权小子，未辨菽、麦，要领不足以膏齐斧，名字不足以湾简墨。譬犹彀卵，始生翰毛，而便陆梁放肆，顾行吠主，谓为舟楫足以距皇威，江湖可以逃灵诛。不知天网设张，以在纲目，爨镬之鱼，期于消烂也。若使水而可恃，则洞庭无三苗之墟，子阳无荆门之败，朝鲜之垒不刊，南越之旌不拔。昔夫差承阖闾之远迹，用申胥之训兵，栖越会稽，可谓强矣，及其抗衡上国，与晋争长，都城屠于勾践，武卒散于黄池，终于覆灭，身罄越军。及吴王濞骄恣屈强，猖猾始乱，自以兵强国富，势陵京城；太尉帅师，甫下荥阳，则七国之军，瓦解冰泮。濞之骂言未绝于口，而丹徒之刃以陷其胸。何则？天威不可当，而悖逆之罪重也，且江湖之众，不足恃也！以上言吴国屡取灭亡

自董卓作乱，以迄于今，将三十载。其间豪杰纵横，熊据虎踌，强如二袁，勇如吕布，跨州连郡，有威有名，十有余辈。其余锋捍特起，鹯视狼顾，争为枭雄者，不可胜数。然皆伏铗婴钺，首腰分离，云散原燎，罔有孑遗。近者关中诸将，复相合聚，续为叛乱，阻二华，据河、渭，驱率羌胡，齐锋东向，气高志远，似若无敌。丞相秉钺鹰扬，顺风烈火，元戎启行，未鼓而破，伏尸千万，流血漂樐，此皆天下所共知也。是后大军所以临江而不济者，以韩约、马超，逋逸进脱，走还凉州，复欲鸣吠；逆贼宋建，僭号河首，同恶相救，并为唇齿；又镇南将军张鲁，负固不恭。皆我王诛所当先加，故且观兵旋旆，复整六师，长驱西征，致天下诛。偏师涉陇，则建、约枭夷，旌首万里；军人散关，则群氐率服，王侯豪帅，奔走前驱；进临汉中，则阳平不守，十万之师，土崩鱼烂。张鲁逋窜，走入巴中，怀恩悔过，委质还降。巴夷王朴胡、賨邑侯杜濩，各帅种落，共举巴郡以奉王职。钲鼓一动，二方俱定，利尽西海，兵不钝锋。若此之事，皆上天威明，社稷神武，非徒人力所能立也。以上言曹氏武功之盛，及破韩、马、宋、张

圣朝宽仁覆载，允信允文，大启爵命，以示四方。鲁及胡、濩，皆享万户之封。鲁之五子，各受千室之邑。胡、濩子弟部曲将校，为列侯将军已下，千有余人。百姓安堵，四民反业。而建、约之属，皆为鲸、鲵，超之妻孥，焚首金城，父母婴孩，覆尸许市。非国家钟祸于彼、降福于此也，逆顺之分，不得不然！以上顺逆之分

夫鸷鸟之击先高，攫鸷之势也；牧野之威，孟津之退也。今者枳棘剪侦，戎夏以清，万里肃齐，六师无事。故大举天师百万之众，与匈奴南单于呼完厨，及六郡、乌桓、丁令、屠各、湟中羌、僰，霆奋席卷，自寿春而南；又使征西将军夏侯渊等，率精甲五万，及武都氐、羌，巴汉锐卒，南临汶江，槛据庸、蜀；江夏、襄阳诸军，横截湘、沅，以临豫章。楼船横海之师，直指吴会，万里克期，五道并入。权之期命，于是至矣！以上陈五道伐吴之盛

丞相衔奉国威，为人除害，元恶大憝必当枭夷；至于枝附叶从，皆非诏书所特禽疾。故每破灭强敌，未尝不务在先降后诛。拔将取才，各尽其用，是以立功之士，莫不翘足引领，望风响应。昔袁术僭逆，王诛将加，则庐江太守刘勋，先举其郡，还归国家；吕布作乱，师临下邳，张辽、侯成，率众出降；还讨眭固，薛洪、樛尚，开城就化；官渡之役，则张邰、高奂，举事立功；后讨袁尚，则都督将军马延、故豫州刺史阴夔、射声校尉郭昭，临阵来降；围守邺城，则将军苏游反为内应，审配兄子开门入兵；既诛袁谭，则幽州大将焦触攻逐袁熙，举县来服。凡此之辈数百人，皆忠壮果烈，有智有仁，悉与丞相参图画策，折冲讨难，芟敌搴旗，静安海内，岂轻举措也哉？以上历数拔用降将

诚乃天启其心，计深虑远，审邪正之津，明可否之分，勇不虚死，节不苟立，屈伸变化，唯道所存。故乃建丘山之功，享不訾之禄，朝为仇虏，夕为上将，所谓临难知变、转祸为福者也。若夫说诱甘言，怀宝小惠，泥滞苟且，没而不觉，随波漂流，与熛俱灭者，亦甚众多。吉凶得失，岂不哀哉？以上泛论吉凶祸福

昔岁军在汉中，东西悬隔，合肥遗守，不满五千，权亲以数万之众，破败奔走；今乃欲当御雷霆，难以冀矣！夫天道助顺，人道助信，事上之谓义，亲亲之谓仁。盛孝章，君也，而权诛之；孙辅，兄也，而权杀之。贼义残仁，莫斯为甚！乃神灵之逋罪，下民所同仇，辜仇之人，谓之凶贼。是故伊挚去夏，不为伤德；飞廉死纣，不可谓贤。何者？去就之道，各有宜也。丞相深惟江东旧德名臣，多在载籍：近魏叔英，秀出高峙，著名海内；虞文绣砥砺清节，耽学好古；周泰明当世隽彦，德行修明。皆宜膺受多福，保乂子孙；而周盛门户，无辜被戮，遗类流离，湮没林莽，言之可为怆然！闻魏周荣、虞仲翔，各绍堂构，能负析薪；及吴诸顾、陆旧族长者，世有高位，当报汉德，显祖扬名；及诸将校、孙权婚亲，皆我国家良宝利器，而并见驱迮！雨绝于天，有斧无柯，何以自济？相随颠没，不亦哀乎？以上历举江东旧德名臣

盖凤鸣高冈，以远蔚罗，贤圣之德也；之鸟，巢于苇苕，苕折子破，下愚之惑也。今江东之地，无异苇苕，诸贤处之，信亦危矣！圣朝开弘旷荡，重惜民命，诛在一人，与众无忌。故设非常之赏，以待非常之功，乃霸夫烈士奋命之良时也，可不勉乎？若能翻然大举，建立元勋，以应显禄，福之上也；如其未能，算量大小，以存易亡，亦其次也。夫系蹄在足，则猛虎绝其蹯；蝮蛇在手，则壮志断其节。何则？以其所全者重，以其所弃者轻。若乃乐祸怀宁，迷而忘复，暗《大雅》之所保，背先贤之去就，忽朝阳之安，甘折苕之末，日忘一日，以致覆没，大兵一放，玉石俱碎，虽欲救之，亦无及已！故令往购募爵赏科条如左。檄到，详思至言，如诏律令。

魏明帝／赐彭城王据玺书

制诏彭城王：有司奏王遣司马董和，赍珠玉来到京师中尚方，多作禁物，交通工官，出入近署，逾侈非度，慢令违制。绳王以法，朕用怃然，不宁于心。王以懿亲之重，处藩辅之位，典籍日陈于前，勤诵不辍于侧，加雅素奉修，恭肃敬慎，务在蹈道，孜孜不衰，岂忘率意正身、考终厥行哉？若然小疵，或谬于细人，忽不觉悟，以斯为失耳。《书》云：“惟圣罔念作狂，惟狂克念作圣。”古人垂诰，乃至于此，故君子思心，无斯须远道焉。尝虑所以累德者而去之，则德明矣；开心，所以为塞者而通之，则心夷矣；慎行，所以为尤者而修之，则行全矣。三者，王之所能备也。今诏有司宥王，削县二千户，以彰八柄与夺之法。昔羲、文作《易》，著“休复”之诰；仲尼论行，既过能改。王其改行，茂昭斯义，率意无怠！

曹植／下国中令 黄初六年

身轻于鸿毛，而谤重于泰山。赖蒙帝王天地之仁，违百司之典议，舍三千之首戾，反我旧居，袭我初服，云雨之施，焉有量哉！孤以何功而纳斯贶？富而不吝、宠至不骄者，则周公其人也；孤，小人尔，身更以荣为戚。何者？将恐简易之尤，出于细微，脱尔之愆，一朝复露也。故欲修吾往业，守吾初志，欲使皇帝恩在摩天，使孤心常存此地，将以全陛下厚德，究孤犬马之年。此难能也，然固欲行众之难。《诗》曰：“德如毛，鲜克举之。”此之谓也。

钟会／檄蜀文

往者汉祚衰微，率土分崩，生民之命，几于泯灭。我太祖武皇帝，神武圣哲，拨乱反正，拯其将坠，造我区夏；高祖文皇帝，应天顺民，受命践祚；烈祖明皇帝，奕世重光，恢拓洪业。然江山之外，异政殊俗，率土齐民，未蒙王化，此三祖所以顾怀遗志也！今主上圣德钦明，绍隆前绪；宰辅忠肃明允，劬劳王室。布政垂惠，而万邦协和；施德百蛮，而肃慎致贡。悼彼巴蜀，独为匪民，愍此百姓，劳役未已。是以命授六师，龚行天罚，征西、雍州、镇西诸军，五道并进。古之行军，以仁为本，以义治之。王者之师，有征无战。故虞舜舞干戚，而服有苗，周武有散财发廪表闾之义。今镇西奉辞衔命，摄统戎车，庶弘文告之训，以济元元之命。非欲穷武极战，以快一朝之志。故略陈安危之要，其敬听话言！

益州先主，以命世英才，兴兵新野，困踬冀、徐之郊，制命绍、布之手。太祖拯而济之，兴隆大好。中更背违，弃同即异。诸葛孔明仍规秦川，姜伯约屡出陇右，劳动我边境，侵扰我氐羌。方国家多故，未遑修九伐之征也。今边境乂清，方内无事，蓄力待时，并兵一向。而巴蜀一州之众，分张守备，难以御天下之师！段谷侯和沮伤之气，难以敌堂堂之阵。比年以来，曾无宁岁，征夫勤瘁，难以当子来之民。此皆诸贤所共亲见。蜀侯见禽于秦，公孙述授首于汉，九州之险，是非一姓。此皆诸君所备闻也。明者见危于无形，智者规福于未萌。是以微子去商，长为周宾；陈平背项，立功于汉。岂宴安鸩毒、怀禄而不变哉？

今国朝隆天覆之恩，宰辅弘宽恕之德，先惠后诛，好生恶杀。往者吴将孙壹举众内附，位为上司，宠秩殊异；文钦、唐咨，为国大害，叛主雠贼，还为戎首，咨困逼禽获，钦二子还降，皆将军封侯，咨豫闻国事。壹等穷踧归命，犹加上宠，况巴蜀贤智见几而作者哉？诚能深鉴成败，邈然高蹈，投迹微子之踪，措身陈平之轨，则福同古人，庆流来裔，百姓士民，安堵乐业，农不易亩，市不回肆，去累卵之危，就永安之计，岂不美与？若偷安旦夕，迷而不反，大兵一放，玉石俱碎，虽欲悔之，亦无及也！各具宣布，咸使知闻。

孙楚／为石苞与孙皓书

苞白：盖闻见而作，《周易》所贵；小不事大，《春秋》所诛。此乃吉凶之萌兆，荣辱之所由兴也。是故许、郑以衔璧全国，曹、谭以无礼取灭，载籍既记其成败，古今又著其愚智矣。不复广引譬类，崇饰浮辞，苟以夸大为名，更丧忠告之实。今粗论事势，以相觉悟。

昔炎精幽昧，历数将终，桓、灵失德，灾衅并兴，豺狼抗爪牙之毒，生人陷荼炭之艰。于是九州绝贯，皇纲解纽，四海萧条，非复汉有。太祖承运，神武应期，征讨暴乱，克宁区夏；协建灵符，天命既集，遂廓洪基，奄有魏域。土则神州中岳，器则九鼎犹存。世载淑美，重光相袭，固知四隩之攸同，天下之壮观也！以上魏宅中土

公孙渊承籍父兄，世居东裔，拥带燕胡，冯陵险远，讲武盘桓，不供职贡，内做帝命，外通南国，乘桴沧海，交畴货贿，葛越布于朔土，貂马延乎吴会，自以为控弦十万，奔走足用，信能右折燕齐，左振扶桑，陵轹沙漠，南面称王也。宣王薄伐，猛锐长驱，师次辽阳，而城池不守，桴鼓一震，而元凶折首。然后远迹疆埸，列郡大荒，收离聚散，咸安其居，民庶悦服，殊俗款附，自兹遂隆，九野清泰。东夷献其乐器，肃慎贡其錗矢，旷世不羁，应化而至。巍巍荡荡，想所具闻！以上征辽东

吴之先主，起自荆州，遭时扰攘，播潜江表。刘备震惧，亦逃巴岷。遂依丘陵积石之固，三江五湖，浩汗无涯，假气游魂，迄于四纪。二邦合从，东西唱和，互相扇动，距捍中国，自谓三分鼎足之势，可与泰山共相终始。相国晋王，辅相帝室，文武桓桓，志厉秋霜。庙胜之算，应变无穷；独见之鉴，与众绝虑。主上钦明，委以万几，长辔远御，妙略潜授。偏师同心，上下用力，棱威奋伐，采入其阻，并敌一向，夺其胆气。小战江介，则成都自溃；曜兵剑阁，而姜维面缚。开地五千，列郡三十，师不逾时，梁、益肃清。使窃号之雄，稽颡绛阙，球琳重锦，充于府库。夫虢灭虞亡，韩并魏徙，此皆前鉴之验，后事之师也！以上平蜀

又，南中吕兴，深睹天命，蝉蜕内向，愿为臣妾。外失辅车唇齿之援，内有毛羽零落之渐，而徘徊危国，冀延日月。此犹魏武侯却指河山，以自强大，殊不知物有兴亡，则所美非其地也。方今百僚济济，俊乂盈朝，虎臣武将，折冲万里，国富兵强，六军精练，思复翰飞，饮马南海。自顷国家整治器械，修造舟楫，简习水战。伐树北山，则太行木尽；浚决河、洛，则百川通流。楼船万艘，千里相望，自刳木以来，舟车之用，未有如今日之盛者也！骁勇百万，畜力待时，役不再举，今日之谓也！以上陈兵势之盛

然主上眷眷，未便电迈者，以为爱民治国，道家所尚，崇城自卑，文王退舍。故先开示大信，喻以存亡，殷勤之旨，往使所究。若能审识安危，自求多福，蹷然改容，祗承往告，追慕南越婴齐入侍，北面称臣，伏听告策，则世祚江表，永为藩辅，丰报显赏，隆于今日矣！若侮慢不式王命，然后谋力云合，指麾风从。雍、益二州，顺流而东；青、徐战士，列江而西，荆、扬、兖、豫，争驱入冲，征东甲卒，虎步秣陵。尔乃皇舆整驾，六师徐征，羽檄烛日，旌旗流星，游龙曜路，歌吹盈耳。士卒奔迈，其会如林，烟尘俱起，震天骇地，渴赏之士，锋镝争先。忽然一旦，身首横分，宗祀屠覆，取诫万世，引领南望，良以寒心！夫治膏肓者，必进苦口之药；决狐疑者，必告逆耳之言。如其迷谬，未知所投，恐俞附见其已困，扁鹊知其无功也！勉思良图，惟所去就。石苞白。以上劝降

傅亮／为宋公修张良庙教

纲纪。夫盛德不泯，义存祀典，“微管”之叹，抚事弥深。张子房道亚黄中，照邻殆庶，风云玄感，蔚为帝师，夷项定汉，大拯横流，固已参轨伊、望，冠德如仁。若乃神交圯上，道契商洛，显默之际，窗然难究，渊流浩港，莫测其端矣。途次旧沛，伫驾留城，灵庙荒顿，遗象陈昧，抚迹怀人，永叹实深。过大梁者，或伫想于夷门；游九原者，亦流连于随会。拟之若人，亦足以云！可改构栋宇，修饰丹青，蘩行潦，以时致荐。抒怀古之情，存不刊之业、主者施行。

宋文帝／诫江夏王荆州刺史义恭书

天下艰难，家国事重，虽曰守成，实亦未易。隆替安危，在吾曹耳，岂可不感寻王业，大惧负荷？汝性褊急，志之所滞，其欲必行，意所不存，从物回改，此最弊事，宜念裁抑。卫青遇士大夫以礼，与小人有恩；西门、安于，矫性齐美；关羽、张飞，任偏同弊。行己举事，深宜鉴此！若事异今日，嗣子幼蒙，司徒当周公之事，汝不可不尽祗顺之理。尔时天下安危，决汝二人耳！汝一月自用钱，不可过三十万，若能省此，益美！西楚府舍，略所谙究，计当不须改作日求新异。凡讯狱多决当时，难可逆虑，此实为难；至讯日，虚怀博尽，慎无以喜怒加人。能择善者而从之，美自归己，不可专意自决，以矜独断之明也。名器深宜慎惜，不可妄以假人，昵近爵赐，尤应裁量。吾于左右，虽为少恩，如闻外论，不以为非也。以贵凌物，物不服；以威加人，人不厌，此易达事耳！声乐嬉游，不宜令过；蒲酒渔猎，一切勿为。供用奉身，皆有节度；奇服异器，不宜兴长。又，宜数引见佐史，相见不数，则彼我不亲，不亲无因得尽人情，人情不尽，复何由知众事也？

陆贽／拟奉天改元大赦制

门下。致理兴化，必在推诚；忘己济人，不吝改过。朕嗣守丕构，君临万方，失守宗祧，越在草莽。不念率德，诚莫追于既往；永言思咎，期有复于将来。明征厥初，以示天下：

惟我烈祖，迈德庇人，致俗化于和平，拯生灵于涂炭，重熙积庆，垂二百年。伊尔卿尹庶官，洎亿兆之众，代受亭育，以迄于今，功存于人，泽垂于后。肆予小子，获缵鸿业，惧德不嗣，罔敢怠荒。然以长于深宫之中，暗于经国之务，积习易溺，居安忘危，不知稼穑之艰难，不察征戍之劳苦；泽靡下究，情不上通，事既壅隔，人怀疑阻，犹昧省己，遂用兴戎。征师四方，转饷千里，赋车籍马，远近骚然，行赍居送，众庶劳止，或一日屡交锋刃，或连年不解甲胄。祀奠乏主，室家靡依，生死流离，怨气凝结。力役不息，田莱多荒，暴命峻于诛求，疲甿空于杼轴，转死沟壑，离去乡闾，邑里丘墟，人烟断绝。天谴于上而朕不悟，人怨于下而朕不知。驯致乱阶，变兴都邑，贼臣乘衅，肆逆滔天，曾莫愧畏，敢行陵逼，万品失序，九庙震惊，上辱于祖宗，下负于黎庶。痛心貌，罪实在予，永言愧悼，若坠深谷。赖天地降祐，神人协谋，将相竭诚，爪牙宣力，屏逐大盗，载张皇维，将弘永图，必布新令。以上引咎自责

朕晨兴夕惕，惟念前非。乃者公卿百寮，累抗章疏，猥以徽号，加于朕躬，固辞不获，俯遂舆议。昨因内省，良用矍然！体阴阳不测之谓神，与天地合德之谓圣，顾惟浅昧，非所宜当；文者所以成化，武者所以定乱，今化之不被，乱是用兴，岂可更徇群情，苟膺虚美？重余不德，只益怀惭！自今以后，中外所上书奏，不得更称圣神文武之号！以上谢绝徽号

夫人情不常，系于时化；天道既隐，乱狱滋丰。朕既不能宏德导人，又不能一法齐众，苟设密网以罗非辜，为之父母实增愧悼！今上元统历，献岁发生，宜革纪年之号，式敷在宥之泽，与人更始，以答天休，可大赦天下，改建中五年为兴元元年。自正月一日昧爽以前，大辟罪以下，罪无轻重，咸赦除之！以上赦民之罪

李希烈、田悦、王武俊、李纳等，有以忠劳任膺将相，有以勋旧继守藩维。朕抚驭乖方，信诚靡著，致令疑惧，不自保安，兵兴累年，海内骚扰。皆由上失其道，下罹其灾，朕实不君，人则何罪？屈己宏物，予何爱焉！庶怀引慝之诚，以洽好生之德，其李希烈、田悦、王武俊、李纳及所管将士官吏等，一切并与洗涤，各复爵位，待之如初，仍即遣使分道宣谕。朱滔虽与贼泚连坐，路远未必同谋，朕方推以至诚，务欲宏贷，如能效顺，亦与惟新，其河南北诸军兵马，并宜各于本道自固封疆，勿相侵轶！以上赦李、田等叛将

朱泚大为不道，弃义蔑恩，反易天常，盗窃名器，暴犯陵寝，所不忍言！获罪祖宗，朕不敢赦。其应被朱泚胁从将士官吏百姓。及诸色人等，有遭其扇诱，有迫以凶威，苟能自新，理可矜宥。但官军未到京城以前，能去逆效顺及散归本道者，并从赦例原免，一切不问！以上不赦朱泚面赦其部下

天下左降官，即与量移近处；已量移者，更与量移。流人配隶及藩镇效力，并缘罪犯与诸使驱使官，兼别敕诸州县安置；及得罪人家口未得归者，一切放还。应先有痕累禁锢，及反逆缘坐，承前恩赦所不该者，并宜洗雪。亡官失爵放归勿齿者，量加收叙。人之行业，或未必兼，构大厦者，方集于群材；建奇功者，不限于常检。苟在适用，则无弃人。况黜免之人，沉郁既久，朝过夕改，仁何远哉？流移降黜、亡官失爵、配隶人等，有材能著闻者，特加录用，勿拘常例！以上湔洗有罪职官，仍与录用

诸军使、诸道赴奉天及进收京城将士等，或百战摧敌，或万里勤王，侦固全城，驱除大憝。济危难者，其节著；复社稷者，其业崇。我图尔功，特加彝典，锡名畴赋，永永无穷！宜并赐名奉天定难功臣，身有过犯，递减罪三等：子孙有过犯，递减罪二等；当户应有差科使役，一切蠲免。其功臣已后虽衰老疾患，不任军旅，当分粮赐，并宜全给；身死之后，十年内仍回给家口。其有食实封者，子孙相继，代代无绝。其余叙录及功赏条件，待收京日，并准去年十月十七日、十一月十四日敕处分。以上叙录奉天定难功臣

诸道、诸军将士等，久勤侦御，累著功勋，方镇克宁，惟尔之力。其应在行营者，并超三资与官，仍赐勋五转；不离镇者，依资与官，赐勋三转。其累加勋爵，仍许回授周亲。内外文武官，三品已上，赐爵一级，四品已下，各加一阶，仍并赐勋两转。以上叙录各方镇

见危致命，先哲攸贵，掩骼薶胔，礼典所先。虽效用而或殊，在恻隐而何间？诸道将士有死王事者，各委所在州县给递送归本管，官为葬祭。其有因战阵杀戮及擒获伏辜、暴骨原野者，亦委所在逐近便收葬。应缘流贬及犯罪未葬者，并许其家各据本官品以礼收葬。以上收葬死事者

自顷军旅所给，赋役繁兴，吏因为奸，人不堪命，咨嗟怨苦，道路无聊，汔可小康，与之休息。其垫陌及税间架、竹、木、茶、漆、榷铁等诸色名目，悉宜停罢。京畿之内，属此寇戎，攻劫焚烧，靡有宁室，王师仰给，人以重劳，特宜减放今年夏税之半。朕以凶丑犯阙，遽用于征，爰度近郊，息驾兹邑，军储克办，师旅攸宁，式当褒旌，以志吾过，其奉天宜升为赤县，百姓并给复五年。以上减放赋税及奉天给复

尚德者，教化之所先；求贤者，邦家之大本。永言兹道，梦想劳怀。而浇薄之风，趋竞不息；幽栖之士，寂寞无闻。盖诚所未孚，故求之未至。天下有隐居行义、才德高远、晦迹丘园、不求闻达者，委所在长吏，具姓名闻奏，当备礼邀致。诸色人中有贤良方正、能直言极谏及博通坟典、达于教化、并洞识韬钤堪任将帅者，委常参官及所在长吏闻荐。天下孤老鳏寡茕独不能自活者，并委州县长吏量事优恤。其有年九十以上者，刺史县令就门存问。义夫、节妇、孝子、顺孙，旌表门闾，终身勿事。以上荐达贤才，旌恤民间

大兵之后，内外耗竭，贬食省用，宜自朕躬。当节乘舆之服御，绝宫室之华饰，率己师俭，为天下先。诸道贡献，自非供宗庙军国之用，一切并停！应内外官有冗员，及百司有不急之费，委中书门下即商量条件停减闻奏。以上停减用度

布泽行赏，仰惟旧章。今以余孽未平，帑藏空竭，有乖庆赐，深愧于怀。赦书有所未该者，委所司类例条件闻奏。敢以赦前事相言告者，以其罪罪之！亡命山泽，挟藏军器，百日不首，复罪如初！赦书日行五百里，布告遐迩，咸使闻知。

陆贽／拟议减盐价诏

三代立制，山泽不禁，天地材利，与人共之。王道寝微，强霸争骛，于是设祈望之守，兴榷管之法，以佐兵赋，以宽地征。公私之间，犹谓兼泽，历代遵用，遂为典常。

自顷寇难荐兴，已三十载。服干橹者，农耕尽废；居里闾者，杼轴其空。革车方殷，军食屡调，人多转徙，田亩污莱。乃专煮海之利，以为赡国之术，度其所入，岁倍田租。近者军费日增，榷价日重，至有以谷一斗易盐一升。本末相逾，科条益峻，念彼贫匮，何能自滋！五味失和，百疾生害，以兹天弊，实为痛伤！

呜呼！朕丕承列圣之绪，遐览前王之典，既不克静事以息用，又不获弛禁以便人。征利滋深，疲缅致困，予则不恤，其谁省忧？应江、淮并峡内榷盐，宜令中书门下及度支商议裁减估价，兼厘革利害，速具条件闻奏！削去苛刻，止塞奸讹，务于利人，必称朕意！

韩愈／进士策问十三首

问：《书》称“汝则有大疑，谋及乃心，谋及卿士，以至于庶人、龟筮，考其从违，以审吉凶”，则是圣人之举事兴为，无不与人共之者也；于《易》则又曰“君不密则失臣，臣不密则失身，几事不密则害成”，而《春秋》亦有讥漏言之词，如是则又似不与人共之而独运者。《书》与《易》、《春秋》，经也，圣人于是乎尽其心焉耳矣。其文相戾悖如此，欲人之无疑，不可得已。是二说者，其信有是非乎？抑所指各殊，而学者不之能察也？谅非深考古训，读圣人之书者，其何能辨之？此固吾子之所宜无让者，愿承教焉。

问：古之人有云，夏之政尚忠，殷之政尚敬，而周之政尚文。是三者相循环终始，若五行之与四时焉。原其所以为心，皆非故立殊而求异也，各适于时救其弊而已矣。夏、殷之书，存者可见矣，至周之典籍咸在。考其文章，其所尚若不相远然，焉所谓三者之异云乎？抑其道深微，不可究与？将其词隐而难知也？不然，则是说为谬矣。周之后，秦、汉、蜀、吴、魏、晋之兴与霸，亦有尚乎无也？观其所为，其亦有意云尔，循环之说安在？吾子其无所隐焉！

问：夫子之序帝王之书，而系以秦、鲁；及次列国之风，而宋、鲁独称《颂》焉。秦穆之德，不逾于二霸；宋、鲁之君，不贤乎齐、晋。其位等，其德同，升黜取舍，如是之相远，亦将有由乎？愿闻所以辨之之说。

问：夫子既没，圣人之道不明，盖有杨、墨者，始侵而乱之。其时天下咸化而从焉，孟子辞而辟之，则既廓如也。今其书尚有存者，其道可推而知不可乎？其所守者何事？其不合于道者几何？孟子之所以辞而辟之者何说？今之学者，有学于彼者乎？有近于彼者乎？其已无传乎？其无乃化而不自知乎？其无传也，则善矣，如其尚在，将何以救之乎？诸生学圣人之道，必有能言是者，其无所为让！

问：所贵乎道者，不以其便于人而得于己乎？当周之衰，管夷吾以其君霸，九合诸侯，一匡天下，戎狄以微，京师以尊，四海之内，无不受其赐者。天下诸侯，奔走其政令之不暇，而谁与为敌？此岂非便于人而得于己乎？秦用商君之法，人以富，国以强，诸侯不敢抗，及七君而天下为秦。使天下为秦者，商君也。而后代之称道者，咸羞言管、商氏，何哉？庸非求其名而不责其实欤？愿与诸生论之，无惑于旧说。

问：夫子之言“盍各言尔志”，又曰：“居则曰：‘不吾知也！’如或知尔，则何以哉？”今之举者，不本于乡，不序于庠，一朝而群至乎有司，有司之不之知也宜矣！今将自州县始，请各诵所怀，聊以观诸生之志。“死者可作，其谁与归？”“事其大夫之贤者，友其士之仁者。”敢问诸生之所事，而友者为谁乎？所谓贤而仁者，其事如何哉？言及之而不言，亦君子之所不为也。

问：春秋之时，百有余国，皆有大夫士。详于《传》者，无国无贤人焉，其余皆足以充其位，不闻有无其人而阙其官者。春秋之后，其书尤详。以至于吴、蜀、魏，下及晋氏之乱，国分如锱铢，读其书亦皆有人焉。今天下九州四海，其为土地大矣，国家之举士，内有明经、进士，外有方维大臣之荐。其余以门地勋力进者，又有倍于是。其为门户多矣！而自御史台、尚书省以至于中书门下省，咸不足其官，岂今之人不及于古之人邪？何求而不得也？夫子之言曰：“十室之邑，必有忠信如丘者焉！”诚得忠信如圣人者，而委之以大臣宰相之事，有不可乎？况于百执事之微者哉？古之十室，必有任宰相大臣者，今之天下，而不足士大夫于朝，其亦有说乎？

问：夫子曰：“洁、净、精、微。《易》教也。”今习其书，而不识四者之所谓，盍举其义而陈其数焉？

问：《易》之说曰“乾，健也”，今考乾之爻在初者曰“潜龙勿用”，在三者曰“夕惕若厉，无咎”，在四者亦曰“无咎”，在上曰“有悔”。卦六位，一勿用，二苟得无咎，一有悔，安在其为健乎？又曰：乾以易知，坤以简能。乾之四位既不为易矣，坤之爻又曰“龙战于野”，战之于事，其足为简乎？《易》，六经也，学者之所宜用心，愿施其词、陈其义焉！

问：人之仰而生者，谷、帛。谷、帛丰，无饥寒之患，然后可以行之于仁义之途，措之于安平之地，此愚智所同识也。今天下谷愈多而帛愈贱，人愈困者，何也？耕者不多而谷有余，蚕者不多而帛有余，有余宜足而反不足，此其故又何也？将以救之，其说如何？

问：夫子言，尧、舜垂衣裳而天下理。又曰：“无为而理者，其舜也欤？”《书》之说尧，曰“亲九族”，又曰“平章百姓”，又曰“协和万邦”，又曰“历象日月星辰，敬授人时”，又曰“洪水怀山襄陵，下人其咨”。夫亲九族，平百姓，和万邦，则天道，授人时，愁水祸，非无事也，而其言曰垂衣裳而天下理者，何也？于舜则曰“慎五典”，又曰“叙百揆”，又曰“宾四门”，又曰“齐七政”，又曰“类上帝，禋六宗，望山川，遍群神”，又曰“协时月正日，同律度量衡，五载一巡狩”，又曰“分十二州，封山浚川，恤五刑，典三礼，彰施五色，出纳五言”。呜呼！其何勤且烦如是！而其言曰“无为而理者”，何也？将亦有深辞隐义不可晓邪？抑其年代已远，失其传邪？二三子其辨焉！

问：古之学者必有师，所以通其业、成就其道德者也。由汉氏已来，师道日微，然犹时有授经传业者，及于今则无闻矣。德行若颜回，言语若子贡，政事若子路，文学若子游，犹且有师；不独如此，虽孔子亦有师：问礼于老聃，问乐于苌弘是也。今之人不及孔子、颜回远矣，而且无师。然其不闻有业不通而道德不成者，何也？

问：食粟衣帛，服仁行义，以竢死者，二帝三千之所守，圣人未之有改焉者也。今之说者，有神仙不死之道，不食粟，不衣帛，薄仁义以为不足为，是诚何道邪？圣人之于人，犹父母之于子，有其道而不以教之，不仁；其道虽有而未之知，不智。仁与智且不能，又乌足为圣人乎？不然，则说神仙者妄矣！

韩愈／祭鳄鱼文

维年月日。潮州刺史韩愈，使军事衙推秦济，以羊一、猪一投恶溪之潭水，以与鳄鱼食，而告之曰：

昔先王既有天下，列山泽，罔绳擉刃，以除虫蛇恶物为民害者，驱而出之四海之外。及后王德薄，不能远有，则江、汉之间，尚皆弃之，以与蛮夷楚、越，况潮岭海之间去京师万里哉？鳄鱼之涵淹卵育于此，亦固其所！

今天子嗣唐位，神圣慈武，四海之外，六合之内，皆抚而有之；况禹迹所掩，扬州之近地，刺史、县令之所治，出贡赋以供天地宗庙百神之祀之壤者哉？鳄鱼其不可与刺史杂处此土也！刺史受天子命，守此土，治此民，而鳄鱼睅然不安溪潭，据处食民畜熊、豕、鹿、麞，以肥其身，以种其子孙，与刺史抗拒，争为长雄。刺史虽驽弱，亦安肯为鳄鱼低首下心，伈伈为民吏羞以偷活于此邪？且承天子命以来为吏，固其势不得不与鳄鱼辩，鳄鱼有知，其听刺史言！

潮之州，大海在其南，鲸、鹏之大，虾、蟹之细，无不容归，以生以食，鳄鱼朝发而夕至也。今与鳄鱼约：尽三日，其率丑类南徙于海，以避天子之命吏！三日不能，至五日；五日不能，至七日。七日不能，是终不肯徙也，是不有刺史听从其言也。不然，则是鳄鱼冥顽不灵，刺史虽有言，不闻不知也。夫傲天子之命吏，不听其言，不徙以避之；与冥顽不灵，而为民物害者，皆可杀！刺史则选才技吏民，操强弓毒矢，以与鳄鱼从事，必尽杀乃止，其无悔！

欧阳修／拟制九篇

任守信可遥郡刺史依旧郝延路驻泊兵马钤辖制

敕：国家自灵、夏不宾，边隅多警，议者率以谓用兵之道，任将宜专。恩信不久，则无以得士心；山川不习，则不可图胜算。顷自兵宿于野，久而无功，此殆将帅数易之过也。苟其能者，无遽夺焉。以具官任守信，选以敏材，临于戎事，肃军捍寇，宣力有闻，遽以飞章，自言满岁。顾久亲于矢石，岂不念于勤劳？然而士卒之乐既汝安，夷狄之情惟汝熟，虽欲代汝，实难其人。所宜旌以郡章，仍临旧部，体兹委寄，服我茂恩！可。

杜鈛可卫尉寺丞制

敕：朕抚有万国而官群材，不敢专用独见之明，而外诏庶寮，各举其善。具官杜钱，举者言尔材堪亲民，是用升汝司卫之丞，而将用汝临人于治。《诗》曰：“岂弟君子，民之父母。”盖夫善为政者，能使其民爱之如此，汝能以此亲我民乎？往膺进秩之荣，无为举者之累！可。

张去惑可秘书丞制

敕：具官张去惑。国家设官之法，患乎巧伪干誉者之难止，故考绩之格，三载而一例迁，所以使沉实守正之人，得以自进。及其弊也，庸人希累日之赏，而贤者不能自别，故又增旧法，稍欲因举类而求能者焉。推尔之材，世所称美。夫累日而迁非尔志，干誉而进不可为，惟思厥中，务广其业！可。

郭固可宁州军事推官制

敕：具官郭固。自边陲用兵，而天下游谈之士趋时蹈利者，吾非不知其滥；而未始怠焉者，冀必有得于其间。惟尔之能，乃其索学。夫学有实者，诘之不穷，而推之可用。嘉汝施设，精而有条，虑变适宜。将观汝用！可。

李仲昌可大理寺丞签署渭州判官公事制

敕：具官李仲昌。群材之在下者，思达其上，难矣；而在上者，思得可用之材，岂为易哉？朕顷自择能臣，使举其类，而洙以尔充荐，今琦又以为言。琦、洙皆能体吾劳于择士之心者，举尔不应不慎，沛然推宠，吾所不疑。尔尚勉哉，以称兹举！可。

郭子仪、孙元亨可永兴军助教制

敕：郭、元亨。继绝世，褒有功，非惟推恩以及远，所以劝天下之为臣者焉。况尔先王，名载旧史，勋德之厚，宜其流泽于无穷，而其后裔不可以废。往服新命，以荣厥家！可。

李景圭可大理评事制

敕：具官李景圭。九州四海，风俗不同，而王者之化无不及。吾于远者，尤加意焉。夫吏非敏于其事，则不能通俗习而顺其宜。政一失焉，下则重困。邈兹南海，尔莅吾民。今会课上闻，增尔荣秩，克勤厥职，以副予怀！可。

孙复可大理评事制

敕：具官孙复。昔圣人之作《春秋》也，患乎空文之不足为，故著之于行事，以为万世之法。然学而执其经者，岂可徒诵其言哉？惟尔复行足以为人师，学足以明人性，不徒诵其说，而必欲施于事。吾将见吾国子蔚然而有成，宜有嘉褒，以为学者之宠！可。

孙砺、李国庆并可殿中丞制

敕：具官孙砺等。六经皆载治民之术，而法者为吏之资也，汝等学之，用以从政。经之道广矣，择其宜于民者；法之文密矣，取其平而不害者，足以莅尔官而成厥绩焉！膺兹叙迁，勉用尔学！可。

曾巩／拟制四篇

贾昌衡知邓州制

敕：记旧俗者，称南阳之民夸奢，上气力，难制御。今其余习，殆尚有存者。故有邦之任，朕不轻以属人。具官某，中外践更，令闻惟旧，兹用考择，往分彼土。盖穰、清之间，虽俗杂难治，然教民敦本，兴于好善，召信臣、杜诗之遗迹在焉。使农桑劝而风俗厚，尔尚思继于前人。其往懋哉，无替朕命！可。

梅福封寿春真人制

敕：某在汉之际，数以孤远极言天下之事，其志壮哉！而家居读书养性，卒遗俗高蹈，世传为仙。今大江之西，实存庙像，祷祠辄应，能泽吾民。有司上闻，是用锡兹显号。光灵不泯，其服朕恩！可。

王中正种谔降官制

朕大兴士众，属尔等以伐羌，固将举其巢穴，非徒却虏收并塞之地而已。兵西出则近，而尔等东由绥德回远之路，以疲士马，费刍粟，致功用不集。中正议既不审，又约有分地，当攻其左，而不能奋击，以歼除丑类。夫军赏吾必信，而罚亦安得已哉？是用按尔之罪，降秩有差。其体宽恩，尚思报称。可。

张知均州制

岭之西南，桂为剧部，外有溪居海聚之民，壤错内属，拊巡填守，讵可属非其人！尔比选于朝，往备兹任，而内不能统齐士吏，外不能绥靖华夷，致兹绎骚，白干邦宪。夺其美职，处尔偏州。兹惟朕恩，无忘思省！可。

经史百家杂钞卷十一

奏议之属一

书／无逸

周公曰：“呜呼！君子所，其无逸！先知稼穑之艰难，乃逸，则知小人之依。相小人，厥父母勤劳稼穑，厥子乃不知稼穑之艰难，乃逸乃谚。既诞，否则侮厥父母曰：‘昔之人无闻知！’”以上言无逸贵知艰难

周公曰：“呜呼！我闻曰：昔在殷王中宗，严恭寅畏，天命自度，治民祗惧，不敢荒宁。肆中宗之享国，七十有五年。其在高宗，时旧劳于外，爰暨小人。作其即位，乃或亮阴，三年不言；其惟不言，言乃雍。不敢荒宁，嘉靖殷邦。至于小大，无时或怨。肆高宗之享国，五十有九年。其在祖甲，不义惟王，旧为小人。作其即位，爰知小人之依，能保惠于庶民，不敢侮鳏寡。肆祖甲之享国，三十有三年。自时厥后，立王生则逸，生则逸，不知稼穑之艰难，不闻小人之劳，惟耽乐之从。自时厥后，亦罔或克寿，或十年，或七八年，或五六年，或四三年。”以上殷三宗及后王

周公曰：“呜呼！厥亦惟我周太王、王季，克自抑畏。文王卑服，即康功田功；徽柔懿恭，怀保小民，惠鲜鳏寡；自朝至于日中昃，不遑暇食，用咸和万民。文王不敢盘于游田，以庶邦惟正之供。文王受命惟中身，厥享国五十年。”以上周文王

周公曰：“呜呼！继自今嗣王，则其无淫于观于逸于游于田，以万民惟正之供！无皇曰今日耽乐。乃非民攸训，非天攸若，时人丕则有愆。无若殷王受之迷乱酗于酒德哉！”以上戒嗣王

周公曰：“呜呼！我闻曰：古之人犹胥训告，胥保惠，胥教诲，民无或胥诪张为幻。此厥不听，人乃训之，乃变乱先王之正刑，至于小大。民否则厥心违怨，否则厥口诅祝。”以上言宜听训诫，不可变旧法

周公曰：“呜呼！自殷王中宗，及高宗，及祖甲，及我周文王，兹四人迪哲。厥或告之曰：‘小人怨汝詈汝。’则皇自敬德。厥愆，曰：‘朕之愆允若时。’不啻不敢含怒。此厥不听，人乃或诪张为幻，曰：‘小人怨汝詈汝。’则信之。则若时，不永念厥辟，不宽绰厥心，乱罚无罪，杀无辜。怨有同，是丛于厥身。”以上言怨詈者可儆不可怒

周公曰：“呜呼！嗣王其监于兹！”

左传／季文子谏纳莒仆之辞

莒纪公生太子仆，又生季佗。爱季佗而黜仆，且多行无礼于国。仆因国人以弑纪公，以其宝玉来奔，纳诸宣公。公命与之邑，曰：“今日必授！”季文子使司寇出诸竟，曰：“今日必达！”公问其故，季文子使大史克对曰：

“先大夫臧文仲教行父事君之礼，行父奉以周旋，弗敢失队。曰：‘见有礼于其君者，事之，如孝子之养父母也；见无礼于其君者，诛之，如鹰鹯之逐鸟雀也。’先君周公制《周礼》曰：‘则以观德，德以处事，事以度功，功以食民。’作《誓命》曰：‘毁则为贼，掩贼为藏，窃贿为盗，盗器之奸。主藏之名，赖奸之用，为大凶德，有常无赦。在九刑不忘！’行父还观莒仆，莫可则也。孝敬忠信为吉德，盗贼藏奸为凶德。夫莒仆，则其孝敬，则弑君父矣；则其忠信，则窃宝玉矣。其人则盗贼也，其器则奸兆也。保而利之，则主藏也。以训则昏，民无则焉。不度于善，而皆在于凶德，是以去之。以上数莒仆之凶德

“昔高阳氏有才子八人：苍舒、聩、梼戭、大临、尨降、庭坚、仲容、叔达，齐圣广渊，明允笃诚，天下之民谓之八恺。高辛氏有才子八人：伯奋、仲堪、叔献、季仲、伯虎、仲熊、叔豹、季貍，忠肃共懿，宣慈惠和，天下之民谓之八元。此十六族也，世济其美，不陨其名。以至于尧，尧不能举。舜臣尧，举八恺，使主后土，以揆百事，莫不时序，地平天成；举八元，使布五教于四方，父义、母慈、兄友、弟共、子孝，内平外成。以上舜举十六相

“昔帝鸿氏有不才子，掩义隐贼，好行凶德，丑类恶物，顽嚚不友，是与比周，天下之民谓之浑敦；少皞氏有不才子，毁信废忠，崇饰恶言，靖谮庸回，服谗搜慝，以诬盛德，天下之民谓之穷奇；颛顼氏有不才子，不可教训，不知话言，告之则顽，舍之则嚚，傲很明德，以乱天常，天下之民谓之梼杌。此三族也，世济其凶，增其恶名，以至于尧，尧不能去。缙云氏有不才子，贪于饮食，冒于货贿，侵欲崇侈，不可盈厌，聚敛积实，不知纪极，不分孤寡，不恤穷匮，天下之民以比三凶，谓之饕餮。舜臣尧，宾于四门，流四凶族，浑敦、穷奇、祷杌、饕餮，投诸四裔，以御魑魅。以上舜之四凶

“是以尧崩而天下如一，同心戴舜以为天子，以其举十六相去四凶也。故《虞书》数舜之功，曰‘慎徽五典，五典克从’，无违教也；曰‘纳于百揆，百揆时序’，无废事也；曰‘宾于四门，四门穆穆’，无凶人也。舜有大功二十而为天子，今行父虽未获一吉人，去一凶矣。于舜之功，二十之一也，庶几免于戾乎！”

左传／魏绛谏伐戎之辞

无终子嘉父使孟乐如晋，因魏庄子纳虎豹之皮，以请和诸戎。晋侯曰：“戎狄无亲而贪，不如伐之！”魏绛曰：

“诸侯新服，陈新来和，将观于我。我德则睦，否则携贰。荣师于戎，而楚伐陈，必弗能救。是弃陈也，诸华必叛！戎，禽兽也。获戎失华，无乃不可乎？”以上言不可获戎失华

“《夏训》有之曰：‘有穷后羿。’”公曰：“后羿何如？”对曰：“昔有夏之方衰也，后羿自迁于穷石，因夏民以代夏政。恃其射也，不修民事，而淫于原兽。弃武罗、伯因、熊髡、尨圉，而用寒浞。寒浞，伯明氏之谗子弟也。伯明，后寒弃之，夷羿收之，信而使之，以为己相。浞行媚于内，而施赂于外，愚弄其民，而虞羿于田，树之诈慝，以取其国家，外内咸服。羿犹不悛，将归自田，家众杀而亨之。以食其子，其子不忍食诸，死于穷门。靡奔有鬲氏。浞因羿室生浇及豷，恃其谗慝诈伪，而不德于民。使浇用师，灭斟灌及斟寻氏。处浇于过，处豷于戈。靡自有鬲氏，收二国之烬，以灭浞而立少康。少康灭浇于过，后杼灭殪于戈，有穷由是遂亡。失人故也。以上引后羿事，言不可恃力黩武

“昔周辛甲之为大史也，命百官，官箴王阙。于《虞人之箴》曰：‘芒芒禹迹，画为九州，经启九道。民有寝庙，兽有茂草，各有攸处，德用不扰。在帝夷羿，冒于原兽，忘其国恤，而思其麀牡。武不可重，用不恢于夏家。兽臣司原，敢告仆夫。’《虞箴》如是，可不惩乎？”于是晋侯好田，故魏绛及之。以上因羿淫于田并以谏猎

公曰：“然则莫如和戎乎？”对曰：“和戎有五利焉：戎狄荐居，贵货易土，土可贾焉，一也；边鄙不耸，民狎其野，穑人成功，二也；戎狄事晋，四邻振动，诸侯威怀，三也；以德绥戎，师徒不勤，甲兵不顿，四也；鉴于后羿，而用德度，远至迩安，五也。君其图之！”公说，使魏绛盟诸戎，修民事，田以时。以上和戎之利。用德度者，不用力也

李斯／谏逐客书

臣闻吏议逐客，窃以为过矣。昔穆公求士，西取由余于戎，东得百里奚于宛，迎蹇叔于宋，来邳豹、公孙支于晋。此五子者，不产于秦，而穆公用之，并国三十，遂霸西戎。孝公用商鞅之法，移风易俗，民以殷盛，国以富强，百姓乐用，诸侯亲服，获楚、魏之师，举地千里，至今治强；惠王用张仪之计，拔三川之地，西并巴、蜀，北收上郡，南取汉中，包九夷，制鄢、郢，东据成皋之险，割膏腴之壤，遂散六国之从，使之西面事秦，功施到今；昭王得范雎，废穰侯，逐华阳，强公室，杜私门，蚕食诸侯，使秦成帝业。此四君者，皆以客之功。由此观之，客何负于秦哉？向使四君却客而不纳。疏士而不与，是使国无富利之实，而秦无强大之名也！以上言秦之先四君赖客之功

今陛下致昆山之玉，有随、和之宝，垂明月之珠，服太阿之剑，乘纤离之马，建翠凤之旗，树灵鼍之鼓。此数宝者，秦不生一焉，而陛下说之，何也？必秦国之所生然后可，则是夜光之璧不饰朝廷，犀象之器不为玩好，郑、卫之女不充后宫，而骏良不实外厩，江南金锡不为用，蜀之丹青不为采。所以饰后宫、充下陈、娱心意、说耳目者，必出于秦然后可，则是宛珠之簪、傅玑之珥、阿缟之衣、锦绣之饰不进于前，而随俗雅化、佳冶窈窕赵女不立于侧也。夫击瓮叩缶，弹筝搏髀而歌呼呜呜快耳者，真秦之声也；《郑》、《卫》、《桑间》，《韶虞》、《武象》者，异国之乐也。今弃击瓮叩缶而就《郑》、《卫》，退弹筝而取《韶虞》，若是者何也？快意当前，适观而已矣。今取人则不然，不问可否，不论曲直，非秦者去，为客者逐。然则是所重者在乎色乐珠玉，而所轻者在乎民人也。此非所以跨海内、制诸侯之术也！以上言色乐珠玉不必产秦

臣闻地广者粟多，国大者人众，兵强者则士勇。是以泰山不让土壤，故能成其大；河海不择细流，故能就其深；王者不却众庶，故能明其德。是以地无四方，人无异国，四时充美，鬼神降福，此五帝三王之所以无敌也。今乃弃黔首以资敌国，却宾客以业诸侯，使天下之士退而不敢西向，裹足不入秦，此所谓借寇兵而赍盗粮者也。夫物不产于秦，可宝者多；士不产于秦，愿忠者众。今逐客以资敌国，捐民以益雠，内自虚而外树怨于诸侯，求国无危，不可得也！以上言不宜逐客以资敌国

贾谊／论积贮疏

管子曰：“仓廪实而知礼节。”民不足而可治者，自古及今，未之尝闻！古之人曰：“一夫不耕，或受之饥；一女不织，或受之寒。”生之有时而用之亡度，则物力必屈。古之治天下，至纤至悉也，故其畜积足恃。今背本而趋末，食者甚众，是天下之大残也；淫侈之俗，日日以长，是天下之大贼也。残贼公行，莫之或止；大命将泛，莫之振救。生之者甚少，而靡之者甚多，天下财产何得不蹶！汉之为汉，几四十年矣，公私之积，犹可哀痛。失时不雨，民且狼顾，岁恶不入，请卖爵子，既闻耳矣，安有为天下阽危者若是而上不惊者？以上言靡财者多，立虞竭蹶

世之有饥穰，天之行也，禹、汤被之矣。即不幸而有方二三千里之旱，国胡以相恤？卒然边境有急，数千百万之众，国胡以馈之？兵旱相乘，天下大屈，有勇力者聚徒而衡击，罢夫赢老易子而咬其骨；政治未毕通也，远方之能疑者，并举而争起矣。乃骇而图之，岂将有及乎？以上言积贮以备兵旱

夫积贮者，天下之大命也。苟粟多而财有余，何为而不成？以攻则取，以守则固，以战则胜。怀敌附远，何招而不至？今驱民而归之农，皆著于本，使天下各食其力，末技游食之民转而缘南亩，则畜积足而人乐其所矣。可以为富安天下而直为此廪廪也？窃为陛下惜之！

贾谊／请封建子弟疏

陛下即不定制，如今之势不过一传再传。诸侯犹且人恣而不制，豪植而太强，汉法不得行矣。陛下所以为蕃捍及皇太子之所恃者，唯淮阳、代二国耳。代北边匈奴，与强敌为邻，能自完则足矣。而淮阳之比大诸侯，廑如黑子之著面，适足以饵大国耳，不足以有所禁御。方今制在陛下，制国而令子，适足以为饵，岂可谓工哉！人主之行异布衣：布衣者，饰小行，竞小廉，以自托于乡党；人主唯天下安、社稷固不耳。高皇帝瓜分天下，以王功臣，反者如猬毛而起。以为不可，故蔪去不义诸侯而虚其国；择良日，立诸子洛阳上东门之外，毕以为王，而天下安。故大人者，不牵小行，以成大功。以上请强诸子以为蕃捍

今淮南地远者或数千里，越两诸侯而县属于汉。其吏民繇役往来长安者，自悉而补。中道衣敝，钱用诸费称此。其苦属汉而欲得王至甚，逋逃而归诸侯者已不少矣。其势不可久！臣之愚计，愿举淮南地以益淮阳，而为梁王立后，割淮阳北边二三列城与东郡以益梁。不可者，可徙代王而都睢阳，梁起于新郪以北著之河，淮阳包陈以南揵之江。则大诸侯之有异心者，破胆而不敢谋。梁足以捍齐、赵，淮阳足以禁吴、楚，陛下高枕，终亡山东之忧矣。此二世之利也。以上规画淮阳及梁二国

当今恬然，适遇诸侯之皆少。数岁之后，陛下且见之矣。夫秦日夜苦心劳力，以除六国之祸；今陛下力制天下，颐指如意，高拱以成六国之祸，难以言智！苟身亡事，畜乱宿祸，孰视而不定，万年之后，传之老母弱子，将使不宁，不可谓仁！臣闻圣主言问其臣，而不自造事，故使人臣得毕其愚忠，唯陛下财幸。

贾谊／谏封淮南四子疏

窃恐陛下接王淮南诸子，曾不与如臣者孰计之也。淮南王之悖逆亡道，天下孰不知其罪？陛下幸而赦迁之，自疾而死，天下孰以王死之不当？今奉尊罪人之子，适足以负谤于天下耳！此人少壮，岂能忘其父哉？白公胜所为父报仇者，大父与伯父、叔父也。白公为乱，非欲取国代主也，发忿快志，剡手以冲仇人之匈，固为俱靡而已。淮南虽小，黥布常用之矣，汉存，特幸耳。

夫擅仇人足以危汉之资，于策不便。虽割而为四，四子一心也。予之众积之财，此非有子胥、白公报于广都之中，即疑有专诸、荆轲起于两柱之间，所谓假贼兵、为虎翼者也。愿陛下少留计！

贾谊／谏放民私铸疏

法使天下公得顾租铸铜锡为钱、敢杂以铅铁为它巧者，其罪黥。然铸钱之情，非殽杂为巧，则不可得赢。而殽之甚微，为利甚厚。夫事有召祸，而法有起奸。今令细民人操造币之势，各隐屏而铸作，因欲禁其厚利微奸，虽黥罪日报，其势不止。乃者民人抵罪，多者一县百数，及吏之所疑，榜笞奔走者甚众。夫县法以诱民，使入陷阱，孰积于此？曩禁铸钱，死罪积下；今公铸钱，黥罪积下。为法若此，上何赖焉？以上公铸起奸

又，民用钱，郡县不同：或用轻钱，百加若干；或用重钱，平称不受。法钱不立，吏急而壹之虖？则大为烦苛，而力不能胜；纵而弗呵虖？则市肆异用，钱文大乱。苟非其术，何乡而可哉？以上钱法轻重不一

今农事弃捐，而采铜者日蕃，释其耒耨，冶熔炊炭，奸钱日多，五谷不为多。善人怵而为奸邪，愿民陷而之刑戮。刑戮将甚不详，奈何而忽？国知患此，吏议必曰禁之。禁之不得其术；其伤必大。令禁铸钱，则钱必重。重则其利深，盗铸如云而起，弃市之罪，又不足以禁矣。奸数不胜，而法禁数溃，铜使之然也。故铜布于天下，其为祸博矣！以上采铜与禁铸并失

今博祸可除，而七福可致也。何谓七福？上收铜，勿令布，则民不铸钱，黥罪不积，一矣；伪钱不蕃，民不相疑，二矣；采铜铸作者反于耕田，三矣；铜毕归于上，上挟铜积，以御轻重，钱轻则以术敛之，重则以术散之，货物必平，四矣；以作兵器，以假贵臣，多少有制，用别贵贱，五矣；以临万货，以调盈虚，以收奇羡，则官富贵而末民困，六矣；制吾弃财，以与匈奴逐争其民，则敌必怀，七矣。故善为天下者，因祸而为福，转败而为功。今久退七福而行博祸，臣诚伤之！以上收铜七福

贾山／至言

臣闻为人臣者，尽忠竭愚，以直谏主。不避死亡之诛者，臣山是也。臣不敢以久远谕，愿借秦以为谕，唯陛下少加意焉。

夫布衣韦带之士，修身于内，成名于外，而使后世不绝息，至秦则不然。贵为天子，富有天下，赋敛重数，百姓任罢，赭衣半道，群盗满山。使天下之人戴目而视，倾耳而听，一夫大呼，天下响应者，陈胜是也。秦非徒如此也！起咸阳而西至雍，离宫三百，钟鼓帷帐，不移而具。又为阿房之殿，殿高数十仞，东西五里，南北千步，从车罗绮，四马骛驰，旌旗不挠。为宫室之丽至于此，使其后世曾不得聚庐而托处焉！为驰道于天下，东穷燕、齐，南极吴、楚，江湖之上，濒海之观毕至，道广五十步，三丈而树，厚筑其外，隐以金椎，树以青松。为驰道之丽至于此，使其后世曾不得邪径而托足焉！死葬乎骊山，吏徒数十万人，旷日十年；下彻三泉，合采金石，冶铜锢其内，漆涂其外，被以珠玉，饰以翡翠，中成观游，上成山林。为葬薶之侈至于此，使其后世曾不得蓬颗蔽冢而托葬焉！秦以熊罴之力，虎狼之心，蚕食诸侯，并吞海内，而不笃礼义，故天殃已加矣。臣昧死以闻，愿陛下少留意而详择其中。以上言秦亡之惨以悚听

臣闻忠臣之事君也，言切直，则不用而身危；不切直，则不可以明道。故切直之言，明主所欲急闻，忠臣之所以蒙死而竭知也。地之硗者，虽有善种，不能生焉；江皋河濒，虽有恶种，无不猥大。昔者夏、商之季世，虽关龙逢、箕子、比干之贤，身死亡而道不用；文王之时，豪俊之士皆得竭其智，刍荛采薪之人皆得尽其力，此周之所以兴也。故地之美者善养禾，君之仁者善养士。雷霆之所击，无不摧折者；万钧之所压，无不糜灭者。今人主之威，非特雷霆也；势重，非特万钧也。开道而求谏，和颜色而受之，用其言而显其身，士犹恐惧而不敢自尽，又乃况于纵欲恣行暴虐，恶闻其过乎！震之以威，压之以重，则虽有尧、舜之智，孟贲之勇，岂有不摧折者哉？如此，则人主不得闻其过失矣，弗闻，则社稷危矣。古者圣王之制，史在前书过失，工诵箴谏，瞽诵诗谏，公卿比谏，士传言谏过，庶人谤于道，商旅议于市，然后君得闻其过失也。闻其过失而改之，见义而从之，所以永有天下也。天子之尊，四海之内其义莫不为臣；然而养三老于太学，亲执酱而馈，执爵而酳，祝鲠在前，祝鲠在后，公卿奉杖，大夫进履，举贤以自辅弼，求修正之士使直谏。故以天子之尊，尊养三老，视孝也；立辅弼之臣者，恐骄也；置直谏之士者，恐不得闻其过也；学问至于刍荛者，求善无厌也；商人庶人诽谤己而改之，从善无不听也。以上言古人能养直士、置谏臣，故兴也

昔者，秦政力并万国，富有天下，破六国以为郡县，筑长城以为关塞。秦地之国，大小之势，轻重之权，其与一家之富、一夫之强，胡可胜计也！然而兵破于陈涉、地夺于刘氏者，何也？秦王贪狼暴虐，残贼天下，穷困万民，以适其欲也。昔者，周盖千八百国。以九州之民，养千八百同之君，用民之力不过岁三日，什一而藉，君有余财，民有余力，而颂声作；秦皇帝以千八百国之民自养，力罢不能胜其役，财尽不能胜其求。一君之身耳，所以自养者，驰骋弋猎之娱，天下弗能供也！劳罢者不得休息，饥寒者不得衣食，亡罪而死刑者无所告诉！人与之为怨，家与之为雠，故天下坏也。秦皇帝身在之时，天下已坏矣，而弗自知也。秦皇帝东巡狩，至会稽、琅琊，刻石著其功，自以为过尧、舜统；县石铸钟虡，筛土筑阿房之宫，自以为万世有天下也。古者圣王作谥，三四十世耳。虽尧、舜、禹、汤、文、武，累世广德，以为子孙基业，无过二三十世者也。秦皇帝曰：“死而以谥法，是父子名号有时相袭也。以一至万，则世世不相复也。”故死而号曰始皇帝，其次曰二世皇帝者，欲以一至万也。泰皇帝计其功德，度其后嗣世世无穷，然身死才数月耳，天下四面而攻之，宗庙灭绝矣。秦皇帝居灭绝之中而不自知者，何也？天下莫敢告也。其所以莫敢告者，何也？亡养老之义，亡辅弼之臣，亡进谏之士；纵恣行诛，退诽谤之人，杀直谏之士。是以道谀偷合苟容：比其德则贤于尧、舜，课其功则贤于汤、武，天下已溃而莫之告也！《诗》曰：“匪言不能，胡此畏忌？听言则对，谮言则退。”此之谓也。以上言秦不养老，无辅臣谏士，故亡

又曰：“济济多士，文王以宁。”天下未尝亡士也，然而文王独言以宁者，何也？文王好仁，则仁兴，得士而敬之，则士用，用之有礼义。故不致其爱敬，则不能尽其心；不能尽其心，则不能尽其力；不能尽其力，则不能成其功。故古之贤君于其臣也，尊其爵禄而亲之，疾则临视之无数，死则往吊哭之。临其小敛大敛，已棺涂而后为之服锡缞麻绖，而三临其丧，未敛不饮酒食肉，未葬不举乐，当宗庙之祭而死，为之废乐。故古之君人者于其臣也可谓尽礼矣：服法服，端容貌，正颜色，然后见之。故臣下莫敢不竭力尽死以报其上，功德立于后世，而令闻不忘也。

今陛下念思祖考，术追厥功，图所以昭光宏业休德，使天下举贤良方正之士，天下皆诉诉焉，曰将兴尧、舜之道、三王之功矣！天下之士，莫不精白以承休德。今方正之士皆在朝廷矣，又选其贤者，使为常侍诸吏，与之驰驱射猎，一日再三出，臣恐朝廷之解弛，百官之堕于事也。诸侯闻之，又必怠于政矣。陛下即位，亲自勉以厚天下，损食膳，不听乐，减外徭卫卒，止岁贡；省厩马以赋县传，去诸苑以赋农夫，出帛十万余匹以赈贫民；礼高年，九十者一子不事，八十者二算不事；赐天下男子爵，大臣皆至公卿，发御府金赐大臣，宗族亡不被泽者；赦罪人，怜其亡发，赐之巾，怜其农赭，书其背，父子兄弟相见也，而赐之衣；平狱缓刑，天下莫不说喜。是以元年膏雨降，五谷登，此天之所以相陛下也。刑轻于它时，而犯法者寡；衣食多于前年，而盗贼少，此天下之所以顺陛下也。臣闻山东吏布诏令，民虽老赢癃疾，扶杖而往听之，愿少须臾毋死，思见德化之成也。今功业方就，名闻方昭，四方乡风。今从豪俊之臣、方正之士，直与之日日猎射，击兔伐狐，以伤大业，绝天下之望，臣窃悼之！《诗》曰：“靡不有初，鲜克有终。”臣不胜大愿，愿少衰射猎，以夏岁二月，定明堂，造大学，修先王之道。风行俗成，万世之基定，然后唯陛下所幸耳。古者大臣不媟，故君子不常见其齐严之色、肃敬之容，大臣不得与宴游，方正修洁之士不得从射猎，使皆务其方，以高其节，则群臣莫敢不正身修行，尽心以称大礼。如此，则陛下之道尊敬，功业施于四海，垂于万世子孙矣。诚不如此，则行日坏而荣日灭矣。夫士修之于家，而坏之于天子之廷，臣窃愍之！陛下与众臣宴游，与大臣方正朝廷论议，夫游不失乐，朝不失礼，议不失计，轨事之大者也。以上言宜以礼待大臣，不宜从射猎宴游

晁错／言兵事书

臣闻汉兴以来，胡虏数入边地，小入则小利，大入则大利。高后时再入陇西，攻城屠邑，驱略畜产，其后复入陇西，杀吏卒，大寇盗。窃闻战胜之威。民气百倍；败兵之卒，没世不复。自高后以来，陇西三困于匈奴矣，民气破伤，亡有胜意。今兹陇西之吏，赖社稷之神灵，奉陛下之明诏，和辑士卒，底厉其节，起破伤之民，以当乘胜之匈奴，用少击众，杀一王，败其众，而有大利。非陇西之民有勇怯，乃将吏之制巧拙异也。故兵法曰：“有必胜之将，无必胜之民。，，由此观之，安边境，立功名，在于良将，不可不择也！以上言用兵在于择将

臣又闻用兵临战，合刃之急者三：一曰得地形，二曰卒服习，三曰器用利。兵法曰：丈五之沟，渐车之水，山林积石，经川丘阜，草木所在，此步兵之地也，车骑二不当一；土山丘陵，曼衍相属，平原广野，此车骑之地也，步兵十不当一；平陵相远，川谷居问，仰高临下，此弓弩之地也，短兵百不当一；两陈相近，平地浅草，可前可后，此长戟之地也，剑楯三不当一；萑苇竹萧，草木蒙茏，支叶茂接，此矛铤之地也，长戟二不当一；曲道相伏，险阨相薄，此剑椐之地也，弓弩三不当一。以上得地形

士不选练，卒不服习，起居不精，动静不集，趋利弗及，避难不毕，前击后解，与金鼓之音相失，此不习勒卒之过也，百不当十。以上卒服习

兵不完利，与空手同；甲不坚密，与袒裼同；弩不可以及远，与短兵同；射不能中，与亡矢同；中不能入，与亡镞同。此将不省兵之祸也，五不当一。以上器械利

故兵法曰：“器械不利，以其卒予敌也；卒不可用，以其将予敌也；将不知兵，以其主予敌也；君不择将，以其国予敌也。四者，兵之至要也。”

臣又闻小大异形，强弱异势，险易异备。夫卑身以事强，小国之形也；合小以攻大，敌国之形也；以蛮夷攻蛮夷，中国之形也。今匈奴地形技艺与中国异：上下山阪，出入溪涧，中国之马弗与也；险道倾仄，且驰且射，中国之骑弗与也；风雨罢劳，饥渴不困，中国之人弗与也。此匈奴之长技也。若夫平原易地，轻车突骑，则匈奴之众易挠乱也；劲弩长戟，射疏及远，则匈奴之弓弗能格也；坚甲利刃，长短相杂，游弩往来，什伍俱前，则匈奴之兵弗能当也；材官驺发，矢道同的，则匈奴之革笥木荐弗能支也；下马地斗，剑戟相接，去就相薄，则匈奴之足弗能给也。此中国之长技也。以此观之，匈奴之长技三，中国之长技五。陛下又兴数十万之众，以诛数万之匈奴，众寡之计，以一击十之术也。以上比较中国与匈奴之长技，而言其可胜

虽然，兵，凶器；战，危事也。以大为小，以强为弱，在俯仰之间耳。夫以人之死争胜，跌而不振，则悔之亡及也。帝王之道出于万全，今降胡义渠蛮夷之属来归谊者，其众数千，饮食长技与匈奴同，可赐之坚甲絮衣，劲弓利矢，益以边郡之良骑，令明将能知其习俗、和辑其心者，以陛下之明约将之，即有险阻，以此当之，平地通道，则以轻车材官制之。两军相为表里，各用其长技，衡加之以众，此万全之术也。以上兼用降胡与汉兵二者之长

传曰：“狂夫之言，而明主择焉。”臣错愚陋，昧死上狂言，唯陛下财择。

晁错／论贵粟疏

圣王在上，而民不冻饥者，非能耕而食之、织而衣之也，为开其资财之道也。故尧、禹有九年之水，汤有七年之旱，而国亡捐瘠者，以畜积多而备先具也。今海内为一，土地人民之众不避汤、禹，加以亡天灾数年之水旱，而畜积未及者，何也？地有遗利，民有余力，生谷之土未尽垦，山泽之利未尽出也，游食之民未尽归农也。民贫则奸邪生，贫生于不足，不足生于不农。不农则不地著，不地著则离乡轻家，民如鸟兽，虽有高城深池、严法重刑，犹不能禁也。夫寒之于衣，不待轻暖；饥之于食，不待甘旨。饥寒至身，不顾廉耻。人情一日不再食则饥，终岁不制衣则寒。夫腹饥不得食，卢寒不得衣，虽慈母不能保其子，君安能以有其民哉？明主知其然也，故务民于农桑，薄赋敛，广畜积，以实仓廪、备水旱，故民可得而有也。以上言重农桑，乃能有其民

民者，在上所以牧之，趋利如水走下，四方亡择也。夫珠玉金银，饥不可食，寒不可衣，然而众贵之者，以上用之故也。其为物轻微易臧，在于把握，可以周海内而亡饥寒之患。此令臣轻背其主，而民易去其乡，盗贼有所劝，亡逃者得轻赍也。粟米布帛，生于地，长于时，聚于力，非可一日成也。数石之重，中人弗胜，不为奸邪所利，一日弗得而饥寒至。是故明君贵五谷而贱金玉。以上言贵贱轻重，操之自上

今农夫五口之家，其服役者不下二人，其能耕者不过百亩。百亩之收，不过百石。春耕夏耘，秋获冬藏，伐薪樵，治官府，给徭役。春不得避风尘，夏不得避暑热，秋不得避阴雨，冬不得避寒冻，四时之间亡日休息。又私自送往迎来，吊死问疾，养孤长幼在其中。勤苦如此，尚复被水旱之灾，急政暴虐，赋敛不时，朝令而暮改。当具，有者半贾而卖，亡者取倍称之息，于是有卖田宅、鬻子孙以偿责者矣。而商贾大者积贮倍息，小者坐列贩卖，操其奇赢，日游都市，乘上之急，所卖必倍。故其男不耕耘，女不蚕织，衣必文采，食必粱肉，亡农夫之苦，有仟伯之得。因其富厚，交通王侯，力过吏势，以利相倾。千里游敖，冠盖相望，乘坚策肥，履丝曳缟。此商人所以兼并农人，农人所以流亡者也。今法律贱商人，商人已富贵矣；尊农夫，农夫已贫贱矣。故俗之所贵，主之所贱也；吏之所卑，法之所尊也。上下相反，好恶乖迕，而欲国富法立，不可得也！以上言农家之苦

方今之务，莫若使民务农而已矣。欲民务农，在于贵粟。贵粟之道，在于使民以粟为赏罚。今募天下入粟县官，得以拜爵，得以除罪，如此，富人有爵，农民有钱，粟有所渫。夫能入粟以受爵，皆有余者也。取于有余以供上用，则贫民之赋可损。所谓损有余，补不足，令出而民利者也。顺于民心，所补者三：一曰主用足，二曰民赋少，三曰劝农功。今令民有车骑马一匹者，复卒三人。车骑者，天下武备也，故为复卒。神农之教曰：“有石城十仞，汤池百步，带甲百万，而亡粟，弗能守也。”以是观之，栗者，王者大用，政之本务。令民入粟受爵，至五大夫以上，乃复一人耳，此其与骑马之功相以远矣。爵者，上之所擅，出于口而亡穷；粟者，民之所种，生于地而不乏。夫得高爵与免罪，人之所甚欲也。使天下人入粟于边，以受爵免罪，不过三岁，塞下之粟必多矣。以上请入粟以拜爵免罪

晁错／论守边备塞书

臣闻秦时北攻胡、貉，筑塞河上；南攻扬、粤，置戍卒焉。其起兵而攻胡、粤者，非以卫边地而救民死也，贪戾而欲广大也，故功未立而天下乱。且夫起兵而不知其势，战则为人禽，屯则卒积死。夫胡、貉之地，积阴之处也，木皮三寸，冰厚六尺，食肉而饮酪，其人密理，鸟兽毳毛，其性能寒；扬、粤之地，少阴多阳，其人疏理，鸟兽希毛，其性能暑。秦之戍卒不能其水土，戍者死于边，输者偾于道。秦民见行，如往弃市，因以谪发之，名曰谪戍。先发吏有谪及赘婿、贾人，后以尝有市籍者，又后以大父母、父母尝有市籍者，后入间取其左。发之不顺，行者深怨，有背畔之心。凡民守战至死而不降北者，以计为之也。故战胜守固，则有拜爵之赏；攻城屠邑，则得其财卤以富家室。故能使其众蒙矢石，赴汤火，视死如生。今秦之发卒也，有万死之害，而亡铢两之报；死事之后，不得一算之复。天下明知祸烈及己也，陈胜行戍，至于大泽，为天下先倡，天下从之如流水者，秦以威劫而行之之敝也。以上秦时戍边之失

胡人衣食之业不著于地，其势易以扰乱边境。何以明之？胡人食肉饮酪，衣皮毛，非有城郭田宅之归居，如飞鸟走兽于广野，美草甘水则止；草尽水竭则移。以是观之，往来转徙，时至时去，此胡人之生业，而中国之所以离南亩也。今使胡人数处转牧，行猎于塞下，或当燕、代，或当上郡、北地、陇西，以候备塞之卒，卒少则入。陛下不救，则边民绝望而有降敌之心；救之，少发则不足，多发，远县才至，则胡又已去。聚而不罢，为费甚大；罢之，则胡复入。如此连年，则中国贫苦而民不安矣。以上胡人犯边难防

陛下幸忧边境，遣将吏发卒以治塞，甚大惠也。然令远方之卒守塞，一岁而更，不知胡人之能。不如选常居者，家室田作，且以备之。以便为之高城深堑，具蔺石，布渠答。复为一城，其内城间百五十步。要害之处，通川之道，调立城邑，毋下千家，为中周虎落。先为室屋，具田器，乃募罪人及免徒复作令居之。不足，募以丁奴婢赎罪及输奴婢欲以拜爵者；不足，乃募民之欲往者。皆赐高爵，复其家。予冬夏衣廪食，能自给而止。郡县之民得买其爵，以自增至卿。其亡夫若妻者，县官买予之。人情非有匹敌，不能久安其处。塞下之民，禄利不厚，不可使久居危难之地。胡人入驱而能止其所驱者，以其半予之，县官为赎其民。如是，则邑里相救助，赴胡不避死。非以德上也，欲全亲戚而利其财也。此与东方之戍卒不习地势而心畏胡者，功相万也！以上募人备塞之法

以陛下之时，徙民实边，使远方无屯戍之事，塞下之民父子相保，亡系虏之患，利施后世，名称圣明，其与秦之行怨民，相去远矣！

晁错／论募民徙塞下书

陛下幸募民相徙以实塞下，使屯戍之事益省，输将之费益寡，甚大惠也。下吏诚能称厚惠，奉明法，存恤所徙之老弱，善遇其壮士，和辑其心，而勿侵刻，使先至者安乐而不思故乡，则贫民相募而劝往矣。以上总言徙民有法

臣闻古之徙远方，以实广虚也。相其阴阳之和，尝其水泉之味，审其土地之宜，观其草木之饶。然后营邑立城，制里割宅，通田作之道，正阡陌之界。先为筑室，家有一堂二内，门户之闭，置器物焉。民至有所居，作有所用，此民所以轻去故乡而劝之新邑也。为置医巫，以救疾病，以修祭祀；男女有昏，生死相恤，坟墓相从，种树畜长，室屋完安。此所以使民乐其处而有长居之心也。以上徙远方

臣又闻古之制边县，以备敌也。使五家为伍，伍有长；十长一里，里有假士；四里一连，连有假五百；十连一邑，邑有假候。皆择其邑之贤材有护、习地形知民心者。居则习民于射法，出则教民于应敌。故卒伍成于内，则军正定于外。服习以成，勿令迁徙，幼则同游，长则共事。夜战声相知，则足以相救；昼战目相见，则足以相识；欢爱之心，足以相死。如此而劝以厚赏，威以重罚，则前死不还踵矣。所徙之民非壮有材力，但费衣粮，不可用也；虽有材力，不得良吏，犹亡功也。以上制边县

陛下绝匈奴，不与和亲，臣窃意其冬来南也。壹大治，则终身创矣。欲立威者，始于折胶。来而不能困，使得气去，后未易服也。愚臣亡识，唯陛下财察。

邹阳／谏吴王书

臣闻秦倚曲台之宫，悬衡天下，画地而人不犯，兵加胡、越。至其晚节末路，张耳、陈胜连从兵之据，以叩函谷，咸阳遂危。何则？列郡不相亲，万室不相救也。今胡数涉北河之外，上覆飞鸟，下不见伏兔，斗城不休，救兵不止，死者相随，辇车相属，转粟流输，千里不绝。何则？强赵责于河间，六齐望于惠后，城阳顾于卢博，三淮南之心思坟墓。大王不忧，臣恐救兵之不专，胡马遂进窥于邯郸，越水长沙，还舟青阳。虽使梁并淮阳之兵，下淮东，越广陵，以遏越人之粮，汉亦折西河而下，北守漳水，以辅大国，胡亦益进，越亦益深！此臣之所为大王患也。

臣闻蛟龙骧首奋翼，则浮云出流，雾雨咸集；圣王底节修德，则游谈之士归义思名。今臣尽知毕议，易精极虑，则无国而不可奸；饰固陋之心，则何王之门不可曳长裾乎？然臣所以历数王之朝，背淮千里而自致者，非恶臣国而乐吴民；窃高下风之行，尤说大王之义。故愿大王之无忽，察听其至！

臣闻鸷鸟累百，不如一鹗。夫全赵之时，武力鼎士，祛服丛台之下者，一旦成市，不能止幽王之湛患；淮南连山东之侠，死士盈朝，不能还厉王之西也。然则计议不得，虽诸、贲不能安其位，亦明矣！故愿大王审画而已。

始孝文皇帝据关入立，寒心销志，不明求衣。自立天子之后，使东牟、朱虚、东褒仪父之后，深割婴儿王之，壤子王梁、代，益以淮阳，卒仆济北，囚弟于雍者，岂非象新垣等哉？今天子新据先帝之遗业，左规山东，右制关中，变权易势，大臣难知。大王弗察，臣恐周鼎复起于汉，新垣过计于朝，则我吴遗嗣，不可期于世矣。高皇帝烧栈道，灌章邯，兵不留行，收弊人之倦，东驰函谷，西楚大破，水攻则章邯以亡其城，陆击则荆王以失其地，此皆国家之不几者也，愿大王孰察之！

邹阳／狱中上梁王书

臣闻忠无不报，信不见疑，臣常以为然，徒虚语耳！昔者荆轲慕燕丹之义，白虹贯日，太子畏之；卫先生为秦画长平之事，太白食昴，昭王疑之。夫精诚变天地，而信不谕两主，岂不哀哉！今臣尽忠竭诚，毕议愿知，左右不明，卒从吏讯，为世所疑，是使荆轲、卫先生复起，而燕、秦不寤也。愿大王孰察之！

昔玉人献宝，楚王诛之；李斯竭忠，胡亥极刑。是以箕子阳狂，接舆避世，恐遭此患。愿大王察玉人、李斯之意，而后楚王、胡亥之听，毋使臣为箕子、接舆所笑。臣闻比干剖心，子胥鸱夷，臣始不信，乃今知之。愿大王孰察，少加怜焉。

语曰：“白头如新，倾盖如故。”何则？知与不知也。故樊於期逃秦之燕，借荆轲首，以奉丹事；王奢去齐之魏，临城自刭，以却齐而存魏。夫王奢、樊於期，非新于齐、秦，而故于燕、魏也，所以去二国死两君者，行合于志，而慕义无穷也。是以苏秦不信于天下，为燕尾生；白圭战亡六城，为魏取中山。何则？诚有以相知也。苏秦相燕，人恶之于燕王，燕王按剑而怒，食以；白圭显于中山，人恶之于魏文侯，文侯投以夜光之璧。何则？两主二臣，剖心析肝相信，岂移于浮辞哉！

故女无美恶，入宫见妒；士无贤不肖，入朝见嫉。昔者司马喜膑脚于宋，卒相中山；范雎拉胁折齿于魏，卒为应侯。此二人者，皆信必然之画，捐朋党之私，挟孤独之交，故不能自免于嫉妒之人也。是以申徒狄蹈雍之河，徐衍负石入海，不容身于世，义不苟取比周于朝，以移主上之心。故百里奚乞食于路，穆公委之以政；宁戚饭牛车下，而桓公任之以国。此二人岂素宦于朝、借誉于左右然后二主用之哉？感于心，合于意，坚如胶漆，昆弟不能离，岂惑于众口哉！故偏听生奸，独任成乱。昔鲁听季孙之说而逐孔子，宋信子冉之计囚墨翟。夫以孔、墨之辩，不能自免于谗谀，而二国以危。何则？众口铄金，积毁销骨。是以秦用戎人由余而霸中国，齐用越人子臧而强威、宣。此二国岂拘于俗、牵于世系奇偏之辞哉？公听并观，垂明当世。故意合则胡、越为昆弟，由余、子臧是矣；不合则骨肉为雠敌，朱、象、管、蔡是矣。今人主诚能用齐、秦之明，后宋、鲁之昕，则五霸不足侔，三王易为比也。

是以圣王觉悟，捐子之之心，而不悦田常之贤，封比干之后，修孕妇之墓，故功业覆于天下。何则？欲善无厌也。夫晋文公亲其雠而强霸诸侯，齐桓公用其仇而一匡天下。何则？慈仁殷勤，诚嘉于心，此不可以虚辞借也。至夫秦用商鞅之法，东弱韩、魏，立强天下，而卒车裂之；越用大夫种之谋，禽劲吴而霸中国，遂诛其身。是以孙叔敖三去相而不悔，於陵子仲辞三公为人灌园。今人主诚能去骄傲之心，怀可报之意，披心腹，见情素，堕肝胆，施德厚，终与之穷达，无爱于士，则桀之狗可使吠尧，而跖之客可使刺由。何况因万乘之权，假圣王之资乎？然则荆轲湛七族，要离燔妻子，岂足为大王道哉！

臣闻明月之珠，夜光之璧，以暗投人于道，众莫不按剑相眄者，何则？无因而至前也。蟠木根柢，轮困离奇，而为万乘器者，何则？以左右先为之容也。故无因而至前，虽出隋侯之珠、夜光之璧，只足结怨而不见德；故有人先谈，则枯木朽株，树功而不忘。今天下布衣穷居之士，身在贫贱，虽蒙尧、舜之术，挟伊、管之辩，怀龙逢、比干之意，欲尽忠当世之君，而素无根柢之容，虽竭精神，欲开忠信辅人主之治，则人主必袭按剑相眄之迹矣。是使布衣之士，不得为枯木朽株之资也。

是以圣王制世御俗，独化于陶钧之上，而不牵乎卑辞之语，不夺乎众多之口。故秦皇帝任中庶子蒙嘉之言，以信荆轲之说，而匕首窃发；周文猎泾、渭，载吕尚而归，以王天下。秦信左右而亡，周用乌集而王，何则？以其能越拘挛之语，驰域外之义，独观于昭旷之道也。今人主沉谄谀之辞，牵于帷墙之制，使不羁之士与牛骥同皂，此鲍焦所以愤于世而不留富贵之乐也。

臣闻盛饰入朝者，不以私污义；砥厉名号者，不以利伤行。故里名胜母，曾子不入；邑号朝歌，墨子回车。今欲使天下恢廓之士，诱于威重之权，胁于位势之贵，回面污行，以事谄谀之人，而求亲近于左右，则士有伏死窟穴岩薮之中耳，安有尽忠信而趋阙下者哉！

司马相如／谏猎书

臣闻物有同类而殊能者，故力称乌获，捷言庆忌，勇期贲、育。臣之愚，窃以为人诚有之，兽亦宜然。今陛下好陵阻险，射猛兽，卒然遇轶材之兽，骇不存之地，犯属车之清尘，舆不及还辕，人不暇施巧，虽有乌获、逢蒙之技，力不得用，枯木朽株尽为害矣。是胡、越起于毂下，而羌、夷接轸也，岂不殆哉？虽万全无害，然本非天子之所宜近也。且夫清道而后行，中路而后驰，犹时有衔橛之变；而况涉乎蓬蒿，骋乎丘坟，前有利兽之乐，而内无存变之意，其为害也不难矣？夫轻万乘之重，不以为安乐；出万有一危之途以为娱，臣窃为陛下不取也。

盖明者远见于未萌，而智者避危于无形。祸固多藏于隐微，而发于人之所忽者也。故鄙谚曰；“家累千金，坐不垂堂。”此言虽小，可以喻大，臣愿陛下留意幸察。

严安／言世务书

臣闻《邹子》曰：“政教文质者，所以云救也。当时则用，过则舍之，有易则易之。故守一而不变者，未睹治之至也。”今天下人民用财侈靡，车马衣裘宫室，皆竞修饰，调五声使有节族，杂五色使有文章，重五味方丈于前，以观欲天下。彼民之情，见美则愿之，是教民以侈也。侈而无节，则不可赡，民离本而徼末矣。末不可徒得，故搢绅者不惮为诈，带剑者夸杀人以矫夺，而世不知愧，故奸轨浸长。夫佳丽珍怪，固顺于耳目，故养失而泰，乐失而淫，礼失而采，教失而伪。伪、采、淫、泰，非所以范民之道也。是以天下人民逐利无已，犯法者众。臣愿为民制度以防其淫，使贫富不相耀，以和其心。心既和平，其性恬安；恬安不营，则盗贼销；盗贼销，则刑罚少；刑罚少，则阴阳和。四时正，风雨时，草木畅茂，五谷蕃熟，六畜遂字，民不夭厉，和之至也。以上请制度以防淫

臣闻周有天下，其治三百余岁。成、康其隆也，刑错四十余年而不用。及其衰，亦三百余年，故五伯更起。五伯者，常佐天子兴利除害，诛暴禁邪，匡正海内，以尊天子。五伯既没，贤圣莫续。天子孤弱，号令不行。诸侯恣行，强陵弱，众暴寡。田常篡齐，六卿分晋，并为战国。此民之始苦也。于是强国务攻，弱国修守，合从连衡，驰车毂击，介胄生虮虱，民无所告愬。以上周失之弱

及至秦王，蚕食天下，并吞战国，称号“皇帝”。一海内之政，坏诸侯之城。销其兵，铸以为钟虡，示不复用。元元黎民，得免于战国，逢明天子，人人自以为更生。乡使秦缓刑罚，薄赋敛，省徭役，贵仁义，贱权利，上笃厚，下佞巧，变风易俗，化于海内，则世世必安矣。秦不行是风，循其故俗。为知巧权利者进，笃厚忠正者退。法严令苛，谄谀者众，日闻其美，意广心逸。欲威海外，使蒙恬将兵，以北攻强胡，辟地进境，戍于北河，飞刍挽粟以随其后。又使尉屠雎将楼船之士攻越，使监禄凿渠运粮，深入越地，越人遁逃。旷日持久，粮食乏绝，越人击之，秦兵大败。秦乃使尉佗将卒以戍越。当是时，秦祸北构于胡，南挂于越，宿兵于无用之地，进而不得退，行十余年。丁男被甲，丁女转输，苦不聊生，自经于道树，死者相望。及秦皇帝崩，天下大畔：陈胜、吴广举陈，武臣、张耳举赵，项梁举吴，田儋举齐，景驹举郢，周市举魏，韩广举燕。穷山通谷，豪士并起，不可胜载也。然本皆非公侯之后，非长官之吏，无尺寸之势，起闾巷，杖棘矜，应时而动，不谋而俱起，不约而同会，长壤地进，至乎伯王，时教使然也。秦贵为天子，富有天下，灭世绝祀，穷兵之祸也。以上秦失之强

故周失之弱，秦失之强，不变之患也。今徇南夷，嘲夜郎，降羌焚，略州，建城邑，深入匈奴，燔其龙城，议者美之。此人臣之利，非天下之长策也。今中国无狗吠之警，而外累于远方之备，靡敝国家，非所以子民也；行无穷之欲，甘心快意，结怨于匈奴，非所以安边也；祸挐而不解，兵休而复起，近着愁苦，远者惊骇，非所以持久也。今天下锻甲磨剑，矫箭控弦，转输军粮，未见休时，此天下所共忧也。夫兵久而变起，事烦而虑生。今外郡之地，或几千里，列城数十，形束壤制，带胁诸侯，非宗室之利也。上观齐、晋所以亡，公室卑削，六卿大盛也；下揽秦之所以灭，刑严文刻，欲大无穷也。今郡守之权，非特六卿之重也；地几千里，非特闾巷之资也；甲兵器械，非特棘矜之用也。以逢万世之交，则不可深讳也！

主父偃／论伐匈奴书

臣闻明主不恶切谏以博观，忠臣不避重诛以直谏，是故事无遗策，而功流万世。今臣不敢隐忠避死，以效愚计，愿陛下幸赦而少察之。

《司马法》曰：“国虽大，好战必亡；天下虽平，忘战必危。”天下既平，天子大恺，春蒐秋狝，诸侯春振旅，秋治兵，所以不忘战也。且夫怒者，逆德也；兵者，凶器也；争者，未节也。古之人君，一怒必伏尸流血，故圣王重行之。夫务战胜，穷武事，未有不悔者也。以上言不可穷兵黩武

昔秦皇帝任战胜之威，蚕食天下，并吞战国，海内为一，功齐三代。务胜不休，欲攻匈奴，李斯谏曰：“不可！夫匈奴无城郭之居、委积之守，迁徙鸟举，难得而制。轻兵深入，粮食必绝；运粮以行，重不及事。得其地，不足以为利；得其民，不可调而守也。胜必弃之，非民父母。靡敝中国，甘心匈奴，非完计也。”秦皇帝不听，遂使蒙恬将兵而攻胡，却地千里，以河为境，地固泽卤，不生五谷。然后发天下丁男以守北河，暴兵露师十有余年，死者不可胜数，终不能逾河而北。是岂人众之不足、兵革之不备哉？其势不可也。又使天下飞刍輓粟，起于黄、腄琅邪负海之郡，转输北河，率三十钟而致一石。男子疾耕不足于粮饷，女子纺绩不足于帷幕。百姓靡敝，孤寡老弱不能相养，道死者相望。盖天下始叛也。以上秦攻胡之失

及至高皇帝定天下，略地于边，闻匈奴聚代谷之外而欲击之，御史成谏曰：“不可！夫匈奴，兽聚而鸟散，从之如搏景。今以陛下盛德攻匈奴，臣窃危之。”高帝不听，遂至代谷，果有平城之围。高帝悔之，乃使刘敬往结和亲，然后天下亡干戈之事。以上高祖伐匈奴之事

故兵法曰：“兴师十万，日费千金。”秦常积众数十万人，虽有覆军杀将，系虏单于，适足以结怨深雠，不足以偿天下之费。夫匈奴，行盗侵驱，所以为业，天性固然。上自虞、夏、殷、周，固不程督，禽兽畜之，不比为人。夫不上观虞、夏、殷、周之统，而下循近世之失，此臣之所以大恐，百姓所疾苦也。且夫兵久则变生，事苦则虑易。使边境之民靡敝愁苦，将吏相疑而外市，故尉佗、章邯得成其私，而秦政不行，权分二子，此得失之效也。故《周书》曰：“安危在出令，存亡在所用。”愿陛下孰计之而加察焉。

淮南王安／谏伐闽越书

陛下临天下，布德施惠，缓刑罚，薄赋敛，哀鳏寡，恤孤独，养耆老，振匮乏，盛德上隆，和泽下洽，近者亲附，远者怀德，天下摄然，人安其生。自以没身不见兵革，今闻有司举兵，将以诛越，臣安窃为陛下重之！

越，方外之地，劗发文身之民也，不可以冠带之国法度理也。自三代之盛，胡、越不与受正朔。非强弗能服、威弗能制也，以为不足之地，不牧之民，不足以烦中国也。故古者封内甸服，封外侯服，侯卫宾服，蛮夷要服，戎狄荒服，远近势异也。自汉初定已来，七十二年，吴、越人相攻击者不可胜数，然天子未尝举兵而入其地也。臣闻越非有城郭邑里也，处溪谷之间、篁竹之中，习于水斗，便于用舟，地深昧而多水险。中国之人，不知其势阻而入其地，虽百不当其一。得其地不可郡县也，攻之不可暴取也。以地图察其山川要塞，相去不过寸数，而间独数百千里。阻险林丛，弗能尽著，视之若易，行之实难。天下赖宗庙之灵，方内大宁，戴白之老，不见兵革，民得夫妇相守，父子相保，陛下之德也！越人名为藩臣，贡酎之奉，不输大内，一卒之用，不给上事。自相攻击，而陛下发兵救之，是反以中国而劳蛮夷也。且越人愚赣轻薄，负约反复，其不用天子之法度，非一日之积也。壹不奉诏，举兵诛之，臣恐后兵革无时得息也。以上言越不宜用兵

间者数年，岁比不登，民待卖爵赘子，以接衣食，赖陛下德泽赈救之，得毋转死沟壑。四年不登，五年复蝗，民生未复。今发兵行数千里，资衣粮入越地，舆轿而逾领，挖舟而入水，行数百千里。夹以深林丛竹，水道上下击石，林中多蝮蛇猛兽。夏月暑时，呕泄霍乱之病相随属也，曾未施兵接刃，死伤者必众矣。前时南海王反，陛下先臣使将军间总将兵击之。以其军降，处之上淦。后复反，会天暑多雨，楼船卒水居击棹，未战而疾，死者过半。亲老涕泣，孤子啼号，破家散业，迎尸千里之外，裹骸骨而归。悲哀之气，数年不息，长老至今以为记。曾未入其地，而祸已至此矣！臣闻军旅之后，必有凶年，言民之各以其愁苦之气，薄阴阳之和，感天地之精，而灾气为之生也。陛下德配天地，明象日月，恩至禽兽，泽及草木，一人有饥寒、不终其天年而死者，为之凄怆于心。今方内无狗吠之警，而使陛下甲卒死亡，暴露中原，沾渍山谷，边境之民为之早闭晏开，晁不及夕，臣安窃为陛下重之！以上军士逾岭死亡必多

不习南方地形者，多以越为人众兵强，能难边城；淮南全国之时，多为边吏。臣窃闻之，与中国异：限以高山，人迹所绝，车道不通，天地所以隔外内也。其入中国，必下岭水。岭水之山峭峻，漂石破舟，不可以大船载食粮下也。越人欲为变，必先田余干界中，积食粮，乃入伐材治船。边城守候诚谨，越人有入伐材者，辄收捕，焚其积聚，虽百越奈边城何！且越人绵力薄材，不能陆战，又无车骑弓弩之用；然而不可入者，以保地险，而中国之人不能其水土也。臣闻越甲卒不下数十万，所以人之，五倍乃足，挽车奉饷者，不在其中。南方暑湿，近夏瘅热，暴露水居，蝮蛇蠡生，疾疠多作，兵未血刃，而病死者什二三。虽举越国而虏之，不足以偿所亡。臣闻道路言：闽越王弟甲弑而杀之。甲以诛死，其民未有所属。陛下若欲来内，处之中国，使重臣临存，施德垂赏以招致之，此必携幼扶老以归圣德；若陛下无所用之，则继其绝世，存其亡国，建其王侯，以为畜越。此必委质为藩臣，世共贡职。陛下以方寸之印，丈二之组，镇抚方外，不劳一卒，不顿一戟，而威德并行！以上言越人易防，且可就抚

今以兵入其地，此必震恐，以有司为欲屠灭之也，必雉兔逃入山林险阻。背而去之，则复相群聚；留而守之，历岁经年，则士卒罢倦，食粮乏绝。男子不得耕稼树种，妇人不得纺绩织红，丁壮从军，老弱转饷，居者无食，行者无粮。民苦兵事，亡逃者必众，随而诛之，不可胜尽，盗贼必起。臣闻长老言：秦之时，尝使尉屠雎击越，又使监禄凿渠通道，越人逃入深山林丛，不可得攻，留军屯守空地，旷日持久，士卒劳倦，越乃出击之，秦兵大破，乃发逋戍以备之。当此之时，外内骚动，百姓靡敝，行者不还，往者莫反，皆不聊生，亡逃相从，群为盗贼，于是山东之难始兴。此《老子》所谓“师之所处，荆棘生之”者也。兵者凶事，一方有急，四面皆从。臣恐变故之生，奸邪之作，由此始也。《周易》曰：“高宗伐鬼方，三年而克之。”鬼方，小蛮夷；高宗，殷之盛天子也。以盛天子伐小蛮夷，三年而后克，言用兵之不可不重也！臣闻天子之兵，有征而无战，言莫敢校也。如使越人蒙死徼幸，以逆执事之颜行，厮舆之卒，有不一备而归者，虽得越王之首，臣犹窃为大汉羞之！以上言伐越之害

陛下以四海为境，九州为家，八薮为囿，江汉为池，生民之属，皆为臣妾。人徒之众，足以奉千官之共；租税之收，足以给乘舆之御。玩心神明，秉执圣道，负黼依，凭玉几，南面而听断，号令天下，四海之内莫不响应。陛下垂德惠以覆露之，使元元之民安生乐业，则泽被万世，传之子孙，施之无穷。天下之安，犹泰山而四维之也。夷狄之地，何足以为一日之间而烦汗马之劳乎？

《诗》云：“王犹允塞，徐方既来。”言王道甚大，而远方怀之也。臣闻之：“农夫劳而君子养焉，愚者言而智者择焉。”臣安幸得为陛下守藩，以身为障蔽，人臣之任也；边境有警，爱身之死而不毕其愚，非忠臣也。臣安窃恐将吏之以十万之师为一使之任也！以上言以德怀远，不必用兵

董仲舒／对贤良策一

制曰：

朕获承至尊休德，传之无穷，而施之罔极，任大而守重，是以夙夜不皇康宁，永维万事之统，犹惧有阙。故广延四方之豪俊，郡国诸侯公选贤良修洁博习之士，欲闻大道之要，至论之极。今子大夫衰然为举首，朕甚嘉之。子大夫其精心致思，朕垂听而问焉。

盖闻五帝三王之道，改制作乐，而天下洽和，百王同之。当虞氏之乐，莫盛于《韶》；于周，莫盛于《勺》。圣王已没，钟鼓管弦之声未衰，而大道微缺陵夷，至乎桀、纣之行，王道大坏矣。夫五百年之间，守文之君，当途之士，欲则先王之法，以戴翼其世者甚众i然犹不能反，日以仆灭，至后王而后止，岂其所持操或谆缪而失其统与？同天降命，不可复反，必推之于大衰而后息与？乌虖！凡所为屑屑，夙兴夜寐，务法上古者，又将无补与？三代受命，其符安在？灾异之变，何缘而起？性命之情，或天或寿，或仁或鄙，习闻其号，未烛厥理。伊欲风流而令行，刑轻而奸改，百姓和乐，政事宣昭；何修何饰而膏露降，百谷登，德润四海，泽臻草木，三光全，寒暑平，受天之祜，享鬼神之灵，德泽洋溢，施虖方外，延及群生。

子大夫明先圣之业，习俗化之变、终始之序，讲闻高谊之日久矣。其明以谕朕，科别其条，勿猥勿并。取之于术，慎其所出；乃其不正不直，不忠不极，枉于执事，书之不泄，兴于朕躬，‘毋悼后害。子大夫其尽心，靡有所隐，朕将亲览焉。

仲舒对曰：

陛下发德音，下明诏，求天命与情性，皆非愚臣之所能及也。臣谨按《春秋》之中，视前世已行之事，以观天人相与之际，甚可畏也。国家将有失道之败，而天乃先出灾害以谴告之；不知自省，又出怪异以警惧之；尚不知变，而伤败乃至。以此见天心之仁爱人君，而欲止其乱也。自非大亡道之世者，天尽欲扶持而全安之，事在强勉而已矣！强勉学问，则闻见博而知益明；强勉行道，则德日起而大有功。此皆可使还至而立有效者也。《诗》曰“夙夜匪解”，《书》云“茂哉茂哉”，皆强勉之谓也。

道者，所由适于治之路也，一仁义礼乐，皆其具也。故圣王已没，而子孙长久安宁数百岁，此皆礼乐教化之功也。王者未作乐之时，乃用先王之乐宜于世者，而以深入教化于民。教化之情不得，《雅》、《颂》之乐不成。故王者功成作乐，乐其德也。乐者，所以变民风、化民俗也。其变民也易，其化人也著。故声发于和，而本于情，接于肌肤，藏于骨髓。故王道虽微缺，而管弦之声未衰也。夫虞氏之不为政久矣，然而乐颂遗风犹有存者，是以孔子在齐而闻《韶》也。夫人君莫不欲安存而恶危亡，然而政乱国危者甚众。所任者非其人，而所繇者非其道，是以政日以仆灭也。夫周道衰于幽、厉，非道亡也，幽、厉不繇也。至于宣王，思昔先王之德，兴滞补弊，明文、武之功业，周道粲然复兴。诗人美之而作，上天祐之，为生贤佐，后世称诵，至今不绝，此夙夜不懈行善之所致也。孔子曰“人能宏道，非道宏人”也。故治乱废兴在于己，非天降命不可得反，其所操持谆谬失其统也。以上对问中“盖闻五帝三王之道”至“又将无补与”一节。言非天降命不可反，勉强行道，则必有功效，亦可作乐而天下和洽

臣闻天之所大奉使之王者，必有非人力所能致而自至者，此受命之符也。天下之人，同心归之，若归父母，故天瑞应诚而至。《书》曰：“白鱼入于王舟，有火覆于王屋，流为乌。”此盖受命之符也。周公曰：“复哉！复哉！”孔子曰：“德不孤，必有邻。”皆积善累德之效也。及至后世，淫佚衰微，不能统理群生，诸侯背畔，残贼良民，以争壤土，废德教而任刑罚。刑罚不中，则生邪气。邪气积于下，怨恶畜于上，上下不和，则阴阳缪戾，而妖孽生矣。此灾异所缘而起也。以上对问中“三代受命”四句

臣闻命者，天之令也；性者，生之质也；情者，人之欲也。或天或寿，或仁或鄙，陶冶而成之，不能粹美，有治乱之所生，故不齐也。孔子曰：“君子之德，风也；小人之德，草也。草，上之风必偃。”故尧、舜行德，则民仁寿；桀、纣行暴，则民鄙夭。夫上之化下，下之从上，犹泥之在钧，惟甄者之所为；犹金之在熔，惟冶者之所铸。“绥之斯徕，动之斯和”，此之谓也。以上对问中“性命之情”五句

臣谨按《春秋》之文，求王道之端，得之于正。正次王，王次春。春者，天之所为也；正者，王之所为也。其意曰：上承天之所为，而下以正其所为，正王道之端云尔。然则王者欲有所为，宜求其端于天。天道之大者在阴阳，阳为德，阴为刑，刑主杀而德主生。是故阳常居大夏，而以生育养长为事；阴常居大冬，而积于空虚不用之处。以此见天之任德不任刑也。天使阳出布施于上，而主岁功；使阴入伏于下，而时出佐阳。阳不得阴之助，亦不能独成岁。终阳以成岁为名，此天意也。王者承天意以从事，故任德教而不任刑。刑者不可任以治世，犹阴之不可任以成岁也。以上言修饬德教

为政而任刑，不顺于天，故先王莫之肯为也。今废先王德教之官，而独任执法之吏治民，毋乃任刑之意欤？孔子曰：“不教而诛谓之虐。”虐政用于下，而欲德教之被四海，故难成也。臣谨按《春秋》谓“一元”之意：一者，万物之所从始也；元者，辞之所谓大也。谓一为元者，视大始而欲正本也。《春秋》深探其本，而反自贵者始。故为人君者，正心以正朝廷，正朝廷以正百官，正百官以正万民，正万民以正四方。四方正，远近莫敢不一于正，而亡有邪气奸其间者！以上修饬德

是以阴阳调而风雨时，群生和而万民殖，五谷孰而草木茂。天地之间，被润泽而大丰美；四海之内，闻盛德而皆徕臣。诸福之物，可致之祥，莫不毕至，而王道终矣。孔子曰：“凤鸟不至，河不出图，吾已矣夫！”自悲可致此物，而身卑贱不得致也。今陛下贵为天子，富有四海，居得致之位，操可致之势，又有能致之资，行高而恩厚，知明而意美，爱民而好士，可谓谊主矣。然而天地未应，而美祥莫致者，何也？凡以教化不立，而万民不正也。夫万民之从利也，如水之走下，不以教化堤防之，不能止也。是故教化立而奸邪皆止者，其堤防完也；教化废而奸邪并出，刑罚不能胜者，其堤防坏也。古之王者明于此，是故南面而治天下，莫不以教化为大务：立太学以教于国，设庠序以化于邑，渐民以仁，摩民以谊，节民以礼。故其刑罚甚轻，而禁不犯者，教化行而习俗美也。以上修饬教化

圣王之继乱世也，扫除其迹而悉去之，复修教化而崇起之。教化已明，习俗已成，子孙循之，行五六百岁，尚未败也。至周之末世，大为亡道，以失天下。秦继其后，独不能改，又益甚之：重禁文学，不得挟书，弃捐礼谊，而恶闻之，其心欲尽灭先圣之道，而颛为自恣苟简之治。故立为天子，十四岁而国破亡矣。自古以来，未尝有以乱济乱、大败天下之民如秦者也！其遗毒余烈，至今未灭，使习俗薄恶，人民嚣顽，抵冒殊孰烂如此之甚者也！孔子曰：“腐朽之木，不可雕也；粪土之墙，不可圬也。”今汉继秦之后，如朽木粪墙矣，虽欲善治之，亡可奈何！法出而奸生，令下而诈起，如以汤止沸，抱薪救火，愈甚亡益也。窃譬之：琴瑟不调，甚者必解而更张之，乃可鼓也；为政而不行，甚者必变而更化之，乃可理也。当更张而不更张，虽有良工，不能善调也；当更化而不更化，虽有大贤，不能善治也。故汉得天下以来，常欲善治而至今不可善治者，失之于当更化而不更化也。古人有言曰：“临渊羡鱼，不如退而结网。”今临政而愿治七十余岁矣，不如退而更化。更化则可善治，善治则灾害日去，福禄日来。《诗》云：“宜民宜人，受禄于天。”为政而宜于民者，固当受禄于天。夫仁义礼智信，五常之道，王者所当修饬也。五者修饬，故受天之祜，而享鬼神之灵，德施于方外，延及群生也。以上对问中“伊欲风流而令行”至“延及群生”一节。重在“何修何饬”一句：修饬德教一段，修饬德一段，修饬教化一段。末指明仁义礼智信以为修饬德教之目

董仲舒／对贤良策二

制曰：

盖闻虞、舜之时，游于岩廊之上，垂拱无为，而天下太平；周文王至于日昃不暇食，而宇内亦治。夫帝王之道，岂不同条共贯与？何逸劳之殊也！盖俭者不造玄黄旌旗之饰，及至周室，设两观，乘大路，朱干玉戚，八佾陈于庭而颂声兴。夫帝王之道岂异指哉？或曰：“良玉不瑑。”又曰：“非文亡以辅德。”二端异焉！殷人执五刑以督奸，伤肌肤以惩恶。成、康不式，四十余年，天下不犯，囹圄空虚；秦国用之，死者甚众，刑者相望，耗矣哀哉！

乌虖！朕夙寤晨兴，惟前帝王之宪，永思所以奉至尊，章洪业，皆在力本任贤。今朕亲耕籍田，以为农先；劝孝弟，崇有德，使者冠盖相望；问勤劳，恤孤独，尽思极神，功烈休德，未始云获也。今阴阳错缪，氛气充塞，群生寡遂，黎民未济，廉耻贸乱，贤不肖浑淆，未得其真，故详延特起之士，意庶几乎？今子大夫待诏百有余人，或道世务而未济，稽诸上古而不同，考之于今而难行。毋乃牵于文系而不得骋与？将所由异术，所闻殊方与？各悉对著于篇，毋讳有司，明其指略，切磋究之，以称朕意！

仲舒对曰：

臣闻尧受命，以天下为忧，而未以位为乐也。故诛逐乱臣，务求贤圣，是以得舜、禹、稷、契、咎繇。众圣辅德，贤能佐职，教化大行，天下和洽，万民皆安仁乐谊，各得其宜，动作应礼，从容中道。故孔子曰：“如有王者，必世而后仁。”此之谓也！尧在位七十载，乃逊于位以禅虞舜。尧崩，天下不归尧子丹朱，而归舜。舜知不可辟，乃即天子之位，以禹为相，因尧之辅佐，继其统业，是以垂拱无为而天下治。孔子曰：“《韶》尽美矣，又尽善也。”此之谓也！至于殷纣，逆天暴物，杀戮贤知，残贼百姓。伯夷、太公，皆当世贤者，隐处而不为臣。守职之人，皆奔走逃亡，入于河海。天下耗乱，万民不安，故天下去殷而从周。文王顺天理物，师用贤圣，是以闳天、太颠、散宜生等亦聚于朝廷；爱施兆民，天下归之，故太公起海滨而即三公也。当此之时，纣尚在上，尊卑昏乱，百姓散亡。故文王悼痛而欲安之，是以日昃而不暇食也。孔子作《春秋》，先正王而系万事，见素王之文焉。由此观之，帝王之条贯同，然而劳逸异者，所遇之时异也。孔子曰：“《武》尽美矣，未尽善也。”此之谓也。以上对问中“虞舜之时”至劳逸之分一节

臣闻制度文采玄黄之饰：所以明尊卑，异贵贱，而劝有德也。故《春秋》受命所先制者，改正朔，易服色，所以应天也。然则宫室旌旗之制，有法而然者也，故孔子曰：“奢则不逊，俭则固。”俭，非圣人之中制也。臣闻良玉不瑑，资质润美，不待刻瑑，此亡异于达巷党人，不学而自知也。然则常玉不瑑，不成文章；君子不学，不成其德。以上对问中“俭者不造玄黄”至“二端异焉”一节

臣闻圣王之治天下也，少则习之学，长则材诸位，爵禄以养其德，刑罚以威其恶，故民晓于礼谊而耻犯其上。武王行大谊，平残贼，周公作礼乐以文之，至于成、康之隆，囹圄空虚四十余年。此亦教化之渐，而仁谊之流，非独伤肌肤之效也。至秦则不然，师申、商之法，行韩非之说，憎帝王之道，以贪狼为俗，非有文德以教训于天下也。诛名而不察实，为善者不必免，而犯恶者未必刑也。是以百官皆饰虚辞而不顾实，外有事君之礼，内有背上之心，造伪饰诈，趣利无耻；又好用僭酷之吏，赋敛亡度，竭民财力，百姓散亡，不得从耕织之业，群盗并起。是以刑者甚众，死者相望，而奸不息，俗化使然也。故孔子曰：“道之以政，齐之以刑，民免而无耻。”此之谓也！以上对问中“殷人执五刑”至“耗矣哀哉”一节

今陛下并有天下，海内莫不率服，广览兼听，极群下之知，尽天下之美，至德昭然，施于方外，夜郎、康居，殊方万里，说德归谊，此太平之致也。然而功不加于百姓者，殆王心未加焉。曾子曰：“尊其所闻，则高明矣；行其所知，则光大矣。高明光大，不在于它，在乎加之意而已。”愿陛下因用所闻，设诚于内而致行之，则三王何异哉！

陛下亲耕籍田，以为农先，夙寤晨兴，忧劳万民，思惟往古，而务以求贤，此亦尧、舜之用心也。然而未云获者，士素不厉也。夫不素养士而欲求贤，譬犹不球玉而求文采也。故养士之大者，莫大虖太学。太学者，贤士之所关也，教化之本原也。今以一郡一国之众，对亡应书者，是王道往往而绝也。臣愿陛下兴太学，置明师，以养天下之士，数考问以尽其材，则英俊宜可得矣。今之郡守县令，民之师帅，所使承流而宣化也。故师帅不贤，则主德不宣，恩泽不流。今吏既亡教训于下，或不承用主上之法，暴虐百姓，与奸为市，贫穷孤弱，冤苦失职，甚不称陛下之意。是以阴阳错缪，氛气充塞，群生寡遂，黎民未济，皆长吏不明，使至于此也。

夫长吏多出于郎中、中郎吏二千石子弟，选郎吏又以富訾，未必贤也。且古所谓功者，以任官称职为差，非所谓积日累久也。故小材虽累日。不离于小官；贤材虽未久，不害为辅佐。是以有司竭力尽知，务治其业而以赴功。今则不然，累日以取贵，积久以致官。是以廉耻贸乱，贤不肖浑淆，未得其真。臣愚以为使诸列侯郡守二千石各择其吏民之贤者，岁贡各二人以给宿卫，且以观大臣之能。所贡贤者有赏，所贡不肖者有罚。夫如是，诸侯吏二千石皆尽心于求贤，天下之士可得而官使也。遍得天下之贤人，则三王之盛易为，而尧、舜之名可及也。毋以日月为功，实试贤能为上，量材而授官，录德而定位，则廉耻殊路，贤不肖异处矣。陛下加惠宽臣之罪，令勿牵制于文，使得切磋究之，臣敢不尽愚！以上对问中“夙寤晨兴”至“未得其真”一节。因问任贤，而陈贡士之法

董仲舒／对贤良策三

制曰：

盖闻善言天者，必有征于人；善言古者，必有验于今。故朕垂问虖天人之应，上嘉唐、虞，下悼桀、纣，寝微寝灭、寝明寝昌之道，虚心以改。今子大夫明于阴阳所以造化，习于先圣之道业，然而文采未极，岂惑虖当世之务哉？条贯靡竟，统纪未终，意朕之不明与？听若眩与？夫三王之教，所祖不同，而皆有失，或谓久而不易者道也，意岂异哉？今子大夫既已著大道之极，陈治乱之端矣，其悉之究之，孰之复之！《诗》不云乎“嗟尔君子，毋常安息，神之听之，介尔景福”？朕将亲览焉，子大夫其茂明之！

仲舒复对曰：

臣闻《论语》曰：“有始有卒者，其惟圣人乎！”今陛下幸加惠留听于承学之臣，复下明册，以切其意，而究尽圣德，非愚臣之所能具也。前所上对，条贯靡竟，统纪不终，辞不别白，指不分明，此臣浅陋之罪也。

册曰：“善言天者，必有征于人；善言古者，必有验于今。”臣闻天者，群物之祖也，故遍覆包函而无所殊，建日月风雨以和之，经阴阳寒暑以成之。故圣人法天而立道，亦溥爱而亡私，布德施仁以厚之，设谊立礼以导之。春者，天之所以生也；仁者：君之所以爱也。夏者，天之所以长也；德者，君之所以养也。霜者，天之所以杀也；刑者，君之所以罚也。由此言之，天人之征，古今之道也。孔子作《春秋》，上揆之天道，下质诸人情，参之于古，考之于今。故《春秋》之所讥，灾害之所加也；《春秋》之所恶，怪异之所施也。书邦家之过，兼灾异之变，以此见人之所为。其美恶之极，乃与天地流通而往来相应，此亦言天之一端也。

古者修教训之官，务以德善化民。民已大化之后，天下常亡一人之狱矣。今世废而不修，亡以化民，民以故弃行谊而死财利。是以犯法而罪多，一岁之狱，以万千数。以此见古之不可不用也，故《春秋》变古则讥之。天令之谓命，命非圣人不行；质朴之谓性，性非教化不成；人欲之谓情，情非度制不节。是故王者上谨于承天意，以顺命也；下务明教化民，以成性也；正法度之宜，别上下之序，以防欲也。修此三者，而大本举矣。人受命于天，固超然异于群生：入有父子兄弟之亲，出有君臣上下之谊；会聚相遇，则有耆老长幼之施；粲然有文以相接，欢然有恩以相爱。、此人之所以贵也。生五谷以食之，桑麻以衣之，六畜以养之，服牛乘马，圈豹槛虎，是其得天之灵，贵于物也，故孔子曰“天地之性人为贵”。明于天性，知自贵于物；知自贵于物，然后知仁谊；知仁谊，然后重礼节；重礼节，然后安处善；安处善，然后乐循理；乐循理，然后谓之君子。故孔子曰：“不知命，亡以为君子。”此之谓也！以上对天人征应一节，而推之于化民之道、知命之学

册曰：“上嘉唐、虞，下悼桀、纣，寝微寝灭、寝明寝昌之道，虚心以改。”臣闻聚少成多，积小致巨，故圣人莫不以暗致明，以微致显。是以尧发于诸侯，舜兴虖深山，非一日而显也，盖有渐以致之矣。言出于已，不可塞也；行发于身，不可掩也。言行，治之大者，君子之所以动天地也。故尽小者大，慎微者著。《诗》云“惟此文王，小心翼翼。”故尧兢兢日行其道，而舜业业日致其孝，善积而名显，德章而身尊，此其寝明寝昌之道也。积善在身，犹长日加益，而人不知也；积恶在身，犹火之销膏，而人不见也。非明虖情性、察虖流俗者，孰能知之？此唐、虞之所以得令名，而桀、纣之可为悼惧者也。夫善恶之相从，如景乡之应形声也。故桀、纣暴谩，谗贼并进，贤知隐伏，恶日显，国日乱，晏然自以如日在天，终陵夷而大坏。夫暴逆不仁者，非一日而亡也，亦以渐至。故桀、纣虽亡道，然犹享国十余年，此其寝微寝灭之道也。以上对册中“上嘉唐虞”五句

册曰：“三王之教，所祖不同，而皆有失，或谓久而不易者道也，意岂异哉？”臣闻夫乐而不乱、复而不厌者谓之遭。道者，万世无弊；弊者，道之失也。先王之道，必有偏而不起之处，故政有眊而不行，举其偏者以补其弊而已矣。三王之道，所祖不同，非其相反，将以救溢扶衰，所遭之变然也。故孔子曰：“无为而治者，其舜乎！”改正朔，易服色，以顺天命而已，其余尽循尧道，何更为哉？故王者有改制之名，亡变道之实；然夏上忠、殷上敬、周上文者，所继之救，当用此也。孔子曰：“殷因于夏礼，所损益可知也；周因于殷礼，所损益可知也。其或继周者，虽百世可知也。”此言百王之用，以此三者矣。夏因于虞，而独不言所损益者，其道如一而所上同也。道之大原出于天，天不变，道亦不变。是以禹继舜，舜继尧，三圣相受而守一道，亡救弊之政也，故不言其所损益也。由是观之，继治世者其道同，继乱世者其道变。今汉继大乱之后，若宜少损周之文，致用夏之忠者。陛下有明德嘉道，愍世俗之靡薄，悼王道之不昭，故举贤良方正之士，论谊考问，将欲兴仁谊之休德，明帝王之法制，建太平之道也。臣愚不肖，述所闻，诵所学，道师之言，厪能勿失尔。若乃论政事之得失，察天下之息耗，此大臣辅佐之职，三公九卿之任，非臣仲舒所能及也。以上对册中“三王之教”五句；以下二层，为册问所不及，因册有“悉之”之语也，亦就天人古今贯穿说下

然而臣窃有怪者。夫古之天下，亦今之天下；今之天下，亦古之天下。共是天下，古亦大治：上下和睦，习俗美盛，不令而行，不禁而止；吏无奸邪，民亡盗贼，囹圄空虚；德润草木，泽被四海，凤凰来集，麒麟来游。以古准今，壹何不相逮之远也？安所缪戾而陵夷若是？意者有所失于古之道与？有所诡于天之理与？试迹之古，返之于天，党可得见乎？夫天亦有所分予：予之齿者去其角，傅其翼者两其足，是所受大者不得取小也。古之所予禄者，不食于力，不动于末，是亦受大者不得取小，与天同意者也。夫已受大，又取小，天不能足，而况人虖！此民之所以嚣嚣苦不足也。身宠而载高位，家温而食厚禄，因乘富贵之资力，以与民争利于下，民安能如之哉？是故众其奴婢，多其牛羊，广其田宅，博其产业，畜其积委，务此而亡已，以迫蹴民，民日削月腹，寝以大穷。富者奢侈羡溢，贫者穷急愁苦。穷急愁苦而上不救，则民不乐生。民不乐生，尚不避死，安能避罪？此刑罚之所以蕃而奸邪不可胜者也。故受禄之家，食禄而已，不与民争业，然后利可均布，而民可家足。此上天之理，而亦太古之道，天子之所宜法以为制，大夫之所当循以为行也。故公仪子相鲁，之其家见织帛，怒而出其妻；食于舍而茹葵，愠而拔其葵。曰：“吾已食禄，又夺园夫、红女利乎！”古之贤人君子，在列位者皆如是，是故下高其行而从其教，民化其廉而不贪鄙。及至周室之衰，其卿大夫缓于谊而急于利，亡推让之风，而有争田之讼。故诗人疾而刺之，曰：“节彼南山，维石岩岩，赫赫师尹，民具尔瞻。”尔好谊，则民乡仁而俗善；尔好利，则民好邪而俗败。由是观之，天子、大夫者，下民之所视效，远方之所四面而内望也。近者视而放之，远者望而效之，岂可以居贤人之位而为庶人行哉！夫皇皇求财利常恐乏匮者，庶人之意也；皇皇求仁义，常恐不能化民者，大夫之意也。《易》曰：“负且乘，致寇至。”乘车者，君子之位也；负担者，小人之事也。此言居君子之位而为庶人之行者，其患祸必至也。若居君子之位，当君子之行，则舍公仪休之相鲁，亡可为者矣。以上言不夺民利，册问所不及

《春秋》大一统者，天地之常经，古今之通谊也。今师异道，人异论，百家殊方，指意不同，是以上亡以持一统，法制数变，下不知所守。臣愚以为诸不在六艺之科、孔子之术者，皆绝其道，勿使并进！邪辟之说灭息，然后统纪可一，而法度可明，民知所从矣。以上言罢绌百家，册问所不及

经史百家杂钞卷十二

奏议之属二

路温舒／上德缓刑书

臣闻齐有无知之祸，而桓公以兴；晋有骊姬之难，而文公用伯。近世赵王不终，诸吕作乱，而孝文为太宗。由是观之，祸乱之作，将以开圣人也。故桓、文扶微兴坏，尊文、武之业，泽加百姓，功润诸侯，虽不及三王，天下归仁焉。文帝永思至德，以承天心，崇仁义，省刑罚，通关梁，一远近；敬贤如大宾，爱民如赤子，内恕情之所安，而施之于海内。是以囹圄空虚，天下太平。夫继变化之后，必有异旧之恩，此圣贤所以昭天命也。往者，昭帝即世而无嗣，大臣忧戚，焦心合谋，皆以昌邑尊亲，援而立之。然天不授命，淫乱其心，遂以自亡。深察祸变之故，乃皇天之所以开至圣也。故大将军受命武帝，股肱汉国，披肝胆，决大计，黜亡义，立有德，辅天而行，然后宗庙以安，天下咸宁。臣闻《春秋》正即位，大一统而慎始也。陛下初登至尊，与天合符，宜改前世之失，正始受命之统，涤烦文，除民疾，存亡继绝，以应天意。以上言宣帝初即大位，宜有异恩

臣闻秦有十失，其一尚存，治狱之吏是也。秦之时，羞文学，好武勇，贱仁义之士，贵治狱之吏，正言者谓之诽谤，遏过者谓之妖言。故盛服先生不用于世，忠良切言皆郁于胸，誉谀之声日满于耳，虚美熏心，实祸蔽塞。此乃秦之所以亡天下也。方今天下赖陛下恩厚，亡金革之危、饥寒之患，父子夫妻，戮力安家，然太平未洽者，狱乱之也。夫狱者，天下之大命也：’死者不可复生，绝者不可复属！《书》曰：“与其杀不辜，宁失不经。”今治狱吏则不然，上下相驱，以刻为明，深者获公名，平者多后患。故治狱之吏，皆欲人死，非憎人也，自安之道，在人之死，是以死人之血流离于市，被刑之徒比肩而立，大辟之计岁以万数，此仁圣之所以伤也！太平之未洽，凡以此也。夫人情安则乐生，痛则思死，棰楚之下，何求而不得？故囚人不胜痛，则饰辞以视之。吏治者利其然，则指道以明之；上奏畏却，则锻练而周内之。盖奏当之成，虽咎繇听之，犹以为死有余辜。何则？成练者众，文致之罪明也。是以狱吏专为深刻，残贼而亡极，偷为一切，不顾国患，此世之大贼也！故俗语曰：“画地为狱议不入，刻木为吏期不对。”此皆疾吏之风，悲痛之辞也。故天下之患，莫深于狱！败法乱正，离亲塞道，莫甚乎治狱之吏！此所谓一尚存者也。

臣闻乌鸢之卵不毁，而后凤凰集；诽谤之罪不诛，而后良言进。故古人有言：“山薮藏疾，川泽纳污，瑾瑜匿恶，国君含垢。”惟陛下除诽谤以招切言，开天下之口，广箴谏之路，扫亡秦之失，尊文、武之德，省法制，宽刑罚，以废治狱。则太平之风可兴于世，永履和乐，与天亡极，天下幸甚！

贾捐之／罢珠厓对

臣幸得遭明盛之朝，蒙危言之策，无忌讳之患，敢昧死竭卷卷。臣闻尧、舜，圣之盛也；禹人圣域而不优。故孔子称尧曰“大哉”、《韶》曰“尽善”、禹曰“无间”。以三圣之德，地方不过数千里，西被流沙，东渐于海，朔南暨，声教讫于四海。欲与声教则治之，不欲与者，不强治也。故君臣歌德，含气之物，各得其宜。武丁、成王，殷、周之大仁也；然地东不过江、黄，西不过氐、羌，南不过蛮荆，北不过朔方，是以颂声并作，视听之类，咸乐其生，越裳氏重九译而献，此非兵革之所能致！及其衰也，南征不还，齐桓救其难，孔子定其文。以至乎秦，兴兵远攻，贪外虚内，务欲广地，不虑其害，然地南不过闽、越，北不过太原，而天下溃畔，祸卒在于二世之末。《长城》之歌至今未绝。以上言三代不廓地而兴，秦皇务广地而亡

赖圣汉初兴，为百姓请命，平定天下。至孝文皇帝，闵中国未安，偃武行文。则断狱数百，民赋四十，丁男三年而一事。时有献千里马者，诏曰：“鸾旗在前，属车在后，吉行日五十里，师行三十里；朕乘千里之马，独先安之？”于是还马与道里费，而下诏曰：“朕不受献也，其令四方毋求来献！”当此之时，逸游之乐绝，奇丽之赂塞，郑卫之倡微矣。夫后宫盛色，则贤者隐处；佞人用事，则诤臣杜口。而文帝不行，故谥为“孝文”，庙称“太宗”。至孝武皇帝元狩六年，太仓之粟红腐而不可食，都内之钱贯朽而不可校。乃探平城之事，录冒顿以来数为边害，籍兵厉马，因富民以攘服之。西连诸国，至于安息；东过碣石，以玄菟、乐浪为郡；北却匈奴万里，更起营塞，制南海以为八郡。则天下断狱万数，民赋数百，造盐铁酒榷之利以佐用度，犹不能足。当此之时，寇贼并起，军旅数发，父战死于前，子斗伤于后；女子乘亭鄣，孤儿号于道，老母寡妇，饮泣巷哭，遥设虚祭，想魂乎万里之外。淮南王盗写虎符，阴聘名士，关东公孙勇等诈为使者，是皆廓地泰大，征伐不休之故也！以上言孝文偃武，孝武穷兵

今天下独有关东，关东大者，独有齐、楚。民众久困，连年流离，离其城郭，相枕席于道路。人情莫亲父母，莫乐夫妇，至嫁妻卖子，法不能禁，义不能止，此社稷之忧也！今陛下不忍悁悁之忿，欲驱士众挤之大海之中，快心幽冥之地，非所以救助饥馑，保全元元也！《诗》云：“蠢尔蛮荆，大邦为仇。”言圣人起则后服，中国衰则先畔，动为国家难，自古而患之久矣，何况乃复其南方万里之蛮乎！骆越之人，父子同川而浴，相习以鼻饮，与禽兽无异，本不足郡县置也。颛颛独居一海之中，雾露气湿，多毒草虫蛇水土之害，人未见虏，战士自死。又非独珠厓有珠犀玳瑁也，弃之不足惜，不击不损威，其民譬犹鱼鳖，何足贪也！以上言珠压不足贪

臣窃以往者羌军言之，暴师曾未一年，兵出不逾千里，费四十余万万，大司农钱尽，乃以少府禁钱续之。夫一隅为不善，费尚如此，况于劳师远攻、亡士毋功乎？求之往古则不合，施之当今又不便。臣愚以为非冠带之国、《禹贡》所及、《春秋》所治，皆可且无以为。愿遂弃珠压，专用恤关东为忧。

赵充国／陈兵利害书

臣窃见骑都尉安国前幸赐书，择羌人可使使罕，谕告以大军当至，汉不诛罕，以解其谋。恩泽甚厚，非臣下所能及！臣独私美陛下盛德至计亡已，故遣开豪雕库，宣天子至德，罕、开之属皆闻知明诏。今先零羌杨玉——此羌之首帅名王——将骑四千，及煎巩骑五千，阻石山木，候便为寇，罕羌未有所犯。今置先零，先击罕，释有罪，诛无辜，起壹难，就两害，诚非陛下本计也！以上言不宜舍先零而击军

臣闻兵法“攻不足者守有余”，又曰“善战者致人，不致于人”。今罕羌欲为敦煌、酒泉寇，宜饬兵马，练战士，以须其至。坐得致敌之术，以逸击劳，取胜之道也。今恐二郡兵少，不足以守，而发之行攻，释致虏之术，而从为虏所致之道，臣愚以为不便！以上言罕纵为寇，宜致之使来，不宜往攻

先零羌虏欲为背畔，故与罕、开解仇结约，然其私心不能亡，恐汉兵至而罕、开背之也。臣愚以为其计常欲先赴罕、开之急，以坚其约。先击罕羌，先零必助之。今虏马肥，粮食方饶，击之恐不能伤害，适使先零得施德于罕羌，坚其约，合其党。虏交坚党合，精兵二万余人，迫胁诸小种，附著者稍众，莫须之属不轻得离也。如是，虏兵寝多，诛之用力数倍，臣恐国家忧累由十年数，不二三岁而已！以上言先零必救罕之急，解仇结党

臣得蒙天子厚恩，父子俱为显列，臣位至上卿，爵为列侯，犬马之齿七十六，为明诏填沟壑，死骨不朽，亡所顾念，思惟兵利害，至熟悉也。于臣之计，先诛先零已，则罕、开之属不烦兵而服矣；先零已诛，而罕、开不服，涉正月击之，得计之理，又其时也。以今进兵，诚不见其利，唯陛下裁察。

赵充国／屯田奏三首

臣闻兵者，所以明德除害也。故举得于外，则福生于内，不可不慎。臣所将吏士马牛食，月用粮谷十九万九千六百三十斛，盐千六百九十三斛，茭藁二十五万二百八十六石。难久不解，繇役不息，又恐它夷卒有不虞之变，相因并起，为明主忧，诚非素定庙胜之策！且羌虏易以计破，难用兵碎也，故臣愚以为击之不便。以上月须粮谷太多，不变计则不能持久

计度：临羌东至浩亶，羌虏故田及公田，民所未垦，可二千顷以上，其间邮亭多坏败者。臣前部士入山伐材木，大小六万余枚，皆在水次。愿罢骑兵，留弛刑应募，及淮阳、汝南步兵与吏士私从者，合凡万二百八十一人，用谷月二万七千三百六十三斛，盐三百八斛，分屯要害处。冰解漕下，缮乡亭，浚沟渠，治湟陿以西道桥七十所，令可至鲜水左右。田事出，赋人二十亩。至四月草生，发郡骑及属国胡骑伉健各千，悴马什二，就草，为田者游兵；以充入金城郡，益积畜，省大费。今大司农所转谷，至者足支万人一岁食。谨上田处及器用簿，惟陛下裁许。以上罢骑兵，留步兵屯田，发郡骑为游兵，以护田者

臣闻帝王之兵，以全取胜，是以贵谋而贱战。战而百胜，非善之善者也，故先为不可胜，以待敌之可胜。蛮夷习俗，虽殊于礼义之国，然其欲避害就利，爱亲戚，畏死亡，一也。今虏亡其美地荐草，愁于寄托远遁，骨肉离心，人有畔志；而明主般师罢兵，万人留田，顺天时，因地利，以待可胜之虏。虽未即伏辜，兵决可期月而望。羌虏瓦解，前后降者万七百余人，及受言去者凡七十辈。此坐支解羌虏之具也。以上言屯田而羌可瓦解

臣谨条不出兵留田便宜十二事：步兵九校，吏士万人，留屯以为武备，因田致谷，威德并行，一也；又因排折羌虏，令不得归肥饶之地，贫破其众，以成羌虏相畔之渐，二也；居民得并田作，不失农业，三也；军马一月之食，度支田士一岁，罢骑兵以省大费，四也；至春省甲士卒，循河、湟漕谷至临羌，以视羌虏，扬威武，传世折冲之具，五也；以闲暇时下所伐材，缮治邮亭，充入金城，六也；兵出，乘危檄幸；不出，令反畔之虏窜于风寒之地，离霜露疾疫瘃堕之患，坐得必胜之道，七也；亡经阻远追死伤之害，八也；内不损威武之重，外不令虏得乘间之势，九也；又亡惊动河南大开、小开，使生它变之忧，十也；治湟陿中道桥，令可至鲜水，以制西域，信威千里，从枕席上过师，十一也；大费既省，繇役豫息，以戒不虞，十二也。留屯田得十二便，出兵失十二利。臣充国材下，犬马齿衰，不识长册，惟明诏博详公卿议臣采择。

臣闻兵以计为本，故多算胜少算。先零羌精兵，今余不过七八千人，失地远客，分散饥冻。罕、开、莫须，又颇暴略其赢弱畜产，畔还者不绝，皆闻天子明令相捕斩之赏。臣愚以为虏破坏，可日月冀，远在来春，故曰兵决可期月而望。以上言先零破散为期不远

窃见北边自敦煌至辽东，万一千五百余里，乘塞列隧，有吏卒数千人：虏数大众攻之而不能害。今留步士万人屯田，地势平易，多高山远望之便，部曲相保，为堑垒木樵，校联不绝，便兵弩，饬斗具，烽火幸通，势及并力，以逸待劳，兵之利者也。臣愚以为屯田，内有亡费之利，外有守御之备，骑兵虽罢，虏见万人留田，为必禽之具，其土崩归德，宜不久矣！从今尽三月，虏马赢瘦，必不敢捐其妻子于它种中，远涉河山而来为寇；又见屯田之士精兵万人，终不敢复将其累重还归故地。是臣之愚计，所以度虏且必瓦解其处、不战而自破之策也。以上言屯兵防守之法可恃

至于虏小寇盗，时杀人民，其原未可卒禁。臣闻战不必胜，不苟接刃；攻不必取，不苟劳众。诚令兵出，虽不能灭先零，直能令虏绝不为小寇，则出兵可也。即今同是，而释坐胜之道，从乘危之势，往终不见利，空内自罢敝，贬重而自损，非所以视蛮夷也！以上言虏为小寇不足患

又，大兵一出，还不可复留，湟中亦未可空。如是，繇役复发也。且匈奴不可不备，乌桓不可不忧！今久转运烦费，倾我不虞之用，以赡一隅，臣愚以为不便。校尉临众，幸得承威德，奉厚币，拊循众羌，谕以明诏，宜皆乡风。虽其前辞尝曰“得亡效五年”，宜亡它心，不足以故出兵。以上言繇役不宜发，转运不宜多费

臣窃自惟念，奉诏出塞，引军远击，穷天子之精兵，散车甲于山野，虽无尺寸之功，偷得避嫌之便，而亡后咎余责，此人臣不忠之利，非明主社稷之福也。臣幸得奋精兵，讨不义，久留天诛，罪当万死！陛下宽仁，未忍加诛，令臣数得孰计。愚臣伏计孰甚，不敢避斧钺之诛，昧死陈愚，唯陛下省察！

刘向／条灾异封事

臣前幸得以骨肉备九卿，奉法不谨，乃复蒙恩。窃见灾异并起，天地失常，征表为国，欲终不言，念忠臣虽在畎亩，犹不忘君，倦倦之义也，况重以骨肉之亲又加以旧恩未报乎！欲竭愚诚，又恐越职；然惟二恩未报，忠臣之义，一抒愚意，退就农亩，死无所恨。以上表进言之诚

臣闻舜命九官，济济相让，和之至也。众贤和于朝，则万物和于野。故箫《韶》九成，而凤凰来仪，击石拊石，百兽率舞，四海之内，靡不和宁。及至周文，开基西郊，杂迟众贤，罔不肃和，崇推让之风，以销分争之讼。文王既没，周公思慕，歌咏文王之德，其诗曰：“於穆清庙，肃雍显相；济济多士，秉文之德。”当此之时，武王、周公继政，朝臣和于内，万国于外，故尽得其心，以事其先祖，其诗曰：“有来雍雍，至止肃肃；相维辟公，天子穆穆。”言四方皆以和来也。诸侯和于下，天应报于上，敬《周颂》曰：“降福穰穰。”又曰：“贻我釐”。釐蘧，麦也，始白天降。此皆以和致和，获天助也。以上虞、周和气致祥

下至幽、厉之际，朝廷不和，转相非怨，诗人疾而忧之，曰：“民之无良，相怨一方。”众小在位，而从邪议，歙歙相是，而背君子，故其诗曰：“歙歙，亦孔之哀！谋之其臧，则具是违；谋之不臧，则具是依。”君子独处守正，不挠众枉，勉强以从王事，则反见憎毒谗愬，故其诗曰：“密勿从事，不敢告劳，无罪无辜，谗口嗸嗸。”当是之时，日月薄蚀而无光，其诗曰：“朔日辛卯，日有蚀之，亦孔之丑！”又曰：“彼月而微，此日而微，今此下民，亦孔之哀！”义曰：“日月鞠凶，不用其行；四国无政，不用其良！”天变见于上，地变动于下，水泉沸腾，山谷易处，其诗曰：“百川沸腾，山冢卒崩，高岸为谷，深谷为陵。哀今之人，胡僭莫惩！”霜降失节，不以其时，其诗曰：“正月繁霜，我心忧伤，民之讹言，亦孔之将！”言民以是为非，甚众大也，此皆不和，贤不肖易位之所致也。自此之后，天下大乱，篡杀殃祸并作，厉王奔彘，幽王见杀。至乎平王末年，鲁隐之始即位也，周大夫祭伯，乖离不和，出奔于鲁。而《春秋》为讳，不言来奔，伤其祸殃自此始也。是后尹氏世卿而专恣，诸侯背畔而不朝，周室卑微。二百四十二年之间，日食三十六，地震五，山陵崩阤二；彗星三见，夜常星不见，夜中星陨如雨一，火灾十四；长狄入三国，五石陨坠，六鹪退飞，多麋，有蜮、蜚，鹤鹆来巢者，皆一见；昼冥晦，雨木冰，李梅冬实，七月霜降，草木不死，八月杀菽，大雨雹，雨雪雷霆，失序相乘；水旱饥蟓螽螟，蜂午并起。当是时，祸乱辄应，弑君三十六，亡国五十二，诸侯奔走不得保其社稷者，不可胜数也。周室多祸：晋败其师于贸戎，伐其郊，郑伤桓王，戎执其使，卫侯朔召不往，齐逆命而助朔，五大夫争权，三君更立，莫能正理。遂至陵夷，不能复兴。以上衰周乖气致戾

由此观之，和气致祥，乖气致异，祥多者其国安，异众者其国危，天地之常经，古今之通义也！今陛下开三代之业，招文学之士，优游宽容，使得并进。今贤不肖浑淆，白黑不分，邪正杂糅，忠谗并进；章交公车，人满北军；朝臣舛午，胶戾乖刺，更相谗愬，转相是非；传授增加，文书纷纠，前后错缪，毁誉浑乱。所以营惑耳目，感移心意，不可胜载！分曹为党，往往群朋，将同心以陷正臣。正臣进者，治之表也；正臣陷者，乱之机也。乘治乱之机，未知孰任，而灾异数见，此臣所以寒心者也！夫乘权借势之人，子弟鳞集于朝，羽翼阴附者众，辐凑于前，毁誉将必用，以终乖离之咎。是以日月无光，雪霜夏陨，海水沸出，陵谷易处，列星失行，皆怨气之所致也。夫遵衰周之轨迹，循诗人之所刺，而欲以成太平，致雅颂，犹却行而求及前人也！初元以来六年矣，案《春秋》六年之中，灾异未有稠如今者也！夫有《春秋》之异，无孔子之救，犹不能解纷，况甚于《春秋》乎！以上言时多邪党，灾异稠叠

原其所以然者，谗邪并进也。谗邪之所以并进者，由上多疑心：既已用贤人而行善政，如或谮之，则贤人退而善政还。夫执狐疑之心者。来谗贼之口；持不断之意者，开群枉之门。谗邪进则众贤退，群枉盛则正士消。故《易》有“否”、“泰”：小人道长，君子道消。君子道消，则政日孔，故为否，否者，闭而乱也；君子道长，小人道消。小人道消，刚政日治，故为泰，泰者，通而治也。《诗》又云：“雨雪麃麃，见聿消。”与《易》同义。昔者，鲧、共工、兜与舜、禹杂处尧朝，周公与管、蔡并居周位。当是时，迭进相毁，流言相谤，岂可胜道哉？帝尧、成王，能贤舜、禹、周公，而消共工、管、蔡，故以大治，荣华至今。孔子与季孟，偕仕于鲁；李斯与叔孙，俱宦于秦。定公、始皇，贤季孟、李斯，而消孔子、叔孙，故以大乱，污辱至今。故治乱荣辱之端，在所信任，信任既贤，在于坚固而不移。《诗》云：“我心匪石，不可转也！”言守善笃也。《易》曰：“涣汗其大号！”言号令如汗，汗出而不反者也。今出善令，未能逾时而反，是反汗也；用贤，未能三旬而退，是转石也。《论语》曰：“见不善如探汤。”今二府奏佞谄不当在位，历年而不去。故出令则如反汗，用贤则如转石，去佞则如拔山，如此望阴阳之调，不亦难乎？是以群小窥见间隙，缘饰文字，巧言丑诋，流言飞文，哗于民间。故《诗》云：“忧心悄悄，愠于群小。”小人成群，诚足愠也！昔孔子与颜渊、子贡更相称誉，不为朋党；禹、稷与皋陶传相汲引，不为比周。何则？忠于为国，无邪心也。故贤人在上位，则引其类而聚之于朝，《易》曰：“飞龙在天，大人聚也。”在下位，则思与其类俱进，《易》曰：“拔茅茹以其汇，征吉。”在上则引其类，在下则推其类，故汤用伊尹，不仁者远，而众贤至，类相致也。以上言疑贤人为朋党，故谗邪得进

今佞邪与贤臣并在交戟之内，合党共谋，违善依恶，歙歙，数设危险之言，欲以倾移主上，如忽然用之，此天地之所以先戒、灾异之所以重至者也。自古明圣，未有无诛而治者也。故舜有四放之罚，而孔子有两观之诛，然后圣化可得而行也。今以陛下明知，诚深思天地之心。迹察两观之诛，览否、泰之卦，观“雨雪”之诗，历周、唐之所进以为法，原秦、鲁之所消以为戒，考祥应之福，省灾异之祸，以揆当世之变，放远佞邪之党，坏散险波之聚，杜闭群枉之门，广开众正之路，决断狐疑，分别犹豫，使是非炳然可知，则百异消灭，而众祥并至，太平之基，万世之利也。臣幸得托肺附，诚见阴阳不调，不敢不通所闻！‘窃推《春秋》灾异，以效今事一二。条其所以，不宜宣泄。臣谨重封昧死上。以上请诛邪佞去狐疑

刘向／论甘延寿等疏

郅支单于囚杀使者吏士以百数，事暴扬外国，伤威毁重，群臣皆闵焉。陛下赫然欲诛之，意未尝有忘。西域都护延寿、副校尉汤，承圣指，倚神灵，总百蛮之君，滥城郭之兵，出百死，入绝域。遂蹈康居，屠五重城，搴歙侯之旗，斩郅支之首。县旌万里之外，扬威昆山之西，扫谷吉之耻，立昭明之功。万夷慴伏，莫不惧震。呼韩邪单于见郅支已诛，且喜且惧，乡风驰义，稽首来宾，愿守北藩，累世称臣。立千载之功，建万世之安，群臣之勋莫大焉！以上表延寿、汤之功

昔周大夫方叔、吉甫，为宣王诛猃狁，而百蛮从。其诗曰：“啴啴焞焞，如电如雷，显允方叔，征伐猃狁，蛮荆来威。”《易》曰：“有嘉折首，获匪其丑。”言美诛首恶之人，而诸不顺者皆来从也。今延寿、汤所诛震，虽《易》之“折首”，《诗》之“雷霆”，不能及也。论大功者不录小过，举大美者不疵细瑕。《司马法》曰：“军赏不逾月。”欲民速得为善之利也。盖急武功，重用人也。吉甫之归，周厚赐之，其诗曰：“吉甫宴喜，既多受祉，来归自镐，我行永久。”千里之镐，犹以为远；况万里之外，其勤至矣！延寿、汤既未获受祉之报，反屈捐命之功，久挫于刀笔之前，非所以劝有功、厉戎士也。以上言功大于方叔、吉甫

昔齐桓公前有尊周之功，后有灭项之罪，君子以功覆过，而为之讳行事。贰师将军李广利，捐五万之师，縻亿万之费，经四年之劳，而厪获骏马三十匹，虽斩宛王母鼓之首，犹不足以复费。其私罪恶甚多，孝武以为万里征伐，不录其过，遂封拜两侯、三卿、二千石百有余人。今康居国强于大宛，郅支之号重于宛王，杀使者罪甚于留马，而延寿、汤不烦汉士，不费斗粮，比于贰师，功德百之！以上优于齐桓、贰师

且常惠随欲击之乌孙，郑吉迎自来之日逐，犹皆裂土受爵。故言威武勤劳，则大于方叔、吉甫；列功覆过，则优于齐桓、贰师；近事之功，则高于安远、长罗。而大功未著，小恶数布，臣窃痛之！宜以时解县通籍，除过勿治，尊宠爵位，以劝有功。

刘向／论起昌陵疏

臣闻《易》曰：“安不忘危，存不忘亡。”是以身安而国家可保也。故圣贤之君，博观终始，穷极事情，而是非分明。王者必通三统，明天命所授者博，非独一姓也。孔子论《诗》，至于“殷士肤敏，裸将于京”，喟然叹曰：“大哉天命！善不可不传于子孙，是以富贵无常。不如是，则王公其何以戒慎？民萌何以劝勉？”盖伤微子之事周，而痛殷之亡也。虽有尧、舜之圣，不能化丹朱之子；虽有禹、汤之德，不能训末孙之桀、纣。自古及今，未有不亡之国也。昔高皇帝既灭秦，将都洛阳，感悟刘敬之言，自以德不及周，而贤于秦，遂徙都关中，依周之德，因秦之阻。世之长短，以德为效，故常战栗不敢讳亡。孔子所谓“富贵无常”，盖谓此也。孝文皇帝居霸陵，北临厕，意凄怆悲怀，顾谓群臣曰：“嗟乎！以北山石为椁，用纻絮斮陈漆其间，岂可动哉？”张释之进曰：“使其中有可欲，虽锢南山，，犹有隙；使其中无可欲，虽无石椁，又何戚焉！”夫死者无终极，而国家有废兴，故释之之言为无穷计也。孝文寤焉，遂薄葬，不起山坟。以上言国家有废兴，引出文帝薄葬之贤

《易》曰：“古之葬者，厚衣之以薪，臧之中野，不封不树；后世圣人，易之以棺椁。”棺椁之作，自黄帝始。黄帝葬于桥山，尧葬济阴，丘垄皆小，葬具甚微；舜葬苍梧，二妃不从；禹葬会稽，不改其列；殷汤无葬处；文、武、周公葬于毕；秦穆公葬于雍橐泉宫祈年馆下；樗里子葬于武库，皆无丘垄之处，此圣帝明王、贤君智士，远览独虑无穷之计也！其贤臣孝子，亦承命顺意而薄葬之，此诚奉安君父忠孝之至也！夫周公，武王弟也，葬兄甚微；孔子葬母于防，称古墓而不坟，曰：“某，东西南北之人也，不可不识也！”为四尺坟。遇雨而崩，弟子修之，以告孔子。孔子流涕曰：“吾闻之，古者不修墓。”盖非之也。延陵季子适齐而反，其子死，葬于赢、博之间，穿不及泉，敛以时服，封坟掩坎，其高可隐，而号曰：“骨肉归复于土，命也，魂气则无不之也。”夫赢、博去吴千有余里，季子不归葬。孔子往观，曰：“延陵季子于礼合矣！”故仲尼孝子，而延陵慈父，舜、禹忠臣，周公弟弟，其葬君亲骨肉皆微薄矣。非苟为俭，诚便于体也！宋桓司马为石椁，仲尼曰：“不如速朽！”秦相吕不韦集知略之士而造《春秋》，亦言薄葬之义。皆明于事情者也。以上杂引圣哲薄葬之事

逮至吴王阖闾，违礼厚葬，十有余年，越人发之。及秦惠文、武、昭、严、襄五王，皆大作丘垄，多其瘗臧，咸尽发掘暴露，甚足悲也！秦始皇帝葬于骊山之阿，下锢三泉，上崇山坟，其高五十余丈，周回五里有余；石椁为游馆，人膏为灯烛，水银为江海，黄金为凫雁。珍宝之臧，机械之变，棺椁之丽，宫馆之盛，不可胜原，又多杀宫人，生埋工匠，计以万数。天下苦其役而反之，骊山之作未成，而周章百万之师至其下矣！项籍燔其宫室营宇，往者咸见发掘。其后牧儿亡羊，羊入其凿，牧者持火照求羊，失火烧其臧椁。自古至今，葬未有盛如始皇者也，数年之间，外被项籍之灾，内离牧竖之祸，岂不哀哉！以上言厚葬之非，归罪始皇

是故德弥厚者葬弥薄，知愈深者葬愈微；无德寡知，其葬愈厚。丘垄弥高，宫庙甚丽，发掘必速。由是观之，明暗之效，葬之吉凶，昭然可见矣。周德既衰而奢侈，宣王贤而中兴，更为俭宫室、小寝庙。诗人美之，《斯干》之诗是也：上章道宫室之如制，下章言子孙之众多也。及鲁严公刻饰宗庙，多筑台囿，后嗣再绝，《春秋》刺焉。周宣如彼而昌，鲁、秦如此而绝，是则奢俭之得失也。陛下即位，躬亲节俭，始营初陵，其制约小，天下莫不称贤明。及徙昌陵，增埤为高，积土为山，发民坟墓，积以万数，营起邑居，期日迫卒，功费大万百余。死者恨于下，生者愁于上，怨气感动阴阳，因之以饥馑，物故流离，以十万数，臣甚惛焉！以死者为有知，发人之墓，其害多矣；若其无知，又焉用大？谋之贤知则不说，以示众庶则苦之；若苟以说愚夫淫侈之人，又何为哉？陛下慈仁笃美甚厚，聪明疏达盖世，宜宏汉家之德，崇刘氏之美，光昭五帝三王；而顾与暴秦乱君，竞为奢侈，比方丘陇，说愚夫之目，隆一时之观，违贤知之心，亡万世之安，臣窃为陛下羞之！唯陛下上览明圣黄帝、尧、舜、禹、汤、文、武、周公、仲尼之制，下观贤知穆公、延陵、樗里、张释之之意。孝文皇帝去坟薄葬，以俭安神，可以为则；秦昭、始皇增山厚臧，以侈生害，足以为戒。初陵之，宜从公卿大臣之议，以息众庶。

刘向／谏外家封事

臣闻人君莫不欲安，然而常危；莫不欲存，然而常亡，失御臣之术也。夫大臣操权柄，持国政，未有不为害者也。昔晋有六卿，齐有田、崔，卫有孙、宁，鲁有季、孟，常掌国事，世执朝柄。终后田氏取齐，六卿分晋，崔杼弑其君光，孙林父、宁殖出其君衍，弑其君剽；季氏八佾舞于庭，三家者以雍彻，并专国政，卒逐昭公。周大夫尹氏管朝事，浊乱王室，子朝、子猛更立，连年乃定。故《经》曰“王室乱”，又曰“尹氏弑王子克”，甚之也。《春秋》举成败，录祸福，如此类甚众，皆阴盛而阳微，下失臣道之所致也。故《书》曰：“臣之有作威作祸，害于而家，凶于而国。”孔子曰：“禄去公室，政逮大夫，危亡之兆。”秦昭王舅穰侯，及泾阳、叶阳君，专国擅势，上假太后之威，三人者权重于昭王，家富于秦国，国甚危殆，赖寤范雎之言，而秦复存。二世委任赵高，专权自恣，壅蔽大臣，终有阎乐、望夷之祸，秦遂以亡。近事不远，即汉所代也。汉兴，诸吕无道，擅相尊王，吕产、吕禄，席太后之宠，据将相之位，兼南北军之众，拥梁、赵王之尊，骄盈无厌，欲危刘氏，赖忠正大臣绛侯、朱虚侯等，竭诚尽节，以诛灭之，然后刘氏复安。以上历叙权臣害国，而以吕氏之乱引出王氏

今王氏一姓，乘朱轮华毂者二十三人，青紫貂蝉，充盈幄内，鱼鳞左右。大将军秉事用权，五侯骄奢僭盛，并作威福，击断自恣，行污而寄治，身私而托公，依东宫之尊，假甥舅之亲，以为威重。尚书九卿，州牧郡守，皆出其门，管执枢机，朋党比周，称誉者登进，忤恨者诛伤，游谈者助之说，执政者为之言。排摈宗室，孤弱公族，其有智能者，尤非毁而不进，远绝宗室之任，不令得给事朝省，恐其与己分权；数称燕王、盖主，以疑上心，避讳吕、霍而弗肯称，内有管、蔡之萌，外假周公之论，兄弟据重，宗族磐互。历上古至秦、汉，外戚僭贵，未有如王氏者也！虽周皇父、秦穰侯、汉武安、吕、霍、上官之属，皆不及也！以上极言王氏僭盛

物盛必有非常之变先见，为其人征象：孝昭帝时，冠石立于泰山，仆柳起于上林，而孝宣帝即位。今王氏先祖坟墓在济南者，其梓柱生枝叶，扶疏上出屋，根垂地中，虽立石起柳，无以过此之明也。事势不两大，王氏与刘氏亦且不并立，如下有泰山之安，则上有累卵之危。陛下为人子孙，守持宗庙，而令国祚移于外亲，降为皂隶，纵不为身，奈宗庙何？妇人内夫家、外父母家，此亦非皇太后之福也。以上言王氏大则刘氏危

孝宣皇帝不与舅平昌、乐昌侯权，所以全安之也。夫明者起福于无形，销患于未然。宜发明诏，吐德音，援近宗室，亲而纳信：黜远外戚，毋授以政，皆罢令就第，以则效先帝之所行。厚安外戚，全其宗族，诚东宫之意，外家之福也。王氏永存，保其爵禄；刘氏长安，不失社稷。所以褒睦外内之姓，子子孙孙无疆之计也。如不行此策，田氏复见于今，六卿必起于汉，为后嗣忧，昭昭甚明，不可不深图，不可不蚤虑！《易》曰：“君不密则失臣，臣不密则失身，机事不密则害成。”唯陛下深留圣思，审固几密，览往事之戒，以折中取信，居万安之实，用保宗庙，久承皇太后，天下幸甚！以上请黜远王氏

匡衡／上政治得失疏

臣闻五帝不同礼，三王各异教，民俗殊务，所遇之时异也。陛下躬圣德，开太平之路，闵愚吏民触法抵禁，比年大赦，使百姓得改行自新，天下幸甚！臣窃见大赦之后，奸邪不为衰止，今日大赦，明日犯法，相随入狱，此殆导之未得其务也。盖保民者，陈之以德义，示之以好恶，观其失而制其宜，故动之而和，绥之而安。今天下俗贪财贱义，好声色，尚侈靡，廉耻之节薄，淫辟之意纵；纲纪失序，疏者逾内，亲戚之恩薄，婚姻之党隆；苟合傲幸，以身没利。不改其原，虽岁赦之，刑犹难使错而不用也。以上言屡赦而奸不止，因陈俗之贪薄

臣愚以为宜壹旷然大变其俗。孔子曰：“能以礼让为国乎，何有！”朝廷者，天下之桢干也。公卿大夫，相与循礼恭让，则民不争；好仁乐施，则下不暴；上义高节，则民兴行；宽柔和惠，则众相爱。四者，明王之所以不严而成化也。何者？朝有变色之言，则下有争斗之患；上有自专之士，则下有不让之人；上有克胜之佐，则下有伤害之心；上有好利之臣，则下有盗窃之民。此其本也。今俗吏之治，皆不本礼让，而上克暴，或忮害，好陷人于罪，贪财而慕势。故犯法者众，奸邪不止，虽严刑峻法，犹不为变。此非其天性，有由然也。臣窃考《国风》之诗：《周南》、《召南》，被贤圣之化深，故笃于行而廉于色。郑伯好勇，而国人暴虎；秦穆贵信，而士多从死；陈夫人好巫，而民淫祀；晋侯好俭，而民畜聚；太王躬仁，邠国贵恕。由此观之，治天下者，审所上而已。以上言下之俗本于上之化

今之伪薄忮害，不让极矣。臣闻教化之流，非家至而人说之也；贤者在位，能者在职，朝廷崇礼，百僚敬让，道德之行，由内及外，自近者始，然后民知所法，迁善日进，而不自知。是以百姓安，阴阳和，神灵应，而嘉祥见。《诗》曰：“商邑翼翼，四方之极；寿考且宁，以保我后生。”此成汤所以建至治，保子孙，化异俗，而怀鬼方也。今长安，天子之都，亲承圣化，然其习俗，无以异于远方，郡国来者，无所法则，或见侈靡而放效之。此教化之原本，风俗之枢机，宜先正者也！以上言教化自近者始，宜先正长安帝都

臣闻天人之际，精祲有以相荡，善恶有以相推。事作乎下者，象动乎上，阴阳之理，各应其感；阴变则静者动，阳蔽则明者暗，水旱之灾，随类而至。今关东连年饥馑，百姓乏困，或至相食，此皆生于赋敛多，民所共者大，而吏安集之不称之效也。陛下祗畏天戒，哀闵元元，大自减损，省甘泉、建章宫卫，罢珠厓偃武行文，将欲度唐、虞之隆，绝殷、周之衰也。诸见罢珠厓诏书者，莫不欣欣，人自以将见太平也。宜遂减宫室之度，省靡丽之饰，考制度，修外内，近忠正，远巧佞，放郑、卫，进《雅》、《颂》，举异材，开直言，任温良之人，退刻薄之吏显洁白之士，昭无欲之路，览六艺之意，察上世之务，明自然之道，博和睦之化，以崇至仁，匡失俗，易民视，令海内昭然，咸见本朝之所贵，道德宏于京师，淑问扬乎疆外，然后大化可成，礼让可兴也！以上因天灾征应，遂言宜崇廉、让、忠、直

匡衡／论治性正家疏

臣闻治乱安危之机，在乎审所用心。盖受命之王，务在创业垂统传之无穷，继体之君，心存于承宣先王之德，而褒大其功。昔者成王之嗣位，思述文、武之道以养其心，休烈盛美，皆归之二后，而不敢专其名。是以上天歆享，鬼神佑焉。其诗曰：“念我皇祖，陟降庭止。”言成王常思祖考之业，而鬼神佑助其治也。陛下圣德天覆，子爱海内，然阴阳未和、奸邪未禁者，殆议论者未丕扬先帝之盛功，争言制度不可用也，务变更之，所更或不可行，而复复之。是以群下更相是非，吏民无所信。臣窃恨国家释乐成之业，而虚为此纷纷也！愿陛下详览统业之事，留神于遵制扬功，以定群下之心。《大雅》曰：“无念尔祖，聿修厥德。”孔子著之《孝经》首章，盖至德之本也。以上言遵守旧章，不宜纷更

传曰：“审好恶，理情性，而王道毕矣。”能尽其性，然后能尽人物之性。能尽人物之性，可以赞天地之化。治性之道，必审己之所有余，而强其所不足。盖聪明疏通者，戒于大察；寡闻少见者，戒于雍蔽；勇猛刚强者，戒于大暴；仁爱温良者，戒于无断；湛静安舒者，戒于后时；广心浩大者，戒于遗忘。必审己之所当戒，而齐之以义，然后中和之化应，而巧伪之徒不敢比周而望进。唯陛下戒所以崇圣德。以上言治性当戒其所不足

臣又闻室家之道修，则天下之理得。故《诗》始《国风》，《礼》本《冠》、《婚》。始乎《国风》，原情性而明人伦也；本乎《冠》、《婚》，正基兆而防未然也。福之兴莫不本乎室家，道之衰莫不始乎梱内，故圣王必慎妃后之际，别適长之位。礼之于内也，卑不逾尊，新不先故，所以统人情而理阴气也。其尊逋而卑庶也，適子冠乎阼，礼之用醴，众子不得与列，所以贵正体而明嫌疑也。非虚加其礼文而已，乃中心与之殊异，故礼探其情而见之外也。圣人动静游燕，所亲物得其序。得其序则海内自修，百姓从化。如当亲者疏，当尊者卑，则佞巧之奸因时而动，以乱国家。故圣人慎防其端，禁于未然，不以私恩害公义。陛下圣德纯备，莫不修正，则天下无为而治。《诗》云：“于以四方，克定厥家。”传曰：“正家而天下定矣。”以上言正家当别通

匡衡／戒妃匹劝经学威仪之则疏

陛下秉至孝，哀伤思慕，不绝于心，未有游虞弋射之宴，诚隆于慎终追远，无穷已也。窃愿陛下虽圣性得之，犹复加圣心焉。《诗》云“茕茕在疚”，言成王丧毕思慕，意气未能平也，盖所以就文、武之业，崇大化之本也。以上总起

臣又闻之师曰：“妃匹之际，生民之始，万福之原。”婚姻之礼正，然后品物遂，而天命全。孔子论《诗》，以《关雎》为始，言太上者民之父母，后夫人之行，不侔乎天地，则无以奉神灵之统而理万物之宜。故《诗》曰：“窈窕淑女，君子好仇。”言能致其贞淑，不贰其操，情欲之感无介乎容仪，宴私之意不形乎动静，夫然后可以配至尊而为宗庙主。此纲纪之首，王教之端也！自上世已来，三代兴废，未有不由此者也！愿陛下详览得失盛衰之效，以定大基，采有德，戒声色，近严敬，远技能。以上戒妃匹

窃见圣德纯茂，专精《诗》、《书》，好乐无厌。臣衡材驽，无以辅相善义，宣扬德音。臣闻六经者，圣人所以统天地之心，著善恶之归，明吉凶之分，通人道之正，使不悖于其本性者也。故审六艺之指，则天人之理可得而和，草木昆虫可得而育，此永永不易之道也。及《论语》、《孝经》，圣人言行之要，宜究其意。以上劝经学

臣又闻圣王之自为动静周旋，奉天承亲，临朝飨臣，物有节文，以章人伦。盖钦翼祗栗，事天之容也；温恭敬逊，承亲之礼也；正躬严恪，临众之仪也；嘉惠和说，飨下之颜也。举错动作，物遵其仪，故形为仁义，动为法则。孔子曰：“德义可尊，容止可观，进退可度，以临其民，是以其民畏而爱之，则而象之。”《大雅》云：“敬慎威仪，惟民之则。”诸侯正月朝觐天子，天子惟道德昭穆穆以视之，又观以礼乐，飨醴乃归。故万国莫不获赐祉福，蒙化而成俗。今正月初幸路寝，临朝贺，置酒以飨万方，传曰“君子慎始”，愿陛下留神动静之节，使群下得望盛德休光，以立基桢，天下幸甚！以上威仪之则

贾让／治河议

治河有上、中、下策。古者立国居民，疆理土地，必遗川泽之分，度水势所不及。大川亡防，小水得入；陂障卑下，以为污泽，使秋水多得有所休息；左右游波，宽缓而不迫。夫土之有川，犹人之有口也，治土而防其川，犹止儿啼而塞其口，岂不遽止？然其死可立而待也！故曰：善为川者，决之使道；善为民者，宣之使言。

盖堤防之作，近起战国，雍防百川，各以自利。齐与赵、魏，以河为竟。赵、魏濒山，齐地卑下，作堤去河二十五里。河水东抵齐堤，则西泛赵、魏。赵、魏亦为堤，去河二十五里。虽非其正，水尚有所游荡，时至而去，则填淤肥美，民耕田之。或久无害，稍筑室宅，遂成聚落，大水时至漂没，则更起堤防以自救。稍去其城郭，排水泽而居之，湛弱自其宜也。

今堤防狭者，去水数百步，远者数里。近黎阳南故大金堤，从河西西北行，至西山南头乃折东，与东山相属。民居金堤东，为庐舍，住十余岁。更起堤，从东山南头直南，与故大堤会。又内黄界中，有泽方数十里，环之有堤。往十余岁，太守以赋民，民今起庐舍其中，此臣亲所见者也。东郡白马故大堤，亦复数重，民皆居其间。从黎阳北尽魏界，故大堤去河远者数十里，内亦数重，此皆前世所排也。河从河内北至黎阳，为石堤，激使东。抵东郡平刚，又为石堤，使西北。抵黎阳观下，又为石堤，使东北。抵东郡津北，又为石堤，使西北。抵魏郡昭阳，又为石堤，激使东北。百余里间，河再西，三东，迫阨如此，不得安息。

今行上策，徙冀州之民当水冲者；决黎阳遮害亭，放河使北入海，河西薄大山，东薄金堤，势不能远泛滥，期月自定。难者将曰：“若如此，败坏城郭田庐冢墓以万数，百姓怨憾。”昔大禹治水，山陵当路者毁之，故凿龙门，辟伊阙，析底柱，破碣石，堕断天地之性。此乃人功所造，何足言也！今濒河十郡，治堤岁费且万万，及其大决，所残亡数。如出数年治河之费，以业所徙之民，遵古圣之法，定山川之位，使神人各处其所而不相奸；且以大汉方制万里，岂其与水争咫尺之地哉？此功一立，河定民安，千载亡患，故谓之上策。以上言上策

若乃多穿漕渠于冀州地，使民得以溉田，分杀水怒，虽非圣人法，然亦救败术也。难者将曰：“河水高于平地，岁增堤防，犹尚决溢，不可以开渠。”臣窃按视遮害亭西十八里至淇水口，乃有金堤高一丈。自是东，地稍下，堤稍高，至遮害亭，高四五丈。往五六岁，河水大盛，增丈七尺，坏黎阳南郭门，入至堤下，水未逾堤二尺所。从堤上北望，河高出民屋，百姓皆走上山。水留十三日，堤溃二所，吏民塞之。臣循堤上行，视水势，南七十余里至淇口，水适至堤半，计出地上五尺所。今可从淇口以东为石堤，多张水门。初元中，遮害亭下河去堤足数十步。至今四十余岁，适至堤足。由是言之，其地坚矣。恐议者疑河大川难禁制，荥阳漕渠足以卜之，其水门但用木与土耳。今据坚地作石堤，势必完安。冀州渠首，尽当仰此水门。治渠非穿地也，但为东方一堤，北行三百余里，入漳水中；其西因山足高地，诸渠皆往往股引取之。旱则开东方下水门，溉冀州；水则开西方高门，分河流。

通渠有三利，不通有三害。民常罢于救水，半失作业；水行地上，凑润上彻，民则病湿气；木皆立枯，卤不生谷，决溢有败，为鱼鳖食，此三害也。若有渠溉，则盐卤下隰，填淤加肥，故种禾麦，更为粳稻，高田五倍，下田十倍，转漕舟船之便，此三利也。今濒河堤吏卒，郡数千人，伐买薪石之费，岁数千万，足以通渠成水门。又，民利其灌溉，相率治渠，虽劳不罢，民田适治，河堤亦成。此诚富国安民，兴利除害，支数百岁。故谓之中策。以上言中策

若乃缮完故堤，增卑倍薄，劳费亡已，数逢其害。此最下策也。

扬雄／谏不许单于朝书

臣闻六经之治，贵于未乱；兵家之胜，贵于未战。二者皆微，然而大事之本，不可不察也。今单于上书求朝，国家不许而辞之，臣愚以为汉与匈奴，从此隙矣。

夫北地之狄，五帝所不能臣，三王所不能制，其不可使隙甚明。臣不敢远称，请引秦以来明之。以秦始皇之强，蒙恬之威，带甲四十余万，然不敢窥西河，乃筑长城以界之。会汉初兴，以高祖之威灵，三十万众困于平城，士或七日不食，时奇谲之士、石画之臣甚众，卒其所以脱者，世莫得而言也。又高皇后常忿匈奴，群臣庭议，樊哙请以十万众横行匈奴中，季布曰：“哙可斩也！妄阿顺指！”于是大臣权书遗之，然后匈奴之结解，中国之忧平。及孝文时，匈奴侵暴北边，候骑至雍甘泉，京师大骇，发三将军屯细柳、棘门、霸上以备之，数月乃罢。孝武即位，设马邑之权，欲诱匈奴，使韩安国将三十万众，徼于便地，匈奴觉之而去。费财劳师，一虏不可得见，况单于之面乎？其后深惟社稷之计，规恢万载之策，乃大兴师数十万，使卫青、霍去病操兵，前后十余年，于是浮西河，绝大幕，破真颜，袭王庭，穷极其地，追奔逐北，封狼居胥山，禅于姑衍，以临瀚海，虏名王贵人以百数。自是之后，匈奴震怖，益求和亲，然而未肯称臣也。以上秦、汉匈奴之强

且夫前世岂乐倾无量之费、役无罪之人、快心于狼望之北哉？以为不一劳者，不久佚；不暂费者，不永宁。是以忍百万之师，以摧饿虎之喙，运府库之财，填庐山之壑，而不悔也。至本始之初，匈奴有桀心，欲掠乌孙，侵公主，乃发五将之师十五万骑猎其南，而长罗侯以乌孙五万骑震其西，皆至质而还。时鲜有所获，徒奋扬威武，明汉兵若雷风耳。虽空行空反，尚诛两将军，故北狄不服，中国未得高枕安寝也。以上未服时攻伐之难

逮至元康、神爵之间，大化神明，鸿恩溥洽，而匈奴内乱，五单于争立，日逐、呼韩邪携国归死，扶伏称臣，然尚羁縻之，计不颛制。自此之后，欲朝者不距，不欲者不强。何者？外国天性忿鸷，形容魁健，负力怙气，难化以善，易隶以恶，其强难诎，其和难得。以上既服后慰抚之备

故未服之时，劳师远攻，倾国殚货，伏尸流血，破坚拔敌，如彼之难也！既服之后，慰荐抚循，交接赂遗，威仪俯仰，如此之备也！

往时常屠大宛之城，蹈乌桓之垒，探姑缯之壁，籍荡姐之场，艾朝鲜之旃，拔两越之旗。近不过旬月之役，远不离二时之劳，固已犁其庭，扫其闾，郡县而置之，云彻席卷，后无余灾。惟北狄为不然，真中国之坚敌也。三垂比之悬矣，前世重之兹甚，未易可轻也！今单于归义，怀款诚之心，欲离其庭，陈见于前。此乃上世之遗策，神灵之所想望，国家虽费，不得已者也。奈何距以来厌之辞，疏以无日之期，消往昔之恩，开将来之隙？夫款而隙之，使有恨心，负前言，缘往辞，归怨于汉，因以自绝，终无北面之心，威之不可，谕之不能，焉得不为大忧乎！

夫明者视于无形，聪者听于无声。诚先于未然，即蒙恬、樊哙不复施，棘门、细柳不复备，马邑之策安所设？卫、霍之功何得用？五将之威安所震？不然，壹有隙之后，虽智者劳心于内，辩者毂击于外，犹不若未然之时也。且往者图西域，制车师，置城郭，都护三十六国，费岁以大万计者，岂为康居、乌孙能逾白龙堆而寇西边哉？乃以制匈奴也。夫百年劳之，一日失之，费十而爱一，臣窃为国不安也！唯陛下少留意于未乱、未战，以遏边萌之祸。

刘歆／毁庙议

臣闻周室既衰，四夷并侵，猃狁最强，于今匈奴是也。至宣王而伐之，诗人美而颂之，曰：“薄伐猃狁，至于太原。”又曰：“啴啴推推，如霆如雷，显允方叔，征伐猃狁，荆蛮来威。”故称中兴。及至幽王，犬戎来伐，杀幽王，取宗器。自是之后，南夷与北夷交侵，中国不绝如线。《春秋》纪齐桓南伐楚，北伐山戎，孔子曰：“微管仲，吾其被发左衽矣！”是故弃桓之过而录其功，以为伯首。及汉兴，冒顿始强，破东胡，禽月氏，并其土地，地广兵强，为中国害；南越尉佗，总百粤，自称帝。故中国虽平，犹有四夷之患，且无宁岁，一方有急，三面救之，是天下皆动而被其害也。孝文皇帝厚以货赂，与结和亲，犹侵暴无已。甚者兴师十余万众，近屯京师及四边，岁发屯备虏。其为患久矣，非一世之渐也。

诸侯郡守，连匈奴及百粤以为逆者，非一人也。匈奴所杀郡守、都尉，略取人民，不可胜数。孝武皇帝愍中国罢劳，无安宁之时，乃遣大将军、骠骑、伏波、楼船之属，南灭百粤，起七郡；北攘匈奴，降昆邪十万之众，置五属国，起朔方，以夺其肥饶之地；东伐朝鲜，起玄菟、乐浪，以断匈奴之左臂；西伐大宛，并三十六国，结乌孙，起敦煌、酒泉、张掖，以隔婼羌，裂匈奴之右肩。单于孤特，远遁于幕北，四垂无事。斥地远境，起十余郡，功业既定，乃封丞相为富民侯，以大安天下，富实百姓，其规模可见。又招集天下贤俊，与协心同谋，兴制度，改正朔，易服色，立天地之祠，建封禅；殊官号，存周后，定诸侯之制，永无逆争之心。至今累世赖之。单于守藩，百蛮服从，万世之基也。中兴之功，未有高焉者也！以上孝武功烈

高帝建大业，为太祖；孝文皇帝，德至厚也，为文太宗；孝武皇帝，功至著也，为武世宗。此孝宣皇帝所以发德音也。以上孝宣崇立之

《礼记ね踔啤芳啊洞呵稃屃捍罚禾熳悠呙恚詈钗澹蠓蛉慷L熳悠呷斩耄咴露幔恢詈钗迦斩耄逶露帷4松ナ伦鸨爸蛞玻朊硎嘤ΑF湮脑唬骸疤熳尤讶拢胩嬷矶撸恢詈疃讯拢胩嬷矶濉！惫实潞裾吡鞴猓卤≌吡鞅啊！洞呵镒笫洗吩唬骸懊徊煌褚嘁焓W陨弦韵拢瞪币粤剑褚病！逼哒撸湔ǎ沙J咭玻蛔诓辉诖耸校诒湟病9队泄Φ略蜃谥豢稍の枋9视谝螅孜冢烊罩凶冢涠≡桓咦凇V芄拔阋荨敝洌僖笕谝匀俺赏酢S墒茄灾冢奘玻辉蛩匀暗壅咧Φ虏┮印R陨献诓辉诿硎

以七庙言之，孝武皇帝未宜毁；以所宗言之，则不可谓无功德。《礼记れ氲洹吩唬骸胺蚴ネ踔旗胍玻κ┯诿裨蜢胫岳投ü蜢胫芫却笤衷蜢胫！鼻怨坌⑽浠实郏Φ陆约娑醒桑苍谟谝煨眨探仂胫鲇谙茸妫炕蛩担骸疤熳游迕砦藜摹！庇炙担骸爸凶凇⒏咦谡撸谄涞蓝倨涿怼！泵胧狄欤亲鸬鹿蠊χ庖病！妒吩疲骸氨诬栏侍模痿逦鸱ィ俨亍！彼计淙耍贪涫鳎鲎谄涞蓝倨涿砗酰康僦瘢杂谐7ǎ奘夤σ斓拢桃郧资柘嗤啤＜爸磷孀谥颍嗌僦廾魑模磷鹬林兀岩砸晌男樗刀ㄒ病R陨显颖

孝宣皇帝举公卿之议，用众儒之谋，既以为世宗之庙，建之万世，宣布天下，臣愚以为孝武皇帝功烈如彼，孝宣皇帝崇立之如此，不宜毁！

樊准／兴修儒学疏

臣闻贾谊有言：“人君不可以不学。”故虽大舜圣德，孳孳为善，成王贤主，崇明师傅。及光武皇帝受命中兴，群雄崩扰，旌旗乱野，东西诛战，不遑启处，然犹投戈讲艺，息马论道。以上前古及光武之好学

至孝明皇帝，兼天地之姿，用日月之明，庶政万机，无不简心。而垂情古典，游意经艺，每飨射礼毕，正坐自讲，诸儒并听，四方欣欣。虽阙里之化，矍相之事，诚不足言！又多征名儒，以充礼官，如沛国赵孝、琅邪承宫等，或安车结驷，告归乡里；或丰衣博带，从见宗庙。其余以经术见优者，布在廊庙。故朝多皤皤之良，华首之老。每宴会，则论难衎衎，共求政化，详览群言，响如振玉。朝者进而思政，罢者退而备问，小大随化，雍雍可嘉。期门羽林介胄之士，悉通《孝经》。博士议郎，一人开门，徒众百数。化自圣躬，流及蛮荒，匈奴遣伊秩訾王、大车且渠来人就学。八方肃清，上下无事。是以议者每称盛时，咸言永平。以上永平儒学之盛

今学者盖少，远方尤甚。博士倚席不讲，儒者竞论浮丽，忘謇謇之忠，习浅浅之辞。文吏则去法律而学诋欺，锐锥刀之锋，断刑辟之重，德陋俗薄，以致苛刻。昔孝文、窦后，性好黄老，而清静之化，流景、武之间。臣愚以为宜下明诏，博求幽隐，发扬岩穴，宠进儒雅，有如孝、宫者，征诣公车，以俟圣上讲习之期。公卿各举明经及旧儒子孙，进其爵位，使缵其业。复召郡国书佐，使读律令。以上陈兴修儒学之法三端

如此，则延颈者日有所见，倾耳者月有所闻。伏愿陛下推述先帝进业之道。

刘陶／上桓帝书

臣闻人非天地，无以为生；天地非人，无以为灵。是故帝非人不立，人非帝不宁。夫天之与帝，帝之与人，犹头之与足，相须而行也。伏惟陛下年隆德茂，中天称号，袭常存之庆，循不易之制，目不视鸣条之事，耳不闻檀车之声，天灾不有痛于肌肤，震食不即损于圣体，故蔑三光之谬，轻上天之怒。伏念高祖之起，始自布衣，拾暴秦之敝，追亡周之鹿，合散扶伤，克成帝业，功既显矣，勤亦至矣。流福遗祚，至于陛下。陛下既不能增明烈考之轨，而忽高祖之勤，妄假利器，委授国柄，使群丑刑隶，芟刈小民，雕敝诸夏，虐流远近，故天降众异，以戒陛下。陛下不悟，而竞令虎豹窟于盬场，豺狼乳于春囿。斯岂唐咨禹、稷，益典朕虞，议物赋土蒸民之意哉？又令牧守长吏，上下交竞，封豕长蛇，蚕食天下。货殖者为穷冤之魂，贫馁者作饥寒之鬼，高门获东观之辜，丰室罗妖叛之罪，死者悲于窀穸，生者戚于朝野。是愚臣所为咨嗟，长怀叹息者也！以上时政贪虐

且秦之将亡，正谏者诛，谀进者赏，嘉言结于忠舌，国命出于谗口，擅阎乐于咸阳，授赵高以车府，权去已而不知，威离身而不顾。古今一揆，成败同势。愿陛下远览强秦之倾，近察哀、平之变，得失昭然，祸福可见！以上进退忠佞之鉴

臣又闻危非仁不扶，乱非智不救。故武丁得傅说，以消鼎雉之灾；周宣用申、甫，以济夷、厉之荒。窃见故冀州刺史南阳朱穆、前乌桓校尉臣同郡李膺，皆履正清平，贞高绝俗。穆前在冀州，奉宪操平，摧破奸党，扫清万里；膺历典牧守，正身率下，及掌戎马，威扬朔北。斯实中兴之良佐，国家之柱臣也！宜还本朝，挟辅王室，上齐七耀，下镇万国。以上荐朱穆、李膺

臣敢吐不时之义于讳言之朝，犹冰霜见日，必至消灭。臣始悲天下之可悲，今天下亦悲臣之愚惑也！

刘陶／改铸大钱议

圣王承天制物，与人行止，建功则众悦其事，兴戎而师乐其旅。是故灵台有“子来”之人，武旅有“凫藻”之士，皆举合时宜，动顺人道也。臣伏读铸钱之诏，平轻重之议，访覃幽微，不遗穷贱。是以藿食之人，谬延逮及。盖以为当今之忧，不在于货，在乎民饥。夫生养之道，先食后民。是以先王观象育物，敬授民时，使男不逋亩，女不下机，故君臣之道行，王路之教通。由是言之，食者，乃有国之所宝，生民之至贵也。窃见比年已来，良苗尽于蝗螟之口，杼柚空于公私之求，所急朝夕之餐，所患靡之事，岂谓钱货之厚薄、铢两之轻重哉？就使当今沙砾化为南金，瓦石变为和玉，使百姓渴无所饮，饥无所食，虽皇、羲之纯德，唐、虞之文明，犹不能以保萧墙之内也。盖民可百年无货，不可一朝有饥，故食为至急也！以上言忧不在货，在乎民饥

议者不达农殖之本，多言铸冶之便，或欲因缘行诈，以贾国利。国利将尽，取者争竞，造铸之端于是乎生。盖万人铸之，一人夺之，犹不能给，况今一人铸之则万人夺之乎？虽以阴阳为炭，万物为铜，役不食之民，使不饥之士，犹不能足无厌之求也。夫欲民殷财阜，要在止役禁夺，则百姓不劳而足。陛下圣德，愍海内之忧戚，伤天下之艰难，欲铸钱齐货以救其敝，此犹养鱼沸鼎之中，栖鸟烈火之上。水木本鱼鸟之所生也，用之不时，必至焦烂。愿陛下宽锲薄之禁，后冶铸之议，听民庶之谣吟，问路叟之所忧，瞰三光之文耀，视山河之分流，天下之心，国家大事，粲然皆见，无有遗惑者矣。以上言禁铸无益，宜止役禁夺

臣尝诵《诗》，至于鸿雁于野之劳，哀勤百堵之事，每喟尔长怀，中篇而叹。近听征夫饥劳之声，甚于斯歌，是以追悟匹妇吟鲁之忧，始于此乎？见白驹之意，屏营彷徨，不能监寐。伏念当今地广而不得耕，民众而无所食，群小竞起，进秉国之位，鹰扬天下，乌钞求饱，吞肌及骨，并噬无厌。诚恐卒有役夫穷匠，起于板筑之间，投斤攘臂，登高远呼，使愁怨之民，响应云合，八方分崩，中夏鱼溃，虽方尺之钱，何能有救？其危犹举函牛之鼎，阨纤枯之末，诗人所以眷然顾之，潸焉出涕者也。臣东野狂暗，不达大义，缘广及之时，对过所问，知必以身脂鼎镬，为天下笑。以上民穷则恐为乱

诸葛亮／出师表

臣亮言：先帝创业未半，而中道崩殂。今天下三分，益州罢弊，此诚危急存亡之秋也！然侍卫之臣，不懈于内；忠志之士，亡身于外者，盖追先帝之殊遇，欲报之于陛下也。诚宜开张圣听，以光先帝遗德，恢宏志士之气，不宜妄自菲薄，引喻失义，以塞忠谏之路也。以上志意不可卑薄

宫中府中，俱为一体，陟罚臧否，不宜异同。若有作奸犯科，及为忠善者，宜付有司，论其刑赏，以昭陛下平明之理；不宜偏私，使内外异法也！侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。将军向宠，性行淑均，晓畅军事，试用于昔日，先帝称之曰“能”，是以众议举宠为督。愚以为营中之事，事无大小，悉以咨之，必能使行阵和穆，优劣得所也。亲贤臣，远小人，此先汉之所以兴隆也；亲小人，远贤臣，此后汉之所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞亮死节之臣也，愿陛下亲之信之，则汉室之隆，可计日而待也。以上官府贤才尚可信任

臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，咨臣以当世之事。由是感激，遂许先帝以驱驰。后值倾覆，受任于败军之际，奉命于危难之间，尔来二十有一年矣。先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明。故五月渡泸，深入不毛。今南方已定，兵甲已足，当奖帅三军，北定中原，庶竭驽钝，攘除奸凶，兴复汉室，还于旧都，此臣之所以报先帝而忠陛下之职分也！以上自陈志事

至于斟酌损益，进尽忠言，则攸之、祎、允之任也。愿陛下托臣以讨贼兴复之效，不效则治臣之罪，以告先帝之灵。若无兴德之言，则责攸之、祎、允之咎，以彰其慢。陛下亦宜自谋，以咨诹善道，察纳雅言，深追先帝遗诏。臣不胜受恩感激。今当远离，临表涕零，不知所云！以上总收一节

高堂隆／谏明帝疏

盖天地之大德曰生，圣人之大宝曰位。何以守位？曰仁；何以聚人？曰财。然则士民者，乃国家之镇也；谷帛者，乃士民之命也。谷帛非造化不育，非人力不成。是以帝耕以劝农，后桑以成服，所以昭事上帝，告虔报施也。昔在伊唐，世值阳九运之会，洪水滔天，使鲧治之，绩用不成，乃举文命，随山刊木，前后历年二十二载。灾眚之甚，莫过于彼；力役之兴，莫久于此。尧、舜君臣，南面而已。禹敷九州，庶土庸勋，各有等差，君子小人，物有服章。今无若时之急，而使公卿大夫并与厮徒共供事役，闻之四夷，非嘉声也；垂之竹帛，非令名也。是以有国有家者，近取诸身，远取诸物，妪煦养育，故称“恺悌君子，民之父母”。今上下劳役，疾病凶荒，耕稼者寡，饥馑荐臻，无以卒岁。宜加愍恤，以救其困。以上言上下劳役，宜加愍恤

臣观在昔书籍所载，天人之际，未有不应也。是以古先哲王，畏上天之明命，循阴阳之逆顺，矜矜业业，惟恐有违。然后治道用兴，德与神符，灾异既发，惧而修政，未有不延期流祚者也。爰及末叶，暗君昏主，不崇先王之令轨，不纳正士之直言，以遂其情志，恬忽变戒，未有不寻践祸难，至于颠覆者也。以上言当畏天命

天道既著，请以人道论之。夫六情五性，同在于人，嗜欲廉贞，各居其一。及其动也，交争于心。欲强质弱，则纵滥不禁；精诚不制，则放溢无极。夫情之所在，非好则美；而美好之集，非人力不成，非谷帛不立。情苟无极，则人不堪其劳，物不充其求。劳求并至，将起祸乱。故不割情，无以相供。仲尼云：“人无远虑，必有近忧。”由此观之，礼义之制，非苟拘分，将以远害而兴治也。以上言情欲不节，将起祸乱

今吴、蜀二贼，非徒白地小虏、聚邑之寇，乃据险乘流，跨有士众，僭号称帝，欲与中国争衡。今若有人来告：“权、备并修德政，复履清俭，轻省租赋，不治玩好，动咨耆贤，事遵礼度。”陛下闻之，岂不惕然恶其如此、以为难卒讨灭而为国忧乎？若使告者曰：“彼二贼并为无道，崇侈无度，役其士民，重其征赋，下不堪命，吁嗟曰甚。”陛下闻之，岂不勃然忿其困我无辜之民、而欲速加之诛？其次，岂不幸彼疲弊、而取之不难乎？苟如此，则可易心而度，事义之数，亦不远矣。以上言吴、蜀未平，不宜困民

且秦始皇不筑道德之基，而筑阿房之宫；不忧萧墙之变，而修长城之役。当其君臣为此计也，亦欲立万世之业，使子孙长有天下，岂意一朝匹夫大呼而天下倾覆哉？故臣以为使先代之君，知其所行必将至于败，则弗为之矣。是以亡国之主，自谓不亡，然后至于亡；贤圣之君，自谓将亡，然后至于不亡。昔汉文帝称为贤主，躬行俭约，惠下养民；而贾谊方之，以为天下倒县，可为痛哭者一，可为流涕者二，可为长叹息者三。况今天下凋弊，民无儋石之储，国无终年之畜。外有强敌，六军暴边；内兴土功，州郡骚动。若有寇警，则臣惧版筑之士，不能投命虏庭矣。以上言存不忘亡

又，将吏奉禄，稍见折减，方之于昔，五分居一。诸受休者，又绝廪赐；不应输者，今皆出半。此为官入，兼多于旧，其所出与，参少于昔。而度支经用，更每不足，牛肉小赋，前后相继。反而推之，凡此诸费，必有所在。且夫禄赐谷帛，人主所以惠养吏民，而为之司命者也，若今有废，是夺其命矣。既得之而又失之，此生怨之府也。《周礼》太府掌九赋之则，以给九式之用，入有其分，出有其所，不相干乘，而用各足。各足之后，乃以式贡之余，供王玩好。又，上用财必考于司会。今陛下所与共坐廊庙治天下者，非三司九列，则台阁近臣，皆腹心造膝，宜在无讳。若见丰省而不敢以告，从命奔走，惟恐不胜，是则具臣非鲠辅也。昔李斯教秦二世曰：“为人主而不恣睢，命之日天下桎梏。”二世用之，秦国以覆，斯亦灭族。是以史迁议其不正谏，而为世诫。以上言禄赐不宜减

刘琨／劝进表

建兴五年三月癸未朔十八日辛丑，使持节散骑常侍都督河北并冀幽三州诸军事领护军匈奴中郎将司空并州刺史广武侯臣琨，使持节侍中都督冀州诸军事抚军大将军冀州刺史左贤王渤海公臣颙，顿首死罪上书。臣琨、臣颙顿首顿首！死罪死罪！

臣闻天生蒸人，树之以君，所以对越天地，司牧黎元。圣帝明王，鉴其若此，知天地不可以乏飨，故屈其身以奉之；知黎元不可以无主，故不得已而临之。社稷时难，则戚藩定其倾；郊庙或替，则宗哲纂其祀。所以宏振遐风，式固万世，三五以降，靡不由之。以上言宗社当有主者

臣琨、臣顿首顿首！死罪死罪！伏惟高祖宣皇帝肇基景命，世祖武皇帝遂造区夏，三叶重光，四圣继轨，惠泽侔于有虞，卜年过于周氏。自元康以来，艰祸繁兴，永嘉之际，氛厉弥昏，宸极失御，登遐丑裔，国家之危，有若缀旒。赖先后之德，宗庙之灵，皇帝嗣建，旧物克甄，诞授钦明，服膺聪哲，玉质幼彰，金声夙振，冢宰摄其纲，百辟辅其治，四海想中兴之美，群生怀来苏之望。不图天不悔祸，大灾荐臻，国未忘难，寇害寻兴，逆胡刘曜，纵逸西都，敢肆犬羊，陵虐天邑。臣等奉表使还，仍承西朝，以去年十一月不守，主上幽劫，复沉虏廷，神器流离，再辱荒逆。臣每览史籍，观之前载，厄运之极，古今未有！苟在食土之毛，含气之类，莫不叩心绝气，行号巷哭；况臣等荷宠三世，位厕鼎司，承问震惶，精爽飞越，且悲且惋，五情无主，举哀朔垂，上下泣血！以上闻怀愍之难

臣琨、臣颙顿首顿首！死罪死罪！臣闻昏明迭用，否泰相济，天命未改，历数有归。或多难以固邦国，或殷忧以启圣明。齐有无知之祸，而小白为五伯之长；晋有骊姬之难，而重耳主诸侯之盟。社稷靡安，必将有以扶其危；黔首几绝，必将有以继其绪。伏惟陛下玄德通于神明，圣姿合于两仪，应命代之期，绍千载之运。夫符瑞之表，天人有征；中兴之兆，图谶垂典。自京畿陨丧，九服崩离，天下嚣然，无所归怀。虽有夏之遘夷羿，宗姬之离犬戎，蔑以过之！陛下抚宁江左，奄有旧吴，柔服以德，伐叛以刑，抗明威以摄不类，杖大顺以肃宇内。纯化既敷，则率土宅心；义风既畅，则遐方企踵。百揆时序于上，四门穆穆于下。昔少康之隆，夏训以为美谈；宣王之兴，周诗以为休咏。况茂勋格于皇天、清辉光于四海、苍生布颙然莫不欣戴、声教所加愿为臣妾者哉！且宣皇之胤，惟有陛下，亿兆攸归，曾无与二。天祚大晋，必将有主，主晋祀者，非陛下而谁？是以迩无异言，远无异望，讴歌者无不吟咏徽猷，狱讼者无不思于圣德。天地之际既交，华裔之情允洽。一角之兽，连理之木，以为休征者，盖有百数；冠带之伦，要荒之众，不谋而同辞者，动以万计。是以臣等敢考天地之心，因函夏之趣，昧死以上尊号。愿陛下存舜、禹至公之情，狭巢、由抗矫之节，以社稷为务，不以小行为先；以黔首为忧，不以克让为事。上以慰宗庙乃顾之怀，下以释普天倾首之望。则所谓生繁华于枯荑，育丰肌于朽骨，神人获安，无不幸甚！以上言元帝亲贤，宜嗣大统

臣琨、臣颙顿首顿首！死罪死罪！臣闻尊位不可久虚，万机不可久旷。虚之一日，则尊位以殆；旷之浃辰，则万机以乱。方今钟百王之季，当阳九之会，狡寇窥窬，伺国瑕隙，齐人波荡，无所系心，安可以废而不恤哉？陛下虽欲逡巡，其若宗庙何？其若百姓何？昔惠公虏秦，晋国震骇，吕、颙之谋，欲立子圉，外以绝敌人之志，内以固阖境之情，故曰“丧君有君，群臣辑穆，好我者劝，恶我者惧”。前事之不忘，后代之玄龟也！陛下明并日月，无幽不烛，深谋远虑，出自胸怀。不胜犬马忧国之情，迟睹人神开泰之路，是以陈其乃诚，布之执事。臣等各忝守方任，职在遐外，不得陪列阙庭，共观盛礼，踊跃之怀，南望罔极！以上言立君以定民心

谨上。臣琨谨遣兼左长史右司马臣温峤、主薄臣辟闾训，臣碑遣散骑常侍征虏将军清河太守领右长史高平亭侯臣荣劭、轻车将军关内侯臣郭穆奉表。臣琨、臣颙等，顿首顿首！死罪死罪！

江式／文字源流表

臣闻伏羲氏作，而八卦形其画；轩辕氏兴，而灵龟彰其彩。古史仓颉，览二象之爻，观鸟兽之迹，别创文字，以代结绳，用书契以维事。迄于三代，厥体颇异，虽依类取制，未能违仓氏矣。故《周礼》：“八岁入小学，保氏教以六书。”盖是史颉之遗法。及宣王太史史籀著大篆十五篇，与古文或同或异，时人谓之“籀书”。孔子修六经，左丘明述《春秋》，皆以古文，厥意可得而言。以上自上古至孔子

其后七国殊轨，文字乖舛。暨秦兼天下，丞相李斯乃奏蠲罢不合秦文者。斯作《仓颉篇》，车府令高作《爰历篇》，太史令胡毋敬作《博学篇》。皆取《史籀》式，颇有省改，所谓“小篆”者也。于是秦烧经书，涤除旧典，官狱繁多，以趣简易，始用“隶书”。古文自此息矣。“隶书”者，始皇使下杜人程邈附于小篆所作也。世人以邈徒隶，即谓之“隶书”。故秦有八体：一曰大篆，二曰小篆，三曰符书，四曰虫书，五曰摹印，六曰署书，七曰殳书，八曰隶书。以上秦

汉兴，有尉律，学徒教以籀书，又习八体，试之课最，以为尚书史。书省字不正，辄举劾焉。又有“草书”，莫知谁始。其形书虽无厥谊，亦一时之变通也。孝宣时，召通《仓颉》读者，独张敞从受之。凉州刺史杜业、沛人爰礼、讲学大夫秦近，亦能言之。孝平时，征礼等百余人，说文字于未央宫中，以礼为小学元士。黄门侍郎扬雄采以作《训纂篇》。及亡新居摄，自以运应制作，使大司马甄丰校文字之部，颇改定古文。时有六书：一曰古文，孔子壁中书也；二曰奇字，即古文而异者；三曰篆书，云小篆也；四曰佐书，秦隶书也；五曰缪篆，所以摹印也；六曰鸟虫，所以书幡信也。壁中书者，鲁恭王坏孔子宅而得《尚书》、《春秋》、《论语》、《孝经》也。又北平侯张苍献《春秋左氏传》，书体与孔氏相类，即前代之古文矣。以上西汉及新莽

后汉扶风曹喜，号曰工篆，小异斯法，而甚精巧。自是后学，皆其法也。又诏侍中贾逵修理旧文，殊艺异术，王教一端，苟有可以加于国者，靡不悉集。逵即汝南许慎古学之师也。后慎嗟时人之好奇，叹俗儒之穿凿，故撰《说文解字》十五篇。首一终亥，各有部属，可谓类聚群分，杂而不越，文质彬彬，最可得而论也。左中郎将蔡邕，采李斯、曹喜之法，以为古今杂形，诏于太学立石碑，刊载五经，题书楷法，多是邕书也。后开鸿都，书画奇能，莫不云集。时诸方献篆，无出邕看。以上后汉

魏初，博士清河张揖著《埤苍》、《广雅》、《古今字诂》。方之许篇，古今体用，或得或失。陈留邯郸淳，亦与揖同，博闻古艺，特善《苍》、《雅》、许氏字指，八体、六书，精究厥理，有名于揖，以书教诸皇子。又建《三字石经》于汉碑西，其文蔚焕，三体复宣，较之《说文》，篆、隶大同，而古字小异。又有京兆韦诞、河东卫觊二家，并号能篆，当时台观笺题、宝器之铭，悉是诞书，咸传之子孙，世称其妙。以上曹魏

晋世吕忱表上《字林》六卷。寻其况趣，附托许慎《说文》，而按偶章句，隐别古籀奇惑之字，文得正隶，不差篆意也。忱弟静，别仿故左校令李登《声类》之法，作《韵集》五卷，使宫、商、角、徵、羽各为一篇，而文字与兄便是鲁、卫，音读楚、夏，时有不同。以上晋

皇魏承百王之季，绍五运之绪。世易风移，文字改变，篆形谬错，隶体失真。俗学鄙习，复加虚造，巧谈辨士，以意为疑，炫惑于时，难以厘改。乃曰“追来为归”，“巧言为辩”，“小兔为櫕”，“神虫为蚕”，如斯甚众，皆不合孔氏古书、史籀《大篆》、许氏《说文》、石经《三字》也。以上元魏文字错谬

嗟夫！文字者，六籍之宗，王教之始，前人所以垂今，今人所以识古。臣六世祖琼，家世陈留，往晋之初，与从父兄皆受学于卫觊，古篆之法、《苍》、《雅》、《方言》、《说文》之谊，当时并收善誉。而祖遇洛阳之乱。避地河西，数世传习斯业，所以不坠也。世祖太延中，牧犍内附，臣亡祖文威杖策归国，奉献五世传掌之书、古篆八体之法。时蒙褒录，叙歹于儒林，官班文省，家号世业。以上自述世习斯业

臣籍六世之资，奉遵祖考之训，窃慕古人之轨，企践儒门之辙，求撰集古来文字，以许慎《说文》为主，及孔氏《尚书》、五经音注、《籀篇》、《尔雅》、《三苍》、《凡将》、《方言》、《通俗》，文祖文宗，《埤苍》、《广雅》、《古今字诂》、《三字石经》、《字林》、《韵集》，诸赋文字有六书之谊者，以类编联，文无复重，统为一部。其古籀、奇惑、俗隶诸体，咸使班于篆下，各有区别；训诂假借之谊，随文而解，音读楚、夏之声，逐字而注；其所不知，则阙如也。冀省百氏之观，而同文字之域。以上自述撰集文字以义为主，而训诂音声附见

经史百家杂钞卷十三

奏议之属三

陆贽／奉天请罢琼林大盈二库状

右臣闻作法于凉，其弊犹贪；作法于贪，弊将安救？示人以义，其患犹私；示人以私，患必难弭！故圣人之立教也，贱货而尊让，远利而尚廉。天子不问有无，诸侯不言多少，百乘之室，不畜聚敛之臣。夫岂皆能忘其欲贿之心哉？诚惧贿之生人心而开祸端，伤风教而乱邦家耳。是以务鸠敛而厚其帑椟之积者，匹夫之富也；务散发而收其兆庶之心者，天子之富也。天子所作，与天同方：生之长之，而不恃其为；成之收之，而不私其有。付物以道，混然忘情，取之不为贪，散之不为费，以言乎体则博大，以言乎术则精微。亦何必挠废公方、崇聚私货、降至尊而代有司之守、辱万乘以效匹夫之藏？亏法失人，诱奸聚怨，以斯制事，岂不过哉！以上言天子不蓄私财

今之琼林、大盈，自古悉无其制。传诸耆旧之说，皆云创自开元。贵臣贪权，饰巧求媚，乃言：“郡邑贡赋，所用盍各区分？税赋当委之有司，以给经用；贡献宜归乎天子，以奉私求。”玄宗悦之，新是二库，荡心侈欲，萌柢于兹，迨乎失邦，终以饵寇。《记》曰：“货悖而人，必悖而出。”岂非其明效与？以上言开元始置二库

陛下嗣位之初，务遵理道，敦行约俭，斥远贪饕。虽内库旧藏，未归太府；而诸方曲献，不入禁闱。清风肃然，海内丕变。议者咸谓汉文却马、晋武焚裘之事，复见于当今。近以寇逆乱常，銮舆外幸，既属忧危之运，宜增儆励之诚。臣昨奉使军营，出游行殿，忽睹右廊之下，榜列二库之名，慢然若惊，不识所以。何则？天衢尚梗，师旅方殷，疮痛呻吟之声，噢咻未息；忠勤战守之效，赏赉未行。而诸道贡珍，遽私别库，万目所视，孰能忍怀？以上言大难未平，不宜遽私二库

窃揣军情，或生觖望。试询候馆之吏，兼采道路之言，果如所虞，积憾已甚！或忿形谤，或丑肆讴谣，颇含思乱之情，亦有悔忠之意。是知氓俗昏鄙，识昧高卑，不可以尊极临，而可以诚义感。顷者，六师初降，百物无储，外捍凶徒，内防危堞，昼夜不息，迨将五旬。冻馁交侵，死伤相枕。毕命同力，竞夷大艰。良以陛下不厚其身，不私其欲，绝甘以同卒伍，辍食以啖功劳。无猛制而人不携，怀所感也；无厚赏而人不怨，悉所无也。今者，攻围已解，衣食已丰，而谣方兴，军情稍阻，岂不以勇夫恒性嗜货矜功？其患难既与之同忧，而好乐不与之同利，苟异恬默，能无怨咨？此理之常，固不足怪！以上言军情离怨

《记》曰：“财散则民聚，财聚则民散。”岂非其殷鉴欤？众怒难任，蓄怨终泄。其患岂徒人散而已？亦将虑有构奸鼓乱，干纪而疆取者焉。夫国家作事，以公共为心者，人必乐而从之；以私奉为心者，人必咈而叛之。故燕昭筑金台，天下称其贤；殷纣作玉杯，百代传其恶：盖为人与为己殊也。周文之囿百里，时患其尚小；齐桓之囿四十里，时病其太大：盖同利与专利异也。为人上者，当辨察兹理，洒濯其心，奉三无私，以壹有众。人或不率，于是用刑。然则宣其利而禁其私，天子所恃以理天下之具也。舍此不务，而壅利行私，欲人无贪，不可得已！今兹二库，珍币所归，不领度支，是行私也；不给经费，非宣利也。物情离怨，不亦宜乎？以上言所以致离怨之理

智者因危而建安，明者矫失而成德。以陛下天姿英圣，傥加之见善必迁，是将化蓄怨为衔恩，反过差为至当，促殄遗孽，永垂鸿名，易如转规，指顾可致。然事有未可知者，但在陛下行与否耳。能则安，否则危；能则成德，否则失道。此乃必定之理也，愿陛下慎之惜之！陛下诚能近想重围之殷忧，追戒平居之专欲，器用取给，不在过丰，衣食所安，必以分下。凡在二库货贿，尽令出赐有功，坦然布怀，与众同欲。是后纳贡，必归有司，每获珍华，先给军赏，瓖异纤丽，一无上供，推赤心于其腹中，降殊恩于其望外。将卒慕陛下必信之赏，人思建功；兆庶悦陛下改过之诚，孰不归德？如此，则乱必靖，贼必平，徐驾六龙，旋复都邑，兴行坠典，整缉棼纲，乘舆有旧仪，郡国有恒赋。天子之贵，岂当忧贫？是乃散其小储，而成其大储也；损其小宝，而固其大宝也。举一事而众美具，行之又何疑焉？怯少失多，廉贾不处；溺近迷远，中人所非。况乎大圣应机，固当不俟终日。不胜管窥愿效之至，谨陈冒以闻。谨奏。以上请改过散财

韩愈／禘袷议

右今月十六日敕旨，宜令百僚议，限五日内闻奏者。将仕郎守国子监四门博士臣韩愈谨献议曰：

伏以陛下追孝祖宗，肃敬祀事，凡在拟议，不敢自专，聿求厥中，延访群下。然而礼文繁漫，所执各殊。自建中之初，迄至今岁，屡经禘袷，未合适从。臣生遭圣明，涵泳恩泽，虽贱不及议，而志切效忠。今辄先举众议之非，然后申明其说。一曰“献、懿庙主，宜永藏之夹室”，臣以为不可。夫袷者，合也。毁庙之主，皆当合食于太祖。献、懿二祖，即毁庙主也。今虽藏于夹室，至禘袷之时，岂得不食于太庙乎？名日合祭，而二祖不得祭焉，不可谓之合矣。二曰“献、懿庙主，宜毁之瘗之”，臣又以为不可。谨按《礼记》，天子立七庙，一坛一。其毁庙之主，皆藏于祧庙，虽百代不毁，袷则陈于太庙而飨焉。自魏、晋以降，始有毁、瘗之议，事非经据，竟不可施行。今国家德厚流光，创立九庙。以周制推之，献、懿二祖犹在坛、之位，况于毁、瘗而不稀袷乎？三曰“献、懿庙主，宜各迁于其陵所”，臣又以为不可。二祖之祭于京师、列于太庙也，二百年矣。今一朝迁之，岂惟人听疑惑？抑恐二祖之灵，眷顾依迟，不即飨于下国也。四曰“献、懿庙主，宜附于兴圣庙而不褅袷”，臣又以为不可。《传》曰：“祭如在。”景皇帝虽太祖，其于属乃献、懿之子孙也。今欲正其子东向之位，废其父之大祭，固不可为典矣！五曰“献、懿二祖，宜别立庙于京师”，臣又以为不可。夫礼有所降，情有所杀，是故去庙为祧，去祧为坛，去坛为，去为鬼，渐而之远，其祭益稀。昔者鲁立炀宫，《春秋》非之，以为不当取已毁之庙，既藏之主，而复筑宫以祭。今之所议，与此正同。又，虽违礼立庙，至于褅袷也，合食则稀无其所，废祭则于义不通。以上备举五说之不可

此五说者，皆所不可。故臣博采前闻，求其折中。以为殷祖元王，周祖后稷，太祖之上皆自为帝。又其代数已远，不复祭之，故太祖得正东向之位，子孙从昭穆之列。《礼》所称者，盖以纪一时之宜，非传于后代之法也。《传》曰：“子虽齐圣，不先父食。”盖言子为父屈也。景皇帝虽太祖也，其于献、懿，则子孙也。当褅袷之时，献祖宜居东向之位，景皇帝宜从昭穆之列。祖以孙尊，孙以祖屈，求之神道，岂远人情？又常祭甚众，合祭甚寡，则是太祖所屈之祭至少，所伸之祭至多，比于伸孙之尊，废祖之祭，不亦顺乎？事异殷、周，礼从而变，非所失礼也。臣伏以制礼作乐者，天子之职也。陛下以臣议有可采，粗合天心，断而行之，是则为礼；如以为犹或可疑，乞召臣对，面陈得失，庶有发明。谨议。以上自陈己说

韩愈／论佛骨表

臣某言：伏以佛者，夷狄之一法耳。自后汉时流入中国，上古未尝有也。昔者黄帝在位百年，年百一十岁；少昊在位八十年，年百岁；颛顼在位七十九年，年九十八岁；帝喾在位七十年，年百五岁；帝尧在位九十八年，年百一十八岁；帝舜及禹，年皆百岁。此时天下太平，百姓安乐寿考，然而中国未有佛也。其后殷汤亦年百岁。汤孙太戊在位七十五年，武丁在位五十九年，书史不言其年寿所极，推其年数，盖亦俱不减百岁。周文王年九十七岁，武王年九十三岁，穆王在位百年。此时佛法亦未入中国，非因事佛而致然也。汉明帝时始有佛法，明帝在位才十八年耳，其后乱亡相继，运祚不长。宋、齐、梁、陈、元魏已下，事佛渐谨，年代尤促。惟梁武帝在位四十八年，前后三度舍身施佛，宗庙之祭不用牲牢，昼日一食止于菜果，其后竟为侯景所逼，饿死台城，国亦寻灭。事佛求福，乃更得祸！由此观之，佛不足事，亦可知矣！以上言事佛得祸

高祖始受隋禅，则议除之。当时群臣材识不远，不能深知先王之道、古今之宜，推阐圣明以救斯弊，其事遂止，臣尝恨焉！伏惟睿圣文武皇帝陛下，神圣英武，数千百年已来，未有伦比。即位之初，即不许度人为僧尼道士，又不许创立寺观。臣尝以为高祖之志，必行于陛下之手。今纵未能即行，岂可恣之转令盛也？今闻陛下令群僧迎佛骨于凤翔，御楼以观，舁入大内；又令诸寺递迎供养。臣虽至愚，必知陛下不惑于佛，作此崇奉以祈福祥也，直以年丰人乐，徇人之心，为京都士庶设诡异之观、戏玩之具耳，安有圣明若此而肯信此等事哉！然百姓愚冥，易惑难晓，苟见陛下如此，将谓真心事佛，皆云：“天子大圣，犹一心敬信；百姓何人，岂合更惜身命？”焚顶烧指，百十为群，解衣散钱，自朝至暮，转相仿效，惟恐后时，老少奔波，弃其业次。若不即加禁遏，更历诸寺，必有断臂脔身以为供养者。伤风败俗，传笑四方，非细事也！以上言宪宗不应信佛

夫佛本夷狄之人，与中国言语不通，衣服殊制，口不言先王之法言，身不服先王之法服，不知君臣之义、父子之情。假如其身至今尚在，奉其国命，来朝京师，陛下容而接之，不过宣政一见，礼宾一设，赐衣一袭，卫而出之于境，不令惑众也。况其身死已久，枯朽之骨，凶秽之余，岂宜令入宫禁？孔子曰：“敬鬼神而远之。”古之诸侯行吊于其国，尚令巫祝先以桃茢祓除不祥，然后进吊。今无故取朽秽之物，亲临观之，巫祝不先，桃茢不用，群臣不言其非，御史不举其失，臣实耻之！乞以此骨付之有司，投诸水火，永绝根本，断天下之疑，绝后代之惑，使天下之人知大圣人之所作为，出于寻常万万也，岂不盛哉！岂不快哉！佛如有灵，能作祸祟，凡有殃咎，宜加臣身。上天鉴临，臣不怨悔！无任感激恳悃之至，谨奉表以闻。以上请屏斥

欧阳修／论台谏言事未蒙听允书

臣闻自古有天下者，莫不欲为治君，而常至于乱，莫不欲为明主，而常至于昏者，其故何哉？患于好疑而自用也。夫疑心动于中，则视听惑于外。视听惑，则忠邪不分，而是非错乱。忠邪不分而是非错乱，则举国之臣皆可疑。既尽疑其臣，则必自用其所见。夫以疑惑错乱之意而自用，则多失。失，则其国之忠臣，必以理而争之。争之不切，则人主之意难回；争之切，则激其君之怒心，而坚其自用之意。然后君臣争胜，于是邪佞之臣，得以因隙而入，希旨顺意，以是为非，以非为是，惟人主之所欲者，从而助之。夫为人主者，方与其臣争胜，而得顺意之人，乐其助己，而忘其邪佞也，乃与之并力以拒忠臣。为人主者，拒忠臣而信邪佞，天下无不乱，人主无不昏也。自古人主之用心，非恶忠臣而喜邪佞也，非恶治而好乱也，非恶明而欲昏也，以其好疑自用而与下争胜也。使为人主者豁然去其疑心，而回其自用之意，则邪佞远而忠言人。忠言入，则聪明不惑，而万事得其宜，使天下尊为明主，万世仰为治君，岂不臣主俱荣而乐哉？其与区区自执而与臣下争胜、用心益劳而事益惑者，相去远矣！臣闻《书》载仲虺称汤之德曰：“改过不吝。”又戒汤曰：“自用则小。”成汤，古之圣人也，不能无过，而能改过，此其所以为圣也。以汤之聪明，其所为不至于缪戾矣，然仲虺犹戒其自用。则自古人主惟能改过而不敢自用，然后得为治君明主也。

臣伏见宰臣陈执中，自执政以来，不叶人望，累有过恶，招致人言，而执中迁延，尚玷宰府。陛下忧勤恭俭，仁爱宽慈，尧、舜之用心也。推陛下之用心，天下宜至于治者久矣；而纪纲日坏，政令日乖，国日益贫，民日益困，流民满野，滥官满朝，其亦何为而致此？由陛下用相不得其人也。近年宰相多以过失因言者罢去，陛下不悟宰相非其人，反疑言事者好逐宰相。疑心一生，视听既惑，遂成自用之意，以谓宰相当由人主自去，不可因言者而罢之。故宰相虽有大恶显过，而屈意以容之；彼虽惶恐自欲求去，而屈意以留之；虽天灾水早，饥民流离，死亡道路，皆不暇顾，而屈意以用之。其故非他，直欲沮言事者尔。言事者何负于陛下哉？使陛下上不顾天灾，下不恤人言，以天下事委一不学无识、谗邪很愎之执中而甘心焉，言事者本欲益于陛下，而反损圣德者多矣。然而言事者之用心，本不图至于此也，由陛下好疑自用而自损也。今陛下用执中之意益坚，言事者攻之愈切，陛下方思有以取胜于言事者，而邪佞之臣，得以因隙而入，必有希合陛下之意者，将曰：“执中宰相不可以小事逐，不可使小臣动摇。”甚者，则诬言事者欲逐执中而引用他人。陛下方患言事者上忤圣聪，乐闻斯言之顺意，不复察其邪佞而信之，所以拒言事者益峻，用执中益坚。夫以万乘之尊，与三数言事小臣角必胜之力，万一圣意必不可回，则言事者亦当知难而止矣。然天下之人与后世之议者，谓陛下拒忠言，庇愚相，以陛下为何如主也？

前日御史论梁适罪恶，陛下赫怒，空台而逐之。而今日御史又复敢论宰相，不避雷霆之威，不畏权臣之祸。此乃至忠之臣也，能忘其身而爱陛下者也，陛下嫉之恶之，拒之绝之。执中为相，使天下水旱流亡，公私困竭，而又不学无识，憎爱挟情，除改差缪，取笑中外，家私秽恶，流闻道路，阿意顺旨，专事逢君。此乃谄上傲下愎戾之臣也，陛下爱之重之，不忍去之。陛下睿智聪明，群臣善恶无不照见，不应倒置如此。直由言事者太切，而激成陛下之疑惑尔。执中不知廉耻，复出视事，此不足论。陛下岂忍因执中上累圣德，而使忠臣直士卷舌于明时也？臣愿陛下廓然回心，释去疑虑，察言事者之忠，知执中之过恶，悟用人之非，法成汤改过之圣，遵仲虺自用之戒，尽以御史前后章疏出付外廷议，正执中之过恶，罢其政事，别用贤材，以康时务，以拯斯民，以全圣德，则天下幸甚！臣以身叨恩遇，职在论思，意切言狂，罪当万死！

苏轼／上皇帝书

臣近者不度愚贱，辄上封章，言买灯事。自知渎犯天威，罪在不赦，席藁私室，以待斧钺之铢。而侧听逾旬，威命不至，问之府司，则买灯之事寻已停罢。乃知陛下不惟赦之，又能听之，惊喜过望，以至感泣。何者？改过不吝，从善如流，此尧、舜、禹、汤之所勉强而力行，秦、汉以来之所绝无而仅有！顾此买灯毫发之失，岂能上累日月之明？而陛下翻然改命，曾不移刻。则所谓智出天下，而听于至愚；威加四海，而屈于匹夫。臣今知陛下可与为尧、舜、可与为汤、武，可与富民而措刑，可与强兵而伏戎虏矣。有君如此，其忍负之？惟当披露腹心，捐弃肝脑，尽力所至，不知其它。乃者臣亦知天下之事有大于买灯者矣，而独区区以此为先者，盖未信而谏，圣人不与；交浅言深，君子所戒。是以试论其小者，而其大者固将有待而后言。今陛下果赦而不诛，则是既已许之矣。许而不言，臣则有罪，是以愿终言之。臣之所欲言者三：愿陛下结人心，厚风俗，存纪纲而已。以上总起

人莫不有所恃。人臣恃陛下之命，故能役使小民；恃陛下之法，故能胜伏强暴。至于人主所恃者谁与？《书》曰：“予临兆民，凛乎若朽索之驭六马。”言天下莫危于人主也。聚则为君民，散则为仇雠，聚散之间，不容毫厘。故天下归往谓之王，人各有心谓之独夫。由此观之，人主之所恃者，人心而已。人心之于人主也，如木之有根，如灯之有膏，如鱼之有水，如农夫之有田，如商贾之有财。木无根则槁，灯无膏则灭，鱼无水则死，农夫无田则饥，商贾无财则贫，人主失人心则亡，此必然之理也，不可逭之灾也。其为可畏，从古以然。苟非乐祸好亡，狂易丧志，孰敢肆其胸臆、轻犯人心乎？昔子产焚载书以弭众言，赂伯石以安巨室，以为众怒难犯，专欲难成。而孔子亦曰：“信而后劳其民，未信则以为厉己也。”惟商鞅变法，不顾人言，虽能骤致富强，亦以召怨天下，使其民知利而不知义，见刑而不见德。虽得天下，旋踵而亡。至于其身，亦卒不免，负罪出走，而诸侯不纳；车裂以徇，而秦人莫哀。君臣之间，岂愿如此？宋襄公虽行仁义，失众而亡；田常虽不义，得众而强。是以君子未论行事之是非，先观众心之向背。谢安之用诸桓未必是，而众之所乐，则国以又安；庾亮之召苏峻未必非，而势有不可，则反为危辱。自古迄今，未有和易同众而不安、刚果自用而不危者也。以上总言结人心

今陛下亦知人心之不悦矣。中外之人，无贤不肖，皆言祖宗以来，治财用者，不过三司使副判官，经今百年，未尝阙事。今者无故又创一司，号曰“制置三司条例司”。六七少年，日夜讲求于内；使者四十余辈，分行营干于外。造端宏大，民实惊疑；创法新奇，吏皆惶惑。贤者则求其说而不可得，未免于忧；小人则以其意度于朝廷，遂以为谤。谓陛下以万乘之主而言利，谓执政以天子之宰而治财，商贾不行，物价腾踊。近自淮甸，远及川蜀，喧传万口，论说百端。或言京师正店，议置监官，夔路深山，当行酒禁，拘收僧尼常住，减克兵吏廪禄，如此等类，不可胜言。而甚者至以为欲复肉刑，斯言一出，民且狼顾。陛下与二三大臣，亦闻其语矣，然而莫之顾者，徒曰：“我无其事，又无其意，何恤于人言！”夫人言虽未必皆然，而疑似则有以致谤。人必贪财也，而后人疑其盗；人必好色也，而后人疑其淫。何者？未置此司则无此谤，岂去岁之人皆忠厚而今岁之士皆虚浮？孔子曰：“工欲善其事，必先利其器。”又曰：“必也正名乎！”今陛下操其器而讳其事，有其名而辞其意，虽家置一喙以自解，市列千金以购人，人必不信，谤亦不止。夫制置三司条例司，求利之名也；六七少年与使者四十余辈，求利之器也。驱鹰犬而赴林薮，语人曰：“我非猎也。”不如放鹰犬而兽自驯。操网罟而入江湖，语人曰：“我非渔也。”不如捐网罟而人自信。故臣以为消谗慝而召和气，复人心而安国本，则莫若罢制置三司条例司！夫陛下之所以创此司者，不过以兴利除害也。使罢之而利不兴，害不除，则勿罢；罢之而天下悦，人心安，兴利除害，无所不可，则何苦而不罢？陛下欲去积弊而立法，必使宰相熟议而后行。事若不由中书，则是乱世之法。圣君贤相，夫岂其然？必若立法不免由中书，熟议不免使宰相，此司之设，无乃冗长而无名？以上论制置三司条例司

智者所图，贵于无迹。汉之文、景，纪无可书之事；唐之房、杜，传无可载之功。而天下之言治者，与文、景；言贤者，与房、杜。盖事已立而迹不见，功已成而人不知。故曰：“善用兵者，无赫赫之功。”岂惟用兵？事莫不然。今所图者，万分未获其一也；而迹之布于天下，已若泥中之斗兽，亦可谓拙谋矣。陛下诚欲富国，择三司官属与漕运使副，而陛下与二三大臣，孜孜讲求，磨以岁月，则积弊自去而人不知。但恐立志不坚，中道而废。孟子有言：“其进说者其退速。”若有始有卒，自可徐徐，十年之后，何事不立？孔子曰：“欲速则不达，见小利则大事不成。”使孔子而非圣人，则此言亦不可用。《书》曰：“谋及卿士，至于庶人，合时大同，乃底元吉；若逆多而从少，则静吉而作凶。”今自宰相大臣，既已辞免不为，则外之议论断亦可知。宰相，人臣也，且不欲以此自污，而陛下独安受其名而不辞？非臣愚之所识也！君臣宵旰，几一年矣，而富国之效，茫如捕风，徒闻内帑出数百万缗，祠部度五千余人耳。以此为术，其谁不能？以上言谋事贵于无迹

且遣使纵横，本非令典。汉武遣绣衣直指，桓帝遣八使，皆以守宰狼籍，盗贼公行，出于无术，行此下策。宋文帝元嘉之政，比于文、景，当时责成郡县，未尝遣使。及至孝武，以郡县迟缓，始命台使督之。以至萧齐，此弊不革。故景陵王子良上疏极言其事，以为此等朝辞禁门，情态即异，暮宿州县，威福便行，驱迫邮传，折辱守宰，公私烦扰，民不聊生。唐开元中，宇文融奏置劝农判官，使裴宽等二十九人，并摄御史，分行天下，招携户口，检责漏田。时张说、杨玚、皇甫璟、杨相如皆以为不便，而相继罢黜。虽得户八十余万，皆州县希旨，以主为客，以少为多。及使百官集议都省，而公卿以下，惧融威势，不敢异辞。陛下试取其传读之，观其所行，为是为否。近者均税宽恤，冠盖相望，朝廷亦旋觉其非，而天下至今以为谤。曾未数岁，是非较然。臣恐后之视今，犹今之视昔。且其所遣，尤不适宜：事少而员多，人轻而权重。夫人轻而权重，则人多不服，或致侮慢以兴事；事少而员多，则无以为功，必须生事以塞责。陛下虽严赐约束，不许邀功，然人臣事君之常情，不从其令而从其意。今朝廷之意好动而恶静，好同而恶异，指意所在，谁敢不从？臣恐陛下赤子，自此无宁岁矣！以上论遣使

至于所行之事，行路皆知其难。何者？汴水浊流，自生民以来，不以种稻。秦人之歌曰：“泾水一石，其泥数斗，且溉且粪，长我禾黍。”何尝曰“长我粳稻”耶？今欲陂而清之，万顷之稻，必用千顷之陂，一岁一淤，三岁而满矣。陛下遽信其说，即使相视地形，万一官吏苟且顺从，真谓陛下有意兴作，上糜帑廪，下夺农时，堤防一开，水失故道，虽食议者之肉，何补于民？天下久平，民物滋息，四方遗利，盖略尽矣！今欲凿空寻访水利，所谓即鹿无虞，岂惟徒劳，必大烦扰！凡所擘画利害，不问何人，小则随事酬劳，大则量才录用。若官私格沮，并行黜降，不以赦原。若材力不办兴修，便许申奏替换，赏可谓重，罚可谓轻。然并终不言诸色人妄有申陈，或官私误兴功役，当得何罪？如此，则妄庸轻剽浮浪奸人，自此争言水利矣。成功则有赏，败事则无诛。官司虽知其疏，岂可便行抑退？所在追集老少，相视可否，吏卒所过，鸡犬一空。若非灼然难行，必须且为兴役。何则？格沮之罪重，而误兴之过轻，人多爱身，势必如此。且古陂废堰，多为侧近冒耕，岁月既深，已同永业。苟欲兴复，必尽追收。人心或摇，甚非善政。又有好讼之党，多怨之人，妄言某处可作陂渠，规坏所怨田产；或指人旧业，以为官陂。冒田之讼，必倍今日。臣不知朝廷本无一事，何苦而行此哉？以上论兴水利

自古役人，必用乡户，犹食之必用五谷，衣之必用丝麻，济川之必用舟楫，行地之必用牛马。虽其间或有以他物充代，然终非天下所可常行。今者徒闻江浙之间，数郡雇役，而欲措之天下。是犹见燕、晋之枣栗，岷蜀之蹲鸱，而欲以废五谷，岂不难哉？又欲官卖所在坊场，以充衙前雇直，虽有长役，更无酬劳。长役所得既微，自此必渐衰散，则州郡事体，憔悴可知。士大夫捐亲戚，弃坟墓，以从宦于四方者，宣力之余，亦欲取乐，此人之至情也。若凋弊太甚，厨传萧然，则似危邦之陋风，恐非太平之盛观。陛下诚虑及此，必不肯为。且今法令莫严于御军，军法莫严于逃窜。禁军三犯，厢军五犯，大率处死，然逃军常半天下。不知雇人为役，与厢军何异？若有逃者，何以罪之？其势必轻于逃军，则其逃必甚于今日，为其官长，不亦难乎？近者虽使乡户颇得雇人，然至于所雇逃亡，乡户犹任其责。今遂欲于两税之外，别立一科，谓之庸钱，以备官雇，则雇人之责，官所自任矣。自唐杨炎废租庸调以为两税，取大历十四年应干赋敛之数，以定两税之额，则是租调与庸，两税既兼之矣。今两税如故，奈何复欲取庸？圣人立法，必虑后世。岂可于两税之外别立科名？万一不幸，后世有多欲之君，辅之以聚敛之臣，庸钱不除，差役仍旧，使天下怨，推所从来，则必有任其咎者矣。又欲使坊郭等第之民，与乡户均役；品官形势之家，与齐民并事。其说曰：“《周礼》，田不耕者出屋粟，宅不毛者有里布。而汉世宰相之子不免戍边！”此其所以借口也。古者官养民，今者民养官，给之以田而不耕，劝之以农而不力。于是乎有里布屋粟夫家之征，而民无以为生，去为商贾。事势当尔，何名役之？且一岁之戍，不过三日；三日之雇，其直三百。今世三大户之役，自公卿以降，无得免者。其费岂特三百而已？大抵事若可行，不必皆有故事；若民所不悦，俗所不安，纵有经典明文，无补于怨。若行此二者，必怨无疑！女户单丁，盖天民之穷者也，古之王者首务恤此，而今陛下首欲役之。此等苟非户将绝而未亡，则是家有丁而尚幼。若假之数岁，则必成丁而就役，老死而没官，富有四海，忍不加恤？以上论雇役

孟子曰：“始作俑者，其无后乎！”《春秋》书作丘甲，用田赋，皆重其始为民患也。青苗放钱，自昔有禁。今陛下始立成法，每岁常行，虽云不许抑配，而数世之后，暴君污吏，陛下能保之与？异日天下恨之，国史记之曰青苗钱自陛下始，岂不惜哉？且东南买绢，本用见钱，陕西粮草，不许折兑，朝廷既有著令，职司又每举行。然而买绢未尝不折盐，粮草未尝不折钞。乃知青苗不许抑配之说，亦是空文。只如治平之初，拣刺义勇，当时诏旨慰谕，明言永不戍边，著在简书，有如盟约。于今几日？论议已摇。或以代还东军，或欲抵换弓手，约束难恃，岂不明哉？纵使此令决行，果不抑配，计其间愿请之户，必皆孤贫不济之人。家若自有赢余，何至与官交易？此等鞭挞已急，则继之逃亡。逃亡之余，则均之邻保。势有必至，理有固然。且夫常平之为法也，可谓至矣。所守者约，而所及者广。借使万家之邑，止有千斛，而谷贵之际，千斛在市，物价自平。一市之价既平，一邦之食自足，无操瓢乞丐之弊，无里正催驱之劳。今若变为青苗，家贷一斛，则千户之外，孰救其饥？且常平官线，常患其少，若尽数收籴，则无借贷；若留充借贷，则所籴几何？乃知常平、青苗，其势不能两立。坏彼成此，所丧愈多，亏官坏民，虽悔何逮？臣窃计陛下欲考其实，则必亦问人，人知陛下方欲力行，必谓此法有利无害。以臣愚见，恐未可凭。何以明之？臣顷在陕西，见刺义勇提举诸县，臣尝亲行，愁怨之民，哭声振野。当时奉使还者，皆言民尽乐为。希合取容，自古如此！不然，则山东之盗，二世何缘不觉？南诏之败，明皇何缘不知？今虽未至于斯，亦望陛下审听而已。以上论青苗钱

昔汉武之世，财力匮竭，用贾人桑宏羊之说，买贱卖贵，谓之均输。于是商贾不行，盗贼滋炽，几至于乱。孝昭既立，学者争排其说，霍光顺民所欲，从而予之，天下归心，遂以无事。不意今者此论复兴！立法之初，其说尚浅，徒言徙贵就贱，用近易远。然而广置官属，多出缗钱，豪商大贾，皆疑而不敢动，以为虽不明言贩卖，然既已许之变易。变易既行，而不与商贾争利者，未之闻也！夫商贾之事，曲折难行。其买也，先期而予钱；其卖也，后期而取直。多方相济，委曲相通，倍称之息，由此而得。今官买是物，必先设官置吏，簿书廪禄，为费已厚；非良不售，非贿不行，是以官买之价，比民必贵。及其卖也，弊复如前。商贾之利，何缘而得？朝廷不知虑此，乃捐五百万缗以与之！此钱一出，恐不可复。纵使其间薄有所获，而征商之额，所损必多。今有人为其主牧牛羊者，不告其主，以一牛而易五羊。一牛之失，则隐而不言；五羊之获，则指为劳绩。陛下以为坏常平而言青苗之功，亏商税而取均输之利，何以异此？以上论均输

陛下天机洞照，圣略如神。此事至明，岂有不晓？必谓已行之事，不欲中变，恐天下以为执德不一，用人不终，是以迟留岁月，庶几万一，臣窃以为过矣。古之英主，无出汉高，郦生谋挠楚权，欲复六国。高祖曰：“善！趣刻印！”及闻留侯之言，吐哺而骂曰：“趣销印！”夫称善未几，继之以骂，刻印销印，有同儿戏，何尝累高祖之知人？适足以明圣人之无我。陛下以为可而行之，知其不可而罢之，至圣至明，无以加此。议者必谓民可与乐成，难与虑始，故劝陛下坚执不顾，期于必行。此乃战国贪功之人，行险侥幸之说，陛下若信而用之，则是徇高论而逆至情，持空名而邀实祸，未及乐成，而怨已起矣。臣之所愿结人心者，此之谓也。结人心止此

士之进言者为不少矣，亦尝有以国家之所以存亡、历数之所以长短告陛下者乎？夫国家之所以存亡者，在道德之浅深，而不在乎强与弱；历数之所以长短者，在风俗之厚薄，而不在乎富与贫。道德诚深，风俗诚厚，虽贫且弱，不害于长而存；道德诚浅，风俗诚薄，虽强且富，不救于短而亡。人主知此，则知所轻重矣。是以古之贤君，不以弱而忘道德，不以贫而伤风俗。而智者观人之国，亦必以此察之：齐，至强也，周公知其后必有篡弑之臣；卫，至弱也，季子知其后亡；吴破楚人郢，而陈大夫逢滑知楚之必复；晋武既平吴，何曾知其将乱；隋文既平陈，房乔知其不久。元帝斩郅支，朝呼韩，功多于武、宣矣，偷安而王氏之衅生；宣宗收燕、赵，复河、湟，力强于宪、武矣，销兵而庞勋之乱起。臣愿陛下务崇道德而厚风俗，不愿陛下急于有功而贪富强。使陛下富如隋，强如秦，西取灵武，北取燕蓟，谓之有功可也，而国之长短则不在此。夫国之长短，如人之寿夭。人之寿夭在元气，国之长短在风俗。世有尪赢而寿考，亦有盛世而暴亡。若元气犹存，则尪赢而无害，及其已耗，则盛壮而愈危，是以善养生者，慎起居，节饮食，导引关节，吐故纳新，不得已而用药，则择其品之上、性之良、可以久服而无害者，则五藏和平而寿命长；不善养生者，薄节慎之功，迟吐纳之效，厌上药而用下品，伐真气而助强阳，根本已空，僵仆无日。天下之势，与此无殊。故臣愿陛下爱惜风俗，如护元气。以上言培养国脉不在富强

古之圣人，非不知深刻之法可以齐众，勇悍之夫可以集事，忠厚近于迂阔，老成初若迟钝。然终不肯以彼而易此者，知其所得小而所丧大也。曹参，贤相也，曰：“慎无扰狱市。”黄霸，循吏也，曰：“治道去泰甚。”或讥谢安以清谈废事，安笑曰：“秦用法吏，二世而亡。”刘晏为度支，专用果锐少年，务在急速集事，好利之党相师成风。德宗初即位，擢崔祜甫为相，祜甫以道德宽大推广上意，故建中之政，其声翕然，天下想望，庶几正观。及卢杞为相，讽上以刑名整齐天下，驯致浇薄，以及播迁。我仁祖之御天下也，持法至宽，用人有叙，专务掩覆过失，未尝轻改旧章。然考其成功，则曰未至；以言乎用兵，则十出而九败；以言其府库，则仅足而无余。徒以德泽在人，风俗知义。是以升遐之日，天下如丧考妣。社稷长远，终必赖之，则仁祖可谓知本矣！今议者不察，徒见其末年吏多因循，事不振举，乃欲矫之以苛察，齐之以智能，招来新进勇锐之人，以图一切速成之效，未享其利，浇风已成。且天时不齐，人谁无过？国君含垢，至察无徒。若陛下多方包容，则人材取次可用，必欲广置耳目，务求瑕疵，则人不自安，各图苟免。恐非朝廷之福，亦岂陛下所愿哉？汉文欲用虎圈啬夫，释之以为利口伤俗。今若以口舌捷给而取士，以应对迟钝而退人，以虚诞无实为能文，以矫激不仕为有德，则先王之泽，遂将散微！以上言用老成忠厚，不取新锐刻深

自古用人，必须历试。虽有卓异之器，必有已成之功。一则使其更变而知难，事不轻作；一则待其功高而望重，人自无辞。昔先主以黄忠为后将军，而诸葛亮忧其不可，以为忠之名望，素非关、张之伦，若班爵遽同，则必不悦，其后关羽果以为言。以黄忠豪勇之姿，以先主君臣之契，尚复虑此，而况其他？世尝谓汉文不用贾生，以为深恨。臣尝推究其旨，窃谓不然。贾生固天下之奇才，所言亦一时之良策，然请为属国，欲系单于，则是处士之大言，少年之锐气。昔高祖以三十万众困于平城，当时将相群臣，岂无贾生之比？三表五饵，人知其疏，而欲以困中行说，尤不可信。兵，凶器也，而易言之，正如赵括之轻秦，李信之易楚。若文帝亟用其说，则天下殆将不安。使贾生尝历艰难，亦必自悔其说。用之晚岁，其术必精，不幸丧亡，非意所及。不然，文帝岂弃才之主？绛、灌岂蔽贤之士？至于晁错，尤号刻薄。文帝之世，止于太子家令，而景帝既立。以为御史大夫。申屠贤相，发愤而死，更法改令，天下骚然，至于七国发难，而错之术亦穷矣。文、景优劣，于此可见。大抵名器爵禄，人所奔趋。必使积劳而后迁，以明持久而难得，则人各安其分，不敢躁求。今若多开骤进之门，使有意外之得，公卿侍从，跬步可图，其得者既不以侥幸自名，则不得者必皆以沉沦为恨，使天下常调，举生妄心，耻不若人，何所不至？欲望风俗之厚，岂可得哉？选人之改京官，常须十年以上，荐更险阻，计析毫厘，其间一事聱牙，常至终身沦弃。今乃以一人之荐举而予之，犹恐未称，章服随至。使积劳久次而得者，何以厌服哉？夫常调之人，非守则令，员多阙少，久已患之，不可复开多门，以待巧进。若巧者侵夺已甚，则拙者迫怵无聊。利害相形，不得不察。故近来外拙之人愈少，而巧进之士益多。惟陛下重之惜之，哀之救之！如近日三司献言，使天下郡选一人，催驱三司文字，许之先次指射以酬其劳，则数年之后，审官吏部，又有三百余人，得先占阙，常调待次，不其愈难？此外勾当发运均输，按行农田水利，已据监司之体，各怀进用之心，转对者望以称旨而骤迁，奏课者求为优等而速化，相胜以力，相高以言，而名实乱矣！以上言不取骤进速化

惟陛下以简易为法，以清静为心，使奸无所缘，而民德归厚，臣之所愿厚风俗者，此之谓也。厚风俗止此

古者建国，使内外相制，轻重相权。如周如唐，则外重而内轻；如秦如魏，则外轻而内重。内重之弊，必有奸臣指鹿之患；外重之弊，必有大国问鼎之忧。圣人方盛而虑衰，常先立法以救弊。国家租赋，总于计省，重兵聚于京师，以古揆今，则似内重。恭惟祖宗所以预图而深计，固非小臣所能臆度而周知。然观其委任台谏之一端，则是圣人过防之至计。历观秦、汉以及五代，谏争而死盖数百人。而自建隆以来，未尝罪一言者。纵有薄责，旋即超升，许以风闻，而无官长；风采所系，不问尊卑。言及乘舆，则天子改容；事关廊庙，则宰相待罪。故仁宗之世，议者讥宰相但奉行台谏风旨而已。圣人深意，流俗岂知？擢用台谏，固未必皆贤，所言亦未必皆是。然须养其锐气、借之重权者，岂徒然哉？将以折奸臣之萌，而救重内之弊也。夫奸臣之始，以台谏折之而有余；及其既成，以干戈取之而不足。今法令严密，朝廷清明，所谓奸臣，万无此理。然养猫以去鼠，不可以无鼠而养不捕之猫；畜狗以防奸，不可以无奸而畜不吠之狗。陛下得不上念祖宗设此官之意，下为子孙立万世之防？朝廷纪纲，孰大于此？臣自幼小所记，及闻长老之谈，皆谓台谏所言，常随天下公议。公议所与，台谏亦与之；公议所击，台谏亦击之。及至英庙之初，始建称亲之议。本非人主大过，亦无典礼明文，徒以众心未安，公议不允，当时台谏以死争之。今者物论沸腾，怨言交至，公议所在，亦可知矣。而相顾不发，中外失望。夫弹劾积威之后，虽庸人亦可以奋扬风采；消委之余，虽豪杰有不能振起。臣恐自兹以往，习惯成风，尽为执政私人，以致人主孤立。纪纲一废，何事不生？孔子曰：“鄙夫可与事君也与哉？其未得之也，患得之；既得之，患失之。苟患失之，无所不至矣。”臣始读此书，疑其太过，以为鄙夫之患失，不过备位而苟容。及观李斯忧蒙恬之夺其权，则立二世以亡秦；卢杞忧怀光之数其恶，则误德宗以再乱。其心本生于患失，而其祸乃至于丧邦，孔子之言，良不为过！是以知为国者，平居必有忘躯犯颜之士，则临难庶几有徇义守死之臣。苟平居尚不能一言，则临难何以责其死节？人臣苟皆如此，天下亦曰殆哉！君子和而不同，小人同而不和。和如和羹，同如济水。故孙宝有言：“周公上圣，召公大贤，犹不相悦，著于经典，两不相损。”晋之王导，可谓元臣，每与客言，举坐称善，而王述不悦，以为人非尧、舜，安得每事尽善？导亦敛衽谢之。若使言无不同，意无不合，更唱迭和，何者非贤？万一有小人居其间，则人主何缘得以知觉？臣之所谓愿存纪纲者，此之谓也。以上存纪纲

臣非敢历诋新政，苟为异论。如近日裁减皇族恩例，刊定任子条式，修完器械，阅习鼓旗，皆陛下神算之至明，乾纲之必断。’物议既允，臣敢有辞？然至于所献三言，则非臣之私见，中外所病，其谁不知？昔禹戒舜曰：“无若丹朱傲，惟慢游是好。”舜岂有是哉？周公戒成王曰：“无若殷王受之迷乱、酗于酒德哉！”成王岂有是哉？周昌以汉高为桀、纣，刘毅以晋武为桓、灵，当时人君曾莫之罪，书之史册，以为美谈。使臣所献三言，皆朝廷未尝有此，则天下之幸，臣与有焉。若有万一似之，则陛下安可不察？然而臣为之计，可谓愚矣。以蝼蚁之命，试雷霆之威，积其狂愚，岂可屡赦！大则身首异处，破坏家门；小则削籍投荒，流离道路。虽然，陛下必不为此。何也？臣天赋至愚，笃于自信，向者与议学校贡举，首违大臣本意，已期窜逐，敢意自全？而陛下独然其言，曲赐召对，从容久之，至谓臣曰：“方今政令得失安在？虽朕过失，指陈可也。”臣即对曰：“陛下生知之性，天纵文武，不患不明，不患不勤，不患不断。但患求治太速，进人太锐，听言太广。”又备述其所以然之状，陛下颔之曰：“卿所献三言，朕当熟思之。”臣之狂愚，非独今日，陛下容之久矣。岂有容之于始，而不赦之于终？恃此而言，所以不惧。臣之所惧者，讥刺既重，怨仇实多，必将诋臣以深文，中臣以危法，使陛下虽欲赦臣而不得，岂不殆哉？死亡不辞，但恐天下以臣为戒，无复言者！是以思之经月，夜以继日，书成复毁，至于再三。感陛下听其一言，怀不能已，卒吐其说，惟陛下怜其愚忠而卒赦之。不胜俯伏待罪忧恐之至！

苏轼／代张方平谏用兵书

臣闻好兵犹好色也：伤生之事非一，而好色者必死；贼民之事非一，而好兵者必亡，此理之必然者也。夫惟圣人之兵，皆出于不得已，故其胜也，享安全之福；其不胜也，必无意外之患。后世用兵，皆得已而不已，故其胜也，则变迟而祸大；其不胜也，则变速而祸小。是以圣人不计胜负之功，而深戒用兵之祸。何者？兴师十万，日费千金，内外骚动，殆于道路者七十万家，内则府库空虚，外则百姓穷匮。饥寒逼迫其后，必有盗贼之忧，死伤愁怨，其终必致水旱之报。上则将帅拥众，有拔扈之心，下则士众久役，有溃叛之志。变故百出，皆由用兵。至于兴事首议之人，冥谪尤重。盖以平民无故缘兵而死，怨气充积，必有任其咎者。是以圣人畏之重之，非不得已不敢用也。

自古人主好动干戈，由败而亡者，不可胜数。臣今不敢复言，请为陛下言其胜者。秦始皇既平六国，复事胡越，戍役之患被于四海。虽拓地千里，远过三代，而坟土未干，天下怨叛，二世被害，子婴就擒。灭亡之酷，自古所未尝有也。汉武帝承文、景富溢之余，首挑匈奴，兵连不解，遂使侵寻及于诸国，岁岁调发，所至成功。建元之间，兵祸始作，是时蚩尤旗出，长与天等。其春，戾太子生。自是师行三十余年，死者无数，及巫蛊事起，京师流血，僵尸数万，太子父子皆败。故班固以为太子生长于兵，与之终始，帝虽悔悟自克，而没身之恨已无及矣。隋文帝既下江南，继事夷狄。炀帝嗣位，此志不衰。皆能诛灭强国，威震万里，然而民怨盗起，亡不旋踵。唐太宗神武无敌，尤喜用兵，既已破灭突厥、高昌、吐谷浑等，犹且未厌，亲驾辽东。皆志在立功，非不得已而用。其后武氏之难，唐室陵迟，不绝如线。盖用兵之祸，物理难逃。不然，太宗仁圣宽厚，克己裕人，几至刑措，而一传之后，子孙涂炭，此岂为善之报也哉？由此观之，汉、唐用兵于宽仁之后，故胜而仅存；秦、隋用兵于残暴之余，故胜而遂灭。臣每读书至此，未尝不掩卷流涕，伤其计之过也。若使此四君者，方其用兵之初，随即败衄，惕然戒惧，知用兵之难，则祸败之兴当不至此。不幸每举辄胜，故使狃于功利，虑患不深。臣故曰胜则变迟而祸大，不胜则变速而祸小，不可不察也。

昔仁宗皇帝覆育天下，无意于兵，将士惰偷，兵革朽钝。元昊乘间，窃发西鄙，延安、泾原、麟府之间，败者三四，所丧动以万计，而海内晏然，兵休事已而民无怨言，国无遗患。何者？天下臣庶，知其无好兵之心，天地鬼神，谅其有不得已之实故也。今陛下天锡勇智，意在富强，即位以来，缮甲治兵，伺候邻国。群臣百僚窥见此指，多言用兵。其始也，弼臣执国命者，无忧深思远之心；枢臣当国论者，无虑害持难之识；在台谏之职者，无献替纳忠之议。从微至著，遂成厉阶。既而薛向为横山之谋，韩绛效深入之计，陈升之、吕公弼等阴与之协力，师徒丧败，财用耗屈，较之宝元、庆历之败，不及十一。然而天怒人怨，边兵背叛，京师骚然，陛下为之旰食者累月。何者？用兵之端，陛下作之，是以吏士无怒敌之意，而不直陛下也。尚赖祖宗积累之厚，皇天保祐之深，故使兵出无功，感悟圣意。然浅见之士，方且以败为耻，力欲求胜以称上心。于是王韶构祸于熙河，章悖造衅于梅山，熊本发难于渝沪。然此等皆戕贼已降，俘累老弱，困弊腹心，而取空虚无用之地以为武功，使陛下受此虚名，而忽于实祸，勉强砥砺，奋于功名。故沈起、刘彝复发于安南，使十余万人暴露瘴毒，死者十而五六，道路之人毙于输送，赀粮器械，不见敌而尽。以为用兵之意，必且少衰，而李宪之师，复出于洮州矣。今师徒克捷，锐气方盛，陛下喜于一胜，必有轻视四夷、陵侮敌国之意。天意难测，臣实畏之！

且夫战胜之后，陛下可得而知者，凯旋捷奏，拜表称贺，赫然耳目之观耳。至于远方之民，肝脑屠于白刃，筋骨绝于馈饷，流离破产，鬻卖男女，薰眼折臂，自经之状，陛下必不得而见也；慈父孝子、孤臣寡妇之哭声，陛下必不得而闻也。譬犹屠杀牛羊，刳脔鱼鳖，以为膳羞，食者甚美，死者甚苦，使陛下见其号呼于梃刃之下，宛转于刀几之间，虽八珍之美，必将投箸而不忍食，而况用人之命以为耳目之观乎？且使陛下将卒精强，府库充实，如秦、汉、隋、唐之君，则既胜之后，祸乱方兴，尚不可救，而况所任将吏，罢软凡庸，较之古人，万万不逮。而数年以来，公私窘乏，内府累世之积，扫地无余；州郡征税之储，上供殆尽。百官廪俸，仅而能继；南郊赏给，久而未办。以此举动，虽有智者，无以善其后矣。且饥疫之后，所在盗贼蜂起，京东河北，尤不可言。若军事一兴，横敛随作，民穷而无告，其势不为大盗，无以自全。边事方深，内患复起，则胜、广之形，将在于此。此老臣所以终夜不寐，临食而叹，至于痛哭而不能自止也。

且臣闻之，凡举大事，必顺天心。天之所向，以之举事必成；天之所背，以之举事必败。盖天心向背之迹，见于灾祥丰歉之间。今自近岁，日蚀星变，地震山崩，水旱疠疫，连年不解，民死将半，天心之向背可以见矣。而陛下方且断然不顾，兴事不已。譬如人子得过于父母，惟有恭顺静默，引咎自责，庶几可解，今乃纷然诘责奴婢，恣行箠楚，以此事亲，未有见赦于父母者。故臣愿陛下远览前世兴亡之迹，深察天心向背之理，绝意兵革之事，保疆睦邻，安静无为，为社稷长久之计，上以安二宫朝夕之养，下以济四方亿兆之命，则臣虽老死沟壑，瞑目于地下矣。

昔汉祖破灭群雄，遂有天下；光武百战百胜，祀汉配天。然至白登被围，则讲和亲之议；西域请吏，则出谢绝之言。此二帝者，非不知兵也，尽经变既多，则虑患深远。今陛下深居九重，而轻议讨伐，老臣庸懦，私窃以为过矣。然而人臣纳说于君，因其既厌而止之，则易为力；迎其方锐而折之，则难为功。凡有血气之伦，皆有好胜之意，方其气之盛也，虽布衣贱士，有不可夺。自非知识特达，度量过人，未有能于勇锐奋发之中，舍己从人，惟义是听者也。今陛下盛气于用武，势不可回。臣非不知，而献言不已者，诚见陛下圣德宽大，听纳不疑，故不敢以众人好胜之常心望于陛下。且意陛下他日亲见用兵之害，必将哀痛悔恨，而追咎左右大臣未尝一言，臣亦将老且死，见先帝于地下，亦有以借口矣。惟陛下哀而察之！

苏轼／徐州上皇帝书

臣以庸才，备员册府，出守两郡，皆东方要地。私窃以为守法令，治文书，赴期会，不足以报塞万一。辄伏思念东方之要务、陛下之所宜知者，得其一二，草具以闻，而陛下择焉。

臣前任密州建言：自古河北与中原离合，常系社稷存亡，而京东之地，所以灌输河北，瓶竭则罍耻，唇亡则齿寒。而其民喜为盗贼，为患最甚，因为陛下画所以待盗贼之策。及移守徐州，览观山川之形势，察其风俗之所上，而考之于载籍，然后又知徐州为南北之襟要，而京东诸郡安危所寄也。昔项羽入关，既烧咸阳而东归，则都彭城。夫以羽之雄略，舍咸阳而取彭城，则彭城之险固形便，足以得志于诸侯者可知矣。臣观其地，三面被山，独其西平川数百里，西走梁、宋，使楚人开关而延敌，材官驺发，突骑云纵，真若屋上建瓴水也。地宜粟麦，一熟而饱数岁。其城三面阻水，楼堞之下，以汴、泗为池，独其南可通车马，而戏马台在焉。其高十仞，广袤百步，若用武之世，屯千人其上，聚檑木炮石，凡战守之具，以与城相表里，而积三年粮于城中，虽用十万人不易取也。其民皆长大，胆力绝人，喜为剽掠，小不适意，则有飞扬跋扈之心，非止为盗而已。汉高祖，沛人也；项羽，宿迁人也；刘裕，彭城人也；朱全忠，砀山人也，皆在今徐州数百里间耳。其人以此自负，凶桀之气，积以成俗。魏太祖以三十万众攻彭城，不能下，而王智兴以卒伍庸材恣睢于徐，朝廷亦不能讨。岂非以其地形便利、人卒勇悍故耶？

州之东北七十余里，即利国监，自古为铁官商贾所聚，其民富乐。凡三十六冶，冶户皆大家，藏镪巨万。常为盗贼所窥，而兵卫寡弱，有同儿戏。臣中夜以思，即为寒心；使剧贼致死者十余人白昼入市，则守者皆弃而走耳。地既产精铁，而民皆善锻，散冶户之财以啸召无赖，则乌合之众，数千人之仗，可以一夕具也。顺流南下，辰发巳至，而徐有不守之忧矣。不幸而贼有过人之才，如吕布、刘备之徒，得徐而逞其志，则东京之安危未可知也。近者，河北转运司奏乞禁止利国监铁，不许入河北，朝廷从之。昔楚人亡弓，不能忘楚，孔子犹小之。况天下一家，东北二冶皆为国兴利，而夺彼与此，不已隘乎？自铁不北行，冶户皆有失业之忧，诣臣而诉者数矣。臣欲因此以征冶户，为利国监之捍屏。今三十六冶，冶各百余人。采矿伐炭，多饥寒亡命、强力鸷忍之民也。臣欲使冶户每冶各择有材力而忠谨者，保任十人，籍其名于官，授以却刃刀槊，教之击刺，每月两衙集于知监之庭而阅试之，藏其刃于官，以待大盗，不得役使，犯者以违制论。冶户为盗所拟久矣，民皆知之。使冶出十人以自卫，民所乐也，而官又为除近日之禁，使铁得北行，则冶户皆悦而听命，奸猾破胆而不敢谋矣。

徐城虽险固，而楼橹敝恶，又城大而兵少，缓急不可守。今战兵千人耳，臣欲乞移南京新招骑射两指挥于徐。此故徐人也，尝屯于徐，营垒材石既具矣，而迁于南京，异时转运使分东西路，畏馈饷之劳而移之西耳。今两路为一，其去来无所损益，而足以为徐之重。城下数里，颇产精石无穷。而奉化厢军，见阙数百人，臣愿召石工以足之，听不差出使。此数百人者，常采石以甃城，数年之后，举为金汤之固。要使利国监不可窥，则徐无事；徐无事，则京东无虞矣。沂州山谷重阻，为逋逃渊薮，盗贼每入徐州界中。陛下若采臣言，不以臣为不肖，愿复三年守徐，且得兼领沂州兵甲，巡检公事，必有以自效。

京东恶盗，多出逃军。逃军为盗，民则望风畏之。何也？技精而法重也。技精则难敌，法重则致死，其势然也。自陛下置将官，修军政，士皆精锐而不免于逃者。臣常考其所由，盖自近岁以来，部送罪人配军者，皆不使役人而使禁军。军士当部送者，受牒即行。往返常不下十日，道路之费，非取息钱不能办。百姓畏法不敢贷，贷亦不可复得。惟所部将校，乃敢出息钱与之，归而刻其粮赐，以故上下相持，军政不修，博弈饮酒，无所不至，穷苦无聊，则逃去为盗。臣自至徐，即取不系省钱百余千别储之。当部送者，量远近裁取，以三月刻纳，不取其息。将吏有敢贷息钱者，痛以法治之。然后严军政，禁酒博。比期年，士皆饱暖，练熟技艺，等第为诸郡之冠。陛下遣敕使按阅，所具见也。臣愿下其法诸郡，推此行之，则军政修而逃者寡，亦去盗之一端也。

臣闻之汉相王嘉曰：“孝文帝时，二千石长吏，安官乐职，上下相望，莫有苟且之意。其后稍稍变易，公卿以下转相促急，司隶部刺史发扬阴私，吏或居官数月而退。二千石益轻贱，吏民慢易之，知其易危，小失意则起离畔之心。前山阳亡徒苏令纵横，吏士临难莫肯仗节死义者，以守相威权素夺故也。国家有急，取办于二千石。二千石尊重难危，乃能使下。”以王嘉之言而考之于今，郡守之威权，可谓素夺矣。上有监司伺其过失，下有吏民持其长短，未及按问，而差替之命已下矣。欲督捕盗贼，法外求一钱以使人，且不可得。盗贼凶，人情重而法轻者，守臣辄配流之，则使所在法司复按其状，劾以失入。惴惴如此，何以得吏士死力而破奸人之党乎？由此观之，盗贼所以滋炽者，以陛下守臣权太轻故也。臣愿陛下稍重其权，责以大纲，阔略其小。故凡京东多盗之郡，自青、郓以降，如徐、沂、-齐、曹之类，皆慎择守臣，听法外处置强盗，颇赐缗钱，使得以布设耳目，畜养爪牙。然缗钱多赐则难常，少又不足于用，臣以为每郡可岁别给一二百千，使以酿酒，凡使人葺捕盗贼，得以酒与之，敢以为他用者。坐赃论。赏格之外，岁得酒数百斛，亦足以使人矣。此又治盗之一术也。

然此皆其小者，其大者非臣之所当言。欲默而不发，则又私自念遭值陛下英圣特达如此，若有所不尽，非忠臣之义，故昧死复言之。昔者以诗赋取士，今陛下以经术用人，名虽不同，然皆以文词进耳。考其所得，多吴、楚、闽、蜀之人。至于京东、西、河北、河东、陕西五路，盖自古豪杰之场，其人沉鸷勇悍，可任以事，然欲使治声律，读经义，以与吴、楚、闽、蜀之人争得失于毫厘之间，则彼有不仕而已，故其得人常少。夫惟忠孝礼义之士，虽不得志，不失为君子；若德不足而才有余者，困于无门，则无所不至矣。故臣愿陛下特为五路之士别开仕进之门。汉法：郡县秀民推择为吏，考行察廉，以次迁补，或至二千石，入为公卿。古者不专以文词取人，故得士为多：黄霸起于卒史，薛宣奋于书佐，朱邑选于啬夫，丙吉出于狱吏。其余名臣循吏，由此而进者，不可胜数。唐自中叶以后，方镇皆选列校以掌牙兵。是时四方豪杰不能以科目自达者，皆争为之，往往积功以取旄钺。虽老奸巨盗或出其中，而名卿贤将，如高仙芝、封常青、李光弼、来瑱、李抱玉、段秀实之流，所得亦已多矣。王者之用人如江、河，江、河所趋，百川赴焉，蛟龙生之；及其去而之他，则鱼鳖无所还其体，而鲵鳅为之制。今世胥史牙校，皆奴仆庸人者，无他，以陛下不用也。今将用胥史牙校，而胥史行文书，治刑狱钱谷，其势不可废鞭挞；鞭挞一行，则豪杰不出于其间。故凡士之刑者不可用，用者不可刑。故臣愿陛下采唐之旧，使五路监司郡守，共选士人以补牙职。皆取人材心力有足过人，而不能从事于科举者，禄之以今之庸钱，而课之镇税场务、督捕盗贼之类。自公罪杖以下听赎，依将校法，使长吏得荐其才者，第其功伐，书其岁月，使得出仕比任子，而不以流外限其所至。朝廷察其尤异者，擢用数人。则豪杰英伟之士，渐出于此途，而奸猾之党，可得而笼取也。其条目委曲，臣未敢尽言，惟陛下留神省察。

昔晋武平吴之后，诏天下罢军役，州郡悉去武备，惟山涛论其不可，帝见之曰：“天下名言也。”而不能用。及永宁之后，盗贼蜂起，郡国皆以无备不能制，其言乃验。今臣于无事之时，屡以盗贼为言，其私忧过计亦已甚矣。陛下纵能容之，必为议者所笑。使天下无事而臣获笑可也，不然，事至而图之，则已晚矣。干犯天威。罪存不赦！

经史百家杂钞卷十四

书牍之属一

左传／郑子家与赵宣子书

寡君即位三年，召蔡侯而与之事君。九月，蔡侯入于敝邑以行。敝邑以侯宣多之难，寡君是以不得与蔡侯偕。十一月，克减侯宣多，而随蔡侯以朝于执事。十二年六月，归生佐寡君之嫡夷，以请陈侯于楚，而朝诸君。十四年七月，寡君又朝以蒇陈事。十五年五月，陈侯自敝邑往朝于君。往年正月，烛之武往朝夷也。八月，寡君又往朝。以陈、蔡之密迩于楚，而不敢贰焉，则敝邑之故也。虽敝邑之事君，何以不免？在位之中，一朝于襄，而再见于君。夷与孤之二三臣，相及于绛。虽我小国，则蔑以过之矣。今大国曰：“尔未逞吾志！”敝邑有亡，无以加焉。

古人有言曰：“畏首畏尾，身其余几！”又曰：“鹿死不择音。”小国之事大国也，德，则其人也；不德，则其鹿也。铤而走险，急何能择？命之罔极，交知亡矣。将悉敝赋以待于儵，唯执事命之。

文公二年六月壬申，朝于齐。四年二月壬戌，为齐侵蔡，亦获成于楚。居大国之间，而从于强令，岂其罪也？大国若弗图，无所逃命。

左传／吕相绝秦之辞

昔逮我献公，及穆公相好，戮力同心，申之以盟誓，重之以昏姻。天祸晋国，文公如齐，惠公如秦。无禄，献公即世。穆公不忘旧德，俾我惠公用能奉祀于晋。又不能成大勋，而为韩之师。亦悔于厥心，用集我文公，是穆之成也。文公躬擐甲胄，跋履山川，逾越险阻，征东之诸侯，虞、夏、商、周之胤而朝诸秦，则亦既报旧德矣。郑人怒君之疆埸，我文公帅诸侯及秦围郑。秦大夫不询于我寡君，擅及郑盟。诸侯疾之，将致命于秦。文公恐惧，绥静诸侯，秦师克还无害，则是我有大造于西也。无禄，文公即世。穆为不吊，蔑死我君，寡我襄公，迭我殽地，奸绝我好，伐我保城，殄灭我费滑，散离我兄弟，挠乱我同盟，倾覆我国家。我襄公未忘君之旧勋，而惧社稷之陨，是以有殽之师。犹愿赦罪于穆公，穆公弗听，而即楚谋我。天诱其衷，成王陨命，穆公是以不克逞志于我。穆、襄即世，康、灵即位。康公，我之自出， 又欲阙剪我公室，倾覆我社稷，帅我蝥贼，以来荡摇我边疆，我是以有令狐之役。康犹不悛，入我河曲，伐我涑川，俘我王官，剪我羁马，我是以有河曲之战。东道之不通，则是康公绝我好也。

及君之嗣也，我君景公引领西望曰：“庶抚我乎！”君亦不惠称盟，利吾有狄难，入我河县，焚我箕、郜，芟夷我农功，虔刘我边垂，我是以有辅氏之聚。君亦悔祸之延，而欲徼福于先君献、穆，使伯车来命我景公曰：“吾与汝同好弃恶，复修旧德，以追念前勋。”言誓未就，景公即世，我寡君是以有令狐之会。君又不祥，背弃盟誓。白狄及君同州，君之仇雠，而我之昏姻也。君来赐命曰：“吾与女伐狄。”寡君不敢顾昏姻，畏君之威，而受命于吏。君有二心于狄，曰：“晋将伐女。”狄应且憎，是用告我。楚人恶君之二三其德也，亦来告我曰：“秦背令狐之盟，而来求盟于我，昭告昊天上帝、秦三公、楚三王，曰：‘余虽与晋出入，余唯利是视。’不谷恶其无成德，是用宣之，以惩不壹。”诸侯备闻此言，斯是用痛心疾首，昵就寡人。寡人帅以听命，唯好是求。君若惠顾诸侯，矜哀寡人，而赐之盟，则寡人之愿也。其承宁诸侯以退，岂敢徼乱？君若不施大惠，寡人不佞，其不能以诸侯退矣！敢尽布之执事，俾执事实图利之。

左传／叔向诒子产书

始吾有虞于子，今则已矣。

昔先王议事以制，不为刑辟，惧民之有争心也。犹不可禁御，是故闲之以义，纠之以政，行之以礼，守之以信，奉之以仁。制为禄位，以劝其从；严断刑罚，以威其淫。惧其未也，故诲之以忠，耸之以行，教之以务，使之以和，临之以敬，莅之以强，断之以刚。犹求圣哲之上，明察之官，忠信之长，慈惠之师，民于是乎可任使也，而不生祸乱。民知有辟，则不忌于上。并有争心，以征于书，而徼幸以成之，弗可为矣。夏有乱政，而作《禹刑》；商有乱政，而作《汤刑》；周有乱政，而作《九刑》。三辟之兴，皆叔世也。

今吾子相郑国，作封洫，立谤政，制参辟，铸刑书，将以靖民，不亦难乎？《诗》曰：“仪式刑文王之德，日靖四方。”又曰：“仪刑文王，万邦作孚。”如是，何辟之有？民知争端矣，将弃礼而征于书，锥刀之末，将尽争之，乱狱滋丰，贿赂并行，终子之世，郑其败乎！肸闻之：“国将亡，必多制。”其此之谓乎？

乐毅／报燕惠王书

臣不佞，不能奉承王命以顺左右之心，恐伤先王之明，有害足下之义，故遁逃走赵。今足下使人数之以罪，臣恐侍御者不察先王之所以畜幸臣之理，又不白臣之所以事先王之心，故敢以书对。

臣闻贤圣之君，不以禄私亲，其功多者赏之，其能当者处之。故察能而授官者，成功之君也；论行而结交者，立名之士也。臣窃观先王之举也，见有高世主之心，故假节于魏，以身得察于燕。先王过举，厕之宾客之中，立之群臣之上，不谋父兄，以为亚卿。臣窃不自知，自以为奉令承教，可幸无罪，故受令而不辞。先王命之曰：“我有积怨深怒于齐，不量轻弱，而欲以齐为事。”臣曰：“夫齐，霸国之余业，而最胜之遗事也。练于兵甲，习于战攻。王若欲伐之，必与天下图之。与天下图之，莫若结于赵。且又淮北、宋地，楚、魏之所欲也。赵若许而约，四国攻之，齐可大破也。”先王以为然，具符节，南使臣于赵，顾反命，起兵击齐。以天之道，先王之灵，河北之地随先王而举之济上。济上之军受命击齐，大败齐人，亲卒锐兵，长驱至国，齐王遁而走莒，仅以身免。珠玉财宝，车甲珍器，尽收入于燕。齐器设于宁台，大吕陈于元英，故鼎反乎磨室，蓟丘之植，植于汶篁。国藩按：《说文》：“篁，竹田也。”张平子《西京赋》：“筿荡敷衍，编町成篁。”以“篁”与“町”对举，亦训田也。此云“汶篁”，亦指汶上之竹田也。后人以“篁”训“竹”，则此与《西京赋》皆不可通。自五伯已来，功未有及先王者也。先王以为慊于志，故裂地而封之，使得比小国诸侯。臣窃不自知，自以为奉令承教，可幸无罪，是以受命不辞。

臣闻贤圣之君，功立而不废，故著于《春秋》；蚤知之士，名成而不毁，故称于后世。若先王之报怨雪耻，夷万乘之强国，收八百岁之蓄积，及至弃群臣之日，余教未衰，执政任事之臣，修法令，慎庶孽，施及乎萌隶，皆可以教后世。臣闻之善作者不必善成，善始者不必善终。昔伍子胥说听于阖闾，而吴王远迹至郢，夫差弗是也，赐之鸱夷而浮之江。吴王不寤先论之可以立功，故沉子胥而不悔；子胥不蚤见主之不同量，是以至于入江而不化。夫免身立功，以明先王之迹，臣之上计也；离毁辱之诽谤，堕先王之名，臣之所大恐也。临不测之罪，以幸为利，义之所不敢出也。

臣闻古之君子，交绝不出恶声；忠臣去国，不洁其名。臣虽不佞，数奉教于君子矣。恐侍御者之亲左右之说，不察疏远之行，故敢献书以闻，惟君王之留意焉。

鲁仲连／遗燕将书

吾闻之：智者不倍时而弃利，勇士不却死而灭名，忠臣不先身而后君。今公行一朝之忿，不顾燕王之无臣，非忠也；杀身亡聊城，而威不信于齐，非勇也；功败名灭，后世无称焉，非智也。三者，世主不臣，说士不载，故智者不再计，勇士不怯死。今死生荣辱，贵贱尊卑，此时不再至，愿公详计而无与俗同！以上动之以利害死生荣辱

且楚攻齐之南阳，魏攻平陆，而齐无南面之心，以为亡南阳之害小，不如得济北之利大，故定计审处之。今秦人下兵，魏不敢东面，衡秦之势成，楚国之形危。齐弃南阳，断右壤，定济北，计犹且为之也。且夫齐之必决于聊城，公勿再计，今楚、魏交退于齐，而燕救不至。以全齐之兵，无天下之规，与聊城共据期年之敝，则臣见公之不能得也！以上齐必力争聊城

且燕国大乱，君臣失计，上下迷惑。栗腹以十万之众，五折于外。以万乘之国，被围于赵，壤削主困，为天下僇笑。国敝而祸多，民无所归心。今公又以敝聊之民，距全齐之兵，是墨翟之守也；食人炊骨，士无反外之心，是孙膑之兵也，能见于天下。以上燕国内乱，燕将之能已众著

虽然，为公计者，不如全车甲以报于燕。车甲全而归燕，燕王必喜；身全而归于国，士民如见父母，交游攘臂而议于世，功业可明。上辅孤主，以制群臣；下养百姓，以资说士。矫国更俗，功名可立也。亡意亦捐燕弃世、东游于齐乎？裂地定封，富比乎陶、卫，世世称孤，与齐久存，又一计也。此两计者，显名厚实也，愿公详计而审处一焉。以上劝之归燕，或降齐

且吾闻之：规小节者不能成荣名，恶小耻者不能立大功。昔者管夷吾射桓公中其钩，篡也；遗公子纠不能死，怯也；束缚桎梏，辱也。若此三行者，世主不臣，而乡里不通。乡使管仲幽囚而不出，身死而不反于齐，则亦名不免为辱人贱行矣，臧获且羞与之同名矣，况世俗乎？故管子不耻身在缧绁之中，而耻天下之不治；不耻不死公子纠，而耻威之不信于诸侯。故兼三行之过，而为五霸首，名高天下，而光烛邻国。曹子为鲁将，三战三北，而亡地五百里。乡使曹子计不反顾，议不还踵，刎颈而死，则亦名不免为败军禽将矣。曹子弃三北之耻，而退与鲁君计。桓公朝天下，会诸侯，曹子以一剑之任，枝桓公之心于坛坫之上，颜色不变，辞气不悖，三战之所亡，一朝而复之，天下震动，诸侯惊骇，威加吴、越。若此二士者，非不能成小廉而行小节也，以为杀身亡躯，绝世灭后，功名不立，非智也。故去感忿之怨，立终身之名；弃忿悁之节，定累世之功。是以业与三王争流，而名与天壤相弊也！愿公择一而行之。以上言士不尚小廉小节，当以管仲、曹沫为法

司马迁／报任安书

太史公牛马走司马迁再拜言，少卿足下：曩者辱赐书，教以慎于接物、推贤进士为务，意气勤勤恳恳，若望仆不相师，而用流俗人之言。仆非敢如此也！仆虽罢驽，亦尝侧闻长者之遗风矣。顾自以为身残处秽，动而见尤，欲益反损，是以独郁悒而谁与语！谚曰：“谁为为之？孰令听之？”盖钟子期死，伯牙终身不复鼓琴。何则？士为知己者用，女为悦己者容。若仆大质已亏缺矣，虽材怀隋、和，行若由、夷，终不可以为荣，适足以见笑而自点耳！书辞宜答，会东从上来，又迫贱事，相见日浅，卒卒无须臾之间得竭志意。今少卿抱不测之罪，涉旬月，迫季冬，仆又薄从上雍，恐卒然不可为讳，是仆终已不得舒愤懑以晓左右，则是长逝者魂魄私恨无穷，请略陈固陋。阙然久不报，幸勿为过！以上浑叙报书之迟

仆闻之：修身者，智之符也；爱施者，仁之端也；取与者，义之表也；耻辱者，勇之决也；立名者，行之极也。士有此五者，然后可以托于世，而列于君子之林矣。故祸莫憯于欲利，悲莫痛于伤心，行莫丑于辱先，诟莫大于宫刑。刑余之人，无所比数，非一世也，所从来远矣。昔卫灵公与雍渠同载，孔子适陈，商鞅因景监见，赵良寒心，同子参乘，袁丝变色，自古而耻之。夫以中材之人，事有关于宦竖，莫不伤气，而况于慷慨之士乎？如今朝廷虽乏人，奈何令刀锯之余、荐天下之豪杰哉！仆赖先人绪业，得待罪辇毂下，二十余年矣。所以自惟上之不能纳忠效信，有奇策材力之誉，自结明主；次之又不能拾遗补阙，招贤进能，显岩穴之士；外之不能备行伍，攻城野战，有斩将搴旗之功；下之不能积日累劳，取尊官厚禄，以为宗族交游光宠。四者无一遂，苟合取容，无所短长之效，可见如此矣。向者，仆亦尝厕下大夫之列，陪奉外廷末议，不以此时引纲维，尽思虑。今已亏形为扫除之隶，在阘茸之中，乃欲仰首伸眉，论列是非，不亦轻朝廷、羞当世之士邪？嗟乎！嗟乎！如仆尚何言哉？尚何言哉！以上因言荐士而自述被刑之大辱

且事本末未易明也。仆少负不羁之才，长无乡曲之誉，主上幸以先人之故，使得奏薄伎，出入周卫之中。仆以为戴盆何以望天？故绝宾客之知，忘室家之业，日夜思竭其不肖之才力，务壹心营职，以求亲媚于主上，而事乃有大谬不然者！夫仆与李陵，俱居门下，素非相善也，趋舍异路，未尝衔杯酒接殷勤之余欢。然仆观其为人，自守奇士：事亲孝，与士信，临财廉，取与义，分别有让，恭俭下人，常思奋不顾身，以徇国家之急。其素所蓄积也，仆以为有国士之风。夫人臣出万死不顾一生之计，赴公家之难，斯已奇矣。今举事一不当，而全躯保妻子之臣，随而媒蘖其短，仆诚私心痛之！且李陵提步卒不满五千，深践戎马之地，足历王庭，垂饵虎口，横挑强胡，仰亿万之师，与单于连战十有余日，所杀过半当。虏救死扶伤不给，旃裘之君长咸震怖，乃悉征其左右贤王，举引弓之民，一国共攻而围之。转斗千里，矢尽道穷，救兵不至，士卒死伤如积。然陵一呼劳军，士无不起，躬自流涕，沫血饮泣，更张空弮，冒白刃，北向争死敌者。陵未没时，使有来报，汉公卿王侯皆奉觞上寿。后数日，陵败书闻，主上为之食不甘味，听朝不怡；大臣忧惧，不知所出。仆窃不自料其卑贱，见主上惨怆怛悼，诚欲效其款款之愚，以为李陵素与士大夫绝甘分少，能得人之死力，虽古之名将，不能过也。身虽陷败，彼观其意且欲得其当而报于汉。事已无可奈何，其所摧败，功亦足以暴于天下矣。仆怀欲陈之而未有路，适会召问，即以此指推言陵之功，欲以广主上之意，塞睚眦之辞。未能尽明，明主不晓，以为仆沮贰师，而为李陵游说，遂下于理。拳拳之忠，终不能自列。因为诬上，卒从吏议。家贫，货赂不足以自赎，交游莫救视，左右亲近不为一言。身非木石，独与法吏为伍，深幽囹圄之中，谁可告愬者？此真少卿所亲见，仆行事岂不然乎？李陵既生降，其家声；而仆又佴之蚕室，重为天下观笑。悲夫！悲夫！事未易一二为俗人言也！以上述推说李陵所以获罪之本末

仆之先人，非有剖符丹书之功，文史星历，近乎卜祝之间。固主上所戏弄，倡优所畜，流俗之所轻也！假令仆伏法受诛，若九牛亡一毛，与蝼蚁何以异？而世俗又不与能死节者次比，特以为智穷罪极，不能自免，卒就死耳。何也，素所自树立使然也。人固有一死，死有重于泰山，或轻于鸿毛，用之所趋异也。太上不辱先，其次不辱身，其次不辱理色，其次不辱辞令，其次诎体受辱，其次易服受辱，其次关木索、被箠楚受辱，其次剔毛发、婴金铁受辱，其次毁肌肤、断肢体受辱，最下腐刑极矣。传曰：“刑不上大夫。”此言士节不可不勉励也。猛虎在深山，百兽震恐，及在槛阱之中，摇尾而求食，积威约之渐也。故士有画地为牢，势不可入；削木为吏，议不可对：定计于鲜也。今交手足，受木索，暴肌肤，受榜箠，幽于圜墙之中。当此之时，见狱吏则头抢地，视徒隶则心惕息。何者？积威约之势也。及已至是，言不辱者，所谓强颜耳，曷足贵乎！且西伯，伯也，拘于羑里；李斯，相也，具于五刑；淮阴，王也，受械于陈；彭越、张敖，南面称孤，系狱抵罪；绛侯诛诸吕，权倾五伯，囚于请室；魏其，大将也，衣赭衣，关三木；季布为朱家钳奴；灌夫受辱于居室。此人皆身至王侯将相，声闻邻国，及罪至罔加，不能引决自裁，在尘埃之中，古今一体，安在其不辱也？由此言之，勇怯，势也；强弱，形也。审矣，何足怪乎！夫人不能早自裁绳墨之外，以稍陵迟，至于鞭箠之间，乃欲引节，斯不亦远乎？古人所以重施刑于大夫者，殆为此也。夫人情莫不贪生恶死，念父母，顾妻子，至激于义理者不然，乃有所不得已也。今仆不幸，早失父母，无兄弟之亲，独身孤立，少卿视仆于妻子何如哉？且勇者不必死节，怯夫慕义，何处不勉焉？仆虽怯懦，欲苟活，亦颇识去就之分矣，何至自沉溺缧泄之辱哉？且夫臧获婢妾，由能引决，况仆之不得已乎？所以隐忍苟活、幽于粪土之中而不辞者，恨私心有所不尽，鄙陋没世，而文采不表于后世也。以上自述隐忍受辱、思引决而不果自裁之故

古者富贵而名磨灭，不可胜记，惟倜傥非常之人称焉。盖文王拘而演《周易》；仲尼阨而作《春秋》；屈原放逐，乃赋《离骚》；左丘失明，厥有《国语》；孙子膑脚，《兵法》修列；不韦迁蜀，世传《吕览》；韩非囚秦，《说难》、《孤愤》；《诗》三百篇，大抵贤圣发愤之所为作也。此人皆意有所郁结，不得通其道，故述往事，思来者。乃如左丘明无目，孙子断足，终不可用，退而论书策，以舒其愤，思垂空文以自见。仆窃不逊，近自托于无能之辞，网罗天下放失旧闻，略考其行事，综其终始，稽其成败兴坏之纪，上计轩辕，下至于兹，为十“表”、“本纪”十二、“书”八章、“世家”三十、“列传”七十，凡百三十篇。亦欲以究天人之际，通古今之变，成一家之言。草创未就，会遭此祸，惜其不成，是以就极刑而无愠色。仆诚以著此书，藏之名山，传之其人，通邑大都，则仆偿前辱之责，虽万被戮，岂有悔哉！然此可为智者道，难为俗人言也！以上言著书以偿前辱之责

且负下未易居，下流多谤议。仆以口语遇遭此祸，重为乡里所戮笑，以污辱先人，亦何面目复上父母之丘墓乎？虽累百世，垢弥甚耳！是以肠一日而九回，居则忽忽若有所亡，出则不知其所往。每念斯耻，汗未尝不发背沾衣也！身直为闺之臣，宁得自引深藏岩穴邪？故且从俗浮沉，与时俯仰，以通其狂惑。今少卿乃教以推贤进士，无乃兴仆私心刺谬乎？今虽欲自雕琢曼辞以自饰，无益，于俗不信，适足取辱耳。要之，死日然后是非乃定。书不能悉意，略陈固陋，谨再拜。

杨恽／报孙会宗书

恽材朽行秽，文质无所底，幸赖先人余业，得备宿卫。遭遇时变，以获爵位。终非其任，卒与祸会。足下哀其愚蒙，赐书教督以所不及，殷勤甚厚。然窃恨足下不深惟其终始，而猥随俗之毁誉也。言鄙陋之愚心，若逆指而文过，默而息乎，恐违孔氏“各言尔志”之义。故敢略陈其愚，唯君子察焉。

恽家方隆盛时，乘朱轮者十人，位在列卿，爵为通侯，总领从官，与闻政事。曾不能以此时有所建明，以宣德化，又不能与群僚同心并力，陪辅朝廷之遗忘，已负窃位素餐之责久矣。怀禄贪势，不能自退，遭遇变故，横被口语，身幽北阙，妻子满狱。当此之时，自以夷灭不足以塞责，岂意得全首领、复奉先人之丘墓乎？伏惟圣主之恩，不可胜量。君子游道，乐以忘忧；小人全躯，说以忘罪。窃自思念，过已大矣，行已亏矣，长为农夫以没世矣。是故身率妻子，戮力耕桑，灌园治产，以给公上，不意当复用此为讥议也。

夫人情所不能止者，圣人弗禁。故君父至尊亲，送其终也，有时而既。臣之得罪，已三年矣。田家作苦，岁时伏腊，烹羊炮羔，斗酒自劳。家本秦也，能为秦声。妇，赵女也，雅善鼓瑟。奴婢歌者数人，酒后耳热，仰天拊缶而呼乌乌。其诗曰：“田彼南山，芜秽不治。种一顷豆，落而为萁。人生行乐耳，须富贵何时？”是日也，拂衣而喜，奋袖低昂，顿足起舞，诚淫荒无度，不知其不可也。恽幸有余禄，方籴贱贩贵，逐什一之利。此贾竖之事，污辱之处，恽亲行之。下流之人，众毁所归，不寒而栗。虽雅知恽者，犹随风而靡，尚何称誉之有？董生不云乎“明明求仁义，常恐不能化民者，卿大夫之意也；明明求财利，常恐困乏者，庶人之事也”？故道不同。不相为谋，今子尚安得以卿大夫之制而责仆哉？

夫西河魏土，文侯所兴，有段干木、田子方之遗风，漂然皆有节概，知去就之分。顷者足下离旧土，临安定。安定，山谷之间，昆夷旧壤，子弟贪鄙，岂习俗之移人哉？于今乃睹子之志矣！方当盛汉之隆，愿勉旃，毋多谈。

王生／遗盖宽饶书

明主知君洁白公正，不畏强御，故命君以司察之位，擅君以奉使之权。尊官厚禄已施于君矣，君宜夙夜惟思当世之务，奉法宣化，忧劳天下。虽日有益，月有功，犹未足以称职而报恩也。自古之治，三王之术各有制度。今君不务循职而已，乃欲以太古久远之事匡拂天子，数进不用难听之语，以摩切左右，非所以扬令名、全寿命者也。方今用事之人，皆明习法令，言足以饰君之辞，文足以成君之过。君不惟蘧氏之高踪，而慕子胥之末行，用不訾之躯，临不测之险，窃为君痛之！夫君子直而不挺，曲而不诎。《大雅》云：“既明且哲，以保其身。”狂夫之言，圣人择焉，惟裁省览。

刘歆／移让太常博士书

昔唐、虞既衰，而三代迭兴，圣帝明王，累起相袭，其道甚著。周室既微，而礼乐不正，道之难全也如此。是认孔子忧道之不行，历国应聘，自卫反鲁，然后乐正，《雅颂》乃得其所，修《易》序《书》，制作《春秋》，以纪帝王之道。及夫子没而微言绝，七十子终而大义乖。重遭战国，弃笾豆之礼，理军旅之陈，孔子之道抑，而孙、吴之术兴。陵夷至于暴秦，燔经书，杀儒士，设挟书之法，行是古之罪，道术由是遂灭。汉兴，去圣帝明王遐远，仲尼之道又绝，法度无所因袭。时独有一叔孙通，略定礼仪，天下唯有《易》卜，未有它书。至孝惠之世，乃除挟书之律。然公卿大臣绛、灌之属，咸介胄武夫，莫以为意。至孝文皇帝，始使掌故朝错从伏生受《尚书》。《尚书》初出于屋壁，朽折散绝，今其书见在，时师传读而已。《诗》始萌芽。天下众书往往颇出，皆诸子传说，犹广立于学官，为置博士。在汉朝之儒，唯贾生而已。至孝武皇帝，然后邹、鲁、梁、赵，颇有《诗》、《礼》、《春秋》先师，皆起于建元之间。当此之时，一人不能独尽其经，或为《雅》，或为《颂》，相合而成。《泰誓》后得，博士集而读之。故诏书称曰：“礼坏乐崩，书缺简脱，朕甚闵焉！”时汉兴已七八十年，离于全经固已远矣。以上历数周末及汉初经之不绝如缕

及鲁恭王坏孔子宅，欲以为宫，而得古文于坏壁之中，逸《礼》有三十九，《书》十六篇。天汉之后，孔安国献之，遭巫蛊仓卒之难，未及施行。及《春秋》，左氏丘明所修，皆古文旧书，多者二十余通，藏于秘府，伏而未发。孝成皇帝闵学残文缺，稍离其真，乃陈发秘藏，校理旧文，得此三事，以考学官所传，经或脱简，传或间编。传问民间，则有鲁国桓公、赵国贯公、胶东庸生之遗，学与此同，抑而未施。此乃有识者之所惜闵，士君子之所嗟痛也！以上言得《礼》、《书》、《左传》三事之可贵

往者缀学之士，不思废绝之阙，苟因陋就寡，分文析字，烦言碎辞，学者罢老，且不能究其一艺，信口说而背传记，是末师而非往古；至于国家将有大事，若立辟雍、封禅、巡狩之仪，则幽冥而莫知其原。犹欲保残守缺，挟恐见破之私意，而无从善服义之公心。或怀妒嫉，不考情实，雷同相从，随声是非。抑此三学，以《尚书》为备，谓左氏为不传《春秋》，岂不哀哉！（以上言时人无识，抑此三学）

今圣上德通圣明，继统扬业，亦闵文学错乱。学士若兹，虽昭其情，犹依违谦让，乐与士君子同之。故下明诏，试《左氏》可立不。遣近臣奉指衔命，将以辅弱扶微，与二三君子比意同力，冀得废遗。今则不然，深闭固距，而不肯试，猥以不诵绝之，欲以杜塞余道，绝灭微学。夫可与乐成，难与虑始，此乃众庶之所为耳，非所望士君子也！以上言博士意不欲立《左氏》

且此数家之事，皆先帝所亲论。今上所考视，其古文旧书，皆有征验，外内相应，岂苟而已哉？夫礼失，求之于野，古文不犹愈于野乎？往者博士，《书》有欧阳，《春秋》公羊，《易》则施、孟。然孝宣皇帝犹复广立《谷梁春秋》、《梁丘易》、大、小《夏侯尚书》。义虽相反，犹并置之。何则？与其过而废之也，宁过而立之。传曰：“文武之道，未坠于地，在人：贤者志其大者，不贤者志其小者。”今此数家之言，所以兼包大小之义，岂可偏绝哉！若必专己守残，党同门，妒道真，违明诏，失圣意，以陷于文吏之议，甚为二三君子不取也！以上言数家之言不可偏绝

马援／与杨广书

春卿无恙。杨广，隗嚣将。春卿，广字也。前别冀南，寂无音驿。援间还长安，因留上林。窃见四海已定，兆民同情，而季孟闭拒背畔，为天下表的。季孟，嚣字。常惧海内切齿，思相屠裂，故遗书恋恋，以致恻隐之计。乃闻季孟归罪于援，而纳王游翁谄邪之说。游翁，王元字。自谓函谷以西，举足可定。以今而观，竟何如邪？

援间至河内，过存伯春。伯春，嚣子恂之字。见其奴吉从西方还，说伯春小弟仲舒望见吉。仲舒，嚣次子字。欲问伯春无它否，竟不能言，晓夕号泣，婉转尘中。又说其家悲愁之状，不可言也。夫怨雠可刺不可毁，援闻之，不自知泣下也。

援素知季孟孝爱，曾、闵不过。夫孝于其亲，岂不慈于其子？可有子抱三木而跳梁妄作、自同分羹之事乎？季孟平生自言：“所以拥兵众者，欲以保全父母之国，而完坟墓也。”又言：“苟厚士大夫而已。”而今所欲全者，将破亡之；所欲完者，将毁伤之；所欲厚者，将反薄之。季孟尝折愧子阳而不受其爵，今更共陆陆，国藩按：《汉书は敉罚骸安豢下德担幢Ч匚！庇氪恕奥铰健弊郑室庹S街盐蘸酰咳舾丛鹨灾刂剩卑泊拥米又鞲窃眨

往时子阳独欲以王相待，而春卿拒之，今者归老，更欲低头与小儿曹共槽枥而食，并肩侧身于怨家之朝乎？男儿溺死何伤，而拘游哉？今国家待春卿意深，宜使牛孺卿与诸耆老大人共说季孟。孺卿，嚣将牛邯字也。若计画不从，真可引领去矣。前披舆地图，见天下郡国百有六所，奈何欲以区区二邦以当诸夏百有四乎？

春卿事季孟，外有君臣之义，内有朋友之道。言君臣邪？固当谏争；语朋友邪？应有切磋。岂有知其无成而但萎腇咋舌、叉手从族乎？及今成计，殊尚善也，过是，欲少味矣。且来君叔，天下信士，君叔，来歙字。朝廷重之，其意依依，常独为西州言。援商朝廷，尤欲立信于此，必不负约。援不得久留，愿急赐报。

朱浮／与彭宠书

盖闻智者顺时而谋，愚者逆理而动。常窃悲京城大叔以不知足而无贤辅，卒自弃于郑也。伯通以名字典郡，有佐命之功，临民亲职，爱惜仓库，而浮秉征伐之任，欲权时救急，二者皆为国耳！即疑浮相谮，何不诣阙自陈，而为灭族之计乎？朝廷之于伯通，恩亦厚矣：委以大郡，任以威武，事有柱石之寄，情同子孙之亲。匹夫媵母，尚能致命一飧，岂有身带三绶、职典大邦而不顾恩义、生心外叛者乎？伯通与吏民语，何以为颜？行步拜起，何以为容？坐卧念之，何以为心？引镜窥景，何以施眉目？举厝建功，何以为人？惜乎！弃休令之嘉名，造枭鸱之逆谋，捐传叶之庆祚，招破败之重灾，高论尧、舜之道，不忍桀、纣之性，生为世笑，死为愚鬼，不亦哀乎？

伯通与耿侠游，俱起佐命，同被国恩。侠游谦让，屡有降挹之言；而伯通自伐，以为功高天下。往时辽东有豕，生子白头，异而献之，行至河东，见群豕皆白，怀惭而还。若以子之功高，论于朝廷，则为辽东豕也。今乃愚妄，自比六国。六国之时，其势各盛，廓土数千里，胜兵将百万，故能据国相持，多历年所。今天下几里？列郡几城？奈何以区区渔阳而结怨天子？此犹河滨之民，捧土以塞孟津，多见其不知量也！

方今天下适定，海内愿安，士无贤不肖，皆乐立名于世。而伯通独中风狂走，自捐盛时，内听娇妇之失计，外信谗邪之谀言，长为群后恶法，永为功臣鉴戒，岂不误哉！定海内者无私雠，勿以前事自疑，愿留意顾老母少弟。凡举事，无为亲厚者所痛，而为见雠者所快。

冯衍／奏记邓禹

衍闻明君不恶切悫之言，以测幽冥之论；忠臣不顾争引之患，以达万机之变。是故君臣两兴，功名兼立，铭勒金石，令问不忘。今衍幸逢宽明之日，将值危言之时，岂敢拱默避罪而不竭其诚哉？以上浑写献言之意

伏念天下离王莽之害久矣。始自东郡之师，继以西海之役，巴、蜀没于南夷，缘边破于北狄。远征万里，暴兵累年，祸拏未解，兵连不息，刑法弥深，赋敛愈重。众强之党，横击于外；百僚之臣，贪残于内。元元无聊，饥寒并臻，父子流亡，夫妇离散。庐落丘墟，田畴芜秽，疾疫大兴，灾异蜂起。于是江湖之上，海岱之滨，风腾波涌，更相骀藉。四垂之人，肝脑涂地，死亡之数，不啻大半。殃咎之毒，痛入骨髓，匹夫僮妇，咸怀怨怒。皇帝以圣德灵威，龙兴凤举，率宛、叶之众，将散乱之兵，喢血昆阳，长驱武关，破百万之陈，摧九虎之军，雷震四海，席卷天下，攘除祸乱，诛灭无道，一期之间，海内大定。继高祖之休烈，修文武之绝业，社稷复存，炎精更辉，德冠往初，功无与二。天下自以去亡新，就圣汉，当蒙其福而赖其愿，树恩布德，易以周洽，其犹顺惊风而蜚鸿毛也。以上陈中兴之盛

然而诸将掳掠，逆伦绝理，杀人父子，妻人妇女，燔其室屋，略其财产。饥者毛食，寒者裸跣，冤结失望，无所归命。今大将军以明淑之德，秉大使之权，统三军之政，存抚并州之人。惠爱之诚，加乎百姓；高世之声，闻乎群士。故其延颈企踵而望者，非特一人也！且大将军之事，岂特珪璧其行、束修其心而已哉？将定国家之大业，成天地之元功也。昔周宣，中兴之主；齐桓，霸强之君耳，犹有申伯、召虎、夷吾、吉甫，攘其蝥贼，安其疆宇。况乎万里之汉，明帝复兴，而大将军为之栋梁。此诚不可以忽也！以上诸将无纪律，故以王者之师望邓禹

且衍闻之：兵久则力屈，人愁则变生。今邯郸之贼未灭，真定之际复扰，而大将军所部不过百里，守城不休，战军不息，兵革云翔，百姓震骇。奈何自怠，不为深忧？夫并州之地，东带名关，北逼强胡，年谷独熟，人庶多资，斯四战之地，攻守之埸也。如其不虞，何以待之？故曰：德不累积，人不为用；备不豫具，难以应卒。今生人之命，县于将军。将军所杖，必须良材。宜改易非任，更选贤能！夫十室之邑，必有忠信。审得其人，以承大将军之明，则虽山泽之人，无不感德，思乐为用矣。然后简精锐之卒，发屯守之士，三军既整，甲兵已具，相其土地之饶，观其水泉之利，制屯田之术，习战射之教，则威风远畅，人安其业矣。若镇太原，抚上党，收百姓之欢心，树名贤之良佐。天下无变，则足以显声誉；一朝有事，则可以建大功。惟大将军开日月之明，发深渊之虑，监六经之论，观孙、吴之策，省群议之是非，详众士之白黑，以超《周南》之迹，垂《甘棠》之风，令夫功烈施于千载，富贵传于无穷。伊、望之策，何以加兹！以上劝禹镇抚并州，招纳名贤

李固／与黄琼书

闻已度伊、洛，近在万岁亭，岂即事有渐、将顺王命乎？盖君子谓伯夷隘，柳下惠不恭，故传曰：“不夷不惠，可否之间。”盖圣贤居身之所珍也。诚遂欲枕山栖谷，拟迹巢、由，斯则可矣，若当辅政济民，今其时也！自生民以来，善政少而乱俗多，必待尧、舜之君，此为志士无时矣！常闻语曰：“峣峣者易缺，皦皦者易污。阳春之曲，和者必寡；盛名之下，其实难副。”近鲁阳樊君，被征初至，朝廷设坛席，犹待神明。虽无大异，而言行所守，亦无所缺。而毁谤布流、应时折减者，岂非观听望深、声名太盛乎？自顷征聘之士，胡元安、薛孟尝、朱仲昭、顾季鸿等，其功业皆无所采，是故俗论皆言处士纯盗虚声。愿先生弘此远谟，令众人叹服，一雪此言耳！

孔融／论盛孝章书

岁月不居，时节如流，五十之年，忽焉已至，公为始满，融又过二。海内知识，零落殆尽，惟有会稽盛孝章尚存。其人困于孙氏，妻孥湮没，单孑独立，孤危愁苦，若使忧能伤人，此子不得永年矣！《春秋传》曰：“诸侯有相灭亡者，桓公不能救，则桓公耻之。”今孝章，实丈夫之雄也，天下谈士，依以扬声，而身不免于幽絷，命不期于旦夕。吾祖不当复论损益之友，而朱穆所以绝交也！公诚能驰一介之使，加咫尺之书，则孝章可致，友道可弘矣。

今之少年，喜谤前辈，或能讥评孝章。孝章要为有天下大名，九牧之人所共称叹。燕君市骏马之骨，非欲以骋道里，乃当以招绝足也。惟公匡复汉室，宗社将绝，又能正之。正之之术，实须得贤。珠玉无胫而自至者，以人好之也，况贤者之有足乎？昭王筑台以尊郭隗，隗虽小才，而逢大遇，竟能发明主之至心，故乐毅自魏往，剧辛自赵往，邹衍自齐往。向使郭隗倒悬而王不解，临难而王不拯，则士亦将高翔远引，莫有北首燕路者矣。凡所称引，自公所知，而复有云者，欲公崇笃斯义。因表不悉。

阮瑀／为曹公作书与孙权

离绝以来，于今三年，无一日而忘前好。亦犹姻媾之义，恩情已深，违异之恨，中间尚浅也。孤怀此心，君岂同哉！每览古今所由改趣，因缘侵辱，或起瑕衅，心忿意危，用成大变。若韩信伤心于失楚，彭宠积望于无异，卢绾嫌畏于已隙，英布忧迫于情漏，此事之缘也。孤与将军，恩如骨肉，割授江南，不属本州，岂若淮阴捐旧之恨？抑遏刘馥，相厚益隆。宁放朱浮显露之奏，无匿张胜贷故之变。匪有阴构贲赫之告，固非燕王淮南之衅也。而忍绝王命，明弃硕交，实为佞人所构会也。夫似是之言，莫不动听，因形设象，易为变观。示之以祸难，激之以耻辱，大丈夫雄心，能无愤发？昔苏秦说韩，羞以牛后，韩王按剑，作色而怒，虽兵折地割，犹不为悔，人之情也。仁君年壮气盛，绪信所嬖，既惧患至，兼怀忿恨，不能复远度孤心，近虑事势。遂赍见薄之决计，秉翻然之成议，加刘备相扇扬，事结衅连，推而行之，想畅本心，不愿于此也。孤以薄德，位高任重，幸蒙国朝将泰之运，荡平天下，怀集异类，喜得全功，长享其福。而姻亲坐离，厚援生隙，常恐海内多以相责，以为老夫包藏祸心，阴有郑武取胡之诈，乃使仁君翻然自绝。以是忿忿，怀惭反侧，常思除弃小事，更申前好，二族俱荣，流祚后嗣，以明雅素中诚之效。抱怀数年，未得散意。以上言欲敦姻好

昔赤壁之役，遭离疫气，烧船自还，以避恶地，非周瑜水军所能抑挫也。江陵之守，物尽谷殚，无所复据，徙民还师，又非瑜之所能败也。荆土本非己分，我尽与君，冀取其余，非相侵肌肤、有所割损也。思计此变无伤于孤，何必自遂于此，不复还之？高帝设爵以延田横，光武指河而誓朱鲔，君之负累，岂如二子？是以至情，愿闻德音。往年在谯，新造舟船，取足自载，以至九江。贵欲观湖漅之形，定江滨之民耳，非有深入攻战之计。将恐议者大为己荣，自谓策得，长无西患，重以此故，未肯回情。然智者之虑，虑于未形；达者所规，规于未兆。是故子胥知姑苏之有麋鹿，辅果识智伯之为赵禽，穆生谢病以免楚难，邹阳北游不同吴祸。此四士者，岂圣人哉？徒通变思深，以微知著耳。以君之明，观孤术数，量君所据，相计土地，岂势少力乏、不能远举、割江之表晏安而已哉？甚未然也！若恃水战，临江塞要，欲令王师终不得渡，亦未必也。夫水战千里，情巧万端。越为三军，吴曾不御；汉潜夏阳，魏豹不意。江河虽广，其长难卫也！以上言魏之势力足以并吞吴国

凡事有宜，不得尽言。将修前好而张形势，更无以威胁重敌人。然有所恐，恐书无益。何则？往者军逼而自引还，今日在远而兴慰纳。辞逊意狭，谓其力尽，适以增骄，不足相动。但明效古，当自图之耳。昔淮南信左吴之策，隗嚣纳王元之言，彭宠受亲吏之计，三夫不寤，终为世笑。梁王不受诡胜，窦融斥逐张元，二贤既觉，福亦随之。愿君少留意焉！若能内取子布，外击刘备，以效赤心，用复前好，则江表之任，长以相付，高位重爵，坦然可观。上令圣朝无东顾之劳，下令百姓保安全之福，君享其荣，孤受其利，岂不快哉！若忽至诚，以处侥幸，婉彼二人，不忍加罪。所谓小人之仁，大忠之贼，大雅之人，不肯为此也。若怜子布，愿言俱存，亦能倾心去恨，顺君之情，更与从事，取其后善；但禽刘备，亦足为效。开设二者，审处一焉。以上劝权立功自效

闻荆、扬诸将，并得降者，皆言交州为君所执，豫章距命，不承执事，疫旱并行，人兵损减，各求进军，其言云云。孤闻此言，未以为悦，然道路既远，降者难信，幸人之灾，君子不为。且又百姓，国家之有，加怀区区，乐欲崇和。庶几明德，来见昭副，不劳而定，于孤益贵。是故按兵守次，遣书致意。古者兵交，使在其中。愿仁君及孤，虚心回意，以应诗人“补衮”之叹，而慎《周易》“牵复”之义。濯鳞清流，飞翼天衢，良时在兹，勖之而已。

王粲／为刘荆州与袁谭书

天降灾害，祸难殷流。初交殊族，卒成同盟。使王室震荡，彝伦攸铎，左边的部首换到右边，换成攵。是以智达之士，莫不痛心入骨，伤时人不能相忍也。然孤与太公，志同愿等，虽楚、魏绝邈，山河迥远，戮力乃心，共奖王室，使非族不干吾盟，异类不绝吾好，此孤与太公无贰之所致也。功绩未卒，太公殂陨，贤允承统，以继洪业，宣奕世之德，履丕显之祚，摧严敌于邺都，扬休烈于朔土，顾定疆宇，虎视河外，凡我同盟，莫不景附。何悟青蝇飞于竿旌，无忌游于二垒，使股肱分成二体，胸膂绝为异身！初闻此问，尚谓不然，定闻信来，乃知阏伯、实沉之忿已成，弃亲即雠之计已决，旃旆交于中原，暴尸累于城下。闻之哽咽，若存若亡。

昔三王五伯，下及战国，君臣相弑，父子相杀，兄弟相残，亲戚相灭，盖时有之。然或欲以成王业，或欲以定霸功，皆所谓逆取顺守，而徼富强于一世也。未有弃亲即异，兀其根本，而能全躯长世者也。昔齐襄公报九世之雠，士匄卒荀偃之事，是故《春秋》美其义，君子称其信。夫伯游之恨于齐，未若太公之忿于曹也；宣子人臣承业，未若仁君之继统也。且君子违难不适雠国，交绝不出恶声。况忘先人之雠，弃亲戚之好，而为万世之戒，遗同盟之耻哉？蛮夷戎狄，将有诮让之言，况我族类，而不痛心邪？夫欲立竹帛于当时，全宗祀于一世，岂宜同生分谤，争校得失乎？

若冀州有不弟之傲，无惭顺之节，仁君当降志辱身，以济事为务。事定之后，使天下平其曲直，不亦为高义邪？今仁君见憎于夫人，未若郑庄之于姜氏；昆弟之嫌，未若重华之于象敖。然庄公卒崇大隧之乐，象敖终受有鼻之封。愿捐弃百痾，追摄旧义，复为母子昆弟如初。今整勒士马，瞻望鹄立。

魏文帝／与朝歌令吴质书

五月十八日丕白。季重无恙？途路虽局，官守有限，愿言之怀，良不可任！足下所治僻左，书问致简，益用增劳。每念昔日南皮之游，诚不可忘。既妙思六经，逍遥百氏，弹棋间设，终以六博，高谈娱心，哀筝顺耳；驰骋北场，旅食南馆，浮甘瓜于清泉，沉朱李于寒水；白日既匿，继以朗月，同乘并载，以游后园。舆轮徐动，参从无声，清风夜起，悲笳微吟，乐往哀来，怆然伤怀。余顾而言：“斯乐难常！”足下之徒，咸以为然。今弃分别，各在一方。元瑜长逝，化为异物，每一念至，何时可言！方今蕤宾纪时，景风扇物，天气和暖，众果具繁。时驾而游，北遵河曲，从者鸣笳以启路，文学托乘于后车。节同时异，物是人非，我劳如何！今遣骑到邺，故使枉道相过。行矣自爱！丕白。

魏文帝／与吴质书

二月三日丕白。岁月易得，别来行复四年。三年不见，《东山》犹叹其远，况乃过之，思何可支！虽书疏往返，未足解其劳结。昔年疾疫，亲故多离其灾，徐、陈、应、刘，一时俱逝，痛可言邪？昔日游处，行则连舆，止则接席，何曾须臾相失？每至觞酌流行，丝竹并奏，酒酣耳热，仰而赋诗，当此之时，忽然不自知乐也。谓百年已分，可长共相保，何图数年之间，零落略尽？言之伤心！

顷撰其遗文，都为一集，观其姓名，已为鬼录。追思昔游，犹在心目，而此诸子，化为粪壤，可复道哉！

观古今文人，类不护细行，鲜能以名节自立。而伟长独怀文抱质，恬淡寡欲，有箕山之志，可谓彬彬君子者矣。著《中论》二十余篇，成一家之言，辞义典雅，足传于后，此子为不朽矣。德琏常斐然有述作之意，其才学足以著书，美志不遂，良可痛惜！间者历览诸子之文，对之抆泪，既痛逝者，行自念也。孔璋章表殊健，微为繁富。公干有逸气，但未遒耳，其五言诗之善者，妙绝时人。元瑜书记翩翩，致足乐也。仲宣续自善于辞赋，惜其体弱，不足起其文，至于所善，古人无以远过。

昔伯牙绝弦于钟期，仲尼覆醢于子路，痛知音之难遇，伤门人之莫逮。诸子但为未及古人，自一时之隽也。今之存者，已不逮矣。后生可畏，来者难诬，然恐吾与足下不及见也！年行已长大，所怀万端，时有所虑，至通夜不瞑，志意何时复类昔日？已成老翁，但未白头耳。光武言：“年三十余，在兵中十岁，所更非一。”吾德不及之，年与之齐矣。以犬羊之质，服虎豹之文，无众星之明，假日月之光，动见瞻观，何时易乎？恐永不复得为昔日游也！少壮真当努力，年一过往，何可攀援？古人思炳烛夜游，良有以也！

顷何以自娱？颇复有所述造不？东望於邑，裁书叙心。丕白。

曹植／与吴季重书

植白。季重足下：

前日虽因常调，得为密坐，虽燕饮弥日，其于别远会稀，犹不尽其劳积也。若夫觞酌凌波于前，箫笳发音于后，足下鹰扬其体，凤叹虎视，谓萧、曹不足俦，卫、霍不足侔也。左顾右盼，谓若无人，岂非吾子壮志哉！过屠门而大嚼，虽不得肉，贵且快意。当斯之时，愿举太山以为肉，倾东海以为酒，伐云梦之竹以为笛，斩泗滨之梓以为筝，食若填巨壑，饮若灌漏卮，其乐固难量，岂非大丈夫之乐哉？然日不我与，曜灵急节，面有逸景之速，别有参、商之阔。思欲抑六龙之首，顿羲和之辔，折若木之华，闭濛汜之谷。天路高邈，良久无缘，怀恋反侧，如何？如何！

得所来讯，文采委曲，晔若春荣，浏若清风，申咏反复，旷若复面。其诸贤所著文章，想还所治，复申咏之也，可令熹事小吏，讽而诵之。夫文章之难，非独今也，古之君子，犹亦病诸。家有千里，骥而不珍焉；人怀盈尺，和氏无贵矣。夫君子而知音乐，古之达论，谓之通而蔽。墨翟不好伎，何为过朝歌而回车乎？足下好伎，值墨翟回车之县，想足下助我张目也。又闻足下在彼，自有佳政。夫求而不得者有之矣，未有不求而得者也。且改辙易行，非良乐之御；易民而治，非楚、郑之政，愿足下勉之而已矣！

适对嘉宾，口授不悉。往来数相闻。曹植白。

曹植／与杨德祖书

植白。数日不见，思子为劳，想同之也。

仆少小好为文章，迄至于今，二十有五年矣。然今世作者，可略而言也。昔仲宣独步于汉南，孔璋鹰扬于河朔，伟长擅名于青土，公干振藻于海隅，德琏发迹于此魏，足下高视于上京。当此之时，人人自谓握灵蛇之珠，家家自谓抱荆山之玉。吾王于是设天网以该之，顿八弦以掩之，今悉集兹国矣。然此数子，犹复不能飞轩绝迹，一举千里。以孔璋之才，不闲于辞赋，而多自谓能与司马长卿同风，譬画虎不成，反为狗也。前书嘲之，反作论盛道仆赞其文。夫钟期不失听，于今称之，吾亦不能妄叹者，畏后世之嗤余也。

世人之著述，不能无病。仆常好人讥弹其文，有不善者，应时改定。昔丁敬礼常作小文，使仆润饰之，仆自以才不过若人，辞不为也。敬礼谓仆：“卿何所疑难？文之佳恶，吾自得之，后世谁相知定吾文者邪？”吾常叹此达言，以为美谈。昔尼父之文辞，与人通流；至于制《春秋》，游、夏之徒，乃不能措一辞。过此而言不病者，吾未之见也。盖有南威之容，乃可以论其淑嫒；有龙泉之利，乃可以议其断割。刘季绪才不能逮于作者，而好诋诃文章，掎摭利病。昔田巴毁五帝，罪三王，呰五霸于稷下，一旦而服千人，鲁连一说，使终身杜口。刘生之辩，未若田氏。今之仲连，求之不难，可无息乎！人各有好尚，兰茝荪蕙之芳，众人所好，而海畔有逐臭之夫；《咸池》、《六茎》之发，众人所共乐，而墨翟有非之之论，岂可同哉？

今往仆少小所著辞赋一通相与。夫街谈巷说，必有可采。击辕之歌，有应风雅，匹夫之思，未易轻弃也。辞赋小道，固未足以揄扬大义，彰示来世也。昔扬子云，先朝执戟之臣耳，犹称壮夫不为也。吾虽德薄，位为蕃侯，犹庶几勠力上国，流惠下民，建永世之业，留金石之功，岂徒以翰墨为勋绩、辞赋为君子哉？若吾志未果，吾道不行，则将采庶官之实录，辩时俗之得失，定仁义之衷，成一家之言。虽未能藏之名山，将以传之于同好。非要之皓首，岂今日之论乎？其言之不惭，恃惠子之知我也。

明早相迎，书不尽怀。植白。

吴质／答魏太子笺

二月八日庚寅，臣质言：

奉读手命，追亡虑存，恩哀之隆，形于文墨。日月冉冉，岁不我与。昔侍左右，厕坐众贤，出有微行之游，入有管弦之欢，置酒乐饮，赋诗称寿。自谓可终始相保，并聘材力，效节明主，何意数年之间，死丧略尽！臣独何德，以堪久长？

陈、徐、刘、应，才学所著，诚如来命，惜其不遂，可为痛切！凡此数子，于雍容侍从，实其人也；若乃边境有虞，群下鼎沸，军书辐至，羽檄交驰，于彼诸贤，非其任也。往者孝武之世，文章为盛。若东方朔、枚皋之徒，不能持论，即阮、陈之俦也。其唯严助、寿王，与闻政事，然皆不慎其身，善谋于国，卒以败亡，臣窃耻之。至于司马长卿，称疾避事，以著书为务，则徐生庶几焉。而今各逝，已为异物矣。后来君子，实可畏也！

伏惟所天，优游典籍之场，休息篇章之囿，发言抗论，穷理尽微，摛藻下笔，鸾龙之文奋矣。虽年齐萧王，才实百之，此众议所以归高，远近所以同声。然年岁若坠，今质已四十二矣。白发生鬓，所虑日深，实不复若平日之时也。但欲保身敕行，不蹈有过之地，以为知己之累耳。游宴之欢，难可再遇，盛年一过，实不可追。臣幸得下愚之才，值风云之会，时迈齿臷，犹欲触匈奋首，展其割裂之用也。

不胜，以来命备悉，故略陈至情。质死罪死罪！

吴质／在元城与魏太子笺

臣质言：

前蒙延纳，侍宴终日，燿灵匿景，继以华灯。虽虞卿适赵，平原入秦，受赠千金，浮觞旬日，无以过也！小器易盈，先取沉顿，醒寤之后，不识所言。

即以五日到官，初至承前，未知深浅。然观地形，察土宜，西带常山，连冈平、代，北邻柏人，乃高帝之所忌也。重以汦水渐渍疆宇，喟然叹息。思淮阴之奇谲，亮成安之失策。南望邯郸，想廉、蔺之风；东接巨鹿，存李、齐之流。都人士女，服习礼教，皆怀慷慨之节，包左车之计。而质暗弱，无以莅之。

若乃迈德种恩，树之风声，使农夫逸豫于疆畔，女工吟咏于机抒，固非质之所能也。至于奉遵科教，班扬明令，下无威福之吏，邑无豪侠之杰，赋事行刑，资于故实，抑亦懔懔有庶几之心。往者严助释承明之欢，受会稽之位，寿王去侍从之娱，统东郡之任。其后皆克复旧职，追寻前轨。今独不然，不亦异乎？张敞在外，自谓无奇；陈咸愤积，思入京城。彼岂虚谈夸论、诳燿世俗哉？斯实薄郡守之荣，显左右之勤也。古今一揆，先后不贸，焉知来者之不如今？

聊以当觐，不敢多云。质死罪死罪！

吴质／答东阿王书

质白：

信到，奉所惠贶，发函伸纸，是何文采之巨丽而慰喻之绸缪乎？

夫登东岳者，然后知众山之逦迤也；奉至尊者，然后知百里之卑微也。自旋之初，伏念五六日，至于旬时，精散思越，惘若有失。非敢羡宠光之休，慕猗顿之富。诚以身贱犬马，德轻鸿毛，至乃历玄阙，排金门，升玉堂，伏虚槛于前殿，监曲池而行觞。既威仪亏替，言辞漏渫。虽恃平原养士之懿，愧无毛遂燿颖之才；深蒙薛公折节之礼，而无冯谖三窟之效；屡获信陵虚左之德，又无侯生可述之美。凡此数者，乃质之所以愤积于胸臆、怀眷而悁邑者也。

若追前宴，谓之未究，倾海为酒，并山为肴，伐竹云梦，斩梓泗滨，然后极雅意，尽欢情，信公子之壮观，非鄙人之所庶几也。若质之志，实在所天，思投印释黻，朝夕侍坐，钻仲父之遗训，览老氏之要言，对清酤而不酌，抑嘉肴而不享，使西施出帷，嫫母侍侧，斯盛德之所蹈，明哲之所保也。若乃近者之观，实荡鄙心，秦筝发徽，二八迭奏。埙箫激于华屋，灵鼓动于座右，耳嘈嘈于无闻，情踊跃于鞍马。谓可北慑肃慎，使贡其楛矢；南震百越，使献其白雉。又况权、备，夫何足视乎？

还治讽采所著，观省英玮，实赋颂之宗，作者之师也！众贤所述，亦各有志。昔赵武过郑，七子赋诗，《春秋》载列，以为美谈。质，小人也，无以承命。又所答贶，辞丑义陋，申之再三，赧然汗下！此邦之人，闲习辞赋，三事大夫，莫不讽诵，何但小吏之有乎！重惠苦言，训以政事，恻隐之恩，形乎文墨。墨子回车，而质四年，虽无德与民，式歌且舞，儒、墨不同，固以久矣。然一旅之众，不足以扬名；步武之间，不足以骋迹。若不改辙易御，将何以效其力哉？今处此而求大功，犹绊良骥之足，而责以千里之任；槛猿猴之势，而望其巧捷之能者也。

不胜见恤，谨附遣白答，不敢繁辞。吴质白。

杨修／答临淄侯笺

修死罪死罪！

不侍数日，若弥年载，岂由爱顾之隆，使系仰之情深邪？捐辱嘉命，蔚矣其文，诵读反复，虽讽《雅》、《颂》，不复过此！若仲宣之擅汉表，陈氏之跨冀域，徐、刘之显青、豫，应生之发魏国，斯皆然矣。至于修者，听采风声，仰德不暇，自周章于省览，何遑高视哉！

伏惟君侯，少长贵盛，体发、旦之资，有圣善之教。远近观者，徒谓能宣昭懿德，光赞大业而已，不复谓能兼览传记，留思文章。今乃含王超陈，度越数子矣！观者骇视而拭目，听者倾首而竦耳。非夫体通性达，受之自然，其孰能至于此乎？又尝亲见执事，握牍持笔，有所造作，若成诵在心，借书于手，曾不斯须少留思虑。仲尼日月，无得逾焉！修之仰望，殆如此矣。是以对《鹖》而辞，作《暑赋》弥日而不献，见西施之容，归憎其貌者也。

伏想执事不知其然，猥受顾锡，教使刊定。《春秋》之成，莫能损益；《吕氏》、《淮南》，字直千金。然而弟子箝口、市人拱手者，圣贤卓荦，固所以殊绝凡庸也！今之赋颂，古诗之流，不更孔公，《风》、《雅》无别耳。修家子云，老不晓事，强著一书，悔其少作。若此，仲山、周旦之俦，为皆有愆邪？君侯忘圣贤之显迹，述鄙宗之过言，窃以为未之思也。若乃不忘经国之大美，流千载之英声，铭功景钟，书名竹帛，斯言雅量，素所畜也，岂与文章相妨害哉！

辄受所惠，窃备矇瞍诵咏而已，敢望惠施以忝庄氏？季绪璅璅，何足以云？反答造次，不能宣备。修死罪死罪！

薛综／与诸葛恪书

山越恃阻，不宾历世，绥则首鼠，急则狼顾。皇帝赫然，命将西征，神策内授，武师外震。兵不染锷，甲不沾汗，元恶既枭，种党归义。荡涤山薮，献戎十万，野无遗寇，邑罔残奸。既扫凶慝，又充军用。藜稂莠，化为善草；魑魅魍魉，更成虎士。虽实国家威灵之所加，亦信元帅临履之所致也。虽《诗》美“执讯”，《易》嘉“折首”，周之方、召，汉之卫、霍，岂足以谈！功轶古人，勋超前世，主上欢然，遥用叹息。感“四牡”之遗典，思“饮至”之旧章，故遣中台近官，迎致犒赐，以旌茂功，以慰劬劳。

高崧／为会稽王昱与桓温书

寇难宜平，时会宜接。此实为国远图，经略大算。能弘斯会，非足下而谁？但以比兴师动众，要当以资实为本。运转之艰，古人所难，不可易之于始而不熟虑！顷所以深用为疑，惟在此耳。然异常之举，众之所骇，游声噂，想足下亦少闻之。苟患失之，无所不至。或能望风振扰，一时崩散。如此，则望实并丧，社稷之事去矣。皆由吾暗弱，德信不著，不能镇静群庶，保固维城，所以内愧于心，外惭良友。吾与足下，虽职有内外，安社稷，保国家，其致一也。天下安危，系之明德，当先思宁国，而后图其外，使王基克隆，大义弘著，所望于足下。区区诚怀，岂可复顾嫌而不尽哉？

王羲之／与会稽王笺

古人耻其君不为尧、舜，北面之道，岂不愿尊其所事、比隆往代？况遇千载一时之运！顾智力屈于当年，何得不权轻重而处之也？今虽有可欣之会，内求诸己，而所忧乃重于所欣。传云：“自非圣人，外宁必有内忧。”今外不宁，内忧已深。古之弘大业者，或不谋于众，倾国以济一时之功者，亦往往而有之。诚独运之明，足以迈众；暂劳之弊，终获永逸者可也。求之于今，可得拟议乎？

夫庙算决胜，必宜审量彼我，万全而后动。功就之日，便当因其众而即其实。今功未可期，而遗黎歼尽，万不余一。且千里馈粮，自古为难，况今转运供继，西输许、洛，北入黄河，虽秦政之弊，未至于此！而十室之忧，便以交至。今运无还期，征求日重，以区区吴、越，经纬天下十分之九，不亡何待？而不度德量力，不敝不已，此封内所痛心叹悼，而莫敢吐诚。

往者不可谏，来者犹可追，愿殿下更垂三思，解而更张。令殷浩、荀羡，还据合肥、广陵，许昌、谯郡、梁、彭城诸军，皆还保淮，为不可胜之基，须根立势举，谋之未晚。此实当今策之上者。若不行此，社稷之忧，可计日而待！安危之机，易于反掌，考之虚实，著于目前。愿运独断之明，定之于一朝也。地浅而言深，岂不知其未易？然古人处闾阎行阵之间，尚或干时谋国，评裁者不以为讥；况厕大臣末行，岂可默而不言哉？存亡所系，决在行之，不可复持疑后机。不定之于此，后欲悔之，亦无及也！

殿下德冠宇内，以公室辅朝，最可直道行之，致隆当年，而未允物望，受殊遇者，所以寤寐长叹，实为殿下惜之！国家之虑深矣，常恐伍员之忧，不独在昔；麋鹿之游，将不止林薮而已。愿殿下暂废虚远之怀，以救倒悬之急，可谓以亡为存，转祸为福，则宗庙之庆，四海有赖矣！

王羲之／遗殷浩书

知安西败丧，公私惋怛，不能须臾去怀。以区区江左，所营综如此，天下寒心，固以久矣，而加之败丧，此可熟念，往事岂复可追？愿思弘将来，令天下寄命有所自隆。中兴之业，政以道胜，宽和为本，力争武功，作非所当。因循所长，以固大业，想识其由来也。自寇乱以来，处内外之任者，未有深谋远虑，括囊至计，而疲竭根本，各从所志，竟无一功可论，一事可记。忠言嘉谋，弃而莫用，遂令天下将有土崩之势，何能不痛心悲慨也？任其事者，岂得辞四海之责？追咎往事，亦何所复及？宜更虚己求贤，当与有识共之。不可复令忠允之言，常屈于当权。

今军破于外，资竭于内，保淮之志非复所及，莫过还保长江，都督将各复旧镇，自长江以外，羁縻而已。任国钧者，引咎责躬，深自贬降，以谢百姓。更与朝贤，思布平正，除其烦苛，省其赋役，与百姓更始，庶可以允塞群望，救倒悬之急。使君起于布衣，任天下之重，尚德之举，未能事事允称。当董统之任，而丧败至此，恐阖朝群贤，未有与人分其谤者。今亟修德补阙，广延群贤，与之分任，尚未知获济所期。若犹以前事为未工，故复求之于分外。宇宙虽广，自容何所？

知言不必用，或取怨执政，然当情慨所在，正自不能不尽怀极言！若必亲征，未达此旨，果行者，愚智所不解也！愿复与众共之。复被州符，增运千石，征役兼至，皆以军期，对之丧气，罔知所厝。自顷年割剥遗黎，刑徒竟路，殆同秦政，惟未加参夷之刑耳。恐胜、广之忧，无复日矣！

王羲之／报殷浩书

吾素自无庙廊，直王丞相时，果欲内吾，誓不许之。手迹犹存，由来尚矣。不于足下参政，而方进退，俟儿婚女嫁，便怀尚子平之志，数与亲知言之，非一日也。若蒙驱使，关陇、巴蜀，皆所不辞。吾虽无专对之能，直谨守时命，宣国家威德，固当不同于凡使。必令远近咸知朝廷留心于无外，此所益殊不同居护军也。汉末，使太傅马日慰抚关东，若不以吾轻微，无所为疑，宜及冬初以行。吾惟恭以俟命！

王羲之／与尚书仆射谢安书

顷所陈论，每蒙允纳，所以令下小得苏息，各安其业。若不耳，此一郡久以蹈东海矣！今事之大者未布，漕运是也。吾意望朝廷可申下定期，委之所司，勿复催下，但当岁终考其殿最。长吏尤殿，命槛车送诣天台。三县不举，二千石必免。或可左降，令在疆塞极难之地。又自吾到此，从事常有四五，兼以台司及都水御史行台，文符如雨，倒错违背，不复可知。吾又瞑目循常，推前取重者，及纲纪轻者，在五曹。主者莅事，未尝得十日，吏民趋走，功费万计。卿方任其重，可徐寻所言。江左平日，扬州一良刺史，便足统之。况以群才而更不理，正由为法不一，牵制者众。思简而易从，便足以保守成业。仓督监耗盗官米，动以万计，吾谓诛剪一人，其后便断，而时意不同，近检校诸县，无不皆尔。余姚近十万斛，重敛以资奸吏，令国用空乏，良可叹也！

自军兴以来，征役及充运，死亡叛散，不反者众。虚耗至此，面补代循常，所在凋困，莫知所出。上命所差，上道多叛，则吏及叛者席卷同去。又有常制，辄令其家及同伍课捕。课捕不禽，家及同伍，寻复亡叛。百姓流亡，户口日减，其源在此。又有百工医寺，死亡绝灭，家户空尽，差代无所，上命不绝。事起或十年，十五年，弹举获罪无懈息，而无益实事，何以堪之！谓自今诸死罪原轻者，及五岁刑，可以充此。其减死者可长充兵役，五岁者可充杂工医寺，皆令移其家以实都邑。都邑既实，是政之本，又可绝其亡叛；不移其家，逃亡之患，复如初耳。今除罪而充杂役，尽移其家，小人愚迷，或以为重于杀戮，可以绝奸。刑名虽轻，惩肃实重，岂非适时之宜邪？

王羲之／诫谢万书

以君迈往不屑之韵，而俯同群辟，诚难为意也。然所谓通识，正自当随事行藏，乃为远耳。愿君每与士之下者同，则尽善矣。食不二味，居不重席，此复何有？而古人以为美谈。济否所由，实在积小以致高大，君其存之！

王羲之／与吏部郎谢万书

古之辞世者，或被发佯狂，或污身秽迹，可谓艰矣。今仆坐而获免，遂其宿心，其为庆幸，岂非天赐？违天不祥！

顷东游还，修植桑果。今盛敷荣，率诸子，抱弱孙，游观其间。有一味之甘，割而分之，以娱目前。虽植德无殊邈，犹欲教养子孙以敦厚退让，戒以轻薄。庶令举策数马，仿佛万石之风，君谓此何如？

比当与安石东游山海，并行田视地，利颐养闲旷。衣食之余，欲与亲知时共欢宴。虽不能兴言高咏，衔杯引满，语田里所行故，以为抚掌之资，其为得意，可胜言耶！常依陆贾、班嗣、杨王孙之处世，甚欲希风数子。老夫志愿，尽于此矣。

卢谌／赠刘琨书 附诗一首

故吏从事中郎卢谌，死罪死罪！谌禀性短弱，当世罕任，因其自然，用安静退。在木阙不材之资，处雁乏善鸣之分。卷异蘧子，愚殊宁生，匠者时眄，不免宾。尝自思惟，因缘运会，得蒙接事。自奉清尘，于今五稔，谟明之效不著，候人之讥以彰。大雅含弘，量范山薮，加以待接弥优，款眷逾昵，与运筹之谋，厕宴私之欢，绸缪之旨，有同骨肉，其为知己，古人罔喻！

昔聂政殉严遂之顾，荆轲慕燕丹之义，意气之间，靡躯不悔。虽微达节，谓之可庶。然苟曰有情，孰能不怀？故委身之日，夷险已之。事与愿违，当忝外役，遂去左右，收迹府朝。盖本同末异，杨朱兴哀；始素终玄，墨翟垂涕。分乖之际，咸可叹慨；致感之途，或迫乎兹！亦奚必临路而后长号、睹丝而后歔欷哉？是以仰惟先情，俯览今遇，感存念亡，触物眷恋。

《易》曰：“书不尽言，言不尽意。”然则书非尽言之器，言非尽意之具矣；况言有不得至于尽意、书有不得至于尽言邪？不胜猥懑，谨贡诗一篇。抑不足以揄扬弘美，亦以摅其所抱而已。若公肆大惠，遂其厚恩，锡以咳唾之音，慰其违离之意，则所谓咸池酬于北里，夜光报于鱼目，谌之愿也，非所敢望也。谌死罪死罪！

浚哲维皇，绍熙有晋，振厥弛维，光阐远韵。有来斯雍，至止伊顺，三台摛朗，四岳增峻。伊陟佐商，山甫翼周，弘济艰难，对扬王休。苟非异德，旷世同流，加其忠贞，宣其徽猷。伊谌陋宗，昔遘嘉惠，申以婚姻，著以累世。义等休戚，好同兴废，孰云匪谐？如乐之契。王室丧师，私门播迁，望公归之，视险忽艰。兹愿不遂，中路阻颠，仰悲先意，俯思身愆。大钧载运，良辰遂往，瞻彼日月，迅过俯仰。感今惟昔，口存心想，借曰如昨，忽为畴曩。畴曩伊何？逝者弥疏，温温恭人，慎终如初。览彼遗音，恤此穷弧，譬彼樛木，蔓葛以敷。妙哉蔓葛，得托樛木，叶不云布，华不星烛。承侔卞和，质非荆璞，眷同尤良，用之骥。承亦既笃，眷亦既亲，饰奖驽猥，方驾骏珍。弼谐靡成，良谋莫陈，无觊狐赵，有与五臣。五臣奚与？契阔百罹，身经险阻，足蹈幽遐。义由恩深，分随昵加，绸缪委心，自同匪他！昔在暇日，妙寻通理，尤彼意气，使是节士。情以体生，感以情起，趣舍罔要，穷达斯已。由余片言，秦人是惮。日效忠，飞声有汉。桓桓抚军，古贤作冠，来牧幽都，济厥涂炭。涂炭既济，寇挫民阜，谬其疲隶，授之朝右。上惧任大，下欣施厚，实祗高明，敢忘所守，相彼反哺，尚在翔禽，孰是人斯，而忍斯心？每凭山海，庶觌高深，遐眺存亡，缅成飞沉。长徽已缨，逝将徙举，收迹西践，衔哀东顾。曷云途辽？曾不咫步！岂不夙夜？谓行多露。绵绵女萝，施于松标，禀泽洪干，晞阳丰条。根浅难固，茎弱易凋，操彼纤质，承此冲飙。纤质实微，冲飙斯值，谁谓言精，致在赏意？不见得鱼，亦忘厥饵，遗其形骸，寄之深识。先民颐意，潜山隐机，仰熙丹崖，俯澡绿水。无求于和，自附众美。慷慨遐踪，有愧高旨！爰造异论，肝胆楚、越，惟同大观，万殊一辙。死生既齐，荣辱奚别？处其玄根，廓焉靡结。福为祸始，祸作福阶，天地盈虚，寒暑周回。夫差不祀，衅在胜齐，句践作伯，祚自会稽。邈矣达度，唯道是杖，形有未泰，神无不畅。如川之流，如渊之量，上弦栋隆，下塞民望。

刘琨／答卢谌书 附诗一首

琨顿首：

损书及诗，备辛酸之苦言，畅经通之远旨。执玩反复，不能释手，慨然以悲，欢然以喜。昔在少壮，未尝检括，远慕老、庄之齐物，近嘉阮生之放旷，怪厚薄何从而生，哀乐何由而至？自顷辀张，困于逆乱，国破家亡，亲友凋残。负杖行吟，则百忧俱至；块然独坐，则哀愤两集。时复相与举觞对膝，破涕为笑，排终身之积惨，求数刻之暂欢，譬由疾疢弥年，而欲一丸销之，其可得乎？

夫才生于世，世实须才。和氏之璧，焉得独曜于郢握？夜光之珠，何得专玩于随掌？天下之宝，当与天下共之。但分析之日，不能不怅恨耳！然后知聃、周之为虚诞，嗣宗之为妄作也。昔骥倚辀于吴坂，长鸣于良乐，知与不知也。百里奚愚于虞，而智于秦，遇与不遇也。今君遇之矣，勖之而已！不复属意于文，二十余年矣。久废则无次，想必欲其一反，故称指送一篇，适足以彰来诗之益美耳。琨顿首顿首！

厄运初遘，阳爻在六，乾象栋倾，坤仪舟覆。横厉纠纷，群妖竞逐，火燎神州，洪流华域。彼黍离离，彼稷育育，哀我皇晋，痛心在目。天地无心，万物同途，祸淫莫验，福善则虚。逆有全邑，义无完都，英蕊夏落，毒卉冬敷。如彼龟玉，韫椟毁诸，刍狗之谈，其最得乎！咨余软弱，弗克负荷，愆舋仍彰，荣宠屡加。威之不建，祸延凶播，忠陨于国，孝愆于家。斯罪之积，如彼山河，斯舋之深，终莫能磨，郁穆旧姻，嬿婉新婚，裹粮携弱，匍匐星奔。未辍尔驾，已堕我门，二族偕覆，三孽并根。长惭旧孤，永负冤魂，亭亭孤干，独生无伴。绿叶繁缛，柔条修罕，朝采尔实，夕捋尔竿。竿翠丰寻，逸珠盈椀，实消我忧，忧急用缓。逝将去乎？庭虚情满；虚满伊何？兰桂移植。茂彼春林，瘁此秋棘，有鸟翻飞，不遑休息。匪桐不栖，匪竹不食。永戢东羽，翰抚西翼。我之敬之，废欢辍职。音以赏奏，味以殊珍。文以明言，言以畅神，之子之往，四美不臻。澄醪覆觞，丝竹生尘，素卷莫启，幄无谈宾。既孤我德，又阙我邻。光光段生，出幽迁乔，资忠履信，武烈文昭。旍弓骍骍，舆马翘翘，乃奋长縻，是辔是镳！何以赠子？竭心公朝；何以叙怀？引领长谣。

丘迟／与阿伯之书

迟顿首：

陈将军足下无恙，幸甚幸甚！将军勇冠三军，才为世出，弃燕雀之小志，慕鸿鹄以高翔。昔因机变化，遭遇明主，立功立事，开国称孤，朱轮华毂，拥旄万里，何其壮也！如何一日为奔亡之虏，闻鸣镝而股战，对穹庐以屈膝，又何劣邪！寻君去就之际，非有他故，直以不能内审诸己，外受流言，沉迷猖獗，以至于此。

圣朝赦罪责功，弃瑕录用，推赤心于天下，安反侧于万物，将军之所知，不假仆一二谈也。朱鲔涉血于友于，张绣剚刃于爱子，汉主不以为疑，魏君待之若旧，况将军无昔人之罪，而勋重于当世？夫迷途知反，往哲是与；不远而复，先典攸高。主上屈法申恩，吞舟是漏，将军松柏不翦，亲戚安居，高台未倾，爱妾尚在，悠悠尔心，亦何可言？今功臣名将，雁行有序。佩紫怀黄，赞帷幄之谋；乘轺建节，奉疆埸之任。并刑马作誓，传之子孙。将军独颜借命，驱驰毡裘之长，宁不哀哉！

夫以慕容超之强，身送东市；姚泓之盛，西缚西都。故知霜露所均，不育异类；姬汉旧邦，无取杂种。北虏僭盗中原，多历年所，恶积祸盈，理至焦烂；况伪嬖昏狡，自相夷戮，部落携离，酋豪猜贰！方当系颈蛮邸，悬首藁街。而将军鱼游于沸鼎之中，燕巢于飞幕之上，不亦惑乎？

暮春三月，江南草长，杂花生树，群莺乱飞。见故国之旗鼓，感平生于畴日。抚弦登陴，岂不怆恨？所以廉公之思赵将，吴子之泣西河，人之情也，将军独无情哉？想早励良规，自求多福！

当今皇帝盛明，天下安乐，白环西献，楛矢东来。夜郎滇池，解辫请职；朝鲜昌海，蹶角受化。唯北狄野心，掘强沙塞之间，欲延岁月之命耳。中军临川殿下，明德茂亲，总兹戎重，吊民洛汭，伐罪秦中。若遂不改，方思仆言。聊布往怀，君其详之！丘迟顿首。

经史百家杂钞卷十五

书牍之属二

韩愈／与孟尚书书

愈白：

行官自南回，过吉州，得吾兄二十四日手书数番，忻悚兼至。未审入秋来，眠食何似，伏惟万福。

来示云：有人传愈近少信奉释氏。此传之者妄也！潮州时，有一老僧，号大颠，颇聪明，识道理。远地无可与语者，故自山召至州郭，留十数日。实能外形骸，以理自胜，不为事物侵乱。与之语，虽不尽解，要自胸中无滞碍。以为难得，因与往来。及祭神至海上，遂造其庐。及来袁州，留衣服为别。乃人之情，非崇信其法、求福田利益也。

孔子云：“丘之祷久矣！”凡君子行己立身，自有法度，圣贤事业，具在方册，可效可师。仰不愧天，俯不愧人，内不愧心，积善积恶，殃庆自各以其类至。何有去圣人之道、舍先王之法，而从夷狄之教以求福利也？《诗》不云乎“恺悌君子，求福不回”？传又曰：“不为威惕，不为利疚。”假如释氏能与人为祸祟，非守道君子之所惧也。况万万无此理！且彼佛者，果何人哉？其行事类君子邪？小人邪？若君子也，必不妄加祸于守道之人；如小人也，其身已死，其鬼不灵。天地神祗，昭布森列，非可诬也，又肯令其鬼行胸臆、作威福于其间哉？进退无所据，而信奉之，亦且惑矣！

且愈不助释氏而排之者，其亦有说。《孟子》云：“今天下不之杨，则之墨。”杨、墨交乱，而圣贤之道不明，则三纲沦而九法，礼乐崩而夷狄横，几何其不为禽兽也！故曰：“能言距杨、墨者，圣人之徒也！”扬子云云：“古者扬、墨塞路，孟子辞而辟之，廓如也”。夫杨、墨行，正道废，且将数百年。以至于秦，卒灭先王之法，烧除其经，坑杀学士，天下逐大乱。及秦灭，汉兴且百年，尚未知修先王之道。其后始除挟书之律，稍求亡书，招学士。经虽少得，尚皆残缺，十亡二三。故学士多老死，新者不见全经，不能尽知先王之事，各以所见为守，分离乖隔，不合不公。二帝三王群圣人之道，于是大坏。后之学者，无所寻逐，以至于今泯泯也，其祸出于杨、墨肆行，而莫之禁故也。孟子虽贤圣，不得位，空言无施，虽切何补？然赖其言，而今学者尚知宗孔氏，崇仁义，贵王贱霸而已。其大经大法，皆亡灭而不救，坏烂而不收，所谓存十一于千百，安在其能廓如也？然向无孟氏，则皆服左衽而言侏离矣。故愈尝推尊孟氏，以为功不在禹下者，为此也。

汉氏认来，群儒区区修补，百孔千疮，随乱随失，其危如一发引千钧，绵绵延延，寖以微灭。于是时也，而倡释、老于其间，鼓天下之众而从之，呜呼，其亦不仁甚矣！释、老之害，过于杨、墨；韩愈之贤，不及孟子。孟子不能救其于未亡之前，而韩愈乃欲全之于已坏之后，呜呼，其亦不量其力！且见其身之危，莫之救以死也！虽然，使其道由愈而粗传，虽灭死，万万无恨！天地鬼神，临之在上，质之在旁；又安得因一摧折，自毁其道，以从于邪也？籍、湜辈虽屡指教，不知果能不叛去否？

辱吾兄眷厚，而不获承命，惟增惭惧，死罪死罪！愈再拜。

韩愈／与鄂州柳中丞书

淮右残孽，尚守巢窟，环寇之师，殆且十万。瞋目语难，自以为武人，不肯循法度，颉颃作气势，窃爵位自尊大者，肩相摩，地相属也。不闻有一人援桴鼓、誓众而前者，但日令走马来求赏给，助寇为声势而已！

阁下书生也，《诗》、《书》、《礼》、《乐》是习，仁义是修，法度是束。一旦去文就武，鼓三军而进之，陈师鞠旅，亲与为辛苦，慷慨感激，同食下卒，将二州之牧以壮士气，斩所乘马以祭踶死之士，虽古名将，何以加兹！此由天资忠孝，郁于中而大作于外，动皆中于机会，以取胜于当世，而为戎臣师，岂常习于威暴之事而乐其斗战之危也哉！

愈诚怯弱，不适于用，听于下风，窃自增气。夸于中朝稠人广众会集之中，所以羞武夫之颜，令议者知将国兵而为人之司命者，不在彼而在此也。临敌重慎，诫轻出入，良用自爱，以副见慕之徒之心，而果为国立大功也。幸甚！幸甚！

韩愈／再与鄂州柳中丞书

愈愚，不能量事势可否，比常念淮右，以靡弊困顿三州之地，蚊蚋蚁虫之聚，感凶竖煦濡饮食之惠，提童子之手，坐之堂上，奉以为帅，出死力以抗逆明诏，战天下之兵，乘机逐利，四出侵暴，屠烧县邑，贼杀不辜。环其地数千里，莫不被其毒，洛、汝、襄、荆、许、颍、淮、江，为之骚然。丞相公卿士大夫，劳于图议。握兵之将，熊罴（）虎之士，畏懦蹜，莫肯杖戈为士卒前行者。独阁下奋然率先，扬兵界上，将二州之守，亲出入行间，与士卒均辛苦，生其气势。见将军之锋颖，凛然有向敌之意，用儒雅文字章句之业，取先天下武夫，关其口而夺之气。愚初闻时，方食，不觉弃匕箸起立，岂以为阁下真能引孤军单进，与死寇角逐争一旦侥幸之利哉？就令如是，亦不足贵。其所以服人心，在行事适机宜，而风采可畏爱故也。是以前状，辄述鄙诚，眷惠手翰还答，益增忻悚。

夫一众人心力耳目，使所至如时雨，三代用师不出是道。阁下果能充其言，继之以无倦，得形便之地，甲兵足用，虽国家故所失地，旬岁可坐而得，况此小寇，安足置齿牙间？勉而卒之，以俟其至，幸甚！

夫远征军士，行者有羁旅离别之思，居者有怨旷骚动之忧。本军有馈饷烦费之难，地主多姑息形迹之患。急之则怨，缓之则不用命。浮寄孤悬，形势销弱。又与贼不相谙委，临敌恐骇，难以有功。若召募土人，必得豪勇，与贼相熟，知其气力所极，无望风之惊，爱护乡里，勇于自战。征兵满万，不如召募数千，阁下以为何如？傥可上闻，行之否？计已与裴中丞相见。行营事宜，不惜时赐示及，幸甚！不宣。

韩愈／与崔群书

自足下离东都，几两度枉问。寻承已达宣州，主人仁贤，同列皆君子，虽抱羁旅之念，亦且可以度日。无人而不自得，乐天知命者，固前修之所以御外物者也，况足下度越此等百千辈，岂以出处近远累其灵台邪？宣州虽称清凉高爽，然皆大江之南，风土不并于北。将息之道，当先理其心，心间无事，然后外患不入，风气所宜，可以审备，小小者亦当自不至矣。足下之贤，虽在穷约，犹能不改其乐，况地至近、官荣禄厚、亲爱尽在左右者邪？所以如此云云者，以为足下贤者，宜在上位，托于幕府，则不为得其所，是以及之，乃相亲重之道耳，非所以待足下者也。

仆自少至今，从事于往还朋友间，一十七年矣，日月不为不久；所与交往相识者千百人，非不多，其相与如骨肉兄弟者，亦且不少。或以事同，或以艺取，或慕其一善，或以其久故。或初不甚知，而与之已密，其后无大恶，因不复决舍；或其人虽不皆入于善，而于己已厚，虽欲悔之不可。凡诸浅者固不足道，深者止如此！至于心所仰服、考之言行而无瑕尤、窥之阃奥而不见畛域、明白淳粹辉光日新者，惟吾崔君一人！

仆愚陋无所知晓，然圣人之书，无所不读。其精粗巨细，出入明晦，虽不尽识，抑不可谓不涉其流者也。以此而推之，以此而度之，诚知足下出群拔萃，无谓仆何从而得之也，与足下情义，宁须言而后自明邪？所以言者，惧足下以为吾所与深者多，不置白黑于胸中耳。既谓能粗知足下，而复惧足下之不我知，亦过也。比亦有人说足不诚尽善尽美，抑犹有可疑者。仆谓之曰：“何疑？”疑者曰：“君子当有所好恶，好恶不可不明。如清河者，人无贤愚，无不说其善，伏其为人。以是而疑之耳。”仆应之曰：“凤凰芝草，贤愚皆以为美瑞；青天白日，奴隶亦知其清明。譬之食物，至于遐方异味，则有嗜者，有不嗜者，至于稻也、粱也、脍也、也，岂闻有不嗜者哉？”疑者乃解。解不解，于吾崔君无所损益也。

自古贤者少，不肖者多。自省事已来，又见贤者恒不遇，不贤者比肩青紫；贤者恒无以自存，不贤者志满气得；贤者虽得卑位，则旋而死，不贤者或至眉寿。不知造物者意竟如何！无乃所好恶与人异心哉？又不知无乃都不省记，任其死生寿夭邪？未可知也！人固有薄卿相之官、千乘之位而甘陋巷菜羹者。同是人也，犹有好恶如此之异者？况天之与人。当必异其所好恶，无疑也！合于天而乖于人，何害？况又时有兼得者邪？崔君崔君。无怠无怠！

仆无以自全活者，从一官于此，转困穷甚。自放于伊、颍之上，当亦终得之。近者尤衰惫，左车第二牙无故动摇脱去，目视昏花，寻常间便不分人颜色，两鬓半白，头发五分亦白其一，须亦有一茎两茎白者。仆家不幸，诸父诸兄皆康强早世，如仆者，又可以图于久长哉？以此忽忽，思与足下相见，一道其怀。小儿女满前，能不顾念？足下何由得归北来？仆不乐江南，官满便终老嵩下，足下可相就，仆不可去矣。珍重自爱，慎饮食，少思虑，惟此之望！愈再拜。

韩愈／答崔立之书

斯立足下：

仆见险不能止，动不得时，颠顿狼狈，失其所操持，困不知变，以至辱于再三，君子小人之所悯笑，天下之所背而驰者也。足下犹复以为可教，贬损道德，乃至手笔以问之，扳援古昔，辞义高远，且进且劝，足下之于故旧之道得矣！虽仆亦固望于吾子，不敢望于他人者耳。然尚有似不相晓者，非故欲发余乎？不然，何子之不以丈夫期我也？不能默默，聊复自明。

仆始年十六七时，未知人事。读圣人之书，以为人之仕者，皆为人耳，非有利乎己也。及年二十时，苦家贫衣食不足，谋于所亲，然后知仕之不唯为人耳。及来京师，见有举进士者，人多贵之。仆诚乐之，就求其术，或出礼部所试赋、诗、策等以相示。仆以为可无学而能。因诣州县求举。有司者好恶出于其心，四举而后有成，亦未即得仕。闻吏部有以博学宏词选者，人尤谓之才，且得美仕。就求其术，或出所试文章，亦礼部之类。私怪其故，然犹乐其名，因又诣州府求举。凡二试于吏部，一既得之，而又黜于中书。虽不得仕，人或谓之能焉。退自取所试读之，乃类于俳优者之辞，颜忸怩而心不宁者数月。既已为之，则欲有所成就，书所谓耻过作非者也。因复求举，亦无幸焉。乃复自疑，以为所试与得之者不同其程度，及得观之，余亦无甚愧焉。

夫所谓博学者，岂今之所谓者乎？夫所谓宏辞者，岂今之所谓者乎？诚使古之豪杰之士，若屈原、孟轲、司马迁、相如、扬雄之徒，进于是选，必知其怀惭，乃不自进而已耳。设使与夫今之善进取者，竞于蒙昧之中，仆必知其辱焉。然彼五子者，且使生于今之世，其道虽不显于天下，其自负何如哉？肯与夫斗筲者决得失于一夫之目而为之忧乐哉？故凡仆之汲汲于进者，其小得，盖欲以具裘葛，养穷孤；其大得，盖欲以同吾之所乐于人耳。其他可否，自计已熟，诚不待人而后知。

今足下乃复比之献玉者，以为必竢工人之剖，然后见知于天下，虽两刖足不为病，且无使勍者再克，诚足下相勉之意厚也。然仕进者岂舍此而无门哉？足下谓我必待是而后进者，尤非相悉之辞也。仆之玉固未尝献，而足固未尝刖，足下无以为我戚戚也。方今天下风俗，尚有未及于古者。边境尚有被甲执兵者，主上不得怡，而宰相以为忧。仆虽不贤，亦且潜究其得失，致之乎吾相，荐之乎吾君。上希卿大夫之位，下犹取一障而乘之。若都不可得，犹将耕于宽闲之野，钓于寂寞之滨，求国家之遗事，考贤人哲士之终始，作唐之一经，垂之于无穷，诛奸谀于既死，发潜德之幽光。二者将必有一可！足下以为仆之玉凡几献，而足凡几刖也？又所谓勍者果谁哉？再克之刑，信如何也？

士固信于知己，微足下无以发吾之狂言。

韩愈／答吕毉山人书

愈白：

惠书责以不能如信陵执辔者，夫信陵，战国公子，欲以取士，声势倾天下而然耳。如仆者，自度若世无孔子，不当在弟子之列。以吾子始自山出，有朴茂之美意，恐未砻磨以世事。又自周后文弊，百子为书，各自名家，乱圣人之宗，后生习传，杂而不贯，故设问以观吾子：其已或熟乎？将以为友也；其未成熟乎？将以讲去其非而趋是耳。不如六国公子，有市于道者也。

方今天下入仕，惟以进士明经，及卿大夫之世耳。其人率皆习熟时俗，工于语言，识形势，善候人主意。故天下靡靡，日入于衰坏，恐不复振起。务欲进足下趋死不顾利害去就之人于朝，以争救之耳，非谓当今公卿间无足下辈文学知识也。不得以信陵比！

然足下衣破衣，系麻鞋，率然叩吾门，吾待足下，虽未尽宾主之道，不可谓无意者。足下行天下，得此于人盖寡，乃遂能责不足于我，此真仆所汲汲求者。议虽未中节，其不肯阿曲以事人，灼灼明矣！

方将坐足下，三浴而三熏之，听仆之所为，少安无躁！

韩愈／答李翊书

六月二十六日，愈白李生足下：

生之书辞甚高，而其问何下而恭也？能如是，谁不欲告生以其道？道德之归也有日矣，况其外之文乎？抑愈所谓望孔子之门墙而未入其宫者，焉足以知是且非邪？虽然，不可不为生言之。

生所谓立言者，是也；生所为者与所期者，甚似而几矣。抑不知生之志，蕲胜于人而取于人邪？将蕲至于古之立言者邪？蕲胜于人而取于人，则固胜于人而可取于人矣；将蕲至于古之立言者，则无望其速成，无诱于势利，养其根而竢其实，加其膏而希其光。根之茂者，其实遂，膏之沃者，其光晔。仁义之人，其言蔼如也。

抑又有难者。愈之所为，不自知其至犹未也。虽然，学之二十余年矣。始者非三代两汉之书不敢观，非圣人之志不敢存，处若忘，行若遗，俨乎其若思，茫乎其若迷。当其取于心而注于手也，惟陈言之务去，戛戛乎其难哉！其观于人，不知其非笑之为非笑也。如是者亦有年，犹不改。然后识古书之正伪，与虽正而不至焉者，昭昭然白黑分矣，而务去之，乃徐有得也。当其取于心而注于手也，汩汩然来矣。其观于人也，笑之则以为喜，誉之则以为忧，以其犹有人之说者存也。如是者亦有年，然后浩乎其沛然矣。吾又惧其杂也，迎而距之，平心而察之；其皆醇也，然后肆焉。虽然，不可以不养也。行之乎仁义之途，游之乎《诗》《书》之源，无迷其途，无绝其源，终吾身而已矣！

气，水也，言，浮物也。水大，而物之浮者大小毕浮。气之与言，犹是也。气盛，则言之短长与声之高下者，皆宜。虽如是，其敢自谓几于成乎？虽几于成，其用于人也，奚取焉？虽然，待用于人者，其肖于器邪？用与舍属诸人。君子则不然，处心有道，行已有方，用则施诸人，舍则传诸其徒，垂诸文而为后世法。如是者，其亦足乐乎？其无足乐也？

有志乎古者希矣，志乎古者必遗乎今，吾诚乐而悲之！亟称其人，所以劝之，非敢褒其可褒而贬其可贬也。问于愈者多矣，念生之言，不志乎利，聊相为言之。愈白。

韩愈／答刘正夫书

愈白。进士刘君足下：

辱笺教以所不及，既荷厚赐，且愧其诚然，幸甚幸甚！

凡举进士者，于先进之门，何所不往？先进之于后辈，苟见其至，宁可以不答其意邪？来者则接之，举城士大夫莫不皆然，而愈不幸独有接后辈名。名之所存，谤之所归也。有来问者，不敢不以诚答。或问：“为文宜何师？”必谨对曰：“宜师古圣贤人。”曰：“古圣贤人所为书具存，辞皆不同，宜何师？”必谨对曰：“师其意，不师其辞。”又问曰：“文宣易宜难？”必谨对曰：“无难易，惟其是尔。”如是而已，非固开其为此而禁其为彼也。

夫百物朝夕所见者，人皆不注视也，及睹其异者，则共观而言之。夫文岂异于是乎？汉朝人莫不能为文，独司马相如、太史公、刘向、扬雄为之最。然则用功深者，其收名也远。若皆与世沉浮，不自树立，虽不为当时所怪，亦必无后世之传也。

足下家中百物，皆赖而用也，然其所珍爱者，必非常物。夫君子之于文，岂异于是乎？今后进之为文，能深探而力取之，以古圣贤人为法者，虽未必皆是。要若有司马相如、太史公、刘向、扬雄之徒出，必自于此，不自于循常之徒也。

若圣人之道，不用文则已，用则必尚其能者。能者非他，能自树立，不因循者是也。有文字来，谁不为文？然其存于今者，必其能者也。顾常以此为说耳。

愈于足下，忝同道而先进者，又常从游于贤尊给事，既辱厚赐，又安敢不进其所有以为答也？足下以为何如？愈白。

韩愈／答尉迟生书

愈白。尉迟生足下：

夫所谓文者，必有诸其中，是故君子慎其实。实之美恶，其发也不揜。本深而末茂，形大而声宏，行峻而言厉，心醇而气和；昭晰者无疑，优游者有余。体不备不可以为成人，辞不足不可以为成文。愈之所闻者如是。有问于愈者，亦以是对。

今吾子所为，皆善矣，谦谦然若不足，而以征于愈，愈又敢有爱于言乎？抑所能言者，皆古之道。古之道不足以取于今，吾子何其爱之异也？贤公卿大夫在上比肩，始进之贤士在下比肩，彼其得之，必有以取之也。子欲仕乎？其往问焉，皆可学也。若独有爱于是，而非仕之谓，则愈也尝於之矣，请继今以言。

韩愈／与冯宿论文书

辱示《初筮赋》，实有意思！但力为之，古人不难到。但不知直似古人，亦何得于今人也？仆为文久，每自测意中以为好，则人必以为恶矣。小称意，人亦小怪之；大称意，即人必大怪之也。时时应事作俗下文字，下笔令人惭，及示人，则人以为好矣。小惭者，亦蒙谓之小好；大惭者，即必以为大好矣。不知古文直何用于今世也，然以竢知者知耳。

昔扬子云著《太玄》，人皆笑之。子云之言曰：“世不我知，无害也！后世复有扬子云，必好之矣！”子云死近千载，竟未有扬子云，可叹也！其时桓谭，亦以为雄书胜《老子》。老子未足道也，子云岂止与老子争强而已乎？此未为知雄者！其弟子侯芭颇知之，以为其师之书胜《周易》。然侯之他文不见于世，不知其人果何如耳。以此而言，作者不祈人之知也明矣，直百世以竢圣人而不惑，质诸鬼神而不疑耳！足下岂不谓然乎？

近李翱从仆学文，颇有所得。然其人，家贫多事，未能卒其业。有张籍者，年长于翱，而亦学于仆，其文与翱相上下。一二年业之，庶几乎至也。然闵其弃俗尚，而从于寂寞之道，以争名于时也。久不谈，聊感足下能自进于此，故复发愤一道。愈再拜。

韩愈／答窦秀才书

愈少驽怯，于他艺能，自度无可努力，又不通时事，而与世多龃龉。念终无以树立，遂发愤笃专于文学。学不得其术，凡所辛苦而仅有之者，皆符于空言，而不适于实用，又重以自废。是故学成而道益穷，年老而智愈困。今又以罪黜于朝廷，远宰蛮县，愁忧无聊，瘴疠侵加，惴惴焉无以冀朝夕。

足下年少才俊，辞雅而气锐，当朝廷求贤如不及之时，当道者又皆良有司，操数寸之管，书盈尺之纸，高可以钓爵位，循序而进，亦不失万一于甲科。今乃乘不测之舟，入无人之地，以相从问文章为事，身勤而事左，辞重而请约，非计之得也！虽使古之君子，积道藏德，遁其光而不曜、胶其口而不传者，遇足下之请恳恳，犹将倒廪倾囷，罗列而进也。若愈之愚不肖，又安敢有爱于左右哉？顾足下之能，足以自奋，愈之所有，如前所陈，是以临事愧耻而不敢答也。

钱财不足以贿左右之匮急，文章不足以发足下之事业，稛载而往，垂橐而归，足下亮之而已。

韩愈／与卫中行书

大受足下：

辱书为赐甚大，然所称道盛，岂所谓诱之而欲其至于是欤？不敢当！不敢当！其中择其一二近似者而窃取之，则于交友忠而不反于背面者，少似近焉，亦其心之所好耳，行之不倦，则未敢自谓能尔也。不敢当！不敢当！至于汲汲于富贵、以救世为事者，皆圣贤之事业，知其智能谋力能任者也。如愈者，又焉能之？始相识时，方甚贫，衣食于人，其后相见于汴、徐二州，仆皆为之从事，日月有所入，比之前时，丰约百倍。足下视吾饮食衣服，亦有异乎？然则仆之心，或不为此汲汲也！其所不忘于仕进者，亦将小行乎其志耳，此未易遽言也！

凡祸福吉凶之来，似不在我。惟君子得祸为不幸，而小人得祸为恒；君子得福为恒，而小人得福为幸。以其所为，似有以取之也。必曰“君子则吉，小人则凶”者，不可也！贤不肖存乎已，贵与贱、祸与福存乎天，名声之善恶存乎人。存乎己者，吾将勉之；存乎天、存乎人者，吾将任彼，而不用吾力焉。其所守者，岂不约而易行哉？足下曰：“命之穷通，自我为之。”吾恐未合于道。足下征前世而言之，则知矣，若曰“以道德为己任，穷通之来，不接吾心”，则可也。

穷居荒凉，草树茂密，出无驴马，因与人绝。一室之内，有以自娱，足下喜吾复脱祸乱，不当安安而居、迟迟而来也。

韩愈／与孟东野书

与足下别久矣，以吾心之思足下，知足下悬悬于吾也。各以事牵，不可合并。其于人人，非足下之为见，而日与之处，足下知吾心乐否也？吾言之，而听者谁欤？吾唱之，而和者谁欤？言无听也，唱无和也，独行而无徒也，是非无所与同也，足下知吾心乐否也？

足下才高气清，行古道，处今世，无田而衣食，事亲左右无违，足下之用心勤矣！足下之处身劳且苦矣！混混与世相浊，独其心追古人而从之，足下之道，其使吾悲也！

去年春，脱汴州之乱，幸不死。无所于归，遂来于此。主人与吾有故，哀其穷，居吾于符离睢上。及秋将辞去，因被留以职事，默默在此行一年矣。到今年秋，聊复辞去。江湖，余乐也，与足下终，幸矣！

李习之娶吾亡兄之女，期在后月，朝夕当来此。张籍在和州居丧，家甚贫。恐足下不知，故具此白，冀足下一来相视也。自彼至此虽远，要皆舟行可，至，速图之，吾之望也！春且尽，时气向热，惟侍奉吉庆。愈眼疾比剧，甚无聊，不复一一。愈再拜。

韩愈／答刘秀才论史书

六月九日，韩愈白秀才：

辱问见爱，教勉以所宜务，敢不拜赐！愚以为凡史氏褒贬大法，《春秋》已备之矣。后之作者，在据事迹实录，则善恶自见。然此尚非浅陋偷惰者所能就，况褒贬邪？孔子圣人，作《春秋》，辱于鲁、卫、陈、宋、齐、楚，卒不遇而死。齐太史氏兄弟几尽，左丘明纪《春秋》时事以失明，司马迁作《史记》刑诛，班固庾死，陈寿起又废，卒亦无所至。王隐谤退死家，习凿齿无一足，崔浩、范晔赤诛，魏收夭绝，宋孝王诛死。足下所称吴兢，亦不闻身贵，而今其后有闻也。夫为史者，不有人祸，则有天刑，岂可不畏惧而轻为之哉？唐有天下二百年矣，圣君贤相相踵，其余文武之士，立功名跨越前后者，不可胜数，岂一人卒卒能纪而传之邪？

仆年志已就衰退，不可自敦率，宰相知其无他才能，不足用，哀其老穷，龃龉无所合，不欲令四海内有戚戚者，猥言之上，苟加一职荣之耳，非必督责迫蹙，令就功役也。贱不敢逆盛指，行且谋引去。且传闻不同，善恶随人所见，甚者附党，惜爱不同，巧造语言，凿空构立善恶事迹，于今何所承受取信而可草草作传记、令传万世乎！若无鬼神，岂可不自心惭愧？若有鬼神，将不福人？仆虽，亦粗知自爱，实不敢率尔为也。夫圣唐巨迹，及贤士大夫事，皆磊磊轩天地，决不沉没。今馆中非无人，将必有作者勤而纂之。后生可畏，安知不在足下？亦宜勉之！愈再拜。

韩愈／上兵部李侍郎书

十二月九日，将仕郎守江陵府法曹参军韩愈，谨上书侍郎阁下：

愈少鄙钝，于时事都不通晓，家贫不足以自活，应举觅官，凡二十年矣。薄命不幸，动遭谗谤，进寸退尺，卒无所存。性本好文学，因困厄悲愁，无所告语，遂得究穷于经传史记百家之说，沉潜乎训义，反覆乎句读，磨砻乎事业，而奋发乎文章。凡自唐、虞以来，编简所存，大之为河海，高之为山岳，明之为日月，幽之为鬼神，纤之为珠玑华实，变之为雷霆风雨，奇辞奥旨，靡不通达。惟是鄙钝，不通晓于时事，学成而道益穷，年老而智益困。私自怜悼，悔其初心，发秃齿豁，不见知己。夫《牛角》之歌，辞鄙而义拙；“堂下”之言，不书于传记。齐桓举以相国，叔向携手以上。然则非言之者难为听，而识之者难遇也。

伏以阁下内仁而外义，行高而德巨，尚贤而与能，哀穷而悼屈。自江而西，既化而行矣。今者入守内职，为朝廷大臣，当天子新即位，汲汲于理化之日，出言举事，宜必施设。既有听之之明，又有振之之力，宁戚之歌，鬷明之言，不发于左右，则后而失其时矣。

谨献旧文一卷，扶树教道，有所明白。《南行诗》一卷，舒忧娱悲，杂以瓌怪之言、时俗之好，所以讽于口而听于耳也。如赐览观，亦有可采。干黩严尊，伏增惶恐！愈再拜。

柳宗元／寄京兆许孟容书

宗元再拜五丈座前：

伏蒙赐书诲谕，微悉重厚，欣踊恍惚，疑若梦寐，捧书叩头，悸不自定。伏念得罪来五年，未尝有故旧大臣肯以书见及者。何则？罪谤交积，群疑当道，诚可怪而畏也。是以兀兀忘行，尤负重忧。残骸余魂，百病所集，痞结伏积，不食自饱；或时寒热，水火互至，内消肌骨，非独瘴疠为也。忽奉教命，乃知幸为大君子所宥，欲使膏肓沉没，复起为人。夫何素望，敢以及此？以上罪谪后情况

宗元早岁与负罪者亲善，始奇其能，谓可以共立仁义，裨教化，过不自料。勤勤勉励，惟以中正信义为志，以兴尧、舜、孔子之道，利安元元为务，不知愚陋不可力强。其素意如此也。末路厄塞臲兀，事既壅隔，很忤贵近，狂疏缪戾，蹈不测之辜。群言沸腾，鬼神交怒。加以素卑贱，暴起领事，人所不信。射利求进者，填门排户，百不一得，一旦快意，更造怨。以此大罪之外，诋诃万端，旁午构扇，使尽为敌雠，协心同攻，外连强暴失职者，以致其事。此皆丈人所闻见，不敢为他人道说，怀不能已，复载简牍。此人虽万被诛戮，不足塞责，而岂有赏哉？今其党与，幸获宽贷，各得善地，无公事，坐食俸禄，明德至渥也！尚何敢更俟除弃废痼、以希望外之泽哉？年少气锐，不识几微，不知当不？但欲一心直遂，果陷刑法，皆自所求取得之，又何怪也！以上得罪被谤之由

宗元于众党人中，罪状最甚。神理降罚，又不能即死，犹对人言语，求食自活，迷不知耻，日复一日，然亦有大故。自以得姓来，二千五百年，代为冢嗣。今拘非常之罪，居夷獠之乡，卑湿昏雾，恐一日填委沟壑，旷坠先绪，以是怛然痛憾，心骨沸热。茕茕孤立，未有子息，荒陬中少士人女子，无与为婚，世亦不肯与罪人亲昵。以是嗣续之重，不绝知缕。每当春秋时飨，孑立捧奠，顾眄无后继者，懔懔然欷歔惴惕！恐此事便已，椎心伤骨，若受锋刃！此诚丈夫所共悯惜也。以上无子嗣

先墓在城南，无异子弟为主，独托村邻。自谴逐来，消息存亡不一至。乡闾主守者，固以益怠。昼夜哀愤，惧便毁伤松柏，刍牧不禁，以成大戾。近世礼重拜扫，今已阙者四年矣。每遇寒食，则北向长号，以首顿地。想田野道路，士女偏满，皂隶庸丐，皆得上父母丘墓。马医夏畦之鬼，无下受子孙追养者。然此已息望，又何以云哉？城西有数顷田，树果数百株，多先人手自封植。今已荒秽，恐便斩伐，无复爱惜。家有赐书三千卷，尚在善和里旧宅。宅今已三易主，书存亡不可知，皆付受所重，常系心腑，然无可为者。立身一败，万事瓦裂，身残家破，为世大僇，复何敢更望大君子抚慰收恤、尚置人数中邪？是以当食不知辛咸节适，洗沐盥漱，动逾岁时，一搔皮肤，尘垢满爪。诚忧恐悲伤，无所告愬，以至此也！以上不能展视先人坟墓书籍

自古贤人才子，秉志遵分，被谤议不能自明者，仅以百数！故有无兄盗嫂，娶孤女云挝妇翁者。然赖当世豪杰，分明辩别，卒光史籍。管仲遇盗，升为功臣，匡章被不孝之名，孟子礼之。今已无古人之实为而有诟，欲望世人之明己，不可得也！直不疑买金以偿同舍，刘宽下车，归牛乡人，此诚知疑似之不可辨，非口舌所能胜也。以上被谤议不能自明

郑詹东缚于晋，终以无死；钟仪南音，卒获返国；叔向囚虏，自期必免；范痤骑危，以生易死；蒯通据鼎耳，为齐上客；张苍、韩信伏斧锧，终取将相；邹阳狱中，以书自活；贾生斥逐，复召宣室；倪宽摈死，后至御史大夫；董仲舒、刘向，下狱当诛，为汉儒宗。此皆瓌伟博辩奇壮之士，能自解脱。今以恇怯淟涊，下才末伎，又婴恐惧痼病，虽欲慷慨攘臂，自同昔人，愈疏阔矣！以上贤者被罪，终得解脱

贤者不得志于今，必取贵于后，古之著书者皆是也。宗元近欲务此，然力薄才劣，无异能解。虽欲秉笔缕，神志荒耗，前后遗忘，终不能成章。往时读书，自以不至觝滞，今皆顽然无复省录。每读古人一传，数纸已后，则再三伸卷，复观姓氏，旋又废失。假令万一除刑部囚籍，复为士列，亦不堪当世用矣！以上不复能著书

伏惟兴哀于无用之地，垂德于不报之所，但以通家宗祀为念，有可动心者，操之勿失，不敢望归扫茔域，退托先人之庐，以尽余齿。姑遂少北，益轻瘴疠，就婚娶，求胤嗣，有可付托，即冥然长辞，如得甘寝，无复憾矣！以上求北归

书辞繁委，无以自道。然即文以求其志，君子固得其肺肝焉，无任恳恋之至。不宣。宗元再拜。

柳宗元／与萧翰林俛书

思谦兄足下：

昨祁县王师范过永州，为仆言，得张左司书，道思谦蹇然有当官之心，乃诚助太平者也。仆闻之喜甚。然微王生之说，仆岂不素知耶？所喜者，耳与心协，果于不谬焉尔。

仆不幸，向者进当臲不安之势，平居闭门，口舌无数，况又有久与游者，乃岌岌而操其间！其求进而退者，皆聚为仇怨，造作粉饰，蔓延益肆。非的然昭晰，自断于内则孰能了仆于冥冥之间哉？然仆当时年三十三，甚少，自御史里行得礼部员外郎，超取显美。欲免世之求进者怪怒媢嫉，其可得乎？凡人皆欲自达，仆先得显处，才不能逾同列，名不能压当世；世之怒仆，宜也！与罪人交十年，官又以是进，辱在附会。圣朝宏大，贬黜甚薄，不能塞众人之怒。谤语转移，嚣嚣嗷嗷，渐成怪民。饰智求仕者，更言仆以悦雠人之心，日为新奇，务相喜可，自以速援引之路，而仆辈坐益困辱，万罪横生，不知其端。伏自思念，过大恩甚，乃以致此。悲夫！人生少得六七十者，今已三十七矣。长来觉日月益促，岁岁更甚，大都不过数十寒暑，则无此身矣。是非荣辱，又何足道？云云不已，只益为罪。兄知之，勿为他人言也！

居蛮夷中久，惯习炎毒，昏眊重膇，意以为常。忽遇北风晨起，薄寒中体，则肌革惨懔，毛发萧条。瞿然注视怵惕，以为异候，意绪殆非中国人。楚、越间声音特异，舌啅噪，今听之怡然不怪，已与为类矣。家生小童，皆自然哓哓，昼夜满耳，闻北人言，则啼呼走匿，虽病夫亦怛然骇之。出门见适州闾市井者，其十有八九，杖而后兴。自料居此，尚复几何？岂可更不知止言说长短，重为一世非笑哉！读《周易だж浴罚痢坝醒圆恍牛锌谀饲钜病保匆嫦玻唬骸班岛酰嗨浼抑靡秽梗宰猿频溃敢嫔醵　庇檬歉织娔加肽臼剑桓粗乱狻

今天子兴教化，定邪正，海内皆欣欣怡愉，而仆与四五子者，独沦陷如此，岂非命与？命乃天也，非云云者所制，余又何恨？独喜思谦之徒，遭时言道，道之行，物得其利。仆诚有罪，然岂不在一物之数耶？身被之，目睹之，足矣，何必攘袂用力而矜自我出耶？果矜之又非道也。事诚如此！然居理平之世，终身为顽人之类，犹有少耻，未能尽忘。傥因贼平，庆赏之际，得以见白，使受天泽余润，虽朽枿败腐，不能生植，犹足蒸出芝菌，以为瑞物。一释废锢，移数县之地，则世必曰罪稍解矣。然后收召魂魄，买土一廛为耕甿，朝夕歌谣，使成文章。庶木铎者采取，献之法宫，增圣唐大雅之什，虽不得位，亦不虚为太平之人矣。此在望外，然终欲为兄一言焉。

柳宗元／与李翰林建书

杓直足下：

州传遽至，得足下书，又于梦得处得足下前次一书，意皆勤厚。庄周言逃蓬藋者，闻人足音，则跫然喜。仆在蛮夷中，比得足下二书，及致药饵，喜复何言！仆自去年八月来，痞疾稍已。往东间一二日作，今一月乃二三作。用南人槟榔余甘，破决壅隔，太过。阴邪虽败，已伤正气，行则膝颤，坐则髀痺。所欲者补气丰血，强筋骨，辅心力。有与此宜者，更致数物，得良方偕至，益善。

永州于楚为最南，状与越相类。仆闷即出游，游复多恐。涉野则有蝮虺大蜂，仰空视地，寸步劳倦；近水即畏射工沙虱，含怒窃发，中人形影，动成疮痏。时到幽树好石，暂得一笑，已复不乐。何者？譬如囚拘圜土，一遇和景，负墙搔摩，伸展支体，当此之时亦以为适。然顾地窥天，不过寻丈，终不得出，岂复能久为舒畅哉？明时百姓，皆获欢乐。仆士人颇识古今道理，独怆怆如此，诚不足为理世下执事，至此愚夫愚妇又不可得，窃自悼也！

仆曩时所犯，足下适在禁中，备观本末，不复一一言之。今仆癃残顽鄙，不死幸甚！苟为尧人，不必立事程功，唯欲为量移官，差轻罪累。即便耕田艺麻，取老农女为妻，生男育孙，以供力役；时时作文，以咏太平，摧伤之余，气力可想。假令病尽，己身复壮，悠悠人世，不过为三十年客耳。前过三十七年，与瞬息无异。复所得者，其不足把玩，亦已审矣！杓直以为诚然乎？

仆近求得经史诸子数百卷，尝候战悸悄定时，即伏读。颇见圣人用心，贤士君子立志之分。著书亦数十篇，心病，言少次第，不足远寄，但用自释。贫者士之常，今仆虽羸馁，亦甘如饴矣。

足下言已白常州煦仆，仆岂敢众人待常州耶？若众人即不复煦仆矣。然常州未尝有书遗仆，仆安敢先焉？裴应叔、萧思谦，仆各有书，足下求取观之。相戒勿示人。孰诗在近地，简人事，今不能致书。足下默以此书见之，勉尽志虑，辅成一王之法，以宥罪戾。不悉。某白。

柳宗元／答韦中立论师道书

二十一日宗元白：

辱书云欲相师，仆道不笃，业甚浅近，环顾其中，未见可师者。虽尝好言论为文章，甚不自是也。不意吾子自京师来蛮夷间，乃幸见取。仆自卜固无取，假令有取，亦不敢为人师。为众人师且不敢，况敢为吾子师乎？孟子称人之患在好为人师，由魏、晋氏以下，人益不事师。今之世不闻有师，有辄哗笑之以为狂人。独韩愈奋不顾流俗，犯笑侮，收召后学，作《师说》，因抗颜而为师。世果群怪聚骂，指目牵引，而增与为言词。愈以是得狂名，居长安，炊不暇熟，又挈挈而东，如是者数矣。屈子赋曰：“邑犬群吠，吠所怪也。”仆往闻庸蜀之南，恒雨少日，日出则犬吠，余以为过言。前六七年，仆来南，二年冬，幸大雪逾岭，被南越中数州。数州之犬，皆苍黄吠噬，狂走者累日，至无雪乃已，然后始信前所闻者。今韩愈既自以为蜀之日，而吾子又欲使吾为越之雪，不以病乎？非独见病，亦以病吾子！然雪与日岂有过哉？顾吠者犬耳。度今天下不吠者几人？而谁敢炫怪于群目以召闹取怒乎？仆自谪过以来，益少志虑。居南中九年，增脚气病，渐不喜闹。岂可使呶呶者早暮咈吾耳、骚吾心？则固僵仆烦愦，愈不可过矣。平居望外，遭齿舌不少，独欠为人师耳。

抑又闻之，古者重冠礼，将以责成人之道，是圣人所尤用心者也。数百年来，人不复行。近有孙昌允者，独发愤行之。既成礼，明日造朝，至外廷，荐笏言于卿士曰：“某子冠毕。”应之者咸抚然。京兆尹郑叔则怫然曳笏却立，曰：“何预我耶？”廷中皆大笑。天下不以非郑尹而快孙子，何哉？独为所不为也。今之命师者大类此。吾子行厚而辞深，凡所作皆恢恢然有古人形貌，虽仆敢为师，亦何所增加也？假而以仆年先吾子，闻道著书之日不后，诚欲往来言所闻，则仆固愿悉陈中所得者，吾子苟自择之，取某事，去某事，则可矣，若定是非以教吾子，仆材不足，而又畏前所陈者，其为不敢也决矣！

吾子前所欲见吾文，既悉以陈之，非以耀明于子，聊欲以观子气色，诚好恶何如也。今书来言者皆大过，吾子诚非佞誉诬谀之徒，直见爱甚故然耳。始吾幼且少，为文章以辞为工。及长，乃知文者以明道，是固不苟为炳炳烺烺，务采色、夸声音而以为能也。凡吾所陈，皆自谓近道，而不知道之果近乎？远乎？吾子好道而可吾文，或者其于道不远矣。故吾每为文章，未尝敢以轻心掉之，惧其剽而不留也；未尝敢以怠心易之，惧其弛而不严也；未尝敢以昏气出之，惧其昧没而杂也，未尝敢以矜气作之，惧其偃蹇而骄也。抑之欲其奥，扬之欲其明，疏之欲其通，廉之欲其节，激而发之欲其清，固而存之欲其重，此吾所以羽翼夫道也。本之《书》，以求其质；本之《诗》，以求其恒；本之《礼》，以求其宜；本之《春秋》，以求其断；本之《易》，以求其动，此吾所以取道之原也。参之《谷梁氏》，以厉其气；参之《孟》、《荀》，以畅其支；参之《庄》、《老》，以肆其端；参之《国语》，以博其趣；参之《离骚》，以致其幽；参之《太史》，以著其洁，此吾所以旁推交通而以为之文也。凡若此者，果是耶？非耶？有取乎？抑其无取乎？吾子幸观焉，择焉，有余以告焉。苟亟来以广是道，子不有得焉，则我得矣，又何以师云尔哉？取其实而去其名，无招越蜀吠怪，而为外廷所笑，则幸矣！宗元复白。

柳宗元／答韦珩示韩愈相推以文墨事书

足下所封示退之书云：欲推避仆以文墨事，且以励足下。若退之之才，过仆数人，尚不宜推避于仆，非其实可知，固相假借为之辞耳。退之所敬者，司马迁、扬雄，迁于退之，固相上下；若雄者，如《太玄》、《法言》及《四愁赋》，退之独未作耳。决作之，加恢奇。至他文，过扬雄远甚。雄文遣言措意，颇短局滞涩，不若退之倡狂恣睢，肆意有所作。若然者，使雄来，尚不宜推避，而况仆耶？彼好奖人善，以为不屈己善不可奖，故慊慊云尔也。足下幸勿信之！且足下志气高，好读南、北史书，通国朝事，穿穴古今，后来无能和。而仆稚，卒无所为，但趑趄文墨笔砚浅事。今退之不以吾子励仆，而反以仆励吾子，愈非所宜。然卒篇欲足下自挂抑，合当世事，固当！虽仆，亦知无出此。吾子年甚少，知己者如麻，不患不显，患道不立耳。此仆以自励，亦以佐退之励足下。不宣。宗元顿首再拜。

李翱／答独孤舍人书

足下书中，有“无见怨怼，以至疏索”之说，盖是戏言，然亦似未相悉也。荐贤进能，自是足下公事，如不为之，亦自是足下所阙，在仆何苦乃至怨怼？

仆尝怪董生大贤，而著《仕不遇赋》，惜其自待不厚。凡人之蓄道德才智于身，以待时用，盖将以代天理物，非为衣服饮食之鲜肥而为也。董生道德备具，武帝不用为相，故汉德不如三代，而生人受其，于董生何苦而为“仕不遇”之词乎？仆意绪间自待甚厚，此身穷达，岂关仆之贵贱耶？虽终身如此，固无恨也，况年犹未甚老哉？去年足下有相引荐意，当时恐有所累，犹奉止不为，何遽不相悉？

所以不数附书者，一二年来，往还多得官在京师，既不能周遍，又且无事，性颇慵懒，便一切书断，只作报书。又以为苟相知，固不在书之疏数，如不相知，尚何求而数书？或惟往还中有贫贱更不如仆者，即数数附书耳。近频得人书，皆责疏简，故具之于此，见相怪者，当为辞焉。

李翱／答王载言书

翱顿首：

足下不以翱卑贱无所可，乃陈辞屈虑，先我以书，且曰：“余之艺及心，不能弃于时，将求知者，问谁可，则皆曰‘其李君乎’。”告足下者过也，足下因而信之，又过也。果若来陈，虽道备德具，且犹不足辱厚命。况如翱者，多病少学，其能以此堪足下所望博大而深宏者耶？虽然，盛意不可以不答，故敢略陈其所闻！

盖行己莫如恭，自责莫如厚，接众莫如弘，用心莫如直，进道莫如勇，受益莫如择友，好学莫如改过，此闻之于师者也。相人之术有三：迫之以利，而审其邪正；设之以事，而察其厚薄；问之以谋而，观其智与不才，贤不肖分矣，此闻之于友者也。列天地，立君臣，亲父子，别夫妇，明长幼，浃朋友，六经之旨也。浩乎若江海，高乎若丘山，赫乎若日火，包乎若天地，掇章称咏，津润怪丽，六经之词也。创意造言，皆不相师。故其读《春秋》也，如未尝有《诗》也，其读《诗》也，如未尝有《易》；其读《易》也，如未尝有《书》也；其读《屈原》、《庄周》也，如未尝有六经也。故义深则意远，意远则理辩，理辩则气直，气直则辞盛，辞盛则文工。如山有恒、华、嵩、衡焉，其同者高也。其草木之荣，不必均也。如渎有淮、济、河、江焉，其同者出源到海也，其曲直、浅深、色黄白，不必均也。如百品之杂焉，其同者饱于肠也，其味碱、酸、苦、辛，不必均也。此因学而知者也，此创意之大归。

天下之语文章，有六说焉：其尚异者，则曰文章辞句奇险而已；其好理者，则曰文章叙意苟通而已；其溺于时者，则曰文章必当对；其病于时者，则曰文章不当对；其爱难者，则曰文章宜深，不当易；其爱易者，则曰文章宜通，不当难。此皆情有所偏滞而不流，未识文章之所主也。义不深不至于理，言不信不在于教劝，而词句怪丽者有之矣，《剧秦美新》、王褒《僮约》是也。其理往往有是者，而词章不能工者有之矣，刘氏《人物表》、王氏《中说》、俗传《太公家教》是也。古之人能极于工而已，不知其词之对与否、易与难也。《诗》曰：“忧心悄悄，愠于群小。”此非对也；又曰：“遘闵既多，受侮不少。”此非不对也。《书》曰：“朕堲谗说殄行，震惊朕师。”《诗》曰：“莞彼桑柔，其下侯旬；捋采其刘，瘼此下人。”此非易也。《书》曰：“允恭克让，光被四表，格于上下。”《诗》曰：“十亩之间兮，桑者闲闲兮，行与子旋兮。”此非难也。学者不知其方，而称说云云，如前所陈者，非吾之敢闻也。

六经之后，百家之言兴，老聃、列御寇、庄周、鹖冠、田穰苴、孙武、屈原、宋玉、孟轲、吴起、商鞅、墨翟、鬼谷子、荀况、韩非、李斯、贾谊、枚乘、司马迁、相如、刘向、扬雄，皆足以自成一家之文，学者之所师归也。故义虽深，理虽当，词不工者不成文，宜不能传也；文、理、义三者兼并，乃能独立于一时，而不泯灭于后代，能必传也。仲尼曰：“言之无文，行之不远。”子贡曰：“文犹质也，质犹文也，虎豹之鞟，犹犬羊之鞟。”此之谓也。陆机曰：“怵他人之我先。”韩退之曰：“唯陈言之务去。”假令述笑哂之状曰“莞尔”，则《论语》言之矣；曰“哑哑”，则《易》言之矣；曰“粲然”，则谷梁子言之矣；曰“攸尔”，则班固言之矣；曰“冁然”，则左思言之矣。吾复言之，与前文何以异也？此造言之大归。

吾所以不协于时而学古文者，悦古人之行也。悦古人之行者，爱古人之道也。故学其言，不可以不行其行；行其行，不可以不重其道；重其道，不可以不循其礼。古之人相接有等，轻重有仪，列于经传，皆可详引。如师之于门人，则名之；于朋友，则字而不名。称之于师，则虽朋友亦名之。子曰：“吾与回言。”又曰：“参乎！吾道一以贯之。”又曰：“若由也，不得其死然。”是师之名门人验也。夫子于郑，兄事子产；于齐，兄事晏婴平仲。《传》曰：“子谓子产有君子之道四焉。”又曰：“晏平仲善与人交。”子夏曰：“言、游过矣。”子张曰：“子夏云何？”曾子曰：“堂堂乎张也。”是朋友字而不名验也。子贡曰：“赐也可敢望回？”又曰：“师与商也孰贤？”子游曰：“有澹台灭明者，行不由径。”是称于师，虽朋友亦名验也。孟子曰：“天下之达尊三：曰德、爵、年。恶得有其一以慢其二哉！”足下之书曰：“韦君词，杨君潜。”足下之德，与二君未知先后也，而足下齿幼而位卑，而皆名之。《传》曰：“吾见其与先生并行，非求益者，欲速成。”窃惧足下不思，乃陷于此，韦践之与翱书，亟叙足下之善，故敢尽辞，以复足下之厚意，计必不以为犯。李翱顿首。

欧阳修／与尹师鲁书

某顿首，师鲁十二兄书记：前在京师相别时，约使人如河上。既受命，便遣白头奴出城，而还言不见舟矣。其夕又得师鲁手简，乃知留船以待，怪不如约，方悟此奴懒去而见绐。临行，台吏催苛百端，不比催师鲁人长者有礼，使人惶迫不知所为。是以又不留下书在京师，但深托君贶，因书道修意。以西，始谋陆赴夷陵。以大暑又无马，乃作此行。沿汴绝淮，泛大江，凡五千里，用一百一十程，才至荆南。在路无附书处，不知君贶曾作书道修意否？及来此，问荆人，云：“去郢止两程。”方喜，得作书以奉问。又见家兄，言：“有人见师鲁过襄州，计今在郢久矣。”师鲁欣戚，不问可知。所渴欲问者：别来安否？及家人处之如何？莫苦相尤否？六郎旧疾平否？修行虽久，然江湖皆昔所游，往往有亲旧留连，又不遇恶风水，老母用术者言，果以此行为幸。又闻夷陵有米、面、鱼如京师，又有梨、栗、橘、柚、大笋、茶荈，皆可饮食，益相喜贺。昨日因参转运，作庭趋，始觉身是县令矣，其余皆如昔时。

师鲁简中言，疑修有自疑之意者，非他，盖惧责人太深以取直耳。今而思之，自决不复疑也。然师鲁又云暗于朋友，此似未知修心。当与高书时，盖已知其非君子，发于极愤而切责之，非以朋友待之也。其所为何足惊骇？洛中来，颇有人以罪出不测见吊者，此皆不知修心也。师鲁又云非忘亲，此又非也。得罪虽死，不为忘亲，此事须相见可尽其说也。

五六十年来，天生此辈，沉默畏慎，布在世间，相师成风。忽见吾辈作此事，下至灶间老婢，亦相惊怪，交口议之。不知此事古人日日有也，但问所言当否而已。又有深相赏叹者，此亦是不惯见事人也。可嗟世人不见如往时事久矣！往时砧斧鼎镬，皆是烹斩人之物，然士有死不失义，则趋而就之，与凡席枕藉之无异。有义君子在旁，见有就死，知其当然，亦不甚叹赏也。史册所以书之者，盖特欲警后世愚懦者，使知事有当然而不得避尔，非以为奇事而诧人也。幸今世用刑至仁慈，无此物，使有而一人就之，不知作何等怪骇也！然吾辈亦自当绝口，不可及前事也。居间僻处，日知进道而已。此事不须言，然师鲁以修有自疑之言，要知修处之如何，故略道也。

安道与余在楚州，谈祸福事甚详，安道亦以为然。俟至夷陵写去，然后得知修所以处之之心也。又常与安道言：“每见前世有名人，当论事时，感激不避诛死，真若知义者；及到贬所，则戚戚怨嗟，有不堪之穷愁，形于文字，其心欢戚，无异庸人。虽韩文公不免此累！”用此戒安道，慎勿作戚戚之文。师鲁察修此语，则处之之心又可知矣。

近世人因言事亦有被贬者，然或傲逸狂醉，自言“我为大，不为小”。故师鲁相别，自言“益慎职，无饮酒”，此事修今亦遵此语。咽喉自出京愈矣，至今不会饮酒。到县后勤官，以惩洛中时懒慢矣。夷陵有一路，只数日可至郢，白头奴足以往来。秋寒矣！千万保重！不宣。

曾巩／谢杜相公书

伏念昔者，方巩之得罪，罚于河滨，去其家四千里之远。南向而望，迅河大淮，埭堰湖江，天下之险为其阻厄。而以孤独之身，抱不测之疾，茕茕路隅，无攀缘之亲、一见之旧，以为之托。又无至行，上之可以感人；利势，下之可以动俗。惟先人之医药，与凡丧之所急，不知所以为赖，而旅榇之重，大惧无以归者，明公独于此时，闵闵勤勤，营救护视。亲屈车骑，临于河上，使其方先人之病，得一意于左右，而医药之有与谋。至其既孤，无外事之夺其哀，而毫发之私，无有不如其欲。莫大之丧，得以卒致而南。其为存全之恩、过越之义如此！

窃惟明公相天下之道，吟诵推说者穷万世，非如曲士汲汲一节之善。而位之极，年之高，天子不敢烦以政，岂乡闾新学危苦之情、藂细之事宜，以彻于视听而蒙省察？然明公存先人之故，而所以尽于巩之德如此！盖明公虽不可起而寄天下之政，而爱育天下之人材，不忍一夫失其所之道，出于自然，推而行之，不以进退，而巩独幸遇明公于此时也！

在丧之日，不敢以世俗浅意，越礼进谢。丧除，又惟大恩之不可名，空言之不足陈。徘徊迄今，一书之未进。顾其惭生于心，无须臾废也，伏惟明公终赐亮察！夫明公存天下之义，而无有所私，则巩之所以报于明公者，亦惟天下之义而已。誓心则然，未敢谓能也。

苏洵／上韩枢密书

太尉执事：

洵著书无他长，及言兵事，论古今形势，至自比贾谊所献《权书》。虽古人已往，成败之迹，苟深晓其义，施之于今，无所不可。昨因请见，求进未议，太尉许诺，谨撰其说，言语朴直，非有惊世绝俗之谈，甚高难行之论。太尉取其大纲，而无责其纤悉。以上陈进言之大旨

盖古者非用兵决胜之为难，而养兵不用之可畏。今夫水，激之山，放之海，决之为沟塍，壅之为沼沚，是天下之人能之，委江河，注淮泗，汇为洪波，潴为太湖，万世而不溢者，自万之后，未之见也。夫兵者，聚天下不义之徒，授之以不仁之器，而教之以杀人之事。夫惟天下之未安，盗贼之未殄，然后有以施其不义之心，用其不仁之器，而试其杀人之事。当是之时，勇者无余力，智者无余谋，巧者无余技。故其不义之心，变而为忠，不仁之器，加之于不仁，而杀人之事，施之于当杀。及夫天下既平，盗贼既殄，不义之徒聚而不散。勇者有余力，则思以为乱；智者有余谋，则思以为奸；巧者有余技，则思以为诈。于是天下之患，杂然出矣。盖虎豹终日而不杀，则跳踉大叫以发其怒；蝮蝎终日而不螫，则噬草木以致其毒。其理固然，无足怪者！以上言养兵不用，则思为变

昔者，刘、项奋臂于草莽之间，秦、楚无赖子弟，千百为辈，争起而应者，不可胜数。转斗五六年，天下厌兵，项籍死而高祖亦已老矣。方是时，分王诸侯，改定律令，与天下休息。而韩信、黥布之徒，相继而起者七国。高祖死于介胄之间而莫能止也。连延及于吕氏之祸，讫孝文而后定。是何起之易而收之难也？刘、项之势，初若决河，顺流而下，诚有可喜。及其崩溃四出，放乎数百里之间，拱手而莫能救也。呜呼！不有圣人，何以善其后？太祖、太宗，躬擐甲胄，跋涉险阻，以斩刈四方之蓬蒿。用兵数十年，谋臣猛将满天下，一旦卷甲而休之，传四世而天下无变。此何术也？荆楚、九江之地，不分于诸将；而韩信、黥布之徒，无以启其心也。以上言刘、项之兵一动而不能休，太祖、太宗之兵能发能收

虽然，天下无变，而兵久不用，则其不义之心，蓄而无所发，饮食优游，求逞于良民。观其平居无事，出怨言以邀其上；一日有急，是非人得千金，不可使也。往年诏天下缮完城池，西川之事，洵实亲见。凡郡县之富民，举而籍其名，得钱数百万，以为酒食馈饷之费。杵声未绝，城辄随坏，如此者数年而后定。卒事，官吏相贺，卒徒相矜，若战胜凯旋而待赏者。比来京师，游阡陌间，其曹往往偶语，无所讳忌。闻之土人，方春时尤不忍闻。盖时五六月矣，会京师忧大水，锄耰畚筑列于两河之壖，县官日费千万，传呼劳问之声，不绝者数十里。犹且睊睊狼顾，莫肯效用。且夫内之如京师之所闻，外之如西川之所亲见，天下之势，今何如也？以上言兵久不用，不义者思逞

御将者，天子之事也；御兵者，将之职也。天子者，养尊而处优，树恩而收名，与天下为喜乐者也，故其道不可以御兵。人臣执法而不求情，尽心而不求名，出死力以捍社稷，使天下之心系于一人，而己不与焉，故御兵者人臣之事，不可以累天子也。今之所患，大臣好名而惧谤。好名则多树私恩，惧谤则执法不坚。是以天下之兵豪纵至此，而莫之或制也。顷者，狄公在枢府，号为宽厚爱人，狎昵士卒，得其欢心，而太尉适承其后。彼狄公者，知御外之术，而不知治内之道，此边将才也。古者兵在外，爱将军而忘天子；在内，爱天子而忘将军。爱将军所以战，爱天子所以守。狄公以其御外之心，而施诸其内；太尉不反其道，而何以为治？或者以为兵久骄不治，一旦绳以法，恐因以生乱。昔者郭子仪去河南，李光弼实代之，将至之日，张用济斩于辕门，三军股栗。夫以临淮之悍，而代汾阳之长者，三军之士，竦然如赤子之脱慈母之怀，而立乎严师之侧，何乱之敢生？以上言将边兵贵宽，将京兵贵严

且夫天子者，天下之父母也；将相者，天下之师也。师虽严，赤子不敢以怨其父母；将相虽厉，天下不敢以咎其君。其势然也。天子者，可以生人，可以杀人，故天下望其生；及其杀之也，天下曰：“是天子杀之。”故天子不可以多杀。人臣奉天子之法，虽多杀，天下无所归怨。此先王所以威怀天下之术也。伏惟太尉思天下所以长久之道，而无幸一时之名；尽至公之心，而无恤三军之多言。夫天子推深仁以结其心，太尉厉威武以振其惰，彼其思天子之深仁，则畏而不至于怨；思太尉之威武，则爱而不至于骄。君臣之体顺，而畏爱之道立。非太尉，吾谁望耶？以上言天子尚仁，将帅尚威

苏洵／上欧阳内翰书

洵布衣穷居，常窃自叹，以为天下之人不能皆贤，不能皆不肖，故贤人君子之处于世，合必离，离必合。往者，天子方有意于治，而范公在相府，富公为枢密副使，执事与余公、蔡公为谏官，尹公驰骋上下，用力于兵革之地。方是之时，天下之人，毛发丝粟之才，纷纷然而起，合而为一。而洵也自度其愚鲁无用之身，不足以自奋于其间，退而养其心，幸其道之将成，而可以复见于当世之贤人君子。不幸道未成，而范公西，富公北，执事与余公、蔡公分散四出，而尹公亦失势奔走于小官。洵时在京师，亲见其事，忽忽仰天叹息，以为斯人之去，而道虽成，不复足以为荣也。既复自思念，往者众君子之进于朝，其始也必有善人焉推之；今也，亦必有小人焉间之。今之世无复有善人也则已矣，如其不然也，吾何忧焉？姑养其心，使其道大有成而待之，何伤？退而处十年，虽未敢自谓其道有成矣，然浩浩乎其胸中若与曩者异。而余公适亦有成功于南方，执事与蔡公复相继登于朝，富公复自外入为宰相，其势将复合为一。喜且自贺，以为道既已粗成，而果将有以发之也。既又反而思，其向之所慕望爱悦之而不得见之者，盖有六人焉，今将往见之矣。而六人者，已有范公、尹公二人亡焉，则又为之潸然出涕以悲。呜呼！二人者，不可复见矣！而所恃以慰此心者，犹有四人也，则又以自解。思其止于四人也，则又汲汲欲一识其面，以发其心之所欲言。而富公又为天子之宰相，远方寒士，未可遽以言通于其前；而余公、蔡公，远者又在万里外；独执事在朝廷间，而其位差不甚贵，可以叫呼扳援，而闻之以言。而饥寒衰老之病，又痼而留之，使不克自至于执事之庭。夫以慕望爱悦其人之心，十年而不得见，而其人已死，如范公、尹公二人者。则四人者之中，非其势不可遽以言通者，何可以不能自往而遽已也？以上述愿见之诚

执事之文章，天下之人莫不知之；然窃自以为洵之知之特深，愈于天下之人，何者？孟子之文，语约而意尽，不为巉刻斩绝之言，而其锋不可犯。韩子之文，其长江大河，浑浩流转，鱼鼋蛟龙，万怪惶惑，而抑遏蔽掩，不使自露，而人望见其渊然之光、苍然之色，亦自畏避不敢迫视。执事之文，纡余委备，往复百折，而条达疏畅，无所间断，气尽语极，急言竭论，而容与闲易，无艰难劳苦之态。此三者皆断然自为一家之文也。惟李翱之文，其味黯然而长，其光油然而幽；俯仰揖让，有执事之态；陆贽之文，遣言措意，切近的当，有执事之实。而执事之才，又自有过人者。盖执事之文，非孟子、韩子之文，而欧阳子之文也。夫乐道人之善而不谄者，以其人诚足以当之也，彼不知者，同以为誉人以求其悦己也。夫誉人以求其悦己，洵亦不为也！而其所以道执事光明盛大之德而不自知止者，亦欲执事之知其知我也。以上论赞欧阳公之文

虽然，执事之名满于天下，虽不见其文，而固已知有欧阳子矣；而洵也不幸堕在草野泥途之中，而其知道之心，又近而粗成，欲徒手奉咫尺之书，自托于执事，将使执事何从而知之、何从而信之哉？洵少年不学，生二十五岁，始知读书，从士君子游。年既已晚，而又不遂刻意厉行，以古人自期，而视与己同列者，皆不胜己，则遂以为可矣。其后困益甚，然后取古人之文而读之，始觉其出言用意与己大异。时复内顾自思其才，则又似夫不遂止于是而已者。由是尽烧其曩时所为文数百篇，取《论语》、《孟子》、《韩子》及其他圣人贤人之文，而兀然端坐，终日以读之者七八年矣。方其始也，入其中而惶然博观，于其外而骇然以惊。及其久也，读之益精，而其胸中豁然以明。若人之言固当然者，然犹未敢自出其言也。时既久，胸中之言日益多，不能自制，试出而书之，已而再三读之，浑浑乎觉其来之易矣，然犹未敢以为是也。近所为《洪范论》、《史论》凡七篇，执事观其如何？噫嘻！区区而自言，不知者又将以为自誉以求人之知己也。惟执事思其十年之心，如是之不偶然也而察之。以上自述文学本末

苏轼／答李廌书

轼顿首再拜：

闻足下名久矣！又于相识处，往往见所作诗文，虽不多，亦足以髣髴其为人矣。寻常不通书问，怠慢之罪，犹可阔略。及足下斩然在疚，亦不能以一字奉慰；舍弟子由至，先蒙惠书，又复懒不即答。顽钝废礼，一至于此！而足下终不弃绝，递中再辱手书，待遇益隆，览之面热汗下也！

足下才高识明，不应轻许与人。得非用黄鲁直、秦太虚辈语，真以为然耶？不肖为人所憎，而二子独喜见誉。如人嗜昌歜羊枣，未易诘其所以然者。以二子为妄则不可，遂欲以移之众口，又大不可也。

轼少年时，读书作文，专为应举而已。既及进士第，贪得不已，又举制策。其实何所有？而其科号为直言极谏，故每纷然，诵说古今，考论是非，以应其名目。人苦不自知，既以此得，因以为实能之，故至今，坐此得罪几死，所谓齐虏以口舌得官，真可笑也！

然世人遂以轼为欲立异同，则过矣。妄论利害，搀说得失，此正制科人习气。譬之候虫时鸟，自鸣自已，何足为损益？轼每怪时人待轼过重，而足下又复称说如此，愈非其实！得罪以来，深自闭塞。扁舟草履，放浪山水间，与樵渔杂处，往往为醉人所推骂，辄自喜。渐不为人识，平生亲友，无一字见及，有书与之亦不答，自幸庶几免矣。足下又复创相推与，甚非所望！

木有瘿，石有晕，犀有通，以取妍于人，皆物之病也。谪居无事，默自观省，回视三十年以来所为，多其病者。足下所见皆故我，非今我也。无乃闻其声不考其情，取其华而遗其实乎？抑将又有取于此也？此事非相见不能尽。

自得罪后，不敢作文字。此书虽非文，然信笔书意，不觉累幅，亦不须示人，必喻此意！岁行尽，寒苦，惟万万节哀强食！不次。

苏辙／枢密韩太尉书

太尉执事：

辙生好为文，思之至深，以为文者，气之所形，然文不可以学而能，气可以养而致。孟子曰：“我善养吾浩然之气。”今观其文章，宽厚宏博，充乎天地之间，称其气之小大。太史公行天下，周览四海名山大川，与燕、赵间豪俊交游，故其文疏荡，颇有奇气。此二子者，岂尝执笔学为如此之文哉？其气充乎其中，而溢乎其貌，动乎其言，而见乎其文，而不自知也。

辙生十有九年矣。其居家所与游者，不过其邻里乡党之人，所见不过数百里之间，无高山大野可以登览以自广。百氏之书，虽无所不读，然皆古人之陈迹，不足以激发其志气。恐遂汩没，故决然舍去，求天下奇闻壮观，以知天地之广大。过秦、汉之故都，恣观终南、嵩、华之高，北顾黄河之奔流，慨然想见古之豪杰。至京师，仰观天子宫阙之壮，与仓廪、府库、城池、苑囿之富且大也，而后知天下之巨丽。见翰林欧阳公，听其议论之宏辩，观其容貌之秀伟，与其门人贤士大夫游，而后知天下之文章聚乎此也。

太尉以才略冠天下，天下之所恃以无忧，四夷之所惮以不敢发。入则周公、召公，出则方叔、召虎，而辙也未之见焉！且夫人之学也，不志其大，虽多何为？辙之来也，于山见终南、嵩、华之高，于水见黄河之大且深，于人见欧阳公，而犹以为未见太尉也。故愿得观贤人之光耀，闻一言以自壮，然后可以尽天下之大观而无憾矣！

辙年少，未能通习吏事。向之来，非有取于升斗之禄，偶然得之，非其所乐。然幸得赐归待选，使得优游数年之间，将以益治其文，且学为政。太尉苟以为可教而辱教之，又幸矣！

王安石／答韶州张殿丞书

某启：

伏蒙再赐书，示及先君韶州之政，为吏民称颂，至今不绝。伤今之士大夫不尽知，又恐史官不能记载，以次前世良吏之后。此皆不肖之孤，言行不足信于天下，不能推扬先人之功绪余烈，使人人得闻知之。所以夙夜愁痛，疚心疾首而不敢息者，以此也！

先人之存，某尚少，不得备闻为政之迹。然尝侍左右，尚能记诵教诲之余。盖先君所存，尝欲大润泽于天下，一物枯槁，以为身羞。大者既不得试，已试乃其小者耳。小者又将泯没而无传，则不肖之孤，罪大衅厚矣！尚何以自立于天地之间耶！阁下勤勤恻恻，以不传为念，非夫仁人君子乐道人之善，安能以及此？

自三代之时，国各有史。而当时之史，多世其家，往往以身死职，不负其意，盖其所传皆可考据。后既无诸侯之史，而近世非尊爵盛位，虽雄奇俊烈，道德满衍，不幸不为朝廷所称，辄不得见于史，而执笔者，又杂出一时之贵人。观其在廷论议之时，人人得讲其然不。尚或以忠为邪，以异为同，诛当前而不栗，讪在后而不羞，苟以餍其忿好之心而止耳。而况阴挟翰墨，以裁前人之善恶，疑可以贷褒，似可以附毁，往者不能讼当否，生者不得论曲直，赏罚谤誉，又不施其间。以彼其私，独安能无欺于冥昧之间耶！

善既不尽传，而传者又不可尽信如此！唯能言之君子，有大公至正之道，名实足以信后世者，耳目所遇，一以言载之，则遂以不朽于无穷耳。伏惟阁下于先人非有一日之雅，余论所及，无党私之嫌。苟以发潜德为己事，务推所闻，告世之能言而足信者，使得论次以传焉，则先君之不得列于史官，岂有恨哉！

王安石／答司马谏议书

某启：

昨日蒙教，窃以为与君实游处相好之日久，而议事者每不合，所操之术多异故也。虽欲强聒，终必不蒙见察，故略上报，不复一一自辨。重念蒙君实视遇厚，于反复不宜卤莽，故今具道所以，冀君实或见恕也。

盖儒者所争，尤在于名实。名实已明，而天下之理得矣。今君实所以见教者，以为“侵官、生事、征利、拒谏，以致天下怨谤”也。某则以为：受命于人主，议法度而修之于朝廷，以授之于有司，不为侵官；举先王之政；以兴利除弊，不为生事；为天下理财，不为征利；辟邪说，难壬人，不为拒谏。至于怨诽之多，则固前知其如此也！人习于苟且非一日。士大夫多以不恤国事、同俗自媚于众为善。上乃欲变此，而某不量敌之众寡，欲出力助上以抗之，则众何为而不汹汹然？盘庚之迁，胥怨者民也，非特朝廷士大夫而已。盘庚不为怨者故改其度，度义而后动，是而不见可悔故也。如君实责我以在位久，未能助上大有为，以膏泽斯民，则某知罪矣；如曰今日当一切不事事，守前所为而已，则非某之所敢知！

无由会晤，不任区区向往之至。

经史百家杂钞卷十六

哀祭之属

书／金縢册祝之辞

惟尔元孙某，遘厉虐疾。若尔三王，是有丕子之责于天，以旦代某之身。予仁若考能，多材多艺，能事鬼神；乃元孙不若旦多材多艺，不能事鬼神。乃命于帝庭，敷佑四方，用能定尔子孙于下地，四方之民罔不祗畏。呜呼！无坠天之降宝命，我先王亦永有依归。今我即命于元龟：尔之许我，我其以璧与珪归俟尔命；尔不许我，我乃屏璧与珪。

诗／黄鸟

交交黄鸟，止于棘。谁从穆公？子车奄息。维此奄息，百夫之特。临其穴，惴惴其栗。彼苍者天，歼我良人！如可赎兮，人百其身。

交交黄鸟，止于桑。谁从穆公？子车仲行。维此仲行，百夫之防。临其穴，惴惴其栗。彼苍者天，歼我良人！如可赎兮，人百其身。

交交黄鸟，止于楚。谁从穆公？子车虎。维此虎，百夫之御。临其穴，惴惴其栗。彼苍者天，歼我良人！如可赎兮，人百其身。

春秋／卫太子蒯瞆祷神之辞

曾孙蒯瞆敢昭告皇祖文王、烈祖康叔、文祖襄公：郑胜乱从，晋午在难，不能治乱，使鞅讨之。蒯瞆不敢自佚，备持矛焉。敢告：无绝筋，无折骨，无面伤，以集大事，无作三祖羞。大命不敢请，佩玉不敢爱。

宋玉／招魂

朕幼清以廉洁兮，身服义而未沫，主此盛德兮，牵于俗而芜秽。上无所考此盛德兮，长离殃而愁苦。帝告巫阳曰：“有人在下，我欲辅之；魂魄离散，汝筮予之。”巫阳对曰：“掌梦，上帝其命难从。若必筮予之，恐后之谢，不能复用巫阳焉。”以上不必筮问，而直招之

乃下招曰：魂兮归来！去君之恒干，何为兮四方些？舍君之乐处，而离彼不祥些。魂兮归来，东方不可以托些：长人千仞，惟魂是索些；十日代出，流金铄石些。彼皆习之，魂往必释些，归来归来，不可以托些！魂兮归来，南方不可以止些：雕题黑齿，得人肉而祀，以其骨为醢些；蝮蛇蓁蓁，封狐千里些；雄虺九首，往来鯈忽，吞人以益其心些。归来归来，不可以久淫些！魂兮归来，西方之害，流沙千里些，旋入雷渊，爢散而不可止些。幸而得脱，其外旷宇些，赤蚁若象，玄蜂若壶些，五谷不生，丛菅是食些；其土烂人，求水无所得些，彷徉无所倚，广大无所极些。归来归来，恐自遗贼些！魂兮归来，北方不可以止些：增冰峨峨，飞雪千里些，归来归来，不可以久些！魂兮归来，君无上天些：虎豹九关，啄害下人些；一夫九首，拔木九千些；豺狼从目，往来侁侁些，悬人以嬉，投之深渊些，致命于帝，然后得瞑些。归来归来，往恐危身些！魂兮归来，君无下此幽都些：土伯九约，其角觺觺些，敦脄血拇，逐人些，参目虎首，其身若牛些。此皆甘人，归来归来，恐自遗灾些！以上四方上下皆不可往

魂兮归来，入修门些。工祝招君，背行先些；秦篝齐缕，郑绵络些，招具该备，永啸呼些。魂兮归来，反故居些。天地四方，多贼奸些。象设居室，静闲安些：高堂邃宇，槛层轩些，层台累榭，临高山些，网户朱缀，刻方连些；冬有夏，夏室寒些，川谷径复，流潺湲些；光风转蕙，泛崇兰些，经堂入奥，朱尘筵些；砥室翠翘，曲琼些，翡翠珠被，烂齐光些，蒻阿拂壁，罗帱张些，纂组绮缟，结琦璜些。以上宫室

室中之观，多珍怪些。兰膏明烛，华容备些，二八侍宿，射递代些；九侯淑女，多迅众些，盛鬋不同制，实满宫些。容态好比，顺弥代些，弱颜固植，謇其有意些；姱容修态，洞房些，蛾眉曼睩，目腾光些；靡颜腻理，遗视矊些，离榭修幕，侍君之闲些。翡帷翠帱，饰高堂些，红壁沙版，玄玉梁些，仰观刻桷，画龙蛇些；坐堂伏槛，临曲池些，芙蓉始发，杂芰荷些，紫茎屏风，文缘波些；文异豹饰，侍陂陁些，轩辌既低，步骑罗些，兰薄户树，琼木篱些。魂兮归来，何远为些？以上女色

室家遂宗，食多方些：稻粢穱麦，挈黄粱些；大苦咸酸，辛甘行些，肥牛之腱，臑若芳些；和酸若苦，陈吴羹些，腼鳖炮羔，有柘浆些；鹄酸凫，煎鸿鸧些，露鸡臛蠵，厉而不爽些；粔敉蜜饵，有伥些，瑶浆蜜勺，实羽觞些；挫糟冻饮，酎清凉些，华酌既陈，有琼浆些。以上饮食归来归来，反故室，敬而无妨些！

肴羞未通，女乐罗些，陈钟按鼓，造新歌些：《涉江》、《采菱》，发《扬荷》些。美人既醉，朱颜酡些，娭光眇视，目曾波些；被文服纤，丽而不奇些，长发曼鬋，艳陆离些。二八齐容，起郑舞些，衽若交竿，抚案下些，竽瑟狂会，搷鸣鼓些。宫庭震惊，发《激楚》些，吴歈蔡讴，奏大吕些。以上乐舞

士女杂坐，乱而不分些，放陈组缨，班其相纷些；郑卫妖玩，来杂陈些，《激楚》之结，独秀先些。箟蔽象棋，有六博些，分曹并进，遒相迫些，成枭而牟，呼五白些。晋制犀比，费白日些，铿钟摇虞，楔梓瑟些。娱酒不废，沉日夜些，兰膏明烛，华灯错些。结撰至思，兰芳假些，人有所极，同心赋些，酎饮尽欢，乐先故些。魂兮归来，反故居些！以上杂戏

乱曰：献岁发春兮汩吾南征，菉齐叶兮白芷生。路贯庐江兮左长薄，倚沼畦瀛兮遥望博。青骊结驷兮齐千乘，悬火延起兮玄颜蒸。步及骤处兮诱骋先，抑骛若通兮引车右还。与王趋梦兮课后先，君王亲发兮惮青兕。朱明承夜兮时不可淹，皋兰被径兮斯路渐。湛湛江水兮上有枫，目极千里兮伤春心。魂兮归来，哀江南！

景差／大招

青春受谢，白日昭只，春气奋发，万物遽只。冥凌浃行，魂无逃只；魂魄归来，无远遥只！魂乎归来，无东无西，无南无北只！东有大海，溺水浟浟只，螭龙并流，上下悠悠只；雾雨淫淫，白皓胶只。魂乎无东，汤谷寂寥只。魂乎无南，南有炎火千里，蝮蛇蜒只；山林险隘，虎豹蜿只，鳙短狐，王虺骞只。魂乎无南，蜮伤躬只。魂乎无西，西方流沙，漭洋洋只；豕首纵目，被发鬤只，长爪踞牙，诶笑狂只。魂乎无西，多害伤只！魂乎无北，北有寒山，逴龙赩只；代水不可涉，深不可测只，天白颢颢，寒凝凝只。魂乎无往，盈北极只！以上言东西南北之不可往

魂魄归来，闲以静只，自恣荆楚，安以定只。逞志究欲，心意安只，穷身永乐，年寿延只。魂乎归来，乐不可言只。五谷六仞，设菰粱只；鼎臑盈望，和致芳只，内鸧鸽鹄，味豺羹只。魂乎归来，恣所尝只。鲜蠵甘鸡，和楚酪只；醢豚苦狗，脍苴蒪只；吴酸蒿蒌，不沾薄只。魂乎归来，恣所择只。炙鸹蒸凫，煔鹑陈只；煎雀，遽爽存只。魂乎归来，丽以先只。四酎并熟，不歰嗌只，清馨冻饮，不歠役只，吴醴白蘖，和楚沥只。魂乎归来，不遽惕只。以上饮食

代秦郑卫，鸣竽张只，伏戏《驾辩》，楚《劳商》只，讴和《扬阿》，赵箫倡只。魂乎归来，定空桑只！二八接武，投诗赋只，叩钟调磬，娱人乱只，四上竞气，极声变只。魂乎归来，听歌撰只！朱唇皓齿，嫭以姱只，比德好闲，习以都只，丰肉微骨，调以娱只。魂乎归来，安以舒只。以上歌舞

嫮目宜笑，娥眉曼只，容则秀雅，稚朱颜只。魂乎归来，静以安只。姱修滂浩，丽以佳只，曾颊倚耳，曲眉规只，滂心绰态，姣丽施只，小腰秀颈，若鲜卑只。魂乎归来，思怨移只。易中和心，以动作只，粉白黛黑，施芳泽只，长袂拂面，善留客只。魂乎归来，以娱昔只。青色直眉，美目媔只，靥辅奇牙，宜笑嘕只，丰肉微骨，体便娟只。魂乎归来，恣所便只。以上美色

夏屋广大，沙堂秀只；南房小坛，观绝霤只。曲屋步，宜扰畜只；腾驾步游，猎春囿只。琼毂错衡，英华假只；茝兰桂树，郁弥路只。魂乎归来，恣志虑只。孔雀盈园，畜鸾皇只，鹍鸿群晨，杂鸧只，鸿鹄代游，曼鹔只。魂乎归来，凤皇翔只。以上园囿禽兽

曼泽怡面，血气盛只，永宜厥身，保寿命只；室家盈庭，爵禄盛只。魂乎归来，居室定只！接径千里，出若云只；三圭重侯，听类神只，察笃天隐，孤寡存只。魂乎归来，正始昆只。以上家庭福禄

田邑千畛，人阜昌只，美冒众流，德泽章只，先威后文，善美明只。魂乎归来，赏罚当只！名声若日，照四海只，德誉配天，万民理只：北至幽陵，南交趾只，西薄羊肠，东穷海只。魂乎归来，尚贤士只！发政献行，禁苛暴只，举杰压陛，诛讥罢只；直赢在位，近禹麾只，豪杰执政，流泽施只。魂乎来归，国家为只！雄雄赫赫，天德明只。三公穆穆，登降堂只；诸侯毕极，立九卿只。昭质既设，大侯张只，执弓挟矢，揖辞让只。魂乎来归，尚三王只！以上德政威名

贾谊／吊屈原赋

共承嘉惠兮，俟罪长沙，侧闻屈原兮，自沉汨罗。造托湘流兮，敬吊先生：遭世罔极兮，乃陨厥身。呜呼哀哉，逢时不祥！鸾凤伏窜兮，鸱枭翱翔。阘茸尊显兮，谗谀得志；贤圣逆曳兮，方正倒植。世谓伯夷贪兮，谓盗跖廉；莫邪为顿兮，铅刀为铦。于嗟嘿嘿兮，生之无故！斡弃周鼎兮，宝康瓠。腾驾罢牛兮，骖蹇驴；骥垂两耳兮，服盐车。章甫荐屦兮，渐不可久；嗟苦先生兮，独离此咎！

讯曰：已矣！国其莫我知，独堙郁兮其谁语？凤漂漂其高遰兮，夫固自缩而远去。袭九渊之神龙兮，沕深潜以自珍。弥融爚以隐处兮，夫岂从蚁与蛭蚓？所贵圣人之神德兮，远浊世而自藏；使骐骥可得系羁兮，岂云异夫犬羊？般纷纷其离此尤兮，亦夫子之辜也；瞝九州而相君兮，何必怀此都也？凤凰翔于千仞之上兮，览德辉而下之；见细德之险微兮，摇增翮逝而去之。彼寻常之污渎兮，岂能容吞舟之鱼？横江湖之鳣兮，固将制于蚁蝼！

汉武帝／悼李夫人赋

美连娟以惰嫮兮，命樔绝而不长；饰新宫以延贮兮，泯不归乎故乡！惨郁郁其芜秽兮，隐处幽而怀伤，释舆马于山椒兮，奄修夜之不阳。秋气憯以凄泪兮，桂枝落而销亡，神茕茕以遥思兮，精浮游而出疆。托沉阴以圹久兮，惜蕃华之未央，念穷极之不还兮，惟幼眇之相羊。函荾荴以俟风兮，芳杂袭以弥章，的容与以猗靡兮，缥飘姚虖愈庄。燕淫衍而抚楹兮，连流视而娥扬，既激感而心逐兮，包红颜而弗明。接狎以离别兮，宵寤梦之芒芒，忽迁化而不反兮，魄放逸以飞扬。何灵魄之纷纷兮，哀裵回以踌躇？势路日以远兮，遂荒忽而辞去。超兮西征，屑兮不见，寝淫敞倪，寂兮无音，思若流波，怛兮在心！

乱曰：佳侠函光，陨朱荣兮。嫉妒茸，将安程兮。方时隆盛，年夭伤兮。弟子增欷，洿沐怅兮。悲愁於邑，喧不可止兮。向不虚应，亦云已兮。憔妍太息，叹稚子兮。栗不言，倚所恃兮。仁者不誓，岂约亲兮？既往不来，申以信兮。去彼昭昭，就冥冥兮。既下新宫，不复故庭兮。呜呼哀哉，想魂灵兮！

司马相如／哀二世赋

登陂陁之长阪兮，坌入曾宫之嵯峨。临曲江之皑州兮，望南山之参差。岩岩深山之谾谾兮，通谷豁乎谽谺；汩淢噏习以永逝兮，注平皋之广衍；观众树之蓊薆兮，览竹林之榛榛。东驰土山兮，北揭石濑，弭节容与兮，历吊二世：持身不谨兮，亡国失势，信谗不寤兮，宗庙灭绝。呜呼哀哉！操行之不得兮，墓芜秽而不修兮，魂亡归而不食。夐邈绝而不齐兮，弥久远而愈佅。精罔阆而飞扬兮，拾九天而永逝。呜呼哀哉！

匡衡／祷高祖孝文孝武庙文

嗣曾孙皇帝恭承洪业，夙夜不敢康宁，思育休烈，以章祖宗之盛功，故动作接神，必因古圣之经。往者，有司以为前因所幸而立庙，将以系海内之心，非为尊祖严亲也。今赖宗庙之灵，六合之内，莫不附亲，庙宜一居京师，天子亲奉，郡国庙可止毋修。皇帝祗肃旧礼，尊重神明，即告于祖宗而不敢失。今皇上有疾不豫，乃梦祖宗见戒以庙，楚王梦亦有其序，皇帝悼惧，即诏臣衡复修立。

谨案：上世帝王承祖祢之大义，皆不敢不自亲；郡国吏卑贱，不可使独承。又，祭祀之义，以民为本。间者岁数不登，百姓困乏，郡国庙无以修立。礼：凶年则岁事不举。以祖祢之意为不乐，是以不敢复。如诚非礼义之中，违祖宗之心，咎尽在臣衡，当受其殃，大被其疾，队在沟渎之中！皇帝至孝肃慎，宜蒙祐福。唯高皇帝、孝文皇帝、孝武皇帝省察，右飨皇帝之孝，开赐皇帝眉寿亡疆，令所疾日瘳，平复反常，永保宗庙，天下幸甚！

匡衡／告谢毁庙文

往者，大臣以为在昔帝王承祖宗之休典，取象于天地：天序五行，人亲五属，天子奉天，故率其意而尊其制，是以褅之序，靡有过五。受命之君，躬接于天，万世不堕。继烈以下，五庙而迁；上陈太祖，间岁而祫。其道应天，故福禄永终。太上皇非受命而属尽，义则当迁。又以为孝莫大于严父，故父之所尊，子不敢不承；父之所异，子不敢同。礼：公子不得为母信；为后则于子祭，于孙止。尊祖严父之义也。寝日四上食，园庙间祀，皆可亡修。皇帝思慕悼惧，未敢尽从。惟念高皇帝圣德茂盛，受命溥将，钦若稽古，承顺天心，子孙本支，陈锡无疆，诚以为迁庙合祭，久长之策。高皇帝之意，乃敢不听？即以令日迁太上孝惠庙，孝文太后、孝昭太后寝，将以昭祖宗之德，顺天人之序，定亡穷之业。

今皇帝未受兹福，乃有不能共职之疾。皇帝愿复修立承祀，臣衡等咸以为礼不得。如不合高皇帝、孝惠皇帝、孝文皇帝、孝武皇帝、孝昭皇帝、孝宣皇帝、太上皇孝文太后、孝昭太后之意，罪尽在臣衡等，当受其咎！今皇帝尚未平，诏中朝臣具复毁庙之文。臣衡中朝臣咸复以为天子之祀，义有所断，礼有所承，违统背制，不可以奉先祖，皇天不祐，鬼神不飨，六艺所载，皆言不当，无所依缘以作其文。事如失指，罪乃在臣衡，当深受其殃。皇帝宜厚蒙祉福，嘉气日兴，疾病平复，永保宗庙，与天亡极，群生百神，有所归息！

张衡／大司农鲍德诔

昔君烈祖，平显奕世。敬叔生牙，美、管交赖。至于中叶，种德以迈。种德伊何？去虚适参。建旄屯留，其茂如林。降及我君，总角有声，遗蒙万谷，宠禄斯丁；守约勤学，克劳其形，浚哲之资，日就月成。业业学徒，童蒙求我。舍厥往著，去《风》即《雅》。济济京河，实为西鲁。昔我南都，惟帝旧乡。同于郡国，殊于表章。命亲如公，弁冕鸣璜。若惟允之，实耀其光。导以仁惠，教以义方。习射矍相，飨老虞庠。羌髡作虐，艰我西邻。君斯整旅，耀武月频。蠢蠢戎虏，是慑是震。知德者鲜，惟君克举，既厌帝心，将处台辅。命有不永，时不我与，天实为之，孰其能御？股肱或毁，何痛如之！国丧遗爱，如何无思？

蔡邕／拟迁都告庙文

嗣曾孙皇帝某，敢昭告于皇祖高皇帝，各以后配。昔受命京师，都于长安，享国十有一世，历年二百一十载。遭王莽之乱，宗庙堕坏。世祖复帝祚，还都洛阳，以服中土，享国一十一世，历年一百六十五载。予末小子，遭家不造，早统洪业，奉嗣无疆。关东吏民，敢行称乱，总连州县，拥兵聚众，以图叛逆。震惊王师，命将征服。股肱大臣，推皇天之命，以已行之事，迁都旧京。昔周德缺而《斯干》作，应运变通，自古有之。于是乃以二月丁亥，来自洛，越三月乙巳，至于长安。饬躬不慎，寝疾旬日，赖祖宗之灵，以获有瘳。吉旦斋宿，敢用洁牲：一元大武、柔毛、刚鬣、商祭、明视、芗合、嘉蔬、香萁、咸鹾、丰本、明粢、醴酒，用告迁来。尚飨！

汉昭烈帝／成都即位告天文

惟建安二十六年四月丙午，皇帝备敢用元牡，昭告皇天上帝后土神祗：汉有天下，历数无疆。曩者王莽篡盗，光武皇帝震怒致诛，社稷复存。今曹操阻兵安忍，戮杀主后，滔天泯夏，罔顾天显。操子丕载其凶逆，窃居神器。群臣将士，以为社稷堕废，备宜修之，嗣武二祖，龚行天罚。备惟否德，惧忝帝位，询于庶民，外及蛮夷君长，佥曰：“天命不可以不答，祖业不可以久替，四海不可以无主。”率土式望，在备一人。备畏天明命，又惧汉邦将湮于地，谨择元日，与百寮登坛，受皇帝玺绶，修燔瘗，告类于天神。惟神飨祚于汉家，永绥四海！

曹植／王仲宣诔

建安二十二年正月二十四日戊申，魏故侍中、关内侯王君卒。呜呼哀哉！皇穹神察，哲人是恃；如何灵祗，歼我吉士！谁谓不痛？早世即冥；谁谓不伤？华繁中零。存亡分流，夭遂同期，朝闻夕没，先民所思。何用诔德？表之素旗；何以赠终？哀以送之。遂作诔曰：

猗欤侍中，远祖弥芳，公高建业，佐武伐商。爵同齐鲁，邦祀绝亡，流裔毕万，勋绩惟光。晋献赐封，于魏之疆，天开之祚，末胄称王。厥姓斯氏，条分叶散，世滋芳烈，扬声秦、汉。会遭阳九，炎光中矇，世祖拨乱，爰建时雍。三台树位，履道是钟，宠爵之加，匪惠惟恭。自君二祖，为光为龙，佥曰“休哉，宜翼汉邦！”或统太尉，或掌司空。百揆惟叙，五典克从，天静人和，皇教遐通。伊君显考，奕叶佐时，入管机密，朝政以治；出临朔岱，庶绩咸熙。以上粲之先世

君以淑懿，继此洪基，既有令德，材技广宣：强记洽闻，幽赞微言，文若春华，思若涌泉，发言可咏，下笔成篇。何道不洽？何艺不闲！棋局逞巧，博弈惟贤。皇家不造，京室陨颠，宰臣专制，帝用西迁。君乃羁旅，离此阻艰，翕然凤举，远窜荆蛮。身穷志达，居鄙行鲜，振冠南岳，濯缨清川，潜处蓬室，不干势权。以上粲之身世

我公奋钺，耀威南楚；荆人或违，陈戎讲武。君乃义发，算我师旅，高尚霸功，投身帝宇，斯言既发，谋夫是与。是与伊何？飨我明德，投戈编鄀，稽颡汉北。我公实嘉，表扬京国，金龟紫绶，以彰勋则。勋则伊何？劳谦靡已，忧世忘家，殊略卓峙！乃署祭酒，与君行止，算无遗策，画无失理。我王建国，百司俊乂；君以显举，秉机省闼。戴蝉珥貂，朱衣皓带，入侍帷幄，出拥华盖。荣曜当世，芳风喳蔼！以上粲见用于魏

嗟彼东夷，凭江阻湖，骚扰边境，劳我师徒，光光戎路，霆骇风徂。君侍华毂，辉辉王途，思荣怀附，望彼来威。如何不济，运极命衰！寝疾弥留，吉往凶归，呜呼哀哉！翩翩孤嗣，号痛崩摧，发轸北魏，远迄南淮，经历山河，泣涕如颓。哀风兴感，行云徘徊，游鱼失浪，归鸟忘栖。以上粲从征吴而亡

呜呼哀哉！吾与夫子，义贯丹青，好和琴瑟，分过友生。庶几遐年，携手同征，如何奄忽，弃我夙零！感昔宴会，志各高厉，予戏夫子，金石难弊。人命靡常，吉凶异制，此之人，孰先陨越？何寤夫子，果乃先逝？又论生死，存亡数度，子犹怀疑，求之明据。傥独有灵，游魂泰素，我将假翼，飘飖高举，超登景云，要子天路。以上子建与粲交谊

丧柩既臻，将反魏京，灵回轨，白骥悲鸣。虚廓无见，藏景蔽形，孰云仲宣？不闻其声，延首叹息，雨泣交颈！呼乎夫子，永安幽冥。人谁不没？达士徇名；生荣死哀，亦孔之荣。呜呼哀哉！

潘岳／世祖武皇帝诔

粤若稽古帝皇，诞受休命，作我晋室。赫赫文皇，配命并日，大行龙飞，创制改物。沉恩汪，流泽洋溢，上齐七政，下绥万邦。四门穆穆，五典克从，惟清缉熙，于变时雍。爱尽事亲，教加百姓，于丧过哀，在祭余敬。后蚕冕服，躬籍粢盛，六代毕奏，九功咸咏。行敦醇朴，思贯玄妙，莅政端位，临朝光曜。胄子入学，辟雍宗礼，国老恂恂，贵游济济。莫孝匪子，莫悌匪弟，化自外明，训法以礼。以上德政

犷彼吴楚，称乱三代，世历五伪，年几百载。边垂虔刘，王化阻阂，羽檄星驰，钲鼓日戒。帝御群帅，奉辞奋旅，腹心庭争，爪牙疑沮。天监独照，圣策乃举，朝服济江，止戈曜武。野无交兵，役不淹月，僭号归命，稽颡晋阙；邪界蛮流，傍纳百越。表闾旌善，德音爰发。以上平吴

虞人献箴，《周书》垂诰，酒惧其彝，兽戒其冒。于我大行，从心所好，动不逾矩，性与道奥。厌厌酣饮，乐不辨颜；桓桓振旅，田无游盘。我德如风，民应如兰，靡不夙夜，无敢宴安。务农望岁，时或不稔，小心翼翼，恤民以甚，御坐不怡，撤膳赈廪，西流垂精，南金抑施。永言孝思，天经地义。问谁赞事？英产髦士；问谁翼侍？博物君子。潜明神鉴，从众屈己；道济群生，为而不恃。先天弗违，后天降时，万物熙熙，怀而慕思。颙颙搢绅，不谋同辞，岩岩岱宗，想望翠旗。恭惟大行，功成不居，议寝封禅，心栖冲虚。策告不足，太平有余，七十二君，方之蔑如。以上虚己恭让

思乐天德，等寿嵩、华。如何寝疾，背世登遐？迁幸梓宫，孤我邦家。龟筮既袭，吉日惟良，永指太极，宁神峻阳。群后擗踊，长诀辒辌，望灵斯顾，岂伊不伤！家无远迩，邦靡小大，四海供职，同轨毕会。茫茫原野，亭亭素盖，缟辂解驾，白虎弭旆。龙循即定，元闼载扃，如天斯崩，如地斯倾。哀哀庶寮，茕茕自愍，彼苍者天，胡宁斯忍？圣君不返，我独旋轸。以上述哀

潘岳／杨荆州诔

维咸宁元年夏四月乙丑，晋故折冲将军、荆州刺史、东武戴侯荥阳杨使君薨，呜呼哀哉！夫天子建国，诸侯立家，选贤与能，政是以和。周赖尚父，殷凭太阿；矫矫杨侯，晋之爪牙。忠节克明，茂绩惟嘉，将宏王略，肃清荒遐。降年不永，玄首未华，衔恨没世，命也奈何？呜呼哀哉！自古在昔，有生必死，身没名垂，先哲所韪。行以号彰，德以述美，敢托旒旗，爰作斯诔。其辞曰：

邈矣远祖，系自有周，昭穆繁昌，支庶分流。族始伯乔，氏出杨侯，奕世丕显，允迪大猷。天厌汉德，龙战未分，伊君祖考，方事之殷。鸟则择木，臣亦简君，投心魏朝，策名委身。奋跃渊途，跨腾风云，或统骁骑，或据领军。以上先世

笃生戴侯，茂德继期，纂戎洪绪，克构堂基。弱冠味道，无竞惟时，孝实蒸蒸，友亦怡怡。多才丰艺，强记洽闻，目睇毫末，心算无垠。草隶兼善，尺牍必珍，足不辍行，手不释文，翰动若飞，纸落如云。以上才德

学优则仕，乃从王政，散璞发辉，临轵作令。化行邑里，惠洽百姓，越登司官，肃我朝命。惟此大理，国之宪章，君莅其任，视民如伤。庶狱明慎，刑辟端详，听参皋、吕，称侔于、张。改授农政，于彼野王，仓盈庾亿，国富兵强。煌煌文后，鸿渐晋室，君以兼资，参戎作弼。用锡土宇，膺兹显秩，青社白茅，亦朱其绂。魏氏顺天，圣皇受终，烈烈杨侯，实统禁戎。司管阊阖，清我帝宫，苛慝不作，穆如和风。谓督勋劳，班命弥宗。茫茫海岱，玄化未周；滔滔江汉，疆埸分流。秉文兼武，时惟杨侯，既守东莞，乃牧荆州，折冲万里，对扬王休。闻善若惊，疾恶如仇，示威示德，以伐以柔。以上历官封爵

吴夷凶侈，伪师畏逼，将乘仇衅，席卷南极。继褰粮尽，神谋不忒，君子之过，引曲推直，如彼日月，有时则食。负执其咎，功让其力，亦既旋旆，为法受黜。退守丘茔，杜门不出，游目典坟，纵心儒术。祁祁搢绅，升堂入室，靡事不咨，无疑不质。位贬道行，身穷志逸。弗虑弗图，乃寝乃疾，昊天不吊，景命其卒！以上伐吴无功，贬退而卒

呜呼哀哉！子囊佐楚，遗言城郢；史鱼谏卫，以尸显政。伊君临终，不忘忠敬，寝伏床蓐，念在朝廷，朝达厥辞，夕殒其命。圣皇嗟悼，宠赠衾襚，诔德策勋，考终定谥。群辟恸怀，邦族挥泪，孤嗣在疚，寮属含悴，赴者同哀，路人增欷。呜呼哀哉！余以顽蔽，覆露重阴。仰追先考，执友之心；俯感知己，识达之深。承讳忉怛，涕泪沾襟。岂忘载奔？忧病是沉，在疾不省，于亡不临，举声增恸，哀有余音。呜呼哀哉！以上述哀

潘岳／杨仲武诔

杨经，字仲武，荥阳宛陵人也。中领军肃侯之曾孙，荆州刺史戴侯之孙，东武康侯之子也。八岁丧父，其母郑氏，光禄勋密陵成侯之元女，操行甚高，恤养幼孤，以保乂夫家，而免诸艰难。戴侯、康侯，多所论著，又善草隶之艺，子以妙年之秀，固能综览义旨，而轨式模范矣。虽舅氏隆盛，孤贫守约，心安陋巷，体服菲薄，余甚奇之。若乃清才俊茂，盛德日新，吾见其进，未见其已也。既借三叶世亲之恩，而子之姑，余之伉俪焉。往岁卒于德宫里，丧服周次，绸缪累月。苟人必有心，此亦款诚之至也。不幸短命，春秋二十九，元康九年夏五月己亥卒，呜呼哀哉！乃作诔曰：

伊子之先，奕叶熙隆，惟祖惟曾，载扬休风。显考康侯，无禄早终，名器虽光，勋业未融。以上先世

笃生吾子，诞茂淑姿，克岐克嶷，知章知微。钩深探赜，味道研几，匪直也人，邦家之辉！子之遘闵，曾未龀髫，如彼危根，当此冲飙。德志休明，靡幽不乔，弱冠流芳，俊声清劭。尔舅惟荣，尔宗惟瘁，幼秉殊操，违丰安匮。撰录先训，俾无陨坠，旧文新艺，罔不毕肄。以上幼慧安贫

潘、杨之穆，有自来矣，矧乃今日，慎终如始！尔休尔戚，如实在己，视予犹父，不得犹子。敬亦既笃，爱亦既深，虽殊其年，实同厥心。日昃景西，望子朝阴，如何短折，背世湮沉！以上潘、杨亲谊

呜呼哀哉！寝疾弥留，守兹孝友，临命忘身，顾恋慈母。哀哀慈母，痛心疾首；嗷嗷同生，凄凄诸舅！春兰擢茎，方茂其华；荆宝挺璞，将剖于和。含芳委耀，毁壁摧柯，呜呼仲武，痛哉奈何！德宫之艰，同次外寝，惟我与尔，对筵接枕。白时迄今，曾未盈稔，姑侄继陨，何痛斯甚！呜呼哀哉！披帙散书，屡睹遗文，有造有写，或草或真。执玩周复，想见其人，纸劳于手，涕沾于巾！龟筮既袭，埏隧既开，痛矣杨子，与世长乖！朝济洛川，夕次山隈，归鸟颉颃，行云徘徊。临穴永诀，抚榇尽哀，遗形莫绍，增恸余怀。魂兮往矣，梁木实摧。呜呼哀哉！以上述衷

潘岳／夏侯常侍诔

夏侯湛，字孝若，谯人也，少知名。弱冠，辟太尉府掾，贤良方正，征为太子舍人、尚书郎、野王令、中书郎、南阳相。家艰乞还。顷之，选为太子仆，未就命而世祖崩，天子以为散骑常侍，从班列也。春秋四十有九，元康元年夏五月壬辰寝疾，卒于廷喜里第。呜呼哀哉！乃作诔曰：

禹锡玄珪，实曰文命，克明克圣，光启夏政。其在于汉，迈勋惟婴；思弘儒业，小大双名。显祖曜德，牧兖及荆；父守淮、岱，治亦有声。英英夫子，灼灼其俊，飞辩搞藻，华繁玉振。如彼随和，发彩流润；如彼锦缋，列素点绚。以上叙湛先世少时

人见其表，莫测其里，徒谓吾生，文胜则史。心照神交，唯我与子，且历少长，逮观终始。子之承亲，孝齐闵、参；子之友悌，和如瑟琴。事君直道，与朋信心，虽实唱高，犹赏尔音。弱冠厉翼，羽仪初升，公弓既招，皇舆乃征。内赞两宫，外宰黎蒸，忠节允著，清风载兴。泱彼乐都，宠子惟王，设官建辅，妙简邦良。用取喉舌，相尔南阳，惠训不倦，视民如伤。以上湛之懿行历官

乃眷北顾，辞禄延喜；余亦偃息，无事明时。畴昔之游，二纪于兹，班白携手，何欢如之！居吾语汝，众实胜寡，人恶隽异，俗疵文雅。执戟疲扬，长沙投贾，无谓尔高，耻居物下。子乃洗然，变色易容，慨然叹曰：“道固不同！为仁由己，匪我求蒙。谁毁谁誉！何去何从？”莫涅匪缁，莫磨匪磷，子独正色，居屈志申。虽不尔以，犹致其身，献替尽规，媚兹一人。以上交谊箴规

谠言忠谋，世祖是嘉，将仆储皇，奉辔承华。先朝末命，圣列显加，入侍帝闼，出光厥家。我闻积善，神降之吉，宜享遐纪，长保天秩。如何斯人，而有斯疾？曾未知命，中年陨卒！以上将显而卒

呜呼哀哉！唯尔之存，匪爵而贵，甘食美服，重珍兼味。临终遗誓，永锡尔类，敛以时袭，殡不简器。谁能拔俗，生尽其养？孰是养生，而薄其葬？渊哉若人，纵心条畅，杰操明达，困而弥亮。以上遗令之善

柩辂既祖，容体长归，存亡永诀，逝者不追。望子旧车，览尔遗衣，幅抑失声，进涕交挥。非子为恸，吾恸为谁？呜呼哀哉！日往月来，暑退寒袭，零露沾凝，劲风凄急。惨尔其伤，念我良执，适子素馆，抚孤相泣。前思未弭，后感仍集，积悲满怀，逝矣安及？呜呼哀哉！以上述哀

潘岳／马汧督诔

惟元康七年秋九月十五日，晋故督守关中侯扶风马君卒，呜呼哀哉！初，雍部之内属羌反，未弭，而编户之氐又肆逆焉。虽王旅致讨，终于殄灭，而蜂虿有毒，骤失小利，俾百姓流亡，频于涂炭。建威丧元于好畴，州伯宵遁乎大溪。若夫偏师裨将之陨首覆军者，盖以十数；剖符专城、纡青拖墨之司奔走失其守者，相望于境。秦、陇之僭，巩更为魁。既已袭汧而馆其县，子以眇尔之身，介乎重围之里，率寡弱之众，据十雉之城，群氐如猬毛而起，四面雨射城中。城中凿穴而处，负户而汲，木石将尽，樵苏乏竭，刍荛罄绝。于是乎发梁栋而用之，以铁机关，既纵礌而又升焉。爨陈焦之麦，柿梠桷之松，用能薪刍不匮，人畜取给，青烟旁起，枥马长鸣。凶丑骇而疑惧，乃阙地而攻。子命穴浚堑，置壶镭瓶以侦之，将穿响作，内焚火薰之，潜氐歼焉。久之，安西之救至，竟免虎口之厄，全数百万石之积。文契书于幕府，圣朝畴咨，进以显秩，特以幢盖之制。而州之有司，乃以私隶数口，谷十斛，考讯吏兵，以槚楚之辞连之。大将军屡抗其疏，曰：“敦固守孤城，独当群寇，以少御众，载离寒暑，临危奋节，保谷全城。而雍州从事忌敦勋效，极推小疵，非所以褒奖元功！宜解敦禁劾，假授。”诏书遽许，而子固已下狱发愤而卒也。朝廷闻而伤之，策书曰：“皇帝咨故督守关中侯马敦，忠勇果毅，率厉有方。固守孤城，危逼获济，宠秩未加，不幸丧亡，朕用悼焉！今追赠牙门将军印绶，祠以少牢。魂而有灵，嘉兹宠荣！”然洁士之闻秽，其庸致思乎？若乃下吏之肆其噤害，则皆妒之徒也。嗟乎！妒之欺善，抑亦贸首之雠也！语曰：或戒其子，慎无为善。言固可以若是，悲夫！昔乘丘之战，县贲父御鲁庄公，马惊败绩，贲父曰：“他日未尝败绩，而今败绩，是无勇也！”遂死之。圉人浴马，有流矢在白肉，公曰：“非其罪也。”乃诔之。汉明帝时，有司马叔持者，白日于都市手剑父仇，视死如归，亦命史臣班固而为之诔。然则忠孝义烈之流，慷慨非命而死者，缀辞之士，未之或遗也。天子既已策而赠之，微臣托乎旧史之末，敢阙其文哉？乃作诔曰：

知人未易，人未易知。嗟兹马生，位末名卑。西戎猾夏，乃奋其奇。保此汧城，救我边危。以上八句总挈纲领

彼边奚危？城小粟富，子以眇身，而裁其守。兵无加卫，墉不增筑，婪婪群狄，豺虎竞逐。巩更恣睢，潜踌官寺。齐万虓阚。震惊台司，声势沸腾，种落煽炽。旌旗电舒，戈矛林植；彤珠星流，飞矢雨集。惴惴士女，号天以泣，爨麦而炊，负户以汲。累卵之危，倒悬之急！以上汧事危急

马生爰发，在险弥亮，精贯白日，猛烈秋霜。棱威可厉，懦夫克壮，沾恩抚循，寒士挟纩。蠢蠢犬羊，阻众陵寡，潜隧密攻，九地之下。惬惬穷城，气若无假，昔命悬天，今也惟马。惟此马生，才博智赡，侦以瓶壶，以长堑。锸未见锋，火以起焰，薰尸满窟，掊穴以敛。木石匮竭，萁秆空虚，然马生，傲若有余。梁为礌，柿松为刍，守不乏械，枥有鸣驹。以上马敦守汧方略

哀哀建威，身伏斧质；悠悠列将，覆军丧器。戎释我徒，显诔我帅，以生易死，畴克不二。圣朝西顾，关右震惶，分我汧庾，化为寇粮。实赖夫子，思謩弥长，咸使有勇，致命知方。以上功勋

我虽末学，闻之前典：十世宥能，表墓旌善。思人爱树，甘棠勿剪，矧乃吾子，功深疑浅！两造未具，储隶盖鲜，孰是勋庸，而不获免？猾哉部司，其心反侧，断善害能，丑正恶直。牧人逶迤，自公退食，闻秽鹰扬，曾不戢翼。忘尔大劳，猜尔小利，苟莫开怀，于何不至！慨慨马生，硠硠高致，发愤囹圄，没而犹视！以上因冤狱引决

呜呼哀哉！安平出奇，破齐克完；张盂运筹，危赵获安。汧人赖子，犹彼谈单，如何吝嫉，摇之笔端？倾仓可赏，矧云私粟？狄隶可颁，况曰家仆？剔子双龟，贯以三木，功存汧城，身死汧狱。凡尔同围，心焉摧剥，扶老携幼，街号巷哭。呜呼哀哉！明明天子，旌以殊恩，光光宠赠，乃牙其门。司勋颁爵，亦兆后昆，死而有灵，庶慰冤魂。呜呼哀哉！以上哀荣

潘岳／哀永逝文

启夕兮宵兴，悲绝绪兮莫承。俄龙兮门侧，嗟俟时兮将升。嫂侄兮慞惶，慈姑兮垂矜。闻鸣鸡兮戒朝，咸惊号兮抚膺。逝日长兮生年浅，忧患众兮欢乐鲜。彼遥思兮离居，叹河广兮宋远！今奈何兮一举，邈终天兮不反。尽余哀兮祖之晨，扬明燎兮援灵。彻房帷兮席庭筵，举酹觞兮告永迁。凄切兮增欷，俯仰兮挥泪。想孤魂兮眷旧宇，视倏忽兮若髣髴。徒髣髴兮在虑，靡耳目兮一遇。停驾兮淹留，徘徊兮故处。周求兮何获？引身兮当去。去华辇兮初迈，马回首兮旋旆。风泠泠兮入帷，云霏霏兮承盖。鸟俯翼兮忘林，鱼仰沫兮失濑。

怅怅兮迟迟，遵吉路兮凶归。思其人兮已灭，览余迹兮未夷。昔同途兮今异世，忆旧欢兮增新悲！谓原隰兮无畔，谓川流兮无岸，望山兮寥廓，临水兮浩汗。视天日兮苍茫，面邑里兮萧散。匪外物兮或改，固欢哀兮情换。嗟潜隧兮既敞，将送形兮长往。委兰房兮繁华，袭穷泉兮朽壤。中慕叫兮擗摽，之子降兮宅兆。抚灵榇兮诀幽房，棺冥冥兮埏窈窈。户阖兮灯灭，夜何时兮复晓？归反哭兮殡宫，声有止兮哀无终。是乎非乎何遑？趣一遇兮目中。既遇目兮无兆，曾寤寐兮弗梦。既顾瞻兮家道，长寄心兮尔躬。

重曰：已矣！此盖新哀之情然耳，渠怀之其几何？庶无愧兮庄子！

潘岳／金鹿哀辞

嗟我金鹿，天姿特挺：鬒发凝肤，蛾眉蛴领；柔情和泰，朗心聪警。呜呼上天，胡忍我门？良嫔短世，令子夭昏！既披我干，又剪我根，块如瘣木，枯荄独存。捐子中野，遵我归路，将反如疑，回首长顾。

陆机／吊魏武帝文

元康八年，机始以台郎出补著作。游乎秘阁，而见魏武帝遗令，忾然叹息，伤怀者久之。客曰：“夫始终者，万物之大归；死生者，性命之区域。是以临丧殡而后悲，睹陈根而绝哭。今乃伤心百年之际，兴哀无情之地，意者无乃知哀之可有而未识情之可无乎？”机答之曰：“夫日食由乎交分，山崩起于朽壤，亦云数而已矣。然百姓怪焉者，岂不以资高明之质，而不免卑浊之累；居常安之势，而终婴倾离之患故乎？”

夫以回天倒日之力，而不能振形骸之内；济世夷难之智，而受困魏阙之下。已而格乎上下者，藏于区区之木；光于四表者，翳乎蕞尔之土。雄心摧于弱情，壮图终于哀志，长算屈于短日，远迹顿于促路。呜呼！岂特瞽史之异阙景、黔黎之怪颓岸乎？观其所以顾命冢嗣，贻谋四子，经国之略既远，隆家之训亦弘。又云：“吾在军中，持法是也。至于小忿怒，大过失，不当效也。”善乎，达人之谠言矣！持姬女而指季豹，以示四子曰：“以累汝。”因泣下。伤哉！曩以天下自任，今以爱子托人，同乎尽者无余，而得乎亡者无存。然而婉娈房闼之内，绸缪家人之务，则几乎密与。又曰：“吾婕妤伎人，皆著铜爵台。于台堂上施八尺床繐帐，朝晡上脯糟之属；月朝十五，辄向帐作伎。汝等时时登铜爵台，望吾西陵墓田。”又云：“余香可分与诸夫人。诸舍中无所为，学作履组卖也。吾历官所得绶，皆著藏中。吾余衣裘，可别为一藏。不能者兄弟可共分之。”既而竟分焉。亡者可以勿求，存者可以勿违，求与违不其两伤乎？

悲夫！爱有大而必失，恶有甚而必得，智慧不能去其恶，威力不能全其爱。故前识所不用心，而圣人罕言焉。若乃系情累于外物，留曲念于闺房，亦贤俊之所宜废乎？于是遂愤懑而献吊云尔：

接皇汉之末绪，值王途之多违。伫重渊以育鳞，抚庆云而遐飞。运神道以载德，乘灵风而扇威。摧群雄而电击，举勍敌其如遗。指八极以远略，必剪焉而后绥。厘三才之阙典，启天地之禁闱。举修纲之绝纪，纽大音之解徽。扫云物以贞观，要万途而来归。丕大德以宏覆，援日月而齐晖。济元坊于九有，固举世之所推。以上言魏武经营八极、牢笼万有之概

彼人事之大造，夫何往而不臻！将覆篑于浚谷，挤为山乎九天。苟理穷而性尽，岂长算之所研？悟临川之有悲，固梁木其必颠。当建安之三八，实大命之所艰。虽光昭于曩载，将税驾于此年。惟降神之绵邈，眇千载而远期。信斯武之未丧，膺灵符而在兹。虽龙飞于文昌，非王心之所怡。愤西夏以鞠旅，溯秦川而举旗。逾镐京而不豫，临渭滨而有疑。冀翌日之云瘳，弥四旬而成灾。咏归途以反旆，登崤渑而朅来。次洛汭而大渐，指六军曰念哉。以上叙武帝归自关中，死于洛阳

伊君王之赫奕，实终古之所难。威先天而盖世，力荡海而拔山。厄奚险而弗济？敌何强而不残？每因祸以禔福，亦践危而必安。迄在兹而蒙昧，虑噤闭而无端。委躯命以待难，痛没世而永言。抚四子以深念，循肤体而叹。迨营魄之未离，假余息乎音翰。执姬女以嚬瘁，指季豹而漼焉。气冲襟以呜咽，涕垂睫而汰澜。违率土以靖寐，戢弥天乎一棺。以上言托姬女季豹之非

咨宏度之峻邈，壮大业之允昌；思居终而恤始，命临没而肇扬。援贞吝以惎悔，虽在我而不臧。惜内顾之缠绵，恨末命之微详。纡广念于履组，尘清虑于余香。结遗情之婉娈，何命促而意长！陈法服于帷座，陪窈窕于玉房；宣备物于虚器，发哀音于旧倡。矫戚容以赴节，掩零泪而荐觞。物无微而不存，体无惠而不亡。庶圣灵之响像，想幽神之复光；苟形声之翳没，虽音景其必藏。徽清弦而独奏，进脯糒而谁尝？悼帐之冥漠，怨西陵之茫茫。登爵台而群悲，美目其何望？既睎古以遗累，信简礼而薄葬。彼裘绂于何有？贻尘谤于后王。嗟大恋之所存，故虽哲而不忘。览遗籍以慷慨，献兹文而凄伤！以上言作伎、进脯、分香、卖履、别藏裘绶之非

陶潜／自祭文

岁惟丁卯，律中无射，天寒夜长，风气萧索，鸿雁于征，草木黄落。陶子将辞逆旅之馆，永归于本宅。故人凄其相悲，同祖行于今夕。羞以嘉蔬，荐以清酌，候颜已冥，聆音愈漠。呜呼哀哉！

茫茫大块，悠悠高旻，是生万物，余得为人。自余为人，逢运之贫，箪瓢屡罄，绤冬陈。含欢谷汲，行歌负薪，翳翳柴门，事我宵晨。春秋代谢，有务中园，载耘载耔，乃育乃繁。欣以素牍，和以七弦；冬曝其日，夏濯其泉。勤靡余劳，心有常闲；乐天委分，以至百年。惟此百年，夫人爱之，惧彼无成，愒日惜时。存为世珍，没亦见思，嗟我独迈，曾是异兹！宠非己荣，涅岂吾缁？捽兀穷庐，酣饮赋诗。识运知命，畴能罔眷？余今斯化，可以无憾。寿涉百龄，身慕肥遁，从老得终，奚所复恋？寒暑逾迈，亡既异存，外姻晨来，良友宵奔。葬之中野，以安其魂，窅窅我行，萧萧墓门。奢耻宋臣，俭笑王孙，廓兮已灭，慨焉已遐。不封不树，日月遂过，匪贵前誉，孰重后歌？人生实难，死如之何？呜呼哀哉！

陶潜／祭从弟敬远文

岁在辛亥，月惟仲秋，旬有九日，从弟敬远，卜辰云窆，永宁后土。感平生之游处，悲一往之不返。情恻恻以摧心，泪愍愍而盈眼。及以园果时醪，祖其将行，呜呼哀哉！

於铄吾弟，有操有概，孝发幼龄，友自天爱。少思寡欲，靡执靡介，后己先人，临财思惠。心遗得失，情不依世，其色能温，其言则厉。乐胜朋高，好是文艺。遥遥帝乡，爰感奇心，绝粒委务，考槃山阴。淙淙悬溜，暧暖荒林，晨采上药，夕闲素琴。曰仁者寿，窃独信之，如何斯言，徒能见欺？年甫过立，奄与世辞，长归蒿里，邈无还期。

惟我与尔，匪但亲友，父则同生，母则从母。相及龆齿，并罹偏咎，斯情实深，斯爱实厚。念畴昔日，同房之欢，冬无缊褐，夏渴瓢箪。相将以道，相开以颜，岂不多乏？忽忘饥寒。余尝学仕，缠绵人事，流浪无成，惧负素志。敛策归来，尔知我意，尝愿携手，置彼众议。每忆有秋，我将其刈，与汝偕行，舫舟同济。三宿水滨，乐饮川界，静月澄高，温风始逝。抚杯而言，物久人脆，奈何吾弟，先我离世！

事不可寻，思亦何极？日徂月流，寒暑代息。死生异方，存亡有域，候晨永归，指途载陟。呱呱遗稚，未能正言；哀哀嫠人，礼仪孔闲。庭树如故，斋宇廓然，孰云敬远，何时复还？余惟人斯，昧兹近情，蓍龟有吉，制我祖行。望旐翩翩，执笔涕盈，神其有知，昭余中诚。呜呼哀哉！

颜延之／陶征士诔

夫璇玉致美，不为池隍之宝；桂椒信芳，而非园林之实。岂其乐深而好远哉？盖云殊性而已。故无足而至者，物之藉也；随踵而立者，人之薄也。若乃巢、高之抗行，夷、皓之峻节，故已父老尧、禹，锱铢周、汉，而绵世浸远，光灵不属，至使菁华隐没，芳流歇绝，不其惜乎！虽今之作者，人自为量，而首路同尘，辍途殊轨者多矣，岂所以昭末景、泛余波？

有晋征士浔阳陶渊明，南岳之幽居者也。弱不好弄，长实素心；学非称师，文取指达；在众不失其寡，处言愈见其默。少而贫病，居无仆妾，井臼弗任，藜菽不给，母老子幼，就养勤匮。远惟田生致亲之议，追悟毛子捧檄之怀。初辞州府三命，后为彭泽令。道不偶物，弃官从好，遂乃解体世纷，结志区外，定迹深栖，于是乎远。灌畦鬻蔬，为供鱼菽之祭；织绚纬萧，以充粮粒之费。心好异书，性乐酒德，简弃烦促，就成省旷。殆所谓国爵屏贵、家人忘贫者与？有诏征为著作郎，称疾不到。春秋若干，元嘉四年月日，卒于浔阳县之某里。近识悲悼，远士伤情，冥默福应，呜呼淑贞！

夫实以诔华，名由谥高，苟允德义，贵贱何算焉！若其宽乐令终之美，好廉克已之操，有合谥典，无愆前志。故询诸友好，宜谥曰“靖节征士”。其辞曰：

物尚孤生，人固介立，岂伊时遘，曷云世及？嗟乎若士，望古遥集，韬此洪族，蔑彼名级。睦亲之行，至自非敦；然诺之信，重于布言。廉深简洁，贞夷粹温；和而能峻，博而不繁。依世尚同，诡时则异，有一于此，而非默置。岂若夫子，因心违事，畏荣好古，薄身厚志。世霸虚礼，州壤推风，孝惟义养，道必怀邦。人之秉彝，不隘不恭，爵同下士，禄等上农。度量难钧，进退可限，长卿弃官，稚宾自免。子之悟之，何悟之辩？赋诗归来，高蹈独善。

亦既超旷，无适非心，汲流旧，葺宇家林。晨烟暮霭，春煦秋阴，陈书缀卷，置酒弦琴。居备勤俭，躬兼贫病，人否其忧，子然其命。隐约就闲，迁延辞聘，非直也明，是惟道性。纠缠斡流，冥漠报施，孰云与仁？实疑明智。谓天盖高，胡愆期义？履信曷凭，思顺何置？年在中身，疢维痁疾，视死如归，临凶若吉。药剂弗尝，祷祀非恤，傃幽告终，怀和长毕。呜呼哀哉！

敬述靖节，式尊遗占，存不愿丰，没无求赡。省讣却赙，轻哀薄敛，遭壤以穿，旋葬而窆。呜呼哀哉！

深心追往，远情逐化，自尔介居，及我多暇。伊好之洽，接阎邻舍，宵盘昼憩，非舟非驾。念昔宴私，举觞相诲：“独正者危，至方则阂；哲人卷舒，布在前载。取鉴不远，吾规子佩。”尔实愀然，中言而发。违众速尤，迕风先蹶。身才非实，荣声有歇。徽音永矣，谁箴余阙？呜呼哀哉！

仁焉而终，智焉而毙，黔娄既没，展禽亦逝。其在先生，同尘往世，旌此靖节，加彼康惠。呜呼哀哉！

颜延之／阳给事诔

惟永初三年十一月十一日，宋故宁远司马、濮阳太守彭城阳君卒，呜呼哀哉！瓒少禀志节，资性忠果，奉上以诚，率下有方，朝嘉其能，故授以边事。永初之末，佐守滑台。值国祸荐臻，王略中否，獯虏间衅，劘剥司、兖，幽、并骑弩，屯逼巩、洛，列营缘戍，相望屠溃。瓒奋其猛锐，志不违难，立乎将卒之间，以缉华裔之众，罢困相保，坚守四旬。上下力屈，受陷勍寇，士师奔扰，弃军争免。而瓒誓命沈城，佻身飞镞，兵尽器竭，毙于旗下。非夫贞壮之气，勇烈之志，岂能临敌引义，以死徇节者哉！景平之元，朝廷闻而伤之，有诏曰：“故宁远司马濮阳太守阳瓒，滑台之逼，厉诚固守，投命徇节，在危无挠。古之烈士，无以加之！可赠给事中，振恤遗孤，以慰存亡。”追宠既彰，人知慕节，河、汴之间有义风矣。逮元嘉廓祚，圣神纪物，光昭茂绪，旌录旧勋，苟有概于贞孝者，实事感于仁明。末臣蒙固，侧闻至训，敢询诸前典而为之诔。其辞曰：

贞不常祐，义有必甄。处父勤君，怨在登贤；苫夷致果，题子行间。忠壮之烈，宜自尔先，旧勋虽废，邑氏遂传。惟邑及氏，自温徂阳，狐续既降，晋族弗昌。之子之生，立绩宋皇，拳猛沉毅，温敏肃良。如彼行柏，负雪怀霜；如彼驷，配服骖衡。边兵丧律，王略未恢，函陕堙阻，瀍洛蒿莱。朔马东鹜，胡风南埃，路无归，野有委骸。帝图斯艰，简兵授才，实命阳子，佐师危台。憬彼危台，在滑之垌，周、卫是交，郑、翟是争。昔惟华国，今实边亭，凭结关，负河萦城。金柝夜击，和门昼扃，料敌厌难，时维阳生。凉冬气劲，塞外草衰，逷矣獯虏，乘障犯威。鸣骥横厉，霜镝高翚，轶我河县，俘我洛畿。攒锋成林，投鞍为围，翳翳穷垒，嗷嗷群悲。师老变形，地孤援阔，卒无半菽，马实拑秣，守未焚冲，攻已濡褐。烈烈阳子，在困弥达，勉慰痍伤，拊巡饥渴。力虽可穷，气不可夺，义立边疆，身终锋栝。呜呼哀哉！

贲父陨节。鲁人是志；汧督效贞，晋策攸记。皇上嘉悼，思存宠异，于以赠之，言登给事。疏爵纪庸，恤孤表嗣，嗟尔义士，没有余喜。呜呼哀哉！

颜延之／祭屈原文

惟有宋五年月日，湘州刺史吴郡张邵，恭承帝命，建旧楚，访怀沙之渊，得捐珮之浦，弭节罗潭，舣舟汩渚，乃遣户曹掾某敬祭故楚三闾大夫屈君之灵。兰薰而摧，玉缜则折，物忌坚芳，人讳明洁。曰若先生，逢辰之缺，温风怠时，飞霜急节。赢、芈遘纷，昭、怀不端，谋折仪、尚，贞蔑椒、兰。身绝郢阙，迹遍湘干，比物荃荪，连类龙鸾。声溢金石，志华日月，如彼树芳，实颖实发。望汨心欷，瞻罗思越，藉用可尘，昭忠难阙。

谢惠连／祭古冢文

东府掘城北堑，入丈余，得古冢。上无封域，不用砖甓，以木为椁。中有二棺，正方，两头无和。明器之属、材瓦、铜漆，有数十种，多异形，不可尽识。刻木为人，长三尺，可有二十余头。初开，见悉是人形，以物枨拨之，应手灰灭。棺上有五铢钱百余枚，水中有甘蔗节及梅、李核，瓜瓣，皆浮出，不甚烂坏。铭志不存，世代不可得而知也。公命城者改埋于东冈，祭之以豚酒。既不知其名字远近，故假为之号，曰冥漠君云尔。

元嘉七年九月十四日，司徒御属领直兵令史统作城录事临漳令亭侯朱林，具豚醪之祭，敬荐冥漠君之灵：

忝总徒旅，版筑是司，穷泉为堑，聚壤成基。一椁既启，双棺在兹，舍畚凄怆，纵锸涟而。刍灵已毁，塗车既摧，几筵糜腐，俎豆倾低，盘或梅、李，盎或醢醯，蔗传余节，瓜表遗犀。追惟夫子，生自何代？曜质几年？潜灵几载？为寿为夭？宁显宁晦？铭志湮灭，姓字不传。今谁子后？曩谁子先？功名美恶，如何蔑然？百堵皆作，十仞斯齐，墉不可转，堑不可回。黄肠既毁，便房已颓，循题兴念，抚俑增哀。射声垂仁，广汉流渥，祠骸府阿，掩髂城曲。仰羡古风，为君改卜，轮移北隍，窀穸东麓，圹即新营，棺仍旧木。合葬非古，周公所存，敬遵昔义，还祔双魂。酒以两壶，牲以特豚，幽灵髣髴，歆我牺樽。呜呼哀哉！

王僧达／祭颜光禄文

惟宋孝建三年九月癸丑朔十九日辛未，王君以山羞野酌，敬祭颜君之灵，呜呼哀哉！

夫德以道树，礼以仁清，惟君之懿，早岁飞声。义穷几彖，文蔽班、扬，牲悻刚洁，志度渊英。登朝光国，实宋之华，才通汉、魏，誉浃龟沙。服爵帝典，栖志云阿，清交素友，比景共波。气高叔夜，严方仲举，逸翮独翔，孤风绝侣。流连酒德，啸歌琴绪，游顾移年，契阔宴处。春风首时，爰谈爰赋；秋露未凝，归神太素。明发晨驾，瞻庐望路，心凄目泫，情条云互。凉阴掩轩，娥月寝濯，微灯动光，几牍谁炤？衾衽长尘，丝竹罢调，擥悲兰宇，屑涕松峤。古来共尽，牛山有泪；非独昊天，歼我明懿。以此忍哀，敬陈奠馈，申酌长怀，顾望歔欷。呜呼哀哉！

齐高祖／即位告天文

皇帝臣某，敢用元牡，昭告皇皇后帝：宋帝陟鉴乾序，钦若明命，以命于某。夫肇自生民，树以司牧，所以阐极则天，开元创物，肆兹大道，天下惟公，命不于常。昔在虞、夏，受终上代；粤自汉、魏，揖让中叶。咸炳诸典谟，载在方册。水德既微，仍世多故，实赖某匡拯之功，以宏济于厥艰。大造颠坠，再构区宇，宣礼明刑，缔仁缉义。晷纬凝象，川岳表灵，诞惟天人，罔弗和会。乃仰协归运，景属与能，用集大命于兹，辞德匪嗣，至于累仍。而群公卿士、庶尹御事，爰及黎献，至于百戎，佥曰“皇天眷命，不可以固违；人神无托，不可以旷主。”畏天之威，敢不祗顺鸿历！敬简元辰，虔奉皇符，升坛受禅，告类上帝，以永答民衷，式敷万国。惟明灵是飨！

陆贽／拟告谢昊天上帝册文

维贞元元年岁次乙丑十一月癸巳朔十一日癸卯，嗣天子臣某敢昭告于昊天上帝：

顾惟寡昧，不克明道，丕膺眷命，俾作神主。常恐获戾上下，而播灾于人，兢兢业业，夙夜祗畏。居位五祀，德馨蔑闻，皇灵不歆，是用大儆！殷忧播荡，逾历三时，诚惧烈祖之耿光坠而不耀，侧身思咎，庶补将来。上帝顾怀，诱衷悔祸，剿凶慝之凌暴，雪人神之愤耻，旧物不改，神心载新。兹乃九庙遗休，兆人介福，以臣之责，其何解焉！间属寇虞，久稽告谢；今近郊甫定，长至在辰，谨以玉帛牺牲，粢盛庶品，冀凭禋燎，式荐至诚。太祖景皇帝配神作主。尚飨！

陆贽／拟告谢代宗庙文

维贞元元年岁次乙丑十一月癸巳朔十一日癸卯，孝子嗣皇帝臣，敢昭告于皇考代宗睿文孝皇帝：

伏惟元德广运，重光盛业，武平多难，仁育群生，谓臣克堪，付以大宝。臣自底不类，再罹播迁，宗祧乏享，亿兆靡依，下辜人心，上负先顾。敢爱陨越，苟全眇身？大惧社稷阽危，以增九庙之愧。由是忍耻誓志，庶补前羞。列圣在天，鉴臣精恳，敷锡丕祐，俾之缵承。凶渠殄夷，都邑如旧，兹臣获执牺牲珪币，载见于庙廷。感慕惭惶，若罔攸厝，谨以云云。陈诚待罪，式奉严禋。尚飨！

韩愈／祭田横墓文

贞元十一年九月，愈如东京，道出田横墓下，感横义高能得士，因取酒以祭，为文而吊之。其辞曰：

事有旷百世而相感者，余不自知其何心。非今世之所稀，孰为使余歔欷而不可禁？余既博观乎天下，曷有庶几乎夫子之所为？死者不复生，嗟余去此其从谁？当秦氏之败乱，得一士而可王；何五百人之扰扰，而不能脱夫子于剑铓？抑所宝之非贤，亦天命之有常？昔阙里之多士，孔圣亦云其遑遑；苟余行之不迷，虽颠沛其何伤！自古死者非一，夫子至今有耿光！跽陈辞而荐酒，魂髣髴而来享。

韩愈／祭张员外文

维年月日，彰义军行军司马守太子右庶子兼御史中丞韩愈，谨遣某乙，以庶羞清酌之奠，祭于亡友故河南县令张十二员外之灵：

贞元十九，君为御史，余以无能，同诏并峙。君德浑刚，标高揭己，有不吾如，唾犹泥滓。余戆而狂，年未三纪，乘气加人，无挟自恃。以上同为御史

彼婉娈者，实惮吾曹，侧肩帖耳，有舌如刀。我落阳山，以尹鼯猱；君飘临武，山林之牢。岁弊寒凶，雪虐风饕，颠于马下，我泗君咷。夜息南山，同卧一席，守隶防夫，觗顶交跖。洞庭漫汗，粘天无璧，风涛相豗，中作霹雳，追程盲进，船箭激。南上湘水，屈氏所沉，二妃行迷，泪踪染林。山哀浦思，鸟兽叫音，余唱君和，百篇在吟。以上同南迁

君止于县，我又南逾，把盏相饮，后期有无？期宿界上，一夕相语，自别几时，遽变寒暑。枕臂欹眠，加余以股。仆来告言，虎入厩处，无敢惊逐，以我去。君云是物，不骏于乘，虎取而往，来寅其征。我预在此，与君俱膺，猛兽果信，恶祷而凭？以上在阳山临武时，两人相约会于界上

余出岭中，君竣州下，偕掾江陵，非余望者。郴山奇变，其水清写，泊沙倚石，有遌无舍。衡阳放酒，熊咆虎嗥，不存令章，罚筹猬毛。委舟湘流，往观南岳，云壁潭潭，穹林攸擢。避风太湖，七日鹿角，钩登大鲇，怒颊豕狗。豞，豕鸣也，怒也。脔盘炙酒，群奴余啄。走官阶下，首下尻高，下马伏途，从事是遭。以上同掾江陵，同游南岳、洞庭

余征博士，君以使已，相见京师，过愿之始。分教东生，君掾雍首，两都相望，于别何有？解手背面，遂十一年，君出我入，如相避然。生阔死休，吞不复宣。以上自在京别后遂不复见

刑官属郎，引章讦夺，权臣不爱，南昌是斡。明条谨狱，氓獠户歌，用迁澧浦，为人受瘥。还家东都，起令河南，屈拜后生，愤所不堪。屡以正免，身伸事蹇，竟死不伸，孰劝为善？以上张之末路潦倒而死

丞相南讨，余辱司马，议兵大梁，走出洛下。哭不凭棺，奠不亲斝，不抚其子，葬不送野，望君伤怀，有陨如泻。铭君之绩，纳石壤中，爰及祖考，纪德事功。外著后世，鬼神与通；君其爰憾，不余鉴衷？以上述哀

韩愈／祭柳子厚文

维年月日，韩愈谨以清酌庶羞之奠，祭于亡友柳子厚之灵：

嗟嗟子厚，而至然邪？自古莫不然，我又何嗟？人之生世，如梦一觉，其间利害，竟亦何校？当其梦时，有乐有悲；乃其既觉，岂足追维？凡物之生，不愿为材，牺罇青黄，乃木之灾。子之中弃，天脱羁，玉佩琼琚，大放厥辞。富贵无能，磨灭谁纪？子之自著，表表愈伟！不善为斲，血指汗颜；巧匠旁观，缩手袖间。子之文章，而不用世，乃令吾徒，掌帝之制。子之视人，自以无前，一斥不复，群飞刺天。

嗟嗟子厚，今也则亡，临绝之音，一何琅琅！遍告诸友，以寄厥子，不鄙谓予，亦托以死。凡今之交，观势厚薄；余岂可保，能承子托？非我知子，子实命我，犹有鬼神，宁敢遗堕！念子永归，无复来期，设祭棺前，矢心以辞。

呜呼哀哉！尚飨！

韩愈／独孤申叔哀辞

众万之生，谁非天邪？明昭昏蒙，谁使然邪？行何为而怒，居何故而怜邪？胡喜厚其所可薄，而恒不足于贤邪？将下民之好恶，与彼苍悬邪？抑苍茫无端，而暂寓其间邪？死者无知，吾为子恸而已矣；如有知也，子其自知之矣。濯濯其英，晔晔其光，如闻其声，如见其容。呜呼远矣，何日而忘！

韩愈／欧阳生哀辞

欧阳詹世居闽越，自詹以上，皆为闽越官，至州佐县令者，累累有焉。闽越地肥衍，有山泉禽鱼之乐，虽有长材秀民、通文书吏事与上国齿者，未尝肯出仕。今上初，故宰相常衮为福建诸州观察使，治其地。衮以文辞进，有名于时，又作大官。临莅其民，乡县小民有能诵书作文辞者，衮亲与之为客主之礼，观游宴飨，必召与之。时未几，皆化翕然。詹于时独秀出，衮加敬爱，诸生皆推服。闽越之人举进士，由詹始。

建中、贞元间，余就食江南，未接人事，往往闻詹名间巷间，詹之称于江南也久！贞元三年，余始至京师举进士，闻詹名尤甚。八年春，遂与詹文辞同考试登第，始相识。自后，詹归闽中，余或在京师他处。不见詹久者，惟詹归闽中时为然；其他时，与詹离率不历岁。移时则必合，合必两忘其所趋，久然后去，故余与詹相知为深。

詹事父母尽孝道，仁于妻子，于朋友义以诚，气醇以方，容貌嶷嶷然，其燕私善谑以和，其文章切深，喜往复，善自道。读其书，知其于慈孝最隆也。

十五年冬，余以徐州从事朝正于京师，詹为国子监四门助教，将率其徒伏阙下举余为博士，会监有狱，不果上。观其心有益于余，将忘其身之贱而为之也。呜呼，詹今其死矣！

詹，闽越人也，父母老矣。舍朝夕之养，以来京师，其心将以有得于是，而归为父母荣也。虽其父母之心亦皆然。詹在侧，虽无离忧，其志不乐也；詹在京师，虽有离忧，其志乐也。若詹者，所谓以志养志者与？詹虽未得位，其名声流于人人，其德行信于朋友，虽詹与其父母皆可无憾也。

詹之事业文章，李翱既为之传，故作哀辞以舒余哀，以传于后，以遗其父母而解其悲哀，以卒詹志云。

求仕与友兮，远违其乡；父母之命兮，子奉以行。友则既获兮，禄实不丰；以志为养兮，何有牛羊？事实既修兮，名誉又光；父母忻忻兮，常若在旁。命虽云短兮，其存者长；终要必死兮，愿不永伤。友朋亲视兮，药物甚良；饮食孔时兮，所欲无妨。寿命不齐兮，人道之常；在侧与远兮，非有不同。山川阻深兮，魂魄流行；祀祭则及兮，勿谓不通。哭泣无益兮，抑哀自强；推生知死兮，以慰孝诚。呜呼哀哉兮，是亦难忘！

韩愈／祭十二郎文

年月日，季父愈闻汝丧之七日，乃能衔哀致诚，使建中远具时羞之奠，告汝十二郎之灵：

呜呼！吾少孤，及长，不省所怙，惟兄嫂是依。中年，兄没南方，吾与汝俱幼，从嫂归葬河阳。既又与汝就食江南，零丁孤苦，未尝一日相离也。吾上有三兄，皆不幸早世，承先人后者，在孙惟汝，在子惟吾，两世一身，形单影只。嫂尝抚汝指吾而言曰：“韩氏两世，惟此而已！”汝时尤小，当不复记忆；吾时虽能记忆，亦未知其言之悲也！

吾年十九，始来京城，其后四年，而归视汝。又四年，吾往河阳省坟墓，遇汝从嫂丧来葬。又二年，吾佐董丞相于汴州，汝来省吾，止一岁，请归取其孥。明年，丞相薨，吾去汴州，汝不果来。是年，吾佐戎徐州，使取汝者始行，吾又罢去，汝又不果来。吾念汝从于东，东亦客也，不可以久。图久远者，莫如西归，将成家而致汝。呜呼！孰谓汝遽去吾而没乎？吾与汝俱少年，以为虽暂相别，终当久与相处，故舍汝而旅食京师，以求斗斛之禄。诚知其如此，虽万乘之公相，吾不以一日辍汝而就也！

去年，孟东野往，吾书与汝曰：“吾年未四十，而视茫茫，而发苍苍，而齿牙动摇。念诸又与诸兄，皆康强而早世，如吾之衰者，其能久存乎？吾不可去，汝不肯来，恐旦暮死而汝抱无涯之戚也！”孰谓少者殁而长者存、强者夭而病者全乎？呜呼！其信然邪？其梦邪？其传之非其真邪？信也？吾兄之盛德而夭其嗣乎？汝之纯明而不克蒙其泽乎？少者、强者而天殁，长者、哀者而存全乎？未可以为信也？梦也？传之非其真也？东野之书，耿兰之报，何为而在吾侧也？呜呼！其信然矣！吾兄之盛德，而夭其嗣矣！汝之纯明宜业其家者，不克蒙其泽矣！所谓天者诚难测，而神者诚难明矣！所谓理者不可推，而寿者不可知矣！

虽然，吾自今年来，苍苍者或化而为白矣，动摇者或脱而落矣，毛血日益衰，志气日益微，几何不从汝而死也？死而有知，其几何离？其无知，悲不几时，而不悲者无穷期矣！汝之子始十岁，吾之子始五岁，少而强者不可保，如此孩提者，又可冀其成立邪？呜呼哀哉！呜呼哀哉！

汝去年书云：“比得软脚病，往往而剧。”吾曰：“是疾也，江南之人常常有之。”未始以为忧也。呜呼！其竞以此而殒其生乎？抑别有疾而至斯乎？汝之书，六月十七日也，东野云汝殁以六月二日。耿兰之报无月日，盖东野之使者，不知问家人以月日。如耿兰之报，不知当言月日；东野与吾书，乃问使者，使者妄称以应之耳。其然乎？其不然乎？

今吾使建中祭汝，吊汝之孤与汝之乳母。彼有食可守以待终丧，则待终丧而取以来；如不能守以终丧，则遂取以来。其余奴婢，并令守汝丧。吾力能改葬，终葬汝于先人之兆，然后惟其所愿。

呜呼！汝病吾不知时，汝殁吾不知日，生不能相养以共居，殁不得抚汝以尽哀，敛不凭其棺，窆不临其穴，吾行负神明，而使汝天！不孝不慈，而不得与汝相养以生，相守以死！一在天之涯，一在地之角，生而影不与吾形相依，死而魂不与吾梦相接，吾实为之，其又何尤！彼苍者天，曷其有极！

自今已往，吾其无意于人世矣，当求数顷之田于伊颍之上，以待余年，教吾子与汝子，幸其成长；吾女与汝女，待其嫁。如此而已！呜呼！言可穷而情不可终，汝其知也邪？其不知也邪？呜呼哀哉！尚飨！述哀之文，究以用韵为宜。韩公如神龙万变，无所不可，后人则不必效之。

韩愈／祭郑夫人文

维年月日，愈谨于逆旅，备时羞之奠，再拜顿首，敢昭祭于六嫂荥阳郑氏夫人之灵：

呜呼！天祸我家，降集百殃，我生不辰，三岁而孤。蒙幼未知，鞠我者兄，在死而生，实维嫂恩。未龀一年，兄宦王官，提携负任，去洛居秦。念寒而衣，念饥而飧，疾疹水火，无灾及身。劬劳闵闵，保此愚庸，年方及纪，荐及凶屯。兄罹谗口，承命远迁，穷荒海隅，夭阏百年。万里故乡，幼孤在前，相顾不归，泣血号天。微嫂之力，化为夷蛮。水浮陆走，丹旐翩然，至诚感神，返葬中原。既克返葬，遭时艰难，百口偕行，避地江。春秋霜露，荐敬蘋蘩，以享韩氏之祖考，曰：“此韩氏之门！”视余犹子，诲化谆谆。

爰来京师，年在成人，屡贡于王，名乃有闻。念兹顿顽，非训曷因？感伤怀归，陨涕熏心！苟容躁进，不顾其躬，禄仕而还，以为家荣。奔走乞假，东西南北，孰云此来，乃睹灵车？有志弗及，长负殷勤。呜呼哀哉！

昔在韶州之行，受命于元兄曰：“尔幼，养于嫂，丧服必以期。”今其敢忘？天实临之，呜呼哀哉！日月有时，归合茔封，终天永辞，绝而复苏。伏惟尚飨！

韩愈／吊武侍御所画佛文

御史武君，当年丧其配，敛其遗服栉珥鞶帨于箧。月旦十五日，则一出而陈之，抱婴儿以泣。有为浮屠之法者，造武氏而谕之曰：“是岂有益邪？吾师云：‘人死则为鬼，鬼且复为人，随所积善恶受报，环复不穷也。’极西之方，有佛焉，其土大乐。亲戚姑能相为图是佛而礼之，愿其往生，莫不如意！”武君怃然辞曰：“吾，儒者，其可以为是？”既又逢月旦十五日，后出其箧实而陈之，抱婴儿以泣，且殆而悔曰：“是真何益也？吾不能了释氏之信不，又安知其不果然乎？”于是悉出其遗服栉佩，合若干种，就浮屠师请图前所谓佛者，浮屠师受而图之。韩愈闻而吊之。曰：

哲哲兮目存，丁宁兮耳言；忽不见兮不闻，莽谁穷兮本源？图西佛兮道予勤，以妄塞悲兮慰新魂。呜呼奈何兮，吊以兹文！

韩愈／祭穆员外文

於乎！建中之初，予居于嵩，携扶北奔，避盗来攻。晨及洛师，相遇一时，顾我如故，眷然顾之。子有令闻，我来自山；子之唆明，我钝而顽。道既云异，谁从知我？我思其厚，不知其可。于后八年，君从杜侯，我时在洛，亦应其招。留守无事，多君子僚，罔有疑忌，维其嬉游：草生之春，鸟鸣之朝，我辔在手，君扬其镳。君居于室，我既来即，或以啸歌，或以偃侧。诲余以义，复我以诚，终日以语，无非德声。主人信谗，有惑其下，杀人无罪，诬以成过，入救不从，反以为祸。赫赫有闻，王命三司，察我于狱，相从系缧。曲生何乐？直死何悲！上怀主人，内闵其私，进退之难，君处之宜。既释于囚，我来徐州，道之悠悠，思君为忧。我如京师，君居父丧，哭泣而拜，言词不通。我归自西，君反吉服，晤言无他，往复其昔。不日而违，重我心恻，自后闻君，母丧是丁。痛毒之怀，六年以并，孰云孝子，而殒厥灵！今我之至，入门失声，酒肉在前，君胡不餐？升君之堂，不与我言，於乎死矣，何日来还？

韩愈／祭郴州李使君文

维年月日，将仕郎守江陵府法曹参军韩愈，谨以清酌庶羞之奠，敬祭于故郴州李使君之灵：

古语有之：“白头如新，倾盖若旧。”顾意气之何如，何日时之足究！当贞元之癸未，惕皇威而左授，伏荒炎之下邑，嗟名颓而位仆。历贵部而西迈，迩清光于暂觏，言莫交而情无由，既不贾而奚售？哀穷遐之无徒，挈百忧以自副，辱问讯之绸缪，恒饱饥而愈疚。接雄词于章句，窥逸迹于篆籀，苞黄甘而致贻，获纸笔之双贸。投叉鱼之短韵，愧韬瑕而举秀；竢新命于衡阳，费薪刍于馆候。空大庭以见处，憩水木之幽茂；逞英心于纵博，沃烦肠以清酎。航北湖之空明，觑鳞介之惊透；宴州楼之豁达，众管啾而并奏。得恩惠于新知，脱穷愁于往陋，辍行谋于俄顷，见秋月之三彀。逮天书之下降，犹低回以宿留，念暌离之在期，谓此会之难又。授缟纻以托心，示兹诚之不谬，傥后日之北迁，约穷欢于一书，虽掾俸之酸寒，要拔贫而为富；何人生之难信，捐斯言而莫就？始讶信于暂疏，遂承凶于不杀；见明旌之低昂，尚迟疑于别袖，忆交酬而迭舞，奠单杯而哭柩。美夫君之为政，不桡志于谗构，遭唇舌之纷罗，独陵晨而孤雊。彼人之浮言，虽百车其何诟？洞古往而高观，固邪正之相寇。幸窃睹其始终，敢不明白而蔽覆！神乎来哉，辞以为侑。尚飨！

韩愈／祭马仆射文

维年月日，吏部侍郎韩愈谨以清酌庶羞之奠，敬祭于故仆射马公十二兄之灵：惟公弘大温恭，全然德备，天故生之，其必有意。将明将昌，实艰初试，佐戎滑台，斥由尹寺。适彼瓯闽，跋踬，颠而不踒，乃得其地。于泉于虔，始执郡符，遂殿交州，抗节番禺。去其螟蠹，蛮越大苏；擢亚秋官，朝得硕士。人谓其崇，我势始起，东征淮、蔡，相臣是使。公兼邦宪，以副经纪，歼彼大魁，厥勋孰似？丞相归治，留长蔡师。茫茫黍稷，昔实棘茨，鸠鸣雀乳，不见枭鸱。惟蔡及许，旧为血仇，命公并侯，耕借之牛，束其弓矢，礼让优优。始诛郓戎，厥墟腥臊，公往涤之，兹惟乐郊。惟东有，惟西有虺，颠覆朋邻，我余有几？崔崒中居，斩其脊尾，岱定河安，惟公之韪。帝念厥功，还公于朝，陟于地官，且长百僚。度彼四方，孰乐可据？顾瞻衡钧，将举以付。惟公积勤，以疾以忧，及其归时，当谢之秋。贺门未归，吊庐已萃，未燕于堂，已哭于次。昔我及公，实同危事，且死且生，誓莫捐弃。归来握手，曾不三四，曾不濡翰，酬酢文字；曾不醉饱，以劝酒胾。奠以叙哀，其何能致？呜呼哀哉，尚飨！

韩愈／祭张给事文

维年月日，兵部侍郎韩愈谨以清酌之奠，祭于故殿中侍御史赠给事中张君之灵：

惟君之先，以儒名家，逮君皇考，再振厥华。乡贡进秀，有司第之；从事元戎，谨职以治。遂拜郎官，以职王宪，不长其年，飞不尽翰。乃生给事，松贞玉刚；干父之业，纂文有光。屡辟侯府，亦佐梁师，前人是似，耋吏嗟咨。御史阙人，夺之于朝，大厦之构，斧斤未操。府迁幽都，顽悖未孚，繁君之赖，乃奏乞留。乃迁殿中，朱衣象版，惟义之趋，岂利之践！虺豺发衅，阖府屠割；偿其恨犯，君独高脱。露刀成林，弓矢穰穰，千万为徒，噪欢为狂。君独叱之：“上不负汝，为此不祥，将死无所，虽愚何知！”惭屈变色，君义不辱，杀身就德。天子嘉之，赠官近侍，归于一死，万古是记。我之从女，为君之配，君于其家，行实高世。无所于葬，舆魂东归，诔以赠之，莫知我哀。呜呼哀哉！尚飨！

韩愈／祭女挐女文

维年月日，阿爹阿八使汝你以清酒时果庶羞之奠，祭于第四小娘子挈子之灵：呜呼！昔汝疾极，值吾南逐，苍黄分散，使女惊忧。我视汝颜，心知死隔；汝视我面，悲不能啼。我既南行，家亦随谴，扶汝上舆，走朝至暮。天雪冰寒，伤汝赢肌，撼顿险阻，不得少息，不能食饮，又使渴饥，死于穷山，实非其命！不免水火，父母之罪，使汝至此，岂不缘我！草葬路隅，棺非其棺；既瘗遂行，谁守谁瞻？魂单骨寒，无所托依。人谁不死？于汝即冤。我归自南，乃临哭汝。汝目汝面，在吾眼旁；汝心汝意，宛宛可忘？逢岁之吉，致汝先墓，无惊无恐，安以即路。饮食芳甘，棺舆华好，归于其丘，万古是保。尚飨！

韩愈／祭薛助教文

维元和四年岁次己丑后三月二十一日景寅，朝散郎守国子博士韩愈、太学助教侯继，谨以清酌之奠，祭于亡友国子助教薛君之灵：

呜呼！吾徒学而不见施设，禄又不足以活身，天于此时，夺其友人！同官太学，日得相因，奈何永违，只隔数晨！笑语为别，恸哭来门。藏棺蔽帷，欲见无缘，皎皎眉目，在人目前。酌以告诚，庶几有神。呜呼哀哉！尚飨！

韩愈／祭虞部张员外文

维年月日，愈等谨以清酌庶羞之奠，敬祭于亡友张十三员外之灵：

呜呼！往在贞元，俱从宾荐，司我明试，时维邦彦。各以文售，幸皆少年，群游旅宿，其欢甚焉！出言无尤，有获同喜，他年诸人，莫有能比。倏忽逮今，二十余岁，存皆衰白，半亦辞世。外缠公事，内迫家私，中宵兴叹，无复昔时。如何今者，又失夫子？懿德柔声，永绝心耳。庐亲之墓，终丧乃归；阳瘖避职，妻子不知。分司宪台，风纪由振；遂迁司虞，以播华问。不能老寿，孰究其因？托嗣于宗，天维不仁！酒食备设，灵其降止，论德叙情，以视诸诔。尚飨！

李翱／祭韩侍郎文

呜呼！孔氏云远，杨、墨恣行，孟轲距之，乃坏于成。戎风混华，异学魁横，兄常辩之，孔道益明。建武以还，文卑质丧，气萎体败，剽剥不让，俪花斗叶，颠倒相上。及兄之为，思动鬼神，拨去其华，得其木根。开合怪骇，驱涛涌云，包刘越赢，并武同殷。六经之风，绝而复新，学者有归，大变于文。兄之仕宦，罔辞于艰，疏奏辄斥，去而复迁，升黜不改，正言亟闻。贞元十二，兄在汴州，我游自徐，始得兄交。视我无能，待予以友，讲文析道，为益之厚。二十九年，不知其久，兄以疾休，我病卧室。三来视我，笑语穷日，何荒不耕，会之以一？人心乐生，皆恶言凶，兄之在病，则齐其终。顺化以尽，靡惑于中，欲别千古，意如不穷。临丧大号，决裂肝胸！老聃言寿，死而不忘；兄名之垂，星斗之光。我撰兄行，下于太常，声殚天地，谁云不长？丧车来东，我刺庐江，君命有严，不见兄丧。遣使奠斝，百酸搅肠，音容若在，曷日而忘？呜呼哀哉！

欧阳修／祭资政范公文

呜呼公乎！学古居今，持方人员，丘、轲之艰，其道则然。公日彼恶，谓公好讦；公日彼善，谓公树朋。公所勇为，谓公躁进；公有退让，谓公近名。谗人之言，其何可听？先事而斥，群讥众排；有事而思，虽仇谓材。毁不吾伤，誉不吾喜，进退有仪，夷行险止。

呜呼公乎！举世之善，谁非公徒？谗人岂多，公志不舒！善不胜恶，岂其然乎？成难毁易，理又然欤？

呜呼公乎！欲坏其栋，先摧桷榱；倾巢破，披折旁枝。害一损百，人谁不罹？谁为党论，是不仁哉！

呜呼公乎！易名谥行，君子之荣，生也何毁？没也何称？好死恶生，殆非人情，岂其生有所嫉，而死无所争？自公云亡，谤不待辨，愈久愈明，由今可见，始屈终伸，公其无憾。写怀平生，寓此薄奠。

欧阳修／祭尹师鲁文

嗟呼师鲁！辩足以穷万物，而不能当一狱吏；志可以狭四海，而无所措其一身。穷山之崖，野水之滨，猿猱之窟，麋鹿之群，犹不容于其间兮，遂即万鬼而为邻。

嗟乎师鲁！世之恶子之多，未必若爱子者之众，而其穷而至此兮，得非命在乎天而不在乎人？方其奔颠斥逐，困厄艰屯，举世皆冤，而语言未尝以自及；以穷至死，而妻子不见其悲忻。用舍进退，屈伸语默，夫何能然？乃学之力。至其握手为诀，隐几待终，颜色不变，笑言从容。死生之间，既已能通于性命；忧患之至，宜其不累于心胸？自子云逝，善人宜哀，子能自达，余又何悲？惟其师友之益，平生之旧，情之难忘，言不可究。

嗟乎师鲁！自古有死，皆归无物；惟圣与贤，虽埋不没。尤于文章，焯若星日，子之所为，后世师法！虽嗣子尚幼，未足以付予，而世人藏之，庶可无忧于坠失。子于众人，最爱余文，寓辞千里，侑此一尊，冀以慰子，闻乎不闻？尚飨！

欧阳修／祭石曼卿文

呜呼曼卿！生而为英，死而为灵！其同乎万物生死，而复归于无物者，暂聚之形；不与万物共尽，而卓然其不朽者，后世之名。此自古圣贤，莫不皆然，而著在简册者，昭如日星。

呜呼曼卿！吾不见子久矣，犹能髣髴子之平生。其轩昂磊落，突兀峥嵘，而埋藏于地下者，意其不化为朽壤，而为金玉之精。不然，生长松之千尺，产灵芝而九茎，奈何荒烟野蔓，荆棘纵横，风凄露下，走燐飞萤！但见牧童樵叟，歌吟而上下，与夫惊禽骇兽，悲鸣踯躅而咿嘤。今固如此，更千秋而万岁兮，安知其不穴藏狐貉与鼯鼪？此自古圣贤亦皆然兮，独不见夫累累乎旷野与荒城？

呜呼曼卿！盛衰之理，吾固知其如此；而感念畴昔，悲凉凄怆，不觉临风而陨涕者，有愧乎太上之忘情。尚飨！

欧阳修／祭苏子美文

哀哀子美，命止斯邪？小人之幸，君子之嗟。子之心胸，蟠屈龙蛇，风云变化，雨雹交加，忽然挥斧，霹雳轰车，人有遭之，心惊胆落，震仆如麻；须臾霁止，而四顾百里山川，草木开发萌芽。子于文章，雄豪放肆，有如此者，吁可怪邪！嗟乎世人，知此而已，贪悦其外，不窥其内。欲知子心，穷达之际。金石虽坚，尚可破坏，子于穷达，始终仁义。惟人不知，乃穷至此，蕴而不见，遂以没地，独留文章，照耀后世。嗟世之愚，掩抑毁伤，譬如磨鉴，不灭愈光。一世之短，万世之长，其间得失，不待较量。哀哀子美，来举予觞。尚飨！

欧阳修／祭梅圣俞文

昔始见子，伊川之上，予仕方初，子年亦壮。读书饮酒，握手相欢，谈辩锋出，贤豪满前。谓言仕宦，所至皆然，但当行乐，何有忧患。子去河南，余贬山峡，三十年间，乖离会合。晚被选擢，滥官朝廷，荐子学舍，吟哦六经。余才过分，可愧非荣；子虽穷厄，日有声名。予狷而刚，中遭多难，气血先耗，发须早变；子心宽易，在险如夷，年实加我，其颜不衰。谓子仁人，自宜多寿；予譬膏火，煎熬岂久？事今反此，理固难知，况于富贵，又可必期？念昔河南，同时一辈，零落之余，惟予子在。子又去我，余存兀然，凡今之游，皆莫余先。纪行琢辞，子宜余责，送终恤孤，则有众力，惟声与泪，独出余臆。

苏轼／祭欧阳文忠公文

呜呼哀哉！公之生于世六十有六年，民有父母，国有蓍龟，斯文有传，学者有师，君子有所恃而不恐，小人有所畏而不为。譬如大川乔岳，不见其运动，而功利之及于物者，盖不可以数计而周知。今公之没也，赤子无所仰芘，朝廷无所稽疑，斯文化为异端，而学者至于用夷，君子以为无为为善，而小人沛然自以为得时。譬如深渊大泽，龙亡而虎逝，则变怪杂出，舞鳅鳝而号狐狸。昔其未用也，天下以为病，而其既用也，则又以为迟。及其释位而去也，莫不冀其复用，至其请老而归也，莫不惆怅失望而犹庶几于万一者。幸公之未衰，孰谓公无复有意于斯世也？奄一去而莫予追，岂厌世溷浊洁身而逝乎？将民之无禄而天莫之遗。昔我先君，怀宝遁世，非公则莫能致。而不肖无状，因缘出入，受教于门下者，十有六年于兹。闻公之丧，义当匍匐往救，而怀禄不去，愧古人以忸怩，缄词千里，以寓一哀而已矣！盖上以为天下恸，而下以哭其私。呜呼哀哉！

苏轼／祭柳子玉文

猗欤子玉，南国之秀，甚敏而文，声发自幼。从横武库，炳蔚文囿，独以诗鸣，天锡雄味。元轻白俗，郊寒岛瘦，嘹然一吟，众作卑陋。凡今卿相，伊昔朋旧，平视青云，可到宁骤。孰云坎轲，白发垂脰，才高绝俗，性疏来诟。谪居穷山，遂侣猩狖，夜衾不絮，朝甑绝馏。慨然怀归，投弃缨绶，潜山之麓，往事神后。道味自饴，世芬莫嗅，凡世所欲，有避无就。谓当乘除，并畀之寿；云何不淑，命也谁咎？顷在钱塘，惠然我觏，相从半岁，日饮醇酎；朝游南屏，莫宿灵鹫，雪窗饥坐，清阕闲奏；沙河夜归，霜月如昼，纶巾鹤氅，惊笑吴妇。会合之难，如次组绣，翻然失去，覆水何救？维子耆老，名德俱茂；嗟我后来，匪友惟媾。子有令子，将大子后，颀然二孙，则谓我舅。念子永归，涕如悬雷，歌此奠诗，一樽往侑。

苏辙／代三省祭司马丞相文

呜呼！元丰末命，震惊四方，号令所从，帷幄是望。公来自西，会哭于庭，搢绅咨嗟，复见老成。太任在位，成王在左，曰予茕茕，谁恤予祸？白发苍颜，三世之臣，不留相予，孰左右民？公出于道，民聚而呼，皆日吾父，归欤归欤！公畏莫当，遄返洛师，授之宛丘，实将用之。公之来思，岌然特立，身如槁木，心如金石。时当宅忧，恭默不言，一二卿士，代天斡旋。事棼如丝，众比如栉，治乱之几，间不容发。公身当之，所恃惟诚，吾民苟安，吾君则宁。以顺得天，以信得人，去太甚，复其本原。白叟黄童，织妇耕夫，庶几休焉，日月以须。公乘安舆，人见延和，裕民之言，之死靡他！将享合宫，百辟咸事，公病于家，卧不时起。明日当斋，公讣暮闻，天以雨泣，都人酸辛！礼成不贺，人识君意，龙衮蝉冠，遂以往襚。公之初来，民执弓矛，逮公永归，既耕且耰。公虽云亡，其志则存，国有成法，朝有正人。持而守之，有一母陨，匪以报公，维以报君。天子圣明，神母万年，民不告勤，公志则然，死者复生，信我此言。呜呼哀哉！

王安石／祭范颍州文

呜呼我公，一世之师！由初迄终，名节无疵。明肃之盛，身危志殖。瑶华失位，又随以斥。治功亟闻，尹帝之都：闭奸兴良，稚子歌呼。赫赫之家，万首俯趋。独绳其私，以走江湖。士争留公，蹈祸不栗。有危其辞，谒与俱出。风俗之衰，骇正怡邪，蹇蹇我初，人以疑嗟！力行不回，慕者兴起，儒先酋酋，以节相侈。公之在贬，愈勇为忠，稽前引古，谊不营躬。外更三州，施有余泽，如酾河江，以灌寻尺。宿赃自解，不以刑加，猾盗涵仁，终老无邪。讲艺弦歌，慕来千里，沟川障泽，田桑有喜。戎孽狂，敢我疆；铸印刻符，公屏一方。取将于伍，后常名显，收士至佐，维邦之彦。声之所加，虏不敢濒，以其余威，走敌完邻。昔也始至，疮痍满道，药之养之，内外完好。既其无为，饮酒笑歌，百城晏眠，吏士委蛇。上嘉日材，以副枢密，稽首辞让，至于六七。遂参宰相，厘我典常，扶贤赞杰，乱冗除荒。官更于朝，士变于乡，百治具修，偷堕勉强。彼阏不遂，归侍帝侧，卒屏于外，身屯道塞。谓宜耇老，尚有以为，神乎孰忍，使至于斯！盖公之才，犹不尽试，肆其经纶，功孰与计？自公之贵，厩库逾空，和其色辞，傲讦以容。化于妇妾，不靡珠玉，翼翼公子，敝绨恶粟。闵死怜穷，惟是之奢，孤女以嫁，男成厥家。孰堙于深？孰锲乎厚？其传其详，以法永久！硕人今亡，邦国之忧，矧鄙不肖，辱公知尤。承凶万里，不往而留，涕哭驰辞，以赞醪羞！情强酷似韩公，特诙诡天然之趣不及尔。

王安石／祭欧阳文忠公文

夫事有人力之可致，犹不可期，况乎天理之溟溟，又安可得而推？惟公生有闻于当时，死有传于后世，苟能如此足矣，而亦又何悲？如公器质之深厚，智识之高远，而辅学术之精微，故充于文章，见于议论，豪健俊伟，怪巧瑰琦。其积于中者，浩如江河之停蓄；其发于外者，烂如日星之光辉。其清音幽韵，凄如飘风急雨之骤至；其雄辞闳辩，快如轻车骏马之奔驰。世之学者，无问乎识与不识，而读其文则其人可知。呜呼！自公仕宦四十年，上下往复，感世路之崎岖，虽屯邅困踬、窜斥流离而终不可掩者，以其公议之是非，既压复起，遂显于世，果敢之气，刚正之节，至晚而不衰。方仁宗皇帝临朝之末年，顾念后事，谓如公者可寄以社稷之安危。及夫发谋决策，从容指顾，立定大计，谓千载而一时。功名成就，不居而去，其出处进退，又庶乎英魄灵气，不随异物腐散，而长在乎箕山之侧与颍水之湄。然天下之无贤不肖，且犹为涕泣而歔欷，而况朝士大夫、平昔游从，又予心之所向慕而瞻依！呜呼！盛衰兴废之理，自古如此。而临风想望，不能忘情者，念公之不可复见，而其谁与归？

王安石／祭丁元珍学士文

我初闭门，屈首书诗；一出涉世，茫无所知。援挈覆护，免于阽危，壅培浸灌，使有华滋。微吾元珍，我殆弗殖，如何弃我，陨命一昔！以忠出恕，以信行仁，至于白首，困阨穷屯。又从挤之，使以踬死，岂伊人尤，天实为此！有槃彼石，可志于丘，虽不属我，我其徂求。请著君德，铭之九幽，以驰我哀，不在醪羞。

王安石／祭王回深甫文

嗟嗟深甫，真弃我而先乎？孰谓深甫之壮以死，而吾可以长年乎？虽吾昔日执子之手，归言子之所为，实受命于吾母，日如此人，乃与为友。吾母知子，过于予初；终子成德，多吾不如。呜呼，天乎？既丧吾母，又夺吾友！虽不即死，吾何能久？搏胸一痛，心摧志朽。泣涕为文，以荐食酒，嗟嗟深甫，子尚知否？

王安石／祭高师雄主簿文

我始寄此，与君往还，于时康定，庆历之间。爱我勤我，急我所难。日月一世，疾于跳丸。南北几时，相见悲欢！去岁忧除，追寻陈迹：淮水之上，冶城之侧，握手笑语，有如一昔。屈指数日，待君归舲，安知弥年，乃见哭庭？维君家行，可谓修饬；如其智能，亦岂多得！垂老一命，终于远域，岂惟故人，所为叹惜！抚棺一奠，以告心恻。

王安石／祭曾博士易占文

呜呼！公以罪废，实以不幸；卒困以天，亦惟其命。命与才违，人实知之；名之不幸，知者为谁？公之闾里，宗亲党友，知公之名，于实无有。呜呼公初，公志如何？孰云不谐，而厄孔多？地大天穹，有时而毁，星日脱败，山倾谷圮。人居其间，万物一偏，固有穷通，世数之然。至其寿天，尚何忧喜？要之百年，一蜕以死。方其生时，窘若囚拘；其死以归，混合空虚。以生易死，死者不祈，惟其不见，生者之悲。公今有子，能隆公后，惟彼生者，可无甚悼。嗟理则然，其情难忘，哭泣驰辞，往侑奠觞。

王安石／祭李省副文

呜呼！君谓死者必先气索而神零，孰谓君气足以薄云汉兮，神昭晰乎日星，而忽陨背乎不能保百年之康宁！惟君别我，往祠太一，笑言从容，愈于平日。既至即事，升降孔秩，归鞍在途，不返其室。讣闻士夫，环视太息，矧我于君，情何可极！具兹醪羞，以告哀恻。

王安石／祭周几道文

初我见君，皆童而帻，意气豪悍，崩山决泽。弱冠相视，隐忧困穷，貌则侔年，心颓如翁。俯仰悲欢，超然一世，皓发黧馘，分当先毙。孰知君子，赴我称孤，发封涕洟，举屋惊呼！行与世乖，惟君缱绻，吊祸问疾，书犹在眼。序铭于石，以报德音，设辞虽褊，义不愧心。君实爱我，祭其知歆！

王安石／祭束向原道文

呜呼束君，其信然耶？奚仇友朋？奚怨室家？堂堂去之，我始疑嗟！惟昔见君，田子之自，我欲疾走，哭诸田氏。吾縻不赴，田疾不知；今乃独哭，谁同我悲？始君求仕，士莫敢匹，洪洪其声，硕硕其实。霜落之林，豪鹰俊鹯，万鸟避逃，直摩苍天。踬焉仅仕，后愈以困。洗藏销塞，动辄失分。如羁骏马，以驾柴车，侧身堕首，与蹇同刍。命又不祥，不能中寿，百不一出，孰知其有？能知君者，世孰予多？学则同游，仕则同科。出作扬官，君实其乡，倾心倒肝，迹斥形忘。君于寿食，我饮鄞水，岂无此朋？念不去彼。既来自东，乃临君丧，闷闷阴宫，梗野榛荒。东门之行，不几日月，孰云于今，万世之别？嗟屯怨穷，闵命不长，世人皆然，君子则亡。予其何言，君尚有知，具此酒食，以陈我悲。

王安石／祭张安国检正文

呜呼！善之不必福，其已久矣，岂今于君始悼叹其如此？自君丧除，知必顾予，怪久不至，岂其病欤？今也君弟，哭而来赴，天不姑释一士，以为予助。何生之艰，而死之遽！君始从我，与吾儿游，言动视听，正而不偷，乐于饥寒，惟道之谋。既掾司法，议争谳失，中书大理，再为君屈；遂升宰属，能挠强倔，辩正狱讼，又常精出。岂君刑名，为独穷深？直谅明清，靡所不任。人恌莫知，乃恻我心。君仁至矣，勇施而忘己；君孝至矣，孺慕以至死。能人所难，可谓君子。呜呼！吾儿逝矣，君又随之，我留在世，其与几时？酒食之哀，侑以言辞。

经史百家杂钞卷十七

传志之属上编一

史记／项羽本纪

项籍者，下相人也，字羽。初起时，年二十四。其季父项梁，梁父即楚将项燕，为秦将王翦所戮者也。项氏世世为楚将，封于项，故姓项氏。

项籍少时，学书不成，去；学剑，又不成。项梁怒之，籍曰：“书足以记名姓而已；剑，一人敌，不足学。学万人敌。”于是项梁乃教籍兵法，籍大喜，略知其意，又不肯竟学。项梁尝有栎阳逮，乃请蕲狱掾曹咎书抵栎阳狱掾司马欣，以故事得已。项梁杀人，与籍避仇于吴中。吴中贤士大夫皆出项梁下。每吴中有大繇役及丧，项梁常为主办，阴以兵法部勒宾客及子弟，以是知其能。秦始皇帝游会稽，渡浙江，梁与籍俱观。籍曰：“彼可取而代也！”梁掩其口，曰：“毋妄言！族矣！”梁以此奇籍。籍长八尺余，力能扛鼎，才气过人，虽吴中子弟，皆已惮籍矣。以上籍微时事

秦二世元年七月，陈涉等起大泽中。其九月，会稽守通谓梁曰：“江西皆反，此亦天亡秦之时也。吾闻先即制人，后则为人所制。吾欲发兵，使公及桓楚将。”是时，桓楚亡在泽中。梁曰：“桓楚亡，人莫知其处，独籍知之耳。”梁乃出，诫籍持剑居外待。梁复入，与守坐，曰：“请召籍，使受命召桓楚。”守曰：“诺。”梁召籍入。须臾，梁眴籍曰：“可行矣！”于是籍遂拔剑斩守头。项梁持守头，佩其印绶，门下大惊，扰乱。籍所击杀数十百人，一府中皆慑伏，莫敢起。梁乃召故所知豪吏，谕以所为起大事。遂举吴中兵，使人收下县，得精兵八千人。梁部署吴中豪杰，为校尉、候、司马。有一人不得用，自言于梁，梁曰：“前时某丧，使公主某事，不能办，以此不任用公。”众乃皆伏。于是梁为会稽守，籍为裨将，徇下县。广陵人召平，于是为陈王徇广陵，未能下，闻陈王败走，秦兵又且至，乃渡江矫陈王命，拜梁为楚王上柱国，曰：“江东已定，急引兵西击秦！”项梁乃以八千人渡江而西。以上梁、籍杀会稽守，举兵吴中，渡江而西

闻陈婴已下东阳，使使欲与连和俱西。陈婴者，故东阳令史，居县中，素信谨，称为长者。东阳少年杀其令，相聚数千人，欲置长，无适用，乃请陈婴。婴谢不能，遂强立婴为长，县中从者得二万人。少年欲立婴便为王，异军苍头特起。陈婴母谓婴曰：“自我为汝家妇，未尝闻汝先古之有贵者。今暴得大名，不祥，不如有所属。事成，犹得封侯；事败，易以亡，非世所指名也。”婴乃不敢为王，谓其军吏曰：“项氏世世将家，有名于楚，今欲举大事，将非其人不可！我倚名族，亡秦必矣！”于是众从其言，以兵属项梁。项梁渡淮，黥布、蒲将军亦以兵属焉，凡六七万人，军下邳。当是时，秦嘉已立景驹为楚王，军彭城东，欲距项梁。项梁谓军吏曰：“陈王先首事，战不利，未闻所在。今秦嘉倍陈王而立景驹，逆无道！”乃进兵击秦嘉。秦嘉军败走，追之。至胡陵，嘉还战一日，嘉死，军降，景驹走死梁地。项梁已并秦嘉军，军胡陵，将引军而西。以上项梁并有陈婴、黥布、蒲将军、秦嘉等军

章邯军至栗，项梁使别将朱鸡石、余樊君与战。余樊君死，朱鸡石军败，亡走胡陵。项梁乃引兵入薛，诛鸡石。项梁前使项羽别攻襄城，襄城坚守不下；已拔，皆坑之，还报项梁。项梁闻陈王定死，召诸别将会薛计事。此时沛公亦起沛，往焉。居鄛人范增，年七十，素居家，好奇计，往说项梁曰：“陈胜败固当。夫秦灭六国，楚最无罪。自怀王入秦不反，楚人怜之至今，故楚南公曰‘楚虽三户，亡秦必楚’也。今陈胜首事，不立楚后而自立，其势不长。今君起江东，楚蜂午之将皆争附君者，以君世世楚将，为能复立楚之后也。”于是项梁然其言，乃求楚怀王孙心民间，为人牧羊，立以为楚怀王，从民所望也。陈婴为楚上柱国，封五县，与怀王都盱台。项梁自号为武信君。以上项氏立楚怀王

居数月，引兵攻亢父，与齐田荣、司马龙且军救东阿，大破秦军于东阿。田荣即引兵归，逐其王假。假亡走楚，假相田角亡走赵。角弟田间，故齐将，居赵不敢归。田荣立田儋子市为齐王。项梁已破东阿下军，遂追秦军，数使使趣齐兵，欲与俱西。田荣曰：“楚杀田假，赵杀田角、田间，乃发兵！”项梁曰：“田假为与国之王，穷来从我，不忍杀之！”赵亦不杀田角、田间以市于齐，齐遂不肯发兵助楚。项梁使沛公及项羽别攻城阳，屠之。西破秦军濮阳东，秦兵收入濮阳。沛公、项羽乃攻定陶。定陶未下，去，西略地至雍丘，大破秦军，斩李由。还攻外黄，外黄未下。项梁起东阿，西北至定陶，再破秦军，项羽等又斩李由，益轻秦，有骄色。宋义乃谏项梁曰：“战胜而将骄卒惰者败。今卒少惰矣，秦兵日益，臣为君畏之！”项梁弗听。乃使宋义使于齐，道遇齐使者高陵君显，曰：“公将见武信君乎？”曰：“然。”曰：“臣论武信君军必败，公徐行即免死，疾行则及祸！”秦果悉起兵益章邯，击楚军，大破之定陶，项梁死。沛公、项羽去外黄，攻陈留，陈留坚守不能下。沛公、项羽相与谋曰：“今项梁军破，士卒恐。”乃与吕臣军俱引兵而东。吕臣军彭城东，项羽军彭城西，沛公军砀。章邯已破项梁军，则以为楚地兵不足忧，乃渡河击赵，大破之。以上齐不助楚，项梁败死

当此时，赵歇为王，陈余为将，张耳为相，皆走入巨鹿城。章邯令王离、涉间围巨鹿，章邯军其南，筑甬道而输之粟。陈余为将，将卒数万人，而军巨鹿之北，此所谓河北之军也。楚兵已破于定陶，怀王恐，从盱台之彭城，并项羽、吕臣军自将之。以吕臣为司徒，以其父吕青为令尹，以沛公为砀郡长，封为武安侯，将砀郡兵。初，宋义所遇齐使者高陵君显在楚军，见楚王曰：“宋义论武信君之军必败，居数日，军果败。兵未战而先见败征，此可谓知兵矣。”王召宋义与计事，而大说之，因置以为上将军；项羽为鲁公，为次将；范增为末将。救赵。诸别将皆属宋义，号为卿子冠军。行至安阳，留四十六日不进。项羽曰：“吾闻秦军围赵王巨鹿，疾引兵渡河，楚击其外，赵应其内，破秦军必矣！”宋义曰：“不然！夫搏牛之虻，不可以破虮虱。今秦攻赵，战胜则兵罢，我承其敝；不胜，则我引兵鼓行而西，必举秦矣。故不如先斗秦、赵。夫被坚执锐，义不如公；坐而运策，公不如义。”因下令军中曰：“猛如虎，很如羊，贪如狼，强不可使者，皆斩之！”乃遣其子宋襄相齐，身送之至无盐，饮酒高会。天寒大雨，士卒冻饥。项羽曰：“将勠力而攻秦，久留不行。今岁饥民贫，士卒食芋菽，军无见粮，乃饮酒高会，不引兵渡河、因赵食、与赵并力攻秦，乃曰承其敝！夫以秦之强，攻新造之赵，其势必举赵。赵举而秦强，何敝之承？且国兵新破，王坐不安席，扫境内而专属于将军，国家安危，在此一举。今不恤士卒而徇其私，非社稷之臣！”项羽晨朝上将军宋义，即其帐中斩宋义头，出，令军中曰：“宋义与齐谋反楚，楚王阴令羽诛之！”当是时，诸将皆慑服，莫敢枝梧，皆曰：“首立楚者，将军家也。今将军诛乱！”乃相与共立羽为假上将军。使人追宋义子，及之齐，杀之。使桓楚报命于怀王，怀王因使项羽为上将军，当阳君、蒲将军皆属项羽。项羽已杀卿子冠军，威震楚国，名闻诸侯。乃遣当阳君、蒲将军将卒二万，渡河救巨鹿。战少利，陈余复请兵。项羽乃悉引兵渡河，皆沉船，破釜甑，烧庐舍，持三日粮，以示士卒必死无一还心。于是至则围王离，与秦军遇，九战，绝其甬道，大破之。杀苏角，虏王离；涉间不降楚，自烧杀。当是时，楚兵冠诸侯。诸侯军救巨鹿下者十余壁，莫敢纵兵。及楚击秦，诸将皆从壁上观，楚战士无不一以当十。楚兵呼声动天，诸侯军无不人人惴恐。于是已破秦军，项羽召见诸侯将，入辕门，无不膝行而前，莫敢仰视。项羽由是始为诸侯上将军，诸侯皆属焉。以上项羽杀宋义，破秦兵于巨鹿，为诸侯上将军

章邯军棘原，项羽军漳南，相持未战。秦军数却，二世使人让章邯。章邯恐，使长史欣请事至成阳。留司马门三日，赵高不见，有不信之心。长史欣恐，还走其军，不敢出故道。赵高果使人追之，不及。欣至军，报曰：“赵高用事于中，下无可为者！今战能胜，高必疾妒吾功；战不能胜，不免于死。愿将军孰计之！”陈余亦遗章邯书曰：“白起为秦将，南征鄢、郢，北坑马服，攻城略地，不可胜计，而竞赐死；蒙恬为秦将，北逐戎人，开榆中地数千里，竟斩阳周。何者？功多，秦不能尽封，因以法诛之。今将军为秦将三岁矣，所亡失以十万数，而诸侯并起滋益多；彼赵高素谀日久，今事急，亦恐二世诛之，故欲以法诛将军以塞责，使人更代将军以脱其祸。夫将军居外久，多内隙，有功亦诛，无功亦诛！且天之亡秦，无愚智皆知之。今将军内不能直谏，外为亡国将，孤特独立而欲常存，岂不哀哉？将军何不还兵与诸侯为从约，共攻秦，分王其地，南面称孤？此孰与身伏铁质、妻子为僇乎！”章邯狐疑，阴使候始成使项羽，欲约。约未成，项羽使蒲将军日夜引兵度三户，军漳南，与秦战，再破之。项羽悉引兵，击秦军汙水上，大破之。章邯使人见项羽，欲约，项羽召军吏谋曰：“粮少，欲听其约。”军吏皆曰：“善！”项羽乃与期洹水南殷虚上。已盟，章邯见项羽而流涕，为言赵高。项羽乃立章邯为雍王，置楚军中；使长史欣为上将军，将秦军为前行。到新安。诸侯吏卒异时故繇使屯戍，过秦中，秦中吏卒遇之多无状。及秦军降诸侯，诸侯吏卒乘胜多奴虏使之，轻折辱秦吏卒。秦吏卒多窃言曰：“章将军等诈吾属降诸侯，今能入关破秦，大善；即不能，诸侯虏吾属而东，秦必尽诛吾父母妻子。”诸将微闻其计，以告项羽。项羽乃召黥布、蒲将军计曰：“秦吏卒尚众，其心不服。至关中不听，事必危。不如击杀之，而独与章邯、长史欣、都尉翳入秦。”于是楚军夜击坑秦卒二十余万人新安城南。以上项羽受章邯之降，坑秦降卒

行略定秦地。函谷关有兵守关，不得入；又闻沛公已破咸阳，项羽大怒，使当阳君等击关，项羽遂入。至于戏西，沛公军霸上，未得与项羽相见。沛公左司马曹无伤使人言于项羽曰：“沛公欲王关中，使子婴为相，珍宝尽有之。”项羽大怒，曰：“旦日飨士卒，为击破沛公军！”当是时，项羽兵四十万，在新丰鸿门；沛公兵十万，在霸上。范增说项羽曰：“沛公居山东时，贪于财货，好美姬；今入关，财物无所取，妇女无所幸，此其志不在小！吾令人望其气，皆为龙虎，成五采，此天子气也。急击勿失！”楚左尹项伯者，项羽季父也，素善留侯张良。张良是时从沛公。项伯乃夜驰之沛公军，私见张良，具告以事，欲呼张良与俱去，曰：“毋从，俱死也！”张良曰：“臣为韩王送沛公，沛公今事有急，亡去不义，不可不语！”良乃入，具告沛公，沛公大惊，曰：“为之奈何？”张良曰：“谁为大王为此计者？”曰：“鲰生说我曰：‘距关，毋纳诸侯，秦地可尽王也。’故听之。”良曰：“料大王士卒足以当项王乎？”沛公默然，曰：“固不如也。且为之奈何？”张良曰：“请往谓项伯，言沛公不敢背项王也。”沛公曰：“君安与项伯有故？”张良曰：“秦时与臣游，项伯杀人，臣活之。今事有急，故幸来告良。”沛公曰：“孰与君少长？”良曰：“长于臣。”沛公曰：“君为我呼入，吾得兄事之！”张良出，要项伯，项伯即入见沛公。沛公奉卮酒为寿，约为婚姻，曰：“吾入关，秋毫不敢有所近，籍吏民，封府库而待将军。所以遣将守关者，备他盗之出入与非常也。日夜望将军至，岂敢反乎？愿伯具言臣之不敢倍德也。”项伯许诺，谓沛公曰：“旦日不可不蚤自来谢项王。”沛公曰：“诺。”于是项伯复夜去，至军中，具以沛公言报项王，因言曰：“沛公不先破关中，公岂敢入乎？今人有大功而击之，不义也，不如因善遇之。”项王许诺。沛公旦日从百余骑来见项王，至鸿门，谢曰：“臣与将军勠力而攻秦，将军战河北，臣战河南，然不自意能先入关破秦，得复见将军于此。今者有小人之言，令将军与臣有邵。”项王曰：“此沛公左司马曹无伤言之，不然，籍何以至此？”项王即日因留沛公与饮，项王、项伯东向坐，亚父南向坐，——亚父者，范增也——沛公北向坐，张良西向侍。范增数目项王，举所佩玉块以示之者三，项王默然不应。范增起，出，召项庄，谓曰：“君王为人不忍。若入，前为寿，寿毕，请以剑舞，因击沛公于坐，杀之！不者，若属皆且为所虏！”庄则人为寿，寿毕，曰：“君王与沛公饮，军中无以为乐，请以剑舞。”项王曰：“诺。”项庄拔剑起舞。项伯亦拔剑起舞，常以身翼蔽沛公，庄不得击。于是张良至军门，见樊哙，樊哙曰：“今日之事何如？”良曰：“甚急！今者项庄拔剑舞，其意常在沛公也！”哙曰：“此迫矣，臣请入，与之同命！”哙即带剑拥盾人军门，交戟之卫士欲止不内，樊哙侧其盾以撞，卫士仆地。哙遂人，披帷西向立，嗔目视项王，头发上指，目眦尽裂。项王按剑而跽曰：“客何为者？”张良曰：“沛公之骖乘樊哙者也。”项王曰：“壮士！赐之卮酒。”则与斗卮酒，哙拜谢，起，立而饮之。项王曰：“赐之彘肩。”则与一生彘肩，樊哙覆其盾于地，加彘肩上，拔剑切而啗之。项王曰：“壮士能复饮乎？”樊哙曰：“臣死且不避，卮酒安足辞！夫秦王有虎狼之心，杀人如不能举，刑人如恐不胜，天下皆叛之。怀王与诸将约，曰：‘先破秦入咸阳者，王之。’今沛公先破秦入咸阳，毫毛不敢有所近，封闭宫室，还军霸上，以待大王来；故遣将守关者，备他盗出入与非常也。劳苦而功高如此，未有封侯之赏，而听细说，欲诛有功之人，此亡秦之续耳，窃为大王不取也！”项王未有以应，曰：“坐。”樊哙从良坐。坐须臾，沛公起入厕，因招樊哙出。沛公已出，项王使都尉陈平召沛公，沛公曰：“今者出，未辞也，为之奈何？”樊哙日；“大行不顾细谨，大礼不辞小让。如今人方为刀俎，我为鱼肉，何辞为？”于是遂去，乃令张良留谢，良问曰：“大王来何操？”曰：“我持白璧一双，欲献项王；玉斗一双，欲与亚父。会其怒，不敢献，公为我献之。”张良曰：“谨诺。”当是时，项王军在鸿门下，沛公军在霸上，相去四十里。沛公则置车骑，脱身独骑，与樊哙、夏侯婴、靳强、纪信等四人持剑盾步走，从郦山下道芷阳间行。沛公谓张良曰：“从此道至吾军，不过二十里耳。度我至军中，公乃入。”沛公已去，间至军中，张良入谢曰：“沛公不胜杯杓，不能辞，谨使臣良奉白璧一双，再拜献大王足下；玉斗一双，再拜奉大将军足下。”项王曰：“沛公安在？”良曰：“闻大王有意督过之，脱身独去，已至军矣。”项王则受璧，置之坐上；亚父受玉斗，置之地，拔剑撞而破之，曰：“唉！竖子不足与谋！夺项王天下者，必沛公也！吾属今为之虏矣！”沛公至军，立诛杀曹无伤。以上项王宴沛公于鸿门

居数日，项羽引兵西屠咸阳，杀秦降王子婴，烧秦宫室，火三月不灭，收其货宝妇女而东。人或说项王曰：“关中阻山河，四塞，地肥饶，可都以霸。”项王见秦宫室皆以烧残破，又心怀思欲东归，曰：“富贵不归故乡，如衣绣夜行，谁知之者？”说者曰：“人言楚人沐猴而冠耳，果然！”项王闻之，烹说者。以上项王烧秦宫室东归

项王使人致命怀王，怀王曰：“如约。”乃尊怀王为义帝。项王欲自王，先王诸将相，谓曰：“天下初发难时，假立诸侯后以伐秦；然身被坚执锐首事、暴露于野三年、灭秦定天下者，皆将相诸君与籍之力也。义帝虽无功，故当分其地而王之。”诸将皆曰：“善。”乃分天下，立诸将为侯王。项王、范增疑沛公之有天下，业已讲解，又恶负约，恐诸侯叛之，乃阴谋曰：“巴、蜀道险，秦之迁人皆居蜀。”乃曰：“巴、蜀，亦关中地也。”故立沛公为汉王、王巴、蜀、汉中，都南郑；而三分关中，王秦降将以距塞汉王。项王乃立章邯为雍王，王咸阳以西，都废丘。长史欣者，故为栎阳狱掾，尝有德于项梁。都尉董翳者，本劝章邯降楚。故立司马欣为塞王，王咸阳以东至河，都栎阳；立董翳为翟王，王上郡，都高奴；徙魏王豹为西魏王，王河东，都平阳；瑕丘申阳者，张耳嬖臣也，先下河南郡，迎楚河上，故立申阳为河南王，都洛阳；韩王成因故都都阳翟；赵将司马印定河内，数有功，故立印为殷王，王河内，都朝歌；徙赵王歇为代王；赵相张耳素贤，又从人关，故立耳为常山王，王赵地，都襄国；当阳君黥布为楚将，常冠军，故立布为九江上，都六；鄱君吴芮率百越佐诸侯，又从入关，故立芮为衡山王，都邾；义帝柱国共敖，将兵击南郡，功多，因立敖为临江王，都江陵；徙燕王韩广为辽东王；燕将臧荼从楚救赵，因从入关，故立荼为燕王，都蓟；徙齐王田市为胶东王；齐将田都从共救赵，因从入关，故立都为齐王，都临蕾；故秦所灭齐王建孙田安，项羽方渡河救赵，田安下济北数城，引其兵降项羽，故立安为济北王，都博阳；田荣者，数负项梁，又不肯将兵从楚击秦，以故不封；成安君陈余弃将印去，不从入关，然素闻其贤，有功于赵，闻其在南皮，故因环封三县；番君将梅功多，故封十万户侯。项王自立为西楚霸王，王九郡，都彭城。以上项王分王诸将，自都彭城

汉之元年四月，诸侯罢戏下，各就国。项王出之国，使人徙义帝，曰：“古之帝者，地方千里，必居上游。”乃使使徙义帝长沙郴县，趣义帝行，其群臣稍稍背叛之，乃阴令衡山、临江王击杀之江中。韩王成无军功。项王不使之国，与俱至彭城，废以为侯，已又杀之。臧荼之国，因逐韩广之辽东，广弗听，荼击杀广无终，并王其地。田荣闻项羽徙齐王市胶东，而立齐将田都为齐王，乃大怒，不肯遣齐王之胶东，因以齐反，迎击田都。田都走楚。齐王市畏项王，乃亡之胶东就国。田荣怒，追击杀之即墨。荣因自立为齐王，而西击杀济北王田安，并王三齐。荣与彭越将军印，令反梁地。陈余阴使张同、夏说说齐王田荣曰：“项羽为天下宰，不平。今尽王故王于丑地，而王其群臣诸将善地，逐其故主，赵王乃北居代！余以为不可。闻大王起兵，且不听不义，愿大王资余兵，请以击常山，以复赵王。请以国为扞蔽。”齐王许之，因遣兵之赵。陈余悉发三县兵，与齐并力击常山，大破之。张耳走归汉，陈余迎故赵王歇于代，反之赵。赵王因立陈余为代王。以上项王杀义帝、韩王，齐、赵叛项王

是时，汉还定三秦。项羽闻汉王皆已并关中，且东，齐、赵叛之，大怒。乃以故吴令郑昌为韩王，以距汉；令萧公角等击彭越。彭越败萧公角等。汉使张良徇韩，乃遗项王书曰：“汉王失职，欲得关中，如约即止，不敢东。”又以齐、梁反书遗项王，曰：“齐欲与赵并灭楚。”楚以此故无西意，而北击齐，征兵九江王布。布称疾不往，使将将数千人行，项王由此怨布也。汉之二年冬，项羽遂北至城阳，田荣亦将兵会战。田荣不胜，走至平原，平原民杀之。遂北，烧夷齐城郭室屋，皆坑田荣降卒，系虏其老弱妇女。徇齐至北海，多所残灭，齐人相聚而叛之。于是田荣弟田横收齐亡卒，得数万人，反城阳。项王因留，连战，未能下。以上项王伐齐叛

春，汉王部五诸侯兵，凡五十六万人，东伐楚。项王闻之，即令诸将击齐，而自以精兵三万人南从鲁出胡陵。四月，汉皆已入彭城，收其货宝美人，日置酒高会。项王乃西从萧，晨击汉军而东，至彭城，日中，大破汉军。汉军皆走，相随入谷、泗水，杀汉卒十余万人。汉卒皆南走山，楚又追击至灵壁东睢水上。汉军却，为楚所挤，多杀，汉卒十余万人皆入睢水，睢水为之不流。围汉王三匝。于是大风从西北而起，折木发屋，扬沙石，窈冥昼晦，逢迎楚军，楚军大乱，坏散。而汉王乃得与数十骑遁去，欲过沛收家室而西。楚亦使人追之沛，取汉王家。家皆亡，不与汉王相见。汉王道逢得孝惠、鲁元，乃载行。楚骑追汉王，汉王急，推堕孝惠、鲁元车下，滕公常下收载之，如是者三，曰：“虽急不可以驱，奈何弃之？”于是遂得脱。求太公，吕后，不相遇。审食其从太公、吕后，间行求汉王，反，遇楚军。楚军遂与归，报项王，项王常置军中。以上项王大破汉于彭城、睢水

是时，吕后兄周吕侯为汉将兵居下邑，汉王间往从之，稍稍收其士卒。至荥阳，诸败军皆会，萧何亦发关中老弱未傅悉诣荥阳，复大振。楚起于彭城，常乘胜逐北，与汉战荥阳南京、索间。汉败楚，楚以故不能过荥阳而西。项王之救彭城，追汉王至荥阳，田横亦得收齐，立田荣子广为齐王。汉王之败彭城，诸侯皆复与楚而背汉。汉军荥阳，筑甬道属之河，以取敖仓粟。汉之三年，项王数侵夺汉甬道，汉王食乏，恐，请和，割荥阻以西为汉。项王欲听之，历阳侯范增曰：“汉易与耳，今释弗取，后必悔之！”项王乃与范增急围荥阳。汉王患之，乃用陈平计间项王。项王使者来，为太牢具，举欲进之，见使者，详惊愕曰：“吾以为亚父使者，乃反项王使者！”更持去，以恶食食项王使者。使者归报项王，项王乃疑范增与汉有私，稍夺之权。范增大怒，曰：“天下事大定矣，君王自为之，愿赐骸骨归卒伍。”项王许之。行未至彭城：疽发背而死。汉将纪信说汉王曰：“事已急矣，请为王诳楚为王，王可以间出。”于是汉王夜出女子荥阳东门被甲二千人，楚兵四面击之。纪信乘黄屋车，傅左纛，曰：“城中食尽，汉王降。”楚军皆呼万岁。汉王亦与数十骑从城西门出，走成皋。项王见纪信，问汉王安在，信曰：“汉王已出矣。”项王烧杀纪信。汉王使御史大夫周苛、枞公、魏豹守荥阳。周苛、枞公谋曰：“反国之王，难与守城。”乃共杀魏豹。楚下荥阳城，生得周苛。项王谓周苛曰：“为我将，我以公为上将军，封三万户。”周苛骂曰：“若不趣降汉，汉今虏若！若，非汉敌也！”项王怒，烹周苛，并杀枞公。以上楚破汉于荥阳

汉王之出荥阳，南走宛、叶，得九江王布，行收兵，复入保成皋。汉之四年，项王进兵围成皋。汉王逃，独与滕公出成皋北门，渡河，走修武，从张耳、韩信军。诸将稍稍得出成皋，从汉王。楚遂拔成皋，欲西。汉使兵距之巩，令其不得西。是时彭越渡河击楚东阿，杀楚将军薛公，项王乃自东击彭越。汉王得淮阴侯兵，欲渡河南，郑忠说汉王，乃止，壁河内。使刘贾将兵佐彭越，烧楚积聚。项王东击破之，走彭越。汉王则引兵渡河，复取成皋，军广武，就敖仓食。以上汉王逃至河北，楚拔成皋，旋复渡河取成皋

项王已定东海来，西，与汉俱临广武而军，相守数月。当此时，彭越数反梁地，绝楚粮食。项王患之，为高俎，置太公其上，告汉王曰：“今不急下，吾烹太公！”汉王曰：“吾与项羽俱北面受怀王，曰：‘约为兄弟。’吾翁即若翁，必欲烹而翁，则幸分我一命杯羹！”项王怒，欲杀之，项伯曰：“天下事未可知。且为天下者，不顾家，虽杀之，无益，只益祸耳。”项王从之。楚、汉久相持未决，丁壮若军旅，老弱罢转漕，项王谓汉王曰：“天下匈匈数岁者，徒以吾两人耳。愿与汉王挑战决雌雄，毋徒苦天下之民父子为也！”汉王笑，谢曰：“吾宁斗智，不能斗力。”项王令壮士出挑战。汉有善骑射者楼烦，楚挑战三合，楼烦辄射杀之。项王大怒，乃自被甲持戟挑战。楼烦欲射之，项王嗔目叱之，楼烦目不敢视，手不敢发，遂走还入壁，不敢复出。汉王使人间问之，乃项王也，汉王大惊。于是项王乃即汉王相与临广武间而语，汉王数之。项王怒，欲一战。汉王不听，项王伏弩射中汉王。汉王伤，走人成皋。以上楚、汉相拒广武

项王闻淮阴侯已举河北，破齐、赵，且欲击楚，乃使龙且往击之。淮阴侯与战，骑将灌婴击之，大破楚军，杀龙且。韩信因自立为齐王。项王闻龙且军破，则恐，使盱台人武涉往说淮阴侯，淮阴侯弗听。是时，彭越复反，下梁地，绝楚粮。项王乃谓海春侯大司马曹咎等曰：“谨守成皋！则汉欲挑战，慎勿与战，毋令得东而已。我十五日必诛彭越，定梁地，复从将军。”乃东，行击陈留、外黄。外黄不下。数日，已降，项王怒，悉令男子年十五已上诣城东，欲坑之。外黄令舍人儿年十三，往说项王曰：“彭越强劫外黄，外黄恐，故且降，待大王。大王至，又皆坑之，百姓岂有归心？从此以东，梁地十余城皆恐，莫肯下矣！”项王然其言，乃赦外黄当坑者。东至睢阳，闻之，皆争下项王。汉果数挑楚军战，楚军不出，使人辱之五六日。大司马怒，渡兵汜水。士卒半渡，汉击之，大破楚军，尽得楚国货赂。大司马咎、长史塞王欣，皆自刭汜水上。大司马咎者，故蕲狱掾；长史欣，亦故栎阳狱吏。两人尝有德于项梁，是以项王信任之。以上项王东击彭越，汉破楚军于汜水

当是时，项王在睢阳，闻海春侯军败，则引兵还。汉军方围钟离眛于荥阳东，项王至，汉军畏楚，尽走险阻。是时，汉兵盛食多，项王兵罢食绝，汉遣陆贾说项王，请太公，项王弗听。汉王复使侯公往说项王，项王乃与汉约：中分天下，割鸿沟以西者为汉，鸿沟而东者为楚。项王许之，即归汉王父母妻子，军皆呼万岁。汉王乃封侯公为平国君，匿，弗肯复见。曰：“此天下辩士，所居倾国！”故号为平国君。以上楚、汉约中分鸿沟东西

项王已约，乃引兵解而东归。汉欲西归，张良、陈平说曰：“汉有天下太半，而诸侯皆附之，楚兵罢食尽，此天亡楚之时也，不如因其机而遂取之。今释弗击，此所谓‘养虎自遗患’也！”汉王听之。汉五年，汉王乃追项王至阳夏南，止军，与淮阴侯韩信、建成侯彭越期会而击楚军。至固陵，而信、越之兵不会，楚击汉军，大破之。汉王复人壁，深堑而自守，谓张子房曰：“诸侯不从约，为之奈何！”对曰：“楚兵且破，信、越未有分地，其不至固宜。君王能与共分天下，今可立致也；即不能，事未可知也。君王能自陈以东傅海尽与韩信，睢阳以北至谷城以与彭越，使各自为战，则楚易败也。”汉王曰：“善。”于是乃发使者告韩信、彭越，曰：“并力击楚，楚破，自陈以东傅海与齐王，睢阳以北至谷城与彭相国。”使者至，韩信、彭越皆报曰：“请今进兵。”韩信乃从齐往，刘贾军从寿春并行，屠城父，至垓下。大司马周殷叛楚，以舒屠六，举九江兵随刘贾、彭越皆会垓下，诣项王。以上诸军会垓下围项王

项王军壁垓下，兵少食尽，汉军及诸侯兵围之数重。夜闻汉军四面皆楚歌，项王乃大惊，曰：“汉皆已得楚乎？是何楚人之多也？”项王则夜起，饮帐中。有美人名虞，常幸从；骏马名骓，常骑之。于是项王乃悲歌慷慨，自为诗曰：“力拔山兮气盖世，时不利兮骓不逝；骓不逝兮可奈何？虞兮虞兮奈若何！”歌数阕，美人和之，项王泣数行下，左右皆泣，莫能仰视。于是项王乃上马骑，麾下壮士骑从者八百余人，直夜溃围，南出驰走。平明，汉军乃觉之，令骑将灌婴以五千骑追之。项王渡淮，骑能属者百余人耳。项王至阴陵，迷失道，问一田父，田父绐曰：“左！”左，乃陷大泽中，以故汉追及之。项王乃复引兵而东，至东城，乃有二十八骑。汉骑追者数千人，项王自度不得脱，谓其骑曰：“吾起兵至今八岁矣，身七十余战，所当者破，所击者服，未尝败北，遂霸有天下。然今卒困于此，此天之亡我，非战之罪也！今日固决死，愿为诸君快战，必三胜之！为诸君溃围，斩将刈旗，令诸君知天亡我，非战之罪也！”乃分其骑以为四队，四向。汉军围之数重，项王谓其骑曰：“吾为公取彼一将！”令四面骑驰下，期山东为三处。于是项王大呼驰下，汉军皆披靡，遂斩汉一将。是时赤泉侯为骑将，追项王，项王嗔目而叱之，赤泉侯人马俱惊，辟易数里。与其骑会为三处。汉军不知项王所在，乃分军为三，复围之。项王乃驰，复斩汉一都尉，杀数十百人。复聚其骑，亡其两骑耳。乃谓其骑曰：“何如？”骑皆伏曰：“如大王言！”于是项王乃欲东渡乌江，乌江亭长杈船待，谓项王曰：“江东虽小，地方千里，众数十万人，亦足王也。愿大王急渡！今独臣有船，汉军至，无以渡。”项王笑曰：“天之亡我，我何渡为？且籍与江东子弟八千人渡江而西，今无一人还，纵江东父兄怜而王我，我何面目见之！纵彼不言，籍独不愧于心乎？”乃谓亭长曰：“吾知公长者。吾骑此马五岁，所当无敌，尝一日行千里，不忍杀之，以赐公。”乃令骑皆下马步行，持短兵接战。独籍所杀汉军数百人，项王身亦被十余创。顾见汉骑司马吕马童，曰：“若非吾故人乎？”马童面之，指王翳曰：“此项王也。”项王乃曰：“吾闻汉购我头千金，邑万户，吾为若德！”乃自刎而死。王翳取其头，余骑相蹂践争项王，相杀者数十人。最其后，郎中骑杨喜，骑司马吕马童，郎中吕胜、杨武，各得其一体。五人共会其体，皆是。故分其地为五：封吕马童为中水侯，封王翳为杜衍侯，封杨喜为赤泉侯，封杨武为吴防侯，封吕胜为涅阳侯。项王已死，楚地皆降汉，独鲁不下，汉乃引天下兵欲屠之。为其守礼义，为主死节，乃持项王头示鲁，鲁父兄乃降。以上项王亡于乌江

始，楚怀王初封项籍为鲁公；及其死，鲁最后下。故以鲁公礼葬项王谷城，汉王为发哀，泣之而去。诸项氏枝属，汉王皆不诛：乃封项伯为射阳侯；桃侯、平皋侯、玄武侯，皆项氏，赐姓刘。

太史公曰：吾闻之周生曰：“舜目盖重瞳子。”又闻项羽亦重瞳子，羽岂其苗裔邪？何兴之暴也？夫秦失其政，陈涉首难，豪杰蜂起，相与并争，不可胜数。然羽非有尺寸，乘势起陇亩之中，三年遂将五诸侯灭秦，分裂天下，而封王侯，政由羽出，号为“霸王”，位虽不终，近古以来未尝有也！及羽背关怀楚，放逐义帝而自立，怨王侯叛己，难矣！自矜功伐，奋其私智，而不师古，谓霸王之业欲以力征，经营天下五年，卒亡其国，身死东城，尚不觉寤，而不自责，过矣！乃引“天亡我，非用兵之罪也”，岂不谬哉？

史记／萧相国世家

萧相国何者，沛丰人也，以文无害为沛主吏掾。高祖为布衣时，何数以吏事护高祖。高祖为亭长，常左右之。高祖以吏繇咸阳，吏皆送奉钱三，何独以五。秦御史监郡者与从事，常辨之，何乃给泗水卒史事，第一。秦御史欲入言征何，何固请，得毋行。以上何微时事

及高祖起为沛公，何常为丞督事。沛公至咸阳，诸将皆争走金帛财物之府，分之；何独先入收秦丞相御史律令图书，藏之。沛公为汉王，以何为丞相。项王与诸侯屠烧咸阳而去，汉王所以具知天下阨塞、户口多少、强弱之处、民所疾苦者，以何具得秦图书也。何进言韩信，汉王以信为大将军，语在淮阴侯事中。汉王引兵东定三秦，何以丞相留收巴、蜀，填抚谕告，使给军食。汉二年，汉王与诸侯击楚，何守关中，侍太子，治栎阳，为法令约束，立宗庙社稷宫室县邑。辄奏上，可，许以从事；即不及奏上，辄以便宜施行，上来以闻。关中事：计户口转漕给军；汉王数失军遁去，何常兴关中卒辄补阙。上以此专属任何关中事。汉三年，汉王与项羽相距京、索之间，上数使使劳苦丞相。鲍生谓丞相曰：“王暴衣露盖，数使使劳苦君者，有疑君心也。为君计，莫若遣君子孙昆弟能胜兵者悉诣军所，上必益信君。”于是何从其计，汉王大说。以上汉未定天下，何守关中

汉五年，既杀项羽，定天下，论功行封。群臣争功，岁余功不决。高祖以萧何功最盛，封为郝侯，所食邑多，功臣皆曰：“臣等身被坚执锐，多者百余战，少者数十合，攻城略地，大小各有差。今萧何未尝有汗马之劳，徒持文墨议论，不战，顾反居臣等上，何也？”高帝曰：“诸君知猎乎？”曰：“知之。”“知猎狗乎？”曰：“知之。”高帝曰：“夫猎，追杀兽兔者，狗也；而发踪指示兽处者，人也。今诸君徒能得走兽耳，功狗也；至如萧何，发踪指示，功人也。且诸君独以身随我，多者两三人；今萧何举宗数十人皆随我，功不可忘也！”群臣皆莫敢言。列侯毕已受封，及奏位次，皆曰：“平阳侯曹参身被七十创，攻城略地，功最多，宜第一。”上已桡功臣，多封萧何，至位次，未有以复难之，然心欲何第一。关内侯鄂君进曰：“群臣议皆误！夫曹参，虽有野战略地之功，此特一时之事；夫上与楚相距五岁，常失军亡众，逃身遁者数矣，然萧何常从关中遇军补其处，非上所诏令召，而数万众会上之乏绝者数矣。夫汉与楚相守荥阳数年，军无见粮，萧何转漕关中，给食不乏。陛下虽数亡山东，萧何常全关中以待陛下，此万世之功也！今虽亡曹参等百数，何缺于汉？汉得之不必待以全。奈何欲以一旦之功，而加万世之功哉？萧何第一，曹参次之！”高祖曰：“善。”于是乃令萧何赐带剑履上殿，入朝不趋，上曰：“吾闻进贤受上赏。萧何功虽高，得鄂君乃益明。”于是因鄂君故所食关内侯邑封为安平侯。是日，悉封何父子兄弟十余人，皆有食邑；乃益封何二千户，以帝尝繇成阳时，何送我独赢奉钱二也。以上定何之功

汉十一年，陈稀反，高祖自将，至邯郸。未罢，淮阴侯谋反关中，吕后用萧何计诛淮阴侯，语在淮阴事中。上已闻淮阴侯诛，使使拜丞相何为相国，益封五千户，令卒五百人一都尉，为相国卫。诸君皆贺，召平独吊。召平者，故秦东陵侯。秦破，为布衣，贫，种瓜于长安城东，瓜美，故世俗谓之“东陵瓜”，从召平以为名以。召平谓相国曰：“祸自此始矣！上暴露于外，而君守于中，非被矢石之事，而益君封、置卫者，以今者淮阴侯新反于中，疑君心矣。夫置卫卫君，非以宠君也。愿君让封勿受，悉以家私财佐军，则上心说。”相国从其计，高帝乃大喜。汉十二年秋，黥布反，上自将击之，数使使问：“相国何为？”相国为上在军，乃拊循勉力百姓，悉以所有佐军如陈豨时。客有说相国曰：“君灭族不久矣！夫君位为相国，功第一，可复加哉？然君初入关中，得百姓心，十余年矣，皆附君，常复孳孳得民和；上所为数问君者，畏君倾动关中。今君胡不多买田地，贱贳贷以自污？上心乃安。”于是相国从其计，上乃大说。上罢布军归，民道遮行上书，言相国贱强买民田宅数千万。上至，相国谒，上笑曰：“夫相国乃利民？”民所上书，皆以与相国，曰：“君自谢民。”相国因为民请曰：“长安地狭，上林中多空地，弃，愿令民得入田，毋收稿，为禽兽食。”上大怒，曰：“相国多受贾人财物，乃为请吾苑！”乃下相国廷尉，械系之。数日，王卫尉侍，前问曰：“相国何大罪，陛下系之暴也？”上曰：“吾闻李斯相秦皇帝，有善归主，有恶自与；今相国多受贾竖金，而为民请吾苑，以自媚于民，故系治之。”王卫尉曰：“夫职事苟有便于民而请之，真宰相事！陛下奈何乃疑相国受贾人钱乎？且陛下距楚数岁，陈豨、黥布反，陛下自将而往，当是时，相国守关中，摇足则关以西非陛下有也。相国不以此时为利，今乃利贾人之金乎？且秦以不闻其过亡天下，李斯之分过，又何足法哉？陛下何疑宰相之浅也！”高帝不怿。是日，使使持节赦出相国。相国年老，素恭谨，入，徒跣谢。高帝曰：“相国休矣！相国为民请苑，吾不许，我不过为桀、纣主，而相国为贤相。吾故系相国，欲令百姓闻吾过也。”以上召平与客与王卫尉脱何于祸

何素不与曹参相能。及何病，孝惠自临视相国病，因问曰：“君即百岁后，谁可代君者？”对曰：“知臣莫如主。”孝惠曰：“曹参何如？”何顿首曰：“帝得之矣！臣死不恨矣！”何置田宅，必居穷处，为家不治垣屋，曰：“后世贤，师吾俭；不贤，毋为势家所夺。”以上将死荐贤、诫子孙二事

孝惠二年，相国何卒，谥为文终侯。后嗣以罪失侯者四世，绝。天子辄复求何后，封续酂侯，功臣莫得比焉。

太史公曰：萧相国何，于秦时为刀笔吏，录录未有奇节。及汉兴，依日月之末光，何谨守管筲，因民之疾，奉法顺流，与之更始。淮阴、黥布等皆以诛灭，而何之勋烂焉，位冠群臣，声施后世，与闳天、散宜生等争烈矣！

史记／曹相国世家

平阳侯曹参者，沛人也，秦时为沛狱掾，而萧何为主吏，居县为豪吏矣。高祖为沛公而初起也，参以中涓从。将击胡陵、方与，攻秦监公军，大破之。东下薛，击泗水守军薛郭西。复攻胡陵，取之。徙守方与，方与反为魏，击之。丰反为魏，攻之。赐爵七大夫。击秦司马军砀东，破之，取砀、狐父、祁善置。又攻下邑以西，至虞，击章邯车骑。攻爰戚及亢父，先登。迁为五大夫。北救阿，击章邯军，陷陈，追至濮阳。攻定陶，取临济。南救雍丘，击李由军，破之，杀李由，虏秦侯一人。秦将章邯破杀项梁也，沛公与项羽引而东，楚怀王以沛公为砀郡长，将砀郡兵，于是乃封参为执帛，号曰建成君，迁为戚公，属砀郡。其后从攻东郡尉军，破之成武南。击王离军成阳南，复攻之杠里，大破之。追北，西至开封。击赵贲军，破之，围赵贲开封城中。西击秦将杨熊军于曲遇，破之，虏秦司马及御史各一人。迁为执珪。从攻阳武，下辕、缑氏。绝河津，还击赵贲军尸北，破之。从南攻犨，与南阳守战阳城郭东，陷陈，取宛，虏，尽定南阳郡。从西攻武关、关，取之。前攻秦军蓝田南，又夜击其北，秦军大破，遂至咸阳，灭秦。以上从高祖初起至入关灭秦

项羽至，以沛公为汉王，汉王封参为建成侯。从至汉中，迁为将军。从还定三秦，初攻下辩、故道、雍、斄。击章平军于好畴南，破之，围好畤，取壤乡。击三秦军壤东，及高栎，破之。复围章平，章平出好畤走。因击赵贲内史保军，破之。东取咸阳，更名日新城。参将兵守景陵二十日，三秦使章平等攻参，参出击，大破之。赐食邑于宁秦，参以将军引兵围章邯于废丘，以中尉从汉王出临晋关。至河内，下脩武，渡围津，东击龙且、项他定陶，破之。东取砀、萧、彭城。击项籍军，汉军大败走，参以中尉围取雍丘。王武反于黄，程处反于燕，往击，尽破之。天柱侯反于衍氏，又进破取衍氏。击羽婴于昆阳，追至叶。还攻武强，因至荥阳。以上从高帝定三秦，渡河，往返至荥阳

参自汉中为将军中尉，从击诸侯及项羽，败，还至荥阳，凡二岁。高祖三年，拜为假左丞相，入屯兵关中。月余，魏王豹反，以假左丞相别与韩信东攻魏将军孙速军东张，大破之。因攻安邑，得魏将王襄。击魏王于曲阳，追至武垣，生得魏王豹。取平阳，得魏王母妻子。尽定魏地，凡五十二城。赐食邑平阳。因从韩信击赵相国夏说军于邬东，大破之，斩夏说。韩信与故常山王张耳引兵下井陉击成安君，而令参还围赵别将戚将军于邬城中。戚将军出走，追斩之，乃引兵诣敖仓汉王之所。韩信已破赵，为相国，东击齐，参以右丞相属韩信，攻破齐历下军，遂取临蕾。还定济北郡，攻著、漯阴、平原、鬲、卢。已而从韩信击龙且军于上假密，大破之，斩龙且，虏其将军周兰。定齐，凡得七十余县，得故齐王田广相田光，其守相许章，及故齐胶东将军田既。以上从韩信破魏、破赵、破齐

韩信为齐王，引兵诣陈，与汉王共破项羽，而参留平齐未服者。项籍已死，天下定，汉王为皇帝，韩信徙为楚王，齐为郡，参归汉相印。高帝以长子肥为齐王，而以参为齐相国。以高祖六年赐爵列侯，与诸侯剖符，世世勿绝，食邑平阳万六百三十户，号曰平阳侯，除前所食邑。以齐相国击陈豨将张春军，破之。黥布反，参以齐相国从悼惠王将兵车骑十二万人，与高祖会击黥布军，大破之。南至蕲，还定竹邑、相、萧、留。以上留齐、相齐

参功：凡下二国，县一百二十二；得王二人，相三人，将军六人，大莫敖、郡守、司马、侯、御史各一人。总叙参功

孝惠帝元年，除诸侯相国法，更以参为齐丞相。参之相齐，齐七十城。天下初定，悼惠王富于春秋，参尽召长老诸生，问所以安集百姓，如齐故俗。诸儒以百数，言人人殊，参未知所定。闻胶西有盖公，善治黄、老言，使人厚币请之。既见盖公，盖公为言“治道贵清静而民自定”，推此类具言之，参于是避正堂，舍盖公焉。其治要用黄、老术，故相齐九年，齐国安集，大称贤相。以上为齐相事

惠帝二年，萧何卒，参闻之，告舍人：“趣治行！吾将人相。”居无何，使者果召参。参去，属其后相曰：“以齐狱市为寄，慎勿扰也！”后相曰：“治无大于此者乎？”参曰：“不然。夫狱市者，所以并容也；今君扰之，奸人安所容也？吾是以先之。”参始微时，与萧何善；及为将相，有卻。至何且死，所推贤唯参。以上去齐入为汉相

参代何为汉相国，举事无所变更，一遵萧何约束。择郡国吏：木诎于文辞、重厚长者，即召除为丞相史；吏之言文刻深、欲务声名者，辄斥去之。日夜饮醇酒。卿大夫已下吏及宾客见参不事事，来者皆欲有言；至者，参辄饮以醇酒。间之，欲有所言，复饮之。醉而后去，终莫得开说，以为常。相舍后园近吏舍，吏舍日饮歌呼，从吏恶之，无如之何，乃请参游园中，闻吏醉歌呼，从吏幸相国召案之，乃反取酒张坐饮，亦歌呼与相应和。参见人之有细过，专掩匿覆盖之，府中无事。参子窑为中大夫。惠帝怪相国不治事，以为“岂少朕与”？乃谓窋曰：“若归，试私从容问而父曰：‘高帝新弃群臣，帝富于春秋，君为相，日饮，无所请事，何以忧天下乎？’然无言吾告若也。”窋既洗沐归，间侍，自从其所谏参。参怒。而笞窑二百，曰：“趣入侍！天下事非若所当言也！”至朝时，惠帝让参曰：“与窋胡治乎？乃者我使谏君也。”参免冠谢曰：“陛下自察圣武孰与高帝？”上曰：“朕乃安敢望先帝乎！”曰：“陛下观臣能，孰与萧何贤？”上曰：“君似不及也。”参曰：“陛下言之是也。且高帝与萧何定天下，法令既明，今陛下垂拱，参等守职，遵而勿失，不亦可乎？”惠帝曰：“善，君休矣。”参为汉相国，出入三年。卒，谥懿侯。子窋代侯。百姓歌之曰：“萧何为法，若画一；曹参代之，守而勿失。载其清净，民以宁一。”以上为丞相时事

平阳侯窋，高后时为御史大夫。孝文帝立，免为侯。立二十九年卒，谥为静侯。子奇代侯，立七年卒，谥为简侯。子时代侯，时尚平阳公主，生子襄。时病疠归国，立二十三年卒，谥夷侯。子襄代侯，襄尚卫长公主，生子宗，立十六年卒，谥为共侯。子宗代侯，征和二年中，宗坐太子死，国除以。上子孙

太史公曰：曹相国参，攻城野战之功所以能多若此者，以与淮阴侯俱。及信已灭，而列侯成功，唯独参擅其名。参为汉相国，清静极言合道。然百姓离秦之酷后，参与休息无为，故天下俱称其美矣。

史记／五宗世家

孝景皇帝子凡十三人为王，而母五人，同母者为宗亲。栗姬子曰荣、德、阏于，程姬子曰余、非、端。贾夫人子曰彭祖、胜，唐姬子曰发，王夫人兒姁子曰越、寄、乘、舜。

河间献王德，以孝景帝前二年用皇子为河间王，好儒学，被服造次必于儒者。山东诸儒，多从之游，二十六年卒。子共王不害立，四年卒。子刚王基代立，十二年卒。子顷王授代立。

临江哀王阏于，以孝景帝前二年用皇子为临江王，三年卒。无后，国除为郡。

临江闵王荣，以孝景前四年为皇太子，四岁废，用故太子为临江王。四年，坐侵庙蠕垣为宫，上征荣。荣行，祖于江陵北门。既已上车，轴折车废。江陵父老流涕窃言曰：“吾王不反矣！”荣至，诣中尉府簿。中尉郅都责讯王，王恐，自杀。葬蓝田，燕数万衔土置冢上，百姓怜之。荣最长，死无后，国除，地入于汉，为南郡。

右三国本王，皆栗姬之子也。

鲁共王余，以孝景前二年用皇子为淮阳王。二年，吴楚反破后，以孝景前三年徙为鲁王。好治宫室、苑囿、狗马，季年好音，不喜辞辩，为人吃。二十六年卒，子光代为王。初好音、舆马，晚节啬，惟恐不足于财。

江都易王非，以孝景前二年用皇子为汝南王。吴楚反时，非年十五，有材力，上书愿击吴。吴已破，二岁，徙为江都王，治吴故国，以军功赐天子旌旗。元光五年，匈奴大入汉为贼，非上书愿击匈奴，上不许。非好气力，治宫观，招四方豪桀，骄奢甚。立二十六年卒。子建立为王，七年自杀。淮南、衡山谋反时，建颇闻其谋；自以为国近淮南，恐一日发，为所并，即阴作兵器，而时佩其父所赐将军印，载天子旗以出。易王死，未葬，建有所说易王宠美人淖姬，夜使人迎，与奸服舍中。及淮南事发，治党与，颇及江都王建。建恐，因使人多持金钱，事绝其狱。而又信巫祝，使人祷祠妄言。建又尽与其姊弟奸。事既闻，汉公卿请捕治建，天子不忍，使大臣即讯王。王服所犯，遂自杀。国除，地入于汉，为广陵郡。

胶西于王端，以孝景前三年吴楚七国反破后，端用皇子为胶西王。端为人贼戾，又阴痿，一近妇人，病之数月。而有爱幸少年为郎，为郎者顷之与后宫乱，端禽灭之，及杀其子母。数犯上法，汉公卿数请诛端。天子为兄弟之故，不忍。而端所为滋甚。有司再请削其国，去大半。端心愠，遂为无訾省。府库坏漏，尽腐财物以巨万计，终不得收徙。令吏无得收租赋。端皆去卫，封其宫门，从一门出游。数变名姓，为布衣，之他郡国。相二千石往者，奉汉法以治，端辄求其罪告之；无罪者，诈药杀之。所以设诈究变，强足以距谏，智足以饰非。相二千石从王治，则汉绳以法。故胶西小国，而所杀伤二千石甚众。立四十七年卒，竞无男代后。国除，地人于汉，为胶西郡。

右三国本王，皆程姬之子也。

赵王彭祖，以孝景前二年用皇子为广川王。赵王遂反破后，彭祖王广川。四年，徙为赵王。十五年，孝景帝崩。彭祖为人巧佞卑谄，足恭而心刻深，好法律，持诡辩以中人。彭祖多内宠姬及子孙。相二千石欲奉汉法以治，则害于王家，是以每相二千石至，彭祖衣皂布衣，自行迎，除二千石舍，多设疑事以作动之，得二千石失言，中忌讳，辄书之。二千石欲治者，则以此迫劫；不听，乃上书告，及污以奸利事。彭祖立五十余年，相二千石无能满二岁，辄以罪去，大者死，小者刑，以故二千石莫敢治。而赵王擅权，使使即县为贾人榷会，人多于国经租税，以是赵王家多金钱。然所赐姬诸子，亦尽之矣。彭祖取故江都易王宠姬王建所盗与奸淖姬者为姬，甚爱之。彭祖不好治宫室、机祥，好为吏事。上书愿督国中盗贼，常夜从走卒行徼邯郸中。诸使过客以彭祖险陂，莫敢留邯郸。其太子丹，与其女及同产姊奸，与其客江充有卻。充告丹，丹以故废，赵更立太子。

中山靖王胜，以孝景前三年用皇子为中山王。十四年，孝景帝崩。胜为人乐酒，好内，有子枝属百二十余人。常与兄赵王相非，曰：“兄为王，专代吏治事。王者当日听音乐声色。”赵王亦非之曰：“中山王徒日淫，不佐天子拊循百姓，何以称为藩臣？”立四十二年卒，子哀王昌立。一年卒，子昆侈代为中山王。

右二国本王，皆贾夫人之子也。

长沙定王发，发之母唐姬，故程姬侍者。景帝召程姬，程姬有所辟，不愿进，而饰侍者唐儿使夜进。上醉不知，以为程姬而幸之，遂有身。已乃觉非程姬也，及生子，因命曰“发”。以孝景前二年用皇子为长沙王。以其母微，无宠，故王卑湿贫国。立二十七年卒，子康王庸立。二十八年卒，子鲋立，为长沙王。

右一国本王，唐姬之子也。

广川惠王越，以孝景中二年用皇子为广川王。十二年卒，子齐立为王。齐有幸臣桑距，已而有罪，欲诛之，距亡，王因禽其宗族。距怨王，乃上书告王齐与同产奸。自是之后，王齐数上书告言汉公卿及幸臣所忠等。

胶东康王寄，以孝景中二年用皇子为胶东王。二十八年卒。淮南王谋反时，寄微闻其事，私作楼车镞矢，战守备，候淮南之起。及吏治淮南之事，辞出之。寄于上最亲，意伤之。发病而死，不敢置后。于是上问。寄有长子者名贤，母无宠；少子名庆，母爱幸。寄常欲立之，为不次，因有过，遂无言。上怜之，乃以贤为胶东王，奉康王嗣，而封庆于故衡山地，为六安王。胶东王贤立十四年卒，谥为哀王。子庆为王。六安王庆，以元狩二年用胶东康王子为六安王。

清河哀王乘，以孝景中三年用皇子为清河王。十二年卒，无后。国除，地入于汉，为清河郡。

常山宪王舜，以孝景中五年用皇子为常山王。舜最亲，景帝少子，骄怠多淫，数犯禁，上常宽释之。立三十二年卒，太子勃代立为王。初，宪王舜有所不爱姬生长男棁，棁以母无宠故，亦不得幸于王。王后脩生太子勃。王内多，所幸姬生子平、子商，王后希得幸。及宪王病甚，诸幸姬当侍病，故王后亦以妒娼不常侍病，辄归舍。医进药，太子勃不自尝药，又不宿留侍病。及王薨，王后、太子乃至。宪王雅不以长子棁为人数，及薨，又不分与财物。郎或说太子、王后，令诸子与长子棁共分财物，太子、王后不听。太子代立，又不收恤税。棁怨王后、太子。汉使者视宪王丧，棁自言：宪王病时，王后、太子不侍；及薨，六日出舍，太子勃私奸、饮酒、博戏、击筑，与女子载驰，环城过市，入牢视囚。天子遣大行骞验王后及问王勃，请逮勃所与奸诸证左，王又匿之。吏求捕，勃大急，使人致击笞掠，擅出汉所疑囚者。有司请诛宪王后脩及王勃，上以惰素无行，使棁陷之罪，勃无良师傅，不忍诛。有司请废王后脩，徙王勃以家属处房陵，上许之。勃王数月，迁于房陵，国绝。月余，天子为最亲，乃诏有司曰：“常山宪王蚤夭，后妾不和，逋孽诬争，陷于不义，以灭国，朕甚闵焉！其封宪王子平三万户，为真定王；封子商三万户，为泗水王。”真定王平，元鼎四年用常山宪王子为真定王。泗水思王商，以元鼎四年用常山宪王子为泗水王，十一年卒。子哀王安世立，十一年卒，无子。于是上怜泗水王绝，乃立安世弟贺为泗水王。

右四国本王，皆王夫人兒姁子也。其后，汉益封其支子为六安王、泗水王二国。凡兒姁子孙，于今为六王。

太史公曰：高祖时，诸侯皆赋，得自除内史以下，汉独为置丞相，黄金印。诸侯自除御史、廷尉正、博士，拟于天子。自吴楚反后，五宗王世，汉为置二千石，去丞相曰相，银印。诸侯独得食租税，夺之权。其后诸侯贫者，或乘牛车也。

史记／伯夷列传

夫学者，载籍极博，犹考信于六艺。《诗》、《书》虽缺，然虞、夏之文可知也。尧将逊位，让于虞舜。舜、禹之间，岳牧咸荐，乃试之于位，典职数十年，功用既兴，然后授政。示天下重器，王者大统，传天下若斯之难也！而说者曰：尧让天下于许由，许由不受，耻之，逃隐；及夏之时，有卞随、务光者。此何以称焉？太史公曰：余登箕山，其上盖有许由冢云。孔子序列古之仁圣贤人，如吴太伯、伯夷之伦详矣。余以所闻，由、光义至高，其文辞不少概见，何哉？以上言学者当考信于六艺，许由、卞随、务光之说不可信

孔子曰：“伯夷、叔齐，不念旧恶，怨是用希。”“求仁得仁，又何怨乎？”余悲伯夷之意，睹轶诗可异焉。其传曰：“伯夷、叔齐，孤竹君之二子也。父欲立叔齐，及父卒，叔齐让伯夷，伯夷曰：‘父命也。’遂逃去。叔齐亦不肯立而逃之，国人立其中子。于是伯夷、叔齐闻西伯昌善养老，‘盍往归焉？’及至，西伯卒，武王载木主，号为‘文王’，东伐纣。伯夷、叔齐叩马而谏，曰：‘父死不葬，爰及干戈，可谓孝乎？以臣弑君，可谓仁乎？’左右欲兵之，太公曰：‘此义人也。’扶而去之。武王已平殷乱，天下宗周，而伯夷、叔齐耻之，义不食周粟，隐于首阳山，采薇而食之。及饿且死，作歌，其辞曰：‘登彼西山兮，采其薇矣。以暴易暴兮，不知其非矣！神农、虞、夏，忽焉没兮，我安适归矣？于嗟徂兮，命之衰矣！’遂饿死于首阳山。”由此观之，怨邪非邪？以上言伯夷事当征诸孔子之言，传及轶诗不可信

或曰：“天道无亲，常与善人。”若伯夷、叔齐，可谓善人者，非邪？积仁洁行如此而饿死。且七十子之徒，仲尼独荐颜渊为好学，然回也屡空，糟檬不厌，而卒蚤夭。天之报施善人，其何如哉？盗跖日杀不辜，肝人之肉，暴戾恣睢，聚党数千人，横行天下，竞以寿终。是遵何德哉？此其尤大彰明较著者也。若至近世，操行不轨，专犯忌讳，而终身逸乐，富厚累世不绝；或择地而蹈之，时然后出言，行不由径，非公正不发愤，而遇祸灾者，不可胜数也。余甚惑焉！傥所谓天道，是邪？非邪？以上悲伯夷之饿死，而自寓不平之意

子曰：“道不同，不相为谋。”亦各从其志也！故曰：“富贵如可求，虽执鞭之士，吾亦为之；如不可求，从吾所好。”“岁寒，然后知松柏之后凋。”举世混浊，清士乃见。岂以其重若彼，其轻若此哉？君子疾没世而名不称焉！以上言士当立后世之名，不争一时之荣，与《解嘲》、《宾戏》等篇同一自况之意

贾子曰：“贪夫徇财，烈士徇名，夸者死权，众庶冯生。”同明相照，同类相求。云从龙，风从虎，圣人作而万物睹。伯夷、叔齐虽贤，得夫子而名益彰；颜渊虽笃学，附骥尾而行益显。岩穴之士，趣舍有时若此，类名堙灭而不称，悲夫！闾巷之人，欲砥行立名者，非附青云之士，恶能施于后世哉？以上羡伯夷得孔子而名彰，憾己不得圣人以为依归

史记／孟子荀卿列传

太史公曰：余读孟子书，至“梁惠王问何以利吾国”，未尝不废书而叹也，曰：“嗟乎！利诚乱之始也！”夫子罕言利者，常防其原也，故曰：“放于利而行，多怨。”自天子至于庶人，好利之弊何以异哉？

孟轲，驺人也。受业子思之门人。道既通，游事齐宣王，宣王不能用。适梁，梁惠王不果所言，则见以为迂远而阔于事情。当是之时，秦用商君，富国强兵；楚、魏用吴起，战胜弱敌；齐威王、宣王用孙子、田忌之徒，而诸侯东面朝齐。天下方务于合从连衡，以攻伐为贤，而孟轲乃述唐、虞、三代之德，是以所如者不合，退而与万章之徒序《诗》、《书》，述仲尼之意，作《孟子》七篇。以上孟子

其后有驺子之属。齐有三驺子：

其前驺忌，以鼓琴干威王，因及国政，封为成侯而受相印，先孟子。

其次驺衍，后孟子。驺衍睹有国者益淫侈，不能尚德，若《大雅》整之于身，施及黎庶矣，乃深观阴阳消息，而作怪迂之变，《终始》、《大圣》之篇十余万言。其语闳大不经，必先验小物，推而大之，至于无垠；先序今以上至黄帝，学者所共术，大并世盛衰，因载其机祥度制，推而远之，至天地未生，窈冥不可考而原也；先列中国名山大川、通谷禽兽、水土所殖、物类所珍，因而推之及海外，人之所不能睹；称引天地剖判以来，五德转移，治各有宜，而符应若兹。以为：儒者所谓“中国”者，于天下乃八十一分居其一分耳。“中国”名日“赤县神州”，“赤县神州”内自有九州，禹之序九州是也，不得为州数；“中国”外如“赤县神州”者九，乃所谓“九州”也。于是有裨海环之，人民禽兽莫能相通者，如一区中者，乃为一州。如此者九，乃有大瀛海环其外，天地之际焉。其术皆此类也。然要其归，必止乎仁义节俭、君臣上下六亲之施，始也滥耳。王公大人初见其术，惧然顾化，其后不能行之。是以驺子重于齐。适梁，惠王郊迎，执宾主之礼。适赵，平原君侧行撇席。如燕，昭王拥彗先驱，请列弟子之座而受业，筑碣石宫，身亲往师之，作《主运》。其游诸侯，见尊礼如此，岂与仲尼菜色陈、蔡，孟轲困于齐、梁同乎哉！故武王以仁义伐纣而王，伯夷饿不食周粟；卫灵公问陈，而孔子不答；梁惠王谋欲攻赵，孟轲称太王去邠。此岂有意阿世俗苟合而已哉？持方枘欲内圜凿，其能人乎？或曰：伊尹负鼎，而勉汤以王；百里奚饭牛车下，而缪公巴霸，作先合，然后引之大道。驺衍其言虽不轨，傥亦有牛鼎之意乎？以上驺衍

自驺衍与齐之稷下先生，如淳于髡、慎到、环渊、接子、田骈、驺奭之徒，各著书言治乱之事，以干世主，岂可胜道哉！淳于髡，齐人也。博闻强记，学无所主。其谏说，慕晏婴之为人也，然而承意观色为务。客有见髡于梁惠王，惠王屏左右，独坐而再见之，终无言也。惠王怪之，以让客曰：“子之称淳于先生，管、晏不及，及见寡人，寡人未有得也。岂寡人不足为言邪？何故哉？”客以谓髡，髡曰：“固也！吾前见王，王志在驱逐；后复见王，王志在音声。吾是以默然。”客具以报王，王大骇，曰：“嗟乎！淳于先生诚圣人也！前淳于先生之来，人有献善马者，寡人未及视，会先生至；后先生之来，人有献讴者，未及试，亦会先生来。寡人虽屏人，然私心在彼，有之。”后，淳于髡见，壹语连三日三夜，无倦。惠王欲以卿相位待之，髡因谢去。于是送以安车驾驷，束帛加璧，黄金百镒，终身不仕。慎到，赵人；田骈、接子，齐人；环渊，楚人。皆学黄、老道德之术，因发明序其指意，故慎到著十二论，环渊著上下篇，而田骈、接子皆有所论焉。驺奭者，齐诸驺子，亦颇采驺衍之术以纪文。于是齐王嘉之，自如淳于髡以下，皆命曰列大夫，为开第康庄之衢，高门大屋，尊宠之。览天下诸侯宾客，言齐能致天下贤士也。以上淳于髡至驺奭等六人

荀卿，赵人。年五十始来游学于齐。驺衍之术，迂大而闳辩；奭也，文具难施；淳于髡久与处，时有得善言。故齐人颂曰：“谈天衍，雕龙奭，炙毂过髡。”田骈之属皆已死，齐襄王时，而荀卿最为老师。齐尚修列大夫之缺，而荀卿三为祭酒焉。齐人或谗荀卿，苟卿乃适楚，而春申君以为兰陵令。春申君死，而荀卿废，因家兰陵。李斯尝为弟子，已而相秦。荀卿嫉浊世之政，亡国乱君相属，不遂大道，而营于巫祝、信机祥；鄙儒小拘如庄周等，又滑稽乱俗。于是推儒、墨道德之行事兴坏，序列著数万言而卒，因葬兰陵。以上荀卿

而赵亦有公孙龙，为坚白同异之辩，剧子之言；魏有李悝，尽地力之教；楚有尸子、长卢，阿之吁子焉。自如孟子至于吁子，世多有其书，故不论其传云。盖墨翟，宋之大夫，善守御，为节用。或曰并孔子时，或曰在其后。以上公孙龙至墨翟等七人

史记／廉颇蔺相如列传

廉颇者，赵之良将也。赵惠文王十六年，廉颇为赵将伐齐，大破之，取阳晋，拜为上卿，以勇气闻于诸侯。蔺相如者，赵人也，为赵宦者令缪贤舍人。赵惠文王时，得楚和氏璧。秦昭王闻之，使人遗赵王书，愿以十五城请易璧。赵王与大将军廉颇诸大臣谋：欲予秦，秦城恐不可得，徒见欺；欲勿予，即患秦兵之来。计未定，求人可使报秦者，未得。宦者令缪贤曰：“臣舍人蔺相如可使。”王问：“何以知之？”对曰：“臣尝有罪，窃计欲亡走燕，臣舍人相如止臣，曰：‘君何以知燕王？’臣语曰：‘臣尝从大王与燕王会境上，燕王私握臣手曰：‘愿结友。’以此知之，故欲往。’相如谓臣曰：‘夫赵强而燕弱，而君幸于赵王，故燕王欲结于君。今君乃亡赵走燕，燕畏赵，其势必不敢留君，而束君归赵矣。君不如肉袒伏斧质请罪，则幸得脱矣。’臣从其计，大王亦幸赦臣。臣窃以为其人勇士，有智谋，宜可使。”于是王召见，问蔺相如曰：“秦王以十五城请易寡人之璧，可予不？”相如曰：“秦强而赵弱，不可不许。”王曰：“取吾璧，不予我城，奈何？”相如曰：“秦以城求璧，而赵不许，曲在赵；赵予璧，而秦不予赵城，曲在秦。均之二策，宁许以负秦曲。”王曰：“谁可使者？”相如曰：“王必无人，臣愿奉璧往。使城入赵而璧留秦，城不入，臣请完璧归赵！”赵王于是遂遣相如奉璧西入秦。

秦王坐章台见相如，相如奉璧奏秦王。秦王大喜，传以示美人及左右，左右皆呼万岁。相如见秦王无意偿赵城，乃前曰：“璧有瑕，请指示王。”王授璧，相如因持璧却立，倚柱，怒发上冲冠，谓秦王曰：“大王欲得璧，使人发书至赵王，赵王悉召群臣议，皆曰：‘秦贪，负其强，以空言求璧，偿城恐不可得！’议不欲予秦璧。臣以为布衣之交尚不相欺，况大国乎？且以一璧之故，逆强秦之欢，不可。于是赵王乃斋戒五日，使臣奉璧拜送书于庭。何者？严大国之威，以修敬也。今臣至，大王见臣列观，礼节甚倨。得璧，传之美人，以戏弄臣。臣观大王无意偿赵王城邑，故臣复取璧。大王必欲急臣，臣头今与璧俱碎于柱矣！”相如持其璧，睨柱，欲以击柱。秦王恐其破璧，乃辞谢，固请，召有司案图，指从此以往十五都予赵。相如度秦王特以诈详为予赵城，实不可得，乃谓秦王曰：“和氏璧，天下所共传宝也。赵王恐，不敢不献。赵王送璧时，斋戒五日；今大王亦宜斋戒五日，设九宾于廷，臣乃敢上璧。”秦王度之，终不可强夺，遂许斋五日，舍相如广成传舍。相如度秦王虽斋，决负约不偿城，乃使其从者衣褐，怀其璧，从径道亡，归璧于赵。秦王斋五日后，乃设九宾礼于廷，引赵使者蔺相如。相如至，谓秦王曰：“秦自缪公以来，二十余君，未尝有坚明约束者也。臣诚恐见欺于王而负赵，故令人持璧归，间至赵矣。且秦强而赵弱，大王遣一介之使至赵，赵立奉璧来；今以秦之强，而先割十五都予赵，赵岂敢留璧而得罪于大王乎？臣知欺大王之罪，当诛臣，请就汤镬！唯大王与群臣孰计议之。”秦王与群臣相视而嘻，左右或欲引相如去，秦王因曰：“今杀相如，终不能得璧也，而绝秦赵之驩，不如因而厚遇之，使归赵。赵王岂以一璧之故欺秦邪？”廷见相如，毕礼而归之。相如既归，赵王以为贤大夫，使不辱于诸侯，拜相如为上大夫。秦亦不以城予赵，赵亦终不予秦璧。以上持璧使秦，完璧而归

其后，秦伐赵，拔石城。明年，复攻赵，杀二万人。秦王使使者告赵王，欲与王为好，会于西河外渑池。赵王畏秦，欲毋行，廉颇、蔺相如计曰：“王不行，示赵弱且怯也。”赵王遂行，相如从。廉颇送至境，与王决曰：“王行，度道里、会遇之礼毕，还，不过三十日。三十日不还，则请立太子为王，以绝秦望。”王许之，遂与秦王会渑池。秦王饮酒酣，曰：“寡人窃闻赵王好音，请奏瑟。”赵王鼓瑟，秦御史前，书曰：“某年月日，秦王与赵王会饮，令赵王鼓瑟。”蔺相如前，曰：“赵王窃闻秦王善为秦声，请奉盆秦王，以相娱乐。”秦王怒，不许。于是相如前进，因跪请秦王，秦王不肯击，相如曰：“五步之内，相如请得以颈血溅大王矣！”左右欲刃相如，相如张目叱之，左右皆靡。于是秦王不怿，为一击。相如顾召赵御史，书曰：“某年月日，秦王为赵王击。”秦之群臣曰：“请以赵十五城为秦王寿。”蔺相如亦曰：“请以秦之咸阳为赵王寿。”秦王竟酒，终不能加胜于赵，赵亦盛设兵以待秦，秦不敢动。既罢归国，以相如功大，拜为上卿，位在廉颇之右。以上从赵王会秦于渑池

廉颇曰：“我为赵将，有攻城野战之大功，而蔺相如徒以口舌为劳，而位居我上！且相如素贱人，吾羞，不忍为之下！”宣言曰：“我见相如，必辱之！”相如闻，不肯与会。相如每朝时，常称病，不欲与廉颇争列。已而相如出，望见廉颇，相如引车避匿。于是舍人相与谏曰：“臣所以去亲戚而事君者，徒慕君之高义也。‘今君与廉颇同列，廉君宣恶言，而君畏匿之，恐惧殊甚。且庸人尚羞之，况于将相乎？臣等不肖，请辞去。”蔺相如固止之，曰：“公之视廉将军孰与秦王？”曰：“不若也。”相如曰：“夫以秦王之威，而相如廷叱之，辱其群臣。相如虽驽，独畏廉将军哉？顾吾念之：强秦之所以不敢加兵于赵者，徒以吾两人在也。今两虎共斗，其势不俱生。吾所以为此者，以先国家之急，而后私雠也。”廉颇闻之，肉袒负荆，因宾客至蔺相如门谢罪，曰：“鄙贱之人，不知将军宽之至此也！”卒相与驩，为刎颈之交。以上避让廉颇

是岁，廉颇东攻齐，破其一军。居二年，廉颇复伐齐几，拔之。后三年，廉颇攻魏之防陵、安阳，拔之。后四年，蔺相如将而攻齐，至平邑而罢。其明年，赵奢破秦军阏与下。

赵奢者，赵之田部吏也。收租税，而平原君家不肯出租，奢以法治之，杀平原君用事者九人。平原君怒，将杀奢，奢因说曰：“君于赵为贵公子，今纵君家而不奉公，则法削；法削，则国弱；国弱，则诸侯加兵。诸侯加兵，是无赵也，君安得有此富乎？以君之贵，奉公如法，则上下平；上下平，则国强；国强，则赵固，而君为贵戚，岂轻于天下邪？”平原君以为贤，言之于王。王用之治国赋，国赋大平，民富而府库实。以上收租税、治国赋

秦伐韩，军于阏与。王召廉颇而问曰：“可救不？”对曰：“道远险狭，难救！”又召乐乘而问焉，乐乘对如廉颇言。又召问赵奢，奢对曰：“其道远险狭，譬之犹两鼠斗于穴中，将勇者胜。”王乃令赵奢将，救之。兵去邯郸三十里，而令军中曰：“有以军事谏者死！”秦军军武安西，秦军鼓噪勒兵，武安屋瓦尽振。军中候有一人言急救武安，赵奢立斩之。坚壁留二十八日不行，复益增垒。秦间来人，赵奢善食而遣之。间以报秦将，秦将大喜，曰：“夫去国三十里而军不行，乃增垒，阏与非赵地也！”赵奢既已遣秦间，乃卷甲而趋之，二日一夜至，令善射者去阏与五十里而军。军垒成，秦人闻之，悉甲而至。军士许历请以军事谏，赵奢曰：“内之。”许历曰：“秦人不意赵师至此，其来气盛，将军必厚集其阵以待之，不然必败！”赵奢曰：“请受令。”许历曰：“请就铁质之诛。”赵奢曰：“胥后令邯郸。”许历复请谏，曰：“先据北山上者胜，后至者败。”赵奢许诺，即发万人趋之。秦兵后至，争山不得上，赵奢纵兵击之，大破秦军。秦军解而走，遂解阏与之围而归。赵惠文王赐奢号为马服君，以许历为国尉。赵奢于是与廉颇、蔺相如同位。以上解阏与之围

后四年，赵惠文王卒，子孝成王立。七年，秦与赵兵相距长平。时赵奢已死，而蔺相如病笃，赵使廉颇将攻秦。秦数败赵军，赵军固壁不战，秦数挑战，廉颇不肯。赵王信秦之间，秦之间言曰：“秦之所恶，独畏马服君赵奢之子赵括为将耳！”赵王因以括为将，代廉颇。蔺相如曰：“王以名使括，若胶柱而鼓瑟耳。括徒能读其父书传，不知合变也。”赵王不听，遂将之。赵括自少时学兵法，言兵事，以天下莫能当。尝与其父奢言兵事，奢不能难，然不谓善。括母问奢其故，奢曰：“兵，死地也，而括易言之！使赵不将括即已，若必将之，破赵军者必括也！”及括将行，其母上书言于王曰：“括不可使将。”王曰：“何以？”对曰：“始妾事其父，时为将，身所奉饭饮而进食者以十数，所友者以百数，大王及宗室所赏赐者尽以予军吏士大夫；受命之日，不问家事。今括一旦为将，东向而朝，军吏无敢仰视之者；王所赐金帛，归藏于家，而日视便利田宅可买者买之。王以为何如其父？父子异心，愿王勿遣！”王曰：“母置之，吾已决矣。”括母因曰：“王终遣之，即有如不称，妾得无随坐乎？”王许诺。赵括既代廉颇，悉更约束，易置军吏。秦将白起闻之，纵奇兵佯败走，而绝其粮道，分断其军为二，士卒离心。四十余日，军饿。赵括出锐卒自搏战，秦军射杀赵括。括军败，数十万之众遂降秦，秦悉坑之。赵前后所亡，凡四十五万。明年，秦兵遂围邯郸，岁余，几不得脱，赖楚、魏诸侯来救，乃得解邯郸之围。赵王亦以括母先言，竟不诛也。以上赵括长平之败

自邯郸围解五年，而燕用栗腹之谋，曰：“赵壮者尽于长平，其孤未壮。”举兵击赵。赵使廉颇将，击，大破燕军于鄗，杀栗腹，遂围燕。燕割五城请和，乃听之。赵以尉文封廉颇为信平君，为假相国。廉颇之免长平归也，失势之时，宾客尽去。及复用为将，客又复至，廉颇曰：“客退矣！”客曰：“吁，君何见之晚也！夫天下以市道交，君有势，我则从君；君无势则去。此固其理也，有何怨乎？”居六年，赵使廉颇伐魏之繁阳，拔之。赵孝成王卒，子悼襄王立，使乐乘代廉颇。廉颇怒，攻乐乘，乐乘走。廉颇遂奔魏之大梁。以上廉颇破燕后去赵入魏

其明年，赵乃以李牧为将而攻燕，拔武遂、方城。廉颇居梁，久之，魏不能信用。赵以数困于秦兵，赵王思复得廉颇，廉颇亦思复用于赵。赵王使使者视廉颇尚可用否，廉颇之仇郭开多与使者金，令毁之。赵使者既见廉颇，廉颇为之一饭斗米，肉十斤，被甲上马，以示尚可用。赵使还报王曰：“廉将军虽老，尚善饭，然与臣坐，顷之三遗矢矣。”赵王以为老，遂不召。楚闻廉颇在魏，阴使人迎之。廉颇一为楚将，无功，曰：“我思用赵人。”廉颇卒死于寿春。以上廉颇思复用赵

李牧者，赵之北边良将也。常居代雁门，备匈奴。以便宜置吏，市租皆输入莫府，为士卒费，日击数牛飨士；习射骑，谨烽火，多间谍，厚遇战士。为约曰：“匈奴即入盗，急入收保，有敢捕虏者，斩！”匈奴每人，烽火谨，辄入收保，不敢战。如是数岁，亦不亡失。然匈奴以李牧为怯，虽赵边兵亦以为吾将怯。赵王让李牧，李牧如故。赵王怒，召之，使他人代将。岁余，匈奴每来，出战。出战数不利，失亡多，边不得田畜。复请李牧，牧杜门不出，固称疾。赵王乃复强起使将兵，牧曰：“王必用臣，臣如前，乃敢奉令。”王许之。李牧至，如故约。匈奴数岁无所得，终以为怯。边士日得赏赐而不用，皆愿一战。于是乃具选车得千三百乘，选骑得万三千匹，百金之士五万人，彀者十万人，悉勒习战；大纵畜牧，人民满野。匈奴小入，详北不胜，以数千人委之。单于闻之，大率众来人。李牧多为奇陈，张左右翼击之，大破杀匈奴十余万骑，灭檐褴，破东胡，降林胡，单于奔走。其后十余岁，匈奴不敢近赵边城。以上李牧破匈奴

赵悼襄王元年，廉颇既亡入魏，赵使李牧攻燕，拔武遂、方城。居二年，庞煖破燕军，杀剧辛。后七年，秦破杀赵将扈辄于武遂，斩首十万。赵乃以李牧为大将军，击秦军于宜安，大破秦军，走秦将桓。封李牧为武安君。居三年，秦攻番吾，李牧击破秦军，南距韩、魏。赵王迁七年，秦使王翦攻赵，赵使李牧、司马尚御之。秦多与赵王宠臣郭开金，为反间，言李牧、司马尚欲反。赵王乃使赵葱及齐将颜聚代李牧。李牧不受命，赵使人微捕得李牧，斩之。废司马尚。后三月，王翦因急击赵，大破杀赵葱，虏赵王迁及其将颜聚，遂灭赵。以上李牧破秦后以谗废

太史公曰：知死必勇，非死者难也，处死者难。方蔺相如引璧睨柱，及叱秦王左右，势不过诛，然士或怯懦而不敢发。相如一奋其气，威信敌国，退而让颇，名重太山。其处智勇，可谓兼之矣！

史记／田单列传

田单者，齐诸田疏属也。湣王时，单为临菑市掾，不见知。及燕使乐毅伐破齐，齐湣王出奔，已而保莒城，燕师长驱平齐。而田单走安平，令其宗人尽断其车轴末而傅铁笼。已而燕军攻安平，城坏，齐人走，争途，以折车败，为燕所虏，唯田单宗人以铁笼故得脱，东保即墨。以上保田宗得出安平

燕既尽降齐城，唯独莒、即墨不下。燕军闻齐王在莒，并兵攻之。淖齿既杀湣王于莒，因坚守距燕军，数年不下，燕引兵东围即墨。即墨大夫出与战，败死。城中相与推田单，曰：“安平之战，田单宗人以铁笼得全，习兵。”立以为将军，以即墨距燕。顷之，燕昭王卒，惠王立，与乐毅有隙。田单闻之，乃纵反问于燕，宣言曰：“齐王已死，城之不拔者二耳。乐毅畏诛而不敢归，以伐齐为名，实欲连兵南面而王齐，齐人未附，故且缓攻即墨，以待其事。齐人所惧，唯恐他将之来，即墨残矣。”燕王以为然，使骑劫代乐毅，乐毅因归赵。以上守即墨

燕人士卒忿。而田单乃令城中人：食必祭其先祖于庭。飞鸟悉翔舞城中下食，燕人怪之。田单因宣言曰：“神来下教我。”乃令城中人曰：“当有神人为我师！”有一卒曰：“臣可以为师乎？”因反走，田单乃起，引还，东乡坐，师事之。卒曰：“臣欺君，诚无能也。”田单曰：“子勿言也！”因师之。每出约束，必称神师。乃宣言曰：“吾唯惧燕军之劓所得齐卒，置之前行，与我战，即墨败矣！”燕人闻之，如其言。城中人见齐诸降者尽劓，偕怒坚守，唯恐见得。单又纵反间曰：“吾惧燕人掘吾城外冢墓，僇先人，可为寒心！”燕军尽掘垅墓，烧死人。即墨人从城上望见，皆涕泣，俱欲出战，怒自十倍。田单知士卒之可用，乃身操版插，与士卒分功，妻妾编于行伍之间，尽散饮食飨士；令甲卒皆伏，使老弱女子乘城，遣使约降于燕，燕军皆呼万岁；田单又收民金，得千镒，令即墨富豪遗燕将，曰：“即墨即降，愿无虏掠吾族家妻妾，令安堵。”燕将大喜，许之。燕军由此益懈。田单乃收城中得千余牛，为绛缯衣，画以五彩龙文，束兵刃于其角，而灌脂束苇于尾，烧其端。凿城数十穴，夜纵牛，壮士五千人随其后。牛尾热，怒而奔燕军，燕军夜大惊。牛尾炬火光明炫耀，燕军视之，皆龙文，所触尽死伤。五千人因衔枚击之，而城中鼓噪从之，老弱皆击铜器为声，声动天地，燕军大骇，败走。齐人遂夷杀其将骑劫。燕军扰乱奔走，齐人追亡逐北，所过城邑，皆叛燕而归田单。兵日益多，乘胜，燕日败亡。卒至河上，而齐七十余城皆复为齐。乃迎襄王于莒，入临菑而听政。襄王封田单，号日安平君。以上大破燕

太史公曰：兵以正合，以奇胜，善之者出奇无穷，奇正还相生，如环之无端。夫始如处女，适人开户；后如脱兔，适不及距。其田单之谓邪？初，淖齿之杀湣王也，莒人求湣王子法章，得之太史嬓之家，为人灌园，嬓女怜而善遇之，后法章私以情告女，女遂与通。及莒人共立法章为齐王，以莒距燕，而太史氏女遂为后，所谓“君王后”也。燕之初入齐，闻画邑人王蠋贤，命军中曰：“环画邑三十里无人！以王蠋之故。已而使人谓蠋曰：“齐人多高子之义，吾以子为将，封子万家。”蠋固谢，燕人曰：“子不听，吾引三军而屠画邑！”王蠋曰：“忠臣不事二君，贞女不更二夫。齐王不听吾谏，故退而耕于野。国既破亡，吾不能存；今又劫之以兵为君将，是助桀为暴也。与其生而无义，固不如烹！”遂经其颈于树枝，自奋绝脰而死。齐亡，大夫闻之，曰：“王蠋，布衣也，义不北面于燕，况在位食禄者乎！”乃相聚如莒，求诸子，立为襄王。

史记／平原君虞卿列传

平原君赵胜者，赵之诸公子也。诸子中胜最贤，喜宾客，宾客盖至者数千人。平原君相赵惠文王及孝成王，三去相，三复位，封于东武城。以上总叙数语

平原君家楼临民家。民家有躄者，槃散行汲。平原君美人居楼上，临见，大笑之。明日，躄者至平原君门，请曰：“臣闻君之喜士，士不远千里而至者，以君能贵士而贱妾也。臣不幸有罢癃之病，而君之后宫临而笑臣，臣愿得笑臣者头！”平原君笑应曰：“诺。”躄者去，平原君笑曰：“观此竖子，乃欲以一笑之故杀吾美人，不亦甚乎！”终不杀。居岁余，宾客门下舍人稍稍引去者过半，平原君怪之，曰：“胜所以待诸君者，未尝敢失礼，而去者何多也？”门下一人前对曰：“以君之不杀笑躄者，以君为爱色而贱士，士即去耳。”于是平原君乃斩笑躄者美人头，自造门进躄者，因谢焉。其后门下乃复稍稍来。以上斩美人谢躄者

是时，齐有孟尝，魏有信陵，楚有春申，故争相倾以待士。秦之围邯郸，赵使平原君求救，合从于楚，约与食客门下有勇力文武备具者二十人偕。平原君曰：“使文能取胜，则善矣；文不能取胜，则歃血于华屋之下，必得定从而还！士不外索，取于食客门下足矣。”得十九人，余无可取者，无以满二十人。门下有毛遂者，前，自赞于平原君曰：“遂闻君将合从于楚，约与食客门下二十人偕，不外索。今少一人，愿君即以遂备员而行矣。”平原君曰：“先生处胜之门下，几年于此矣？”毛遂曰：“三年于此矣。”平原君曰：“夫贤士之处世也，譬若锥之处囊中，其末立见。今先生处胜之门下，三年于此矣，左右未有所称诵，胜未有所闻，是先生无所有也。先生不能，先生留。”毛遂曰：“臣乃今日请处囊中耳！使遂蚤得处囊中，乃颖脱而出，非特其末见而已！”平原君竞与毛遂偕，十九人相与目笑之，而未废也。毛遂比至楚，与十九人论议，十九人皆服。平原君与楚合从，言其利害，日出而言之，日中不决。十九人谓毛遂曰：“先生上。”毛遂按剑历阶而上，谓平原君曰：“从之利害，两言而决耳！今日出而言从，日中不决，何也？”楚王谓平原君曰：“客何为者也？”平原君曰：“是胜之舍人也。”楚王叱曰：“胡不下！吾乃与而君言，汝何为者也！”毛遂按剑而前，曰：“王之所以叱遂者，以楚国之众也。今十步之内，王不得恃楚国之众也，王之命悬于遂手！吾君在前，叱者何也？且遂闻汤以七十里之地王天下，文王以百里之壤而臣诸侯，岂其士卒众多哉？诚能据其势而奋其威。今楚地方五千里，持戟百万，此霸王之资也。以楚之强，天下弗能当。白起，小竖子耳，率数万之众，兴师以与楚战，一战而举鄢、郢，再战而烧夷陵，三战而辱王之先人。此百世之怨，而赵之所羞，而王弗知恶焉！合从者为楚，非为赵也！吾君在前，叱者何也！”楚王曰：“唯唯，诚若先生之言，谨奉社稷而以从。”毛遂曰：“从定乎？”楚王曰：“定矣。”毛遂谓楚王之左右曰：“取鸡狗马之血来！”毛遂奉铜槃而跪进之楚王，曰：“王当歃血而定从，次者吾君，次者遂。”遂定从于殿上。毛遂左手持槃血而右手招十九人曰：“公相与歃此血于堂下！公等录录，所谓因人成事者也。”平原君已定从而归，归至于赵，曰：“胜不敢复相士！胜相士，多者千人，寡者百数，自以为不失天下之士，今乃于毛先生而失之也！毛先生一至楚而使赵重于九鼎大吕，毛先生以三寸之舌，强于百万之师。胜不敢复相士！”遂以为上客。以上毛遂定从于楚

平原君既反赵，楚使春申君将兵赴救赵，魏信陵君亦矫夺晋鄙军往救赵，皆未至。秦急围邯郸，邯郸急，且降。平原君甚患之。邯郸传舍吏子李同说平原君曰：“君不忧赵亡邪？”平原君曰：“赵亡则胜为虏，何为不忧乎？”李同曰：“邯郸之民，炊骨易子而食，可谓急矣！而君之后宫以百数，婢妾被绮毅，余粱肉，而民褐衣不完，糟糠不厌。民困兵尽，或剡木为矛矢，而君器物钟磬自若。使秦破赵，君安得有此？使赵得全，君何患无有？今君诚能令夫人以下编于士卒之间，分功而作，家之所有，尽散以飨士，士方其危苦之时，易德耳！”于是平原君从之，得敢死之士三千人。李同遂与三干人赴秦军，秦军为之却三十里。亦会楚、魏救至，秦兵遂罢，邯郸复存。李同战死，封其父为李侯。以上李同说出家资飨士

虞卿欲以信陵君之存邯郸为平原君请封，公孙龙闻之，夜驾见平原君，曰：“龙闻虞卿欲以信陵君之存邯郸为君请封，有之乎？”平原君曰：“然。”龙曰：“此甚不可！且王举君而相赵者，非以君之智能为赵国无有也；割东武城而封君者，非以君为有功也。而以国人无勋，乃以君为亲戚故也。君受相印，不辞无能，割地，不言无功者，亦自以为亲戚故也。今信陵君存邯郸而请封，是亲戚受城，而国人计功也，此甚不可！且虞卿操其两权：事成，操右券以责；事不成，以虚名德君。君必勿听也！”平原君遂不听虞卿。以上公孙龙说不受封

平原君以赵孝成王十五年卒，子孙代，后竟与赵俱亡。平原君厚待公孙龙。公孙龙善为坚白之辩，及邹衍过赵，言至道，乃绌公孙龙。

虞卿者，游说之士也。蹑跻担簦，说赵孝成王。一见，赐黄金百镒，白璧一双；再见，为赵上卿，故号为虞卿。

秦、赵战于长平，赵不胜，亡一都尉。赵王召楼昌与虞卿曰：“军战不胜，尉复死，寡人使束甲而趋之，何如？”楼昌曰：“无益也！不如发重使为媾。”虞卿曰：“昌言媾者，以为不媾军必破也，而制媾者在秦。且王之论秦也，欲破赵之军乎？不邪？”王曰：“秦不遗余力矣，必且欲破赵军。”虞卿曰：“王听臣，发使出重宝以附楚、魏，楚、魏欲得王之重宝，必纳吾使。赵使入楚、魏，秦必疑天下之合从，且必恐。如此，则媾乃可为也。”赵王不听，与平阳君为媾，发郑朱入秦，秦内之。赵王召虞卿曰：“寡人使平阳君为媾于秦，秦已纳郑朱矣。卿以为奚如？”虞卿对曰：“王不得媾，军必破矣！天下贺战胜者皆在秦矣！郑朱，贵人也，入秦，秦王与应侯必显重以示天下。楚、魏以赵为媾，必不救王。秦知天下不救王，则媾不可得成也！”应侯果显郑朱以示天下贺战胜者，终不肯媾。长平大败，遂围邯郸，为天下笑。以上与楼昌争论赵之不宜与秦媾

秦既解邯郸围，而赵王入朝，使赵郝约事于秦，割六县而媾。虞卿谓赵王曰：“秦之攻王也，倦而归乎？王以其力尚能进，爱王而弗攻乎？”王曰：“秦之攻我也，不遗余力矣，必以倦而归也。”虞卿曰：“秦以其力，攻其所不能取，倦而归，王又以其力之所不能取以送之，是助秦自攻也！来年秦复攻王，王无救矣！”王以虞卿之言告赵郝，赵郝曰：“虞卿诚能尽秦力之所至乎？诚知秦力之所不能进，此弹丸之地弗予，令秦来年复攻王，王得无割其内而媾乎？”王曰：“请听子割矣，子能必使来年秦之不复攻我乎？”赵郝对曰：“此非臣之所敢任也！他日，三晋之交于秦，相善也；今秦善韩、魏而攻王，王之所以事秦，必不如韩、魏也。今臣为足下解负亲之攻，开关通币，齐交韩、魏，至来年而王独取攻于秦，此王之所以事秦必在韩、魏之后也。此非臣之所敢任也！”王以告虞卿，虞卿对曰：“郝言不媾，来年秦复攻王，王得无割其内而媾乎？今媾，郝又以不能必秦之不复攻也。今虽割六城，何益？来年复攻，又割其力之所不能取而媾，此自尽之术也！不如无媾。秦虽善攻，不能取六县；赵虽不能守，终不失六城。秦倦而归，兵必罢；我以六城收天下以攻罢秦，是我失之于天下而取偿于秦也。吾国尚利，孰与坐而割地自弱以强秦哉？今郝日秦善韩、魏而攻赵者，必以为韩、魏不救赵也，而王之军必孤；又以王之事秦，不如韩、魏也，是使王岁以六城事秦也，即坐而城尽。来年秦复求割地，王将与之乎？弗与，是弃前功而挑秦祸也；与之，则无地而给之。语曰：‘强者善攻，弱者不能守。’今坐而听秦，秦兵不毙而多得地，是强秦而弱赵也。以益强之秦，而割愈弱之赵，其计故不止矣。且王之地有尽，而秦之求无已，以有尽之地而给无已之求，其势必无赵矣！”以上与赵郝争论赵不宜割六城媾秦

赵王计未定，楼缓从秦来，赵王与楼缓计之曰：“予秦地何如毋予？孰吉？”缓辞让曰：“此非臣之所能知也。”王曰：“虽然，试言公之私。”楼缓对曰：“王亦闻夫公甫文伯母乎？公甫文伯仕于鲁，病死，女子为自杀于房中者二人。其母闻之，弗哭也，其相室曰：‘焉有子死而弗哭者乎？’其母曰：‘孔子，贤人也，逐于鲁，而是人不随也。今死而妇人为之自杀者二人，若是者必其于长者薄，而于妇人厚也。’故从母言之，是为贤母；从妻言之，是必不免为妒妻。故其言一也，言者异则人心变矣。今臣新从秦来，而言勿予，则非计也；言予之，恐王以臣为为秦也。故不敢对。使臣得为大王计，不如予之。”王曰：“诺。”虞卿闻之，入见王曰：“此饰说也，王慎勿予！”楼缓闻之，往见王。王又以虞卿之言告楼缓，楼缓对曰：“不然！虞卿得其一，不得其二。夫秦、赵构难而天下皆说，何也？曰‘吾且因强而乘弱矣’。今赵兵困于秦，天下之贺战胜者，则必尽在于秦矣，故不如亟割地为和，以疑天下而慰秦之心。不然，天下将因秦之强怒，乘赵之毙瓜分之。赵且亡，何秦之图乎？故日虞卿得其一，不得其二。愿王以此决之，勿复计也！”虞卿闻之，往见王，曰：“危哉！楼子之所以为秦者，是愈疑天下，而何慰秦之心哉？独不言其示天下弱乎？且臣言勿予者，非固勿予而已也。秦索六城于王，而王以六城赂齐，齐，秦之深仇也，得王之六城，并力西击秦，齐之听王，不待辞之毕也。贝是王失之于齐，而取偿于秦也。而齐、赵之深仇可以报矣，而示天下有能为也。王以此发声，兵未窥于境，臣见秦之重赂至赵而反媾于王也。从秦为媾，韩、魏闻之，必尽重王；重王，必出重宝以先于王。则是王一举而结三国之亲，而与秦易道也。”赵王曰：“善！”则使虞卿东见齐王，与之谋秦。虞卿未返，秦使者已在赵矣，楼缓闻之，亡去赵。于是封虞卿以一城。以上与楼缓争言赵宜赂齐不宜媾秦

居顷之，而魏请为从。赵孝成王召虞卿谋，过平原君，平原君曰：“愿卿之论从也。”虞卿入见王，王曰：“魏请为从。”对曰：“魏过！”王曰：“寡人固未之许。”对曰：“王过！”王曰：“魏请从，卿曰‘魏过’；寡人未之许，又曰寡人过。然则从终不可乎？”对曰：“臣闻小国之与大国从事也，有利则大国受其福，有败则小国受其祸。今魏以小国请其祸，而王以大国辞其福，臣故曰王过魏亦过。窃以为从便。”王曰：“善！”乃合魏为从。以上与赵王言宜与魏从

虞卿既以魏齐之故，不重万户侯卿相之印，与魏齐间行，卒去赵，困于梁。魏齐已死，不得意，乃著书，上采《春秋》，下观近世，曰《节义》、《称号》、《揣摩》、《政谋》，凡八篇，以刺讥国家得失，世传之曰《虞氏春秋》。

太史公曰：平原君，翩翩浊世之佳公子也，然未睹大体。鄙语曰“利令智昏”，平原君贪冯亭邪说，使赵陷长平兵四十余万众，邯郸几亡。虞卿料事揣情，为赵画策，何其工也！及不忍魏齐，卒困于大梁，庸夫且知其不可，况贤人乎？然虞卿非穷愁，亦不能著书以自见于后世云。

史记／魏公子列传

魏公子无忌者，魏昭王少子，而魏安厘王异母弟也。昭王薨，安厘王即位，封公子为信陵君。是时，范雎亡魏相秦，以怨魏齐故，秦兵围大梁，破魏华阳下军，走芒卯，魏王及公子患之。公子为人，仁而下士，士无贤不肖，皆谦而礼交之，不敢以其富贵骄士。士以此方数千里争往归之，致食客三千人。当是时，诸侯以公子贤，多客，不敢加兵谋魏十余年。公子与魏王博，而北境传举烽，言“赵寇至，且入界”。魏王释博，欲召大臣谋，公子止王，曰：“赵王田猎耳，非为寇也。”复博如故。王恐，心不在博。居顷，复从北方来传言，曰：“赵王猎耳，非为寇也。”魏王大惊，曰：“公子何以知之？”公子曰：“臣之客有能深得赵王阴事者，赵王所为，客辄以报臣，臣以此知之。”是后魏王畏公子之贤能，不敢任公子以国政。以上公子好客，能探邻国阴事

魏有隐士日侯赢，年七十，家贫，为大梁夷门监者。公子闻之，往请，欲厚遗之，不肯受，曰：“臣修身洁行数十年，终不以监门困故而受公子财。”公子于是乃置酒大会宾客，坐定，公子从车骑，虚左，自迎夷门侯生。侯生摄敝衣冠，直上载公子上坐，不让，欲以观公子，公子执辔愈恭。侯生又谓公子曰：“臣有客在市屠中，愿枉车骑过之。”公子引车人市，侯生下见其客朱亥，俾倪故久立与其客语，微察公子，公子颜色愈和。当是时，魏将相宗室宾客满堂，待公子举酒；市人皆观公子执辔，从骑皆窃骂侯生。侯生视公子色终不变，乃谢客就车。至家，公子引侯生坐上坐，遍赞宾客，宾客皆惊。酒酣，公子起，为寿侯生前。侯生因谓公子曰：“今日赢之为公子亦足矣。赢乃夷门抱关者也，而公子亲枉车骑，自迎赢于众人广坐之中，不宜有所过，今公子故过之。然赢欲就公子之名，故久立公子车骑市中，过客以观公子，公子愈恭。市人皆以赢为小人，而以公子为长者，能下士也。”于是罢酒，侯生遂为上客。侯生谓公子曰：“臣所过屠者朱亥，此子贤者，世莫能知，故隐屠间耳。”公子往数请之，朱亥故不复谢，公子怪之。以上请迎侯生

魏安厘王二十年，秦昭王已破赵长平军，又进兵围邯郸。公子姊为赵惠文王弟平原君夫人，数遗魏王及公子书，请救于魏。魏王使将军晋鄙将十万众救赵，秦王使使者告魏王曰：“吾攻赵旦暮且下，而诸侯敢救者，已拔赵，必移兵先击之！”魏王恐，使人止晋鄙，留军壁邺，名为救赵，实持两端以观望。平原君使者冠盖相属于魏，让魏公子曰：“胜所以自附为婚姻者，以公子之高义，为能急人之困。今邯郸旦暮降秦，而魏救不至，安在公子能急人之困也？且公子纵轻胜，弃之降秦，独不怜公子姊邪？”公子患之，数请魏王，及宾客辩士说王万端，魏王畏秦，终不听公子。公子自度终不能得之于王，计不独生而令赵亡，乃请宾客，约车骑百余乘，欲以客往赴秦军，与赵俱死。行过夷门，见侯生，具告所以欲死秦军状。辞决而行，侯生曰：“公子勉之矣，老臣不能从。”公子行数里，心不快，曰：“吾所以待侯生者备矣，天下莫不闻。今吾且死，而侯生曾无一言半辞送我，我岂有所失哉？”复引车还，问侯生，侯生笑曰：“臣固知公子之还也。”曰：“公子喜士，名闻天下。今有难，无他端，而欲赴秦军，譬若以肉投馁虎，何功之有哉！尚安事客？然公子遇臣厚，公子往而臣不送，以是知公子恨之复返也。”公子再拜，因问，侯生乃屏人间语曰：“赢闻晋鄙之兵符，常在王卧内。而如姬最幸，出入王卧内，力能窃之。赢闻如姬父为人所杀，如姬资之三年，自王以下欲求报其父仇，莫能得。如姬为公子泣，公子使客斩其仇头，敬进如姬，如姬之欲为公子死，无所辞，顾未有路耳。公子诚一开口请如姬，如姬必许诺。则得虎符，夺晋鄙军，北救赵而西却秦，此五霸之伐也。”公子从其计，请如姬，如姬果盗晋鄙兵符与公子。公子行，侯生曰：“将在外，主令有所不受，以便国家。公子即合符，而晋鄙不授公子兵，而复请之，事必危矣。臣客屠者朱亥，可与俱。此人力士。晋鄙听，大善；不听，可使击之。”于是公子泣，侯生曰：“公子畏死邪？何泣也？”公子曰：“晋鄙，嚄喈宿将，往恐不听，必当杀之，是以泣耳，岂畏死哉？”于是公子请朱亥，朱亥笑曰：“臣乃市井鼓刀屠者，而公子亲数存之，所以不报谢者，以为小礼无所用。今公子有急，此乃臣效命之秋也。”遂与公子俱。公子过谢侯生，侯生曰：“臣宜从，老，不能。请数公子行日，以至晋鄙军之日，北乡自刭，以送公子。”公子遂行。至邺，矫魏王令代晋鄙。晋鄙合符，疑之，举手视公子曰：“今吾拥十万之众屯于境上，国之重任，今单车来代之，何如哉？”欲无听。朱亥袖四十斤铁椎，椎杀晋鄙。公子遂将晋鄙军，勒兵，下令军中曰：“父子俱在军中，父归；兄弟俱在军中，兄归；独子无兄弟，归养。”得选兵八万人，进兵击秦军，秦军解去。遂救邯郸，存赵。以上夺晋鄙军救赵

赵王及平原君自迎公子于界，平原君负矢为公子先引，赵王再拜，曰：“自古贤人，未有及公子者也！”当此之时，平原君不敢自比于人。公子与侯生决，至军，侯生果北乡自刭。魏王怒公子之盗其兵符、矫杀晋鄙，公子亦自知也，已却秦存赵，使将将其军归魏，而公子独与客留赵。赵孝成王德公子之矫夺晋鄙兵而存赵，乃与平原君计以五城封公子。公子闻之，意骄矜而有自功之色。客有说公子曰：“物有不可忘，或有不可不忘。夫人有德于公子，公子不可忘也；公子有德于人，愿公子忘之也。且矫魏王令，夺晋鄙兵，以救赵，于赵则有功矣，于魏则未为忠臣也。公子乃自骄而功之，窃为公子不取也。”于是公子立自责，似若无所容者。赵王扫除自迎，执主人之礼，引公子就西阶。公子侧行辞让，从东阶上，自言罪过，以负于魏，无功于赵。赵王侍酒至暮，口不忍献五城，以公子退让也。公子竟留赵，赵王以鄗为公子汤沐邑，魏亦复以信陵奉公子。以上留赵，不受封

公子留赵。公子闻赵有处士毛公藏于博徒，薛公藏于卖浆家，公子欲见两人，两人自匿不肯见公子。公子闻所在，乃间步往，从此两人游，甚欢。平原君闻之，谓其夫人曰：“始吾闻夫人弟公子天下无双，今吾闻之，乃妄从博徒卖浆者游！公子妄人耳。”夫人以告公子，公子乃谢夫人去，曰：“始吾闻平原君贤，故负魏王而救赵，以称平原君。平原君之游，徒豪举耳，不求士也。无忌自在大梁时，常闻此两人贤，至赵，恐不得见。以无忌从之游，尚恐其不我欲也，今平原君乃以为羞，其不足从游！”乃装为去。夫人具以语平原君，平原君乃免冠谢，固留公子。平原君门下闻之，半去平原君，归公子，天下士复往归公子，公子倾平原君客。公子留赵十年不归。秦闻公子在赵，日夜出兵东伐魏。魏王患之，使使往请公子。公子恐其怒之，乃诫门下：“有敢为魏王使通者，死！”宾客皆背魏之赵，莫敢劝公子归。毛公、薛公两人往见公子，曰：“公子所以重于赵、名闻诸侯者，徒以有魏也。今秦攻魏，魏急而公子不恤，使秦破大梁而夷先王之宗庙，公子当何面目立天下乎？”语未及卒，公子立变色，告车趣驾，归救魏。魏王见公子，相与泣，而以上将军印授公子，公子遂将。以上纳毛公、薛公言，归魏

魏安厘王三十年，公子使使遍告诸侯。诸侯闻公子将，各遣将将兵救魏。公子率五国之兵，破秦军于河外，走蒙骜。遂乘胜逐秦军至函谷关，抑秦兵，秦兵不敢出。当是时，公子威振天下诸侯之客进兵法，公子皆名之，故世俗称《魏公子兵法》。秦王患之，乃行金万斤于魏，求晋鄙客，令毁公子于魏王曰：“公子亡在外十年矣，今为魏将，诸侯将皆属，诸侯徒闻魏公子，不闻魏王。公子亦欲因此时定南面而王，诸侯畏公子之威，方欲共立之。”秦数使反间伪贺：“公子得立为魏王未也？”魏王日闻其毁，不能不信，后果使人代公子将。公子自知再以毁废，乃谢病不朝，与宾客为长夜饮，饮醇酒，多近妇女。日夜为乐饮者四岁，竟病酒而卒。其岁，魏安厘王亦薨。以上再以毁废而卒

秦闻公子死，使蒙骜攻魏，拔二十城，初置东郡。其后，秦稍蚕食魏。十八岁而虏魏王，屠大梁。

高祖始微少时，数闻公子贤。及即天子位，每过大梁，常祠公子。高祖十二年从击黥布还，为公子置守冢五家，世世岁以四时奉祠公子。

太史公曰：吾过大梁之墟，求问其所谓夷门。夷门者，城之东门也。天下诸公子亦有喜士者矣，然信陵君之接岩穴隐者，不耻下交，有以也。名冠诸侯，不虚耳！高祖每过之，而令民奉祠不绝也。

史记／屈原贾生列传

屈原者，名平，楚之同姓也。为楚怀王左徒，博闻强志，明于治乱，娴于辞令。入则与王图议国事，以出号令；出则接遇宾客，应对诸侯。王甚任之。上官大夫与之同列，争宠，而心害其能。怀王使屈原造为宪令，屈平属草稿未定，上官大夫见而欲夺之，屈平不与，因谗之曰：“王使屈平为令，众莫不知。每一令出，平伐其功，曰以为‘非我莫能为’也。”王怒，而疏屈平。

屈平疾王听之不聪也，谗谄之蔽明也，邪曲之害公也，方正之不容也，故忧愁幽思，而作《离骚》。“离骚”者，犹“离忧”也。夫天者，人之始也；父母者，人之本也。人穷则反本，故劳苦倦极，未尝不呼天也；疾痛惨怛，未尝不呼父母也。屈平正道直行，竭忠尽智，以事其君，谗人间之，可谓穷矣。信而见疑，忠而被谤，能无怨乎？屈平之作《离骚》，盖自怨生也。《国风》好色而不淫，《小雅》怨诽而不乱，若《离骚》者，可谓兼之矣。上称帝喾，下道齐桓，中述汤、武，以刺世事，明道德之广崇，治乱之条贯，靡不毕见；其文约，其辞微，其志絜，其行廉，其称文小而其指极大，举类迩而见义远。其志絜，故其称物芳；其行廉，故死而不容。自疏濯淖污泥之中，蝉蜕于浊秽，以浮游尘埃之外，不获世之滋垢，嚼然泥而不滓者也。推此志也，虽与日月争光可也！

屈平既绌，其后秦欲伐齐，齐与楚从亲，惠王患之，乃令张仪详去秦，厚币委质事楚，曰：“秦甚憎齐，齐与楚从亲，楚诚能绝齐，秦愿献商於之地六百里。”楚怀王贪，而信张仪，遂绝齐，使使如秦受地。张仪诈之曰：“仪与王约六里，不闻六百里。”楚使怒去，归告怀王，怀王怒，大兴师伐秦。秦发兵击之，大破楚师于丹、淅，斩首八万，虏楚将屈匄，遂取楚之汉中地。怀王乃悉发国中兵，以深入击秦，战于蓝田。魏闻之，袭楚至邓，楚兵惧，自秦归。而齐竞怒，不救楚，楚大困。明年，秦割汉中地与楚以和，楚王曰：“不愿得地，愿得张仪而甘心焉！”张仪闻，乃曰：“以一仪而当汉中地，臣请往如楚。”如楚，又因厚币用事者臣靳尚，而设诡辩于怀王之宠姬郑袖。怀王竟听郑袖。复释去张仪。是时屈平既疏，不复在位，使于齐。顾反，谏怀王曰：“何不杀张仪？”怀王悔，追张仪，不及。其后诸侯共击楚，大破之，杀其将唐昧。时秦昭王与楚婚，欲与怀王会，怀王欲行，屈平曰：“秦，虎狼之国，不可信！不如毋行。”怀王稚子子兰劝王行：“奈何绝秦欢？”怀王卒行。入武关，秦伏兵绝其后，因留怀王以求割地。怀王怒，不听，亡走赵，赵不内。复之秦，竟死于秦而归葬。长子顷襄王立，以其弟子兰为令尹。楚人既咎子兰以劝怀王入秦而不反也。

屈平既嫉之，虽放流，睠顾楚国，系心怀王，不忘欲反，冀幸君之一悟、俗之一改也。其存君兴国而欲反覆之，一篇之中，三致志焉。然终无可奈何，故不可以反，卒以此见怀王之终不悟也。人君无愚智贤不肖，莫不欲求忠以自为，举贤以自佐，然亡国破家相随属，而圣君治国累世而不见者，其所谓忠者不忠，而所谓贤者不贤也！怀王以不知忠臣之分，故内惑于郑袖，外欺于张仪，疏屈平而信上官大夫、令尹子兰，兵挫地削，亡其六郡，身客死于秦，为天下笑。此不知人之祸也！《易》曰：“井泄不食，为我心恻；可以汲，王明，并受其福。”王之不明，岂足福哉？令尹子兰闻之，大怒，卒使上官大夫短屈原于顷襄王，顷襄王怒而迁之。”“闻之”，闻屈平作《离骚》。

屈原至于江滨，被发行吟泽畔，颜色憔悴，形容枯槁。渔父见而问之曰：“子非三闾大夫欤？何故而至此？”屈原曰：“举世混浊，而我独清；众人皆醉，而我独醒。是以见放。”渔父曰：“夫圣人者，不凝滞于物，而能与世推移。举世混浊，何不随其流而扬其波？众人皆醉，何不铺其糟而啜其醨？何故怀瑾握瑜，而自令见放为？”屈原曰：“吾闻之：新沐者必弹冠，新浴者必振衣。人又谁能以身之察察、受物之汶汶者乎？宁赴常流，而葬乎江鱼腹中耳！又安能以皓皓之白，而蒙世俗之温蠖乎？”乃作《怀沙》之赋，于是怀石，遂自投汩罗以死。

屈原既死之后，楚有宋玉、唐勒、景差之徒者，皆好辞而以赋见称。然皆祖屈原之从容辞令，终莫敢直谏。其后楚日以削，数十年竟为秦所灭。自屈原沉汩罗后，百有余年，汉有贾生，为长沙王太傅，过湘水，投书以吊屈原。

贾生名谊，洛阳人也。年十八，以能诵诗属书，闻于郡中。吴廷尉为河南守，闻其秀才，召置门下，甚幸爱。孝文皇帝初立，闻河南守吴公治平为天下第一，故与李斯同邑，而常学事焉，乃征为廷尉。廷尉乃言：贾生年少，颇通诸子百家之书。文帝召以为博士。是时贾生年二十余，最为少。每诏令议下，诸老先生不能言，贾生尽为之对，人人各如其意所欲出，诸生于是乃以为能不及也。孝文帝说之，超迁，一岁中至太中大夫。

贾生以为汉兴至孝文二十余年，天下和洽，而固当改正朔，易服色，法制度，定官名，兴礼乐。乃悉草具其事仪法，色尚黄，数用五，为官名，悉更秦之法。孝文帝初即位，谦让未遑也，诸律令所更定，及列侯悉就国，其说皆自贾生发之。于是天下议以为贾生在公卿之位。绛、灌、东阳侯、冯敬之属尽害之，乃短贾生曰：“洛阳之人，年少初学，专欲擅权，纷乱诸事。”于是天子后亦疏之，不用其议，乃以贾生为长沙王太傅。

贾生既辞往行，闻长沙卑湿，自以寿不得长，又以适去，意不自得。及渡湘水，为赋以吊屈原。为长沙王太傅三年，有鹗飞人贾生舍，止于坐隅。楚人命鸮曰“服”。贾生既以适居长沙，长沙卑湿，自以为寿不得长，伤悼之，乃为赋以自广。后岁余，贾生征见。孝文帝方受厘，坐宣室，上因感鬼神事，而问鬼神之本，贾生因具道所以然之状。至夜半，文帝前席。既罢，曰：“吾久不见贾生，自以为过之，今不及也。”居顷之，拜贾生为梁怀王太傅。梁怀王，文帝之少子，爱，而好书，故令贾生傅之。文帝复封淮南厉王子四人皆为列侯，贾生谏，以为患之兴自此起矣。贾生数上疏，言诸侯或连数郡，非古之制，可稍削之，文帝不听。居数年，怀王骑，堕马而死，无后。贾生自伤为傅无状，哭泣岁余，亦死。贾生之死，时年三十三矣。及孝文崩，孝武皇帝立，举贾生之孙二人至郡守。而贾嘉最好学，世其家，与余通书。至孝昭时，列为九卿。

太史公曰：余读《离骚》、《天问》、《招魂》、《哀郢》，悲其志。适长沙，观屈原所自沉渊，未尝不垂涕，想见其为人。及见贾生吊之，又怪屈原以彼其材游诸侯，何国不容而自令若是？读《鸟赋》，同死生，轻去就，又爽然自失矣。维申谨按：《屈原传》中《怀沙赋》抄人《词赋》上编，依《楚辞ぞ耪隆贰！都稚分小兜跚场烦恕栋Ъ馈防啵赌窀场烦恕洞矢场飞媳啵蚀舜Σ桓肌

经史百家杂钞卷十八

传志之属上编二

史记／刺客列传

曹沫者，鲁人也。以勇力事鲁庄公，庄公好力。曹沫为鲁将，与齐战，三败北。鲁庄公惧，乃献遂邑之地以和，犹复以为将。齐桓公许与鲁会于柯而盟。桓公与庄公既盟于坛上，曹沫执匕首劫齐桓公，桓公左右莫敢动，而问曰：“子将何欲？”曹沫曰：“齐强鲁弱，而大国侵鲁，亦以甚矣！今鲁城坏即压齐境，君其图之！”桓公乃许尽归鲁之侵地。既已言，曹沫投其匕首，下坛，北面就群臣之位，颜色不变，辞令如故。桓公怒，欲倍其约，管仲曰：“不可！夫贪小利以自快，弃信于诸侯，失天下之援，不如与之。”于是桓公乃遂割鲁侵地，曹沫三战所亡地尽复予鲁。其后百六十有七年，而吴有专诸之事。

专诸者，吴堂邑人也。伍子胥之亡楚而如吴也，知专诸之能。伍子胥既见吴王僚，说以伐楚之利。吴公子光曰：“彼伍员父兄皆死于楚，而员言伐楚，欲自为报私仇也，非能为吴。”吴王乃止。伍子胥知公子光之欲杀吴王僚，乃曰：“彼光将有内志，未可说以外事。”乃进专诸于公子光。光之父曰吴王诸樊，诸樊弟三人：次曰余祭，次曰夷眛，次曰季子札。诸樊知季子札贤，而不立太子，以次传三弟，欲卒致国于季子札。诸樊既死，传余祭。余祭死，传夷眛。夷眛死，当传季子札，季子札逃，不肯立。吴人乃立夷眛之子僚为王。公子光曰：“使以兄弟次邪？季子当立；必以子乎？则光真適嗣。当立！”故尝阴养谋臣以求立。光既得专诸，善客待之。九年而楚平王死。春，吴王僚欲因楚丧，使其二弟公子盖余、属庸将兵围楚之灊；使延陵季子于晋，以观诸侯之变。楚发兵绝吴将盖余、属庸路，吴兵不得还。于是公子光谓专诸曰：“此时不可失，不求何获！且光真王嗣，当立，季子虽来，不吾废也。”专诸曰：“王僚可杀也。母老子弱，而两弟将兵伐楚，楚绝其后，方今吴外困于楚，而内空无骨鲠之臣，是无如我何！”公子光顿首曰：“光之身，子之身也。”四月丙子，光伏甲士于窟室中，而具酒请王僚。王僚使兵陈自宫至光之家，门户阶陛左右，皆王僚之亲戚也，夹立侍，皆持长铍。酒既酣，公子光详为足疾，入窟室中，使专诸置匕首鱼炙之腹中而进之。既至王前，专诸擘鱼，因以匕首刺王僚，王僚立死。左右亦杀专诸，王人扰乱。公子光出其伏甲，以攻王僚之徒，尽灭之，遂自立为王，是为阖闾。阖闾乃封专诸之子以为上卿。其后七十余年，而晋有豫让之事。

豫让者，晋人也。故尝事范氏及中行氏，而无所知名。去而事智伯，智伯甚尊宠之。及智伯伐赵襄子，赵襄子与韩、魏合谋灭智伯。灭智伯之后，而三分其地。赵襄子最怨智伯，漆其头以为饮器。豫让遁逃山中，曰：“嗟乎！士为知己者死，女为说己者容。今智伯知我，我必为报仇而死，以报智伯，则吾魂魄不愧矣！”乃变名姓，为刑人，入宫涂厕，中挟匕首，欲以刺襄子。襄子如厕，心动，执问涂厕之刑人，则豫让内持刀兵，曰：“欲为智伯报仇！”左右欲诛之，襄子曰：“彼义人也，吾谨避之耳。且智伯亡无后，而其臣欲为报仇，此天下之贤人也。”卒醉去之。居顷之，豫让又漆身为厉，吞炭为哑，使形状不可知。行乞于市，其妻不识也。行见其友，其友识之，曰：“汝非豫让邪？”曰：“我是也。”其友为泣曰：“以子之才，委质而臣事襄子，襄子必近幸子。近幸子，乃为所欲，顾不易邪？何乃残身苦形，欲以求报襄子，不亦难乎？”豫让曰：“既已委质臣事人，而求杀之，是怀二心以事其君也。且吾所为者，极难耳；然所以为此者，以愧天下后世之为人臣怀二心以事其君者也！”既去，顷之，襄子当出，豫让伏于所当过之桥下。襄子至桥，马惊，襄子曰：“此必是豫让也！”使人问之，果豫让也。于是襄子乃数豫让曰：“子不尝事范、中行氏乎？智伯尽灭之，而子不为报仇，而反委质臣于智伯。智伯亦已死矣，而子独何以为之报仇之深也？”豫让曰：“臣事范、中行氏，范、中行氏皆众人遇我，我故众人报之；至于智伯，国士遇我，我故国士报之！”襄子喟然叹息而泣曰：“嗟乎豫子！子之为智伯，名既成矣；而寡人赦子，亦已足矣！子其自为计，寡人不复释子。”使兵围之。豫让曰：“臣闻明主不掩人之美，而忠臣有死名之义。前君已宽赦臣，天下莫不称君之贤；今日之事，臣固伏诛，然愿请君之衣而击之焉，以致报仇之意，则虽死不恨。非所敢望也，敢布腹心！”于是襄子大义之，乃使使持衣与豫让。豫让拔剑，三跃而击之，曰：“吾可以下报智伯矣！”遂伏剑自杀。死之日，赵国志士闻之，皆为涕泣。其后四十余年，而轵有聂政之事。

聂政者，轵深井里人也。杀人避仇，与母、姊如齐，以屠为事。久之，濮阳严仲子事韩哀侯，与韩相侠累有隙。严仲子恐诛，亡去游，求人可以报侠累者。至齐，齐人或言：“聂政，勇敢士也，避仇隐于屠者之间。”严仲子至门请，数反，然后具酒自畅聂政母前。酒酣，严仲子奉黄金百镒，前为聂政母寿。聂政惊怪其厚，固谢严仲子。严仲子固进，而聂政谢曰：“臣幸有老母，家贫，客游以为狗屠，可以旦夕得甘毳以养亲，亲供养备。不敢当仲子之赐！”严仲子辟人，因为聂政言曰：“臣有仇，而行游诸侯众矣。然至齐，窃闻足下义甚高。故进百金者，将用为大人粗粝之费，得以交足下之，岂敢以有求望邪？”聂政曰：“臣所以降志辱身，居市井屠者，徒幸以养老母。老母在，政身未敢以许人也！”严仲子固让，聂政竟不肯受也。然严仲子卒备宾主之礼而去。

久之，聂政母死。既已葬，除服，聂政曰：“嗟乎！政乃市井之人，鼓刀以屠；而严仲子，乃诸侯之卿相也，不远千里，枉车骑而交臣。臣之所以待之至浅鲜矣，未有大功可以称者。而严仲子奉百金为亲寿，我虽不受，然是者徒深知政也。夫贤者以感忿睚眦之意，而亲信穷僻之人，而政独安得嘿然而已乎？且前日要政，政徒以老母；老母今以天年终，政将为知己者用！”乃遂西至濮阳，见严仲子曰：“前日所以不许仲子者，徒以亲在。今不幸而母以天年终。仲子所欲报仇者为谁？请得从事焉！”严仲子具告曰：“臣之仇，韩相侠累。侠累，又韩君之季父也。宗族盛多，居处兵卫甚设，臣欲使人刺之，众终莫能就。今足下幸而不弃，请益其车骑壮士，可为足下辅翼者。”聂政曰：“韩之与卫，相去中间不甚远。今杀人之相，相又国君之亲，此其势不可以多人。多人不能无生得失。生得失则语泄，语泄，是韩举国而与仲子为仇，岂不殆哉？”遂谢车骑人徒，聂政乃辞独行。杖剑至韩。韩相侠累方坐府上，持兵戟而卫，侍者甚众。聂政直入上阶，刺杀侠累，左右大乱。聂政大呼，所击杀者数十人。因自披面决眼，自屠出肠，遂以死。韩取聂政尸暴于市，购问，莫知谁子。于是韩购县之：“有能言杀相侠累者，予千金！”久之，莫知也。

政姊荣，闻人有刺杀韩相者，贼不得，国不知其名姓，暴其尸而悬之千金，乃于邑曰：“其是吾弟与？嗟乎！严仲子知吾弟！”立起，如韩之市，而死者果政也，伏尸哭，极哀，曰：“是轵深井里所谓聂政者也！”市行者诸众人皆曰：“此人暴虐吾国相，王县购其名姓千金，夫人不闻与？何敢来识之也？”荣应之曰：“闻之！然政所以蒙污辱、自弃于市贩之间者，为老母幸无恙，妾未嫁也。亲既以天年下世，妾已嫁夫，严仲子乃察举吾弟困污之中而交之，泽厚矣，可奈何？士固为知己者死！今乃以妾尚在之故，重自刑以绝从。妾其奈何畏殁身之诛，终灭贤弟之名？”大惊韩市人，乃大呼天者三，于邑悲哀而死政之旁。晋、楚、齐、卫闻之，皆曰：“非独政能也，乃其姊亦烈女也。乡使政诚知其姊无濡忍之志，不重暴骸之难，必绝险千里以列其名，姊弟俱于韩市者，亦未必敢以身许严仲子也。严仲子亦可谓知人能得士矣。”其后二百二十余年，秦有荆轲之事。

荆轲者，卫人也。其先乃齐人，徙于卫，卫人谓之庆卿；而之燕，燕人谓之荆卿。荆卿好读书击剑，以术说卫元君，卫元君不用。其后秦伐魏，置东郡，徙卫元君之支属于野王。荆轲尝游过榆次，与盖聂论剑，盖聂怒而目之。荆轲出，人或言复召荆卿，盖聂曰：“曩者吾与论剑，有不称者吾目之。诚往，是宜去，不敢留！”使使往之主人，荆卿则已驾而去榆次矣。使者还报，盖聂曰：“固去也！吾曩者目摄之。”荆轲游于邯郸，鲁句践与荆轲博，争道，鲁句践怒而叱之，荆轲嘿而逃去，遂不复会。荆轲既至燕，爱燕之狗屠及善击筑者高渐离。荆轲嗜酒，日与狗屠及高渐离饮于燕市。酒酣以往，高渐离击筑，荆轲和而歌，于市中相乐也，已而相泣，旁若无人者。荆轲虽游于酒人乎，然其为人，沉深好书；其所游诸侯，尽与其贤豪长者相结。其之燕，燕之处士田光先生亦善待之，知其非庸人也。以上荆轲交游踪迹

居顷之，会燕太子丹质秦亡归燕。燕太子丹者，故尝质于赵，而秦王政生于赵，其少时与丹。及政立为秦王，而丹质于秦，秦王之遇燕太子丹不善，故丹怨而亡归。归而求为报秦王者，国小，力不能。其后秦日出兵山东，以伐齐、楚、三晋，稍蚕食诸侯，且至于燕，燕君臣皆恐祸之至。太子丹患之，问其傅鞠武，武对曰：“秦地遍天下，威胁韩、魏、赵氏，北有甘泉、谷口之固，南有泾、渭之沃，擅巴、汉之饶，右陇、蜀之山，左关、郩之险，民众而士厉，兵革有余。意有所出，则长城之南，易水以北，未有所定也。奈何以见陵之怨欲批其逆鳞哉？”丹曰：“然则何由？”对曰：“请人图之。”居有间，秦将樊於期得罪于秦王，亡之燕，太子受而舍之，鞠武谏曰：“不可！夫以秦王之暴，而积怒于燕，足为寒心！又况闻樊将军之所在乎？是谓‘委肉当饿虎之蹊’也，祸必不振矣！虽有管、晏，不能为之谋也！愿太子疾遣樊将军入匈奴，以灭口；请西约三晋，南连齐、楚，北购于单于，其后乃可图也。”太子曰：“太傅之计，旷日弥久，心惽然，恐不能须臾。且非独于此也，夫樊将军穷困于天下，归身于丹，丹终不以迫于强秦，而弃所哀怜之交，置之匈奴。是固丹命卒之时也，愿太傅更虑之。”鞠武曰：“夫行危欲求安，造祸而求福，计浅而怨深，连结一人之后交，不顾国家之大害，此所谓‘资怨而助祸’矣。夫以鸿毛燎于炉炭之上，必无事矣！且以雕鸷之秦，行怨暴之怒，岂足道哉？”以上燕丹与鞠武谋秦

燕有田光先生，其为人知深而勇沉，可与谋。太子曰：“愿因太傅而得交于田先生，可乎？”鞠武曰：“敬诺。”出见田先生，道：“太子愿图国事于先生也。”田光曰：“敬奉教。”乃造焉。太子逢迎，却行为导，跪而蔽席。田光坐定，左右无人，太子避席而请曰：“燕、秦不两立，愿先生留意也。”田光曰：“臣闻骐骥盛壮之时，一日而驰千里；至其衰老，驽马先之。今太子闻光盛壮之时，不知臣精已消亡矣，虽然，光不敢以图国事，所善荆卿可使也。”太子曰：“愿因先生得结交于荆卿，可乎？”田光曰：“敬诺。”即起趋出，太子送至门，戒曰：“丹所报，先生所言者，国之大事也，愿先生勿泄也！”田光俯而笑曰：“诺。”偻行见荆卿，曰：“光与子相善，燕国莫不知。今太子闻光壮盛之时，不知吾形已不逮也，幸而教之曰：‘燕、秦不两立，愿先生留意也。’光窃不自外，言足下于太子也。愿足下过太子于宫。”荆轲曰：“谨奉教。”田光曰：“吾闻之，长者为行，不使人疑之。今太子告光曰：‘所言者国之大事也，愿先生勿泄！’是太子疑光也。夫为行而使人疑之，非节侠也！”欲自杀以激荆卿，曰：“愿足下急过太子，言光已死，明不言也。”因遂自刎而死。荆轲遂见太子，言田光已死，致光之言。太子再拜而跪，膝行流涕，有顷而后言曰：“丹所以诫田先生毋言者，欲以成大事之谋也。今田先生以死明不言，岂丹之心哉？”以上田光荐荆轲见燕丹

荆轲坐定，太子避席顿首曰：“田先生不知丹之不肖，使得至前，敢有所道，此天之所以哀燕，而不弃其孤也。今秦有贪利之心，而欲不可足也：非尽天下之地、臣海内之王者，其意不厌。今秦已虏韩王，尽纳其地，又举兵南伐楚，北临赵。王翦将数十万之众距漳、邺，而李信出太原、云中，赵不能支秦，必入臣。入臣则祸至燕。燕小弱，数困于兵，今计举国不足以当秦。诸侯服秦，莫敢合从。丹之私计愚，以为诚得天下之勇士使于秦，窥以重利，秦王贪，其势必得所愿矣。诚得劫秦王，使悉反诸侯侵地，若曹沫之与齐桓公，则大善矣；则不可，因而刺杀之。彼秦大将擅兵于外，而内有乱，则君臣相疑，以其间，诸侯得合从，其破秦必矣。此丹之上愿，而不知所委命，惟荆卿留意焉。”久之，荆轲曰：“此国之大事也，臣驽下，恐不足任使。”太子前，顿首，固请毋让，然后许诺。于是尊荆卿为上卿，舍上舍，太子日造门下，供太牢具，异物间进，车骑美女，恣荆轲所欲，以顺适其意。以上燕丹与荆轲谋刺秦王

久之，荆轲未有行意。秦将王翦破赵，虏赵王，尽收入其地，进兵北略地，至燕南界。太子丹恐惧，乃请荆轲曰：“秦兵旦暮渡易水，则虽欲长侍足下，岂可得哉？”荆轲曰：“微太子言，臣愿谒之。今行而无信，则秦未可亲也。夫樊将军，秦王购之金千斤、邑万家，诚得樊将军首，与燕督亢之地图，奉献秦王，秦王必说见臣，臣乃得有以报。”太子曰：“樊将军穷困来归丹，丹不忍以己之私，而伤长者之意，愿足下更虑之。”荆轲知太子不忍，乃遂私见樊於期，曰：“秦之遇将军可谓深矣：父母宗族，皆为戮没。今闻购将军首金千斤、邑万家，将奈何？”於期仰天太息，流涕曰：“於期每念之，常痛于骨髓，顾计不知所出耳！”荆轲曰：“今有一言，可以解燕国之患，报将军之仇者，何如？”於期乃前曰：“为之奈何？”荆轲曰：“愿得将军之首以献秦王，秦王必喜而见臣，臣左手把其袖，右手揕其匈，然则将军之仇报，而燕见陵之愧除矣。将军岂有意乎？”樊於期偏袒搤挽而进曰：“此臣之日夜切齿腐心也，乃今得闻教！”遂自刭。太子闻之，驰往，伏尸而哭，极哀。既已不可奈何，乃遂盛樊於期首，函封之。以上取樊於期之首

于是太子豫求天下之利匕首，得赵人徐夫人匕首，取之百金，使工以药焠之，以试人，血濡缕，人无不立死者，乃装为遣荆卿。燕国有勇士秦舞阳，年十三，杀人，人不敢忤视。乃令秦舞阳为副。荆轲有所待，欲与俱，其人居远，未来，而为治行，顷之未发。太子迟之，疑其改悔，乃复请曰：“日已尽矣，荆卿岂有意哉？丹请得先遣秦舞阳。”荆轲怒叱太子曰：“何太子之遣！往而不反者，竖子也！且提一匕首，入不测之强秦，仆所以留者，待吾客与俱。今太子迟之，请辞决矣！”以上求匕首及秦舞阳为副

遂发。太子及宾客知其事者，皆白衣冠以送之。至易水之上，既祖，取道，高渐离击筑，荆轲和而歌，为变徵之声，士皆垂泪涕泣。又前而为歌曰：“风萧萧兮易水寒，壮士一去兮不复还！”复为羽声，慷慨，士皆瞋目，发尽上指冠。于是荆轲就车而去，终已不顾。遂至秦，持千金之资币物，厚遗秦王宠臣中庶子蒙嘉。嘉为先言于秦王曰：“燕王诚振怖大王之威，不敢举兵以逆军吏，愿举国为内臣，比诸侯之列，给贡职如郡县，而得奉守先王之宗庙。恐惧不敢自陈，谨斩樊於期之头，及献燕督亢之地图，函封，燕王拜送于庭，使使以闻大王，唯大王命之。”秦王闻之，大喜。乃朝服，设九宾，见燕使者咸阳宫。以上荆轲入秦

荆轲奉樊於期头函，而秦舞阳奉地图柙，以次进。至陛，秦舞阳色变振恐，群臣怪之。荆轲顾笑舞阳，前谢曰：“北蕃蛮夷之鄙人，未尝见天子，故振慑。愿大王少假借之，使得毕使于前。”秦王谓轲曰：“取舞阳所持地图！”轲既取图奏之，秦王发图，图穷而匕首见，因左手把秦王之袖，而右手持匕首揕之。未至身，秦王惊，自引而起，袖绝；拔剑，剑长，操其室。时惶急，剑坚，故不可立拔。荆轲逐秦王，秦王环柱而走。群臣皆愕，卒起不意，尽失其度。而秦法：群臣侍殿上者，不得持尺寸之兵；诸郎中执兵，皆陈殿下，非有诏召不得上。方急时，不及诏下兵，以故荆轲乃逐秦王，而卒惶急，无以击轲，而以手共搏之。是时，侍医夏无且以其所奉药囊提荆轲也。秦王方环柱走，卒惶急，不知所为，左右乃曰：“王负剑！”负剑，遂拔以击荆轲，断其左股。荆轲废，乃引其匕首以擿秦王，不中，中铜柱。秦王复击轲，轲被八创。轲自知事不就，倚柱而笑，箕踞以骂曰：“事所以不成者，以欲生劫之，必得约契以报太子也。”于是左右既前杀轲，秦王不怡者良久。已而论功，赏群臣及当坐者各有差，而赐夏无且黄金二百镒，曰：“无且爱我，乃以药囊提荆轲也！”以上荆轲刺秦王不中

于是秦王大怒，益发兵诣赵，诏王翦军以伐燕。十月，而拔蓟城。燕王喜、太子丹等，尽率其精兵东保于辽东。秦将李信追击燕王急，代王嘉乃遗燕王喜书曰：“秦所以尤追燕急者，以太子丹故也。今王诚杀丹献之秦王，秦王必解，而社稷幸得血食。”其后李信追丹，丹匿衍水中，燕王乃使使斩太子丹，欲献之秦。秦复进兵攻之。后五年，秦卒灭燕，虏燕王喜。以上秦灭燕

其明年，秦并天下，立号为皇帝。于是秦逐太子丹、荆轲之客，皆亡。高渐离变名姓为人庸保，匿作于宋子。久之，作苦，闻其家堂上客击筑，徬徨不能去，每出言曰：“彼有善有不善。”从者以告其主曰：“彼庸乃知音，窃言是非。”家丈人召，使前击筑，一坐称善，赐酒。而高渐离念久隐畏约无穷时，乃退，出其装匣中筑与其善衣，更容貌而前。举坐客皆惊，下与抗礼，以为上客。使击筑而歌，客无不流涕而去者。宋子传客之，闻于秦始皇，秦始皇召见，人有识者，乃曰：“高渐离也。”秦皇帝惜其善击筑，重赦之，乃矐其目，使击筑，未尝不称善。稍益近之。高渐离乃以铅置筑中，复进得近，举筑朴秦皇帝，不中。于是遂诛高渐离，终身不复近诸侯之人。鲁句践已闻荆轲之刺秦王，私曰：“嗟乎，惜哉其不讲于刺剑之术也！甚矣，吾不知人也！曩者吾叱之，彼乃以我为非人也。”以上高渐离、鲁句践事

太史公曰：世言荆轲，其称太子丹之命，“天雨粟，马生角”也，太过！又言荆轲伤秦王，皆非也。始，公孙季功、董生与夏无且游，具知其事，为余道之如是。自曹沫至荆轲五人，此其义或成或不成，然其立意较然，不欺其志，名垂后世，岂妄也哉！

史记／魏其武安侯列传

魏其侯窦婴者，孝文后从兄子也。父世观津人。喜宾客。孝文时，婴为吴相，病免。孝景初即位，为詹事。梁孝王者，孝景弟也，其母窦太后爱之。梁孝王朝，因昆弟燕饮，是时上未立太子，酒酣，从容言曰：“千秋之后，传梁王。”太后，窦婴引卮酒进上曰：“天下者，高祖天下，父子相传，此汉之约也。上何以得擅传梁王？”太后由此憎窦婴，窦婴亦薄其官，因病免。太后除窦婴门籍，不得入朝请。以上魏其因抑梁孝王见疏废

孝景三年，吴、楚反。上察宗室诸窦，毋如窦婴贤，乃召婴。婴入见，固辞，谢病不足任，太后亦惭。于是上曰：“天下方有急，王孙宁可以让邪？”乃拜婴为大将军，赐金千斤。婴乃言袁盎、栾布诸名将贤士在家者进之。所赐金，陈之廊庑下，军吏过，辄令财取为用，金无入家者。窦婴守荥阳，监齐、赵兵。七国兵已尽破，封婴为魏其侯。诸游士宾客争归魏其侯。孝景时，每朝议大事，条侯、魏其侯，诸列侯莫敢与亢礼。以上魏其因破七国，复贵盛

孝景四年，立栗太子，使魏其侯为太子傅。孝景七年，栗太子废，魏其数争不能得。魏其谢病，屏居蓝田南山之下数月，诸宾客辩士说之，莫能来。梁人高遂乃说魏其曰：“能富贵将军者，上也；能亲将军者，太后也。今将军傅太子，太子废而不能争；争不能得，又弗能死。自引谢病，拥赵女，屏间处而不朝。相提而论，是自明扬主上之过。有如两宫螫将军，则妻子毋类矣！”魏其侯然之，乃遂起，朝请如故。桃侯免相，窦太后数言魏其侯，孝景帝曰：“太后岂以为臣有爱，不相魏其？魏其者，沾沾自喜耳，多易，难以为相持重。”遂不用，用建陵侯卫绾为丞相。以上魏其因谏栗太子事，复见疏

武安侯田蚡者，孝景后同母弟也，生长陵。魏其已为大将军后，方盛，蚡为诸郎，未贵，往来侍酒魏其，跪起如子侄。及孝景晚节，蚡益贵幸，为太中大夫。蚡辩有口，学《槃盂》诸书，王太后贤之。孝景崩，即日太子立，称制，所镇抚多有田蚧宾客计策。蚧弟田胜，皆以太后弟，孝景后三年，封蚡为武安侯，胜为周阳侯。武安侯新欲用事，为相，卑下宾客，进名士家居者贵之，欲以倾魏其诸将相。以上武安初封侯，贵盛

建元元年，丞相绾病免。上议置丞相、太尉，籍福说武安侯曰：“魏其贵久矣，天下士素归之。今将军初兴，未如魏其，即上以将军为丞相，必让魏其。魏其为丞相，将军必为太尉。太尉、丞相尊等耳，又有让贤名。”武安侯乃微言太后风上，于是乃以魏其侯为丞相，武安侯为太尉。籍福贺魏其侯，因吊曰：“君侯资性，喜善疾恶。方今善人誉君侯，故至丞相；然君侯且疾恶，恶人众，亦且毁君侯。君侯能兼容，则幸久；不能，今以毁去矣。”魏其不听。以上魏其为丞相

魏其、武安俱好儒术，推毂赵绾为御史大夫，王臧为郎中令。迎鲁申公，欲设明堂，令列侯就国，除关，以礼为服制，以兴太平。举适诸窦宗室毋节行者，除其属籍。时诸外家为列侯，列侯多尚公主，皆不欲就国，以故毁日至窦太后。太后好黄、老之言，而魏其、武安、赵绾、王臧等，务隆推儒术，贬道家言。是以窦太后滋不说魏其等。及建元二年，御史大夫赵绾请无奏事东宫，窦太后大怒，乃罢逐赵绾、王臧等，而免丞相、太尉，以柏至侯许昌为丞相，武强侯庄青翟为御史大夫。魏其、武安由此以侯家居。以上魏其、武安皆以儒术罢绌

武安侯虽不任职，以王太后故，亲幸，数言事多效。天下吏士趋势利者，皆去魏其，归武安，武安日益横。建元六年，窦太后崩，丞相昌、御史大夫青翟，坐丧事不办免。以武安侯蚧为丞相，以大司农韩安国为御史大夫。天下士郡国诸侯愈益附武安。武安者貌侵，生贵甚，又以为诸侯王多长，上初即位，富于春秋，蚡以肺腑为京师相，非痛折节以礼诎之，天下不肃。当是时，丞相人奏事，坐语移日，所言皆听，荐人或起家至二千石，权移主上。上乃曰：“君除吏已尽未？吾亦欲除吏。”尝请考工地益宅，上怒曰：“君何不遂取武库！”是后乃退。尝召客饮，坐其兄盖侯南乡，自坐东乡，以为汉相尊，不可以兄故私桡。武安由此滋骄。治宅甲诸第，田园极膏腴，而市买郡县器物，相属于道；前堂罗钟鼓，立曲旃，后房妇女以百数，诸侯奉金玉狗马玩好，不可胜数。魏其失窦太后，益疏不用，无势，诸客稍稍自引而怠傲，唯灌将军独不失故。魏其日默默不得志，而独厚遇灌将军。以上武安为丞相鼎盛，魏其日疏

灌将军夫者，颍阴人也。夫父张孟，尝为颍阴侯婴舍人，得幸，因进之至二千石，故蒙灌氏姓，为灌孟。吴、楚反时，颍阴侯灌何为将军，属太尉，请灌孟为校尉，夫以千人与父俱。灌孟年老，颍阴侯强请之，郁郁不得意，故战常陷坚，遂死吴军中。军法：父子俱从军，有死事，得与丧归。灌夫不肯随丧归，奋曰：“愿取吴王若将军头，以报父之仇！”于是灌夫被甲持戟，募军中壮士所善、愿从者数十人。及出壁门，莫敢前，独二人及从奴十数骑驰入吴军。至吴将麾下，所杀伤数十人，不得前，复驰还，走入汉壁，皆亡其奴，独与一骑归。夫身中大创十余，适有万金良药，故得无死。夫创少瘳，又复请将军曰：“吾益知吴壁中曲折，请复往！”将军壮义之，恐亡夫，乃言太尉，太尉乃固止之。吴已破，灌夫以此名闻天下。以上灌夫因破吴军知名

颍阴侯言之上，上以夫为中郎将。数月，坐法去。后家居长安，长安中诸公莫弗称之。孝景时，至代相。孝景崩，今上即位，以为淮阳天下交，劲兵处，故徙夫为淮阳太守。建元元年，入为太仆。二年，夫与长乐卫尉窦甫饮，轻重不得，夫醉，搏甫。甫，窦太后昆弟也。上恐太后诛夫，徙为燕相。数岁，坐法去官，家居长安。以上灌夫历官，及两次失职家居

灌夫为人刚直，使酒，不好面谀。贵戚诸有势在己之右，不欲加礼，必陵之；诸士在己之左，愈贫贱，尤益敬，与钧。稠人广众，荐宠下辈，士亦以此多之。夫不喜文学，好任侠，已然诺。诸所与交通，无非豪杰大猾。家累数千万，食客日数十百人。陂池田园，宗族宾客为权利，横于颍川，颍川儿乃歌之曰：“颍水清，灌氏宁；颍水浊，灌氏族。”灌夫家居，虽富，然失势，卿相侍中宾客益衰。及魏其侯失势，亦欲倚灌夫引绳批根生平慕之后弃之者；灌夫亦倚魏其，而通列侯宗室为名高。两人相为引重，其游如父子然，相得甚，无厌，恨相知晚也。以上灌夫富豪，及失势后与魏其相得

灌夫有服，过丞相，丞相从容曰：“吾欲与仲孺过魏其侯，会仲孺有服。”灌夫曰：“将军乃肯幸临况魏其侯，夫安敢以服为解？请语魏其侯帐具，将军旦日蚤临。”武安许诺。灌夫具语魏其侯，如所谓武安侯。魏其与其夫人益市牛酒，夜洒扫，早帐具，至旦平明，令门下候伺。至日中，丞相不来。魏其谓灌夫曰：“丞相岂忘之哉？”灌夫不怿，曰：“夫以服请，宜往！”乃驾自往迎丞相。丞相特前戏许灌夫，殊无意往，及夫至门，丞相尚卧。于是夫人见曰：“将军昨日幸许过魏其，魏其夫妻治具，自旦至今，未敢尝食！”武安鄂，谢曰：“吾昨日醉，忽忘与仲孺

言。”乃驾往。又徐行，灌夫愈益怒。及饮酒酣，夫起舞，属丞相，丞相不起。夫从坐上语侵之，魏其乃扶灌夫去，谢丞相。丞相卒饮至夜，极而去。以上武安饮魏其家

丞相尝使籍福请魏其城南田，魏其大望，曰：“老仆虽弃，将军虽贵，宁可以势夺乎！”不许。灌夫闻，怒骂籍福。籍福恶两人有郄，乃谩自好谢丞相曰：“魏其老且死，易忍，且待之。”已而武安闻魏其、灌夫实怒不予田，亦怒曰：“魏其子尝杀人，蚡活之。蚡事魏其，无所不可，何爱数顷田？且灌夫何与也？吾不敢复求田！”武安由此大怨灌夫、魏其。元光四年春，丞相言灌夫家在颍川横甚，民苦之，请案。上曰：“此丞相事，何请？”灌夫亦持丞相阴事：为奸利，受淮南王金，与语言。宾客居间，遂止俱解。以上灌夫与武安构畔

夏，丞相取燕王女为夫人，有太后诏，召列侯宗室皆往贺。魏其侯过灌夫，欲与俱，夫谢曰：“夫数以酒失得过丞相，丞相今者又与夫有郄。”魏其曰：“事已解。”强与俱。饮酒酣，武安起为寿，坐皆避席，伏。已魏其侯为寿，独故人避席耳，余半膝席。灌夫不悦，起，行酒至武安，武安膝席曰：“不能满觞。”夫怒，因嘻笑曰：“将军，贵人也！”属之，时武安不肯。行酒次至临汝侯，临汝侯方与程不识耳语，又不避席。夫无所发怒，乃骂临汝侯曰：“生平毁程不识不直一钱，今日长者为寿，乃效女儿贴嗫耳语！”武安谓灌夫曰：“程、李俱东西宫卫尉，今众辱程将军，仲孺独不为李将军地乎？”灌夫曰：“今日斩头陷匈，何知程、李乎！”坐乃起更衣，稍稍去。魏其侯去，麾灌夫出。武安遂怒曰：“此吾骄灌夫罪！”乃令骑留灌夫，灌夫欲出不得。籍福起为谢，案灌夫项，令谢，夫愈怒不肯谢。武安乃麾骑缚夫置传舍，召长史曰：“今日召宗室，有诏。”劾灌夫骂坐不敬，系居室。遂按其前事，遣吏分曹逐捕诸灌氏支属，皆得弃市罪。以上灌夫骂坐

魏其侯大愧，为资使宾客请，莫能解。武安吏皆为耳目，诸灌氏皆亡匿。夫系，遂不得告言武安阴事。魏其锐身为救灌夫，夫人谏魏其曰：“灌将军得罪丞相，与太后家忤，宁可救邪？”魏其侯曰：“侯自我得之，自我捐之，无所恨！且终不令灌仲孺独死，婴独生！”乃匿其家，窃出上书。立召入，具言灌夫醉饱事，不足诛。上然之，赐魏其食曰：“东朝廷辩之。”以上魏其出救灌夫

魏其之东朝，盛推灌夫之善，言其醉饱得过，乃丞相以他事诬罪之；武安又盛毁灌夫所为横恣，罪逆不道。魏其度不可奈何，因言丞相短。武安曰：“天下幸而安乐无事，蚡得为肺腑，所好音乐狗马田宅。蚡所爱，倡优巧匠之属；不如魏其、灌夫，日夜招聚天下豪桀壮士，与论议，腹诽而心谤，不仰视天而俯画地，辟倪两宫间，幸天下有变，而欲有大功。臣乃不知魏其等所为！”于是上问朝臣两人孰是，御史大夫韩安国曰：“魏其言灌夫父死事，身荷戟驰入不测之吴军，身被数十创，名冠三军，此天下壮士，非有大恶，争杯酒，不足引他过以诛也。魏其言是也。丞相亦言灌夫通奸猾，侵细民，家累巨万，横恣颍川，凌轹宗室，侵犯骨肉，此所谓‘枝大于本，胫大于股，不折必披’。丞相言亦是。唯明主裁之！”主爵都尉汲黯是魏其，内史郑当时是魏其，后不敢坚对。余皆莫敢对。上怒内史曰：“公平生数言魏其、武安长短，今日廷论，局趣效辕下驹！吾并斩若属矣！”即罢，起，入。上食太后，太后亦已使人候伺，具以告太后，太后怒，不食，曰：“今我在也，而人皆藉吾弟，令我百岁后，皆鱼肉之矣！且帝宁能为石人邪？此特帝在，即录录，设百岁后，是属宁有可信者乎？”上谢曰：“俱宗室外家，故廷辩之。不然，此一狱吏所决耳。”是时郎中令石建为上分别言两人事。武安已罢朝，出，止车门，召韩御史大夫载，怒曰：“与长孺共一老秃翁，何为首鼠两端！”韩御史良久谓丞相曰：“君何不自喜？夫魏其毁君，君当免冠解印绶归，曰：‘臣以肺腑，幸得待罪，固非其任，魏其言皆是。’如此，上必多君有让，不废君；魏其必内愧，杜门舌自杀。今人毁君，君亦毁人，譬如贾竖女子争言，何其无大体也？”武安谢罪曰：“争时急，不知出此。”以上魏其、武安廷辩

于是上使御史簿责魏其所言灌夫颇不雠，欺谩，劾系都司空。孝景时，魏其常受遗诏，曰：“事有不便，以便宜论上。”及系，灌夫罪至族，事日急，诸公莫敢复明言于上，魏其乃使昆弟子上书言之，幸得复召见。书奏上，而案尚书大行无遗诏，诏书独藏魏其家，家丞封，乃劾魏其矫先帝诏，罪当弃市。五年十月，悉论灌夫及家属。魏其良久乃闻，闻即恚，病痱，不食欲死。或闻上无意杀魏其，魏其复食治病。议定不死矣，乃有蜚语为恶言闻上，故以十二月晦，论弃市渭城。以上灌夫族诛，魏其弃市

其春，武安侯病，专呼服谢罪。使巫视鬼者视之，见魏其、灌夫共守，欲杀之，竟死。子恬嗣。元朔三年，武安侯坐衣褕入宫，不敬。淮南王安谋反觉，治。王前朝，武安侯为太尉，时迎王至霸上，谓王曰：“上未有太子，大王最贤，高祖孙，即宫车晏驾，非大王立当谁哉？”淮南王大喜，厚遗金财物。上自魏其时不直武安，特为太后故耳，及闻淮南王金事，上曰：“使武安侯在者，族矣！”

太史公曰：魏其、武安皆以外戚重，灌夫用一时决策而名显。魏其之举以吴、楚，武安之贵在日月之际。然魏其诚不知时变，灌夫无术而不逊，两人相翼，乃成祸乱。武安负贵而好权，杯酒责望，陷彼两贤。呜呼哀哉！迁怒及人，命亦不延。众庶不载，竟被恶言！呜呼哀哉，祸所从来矣！

史记／游侠列传

韩子曰：“儒以文乱法，而侠以武犯禁。”二者皆讥，而学士多称于世云。至如以术取宰相卿大夫，辅翼其世主，功名俱著于春秋，固无可言者。及若季次、原宪，闾巷人也，读书怀独行君子之德，义不苟合当世，当世亦笑之。故季次、原宪，终身空室蓬户，褐衣疏食不厌。死而已四百余年，而弟子志之不倦。今游侠，其行虽不轨于正义，然其言必信，其行必果，已诺必诚，不爱其躯，赴士之厄困，既已存亡死生矣，而不矜其能，羞伐其德，盖亦有足多者焉！且缓急，人之所时有也。太史公曰：昔者，虞舜窘于井廪，伊尹负于鼎俎，傅说匿于傅险，吕尚困于棘津，夷吾桎梏，百里饭牛，仲尼畏匡、菜色陈蔡。此皆学士所谓有道仁人也，犹然遭此菑；况以中材而涉乱世之末流乎？其遇害，何可胜道哉！鄙人有言曰：“何知仁义？已飨其利者为有德。”故伯夷丑周，饿死首阳山，而文、武不以其故贬王；跖、暴戾，其徒诵义无穷。由此观之，“窃钩者诛，窃国者侯，侯之门，仁义存”。非虚言也！

今拘学或抱咫尺之义，久孤于世，岂若卑论侪俗、与世沉浮而取荣名哉！而布衣之徒，设取予然诺，千里诵义，为死不顾世，此亦有所长，非苟而已也。故士穷窘而得委命，此岂非人之所谓贤豪间者邪？诚使乡曲之侠，予季次、原宪比权量力，效功于当世，不同日而论矣。要以功见言信，侠客之义，又曷可少哉？古布衣之侠，靡得而闻已。近世延陵、孟尝、春申、平原、信陵之徒，皆因王者亲属，藉于有土卿相之富厚，招天下贤者，显名诸侯，不可谓不贤者矣。比如顺风而呼，声非加疾，其势激也。至如闾巷之侠，修行砥名，声施于天下，莫不称贤，是为难耳，然儒、墨皆排摈不载。自秦以前，匹夫之侠，湮灭不见，余甚恨之。以余所闻，汉兴有朱家、田仲、王公、剧孟、郭解之徒，虽时扞当世之文罔，然其私义廉洁退让，有足称者，名不虚立，士不虚附。至如朋党宗强，比周设财，役贫豪暴，侵凌孤弱，恣欲自快，游侠亦丑之。余悲世俗不察其意，而猥以朱家、郭解等令与暴豪之徒同类而共笑之也。

鲁朱家者，与高祖同时。鲁人皆以儒教，而朱家用侠闻。所藏活豪士以百数，其余庸人不可胜言。然终不伐其能、歆其德，诸所尝施，唯恐见之。振人不赡，先从贫贱始。家无余财，衣不完采，食不重味，乘不过牛。专趋人之急，甚己之私。既阴脱季布将军之厄，及布尊贵，终身不见也。自关以东，莫不延颈愿交焉。

楚田仲以侠闻，喜剑，父事朱家，自以为行弗及。田仲已死，而洛阳有剧孟，周人以商贾为资，而剧孟以任侠显诸侯。吴、楚反时，条侯为太尉，乘传车，将至河南，得剧孟，喜曰：“吴、楚举大事而不求孟，吾知其无能为已矣！”天下骚动，宰相得之，若得一敌国云。剧孟行大类朱家，而好博，多少年之戏。然剧孟母死，自远方送丧盖千乘。及剧孟死，家无余十金之财。而符离人王孟，亦以侠称江、淮之间。是时济南氏、陈周庸，亦以豪闻。景帝闻之，使使尽诛此属。其后代诸白、梁韩无辟、阳翟薛兄、陕韩孺，纷纷复出焉。

郭解，轵人也，字翁伯，善相人者许负外孙也。解父以任侠，孝文时诛死。解为人短小精悍，不饮酒。少时阴贼，慨不快意，身所杀甚众。以躯借交报仇，藏命作奸，剽攻不休，及铸钱掘冢，固不可胜数。适有天幸，窘急常得脱，若遇赦。及解年长，更折节为俭，以德报怨，厚施而薄望，然其自喜为侠益甚。既已振人之命，不矜其功，其阴贼著于心，卒发于睚眦，如故云。而少年慕其行，亦辄为报仇，不使知也。

解姊子负解之势，与人饮，使之嚼，非其任，强必灌之，人怒，拔刀刺杀解姊子，亡去。解姊怒曰：“以翁伯之义，人杀吾子，贼不得！”弃其尸于道，弗葬，欲以辱解。解使人微知贼处，贼窘自归，具以实告解，解曰：“公杀之固当，吾儿不直。”遂去其贼，罪其姊子，乃收而葬之。诸公闻之，皆多解之义，益附焉。解出入，人皆避之。有一人独箕踞视之，解遣人问其名姓，客欲杀之，解曰：“居邑屋至不见敬，是吾德不修也！彼何罪？”乃阴属尉史曰：“是人，吾所急也，至践更时脱之。”每至践更，数过，吏弗求。怪之，问其故，乃解使脱之，箕踞者乃肉袒谢罪。少年闻之，愈益慕解之行。洛阳人有相仇者，邑中贤豪居闲者以十数，终不听，客乃见郭解。解夜见仇家，仇家曲听解。解乃谓仇家曰：“吾闻洛阳诸公在此间多不听者，今子幸而听解，解奈何乃从他县夺人邑中贤大夫权乎？”乃夜去，不使人知，曰：“且无用待我，待我去，令洛阳豪居其间，乃听之。”解执恭敬，不敢乘车入其县廷。之旁郡国，为人请求事，事可出，出之；不可者，各厌其意，然后乃敢尝酒食。诸公以故严重之，争为用。邑中少年及旁近县贤豪，夜半过门常十余车，请得解客舍养之。

及徙豪富茂陵也，解家贫，不中訾，吏恐，不敢不徙。卫将军为言：“郭解家贫，不中徙。”上曰：“布衣权至使将军为言，此其家不贫！”解家遂徙。诸公送者出千余万。轵人杨季主子为县掾，举徙解，解兄子断杨掾头，由此杨氏与郭氏为仇。解入关，关中贤豪，知与不知，闻其声，争交解。解为人短小，不饮酒，出未尝有骑。已又杀杨季主，杨季主家上书，人又杀之阙下。上闻，乃下吏捕解。解亡，置其母家室夏阳，身至临晋。临晋籍少公素不知解，解冒，因求出关。籍少公已出解，解转入太原，所过辄告主人家，吏逐之，迹至籍少公，少公自杀，口绝。久之，乃得解。穷治所犯，为解所杀，皆在赦前。朝有儒生侍使者坐，客誉郭解，生曰：“郭解专以奸犯公法，何谓贤？”解客闻，杀此生，断其舌。吏以此责解，解实不知杀者，杀者亦竟绝，莫知为谁。吏奏解无罪，御史大夫公孙弘议曰：“解，布衣，为任侠行权，以睚眦杀人，解虽弗知，此罪甚于解杀之！”当大逆无道，遂族郭解翁伯。

自是之后，为侠者极众，敖而无足数者。然关中长安樊仲子、槐里赵王孙、长陵高公子、西河郭公仲、太原卤公孺、临淮兄长卿、东阳田君孺，虽为侠，而逡巡有退让君子之风。至若北道姚氏、西道诸杜、南道仇景、东道赵他、羽公子、南阳赵调之徒，此盗跖居民间者耳，曷足道哉？此乃乡者朱家之羞也！

太史公曰：吾视郭解，状貌不及中人，言语不足采者，然天下无贤与不肖、知与不知，皆慕其声，言侠者皆引以为名。谚曰：“人貌荣名，岂有既乎？”於戏，惜哉！

序分三等人：术取卿相，功名俱著，一也；季次、原宪，独行君子，二也；游侠，三也。于游侠中，又分三等人：布衣闾巷之侠，一也；有土卿相之富，二也；暴豪恣欲之徒。三也。反侧错综，语南意北，骤难觅其针线之迹。

汉书／霍光传

霍光，字子孟，票骑将军去病弟也。父中孺，河东平阳人也，以县吏给事平阳侯家，与侍者卫少儿私通，而生去病。中孺吏毕归家，娶妇生光，因绝不相闻。久之，少儿女弟子夫，得幸于武帝，立为皇后。去病以皇后姊子贵幸，既壮大，乃自知父为霍中孺。未及求问，会为票骑将军击匈奴，道出河东，河东太守郊迎，负弩矢先驱。至平阳传舍，遣吏迎霍中孺。中孺趋入拜谒，将军迎拜，因跪曰：“去病不早自知为大人遗体也。”中孺扶服叩头曰：“老臣得托命将军，此天力也。”去病大为中孺买田宅奴婢而去，还复过焉，乃将光西至长安，时年十余岁，任光为郎，稍迁诸曹侍中。去病死后，光为奉车都尉光禄大夫，出则奉车，入侍左右，出入禁闼二十余年，小心谨慎，未尝有过，甚见亲信。以上为郎、侍中

征和二年，卫太子为江充所败，而燕王旦、广陵王胥皆多过失。是时上年老，宠姬钩弋赵倢伃有男，上心欲以为嗣，命大臣辅之。察群臣唯光任大重，可属社稷，上乃使黄门画者画周公负成王朝诸侯以赐光。后元二年春，上游五柞宫，病笃，光涕泣问曰：“如有不讳，谁当嗣者？”上曰：“君未谕前画意邪？立少子，君行周公之事。”光顿首让曰：“臣不如金日。”日亦曰：“臣，外国人，不如光。”上以光为大司马大将军，日为车骑将军，及太仆上官桀为左将军，搜粟都尉桑弘羊为御史大夫，皆拜卧内床下，受遗诏辅少主。明日，武帝崩，太子袭尊号，是为孝昭皇帝。帝年八岁，政事壹决于光。以上受遗诏辅幼主

先是，后元年，侍中仆射莽何罗与弟重合侯通谋为逆，时光与金日、上官桀等共诛之，功未录。武帝病，封玺书曰：“帝崩，发书以从事。”遗诏封金日为秺侯，上官桀为安阳侯，光为博陆侯，皆以前捕反者功封。时卫尉王莽子男忽侍中，扬语曰：“帝病，忽常在左右，安得遗诏封三子事？群儿目相贵耳。”光闻之，切让王莽，莽鸩杀忽。光为人沉静详审，长财七尺三寸，白皙，疏眉目，美须髯。每出入下殿门，止进有常处，郎仆射窃识视之，不失尺寸。其资性端正如此。初辅幼主，政自己出，天下想闻其风采。殿中尝有怪，一夜群臣相惊。光召尚符玺郎，郎不肯授光，光欲夺之，郎按剑曰：“臣头可得，玺不可得也！”光甚谊之。明日，诏增此郎秩二等，众庶莫不多光。以上辅孝昭帝

光与左将军桀结婚相亲，光长女为桀子安妻，有女，年与帝相配，桀因帝姊鄂邑盖主内安女后宫为倢伃。数月，立为皇后，父安为票骑将军，封桑乐侯。光时休沐出，桀辄入代光决事。桀父子既尊盛，而德长公主。公主内行不修，近幸河间丁外人。桀、安欲为外人求封，幸依国家故事以列侯尚公主者，光不许。又为外人求光禄大夫，欲令得召见，又不许。长主大以是怨光。而桀、安数为外人求官爵，弗能得，亦惭。自先帝时，桀已为九卿，位在光右，及父子并为将军，有椒房中宫之重，皇后亲安女，光乃其外祖，而顾专制朝事，由是与光争权。燕王旦自以昭帝兄，常怀怨望。及御史大夫桑弘羊建造酒榷盐铁，为国兴利，伐其功，欲为弟子得官，亦怨恨光。于是盖主、上官桀、安及弘羊，皆与燕王旦通谋，诈令人为燕王上书，言“光出都肄郎羽林，道上称，太官先置”；又引“苏武前使匈奴，拘留二十年不降，还乃为典属国；而大将军长史敞亡功，为搜粟都尉”；又“擅调益莫府校尉，光专权自恣，疑有非常。臣旦愿归符玺，入宿卫，察奸臣变”。候司光出沐日奏之，桀欲从中下其事，桑弘羊当与诸大臣共执退光。书奏，帝不肯下。明旦，光闻之，止画室中不入。上问：“大将军安在？”左将军桀对曰：“以燕王告其罪，故不敢入。”有诏召大将军，光入，免冠顿首谢。上曰：“将军冠。朕知是书诈也，将军亡罪！”光曰：“陛下何以知之？”上曰：“将军之广明都郎，属耳；调校尉以来，未能十日，燕王何以得知之？且将军为非，不须校尉。”是时帝年十四，尚书左右皆惊，而上书者果亡。捕之甚急，桀等惧，白上小事不足遂，上不听。后桀党与有谮光者，上辄怒曰：“大将军忠臣，先帝所属以辅朕身，敢有毁者坐之！”自是桀等不敢复言，乃谋令长公主置酒请光，伏兵格杀之，因废帝，迎立燕王为天子。事发觉，光尽诛桀、安、弘羊、外人宗族，燕王、盖主皆自杀。以上诛上官、桑、丁、燕王、盖主

光威震海内。昭帝既冠，遂委任光，讫十三年，百姓充实，四夷宾服。元平元年，昭帝崩，亡嗣。武帝六男，独有广陵王胥在，群臣议所立，咸持广陵王。王本以行失道，先帝所不用，光内不自安。郎有上书言：“周太王废太伯，立王季；文王舍伯邑考，立武王。唯在所宜，虽废长立少可也。广陵王不可以承宗庙！”言合光意，光以其书视丞相敞等，擢郎为九江太守，即日承皇太后诏，遣行大鸿胪事少府乐成、宗正德、光禄大夫吉、中郎将利汉，迎昌邑王贺。以上光迎立昌邑王贺

贺者，武帝孙，昌邑哀王子也。既至即位，行淫乱。光忧懑，独以问所亲故吏大司农田延年，延年曰：“将军为国柱石，审此人不可，何不建白太后，更选贤而立之？”光曰：“今欲如是，于古尝有此否？”延年曰：“伊尹相殷，废太甲以安宗庙，后世称其忠。将军若能行此，亦汉之伊尹也！”光乃引延年给事中，阴与车骑将军张安世图计，遂召丞相、御史、将军、列侯、中二千石、大夫、博士会议未央宫。光曰：“昌邑王行昏乱，恐危社稷，如何？”群臣皆惊鄂失色，莫敢发言，但唯唯而已。田延年前，离席按剑，曰：“先帝属将军以幼孤，寄将军以天下，以将军忠贤，能安刘氏也。今群下鼎沸，社稷将倾，且汉之传谥常为‘孝’者，以长有天下，令宗庙血食也。如令汉家绝祀，将军虽死，何面目见先帝于地下乎？今日之议，不得旋踵，群臣后应者，臣请剑斩之！”光谢曰：“九卿责光是也。天下匈匈不安，光当受难。”于是议者皆叩头，曰：“万姓之命在于将军，唯大将军令！”光即与群臣俱见白太后，具陈昌邑王不可以承宗庙状。皇太后乃车驾幸未央承明殿，诏诸禁门毋内昌邑群臣。王入朝太后还，乘辇欲归温室，中黄门宦者各持门扇，王入，门闭，昌邑群臣不得入。王曰：“何为？”大将军跪曰：“有皇太后诏，毋内昌邑群臣。”王曰：“徐之！何乃惊人如是？”光使尽驱出昌邑群臣，置金马门外。车骑将军安世将羽林骑，收缚二百余人，皆送廷尉诏狱。令故昭帝侍中中臣侍守王，光敕左右：“谨宿卫！卒有物故自裁，令我负天下，有杀主名。”王尚未自知当废，谓左右：“我故群臣从官安得罪？而大将军尽系之乎？”以上光议废昌邑王贺

顷之，有太后诏召王，王闻召，意恐，乃曰：“我安得罪而召我哉？”太后被珠襦，盛服，坐武帐中，侍御数百人，皆持兵，期门武士陛戟陈列殿下，群臣以次上殿，召昌邑王伏前听诏。光与群臣连名奏王，尚书令读奏曰：“丞相臣敞、大司马大将军臣光、车骑将军臣安世、度辽将军臣明友、前将军臣增、后将军臣充国、御史大夫臣谊、宜春侯臣谭、当涂侯臣圣、随桃侯臣昌乐、杜侯臣屠耆堂、太仆臣延年、太常臣昌、大司农臣延年、宗正臣德、少府臣乐成、廷尉臣光、执金吾臣延寿、大鸿胪臣贤、左冯翊臣广明、右扶风臣德、长信少府臣嘉、典属国臣武、京辅都尉臣广汉、司隶校尉臣辟兵、诸吏文学光禄大夫臣迁、臣畸、臣吉、臣赐、臣管、臣胜、臣梁、臣长幸、臣夏侯胜、大中大夫臣德、臣印，昧死言皇太后陛下：臣敞等顿首死罪。天子所以永保宗庙，总壹海内者，以慈孝礼谊赏罚为本。孝昭皇帝早弃天下，亡嗣，臣敞等议，礼曰‘为人后者，为之子也’。昌邑王宜嗣后，遣宗正、大鸿胪、光禄大夫，奉节使征昌邑王典丧，服斩缞，亡悲哀之心，废礼谊，居道上不素食，使从官略女子，载衣车，内所居传舍。始至谒见，立为皇太子，常私买鸡豚以食。受皇帝信玺，行玺大行前，就次发玺不封。从官更持节，引内昌邑从官驺宰官奴二百余人，常与居禁闼内敖戏。自之符玺取节十六，朝暮临，令从官更持节从。为书曰：‘皇帝问侍中君卿：使中御府令高昌，奉黄金千斤，赐君卿取十妻。’大行在前殿，发乐府乐器，引内昌邑乐人，击鼓歌吹作俳倡。会下还，上前殿，击钟磬，召内泰壹宗庙乐人，辇道牟首，鼓吹歌舞，悉奏众乐。发长安厨三太牢具祠阁室中，祀已，与从官饮啖。驾法驾，皮轩鸾旗，驱驰北宫、桂宫，弄彘斗虎。召皇太后御小马车，使官奴骑乘，游戏掖庭中。与孝昭皇帝宫人蒙等淫乱，诏掖庭令‘敢泄言要斩’。”太后曰：“止！为人臣子当悖乱如是邪？”王离席伏。尚书令复读曰：“取诸侯王、列侯、二千石绶，及墨绶、黄绶，以并佩昌邑郎官者免奴。变易节上黄旄以赤。发御府金钱、刀剑、玉器、采缯，赏赐所与游戏者。与从官官奴夜饮，湛沔于酒。诏太官‘上乘舆食如故’，食监奏‘未释服，未可御故食’，复诏太官‘趣具，无关食监！’太官不敢具，即使从官出买鸡豚，诏殿门内，以为常。独夜设九宾温室，延见姊夫昌邑关内侯。祖宗庙祠未举，为玺书使使者持节，以三太牢祠昌邑哀王园庙，称嗣子皇帝。受玺以来二十七日，使者旁午，持节诏诸官署征发，凡千一百二十七事。文学光禄大夫夏侯胜等，及侍中傅嘉，数进谏以过失，使人簿责胜，缚嘉系狱。荒淫迷惑，失帝王礼谊，乱汉制度。臣敞等数进谏，不变更，日以益甚，恐危社稷，天下不安！臣敞等谨与博士臣霸、臣隽舍、臣德、臣虞舍、臣射，臣仓议，皆曰：‘高皇帝建功业，为汉太祖；孝文皇帝慈仁节俭，为太宗。今陛下嗣孝昭皇帝后，行淫辟不轨。《诗》云：“藉日未知，亦既抱子。”五辟之属，莫大不孝：周襄王不能事母，《春秋》曰：“天王出居于郑。”由不孝出之，绝之于天下也。宗庙重于君，陛下未见命高庙，不可以承天序、奉祖宗庙、子万姓，当废！’臣请有司御史大夫臣谊、宗正臣德、太常臣昌，与太祝以一太牢具，告祠高庙。臣敞等昧死以闻。”皇太后诏曰：“可！”以上群臣于太后前宣读奏书

光令王起，拜受诏。王曰：“闻天子有争臣七人，虽亡道不失天下。”光曰：“皇太后诏废，安得天子？”乃即持其手，解脱其玺组，奉上太后，扶王下殿出金马门。群臣随送，王西面拜曰：“愚戆不任汉事！”起，就乘舆副车。大将军光送至昌邑邸，光谢曰：“王行自绝于天，臣等驽怯，不能杀身报德。臣宁负王，不敢负社稷！愿王自爱，臣长不复见左右。”光涕泣而去。群臣奏言：“古者废放之人屏于远方，不及以政，请徙王贺汉中房陵县。”太后诏归贺昌邑，赐汤沐邑二千户。昌邑群臣坐亡辅导之谊，陷王于恶，光悉诛杀二百余人，出死，号呼市中曰：“当断不断，反受其乱！”以上王贺归昌邑

光坐庭中，会丞相以下议定所立：广陵王已前不用，及燕剌王反诛，其子不在议中，近亲唯有卫太子孙，号皇曾孙，在民间，咸称述焉。光遂复与丞相敞等上奏曰：“《礼》曰：‘人道亲亲，故尊祖；尊祖，故敬宗。’大宗亡嗣，择支子孙贤者为嗣。孝武皇帝曾孙病已，武帝时有诏掖庭养视，至今年十八，师受《诗》、《论语》、《孝经》，躬行节俭，慈仁爱人，可以嗣孝昭皇帝后，奉承祖宗庙，子万姓。臣昧死以闻。”皇太后诏曰：“可。”光遣宗正刘德至曾孙家尚冠里，洗沐赐御衣，太仆以车令猎车迎曾孙，就斋宗正府，入未央宫，见皇太后，封为阳武侯。已而光奉上皇帝玺绶，谒于高庙，是为孝宣皇帝。以上立宣帝

明年，下诏曰：“夫褒有德，赏元功，古今通谊也。大司马大将军光，宿卫忠正，宣德明恩，守节秉谊，以安宗庙。其以河北、东武阳益封光万七千户，与故所食凡二万户。”赏赐前后黄金七千斤，钱六千万：杂缯三万匹，奴婢百七十人，马二千匹，甲第一区。自昭帝时，光子禹及兄孙云，皆中郎将；云弟山，奉车都尉侍中，领胡越兵；光两女婿，为东、西宫卫尉；昆弟诸婿外孙皆奉朝请，为诸曹大夫、骑都尉、给事中。党亲连体，根据于朝廷。光自后元秉持万机，及上即位，乃归政。上谦让不受，诸事皆先关白光，然后奏御天子。光每朝见，上虚己敛容，礼下之已甚。光秉政前后二十年。地节二年春，病笃，车驾自临问光病，上为之涕泣。光上书谢恩曰：“愿分国邑三千户，以封兄孙奉车都尉山为列侯，奉兄票骑将军去病祀。”事下丞相、御史，即日拜光子禹为右将军。光薨，上及皇太后亲临光丧，太中大夫任宣与侍御史五人持节护丧事，中二千石治莫府冢上。赐金钱、缯絮，绣被百领，衣五十箧，璧珠玑玉衣，梓宫、便房、黄肠题凑各一具，枞木外臧椁十五具。东园温明，皆如乘舆制度。载光尸柩以辒辌车，黄屋左纛，发材官轻车北军五校士，军陈至茂陵，以送其葬。谥曰宣成侯。发三河卒穿复土，起冢祠堂，置园邑三百家，长丞奉守如旧法。既葬，封山为乐平侯，以奉车都尉领尚书事。天子思光功德，下诏曰：“故大司马大将军博陆侯，宿卫孝武皇帝三十有余年，辅孝昭皇帝十有余年，遭大难，躬秉谊，率三公九卿大夫，定万世册，以安社稷，天下蒸庶，咸以康宁，功德茂盛，朕甚嘉之！复其后世，畴其爵邑，世世无有所与，功如萧相国。”明年夏，封太子外祖父许广汉为平恩侯，复下诏曰：“宣成侯光，宿卫忠正，勤劳国家，善善及后世。其封光兄孙中郎将云为冠阳侯。”以上光晚年门第之盛

禹既嗣为博陆侯，太夫人显改光时所自造茔制而侈大之，起三出阙，筑神道，北临昭灵，南出承恩；盛饰祠室辇阁，通属永巷，而幽良人婢妾守之；广治第

室，作乘舆辇，加画绣冯，黄金涂，韦絮荐轮，侍婢以五采丝挽显游戏第

中。初，光爱幸监奴冯子都，常与计事。及显寡居，与子都乱。而禹、山亦并缮治第宅，走马驰逐平乐馆。云当朝请，数称病私出，多从宾客，张围猎黄山苑中，使苍头奴上朝谒，莫敢谴者。而显及诸女，昼夜出入长信宫殿中，亡期度。以上霍氏之骄侈

宣帝自在民间，闻知霍氏尊盛日久，内不能善。光薨，上始躬亲朝政，御史大夫魏相给事中。显谓禹、云、山：“女曹不务奉大将军余业，今大夫给事中，他人壹间，女能复自救邪？”后两家奴争道，霍氏奴入御史府，欲蹋大夫门，御史为叩头谢，乃去。人以谓霍氏，显等始知忧。会魏大夫为丞相，数燕见言事。平恩侯与侍中金安上等径出入省中。时霍山自若领尚书，上令吏民得奏封事，不关尚书，群臣进见独往来，于是霍氏甚恶之。宣帝始立，立微时许妃为皇后。显爱小女成君，欲贵之，私使乳医淳于衍行毒药杀许后，因劝光内成君，代立为后，语在《外戚传》。始许后暴崩，吏捕诸医，劾衍侍疾亡状不道，下狱。吏簿问急，显恐事败，即具以实语光。光大惊，欲自发举，不忍，犹与。会奏上，因署衍勿论。光薨后，语稍泄，于是上始闻之，而未察。乃徙光女婿度辽将军未央卫尉平陵侯范明友为光禄勋，次婿诸吏中郎将羽林监任胜出为安定太守。数月，复出光姊婿给事中光禄大夫张朔为蜀郡太守，群孙婿中郎将王汉为武威太守。顷之，复徙光长女婿长乐卫尉邓广汉为少府，更以禹为大司马，冠小冠，亡印绶，罢其右将军屯兵官属，特使禹官名与光俱大司马者。又收范明友度辽将军印绶；但为光禄勋。及光中女婿赵平为散骑骑都尉光禄大夫将屯兵，又收平骑都尉印绶。诸领胡越骑、羽林及两宫卫将屯兵，悉易以所亲信许、史子弟代之。以上宣帝夺霍氏之权

禹为大司马，称病，禹故长史任宣侯问，禹曰：“我何病？县官非我家将军不得至是！今将军坟墓未干，尽外我家，反任许、史，夺我印绶，令人不省死！”宣见禹恨望深，乃谓曰：“大将军时何可复行！持国权柄，杀生在手中：廷尉李种、王平，左冯翊贾胜胡及车丞相女婿少府徐仁，皆坐逆将军意，下狱死；使乐成小家子得幸将军，至九卿封侯，百官以下，但事冯子都、王子方等，视丞相亡如也。各自有时，今许、史白天子骨肉，贵正宜耳！大司马欲用是怨恨，愚以为不可。”禹默然。数日，起视事。显及禹、山、云自见日侵削，数相对啼泣，自怨。山曰：“今丞相用事，县官信之，尽变易大将军时法令，以公田赋与贫民，发扬大将军过失。又，诸儒生多窭人子，远客饥寒，喜妄说狂言，不避忌讳，大将军常雠之；今陛下好与诸儒生语，人人自使书封事，多言我家者。尝有上书言大将军时‘主弱臣强，专制擅权。今其子孙用事，昆弟益骄恣，恐危宗庙。灾异数见，尽为是也。’其言绝痛！山屏不奏其书。后上书者益黠，尽奏封事，辄使中书令出取之，不关尚书，益不信人。”显曰：“丞相数言我家，独无罪乎？”山曰：“丞相廉正，安得罪？我家昆弟诸婿多不谨。又闻民间欢言‘霍氏毒杀许皇后’，宁有是邪？”显恐急，即具以实告山、云、禹，山、云、禹惊曰：“如是，何不早告禹等？县官离散斥逐诸婿，用是故也。此大事，诛罚不小，奈何？”于是始有邪谋矣。初，赵平客石夏善为天官，语平曰：“荧惑守御星。御星，太仆奉车都尉也，不黜则死。”平内忧山等。云舅李竟所善张赦，见云家卒卒，谓竟曰：“今丞相与平恩侯用事，可令太夫人言太后，先诛此两人。移徙陛下，在太后耳！”长安男子张章告之，事下廷尉。执金吾捕张赦、石夏等，后有诏止勿捕。山等愈恐，相谓曰：“此县官重太后，故不竟也；然恶端已见，又有弑许后事，陛下虽宽仁，恐左右不听，久之犹发。发即族矣，不如先也！”遂令诸女各归报其夫，皆曰：“安所相避？”以上霍氏怨望，私相计议

会李竟坐与诸侯王交通，辞语及霍氏，有诏云、山不宜宿卫，免就第。光诸女遇太后无礼，冯子都数犯法，上并以为让，山、禹等甚恐。显梦第中井水溢，流庭下，灶居树上。又梦大将军谓显曰：“知捕儿不？亟下捕之。”第中鼠暴多，与人相触，以尾画地。鸮数鸣殿前树上。第门自坏。云尚冠里宅中门亦坏。巷端人共见有人居云屋上，彻瓦投地，就视，亡有，大怪之。禹梦车骑声正欢来捕禹，举家忧愁。山曰：“丞相擅减宗庙羔、菟、蛙，可以此罪也。”谋令太后为博平君置酒，召丞相、平恩侯以下，使范明友、邓广汉承太后制引斩之，因废天子而立禹。约定未发，云拜为玄菟太守，太中大夫任宣为代郡太守。山又坐写秘书，显为上书献城西第，人马千匹，以赎山罪。书报闻。会事发觉，云、山、明友自杀，显、禹、广汉等捕得。禹要斩，显及诸女昆弟皆弃市，唯独霍后废处昭台宫。与霍氏相连坐诛灭者数千家。上乃下诏曰：“乃者东织室令史张赦，使魏郡豪李竟报冠阳侯云谋为大逆，朕以大将军故，抑而不扬，冀其自新。今大司马博陆侯禹与母宣成侯夫人显及从昆弟子冠阳侯云、乐平侯山、诸姊妹婿，谋为大逆，欲诖误百姓。赖祖宗神灵，先发得，咸伏其辜。朕甚悼之！诸为霍氏所诖误，事在丙申前，未发觉在吏者，皆赦除之。男子张章先发觉，以语期门董忠，忠告左曹杨恽，恽告侍中金安上。恽召见对状，后章上书以闻，侍中史高与金安上建发其事，言无入霍氏禁闼，卒不得遂其谋，皆雠有功。封章为博成侯，忠高昌侯，恽平通侯，安上都成侯，高乐陵侯。”以上霍氏之诛

初，霍氏奢侈，茂陵徐生曰：“霍氏必亡！夫奢则不逊，不逊必侮上。侮上者，逆道也。在人之右，众必害之。霍氏秉权日久，害之者多矣！天下害之，而又行以逆道，不亡何待？”乃上疏言：“霍氏泰盛，陛下即爱厚之，宜以时抑制，无使至亡。”书三上，辄报闻。其后霍氏诛灭，而告霍氏者皆封，人为徐生上书曰：“臣闻客有过主人者，见其灶直突，旁有积薪，客谓主人：‘更为曲突，远徙其薪，不者，且有火患！’主人嘿然不应。俄而家果失火，邻里共救之，幸而得息。于是杀牛置酒，谢其邻人，灼烂者在于上行，余各以功次坐，而不录言曲突者。人谓主人曰：‘乡使听客人之言，不费牛酒，终亡火患。今论功而请宾，曲突徙薪亡恩泽，焦头烂额为上客邪？’主人乃寤而请之。今茂陵徐福，数上书言霍氏且有变，宜防绝之。向使福说得行，则国亡裂土出爵之费，臣亡逆乱诛灭之败。往事既已，而福独不蒙其功。唯陛下察之，贵徙薪曲突之策，使居焦发灼烂之右。”上乃赐福帛十匹，后以为郎。以上赏徐福

宣帝始立，谒见高庙，大将军光从骖乘，上内严惮之，若有芒刺在背。后车骑将车张安世代光骖乘，天子从容肆体，甚安近焉。及光身死而宗族竟诛，故俗传之曰：“威震主者不畜，霍氏之祸萌于骖乘。”至成帝时，为光置守冢百家，吏卒奉祠焉。元始二年，封光从父昆弟曾孙阳为博陆侯，千户。

汉书／李广苏建传

李广，陇西成纪人也。其先曰李信，秦时为将，逐得燕太子丹者也。广世世受射。孝文十四年，匈奴大入萧关，而广以良家子从军击胡，用善射，杀首虏多，为郎，骑常侍：数从射猎，格杀猛兽。文帝曰：“惜广不逢时，令当高祖世，万户侯岂足道哉！”

景帝即位，为骑郎将。吴楚反时，为骁骑都尉，从太尉亚夫战昌邑下，显名。以梁王授广将军印，故还，赏不行。为上谷太守，数与匈奴战，典属国公孙昆邪为上泣曰：“李广材气，天下亡双，自负其能，数与虏确，恐亡之。”上乃徙广为上郡太守。匈奴入上郡，上使中贵人从广勒习兵击匈奴。中贵人者，将数十骑从，见匈奴三人，与战，射伤中贵人，杀其骑且尽。中贵人走广，广曰：“是必射雕者也。”广乃从百骑往驰三人。三人亡马步行，行数十里。广令其骑张左右翼，而广身自射彼三人者，杀其二人，生得一人，果匈奴射雕者也。已缚之上山，望匈奴数千骑，见广，以为诱骑，惊，上山陈。广之百骑皆大恐，欲驰还走，广曰：“我去大军数十里，今如此走，匈奴追射我，立尽！今我留，匈奴必以我为大军之诱，不我击。”广令曰：“前！”未到匈奴陈二里所，止，令曰：“皆下马解鞍！”骑曰：“虏多如是，解鞍，即急，奈何？”广曰：“彼虏以我为走，今解鞍以示不去，用坚其意。”有白马将出护兵，广上马，与十余骑奔射杀白马将，而复还至其百骑中，解鞍，纵马卧。时会暮，胡兵终怪之，弗敢击。夜半，胡兵以为汉有伏军于旁欲夜取之，即引去。平旦，广乃归其大军。后徙为陇西、北地、雁门、云中太守。以上景帝时为上郡、上谷、陇西等六郡太守

武帝即位，左右言：“广，名将也。”由是入为未央卫尉。而程不识时亦为长乐卫尉。程不识故与广俱以边太守将屯，及出击胡，而广行无部曲行陈，就善水草顿舍，人人自便，不击刁斗自卫，莫府省文书，然亦远斥候，未尝遇害。程不识正部曲行伍营陈，击刁斗，吏治军簿至明，军不得自便。不识曰：“李将军极简易，然虏卒犯之无以禁，而其士亦佚乐为之死。我军虽烦扰，虏亦不得犯我。”是时汉边郡李广、程不识为名将，然匈奴畏广，士卒多乐从，而苦程不识。不识孝景时以数直谏为太中大夫，为人廉，谨于文法。以上与程不识同为卫尉

后汉诱单于以马邑城，使大军伏马邑旁，而广为骁骑将军，属护军将军。单于觉之，去，汉军皆无功。后四岁，广以卫尉为将军，出雁门击匈奴。匈奴兵多，破广军，生得广。单于素闻广贤，令曰：“得李广必生致之。”胡骑得广，广时伤，置两马间，络而盛之。卧行十余里，广阳死，睨其旁有一儿骑善马，暂腾而上胡儿马，因抱儿鞭马南驰数十里，得其余军。匈奴骑数百追之，广行取儿弓射杀追骑，以故得脱。于是至汉，汉下广吏，吏当广亡失多，为虏所生得，当斩，赎为庶人。数岁，与故颍阴侯屏居蓝田南山中射猎。尝夜从一骑出，从人田间饮。还至亭，霸陵尉醉，呵止广，广骑曰：“故李将军。”尉曰：“今将军尚不得夜行，何故也！”宿广亭下。以上为匈奴所擒，屏居蓝田南山

居无何，匈奴入辽西，杀太守，败韩将军。韩将军后徙居右北平，死。于是上乃召拜广为右北平太守，广请霸陵尉与俱，至军而斩之，上书自陈谢罪，上报曰：“将军者，国之爪牙也。《司马法》曰：‘登车不式，遭丧不服，振旅抚师，以征不服。率三军之心，同战士之力，故怒形则千里竦，威振则万物伏。是以名声暴于夷貉，威棱乎邻国。’夫报忿除害，捐残去杀，朕之所图于将军也。若乃免冠徒跣，稽颡请罪，岂朕之指哉？将军其率师东辕，弥节白檀，以临右北平盛秋！”广在郡，匈奴号曰“汉飞将军”，避之，数岁不入界。广出猎，见草中石，以为虎而射之，中石没矢，视之，石也。他日射之，终不能入矣。广所居郡闻有虎，常自射之。及居右北平，射虎，虎腾伤广，广亦射杀之。以上为右北平太守

石建卒，上召广代为郎中令。元朔六年，广复为将军，从大将军出定襄。诸将多中首虏率为侯者，而广军无功。后三岁，广以郎中令将四千骑出右北平，博望侯张骞将万骑与广俱，异道。行数百里，匈奴左贤王将四万骑围广，广军士皆恐，广乃使其子敢往驰之。敢从数十骑，直贯胡骑，出其左右而还，报广曰：“胡虏易与耳！”军士乃安，为圜陈外乡。胡急击，矢下如雨，汉兵死者过半。汉矢且尽，广乃令持满毋发，而广身自以大黄射其裨将，杀数人，胡虏益解。会暮，吏士无人色，而广意气自如，益治军，军中服其勇也。明日，复力战，而博望侯军亦至，匈奴乃解去。汉军罢，弗能追。是时广军几没，罢归。汉法：博望侯后期，当死，赎为庶人；广军自当，亡赏。以上从卫青出定襄，与张骞出右北平，两次当匈奴无功

初，广与从弟李蔡俱为郎，事文帝。景帝时，蔡积功至二千石。武帝元朔中，为轻车将军，从大将军击右贤王，有功，中率封为乐安侯。元狩二年，代公孙弘为丞相。蔡为人在下中，名声出广下远甚，然广不得爵邑，官不过九卿，广之军吏及士卒或取封侯。广与望气王朔语曰：“自汉击匈奴，广未尝不在其中。而诸妄校尉已下，材能不及中，以军功取侯者数十人，广不为后人，然终无尺寸功以得封邑者，何也？岂吾相不当侯邪？”朔曰：“将军自念：岂尝有恨者乎？”广曰：“吾为陇西守，羌尝反，吾诱降者八百余人，诈而同日杀之。至今恨独此耳。”朔曰：“祸莫大于杀已降，此乃将军所以不得侯者也。”广历七郡太守，前后四十余年。得赏赐，辄分其戏下，饮食与士卒共之，家无余财，终不言生产事。为人长，爰臂，其善射亦天性，虽子孙他人学者莫能及。广呐口少言。与人居，则画地为军陈，射阔狭以饮。专以射为戏。将兵，乏绝处见水，士卒不尽饮不近水，不尽餐不尝食，宽缓不苛，士以此爱乐为用。其射，见敌非在数十步之内，度不中不发，发即应弦而倒。用此，其将数困辱，及射猛兽，亦数为所伤云。以上杂序广生平

元狩四年，大将军、骠骑将军大击匈奴，广数自请行，上以为老，不许，良久乃许之，以为前将军。大将军青出塞，捕虏，知单于所居，乃自以精兵走之，而令广并于右将军军，出东道。东道少回远，大军行，水草少，其势不屯行。广辞曰：“臣部为前将军，今大将军乃徙臣出东道，且臣结发而与匈奴战，乃今一得当单于，臣愿居前，先死单于！”大将军阴受上指，以为李广数奇，毋令当单于，恐不得所欲。是时公孙敖新失侯，为中将军，大将军亦欲使敖与俱当单于，故徙广。广知之，固辞，大将军弗听，令长史封书与广之莫府，曰：“急诣部，如书！”广不谢大将军而起行，意象愠怒而就部，引兵与右将军食其合军出东道。惑失道，后大将军。大将军与单于接战，单于遁走，弗能得而还，南绝幕，乃遇两将军。广已见大将军，还入军。以上从卫、霍出击匈奴，失道后期

大将军使长史持精糒遗广，因问广、食其失道状，曰：“青欲上书报天子失军曲折。”广未对，大将军长史急责广之莫府上簿，广曰：‘诸校尉亡罪，乃我自失道，吾今自上簿！”至莫府，谓其麾下曰：“广结发与匈奴大小七十余战，今幸从大将军出接单于兵，而大将军徙广部，行回远，又迷失道，岂非天哉！且广年六十余，终不能复对刀笔之吏矣！”遂引刀自刭。百姓闻之，知与不知，老壮皆为垂泣。而右将军独下吏，当死，赎为庶人。以上广不肯对簿自刭

广三子，曰当户、椒、敢，皆为郎。上与韩嫣戏，嫣少不逊，当户击嫣，嫣走，于是上以为能。当户蚤死，乃拜椒为代郡太守，皆先广死。广死军中时，敢从票骑将军。广死明年，李蔡以丞相坐：诏赐冢地阳陵，当得二十亩，蔡盗取三顷，颇卖得四十余万；又盗取神道外堧地一亩，葬其中。当下狱，自杀。敢以校尉从票骑将军击胡左贤王，力战，夺左贤王旗鼓，斩首多，赐爵关内侯，食邑二百户，代广为郎中令。顷之，怨大将军青之恨其父，乃击伤大将军，大将军匿讳之。居无何，敢从上雍，至甘泉宫猎，票骑将军去病怨敢伤青，射杀敢。去病时方贵幸，上为讳，云鹿触杀之。居岁余，去病死。敢有女为太子中人，爱幸。敢男禹有宠于太子，然好利，亦有勇，尝与侍中贵人饮，侵陵之，莫敢应。后愬之上，上召禹使刺虎，县下圈中，未至地，有诏引出之，禹从落中以剑斫绝累，欲刺虎，上壮之，遂救止焉。而当户有遗腹子陵，将兵击胡，兵败降匈奴。后人告禹谋欲亡从陵，下吏死。以上广之子孙

陵字少卿，少为侍中建章监，善骑射，爱人，谦让下士，甚得名誉。武帝以为有广之风，使将八百骑，深入匈奴二千余里，过居延视地形，不见虏，还。拜为骑都尉，将勇敢五千人，教射酒泉、张掖，以备胡。数年，汉遣贰师将军伐大宛，使陵将五校兵随后，行至塞，会贰师还。上赐陵书，陵留吏士，与轻骑五百出敦煌，至盐水，迎贰师还，复留屯张掖。以上陵居酒泉、张掖

天汉二年，贰师将三万骑出酒泉，击右贤王于天山。召陵，欲使为贰师将辎重。陵召见武台，叩头自请曰：“臣所将屯边者，皆荆、楚勇士，奇材剑客也，力扼虎，射命中。愿得自当一队，到兰干山南，以分单于兵，毋令专乡贰师军。”上曰：“将恶相属邪？吾发军多，毋骑予女。”陵对：“无所事骑，臣愿以少击众，步兵五千人涉单于庭！”上壮而许之，因诏强弩都尉路博德将兵半道迎陵军。博德，故伏波将军，亦羞为陵后距，奏言：“方秋匈奴马肥，未可与战。臣愿留陵至春，俱将酒泉、张掖骑各五千人，并击东西浚稽，可必擒也！”书奏，上怒，疑陵悔不欲出而教博德上书，乃诏博德：“吾欲予李陵骑，云‘欲以少击众’。今虏入西河，其引兵走西河，遮钩营之道！”诏陵：“以九月发，出遮虏鄣，至东浚稽山南龙勒水上，徘徊观虏。即亡所见，从浞野侯赵破奴故道，抵受降城休士，因骑置以闻。所与博德言者云何？具以书对！”以上诏陵至浚稽山，诏博德至西河

陵于是将其步卒五千人出居廷，北行三十日，至浚稽山止营，举图所过山川地形，使麾下骑陈步乐还以闻。步乐召见，道陵将率得士死力，上甚说，拜步乐为郎。陵至浚稽山，与单于相直，骑可三万，围陵军。军居两山间，以大车为营。陵引士出营外为陈，前行持戟盾，后行持弓弩，令曰：“闻鼓声而纵！闻金声而止！”虏见汉军少，直前就营，陵搏战攻之，千弩俱发，应弦而倒。虏还走上山，汉军追，击杀数千人。单于大惊，召左右地兵八万余骑攻陵。陵且战且引，南行数日，抵山谷中。连战，士卒中矢伤，三创者载辇，两创者将车，一创者持兵战。陵曰：“吾士气少衰，而鼓不起者，何也？军中岂有女子乎？”始军出时，关东群盗妻子徙边者随军为卒妻妇，大匿车中，陵搜得，皆剑斩之。明日复战，斩首三千余级。引兵东南，循故龙城道，行四五日，抵大泽葭苇中。虏从上风纵火，陵亦令军中纵火自救。南行至山下，单于在南山上，使其子将骑击陵。陵军步斗树木间，复杀数千人，因发连弩射单于，单于下走。以上陵以步兵五千与匈奴三万骑战，屡胜

是日，捕得虏，言：“单于曰：‘此汉精兵，击之不能下，日夜引吾南近塞，得毋有伏兵乎？’诸当户君长皆言：‘单于自将数万骑，击汉数千人不能灭，后无以复使边臣，令汉益轻匈奴！’复力战山谷间，尚四十五里，得平地，不能破，乃还。”是时，陵军益急，匈奴骑多，战一日数十合，复伤杀虏二千余人。虏不利，欲去，会陵军候管敢为校尉所辱，亡降匈奴，具言“陵军无后救，射矢且尽，独将军麾下及成安侯校各八百人为前行，以黄与白为帜。当使精骑射之，即破矣。”成安侯者，颍川人，父韩千秋，故济南相，奋击南越战死，武帝封子延年为侯，以校尉随陵。单于得敢，大喜，使骑并攻汉军，疾呼曰：“李陵、韩延年趣降！”遂遮道急攻陵。陵居谷中，虏在山上，四面射，矢如雨下。汉军南行，未至鞮汗山，一日五十万矢皆尽，即弃车去。士尚三千余人，徒斩车辐而持之，军吏持尺刀，抵山入狭谷。单于遮其后，乘隅下垒石，士卒多死，不得行。昏后，陵便衣独步出营，止左右：“毋随我，丈夫一取单于耳！”良久，陵还，太息曰：“兵败，死矣！”军吏或曰：“将军威震匈奴，天命不遂，后求道径还归，如浞野侯：为虏所得，后亡还，天子客遇之。况于将军乎？”陵曰：“公止！吾不死，非壮士也！”于是尽斩旌旗，及珍宝埋地中。陵叹曰：“复得数十矢足以脱矣。今无兵复战，天明，坐受缚矣。各鸟兽散，犹有得脱归报天子者。”令军士人持二升糒，一半冰，期至遮虏鄣者相待。夜半时，击鼓起士，鼓不鸣。陵与韩延年俱上马，壮士从者十余人，虏骑数千追之，韩延年战死。陵曰：“无面目报陛下！”遂降。以上陵军败，降匈奴

军人分散，脱至塞者四百余人。陵败处去塞百余里，边塞以闻。上欲陵死战，召陵母及妇，使相者视之，无死丧色，后闻陵降，上怒甚，责问陈步乐，步乐自杀。群臣皆罪陵，上以问太史令司马迁，迁盛言“陵事亲孝，与士信，常奋不顾身，以殉国家之急，其素所畜积也，有国士之风。今举事一不幸，全躯保妻子之臣，随而媒蘖其短，诚可痛也！且陵提步卒不满五千，深戎马之地，抑数万之师，虏救死扶伤不暇，悉举引弓之民，共攻围之。转斗千里，矢尽道穷，士张空拳，冒白刃，北首争死敌，得人之死力，虽古名将不过也！身虽陷败，然其所摧败亦足暴于天下。彼之不死，宜欲得当以报汉也。”初，上遣贰师大军出，财令陵为助兵。及陵与单于相值，而贰师功少。上以迁诬罔欲沮贰师，为陵游说，下迁腐刑。久之，上悔陵无救，曰：“陵当发出塞，乃诏强弩都尉令迎军，坐预诏之，得令老将生奸诈！”乃遣使劳赐陵余军得脱者。陵在匈奴岁余，上遣因杅将军公孙敖将兵深入匈奴迎陵。敖军无功还，曰：“捕得生口，言李陵教单于为兵以备汉军，故臣无所得。”上闻，于是族陵家，母弟妻子皆伏诛。陇西士大夫以李氏为愧。其后，汉遣使匈奴，陵谓使者曰：“吾为汉将步卒五千人，横行匈奴，以亡救而败，何负于汉而诛吾家？”使者曰：“汉闻李少卿教匈奴为兵。”陵曰：“乃李绪，非我也！”李绪本汉塞外都尉，居奚侯城，匈奴攻之，绪降，而单于客遇绪，常坐陵上。陵痛其家以李绪而诛，使人刺杀绪。大阏氏欲杀陵，单于匿之北方，大阏氏死乃还。单于壮陵，以女妻之，立为右校王，卫律为丁灵王，皆贵用事。卫律者，父本长水胡人。律生长汉，善协律都尉李延年，延年荐言律使匈奴。使还，会延年家收，律惧并诛，亡，还降匈奴。匈奴爱之，常在单于左右。陵居外，有大事，乃入议。以上汉诛陵家属，陵在匈奴贵用事

昭帝立，大将军霍光、左将军上官桀辅政，素与陵善，遣陵故人陇西任立政等三人俱至匈奴招陵。立政等至，单于置酒赐汉使者，李陵、卫律皆侍坐。立政等见陵，未得私语，即目视陵，而数数自循其刀环，握其足，阴谕之，言可还归汉也。后陵、律持牛酒劳汉使，博饮，两人皆胡服椎结，立政大言曰：“汉已大赦，中国安乐，主上富于春秋，霍子孟、上官少叔用事。”以此言微动之，陵墨不应，孰视而自循其发，答曰：“吾已胡服矣！”有顷，律起更衣，立政曰：“咄，少卿良苦！霍子孟、上官少叔谢女。”陵曰：“霍与上官无恙乎？”立政曰：“请少卿来归故乡，毋忧富贵！”陵字立政曰：“少公，归易耳，恐再辱，奈何？”语未卒，卫律还，颇闻余语，曰：“李少卿贤者，不独居一国。范蠡遍游天下，由余去戎入秦。今何语之亲也？”因罢去，立政随谓陵曰：“亦有意乎？”陵曰：“丈夫不能再辱。”陵在匈奴二十余年，元平元年病死。以上任立政招陵

苏建，杜陵人也。以校尉从大将军青击匈奴，封平陵侯。以将军筑朔方。后以卫尉为游击将军，从大将军出朔方。后一岁，以右将军再从大将军出定襄，亡翕侯，失军当斩，赎为庶人。其后为代郡太守，卒官。有三子：嘉为奉车都尉，贤为骑都尉，中子武最知名。

武字子卿，少以父任，兄弟并为郎，稍迁至移中厩监。时汉连伐胡，数通使相窥观，匈奴留汉使郭吉、路充国等前后十余辈。匈奴使来，汉亦留之以相当。天汉元年，且鞮侯单于初立，恐汉袭之，乃曰：“汉天子，我丈人行也。”尽归汉使路充国等。武帝嘉其义，乃遣武以中郎将使持节送匈奴使留在汉者，因厚赂单于，答其善意。武与副中郎将张胜及假吏常惠等，募士斥候百余人俱。既至匈奴，置币遗单于，单于益骄，非汉所望也。以上武使匈奴

方欲发使送武等，会缑王与长水虞常等谋反匈奴中。缑王者，昆邪王姊子也，与昆邪王俱降汉，后随浞野侯没胡中。及卫律所将降者，阴相与谋劫单于母阏氏归汉，会武等至匈奴。虞常在汉时，素与副张胜相知。私候胜曰：“闻汉天子甚怨卫律，常能为汉伏弩射杀之。吾母与弟在汉，幸蒙其赏赐。”张胜许之，以货物与常。后月余，单于出猎，独阏氏子弟在。虞常等七十余人欲发，其一人夜亡，告之单于子弟，发兵与战，缑王等皆死，虞常生得。单于使卫律治其事，张胜闻之，恐前发，以状语武。武曰：“事如此，此必及我，见犯乃死，重负国！”欲自杀，胜、惠共止之。虞常果引张胜，单于怒，召诸贵人议，欲杀汉使者。左伊秩訾曰：“即谋单于，何以复加？宜皆降之。”单于使卫律召武受辞，武谓惠等：“屈节辱命，虽生，何面目以归汉！”引佩刀自刺，卫律惊，自抱持武，驰召医，凿地为坎，置煴火，覆武其上，蹈其背以出血。武气绝，半日复息，惠等哭，舆归营。单于壮其节，朝夕遣人候问武，而收系张胜。以上缑王、虞常之变

武益愈，单于使使晓武，会论虞常，欲因此时降武。剑斩虞常已，律曰：“汉使张胜谋杀单于近臣，当死！单于募降者赦罪。”举剑欲击之，胜请降。律谓武曰：“副有罪，当相坐。”武曰：“本无谋，又非亲属，何为相坐？”复举剑拟之，武不动。律曰：“苏君，律前负汉归匈奴，幸蒙大恩，赐号称王，拥众数万，马畜弥山，富贵如此！苏君今日降，明日复然。空以身膏草野，谁复知之？”武不应，律曰：“君因我降，与君为兄弟。今不听吾计，后虽欲复见我，尚可得乎？”武骂律曰：“女为人臣子，不顾恩义，畔主背亲，为降虏于蛮夷，何以女为见！且单于信女，使决人死生，不平心持正，反欲斗两主，观祸败！南越杀汉使者，屠为九郡；宛王杀汉使者，头悬北阙；朝鲜杀汉使者，即时诛灭。独匈奴未耳。若知我不降，明欲令两国相攻，匈奴之祸从我始矣！”以上卫律劝武降

律知武终不可胁，白单于。单于愈益欲降之，乃幽武置大窖中，绝不饮食。天雨雪，武卧啮雪与旃毛并咽之，数日不死。匈奴以为神，乃徙武北海上无人处，使牧羝：“羝乳，乃得归！”别其官属常惠等，各置他所。武既至海上，廪食不至，掘野鼠去草实而食之。杖汉节牧羊，卧起操持，节旄尽落。积五六年，单于弟於軒王弋射海上，武能网纺缴，檠弓弩，於靬王爱之，给其衣食。三岁余，王病，赐武马畜、服匿、穹庐。王死后，人众徙去。其冬，丁令盗武牛羊，武复穷厄。以上海上牧羊

初，武与李陵俱为侍中。武使匈奴，明年陵降，不敢求武。久之，单于使陵至海上，为武置酒设乐，因谓武曰：“单于闻陵与子卿素厚，故使陵来说足下，虚心欲相待。终不得归汉，空自苦亡人之地，信义安所见乎？前长君为奉车，从至雍棫阳宫，扶辇下除，触柱折辕，劾大不敬，伏剑自刎，赐钱二百万以葬；孺卿从祠河东后土，宦骑与黄门驸马争船，推堕驸马河中，溺死，宦骑亡，诏使孺卿逐捕，不得，惶恐饮药而死。来时，太夫人已不幸，陵送葬至阳陵。子卿妇年少，闻已更嫁矣。独有女弟二人，两女一男，今复十余年，存亡不可知。人生如朝露，何久自苦如此？陵始降时，忽忽如狂，自痛负汉，加以老母系保宫。子卿不欲降，何以过陵？且陛下春秋高，法令亡常，大臣亡罪夷灭者数十家，安危不可知，子卿尚复谁为乎？愿听陵计，勿复有云。”武曰：“武父子亡功德，皆为陛下所成就，位列将，爵通侯，兄弟亲近，常愿肝脑涂地。今得杀身自效，虽蒙斧钺汤镬，诚甘乐之！臣事君，犹子事父也，子为父死，无所恨。愿勿复再言！”陵与武饮数日，复曰：“子卿壹听陵言！”武曰：“自分已死久矣！王必欲降武，请毕今日之，效死于前！”陵见其至诚，喟然叹曰：“嗟乎义士！陵与卫律之罪，上通于天！”因泣下沾衿，与武决去。以上李陵劝武降

陵恶自赐武，使其妻赐武牛羊数十头。后陵复至北海上，语武：“区脱捕得云中生口，言太守以下吏民皆白服，曰上崩。”武闻之，南乡号哭，欧血，旦夕临。数月，昭帝即位。数年，匈奴与汉和亲，汉求武等，匈奴诡言武死。后汉使复至匈奴，常惠请其守者与俱，得夜见汉使，具自陈道，教使者谓单于言：“天子射上林中，得雁，足有系帛书，言武等在某泽中。”使者大喜，如惠语以让单于，单于视左右而惊，谢汉使曰：“武等实在。”于是李陵置酒贺武，曰：“今足下还归，扬名于匈奴，功显于汉室，虽古竹帛所载，丹青所画，何以过子卿？陵虽驽怯，令汉且贳陵罪，全其老母，使得奋大辱之积志，庶几乎曹柯之盟，此陵宿昔之所不忘也！收族陵家，为世大戮，陵尚复何顾乎？已矣，令子卿知吾心耳。异域之人，壹别长绝！”陵起舞，歌曰：“径万里兮度沙幕，为君将兮奋匈奴。路穷绝兮矢刃摧，士众灭兮名已。老母已死，虽欲报恩将安归？”陵泣下数行，因与武决。单于召会武官属，前以降及物故，凡随武还者九人。以上匈奴许归武

武以始元六年春至京师。诏武奉一太牢谒武帝园庙，拜为典属国，秩中二千石，赐钱二百万，公田二顷，宅一区。常惠、徐圣、赵终根皆拜为中郎，赐帛各二百匹。其余六人老，归家，赐钱人十万，复终身。常惠后至右将军，封列侯，自有传。武留匈奴凡十九岁，始以强壮出，及还，须发尽白。以上武还汉

武来归明年，上官桀子安，与桑弘羊及燕王、盖主谋反，武子男元与安有谋，坐死。初，桀、安与大将军霍光争权，数疏光过失予燕王，令上书告之。又言苏武使匈奴，二十年不降，还乃为典属国；大将军长史无功劳，为搜粟都尉，光颛权自恣。及燕王等反诛，穷治党与，武素与桀、弘羊有旧，数为燕王所讼，子又在谋中，廷尉奏请逮捕武。霍光寝其奏，免武官。数年，昭帝崩，武以故二千石与计谋立宣帝，赐爵关内侯，食邑三百户。久之，卫将军张安世荐武明习故事，奉使不辱命，先帝以为遗言，宣帝即时召武待诏宦者署，数进见，复为右曹典属国。以武著节老臣，令朝朔望，号称祭酒，甚优宠之。武所得赏赐，尽以施予昆弟故人，家不余财。皇后父平恩侯、帝舅平昌侯、乐昌侯、车骑将军韩增、丞相魏相、御史大夫丙吉，皆敬重武。武年老，子前坐事死，上闵之，问左右：“武在匈奴久，岂有子乎？”武因平恩侯自白：“前发匈奴时，胡妇适产一子通国，有声问来，愿因使者致金帛赎之。”上许焉。后通国随使者至，上以为郎。又以武弟子为右曹。武年八十余，神爵二年病卒。以上武晚年事

甘露三年，单于始入朝。上思股肱之美，乃图画其人于麒麟阁，法其形貌，署其官爵姓名。唯霍光不名，曰“大司马大将军博陆侯姓霍氏”，次曰“卫将军富平侯张安世”，次曰“车骑将军龙额侯韩增”，次曰“后将军营平侯赵充国”，次曰“丞相高平侯魏相”，次曰“丞相博阳侯丙吉”，次曰“御史大夫建平侯杜延年”，次曰“宗正阳城侯刘德”，次曰“少府梁丘贺”，次曰“太子太傅萧望之”，次曰“典属国苏武”。皆有功德，知名当世，是以表而扬之，明著中兴辅佐，列于方叔、召虎、仲山甫焉，凡十一人，皆有传。自丞相黄霸、廷尉于定国、大司农朱邑、京兆尹张敞、右扶风尹翁归及儒者夏侯胜等，皆以善终，著名宣帝之世，然不得列于名臣之图，以此知其选矣。以上麒麟阁图象

赞曰：李将军恂恂如鄙人，口不能出辞，及死之日，天下知与不知，皆为流涕，彼其中心诚信于士大夫也！谚曰：“桃李不言，下自成蹊。”此言虽小，可以喻大。然三代之将，道家所忌，自广至陵，遂亡其宗，哀哉！孔子称“志士仁人，有杀身以成仁，无求生以害仁”；“使于四方，不辱君命”。苏武有之矣！

汉书／赵尹韩张两王传

赵广汉，字子都，涿郡蠡吾人也，故属河间。少为郡吏，州从事，以廉洁、通敏、下士为名。举茂材，平准令，察廉为阳翟令。以治行尤异，迁京辅都尉，守京兆尹。会昭帝崩，而新丰杜建为京兆掾，护作平陵方上。建素豪侠，宾客为奸利。广汉闻之，先风告，建不改，于是收案致法。中贵人豪长者为请，无不至，终无所听。宗族宾客谋欲篡取，广汉尽知其计议主名起居，使吏告曰：“若计如此，且并灭家！”令数吏将建弃市，莫敢近者，京师称之。以上守京兆尹

是时，昌邑王征即位，行淫乱，大将军霍光与群臣共废王，尊立宣帝。广汉以与议定策，赐爵关内侯，迁颍川太守。郡大姓原、褚宗族横恣，宾客犯为盗贼，前二千石莫能禽制。广汉既至，数月，诛原、褚首恶，郡中震栗。先是，颍川豪桀大姓，相与为婚姻，吏俗朋党。广汉患之，厉使其中可用者受记，出有案问，既得罪名，行法罚之。广汉故漏泄其语，令相怨咎。又教吏为缿筒，及得投书，削其主名，而托以为豪桀大姓子弟所言。其后强宗大族家家结为仇雠，奸党散落，风俗大改，吏民相告讦，广汉得以为耳目，盗贼以故不发，发又辄得。壹切治理，威名流闻，及匈奴降者言匈奴中皆闻广汉。以上为颍川太守

本始二年，汉发五将军击匈奴，征广汉以太守将兵，属蒲类将军赵充国。从军还，复用守京兆尹，满岁为真。以上虚叙历官

广汉为二千石，以和颜接士，其尉荐待遇吏，殷勤甚备。事推功善，归之于下，曰：“某掾卿所为，非二千石所及。”行之发于至诚。吏见者皆输写心腹，无所隐匿，咸愿为用，僵仆无所避。广汉聪明，皆知其能之所宜、尽力与否。其或负者，辄先闻知，风谕不改，乃收捕之，无所逃，按之罪立具，即时伏辜。广汉为人强力，天性精于吏职：见吏民，或夜不寝，至旦，尤善为钩距，以得事情。钩距者，设欲知马贾，则先问狗，已问羊，又问牛，然后及马，参伍其贾，以类相准，则知马之贵贱，不失实矣。唯广汉至精，能行之，它人效者，莫能及也。郡中盗贼，闾里轻侠。其根株窟穴所在，及吏受取请求铢两之奸，皆知之。以上叙广汉之精能

长安少年数人，会穷里空舍，谋共劫人，坐语未讫，广汉使吏捕治，具服。富人苏回为郎，二人劫之，有顷，广汉将吏到家，自立庭下，使长安丞龚奢叩堂户晓贼曰：“京兆尹赵君谢两卿：无得杀质，此宿卫臣也。释质束手，得善相遇，幸逢赦令，或时解脱。”二人惊愕，又素闻广汉名，即开户出，下堂叩头，广汉跪谢曰：“幸全活郎，甚厚！”送狱，敕吏谨遇，给酒肉。至冬，当出死，豫为调棺，给敛葬具。告语之，皆曰：“死无所恨！”广汉尝记召湖都亭长，湖都亭长西至界上，界上亭长戏曰：“至府，为我多谢问赵君。”亭长既至，广汉与语，问事毕，谓曰：“界上亭长寄声谢我，何以不为致问？”亭长叩头，服实有之，广汉因曰：“还，为吾谢界上亭长：‘勉思职事，有以自效，京兆不忘卿厚意！’”其发奸摘伏如神，皆此类也。广汉奏请，令长安游徼狱吏秩百石。其后，百石吏皆差自重，不敢枉法妄系留人。京兆政清，吏民称之不容口，长老传以为自汉兴以来，治京兆者莫能及。左冯翊、右扶风，皆治长安中，犯法者从迹喜过京兆界，广汉叹曰：“乱吾治者，常二辅也。诚令广汉得兼治之，直差易耳！”以上治京兆实迹

初，大将军霍光秉政，广汉事光。及光薨后，广汉心知微指，发长安吏自将，与俱至光子博陆侯禹第，直突入其门，搜索私屠酤，推破卢罂，斧斩其门关而去。时光女为皇后，闻之，对帝涕泣。帝心善之，乃以召问广汉。广汉由是侵犯贵戚大臣。所居好用世吏子孙、新进年少者，专厉强壮蜂气，见事风生，无所回避，率多果敢之计，莫为持难。广汉终以此败。以上叙侵犯霍氏，因及其致败之由

初，广汉客私酤酒长安市，丞相史逐去客，客疑男子苏贤言之，以语广汉。广汉使长安丞按贤，尉史禹故劾贤为骑士屯霸上，不诣屯所，乏军兴。贤父上书讼罪，告广汉，事下有司覆治，禹坐要斩，请逮捕广汉。有诏即讯，辞服。会赦，贬秩一等。广汉疑其邑子荣畜教令，后以它法论杀畜，人上书言之，事下丞相御史，案验甚急。广汉使所亲信长安人为丞相府门卒，令微司丞相门内不法事。地节三年七月中，丞相傅婢有过，自绞死。广汉闻之，疑丞相夫人妒，杀之府舍，而丞相奉斋酎入庙祠。广汉得此，使中郎赵奉寿风晓丞相，欲以胁之，毋令穷正己事。丞相不听，按验愈急。广汉欲告之，先问太史知星气者，言今年当有戮死大臣。广汉即上书告丞相罪，制曰：“下京兆尹治。”广汉知事迫切，遂自将吏卒，突入丞相府，召其夫人跪庭下受辞，收奴婢十余人去，责以杀婢事。丞相魏相上书自陈：“妻实不杀婢。广汉数犯罪法，不伏辜，以诈巧迫胁臣相，幸臣相宽不奏。愿下明使者治广汉所验臣相家事。”事下廷尉治罪，实丞相自以过谴笞傅婢，出至外第乃死，不如广汉言。司直萧望之劾奏：“广汉摧辱大臣，欲以劫持奉公，逆节伤化，不道。”宣帝恶之，下广汉廷尉狱。又坐贼杀不辜、鞠狱故不以实、擅斥除骑士、乏军兴数罪。以上广汉迫胁魏丞相，获罪

天子可其奏。吏民守阙号泣者数万人，或言：“臣生无益县官，愿代赵京兆死，使得牧养小民。”广汉竟坐要斩。广汉虽坐法诛，为京兆尹廉明，威制豪强，小民得职，百姓追思，歌之至今。

尹翁归，字子兄，河东平阳人也，徙杜陵。翁归少孤，与季父居。为狱小吏，晓习文法。喜击剑，人莫能当。是时，大将军霍光秉政，诸霍在平阳，奴客持刀兵入市斗变，吏不能禁。及翁归为市吏，莫敢犯者。公廉，不受馈，百贾畏之。以上为市吏

后去吏居家。会田延年为河东太守，行县至平阳。悉召故吏五六十人，延年亲临见，令有文者东，有武者西。阅数十人，次到翁归，独伏不肯起，对曰：“翁归文武兼备，唯所施设。”功曹以为此吏倨敖不逊，延年曰：“何伤？”遂召上辞问，甚奇其对，除补卒史，便从归府。案事发奸，穷竟事情，延年大重之，自以能不及翁归，徙署督邮。河东二十八县，分为两部：闳孺部汾北，翁归部汾南。所举应法，得其罪辜，属县长吏虽中伤，莫有怨者。举廉为缑氏尉，历守郡中，所居治理。迁补都内令，举廉为弘农都尉。以上受知于田延年，历官督邮、尉令、都尉

征拜东海太守，过辞廷尉于定国。定国家在东海，欲属托邑子两人，令坐后堂待见。定国与翁归语终日，不敢见其邑子。既去，定国乃谓邑子曰：“此贤将，汝不任事也，又不可干以私。”翁归治东海明察，郡中吏民贤不肖及奸邪罪名，尽知之。县县各有记籍，自听其政，有急名则少缓之，吏民小解，辄披籍。县县收取黠吏豪民，案致其罪，高至于死。收取人必于秋冬课吏大会中。及出行县，不以无事时。其有所取也，以一警百，吏民皆服，恐惧改行自新。东海大豪郯许仲孙为奸猾，乱吏治，郡中苦之。二千石欲捕者，辄以力势变诈自解，终莫能制。翁归至，论弃仲孙市，一郡怖栗，莫敢犯禁，东海大治。以上为东海太守

以高第入守右扶风，满岁为真。选用廉平疾奸吏以为右职，接待以礼，好恶与同之，其负翁归，罚亦必行。治如在东海故迹，奸邪罪名亦县县有名籍。盗贼发其比伍中，翁归辄召其县长吏，晓告以奸黠主名，教使用类推迹盗贼所过抵，类常如翁归言，无有遗脱。缓于小弱，急于豪强。豪强有论罪，输掌畜官，使斫莝，责以员程，不得取代，不中程，辄笞督，极者至以铁自刭而死。京师畏其威严，扶风大治，盗贼课常为三辅最。以上为右扶风

翁归为政，虽任刑，其在公卿之间，清洁自守，语不及私，然温良谦退，不以行能骄人，甚得名誉于朝廷。视事数岁，元康四年病卒。家无余财，天子贤之，制诏御史：“朕夙兴夜寐，以求贤为右，不异亲疏近远，务在安民而已。扶风翁归，廉平乡正，治民异等。早天不遂，不得终其功业，朕甚怜之！其赐翁归子黄金百斤，以奉祭祠。”翁归三子皆为郡守。少子岑，历位九卿，至后将军。而闳孺亦至广陵相，有治名。由是世称田延年为知人。

韩延寿，字长公，燕人也，徙杜陵。少为郡文学。父义，为燕郎中。刺王之谋逆也，义谏而死，燕人闵之。是时，昭帝富于春秋，大将军霍光持政，征郡国贤良文学，问以得失。时魏相以文学对策，以为：“赏罚所以劝善禁恶，政之本也。日者燕王为无道，韩义出身强谏，为王所杀，义无比干之亲，而蹈比干之节。宜显赏其子，以示天下，明为人臣之义！”光纳其言，因擢延寿为谏大夫。以上因父而得显赏

迁淮阳太守，治甚有名，徙颍川。颍川多豪强，难治，国家常为选良二千石。先是，赵广汉为太守，患其俗多朋党，故构会吏民，令相告讦，一切以为聪明，颍川由是以为俗，民多怨仇。延寿欲改更之，教以礼让。恐百姓不从，乃历召郡中长老为乡里所信向者数十人，设酒具食，亲与相对，接以礼意，人人问以谣俗，民所病苦，为陈和睦亲爱销除怨咎之路，长老皆以为便，可施行。因与议定：嫁娶丧祭仪品，略依古礼，不得过法。延寿于是令文学校官诸生皮弁执俎豆，为吏民行丧嫁娶礼，百姓遵用其教。卖偶车马下里伪物者，弃之市道。数年，徙为东郡太守。黄霸代延寿居颍川，霸因其迹而大治。以上为颍川太守

延寿为吏，上礼义，好古教化，所至必聘其贤士，以礼待用，广谋议，纳谏争；举行丧让财，表孝弟有行；修治学官，春秋乡射，陈钟鼓管弦，盛升降揖让，及都试讲武，设斧钺旌旗，习射御之事；治城郭，收赋租，先明布告其日，以期会为大事，吏民敬畏趋乡之。又置正、五长，相率以孝弟，不得舍奸人，闾里阡陌有非常，吏辄闻知，奸人莫敢入界。其始若烦，后吏无追捕之苦，民无箠楚之忧，皆便安之。接待下吏，恩施甚厚，而约誓明。或欺负之者，延寿痛自刻责：“岂其负之？何以至此？”吏闻者自伤悔，其县尉至自刺死，及门下掾自刭，人救不殊因瘖不能言。延寿闻之，对掾史涕泣，遣吏医治视，厚复其家。以上虚叙延寿为吏以礼服人

延寿尝出，临上车，骑吏一人后至，敕功曹议罚白。还至府门，门卒当车，愿有所言。延寿止车问之，卒曰：“《孝经》曰：‘资于事父以事君，而敬同。故母取其爱，而君取其敬，兼之者父也。’今旦明府早驾，久驻未出，骑吏父来至府门，不敢入，骑吏闻之，趋走出谒，适会明府登车。以敬父而见罚，得毋亏大化乎？”延寿举手舆中曰：“微子，太守不自知过！”归舍，召见门卒。卒本诸生，闻延寿贤，无因自达，故代卒，延寿遂待用之。其纳善听谏，皆此类也。在东郡三岁，令行禁止，断狱大减，为天下最。以上为东郡太守

入守左冯翊，满岁称职为真。岁余，不肯出行县，丞掾数白：“宜循行郡中，览观民俗，考长吏治迹。”延寿曰：“县皆有贤令长，督邮分明善恶于外，行县恐无所益，重为烦扰。”丞掾皆以为方春月，可壹出劝耕桑，延寿不得已，行县。至高陵，民有昆弟相与讼田自言，延寿大伤之，曰：“幸得备位，为郡表率，不能宣明教化，至令民有骨肉争讼！既伤风化，重使贤长吏、啬夫、三老、孝弟受其耻。咎在冯翊，当先退！”是日移病不听事，因入卧传舍，闭思过。一县莫知所为，令丞、啬夫、三老亦皆自系待罪。于是讼者宗族传相责让，此两昆弟深自悔，皆自髡肉袒谢，愿以田相移，终死不敢复争。延寿大喜，开延见，内酒肉与相对饮食，厉勉，以意告乡部，有以表劝悔过从善之民。延寿乃起听事，劳谢令丞以下，引见尉荐。郡中歙然，莫不传相敕厉，不敢犯。延寿恩信周遍二十四县，莫复以辞讼自言者。推其至诚，吏民不忍欺绐。以上为左冯翊

延寿代萧望之为左冯翊，而望之迁御史大夫，侍谒者福为望之道延寿在东郡时放散官钱千余万。望之与丞相丙吉议，吉以为更大赦，不须考。会御史当问事东郡，望之因令并问之。延寿闻知，即部吏案校望之在冯翊时廪牺官钱放散百余万。廪牺吏掠治急，自引与望之为奸。延寿劾奏，移殿门禁止望之。望之自奏：“职在总领天下，闻事不敢不问，而为延寿所拘持。”上由是不直延寿，各令穷竟所考。望之卒无事实，而望之遣御史案东郡，具得其事：延寿在东郡时，试骑士，治饰兵车，画龙虎朱爵；延寿衣黄纨方领，驾四马，傅总，建幢棨，植羽葆，鼓车歌车；功曹引车皆驾四马，载棨戟，五骑为伍，分左右部，军假司马、千人持幢旁毂；歌者先居射室，望见延寿车，嗷眺楚歌；延寿坐射室，骑吏持戟夹陛列立，骑士从者带弓鞬罗后，令骑士兵车四面营陈，被甲鞮蝥居马上，抱弩负；又使骑士戏车弄马盗骖；延寿又取官铜物，候月食铸作刀剑钩镡，放效尚方事；及取官钱帛，私假繇使吏；及治饰车甲三百万以上。于是望之劾奏延寿上僭不道，又自陈：“前为延寿所奏，今复举延寿罪，众庶皆以臣怀不正之心，侵冤延寿，愿下丞相、中二千石、博士议其罪。”以上延寿与萧望之互考获罪

事下公卿，皆以延寿前既无状，后复诬愬典法大臣，欲以解罪，狡猾不道。天子恶之，延寿竟坐弃市。吏民数千人送至渭城，老小扶持车毂，争奏酒炙。延寿不忍距逆，人人为饮，计饮酒石余，使掾史分谢送者：“远苦吏民，延寿死无所恨！”百姓莫不流涕。延寿三子，皆为郎吏。且死，属其子勿为吏，以己为戒。子皆以父言去官不仕。至孙威，乃复为吏，至将军。威亦多恩信，能拊众，得士死力。威又坐奢僭诛，延寿之风类也。

张敞，字子高，本河东平阳人也。祖父孺为上谷太守，徙茂陵。敞父福，事孝武帝，官至光禄大夫。敞后随宣帝徙杜陵。敞本以乡有秩补太守卒史，察廉为甘泉仓长，稍迁太仆丞，杜延年甚奇之。会昌邑王征即位，动作不由法度。敞上书谏曰：“孝昭皇帝蚤崩无嗣，大臣忧惧，选贤圣承宗庙，东迎之日，唯恐属车之行迟。今天子以盛年初即位，天下莫不拭目倾耳，观化听风。国辅大臣未褒，而昌邑小辇先迁，此过之大者也！”后十余日王贺废，敞以切谏显名，擢为豫州刺史。以数上事有忠言，宣帝征敞为太中大夫，与于定国并平尚书事。以正违忤大将军霍光，而使主兵车出军省减用度，复出为函谷关都尉。宣帝初即位，废王贺在昌邑，上心惮之，徙敞为山阳太守。以上敞历官至太守

久之，大将军霍光薨，宣帝始亲政事，封光兄孙山、云皆为列侯，以光子禹为大司马。顷之，山、云以过归第，霍氏诸婿亲属颇出补吏。敞闻之，上封事曰：“臣闻公子季友有功于鲁，大夫赵衰有功于晋，大夫田完有功于齐，皆畴其官邑，延及子孙。终后田氏篡齐，赵氏分晋，季氏颛鲁。故仲尼作《春秋》，迹盛衰，讥世卿最甚。乃者大将军决大计，安宗庙，定天下，功亦不细矣！夫周公七年耳，而大将军二十岁，海内之命断于掌握。方其隆时，感动天地，侵迫阴阳，月朓日蚀，昼冥宵光，地大震裂，火生地中，天文失度，祆祥变怪，不可胜记。皆阴类盛长，臣下颛制之所生也。朝臣宜有明言，曰‘陛下褒宠故大将军，以报功德足矣’。间者，辅臣颛政，贵戚大盛，君臣之分不明，请罢霍氏三侯皆就第。及卫将军张安世宜赐几杖归休，时存问召见，以列侯为天子师。明诏以恩不听，群臣以义固争而后许，天下必以陛下为不忘功德，而朝臣为知礼，霍氏世世无所患苦。今朝廷不闻直声，而令明诏自亲其文，非策之得者也。今两侯以出，人情不相远，以臣心度之，大司马及其枝属，必有畏惧之心。夫近臣自危，非完计也！臣敞愿于广朝白发其端，直守远郡，其路无由。夫心之精微，口不能言也；言之微眇，书不能文也。故伊尹五就桀；五就汤；萧相国荐淮阴，累岁乃得通。况乎千里之外因书文谕事指哉？唯陛下省察！”上甚善其计，然不征也。以上谏霍氏事

久之，勃海、胶东盗贼并起，敞上书自请治之，曰：“臣闻忠孝之道，退家则尽心于亲，进宦则竭力于君。夫小国中君，犹有奋不顾身之臣，况于明天子乎？今陛下游意于太平，劳精于政事，亹亹不舍昼夜；群臣有司，宜各竭力致身！山阳郡户九万三千，口五十万以上，讫计盗贼未得者七十七人，它课诸事亦略如此。臣敞愚驽，既无以佐思虑，久处闲郡，身逸乐而忘国事，非忠孝之节也！伏闻胶东、勃海左右郡岁数不登，盗贼并起，至攻官寺，篡囚徒，搜市朝，劫列侯，吏失纲纪，奸轨不禁。臣敞不敢爱身避死，唯明诏之所处，愿尽力摧挫其暴虐，存抚其孤弱。事即有业，所至郡，条奏其所由废及所以兴之状。”以上自请治郡国

书奏，天子征敞，拜胶东相，赐黄金三十斤。敞辞之官，自谓“治剧郡非赏罚无以劝善惩恶，吏追捕有功效者，愿得壹切比三辅尤异。”天子许之。敞到胶东，明设购赏，开群盗令相捕斩除罪。吏追捕有功，上名尚书调补县令者数十人。由是盗贼解散，传相捕斩，吏民歙然，国中遂平。居顷之，王太后数出游猎，敞奏书谏曰：“臣闻秦王好淫声，叶阳后为不听郑、卫之乐，楚严好田猎，樊姬为之不食鸟兽之肉。口非恶旨甘，耳非憎丝竹也。所以抑心意、绝耆欲者，将以率二君而全宗祀也。礼：君母出门则乘辎，下堂则从傅母，进退则鸣玉佩，内饰则结绸缪。此言尊贵所以自敛制不从恣之义也。今太后资质淑美，慈爱宽仁，诸侯莫不闻，而少以田猎纵欲为名，于以上闻，亦未宜也。唯观览于往古，全行乎来今，令后姬得有所法则，下臣有所称诵，臣敞幸甚！”书奏，太后止，不复出。以上为胶东相

是时，颍川太守黄霸以治行第一，入守京兆尹。霸视事数月，不称，罢归颍川。于是制诏御史：“其以胶东相敞守京兆尹。”自赵广汉诛后，比更守尹，如霸等数人，皆不称职。京师寝废，长安市偷盗尤多，百贾苦之。上以问敞，敞以为可禁。敞既视事，求问长安父老，偷盗酋长数人，居皆温厚，出从童骑，闾里以为长者。敞皆召见责问，因贳其罪，把其宿负，令致诸偷以自赎。偷长曰：“今一旦召诣府，恐诸偷惊骇，愿一切受署。”敞皆以为吏，遣归休，置酒，小偷悉来贺。且饮醉，偷长以赭污其衣裾。吏坐里闾阅出者，污赭辄收缚之，一日捕得数百人。穷治所犯，或一人百余发，尽行法罚。由是枹鼓稀鸣，市无偷盗，天子嘉之。敞为人敏疾，赏罚分明，见恶辄取，时时越法纵舍，有足大者。其治京兆，略循赵广汉之迹。方略耳目，发伏禁奸，不如广汉。然敞本治《春秋》，以经术自辅，其政颇杂儒雅，往往表贤显善，不醇用诛罚，以此能自全，竟免于刑戮。京兆典京师，长安中浩穰，于三辅尤为剧。郡国二千石以高第入守，及为真，久者不过二三年，近者数月、一岁，辄毁伤失名，以罪过罢。唯广汉及敞为久任职。敞为京兆，朝廷每有大议，引古今，处便宜，公卿皆服，天子数从之。然敞无威仪，时罢朝会，过走马章台街，使御吏驱，自以便面拊马。又为妇画眉，长安中传“张京兆眉怃”。有司以奏敞，上问之，对曰：“臣闻闺房之内，夫妇之私，有过于画眉者。”上爱其能，弗备责也。以上为京兆尹

然终不得大位。敞与萧望之、于定国相善。始敞与定国俱以谏昌邑王超迁，定国为大夫平尚书事，敞出为刺史，时望之为大行丞。后望之先至御史大夫，定国后至丞相，敞终不过郡守。为京兆九岁，坐与光禄勋杨恽厚善，后恽坐大逆诛，公卿奏恽党友不宜处位，等比皆免，而敞奏独寝不下。敞使贼捕掾絮舜有所案验，舜以敞劾奏当免，不肯为敞竟事，私归其家。人或谏舜，舜曰：“吾为是公尽力多矣，今五日京兆耳，安能复案事！”敞闻舜语，即部吏收舜系狱。是时冬月未尽数日，案事吏昼夜验治舜，竟致其死事。舜当出死，敞使主簿持教告舜曰：“五日京兆竟何如？冬月已尽，延命乎？”乃弃舜市。会立春，行冤狱使者出，舜家载尸，并编敞教，自言使者。使者奏敞贼杀不辜，天子薄其罪，欲令敞得自便利，即先下敞前坐杨恽不宜处位奏，免为庶人。敞免奏既下，诣阙上印绶，便从阙下亡命。数月，京师吏民解驰，枹鼓数起，而冀州部中有大贼。天子思敞功效，使使者即家在所召敞。敞身被重劾，及使者至，妻子家室皆泣惶惧，而敞独笑曰：“吾身亡命为民，郡吏当就捕，今使者来，此天子欲用我也。”即装，随使者诣公车上书曰：“臣前幸得备位列卿，待罪京兆，坐杀贼捕掾絮舜。舜本臣敞素所厚吏，数蒙恩贷，以臣有章劾当免，受记考事，便归卧家，谓臣‘五日京兆’，背恩忘义，伤化薄俗。臣窃以舜无状，枉法以诛之。臣敞贼杀无辜，鞠狱故不直，虽伏明法，死无所恨。”以上敞获罪亡命，及复起用

天子引见敞，拜为冀州刺史。敞起亡命，复奉使典州。既到部，而广川王国群辈不道，贼连发，不得。敞以耳目发起贼主名区处，诛其渠帅。广川王姬昆弟及王同族宗室刘调等，通行为之囊橐，吏逐捕，穷窘踪迹，皆入王宫。敞自将郡国吏车数百两，围守王宫，搜索调等，果得之殿屋重中。敞傅吏皆捕格断头，县其头王宫门外，因劾奏广川王。天子不忍致法，削其户。敞居部岁余，冀州盗贼禁止。守太原太守，满岁为真，太原郡清。顷之，宣帝崩，元帝初即位，待诏郑朋荐敞先帝名臣，宜傅辅皇太子。上以问前将军萧望之，望之以为敞能吏，任治烦乱，材轻，非师傅之器。天子使使者征敞，欲以为左冯翊，会病卒。以上为冀州刺史及卒

敞所诛杀太原吏，吏家怨敬，随至杜陵刺杀敞中子璜。敞三子官皆至都尉。初，敞为京兆尹，而敞弟武拜为梁相。是时，梁王骄贵，民多豪强，号为难治。敞问武：“欲何以治梁？”武敬惮兄，谦不肯言。敞使吏送至关，戒吏自伺武，武应曰：“驭黠马者利其衔策。梁国大都，吏民凋敝，且当以‘柱后惠文’弹治之耳。”秦时狱法吏冠“柱后惠文”，武意欲以刑法治梁。吏还，道之，敞笑曰：“审如掾言，武必辨治梁矣！”武既到官，其治有迹，亦能吏也。敞孙竦，王莽时至郡守，封侯，博学文雅过于敞，然政事不及也。竦死，敞无后。以上家属

王尊，字子赣，涿郡高阳人也。少孤，归诸父，使牧羊泽中。尊窃学问，能史书，年十三，求为狱小吏。数岁，给事太守府，问诏书行事，尊无不对。太守奇之，除补书佐，署守属监狱。久之，尊称病去，事师郡文学官，治《尚书》、《论语》，略通大义。复召署守属治狱，为郡决曹史。数岁，以令举幽州刺史从事，而太守察尊廉，补辽西盐官长。数上书言便宜事，事下丞相御史。初元中，举直言，迁虢令，转守槐里，兼行美阳令事。春正月，美阳女子告假子不孝，曰：“儿常以我为妻，妒笞我。”尊闻之，遣吏敝捕验问，辞服。尊曰：“律无妻母之法，圣人所不忍书，此《经》所谓造狱者也！”尊于是出坐廷上，取不孝子县磔著树，使骑吏五人张弓射杀之，吏民惊骇。以上历官至槐里、美阳令

后上行幸雍，过虢，尊供张如法而办。以高第擢为安定太守，到官，出教告属县曰：“令长丞尉奉法守城，为民父母，抑强扶弱，宣恩广泽，甚劳苦矣！太守以今日至府，愿诸君卿勉力，正身以率下。故行贪鄙，能变更者，与为治。明慎所职，毋以身试法！”又出教敕掾功曹：“各自底厉，助太守为治。其不中用，趣自避退，毋久妨贤。夫羽翮不修，则不可以致千里；内不理，无以整外。府丞悉署吏行能，分别白之。贤为上，毋以富！贾人百万，不足与计事！昔孔子治鲁，七日诛少正卯。今太守视事已一月矣，五官掾张辅怀虎狼之心，贪污不轨，一郡之钱尽入辅家，然适足以葬矣！今将辅送狱，直符史诣阁下，从太守受其事。丞戒之戒之！相随入狱矣！”辅系狱数日死，尽得其狡猾不道，百万奸臧。威震郡中，盗贼分散，入旁郡界，豪强多诛伤伏辜者。以上为安定太守

坐残贼免。起家，复为护羌将军转校尉，护送军粮委输。而羌人反，绝转道，兵数万围尊，尊以千余骑奔突羌贼。功未列上，坐擅离部署。会赦，免归家。涿郡太守徐明荐尊不宜久在闾巷，上以尊为郿令，迁益州刺史。先是，瑯邪王阳为益州刺史，行部至邛九折阪，叹曰：“奉先人遗体，奈何数乘此险！”后以病去。及尊为刺史，至其阪，问吏曰：“此非王阳所畏道邪？”吏对曰：“是。”尊叱其驭曰：“驱之！王阳为孝子，王尊为忠臣！”尊居部二岁，怀来徼外，蛮夷归附其威信。以上两免官，复为益州刺史

博士郑宽中使行风俗，举奏尊治状，迁为东平相。是时，东平王以至亲骄奢不奉法度，傅相连坐。及尊视事，奉玺书至庭中，王未及出受诏，尊持玺书归舍，食已乃还。致诏后，谒见王，太傅在前说《相鼠》之诗，尊曰：“毋持布鼓过雷门！”王怒，起，入后宫，尊亦直趋出就舍。先是，王数私出入，驱驰国中，与后姬家交通。尊到官，召敕厩长：“大王当从官属，鸣和鸾乃出。自今有令驾小车，叩头争之，言相教不得。”后尊朝王，王复延请登堂，尊谓王曰：“尊来为相，人皆吊尊也。以尊不容朝廷，故见使相王耳。天下皆言王勇，顾但负贵，安能勇？如尊乃勇耳！”王变色，视尊，意欲格杀之，即好谓尊曰：“愿观相君佩刀。”尊举掖，顾谓旁侍郎：“前！引佩刀视王。王欲诬相拔刀向王邪？”王情得，又雅闻尊高名，大为尊屈，酌酒具食，相对极。太后征史奏尊“为相倨慢不臣，王血气未定，不能忍。愚诚恐母子俱死，今妾不得使王复见尊。陛下不留意，妾愿先自杀，不忍见王之失义也。”尊竟坐，免为庶人。以上为东平相

大将军王凤奏请尊补军中司马，擢为司隶校尉。初，中书谒者令石显贵幸，专权为奸邪，丞相匡衡、御史大夫张谭皆阿附畏事显，不敢言。久之，元帝崩，成帝初即位，显徙为中太仆，不复典权，衡、谭乃奏显旧恶，请免显等。尊于是劾奏：“丞相衡、御史大夫谭，位三公，典五常九德，以总方略、壹统类、广教化、美风俗为职。知中书谒者令显等专权擅势，大作威福，纵恣不制，无所畏忌，为海内患害，不以时白奏行罚，而阿谀曲从，附下罔上，怀邪迷国，无大臣辅政之义，皆不道，在赦令前。赦后，衡、谭举奏显，不自陈不忠之罪，而反扬著先帝任用倾覆之徒，妄言百官畏之甚于主上，卑君尊臣，非所宜称，失大臣体！又，正月行幸曲台，临飨罢卫士，衡与中二千石大鸿胪赏等会坐殿门下，衡南乡，赏等西乡。衡更为赏布东乡席，起立延赏坐，私语如食顷。衡知行临，百官共职，万众会聚，而设不正之席，使下坐上，相比为小惠于公门之下，动不中礼，乱朝廷爵秩之位。衡又使官大奴入殿中，问行起居，还言漏上十四刻行临到，衡安坐，不变色改容，无怵惕肃敬之心，骄慢不谨，皆不敬。”有诏勿治。于是衡惭惧，免冠谢罪，上丞相、侯印绶。天子以新即位，重伤大臣，乃下御史丞问状，劾奏：尊“妄诋欺非谤赦前事，猥历奏大臣，无正法，饰成小过，以涂污宰相，摧辱公卿，轻薄国家，奉使不敬。”有诏左迁尊为高陵令，数月，以病免。以上为司隶校尉，劾匡衡等

会南山群盗傰宗等数百人为吏民害，拜故弘农太守傅刚为校尉，将迹射士千人逐捕，岁余不能禽。或说大将军凤：“贼数百人在毂下，发军击之，不能得，难以视四夷，独选贤京兆尹乃可。”于是凤荐尊，征为谏大夫，守京辅都尉，行京兆尹事。旬月间盗贼清，迁光禄大夫，守京兆尹。后为真，凡三岁。坐遇使者无礼：司隶遣假佐放奉诏书白尊发吏捕人，放谓尊诏书所捕宜密，尊曰：“治所公正，京兆善漏泄人事。”放曰：“所捕宜今发吏。”尊又曰：“诏书无京兆文，不当发吏。”及长安系者，三月间千人以上。尊出行县，男子郭赐自言尊：“许仲家十余人共杀赐兄赏，公归舍，吏不敢捕。”尊行县还，上奏曰：“强不陵弱，各得其所，宽大之政行，和平之气通。”御史大夫忠奏：“尊暴虐不改，外为大言，嫚嫂姗上，威信日废，不宜备位九卿。”尊坐免，吏民多称惜之。以上为京兆尹，旋免

湖三老公乘兴等上书讼尊治京兆功效日著：“往者南山盗贼阻山横行，剽劫良民，杀奉法吏，道路不通，城门至以警戒。步兵校尉使逐捕，暴师露众，旷日烦费，不能禽制。二卿坐黜，群盗寝强，吏气伤沮，流闻四方，为国家忧。当此之时，有能捕斩，不爱金爵重赏。关内侯宽中使问所征故司隶校尉王尊捕群盗方略，拜为谏大夫，守京辅都尉，行京兆尹事。尊尽节劳心，夙夜思职，卑体下士，厉奔北之吏，起沮伤之气。二旬之间，大党震坏，渠率效首，贼乱蠲除，民反农业，拊循贫弱，锄耘豪强。长安宿豪大猾：东市贾万、城西万章、翦张禁、酒赵放、杜陵杨章等，皆通邪结党，挟养奸轨，上干王法，下乱吏治，并兼役使，侵渔小民，为百姓豺狼。更数二千石，二十年莫能禽讨。尊以正法案诛，皆伏其辜，奸邪销释，吏民说服。尊拨剧整乱，诛暴禁邪，皆前所稀有，名将所不及。虽拜为真，未有殊绝褒赏加于尊身。今御史大夫奏尊‘伤害阴阳，为国家忧，无承用诏书之意，靖言庸违，象龚滔天。’原其所以，出御史丞杨辅，故为尊书佐，素行阴贼，恶口不信，好以刀笔陷人于法。辅常醉过尊大奴利家，利家摔搏其颊，兄子闳拔刀欲刭之，辅以故深怨疾毒，欲伤害尊。疑辅内怀怨恨，外依公事，建画为此议，傅致奏文，浸润加诬，以复私怨！昔白起为秦将，东破韩、魏，南拔郢都，应侯谮之，赐死杜邮；吴起为魏守西河，而秦、韩不敢犯，谗人间焉，斥逐奔楚。秦听浸润以诛良将，魏信谗言以逐贤守，此皆偏听不聪，失人之患也。臣等窃痛伤：尊修身洁己，砥节首公，刺讥不惮将相，诛恶不避豪强，诛不制之贼，解国家之忧，功著职修，威信不废，诚国家爪牙之吏，折冲之臣。今一旦无辜，制于仇人之手，伤于诋欺之文，上不得以功除罪，下不得蒙棘木之听，独掩怨仇之偏奏，被共工之大恶，无所陈怨想罪！尊以京师废乱，群盗并兴，选贤征用，起家为卿，贼乱既除，豪猾伏辜，即以佞巧废黜！一尊之身，三期之间，乍贤乍佞，岂不甚哉？孔子曰：‘爱之欲其生，恶之欲其死，是惑也！’‘浸润之谮不行焉，可谓明矣！’愿下公卿、大夫、博士、议郎，定尊素行。夫人臣而‘伤害阴阳’，死诛之罪也；‘靖言庸违’，放殛之刑也。审如御史章，尊乃当伏观阙之诛，放于无人之域，不得苟免！及任举尊者，当获选举之辜，不可但已！即不如章，饰文深诋，以愬无罪，亦宜有诛，以惩谗贼之口，绝诈欺之俗。唯明主参详，使白黑分别。”以上公乘兴讼尊之冤

书奏，天子复以尊为徐州刺史，迁东郡太守。久之，河水盛溢，泛浸瓠子金堤，老弱奔走，恐水大决为害。尊躬率吏民，投沉白马，祀水神河伯。尊亲执圭璧，使巫策祝，请以身填金堤，因止宿，庐居堤上。吏民数千万人，争叩头救止尊，尊终不肯去。及水盛堤坏，吏民皆奔走，唯一主簿泣在尊旁，立不动。而水波稍却回还。吏民嘉壮尊之勇节，白马三老朱英等奏其状，下有司考，皆如言。于是制诏御史：“东郡河水盛长，毁坏金堤，未决三尺，百姓惶恐奔走。太守身当水冲，履咫尺之难，不避危殆，以安众心，吏民复还就作，水不为灾，朕甚嘉之！秩尊中二千石，加赐黄金二十斤。”以上为东郡太守，保河堤

数岁，卒官，吏民纪之。尊子伯亦为京兆尹，坐软弱不胜任免。

王章，字仲卿，泰山巨平人也。少以文学为官，稍迁至谏大夫，在朝廷名敢直言。元帝初，擢为左曹中郎将。与御史中丞陈咸相善。共毁中书令石显，为显所陷，咸减死，髡，章免官。成帝立，征章为谏大夫，迁司隶校尉，大臣贵戚敬惮之。以上毁石显著节

王尊免后，代者不称职，章以选为京兆尹。时帝舅大将军王凤辅政，章虽为凤所举，非凤专权，不亲附凤。会日有蚀之，章奏封事，召见，言凤不可任用，宜更选忠贤。上初纳受章言，后不忍退凤。章由是见疑，遂为凤所陷，罪至大逆，语在《元后传》。以上为京兆尹获罪

初，章为诸生学长安，独与妻居。章疾病，无被，卧牛衣中，与妻决，涕泣。其妻呵怒之，曰：“仲卿！京师尊贵在朝廷人谁逾仲卿者？今疾病困厄，不自激印，乃反涕泣，何鄙也！”后章仕宦历位，及为京兆，欲上封事，妻又止之，曰：“人当知足，独不念牛衣中涕泣时邪？”章曰：“非女子所知也！”书遂上，果下廷尉狱，妻子皆收系。章小女年可十二，夜起号哭曰：“平生狱上呼囚，数常至九，今八而止。我君素刚，先死者必君。”明日问之，章果死，妻子皆徙合浦。以上纪其妻子之语

大将军凤薨后，弟成都侯商复为大将军辅政，白上还章妻子故郡。其家属皆完具，采珠致产数百万。时萧育为泰山太守，令赎还故田宅。章为京兆二岁，死不以其罪，众庶冤纪之，号曰“三王”。王骏自有传，骏即王阳子也。

赞曰：自孝武置左冯翊、右扶风、京兆尹，而吏民为之语曰：“前有赵、张，后有三王。”然刘向独序赵广汉、尹翁归、韩延寿，冯商传王尊，扬雄亦如之。广汉聪明，下不能欺；延寿厉善，所居移风。然皆讦上不信，以失身堕功。翁归抱公洁己，为近世表；张敞衎衎，履忠进言，缘饰儒雅，刑罚必行，纵赦有度，条教可观，然被轻惰之名。王尊文武自将，所在必发，谲诡不经，好为大言。王章刚直守节，不量轻重，以陷刑戮，妻子流迁。哀哉！

经史百家杂钞卷十九

传志之属上编三

汉书／杨胡朱梅云传

杨王孙者，孝武时人也。学黄、老之术，家业千金，厚自奉养生，亡所不致。及病且终，先令其子曰：“吾欲裸葬，以返吾真，必亡易吾意！死则为布囊盛尸，入地七尺，既下，从足引脱其囊，以身亲土。”其子欲默而不从，重废父命；欲从之，心又不忍，乃往见王孙友人祁侯。祁侯与王孙书曰：“王孙苦疾，仆迫从上祠雍，未得诣前。愿存精神，省思虑，进医药，厚自持！窃闻王孙先令裸葬，令死者亡知则已，若其有知，是戮尸地下，将裸见先人，窃为王孙不取也！且《孝经》曰：‘为之棺椁衣衾。’是亦圣人之遗制。何必区区独守所闻？愿王孙察焉。”

以上祁侯书

王孙报曰：“盖闻古之圣王，缘人情不忍其亲，故为制礼，今则越之，吾是以裸葬，将以矫世也。夫厚葬，诚亡益于死者，而俗人竞以相高，靡财单币，腐之地下。或乃今日入，而明日发，此真与暴骸于中野何异？且夫死者，终生之化，而物之归者也。归者得至，化者得变，是物各反其真也。反真冥冥，亡形亡声，乃合道情。夫饰外以华众，厚葬以鬲真，使归者不得至，化者不得变，是使物各失其所也！且吾闻之：精神者，天之有也；形骸者，地之有也。精神离形，各归其真，故谓之鬼。鬼之为言归也。其尸块然独处，岂有知哉？裹以币帛，鬲以棺椁，支体络束，口含玉石，欲化不得，郁为枯腊，千载之后，棺椁朽腐，乃得归土，就其真宅。由是言之，焉用久客？昔帝尧之葬也，窾木为椟，葛藟为缄，其穿下不乱泉，上不泄。故圣王生易尚，死易葬也，不加功于亡用，不损财于亡谓。今费财厚葬，留归鬲至，死者不知，生者不得，是谓重惑！於戏，吾不为也！”祁侯曰：“善！”遂裸葬。

以上王孙答书

胡建，字子孟，河东人也。孝武天汉中，守军正丞，贫亡车马，常步与走卒起居，所以尉荐走卒，甚得其心。时监军御史为奸，穿北军垒垣以为贾区。建欲诛之，乃约其走卒曰：“我欲与公有所诛，吾言取之则取，斩之则斩。”于是当选士马日，监御史与护军诸校列坐堂皇上，建从走卒趋至堂皇下，拜谒，因上堂，走卒皆上。建指监御史曰：“取彼！”走卒前，曳下堂皇，建曰：“斩之！”遂斩御史。护军诸校皆愕惊，不知所以。建亦已有成奏在其怀中。遂上奏曰：“臣闻军法，立武以威众，诛恶以禁邪。今监御史公穿军垣以求贾利，私买卖以与士市，不立刚毅之心、勇猛之节，亡以帅先士大夫，尤失理不公。用文吏议，不至重法。《黄帝·李法》曰：‘壁垒已定，穿窬不由路，是谓奸人。奸人者杀！’臣谨按军法曰：‘正亡属将军，将军有罪以闻，二千石以下行法焉。’丞于用法疑，执事不诿上，臣谨以斩，昧死以闻。”制曰：“《司马法》曰：‘国容不入军，军容不入国。’何文吏也！三王或誓于军中，欲民先成其虑也；或誓于军门之外，欲民先意以待事也；或将交刃而誓，致民志也。建又何疑焉！”

以上斩监军御史

建由是显名。后为渭城令，治甚有声。值昭帝幼，皇后父上官将军安与帝姊盖主私夫丁外人相善，外人骄恣，怨故京兆尹樊福，使客射杀之，客臧公主庐，吏不敢捕。渭城令建将吏卒围捕，盖主闻之，与外人、上官将军多从奴客往，奔射追吏，吏散走。主使仆射劾渭城令游徼伤主家奴，建报亡它坐。盖主怒，使人上书，告建“侵辱长公主，射甲舍门；知吏贼伤奴，辟报故不穷审”。大将军霍光寝其奏。后光病，上官氏代听事，下吏捕建，建自杀。吏民称冤，至今渭城立其祠。

以上为渭城令冤死

朱云，字游，鲁人也，徙平陵。少时通轻侠，借客报仇。长八尺余，容貌甚壮，以勇力闻。年四十，乃变节从博士白子友受《易》，又事前将军萧望之受《论语》，皆能传其业。好倜傥大节，当世以是高之。元帝时，瑯邪贡禹为御史大夫，而华阴守丞嘉上封事，言：“治道在于得贤，御史之官，宰相之副，九卿之右，不可不选。平陵朱云，兼资文武，忠正有智略，可使以六百石秩试守御史大夫，以尽其能。”上乃下其事，问公卿，太子少傅匡衡对，以为“大臣者，国家之股肱，万姓所瞻仰，明王所慎择也。传曰‘下轻其上爵，贱人图柄臣，则国家摇动，而民不静矣’。今嘉从守丞而图大臣之位，欲以匹夫徒走之人而超九卿之右，非所以重国家而尊社稷也！自尧之用舜，文王于太公，犹试然后爵之，又况朱云者乎？云素好勇，数犯法亡命，受《易》颇有师道，其行义未有以异。今御史大夫禹洁白廉正，经术通明，有伯夷、史鱼之风，海内莫不闻知。而嘉猥称云，欲令为御史大夫，妄相称举，疑有奸心。渐不可长，宜下有司案验，以明好恶。”嘉竟坐之。

以上嘉荐云为御史大夫

是时，少府五鹿充宗贵幸，为《梁丘易》。自宣帝时善梁丘氏说，元帝好之，欲考其异同，令充宗与诸《易》家论。充宗乘贵辩口，诸儒莫能与抗，皆称疾不敢会。有荐云者，召入，摄登堂，抗首而请，音动左右。既论难，连拄五鹿君。故诸儒为之语曰：“五鹿岳岳，朱云折其角。”由是为博士。

以上说经折五鹿

迁杜陵令，坐故纵亡命。会赦，举方正，为槐里令。时中书令石显用事，与充宗为党，百僚畏之。唯御史中丞陈咸，年少抗节，不附显等，而与云相结。云数上疏，言丞相韦玄成容身保位，亡能往来，而咸数毁石显。久之，有司考云，疑风吏杀人。群臣朝见，上问丞相以云治行，丞相玄成言：“云暴虐亡状。”时陈咸在前，闻之，以语云。云上书自讼，咸为定奏草，求下御史中丞。事下丞相，丞相部吏考立其杀人罪。云亡入长安，复与咸计议。丞相具发其事，奏：“咸宿卫执法之臣，幸得进见，漏泄所闻，以私语云，为定奏草，欲令自下治，后知云亡命罪人，而与交通，云以故不得。”上于是下咸、云狱，减死为城旦。咸、云遂废锢，终元帝世。

以上与陈咸俱废

至成帝时，故丞相安昌侯张禹以帝师位特进，甚尊重。云上书求见，公卿在前，云曰：“今朝廷大臣，上不能匡主，下无以益民，皆尸位素餐，孔子所谓‘鄙夫不可与事君’，‘苟患失之，亡所不至’者也。臣愿赐尚方斩马剑，断佞臣一人，以厉其余！”上问：“谁也？”对曰：“安昌侯张禹！”上大怒，曰：“小臣居下讪上，廷辱师傅，罪死不赦！”御史将云下，云攀殿槛，槛折，云呼曰：“臣得下从龙逄、比干游于地下，足矣！未知圣朝何如耳？”御史遂将云去。于是左将军辛庆忌免冠解印绶，叩头殿下，曰：“此臣素著狂直于世，使其言是，不可诛；其言非，固当容之。臣敢以死争。”庆忌叩头流血，上意解，然后得已。及后当治槛，上曰：“勿易，因而辑之，以旌直臣。”

以上廷辱张禹

云自是之后不复仕。常居鄠田，时出乘牛车，从诸生，所过皆敬事焉。薛宣为丞相，云往见之。宣备宾主礼，因留云宿，从容谓云曰：“在田野亡事，且留我东，可以观四方奇士。”云曰：“小生乃欲相吏邪？”宣不敢复言。其教授，择诸生，然后为弟子。九江严望及望兄子元，字仲，能传云学，皆为博士。望至泰山太守。云年七十余，终于家。病不呼医饮药，遗言：以身服敛，棺周于身，土周于椁，为丈五坟，葬平陵东郭外。

梅福，字子真，九江寿春人也。少学长安，明《尚书》、《谷梁春秋》，为郡文学，补南昌尉，后去官归寿春。数因县道上言变事，求假轺传诣行在所条对急政，辄报罢。是时，成帝委任大将军王凤，凤专势擅朝，而京兆尹王章素忠直，讥刺凤，为凤所诛，王氏浸盛，灾异数见，群下莫敢正言。福复上书曰：“臣闻箕子佯狂于殷，而为周陈《洪范》；叔孙通遁秦归汉，制作仪品。夫叔孙先非不忠也，箕子非疏其家而畔亲也，不可为言也。昔高祖纳善若不及，从谏若转圜，听言不求其能，举功不考其素。陈平起于亡命而为谋主，韩信拔于行陈而建上将。故天下之士云合归汉，争进奇异，知者竭其策，愚者尽其虑，勇士极其节，怯夫勉其死。合天下之知，并天下之威，是以举秦如鸿毛，取楚若拾遗。此高祖所以亡敌于天下也。孝文皇帝起于代谷，非有周、召之师，伊、吕之佐也，循高祖之法，加以恭俭，当此之时，天下几平。由是言之，循高祖之法则治，不循则乱。何者？秦为亡道，削仲尼之迹，灭周公之轨，坏井田，除五等，礼废乐崩，王道不通，故欲行王道者莫能致其功也。孝武皇帝好忠谏，说至言，出爵不待廉茂，庆赐不须显功。是以天下布衣，各厉志竭精，以赴阙廷，自炫鬻者不可胜数。汉家得贤，于此为甚！使孝武皇帝听用其计，升平可致；于是积尸暴骨，快心胡、越，故淮南王安缘问而起。所以计虑不成，而谋议泄者，以众贤聚于本朝，故其大臣势陵不敢和从也。方今布衣乃窥国家之隙，见间而起者，蜀郡是也。及山阳亡徒苏令之群，蹈藉名都大郡，求党与，索随和，而亡逃匿之意。此皆轻量大臣，亡所畏忌，国家之权轻，故匹夫欲与上争衡也。士者，国之重器，得士则重，失士则轻。《诗》云：‘济济多士，文王以宁。’庙堂之议，非草茅所当言也。臣诚恐身涂野草，尸并卒伍，故数上书求见，辄报罢。臣闻齐桓之时，有以九九见者，桓公不逆，欲以致大也。今臣所言，非特九九也，陛下距臣者三矣，此天下士所以不至也。昔秦武王好力，任鄙叩关自鬻；缪公行伯，繇余归德。今欲致天下之士，民有上书求见者，辄使诣尚书问其所言，言可采取者，秩以升斗之禄，赐以一束之帛。若此，则天下之士发愤懑，吐忠言，嘉谋日闻于上，天下条贯，国家表里，烂然可睹矣！夫以四海之广，士民之数，能言之类至众多也；然其俊桀指世陈政，言成文章，质之先圣而不缪，施之当世合时务，若此者亦亡几人。故爵禄束帛者，天下之底石，高祖所以厉世摩钝也。孔子曰：‘工欲善其事，必先利其器。’至秦则不然，张诽谤之罔，以为汉驱除，倒持泰阿，授楚其柄。故诚能勿失其柄，天下虽有不顺，莫敢触其锋，此孝武皇帝所以辟地建功，为汉世宗也！今不循伯者之道，乃欲以三代选举之法取当世之士，犹察伯乐之图求骐骥于市，而不可得亦已明矣！故高祖弃陈平之过而获其谋，晋文召天王，齐桓用其仇，亡益于时，不顾逆顺，此所谓伯道者也。一色成体谓之醇，白黑杂合谓之驳。欲以承平之法，治暴秦之绪，犹以乡饮酒之礼理军市也。今陛下既不纳天下之言，又加戮焉。夫鹊遭害，则仁鸟增逝；愚者蒙戮，则知士深退。间者愚民上疏，多触不急之法，或下廷尉，而死者众。自阳朔以来，天下以言为讳，朝廷尤甚。群臣皆承顺上指，莫有执正。何以明其然也？取民所上书，陛下之所善，试下之廷尉，廷尉必曰：‘非所宜言，大不敬！’以此卜之，一矣。故京兆尹王章资质忠直，敢面引廷争，孝元皇帝擢之，以厉具臣而矫曲朝。及至陛下，戮及妻子。且恶恶止其身，王章非有反畔之辜，而殃及家。折直士之节，结谏臣之舌，群臣皆知其非，然不敢争。天下以言为戒，最国家之大患也！愿陛下循高祖之轨，杜亡秦之路，数御《十月》之歌，留意《亡逸》之戒，除不急之法，下亡讳之诏，博览兼听，谋及疏贱，令深者不隐，远者不塞，所谓‘辟四门，明四目’也。且不急之法，诽谤之微者也，往者不可及，来者犹可追。方今君命犯而主威夺，外戚之权日以益隆，陛下不见其形，愿察其景。建始以来，日食地震，以率言之，三倍春秋，水灾亡与比数，阴盛阳微，金铁为飞。此何景也？汉兴以来，社稷三危。吕、霍、上官，皆母后之家也。亲亲之道，全之为右，当与之贤师良傅，教以忠孝之道。今乃尊宠其位，授以魁柄，使之骄逆，至于夷灭，此失亲亲之大者也！自霍光之贤，不能为子孙虑，故权臣易世则危。《书》曰：‘毋若火，始庸庸。’势陵于君，权隆于主，然后防之，亦亡及已！”

以上疏请进贤求言，讥切王氏

上遂不纳。成帝久亡继嗣，福以为宜建三统，封孔子之世以为殷后，复上书曰：“臣闻不在其位，不谋其政。政者，职也。位卑而言高者，罪也。越职触罪，危言世患，虽伏质横分，臣之愿也。守职不言，没齿身全，死之日，尸未腐而名灭，虽有景公之位，伏历千驷，臣不贪也。故愿壹登文石之陛，涉赤墀之途，当户牖之法坐，尽平生之愚虑。亡益于时，有遗于世。此臣寝所以不安，食所以忘味也，愿陛下深省臣言。臣闻存人所以自立也，壅人所以自塞也。善恶之报，各如其事。昔者，秦灭二周，夷六国，隐士不显，佚民不举，绝三统，灭天道，是以身危子杀，厥孙不嗣。所谓壅人以自塞者也。故武王克殷，未下车，存五帝之后，封殷于宋。绍夏于杞，明著三统，示不独有也。是以姬姓半天下，迁庙之主流出于户。所谓存人以自立者也。今成汤不祀，殷人亡后，陛下继嗣久微，殆为此也。《春秋经》曰：‘宋杀其大夫。’《谷梁传》曰：‘其不称名姓，以其在祖位，尊之也。’此言孔子故殷后也，虽不正统，封其子孙以为殷后，礼亦宜之。何者？诸侯夺宗，圣庶夺適，传曰‘贤者子孙宜有土’，而况圣人、又殷之后哉？昔成王以诸侯礼葬周公，而皇天动威，雷风著灾。今仲尼之庙不出阙里，孔氏子孙不免编户，以圣人而歆匹夫之祀，非皇天之意也。今陛下诚能据仲尼之素功，以封其子孙，则国家必获其福，又陛下之名与天亡极。何者？追圣人素功，封其子孙，未有法也，后圣必以为则。不灭之名，可不勉哉？”

以上疏请封仲尼子孙

福孤远，又讥切王氏，故终不见纳。武帝时，始封周后姬嘉为周子南君。至元帝时，尊周子南君为周承休侯，位次诸侯王。使诸大夫、博士求殷后，分散为十余姓，郡国往往得其大家，推求子孙，绝不能纪。时匡衡议，以为“王者存二王后，所以尊其先王而通三统也。其犯诛绝之罪者绝，而更封他亲为始封君，上承其王者之始祖。《春秋》之义：诸侯不能守其社稷者绝。今宋国已不守其统而失国矣，则宜更立殷后为始封君，而上承汤统，非当继宋之绝侯也，宜明得殷后而已。今之故宋，推求其嫡，久远不可得；虽得其嫡，嫡之先已绝。不当得立。《礼记》孔子曰：‘丘，殷人也。’先师所共传，宜以孔子世为汤后。”上以其语不经，遂见寝。至成帝时，梅福复言宜封孔子后以奉汤祀。绥和元年，立二王后，推迹古文，以《左氏》、《谷梁》、《世本》、《礼记》相明，遂下诏封孔子世为殷绍嘉公，语在《成纪》。

以上终叙汉封仲尼子孙为殷后之事

是时，福居家，常以读书养性为事。至元始中，王莽颛政，福一朝弃妻子，去九江，至今传以为仙。其后人有见福于会稽者，变名姓为吴市门卒云。

云敞，字幼儒，平陵人也。师事同县吴章，章治《尚书经》，为博士。平帝以中山王即帝位，年幼。莽秉政，自号安汉公。以平帝为成帝后，不得顾私亲，帝母及外家卫氏皆留中山，不得至京师。莽长子宇，非莽鬲绝卫氏，恐帝长大后见怨，宇与吴章谋，夜以血涂莽门，若鬼神之戒，冀以惧莽。章欲因对其咎。事发觉，莽杀宇，诛灭卫氏，谋所联及，死者百余人，章坐要斩，磔尸东市门。初，章为当世名儒，教授尤盛，弟子千余人。莽以为恶人党，皆当禁锢，不得仕宦，门人尽更名他师。敞时为大司徒掾，自劾吴章弟子，收抱章尸归，棺敛葬之，京师称焉。车骑将军王舜高其志节，比之栾布，表奏以为掾，荐为中郎谏大夫。莽篡位，王舜为太师，复荐敞可辅职，以病免。唐林言敞可典郡，擢为鲁郡大尹。更始时，安车征敞为御史大夫，复病免去，卒于家。

赞曰：昔仲尼称不得中行，则思狂狷。观杨王孙之志，贤于秦始皇远矣。世称朱云，多过其实，“盖有不知而作之者，我亡是也。”胡建临敌敢断，武昭于外，斩伐奸隙，军旅不队。梅福之辞，合于《大雅》，虽无老成，尚有典刑，殷监不远，夏后所闻，遂从所好，全性市门。云敞之义，著于吴章，为仁由己，再入大府，清则濯缨，何远之有？

汉书／萧望之传

萧望之，字长倩，东海兰陵人也，徙杜陵。家世以田为业。至望之，好学，治《齐诗》，事同县后仓且十年。以令诣太常受业，复事同学博士白奇，又从夏侯胜问《论语》、《礼·服》，京师诸儒称述焉。是时大将军霍光秉政，长史丙吉荐儒生王仲翁与望之等数人，皆召见。先是，左将军上官桀与盖主谋杀光，光既诛桀等，后出入自备，吏民当见者，露索去刀兵，两吏挟持。望之独不肯听，自引出曰：“不愿见。”吏牵持匈匈，光闻之，告吏勿持。望之既至前，说光曰：“将军以功德辅幼主，将以流大化，致于洽平。是以天下之士延颈企踵，争愿自效，以辅高明。今士见者皆先露索挟持，恐非周公相成王躬吐握之礼、致白屋之意。”于是光独不除用望之，而仲翁等皆补大将军史。三岁间，仲翁至光禄大夫给事中，望之以射策甲科为郎，署小苑东门候。仲翁出入从仓头庐儿，下车趋门传呼甚宠，顾谓望之曰：“不肯录录，反抱关为。”望之曰：“各从其志！”后数年，坐弟犯法，不得宿卫，免归为郡吏。

以上微时事迹

及御史大夫魏相除望之为属，察廉为大行治礼丞，时大将军光薨，子禹复为大司马，兄子山领尚书，亲属皆宿卫内侍。地节三年夏，京师雨雹，望之因是上疏，愿赐清闲之宴，口陈灾异之意，宣帝自在民间闻望之名，曰：“此东海萧生邪？下少府宋畸问状，无有所讳。”望之对，以为“《春秋》昭公三年大雨雹，是时季氏专权，卒逐昭公。乡使鲁君察于天变，宜亡此害。今陛下以圣德居位，思政求贤，尧、舜之用心也。然而善祥未臻，阴阳不和，是大臣任政，一姓擅势之所致也。附枝大者贼本心，私家盛者公室危。唯明主躬万机，选同姓，举贤才，以为腹心，与参政谋，令公卿大臣朝见奏事，明陈其职，以考功能。如是，则庶事理，公道立，奸邪塞，私权废矣。”对奏，天子拜望之为谒者。时上初即位，思进贤良，多上书言便宜，辄下望之问状，高者请丞相御史，次者中二千石，试事满岁以状闻，下者报闻或罢归田里，所白处奏皆可。累迁谏大夫、丞相司直，岁中三迁，官至二千石。其后霍氏竟谋反诛，望之浸益任用。

以上宣帝初累迁至二千石

是时，选博士谏大夫通政事者补郡国守相，以望之为平原太守。望之雅意在本朝，远为郡守，内不自得，乃上疏曰：“陛下哀愍百姓，恐德化之不究，悉出谏官以补郡吏，所谓忧其末而忘其本者也。朝无争臣则不知过，国无达士则不闻善，愿陛下选明经术、温故知新、通于几微谋虑之士，以为内臣，与参政事。诸侯闻之，则知国家纳谏忧政，亡有阙遗。若此不怠，成、康之道其庶几乎！外郡不治，岂足忧哉？”书闻，征入守少府。宣帝察望之经明持重，论议有余，材任宰相，欲详试其政事，复以为左冯翊。望之从少府出为左迁，恐有不合意，即移病。上闻之，使侍中成都侯金安上谕意曰：“所用皆更治民以考功，君前为平原太守日浅，故复试之于三辅，非有所闻也。”望之即视事。

以上为郡守、京尹

是岁西羌反，汉遣后将军征之，京兆尹张敞上书言：“国兵在外，军以夏发。陇西以北，安定以西，吏民并给转输，田事颇废。素无余积，虽羌虏以破，来春民食必乏。穷辟之处，买亡所得，县官谷度不足以振之。愿令诸有罪，非盗受财杀人及犯法不得赦者，皆得以差人谷此八郡赎罪。务益致谷以预备百姓之急。”事下有司，望之与少府李强议，以为“民函阴阳之气，有仁义欲利之心，在教化之所助。尧在上，不能去民欲利之心，而能令其欲利不胜其好义也；虽桀在上，不能去民好义之心，而能令其好义不胜其欲利也。故尧、桀之分，在于义、利而已，道民不可不慎也！今欲令民量粟以赎罪，如此，则富者得生，贫者独死，是贫富异刑而法不壹也。人情：贫穷，父兄囚执，闻出财得以生活，为人子弟者将不顾死亡之患，败乱之行，以赴财利，求救亲戚。一人得生，十人以丧，如此，伯夷之行坏，公绰之名灭。政教壹倾，虽有周、召之佐，恐不能复。古者臧于民，不足则取，有余则予。《诗》曰：‘爰及矜人，哀此鳏寡。’上惠下也。又曰：‘雨我公田，遂及我私。’下急上也。今有西边之役，民失作业，虽户赋口敛以赡其困乏，古之通义，百姓莫以为非。以死求生，恐未可也！陛下布德施教，教化既成，尧、舜亡以加也。今议开利路以伤既成之化，臣窃痛之！”于是天子复下其议两府，丞相、御史以难问张敞，敞曰：“少府、左冯翊所言，常人之所守耳。昔先帝征四夷，兵行三十余年，百姓犹不加赋，而军用给。今羌虏一隅小夷，跳梁于山谷间，汉但令罪人出财减罪以诛之，其名贤于烦扰良民、横兴赋敛也。又，诸盗及杀人犯不道者，百姓所疾苦也，皆不得赎；首匿、见知纵、所不当得为之属，议者或颇言其法可蠲除，今因此令赎，其便明甚，何化之所乱？《甫刑》之罚：小过赦，薄罪赎，有金选之品。所从来久矣，何贼之所生？敞备皂衣二十余年，尝闻罪人赎矣，未闻盗贼起也。窃怜凉州被寇，方秋饶时，民尚有饥乏，病死于道路，况至来春将大困乎？不早虑所以振救之策。而引常经以难，恐后为重责！常人可与守经，未可与权也。敞幸得备列卿，以辅两府为职，不敢不尽愚。”望之、强复对曰：“先帝圣德，贤良在位，作宪垂法，为无穷之规。永惟边竟之不赡，故《金布·令甲》曰：‘边郡数被兵，离饥寒，天绝天年，父子相失。令天下共给其费！’固为军旅卒暴之事也。闻天汉四年，常使死罪人人五十万钱减死罪一等，豪强吏民请夺假贷，至为盗贼以赎罪。其后，奸邪横暴，群盗并起，至攻城邑，杀郡守，充满山谷，吏不能禁。明诏遣绣衣使者以兴兵击之，诛者过半，然后衰止。愚以为此使死罪赎之败也。故曰不便。”时丞相魏相、御史大夫丙吉，亦以为羌虏且破，转输略足相给，遂不施敞议。

以上与张敞议赎罪事

望之为左冯翊三年，京师称之，迁大鸿胪。先是，乌孙昆弥翁归靡因长罗侯常惠上书，愿以汉外孙元贵靡为嗣，得复尚少主，结婚内附，畔去匈奴。诏下公卿议，望之以为“乌孙绝域，信其美言，万里结婚，非长策也”。天子不听。神爵二年，遣长罗侯惠使送公主配元贵靡。未出塞。翁归靡死，其兄子狂王背约自立。惠从塞下上书：“愿留少主敦煌郡，惠至乌孙，责以负约，因立元贵靡，还迎少主。”诏下公卿议，望之复以为“不可！乌孙持两端，亡坚约，其效可见：前少主在乌孙四十余年，恩爱不亲密，边境未以安，此已事之验也。今少主以元贵靡不得立而还，信无负于四夷，此中国之大福也。少主不止，徭役将兴，其原起此。”天子从其议，征少主还。后乌孙虽分国两立，以元贵靡为大昆弥，汉遂不复与结婚。

以上论乌孙废婚

三年，代丙吉为御史大夫。五凤中，匈奴大乱。议者多曰：“匈奴为害日久，可因其坏乱举兵灭之。”诏遣中朝大司马车骑将军韩增、诸吏富平侯张延寿、光禄勋杨恽、太仆戴长乐问望之计策，望之对曰：“《春秋》晋士匄帅师侵齐，闻齐侯卒，引师而还，君子大其不伐丧，以为恩足以服孝子，谊足以动诸侯。前单于慕化向善，称弟，遣使请求和亲，海内欣然，夷狄莫不闻。未终奉约，不幸为贼臣所杀。今而伐之，是乘乱而幸灾也，彼必奔走远遁。不以义动兵，恐劳而无功。宜遣使者吊问，辅其微弱，救其灾患，四夷闻之，咸贵中国之仁义。如遂蒙恩得复其位，必称臣服从，此德之盛也。”上从其议，后竟遣兵护辅呼韩邪单于定其国。

以上议护辅匈奴

是时，大司农中丞耿寿昌奏设常平仓，上善之，望之非寿昌。丞相丙吉年老，上重焉，望之又奏言：“百姓或乏困，盗贼未止，二千石多材下不任职，三公非其人，则三光为之不明。今首岁日月少光，咎在臣等。”上以望之意轻丞相，乃下侍中建章卫尉金安上、光禄勋杨恽、御史中丞王忠，并诘问望之，望之免冠置对，天子由是不说。后丞相司直緐延寿奏：“侍中谒者良使承制诏望之，望之再拜已，良与望之言，望之不起，因故下手，而谓御史曰：‘良礼不备。’故事：丞相病，明日御史大夫辄问病，朝奏事会庭中，差居丞相后，丞相谢，大夫少进，揖。今丞相数病，望之不问病，会庭中，与丞相钧礼。时议事不合意，望之曰：‘侯年宁能父我邪！’知御史有令，不得擅使，望之多使守史自给车马，之杜陵护视家事；少史冠法冠，为妻先引；又使卖买，私所附益凡十万三千。案：望之大臣，通经术，居九卿之右，本朝所仰，至不奉法自修，踞慢不逊攘，受所监臧二百五十以上，请逮捕系治。”上于是策望之曰：“有司奏君责使者礼，遇丞相亡礼，廉声不闻，敖慢不逊，亡以扶政、帅先百僚。君不深思，陷于兹秽，朕不忍致君于理，使光禄勋恽策诏，左迁君为太子太傅，授印。其上故印使者，便道之官。君其秉道明孝，正直是与，帅意亡愆，靡有后言！”

以上因緐延寿之劾奏而左迁

望之既左迁，而黄霸代为御史大夫。数月间，丙吉薨，霸为丞相。霸薨，于定国复代焉，望之遂见废，不得相。为太傅，以《论语》、《礼·服》授皇太子。初，匈奴呼韩邪单于来朝，诏公卿议其仪，丞相霸、御史大夫定国议曰：“圣王之制，施德行礼，先京师而后诸夏，先诸夏而后夷狄。《诗》云：‘率礼不越，遂视既发；相土烈烈，海外有截。’陛下圣德充塞天地，光被四表，匈奴单于乡风慕化，奉珍朝贺，自古未之有也。其礼仪宜如诸侯王，位次在下。”望之以为“单于非正朔所加，故称敌国，宜待以不臣之礼，位在诸侯王上。外夷稽首称藩，中国让而不臣，此则羁縻之谊，谦亨之福也。《书》曰：‘戎狄荒服。’言其来，荒忽亡常。如使匈奴后嗣卒有鸟窜鼠伏，阙于朝享，不为畔臣，信让行乎蛮貉，福祚流于亡穷，万世之长策也。”天子采之，下诏曰：“盖闻五帝三王，教化所不施，不及以政。今匈奴单于称北藩，朝正朔，朕之不逮，德不能弘覆。其以客礼待之，令单于位在诸侯王上，赞谒称臣而不名。”

以上论单于来朝礼仪。

及宣帝寝疾，选大臣可属者，引外属侍中乐陵侯史高、太子太傅望之、少傅周堪至禁中，拜高为大司马车骑将军，望之为前将军光禄勋，堪为光禄大夫，皆受遗诏辅政，领尚书事。宣帝崩，太子袭尊号，是为孝元帝。望之、堪本以师傅见尊重，上即位，数宴见，言治乱，陈王事。望之选白宗室明经达学散骑谏大夫刘更生给事中，与侍中金敞并拾遗左右。四人同心谋议，劝道上以古制，多所欲匡正，上甚乡纳之。初，宣帝不甚从儒术，任用法津，而中书宦官用事。中书令弘恭、石显，久典枢机，明习文法，亦与车骑将军高为表里，论议常独持故事，不从望之等。恭、显又时倾仄见诎。望之以为“中书政本，宜以贤明之选。自武帝游宴后庭，故用宦者，非国旧制，又违古不近刑人之义。”白欲更置士人，由是大与高、恭、显忤。上初即位，谦让，重改作，议久不定，出刘更生为宗正。

以上受遗诏辅元帝，与高、显、恭三人相忤

望之、堪数荐名儒茂材以备谏官。会稽郑朋阴欲附望之，上疏言车骑将军高遣客为奸利郡国，及言许、史子弟罪过，章视周堪。堪白令朋待诏金马门，朋奏记望之，曰：“将军体周、召之德，秉公绰之质，有卞庄之威，至乎耳顺之年，履折冲之位，号至将军，诚士之高致也。窟穴黎庶莫不欢喜，咸曰将军其人也。今将军规模，云若管、晏而休，遂行日仄至周、召乃留乎？若管、晏而休，则下走将归延陵之皋，修农圃之畴，畜鸡种黍，竢见二子，没齿而已矣；如将军昭然度行积思，塞邪枉之险蹊，宣中庸之常政，兴周、召之遗业，亲日仄之兼听，则下走其庶几愿竭区区，底厉锋锷，奉万分之一！”望之见纳朋，接待以意。朋数称述望之，短车骑将军，言许、史过失。后朋行倾邪，望之绝不与通。朋与大司农史李宫俱待诏，堪独白宫为黄门郎。朋，楚士，怨恨。更求入许，史，推所言许、史事曰：“皆周堪、刘更生教我，我关东人，何以知此？”于是侍中许章白见朋，朋出，扬言曰：“我见，言前将军小过五，大罪一。中书令在旁，知我言状。”望之闻之，以问弘恭、石显。显、恭恐望之自讼下于它吏，即挟朋及待诏华龙。龙者，宣帝时与张子娇等待诏，以行污不进，欲入堪等，堪等不纳，故与朋相结。恭、显令二人告望之等谋欲罢车骑将军疏退许、史状，候望之出休日，令朋、龙上之。事下弘恭问状，望之对曰：“外戚在位多奢淫，欲以匡正国家，非为邪也。”恭、显奏：“望之、堪、更生，朋党相称举，数谮诉大臣，毁离亲戚，欲以专擅权势，为臣不忠，诬上不道，请谒者召致廷尉。”时上初即位，不省“谒者召致廷尉”为下狱也，可其奏。后上召堪、更生，曰“系狱”，上大惊，曰：“非但廷尉问邪？”以责恭、显，皆叩头谢。上曰：“令出视事！”恭、显因使高言：“上新即位，未以德化闻于天下，而先验师傅，既下九卿大夫狱，宜因决免。”于是制诏丞相御史：“前将军望之傅朕八年，亡它罪过。今事久远，识忘难明。其赦望之罪，收前将军光禄勋印绶，及堪、更生皆免为庶人。”而朋为黄门郎。

以上因郑朋、华龙诬告，下狱免官

后数月，制诏御史：“国之将兴，尊师而重傅。故前将军望之傅朕八年，道以经术，厥功茂焉！其赐望之爵关内侯，食邑六百户，给事中，朝朔望，坐次将军。”天子方倚欲以为丞相，会望之子散骑中郎伋上书讼望之前事，事下有司，复奏：“望之前所坐明白，无谮诉者，而教子上书，称引亡辜之诗，失大臣体，不敬。请逮捕。”弘恭、石显等知望之素高节，不诎辱，建白：“望之前为将军辅政，欲排退许、史，专权擅朝，幸得不坐，复赐爵邑，与闻政事。不悔过服罪，深怀怨望，教子上书，归非于上，自以托师傅，怀终不坐。非颇诎望之于牢狱，塞其怏怏心，则圣朝亡以施恩厚。”上曰：“萧太傅素刚，安肯就吏？”显等曰：“人命至重，望之所坐，语言薄罪，必亡所忧。”上乃可其奏。显等封以付谒者，敕令召望之手付，因令太常急发执金吾车骑驰围其第。使者至，召望之，望之欲自杀，其夫人止之，以为非天子意，望之以问门下生朱云。云者，好节士，劝望之自裁。于是望之卬天叹曰：“吾尝备位将相，年逾六十矣，老入牢狱，苟求生活，不亦鄙乎！”字谓云曰：“游，趣和药来，无久留我死！”竟饮鸩自杀。天子闻之，惊，拊手曰：“曩固疑其不就牢狱，果然杀吾贤傅！”是时，太官方上昼食，上乃却食，为之涕泣，哀恸左右。

以上因子伋讼前事，下狱自裁

于是召显等责问，以议不详，皆免冠谢，良久然后已。望之有罪死，有司请绝其爵邑。有诏加恩，长子伋嗣为关内侯。天子追念望之不忘，每岁时遣使者祠祭望之冢，终元帝世。望之八子，至大官者育、咸、由。

育字次君，少以父任为太子庶子。元帝即位，为郎，病免，后为御史。大将军王凤以育名父子、著材能，除为功曹，迁谒者，使匈奴副校尉。后为茂陵令，会课，育第六。而漆令郭舜殿，见责问，育为之请，扶风怒曰：“君课第六，裁自脱，何暇欲为左右言？”及罢出，传召茂陵令诣后曹，当以职事对。育径出曹，书佐随牵育，育案佩刀曰：“萧育，杜陵男子，何诣曹也！”遂趋出，欲去官。明旦，诏召入，拜为司隶校尉。育过扶风府门，官属掾史数百人拜谒车下。后坐失大将军指免官，复为中郎将，使匈奴。历冀州、青州两部刺史，长水校尉，泰山太守，入守大鸿胪。以鄂名贼梁子政阻山为害，久不伏辜，育为右扶风数月，尽诛子政等。坐与定陵侯淳于长厚善免官。哀帝时，南郡江中多盗贼，拜育为南郡太守。上以育耆旧名臣，乃以三公使车，载育入殿中受策，曰：“南郡盗贼群辈为害，朕甚忧之。以太守威信素著，故委南郡太守。之官，其于为民除害，安元元而已，亡拘于小文！”加赐黄金二十斤。育至南郡，盗贼静。病去官，起家复为光禄大夫执金吾，以寿终于官。育为人严猛尚威，居官数免，稀迁。少与陈咸、朱博为友，著闻当世。往者有王阳、贡公，故长安语曰：“萧、朱结绶，王、贡弹冠。”言其相荐达也。始育与陈咸俱以公卿子显名，咸最先进，年十八为左曹，二十余御史中丞。时朱博尚为杜陵亭长，为咸、育所攀援，入王氏。后遂并历刺史郡守相，及为九卿，而博先至将军上卿，历位多于咸、育，遂至丞相。育与博后有隙，不能终，故世以交为难。

咸字仲，为丞相史，举茂才，好畴令，迁淮阳、泗水内史，张掖、弘农、河东太守。所居有迹，数增秩赐金。后免官，复为越骑校尉、护军都尉、中郎将，使匈奴，至大司农终官。

由字子骄，为丞相西曹卫将军掾，迁谒者，使匈奴副校尉。后举贤良，为定陶令，迁太原都尉，安定太守。治郡有声，多称荐者。初，哀帝为定陶王时，由为定陶令，失王指。顷之，制书免由为庶人。哀帝崩，为复土校尉、京辅左辅都尉，迁江夏太守。平江贼成重等有功，增秩为陈留太守。元始中，作明堂辟雍，大朝诸侯，征由为大鸿胪，会病，不及宾赞，还归故官，病免。复为中散大夫，终官。家至吏二千石者六七人。

赞曰：萧望之历位将相，籍师傅之恩，可谓亲昵亡间。及至谋泄隙开，谗邪构之，卒为便嬖宦竖所图，哀哉！望之堂堂，折而不桡，身为儒宗，有辅佐之能，近古社稷臣也！

后汉书／班超传

班超，字仲升，扶风平陵人，徐令彪之少子也。为人有大志，不修细节。然内孝谨，居家常执勤苦，不耻劳辱。有口辩，而涉猎书传。永平五年，兄固被召诣校书郎，超与母随至洛阳。家贫，常为官佣书以供养。久劳苦，尝辍业投笔叹曰：“大丈夫无他志略，犹当效傅介子、张骞，立功异域，以取封侯，安能久事笔研间乎！”左右皆笑之，超曰：“小子安知壮士志哉！”其后行诣相者，曰：“祭酒、布衣诸生耳，而当封侯万里之外。”超问其状，相者指曰：“生燕颔虎颈，飞而食肉，此万里侯相也。”

久之，显宗问固：“卿弟安在？”固对：“为官写书，受直以养老母。”帝乃除超为兰台令史。后坐事免官。十六年，奉车都尉窦固出击匈奴，以超为假司马，将兵别击伊吾，战于蒲类海，多斩首虏而还。固以为能，遣与从事郭恂俱使西域。超到鄯善，鄯善王广奉超礼敬甚备，后忽更疏懈。超谓其官属曰：“宁觉广礼意薄乎？此必有北虏使来，狐疑未知所从故也。明者睹未萌，况已著邪？”乃召侍胡诈之曰：“匈奴使来数日，今安在乎？”侍胡惶恐，具服其状。超乃闭侍胡，悉会其吏士三十六人，与共饮，酒酣，因激怒之曰：“卿曹与我俱在绝域，欲立大功，以求富贵。今虏使到裁数日，而王广礼敬即废。如令鄯善收吾属送匈奴，骸骨长为豺狼食矣！为之奈何？”官属皆曰：“今在危亡之地，死生从司马！”超曰：“不入虎穴，不得虎子。当今之计，独有因夜以火攻虏使，彼不知我多少，必大震怖，可殄尽也。灭此虏，则鄯善破胆，功成事立矣。”众曰：“当与从事议之。”超怒曰：“吉凶决于今日！从事文俗吏，闻此必恐而谋泄。死无所名。非壮士也！”众曰：“善。”初夜，遂将吏士往奔虏营，会天大风，超令十人持鼓藏虏舍后，约曰：“见火然，皆当鸣鼓大呼。”余人悉持兵弩夹门而伏，超乃顺风纵火，前后鼓噪，虏众惊乱，超手格杀三人，吏兵斩其使及从士三十余级，余众百许人悉烧死。明日，乃还告郭恂，恂大惊，既而色动。超知其意，举手曰：“掾虽不行，班超何心独擅之乎？”恂乃悦。超于是召鄯善王广，以虏使首示之，一国震怖。超晓告抚慰，遂纳子为质。

以上破虏使于鄯善

还奏于窦固，固大喜，具上超功效，并求更选使使西域。帝壮超节，诏固曰：“吏如班超，何故不遣而更选乎？今以超为军司马，令遂前功。”超复受使，固欲益其兵，超曰：“愿将本所从三十余人足矣。如有不虞，多益为累。”是时，于寘王广德新攻破莎车，遂雄张南道，而匈奴遣使监护其国。超既西，先至于寘，广德礼意甚疏。且其俗信巫，巫言：“神怒何故欲向汉？汉使有马，急求取以祠我！”广德乃遣使就超请马。超密知其状，报许之，而令巫自来取马。有顷，巫至，超即斩其首以送广德，因辞让之。广德素闻超在鄯善诛灭虏使，大惶恐，即攻杀匈奴使者而降超。超重赐其王以下，因镇抚焉。

以上降抚于寘王

时龟兹王建为匈奴所立，倚恃虏威，据有北道，攻破疏勒，杀其王，而立龟兹人兜题为疏勒王。明年春，超从问道至疏勒。去兜题所居檗橐城九十里，逆遣吏田虑先往降之，敕虑曰：“兜题本非疏勒种，国人必不用命。若不即降，便可执之！”虑既到，兜题见虑轻弱，殊无降意。虑因其无备，遂前劫缚兜题，左右出其不意，皆惊惧奔走。虑驰报超，超即赴之，悉召疏勒将吏，说以龟兹无道之状，因立其故王兄子忠为王，国人大悦。忠及官属皆请杀兜题，超不听，欲示以威信，释而遣之。疏勒由是与龟兹结怨。

以上执疏勒王兜题

十八年，帝崩。焉耆以中国大丧，遂攻没都护陈睦，超孤立无援。而龟兹、姑墨数发兵攻疏勒。超守槃橐城，与忠为首尾，士吏单少，拒守岁余。肃宗初即位，以陈睦新没，恐超单危不能自立，下诏征超。超发还，疏勒举国忧恐，其都尉黎弇曰：“汉使弃我，我必复为龟兹所灭耳。诚不忍见汉使去！”因以刀自刭。超还至于寘，王侯以下皆号泣曰：“依汉使如父母，诚不可去！”互抱超马脚，不得行。超恐于寘终不听其东，又欲遂本志，乃更还疏勒。疏勒两城自超去后，复降龟兹，而与尉头连兵。超捕斩反者，击破尉头，杀六百余人，疏勒复安。建初三年，超率疏勒、康居、于真、拘弥兵一万人，攻姑墨石城，破之，斩首七百级。

以上征还不果，复留疏勒

超欲因此叵平诸国，乃上疏请兵，曰：“臣窃见先帝欲开西域，故北击匈奴，西使外国，鄯善、于寘即时向化。今拘弥、莎车、疏勒、月氏、乌孙、康居，复愿归附，欲共并力，破灭龟兹，平通汉道。若得龟兹，则西域未服者百分之一耳。臣伏自惟念，卒伍小吏，实愿从谷吉效命绝域，庶几张骞弃身旷野。昔魏绛，列国大夫，尚能和辑诸戎，况臣奉大汉之威而无铅刀一割之用乎？前世议者皆曰取三十六国，号为断匈奴右臂。今西域诸国，自日之所入，莫不向化，大小欣欣，贡奉不绝。唯焉耆、龟兹，独未服从。臣前与宫属三十六人奉使绝域，备遭艰厄。自孤守疏勒，于今五载，胡夷情数，臣颇识之。问其城郭小大，皆言‘倚汉与依天等’。以是效之，则葱岭可通；葱岭通则龟兹可伐。今宜拜龟兹侍子白霸为其国王，以步骑数百送之，与诸国连兵，步月之间，龟兹可禽。以夷狄攻夷狄，计之善者也！臣见莎车、疏勒田地肥广，草木饶衍，不比敦煌、鄯善间也。兵可不费中国，而粮食自足。且姑墨、温宿二王，特为龟兹所置，既非其种，更相厌苦，其势必有降反。若二国来降，则龟兹自破。愿下臣章，参考行事，诚有万分，死复何恨？臣超区区，特蒙神灵，窃冀未便僵仆，目见西域平定，陛下举万年之觞，荐勋祖庙，布大喜于天下！”

以上具疏请兵平西域

书奏，帝知其功可成，议欲给兵。平陵人徐斡素与超同志，上疏愿奋身佐超。五年，遂以斡为假司马，将弛刑及义从千人就超。先是，莎车以为汉兵不出，遂降于龟兹，而疏勒都尉番辰，亦复反叛。会徐斡适至，超遂与斡击番辰，大破之，斩首千余级，多获生口。超既破番辰，欲进攻龟兹，以乌孙兵强，宜因其力，乃上言：“乌孙大国，控弦十万，故武帝妻以公主，至孝宣皇帝，卒得其用。今可遣使招慰，与共合力。”帝纳之。八年，拜超为将兵长史，假鼓吹幢麾，以徐斡为军司马，别遣卫侯李邑护送乌孙使者，赐大小昆弥以下锦帛。李邑始到于寘，而值龟兹攻疏勒，恐惧不敢前，因上书陈西域之功不可成，又盛毁超拥爱妻，抱爱子，安乐外国，无内顾心。超闻之，叹曰：“身非曾参，而有三至之谗，恐见疑于当时矣！”遂去其妻。帝知超忠，乃切责邑曰：“纵超拥爱妻，抱爱子，思归之士千余人，何能尽与超同心乎？”令邑诣超受节度，诏超：“若邑任在外者，便留与从事。”超即遣邑将乌孙侍子还京师。徐斡谓超曰：“邑前亲毁君，欲败西域，今何不缘诏书留之，更遣他吏送侍子乎？”超曰：“是何言之陋也！以邑毁超，故今遣之。内省不疚，何恤人言！快意留之，非忠臣也。”

以上招慰乌孙

明年，复遣假司马和恭等四人将兵八百诣超，超因发疏勒、于寘兵击莎车。莎车阴通使疏勒王忠，啖以重利，忠遂反从之，西保乌即城。超乃更立其府丞成大为疏勒王，悉发其不反者以攻忠。积半岁，而康居遣精兵救之，超不能下。是时，月氏新与康居婚，相亲。超乃使使多赍锦帛遗月氏王，令晓示康居王，康居王乃罢兵，执忠以归其国，乌即城遂降于超。后三年，忠说康居王，借兵还据损中，密与龟兹谋，遣使诈降于超。超内知其奸，而外伪许之。忠大喜，即从轻骑诣超。超密勒兵待之，为供张设乐，酒行，乃叱吏缚忠斩之。因击破其众，杀七百余人。南道于是遂通。

以上杀疏勒王忠

明年，超发于寘诸国兵二万五千人复击莎车，而龟兹王遣左将军发温宿、姑墨、尉头合五万人救之。超召将校及于寘王议曰：“今兵少不敌，其计莫若各散去。于寘从是而东，长史亦于此西归，可须夜鼓声而发。”阴缓所得生口。龟兹王闻之大喜，自以万骑于西界遮超，温宿王将八千骑于东界徼于寘。超知二虏已出，密召诸部勒兵，鸡鸣驰赴莎车营，胡大惊乱奔走，追斩五千余级，大获其马畜财物，莎车遂降，龟兹等因各退散，自是威震西域。

以上破龟兹等，降莎车王

初，月氏尝助汉击车师有功。是岁，贡奉珍宝、符拔、师子，因求汉公主。超拒还其使，由是怨恨。永元二年，月氏遣其副王谢将兵七万攻超。超众少，皆大恐。超譬军士曰：“月氏兵虽多，然数千里逾葱领来，非有运输，何足忧邪？但当收谷坚守，彼饥穷自降，不过数十日决矣。”谢遂前攻超，不下，又抄掠无所得。超度其粮将尽，必从龟兹求救，乃遣兵数百于东界要之。谢果遣骑赍金银珠玉以赂龟兹，超伏兵遮击，尽杀之，持其使首以示谢。谢大惊，即遣使请罪，愿得生归。超纵遣之，月氏由是大震，岁奉贡献。

以上坚守拒退月氏兵

明年，龟兹、姑墨、温宿皆降，乃以超为都护，徐幹为长史，拜白霸为龟兹王，遣司马姚光送之。超与光共胁龟兹废其王尤利多，而立白霸，使光将尤利多还诣京师。超居龟兹它乾城，徐幹屯疏勒。西域唯焉耆、危须、尉犁以前没都护，怀二心，其余悉定。

以上略一结束

六年秋，超遂发龟兹、鄯善等八国兵合七万人，及吏士贾客千四百人，讨焉耆。兵到尉犁界，而遣晓说焉耆、尉犁、危须曰：“都护来者，欲镇抚三国。即欲改过向善，宜遣大人来迎，当赏赐王侯已下，事毕即还。今赐王彩五百匹。”焉耆王广遣其左将北鞬支奉牛酒迎超，超诘鞬支曰：“汝虽匈奴侍子，而今秉国之权，都护自来，王不以时迎，皆汝罪也！’或谓超可便杀之，超曰：“非汝所及。此人权重于王，今未入其国而杀之，遂令自疑，设备守险，岂得到其城下哉？”于是赐而遣之。广乃与大人迎超于尉犁，奉献珍物。焉耆国有苇桥之险，广乃绝桥，不欲令汉军入国。超更从它道厉度。七月晦，到焉耆，去城二十里，止营大泽中。广出不意，大恐，乃欲悉驱其人共入山保。焉耆左候元孟，先尝质京师，密遣使以事告超，超即斩之，示不信用。乃期大会诸国王，因扬声当重加赏赐。于是焉耆王广、尉犁王泛，及北鞬支等三十人，相率诣超。其国相腹久等十七人惧诛，皆亡入海，而危须王亦不至。坐定，超怒诘广曰：“危须王何故不到？腹久等何缘逃亡？”遂叱吏士收广、泛等于陈睦故城斩之，传首京师。因纵兵抄掠，斩首五千余级，获生口万五千人，马畜牛羊三十余万头。更立元孟为焉耆王。超留焉耆半岁，慰抚之。于是西域五十余国悉皆纳质内属焉。

以上大破焉耆

明年，下诏曰：“往者匈奴独擅西域，寇盗河西，永平之末，城门昼闭。先帝深愍边氓婴罹寇害，乃命将帅击右地，破白山，临蒲类，取车师城郭，诸国震慑响应，遂开西域，置都护。而焉耆王舜、舜子忠独谋悖逆，恃其险隘，覆没都护，并及吏士。先帝重元元之命，惮兵役之兴，故使军司马班超安集于寘以西。超遂逾葱岭，迄县度，出入二十二年，莫不宾从。改立其王而绥其人，不动中国，不烦戎士，得远夷之和，同异俗之心，而致天诛，蠲宿耻，以报将士之仇。《司马法》曰：‘赏不逾月，欲人速睹为善之利也。’其封超为定远侯，邑千户。”

以上论功封侯

超自以久在绝域，年老思土，十二年，上疏曰：“臣闻太公封齐，五世葬周；狐死首丘，代马依风。夫周、齐同在中土千里之间，况于远处绝域，小臣能无依风首丘之思哉？蛮夷之俗，畏壮侮老。臣超犬马齿歼，常恐年衰，奄忽僵仆，孤魂弃捐。昔苏武留匈奴中尚十九年，今臣幸得奉节带金银，护西域，如自以寿终屯部，诚无所恨，然恐后世或名臣为没西域。臣不敢望到酒泉郡，但愿生入玉门关。臣老病衰困，冒死瞽言，谨遣子勇随献物入塞。及臣生在，令勇目见中土。”而超妹同郡曹寿妻昭亦上书请超曰：“妾同产兄西域都护定远侯超，幸得以微功特蒙重赏，爵列通侯，位二千石，天恩殊绝，诚非小臣所当被蒙。超之始出，志捐躯命，冀立微功，以自陈效。会陈睦之变，道路隔绝，超以一身转侧绝域，晓譬诸国，因其兵众，每有攻战，辄为先登，身被金夷，不避死亡。赖蒙陛下神灵，且得延命沙漠，至今积三十年。骨肉生离，不复相识，所与相随时人士众，皆已物故。超年最长，今且七十，衰老被病，头发无黑，两手不仁，耳目不聪明，扶杖乃能行。虽欲竭尽其力，以报塞天恩，迫于岁暮，犬马齿索。蛮夷之性，悖逆侮老，而超旦暮入地，久不见代，恐开奸宄之源，生逆乱之心。而卿大夫咸怀一切，莫肯远虑，如有卒暴，超之气力不能从心，便为上损国家累世之功，下弃忠臣竭力之用，诚可痛也。故超万里归诚，自陈苦急，延颈逾望，三年于今，未蒙省录。妾窃闻古者十五受兵，六十还之，亦有休息，不任职也。缘陛下以至孝理天下，得万国之欢心，不遗小国之臣，况超得备侯伯之位？故敢触死为超求哀，丐超余年一得生还，复见阙庭。使国永无劳远之虑，西域无仓卒之忧，超得长蒙文王葬骨之恩、子方哀老之惠。《诗》云：‘民亦劳止，汔可小康，惠此中国，以绥四方。’超有书与妾生诀，恐不复相见。妾诚伤超以壮年竭忠孝于沙漠，疲老则便捐死于旷野，诚可哀怜。如不蒙救护，超后有一旦之变，冀幸超家得蒙赵母、卫姬先请之贷。妾愚戆不知大义，触犯忌讳。”书奏，帝感其言，乃征超还。超在西域三十一年。十四年八月，至洛阳，拜为射声校尉。

以上疏请还朝

超素有胸胁疾，既至，病遂加。帝遣中黄门问疾，赐医药。其九月卒，年七十一。朝廷愍惜焉，使者吊祭，赠赗甚厚。子雄嗣。初，超被征，以戊己校尉任尚为都护，与超交代，尚谓超曰：“君侯在外国三十余年，而小人猥承君后，任重虑浅，宜有以诲之。”超曰：“年老失智，任君数当大位，岂班超所能及哉！必不得已，愿进愚言：塞外吏士本非孝子顺孙，皆以罪过徙补边屯，而蛮夷怀鸟兽之心，难养易败。今君性严急，水清无大鱼，察政不得下和。宜荡佚简易，宽小过，总大纲而已。”超去后，尚私谓所亲曰：“我以班君当有奇策，今所言平平耳！”尚至数年，而西域反乱，以罪被征，如超所戒。有三子。长子雄，累迁屯骑校尉。会叛羌寇三辅，诏雄将五营兵屯长安，就拜京兆尹。雄卒，子始嗣，尚清河孝王女阴城公主。主，顺帝之姑，贵骄淫乱，与嬖人居帷中，而召始人，使伏床下。始积怒，永建五年，遂拔刃杀主。帝大怒，腰斩始，同产皆弃市。超少子勇。

以上追叙交代事，并及子孙

后汉书／臧洪传

《三国志·臧洪传》载洪答陈琳书，词稍繁冗，《后汉书》删节甚当，故录之

臧洪，字子源，广陵射阳人也。父旻，有干事才。熹平元年，会稽妖贼许昭起兵句章，自称大将军，立其父生为越王，攻破城邑，众以万数。拜旻扬州刺史，旻率丹阳太守陈夤击昭，破之。昭遂复更屯结，大为民患。旻等进兵，连战三年，破平之，获昭父子，斩首数千级。迁旻为使匈奴中郎将。

以上父臧旻

洪年十五，以父功拜童子郎，知名太学。洪体貌魁梧，有异姿。举孝廉，补即丘长。中平末，弃官还家，太守张超请为功曹。时董卓弑帝，图危社稷，洪说超曰：“明府历世受恩，兄弟并据大郡，今王室将危，贼臣虎视，此诚士效命之秋也。今郡境尚全，吏人殷富，若动桴鼓，可得二万人。以此诛除国贼，为天下唱义，不亦宜乎？”超然其言，与洪西至陈留，见兄邈计事。邈先谓超曰：“闻弟为郡，委政臧洪，洪者何如人？”超曰：“臧洪，海内奇士，才略智数不比于超矣！”邈即引洪与语，大异之。乃使诣兖州刺史刘岱、豫州刺史孔伷，遂皆相善。邈既先有谋约，会超至，定议，乃与诸牧守大会酸枣。设坛场，将盟，既而更相辞让，莫敢先登，咸共推洪。洪乃摄衣升坛，操血而盟曰：“汉室不幸，皇纲失统，贼臣董卓，乘衅纵害，祸加至尊，毒流百姓，大惧沦丧社稷，剪覆四海。兖州刺史岱、豫州刺史仙、陈留太守邈、东郡太守瑁、广陵太守超等，纠合义兵，并赴国难。凡我同盟，齐心一力，以致臣节，陨首丧元，必无二志。有渝此盟，俾坠其命，无克遗育。皇天后土，祖宗明灵，实皆鉴之！”洪辞气慷慨，闻其言者，无不激扬。

以上盟五太守共诛董卓

自是之后，诸军各怀迟疑，莫适先进，遂使粮储单竭，兵众乖散。时讨虏校尉公孙瓒与大司马刘虞有隙，超乃遣洪诣虞，共谋其难。行至河间，而值幽、冀交兵，行途阻绝，而寓于袁绍。绍见洪，甚奇之，与结友好，以洪领青州刺史。前刺史焦和，好立虚誉，能清谈。时黄巾群盗处处飙起，而青部殷实，军革尚众。和欲与诸同盟西赴京师，未及得行，而贼已屠城邑。和不理戎警，但坐列巫史，荣祷群神。又恐贼乘冻而过，命多作陷冰丸，以投于河。众遂溃散，和亦病卒。洪收抚离叛，百姓复安。

以上为青州刺史

任事二年，袁绍惮其能，徙为东郡太守，都东武阳。时曹操围张超于雍丘，甚危急，超谓军吏曰：“今日之事，唯有臧洪必来救我。”或曰：“袁、曹方穆，而洪为绍所用，恐不能败好远来，违福取祸。”超曰：“子源天下义士，终非背本者也。或见制强力，不相及耳。”洪始闻超围，乃徒跣号泣，并勒所领，将赴其难。自以众弱，从绍请兵，而绍竟不听之。超城遂陷，张氏族灭，洪由是怨绍，绝不与通。

以上未救张超，与袁绍绝

绍兴兵围之，历年不下，使洪邑人陈琳以书譬洪，示其祸福，责以恩义。洪答曰：“隔阔相思，发于寤寐。相去步武，而趋舍异规，其为怆恨，胡可胜言！前日不遗，比辱雅况，述叙祸福，公私切至。以子之才，穷该典籍，岂将暗于大道不达余趣哉？是以捐弃翰墨，一无所酬，亦冀遥忖褊心，粗识鄙性。重获来命，援引纷纭，虽欲无对，而义笃其言。仆，小人也，本乏志用，中因行役，特蒙倾盖，恩深分厚，遂窃大州，宁乐今日，自还接刃乎？每登城临兵，观主人之旗鼓，瞻望帐幄，感故友之周旋，抚弦搦矢，不觉涕流之覆面也！何者？自以辅佐主人，无以为悔，主人相接，过绝等伦。受任之初，志同大事，扫清寇逆，共尊王室。岂悟本州被侵，郡将遘厄，请师见拒，辞行被拘，使洪故君遂至沦灭，区区微节，元所获申，岂得复全交友之道，重亏忠孝之名乎？所以忍悲挥戈，收泪告绝。若使主人少垂古人忠恕之情，来者侧席，去者克己，则仆抗季札之志，不为今日之战矣。昔张景明登坛喢血，奉辞奔走，卒使韩牧让印，主人得地。后但以拜章朝主、赐爵获传之故，不蒙观过之贷，而受夷灭之祸。吕奉先讨卓来奔，请兵不获，告去何罪，复见斫刺？刘子璜奉使逾时，辞不获命，畏君怀亲，以诈求归，可谓有志忠孝，无损霸道，亦复僵尸麾下，不蒙亏除！慕进者蒙荣，违意者被戮，此乃主人之利，非游士之愿也！是以鉴戒前人，守死穷城，亦以君子之违，不适敌国故也。足下当见久围不解，救兵未至，感婚姻之义，推平生之好，以为屈节而苟生，胜守义而倾覆也。昔晏婴不降志于白刃，南史不曲笔以求存，故身传图象，名垂后世；况仆据金城之固，驱士人之力，散三年之畜，以为一年之资，匡困补乏，以悦天下，何图筑室反耕哉！但惧秋风扬尘，伯珪马首南向，张扬、飞燕旅力作难，北鄙将告倒悬之急，股肱奏乞归之记耳。主人当鉴戒曹辈，反旌退师，何宜久辱盛怒暴威于吾城之下哉？足下讥吾恃黑山以为救，独不念黄巾之合从邪？昔高祖取彭越于巨野，光武创基兆于绿林，卒能龙飞受命，中兴帝业。苟可辅主兴化，夫何嫌哉？况仆亲奉玺书，与之从事！行矣孔璋！足下微利于境外，臧洪投命于君亲；吾子托身于盟主，臧洪策名于长安。子谓余身死而名灭，仆亦笑子生死而无闻焉。本同末离，努力努力，夫复何言！”

以上答陈琳书

绍见洪书，知无降意，增兵急攻。城中粮尽，外无援救，洪自度不免，呼吏士谓曰：“袁绍无道，所图不轨，且不救洪郡将。洪于大义不得不死，念诸军无事，空与此祸，可先城未破，将妻子出。”将吏皆垂泣曰：“明府之于袁氏，本无怨隙，今为郡将之故，自致危困。吏人何忍当舍明府去也！”初尚掘鼠，煮筋角，后无所复食。主簿启内厨米三斗，请稍为粥，洪曰：“何能独甘此邪？”使为薄糜，遍班士众。又杀其爱妾以食兵将，兵将咸流涕，无能仰视。男女七八十人相枕而死，莫有离叛。城陷，生执洪。绍盛帷幔，大会诸将见洪，谓曰：“臧洪何相负若是！今日服未？”洪据地嗔目曰：“诸袁事汉，四世五公，可谓受恩。今王室衰弱，无扶翼之意，而欲因际会，觖望非冀，多杀忠良，以立奸威！洪亲见将军呼张陈留为兄，则洪府君亦宜为弟。而不能同心戮力，为国除害，坐拥兵众，观人屠灭！惜洪力劣，不能推刃为天下报仇，何谓服乎！”绍本爱洪，意欲屈服赦之，见其辞切，知终不为用，乃命杀焉。

以上袁绍杀洪

洪邑人陈容，少为诸生，亲慕于洪，随为东郡丞。先，城未败，洪使归绍。时容在坐，见洪当死，起谓绍曰：“将军举大事，欲为天下除暴，而专先诛忠义，岂合天意？臧洪发举为郡将，奈何杀之？”绍惭，使人牵出，谓曰：“汝非臧洪畴，空复尔为！”容顾曰：“夫仁义岂有常所？蹈之则为君子，背之则为小人！今日宁与臧洪同日死，不与将军同日生也！”遂复见杀。在绍坐者，无不叹息，窃相谓曰：“如何一日戮二烈士！”先是，洪遣司马二人出，求救于吕布。比还，城已陷，皆赴敌死。

以上陈容之见杀

论曰：雍丘之围，臧洪之感愤壮矣！想其行跣且号，束甲请举，诚足怜也。夫豪雄之所趋舍，其与守义之心异乎？若乃缔谋连衡，怀诈算以相尚者，盖惟势利所在而已。况偏城既危，曹、袁方穆，洪徒指外敌之衡，以纾倒悬之会。忿悁之师，兵家所忌。可谓怀哭秦之节，存荆则未闻也。

三国志／王粲传

王粲，字仲宣，山阳高平人也。曾祖父龚，祖父畅，皆为汉三公。父谦，为大将军何进长史。进以谦名公之胄，欲与为婚，见其二子，使择焉，谦弗许。以疾免，卒于家。献帝西迁，粲徙长安，左中郎将蔡邕见而奇之。时邕才学显著，贵重朝廷，常车骑填巷，宾客盈坐。闻粲在门，倒屣迎之。粲至，年既幼弱，容状短小，一坐尽惊。邕曰：“此王公孙也，有异才，吾不如也！吾家书籍文章，尽当与之。”年十七，司徒辟，诏除黄门侍郎。以西京扰乱，皆不就。

以上名公之后，少而知名

乃之荆州，依刘表。表以粲貌寝而体弱通侻，不甚重也。表卒，粲劝表子琮令归太祖，太祖辟为丞相掾，赐爵关内侯。太祖置酒汉滨，粲奉觞贺曰：“方今袁绍起河北，仗大众，志兼天下，然好贤而不能用，故奇士去之。刘表雍容荆楚，坐观时变，自以为西伯可规。士之避乱荆州者，皆海内之俊杰也，表不知所任，故国危而无辅。明公定冀州之日，下车即缮其甲卒，收其豪杰而用之，以横行天下；及平江汉，引其贤俊，而置之列位，使海内回心，望风而愿治，文武并用，英雄毕力，此三王之举也！”后迁军谋祭酒。

以上由刘表归曹公

魏国既建，拜侍中。博物多识，问无不对。时旧仪废弛，兴造制度，粲恒典之。初，粲与人共行，读道边碑，人问曰：“卿能暗诵乎？”曰“能。”因使背而诵之，不失一字。观人围棋，局坏，粲为覆之，棋者不信，以帊盖局，使更以他局为之，用相比校，不误一道。其强记默识如此！性善算，作算术，略尽其理。善属文，举笔便成，无所改定，时人常以为宿构，然正复精意覃思，亦不能加也。著诗、赋、论、议，垂六十篇。

以上以典章文学见任

建安二十一年，从征吴。二十二年春，道病卒，时年四十一。粲二子，为魏讽所引，诛，后绝。始，文帝为五官将，及平原侯植，皆好文学。粲与北海徐幹字伟长、广陵陈琳字孔璋、陈留阮瑀字元瑜、汝南应玚字德琏、东平刘桢字公幹，并见友善。幹为司空军谋祭酒掾属，五官将文学。琳前为何进主簿，进欲诛诸宦官，太后不听，进乃召四方猛将，并使引兵向京城，欲以劫恐太后，琳谏进曰：“《易》称‘即鹿无虞’，谚有‘掩目捕雀’。夫微物尚不可欺以得志，况国之大事，其可以诈立乎？今将军总皇威，握兵要，龙骧虎步，高下在心。以此行事，无异于鼓洪炉以燎毛发！但当速发雷霆，行权立断，违经合道，天人顺之；而反释其利器，更征于他。大兵合聚，强者为雄，所谓倒持干戈，授人以柄，必不成功，只为乱阶！”进不纳其言，竟以取祸。琳避难冀州，袁绍使典文章。袁氏败，琳归太祖，太祖谓曰：“卿昔为本初移书，但可罪状孤而已，恶恶止其身，何乃上及父祖邪？”琳谢罪，太祖爱其才而不咎。瑀少受学于蔡邕，建安中，都护曹洪欲使掌书记，瑀终不为屈。太祖并以琳、瑀为司空军谋祭酒，管记室。军国书檄，多琳、瑀所作也。琳徙门下督，瑀为仓曹掾属。玚桢各被太祖辟为丞相掾属。玚转为平原侯庶子，后为五官将文学。桢以不敬被刑，刑竟署吏。咸著文赋数十篇。瑀以十七年卒，幹、琳、玚、桢二十二年卒。

以上因粲而兼叙徐、陈、阮、应、刘，略仿《孟子荀卿列传》之例

文帝书与元城令吴质曰：“昔年疾疫，亲故多离其灾，徐、陈、应、刘，一时俱逝。观古今文人，类不护细行，鲜能以名节自立。而伟长独怀文抱质，恬淡寡欲，有箕山之志，可谓彬彬君子矣。著《中论》二十余篇，辞义典雅，足传于后。德琏常斐然有述作意，其才学足以著书，美志不遂，良可痛惜！孔璋章表殊健，微为繁富。公幹有逸气，但未遒耳。元瑜书记翩翩，致足乐也。仲宣独自善于辞赋，惜其体弱，不起其文，至于所善，古人无以远过也。昔伯牙绝弦于钟期，仲尼覆醢于子路，痛知音之难遇，伤门人之莫逮也。诸子但为未及古人，自一时之俊也！”

以上录文帝伤悼六子之书

自颍川邯郸淳、繁钦、陈留路粹、沛国丁仪、丁虞、宏农杨修、河内荀纬等，亦有文采，而不在此七人之例。合曹植乃为七人。此疑当作“六人”，“例”当作“列”。谓邯郸淳至荀纬七人不得与王、徐、陈、阮、应、刘六人并列也。玚弟琚，琚子贞，咸以文学显。琚官至侍中。贞咸熙中参相国军事。瑀子籍，才藻艳逸，而倜傥放荡，行己寡欲，以庄周为模则，官至步兵校尉。时又有谯郡嵇康，文辞壮丽，好言老、庄，而尚奇任侠，至景元中，坐事诛。景初中，下邳桓威出自孤微，年十八而著《浑舆经》，依道以见意，从齐国门下书佐，司徒署吏，后为安成令。吴质，济阴人，以文才为文帝所善，官至振威将军，假节都督河北诸军事，封列侯。

以上又因六子而兼叙邯郸淳至吴质十三人

三国志／诸葛亮传

诸葛亮，字孔明，瑯琊阳都人也，汉司隶校尉诸葛丰后也。父珪，字君贡，汉末为太山郡丞。亮少孤，从父玄为袁术所署豫章太守，玄将亮及亮弟均之官。会汉朝更选朱皓代玄，玄素与荆州牧刘表有旧，往依之。玄卒，亮躬耕陇亩。好为《梁父呤》，身长八尺，每自比于管仲、乐毅，时人莫之许也。惟博陵崔州平、颍川徐庶元直，与亮友善，谓为信然。

以上亮微时事

时先主屯新野，徐庶见先主，先主器之，谓先主曰：“诸葛孔明者，卧龙也，将军岂愿见之乎？”先主曰：“君与俱来。”庶曰：“此人可就见，不可屈致也。将军宜枉驾顾之。”由是先主遂诣亮，凡三往，乃见。因屏人曰：“汉室倾颓，奸臣窃命，主上蒙尘。孤不度德量力，欲信大义于天下，而智术浅短，遂用猖獗，至于今日，然志犹未已。君谓计将安出？”亮答曰：“自董卓已来，豪杰并起，跨州连郡者不可胜数。曹操比于袁绍，则名微而众寡，然操遂能克绍，以弱为强者，非惟天时，抑亦人谋也。今操已拥百万之众，挟天子以令诸侯，此诚不可与争锋。孙权据有江东，已历三世，国险而民附，贤能为之用，此可与为援而不可图也。荆州北据汉、沔，利尽南海，东连吴会，西通巴、蜀。此用武之国，而其主不能守，此殆天所以资将军，将军岂有意乎？益州险塞，沃野千里，天府之土，高祖因之以成帝业。刘璋暗弱，张鲁在北，民殷国富，而不知存恤，智能之士思得明君。将军既帝室之胄，信义著于四海，总揽英雄，思贤如渴。若跨有荆、益，保其岩阻，西和诸戎，南抚夷越，外结好孙权，内修政理；天下有变，则命一上将将荆州之军，以向宛、洛，将军身率益州之众，以出秦川，百姓孰敢不箪食壶浆以迎将军者乎？诚如是，则霸业可成，汉室可兴矣！”先主曰：“善！”于是与亮情好日密，关羽、张飞等不悦，先主解之曰：“孤之有孔明，犹鱼之有水也。愿诸君勿复言。”羽、飞乃止。

以上隆中答先主之问

刘表长子琦，亦深器亮。表受后妻之言，爱少子琮，不悦于琦。琦每欲与亮谋自安之术，亮辄拒塞，未与处画。琦乃将亮游观后园，共上高楼，饮宴之间，令人去梯，因谓亮曰：“今日上不至天，下不至地，言出子口，入于吾耳，可以言未？”亮答曰：“君不见申生在内而危、重耳在外而安乎？”琦意感悟，阴规出计。会黄祖死，得出，遂为江夏太守。俄而表卒，琮闻曹公来征，遣使请降。先主在樊，闻之，率其众南行。亮与徐庶并从，为曹公所追破，获庶母，庶辞先主而指其心曰：“本欲与将军共图王霸之业者，以此方寸之地也。今已失老母，方寸乱矣。无益于事，请从此别。”遂诣曹公。先主至于夏口，亮曰：“事急矣！请奉命求救于孙将军。”

以上荆州破后，随先主奔夏口

时权拥军在柴桑，观望成败，亮说权曰：“海内大乱，将军起兵据有江东，刘豫州亦收众汉南，与曹操并争天下。今操芟荑大难，略已平矣，遂破荆州，威震四海。英雄无所用武，故豫州遁逃至此。将军量力而处之：若能以吴、越之众与中国抗衡，不如早与之绝；若不能当，何不案兵束甲北面而事之？今将军外托服从之名，而内怀犹豫之计，事急而不断，祸至无日矣！”权曰：“苟如君言，刘豫州何不遂事之乎？”亮曰：“田横，齐之壮士耳，犹守义不辱；况刘豫州王室之胄，英才盖世，众士慕仰，若水之归海。若事之不济，此乃天也，安能复为之下乎？”权勃然曰：“吾不能举全吴之地、十万之众，受制于人，吾计决矣！非刘豫州，莫可以当曹操者！然豫州新败之后，安能抗此难乎？”亮曰：“豫州军虽败于长阪，今战士还者及关羽水军，精甲万人，刘琦合江夏战士，亦不下万人。曹操之众，远来疲敝，闻追豫州，轻骑一日一夜行三百余里，此所谓‘强弩之末势不能穿鲁缟’者也。故兵法忌之，曰‘必蹶上将军’；且北方之人不习水战，又荆州之民附操者，逼兵势耳，非心服也。今将军诚能命猛将，统兵数万，与豫州协规同力，破操军必矣！操军破，必北还，如此，则荆吴之势强，鼎足之形成矣。成败之机，在于今日！”权大悦，即遣周瑜、程普、鲁肃等，水军三万，随亮诣先主，并力拒曹公。

以上说孙权并力拒曹

曹公败于赤壁，引军归邺。先主遂收江南，以亮为军师中郎将，使督零陵、桂阳、长沙三郡，调其赋税，以充军实。建安十六年，益州牧刘璋遣法正迎先主，使击张鲁。亮与关羽镇荆州，先主自葭萌还攻璋。亮与张飞、赵云等率众溯江，分定郡县，与先主共围成都。成都平，以亮为军师将军，署左将军府事。先主外出，亮常镇守成都，足食足兵。

以上镇荆州，平成都

二十六年，臣下劝先主称尊号，先主未许，亮说曰：“昔吴汉、耿弇等初劝世祖即帝位，世祖辞让，前后数四，耿纯进言曰：‘天下英雄喁喁，冀有所望，如不从议者，士大夫各归求主，无为从公也。’世祖感纯言深至，遂然诺之。今曹氏篡汉，天下无主，大王刘氏苗族，绍世而起，今即帝位，乃其宜也。士大夫随大王久勤苦者，亦欲望尺寸之功，如纯言耳。”先主于是即帝位，策亮为丞相，曰：“朕遭家不造，奉承大统，兢兢业业，不敢康宁，思靖百姓，惧未能绥。於戏！丞相亮其悉朕意，无怠辅朕之阙，助宣重光，以照明天下。君其勖哉！”亮以丞相录尚书事，假节。张飞卒后，领司隶校尉。

以上先主即位，亮为丞相

章武三年春，先主于永安宫病笃，召亮于成都，属以后事，谓亮曰：“君才十倍曹丕，必能安国，终定大事。若嗣子可辅，辅之；如其不才，君可自取。”亮涕泣曰：“臣敢竭股肱之力，效忠贞之节，继之以死！”先主又为诏敕后主曰：“汝与丞相从事，事之如父！”建兴元年，封亮武乡侯，开府治事。顷之，又领益州牧。政事无巨细，咸决于亮。

以上受遗辅幼主

南中诸郡，并皆叛乱，亮以新遭大丧，故未便加兵。且遣使聘吴，因结和亲，遂为与国。三年春，亮率众南征，其秋悉平。军资所出，国以富饶，乃治戎讲武，以俟大举。

以上和吴平南

五年，率诸军北驻汉中，临发，上疏曰：“先帝创业未半，而中道崩殂。今天下三分，益州疲敝，此诚危急存亡之秋也！然侍卫之臣不懈于内，忠志之士忘身于外者，盖追先帝之殊遇，欲报之于陛下也。诚宜开张圣听，以光先帝遗德，恢宏志士之气；不宜妄自菲薄，引喻失义，以塞忠谏之路也。宫中府中，俱为一体，陟罚臧否，不宜异同。若有作奸犯科，及为忠善者，宜付有司，论其刑赏，以昭陛下平明之理；不宜偏私，使内外异法也。侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。将军向宠，性行淑均，晓畅军事，试用于昔日，先帝称之曰能，是以众议举宠为督。愚以为营中之事，悉以咨之，必能使行陈和睦，优劣得所。亲贤臣，远小人，此先汉所以兴隆也；亲小人，远贤臣，此后汉所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞良死节之臣，愿陛下亲之信之，则汉室之隆可计日而待也。臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，咨臣以当世之事。由是感激，遂许先帝以驱驰。后值倾覆，受任于败军之际，奉命于危难之间，尔来二十有一年矣。先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明。故五月渡泸，深入不毛。今南方已定，兵甲已足，当奖率三军，北定中原，庶竭驽钝，攘除奸凶，兴复汉室，还于旧都。此臣所以报先帝而忠陛下之职分也！至于斟酌损益，进尽忠言，则攸之、神、允之任也。愿陛下托臣以讨贼兴复之效，不效则治臣之罪，以告先帝之灵。此处有阙文责攸之、祎、允等之慢，以彰其咎。陛下亦宜自谋，以咨诹善道，察纳雅言，深追先帝遗诏。臣不胜受恩感激。今当远离，临表涕零，不知所言！”

以上北伐上出师表

遂行，屯于沔阳。六年春，扬声由斜谷道取郿，使赵云、邓芝为疑军，据箕谷，魏大将军曹真举众拒之。亮身率诸军攻祁山，戎陈整齐，赏罚肃而号令明。南安、天水、安定三郡，叛魏应亮，关中响震。魏明帝西镇长安，命张郃拒亮。亮使马谡督诸军在前，与郃战于街亭。谡违亮节度，举动失宜，大为郃所破。亮拔西县千余家还于汉中，戮谡以谢众，上疏曰：“臣以弱才，叨窃非据，亲秉旄钺，以厉三军。不能训章明法，临事而惧，至有街亭违命之阙，箕谷不戒之失，咎皆在臣授任无方。臣明不知人，恤事多暗，《春秋》责帅，臣职是当。请自贬三等，以督厥咎。”于是以亮为右将军，行丞相事，所总统如前。

以上街亭之败

冬，亮复出散关，围陈仓。曹真拒之，亮粮尽而还。魏将王双率骑追亮，亮与战，破之，斩双。七年，亮遣陈式攻武都、阴平。魏雍州刺史郭淮率众欲攻式，亮自出至建威，淮退还，遂平二郡。诏策亮曰：“街亭之役，咎由马谡，而君引愆，深自贬抑。重违君意，听顺所守。前年耀师，馘斩王双；今岁爰征，郭淮遁走；降集氐、羌，兴复二郡。威震凶暴，功勋显然！方今天下骚扰，元恶未枭，君受大任，干国之重，而久自挹损，非所以光扬洪烈矣。今复君丞相，君其勿辞！”九年，亮复出祁山，以木牛运，粮尽退军，与魏将张郃交战，射杀郃。

以上三出师，破王双、郭淮、张郃

十二年春，亮悉大众，由斜谷出，以流马运，据武功五丈原，与司马宣王对于渭南。亮每患粮不继，使己志不伸，是以分兵屯田，为久住之基。耕者杂于渭滨居民之间，而百姓安堵，军无私焉。相持百余日。其年八月，亮疾病，卒于军，时年五十四。及军退，宣王案行其营垒处所，曰：“天下奇才也！”亮遗命葬汉中定军山，因山为坟，冢足容棺，敛以时服，不须器物。诏策曰：“惟君体资文武，明睿笃诚，受遗托孤，匡辅朕躬，继绝兴微，志存靖乱。爰整六师，无岁不征，神武赫然，威震八荒。将建殊功于季汉，参伊、周之巨勋。如何不吊，事临垂克，遘疾陨丧！朕用伤悼，肝心若裂。夫崇德序功，纪行命谥，所以光昭将来，刊载不朽。今使使持节左中郎将杜琼，赠君丞相武乡侯印绶，谥君为忠武侯。魂而有灵，嘉兹宠荣。呜呼哀哉！呜呼哀哉！”初，亮自表后主曰：“成都有桑八百株，薄田十五顷，子弟衣食自有余饶。至于臣在外任，无别调度，随身衣食，悉仰于官，不别治生以长尺寸。若臣死之日，不使内有余帛，外有赢财，以负陛下。”及卒，如其所言。

以上卒军中

亮性长于巧思，损益连弩，木牛流马，皆出其意；推演兵法，作八阵图，咸得其要云。亮言教书奏多可观，别为一集。景耀六年春，诏为亮立庙于沔阳。秋，魏镇西将军钟会征蜀，至汉川，祭亮之庙，令军士不得于亮墓所左右刍牧樵采。亮弟均，官至长水校尉。亮子瞻，嗣爵。

《诸葛氏集》目录

《开府作牧》第一《权制》第二《南征》第三《北出》第四《计算》第五《训厉》第六《综核上》第七《综核下》第八《杂言上》第九《杂言下》第十《贵和》第十一《兵要》第十二《传运》第十三《与孙权书》第十四《与诸葛瑾书》第十五《与孟达书》第十六《废李平》第十七《法检上》第十八《法检下》第十九《科令上》第二十《科令下》第二十一《军令上》第二十二《军令中》第二十三《军令下》第二十四右二十四篇，凡十万四千一百一十二字。

臣寿等言：臣前在著作郎，侍中领中书监济北侯臣荀勖、中书令关内侯臣和峤奏，使臣定故蜀丞相诸葛亮故事。亮毗佐微国，负阻不宾，然犹存录其言，耻善有遗，诚是大晋光明至德，泽被无疆，自古以来，未之有伦也。辄删除复重，随类相从，凡为二十四篇，篇名如右。

亮少有逸群之才、英霸之器，身长八尺，容貌甚伟，时人异焉。遭汉末扰乱，随叔父玄避难荆州，躬耕于野，不求闻达。时左将军刘备以亮有殊量，乃三顾亮于草庐之中。亮深谓备雄姿杰出，遂解带写诚，厚相结纳。及魏武帝南征荆州，刘琮举州委质，而备失势众寡，无立锥之地。亮时年二十七，乃建奇策，身使孙权，求援吴会。权既宿服仰备，又睹亮奇雅，甚敬重之，即遣兵三万人以助备。备得用与武帝交战，大破其军，乘胜克捷，江南悉平。后备又西取益州，益州既定，以亮为军师将军。备称尊号，拜亮为丞相，录尚书事。及备殂没，嗣子幼弱，事无巨细，亮皆专之。于是外连东吴，内平南越；立法施度，整理戎旅；工械技巧，物究其极；科教严明，赏罚必信，无恶不惩，无善不显；至于吏不容奸，人怀自厉，道不拾遗，强不侵弱，风化肃然也。

当此之时，亮之素志，进欲龙骧虎视，苞括四海；退欲跨陵边疆，震荡宇内。又自以为无身之日，则未有能蹈涉中原、抗衡上国者，是以用兵不戢，屡耀其武。然亮才于治戎为长，奇谋为短，理民之干，优于将略；而所与对敌，或值人杰，加众寡不侔，攻守异体，故虽连年动众，未能有克。昔萧何荐韩信，管仲举王子城父，皆忖己之长未能兼有故也。亮之器能政理，抑亦管、萧之亚匹也；而时之名将无城父、韩信，故使功业陵迟、大义不及邪？盖天命有归，不可以智力争也。青龙二年春，亮帅众出武功，分兵屯田，为久驻之基。其秋病卒，黎庶追思，以为口实。至今梁、益之民咨述亮者，言犹在耳，虽《甘棠》之咏召公，郑人之歌子产，无以远譬也。盂轲有云：“以逸道使民，虽劳不怨；以生道杀人，虽死不忿。”信矣！论者或怪亮文彩不艳，而过于丁宁周至。臣愚以为咎繇，大贤也；周公，圣人也。考之《尚书》，咎繇之谟略而雅，周公之诰烦而悉。何则？咎繇与舜、禹共谈，周公与群下矢誓故也。亮所与言，尽众人凡士，故其文指不得及远也。然其声教遗言，皆经事综物，公诚之心，形于文墨，足以知其人之意理，而有补于当世。

伏惟陛下迈纵古圣，荡然无忌，故虽敌国诽谤之言，咸肆其辞而无所革讳，所以明大通之道也。谨录写上诣著作。臣寿诚惶诚恐，顿首顿首，死罪死罪！泰始十年二月一日癸巳，平阳侯相臣陈寿上。

以上陈寿上亮集表

乔字伯松，亮兄瑾之第二子也，本字仲慎。与兄元逊俱有名于时，论者以为乔才不及兄，而性业过之。初，亮未有子，求乔为嗣。瑾启孙权，遣乔来西，亮以乔为己適子，故易其字焉，拜为驸马都尉，随亮至汉中。年二十五，建兴元年卒。子攀，官至行护军翊武将军，亦早卒。诸葛恪见诛于吴，子孙皆尽。而亮自有胄裔，故攀还复为瑾后。

瞻字思远。建兴十二年，亮出武功，与兄瑾书曰：“瞻今已八岁，聪慧可爱。嫌其早成，恐不为重器耳。”年十七，尚公主，拜骑都尉。其明年，为羽林中郎将，屡迁射声校尉、侍中、尚书仆射，加军师将军。瞻工书画，强识念。蜀人追思亮，咸爱其才敏，每朝廷有一善政佳事，虽非瞻所建倡，百姓皆传相告曰：“葛侯之所为也。”是以美声溢誉，有过其实。景耀四年，为行都护卫将军，与辅国大将军南乡侯董厥并平尚书事。六年冬，魏征西将军邓艾伐蜀，自阴平由景谷道旁入。瞻督诸军至涪亭住，前锋破退，还住绵竹。艾遗书诱瞻曰：“若降者，必表为瑯琊王。”瞻怒斩艾使，遂战，大败，临阵死，时年三十七。众皆离散，艾长驱至成都。瞻长子尚，与瞻俱没。次子京，及攀子显等，咸熙元年内移河东。

以上叙亮子孙，著一家忠节

董厥者，丞相亮时为府令史，亮称之曰：“董令史，良士也！吾每与之言，思慎宜适。”徙为主簿。亮卒后，稍迁至尚书仆射，代陈祗为尚书令，迁大将军，平台事，而义阳樊建代焉。延熙二十四年，以校尉使吴，值孙权病笃，不自见建。权问诸葛恪曰：“樊建何如宗预也？”恪对曰：“才识不及预，而雅性过之。”后为侍中，守尚书令。自瞻、厥、建统事，姜维常征伐在外，宦人黄皓窃弄机柄，咸共将护，无能匡矫，然建特不与皓和好往来。蜀破之明年春，厥、建俱诣京都，同为相国参军。其秋，并兼散骑常侍，使蜀慰劳。

以上因瞻并及董、樊

评曰：诸葛亮之为相国也，抚百姓，示仪轨，约官职，从权制，开诚心，布公道。尽忠益时者虽雠必赏，犯法怠慢者虽亲必罚，服罪输情者虽重必释，游辞巧饰者虽轻必戮。善无微而不赏，恶无纤而不贬。庶事精练，物理其本，循名责实，虚伪不齿。终于邦域之内，咸畏而爱之，刑政虽峻，而无怨者，以其用心平而劝戒明也。可谓识治之良材，管、萧之亚匹矣！然连年动众，未能成功，盖应变将略，非其所长欤？

经史百家杂钞卷二十

传志之属下编一

蔡邕／郭有道碑

先生讳泰，字林宗，太原界休人也。其先出自有周王季之穆，有虢叔者，实有懿德，文王咨焉，建国命氏，或谓之郭，即其后也。先生诞应天衷，聪睿明哲，孝友温恭，仁笃慈惠。夫其器量宏深，姿度广大，浩浩焉，汪汪焉，奥乎不可测已。若乃砥节厉行，直道正辞，贞固足以干事，隐括足以矫时。遂考览六经，探综图纬，周流华夏，游集帝学，收文武之将坠，拯微言之未绝。

以上学行高远

于时缨绥之徒、绅佩之士，望形表而景附、聆嘉声而响和者，犹百川之归巨海，鳞介之宗龟龙也。尔乃潜隐衡门，收朋勤诲，童蒙赖焉，用祛其蔽。

以上多士翕附

州郡闻德，虚己备礼，莫之能致。群公休之，遂辟司徒掾，又举有道，皆以疾辞。将蹈洪崖之遐迹，绍巢、由之绝轨，翔区外以舒翼，超天衢以高峙。禀命不融，享年四十有三，以建宁二年正月乙亥卒。凡我四方同好之人，永怀哀悼，靡所置念，乃相与推先生之德，以图不朽之事。佥以为先民既没而德音犹存者，亦赖之于纪述也，今其如何而阙斯礼？于是树碑表墓，昭铭景行，俾芳烈奋乎百世，令闻显于无穷。其辞曰：

於休先生，明德通玄，纯懿淑灵，受之自天，崇壮幽浚，如山如渊。礼乐是悦，诗书是敦，匪惟摭华，乃寻厥根，宫墙重仞，允得其门。懿乎其纯，确乎其操！洋洋搢绅，言观其高，栖迟泌丘，善诱能教。赫赫三事，几行其招，委辞召贡，保此清妙；降年不永，民斯悲悼！爰勒兹铭，搞其光耀，嗟尔来世，是则是效！

蔡邕／陈太丘碑

先生讳寔，字仲弓，颍川许人也。含元精之和，应期运之数，兼资九德，总修百行。于乡党则恂恂焉，彬彬焉，善诱善导，仁而爱人，使夫少长咸安怀之。其为道也，用行舍藏，进退可度，不儌讦以干时，不迁贰以临下。四为郡功曹，五辟豫州，六辟三府，再辟大将军，宰闻喜半岁、太丘一年。德务中庸，教敦不肃，政以礼成，化行有谧。会遭党事，禁锢二十年。乐天知命，淡然自逸，交不谄上，爱不黩下。见几而作，不俟终日。及文书赦宥，时年已七十。遂隐丘山，悬车告老，四门备礼，闲心静居。大将军何公、司徒袁公，前后招辟，使人晓喻，云欲特表，便可入践常伯，超补三事，纡佩金紫，光国垂勋。先生曰：“绝望已久，饰巾待期而已。”皆遂不至。宏农杨公、东海陈公，每在衮职，群寮贺之，皆举手曰：“颍川陈君，命世绝伦，大位未跻，惭于文仲窃位之负！”故时人高其德，重于公相之位也。年八十有三，中平三年八月丙子遭疾而终。临没顾命，留葬所卒，时服素棺，椁财周榇，丧事惟约，用过乎俭。群公百寮，莫不咨嗟，岩薮知名，失声挥涕。大将军吊祠，锡以嘉谥，曰：“征士陈君，禀岳渎之精，苞灵曜之纯。天不愁遗一老，俾屏我王，梁崩哲萎，于时靡宪！搢绅儒林，论德谋绩，谥日‘文范先生’。《传》曰：‘郁郁乎文哉！’《书》曰：‘洪范九畴，彝伦攸叙。’文为德表，范为士则，存诲没号，不亦宜乎！三公遣令史祭以中牢，刺史敬吊！”太守南阳曹府君命官作诔，曰：“赫矣陈君，命世是生，含光醇德，为士作程。资始既正，守终又令，奉礼终没，休矣清声。”遣官属掾吏，前后赴会，刊石作铭，府丞与比县会葬。荀慈明、韩元长等五百余人，缌麻设位，哀以送之。远近会葬，千人已上。河南尹种府君临郡，追叹功德，述录高行，以为远近鲜能及之，重部大掾，以时成铭。斯可谓存荣没哀、死而不朽者也！乃作铭曰：

峨峨崇岳，吐符降神，於皇先生，抱宝怀珍。如何昊穹，既丧斯文，微言圮绝，来者曷闻？交交黄鸟，爰集于棘，命不可赎，哀何有极！

蔡邕／胡公碑铭

公讳广，字伯始，南郡华容人也。其先自妫姓建国南土，曰胡子，《春秋》书焉，列于诸侯，公其后也。考以德行纯懿，官至交趾都尉。公宽裕仁爱，覆载博大，研道知几，穷理尽性，凡圣哲之遗教，文武之未坠，罔有不综。年二十七，察孝廉，除郎中尚书侍郎、左丞尚书仆射。内正机衡，允厘其职，文敏畅乎庶事，密静周乎枢机，帝用嘉之，迁济阴太守。公乃布恺悌，宣柔嘉，通神化，导灵和，扬惠风以养真，激清流以荡邪，取忠肃于不言，消奸宄于爪牙。是以君子勤礼，小人知耻，鞠推息于官曹，刑戮废于朝市，余货委于路衢，余种栖于畎亩。迁汝南太守，增修前业。考绩既明，入作司农，实掌金谷之渊薮，和均关石，王府以充。遂作司徒，昭敷五教。进作太尉，宣畅浑元，人伦辑睦，日月重光。遭国不造，帝祚无主，援立孝桓，以绍宗绪，用首谋定策，封安乐乡侯。户邑之数，加于群公；入录机事，听纳总己。致位就第，复拜司空，敷土导川，俾顺其性。功遂身退，告疾固辞，乃为特进，爰以休息。又拜太常，典司三礼，敬恭禋祀，神明嘉歆，永世丰年，聿怀多福。复拜太尉，寻申前业，又以特进，逍遥致位。又拜太常，遘疾不夷，逊位归爵，迁于旧都，征拜太中大夫。延和末年，圣主革正，幸臣诛毙，引公为尚书令。以二千石居官，委以阃外之事，厘改度量，以新国家。宏纲既整，衮阙以补，乃拜太仆，车正马闲，六驺习驯，迁太常司徒。成宗晏驾，推建圣嗣，复封故邑，与参机密。寝疾告退，复拜太傅，录尚书事，于时春秋高矣。继亲在堂，朝夕定省，不违子道，旁无几杖，言不称老，居丧致哀，率礼不越。其接下答宾，虽幼贱降等，礼从谦厚，尊而弥恭。劳思万机，身勤心苦，虽老莱子婴儿其服，方叔克壮其猷，公旦纳于台屋，正考父俯而循礼，曷以尚兹？夫蒸蒸至孝，德本也；体和履忠，行极也；博闻周览，上通也；勤劳王家，茂功也。用能十登三事，笃受介祉，亮皇业于六王，嘉丕绩于九有。穷生人之光宠，享黄耇之遐纪，蹈明德以保身，与福禄乎终始。年八十有二，建宁五年春壬戌薨于位。天子悼痛，赠策赐诔，谥曰文恭。如前傅之仪，而有加焉，礼也。故吏司徒许诩等，相与钦慕《崧高》、《蒸民》之作，取言时计功之则，论集行迹，铭诸琬琰。其词曰：

伊汉元辅，时惟文恭，聪明睿哲，思心瘁容，毕力天机，帝休其庸。赋政于外，有邈其踪，进作卿士，粤登上公。百揆时序，五典克从，万邦黎献，共惟时雍。勋烈既建，爵土乃封。七被三事，再作特进，宏唯幼冲，作傅以训，赫赫猗公，邦家之镇！泽被华夏，遗爱不沦。日与月与，齐光并运；存荣亡显，没而不泯！

蔡邕／太傅文恭侯胡公碑

公讳广，字伯始，交趾都尉之元子也。公应天淑灵，履性贞固，九德咸修，百行毕备。遭家不造，童而夙孤，上奉继亲，下慈弱弟，崎岖俭约之中，以尽孝友之道。及至入学从训，历观古今，生而知之，闻一睹十；兼以周览六经，博总群议，旁贯宪法，通识国典。年二十七，察孝廉，除郎中、尚书侍郎、尚书左丞、尚书仆射。干练机事，绸缪枢极，忠亮唯允，简于帝心，智略周密，冠于庶事。迁济阴太守。其为政也，宽裕足以容众，和柔足以安物，刚毅足以威暴，体仁足以劝俗。故禁不用刑，劝不用赏，其下望之如日月，从之如影响，思不可忘，度不可革，遗爱结于人心，超无穷而垂则。征拜大司农，遂作司徒，迁太尉，以援立之功，封安乐乡侯，录尚书事。称疾屡辞，策赐就第，复拜司空。功成身退，俾位特进，又拜太尉。复以特进，致命休神，又拜太尉。逊位归爵，旋于旧土，征拜太中大夫、尚书令、太仆、太常、司徒。永康之初，以定策元功，复封前邑，录尚书事。疾病就第，又授太傅，人参机衡。五蹈九列，七统三事，谅暗之际，三据冢宰。和神人于宗伯，理水土于下台，训五品于司徒，耀三辰于上阶。光弼六世，历载三十。自汉兴以来，鼎臣元辅，耋秩老成，勋被万方，与国终始，未有若公者焉！春秋八十二，建宁五年三月壬戌薨于位。天子悼惜，群后伤怀。诏五官中郎将任崇，奉册赠以太傅安乐乡侯印绶，拜室家子一人郎中，赐东园秘器，赐丝帛含敛之备。中谒者董诩吊祠护丧，钱布赙赐，率礼有加，赐谥曰文恭，昭显行迹。四月丁酉，葬于洛阳茔。故吏济阴池喜，感公之义，率慕《黄鸟》之哀，推寻雅意，彷徨旧土，休绩丕烈，宜宣于此。乃树石作颂，用扬德音。词曰：

於皇上德，懿铄孔纯。大孝昭备，思顺履信。膺期命世，保兹旧门。渊泉休茂，彪炳其文。爰赞天机，翼翼唯恭，夙夜出纳，绍迹虞龙。赋政于外，神化元通，普被汝南，越用熙雍。帝曰休哉，命公三事，乃耀柔嘉，式是百司，股肱元首，庶绩咸治。二气燮雍，五征来备，勋格皇天，泽洽后土。封建南藩，受兹介祜，玉藻在冕，毳服艾辅。骆车雕骖，四牡修扈，赞事上帝，祗祀宗祖。陟降盈亏，与时消息，既明且哲，保身遗则。同轨旦、奭，光充区域，生荣死哀，流统罔极！

蔡邕／杨公碑

公讳秉，字叔节，宏农华阴人。其先盖周武王之穆，晋唐叔之后也。末叶以支子食邑于杨，因氏焉。周室既微，裔胄无绪。暨汉兴，烈祖杨喜佐命征伐，封赤泉侯。嗣子业，绂冕相继。公之丕考，以忠蹇亮弼辅孝安，登司徒、太尉。公承夙绪，世笃儒教，以《欧阳尚书》、《京氏易》诲授，四方学者自远而至，盖逾三千。初辟司空，举高第，拜侍御史，迁豫州、兖州刺史，任城相，征入劝讲，拜太中大夫、左中郎将、尚书，出补右扶风，留拜光禄大夫。遭权嬖贵盛，六年守静。外戚火燔，乃迁太仆太卿。公事绌位，浃辰之间，俾位河南。愤疾豪强，见遘奸党，用婴疾废。起家复拜太常，遂陟三司。沙汰虚冗，料简贞实，抽援表达，与之同兰芳，任鼎重。从驾南巡，为朝硕德。然知权过于宠，私富侔国，大臣苛察，望变复还，条表以闻，启导上怒。其时所免，州牧郡守五十余人，饕戾是黜，英才是列，善否有章，京夏清肃。在位七载，年七十有四，延熹八年五月丙戌薨。朝廷惜焉，宠赐有加。公自奉严敕，动遵礼度；量材授任，当官而行，不为义绌；疾是苛政，益固其守，厨无宿肉，器不镂雕；夙丧嫔俪，妾不嬖御。可谓立身无过之地、正直清俭该备者矣！昔仲尼尝垂三戒，而公免焉，故能匡朝尽直，献可去奸，忠侔前后，声塞宇宙。非黄中纯白，穷达一致，其恶能立功立事敷闻于下、昭升于上，若兹巍巍者乎？于是门人学徒，相与刊石树碑，表勒鸿勋，赞懿德，传亿年。

於戏公！唯岳灵，天挺德，翼赤精，气缊，仁哲生。应台任，作邦桢，帝钦亮，访典刑，道不惑，迄有成。光遐迩。穆其清！

蔡邕／汉太尉杨公碑

公讳赐，字伯猷，宏农华阴人。姬姓之国有杨侯者，公其后也。其在汉室，赤泉侯佐高，丞相翼宣，咸以盛德，光于前朝。祖司徒，考太尉，继迹宰司，咸有勋烈。公承家崇轨，受天醇素，钦承奉构，闲于伐柯。烈风维变，不易其趣，文艺典籍，寻道入奥，操清行朗，潜晦幽闲。不答州郡之命，辟大将军府，不得已而应之。迁陈仓令，公乃因是行退居庐。公车特征，以病辞。司空举高第，拜侍中越骑校尉。帝笃先业，将问故训，公以群公之举，进授《尚书》于禁中，迁少府光禄勋。敬揆百事，莫不时序，庶尹知恤，阊阖推清。列作司空，地平天成，阴阳不忒，公遂身避，托疾告退。又以光禄大夫受命司徒，敬敷五品，宣治人伦，燮和化理，股肱耳目之任，靡不克明。及至太尉，四时顺动，三光耀润，群生丰遂，太和交薄。三作六卿，五蹈三阶，受爵开国，应位特进。非盛德休功假于天人，孰能该备宠荣、兼包令锡如公之至者乎？公体资明哲，长于知见，凡所辟选升诸帝朝者，非瑰才逸秀，并参诸佐。惟我下流二三小臣，秽损清风，愧于前人。乃纠合同寮，各述所审，纪公勋绩，刊石立铭，以慰永怀。铭曰：

天降纯嘏，笃生柔嘉，俾允祖考，光辅国家。三业在服，帝载用和。粤暨我公，尤执忠贞，在栋伊隆，于鼎斯宁。德被宇宙，华夏以清，受兹介福，履祚孔成。为邑河渭，衮冕绂埏，以佐天子，祗事三灵。丕显伊德，万邦作程，爰铭爰赞，式昭懿声。

蔡邕／朱公叔坟前石碑

维汉二十一世延熹六年，粤四月丁巳，忠文公益州太守朱君，名穆，字公叔，卒于京师。其五月丙申，葬于宛邑北万岁亭之阳，旧兆域之南。其孤野受顾命曰：“古者不崇坟，不封墓，祭服虽三年，无不于寝，今则易之，吾不取也。尔其无拘于俗，无废予诫！”野钦率遗意，不敢有违，封坟三板，不起栋宇，乃作祠堂于邑中南阳旧里，备器铸鼎，铭功载德。惧坟封弥久，夷于平壤，于是依德像，缘雅则，设兹方石，镇表灵域，用慰其孤罔极之怀。乃申词曰：

歆惟忠文，时惟朱父，实天生德，丕承洪绪，弥纶典术，允迪圣矩。好是贞厉，疾彼强御，断刚若仇，柔亦不茹，仍用明夷，遘难受侮。帝日“休哉！朕嘉乃功，命汝纳言，允汝祖踪！”父拜稽首，翼翼惟恭，笃棐不忘，夙夜在公。昊天不吊，降兹残殃，不遗一父，俾屏我皇。我皇悼心，锡诏孔伤，位以益州，赠之服章。用刊彝器，宣昭遗光，子子孙孙，永载宝藏！

蔡邕／贞节先生范史云碑

先生讳丹，字史云，陈留外黄人，陶唐氏之后也。其在周室，有士会者，为晋大夫，以受范邑，遂以为氏。汉文景之际，爰自南阳来，家于成安，生惠。延熹二年，官至司农廷尉，君则其后也。君受天正性，志高行洁，在乎幼弱，固已藐然有烈节矣。时人未之或知，屈为县吏，亟从仕进，非其好也。退不可得，乃托死遁去，亲戚莫知其谋。遂隐窜山中，涉五经，览书传，尤笃《易》与《尚书》。学立道通，久而后归，游集太学。知人审友，苟非其类，无所容纳；介操所在，不顾贵贱。其在乡党也，事长惟敬，养稚惟爱，言行举动，斯为楷式。郡县请召，未尝屈节。其有备礼招延，虚己迓止，亦为谋奏，尽其忠直。以处士举孝廉，除郎中、莱芜长。未出京师，丧母行服。故事：服阕后还郎中，君遂不从州郡之政。凡其事君，过则弼之，阙则补之，通清夷之路，塞邪枉之门，举善不拘阶次，黜恶不畏强御。其事繁多，不可详载。雅性谦俭，体勤能苦，不乐假借。与从事荷负徒行，人不堪劳，君不胜其逸。辟太尉府，俄而冠带。或以群党见嫉时政，用受禁锢，君罹其罪，闭门静居，九族中表莫见其面。晚节禁宽，困于屡空，而性多检括，不治产业。以为卜筮之术，得因吉凶道治民情，以受薄偿，且无咎累，乃鬻卦于梁、宋之域。好事者觉之，应时辄去。禁既蠲除，太尉张公、司徒崔公前后四辟皆不就。仕不为禄，故不牵于位；谋不苟合，故特立于时。是则君之所以立节明行，亦其所以后时失途也。年七十有四，中平二年四月卒。太尉张公、兖州刘君、陈留太守淳于君、外黄令刘君，佥有休命，使诸儒参按典礼，作诔著谥，曰贞节先生。昭其功行，录记所履，谋于耆旧，刊石树铭，光示来世。铭曰：

於显贞节，天授懿度，诞兹明哲，允迪德誉。如渊之清，如玉之素，溷之不浊，涅之不污。用行思忠，舍藏思固，伯夷是师，史是慕。荣贫安贱，不恡穷迕，甘死善道，遗名之故。身没誉存，休声载路。

蔡邕／袁满来墓碑

茂德休行，曰袁满来，太尉公之孙，司徒公之子。逸才淑姿，实天所授，聪远通敏，越龀在阙，明习《易》学，从诲如流。百家众氏，遇目能识，事不再举，问一及三，具始知终。情性周备，夙有奇节。孝智所生，顺而不骄；笃友兄弟，和而无忿。气决泉达，无所凝滞。虽冠带之中士，校材考行，无以加焉。允公族之殊异，国家之辅佐。众律其器，士嘉其良，虽则童稚，令闻芬芳。降生不永，年十有五，四月壬寅，遭疾而卒。既苗而不穗，凋殒华英，呜呼悲夫！乃假碑旌于墓表，嗟其伤矣，唯以告哀。

韩愈／曹成王碑

王姓李氏，讳皋，字子兰，谥曰成。其先王明，以太宗子国曹。绝复封，传五王至成王。成王嗣封在玄宗世，盖于时年十七八。绍爵三年，而河南北兵作，天下震扰，王奉母太妃逃祸民伍，得间走蜀，从天子。天子念之，自都水使者拜左领军卫将军，转贰国子秘书。王生十年而失先王，哭泣哀悲，吊客不忍闻。丧除，痛刮磨豪习，委己于学。稍长，重知人情，急世之要，耻一不通。侍太妃，从天子于蜀，既孝既忠，持官持身，内外斩斩，由是朝廷滋欲试之于民。

以上奉母走蜀从君

上元元年，除温州长史，行刺史事。江东新刳于兵，郡旱，饥民交走死无吊。王及州，不解衣，下令掊锁扩门，悉弃仓实与民，活数十万人。奏报，升秩少府。与平袁贼，仍徙秘书兼州别驾，部告无事。

以上刺温州

迁真于衡，法成令修，治出张施，声生势长。观察使噎娼不能出气，诬以过犯，御史助之，贬潮州刺史。杨炎起道州相德宗，还王于衡。以直前谩，王之遭诬在理，念太妃老，将惊而戚，出则囚服就辩，入则拥笏垂鱼，坦坦施施。即贬于潮，以迁入贺，及是，然后跪谢告实。初，观察使虐，使将国良往戍界，良以武冈叛，戍众万人，敛兵荆、黔、洪、桂伐之，二年尤张。于是以王帅湖南将五万士，以讨良为事。王至，则屏兵，投良以书，中其忌讳。良羞畏乞降，狐鼠进退。王即假为使者，从一骑，踔五百里，抵良壁，鞭其门大呼：“我曹王，来受良降，良今安在？”良不得已，错愕迎拜，尽降其军。太妃薨，王弃部随丧，之河南葬。及荆，被诏责还。会梁崇义反，王遂不敢辞以还。升秩散骑常侍。

以上刺衡州遭诬、受降、丧母三事

明年，李希烈反。迁御史大夫，授节帅江西以讨希烈。命至，王出止外舍，禁无以家事关我。裒兵大选江州，群能著职，王亲教之搏力、勾卒、赢越之法。曹诛五畀，舰步二万人以与贼逻，嘬锋蔡山踣之，剜蕲之黄梅，大鞣长平，钹广济，掀蕲春，撇蕲水，掇黄冈，汉阳，行跐汊川。还大膊蕲水界中，披安三县，拔其州，斩伪刺史标光之北山。随光化，梏其州，十抽一推。救兵州东北属乡，还，开军受降。大小之战三十有二，取五州十九县，民老幼妇女不惊，市贾不变，田之果谷下无一迹。加银青光禄大夫、工部尚书，改户部，再换节临荆及襄，真食三百。王之在兵，天子西巡于梁，希烈北取汴郑，东略宋围陈，西取汝，薄东都。王坐南方，北向落其角距，贼死咋不能入寸尺，亡将卒十万，尽输其南州。

以上帅江西讨李希烈，而于帅荆襄事略之

王始政于温，终政于襄，恒平物估，贱敛贵出，民用有经。一吏轨民，使令家听户视，奸宄无所宿，府中不闻急步疾呼。治民用兵，各有条次，世传为法。任马彝、将慎、将锷、将潜，偕尽其力能。薨赠右仆射。元和初，以子道古在朝，更赠太子太师。

以上总叙治民用兵

道古进土司门郎，刺利随唐睦，征为少宗正兼御史中丞，以节督黔中。朝京师，改命观察鄂、岳、蕲、沔、安、黄，提其师以伐蔡。且行，泣曰：“先王讨蔡，实取沔、蕲、安、黄，寄惠未亡。今余亦受命有事于蔡，而四州适在吾封，庶其有集。先王薨，于今二十五年，吾昆弟在，而墓碑不刻无文。其实有待，子无用辞！”乃序而诗之，辞曰：

太支十三，曹于弟季，或亡或微，曹始就事。曹之祖王，畏塞绝迁，零王黎公，不闻仅存。子父易封，三王守名，延延百载，以有成王。成王之作，一自其躬，文被明章，武荐峻功。苏枯弱强，龈其奸猖，以报于宗，以昭于王。王亦有子，处王之所，唯旧之视，蹶蹶陛陛，实取实似。刻诗其碑，为示无止。

韩愈／贞曜先生墓志铭

唐元和九年，岁在甲午，八月己亥，贞曜先生孟氏卒。无子，其配郑氏以告。愈走位哭，且召张籍会哭。明日，使以钱如东都供葬事。诸尝与往来者，咸来哭吊。韩氏遂以书告兴元尹故相余庆。闰月，樊宗师使来吊，告葬期，征铭。愈哭曰：“呜呼！吾尚忍铭吾友也夫？”兴元人以币如孟氏赙，且来商家事，樊子使来速铭曰：“不则无以掩诸幽。”乃序而铭之。

以上叙吊赙杂事

先生讳郊，字东野。父庭玢，娶裴氏女，而选为昆山尉。生先生及二季酆、郢而卒。先生生六七年，端序则见，长而愈骞。涵而揉之，内外完好，色夷气清，可畏而亲。及其为诗，刿目心，刃迎缕解，钩章棘句，掐擢胃肾，神施鬼设，间见层出。唯其大玩于词，而与世抹，人皆劫劫，我独有余。

以上叙其人与诗

有以后时开先生者，曰：“吾既挤而与之矣，其犹足存耶？”年几五十，始以尊夫人之命，来集京师。从进士试，既得即去。间四年，又命来，选为溧阳尉，迎侍溧上。去尉二年，而故相郑公尹河南，奏为水陆运从事，试协律郎。亲拜其母于门内。母卒五年，而郑公以节领兴元军，奏为其军参谋，试大理评事。

以上科第官阶

挈其妻行之兴元，次于阌乡，暴疾卒，年六十四。买棺以敛，以二人舆归。酆、郢皆在江南。十月庚申，樊子合凡赠赙，而葬之洛阳东其先人墓左，以余财附其家而供祀。将葬，张籍曰：“先生揭德振华，于古有光。贤者故事有易名，况士哉？如曰贞曜先生，则姓名字行有载，不待讲说而明。”皆曰：“然！”遂用之。

以上死葬私谥

初，先生所与俱学同姓简，于世次为叔父。由给事中观察浙东，曰：“生吾不能举，死吾知恤其家！”补叙孟简铭曰：於戏贞曜！维执不猗，维出不訾，维卒不施，以昌其诗！

韩愈／南阳樊绍述墓志铭

樊绍述既卒，且葬，愈将铭之，从其家求书，得书号《魁纪公》者三十卷，曰《樊子》者又三十卷，《春秋集传》十五卷，表、笺、状、策、书、序、传纪、志、说论、今文赞铭，凡二百九十一篇，道路所遇及器物门里杂铭二百二十，赋十，诗七百一十九。曰：“多矣哉，古未尝有也！然而必出于己，不袭蹈前人一言一句，又何其难也！必出入仁义，其富若生蓄，万物必具，海含地负，放恣横纵，无所统纪，然而不烦于绳削而自合也。呜呼！绍述于斯术，其可谓至于斯极者矣！”

以上著作之多

生而其家贵富，长而不有其藏一钱，妻子告不足，顾且笑曰：“我道盖是也！”皆应曰：“然。”无不意满。尝以金部郎中告哀南方，还言某师不治，罢之。以此出为绵州刺史，一年征拜左司郎中。又出刺绛州。绵、绛之人，至今皆曰“于我有德”。以为谏议大夫，命且下，遂病以卒，年若干。

以上居家居官

绍述讳宗师，父讳泽，尝帅襄阳、江陵，官至右仆射，赠某官。祖某官，讳泳。自祖及绍述三世，皆以军谋堪将帅，策上第以进。

以上家世

绍述无所不学，于辞于声，天得也，在众若无能者。尝与观乐，问曰：“何如？”曰：“后当然。”已而果然。

以上知音

铭曰：惟古于词必己出，降而不能乃剽贼。后皆指前公相袭，从汉迄今用一律。寥寥久哉莫觉属，神徂圣伏道绝塞。既极乃通发绍述，文从字顺各识职，有欲求之此其躅！

韩愈／试大理评事王君墓志铭

君讳适，姓王氏。好读书，怀奇负气，不肯随人后举选。见功业有道路可指取，有名节可以戾契致，困于无资地，不能自出，乃以干诸公贵人，借助声势。诸公贵人既志得，皆乐熟软媚耳目者，不喜闻生语，一见辄戒门以绝。上初即位，以四科募天下士，君笑曰：“此非吾时邪？”即提所作书，缘道歌吟，趋直言试。既至，对语惊人，不中第，益困。

以上所如不遇

久之，闻金吾李将军年少喜事，可撼，乃踏门告曰：“天下奇男子王适，愿见将军白事。”一见语合意，往来门下。卢从史既节度昭义军，张甚，奴视法度士，欲闻无顾忌大语。有以君生平告者，即遣客钩致，君曰：“狂子不足以共事！”立谢客。李将军由是待益厚。奏为其卫胄曹参军，充引驾仗判官，尽用其言。将军迁帅凤翔，君随往，改试大理评事，摄监察御史观察判官。栉垢爬痒，民获苏醒。

以上从李将军

居岁余，如有所不乐。一旦载妻子入阌乡南山不顾。中书舍人王涯、独孤郁、吏部郎中张惟素、比部郎中韩愈，日发书问讯，顾不可强起，不即荐。明年九月疾病，舆医京师。其月某日卒，年四十四。十一月某日，即葬京城西南长安县界中。曾祖爽，洪州武宁令。祖征，右卫骑曹参军。父嵩，苏州昆山丞。妻上谷侯氏，处士高女。

以上卒葬及家世

高固奇士，自方阿衡太师，“世莫能用吾言！”再试吏，再怒去，发狂投江水。初，处土将嫁其女，惩曰：“吾以龃龉穷，一女怜之，必嫁官人，不以与凡子。”君曰：“吾求妇氏久矣，惟此翁可人意。”且闻其女贤，不可以失，即谩谓媒妪：“吾明经及第，且选，即宫人，侯翁女幸嫁。若能令翁许我，请进百金为妪谢。”诺许，白翁，翁曰：“诚官人耶？取文书来！”君计穷吐实，妪曰：“无苦！翁，大人，不疑人欺。我得一卷书，粗若告身者，我袖以往，翁见未必取视，幸而听我。”行其谋，翁望见文书衔袖，果信不疑，曰：“足矣！”以女与王氏。

以上取妇之奇

生三子，一男二女。男三岁天死，长女嫁毫州永城尉姚诞，其季始十岁。铭曰：

鼎也不可以柱车，马也不可使守闾。佩玉长裾，不利走趋。只系其逢，不系巧愚。不谐其须，有衔不祛。钻石埋辞，以列幽墟。

韩愈／给事中清河张君墓志铭

张君名彻，字某，以进士累官至范阳府监察御史。长庆元年，今牛宰相为御史中丞，奏君名迹，中御史选，诏即以为御史。其府惜不敢留，遣之，而密奏“幽州将父子继续，不廷选且久，今新收，臣又始至，孤怯，须强佐乃济。”发半道，有诏以君还之，仍迁殿中侍御史，加赐朱衣银鱼。至数日，军乱，怨其府从事，尽杀之，而囚其帅。且相约：“张御史长者，毋侮辱轹蹙我事，毋庸杀。”置之帅所。

以上在幽州值军乱

居月余，闻有中贵人自京师至，君谓其帅：“公无负此土人！上使至，可因请见自辩，幸得脱免归。”即推门求出，守者以告其魁，魁与其徒皆骇曰：“必张御史！张御史忠义，必为其帅告此余人，不如迁之别馆。”即与众出君，君出门骂众曰：“汝何敢反？前日吴元济斩东市，昨日李师道斩于军中，同恶者父母妻子皆屠死，肉喂狗鼠鸱鸦。汝何敢反！汝何敢反！”行且骂，众畏恶其言，不忍闻，且虞生变，即击君以死。君抵死口不绝骂，众皆曰：“义士！义士！”或收瘗之以俟。

以上遇害

事闻，天子壮之，赠给事中。其友侯云长佐郓使，请于其帅马仆射，为之选于军中，得故与君相知张恭李元实者，使以币请之范阳，范阳人义而归之。以闻。诏所在给船舆传归其家，赐钱物以葬。长庆四年四月某日，其妻子以君之丧葬于某州某所。

以上归葬

君弟复，亦进士。佐汴宋，得疾，变易丧心，惊惑不常。君得间，即自视衣褥薄厚，节时其饮食，而匕箸进养之，禁其家无敢高语出声。医饵之药，其物多空青、雄黄诸奇怪物，剂钱至十数万，营治勤剧，皆自君手，不假之人。家贫，妻子常有饥色。

以上内行

祖某，某官。父某，某官。妻韩氏，礼部郎中某之孙，汴州开封尉某之女，于余为叔父孙女。君常从余学，选于诸生，而嫁与之。孝顺祗修，群女效其所为。男若干人，曰某；女子曰某。

以上家世

铭曰：

呜呼彻也，世慕顾以行，子揭揭也。噎喑以为生，子独割也。为彼不清，作玉雪也。仁义以为兵，用不缺折也。知死不失名，得猛厉也。自申于暗明，莫之夺也。我铭以贞之，不肖者之也。

韩愈／赠太尉许国公神道碑铭

韩姬姓，以国氏。其先有自颍川徙阳夏者，其地于今为陈之太康。太康之韩，其称盖久，然自公始大著。公讳宏。公之父曰海，为人魁伟沉塞，以武勇游仕许、汴之间。寡言自可，不与人交，众推以为巨人长者。官至游击将军，赠太师。娶乡邑刘氏女，生公，是为齐国太夫人。夫人之兄曰司徒玄佐，有功建中、贞元之间，为宣武军帅，有汴、宋、亳、颍四州之地，兵士十万人。公少依舅氏，读书习骑射。事亲孝谨，侃侃自将，不纵为子弟华靡遨放事，出入敬恭，军中皆目之。尝一抵京师就明经试，退曰：“此不足发名成业！”复去，从舅氏学。将兵数百人，悉识其材鄙怯勇，指付必堪其事，司徒叹奇之，士卒属心，诸老将皆自以为不及。司徒卒，去为宋南城将。比六七岁，汴军连乱不定。贞元十五年，刘逸淮死，军中皆曰：“此军司徒所树，必择其骨肉为士卒所慕赖者付之。今见在人莫如韩甥，且其功最大，而材又俊！”即柄授之，而请命于天子，天子以为然。遂自大理评事拜工部尚书，代逸淮为宣武军节度使，悉有其舅司徒之兵与地。众果大悦，便之。

以上叙许公所以得镇汴

当此时，陈、许帅曲环死，而吴少诚反，自将围许，求援于逸淮，啖之以陈归汴，使数辈在馆。公悉驱出斩之，选卒三千人会诸军击少诚许下。少诚失势以走，河南无事。

以上拒蔡

公曰：自吾舅没，五乱于汴者，吾苗薅而发栉之，几尽。然不一揃刈，不足令震！”命刘锷以其卒三百人待命于门，数之以数与于乱，自以为功，并斩之以徇，血流波道。自是，讫公之朝京师，廿有一年，莫敢有欢呶叫号于城郭者。

以上治汴

李师古作言起事，屯兵于曹，以吓滑帅，且告假道。公使谓曰：“汝能越吾界而为盗耶？有以相待，无为空言！”滑帅告急，公使谓曰：“吾在此，公无恐！”或告曰：“剪棘夷道，兵且至矣，请备之。”公曰：“兵来不除道也。”不为应。师古诈穷变索，迁延旋军。

以上拒郓

少诚以牛皮鞵材遗师古，师古以盐资少诚。潜过公界，觉，皆留输之库，曰：“此于法不得以私相馈！”

以上拒蔡拒郓

田宏正之开魏博，李师道使来告曰：“我代与田氏约相保援，今宏正非其族，又首变两河事，亦公之所恶。我将与成德合军讨之，敢告。”公谓其使曰：“我不知利害，知奉诏行事耳！若兵北过河，我即东兵以取曹！”师道惧，不敢动，宏正以济。

以上拒蔡

诛吴元济也，命公都统诸军，曰：“无自行以遏北寇！”公请使子公武以兵万三千人会讨蔡下，归财与粮，以济诸军，卒禽蔡奸。于是以公为侍中，而以公武为鄜坊丹延节度使。

以上平蔡

师道之诛，公以兵东下，进围考城，克之。遂进迫曹，曹寇乞降，郓部既平。

以上平郓

公曰：“吾无事于此，其朝京师。”天子曰：“大臣不可以暑行，其秋之待。”公曰：“君为仁，臣为恭，可矣。”遂行。既至，献马三千匹，绢五十万匹，他锦纨绮缬又三万，金银器千。而汴之库厩钱以贯数者，尚余百万，绢亦合百余万匹，马七千，粮三百万斛。兵械多至不可数。初，公有汴，承五乱之后，掠赏之余，且敛且给，恒无宿储。至是，公私充塞，至于露积不垣。册拜司徒兼中书令，进见上殿，拜跪给扶，赞元经体，不治细微，天子敬之。元和十五年今天子即位，公为冢宰。

以上入京

又，除河中节度使，在镇三年，以疾乞归。复拜司徒中书令，病不能朝。以长庆二年十二月三日，薨于永崇里第，年五十八。天子为之罢朝三日，赠太尉，赐布粟。其葬物，有司官给之，京兆尹监护。明年七月某日，葬于万年县少陵原京城东南三十里，楚国夫人翟氏祔。子男二人，长曰肃元，某官；次日公武，某官。肃元早死。公之将薨，公武暴病先卒。公哀伤之，月余遂薨。无子，以公武子孙绍宗为主后。

以上归里卒葬

汴之南则蔡，北则郓，二寇患公居间，为己不利，卑身佞辞求与公好，荐女请昏，使日月至。既不可得，则飞谋钓谤，以间染我。公先事候情，坏其机牙，奸不得发。王诛以成，最功定次，孰与高下？

以上总叙帅汴之功

公子公武，与公一时俱授弓钺，处藩为将，疆土相望。公武以母忧去镇。公母弟充自金吾代将渭北，公以司徒中书令治蒲，于时弟充自郑滑节度平宣武之乱，以司空居汴。自唐以来，莫与为比。

以上子弟同秉节钺

公之为治，严不为烦，止除害本，不多教条；与人必信，吏得其职；赋入无所漏失，人安乐之，在所以富。公与人有畛域，不为戏狎，人得一笑语，重于金帛之赐。其罪杀人，不发声色，问法何如，不自为重轻，故无敢犯者。

以上补叙琐事

其铭曰：

在贞元世，汴兵五狮，将得其人，众乃一愒。其人为谁？韩姓许公。磔其枭狼，养以雨风，桑谷奋张，厥壤大丰。贞元元孙，命正我宇，公为臣宗，处得地所。河流两堧，盗连为群，雄唱雌和，首尾一身。公居其间，为帝督奸，察其嚬呻，与其睨眴。左顾失视，右顾而跽，蔡先郓，三年而墟，槁乾四呼，终莫敢濡。常山幽都，孰陪孰扶？天施不留，其讨不逋，许公预焉，其赉何如！悠悠四方，既广既长。无有外事，朝廷之治。许公来朝，车马干戈，相乎将乎，威仪之多！将则是矣，相则三公，释师十万，归居庙堂。上之宅忧，公让太宰，养安蒲坂，万邦绝等。有弟有子，提兵守藩，一时三侯，人莫敢扳。生莫与荣，殁莫与令，刻文此碑，以鸿厥庆！

韩愈／河南令张君墓志铭

君讳署，字某，河间人。大父利贞，有名玄宗世，为御史中丞，举弹无所避，由是出为陈留守，领河南道采访处置使，数年卒官。皇考讳郇，以儒学进，官至侍御史。君方质有气，形貌魁硕，长于文辞，以进士举博学宏辞，为校书郎，自京兆武功尉拜监察御史。为幸臣所谗，与同辈韩愈、李方叔三人，俱为县令南方。三年，逢恩俱徙掾江陵。半岁，邕管奏君为判官，改殿中侍御史，不行。

以上自校书至殿中侍御史，凡七迁

拜京兆府司录，诸曹白事，不敢平面视，共食公堂，抑首促促就哺啜，揖起趋去，无敢阑语。县令丞尉，畏如严京兆。事以办治，京兆改凤翔尹，以节镇京西，请与君俱。改礼部员外郎，为观察使判官。帅他迁，君不乐久去京师，谢归。用前能拜三原令，岁余，迁尚书刑部员外郎，守法争议，棘棘不阿。

以上自京兆司录至刑部员外，凡四迁

改虔州刺史。民俗相朋党，不诉杀牛，牛以大耗；又多捕生鸟雀鱼鳖，可食与不可食相买卖，时节脱放，期为福祥。君视事，一皆禁督立绝。使通经吏与诸生之旁大郡，学乡饮酒丧婚礼，张施讲说，民吏观听，从化大喜。度支符州，折民户租，岁征绵六千屯。比郡承命惶怖，立期日，唯恐不及事被罪。君独疏，言“治迫岭下，民不识蚕桑”。月余，免符下，民相扶携，守州门叫欢为贺。

以上虔州刺史

改澧州刺史。民税出杂产物与钱，尚书有经数，观察使牒州征民钱倍经。君曰：“刺史可为法，不可贪官害民！”留噤不肯从，竟以代罢。观察使使剧吏案簿书，十日不得毫毛罪。改河南令，而河南尹适君平生所不好者，君年且老，当日日拜走仰望阶下，不得已就官，数月，大不适，即以病辞免。

以上澧州刺史、河南令

公卿欲其一至京师，君以再不得意于守令，恨曰：“义不可更辱，又奚为于京师间？”竟闭门死，年六十。君娶河东柳氏女，二子：昇奴、胡师。将以某年某月某日葬某所。

以上卒葬、子女

其兄将作少监昔，请铭于右庶子韩愈，愈前与君为御史，被谗俱为县令南方者也，最为知君。铭曰：

谁之不如，而不公卿？奚养之违，以不久生？唯其颉颃，以世厥声！

韩愈／柳子厚墓志铭

子厚讳宗元。七世祖庆，为拓跋魏侍中，封济阴公。曾伯祖奭，为唐宰相，与褚遂良、韩瑗俱得罪武后，死高宗朝。皇考讳镇，以事母弃太常博士，求为县令江南，其后以不能媚权贵失御史，权贵人死，乃复拜侍御史，号为刚直，所与游皆当世名人。

以上先世

子厚少精敏，无不通达。逮其父时，虽少年已自成人，能取进士第，崭然见头角，众谓柳氏有子矣。其后，以博学宏词授集贤殿正字。俊杰廉悍，议论证据今古，出入经史百子，踔厉风发，率常屈其座人，名声大振，一时皆慕与之交。诸公要人，争欲令出我门下，交口荐誉之。

以上科第、文学、名誉

贞元十九年，由蓝田尉拜监察御史。顺宗即位，拜礼部员外郎。遇用事者得罪，例出为刺史。未至，又例贬永州司马。居闲益自刻苦，务记览为词章，泛滥停蓄，为深博无涯涘，而自肆于山水间。元和中，尝例召至京师，又偕出为刺史，而子厚得柳州。既至，叹曰：“是岂不足为政耶！”因其土俗，为设教禁，州人顺赖。其俗：以男女质钱，约不时赎，子本相侔，则没为奴婢。子厚与设方计，悉令赎归；其尤贫力不能者，令书其佣，足相当，则使归其质。观察使下其法于他州，比一岁，免而归者且千人。衡湘以南为进士者，皆以子厚为师。其经承子厚口讲指画为文词者，悉有法度可观。

以上官阶、政事

其召至京师而复为刺史也，中山刘梦得禹锡亦在遣中，当诣播州。子厚泣曰：“播州非人所居，而梦得亲在堂。吾不忍梦得之穷，无辞以白其大人，且万无母子俱往理！”请于朝，将拜疏，愿以柳易播，虽重得罪，死不恨。遇有以梦得事白上者，梦得于是改刺连州。呜呼！士穷乃见节义。今夫平居里巷相慕悦，酒食游戏相征逐，诩诩强笑语以相取下，握手出肺肝相示，指天日涕泣，誓生死不相背负，真若可信；一旦临小利害，仅如毛发比，反眼若不相识，落陷阱不一引手救，反挤之，又下石焉者，皆是也！此宜禽兽夷狄所不忍为，而其人自视以为得计，闻子厚之风，亦可以少愧矣！

以上愿以柳易播

子厚前时少年，勇于为人，不自贵重顾藉，谓功业可立就，故坐废退。既退，又无相知有气力得位者推挽，故卒死于穷裔，材不为世用，道不行于时也。使子厚在台省时，自持其身，已能如司马、刺史时，亦自不斥；斥时有人力能举之，且必复用不穷。然子厚斥不久，穷不极，虽有出于人，其文学辞章，必不能自力以致必传于后如今无疑也！虽使子厚得所愿，为将相于一时，以彼易此，孰得孰失，必有能辨之者。

以上因久斥极穷，乃能自力于文学

子厚以元和十四年十一月八日卒，年四十七。以十五年七月十日归葬万年先人墓侧。子厚有子男二人：长曰周六，始四岁；季曰周七，子厚卒乃生。女子二人，皆幼。其得归葬也，费皆出观察使河东裴君行立。行立有节概，重然诺，与子厚结交，子厚亦为之尽，竟赖其力。葬子厚于万年之墓者，舅弟卢遵。遵，涿人，性谨顺，学问不厌。自子厚之斥，遵从而家焉，逮其死不去。既往葬子厚，又将经纪其家，庶几有始终者。铭曰：

是惟子厚之室，既固既安，以利其嗣人。

韩愈／清边郡王杨燕奇碑

公讳燕奇，字燕奇，宏农华阴人也。大父知古，祁州司仓。烈考文诲，天宝中实为平卢衙前兵马使，位至特进检校太子宾客，封宏农郡开国伯。世掌诸蕃互市，恩信著明，夷人慕之。

以上家世

禄山之乱，公年几二十，进言于其父曰：“大人守官，宜不得去，王室在难，某其行矣。”其父为之请于戎帅，遂率诸将校之子弟各一人，间道趋阙，变服诡行，日倍百里。天子嘉之，特拜左金吾卫大将军员外置，赐勋上柱国。

以上辞亲从君

宝应二年春，诏从仆射田公平刘展，又从下河北。大历八年，帅师纳戎帅勉于滑州。九年，从朝于京师。建中二年，城汴州，功劳居多。三年，从攻李希烈，先登。贞元二年，从司徒刘公复汴州。十二年，与诸将执以城叛者，归之于京师。事平，授御史大夫，食实封百户，赐缯彩有加。十四年，年六十一，五月某日终于家。自始命左金吾大将军，凡十五迁为御史大夫，职为节度押衙右厢兵马使，兼马军先锋兵马使，阶为特进，勋为上柱国，爵为清边郡王，食虚邑自三百户至三千户，真食五百户终焉。

以上历叙功绩官阶

公结发从军，四十余年，敌攻无坚，城守必完，临危蹈难，歔欷感发，乘机应会，捷出神怪，不畏义死，不荣幸生。故其事君无疑行，其事上无间言。

以上总叙其贤

初，仆射田公，其母隔于冀州，公独请往迎之。经营贼城，出入死地，卒致其母。田公德之，约为父子，故公始姓田氏，田公终而后复其族焉。嗣子通王属良祯，以其年十月庚寅葬公于开封县鲁陵冈，陇西郡夫人李氏祔焉。夫人清夷郡太守祐之孙，渔阳郡长史献之女，柔嘉淑明，先公而殂，有男四人，女三人。后夫人河南郡夫人雍氏，某官之孙，某官之女，有男一人，女二人，咸有至性纯行。夫人同仁均养，亲族不知异焉。君子于是知杨公之德，又行于家也。

以上叙家事

铭曰：烈烈大夫，逢时之虞，感泣辞亲，从难于秦。维兹爰始，遂勤其事，四十余年，或裨或专。攻牢保危，爵位已，既明且慎，终老无堕。鲁陵之冈，蔡河在侧，烝烝孝子，思显勋绩，斫石于此，式垂后嗣。

韩愈／唐故相权公墓碑

上之元和六年，其相曰权公，讳德舆，字载之。其本出自殷帝武丁。武丁之子降封于权。权，江汉间国也。周衰，入楚为权氏，楚灭徙秦，而居天水略阳。苻秦之王中国，其臣有安丘公翼者，有大臣之言。后六世，至平凉公文诞，为唐上庸太守、荆州大都督长史，焯有声烈。平凉曾孙讳倕，赠尚书礼部郎中，以艺学与苏源明相善，卒官羽林军录事参军，于公为王父。郎中生赠太子太保讳皋，以忠孝致大名，去官，累以官征不起。追谥贞孝，是实生公。

以上先世

公在相位三年，其后以吏部尚书授节镇山南，年六十以薨，赠尚书左仆射，谥文公。

以上略叙文公晚节、谥法

公生三岁，知变四声。四岁能为诗。七岁而贞孝公卒，来吊哭者见其颜色声容，皆相谓“权氏世有其人”。及长，好学，孝敬祥顺。贞元八年，以前江西府监察御史征拜博士，朝士以得人相庆。改左补阙，章奏不绝，讥排奸幸，与阳城为助。转起居舍人，遂知制诰。凡撰命词九年，以类集为五十卷，天下称其能。十八年，以中书舍人典贡士，拜尚书礼部侍郎。荐士于公者，其言可信，不以其人布衣不用；即不可信，虽大官势人交言，一不以缀意。奏广岁所取进士明经，在得人，不以员拘。转户、兵、吏三曹侍郎，太子宾客。复为兵部，迁太常卿。天下愈推为巨人长德。

以上历官京师

时天子以为宰相宜参用道德人，因拜礼部尚书同中书门下平章事。公既谢辞，不许。其所设张举措，必本于宽大，以几教化，多所助与，维匡调娱，不失其正；中于和节，不为声章；因善与贤，不矜主己。以吏部尚书留守东都。东方诸帅有利病不能自请者，公常与疏陈，不以露布。复拜太常，转刑部尚书。考定新旧令式为三十编，举可长用。其在山南、河南，勤于选付，治以和简，人以宁便。

以上为宰相及在山南、河南

以疾求还。十三年某月甲子，道薨于洋之白草。奏至，天子恫伤，为之不御朝，郎官致赠锡，官居野处，上下吊哭。皆曰：“善人死矣！”其年某月日，葬河南北山，在贞孝东五里。

以上卒葬

公由陪属升列，年除岁迁，以至公宰，人皆喜闻，若己与有，无忌嫉者。于坐子杀人，失位自囚，亲戚莫敢过门省顾，朝莫敢言者；公将留守东都，为上言曰：“顿之罪既贳不竟，宜因赐宽诏。”上曰：“然，公为吾行谕之。”以不忧死。前后考第进士及庭所策试士，踵相蹑为宰相达官，与公相先后，其余布处台阁外府，凡百余人。自始学至疾未病，未尝一日去书不观。公既以能为文辞擅声于朝，多铭卿大夫功德，然其为家，不视簿书，未尝问有亡，费不偫余。

以上节叙数大事

公娶清河崔氏女，其父造，尝相德宗，号为名臣。既葬，其子监察御史璩，累然服丧来有请，乃作铭。文曰：

权在商、周，世无不存，灭楚徙秦，赢、刘之间。甘泉始侯，以及安丘，诋诃浮屠，皇极之扶。贞孝之生，凤鸟不至，爵位岂多？半途以税。寿考岂多？四十而逝。惟其不有，以惠厥后。是生相君，为朝德首，行世祖之，文世师之。流连六官，出入屏毗，无党无雠，举世莫疵。人所惮为，公勇为之；其所竟驰。公绝不窥。孰克知之？德将在斯。刻诗墓碑，以永厥垂！

韩愈／殿中少监马君墓志铭

君讳继祖，司徒赠太师北平庄武王之孙，少府监赠太子少傅讳畅之子。生四岁，以门功拜太子舍人。积三十四年，五转而至殿中少监。年三十七以卒。有男八人，女二人。始余初冠，应进士贡，在京师穷不自存，以故人稚弟，拜北平王于马前。王问而怜之，因得见于安邑里第。王轸其寒饥，赐食与衣，召二子使为之主。其季遇我特厚，少府监赠太子少傅者也。姆抱幼子立侧，眉眼如画，发漆黑，肌肉玉雪可念，殿中君也。当是时，见王于北亭，犹高山深林巨谷，龙虎变化不测，杰魁人也。退见少傅，翠竹碧梧，鸾鹄停峙，能守其业者也。幼子娟好静秀，瑶环瑜珥，兰茁其芽，称其家儿也。后四五年，吾成进士，去而东游，哭北平王于客舍。后十五六年，吾为尚书都官郎分司东都，而分府少傅卒，哭之。又十余年至今，哭少监焉。呜呼！吾未耄老，自始至今未四十年，而哭其祖子孙三世，于人世何如也！人欲久不死，而观居此世者何也？

韩愈／国子司业窦公墓志铭

国子司业窦公，讳牟，字某。六代祖敬远，尝封西河公。大父同昌司马，比四代仍袭爵名。同昌讳允，生皇考讳叔向，官至左拾遗溧水令，赠工部尚书。

以上先世

尚书于大历初名，能为诗文。及公为文，最长于诗。孝谨厚重，举进士登第，佐六府五公，八迁至检校虞部郎中。元和五年，真拜尚书虞部郎中，转洛阳令、都官郎中、泽州刺史，以至司业。年七十四，长庆二年二月丙寅以疾卒。其年八月某日，葬河南偃师先公尚书之兆次。

以上总叙历官及卒葬

初，公善事继母，家居未出，学问于江东。尚幼也，名声词章行于京师，人迟其至。及公就进士，且试，其辈皆曰：“莫先窦生！”于时公舅袁高为给事中，方有重名，爱且贤公，然实未尝以干有司。公一举成名而东，遇其党必曰：“非我之才，维吾舅之私。”

以上科名

其佐昭义军也，遇其将死，公权代领以定其危。后将卢从史，重公不遣，奏进官职。公视从史益骄不逊，伪疾经年，舆归东都。从史卒败死，公不以觉微避去为贤告人。

以上佐昭义军

公始佐崔大夫纵留守东都，后佐留守司徒余庆，历六府五公，文武细粗不同，自始及终，于公无所悔望有彼此言者。六府从事几且百人，有愿奸易险、贤不肖不同，公一接以和与信，卒莫与公有怨嫌者。其为郎官、令守，慎法宽惠不刻。教诲于国学也，严以有礼。扶善遏过，益明上下之分。以躬先之，恂恂恺悌，得师之道。

以上为府佐、郎官、守令、司业，各得其道

公一兄三弟：常、群、庠、巩。常，进士，水部员外郎，朗、夔、江、抚四州刺史；群以处士征，自吏部郎中拜御史中丞，出师黔容以卒；庠三佐大府，自奉先令为登州刺史；巩亦进士，以御史佐淄青府。皆有材名。公子三人：长曰周余，好善学文，能谨谨致孝，述父之志，曲而不黩；次曰某、曰某，皆以进士贡。女子三人。

以上兄弟子女

愈少公十九岁，以童子得见，于今四十年。始以师视公，而终以兄事焉。公待我一以朋友，不以幼壮先后致异，公可谓笃厚文行君子矣！其铭曰：

后缗窦逃闵腹子，夏以再家窦为氏。圣愕旋河犊引比，相婴拨汉纳孔轨。后去观津，而家平陵，遥遥厥绪，夫子是承。我敬其人，我怀其德，作诗孔哀，质于幽刻。

韩愈／清河郡公房公墓碣铭

公讳启，字某，河南人。其大王父融，王父琯，仍父子为宰相。融相天后，事远不大传；琯相玄宗、肃宗，处艰难中，与道进退，薨赠太尉，流声于兹。父乘，仕至秘书少监，赠太子詹事。

以上先世

公胚胎前光，生长食息，不离典训之内，目耳染，不学以能。始为凤翔府参军，尚少，人吏迎观望见，咸曰：“真房太尉家子孙也！”不敢弄以事。转同州澄城丞，益自饰理，同官惮伏。卫晏使岭南黜陟，求佐得公，擢摘良奸，南土大喜。还，进昭应主簿。裴胄领湖南，表公为佐，拜监察御史，部无遗事。胄迁江西，又以节镇江陵。公一随迁佐胄，累功进至刑部员外郎，赐五品服。副胄使事为上介，上闻其名，征拜虞部员外，在省籍籍，迁万年令，果辩憿绝。

以上历官

贞元末，王叔文用事，材公之为，举以为容州经略使，拜御史中丞，服佩视三品。管有岭外十三州之地，林蛮洞蜒，守条死要，不相渔劫，税节赋时，公私有余，削衣贬食，不立资遗，以班亲旧朋友为义。在容九年，迁领桂州，封清河郡公，食邑三千户。

以上经略容、桂

中人使授命书，应待失礼，客主违言，征贰太仆。未至，贬虔州长史。而坐使者，以疾卒官，年五十九。其子越，能辑父事无失，谨谨致孝。既葬，碣墓请铭。铭曰：

房氏二相，厥家以闻，条叶被泽，况公其孙？公初为吏，亦以门庇。佐使于南，乃始已致。既办万年，命屏容服。功绪卓殊，氓獠循业。维不顺随，失署亡资，非公之怨，铭以著之。

韩愈／尚书库部郎中郑君墓志铭

君讳群，字宏之，世为荥阳人。其祖于元魏时有假封襄城公者，子孙因称以自别。曾祖匡时，晋州霍邑令。祖千寻，彭州九陇丞。父迪，鄂州唐年令，娶河南独孤氏女。

以上先世

生二子，君其季也。以进士选吏部考功，所试判为上等，授正字。自鄂县尉拜监察御史，佐鄂岳使。裴均之为江陵，以殿中侍御史佐其军。均之征也，迁虞部员外郎。均镇襄阳，复以君为襄府左司马、刑部员外郎，副其支度使事。均卒，李夷简代之，因以故职留君。岁余，拜复州刺史，迁祠部郎中。会衢州无刺史，方选人，君愿行，宰相即以君应诏。治衢五年，复入为库部郎中。行及扬州遇疾，居月余，以长庆元年八月二十四日卒，春秋六十。即以其年十一月二十二日从葬于郑州广武原先人之墓次。

以上历官、卒葬

君天性和乐，居家事人与待交游，初持一心，未尝变节有所缓急曲直薄厚疏数也。不为翕翕热，亦不为崖岸斩绝之行。俸禄入门，与其所过逢吹笙弹筝，饮酒舞歌，诙调醉呼，连日夜不厌，费尽不复顾问；或分挈以去，一无所爱惜，不为后日毫发计留也。遇其空无时，客至，清坐相看，或竟日不能设食，客主各自引退，亦不为辞谢。与之游者，自少及老，未尝见其言色有若忧叹者。岂列御寇、庄周等所谓“近于道者”耶？其治官守身，又极谨慎，不挂于过差。去官而人民思之，身死而亲故无所怨议，哭之皆哀，又可尚也。

以上性情治行

初，娶吏部侍郎京兆韦肇女，生二女一男。长女嫁京兆韦词，次嫁兰陵萧瓒。后娶河南少尹赵郡李则女，生一女二男。其余男二人，女四人，皆幼。嗣子退思，韦氏生也。

以上妻子

铭曰：

再鸣以文进途辟，佐三府治蔼厥迹，郎官郡守愈著白，洞然浑朴绝瑕谪，甲子一终反玄宅。

韩愈／江南西道观察使太原王公墓志铭

公讳仲舒，字宏中。少孤，奉其母居江南，游学有名。贞元十年，以贤良方正拜左拾遗，改右补阙、礼部、考功吏部三员外郎，贬连州司户参军，改夔州司马，佐江陵使，改祠部员外郎，复除吏部员外郎，迁职方郎中，知制诰，出为峡州刺史，迁庐州，未至，丁母忧，服阕，改婺州、苏州刺史。

以上历官中外

征拜中书舍人，既至，谓人曰：“吾老，不乐与少年治文书。得一道，有地六七郡，为之三年，贫可富，乱可治，身安功立，无愧于国家可也。”日日语人，丞相闻问语验，即除江南西道观察使，兼御史中丞。至则奏罢榷酒钱九千万，以其利与民；又罢军吏官债五千万，悉焚簿文书；又出库钱二千万，以丐贫民遭旱不能供税者；禁浮屠及老子，为僧道士不得于吾界内因山野立浮屠、老子象，以其诳丐渔利，夺编民之产。在官四年，数其蓄积，钱余于库，米余于廪。

以上服阕后为中书舍人、江西观察

朝廷选公卿于外，将征以为左丞，吏部已用薛尚书代之矣。长庆三年十一月十七日，未命而薨，年六十二。天子为之罢朝，赠左散骑常侍，远近相吊。以四年二月某日葬于河南某县先茔之侧。

以上卒葬

公之为拾遗，朝退，天子谓宰相曰：“第几人非王某邪？”是时公方与阳城更疏论裴延龄诈妄，士大夫重之。为考功吏部郎也，下莫敢有欺犯之者。非其人，虽与同列，未尝比数收拾。故遭谗而贬。在制诰，尽力直友人之屈，不以权臣为意，又被谗而出。元和初，婺州大旱，人饿死，户口亡十七八。公居五年，完富如初。按劾群吏，奏其赃罪，州部清整，加赐金紫。其在苏州，治称第一。

以上历官贤声

公所至，辄先求人利害废置所宜，闭阁草奏。又具为科条，与人吏约。事备，一旦张下，民无不忭叫喜悦。或初若小烦，旬岁皆称其便。公所为文章，无世俗气，其所树立，殆不可学。

以上总叙治行文学

曾祖讳玄暕，比部员外郎。祖讳景肃，丹阳太守。考讳政，襄、邓等州防御使，鄂州采访使，赠工部尚书。公先妣渤海李氏，赠渤海郡太君，公娶其舅女。有子男七人：初、哲、贞、宏、泰、复、洄。初，进士及第；哲，文学俱善；其余幼也。长女婿刘仁师，高陵令。次女婿李行修，尚书刑部员外郎。铭曰：

气锐而坚，又刚以严，哲人之常。爱人尽己，不倦以止，乃吏之方。与其友处，顺若妇女，何德之光！墓之有石，我最其迹，万世之藏。

韩愈／检校尚书左仆射右龙武军统军刘公墓志铭

公讳昌裔，字光后，本彭城人。曾大父讳承庆，朔州刺史。大父巨敖，好读老子、庄周书，为太原晋阳令，再世宦北方，乐其土俗，遂著籍太原之阳曲，曰：“自我为此邑人可也，何必彭城？”父讼，赠右散骑常侍。

以上先世

公少好学问，始为儿时，重迟不戏，恒若有所思念计画。及壮自试，以开吐蕃说干边将，不售，入三蜀从道士游。久之，蜀人苦杨琳寇掠，公单船往说。琳感欷，虽不即降，约其徒不得为虐。琳降，公常随琳不去。琳死，脱身亡，沉浮河、朔之间。建中中，曲环招起之。为环檄李纳，指摘切刻，纳悔恐动心，恒、魏皆疑惑气懈。环封奏其本，德宗称焉。环之会下濮州，战白塔，救宁陵、襄邑，击李希烈陈州城下，公常在军间。环领陈许军，公因为陈许从事。以前后功劳，累迁检校兵部郎中、御史中丞营田副使。

以上从杨琳、曲环

吴少诚乘环丧引兵叩城，留后上官说咨公以城守，所以能擒诛叛将，为抗拒，令敌人不得其便。围解，拜陈州刺史。韩全义败，引军走陈州，求入保，公自城上揖谢全义曰：“公受命诣蔡，何为来陈？公无恐，贼必不敢至我城下。”明日，领步骑十余抵全义营，全义惊喜，迎拜叹息，殊不敢以不见舍望公。改授陈许军司马。

以上守陈州，为陈州刺史司马

上官说死，拜金紫光禄大夫、检校工部尚书，代说为节度使。命界上吏不得犯蔡州人，曰：“俱天子人，奚为相伤？”少诚吏有来犯者，捕得，缚送曰：“妄称彼人，公宜自治之。”少诚惭，其军亦禁界上暴者。两界耕桑交迹，吏不何问。封彭城郡开国公，就拜尚书右仆射。

以上为陈州节度

元和七年，得疾，视政不时。八年五月，涌水出他界，过其地，防穿不补，没邑屋，流杀居人。拜疏请去职即罪，诏还京师。即其日，与使者俱西。大热，旦暮驰，不息，疾大发。左右手辔止之，公不肯，曰：“吾恐不得生谢天子。”上益遣使者劳问，敕无亟行。至则不得朝矣。天子以为恭，即其家拜检校左仆射右龙武军统军知军事。十一月某甲子薨，年六十二。上为之一日不视朝，赠潞州大都督，命郎吊其家。明年某月某甲子，葬河南某县某乡某原。

以上得罪还京及卒葬

公不好音声，不大为居宅，于诸帅中独然。夫人邠国夫人武功苏氏。子四人。嗣子光禄主簿纵，学于樊宗师，士大夫多称之。长子元一，朴直忠厚，便弓马，为淮南军衙门将。次子景阳、景长，皆举进士。葬得日，相与遣使者哭拜阶上，使来乞铭。

以上妻子

铭曰：提将之符，尸我一方，配古侯公，维德不爽。我铭不亡，后人之庆。

韩愈／司勋员外郎孔君墓志铭

昭义节度卢从史有贤佐曰孔君，讳戡，字君胜。从史为不法，君阴争不从，则于会肆言以折之，从史羞，面颈发赤，抑首伏气，不敢出一语以对。立为君更令改章辞者，前后累数十。坐则与从史说古今君臣父子道，顺则受成福，逆辄危辱诛死，曰：“公当为彼，不得为此！”从史常耸听喘汗。居五六岁，益骄，有悖语，君争，无改悔色，则悉引从事空一府往争之。从史虽羞，退益甚。君泣，语其徒曰：“吾所为止于是，不能以有加矣。”遂以疾辞去，卧东都之城东，酒食伎乐之燕不与。当是时，天下以为贤，论士之宜在天子左右者，皆曰“孔君！孔君！”云。

以上强谏卢从史而还洛

会宰相李公镇扬州，首奏起君，君犹卧不应。从史读诏曰：“是固舍我而从人耶？”即诬奏君前在军有某事，上曰：“吾知之矣。”奏三上，乃除君卫尉丞，分司东都。诏始下，门下给事中吕元膺封还诏书，上使谓吕君曰：“吾岂不知戡也？行用之矣！”明年，元和五年正月，将浴临汝之汤泉。壬子，至其县食，遂卒，年五十七。公卿大夫士相吊于朝，处士相吊于家。君卒之九十六日，诏缚从史送阙下，数以违命，流于日南。遂诏赠君尚书司勋员外郎，盖用尝欲以命君者信其志。其年八月甲申，从葬河南河阴之广武原。

以上为卢从史所诬奏，得罪以死

君于为义若嗜欲，勇不顾前后；于利与禄，则畏避退处如怯夫然。始举进士第，自金吾卫录事为大理评事。佐昭义军，军帅死，从史自其军诸将代为帅，请君曰：“从史起此军行伍中，凡在幕府，唯公无分寸私。公苟留，唯公之所欲为！”君不得已留，一岁再奏，自监察御史至殿中侍御史，从史初听用其言，得不败，后不听信，恶益闻，君弃去，遂败。

以上叙历官至佐昭义军，著所以事卢从史之由

祖某，某官，赠某官。父某，某官，赠某官。君始娶宏农杨氏女，卒，又娶其舅宋州刺史京兆韦屺女，皆有妇道。凡生一男四女，皆幼。前夫人从葬舅姑兆次，卜人曰：“今兹岁未可以袝！”从卜人言，不袝。君母兄戣，尚书兵部员外郎。母弟戢，殿中侍御史，以文行称朝廷。

以上祖父妻子

将葬，以韦夫人之弟前进士楚材之状授愈曰：“请为铭。”铭曰：允义孔君，兹惟其藏。更千万年，无敢坏伤。

韩愈／集贤院校理石君墓志铭

君讳洪，字浚川。其先姓“乌石兰”，九代祖猛，始从拓跋氏入夏，居河南，遂去“乌”与“兰”，独姓石氏，而官号大司空。后七世至行褒，官至易州刺史，于君为曾祖。易州生婺州金华令，讳怀一，卒葬洛阳北山。金华生君之考讳平，为太子家令，葬金华墓东，而尚书水部郎刘复为之铭。

以上先世

君生七年丧其母，九年而丧其父。能力学行，去黄州录事参军，则不仕而退处东都洛上十余年。行益修，学益进，交游益附，声号闻四海。故相国郑公余庆留守东都。上言洪可付史笔。李建拜御史，崔周祯为补阙，皆举以让。宣歙池之使与浙东使，交牒署君从事。河阳节度乌大夫重允间以币先走庐下，故为河阳得，佐河阳军。吏治民宽，考功奏从事考，君独于天下为第一。元和六年，诏下河南，征拜京兆昭应尉，校理集贤御书。

以上出处仕宦

明年六月甲午疾卒，年四十二。娶彭城刘氏女，故相国晏之兄孙。生男二人，八岁曰壬，四岁曰申；女子二人。顾言曰：“葬死所！”七月甲申，葬万年白鹿原。

以上妻子卒葬

既病，谓其游韩愈曰：“子以吾铭。”铭曰：

生之艰，成之又艰；若有以为，而止于斯！

韩愈／李元宾墓铭

李观，字元宾。其先陇西人也，始来自江之东。年二十四举进士，三年登上第，又举博学宏辞，得太子校书。一年，年二十九，客死于京师。既敛之三日，友人博陵崔宏礼葬之于国东门之外七里，乡曰庆义，原曰嵩原。友人韩愈书石以志之，辞曰：

已虖元宾！寿也者，吾不知其所慕；夭也者，吾不知其所恶。生而不淑，孰谓其寿？死而不朽，孰谓之夭？已虖元宾！才高乎当世，而行出乎古人。已虖元宾！竟何为哉？竟何为哉！

韩愈／施先生墓铭

贞元十八年十月十一日，太学博士施先生士匄卒。其寮太原郭伉买石志其墓，昌黎韩愈为之辞，曰：先生明《毛郑诗》，通《春秋左氏传》，善讲说，朝之贤士大夫从而执经考疑者继于门。太学生习《毛郑诗》、《春秋左氏传》者，皆其弟子。贵游之子弟，时先生之说二经，来太学，帖帖坐诸生下，恐不卒得闻。先生死，二经生丧其师，仕于学者亡其朋。故自贤士大夫、老师宿儒、新进小先，闻先生之死，哭泣相吊，归衣服货财。

以上明二经及死时事

先生年六十九，在太学者十九年。由四门助教为太学助教，由助教为博士。太学秩满当去，诸生辄拜疏乞留。或留或迁，凡十九年不离太学。

以上在太学之久

祖曰旭，袁州宜春尉。父曰婼，豪州定远丞。妻曰太原王氏，先先生卒。子曰友直，明州县主簿；曰友谅，太庙斋郎。

以上祖父妻子

系曰：

先生之祖，氏自施父，其后施常，事孔子以彰。雠为博士，延为太尉，太尉之孙，始为吴人。曰然曰续，亦载其迹。先生之兴，公车是召，纂序前闻，于光有曜。古圣人言，其旨密微，笺注纷罗，颠倒是非；闻先生讲论，如客得归，卑让肫肫，出言孔扬。今其死矣，谁嗣为宗？县曰万年，原曰神禾，高四尺者，先生墓耶？

韩愈／唐河中府法曹张君墓碣铭

有女奴抱婴儿来，致其主夫人之语曰：“妾，张圆之妻刘氏也，妾夫常语妾云：‘吾常获私于夫子。’且曰：‘夫子，天下之名能文辞者。凡所言，必传世行后。’今妾不幸，夫逢盗死途中，将以日月葬。妾重哀其生志不就，恐死遂沉泯，敢以其稚子汴见先生，将赐之铭，是其死不为辱，而名永长存，所以盖覆其遗允子若孙。且死万一能有知，将不悼其不幸于土中矣！”又曰：“妾夫在岭南时，尝疾病，泣语曰：‘吾志非不如古人，吾才岂不如今人？而至于是、而死于是邪？尔若吾哀，必求夫子铭，是尔与吾不朽也！”

以上述张刘氏语

愈既哭吊辞，遂叙次其族世名字事始终而铭曰：

君字直之，祖欢，父孝新，皆为官汴宋间。君尝读书，为文辞有气，有吏才。尝感激，欲自奋拔树功名以见世。初举进士，再不第，因去事宣武军节度使，得官至监察御史。坐事贬岭南，再迁至河中府法曹参军，摄虞乡令。有能名，进摄河东令。又有名，遂署河东从事。绛州阙刺史，摄绛州事，能闻朝廷。

以上科第官阶

元和四年秋，有事适东方，既还，八月壬辰死于汴城西双丘，年四十有七。明年二月日，葬河南偃师。妻，彭城人，世有衣冠。祖好顺，泗州刺史。父泳，卒蕲州别驾。女四人；男一人，婴儿汴也。

以上卒葬、祖父妻子

是为铭。

韩愈／扶风郡夫人墓志铭

夫人姓卢氏，范阳人，亳州城父丞序之孙，吉州刺史彻之女。嫁扶风马氏，为司徒侍中庄武公之冢妇，少府监西平郡王赠工部尚书之夫人。初，司徒与其配陈国夫人元氏，惟宗庙之尊重，继序之不易，贤其子之才，求妇之可与齐者，内外亲咸曰：“卢某旧门，承守不失其初，其子女闻教训，有幽闲之德，为公子择妇，宜莫如卢氏！”媒者曰：“然。”卜者曰：“祥。”夫人适年若干，入门而媪御皆喜。既馈，而公姑交贺。克受成福，母有多子，为妇为母，莫不法式。天资仁恕，左右媵侍，常蒙假与颜色，人人莫不自在。杖婢使，数未尝过二三。虽有不怿，未尝见声气。元和五年，尚书薨，夫人哭泣成疾，后二年亦薨，年四十有六。九年正月癸酉，袝于其夫之封。长子殿中丞继祖，孝友以类，葬有日，言曰：“吾父友，惟韩丈人视诸孤，其往乞铭。”以其状来，愈读曰：“尝闻乃公言然，吾宜铭！”铭曰：

阴幽坤从，维德之恒。出为辨强，乃匪妇能。淑哉夫人，夙有多誉！来嫔大家，不介母父。有事宾祭，酒食祗饬；协于尊章，畏我侍侧。及嗣内事，亦莫有施，齐其躬心，小大顺之。夫先其归，其室有丘，合葬有铭，壶彝是攸。

韩愈／河南府法曹参军卢君夫人墓志铭

夫人姓苗氏，讳某，字某，上党人。曾大父袭夔，赠礼部尚书。大父殆庶，赠太子太师。父如兰，仕至太子司议郎汝州司马。夫人年若干，嫁河南法曹卢府君讳贻，有文章德行，其族世所谓甲乙者，先夫人卒。夫人生能配其贤，殁能守其法。男二人：於陵、浑；女三人，皆嫁为士妻。贞元十九年四月四日，卒于东都敦化里，年六十有九。其年七月某日，袝于法曹府君墓，在洛阳龙门山。其季女婿昌黎韩愈为之志，其辞曰：

赫赫苗宗，族茂位尊，或毗于王，或贰于藩。是生夫人，载穆令闻，爰初在家，孝友惠纯；乃及于行，克媲德门，肃其为礼，裕其为仁。法曹之终，诸子实幼，茕茕其哀，介介其守。循道不违，厥声弥劭，三女有从，二男知教。闾里叹息，母妇思效。岁时之嘉，嫁者来宁，累累外孙，有携有婴。扶床坐膝，嬉戏欢争；既寿而康，既备而成，不歉于约，不矜于盈。伊昔淑哲，或图或书；嗟咨夫人，孰与为俦？刻铭置墓，以赞硕休！

韩愈／女挐圹铭

女挈，韩愈退之第四女也，慧而早死。愈之为少秋官，言“佛，夷鬼，其法乱治。梁武事之，卒有侯景之败。可一扫刮绝去，不宜使烂漫！”天子谓其言不祥，斥之潮州汉南海揭扬之地。愈既行，有司以罪人家不可留京师，迫遣之。女挐年十二，病在席，既惊痛与其父诀，又舆致走道，撼顿，失食饮节，死于商南层峰驿，即瘗道南山下。五年，愈为京兆，始令子弟与其姆易棺衾，归女挐之骨于河南之河阳韩氏墓葬之。女挐死，当元和十四年二月二日。其发而归，在长庆三年十月之四日。其葬在十一月之十一日。铭曰：

汝宗葬于是，汝安归之，惟永宁！

韩愈／赠太傅董公行状

曾祖仁琬，皇任梁州博士。祖大礼，皇赠右散骑常侍。父伯良，皇赠尚书左仆射。

公讳晋，字混成，河中虞乡万岁里人。少以明经上第。先皇帝居原州，公在原州，宰相以公善为文，任翰林之选闻，召见，拜秘书省校书郎，入翰林为学士。三年出入左右，天子以为谨愿，赐绯鱼袋，累升为卫尉寺丞。出翰林，以疾辞，拜汾州司马。崔圆为扬州，诏以公为圆节度判官，摄殿中侍御史。以军事如京师朝，天子识之，拜殿中侍御史内供奉。由殿中为侍御史，入尚书省为主客员外郎，由主客为祠部郎中。

以上科第历官

先皇帝时，兵部侍郎李涵如回纥立可敦，诏公兼侍御史，赐紫金鱼袋，为涵判官。回纥之人来曰：“唐之复土疆，取回纥力焉。约我为市，马既入，而归我贿不足。我於使人乎取之？”涵惧，不敢对，视公，公与之言曰：“我之复土疆，尔信有力焉！吾非无马，而与尔为市，为赐不既多乎？尔之马岁至，吾数皮而归赀，边吏请致诘也。天子念尔有劳，故下诏禁侵犯。诸戎畏我大国之尔与也，莫敢校焉。尔之父子宁而畜马蕃者，非我，谁使之？”于是其众皆环公拜，既又相率南面序拜，皆两举手曰：“不敢复有意大国！”自回纥归，拜司勋郎中，未尝言回纥之事。

以上副使回纥

迁秘书少监，历太府、太常二寺亚卿，为左金吾卫将军。今上即位，以大行皇帝山陵出财赋，拜太府卿。由太府为左散骑常侍，兼御史中丞，知台事三司使。选擢才俊，有威风。始公为金吾，未尽一月，拜太府，九日又为中丞，朝夕入议事。于是宰相请以公为华州刺史，拜华州刺史、潼关防御镇国军使。朱泚之乱，加御史大夫。诏至于上所，又拜国子祭酒，兼御史大夫，宣慰恒州，于是朱滔自范阳以回纥之师助乱，人大恐，公既至恒州，恒州即日奉诏，出兵与滔战，大破走之，还至河中。

以上再叙历官，出兵破朱滔

李怀光反，上如梁州。怀光所率皆朔方兵，公知其谋与朱泚合也，患之，造怀光言曰：“公之功，天下无与敌；公之过，未有闻于人。某至上所，言公之情，上宽明，将无不赦宥焉，乃能为朱泚臣乎？彼为臣而背其君，苟得志，于公何有？且公既为太尉矣，彼虽宠公，何以加此？彼不能事君，能以臣事公乎？公能事彼，而有不能事君乎？彼知天下之怒，朝夕戮死者也，故求其同罪而与之比，公何所利焉？公之敌彼有余力，不如明告之绝，而起兵袭取之，清宫而迎天子。庶人服而请罪有司，虽有大过，犹将掩焉；如公，则谁敢议？”语已，怀光拜曰：“天赐公活怀光之命！”喜且泣，公亦泣。则又语其将卒如语怀光者，将卒呼曰：“天赐公活吾三军之命！”拜且泣，公亦泣。故怀光卒不与朱泚。当是时，怀光几不反。公气仁，语若不能出口，及当事，乃更疏亮捷给。其词忠，其容貌温然，故有言，于人无不信。

以上说李怀光

明年，上复京师，拜左金吾卫大将军，由大金吾为尚书左丞，又为太常卿，由太常拜门下侍郎平章事。在宰相位凡五年，所奏于上前者皆二帝三王之道，由秦、汉以降未尝言。退归，未尝言所言于上者于人。子弟有私问者，公曰：“宰相所职系天下，天下安危，宰相之能与否可见。欲知宰相之能与否，如此视之其可。凡所谋议于上前者，不足道也！”故其事卒不闻。以疾病辞于上前者不记，退以表辞者八，方许之，拜礼部尚书，制曰：“事上尽大臣之节。”又曰：“一心奉公。”于是天下知公之有言于上也。初，公为宰相时，五月朔会朝，天子在位，公卿百执事在廷，侍中赞百僚贺，中书侍郎平章事窦参摄中书令，当传诏，疾作不能事。凡将大朝会，当事者既受命，皆先日习仪。于时未有诏，公卿相顾，公逡巡进，北面言曰：“摄中书令臣某病，不能事。臣请代某事。”于是南面宣致诏辞，事已复位，进退甚详。

以上为宰相

为礼部四年，拜兵部尚书，入谢，上语问日晏，复有入谢者，上喜曰：“董某疾且损矣。”出语人曰：“董公且复相。”既二日，拜东都留守，判东都尚书省事，充东都畿汝州都防御使，兼御史大夫，仍为兵部尚书。由留守未尽五月，拜检校尚书左仆射同中书门下平章事、汴州刺史、宣武军节度副大使，知节度事，管内支度营田汴、宋、亳、颍等州观察处置等使。

以上以东都留守授节度汴州之任

汴州自大历来多兵事，刘玄佐益其师至十万。玄佐死，子士宁代之，畋游无度，其将李万荣乘其畋也逐之。万荣为节度一年，其将韩惟清、张彦林作乱，求杀万荣不克。三年，万荣病风，昏不知事，其子乃复欲为士宁之故，监军使俱文珍，与其将邓惟恭，执之归京师。而万荣死，诏未至，惟恭权军事。公既受命，遂行，刘宗经、韦宏景、韩愈实从，不以兵卫。及郑州，逆者不至，郑州人为公惧，或劝公止以待。有自汴州出者，言于公曰：“不可入！”公不对，遂行，宿圃田。明日，食中牟，逆者至，宿八角。明日，惟恭及诸将至，遂逆以入。及郛，三军缘道欢声，庶人壮者呼，老者泣，妇人啼，遂入以居。初，玄佐死，吴凑代之，及巩闻乱归。士宁、万荣皆自为而后命，军士将以为常，故惟恭亦有志。以公之速也，不及谋，遂出逆。既而私其人，观公之所为，以告曰：“公无为。”惟恭喜，知公之无害己也，委心焉。进见公者，退皆曰：“公，仁人也！”闻公言者，皆曰：“公，仁人也！，，环以相告，故大和。

以上速入汴州，不以兵卫

初，玄佐遇军士厚，士宁惧，复加厚焉。至万荣，如士宁志。及韩、张乱，又加厚以怀之。至于惟恭，每加厚焉。故士卒骄不能御，则置腹心之士，幕于公庭庑下，挟弓执剑以须：日出而入，前者去；日入而出，后者至。寒暑时至，则加劳赐酒肉。公至之明日，皆罢之。贞元十二年七月也。

以上罢庭庑弓剑之士

八月，上命汝州刺史陆长源为御史大夫行军司马，杨凝自左司郎中为检校吏部郎中观察判官，杜伦自前殿中侍御史为检校工部员外郎节度判官，孟叔度自殿中侍御史为检校工部员外郎支度营田判官。职事修，人俗化，嘉禾生，白鹊集，苍鸟来巢，嘉瓜同蒂联实。四方至者，归以告其帅，小大威怀。有所疑，辄使来问。有交恶者，公与平之。

以上治汴，僚佐效验

累请朝，不许。及有疾，又请之，且曰：“人心易动，军旅多虞，及臣之生，计不先定，至于他日，事或难期。”犹不许。十五年二月三日，薨于位，上三日罢朝，赠太傅，使吏部员外郎杨於陵来祭，吊其子，赠布帛米有加。公之将薨也，命其子三日敛，既敛而行。于行之四日，汴州乱，故君子以公为知人。公之薨也，汴州人歌之曰：“浊流洋洋，有辟其郛，阗道欢呼，公来之初；今公之归，公在丧车。”又歌曰：“公既来止，东人以完；今公殁矣，人谁与安？”

以上薨汴

始，公为华州，亦有惠爱，人思之。公居处恭，无妾媵，不饮酒，不谄笑，好恶无所偏，与友人交泊如也。未尝言兵，有问者曰：“吾志于教化。”享年七十六，阶累升为金紫光禄大夫，勋累升为上柱国，爵累升为陇西郡开国公。娶南阳张氏夫人，后娶京兆韦氏夫人，皆先公终。四子：全道、溪、全素、澥。全道、全素，皆上所赐名。全道为秘书省著作郎，溪为秘书省秘书郎，全素为大理评事，澥为太常寺太祝，皆善士，有学行。

以上遗德及妻子

谨具历官行事状，伏请牒考功，并牒太常议所谥，牒史馆请垂编录。谨状。

韩愈／监察御史卫府君墓志铭

君讳某，字某。中书舍人御史中丞讳某之子，赠太子洗马讳某之孙。家世习儒学辞章，昆弟三人，俱传父祖业，从进士举。君独不与俗为事，乐弛置自便。父中丞薨，既三年，与其弟中行别曰：“若既克自敬勤，及先人存趾美进士，续闻成宗，唯服任遂功为孝子，在不怠。我恨已不及，假令今得，不足自贳。我闻南方多水银丹砂，杂他奇药，熄为黄金，可饵以不死。今于若丐我，我即去。”遂逾岭阨南出。药贵不可得，以干容帅，帅且曰：“若能从事于我，可一日具！”许之。得药，试如方，不效，曰：“方良是，我治之未至耳。”留三年，药终不能为黄金。而佐帅政成，以功再迁监察御史，帅迁于桂，从之。帅坐事免，君摄其治，历三时，夷人称便。新帅将奏功，君舍去。南海马大夫使谓君曰：“幸尚可成，两济其利。君虽益厌，然不能无万一冀！”至南海，未几竟死，年五十三。子日某。元和十年十二月某日，归葬河南某县某乡某村袝先茔。于时中行为尚书兵部郎，号名人，而与余善，请铭。铭曰：

嗟惟君，笃所信，要无有，敝精神；以弃余，贾于人，脱外累，自贵珍。讯来世，述墓文。

韩愈／尚书左丞孔公墓志铭

孔子之后三十八世，有孙曰戣，字君严，事唐为尚书左丞，年七十三。三上书去官，天子以为礼部尚书，禄之终身，而不敢烦以政。吏部侍郎韩愈常贤其能，谓曰：“公尚壮，上三留，奚去之果？”曰：“吾敢要君？吾年至，一宜去；吾为左丞，不能进退郎官，唯相之为，二宜去。”愈又曰：“古之老于乡者，将自佚，非自苦。闾井田宅具在，亲戚之不仕与倦而归者，不在东阡在北陌，可杖屦来往也。今异于是，公谁与居？且公虽贵而无留资，何恃而归？”曰：“吾负二宜去，尚奚顾子言？”愈面叹曰：“公于是乎贤远于人！”明日，奏疏曰：“臣与孔戣同在南省，数与相见。戣为人守节清苦，论议正平。年才七十，筋力耳目未觉衰老，忧国忘家，用意至到。如戣辈在朝不过三数人，陛下不宜苟顺其求，不留自助也。”不报。

以上叙其致仕

明年，长庆四年正月己未，公年七十四，告薨于家，赠兵部尚书。公始以进士佐三府，官至殿中侍御史。元和元年，以大理正征，累迁江州刺史、谏议大夫。事有害于正者，无所不言。加皇太子侍读，改给事中。言京兆尹阿纵罪人，诏夺京兆尹三月之俸。权知尚书右丞。明年，拜右丞，改华州刺史。明州岁贡海虫、淡菜、蛤蚶可食之属，自海抵京师，道路水陆递夫积功岁为四十三万六千人，奏疏罢之。下邦令笞外按小儿，系御史狱，公上疏理之，诏释下邦令，而以华州剌史为大理卿。

以上叙官阶而及华州刺史政迹

十二年，自国子祭酒拜御史大夫、岭南节度等使。约以取足，境内诸州负钱至二百万，悉放不收。蕃舶之至泊步，有下碇之税，始至，有阅货之燕，犀珠磊落，贿及仆隶，公皆罢之。绝海之商有死于吾地者，官藏其货，满三月，无妻子之请者，尽没有之。公曰：“海道以年计往复，何月之拘？苟有验者，悉推与之，无算远近。”厚守宰俸而严其法。岭南以口为货，其荒阻处，父子相缚为奴，公一禁之。有随公吏得无名儿，蓄不言官，有讼者，公召杀之。山谷诸黄，世自聚为豪，观吏厚薄缓急，或叛或从。容、桂二管利其虏掠，请合兵讨之，冀一有功，有所指取。当是时，天子以武定、淮西、河南北用事者，以破诸黄为类，向意助之。公屡言“远人急之则惜性命，相屯聚为寇，缓之则自相怨恨而散。此禽兽耳，但可自计利害，不足与论是非”。天子入先言，遂敛兵江西、岳鄂、湖南、岭南，会容、桂之吏以讨之，被雾露毒，相枕藉死，百无一还。安南乘势杀都护李象古，桂将裴行立、容将杨曼皆无功，数月自死，岭南嚣然。祠部岁下广州祭南海庙，庙入海口，为州者皆惮之，不自奉事，常称疾，命从事自代。唯公岁常自行，官吏刻石为诗美之。

以上岭南节度任内善政六事

十五年，迁尚书吏部侍郎。公之北归，不载南物，奴婢之籍。不增一人。长庆元年，改右散骑常侍。二年，而为尚书左丞。曾祖讳务本，沧州东光令。祖讳如珪，海州司户参军，赠尚书工部郎中。皇考讳岑父，秘书省著作佐郎，赠尚书左仆射。公夫人京兆韦氏，父种，大理评事。有四子：长曰温质，四门博士；遵孺、遵宪、温裕，皆明经。女子：长嫁中书舍人平阳路隋，其季者幼。公之昆弟五人，载、戡、戢、戵，公于次为第二。公之薨，戢自湖南入为少府监。其年八月甲申，戢与公子葬公于河南河阴广武原先公仆射墓左。

以上先世及妻子兄弟

铭曰：孔世卅八，吾见其孙，白而长身，寡笑与言。其尚类也，莫与之伦，德则多有，请考于文。

韩愈／故贝州司法参军李君墓志铭

贞元十七年九月丁卯，陇西李翱合葬其皇祖考贝州司法参军楚金、皇祖妣清河崔氏夫人于汴州开封县某里，昌黎韩愈纪其世，著其德行，以识其葬。

其世曰：由梁武昭王六世至司空，司空之后二世，为刺史清渊侯，由侯至于贝州，凡五世。其德行曰：事其兄如事其父，其行不敢有出焉；其夫人事其姒如事其姑，其于家不敢有专焉。其在贝州，其刺史不悦于民，将去官，民相率欢哗，手瓦石，胥其出击之，刺史匿不敢出，州县吏由别驾已下不敢禁，司法君奋曰：“是何敢尔！”属小吏百余人持兵仗以出，立木而署之曰：“刺史出，民有敢观者，杀之木下！”民闻皆惊，相告散去。后刺史至，加擢任，贝州由是大理。其葬曰：翱既迁贝州，君之丧于贝州，殡于开封，遂迁夫人之丧于楚州。八月辛亥，至于开封，圹于丁巳，坟于九月辛酉，窆于丁卯。

人谓李氏世家也，侯之后，五世仕不遂，蕴必发，其起而大乎？四十年而其兄之子衡始至户部侍郎，君之子四人，官又卑。翱，其孙也，有道而甚文，固于是乎在！

韩愈／毛颖传

毛颖者，中山人也，其先明视，佐禹治东方土，养万物有功，因封于卯地，死为十二神。尝曰：“吾子孙神明之后，不可与物同，当吐而生。”已而果然。明视八世孙，世传当殷时居中山，得神仙之术，能匿光使物，窃姮娥骑蟾蜍入月，其后代遂隐不仕云。居东郭者曰，狡而善走。与韩卢争能，卢不及，卢怒，与宋鹊谋而杀之，醢其家。秦始皇时，蒙将军恬南伐楚，次中山，将大猎以惧楚，召左右庶长与军尉，以连山筮之，得天与人文之兆，筮者贺曰：“今日之获，不角不牙，衣褐之徒，缺口而长须，八窍而趺居，独取其髦，简牍是资，天下同其书，秦其遂兼诸侯乎！”遂猎，围毛氏之族，拔其豪，载颖而归，献俘于章台宫，聚其族而加束缚焉。秦皇帝使恬赐之汤沐而封诸管城，号曰管城子，日见亲宠任事。

颖为人强记而便敏，自结绳之代以及秦事，无不纂录；阴阳、卜筮、占相、医方、族氏、山经、地志、字书、图画，九流百家，天人之书，及至浮图、老子、外国之说，皆所详悉。又通于当代之务，官府簿书，市井货钱注记，惟上所使。自秦皇帝及太子扶苏、胡亥、丞相斯、中军府令高，下及国人，无不爱重。又善随人意，正道邪曲巧拙，一随其人，虽见废弃，终默不泄。惟不喜武士，然见请亦时往。累拜中书令，与上益狎，上尝呼为中书君。上亲决事，以衡石自程，虽宫人不得立左右，独颖与执烛者常侍，上休方罢。颖与绛人陈玄、宏农陶泓及会稽褚先生友善，相推致，其出处必偕。上召颖，三人者不待诏辄俱往，上未尝怪焉。

后因进见，上将有任使，拂拭之，因免冠谢，上见其发秃，又所摹画不能称上意，上嘻笑曰：“中书君老而秃，不任吾用。吾尝谓君中书，君今不中书耶？”对曰：“臣所谓尽心者也。”因不复召，归封邑，终于管城。其子孙甚多，散处中国夷狄，皆冒管城，惟居中山者能继父祖业。

太史公曰：毛氏有两族：其一姬姓，文王之子封于毛，所谓鲁、卫毛聃者也，战国时有毛公、毛遂。独中山之族，不知其本所出，子孙最为蕃昌。《春秋》之成，见绝于孔子而非其罪。及蒙将军拔中山之豪，始皇封诸管城，世遂有名，而姬姓之毛无闻。颖始以俘见，卒见任使。秦之灭诸侯，颖与有功。赏不酬劳，以老见疏，秦真少恩哉！

柳宗元／襄阳丞赵君墓志铭

贞元十八年月日，天水赵公矜，年四十二，客死于柳州，官为敛葬于城北之野。

元和十三年，孤来章始壮，自襄州徒行，求其葬不得；征书而名，其人皆死，无能知者。来章日哭于野，凡十九日。惟人事之穷，则庶于卜筮，五月甲辰，卜秦兆之曰：“金食其墨，而火以贵。其墓直丑，在道之右，南有贵神，冢土是守。乙巳于野，宜遇西人，深目而髯，其得实因。七日发之，乃觏其神。”明日，求诸野，有叟荷杖而东者，问之曰：“是故赵丞儿耶？吾为曹信，是迩吾墓。噫！今则夷矣。直社之北，二百举武，吾为子焉。”辛亥启土，有木焉，发之，绯衣衾，凡自家之物皆在。州之人皆为出涕。诚来章之孝，神付是叟，以与龟偶，不然，其协焉如此哉？

六月某日就道，月日葬于汝州龙城县期城之原，夫人河南源氏先没而袝之。矜之父曰渐，南郑尉。祖曰倩之，郓州司马。曾祖曰安，金紫光禄大夫、国子祭酒。始，矜由明经为舞阳主簿，蔡帅反，犯难来归，擢授襄城主簿，赐绯鱼袋，后为襄阳丞。其墓自曾祖以下皆族以位。时宗元刺柳，用相其事，哀而旌之以铭。

铭曰：

也挈之，信也之，有朱其绂，神具列之。恳恳来章，神实恫汝，锡之老叟，告以兆语。灵其鼓舞，从而父祖，孝斯有终，福宜是与！百越蓁蓁，羁鬼相望；有子而孝，独归故乡。涕盈其铭，旌尔勿忘。

经史百家杂钞卷二十一

传志之属下编二

欧阳修／资政殿学士文正范公神道碑铭

皇祐四年五月甲子，资政殿学士尚书户部侍郎汝南文正公薨于徐州，以其年十有二月壬申葬于河南尹樊里之万安山下。公讳仲淹，字希文。五代之际，世家苏州，事吴越。太宗皇帝时，吴越献其地，公之皇考从钱俶朝京师，后为武宁军掌书记以卒。公生二岁而孤，母夫人贫无依，再适长山朱氏。既长，知其世家，感泣去。之南都，入学舍，扫一室，昼夜讲诵。其起居饮食，人所不堪，而公自刻益苦。居五年，大通六经之旨，为文章论说，必本于仁义。祥符八年，举进士，礼部选第一，遂中乙科，为广德军司理参军，始归迎其母以养。及公既贵，天子赠公曾祖苏州粮科判官讳梦龄为太保，祖秘书监讳赞时为太傅，考讳墉为太师，妣谢氏为吴国夫人。

以上先世及孤寒科第

公少有大节，于富贵贫贱、毁誉欢戚不一动其心，而慨然有志于天下。常自诵曰：“士当先天下之忧而忧，后天下之乐而乐也！”其事上遇人，一以自信，不择利害为趋舍。其所有为，必尽其方，曰：“为之自我者当如是，其成与否有不在我者，虽圣贤不能必，吾岂苟哉？”

以上行己大节

天圣中，晏丞相荐公文学，以大理寺丞为秘阁校理。以言事忤章献太后旨，通判河中府。久之，上记其忠，召拜右司谏。当太后临朝听政时，以至日大会前殿，上将率百官为寿。有司已具，公上疏言：“天子无北面，且开后世弱人主以强母后之渐。”其事遂已。又上书请还政天子，不报。及太后崩，言事者希旨，多求太后时事，欲深治之。公独以谓“太后受托先帝，保佑圣躬，始终十年，未见过失，宜掩其小故以全大德”。初，太后有遗命，立杨太妃代为太后，公谏曰：“太后，母号也，自古无代立者。”由是罢其册命。是岁，大旱、蝗，奉使安抚东南。使还，会郭皇后废，率谏官御史伏争，不能得，贬知睦州，又徙苏州。岁余，即拜礼部员外郎，天章阁待制。召还，益论时政阙失，而大臣权幸，多忌恶之。

以上谏章献太后、杨太妃、郭皇后事

居数月，以公知开封府。开封素号难治，公治有声，事日益简。暇则益以古今治乱安危为上开说，又为百官图以献，曰：“任人各以其材而百职修，尧、舜之治不过此也。”因指其迁进迟速次序曰：“如此而可以为公，可以为私。亦不可以不察！”由是吕丞相怒，至交论上前，公求对辩语切，坐落职知饶州。明年，吕公亦罢，公徙润州，又徙越州。

以上与吕公不和而贬

而赵元昊反河西，上复召相吕公，乃以公为陕西经略安抚副使，迁龙图阁直学士。是时，新失大将，延州危，公请自守鄜、延扦贼，乃知延州。元昊遣人遗书以求和，公以谓无事请和难信，且书有僭号，不可以闻，乃自为书告以逆顺成败之说，甚辩。坐擅复书夺一官，知耀州。未逾月，徙知庆州。既而四路置帅，以公为环庆路经略安抚招讨使，兵马都部署。累迁谏议大夫，枢密直学士。公为将，务持重，不急近功小利。于延州筑青涧城，垦营田，复承平、永平废寨，熟羌归业者数万户；于庆州城大顺以据要害，又城细腰胡芦，于是明珠、灭臧等大族皆去贼为中国用。自边制久堕，至兵与将常不相识，公始分延州兵为六将，训练齐整，诸路皆用以为法。公之所在，贼不敢犯。人或疑公见敌应变为如何，至其城大顺也，一旦引兵出，诸将不知所向，军至柔远，始号令告其地处，使往筑城。至于版筑之用，大小毕具，而军中初不知。贼以骑三万来争，公戒诸将：“战而贼走，追勿过河！”已而贼果走，追者不渡，而河外果有伏。贼失计，乃引去。于是诸将皆服公为不可及。公待将吏，必使畏法而爱己。所得赐赉，皆以上意分赐诸将，使自为谢。诸蕃质子，纵其出入，无一人逃者。蕃酋来见，召之卧内，屏人撤卫，与语不疑。公居三岁，士勇边实，恩信大洽，乃决策谋取横山，复灵武。而元昊数遣使称臣请和，上亦召公归矣。初，西人籍为乡兵者十数万，既而黥以为军。惟公所部，但刺其手，公去兵罢，独得复为民。其于两路，既得熟羌为用，使以守边，因徙屯兵就食内地，而纾西人馈挽之劳。其所设施，去而人德之，与守其法不敢变者，至今尤多。

以上经略西夏

自公坐吕公贬，群士大夫各持二公曲直。吕公患之，凡直公者皆指为党，或坐窜逐。及吕公复相，公亦再起被用，于是二公然相约，勠力平贼，天下之士皆以此多二公。然朋党之论遂起而不能止。上既贤公可大用，故卒置群议而用之。

以上与吕公复合

庆历三年春，召为枢密副使，五让不许，乃就道。既至数月，以为参知政事。每进见，必以太平责之。公叹曰：“上之用我者至矣！然事有先后，而革弊于久安，非朝夕可也。”既而上再赐手诏，趣使条天下事；又开天章阁，召见赐坐，授以纸笔，使疏于前。公惶恐避席，始退而条列时所宜先者十数事上之。其诏天下兴学取士、先德行、不专文辞、革磨勘例迁以别能否、减任子之数而除滥官、用农桑考课守宰等事方施行，而磨勘、任子之法，侥幸之人皆不便，因相与腾口；而嫉公者亦幸外有言，喜为之佐佑。会边奏有警，公即请行。

以上参知政事

乃以公为河东陕西宣抚使，至则上书愿复守边，即拜资政殿学士知邠州，兼陕西四路安抚使。其知政事，才一岁而罢，有司悉奏罢公前所施行而复其故，言者遂以危事中之。赖上察其忠，不听。是时，夏人已称臣，公因以疾请邓州。守邓三岁，求知杭州。又徙青州，公益病。又求知颍州，肩舁至徐，遂不起，享年六十有四。

以上再出帅陕，并守四州

方公之病，上赐药存问。既薨，辍朝一日，以其遗表无所请，使就问其家所欲，赠以兵部尚书，所以哀恤之甚厚。公为人外和内刚，乐善泛爱。丧其母时尚贫，终身非宾客食不重肉。临财好施，意豁如也。及退而视其私，妻子仅给衣食。其为政，所至民多立祠画像。其行己临事，自山林处士里闾田野之人，外至夷狄，莫不知其名字，而乐道其事者甚众。及其世次官爵，志于墓、谱于家、藏于有司者，皆不论著。著其系天下国家之大者，亦公之志也与！

以上总述其盛德善政

铭曰：

范于吴越，世实陪臣，俶纳山川，及其士民。范始来北，中间几息。公奋自躬，与时偕逢。事有罪功，言有违从，岂公必能，天子用公。其艰其劳，一其初终。夏童跳边，乘吏怠安，帝命公往，问彼骄顽，有不听顺，锄其穴根！公居三年，怯勇堕完，儿怜兽扰，卒俾来臣。夏人在廷，其事方议，帝趣公来，以就予治。公拜稽首，兹惟难哉！初匪其难，在其终之。群言营营，卒坏于成，匪恶其成，惟公是倾。不倾不危，天子之明，存有显荣，殁有赠谥，藏其子孙，宠及后世。惟百有位，可劝无怠。

欧阳修／胡先生墓表

先生讳瑗，字翼之，姓胡氏。其上世为陵州人，后为泰州如皋人。先生为人师，言行而身化之，使诚明者达，昏愚者励，而顽傲者革。故其为法严而信，为道久而尊。师道废久矣，自景祐、明道以来，学者有师，惟先生暨泰山孙明复、石守道三人。而先生之徒最盛，其在湖州之学，弟子去来常数百人，各以其经转相传授。其教学之法最备，行之数年，东南之士莫不以仁义礼乐为学。

庆历四年，天子开天章阁，与大臣讲天下事，始慨然诏州县皆立学。于是建太学于京师，而有司请下湖州取先生之法以为太学法，至今著为令。后十余年，先生始来居太学。学者自远而至，太学不能容，取旁官署以为学舍。礼部贡举，岁所得士，先生弟子十常居四五。其高第者知名当时，或取甲科，居显仕。其余散在四方，随其人贤愚，皆循循雅饬，其言谈举止，遇之不问可知为先生弟子；其学者相与称先生，不问可知为胡公也。

先生初以白衣见天子论乐，拜秘书省校书郎，辟丹州军事推官，改密州观察推官。丁父忧去职，服除，为保宁军节度推官，遂居湖学。召为诸王宫教授，以疾免。已而以太子中舍致仕，迁殿中丞于家。皇祐中，驿召至京师议乐，复以为大理评事，兼太常寺主簿，又以疾辞。岁余，为光禄寺丞、国子监直讲，乃居太学。迁大理寺丞，赐绯衣银鱼。嘉祐元年，迁太子中允，充天章阁侍讲，仍居太学。已而病不能朝，天子数遣使者存问，又以太常博士致仕。

东归之日，太学之诸生与朝廷贤士大夫，送之东门，执弟子礼，路人嗟叹以为荣。以四年六月六日卒于杭州，享年六十有七。以明年十月五日葬于乌程何山之原。其世次官邑与其行事，莆阳蔡君谟具志于幽堂。呜呼！先生之德在乎人，不待表而见于后世，然非此无以慰学者之思，乃揭于其墓之原。

欧阳修／河南府司录张君墓表

故大理寺丞河南府司录张君，讳汝士，字尧夫，开封襄邑人也。明道二年八月壬寅以疾卒于官，享年三十有七。卒之七日，葬洛阳北邙山下。其友人河南尹师鲁志其墓，而庐陵欧阳修为之铭。以其葬之速也，不能刻石，乃得金谷古砖，命太原王顾以丹为隶书，纳于圹中。嘉祐二年某月某日，其子吉甫、山甫改葬君于伊阙之教忠乡积庆里。君之死葬北邙也，吉甫才数岁，而山甫始生，余及送者相与临穴视窆，且封哭而去。今年春，余主试天下贡士，而山甫以进士试礼部，乃来告以将改葬其先君，因出铭以示余。盖君之卒距今二十有五年矣。

初，天圣、明道之间，钱文僖公守河南，公王家子，特以文学仕至贵显，所至多招集文士，而河南吏属，适皆当时贤材知名士，故其幕府号为天下之盛，君其一人也。文僖公善待士，未尝责以吏职；而河南又多名山水、竹林茂树、奇花怪石，其平台清池、上下荒墟草莽之间，余得日从贤人长者赋诗饮酒以为乐。而君为人静默修洁，常坐府治事省文书，尤尽心于狱讼。初以辟，为其府推官。既罢，又辟司录。河南人多赖之，而守尹屡荐其材。君亦工书，喜为诗。闲则从余游，其语言简而有意，饮酒终日不乱，虽醉未尝颓堕。与之居者，莫不服其德，故师鲁志之曰：“饬身临事，余尝愧尧夫，尧夫不余愧也。”

始君之葬，皆以其地不善，又葬速，其礼不备。君夫人崔氏有贤行，能教其子，而二子孝谨，克自树立，卒能改葬君如吉卜，君其可谓有后矣！自君卒后，文僖公得罪，贬死汉东，吏属亦各引去。今师鲁死且十余年，王顾者死亦六七年。其送君而临穴者及与君同府而游者，十盖八九死矣；其幸而在者，不老则病且衰，如予是也。呜呼！盛衰生死之际，未始不如是，是岂足道哉？惟为善者能有后，而托于文字者可以无穷。故于其改葬也，书以遗其子，俾碣于墓，且以写余之思焉。

吉甫今为大理寺丞，知缑氏县；山甫始以进士赐出身云。

欧阳修／徂徕石先生墓志铭

徂徕先生姓石氏，名介，字守道，兖州奉符人也。徂徕，鲁东山；而先生非隐者也，其仕尝位于朝矣。鲁之人不称其官而称其德，以为徂徕鲁之望，先生鲁人之所尊，故因其所居山，以配其有德之称，曰徂徕先生者，鲁人之志也。先生貌厚而气完，学笃而志大。虽在畎亩，不忘天下之忧，以谓“时无不可为，为之无不至”，“不在其位，则行其言”，“吾言用，功利施于天下，不必出乎己；吾言不用，虽获祸咎，至死而不悔”。其遇事发愤作为文章，极陈古今治乱成败，以指切当世贤愚善恶是是非非，无所讳忌。世俗颇骇其言，由是谤议喧然，而小人尤嫉恶之，相与出力必挤之死。先生安然，不惑不变，曰：“吾道固如是，吾勇过孟贲矣！”不幸遇疾以卒。既卒，而奸人有欲以奇祸中伤大臣者，犹指先生以起事，谓其诈死而北走契丹矣，请发棺以验。赖天子仁圣，察其诬，得不发棺，而保全其妻子。

以上浑举其志事言论及其死后奇祸

先生世为农家。父讳丙，始以仕进官至太常博士。先生年二十六举进士甲科，为郓州观察推官、南京留守推官。御史台辟主簿，未至。

以上书论赦罢不召。秩满，迁某军节度掌书记，代其父官于蜀，为嘉州军事判官。丁内外艰去官，垢面跣足，躬耕徂徕之下。葬其五世未葬者七十丧。服除，召入国子监直讲。

以上叙科第至官国子监直讲

是时，兵讨元昊久无功，海内重困，天子奋然思欲振起威德，而进退二三大臣，增置谏官御史，所以求治之意甚锐。先生跃然喜曰：“此盛事也！雅颂吾职，其可已乎？”乃作《庆历圣德诗》，以褒贬大臣，分别邪正，累数百言。诗出，太山孙明复曰：“子祸始于此矣！”明复，先生之师友也。其后所谓奸人作奇祸者，乃诗之所斥也。

以上《庆历圣德诗》

先生自闲居徂徕，后官于南京，常以经术教授。及在太学，益以师道自居，门人弟子从之者甚众。太学之兴，自先生始。其所为文章，曰某集者若干卷，曰某集者若干卷。其斥佛老时文，则有《怪说中国论》，曰“去此三者，然后可以有为”。其戒奸臣宦女，则有《唐鉴》，曰“吾非为一世监也”。其余喜怒哀乐，必见于文。其辞博辩雄伟，而忧思深远。其为言曰：“学者学为仁义也，惟忠能忘其身、惟笃于自信者，乃可以力行也。”以是行于己，亦以是教于人。所谓尧、舜、禹、汤、文、武、周公、孔子、孟轲、扬雄、韩愈氏者，未尝一日不诵于口；思与天下之士皆为周、孔之徒，以致其君为尧、舜之君，民为尧、舜之民，亦未尝一日少忘于心。至其违世惊众，人或笑之，则曰：“吾非狂痴者也。”是以君子察其行而信其言，推其用心而哀其志。

以上著述及教人风旨

先生直讲岁余，杜祁公荐之天子，拜太子中允。今丞相韩公又荐之。乃直集贤院。又岁余，始去太学，通判濮州。方待次于徂徕，以庆历五年七月某日卒于家，享年四十有一。友人庐陵欧阳修哭之以诗，以谓待彼谤焰息，然后先生之道明矣。先生既没，妻子冻馁不自胜，今丞相韩公与河南富公分俸买田以活之。后二十一年，其家始克葬先生于某所。

以上直讲后历官及卒葬

将葬，其子师讷与其门人姜潜、杜默、徐遁等来告曰：“谤焰息矣，可以发先生之光矣！敢请铭。”某曰：“吾诗不云乎子道自能久也，何必吾铭？”遁等曰：“虽然，鲁人之欲也。”乃为之铭曰：

徂徕之岩岩，与子之德兮，鲁人之所瞻。汶水之汤汤，与子之道兮，逾远而弥长。道之难行兮，孔、孟亦云其遑遑。一世之屯兮，万世之光，曰吾不有命兮，安在夫桓魋与臧仓？自古圣贤皆然兮，噫，子虽毁其何伤！

欧阳修／孙明复先生墓志铭

先生讳复，字明复，姓孙氏，晋州平阳人也。少举进士不中，退居泰山之阳，学《春秋》，著《尊王发微》。鲁多学者，其尤贤而有道者石介，自介而下皆以弟子事之。先生年逾四十，家贫不娶。李丞相迪将以其弟之女妻之，先生疑焉，介与群弟子进曰：“公卿不下士久矣，今丞相不以先生贫贱而欲托以子，是高先生之行义也。先生宜因以成丞相之贤名。”于是乃许。孔给事道辅，为人刚直严重，不妄与人，闻先生之风，就见之。介执杖屦侍左右，先生坐则立，升降拜则扶之，及其往谢也亦然。鲁人既素高此两人，由是始识师弟子之礼，莫不叹嗟之，而李丞相、孔给事亦以此见称于士大夫。

以上著其绝学高风

其后，介为学官，语于朝曰：“先生非隐者也，欲仕而未得其方也。”庆历二年，枢密副使范仲淹、资政殿学士富弼，言其道德经术宜在朝廷，召拜校书郎国子监直讲。尝召见迩英阁说诗，将以为侍讲，而嫉之者言其讲说多异先儒，遂止。七年，徐州人孔直温以狂谋捕治，索其家得诗，有先生姓名，坐贬监处州商税，徙泗州。又徙知河南府长水县，签署应天府判官公事，通判陵州。翰林学士赵概等十余人上言：“孙某行为世法，经为人师，不宜弃之远方。”乃复为国子监直讲。

以上仕止

居三岁，以嘉祜二年七月二十四日以疾卒于家，享年六十有六，官至殿中丞。先生在太学时，为大理评事，天子临幸，赐以绯衣银鱼。及闻其丧，恻然，予其家钱十万。而公卿、大夫、朋友、太学之诸生，相与吊哭，赙治其丧。于是以其年十月二十七日葬先生于郓州须城县卢泉乡之北扈原。

以上卒葬

先生治《春秋》，不惑传注、不为曲说以乱经；其言简易，明于诸侯大夫功罪，以考时之盛衰，而推见王道之治乱，得于经之本义为多。方其病时，枢密使韩琦言之天子，选书吏给纸笔，命其门人祖无择就其家，得其书十有五篇，录之藏于秘阁。

以上专表其有功《春秋》

先生一子大年，尚幼。铭曰：

圣既殁经更战焚，逃藏脱乱仅传存，众说乘之汩其原，怪迂百出杂伪真。后生牵卑习前闻，有欲患之寡攻群，往往止燎以膏薪。有勇夫子辟浮云，刮磨蔽蚀相吐吞，日月卒复光破昏。博哉功利无穷垠，有考其不在斯文。

欧阳修／太常博士尹君墓志铭

君讳源，字子渐，姓尹氏。与其弟洙师鲁，俱有名于当世。其论议文章，博学强记，皆有以过人。而师鲁好辩，果于有为；子渐为人，刚简不矜饰，能自晦藏。与人居，久而莫知，至其一有所发，则人必惊伏。其视世事，若不干其意，已而搉其情伪，计其成败，后多如其言。其性不能容常人，而善与人交，久而益笃。自天圣、明道之间，予与其兄弟交，其得于子渐者如此。

以上状其性情器识

其曾祖讳谊，赠光禄少卿。祖讳文化，官至都官郎中，赠刑部侍郎。父讳仲宣，官至虞部员外郎，赠工部郎中。子渐初以祖荫补三班借职，稍迁左班殿直。天圣八年，举进士及第，为奉礼郎。累迁太常博士，历知芮城、河阳二县，签署孟州判官事。又知新郑县，通判泾州、庆州，知怀州。以庆历五年三月十四日卒于官。

以上先世及历官卒日

赵元昊寇边，围定川堡，大将葛怀敏发泾原兵救之，君遗怀敏书曰：“贼举其国而来，其利不在城堡，而兵法有不得而救者。且吾军畏法，见敌必赴，而不计利害。此其所以数败也。宜驻兵瓦亭，见利而后动。”怀敏不能用其言，遂以败死。刘涣知沧州，杖一卒，不服，涣命斩之以闻，坐专杀降知密州，君上书为涣论直，得复知沧州。范文正公常荐君材可以居馆阁，召试不用，遂知怀州，至期月大治。

以上在官事迹

是时，天子用范文正公与今观文殿学士富公、武康军节度使韩公，欲更置天下事。而权幸小人不便，三公皆罢去。而师鲁与时贤士多被诬枉得罪，君叹息忧悲发愤，以谓生可厌而死可乐也，往往被酒哀歌泣下，朋友皆窃怪之。已而以疾卒，享年五十。至和元年十有二月十三日，其子材葬君于河南府寿安县甘泉乡龙涧里。其平时所为文章六十篇，皆行于世。男四人，日材、植、机、杼。

以上感愤卒葬

呜呼！师鲁常劳其智于事物，而卒蹈忧患以穷死。若子渐者，旷然不有累其心，而无所屈其志，然其寿考亦以不长。岂其所谓短长得失者，皆非此之谓欤？其所以然者，不可得而知欤？

以上与师鲁互勘，与篇首相应

铭曰：

有韫于中不以施，一愤乐死其如归。岂其志之将衰？不然，世果可嫉其如斯？

欧阳修／尹师鲁墓志铭

师鲁，河南人，姓尹氏，讳洙。然天下之士，识与不识，皆称之曰师鲁，盖其名重当世。而世之知师鲁者，或推其文学，或高其议论，或多其材能。至其忠义之节，处穷达临祸福无愧于古君子，则天下之称师鲁者，未必尽知之。师鲁为文章，简而有法；博学强记，通知古今，长于《春秋》。其与人言，是是非非，务穷尽道理乃已。不为苟止而妄随，而人亦罕能过也，遇事无难易，而勇于敢为。其所以见称于世者，亦所以取嫉于人，故其卒穷以死。

以上志节文学

师鲁少举进士及第，为绛州正平县主簿、河南府户曹参军、邵武军判官。举书判拔萃，迁山南东道掌书记，知伊阳县。王文康公荐其才，召试，充馆阁校勘，迁太子中允、天章阁待制。范公贬饶州，谏官御史不肯言，师鲁上书言：“仲淹，臣之师友，愿得俱贬。”贬监郢州酒税，又徙唐州。遭父丧，服除，复得太子中允，知河南县。赵元昊反，陕西用兵，大将葛怀敏奏起为经略判官。师鲁虽用怀敏辟，而尤为经略使韩公所深知。其后诸将败于好水，韩公降知秦州，师鲁亦徙通判濠州。久之，韩公奏得通判秦州，迁知泾州，又知渭州，兼泾原路经略部署。坐城水洛与边将异议，徙知晋州，又知潞州，为政有惠爱，潞州人至今思之。累迁官，至起居舍人，直龙图阁。

以上历官

师鲁当天下无事时，独喜论兵，为《叙燕》、《息戍》二篇，行于世。自西兵起，凡五六岁，未尝不在其间，故其论议益精密，而于西事尤习其详。其为兵制之说，述战守胜败之要，尽当今之利害。又欲训士兵代戍卒以减边用，为御戎长久之策，皆未及施为，而元昊臣，西兵解严，师鲁亦去而得罪矣。然则天下之称师鲁者，于其材能亦未必尽知之也。

以上论兵材略

初，师鲁在渭州，将吏有违其节度者，欲按军法斩之，而不果。其后，吏至京师，上书讼师鲁以公使钱贷部将，贬崇信军节度副使，徙监均州酒税。得疾，无医药，舁至南阳求医。疾革，凭几而坐，顾稚子在前，无甚怜之色。与宾客言，终不及其私。享年四十有六以卒。

以上贬官病卒

师鲁娶张氏，某县君。有兄源，字子渐，亦以文学知名，前一岁卒。师鲁凡十年间三贬官，丧其父，又丧其兄。有子四人，连丧其三。女一，适人亦卒。而其身终以贬死。一子三岁，四女未嫁，家无余赀，客其丧于南阳，不能归。平生故人无远迩皆往赙之，然后妻子得以其柩归河南，以某年某月某日葬于先茔之次。

以上兄弟妻子

余与师鲁兄弟交，尝铭其父之墓矣，故不复次其世家焉。铭曰：

藏之深，固之密，石可朽，铭不灭！

欧阳修／梅圣俞墓志铭

嘉祐五年，京师大疫。四月乙亥，圣俞得疾，卧城东汴阳坊，明日，朝之贤士大夫往问疾者，驺呼属路不绝。城东之人，市者废，行者不得往来，咸惊顾相语曰：“兹坊所居大人谁耶？何致客之多也？”居八日，癸未，圣俞卒。于是贤士大夫又走吊哭如前，日益多。而其尤亲且旧者，相与聚而谋其后事。自丞相以下，皆有以赙恤其家。粤六月甲申，其孤增载其柩南归，以明年正月丁丑葬于宣州阳城镇双归山。

以上病及卒葬

圣俞字也，其名尧臣，姓梅氏，宣州宣城人也。自其家世颇能诗，而从父询以仕显，至圣俞遂以诗闻。自武夫贵戚、童儿野叟，皆能道其名字。虽妄愚人不能知诗义者，直曰“此世所贵也，吾能得之”，用以自矜。故求者日踵门，而圣俞诗遂行天下。其初，喜为清丽，闲肆平淡；久则涵演深远，间亦琢刻以出巧怪。然气完力余，益老以劲。其应于人者多，故辞非一体。至于他文章皆可喜，非如唐诸子号诗人者僻固而狭陋也。圣俞为人，仁厚乐易，未尝忤于物。至其穷愁感愤，有所骂讥笑谑，一发于诗，然用以为而不怨怼，可谓君子者也。

以上工诗

初在河南，王文康公见其文，叹曰：“二百年无此作矣！”其后大臣屡荐宜在馆阁，尝一召试，赐进士出身，余辄不报。嘉祐元年，翰林学士赵概等十余人列言于朝曰：“梅某经行修明，愿得留与国子诸生讲论道德，作为雅颂，以歌咏圣化。”乃得国子监直讲。三年冬，袷于太庙，御史中丞韩绛言：“天子且亲祠，当更制乐章以荐祖考，惟梅某为宜。”亦不报。圣俞初以从父荫补太庙斋郎，历桐城、河南、河阳三县主簿，以德兴县令知建德县，又知襄城县，监湖州盐税，签署忠武、镇安两军节度判官，监永济仓，国子监直讲，累官至尚书都官员外郎。尝奏其所撰《唐载》二十六卷，多补正旧史阙缪。乃命编修《唐书》，书成未奏而卒，享年五十有九。

以上仕宦遇合

曾祖讳远，祖讳邈，皆不仕。父讳让，太子中舍致仕，赠职方郎中。母曰仙游县太君束氏，又曰清河县太君张氏。初娶谢氏，封南阳县君。再娶刁氏，封某县君。子男五人，曰增、曰墀、曰垌、曰龟儿，一早卒；女二人，长适太庙斋郎薛通，次尚幼。

以上先世子女

圣俞学长于《毛诗》，为《小传》二十卷，其文集四十卷，注《孙子》十三篇。余尝论其诗曰：“世谓诗人少达而多穷，盖非诗能穷人，殆穷者而后工也。”圣俞以为知言。

以上叙其著作，而归重于诗

铭曰：

不戚其穷，不困其鸣，不踬于艰，不履于倾。养其和平，以发厥声，震越浑锽，众听以惊。以扬其清，以播其英，以成其名，以告诸冥。

欧阳修／湖州长史苏君墓志铭

故湖州长史苏君，有贤妻杜氏，自君之丧，布衣蔬食，居数岁，提君之孤子，敛其平生文章走南京，号泣于其父曰：“吾夫屈于生，犹可伸于死？”其父太子太师以告于予，予为集次其文而序之，以著君之大节，与其所以屈伸得失，以深诮世之君于当为国家乐育贤材者，且悲君之不幸。其妻卜以嘉祐元年十月某日葬君子润州丹徒县义里乡檀山里石门村，又号泣于其父曰：“吾夫屈于人间，犹可伸于地下？”于是杜公及君之子泌皆以书来，乞铭以葬。

以上叙其妻先求集序，后求墓铭

君讳舜钦，字子美。其上世居蜀，后徙开封，为开封人。自君之祖讳易简，以文章有名，太宗时承旨翰林，为学士，参知政事，官至礼部侍郎。父讳耆，官至工部郎中，直集贤院。君少以父荫补太庙斋郎，调荥阳尉。非所好也，已而锁其厅去。举进士中第，改光禄寺主簿，知蒙城县。丁父忧，服除，知长垣县，迁大理评事，监在京楼店务。

以上先世官阶

君状貌奇伟，慷慨有大志。少好古，工为文章。所至皆有善政。官于京师，位虽卑，数上疏论朝廷大事，敢道人之所难言。范文正公荐君，召试得集贤校理。自元昊反，兵出无功，而天下殆于久安，尤困兵事，天子奋然用三四大臣，欲尽革众弊以纾民，于是时范文正公与今富丞相多所设施，而小人不便。顾人主方信用，思有以撼动，未得其根。以君文正公之所荐，而宰相杜公婿也，乃以事中君，坐监进奏院祠神、奏用市故纸钱会客为自盗除名。君名重天下，所会客皆一时贤俊，悉坐贬逐。然后中君者喜曰：“吾一举网尽之矣！”

以上得罪之由

其后，三四大臣继罢去，天下事卒不复施为。君携妻子居苏州，买水石作沧浪亭，日益读书，大涵肆于六经，而时发其愤闷于诗歌。至其所激，往往惊绝。又喜行草书，皆可爱。故其虽短章醉墨，落笔争为人所传。天下之士，闻其名而慕，见其所传而喜，往揖其貌而竦，听其论而惊以服，久与其居而不能舍以去也。

以上罢官后著作文字

居数年，复得湖州长史。庆历八年十二月某日，以疾卒于苏州，享年四十有一。君先娶郑氏，后娶杜氏。三子：长曰泌，将作监主簿；次曰液、曰激。二女，长适前进士赵纮，次尚幼。

以上病卒、家属

初，君得罪时，以奏用钱为盗，无敢辩其冤者。自君卒后，天子感悟，凡被逐之臣，复召用，皆显列于朝。而至今无复为君言者，宜其欲求伸于地下也！宜予述其得罪以死之详，而使后世知其有以也！既又长言以为之辞，庶几并写予之所以哀君者。其辞曰：

谓为无力兮，孰击而去之？谓为有力兮，胡不反子之归？岂彼能兮此不为？善百誉而不进兮，一毁终世以颠。荒孰问兮杳难知，嗟子之中兮，有韫而无施。文章发耀兮，星日光辉！虽冥冥以掩恨兮，宜昭昭以永垂！

欧阳修／石曼卿墓表

曼卿讳延年，姓石氏，其上世为幽州人。幽州入于契丹，其祖自成始以其族间走南归。天子嘉其来，将禄之，不可，乃家于宋州之宋城。父讳补之，官至太常博士。幽、燕俗劲武，而曼卿少亦以气自豪，读书不治章句，独慕古人奇节伟行非常之功，视世俗屑屑，无足动其意者。自顾不合于时，乃一混于酒，然好剧饮大醉，颓然自放。由是益与时不合，而人之从其游者，皆知爱曼卿落落可奇，而不知其才之有以用也。

以上浑举其气节材略

年四十八，康定二年二月四日，以太子中允秘阁校理卒于京师。曼卿少举进士不第。真宗推恩，三举进士，皆补奉职。曼卿初不肯就，张文节公素奇之，谓曰：“母老，乃择禄耶？”曼卿矍然起就之。迁殿直，久之改太常寺太祝，知济州金乡县，叹曰：“此亦可以为政也。”县有治声。通判乾宁军，丁母永安县君李氏忧，服除，通判永静军，皆有能名。充馆阁校勘，累迁大理寺丞，通判海州，还为校理。

以上官阶

庄献明肃太后临朝，曼卿上书请还政天子。其后太后崩，范讽以言见幸，引尝言太后事者，遽得显官，欲引曼卿，曼卿固止之，乃已。自契丹通中国，德明尽有河南而臣属，遂务休兵养息，天下晏然，内外弛武三十余年。曼卿上书言十事，不报。已而元昊反，西方用兵，始思其言，召见，稍用其说。籍河北、河东、陕西之民，得乡兵数十万，曼卿奉使籍兵河东，还称旨，赐绯衣银鱼。天子方思尽其才，而且病矣。

以上两言大事，后皆稍见用

既而闻边将有欲以乡兵捍贼者，笑曰：“此得吾粗也。夫不教之兵，勇怯相杂，若怯者见敌而动，则勇者亦率而溃矣。今或不暇教，不若募其敢行者，则人人皆胜兵也。”其视世事，蔑若不足为。及听其施设之方，虽精思深虑不能过也。状貌伟然，喜酒自豪，若不可绳以法度。退而质其平生趣舍，大节无一悖于理者。遇人无贤愚，皆尽忻欢。及可否天下是非善恶，当其意者无几人。

以上因论兵而述其外貌，有不能尽其心迹者三事

其为文章劲健，称其意气。有子济、滋。天子闻其丧，官其一子，使禄其家。既卒之三十七日，葬于太清之先茔。其友欧阳修表于其墓曰：呜呼曼卿！宁自混以为高，不少屈以合世，可谓自重之士矣！士之所负者愈大，则其自顾也愈重，自顾愈重，则其合愈难。然欲与共大事、立奇功，非得难合自重之士不可为也。古之魁雄之人，未始不负高世之志，故宁或毁身污迹，卒困于无闻；或老且死而幸一遇，犹克少施于世。若曼卿者，非徒与世难合，而不克少有所施，亦其不幸。不得至乎中寿，其命也夫？其可哀也夫！

欧阳修／泷冈阡表

呜呼！惟我皇考崇公，卜吉于泷冈之六十年，其子修始克表于其阡。非敢缓也，盖有待也。修不幸，生四岁而孤。太夫人守节自誓，居贫，自力于衣食，以长以教，俾至于成人。太夫人告之曰：“汝父为吏廉，而好施与，喜宾客。其俸禄虽薄，常不使有余，曰：‘毋以是为我累！’故其亡也，无一瓦之覆、一垅之植以庇而为生，吾何恃而能自守邪？吾于汝父，知其一二，以有待于汝也。自吾为汝家妇，不及事吾姑，然知汝父之能养也。汝孤而幼，吾不能知汝之必有立，然知汝父之必将有后也。吾之始归也，汝父免于母丧方逾年，岁时祭祀，则必涕泣曰：‘祭而丰，不如养之薄也！’间御酒食，则又涕泣曰：‘昔常不足而今有余，其何及也！’吾始一二见之，以为新免于丧，适然耳。既而其后常然，至其终身未尝不然。吾虽不及事姑，而以此知汝父之能养也！汝父为吏，尝夜烛治官书，屡废而叹，吾问之，则曰：‘此死狱也，我求其生不得尔。’吾曰：‘生可求乎？’曰：‘求其生而不得，则死者与我皆无恨也，矧求而有得耶？以其有得，则知不求而死者有恨也。夫常求其生，犹失之死，而世常求其死也！’回顾乳者抱汝而立于旁，因指而叹曰：‘术者谓我岁行在戍将死，使其言然，吾不及见儿之立也。后当以我语告之！’其平居教他子弟常用此语，吾耳熟焉，故能详也。其施于外事吾不能知，其居于家，无所矜饰，而所为如此，是真发于中者邪！呜呼！其心厚于仁者邪！此吾知汝父之必将有后也。汝其勉之！夫养不必丰，要于孝；利虽不得溥于物，要其心之厚于仁。吾不能教汝，此汝父之志也。”修泣而志之，不敢忘。

以上太夫人述崇公之盛德遗训

先公少孤力学，咸平三年进士及第，为道州判官，泗、绵二州推官，又为泰州判官。享年五十有九，葬沙溪之泷冈。

以上崇公科第、官阶、卒葬

太夫人姓郑氏，考讳德仪，世为江南名族。太夫人恭俭仁爱而有礼，初封福昌县太君，进封乐安、安康、彭城三郡太君。自其家少微时，治其家以俭约，其后常不使过之，曰：“吾儿不能苟合于世，俭薄所以居患难也。”其后修贬夷陵，太夫人言笑自若，曰：“汝家故贫贱也，吾处之有素矣。汝能安之，吾亦安矣。”

以上太夫人盛德遗训

自先公之亡二十年，修始得禄而养。又十有二年，列官于朝，始得赠封其亲。又十年，修为龙图阁直学士、尚书吏部郎中，留守南京，太夫人以疾终于官舍，享年七十有二。又八年，修以非才入副枢密，遂参政事。又七年而罢。自登二府，天子推恩，褒其三世。盖自嘉祐以来，逢国大庆，必加宠锡。皇曾祖府君累赠金紫光禄大夫、太师中书令，曾祖妣累封楚国太夫人，皇祖府君累赠金紫光禄大夫、太师中书令兼尚书令，祖妣累封吴国太夫人，皇考崇公累赠金紫光禄大夫、太师中书令兼尚书令，皇妣累封越国太夫人。今上初郊，皇考赐爵为崇国公，太夫人进号魏国。

以上自叙禄位，亲得爵封

于是小子修泣而言曰：“呜呼！为善无不报，而迟速有时，此理之常也。惟我祖考积善成德，宜享其隆。虽不克有于其躬，而赐爵受封，显荣褒大，实有三朝之锡命，是足以表见于后世，而庇赖其子孙矣！”乃列其世谱，具刻于碑，既又载我皇考崇公之遗训、太夫人之所以教而有待于修者，并揭于阡。俾知夫小子修之德薄能鲜，遭时窃位，而幸全大节、不辱其先者，其来有自。

以上著立表之意

王安石／泰州海陵县主簿许君墓志铭

君讳平，字秉之，姓许氏。余尝谱其世家，所谓今泰州海陵县主簿者也。君既与兄元相友爱，称天下，而自少卓荦不羁，善辩说，与其兄俱以智略为当世大人所器。宝元时，朝廷开方略之选，以招天下异能之士，而陕西大帅范文正公、郑文肃公争以君所为书以荐。于是得召试为太庙斋郎，已而选泰州海陵县主簿。贵人多荐君有大才，可试以事，不宜弃之州县。君亦常慨然自许，欲有所为，然终不得一用其智能以卒。噫，其可哀也已！

士固有离世异俗、独行其意、骂讥笑侮、困辱而不悔，彼皆无众人之求，而有所待于后世者也，其龃龉固宜。若夫智谋功名之士，窥时俯仰，以赴势物之会，而辄不遇者，乃亦不可胜数！辨足以移万物，而穷于用说之时；谋足以夺三军，而辱于右武之国。此又何说哉？嗟乎！彼有所待而不悔者，其知之矣。

君年五十九，以嘉祐某年某月某甲子，葬真州之扬子县甘露乡某所之原。夫人李氏。子男：瓖，不仕；璋，真州司户参军；琦，太庙斋郎；琳，进士。女子五人，已嫁二人；进士周奉先、泰州泰兴令陶舜元。铭曰：

有拔而起之，莫挤而止之。呜呼许君！而已于斯，谁或使之？

王安石／王深父墓志铭

吾友深父，书足以致其言，言足以遂其志，志欲以圣人之道为己任。盖非至于命弗止也，故不为小廉曲谨以投众人耳目。而取舍进退去就，必度于仁义。世皆称其学问文章行治，然真知其人者不多，而多见谓迂阔，不足趣时合变。嗟乎！是乃所以为深父也。令深父而有以合乎彼，则必无以同乎此矣！

尝独以谓天之生夫人也，殆将以寿考成其才，使有待而后显，以施泽于天下；或者诱其言以明先王之道，觉后世之民。呜呼！孰以为道不任于天、德不酬于人而今死矣？甚哉！圣人君子之难知也。以孟轲之圣，而弟子所愿，止于管仲、晏婴，况余人乎？至于扬雄，尤当世之所贱简，其为门人者，一侯芭而已。芭称雄书，以为胜《周易》。《易》不可胜也，芭尚不为知雄者。而人皆曰：“古之人，生无所遇合，至其没久，而后世莫不知。”若轲、雄者，其没皆过千岁，读其书，知其意者甚少，则后世所谓知者未必真也！夫此两人以老而终，幸能著书，书具在，然尚如此。嗟乎！深父其智虽能知轲，其于为雄，虽几可以无愧，然其志未就，其书未具，而既早死，岂特无所遇于今、又将无所传于后？天之生夫人也，而命之如此，盖非余所能知也！

深父讳回，本河南王氏。其后自光州之固始迁福州之侯官，为侯官人者三世。曾祖讳某，某官。祖讳某，某官。考讳某，尚书兵部员外郎。兵部葬颍州之汝阴，故今为汝阴人。深父尝以进士补亳州卫真县主簿，岁余，自免去。有劝之仕者，辄辞以养母。其卒以治平二年七月二十八日，年四十三。于是朝廷用荐者以为某军节度推官，知陈州南顿县事，书下而深父死矣。夫人曾氏，先若干日卒。子男一人，某。女二人，皆尚幼。诸弟以某年某月某日葬深父某县某乡某里，以曾氏祔。铭曰：

呜呼深父！维德之仔肩，以迪祖武。厥艰荒遐，力必践取。莫吾知庸，亦莫吾侮。神则尚反，归形此土。

王安石／建安章君墓志铭

君讳友直，姓章氏。少则卓越自放不羁，不肯求选举，然有高节大度过人之材。其族人郇公为宰相，欲奏而官之，非其好，不就也。自江、淮之上，海、岭之间，以至京师，无不游。将相大人豪杰之士，以至闾巷庸人小子，皆与之交际，未尝有所忤，莫不得其欢心。卒然以是非利害加之，而莫能见其喜愠、视其心，若不知富贵贫贱之可以择而取也，颓然而已矣。昔列御寇、庄周当文、武末世，哀天下之士沉于得丧，陷于毁誉，离性命之情，而自托于人伪，以争须臾之欲，故其所称述，多所谓天之君子。若君者，似之矣。

君读书通大指，尤善相人，然讳其术，不多为人道之。知音乐书画弈棋，皆以知名于一时。皇祐中，近臣言君文章善篆，有旨召试，君辞焉。于是太学篆石经，又言君善篆，与李斯、阳冰相上下，又召君，君即往。经成，除试将作监主簿，不就也。嘉祐七年十一月甲子，以疾卒京师，年五十七。

娶辛氏，生二男：存、孺，为进士。五女子，其长嫁常州晋陵县主簿侍其踌，早卒，又娶其中女；次适苏州吴县黄元；二人未嫁。君家建安者五世，其先则豫章人也。君曾祖考讳某，佐江南李氏，为建州军事推官。祖考讳某，皇著作佐郎，赠工部尚书。考讳某，京兆府节度判官。君以某年某月某甲子，葬润州丹阳县金山之东园。铭曰：

弗绩弗雕，弗跛以为高。俯以狎于野，仰以游于朝。中则有实，视铭其昭。

王安石／秘阁校理丁君墓志铭

朝奉郎尚书司封员外郎、充秘阁校理、新差通判永州军州、兼管内劝农事、上轻车都尉、赐绯鱼袋晋陵丁君卒，临川王某曰：“噫！吾僚也。方吾少时，辅我以仁义者。”乃发哭吊其孤，祭焉而许以铭。越三月，君婿以状至，乃叙铭赴其葬。

以上叙作铭之由

叙曰：君讳宝臣，字元珍。少与其兄宗臣皆以文行称乡里，号为二丁。景祐中，皆以进士起家。君为峡州军事判官，与庐陵欧阳公游相好也。又为淮南节度掌书记。或诬富人以博，州将，贵人也，猜而专，吏莫敢议，君独力争正其狱。又为杭州观察判官，用举者兼州学教授，又用举者迁太子中允，知越州剡县。盖其始至，流大姓一人，而县遂治。卒除弊兴利甚众，人至今言之。于是再迁为太常博士，移知端州。依智高反，攻至其治所，君出战，能有所捕斩，然卒不胜，乃与其州人皆去而避之。坐免一官，徙黄州。

以上叙历官，至端州失守，免一官

会恩除太常丞，监湖州酒。又以大臣有解举者，迁博士，就差知越州诸暨县。其治诸暨如剡，越人滋以君为循吏也。英宗即位，以尚书屯田员外郎编校秘阁书籍，遂为校理，同知太常礼院。君质直自守，接上下以恕，虽贫困，未尝言利，于朋友故旧，无所不尽。故其不幸废退，则人莫不怜；少进也，则皆为之喜。居无何，御史论君尝废矣，不当复用，遂出通判永州。世皆以咎言者，谓为不宜。

以上再叙历官，又坐前事论贬

夫驱未尝教之卒，临不可守之城，以战虎狼百倍之贼，议今之法，则独可守死尔；论古之道，则有不去以死、有去之以生。吏方操法以责士，则君之流离穷困，几至老死，尚以得罪于言者，亦其理也。君以治平三年待阙于常州，于是再迁尚书司封员外郎。以四年四月四日卒，年五十八。有文集四十卷。明年二月二十九日，葬于武进县怀德北乡郭庄之原。

以上卒葬

君曾祖讳辉，祖讳谅，皆弗仕。考讳柬之，赠尚书工部侍郎。夫人饶氏，封晋陵县君，前死。子男：隅，太庙斋郎；除、为进士；其季恩儿尚幼。女嫁秘书省著作佐郎、集贤校理同县胡宗愈，其季未嫁。嫁胡氏者亦又死矣。

以上先世子女

铭曰：

文于辞为达，行于德为充，道于古为可，命于今为穷。呜呼已矣！卜此新宫。

王安石／临川王君墓志铭

孔子论天子诸侯卿大夫士庶人之孝，固有等矣；至其以事亲为始，而能竭吾才，则自圣人至于士，其可以无憾焉一也。余叔父讳师锡，字某。少孤，则致孝于其母。忧悲愉乐，不主于己，以其母而已。学于他州，凡被服饮食、玩好之物，苟可以惬吾母而力能有之者，皆聚以归。虽甚劳窘，终不废。丰其母，以及其昆弟姑姊妹，不敢爱其力之所能得；约其身，以及其妻子，不敢慊其意之所欲为。其外行，则自乡党邻里，及其尝所与游之人，莫不得其欢心。其不幸而蚤死也，则莫不为之悲伤叹息。夫其所以事亲能如此，虽有不至，其亦可以无憾矣。

自庠序聘举之法坏，而国论不及乎闺门之隐，士之务本者，常诎于浮华浅薄之材。故余叔父之卒年三十七，数以进士试于有司，而犹不得禄赐以宽一日之养焉。而世之论士也，以苟难为贤，而余叔父之孝，又未有以过古之中制也，以故世之称其行者亦少焉。盖以叔父自为，则由外至者，吾无意于其间可也。自君子之在势者观之，使为善者不得职，而无以成名，则中材何以勉焉？悲夫！

叔父娶朱氏，子男一人，某；女子一人，皆尚幼。其葬也，以至和四年，祔于真州某县某乡铜山之原皇考谏议公之兆。为铭，铭曰：

夭孰为之？穷孰为之？为吾能为，已矣无悲！

王安石／广西转运使苏君墓志铭

庆历五年，河北都转运使、龙图阁直学士信都欧阳修，以言事切直，为权贵人所怒，因其孤甥女子有狱，诬以奸利事，天子使三司户部判官、太常博士武功苏君，与中贵人杂治。当是时，权贵人连内外诸怨恶修者，为恶言，欲倾修锐甚，天下汹汹，必修不能自脱。苏君卒白上曰：“修无罪，言者诬之耳！”于是权贵人大怒，诬君以不直，绌使为殿中丞、泰州监税。然天子遂寤，言者不得意，而修等皆无恙，苏君以此名闻天下。嗟乎！以忠为不忠，而诛不当于有罪，人主之大戒。然古之陷此者相随属，以有左右之谗，而无如苏君之救，是以卒至于败亡而不寤。然则苏君一动，其功于天下岂小也哉？苏君既出逐，权贵人更用事。凡五年之间再赦，而君六徙，东西南北，水陆奔走辄万里。其心恬然，无有怨悔，遇事强果，未尝少屈。盖孔子所谓刚者，殆苏君矣！

以上直欧阳公之狱

君又尝通判陕府，当葛怀敏之败，边告急，枢密使使取道路戍还之卒再戍仪、渭。于是延州还者千人，至陕，闻再戍，大怨，即欢聚，谋为变。吏白闭城，城中无一人敢出，君徐以一骑出卒间，谕慰止之，而以便宜还使者。戍卒喜曰：“微苏君，吾不得生！”陕人曰：“微苏君，吾其掠死矣！”

以上还延州卒，不令再戍

有令刺陕西之民以为兵，敢亡者死。既而亡者得，有司治之以死。君辄纵去，而言上曰：“令民以死者，为事不集也；事集矣，而亡者犹不赦，恐其众相聚而为盗。惟朝廷幸哀怜愚民，使得自反。”天子以君言为然，而三十州之亡者皆不死。

以上纵民兵之亡者得不死

其后知坊州，州税赋之无归者，里正代为之输，岁弊大家数十，君钩治使归其主。坊人不忧为里正，自苏君始也。

以上治坊州，惠及里正

苏君讳安世，字梦得。其先武功人，后徙蜀。蜀亡，归家于京师，今开封人也。曾大考讳进之，率府副率。大考讳继，殿直。考讳咸熙，赠都官郎中。君以进士起家三十二年，其卒年五十九。为广西转运使，而官止于屯田员外郎者，以君十五年不求磨勘也。君娶南阳郭氏，又娶清河张氏，为清河县君。子四人：台文，永州推官；祥文，太庙斋郎；炳文，试将作监主簿；彦文，未仕。女子五人，适进士会稽江崧、单州鱼台县尉江山赵扬，三人尚幼。君既卒之三年，嘉祐二年十月庚午，其子葬君扬州之江都东兴宁乡马坊村。

以上官阶、先世、妻子、卒葬

而太常博士、知常州军州事、临川王安石为之铭曰：

皇有四极，周绥以福，使维苏君，奠我南服。亢亢苏君，不圆其方，不晦其明，君子之刚。其枉在人，我得吾直；谁怼谁愠？祗天之役。日月有丘，其下冥冥，昭君无穷，安石之铭。

王安石／金溪吴君墓志铭

君和易罕言，外如其中，言未尝极人过失，至论前世善恶，其国家存亡治乱成败所由，甚可听也。尝所读书甚众，尤好古而学其辞，其辞又能尽其议论。年四十三。四以进士试于有司，而卒困于无所就。其葬也，以皇祜六年某月日，抚州之金溪县归德乡石廪之原，在其舍南五里。当是时，公母夫人既老，而子世隆、世范皆尚幼，三女子其一蚤卒，其二皆未嫁云。呜呼！以君之有，与夫世之贵富而名闻天下者计焉，其独歉彼邪？然而不得禄以行其意，以祭以养，以遗其子孙以卒，此其士友之所以悲也！夫学者将以尽其性，尽性而命可知也；知命矣，于君之不得意，其又何悲邪？铭曰：

蓄君名，字彦弼，氏吴其先自姬出。以儒起家世冕黻，独成之难幽以折，厥铭维甥订君实。

王安石／曾公夫人万年太君黄氏墓志铭

夫人江宁黄氏，兼侍御史知永安场讳某之子，南丰曾氏赠尚书水部员外郎讳某之妇，赠谏议大夫讳某之妻。凡受县君封者四：萧山、江夏、遂昌、洛阳，受县太君封者二：会稽、万年。男子四，女子三。以庆历四年某月日卒于抚州，寿九十有二。明年某月葬于南丰之某地。

夫人十四岁无母，事永安府君至孝，修家事有法。二十三岁归曾氏，不及舅水部府君之养。以事永安之孝事姑陈留县君，以治父母之家治夫家。事姑之党，称其所以事姑之礼；事夫与夫之党，若严上然；视子慈，视子之党若子然。每自戒，不处白人善否，有问之，曰：“顺为正，妇道也，吾勤此而已。处白人善否，靡靡然为聪明，非妇人宜也。”以此为女与妇，其传而至于没，与为女妇时弗差也。故内外亲无老幼疏近、无智不能，尊者皆爱，辈者皆附，卑者皆慕之。为女妇在其前者，多自叹不及，后来者皆曰：“可矜法也。”其言色，在视听则皆得所欲；其离别，则涕洟不能舍。有疾皆忧，及丧来吊，哭皆哀有余。於戏！夫人之德如是，是宜有铭者。铭曰：

女子之德，煦愿愉愉。教隳弗行，妇妾乘夫，趋为亢厉，励之颛愚。猗嗟夫人，惟德之经，媚于族姻，柔色淑声。其究女初，不倾不盈，谁疑不信，来监于铭。

王安石／给事中孔公墓志铭

宋故朝请大夫、给事中、知郓州军州事兼管内河堤劝农同群牧使、上护军、鲁郡开国侯、食邑一千六百户实封二百户赐紫金鱼袋孔公者，尚书工部侍郎、赠尚书吏部侍郎讳勖之子，兖州曲阜县令、袭封文宣公赠兵部尚书讳仁玉之孙，兖州泗水县主簿讳光嗣之曾孙，而孔子之四十五世孙也。

以上先世

其仕当今天子天圣、宝元之间，以刚毅谅直名闻天下。尝知谏院矣，上书请明肃太后归政天子，而廷奏枢密使曹利用、尚御药罗崇勋罪状。当是时，崇勋操权利，与士大夫为市；而利用悍强不逊，内外惮之。尝为御史中丞矣，皇后郭氏废，引谏官御史伏閤以争，又求见，上皆不许。而固争之，得罪然后已。盖公事君之大节如此，此其所以名闻天下，而士大夫多以公不终于大位为天下惜者也。

以上谏争大节三事

公讳道辅，字原鲁。初以进士释褐，补宁州军事推官。年少耳，然断狱议事，已能使老吏惮惊。遂迁大理寺丞，知兖州仙源县事，又有能名。其后尝直史馆，待制龙图阁。判三司理欠凭由司，登闻检院。吏部流内铨，纠察在京刑狱，知许、徐、兖、郓、泰五州。留守南京，而兖郓御史中丞皆再至，所至官治。数以争职不阿，或绌或迁，而公持一节以终身，盖未尝自绌也。

以上历官

其在兖州也，近臣有献诗百篇者，执政请除龙图阁直学士，上曰：“是诗虽多，不如孔道辅一言！”乃以公为龙图阁直学士。于是人度公为上所思，且不久于外矣。未几，果复召以为中丞。而宰相使人说公稍折节以待迁，公乃告以不能。于是人又度公且不得久居中，而公果出。初，开封府吏冯士元坐狱，语连大臣数人，故移其狱御史，御史劾士元罪止于杖，又多更赦。公见上，上固怪士元以小吏与大臣交，私污朝廷，而所坐如此，而执政又以谓公为大臣道地，故出知郓州。

以上再为中丞、再知郓州之由两事

公以宝元二年如郓，道得疾，以十二月壬申卒于滑州之韦城驿，享年五十四。其后诏追复郭皇后位号，而近臣有为上言公明肃太后时事者，上亦记公平生所为，故特赠公尚书工部侍郎。公夫人金城郡君尚氏，尚书都官员外郎讳宾之女。生二男子：曰淘，今为尚书屯田员外郎；曰宗翰，今为太常博士。皆有行治世其家。累赠公金紫光禄大夫、尚书兵部侍郎。而以嘉祐七年十月壬寅，葬公孔子墓之西南百步。

以上妻子、卒葬

公廉于财，乐振施，遇故人子，恩厚尤笃，而尤不好鬼神机祥事。在宁州，道士治真武像，有蛇穿其前，数出近人，人传以为神。州将欲视验以闻，故率其属往拜之，而蛇果出。公即举笏击蛇杀之，自州将以下皆大惊，已而又皆大服。公由此始知名。然余观公数处朝廷大议，视祸福无所择，其智勇有过人者，胜一蛇之妖，何足道哉！世多以此称公者，故余亦不得而略也。

以上宁州击蛇

铭曰：

展也孔公，维志之求，行有险夷，不改其辀，权强所忌，谗谄所雠。考终厥位，宠禄优优，维皇好直，是锡公休。序行纳铭，为识诸幽。

王安石／兵部员外郎马君墓志铭

马君讳遵，字仲塗，世家饶州之乐平。举进士，自礼部至于廷书，其等皆第一。守秘书省校书郎，知洪州之奉新县，移知康州。当是时，天子更置大臣，欲有所为，求才能之士，以察诸路。而君自大理寺丞除太子中允、福建路转运判官。以忧不赴，忧除，知开封县，为江淮、荆湖、两浙制置发运判官。于是君为太常博士，朝廷方尊宠其使事，以监六路，乃以君为监察御史，又以为殿中侍御史，遂为副使。已而还之台，以为言事御史。至则弹宰相之为不法者，宰相用此罢，而君亦以此出知宣州。至宣州一日，移京东路转运使，又还台为右司谏知谏院，又为尚书礼部员外郎，兼侍御史，知杂事，同判流内铨。数言时政，多听用。

以上科第官阶

始，君读书，即以文辞辨丽称天下。及出仕，所至号为办治，论议条鬯，人反复之而不能穷。平居颓然，若与人无所谐，及遇事有所建，则必得其所守。开封常以权豪请托，不可治，客至有所请，君辄善遇之，无所拒；客退，视其事一断以法。居久之，人知君之不可以私属也，县遂无事。及为谏官御史，又能如此。于是士大夫叹曰：“马君之智，盖能时其柔刚，以有为也。”

以上居官，刚柔悉协

嘉祐二年，君以疾求罢职以出，至五六，乃以为尚书吏部员外郎，直龙图阁，犹不许其出。某月某甲子君卒，年四十七。天子以其子某官某为某官，又官其兄子持国某官。夫人某县君，郑氏。以某年某月某甲子葬君信州之弋阳县归仁乡襄沙之原。

以上卒葬、妻子

君故与余善，余尝爱其智略，以为今士大夫多不能如，惜其不得尽用，亦其不幸早世，不终于富贵也。然世方惩尚贤任智之弊，而操成法以一天下之士，则君虽寿考，且终于富贵，其所蓄亦岂能尽用哉？呜呼！可悲也已！

以上交谊征铭之由

既葬，夫人与其家人谋，而使持国来以请曰：“愿有纪也，使君为死而不朽！”乃为之论次，而系之以辞，曰：

归以才能兮，又予以时，投之远途兮，使骤而驰。前无御者兮，后有推之，忽税不驾兮，其然奚为？哀哀茕妇兮，孰慰其思？墓门有石兮，书以余辞。

王安石／仙居县太君魏氏墓志铭

临川王某曰：“俗之坏久矣！自学士大夫多不能终其节，况女子乎？”当是时，仙居县太君魏氏，抱数岁之孤，专屋而闲居，躬为桑麻，以取衣食，穷苦困厄久矣，而无变志。卒就其子以能有家，受封于朝，而为里贤母。呜呼！其可铭也。于其葬，为序而铭焉。

序曰：魏氏，其先江宁人。太君之曾祖讳某，光禄寺卿。祖讳某，池州刺史。考讳某，太子谕德。皆江南李氏时也。李氏国除，而谕德易名居中，退居于常州，以太君为贤，而选所嫁，得江阴沈君讳某，曰：“此可以与吾女矣。”于是时，太君年十九，归沈氏。归十年，生两子。而沈君以进士甲科，为广德军判官以卒。太君亲以《诗》、《论语》、《孝经》教两子，两子就外学时数岁耳，则已能诵此三经矣。其后子回为进士，子遵为殿中丞，知连州军州。而太君年六十有四，以终于州之正寝，时皇祐二年六月庚辰也。嘉祐二年十二月庚申，两子葬太君江阴申港之西怀仁里。于是遵为太常博士、通判建州军州事，而沈君赠官至太常博士。铭曰：

山朝于跻，其下惟谷；缵我博士，夫人之淑。其淑维何？博士其家，二子翼翼，萼跗其华。诜诜诸孙，其实其葩，孰云其昌？其始萌芽。皇有显报，曰维在后，硕大蕃衍，刲牲以告。视铭考施，夫人之效。

归有光／归府君墓志铭

府君姓归氏，讳椿，字天秀。大父讳仁，父讳祚，母徐氏。嘉靖十五年正月初八日卒，年七十一。娶曹氏，父讳永，太母高氏，嘉靖十年三月十九日卒，年六十八。子男三；雷、霆、电；女一，适钱操。孙男五：谏，县学生；谟、训，皆国学生；让，幼。女三。曾孙男六。以嘉靖二十六年十二月庚申日，合葬于马泾实泾。

以上祖父妻子孙曾、卒葬

按：归氏出春秋胡子，后灭于楚。其子孙在吴，世为吴中著姓。至唐宣公，乃世贵显，封爵官序具载唐史。宋湖州判官罕仁居太仓，其别子居常熟之白茆。居白茆已数世矣，由湖州而下，差以昭穆，府君，我曾大父城武公兄弟行也。

以上叙其世谱属之远近

府君初为农，已乃延礼师儒，教训诸孙，彬彬向文学矣。府君少时亦尝学书，后弃之，夫妇晨夜力作。白茆在江海之堧，高仰瘠卤，浦水时浚时淤，无善田。府君相水远近，通溪置闸，用以灌溉。其始，居民鲜少，茅舍历落数家而已。府君长身古貌，为人倜傥好施舍，田又日垦，人稍稍就居之，遂为庐舍市肆如邑居云。晚年诸子悉用其法，其治数千亩如数十亩，役属百人如数人。吴中多利水田，府君家独以旱田，诸富室争逐肥美，府君选取其硗者，曰：“顾吾力可不可，田无不可耕者。”人以此服府君之精。

以上力田之精

盖古之王者之于田功，勤矣。下至保介、田畯，遂师、遂大夫、县正、里宰、司稼，设官用人，如是悉也。汉二千石遣令长、三老力田，及里父老善田者，受田器，学耕种养苗状。时赵过、蔡癸之徒，皆以好农为大官。今天下田独江南治耳，中原数千里，三代畎亩浍之迹，未有复也。议者又欲放前元海口万户之法，治京师濒海萑苇之田，以省漕壮国本。其事行之实便，而久不行，岂不以任事者难其人邪？或往往叹事功之不立。谓世无其人，若府君，岂非世之所须也？

以上叙农功为国大计

铭曰：

昔在颛顼，曰惟我祖。绵绵汝颍，蹙于荆楚，迄唐而昌，鸣玉接武。湖州来东，海鱼为伍，亦有别子，居白茆浦。旷然江海，寂无烟火，孰生聚之？府君之抚。府君颀颀，才无不可，实畎亩之，终古泻卤。黍稷薿薿，有万斯亩。曷不虎符，藏于兹土？

归有光／寒花葬志

婢，魏孺人媵也。嘉靖丁酉五月四日死，葬虎丘。事我而不卒，命也夫？婢初媵时年十岁，垂双鬟，曳深绿布裳。一日天寒，火煮荸荠，熟，婢削之盈瓯。余入自外，取食之，婢持去不与，魏孺人笑之。孺人每令婢倚几旁饭，即饭，目眶冉冉动，孺人又持余以为笑。回思是时，奄忽便已十年。吁，可悲也已！

归有光／通议大夫都察院左副都御史李公行状

曾祖茂；祖聪，赠通议大夫都察院左副都御史。父玉，赠承德郎吏部验封司主事，再赠奉政大夫吏部验封司郎中，三赠通议大夫都察院左副都御史。

公讳宪卿，字廉甫。世居苏州昆山之罗巷村，以耕农为业。通议始入居县城，独生公一子，令从博士学。山阴萧御史鸣凤奇其姿貌，曰：“是子他日必贵！吾无事阅其卷矣。”先辈吴中英有知人鉴，每称之，以为瑚琏之器。公雅自修饬，好交名俊，视庸辈不屑也。举应天乡试，试礼部不第。丁通议忧，服阕，再试中式，赐进士出身。明年，选南京吏部验封司主事，历迁郎中。吏在司者，莫不怀其恩。居九年，冢宰鄞闻公、奉新宋公，皆当世名卿，咸赏识之。

以上科甲及官南京吏部

升江西布政司左参议。江右田土不相悬，而税入多寡殊绝，如南昌、新建二县，仅百里，多山湖，税粮十六万。广信县六，赣州县十，粮皆六万；南安四县，粮二万。三郡二十一县之粮，不及两县。巡抚傅都御史议均之。公在粮储道，为法均派，折衷最为简易。盖国初以次削平僭伪，田赋往往因其旧贯，论者谓苏州田不及淮安半，而吴赋十倍淮阴；松江二县粮，与畿内八府百十七县埒。其不均如此！吴郡异时尝均田，而均止于一郡，且破坏两税，阴有增羡，民病之。不若江右之善，而惜不及行也。

以上官江西司道，均南、新二县田税

升山东按察司副使，兵备临清。先是，虏薄京城，又数声言从井陉口入掠临清，临清绾漕道，商贾所凑，人情恇惧，公处之宴然。或为公地，欲移任，公曰：“讵至于此！”境上屯兵数万，调度有方，虏亦竟不至。师尚诏反河南，至五河兵败散，独与数骑走莘县，擒获之。在镇三年，商民称其简静。瓯宁李尚书，自吏部罢还，所过颇懈慢，公劳送礼有加，李公甚喜，叹曰：“李君非世人情，吾因以是识其人！”

以上官山东临清

会召还，即日荐升湖广布政司右参政。景王封在汉东，未之国，诏命德安造王府，公董其役；又以承天修棱恩殿，升河南按察司按察使。受命四月，寻擢巡抚湖广右佥都御史。奏水灾乞蠲贷，亲行鄂渚、云梦间拊循之。东南用兵御日本，军府檄至，调保靖、容美、桑植、麻寮、镇溪、大剌土兵三万二千，所过牢廪无缺。公因奏土司各有分守，兵不可多调，且无益，徒縻粮廪。其后土兵还，辄掠内地人口。公檄所至搜阅，悉送归乡里。显陵大水，冲坏二红门黄河便桥，而故邸龙飞、庆云宫殿多堕挠，奏加修理，建立元祐宫碑亭。

以上官湖广、河南及巡抚湖广事

是时，奉天殿灾，敕命大臣开府江陵，总督湖广、川、贵，采办大木。工部刘侍郎方受命，以忧去，上特旨升公左副都御史代其任。先是，天子稽古制，建九庙，而西苑穆清之居，岁有兴造，颇写蜀、荆之材；公至，则近水无复峻干，乃行巴庸僰道，转荆岳至东南川，往来督责，钩之荒裔中，于是万山之木稍出。

以上开府江陵，督采湖广川贵大木

然帝室紫宫，旧制瓌瑰，于永乐金柱，围长终不能合。公奏言：“臣督率郎中张国珍、李佑，副使张正和、卢孝达，各该守巡、参政游震得、副使周镐、佥事于锦，先后深入永顺卯峒梭梭江；参政徐霈、佥事崔都入容美；副使黄宗器入施州金峒；参政靳学颜人永宁迤东、兰州、儒溪；副使刘斯洁入黎州、天全、建昌；董策入乌蒙；参政缪文龙入播州、真州、酉阳；佥事吴仲礼入永宁迤西、落洪班鸠井、镇雄；程嗣功入龙州；参政张定入铜仁省溪；参议王重光入赤水猴峒；佥事顾炳入思南潮底；汪集入永宁顺崖。而湖广巡抚右佥都御史赵炳然、巡按御史吴百朋，各先后亲历荆、岳、辰、常，四川巡抚右副都御史黄光昇历叙、马、重、夔，巡按御史郭民敬历邛、雅，贵州巡抚右副都御史高翀历思、石、镇、黎，巡按御史朱贤历永宁、赤水。臣自趋涪州，六月上泸、叙。而巨材所生，必于深林穷壑、崇冈绝箐、人迹不到之地，经数百年而后至合抱，又鲜不空灌。昔尚书宋礼及近时尚书樊继祖、侍郎潘鉴，采得逾寻丈者，数株而已。今三省见采丈围以上楠、杉二千余，丈四五以上亦一百一十七，视前亦已超绝矣。第所派长巨非常，故围圆难合。臣奉命初，恐搜索未遍，今则深入穷搜，知不可得，而先年营建，亦必别有所处。伏望皇上敕下该部计议，量材取用，庶臣等悉心采办，而大工早集矣。”

以上奏言采木已多，而长巨尚不合所派之数，请量材取用

上允其奏，命求其次者。其后木亦益出，自江淮至于京师，排筏相接。而天子犹以皇祖时殿灾后十年始成，今未六七载，欲待得巨材，故殿建未有期。而西工骤兴，漕下之木多取以为用，三省吏民暴露三年，无有休息期，大臣以为言，天子亦自怜之。将作大匠又能规削胶附，极般、尔之巧，而见材度已足用。公恳乞兴工罢采，以休荆、蜀民，使者相望于道，词旨甚哀。而工部大臣力任其事，天子从之，考卜兴工有日矣。

以上言木为西工所夺，又数次恳奏，而后罢采

其后漕数，比先所下多有奇羡，凡得木一万一千二百八十九章。公上最，推功于三巡抚，下至小官，莫不录其劳。今不载，独载其所奏两司涉历采取之地，曰：四川守巡督儒溪之木，播州之木，建昌、天全之木，镇雄、乌蒙之木，龙州、蔺州之木；湖广督容美之木，施州之木，永顺卯峒之木，靖州之木；及督行湖南购木于九嶷，荆南购木于陕西阶州，武昌、汉阳、黄州购木于施州、永顺；贵州则于赤水猴峒、思南潮底、永宁顺崖；其南出云南金沙江云。

以上录其所奏采取之地

大抵荆楚虽广，山木少，采伐险远，必俟雨水而出。而施州石坡乱滩，迂回千里；贵阳穷险，山岭深峭。由川辰大河以达城陵矶，蜀山悬隔千里，排岩批谷，滩急漩险，经时历月，始达会河，而吏民冒犯瘴毒，林木蒙笼，与虺蛇虎豹错行，万人邪许，摧轧崩萃，鸟兽哀鸣，震天岌地。盖出入百蛮之中，穷南纪之地，其艰如此！故附著之，俾后有考焉。

以上叹采木之艰

昔称雍州南山檀、柘，而天水、陇西多材木，故丛台、阿房、建章、朝阳之作，皆因其所有。金源氏营汴新宫，采青峰山巨木，犹以为汉、唐之所不能致。公乃获之山童木遁之时，发天地之藏，助成国家亿万年之丕图，其勤至矣！

以上叹李公之勤

是岁冬，征还内台。明年，考察天下官，已而病作，请告，病益侵，乞还乡，天子许之。行至东平安山驿而薨，嘉靖四十一年四月乙亥也，年五十有七。公仕宦二十余年，未尝一日居家。山东获贼，湖广营建，东南平倭，累有白金文绮之赐；而提督采运之擢，旨从中下，盖上所自简也。祖考、妣皆受诰赠，母杜氏封太淑人，所之官必迎养，世以为荣。公事太淑人孝谨，每巡行，日遣人问安；还，辄拜堂下。太淑人茹素，公跽以请者数，太淑人不得已为之进羞膳。平生未尝言人过，其所敬爱，与之甚亲；至其所不屑，然亦无所假借。在江陵，有所使吏迟至，公问其故，言：“方食市肆中，又无马骑。”故事：台所使吏，廪食与马。为荆州夺之。公曰：“彼少年欲立名耳。”竟不复问。周太仆还自滇南，公不出候，盖不知也。周公乡里前辈以礼相责诮，公置酒仲宣楼，深自逊谢而已。为人美姿容，自少衣服鲜好，及贵益称其志。至京师，大学士严公迎，谓之曰：“公不独才望逾人，丰采亦足羽仪朝廷矣！”所居官，廉洁不苛。采办银无虑数百万，先时堆积堂中，公绝不使入台门，第贮荆州府。募召商胡，赏购过当，人皆怀之。故总督三年，地穷边裔，而民虏不惊，以是为难！是岁，奉天殿文武楼告成，上制名曰“皇极殿”，门曰“皇极门”，而西宫亦不日而就。天子方加恩臣下，叙任事者之劳绩，而公不逮矣。

以上补叙居官杂事

娶顾氏，封淑人。子男五：延植，国子生；延节、延芳、延英、延实，县学生。女四，适孟绍颜、管梦周、王世训，其一尚幼。孙男七：世彦、官生、世良、世显、世达，余未名。孙女六。余与公少相知，诸子来请撰述，因就其家，得所遗文字，参以所见闻，稍加论次，上之史馆。谨状。

归有光／先妣事略

先妣周孺人，弘治元年二月十一日生。年十六来归，逾年，生女淑静。淑静者，大姊也。期而生有光。又期而生女子。殇一人，期而不育者一人。又逾年，生有尚，妊十二月。逾年，生淑顺。一岁，又生有功。有功之生也，孺人比乳他子加健，然数颦蹙顾诸婢曰：“吾为多子苦！”老妪以杯水盛二螺进曰：“饮此，后妊不数矣。”孺人举之尽，喑不能言。正德八年五月二十三日，孺人卒。诸儿见家人泣，则随之泣，然犹以为母寝也，伤哉！于是家人延画工画，出二子命之曰：“鼻以上画有光，鼻以下画大姊。”以二子肖母也。

孺人讳桂，外曾祖讳明，外祖讳行，太学生。母何氏。世居吴家桥，去县城东南三十里，由千墩浦而南，直桥并小港以东，居人环聚，尽周氏也。外祖与其三兄，皆以资雄，敦尚简实，与人姁姁说村中语，见子弟甥侄无不爱。孺人之吴家桥，则治木绵；入城，则缉。灯火荧荧，每至夜分。外祖不二日使人问遗，孺人不忧米盐，乃劳苦若不谋夕。冬月，炉火炭屑，使婢子为团，累累暴阶下。室靡弃物，家无闲人。儿女大者攀衣，小者乳抱，手中纫缀不辍，户内洒然。遇僮奴有恩，虽至箠楚，皆不忍有后言。吴家桥岁致鱼蟹饼饵，率人人得食，家中人闻吴家桥人至，皆喜。有光七岁，与从兄有嘉入学。每阴风细雨，从兄辄留，有光意恋恋，不得留也。孺人中夜觉，寝促有光暗诵《孝经》，即熟读，无一字龃龉，乃喜。

孺人卒。母何孺人亦卒。周氏家有羊狗之痾，舅母卒。四姨归顾氏，又卒。死三十人而定，惟外祖与二舅存。孺人死十一年，大姊归王三接，孺人所许聘者也。十二年，有光补学官弟子，十六年而有妇，孺人所聘者也。期而抱女，抚爱之，益念孺人，中夜与其妇泣。追惟一二，仿佛如昨，余则茫然矣。世乃有无母之人，天乎？痛哉！

归有光／归氏二孝子传

归氏二孝子，予既列之家乘矣，以其行之卓而身微贱，独其宗亲邻里知之，于是思以广其传焉。

孝子讳钺，字汝威。早丧母，父更娶后妻，生子，孝子由是失爱。父提孝子，辄索大杖与之，曰：“毋徒手，伤乃力也！”家贫，食不足以赡，炊将熟，即罪过孝子，父大怒，逐之，于是母子得以饱食。孝子数困，匍匐道中。比归，父母相与言曰：“有子不居家，在外作贼耳？”又复杖之，屡濒于死。方孝子依依户外，欲入不敢，俯首窃泪下，邻里莫不怜也。父卒，母独与其子居。孝子摈不见。因贩盐市中，时私其弟，问母饮食，致甘鲜焉。正德庚午大饥，母不能自活，孝子往，涕泣奉迎。母内自惭，终感孝子诚恳，从之。孝子得食，先母弟，而己有饥色，弟寻死，终身怡然。孝子少饥饿，面黄而体瘠小，族人呼为“菜大人”。嘉靖壬辰，孝子钺无疾而卒。孝子既老且死，终不言其后母事也。

绣字华伯，孝子之族子，亦贩盐以养母，己又坐市舍中卖麻。与弟纹、纬友爱无间。纬以事坐系，华伯力为营救。纬又不自检，犯者数四。华伯所转卖者，计常终岁无他故，才给蔬食，一经吏卒过门辄耗，始终无愠容。华伯妻朱氏，每制衣必三袭，令兄弟均平，曰：“二叔无室，岂可使君独被完洁耶？”叔某亡，妻有遗子，抚爱之如己出。然华伯，人见之以为市人也。

赞曰：二孝子出没市贩之间，生平不识诗书，而能以纯懿之行，自饬于无人之地，遭罹屯变，无恒产以自润，而不困折，斯以难矣！华伯夫妇如鼓瑟，汝威卒变顽嚚，考其终，皆有以自达。由是言之，士之独行而忧寡和者，视此可愧也！

归有光／陶节妇传

陶节妇方氏，昆山人，陶子舸之妻。归陶氏期年，而子舸死。妇悲哀欲自经，或责以姑在，因俯默久之，遂不复言死，而事姑日谨。姑亦寡居，同处一室，夜则同衾而寝。姑妇相怜甚，然欲死其夫，不能一日忘也。为子舸卜葬地，名清水湾，术者言其不利，妇曰：“清水名美，何为不可以葬？”时夫弟之西山买石，议独为子舸穴，妇即自买砖穴其旁。已而姑病痢，六十余日，昼夜不去侧。时尚秋暑，秽不可闻，常取中裙厕牏，自浣洒之。家人有顾而吐，妇曰：“果臭耶？吾日在侧，诚不自觉。”然闻“病人溺臭可得生”，因自喜。及姑病日殆，度不可起，先悲哭不食者五日。姑死，含殓毕。先是，子舸兄弟三人，仲弟子舫亦前死，尚有少弟。于是诸妇在丧次，子舸妻言：“姑亡，不知所以为身计。”妇曰：“吾与若易处耳。独小婶与叔主祭，持陶氏门户，岁月遥遥不可知，此可念也！”因相同悲泣。顷之，入室屑金和水服之，不死。欲投井，井口隘，不能下。夜二鼓，呼小婢随行，至舍西，绐婢还，自投水。水浅，乍沉乍浮，月明中婢从草间望见之。既死，家人得其尸，以面没水，色如生，两手持茭根牢甚，不可解。妇年十八嫁子舸，十九丧夫，事姑九年，而与其姑同日死。卒葬之清水湾，在县南千墩浦上。

赞曰：妇以从夫为义，假令节妇遂从子舸死，而世犹将贤之。独濡忍以俟其母之终，其诚孝概之于古人何愧哉！初，妇父玉冈为蕲水令，将之官，时子舸已病，卜嫁之大吉，遂归焉。人特以妇为不幸，卒其所成为门户之光，岂非所谓吉祥者耶？

经史百家杂钞卷二十二

叙记之属一

书／金縢

既克商二年，王有疾，弗豫。二公曰：“我其为王穆卜。”周公曰：“未可以戚我先王！”“未可戚我先王”，周公劝二公勿卜，将私为卜而祷也。公乃自以为功，为三坛同，为坛于南方，北面，周公立焉，植璧秉珪，乃告太王、王季、文王，史乃册，祝曰：“惟尔元孙某，遘厉虐疾。若尔三王，是有丕子之责于天，以旦代某之身。予仁若考能，多材多艺，能事鬼神；乃元孙不若旦多材多艺，不能事鬼神。乃命于帝庭，敷佑四方，用能定尔子孙于下地，四方之民罔不祗畏。“乃命于帝庭”四句，言武王命于上帝，能定国安民也。呜呼！无坠天之降宝命，我先王亦永有依归。今我即命于元龟，尔之许我，我其以璧与珪归俟尔命；尔不许我，我乃屏璧与珪。”乃卜三龟，一习吉。启籥见书，乃并是吉。公曰：“体，王其罔害。予小子新命于三王，惟永终是图；兹攸俟，能念予一人。”公归，乃纳册于金滕之匮中，王翼日乃瘳。

武王既丧，管叔及其群弟乃流言于国，曰：“公将不利于孺子。”周公乃告二公曰：“我之弗辟，辟，戴氏：主辟位。我无以告我先王。”周公居东二年，居东之近郊。则罪人斯得。周公辟位之时，不知流言之所自起也。二年以后，乃知其出于管、蔡，故曰“斯得”。于后，公乃为诗以贻王，名之曰《鸱鸮》，《鸱鸮》，劝王兴师讨管、蔡之诗也。王亦未敢诮公。王见《鸱鸮》之诗，尚未信公，但亦未诮公耳。秋，大熟，未获。天大雷电以风，禾尽偃，大木斯拔，邦人大恐。王与大夫尽弁以启金縢之书，乃得周公所自以为功代武王之说。二公及王乃问诸史与百执事，对曰：“信。噫！公命，我勿敢言。”王执书以泣，曰：“其勿穆卜！昔公勤劳王家，惟予冲人弗及知。今天动威以彰周公之德，惟朕小子其新迎，我国家礼亦宜之。”王出郊，天乃雨，反风，禾则尽起。二公命邦人，凡大木所偃，尽起而筑之，岁则大熟。

书／顾命

惟四月，哉生魄，王不怿。甲子，王乃洮颒水，相被冕服，凭玉几。乃同，召太保奭、芮伯、彤伯、毕公、卫侯、毛公、师氏、虎臣、百尹御事。王曰：“呜呼！疾大惭，惟几，病日臻。既弥留，恐不获誓言嗣，兹予审训命汝。昔君文王、武王宣重光，奠丽陈教，则肄肄不违，用克达殷集大命。在后之侗，敬迓天威，嗣守文、武大训，无敢昏逾。今天降疾，殆弗兴弗悟。尔尚明时朕言，用敬保元子钊，弘济于艰难，柔远能迩，安劝小大庶邦。思夫人自乱于威仪，尔无以钊冒贡于非几兹！”既受命，还，出缀衣于庭。越翼日乙丑，王崩。

太保命仲桓、南宫毛，俾爰齐侯吕伋，以二干戈、虎贲百人逆子钊于南门之外，延入翼室，恤宅宗。丁卯，命作册度。越七日癸酉，伯相命士须材。狄设黼扆、缀衣。牖间南向，敷重篾席，黼纯，华玉，仍几；西序东向，敷重底席，缀纯，文贝，仍几；东序西向，敷重丰席，画纯，雕玉，仍几；西夹南向，敷重笋席，玄纷纯，漆，仍几。越玉五重，陈宝。赤刀、大训、弘璧、琬琰，在西序；大玉、夷玉、天球、河图，在东序。胤之舞衣、大贝、鼖鼓，在西房；兑之戈、和之弓、垂之竹矢，在东房。大辂在宾阶面，缀辂在阼阶面，先辂在左塾之前，次辂在右塾之前。二人雀弁，执惠，立于毕门之内；四人綦弁，执戈上刃，夹两阶戺。一人冕，执刘，立于东堂；一人冕，执钺，立于西堂。一人冕，执戣，立于东垂；一人冕，执瞿，立于西垂；一人冕，执锐，立于侧阶。王麻冕黼裳，由宾阶；卿士邦君麻冕蚁裳，入即位；太保、太史、太宗皆麻冕彤裳；太保承介圭，上宗奉同瑁，由阼阶。太史秉书，由宾阶，御王册命，曰：“皇后凭玉几，道扬末命，命汝嗣训，临君周邦，率循大卞，燮和天下，用答扬文、武之光训。”王再拜，兴，答曰：“眇眇予末小子，其能而乱四方以敬忌天威？”乃受同瑁，王三宿，三祭，三咜。上宗曰：“飨！”太保受同，降，盥，以异同秉璋以酢。授宗人同，拜。王答拜。太保受同，祭，哜，宅，授宗人同，拜。王答拜。太保降，收。诸侯出庙门。

俟王出，在应门之内，太保率西方诸侯入应门左，毕公率东方诸侯入应门右，皆布乘黄朱。宾称奉圭兼币，曰：“一二臣卫敢执壤奠！”皆再拜稽首。王义嗣，德，答拜。太保暨芮伯咸进，相揖。皆再拜稽首，曰：“敢敬告天子，皇天改大邦殷之命，惟周文、武诞受羑若，克恤西土。惟新陟王毕协赏罚，戡定厥功，用敷遗后人休。今王敬之哉！张皇六师，无坏我高祖寡命！”王若曰：“庶邦侯甸男卫，惟予一人钊报诰。昔君文武丕平，富不务咎，底至齐信，用昭明于天下。则亦有熊罴之士，不二心之臣，保义王家，用端命于上帝。皇天用训厥道，付畀四方，乃命建侯树屏，在我后之人。今予一二伯父，尚胥暨顾，绥尔先公之臣眼于先王。虽尔身在外，乃心罔不在王室，用奉恤厥若，无遗鞠子羞！”群公既皆听命，相揖，趋出。王释冕，反，丧服。

左传／齐鲁长勺之战

庄公十年春，齐师伐我。公将战，曹刿请见，其乡人曰：“肉食者谋之，又何间焉！”刿曰：“肉食者鄙，未能远谋。”乃入见。问何以战，公曰：“衣食所安，弗敢专也，必以分人。”对曰：“小惠未遍，民弗从也。”公曰：“牺牲玉帛，弗敢加也，必以信。”对曰：“小信未孚，神弗福也。”公曰：“小大之狱，虽不能察，必以情。”对曰：“忠之属也！可以一战。战则请从。”公与之乘。战于长勺。公将鼓之，刿曰：“未可。”齐人三鼓，刿曰：“可矣！”齐师败绩，公将驰之，刿曰：“未可。”下视其辙，登轼而望之，曰：“可矣！”遂逐齐师。

既克，公问其故，对曰：“夫战，勇气也。一鼓作气，再而衰，三而竭。彼竭我盈，故克之。夫大国，难测也，惧有伏焉。吾视其辙乱，望其旗靡，故逐之。”

左传／秦晋韩之战

晋侯之入也，秦穆姬属贾君焉，且曰“尽纳群公子”。晋侯烝于贾君，又不纳群公子，是以穆姬怨之。晋侯许赂中大夫，既而皆背之；赂秦伯以河外列城五，东尽虢略，南及华山，内及解梁城，既而不与。晋饥，秦输之粟；秦饥，晋闭之籴。故秦伯伐晋。

以上秦伐晋之由

卜徒父筮之，吉：“涉河，侯车败。”诘之，对曰：“乃大吉也！三败，必获晋君。其卦遇《蛊》，曰：‘千乘三去，三去之余，获其雄狐。’夫狐《蛊》，必其君也。《蛊》之贞，风也；其悔，山也。岁云秋矣，我落其实，而取其材，所以克也。实落、材亡，不败何待？”

以上卜徒父之筮

三败，及韩。晋侯谓庆郑曰：“寇深矣，若之何？”对曰：“君实深之，可若何！”公曰：“不孙！”卜右，庆郑吉，弗使。步扬御戎，家仆徒为右，乘小驷，郑入也。庆郑曰：“古者大事，必乘其产，生其水土，而知其人心，安其教训，而服习其道，唯听纳之，无不如志；今乘异产，以从戎事，及惧而变，将与人易，乱气狡愤，阴血周作，张脉偾兴，外强中干，进退不可，周旋不能，君必悔之！”弗听。

以上庆郑不孙之词

九月，晋侯逆秦师。使韩简视师，复曰：“师少于我，斗士倍我。”公曰：“何故？”对曰：“出因其资，入用其宠，饥食其粟，三施而无报，是以来也。今又击之，我怠秦奋，倍犹未也！”公曰：“一夫不可狃，况国乎！”遂使请战，曰：“寡人不佞，能合其众，而不能离也。君若不还，无所逃命。”秦伯使公孙枝对曰：“君之未人，寡人惧之；入而未定列，犹吾忧也。苟列定矣，敢不承命？”韩简退曰：“吾幸而得囚。”

以上韩简视师

壬戌，战于韩原。晋戎马还泞而止，公号庆郑，庆郑曰：“愎谏、违卜，固败是求，又何逃焉！”遂去之。梁由靡御韩简，虢射为右，辂秦伯，将止之；郑以救公误之，遂失秦伯。秦获晋侯以归。

以上韩原战事

晋大夫反首拔舍从之，秦伯使辞焉，曰：“二三子何其戚也？寡人之从君而西也，亦晋之妖梦是践，岂敢以至？”晋大夫三拜稽首，曰：“君履后土而戴皇天，皇天后土实闻君之言，群臣敢在下风。”穆姬闻晋侯将至，以太子、弘与女简璧登台而履薪焉，使以免服衰绖逆，且告曰：“上天降灾，使我两君匪以玉帛相见，而以兴戎。若晋君朝以入，则婢子夕以死；夕以入，则朝以死。唯君裁之！”乃舍诸灵台。

以上获晋侯后情事

大夫请以入，公曰：“获晋侯，以厚归也。既而丧归，焉用之？大夫其何有焉？且晋人戚忧以重我，天地以要我，不图晋忧，重其怒也；我食吾言，背天地也。重怒难任，背天不祥。必归晋君！”公子絷曰：“不如杀之，无聚慝焉！”子桑曰：“归之而质其太子，必得大成。晋未可灭，而杀其君，只以成恶。且史佚有言曰：‘无始祸，无怙乱，无重怒。’重怒难任，陵人不祥。”乃许晋平。

以上秦君臣谋处晋侯之法

晋侯使郤乞告瑕吕饴甥，且召之。子金教之言曰：朝国人而以君命赏；且告之曰：“孤虽归，辱社稷矣。其卜贰圉也。”众皆哭。晋于是乎作爰田。吕甥曰：“君亡之不恤，而群臣是忧，惠之至也！将若君何？”众曰：“何为而可？”对曰：“征，缮，以辅孺子。诸侯闻之，丧君有君，群臣辑睦，甲兵益多，好我者劝，恶我者惧，庶有益乎？”众悦，晋于是乎作州兵。

以上晋臣谋归君之法

初，晋献公筮嫁伯姬于秦，遇《归妹》之《睽》，史苏占之，曰：“不吉。其繇曰：‘士刲羊，亦无也；女承筐，亦无贶也。’西邻责言，不可偿也。《归妹》之《睽》，犹无相也。《震》之《离》，亦《离》之《震》，为雷为火，为赢败姬。车说其，火焚其旗，不利行师，败于宗丘。《归妹》《睽》孤，寇张之弧，侄其从姑，六年其逋！逃归其国，而弃其家，明年其死于高梁之虚！”及惠公在秦，曰：“先君若从史苏之占，吾不及此夫！”韩简侍，曰：“龟，象也；筮，数也。物生而后有象，象而后有滋，滋而后有数。先君之败德，及可数乎？史苏是占，勿从何益？《诗》曰：‘下民之孽，匪降自天；僔沓背憎，职竞由人！”

以上惠公、韩简追论昔年卜筮

十月，晋阴饴甥会秦伯，盟于王城。秦伯曰：“晋国和乎？”对曰：“不和。小人耻失其君，而悼丧其亲，不惮征缮以立圉也，曰：‘必报仇，宁事戎狄！’君子爱其君，而知其罪，不惮征缮以待秦命，曰：‘必报德，有死无二！’以此不和。”秦伯曰：“国谓君何？”对曰：“小人戚，谓之不免；君子恕，以为必归。小人曰：‘我毒秦，秦岂归君？’君子曰：‘我知罪矣，秦必归君！贰而执之，服而舍之，德莫厚焉！刑莫威焉！服者怀德，贰者畏刑，此一役也，秦可以霸。纳而不定，废而不立，以德为怨，秦不其然！”

以上吕甥说秦伯归君

秦伯曰：“是吾心也。”改馆晋侯，馈七牢焉。蛾析谓庆郑曰：“盍行乎？”对曰：“陷君于败，败而不死，又使失刑，非人臣也！臣而不臣，行将焉入？”十一月，晋侯归。丁丑，杀庆郑而后入。是岁，晋又饥，秦伯又饩之粟，曰：“吾怨其君，而矜其民。且吾闻唐叔之封也，箕子曰：‘其后必大！’晋其庸可冀乎？姑树德焉，以待能者。”于是秦始征晋河东，置官司焉。

左传／晋公子重耳之亡

晋公子重耳之及于难也，晋人伐诸蒲城。蒲城人欲战，重耳不可，曰：“保君父之命，而享其生禄，于是乎得人。有人而校，罪莫大焉！吾其奔也。”遂奔狄，从者狐偃、赵衰、颠颉、魏武子、司空季子。狄人伐咎如，获其二女叔隗、季隗，纳诸公子。公子取季隗，生伯儵、叔刘；以叔隗妻赵衰，生盾。将适齐，谓季隗曰：“待我二十五年，不来而后嫁。”对曰：“我二十五年矣，又如是而嫁，则就木焉。请待子。”处狄十二年而行。

以上处狄

过卫，卫文公不礼焉。出于五鹿，乞食于野人，野人与之块。公子怒，欲鞭之，子犯曰：“天赐也！”稽首受而载之。

以上过卫

及齐，齐桓公妻之，有马二十乘，公子安之。从者以为不可，将行，谋于桑下。蚕妾在其上，以告姜氏。姜氏杀之，而谓公子曰：“子有四方之志，其闻之者，吾杀之矣。”公子曰：“无之。”姜曰：“行也！怀与安，实败名！”公子不可，姜与子犯谋，醉而遣之。醒，以戈逐子犯。

以上安齐

及曹，曹共公闻其骈胁，欲观其裸，浴，薄而观之。僖负羁之妻曰：“吾观晋公子之从者，皆足以相国。若以相，夫子必反其国。反其国，必得志于诸侯。得志于诸侯，而诛无礼，曹其首也！子盍蚤自贰焉？”乃馈盘飧，置璧焉，公子受飧反璧。

以上过曹

及宋，宋襄公赠之以马二十乘。

以上过宋

及郑，郑文公亦不礼焉，叔詹谏曰：“臣闻天之所启，人弗及也。晋公子有三焉，天其或者将建诸？君其礼焉！男女同姓，其生不蕃，晋公姬出也，而至于今，一也；离外之患，而天不靖晋国，殆将启之，二也；有三士足以上人，而从之，三也。晋、郑同侪，其过子弟，固将礼焉，况天之所启乎？”弗听。

以上过郑

及楚，楚子飨之，曰：“公子若反晋国，则何以报不谷？”对曰：“子女玉帛，则君有之；羽毛齿革，则君地生焉。其波及晋国者，君之余也。其何以报君？”曰：“虽然，何以报我？”对曰：“若以君之灵，得反晋国，晋、楚治兵，遇于中原，其辟君三舍；若不获命，其左执鞭弭，右属橐鞬，以与君周旋。”子玉请杀之，楚子曰：“晋公子广而俭，文而有礼；其从者肃而宽，忠而能力。晋侯无亲，外内恶之。吾闻姬姓，唐叔之后，其后衰者也。其将由晋公子乎？天将兴之，谁能废之？违天必有大咎。”乃送诸秦。

以上过楚

秦伯纳女五人，怀赢与焉。奉沃盥，既而挥之，怒曰：“秦、晋，匹也，何以卑我？”公子惧，降服而囚。他日，公享之，子犯曰：“吾不如衰之文也，请使衰从。”公子赋《河水》，公赋《六月》，赵衰曰：“重耳拜赐！”公子降拜稽首，公降一级而辞焉，衰曰：“君称所以佐天子者命重耳，重耳敢不拜？”

以上居秦

僖公二十四年春，王正月，秦伯纳之。不书，不告入也。及河，子犯以璧授公子，曰：“臣负羁从君巡于天下，臣之罪甚多矣。臣犹知之，而况君乎？请由此亡。”公子曰：“所不与舅氏同心者，有如白水！”投其璧于河。济河，围令狐，入桑泉，取臼衰。二月甲午，晋师军于庐柳。秦伯使公子絷如晋师，师退，军于郇。辛丑，狐偃及秦、晋之大夫盟于郇。壬寅，公子入于晋师。丙午，入于曲沃。丁未，朝于武宫。戊申，使杀怀公于高梁。不书，亦不告也。

以上秦伯纳晋侯正文

吕、邰畏逼，将焚公宫而弑晋侯。寺人披请见，公使让之，且辞焉，曰：“蒲城之役，君命一宿，女即至！其后余从狄君以田渭滨，女为惠公来求杀余，命女三宿，女中宿至。虽有君命，何其速也？夫祛犹在，女其行乎！”对曰：“臣谓君之入也，其知之矣；若犹未也，又将及难！君命无二，古之制也。除君之恶，唯力是视。蒲人、狄人，余何有焉？今君即位，其无蒲、狄乎？齐桓公置射钩，而使管仲相；君若易之，何辱命焉？行者甚众，岂唯刑臣？”公见之，以难告。三月，晋侯潜会秦伯于王城。已丑晦，公宫火。瑕甥、郤芮不获公，乃如河上，秦伯诱而杀之。

以上吕、郤焚宫之难

晋侯逆夫人赢氏以归，秦伯送卫于晋三千人，实纪纲之仆。

以上逆秦赢

初，晋侯之竖头须，守藏者也。其出也，窃藏以逃，尽用以求纳之。及入，求见，公辞焉以沐。谓仆人曰：“沐则心覆，心覆则图反，宜吾不得见也！居者为社稷之守，行者为羁绁之仆，其亦可也，何必罪居者？国君而仇匹夫，惧者甚众矣！”仆人以告，公遽见之。

以上见头须

狄人归季隗于晋，而请其二子。文公妻赵衰，生原同、屏括、楼婴。赵姬请逆盾与其母，子余辞，姬曰：“得宠而忘旧，何以使人？必逆之！”固请，许之。来，以盾为才，固请于公，以为嫡子，而使其三子下之；以叔隗为内子，而己下之。

以上归二隗

晋侯赏从亡者，介之推不言禄，禄亦弗及。推曰：“献公之子九人，唯君在矣。惠、怀无亲，外内弃之；天未绝晋，必将有主，主晋祀者，非君而谁？天实置之，而二三子以为己力，不亦诬乎？窃人之财，犹谓之盗，况贪天之功以为己力乎？下义其罪，上赏其奸，上下相蒙，难与处矣！，，其母曰：“盍亦求之？以死谁怼？”对曰：“尤而效之，罪又甚焉！且出怨言，不食其食。”其母曰：“亦使知之，若何？”对曰：“言，身之文也。身将隐，焉用文之？是求显也。”其母曰：“能如是乎？与女偕隐。”遂隐而死。晋侯求之不获，以绵上为之田，曰：“以志吾过，且旌善人。”

以上介之推避隐

左传／晋楚城濮之战

楚子将围宋，使子文治兵于睽，终朝而毕，不戮一人。子玉复治兵于，终日而毕，鞭七人，贯三人耳。国老皆贺子文，子文饮之酒。贾尚幼，后至，不贺。子文问之，对曰：“不知所贺。子之传政于子玉，曰‘以靖国也’。靖诸内而败诸外，所获几何？子玉之败，子之举也。举以败国，将何贺焉？子玉刚而无礼，不可以治民。过三百乘，其不能以入矣！苟入而贺，何后之有？”

以上贾策子玉之败。冬，楚子及诸侯围宋。宋公孙固如晋告急，先轸曰：“报施救患，取威定霸，于是乎在矣！”狐偃曰：“楚始得曹，而新昏于卫，若伐曹、卫，楚必救之，则齐、宋免矣。”

以上谋救宋

于是乎蒐于被庐，作三军，谋元帅。赵衰曰：“郤縠可！臣亟闻其言矣，说礼、乐而敦《诗》、《书》。《诗》、《书》，义之府也；礼、乐，德之则也；德、义，利之本也。《夏书》曰：‘赋纳以言，明试以功，车服以庸。’君其试之！”乃使郤穀将中军，郤溱佐之。使狐偃将上军，让于狐毛而佐之。命赵衰为卿，让于栾枝、先轸。使栾枝将下军，先轸佐之。荀林父御戎，魏犨为右。

以上大蒐谋帅

晋侯始入而教其民。二年，欲用之，子犯曰：“民未知义，未安其居。”于是乎出定襄王，入务利民，民怀生矣。将用之，子犯曰：“民未知信，未宣其用。”于是乎伐原以示之信，民易资者，不求丰焉，明征其辞。公曰：“可矣乎？”子犯曰：“民未知礼，未生其共。”于是乎大蒐以示之礼，作执秩以正其官，民听不惑，而后用之，出谷戍，释宋围，一战而霸。文之教也。

以上因大蒐而追叙前事，兼及后效

二十八年春，晋侯将伐曹。假道于卫，卫人弗许。还，自南河济，侵曹，伐卫。正月戊申，取五鹿。二月，晋郤縠卒，原轸将中军，胥臣佐下军，上德也。晋侯、齐侯盟于敛盂，卫侯请盟，晋人弗许。卫侯欲与楚，国人不欲，故出其君，以说于晋。卫侯出居于襄牛。

以上卫持两端，欲附于晋

公子买戍卫。楚人救卫，不克。公惧于晋，杀子丛以说焉，谓楚人曰：“不卒戍也！”

以上鲁持两端，不敢戍卫

晋侯围曹。门焉，多死。曹人尸诸城上，晋侯患之。听舆人之谋，曰：“称‘舍于墓’。”师迁焉，曹人凶惧。为其所得者，棺而出之；因其凶也而攻之。三月丙午，入曹，数之以其“不用僖负羁而乘轩者三百人也”，且曰“献状”；令无人僖负羁之宫，而免其族，报施也。魏犨、颠颉怒，曰：“劳之不图，报于何有！”僖负羁氏。魏犨伤于胸，公欲杀之，而爱其材，使问，且视之。病将杀之。魏犨束胸见使者，曰：“以君之灵，不有宁也！”距跃三百，曲踊三百，乃舍之。杀颠颉以殉于师，立舟之侨以为戎右。

以上晋师破曹

宋人使门尹般如晋师告急，公曰：“宋人告急，舍之则绝；告楚不许；我欲战矣，齐、秦未可。若之何？”先轸曰：“使宋舍我而赂齐、秦，借之告楚；我执曹君，而分曹、卫之田，以赐宋人。楚爱曹、卫，必不许也！喜赂，怒玩，能无战乎？”公说，执曹伯，分曹、卫之田以畀宋人。

以上晋谋激齐、秦使来会战

楚子入居于申，使申叔去谷，使子玉去宋，曰：“无从晋师！晋师在外，十九年矣，而果得晋国。险阻艰难，备尝之矣；民之情伪，尽知之矣。天假之年，而除其害。天之所置，其可废乎？《军志》曰：‘允当则归。’又曰：‘知难而退。’又曰：‘有德不可敌。’此三志者，晋之谓矣。”子玉使伯棼请战，曰：“非敢必有功也，愿以间执谗慝之口。”王怒，少与之师，唯西广、东宫与若敖之六卒实从之。

以上楚君欲退，臣欲战

子玉使宛春告于晋师曰：“请复卫侯而封曹，臣亦释宋之围。”子犯曰：“子玉无礼哉！君取一，臣取二。不可失矣！”先轸曰：“子与之。定人之谓礼，楚一言而定三国，我一言而亡之，我则无礼，何以战乎？不许楚言，是弃宋也；救而弃之，谓诸侯何？楚有三施，我有三怨，怨仇已多，将何以战？不如私许复曹、卫以携之，执宛春以怒楚，既战而后图之。”公说，乃拘宛春于卫，且私许复曹、卫。曹、卫告绝于楚。

以上私许复曹、卫，以说三国

子玉怒，从晋师。晋师退，军吏曰：“以君辟臣，辱也！且楚师老矣，何故退？”子犯曰：“师直为壮，曲为老，岂在久乎？微楚之惠不及此，退三舍辟之，所以报也。背惠食言，以亢其雠，我曲楚直；其众素饱，不可谓老。我退而楚还，我将何求？若其不还，君退，臣犯，曲在彼矣。”退三舍，楚众欲止，子玉不可。

以上晋退三舍避楚

夏四月戊辰，晋侯、宋公、齐国归父、崔夭，秦小子，次于城濮。楚师背酅而舍，晋侯患之。听舆人之诵曰：“原田每每，舍其旧而新是谋。”公疑焉。子犯曰：“战也！战而捷，必得诸侯；若其不捷，表里山河，必无害也。”公曰：“若楚惠何？”栾贞子曰：“汉阳诸姬，楚实尽之。思小惠而忠大耻，不如战也。”晋侯梦与楚子搏，楚子伏己而盬其脑，是以惧。子犯曰：“吉！我得天，楚伏其罪，吾月柔之矣。”

以上晋君臣论战事

子玉使斗勃请战，曰：“请与君之士戏，君凭轼而观之，得臣与寓目焉。”晋侯使栾枝对曰：“寡君闻命矣。楚君之惠，未之敢忘，是以在此，为大夫退，其敢当君乎？既不获命矣，敢烦大夫谓二三子：‘戒尔车乘，敬尔君事，诘朝将见！”’

以上子玉致师

晋车七百乘，、靷、鞅、靽。晋侯登有莘之虚以观师，曰：“少长有礼，其可用也。”遂伐其木，以益其兵。己巳，晋师陈于莘北，胥臣以下军之佐当陈、蔡。子玉以若敖之六卒将中军，曰：“今日必无晋矣！”子西将左，子上将右。胥臣蒙马以虎皮，先犯陈、蔡，陈、蔡奔，楚右师溃。狐毛设二旆而退之。栾枝使舆曳柴而伪遁，楚师驰之，原轸、邰溱以中军公族横击之。狐毛、狐偃以上军夹攻子西，楚左师溃。楚师败绩。子玉收其卒而止，故不败。晋师三日馆谷，及癸酉而还。

以上城濮战事正文

甲午，至于衡雍，作王宫于践土。乡役之三月，郑伯如楚致其师，为楚师既败而惧，使子人九行成于晋，晋栾枝入盟郑伯。五月丙午，晋侯及郑伯盟于衡雍。

以上晋、郑盟

丁未，献楚俘于王：驷介百乘，徒兵千。郑伯傅王，用平礼也。己酉，王享醴，命晋侯宥。王命尹氏及王子虎、内史叔兴父，策命晋侯为侯伯，赐之大辂之服，戎辂之服，彤弓一、彤矢百、玈弓矢千，柜鬯一卣，虎贲三百人。曰：“王谓叔父：‘敬服王命，以绥四国，纠逖王慝！”’晋侯三辞，从命，曰：“重耳敢再拜稽首，奉扬天子之丕显休命！”受策以出，出入三觐。

以上献俘于王

卫侯闻楚师败，惧，出奔楚，遂适陈，使元咺奉叔武以受盟。癸亥，王子虎盟诸侯于王庭，要言曰：“皆奖王室，无相害也！有渝此盟，明神殛之！俾队其师，无克祚国，及而玄孙，无有老幼！”君子谓是盟也信，谓晋于是役也能以德攻。

以上践土之盟

初，楚子玉自为琼弁、玉缨，未之服也。先战，梦河神谓己曰：“畀余，余赐女孟诸之麋。”弗致也。大心与子西使荣黄谏，弗听。荣季曰：“死而利国，犹或为之，况琼玉乎？是粪土也，而可以济师，将何爱焉？”弗听。出，告二子曰：“非神败令尹，令尹其不勤民，实自败也！”既败，王使谓之曰：“大夫若入，其若申、息之老何？”子西、孙伯曰：“得臣将死，二臣止之，曰：‘君其将以为戮。’”及连谷而死。晋侯闻之而后喜可知也，曰：“莫余毒也已！吕臣实为令尹，奉己而已，不在民矣。”

以上子玉之死

左传／秦晋殽之战

僖公三十二年冬，晋文公卒。庚辰，将殡于曲沃。出绛，柩有声如牛，卜偃使大夫拜曰：“君命大事：将有西师过轶我，击之，必大捷焉！”

杞子自郑使告于秦曰：“郑人使我掌其北门之管，若潜师以来，国可得也！”穆公访诸蹇叔，蹇叔曰：“劳师以袭远，非所闻也。师劳力竭，远主备之，无乃不可乎？师之所为，郑必知之，勤而无所，必有悖心。且行千里，其谁不知？”公辞焉。召孟明、西乞、白乙，使出师于东门之外。蹇叔哭之曰：“孟子，吾见师之出，而不见其人也！”公使谓之曰：“尔何知！中寿，尔墓之木拱矣！”蹇叔之子与师，哭而送之，曰：“晋人御师必于殽。殽有二陵焉：其南陵，夏后皋之墓也；其北陵，文王之所辟风雨也。必死是间，余收尔骨焉。”秦师遂东。

三十三年春，秦师过周北门，左右免胄而下，超乘者三百乘。王孙满尚幼，观之，言于王曰：“秦师轻而无礼，必败！轻则寡谋，无礼则脱。入险而脱，又不能谋，能无败乎？”

及滑，郑商人弦高将市于周，遇之，以乘韦先牛十二犒师，曰：“寡君闻吾子将步师出于敝邑，敢犒从者。不腆敝邑，为从者之淹，居则具一日之积，行则备一夕之卫。”且使遽告于郑。郑穆公使视客馆，则束载、厉兵、秣马矣。使皇武子辞焉，曰：“吾子淹久于敝邑，唯是脯资饩牵竭矣。为吾子之将行也，郑之有原圃，犹秦之有具囿也，吾子取其麇鹿，以间敝邑，若何？”杞子奔齐，逢孙、扬孙奔宋。孟明曰：“郑有备矣，不可冀也。攻之不克，围之不继，吾其还也！”灭滑而还。

晋原轸曰：“秦违蹇叔，而以贪勤民，天奉我也。奉不可失，敌不可纵，纵敌患生，违天不祥。必伐秦师！”栾枝曰：“未报秦施而伐其师，其为死君乎？”先轸曰：“秦不哀吾丧而伐吾同姓，秦则无礼，何施之为？吾闻之：‘一日纵敌，数世之患也。’谋及子孙，可谓死君乎！”遂发命，遽兴姜戎，子墨衰经，梁弘御戎，莱驹为右。夏四月辛巳，败秦师于殽，获百里孟明视、西乞术、白乙丙以归。遂墨以葬文公，晋于是始墨。

文赢请三帅，曰：“彼实构吾二君，寡君若得而食之，不厌！君何辱讨焉？使归就戮于秦，以逞寡君之志，若何？”公许之。先轸朝，问秦囚，公曰：“夫人请之，吾舍之矣。”先轸怒，曰：“武夫力而拘诸原，妇人暂而免诸国，堕军实而长寇雠，亡无日矣！”不顾而唾。公使阳处父追之，及诸河，则在舟中矣。释左骖，以公命赠孟明，孟明稽首曰：“君之惠，不以累臣衅鼓，使归就戮于秦，寡君之以为戮，死且不朽！若从君惠而免之，三年将拜君赐！”

秦伯素服郊次，乡师而哭曰：“孤违蹇叔，以辱二三子，孤之罪也！”不替孟明，“孤子过也！大夫何罪？且吾不以一眚掩大德。”

左传／晋楚邲之战

厉之役，郑伯逃归，自是楚未得志焉。郑既受盟于辰陵，又傲事于晋。十二年春，楚子围郑，旬有七日。郑人卜行成，不吉；卜临于大宫，且巷出车，吉。国人大临，守陴者皆哭。楚子退师。郑人修城。进，复围之，三月克之。入自皇门，至于逵路。郑伯肉袒牵羊以逆，曰：“孤不天，不能事君，使君怀怒以及敝邑，孤之罪也。敢不唯命是听？其俘诸江南，以实海滨，亦唯命！其翦以赐诸侯，使臣妾之，亦唯命！若惠顾前好，傲福于厉、宣、桓、武，不泯其社稷，使改事君，夷于九县，君之惠也，孤之愿也，非所敢望也。敢布腹心，君实图之。”左右曰：“不可许也，得国无赦！”王曰：“其君能下人，必能信用其民矣，庸可几乎？”退三十里而许之平。潘尫入盟，子良出质。

以上楚克郑

夏六月，晋师救郑。荀林父将中军，先榖佐之；士会将上军，卻克佐之；赵朔将下军，栾书佐之。赵括、赵婴齐为中军大夫，巩朔、韩穿为上军大夫，荀首、赵同为下军大夫，韩厥为司马。

以上晋救郑诸将

及河，闻郑既及楚平，桓子欲还，曰：“无及于郑而剿民，焉用之？楚归而动，不后。”随武子曰：“善。会闻用师，观衅而动。德、刑、政，事、典、礼不易，不可敌也，不为是征。楚军讨郑，怒其贰而哀其卑，叛而伐之，服而舍之，德刑成矣。伐叛，刑也；柔服，德也，二者立矣。昔岁入陈，今兹入郑，民不罢劳，君无怨，政有经矣。荆尸而举，商农工贾不败其业，而卒乘辑睦，事不奸矣。敖为宰，择楚国之令典，军行，右辕，左追蓐，前茅虑无，中权，后劲，百官象物而动，军政不戒而备，能用典矣。其君之举也，内姓选于亲，外姓选于旧，举不失德，赏不失劳，老有加惠，旅有施舍，君子小人，物有服章，贵有常尊，贱有等威，礼不逆矣。德立，刑行，政成，事时，典从，礼顺，若之何敌之？见可而进，知难而退，军之善政也；兼弱攻昧，武之善经也。子姑整军而经武乎，犹有弱而昧者，何必楚？仲虺有言曰：‘取乱侮亡。’兼弱也。《汋》曰：‘於铄王师，遵养时晦。’耆昧也。《武》曰：‘无竞惟烈。’抚弱耆昧，以务烈所，可也。”

以上桓子、士会不欲伐楚

彘子曰：“不可！晋所以霸，师武、臣力也。今失诸侯，不可谓力；有敌而不从，不可谓武。由我失霸，不如死！且成师以出，闻敌强而退，非夫也！命为军帅，而卒以非夫，唯群子能，我弗为也！”以中军佐济。知庄子曰：“此师殆哉！《周易》有之，在《师》之《临》，曰：‘师出以律；否臧，凶。’执事顺成为‘臧’，逆为‘否’，众散为弱，川壅为泽。有律以如己也，故曰‘律’。否臧，且律竭也，盈而以竭，天且不整，所以凶也。不行之谓《临》，有帅而不从，临孰甚焉？此之谓矣。果逼，必败！彘子尸之，虽免而归，必有大咎！”韩献子谓桓子曰：“彘子以偏师陷，子罪大矣！子为元帅，师不用命，谁之罪也？失属亡师，为罪已重，不如进也。事之不捷，恶有所分，与其专罪，六人同之，不犹愈乎？”师遂济。

以上彘子先济，晋师皆济

楚子北师次于郔。沈尹将中军，子重将左，子反将右，将饮马于河而归。闻晋师既济，王欲还。嬖人伍参欲战，令尹孙叔敖弗欲，曰：“昔岁入陈，今兹入郑，不无事矣。战而不捷，参之肉其足食乎？”参曰：“若事之捷，孙叔为无谋矣！不捷，参之肉将在晋军，可得食乎？”令尹南辕，反旆，伍参言于王曰：“晋之从政者新，未能行令。其佐先縠刚愎不仁，未肯用命。其三帅者，专行不获。听而无上，众谁适从？此行也，晋师必败！且君而逃臣，若社稷何？”王病之，告令尹改乘辕而北之，次于管以待之。

以上楚君臣商应否避晋

晋师在敖、鄗之间，郑皇戌使如晋师，曰：“郑之从楚，社稷之故也，未有贰心。楚师骤胜而骄，其师老矣，而不设备。子击之，郑师为承，楚师必败！”彘子曰：“败楚、服郑，于此在矣，必许之！”栾武子曰：“楚自克庸以来，其君无日不讨国人而训之于‘民生之不易、祸至之无日、戒惧之不可以怠’；在军，无日不讨军实而申儆之于‘胜之不可保、纣之百克而卒无后’，训之以‘若敖、蚡冒筚路蓝缕，以启山林’，箴之曰‘民生在勤，勤则不匮。’不可谓骄！先大夫子犯有言曰：‘师直为壮，曲为老。’我则不德，而傲怨于楚。我曲楚直，不可谓老！其君之戎，分为二广，广有一卒，卒偏之两。右广初驾，数及日中，左则受之，以至于昏。内官序当其夜，以待不虞。不可谓无备！子良，郑之良也；师叔，楚之崇也。师叔入盟，子良在楚，楚、郑亲矣。来劝我战，我克则来，不克遂往。以我卜也，郑不可从！”赵括、赵同曰：“率师以来，唯敌是求，克敌得属，又何俟？必从彘子！”知季曰：“原、屏，咎之徒也！”赵庄子曰：“栾伯善哉！实其言，必长晋国！”

以上晋诸臣商对郑使

楚少宰如晋师，曰：“寡君少遭闵凶，不能文。闻二先君之出入此行也，将郑是训定，岂敢求罪于晋？二三子无淹久！”随季对曰：“昔平王命我先君文侯曰：‘与郑夹辅周室，无废王命！’今郑不率，寡君使群臣问诸郑，岂敢辱候人？敢拜君命之辱。”彘子以为谄，使赵括从而更之，曰：“行人失辞。寡君使群臣迁大国之迹于郑，曰：‘无辟敌！’群臣无所逃命！”

以上晋诸臣商对楚使

楚子又使求成于晋，晋人许之。盟有日矣，楚许伯御乐伯，摄叔为右，以致晋师。许伯曰：“吾闻致师者，御靡旌摩垒而还。”乐伯曰：“吾闻致师者，左射以菆，代御执辔，御下，两马、掉鞅而还。”摄叔曰：“吾闻致师者，右入垒，折馘，执俘而还。”皆行其所闻而复。晋人逐之，左右角之。乐伯左射马，而右射人，角不能进。矢一而已，麋兴于前，射麇丽龟。晋鲍癸当其后，使摄叔奉麋献焉，曰：“以岁之非时，献禽之未至，敢膳诸从者。”鲍癸止之，曰：“其左善射，其右有辞，君子也。”既免。

以上楚人至晋致师

晋魏锜求公族，未得而怒，欲败晋师。请致师，弗许；请使，许之。遂往，请战而还，楚潘党逐之。及荥泽，见六麋，射一麋以顾献，曰：“子有军事，兽人无乃不给于鲜？敢献于从者。”叔党命去之。赵旃求卿，未得，且怒于失楚之致师者。请挑战，弗许；请召盟，许之。与魏锜皆命而往。

以上晋人如楚致师

郤献子曰：“二憾往矣；弗备，必败。”彘子曰：“郑人劝战，弗敢从也；楚人求成，弗能好也。师无成命，多备何为？”士季曰：“备之善！若二子怒楚，楚人乘我，丧师无日矣，不如备之。楚之无恶，除备而盟，何损于好？若以恶来，有备不败。且虽诸侯相见，军卫不彻警也。”彘子不可。士季使巩朔、韩穿帅七覆于敖前，故上军不败。赵婴齐使其徒先具舟于河，故败而先济。

以上晋诸帅号令不一

潘党既逐魏锜，赵旃夜至于楚军，席于军门之外，使其徒入之。楚子为乘广三十乘，分为左右，——右广鸡鸣而驾，日中而说；左则受之，日入而说——许偃御右广，养由基为右；彭名御左广，屈荡为右。乙卯，王乘左广以逐赵旃。赵旃弃车而走林，屈荡搏之，得其甲裳。晋人惧二子之怒楚师也，使车逆之。潘党望其尘，使骋而告曰：“晋师至矣！”楚人亦惧王之入晋军也，遂出陈。孙叔曰：“进之！宁我薄人，无人薄我！《诗》云：‘元戎十乘，以先启行。’先人也！《军志》曰：‘先人有夺人之心。’薄之也！”遂疾进师，车驰，卒奔，乘晋军。桓子不知所为，鼓于军中曰：“先济者有赏！”中军、下军争舟，舟中之指可掬也。晋师右移，上军未动。工尹齐将右拒卒以逐下军。楚子使唐狡与蔡鸠居告唐惠侯曰：“不谷不德而贪，以遇大敌，不谷之罪也。然楚不克，君之羞也。敢借君灵以济楚师。”使潘党率游阙四十乘，从唐侯以为左拒，以从上军。驹伯曰：“待诸乎？”随季曰：“楚师方壮，若萃于我，吾师必尽！不如收而去之，分谤、生民，不亦可乎？”殿其卒而退，不败。

以上战事正文。中军、下军败，上军不败

王见右广，将从之乘，屈荡户之，曰：“君以此始，亦必以终！”自是楚之乘广先左。晋人或以广队不能进，楚人惎之：“脱扃！”少进。马还，又惎之：“拔旆投衡！”乃出，顾曰：“吾不如大国之数奔也。”赵旃以其良马二济其兄与叔父，以他马反。遇敌不能去，弃车而走林。逢大夫与其二子乘，谓其二子：“无顾！”顾曰：“赵叟在后。”怒之，使下，指木曰：“尸女于是！”授赵旃绥以免。明日以表尸之，皆重获在木下。楚熊负羁囚知，知庄子以其族反之，厨武子御，下军之士多从之。每射，抽矢，菆，纳诸厨子之房。厨子怒曰：“非子之求，而蒲之爱！董泽之蒲，可胜既乎？”知季曰：“不以人子，吾子其可得乎？吾不可以苟射故也。”射连尹襄老，获之，遂载其尸；射公子谷臣，囚子。以二者还。及昏，楚师军于邲。晋之余师不能军，宵济，亦终夜有声。

以上杂叙战时细事五端

丙辰，楚重至于邲，遂次于衡雍。潘党曰：“君盍筑武军而收晋尸以为京观？臣闻克敌必示子孙，以无忘武功。”楚子曰：“非尔所知也！夫文，止戈为武。武王克商，作《颂》曰：‘载戢干戈，载橐弓矢，我求懿德，肆于时夏，允王保之。’又作《武》，其卒章曰：‘耆定尔功。’其三曰：‘铺时绎思，我徂惟求定。’其六曰：‘绥万邦，屡丰年。’夫武，禁暴、戢兵、保大、定功、安民、和众、丰财者也，故使子孙无忘其章。今我使二国暴骨，暴矣；观兵以威诸侯，兵不戢矣。暴而不戢，安能保大？犹有晋在，焉得定功？所违民欲犹多，民何安焉？无德而强争诸侯，何以和众？利人之几，而安人之乱，以为己荣，何以丰财？武有七德，我无一焉，何以示子孙？其为先君宫，告成事而已；武，非吾功也。古者明王伐不敬，取其鲸鲵而封之，以为大戮，于是乎有京观，以惩淫慝；今罪无所，而民皆尽忠以死君命，又何以为京观乎？”祀于河，作先君宫，告成事而还。

以上楚不筑京观

是役也，郑石制实入楚师，将以分郑，而立公子鱼臣。辛未，郑杀仆叔及子服。君子曰：“史佚所谓‘毋怙乱’者，谓是类也。《诗》曰：‘乱离瘼矣，奚其适归？’归于怙乱者也夫！”

以上追叙郑之宵入

郑伯、许男如楚。秋，晋师归，桓子请死。晋侯欲许之，士贞子谏曰：“不可！城濮之役，晋师三日谷，文公犹有忧色，左右曰：‘有喜而忧，如有忧而喜乎？”公曰：‘得臣犹在，忧未歇也。困兽犹斗，况国相乎？’及楚杀子玉，公喜而后可知也，曰：‘莫余毒也已。’是晋再克而楚再败也，楚是以再世不竞。今天或者大警晋也，而又杀林父以重楚胜，其无乃久不竞乎？林父之事君也，进思尽忠，退思补过，社稷之卫也，若之何杀之？夫其败也，如日月之食焉，何损于明？”晋侯使复其位。

以上晋不杀桓子

左传／齐晋鞌之战

卫侯使孙良夫、石稷、宁相、向禽将侵齐，与齐师遇。石子欲还，孙子曰：“不可！以师伐人，遇其师而还，将谓君何？若知不能，则如无出；今既遇矣，不如战也！”石成子曰：“师败矣！子不少须，众惧尽，子丧师徒，何以复命？”皆不对，又曰：“子，国卿也。陨子，辱矣！子以众退，我此乃止！”且告车来甚众，齐师乃止，次于鞫居。新筑人仲叔于奚救孙桓子，桓子是以免。既，卫人赏之以邑，辞，请曲县，繁缨以朝，许之。仲尼闻之，曰：“惜也！不如多与之邑。唯器与名，不可以假人。君之所司也。名以出信，信以守器，器以藏礼，礼以行义，义以生利，利以平民。政之大节也。若以假人，与人政也，政亡则国家从之，弗可止也已！”

以上齐、卫新筑之战

孙桓子还于新筑，不入，遂如晋乞师。臧宣叔亦如晋乞师。皆主郤献子。晋侯许之七百乘，郤子曰：“此城濮之赋也。有先君之明，与先大夫之肃，故捷。克于先大夫，无能为役。”请八百乘，许之。卸克将中军，士燮将上军，栾书将下军，韩厥为司马，以救鲁、卫。臧宣叔逆晋师，且道之。季文子帅师会之。及卫地，韩献子将斩人。郤献子驰，将救之，至则既斩之矣。郤子使速以徇，告其仆曰：“吾以分谤也。”

以上鲁、卫乞晋师伐齐

师从齐师于莘。六月壬申，师至于靡笄之下。齐侯使请战，曰：“子以君师辱于敝邑，不腆敝赋，诘朝请见。”对曰：“晋与鲁、卫，兄弟也，来告曰：‘大国朝夕释憾于敝邑之地。’寡君不忍，使群臣请于大国，无令舆师淹于君地。能进不能退，君无所辱命。”齐侯曰：“大夫之许，寡人之愿也；若其不许，亦见将也。”齐高固入晋师，桀石以投人，禽之，而乘其车，系桑本焉，以徇齐垒，曰：“欲勇者，贾余余勇！”

以上齐师之骄

癸酉，师陈于鞌。邴夏御齐侯，逢丑父为右；晋解张御郤克，郑丘缓为右。齐侯曰：“余姑剪灭此而朝食！”不介马而驰之。郤克伤于矢，流血及屦，未绝鼓音，曰：“余病矣！”张侯曰：“自始合，而矢贯余手及肘。余折以御，左轮朱殷，岂敢言病？吾子忍之！”缓曰：“自始合，苟有险，余必下推车。子岂识之？然子病矣。”张侯曰：“师之耳目，在吾旗鼓，进退从之。此车一人殿之，可以集事。若之何其以病败君之大事也？擐甲执兵，固即死也。病未及死，吾子勉之！”左并辔，右援枹而鼓，马逸不能止，师从之。齐师败绩，逐之，三周华不注。

以上合战时中军之勇

韩厥梦子舆谓己曰：“且辟左右！”故中御而从齐侯。邴夏曰：“射其御者，君子也。”公曰：“谓之君子而射之，非礼也。”射其左，越于车下，射其右，毙于车中。綦毋张丧车，从韩厥曰：“请寓乘。”从左右，皆肘之，使立于后。韩厥俯定其右。逢丑父与公易位，将及华泉，骖于木而止。丑父寝于中，蛇出于其下，以肱击之，伤而匿之，故不能推车而及。韩厥执絷马前，再拜稽首，奉觞加璧以进，曰：“寡君使群臣为鲁、卫请，曰：‘无令舆师陷入君地！’下臣不幸，属当戎行，无所逃隐，且惧奔辟而忝两君。臣辱戎士，敢告不敏，摄官承乏。”丑父使公下，如华泉取饮，郑周父御佐车，宛茷为右，载齐侯以免。韩厥献丑父，郤献子将戮之，呼曰：“自今无有代其君任患者，有一于此，将为戮乎？”郤子曰：“人不难以死免其君，我戮之不祥。赦之，以劝事君者！”乃免之。

以上韩厥获逢丑父

齐侯免，求丑父，三入三出。每出，齐师以帅退。入于狄卒，狄卒皆抽戈楯冒之。以入于卫师，卫师免之。遂自徐关入。齐侯见保者，曰：“勉之！齐师败矣！”辟女子，女子曰：“君免乎？”曰：“免矣。”曰：“锐司徒免乎？”曰：“免矣。”曰：“苟君与吾父免矣，可若何？”乃奔。齐侯以为有礼，既而问之，辟，司徒之妻也。予之石窌。

以上齐侯返国

晋师从齐师，入自丘舆，击马陉。齐侯使宾媚人赂以纪甗、玉磐与地，不可，则听客之所为。宾媚人致赂，晋人不可，曰：“必以萧同叔子为质，而使齐之封内尽东其亩。”对曰：“萧同叔子非他，寡君之母也。若以匹敌，则亦晋君之母也。吾子布大命于诸侯，而曰必质其母以为信，其若王命何？且是以不孝令也。《诗》曰：‘孝子不匮，永锡尔类。’若以不孝令于诸侯，其无乃非德类也乎？先王疆理天下，物土之宜，而布其利，故《诗》曰：‘我疆我理，南东其亩。’今吾子疆理诸侯，而曰‘尽东其亩’而已，唯吾子戎车是利，无顾土宜，其无乃非先王之命也乎？反先王则不义，何以为盟主？其晋实有阙！四王之王也，树德而济同欲焉；五伯之霸也，勤而抚之，以役王命。今吾子求合诸侯，以逞无疆之欲。《诗》曰：‘布政优优，百禄是遒。’子实不优，而弃百禄，诸侯何害焉？不然，寡君之命使臣，则有辞矣，曰：‘子以君师辱于敝邑，不腆敝赋，以犒从者。畏君之震，师徒桡败。吾子惠傲齐国之福，不泯其社稷，使继旧好；唯是先君之敝器、土地，不敢爱，子又不许。请收合余烬，背城借一！敝邑之幸，亦云从也，况其不幸？敢不唯命是听？’”鲁、卫谏曰：“齐疾我矣，其死亡者，皆亲呢也。子若不许，雠我必甚！唯子则又何求？子得其国宝，我亦得地，而纾于难，其荣多矣！齐、晋亦唯天所授，岂必晋？”晋人许之，对曰：“群臣帅赋舆以为鲁、卫请，若苟有以借口，而复于寡君，君之惠也。敢不唯命是听？”

以上晋许齐平

禽郑自师逆公。秋七月，晋师及齐国佐盟于爰娄。使齐人归我汶阳之田。公会晋师于上鄍。赐三帅先路三命之服，司马、司空、舆帅、候正、亚旅，皆受一命之服。

左传／晋楚鄢陵之战

晋侯将伐郑，范文子曰：“若逞吾愿，诸侯皆叛，晋可以逞；若唯郑叛，晋国之忧可立俟也！”栾武子曰：“不可以当吾世而失诸侯，必伐郑！”乃兴师。栾书将中军，士燮佐之；郤锜将上军，荀偃佐之；韩厥将下军，郤至佐新军；荀居守。郤犨如卫，遂如齐，皆乞师焉。栾黡来乞师，孟献子曰：“有胜矣！”十六年夏四月戊寅，晋师起。

以上晋师之兴

郑人闻有晋师，使告于楚，姚句耳与往。楚子救郑，司马将中军，令尹将左，右尹子辛将右。过申，子反入见申叔时，曰：“师其何如？”对曰：“德、刑、详、义、礼、信，战之器也。德以施惠，刑以正邪，详以事神，义以建利，礼以顺时，信以守物。民生厚而德正，用利而事节，时顺而物成，上下和睦，周旋不逆，求无不具，各知其极。故《诗》曰：‘立我丞民，莫匪尔极！’是以神降之福，时无灾害，民生敦厖，和同以听，莫不尽力以从上命，致死以补其阙。此战之所由克也！今楚内弃其民，而外绝其好；渎齐盟而食话言；奸时以动，而疲民以逞；民不知信，进退罪也。人恤所底，其谁致死？子其勉之！吾不复见子矣。”姚句耳先归，子驷问焉，对曰：“其行速，过险而不整。速则失志，不整丧列。志失列丧，将何以战？楚惧不可用也！”

以上楚、郑诸臣料楚必败

五月，晋师济河，闻楚师将至，范文子欲反，曰：“我伪逃楚，可以纾忧。夫合诸侯，非吾所能也，以遗能者。我若群臣辑睦以事君，多矣！”武子曰：“不可！”六月，晋、楚遇于鄢陵。范文子不欲战，郤至曰：“韩之战，惠公不振旅；箕之役，先轸不反命；邲之师，荀伯不复从。皆晋之耻也！子亦见先君之事矣。今我辟楚，又益耻也！”文子曰：“吾先君之亟战也，有故：秦、狄、齐、楚皆强，不尽力，子孙将弱。今三强服矣，敌，楚而已。唯圣人能内外无患，自非圣人，外宁必有内忧。盍释楚以为外惧乎？”

以上范文子不欲战

甲午晦，楚晨压晋军而陈。军吏患之，范匄趋进，曰：“塞井夷灶，陈于军中，而疏行首。晋、楚唯天所授，何患焉！”文子执戈逐之，曰：“国之存亡，天也。童子何知焉！”栾书曰：“楚师轻窕，固垒而待之，三日必退。退而击之，必获胜焉。”郤至曰：“楚有六间，不可失也。其二卿相恶，王卒以旧，郑陈而不整，蛮军而不陈，陈不违晦，在陈而嚣。合而加嚣，各顾其后，莫有斗心。旧不必良，以犯天忌。我必克之！”楚子登巢车，以望晋军，子重使太宰伯州犁侍于王后。王曰：“骋而左右，何也？”曰：“召军吏也。”“皆聚于中军矣。”曰：“合谋也。”“张幕矣。”曰：“虔卜于先君也。”“彻幕矣。”曰：“将发命也。”“甚嚣，且尘上矣。”曰：“将塞井夷灶而为行也。”“皆乘矣，左右执兵而下矣。”曰：“听誓也。”“战乎？”曰：“未可知也。”“乘而左右皆下矣。”曰：“战祷也。”伯州犁以公卒告王。苗贲皇在晋侯之侧，亦以王卒告。皆曰：“国士在，且厚，不可当也。”苗贲皇言于晋侯曰：“楚之良，在其中军王族而已。请分良以击其左右，而三军萃于王卒，必大败之！”公筮之，史曰：“吉！其卦遇《复》，曰：‘南国蹙，射其元王，中厥目。’国蹙王伤，不败何待？”公从之。

以上晋、楚各料敌情

有淖于前，乃皆左右相违于淖。步毅御晋厉公，栾为右；彭名御楚共王，潘党为右；石首御郑成公，唐苟为右。栾、范以其族夹公行。陷于淖，栾书将载晋侯，曰：“书退！国有大任，焉得专之？且侵官，冒也；失官，慢也；离局，奸也。有三罪焉，不可犯也！”乃掀公以出于淖。癸巳，潘尫之党与养由基蹲甲而射之，彻七札焉，以示王，曰：“君有二臣如此，何忧于战！”王怒曰：“大辱国！诘朝尔射，死艺！”吕锜梦射月，中之，退入於泥。占之，曰：“姬姓，日也；异姓，月也，必楚王也。射而中之，退入於泥，亦必死矣。”及战，射共王中目。王召养由基，与之两矢，使射吕锜。中项，伏韬，以一矢复命。郤至三遇楚子之卒，见楚子，必下，免胄而趋风。楚子使工尹襄问之以弓，曰：“方事之殷也，有抹韦之跗注，君子也。识见不谷而趋，无乃伤乎？”郤至见客，免胄承命曰：“君之外臣至从寡君之戎事，以君之灵，间蒙甲胄，不敢拜命。敢告不宁，君命之辱。为事之故，敢肃使者。”三肃使者而退。晋韩厥从郑伯，其御杜溷罗曰：“速从之！其御屡顾，不在马，可及也。”韩厥曰：“不可以再辱国君。”乃止。郤至从郑伯，其右茀翰胡曰：“谍辂之！余从之乘，而俘以下！”郤至曰：“伤国君有刑。”亦止。石首曰：“卫懿公唯不去其旗，是以败于荧。”乃内旌于韬中。唐苟谓石首曰：“子在君侧，败者壹大，我不如子。子以君免，我请止！”乃死。楚师薄于险，叔山冉谓养由基曰：“虽君有命，为国故，子必射！”乃射，再发，尽殪。叔山冉搏人以投，中车，折轼，晋师乃止。囚楚公子茷。栾见子重之旌，请曰：“楚人谓夫旌，子重之麾也。彼其子重也。日臣之使于楚也，子重问晋国之勇，臣对曰：‘好以众整。’曰：‘又何如？’臣对曰：‘好以暇。’今两国治戎，行人不使，不可谓整；临事而食言，不可谓暇。请摄饮焉。”公许之，使行人执榼承饮，造于子重曰：“寡君乏使，使御持矛，是以不得犒从者，使某摄饮。”子重曰：“夫子尝与吾言于楚，必是故也，不亦识乎？”受而饮之，免使者而复鼓。旦而战，见星未巳。

以上战时杂事

子反命军吏察夷伤，补卒乘，缮甲兵，展车马，鸡鸣而食，唯命是听。晋人患之。苗贲皇徇曰：“搜乘补卒，秣马利兵，修陈固列，蓐食申祷，明日复战！”乃逸楚囚。王闻之，召子反谋。谷阳竖献饮于子反，子反醉而不能见，王曰：“天败楚也夫！余不可以待。”乃宵遁。

以上晋、楚胜负未分，因子反醉而楚王遁

晋入楚军，三日谷。范文子立于戎马之前，曰：“君幼，诸臣不佞，何以及此？君其戒之！《周书》曰：“惟命不于常。’有德之谓！”楚师还。及瑕，王使谓子反曰：“先大夫之覆师徒者，君不在。子无以为过，不谷之罪也。”子反再拜稽首曰：“君赐臣死，死且不朽。臣之卒实奔，臣之罪也！”子重使谓子反曰：“初陨师徒者，而亦闻之矣。盍图之！”对曰：“虽微先大夫有之，大夫命侧，侧敢不义？侧亡君师，敢忘其死？”王使止之，弗及而卒。

左传／晋入齐平阴之战

十八年秋，齐侯伐我北鄙。中行献子将伐齐，梦与厉公讼，弗胜，公以戈击之，首队于前，跪而戴之，奉之以走，见梗阳之巫皋。他日，见诸道，与之言，同。巫曰：“今兹主必死。若有事于东方，则可以逞。”献子许诺。晋侯伐齐，将济河，献子以朱丝系玉二瑴而祷曰：“齐环怙恃其险，负其众庶，弃好背盟，陵虐神主。曾臣彪将率诸侯以讨焉，其官臣偃实先后之。苟捷有功，无作神羞。官臣偃无敢复济，唯尔有神裁之！”沉玉而济。

以上荀偃志伐齐

冬十月，会于鲁济，寻溴梁之言，同伐齐。齐侯御诸平阴，堑防门而守之，广里。夙沙卫曰：“不能战，莫如守险！”弗听。诸侯之士门焉，齐人多死。范宣子告析文子曰：“吾知子，敢匿情乎？鲁人、莒人皆请以车千乘自其乡入，既许之矣。若入，君必失国。子盍图之！”子家以告公，公恐。晏婴闻之，曰：“君固无勇，而又闻是，弗能久矣。”齐侯登巫山以望晋师。晋人使司马斥山泽之险，虽所不至，必旆而疏陈之，使乘车者左实右伪，以旆先，舆曳柴而从之。齐侯见之，畏其众也，乃脱归。丙寅晦，齐师夜遁。

以上齐畏晋虚声而遁

师旷告晋侯曰：“鸟乌之声乐，齐师其遁！邢伯告中行伯曰：“有班马之声，齐师其遁！”叔向告晋侯曰：“城上有乌，齐师其遁！”十一月丁卯朔，入平阴，遂从齐师。夙沙卫连大车以塞隧而殿，殖绰、郭最曰：“子殿国师，齐之辱也。子姑先乎？”乃代之殿。卫杀马于隘以塞道。晋州绰及之，射殖绰，中肩，两矢夹脰，曰：“止，将为三军获；不止，将取其衷！”顾曰：“为私誓！”州绰曰：“有如日！”乃弛弓而自后缚之，其右具丙亦舍兵而缚郭最，皆衿甲面缚，坐于中军之鼓下。晋人欲逐归者，鲁、卫请攻险。己卯，荀偃、士丐以中军克京兹。乙酉，魏绛、栾盈以下军克都。赵武、韩起以上军围卢，弗克。

以上晋师追奔略地

十二月戊戌，及秦周，伐雍门之。范鞅门于雍门，其御追喜以戈杀犬于门中；孟庄子斩其橁以为公琴。己亥，焚雍门，及西郭、南郭。刘难、士弱率诸侯之师焚申池之竹木。壬寅，焚东郭、北郭。范鞅门于扬门。州绰门于东闾，左骖迫，还于东门中，以枚数阖。齐侯驾，将走邮棠，太子与郭荣扣马曰：“师速而疾，略也。将退矣，君何惧焉？且社稷之主，不可以轻，轻则失众。君必待之！”将犯之，太子抽剑断鞅，乃止。甲辰，东侵及潍，南及沂。

以上晋攻齐城

左传／宋之盟

宋向戌善于赵文子，又善于令尹子木，欲弭诸侯之兵以为名。如晋，告赵孟。赵孟谋于诸大夫，韩宣子曰：“兵，民之残也，财用之蠹，小国之大菑也。将或弭之，虽曰不可，必将许之。弗许，楚将许之，以召诸侯，则我失为盟主矣。”晋人许之。如楚，楚亦许之。如齐，齐人难之，陈文子曰：“晋、楚许之，我焉得已？且人曰‘弭兵’，而我弗许，则固携吾民矣，将焉用之？”齐人许之。告于秦，秦亦许之。皆告于小国，为会于宋。

以上诸侯许向戌弭兵之请

五月甲辰，晋赵武至于宋。丙午，郑良霄至。六月丁未朔，宋人享赵文子，叔向为介。司马置折俎，礼也。仲尼使举是礼也，以为多文辞。

以上宋享赵孟

戊申，叔孙豹、齐庆封、陈须无、卫石恶至。甲寅，晋荀盈从赵武至。丙辰，邾悼公至。壬戌，楚公子黑肱先至，成言于晋。丁卯，宋向戌如陈，从子木成言于楚。戊辰，滕成公至。子木谓向戌，请晋、楚之从交相见也。庚午，向戌复于赵孟，赵孟曰：“晋、楚、齐、秦，匹也。晋之不能于齐，犹楚之不能于秦也。楚君若能使秦君辱于敝邑，寡君敢不固请于齐？”壬申，左师复言于子木，国藩按：“复”，白也。上文云“复于赵孟”，此当云“复于子木”，“言”字疑衍。子木使驲谒诸王，王曰：“释齐、秦，他国请相见也。”秋七月戊寅，左师至。是夜也，赵孟及子皙盟，以齐言。庚辰，子木至自陈，陈孔奂、蔡公孙归生至，曹、许之大夫皆至。以藩为军，晋、楚各处其偏。

以上诸侯皆至

伯夙谓赵孟曰：“楚氛甚恶，惧难。”赵孟曰：“吾左还，入于宋，若我何？”辛巳，将盟于宋西门之外，楚人衷甲。伯州犁曰：“合诸侯之师，以为不信，无乃不可乎？夫诸侯望信于楚，是以来服。若不信，是弃其所以服诸侯也！”固请释甲，子木曰：“晋、楚无信久矣。事利而已，苟得志焉，焉用有信！”太宰退，告人曰：“令尹将死矣，不及三年！求逞志而弃信，志将逞乎？志以发言，言以出信，信以立志。参以定之，信亡，何以及三？”赵孟患楚衷甲，以告叔向，叔向曰：“何害也？匹夫一为不信，犹不可，单毙其死；若合诸侯之卿，以为不信，必不捷矣！食言者不病？非子之患也。夫以信召人，而以僭济之，必莫之与也，安能害我？且吾因宋以守病，则夫能致死。与宋致死，虽倍楚，可也，子何惧焉？又不及是！”曰：“弭兵以召诸侯，而称兵以害我，吾庸多矣，非所患也！。”

以上楚人衷甲

季武子使谓叔孙以公命曰：“视邾、滕。”既而齐人请邾，宋人请滕，皆不与盟。叔孙曰：“邾、滕，人之私也；我，列国也。何故视之？宋、卫，吾匹也。”乃盟，故不书其族，言违命也。

以上鲁视宋、卫

晋、楚争先。晋人曰：“晋固为诸侯盟主，未有先晋者也！”楚人曰：“子言：‘晋、楚，匹也。’若晋常先，是楚弱也。且晋、楚狎主诸侯之盟也久矣，岂专在晋？”叔向谓赵孟曰：“诸侯归晋之德只，非归其尸盟也。子务德，无争先！且诸侯盟，小国固必有尸盟者，楚为晋细，不亦可乎？”乃先楚人。书先晋，晋有信也。

以上晋、楚争先

壬午，宋公兼享晋、楚之大夫。赵孟为客，子木与之言，弗能对；使叔向侍言焉，子木亦不能对也。乙酉，宋公及诸侯之大夫盟于蒙门之外。子木问于赵孟曰：“范武子之德何如？”对曰：“夫子之家事治，言于晋国无隐情，其祝史陈信于鬼神无愧辞。”子木归，以语王，王曰：“尚矣哉！能歆神、人，宜其光辅五君以为盟主也！”子木又语王曰：“宜晋之伯也，有叔向以佐其卿，楚无以当之，不可与争！”晋荀盈遂如楚莅盟。

以上重盟

郑伯享赵孟于垂陇，子展、伯有、子西、子产、子太叔、二子石从。赵孟曰：“七子从君，以宠武也。请皆赋，以卒君贶，武亦以观七子之志。”子展赋《草虫》，赵孟曰：“善哉！民之主也！抑武也，不足以当之！”伯有赋《鹑之贲贲》，赵孟曰：“床第之言不逾阈，况在野乎？非使人之所得闻也！”子西赋《黍苗》之四章，赵孟曰：“寡君在，武何能焉？”子产赋《隰桑》，赵孟曰：“武请受其卒章。”子太叔赋《野有蔓草》，赵孟曰：“吾子之惠也！”印段赋《蟋蟀》，赵孟曰：“善哉！保家之主也，吾有望矣。”公孙段赋《桑扈》，赵孟曰：“‘匪交匪敖’，福将焉往？若保是言也，欲辞福禄，得乎？”卒享，文子告叔向曰：“伯有将为戮矣！诗以言志，志诬其上，而公怨之；以为宾荣，其能久乎？幸而后亡。”叔向曰：“然，已侈！所谓不及五稔者，夫子之谓矣。”文子曰：“其余皆数世之主也。子展，其后亡者也，在上不忘降。印氏，其次也，乐而不荒。乐以安民不淫，以使之，后亡，不亦可乎？”

以上郑伯享赵孟

宋左师请赏，曰：“请免死之邑。”公与之邑六十。以示子罕，子罕曰：“凡诸侯小国，晋、楚所以兵威之，畏而后上下慈和，慈和而后能安靖其国家，以事大国，所以存也；无威则骄，骄则乱生，乱生必灭，所以亡也。天生五材，民并用之，废一不可。谁能去兵？兵之设久矣！所以威不轨而昭文德也。圣人以兴，乱人以废。废兴存亡，昏明之术，皆兵之由也。而子求去之，不亦诬乎？以诬道蔽诸侯，罪莫大焉！纵无大讨，而又求赏，无厌之甚也！”削而投之，左师辞邑。向氏欲攻司城，左师曰：“我将亡，夫子存我，德莫大焉。又可攻乎？”君子曰：“‘彼己之子，邦之司直。’乐喜之谓乎！‘何以恤我？我其收之。’向戌之谓乎！”

以上向戌不赏

左传／晋魏舒败无终之战

晋中行穆子败无终及群狄于太原，崇卒也。将战，魏舒曰：“彼徒我车，所遇又厄，以什共车，必克。困诸厄，又克。请皆卒，自我始。”乃毁车以为行，五乘为三伍。荀吴之嬖人不肯即卒，斩以徇。为五陈以相离，两于前，伍于后，专为右角，参为左角，偏为前拒，以诱之。翟人笑之，未陈而薄之，大败之。

左传／叔孙穆子之难

初，穆子去叔孙氏，及庚宗，遇妇人，使私为食而宿焉。问其行，告之故，哭而送之。适齐，聚于国氏，生孟丙、仲壬。梦天压己，弗胜，顾而见人，黑而上偻，深目而喙，号之曰：“牛，助余！”乃胜之。旦而皆召其徒，无之，且曰：“志之！”及宣伯奔齐，馈之，宣伯曰：“鲁以先子之故，将存吾宗，必召女。召女，何如？”对曰：“愿之久矣！”鲁人召之，不告而归。既立，所宿庚宗之妇人献以雉，问其姓，对曰：“余子长矣，能奉雉而从我矣。”召而见之，则所梦也。未问其名，号之曰牛，曰：“唯。”皆召其徒，使视之，遂使为竖，有宠。长，使为政。

以上竖牛有宠

公孙明知叔孙子齐，归，未逆国姜，子明取之，故怒。其子长而后使逆之。田于丘莸，遂遇疾焉。竖牛欲乱其室而有之，强与孟盟，不可。叔孙为孟钟，曰：“尔未际，飨大夫以落之。”既具，使竖牛请日，入，弗谒。出，命之日。及宾至，闻钟声，牛曰：“孟有北妇人之客。”怒，将往，牛止之。宾出，使拘而杀诸外。牛又强与仲盟，不可。仲与公御莱书观于公，公与之环，使牛入示之。入，不示。出，命佩之。牛谓叔孙：“见仲而何？”叔孙曰：“何为？”曰：“不见，既自见矣，公与之环而佩之矣。”遂逐之，奔齐。

以上竖牛杀孟逐仲

疾急，命召仲，牛许而不召。杜泄见，告之饥渴，授之戈，对曰：“求之而至，又何去焉？”竖牛曰：“夫子疾病，不欲见人。”使置馈于个而退。牛弗进，则置虚命彻。十二月癸丑，叔孙不食。乙卯，卒。牛立昭子而相之。

以上穆子饿死

公使杜泄葬叔孙，竖牛赂叔仲昭子与南遗，使恶杜泄于季孙而去之。杜泄将以路葬，且尽卿礼，南遗谓季孙曰：“叔孙未乘路，葬焉用之？且冢卿无路，介卿以葬，不亦左乎？”季孙曰：“然。”使杜泄舍路，不可，曰：“夫子受命于朝而聘于王，王思旧勋而赐之路。复命而致之君，君不敢逆王命而复赐之，使三官书之。吾子为司徒，实书名；夫子为司马，与工正书服；孟孙为司空，以书勋。今死而弗以，是弃君命也；书在公府而弗以，是废三官也。若命服，生弗敢服，死又不以，将焉用之？”乃使以葬。季孙谋去中军，竖牛曰：“夫子固欲去之。”五年春王正月，舍中军，卑公室也。毁中军于施氏，成诸臧氏。初作中军，三分公室，而各有其一。季氏尽征之，叔孙氏臣其子弟，孟氏取其半焉。及其舍之也，四分公室，季氏择二，二子各一，皆尽征之而贡于公。以书使杜泄告于殡，曰：“子固欲毁中军，既毁之矣，故告。”杜泄曰：“夫子唯不欲毁也，故盟诸僖闳，诅诸五父之衢。”受其书而投之，帅士而哭之。叔仲子谓季孙曰：“带受命于子叔孙曰：‘葬鲜者自西门。”’季孙命杜泄，杜泄曰：“卿丧自朝，鲁礼也。吾子为国政，未改礼而又迁之。群臣惧死，不敢自也。”既葬而行。

以上杜泄忠于叔孙氏

仲至自齐，季孙欲立之，南遗曰：“叔孙氏厚，则季氏薄。彼实家乱，子勿与知，不亦可乎？”南遗使国人助竖牛以攻诸大库之庭，司宫射之，中目而死。竖牛取东鄙三十邑以与南遗。昭子即位，朝其家众曰：“竖牛祸叔孙氏，使乱大从，杀適立庶，又披其邑，将以赦罪，罪莫大焉！必速杀之！”竖牛惧，奔齐。孟、仲之子杀诸塞关之外，投其首于宁风之棘上。仲尼曰：“叔孙昭子之不劳，不可能也。周任有言曰：‘为政者不赏私劳，不罚私怨。’《诗》云：‘有觉德行，四国顺之。”’

以上子杀竖牛

左传／楚灵王乾溪之难

楚子狩于州来，次于颍尾。使荡侯、潘子、司马督、嚣尹午、陵尹喜帅师围徐以惧吴。楚子次于乾溪，以为之援。雨雪，王皮冠，秦复陶，翠被，豹舄，执鞭以出，仆析父从。右尹子革夕，王见之，去冠、被，舍鞭，与之语曰：“昔我先王熊绎，与吕伋、王孙牟、燮父、禽父并事康王，四国皆有分，我独无有。今吾使人于周，求鼎以为分，王其与我乎？”对曰：“与君王哉！昔我先王熊绎辟在荆山，筚路蓝缕，以处草莽，跋涉山林，以事天子，唯是桃弧棘矢以共御王事。齐，王舅也；晋及鲁、卫，王母弟也。楚是以无分，而彼皆有。今周与四国服事君王，将唯命是从，岂其爱鼎？”王曰：“昔我皇祖伯父昆吾，旧许是宅。今郑人贪赖其田，而不我与；我若求之，其与我乎？”对曰：“与君王哉！周不爱鼎，郑敢爱田？”王曰：“昔诸侯远我而畏晋。今我大城陈、蔡、不羹，赋皆千乘，子与有劳焉，诸侯其畏我乎？”对曰：“畏君王哉！是四国者，专足畏也。又加之以楚，敢不畏君王哉？”工尹路请曰：“君王命剥圭以为柲，敢请命。”王入视之，析父谓子革：“吾子，楚国之望也！今与王言如响，国其若之何？”子革曰：“摩厉以须，王出，吾刃将斩矣。”王出，复语。左史倚相趋过，王曰：“是良史也，子善视之。是能读《三坟》、《五典》、《八素》、《九丘》。”对曰：“臣尝问焉，昔穆王欲肆其心，周行天下，将皆必有车辙马迹焉。祭公谋父作《祈招》之诗以止王心，王是以获没于祗宫。臣问其诗而不知也，若问远焉，其焉能知之？”王曰：“子能乎？”对曰：“能！其诗曰：‘祈招之愔愔，式昭德音。思我王度，式如玉，式如金。形民之力，而无醉饱之心。”’王揖而入，馈不食，寝不寐，数日不能自克，以及于难。仲尼曰：“古也有志：‘克己复礼，仁也。’信善哉！楚灵王若能如是，岂其辱于乾溪？”

以上子革折王之侈心

楚子之为令尹也，杀大司马掩，而取其室。及即位，夺居田，迁许而质许围。蔡洧有宠于王，王之灭蔡也，其父死焉，王使与于守而行。申之会，越大夫戮焉。王夺斗韦龟中犨，又夺成然邑，而使为郊尹。蔓成然故事蔡公。故选氏之族及居、许围、蔡洧、蔓成然，皆王所不礼也。因群丧职之族启越大夫常寿过作乱，围固城，克息舟，城而居之。

以上四族及群丧职者谋作乱

观起之死也，其子从在蔡，事朝吴，曰：“今不封蔡，蔡不封矣。我请试之。”以蔡公之命召子干、子晰，及郊而告之情，强与之盟，入袭蔡。蔡公将食，见之而逃。观从使子干食，坎，用牲，加书，而速行。己徇于蔡，曰：“蔡公召二子，将纳之。与之盟而遣之矣，将师而从之。”蔡人聚，将执之，辞曰：“失贼成军，而杀余，何益？”乃释之。朝吴曰：“二三子若能死亡，则如违之，以待所济；若求安定，则如与之，以济所欲。且违上，何适而可？”众曰：“与之！”乃奉蔡公，召二子而盟于邓，依陈、蔡人以国。楚公子比、公子黑肱、公子弃疾、蔓成然、蔡朝吴，帅陈、蔡不羹、许、叶之师，因四族之徒，以入楚。

以上观从、朝吴挟蔡公，召子干、子晰成军入楚

及郊，陈、蔡欲为名，故请为武军。蔡公知之，曰：“欲速，且役病矣，请藩而已。”乃藩为军。蔡公使须务牟与史獐先入，因正仆人杀大子禄及公子罢敌。公子比为王，公子黑肱为令尹，次于鱼陂。公子弃疾为司马，先除王宫，使观从从师于乾溪，而遂告之，且曰：“先归复所，后者劓！”师及訾梁而溃。

以上先定楚宫，次破散乾溪之师

王闻群公子之死也，自投于车下，曰：“人之爱其子也，亦如余乎？”侍者曰：“甚焉！小人老而无子，知挤于沟壑矣。”王曰：“余杀人子多矣，能无及此乎？”右尹子革曰：“请待于郊，以听国人。”王曰：“众怒不可犯也。”曰：“若入于大都，而乞师于诸侯。”王曰：“皆叛矣。”曰：“若亡于诸侯，以听大国之图君也。”王曰：“大福不再，只取辱焉。”然丹乃归于楚。王沿夏，将欲入鄢。芋尹无宇之子申亥曰：“吾父再奸王命，王弗诛，惠孰大焉！君不可忍，惠不可弃，吾其从王！”乃求王，遇诸棘闱以归。夏五月癸亥，王缢于芋尹申亥氏，申亥以其二女殉而葬之。

以上灵王自乾溪归鄢，中途缢死

观从谓子干曰：“不杀弃疾，虽得国，犹受祸也！”子干曰：“余不忍也。”子玉曰：“人将忍子，吾不忍俟也！”乃行。国每夜骇曰：“王入矣！”乙卯夜，弃疾使周走而呼曰：“王至矣！”国人大惊。使蔓成然走告子干。子晰曰：“王至矣！国人杀君司马，将来矣！君若早自图也，可以无辱。众怒如水火焉，不可为谋！”又有呼而走至者，曰：“众至矣！”二子皆自杀。丙辰，弃疾即位，名曰熊居。葬子干于訾，实訾敖。

以上子干、子晰死，平王立

杀囚，衣之王服，而流诸汉，乃取而葬之，以靖国人。使子旗为令尹。楚师还自徐，吴人败诸豫章，获其五帅。平王封陈、蔡，复迁邑，致群赂，施舍，宽民，宥罪，举职。召观从，王曰：“唯尔所欲。”对曰：“臣之先佐开卜。”乃使为卜尹。使枝如子躬聘于郑，且致犨、栎之田。事毕弗致，郑人请曰：“闻诸道路，将命寡君以犨、栎，敢请命。”对曰：“臣未闻命。”既复，王问犨、栎，降服而对，曰：“臣过失命，未之致也。”王执其手，曰：“子毋勤，姑归。不谷有事，其告子也。”他年，芊尹申亥以王柩告，乃改葬之。

以上平王即位新政

初，灵王卜曰：“余尚得天下？”不吉，投龟，诟天而呼曰：“是区区者而不余畀，余必自取之！”民患王之无厌也，故从乱如归。初，共王无冢適，有宠子五人，无適立焉。乃大有事于群望，而祈曰：“请神择于五人者，使主社稷。”乃遍以璧见于群望，曰：“当璧而拜者，神所立也。谁敢违之？”既，乃与巴姬密埋璧于大室之庭，使五人齐，而长入拜。康王跨之，灵王肘加焉，子干、子晰皆远之。平王弱，抱而入，再拜，皆厌纽。斗韦龟属成然焉，且曰：“弃礼违命，楚其危哉！”

以上埋璧之事

子干归，韩宣子问于叔向曰：“子干其济乎？”对曰：“难！”宣子曰：“同恶相求，如市贾焉，何难？”对曰：“无与同好，谁与同恶？取国有五难：有宠而无人，一也；有人而无主，二也；有主而无谋，三也；有谋而无民，四也；有民而无德，五也。子干在晋，十三年矣。晋、楚之从，不闻达者，可谓无人；族尽亲叛，可谓无主；无衅而动，可谓无谋；为羁终世，可谓无民；亡无爱征，可谓无德。王虐而不忌，楚君子干，涉五难以弑旧君，谁能济之？有楚国者，其弃疾乎？君陈、蔡，城外属焉，苛慝不作，盗贼伏隐，私欲不违，民无怨心，先神命之，国民信之。芈姓有乱，必季实立，楚之常也。获神，一也；有民，二也；令德，三也；宠贵，四也；居常，五也。有五利以去五难，谁能害之？子干之官，则右尹也；数其贵宠，则庶子也；以神所命，则又远之。其贵亡矣，其宠弃矣，民无怀焉，国无与焉，将何以立？”宣子曰：“齐桓、晋文不亦是乎？”对曰：“齐桓，卫姬之子也。有宠于僖；有鲍叔牙、宾须无、隰朋以为辅佐，有莒、卫以为外主，有国、高以为内主；从善如流，下善齐肃；不藏贿，不从欲，施舍不倦，求善不厌。是以有国，不亦宜乎？我先君文公，狐季姬之子也。有宠于献；好学而不贰；生十七年，有士五人，有先大夫子余、子犯以为腹心，有魏犨、贾佗以为股肱，有齐、宋、秦、楚以为外主，有栾、郤、狐、先以为内主；亡十九年，守志弥笃，惠怀弃民，民从而与之。献无异亲，民无异望，天方相晋，将何以代文？此二君者，异于子干。共有宠子，国有奥主，无施于民，无援于外，去晋而不送，归楚而不逆，何以冀国？”

以上叔向论子干不能得国

左传／吴楚鸡父之战

吴人伐州来，楚越帅师及诸侯之师奔命救州来。吴人御诸钟离。子瑕卒，楚师熸。吴公子光曰：“诸侯从于楚者众，而皆小国也，畏楚而不获已，是以来。吾闻之曰：‘作事威克其爱，虽小必济。’胡、沈之君幼而狂，陈大夫壮而顽，顿与许、蔡疾楚政。楚令尹死，其师熸，帅贱多宠，政令不壹。七国同役而不同心，帅贱而不能整，无大威命，楚可败也。若分师先以犯胡、沈与陈，必先奔。三国败，诸侯之师乃摇心矣。诸侯乖乱，楚必大奔。请先者去备薄威，后者敦陈整旅。”吴子从之。

戊辰晦，战于鸡父。吴子以罪人三千，先犯胡、沈与陈，三国争之。吴为三军以系于后，中军从王，光帅右，掩余帅左。吴之罪人或奔或止，三国乱。吴师击之，三国败，获胡、沈之君，及陈大夫。舍胡、沈之囚，使奔许与蔡、顿，曰：“吾君死矣！”师噪而从之，三国奔，楚师大奔。

书曰“胡子髡、沈子逞灭，获陈夏”，君臣之辞也；不言战，楚未陈也。

左传／鲁昭公乾侯之难

季公若之姊为小邾夫人，生宋元夫人，生子，以妻季平子。昭子如宋聘，且逆之，公若从。谓曹氏勿与，鲁将逐之。曹氏告公，公告乐祁，乐祁曰：“与之！如是，鲁君必出。政在季氏三世矣，鲁君丧政四公矣。无民而能逞其志者，未之有也，国君是以镇抚其民。《诗》曰：‘人之云亡，心之忧矣。’鲁君失民矣，焉得逞其志！靖以待命，犹可；动必忧！”

以上公若以鲁将逐季平子告宋

“有鹆来巢”，书所无也。师己曰：“异哉！吾闻文、成之世，童谣有之，曰：‘之鹆之，公出辱之。鹆之羽，公在外野，往馈之马。鹤鹆跦跦，公在乾侯，征褰与襦。鹆之巢，远哉遥遥，裯父丧劳，宋父以骄。鹆鹆，往歌来哭。’童谣有是，今鹆来巢，其将及乎？”

以上鹆之兆

初，季公鸟娶妻于齐鲍文子，生申。公鸟死，季公亥与公思展与公鸟之臣申夜姑相其室。及季姒与饔人檀通，而惧，乃使其妾扶己，以示秦遄之妻曰：“公若欲使余，余不可而抶余。”又诉于公甫曰：“展与夜姑将要余。”秦姬以告公之，公之与公甫告平子，平子拘展于卞，而执夜姑，将杀之。公若泣而哀之曰：“杀是，是余杀也！”将为之请，平子使竖勿内，日中不得请。有司逆命，公之使速杀之。故公若怨平子。季、郈之鸡斗。季氏介其鸡，邱氏为之金距。平子怒，益宫于邱氏，且让之。故郈昭伯亦怨平子。臧昭伯之从弟会为谗于臧氏，而逃于季氏，臧氏执旃。平子怒，拘臧氏老，将于襄公，万者二人，其众万于季氏。臧孙曰：“此之谓不能庸先君之庙！”大夫遂怨平子。

以上众怨平子

公若献弓于公为，且与之出射于外，而谋去季氏。公为告公果、公贲，公果、公贲使侍人僚柤告公。公寝，将以戈击之，乃走。公曰：“执之”。亦无命也。惧而不出，数月不见，公不怒。又使言，公执戈以惧之，乃走。又使言，公曰：“非小人之所及也！”公果自言。公以告臧孙，臧孙以难；告郈孙，郈孙以可，劝；告子家懿伯，懿伯曰：“谗人以君傲幸，事若不克，君受其名，不可为也！舍民数世，以求克事，不可必也！且政在焉，其难图也！”公退之，辞曰：“臣与闻命矣，言若泄，臣不获死。”乃馆于公。

以上公为等谋逐季氏

叔孙昭子如阚，公居于长府。九月戊戌，伐季氏。杀公子于门，遂入之。平子登台而请曰：“君不察臣之罪，使有司讨臣以干戈，臣请待于沂上以察罪。”弗许；请囚于费，弗许；请以五乘亡，弗许。子家子曰：“君其许之！政自之出久矣。隐民多取食焉，为人徒者众矣。日入慝作，弗可知也。众怒不可蓄也，蓄而弗治，将蕰。蕰蓄，民将生心。生心，同求将合，君必悔之！”弗听。郈孙曰：“必杀之！”

以上公徒伐季氏

公使郈孙逆孟懿子。叔孙氏之司马鬷戾言于其众曰：“若之何？”莫对。又曰：“我，家臣也，不敢知国！凡有季氏与无，于我孰利？”皆曰：“无季氏，是无叔孙氏也！”鬷戾曰：“然则救诸？”帅徒以往，陷西北隅以入。公徒释甲执冰而踞，遂逐之。孟氏使登西北隅，以望季氏，见叔孙氏之旌，以告。孟氏执郈昭伯，杀之于南门之西，遂伐公徒。

以上孟孙、叔孙救季氏

子家子曰：“诸臣伪劫君者，而负罪以出，君止。意如之事君也，不敢不改！”公曰：“余不忍也。”与臧孙如墓谋，遂行。己亥，公孙于齐，次子阳州，齐侯将唁公于平阴，公先至于野井。齐侯曰：“寡人之罪也，使有司待于平阴，为近故也。”书曰：“公孙于齐，次于阳州，齐侯唁公于野井。”礼也。将求于人，则先下之，礼之善物也。齐侯曰：“自莒疆以西，请致千社，以待君命；寡人将帅敝赋以从执事，唯命是听。君之忧，寡人之忧也。”公喜，子家子曰：“天禄不再！天若胙君，不过周公，以鲁足矣。失鲁，而以千社为臣，谁与之立？且齐君无信，不如早之晋！”弗从。

以上公孙于齐

臧昭伯率从者将盟，载书曰：“戮力壹心，好恶同之，信罪之有无！缱绻从公，无通外内！”以公命示子家子，子家子曰：“如此，吾不可以盟。羁也不佞，不能与二三子同心，而以为皆有罪；或欲通外内，且欲去君，二三子好亡而恶定，焉可同也！陷君于难，罪孰大焉？通外内而去君，君将速入，弗通何为？而何守焉？”乃不与盟。

以上子家子不与盟

昭子自阚归，见平子，平子稽颡曰：“子若我何？”昭子曰：“人谁不死？子以逐君成名，子孙不忘，不亦伤乎！将若子何？”平子曰：“苟使意如得改事君，所谓生死而肉骨也！”昭子从公于齐，与公言。子家子命适公馆者执之，公与昭子言于幄内，曰：“将安众而纳公。”公徒将杀昭子，伏诸道。左师展告公，公使昭子自铸归。平子有异志。冬十月辛酉，昭子齐于其寝，使祝宗祈死。戊辰，卒。左师展将以公乘马而归，公徒执之。

以上叔孙昭子将纳公

十一月，宋元公将为公故如晋。梦太子栾即位于庙，己与平公服而相之。旦，召六卿：公曰：“寡人不佞，不能事父兄，以为二三子忧，寡人之罪也！若以群子之灵，获保首领以殁，唯是楄柎所以藉干者。请无及先君！”仲几对曰：“君若以社稷之故，私降昵宴，群臣弗敢知；若夫宋国之法，死生之度，先君有命矣，群臣以死守之，弗敢失队！臣之失职，常刑不赦。臣不忍其死，君命祗辱。”宋公遂行。己亥，卒于曲棘。

以上宋元公谋纳公，不果而卒

初，臧昭伯如晋，臧会窃其宝龟偻句，以卜为信与僭，僭吉。臧氏老将如晋问，会请往。昭伯问家故，尽对。及内子与母弟叔孙，则不对。再三问，不对。归，及郊，会逆，问，又如初。至，次于外而察之，皆无之。执而戮之，逸，奔郈，郈鲂假使为贾正焉。计于季氏，臧氏使五人以戈楯伏诸桐汝之闾，会出，逐之，反奔，执诸季氏中门之外。平子怒，曰：“何故以兵入吾门？”拘臧氏老。季、臧有恶。及昭伯从公，平子立臧会，会曰：“偻句不余欺也！”

以上追叙季、臧相恶之由，即此年秋所叙为谗于臧氏而逃于季氏也

二十六年夏，齐侯将纳公，命无受鲁货。申丰从女贾，以币锦二两、缚一如瑱，适齐帅，谓子犹之人高：“能货子犹，为高氏后，粟五千庾！”高以锦示子犹，子犹欲之，曰：“鲁人买之，百两一布。以道之不通，先入币财。”子犹受之，言于齐侯曰：“群臣不尽力于鲁君者，非不能事君也，然据有异焉。宋元公为鲁君如晋，卒于曲棘；叔孙昭子求纳其君，无疾而死。不知天之弃鲁邪？抑鲁君有罪于鬼神，故及此也？君若待于曲棘，使群臣从鲁君以卜焉，若可，师有济也，君而继之，兹无敌矣；若其无成，君若辱焉。”齐侯从之。

以上齐侯欲纳公，因梁丘据受货而不亲往

使公子帅师从公。成大夫公孙朝谓平子曰：“有都，以卫国也，请我受师。”许之。请纳质，弗许，曰；“信女，足矣！”告于齐师曰：“孟氏，鲁之敝室也，用成已甚！弗能忍也，请息肩于齐。”齐师围成。成人伐齐师之饮马于淄者，曰：“将以厌众！”鲁成备而后告曰：“不胜众！”

以上公子朝诈降，以缓齐围成之师

师及齐师战于炊鼻。齐子渊捷从泄声子，射之，中楯瓦，由朐汰辀，匕入者三寸。声子射其马，斩鞅，殪。改驾，人以为鬷戾也，而助之。子车曰：“齐人也！”将击子车，子车射之，殪。其御曰：“又之！”子车曰：“众可惧也，而不可怒也。”子囊带从野泄，叱之，泄曰：“军无私怒。报乃私也，将亢子！”又叱之，亦叱之。冉竖射陈武子，中手，失弓而骂。以告平子，曰：“有君子，白皙，鬓须眉，甚口。”平子曰：“必子疆也。毋乃亢诸？”对曰：“谓之君子，何敢亢之？”林雍羞为颜鸣右，下，苑何忌取其耳。颜鸣去之。苑子之御曰：“视下！”顾，苑子刜林雍，断其足，而乘于他车以归。颜鸣三入齐师，呼曰：“林雍乘！”

以上季氏之徒与齐师战，齐师儿戏，鲁人致死力于李氏

二十七年秋，会于扈，令戍周，且谋纳公也。宋、卫皆利纳公，固请之。范献子取货于季孙，谓司城子梁与北宫贞子曰：“季孙未知其罪，而君伐之。请囚请亡，于是乎不获，君又弗克，而自出也。夫岂无备而能出君乎？季氏之复，天救之也。休公徒之怒，而启叔孙氏之心。不然，岂其伐人而说甲执冰以游？叔孙氏惧祸之滥，而自同于季氏，天之道也。鲁君守齐，三年而无成。季氏甚得其民，淮夷与之，有十年之备，有齐、楚之援，有天之赞，有民之助，有坚守之心，有列国之权，而弗敢宣也，事君如在国。故鞅以为难。二子皆图国者也，而欲纳鲁君，鞅之愿也。请从二子以围鲁，无成，死之！”二子惧，皆辞。乃辞小国，而以难复。

以上士鞅纳季氏之货，不愿纳鲁君

孟懿子、阳虎伐郓，郓人将战。子家子曰：“天命不慆久矣。使亡者，必此众也。天既祸之，而自福也，不亦难乎？犹有鬼神，此必败也！呜呼！为无望也夫！其死于此乎！”公使子家子如晋。公徒败于且知。

以上鲁君以郓众与孟孙、季孙战，不克

冬，公如齐，齐侯请飨之。子家子曰：“朝夕立于其朝，又何飨焉？其饮酒也。”乃饮酒，使宰献，而请安。子仲之子曰重，为齐侯夫人，曰：“请使重见。”子家子乃以君出。

以上齐侯飨公，将见夫人以狎公

二十八年春，公如晋，将如乾侯。子家子曰：“有求于人，而即其安，人孰矜之？其造于竟！”弗听。使请逆于晋，晋人曰：“天祸鲁国，君淹恤在外，君亦不使一个辱在寡人，而即安于甥舅，其亦使逆君？”使公复于竟，而后逆之。二十九年春，公至自乾侯，处于郓。齐侯使高张来唁公，称主君。子家子曰：“齐卑君矣，君祗辱焉！”公如乾侯。

以上齐高张唁公卑君

平子每岁贾马，具从者之衣屦，而归之于乾侯。公执归马者，卖之，乃不归马。卫侯来献其乘马，曰启服，堑而死，公将为之椟，子家子曰：“从者病矣，请以食之。”乃以帷裹之。公赐公衍羔裘，使献龙辅于齐侯，遂人羔裘。齐侯喜，与之阳谷。公衍、公为之生也，其母偕出。公衍先生。公为之母曰：“相与偕出，请相与偕告。”三日，公为生，其母先以告，公为为兄。公私喜于阳谷，而思于鲁，曰：“务人为此祸也。且后生而为兄，其诬也久矣！”乃黜之，而以公衍为太子。三十一年春王正月，公在乾侯，言不能外内也。晋侯将以师纳公，范献子曰：“若召季孙而不来，则信不臣矣，然后伐之，若何？”晋人召季孙，献子使私焉，曰：“子必来，我受其无咎。”季孙意如会晋荀跞于适历，荀跞曰：“寡君使跞谓吾子：‘何故出君？有君不事，周有常刑。’子其图之！”季孙练冠麻衣，跣行伏而对曰：“事君，臣之所不得也，敢逃刑命？君若以臣为有罪，请囚于费，以待君之察也，亦唯君。若以先臣之故，不绝季氏，而赐之死；若弗杀弗亡，君之惠也，死且不朽；若得从君而问，则固臣之愿也，敢有异心？”夏四月，季孙从知伯如乾侯。子家子曰：“君与之归，一惭之不忍，而终身惭乎？”公曰：“诺。”众曰：“在一言矣，君必逐之！”荀跞以晋侯之命唁公，且曰：“寡君使跞以君命讨于意如，意如不敢逃死，君其入也！”公曰：“君惠顾先君之好，施及亡人，将使归粪除宗祧以事君，则不能见夫人；己所能见夫人者，有如河！”荀跞掩耳而走曰：“寡君其罪之恐，敢与知鲁国之难？臣请复于寡君。”退而谓季孙：“君怒未怠，子始归祭。”子家子曰：“君以一乘入于鲁师，季孙必与君归。”公欲从之，众从者胁公，不得归。

以上季孙至乾侯，公为众所持，不得归

三十二年春王正月，公在乾侯，言不能外内，又不能用其人也。十二月，公疾。遍赐大夫，大夫不受；赐子家子双琥、一环，一璧、轻服，受之。大夫皆受其赐。己未，公薨。子家子反赐于府人，曰：“吾不敢逆君命也。”大夫皆反其赐。书曰：“公薨于乾侯。”言失其所也。公薨于乾侯赵简子问于史墨曰：“季氏出其君，而民服焉，诸侯与之，君死于外而莫之或罪也？”对曰：“物生有两，有三，有五，有陪贰。故天有三辰，地有五行；体有左右，各有妃耦；王有公，诸侯有卿，皆有贰也。天生季氏，以贰鲁侯，为日久矣。民之服焉，不亦宜乎？鲁君世从其失，季氏世修其勤，民忘君矣，虽死于外，其谁矜之？社稷无常奉，君臣无常位，自古以然。故《诗》曰：‘高岸为谷，深谷为陵。’三后之姓，于今为庶，主所知也。在《易》卦，雷乘《乾》曰《大壮》，天之道也。昔成季友，桓之季也，文姜之爱子也。始震而卜，卜人谒之曰：‘生有嘉闻，其名曰友，为公室辅。’及生，如卜人之言，有文在其手，曰友，遂以名之。既而有大功于鲁，受费以为上卿。至于文子、武子，世增其业，不废旧绩。鲁文公薨，而东门遂杀嫡立庶，鲁君于是乎失国，政在季氏，于此君也四公矣。民不知君，何以得国？是以为君，慎器与名，不可以假人！”定公元年夏，叔孙成子逆公之丧于乾侯。季孙曰：“子家子亟言于我，未尝不中吾志也。吾欲与之从政，子必止之，且听命焉。”子家子不见叔孙，易几而哭。叔孙请见子家子，子家子辞，曰：“羁未得见，而从君以出。君不命而薨，羁不敢见！”叔孙使告之曰：“公衍、公为实使群臣不得事君，若公子宋主社稷，则群臣之愿也。凡从君出而可以入者，将唯子是听！子家氏未有后，季孙愿与子从政！此皆季孙之愿也，使不敢以告。”对曰：“若立君，则有卿士、大夫与守龟在，羁弗敢知。若从君者，则貌而出者，入可也；寇而出者，行可也。若羁也，则君知其出也，而未知其入也，羁将逃也！”丧乃坏，公子宋先人，从公者皆自坏反。六月癸亥，公之丧至自乾侯。戊辰，公即位。

以上公之丧至自乾侯，子家及从公者皆出奔

季孙使役如阚公氏，将沟焉，荣驾鹅曰：“生不能事，死又离之，以自旌也？纵子忍之，后必或耻之！”乃止。季孙问于荣驾鹅曰：“吾欲为君谥，使子孙知之。”对曰：“生弗能事，死又恶之，以自信也？将焉用之？”乃止。秋七月癸巳，葬昭公于莫道南。孔子之为司寇也，沟而合诸墓。

以上葬昭公，将沟其兆域

昭公出故，季平子祷于炀公。九月，立炀宫。

左传／吴楚柏举之战

沈人不会于召陵，晋人使蔡伐之。夏，蔡灭沈。秋，楚为沈故，围蔡。伍员为吴行人以谋楚。楚之杀欲宛也，伯氏之族出，伯州犁之孙嚭为吴大宰以谋楚。楚自昭王即位，无岁不有吴师，蔡侯因之，以其子乾与其大夫之子为质于吴。冬，蔡侯、吴子、唐侯伐楚。舍舟于淮汭，自豫章与楚夹汉。左司马戌谓子常曰：“子沿汉而与之上下，我悉方城外以毁其舟，还塞大隧、直辕、冥厄。子济汉而伐之，我自后击之，必大败之！”既谋而行。

以上司马戌与子常定谋

武城黑谓子常曰：“吴用木也，我用革也，不可久也，不如速战！”史皇谓子常：“楚人恶子而好司马。若司马毁吴舟于淮，塞城口而入，是独克吴也。子必速战！不然，不免。”乃济汉而陈，自小别至于大别。三战，子常知不可，欲奔，史皇曰：“安，求其事；难而逃之，将何所入？子必死之，初罪必尽说。”

以上子常爽约

十一月庚午，二师陈于柏举。阖庐之弟夫概王晨请于阖庐曰：“楚瓦不仁，其臣莫有死志。先伐之，其卒必奔。而后大师继之，必克！”弗许，夫概王曰：“所谓臣义而行，不待命者，其此之谓也。今日我死，楚可入也！”以其属五千先击子常之卒，子常之卒奔，楚师乱，吴师大败之。子常奔郑，史皇以其乘广死。吴从楚师，及清发，将击之，夫概王曰：“困兽犹斗，况人乎？若知不免而致死，必败我；若使先济者知免，后者慕之，蔑有斗心矣，半济而后可击也。”从之，又败之。楚人为食，吴人及之，奔，食而从之。败诸雍澨，五战，与郢。己卯，楚子取其妹季芈畀我以出。涉雎，尹固与王同舟。王使执燧象以奔吴师。庚辰，吴入郢，以班处宫子山处令尹之宫，夫概王欲攻之，惧而去之，夫概王入之。

以上楚师之败

左司马戌及息而还，败吴师于雍澨，伤。初，司马臣阖庐，故耻为禽焉，谓其臣曰：“谁能免吾首？”吴句卑曰：“臣贱，可乎？”司马曰：“我实失子，可哉！”三战皆伤，曰：“吾不可用也已！”句卑布裳刭而裹之，藏其身，而以其首免。

以上司马戌之忠勇

楚子涉雎，济江，入于云中。王寝，盗攻之，以戈击王，王孙由于以背受之，中肩。王奔郧，钟建负季芈以从，由于徐苏而从。郧公辛之弟怀将弑王，曰：“平王杀吾父，我杀其子，不亦可乎？”辛曰：“君讨臣，谁敢雠之？君命，天也，若死天命，将谁雠？《诗》曰：‘柔亦不茹，刚亦不吐，不侮矜寡，不畏强御。’唯仁者能之。违强陵弱，非勇也；乘人之约，非仁也；灭宗废祀，非孝也；动无令名，非知也。必犯是，余将杀汝！”斗辛与其弟巢以王奔随。

以上楚子奔随

吴人从之，谓随人曰：“周之子孙在汉川者，楚实尽之。天诱其衷，致罚于楚，而君又窜之。周室何罪？君若顾报周室，施及寡人，以奖天衷，君之惠也！汉阳之田，君实有之！”楚子在公宫之北，吴人在其南。子期似王，逃王，而己为王，曰：“以我与之，王必免。”随人卜与之，不吉，乃辞吴曰：“以随之辟小，而密迩于楚，楚实存之。世有盟誓，至于今未改。若难而弃之，何以事君？执事之患不唯一人，若鸠楚竟，敢不听命？”吴人乃退。金初宦于子期氏，实与随人要言。王使见，辞曰：“不敢以约为利。”王割子期之心以与随人盟。

以上随人保楚

初，伍员与申包胥友。其亡也，谓申包胥曰：“我必复楚国！”申包胥曰：“勉之！子能复之，我必能兴之！”及昭王在随，申包胥如秦乞师，曰：“吾为封豕长蛇，以荐食上国，虐始于楚。寡君失守社稷，越在草莽，使下臣告急曰：‘夷德无厌，若邻于君，疆埸之患也！逮吴之未定，君其取分焉；若楚之遂亡，君之土也。若以君灵抚之，世以事君！’”秦伯使辞焉，曰：“寡人闻命矣。子姑就馆，将图而告。”对曰：“寡君越在草莽，未获所伏，下臣何敢即安？”立，依于庭墙而哭，日夜不绝声，勺饮不入口，七日。秦哀公为之赋《无衣》，九顿首而坐，秦师乃出。

以上申包胥乞秦师

五年申包胥以秦师至，秦子蒲、子虎帅车五百乘以救楚。子蒲曰：“吾未知吴道。”使楚人先与吴人战，而自稷会之，大败夫概王于沂。吴人获射于柏举，其子帅奔徒以从子西，败吴师于军祥。秋七月，子期、子蒲灭唐。九月，夫概王归，自立也。以与王战而败，奔楚，为堂溪氏。吴师败楚师于雍澨，秦师又败吴师，吴师居麇。子期将焚之，子西曰：“父兄亲暴骨焉，不能收，又焚之，不可！”子期曰：“国亡矣，死者若有知也，可以歆旧祀，岂惮焚之？”焚之，而又战，吴师败。又战于公婿之溪，吴师大败。吴子乃归，囚舆罢。舆罢请先，遂逃归。叶公诸梁之弟后臧，从其母于吴，不待而归，叶公终不正视。

以上吴师之败

楚子入于郢。初，斗辛闻吴人之争宫也，曰：“吾闻之‘不让则不和，不和不可以远征’。吴争于楚，必有乱。有乱，则必归，焉能定楚？”王之奔随也，将涉于成臼，蓝尹亹涉其孥，不与王舟。及宁，王欲杀之，子西曰：“子常唯思旧怨以败，君何效焉？”王曰：“善。使复其所，吾以志前恶。”王赏斗辛、王孙由于、王孙圉、钟建、斗巢、申包胥、王孙贾、宋木、斗怀。子西曰：“请舍怀也。”王曰：“大德灭小怨，道也。”申包胥曰：“吾为君也，非为身也！君既定矣，又何求？且吾尤子旗，其又为诸？”遂逃赏。王将嫁季芈，季芈辞曰：“所以为女子，远丈夫也。钟建负我矣。”以妻钟建，以为乐尹。王之在随也，子西为王舆服以保路，国于脾泄，闻王所在，而后从王。王使由于城麇，复命，子西问高厚焉，弗知，子西曰：“不能如辞！城不知高厚，小大何知？”对曰：“固辞不能，子使余也。人各有能有不能。王遇盗于云中，余受其戈，其所犹在。”袒而示之背，曰：“此余所能也。脾泄之事，余亦弗能也。”

以上述楚多贤臣

左传／晋郑铁之战

六月乙酉，晋赵鞅纳卫太子于戚，宵迷，阳虎曰：“右河而南，必至焉。”使太子，八人衰绖，伪自卫逆者，告于门，哭而入，遂居之。

秋八月，齐人输范氏粟，郑子姚、子般送之，士吉射逆之，赵鞅御之，遇于戚。阳虎曰：“吾车少，以兵车之旆与罕、驷兵车，先阵，罕、驷自后随而从之。彼见吾貌，必有惧心，于是乎会之，必大败之。”从之。卜战，龟焦，乐丁曰：“《诗》曰：‘爰始爰谋，爰契我龟。’谋协，以故兆询可也。”简子誓曰：“范氏、中行氏反易天明，斩艾百姓，欲擅晋国而灭其君。寡君恃郑而保焉。今郑为不道，弃君助臣。二三子顺天明，从君命，经德义，除诟耻，在此行也！克敌者，上大夫受县，下大夫受郡，土田十万，庶人工商遂，人臣隶圉免。志父无罪，君实图之！若其有罪，绞缢以戮，桐棺三寸，不设属辟，素车朴马，无入于兆，下卿之罚也！”

甲戌，将战。邮无恤御简子，卫太子为右，登铁上。望见郑师众，太子惧，自投于车下。子良授太子绥而乘之，曰：“妇人也。”简子巡列，曰：“毕万，匹夫也，七战皆获，有马百乘，死于牖下。群子勉之，死不在寇！”繁羽御赵罗，宋勇为右。罗无勇，麇之。吏诘之，御对曰：“痁作而伏。”卫太子祷曰：“曾孙蒯瞆敢昭告皇祖文王、烈祖康叔、文祖襄公：郑胜乱从，晋午在难，不能治乱，使鞅讨之。蒯瞆不敢自佚，备持矛焉，敢告：无绝筋，无折骨，无面伤，以集大事，无作三祖羞！大命不敢请，佩玉不敢爱！”郑人击简子，中肩，毙于车中，获其蜂旗。太子救之以戈。郑师北，获温大夫赵罗。太子复伐之，郑师大败，获齐粟千车。赵孟喜曰：“可矣！”傅叟曰：“虽克郑，犹有知在，忧未艾也。”

初，周人与范氏田，公孙尨税焉。赵氏得而献之，吏请杀之。赵孟曰：“为其主也。何罪？”止而与之田。及铁之战，以徒五百人宵攻郑师，取蜂旗于子姚之幕下，献曰：“请报主德！”追郑师，姚、般、公孙林殿而射，前列多花。赵孟曰：“国无小。”既战，简子曰：“吾伏韬呕血，鼓音不衰，今日我上也！”太子曰：“吾救主于车，退敌于下。我，右之上也！”邮良曰：“我两靷将绝，吾能止之。我，御之上也！”驾而乘材，两靷皆绝。

左传／齐鲁清之战

十一年春，齐为鄎故，国书、高无丕帅师伐我，及清。季孙谓其宰冉求曰：“齐师在清，必鲁故也。若之何？”求曰：“一子守，二子从公御诸竟。”季孙曰：“不能。”求曰：“居封疆之间。”季孙告二子，二子不可，求曰：“若不可，则君无出。一子帅师，背城而战。不属者，非鲁人也。鲁之群室众于齐之兵车，一室敌车优矣，子何患焉？二子之不欲战也宜，政在季氏！当子之身，齐人伐鲁而不能战，子之耻也！大不列于诸侯矣！”

以上冉有与季氏议

季孙使从于朝，俟于党氏之沟。武叔呼而问战焉，对曰：“君子有远虑，小人何知？”懿子强问之，对曰：“小人虑材而言，量力而共者也。”武叔曰：“是谓我不成丈夫也。”

以上冉有激孟氏使战

退而蒐乘。孟孺子泄帅右师，颜羽御，邴泄为右；冉求帅左师，管周父御，樊迟为右。季孙曰：“须也弱！”有子曰：“就用命焉。”季氏之甲七千，冉有以武城人三百为己徒卒，老幼守宫，次于雩门之外。五日，右师从之。

以上部署战事

公叔务人见保者而泣，曰：“事充，政重，上不能谋，士不能死，何以治民？吾既言之矣，敢不勉乎？”师及齐师战于郊。齐师自稷曲，师不逾沟。樊迟曰：“非不能也，不信子也。请三刻而逾之！”如之，众从之。师入齐军。右师奔，齐人从之。陈瓘、陈庄涉泗。孟之侧后入以为殿，抽矢策其马，曰：“马不进也。”林不狃之伍曰：“走乎？”不狃曰：“谁不如？”曰：“然则止乎？”不狃曰：“恶贤？”

徐步而死。师获甲首八十。齐人不能师，宵谍曰：“齐人遁。”冉有请从之三，季孙弗许。

以上右师败，左师胜

孟孺子语人曰：“我不如颜羽，而贤于邴泄。子羽锐敏，我不欲战而能默，泄曰驱之。”公为与其嬖僮汪乘，皆死，皆殡。孔子曰：“能执干戈以卫社稷，可无殇也！”冉有用矛于齐师，故能入其军，孔子曰：“义也。”

左传／白公之难

楚太子建之遇谗也，自城父奔宋。又辟华氏之乱于郑，郑人甚善之。又适晋，与晋人谋袭郑，乃求复焉，郑人复之如初。晋人使谍于子木，请行而期焉。子木暴虐于其私邑，邑人诉之。郑人省之，得晋谍焉，遂杀子木。

以上白公仇郑

其子曰胜，在吴，子西欲召之，叶公曰：“吾闻胜也诈而乱，无乃害乎？”子西曰：“吾闻胜也信而勇，不为不利。舍诸边竟，使卫藩焉。”叶公曰：“周仁之谓信，率义之谓勇。吾闻胜也，好复言而求死士，殆有私乎？复言，非信也；期死，非勇也。子必悔之！”弗从，召之，使处吴竟，为白公。

以上楚召白公

请伐郑，子西曰：“楚未节也。不然，吾不忘也。”他日，又请，许之，未起师。晋人伐郑，楚求之，与之盟。胜怒，曰：“郑人在此，雠不远矣！”胜自厉剑，子期之子平见之，曰：“王孙何自厉也？”曰：“胜以直闻，不告女，庸为直乎？将以杀尔父！”平以告子西，子西曰：“胜如卵，余翼而长之。楚国，第我死，令尹、司马，非胜而谁？”胜闻之，曰：“令尹之狂也！得死，乃非我！”子西不悛。

以上白公仇子西

胜谓石乞曰：“王与二卿士，皆五百人当之则可矣。”乞曰：“不可得也。”曰：“市南有熊宜僚者，若得之，可以当五百人矣。”乃从白公而见之，与之言，说；告之故，辞；承之以剑，不动。胜曰：“不为利谄，不为威惕，不泄人言以求媚者，去之！”吴人伐慎，白公败之，请以战备献，许之，遂作乱。秋七月，杀子西、子期于朝，而劫惠王。子西以袂掩面而死，子期曰：“昔者吾以力事君，不可以弗终！”抉豫章以杀人而后死。石乞曰：“焚库，弑王！不然不济！”白公曰：“不可！弑王，不祥；焚库，无聚，将何以守矣？”乞曰：“有楚国而治其民，以敬事神，可以得祥，且有聚矣，何患？”弗从。

以上白公作乱

叶公在蔡，方城之外皆曰：“可以入矣！”子高曰：“吾闻之：以险傲幸者，其求无餍，偏重必离。”闻其杀齐管修也，而后入。白公欲以子闾为王，子闾不可，遂劫以兵。子闾曰：“王孙若安靖楚国，匡正王室，而后庇焉，启之愿也，敢不听从？若将专利以倾王室，不顾楚国，有死不能！”遂杀之，而以王如高府。石乞尹门，圉公阳穴宫，负王以如昭夫人之宫。叶公亦至，及北门，或遇之，曰：“君胡不胄？国人望君如望慈父母焉。盗贼之矢若伤君，是绝民望也，若之何不胄？”乃胄而进。又遇一人，曰：“君胡胄？国人望君如望岁焉，日日以几，若见君面，是得艾也。民知不死，其亦夫有奋心，犹将旌君以殉于国。而又掩面以绝民望，不亦甚乎？”乃免胄而进。遇箴尹固帅其属将与白公，子高曰：“微二子者，楚不国矣！弃德从贼，其可保乎？”乃从叶公。使与国人以攻白公，白公奔山而缢，其徒微之。生拘石乞而问白公之死焉，对曰：“余知其死所，而长者使余勿言！”曰：“不言将烹！”乞曰：“此事也，克则为卿，不克则烹，固其所也，何害？”乃烹石乞。王孙燕奔颓黄氏。沈诸梁兼二事，国宁，乃使宁为令尹，使宽为司马，而老于叶。

以上叶公靖难

经史百家杂钞卷二十三

叙记之属二

通鉴／赤壁之战

初，鲁肃闻刘表卒，言于孙权曰：“荆州与国邻接，江山险固，沃野万里，士民殷富。若据而有之，此帝王之资也。今刘表新亡，二子不协，军中诸将，各有彼此。刘备天下枭雄，与操有隙，寄寓于表，表恶其能而不能用也。若备与彼协心，上下齐同，则宜抚安，与结盟好；如有离违，宜别图之，以济大事。肃请得奉命吊表二子，并慰劳其军中用事者，及说备使抚表众，同心一意，共治曹操。备必喜而从命。如其克谐，天下可定也。今不速往，恐为操所先。”权即遣肃行。到夏口，闻操已向荆州，晨夜兼道，比至南郡，而琮已降，备南走。肃径迎之，与备会于当阳长坂。肃宣权旨，论天下事势，致殷勤之意，且问备曰：“豫州今欲何至？”备曰：“与苍梧太守吴巨有旧，欲往投之。”肃曰：“孙讨虏聪明仁惠，敬贤礼士，江表英豪咸归附之。已据有六郡，兵精粮多，足以立事。今为君计，莫若遣腹心自结于东，以共济世业。而欲投吴巨，巨是凡人，偏在远郡，行将为人所并，岂足托乎？”备甚悦。肃又谓诸葛亮曰：“我，子瑜友也。”即共定交。子瑜者，亮兄瑾也，避乱江东，为孙权长史。备用肃计，进住鄂县之樊口。

以上鲁肃至荆州觇变，见先主、武侯

曹操自江陵将顺江东下。诸葛亮谓刘备曰：“事急矣！请奉命求救于孙将军。”遂与鲁肃俱诣孙权。亮见权于柴桑，说权曰：“海内大乱，将军起兵江东，刘豫州收众汉南，与曹操共争天下。今操芟夷大难，略已平矣，遂破荆州，威震四海。英雄无用武之地，故豫州遁逃至此，愿将军量力而处之。若能以吴、越之众，与中国抗衡，不如早与之绝；若不能，何不按兵束甲北面而事之？今将军外托服从之名，而内怀犹豫之计，事急而不断，祸至无日矣！”权曰：“苟如君言，刘豫州何不遂事之乎？”亮曰：“田横，齐之壮士耳，犹守义不辱；况刘豫州王室之胄，英才盖世，众士慕仰，若水之归海。若事之不济，此乃天也，安能复为之下乎？”权勃然曰：“吾不能举全吴之地、十万之众，受制于人！吾计决矣！非刘豫州莫可以当曹操者。然豫州新败之后，安能抗此难乎？”亮曰：“豫州军虽败于长坂，今战士还者，及关羽水军，精甲万人，刘琦合江夏战士亦不下万人。曹操之众，远来疲敝，闻追豫州，轻骑一日一夜行三百余里，此所谓‘强弩之末势不能穿鲁缟’者也，故兵法忌之，曰：‘必蹶上将军。’且北方之人不习水战。又，荆州之民附操者，逼兵势耳，非心服也。今将军诚能命猛将统兵数万，与豫州协规同力，破操军必矣！操军破，必北还。如此，则荆、吴之势强，鼎足之形成矣。成败之机，在于今日！”权大悦，与其群下谋之。

以上武侯至柴桑说孙权

是时，曹操遗权书曰：“近者奉辞伐罪，旌麾南指，刘琮束手。今治水军八十万众，方与将军会猎于吴！”权以示臣下，莫不响震失色。长史张昭等曰：“曹公，豺虎也，挟天子以征四方，动以朝廷为辞。今日拒之，事更不顺。且将军大势可以拒操者，长江也。今操得荆州，奄有其地。刘表治水军，蒙冲斗舰乃以千数。操悉浮以沿江，兼有步兵，水陆俱下。此为长江之险已与我共之矣，而势力众寡又不可论。愚谓大计不如迎之。”鲁肃独不言。权起更衣，肃追于宇下。权知其意，执肃手曰：“卿欲何言？”肃曰：“向察众人之议，专欲误将军，不足与图大事。今肃可迎操耳，如将军不可也！何以言之？今肃迎操，操当以肃还付乡党，品其名位，犹不失下曹从事，乘犊车，从吏卒，交游士林，累官故不失州郡也；将军迎操，欲安所归乎？愿早定大计，莫用众人之议也！”权叹息曰：“诸人持议，甚失孤望！今卿廓开大计，正与孤同。”时周瑜受使至番阳，肃劝权召瑜还。瑜至，谓权曰：“操虽托名汉相，其实汉贼也！将军以神武雄才，兼仗父兄之烈，割据江东，地方数千里，兵精足用，英雄乐业，当横行天下，为汉家除残去秽！况操自送死，而可迎之邪？请为将军筹之：今北土未平，马超、韩遂尚在关西，为操后患；而操舍鞍马，仗舟楫，与吴、越争衡；今又盛寒，马无稿革；驱中国士众，远涉江湖之间，不习水土，必生疾病。此数者，用兵之患也，而操皆冒行之。将军禽操，宜在今日！瑜请得精兵数万人，进住夏口，保为将军破之！”权曰：“老贼欲废汉自立久矣，徒忌二袁、吕布、刘表、与孤耳。今数雄已灭，惟孤尚存。孤与老贼势不两立！君言当击，甚与孤合，此天以君授孤也。”因拔刀斫前奏案，曰：“诸将吏敢复有言当迎操者，与此案同！”乃罢会。是夜，瑜复见权，曰：“诸人徒见操书言水步八十万，而各恐慑，不复料其虚实，便开此议，甚无谓也。今以实校之，彼所将中国人，不过十五六万，且已久疲；所得表众，亦极七八万耳，尚怀狐疑。夫以疲病之卒，御狐疑之众，众数虽多，甚未足畏。瑜得精兵五万，自足制之，愿将军勿虑。”权抚其背曰：“公瑾，卿言至此，甚合孤心。子布、元表诸人，各顾妻子，挟持私虑，深失所望。独卿与子敬与孤同耳，此天以卿二人赞孤也！五万兵难卒合，已选三万人，船粮战具俱办。卿与子敬、程公，便在前发，孤当续发人众，多载资粮，为卿后援。卿能办之者诚快，邂逅不如意，便还就孤，孤当与孟德决之！”

以上吴君臣定议

遂以周瑜、程普为左右督，将兵与备并力逆操；以鲁肃为赞军校尉，助画方略。刘备在樊口，日遣逻吏于水次候望权军。吏望见瑜船，驰往白备，备遣人慰劳之。瑜曰：“有军任，不可得委署。傥能屈威，诚副其所望。”备乃乘单舸往见瑜，曰：“今拒曹公，深为得计。战卒有几？”瑜曰：“三万人。”备曰：“恨少。”瑜曰：“此自足用。豫州但观瑜破之！”备欲呼鲁肃等共会语，瑜曰：“受命不得妄委署，若欲见子敬，可别过之。”备深愧喜。

以上先主见周瑜

进，与操遇于赤壁。时操军众已有疾疫，初一交战，操军不利，引次江北，瑜等在南岸。瑜部将黄盖曰：“今寇众我寡，难与持久。操军方连船舰，首尾相接，可烧而走也。”乃取蒙冲斗舰十艘，载燥荻枯柴，灌油其中，裹以帷幕，上建旌旗，预备走舸系于其尾，先以书遗操，诈云欲降。时东南风急，盖以十舰最著前，中江举帆，余船以次俱进。操军吏士皆出营立观，指言盖降。去北军二里余，同时发火，火烈风猛，船往如箭，烧尽北船，延及岸上营落。顷之，烟炎张天，人马烧溺死者甚众。瑜等率轻锐继其后，雷鼓大震，北军大坏。操引军从华容道步走，遇泥泞，道不通，天又大风，悉使赢兵负草填之，骑乃得过。赢兵为人马所蹈藉，陷泥中死者甚众。刘备、周瑜水陆并进，追操至南郡。时操军兼以饥疫，死者大半。操乃留征南将军曹仁、横野将军徐晃守江陵，折冲将军乐进守襄阳，引军北还。

以上周瑜大破曹军

周瑜、程普将数万众，与曹仁隔江未战，甘宁请先径进取夷陵。往，即得其城，因入守之。益州将袭肃举军降，周瑜表以肃兵益横野中郎将吕蒙。蒙盛称“肃有胆用，且慕化远来，于义宜益不宜夺也”。权善其言，还肃兵。曹仁遣兵围甘宁，宁困急，求救于周瑜。诸将以为兵少不足分，吕蒙谓周瑜、程普曰：“留凌公绩于江陵，蒙与君行，解围释急，势亦不久，蒙保公绩能十日守也！”瑜从之，大破仁兵于夷陵，获马三百匹而还。于是将士形势自倍，瑜乃渡江屯北岸，与仁相拒。

通鉴／曹爽之难

大将军爽骄奢无度，饮食衣服，拟于乘舆，尚方珍玩，充牣其家，又私取先帝才人以为伎乐，作窟室，绮疏四周，数与其党何晏等纵酒其中。弟羲深以为忧，数涕泣谏止之，爽不听。爽兄弟数俱出游，司农沛国桓范谓曰：“总万机，典禁兵，不宜并出。若有闭城门，谁复内入者？”爽曰：“谁敢尔邪！”

初，清河、平原争界，八年不能决。冀州刺史孙礼请天府所藏烈祖封平原时图以决之，爽信清河之诉，云图不可用。礼上疏自辨，辞颇刚切。爽大怒；劾礼怨望，结刑五岁。

以上爽之骄横

久而复为并州刺史，往见太傅懿，有忿色而无言。懿曰：“卿得并州，少邪？恚理分界失分乎？”礼曰：“何明公言之乖也？礼虽不德，岂以官位往事为意邪？本谓明公齐踪伊、吕，匡辅魏室，上报明帝之托，下建万世之勋。今社稷将危，天下汹汹，此礼之所以不悦也。”因涕泣横流，懿曰：“且止，忍不可忍！”

冬，河南尹李胜出为荆州刺史，过辞太傅懿。懿令两婢侍，持衣，衣落；指口言渴，婢进粥，懿不持杯而饮，粥皆流出沾胸。胜曰：“众情谓明公旧风发动，何意尊体乃尔？”懿使声气才属，说：“年老枕疾，死在旦夕。君当屈并州，并州近胡，好为之备！恐不复相见，以子师、昭兄弟为托。”胜曰：“当还忝本州，非并州。”懿乃错乱其辞曰：“君方到并州？”胜复曰：“当忝荆州。”懿曰：“年老意荒，不解君言。今还为本州，盛德壮烈，好建功勋。”胜退，告爽曰：“司马公尸居余气，形神已离，不足虑矣！”他日，又向爽等垂泣曰：“太傅病不可复济，令人怆然！”故爽等不复设备。

以上懿之奸诈

何晏闻平原管辂明于术数，请与相见。正始九年十二月丙戌，辂往诣晏，晏与之论《易》。时邓飏在坐，谓辂曰：“君自谓善《易》，而语初不及《易》中辞义，何也？”辂曰：“夫善《易》者不言《易》也。”晏含笑赞之曰：“可谓要言不烦也。”因谓辂曰：“试为作一卦，知位当至三公不？”又问：“连梦见青蝇数十，来集鼻上，驱之不去，何也？”辂曰：“昔元、凯辅舜，周公佐周，皆以和惠谦恭，享有多福，此非卜筮所能明也。今君侯位尊势重，而怀德者鲜，畏威者众，殆非小心求福之道也。又，鼻者，天中之山，‘高而不危，所以长守贵’。今青蝇臭恶而集之，位峻者颠，轻豪者亡，不可不深思也！愿君侯衰多益寡，非礼勿履，然后三公可至，青蝇可驱也。”飏曰：“此老生之常谭！”辂曰：“夫老生者见不生，常谭者见不谭。”辂还邑舍，具以语其舅，舅责辂言太切至，辂曰：“与死人语，何所畏耶？”舅大怒，以辂为狂。

以上管辂之先见

太傅懿阴与其子中护军师、散骑常侍昭谋诛曹爽。嘉平元年春正月甲午，帝谒高平陵，大将军爽与弟中领军羲、武卫将军训、散骑常侍彦皆从。太傅懿以皇太后令闭诸城门，勒兵据武库，授兵出屯洛水浮桥。召司徒高柔假节行大将军事，据爽营；太仆王观行中领军事，据羲营。因奏爽罪恶于帝曰：“臣昔从辽东还，先帝诏陛下、秦王及臣升御床，把臣臂，深以后事为念。臣言：‘太祖、高祖亦属臣以后事，此自陛下所见，无所忧苦。万一有不如意，臣当以死奉明诏！’今大将军爽背弃顾命，败乱国典，内则僭拟，外则专权，破坏诸营，尽据禁兵，群官要职，皆置所亲，殿中宿卫，易以私人，根据盘互，纵恣日甚。又以黄门张当为都监，伺察至尊，离间二宫，伤害骨肉。天下汹汹，人怀危惧，陛下便为寄坐，岂得久安？此非先帝诏陛下及臣升御床之本意也！臣虽朽迈，敢忘往言？太尉臣济等皆以爽为有无君之心，兄弟不宜典兵宿卫，奏永宁宫，皇太后令敕臣如奏施行。臣辄敕主者及黄门令：‘罢爽、羲、训吏兵，以侯就第，不得逗留，以稽车驾。敢有稽留，便以军法从事！’臣辄力疾将兵屯洛水浮桥，伺察非常。”

以上懿闭城门，上奏谋诛爽等

爽得懿奏事，不通，迫窘不知所为。留车驾宿伊水南，伐木为鹿角，发屯田兵数千人以为卫。懿使侍中高阳、许允及尚书陈泰，说爽宜早自归罪；又使爽所信殿中校尉尹大目谓爽：“唯免官而已，以洛水为誓！”泰，群之子也。初，爽以桓范乡里老宿，于九卿中特礼之，然不甚亲也。及懿起兵，以太后令召范，欲使行中领军。范欲应命，其子止之曰：“车驾在外，不如南出。”范乃出，至平昌城门，城门已闭。门候司蕃，故范举吏也。范举手中版示之，矫曰：“有诏召我，卿促开门！”蕃欲求见诏书，范呵之曰：“卿非我故吏邪？何以敢尔！”乃开之。范出城，顾谓蕃曰：“太傅图逆，卿从我去！”蕃徒行不能及，遂避侧。懿谓蒋济曰：“智囊往矣！”济曰：“范则智矣，然驽马恋栈豆，爽必不能用也。”范至，劝爽兄弟以天子诣许昌，发四方兵以自辅。爽疑，未决。范谓羲曰：“此事昭然！卿用读书何为邪？于今日，卿等门户求贫贱复可得乎？且匹夫质一人尚欲望活，卿与天子相随，令于天下，谁敢不应也？”俱不言。范又谓羲曰：“卿别营近在阙南，洛阳典农治在城外，呼召如意。今诣许昌，不过中宿。许昌别库足相被假，所忧当在谷食，而大司农印章在我身！”羲兄弟默然不从，自甲夜至五鼓，爽乃投刀于地，曰：“我亦不失作富家翁！”范哭曰：“曹子丹佳人，生汝兄弟，独犊耳！何图今日坐汝等族灭也！”爽乃通懿奏事，白帝下诏免己官，奉帝还宫。

以上爽不听桓范之计，免官还宫

爽兄弟归家，懿发洛阳吏卒围守之。四角作高楼，令人在楼上察视爽兄弟举动。爽挟弹到后园中，楼上便唱言：“故大将军东南行！”爽愁闷不知为计。戊戌，有司奏：“黄门张当私以所择才人与爽，疑有奸。”收当付廷尉考实，辞云：“爽与尚书何晏、邓飏、丁谧、司隶校尉毕轨、荆州刺史李胜等，阴谋反逆，须三月中发。”于是收爽、羲、训、晏、飏、谧、轨、胜并桓范，皆下狱，劾以大逆不道，与张当俱夷三族。

以上爽等被诛

初，爽之出也，司马鲁芝留在府。闻有变，将营骑斫津门出赴爽。及爽解印绶将出，主簿杨综止之，曰：“公挟主握权，舍此以至东市乎？”有司奏收芝、综治罪，太傅懿曰：“彼各为其主也，宥之！”顷之，以芝为御史中丞，综为尚书郎。鲁芝将出，呼参军辛敞欲与俱去。敞，毗之子也，其姊宪英为太常羊耽妻。敞与之谋曰：“天子在外，太傅闭城门，人云将不利国家，于事可得尔乎？”宪英曰：“以吾度之，太傅此举不过以诛曹爽耳。”敞曰：“然则事就乎？”宪英曰：“得无殆就。爽之才，非太傅之偶也。”敞曰：“然则敞可以无出乎？”宪英曰：“安可以不出？职守，人之大义也。凡人在难，犹或恤之；为人执鞭而弃其事，不祥莫大焉！且为人任，为人死，亲昵之职也。从众而已！”敞遂出。事定之后，敞叹曰：“吾不谋于姊，几不获于义！”

以上曹氏僚属之贤

先是，爽辟王沈及太山羊祜，沈劝祜应命，祜曰：“委质事人，复何容易！”沈遂行。及爽败，沈以故吏免，乃谓祜曰：“吾不忘卿前语。”祜曰：“此非始虑所及也。”爽从弟文叔妻夏侯令女，早寡而无子，其父文宁欲嫁之。令女刀截两耳以自誓，居常依爽。爽诛，其家上书绝昏，强迎以归，复将嫁之。令女窃入寝室，引刀自断其鼻。其家惊惋，谓之曰：“人生世间，如轻尘栖弱草耳，何至自苦乃尔？且夫家夷灭已尽，守此欲谁为哉？”令女曰：“吾闻‘仁者不以盛衰改节，义者不以存亡易心’。曹氏前盛之时，尚欲保终；况今衰亡，何忍弃之？此禽兽之行，吾岂为乎！”司马懿闻而贤之，听使乞子字养为曹氏后。

以上羊祜、令女之贤

何晏等方用事，自以为一时才杰，人莫能及。晏尝为名士品目，曰：“唯深也，故能通天下之志，夏侯泰初是也。唯几也，故能成天下之务，司马子元是也。唯神也，不疾而速，不行而至，吾闻其语，未见其人。”盖欲以“神”况诸己也。选部郎刘陶，晔之子也，少有口辩，邓飏之徒称之以为伊、吕。陶尝谓傅玄曰：“仲尼不圣！何以知之？智者于群愚，如弄一丸于掌中；而不能得天下，何以为圣？”玄不复难，但语之曰：“天下之变无常也，今见卿穷！”及曹爽败，陶退居里舍，乃谢其言之过。管辂之舅谓辂曰：“尔前何以知何、邓之败？”辂曰：“邓之行步，筋不束骨，脉不制肉，起立倾倚，若无手足，此为鬼躁。何之视候，则魂不守宅，血不华色，精爽烟浮，容若槁木，此为鬼幽。二者皆非遐福之象也。”何晏性自喜，粉白不去手，行步顾影。尤好老、庄之书，与夏侯玄、荀粲及山阳王弼之徒，竞为清谈，祖尚虚无，谓六经为圣人糟粕。由是天下士大夫争慕效之，遂成风流，不可复制焉。

以上何晏等败征

通鉴／诸葛恪之难

吴诸葛恪入寇淮南，驱略民人。诸将或谓恪曰：“今引军深入，疆埸之民必相率远遁，恐兵劳而功少。不如止围新城，新城困，救必至，至而图之，乃可大获。”恪从其计。嘉平五年五月，还军围新城。诏太尉司马孚督军二十万往赴之。大将军师问于虞松曰：“今东西有事，二方皆急，而诸将意沮，若之何？”松曰：“昔周亚夫坚壁昌邑，而吴、楚自败。事有似弱而强，不可不察也！今恪悉其锐众，足以肆暴，而坐守新城，欲以致一战耳。若攻城不拔，请战不可，师老众疲，势将自走。诸将之不径进，乃公之利也。姜维有重兵，而县军应恪，投食我麦，非深根之寇也。且谓我并力于东，西方必虚，是以径进。今若使关中诸军倍道急赴，出其不意，殆将走矣。”师曰：“善。”

以上虞松策备御吴、蜀之法

乃使郭淮、陈泰悉关中之众，解狄道之围；敕毋丘俭案兵自守，以新城委吴。陈泰进至洛门，姜维粮尽，退还。扬州牙门将涿郡张特守新城，吴人攻之连月，城中兵合三千人，疾病战死者过半，而恪起土山急攻，城将陷不可护。特乃谓吴人曰：“今我无心复战也。然魏法‘被攻过百日而救不至者，虽降家不坐’。自受敌以来，已九十余日矣。此城中本有四千余人，战死者已过半。城虽陷，尚有半人不欲降。我当还为相语，条别善恶，明日早送名，且以我印绶去为信。”乃投其印绶与之。吴人听其辞而不取印绶。特乃投夜彻诸屋材栅，补其缺为二重，明日谓吴人曰：“我但有斗死耳！”吴人大怒，进攻之，不能拔。会大署，吴士疲劳，饮水，泄下流肿，病者大半，死伤途地。诸营吏日白病者多，恪以为诈，欲斩之，自是莫敢言。恪内惟失计，而耻城不下，忿形于色。将军朱异以军事迕恪，恪立夺其兵，斥还建业。都尉蔡林数陈军计，恪不能用，策马来奔。诸将伺知吴兵已疲，乃进救兵。秋七月，恪引军去，士卒伤病，流曳道路，或顿仆坑壑，或见略获，存亡哀痛，大小嗟呼，而恪晏然自若。出住江渚一月，图起田于浔阳。诏召相衔，徐乃旋师。由是众庶失望，怨兴矣。

以上恪攻新城，无功而返

汝南太守邓艾言于司马师曰：“孙权已没，大臣未附，吴名宗大族皆有部曲，阻兵仗势，足以违命。诸葛恪新秉国政，而内无其主，不念抚恤上下以立根基，竞于外事，虐用其民，悉国之众，顿于坚城，死者万数，载祸而归，此恪获罪之日也！昔子胥、吴起、商鞅、乐毅，皆见任时君，主没犹败；况恪才非四贤，而不虑大患，其亡可待也！”

以上邓艾料恪之败

八月，吴军还建业，诸葛恪陈兵导从，归入府馆。即召中书令孙嘿，厉声谓曰：“卿等何敢数妄作诏！”嘿惶惧辞出，因病还家。恪征行之后，曹所奏署令长职司，一更罢选。愈治威严，多所罪责，当进见者无不竦息。又改易宿卫，用其亲近。复敕兵严，欲向青、徐。孙峻因民之多怨、众之所嫌，构恪于吴主，云欲为变。冬十月，孙峻与吴主谋置酒请恪。恪将入之夜，精爽扰动，通夕不寐，又，家数有妖怪，恪疑之。旦日，驻车宫门。峻已伏兵于帷中，恐恪不时入，事泄，乃自出见恪曰：“使君若尊体不安，自可须后，峻当具白主上。”欲以尝知恪意。恪曰：“当自力入！”散骑常侍张约、朱恩等密书与恪曰：“今日张设非常，疑有他故！”恪以书示滕胤，胤劝恪还，恪曰：“儿辈何能为！正恐因酒食中人耳。”恪入，剑履上殿，进谢还坐。设酒，恪疑未饮，孙峻曰：“使君病未善平，有常服药酒，可取之。”恪意乃安，别饮所赍酒。数行，吴主还内，峻起如厕，解长衣，著短服，出曰：“有诏：收诸葛恪！”恪惊起，拔剑，未得，而峻刀交下。张约从旁斫峻，裁伤左手，峻应手斫约，断右臂。武卫之士皆趋上殿，峻曰：“所取者恪也，今已死！”悉令复刃，乃除地更饮。恪二子竦、建闻难，载其母欲来奔，峻使人追杀之。以苇席裹恪尸，蔑束腰，投之石子冈。又，遣无难督施宽就将军施壹军，杀恪弟奋威将军融于公安，及其三子。恪外甥都乡侯张震、常侍朱恩，皆夷三族。

以上孙峻杀恪

临淮臧均表乞收葬恪，曰：“震雷电激，不崇一朝；大风冲发，希有极日。然犹继之以云雨，因以润物。是则天地之威，不可经日浃辰；帝王之怒，不宜讫情尽意。臣以狂愚，不知忌讳，敢冒破灭之罪，以邀风雨之会。伏念故太傅诸葛恪，罪积恶盈，自致夷灭，父子三首，枭市积日，观者数万，詈声成风。国之大刑，无所不震，长老孩幼，无不毕见。人情之于品物，乐极则哀生。见恪贵盛，世莫与贰，身处台辅，中间历年，今之诛夷，无异禽兽，观讫情反，能不憯然！且已死之人，与土壤同域，凿掘斫刺，无所复加。愿圣朝稽则乾坤，怒不极旬，使其乡邑若故吏民收以士伍之服，惠以三寸之棺。昔项籍受殡葬之施，韩信获收敛之恩，斯则汉高发神明之誉也。惟陛下敦三皇之仁，垂哀矜之心，使国泽加于辜戮之骸，复受不已之恩。于以扬声遐方，沮劝天下，岂不大哉？昔栾布矫命彭越，臣窃恨之，不先请主上，而专名以肆情。其得不诛，实为幸耳！今臣不敢章宣愚情以露天恩，谨伏手书，冒昧陈闻，乞圣明哀察！”于是吴主及孙峻听恪故吏敛葬。

以上臧均请收葬恪

初，恪少有盛名，大帝深器重之，而恪父瑾常以为戚，曰：“非保家之主也！”父友奋威将军张承，亦以为恪必败诸葛氏。陆逊尝谓恪曰：“在我前者吾必奉之同升，在我下者则扶接之。今观君气陵其上，意蔑乎下，非安德之基也！”汉侍中诸葛瞻，亮之子也。恪再攻淮南，越嶲太守张嶷与瞻书曰：“东主初崩，帝实幼弱，太傅受寄托之重，亦何容易？亲有周公之才，犹有管、蔡流言之变；霍光受任，亦有燕、盖、上官逆乱之谋，赖成昭之明以免斯难耳。昔每闻东主杀生赏罚，不任下人，又今以垂没之命，卒召太傅，属以后事，诚实可虑！加吴、楚剽急，乃昔所记，而太傅离少主，履敌庭，恐非良计长算也！虽云东家纲纪肃然，上下辑睦，百有一失，非明者之虑也！取古则今，今则古也。自非郎君进忠言于太傅，谁复有尽言者邪？旋军广农，务行德惠，数年之中，东西并举，实为不晚。愿深采察！”恪果以此败。

以上诸人料恪之败

通鉴／谢玄肥水破秦之战

晋太元八年七月，秦王坚下诏大举人寇，民每十丁遣一兵，其良家子年二十已下有材勇者，皆拜羽林郎。又曰：“其以司马昌明为尚书左仆射，谢安为吏部尚书，桓冲为侍中。势还不远，可先为起第！”良家子至者三万余骑，拜秦州主簿赵盛之为少年都统。是时朝臣皆不欲坚行，独慕容垂、姚苌及良家子劝之。阳平公融言于坚曰：“鲜卑、羌虏，我之仇雠，常思风尘之变以逞其志，所陈策画，何可从也？良家少年，皆富饶子弟，不闲军旅，苛为谄谀之言，以会陛下之意，今陛下信而用之，轻举大事，臣恐功既不成，仍有后患，悔无及也！”坚不听。

八月戊午，坚遣阳平公融督张蚝、慕容垂等步骑二十五万为前锋，以兖州刺史姚苌为龙骧将军，督益、梁州诸军事。坚谓苌曰：“昔朕以龙骧建业，未尝轻以授人，卿其勉之！”左将军窦冲曰：“王者无戏言，此不祥之征也！”坚默然。慕容楷、慕容绍言于慕容垂曰：“主上骄矜已甚，叔父建中兴之业，在此行也！”垂曰：“然！非汝，谁与成之？”甲子，坚发长安，戎卒六十余万，骑二十七万，旗鼓相望，前后千里。九月，坚至项城，凉州之兵始达咸阳，蜀、汉之兵方顺流而下，幽、冀之兵至于彭城。东西万里，水陆齐进，运漕万艘。阳平公融等兵三十万，先至颍口。

以上苻坚盛兵伐晋

诏以尚书仆射谢石为征虏将军、征讨大都督，以徐、兖二州刺史谢玄为前锋都督，与辅国将军谢琰、西中郎将桓伊等众共八万拒之，使龙骧将军胡彬以水军五千援寿阳。琰，安之子也。是时，秦兵既盛，都下震恐，谢玄入，问计于谢安，安夷然答曰：“已别有旨。”既而寂然，玄不敢复言。乃令张玄重请，安遂命驾出游山墅，亲朋毕集，与玄围棋睹墅。安棋常劣于玄，是日，玄惧，便为敌手，而又不胜。安遂游陟，至夜乃还。桓冲深以根本为忧，遣精锐三千人卫京师，谢安固却之，曰：“朝廷处分已定，兵甲无阙，西藩宜留以为防。”冲对佐吏叹曰：“谢安石有庙堂之量，不闲将略。今大敌垂至，方游谈不暇，遣诸不经事少年拒之，众又寡弱。天下事已可知，吾其左衽矣！”

以上晋谋所以拒秦

冬十月，秦阳平公融等攻寿阳。癸酉，克之，执平虏将军徐元喜等。融以其参军河南郭褒为淮南大守。慕容垂拔郧城。胡彬闻寿阳陷，退保硖石，融进攻之。秦卫将军梁成等帅众五万屯于洛涧，栅淮以遏东兵。谢石、谢玄等去洛涧二十五里而军，惮成不敢进。胡彬粮尽，潜遣使告石等曰：“今贼盛粮尽，恐不复见大军！”秦人获之，送于阳平公融，融驰使白秦王坚曰：“贼少易擒，但恐逃去，宜速赴之！”坚乃留大军于项城，引轻骑八千，兼道就融于寿阳。遣尚书朱序来说谢石等，以为“强弱异势，不如速降！”序私谓石等曰：“若秦百万之众尽至，诚难与为敌。今乘诸军未集，宜速击之！若败其前锋，则彼已夺气，可遂破也。”石闻坚在寿阳，甚惧，欲不战以老秦师。谢琰劝石从序言。

以上朱序输情于晋

十一月，谢玄遣广陵相刘牢之帅精兵五千趣洛涧。未至十里，梁成阻涧为陈以待之。牢之直前，渡水击成，大破之，斩成及弋阳太守王咏，又分兵断其归津。秦步骑崩溃，争赴淮水，士卒死者万五千人。执秦扬州刺史王显等，尽收其器械军实。

以上刘牢之初破秦军

于是谢石等诸军，水陆继进。秦王坚与阳平公融登寿阳城望之，见晋兵部阵严整，又望八公山上草木，皆以为晋兵，顾谓融曰：“此亦勃敌，何谓弱也！”怃然始有惧色。秦兵逼肥水而陈，晋兵不得渡。谢玄遣使谓阳平公融曰：“君悬军深入，而置陈逼水，此乃持久之计，非欲速战者也。若移陈少却，使晋兵得渡，以决胜负，不亦善乎？”秦诸将皆曰：“我众彼寡，不如遏之，使不得上，可以万全。”坚曰：“但引兵少却，使之半渡，我以铁骑蹙而杀之，蔑不胜矣！”融亦以为然，遂麾兵使却。秦兵遂退，不可复止。谢玄、谢琰、桓伊等引兵渡水击之。融驰骑略陈，欲以帅退者，马倒，为晋兵所杀，秦兵遂溃。玄等乘胜追击，至于青冈。秦兵大败，自相蹈藉而死者，蔽野塞川。其走者闻风声鹤唳，皆以为晋兵且至。昼夜不敢息，草行露宿，重以饥冻，死者什七八。初，秦兵少却，朱序在陈后呼曰：“秦兵败矣！”众遂大奔。序因与张天锡、徐元喜皆来奔。获秦王坚所乘云母车。复取寿阳，执其淮南太守郭褒。坚中流矢，单骑走至淮北，饥甚。民有进壶飧豚髀者，坚食之，赐帛十匹，绵十斤，辞曰：“陛下厌苦安乐，自取危困。臣为陛下子，陛下为臣父，安有子饲其父而求报乎？”弗顾而去。坚谓张夫人曰：“吾今复何面目治天下乎！”潸然流涕。

以上秦军大败

是时，诸军皆溃，惟慕容垂所将三万人独全，坚以千余骑赴之。世子宝言于垂曰：“家国倾覆，天命人心皆归至尊，但时运未至，故晦迹自藏耳。今秦主兵败，委身于我，是天借之便，以复燕祚，此时不可失也！愿不以意气微恩忘社稷之重！”垂曰：“汝言是也。然彼以赤心投命于我，若之何害之？天苟弃之，不患不亡！不若保护其危以报德，徐俟其衅而图之，既不负宿心，且可以义取天下。”奋威将军慕容德曰：“秦强而并燕，秦弱而图之，此为报仇雪耻，非负宿心也，兄奈何得而不取，释数万之众以授人乎？”垂曰：“吾昔为太傅所不容，置身无所，逃死于秦，秦主以国士遇我，恩礼备至。后复为王猛所卖，无以自明，秦主独能明之。此恩何可忘也？若氐运必穷，吾当怀集关东以复先业耳，关西会非吾有也。”冠军行参军赵秋曰：“明公当绍复燕祚，著于图谶。今天时已至，尚复何待？若杀秦主，据邺都，鼓行而西，三秦亦非苻氏之有也！”垂亲党多劝垂杀坚，垂皆不从，悉以兵授坚。平南将军慕容屯郧城，闻坚败，弃其众遁去。至荥阳，慕容德复说起兵以复燕祚，不从。

以上慕容不乘苻秦之危

谢安得驿书，知秦兵已败，时方与客围棋，摄书置床上，了无喜色，围棋如故。客问之，徐答曰：“小儿辈遂已破贼。”既罢，还内，过户限，不觉屐齿之折。丁亥，谢石等归建康。得秦乐工，能习旧声，于是宗庙始备金石之乐。乙未，以张天锡为散骑常侍，朱序为琅玢内史。

通鉴／刘裕伐南燕之役

义熙五年三月，刘裕抗表伐南燕，朝议皆以为不可。惟左仆射孟昶、车骑司马谢裕、参军臧熹以为必克，劝裕行。裕以昶监中军留府事。谢裕，安之兄孙也。初，苻氏之败也，王猛之孙镇恶来奔，以为临澧令。镇恶骑乘非长，关弓甚弱，而有谋略，善果断，喜论军国大事。或荐镇恶于刘裕，裕与语，说之，因留宿。明旦，谓参佐曰：“吾闻将门有将，镇恶信然！”即以为中军参军。

以上刘裕决计伐南燕

四月己巳，刘裕发建康，帅舟师自淮入泗。五月，至下邳，留船舰辎重，步进至琅琊，所过皆筑城，留兵守之。或谓裕曰：“燕人若塞大岘之险，或坚壁清野，大军深入，不唯无功，将不能自归，奈何？”裕曰：“吾虑之熟矣！鲜卑贪婪，不知远计，进利虏获，退惜禾苗，谓我孤军远入，不能持久，不过进据临朐，退守广固。必不能守险清野，敢为诸君保之！”

以上刘裕料敌

南燕主超闻有晋师，引群臣会议。征虏将军公孙五楼曰：“吴兵轻果，利在速战，不可争锋。宜据大岘，使不得入，旷日延时，沮其锐气。然后徐简精骑二千，循海而南，绝其粮道；别敕段晖帅兖州之众，缘山东下，腹背击之。此上策也！各命守宰依险自固，校其资储之外，余悉焚荡，芟除禾苗，使敌无所资。彼侨军无食，求战不得，旬月之间，可以坐制。此中策也。纵贼入岘，出城逆战。此下策也！”超曰：“今岁星居齐，以天道推之，不战自克。客主势殊，以人事言之，彼远来疲弊，势不能久。吾据五州之地，拥富庶之民，铁骑万群，麦禾布野，奈何芟苗徙民先自蹙弱乎？不如纵使入岘，以精骑蹂之，何忧不克！”辅国将军广宁王贺赖卢苦谏不从，退谓五楼曰：“必若此，亡无日矣！”太尉桂林王镇曰：“陛下必以骑兵利平地者，宜出岘逆战，战而不胜，犹可退守；不宜纵敌人岘，自弃险固也。”超不从，镇出，谓韩曰：“主上既不能逆战却敌，又不肯徙民清野，延敌入腹，坐待攻围，酷似刘璋矣。今年国灭，吾必死之！卿中华之士，复为文身矣！”超闻之，大怒，收镇下狱。乃摄莒、梁父二戍，修城隍，简士马，以待之。

以上南燕君臣议战守之策

刘裕过大岘，燕兵不出。裕举手指天，喜形于色。左右曰：“公未见敌而先喜，何也？”裕曰：“兵已过险，士有必死之志；余粮栖亩，人无匮乏之忧。虏已入吾掌中矣！”六月己巳，裕至东莞。超先遣公孙五楼、贺赖卢及左将军段晖等，将步骑五万屯临朐。闻晋兵入岘，自将步骑四万往就之，使五楼帅骑进据巨蔑水。前锋孟龙符与战，破之，五楼退走。裕以车四千乘为左右翼，方轨徐进，与燕兵战于临朐南，日向昃，胜负犹未决。参军胡藩言于裕曰：“燕悉兵出战，临朐城中留守必寡，愿以奇兵从间道取其城。此韩信所以破赵也。”裕遣藩，及咨议参军檀韶、建威将军河内向弥，潜师出燕兵之后，攻临朐，声言轻兵自海道至矣。向弥擐甲先登，遂克之。超大惊，单骑就段晖于城南。裕因纵兵奋击，燕众大败，斩段晖等大将十余人。

以上临朐大捷，轻兵从间道克城

超遁还广固。获其玉玺、辇及豹尾。裕乘胜逐北，至广固。丙子，克其大城。超收众入保小城。裕筑长围守之，围高三丈，穿堑三重，抚纳降附，采拔贤俊，华、夷大悦。于是因齐地粮储，悉停江、淮漕运。超遣尚书郎张纲乞师于秦；赦桂林王镇，以为录尚书，都督中外诸军事，引见谢之，且问计焉。镇曰：“百姓之心，系于一人。今陛下亲董六师，奔败而还，群臣离心，士民丧气。闻秦人自有内患，恐不暇分兵救人。散卒还者，尚有数万，宜悉出金帛以饵之，更决一战。若天命助我，必能破敌；如其不然，死亦为美，比于闭门待尽，不犹愈乎？”司徒乐浪王惠曰：“不然！晋兵乘胜，气势百倍。我以败军之卒当之，不亦难乎？秦虽与勃勃相持，不足为患；且与我分据中原，势如唇齿，安得不来相救？但不遣大臣，则不能得重兵。尚书令韩范为燕、秦所重，宜遣乞师。”超从之。秋七月，加刘裕北青、冀二州刺史。南燕尚书略阳垣尊及弟京兆太守苗逾城来降，裕以为行参军。尊、苗皆超所委任以为腹心者也。或谓裕曰：“张纲有巧思。若得纲使为攻具，广固必可拔也。”会纲自长安还，太山太守申宣执之，送于裕。裕升纲于楼车，使周城呼曰：“刘勃勃大破秦军，无兵相救！”城中莫不失色。江南每发兵及遣使者至广固，裕辄潜遣兵夜迎之。明日，张旗鸣鼓而至。北方之民执兵负粮归裕者，日以千数。围城益急，张华、封恺皆为裕所获。超请割大岘以南地为藩臣，裕不许。

以上围广固

秦王兴遣使谓裕曰：“慕容氏相与邻好，今晋攻之急，秦已遣铁骑十万屯洛阳。晋军不还，当长驱而进！”裕呼秦使者谓曰：“语汝姚兴：我克燕之后，息兵三年，当取关、洛。今能自送，便可速来！”刘穆之闻有秦使，驰入见裕，而秦使者已去。裕以所言告穆之，穆之尤之曰：“常日事无大小，必赐预谋。此宜善详，云何遽尔答之？此语不足以威敌，适足以怒之。若广固未下，羌寇奄至，不审何以待之？”裕笑曰：“此是兵机，非卿所解，故不相语耳。夫兵贵神速，彼若审能赴救，必畏我知，宁容先遣信命逆设此言？是自张大之辞也！晋师不出，为日久矣。羌见伐齐，殆将内惧，自保不暇，何能救人邪？”九月，秦王兴自将，击夏王勃勃，至贰城。遣安远将军姚详等分督租运。勃勃乘虚奄至，兴惧，欲轻骑就详等，右仆射韦华曰：“若銮舆一动，众心骇惧，必不战自溃！详营亦未必可至也！”兴与勃勃战，秦兵大败，将军姚榆生为勃勃所禽。左将军姚文崇等力战，勃勃乃退，兴还长安。勃勃复攻秦敕奇堡、黄石固、我罗城，皆拔之。徙七千余家于大城，以其丞相右地代领幽州牧以镇之。初，兴遣卫将军姚强帅步骑一万，随韩范往就姚绍于洛阳，并兵以救南燕。及为勃勃所败，追强兵还长安，韩范叹曰：“天灭燕矣！”南燕尚书张俊自长安还，降于刘裕，因说裕曰：“燕人所恃者，谓韩范必能致秦师也。今得范以示之，燕必降矣。”裕乃表范为散骑常侍，且以书招之，长水校尉王蒲劝范奔秦，范曰：“刘裕起布衣，灭桓玄，复晋室。今兴师伐燕，所向崩溃。此殆天授，非人力也。燕亡，则秦为之次矣，吾不可以再辱。”遂降于裕。裕将范循城，城中人情离沮。或劝燕主超诛范家，超以范弟尽忠无贰，并范家赦之。

以上韩范降裕，秦救不至

冬十月，段宏自魏奔于裕。张纲为裕造攻具，尽诸奇巧。超怒，县其母于城上，支解之。六年春正月甲寅朔，南燕主超登天门，朝群臣于城上。乙卯，超与宠姬魏夫人登城，见晋兵之盛，握手对泣。韩谆谏曰：“陛下遭堙阨之运，正当努力自强，以壮士民之志，而更为儿女子泣邪！”超拭目谢之。尚书令董诜劝超降，超怒，囚之。二月癸未南燕贺赖卢、公孙五楼为地道出击晋兵，不能却。城久闭，城中男女病脚弱者大半，出降者相继。超辇而登城，尚书悦寿说超曰：“今天助寇为虐，战士凋瘁，独守穷城，绝望外援，天时人事，亦可知矣。苟历数有终，尧、舜避位，陛下岂可不思变通之计乎？”超叹曰：“废兴，命也。吾宁奋剑而死，不能衔璧而生！”丁亥，刘裕悉众攻城。或曰：“今日往亡，不利行师。”裕曰：“我往彼亡，何为不利！”四面急攻之。悦寿开门纳晋师，超与左右数十骑逾城突围出走，追获之。裕数以不降之罪，超神色自若，一无所言，惟以母托刘敬宣而已。

以上破广固

裕忿广固久不下，欲尽坑之，以妻女赏将士。韩范谏曰：“晋室南迁，中原鼎沸，士民无援，强则附之，既为君臣，必须为之尽力。彼皆衣冠旧族，先帝遗民。今王师吊伐，而尽坑之，使安所归乎？窃恐西北之人，无复来苏之望矣！”裕改容谢之，然犹斩王公以下三千人，没人家口万余，夷其城隍。送超诣建康，斩之。

通鉴／韦睿救钟离之役

梁天监六年正月，魏中山王英与平东将军杨大眼等众数十万攻钟离。钟离城北阻淮水，魏人于邵阳洲两岸为桥，树栅数百步，跨淮通道。英据南岸攻城，大眼据北岸立城，以通粮运。城中众才三千人，昌义之督帅将士，随方抗御。魏人以车载土填堑，使其众负土随之，严骑蹙其后，人有未及回者，因以土迮之，俄而堑满。冲车所撞，城土辄颓。义之用泥补之，冲车虽人而不能坏。魏人昼夜苦攻，分番相代，坠而复升，莫有退者。一日战数十合，前后杀伤万计，魏人死者与城平。

以上魏急攻钟离

二月，魏主召英使还，英表称：“臣志殄逋寇，而月初已来，霖雨不止。若三月晴霁，城必可克，愿少赐宽假。”魏主复诏曰：“彼土蒸湿，无宜久淹。势虽必取，乃将军之深计；兵久力殆，亦朝廷之所忧也。”英犹表称必克，魏主遣步兵校尉范绍诣英议攻取形势。绍见钟离城坚，劝英引还，英不从。

以上中山王英不肯退兵

上命豫州刺史韦睿将兵救钟离，受曹景宗节度。睿自合肥取直道，由阴陵大泽行，值涧谷，辄飞桥以济师。人畏魏兵盛多，劝睿缓行，睿曰：“钟离今凿穴而处，负户而汲，车驰卒奔，犹恐其后，而况缓乎？魏人已堕吾腹中，卿曹勿忧也！”旬日，至邵阳。上豫敕曹景宗曰：“韦睿，卿之乡望，宜善敬之！”景宗见睿，礼甚谨。上闻之，曰：“二将和，师必济矣！”景宗与睿进顿邵阳洲。睿于景宗营前二十里夜掘长堑，树鹿角，截洲为城，去魏城百余步。南梁太守冯道根，能走马步地，计马足以赋功，比晓而营立。魏中山王英大惊，以杖击地，曰：“是何神也！”

以上曹景宗、韦睿救钟离

景宗等器甲精新，军容甚盛，魏人望之夺气。景宗虑城中危惧，募军士言文达等，潜行水底，赍敕入城。城中始知有外援，勇气百倍。杨大眼勇冠军中，将万余骑来战，所向皆靡。睿结车为陈，大眼聚骑围之，睿以强弩二千一时俱发，洞甲穿中，杀伤甚众。矢贯大眼右臂，大眼退走。明旦，英自帅众来战，睿乘素木舆，执白角如意以麾军，一日数合，英乃退。魏师复夜来攻城，飞矢雨集。睿子黯请下城以避箭，睿不许。军中惊，睿于城上厉声呵之，乃定。牧人过淮北伐刍藁者，皆为杨大眼所略。曹景宗募勇敢士千余人，于大眼城南数里筑垒。大眼来攻，景宗击却之。垒成，使别将赵草守之。有抄掠者，皆为草所获，是后始得纵刍牧。

以上梁军屡捷

上命景宗等预装高舰，使与魏桥等，为火攻之计。令景宗与睿各攻一桥，睿攻其南，景宗攻其北。三月，淮水暴涨六七尺。睿使冯道根与卢江太守裴邃、秦郡太守李文钊等乘斗舰竞发，击魏洲上军，尽殪，别以小船载草，灌之以膏，从而焚其桥。风怒火盛，烟尘晦冥，敢死之士拔栅斫桥，水又漂疾，倏忽之间桥栅俱尽。道根等皆身自搏战，军人奋勇，呼声动天地，无不一当百，魏军大溃。英见桥绝，脱身弃城走，大眼亦烧营去。诸垒相次土崩，悉弃其器甲，争投水，死者十余万，斩首亦如之。

以上焚浮桥，大捷解围

睿遣报昌义之，义之悲喜，不暇答语，但叫曰：“更生！更生！”诸军逐北至水上。英单骑入梁城，缘淮百余里，尸相枕藉。生擒五万人，收其资粮器械山积，牛马驴骡不可胜计。义之德景宗及睿，请二人共会，设钱二十万官赌之。景宗掷得雉，睿徐掷得卢，遽取一子反之，曰：“异事！”遂作塞。景宗与群帅争先告捷，睿独居后，世尤以此贤之。诏增景宗、睿爵邑，义之等受赏各有差。

通鉴／高欢沙苑之战

大同三年闰九月，东魏丞相欢将兵二十万自壶口趣蒲津，使高敖曹将兵三万出河南。时关中饥，魏丞相泰所将将士不满万人，馆谷于恒农五十余日，闻欢将济河，乃引兵入关。高敖曹遂围恒农。欢右长史薛琡言于欢曰：“西贼连年饥馑，故冒死来人陕州，欲取仓粟。今敖曹已围陕城，粟不得出。但置兵诸道，勿与野战，比及麦秋，其民自应饿死，宝炬、黑獭何忧不降？愿勿渡河！”侯景曰：“今兹举兵，形势极大，万一不捷，猝难收敛。不如分为二军，相继而进：前军若胜，后军全力；前军若败，后军承之。”欢不从，自蒲津济河。

以上东魏渡河伐西魏

丞相泰遣使戒华州刺史王罴，罴语使者曰：“老罴当道卧，貉子那得过！”欢至冯翊城下，谓罴曰：“何不早降！”罴大呼曰：“此城是王罴家，死生在此！欲死者来！”欢知不可攻，乃涉洛，军于许原西。泰至渭南，征诸州兵，皆未会。欲进击欢，诸将以众寡不敌，请待欢更西以观其势，泰曰：“欢若至长安，则人情大扰，今及其远来新至，可击也！”即造浮桥于渭，令军士赍三日粮，轻骑渡渭，辎重自渭南夹渭而西。冬十月壬辰，泰至沙苑，距东魏军六十里。诸将皆惧，宇文深独贺，泰问其故，对曰：“欢镇抚河北，甚得众心，以此自守，未易可图。今悬师渡河，非众所欲，独欢耻失窦泰，愎谏而来，所谓忿兵，可一战擒也。事理昭然，何为不贺？愿假深一节，发王罴之兵邀其走路，使无遗类！”

以上宇文泰不肯还长安，迎敌于沙苑

泰遣须昌县公达奚武觇欢军，武从三骑，皆效欢将士衣服。日暮，去营数百步下马，潜听得其军号。因上马历营；若警夜者，有不如法，往往挞之。具知敌之情状而还。

以上达奚武侦敌情

欢闻泰至，癸巳，引兵会之。候骑告欢军且至，泰召诸将谋之，开府仪同三司李弼曰：“彼众我寡，不可平地置陈。此东十里有渭曲，可先据以待之。”泰从之，背水东西为陈，李弼为右拒；赵贵为左拒，命将士皆偃戈于苇中，约闻鼓声而起。

以上李弼谋于苇中背水置陈

晡时，东魏兵至渭曲。都督太安斛律羌举曰：“黑獭举国而来，欲一死决，譬如猁狗，或能噬人，且渭曲苇深土泞，无所用力。不如缓与相持，密分精锐径掩长安。巢穴既倾，则黑獭不战成擒矣！”欢曰：“纵火焚之，何如？”侯景曰：“当生擒黑獭以示百姓，若众中烧死，谁复信之？”彭乐盛气请斗，曰：“我众贼寡，百人擒一，何忧不克！”欢从之。东魏兵望见魏兵少，争进击之，无复行列。兵将交，丞相泰鸣鼓，士皆奋起。于谨等六军与之合战，李弼帅铁骑横击之，东魏兵中绝为二，遂大破之。李弼弟身小而勇，每跃马陷陈，隐身鞍甲之中，敌见皆曰：“避此小儿！”泰叹曰：“胆决如此，何必八尺之躯！”征虏将军武川耿令贵杀伤多，甲裳尽赤，泰曰：“观其甲裳，足知令贵之勇，何必数级！”彭乐乘醉深入魏陈，魏人刺之，肠出，内之复战。丞相欢欲收兵更战，使张华原以簿历营点兵，莫有应者，还白欢曰：“众尽去，营皆空矣！”欢犹未肯去，阜城侯斛律金曰：“众心离散，不可复用，宜急向河东！”欢据鞍未动，金以鞭拂马，乃驰去。夜渡河，船去岸远，欢跨橐驼就船，乃得渡。丧甲士八万人，弃铠仗十有八万。丞相泰追欢至河上，选留甲士二万余人，余悉纵归。

以上东魏之败

都督李穆曰：“高欢破胆矣，速追之，可获！”泰不听，还军渭南。所征之兵甫至，乃于战所人植柳一株，以旌武功。侯景言于欢曰：“黑獭新胜而骄，必不为备。愿得精骑二万，径往取之！”欢以告娄妃，妃曰：“设如其言，景岂有还理？得黑獭而失景，何利之有？”欢乃止。魏加丞相泰柱国大将军，李弼十二将皆进爵增邑有差。高敖曹闻欢败，释恒农，退保洛阳。

通鉴／宇文泰北邙之战

东魏御史中尉高仲密，取吏部郎崔暹之妹，既而弃之，由是与暹有隙。仲密选用御史，多其亲戚乡党，高澄奏令改选，暹方为澄所宠任，仲密疑其构己，愈恨之。仲密后妻李氏艳而慧，澄见而悦之，李氏不从，衣服皆裂，以告仲密，仲密益怨。寻出为北豫州刺史，阴谋外叛。丞相欢疑之，遣镇城奚寿兴典军事，仲密但知民务。仲密置酒延寿兴，伏壮士，执之。大同九年二月壬申，以虎牢叛，降魏，魏以仲密为侍中司徒。欢以仲密之叛由崔暹，将杀之。高澄匿暹，为之固请：欢曰：“我匄其命，须与苦手！”澄乃出暹，而谓大行台都官郎陈元康曰：“卿使崔暹得杖，勿复相见！”元康为之言于欢曰：“大王方以天下付大将军，大将军有一崔暹，不能免其杖，父子尚尔，况于他人？”欢乃释之。高季式在永安戍，仲密遣信报之。季式走告欢，欢待之如旧。

以上高仲密奔西魏召寇

魏丞相泰帅诸军以应仲密，以太子少傅李远为前驱。至洛阳，遣开府仪同三司于谨攻柏谷，拔之。三月壬申，围河桥南城。东魏丞相欢将兵十万至河北。泰退军瀍上，纵火船于上流，以烧河桥。斛律金使行台郎中张亮以小艇百余载长锁，伺火船将至，以钉钉之，引锁向岸，桥遂获全。欢渡河，据邙山为陈，不进者数日。泰留辎重于瀍曲，夜，登邙山以袭欢。候骑白欢曰：“贼距此四十余里，蓐食干饭而来。”欢曰：“自当渴死！”乃正阵以待之。戊申黎明，泰军与欢军遇。东魏彭乐以数千骑为右甄，冲魏军之北垂，所向奔溃，遂驰入魏营。人告彭乐叛，欢甚怒。俄而西北尘起，乐使来告捷，虏魏侍中、开府仪同三司、大都督临洮王柬、蜀郡王荣宗、江夏王昇、巨鹿王阐、谯郡王亮、詹事赵善，及督将僚佐四十八人。诸将乘胜击魏，大破之，斩首三万余级。欢使彭乐追泰，泰窘，谓乐曰：“汝非彭乐邪？痴男子！今日无我，明日岂有汝邪？何不急还营，收汝金宝！”乐从其言，获泰金带一囊以归，言于欢曰：“黑獭漏刃，破胆矣！”欢虽喜其胜，而怒其失泰，令伏诸地，亲摔其头，连顿之。并数以沙苑之败，举刃将下者三，噤良久。乐曰：“乞五千骑，复为王取之！”欢曰：“汝纵之何意？而言复取邪？”命取绢三千匹压乐背，因以赐之。

以上东魏大破宇文泰于北邙山

明日复战，泰为中军，中山公赵贵为左军，领军若于惠等为右军。中军、右军合击东魏，大破之，悉俘其步卒。欢失马，赫连阳顺下马以授欢。欢上马走，从者步骑七人。追兵至，亲信都督尉兴庆曰：“王速去！兴庆腰有百箭，足杀百人！”欢曰：“事济，以尔为怀州刺史；若死，用尔子！”兴庆曰：“儿少，愿用兄。”欢许之。兴庆拒战，矢尽而死。东魏军士有逃奔魏者，告以欢所在，泰募勇敢三千人，皆执短兵，配大都督贺拔胜以攻之。胜识欢于行间，执槊与十三骑逐之。驰数里，槊刃垂及，因字之曰：“贺六浑，贺拔破胡必杀汝！”欢气殆绝。河州刺史刘洪徽从旁射胜，中其二骑；武卫将军段韶射胜马，毙之。比副马至，欢已逸去，胜叹曰：“今日不执弓矢，天也！”魏南郢州刺史耿令贵，大呼独入敌中，锋刃乱下，人皆谓已死，俄奋刀而还。如是数四。当令贵前者死伤相继，乃谓左右曰：“吾岂乐杀人？壮士除贼，不得不尔！若不能杀贼，又不为贼所伤，何异逐坐人也？”

以上次日东魏大败

左军赵贵等五将战不利，东魏兵复振。泰与战，又不利。会日暮，魏兵遂遁，东魏兵追之。独孤信、于谨收散卒自后击之，追兵惊扰，魏诸军由是得全。若于惠夜引去，东魏兵追之。惠徐下马，顾命厨人营食，食毕，谓左右曰：“长安死，此中死，有以异乎？”乃建旗鸣角，收散卒，徐还。追骑疑有伏兵，不敢逼。泰遂入关，屯渭上。欢进至陕，泰遣开府仪同三司达奚武等拒之。行台郎中封子绘言于欢曰：“混壹东西，正在今日！昔魏太祖平汉中，不乘胜取巴、蜀，失在迟疑，后悔无及。愿大王不以为疑！”欢深然之，集诸将议进止，咸以为“野无青草，人马疲瘦，不可远追。”陈元康曰：“两雄交争，岁月已久，今幸而大捷，天授我也！时不可失，当乘胜追之！”欢曰：“若遇伏兵，孤何以济？”元康曰：“王前沙苑失利，彼尚无伏。今奔败若此，何能远谋？若舍而不追，必成后患！”欢不从，使刘丰生将数千骑追泰，遂东归。

以上东魏复大胜

泰召王思政于玉壁，将使镇虎牢，未至而泰败，乃使守恒农。思政入城，令开门解衣而卧，慰勉将士，示不足畏。后数日，刘丰生至城下，惮之，不敢进，引军还。思政乃修城郭，起楼橹，营农田，积刍粟，由是恒农始有守御之备。丞相泰求自贬，魏主不许。是役也，魏诸将皆无功，唯耿令贵与太子武卫率王胡仁、都督王文达力战功多。泰欲以雍、岐、北雍三州授之，以州有优劣，使探筹取之。仍赐胡仁名勇、令贵名豪、文达名杰，用彰其功。于是广募关陇豪右，以增军旅。

以上西魏增修军旅

高仲密之将叛也，阴遣人扇动冀州豪杰，使为内应。东魏遣高隆之驰驿慰抚，由是得安。高澄密书与隆之曰：“仲密枝党与之俱西者，宜悉收其家属，以惩将来！”隆之以为“恩旨既行，理无追改。若复收治，示民不信。脱致惊扰，所亏不细！”乃启丞相欢而罢之。

以上东魏不诛高仲密之党

通鉴／韦孝宽之守玉壁

梁中大同元年十月，东魏丞相欢攻玉壁，昼夜不息，魏韦孝宽随机拒之。城中无水，汲于汾，欢使移汾，一夕而毕。欢于城南起土山，欲乘之以入。城上先有二楼，孝宽缚木接之，令常高于土山以御之。欢使告之曰：“虽尔缚楼至天，我当穿地取尔！”乃凿地为十道。又用术士李业兴孤虚法，聚攻其北。北，天险也。孝宽掘长堑，邀其地道，选战士屯堑上，每穿至堑，战士辄禽杀之；又于堑外积柴贮火，敌有在地道内者，塞柴投火，以皮排吹之，一鼓皆焦烂。敌以攻车撞城，车之所及，莫不摧毁，无能御者。孝宽缝布为幔，随其所向张之，布既悬空，车不能坏。敌又缚松、麻于竿，灌油加火以烧布，并欲焚楼。孝宽作长钩，利其刃，火竿将至，以钩遥割之，松、麻俱落。敌又于城四面穿地为二十道，其中施梁柱，纵火烧之，柱折城崩。孝宽于崩处竖木栅以扦之，敌不得入。城外尽攻击之术，而城中守御有余，孝宽又夺据其土山，欢无如之何。

以上韦孝宽之善守

乃使仓曹参军祖埏说之曰：“君独守孤城，而西方无救，恐终不能全，何不降也？”孝宽报曰：“我城池严固，兵食有余，攻者自劳，守者常逸，岂有旬朔之间已须救援？适忧尔众有不返之危！孝宽关西男子，必不为降将军也！”埏复谓城中人曰：“韦城主受彼荣禄，或复可尔；自外军民，何事相随入汤火中？”乃射募格于城中，云：“能斩城主降者，拜太尉，封开国郡公，赏帛万匹！”孝宽手题书背，返射城外云：“能斩高欢者准此！”珽，莹之子也。东魏苦攻凡五十日，士卒战及病死者共七万人，共为一冢。欢智力皆困，因而发疾。有星坠欢营中，士卒惊惧。十一月庚子，解围去。

以上高欢苦攻，无功而还

先是，欢别使侯景将兵趣齐子岭。魏建州刺史杨镇车厢，恐其寇邵郡，帅骑御之。景闻至，斫木断路六十余里，犹惊而不安，遂还河阳。庚戌，欢使段韶从太原公洋镇邺。辛亥，征世子澄会晋阳。魏以韦孝宽为骠骑大将军，开府仪同三司，进爵建忠公。时人以王思政为知人。十一月己卯，欢以无功，表解都督中外诸军，东魏主许之。欢之自玉壁归也，军中讹言韦孝宽以定功弩射杀丞相。魏人闻之，因下令曰：“劲弩一发，凶身自陨！”欢闻之，勉坐见诸贵，使斛律金作《敕勒歌》，欢自和之，哀感流涕。

通鉴／李晟移军东渭桥之事

兴元元年二月，朱泚自奉天败归，李晟谋取长安。刘德信与晟俱屯东渭桥，不受晟节制。晟因德信至营中，数以沪涧之败，及所过剽掠之罪，斩之。因以数骑驰入德信军，劳其众，无敢动者。遂并将之，军势益振。

以上李晟并刘德信之众

李怀光既胁朝廷逐卢杞等，内不自安，遂有异志。又恶李晟独当一面，恐其成功，奏请与晟合军，诏许之。晟与怀光会于咸阳西陈涛斜，筑垒未毕，泚众大至。晟谓怀光曰：“贼若固守宫苑，或旷日持久，未易攻取；今去其巢穴，敢出求战，此天以贼赐明公，不可失也！”怀光曰：“军适至，马未秣，士未饭，岂可遽战邪？”晟不得已，乃就壁。晟每与怀光同出军，怀光军士多掠人牛马，晟军秋毫不犯。怀光军士恶其异己，分所获与之，晟军终不敢受。怀光屯咸阳累月，逗留不进。上屡遣中使趣之，辞以“士卒疲弊，且当休息观衅”。诸将数劝之攻长安，怀光不从，密与朱泚通谋。

以上李怀光与李晟合军，观望不进

李晟屡奏，恐其有变为所并，请移军东渭桥。上犹冀怀光革心，收其力用，寝晟奏不下。怀光欲缓战期，且激怒诸军，奏言：“诸军粮赐薄，神策独厚。厚薄不均，难以进战！”上以财用方窘，若粮赐皆比神策，则无以给之；不然，又逆怀光意，恐诸军觖望。乃遣陆贽诣怀光营宣慰，因召李晟参议其事。怀光意欲晟自乞减损，使失士心，沮败其功，乃曰：“将士战斗同而粮赐异，何以使之协力？”贽未有言，数顾晟，晟曰：“公为元帅，得专号令；晟将一军，受指踪而已。至于增减衣食，公当裁之！”怀光默然，又不欲自减之，遂止。

以上李晟与李怀光有隙。思移兵

时上遣崔汉衡诣吐蕃发兵，吐蕃相尚结赞言：“蕃法：发兵以主兵大臣为信。今制书无怀光署名，故不敢进。”上命陆贽谕怀光，怀光固执，以为不可，曰：‘若克京城，吐蕃必纵兵焚掠，谁能遏之？此一害也！前有敕旨：‘募士卒克城者人赏百缗。’彼发兵五万，若援敕求赏，五百万缗何从可得？此二害也！虏骑虽来，必不先进，勒兵自固，观我兵势，胜则从而分功，败则从而图变，谲诈多端，不可亲信。此三害也！”竟不肯署敕，尚结赞亦不进军。

以上李怀光不肯召吐蕃兵

陆贽自咸阳还，上言：“贼泚稽诛，保聚宫苑，势穷援绝，引日偷生。怀光总仗顺之师，乘制胜之气，鼓行芟剪，易若摧枯；而乃寇奔不追，师老不用，诸帅每欲进取，怀光辄沮其谋。据兹事情，殊不可解！陛下意在全护，委曲听从，观其所为，亦未知感。若不别务规略，渐思制持，惟以姑息求安，终恐变故难测。此诚事机危迫之秋也，固不可以寻常容易处之！今李晟奏请移军，适遇臣衔命宣慰，怀光偶论此事，臣遂泛问所宜，怀光乃云：‘李晟既欲别行，某亦都不要藉！”臣犹虑有翻覆，因美其军盛强，怀光大自矜夸，转有轻晟之意。臣又从容问云：‘回日，或圣旨顾问事之可否，决定何如？’怀光已肆轻言，不可中变，遂云：‘恩命许去，事亦无妨。’要约再三，非不详审，虽欲追悔，固难为辞。伏望即以李晟表出付中书，敕下依奏，别赐怀光手诏，示以移军事由。其手诏大意云：‘昨得李晟奏，请移军城东，以分贼势。朕本欲委卿商量，适会陆贽回奏，云见卿语及于此，仍言许去事亦无妨，遂敕本军允其所请。’如此，则词婉而直，理顺而明，虽蓄异端，何由起怨？”上从之。

以上陆贽奏请李晟移军，赐怀光手诏

晟自咸阳结陈而行，归东渭桥。时鄜坊节度使李建徽、神策行营节度使杨惠元犹与怀光联营，陆贽复上奏曰：“怀光当管师徒，足以独制凶寇，逗留未进，抑有它由！所患太强，不资傍助。比者又遣李晟、李建徽、杨惠元三节度之众附丽其营，无益成功，只足生事。何则？四军接垒，群帅异心，论势力则悬绝高卑，据职名则不相统属。怀光轻晟等兵微位下，而忿其制不从心；晟等疑怀光养寇蓄奸，而怨其事多陵己。端居则互防飞谤，欲战则递恐分功。龃龉不和，嫌衅遂构，俾之同处，必不两全。强者恶积而后亡，弱者势危而先覆，覆亡之祸，翘足可期。旧寇未平，新患方起，忧叹所切，实堪疚心！太上消慝于未萌，其次救失于始兆；况乎事情已露，祸难垂成，委而不谋，何以宁乱？李晟见机虑变，先请移军；建徽、惠元势转孤弱，为其吞噬，理在必然。它日虽有良图，亦恐不能自拔，拯其危急，唯在此时！今因李晟愿行，便遣合军同往，托言晟兵素少，虑为贼泚所邀，借此两军迭为犄角。仍先谕旨，密使促装，诏书至营，即日进路。怀光意虽不欲，然亦计无所施，是谓先人有夺人之心、疾雷不及掩耳者也。解斗不可以不离，救焚不可以不疾，理尽于此，唯陛下图之！”

以上陆贽更请李建徽、杨惠元移军

上曰：“卿所料极善！然李晟移军，怀光不免怅望，若更遣建徽、惠元就东，恐因此生辞，转难调息。且更俟旬时。”

通鉴／裴度李愬平蔡之役

元和十二年春正月甲申，贬袁滋为抚州刺史，李愬至唐州。军中承丧败之余，士卒皆惮战，愬知之。有出迓者，愬谓之曰：“天子知愬柔懦能忍耻，故使来拊循尔曹。至于战攻进取，非吾事也。”众信而安之。愬亲行视士卒，伤病者存恤之，不事威严。或以军政不肃为言，愬曰：“吾非不知也！袁尚书专以恩惠怀贼，贼易之。闻吾至，必增备。吾故示之以不肃，彼必以吾为懦而懈惰，然后可图也。”淮西人自以尝败高、袁二帅，轻愬名位素微，遂不为备。李愬谋袭蔡州，表请益兵，诏以昭义、河中、鄜坊步骑二千给之。

以上李愬初至唐州

丁酉，愬遣十将马少良将十余骑巡逻，遇吴元济捉生虞候丁士良，与战，擒之。士良，元济骁将，常为东边患。众请刳其心，愬许之。既而召诘之，士良无惧色，愬曰：“真丈夫也！”命释其缚，士良乃自言：“本非淮西士，贞元中隶安州，与吴氏战，为其所擒。自分死矣，吴氏释我而用之，我因吴氏而再生，故为吴氏父子竭力。昨日力屈，复为公所擒，亦分死矣。今公又生之，请尽死以报德！”愬乃给其衣服器械，署为捉生将。己亥，淮西行营奏克蔡州古葛伯城。丁士良言于李愬曰：“吴秀琳拥三千之众，据文城栅，为贼左臂。官军不敢近者，有陈光洽为之谋主也。光洽勇而轻，好自出战。请为公先擒光洽，则秀琳自降矣！”戊申，士良擒光洽以归。

以上收降丁士良

鄂岳观察使李道古引兵出穆陵关。甲寅，攻申州，克其外郭。进攻子城，城中守将夜出兵击之。道古之众惊乱，死者甚众。道古，皋之子也。淮西被兵数年，竭仓廪以奉战士，民多无食，采菱芡鱼鳖鸟兽食之，亦尽，相帅归官军者前后五千余户。贼亦患其耗粮食，不复禁。庚申，敕置行县以处之，为择县令，使之抚养，并置兵以卫之。三月乙丑，李愬自唐州徒屯宜杨栅。吴秀琳以文城栅降于李愬。戊子，愬引兵至文城西五里，遣唐州刺史李进诚将甲士八千至城下，召秀琳。城中矢石如雨。众不得前，进诚还报：“贼伪降，未可信也！”愬曰：“此待我至耳。”即前至城下，秀琳束兵投身马足下，愬抚其背慰劳之，降其众三千人。秀琳将李宪有材勇，愬更其名曰忠义而用之，悉迁妇女于唐州。于是唐、邓军气复振，人有欲战之志。贼中降者相继于道，随其所便而置之。闻有父母者，给粟帛遣之，曰：“汝曹皆王人，勿弃亲戚。”众皆感泣。

以上收降吴秀琳等

官军与淮西兵夹水而军，诸军相顾望，无敢渡溵水者。陈许兵马使王沛先引兵五千渡水，据要地为城。于是河阳、宣武、河东、魏博等军相继皆渡，进逼郾城。丁亥，李光颜败淮西兵三万于郾城，走其将张伯良，杀士卒什二三。己丑，李愬遣山河十将董少玢等分兵攻诸栅。其日，少玢下马鞍山，拔路口栅。夏四月辛卯，山河十将马少良下嵖岈山，擒淮西将柳子野。

以上诸军渡水屡捷

吴元济以蔡人董昌龄为郾城令，质其母杨氏，杨氏谓昌龄曰：“顺死贤于逆生！汝去逆而吾死，乃孝子也！从逆而吾生，是戮吾也！”会官军围青陵，绝郾城归路，郾城守将邓怀金谋于昌龄，昌龄劝之归国。怀金乃请降于李光颜，曰：“城人之父母妻子皆在蔡州，请公来攻城，吾举烽求救。救兵至，公逆击之，蔡兵必败。然后吾降，则父母妻子庶免矣。”光颜从之。乙未，昌龄、怀金举城降，光颜引兵入据之。

以上董昌龄、邓怀金以郾城降

吴元济闻郾城不守，甚惧。时董重质将骡军守洄曲，元济悉发亲近及守城卒诣重质以拒之。李愬山河十将妫雅、田智荣下冶炉城。丙申，十将阎士荣下白狗、汶港二栅。癸卯，妫雅、田智荣破西平。丙午，游奕兵马使王义破楚城。五月辛酉，李愬遣柳子野、李忠义袭朗山，擒其守将梁希果。丁丑，李愬遣方城镇遏使李荣宗击青喜城，拔之。

以上破诸城栅

愬每得降卒，必亲引问委曲，由是贼中险易远近虚实尽知之。愬厚待吴秀琳，与之谋取蔡，秀琳曰：“公欲取蔡，非李祐不可！秀琳无能为也。”祐者，淮西骑将，有勇略，守兴桥栅，常陵暴官军。庚辰，祐率士卒刈麦于燔柴村，愬召厢虞候史用诚，戒之曰：“尔以三百骑伏彼林中，又使人摇帜于前，若将焚其麦积者。祐素易官军，必轻骑来逐之。尔乃发骑掩之，必擒之。”用诚如言而往，生擒祜以归。将士以祐向日多杀官军，争请杀之。愬不许，释缚待以客礼。时愬欲袭蔡，而更密其谋，独召祐及李忠义屏人语，或至夜分，它人莫得预闻。诸将恐祐为变，多谏愬，愬待祐益厚。士卒亦不悦，诸军日有牒称祐为贼内应，且言得贼谍者具言其事。愬恐谤先达于上，已不及救，乃持祐泣曰：“岂天不欲平此贼邪？何吾二人相知之深而不能胜众口也？”因谓众曰：“诸君既以祐为疑，请令归死于天子。”乃械祐送京师，先密表其状，且曰：“若杀祐，则无以成功！”诏释之，以还愬。愬见之喜，执其手曰：“尔之得全，社稷之灵也！”乃署散兵马使，令佩刀巡警，出入帐中。或与之同宿密语，不寐达曙，有窃听于帐外者，但闻祐感泣声。时唐、随牙队三千人，号六院兵马，皆山南东道之精锐也。愬又以祜为六院兵马使。

以上厚待降将李祐

旧军令：“舍贼谍者屠其家。”愬除其令，使厚待之。谍反以情告愬，愬益知贼中虚实。乙酉，愬遣兵攻朗山，淮西兵救之，官军不利。众皆怅恨，愬独欢然，曰：“此吾计也！”乃募敢死士三千人，号曰突将，朝夕自教习之，使常为行备，欲以袭蔡。会久雨，所在积水，未果。吴元济见其下数叛，兵势日蹙，六月壬戌上表谢罪，愿束身自归。上遣中使赐诏，许以不死，而为左右及大将董重质所制，不得出。诸军讨淮、蔡，四年不克，馈运疲弊，民至有以驴耕者。上亦病之，以问宰相。李逢吉等竞言师老财竭，意欲罢兵。

以上吴元济穷蹙，朝廷欲罢兵

裴度独无言，上问之，对曰：“臣请自往督战！”乙卯，上复谓度曰：“卿真能为朕行乎？”对曰：“臣誓不与此贼俱生！臣比观吴元济表，势实窘蹙，但诸将心不壹，不并力迫之，故未降耳。若臣自诣行营，诸将恐臣夺其功，必争进破贼矣。”上悦。丙戌，以度为门下侍郎同平章事，兼彰义节度使，仍充淮西宣慰招讨处置使；又以户部侍郎崔群为中书侍郎同平章事。制下，度以韩弘已为都统，不欲更为招讨，请但称宣慰处置使，仍奏刑部侍郎马总为宣慰副使，右庶子韩愈为彰义行军司马，判官、书记皆朝廷之选，上皆从之。度将行，言于上曰：“臣若灭贼，则朝天有期；贼在，则归阙无日！”上为之流涕。八月庚申，度赴淮西，上御通化门送之。右神武将军张茂和，茂昭弟也，尝以胆略自炫于度。度表为都押牙，茂和辞以疾，度奏请斩之，上曰：“此忠顺之门，为卿远贬。”辛酉，贬茂和永州司马，以嘉王傅高承简为都押牙。承简，崇文之子也。李逢吉不欲讨蔡，翰林学士令狐楚与逢吉善，度恐其合中外之势以沮军事，乃请改制书数字，且言其草制失辞。壬戌，罢楚为中书舍人。

以上裴度自请视师

李光颜、乌重胤与淮西战，癸亥，败于贾店。裴度过襄城南白草原，淮西人以骁骑七百邀之，镇将楚丘曹华知而为备，击却之。度虽辞招讨名，实行元帅事，以郾城为治所。甲申，至郾城。先是，诸道皆有中使监陈，进退不由主将，胜则先使献捷，不利则陵挫百端。度悉奏去之，诸将始得专军事，战多有功。

以上裴度驻郾城

九月庚子，淮西兵寇溵水镇，杀三将，焚刍藁而去。甲寅，李愬将攻吴房，诸将曰：“今日往亡！”愬曰：“吾兵少，不足战，宜出其不意。彼以往亡不吾虞，正可击也！”遂往，克其外城，斩首千余级。余众保子城，不敢出。愬引兵还，以诱之，淮西将孙献忠果以骁骑五百追击其背。众惊，将走，愬下马据胡床，令曰：“敢退者斩！”返旆力战，献忠死，淮西兵乃退。或劝愬：“乘胜攻其子城，可拔也！”愬曰：“非吾计也！”引兵还营。

以上李愬攻吴房，不取

李祐言于李愬曰：“蔡之精兵皆在洄曲，及四境拒守；守州城者，皆赢老之卒。可以乘虚直抵其城，比贼将闻之，元济已成擒矣！”愬然之。冬十月甲子，遣掌书记郑澥至郾城，密白裴度，度曰：“兵非出奇不胜，常侍良图也！”裴度帅僚佐观筑城于沱口，董重质帅骑出五沟邀之，大呼而进，注弩挺刃，势将及度。李光颜与田布力战拒之，度仅得入城。贼退，布扼其沟中归路，贼下马逾沟，坠压死者千余人。辛未，李愬命马步都虞候、随州刺史史妟留镇文城，命李祐、李忠义帅突将三千为前驱，自与监军将三千人为中军，命李进诚将三千人殿其后。军出，不知所之，愬曰：“但东行！”行六十里，夜至张柴村。尽杀其戌卒及烽子，据其栅。命士少休，食干糒，整羁靮。留义成军五百人镇之，以断洄曲及诸道桥梁。复夜引兵出门，诸将请所之，愬曰：“入蔡州取吴元济！”诸将皆失色，监军哭曰：“果落李祐奸计！”时大风雪，旌旗裂，人马冻死者相望。天阴黑，自张柴村以东道路，皆官军所未尝行。人人自以为必死，然畏愬，莫敢违。夜半，雪愈甚。行七十里，至州城。近城，有鹅鸭池，愬令击之，以混军声。自吴少诚拒命，官军不至蔡州城下三十余年，故蔡人不为备。壬申四鼓，愬至城下，无一人知者。李祐、李忠义其城为坎，以先登，壮士从之。守门卒方熟寐，尽杀之。而留击柝者，使击柝如故，遂开门纳众。及里城，亦然，城中皆不之觉。鸡鸣雪止，愬入居元济外宅。或告元济曰：“官军至矣！”元济尚寝，笑曰：“俘囚为盗耳！晓当尽戮之！”又有告者曰：“城陷矣！”元济曰：“此必洄曲子弟就吾求寒衣也。”起听于廷，闻愬军号令曰：“常侍传语。”应者近万人，元济始惧，曰：“何等常侍，能至于此？”乃帅左右登牙城拒战。时董重质拥精兵万余人据洄曲，愬曰：“元济所望者，重质之救耳。”乃访重质家，厚抚之，遣其子传道持书谕重质。重质遂单骑诣愬降。愬遣李进诚攻牙城，毁其外门，得甲库，取器械。癸酉，复攻之，烧其南门，民争负薪刍助之，城上矢如猬毛。晡时，门坏，元济于城上请罪，进诚梯而下之。甲戌，愬以槛车送元济诣京师，且告于裴度。是日，申、光二州及诸镇兵二万余人相继来降。自元济就擒，愬不戮一人，凡元济官吏、帐下、厨厩之卒，皆复其职，使之不疑，然后屯于鞠场以待裴度。

以上李愬袭破蔡州

己卯，淮西行营奏获吴元济，光禄少卿杨元卿言于上曰：“淮西大有珍宝，臣能知之，往取必得。”上曰：“朕讨淮西，为人除害，珍宝非所求也！”董重质之去洄曲军也，李光颜驰入其壁，悉降其众。庚辰，裴度遣马总先入蔡州慰抚。辛巳，度建彰义军节，将降卒万余人入城，李愬具橐鞬出迎，拜于路左。度将避之，愬曰：“蔡人顽悖，不识上下之分数十年矣。愿公因而示之，使知朝廷之尊。”度乃受之。

以上裴度入蔡

李愬还军文城，诸将请曰：“始公败于朗山而不忧，胜于吴房而不取，冒大风甚雪而不止，孤军深入而不惧，然卒以成功，皆众人所不谕也，敢问其故？”愬曰：“朗山不利，则贼轻我而不为备矣；取吴房，则其众奔蔡，并力固守，故存之以分其兵；风雪阴晦，则烽火不接，不知吾至；孤军深入，则人皆致死，战自倍矣。夫视远者不顾近，虑大者不详细。若矜小胜，恤小败，先自挠矣，何暇立功乎？”众皆服。愬俭于奉己，而丰于待士，知贤不疑，见可能断，此其所以成功也。

以上李愬自明知略

裴度以蔡卒为牙兵，或谏曰：“蔡人反仄者尚多，不可不备！”度笑曰：“吾为彰义节度使，元恶既擒，蔡人则吾人也，又何疑焉？”蔡人闻之，感泣。先是，吴氏父子阻兵，禁人偶语于途，夜不然烛，有以酒食相过从者罪死。度既视事，下令惟禁盗贼，余皆不问，往来者不限昼夜，蔡人始知有生民之乐。甲申，诏韩弘、裴度条列平蔡将士功状，及蔡之将士降者，皆差第以闻；淮西州县百姓给复二年，近贼四州免来年夏税；官军战亡者皆为收葬，给其家衣粮五年，其因战伤残废者勿停衣粮。十一月，上御兴安门受俘，遂以吴元济献庙社，斩于独柳之下。

以上功成后事

初，淮西之人劫于李希烈、吴少诚之威虐，不能自拔。久而老者衰，幼者壮，安于悖逆，不复知有朝廷矣。自少诚以来，遣诸将出兵，皆不束以法制，听各以便宜自战，故人人得尽其才。韩全义之败于溵水也，于其帐中得朝贵所与问讯书，少诚束以示众曰：“此皆公卿属全义书，云破蔡州日，乞一将士妻女为婢妾。”由是众皆愤怒，以死为贼用。虽居中土，其风俗犷戾，过于夷貊。故以三州之众，举天下之兵环而攻之，四年然后克之。

官军之攻元济也，李师道募人通使于蔡，察其形势。牙前虞候刘晏平应募，出汴、宋间，潜行至蔡。元济大喜，厚礼而遣之。晏平还至郓，师道屏人而问之，晏平曰：“元济暴兵数万于外，阽危如此，而日与仆妾游戏博弈于内，晏然曾无忧色。以愚观之，殆必亡不久矣！”师道素倚淮西为援，闻之惊怒，寻诬以他过杖杀之。

戊子，以李愬为山南东道节度使，赐爵凉国公；加韩弘兼侍中；李光颜、乌重胤等各迁官有差。

韩愈／平淮西碑

天以唐克肖其德，圣子神孙，继继承承，于千万年，敬戒不怠，全付所覆，四海九州，罔有内外，悉主悉臣。高祖太宗，既除既治；高宗中睿，休养生息。至于玄宗，受报收功，极炽而丰，物众地大，孽牙其间。肃宗、代宗，德祖顺考，以勤以容。大慝适去，稂莠不薅。相臣将臣，文恬武嬉，习熟见闻，以为当然。

以上历叙唐之先朝

睿圣文武皇帝，既受群臣朝，乃考图数贡，曰：“呜呼！天既全付予有家，今传次在予，予不能事事，其何以见于郊庙？”群臣震慑，奔走率职。明年平夏，又明年平蜀，又明年平江东，又明年平泽潞，遂定易定，致魏博贝卫澶相，无不从志。皇帝曰：“不可究武，予其少息！”

以上宪宗前此武功

九年，蔡将死，蔡人立其子元济，以请，不许。遂烧舞阳，犯叶襄城，以动东都，放兵四劫。皇帝历问于朝，一二臣外皆曰：“蔡帅之不廷授，于今五十年，传三姓四将。其树本坚，兵利卒顽，不与他等。因抚而有，顺且无事。”大官臆决唱声，万口附和，并为一谈，牢不可破。

以上廷臣不愿伐蔡

皇帝曰：“惟天惟祖宗所以付任予者，庶其在此，予何敢不力！况一二臣同，不为无助。”曰：“光颜！汝为陈许帅，维是河东、魏博、郃阳三军之在行者，汝皆将之！”曰“重胤！汝故有河阳、怀，今益以汝，维是朔方、义成、陕、益、凤翔、延、庆七军之在行者，汝皆将之！”曰：“弘！汝以卒万二千，属而子公武往讨之！”曰：“文通！汝守寿，维是宣武、淮南、宣歙、浙西四军之行于寿者，汝皆将之！”曰：“道古！汝其观察鄂岳！”曰：“愬！汝帅唐、邓、随，各以其兵进战！”曰：“度！汝长御史，其往视师！’，曰：“度！惟汝予同，汝遂相予，以赏罚用命不用命！”曰：“弘！汝其以节都统诸军！”曰：“守谦！汝出入左右，汝惟近臣，其往抚师！”曰：“度！汝其往衣服饮食，予士无寒无饥。以既厥事，遂生蔡人。赐汝节斧、通天御带、卫卒三百。凡兹廷臣，汝择自从，惟其贤能，无惮大吏！庚申，予其临门送汝。”曰：“御史！予闵士大夫战甚苦，自今以往，非郊庙祠祀，其无用乐！”

以上部署诸将相

颜、胤、武合攻其北，大战十六，得栅城县二十三，降人卒四万；道古攻其东南，八战，降万三千，再入申，破其外城；文通战其东，十余遇，降万二千；愬入其西，得贼将，辄释不杀，用其策，战比有功。十二年八月，丞相度至师，都统弘责战益急，颜、胤、武合战益用命。元济尽并其众洄曲以备。十月壬申，愬用所得贼将，自文城，因天大雪，疾驰百二十里，用夜半到蔡，破其门，取元济以献，尽得其属人卒。卒已，丞相度入蔡，以皇帝命赦其人。淮西平，大飨赉功，师还之日，因以其食赐蔡人。凡蔡卒三万五千，其不乐为兵、愿归为农者十九，悉纵之。斩元济京师。

以上平蔡战功

册功：弘加侍中；愬为左仆射，帅山南东道；颜、胤皆加司空；公武以散骑常侍帅鄜坊、丹延；道古进大夫；文通加散骑常侍。丞相度朝京师，道封晋国公，进阶金紫光禄大夫；以旧官相，而以其副总为工部尚书，领蔡任。既还奏，群臣请纪圣功，被之金石，皇帝以命臣愈。臣愈再拜稽首，而献文曰：

唐承天命，遂臣万邦。孰居近土，袭盗以狂？往在玄宗，崇极而圮，河北悍骄，河南附起。四圣不宥，屡兴师征，有不能克，益戍以兵。夫耕不食，妇织不裳，输之以车，为卒赐粮。外多失朝，旷不岳狩，百隶怠官，事忘其旧。

以上唐中兴后方镇多叛

帝时继位，顾瞻咨嗟：惟汝文武，孰恤予家？”既斩吴、蜀，旋取山东，魏将首义，六州降从。淮蔡不顺，自以为强，提兵叫欢，欲事故常。始命讨之，遂连奸邻，阴遣刺客，来贼相臣。方战未利，内惊京师，群公上言，莫若惠来。帝为不闻，与神为谋，乃相同德，以讫天诛。

以上宪宗与裴相同谋

乃敕颜、胤、愬、武、古、通，咸统于弘，各奏汝功。三方分攻，五万其师，大军北乘，厥数倍之。常兵时曲，军士蠢蠢，既剪陵云，蔡卒大窘。胜之邵陵，郾城来降，自夏入秋，复屯相望。兵顿不励，告功不时，帝哀征夫，命相往厘。士饱而歌，马腾于槽。试之新城，贼遇败逃。尽抽其有，聚以防我，西师跃入，道无留者。

以上破蔡

额额蔡城，其疆千里，既入而有，莫不顺俟。帝有恩言，相度来宣：“诛止其魁，释其下人！”蔡之卒夫，投甲呼舞；蔡之妇女，迎门笑语。蔡人告饥，船粟往哺；蔡人告寒，赐以缯布。始时蔡人，禁不往来；今相从戯里门夜开。始时蔡人，进战退戮，今旰而起，左飧右粥。为之，择以收余惫，选吏赐牛，教而不税。

以上裴公惠政

蔡人有言：“始迷不知，今乃大觉，羞前之为！”蔡人有言：“天子明圣，不顺族诛，顺保性命！汝不吾信，视此蔡方；孰为不顺，往斧其吭？凡叛有数，声势相倚，吾强不支，汝弱奚恃？其告而长、而父、而兄，奔走偕来，同我太平！”淮蔡为乱，天子伐之；既伐而饥，天子活之！

以上蔡人知感

始议伐蔡，卿士莫随，既伐四年，小大并疑；不赦不疑，由天子明，凡此蔡功，惟断乃成！既定淮蔡，四夷毕来，遂开明堂，坐以治之。

经史百家杂钞卷二十四

典志之属一

书／禹贡

禹敷土，随山刊木，奠高山大川。

冀州：既载壶口，治梁及岐。既修太原，至于岳阳。覃怀底绩，至于衡漳。厥土惟白壤。厥赋惟上上，错。厥田惟中中。恒、卫既从，大陆既作，岛夷皮服，夹右碣石入于河。济、河惟兖州：九河既道，雷夏既泽，澭、沮会同。桑土既蚕，是降丘宅土。厥土黑坟，厥草惟繇，厥木惟条。厥田惟中下，厥赋贞，作十有三载乃同。厥贡漆丝，厥篚织文，浮于济、漯，达于河。海、岱惟青州：嵎夷既略，潍、淄其道。厥土白坟，海滨广斥。厥田惟上下，厥赋中上。厥贡盐，海物惟错，岱畎丝、枲、铅、松、怪石，莱夷作牧，厥篚丝，浮于汶，达于济。海、岱及淮惟徐州：淮、沂其义，蒙、羽其艺，大野既猪，东原底平。厥土赤埴坟，草木渐包。厥田惟上中，厥赋中中。厥贡惟土五色，羽畎夏翟，峄阳孤桐，泗滨浮磬，淮夷珠暨鱼，厥篚玄纤缟，浮于淮、泗，达于河。淮、海惟扬州：彭蠡既猪，阳鸟攸居。三江既入，震泽定。筱簜既敷，厥草惟夭，厥木惟乔，厥土惟涂泥。厥田惟下下，厥赋下上，上错。厥贡惟金三品、瑶、琨、筱、簜、齿、革、羽、毛、惟木，岛夷卉服，厥篚织贝，厥包橘柚，锡贡，沿于江、海，达于淮、泗。荆及衡阳惟荆州：江、汉朝宗于海，九江孔殷。沱、潜既道，云土梦作义。厥土惟涂泥。厥田惟下中，厥赋上下。厥贡羽、毛、齿、革，惟金三品，杶、榦、栝、柏，砺、砥、砮、丹，惟箘、、楛，三邦厎贡厥名，包匦菁茅，厥篚玄玑组，九江纳锡大龟，浮于江、沱、潜、汉，逾于洛，至于南河。荆、河惟豫州：伊、洛、瀍、涧，既入于河，荥波既猪，导菏泽，被孟猪。厥土惟壤，下土坟垆。厥田惟中上，厥赋错上中。厥贡漆、枲、、纻，厥篚纤、纩，锡贡磬错，浮于洛，达于河。华阳、黑水惟梁州：岷、蟠既艺，沱、潜既道，蔡、蒙旅平，和夷厎绩。厥土青黎。厥田惟下上，厥赋下中，三错。厥贡璆、铁、银、镂、砮、磬、熊、罴、狐、狸、织皮，西倾因桓是来，浮于潜，逾于沔，入于渭，乱于河。黑水、西河惟雍州：弱水既西，泾属渭汭，漆、沮既从，沣水攸同。荆、岐既旅，终南、悖物，至于鸟鼠。原隰厎绩，至于猪野。三危既宅，三苗丕叙。厥土惟黄壤。厥田惟上上，厥赋中下。厥贡惟球、琳、琅玕，浮于积石，至于龙门、西河，会于渭讷。织皮昆仑，析支、渠搜、西戎即叙。

导岍及岐，至于荆山，逾于河；壶口，雷首，至于太岳；厎柱，析城，至于王屋；太行，恒山，至于碣石，入于海；西倾，朱圉，鸟鼠，至于太华；熊耳，外方，桐柏，至于陪尾。导蟠冢，至于荆山，内方至于大别；岷山之阳，至于衡山；过九江，至于敷浅原。导弱水，至于合黎，余波入于流沙。导黑水，至于三危，入于南海。导河积石，至于龙门，南至于华阴，东至于底柱，又东至于孟津；东过洛汭，至于大伾；北过降水，至于大陆；又北，播为九河，同为逆河，人于海。蟠冢导漾，东流为汉；又东，为沧浪之水，过三澨，至于大别，南入于江；东，汇泽为彭蠡；东，为北江，入于海。岷山导江，东别为沱；又东至于澧，过九江，至于东陵；东迤北，会于汇；东为中江，入于海。导沇水，东流为济，入于河，溢为荥；东出于陶丘北，又东至于菏；又东北，会于汶；又北东，入于海。导淮自桐柏，东会于泗、沂，东入于海。导渭自鸟鼠同穴，东会于沣，又东会于泾，又东过漆、沮，入于河。导洛自熊耳，东北，会于涧、瀍；又东，会于伊；又东北，入于河。

九州攸同：四隩既宅，九山刊旅，九川涤源，九泽既陂，四海会同。六府孔修，庶土交正，厎慎财赋，咸则三壤成赋。中邦锡土、姓，祗台德先，不距朕行。五百里甸服：百里赋纳总，二百里纳铚，三百里纳秸服，四百里粟，五百里米；五百里侯服：百里采，二百里男邦，三百里诸侯；五百里绥服：三百里揆文教，二百里奋武卫；五百里要服：三百里夷，二百里蔡；五百里荒服：三百里蛮，二百里流。东渐于海，西被于流沙，朔南暨，声教讫于四海。禹锡玄圭，告厥成功。

周礼／大司乐

大司乐掌成均之法，以治建国之学政，而合国之子弟焉。凡有道者、有德者，使教焉。死则以为乐祖，祭于瞽宗。以乐德教国子中、和、祗、庸、孝、友；以乐语教国子兴、道、讽、诵、言、语；以乐舞教国子舞《云门》、《大卷》、《大咸》、《大磬》、《大夏》、《大濩》、《大武》。以六律、六同、五声、八音、六舞大合乐，以致鬼神祗，以和邦国，以谐万民，以安宾客，以说远人，以作动物。乃分乐而序之，以祭，以享，以祀。乃奏黄钟，歌大吕，舞《云门》，以祀天神。乃奏大蔟，歌应钟，舞《咸池》，以祭地祗。乃奏姑洗，歌南吕，舞《大磬》，以祀四望。乃奏蕤宾，歌函钟，舞《大夏》，以祭山川。乃奏夷则，歌小吕，舞《大濩》，以享先妣。乃奏无射，歌夹钟，舞《大武》，以享先祖。

凡六乐者，文之以五声，播之以八音。凡六乐者，一变而致羽物及川泽之祗，再变而致裸物及山林之祗，三变而致鳞物及丘陵之祗，四变而致毛物及坟衍之祗，五变而致介物及土祗，六变而致象物及天神。

凡乐，圜钟为宫，黄钟为角，大蔟为徵，姑洗为羽。雷鼓、雷鼗、孤竹之管，云和之琴瑟，《云门》之舞，冬日至，于地上之圜丘奏之。若乐六变，则天神皆降，可得而礼矣。凡乐，函钟为宫，大蔟为角，姑洗为徵，南吕为羽。灵鼓、灵鼗、孙竹之管，空桑之琴瑟，《咸池》之舞，夏日至，于泽中之方丘奏之。若乐八变，则地祗皆出，可得而礼矣。凡乐，黄钟为宫，大吕为角，大蔟为徵，应钟为羽。路鼓、路鼗、阴竹之管，龙门之琴瑟，《九德》之歌，《九磬》之舞，于宗庙之中奏之。若乐九变，则人鬼可得而礼矣。

凡乐事，大祭祀，宿县，遂以声展之。王出入，则令奏《王夏》；尸出入，则令奏《肆夏》；牲出入，则令奏《昭夏》。帅国子而舞，大飨不入牲。其他，皆如祭祀。大射，王出入，令奏《王夏》。及射，令奏《驺虞》，诏诸侯以弓矢舞。王大食三侑，皆令奏钟鼓。王师大献，则令奏恺乐。凡日、月食，四镇五岳崩，大傀异灾，诸侯薨，令去乐。大札、大凶、大灾，大臣死，凡国之大忧，令弛县。凡建国，禁其淫声、过声、凶声、慢声。大丧，莅乐器。及葬，藏乐器，亦如之。

周礼／大司马

大司马之职，掌建邦国之九法，以佐王平邦国；制畿封国，以正邦国；设仪辨位，以等邦国；进贤兴功，以作邦国；建牧立监，以维邦国；制军诘禁，以纠邦国；施贡分职，以任邦国；简稽乡民，以用邦国；均守平则，以安邦国；比小事大，以和邦国。以九伐之法正邦国：冯弱犯寡则眚之，贼贤害民则伐之，暴内陵外则坛之，野荒民散则削之，负固不服则侵之，贼杀其亲则正之，放弑其君则残之，犯令陵政则杜之，外内乱、鸟兽行则灭之。正月之吉，始和，布政于邦国都鄙，乃悬政象之法于象魏，使万民观政象，挟日而敛之。

乃以九畿之籍，施邦国之政职：方千里曰国畿，其外方五百里曰侯畿，又其外方五百里曰甸畿，又其外方五百里曰男畿，又其外方五百里曰采畿，又其外方五百里曰卫畿，又其外方五百里曰蛮畿，又其外方五百里曰夷畿，又其外方五百里曰镇畿，又其外方五百里曰蕃畿。

凡令赋，以地与民制之：上地，食者参之二，其民可用者家三人；中地，食者半，其民可用者二家五人；下地，食者参之一，其民可用者家二人。

中春教振旅：司马以旗致民，平列陈，如战之陈，辨鼓铎镯铙之用。王执路鼓，诸侯执贲鼓，军将执晋鼓，师帅执提，旅帅执鼙，卒长执铙，两司马执铎，公司马执镯，以教坐作进退疾徐疏数之节。遂以蒐田，有司表貉，誓民。鼓，遂围禁。火弊，献禽以祭社。

中夏教茇舍：如振旅之陈。群吏撰车徒，读书契，辨号名之用，帅以门名，县鄙各以其名，家以号名，乡以州名，野以邑名。百官各象其事，以辨军之夜事。其他皆如振旅，遂以苗田，如蒐之法。车弊，献禽以享礿。

中秋教治兵：如振旅之陈。辨旗物之用，王载大常，诸侯载旂，军吏载旗，师都载旜，乡遂载物，郊野载旐，百官载。各书其事与其号焉。其他皆如振旅。遂以狝田，如蒐田之法。罗弊，致禽以祀祊。

中冬教大阅：前期，群吏戒众庶，修战法；虞人莱所田之野，为表：百步则一，为三表，又五十步为一表。田之日，司马建旗于后表之中，群吏以旗物鼓铎镯铙，各帅其民而致。质明，弊旗，诛后至者。乃陈车徒，如战之陈。皆坐，群吏听誓于陈前，斩牲以左右徇陈，曰：“不用命者斩之！”中军以鼙令鼓，鼓人皆三鼓，司马振铎，群吏作旗，车徒皆作。鼓行，鸣镯，车徒皆行，及表乃止。三鼓，摝铎，群吏弊旗，车徒皆坐。又三鼓，振铎，作旗，车徒皆作。鼓进，鸣镯，车骤徒趋，及表乃止，坐作如初。乃鼓，车驰徒走，及表乃止。鼓戒三阕，车三发，徒三刺。乃鼓退，鸣铙且却，及表乃止，坐作如初。遂以狩田，以旌为左右和之门，群吏各帅其车徒，以叙和出。左右陈车徒，有司平之，旗居卒间，以分地，前后有屯百步，有司巡其前后。险野，人为主；易野，车为主。既陈，乃设驱逆之车，有司表貉于陈前。中军以鼙令鼓，鼓人皆三鼓，群司马振铎，车徒皆作。遂鼓行，徒衔枚而进。大兽公之，小禽私之，获者取左耳。及所弊，鼓皆，车徒皆噪，徒乃弊。致禽馌兽于郊。入，献禽以享烝。

及师，大合军，以行禁令，以救无辜，伐有罪。若大师，则掌其戒令。莅大卜，帅执事莅衅主及军器。及致，建大常，比军众，诛后至者。及战，巡陈，视事而赏罚。若师有功，则左执律，右秉钺以先，恺乐献于社；若师不功，则厌而奉主车。王吊劳士庶子，则相。大役，与虑事，属其植，受其要，以待考而赏诛。大会同，则帅士庶子，而掌其政令。若大射，则合诸侯之六耦。大祭祀，飨食，羞牲鱼，授其祭。大丧，平士大夫。丧祭，奉诏马牲。

周礼／职方氏

职方氏掌天下之图，以掌天下之地，辨其邦国、都鄙、四夷、八蛮、七闽、九貉、五戎、六狄之人民，与其财用、九谷、六畜之数要，周知其利害。

乃辨九州之国，使同贯利：东南曰扬州，其山镇曰会稽，其泽薮曰具区，其川三江，其浸五湖，其利金、锡、竹、箭，其民二男五女，其畜宜鸟兽，其谷宜稻；正南曰荆州，其山镇曰衡山，其泽薮曰云梦，其川江、汉，其浸颍、湛，其利丹、银、齿、革，其民一男二女，其畜宜鸟兽，其谷宜稻；河南曰豫州，其山镇曰华山，其泽薮曰圃田，其川荧、洛，其浸波、灌，其利林、漆、丝、枲，其民二男三女，其畜宜六扰，其谷宜五种；正东曰青州，其山镇曰沂山，其泽薮曰望诸，其川淮、泗，其浸沂、沭，其利蒲、鱼，其民二男二女，其畜宜鸡、狗，其谷宜稻、麦；河东曰兖州，其山镇曰岱山，其泽薮曰大野，其川河、泲，其浸庐、维，其利蒲、鱼，其民二男三女，其畜宜六扰，其谷宜四种；正西曰雍州，其山镇曰岳山，其泽薮日弦蒲，其川泾、汭，其浸渭、洛，其利玉、石，其民三男二女，其畜宜牛、马，其谷宜黍、稷；东北曰幽州，其山镇曰医无闾，其泽薮曰貕养，其川河、泲，其浸菑、时，其利鱼、盐，其民一男三女，其畜宜四扰，其谷宜三种；河内曰冀州，其山镇曰霍山，其泽薮曰杨纡，其川漳，其浸汾、潞，其利松、柏，其民五男三女，其畜宜牛、羊，其谷宜黍、稷；正北曰并州，其山镇曰恒山，其泽薮曰昭余祁，其川虖池、呕夷，其浸涞、易，其利布帛，其民二男三女，其畜宜五扰，其谷宜五种。

乃辨九服之邦国：方千里曰王畿，其外方五百里曰侯服，又其外方五百里曰甸服，又其外方五百里曰男服，又其外方五百里曰采服，又其外方五百里曰卫服，又其外方五百里曰蛮服，又其外方五百里曰夷服，又其外方五百里曰镇服，又其外方五百里曰藩服。

凡邦国千里，封公以方五百里则四公，方四百里则六侯，方三百里则七伯，方二百里则二十五子，方百里则百男，以周知天下。凡邦国，小大相维，王设其牧。制其职，各以其所能；制其贡，各以其所有。王将巡狩，则戒于四方，曰：“各修平乃守，考乃职事，无敢不敬戒！”国有大刑，及王之所行，先道，帅其属而巡戒令。王殷国，亦如之。

周礼／大司寇

大司寇之职：

掌建邦之三典，以佐王刑邦国，诘四方：一曰刑新国用轻典，二曰刑平国用中典，三曰刑乱国用重典。

以五刑纠万民：一曰野刑，上功纠力；二曰军刑，上命纠守；三曰乡刑，上德纠孝；四曰官刑，上能纠职；五曰国刑，上愿纠暴。

以圜土聚教罢民：凡害人者，置之圜土而施职事焉，以明刑耻之；其能改者，反于中国，不齿三年；其不能改而出圜土者，杀。

以两造禁民讼，入束矢于朝，然后听之；以两剂禁民狱，入钧金，三日，乃致于朝，然后听之。

以嘉石平罢民，凡万民之有罪过、而未丽于法而害于州里者，桎梏而坐诸嘉石，役诸司空：重罪旬有三日坐，期役；其次九日坐九月役；其次七日坐，七月役；其次五日坐，五月役；其下罪三日坐，三月役。使州里任之，则宥而舍之。

以肺石达穷民，凡远近茕独老幼之欲有复于上而其长弗达者。立于肺石三日，士听其辞，以告于上，而罪其长。

正月之吉，始和，布刑于邦国都鄙，乃县刑象之法于象魏，使万民观刑象，挟日而敛之。

凡邦之大盟约，莅其盟书，而登之于天府，太史、内史、司会及六官，皆受其贰而藏之。

凡诸侯之狱讼，以邦典定之；凡卿大夫之狱讼，以邦法断之；凡庶民之狱讼，以邦成弊之。

大祭祀，奉犬牲。若禋祀五帝，则戒之日，莅誓百官，戒于百族，及纳亨，前王。祭之日，亦如之，奉其明水火。凡朝觐会同，前王。大丧，亦如之。大军旅，莅戮于社。凡邦之大事，使其属跸。

仪礼／士冠礼

《仪礼》以《射礼》、《丧祭礼》为最精详，然不能抄全经，姑抄其篇幅短者

士冠礼：

筮于庙门。主人玄冠、朝服、缁带、素，即位于门东，西面；有司如主人服，即位于西方，东面北上。筮与席，所卦者，具馔于西塾。布席于门中，西阈外，西面。筮人执策，抽上，兼执之，进受命于主人。宰自右，少退，赞命。筮人许诺，右还，即席，坐西面。卦者在左。卒筮书卦，执以示主人。主人受视，反之。筮人还，东面，旅占。卒，进告吉。若不吉，则筮远日如初仪。彻筮席，宗人告事毕。

以上筮日

主人戒宾，宾礼辞，许。主人再拜，宾答拜。主人退，宾拜送。

以上戒宾

前期三日筮宾，如求日之仪。

以上筮宾乃宿宾。宾如主人服，出门左，西面，再拜。主人东面，答拜。乃宿宾，宾许，主人再拜，宾答拜。主人退，宾拜送。宿赞冠者一人，亦如之。

以上宿宾

厥明夕为期。于庙门之外，主人立于门东，兄弟在其南，少退，西面北上；有司皆如宿服，立于西方，东面北上。摈者请期，宰告曰：“质明行事。”告兄弟及有司。告事毕，摈者告期于宾之家。

以上为期

夙兴，设洗，直于东荣，南北以堂深，水在洗东。陈服于房中西墉下，东领北上。爵弁，服裳，纯衣，缁带，；皮弁，服素积，缁带，素；玄端，玄裳、黄裳、杂裳，可也；缁带，爵；缁布冠缺项，青组缨，属于缺，缁，广终幅，长六尺。皮弁笄，爵弁笄，缁组纮边，同箧。栉实于箪。蒲筵二，在南。侧尊一醴，在服北。有篚，实勺、觯、角、柶、脯、醢，南上。爵弁、皮弁、缁布冠，各一匴，执以待于西坫南，南面东上，宾升则东面。

以上陈器服

主人玄端，爵，立于阼阶下，直东序，西面。兄弟毕袗玄，立于洗东，西面北上。摈者玄端，负东塾。将冠者采衣，在房中，南面。

以上即位

宾如主人服，赞者玄端从之，立于外门之外。摈者告，主人迎出门左，西面再拜，宾答拜。主人揖赞者。与宾揖先入。每曲揖。至于庙门，揖入，三揖，至于阶，三让。主人升，立于序端，西面。宾西序，东面。赞者盥于洗西，升，立于房中，西面南上。

以上迎宾

主人之赞者，筵于东序，少北，西面。将冠者出房，南面。赞者奠、笄、栉，于筵南端。宾揖将冠者，将冠者即筵坐，赞者坐栉设。宾降，主人降，宾辞，主人对。宾盥，卒，壹揖壹让，升。主人升。复初位。宾筵前坐，正，兴，降西阶一等。执冠者升一等，东面授宾。宾右手执项，左手执前，进容，乃祝，坐如初。乃冠，兴，复位。赞者卒，冠者兴，宾揖之。适房，服玄端、爵。出房，南面。

以上始加宾揖之，即筵坐栉，设笄。宾盥，正如初。降二等，受皮弁，右执项，左执前，进祝，加之如初。复位，赞者卒纮。兴，宾揖之。适房，服素积、素。容，出房，南面。

以上再加宾降三等，受爵弁，加之，服裳、。其他如加皮弁之仪。彻皮弁冠栉筵，入于房。

以上三加

筵于户西南面。赞者洗于房中，侧酌醴，加柶，覆之面叶。宾揖冠者，就筵，筵西南面。宾受醴于户东，加柶，面枋，筵前北面。冠者筵西拜受觯，宾东面答拜，荐脯醢。冠者即筵坐，左执觯，右祭脯醢。以柶祭醴三，兴，筵末坐。啐醴，建栖，兴，降筵坐。奠觯，拜。执觯，兴。宾答拜。

以上醴冠者冠者奠觯于荐东，降筵，北面坐。取脯，降自西阶，适东壁，北面，见于母，母拜受。子拜送，母又拜。

以上冠者见母宾降，直西序，东面。主人降，复初位。冠者立于西阶，东南面。宾字之，冠者对。

以上字冠者宾出，主人送于庙门外。请醴宾，宾礼辞，许，宾就次。

以上宾出就次冠者见于兄弟，兄弟再拜，冠者答拜。见赞者，西面拜，亦如之。入见姑姊，如见母。

以上见兄弟、赞者、姑姊

乃易服，服玄冠、玄端、爵。奠挚见于君，遂以挚见于乡大夫、乡先生。

以上奠挚见君及乡大夫、乡先生乃醴宾以壹献之礼。主人酬宾，束帛俪皮。赞者皆与，赞冠者为介。宾出，主人送于外门外，再拜，归宾俎。

以上醴宾

若不醴，则醮，用酒。尊于房户之间，两有禁，玄酒在西，加勺南枋。洗有篚，在西，南顺。始加醮，用脯醢。宾降，取爵于篚。辞，降如初。卒洗，升酌。冠者拜受，宾答拜如初。冠者升筵坐，左执爵，右祭脯醢，祭酒，兴。筵末坐，啐酒。降筵拜，宾答拜。冠者奠爵于荐东，立于筵西。彻荐爵，筵尊不彻。加皮弁，如初仪。再醮摄酒，其他皆如初。加爵弁，如初仪。三醮，有干肉，折俎哜之，其他如初。北面，取脯，见于母。

以上不醴而醮若杀，则特豚，载合升，离肺，实于鼎，设扃鼏。始醮如初。再醮，两豆葵菹赢醢，两笾栗脯。三醮，摄酒如再醮，加俎哜之，皆如初哜肺。卒醮，取边脯以降，如初。

以上杀牲醮

若孤子，则父兄戒宿。冠之日，主人而迎宾，拜揖让，立于序端，皆如冠主，礼于阼。凡拜，北面于阼阶上，宾亦北面，于西阶上答拜。若杀，则举鼎陈于门外，直东塾北面。

以上孤子冠若庶子，则冠于房外，南面，遂醮焉。

以上庶子冠冠者母不在，则使人受脯于西阶下。

以上母不在

戒宾曰：“某有子某，将加布于其首，愿吾子之教之也。”宾对曰：“某不敏，恐不能共事，以病吾子，敢辞！”主人曰：“某犹愿吾子之终教之也。”宾对曰：“吾子重有命，某敢不从？”

以上戒宾之辞宿曰：“某将加布于某之首，吾子将莅之，敢宿！”宾对曰：“某敢不夙兴？”

以上宿宾之辞始加，祝曰：“令月吉日，始加元服。弃尔幼志，顺尔成德！寿考维祺，介尔景福！”再加曰：“吉月令辰，乃申尔服。敬尔威仪，淑慎尔德！眉寿万年，永受胡福！”三加曰：“以岁之正，以月之令，咸加尔服。兄弟具在，以成厥德。黄耈无疆，受天之庆！”

以上三加之辞

醴辞曰：“甘醴惟厚，嘉荐令芳。拜受祭之，以定尔祥。承天之休，寿考不忘！”

以上醴冠者之辞醮辞曰：“旨酒既湑，嘉荐亶时。始加元服，兄弟具来。孝友时格，永乃保之！”再醮曰：“旨酒既渭，嘉荐伊脯。乃申尔服，礼仪有序。祭此嘉爵，承天之祜！”三醮曰：“旨酒令芳，笾豆有楚。咸加尔服，肴升折俎。承天之庆，受福无疆！”

以上三醮之辞字辞曰：“礼仪既备，令月吉日，昭告尔字，爰字孔嘉。髦士攸宜，宜之于假，永受保之！”曰伯某甫、仲叔季，惟其所当。

以上字辞

屦，夏用葛。玄端黑屦，青纯，纯博寸。素积白屦，以魁柎之，缁纯，纯博寸。爵弁屦，黑纯，纯博寸。冬，皮屦可也。不屦屦。

以上三屦

仪礼／士相见礼

士相见之礼：

挚：冬用雉，夏用。左头奉之，曰：“某也愿见，无由达。某子以命命某见。”主人对曰：“某子命某见，吾子有辱；请吾子之就家也，某将走见。”宾对曰：“某不足以辱命，请终赐见。”主人对曰：“某不敢为仪，固请吾子之就家也，某将走见。”宾对曰：“某不敢为仪，固以请！”主人对曰：“某也固辞，不得命，将走见。闻吾子称挚，敢辞挚。”宾对曰：“某不以挚不敢见。”主人对曰：“某不足以习礼，敢固辞！”宾对曰：“某也不依于挚不敢见，固以请！”主人对曰：“某也固辞，不得命，敢不敬从？”出迎于门外，再拜，宾答再拜。主人揖入门右，宾奉挚入门左。主人再拜受，宾再拜，送挚，出。主人请见，宾反见，退。主人送于门外，再拜。

以上请见主人复见之，以其挚曰：“向者吾子辱使某见，请还挚于将命者。”主人对曰：“某也既得见矣，敢辞！”宾对曰：“某也非敢求见，请还挚于将命者。”主人对曰：“某也既得见矣，敢固辞！”宾对曰：“某不敢以闻，固以请于将命者！”主人对曰：“某也固辞，不得命，敢不从？”宾奉挚入，主人再拜受。宾再拜，送挚，出。主人送于门外，再拜。

以上复见

士见于大夫，终辞其挚，于其人也，一拜其辱也。宾退，送，再拜。

以上士见大夫若尝为臣者，则礼辞其挚，曰：“某也辞，不得命，不敢固辞！”宾入，奠挚，再拜，主人答壹拜。宾出，使摈者还其挚于门外，曰：“某也使某还挚。”宾对曰：“某也既得见矣，敢辞！”摈者对曰：“某也命某，某非敢为仪也，敢以请！”宾对曰：“某也夫子之贱私，不足以践礼，敢固辞！”摈者对曰：“某也使某，不敢为仪也，固以请！”宾对曰：“某固辞，不得命，敢不从？”再拜受。

以上尝为臣者见下大夫相见以雁，饰之以布，维之以索，如执雉。上大夫相见以羔，饰之以布，四维之结于面，左头，如麛执之。如士相见之礼。

以上大夫相见始见于君，执挚至下，容弥蹙。庶人见于君，不为容，进退走。士大夫则奠挚，再拜稽首，君答壹拜。

以上始见于君若他邦之人，则使摈者还其挚，曰：“寡君使某还挚。”宾对曰：“君不有其外臣，臣不敢辞。”再拜稽首，受。

以上他邦之人见君

凡燕见于君，必辩君之南面。若不得，则正方，不疑君。君在堂，升见无方，阶辩君所在。

以上燕见于君凡言非对也，妥而后传言。与君言，言“使臣”；与大人言，言“事君”；与老者言，言“使弟子”；与幼者言，言“孝弟于父兄”；与众言，言“忠信慈祥”；与居官者言，言“忠信”。

以上言凡与大人言，始视面，中视抱，卒视面，毋改。众皆若是。若父，则游目，毋上于面，毋下于带。若不言，立则视足，坐则视膝。

以上视凡侍坐于君子，君子欠伸，问日之早晏，以食具告；改居，则请退可也。夜侍坐，问夜，膳荤，请退可也。

以上请退

若君赐之食，则君祭先饭，遍尝膳，饮而俟；君命之食，然后食。若有将食者，则俟君之食，然后食。若君赐之爵，则下席再拜稽首，受爵，升席祭，卒爵而俟，君卒爵，然后授虚爵。退，坐取屦，隐辟而后屦。君为之兴，则曰：“君无为兴，臣不敢辞！”君若降送之，则不敢顾辞，遂出。大夫则辞退下，比及门，三辞。

以上君赐之食若先生异爵者请见之，则辞；辞不得命，则曰：“某无以见，辞不得命，将走见。”先见之。

以上长者请见非以君命使，则不称寡。大夫士则曰“寡君之老”。凡执币者，不趋，容弥蹙，以为仪。执玉者，则唯舒武，举前曳踵。凡自称于君：士大夫则曰“下臣”；宅者，在邦则曰“市井之臣”，在野则日“草茅之臣”，庶人则曰“刺草之臣”；他国之人则曰“外臣”。

以上对君自称及执币执玉

仪礼／觐礼

觐礼：

至于郊，王使人皮弁，用璧劳；侯氏亦皮弁，迎于帷门之外。再拜，使者不答拜。遂执玉，三揖至于阶，使者不让，先升。侯氏升，听命，降，再拜稽首，遂升，受玉。使者左还而立，侯氏还璧，使者受。侯氏降，再拜稽首。使者乃出，侯氏乃止使者。使者乃入，侯氏与之让升，侯氏先升。授几，侯氏拜，送几，使者设几，答拜。侯氏用束帛乘马傧使者，使者再拜受，侯氏再拜送币。使者降，以左骖出。侯氏送于门外，再拜，侯氏遂从之。

以上郊劳

天子赐舍，曰：“伯父，女顺命于王所，赐伯父舍。”侯氏再拜稽首，傧之束帛乘马。

以上赐舍天子使大夫戒曰：“某日，伯父帅乃初事。”侯氏再拜稽首。

以上戒日诸侯前朝，皆受舍于朝，同姓西面北上，异姓东面北上。侯氏裨冕，释币于祢。

以上受舍释币

乘墨车，载龙旂，弧；乃朝，以瑞玉，有缫。天子设斧依于户牖之间，左右几。天子衮冕，负斧依。啬夫承命，告于天子。天子曰：“非他，伯父实来，予一人嘉之。伯父其人，予一人将受之。”侯氏入门右，坐奠圭，再拜稽首。摈者谒，侯氏坐取圭，升，致命。王受之玉。侯氏降阶，东北面，再拜稽首。摈者延之，曰：“升。”升成拜，乃出。

以上觐

四享，皆束帛加璧，庭实唯国所有。奉束帛匹马，卓上，九马随之。中庭西上奠币，再拜稽首。摈者曰：“予一人将受之。”侯氏升，致命。王抚玉。侯氏降自西阶，东面，授宰币西阶前，再拜稽首。以马出，授人，九马随之。事毕。

以上享

乃右肉袒于庙门之东，乃入门右，北面立，告听事。摈者谒诸天子，天子辞于侯氏，曰：“伯父无事，归宁乃邦。”侯氏再拜稽首，出自屏南，适门西，遂入门左，北面立。王劳之，再拜稽首。摈者延之，曰：“升。”升成拜，降，出。

以上请事王劳之

天子赐侯氏以车服，迎于外门外，再拜。路先设，西上，路下四亚之。重赐无数，在车南。诸公奉箧服，加命书于其上，升自西阶，东面。太史是右。侯氏升，西面立，太史述命，侯氏降两阶之间，北面，再拜稽首，升成拜。太史加书于服上，侯氏受。使者出，侯氏送，再拜。傧使者，诸公赐服者束帛四马，傧太史亦如之。同姓大国则曰“伯父”，其异姓则曰“伯舅”；同姓小邦则曰“叔父”，其异姓则曰“叔舅”。

以上赐车服飨礼乃归。

诸侯觐于天子，为宫方三百步，四门，坛十有二寻，深四尺加方明于其上。方明者，木也，方四尺，设六色：东方青，南方赤，西方白，北方黑，上玄，下黄；设六玉：上圭，下璧，南方璋，西方琥，北方璜，东方圭。上介皆奉其君之旂置于宫，尚左，公侯伯子男皆就其旂而立。四传摈。天子乘龙，载大旆，象日月，升龙降龙，出拜日于东门之外，反祀方明。礼日于南门外，礼月与四渎于北门外，礼山川丘陵于西门外。祭天燔柴，祭山丘陵升，祭川沉，祭地瘗。

以上诸侯觐于天子

礼记／祭法

《小戴记》惟《丧大记》、《投壶》二篇首尾完备，余皆疏略不详。姑抄其不甚搀杂者

祭法：

有虞氏黄帝而郊喾，祖颛顼而宗尧。夏后氏亦黄帝而郊鲧，祖颛顼而宗禹。殷人稀喾而郊冥，祖契而宗汤。周人喾而郊稷，祖文王而宗武王。

以上郊祖宗，四代不同

燔柴于泰坛，祭天也。瘗埋于泰折，祭地也。用骍犊。埋少牢于泰昭，祭时也。相近于坎坛，祭寒暑也。王宫，祭日也。夜明，祭月也。幽宗，祭星也。雩宗，祭水旱也。四坎坛，祭四方也。山林川谷丘陵，能出云。为风雨，见怪物，皆曰神。有天下者祭百神。诸侯在其地则祭之，亡其地则不祭。大凡生于天地之间者，皆曰命。其万物死，皆曰折，人死曰鬼。此五代之所不变也。七代之所更立者，郊宗祖，其余不变也。

以上天地百神历代不变

天下有王，分地建国，置都立邑，设庙、祧、坛、而祭之，乃为亲疏多少之数。是故王立七庙，一坛，一：曰考庙，曰王考庙，曰皇考庙，曰显考庙，曰祖考庙，皆月祭之；远庙为祧，有二祧，享尝乃止。去祧为坛，去坛为蝉。坛、，有祷焉祭之，无祷乃止。去曰鬼。诸侯立五庙，一坛，一蝉：曰考庙，曰王考庙，曰皇考庙，皆月祭之；显考庙、祖考庙，享尝乃止。去祖为坛，去坛为。坛、，有祷焉祭之，无祷乃止。去为鬼。大夫立三庙二坛：曰考庙，曰王考庙，曰皇考庙，享尝乃止。显考、祖考无庙。有祷焉为坛，祭之。去坛为鬼。適士二庙一坛：曰考庙，曰王考庙，享尝乃止。显考无庙。有祷焉为坛，祭之。去坛为鬼。官师一庙，曰考庙，王考无庙，而祭之。去王考为鬼。庶士、庶人无庙，死曰鬼。

以上庙祧坛多少之数

王为群姓立社曰大社，王自为立社曰王社。诸侯为百姓立社曰国社，诸侯自为立社曰侯社。大夫以下成群立社曰置社。

以上立社之名

王为群姓立七祀：曰司命，曰中无霤，曰国门，曰国行，曰泰厉，曰户，曰灶。王自为立七祀。诸侯为国立五祀：曰司命，曰中霤，曰国门，曰国行，曰公厉。诸侯自为立五祀。大夫立三祀：曰族厉，曰门，曰行。適士立二祀：曰门，曰行。庶士、庶人立一祀，或立户，或立灶。

以上立祀多少之数

王下祭殇五：適子、適孙、適曾孙、適玄孙、適来孙。诸侯下祭三。大夫下祭二。適士及庶人，祭子而止。

以上祭殇之数

夫圣王之制祭祀也，法施于民则祀之，以死勤事则祀之，以劳定国则祀之，能御大灾则祀之，能捍大患则祀之。是故厉山氏之有天下也，其子曰农，能殖百谷。夏之衰也，周弃继之，故祀以为稷。共工氏之霸九州也，其子曰后土，能平九州，故祀以为社。帝喾能序星辰以著众，尧能赏均刑法以义终，舜勤众事而野死，鲧鄣鸿水而殛死，禹能修鲧之功，黄帝正名百物，以明民共财，颛顼能修之，契为司徒而民成，冥勤其官而水死，汤以宽治民而除其虐，文王以文治，武王以武功去民之灾，此皆有功烈于民者也。及夫日、月、星、辰，民所瞻仰也；山林川谷丘陵，民所取财用也。非此族也，不在祀典。

以上圣贤死后应列祀典者

礼记／投壶

投壶之礼：

主人奉矢，司射奉中，使人执壶。主人请曰：“某有枉矢哨壶，请以乐宾。”宾曰：“子有旨酒嘉肴，某既赐矣，又重以乐，敢辞！”主人曰：“枉矢哨壶，不足辞也，敢固以请！”宾曰：“某既赐矣，又重以乐，敢故辞！”主人曰：“枉矢哨壶，不足辞也，敢固以请！”宾曰：“某固辞，不得命，敢不敬从？”宾再拜受，主人般还，曰辟。主人阼阶上拜送，宾般还，曰辟。已拜，受矢，进即两楹间，退，反位，揖宾就筵。司射进度壶，间以二矢半，反位，设中，东面，执八算兴，请宾曰：“顺投为入，比投不释，胜饮不胜者。正爵既行，请为胜者立马：一马从二马。三马既立，请庆多马。”请主人亦如之。命弦者曰：“请奏《貍首》，间若一。”大师曰：“诺。”

左右告矢具，请拾投。有入者，则司射坐而释一算焉。宾党于右，主党于左。卒投，司射执算曰：“左右卒投，请数。”二算为纯，一纯以取；一算为奇，遂以奇算，告曰：“某贤于某若干纯。”奇则曰奇，钧则曰左右钧。命酌曰：“请行觞。”酌者曰：“诺。”当饮者皆跪奉觞，曰：“赐灌。”胜者跪曰：“敬养。”正爵既行，请立马。马各直其算，一马从二马以庆。庆礼曰：“三马既备，请庆多马。”宾主皆曰：“诺。”正爵既行，请彻马。

算多少视其坐。筹，室中五扶，堂上七扶，庭中九扶。算长尺二寸。壶颈修七寸，腹修五寸，口径二寸半，容斗五升。壶中实小豆焉，为其矢之跃而出也。壶去席二矢半，矢以柘若棘，毋去其皮。鲁令弟子辞曰：“毋毋敖，毋偝立，毋逾言！偝立逾言有常爵。”薛令弟子辞曰：“毋毋敖，毋偝立，毋逾言！若是者浮。”司射、庭长及冠士立者，皆属宾党；乐人及使者、童子，皆属主党。

史记／天官书

中宫天极星，其一明者，太一常居也。旁三星，三公，或曰子属。后句四星：末大星，正妃；余三星，后宫之属也。环之匡卫十二星，藩臣。皆曰紫宫。前列直斗口三星，隋北，端兑，若见若不，曰阴德，或曰天一。紫宫左三星曰天枪，右五星曰天棓，后六星绝汉抵营室曰阁道。北斗七星，所谓“璇、玑、玉衡，以齐七政”。杓携龙角，衡殷南斗，魁枕参首。用昏建者杓，杓，自华以西南；夜半建者衡，衡，殷中州河、济之间；平旦建者魁，魁，海岱以东北也。斗为帝车，运于中央，临制四乡。分阴阳，建四时，均五行，移节度，定诸纪，皆系于斗。斗魁戴匡六星曰文昌宫：一曰上将，二曰次将，三曰贵相，四曰司命，五曰司中，六曰司禄。在斗魁中，贵人之牢。魁下六星两两相比者，名曰三能。三能色齐，君臣和；不齐，为乖戾。辅星明近，辅臣亲强；斥小，疏弱。杓端有两星：一内为矛，招摇；一外为盾，天锋。有句圜十五星，属杓，曰贱人之牢。其牢中星实则囚多，虚则开出。天一、枪、棓、矛、盾，动摇角大，兵起。

以上中宫

东宫苍龙：房、心。心为明堂。大星，天王；前后星，子属。不欲直，直则天王失计。房为府，曰天驷。其阴，右骖；旁有两星，曰钤；北一星，曰；东北曲十二星，曰旗；旗中四星，曰天市；中六星，曰市楼。市中星众者实，其虚则耗。房南众星，曰骑官。左角，李；右角，将。大角者，天王帝廷。其两旁各有三星，鼎足句之，曰摄提。摄提者，直斗杓所指，以建时节，故日摄提格。亢为疏庙，主疾。其南北两大星，曰南门。氐为天根，主疫。尾为九子，曰君臣。斥绝，不和。箕为敖客，曰口舌。火犯守角，则有战。房、心，王者恶之也。

以上东宫

南宫朱鸟：权、衡。衡，太微，三光之廷。匡卫十二星，藩臣。西，将；东，相。南四星，执法。中，端门；门左右，掖门。门内六星，诸侯。其内五星，五帝坐。后聚一十五星，蔚然，曰郎位。傍一大星，将位也。月、五星顺入，轨道，司其出，所守，天子所诛也；其逆入，若不轨道，以所犯命之；中坐，成形，皆群下从谋也。金、火尤甚。廷藩西有隋星五：曰少微，士大夫；权、轩辕，轩辕，黄龙体；前大星，女主象；旁小星，御者后宫属。月、五星守犯者，如衡占。东井为水事。其西曲星曰钺。钺北，北河；南，南河。两河、天阙间为关梁。舆鬼，鬼祠事。中白者为质。火守南、北河，兵起，谷不登。故德成衡，观成潢，伤成钺，祸成井，诛成质。柳为鸟注，主木草；七星，颈，为员官，主急事；张，素，为厨，主觞客；翼，为羽翮，主远客。轸为车，主风。其旁有一小星，曰长沙星，星不欲明。明与四星等，若五星入轸中，兵大起。轸南众星曰天库楼，库有五车。车星角若益众，及不具，无处车马。

以上言南宫

西宫咸池，曰天五潢。五潢，五帝车舍。火入，旱；金，兵；水，水。中有三柱，柱不具，兵起。奎曰封豕，为沟渎。娄为聚众。胃为天仓。其南众星曰积。昴日旄头，胡星也，为白衣会。毕曰罕车，为边兵，主弋猎。其大星旁小星为附耳，附耳摇动，有谗乱臣在侧。昴、毕间为天街。其阴，阴国；阳，阳国。参为白虎。三星直者，是为衡石。下有三星，兑，曰罚，为斩艾事。其外四星，左右肩股也。小三星隅置，曰觜觿，为虎首，主葆旅事。其南有四星，曰天厕。厕下一星，曰天矢。矢黄，则吉；青、白、黑，凶。其西有句曲九星，三处罗：一曰天旗，二曰天苑，三曰九游。其东有大星，曰狼。狼角变色，多盗贼。下有四星，曰弧，直狼。狼比地有大星，曰南极老人。老人见，治安；不见，兵起。常以秋分时候之于南郊。附耳入毕中，兵起。

以上西官

北宫玄武：虚、危。危为盖屋，虚为哭泣之事。其南有众星，曰羽林天军。军西为垒，或曰钺。旁有一大星，为北落。北落若微亡，军星动、角益希，及五星犯北落，入军，军起。火、金、水尤甚：火，军忧；水，患。木、土，军吉。危东六星，两两相比，曰司空。营室为清庙，曰离宫、阁道。汉中四星，曰天驷。旁一星，曰王良。王良策马，车骑满野。旁有八星，绝汉，曰天潢。天潢旁，江星。江星动，人涉水。杵、臼四星，在危南。匏瓜，有青黑星守之，鱼盐贵。南斗为庙，其北建星。建星者，旗也。牵牛为牺牲。其北河鼓。河鼓：大星，上将；左右，左右将。婺女，其北织女。织女，天女孙也。

以上北宫。恒星至此止

察曰、月之行，以揆岁星顺逆，曰东方木。主春，曰甲乙。义失者，罚出岁星。岁星赢缩，以其舍命国：所在，国不可伐，可以罚人。其趋舍而前曰赢，退舍曰缩。赢，其国有兵，不复；缩，其国有忧，将亡，国倾败。其所在，五星皆从而聚于一舍，其下之国可以义致天下。以摄提格岁：岁阴左行在寅，岁星右转居丑。正月，与斗、牵牛晨出东方，名曰监德。色苍苍有光。其失次，有应见柳：岁早，水；晚，旱。岁星出，东行十二度，百日而止，反逆行。逆行八度，百日，复东行。岁行三十度十六分度之七，率日行十二分度之一，十二岁而周天。出常东方，以晨；入于西方，用昏。单阏岁：岁阴在卯，星居子。以二月与婺女、虚、危晨出，曰降入。大有光。其失次，有应见张：名曰降入，其岁大水。执徐岁：岁阴在辰，星居亥。以三月居与营室、东壁晨出，曰青章。青青甚章。其失次，有应见轸：曰青章，岁早，旱；晚，水。大荒骆岁：岁阴在巳，星居戌。以四月与奎、娄、胃、昴晨出，曰跰踵。熊熊赤色，有光。其失次，有应见亢。敦牂岁：岁阴在午，星居酉。以五月与胃、昴、毕晨出，曰开明。炎炎有光，偃兵，唯利公王，不利治兵。其失次，有应见房：岁早，旱；晚，水。叶洽岁：岁阴在未，星居申。以六月与觜觿、参晨出，日长列。昭昭有光，利行兵。其失次，有应见箕。涒滩岁：岁阴在申，星居未。以七月与东井、舆鬼晨出，曰大音。昭昭白。其失次，有应见牵牛。作鄂岁：岁阴在酉，星居午。以八月与柳、七星、张晨出，曰为长王。作作有芒，国其昌，熟谷。其失次，有应见危：曰大章，有旱而昌，有女丧，民疾。阉茂岁：岁阴在戌，星居巳。以九月与翼、轸晨出，曰天睢。白色，大明。其失次，有应见东壁：岁水，女丧。大渊献岁：岁阴在亥，星居辰。以十月与角、亢晨出，曰大章。苍苍然，星若跃，而阴出旦，是谓正平。起师旅，其率必武。其国有德，将有四海。其失次，有应见娄。曰敦岁：岁阴在子，星居卯。以十一月与氐、房、心晨出，曰天泉。玄色，甚明，江池其昌，不利起兵。其失次，有应在昴。赤奋若岁：岁阴在丑，星居寅。以十二月与尾、箕晨出，曰天皓。黫然黑色，甚明。其失次，有应见参。当居不居，居之又左右摇，未当去去之，与他星会，其国凶。所居久，国有德厚。其角动，乍小乍大，若色数变，人主有忧。其失次：舍以下，进而东北，三月生天桔，长四丈，末兑；进而东南，三月生彗星，长二丈，类彗；退而西北，三月生天，长四丈，末兑；退而西南，三月生天枪，长数丈，两头兑。谨视，其所见之国，不可举事用兵。其出如浮如沉，其国有土功；如沉如浮，其野亡。色赤而有角，其所居国昌；迎角而战者，不胜。星色赤黄而沉，所居野大穰；色青白而赤灰，所居野有忧。岁星入月，其野有逐相；与太白斗，其野有破军。岁星一曰摄提，曰重华，曰应星，曰纪星。营室为清庙，岁星庙也。

以上木星

察刚气以处荧惑，曰南方火。主夏，日丙丁。礼失，罚出荧惑，荧惑失行是也。出则有兵，入则兵散，以其舍命国。荧惑荧惑，为勃乱残贼、疾丧饥兵。反道二舍以上，居之三月，有殃；五月，受兵；七月半，亡地；九月太半，亡地。因与俱出入，国绝祀。居之，殃还至，虽大当小；久而至，当小反大。其南为丈夫，北为女子丧。若角动绕环之，及乍前乍后，左右，殃益大。与他星斗，光相逮，为害；不相逮，不害。五星皆从，而聚于一舍，其下国可以礼致天下。法：出东行十六舍而止，逆行二舍。六旬，复东行，自所止数十舍。十月而入西方，伏行五月，出东方。其出西方曰反明，主命者恶之。东行急，一日行一度半。其行东、西、南、北疾也，兵各聚其下，用战，顺之胜，逆之败。荧惑从太白，军忧；离之，军却。出太白阴，有分军；行其阳，有偏将战。当其行，太白逮之，破军杀将。其入守犯太微、轩辕、营室，主命恶之。心为明堂，荧惑庙也。谨候此！

以上火星

历斗之会以定填星之位，曰中央土。主季夏，日戊、己。黄帝，主德，女主象也。岁填一宿，其所居国吉。未当居而居，若已去而复还，还居之，其国得土，不乃得女。若当居而不居，既已居之，又西东去，其国失土，不乃失女，不可举事用兵。其居久，其国福厚；易，福薄。其一名曰地侯，主岁。岁行十二度百十二分度之五，日行二十八分度之一，二十八岁周天。其所居，五星皆从而聚于一舍，其下之国可重致天下。礼、德、义、杀、刑尽失，而填星乃为之动摇。赢，为王不宁；其缩，有军不复。填星其色黄，九芒，音曰黄钟宫。其失次：上二三宿曰赢，有主命不成，不乃大水；失次：下二三宿曰缩，有后戚，其岁不复，不乃天裂，若地动。斗为文太室，填星庙，天子之星也。木星与土合，为内乱，饥，主勿用战，败；水则变谋而更事；火为旱；金为白衣会，若水。金在南曰牝牡，年谷熟；金在北，岁偏无。火与水合为粹，与金合为铄，为丧，皆不可举事，用兵大败。土为忧，主孽卿，大饥，战败，为北军，军困，举事大败。土与水合，穰而拥阏，有覆军，其国不可举事。出，亡地；入，得地。金为疾，为内兵，亡地。三星若合，其宿地国外内有兵与丧，改立公王。四星合，兵丧并起，君子忧，小人流。五星合，是谓易行，有德，受庆，改立大人，掩有四方，子孙蕃昌；无德，受殃，若亡。五星皆大，其事亦大；皆小，事亦小。蚤出者为赢，赢者为客；晚出者为缩，缩者为主人。必有天应见于杓星。同舍为合，相陵为斗，七寸以内必之矣。五星色白圜，为丧、旱；赤圜，则中不平，为兵；青圜，为忧，水；黑圜，为疾，多死；黄圜，则吉。赤角犯我城，黄角地之争，白角哭泣之声，青角有兵忧，黑角则水。意行穷兵之所终。五星同色，天下偃兵，百姓宁昌。春风秋雨，冬寒夏暑，动摇常以此。填星出百二十日而逆西行，西行百二十日反东行。见三百三十日而入，入三十日复出东方。太岁在甲寅，镇星在东壁，故在营室。

以上土星

察日行以处位太白，曰西方，秋，司兵、月行及天矢。日庚、辛，主杀。杀失者，罚出太白。太白失行，以其舍命国。其出行十八舍二百四十日而入，入东方，伏行十一舍百三十日；其入西方，伏行三舍十六日而出。当出不出，当入不入，是谓失舍。不有破军，必有国君之篡。其纪上元，以摄提格之岁，与营室晨出东方，至角而入；与营室夕出西方，至角而入。与角晨出，入毕；与角夕出，入毕。与毕晨出，入箕；与毕夕出，入箕。与箕晨出，入柳；与箕夕出，入柳。与柳晨出，入营室；与柳夕出，入营室。凡出入东西各五，为八岁二百二十日，复与营室晨出东方。其大率，岁一周天。其始出东方，行迟，率日半度。一百二十日，必逆行一二舍。上极而反，东行，行日一度半，一百二十日入。其庳，近日，曰明星，柔；高，远日，曰大嚣，刚。其始出西，行疾，率日一度半，百二十日。上极而行迟，日半度，百二十日。旦入，必逆行一二舍而入。其庳，近日，曰太白，柔；高，远日，曰大相，刚。出以辰、戌，入以丑、未。当出不出，未当入而入，天下偃兵，兵在外，入；未当出而出，当入而不入，下起兵，有破国。其当期出也，其国昌。其出东为东，入东为北方；出西为西，入西为南方。所居久，其乡利；疾，其乡凶。出西逆行至东，正西，国吉；出东至西，正东，国吉。其出不经天，经天，天下革政。小以角动，兵起。始出大，后小，兵弱；出小，后大，兵强。出高，用兵，深吉浅凶；庳，浅吉深凶。日方南金居其南，日方北金居其北，曰赢，侯王不宁，用兵进吉退凶；日方南金居其北，日方北金居其南，曰缩，侯王有忧，用兵退吉进凶。用兵象太白：太白行疾，疾行；迟，迟行。角，敢战；动摇躁，躁；圜以静，静。顺角所指，吉；反之，皆凶。出则出兵，入则入兵。赤角，有战；白角，有丧；黑圜角，忧，有水事；青圜小角，忧，有木事；黄圜和角，有土事，有年。其已出三日而复，有微入，入三日乃复盛出，是谓耎，其下国有军败将北；其已入三日又复微出，出三日而复盛入，其下国有忧，师有粮食兵革，遗人用之，卒虽众，将为人虏。其出西失行，外国败；其出东失行，中国败。其色大圜黄滜，可为好事；其圜大赤，兵盛不战。太白白，比狼；赤，比心；黄，比参左肩；苍，比参右肩；黑，比奎大星。五星皆从太白而聚乎一舍，其下之国可以兵从天下。居实，有得也；居虚，无得也。行胜色，色胜位，有位胜无位，有色胜无色，行得尽胜之。出而留桑榆间，疾其下国；上而疾，未尽其日，过参天，疾其对国；上复下，下复上，有反将。其入月，将僇。金、木星合，光，其下战不合，兵虽起而不斗；合相毁，野有破军。出西方，昏而出阴，阴兵强；暮食出，小弱；夜半出，中弱；鸡鸣出，大弱。是谓阴陷于阳。其在东方，乘明而出阳，阳兵之强；鸡鸣出，小弱；夜半出，中弱；昏出，大弱。是谓阳陷于阴。太白伏也，以出兵，兵有殃。其出卯南，南胜北方；出卯北，北胜南方；正在卯，东国利。出酉北，北胜南方；出酉南，南胜北方；正在酉，西国胜。其与列星相犯，小战；五星，大战。其相犯，太白出其南，南国败；出其北，北国败。行疾，武；不行，文。色白五芒，出蚤，为月蚀；晚，为天矢及彗星，将发其国。出东为德，举事左之迎之，吉；出西为刑，举事右之背之，吉。反之皆凶。太白光见景，战胜。昼见而经天，是谓争明，强国弱，小国强，女主昌。亢为疏庙，太白庙也。太白，大臣也，其号上公。其他名殷星、太正、营星、观星、宫星、明星、大衰、大泽、终星、大相、天浩、序星、月纬。大司马位谨候此。

以上金星

察日辰之会，以治辰星之位，曰北方水。太阴之精，主冬，日壬癸。刑失者，罚出辰星。以其宿命国。是正四时：仲春春分，夕出郊奎、娄、胃东五舍，为齐；仲夏夏至，夕出郊东井、舆鬼、柳东七舍，为楚；仲秋秋分，夕出郊角、亢、氐、房东四舍，为汉；仲冬冬至，晨出郊东方，与尾、箕、斗、牵牛俱西，为中国。其出入常以辰、戌、丑、未。其蚤，为月蚀；晚，为彗星及天矢。其时宜效不效为失，追兵在外不战。一时不出，其时不和；四时不出，天下大饥。其当效而出也，色白为旱，黄为五谷熟，赤为兵，黑为水。出东方，大而白，有兵于外，解。常在东方，其赤，中国胜；其西而赤，外国利。无兵于外而赤，兵起。其与太白俱出东方，皆赤而角，外国大败，中国胜；其与太白俱出西方，皆赤而角，外国利。五星分天之中，积于东方，中国利；积于西方，外国用者利。五星皆从辰星而聚于一舍，其所舍之国可以法致天下。辰星不出，太白为客；其出，太白为主。出而与太白不相从，野虽有军，不战。出东方，太白出西方；若出西方，太白出东方，为格，野虽有兵，不战。失其时而出，为当寒反温，当温反寒。当出不出，是谓击卒，兵大起。其入太白中而上出，破军杀将，客军胜；下出，客亡地。辰星来抵太白，太白不去，将死。正旗上出，破军杀将，客胜；下出，客亡地。视旗所指，以命破军。其绕环太白，若与斗，大战，客胜；免过太白，间可械剑，小战，客胜；免居太白前，军罢；出太白左，小战；摩太白右，数万人战，主人吏死；出太白右，去三尺，军急约战。青角，兵忧；黑角，水。赤行穷兵之所终。兔七命：曰小正、辰星、天、安周星、细爽、能星、钩星。其色黄而小，出而易处，天下之文变而不善矣。兔五色，青圜忧，白圜丧，赤圜中不平，黑圜吉。赤角犯我城，黄角地之争，白角号泣之声。其出东方，行四舍四十八日，其数二十日，而反入于东方；其出西方，行四舍四十八日，其数二十日，而反入于西方。其一候之营室、角、毕、箕、柳。出房、心间，地动。辰星之色：春，青黄：夏，赤白；秋，青白，而岁熟；冬，黄而不明。即变其色，其时不昌。春不见，大风；秋则不实。夏不见，有六十日之旱，月蚀。秋不见，有兵；春则不生。冬不见，阴雨六十日，有流邑；夏则不长。七星为员官，辰星庙，蛮夷星也。

以上水星

角、亢、氐，兖州。房、心，豫州。尾、箕，幽州。斗，江、湖。牵牛、婺女，扬州。虚、危，青州。营室至东壁，并州。奎、娄、胃，徐州。昴、毕，冀州。觜觿、参，益州。东井、舆鬼，雍州。柳、七星、张，三河。翼、轸，荆州。

以上分野

两军相当，日晕：晕等，力钧；厚长大，有胜；薄短小，无胜。重抱，大破；无抱，为和；背，不和，为分离相去。直为自立，立侯王。指晕，若曰杀将。负且戴，有喜。圜在中，中胜；在外，外胜。青外赤中，以和相去；赤外青中，以恶相去。气晕先至而后去，居军胜。先至先去，前利后病；后至后去，前病后利；后至先去，前后皆病。居军不胜。见而去，其发疾，虽胜无功。见半日以上，功大。白虹屈短，上下兑，有者下大流血。日晕制胜，近期三十日，远期六十日。其食，食所不利；复生，生所利。而食益尽，为主位。以其直，及日所宿，加以日时，用命其国也。

以上日晕

月行中道，安宁和平。阴间，多水，阴事，外北三尺，阴星，北三尺，太阴。大水，兵。阳间，骄恣，阳星，多暴狱，太阳。大旱、丧也。角、天门，十月为四月，十一月为五月，十二月为六月，水发，近三尺，远五尺，犯四辅，辅臣诛。行南北河，以阴阳言，旱水兵丧。月食岁星，其宿地，饥若亡；荧惑也，乱；填星也，下犯上；太白也，强国以战败；辰星也，女乱。食大角，主命者恶之；心，则为内贼乱也；列星，其宿地忧。月蚀始日，五月者六，六月者五，五月复六，六月者一，而五月者五，凡百一十三月而复始。故月蚀，常也；日蚀，为不臧也。甲乙，四海之外，日月不占；丙丁，江、淮、海、岱也；戊己，中州、河、济也；庚辛，华山以西；壬癸，恒山以北。日蚀，国君；月蚀，将相当之。

以上月行

国皇星，大而赤，状类南极，所出，其下起兵，兵强，其冲不利。昭明星，大而白，无角，乍上乍下，所出，国起兵多变。五残星，出正东东方之野，其星状类辰星，去地可六丈；大贼星，出正南南方之野，星去地可六丈，大而赤，数动，有光；司危星，出正西西方之野，星去地可六丈，大而白，类太白；狱汉星，出正北北方之野，星去地可六丈，大而赤，数动，察之中青。此四野星所出，出非其方，其下有兵，冲不利。四填星，所出四隅，去地可四丈。地维咸光，亦出四隅，去地可三丈，若月始出。所见，下有乱，乱者亡，有德者昌。烛星，状如太白，其出也不行，见则灭，所烛者城邑乱。如星非星，如云非云，命曰归邪。归邪出，必有归国者。星者，金之散气，本曰火。星众，国吉；少，则凶。汉者，亦金之散气，其本曰水。汉，星多，多水；少则旱，其大经也。天鼓，有音如雷非雷，音在地而下及地，其所往者兵发其下。天狗，状如大奔星，有声，其下止地，类狗。所堕及炎火，望之如火光炎炎冲天，其下圜如数顷田处，上兑者则有黄色，千里破军杀将。格泽星者，如炎火之状，黄白，起地而上，下大上兑。其见也，不种而获。不有土功，必有大害。蚩尤之旗，类彗，而后曲，象旗。见则王者征伐四方。旬始，出于北斗旁，状如雄鸡，其怒，青黑，象伏鳖。枉矢，类大流星，蛇行，而苍黑，望之如有毛羽然。长庚，如一匹布著天，此星见，兵起。星坠至地，则石也。河、济之间，时有坠星。天精而见景星。景星者，德星也。其状无常，常出于有道之国。

以上吉星、凶星

凡望云气，仰而望之，三四百里；平望在桑榆上，千余里、二千里；登高而望之，下属地者三千里。云气有兽居上者，胜。自华以南，气下黑上赤；嵩高、三河之郊，气正赤；恒山之北，气下黑上青；勃、碣、海、岱之间，气皆黑；江、淮之间，气皆白。徒，气白；土功，气黄；车，气乍高乍下，往往而聚；骑，气卑而布；卒，气抟。前卑而后高者，疾；前方而后高者，兑；后兑而卑者，却；其气平者，其行徐；前高而后卑者，不止而反。气相遇者，卑胜高，兑胜方。气来卑而循车通者，不过三四日，去之五六里见；气来高七八尺者，不过五六日，去之十余里见；气来高丈余、二丈者，不过三四十日，去之五六十里见。稍云精白者，其将悍，其士怯。其大根而前绝远者，当战。青白，其前低者，战胜；其前赤而仰者，战不胜。阵云如立垣；杼云类杼，轴云抟，两端兑；杓云如绳者，居前亘天，其半半天，其蛪者类阙旗故；钩云句曲。诸此云见，以五色合占，而泽抟密，其见动人，乃有占：兵必起合斗。其直，王朔所候，决于日旁。日旁云气，人主象，皆如其形以占。故北夷之气如群畜穹闾，南夷之气类舟船幡旗。大水处，败军场，破国之虚，下有积钱，金宝之上，皆有气，不可不察。海旁蜃气象楼台，广野气成宫阙然。云气各象其山川人民所积聚。故候息耗者，入国邑，视封疆田畴之正治，城郭室屋门户之润泽，次至车服畜产精华。实息者吉，虚耗者凶。若烟非烟，若云非云，郁郁纷纷，萧索轮困，是谓卿云。卿云见，喜气也。若雾非雾，衣冠而不濡，见则其域被甲而趋。天雷电，虾虹、辟历、夜明者，阳气之动者也。春夏则发，秋冬则藏，故候者无不司之。天开县物，地动坼绝，山崩及徙，川塞溪垘，水澹泽竭，地长见象。城郭门闾，圭臬枯槁，宫庙邸第，人民所次。谣俗车服，观民饮食；五谷草木，观其所属。仓府厩库，四通之路。六畜禽兽，所产去就。，鱼鳖鸟鼠，观其所处。鬼哭若呼，其人逢悟，化言诚然。

以上望云气

凡候岁美恶，谨候岁始。岁始或冬至日，产气始萌。腊明日，人众卒岁，一会饮食。发阳气，故曰初岁。正月旦，王者岁首；立春日，四时之卒始也。四始者，候之日。而汉魏鲜集腊明正月旦决八风：风从南方来，大旱；西南，小旱；西方，有兵；西北，戎菽为，小雨，趣兵；北方，为中岁；东北，为上岁；东方，大水；东南，民有疾疫，岁恶。故八风各与其冲对，课多者为胜，多胜少，久胜亟，疾胜徐。旦至食，为麦；食至日呋，为稷；昳至，为黍；铺至下，为菽；下至日入，为麻。欲终日有雨，有云，有风，有日，日当其时者，深而多实；无云有风日，当其时，浅而多实；有云、风，无日，当其时，深而少实；有日，无云，不风，当其时者，稼有败：如食顷，小败；熟五斗米顷，大败。则风复起，有云，其稼复起。各以其时，用云色占，种其所宜。其雨雪若寒，岁恶。是日光明，听都邑人民之声：声宫，则岁善，吉；商，则有兵；徵，旱；羽，水；角，岁恶。或从正月旦比数雨：率日食一升，至七升而极。过之，不占。数至十二日，日直其月，占水旱。为其环城千里内占，则其为天下候，竟正月。月所离列宿，日、风、云，占其国。然必察太岁所在：在金，穰；水，毁；木，饥；火，旱。此其大经也。正月上甲，风从东方，宜蚕；风从西方，若且黄云，恶。冬至短极，县土炭，炭动，鹿解角，兰根出，泉水跃，略以知日至，要决晷景：岁星所在，五谷逢昌；其对为冲，岁乃有殃。

以上候岁

太史公曰：

自初生民以来，世主曷尝不历日月星辰？及至五家三代，绍而明之，内冠带，外夷狄，分中国为十有二州，仰则观象于天，俯则法类于地。天则有日月，地则有阴阳。天有五星，地有五行。天则有列宿，地则有州域。三光者，阴阳之精，气本在地。而圣人统理之。幽、厉以往，尚矣。所见天变，皆国殊窟穴，家占物怪，以合时应，其文图籍祥不法。是以孔子论六经，记异而说，不书；至天道命，不传；传其人，不待告；告非其人，虽言不著。昔之传天数者：高辛之前，重、黎；于唐、虞，羲、和；有夏，昆吾；殷商，巫咸；周室，史佚、苌弘；于宋，子韦；郑则裨灶；在齐，甘公；楚，唐眜；赵，尹皋；魏，石申。夫天运，三十岁一小变，百年中变，五百载大变。三大变一纪，三纪而大备。此其大数也。为国者必贵三五，上下各千岁，然后天人之际续备。

太史公推古天变，未有可考于今者。盖略以春秋二百四十二年之间，日蚀三十六，彗星三见，宋襄公时星陨如雨。天子微，诸侯力政，五伯代兴，更为命主。自是之后，众暴寡，大并小。秦、楚、吴、越，夷狄也，为强伯。田氏篡齐，三家分晋，并为战国。争于攻取，兵革更起，城邑数屠，因以饥馑疾疫焦苦，臣主共忧患，其察机祥、候星气尤急。近世十二诸侯七国相王，言从衡者继踵，而皋、唐、甘、石因时务论其书传，故其占验凌杂米盐。

二十八舍主十二州，斗秉兼之，所从来久矣。秦之疆也，候在太白，占于狼、弧。吴、楚之疆，候在荧惑，占于鸟衡。燕、齐之疆，候在辰星，占于虚、危。宋、郑之疆，候在岁星，占于房、心。晋之疆，亦候在辰星，占于参、罚。及秦并吞三晋、燕、代，自河山以南者中国。中国于四海内则在东南，为阳，阳则日、岁星、荧惑、填星，占于街南，毕主之。其西北则胡、貉、月氏诸衣旃裘引弓之民，为阴，阴则月、太白、辰星，占于街北，昴主之。故中国山川东北流，其维，首在陇、蜀，尾没于勃、碣。是以秦、晋好用兵，复占太白，太白主中国；而胡、貉数侵掠，独占辰星，辰星出入躁疾，常主夷狄。其大经也。此更为客、主人。荧惑为孛，外则理兵，内则理政。故曰：“虽有明天子，必视荧惑所在。”

诸侯更强，时灾异记无可录者。秦始皇之时，十五年彗星四见，久者八十日，长或竟天。其后秦遂以兵灭六王，并中国，外攘四夷，死人如乱麻。因以张楚并起，三十年之间，兵相骀藉，不可胜数。自蚩尤以来，未尝若斯也。项羽救巨鹿，枉矢西流，山东遂合从诸侯，西坑秦人，诛屠咸阳。汉之兴，五星聚于东井。平城之围，月晕参、毕七重。诸吕作乱，日蚀，昼晦。吴、楚七国叛逆，彗星数丈，天狗过梁野，及兵起，遂伏尸流血其下。元光、元狩，蚩尤之旗再见，长则半天，其后京师师四出，诛夷狄者数十年，而伐胡尤甚。越之亡，荧惑守斗。朝鲜之拔，星茀于河戍。兵征大宛，星茀招摇。此其荦荦大者！若至委曲小变，不可胜道。由是观之，未有不先形见而应随之者也。

夫自汉之为天数者，星则唐都，气则王朔，占岁则魏鲜。故甘、石历五星法，唯独荧惑有反逆行。逆行所守，及他星逆行，日月薄蚀，皆以为占。余观史记，考行事，百年之中，五星无出而不反逆行。反逆行，尝盛大而变色，日月薄食，行南北有时，此其大度也。故紫宫，房、心，权、衡，咸池，虚、危，列宿部星，此天之五官，坐位也，为经，不移徙，大小有差，阔狭有常。水、火、金、木、填星，此五星者，天之五佐，为经纬，见伏有时，所过行赢缩有度。日变修德，月变省刑，星变结和。凡天变，过度乃占。国君强大，有德者昌；弱小，饰诈者亡。太上修德，其次修政，其次修救，次修禳，正下无之。夫常星之变希见，而三光之占亟用。日、月晕，适；云，风。此天之客气，其发见亦有大运。然其与政事俯仰，最近大人之符。此五者，天之感动。为天数者，必通三五，终始古今，深观时变，察其精粗，则天官备矣。

苍帝行德，天门为之开。赤帝行德，天牢为之空。黄帝行德，天矢为之起。风从西北来，必以庚辛。一秋中五至，大赦；三至，小赦。白帝行德，以正月二十日、二十一日，月晕围，常大赦载，谓有太阳也。一曰白帝行德，毕、昴为之围，围三暮，德乃成；不三暮，及围不合，德不成。二曰以辰围，不出其旬。黑帝行德，天关为之动。天行德，天子更立年；不德，风雨破石。三能、三衡者，天廷也。客星出天廷，有奇令。

史记／封禅书

自古受命帝王，曷尝不封禅？盖有无其应而用事者矣，未有睹符瑞见而不臻乎泰山者也。虽受命而功不至，至矣而德不洽，洽矣而日有不暇给，是以即事用希。《传》曰：“三年不为礼，礼必废；三年不为乐，乐必坏。”每世之隆，则封禅答焉；及衰而息，厥旷远者千有余载，近者数百载。故其仪阙然堙灭，其详不可得而记闻云。

以上封禅希旷不举

《尚书》曰：舜“在璇玑玉衡，以齐七政。遂类于上帝，禋于六宗，望山川，遍群神，辑五瑞。择吉月日，见四岳诸牧，还瑞。岁二月，东巡狩，至于岱宗。岱宗，泰山也。柴，望秩于山川，遂觐东后。东后者，诸侯也。合时月正日，同律度量衡。修五礼、五玉、三帛、二生一死贽。五月巡狩，至南岳。南岳，衡山也。八月巡狩，至西岳。西岳，华山也。十一月巡狩，至北岳。北岳，恒山也。皆如岱宗之礼。中岳，嵩高也。五载一巡狩。”禹遵之。后十四世，至帝孔甲，淫德好神，神渎，二龙去之。其后三世，汤伐桀，欲迁夏社，不可，作《夏社》。后八世，至帝太戊，有桑谷生于廷，一暮大拱，惧，伊陟曰：“妖不胜德！”太戊修德，桑谷死。伊陟赞巫咸，巫咸之兴自此始。后十四世，帝武丁得傅说为相，殷复兴焉，称高宗。有雉登鼎耳雊，武丁惧，祖己曰：“修德！”武丁从之，位以永宁。后五世，帝武乙慢神而震死。后三世，帝纣淫乱，武王伐之。由此观之，始未尝不肃祗，后稍怠慢也。《周官》曰：冬日至，祀天于南郊，迎长日之至；夏日至，祭地祗。皆用乐舞，而神乃可得而礼也。天子祭天下名山大川，五岳视三公，四渎视诸侯，诸侯祭其疆内名山大川。四渎者，江、河、淮、济也。天子曰明堂、辟雍，诸侯曰泮宫。周公既相成王，郊祀后稷以配天，宗祀文王于明堂以配上帝。自禹兴而修社祀，后稷稼穑，故有稷祠。郊社所从来尚矣。

以上唐、虞、三代郊祀大略

自周克殷后十四世，世益衰，礼乐废，诸侯恣行。而幽王为犬戎所败，周东徙洛邑。秦襄公攻戎救周，始列为诸侯。秦襄公既侯，居西垂，自以为主少皥之神，作西畤，祠白帝，其牲用驹、黄牛、羝羊各一云。其后十六年，秦文公东猎、渭之间，卜居之而吉。文公梦黄蛇白天下属地，其口止于鄜衍。文公问史敦，敦曰：“此上帝之征，君其祠之！”于是作鄜畤，用三牲郊祭白帝焉。自未作鄜畤也，而雍旁故有吴阳武畤，雍东有好畤，皆废无祠。或日“自古以雍州积高，神明之，故立畤郊上帝，诸神祠皆聚”云。盖黄帝时尝用事，虽晚周亦郊焉，其语不经见，搢绅者不道。作鄜畤后九年，文公获若石云，于陈仓北阪城祠之。其神或岁不至，或岁数来。来也常以夜，光辉若流星，从东南来，集于祠城，则若雄鸡，其声殷云。野鸡夜雊。以一牢祠，命曰陈宝。作鄜畤后七十八年，秦德公既立，卜居雍。后子孙饮马于河，遂都雍。雍之诸祠自此兴。用三百牢于鄜畤。作伏祠。磔狗邑四门，以御蛊灾。德公立二年卒，其后六年，秦宣公作密畤于渭南，祭青帝。其后十四年，秦缪公立，病卧五日不寤，寤，乃言梦见上帝，上帝命缪公平晋乱。史书而记，藏之府。而后世皆曰秦缪公上天。

以上秦作畤及祀陈宝

秦缪公即位九年，齐桓公既霸，会诸侯于葵丘，而欲封禅。管仲曰：“古者封泰山禅梁父者七十二家，而夷吾所记者十有二焉：昔无怀氏封泰山，禅云云；虑羲封泰山，禅云云；神农封泰山，禅云云；炎帝封泰山，禅云云；黄帝封泰山，禅亭亭；颛顼封泰山，禅云云；帝喾封泰山，禅云云；尧封泰山，禅云云；舜封泰山，禅云云；禹封泰山，禅会稽；汤封泰山，禅云云；周成王封泰山，禅社首。皆受命然后得封禅。”桓公曰：“寡人北伐山戎，过孤竹；西伐大夏，涉流沙，束马悬车；上卑耳之山；南伐至召陵，登熊耳山以望江汉。兵车之会三，而乘车之会六，九合诸侯，一匡天下，诸侯莫违我。昔三代受命，亦何以异乎？”于是管仲睹桓公不可穷以辞，因设之以事，曰：“古之封禅，鄗上之黍，北里之禾，所以为盛；江、淮之间，一茅三脊，所以为藉也。东海致比目之鱼，西海致比翼之鸟，然后物有不召而自至者十有五焉。今凤皇、麒麟不来，嘉谷不生，而蓬蒿藜莠茂，鸱枭数至，而欲封禅，毋乃不可乎？”于是桓公乃止。

以上管仲与齐桓公论封禅

是岁，秦缪公内晋君夷吾，其后三置晋国之君，平其乱。缪公立三十九年而卒。其后百有余年，而孔子论述六艺，传略言：易姓而王，封泰山禅乎梁父者七十余王矣，其俎豆之礼不章。盖难言之。或问褅之说，孔子曰：“不知。知褅之说，其于天下也视其掌。”诗云：纣在位，文王受命，政不及泰山。武王克殷二年，天下未宁而崩。爰周德之洽维成王，成王之封禅则近之矣。及后陪臣执改：季氏旅于泰山，仲尼讥之。是时苌弘以方事周灵王，诸侯莫朝周，周力少。苌弘乃明鬼神事，设射《貍首》，“貍首”者，诸侯之不来者。依物怪欲以致诸侯。诸侯不从，而晋人执杀苌弘。周人之言方怪者，自苌弘。

以上孔子不言封禅，苌弘以方怪见杀

其后百余年，秦灵公作吴阳上畤，祭黄帝，作下畤，祭炎帝。后四十八年，周太史儋见秦献公曰：“秦始与周合，合而离。五百岁当复合，合十七年。而霸王出焉。”栎阳雨金，秦献公自以为得金瑞，故作畦畤栎阳而祀白帝。其后百二十岁而秦灭周，周之九鼎人于秦。或曰宋太丘社亡，而鼎没于泗水彭城下。其后百一十五年而秦并天下。秦始皇既并天下而帝，或曰：“黄帝得土德，黄龙地蚓见；夏得木德，青龙止于郊，草木畅茂；殷得金德，银自山溢；周得火德，有赤鸟之符。今秦变周，水德之时。昔秦文公出猎，获黑龙，此其水德之瑞。”于是秦更命河曰“德水”，以冬十月为年首，色上黑，度以六为名，音上大吕，事统上法。即帝位三年，东巡郡县，祠驺峄山，颂秦功业，于是征从齐、鲁之儒生博士七十人至乎泰山下。诸儒生或议曰：“古者封禅为蒲车，恶伤山之土石草木。扫地而祭，席用葅稭，言其易遵也。”始皇闻此议，各乖异，难施用，由此绌儒生。而遂除车道，上自泰山阳，至巅，立石颂秦始皇帝德，明其得封也。从阴道下，禅于梁父。其礼颇采太祝之祀雍上帝所用，而封藏皆秘之，世不得而记也。始皇之上泰山，中阪遇暴风雨，休于大树下。诸儒生既绌，不得与用于封事之礼，闻始皇遇风雨，则讥之。

以上秦多异征，始皇封禅

于是始皇遂东游海上，行礼祠名山大川及八神，求仙人羡门之属。八神将自古而有之，或曰太公以来作之。齐所以为齐，以天齐也。其祀绝莫知起时。八神：一曰天主，祠天齐。天齐，渊水，居临菑南郊山下者。二曰地主，祠泰山梁父。盖天好阴，祠之必于高山之下，小山之上，命曰“畤”，地贵阳，祭之于泽中圜丘云。三曰兵主，祠蚩尤。蚩尤在东平陆监乡，齐之西境也。四曰阴主，祠三山。五曰阳主，祠之罘。六曰月主，祠之莱山。皆在齐北，并勃海。七曰日主，祠成山。成山斗入海，最居齐东北隅，以迎日出云。八曰四时主，祠琅邪。琅邪在齐东方，盖岁之所始。皆各用一牢具祠，而巫祝所损益，珪币杂异焉。自齐威、宣之时，驺子之徒论著“终始五德”之运，及秦帝而齐人奏之，故始皇采用之。而宋毋忌、正伯侨、充尚、羡门子高最后皆燕人，为方仙道，形解销化，依于鬼神之事。驺衍以阴阳主运显于诸侯，而燕、齐海上之方士传其术不能通，然则怪迂阿谀苟合之徒自此兴，不可胜数也。自威、宣、燕昭使人入海求蓬莱、方丈、瀛洲，此三神山者，其传“在勃海中，去人不远。患且至，则船风引而去，盖尝有至者，诸仙人及不死之药皆在焉。其物，禽兽尽白，而黄金银为宫阙。未至，望之如云；及到，三神山反居水下。临之，风辄引去，终莫能至”云。世主莫不甘心焉。及至秦始皇并天下，至海上，则方士言之不可胜数。始皇自以为至海上而恐不及矣，使人乃赍童男女入海求之，船交海中，皆以风为解，曰未能至，望见之焉。其明年，始皇复游海上，至琅邪，过恒山，从上党归。后三年，游碣石，考入海方士，从上郡归。后五年，始皇南至湘山，遂登会稽，并海上，冀遇海中三神山之奇药，不得，还至沙丘崩。

以上燕、齐海上多方士，始皇入海求神仙

二世元年，东巡碣石，并海南，历泰山，至会稽。皆礼祠之，而刻勒始皇所立石书旁，以章始皇之功德。其秋，诸侯畔秦，三年而二世弑死。始皇封禅之后十三岁，秦亡。诸儒生疾秦焚《诗》、《书》，诛僇文学，百姓怨其法，天下畔之，皆讹曰：“始皇上泰山，为暴风雨所击，不得封禅。”此岂所谓无其德而用事者邪？

以上秦最速亡，见封禅不足贵

昔三代之君，皆在河、洛之间，故嵩高为中岳，而四岳各如其方，四渎咸在山东。至秦称帝，都咸阳，则五岳四渎皆并在东方。自五帝以至秦，轶兴轶衰，名山大川或在诸侯，或在天子，其礼损益世殊，不可胜记。及秦并天下，令祠官所常奉，天地名山大川鬼神可得而序也。于是自崤以东，名山五，大川祠二：曰太室——太室，嵩高也——恒山、泰山、会稽、湘山；水曰济，曰淮。春以脯酒为岁祠，因泮冻，秋涸冻，冬赛祷祠，其牲用牛犊各一，牢具珪币各异。自华以西，名山七、名川四：曰华山、薄山——薄山者，襄山也——岳山、岐山、吴岳、鸿冢、渎山——渎山，蜀之汶山也。水曰河，祠临晋；沔，祠汉中；湫渊，祠朝那；江水，祠蜀。亦春秋、泮涸、祷赛，如东方名山川，而牲牛犊牢具珪币各异。而四大冢鸿、岐、吴、岳，皆有尝禾。陈宝节来祠，其河加有尝醪。此皆在雍州之域，近天子之都，故加车一乘，驹四。灞、产、长水、沣、涝、泾、渭，皆非大川，以近咸阳，尽得比山川祠，而无诸加。、洛二渊，鸣泽、蒲山、岳山之属，为小山川，亦皆岁祷，赛泮、涸祠，礼不必同。

以上秦祀名山大川

而雍有日、月、参、辰、南、北斗、荧惑、太白、岁星、填星、二十八宿、风伯、雨师、四海、九臣、十四臣、诸布、诸严、诸逑之属，百有余庙。西亦有数十祠。于湖有周天子祠，于下邦有天神，沣、滈有昭明、天子辟池，于社、亳有三社主之祠、寿星祠。而雍菅庙亦有杜主，杜主，故周之右将军。其在秦中，最小鬼之神者。各以岁时奉祠。唯雍四畤，上帝为尊，其光景动人民唯陈宝。故雍四畤，春以为岁祷，因泮冻，秋涸冻，冬赛祠，五月尝驹，及四仲之月祠若月祠。陈宝节来一祠，春、夏用驿，秋、冬用，畤驹四匹，木禺龙栾车一驷，木禺车马一驷，各如其帝色，黄犊羔各四，珪币各有数，皆生瘗埋，无俎豆之具。三年一郊。秦以冬十月为岁首，故常以十月上宿郊见，通权火，拜于咸阳之旁，而衣上白，其用如经祠云。西畤、畦畤，祠如其故，上不亲往。诸此祠皆太祝常主，以岁时奉祠之。至如他名山川诸鬼及八神之属，上过则祠，去则已。郡县远方神祠者，民各自奉祠，不领于天子之祝官。祝官有秘祝，即有菑祥，辄祝祠移过于下。

以上秦诸神祠

汉兴，高祖之微时，尝杀大蛇。有物曰：“蛇，白帝子也，而杀者赤帝子。”高祖初起，祷丰枌榆社。徇沛，为沛公，则祠蚩尤，衅鼓旗。遂以十月至灞上，与诸侯平咸阳，立为汉王，因以十月为年首，而色上赤。二年，东击项籍而还入关，问：“故秦时上帝祠何帝也？”对曰：“四帝，有白、青、黄、赤帝之祠。”高祖曰：“吾闻天有五帝，而有四，何也？”莫知其说，于是高祖曰：“吾知之矣，乃待我而具五也！”乃立黑帝祠，命曰北畤。有司进祠，上不亲往。悉召故秦祝官，复置太祝、太宰，如其故仪礼。因令县为公社，下诏曰：“吾甚重祠而敬祭。今上帝之祭及山川诸神当祠者，各以其时礼祠之如故。”后四岁，天下已定，诏御史令丰谨治枌榆社，常以四时，春以羊彘祠之，令祝官立蚩尤之祠于长安。长安置祠祝官、女巫。其梁巫，祠天、地、天社、天水、房中、堂上之属；晋巫祠五帝、东君、云中、司命、巫社、巫祠、族人、先炊之属；秦巫祠社主、巫保、族累之属；荆巫祠堂下、巫先、司命、施糜之属；九天巫祠九天。皆以岁时祠宫中。其河巫祠河于临晋，而南山巫祠南山秦中。秦中者，二世皇帝。各有时月。其后二岁，或曰：“周兴而邑邰，立后稷之祠，至今血食天下。”于是高祖制诏御史：“其令郡国县立灵星祠，常以岁时祠以牛。”高祖十年春，有司请令县常以春三月及时腊祠社稷以羊豕，民里社各自财以祠，制曰：“可。”

以上汉高祖

其后十八年，孝文帝即位。即位十三年，下诏曰：“今秘祝移过于下，朕甚不取，自今除之！”始，名山大川在诸侯，诸侯祝各自奉祠，天子官不领。及齐、淮南国废，今太祝尽以岁时致礼如故。是岁，制曰：“朕即位十三年于今，赖宗庙之灵、社稷之福，方内义安，民人靡疾。间者比年登，朕之不德，何以飨此？皆上帝诸神之赐也！盖闻古者飨其德必报其功，欲有增诸神祠，有司议：增雍五畤路车各一乘，驾被具；西畤、畦畤禺车各一乘，禺马四匹，驾被具；其河、湫、汉水加玉各二；及诸祠，各增广坛场，珪币俎豆以差加之。而祝厘者归福于朕，百姓不与焉。自今祝致敬，毋有所祈！”鲁人公孙臣上书曰：“始秦得水德，今汉受之，推终始传，则汉当土德。土德之应黄龙见，宜改正朔，易服色，色上黄。”是时丞相张苍好律历，以为“汉乃水德之始，故河决金堤，其符也；年始冬十月，色外黑内赤，与德相应。如公孙臣言，非也！”罢之。后三岁，黄龙见成纪，文帝乃召公孙臣，拜为博士，与诸生草改历服色事。其夏，下诏曰：“异物之神见于成纪，无害于民，岁以有年。朕祈郊上帝诸神，礼官议，无讳以劳朕！”有司皆曰：“古者天子夏亲郊，祀上帝于郊，故曰郊。”于是夏四月，文帝始郊见雍五畤祠，衣皆上赤。其明年，赵人新垣平以望气见上，言：“长安东北有神气，成五采，若人冠焉。或曰：东北神明之舍，西方神明之墓也。天瑞下，宜立祠上帝，以合符应。”于是作渭阳五帝庙，同宇，帝一殿，面各五门，各如其帝色，祠所用及仪，亦如雍五畤。夏四月，文帝亲拜霸渭之会，以郊见渭阳五帝。五帝庙南临渭，北穿蒲池沟水。权火举而祠，若光辉然属天焉。于是贵平上大夫，赐累千金。而使博士诸生刺六经中作《王制》，谋议巡狩封禅事。文帝出长门，若见五人于道北，遂因其直北立五帝坛，祠以五牢具。其明年，新垣平使人持玉杯，上书阙下献之。平言上曰：“阙下有宝玉气来者。”已视之，果有献玉杯者，刻曰“人主延寿”。平又言：“臣候日再中。”居顷之，日却复中。于是始更以十七年为元年，令天下大。平言曰：“周鼎亡在泗水中。今河溢通泗，臣望东北汾阴直有金宝气，意周鼎其出乎？兆见不迎则不至！”于是上使使治庙汾阴，南临河，欲祠出周鼎。人有上书告新垣平所言气神事皆诈也，下平吏治，诛夷新垣平。自是之后，文帝怠于改正朔服色神明之事，而渭阳、长门五帝，使祠官领，以时致礼，不往焉。明年，匈奴数入边，兴兵守御，后岁少不登。数年而孝景即位，十六年，祠官各以岁时祠如故，无有所兴，至今天子。

以上汉文帝、景帝

今天子初即位，尤敬鬼神之祀。元年，汉兴已六十余岁矣，天下义安，搢绅之属皆望天子封禅改正度也，而上乡儒术，招贤良，赵绾、王臧等以文学为公卿，欲议古立明堂城南，以朝诸侯。草巡狩封禅改历服色事，未就。会窦太后治黄老言，不好儒术，使人微伺得赵绾等奸利事，召按绾、臧，绾、臧自杀。诸所兴为皆废。后六年，窦太后崩。其明年，征文学之士公孙弘等。明年，今上初至雍，郊见五畤。后常三岁一郊。是时上求神君，舍之上林中蹄氏观。神君者，长陵女子。以子死，见神于先后宛若，宛若祠之其室，民多往祠。平原君往祠，其后子孙以尊显。及今上即位，则厚礼置祠之内中。闻其言，不见其人云。

以上武帝好神异之初

是时李少君亦以祠灶、谷道、却老方见上，上尊之。少君者，故深泽侯舍人，主方。匿其年及其生长，常自谓七十，能使物、却老。其游以方遍诸侯，无妻子。人闻其能使物及不死，更馈遗之，常余金钱衣食。人皆以为不治生业而饶给，又不知其何所人，愈信，争事之。少君资好方，善为巧发奇中。尝从武安侯饮，坐中有九十余老人，少君乃言与其大父游射处，老人为儿时，从其大父，识其处，一坐尽惊。少君见上，上有故铜器，问少君，少君曰：“此器齐桓公十年陈于柏寝。”已而案其刻，果齐桓公器，一宫尽骇，以为少君神，数百岁人也。少君言上曰：“祠灶则致物，致物而丹沙可化为黄金，黄金成，以为饮食器，则益寿，益寿而海中蓬莱仙者乃可见，见之以封禅则不死，黄帝是也。臣常游海上，见安期生，安期生食巨枣，大如瓜。安期生仙者，通蓬莱中，合则见人，不合则隐。”于是天子始亲祠灶，遣方士入海，求蓬莱安期生之属，而事化丹沙诸药齐为黄金矣。居久之，李少君病死，天子以为化去不死，而使黄锤史宽舒受其方。求蓬莱安期生莫能得，而海上，燕、齐怪迂之方士，多更来言神事矣。

以上李少君

毫人谬忌奏祠太一方，曰：“天神贵者太一，太一佐曰五帝。古者天子以春秋祭太一东南郊，用太牢，七日，为坛开八通之鬼道。”于是天子令太祝立其祠长安东南郊，常奉祠如忌方。其后，人有上书言：“古者天，子三年壹用太牢祠神三一：天一、地一、太一。”天子许之，令太祝领祠之于忌太一坛上，如其方。后人复有上书，言：“古者天子常以春解祠，祠黄帝用一枭破镜，冥羊用羊，祠马行用一青牡马，太一、泽山君地长用牛，武夷君用干鱼，阴阳使者以一牛。”令祠官领之如其方，而祠于忌太一坛旁。其后，天子苑有白鹿，以其皮为币，以发瑞应，造白金焉。其明年，郊雍，获一角兽，若麃然。有司曰：“陛下肃祗郊祀，上帝报享，锡一角兽，盖麟云。”于是以荐五畤，畤加一牛，以燎。锡诸侯白金，风符应合于天也。于是济北王以为天子且封禅，乃上书献泰山及其旁邑，天子以他县偿之。常山王有罪，迁，天子封其弟于真定，以续先王祀，而以常山为郡。然后五岳皆在天子之邦。

以上祠太一及诸神

其明年，齐人少翁以鬼神方见上。上有所幸王夫人，夫人卒，少翁以方盖夜致王夫人及灶鬼之貌云，天子自帷中望见焉。于是乃拜少翁为文成将军，赏赐甚多，以客礼礼之。文成言曰：“上即欲与神通，宫室被服非象神，神物不至。”乃作画云气车，及各以胜日驾车辟恶鬼。又作甘泉宫，中为台室，画天、地、太一诸鬼神，而置祭具以致天神。居岁余，其方益衰，神不至。乃为帛书以饭牛，详不知，言曰：“此牛腹中有奇！”杀视得书，书言甚怪。天子识其手书，问其人，果是伪书。于是诛文成将军，隐之。其后，则又作柏梁、铜柱、承露仙人掌之属矣。

以上文成将军

文成死明年，天子病鼎湖甚，巫医无所不致，不愈。游水发根言上郡有巫，病而鬼神下之。上召置祠之甘泉。及病，使人问神君。神君言曰：“天于无忧病！病少愈，强与我会甘泉！”于是病愈，遂起，幸甘泉，病良已。大赦，置酒寿宫神君。寿宫神君最贵者太一，其佐曰大禁、司命之属，皆从之。弗可得见，闻其言，言与人音等；时去时来，来则风肃然，居室帷中；时昼言，然常以夜。天子祓，然后入。因巫为主人，关饮食，所以言，行下。又置寿宫、北宫，张羽旗，设供具，以礼神君。神君所言，上使人受书其言，命之曰“书法”。其所语，世俗之所知也，无绝殊者，而天子心独喜。其事秘，世莫知也。

以上因帝病复，叙神君事

其后三年，有司言元宜以天瑞命，不宜以一二数；一元曰建，二元以长星曰光，三元以郊得一角兽曰狩云。其明年冬，天子郊雍，议曰：“今上帝朕亲郊，而后土无祀，则礼不答也。”有司与太史公、祠官宽舒议：“天地牲角茧栗，今陛下亲祠后土，后土宜于泽中圜丘为五坛，坛一黄犊太牢具，已祠尽瘗，而从祠衣上黄。”于是天子遂东，始立后土祠汾阴脽丘，如宽舒等议。上亲望拜，如上帝礼。礼毕，天子遂至荥阳而还。过洛阳，下诏曰：“三代邈绝，远矣难存。其以三十里地封周后为周子南君，以奉其先祀焉。”是岁，天子始巡郡县，浸寻于泰山矣。

以上亲祠汾阴后土，因巡郡县

其春，乐成侯上书言栾大。栾大，胶东宫人，故尝与文成将军同师，已而为胶东王尚方。而乐成侯姊为康王后，无子。康王死，他姬子立为王。而康后有淫行，与王不相中，相危以法。康后闻文成已死，而欲自媚于上，乃遣栾大因乐成侯求见言方。天子既诛文成，后悔其蚤死，惜其方不尽，及见栾大，大说。大为人长美，言多方略，而敢为大言，处之不疑。大言曰：“臣常往来海中，见安期、羡门之属。顾以臣为贱，不信臣。又以为康王诸侯耳，不足与方。臣数言康王，康王又不用臣。臣之师曰：‘黄金可成，而河决可塞，不死之乐可得，仙人可致也。’然臣恐效文成，则方士皆奄口，恶敢言方哉！，，上曰：“文成食马肝死耳。子诚能修其方，我何爱乎！”大曰：“臣师非有求人，人者求之。陛下必欲致之，则贵其使者，令有亲属，以客礼待之，勿卑，使各佩其信印，乃可使通言于神人。神人尚肯邪？不邪？致尊其使，然后可致也。”于是上使验小方，斗棋，棋自相触击。是时上方忧河决，而黄金不就，乃拜大为五利将军。居月余，得四印，佩天士将军、地士将军、大通将军印。制诏御史：“昔禹疏九江，决四渎。间者河溢皋陆，堤繇不息。朕临天下二十有八年，天若遗朕士而大通焉。《乾》称‘蜚龙’，‘鸿渐于般’，朕意庶几与焉。其以二千户封地士将军大为乐通侯！”赐列侯甲第，僮千人，乘舆斥车马、帷幄器物以充其家。又以卫长公主妻之，赍金万斤，更命其邑曰当利公主。天子亲如五利之第，使者存问供给，相属于道。自大主将相以下，皆置酒其家，献遗之。于是天子又刻玉印曰“天道将军”，使使衣羽衣，夜立白茅上，五利将军亦衣羽衣，夜立白茅上受印，以示不臣也。而佩“天道”者，且为天子道天神也。于是五利常夜祠其家，欲以下神。神未至而百鬼集矣，然颇能使之。其后装治行，东入海，求其师云。大见数月，佩六印，贵震天下。而海上、燕、齐之间，莫不搤捥而自言有禁方，能神仙矣。

以上五利将军

其夏六月中，汾阴巫锦为民祠魏脽后土营旁，见地如钩状，掊视得鼎，鼎大异于众鼎，文镂无款识，怪之，言吏。吏告河东太守胜，胜以闻。天子使使验问巫得鼎无奸诈，乃以礼祠迎鼎至甘泉，从行，上荐之。至中山，曣，有黄云盖焉。有麃过，上自射之，因以祭云。至长安，公卿大夫皆议请尊宝鼎，天子曰：“间者河溢，岁数不登，故巡祭后土，祈为百姓育谷。今岁丰庑未报，鼎曷为出哉？”有司皆曰：“闻昔泰帝兴神鼎一，一者，壹统天地，万物所系终也。黄帝作宝鼎三，象天、地、人。禹收九牧之金，铸九鼎。皆尝亨鬺上帝鬼神。遭圣则兴，鼎迁于夏商。周德衰，宋之社亡，鼎乃沦没，伏而不见。《颂》云：‘自堂徂基，自羊徂牛；鼐鼎及鼒，不吴不骜，胡考之休。’今鼎至甘泉，光润龙变，承休无疆。合兹中山有黄白云降盖，若兽为符，路弓乘矢，集获坛下，报祠大享。唯受命而帝者，心知其意而合德焉。鼎宜见于祖祢，藏于帝廷，以合明应。”制曰：“可！”

以上迎汾阴宝鼎于宫庙

入海求蓬莱者，言蓬莱不远，而不能至者，殆不见其气。上乃遣望气佐候其气云。其秋，上幸雍，且郊。或曰：“五帝，太一之佐也。宜立太一，而上亲郊之。”上疑未定，齐人公孙卿曰：“今年得宝鼎，其冬辛巳朔旦冬至，与黄帝时等。”卿有札书曰：“黄帝得宝鼎宛朐，问于鬼臾区。鬼臾区对曰：‘黄帝得宝鼎神策。是岁己酉朔旦冬至，得天之纪，终而复始。’于是黄帝迎日推策，后率二十岁复朔旦冬至，凡二十推三百八十年，黄帝仙登于天。”卿因所忠欲奏之，所忠视其书不经，疑其妄书，谢曰：“宝鼎事已决矣，尚何以为！”卿因嬖人奏之，上大说，乃召问卿。对曰：“受此书申公，申公已死。”上曰：“申公何人也？”卿曰：“申公齐人，与安期生通，受黄帝言。无书，独有此鼎书，曰：‘汉兴复当黄帝之时。’曰：‘汉之圣者，在高祖之孙且曾孙也。宝鼎出而与神通，封禅。封禅七十二王，唯黄帝得上泰山封。’申公曰：‘汉主亦当上封，上封则能仙登天矣。黄帝时万诸侯，而神灵之封居七千。天下名山八，而三在蛮夷，五在中国。中国华山、首山、太室、泰山、东莱，此五山，黄帝之所常游，与神会。黄帝且战且学仙。患百姓非其道者，乃断斩非鬼神者，百余岁然后得与神通。黄帝郊雍上帝，宿三月。鬼臾区号大鸿，死葬雍，故鸿冢是也。其后黄帝接万灵明廷。明廷者，甘泉也。所谓寒门者，谷口也。黄帝采首山铜，铸鼎于荆山下。鼎既成，有龙垂胡髯下迎黄帝，黄帝上骑，群臣后宫从上者七十余人，龙乃上去。余小臣不得上，乃悉持龙髯，龙髯拔堕，堕黄帝之弓。百姓仰望黄帝既上天，乃抱其弓与胡髯号，故后世因名其处曰鼎湖，其弓曰乌号’。”于是天子曰：“嗟乎！吾诚得如黄帝，吾视去妻子如脱耳！”乃拜卿为郎，东使候神于太室。

以上公孙卿言黄帝事

上遂郊雍，至陇西。西登崆峒，幸甘泉。令祠官宽舒等具太一祠坛，祠坛放薄忌太一坛，坛三垓，五帝坛环居其下，各如其方，黄帝西南，除八通鬼道。太一，其所用如雍一畤物，而加醴枣脯之属，杀一貍牛以为俎豆牢具，而五帝独有俎豆醴进。其下四方地，为醊食群臣从者及北斗云。已祠，胙余皆燎之。其牛色白，鹿居其中，彘在鹿中，水而洎之。祭日以牛，祭月以羊、彘、特。太一祝宰则衣紫及绣。五帝各如其色，日赤，月白。十一月辛巳朔旦冬至，昧爽，天子始郊拜太一。朝朝日，夕夕月，则揖。而见太一如雍郊礼。其赞飨曰：“天始以宝鼎神策授皇帝，朔而又朔，终而复始，皇帝敬拜见焉。”而衣上黄。其祠列火满坛，坛旁亨炊具。有司云“祠上有光焉”，公卿言“皇帝始郊见太一云阳，有司奉瑄玉嘉牲荐飨，是夜有美光，及昼，黄气上属天”。太史公、祠官宽舒等曰：“神灵之休，祐福兆祥。宜因此地光域立太畤坛以明应，令太祝领，秋及腊间祠。三岁天子一郊见。”

以上郊雍、拜太一，至陇西崆峒

其秋，为伐南越，告祷太一。以牡荆画幡日月北斗登龙，以象太一二三星，为太一锋，命日“灵旗”。为兵祷，则太史奉以指所伐国。而五利将军使不敢入海，之泰山祠。上使人随验，实毋所见，五利妄言见其师，其方尽，多不雠。上乃诛五利。其冬，公孙卿候神河南，言见仙人迹缑氏城上，有物如雉，往来城上。天子亲幸缑氏城视迹，问卿：“得毋效文成、五利乎？”卿曰：“仙者非有求人主，人主者求之。其道非少宽假，神不来。言神事，事如迂诞，积以岁乃可致也。”于是郡国各除道，缮治宫观名山神祠，所以望幸也。其春，既灭南越，上有嬖臣李延年以好音见。上善之，下公卿议，曰：“民间祠尚有鼓舞乐，今郊祀而无乐，岂称乎？”公卿曰：“古者祠天地皆有乐，而神祗可得而礼。”或曰：“太帝使素女鼓五十弦瑟，悲，帝禁不止，故破其瑟为二十五弦。”于是赛南越，祷祠太一、后土，始用乐舞；益召歌儿，作二十五弦，及空侯，琴瑟自此起。

以上杂叙太一旗、缑氏迹及音乐事

其来年冬，上议曰：“古者先振兵释旅，然后封禅。”乃遂北巡朔方，勒兵十余万，还祭黄帝冢桥山，释兵须如。上曰：“吾闻黄帝不死，今有冢，何也？”或对曰：“黄帝已仙上天，群臣葬其衣冠。”既至甘泉，为且用事泰山，先类祠太一。自得宝鼎，上与公卿诸生议封禅。封禅用希旷绝，莫知其仪礼，而群儒采封禅《尚书》、《周官》、《王制》之望祀射牛事。齐人丁公年九十余，曰：“封禅者，合不死之名也。秦皇帝不得上封。陛下必欲上，稍上即无风雨，遂上封矣。”上于是乃令诸儒习射牛，草封禅仪。数年，至且行。天子既闻公孙卿及方士之言，黄帝以上封禅，皆致怪物，与神通，欲放黄帝以上接神仙人蓬莱士，高世比德于九皇，而颇采儒术以文之；群儒既已不能辨明封禅事，又牵拘于《诗》、《书》古文而不能骋。上为封禅祠器示群儒，群儒或曰“不与古同”，徐偃又曰“太常诸生行礼不如鲁善”，周霸属图封禅事，于是上绌偃、霸，而尽罢诸儒不用。三月，遂东幸缑氏，礼登中岳太室。从官在山下，闻若有言万岁云。问上，上不言；问下，下不言。于是以三百户封太室奉祠，命曰崇高邑。东上泰山，泰山之草木叶未生，乃令人上石立之泰山巅。上遂东巡海上，行礼祠八神。齐人之上疏言神怪奇方者以万数，然无验者。乃益发船，令言海中神山者数千人求蓬莱神人。公孙卿持节常先行候名山，至东莱，言夜见大人，长数丈，就之则不见，见其迹甚大，类禽兽云。群臣有言见一老父牵狗，言“吾欲见巨公”，已忽不见。上即见大迹，未信。及群臣有言老父，则大以为仙人也。宿留海上，予方士传车，及间使求仙人以千数。四月，还至奉高。上念诸儒及方士言封禅人人殊，不经，难施行。天子至梁父，礼祠地主。乙卯，令侍中儒者皮弁荐绅，射牛行事。封泰山下东方，如郊祠太一之礼。封广丈二尺，高九尺，其下则有玉牒书，书秘。礼毕，天子独与侍中奉车子侯上泰山，亦有封。其事皆禁。明日，下阴道。丙辰，禅泰山下趾东北肃然山，如祭后土礼，天子皆亲拜见，衣上黄，而尽用乐焉。江、淮间一茅三脊为神藉，五色土益杂封，纵远方奇兽蜚禽及白雉诸物，颇以加礼。兕牛犀象之属不用。皆至泰山祭后土，封禅祠。其夜若有光，昼有白云起封中。天子从禅还，坐明堂，群臣更上寿。于是制诏御史：“朕以眇眇之身，承至尊，兢兢焉惧不任。维德菲薄，不明于礼乐，修祠太一，若有象景光，如有望，震于怪物。欲止不敢，遂登封泰山，至于梁父，而后禅肃然。自新嘉与士大夫更始，赐民百户牛一酒十石，加年八十孤寡布帛二匹，复博、奉高、蛇丘、历城，无出今年租税。其大赦天下，如乙卯赦令。行所过毋有复作。事在二年前，皆勿听治。”

以上北巡，勒兵朔方，还至甘泉，东礼中岳，又东巡海上，遂封泰山，禅梁父又下诏曰：“古者天子五载一巡狩，用事泰山，诸侯有朝宿地。其令诸侯各治邸泰山下。”

天子既已封泰山，无风雨灾，而方士更言蓬莱诸神若将可得，于是上欣然庶几遇之，乃复东至海上，望，冀遇逢莱焉。奉车子侯暴病，一日死，上乃遂去。并海上，北至碣石，巡自辽西，历北边至九原。五月，反至甘泉。有司言宝鼎出为元鼎，以今年为元封元年。其秋，有星茀于东井。后十余日，有星茀于三能。望气王朔言：“候独见旗星出如瓜，食顷，复入焉。”有司皆曰“陛下建汉家封禅，天其报德星”云。其来年冬，郊雍五帝。还，拜祝祠太一。赞飨曰：“德星昭衍，厥维休详！寿星仍出，渊耀光明！信星昭见，皇帝敬拜太祝之享。”

以上再至海上，由碣石、辽西、九原还至甘泉，次年复郊雍其春，公孙卿言：“见神人东莱山，若云欲见天子。”天子于是幸缑氏城，拜卿为中大夫。遂至东莱，宿留之数日，无所见，见大人迹云。复遣方士求神怪、采芝药以千数。是岁旱。于是天子既出无名，乃祷万里沙，过祠泰山，还至瓠子。自临塞决河，留二日，沉祠而去。使二卿将卒塞决河，徙二渠，复禹之故迹焉。

以上再至东莱海上，临塞决河

是时既灭两越。越人勇之乃言：“越人俗信鬼，而其祠皆见鬼，数有效。昔东瓯王敬鬼，寿至百六十岁。后世怠慢，故衰耗。”乃令越巫立越祝祠，安台无坛，亦祠天神上帝百鬼，而以鸡卜。上信之，越祠鸡卜始用焉。公孙卿曰：“仙人可见。而上往常遽，以故不见。今陛下可为观，如缑城，置脯枣，神人宜可致也。且仙人好楼居。”于是上令长安则作蜚廉桂观，甘泉则作益延寿观，使卿持节设具而候神人。乃作通天台，置祠具其下，将招来神仙之属。于是甘泉更置前殿，始广诸宫室。夏，有芝生殿房内中。天子为塞河，兴通天台，若见有光云。乃下诏：“甘泉房中生芝九茎，赦天下，毋有复作！”

以上信用越巫，多作楼观等事

其明年，伐朝鲜。夏，旱。公孙卿曰：“黄帝时封则天旱，乾封三年。”上乃下诏曰：“天旱，意乾封乎？其令天下尊祠灵星焉。”其明年，上郊雍，通回中道，巡之。春，至鸣泽，从西河归。其明年冬，上巡南郡。至江陵而东，登礼灊之天柱山，号曰南岳。浮江，自寻阳出枞阳，过彭蠡，礼其名山川。北至琅邪，并海上。四月中，至奉高，修封焉。

以上西北巡一次，东南巡至泰山修封一次

初，天子封泰山，泰山东北趾古时有明堂处，处险不敞。上欲治明堂奉高旁，未晓其制度。济南人公玉带上黄帝时明堂图，明堂图中有一殿，四面无壁，以茅盖，通水，圜宫垣为复道，上有楼，从西南入，命曰昆仑。天子从之入，以拜祠上帝焉。于是上令奉高作明堂汶上，如带图。及五年修封，则祠太一、五帝于明堂上坐，令高皇帝祠坐封之。祠后土于下房，以二十太牢。天子从昆仑道入，始拜明堂，如郊礼。礼毕，燎堂下而上。又上泰山，自有秘祠其巅。而泰山下祠五帝，各如其方。黄帝并赤帝，而有司侍祠焉。山上举火，下悉应之。

以上拜祠明堂

其后二岁，十一月甲子朔旦冬至，推历者以本统。天子亲至泰山，以十一月甲子朔旦冬至日祠上帝明堂，毋修封禅。其赞飨曰：“天增授皇帝太元神策，周而复始，皇帝敬拜太一。”东至海上，考入海及方士求神者，莫验；然益遣，冀遇之。十一月乙酉，柏梁灾。十二月甲午朔，上亲禅高里，祠后土。临勃海，将以望祀蓬莱之属，冀至殊廷焉。上还，以柏梁灾故，朝受计甘泉。公孙卿曰：“黄帝就青灵台，十二日烧，黄帝乃治明廷。明廷，甘泉也。方士多言古帝王有都甘泉者。其后天子又朝诸侯甘泉，甘泉作诸侯邸。勇之乃曰：“越俗，有火灾，复起屋必以大，用胜服之。”于是作建章宫，度为千门万户，前殿度高未央。其东则凤阙，高二十余丈；其西则唐中，数十里虎圈；其北治大池，渐台高二十余丈，命曰太液池，中有蓬莱、方丈、瀛洲、壶梁，象海中神山龟鱼之属；其南有玉堂、璧门、大鸟之属。乃立神明台、井干楼，度五十丈，辇道相属焉。

以上柏梁灾后作建章宫

夏，汉改历，以正月为岁首，而色上黄，官名更印章以五字，为太初元年。是岁，西伐大宛，蝗大起。丁夫人、洛阳虞初等以方祠诅匈奴、大宛焉。其明年，有司上言：“雍五畤无牢熟具，芬芳不备。”乃令祠官进畤犊牢具，色食所胜，而以木禺马代驹焉。独五帝用驹，行亲郊用驹；及诸名山川用驹者悉以木禺马代。行过，乃用驹，他礼如故。

以上牲牢不具

其明年，东巡海上，考神仙之属，未有验者。方士有言：“黄帝时为五城十二楼，以候神人于执期，命曰迎年。”上许作之如方，命曰明年。上亲礼祠上帝焉。公玉带曰：“黄帝时虽封泰山，然风后、封巨、岐伯令黄帝封东泰山，禅凡山，合符，然后不死焉。”天子既令设祠具，至东泰山。东泰山卑小，不称其声，乃令祠官礼之，而不封禅焉。其后令带奉祠候神物。夏，遂还泰山，修五年之礼如前，而加以禅祠石闾。石闾者，在泰山下陆南方，方士多言此仙人之闾也，故上亲禅焉。其后五年，复至泰山修封，还过祭恒山。

以上屡次修封。以下总叙武帝祠祀

今天子所兴祠：太一、后土，三年亲郊祠，建汉家封禅，五年一修封；薄忌太一及三一、冥羊、马行、赤星，五，宽舒之祠官以岁时致礼。凡六祠，皆太祝领之。至如八神诸神，明年、凡山他名祠，行过则祠，行去则已。方士所兴祠，各自主，其人终则已，祠官不主。他祠皆如其故。今上封禅，其后十二岁而还，偏于五岳四渎矣，而方士之候伺神人，入海求蓬莱，终无有验；而公孙卿之候神者，犹以大人之迹为解，无有效。天子益怠厌方士之怪迂语矣，然终羁縻不绝，冀遇其真。自此之后，方士言神祠者弥众，然其效可睹矣。

太史公曰：余从巡祭天地诸神名山川而封禅焉。人寿宫侍祠神语，究观方士祠官之意，于是退而论次自古以来用事于鬼神者，具见其表里。后有君子，得以览焉。若至俎豆珪币之详，献酬之礼，则有司存。

史记／平准书

汉兴，接秦之弊，丈夫从军旅，老弱转粮饷，作业剧而财匮，自天子不能具钧驷，而将相或乘牛车，齐民无藏盖。于是为秦钱重难用，更令民铸钱，一黄金一斤，约法省禁。而不轨逐利之民，蓄积余业以稽市物，物踊腾粜，米至石万钱，马一匹则百金。天下已平，高祖乃令贾人不得衣丝乘车，重租税以困辱之。孝惠、高后时，为天下初定，复弛商贾之律，然市井之子孙亦不得仕官为吏。量吏禄，度官用，以赋于民。而山川园池市井租税之人，自天子以至于封君汤沐邑，皆各为私奉养焉，不领于天下之经费。漕转山东粟，以给中都官，岁不过数十万石。至孝文时，荚钱益多，轻，乃更铸四铢钱，其文为“半两”，令民纵得自铸钱。故吴，诸侯也，以即山铸钱，富埒天子，其后卒以叛逆；邓通，大夫也，以铸钱财过王者。故吴、邓氏钱布天下，而铸钱之禁生焉。匈奴数侵盗北边，屯戍者多，边粟不足给食当食者。于是募民能输及转粟于边者，拜爵，爵得至大庶长。孝景时，上郡以西旱，亦复修卖爵令，而贱其价以招民。及徒复作，得输粟县官以除罪。益造苑马以广用，而宫室列观舆马益增修矣。

至今上即位数岁，汉兴七十余年之间，国家无事，非遇水旱之灾，民则人给家足，都鄙廪庾皆满，而府库余货财。京师之钱累巨万，贯朽而不可校。太仓之粟陈陈相因，充溢露积于外，至腐败不可食。众庶街巷有马，阡陌之间成群，而乘字牝者摈而不得聚会。守闾阎者食粱肉，为吏者长子孙，居官者以为姓号。故人人自爱而重犯法，先行义而绌耻辱焉。当此之时，纲疏而民富，役财骄溢，或至兼并豪党之徒以武断于乡曲。宗室有土，公卿大夫以下争于奢侈，室庐舆服僭于上，无限度。物盛而衰，固其变也。自是之后，严助、朱买臣等招来东瓯，事两越，江、淮之间萧然烦费矣。唐蒙、司马相如开路西南夷，凿山通道千余里，以广巴、蜀，巴、蜀之民罢焉。彭吴贾灭朝鲜，置沧海之郡，则燕、齐之间靡然发动。及王恢设谋马邑，匈奴绝和亲，侵扰北边，兵连而不解，天下苦其劳，而干戈日滋。行者赍，居者送，中外骚扰而相奉，百姓抚弊以巧法，财赂衰耗而不赡。入物者补官，出货者除罪，选举陵迟，廉耻相冒，武力进用，法严令具。兴利之臣自此始也。

以上总叙所以用兴利之臣

其后，汉将岁以数万骑出击胡，及车骑将军卫青取匈奴河南地，筑朔方。当是时，汉通西南夷道，作者数万人，千里负担馈粮，率十余钟致一石，散币于邛、僰以集之。数岁道不通，蛮夷因以数攻。吏发兵诛之，悉巴、蜀租赋不足以更之。乃募豪民田南夷，入粟县官，而内受钱于都内。

以上募民田南夷入粟兴利之事一

东置沧海之郡，人徒之费拟于南夷。又兴十万余人筑卫朔方，转漕甚辽远，自山东咸被其劳，费数十百巨万，府库益虚。乃募民能入奴婢得以终身复，为郎增秩，及入羊为郎，始于此。

以上募民入奴婢入羊兴利之事二

其后四年，而汉遣大将将六将军，军十余万，击右贤王，获首虏万五千级。明年，大将军将六将军仍再出击胡，得首虏万九千级。捕斩首虏之士受赐黄金二十余万斤，虏数万人皆得厚赏，衣食仰给县官。而汉军之士马死者十余万，兵甲之财、转漕之费不与焉。于是大农陈藏钱经耗，赋税既竭，犹不足以奉战士。有司言：“天子曰：‘朕闻五帝之教，不相复而治；禹、汤之法，不同道而王。所由殊路，而建德一也。北边未安，朕甚悼之。日者大将军攻匈奴，斩首虏万九千级，留蹛无所食。议令民得买爵及赎禁锢免减罪。请置赏官，命曰武功爵，级十七万，凡直三十余万金。诸买武功爵官首者试补吏，先除；千夫如五大夫，其有罪又减二等，爵得至乐卿。以显军功。”军功多用越等，大者封侯卿大夫，小者郎吏。吏道杂而多端，则官职耗废。

以上卖爵兴利之事三

自公孙宏以《春秋》之义绳臣下取汉相，张汤用峻文决理为廷尉，于是见知之法生，而废格沮诽、穷治之狱用矣。其明年，淮南、衡山、江都王谋反迹见，而公卿寻端治之，竟其党与，而坐死者数万人，长吏益惨急而法令明察。当是之时，招尊方正贤良文学之士，或至公卿大夫。公孙弘以汉相，布被，食不重味，为天下先。然无益于俗，稍骛于功利矣。

以上严刑法骛功利之由

其明年，骠骑仍再出击胡，获首四万。其秋，浑邪王率数万之众来降，于是汉发车二万乘迎之。既至，受赏赐及有功之士，是岁费凡百余巨万。

以上伐胡耗财

初，先是往十余岁河决观。梁、楚之地固已数困，而缘河之郡堤塞，河辄决坏，费不可胜计。其后番系欲省底柱之漕，穿汾、河渠以为溉田，作者数万人。郑当时为渭漕渠回远，凿直渠自长安至华阴，作者数万人。朔方亦穿渠，作者数万人。各历二三期，功未就，费亦各巨万十数。

以上塞河、穿渠耗财

天子为伐胡，盛养马，马之来食长安者数万匹。卒牵掌者关中不足，乃调旁近郡。而胡降者皆衣食县官，县官不给，天子乃损膳，解乘舆驷，出御府禁藏以赡之。

以上养马耗财

其明年，山东被水灾，民多饥乏，于是天子遣使者虚郡国仓以振贫民。犹不足，又募豪富人相贷假。尚不能相救，乃徙贫民于关以西，及充朔方以南新秦中七十余万口，衣食皆仰给县官。数岁，假予产业，使者分部护之，冠盖相望，其费以亿计，不可胜数。

以上赈灾耗财

于是县官大空，而富商大贾或财役贫，转毂百数，废居居邑，封君皆低首仰给。冶铸煮盐，财或累万金，而不佐国家之急，黎民重困。于是天子与公卿议：更钱造币以赡用，而摧浮淫并兼之徒。是时，禁苑有白鹿，而少府多银锡。自孝文更造四铢钱，至是岁四十余年，从建元以来，用少，县官往往即多铜山而铸钱。民亦闲盗铸钱，不可胜数。钱益多而轻，物益少而贵。有司言曰：“古者皮币，诸侯以聘享，金有三等：黄金为上，白金为中，赤金为下。今半两钱法重四铢，而奸或盗摩钱里取熔，钱益轻薄而物贵，则远方用币烦费不省。”乃以白鹿皮方尺，缘以藻绩为皮币，直四十万。王侯宗室朝觐聘享，必以皮币荐璧，然后得行。又造银锡为白金。以为天用莫如龙，地用莫如马，人用莫如龟，故白金三品：其一曰重八两，圜之，其文龙，名曰白选，直三千；二曰以重差小，方之，其文马，直五百；三曰复小，撱之，其文龟，直三百。令县官销半两钱，更铸三铢钱，文如其重。盗铸诸金钱罪皆死，而吏民之盗铸白金者不可胜数。

以上鹿皮币、白金三品，兴利之事四

于是以东郭咸阳、孔仅为大农丞，领盐铁事；桑弘羊以计算用事，侍中。咸阳，齐之大煮盐；孔仅，南阳大冶。皆致生累千金，故郑当时进言之。弘羊，洛阳贾人子，以心计，年十三侍中。故三人言利事析秋毫矣。法既益严，吏多废免。兵革数动，民多买复及五大夫，征发之士益鲜。于是除千夫五大夫为吏，不欲者出马。故吏皆通适令伐棘上林，作昆明池。其明年，大将军、骠骑大出击胡，得首虏八九万级，赏赐五十万金。汉军马死者十余万匹，转漕车甲之费不与焉。是时财匮，战士颇不得禄矣。有司言三铢钱轻，易奸诈，乃更请诸郡国铸五铢钱，周郭其下，令不可磨取熔焉。大农上盐铁丞孔仅、咸阳言：“山海，天地之藏也，皆宜属少府。陛下不私，以属大农佐赋。愿募民自给费，因官器作煮盐，官与牢盆。浮食奇民欲擅管山海之货，以致富羡，役利细民，其沮事之议不可胜听。敢私铸铁器煮盐者，钛左趾，没入其器物。郡不出铁者，置小铁官，便属在所县。”使孔仅、东郭咸阳乘传举行天下盐铁，作官府，除故盐铁家富者为吏。吏道益杂不选，而多贾人矣。

以上行盐铁兴利之事五

商贾以币之变，多积货逐利。于是公卿言：“郡国颇被灾害，贫民无产业者，募徙广饶之地。陛下损膳省用，出禁钱以振元元，宽贷赋，而民不齐出于南亩，商贾滋众。贫者畜积无有，皆仰县官。异时算轺车贾人缗钱皆有差，请算如故。诸贾人末作贳贷卖买，居邑稽诸物，及商以取利者，虽无市籍，各以其物自占，率缗钱二千而一算。诸作有租及铸，率缗钱四千一算。非吏比者，三老、北边骑士，轺车以一算。商贾人轺车二算，船五丈以上一算。匿不自占，占不悉，戍边一岁，没入缗钱。有能告者，以其半畀之。

以上算缗钱兴利之事六贾人有市籍者，及其家属，皆无得籍名田，以便农。敢犯令，没入田僮。”

天子乃思卜式之言，召拜式为中郎，爵左庶长，赐田十顷，布告天下，使明知之。初，卜式者，河南人也，以田畜为事。亲死，式有少弟，弟壮。式脱身出分，独取畜羊百余，田宅财物尽予弟。式入山牧，十余岁，羊致千余头，买田宅。而其弟尽破其业，式辄复分予弟者数矣。是时，汉方数使将击匈奴，卜式上书，愿输家之半县官助边。天子使使问式：“欲官乎？”式曰：“臣少牧，不习仕宦，不愿也。”使问曰：“家岂有冤，欲言事乎？”式曰：“臣生与人无分争。式邑人贫者贷之，不善者教顺之，所居人皆从式。式何故见冤于人？无所欲言也。”使者曰：“苟如此，子何欲而然？”式曰：“天子诛匈奴，愚以为贤者宜死节于边，有财者宜输委，如此而匈奴可灭也。”使者具其言入以闻，天子以语丞相弘，弘曰：“此非人情！不轨之臣，不可以为化而乱法，愿陛下勿许。”于是上久不报式。数岁，乃罢式，式归，复田牧。岁余，会军数出，浑邪王等降。县官费众，仓府空。其明年，贫民大徙，皆仰给县官，无以尽赡。卜式持钱二十万予河南守，以给徙民。河南上富人助贫人者籍，天子见卜式名，识之，曰：“是固前而欲输其家半助边。”乃赐式外繇四百人，式又尽复予县官。是时，富豪皆争匿财，唯式尤欲输之助费，天子于是以式终长者，故尊显以风百姓。初，式不愿为郎，上曰：“吾有羊上林中，欲令子牧之。”式乃拜为郎，布衣得牧羊。岁余，羊肥息，上过见其羊，善之。式曰：“非独羊也，治民亦犹是也。以时起居，恶者辄斥去，毋令败群。”上以式为奇，拜为缑氏令试之。缑氏便之，迁为成皋令，将漕最。上以为式朴忠，拜为齐王太傅。

以上贵卜式而孔仅之使天下铸作器，三年中拜为大农，列于九卿。而桑弘羊为大农丞，管诸会计事，稍稍置均输以通货物矣。始令吏得入谷补官，郎至六百石。

以上入谷补官兴利之事七

自造白金五铢钱后五岁，赦吏民之坐盗铸金钱死者数十万人。其不发觉相杀者，不可胜计。赦自出者百余万人，然不能半自出。天下大抵无虑皆铸金钱矣，犯者众，吏不能尽诛取。于是遣博士褚大、徐偃等分曹循行郡国，举兼并之徒守相为吏者。而御史大夫张汤方隆贵用事，减宣、杜周等为中丞，义纵、尹齐、王温舒等用惨急刻深为九卿，而直指夏兰之属始出矣。而大农颜异诛。初，异为济南亭长，以廉直稍迁至九卿。上与张汤既造白鹿皮币，问异，异曰：“今王侯朝贺以苍璧，直数千；而其皮荐反四十万，本末不相称。”天子不说。张汤又与异有郤，及人有告异以它议，事下张汤治异。异与客语，客语初令下有不便者，异不应，微反唇。汤奏：“异当九卿，见令不便，不入言而腹诽。”论死。自是之后，有腹诽之法以此，而公卿大夫多谄谀取容矣。

以上刑法日峻，而颜异诛

天子既下缗钱令而尊卜式，百姓终莫分财佐县官，于是杨可告缗钱纵矣。郡国多奸铸钱，钱多轻，而公卿请令京师铸钟官赤侧，一当五，赋官用非赤侧不得行。白金稍贱，民不宝用，县宫以令禁之，无益。岁余，白金终废不行。是岁也，张汤死而民不思。其后二岁，赤侧钱贱，民巧法用之不便，又废。于是悉禁郡国无铸钱，专令上林三官铸。钱既多，而令天下非三官钱不得行。诸郡国所前铸钱皆废销之，输其铜三官。而民之铸钱益少，计其费不能相当，唯真工大奸乃盗为之。

以上赤侧钱及输铜三官，兴利之事八。

卜式相齐，而杨可告缗遍天下，中家

以上大抵皆遇告。杜周治之，狱少反者。乃分遣御史廷尉正监分曹往，即治郡国缗钱，得民财物以亿计，奴婢以千万数，田大县数百顷，小县百余顷，宅亦如之。于是商贾中家以上大率破，民偷甘食好衣，不事畜藏之产业，而县官有盐铁缗钱之故，用益饶矣。益广关，置左右辅。

以上杨可告缗，即郡国治缗，兴利之事九

初，大农管盐铁，官布多，置水衡，欲以主盐铁。及杨可告缗钱，上林财物众，乃令水衡主上林。上林既充满，益广。是时，越欲与汉用船战逐，乃大修昆明池，列观环之，治楼船高十余丈，旗帜加其上，甚壮。于是天子感之，乃作柏梁台，高数十丈。宫室之修，由此日丽。乃分缗钱诸官，而水衡、少府、大农、太仆各置农官，往往即郡县比没入田田之。其没入奴婢，分诸苑养狗马禽兽，及与诸官。诸官益杂置多，徙奴婢众。而下河漕度四百万石，及官自籴乃足。

以上官多、奴婢众，耗财所忠言：“世家子弟富人，或斗鸡走狗马，弋猎博戏，乱齐民。”乃征诸犯令，相引数千人，命曰“株送徒”，入财者得补郎。郎选衰矣。

以上株送徒入财，兴利之事十

是时山东被河灾，及岁不登数年，人或相食，方一二千里。天子冷之，诏曰：“江南火耕水耨，令饥民得流就食江、淮间。”欲留之处，遣使冠盖相属于道，护之；下巴蜀粟以振之。

以上振山东之灾，耗财

其明年，天子始巡郡国。东渡河，河东守不意行至，不办，自杀。行西逾陇，陇西守以行往卒，天子从官不得食，陇西守自杀。于是上北出萧关，从数万骑，猎新秦中，以勒边兵而归。新秦中或千里无亭徼，于是诛北地太守以下，而令民得畜牧边县，官假马母，三岁而归，及息什一，以除告缗，用充仞新秦中。既得宝鼎，立后土、太一祠，公卿议封禅事。而天下郡国皆豫治道桥，缮故宫，及当驰道县，县治官储，设供具，而望以待幸。

以上巡幸天下，耗财

其明年，南越反，西羌侵边为桀。于是天子为山东不赡，赦天下，因南方楼船卒二十余万人击南越，数万人发三河以西骑击西羌，又数万人渡河筑令居。

以上击南越、西羌，筑令居，耗财

初置张掖、酒泉郡。而上郡、朔方、西河、河西开田官，斥塞卒六十万人戍田之。中国缮道馈粮，远者三千，近者千余里，皆仰给大农。边兵不足，乃发武库工官兵器以赡之。车骑马乏绝，县官钱少，买马难得，乃著令，令封君以下至三百石以上吏，以差出牝马。天下亭亭有畜牸马，岁课息。

以上出牝马课息，兴利之事十一

齐相卜式上书曰：“臣闻主忧臣辱。南越反，臣愿父子与齐习船者往死之。”天子下诏曰：“卜式虽躬耕牧，不以为利，有余辄助县官之用。今天下不幸有急，而式奋愿父子死之，虽未战，可谓义形于内。赐爵关内侯，金六十斤，田十顷。”布告天下，天下莫应。列侯以百数，皆莫求从军击羌、越。至酎，少府省金，而列侯坐酎金失侯者百余人。乃拜式为御史大夫。式既在位，见郡国多不便县官作盐铁，铁器苦恶，贾贵，或强令民卖买之，而船有算，商者少，物贵，乃因孔仅言船算事。上由是不悦卜式。汉连兵三岁，诛羌，灭南越。番禺以西至蜀南者，置初郡十七，且以其故俗治，毋赋税。南阳、汉中以往郡，各以地比给初郡，吏卒奉食币物，传车马被具。而初郡时时小反杀吏，汉发南方吏卒往诛之，间岁万余人，费皆仰给大农。大农以均输调盐铁助赋，故能赡之。然兵所过县，为以訾给毋乏而已，不敢言擅赋法矣。

以上开置初郡，耗财

其明年，元封元年，卜式贬秩为太子太傅。而桑弘羊为治粟都尉，领大农，尽代仅管天下盐铁。弘羊以诸官各自市，相与争，物故腾跃，而天下赋输或不偿其僦费，乃请置大农部丞数十人，分部主郡国；各往往县置均输盐铁官，令远方各以其物贵时商贾所转贩者为赋，而相灌输；置平准于京师，都受天下委输。召工官治车诸器，皆仰给大农。大农之诸官，尽笼天下之货物，贵即卖之，贱则买之。如此，富商大贾无所牟大利，则反本，而万物不得腾踊，故抑天下物，名曰平准。天子以为然，许之。

以上平准，兴利之事十二

于是天子北至朔方，东到太山，巡海上，并北边以归。所过赏赐，用帛百余万匹，钱金以巨万计，皆取足大农。弘羊又请令吏得入粟补官，及罪人赎罪；令民能入粟甘泉，各有差，以复终身，不告缗。他郡国各输急处，而诸农各致粟山东。

以上入粟补官赎罪，兴利之事十三

漕益岁六百万石。一岁之中，太仓、甘泉仓满，边余谷，诸物均输，帛五百万匹，民不益赋而天下用饶。于是弘羊赐爵左庶长，黄金再百斤焉。是岁小旱，上令官求雨，卜式言曰：“县官当食租衣税而已，今弘羊令吏坐市列肆，贩物求利。烹弘羊，天乃雨。”是时弘羊固未死也，借卜式恶詈之言作结，若弘羊业已烹杀者然，此太史公之褊衷耳。

太史公曰：农工商交易之路通，而龟贝金钱刀布之币兴焉。所从来久远，自高辛氏之前尚矣，靡得而记云。故《书》道唐、虞之际，《诗》述殷周之世，安宁则长庠序，先本绌末，以礼义防于利，事变多故而亦反是。是以物盛则衰，时极而转，一质一文，终始之变也。

以上言安宁则尚礼义，多故则尚财利，自古已然《禹贡》：九州各因其土地所宜、人民所多少而纳职焉。汤武承弊易变，使民不倦，各兢兢，所以为治，而稍陵迟衰微，齐桓公用管仲之谋，通轻重之权，徼山海之业，以朝诸侯，用区区之齐显成霸名。魏用李克，尽地力，为强君。自是之后，天下争于战国，贵诈力而贱仁义，先富有而后推让。故庶人之富者，或累巨万；而贫者或不厌糟糠。有国强者，或并群小以臣诸侯；而弱国或绝祀而灭世。以至于秦，卒并海内。

以上言战国及秦专尚富强

虞、夏之币，金为三品：或黄，或白，或赤；或钱，或布，或刀，或龟贝。及至秦中，一国之币为三等：黄金以溢名，为上币；铜钱识曰“半两”，重如其文，为下币。而珠玉、龟贝、银锡之属，为器饰宝藏，不为币，然各随时而轻重无常。于是外攘夷狄，内兴功业，海内之士力耕不足粮饷，女子纺绩不足衣服。古者尝竭天下之资财以奉其上，犹自以为不足也。无异！故云：事势之流，相激使然，曷足怪焉！

以上借秦皇以刺汉武

经史百家杂钞卷二十五

典志之属二

汉书／地理志节抄

本秦京师为内史，分天下作三十六郡。汉兴，以其郡太大，稍复开置，又立诸侯王国。武帝开广三边。故自高祖增二十六，文、景各六，武帝二十八，昭帝一，讫于孝平，凡郡国一百三，县邑千三百一十四，道三十二，侯国二百四十一。地东西九千三百二里，南北万三千三百六十八里。提封田一万万四千五百一十三万六千四百五顷，其一万万二百五十二万八千八百八十九顷，邑居道路，山川林泽，群不可垦，其三千二百二十九万九百四十七顷可垦不可垦，定垦田八百二十七万五百三十六顷。民户千二百二十三万三千六十二，口五千九百五十九万四千九百七十八。汉极盛矣！

凡民函五常之性，而其刚柔缓急音声不同，系水土之风气，故谓之风；好恶取舍动静亡常，随君上之情欲，故谓之俗。孔子曰：“移风易俗，莫善于乐。”言圣王在上，统理人伦，必移其本而易其末。此混同天下，一之虖中和，然后王教成也。汉承百王之末，国土变改，人民迁徙。成帝时，刘向略言其域分，丞相张禹使属颍川朱赣条其风俗，犹未宣究。故辑而论之，终其本末著于篇。

秦地，于天官东井、舆鬼之分野也。其界自弘农故关以西，京兆、扶风、冯翊、北地、上郡、西河、安定、天水、陇西；南有巴、蜀、广汉、犍为、武都；西有金城、武威、张掖、酒泉、敦煌；又西南有牂柯、越巂、益州。皆宜属焉。

秦之先曰柏益，出自帝颛顼。尧时助禹治水，为舜朕虞，养育草木鸟兽，赐姓赢氏。历夏、殷为诸侯，至周有造父，善驭习马，得骅骝、绿耳之乘，幸于穆王，封于赵城，故更为赵氏。后有非子，为周孝王养马、渭之间。孝王曰：“昔伯益知禽兽，子孙不绝。”乃封为附庸，邑之于秦，今陇西秦亭秦谷是也。至玄孙，氏为庄公，破西戎，有其地。子襄公时，幽王为犬戎所败，平王东迁洛邑。襄公将兵救周有功，赐受郊、之地，列为诸侯。后八世，穆公称伯，以河为竟。十余世，孝公用商君，制辕田，开仟伯，东雄诸侯。子惠公初称王，得上郡、西河。孙昭王开巴、蜀，灭周，取九鼎。昭王曾孙政并六国，称皇帝，负力怙威，燔书坑儒，自任私智。至子胡亥，天下畔之。

以上秦国始末

故秦地于《禹贡》时跨雍、梁二州，《诗·风》兼秦、豳两国。昔后稷封斄，公刘处豳，大王徙郊，文王作，武王治镐，其民有先王遗风，好稼穑，务本业，故《豳诗》言农桑衣食之本甚备。有鄠、杜竹林，南山檀、柘，号称陆海，为九州膏腴。始皇之初，郑国穿渠，引泾水溉田，沃野千里，民以富饶。汉兴，立都长安，徙齐诸田、楚昭、屈、景及诸功臣家于长陵。后世世徙吏二千石、高訾富人及豪桀并兼之家于诸陵。盖亦以强干弱支，非独为奉山园也。是故五方杂厝，风俗不纯：其世家则好礼文，富人则商贾为利，豪桀则游侠通奸；濒南山，近夏阳，多阻险，轻薄易为盗贼，常为天下剧；又郡国辐凑，浮食者多，民去本就末，列侯贵人车服僭上，众庶放效，羞不相及，嫁娶尤崇侈靡，送死过度。

以上三辅、弘农等郡之俗

天水、陇西，山多林木，民以板为室屋。及安定、北地、上郡、西河，皆迫近戎狄，修习战备，高上气力，以射猎为先。故《秦诗》日“在其板屋”，又曰“王于兴师，修我甲兵，与子偕行”，及《车邻》、《驷驖》、《小戎》之篇，皆言车马田狩之事。汉兴，六郡良家子选给羽林、期门，以材力为官，名将多出焉。孔子曰：“君子有勇而亡谊则为乱，小人有勇而亡谊则为盗。”故此数郡，民俗质木，不耻寇盗。

以上天水、陇西六郡之俗

自武威以西，本匈奴昆邪王、休屠王地。武帝时攘之，初置四郡，以通西域，鬲绝南羌、匈奴。其民或以关东下贫，或以报怨过当，或以浡逆亡道，家属徙焉。习俗颇殊，地广民稀，水草宜畜牧。故凉州之畜，为天下饶。保边塞，二千石治之，咸以兵马为务；酒礼之会，上下通焉，吏民相亲。是以其俗：风雨时节，谷籴常贱，少盗贼，有和气之应，贤于内郡。此政宽厚、吏不苛刻之所致也。

以上武威等四郡之俗

巴、蜀、广汉，本南夷，秦并以为郡。土地肥美，有江水沃野、山林竹木、疏食果实之饶。南贾滇、僰僮，西近邛、马旄牛。民食稻鱼，亡凶年忧，俗不愁苦，而轻易淫泆，柔弱褊厄。景、武间，文翁为蜀守，教民读书法令，未能笃信道德，反以好文刺讥，贵慕权势。及司马相如游宦京师诸侯，以文辞显于世，乡党慕循其迹。后有王褒、严遵、扬雄之徒，文章冠天下，由文翁倡其教，相如为之师。故孔子曰：“有教无类。”

以上巴、蜀、广汉之俗

武都地杂氐、羌，及犍为、牂柯、越嶲，皆西南外夷，武帝初开置。民俗略与巴、蜀同。而武都近天水，俗颇似焉。

以上武都、犍为、牂柯、越嶲

故秦地天下三分之一，而人众不过什三，然量其富居什六。吴札观乐，为之歌《秦》，曰：“此之谓夏声。夫能夏则大，大之至也，其周旧乎？”自井十度至柳三度，谓之鹑首之次，秦之分也。

魏地，觜觿、参之分野也。其界自高陵以东，尽河东、河内，南有陈留，及汝南之召陵、强、新汲、西华、长平，颍川之舞阳、郾、许、傿陵，河南之开封、中牟、阳武、酸枣、卷，皆魏分也。

河内本殷之旧都。周既灭殷，分其畿内为三国，《诗·风》邶、庸、卫国是也。邶，以封纣子武庚；庸，管叔尹之；卫，蔡叔尹之。以监殷民，谓之三监。故《书》序曰：“武王崩，三监畔。”周公诛之，尽以其地封弟康叔，号曰孟侯，以夹辅周室；迁邶、庸之民于洛邑。故邶、庸、卫三国之诗，相与同风：《邶诗》曰“在浚之下”，《庸》曰“在浚之郊”；《邶》又曰“亦流于淇”、“河水洋洋”，《庸》曰“送我淇上”、“在彼中河”，《卫》曰“瞻彼淇奥”、“河水洋洋”。故吴公子札聘鲁观周乐，闻邶、庸、卫之歌，曰：“美哉渊乎！吾闻康叔之德如是，是其《卫风》乎？”至十六世，懿公亡道，为狄所灭。齐桓公帅诸侯伐狄，而更封卫于河南曹、楚丘，是为文公。而河内殷虚，更属于晋。康叔之风既歇，而纣之化犹存，故俗刚强，多豪桀侵夺，薄恩礼，好生分。

以上河内之俗

河东土地平易，有盐、铁之饶。本唐尧所居，《诗·风》唐、魏之国也。周武王子唐叔在母未生，武王梦帝谓己曰：“余名而子曰虞，将与之唐，属之参。”及生，名之曰虞。至成王灭唐，而封叔虞，唐有晋水，及叔虞子燮为晋侯云。故参为晋星。其民有先王遗教，君子深思，小人俭陋。故《唐诗·蟋蟀》、《山枢》、《葛生》之篇曰：“今我不乐，日月其迈。”“宛其死矣，它人是愉。”“百岁之后，归于其居。”皆思奢俭之中，念死生之虑。吴札闻唐之歌，曰：“思深哉！其有陶唐氏之遗民乎？”魏国，亦姬姓也，在晋之南河曲。故其诗曰“彼汾一曲”，“寘诸河之侧”。

以上河东之俗

自唐叔十六世至献公，灭魏以封大夫毕万，灭耿以封大夫赵夙，及大夫韩武子食采于韩原，晋于是始大。至于文公，伯诸侯，尊周室，始有河内之土。吴札闻魏之歌，曰：“美哉，沨沨乎！以德辅此，则明主也。”文公后十六世为韩、魏、赵所灭，三家皆自立为诸侯，是为三晋。赵与秦同祖，韩、魏皆姬姓也。自毕万后十世称侯，至孙称王，徙都大梁，故魏一号为梁。七世为秦所灭。

以上魏与晋分合之略

周地，柳、七星、张之分野也。今之河南洛阳、谷成、平阴、偃师、巩、缑氏，是其分也。

昔周公营洛邑，以为在于土中，诸侯蕃屏四方，故立京师。至幽王淫褒姒，以灭宗周，子平王东居洛邑。其后五伯更帅诸侯以尊周室，故周于三代最为长久。八百余年至于王赧，乃为秦所兼。初，洛邑与宗周通封畿，东西长而南北短，短长相覆为千里。至襄王，以河内赐晋文公，又为诸侯所侵，故其分地小。

周人之失，巧伪趋利，贵财贱义，高富下贫，熹为商贾，不好仕宦。

自柳三度至张十二度，谓之鹑火之次，周之分也。

韩地，角、亢、氐之分野也。韩分晋，得南阳郡，及颍川之父城、定陵、襄城、颍阳、颍阴、长社、阳翟、郏，东接汝南，西接弘农，得新安、宜阳，皆韩分也。及《诗·风》陈、郑之国，与韩同星分焉。

郑国，今河南之新郑，本高辛氏火正祝融之虚也。及成皋、荥阳，颍川之崇高、阳城，皆郑分也。本周宣王弟友为周司徒，食采于宗周畿内，是为郑。郑桓公问于史伯曰：“王室多故，何所可以逃死？”史伯曰：“四方之国，非王母弟甥舅则夷狄，不可入也；其济、洛、河、颍之间乎！子男之国，虢、会为大，恃势与险，崇侈贪冒。君若寄帑与贿，周乱而敝，必将背君。君以成周之众，奉辞伐罪，亡不克矣！”公曰：“南方不可乎？”对曰“夫楚，重黎之后也。黎为高辛氏火正，昭显天地，以生柔嘉之材。姜、赢、荆、芈，实与诸姬代相干也。姜，伯夷之后也；赢，伯益之后也。伯夷能礼于神以佐尧，伯益能仪百物以佐舜。其后皆不失祠，而未有兴者。周衰将起，不可逼也！”桓公从其言，乃东寄帑与贿，虢、会受之。后三年，幽王败，桓公死，其子武公与平王东迁，卒定虢、会之地，右洛左，食溱、洧焉。

土狭而险，山居谷汲，男女亟聚会，故其俗淫。《郑诗》曰：“出其东门，有女如云。”又曰：“溱与洧，方涣涣兮；士与女，方秉蕑兮。”“恂盱且乐，惟士与女，伊其相谑。”此其风也。吴札闻郑之歌，曰：“美哉！其细已甚，民弗堪也。是其先亡乎？”自武公后二十三世，为韩所灭。

以上郑国之俗

陈国，今淮阳之地。陈本太昊之虚，周武王封舜后妫满于陈，是为胡公。妻以元女太姬。妇人尊贵，好祭祀，用史巫，故其俗巫鬼。《陈诗》曰：“坎其击鼓，宛丘之下，亡冬亡夏，值其鹭羽。”又曰：“东门之枌，宛丘之栩，子仲之子，婆娑其下。”此其风也。吴札闻陈之歌，曰：“国亡主，其能久乎？”自胡公后二十三世为楚所灭。陈虽属楚，于天文自若其故。

以上陈国之俗

颍川、南阳，本夏禹之国。夏人上忠，其敝鄙朴。韩自武子后七世称侯，六世称王，五世而为秦所灭。秦既灭韩，徙天下不轨之民于南阳，故其俗夸奢，上气力，好商贾渔猎，藏匿难制御也。宛，西通武关，东受江、淮，一都之会也。宣帝时，郑弘、召信臣为南阳太守，治皆见纪。信臣劝民农桑，去末归本，郡以殷富。颍川，韩都。士有申子、韩非，刻害余烈，高仕宦，好文法。民以贪遴，争讼生分为失。韩延寿为太守，先之以敬让，黄霸继之，教化大行，狱或八年亡重罪囚。南阳好商贾，召父富以本业；颍川好争讼分异，黄、韩化以笃厚。“君子之德，风也；小人之德，草也。”信矣！

以上颍川、南阳、韩国本俗

自东井六度至亢六度，谓之寿星之次，郑之分野，与韩同分。

赵地，昴、毕之分野。赵分晋，得赵国。北有信郡、真定、常山、中山，又得涿郡之高阳、鄚、州乡；东有广平、巨鹿、清河、河间，又得渤海郡之东平舒、中邑、文安、束州、成平、章武，河以北也；南至浮水、繁阳、内黄、斥丘；西有太原、定襄、云中、五原、上党。上党，本韩之别郡也，远韩近赵，后卒降赵。皆赵分也。自赵夙后九世称侯，四世敬侯徙都邯郸，至曾孙武灵王称王，五世为秦所灭。

赵、中山地薄人众，犹有沙丘纣淫乱余民。丈夫相聚游戏，悲歌忼慨，起则椎剽掘冢，作奸巧，多弄物，为倡优；女子弹弦跕，游媚富贵，遍诸侯之后宫。邯郸北通燕、涿，南有郑、卫，漳河之间一都会也。其土广俗杂，大率精急，商气势，轻为奸。

以上赵中山之俗

太原、上党，又多晋公族子孙，以诈力相倾，矜夸功名，报仇过直，嫁取送死奢靡。汉兴，号为难治，常择严猛之将，或任杀伐为威。父兄被诛，子弟怨愤，至告讦刺史二千石，或报杀其亲属。

以上太原、上党之俗

钟、代、石、北，迫近胡寇，民俗懻忮，好气为奸，不事农商。自全晋时，已患其剽悍，而武灵王又益厉之。故冀州之部，盗贼常为它州剧。定襄、云中、五原，本戎狄地，颇有赵、齐、卫、楚之徙。其民鄙朴，少礼文，如射猎。雁门亦同俗。于天文别属燕。

以上钟、代及定襄、云中、五原之俗

燕地，尾、箕分野也。武王定殷，封召公于燕。其后三十六世，与六国俱称王。东有渔阳、右北平、辽西、辽东，西有上谷、代郡、雁门，南得涿郡之易、容城、范阳、北新城、故安、涿县、良乡、新昌及勃海之安次，皆燕分也。乐浪、玄菟，亦宜属焉。

燕称王十世，秦欲灭六国，燕王太子丹遣勇士荆轲西刺秦王，不成而诛，秦遂举兵灭燕。蓟，南通齐、赵，勃、碣之间一都会也。初，太子丹宾养勇士，不爱后宫美女，民化以为俗，至今犹然：宾客相过，以妇侍宿；嫁取之夕，男女无别，反以为荣。后稍颇止，然终未改。其俗愚悍少虑，轻薄无威；亦有所长，敢于急人，燕丹遗风也。

以上燕蓟之俗

上谷至辽东，地广民希，数被胡寇。俗与赵、代相类。有鱼、盐、枣、栗之饶，北隙乌丸、夫余，东贾真番之利。

以上上谷、辽东之俗

玄菟、乐浪，武帝时置，皆朝鲜、貉、句骊蛮夷。殷道衰，箕子去之朝鲜，教其民以礼义，田蚕织作。乐浪朝鲜，民犯禁八条：相杀以当时偿杀，相伤以谷偿，相盗者男没人为其家奴，女子为婢，欲自赎者，人五十万。虽免为民，俗犹羞之，嫁取无所雠。是以其民终不相盗，无门户之闭，妇人贞信不淫辟。其田民饮食以笾豆，都邑颇放效吏及内郡贾人，往往以杯器食。郡初取吏于辽东，吏见民无闭臧，及贾人往者，夜则为盗，俗稍益薄。今于犯禁寝多，至六十余条。可贵哉，仁贤之化也！然东夷天性柔顺，异于三方之外。故孔子悼道不行，设浮于海，欲居九夷，有以也夫！

以上乐浪、玄菟之俗

乐浪海中有倭人，分为百余国，以岁时来献见云。

自危四度至斗六度，谓之析木之次，燕之分也。

齐地，虚、危之分野也。东有甾川、东莱、琅邪、高密、胶东，南有泰山、城阳，北有千乘、清河以南、勃海之高乐、高城、重合、阳信，西有济南、平原。皆齐分也。

少昊之世有爽鸠氏，虞夏时有季，汤时有逢公柏陵，殷末有薄姑氏，皆为诸侯，国此地。至周成王时，薄姑氏与四国共作乱，成王灭之，以封师尚父，是为太公，《诗·风》齐国是也。

临菑名营丘，故《齐诗》曰：“子之营兮，遭我虖之间兮。”又曰：“俟我于著乎而。”此亦其舒缓之体也。吴札闻齐之歌，曰：“泱泱乎，大风也哉！其太公乎？国未可量也！”古有分土，亡分民。太公以齐地负海舄卤，少五谷而人民寡，乃劝以女工之业，通鱼盐之利，而人物辐凑。后十四世，桓公用管仲，设轻重以富国，合诸侯成伯功，身在陪臣而取三归。故其俗弥侈，织作冰纨绮绣纯丽之物，号为冠带衣履天下。初，太公治齐，修道术，尊贤智，赏有功。故至今其土多好经术，矜功名，舒缓阔达而足智。其失夸奢朋党，言与行缪，虚诈不情，急之则离散，缓之则放纵。始，桓公兄襄公淫乱，姑姊妹不嫁，于是令国中民家长女不得嫁，名曰巫儿，为家主祠，嫁者不利其家，民至今以为俗。痛乎！道民之道，可不慎哉！

昔太公始封，周公问：“何以治齐？”太公曰：“举贤而上功。”周公曰：“后世必有篡杀之臣。”其后二十九世为强臣田和所灭，而和自立为齐侯。初，和之先陈公子完有罪来奔齐，齐桓公以为大夫，更称田氏。九世至和而篡齐，至孙威王称王，五世为秦所灭。

临菑，海、岱之间一都会也，其中具五民云。

鲁地，奎、娄之分野也。东至东海，南有泗水，至淮，得临淮之下相、睢陵、僮、取虑，皆鲁分也。

周兴，以少吴之虚曲阜，封周公子伯禽为鲁侯，以为周公主。其民有圣人之教化，故孔子曰：“齐一变至于鲁，鲁一变至于道。”言近正也。濒洙、泗之水，其民涉度，幼者扶老而代其任。俗既益薄，长老不自安，与幼少相让，故曰：“鲁道衰，洙、泗之间龂龂如也。”

孔子闵王道将废，乃修六经，以述唐、虞、三代之道，弟子受业而通者七十有七人。是以其民好学，上礼义，重廉耻。周公始封，太公问：“何以治鲁？”周公曰：“尊尊而亲亲。”太公曰：“后世寝弱矣。”故鲁自文公以后，禄去公室，政在大夫，季氏逐昭公，陵夷微弱，三十四世而为楚所灭。然本大国，故自为分野。

今去圣久远，周公遗化销微，孔氏庠序衰坏。地狭民众，颇有桑麻之业，亡林泽之饶。俗俭啬爱财，趋商贾，好訾毁，多巧伪，丧祭之礼文备实寡。然其好学，犹愈于它俗。汉兴以来，鲁东海多至卿相。

东平、须昌、寿张，皆在济东，属鲁，非宋地也，当考。

宋地，房、心之分野也。今之沛、梁、楚、山阳、济阴、东平，及东郡之须昌、寿张，皆宋分也。

周封微子于宋，今之睢阳是也，本陶唐氏火正阏伯之虚也。济阴、定陶，《诗·风》曹国也。武王封弟叔振铎于曹，其后稍大，得山阳、陈留，二十余世为宋所灭。

昔尧作游成阳，舜渔雷泽，汤止于亳。故其民犹有先王遗风，重厚多君子，好稼穑，恶衣食，以致畜藏。

宋自微子二十余世，至景公灭曹。灭曹后五世，亦为齐、楚、魏所灭，参分其地。魏得其梁、陈留，齐得其济阴、东平，楚得其沛。故今之楚彭城，本宋也。《春秋经》曰：“围宋彭城。”宋虽灭，本大国，故自为分野。

沛楚之失，急疾颛己，地薄民贫，而山阳好为奸盗。

卫地，营室、东壁之分野也。今之东郡及魏郡黎阳、河内之野王、朝歌，皆卫分也。

卫本国既为狄所灭，文公徙封楚丘。三十余年，子成公徙于帝丘。故《春秋经》曰“卫迁于帝丘”，今之濮阳是也。本颛顼之虚，故谓之帝丘。夏后之世，昆吾氏居之。成公后十余世，为韩、魏所侵，尽亡其旁邑，独有濮阳。后秦灭濮阳，置东郡，徙之于野王。始皇既并天下，犹独置卫君，二世时乃废为庶人。凡四十世，九百年，最后绝，故独为分野。

卫地有桑间濮上之阻，男女亦亟聚会，声色生焉，故俗称“郑、卫之音”。周末有子路、夏育，民人慕之，故其俗刚武上气力。汉兴，二千石治者亦以杀戮为威。宣帝时，韩延寿为东郡太守，承圣恩，崇礼义，尊谏争。至今东郡号善为吏，延寿之化也。其失颇奢靡，嫁取送死过度。而野王好气任侠，有濮上风。

楚地，翼、轸之分野也。今之南郡、江夏、零陵、桂阳、武陵、长沙及汉中、汝南郡，尽楚分也。

周成王时，封文、武先师鬻熊之曾孙熊绎于荆蛮，为楚子，居丹阳。后十余世至熊达，是为武王，浸以强大。后五世至庄王，总帅诸侯，观兵周室，并吞江、汉之间，内灭陈、鲁之国。后十余世，顷襄王东徙于陈。

楚有江汉川泽山林之饶，江南地广，或火耕水耨，民食鱼稻，以渔猎山伐为业，果蓏赢蛤，食物常足。故啙窳偷生，而亡积聚，饮食还给，不忧冻饿，亦亡千金之家。信巫鬼，重淫祀。而汉中淫失枝柱，与巴蜀同俗。汝南之别，皆急疾有气势。

江陵，故郢都，西通巫、巴，东有云梦之饶，亦一都会也。

吴地，斗分野也，今之会稽、九江、丹阳、豫章、庐江、广陵、六安、临淮郡，尽吴分也。

殷道既衰，周太王亶父兴郊、梁之地，长子太伯，次曰仲雍，少曰公季。公季有圣子昌，太王欲传国焉，太伯、仲雍辞行采药，遂奔荆蛮。公季嗣位，至昌为西伯，受命而王。故孔子美而称曰：“太伯，可谓至德也已矣！三以天下让。民无得而称焉！”谓“虞仲夷逸，隐居放言，身中清，废中权”。太伯初奔荆蛮，荆蛮归之，号曰句吴。太伯卒，仲雍立，至曾孙。周章，而武王克殷，因而封之。又封周章弟中于河北，是为北吴，后世谓之虞，十二世为晋所灭。后二世，而荆蛮之吴子寿梦盛大称王。其少子则季札，有贤材。兄弟欲传国，札让而不受。自太伯寿梦称王六世，阖闾举伍子胥、孙武为将，战胜攻取，兴伯名于诸侯。至子夫差，诛子胥，用宰嚭，为越王勾践所灭。吴、越之君皆好勇，故其民至今好用剑，轻死易发。越既并吴，后六世为楚所灭。后秦又击楚，徙寿春，至子为秦所灭。

以上吴始末

寿春、合肥，受南北湖皮、革、鲍、木之输，亦一都会也。始，楚贤臣屈原被谗放流，作《离骚》诸赋，以自伤悼。后有宋玉、唐勒之属，慕而述之，皆以显名。汉兴，高祖王兄子濞于吴，招致天下之娱游子弟，枚乘、邹阳、严夫子之徒，兴于文、景之际。而淮南王安亦都寿春，招宾客著书。而吴有严助、朱买臣，贵显汉朝，文辞并发，故世传《楚辞》。其失，巧而少信。初，淮南王异国中民家有女者，以待游士而妻之，故至今多女而少男。本吴、粤与楚接比，数相并兼，故民俗略同。

吴东有海盐、章山之铜，三江五湖之利，亦江东之一都会也。豫章出黄金，然堇堇物之所有，取之不足以更费。江南卑湿，丈夫多天。

会稽海外有东鳀人，分为二十余国，以岁时来献见云。

粤地，牵牛、婺女之分野也。今之苍梧、郁林、合浦、交阯、九真、南海、日南，皆粤分也。

其君禹后，帝少康之庶子云，封于会稽，文身断发，以避蛟龙之害。后二十世，至勾践称王，与吴王阖庐战，败之隽李。夫差立，勾践乘胜复伐吴，吴大破之，栖会稽，臣服请平。后用范蠡、大夫种计，遂伐灭吴，兼并其地。度淮，与齐、晋诸侯会，致贡于周。周元王使使赐命为伯，诸侯毕贺。后五世为楚所灭，子孙分散，君服于楚。后十世，至闽君摇，佐诸侯平秦。汉兴，复立摇为粤王。是时，秦南海尉赵佗亦自王，传国至武帝时，尽灭以为郡云。

以上粤始末

处近海，多犀、象、毒冒、珠玑、银、铜、果、布之凑，中国往商贾者多取富焉。番禺，其一都会也。自合浦、徐闻南入海得大州，东西南北方千里，武帝元封元年略以为儋耳、珠崖郡。民皆服布如单被，穿中央为贵头。男子耕农，种禾稻纻麻，女子桑蚕织绩。亡马与虎，民有五畜，山多麈麖。兵则矛、盾、刀、木弓弩、竹矢，或骨为镞。自初为郡县，吏卒、中国人多侵陵之，故率数岁壹反。元帝时，遂罢弃之。

自日南障塞，徐闻、合浦船行可五月，有都元国。又船行可四月，有邑卢没国。又船行可二十余日，有谌离国。步行可十余日，有夫甘都卢国。自夫甘都卢国船行可二月余，有黄支国，民俗略与珠崖相类。其州广大。户口多，多异物，自武帝以来皆献见。有译长，属黄门，与应募者俱入海，市明珠、璧流离、奇石异物，赍黄金杂缯而往，所至国皆禀食为耦，蛮夷贾船转送致之。亦利交易，剽杀人。又苦逢风波溺死，不者数年来还。大珠至围二寸以下。平帝元始中，王莽辅政，欲耀威德，厚遗黄支王，令遣使献生犀牛。自黄支船行可八月，到皮宗。船行可八月，到日南、象林界云。黄支之南，有已程不国，汉之译使自此还矣。

唐书／兵志

古之有天下国家者，其兴亡治乱，未始不以德；而自战国、秦、汉以来，鲜不以兵。夫兵岂非重事哉？然其因时制变，以苟利趋便，至于无所不为。而考其法制，虽可用于一时，而不足施于后世者多矣！惟唐立府兵之制，颇有足称焉。盖古者兵法起于井田。自周衰，王制坏而不复。至于府兵，始一寓之于农，其居处教养，畜材待事，动作休息，皆有节目，虽不能尽合古法，盖得其大意焉。此高祖、太宗之所以盛也。至其后世，子孙骄弱，不能谨守，屡变其制。夫置兵所以止乱，及其弊也，适足为乱，又其甚也，至困天下以养乱，而遂至于亡焉。

盖唐有天下二百余年，而兵之大势三变：其始盛时有府兵，府兵后废而为骑，骑又废而方镇之兵盛矣。及其末也，强臣悍将兵布天下，而天子亦自置兵于京师，曰禁军。其后天子弱，方镇强，而唐遂以亡灭者，措置之势使然也。若乃将卒、营阵、车旗、器械、征防、守卫，凡兵之事，不可以悉记。记其废置、得失、终始、治乱、兴灭之迹，以为后世戒云。

府兵之制，起自西魏、后周，而备于隋，唐兴因之。隋制十二卫：曰翊卫，曰骁骑卫，曰武卫，曰屯卫，曰御卫，曰候卫，为左右。皆有将军以分统诸府之兵，府有郎将、副郎将、坊主、团主以相统治；又有骠骑、车骑二府，皆有将军。后更骠骑曰鹰扬郎将，车骑曰副郎将，别置折冲、果毅。

自高祖初起，开大将军府，以建成为左领大都督，领左三军；墩煌公为右领大都督，领右三军；元吉统中军。发自太原，有兵三万人。及诸起义以相属与降群盗，得兵二十万。武德初，始置军府，以骠骑、车骑两将军府领之。析关中为十二道，曰万年道、长安道、富平道、醴泉道、同州道、华州道、宁州道、岐州道、豳州道、西麟州道、泾州道、宜州道，皆置府。三年，更以万年道为参旗军，长安道为鼓旗军，富平道为玄戈军，醴泉道为井钺军，同州道为羽林军，华州道为骑官军，宁州道为折威军，岐州道为平道军，豳州道为招摇军，西麟州道为苑游军，泾州道为天纪军，宜州道为天节军。军置将、副各一人，以督耕战，以车骑府统之。六年，以天下既定，遂废十二军，改骠骑曰统军，车骑曰别将。居岁余，十二军复，而军置将军一人。军有坊，置主一人，以检察户口，劝课农桑。

太宗贞观十年，更号统军为折冲都尉，别将为果毅都尉，诸府总曰折冲府。凡天下十道，置府六百三十四，皆有名号。而关内二百六十有一，皆以隶诸卫。凡府三等：兵千二百人为上，千人为中，八百人为下。府置折冲都尉一人，左、右果毅都尉各一人，长史、兵曹、别将各一人，校尉六人。士以三百人为团，团有校尉；五十人为队，队有正；十人为火，火有长，火备六驮马。凡火，具乌布幕、铁马盂、布槽、锸、、凿、碓、筐、斧、钳、锯皆一，甲床二，镰二；队具火钻一，胸马绳一，首羁、足绊皆三；人具弓一，矢三十，胡禄、横刀、砺石、大觿、毡帽、毡装、行縢皆一，麦饭九斗，米二斗，皆自备，并其介胄、戎具藏于库。有所征行，则视其入而出给之。其番上宿卫者，惟给弓、矢、横刀而已。凡民年二十为兵，六十而免。其能骑而射者，为越骑，其余为步兵、武骑、排手、步射。

每岁季冬，折冲都尉率五校兵马之在府者，置左右二校尉，位相距百步，每校为步队十，骑队一，皆卷幡，展刃旗，散立以俟。角手吹大角一通，诸校皆敛人骑为队；二通，偃旗，解幡；三通，旗举。左右校击鼓，二校之人合噪而进。右校击钲，队少却，左校进逐至右校立所；左校击钲，少却，右校进逐至左校立所。右校复击钲，队还，左校复薄战；皆击钲，队各还。大角复鸣一通，皆卷幡、摄矢、弛弓、匣刃；二通，旗稍举，队皆进；三通，左右校皆引还。是日也，因纵猎，获各入其人。其隶于卫也，左、右卫皆领六十府，诸卫领五十至四十，其余以隶东宫六率。

凡发府兵，皆下符契，州刺史与折冲勘契乃发。若全府发，则折冲都尉以下皆行；不尽，则果毅行；少则别将行。当给马者，官予其直市之，每匹予钱二万五千。刺史、折冲、果毅岁阅，不任战事者鬻之，以其钱更市，不足则一府共足之。

凡当宿卫者番上，兵部以远近给番：五百里为五番，千里七番，一千五百里八番，二千里十番，外为十二番，皆一月上。若简留直卫者，五百里为七番，千里八番，二千里十番，外为十二番，亦月上。

先天二年，诏曰：“往者分建府卫，计户充兵，裁足周事。二十一入幕，六十一出军，多惮劳以规避匿。今宜取年二十五以上，五十而免。屡征镇者，十年免之。”虽有其言，而事不克行。玄宗开元六年，始诏折冲府兵每六岁一简。自高宗、武后时，天下久不用兵，府兵之法浸坏，番役更代，多不以时，卫士稍稍亡匿。至是益耗散，宿卫不能给，宰相张说乃请一切募士宿卫。

十一年，取京兆、蒲、同、岐、华府兵及白丁，而益以潞州长从兵，共十二万，号长从宿卫，岁二番，命尚书左丞萧嵩与州吏共选之。明年，更号曰骑。又诏：“诸州府马阙，官私共补之。今兵贫难致，乃绐以监牧马。”然自是诸府士益多不补，折冲将又积岁不得迁，士人皆耻为之。

十三年，始以骑分隶十二卫，总十二万，为六番，每卫万人。京兆骑六万六千，华州六千，同州九千，蒲州万二千三百，绛州三千六百。晋州千五百，岐州六千，河南府三千，陕、虢、汝、郑、怀、汴六州各六百，内弩手六千。其制：皆择下户白丁、宗丁、品子强壮五尺七寸以上，不足则兼以户八等五尺以上，皆免征镇、赋役。为四籍，兵部及州、县、卫分掌之。十人为火，五火为团，皆有首长。又择材勇者为番头，颇习弩射。又有羽林军飞骑，亦习弩。凡伏远弩自能施张，纵矢三百步，四发而二中；擘张弩二百三十步，四发而二中；角弓弩二百步，四发而三中；单弓弩百六十步，四发而二中：皆为及第。诸军皆近营为堋。士有便习者，教试之，及第者有赏。

自天宝以后，骑之法又稍变废，士皆失拊循。八载，折冲诸府至无兵可交，李林甫遂请停上下鱼书。其后，徒有兵额、官吏，而戎器、驮马、锅幕、糗粮并废矣。故时府人目番上宿卫者曰侍官，言侍卫天子。至是，卫佐悉以假人为童奴，京师人耻之，至相骂辱必曰侍官。而六军宿卫皆市人，富者贩缯彩，食粱肉，壮者为角觗、拔河、翘木、扛铁之戏。及禄山反，皆不能受甲矣。

初，府兵之置，居无事时耕于野，其番上者宿卫京师而已。若四方有事，则命将以出，事解辄罢，兵散于府，将归于朝。故士不失业，而将帅无握兵之重，所以防微渐、绝祸乱之萌也。及府兵法坏，而方镇盛，武夫悍将，虽无事时据要险，专方面，既有其土地，又有其人民，又有其甲兵，又有其财赋，以布列天下。然则方镇不得不强，京师不得不弱。故日措置之势使然者，以此也。

夫所谓方镇者，节度使之兵也。原其始，起于边将之屯防者。唐初，兵之戍边者，大曰军，小曰守捉，曰城，曰镇，而总之者曰道。若卢龙军一，东军等守捉十一，曰平卢道；横海、北平、高阳、经略、安塞、纳降、唐兴、渤海、怀柔、威武、镇远、静塞、雄武、镇安、怀远、保定军十六，曰范阳道；天兵、大同、天安、横野军四，岢岚等守捉五，曰河东道；朔方经略、丰安、定远、新昌、天柱、宥州经略、横塞、天德、天安军九，三受降、丰宁、保宁、乌延等六城，新泉守捉一，曰关内道；赤水、大斗、白亭、豆卢、墨离、建康、宁寇、玉门、伊吾、天山军十，乌城等守捉十四，曰河西道；瀚海，清海、静塞军三，沙钵等守捉十，曰北庭道；保大军一，鹰娑都督一，兰城等守捉八，曰安西道；镇西、天成、振威、安人、绥戎、河源、白水、天威、榆林、临洮、莫门、神策、宁边、威胜、金天、武宁、曜武、积石军十八，平夷、绥和、合川守捉三，曰陇右道；威戎、安夷、昆明、宁远、洪源、通化、松当、平戎、天保、威远军十，羊灌田等守捉十五，新安等城三十二，犍为等镇三十八，曰剑南道；岭南、安南、桂管、邕管、容管经略、清海军六，曰岭南道；福州经略军一，曰江南道；平海军一，东牟、东莱守捉二，蓬莱镇一，曰河南道。此自武德至天宝以前边防之制。其军、城、镇、守捉皆有使，而道有大将一人，曰大总管，已而更曰大都督。至太宗时，行军征讨曰大总管，在其本道曰大都督。

自高宗永徽以后，都督带使持节者，始谓之节度使，然犹未以名官。景云二年，以贺拔延嗣为凉州都督、河西节度使。自此而后，接乎开元，朔方、陇右、河东、河西诸镇，皆置节度使。及范阳节度使安禄山反，犯京师，天子之兵弱不能抗，遂陷两京，肃宗起灵武，而诸镇之兵共起诛贼。其后，禄山子庆绪及史思明父子继起，中国大乱，肃宗命李光弼等讨之，号九节度之师。久之，大盗既灭，而武夫战卒以功起行阵列为侯王者，皆除节度使。由是方镇相望于内地，大者连州十余，小者犹兼三四。故兵骄则逐帅，帅强则叛上；或父死子握其兵而不肯代，或取舍由于士卒，往往自择将吏，号为留后，以邀命于朝。天子顾力不能制，则忍耻含垢，因而抚之，谓之姑息之政。盖姑息起于兵骄，兵骄由于方镇。姑息愈甚，而兵将愈俱骄。由是号令自出，以相侵击，虏其将帅，并其土地，天子熟视不知所为，反为和解之，莫肯听命。

始时，为朝廷患者，号河朔三镇。及其末，朱全忠以梁兵、李克用以晋兵更犯京师。而李茂贞、韩建近据岐、华，妄一喜怒，兵已至于国门，天子为杀大臣，罪己悔过，然后去。及昭宗用崔胤召梁兵以诛宦官，而劫天子，天子奔岐，梁兵围之逾年。当此之时，天下之兵无复勤王者。向之所谓三镇者，徒能始祸而已。其他大镇，南则吴、浙、荆、湖、闽、广，西则岐、蜀，北则燕、晋，而梁盗据其中。自国门以外，皆分裂于方镇矣。故兵之始重于外也，土地民赋非天子有；既其盛也，号令征伐非其有；又其甚也，至无尺土，而不能庇其妻子宗族，遂以亡灭。语曰：“兵犹火也，弗戢，将自焚！”夫恶危乱而欲安全者，庸君常主之能知，至于措置之失，则所谓困天下以养乱也。唐之置兵，既外柄以授人，而末大本小，方区区自为捍卫之计，可不哀哉！

夫所谓天子禁军者，南北衙兵也。南衙，诸卫兵是也；北衙者，禁军也。初，高祖以义兵起太原，已定天下，悉罢遣归，其愿留宿卫者三万人。高祖以渭北白渠旁子弃腴田分给之，号元从禁军。后老不任事，以其子弟代，谓之父子军。及贞观初，太宗择善射者百人，为二番于北门长上，曰百骑，以从田猎。又置北衙七营，选材力骁壮，月以一营番上。十二年，始置左右屯营于玄武门，领以诸卫将军，号飞骑。其法：取户二等以上长六尺阔壮者，试弓马四次上、翘关举五、负米五斛行三十步者；复择马射为百骑，衣五色袍，乘六闲驳马，虎皮鞯，为游幸翊卫。

高宗龙朔二年，始取府兵越骑、步射，置左右羽林军。大朝会，则执仗以卫阶陛，行幸则夹驰道为内仗。武后改百骑曰千骑，睿宗又改千骑曰万骑，分左、右营。及玄宗以万骑平韦氏，改为左右龙武军，皆用唐元功臣子弟，制若宿卫兵。是时，良家子避征戍者，亦皆纳资隶军，分日更上如羽林。开元十二年，诏左右羽林军、飞骑阙，取京旁州府士，以户部印印其臂，为二籍，羽林、兵部分掌之。末年，禁兵浸耗，及禄山反，天子西驾，禁军从者裁千人。肃宗赴灵武，士不满百。及即位，稍复旧，补北军。至德二载，置左右神武军，补元从、扈从官子弟，不足则取它色，带品者同四军，亦曰神武天骑，制如羽林，总曰北衙六军。又择便骑射者，置衙前射生手千人，亦曰供奉射生官，又曰殿前射生手，分左、右厢，总号曰左右英武军。乾元元年，李辅国有事，请选羽林骑士五百人徼巡，李揆曰：“汉以南、北军相制，故周勃以北军安刘氏。朝廷置南、北衙，文武区列，以相察伺。今用羽林代金吾警，忽有非常，何以制之？”遂罢。

上元中，以北衙军使卫伯玉为神策军节度使，镇陕州，中使鱼朝恩为观军容使，监其军。初，哥舒翰破吐蕃临洮西之磨环川，即其地置神策军，以成如璆为军使。及安禄山反，如璆以伯玉将兵千人赴难，伯玉与朝恩皆屯于陕。时边土陷蹙，神策故地沦没，即诏伯玉所部兵号神策军，以伯玉为节度使，与陕州节度使郭英乂皆镇陕。其后伯玉罢，以英乂兼神策军节度。英乂入为仆射，军遂统于观军容使。

代宗即位，以射生军入禁中靖难，皆赐名宝应功臣，故射生军又号宝应军。广德元年，代宗避吐蕃幸陕，朝恩举在陕兵与神策军迎扈，悉号神策军，天子幸其营。及京师平，朝恩遂以军归禁中，自将之，然尚未与北军齿也。永泰元年，吐蕃复入寇，朝恩又以神策军屯苑中。自是浸盛，分为左、右厢，势居北军右，遂为天子禁军，非它军比。朝恩乃以观军容宣慰处置使知神策军兵马使。大历四年，请以京兆之好畤、凤翔之麟游、普润皆隶神策军。明年，复以兴平、武功、扶风、天兴隶之，朝廷不能遏。又用爱将刘希暹为神策虞候，主不法，遂置北军狱，募坊市不逞，诬捕大姓，没产为赏，至有选举旅寓而挟厚资多横死者。朝恩得罪死，以希暹代为神策军使。是岁，希暹复得罪，以朝恩旧校王驾鹤代将。十数岁，德宗即位，以白志贞代之。

是时神策兵虽处内，而多以裨将将兵征伐，往往有功。及李希烈反，河北盗且起，数出禁军征伐，神策之士多斗死者。建中四年，下诏募兵，以志贞为使，搜补峻切。郭子仪之婿端王傅吴仲孺，殖资累巨万，以国家有急，不自安，请以子率奴马从军，德宗喜甚，为官其子五品。志贞乃请节度、都团练、观察使与世尝任者家，皆出子弟马奴装铠助征，授官如仲孺子。于是豪富者缘为幸，而贫者苦之。神策兵既发殆尽，志贞阴以市人补之，名隶籍而身居市肆。及泾卒溃变，皆戢伏不出，帝遂出奔。初，段秀实见禁兵寡弱，不足备非常，上疏曰：“天子万乘，诸侯千，大夫百。盖以大制小，十制一也，尊君卑臣、强干弱枝之道。今外有不廷之虏，内有梗命之臣，而禁兵不精，其数削少，后有猝故，何以待之？猛虎所以百兽畏者，爪牙也。爪牙废，则孤豚特犬悉能为敌。愿少留意！”至是，方以秀实言为然。

及志贞等流贬，神策都虞候李晟与其军之他将，皆自飞狐道西兵赴难，遂为神策行营节度，屯渭北，军遂振。贞元二年，改神策左右厢为左右神策军，特置监句当左右神策军，以宠中官，而益置大将军以下；又改殿前射生左右厢曰殿前左右射生军，亦置大将军以下。三年，诏射生、神策、六军将士，府县以事办治，先奏乃移军，勿辄逮捕。京兆尹郑叔则建言：“京剧轻猾所聚，慝作不常，俟奏报，将失罪人。请非昏田，皆以时捕。”乃可之。俄改殿前左右射生军曰左右神威军，置监左右神威军使；左右神策军皆加将军二员，左右龙武军加将军一员，以待诸道大将有功者。

自肃宗以后，北军增置威武、长兴等军，名类颇多，而废置不一，惟羽林、龙武、神武、神策、神威最盛，总曰左右十军矣。其后，京畿之西，多以神策军镇之，皆有屯营。军司之人，散处甸内，皆恃势凌暴，民间苦之。自德宗幸梁还，以神策兵有劳，皆号兴元元从奉天定难功臣，恕死罪。中书、御史府、兵部乃不能岁比其籍，京兆又不敢总举名实。三辅人假比于军，一牒至十数。长安奸人多寓占两军，身不宿卫，以钱代行，谓之纳课户。益肆为暴，吏稍禁之，辄先得罪。故当时京尹、赤令，皆为之敛屈。十年，京兆尹杨於陵请置挟名敕，五丁许二丁居军，余差以条限，由是豪强少畏。

十二年，以监句当左神策军、左监门卫大将军、知内侍省事窦文场为左神策军护军中尉，监句当右神策军、右监门卫将军、知内侍省事霍仙鸣为右神策军护军中尉，监右神威军使、内侍兼内谒者监张尚进为右神威军中护军，监左神威军使、内侍兼内谒者监焦希望为左神威军中护军。护军中尉、中护军皆古官，帝既以禁卫假宦官，又以此宠之。十四年，又诏左、右神策置统军，以崇亲卫，如六军。时边兵衣饷多不赡，而戍卒屯防，药茗蔬酱之给最厚。诸将务为诡辞，请遥隶神策军，禀赐遂赢旧三倍。由是塞上往往称神策行营，皆内统于中人矣，其军乃至十五万。故事：京城诸司、诸使、府、县，皆季以御史巡囚。后以北军地密，未尝至。十九年，监察御史崔不知近事，遂人右神策，中尉奏之，帝怒，杖四十，流崖州。

顺宗即位，王叔文用事，欲取神策兵柄，乃用故将范希朝为左右神策、京西诸城镇行营兵马节度使，以夺宦者权，而不克。元和二年，省神武军。明年，又废左右神威军，合为一，曰天威军。八年，废天威军，以其兵骑分隶左右神策军。及僖宗幸蜀，田令孜募神策新军为五十四都，离为十军。令孜自为左右神策十军兼十二卫观军容使，以左右神策大将军为左右神策诸都指挥使。诸都又领以都将，亦曰都头。

景福二年，昭宗以藩臣跋扈，天子孤弱，议以宗室典禁兵。及伐李茂贞，乃用嗣覃王允为京西招讨使，神策诸都指挥使李副之，悉发五十四军屯兴平。已而兵自溃，茂贞逼京师，昭宗为斩神策中尉西门重遂、李周，乃引去。乾宁元年，王行瑜、韩建及茂贞连兵犯阙，天子又杀宰相韦昭度、李磎，乃去。太原李克用以其兵伐行瑜等，同州节度使王行实入迫神策中尉骆全、刘景宣请天子幸邠州，全、景宣及子继晟与行实纵火东市，帝御承天门，敕诸王率禁军扞之。捧日都头李筠以其军卫楼下，茂贞将阎圭攻筠，矢及楼扉。帝乃与亲王、公主幸筠军，扈跸都头李君实亦以兵至，侍帝出幸莎城、石门。诏嗣薛王知柔入长安收禁军，清宫室，月余乃还。又诏诸王阅亲军，收拾神策亡散，得数万，益置安圣、捧宸，保宁、安化军，曰殿后四军，嗣覃王允与嗣延王戒丕将之。三年，茂贞再犯阙，嗣覃王战败，昭宗幸华州。明年，韩建畏诸王有兵，请皆归十六宅，留殿后兵三十人为控鹤排马官，隶飞龙坊，余悉散之，且列甲围行宫，于是四军二万余人皆罢。又请诛都头李筠，帝恐，为斩于大云桥。俄遂杀十一王。

及还长安，左右神策军复稍置之，以六千人为定。是岁，左右神策中尉刘季述、王仲先以其兵千人废帝，幽之，季述等诛。已而昭宗召朱全忠兵入诛宦官，宦官觉，劫天子幸凤翔。全忠围之岁余，天子乃诛中尉韩全诲、张宏彦等二十余人以解梁兵，乃还长安。于是悉诛宦官，而神策左右军由此废矣。诸司悉归尚书省郎官，两军兵皆隶六军，而以崔胤判六军十二卫事。六军者，左右龙武、神武、羽林，其名存而已。自是军司以宰相领。及全忠归，留步骑万人屯故两军，以子友伦为左右军宿卫都指挥使，禁卫皆汴卒。崔胤乃奏：“六军名存而兵亡，非所以壮京师。军皆置步军四将，骑军一将。步将皆兵二百五十人，骑将皆百人，总六千六百人，番上如故事。”乃令六军诸卫副使京兆尹郑元规立格募兵于市，而全忠阴以汴人应之。胤死，以宰相裴枢判左三军，独孤损判右三军，向所募士悉散去。全忠亦兼判左右六军十二卫。及东迁，唯小黄门打球供奉十数人、内园小儿五百人从。至谷水，又尽屠之，易以汴人。于是天子无一人之卫，昭宗遇弑，唐乃亡。

马者，兵之用也。监牧，所以蕃马也，其制起于近世。唐之初起，得突厥马二千匹，又得隋马三千于赤岸泽，徙之陇右，监牧之制始于此。其官领以太仆，其属有牧监、副监，监有丞，有主薄、直司、团官、牧尉、排马、牧长、群头，有正有副。凡群置长一人，十五长置尉一人。岁课功，进排马。又有掌闲，调马习上。又以尚乘掌天子之御，左右六闲：一曰飞黄，二曰吉良，三曰龙媒，四曰，五曰，六曰天苑。总十有二闲为二厩：一曰祥麟，二曰凤苑，以系饲之。其后，禁中又增置飞龙厩。

初，用太仆少卿张万岁领群牧。自贞观至麟德四十年间，马七十万六千，置八坊岐、豳、泾、宁间，地广千里：一曰保乐，二曰甘露，三曰南普闰，四曰北普闰，五曰岐阳，六曰太平，七曰宜禄，八曰安定。八坊之田，千二百三十顷，募民耕之，以给刍秣。八坊之马，为四十八监。而马多地狭不能容，又析八监列布河西丰旷之野。凡马五千为上监，三千为中监，余为下监。监皆有左、右，因地为之名。方其时，天下以一缣易一马。万岁掌马久，恩信行于陇右。后以太仆少卿鲜于匡俗检校陇右牧监。

仪凤中，以太仆少卿李思文检校陇右诸牧监使，监牧有使自是始。后又有群牧都使，有闲厩使。使皆置副，有判官。又立四使：南使十五，西使十六，北使七，东使九。诸坊若泾川、亭川、阙水、洛、赤城，南使统之；清泉、温泉，西使统之；乌氏，北使统之；木硖、万福，东使统之。它皆失传。其后益置八监于盐州，三监于岚州。盐州使八，统白马等坊；岚州使三，统楼烦、玄池、天池之监。凡征伐而发牧马，先尽强壮，不足则取其次。录色岁肤第印记主名送军，以帐驮之，数上于省。

自万岁失职，马政颇废。永隆中，夏州牧马之死失者，十八万四千九百九十。景云二年，诏群牧岁出高品，御史按察之。开元初，国马益秏，太常少卿姜诲乃请以空名告身，市马于六胡州，率三十匹雠一游击将军。命王毛仲领内外闲厩。九年，又诏天下之有马者，州县皆先以邮递军旅之役，定户复缘以升之。百姓畏苦，乃多不畜马，故骑射之士减曩时。自今诸州，民勿限有无荫，能家畜十马以下，免帖驿邮递征行，定户无以马为赀。毛仲既领闲厩，马稍稍复，始二十四万。至十三年，乃四十三万。其后突厥款塞，玄宗厚抚之，岁许朔方军西受降城为互市，以金帛市马，于河东、朔方、陇右牧之。既杂胡种，马乃益壮。天宝后，诸军战马动以万计。王侯、将相、外戚牛驼羊马之牧布诸道，百倍于县官，皆以封邑号名，为印自别。将校亦备私马。议谓秦、汉以来，唐马最盛，天子又锐志武事，遂弱西、北蕃。十一载，诏二京旁五百里勿置私牧。十三载，陇右群牧都使奏：马牛驼羊，总六十万五千六百，而马三十二万五千七百。

安禄山以内外闲厩都使兼知楼烦监，阴选胜甲马归范阳，故其兵力倾天下而卒反。肃宗收兵至彭原，率官吏马抵平凉，搜监牧及私群，得马数万，军遂振。至凤翔，又诏公卿百寮以后乘助军。其后边无重兵，吐蕃乘隙陷陇右，苑牧畜马皆没矣。乾元后，回纥恃功，岁入马取缯，马皆病弱不可用。永泰元年，代宗欲亲击虏，鱼朝恩乃请大搜城中百官士庶马输官，曰团练马。下制禁马出城者。已而，复罢。德宗建中元年，市关辅马三万实内厩。贞元三年，吐蕃、羌、浑犯塞，诏禁大马出潼、蒲、武关者。元和十一年，伐蔡，命中使以绢二万市马河曲。

其始置四十八监也，据陇西、金城、平凉、天水，员广千里。由京度陇，置八坊，为会计都领其间，善水草腴田皆隶之。后监牧使与坊皆废，故地存者一归闲厩，旋以给贫民及军吏，问又赐佛寺、道馆几千顷。十二年，闲厩使张茂宗举故事，尽收岐阳坊地，民失业者甚众。十三年，以蔡州牧地为龙陂监。十四年，置临汉监于襄州，牧马三千二百，费田四百顷。穆宗即位，岐人叩阙讼茂宗所夺田，事下御史按治，悉予民。太和七年，度支盐铁使言：“银州水甘草丰，请诏刺史刘源市马三千，河西置银川监，以源为使。”襄阳节度使裴度奏停临汉监。开成二年，刘源奏：“银川马已七千，若水草乏，则徙牧绥州境。今绥南二百里，四隅险绝，寇路不能通，以数十人守要，畜牧无它患。”乃以隶银川监。其后阙，不复可纪。

曾巩／越州赵公救灾记

熙宁八年夏，吴越大旱。九月，资政殿大学士右谏议大夫知越州赵公，前民之未饥，为书问属县：“灾所被者几乡？民能自食者有几？当廪于官者几人？沟防构筑可僦民使治之者几所？库钱仓粟可发者几何？富人可募出粟者几家？僧、道士食之羡粟书于籍者，其几具存？”使各书以对，而谨其备。

以上豫事

州县吏录民之孤老疾弱不能自食者二万一千九百余人以告。故事：岁廪穷人，当给粟三千石而止；公敛富人所输及僧道士食之羡者，得粟四万八千余石佐其费，使自十月朔人受粟日一升，幼小半之。忧其众相蹂也，使受粟者男女异日，而人受二日之食；忧其且流亡也，于城市郊野为给粟之所，凡五十有七，使各以便受之，而告以去其家者勿给。计官为不足用也，取吏之不在职而寓于境者，给其食而任以事。

以上给粟不能自食者

不能自食者，有是具也；能自食者，为之告富人：“无得闭粜！”又为之出官粟，得五万二千余石，平其价予民。为粜粟之所凡十有八，使籴者自便，如受粟。

以上平粜

又僦民完城四千一百丈，为工三万八千，计其佣与钱，又与粟再倍之。民取息钱者，告富人纵予之而待熟，官为责其偿。弃男女者，使人得收养之。

以上以工代赈

明年春，大疫。为病坊，处疾病之无归者，募僧二人属以视医药饮食，令无史所时。凡死者，使在处随收瘗之。

以上医病瘗死

法廪穷人，尽三月当止，是岁尽五月而止。事有非便文者，公一以自任，不以累其属。有上请者，或便宜多辄行。公于此时，蚤夜惫，心力不少懈，事细巨必躬亲，给病者药食多出私钱。民不幸罹旱疫，得免于转死，虽死，得无先敛埋，皆公力也。

是时，旱疫被吴越，民饥馑疾疠，死者殆半，灾未有巨于此也！天子东向忧劳，州县推布上恩，人人尽其力。公所拊循，民尤以为得其依归。所以经营绥辑，先后终始之际，委曲纤悉，无不备者。其施虽在越，其仁足以示天下；其事虽行于一时，其法足以传后。

盖灾沴之行，治世不能使之无，而能为之备。民病而后图之，与夫先事而为计者，则有间矣！不习而有为，与夫素得之者，则有间矣！余故采于越，得公所推行，乐为之识其详。岂独以慰越人之思？将使吏之有志于民者，不幸而遇岁之灾，推公之所已试，其科条则不待顷而具，则公之泽，岂小且近乎！

公元丰二年，以大学士加太子少保致仕，家于衢。其直道正行在于朝廷，岂弟之实在于身者，此不著；著其荒政可师者，以为《越州赵公救灾记》云。

曾巩／序越州鉴湖图

鉴湖一曰南湖，南并山，北属州城漕渠，东、西距江。东江即曹娥江也；西江为西小江，当即钱清江耳。汉顺帝永和五年，会稽太守马臻之所为也，至今九百七十有五年矣。其周三百五十有八里，凡水之出于东南者，皆委之。州之东，自城至于东江，其北堤，石楗二，阴沟十有九，通民田。田之南属漕渠，北、东、西属江者，皆溉之。州之东六十里，自东城至于东江，其南堤，阴沟十有四，通民田。田之北抵漕渠，南并山，西并堤，东属江者，皆溉之。州之西三十里，曰柯山斗门，通民田，田之东并城，南并堤，北滨漕渠，西属江者，皆溉之。总之，溉山阴、会稽两县十四乡之田九千顷，非湖能溉田九千顷而已。盖田之至江者，尽于九千顷也。

以上溉田之多

其东曰曹娥斗门，曰槁口斗门，水之循南堤而东者，由之以入于东江。其西曰广陵斗门，曰新迳斗门，水之循北堤而西者，由之以入于西江。其北曰朱储斗门，去湖最远。盖因三江之上、两山之间，疏为二门，而以时视田中之水：小溢则纵其一，大溢则尽纵之，使入于三江之口。所谓湖高于田丈余，田又高海丈余，水少则泄湖溉田，水多则泄田中水入海。故无荒废之田、水旱之岁者也。由汉以来几千载，其利未尝废也。

以上斗门蓄泄之利

宋兴，民始有盗湖为田者：祥符之间二十七户，庆历之间二户，为田四顷。当是时，三司转运司犹下书切责州县，使复田为湖。然自此吏益慢法，而奸民浸起。至于治平之间，盗湖为田者凡八千余户，为田七百余顷，而湖废几尽矣！其仅存者，东为漕渠，自州至于东城六十里，南通若耶溪，自樵风泾至于桐鸣十里。皆水广不能十余丈。每岁少雨，田未病而湖盖已先涸矣。

以上废湖为田

自此以来，人争为计说。蒋堂则谓“宜有罚以禁侵耕，有赏以开告者”。杜杞则谓“盗湖为田者，利在纵湖水，一雨则放声以动州县，而斗门辄发。故为之立石则水：一在五云桥，水深八尺有五寸，会稽主之；一在跨湖桥，水深四尺有五寸，山阴主之。而斗门之钥，使皆纳于州，水溢则遣官视则，而谨其闭纵”。又以谓“宜益理堤防斗门，其敢田者拔其苗，责其力以复湖，而重其罚”。犹以为未也，又以谓“宜加两县之长以提举之名，课其督察，而为之殿赏”。吴奎则谓“每岁农隙，当僦人浚湖，积其泥涂以为丘阜，使县主役。而州与转运使提点刑狱，督摄赏罚之”。张次山则谓“湖废仅有存者，难卒复。宜益广漕路及他便利处，使可漕及注民田，里置石柱以识之。柱之内，禁敢田者”。刁约则谓“宜斥湖三之一与民为田，而益堤使高一丈，则湖可不开，而其利自复”。范师道、施元长则谓“重侵耕之禁，犹不能使民无犯；而斥湖与民，则侵者孰御？又，以湖水较之，高于城中之水，或三尺有六寸，或二尺有六寸；而益堤壅水使高，则水之败城郭庐舍可必也！”张伯玉则谓“日役五千人，浚湖使至五尺，当十五岁毕；至三尺，当九岁毕。然恐工起之日，浮议外摇，役夫内溃，则虽有智者，犹不能必其成。若日役五千人，益堤使高八尺，当一岁毕。其竹木费，凡九十二万有三千。计越之户，二十万有六千，赋之而复其租，其势易足。如此，则利可坐收，而人不烦弊”。陈宗言、赵诚复以水势高下难之，又以谓“宜从吴奎之议，以岁月复湖”。

以上杂陈八种论说

当是时，都水善其言，又以谓宜增赏罚之令。其为说如此，可谓博矣。朝廷未尝不听用，著之于法。故罚有自钱三百至于千，又至于五万，刑有杖百，至于徒三年，其文可谓密矣！然而田者不止而日愈多，湖不加浚而日愈废，其故何哉？法令不行，而苟且之俗胜也。昔谢灵运从宋文帝求会稽回踵湖为田，太守孟不听，又求休崲湖为田，又不听，灵运至以语诋之。则利于请湖为田，越之风俗旧矣。然南湖由汉历吴晋以来，接于唐，又接于钱父子之有此州，其利未尝废者。彼或以区区之地当天下，或以数州为镇，或以一国自王，内有供养禄廪之须；外有贡输问馈之奉，非得晏然而已也。故强水土之政，以力本利农，亦皆有数。而钱之法最详，至今尚多传于人者，则其利之不废有以也。近世则不然，天下为一，而安于承平之故。在位者重举事而乐因循，而请湖为田者，其言语气力，往往足以动人。至于修水土之利，则又费财动众，从古所难。故郑国之役，以谓足以疲秦；而西门豹之治邺渠，人亦以为烦苦。其故如此，则吾之吏，孰肯任难当之怨、来易至之责以待未然之功乎？故说虽博而未尝行，法虽密而未尝举，田者之所以日多，湖之所以日废，由是而已。故以为法令不行，而苟且之俗胜者，岂非然哉？夫千岁之湖，废兴利害，较然易见。然自庆历以来三十余年，遭吏治之因循，至于既废，而世犹莫寤其所以然；况于事之隐微难得而考者，由苟简之故而弛坏于冥冥之中，又何知其所以然乎！

以上习俗苟且，难于举事

今谓湖不必复者，曰：“湖田之人，既饶矣！”此游谈之士，为利于侵耕者言之也！夫湖未尽废，则湖下之田旱，此方今之害，而众人之所睹也；使湖尽废，则湖之为田亦旱矣，此将来之害，而众人所未睹者。故日此游谈之士，为利于侵耕者言之，而非实知利害者也。谓湖不必浚者，曰：“益堤壅水而已。”“湖不必浚”，前八说中所无；“益堤壅水”，即刁约、张伯玉之言也。此好辩之士，为乐闻苟简者言之也。夫以地势较之，壅水使高，必败城郭，此议者之所已言也。以地势较之，浚湖使下，然后不失其旧；不失其旧，然后不失其宜，此议者之所未言也。又，山阴之石，则为四尺有五寸，会稽之石，则几倍之。壅水使高，则会稽得尺，山阴得半，地之洼隆不并，则益堤未为有补也。故曰此好辩之士，为乐闻苟简者言之，而又非实知利害者也！

以上二说必不可用

二者既不可用，而欲禁侵耕开告者，则有赏罚之法矣；欲谨水之蓄泄，则有闭纵之法矣；欲痛绝敢田者，则拔其苗，责其力以复湖，而重其罚，又有法矣；或欲任其责于州县与运使提点刑狱，或欲以每岁农隙浚湖，或欲禁田石柱之内者，又皆有法矣。欲知浚湖之浅深、用工若干、为日几何，欲知增堤竹木之费几何，使之安出，欲知浚湖之泥涂积之何所，又已计之矣；欲知工起之日，或浮议外摇，役夫内溃，则不可以必其成，又已论之矣。诚能收众说而考其可否，用其可者，而以在我者润泽之，令言必行，法必举，则何功之不可成、何利之不可复哉？

以上兼收众说，全在必行

巩初蒙恩通判此州，问湖之废兴于人，求有能言利害之实者。及到官，然后问图于两县，问书于州与河渠司，至于参核之而图成，熟究之而书具。然后利害之实明，故为论次，庶夫计议者有考焉。熙宁二年冬卧龙斋。

经史百家杂钞卷二十六

杂记之属

礼记／深衣

古者深衣，盖有制度，以应规矩、绳、权衡：短毋见肤，长毋被土，续纴钩边，要缝半下；袼之高下，可以运肘；袂之长短，反诎之及肘；带下毋厌髀，上毋厌胁，当无骨者。制十有二幅，以应十有二月。袂圜以应规，曲袷如矩以应方，负绳及踝以应直，下齐如权衡以应平。故规者行举手以为容，负绳抱方者以直其政，方其义也。故《易》曰：“《坤》六二之动。”直以方也。下齐如权衡者，以安志而平心也。五法已施，故圣人服之。故规矩取其无私，绳取其直，权衡取其平，故先王贵之。故可以为文，可以为武，可以摈相，可以治军旅。完且弗费，善衣之次也。具父母，大父母，衣纯以缋；具父母，衣纯以青；如孤子，衣纯以素。纯袂、缘、纯边，广各寸半。

周礼／梓人

梓人为笋虡。天下之大兽五：脂者、膏者、裸者、羽者、鳞者。宗庙之事，脂者、膏者以为牲，裸者、羽者、鳞者以为笋虡。外骨内骨，却行仄行，连行纡行，以脰鸣者，以注鸣者，以旁鸣者，以翼鸣者，以股鸣者，以胸鸣者，谓之小虫之属，以为雕琢。厚唇弇口，出目短耳，大胸耀后，大体短脰，若是者谓之裸属，恒有力而不能走，其声大而宏。有力而不能走，则于任重宜；大声而宏，则于钟宜。若是者以为钟虡，是故击其所县，而由其虡鸣。锐喙决吻，数目顅脰，小体骞腹，若是者谓之羽属，恒无力而轻，其声清扬而远闻。无力而轻，则于任轻宜；其声清扬而远闻，于磬宜。若是者以为磬虡，故击其所县，而由其虡鸣。小首而长，抟身而鸿，若是者谓之鳞属，以为笋。凡攫援噬之类，必深其爪，出其目，作其鳞之而。深其爪，出其目，作其鳞之而，则于视，必拨尔而怒。苟拨尔而怒，则于任重宜，且其匪色必似鸣矣。爪不深，目不出，鳞之而不作，则必颓尔如委矣。苟颓尔如委，则加任焉，则必如将废，措其匪色，必似不鸣矣。

梓人为饮器。勺一升，爵一升，觚三升。献以爵，而酬以觚。一献而三酬，则一豆矣。食一豆肉，饮一豆酒，中人之食也。凡试梓饮器，乡衡而实不尽，梓师罪之。

梓人为侯，广与崇方。参分其广，而鹄居一焉。上两个，与其身三；下两个，半之。上纲与下纲出舌寻，寸焉。张皮侯而栖鹄，则春以功；张五采之侯，则远国属；张兽侯，则王以息燕。祭侯之礼，以酒脯醢，其辞曰：“惟若宁侯，毋或若女不宁侯：不属于王所，故抗而射女！强饮强食，诒女曾孙诸侯百福！”

周礼／匠人

匠人建国，水地以县。置槷以县，视以景，为规识日出之景与日入之景，昼参诸日中之景，夜考之极星，以正朝夕。

匠人营国，方九里，旁三门。国中九经九纬，经涂九轨。左祖右社，面朝后市，市朝一夫。夏后氏世室：堂修二七，广四修一；五室，三四步，四三尺，九阶；四旁两夹窗，白盛；门，堂三之二，室三之一。殷人重屋：堂修七寻，堂崇三尺，四阿重屋。周人明堂：度九尺之筵，东西九筵，南北七筵，堂崇一筵；五室，凡室二筵；室中度以几，堂上度以筵，宫中度以寻，野度以步，涂度以轨；庙门容大扃七个，闱门容小扃参个；路门不容乘车之五个，应门二彻参个；内有九室，九嫔居之；外有九室，九卿朝焉，九分其国，以为九分，九卿治之。王宫门阿之制五雉，宫隅之制七雉，城隅之制九雉。经涂九轨，环涂七轨，野涂五轨。门阿之制，以为都城之制；宫隅之制，以为诸侯之城制。环涂以为诸侯经涂，野涂以为都经涂。

匠人为沟洫，耜广五寸，二耜为耦。一耦之伐，广尺，深尺，谓之畎；田首倍之，广二尺，深二尺，谓之遂；九夫为井，井间广四尺，深四尺，谓之沟；方十里为成，成间广八尺，深八尺，谓之洫；方百里为同，同间广二寻，深二仞，谓之浍。专达于川，各载其名。

凡天下之地势，两山之间，必有川焉；大川之上，必有涂焉。凡沟逆地阞，谓之不行；水属不理孙，谓之不行。梢沟三十里而广倍。凡行奠水，磬折以参伍。欲为渊，则句于矩。凡沟必因水势，防必因地势。善沟者水漱之，善防者水淫之。凡为防，广与崇方，其参分去一，大防外。凡沟防，必一日先深之以为式。里为式，然后可以傅众力。凡任索约，大汲其版，谓之无任。葺屋参分，瓦屋四分，困窌仓城，逆墙六分，堂涂十有二分。窦，其崇三尺。墙，厚三尺，崇三之。

周礼／轮人

轮人为轮：斩三材，必以其时。三材既具，巧者和之。毂也者，以为利转也；辐也者，以为直指也；牙也者，以为固抱也。轮敝，三材不失职，谓之完。望而视其轮，欲其螟尔而下也；进而视之，欲其微至也，无所取之，取诸圜也。望其幅，欲其掣尔而纤也；进而视之，欲其肉称也，无所取之，取诸易直也。望其毂，欲其眼也；进而视之，欲其帱之廉也，无所取之，取诸急也。视其绠，欲其蚤之正也。察其菑蚤不，则轮虽敝不匡。

凡斩毂之道，必矩其阴阳。阳也者，稹理而坚；阴也者，疏理而柔。是故以火养其阴，而齐诸其阳，则毂虽敝不藃。毂小而长则柞，大而短则挚。是故六分其轮崇，以其一为之牙围；参分其牙围，而漆其二。椁其漆内而中诎之，以为之毂长。以其长为之围，以其围之防捎其薮。五分其毂之长，去一以为贤，去三以为轵。容毂必直，陈篆必正，施胶必厚，施筋必数，帱必负干。既摩，革色青白，谓之毂之善。参分其毂长，二在外，一在内，以置其辐。

凡辐，量其凿深以为辐广。辐广而凿浅，则是以大杌，虽有良工，莫之能固；凿深而辐小，则是固有余而强不足也。故竑其辐广以为之弱，则虽有重任，毂不折。参分其辐之长，而杀其一，则虽有深泥，亦弗之溓也。参分其股围，去一以为骹围。揉辐必齐，平沉必均。直以指牙，牙得则无槷而固；不得，则有槷必足见也。六尺有六寸之轮，绠参分寸之二，谓之轮之固。凡为轮，行泽者欲杼，行山者欲侔。杼以行泽，则是刀以割途也。是故途不附；侔以行山，则是抟以行石也，是故轮虽敝，不于凿。

凡揉牙，外不廉，而内不挫，旁不肿，谓之用火之善。

是故规之，以视其圜也；萭之，以视其匡也；县之，以视其辐之直也；水之，以视其平沉之均也；量其薮以黍，以视其同也；权之，以视其轻重之侔也。故可规，可萭，可水，可县，可量，可权也，谓之国工。

轮人为盖：达常围三寸，程围倍之，六寸。信其桯围以为部广，部广六寸，部长二尺。桯长倍之，四尺者二。十分寸之一谓之枚。部尊一枚，弓凿广四枚，凿上二枚，凿下四枚。凿深二寸有半，下直二枚。凿端一枚。弓长六尺，谓之庇轵，五尺谓之庇轮，四尺谓之庇轸。参分弓长，而揉其一，参分其股围，去一为蚤围。参分弓长，以其一为之尊。上欲尊而宇欲卑。上尊而字卑，则吐水疾而雷远。盖已崇，则难为门也。盖已卑，是蔽目也，是故盖崇十尺。良盖弗冒弗纮，殷亩而驰不队，谓之国工。

周礼／舆人

舆人为车：轮崇、车广、衡长参如一，谓之参称。参分车广，去一以为隧。参分其隧，一在前，二在后，以揉其式。以其广之半，为之式崇；以其隧之半，为之较崇。六分其广，以一为之轸围；参分轸围，去一以为式围；参分式围，去一以为较围；参分较围，去一以为轵围；参分轵围，去一以为树围。圜者中规，方者中矩，立者中县，衡者中水。直者如生焉，继者如附焉。凡居材，大与小无并，大倚小则摧，引之则绝。栈车欲弇，饰车欲侈。

周礼／辀人

辅人为辀：辀有三度，轴有三理。国马之辀，深四尺有七寸；田马之辀，深四尺；驽马之辀，深三尺有三寸。轴有三理：一者，以为媺也；二者，以为久也；三者，以为利也。

前十尺，而策半之。凡任木，任正者，十分其辀之长，以其一为之围；衡任者，五分其长，以其一为之围。小于度，谓之无任。五分其轸间，以其一为之轴围；十分其辀之长，以其一为之当兔之围；参分其兔围，去一以为颈围；五分其颈围，去一以为踵围。凡揉辀，欲其孙而无弧深。

今夫大车之辕挚，其登又难；既克其登，其覆车也必易。此无故，惟辕直，且无桡也。是故大车，平地既节轩挚之任，及其登阤，不伏其辕，必缢其牛。此无故，惟辕直，且无桡也。故登阤者，倍任者也，犹能以登，及其下弛也，不援其邸，必其牛后。此无故，唯辕直，且无桡也。

是故辀欲颀典，辀深则折，浅则负。辀注则利准，利准则久，和则安。辀欲弧而无折，经而无绝，进则与马谋，退则与人谋：终日驰骋，左不楗；行数千里，马不契需；终岁御，衣衽不敝。此唯辀之和也，劝登马力，马力既竭，辅犹能一取焉。良辅环灂，自伏兔不至七寸。中有灂，谓之国辀。

轸之方也，以象地也；盖之圜也，以象天也；轮辐三十，以象日月也；盖弓二十有八，以象星也；龙旂九斿，以象大火也；鸟七斿，以象鹑火也；熊旂六斿，以象伐也；龟蛇四斿，以象营室也；弧旌枉矢，以象弧也。

周礼／弓人

弓人为弓，取六材必以其时。六材既聚，巧者和之。干也者，以为远也；角也者，以为疾也；筋也者，以为深也；胶也者，以为和也；丝也者，以为固也；漆也者，以为受霜露也。

凡取干之道七：柘为上，檍次之，桑次之，橘次之，木瓜次之，荆次之，竹为下。凡相干，欲赤黑而阳声。赤黑则乡心，阳声则远根。凡析干，射远者用势，势，自然之形势也，谓本曲也，亦谓坚劲也。射深者用直。居干之道，菑栗不迤，茁，斯也，析也，谓以锯析之也。栗，裂之假借字也。迤，谓迤袤，失木之理也。则弓不发。发，谓弓后有伤动也。发读为拨。《战国策》：“弓拔矢钩。”《荀子》亦有“拨弓枉矢”。

凡相角：秋者厚，春者薄；稚牛之角直而泽，老牛之角珍而昔。昔，与错通，文理交错也。疢疾险中，瘠牛之角无泽。角欲青白而丰末。夫角之本，蹙于而休于气，蹙，近也。，与脑通。休，读为煦。是故柔。柔，故欲其势也。白也者，势之征也；夫角之中，恒当弓之畏。畏，谓弓渊也，读如“秦师入隈”之“隈”。畏也者，必桡。桡，故欲其坚也。青也者，坚之征也。夫角之末，远于而不休于气，是故脆。脆，故欲其柔也。丰末也者，柔之征也。角长二尺有五寸，三色不失理，谓之牛戴牛。

凡相胶，欲朱色而昔。昔也者，深瑕而泽，而抟廉。抟，圜也。廉，棱鄂分明也。鹿胶青白，马胶赤白，牛胶火赤，鼠胶黑，鱼胶饵，犀胶黄。凡昵之类不能方。

凡相筋，欲小简而长，大结而泽。小简而长，大结而泽，则其为兽必剽。剽，疾也。以为弓，则岂异于其兽？筋欲敝之敝，敝，谓椎打嚼啮，欲得劳敝，谓熟之又熟。漆欲测，丝欲沉。测，犹清也。沉，谓丝如在水中时色。得此六材之全，然后可以为良。

凡为弓，冬析干，而春液角，夏治筋，秋合三材，寒奠体，奠，读为定。冰析灂。冬析干，则易；春液角，则洽；夏治筋，则不烦；秋合三材；则合；寒奠体，则张不流；冰析灂，则审环。春初弦，则一年之事。析干必伦，析角无邪，斫目必荼。目，干之节目。荼，读为“舒徐”也。斫目不荼，则及其大修也，筋代之受病。夫目也者必强，强者在内而摩其筋。夫筋之所由幨，恒由此作。幨，绝起也。故角三液而干再液。液，渍水也。三渍、再渍，所以伸其材，达其性。厚其帤，则木坚；薄其帤，则需。是故厚其液而节其帤。帤，谓弓中裨。干虽用整木，仍以木片细副之。需，谓不充满。约之，不皆约，疏数必侔。斫挚必中，胶之必均。斫挚不中，胶之不均，则及其大修也，大修，言极久也。角代之受病。夫怀胶于内而摩其角，夫角之所由挫，恒由此作。凡居角，长者以次需，恒角而短，恒，读为柜，，竞也。是谓逆桡。角短则柎必长，中央强直，而隈之曲处如折，故日“逆桡”。引之则纵，释之则不校。引，引满也，释，放弦也。校，疾也。恒角而达，辟如终绁，达，谓角自柎直达于箫，是太长也。终绁，谓常若有竹铋缚之者。非弓之利也。今夫茭解中有变焉，故校。茭解，谓隈与箫相接之处。弓干之端，析为两歧，而以箫入，干势向内，箫势向外。形制有变，故抗弦有力，是以校也。于挺臂中有柎焉，故剽。恒角而达，引如终绁，非弓之利。挢干欲孰于火而无赢，挢角欲孰于火而无燂，赢，过孰也。燂，炙烂也。引筋欲尽而无伤其力，鬻胶欲孰而水火相得。然则居旱亦不动，居湿亦不动。苟有贱工，必因角干之湿以为之柔。善者在外，动者在内，虽善于外，必动于内。虽善亦弗可以为良矣！

凡为弓，方其峻而高其柎，长其畏而薄其敝，峻，谓箫隈之中隆起拄弦者。敝，谓把处。柎，谓把处之左右将接角隈者。宛之无已应。下柎之弓，末应将兴。下柎，谓柎不高而力弱也。兴，谓把处有摇撼之患。为柎而发，必动于。弓而羽，者，角与柎相接之处。羽，读为“扈缓”也。末应将发。弓有六材焉，维干强之。张如流水，维体防之。引之中参，维角之。弓与兴为韵，发与为韵，强与防、跫为韵。欲宛而无负弦，引之如环；释之无失体，如环。材美、工巧、为之时，谓之参均。角不胜干，干不胜筋，谓之参均。量其力，有三均。“量其力，有三均”，谓若干胜一石，加角而胜二石，被筋而胜三石。有，读为又，谓其力又均也。均者三，谓之九和。九和之弓，角与干权，筋三侔，胶三锊，丝三邸，漆三斞，上工以有余，下工以不足。

为天子之弓，合九而成规；为诸侯之弓，合七而成规；大夫之弓，合五而成规；士之弓，合三而成规。弓长六尺有六寸，谓之上制，上士服之；弓长六尺有三寸，谓之中制，中士服之；弓长六尺，谓之下制，下士服之。

凡为弓，各因其君之躬：志虑血气，丰肉而短，宽缓以荼，荼，古文舒，假借字。若是者为之危弓，危弓为之安矢；骨直以立，忿势以奔，若是者为之安弓，安弓为之危矢。其人安，其弓安，其矢安，则莫能以速中，且不深；其人危，其弓危，其矢危，则莫能以愿中。往体多，来体寡，谓之夹臾之属，利射侯与弋；往体寡，来体多，谓之王弓之属，利射革与质；往体、来体若一，谓之唐弓之属，利射深。

大和无灂，其次筋角皆有灂而深，其次有灂而疏，其次角无灂。合灂若背手文，角环灂，牛筋灂，麋筋斥蠖灂。和弓击摩。覆之而角至，谓之句弓；覆之而干至，谓之侯弓；覆之而筋至，谓之深弓。

周礼／矢人

矢人为矢：矢参分，杀矢参分，一在前，二在后；兵矢、田矢，五分，二在前，三在后；矢七分，三在前，四在后。一在前者，前有铁，重，与二在后者亭平也。五分而二在前，则铁稍轻矣，七分而三在前，则铁更轻矣。

参分其长而杀其一，五分其长而羽其一，以其笴厚为之羽深水之，以辨其阴阳；夹其阴阳，以设其比；夹其比，以设其羽；参分其羽，以设其刃。则虽有疾风，亦弗之能惮矣。刃长寸、围寸，矢之匕中博，自博处至锋谓之刃，长一寸。全匕则长二寸。矢匕中有脊，微高。围寸，并脊计之，博则不满寸矣。铤十之，重三垸。前弱则俯，后弱则翔；中弱则纡，中强则扬；羽丰则迟，羽杀则趮。是故夹而摇之，以视其丰杀之节也；桡之，以视其鸿杀之称也。

凡相笴，欲生而抟，同抟欲重。生，谓无瑕螙也。抟，圜也。同重节欲疏，同疏欲栗。

汉修西岳庙记

《山经》曰：“泰华之山，削成四方，其高五千仞，广十里。”《周礼·职方氏》华谓之西岳。祭视三公者，以其能兴云雨，产万物，通精气，有益于人则祀之。故帝舜受尧历数，亲自巡省，设五鼎之奠，升柴燎烟，致敬神祗，乂用昭明。百谷繁殖，黎民时雍，鸟兽率舞，凤皇来仪。暨夏、殷、周，未之有改也。其德休明，则有祯祥；荒淫臊秽，笃灾必降。秦违其典，璧遗鄗池，二世以亡。高祖应运，礼遵陶唐，祭则获福，奕世克昌。亡新滔逆，鬼神不享。建武之初，彗扫顽凶，更率旧章。敢用元牡，牲栓必充，天惟醇佑，万国以康。光和二年，有汉元舅，五侯之胄，谢阳之孙，曰樊府君讳毅，字仲德，承考让国，家于河南，究职州郡，辟公府，除防东长、中都令。诛强虣，抚瘠民，二鄙以清，命守斯邦，威隆秋霜，恩逾冬日。景化既宣，由复夕惕，惟宠禄之报，顺民之则，孟冬十月，齐祀西岳。以传窄狭，不足处尊卑，庙舍旧久，墙屋倾亚，世室不修，《春秋》作讥；特部行事荀班，与县令先谠，以渐补治，设中外馆，图珍奇，画怪兽，岳渎之精，所出祯秀。役不干时，而功已著，踅劳久逸，神永有凭。自古泰山，邸邑犹存，五岳尊同。哀此勤民，独不赖福，乃上复十里内工商严赋。克厌帝心，嘉瑞仍畣，风雨应卦，瀸润品物。瀸，与渐同。君举必书，况乃盛德，惠及神人，可无述焉？于是功曹郭敏、主簿魏袭、户曹史许礼等，遂刊元石，铭勒鸿勋，垂曜亿龄，永有铭识。其辞曰：

二仪剖判，清浊始分，阳凝成山，阴积为川。泰气推否，洪波况臻，尧命伯禹，决江开汶。川灵既定，恩覆兆民，乃列祀典，辞于群神。因渎祭地，岳以配天，世主遵循，永享历年。赤锐煌煌，受兹介福，京夏密清，殊俗宾服。令问不违，可谓至德，德音孔昭，实惟我后。出自中兴，大汉之舅，本枝惟百，延庆长久。俾守西岳，达奉神祀，改传饰庙，灵有攸齐。降瑞畣祚，景风凯悌，惟风及雨，成我稷黍。穑民用章，建义室宇，刊铭记诵，克配梁甫。

蔡邕／陈留东昏库上里社碑

社祀之建尚矣！昔在圣帝，有五行之官。而共工子句龙为后土，及其没也，遂为社祀。故曰：社者，土地之主也。周礼建为社位，左宗庙，右社稷。戎丑攸行，于是受脤；土膏恒动，于是祈农。又颁之于兆民，春秋之中，命之供祠。故自有国，至于黎庶，莫不祀焉。惟斯库里，古阳武之户牖乡也。春秋时，有子华为秦相。汉兴，陈平由此社宰，遂佐高帝，克定天下，为右丞相，封曲逆侯。永平之世，虞延为太尉司空，封公。至嘉平，延弟曾孙放，字子卿，为尚书令，外戚梁冀乘宠作乱，首策诛之，王室以绩封召都亭侯。太仆太常司空，毗天子而维四方，克措其功，往烈有常。于是司监爰暨邦人，佥以为宰相继踵，咸出斯里，秦一汉三，而虞氏世焉。虽有积善余庆，修身之致，亦斯社之所相也。乃相与树碑作颂，以示后昆云。

唯王建祀，明事百神，乃顾斯社，于我兆民。明德惟馨，其庆聿彰，自赢及汉，四辅代昌。爰我虞宗，乃世重光，元勋既立，锡兹土疆。乃公乃侯，帝载用康，神人协祚，且巨且长。凡我里人，尽受嘉祥，刊铭金石，永世不忘。汉碑多酬应谀颂之文，此碑亦专为虞氏而作。

王延寿／桐柏庙碑

延熹六年正月八日乙酉，南阳太守中山卢奴张君，处正好礼，尊神敬祀。以淮出平氏，始于大复，潜行地中，见于阳口，立庙桐柏，春秋宗奉，灾异告，水旱请求。位比诸侯，圣汉所尊，受圭上帝，大常定甲。郡守奉祀，务洁沉祭。务洁，碑作絜，洪景伯以为字当是“斋”字。从郭君以来，二十余年，不复身到，遣行承事，《隶释》作“遣丞行事”。简略不敬，明神弗歆，灾害以生。五岳四渎，与天合德，仲尼慎祭，常若神在。君准则大圣，亲之桐柏，奉见庙祠，崎岖逼狭，开拓神门，立阙四达，增广疆场，饰治华盖，高大殿宇，穹齐传馆，石兽表道，灵龟十四，衢廷宏敞，宫庙高峻。祗慎庆祀，一年再至，躬进牲栓，执玉以沉，为民祈福。灵祗报祐，天地清和，异祥昭格，禽兽硕茂，草木芬芳，黎庶预祉，民用作颂。其辞曰：

泫泫淮源，圣禹所导，汤汤其逝，惟海是造，疏秽济远，柔顺其道。弱而能强，仁而能武，圣贤立式，明哲所取，定为四渎，与河合矩。烈烈明府，好古之则，虔恭礼祀，不愆其德，惟前废弛，匪恭匪力，灾眚以兴，阴阳以忒，陟彼高冈，臻兹庙侧。肃肃其敬，灵祗降福，雍雍其和，民用悦服，穰穰其庆，年谷丰植。望君舆驾，扶老携集；慕君尘轨，奔走忘食；怀君惠贶，思君罔极。于胥乐兮，传于万亿！韩退之《南海神庙碑》蹊径似仿此文，而青胜于蓝不啻百倍。

王粲／荆州文学记

有汉荆州牧刘君，稽古若时，将绍厥绩，乃曰：“先王之为世也，则象天地，轨仪宪极，设教导化，叙经志业，用建雍泮焉，立师保焉。作为礼乐，以作其性；表陈载籍，以持其德。上知所以临下，下知所以事上，官不失守，民听无悖，然后太阶平焉。夫文学也者，人伦之守，大教之本也。”乃命五业从事宋衷，所作文学，延朋徒焉，宣德音以赞之，降嘉礼以劝之。五载之间，道化大行，耆德故老綦母阖等，负书荷器自远而至者，三百有余人。于是童幼猛进，武人革面，总角佩觿，委介免胄，比肩继踵，川逝泉涌，亹亹如也，兢兢如也。遂训六经，讲礼物，谐八音，协律吕，修纪历，理刑法，六路咸秩，百氏备矣。

天降纯嘏，有所底授。臻于我君，受命既茂。南牧是建，荆衡作守。时迈淳德，宣其丕繇。厥繇伊何？四国交阻，乃赫斯威，爰整其旅，虔夷不若，屡戡寇侮。诞启洪轨，敦崇圣绪。典坟既章，礼乐咸举。济济搢绅，盛兹阶宇；祁祁髦俊，亦集爰处。和化普畅，休征时叙，品物宣育，百谷繁芜，勋格皇穹，声被四宇。

晋造戾陵遏记

魏使持节都督河北道诸军事征北将军建城乡侯沛国刘靖，字文恭，登梁山以观源流，相漯水以度形势，嘉武安之通渠，羡秦氏之殷富，乃使帐下督丁鸿军士千人，以嘉平二年立遏于水，导高梁河，造戾陵遏，开车箱渠。其遏表云：“高梁河者，出自并州，潞河之别源也。长岸峻固，直截中流，积石笼以为主。遏高一丈，东西长三十丈，南北广七十余步。依北岸立水门，门广四丈，立水十丈。山水暴发，则乘遏东下；平流守常，则自门北人。灌田岁二十顷，凡所封地百余万亩。至景元三年辛酉，诏书以民食转广，陆废不赡，遣谒者樊晨更制水门，限田千顷，刻地四千三百一十六顷，出给郡县，改定田五千九百三十顷。水流乘车箱渠，自蓟西北，迳昌平东，尽渔阳潞县，凡所润舍四五百里，所灌田万有余顷。高下孔齐，原隰底平，疏之斯溉，决之斯散，导渠口以为涛门，洒滮池以为甘泽，施加于当时，敷被于后世。”

晋元康四年，君少子骁骑将军平乡侯宏，受命使持节监幽州诸军事，领护乌丸校尉宁朔将军。遏立积三十六载，至五年夏六月，洪水暴出，毁损四分之三，剩北岸七十余丈，上渠车箱所在漫溢。追维前立遏之勋，亲临山川，指授规略，命司马关内侯逄恽，内外将士二千人，起长岸，立石渠，修主遏，治水门，门广四丈，立水五尺。兴复载利，通塞之宜，准遵旧制，凡用功四万有余焉。诸部王侯不召而自至、负而趋事者盖数千人。《诗》载“经始勿亟”，《易》称“民忘其劳”，斯之谓乎？

于是二府文武之士，感秦国思郑渠之绩，魏人置豹祀之义，乃遐慕仁政，追述成功，元康五年十月十一日，刊石立表，以纪勋烈，并记遏制度，永为后式焉。

韩愈／蓝田县丞厅壁记

丞之职所以贰令，于一邑无所不当问。其下主簿尉，主簿尉乃有分职。丞位高而逼，例以嫌不可否事。文书行，吏抱成案诣丞，卷其前，钳以左手，右手摘纸尾，雁鹜行以进，平立，睨丞曰：“当署。”丞涉笔占位署，惟谨，目吏，问“可不可”，吏曰“得”，则退，不敢略省，漫不知何事。官虽尊，力势反出主簿尉下。谚数慢必曰丞，至以相訾謷，丞之设岂端使然哉？

博陵崔斯立，种学绩文，以蓄其有，泓涵演迤，日大以肆。贞元初，挟其能，战艺于京师。再进，再屈于人。元和初，以前大理评事言得失，黜官。再转而为丞兹邑。始至，喟曰：“官无卑，顾材不足塞职！”既噤不得施用，又喟曰：“丞哉丞哉！余不负丞，而丞负余！”则尽枿去牙角，一蹑故迹，破崖岸而为之。丞厅故有记，坏漏污不可读。斯立易桷与瓦，墁治壁，悉书前任人名氏。庭有老槐四行，南墙巨竹千挺，俨立若相持。水循除鸣。斯立痛扫溉，对树二松，日哦其间。有问者，辄对曰：“余方有公事，子姑去！”考功郎中知制诰韩愈记。

韩愈／郓州溪堂诗并序

宪宗之十四年，始定东平，三分其地，以华州刺史、礼部尚书兼御史大夫扶风马公为郓曹濮节度观察等使，镇其地。既一年，褒其军号曰天平军。上即位之二年，召公入，且将用之。以其人之安公也，复归之镇。上之三年，公为政于郓曹濮也，适四年矣。治成制定，众志大固，恶绝于心，仁形于色，心一力，以供国家之职。

以上镇郓大固

于是沂密始分而残其帅，其后幽镇魏不悦于政，相扇继变，复归于旧。徐亦乘势逐帅自置，同于三方。惟郓也截然中居，四邻望之，若防之制水，恃以无恐。

以上三方继变，而郓常安

然而皆曰：“郓为虏巢，且六十年，将强卒武。曹濮于郓，州大而近，军所根柢，皆骄以易怨。而公承死亡之后，掇拾之余，剥肤椎髓，公私扫地赤立，新旧不相保持，万目睽睽。公于此时，能安以治之，其功为大。若幽镇魏徐之乱，不扇而变，此功反小，何也？”公之始至，众未熟化，以武则忿以憾，以恩则横而肆，一以为赤子，一以为龙蛇，惫心罢精，磨以岁月，然后致之难也。及教之行，众皆戴公为亲父母。夫叛父母，从仇雠，非人之情，故曰易。

以上论前后之难易

于是天子以公为尚书右仆射，封扶风县开国伯，以褒嘉之。公亦乐众之和，知人之悦，而侈上之赐也，于是为堂于其居之西北隅，号曰溪堂，以飨士大夫，通上下之志。既飨，其从事陈曾谓其众言：“公之畜此邦，其勤不亦至乎？此邦之人，累公之化，惟所令之，不亦顺乎？上勤下顺，遂跻登兹，不亦休乎？昔者人谓斯何？今者人谓斯何？虽然，斯堂之作，意其有谓而喑无诗歌，是不考引公德而接邦人于道也！”乃使来请。

以上作溪堂，征诗歌

其诗曰：帝奠九，有叶有年，有荒不条，河、岱之间。及我宪考，一收正之，视邦选侯，以公来尸。公来尸之，人始未信，公不饮食，以训以徇。孰饥无食？孰呻孰叹？孰冤不问，不得分愿？孰为邦蟊，节根之螟，羊狠狼贪，以口覆城？吹之煦之，摩手拊之；箴之石之，膊而磔之！凡公四封，既富以。谓公吾父，孰违公令？可以师征，不宁守邦。公作溪堂，播播流水，浅有蒲莲，深有蒹苇，公以宾燕，其鼓骇骇。公燕溪堂，宾校醉饱，流有跳鱼，岸有集鸟，既歌以舞，其鼓考考。公在溪堂，公御琴瑟，公暨宾赞，稽经诹律，施用不差，人用不屈。溪有菰，有龟有鱼，公在中流，右诗左书，无我遗，此邦是庥。

韩愈／画记

杂古今人物小画共一卷：骑而立者五人，骑而被甲载兵立者十人，一人骑，执大旗前立，骑而被甲载兵，行且下牵者十人，骑且负者二人，骑执器者二人，骑拥田犬者一人，骑而牵者二人，骑而驱者三人，执羁靮立者二人，骑而下倚马臂隼而立者一人，骑而驱涉者二人，徒而驱牧者二人，坐而指使者一人，甲胄手弓矢钺植者七人，甲胄执帜植者十人，负者七人，偃寝休者二人，甲胄坐睡者一人，方涉者一人，坐而脱足者一人，寒附火者一人，杂执器物役者八人，奉壶矢者一人，舍而具食者十有一人，挹且注者四人，牛牵者二人，驴驱者四人，一人杖而负者，妇人以孺子载而可见者六人，载而上下者三人，孺子戏者九人。凡人之事三十有二，为人大小百二十有三，而莫有同者焉。马大者九匹。于马之中，又有上者、下者、行者、牵者、涉者、陆者、翘者、顾者、鸣者、寝者、卧者、立者、人立者、龁者、饮者、溲者、陟者、降者、痒磨树者、嘘者、嗅者、喜相戏者、怒相踶啮者、秣者、骑者、骤者、走者、载服物者、载狐兔者。凡马之事二十有七，为马大小八十有三，而莫有同者焉。牛大小十一头，橐驼三头，驴如橐驼之数而加其一焉，隼一，犬羊狐兔麋鹿共三十。旃车三两，杂兵器、弓矢、旌旗、刀剑、矛盾、弓服、矢房、甲胄之属，瓶盂、簦笠、筐筥、锜釜、饮食服用之器，壶矢博弈之具，二百五十有一，皆曲极其妙。

贞元甲戌年，余在京师，甚无事，同居有独孤生申叔者，始得此画，而与余弹棋，余幸胜而获焉。意甚惜之，以为非一工人之所能运思，盖丛集众工人之所长耳，虽百金不愿易也。明年，出京师，至河阳。与二三客论画品格，因出而观之。座有赵侍御者，君子人也，见之戚然，若有感然，少而进曰：“噫！余之手摸也。亡之且二十年矣。余少时，常有志乎兹事，得国本，绝人事而摸得之，游闽中而丧焉。居闲处独，时往来余怀也，以其始为之劳，而夙好之笃也。今虽遇之，力不能为已。且命工人存其大都焉。”

余既甚爱之，又感赵君之事，因以赠之。而记其人物之形状与数，而时观之，以自释焉。

韩愈／南海神庙碑

海于天地间为物最巨，自三代圣王，莫不祀事。考于传记，而南海神次最贵，在北东西三神河伯之上，号为祝融。天宝中，天子以为古爵莫贵于公侯，故海岳之祝，牺币之数，放而依之，所以致崇极于大神。今王亦爵也，而礼海岳，尚循公侯之事，虚王仪而不用，非致崇极之意也。由是册尊南海神为广利王，祝号祭式，与次俱升。因其故庙，易而新之，在今广州治之东南，海道八十里，扶胥之口，黄水之湾。常以立夏气至，命广州刺史行事祠下，事讫驿闻。

以上言南海神之尊，祀事之严

而刺史常节度五岭诸军，仍观察其郡邑，于南方事无所不统。地大以远，故常选用重人。既贵而富，且不习海事，又当祀时，海常多大风，将往皆忧戚，既进，观顾怖悸。故常以疾为解，而委事于其副，其来已久。故明宫斋庐，上雨旁风，无所盖障，牲酒瘠酸，取具临时，水陆之品，狼籍笾豆，荐裸兴俯，不中仪式。吏滋不供，神不顾享，盲风怪雨，发作无节，人蒙其害。

以上言前刺史不躬亲其事

元和十二年，始诏用前尚书左丞国子祭酒鲁国孔公为广州刺史，兼御史大夫，以殿南服。公正直方严，中心乐易，祗慎所职，治人以明，事神以诚，内外殚尽，不为表。至州之明年，将夏，祝册自京师至，吏以时告。公乃斋祓视册，誓群有司曰：“册有皇帝名，乃上所自署。其文曰：‘嗣天子某，谨遣官某敬祭。’其恭且严如是，敢有不承！明日，吾将宿庙下，以供晨事。”明日，吏以风雨白，不听。于是州府文武吏士凡百数，交谒更谏，皆揖而退。

以上叙孔公亲往将事

公遂升舟，风雨少弛，棹夫奏功，云阴解驳，日光穿漏，波伏不兴。省牲之夕，载阳载阴。将事之夜，天地开除，月星明概。五鼓既作，牵牛正中，公乃盛服执笏以入即事。文武宾属，俯首听位，各执其职。牲肥酒香，罇爵净洁，降登有数，神具醉饱。海之百灵秘怪，慌惚毕出，蜿蜿虵虵，来享饮食。阖庙旋舻，祥飙送，旗纛旄麾，飞扬晻蔼。铙鼓嘲轰，高管嗷噪，武夫奋棹，工师唱和。穹龟长鱼，跃踊后先，乾端坤倪，轩豁呈露。祀之之岁，风灾息灭，人厌鱼蟹，五谷胥熟。明年祀归，又广庙宫而大之，治其庭坛，改作东西两序，斋庖之房，百用具修。明年其时，公又固往，不懈益虔。岁仍大和，耋艾歌咏。

以上祀神获福

始公之至，尽除他名之税，罢衣食于官之可去者；四方之使，不以资交，以身为帅；燕享有时，赏与以节，公藏私畜，上下与足。于是免属州负逋之缗钱廿有四万、米四万二千斛；赋金之州，耗金一岁八百，困不能偿，皆以丐之；加西南守长之俸，诛其尤无良不听令者，由是皆自重慎法；人士之落南不能归者，与流徙之胄百廿八族，用其才良，而廪其无告者；其女子可嫁，与之钱财，令无失时。刑德并流，方地数千里不识盗贼，山行海宿不择处所。事神治人，其可谓备至耳矣！咸愿刻庙石，以著厥美，而系以诗。

以上附叙孔公诸善政

乃作诗曰：

南海阴墟，祝融之宅，即祀于旁，帝命南伯。吏惰不躬，正自今公，明用享锡，右我家邦。惟明天子，惟慎厥使；我公在官，神人致喜。海岭之陬，既足既濡；胡不均宏，俾执事枢？公行勿迟，公无遽归！匪我私公，神人具依。四字句凡百二十句，汉赋之气体也。

韩愈／汴州东西水门记

贞元十四年正月戊子，陇西公命作东西水门。越三月辛巳朔，水门成。三日癸未，大合乐，设水嬉，会监军、军司马、宾佐僚属、将校熊罴之士，肃四方之宾客以落之。士女和会，阗郭溢郛。既卒事，其从事昌黎韩愈请纪成绩。

其辞曰：

惟汴州河水自中注。厥初，距河为城，其不合者，诞置联锁于河。宵浮昼湛，舟不潜通。然其襟抱亏疏，风气宣泄，邑居弗宁，讹言屡腾。历载已来，孰究孰思？皇帝御天下十有八载，此邦之人，遭逢疾威，嚚童嗷嘑，劫众阻兵，懔懔栗栗，若坠若覆。时维陇西公受命作藩，爰自洛京，单车来临。遂拯其危，遂去其疵。弗肃弗厉，薰为太和。神应祥福，五谷穰熟。既庶而丰，人力有余，监军是咨，司马是谋。乃作水门，为邦之郛，以固风气，以闬寇偷。黄流浑浑，飞阁渠渠，因而饰之，匪为观游。天子之武，惟陇西公是布；天子之文，惟陇西公是宣。河之沄沄，源于昆仑，天子万祀，公多受祉。乃伐山石，刻之日月，尚俾来者，知作之所始。

韩愈／处州孔子庙碑

白天子至郡邑守长，通得祀而遍天下者，惟社稷与孔子为然。而社祭土，稷祭谷，句龙与弃，乃其佐享，非其专主，又其位所不屋而坛，岂如孔子用王者事，巍然当座，以门人为配，自天子而下，北面跪祭，进退诚敬，礼如亲弟子者！句龙、弃以功，孔子以德，固自有次第哉！自古多有以功德得其位者，不得常祀；句龙、弃、孔子，皆不得位而得常祀。然其祀事，皆不如孔子之盛。所谓生人以来，未有如孔子者，其贤过于尧、舜远矣，此其效欤？

郡邑皆有孔子庙，或不能修事。虽设博士弟子，或役于有司，名存实亡，失其所业。独处州刺史邺侯李繁至官，能以为先，既新作孔子庙，又令工改为颜子至子夏十人像。其余六十子，及后大儒公羊高、左丘明、孟轲、苟况、伏生、毛公、韩生、董生、高堂生、扬雄、郑玄等数十人，皆图之壁。选博士弟子，必皆其人。又为置讲堂，教之行礼，肄习其中。置本钱廪米，令可继处以守。庙成，躬率吏及博士弟子入学行释菜礼，耆老叹嗟，其子弟皆兴于学。邺侯尚文，其于古记无不贯达，故其为政，知所先后，可歌也已！乃作诗曰：

惟此庙学，邺侯所作。厥初庳下，神不以宇；生师所处，亦窘寒暑。乃新斯宫，神降其献，讲读有常，不诫用劝。揭揭元哲，有师之尊；群圣严严，大法以存。像图孔肖，咸在斯堂，以瞻以仪，俾不或忘。后之君子，无废成美，琢词碑石，以赞攸始。

韩愈／衢州徐偃王庙碑

衡州有偃王庙，其事本支离漫诞，文亦以恢诡出之，其神在若有若无之间

徐与秦俱出柏翳，为赢姓。国于夏、殷、周世，咸有大功，秦处西偏，专用武胜，遭世衰，无明天子，遂虎吞诸国为雄。诸国既皆入秦为臣属，秦无所取利，上下相贼害，卒偾其国而沉其宗。徐处得地中，文德为治。及偃王诞当国，益除去刑争末事，凡所以君国子民待四方，一出于仁义。当此之时，周天子穆王无道，意不在天下，好道士说，得八龙，骑之西游，同王母宴于瑶池之上，歌讴忘归。四方诸侯之争辩者，无所质正，咸宾祭于徐。贽玉帛死生之物于徐之庭者，三十六国，得朱弓赤矢之瑞。穆王闻之，恐遂称受命，命造父御，长驱而归，与楚连谋伐徐。徐不忍斗其民，北走彭城武原山下。百姓随而从之，万有余家。偃王死，民号其山为徐山，凿石为室，以祠偃王。偃王虽走死失国，民戴其嗣为君如初，驹王章禹，祖孙相望。自秦至今，名公巨人，继迹史书，徐氏十望其九，皆本于偃王。而秦后迄兹无闻家。天于柏翳之绪，非偏有厚薄，施仁与暴之报，自然异也。

以上以秦配徐，彰偃王之有后

衢州，故会稽太末也，民多姓徐氏。支县龙丘有偃王遗庙。或曰：偃王之逃战，不之彭城，之越城之隅，弃玉几研于会稽之水。或曰：徐子章禹既执于吴，徐之公族子弟，散之徐、扬二州间，即其居立先王庙云。

以上述衢州所以有偃王庙

开元初，徐姓二人，相属为刺史，帅其部之同姓，改作庙屋，载事于碑。后九十年，当元和九年，而徐氏放复为刺史。放字达夫，前碑所谓今户部侍郎，其大父也。春行视农，至于龙丘，有事于庙，思惟本原，曰：“故制粗朴下窄，不足以揭虔妥灵；而又梁桷赤白，陊剥不治，图像之威，昧就灭，藩拔级夷，庭木秃缺。祈甿日慢，祥庆弗下，州之群支，不获荫庥。余惟遗绍而尸其土，不即不图，以有资聚，罚其可辞？”乃命因故为新，众工齐事。惟月若日，工告讫功，大祠于庙，宗卿咸序应。是岁，州无怪风剧雨，民不夭厉，谷果完实。民皆曰：“耿耿祉哉，其不可诬！”

以上叙达夫修庙

乃相与请辞京师，归而馋之于石。辞曰：

秦杰以颠，徐由逊绵。秦鬼久饥，徐有庙存。婉婉偃王，惟道之耽。以国易仁，为笑于顽。自初擅命，其实几姓？历短詈长，有不偿亡？课其利害，孰与王当？姑蔑之墟，太末之里，谁思王恩，立庙以祀？王之闻孙，世世多有。唯临兹邦，庙土实守。坚峤之后，达夫廓之。王殁万年，如始袝时。王孙多孝，世奉王庙。达夫之来，先慎诏教。尽惠庙民，不主于神。维是达夫，知孝之元。太末之里，姑蔑之城，庙事时修，仁孝振声。宜宠其人，以及后生。嗟嗟维王，虽古谁亢？王死于仁，彼以暴丧。文追作诔，刻示茫茫。

韩愈／柳州罗池庙碑

罗池庙者，故刺史柳侯庙也。

柳侯为州，不鄙夷其民，动以礼法。三年，民各自矜奋，“兹土虽远京师，吾等亦天氓，今天幸惠仁侯，若不化服，我则非人！”于是老少相教语，莫违侯令。凡有所为于其乡闾，及于其家，皆曰：“吾侯闻之，得无不可于意否？”莫不忖度而后从事。凡令之期，民劝趋之，无有后先，必以其时。于是民业有经，公无负租，流逋四归，乐生兴事，宅有新屋，步有新船，池园洁修，猪牛鸭鸡，肥大蕃息，子严父诏，妇顺夫指，嫁娶葬送，各有条法，出相弟长，入相慈孝。先时，民贫，以男女相质，久不得赎，尽没为隶；我侯之至，按国之故，以佣除本，悉夺归之。大修孔子庙，城郭巷道，皆治使端正，树以名木。

以上生能泽其民

柳民既皆悦喜，尝与其部将魏忠、谢宁、欧阳翼饮酒驿亭，谓曰：“吾弃于时，而寄于此，与若等好也。明年吾将死，死而为神，后三年，为庙祀我。”及期而死。三年孟秋辛卯，侯降于州之后堂，欧阳翼等见而拜之。其夕，梦翼而告曰：“馆我于罗池。”其月景辰，庙成，大祭。过客李仪醉酒，慢侮堂上，得疾，扶出庙门即死。

以上死能食其土

明年春，魏忠、欧阳翼使谢宁来京师，请书其事于石。余谓柳侯生能泽其民，死能惊动福祸之，以食其土，可谓灵也已！作迎享送神诗遗柳民，俾歌以祀焉，而并刻之。柳侯，河东人，讳宗元，字子厚，贤而有文章。尝位于朝，光显矣，已而摈不用。其辞曰：

荔子丹兮蕉黄，杂肴蔬兮进侯堂。侯之船兮两旗，度中流兮风泊之，待侯不来兮不知我悲。侯乘驹兮入庙，慰我民兮不以笑。鹅之山兮柳之水，桂树团团兮白石齿齿。侯朝出游兮暮来归，春与猿吟兮秋鹤与飞。北方之人兮为侯是非，千秋万岁兮侯无我违。福我兮寿我，驱厉鬼兮山之左。下无苦湿兮高无干，杭稚充羡兮蛇蛟结蟠。我民报事兮无怠，其始自今兮钦于世世！

韩愈／袁氏先庙碑

袁公滋既成庙，明岁二月，自荆南以旂节朝京师，留六日，得壬子春分，率宗亲子属，用少牢于三室。既事，退言曰：“呜呼远哉！维世传德，袭训集余，乃今有济。今祭既不荐金石音声，使工歌诗，载烈象容，其奚以饬稚昧于长久？唯敬系羊豕，幸有石，如具著先人名迹，因为诗系之语下，于义其可！虽然，余不敢，必属笃古而达于词者！”遂以命愈。愈谢非其人，不获命。则谨条袁氏本所以出，与其世系里居。起周，历汉、魏、晋、拓拔魏、周、隋，入国家以来，高、曾、祖、考所以劬躬焘后，委祉于公。公之所以逢将承应者，有概有详，而缀以诗。

以上叙立碑之由

其语曰：周树舜后陈。陈公子有为大夫食国之地袁乡者，其子孙世守不失，因自别为袁氏。春秋世，陈常压于楚，与中国相加尤疏，袁氏犹班班见可谱。常居阳夏，阳夏至晋属陈郡，故号陈郡袁氏。博士固，申儒遏黄，唱业于前。至司徒安，怀德于身，袁氏遂大显。连世有人，终汉连魏、晋，分仕南北。始居华阴，为拓拔魏鸿胪。鸿胪讳恭，生周梁州刺史新县孝侯讳颖。孝侯生隋左卫大将军讳温，去官居华阴，武德九年，以大耋薨，始葬华州。左卫生南州刺史讳士政。南州生当阳令讳伦，于公为曾祖。当阳生朝散大夫、石州司马讳知元。司马生赠工部尚书、咸宁令讳办晔，是为皇考。袁氏旧族，而当阳以通经为儒，位止县令。石州用《春秋》持身治事，为州司马以终。咸宁备学而贯以一，文武随用，谋行功从，出入有立，不爵于朝。比三世宜达而窒，归成后人，数当于公。

以上历叙先世

公惟曾大父、大父、皇考比三世，存不大夫食，殁祭在子孙。惟将相能致备物，世弥远，礼则益不及。在慎德行业治，图功载名，以待上可。无细大无敢不敬畏，无早夜无敢不思。成于家，进于外，以立于朝。自侍御史历工部员外郎、祠部郎中、谏议大夫、尚书右丞、华州刺史、金吾大将军，由卑而巨，莫不官称。遂为宰相，以赞辨章。仍持节将蜀、滑、襄、荆，略苞河山，秩登禄富，以有庙祀。具如其志，又垂显刻，以教无忘，可谓大孝。

以上袁公滋历官功绩

诗曰：

袁自陈分，初尚蹇连。越秦造汉，博士发论，司徒任德，忍不锢人，收功厥后，五公重尊。晋氏于南，来处华下。鸿胪孝侯，用适操舍，南州勤治，取最不懈。当阳耽经，唯义之畏。石州烈烈，学专《春秋》。懿哉咸宁，不名一休，趋难避成，与时泛浮。是生孝子，天子之宰，出把将符，群州承楷。数以立庙，禄以备器，由曾及考，同堂异置，柏版松楹，其筵肆肆。维袁之庙，孝孙之为，顺势即宜，以诹以龟，以平其巇，屋墙持持。孝孙来享，来拜庙庭，陟堂进室，亲登笾铡，肩臑胉骼，其尊玄清，降登受胙，于庆尔成。维曾维祖，维考之施，于汝孝嗣，以报以祗。凡我有今，非本曷思？刻诗牲系，维以告之。

韩愈／乌氏庙碑

元和五年，天子曰：“卢从史始立议用师于恒，乃阴与寇连，夸谩凶骄，出不逊言。其执以来！”其四月，中贵人承璀即诱而缚之。其下皆甲以出，操兵趋哗。牙门都将乌公重胤，当军门叱曰：“天子有命，从有赏，敢违者斩！”于是士皆敛兵还营，卒致从史京师。壬辰，诏用乌公为银青光禄大夫、河阳军节度使，兼御史大夫，封张掖郡开国公。居三年，河阳称治，诏赠其父工部尚书，且曰：“其以庙享！”即以其年营庙于京师崇化里，军佐窃议曰：“先公既位常伯，而先夫人无加命，号名差卑，子配不宜。”语闻，诏赠先夫人刘氏沛国太夫人。八年八月，庙成，三室同宇。祀自左领府君而下，作主于第。乙巳，升于庙。

以上叙立庙之由

乌氏著于《春秋》，谱于《世本》，列于《姓苑》。在莒者存，在齐有余枝鸣，皆为大夫。秦有获，为大官。其后世之江南者家鄱阳，处北者家张掖，或入夷狄为君长。唐初，察为左武卫大将军，实张掖人。其子曰令望，为左领军卫大将军。孙曰蒙，为中郎将。是生赠尚书讳承玼，字某。乌氏自莒、齐、秦大夫以来，皆以材力显，及武德以来，始以武功为名将家。

以上叙乌氏先世及近四代

开元中，尚书管平卢先锋军属破奚契丹，从战捺禄，走可突干渤海，扰海上，至马都山，吏民逃徙失业。尚书领所部兵塞其道，原累石，绵四百里，深高皆三丈，寇不得进，民还其居。岁罢运钱三千万余。黑水室韦以骑五千，来属麾下，边威益张。其后，与耿仁智谋说史思明降。思明复叛，尚书与兄承恩谋杀之，事发族夷，尚书独走免。李光弼以闻，诏拜冠军将军、守右威卫将军、检校殿中监，封昌化郡王、右岭军使。积粟厉兵，出入耕战。以疾去职，贞元十一年二月丁巳，薨于华阴告平里，年若干，即葬于其地。

以上专叙赠尚书乌承玼

二子，大夫为长，季曰重元，为某官。铭曰：

乌氏在唐，有家于初，左武左领，二祖绍居。中郎少卑，属于尚书。不偿其劳，乃相大夫，授我戎节，制有疆墟。数备礼登，以有宗庙，作庙天都，以致其孝。右祖左孙，爰飨其报。云谁无子？其有无孙？克对无羞，乃惟有人！念昔平卢，为艰为瘁；大夫承之，危不弃义。四方其平，士有怠息，来觐来斋，以馈黍稷。

韩愈／新修滕王阁记

愈少时，侧闻江南多临观之美，而滕王阁独为第一，有瑰伟绝特之称。及得三王所为序、赋、记等，壮其文辞，益欲往一观而读之，以忘吾忧。系官于朝，愿莫之遂。十四年，以言事斥守揭阳，便道取疾以至海上，又不得过南昌而观所谓滕王阁者。韩公贬阳山，由湖南郴州以往，未过南昌，故曰“便道取疾”，贬潮州亦然。

其冬，以天子进大号，加恩区内，移刺袁州。袁于南昌为属邑，私喜幸，自语以为当得躬诣大府，受约束于下执事，及其无事且还，倘得一至其处，窃寄目偿所愿焉。至州之七月，诏以中书舍人太原王公为御史中丞，观察江南西道。洪、江、饶、虔、吉、信、抚、袁，悉属治所。八州之人，前所不便，及所愿欲而不得者，公至之日，皆罢行之。大者驿闻，小者立变，春生秋杀，阳开阴闭。令修于庭户，数日之间，而人自得于湖山千里之外。吾虽欲出意见，论利害，听命于幕下，而吾州乃无一事可假而行者，又安得舍己所事以勤馆人？则滕王阁又无因而至焉矣！

其岁九月，人吏浃和，公与监军使燕于此阁，文武宾士皆与在席。酒半，合辞言曰：“此屋不修且坏。前公为从事此邦，适理新之。公所为文，实书在壁。今三十年，而公来为邦伯。适及期月，公又来燕于此。公乌得无情哉？”公应曰：“诺。”于是栋楹梁桷板槛之腐黑挠折者、盖瓦级砖之破缺者、赤白之漫漶不鲜者，治之则已，无侈前人，无废后观。工既讫功，公以众饮，而以书命愈曰：“子其为我记之。”愈既以未得造观为叹，窃喜载名其上，词列三王之次，有荣耀焉，乃不辞而承公命。其江山之好，登望之乐，虽老矣，如获从公游，尚能为公赋之！

韩愈／科斗书后记

愈叔父当大历世，文辞独行中朝，天下之欲铭述其先人功行、取信来世者，咸归韩氏。于时李监阳冰，独能篆书；而同姓叔父择木，善八分。不问可知其人，不如是者不称三服，故三家传子弟往来。贞元中，愈事董丞相幕府于汴州，识开封令服之者阳冰子，授余以其家科斗《孝经》、汉卫宏《官书》两部，合一卷。愈宝蓄之，而不暇学。后来京师，为四门博士，识归公。归公好古书，能通之，愈曰：“古书得其据依，盖可讲。”因进其所有书属归氏。元和来，愈亟不获让，嗣为铭文，荐道功德。思凡为文辞，宜略识字，因从归公乞观二部书。得之，留月余。张籍令进士贺拔恕写以留愈，盖得其十四五，而归其书归氏。十一年六月四日，右庶子韩愈记。

柳宗元／始得西山宴游记

自余为僇人，居是州恒惴栗。其隟也，则施施而行，漫漫而游。日与其徒上高山，入深林，穷回溪。幽泉怪石，无远不到。到则披草而坐，倾壶而醉。醉则更相枕以卧。意有所极，梦亦同趣。觉而起，起而归。以为凡是州之山有异态者，皆我有也，而未始知西山之怪特。

今年九月二十八日，因坐法华西亭，望西山，始指异之。遂命仆过湘江，缘染溪，斫榛莽，焚茅茷，穷山之高而止，攀援而登，箕踞而遨。则凡数州之土壤，皆在衽席之下。其高下之势，岈然洼然，若垤若穴；尺寸千里，攒蹙累积，莫得遁隐；萦青缭白，外与天际，四望如一。然后知是山之特出，不与培为类。悠悠乎与灏气俱，而莫得其涯；洋洋乎与造物者游，而不知其所穷。引觞满酌，颓然就醉，不知日之入。苍然暮色，自远而至，至无所见，而犹不欲归。心凝形释，与万化冥合。然后知吾向之未始游，游于是乎始。故为之文以志，是岁元和四年也。

柳宗元／钴潭记

钴潭在西山西。其始盖冉水，自南奔注，抵山石，屈折东流。其颠委势峻，荡击益暴，啮其涯。故旁广而中深，毕至石乃止。流沫成轮，然后徐行。其清而平者且十亩，有树环焉，有泉悬焉。

其上有居者，以予之亟游也，一旦款门来告曰：“不胜官租私券之委积，既芟山而更居，愿以潭上田贸财以缓祸。”予乐而如其言。则崇其台，延其槛，行其泉于高者坠之潭，有声然。尤与中秋观月为宜，于以见天之高，气之迥。

孰使予乐居夷而忘故土者，非兹潭也欤？

柳宗元／钴潭西小丘记

得西山后八日，寻山口西北道二百步，又得钴潭。西二十五步，当湍而浚者为鱼梁。梁之上有丘焉，生竹树，其石之突怒偃蹇、负土而出、争为奇状者，殆不可数。其嵚然相累而下者，若牛马之饮于溪；其冲然角列而上者，若熊罴之登于山。

丘之小，不能一亩，可以笼而有之。问其主，曰：“唐氏之弃地，货而不售。”问其价，曰：“止四百。”余怜而售之。李深源、元克己时同游，皆大喜，出自意外。即更取器用，铲刈秽草，伐去恶木，烈火而焚之。嘉木立，美竹露，奇石显。由其中以望，则山之高、云之浮、溪之流、鸟兽鱼之遨游，举熙熙然回巧献技，以效兹丘之下。枕席而卧，则清泠之状与目谋，之声与耳谋，悠然而虚者与神谋，渊然而静者与心谋。不匝旬而得异地者二，虽古好事之士，或未能至焉。

噫！以兹丘之胜，致之沣、镐、鄠、杜，则贵游之士争买者，日增千金而愈不可得。今弃是州也，农夫渔父过而陋之，价四百，连岁不能售。而我与深源、克己独喜得之，是其果有遭乎？书于石，所以贺兹丘之遭也。

柳宗元／游黄溪记

北之晋，西适豳，东极吴，南至楚、越之交，其间名山水而州者以百数，永最善。环永之治百里，北至于浯溪，西至于湘之源，南至于泷泉，东至于黄溪东屯，其间名山水而村者以百数，黄溪最善。

黄溪距州治七十里。由东屯南行六百步，至黄神祠。祠之上，两山墙立，如丹碧之华叶骈植，与山升降。其缺者为崖，峭岩窟水之中，皆小石平布。黄神之上，揭水八十步，至初潭，最奇丽，殆不可状。其略若剖大瓮，侧立千尺。溪水积焉，黛蓄膏淳，来若白虹，沉沉无声。有鱼数百尾，方来会石下。南去，又行百步，至第二潭。石皆巍然临峻流，若颏颔龂。其下大石离列，可坐饮食。有鸟，赤首乌翼，大如鹄，方东向立。自是又南数里，地皆一状，树益壮，石益瘦，水鸣皆锵然。又南一里，至大冥之川，山舒水缓，有土田。始，黄神为人时，居其地。

传者曰：黄神，王姓，莽之世也。莽既死，神更号黄氏，逃来，择其深峭者潜焉。始莽尝曰：“余，黄虞之后也。”故号其女曰“黄皇室主”。黄与王，声相迩，而又有本，其所以传焉者益验。神既居是，民咸安焉。以为有道，死乃俎豆之，为立祠。后稍徙近乎民。今祠在山阴溪水上。

元和八年五月十六日，既归为记，以启后之好游者。

柳宗元／永州万石亭记

御史中丞清河男崔公来莅永州。间日登城北墉，临于荒野丛翳之隙，见怪石特出，度其下必有殊胜。步自西门，以求其墟。伐竹披奥，敲仄以入，绵谷跨溪。皆大石林立，涣若奔云，错若置棋，怒者虎斗，企者鸟厉，抉其穴则鼻口相呀，搜其根则蹄股交峙，环行卒愕，疑若搏噬。于是刳辟朽壤，剪焚榛薉，决浍沟，导伏流，散为疏林，洄为清池。寥廓泓淳，若造物者始判清浊，效奇于兹地，非人力也。乃立游亭，以宅厥中。直亭之西，石若掖分，可以眺望，其上青壁斗绝，沉于渊源，莫究其极；自下而望，则合乎攒峦，与山无穷。

明日，州邑耋老，杂然而至，曰：“吾侪生是州，蓺是野，眉庞齿鲵，未尝知此。岂天坠地出，设兹神物以彰我公之德欤？”既贺而请名，公曰：“是石之数不可知也，以其多，而命之日万石亭。”耋老又言曰：“懿夫！公之名亭也，岂专状物而已哉？公尝六为二千石，既盈其数，然而有道之士，咸恨公之嘉绩未洽于人。敢颂休声，祝公于明神：汉之三公，秩号万石；我公之德，宜受兹锡！汉有礼臣，惟万石君；我公之化，始于闺门。道合于古，祐之自天，野夫献词，公寿万年！”宗元尝以笺奏隶尚书，敢专笔削，以附零陵故事。时元和十年正月五日记。

柳宗元／至小丘西小石潭记

从小丘西行百二十步，隔篁竹，闻水声，如鸣珮环，心乐之。伐竹取道，下见小潭，水尤清冽。全石以为底。近岸，卷石底以出，为坻，为屿，为碪，为岩。青树翠蔓，蒙络摇缀，参差披拂。

潭中鱼可百许头，皆若空游无所依。日光下澈，影布石上，怡然不动。俶尔远逝，往来翕忽，似与游者相乐。潭西南而望，斗折蛇行，明灭可见。其岸势犬牙参互，不可知其源。

坐潭上，四面竹树环合，寂寥无人，凄神寒骨，悄怆幽邃。以其境过清，不可久居，乃记之而去。

同游者，吴武陵龚古、余弟宗玄；隶而从者，崔氏二小生：曰恕己。曰奉壹。

柳宗元／袁家渴记

由冉溪西南水行十里，山水之可取者五，莫若钴潭；由溪口而西陆行，可取者八九，莫若西山；由朝阳岩东南水行至芜江，可取者三，莫若袁家渴。皆永中幽丽奇处也。

楚、越之间，方言谓水之反流者为渴，音若衣褐之褐。渴上与南馆高嶂合，下与百家濑合。其中重洲小溪，澄潭浅渚，间厕曲折。平者深黑，峻者沸白。舟行若穷，忽又无际，有小山出水中。山皆美石，石上生青丛，冬、夏常蔚然。其旁多岩洞，其下多白砾。其树多枫、柟、石、楠、楩、槠、樟、柚，草则兰、芷。又有异卉，类合欢而蔓生，水石。每风自四山而下，振动大木，掩苒众草，纷红骇绿，蓊葧香气，冲涛旋濑，退贮溪谷，摇飏葳蕤，与时推移。其大都如此，余无以穷其状。

永之人未尝游焉。余得之不敢专也，出而传于世。其地世主袁氏，故以名焉。

柳宗元／石渠记

自渴西南行，不能百步，得石渠，民桥其上。有泉幽幽然，其鸣乍大乍细。渠之广，或咫尺，或倍尺，其长可十许步。其流抵大石，伏出其下。逾石而往，有石泓，菖蒲被之，青鲜环周。又折西行，旁陷岩石下，北堕小潭。潭幅员减百尺，清深，多儵鱼。又北，曲行纡余，睨若无穷，然卒入于渴，其侧皆诡石怪木，奇卉美箭，可列坐而庥焉。风摇其巅，韵动崖谷，视之既静，其听始远。

予从州牧得之，揽去翳朽，决疏土石，既崇而焚，既酾而盈。惜其未始有传焉者，故累记其所属，遗之其人，书之其阳，俾后好事者求之得以易。

元和七年正月八日，蠲渠至大石。十月十九日，逾石得石泓小潭。渠之美，于是始穷也。

柳宗元／石涧记

石渠之事既穷，上由桥西北，下土山之阴，民又桥焉。其水之大，倍石渠三之。巨石为底，达于两涯，若床若堂，若陈筵席，若限阃奥。水平布其上，流若织文，响若操琴。揭跣而往，折竹扫陈叶，排腐木，可罗胡床十八九。居之，交络之流，触激之音，皆在床下；翠羽之木，龙鳞之石，均荫其上。古之人其有乐于此邪？后之来者有能追余之践履邪？得意之日，与石渠同。

由渴而来者，先石渠，后石涧；由百家濑上而来者，先石涧，后石渠。涧之可穷者，皆出石城村东南，其间可乐者数焉。其上深山幽林，逾峭险，道狭，不可穷也。

柳宗元／小石城山记

自西山道口径北，逾黄茅岭而下，有二道：其一西出，寻之无所得；其一少北而东，不过四十丈，土断而川分，有积石横当其垠。其上为睥睨梁之形，其旁出堡坞，有若门焉。窥之正黑，投以小石，洞然有水声，其响之激越，良久乃已。环之可上，望其远，无土壤，而生嘉树美箭，益奇而坚，其疏数偃仰，类智者所施设也。

噫！吾疑造物者之有无久矣，及是愈以为诚有。又怪其不为之于中州，而列是夷狄，更千百年不得一售其技。是固劳而无用，神者傥不宜如是，则其果无乎？或曰：以慰夫贤而辱于此者。或曰：其气之灵，不为伟人，而独为是物，故楚之南少人而多石。是二者，余未信之。

柳宗元／柳州东亭记

出州南谯门，左行二十六步，有弃地在道南，南值江，西际垂杨传置，东曰东馆。其内草木猥奥，有崖谷，倾亚缺圮。豕得以为囿，蛇得以为薮，人莫能居。至是，始命披刜蠲疏，树以竹、箭、松、柽、桂、桧、柏、杉，易为堂亭，峭为杠梁。下上回翔，前出两翼，冯空拒江，江化为湖，众山横环，嶛阔湾。当邑居之剧，而忘乎人间，斯亦奇矣！

乃取馆之北宇，右辟之以为夕室；取传置之东宇，左辟之以为朝室，又北辟之以为阴室。作屋于北牖下，以为阳室；作斯亭于中，以为中室。朝室以夕居之，夕室以朝居之，中室日中而居之，阴室以违温风焉，阳室以违凄风焉。若无寒暑也，则朝夕复其号。既成，作石于中室，书以告后之人，庶勿坏。元和十二年九月某日，柳宗元记。

柳宗元／柳州山水近治可游者记

古之州治，在浔水南山石间。今徙在水北，直平四十里，南北东西皆水汇。北有双山，夹道崭然，曰背石山。有支川，东流入于浔水，因是北而东尽大壁下。其壁曰龙壁，其下多秀石，可砚。南绝水，有山无麓，广百寻，高五丈，下上若一，曰甑山。山之南皆大山，多奇。又南且西曰驾鹤山，壮耸环立，古州治负焉。有泉在坎下，恒盈而不流。南有山，正方而崇，类屏者曰屏山，其西曰四姥山，皆独立不倚。北流浔水濑下，又西曰仙弈之山。山之西可上，其上有穴，穴有屏有室有宇。其宇下有流石成形，如肺肝，如茄房，或积于下，如人、如禽、如器物甚众。东西九十尺，南北少半。东登入于小穴，常有四尺，则廓然甚大。无窍，正黑，烛之，高仅见其宇，皆流石怪状。由屏南室中入小穴，倍常而上，始黑，已而大明，为上室。由上室而上，有穴北出。出之，乃临大野，飞鸟皆视其背。其始登者，得石枰于上，黑肌而赤脉，十有九道，可弈，故以云。其山多柽、多槠、多筼筜之竹、多橐吾，其鸟多秭归。石鱼之山全石，无大草木，山小而高，其形如立鱼，在多秭归。西有穴，类仙弈。入其穴，东出，其西北灵泉在东趾下，有麓环之。泉大类毂，雷鸣，西奔二十尺。有洄在石涧，因伏无所见，多绿青之鱼，及石鲫，多儵。雷山两崖皆东西，雷水出焉。蓄崖中曰雷塘，能出云气，作雷雨，变见有光。祷用俎鱼、豆彘、修形、糈阴酒。方望溪云：“形”当作“刑”，鉶羹也，见《周官》内外饔职。虔则应。在立鱼南，其间多美山，无名而深。峨山在野中，无麓。峨水出焉，东流入于浔水。

柳宗元／零陵三亭记

邑之有观游，或者以为非政，是大不然！夫气烦则虑乱，视壅则志滞，君子必有游息之物、高明之具，使之清宁平夷，恒若有余，然后理达而事成。

零陵县东有山麓，泉出石中，沮洳污涂，群畜食焉。墙藩以蔽之，为县者积数十人，莫知发视。河东薛存义，以吏能闻荆楚间，潭部举之，假湘源令。会零陵政庞赋扰，民讼于牧，推能济弊，来莅兹邑。遁逃复还，愁痛笑歌，逋租匿役，期月办理，宿蠹藏奸，披露首服。民既卒税，相与欢归道途，迎贺里闾，门不施胥吏之席，耳不闻鼛鼓之召，鸡豚糗糈，得及宗族。州牧尚焉，旁邑仿焉。然而未尝以剧自挠，山水鸟鱼之乐，淡然自若也。乃发墙藩，驱群畜，决疏沮洳，搜剔山麓，万石如林，积坳为池。爰有嘉木美卉，垂水藂峰，珑萧条，清风自生，翠烟自留，不植而遂；鱼乐广间，鸟慕静深，别孕巢穴，沉浮啸萃，不蓄而富。伐木坠江，流于邑门，陶士以埴，亦在署侧，人无劳力，工得以利。乃作三亭，陟降晦明，高者冠山颠，下者俯清池。更衣膳饔，列置备具，宾以燕好，旅以馆舍。高明游息之道，具于是邑，由薛为首。

在昔，裨谌谋野而获，宓子弹琴而理，乱虑滞志，无所容入。则夫观游者果为政之具欤？薛之志，其果出于是欤？及其弊也，则以玩替政，以荒去理。使继是者咸有薛之志，则邑民之福，其可既乎？

余爱其始，而欲久其道，乃撰其事以书于石。薛拜手曰：“吾志也！”遂刻之。昌黎志东野，则仿东野；志樊宗师，则仿宗师。其作《罗池碑》，似亦仿此等文为之。然如“裨谌”、“宓子”等句，实未脱唐时骈文畦径，昌黎不屑为也。

柳宗元／序饮

买小丘，一日锄理，二日洗涤。遂置酒溪石上，向之为记所谓牛马之饮者，离坐其背，实觞而流之，接取以饮。乃置监史而令曰：“当饮者，举筹之十寸者三，逆而投之。能不洄于洑、不止于坻、不沉于底者，过不饮；而洄、而止、而沉者，饮如筹之数。”

既或投之，则旋眩滑汩，若舞若跃。速者、迟者，去者、住者，众皆据石注视，欢忭以助其势。突然而逝，乃得无事。于是或一饮，或再饮。客有娄生图南者，其投之也，一洄、一止、一沉，独三饮，众乃大笑欢甚。余病痞，不能食酒，至是醉焉。遂损益其令，以穷日夜而不知归。

吾闻昔之饮酒者，有揖让酬酢百拜以为礼者，有叫号屡舞如沸如羹以为极者，有裸裎袒裼以为达者，有资丝竹金石之乐以为和者，有以促数纠逖而为密者；今则举异是焉，故舍百拜而礼，无叫号而极，不袒裼而达，非金石而和，去纠逖而密。简而同，肆而恭，衎衎而从容。于以合山水之乐，成君子之心，宜也，作《序饮》，以贻后之人。

柳宗元／序棋

房生直温，与予二弟游，皆好学。予病其确也，思所以休息之者，得木局。隆其中而规焉，其下方以直。置棋二十有四，贵者半，贱者半，贵曰上，贱曰下。咸自第一至十二，下者二乃敌一，用朱墨以别焉。房于是取二毫，如其第书之。既而抵戏者二人，则视其贱者而贱之，贵者而贵之。其使之击触也，必先贱者，不得已而使贵者，则皆栗焉昏焉，亦鲜克以中。其获也，得朱焉，则若有余；得墨焉，则若不足。余谛睨之，以思其始，则皆类也。房子一书之，而轻重若是！适近其手而先焉，非能择其善而朱、否而墨之也。然而上焉而上，下焉而下，贵焉而贵，贱焉而贱，其易彼而敬此，遂以远焉！

然则若世之所以贵贱人者，有异房之贵贱兹棋者欤？无亦近而先之耳！有果能择其善否者欤？其敬而易者，亦从而动心矣！有敢议其善否者欤？其得于贵者，有不气扬而志荡者欤？其得于贱者，有不貌慢而心肆者欤？其所谓贵者，有敢轻而使之者欤？所谓贱者，有敢避其使之击触者欤？彼朱而墨者，相去千万不啻，有敢以二敌其一者欤？

余墨者徒也，观其始与末有似棋者，故叙。

范仲淹／岳阳楼记

庆历四年春，滕子京谪守巴陵郡。越明年，政通人和，百废具兴。乃重修岳阳楼，增其旧制，刻唐贤今人诗赋于其上，属予作文以记之。

予观夫巴陵胜状，在洞庭一湖，衔远山，吞长江，浩浩汤汤，横无际涯，朝辉夕阴，气象万千。此则岳阳楼之大观也，前人之述备矣。然则北通巫峡，南极潇湘，迁客骚人，多会于此，览物之情，得无异乎？

若夫霪雨霏霏，连月不开，阴风怒号，浊浪排空，日星隐曜，山岳潜形，商旅不行，樯倾楫摧，薄暮冥冥，虎啸猿啼；登斯楼也，则有去国怀乡，忧谗畏讥，满目萧然，感极而悲者矣。

至若春和景明，波澜不惊，上下天光，一碧万顷，沙鸥翔集，锦鳞游泳，岸芷汀兰，郁郁青青；而或长烟一空，皓月千里，浮光跃金，静影沉璧，渔歌互答，此乐何极？登斯楼也，则有心旷神怡，宠辱偕忘，把酒临风，其喜洋洋者矣。

嗟夫！予尝求古仁人之心，或异二者之为，何哉？不以物喜，不以己悲：居庙堂之高，则忧其民；处江湖之远，则忧其君。是进亦忧，退亦忧；然则何时而乐耶？其必曰“先天下之忧而忧，后天下之乐而乐”欤？噫！微斯人，吾谁与归？

时六年九月十五日。

欧阳修／襄州谷城县夫子庙记

释奠、释菜，祭之略者也。古者；士之见师以菜为挚，故始入学者，必释菜以礼其先师。其学官四时之祭，乃皆释奠。释奠，有乐无尸，而释菜无乐，则其又略也。故其礼亡焉。而今释奠幸存，然亦无乐，又不遍举于四时，独春、秋行事而已。《记》曰：“释奠必有合，有国故则否。”谓凡有国各自祭其先圣、先师，若唐、虞之夔、伯夷，周之周公，鲁之孔子；其国之无焉者，则必合于邻国而祭之。

然自孔子没，后之学者莫不宗焉。故天下皆尊以为先圣，而后世无以易。学校废久矣，学者莫知所师，又取孔子门人之高第曰颜回者而配焉，以为先师。隋、唐之际，天下州县皆立学，置学官生员，而释奠之礼遂以著令。其后州县学废，而释奠之礼，吏以其著令，故得不废。学废矣，无所从祭，则皆庙而祭之。

旬卿子曰：“仲尼，圣人之不得势者也。”然使其得势，则为尧、舜矣。不幸无时而没，特以学者之故，享弟子春秋之礼。而后之人不推所谓释奠者，徒见官为立祠，而州县莫不祭之，则以为夫子之尊，由此为盛；甚者乃谓生虽不得位，而没有所享，以为夫子荣，谓有德之报，虽尧、舜莫若。何其谬论者欤！

祭之礼，以迎尸酌鬯为盛。释奠，荐馔直奠而已，故曰祭之略者。其事有乐舞授器之礼，今又废，则于其略者又不备焉。然古之所谓吉凶、乡射、宾燕之礼，民得而见焉者，今皆废失。而州县幸有社稷释奠、风雨雷师之祭，民犹得以识先王之礼器焉。其牲酒器币之数、升降俯仰之节，吏又多不能习。至其临事，举多不中，而色不庄，使民无所瞻仰。见者怠焉，因以为古礼不足复用，可胜叹哉！

大宋之兴，于今八十年。天下无事，方修礼乐，崇儒术，以文太平之功。以谓王爵未足以尊夫子，又加至圣之号，以褒崇之。讲正其礼，下于州县，而吏或不能谕上意。凡有司簿书之所不责者，谓之不急。非师古好学者，莫肯尽心焉。谷城令狄君栗，为其邑未逾时，修文宣王庙，易于县之左，大其正位：为学舍于其旁，藏九经书，率其邑之子弟兴于学。然后考制度，为俎豆笾篚樽爵簠簋凡若干，以与其邑人行事。谷城县政久废，狄君居之，期月称治。又能载国典，修礼兴学，急其有司所不责者，然惟恐不及，可谓有志之士矣！

欧阳修／岘山亭记

岘山临汉上，望之隐然。盖诸山之小者，而其名特著于荆州者，岂非以其人哉？其人为谁？羊祜叔子、杜预元凯是已。

方晋与吴以兵争，常倚荆州以为重，而二子相继于此，遂以平吴而成晋业，其功烈已盖于当世矣。至于风流余韵，蔼然被于江、汉之间者，至今人犹思之。而于思叔子也尤深，盖元凯以其功，而叔子以其仁。二子所为虽不同，然皆足以垂于不朽。余颇疑其反自汲汲于后世之名者，何哉？传言叔子尝登兹山，慨然语其属，以谓此山常在，而前世之士皆已湮灭于无闻，因自顾而悲伤，然独不知兹山待己而名著也。元凯铭功于二石，一置兹山之上，一投汉水之渊，是知陵谷有变，而不知石有时而磨灭也。岂皆自喜其名之甚、而过为无穷之虑欤？将自待者厚、而所思者远欤？

山故有亭，世传以为叔子之所游止也。故其屡废而复兴者，由后世慕其名而思其人者多也。熙宁元年，余友人史君中辉，以光禄卿来守襄阳。明年，因亭之旧，广而新之。既周以回廓之壮，又大其后轩，使与亭相称。君知名当世，所至有声。襄人安其政，而乐从其游也，因以君之官，名其后轩为“光禄堂”。又欲纪其事于石，以与叔子、元凯之名并传于久远，君皆不能止也，乃来以记属于余。

余谓君知慕叔子之风，而袭其遗迹，则其为人与其志之所存者可知矣。襄人爱君而安乐之如此，则君之为政于襄者，又可知矣。此襄人之所欲书也。若其左右山川之胜势，与夫草木云烟之杳霭，出没于空旷有无之间，而可以备诗人之登高、写离骚之极目者，宜其览者自得之。至于亭屡废兴，或自有记，或不必求其详者，皆不复道也。

欧阳修／丰乐亭记

修既治滁之明年夏，始饮滁水而甘。问诸滁人，得于州南百步之近。其上丰山，耸然而特立；下则幽谷，窈然而深藏；中有清泉，滃然而仰出。俯仰左右，顾而乐之。于是疏泉凿石，辟地以为亭，而与滁人往游其间。

滁于五代干戈之际，用武之地也。昔太祖皇帝尝以周师破李景兵十五万于清流山下，生擒其将皇甫晖、姚凤于滁东门之外，遂以平滁。修尝考其山川，按其图记，升高以望清流之关，欲求晖、凤就擒之所，而故老皆无在者。盖天下之平久矣。自唐失其政，海内分裂，豪杰并起而争，所在为敌国者，何可胜数！及宋受天命，圣人出而四海一。向之凭恃险阻，刬削消磨，百年之间，漠然徒见山高而水清。欲问其事，而遗老尽矣。

今滁介于江、淮之间，舟车商贾、四方宾客之所不至。民生不见外事，而安于畎亩衣食，以乐生送死，而孰知上之功德、休养生息、涵煦百年之深也？修之来此，乐其地僻而事简，又爱其俗之安闲。既得斯泉于山谷之间，乃日与滁人仰而望山，俯而听泉，掇幽芳而荫乔木。风霜冰雪，刻露清秀，四时之景，无不可爱。又幸其民乐其岁物之丰成，而喜与予游也，因为本其山川、道其风俗之美，使民知所以安此丰年之乐者，幸生无事之时也。夫宣上恩德，以与民共乐，刺史之事也。遂书以名其亭焉。

曾巩／宜黄县学记

古之人，自家至于天子之国，皆有学；自幼至于长，未尝去于学之中。学有《诗》、《书》、六艺、弦歌、洗爵，俯仰之容，升降之节，以习其心体耳目手足之举措；又有祭祀、乡射、养老之礼，以习其恭让；进材论狱、出兵授捷之法，以习其从事；师友以解其惑；劝惩以勉其进，戒其不率。其所以为具如此。而其大要，则务使人人学其性，不独防其邪僻放肆也。虽有刚柔缓急之异，皆可以进之于中，而无过不及。使其识之明，气之充于其心，则用之于进退语默之际，而无不得其宜，临之以祸福死生之故，而无足动其意者。为天下之士，而所以养其身之备如此，则又使知天地事物之变，古今治乱之理，至于损益废置、先后终始之要，无所不知。

其在堂户之上，而四海九州之业、万世之策皆得；及出而履天下之任，列百官之中，则随所施为无不可者。何则？其素所学问然也。盖凡人之起居饮食动作之小事，至于修身为国家天下之大体，皆自学出，而无斯须去于教也。其动于视听四支者，必使其洽于内；其谨于初者，必使其要于终。驯之以自然，而待之以积久。噫，何其至也！故其俗之成，则刑罚措；其材之成，则三公百官得其士；其为法之永，则中材可以守；其入人之深，则虽更衰世而不乱。为教之极至此，鼓舞天下，而人不知其从之，岂用力也哉？

及三代衰，圣人之制作尽坏。千余年之间，学有存者，亦非古法。人之体性之举动，唯其所自肆，而临政治人之方，固不素讲。士有聪明朴茂之质，而无教养之渐，则其材之不成，夫疑固然！“夫疑固然”四字，似当作“固然无疑”。盖以不学未成之材，而为天下之吏，又承衰敝之后，而治不教之民。呜呼！仁政之所以不行，盗贼刑罚之所以积，其不以此也欤？

宋兴几百年矣。庆历三年，天子图当世之务，而以学为先，于是天下之学乃得立。而方此之时，抚州之宜黄，犹不能有学。士之学者，皆相率而寓于州，以群聚讲习。其明年，天下之学复废，士亦皆散去。而春、秋释奠之事，以著于令，则常以庙祀孔氏。庙废不复理。皇祐元年，会令李君详至，始议立学。而县之士某某与其徒，皆自以谓得发愤于此，莫不相励而趋为之。故其材不赋而羡，匠不发而多。其成也，积屋之区若干，而门序正位、讲艺之堂、栖士之舍皆足；积器之数若干，而祀饮寝食之用皆具；其像孔氏而下从祭之士皆备；其书经、史、百氏、翰林子墨之文章，无外求者。其相基会作之本末，总为日若干而已，何其周且速也！当四方学废之初，有司之议，固以谓学者人情之所不乐。及观此学之作，在其废学数年之后，唯其令之一唱，而四境之内响应而图之，如恐不及，则夫言“人之情不乐于学者”，其果然也欤？宜黄之学者，固多良士。而李君之为令，威行爱立，讼清事举，其政又良也！

夫及良令之时，而顺其慕学发愤之俗，作为宫室教肄之所，以至图书器用之须，莫不皆有，以养其良材之士。虽古之去今远矣，然圣人之典籍皆在，其言可考，其法可求，使其相与学而明之。礼乐节文之详，固有所不得为者；若夫正心修身，为国家天下之大务，则在其进之而已！使一人之行修，移之于一家，一家之行修，移之于乡邻族党，则一县之风俗成、人材出矣！教化之行，道德之归，非远人也，可不勉欤？县之士来请曰：“愿有记。”故记之。十二月某日也。

曾巩／筠州学记

周衰，先王之迹息。至汉，六艺出于秦火之余，士学于百家之后。言道德者，矜高远而遗世用；语政理者，务卑近而非师古。刑名兵家之术，则狃于暴诈，惟知经者为善矣，又争为章句训诂之学，以其私见妄穿凿为说。故先王之道不明，而学者靡然溺于所习。当是时，能明先王之道者，扬雄而已。而雄之书，世未知好也。然士之出于其时者，皆勇于自立，无苟简之心。其取与进退去就，必度于礼义。及其已衰，而搢绅之徒，抗志于强暴之间。至于废锢杀戮，而其操愈厉者，相望于先后。故虽有不轨之臣，犹低徊没世，不敢遂其篡夺。

以上汉之学者

自此至于魏、晋以来，其风俗之弊、人材之乏久矣。以迄于今，士乃有特起于千载之外，明先王之道，以寤后之学者。世虽不能皆知其意，而往往好之。故习其说者，论道德之旨，而知应务之非近；议政理之体，而知法古之非迂。不乱于百家，不蔽于传疏。其所知者若此，此汉之士所不能及。然能尊而守之者，则未必众也。故乐易悖朴之俗微，而诡欺薄恶之习胜。其于贫富贵贱之地，则养廉远耻之意少，而偷合苟得之行多。此俗化之美，所以未及于汉也。

以上今之学者

夫所闻或浅而其义甚高，与所知有余而其守不足者，其故何哉？由汉之士察举于乡闾，故不得不笃于自修，至于渐摩之久，则果于义者非强而能也。今之士选用于文章，故不得不笃于所学，至于循习之深，则得于心者亦不自知其至也。由是观之，则上所好，下必有甚焉者，岂非信欤？令汉与今有教化开导之方，有庠序养成之法，则士于学行，岂有彼此之偏、先后之过乎？夫大学之道，将欲诚意正心修身，以治其国家天下，而必本于先致其知，则知者固善之端，而人之所难至也。以今之士。于人所难至者既几矣。则上之施化，莫易于斯时，顾所以导之如何尔！

以上言汉、宋虽异，贵有化导之方

筠为州，在大江之西，其地僻绝。当庆历之初，诏天下立学，而筠独不能应诏，州之士以为病。至治平三年，盖二十有三年矣，始告于知州事尚书都官郎中董君仪，董君乃与通判州事国子博士郑君蒨，相州之东南，得亢爽之地，筑宫于其上。斋祭之室、诵讲之堂、休息之庐，至于庖湢库厩，各以序为。经始于其春，而落成于八月之望。既而来学者，常数十百人。二君乃以书走京师，请记于予。予谓二君之于政，可谓知所务矣！使筠之士，相与升降乎其中，讲先王之遗文，以致其知。其贤者超然自信而独立；其中材勉焉，以待上之教化。则是宫之作，非独使夫来者玩思于空言，以干世取禄而已！

以上筠州立学请记

故为之著予之所闻者以为记，而使归刻焉。

曾巩／徐孺子祠堂记

汉元兴以后，政出宦者，小人挟其威福，相煽为恶，中材顾望，不知所为。汉既失其操柄，纪纲大坏，然在位公卿大夫，多豪杰特起之士，相与发愤同心，直道正言，分别是非白黑，不少屈其意，至于不容，而织罗钩党之狱起。其执弥坚而其行弥厉，志虽不就而忠有余，故及其既没，而汉亦以亡。当是之时，天下闻其风、慕其义者，人人感慨奋激，至于解印绶，弃家族骨肉，相勉趋死而不避。百余年间，擅强大觊非望者相属，皆逡巡而不敢发，汉能以亡为存，盖其力也。

以上言党锢诸公之贤

孺子于时，豫章太守陈蕃、太尉黄琼辟皆不就；举有道，拜太原太守，安车备礼，召皆不至。盖忘己以为人，与独善于隐约，其操虽殊，其志于仁一也。在位士大夫，抗其节于乱世，不以死生动其心，异于怀禄之臣远矣；然而不屑去者，义在于济物故也。

以上言孺子与党锢诸公事异而志同

孺子尝谓郭林宗曰：“大木将颠，非一绳所维，何为栖栖不皇宁处！”此其意，亦非自足于丘壑，遗世而不顾者也。孔子称颜回“用之则行，舍之则藏，惟我与尔有是夫”，孟子亦称孔子“可以进则进，可以止则止”，乃所愿则学孔子。而《易》于君子小人消长进退，择所宜处，未尝不惟其时则见，其不可而止。此孺子之所以未能以此而易彼也。

以上言孺子之进退惟其时

孺子姓徐，名稚。孺子，其字也。豫章南昌人。按图记，章水北迳南昌城，西历白社，其西有孺子墓。又北历南塘，其东为东湖，湖南小洲上有孺子宅，号孺子台。吴嘉禾中，太守徐熙于孺子墓隧种松，太守谢景于墓侧立碑。晋永安中，太守夏侯嵩于碑旁立思贤亭，世世修治。至拓跋魏时，谓之聘君亭。今亭尚存，而湖南小洲世不知其尝为孺子宅，又尝为台也。予为太守之明年，始即其处结茆为堂，图孺子像，祠以中牢，率州之宾属拜焉。

以上叙修葺祠堂

汉至今且千岁，富贵堙灭者不可胜数，孺子不出闾巷，独称思至今，则世之欲以智力取胜者非惑欤？孺子墓失其地，而台幸可考而知。祠之，所以视邦人以尚德，故并采其出处之意为记焉。

曾巩／襄州宜城县长渠记

荆及康狼，楚之西山也。水出二山之间，东南而流，春秋之世曰鄢水。《左丘明传》：鲁桓公十有三年，“楚屈瑕伐罗，及鄢，乱次以济”是也。其后曰夷水，《水经》所谓“汉水又南，过宜城县东，夷水注之”是也。又其后曰蛮水，郦道元所谓“夷水避桓温父名，改曰蛮水”是也。秦昭王二十八年，使白起将攻楚，去鄢百里立堨，壅是水为渠，以灌鄢。鄢，楚都也，遂拔之。秦既得鄢以为县，汉惠帝三年改曰宜城。宋孝武帝永初元年，筑宜城之大堤为城，今县治是也，而更谓鄢曰故城。鄢入秦，而白起所为渠因不废。引鄢水以灌田，田皆为沃壤，今长渠是也。

以上长渠之原

长渠至宋至和二年，久堕不治。而田数苦旱，川饮者无所取，令孙永曼叔率民田渠下者，理渠之坏塞，而去其浅隘，遂完故堨，使水还渠中。自二月丙午始作，至三月癸未而毕，田之受渠水者皆复其旧。曼叔又与民为约束，时其蓄泄，而止其侵争，民皆以为宜也。

以上孙永治长渠

盖鄢水之出西山，初弃于无用，及白起资以祸楚，而后世顾赖其利，郦道元以谓“溉田三千余顷”，至今千有余年，而曼叔又举众力而复之，使并渠之民足食而甘饮，其余粟散于四方。盖水出于西山诸谷者，其源广；而流于东南者，其势下。至今千有余年，而山川高下之形势无改，故曼叔得因其故迹，兴于既废，使水之源流与地之高下一有易于古，则曼叔虽力，亦莫能复也。夫水莫大于四渎，而河盖数徙，失禹之故道，至于济水，又疑作及王莽时而绝，况于众流之细、其通塞岂得而常？而后世欲行水溉田者，往往务蹑古人之遗迹，不考夫山川形势古今之同异，故用力多而收功少，是亦其不思也欤！

以上孙永修复古迹，亦因山川高下之势

初，曼叔之复此渠，白其事于知襄州事张瓌唐公。公听之不疑，沮止者不用，故曼叔能以有成。则渠之复，自夫二人者也。方二人者之有为，盖将任其职，非有求于世也。及其后，言渠者蜂出，然其心盖或有求，故多诡而少实。独长渠之利较然，而二人者之志愈明也。

熙宁六年，余为襄州，过京师。曼叔时为开封，访余于东门，为余道长渠之事，而诿余以考其约束之废举。余至而问焉，民皆以谓贤君之约束，相与守之，传数十年如其初也。余为之定著令，上司农。八年，曼叔去开封，为汝阴，始以书告之。而是秋大旱，独长渠之田无害也。夫宜知其山川与民之利害者，皆为州者之任，故余不得不书以告后之人，而又使之知夫作之所以始也。

以上作记之由

曾巩／齐州二堂记

齐滨泺水，而初无使客之馆，使客至，则常发民调材木为舍以寓，去则彻之，既费且陋。乃为徙官之废屋，为二堂于泺水之上，以舍客，因考其山川而名之。

盖《史记·五帝纪》谓舜耕历山，渔雷泽，陶河滨，作什器于寿丘，就时于负夏。郑康成释历山在河东，雷泽在济阴，负夏卫地；皇甫谧释寿丘在鲁东门之北，河滨，济阴定陶西南陶丘亭是也。以予考之，耕稼陶渔，皆舜之初，宜同时，则其地不宜相远。二家所释，雷泽、河滨、寿丘、负夏，皆在鲁、卫之间，地相望；则历山不宜独在河东也。孟子又谓舜，东夷之人，则陶渔在济阴，作什器在鲁东门，就时在卫，耕历山在齐，皆东方之地，合于《孟子》。按《图记》，皆谓《禹贡》所称雷首山在河东，妫水出焉。而此山有九号，历山其一号也。予观《虞书》及《五帝纪》，盖舜娶尧之二女，乃居妫汭，则耕历山盖不同时，而地亦当异。世之好事者，乃因妫水出于雷首，迁就附益，谓历山为雷首之别号，不考其实矣。由是言之，则《图记》皆谓齐之南山为历山，舜所耕处，故其城名历城，为信然也。今泺上之北堂，其南则历山也，故名之曰历山之堂。

按《图》，泰山之北，与齐之东南，诸谷之水，西北汇于黑水之湾，又西北汇柏崖之湾，而至于渴马之崖。盖水之来也众，其北折而西也，悍疾尤甚。及至于崖下，则泊然而止。而自崖以北，至于历城之西，盖五十里，而有泉涌出，高或致数尺。其旁之人，名之曰趵突之泉。齐人皆谓尝有弃糠于黑水之湾者，而见之于此。盖泉自渴马之崖，潜流地中，而至此复出也。趵突之泉冬温，泉旁之蔬甲，经冬常荣，故又谓之温泉。其注而北，则谓之泺水。达于清河，以入于海。舟之通于济者，皆于是乎出也。齐多甘泉，冠于天下，其显名者以十数，而色味皆同。以予验之，盖皆泺水之旁出者也。泺水，尝见于《春秋》：鲁桓公十有八年，“公及齐侯会于泺”。杜预释在历城西北入济。济水自王莽时不能被河南，而泺水之所入者清河也，预盖失之。今泺上之南堂，其西南则泺水之所出也，故名之曰泺源之堂。

夫理使客之馆，而辨其山川者，皆太守之事也。故为之识。使此邦之人尚有考也。熙宁六年二月己丑记。

曾巩／广德军重修鼓角楼记

熙宁元年冬，广德军作新门鼓角楼成，太守合文武宾属以落之。既而以书走京师，属巩曰：“为我记之。”巩辞不能，书反复至五六，辞不获。乃为其文，曰：

盖广德居吴之西疆，故障之墟，境大壤沃，食货富穰，人力有余。而狱讼赴诉，财贡输入，以县附庸，道路回阻，众不便利，历世久之。太宗皇帝在位四年，乃按地图，因县立军，使得奏事专决，体如大邦。自是以来，田里辨争，岁时税调，始不勤远，人用宜之。而门闳隘庳，楼观弗饰，于以纳天子之命，出令行化，朝夕吏民交通四方，览示宾客，弊在简陋，不中度程。

治平四年，尚书兵部员外郎知制诰钱公辅守是邦，始因丰年，聚材积土，将改而新之。会尚书驾部郎中朱公寿昌来继其任，明年政成，封内无事，乃择能吏，揆时庀徒，以畚以筑，以绳以削，门阿是经，观阙是营，不督不期，役者自劝，自冬十月甲子始事，至十二月甲子卒功。崇墉崛兴，复宇相瞰，壮不及僭，丽不及奢。宪度政理，于是出纳，士吏宾客，于是驰走。尊施一邦，不失宜称。至于伐鼓鸣角，以警昏昕，下漏数刻，以节昼夜，则又新是四器，列而栖之。邦人士女，易其观听，莫不悦喜，推美诵勤。

夫礼有必隆，不得而杀；政有必举，不得而废。二公于是，兼而得之。宜刻金石，以书美实。使是邦之人，百世之下，于二公之德，尚有考也。气体颇近退之，但少奇崛之趣。

王安石／慈溪县学记

天下不可一日而无政教，故学不可一日而亡于天下。古者井天下之田，而党庠遂序，国学之法，立乎其中。乡射饮酒、春秋合乐，养老劳农、尊贤使能、考艺选言之政，至于受成、献馘、讯囚之事，无不出于学。于此养天下智仁圣义忠和之士，以至一偏一技一曲之学，无所不养，而又取士大夫之材行完洁、而其施设已尝试于位而去者，以为之师。释奠、释菜，以教不忘其学之所自；迁徙、逼逐，以勉其怠而除其恶。则士朝夕所见所闻，无非所以治天下国家之道。其服习必于仁义，而所学必皆尽其材。一日取以备公卿大夫百执事之选，则其材行皆已素定，而士之备选者，其施设亦皆素所见闻而已，不待阅习而后能者也。古之在上者，事不虑而尽，功不为而足。其要如此而已，此二帝三王所以治天下国家而立学之本意也。

以上古立学之本意

后世无井田之法，而学亦或存或废。大抵所以治天下国家者，不复皆出于学。而学之士群居族处、为师弟子之位者，讲章句，课文字而已。至其陵夷之久，则四方之学者废而为庙，以祀孔子于天下，斫木抟土，如浮屠道士法，为王者象。州县吏春秋率其属释奠于其堂，而学士或不与焉。盖庙之作出于学废，而近世之法然也。

以上学废乃立孔子庙

今天子即位若干年，颇修法度，而革近世之不然者。当此之时，学稍稍立于天下矣。犹曰州之士满二百人乃得立学，于是慈溪之士不得有学，而为孔子庙如故。庙又坏不治，令刘君在中言于州，使民出钱，将修而作之，未及为而去，时庆历某年也。后林君肇至，则曰：“古之所以为学者，吾不得而见，而法者，吾不可以毋循也。虽然，吾之人民，于此不可以无教。”即因民钱作孔子庙，如今之所云。而治其四旁，为学舍讲堂其中。帅县之子弟，起先生杜君醇为之师，而兴于学。噫，林君其有道者邪！夫吏者无变今之法，而不失古之实，此有道者之所能也。林君之为，其几于此矣！

以上林肇因庙立学

林君固贤令，而慈溪小邑，无珍产淫货以来四方游贩之民，田桑之美有以自足，无水旱之忧也。无游贩之民，故其俗一而不杂；有以自足，故人慎刑而易治。而吾见其邑之士，亦多美茂之材易成也。杜君者，越之隐君子，其学行宜为人师者也。夫以小邑得贤令，又得宜为人师者为之师，而以修醇一易治之俗，而进美茂易成之材，虽拘于法，限于势，不得尽如古之所为，吾固信其教化之将行，而风俗之成也。夫教化可以美风俗，虽然，必久而后至于善；而今之吏，其势不能以久也。吾虽喜且幸其将行，而又忧夫来者之不吾继也，于是本其意以告来者。

以上众美悉备，求为可继

王安石／芝阁记

祥符时，封泰山以文天下之平，四方以芝来告者万数。其大吏，则天子赐书以宠嘉之；小吏若民，辄锡金帛。方是时，希世有力之大臣，穷搜而远采，山农野老，攀缘狙，以上至不测之高，下至涧溪壑谷，分崩裂绝，幽穷隐伏，人迹之所不通，往往求焉，而芝出于九州四海之间，盖几于尽矣。

至今上即位，谦让不德，自大臣不敢言封禅，诏有司以祥瑞告者皆勿纳。于是神奇之产，销藏委翳于蒿藜榛莽之间，而山农野老不复知其为瑞也。则知因一时之好恶，而能成天下之风俗，况于行先王之治哉？

太丘陈君，学文而好奇，芝生于庭，能识其为芝。惜其可献而莫售也，故阁于其居之东偏，掇取而藏之。盖其好奇如此。噫！芝，一也，或贵于天子，或贵于士，或辱于凡民，夫岂不以时乎哉？士之有道，固不役志于贵贱，而卒所以贵贱者，何以异哉？此予之所以叹也。

王安石／度支副使厅壁题名记

三司副使，不书前人名姓。嘉祐五年，尚书户部员外郎吕君冲之，始稽之众史，而自李纮已上至查道，得其名；白杨偕已上，得其官；自郭劝已下，又得其在事之岁时。于是书石而镵之东壁。

夫合天下之众者，财；理天下之财者，法；守天下之法者，吏也。吏不良，则有法而莫守；法不善，则有财而莫理；有财而莫理，则阡陌闾巷之贱人，皆能私取予之势，擅万物之利，以与人主争。黔首而放其无穷之欲，非必贵强桀大而后能如是，而天子犹为不失其民者，盖特号而已耳！虽欲食蔬衣敝，憔悴其身，愁思其心，以幸天下之给足而安吾政，吾知其犹不得也。然则善吾法而择吏以守之，以理天下之财，虽上古尧、舜，犹不能毋以此为急务，而况于后世之纷纷乎？

三司副使，方今之大吏，朝廷所以尊宠之甚备。盖今理财之法有不善者，其势皆得以议于上而改为之，非特当守成法，吝出入，以从有司之事而已。其职事如此，则其人之贤不肖，利害施于天下，如何也？观其人，以其在事之岁时，以求其政事之见于今者，而考其所以佐上理财之方，则其人之贤不肖与世之治否，吾可以坐而得矣。此盖吕君之志也。

王安石／游褒禅山记

褒禅山，亦谓之华山，唐浮图慧褒始舍于其址，而卒葬之，以故其后名之曰褒禅。今所谓慧空禅院者，褒之庐冢也。距其院东五里，所谓华阳洞者，以其在华山之阳名之也。距洞百余步，有碑仆道，其文漫灭，独其为文犹可识，曰花山。今言华如华实之华者，盖音谬也。

其下平旷，有泉侧出，而记游者甚众，所谓前洞也。由山以上五六里，有穴窈然，入之甚寒，问其深，则虽好游者不能穷也，谓之后洞。余与四人拥火以入，入之愈深，其进愈难，而其见愈奇。有怠而欲出者曰：“不出，火且尽！”遂与之俱出。盖予所至，比好游者尚不能十一，然视其左右，来而记之者已少。盖其又深，则其至又加少矣。方是时，予之力尚足以入，火尚足以明也。既其出，则或咎其欲出者，而予亦悔其随之，而不得极夫游之乐也。

于是予有叹焉：古人之观于天地山川草木虫鱼鸟兽，往往有得，以其求思之深而无不在也。夫夷以近，则游者众；险以远，则至者少。而世之奇伟瑰怪非常之观，常在于险远而人之所罕至焉，故非有志者不能至也。有志矣，不随以止矣，然力不足者，亦不能至也；有志与力，而又不随以怠，至于幽暗昏惑，而无物以相之，亦不能至也。然力足以至焉而不至，于人为可讥，而在己为有悔；尽吾志也而不能至者，可以无悔矣，其孰能讥之乎？此予之所得也。

余于仆碑又有悲：夫古书之不存，后世之谬其传而莫能名者，何可胜道也哉？此所以学者不可以不深思而慎取之也！

四人者，庐陵萧君圭君玉、长乐王回深父、予弟安国平父、安上纯父。至和元年七月某日，临川王某记。

苏洵／张益州画像记

至和元年秋，蜀人传言有寇至边，军夜呼，野无居人。妖言流闻，京师震惊。方命择帅，天子曰：“毋养乱！毋助变！众言朋兴，朕志自定！外乱不作，变且中起，不可以文令，又不可以武竞。惟朕一二大吏，孰为能处兹文武之间，其命往抚朕师？”乃惟曰：“张公方平其人。”天子曰：“然。”公以亲辞，不可，遂行。冬十一月，至蜀。至之日，归屯军，撤守备，使谓郡县：“寇来在吾，无尔劳苦！”明年正月朔旦，蜀人相庆如他日，遂以无事。又明年正月，相告留公像于净众寺，公不能禁。

眉阳苏洵言于众曰：“未乱易治也，既乱易治也。有乱之萌，无乱之形，是谓将乱，将乱难治，不可以有乱急，亦不可以无乱弛！惟是元年之秋，如器之攲，未坠于地。惟尔张公，安坐于其旁，颜色不变，徐起而正之。既正，油然而退，无矜容。为天子牧小民不倦，惟尔张公！尔繄以生，惟尔父母！且公尝为我言：‘民无常性，惟上所待。人皆曰蜀人多变，于是待之以待盗贼之意，而绳之以绳盗贼之法，重足屏息之民，而以砧斧令。于是民始忍以其父母妻子所仰赖之身，而弃之于盗贼，故每每大乱。夫约之以礼，驱之以法，惟蜀人为易。至于急之而生变，虽齐、鲁亦然。吾以齐、鲁待蜀人，而蜀人亦自以齐、鲁之人待其身。若夫肆意于法律之外，以威劫其民，吾不忍为也！呜呼！爱蜀人之深，待蜀人之厚，自公而前，吾未始见也！”皆再拜稽首，曰：“然！”

苏洵又曰：“公之恩在尔心，尔死，在尔子孙，其功业在史官，无以像为也！且公意不欲，如何？”皆曰：“公则何事于斯？虽然，于我心有不释焉。今夫平居闻一善，必问其人之姓名与乡里之所在，以至于其长短大小美恶之状，甚者或诘其平生所嗜好，以想见其为人。而史官亦书之于其传，意使天下之人，思之于心，则存之于目。存之于目，故其思之于心也固。由此观之，像亦不为无助。”苏洵无以诘，遂为之记。

公南京人，慷慨有节，以度量容天下。天下有大事，公可属。系之以诗曰：

天子在阼，岁在甲午，西人传言，有寇在垣。庭有武臣，谋夫如云，天子曰“嘻！命我张公”。公来自东，旗纛舒舒，西人聚观，于巷于途，谓公暨暨，公来于于。公谓西人：“安尔室家，无敢或讹。讹言不祥，往即尔常。春尔条桑，秋尔涤场。”西人稽首：“公我父兄！”公在西囿，草木骈骈；公宴其僚，伐鼓渊渊。西人来观，祝公万年！有女娟娟，闺闼闲闲；有童哇哇，亦既能言：“昔公未来，期汝弃捐；禾麻芃芃，仓庾崇崇，嗟我妇子，乐此岁丰。”公在朝廷，天子股肱，天子曰归，公敢不承？作堂严严，有庑有庭，公像在中，朝服冠缨。西人相告，无敢逸荒，公归京师，公像在堂。

苏轼／表忠观碑

熙宁十年十月戊子，资政殿大学士右谏议大夫知杭州军州事臣抃言：

故吴越国王钱氏坟庙，及其父祖、妃夫人、子孙之坟，在钱塘者二十有六，在临安者十有一，皆芜废不治。父老过之，有流涕者。

谨按：故武肃王镠，始以乡兵破走黄巢，名闻江、淮。复以八都兵破刘汉宏，并越州以奉董昌，而自居于杭。及昌以越叛，则诛昌而并越，尽有浙东西之地。传其子文穆王元瓘，至其孙忠显王仁佐，遂破李景兵，取福州。而仁佐之弟忠懿王俶，又大出兵攻景，以迎周世宗之师，其后卒以国入觐。三世四王，与五代相终始。天下大乱，豪杰蜂起，方是时，以数州之地盗名字者，不可胜数。既覆其族，延及于无辜之民，罔有孑遗。而吴、越地方千里，带甲十万，铸山煮海，象犀珠玉之富，甲于天下。然终不失臣节，贡献相望于道。是以其民至于老死不识兵革，四时嬉游，歌鼓之声相闻，至于今不废。其有德于斯民甚厚！

皇宋受命，四方僭乱以次削平。西蜀江南，负其崄远，兵至城下，力屈势穷，然后束手。而河东刘氏，百战守死，以抗王师，积骸为城，酾血为池，竭天下之力，仅乃克之。独吴、越不待告命，封府库，籍郡县，请吏于朝，视去其国如去传舍，其有功于朝廷甚大！昔窦融以河西归汉，光武诏右扶风修理其父祖坟茔，祠以太牢；今钱氏功德，殆过于融，而未及百年，坟庙不治，行道伤嗟，甚非所以劝奖忠臣、慰答民心之义也！臣愿以龙山废佛寺曰妙因院者为观，使钱氏之孙为道士曰自然者居之。凡坟庙之在钱塘者，以付自然；其在临安者，以付其县之净土寺僧曰道微。岁各度其徒一人，使世掌之。籍其地之所入，以时修其祠宇，封殖其草木。有不治者，县令丞察之，甚者易其人。庶几永终不坠，以称朝廷待钱氏之意。臣抃昧死以闻。

制曰：“可！”其妙因院改赐名曰表忠观。铭曰：

天目之山，苕水出焉，龙飞凤舞，萃于临安。笃生异人，绝类离群，奋梃大呼，从者如云。仰天誓江，月星晦蒙；强弩射潮，江海为东。杀宏诛昌，奄有吴越，金券玉册，虎符龙节。大城其居，包络山川，左江右湖，控引岛蛮。岁时归休，以燕父老，晔如神人，玉带球马。四十一年，寅畏小心，厥篚相望，大贝南金。五朝昏乱，罔堪托国；三王相承，以待有德。既获所归，弗谋弗咨，先王之志，我维行之。天胙忠孝，世有爵邑，允文允武，子孙千亿。帝谓守臣，治其祠坟，毋俾樵牧，愧其后昆。龙山之阳，岿焉新宫，匪私于钱，唯以劝忠。非忠无君，非孝无亲，凡百有位，视此刻文。

苏轼／超然台记

凡物皆有可观，苟有可观，皆有可乐，非必怪奇伟丽者也。铺糟啜醨，皆可以醉；果蔬草木，皆可以饱。推此类也，吾安往而不乐？夫所谓求福而辞祸者，以福可喜而祸可悲也。人之所欲无穷，而物之可以足吾欲者有尽，美恶之辨战乎中，而去取之择交乎前。则可乐者常少，而可悲者常多，是谓求祸而辞福。夫求祸而辞福，岂人之情也哉？物有以盖之矣。彼游于物之内，而不游于物之外，物非有大小也，自其内而观之，未有不高且大者也。彼挟其高大以临我，则我常眩乱反覆，如隙中之观斗，又乌知胜负之所在？是以美恶横生，而忧乐出焉，可不大哀乎！

余自钱塘移守胶西，释舟楫之安，而服车马之劳，去雕墙之美，而庇采椽之居，背湖山之观，而行桑麻之野。始至之日，岁比不登，盗贼满野，狱讼充斥，而斋厨索然，日食杞菊，人固疑余之不乐也。处之期年，而貌加丰，发之白者日以反黑。余既乐其风俗之醇，而其吏民亦安余之拙也。于是治其园圃，洁其庭宇，伐安丘高密之木，以修补破败，为苟完之计。而园之北因城以为台者，旧矣，稍葺而新之，时相与登览，放意肆志焉。南望马耳、常山，出没隐见，若近若远，庶几有隐君子乎？而其东则卢山，秦人卢敖之所从遁也；西望穆陵，隐然如城郭，师尚父、齐桓公之遗烈犹有存者；北俯潍水，慨然太息，思淮阴之功，而吊其不终。台高而安，深而明，夏凉而冬温。雨雪之朝，风月之夕，余未尝不在，客未尝不从。撷园蔬，取池鱼，酿秫酒，瀹脱粟而食之，曰：“乐哉游乎！”

方是时，予弟子由适在济南，闻而赋之，且名其台曰超然，以见余之无所往而不乐者，盖游于物之外也。

苏轼／石钟山记

自咸丰四年十二月，楚军水师在湖口为贼所败，自是战争八年。至十一年，乃少定。石钟山之片石寸草，诸将士皆能辨识。上钟岩与下钟岩，其下皆有洞，可容数百人，深不可穷，形如覆钟。彭侍郎玉麟于钟山之顶建立昭忠祠，乃知钟山以形言之，非以声言之。郦氏、苏氏所言，皆非事实也。

《水经》云：“彭蠡之口，有石钟山焉。”郦元以为下临深潭，微风鼓浪，水石相搏，声如洪钟。是说也，人常疑之。今以钟磐置水中，虽大风浪不能鸣也，而况石乎？至唐李渤，始访其遗踪，得双石于潭上，扣而聆之，南声函胡，北音清越，枹止响腾，余韵徐歇，自以为得之矣。然是说也，余尤疑之：石之铿然有声者，所在皆是也，而此独以钟名，何哉？

元丰七年六月丁丑，余自齐安舟行适临汝，而长子迈将赴饶之德兴尉，送之至湖口，因得观所谓石钟者。寺僧使小童持斧于乱石间，择其一二扣之，硿硿然，余固笑而不信也。

至其夜，月明，独与迈乘小舟，至绝壁下。大石侧立千尺，如猛兽奇鬼，森然欲搏人。而山上栖鹘，闻人声亦惊起，磔磔云霄间。又有若老人欬且笑于山谷中者，或曰：“此鹳鹤也。”余方心动欲还，而大声发于水上，噌吰如钟鼓不绝。舟人大恐。徐而察之，则山下皆石穴罅，不知其浅深，微波入焉，涵澹澎湃，而为此也。舟回至两山间，将入港口，有大石当中流，可坐百人。空中而多窍，与风水相吞吐，有窾坎镗鞳之声，与向之噌咳者相应，如乐作焉。因笑谓迈曰：“汝识之乎？噌吰者，周景王之无射也；窾坎镗鞈者，魏献子之歌钟也。古之人不余欺也！”

事不目见耳闻，而臆断其有无，可乎？郦元之所见闻，殆与余同，而言之不详；士大夫终不肯以小舟夜泊绝壁之下，故莫能知；而渔工水师，虽知而不能言。此世所以不传也。而陋者乃以斧斤考击而求之，自以为得其实！余是以记之，盖叹郦元之简，而笑李渤之陋也。

苏辙／武昌九曲亭记

子瞻迁于齐安，庐于江上。齐安无名山，而江之南武昌诸山，陂陁蔓延，涧谷深密。中有浮图精舍，西曰西山，东曰寒溪。依山临壑，隐蔽松枥，萧然绝俗，车马之迹不至。每风止日出，江水伏息，子瞻杖策载酒，乘渔舟乱流而南。山中有二三子，好客而喜游，闻子瞻至，幅巾迎笑，相携徜徉而上。穷山之深，力极而息，扫叶席草，酌酒相劳，意适忘反，往往宿于山上。以此居齐安三年，不知其久也。

然将适西山，行于松柏之间，羊肠九曲，而获少平，游者至此必息。倚怪石，荫茂木，俯视大江，仰瞻陵阜，旁瞩溪谷，风云变化，林麓向背，皆效于左右。有废亭焉，其遗址甚狭，不足以席众客。其旁古木数十，其大皆百围千尺，不可加以斤斧。子瞻每至其下，辄睥睨终日。一旦，大风雷雨，拔出其一，斥其所据，亭得以广。子瞻与客人山视之，笑曰：“兹欲以成吾亭邪？”遂相与营之。亭成，而西山之胜始具，子瞻于是最乐。

昔余少年从子瞻游，有山可登，有水可浮，子瞻未始不褰裳先之。有不得至，为之怅然移日。至其翩然独往，逍遥泉石之上，撷林卉，拾涧实，酌水而饮之，见者以为仙也。盖天下之乐无穷，而以适意为悦，方其得意，万物无以易之；及其既厌，未有不洒然自笑者也。譬之饮食，杂陈于前，要之一饱，而同委于臭腐！夫孰知得失之所在？惟其无愧于中，无责于外，而姑寓焉。此子瞻之所以有乐于是也。

归有光／项脊轩记

项脊轩，旧南阁子也。室仅方丈，可容一人居。百年老屋，尘泥渗漉，雨泽下注，每移案，顾视无可置者。又北向，不能得日，日过午已昏。余稍为修葺，使不上漏；前辟四窗，垣墙周庭，以当南日，日影反照，室始洞然。又杂植兰桂竹木于庭，旧时栏楣亦遂增胜。借书满架，偃仰啸歌，冥然兀坐，万籁有声，而庭阶寂寂，小鸟时来啄食，人至不去。三五之夜，明月半墙，桂影斑驳，风移影动，珊珊可爱。

然余居于此，多可喜，亦多可悲。先是，庭中通南北为一。迨众父异爨，内外多置小门墙，往往而是。东犬西吠，客逾庖而宴，鸡栖于厅。庭中始为篱，已为墙，凡再变矣。

家有老妪，尝居于此。妪，先大母婢也，乳二世，先妣抚之甚厚。室西连于中闺，先妣尝一至。妪每谓予曰：“某所，而母立于兹。”妪又曰：“汝姊在吾怀，呱呱而泣，娘以指叩门扉，曰：‘儿寒乎？欲食乎？’吾从板外相为应答。”语未毕，余泣，妪亦泣。余自束发，读书轩中，一日，大母过余曰：“吾儿，久不见若影，何竟日默默在此，大类女郎也？”比去，以手阖扉，自语曰：“吾家读书久不效，儿之成，则可待乎？”顷之，持一象笏至，曰：“此吾祖太常公宣德间执此以朝。他日，汝当用之。”瞻顾遗迹，如在昨日，令人长号不自禁！

轩东，故尝为厨，人往，从轩前过。余扃牖而居，久之，能以足音辨人。轩凡四遭火，得不焚，殆有神护者。

项脊生曰：蜀清守丹穴，利甲天下，其后秦皇帝筑女怀清台。刘玄德与曹操争天下，诸葛孔明起陇中。方二人之昧昧于一隅也，世何足以知之？余区区处败屋中，方扬眉瞬目，谓有奇景。人知之者，其谓与陷井之蛙何异！

余既为此志，后五年，余妻来归。时至轩中，从余问古事，或凭几学书。吾妻归宁，述诸小妹语曰：“闻姊家有阁子，且何谓阁子也？”其后六年，吾妻死，室坏不修。其后二年，余久卧病，无聊，乃使人复葺南阁子，其制稍异于前。然自后余多在外，不常居。庭有枇杷树，吾妻死之年所手植也，今已亭亭如盖矣。

姚鼐／仪郑堂记

六艺自周时儒者有说。孔子作《易传》，左丘明传《春秋》，子夏传《礼·丧服》。《礼》后有《记》，儒者颇裒取其文。其后《礼》或亡而《记》存，又杂以诸子所著书，是为《礼记》。《诗》、《书》皆口说，然《尔雅》亦其传之流也。当孔子时，弟子善言德行者固无几，而明于文章制度者，其徒犹多。及遭秦焚书，汉始收辑，文章制度，举疑莫能明。然而儒者说之，不可以已也。汉儒家别派分，各为专门。及其末造，郑君康成总集其全，综贯绳合负闳洽之才，通群经之滞义；虽时有拘牵附会，然大体精密，出汉经师之上；又多存旧说，不掩前长，不覆己短。观郑君之辞，以推其志，岂非君子之徒笃于慕圣、有孔氏之遗风者与？

郑君起青州，弟子传其学，既大著。迄魏，王肃驳难郑义，欲争其名，伪作古书，曲传私说，学者由是习为轻薄。流至南北朝，世乱而学益坏。自郑、王异术，而风俗人心之厚薄以分。嗟夫！世之说经者，不蕲明圣学、诏天下，而顾欲为己名，其必王肃之徒者与！曲阜孔君约，博学，工为词章，天下方诵以为善。约顾不自足，作堂于其居，名之曰仪郑，自庶几于康成，遗书告余为之记。约之志，可谓善矣！

昔者圣门颜闵无书，有书传者或无名，盖古学者为己而已。以约之才，志学不怠，又知足知古人之善，不将去其华而取其实，扩其道而涵其艺，究其业而遗其名，岂特词章无足矜哉！虽说经精善，犹末也。以孔子之裔，传孔子之学，世之望于约者益远矣！虽古有贤如康成者，吾谓其犹未足以限吾约也。乾隆四十五年春二月，桐城姚鼐记。

经史百家简编

经史百家简编序

自六籍燔于秦火，汉世掇拾残遗，征诸儒能通其读者，支分节解，于是有章句之学。刘向父子勘书秘阁，刊正脱误，稽合同异，于是有校雠之学。梁世刘勰、钟嵘之徒，品藻诗文，褒贬前哲，其后或以丹黄识别高下，于是有评点之学。三者皆文人所有事也。前明以四书经艺取士，我朝因之。科场有勾股点句之例，盖犹古者章句之遗意。试官评定甲乙，用朱墨旌别其旁，名曰圈点。后人不察，辄仿其法以涂抹古书，大圈密点，狼藉行间。故章句者，古人治经之盛业也，而今专以施之时文圈点者，科场时文之陋习也，而今反以施之古书，末流之迁变，何可胜道！惟校雠之学，我朝独为卓绝。乾嘉间巨儒辈出，讲求音声故训校勘，疑误冰解得破，度越前世矣。

咸丰十年，余选经史百家之文，都为一集，又择其优者四十八首，录为简本，以诒余弟沅甫。沅甫重写一册，请余勘定，乃稍以己意分别节次，句绝而章乙之，间亦厘正其谬误，评骘其精华，雅与郑并奏，而得与失参见，将使一家昆弟子侄，启发证明，不复要途人而强同也。曾国藩识。

著述门三类

论著类：著作之无韵者，经如《洪范》、《大学》、《中庸》、《乐记》、《孟子》，皆是。诸子曰篇，曰训，曰览；古文家日论，曰辨，曰议，曰说，曰解，曰原，皆是。

词赋类：著作之有韵者。经如《诗》之赋、颂，《书》之五子作歌，皆是。后世曰赋，曰辞，曰骚，曰七，曰设论，曰符命，曰颂，曰赞，曰箴，曰铭，曰歌，皆是。

序跋类：他人之著作，序述其意者，经如《易》之击辞，《礼记》之冠义、昏义，皆是。后世曰序，曰跋，曰引，曰题，曰读，曰传，曰注，曰笺，曰疏，曰说，曰解，皆是。

告语门四类

诏令类：上告下者，经如《甘誓》、《汤誓》、《牧誓》等，《大诰》、《康诰》《酒诰》等，皆是。后世曰诰，曰诏，曰谕，曰令，曰教，曰敕，曰玺书，曰檄，曰策命，皆是。

奏议类：下告上者，经如《皋陶谟》、《无逸》、《召诰》及《左传》季文子、魏绛等谏君之辞，皆是。后世曰书，曰疏，曰议，曰奏，曰表，曰札子，曰封事，曰弹章，曰笺，曰对策，皆是。

书牍类：同辈相告者，经如《君奭》及《左传》郑子家、叔向、吕相之辞，皆是。后世曰书，曰启，曰移，曰牍，曰简，曰刀笔，曰帖，皆是。

哀祭类：人告于鬼神者，经如《诗》之《黄鸟》、《二子乘舟》，《书》之《武成》、《金縢祝辞》，《左传》荀偃、赵简告辞，皆是。后世曰祭文，曰吊文，曰哀辞，曰诔，曰告祭，曰祝文，曰愿文，曰招魂，皆是。

记载门四类

传志类：所以记人者，经如《尧典》、《舜典》，史则本纪、世家、列传，皆记载之公者也。后世记人之私者，曰墓表，曰墓志铭，曰行状，曰家传，曰神道碑，曰事略，曰年谱，皆是。

叙记类：所以记事者，经如《书》之《武成》、《金縢》、《顾命》，《左传》记大战、记会盟及全编，皆记事之书。《通鉴》法《左传》，亦记事之书也。后世古文如《平淮西碑》等是，然不多见。

典志类：所以记政典者，经如《周礼》、《仪礼》全书，《礼记》之《王制》、《月令》、《明堂位》，《孟子》之《北宫锜章》，皆是。《史记》之八书，汉书之十志及三通，皆典章之书也。后世古文如《赵公救灾记》是，然不多见。

杂记类：所以记杂事者，经如《礼记》之《投壶》、《深衣》、《内则》、《少仪》，《周礼》之《考工记》，皆是。后世古文家修造宫室有记，游览山水有记，以及记器物、记琐事，皆是。

姚姬传氏之纂古文辞，分为十三类。余稍更易为十一类：曰论著，曰词赋，曰序跋，曰诏令，曰奏议，曰书牍，曰哀祭，曰传志，曰杂记，九者，余与姚氏同焉者也。曰赠序，姚氏所有而余无焉者也。曰叙记，曰典志，余所有而姚氏无焉者也。曰颂赞，曰箴铭，姚氏所有，余以附入词赋之下编。日碑志，姚氏所有，余以附入传志之下编。论次微有异同，大体不甚相远，后之君子，以参观焉。

村塾古文有选《左传》者，识者或讥之。近世一二知文之士，纂录占文，不复上及六经，以云尊经也。然溯古文所以立名之始，乃由摒弃六朝骈俪之文而返之于三代两汉，今舍经而降以相求，是犹言孝者敬其父祖而忘其高曾，言忠者曰我家臣耳，焉敢知国，将可乎哉？余钞纂此编，每类必以六经冠其端，涓涓之水，以海为归，无所于让也。

姚姬传氏撰次古文，不载史传，其说以为史多不可胜录也。然吾观其奏书议类中，录《汉书》至三十八首，诏令类中，录《汉书》三十四首，果能摒诸史而不录乎？余今所论次，采辑史传稍多，命之日《经史百家杂钞》云。

姚氏纂古文辞，至七百余首之多，余钞录又加多焉。兹别选简本，仅得四十八首，以备朝夕吟诵，约而易守。并钞一册与沅甫弟，同收温故知新之益。咸丰十年四月国藩记。

经史百家简编卷上

著述门三类

「论著类」

孟子／孔子在陈章

万章问曰：“孔子在陈曰：‘盍归乎来！吾党之士狂简，进取不忘其初。’孔子在陈，何思鲁之狂士？”孟子曰：“孔子‘不得中道而与之，必也狂狷乎！狂者进取，狷者有所不为也’，孔子岂不欲中道哉？不可必得，故思其次也。”

“敢问何如斯可谓狂矣？”曰：“如琴张、曾皙、牧皮者，孔子之所谓狂矣。”“何以谓之狂也？”曰：“其志嘐嘐然，曰：‘古之人！古之人！’夷考其行，而不掩焉者也。”

以上狂

“狂者又不可得，欲得不屑不洁之士而与之，是狷也，是又其次也。”

以上狂狷

“孔子曰：‘过我门而不入我室，我不憾焉者，其惟乡原乎！乡原，德之贼也。’”

曰：“何如斯可谓之乡原矣？”曰：“何以是嘐嘐也？”言不顾行，行不顾言，则曰：“古之人！古之人！”行何为踽踽凉凉？生斯世也，为斯世也，善斯可矣。’阉然媚于世也者，是乡原也。”

以上乡原

万章曰：“一乡皆称原人焉，无所往而不为原人，孔子以为德之贼，何哉？”曰：“非之无举也，刺之无刺也，同乎流俗，合乎污世，居之似忠信，行之似廉洁，众皆悦之，自以为是，而不可与入尧、舜之道，故曰‘德之贼’也。”

“孔子曰‘恶似而非’者：恶莠，恐其乱苗也；恶佞，恐其乱义也；恶利口，恐其乱信也；恶郑声，恐其乱乐也；恶紫，恐其乱朱也；恶乡原，恐其乱德也。

以上乡原之可恶君子反经而已矣。经正，则庶民兴。庶民兴，斯无邪慝矣。”

庄子／养生主篇

吾生也有涯，而知也无涯。以有涯随无涯，殆已！已而为知者，殆而已矣！为善无近名，为恶无近刑。缘督以为经，可以保身，可以全生，可以养亲，可以尽年。

庖丁为文惠君解牛，手之所解，肩之所倚，足之所履，膝之所踦，砉然向然，奏刀然，莫不中音，合于《桑林》之舞，乃中《经首》之会。文惠君曰：“，善哉！技盖至此乎？”庖丁释刀对曰：“臣之所好者道也，进乎技矣。始臣之解牛之时，所见无非牛者。三年之后，未尝见全牛也。方今之时，臣以神遇而不以目视，官知止而神欲行。依乎天理，批大郤，导大窾，因其固然。技经肯綮之未尝，而况大乎？民庖岁更刀，割也；族庖月更刀，折也。今臣之刀十九年矣，所解数千牛矣，而刀刃若新发于硎。彼节者有间，而刀刃者无厚。以无厚入有间，恢恢乎其于游刃必有余地矣，是以十九年而刀刃若新发于硎。虽然，每至于族，吾见其难为，怵然为戒，视为止，行为迟，动刀甚微。然已解，如土委地，提刀而立，为之四顾，为之踌躇满志，善刀而藏之。”文惠君曰：“善哉！吾闻庖丁之言，得养生焉。”

公文轩见右师而惊曰：“是何人也？恶乎介也？天与？其人与？”曰：“天也，非人也。天之生是使独也，人之貌有与也。以是知其天也，非人也。”

泽雉十步一啄，百步一饮，不蕲畜乎樊中。神虽王，不善也。

老聃死，秦失吊之，三号而出。弟子曰：“非夫子之友邪？”曰：“然。”“然则吊焉若此，可乎？”曰：“然。始也吾以为其人也，而今非也。向吾入而吊焉，有老者哭之，如哭其子；少者哭之，如哭其母。彼其所以会之，必有不蕲言而言、不蕲哭而哭者。是遁天倍情，忘其所受，古者谓之遁天之刑。适来，夫子时也；适去，夫子顺也。安时而处顺，哀乐不能入也，古者谓是帝之县解。”

指穷于为薪，火传也，不知其尽也。

韩愈／原道

博爱之谓仁，行而宜之之谓义，由是而之焉之谓道，足乎己无待于外之谓德。仁与义为定名，道与德为虚位。故道有君子小人，而德有凶有吉。老子之小仁义，非毁之也，其见者小也。坐井而观天，曰天小者，非天小也。彼以煦煦为仁，孑孑为义，其小之也则宜。其所谓道，道其所道，非吾所谓道也；其所谓德，德其所德，非吾所谓德也。凡吾所谓道德云者，合仁与义言之也，天下之公言也；老子之所谓道德云者，去仁与义言之也，一人之私言也。周道衰，孔子没，火于秦，黄、老于汉，佛于晋、魏、梁、隋之间。其言道德仁义者，不入于杨，则入于墨，不入于老，则入于佛。入于彼，必出于此。入者主之，出者奴之，入者附之，出者污之。噫！后之人，其欲闻仁义道德之说，孰从而听之？老者曰：“孔子，吾师之弟子也。”佛者曰：“孔子，吾师之弟子也。”为孔子者，习闻其说，乐其诞而自小也，亦曰：“吾师亦尝师之云尔。”不惟举之于其口，而又笔之于其书。噫！后之人，虽欲闻仁义道德之说，其孰从而求之？

以上言道德不能去仁义而言之甚矣，人之好怪也！不求其端，不讯其末，惟怪之欲闻。古之为民者四，今之为民者六；古之教者处其一，今之教者处其三。农之家一，而食粟之家六；工之家一，而器用之家六；贾之家一，而资焉之家六。奈之何民不穷且盗也！

古之时，人之害多矣。有圣人者立，然后教之以相生相养之道，为之君，为之师，驱其虫蛇禽兽而处之中土。寒，然后为之衣；饥，然后为之食；木处而颠，土处而病也，然后为之宫室。为之工，以赡其器用；为之贾，以通其有无；为之医药，以济其夭死；为之葬埋祭祀，以长其恩爱；为之礼，以次其先后；为之乐，以宣其湮郁；为之政，以率其怠倦；为之刑，以锄其强梗。相欺也，为之符玺斗斛权衡以信之；相夺也，为之城郭甲兵以守之。害至而为之备，患生而为之防。今其言曰：“圣人不死，大盗不止。剖斗折衡，而民不争。”呜呼！其亦不思而已矣！如古之无圣人，人之类灭久矣。何也？无羽毛鳞介以居寒热也，无爪牙以争食也。

以上言圣人多方备患而后人类不灭是故君者，出令者也；臣者，行君之令而致之民者也；民者，出粟米麻丝、作器皿、通货财以事其上者也。君不出令，则失其所以为君；臣不行君之令而致之民，则失其所以为臣；民不出粟米麻丝、作器皿、通货财以事其上，则诛。今其法曰：“必弃而君臣，去而父子，禁而相生相养之道，以求其所谓清静寂灭者。”呜呼！其亦幸而出于三代之后，不见黜于禹、汤、文、武、周公、孔子也；其亦不幸而不出于三代之前，不见正于禹、汤、文、武、周公、孔子也。

以上言明君臣父子之伦，而后人与人相安

帝之与王，其号虽殊，其所以为圣一也；夏葛而冬裘，渴饮而饥食，其事虽殊，其所以为智一也。今其言曰：“曷不为太古之无事？”是亦责冬之裘者曰：“曷不为葛之之易也？”责饥之食者曰：“曷不为饮之之易也？”

以上申明备患一节之意

传曰：“古之欲明明德于天下者，先治其国。欲治其国者，先齐其家。欲齐其家者，先修其身。欲修其身者，先正其心。欲正其心者，先诚其意。”然则古之所谓正心而诚意者，将以有为也。今也欲治其心，而外天下国家，灭其天常，子焉而不父其父，臣焉而不君其君，民焉而不事其事。孔子之作《春秋》也，诸侯用夷礼则夷之，进于中国则中国之。经曰：“夷狄之有君，不如诸夏之亡也。”《诗》曰：“戎狄是膺，荆舒是惩。”今也举夷狄之法，而加之先王之教之上，几何其不胥而为夷也？

以上申明明伦一节之意

夫所谓先王之教者，何也？博爱之谓“仁”，行而宜之之谓“义”，由是而之焉之谓“道”，足乎己无待于外之谓“德”。其文：《诗》、《书》、《易》、《春秋》；其法：礼、乐、刑、政；其民：士、农、工、贾；其位：君臣、父子、师友、宾主、昆弟、夫妇；其服：麻丝；其居：宫室；其食：粟米、果蔬、鱼肉。其为道易明，而其为教易行也。是故以之为己，则顺而祥；以之为人，则爱而公；以之为心，则和而平；以之为天下国家，无所处而不当。是故生则得其情，死则尽其常，郊焉而天神假，庙焉而人鬼飨。曰：斯道也，何道也？曰：斯吾所谓道也，非向所谓老与佛之道也。尧以是传之舜，舜以是传之禹，禹以是传之汤，汤以是传之文、武、周公，文、武、周公传之孔子，孔子传之孟轲。轲之死，不得其传焉。荀与杨也，择焉而不精，语焉而不详。由周公而上，上而为君，故其事行；由周公而下，下而为臣，故其说长。然则如之何其可也？曰：不塞不流，不止不行；人其人，火其书，庐其居；明先王之道以道之，鳏寡孤独废疾者有养也。其亦庶乎其可也！

韩愈／伯夷颂

士之特立独行，适于义而已，不顾人之是非，皆豪杰之士，信道笃而自知明者也。一家非之，力行而不惑者，寡矣；至于一国一州非之，力行而不惑者，盖天下一人而已矣；若至于举世非之，力行而不惑者，则千百年乃一人而已耳。

若伯夷者，穷天地、亘万世而不顾者也。昭乎日月不足为明，崒乎泰山不足为高，巍乎天地不足为容也。当殷之亡，周之兴，微子贤也，抱祭器而去之；武王、周公圣也，从天下之贤士与天下之诸侯而往攻之，未尝闻有非之者也。彼伯夷、叔齐者，乃独以为不可。殷既灭矣，天下宗周，彼二子乃独耻食其粟，饿死而不顾。由是而言，夫岂有求而为哉？信道笃而自知明也！

今世之所谓士者，一凡人誉之，则自以为有余；一凡人沮之，则自以为不足。彼独非圣人而自是如此。夫圣人，乃万世之标准也。余故曰：若伯夷者，特立独行，穷天地，亘万世而不顾者也！虽然，微二子，乱臣贼子接迹于后世矣。举世非之而不惑，乃退之生平制行作文宗旨，此自况之文也。

「词赋类」

诗／七月

七月流火，九月授衣。一之日觱发，二之日栗烈。无衣无褐，何以卒岁？三之日于耜，四之日举趾。同我妇子，彼南亩，田畯至喜。

七月流火，九月授衣。春日载阳，有鸣仓庚。女执懿筐，遵彼微行，爰求柔桑。春日迟迟，采蘩祁祁。女心伤悲，殆及公子同归。

七月流火，八月萑苇。蚕月条桑，取彼斧斨，以伐远扬，猗彼女桑。七月鸣，八月载绩。载玄载黄，我朱孔阳，为公子裳。

四月秀葽，五月鸣蜩。八月其获，十月陨萚。一之日于貉，取彼狐狸，为公子裘。二之日其同，载缵武功，言私其，献豣于公。

五月斯螽动股，六月莎鸡振羽。七月在野，八月在宇，九月在户，十月蟋蟀入我床下。穹窒熏鼠，塞向墐户。嗟我妇子，曰为改岁，入此室处。

六月食郁及薁，七月亨葵及菽。八月剥枣，十月获稻。为此春酒，以介眉寿。七月食瓜，八月断壶。九月叔苴，采荼薪樗，食我农夫。

九月筑场圃，十月纳禾稼。黍稷重穋，禾麻菽麦。嗟我农夫，我稼既同，上人执宫功。昼尔于茅，宵尔索绹。亟其乘屋，其始播百谷。

二之日凿冰冲冲，三之日纳于凌阴。四之日其蚤，献羔祭韭。九月肃霜，十月涤场。朋酒斯飨，曰杀羔羊。跻彼公堂，称彼兕觥，万寿无疆！

扬雄／解嘲

客嘲扬子曰：“吾闻上世之士，人纲人纪。不生则已，生必上尊人君，下荣父母，析人之珪，儋人之爵，怀人之符，分人之禄，纡青拖紫，朱丹其毂。今吾子幸得遭明盛之世，处不讳之朝，与群贤同行，历金门、上玉堂有日矣。曾不能画一奇，出一策，上说人主，下谈公卿，目如耀星，舌如电光，一从一横，论者莫当。顾默而作《太玄》五千文，枝叶扶疏，独说数十余万言，深者入黄泉，高者出苍天，大者含元气，细者入无间；然而位不过侍郎，擢才给事黄门。意者玄得无尚白乎？何为官之拓落也？”

扬子笑而应之曰：“客徒欲朱丹吾毂，不知一跌将赤吾之族也！往者周网解结，群鹿争逸，离为十二，合为六七，四分五剖，并为战国。士无常君，国无定臣，得士者富，失士者贫，矫翼厉翮，恣意所存。故士或自盛以橐，或凿坏以遁。是故邹衍以颉颃而取世资，孟轲虽连蹇，犹为万乘师。

今大汉左东海，右渠搜，前番禺，后椒途，东南一尉，西北一候；徽以纠墨，制以锧铁，散以礼乐，风以《诗》、《书》，旷以岁月，结以倚庐。天下之士雷动云合，鱼鳞杂袭，咸营于八区。家家自以为稷、契，人人自以为皋陶。戴縰垂缨而谈者，皆拟于阿衡；五尺童子，羞比晏婴与夷吾。当途者升青云，失路者委沟渠。旦握权则为卿相，夕失势则为匹夫。譬若江湖之崖，渤澥之岛，乘雁集不为之多，双凫飞不为之少。

昔三仁去而殷墟，二老归而周炽；子胥死而吴亡，种、蠡存而越霸；五羖入而秦喜，乐毅出而燕惧，范雎以折摺而危穰侯，蔡泽以噤吟而笑唐举。故当其有事也，非萧、曹、子房、平、勃、樊、霍则不能安；当其无事也，章句之徒相与坐而守之，亦无所患。故世乱则圣哲驰骛而不足，世治则庸夫高枕而有余。

夫上世之士，或解缚而相，或释褐而傅；或倚夷门而笑，或横江潭而渔；或七十说而不遇，或立谈而封侯；或枉千乘于陋巷，或拥篲而先驱。是以士颇得信其舌而奋其笔，窒隙蹈瑕而无所诎也。当今县令不请士，郡守不迎师，群卿不揖客，将相不俯眉；言奇者见疑，行殊者得辟。是以欲谈者卷舌而同声，欲步者拟足而投迹。向使上世之士处乎今世，策非甲科，行非孝廉，举非方正，独可抗疏，时道是非，高得待诏，下触闻罢，又安得青紫？

以上言平世则异才，不能表见

且吾闻之，炎炎者灭，隆隆者绝。观雷观火，为盈为实；天收其声，地藏其热。高明之家，鬼瞰其室。攫拿者亡，默默者存。位极者宗危，自守者身全。是故知玄知默，守道之极；爰清爰静，游神之庭；惟寂惟漠，守德之宅。世异事变，人道不殊，彼我易时，未知何如。今子乃以鸱枭而笑凤凰，执蝘蜓而嘲龟龙，不亦病乎！子之笑我玄之尚白，吾亦笑子病甚，不遇俞跗与扁鹊也，悲夫！”

以上言静为动宰，玄为白宗

客曰：“然则靡《玄》无所成名乎？范、蔡以下，何必《玄》哉？”

扬子曰：“范雎，魏之亡命也。折胁摺骼，免于徽索；翕肩蹈背，扶服人橐。激卬万乘之主，介泾阳、抵穰侯而代之，当也。蔡泽，山东之匹夫也。颐折，涕唾流沫。西揖强秦之相，搤其咽而亢其气，拊其背而夺其位，时也。天下已定，金革已平，都于洛阳，娄敬委辂脱挽，掉三寸之舌，建不拔之策，举中国徙之长安，适也。五帝垂典，三王传礼，百世不易，叔孙通起于袍鼓之间，解甲投戈，遂作君臣之仪，得也。吕刑靡敝，秦法酷烈，圣汉权制，而萧何造律，宜也。故有造萧何之律于唐虞之世，则悂矣！有作叔孙通仪于夏、殷之时，则惑矣！有建娄敬之策于成周之世，则缪矣！有谈范、蔡之说于金、张、许、史之间，则狂矣！

夫萧规曹随，留侯画策，陈平出奇，功若泰山，响若坻，虽其人之赡智哉？亦会其时之可为也！故为可为于可为之时，则从；为不可为于不可为之时，则凶。

以上言功名之士全系乎时若夫蔺生收功于章台，四皓采荣于南山，公孙创业于金马，骠骑发迹于祁连，司马长卿窃资于卓氏，东方朔割炙于细君，仆诚不能与此数子并，故默默独守吾《太玄》！”

班固／两都赋并序

或曰：赋者，古诗之流也。昔成、康没而颂声寝，王泽竭而诗不作。大汉初定，日不暇给。至于武、宣之世，乃崇礼官，考文章，内设金马、石渠之署，外兴乐府、协律之事，以兴废继绝，润色鸿业。是以众庶悦豫，福应尤盛。白麟、赤雁、芝房、宝鼎之歌，荐于郊庙；神雀、五凤、甘露、黄龙之瑞，以为年纪。故言语侍从之臣，若司马相如、虞丘寿王、东方朔、枚皋、王褒、刘向之属，朝夕论思，日月献纳。而公卿大臣、御史大夫倪宽、太常孔臧、太中大夫董仲舒、宗正刘德、太子太傅萧望之等，时时间作。或以抒下情而通讽谕，或以宣上德而尽忠孝。雍容揄扬，著于后嗣，抑亦《雅》、《颂》之亚也。故孝成之世，论而录之，盖奏御者千有余篇。而后大汉之文章，炳焉与三代同风。

且夫道有夷隆，学有粗密，因时而建德者不以远近易则。故皋陶歌虞，奚斯颂鲁，同见采于孔氏，列于《诗》、《书》，其义一也。稽之上古则如彼，考之汉室又如此，斯事虽细，然先臣之旧式，国家之遗美，不可阙也。

臣窃见海内清平，朝廷无事，京师修宫室，浚城隍，而起苑囿，以备制度；西土耆老，咸怀怨思，冀上之睠顾，而盛称长安旧制，有陋洛邑之议。故臣作《两都赋》，以极众人之所眩曜，折以今之法度。其词曰：

西都赋

有西都宾问于东都主人曰：“盖闻皇汉之初经营也，尝有意乎都河洛矣。辍而弗康，实用西迁，作我上都。主人闻其故而睹其制乎？”主人曰：“未也。愿宾摅怀旧之蓄念，发思古之幽情，博我以皇道，弘我以汉京。”宾曰：“唯唯。汉之西都，在于雍州，实曰长安。左据函谷、二崤之阻，表以太华、终南之山；右界褒斜、陇首之险，带以洪河、泾、渭之川。众流之隈，汧涌其西。华实之毛，则九州之上腴焉；防御之阻，则天地之隩区焉。是故横被六合，三成帝畿，周以龙兴，秦以虎视。及至大汉受命而都之也，仰悟东井之精，俯协河图之灵，奉春建策，留侯演成，天人合应，以发皇明，乃眷西顾，实惟作京。

于是睎秦岭，睋北阜，挟沣灞，据龙首，图皇基于亿载，度宏规而大起。肇自高而终平，世增饰以崇丽，历十二之延祚，故穷泰而极侈。建金城而万雉，呀周池而成渊，披三条之广路，立十二之通门。内则街衢洞达，闾阎且千。九市开场，货别隧分，人不得顾，车不得旋，阗城溢郭，旁流百廛，红尘四合，烟云相连。于是既庶且富，娱乐无疆。都人士女，殊异乎五方。游士拟于公侯，列肆侈于姬、姜。乡曲豪举游侠之雄，节慕原、尝，名亚春、陵，连交合众，骋骛乎其中。

以上城市

若乃观其四郊，浮游近县，则南望杜、霸，北眺五陵，名都对郭，邑居相承。英俊之域，绂冕所兴，冠盖如云，七相五公，与乎州郡之豪杰、五都之货殖，三选七迁，充奉陵邑。盖以强干弱枝，隆上都而观万国也。封畿之内，厥土千里，逴跞诸夏，兼其所有。其阳则崇山隐天，幽林穹谷，陆海珍藏，蓝田美玉。商、洛缘其隈，鄠、杜滨其足，源泉灌注，陂池交属。竹林果园，芳草甘木，郊野之富，号为近蜀。其阴则冠以九嵕，陪以甘泉，乃有灵宫起乎其中；秦、汉之所极观，渊、云之所颂叹，于是乎存焉。下有郑、白之沃，衣食之源，提封五万，疆场绮分。沟塍刻镂，原隰龙鳞，决渠降雨，荷插成云，五谷垂颖，桑麻铺棻。东郊则有通沟大漕，溃渭洞河，泛舟山东，控引淮、湖，与海通波。西郊则有上囿禁苑、林麓薮泽，陂池连乎蜀、汉，缭以周墙四百余里。离宫别馆，三十六所，神池灵沼，往往而在。其中乃有九真之麟、大宛之马、黄支之犀、条枝之鸟。逾昆仑，越巨海，殊方异类，至于三万里！

以上郊畿

其宫室也，体象乎天地，经纬乎阴阳。据坤灵之正位，仿太紫之圜方。树中天之华阙，丰冠山之朱堂。因坏材而究奇，抗应龙之虹梁。列棼橑以布翼，荷栋桴而高骧。雕玉填以居楹，裁金璧以饰珰。发五色之渥彩，光焰朗以景彰。于是左墄右平，重轩三阶。闺房周通，门闼洞开。列钟虡于中庭，立金人于端闱。仍增崖而衡阈，临峻路而启扉。徇以离宫别寝，承以崇台闲馆。焕若列宿，紫宫是环。清凉、宣温，神仙、长年，金华、玉堂，白虎、麒麟，区宇若兹，不可殚论！增盘崔嵬，登降昭烂。殊形诡制，每各异观。乘茵步辇，惟所息宴。

以上宫室

后宫则有掖庭椒房、后妃之室：合欢、增城、安处、常宁，苣若、椒风，披香、发越，兰林、蕙草，鸳鸯、飞翔之列。昭阳特盛，隆乎孝成。屋不呈材，墙不露形。裛以藻绣，络以纶连。隋侯、明月，错落其间。金衔璧，是为列钱。翡翠、火齐，流燿含英。悬黎垂棘，夜光在焉。于是玄墀砌，玉阶彤庭。碝、碱彩致，琳、珉青荧。珊瑚、碧树，周阿而生。红罗飒，绮组缤纷。精曜华烛，俯仰如神。后宫之号，十有四位，窈窕繁华，更盛迭贵，处乎斯列者，盖以百数！

以上宫室中之专言后宫

左右庭中，朝堂百僚之位，萧、曹、魏、邴，谟谟乎其上。佐命则垂统，辅翼则成化。流大汉之恺悌，荡亡秦之毒螫。故令斯人扬乐和之声，作画一之歌，功德著乎祖宗，膏泽洽乎黎庶。又有天禄、石渠典籍之府，命夫悖诲故老、名儒师傅，讲论乎六艺，稽合乎同异。又有承明、金马著作之庭，大雅宏达，于兹为群，元元本本，殚见洽闻，启发篇章，校理秘文。周以钩陈之位，卫以严更之署，总礼官之甲科，群百郡之廉孝。虎贲赘衣，阉尹阍寺，陛戟百重，各有典司。

以上宫室中之专言官寺

周庐千列，徼道绮错，辇路经营，修除飞阁。自未央而连桂宫，北弥明光而亘长乐，凌隥道而超西墉，掍建章而连外属，设璧门之凤阙，上觚棱而栖金爵。内则别风嶕峣，眇丽巧而耸擢，张千门而立万户，顺阴阳以开阖。尔乃正殿崔嵬，层楼厥高，临乎未央。经骀荡而出娑，洞枍诣以与天梁，上反宇以盖戴，激日景而纳光。神明郁其特起，遂偃蹇而上跻。轶云雨于太半，虹霓回带于棼楣。虽轻迅与僄狡，犹愕眙而不能阶。攀井干而未半，目眴转而意迷。舍欞槛而却倚，若颠坠而复稽。魂怳怳以失度，巡回途而下低。既惩惧于登望，降固流以徬徨。步甬道以萦纡，又杳窱而不见阳。排飞闼而上出，若游目于天表，似无依而洋洋。前唐中而后太液，览沧海之汤汤。扬波涛于碣石，激神岳之嶈嶈。滥瀛洲与方壶，蓬莱起乎中央。于是灵草冬荣，神木丛生，严峻崷崪，金石峥嵘。抗仙掌以承露，擢双立之金茎。轶埃竭之混浊，鲜颢气之清英。骋文成之丕诞，驰五利之所刑，庶松、乔之群类，时游从乎斯庭。实列仙之攸馆，非吾人之所宁！

以上宫室中之专言别苑

尔乃盛娱游之壮观，奋泰武乎上囿，因兹以威戎夸狄，耀威灵而讲武事。命荆州使起鸟，诏梁野而驱兽。毛群内阗，飞羽上覆，接翼侧足，集禁林而屯聚。水衡虞人，修其营表，种别群分，部曲有署。罘网连纮，笼山络野，列卒周匝，星罗云布。于是乘銮舆，备法驾，帅群臣，披飞廉，入苑门。遂绕酆鄗，历上兰，六师发逐，百兽骇殚。震震爚爚，雷奔电激，草木涂地，山渊反覆，蹂躏其十二三，乃拗怒而少息。尔乃期门佽飞，列刃，要趹追踪，鸟惊触丝，兽骇值锋。机不虚掎，弦不再控，矢不单杀，中必叠双。飑飑纷纷，矰缴相缠，风毛雨血，洒野蔽天。平原赤，勇士厉，猿狖失木，豺狼慑窜。尔乃移师趋险，并蹈潜秽。穷虎奔突，狂兕触蹶，许少施巧，秦成力折。掎僄狡，扼猛噬，脱角挫脰，徒搏独杀；挟狮豹，拖熊螭，曳犀犛，顿象罴。超洞壑，越峻崖，蹶崭岩；巨石，松柏仆，丛林摧。草木无余，禽兽殄夷。于是天子乃登属玉之馆，历长杨之榭，览山川之体势，观三军之杀获。原野萧条，目极四裔，禽相镇压，兽相枕藉。然后收禽会众，论功赐胙，陈轻骑以行炰，腾酒车以斟酌，割鲜野食，举烽命釂。

以上田猎

飨赐毕，劳逸齐，大路鸣銮，容与徘徊。集乎豫章之宇，临乎昆明之池，左牵牛而右织女，似云汉之无涯。茂树荫蔚，芳草被堤，兰茝发色，晔晔猗猗，若摛锦与布绣，烛耀乎其陂。鸟则玄鹤白鹭、黄鹄鹳，鸧鸹鸨、凫鹥鸿雁，朝发河海，夕宿江汉，沉浮往来，云集雾散。于是后宫乘栈辂，登龙舟，张风盖，建华旗，祛黼帷，镜清流，靡微风，澹淡浮；棹女讴，鼓吹震，声激越，謍厉天，鸟群翔，鱼窥渊。招白鹇，下双鹄，揄文竿，出比目；抚鸿罿，御矰缴，方舟并骛，俯仰极乐。

以上水嬉

遂乃风举云摇，浮游溥览。前乘秦岭，后越九嵕，东薄河、华，西涉岐、雍。宫馆所历，百有余区，行所朝夕，储不改供。礼上下而接山川，究休祐之所用，采游童之谣，第从臣之嘉颂。于斯之时，都都相望，邑邑相属。国藉十世之基，家承百年之业，士食旧德之名氏，农服先畴之畎亩，商修族世之所鬻，工用高曾之规矩。粲乎隐隐，各得其所。若臣者，徒观迹于旧墟，闻之乎故老，十分而未得其一端，故不能遍举也。”

东都赋

东都主人喟然而叹曰：“痛乎风俗之移人也！子实秦人，矜夸馆室，保界山河，信识昭、襄而知始皇矣，乌睹大汉之云为乎？夫大汉之开元也，奋布衣以登皇位，由数期而创万代，盖六籍所不能谈，前圣靡得而言焉！当此之时，功有横而当天，讨有逆而顺民。故娄敬度势而献其说，萧公权宜而拓其制。时岂泰而安之哉？计不得以已也。吾子曾不是睹，顾曜后嗣之末造，不亦暗乎？今将语子以建武之治、永平之事，监于太清，以变子之惑志。

以上言西京事不尽可法

往者王莽作逆，汉祚中缺，天人致诛，六合相灭。于时之乱，生人几亡，鬼神泯绝，壑无完柩，郛罔遗室，原野厌人之肉，川谷流人之血，秦、项之灾犹不克半，书契以来未之或纪。故下人号而上诉，上帝怀而降监，乃致命乎圣皇。于是圣皇乃握乾符，阐坤珍，披皇图，稽帝文，赫然发愤，应若兴云，霆击昆阳，凭怒雷震。遂超大河，跨北岳，立号高邑，建都河洛，绍百王之荒屯，因造化之荡涤，体先立制，继天而作。系唐统，接汉绪，茂育群生，恢复疆宇，勋兼乎在昔，事勤乎三五，岂特方轨并迹、纷纶后辟、治近古之所务、蹈一圣之险易云尔哉？

且夫建武之元，天地革命，四海之内，更造夫妇，肇有父子，君臣初建，人伦实始，斯乃伏羲氏之所以基皇德也；分州土，立市朝，作舟舆，造器械，斯乃轩辕氏之所以开帝功也；龚行天罚，应天顺人，斯乃汤、武之所以昭王业也。迁都改邑，有殷宗中兴之则焉；即土之中，有成周隆平之制焉。不阶尺土，一人之柄，同符乎高祖；克己复礼，以奉终始，允恭乎孝文；宪章稽古，封岱勒成，仪炳乎世宗。案六经而校德，眇古昔而论功，仁圣之事既该，而帝王之道备矣！

以上建武之治

至于永平之际，重熙而累洽，盛三雍之上仪，修衮龙之法服。铺鸿藻，信景铄，扬世庙，正予乐，人神之和允洽，群臣之序既肃。乃动大辂，遵皇衢，省方巡狩，躬览万国之有无，考声教之所被，散皇明以烛幽。然后增周旧，修洛邑，扇巍巍，显翼翼，光汉京于诸夏，总八方而为之极。

以上永平之事

于是皇城之内，宫室光明，阙庭神丽，奢不可逾，俭不能侈。外则因原野以作苑，填流泉而为沼。发苹藻以潜鱼，丰圃草以毓兽。制同乎梁邹，谊合乎灵囿。

以上宫室

若乃顺时节而搜狩，简车徒以讲武，则必临之以《王制》，考之以《风》、《雅》。历《驺虞》，览《驷铁》，嘉《车攻》，采《吉日》，礼官整仪，乘舆乃出。于是发鲸鱼，铿华钟，登玉辂，乘时龙。凤盖琴丽，和銮玲珑。天官景从，寝威盛容。山灵护野，属御方神。雨师泛洒，风伯清尘。千乘雷起，万骑纷纭。元戎竟野，戈铤彗云。羽旄扫霓，旌旗拂天。焱焱炎炎，扬光飞文。吐焰生风，欱野山。日月为之夺明，丘陵为之摇震。遂集乎中囿，陈师按屯。骈部曲，列校队，勒三军，誓将帅。然后举烽伐鼓，申令三驱，车霆激，骁骑电骛。由基发射，范氏施御，弦不睼禽，辔不诡遇，飞者不及翔，走者不及去。指顾倏忽，获车已实，乐不极盘，杀不尽物。马踠余足，士怒未泄，先驱复路，属车按节。

以上田猎

于是荐三牺，效五牲，礼神祗，怀百灵。觐明堂，临辟雍，扬缉熙，宣皇风，登灵台，考休征。俯仰乎乾坤，参象乎圣躬。目中夏而布德，瞰四裔而抗棱。西荡河源，东澹海滣，北动幽崖，南耀朱垠。殊方别区，界绝而不邻。自孝武之所不征，孝宣之所未臣，莫不陆詟水傈，奔走而来宾。遂绥哀牢，开永昌，春王三朝，会同汉京。是日也，天子受四海之图籍，膺万国之贡珍，内抚诸夏，外绥百蛮。尔乃盛礼兴乐，供帐置乎云龙之庭，陈百寮而赞群后，究皇仪而展帝容。于是庭实千品，旨酒万钟。列金罍，班玉觞，嘉珍御，太牢飨。尔乃食举《雍》彻，太师奏乐。陈金石，布丝竹，钟鼓铿，管弦晔煴；抗五声，极六律，歌九功，舞八佾，《韶》、《武》备，泰古毕。四夷间奏，德广所及，《僸》、《佅》、《兜离》，罔不具集。万乐备，百礼暨，皇欢浃，群臣醉，降烟煴，调元气，然后撞钟告罢，百寮遂退。

以上宴享

于是圣上睹万方之欢娱，又沐浴于膏泽，惧其侈心之将萌，而怠于东作也。乃申旧章，下明诏，命有司，班宪度，昭节俭，示太素；去后宫之丽饰，损乘舆之服御，抑工商之淫业，兴农桑之盛务。遂令海内弃末而反本，背伪而归真，女修织纴，男务耕耘。器用陶匏，服尚素玄，耻纤靡而不服，贱奇丽而弗珍，捐金于山，沉珠于渊。

以上农桑于是百姓涤瑕荡秽，而镜至清；形神寂漠，耳目弗营。嗜欲之源灭，廉耻之心生，莫不优游而自得，玉润而金声。是以四海之内，学校如林，庠序盈门，献酬交错，俎豆莘莘，下舞上歌，蹈德咏仁。登降饫宴之礼既毕，因相与嗟叹玄德，谠言弘说，咸含和而吐气，颂曰‘盛哉乎斯世’！

以上学校

今论者但知诵虞、夏之《书》，咏殷、周之《诗》，讲羲、文之《易》，论孔氏之《春秋》，罕能精古今之清浊，究汉德之所由。唯子颇识旧典，又徒驰骋乎末流。温故知新已难，而知德者鲜矣！且夫僻界西戎，险阻四塞，修其防御，孰与处乎土中，平夷洞达，万方辐凑？秦岭、九嵕，泾、渭之川，曷若四渎五岳，带河泝洛，图书之渊？建章、甘泉，馆御列仙，孰与灵台、明堂，统和天人？太液、昆明，鸟兽之囿，曷若辟雍海流，道德之富？游侠逾侈，犯义侵礼，孰与同履法度，翼翼济济也？子徒习秦阿房之造天，而不知京洛之有制也！识函谷之可关，而不知王者之无外也！”

以上伸东抑西

主人之辞未终，西都宾矍然失容，逡巡降阶，惵然意下，捧手欲辞。主人曰：“复位，今将授子以五篇之诗。”宾既卒业，乃称曰：“美哉乎斯诗！义正乎扬雄，事实乎相如。匪唯主人之好学，盖乃遭遇乎斯时也。小子狂简，不知所裁，既闻正道，请终身而诵之！”

其诗曰：

明堂诗

于昭明堂，明堂孔阳。圣皇宗祀，穆穆煌煌。上帝宴飨，五位时序。谁其配之？世祖光武。普天率土，各以其职。猗欤缉熙，允怀多福。

辟雍诗

乃流辟雍，辟雍汤汤。圣皇莅止，造舟为梁。皤皤国老，乃父乃兄。抑抑威仪，孝友光明。于赫太上，示我汉行。洪化惟神，永观厥成。

灵台诗

乃经灵台，灵台既崇。帝勤时登，爰考休征。三光宣精，五行布序。习习祥风，祁祁甘雨。百谷蓁蓁，庶草蕃庑。屡惟丰年，于皇乐胥。

宝鼎诗

岳修贡兮川效珍，吐金景兮歊浮云。宝鼎见兮色纷缊，焕其炳兮被龙文。登祖庙兮享圣神，昭灵德兮弥亿年。

白雉诗

启灵篇兮披瑞图，获白雉兮效素乌，嘉祥阜兮集皇都。发皓羽兮奋翘英，容洁朗兮于纯精。彰皇德兮侔周成，永延长兮膺天庆。

苏轼／赤壁赋

壬戌之秋，七月既望，苏子与客泛舟，游于赤壁之下。清风徐来，水波不兴。举酒属客，诵明月之诗，歌窈窕之章。少焉，月出于东山之上，徘徊于斗牛之间。白露横江，水光接天。纵一苇之所如，凌万顷之茫然。浩浩乎如冯虚御风，而不知其所止；飘飘乎如遗世独立，羽化而登仙。

以上游景

于是饮酒乐甚，扣舷而歌之。歌曰：“桂棹兮兰桨，击空明兮溯流光。渺渺兮予怀，望美人兮天一方！”客有吹洞箫者，倚歌而和之。其声呜呜然，如怨如慕，如泣如诉。余音袅袅，不绝如缕。舞幽壑之潜蛟，泣孤舟之嫠妇！

苏子愀然，正襟危坐，而问客曰：“何为其然也？”客曰：“‘月明星稀，乌鹊南飞。’此非曹孟德之诗乎？西望夏口，东望武昌，山川相缪，郁乎苍苍。此非孟德之困于周郎者乎？方其破荆州，下江陵，顺流而东也，舳舻千里，旌旗蔽空，酾酒临江，横槊赋诗，固一世之雄也！而今安在哉？况吾与子渔樵于江渚之上，侣鱼虾而友麋鹿，驾一叶之扁舟，举匏尊以相属，寄蜉蝣于天地，眇沧海之一粟！哀吾生之须臾，羡长江之无穷。挟飞仙以遨游，抱明月而长终。知不可乎骤得，托遗响于悲风。”

以上客因哀生世苦短而发悲声

苏子曰：“客亦知夫水与月乎？逝者如斯，而未尝往也；盈虚者如彼，而卒莫消长也。盖将自其变者而观之，则天地曾不能以一瞬！自其不变者而观之，则物与我皆无尽也，而又何羡乎？且夫天地之间，物各有主。苟非吾之所有，虽一毫而莫取。惟江上之清风，与山间之明月，耳得之而为声，目遇之而成色，取之无禁，用之不竭。是造物者之无尽藏也，而吾与子之所共适。”

以上苏子言物我皆有无尽之机，不必以短生为哀

客喜而笑，洗盏更酌。肴核既尽，杯盘狼藉。相与枕藉乎舟中，不知东方之既白。

苏轼／后赤壁赋

是岁十月之望，步自雪堂，将归于临皋。二客从予，过黄泥之坂。霜露既降，木叶尽脱。人影在地，仰见明月。顾而乐之，行歌相答。已而叹曰：“有客无酒，有酒无肴；月白风清，如此良夜何？”客曰：“今者薄暮，举网得鱼，巨口细鳞，状如松江之鲈。顾安所得酒乎？”归而谋诸妇，妇曰：“我有斗酒，藏之久矣，以待子不时之需。”

于是携酒与鱼，复游于赤壁之下。江流有声，断岸千尺。山高月小，水落石出。曾日月之几何，而江山不可复识矣！

以上游景予乃摄衣而上，履巉岩，披蒙茸，踞虎豹，登虬龙，攀栖鹘之危巢，俯冯夷之幽宫。盖二客不能从焉。划然长啸，草木震动，山鸣谷应，风起水涌。予亦悄然而悲，肃然而恐，凛乎其不可留也。反而登舟，放乎中流，听其所止而休焉。

以上自构兴象，非必实事时夜将半，四顾寂寥。适有孤鹤，横江东来，翅如车轮，玄裳缟衣，戛然长鸣，掠余舟而西也。

须臾客去，予亦就睡。梦一道士，羽衣翩跹，过临皋之下，揖余而言曰：“赤壁之游乐乎？”问其姓名，俯而不答。“呜呼噫嘻！吾知之矣！畴昔之夜，飞鸣而过我者，非子也耶？”道士顾笑，余亦惊悟。开户视之，不见其处。

以上亦自构意境，即庄子《逍遥游》，韩公调张籍之意

「序跋类」

易／下系十一爻

《易》曰：“憧憧往来，朋从尔思。”子曰：天下何思何虑？天下同归而殊途，一致而百虑，天下何思何虑！日往则月来，月往则日来，日月相推，而明生焉；寒往则暑来，暑往则寒来，寒暑相推，而岁成焉；往者屈也，来者信也，屈信相感，而利生焉。尺蠖之屈，以求信也；龙蛇之蛰，以存身也。精义入神，以致用也；利用安身，以崇德也。过此以往，未之或知也。穷神知化，德之盛也。

《易》曰：“困于石，据于蒺藜，入于其宫，不见其妻，凶。”子曰：非所困而困焉，名必辱；非所据而据焉，身必危。既辱且危，死期将至，妻其可得见邪？

《易》曰：“公用射隼于高墉之上，获之无不利。”子曰：隼者，禽也；弓矢者，器也；射之者，人也。君子藏器于身，待时而动，何不利之有？动而不括，是以出而有获。语成器而动者也。

子曰：小人不耻不仁，不畏不义，不见利不劝，不威不惩；小惩而大诫，此小人之福也。《易》曰：“屦校灭趾，无咎。”此之谓也。

善不积不足以成名，恶不积不足以灭身。小人以小善为无益而弗为也，以小恶为无伤而弗去也，故恶积而不可掩，罪大而不可解。《易》曰：“何校灭耳，凶。”

子曰：危者，安其位者也；亡者，保其存者也；乱者，有其治者也。是故君子安而不忘危，存而不忘亡，治而不忘乱，是以身安而国家可保也。《易》曰：“其亡其亡，系于苞桑。”

子曰：德薄而位尊，知小而谋大，力小而任重，鲜不及矣。《易》曰：“鼎足折，覆公悚，其形渥，凶。”言不胜其任也。

子曰：知几，其神乎？君子上交不谄，下交不渎，其知几乎！几者，动之微，吉凶之先见者也。君子见几而作，不俟终日。《易》曰：“介于石，不终日，贞吉。”介如石焉，宁用终日？断可识矣！君子知微知彰，知柔知刚，万夫之望。

子曰：颜氏之子，其殆庶几乎？有不善，未尝不知；知之，未尝复行也。《易》曰：“不远复，无祗悔，元吉。”

天地缊，万物化醇；男女构精，万物化生。《易》曰：“三人行，则损一人；一人行，则得其友。”言致一也。

子曰：君子安其身而后动，易其心而后语，定其交而后求。君子修此三者，故全也。危以动，则民不与也；惧以语，则民不应也；无交而求，则民不与也。莫之与，则伤之者至矣。《易》曰：“莫益之，或击之，立心勿恒，凶。”

司马迁／史记汉兴以来诸侯王年表序

太史公曰：殷以前尚矣。周封五等：公、侯、伯、子、男。然封伯禽、康叔于鲁、卫，地各四百里，亲亲之义，褒有德也。太公于齐，兼五侯地，尊勤劳也。武王、成、康所封数百，而同姓五十五，地上不过百里，下三十里，以辅卫王室。管、蔡、康叔、曹、郑，或过或损。厉、幽之后，王室缺，侯伯强国兴焉，天子微，弗能正。非德不纯，形势弱也。

汉兴，序二等。高祖末年，非刘氏而王者，若无功上所不置而侯者，天下共诛之。高祖子弟同姓为王者九国，唯独长沙异姓，而功臣侯者百有余人。自雁门、太原以东至辽阳，为燕、代国；常山以南，太行左转，度河、济、阿、甄以东薄海，为齐、赵国；自陈以西，南至九疑，东带江、淮、谷、泗，薄会稽，为梁、楚、吴、淮南、长沙国。皆外接于胡、越。而内地北距山以东尽诸侯地，大者或五六郡，连城数十，置百官宫观，僭于天子。汉独有三河、东郡、颍川、南阳，自江陵以西至蜀，北自云中至陇西，与内史凡十五郡。而公主、列侯，颇食邑其中。何者？天下初定，骨肉同姓少，故广强庶孽，以镇抚四海，用承卫天子也。

以上王侯分地多，汉郡少

汉定，百年之间，亲属益疏。诸侯或骄侈，怵邪臣计谋为淫乱，大者叛逆，小者不轨于法，以危其命，殒身亡国。天子观于上古，然后加惠，使诸侯得推恩分子弟国邑。故齐分为七，赵分为六，梁分为五，淮南分三。及天子支庶子为王，王子支庶为侯，百有余焉。吴、楚时，前后诸侯或以适削地。是以燕、代无北边郡，吴、淮南、长沙无南边郡，齐、赵、梁、楚支郡，名山陂海，咸纳于汉。诸侯稍微，大国不过十余城，小侯不过数十里，上足以奉贡职，下足以供养祭祀，以蕃辅京师。而汉郡八九十，形错诸侯间，犬牙相临，秉其阨塞地利，强本干、弱枝叶之势也。尊卑明而万事各得其所矣。

以上诸侯衰微而汉郡多

臣迁谨记高祖以来至太初诸侯，谱其下益损之时，令后世得览。形势虽强，要之以仁义为本。

韩愈／张中丞传后序

元和二年四月十三日夜，愈与吴郡张籍阅家中旧书，得李翰所为《张巡传》。翰以文章自名，为此传颇详密。然尚恨有阙者：不为许远立传，又不载雷万春事首尾。

远虽材若不及巡者，开门纳巡，位本在巡上，授之柄而处其下，无所疑忌，竟与巡俱守死，成功名。城陷而虏，与巡死先后异耳。两家子弟材智下，不能通知二父志，以为巡死而远就虏，疑畏死而辞服于贼。远诚畏死，何苦守尺寸之地，食其所爱之肉，以与贼抗而不降乎？当其围守时，外无蚍蜉蚁子之援，所欲忠者，国与主耳。而贼语以“国亡主灭”，远见救援不至，而贼来益众，必以其言为信。外无待而犹死守，人相食且尽，虽愚人亦能数日而知死处矣！远之不畏死亦明矣！乌有城坏其徒俱死独蒙愧耻求活？虽至愚者不忍为，呜呼！而谓远之贤而为之邪？

说者又谓远与巡分城而守，城之陷，自远所分始，以此诟远。此又与儿童之见无异！人之将死，其藏腑必有先受其病者。引绳而绝之，其绝必有处。观者见其然，从而尤之，其亦不达于理矣。小人之好议论，不乐成人之美如是哉！

以上讼许远之屈

如巡、远之所成就，如此卓卓，犹不得免，其他则又何说？当二公之初守也，宁能知人之卒不救弃城而逆遁？苟此不能守，虽避之他处，何益？及其无救而且穷也，将其创残饿羸之余，虽欲去，必不达。二公之贤，其讲之精矣。守一城捍天下，以千百就尽之卒，战百万日滋之师，蔽遮江、淮，沮遏其势，天下之不亡，其谁之功也？当是时，弃城而图存者，不可一二数；擅强兵坐而观者，相环也。不追议此，而责二公以死守，亦见其自比于逆乱，设淫辞而助之攻也。愈尝从事于汴、徐二州，屡道于两府间，亲祭于其所谓双庙者，其老人往往说巡、远时事云。

以上明巡、远之功

南霁云之乞救于贺兰也，贺兰嫉巡、远之声威功绩出己上，不肯出师救；爱霁云之勇且壮，不听其语，强留之。具食与乐，延霁云坐，霁云慷慨语曰：“云来时，睢阳之人不食月余日矣。云虽欲独食，义不忍！虽食，且不下咽！”因拔所佩刀，断一指，血淋漓，以示贺兰。一座大惊，皆感激，为云泣下。云知贺兰终无为云出师意，即驰去。将出城，抽矢射佛寺浮图，矢著其上砖半箭，曰：“吾归破贼，必灭贺兰！此矢所以志也。”愈贞元中过泗州，船上人犹指以相语。城陷，贼以刃胁降巡，巡不屈，即牵去将斩之。又降霁云，云未应。巡呼云曰：“南八，男儿死耳，不可为不义屈！”云笑曰：“欲将以有为也；公有言，云敢不死！”即不屈。

以上载南霁云之事

张籍曰：“有于嵩者，少依于巡。及巡起事，嵩常在围中。籍大历中于和州乌江县见嵩，嵩时年六十余矣。以巡初尝得临涣县尉，好学无所不读。籍时尚小，粗问巡、远事，不能细也。”云巡长七尺余，须髯若神。尝见嵩读《汉书》，谓嵩曰：“何为久读此？”嵩曰：“未熟也。”巡曰：“吾于书，读不过三遍，终身不忘也。”因诵嵩所读书，尽卷不错一字。嵩惊，以为巡偶熟此卷，因乱抽他帙以试，无不尽然。嵩又取架上诸书，试以问巡，巡应口诵无疑。嵩从巡久，亦不见巡常读书也。为文章，操纸笔立书，未尝起草。初守睢阳时，士卒仅万人，城中居人，户亦且数万。巡因一见，问姓名，其后无不识者。巡怒，须髯辄张。及城陷，贼缚巡等数十人坐，且将戮。巡起旋，其众见巡起，或起或泣。巡曰：“汝勿怖！死，命也。”众泣，不能仰视。巡就戮时，颜色不乱，阳阳如平常。远宽厚长者，貌如其心。与巡同年生，月日后于巡，呼巡为兄，死时年四十九。

以上张籍述于嵩语，记巡、远杂事嵩贞元初死于亳、宋间；或传嵩有田在亳、宋间，武人夺而有之，嵩将诣州讼理，为所杀。嵩无子，张籍云。

曾巩／先大夫集后序

公所为书，号《仙凫羽翼》者三十卷，《西陲要纪》者十卷，《清边前要》五十卷，《广中台志》八十卷，《为臣要纪》三卷，《四声韵》五卷，总一百七十八卷，皆刊行于世。今类次诗赋书奏一百二十三篇，又自为十卷，藏于家。

方五代之际，儒学既摈焉，后生小子，治术业于闾巷，文多浅近。是时公虽少，所学已皆知治乱得失兴坏之理。其为文闳深隽美，而长于讽谕。今类次乐府以下是也。

宋既平天下，公始出仕，当此之时，太祖、太宗，已纲纪大法矣，公于是勇言当世之得失。其在朝廷，疾当事者不忠，故凡言天下之要，必本天子忧怜百姓、劳心万事之意，而推大臣从官执事之人观望怀奸，不称天子属任之心。故治久未治，至其难言，则人有所不敢言者，虽屡不合而出，而所言益切，不以利害祸福动其意也。

以上言在五代作乐府等，至宋作奏议

始公尤见奇于太宗。自光禄寺丞越州监酒税召见，以为直史馆，遂为两浙转运使。未久而真宗即位，益以材见知。初试以知制诰。及西兵起，又以为自陕以西经略判官。而公尝切论大臣，当时皆不说，故不果用。然真宗终感其言，故为泉州未尽一岁，拜苏州，五日又为扬州。将复召之也，而公于是时又上书，语斥大臣尤切，故卒以龃龉终。

以上言因论事屡起屡踬

公之言，其大者以自唐之衰，民穷久矣，海内既集，天子方修法度，而用事者尚多烦碎，治财利之臣又益急；公独以谓宜遵简易，罢管榷，以与民休息，塞天下望。祥符初，四方争言符应，天子因之，遂用事泰山，祠汾阴。而道家之说亦滋甚，自京师至四方，北大治宫观。公益诤，以谓天命不可专任，宜绌奸臣，修人事，反复至数百千言。呜呼！公之尽忠，天子之受尽言，何必古人！此非传之所谓主圣臣直者乎？何其盛也！何其盛也！

以上言奏议之大，在罢管榷、谏封禅二事

公在两浙，奏罢苛税二百三十余条。在京西，又与三司争论免民租、释逋负之在民者。盖公之所试如此。所试者大，其庶几矣。公所尝言甚众，其在上前及书亡者，盖不得而集。其或从或否，而后将可思者，与历官行事，庐陵欧阳修公已铭公之碑特详焉，此故不论，论其不尽载者。公卒以龃龉终，其功行，或不得在史氏记。藉令记之，当时好公者少，史其果可信欤？后有君子，欲推而考之，读公之碑与书，及予小子之序，其意者具见其表里，其于虚实之论可核矣。

公卒，乃赠谏议大夫。姓曾氏，讳某，南丰人。序其书者，公之孙巩也。

告语门四类

「诏令类」

书／吕刑

惟吕命，王享国百年，耄，荒度作刑，以诘四方。

王曰：“若古有训，蚩尤惟始作乱，延及于平民，罔不寇贼，鸱义奸宄，夺攘矫虔。苗民弗用灵，制以刑，惟作五虐之刑，曰法。杀戮无辜，爰始淫为劓、刵、椓、黥。越兹丽刑并制，罔差有辞。民兴胥渐，泯泯棼棼，罔中于信，以覆诅盟，虐威庶戮，方告无辜于上。上帝监民，罔有馨香德刑，发闻惟腥。

以上言苗民制刑之失

皇帝哀矜庶戮之不辜，报虐以威，遏绝苗民，无世在下。乃命重、黎，绝地天通，罔有降格。群后之逮在下，明明棐常，鳏寡无盖。皇帝亲问下民，鳏寡有辞于苗，德威惟畏，德明惟明。乃命三后，恤功于民：伯夷降典，折民惟刑；禹平水土，主名山川；稷降播种，农植嘉谷。三后成功，惟殷于民。士制百姓于刑之中，以教祗德。穆穆在上，明明在下，灼于四方，罔不惟德之勤。故乃明于刑之中，率义于民棐彝。典狱非讫于威，惟讫于富。敬忌，罔有择言在身。惟克天德，自作元命，配享在下。”

以上言皇帝制刑之中

王曰：“嗟！四方司政典狱，非尔惟作天牧。今尔何监？非时伯夷播刑之迪；其今尔何惩？惟时苗民匪察于狱之丽，罔择吉人，观于五刑之中；惟时庶威夺货，断制五刑，以乱无辜。上帝不蠲，降咎于苗，苗民无辞于罚，乃绝厥世。”

王曰：“呜呼！念之哉！伯父伯兄，仲叔季弟，幼子童孙，皆听朕言，庶有格命。今尔罔不由慰日勤，尔罔或戒不勤。天齐于民，俾我一日，非终惟终，在人。尔尚敬逆天命，以奉我一人！虽畏勿畏，虽休勿休，惟敬五刑，以成三德。一人有庆，兆民赖之，其宁惟永。”

以上言断狱宜出于勤、慎

王曰：“吁！来，有邦有土，告尔祥刑。在今尔安百姓，何择非人？何敬非刑？何度非及？两造具备，师听五辞；五辞简孚，正于五刑；五刑不简，正于五罚；五罚不服，正于五过。五过之疵：惟官、惟反、惟内、惟货、惟来。其罪惟均，其审克之！五刑之疑有赦，五罚之疑有赦，其审克之！简孚有众，惟貌有稽。无简不听，具严天威！

墨辟疑赦，其罚百锾，阅实其罪；劓辟疑赦，其罚惟倍，阅实其罪；剕辟疑赦，其罚倍差，阅实其罪；宫辟疑赦，其罚六百锾，阅实其罪；大辟疑赦，其罚千锾，阅实其罪。墨罚之属千，劓罚之属千，剕罚之属五百，宫罚之属三百，大辟之罚其属二百。五刑之属三千。上下比罪，无僭乱辞，勿用不行，惟察惟法，其审克之！上刑适轻，下服；下刑适重，上服。轻重诸罚有权。刑罚世轻世重，惟齐非齐，有伦有要。罚惩非死，人极于病。非佞折狱，惟良折狱，罔非在中。察辞于差，非从惟从。哀敬折狱，明启刑书胥占，咸庶中正，其刑其罚，其审克之！狱成而孚，输而孚。其刑上备，有并两刑。”

以上言疑狱设为罚赎之法

王曰：“呜呼！敬之哉！官伯族姓，朕言多惧。朕敬于刑，有德惟刑。今天相民，作配在下。明清于单辞，民之乱，罔不中听狱之两辞。无或私家于狱之两辞！狱货非宝，惟府辜功，报以庶尤。永畏惟罚，非天不中，惟人在命。天罚不极，庶民罔有令政在于天下。”

王曰：“呜呼！嗣孙，今往何监？非德？于民之中，尚明听之哉！哲人惟刑，无疆之辞，属于五极，咸中有庆。受王嘉师，监于兹祥刑！”

安章宅句与后世卿云马班韩柳诸人蹊径相近，惜不能尽通其读耳。

汉文帝／赐南粤王赵佗书

皇帝谨问南粤王：甚苦心劳意！朕，高皇帝侧室之子，弃外，奉北藩于代，道里辽远，壅蔽朴愚，未尝致书。高皇帝弃群臣，孝惠皇帝即世，高后自临事，不幸有疾，日进不衰，以故悖暴乎治。诸吕为变故乱法，不能独制，乃取它姓子为孝惠皇帝嗣。赖宗庙之灵、功臣之力，诛之已毕。朕以王侯吏不释之故，不得不立，今即位。

乃者闻王遗将军隆虑侯书，求亲昆弟，请罢长沙两将军。朕以王书，罢将军博阳侯，亲昆弟在真定者，已遣人存问，修治先人冢。前日闻王发兵于边，为寇灾不止。当其时，长沙苦之，南郡尤甚。虽王之国，庸独利乎？必多杀士卒，伤良将吏，寡人之妻，孤人之子，独人父母。得一亡十，朕不忍为也！

朕欲定地犬牙相入者，以问吏，吏曰：“高皇帝所以介长沙土也。”朕不能擅变焉。吏曰：“得王之地，不足以为大；得王之财，不足以为富。”服领以南，王自治之！虽然，王之号为“帝”，两帝并立，亡一乘之使以通其道，是争也。争而不让，仁者不为也。愿与王分弃前患，终今以来，通使如故。

故使贾驰谕告王朕意，王亦受之，毋为寇灾矣。上褚五十衣，中褚三十衣，下褚二十衣，遗王。愿王听乐娱忧，存问邻国。

司马相如／谕巴蜀檄

告巴蜀太守：蛮夷自擅，不讨之日久矣，时侵犯边境，劳士大夫。陛下即位，存抚天下，集安中国，然后兴师出兵，北征匈奴，单于怖骇，交臂受事，屈膝请和。康居、西域，重译纳贡，稽首来享。移师东指，闽、越相诛。右吊番禺，太子入朝。南夷之君，西僰之长，常效贡职，不敢堕怠，延颈举踵，喁喁然皆向风慕义，欲为臣妾。道里辽远，山川阻深，不能自致。夫不顺者已诛，而为善者未赏，故遣中郎将往宾之。

发巴蜀之士各五百人，以奉币帛，卫使者不然，靡有兵革之事，战斗之患。今闻其乃发军兴制，惊惧子弟，忧患长老，郡又擅为转粟运输，皆非陛下之意也！

以上晓谕百姓以发卒之事

当行者或亡逃自贼杀，亦非人臣之节也。夫边郡之士，闻烽举燧燔，皆摄弓而驰，荷兵而走，流汗相属，唯恐居后。触白刃，冒流矢，议不反顾，计不旋踵，人怀怒心，如报私仇。彼岂乐死恶生，非编列之民，而与巴蜀异主哉？计深虑远，急国家之难，而乐尽人臣之道也！故有剖符之封，析圭而爵，位为通侯，居列东第。终则遗显号于后世，传土地于子孙，行事甚忠敬，居位甚安逸，名声施于无穷，功烈著于不灭。是以贤人君子，肝脑涂中原，膏液润野草而不辞也。

今奉币役至南夷，即自贼杀，或亡逃抵诛，身死无名，谥为至愚，耻及父母，为天下笑。人之度量相越，岂不远哉！

以上数百姓不忠死亡之罪然此非独行者之罪也，父兄之教不先，子弟之率不谨，寡廉鲜耻，而俗不长厚也。其被刑戮，不亦宜乎？

以上让三老孝弟以不教诲之过

陛下患使者有司之若彼，悼不肖愚民之如此，故遣信使，晓谕百姓以发卒之事，因数之以不忠死亡之罪，让三老孝悌以不教诲之过。方今田时，重烦百姓，已亲见近县；恐远所溪谷山泽之民不遍闻，檄到，亟下县道，咸谕陛下意，毋忽！

汉光武帝／赐窦融玺书

制诏行河西五郡大将军事、属国都尉：劳镇守边五郡，兵马精强，仓库有蓄，民庶殷富。外则折挫羌胡，内则百姓蒙福。威德流闻，虚心相望，道路隔塞，邑邑何已！长史所奉书献马，悉至，深知厚意。今益州有公孙子阳，天水有隗将军，方蜀、汉相攻，权在将军，举足左右，便有轻重。以此言之，欲相厚岂有量哉！诸事具长史所见，将军所知。王者迭兴，千载一会。欲遂立桓、文，辅微国，当勉卒功业；欲三分鼎足，连衡合从，亦宜以时定。天下未并，吾与尔绝域，非相吞之国。今之议者，必有任嚣效尉佗制七郡之计。王者有分土，无分民，自适己事而已。今以黄金二百斤赐将军，便宜辄言。

「奏议类」

书／无逸

周公曰：“呜呼！君子所，其无逸！先知稼穑之艰难，乃逸，则知小人之依。相小人，厥父母勤劳稼穑，厥子乃不知稼穑之艰难，乃逸乃谚。既诞，否则侮厥父母曰：‘昔之人无闻知！’”

周公曰：“呜呼！我闻曰：昔在殷王中宗，严恭寅畏，天命自度，治民祗惧，不敢荒宁。肆中宗之享国，七十有五年。其在高宗，时旧劳于外，爰暨小人。作其即位，乃或亮阴，三年不言；其惟不言，言乃雍。不敢荒宁，嘉靖殷邦。至于小大，无时或怨。肆高宗之享国，五十有九年。其在祖甲，不义惟王，旧为小人。作其即位，爰知小人之依，能保惠于庶民，不敢侮鳏寡。肆祖甲之享国，三十有三年。自时厥后，立王生则逸，生则逸，不知稼穑之艰难，不闻小人之劳，惟耽乐之从。自时厥后，亦罔或克寿，或十年，或七八年，或五六年，或四三年。”

以上殷王

周公曰：“呜呼！厥亦惟我周太王、王季，克自抑畏。文王卑服，即康功田功；徽柔懿恭，怀保小民，惠鲜鳏寡；自朝至于日中昃，不遑暇食，用咸和万民。文王不敢盘于游田，以庶邦惟正之供。文王受命惟中身，厥享国五十年。”

以上文王

周公曰：“呜呼！继自今嗣王，则其无淫于观于逸于游于田，以万民惟正之供！无皇曰今日耽乐。乃非民攸训，非天攸若，时人丕则有愆。无若殷王受之迷乱酗于酒德哉！”

以上诫嗣王

周公曰：“呜呼！我闻曰：古之人犹胥训告，胥保惠，胥教诲，民无或胥诪张为幻。此厥不听，人乃训之，乃变乱先王之正刑，至于小大。民否则厥心违怨，否则厥口诅祝。”

以上不拒训告者

周公曰：“呜呼！自殷王中宗，及高宗，及祖甲，及我周文王，兹四人迪哲。厥或告之曰：‘小人怨汝詈汝。’则皇自敬德。厥愆，曰：‘朕之愆允若时。’不啻不敢含怒。此厥不听，人乃或诪张为幻，曰：‘小人怨汝詈汝。’则信之。则若时，不永念厥辟，不宽绰厥心，乱罚无罪，杀无辜。怨有同，是丛于厥身。”

以上不罪怨詈者

周公曰：“呜呼！嗣王其监于兹！”

贾谊／陈政事疏

臣窃惟事势，可为痛哭者一，可为流涕者二，可为长太息者六。若其他背理而伤道者，难遍以疏举。进言者皆曰：“天下已安已治矣。”臣独以为未也！曰安且治者，非愚则谀，皆非事实知治乱之体者也。夫抱火厝之积薪之下，而寝其上，火未及燃，因谓之安。方今之势，何以异此？本末舛逆，首尾衡决，国势抢攘，非甚有纪，胡可谓治？陛下何不壹令臣得孰数之于前？因陈治安之策，试详择焉。

夫射猎之娱，与安危之机，孰急？使为治，劳智虑，苦身体，乏钟鼓之乐，勿为可也。乐与今同，而加之诸侯轨道，兵革不动，民保首领，匈奴宾服，四荒乡风，百姓素朴，狱讼衰息。大数既得，则天下顺治，海内之气，清和咸理。生为明帝，没为明神，名誉之美，垂于无穷。《礼》祖有功而宗有德，使顾成之庙，称为太宗，上配太祖，与汉亡极。建久安之势，成长治之业，以承祖庙，以奉六亲，至孝也；以幸天下，以育群生，至仁也；立纲陈纪，轻重同得，后可以为万世法程，虽有愚幼不肖之嗣，犹得蒙业而安，至明也。以陛下之明达，因使少知治体者得佐下风，致此非难也。其具可素陈于前，愿幸无忽。臣谨稽之天地，验之往古，按之当今之务，日夜念此至孰也。虽使舜、禹复生，为陛下计，亡以易此！

以上序

夫树国，固必相疑之势：下数被其殃，上数爽其忧，甚非所以安上而全下也。今或亲弟谋为东帝，亲兄之子西乡而击，今吴又见告矣。天子春秋鼎盛，行义未过，德泽有加焉，犹尚如是；况莫大诸侯、权力且十此者虖？然而天下少安，何也？大国之王，幼弱未壮；汉之所置傅相，方握其事。数年之后，诸侯之王大抵皆冠，血气方刚；汉之傅相，称病而赐罢，彼自丞尉以上，遍置私人。如此，有异淮南、济北之为邪？此时而欲为治安，虽尧、舜不治！黄帝曰：“日中必熭，操刀必割。”今令此道顺而全安，甚易；不肯蚤为，已乃堕骨肉之属而抗刭之，岂有异秦之季世乎？

夫以天子之位，乘今之时，因天之助，尚惮以危为安，以乱为治。假设陛下居齐桓之处，将不合诸侯而匡天下乎？臣又知陛下有所必不能矣。假设天下如曩时，淮阴侯尚王楚，黥布王淮南，彭越王梁，韩信王韩，张敖王赵，贯高为相，卢绾王燕，陈豨在代，令此六七公者皆亡恙，当是时而陛下即天子位，能自安乎？臣有以知陛下之不能也！天下淆乱，高皇帝与诸公并起，非有仄室之势以豫席之也。诸公幸者乃为中涓，其次仅得舍人，材之不逮至远也。高皇帝以明圣威武即天子位，割膏腴之地以王诸公，多者百余城，少者乃三四十县，德至渥也。然其后十年之间，反者九起。陛下之与诸公，非亲角材而臣之也，又非身封王之也。自高皇帝不能以是一岁为安，故臣知陛下之不能也。然尚有可诿者曰疏，臣请试言其亲者。假令悼惠王王齐，元王王楚，中子王赵，幽王王淮阳，共王王梁，灵王王燕，厉王王淮南，六七贵人皆亡恙，当是时陛下即位，能为治乎？臣又知陛下之不能也！若此诸王，虽名为臣，实皆有布衣昆弟之心，虑亡不帝制而天子自为者：擅爵人，赦死罪，甚者或戴黄屋，汉法令非行也。虽行不轨如厉王者，令之不肯听，召之安可致乎？幸而来至，法安可得加？动一亲戚，天下圜视而起。陛下之臣，虽有悍如冯敬者，适启其口，匕首已陷其胸矣。陛下虽贤，谁与领此？故疏者必危，亲者必乱，已然之效也。其异姓负强而动者，汉已幸胜之矣，又不易其所以然。同姓袭是迹而动，既有征矣，其势尽又复然。殃祸之变，未知所移，明帝处之尚不能以安，后世将如之何！

屠牛坦一朝解十二牛，而芒刃不顿者，所排击剥割，皆众理解也；至于髋髀之所，非斤则斧。夫仁义恩厚，人主之芒刃也；权势法制，人主之斤斧也；今诸侯王，皆众髋髀也。释斤斧之用，而欲婴以芒刃，臣以为不缺则折。胡不用之淮南、济北？势不可也！臣窃迹前事，大抵强者先反：淮阴王楚，最强，则最先反；韩信倚胡，则又反；贯高因赵资，则又反；陈豨兵精，则又反；彭越用梁，则又反；黥布用淮南，则又反；卢绾最弱，最后反。长沙乃在二万五千户耳，功少而最完，势疏而最忠。非独性异人也，亦形势然也。曩令樊、郦、绛、灌据数十城而王，今虽以残亡可也；令信、越之伦列为彻侯而居，虽至今存可也。然则天下之大计可知已：欲诸王之皆忠附，则莫若令如长沙王；欲臣子之勿菹醢，则莫若令如樊、郦等；欲天下之治安，莫若众建诸侯而少其力。力少则易使以义，国小则无邪心。令海内之势如身之使臂，臂之使指，莫不制从。诸侯之君不敢有异心，辐凑并进而归命天子。虽在细民，且知其安，故天下咸知陛下之明。割地定制，令齐、赵、楚各为若干国，使悼惠王、幽王、元王之子孙毕以次各受祖之分地，地尽而止，及燕、梁它国皆然。其分地众而子孙少者，建以为国，空而置之，须其子孙生者举使君之。诸侯之地，其削颇入汉者，为徙其侯国，及封其子孙也，所以数偿之。一寸之地，一人之众，天子亡所利焉，诚以定治而已，故天下咸知陛下之廉；地制壹定，宗室子孙莫虑不王，下无倍畔之心，上无诛伐之志，故天下咸知陛下之仁；法立而不犯，令行而不逆，贯高、利几之谋不生，柴奇、开章之计不萌，细民乡善，大臣致顺，故天下咸知陛下之义。卧赤子天下之上而安，植遗腹，朝委裘，而天下不乱。当时大治，后世诵圣。壹动而五业附，陛下谁惮而久不为此？

天下之势方病大瘇，一胫之大几如要，一指之大几如股，平居不可屈信，一二指搐，身虑无聊。失今不治，必为锢疾，后虽有扁鹊，不能为已。病非徒瘇也，又苦跖戾：元王之子，帝之从弟也；今之王者，从弟之子也。惠王之子，亲兄子也；今之王者，兄子之子也。亲者或亡分地以安天下，疏者或制大权以逼天子，臣故曰非徒病疸也，又苦跖戾。可为痛哭者，此病是也。

以上痛哭之一

天下之势方倒县：凡天子者，天下之首，何也？上也；蛮夷者，天下之足，何也？下也。今匈奴嫚侮侵掠，至不敬也，为天下患，至亡已也，而汉岁致金絮采缯以奉之。夷狄征令，是主上之操也；天子共贡，是臣下之礼也。足反居上，首顾居下，倒县如此，莫之能解，犹为国有人乎？非亶倒县而已，又类辟且病痱。夫辟者一面病，痱者一方痛。今西边北边之郡，虽有长爵，不轻得复，五尺以上不轻得息，斥候望烽燧不得卧，将吏被介胄而睡，臣故曰一方病矣。医能治之，而上不使，可为流涕者此也。

陛下何忍以帝皇之号为戎人诸侯？势既卑辱而祸不息，长此安穷？进谋者率以为是，固不可解也，亡具甚矣！臣窃料匈奴之众不过汉一大县，以天下之大，困于一县之众，甚为执事者羞之！陛下何不试以臣为属国之官以主匈奴？行臣之计，请必系单于之颈而制其命，伏中行说而笞其背，举匈奴之众惟上之令。今不猎猛敌而猎田彘，不搏反寇而搏畜兔，玩细娱而不图大患，非所以为安也！德可远施，威可远加，而直数百里外威令不信，可为流涕者此也。

以上流涕之二

今民卖僮者，为之绣衣丝履，偏诸缘，内之闲中，是古天子后服，所以庙而不宴者也，而庶人得以衣婢妾！白縠之表，薄纨之里，以偏诸，美者黼绣，是古天子之服，今富人大贾嘉会召客者以被墙！古者以奉一帝一后而节适，今庶人屋壁得为帝服，倡优下贱得为后饰，然而天下不屈者，殆未有也。且帝之身自衣皂绨，而富民墙屋被文绣；天子之后以缘其领，庶人嬖妾缘其履，此臣所谓舛也。夫百人作之，不能衣一人，欲天下亡寒，胡可得也？一人耕之，十人聚而食之，欲天下亡饥，不可得也！饥寒切于民之肌肤，欲其亡为奸邪，不可得也！国已屈矣，盗贼直须时耳，然而献计者曰毋动，为大耳！夫俗，至大不敬也，至亡等也，至冒上也，进计者犹曰毋为！可为长太息者此也。

以上长太息之一

商君遗礼义，弃仁恩，并心于进取，行之二岁，秦俗日败。故秦人家富子壮则出分，家贫子壮则出赘。借父耰，虑有德色；母取箕帚，立而谇语；抱哺其子，与公并倨；妇姑不相说，则反唇而相稽。其慈子耆利，不同禽兽者亡几耳。然并心而赴时，犹曰蹙六国，兼天下，功成求得矣；终不知反廉愧之节、仁义之厚！信并兼之法，遂进取之业，天下大败。众掩寡，智欺愚，勇威怯，壮陵衰，其乱至矣！是以大贤起之，威振海内，德从天下。曩之为秦者，今转而为汉矣。然其遗风余俗，犹尚未改。今世以侈靡相竞，而上亡制度、弃礼谊、捐廉耻日甚，可谓月异而岁不同矣，逐利不耳，虑非顾行也。今其甚者杀父兄矣！盗者剟寝户之帘，搴两庙之器，白昼大都之中，剽吏而夺之金。矫伪者出几十万石粟，赋六百余万钱，乘传而行郡国，此其无行义之尤至者也。而大臣特以簿书不报，期会之间，以为大故。至于俗流失，世坏败，因恬而不知怪，虑不动于耳目，以为是适然耳。夫移风易俗，使天下回心而乡道，类非俗吏之所能为也。俗吏之所务，在于刀笔筐箧，而不知大体，陛下又不自忧，窃为陛下惜之！夫立君臣，等上下，使父子有礼，六亲有纪，此非天之所为，人之所设也。夫人之所设，不为不立，不植则僵，不修则坏。管子曰：“礼义廉耻，是谓四维。四维不张，国乃灭亡。”使管子愚人也则可；管子而少知治体，则是岂可不为寒心哉？秦灭四维而不张，故君臣乖乱，六亲殃戮，奸人并起，万民离叛，凡十三岁而社稷为虚。今四维犹未备也，故奸人几幸，而众心疑惑。岂如今定经制，令君君臣臣，上下有差，父子六亲，各得其宜，奸人亡所几幸，而群臣众信，上不疑惑。此业壹定，世世常安，而后有所持循矣。若夫经制不定，是犹度江河亡维楫，中流而遇风波，船必覆矣。可为长太息者此也。

以上长太息之二

夏为天子，十有余世，而殷受之。殷为天子，二十余世，而周受之。周为天子，三十余世，而秦受之。秦为天子，二世而亡。人性不甚相远也，何三代之君有道之长而秦无道之暴也？其故可知也。古之王者，太子乃生，固举以礼，使士负之，有司齐肃端冕，见之南郊，见于天也。过阙则下，过庙则趋，孝子之道也。故自为赤子，而教固已行矣。昔者成王幼在襁褓之中，召公为太保，周公为太傅，太公为太师。“保”，保其身体；“傅”，傅之德义；“师”，道之教训。此三公之职也。于是为置三少，皆上大夫也，曰少保、少傅、少师，是与太子宴者也。故乃孩提有识，三公三少固明孝仁礼义以道习之，逐去邪人，不使见恶行。于是皆选天下之端士孝悌博闻有道术者，以卫翼之，使与太子居处出入。故太子乃生而见正事，闻正言，行正道，左右前后皆正人也。夫习与正人居之不能毋正，犹生长于齐，不能不齐言也；习与不正人居之不能毋不正，犹生长于楚之地，不能不楚言也。故择其所耆，必先受业，乃得尝之；择其所乐，必先有习，乃得为之。孔子曰：“少成若天性，习贯如自然。”及太子少长，知妃色，则入于学。学者，所学之官也。《学礼》曰：帝入东学，上亲而贵仁，则亲疏有序，而恩相及矣；帝入南学，上齿而贵信，则长幼有差，而民不诬矣；帝入西学，上贤而贵德，则圣智在位，而功不遗矣；帝入北学，上贵而尊爵，则贵贱有等，而下不逾矣；帝入太学，承师问道，退习而考于太傅，太傅罚其不则而匡其不及，则德智长而治道得矣。此五学者既成于上，则百姓黎民化辑于下矣。及太子既冠成人，免于保傅之严，则有记过之史、彻膳之宰、进善之旌、诽谤之木、敢谏之鼓；瞽史诵诗，工诵箴谏，大夫进谋，士传民语。习与智长，故切而不愧；化与心成，故中道若性。三代之礼：春朝朝日，秋暮夕月，所以明有敬也；春秋入学，坐国老，执酱而亲馈之，所以明有孝也；行以鸾和，步中《采齐》，趣中《肆夏》，所以明有度也；其于禽兽，见其生不食其死，闻其声不食其肉，故远庖厨，所以长恩且明有仁也。夫三代之所以长久者，以其辅翼太子有此具也。及秦而不然：其俗固非贵辞让也，所上者告讦也；固非贵礼义也，所上者刑罚也。使赵高傅胡亥而教之狱，所习者非斩劓人，则夷人之三族也。故胡亥今日即位而明日射人，忠谏者谓之诽谤，深计者谓之妖言，其视杀人若艾草菅然。岂惟胡亥之性恶哉？彼其所以道之者，非其理故也。鄙谚曰：“不习为吏，视已成事。”又曰：“前车覆，后车诫。”夫三代之所以长久者，其已事可知也，然而不能从者，是不法圣智也；秦世之所以亟绝者，其辙迹可见也，然而不避，是后车又将覆也。夫存亡之变，治乱之机，其要在是矣。天下之命，县于太子。太子之善，在于早谕教与选左右。夫心未滥而先谕教，则化易成也。开于道术智谊之指，则教之力也。若其服习积贯，则左右而已。夫胡、粤之人，生而同声，耆欲不异，及其长而成俗，累数译而不能相通，行有虽死而不相为者，则教习然也。臣故曰选左右早谕教最急！夫教得而左右正，则太子正矣；太子正，而天下定矣。《书》曰：“一人有庆，兆民赖之。”此时务也。

以上长太息之三

凡人之智，能见已然，不能见将然。夫礼者禁于将然之前，而法者禁于已然之后。是故法之所用易见，而礼之所为至难知也。若夫庆赏以劝善，刑罚以惩恶，先王执此之政，坚如金石，行此之令，信如四时，据此之公，无私如天地耳，岂顾不用哉？然而曰礼云礼云者，贵绝恶于未萌，而起教于微眇，使民日迁善远罪而不自知也。孔子曰：“听讼，吾犹人也。必也，使无讼乎！”为人主计者，莫如先审取舍，取舍之极定于内，而安危之萌应于外矣。安者非一日而安也，危者非一日而危也，皆以积渐然，不可不察也。人主之所积，在其取舍，以礼义治之者积礼义，以刑罚治之者积刑罚。刑罚积而民怨背，礼义积而民和亲。故世主欲民之善同，而所以使民善者或异，或道之以德教，或驱之以法令。道之以德教者，德教洽而民气乐；驱之以法令者，法令极而民风哀。哀乐之感，祸福之应也。秦王之欲尊宗庙而安子孙，与汤武同。然而汤、武广大其德行，六七百岁而弗失，秦王治天下十余岁则大败。此无它故矣，汤、武之定取舍审，而秦王之定取舍不审矣。夫天下，大器也。今人之置器，置诸安处则安，置诸危处则危。天下之情，与器无以异，在天子之所置之。汤、武置天下于仁义礼乐，而德泽洽禽兽，草木广裕，德被蛮貊四夷，累子孙数十世，此天下所共闻也；秦王置天下于法令刑罚，德泽亡一有，而怨毒盈于世，下憎恶之如仇雠，祸几及身，子孙诛绝，此天下之所共见也。是非其明效大验邪？人之言曰：“听言之道，必以其事观之，则言者莫敢妄言。”今或言礼谊之不如法令，教化之不如刑罚，人主胡不引殷、周、秦事以观之也？

以上长太息之四

人主之尊譬如堂，群臣如陛，众庶如地。故陛九级上，廉远地，则堂高；陛亡级，廉近地，则堂卑。高者难攀，卑者易陵，理势然也。故古者圣王制为等列，内有公卿大夫士，外有公侯伯子男，然后有官师小吏，延及庶人，等级分明，而天子加焉，故其尊不可及也。里谚曰：“欲投鼠而忌器。”此善谕也。鼠近于器，尚惮不投，恐伤其器，况于贵臣之近主乎？廉耻节礼以治君子，故有赐死而亡戮辱。是以黥劓之罪不及大夫，以其离主上不远也。礼不敢齿君之路马，蹴其刍者有罚，见君之几杖则起，遭君之乘车则下，入正门则趋，君之宠臣虽或有过，刑戮之罪不加其身者，尊君之故也。此所以为主上豫远不敬也，所以体貌大臣而厉其节也。今自王侯三公之贵，皆天子之所改容而礼之也，古天子之所谓伯父、伯舅也，而今与众庶同黥、劓、髡、刖、笞、、弃市之法，然则堂不亡陛乎？被戮辱者不泰迫摩？廉耻不行大臣，无乃握重权大官而有徒隶亡耻之心乎？夫望夷之事，二世见当以重法者，投鼠而不忌器之习也。臣闻之：履虽鲜，不加于枕；冠虽敝，不以苴履。夫尝已在贵宠之位，天子改容而礼貌之矣，吏民尝俯伏以敬畏之矣，今而有过，帝令废之可也，退之可也，赐之死可也，灭之可也；若夫束缚之，系之，输之司寇，编之徒官，司寇小吏詈骂而榜笞之，殆非所以令众庶见也。夫卑贱者，习知尊贵者之一旦吾亦乃可以加此也，非所以习天下也，非尊尊贵贵之化也。夫天子之所尝敬，众庶之所尝宠，死而死耳，贱人安宜得如此而顿辱之哉？豫让事中行之君，智伯伐而灭之，移事智伯。及赵灭智伯，豫让衅面吞炭，必报襄子，五起而不中。人问豫子，豫子曰：“中行众人畜我，我故众人事之；智伯国士遇我，我故国士报之。”故此一豫让也，反君事雠，行若狗彘，已而抗节致忠，行出乎列士，人主使然也。故主上遇其大臣如遇犬马，彼将犬马自为也；如遇官徒，彼将官徒自为也。顽顿亡耻，奊诟亡节，廉耻不立，且不自好，苟若而可，故见利则逝，见便则夺。主上有败，则因而挺之矣；主上有患，则吾苟免而已，立而观之耳。有便吾身者，则欺卖而利之耳。人主将何便于此？群下至众，而主上至少也，所托财器职业者，粹于群下也。俱亡耻，俱苟妄，则主上最病。故古者礼不及庶人，刑不至大夫，所以厉宠臣之节也。古者大臣有坐不廉而废者，不谓不廉，日簠簋不饰；坐污秽淫乱，男女无别者，不曰污秽，曰帷薄不修；坐罢软不胜任者，不曰罢软，曰下官不职。故贵大臣定有其罪矣，犹未斥然正以呼之也，尚迁就而为之讳也。故其在大谴大何之域者，闻谴何则白冠氂缨，盘水加剑，造请室而请罪耳，上不执缚系引而行也；其有中罪者，闻命而自弛，上不使人颈盭而加也；其有大罪者，闻命则北面再拜，跪而自裁，上不使捽抑而刑之也，曰：“子大夫自有过耳，吾遇子有礼矣。”遇之有礼，故群臣自意；婴以廉耻，故人矜节行。上设廉耻礼义以遇其臣，而臣不以节行报其上者，则非人类也。故化成俗定，则为人臣者，主耳忘身，国耳忘家，公耳忘私，利不苟就，害不苟去，唯义所在，上之化也。故父兄之臣，诚死宗庙；法度之臣，诚死社稷；辅翼之臣，诚死君上；守圄扦敌之臣，诚死城郭封疆。故曰圣人有金城者，比物此志也。彼且为我死，故吾得与之俱生；彼且为我亡，故吾得与之俱存；夫将为我危，故吾得与之皆安。顾行而忘利，守节而仗义，故可以托不御之权，可以寄六尺之孤。此厉廉耻、行礼义之所致也，主上何丧焉？此之不为，而顾彼之久行，故曰可为长太息者此也。

以上长太息之五

匡衡／戒妃匹劝经学威仪之则疏

陛下秉至孝，哀伤思慕，不绝于心，未有游虞弋射之宴，诚隆于慎终追远，无穷已也。窃愿陛下虽圣性得之，犹复加圣心焉。《诗》曰“茕茕在疚”，言成王丧毕思慕，意气未能平也，盖所以就文、武之业，崇大化之本也。

臣又闻之师曰：“妃匹之际，生民之始，万福之原。”婚姻之礼正，然后品物遂，而天命全。孔子论《诗》，以《关雎》为始，言太上者民之父母，后夫人之行，不侔乎天地，则无以奉神灵之统而理万物之宜。故《诗》曰：“窈窕淑女，君子好逑。”言能致其贞淑，不贰其操，情欲之感无介乎容仪，宴私之意不形乎动静，夫然后可以配至尊而为宗庙主。此纲纪之首，王教之端也！自上世以来，三代兴废，未有不由此者也！愿陛下详览得失盛衰之效，以定大基，采有德，戒声色，近严敬，远技能。

以上戒妃匹

窃见圣德纯茂，专精《诗》、《书》，好乐无厌。臣衡材驽，无以辅相善义，宣扬德音。臣闻六经者，圣人所以统天地之心，著善恶之归，明吉凶之分，通人道之正，使不悖于其本性者也。故审六艺之指，则天人之理可得而和，草木昆虫可得而育，此永永不易之道也。及《论语》、《孝经》，圣人言行之要，宜究其意。

以上劝经学

臣又闻圣王之自为动静周旋，奉天承亲，临朝飨臣，物有节文，以章人伦。盖钦翼祗栗，事天之容也；温恭敬逊，承亲之礼也；正躬严恪，临众之仪也；嘉惠和说，飨下之颜也。举错动作，物遵其仪，故形为仁义，动为法则。孔子曰：“德义可尊，容止可观，进退可度，以临其民，是以其民畏而爱之，则而象之。”《大雅》云：“敬慎威仪，惟民之则。”诸侯正月朝觐天子，天子惟道德昭穆穆以视之，又观以礼乐，飨醴乃归。故万国莫不获赐祉福，蒙化而成俗。今正月初幸路寝，临朝贺，置酒以飨万方，传曰“君子慎始”，愿陛下留神动静之节，使群下得望盛德休光，以立基桢，天下幸甚！

诸葛亮／出师表

臣亮言：先帝创业未半，而中道崩殂。今天下三分，益州罢弊，此诚危急存亡之秋也！然侍卫之臣，不懈于内；忠志之士，忘身于外者，盖追先帝之殊遇，欲报之于陛下也。诚宜开张圣听，以光先帝遗德，恢宏志士之气，不宜妄自菲薄，引喻失义，以塞忠谏之路也。

宫中府中，俱为一体，陟罚臧否，不宜异同。若有作奸犯科，及为忠善者，宜付有司，论其刑赏，以昭陛下平明之治；不宜偏私，使内外异法也！

以上言刑赏宜公侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。将军向宠，性行淑均，晓畅军事，试用于昔日，先帝称之曰“能”，是以众议举宠为督。愚以为营中之事，事无大小，悉以咨之，必能使行阵和穆，优劣得所也。亲贤臣，远小人，此先汉之所以兴隆也；亲小人，远贤臣，此后汉之所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞亮死节之臣也，愿陛下亲之信之，则汉室之隆，可计日而待也。

以上言信任忠贤

臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，咨臣以当世之事。由是感激，遂许先帝以驱驰。后值倾覆，受任于败军之际，奉命于危难之间，尔来二十有一年矣。先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明。故五月渡泸，深入不毛。今南方已定，兵甲已足，当奖帅三军，北定中原，庶竭驽钝，攘除奸凶，兴复汉室，还于旧都，此臣之所以报先帝而忠陛下之职分也！

以上自陈志事

至于斟酌损益，进尽忠言，则攸之、祎、允之任也。愿陛下托臣以讨贼兴复之效，不效则治臣之罪，以告先帝之灵。若无兴德之言，则责攸之、祎、允之咎，以彰其慢。陛下亦宜自谋，以咨诹善道，察纳雅言，深追先帝遗诏。臣不胜受恩感激。今当远离，临表涕零，不知所云！

「书牍类」

左传／叔向诒子产书

始吾有虞于子，今则已矣。

昔先王议事以制，不为刑辟，惧民之有争心也。犹不可禁御，是故闲之以义，纠之以政，行之以礼，守之以信，奉之以仁。制为禄位，以劝其从；严断刑罚，以威其淫。惧其未也，故诲之以忠，耸之以行，教之以务，使之以和，临之以敬，莅之以强，断之以刚。犹求圣哲之上，明察之官，忠信之长，慈惠之师，民于是乎可任使也，而不生祸乱。

以上言古不为刑辟民知有辟，则不忌于上。并有争心，以征于书，而儌幸以成之，弗可为矣。夏有乱政，而作《禹刑》；商有乱政，而作《汤刑》；周有乱政，而作《九刑》。三辟之兴，皆叔世也。

今吾子相郑国，作封洫，立谤政，制参辟，铸刑书，将以靖民，不亦难乎？

以上言不足靖民《诗》曰：“仪式刑文王之德，日靖四方。”又曰：“仪刑文王，万邦作孚。”如是，何辟之有？民知争端矣，将弃礼而征于书，锥刀之末，将尽争之，乱狱滋丰，贿赂并行，终子之世，郑其败乎！肸闻之“国将亡，必多制”，其此之谓乎？

以上言刑书足以兆乱

魏文帝／与吴质书

二月三日丕白。岁月易得，别来行复四年。三年不见，《东山》犹叹其远，况乃过之，思何可支！虽书疏往返，未足解其劳结。昔年疾疫，亲故多离其灾，徐、陈、应、刘，一时俱逝，痛可言邪？昔日游处，行则连舆，止则接席，何曾须臾相失？每至觞酌流行，丝竹并奏，酒酣耳热，仰而赋诗，当此之时，忽然不自知乐也。谓百年已分，可长共相保，何图数年之间，零落略尽？言之伤心！

顷撰其遗文，都为一集，观其姓名，已为鬼录。追思昔游，犹在心目，而此诸子，化为粪壤，可复道哉！

以上追述昔游

观古今文人，类不护细行，鲜能以名节自立。而伟长独怀文抱质，恬淡寡欲，有箕山之志，可谓彬彬君子者矣。著《中论》二十余篇，成一家之言，辞义典雅，足传于后，此子为不朽矣。德琏常斐然有述作之意，其才学足以著书，美志不遂，良可痛惜！间者历览诸子之文，对之抆泪，既痛逝者，行自念也。孔璋章表殊健，微为繁富。公幹有逸气，但未遒耳，其五言诗之善者，妙绝时人。元瑜书记翩翩，致足乐也。仲宣续自善于辞赋，惜其体弱，不足起其文，至于所善，古人无以远过。

以上评论诸子

昔伯牙绝弦于钟期，仲尼覆醢于子路，痛知音之难遇，伤门人之莫逮。诸子但为未及古人，自一时之隽也。今之存者，已不逮矣。后生可畏，来者难诬，然恐吾与足下不及见也！年行已长大，所怀万端，时有所虑，至通夜不瞑，志意何时复类昔日？已成老翁，但未白头耳。光武言：“年三十余，在兵中十岁，所更非一。”吾德不及之，年与之齐矣。以犬羊之质，服虎豹之文，无众星之明，假日月之光，动见瞻观，何时易乎？恐永不复得为昔日游也！少壮真当努力，年一过往，何可攀援？古人思炳烛夜游，良有以也！

以上自慨

顷何以自娱？颇复有所述造不？东望于邑，裁书叙心。丕白。

韩愈／与孟尚书书

愈白：

行官自南回，过吉州，得吾兄二十四日手书数番，忻悚兼至。未审入秋来眠食何似，伏惟万福。

来示云：有人传愈近少信奉释氏。此传之者妄也！潮州时，有一老僧，号大颠，颇聪明，识道理。远地无可与语者，故自山召至州郭，留十数日。实能外形骸，以理自胜，不为事物侵乱。与之语，虽不尽解，要自胸中无滞碍。以为难得，因与往来。及祭神至海上，遂造其庐。及来袁州，留衣服为别。乃人之情，非崇信其法、求福田利益也。

孔子云：“丘之祷久矣！”凡君子行己立身，自有法度，圣贤事业，具在方册，可效可师。仰不愧天，俯不愧人，内不愧心，积善积恶，殃庆自各以其类至。何有去圣人之道、舍先王之法，而从夷狄之教以求福利也？《诗》不云乎“恺悌君子，求福不回”？《传》又曰：“不为威惕，不为利疚。”假如释氏能与人为祸祟，非守道君子之所惧也，况万万无此理！且彼佛者，果何人哉？其行事类君子邪？小人邪？若君子也，必不妄加祸于守道之人；如小人也，其身已死，其鬼不灵。天地神祗，昭布森列，非可诬也，又肯令其鬼行胸臆、作威福于其间哉？进退无所据，而信奉之，亦且惑矣！

以上辨己不信佛

且愈不助释氏而排之者，其亦有说。《孟子》云：“今天下不之杨，则之墨。”杨、墨交乱，而圣贤之道不明，则三纲沦而九法，礼乐崩而夷狄横，几何其不为禽兽也！故曰“能言距杨、墨者，圣人之徒也”。扬子云云：“古者杨、墨塞路，孟子辞而辟之，廓如也！”夫杨、墨行，正道废，且将数百年。以至于秦，卒灭先王之法，烧除其经，坑杀学士，天下遂大乱。及秦灭，汉兴且百年，尚未知修先王之道。其后始除挟书之律，稍求亡书，招学士。经虽少得，尚皆残缺，十亡二三。故学士多老死，新者不见全经，不能尽知先王之事，各以所见为守，分离乖隔，不合不公。二帝三王群圣人之道，于是大坏。后之学者，无所寻逐，以至于今泯泯也，其祸出于杨、墨肆行，而莫之禁故也。孟子虽贤圣，不得位，空言无施，虽切何补？然赖其言，而今学者尚知宗孔氏，崇仁义，贵王贱霸而已。其大经大法，皆亡灭而不救，坏烂而不收，所谓存十一于千百，安在其能廓如也？然向无孟氏，则皆服左衽而言侏离矣。故愈尝推尊孟氏，以为功不在禹下者，为此也。

以上言孟子辟杨、墨

汉氏已来，群儒区区修补，百孔千疮，随乱随失。其危如一发引千钧，绵绵延延，浸以微灭。于是时也，而倡释、老于其间，鼓天下之众而从之，呜呼，其亦不仁甚矣！释、老之害，过于杨、墨；韩愈之贤，不及孟子。孟子不能救其于未亡之前，而韩愈乃欲全之于已坏之后，呜呼，其亦不量其力！且见其身之危，莫之救以死也！虽然，使其道由愈而粗传，虽灭死，万万无恨！天地鬼神，临之在上，质之在旁，又安得因一摧折，自毁其道，以从于邪也？

以上言己辟佛上承孟子之绪籍、湜辈虽屡指教，不知果能不叛去否？

辱吾兄眷厚，而不获承命，惟增惭惧，死罪死罪！愈再拜。

韩愈／答李翊书

六月二十六日，愈白李生足下：

生之书辞甚高，而其问何下而恭也？能如是，谁不欲告生以其道？道德之归也有日矣，况其外之文乎？抑愈所谓望孔子之门墙而不入于其宫者，焉足以知是且非耶？虽然，不可不为生言之。

生所谓立言者，是也；生所为者与所期者，甚似而几矣。抑不知生之志，蕲胜于人而取于人耶？将蕲至于古之立言者耶？蕲胜于人而取于人，则固胜于人而可取于人矣；将蕲至于古之立言者，则无望其速成，无诱于势利，养其根而俟其实，加其膏而希其光。根之茂者，其实遂，膏之沃者，其光晔。仁义之人，其言蔼如也。

以上徐徐引入而教之务实之学

抑又有难者。愈之所为，不自知其至犹未也。虽然，学之二十余年矣。始者非三代两汉之书不敢观，非圣人之志不敢存，处若忘，行若遗，俨乎其若思，茫乎其若迷。当其取于心而注于手也，惟陈言之务去，戛戛乎其难哉！其观于人，不知其非笑之为非笑也。如是者亦有年，犹不改。然后识古书之正伪，与虽正而不至焉者，昭昭然白黑分矣，以上言始事之艰难而务去之，乃徐有得也。当其取于心而注于手也，汩汩然来矣。其观于人也，笑之则以为喜，誉之则以为忧，以其犹有人之说者存也。如是者亦有年，然后浩乎其沛然矣。吾又惧其杂也，迎而距之，平心而察之。其皆醇也，然后肆焉。

以上言继事之充沛虽然，不可以不养也。行之乎仁义之途，游之乎《诗》、《书》之源，无迷其途，无绝其源，终吾身而已矣！

气，水也；言，浮物也。水大，而物之浮者大小毕浮。气之与言，犹是也。气盛，则言之短长与声之高下者，皆宜。

以上言终事在养气虽如是，其敢自谓几于成乎？虽几于成，其用于人也，奚取焉？虽然，待用于人者，其肖于器耶？用与舍属诸人。君子则不然，处心有道，行已有方，用则施诸人，舍则传诸其徒，垂诸文而为后世法。如是者，其亦足乐乎？其无足乐也？

有志乎古者希矣，志乎古必遗乎今，吾诚乐而悲之！亟称其人，所以劝之，非敢褒其可褒而贬其可贬也。问于愈者多矣，念生之言，不志乎利，聊相为言之。愈白。

「哀祭类」

书／金縢册祝之辞

既克商二年，王有疾，弗豫二公曰：“我其为王穆卜。”周公曰：“未可以戚我先王。”公乃自以为功，为三坛同，为坛于南方北面，周公立焉。植璧秉珪，乃告太王。王季，文王史，乃册祝曰：

惟尔元孙某，遘厉虐疾。若尔三王，是有丕子之责于天，以旦代某之身。予仁若考能，多材多艺，能事鬼神；乃元孙不若旦多材多艺，不能事鬼神。乃命于帝庭，敷佑四方，用能定尔子孙于下地，四方之民罔不祗畏。呜呼！无坠天之降宝命，我先王亦永有依归。今我即命于元龟：尔之许我，我其以璧与珪归俟尔命；尔不许我，我乃屏璧与珪。

屈原／九歌

东皇太一

吉日兮辰良，穆将愉兮上皇。抚长剑兮玉珥，璆锵鸣兮琳琅。瑶席兮玉瑱，盍将把兮琼芳，蕙肴蒸兮兰藉，奠桂酒兮椒浆。扬枹兮拊鼓，疏缓节兮安歌，陈竽瑟兮浩倡。灵偃蹇兮姣服，芳菲菲兮满堂。五音纷兮繁会，君欣欣兮乐康。

云中君

浴兰汤兮沐芳，华采衣兮若英。灵连蜷兮既留，烂昭昭兮未央。蹇将儋兮寿宫，与日月兮齐光。龙驾兮帝服，聊翱游兮周章。灵皇皇兮既降，猋远举兮云中。览冀州兮有余，横四海兮焉穷？思夫君兮太息，极劳心兮忡忡。

湘君

君不行兮夷犹，蹇谁留兮中洲？美要眇兮宜修，沛吾乘兮桂舟。令沅湘兮无波，使江水兮安流。望夫君兮归来，吹参差兮谁思？驾飞龙兮北征，邅吾道兮洞庭。薜荔拍兮蕙绸，荃桡兮兰旌。望涔阳兮极浦，横大江兮扬灵。扬灵兮未极，女婵媛兮为予太息。横流涕兮潺湲，隐思君兮陫侧。桂棹兮兰枻，斫冰兮积雪。采薜荔兮水中，搴芙蓉兮木末。心不同兮媒劳，恩不甚兮轻绝。石濑兮浅浅，飞龙兮翩翩。交不忠兮怨长，期不信兮告余以不闲。朝骋骛兮江皋，夕弭节兮北渚。鸟次兮屋上，水周兮堂下。捐余玦兮江中，遗余佩兮澧浦。采芳洲兮杜若，将以遗兮下女。时不可兮再得，聊逍遥兮容与。

湘夫人

帝子降兮北渚，目眇眇兮愁予。袅袅兮秋风，洞庭波兮木叶下。登白兮骋望，与佳期兮夕张。鸟何萃兮中？罾何为兮木上？沅有芷兮澧有兰，思公子兮未敢言。荒忽兮远望，观流水兮潺湲。麋何为兮庭中？蛟何为兮水裔？朝驰予马兮江皋，夕济兮西澨。闻佳人兮召予，将腾驾兮偕逝。筑室兮水中，葺之兮荷盖。荃壁兮紫坛，播芳椒兮成堂。桂栋兮兰橑，辛夷楣兮药房。罔薜荔兮为帷，擗蕙櫋兮既张。白玉兮为镇，疏石兰兮为芳。芷葺兮荷屋，缭之兮杜蘅。合百草兮实庭，建芳馨兮庑门。九疑缤兮并迎，灵之来兮如云。捐予袂兮江中，遗余褋兮澧浦。搴汀洲兮杜若，将以遗兮远者。时不可兮骤得，聊逍遥兮容与。

大司命

广开兮天门，纷吾乘兮玄云。令飘风兮先驱，使冻雨兮洒尘。君回翔兮以下，逾空桑兮从女。纷总总兮九州，何寿夭兮在予？高飞兮安翔，乘清气兮御阴阳。吾与君兮齐速，导帝之兮九坑。灵衣兮披披，玉佩兮陆离。壹阴兮壹阳，众莫知兮余所为。折疏麻兮瑶华，将以遗兮离居。老冉冉兮既极，不浸近兮愈疏。乘龙兮辚辚，高驰兮冲天。结桂枝兮延伫，羌愈思兮愁人。愁人兮奈何，愿若今兮无亏。固人命兮有当，孰离合兮可为！

少司命

秋兰兮蘪芜，罗生兮堂下。绿叶兮素枝，芳菲菲兮袭予。夫人自有兮美子，荪何以兮愁苦？秋兰兮青青，绿叶兮紫茎。满堂兮美人，忽独与予兮目成。入不言兮出不辞，乘回风兮载云旗。悲莫悲兮生别离，乐莫乐兮新相知。荷衣兮蕙带，儵而来兮忽而逝。夕宿兮帝郊，君谁须兮云之际？与女沐兮咸池，晞女发兮阳之阿。望美人兮未来，临风怳兮浩歌。孔盖兮翠旌，登九天兮抚彗星。竦长剑兮拥幼艾，荃独宜兮为民正。

东君

暾将出兮东方，照吾槛兮扶桑。抚予马兮安驱，夜皎皎兮既明。驾龙辀兮乘雷，载云旗兮委蛇。长太息兮将上，心低徊兮顾怀。羌声色兮娱人，观者淡兮忘归。瑟兮交鼓，箫钟兮瑶虡。鸣箎兮吹竽，思灵保兮贤姱。翾飞兮翠曾，展诗兮会舞。应律兮合节，灵之来兮蔽日。青云衣兮白霓裳，举长矢兮射天狼。操余弧兮反沦降，援北斗兮酌桂浆。撰余辔兮高驰翔，杳冥冥兮以东行。

河伯

与女游兮九河，冲风起兮横波。乘水车兮荷盖，驾两龙兮骖螭。登昆仑兮四望，心飞扬兮浩荡。日将暮兮怅忘归，惟极浦兮寤怀。鱼鳞屋兮龙堂，紫贝阙兮朱宫。灵何为兮水中，乘白鼋兮逐文鱼？与女游兮河之渚，流澌纷兮将来下。子交手兮东行，送美人兮南浦。波滔滔兮来迎，鱼邻邻兮媵予。

山鬼

若有人兮山之阿，被薜荔兮带女萝。既含睇兮又宜笑，子慕予兮善窈窕。乘赤豹兮从文狸，辛夷车兮结桂旗。被石兰兮带杜蘅，折芳馨兮遗所思。予处幽篁兮终不见天，路险难兮独后来。表独立兮山之上，云容容兮而在下。杳冥冥兮羌昼晦，东风飘兮神灵雨。留灵修兮憺忘归，岁既晏兮孰华予？采三秀兮于山间，石磊磊兮葛蔓蔓。怨公子兮怅忘归，君思我兮不得闲。山中人兮芳杜若，饮石泉兮荫松柏，君思我兮然疑作。雷填填兮雨冥冥，猿啾啾兮狖夜鸣。风飒飒兮木萧萧，思公子兮徒离忧。

国殇

操吴戈兮被犀甲，车错毂兮短兵接。旌蔽日兮敌若云，矢交坠兮士争先。陵予陈兮躐余行，左骖殪兮右刃伤。霾两轮兮絷四马，援玉袍兮击鸣鼓。天时怼兮威灵怒，严杀尽兮弃原野。出不入兮往不返，平原忽兮路超远。带长剑兮挟秦弓，首虽离兮心不惩。诚既勇兮又以武，终刚强兮不可陵。身既死兮神以灵，魂魄毅兮为鬼雄。

礼魂

成礼兮会鼓，传芭兮代舞，姱女倡兮容与。春兰兮秋菊，长无绝兮终古。

韩愈／祭柳子厚文

维年月日，韩愈谨以清酌庶羞之奠，祭于亡友柳子厚之灵：

嗟嗟子厚，而至然耶？自古莫不然，我又何嗟？人之生世，如梦一觉，其间利害，竟亦何校？当其梦时，有乐有悲；乃其既觉，岂足追维？

以上言生死常理凡物之生，不愿为材，牺樽青黄，乃木之灾。子之中弃，天脱羁，玉佩琼琚，大放厥辞。富贵无能，磨灭谁纪？子之自著，表表愈伟！不善为斫，血指汗颜；巧匠旁观，缩手袖间。子之文章，而不用世，乃令吾徒，掌帝之制。子之视人，自以无前，一斥不复，群飞刺天。

以上言柳之才高不用

嗟嗟子厚，今也则亡，临绝之音，一何琅琅！遍告诸友，以寄厥子，不鄙谓余，亦托以死。凡今之交，观势厚薄；余岂可保，能承子托？非我知子，子实命我，犹有鬼神，宁敢遗堕！念子永归，无复来期，设祭棺前，矢心以辞。

呜呼哀哉！尚飨！

以上述哀

韩愈／祭张员外文

维年月日，彰义军行军司马守太子右庶子兼御史中丞韩愈，谨遣某乙，以庶羞清酌之奠，祭于亡友故河南县令张十二员外之灵：

贞元十九，君为御史，余以无能，同诏并峙。君德浑刚，标高揭己，有不吾如，唾犹泥滓。余戆而狂，年未三纪，乘气加人，无挟自恃。

彼婉娈者，实惮吾曹，侧肩帖耳，有舌如刀。我落阳山，以尹鼯猱；君飘临武，山林之牢。岁弊寒凶，雪虐风饕，颠于马下，我泗君咷。夜息南山，同卧一席，守隶防夫，牴顶交跖。洞庭漫汗，粘天无璧，风涛相豗，中作霹雳，追程盲进，船箭激。南上湘水，屈氏所沉，二妃行迷，泪踪染林。山哀浦思，鸟兽叫音，余唱君和，百篇在吟。

君止于县，我又南逾，把盏相饮，后期有无？期宿界上，一夕相语，自别几时，遽变寒暑。枕臂欹眠，加余以股。仆来告言，虎入厩处，无敢惊逐，以我去。君云是物，不骏于乘，虎取而往，来寅其征。我预在此，与君俱膺，猛兽果信，恶祷而凭？

余出岭中，君俟州下，偕掾江陵，非余望者。郴山奇变，其水清写，泊沙倚石，有遌无舍。衡阳放酒，熊咆虎嗥，不存令章，罚筹猬毛。委舟湘流，往观南岳，云壁潭潭，穹林攸擢。避风太湖，七日鹿角，钩登大鲇，怒颊豕豞。脔盘炙酒，群奴余啄。走官阶下，首下尻高，下马伏途，从事是遭。

余征博士，君以使已，相见京师，过愿之始。分教东生，君掾雍首，两都相望，于别何有？解手背面，遂十一年，君出我人，如相避然。生阔死休，吞不复宣。

以上述两人离合踪迹

刑官属郎，引章讦夺，权臣不爱，南昌是斡。明条谨狱，氓獠户歌，用迁澧浦，为人受瘥。还家东都，起令河南，屈拜后生，愤所不堪。屡以正免，身伸事蹇，竟死不伸，孰劝为善？

以上叙张末年事迹

丞相南讨，余辱司马，议兵大梁，走出洛下。哭不凭棺，奠不亲斝，不抚其子，葬不送野，望君伤怀，有陨如泻。铭君之绩，纳石壤中，爰及祖考，纪德事功。外著后世，鬼神与通；君其奚憾，不鉴予衷，呜呼，哀哉，尚飨。

以上述哀

记载门四类

「传志上」

史记／伯夷列传

夫学者，载籍极博，犹考信于六艺。《诗》、《书》虽缺，然虞、夏之文可知也。尧将逊位，让于虞舜。舜、禹之间，岳牧咸荐，乃试之于位，典职数十年，功用既兴，然后授政。示天下重器，王者大统，传天下若斯之难也！而说者曰：尧让天下于许由，许由不受，耻之，逃隐；及夏之时，有卞随、务光者。此何以称焉？太史公曰：余登箕山，其上盖有许由冢云。孔子序列古之仁圣贤人，如吴太伯、伯夷之伦详矣。余以所闻，由、光义至高，其文辞不少概见，何哉？

以上言由、光事，不载于诗书，不可信

孔子曰：“伯夷、叔齐，不念旧恶，怨是用希。”“求仁得仁，又何怨乎？”余悲伯夷之意，睹轶诗可异焉。其传曰：“伯夷、叔齐，孤竹君之二子也。父欲立叔齐，及父卒，叔齐让伯夷，伯夷曰：‘父命也。’遂逃去。叔齐亦不肯立而逃之，国人立其中子。于是伯夷、叔齐闻西伯昌善养老，‘盍往归焉？’及至，西伯卒，武王载木主，号为‘文王’，东伐纣。伯夷、叔齐叩马而谏，曰：‘父死不葬，爰及干戈，可谓孝乎？以臣弑君，可谓仁乎？’左右欲兵之，太公曰：‘此异人也。’扶而去之。武王已平殷乱，天下宗周，而伯夷、叔齐耻之，义不食周粟，隐于首阳山，采薇而食之。及饿且死，作歌，其辞曰：‘登彼西山兮，采其薇矣。以暴易暴兮，不知其非矣！神农、虞、夏，忽焉没兮，我安适归矣？于嗟徂兮，命之衰矣！’遂饿死于首阳山。”由此观之，怨邪非邪？

以上言夷、齐事惟孔子之言可信，传及轶诗不可信

或曰：“天道无亲，常与善人。”若伯夷、叔齐，可谓善人者，非耶？积仁洁行如此而饿死。且七十子之徒，仲尼独荐颜渊为好学，然回也屡空，糟糠不厌，而卒蚤夭。天之报施善人，其何如哉？盗跖日杀不辜，肝人之肉，暴戾恣睢，聚党数千人，横行天下，竟以寿终。是遵何德哉？此其尤大彰明较著者也。若至近世，操行不轨，专犯忌讳，而终身逸乐，富厚累世不绝；或择地而蹈之，时然后出言，行不由径，非公正不发愤，而遇祸灾者，不可胜数也。余甚惑焉！傥所谓天道，是邪？非邪？

以上言大道难凭

子曰：“道不同，不相为谋。”亦各从其志也！故曰：“富贵如可求，虽执鞭之士，吾亦为之；如不可求，从吾所好。”“岁寒，然后知松柏之后凋。”举世混浊，清士乃见。岂以其重若彼，其轻若此哉？君子疾没世而名不称焉！

贾子曰：“贪夫徇财，烈士徇名，夸者死权，众庶冯生。”同明相照，同类相求。云从龙，风从虎，圣人作而万物睹。伯夷、叔齐虽贤，得夫子而名益彰；颜渊虽笃学，附骥尾而行益显。岩穴之士，趣舍有时若此，类名湮灭而不称，悲夫！闾巷之人，欲砥行立名者，非附青云之士，恶能施于后世哉？

以上言己欲立名于后世，恨不得孔子为依归

史记／孟子荀卿列传

太史公曰：余读孟子书，至“梁惠王问何以利吾国”，未尝不废书而叹也，曰：“嗟乎！利诚乱之始也！”夫子罕言利者，常防其原也，故曰：“放于利而行，多怨。”自天子至于庶人，好利之弊何以异哉？

孟轲，驺人也。受业子思之门人。道既通，游事齐宣王，宣王不能用。适梁，梁惠王不果所言，则见以为迂远而阔于事情。当是之时，秦用商君，富国强兵；楚、魏用吴起，战胜弱敌；齐威王、宣王用孙子、田忌之徒，而诸侯东面朝齐。天下方务于合从连衡，以攻伐为贤，而孟轲乃述唐、虞、三代之德，是以所如者不合，退而与万章之徒序《诗》、《书》，述仲尼之意，作《孟子》七篇。

以上孟子

其后有驺子之属。齐有三驺子：

其前驺忌，以鼓琴干威王，因及国政，封为成侯而受相印，先孟子。

其次驺衍，后孟子。驺衍睹有国者益淫侈，不能尚德，若《大雅》整之于身，施及黎庶矣，乃深观阴阳消息，而作怪迂之变，《终始》、《大圣》之篇十余万言。其语闳大不经，必先验小物，推而大之，至于无垠；先序今以上至黄帝，学者所共术，大并世盛衰，因载其祥度制，推而远之，至天地未生，窈冥不可考而原也；先列中国名山大川、通谷禽兽、水土所殖、物类所珍，因而推之及海外，人之所不能睹；称引天地剖判以来，五德转移，治各有宜，而符应若兹。以为：儒者所谓“中国”者，于天下乃八十一分居其一分耳。“中国”名曰“赤县神州”，“赤县神州”内自有九州，禹之序九州是也，不得为州数；“中国”外如“赤县神州”者九，乃所谓“九州”也。于是有裨海环之，人民禽兽莫能相通者，如一区中者，乃为一州。如此者九，乃有大瀛海环其外，天地之际焉。其术皆此类也。然要其归，必止乎仁义节俭、君臣上下六亲之施，始也滥耳。王公大人初见其术，惧然顾化，其后不能行之。是以驺子重于齐。适梁，惠王郊迎，执宾主之礼。适赵，平原君侧行襒席。如燕，昭王拥彗先驱，请列弟子之座而受业，筑碣石宫，身亲往师之，作《主运》。其游诸侯，见尊礼如此，岂与仲尼菜色陈、蔡，孟轲困于齐、梁同乎哉！故武王以仁义伐纣而王，伯夷饿不食周粟；卫灵公问陈，而孔子不答；梁惠王谋欲攻赵，孟轲称太王去邠。此岂有意阿世俗苟合而已哉？持方枘欲内圜凿，其能入乎？或曰：伊尹负鼎，而勉汤以王；百里奚饭牛车下，而缪公用霸，作先合，然后引之大道。驺衍其言虽不轨，傥亦有牛鼎之意乎？

以上叙驺衍而及孔孟之不肯阿世

自驺衍与齐之稷下先生，如淳于髡、慎到、环渊、接子、田骈、驺奭之徒，各著书言治乱之事，以干世主，岂可胜道哉！淳于髡，齐人也。博闻强记，学无所主。其谏说，慕晏婴之为人也，然而承意观色为务。客有见髡于梁惠王，惠王屏左右，独坐而再见之，终无言也。惠王怪之，以让客曰：“子之称淳于先生，管、晏不及，及见寡人，寡人未有得也。岂寡人不足为言邪？何故哉？”客以谓髡，髡曰：“固也！吾前见王，王志在驱逐；后复见王，王志在音声。吾是以默然。”客具以报王，王大骇，曰：“嗟乎！淳于先生诚圣人也！前淳于先生之来，人有献善马者，寡人未及视，会先生至；后先生之来，人有献讴者，未及试，亦会先生来。寡人虽屏人，然私心在彼，有之。”后，淳于髡见，壹语连三日三夜，无倦。惠王欲以卿相位待之，髡因谢去。于是送以安车驾驷，束帛加璧，黄金百镒，终身不仕。慎到，赵人；田骈、接子，齐人；环渊，楚人。皆学黄、老道德之术，因发明序其指意，故慎到著十二论，环渊著上下篇，而田骈、接子皆有所论焉。驺奭者，齐诸驺子，亦颇采驺衍之术以纪文。于是齐王嘉之，自如淳于髡以下，皆命曰列大夫，为开第康庄之衢，高门大屋，尊宠之。览天下诸侯宾客，言齐能致天下贤士也。

以上杂叙淳于髡慎到田骈环渊驺奭五人

荀卿，赵人。年五十始来游学于齐。驺衍之术，迂大而闳辩；奭也，文具难施；淳于髡久与处，时有得善言。故齐人颂曰：“谈天衍，雕龙奭，炙毂过髡。”田骈之属皆已死，齐襄王时，而苟卿最为老师。齐尚修列大夫之缺，而荀卿三为祭酒焉。齐人或谗荀卿，荀卿乃适楚，而春申君以为兰陵令。春申君死，而荀卿废，因家兰陵。李斯尝为弟子，已而相秦。苟卿嫉浊世之政，亡国乱君相属，不遂大道，而营于巫祝、信祥；鄙儒小拘如庄周等，又滑稽乱俗。于是推儒、墨道德之行事兴坏，序列著数万言而卒，因葬兰陵。

以上荀子

而赵亦有公孙龙，为坚白同异之辩，剧子之言；魏有李悝，尽地力之教；楚有尸子、长卢，阿之吁子焉。自如孟子至于吁子，世多有其书，故不论其传云。盖墨翟，宋之大夫，善守御，为节用。或曰并孔子时，或曰在其后。

以上附及公孙龙等七人

以孟子荀子为主，而杂列周末诸子十四人，错综成文。

史记／魏其武安侯列传

魏其侯窦婴者，孝文后从兄子也。父世观津人。喜宾客。孝文时，婴为吴相，病免。孝景初即位，为詹事。梁孝王者，孝景弟也，其母窦太后爱之。梁孝王朝，因昆弟燕饮，——是时上未立太子——酒酣，从容言曰：“千秋之后，传梁王。”太后欢，窦婴引卮酒进上曰：“天下者，高祖天下，父子相传，此汉之约也。上何以得擅传梁王？”太后由此憎窦婴，窦婴亦薄其官，因病免。太后除窦婴门籍，不得入朝请。

孝景三年，吴、楚反。上察宗室诸窦，毋如窦婴贤，乃召婴。婴入见，固辞，谢病不足任，太后亦惭。于是上曰：“天下方有急，王孙宁可以让邪？”乃拜婴为大将军，赐金千斤。婴乃言袁盎、栾布诸名将贤士在家者进之。所赐金，陈之廊庑下，军吏过，辄令财取为用，金无入家者。窦婴守荥阳，监齐、赵兵。七国兵已尽破，封婴为魏其侯。诸游士宾客争归魏其侯。孝景时，每朝议大事，条侯、魏其侯，诸列侯莫敢与亢礼。

以上魏其破吴楚

孝景四年，立栗太子，使魏其侯为太子傅。孝景七年，栗太子废，魏其数争不能得。魏其谢病，屏居蓝田南山之下数月，诸宾客辩士说之，莫能来。梁人高遂乃说魏其曰：“能富贵将军者，上也；能亲将军者，太后也。今将军傅太子，太子废而不能争；争不能得，又弗能死。自引谢病，拥赵女，屏间处而不朝。相提而论，是自明扬主上之过。有如两宫螫将军，则妻子毋类矣！”魏其侯然之，乃遂起，朝请如故。桃侯免相，窦太后数言魏其侯，孝景帝曰：“太后岂以为臣有爱，不相魏其？魏其者，沾沾自喜耳，多易，难以为相持重。”遂不用，用建陵侯卫绾为丞相。

以上魏其屏废复起，不得为相

武安侯田蚡者，孝景后同母弟也，生长陵。魏其已为大将军后，方盛，蚡为诸郎，未贵，往来侍酒魏其，跪起如子侄。及孝景晚节，蚡益贵幸，为太中大夫。蚡辩有口，学《槃盂》诸书，王太后贤之。孝景崩，即日太子立，称制，所镇抚多有田蚡宾客计策。蚡弟田胜，皆以太后弟，孝景后三年，封蚡为武安侯，胜为周阳侯。武安侯新欲用事，为相，卑下宾客，进名士家居者贵之，欲以倾魏其诸将相。

建元元年，丞相绾病免。上议置丞相、太尉，籍福说武安侯曰：“魏其贵久矣，天下士素归之。今将军初兴，未如魏其，即上以将军为丞相，必让魏其。魏其为丞相，将军必为太尉。太尉、丞相尊等耳，又有让贤名。”武安侯乃微言太后风上，于是乃以魏其侯为丞相，武安侯为太尉。

以上魏其为相籍福贺魏其侯，因吊曰：“君侯资性，喜善疾恶。方今善人誉君侯，故至丞相；然君侯且疾恶，恶人众，亦且毁君侯。君侯能兼容，则幸人；不能，今以毁去矣。”魏其不听。

魏其、武安俱好儒术，推毂赵绾为御史大夫，王臧为郎中令。迎鲁申公，欲设明堂，令列侯就国，除关，以礼为服制，以兴太平。举适诸窦宗室毋节行者，除其属籍。时诸外家为列侯，列侯多尚公主，皆不欲就国，以故毁日至窦太后。太后好黄、老之言，而魏其、武安、赵绾、王臧等，务隆推儒术，贬道家言。是以窦太后滋不说魏其等。及建元二年，御史大夫赵绾请无奏事东宫，窦太后大怒，乃罢逐赵绾、王臧等，而免丞相、太尉，以柏至侯许昌为丞相，武强侯庄青翟为御史大夫。魏其、武安由此以侯家居。

以上魏其罢相

武安侯虽不任职，以王太后故，亲幸，数言事多效。天下吏士趋势利者。皆去魏其，归武安，武安日益横。建元六年，窦太后崩，丞相昌、御史大夫青翟，坐丧事不办免。以武安侯蚡为丞相，以大司农韩安国为御史大夫。天下士郡国诸侯愈益附武安。武安者貌侵，生贵甚，又以为诸侯王多长，上初即位，富于春秋，蚡以肺腑为京师相，非痛折节以礼诎之，天下不肃。当是时，丞相入奏事，坐语移日，所言皆听，荐人或起家至二千石，权移主上。上乃曰：“君除吏已尽未？吾亦欲除吏。”尝请考工地益宅，上怒曰：“君何不遂取武库！”是后乃退。尝召客饮，坐其兄盖侯南乡，自坐东乡，以为汉相尊，不可以兄故私桡。武安由此滋骄。治宅甲诸第，田园极膏腴，而市买郡县器物，相属于道；前堂罗钟鼓，立曲旃，后房妇女以百数，诸侯奉金玉狗马玩好，不可胜数。

以上武安贵盛魏其失窦太后，益疏不用，无势，诸客稍稍自引而怠傲，唯灌将军独不失故。魏其日默默不得志，而独厚遇灌将军。

灌将军夫者，颍阴人也。夫父张孟，尝为颍阴侯婴舍人，得幸，因进之至二千石，故蒙灌氏姓，为灌孟。吴、楚反时，颍阴侯灌何为将军，属太尉，请灌孟为校尉，夫以千人与父俱。灌孟年老，颍阴侯强请之，郁郁不得意，故战常陷坚，遂死吴军中。军法：父子俱从军，有死事，得与丧归。灌夫不肯随丧归，奋曰：“愿取吴王若将军头，以报父之仇！”于是灌夫被甲持戟，募军中壮士所善、愿从者数十人。及出壁门，莫敢前，独二人及从奴十数骑驰入吴军。至吴将麾下，所杀伤数十人，不得前，复驰还，走入汉壁，皆亡其奴，独与一骑归。夫身中大创十余，适有万金良药，故得无死。夫创少瘳，又复请将军曰：“吾益知吴壁中曲折，请复往！”将军壮义之，恐亡夫，乃言太尉，太尉乃固止之。吴已破，灌夫以此名闻天下。

颍阴侯言之上，上以夫为中郎将。数月，坐法去。后家居长安，长安中诸公莫弗称之。孝景时，至代相。孝景崩，今上即位，以为淮阳天下交，劲兵处，故徙夫为淮阳太守。建元元年，入为太仆。二年，夫与长乐卫尉窦甫饮，轻重不得，夫醉，搏甫。甫，窦太后昆弟也。上恐太后诛夫，徙为燕相。数岁，坐法去官，家居长安。

以上灌夫得名位及去官始末

灌夫为人刚直，使酒，不好面谀。贵戚诸有势在己之右，不欲加礼，必陵之；诸士在己之左，愈贫贱，尤益敬，与钧。稠人广众，荐宠下辈，士亦以此多之。夫不喜文学，好任侠，已然诺。诸所与交通，无非豪杰大猾。家累数千万，食客日数十百人。陂池田园，宗族宾客为权利，横于颍川，颍川儿乃歌之曰：“颍水清，灌氏宁；颍水浊，灌氏族。”灌夫家居，虽富，然失势，卿相侍中宾客益衰。及魏其侯失势，亦欲倚灌夫引绳批根生平慕之后弃之者；灌夫亦倚魏其，而通列侯宗室为名高。两人相为引重，其游如父子然，相得欢甚，无厌，恨相知晚也。

以上窦灌相得

灌夫有服，过丞相，丞相从容曰：“吾欲与仲孺过魏其侯，会仲孺有服。”灌夫曰：“将军乃肯幸临况魏其侯，夫安敢以服为解？请语魏其侯帐具，将军旦日蚤临。”武安许诺。灌夫具语魏其侯，如所谓武安侯。魏其与其夫人益市牛酒，夜洒扫，蚤帐具，至旦平明，令门下候伺。至日中，丞相不来。魏其谓灌夫曰：“丞相岂忘之哉？”灌夫不怿，曰：“夫以服请，宜往！”乃驾自往迎丞相。丞相特前戏许灌夫，殊无意往，及夫至门，丞相尚卧。于是夫人见曰：“将军昨日幸许过魏其，魏其夫妻治具，自旦至今，未敢尝食！”武安鄂，谢曰：“吾昨日醉，忽忘与仲孺言。”乃驾往。又徐行，灌夫愈益怒。及饮酒酣，夫起舞，属丞相，丞相不起。夫从坐上语侵之，魏其乃扶灌夫去，谢丞相。丞相卒饮至夜，极欢而去。

丞相尝使籍福请魏其城南田，魏其大望，曰：“老仆虽弃，将军虽贵，宁可以势夺乎！”不许。灌夫闻，怒骂籍福。籍福恶两人有郄，乃谩自好谢丞相曰：“魏其老且死，易忍，且待之。”已而武安闻魏其、灌夫实怒不予田，亦怒曰：“魏其子尝杀人，蚡活之。蚡事魏其，无所不可，何爱数顷田？且灌夫何与也？吾不敢复求田！”武安由此大怨灌夫、魏其。元光四年春，丞相言灌夫家在颍川横甚，民苦之，请案。上曰：“此丞相事，何请？”灌夫亦持丞相阴事：为奸利，受淮南王金，与语言。宾客居间，遂止俱解。

以上灌夫与武安构衅而俱解

夏，丞相取燕王女为夫人，有太后诏，召列侯宗室皆往贺。魏其侯过灌夫，欲与俱，夫谢曰：“夫数以酒失得过丞相，丞相今者又与夫有郄。”魏其曰：“事已解。”强与俱。饮酒酣，武安起为寿，坐皆避席，伏。已魏其侯为寿，独故人避席耳，余半膝席。灌夫不悦，起，行酒至武安，武安膝席曰：“不能满觞。”夫怒，因嘻笑曰：“将军，贵人也！”属之，时武安不肯。行酒次至临汝侯，临汝侯方与程不识耳语，又不避席。夫无所发怒，乃骂临汝侯曰：“生平毁程不识不直一钱，今日长者为寿，乃效女儿呫嗫耳语！”武安谓灌夫曰：“程、李俱东西宫卫尉，今众辱程将军，仲孺独不为李将军地乎？”灌夫曰：“今日斩头陷匈，何知程、李乎！”坐乃起更衣，稍稍去。魏其侯去，麾灌夫出。武安遂怒曰：“此吾骄灌夫罪！”乃令骑留灌夫，灌夫欲出不得。籍福起为谢，案灌夫项，令谢，夫愈怒不肯谢。武安乃麾骑缚夫置传舍，召长史曰：“今日召宗室，有诏。”劾灌夫骂坐不敬，系居室。遂按其前事，遣吏分曹逐捕诸灌氏支属，皆得弃市罪。

以上魏其、灌夫往贺武安，遂构大衅

魏其侯大愧，为资使宾客请，莫能解。武安吏皆为耳目，诸灌氏皆亡匿。夫系，遂不得告言武安阴事。魏其锐身为救灌夫，夫人谏魏其曰：“灌将军得罪丞相，与太后家忤，宁可救邪？”魏其侯曰：“侯自我得之，自我捐之，无所恨！且终不令灌仲孺独死，婴独生！”乃匿其家，窃出上书。立召入，具言灌夫醉饱事，不足诛。上然之，赐魏其食曰：“东朝廷辩之。”

魏其之东朝，盛推灌夫之善，言其醉饱得过，乃丞相以他事诬罪之；武安又盛毁灌夫所为横恣，罪逆不道。魏其度不可奈何，因言丞相短。武安曰：“天下幸而安乐无事，蚡得为肺腑，所好音乐狗马田宅。蚡所爱，倡优巧匠之属；不如魏其、灌夫，日夜招聚天下豪桀壮士，与论议，腹诽而心谤，不仰视天而俯画地，辟倪两宫间，幸天下有变，而欲有大功。臣乃不知魏其等所为！”于是上问朝臣两人孰是，御史大夫韩安国曰：“魏其言灌夫父死事，身荷戟驰入不测之吴军，身被数十创，名冠三军，此天下壮士，非有大恶，争杯酒，不足引他过以诛也。魏其言是也。丞相亦言灌夫通奸猾，侵细民，家累巨万，横恣颍川，凌轹宗室，侵犯骨肉，此所谓‘枝大于本，胫大于股，不折必披’。丞相言亦是。唯明主裁之！”主爵都尉汲黯是魏其，内史郑当时是魏其，后不敢坚对。余皆莫敢对。上怒内史曰：“公平生数言魏其、武安长短，今日廷论，局趣效辕下驹！吾并斩若属矣！”即罢，起，入。上食太后，太后亦已使人候伺，具以告太后，太后怒，不食，曰：“今我在也，而人皆藉吾弟，令我百岁后，皆鱼肉之矣！且帝宁能为石人邪？此特帝在，即录录，设百岁后，是属宁有可信者乎？”上谢曰：“俱宗室外家，故廷辩之。不然，此一狱吏所决耳。”是时郎中令石建为上分别言两人事。武安已罢朝，出，止车门，召韩御史大夫载，怒曰：“与长孺共一老秃翁，何为首鼠两端！”韩御史良久谓丞相曰：“君何不自喜？夫魏其毁君，君当免冠解印绶归，曰：‘臣以肺腑，幸得待罪，固非其任，魏其言皆是。’如此，上必多君有让，不废君；魏其必内愧，杜门舌自杀。今人毁君，君亦毁人，譬如贾竖女子争言，何其无大体也？”武安谢罪曰：“争时急，不知出此。”

以上廷辩

于是上使御史簿责魏其所言灌夫颇不雠，欺谩，劾系都司空。孝景时，魏其尝受遗诏，曰：“事有不便，以便宜论上。”及系，灌夫罪至族，事日急，诸公莫敢复明言于上，魏其乃使昆弟子上书言之，幸得复召见。书奏上，而案尚书大行无遗诏，诏书独藏魏其家，家丞封，乃劾魏其矫先帝诏，罪当弃市。五年十月，悉论灌夫及家属。魏其良久乃闻，闻即恚，病痱，不食欲死。或闻上无意杀魏其，魏其复食治病。议定不死矣，乃有蜚语为恶言闻上，故以十二月晦，论弃市渭城。

其春，武安侯病，专呼服谢罪。使巫视鬼者视之，见魏其、灌夫共守，欲杀之，竟死。子恬嗣。

以上魏其、灌夫之戮，武安之死元朔三年，武安侯坐衣襜褕入宫，不敬。淮南王安谋反觉，治。王前朝，武安侯为太尉，时迎王至霸上，谓王曰：“上未有太子，大王最贤，高祖孙，即宫车晏驾，非大王立当谁哉？”淮南王大喜，厚遗金财物。上自魏其时不直武安，特为太后故耳，及闻淮南王金事，上曰：“使武安侯在者，族矣！”

太史公曰：魏其、武安皆以外戚重，灌夫用一时决策而名显。魏其之举以吴、楚，武安之贵在日月之际。然魏其诚不知时变，灌夫无术而不逊，两人相翼，乃成祸乱。武安负贵而好权，杯酒责望，陷彼两贤。呜呼哀哉！迁怒及人，命亦不延。众庶不载，竟被恶言！呜呼哀哉，祸所从来矣！

经史百家简编卷下

「传志下」

汉书／霍光传

霍光，字子孟，骠骑将军去病弟也。父中孺，河东平阳人也，以县吏给事平阳侯家，与侍者卫少儿私通，而生去病。中孺吏毕归家，娶妇生光，因绝不相闻。久之，少儿女弟子夫，得幸于武帝，立为皇后。去病以皇后姊子贵幸，既壮大，乃自知父为霍中孺。未及求问，会为骠骑将军击匈奴，道出河东，河东太守郊迎，负弩矢先驱。至平阳传舍，遣吏迎霍中孺。中孺趋人拜谒，将军迎拜，因跪曰：“去病不早自知为大人遗体也。”中孺扶服叩头曰：“老臣得托命将军，此天力也。”去病大为中孺买田宅奴婢而去，还复过焉，乃将光西至长安，时年十余岁，任光为郎，稍迁诸曹侍中。去病死后，光为奉车都尉光禄大夫，出则奉车，入侍左右，出入禁闼二十余年，小心谨慎，未尝有过，甚见亲信。

征和二年，卫太子为江充所败，而燕王旦、广陵王胥皆多过失。是时上年老，宠姬钩弋赵偼伃有男，上心欲以为嗣，命大臣辅之。察群臣唯光任大重，可属社稷，上乃使黄门画者画周公负成王朝诸侯以赐光。后元二年春，上游五柞宫，病笃，光涕泣问曰：“如有不讳，谁当嗣者？”上曰：“君未谕前画意邪？立少子，君行周公之事。”光顿首让曰：“臣不如金日磾。”日磾亦曰：“臣，外国人，不如光。”上以光为大司马大将军，日磾为车骑将军，及太仆上官桀为左将军，搜粟都尉桑弘羊为御史大夫，皆拜卧内床下，受遗诏辅少主。明日，武帝崩，太子袭尊号，是为孝昭皇帝。帝年八岁，政事壹决于光。

以上事武帝，受遗诏，辅幼主

先是，后元年，侍中仆射莽何罗与弟重合侯通谋为逆，时光与金日磾、上官桀等共诛之，功未录。武帝病，封玺书曰：“帝崩，发书以从事。”遗诏封金日磾为秺侯，上官桀为安阳侯，光为博陆侯，皆以前捕反者功封。时卫尉王莽子男忽侍中，扬语曰：“帝崩，忽常在左右，安得遗诏封三子事？群儿自相贵耳。”光闻之，切让王莽，莽鸩杀忽。光为人沉静详审，长财七尺三寸，白皙，疏眉目，美须髯。每出入下殿门，止进有常处，郎仆射窃识视之，不失尺寸。其资性端正如此。初辅幼主，政自己出，天下想闻其风采。殿中尝有怪，一夜群臣相惊。光召尚符玺郎，郎不肯授光，光欲夺之，郎按剑曰：“臣头可得，玺不可得也！”光甚谊之。明日，诏增此郎秩二等，众庶莫不多光。

光与左将军桀结婚相亲，光长女为桀子安妻，有女，年与帝相配，桀因帝姊鄂邑盖主内安女后宫为偼伃。数月，立为皇后，父安为骠骑将军，封桑乐侯。光时休沐出，桀辄入代光决事。桀父子既尊盛，而德长公主。公主内行不修，近幸河间丁外人。桀、安欲为外人求封，幸依国家故事以列侯尚公主者，光不许。又为外人求光禄大夫，欲令得召见，又不许。长主大以是怨光。而桀、安数为外人求官爵，弗能得，亦惭。自先帝时，桀已为九卿，位在光右，及父子并为将军，有椒房中宫之重，皇后亲安女，光乃其外祖，而顾专制朝事，由是与光争权。燕王旦自以昭帝兄，常怀怨望。及御史大夫桑弘羊建造酒榷盐铁，为国兴利，伐其功，欲为弟子得官，亦怨恨光。于是盖主、上官桀、安及弘羊，皆与燕王旦通谋，诈令人为燕王上书，言“光出都肄郎羽林，道上称，太官先置”；又引“苏武前使匈奴，拘留二十年不降，还乃为典属国；而大将军长史敞亡功，为搜粟都尉”；又“擅调益莫府校尉，光专权自恣，疑有非常。臣旦愿归符玺，入宿卫，察奸臣变”。候司光出沐日奏之，桀欲从中下其事，桑弘羊当与诸大臣共执退光。书奏，帝不肯下。明旦，光闻之，止画室中不入。上问：“大将军安在？”左将军桀对曰：“以燕王告其罪，故不敢入。”有诏召大将军，光人，免冠顿首谢。上曰：“将军冠。朕知是书诈也，将军亡罪！，'光曰：“陛下何以知之？”上曰：“将军之广明都郎，属耳；调校尉以来，未能十日，燕王何以得知之？且将军为非，不须校尉。”是时帝年十四，尚书左右皆惊，而上书者果亡。捕之甚急，桀等惧，白上小事不足遂，上不听。后桀党与有谮光者，上辄怒曰：“大将军忠臣，先帝所属以辅朕身，敢有毁者坐之！”自是桀等不敢复言，乃谋令长公主置酒请光，伏兵格杀之，因废帝，迎立燕王为天子。事发觉，光尽诛桀、安、弘羊、外人宗族，燕王、盖主皆自杀。

光威震海内。昭帝既冠，遂委任光，讫十三年，百姓充实，四夷宾服。

以上事昭帝，诛上官、桑丁、燕王、盖主等元平元年，昭帝崩，亡嗣。武帝六男，独有广陵王胥在，群臣议所立，咸持广陵王。王本以行失道，先帝所不用，光内不自安。郎有上书言：“周太王废太伯，立王季；文王舍伯邑考，立武王。唯在所宜，虽废长立少可也。广陵王不可以承宗庙！”言合光意，光以其书视丞相敞等，擢郎为九江太守，即日承皇太后诏，遣行大鸿胪事少府乐成、宗正德、光禄大夫吉、中郎将利汉，迎昌邑王贺。

贺者，武帝孙，昌邑哀王子也。既至即位，行淫乱。光忧懑，独以问所亲故吏大司农田延年，延年曰：“将军为国柱石，审此人不可，何不建白太后，更选贤而立之？”光曰：“今欲如是，于古尝有此否？”延年曰：“伊尹相殷，废太甲以安宗庙，后世称其忠。将军若能行此，亦汉之伊尹也！”光乃引延年给事中，阴与车骑将军张安世图计，遂召丞相、御史、将军、列侯、中二千石、大夫、博士会议未央宫。光曰：“昌邑王行昏乱，恐危社稷，如何？”群臣皆惊鄂失色，莫敢发言，但唯唯而已。田延年前，离席按剑，曰：“先帝属将军以幼孤，寄将军以天下，以将军忠贤，能安刘氏也。今群下鼎沸，社稷将倾，且汉之传谥常为‘孝’者，以长有天下，令宗庙血食也。如令汉家绝祀，将军虽死，何面目见先帝于地下乎？今日之议，不得旋踵，群臣后应者，臣请剑斩之！”光谢曰：“九卿责光是也。天下匈匈不安，光当受难。”于是议者皆叩头，曰：“万姓之命在于将军，唯大将军令！”光即与群臣俱见白太后，具陈昌邑王不可以承宗庙状。皇太后乃车驾幸未央承明殿，诏诸禁门毋内昌邑群臣。王入朝太后还，乘辇欲归温室，中黄门宦者各持门扇，王入，门闭，昌邑群臣不得入。王曰：“何为？”大将军跪曰：“有皇太后诏，毋内昌邑群臣。”王曰：“徐之！何乃惊人如是？”光使尽驱出昌邑群臣，置金马门外。车骑将军安世将羽林骑，收缚二百余人，皆送廷尉诏狱。令故昭帝侍中中臣侍守王，光敕左右：“谨宿卫！卒有物故自裁，令我负天下，有杀主名。”王尚未自知当废，谓左右：“我故群臣从官安得罪？而大将军尽系之乎？”

顷之，有太后诏召王，王闻召，意恐，乃曰：“我安得罪而召我哉？”太后被珠襦，盛服，坐武帐中，侍御数百人，皆持兵，期门武士陛戟陈列殿下，群臣以次上殿，召昌邑王伏前听诏。光与群臣连名奏王，尚书令读奏曰：“丞相臣敞、大司马大将军臣光、车骑将军臣安世、度辽将军臣明友、前将军臣增、后将军臣充国、御史大夫臣谊、宜春侯臣谭、当涂侯臣圣、随桃侯臣昌乐、杜侯臣屠耆堂、太仆臣延年、太常臣昌、大司农臣延年、宗正臣德、少府臣乐成、廷尉臣光、执金吾臣延寿、大鸿胪臣贤、左冯翊臣广明、右扶风臣德、长信少府臣嘉、典属国臣武、京辅都尉臣广汉、司隶校尉臣辟兵、诸吏文学光禄大夫臣迁、臣畸、臣吉、臣赐、臣管、臣胜、臣梁、臣长幸、臣夏侯胜、大中大夫臣德、臣印，昧死言皇太后陛下：臣敞等顿首死罪。天子所以永保宗庙，总壹海内者，以慈孝礼谊赏罚为本。孝昭皇帝早弃天下，亡嗣，臣敞等议，礼曰‘为人后者，为之子也’。昌邑王宜嗣后，遣宗正、大鸿胪、光禄大夫，奉节使征昌邑王典丧，服斩缞，亡悲哀之心，废礼谊，居道上不素食，使从官略女子，载衣车，内所居传舍。始至谒见，立为皇太子，常私买鸡豚以食。受皇帝信玺，行玺大行前，就次发玺不封。从官更持节，引内昌邑从官驺宰官奴二百余人，常与居禁闼内敖戏。自之符玺取节十六，朝暮临，令从官更持节从。为书曰：‘皇帝问侍中君卿：使中御府令高昌，奉黄金千斤，赐君卿取十妻。’大行在前殿，发乐府乐器，引内昌邑乐人，击鼓歌吹作俳倡。会下还，上前殿，击钟磬，召内泰壹宗庙乐人，辇道牟首，鼓吹歌舞，悉奏众乐。发长安厨三太牢具祠阁室中，祀已，与从官饮啖。驾法驾，皮轩鸾旗，驱驰北宫、桂宫，弄彘斗虎。召皇太后御小马车，使官奴骑乘，游戏掖庭中。与孝昭皇帝宫人蒙等淫乱，诏掖庭令‘敢泄言要斩’。”太后曰：“止！为人臣子当悖乱如是邪？”王离席伏。尚书令复读曰：“取诸侯王、列侯、二千石绶，及墨绶、黄绶，以并佩昌邑郎官者免奴。变易节上黄旄以赤。发御府金钱、刀剑、玉器、采缯，赏赐所与游戏者。与从官官奴夜饮，湛沔于酒。诏太官‘上乘舆食如故’，食监奏‘未释服，未可御故食’，复诏太官‘趣具，无关食监！’太官不敢具，即使从官出买鸡豚，诏殿门内，以为常。独夜设九宾温室，延见姊夫昌邑关内侯。祖宗庙祠未举，为玺书使使者持节，以三太牢祠昌邑哀王园庙，称嗣子皇帝。受玺以来二十七日，使者旁午，持节诏诸官署征发，凡千一百二十七事。文学光禄大夫夏侯胜等，及侍中傅嘉，数进谏以过失，使人簿责胜，缚嘉系狱。荒淫迷惑，失帝王礼谊，乱汉制度。臣敞等数进谏，不变更，日以益甚，恐危社稷，天下不安！臣敞等谨与博士臣霸、臣隽舍、臣德、臣虞舍、臣射，臣仓议，皆曰：‘高皇帝建功业，为汉太祖；孝文皇帝慈仁节俭，为太宗。今陛下嗣孝昭皇帝后，行淫辟不轨。《诗》云：藉曰未知，亦既抱子。五辟之属，莫大不孝：周襄王不能事母，《春秋》曰：“天王出居于郑。”由不孝出之，绝之于天下也。宗庙重于君，陛下未见命高庙，不可以承天序、奉祖宗庙、子万姓，当废！’臣请有司御史大夫臣谊、宗正臣德、太常臣昌，与太祝以一太牢具，告祠高庙。臣敞等昧死以闻。”皇太后诏曰：“可！”

光令王起，拜受诏。王曰：“闻天子有争臣七人，虽亡道不失天下。”光曰：“皇太后诏废，安得天子？”乃即持其手，解脱其玺组，奉上太后，扶王下殿出金马门。群臣随送，王西面拜曰：“愚戆不任汉事！”起，就乘舆副车。大将军光送至昌邑邸，光谢曰：“王行自绝于天，臣等驽怯，不能杀身报德。臣宁负王，不敢负社稷！愿王自爱，臣长不复见左右。”光涕泣而去。群臣奏言：“古者废放之人屏于远方，不及以政，请徙王贺汉中房陵县。”太后诏归贺昌邑，赐汤沐邑二千户。昌邑群臣坐亡辅导之谊，陷王于恶，光悉诛杀二百余人，出死，号呼市中曰：“当断不断，反受其乱！”

以上废昌邑王

光坐庭中，会丞相以下议定所立：广陵王已前不用，及燕剌王反诛，其子不在议中，近亲唯有卫太子孙，号皇曾孙，在民间，咸称述焉。光遂复与丞相敞等上奏曰：“《礼》曰：‘人道亲亲，故尊祖；尊祖，故敬宗。’大宗亡嗣，择支子孙贤者为嗣。孝武皇帝曾孙病已，武帝时有诏掖庭养视，至今年十八，师受《诗》、《论语》、《孝经》，躬行节俭，慈仁爱人，可以嗣孝昭皇帝后，奉承祖宗庙，子万姓。臣昧死以闻。”皇太后诏曰：“可。”光遣宗正刘德至曾孙家尚冠里，洗沐赐御衣，太仆以车令猎车迎曾孙，就斋宗正府，入未央宫，见皇太后，封为阳武侯。已而光奉上皇帝玺绶，谒于高庙，是为孝宣皇帝。

明年，下诏曰：“夫褒有德，赏元功，古今通谊也。大司马大将军光，宿卫忠正，宣德明恩，守节秉谊，以安宗庙。其以河北、东武阳益封光万七千户，与故所食凡二万户。”赏赐前后黄金七千斤，钱六千万，杂缯三万匹，奴婢百七十人，马二千匹，甲第一区。

以上立宣帝自昭帝时，光子禹及兄孙云，皆中郎将；云弟山，奉车都尉侍中，领胡越兵；光两女婿，为东、西宫卫尉；昆弟诸婿外孙皆奉朝请，为诸曹大夫、骑都尉、给事中。党亲连体，根据于朝廷。光自后元秉持万机，及上即位，乃归政。上谦让不受，诸事皆先关白光，然后奏御天子。光每朝见，上虚己敛容，礼下之已甚。光秉政前后二十年。地节二年春，病笃，车驾自临问光病，上为之涕泣。光上书谢恩曰：“愿分国邑三千户，以封兄孙奉车都尉山为列侯，奉兄骠骑将军去病祀。”事下丞相、御史，即日拜光子禹为右将军。光薨，上及皇太后亲临光丧，太中大夫任宣与侍御史五人持节护丧事，中二千石治莫府冢上。赐金钱、缯絮，绣被百领，衣五十箧，璧珠玑玉衣，梓宫、便房、黄肠题凑各一具，枞木外臧椁十五具。东园温明，皆如乘舆制度。载光尸柩以辒辌车，黄屋左纛，发材官轻车北军五校士，军陈至茂陵，以送其葬。谥日宣成侯。发三河卒穿复土，起冢祠堂，置园邑三百家，长丞奉守如旧法。既葬，封山为乐平侯，以奉车都尉领尚书事。天子思光功德，下诏曰：“故大司马大将军博陆侯，宿卫孝武皇帝三十有余年，辅孝昭皇帝十有余年，遭大难，躬秉谊，率三公九卿大夫，定万世册，以安社稷，天下蒸庶，咸以康宁，功德茂盛，朕甚嘉之！复其后世，畴其爵邑，世世无有所与，功如萧相国。”

以上光薨明年夏，封太子外祖父许广汉为平恩侯，复下诏曰：“宣成侯光，宿卫忠正，勤劳国家，善善及后世。其封光兄孙中郎将云为冠阳侯。”

禹既嗣为博陆侯，太夫人显改光时所自造茔制而侈大之，起三出阙，筑神道，北临昭灵，南出承恩；盛饰祠室辇阁，通属永巷，而幽良人婢妾守之；广治第室，作乘舆辇，加画绣冯，黄金涂，韦絮荐轮，侍婢以五采丝挽显游戏第中。初，光爱幸监奴冯子都，常与计事。及显寡居，与子都乱。而禹、山亦并缮治第宅，走马驰逐平乐馆。云当朝请，数称病私出，多从宾客，张围猎黄山苑中，使苍头奴上朝谒，莫敢谴者。而显及诸女，昼夜出入长信宫殿中，亡期度。

宣帝自在民间，闻知霍氏尊盛日久，内不能善。光薨，上始躬亲朝政，御史大夫魏相给事中。显谓禹、云、山：“女曹不务奉大将军余业，今大夫给事中，他人壹间，女能复自救邪？”后两家奴争道，霍氏奴入御史府，欲蹋大夫门，御史为叩头谢，乃去。人以谓霍氏，显等始知忧。

以上光家骄恣不法事会魏大夫为丞相，数燕见言事。平恩侯与侍中金安上等径出入省中。时霍山自若领尚书，上令吏民得奏封事，不关尚书，群臣进见独往来，于是霍氏甚恶之。宣帝始，立微时许妃为皇后。显爱小女成君，欲贵之，私使乳医淳于衍行毒药杀许后，因劝光内成君，代立为后，语在《外戚传》。始许后暴崩，吏捕诸医，劾衍侍疾亡状不道，下狱。吏簿问急，显恐事败，即具以实语光。光大惊，欲自发举，不忍，犹与。会奏上，因署衍勿论。光薨后，语稍泄，于是上始闻之，而未察。乃徙光女婿度辽将军未央卫尉平陵侯范明友为光禄勋，次婿诸吏中郎将羽林监任胜出为安定太守。数月，复出光姊婿给事中光禄大夫张朔为蜀郡太守，群孙婿中郎将王汉为武威太守。顷之，复徙光长女婿长乐卫尉邓广汉为少府，更以禹为大司马，冠小冠，亡印绶，罢其右将军屯兵官属，特使禹官名与光俱大司马者。又收范明友度辽将军印绶；但为光禄勋。及光中女婿赵平为散骑骑都尉光禄大夫将屯兵，又收平骑都尉印绶。诸领胡越骑、羽林及两宫卫将屯兵，悉易以所亲信许、史子弟代之。

以上宣帝裁抑光家

禹为大司马，称病，禹故长史任宣侯问，禹曰：“我何病？县官非我家将军不得至是！今将军坟墓未干，尽外我家，反任许、史，夺我印绶，令人不省死！”宣见禹恨望深，乃谓曰：“大将军时何可复行！持国权柄，杀生在手中：廷尉李种、王平，左冯翊贾胜胡及车丞相女婿少府徐仁，皆坐逆将军意，下狱死；使乐成小家子得幸将军，至九卿封侯，百官以下，但事冯子都、王子方等，视丞相亡如也。各自有时，今许、史自天子骨肉，贵正宜耳！大司马欲用是怨恨，愚以为不可。”禹默然。数日，起视事。显及禹、山、云自见日侵削，数相对啼泣，自怨。山曰：“今丞相用事，县官信之，尽变易大将军时法令，以公田赋与贫民，发扬大将军过失。又，诸儒生多窭人子，远客饥寒，喜妄说狂言，不避忌讳，大将军常雠之；今陛下好与诸儒生语，人人自使书封事，多言我家者。尝有上书言大将军时‘主弱臣强，专制擅权。今其子孙用事，昆弟益骄恣，恐危宗庙。灾异数见，尽为是也。’其言绝痛！山屏不奏其书。后上书者益黠，尽奏封事，辄下中书令出取之，不关尚书，益不信人。”显曰：“丞相数言我家，独亡罪乎？”山曰：“丞相廉正，安得罪？我家昆弟诸婿多不谨。又闻民间欢言‘霍氏毒杀许皇后’，宁有是邪？”显恐急，即具以实告山、云、禹，山、云、禹惊曰：“如是，何不早告禹等？县官离散斥逐诸婿，用是故也。此大事，诛罚不小，奈何？”于是始有邪谋矣。

以上霍氏邪谋之所由萌初，赵平客石夏善为天官，语平曰：“荧惑守御星。御星，太仆奉车都尉也，不黜则死。”平内忧山等。云舅李竟所善张赦，见云家卒卒，谓竟曰：“今丞相与平恩侯用事，可令太夫人言太后，先诛此两人。移徙陛下，在太后耳！”长安男子张章告之，事下廷尉。执金吾捕张赦、石夏等，后有诏止勿捕。山等愈恐，相谓曰：“此县官重太后，故不竟也；然恶端已见，又有弑许后事，陛下虽宽仁，恐左右不听，久之犹发。发即族矣，不如先也！”遂令诸女各归报其夫，皆曰：“安所相避？”

会李竟坐与诸侯王交通，辞语及霍氏，有诏云、山不宜宿卫，免就第。光诸女遇太后无礼，冯子都数犯法，上并以为让，山、禹等甚恐。显梦第中井水溢，流庭下，灶居树上。又梦大将军谓显曰：“知捕儿不？亟下捕之。”第中鼠暴多，与人相触，以尾画地。鸮数鸣殿前树上。第门自坏。云尚冠里宅中门亦坏。巷端人共见有人居云屋上，彻瓦投地，就视，亡有，大怪之。禹梦车骑声正欢来捕禹，举家忧愁。山曰：“丞相擅减宗庙羔、菟、蛙，可以此罪也。”谋令太后为博平君置酒，召丞相、平恩侯以下，使范明友、邓广汉承太后制引斩之，因废天子而立禹。约定未发，云拜为玄菟太守，太中大夫任宣为代郡太守。山又坐写秘书，显为上书献城西第，人马千匹，以赎山罪。书报闻。会事发觉，云、山、明友自杀，显、禹、广汉等捕得。禹要斩，显及诸女昆弟皆弃市，唯独霍后废处昭台宫。与霍氏相连坐诛灭者数千家。

以上霍氏祸端之发上乃下诏曰：“乃者东织室令史张赦，使魏郡豪李竟报冠阳侯云谋为大逆，朕以大将军故，抑而不扬，冀其自新。今大司马博陆侯禹与母宣成侯夫人显及从昆弟子冠阳侯云、乐平侯山、诸姊妹婿，谋为大逆，欲诖误百姓。赖祖宗神灵，先发得，咸伏其辜。朕甚悼之！诸为霍氏所诖误，事在丙申前，未发觉在吏者，皆赦除之。男子张章先发觉，以语期门董忠，忠告左曹杨恽，恽告侍中金安上。恽召见对状，后章上书以闻，侍中史高与金安上建发其事，言无入霍氏禁闼，卒不得遂其谋，皆雠有功。封章为博成侯，忠高昌侯，恽平通侯，安上都成侯，高乐陵侯。”

以上霍氏诛戮，赏诸有功者

初，霍氏奢侈，茂陵徐生曰：“霍氏必亡！夫奢则不逊，不逊必侮上。侮上者，逆道也。在人之右，众必害之。霍氏秉权日久，害之者多矣！天下害之，而又行以逆道，不亡何待？”乃上疏言：“霍氏泰盛，陛下即爱厚之，宜以时抑制，无使至亡。”书三上，辄报闻。其后霍氏诛灭，而告霍氏者皆封，人为徐生上书曰：“臣闻客有过主人者，见其灶直突，旁有积薪，客谓主人：‘更为曲突，远徙其薪，不者，且有火患！’主人嘿然不应。俄而家果失火，邻里共救之，幸而得息。于是杀牛置酒，谢其邻人，灼烂者在于上行，余各以功次坐，而不录言曲突者。人谓主人曰：‘乡使听客人之言，不费牛酒，终亡火患。今论功而请宾，曲突徙薪亡恩泽，焦头烂额为上客邪？’主人乃寤而请之。今茂陵徐福，数上书言霍氏且有变，宜防绝之。向使福说得行，则国亡裂土出爵之费，臣亡逆乱诛灭之败。往事既已，而福独不蒙其功。唯陛下察之，贵徙薪曲突之策，使居焦发灼烂之右。”上乃赐福帛十匹，后以为郎。

以上补叙徐福事

宣帝始立，谒见高庙，大将军光从骖乘，上内严惮之，若有芒刺在背。后车骑将军张安世代光骖乘，天子从容肆体，甚安近焉。及光身死而宗族竟诛，故俗传之曰：“威震主者不畜，霍氏之祸萌于骖乘。”至成帝时，为光置守冢百家，吏卒奉祠焉。元始二年，封光从父昆弟曾孙阳为博陆侯，千户。

韩愈／赠太尉许国公神道碑铭

韩姬姓，以国氏。其先有自颍川徙阳夏者，其地于今为陈之太康。太康之韩，其称盖久，然自公始大著。公讳宏。公之父曰海，为人魁伟沉塞，以武勇游仕许、汴之间。寡言自可，不与人交，众推以为巨人长者。官至游击将军，赠太师。娶乡邑刘氏女，生公，是为齐国太夫人。夫人之兄曰司徒玄佐，有功建中、贞元之间，为宣武军帅，有汴、宋、亳、颍四州之地，兵士十万人。公少依舅氏，读书习骑射。事亲孝谨，侃侃自将，不纵为子弟华靡遨放事，出入敬恭，军中皆目之。尝一抵京师就明经试，退曰：“此不足发名成业！”复去，从舅氏学。将兵数百人，悉识其材鄙怯勇，指付必堪其事，司徒叹奇之，士卒属心，诸老将皆自以为不及。司徒卒，去为宋南城将。比六七岁，汴军连乱不定。贞元十五年，刘逸淮死，军中皆曰：“此军司徒所树，必择其骨肉为士卒所慕赖者付之。今见在人莫如韩甥，且其功最大，而材又俊！”即柄授之，而请命于天子，天子以为然。遂自大理评事拜工部尚书，代逸淮为宣武军节度使，悉有其舅司徒之兵与地。众果大悦，便之。

以上许公所以得镇汴

当是时，陈、许帅曲环死，而吴少诚反，自将围许，求援于逸淮，啖之以陈归汴，使数辈在馆。公悉驱出斩之，选卒三千人会诸军击少诚许下。少诚失势以走，河南无事。

以上拒蔡

公曰：自吾舅没，五乱于汴者，吾苗薅而发栉之，几尽。然不一揃刈，不足令震！”命刘锷以其卒三百人待命于门，数之以数与于乱，自以为功，并斩之以徇，血流波道。自是，讫公之朝京师，廿有一年，莫敢有欢呶叫号于城郭者。

以上治汴

李师古作言起事，屯兵于曹，以吓滑帅，且告假道。公使谓曰：“汝能越吾界而为盗耶？有以相待，无为空言！”滑帅告急，公使谓曰：“吾在此，公无恐！”或告曰：“剪棘夷道，兵且至矣，请备之。”公曰：“兵来不除道也。”不为应。师古诈穷变索，迁延旋军。

以上拒郓

少诚以牛皮鞵材遗师古，师古以盐资少诚。潜过公界，觉，皆留输之库，曰：“此于法不得以私相馈！”

以上并拒蔡郓

田宏正之开魏博，李师道使来告曰：“我代与田氏约相保援，今宏正非其族，又首变两河事，亦公之所恶。我将与成德合军讨之，敢告。”公谓其使曰：“我不知利害，知奉诏行事耳！若兵北过河，我即东兵以取曹！”师道惧，不敢动，宏正以济。

以上拒郓

诛吴元济也，命公都统诸军，曰：“无自行以遏北寇！”公请使子公武以兵万三千人会讨蔡下，归财与粮，以济诸军，卒禽蔡奸。于是以公为侍中，而以公武为鄜坊丹延节度使。

以上平蔡

师道之诛，公以兵东下，进围考城，克之。遂进迫曹，曹寇乞降，郓部既平。

以上平郓

公曰：“吾无事于此，其朝京师。”天子曰：“大臣不可以暑行，其秋之待。”公曰：“君为仁，臣为恭，可矣。”遂行。既至，献马三千匹，绢五十万匹，他锦纨绮缬又三万，金银器千。而汴之库厩钱以贯数者，尚余百万，绢亦合百余万匹，马七千，粮三百万斛。兵械多至不可数。初，公有汴，承五乱之后，掠赏之余，且敛且给，恒无宿储。至是，公私充塞，至于露积不垣。册拜司徒兼中书令，进见上殿，拜跪给扶，赞元经体，不治细微，天子敬之。元和十五年今天子即位，公为冢宰。

又，除河中节度使，在镇三年，以疾乞归。复拜司徒中书令，病不能朝。以长庆二年十二月三日，薨于永崇里第，年五十八。天子为之罢朝三日，赠太尉，赐布粟。其葬物，有司官给之，京兆尹监护。明年七月某日，葬于万年县少陵原京城东南三十里，楚国夫人翟氏祔。子男二人，长曰肃元，某官；次曰公武，某官。肃元早死。公之将薨，公武暴病先卒。公哀伤之，月余遂薨。无子，以公武子孙绍宗为主后。

以上叙卒葬

汴之南则蔡，北则郓，二寇患公居间，为己不利，卑身佞辞求与公好，荐女请昏，使日月至。既不可得，则飞谋钓谤，以间染我。公先事候情，坏其机牙，奸不得发。王诛以成，最功定次，孰与高下？

以上明许公之功，即通篇意旨

公子公武，与公一时俱授弓钺，处藩为将，疆土相望。公武以母忧去镇。公母弟充自金吾代将渭北，公以司徒中书令治蒲，于时弟充自郑滑节度平宣武之乱，以司空居汴。自唐以来，莫与为比。

公之为治，严不为烦，止除害本，不多教条；与人必信，吏得其职；赋入无所漏失，人安乐之，在所以富。公与人有畛域，不为戏狎，人得一笑语，重于金帛之赐。其罪杀人，不发声色，问法何如，不自为重轻，故无敢犯者。

其铭曰：

在贞元世，汴兵五，将得其人，众乃一愒。其人为谁？韩姓许公。磔其枭狼，养以雨风，桑谷奋张，厥壤大丰。贞元元孙，命正我宇，公为臣宗，处得地所。河流两堧，盗连为群，雄唱雌和，首尾一身。公居其间，为帝督奸，察其嚬呻，与其睨眴。左顾失视，右顾而跽，蔡先郓锄，三年而墟，槁乾四呼，终莫敢濡。常山幽都，孰陪孰扶？天施不留，其讨不逋，许公预焉，其赉何如！悠悠四方，既广既长。无有外事，朝廷之治。许公来朝，车马干戈，相乎将乎，威仪之多！将则是矣，相则三公，释师十万，归居庙堂。上之宅忧，公让太宰，养安蒲坂，万邦绝等。有弟有子，提兵守藩，一时三侯，人莫敢扳。生莫与荣，殁莫与令，刻文此碑，以鸿厥庆！

韩愈／试大理评事王君墓志铭

君讳适，姓王氏。好读书，怀奇负气，不肯随人后举选。见功业有道路可指取，有名节可以戾契致，困于无资地，不能自出，乃以干诸公贵人，借助声势。诸公贵人既志得，皆乐熟软媚耳目者，不喜闻生语，一见辄戒门以绝。上初即位，以四科募天下士，君笑曰：“此非吾时邪？”即提所作书，缘道歌吟，趋直言试。既至，对语惊人，不中第，益困。

久之，闻金吾李将军年少喜事，可撼，乃踏门告曰：“天下奇男子王适，愿见将军白事。”一见语合意，往来门下。卢从史既节度昭义军，张甚，奴视法度士，欲闻无顾忌大语。有以君生平告者，即遣客钩致，君曰：“狂子不足以共事！”立谢客。李将军由是待益厚。奏为其卫胄曹参军，充引驾仗判官，尽用其言。将军迁帅凤翔，君随往，改试大理评事，摄监察御史观察判官。栉垢爬痒，民获苏醒。

居岁余，如有所不乐。一旦载妻子入阌乡南山不顾。中书舍人王涯、独孤郁、吏部郎中张惟素、比部郎中韩愈，日发书问讯，顾不可强起，不即荐。明年九月疾病，舆医京师。其月某日卒，年四十四。十一月某日，即葬京城西南长安县界中。曾祖爽，洪州武宁令。祖征，右卫骑曹参军。父嵩，苏州昆山丞。妻上谷侯氏，处士高女。

高固奇士，自方阿衡太师，“世莫能用吾言！”再试吏，再怒去，发狂投江水。初，处士将嫁其女，惩曰：“吾以龃龉穷，一女怜之，必嫁官人，不以与凡子。”君曰：“吾求妇氏久矣，惟此翁可人意。”且闻其女贤，不可以失，即谩谓媒妪：“吾明经及第，且选，即宫人，侯翁女幸嫁。若能令翁许我，请进百金为妪谢。”诺许，白翁，翁曰：“诚官人耶？取文书来！”君计穷吐实，妪曰：“无苦！翁，大人，不疑人欺。我得一卷书，粗若告身者，我袖以往，翁见未必取视，幸而听我。”行其谋，翁望见文书衔袖，果信不疑，曰：“足矣！”以女与王氏。

生三子，一男二女。男三岁夭死，长女嫁亳州永城尉姚侹，其季始十岁。铭曰：

鼎也不可以柱车，马也不可使守闾。佩玉长裾，不利走趋。只系其逢，不系巧愚。不谐其须，有衔不祛。钻石埋辞，以列幽墟。

欧阳修／泷冈阡表

呜呼！惟我皇考崇公，卜吉于泷冈之六十年，其子修始克表于其阡。非敢缓也，盖有待也。修不幸，生四岁而孤。太夫人守节自誓，居贫，自力于衣食，以长以教，俾至于成人。太夫人告之曰：“汝父为吏廉，而好施与，喜宾客。其俸禄虽薄，常不使有余，曰：‘毋以是为我累！’故其亡也，无一瓦之覆、一垅之植以庇而为生，吾何恃而能守邪？吾于汝父，知其一二，以有待于汝也。自吾为汝家妇，不及事吾姑，然知汝父之能养也。汝孤而幼，吾不能知汝之必有立，然知汝父之必将有后也。吾之始归也，汝父免于母丧方逾年，岁时祭祀，则必涕泣曰：‘祭而丰，不如养之薄也！’间御酒食，则又涕泣曰：‘昔常不足而今有余，其何及也！’吾始一二见之，以为新免于丧，适然耳。既而其后常然，至其终身未尝不然。吾虽不及事姑，而以此知汝父之能养也！汝父为吏，尝夜烛治官书，屡废而叹，吾问之，则曰：‘此死狱也，我求其生不得尔。’吾曰：‘生可求乎？’曰：‘求其生而不得，则死者与我皆无恨也，矧求而有得耶？以其有得，则知不求而死者有恨也。夫常求其生，犹失之死，而世常求其死也！’回顾乳者抱汝而立于旁，因指而叹曰：‘术者谓我岁行在戍将死，使其言然，吾不及见儿之立也。后当以我语告之！’其平居教他子弟常用此语，吾耳熟焉，故能详也。其施于外事吾不能知，其居于家，无所矜饰，而所为如此，是真发于中者邪！呜呼！其心厚于仁者邪！此吾知汝父之必将有后也。汝其勉之！夫养不必丰，要于孝；利虽不得溥于物，要其心之厚于仁。吾不能教汝，此汝父之志也。”修泣而志之，不敢忘。

以上述母语，称父之德

先公少孤力学，咸平三年进士及第，为道州判官，泗、绵二州推官，又为泰州判官。享年五十有九，葬沙溪之泷冈。

以上崇公仕履

太夫人姓郑氏，考讳德仪，世为江南名族。太夫人恭俭仁爱而有礼，初封福昌县太君，进封乐安、安康、彭城三郡太君。自其家少微时，治其家以俭约，其后常不使过之，曰：“吾儿不能苟合于世，俭薄所以居患难也。”其后修贬夷陵，太夫人言笑自若，曰：“汝家故贫贱也，吾处之有素矣。汝能安之，吾亦安矣。”

以上太夫人

自先公之亡二十年，修始得禄而养。又十有二年，列官于朝，始得赠封其亲。又十年，修为龙图阁直学士、尚书吏部郎中，留守南京，太夫人以疾终于官舍，享年七十有二。又八年，修以非才入副枢密，遂参政事。又七年而罢。自登二府，天子推恩，褒其三世。盖自嘉祐以来，逢国大庆，必加宠锡。皇曾祖府君累赠金紫光禄大夫、太师中书令，曾祖妣累封楚国太夫人，皇祖府君累赠金紫光禄大夫、太师中书令兼尚书令，祖妣累封吴国太夫人，皇考崇公累赠金紫光禄大夫、太师中书令兼尚书令，皇妣累封越国太夫人。今上初郊，皇考赐爵为崇国公，太夫人进号魏国。

以上封赠

于是小子修泣而言曰：“呜呼！为善无不报，而迟速有时，此理之常也。惟我祖考积善成德，宜享其隆。虽不克有于其躬，而赐爵受封，显荣褒大，实有三朝之锡命，是足以表见于后世，而庇赖其子孙矣！”乃列其世谱，具刻于碑，既又载我皇考崇公之遗训、太夫人之所以教而有待于修者，并揭于阡。俾知夫小子修之德薄能鲜，遭时窃位，而幸全大节、不辱其先者，其来有自。

熙宁三年，岁次庚戌，四月辛酉朔，十有五日乙亥，男推诚、保德、崇仁、翊戴功臣，观文殿学士，特进，行兵部尚书，知青州军州事，兼管内劝农使，充京东路安抚使，上柱国，乐安郡开国公，食邑四千三百户，食实封一千二百户，修表。

王安石／王深甫墓志铭

吾友深父，书足以致其言，言足以遂其志，志欲以圣人之道为己任。盖非至于命弗止也，故不为小廉曲谨以投众人耳目。而取舍进退去就，必度于仁义。世皆称其学问文章行治，然真知其人者不多，而多见谓迂阔，不足趣时合变。嗟乎！是乃所以为深父也。令深父而有以合乎彼，则必无以同乎此矣！

以上总括大意

尝独以谓天之生夫人也，殆将以寿考成其才，使有待而后显，以施泽于天下；或者诱其言以明先王之道，觉后世之民。呜呼！孰以为道不任于天、德不酬于人而今死矣？甚哉！圣人君子之难知也。以孟轲之圣，而弟子所愿，止于管仲、晏婴，况余人乎？至于扬雄，尤当世之所贱简，其为门人者，一侯芭而已。芭称雄书，以为胜《周易》。《易》不可胜也，芭尚不为知雄者。而人皆曰：“古之人，生无所遇合，至于没久，而后世莫不知。”若轲、雄者，其没皆过千岁，读其书，知其意者甚少，则后世所谓知者未必真也！夫此两人以老而终，幸能著书，书具在，然尚如此。嗟乎！深父其智虽能知轲，其于为雄，虽几可以无愧，然其志未就，其书未具，而既早死，岂特无所遇于今、又将无所传于后？天之生夫人也，而命之如此，盖非余所能知也！

以上虑深父之无传

深父讳回，本河南王氏。其后自光州之固始迁福州之侯官，为侯官人者三世。曾祖讳某，某官。祖讳某，某官。考讳某，尚书兵部员外郎。兵部葬颍州之汝阴，故今为汝阴人。深父尝以进士补亳州卫真县主簿，岁余，自免去。有劝之仕者，辄辞以养母。其卒以治平二年七月二十八日，年四十三。于是朝廷用荐者以为某军节度推官，知陈州南顿县事，书下而深父死矣。夫人曾氏，先若干日卒。子男一人，某。女二人，皆尚幼。诸弟以某年某月某日葬深父某县某乡某里，以曾氏袝。铭曰：

呜呼深父！维德之仔肩，以迪祖武。厥艰荒遐，力必践取。莫吾知庸，亦莫吾侮。神则尚反，归形此土。

「叙记类」

左传／秦晋韩之战

晋侯之人也，秦穆姬属贾君焉，且曰“尽纳群公子”。晋侯烝于贾君，又不纳群公子，是以穆姬怨之。晋侯许赂中大夫，既而皆背之；赂秦伯以河外列城五，东尽虢略，南及华山，内及解梁城，既而不与。晋饥，秦输之粟；秦饥，晋闭之籴。故秦伯伐晋。

以上构怨之由

卜徒父筮之，吉：“涉河，侯车败。”诘之，对曰：“乃大吉也！三败，必获晋君。其卦遇《蛊》，曰：‘千乘三去，三去之余，获其雄狐。’夫狐《蛊》，必其君也。《蛊》之贞，风也；其悔，山也。岁云秋矣，我落其实，而取其材，所以克也。实落、材亡，不败何待？”

三败，及韩。

以上详叙卜入简，叙三败晋侯谓庆郑曰：“寇深矣，若之何？”对曰：“君实深之，可若何！”公曰：“不孙！”卜右，庆郑吉，弗使。步扬御戎，家仆徒为右，乘小驷，郑入也。庆郑曰：“古者大事，必乘其产，生其水土，而知其人心，安其教训，而服习其道，唯听纳之，无不如志；今乘异产，以从戎事，及惧而变，将与人易，乱气狡愤，阴血周作，张脉偾兴，外强中干，进退不可，周旋不能，君必悔之！”弗听。

九月，晋侯逆秦师。使韩简视师，复曰：“师少于我，斗士倍我。”公曰：“何故？”对曰：“出因其资，入用其宠，饥食其粟，三施而无报，是以来也。今又击之，我怠秦奋，倍犹未也！”公曰：“一夫不可狃，况国乎！”遂使请战，曰：“寡人不佞，能合其众，而不能离也。君若不还，无所逃命。”秦伯使公孙枝对曰：“君之未入，寡人惧之；入而未定列，犹吾忧也。苟列定矣，敢不承命？”韩简退曰：“吾幸而得囚。”

以上详叙庆郑、韩简之语

壬戌，战于韩原。晋戎马还泞而止，公号庆郑，庆郑曰：“愎谏、违卜，固败是求，又何逃焉！”遂去之。梁由靡御韩简，虢射为右，辂秦伯，将止之；郑以救公误之，遂失秦伯。秦获晋侯以归。

以上实叙战事

晋大夫反首拔舍从之，秦伯使辞焉，曰：“二三子何其戚也？寡人之从君而西也，亦晋之妖梦是践，岂敢以至？”晋大夫三拜稽首，曰：“君履后土而戴皇天，皇天后土实闻君之言，群臣敢在下风。”穆姬闻晋侯将至，以太子罃、弘与女简璧登台而履薪焉，使以免服衰绖逆，且告曰：“上天降灾，使我两君匪以玉帛相见，而以兴戎。若晋君朝以入，则婢子夕以死；夕以入，则朝以死。唯君裁之！”乃舍诸灵台。

大夫请以入，公曰：“获晋侯，以厚归也。既而丧归，焉用之？大夫其何有焉？且晋人戚忧以重我，天地以要我，不图晋忧，重其怒也；我食吾言，背天地也。重怒难任，背天不祥。必归晋君！”公子絷曰：“不如杀之，无聚慝焉！”子桑曰：“归之而质其太子，必得大成。晋未可灭，而杀其君，只以成恶。且史佚有言曰：‘无始祸，无怙乱，无重怒。’重怒难任，陵人不祥。”乃许晋平。

以上叙秦获晋侯之事

晋侯使卻乞告瑕吕饴甥，且召之。子金教之言曰：朝国人而以君命赏；且告之曰：“孤虽归，辱社稷矣。其卜贰圉也。”众皆哭。晋于是乎作爰田。吕甥曰：“君亡之不恤，而群臣是忧，惠之至也！将若君何？”众曰：“何为而可？”对曰：“征，缮，以辅孺子。诸侯闻之，丧君有君，群臣辑睦，甲兵益多，好我者劝，恶我者惧，庶有益乎？”众悦，晋于是乎作州兵。

以上叙晋臣谋归其君

初，晋献公筮嫁伯姬于秦，遇《归妹》之《睽》，史苏占之，曰：“不吉。其繇曰：‘士刲羊，亦无也；女承筐，亦无贶也。’西邻责言，不可偿也。《归妹》之《睽》，犹无相也。《震》之《离》，亦《离》之《震》，为雷为火，为嬴败姬。车说其，火焚其旗，不利行师，败于宗丘。《归妹》《睽》孤，寇张之弧，侄其从姑，六年其逋！逃归其国，而弃其家，明年其死于高梁之虚！”及惠公在秦，曰：“先君若从史苏之占，吾不及此夫！”韩简侍，曰：“龟，象也；筮，数也。物生而后有象，象而后有滋，滋而后有数。先君之败德，及可数乎？史苏是占，勿从何益？《诗》曰：‘下民之孽，匪降自天；僔沓背憎，职竞由人！”

以上详叙前此筮事

十月，晋阴饴甥会秦伯，盟于王城。秦伯曰：“晋国和乎？”对曰：“不和。小人耻失其君，而悼丧其亲，不惮征缮以立圉也，曰：‘必报仇，宁事戎狄！’君子爱其君，而知其罪，不惮征缮以待秦命，曰：‘必报德，有死元二！，以此不和。”秦伯曰：“国谓君何？”对曰：“小人戚，谓之不免；君子恕，以为必归。小人曰：‘我毒秦，秦岂归君？’君子曰：‘我知罪矣，秦必归君！贰而执之，服而舍之，德莫厚焉！刑莫威焉！服者怀德，贰者畏刑，此一役也，秦可以霸。纳而不定，废而不立，以德为怨，秦不其然！”

秦伯曰：“是吾心也。”改馆晋侯，馈七牢焉。

以上叙秦晋之平蛾析谓庆郑曰：“盍行乎？”对曰：“陷君于败，败而不死，又使失刑，非人臣也！臣而不臣，行将焉入？”十一月，晋侯归。丁丑，杀庆郑而后入。是岁，晋又饥，秦伯又饩之粟，曰：“吾怨其君，而矜其民。且吾闻唐叔之封也，箕子曰：‘其后必大！’晋其庸可冀乎？姑树德焉，以待能者。”于是秦始征晋河东，置官司焉。

通鉴／赤壁之战

初，鲁肃闻刘表卒，言于孙权曰：“荆州与国邻接，江山险固，沃野万里，士民殷富。若据而有之，此帝王之资也。今刘表新亡，二子不协，军中诸将，各有彼此。刘备天下枭雄，与操有隙，寄寓于表，表恶其能而不能用也。若备与彼协心，上下齐同，则宜抚安，与结盟好；如有离违，宜别图之，以济大事。肃请得奉命吊表二子，并慰劳其军中用事者，及说备使抚表众，同心一意，共治曹操。备必喜而从命。如其克谐，天下可定也。今不速往，恐为操所先。”权即遣肃行。到夏口，闻操已向荆州，晨夜兼道，比至南郡，而琮已降，备南走。肃径迎之，与备会于当阳长坂。肃宣权旨，论天下事势，致殷勤之意，且问备曰：“豫州今欲何至？”备曰：“与苍梧太守吴巨有旧，欲往投之。”肃曰：“孙讨虏聪明仁惠，敬贤礼士，江表英豪成归附之。已据有六郡，兵精粮多，足以立事。今为君计，莫若遣腹心自结于东，以共济世业。而欲投吴巨，巨是凡人，偏在远郡，行将为人所并，岂足托乎？”备甚悦。肃又谓诸葛亮曰：“我，子瑜友也。”即共定交。子瑜者，亮兄瑾也，避乱江东，为孙权长史。备用肃计，进住鄂县之樊口。

曹操自江陵将顺江东下。诸葛亮谓刘备曰：“事急矣！请奉命求救于孙将军。”遂与鲁肃俱诣孙权。

以上鲁肃西上见刘备，约诸葛亮东下见孙权亮见权于柴桑，说权曰：“海内大乱，将军起兵江东，刘豫州收众汉南，与曹操共争天下。今操芟夷大难，略已平矣，遂破荆州，威震四海。英雄无用武之地，故豫州遁逃至此，愿将军量力而处之。若能以吴越之众，与中国抗衡，不如早与之绝；若不能，何不按兵束甲北面而事之？今将军外托服从之名，而内怀犹豫之计，事急而不断，祸至无日矣！”权曰：“苟如君言，刘豫州何不遂事之乎？”亮曰：“田横，齐之壮士耳，犹守义不辱；况刘豫州王室之胄，英才盖世，众士慕仰，若水之归海。若事之不济，此乃天也，安能复为之下乎？”权勃然曰：“吾不能举全吴之地、十万之众，受制于人！吾计决矣！非刘豫州莫可以当曹操者。然豫州新败之后，安能抗此难乎？”亮曰：“豫州军虽败于长坂，今战士还者，及关羽水军，精甲万人，刘琦合江夏战士亦不下万人。曹操之众，远来疲敝，闻追豫州，轻骑一日一夜行三百余里，此所谓‘强弩之末势不能穿鲁缟’者也，故兵法忌之，曰：‘必蹶上将军。’且北方之人不习水战。又，荆州之民附操者，逼兵势耳，非心服也。今将军诚能命猛将统兵数万，与豫州协规同力，破操军必矣！操军破，必北还。如此，则荆、吴之势强，鼎足之形成矣。成败之机，在于今日！”权大悦，以上诸葛亮说孙权与其群下谋之。

是时，曹操遗权书曰：“近者奉辞伐罪，旌麾南指，刘琮束手。今治水军八十万众，方与将军会猎于吴！”权以示臣下，莫不响震失色。长史张昭等曰：“曹公，豺虎也，挟天子以征四方，动以朝廷为辞。今日拒之，事更不顺。且将军大势可以拒操者，长江也。今操得荆州，奄有其地。刘表治水军，蒙冲斗舰乃以千数。操悉浮以沿江，兼有步兵，水陆俱下。此为长江之险已与我共之矣，而势力众寡又不可论。愚谓大计不如迎之。”鲁肃独不言。权起更衣，肃追于宇下。权知其意，执肃手曰：“卿欲何言？”肃曰：“向察众人之议，专欲误将军，不足与图大事。今肃可迎操耳，如将军不可也！何以言之？今肃迎操，操当以肃还付乡党，品其名位，犹不失下曹从事，乘犊车，从吏卒，交游士林，累官故不失州郡也；将军迎操，欲安所归乎？愿早定大计，莫用众人之议也！”权叹息曰：“诸人持议，甚失孤望！今卿廓开大计，正与孤同。”时周瑜受使至番阳，肃劝权召瑜还。瑜至，谓权曰：“操虽托名汉相，其实汉贼也！将军以神武雄才，兼仗父兄之烈，割据江东，地方数千里，兵精足用，英雄乐业，当横行天下，为汉家除残去秽！况操自送死，而可迎之邪？请为将军筹之：今北土未平，马超、韩遂尚在关西，为操后患；而操舍鞍马，仗舟楫，与吴越争衡；今又盛寒，马无稿革；驱中国士众，远涉江湖之间，不习水土，必生疾病。此数者，用兵之患也，而操皆冒行之。将军禽操，宜在今日！瑜请得精兵数万人，进驻夏口，保为将军破之！”权曰：“老贼欲废汉自立久矣，徒忌二袁、吕布、刘表与孤耳。今数雄已灭，惟孤尚存。孤与老贼势不两立！君言当击，甚与孤合，此天以君授孤也。”因拔刀斫前奏案，曰：“诸将吏敢复有言当迎操者，与此案同！”乃罢会。是夜，瑜复见权，曰：“诸人徒见操书言水步八十万，而各恐慑，不复料其虚实，便开此议，甚无谓也。今以实校之，彼所将中国人，不过十五六万，且已久废；所得表众，亦极七八万耳，尚怀狐疑。夫以疲病之卒，御狐疑之众，众数虽多，甚未足畏。瑜得精兵五万，自足制之，愿将军勿虑。”权抚其背曰：“公瑾，卿言至此，甚合孤心。子布、元表诸人，各顾妻子，挟持私虑，深失所望。独卿与子敬与孤同耳，此天以卿二人赞孤也！五万兵难卒合，已选三万人，船粮战具俱办。卿与子敬、程公，便在前发，孤当续发人众，多载资粮，为卿后援。卿能办之者诚快，邂逅不如意，便还就孤，孤当与孟德决之！”

遂以周瑜、程普为左右督，将兵与备并力逆操；以鲁肃为赞军校尉，助画方略。

以上孙权与吴臣廷议刘备在樊口，日遣逻吏于水次候望权军。吏望见瑜船，驰往白备，备遣人慰劳之。瑜曰：“有军任，不可得委署。傥能屈威，诚副其所望。”备乃乘单舸往见瑜，曰：“今拒曹公，深为得计。战卒有几？”瑜曰：“三万人。”备曰：“恨少。”瑜曰：“此自足用。豫州但观瑜破之！”备欲呼鲁肃等共会语，瑜曰：“受命不得妄委署，若欲见子敬，可别过之。”备深愧喜。

以上刘备往见周瑜

进，与操遇于赤壁。时操军众已有疾疫，初一交战，操军不利，引次江北，瑜等在南岸。瑜部将黄盖曰：“今寇众我寡，难与持久。操军方连船舰，首尾相接，可烧而走也。”乃取蒙冲斗舰十艘，载燥荻枯柴，灌油其中，裹以帷幕，上建旌旗，预备走舸系于其尾，先以书遗操，诈云欲降。时东南风急，盖以十舰最著前，中江举帆，余船以次俱进。操军吏士皆出营立观，指言盖降。去北军二里余，同时发火，火烈风猛，船往如箭，烧尽北船，延及岸上营落。顷之，烟炎张天，人马烧溺死者甚众。瑜等率轻锐继其后，雷鼓大震，北军大坏。操引军从华容道步走，遇泥泞，道不通，天又大风，悉使羸兵负草填之，骑乃得过。羸兵为人马所蹈藉，陷泥中死者甚众。刘备、周瑜水陆并进，追操至南郡。时操军兼以饥疫，死者大半。操乃留征南将军曹仁、横野将军徐晃守江陵，折冲将军乐进守襄阳，引军北还。

以上赤壁战事

周瑜、程普将数万众，与曹仁隔江未战，甘宁请先径进取夷陵。往，即得其城，因入守之。益州将袭肃举军降，周瑜表以肃兵益横野中郎将吕蒙。蒙盛称“肃有胆用，且慕化远来，于义宜益不宜夺也”。权善其言，还肃兵。曹仁遣兵围甘宁，宁困急，求救于周瑜。诸将以为兵少不足分，吕蒙谓周瑜、程普曰：“留凌公绩于江陵，蒙与君行，解围释急，势亦不久，蒙保公绩能十日守也！”瑜从之，大破仁兵于夷陵，获马三百匹而还。于是将士形势自倍，瑜乃渡江屯北岸，与仁相拒。

韩愈／平淮西碑

天以唐克肖其德，圣子神孙，继继承承，于千万年，敬戒不怠，全付所覆，四海九州，罔有内外，悉主悉臣。高祖太宗，既除既治；高宗中睿，休养生息。至于玄宗，受报收功，极炽而丰，物众地大，孽牙其间。肃宗、代宗，德祖顺考，以勤以容。大慝适去，稂莠不薅。相臣将臣，文恬武嬉，习熟见闻，以为当然。

睿圣文武皇帝，既受群臣朝，乃考图数贡，曰：“呜呼！天既全付予有家，今传次在予，予不能事事，其何以见于郊庙？”群臣震慑，奔走率职。明年平夏，又明年平蜀，又明年平江东，又明年平泽潞，遂定易定，致魏博贝卫澶相，无不从志。皇帝曰：“不可究武，予其少息！”

以上叙前世宪宗平诸路

九年，蔡将死，蔡人立其子元济，以请，不许。遂烧舞阳，犯叶襄城，以动东都，放兵四劫。皇帝历问于朝，一二臣外皆曰：“蔡帅之不廷授，于今五十年，传三姓四将。其树本坚，兵利卒顽，不与他等。因抚而有，顺且无事。”大官臆决唱声，万口附和，并为一谈，牢不可破。

皇帝曰：“惟天惟祖宗所以付任予者，庶其在此，予何敢不力！况一二臣同，不为无助。”曰：“光颜！汝为陈许帅，维是河东、魏博、邰阳三军之在行者，汝皆将之！”曰“重胤！汝故有河阳、怀，今益以汝，维是朔方、义成、陕、益、凤翔、延、庆七军之在行者，汝皆将之！”曰：“弘！汝以卒万二千，属而子公武往讨之！”曰：“文通！汝守寿，维是宣武、淮南、宣歙、浙西四军之行于寿者，汝皆将之！”曰：“道古！汝其观察鄂岳！”曰：“愬！汝帅唐、邓、随，各以其兵进战！”曰：“度！汝长御史，其往视师！”曰：“度！惟汝予同，汝遂相予，以赏罚用命不用命！”曰：“弘！汝其以节都统诸军！”曰：“守谦！汝出入左右，汝惟近臣，其往抚师！”曰：“度！汝其往衣服饮食，予士无寒无饥。以既厥事，遂生蔡人。赐汝节斧、通天御带、卫卒三百。凡兹廷臣，汝择自从，惟其贤能，无惮大吏！庚申，予其临门送汝。”曰：“御史！予闵士大夫战甚苦，自今以往，非郊庙祠祀，其无用乐！”

以上命将伐蔡

颜、胤、武合攻其北，大战十六，得栅城县二十三，降人卒四万；道古攻其东南，八战，降万三千，再入申，破其外城；文通战其东，十余遇，降万二千；愬入其西，得贼将，辄释不杀，用其策，战比有功。十二年八月，丞相度至师，都统弘责战益急，颜、胤、武合战益用命。元济尽并其众洄曲以备。十月壬申，愬用所得贼将，自文城，因天大雪，疾驰百二十里，用夜半到蔡，破其门，取元济以献，尽得其属人卒。

以上战事辛巳，丞相度入蔡，以皇帝命赦其人。淮西平，大飨赉功，师还之日，因以其食赐蔡人。凡蔡卒三万五千，其不乐为兵、愿归为农者十九，悉纵之。斩元济京师。

册功：弘加侍中；愬为左仆射，帅山南东道；颜、胤皆加司空；公武以散骑常侍帅鄜坊、丹延；道古进大夫；文通加散骑常侍。丞相度朝京师，道封晋国公，进阶金紫光禄大夫；以旧官相，而以其副总为工部尚书，领蔡任。

以上册功既还奏，群臣请纪圣功，被之金石，皇帝以命臣愈。臣愈再拜稽首，而献文曰：

唐承天命，遂臣万邦。孰居近土，袭盗以狂？往在玄宗，崇极而圮，河北悍骄，河南附起。四圣不宥，屡兴师征，有不能克，益戍以兵。夫耕不食，妇织不裳，输之以车，为卒赐粮。外多失朝，旷不岳狩，百隶怠官，事忘其旧。

帝时继位，顾瞻咨嗟：惟汝文武，孰恤予家？”既斩吴、蜀，旋取山东，魏将首义，六州降从。淮蔡不顺，自以为强，提兵叫欢，欲事故常。始命讨之，遂连奸邻，阴遣刺客，来贼相臣。方战未利，内惊京师，群公上言，莫若惠来。帝为不闻，与神为谋，乃相同德，以讫天诛。

乃敕颜、胤、愬、武、古、通，咸统于弘，各奏汝功。三方分攻，五万其师，大军北乘，厥数倍之。常兵时曲，军士蠢蠢，既剪陵云，蔡卒大窘。胜之邵陵，郾城来降，自夏入秋，复屯相望。兵顿不励，告功不时，帝哀征夫，命相往厘。士饱而歌，马腾于槽。试之新城，贼遇败逃。尽抽其有，聚以防我，西师跃入，道无留者。

蔡城，其疆千里，既入而有，莫不顺俟。帝有恩言，相度来宣：“诛止其魁，释其下人！”蔡之卒夫，投甲呼舞；蔡之妇女，迎门笑语。蔡人告饥，船粟往哺；蔡人告寒，赐以缯布。始时蔡人，禁不往来；今相里门夜开。始时蔡人，进战退戮，今旰而起，左飧右粥。为之，以收余惫，选吏赐牛，教而不税。

蔡人有言：“始迷不知，今乃大觉，羞前之为！”蔡人有言：“天子明圣，不顺族诛，顺保性命！汝不吾信，视此蔡方；孰为不顺，往斧其吭？凡叛有数，声势相倚，吾强不支，汝弱奚恃？其告而长、而父、而兄，奔走偕来，同我太平！”淮蔡为乱，天子伐之；既伐而饥，天子活之！

始议伐蔡，卿士莫随，既伐四年，小大并疑；不赦不疑，由天子明，凡此蔡功，惟断乃成！既定淮蔡，四夷毕来，遂开明堂，坐以治之。

韩愈／柳州罗池庙碑

罗池庙者，故刺史柳侯庙也。

柳侯为州，不鄙夷其民，动以礼法。三年，民各自矜奋，“兹土虽远京师，吾等亦天氓，今天幸惠仁侯，若不化服，我则非人！”于是老少相教语，莫违侯令。凡有所为于其乡闾，及于其家，皆曰：“吾侯闻之，得无不可于意否？”莫不忖度而后从事。凡令之期，民劝趋之，无有后先，必以其时。于是民业有经，公无负租，流逋四归，乐生兴事，宅有新屋，步有新船，池园洁修，猪牛鸭鸡，肥大蕃息，子严父诏，妇顺夫指，嫁娶葬送，各有条法，出相弟长，入相慈孝。先时，民贫，以男女相质，久不得赎，尽没为隶；我侯之至，按国之故，以佣除本，悉夺归之。大修孔子庙，城郭巷道，皆治使端正，树以名木。

以上生能泽其民

柳民既皆悦喜，尝与其部将魏忠、谢宁、欧阳翼饮酒驿亭，谓曰：“吾弃于时，而寄于此，与若等好也。明年吾将死，死而为神，后三年，为庙祀我。”及期而死。三年孟秋辛卯，侯降于州之后堂，欧阳翼等见而拜之。其夕，梦翼而告曰：“馆我于罗池。”其月景辰，庙成，大祭。过客李仪醉酒，慢侮堂上，得疾，扶出庙门即死。

以上死能惊动祸福之

明年春，魏忠、欧阳翼使谢宁来京师，请书其事于石。余谓柳侯生能泽其民，死能惊动福祸之，以食其土，可谓灵也已！作迎享送神诗遗柳民，俾歌以祀焉，而并刻之。柳侯，河东人，讳宗元，字子厚，贤而有文章。尝位于朝，光显矣，已而摈不用。其辞曰：

荔子丹兮蕉黄，杂肴蔬兮进侯堂。侯之船兮两旗，度中流兮风泊之，待侯不来兮不知我悲。侯乘驹兮入庙，慰我民兮不嚬以笑。鹅之山兮柳之水，桂树团团兮白石齿齿。侯朝出游兮暮来归，春与猿吟兮秋鹤与飞。北方之人兮为侯是非，千秋万岁兮侯无我违。福我兮寿我，驱厉鬼兮山之左。下无苦湿兮高无干，秔稌充羡兮蛇蛟结蟠。我民报事兮无怠，其始自今兮钦于世世！

「典志类」

书／禹贡

禹敷土，随山刊木，奠高山大川。

冀州：既载壶口，治梁及岐。既修太原，至于岳阳。覃怀底绩，至于衡漳。厥土惟白壤。厥赋惟上上，错。厥田惟中中。恒、卫既从，大陆既作，岛夷皮服，夹右碣石入于河。济、河惟兖州：九河既道，雷夏既泽，澭、沮会同。桑土既蚕，是降丘宅土。厥土黑坟，厥草惟繇，厥木惟条。厥田惟中下，厥赋贞，作十有三载乃同。厥贡漆丝，厥篚织文，浮于济、漯，达于河。海、岱惟青州：嵎夷既略，潍、淄其道。厥土白坟，海滨广斥。厥田惟上下，厥赋中上。厥贡盐，海物惟错，岱畎丝、枲、铅、松、怪石，莱夷作牧，厥篚檿丝，浮于汶，达于济。海、岱及淮惟徐州：淮、沂其乂，蒙、羽其艺，大野既猪，东原底平。厥土赤埴坟，草木渐包。厥田惟上中，厥赋中中。厥贡惟土五色，羽畎夏翟，峄阳孤桐，泗滨浮磬，淮夷珠暨鱼，厥篚玄纤缟，浮于淮、泗，达于河。淮、海惟扬州：彭蠡既猪，阳鸟攸居。三江既入，震泽底定。筱既敷，厥草惟夭，厥木惟乔，厥土惟涂泥。厥田惟下下，厥赋下上，上错。厥贡惟金三品、瑶、琨、筱、、齿、革、羽、毛、惟木，岛夷卉服，厥篚织贝，厥包橘柚，锡贡，沿于江、海，达于淮、泗。荆及衡阳惟荆州：江、汉朝宗于海，九江孔殷。沱、潜既道，云土梦作乂。厥土惟涂泥。厥田惟下中，厥赋上下。厥贡羽、毛、齿、革，惟金三品，杶、幹、栝、柏，砺、砥、砮、丹，惟箘、、楛，三邦底贡厥名，包匦菁茅，厥篚玄玑组，九江纳锡大龟，浮于江、沱、潜、汉，逾于洛，至于南河。荆、河惟豫州：伊、洛、瀍、涧，既入于河，荥波既猪，导菏泽，被孟猪。厥土惟壤，下土坟垆。厥田惟中上，厥赋错上中。厥贡漆、枲、、纻，厥篚纤、纩，锡贡磬错，浮于洛，达于河。华阳、黑水惟梁州：岷、蟠既艺，沱、潜既道，蔡、蒙旅平，和夷底绩。厥土青黎。厥田惟上下，厥赋下中，三错。厥贡璆、铁、银、镂、砮、磬、熊、罴、狐、狸、织皮，西倾因桓是来，浮于潜，逾于沔，入于渭，乱于河。黑水、西河惟雍州：弱水既西，泾属渭汭，漆、沮既从，沣水攸同。荆、岐既旅，终南、悖物，至于鸟鼠。原隰底绩，至于猪野。三危既宅，三苗丕叙。厥土惟黄壤。厥田惟上上，厥赋中下。厥贡惟球、琳、琅玕，浮于积石，至于龙门、西河，会于渭汭。织皮昆仑，析支、渠搜、西戎即叙。

以上九州

导岍及岐，至于荆山，逾于河；壶口，雷首，至于太岳；底柱，析城，至于王屋；太行，恒山，至于碣石，人于海；西倾，朱圉，鸟鼠，至于太华；熊耳，外方，桐柏，至于陪尾。导蟠冢，至于荆山，内方至于大别；岷山之阳，至于衡山；过九江，至于敷浅原。

以上导山四章导弱水，至于合黎，余波入于流沙。导黑水，至于三危，入于南海。导河积石，至于龙门，南至于华阴，东至于底柱，又东至于孟津；东过洛汭，至于大伾；北过降水，至于大陆；又北，播为九河，同为逆河，入于海。蟠冢导漾，东流为汉；又东，为沧浪之水，过三澨，至于大别，南入于江；东，汇泽为彭蠡；东，为北江，入于海。岷山导江，东别为沱；又东至于澧，过九江，至于东陵；东迤北，会于汇；东为中江，入于海。导沇水，东流为济，入于河，溢为荥；东出于陶丘北，又东至于菏；又东北，会于汶；又北东，入于海。导淮自桐柏，东会于泗、沂，东入于海。导渭自鸟鼠同穴，东会于沣，又东会于泾，又东过漆、沮，入于河。导洛自熊耳，东北，会于涧、瀍；又东，会于伊；又东北，入于河。

以上导水九章

九州攸同：四隩既宅，九山刊旅，九川涤源，九泽既陂，四海会同。六府孔修，庶土交正，底慎财赋，咸则三壤成赋。中邦锡土、姓，祗台德先，不距朕行。五百里甸服：百里赋纳总，二百里纳铚，三百里纳秸服，四百里粟，五百里米；五百里侯服：百里采，二百里男邦，三百里诸侯；五百里绥服：三百里揆文教，二百里奋武卫；五百里要服：三百里夷，二百里蔡；五百里荒服：三百里蛮，二百里流。东渐于海，西被于流沙，朔南暨，声教讫于四海。禹锡玄圭，告厥成功。

史记／平准书

汉兴，接秦之弊，丈夫从军旅，老弱转粮饷，作业剧而财匮，自天子不能具钧驷，而将相或乘牛车，齐民无藏盖。于是为秦钱重难用，更令民铸钱，黄金一斤，约法省禁。而不轨逐利之民，蓄积余业以稽市物，物踊腾粜，米至石万钱，马一匹则百金。天下已平，高祖乃令贾人不得衣丝乘车，重租税以困辱之。孝惠、高后时，为天下初定，复弛商贾之律，然市井之子孙亦不得仕官为吏。量吏禄，度官用，以赋于民。而山川园池市井租税之人，自天子以至于封君汤沐邑，皆各为私奉养焉，不领于天下之经费。漕转山东粟，以给中都官，岁不过数十万石。至孝文时，荚钱益多，轻，乃更铸四铢钱，其文为“半两”，令民纵得自铸钱。故吴，诸侯也，以即山铸钱，富埒天子，其后卒以叛逆；邓通，大夫也，以铸钱财过王者。故吴、邓氏钱布天下，而铸钱之禁生焉。匈奴数侵盗北边，屯戍者多，边粟不足给食当食者。于是募民能输及转粟于边者，拜爵，爵得至大庶长。孝景时，上郡以西旱，亦复修卖爵令，而贱其价以招民。及徒复作，得输粟县官以除罪。益造苑马以广用，而宫室列观舆马益增修矣。

至今上即位数岁，汉兴七十余年之间，国家无事，非遇水旱之灾，民则人给家足，都鄙廪庾皆满，而府库余货财。京师之钱累巨万，贯朽而不可校。太仓之粟陈陈相因，充溢露积于外，至腐败不可食。众庶街巷有马，阡陌之间成群，而乘字牝者傧而不得聚会。守闾阎者食粱肉，为吏者长子孙，居官者以为姓号。故人人自爱而重犯法，先行义而绌耻辱焉。当此之时，纲疏而民富，役财骄溢，或至兼并豪党之徒以武断于乡曲。宗室有土，公卿大夫以下争于奢侈，室庐舆服僭于上，无限度。物盛而衰，固其变也。

以上言先富盛而后渐贫自是之后，严助、朱买臣等招来东瓯，事两越，江、淮之间萧然烦费矣。唐蒙、司马相如开路西南夷，凿山通道千余里，以广巴、蜀，巴、蜀之民罢焉。彭吴贾灭朝鲜，置沧海之郡，则燕、齐之间靡然发动。及王恢设谋马邑，匈奴绝和亲，侵扰北边，兵连而不解，天下苦其劳，而干戈日滋。行者赍，居者送，中外骚扰而相奉，百姓抚弊以巧法，财赂衰耗而不赡。入物者补官，出货者除罪，选举陵迟，廉耻相冒，武力进用，法严令具。兴利之臣自此始也。

以上言因贫而进兴利之臣

其后，汉将岁以数万骑出击胡，及车骑将军卫青取匈奴河南地，筑朔方。当是时，汉通西南夷道，作者数万人，千里负担馈粮，率十余钟致一石，散币于邛、僰以集之。数岁道不通，蛮夷因以数攻。吏发兵诛之，悉巴、蜀租赋不足以更之。乃募豪民田南夷，入粟县官，而内受钱于都内。

以上田南夷入粟兴利之事一

东置沧海之郡，人徒之费拟于南夷。又兴十万余人筑卫朔方，转漕甚辽远，自山东咸被其劳，费数十百巨万，府库益虚。乃募民能入奴婢得以终身复，为郎增秩，及入羊为郎，始于此。

以上募民入奴婢入羊兴利之事二

其后四年，而汉遣大将将六将军，军十余万，击右贤王，获首虏万五千级。明年，大将军将六将军仍再出击胡，得首虏万九千级。捕斩首虏之士受赐黄金二十余万斤，虏数万人皆得厚赏，衣食仰给县官。而汉军之士马死者十余万，兵甲之财、转漕之费不与焉。于是大农陈藏钱经耗，赋税既竭，犹不足以奉战士。有司言：“天子曰：‘朕闻五帝之教，不相复而治；禹、汤之法，不同道而王。所由殊路，而建德一也。北边未安，朕甚悼之。日者大将军攻匈奴，斩首虏万九千级，留蹛无所食。议令民得买爵及赎禁锢免减罪。请置赏官，命曰武功爵，级十七万，凡直三十余万金。诸买武功爵官首者试补吏，先除；千夫如五大夫，其有罪又减二等，爵得至乐卿。以显军功。”军功多用越等，大者封侯卿大夫，小者郎吏。吏道杂而多端，则官职耗废。

以上卖爵兴利之事三

自公孙弘以《春秋》之义绳臣下取汉相，张汤用峻文决理为廷尉，于是见知之法生，而废格沮诽、穷治之狱用矣。其明年，淮南、衡山、江都王谋反迹见，而公卿寻端治之，竟其党与，而坐死者数万人，长吏益惨急而法令明察。当是之时，招尊方正贤良文学之士，或至公卿大夫。公孙弘以汉相，布被，食不重味，为天下先。然无益于俗，稍骛于功利矣。

以上因言利而峻法，文中枢纽

其明年，骠骑仍再出击胡，获首四万。其秋，浑邪王率数万之众来降，于是汉发车二万乘迎之。既至，受赏赐及有功之士，是岁费凡百余巨万。

初，先是往十余岁河决观。梁、楚之地固已数困，而缘河之郡堤塞，河辄决坏，费不可胜计。其后番系欲省底柱之漕，穿汾、河渠以为溉田，作者数万人。郑当时为渭漕渠回远，凿直渠自长安至华阴，作者数万人。朔方亦穿渠，作者数万人。各历二三期，功未就，费亦各巨万十数。

天子为伐胡，盛养马，马之来食长安者数万匹。卒牵掌者关中不足，乃调旁近郡。而胡降者皆衣食县官，县官不给，天子乃损膳，解乘舆驷，出御府禁藏以赡之。

其明年，山东被水灾，民多饥乏，于是天子遣使者虚郡国仓以振贫民。犹不足，又募豪富人相贷假。尚不能相救，乃徙贫民于关以西，及充朔方以南新秦中七十余万口，衣食皆仰给县官。数岁，假予产业，使者分部护之，冠盖相望，其费以亿计，不可胜数。

于是县官大空，而富商大贾或蹛财役贫，转毂百数，废居居邑，封君皆低首仰给。冶铸煮盐，财或累万金，而不佐国家之急，黎民重困。

以上凡伐胡、塞河、穿渠、养马、赈灾五者皆耗财之事于是天子与公卿议：更钱造币以赡用，而摧浮淫并兼之徒。是时，禁苑有白鹿，而少府多银锡。自孝文更造四铢钱，至是岁四十余年，从建元以来，用少，县官往往即多铜山而铸钱。民亦闲盗铸钱，不可胜数。钱益多而轻，物益少而贵。有司言曰：“古者皮币，诸侯以聘享，金有三等：黄金为上，白金为中，赤金为下。今半两钱法重四铢，而奸或盗摩钱里取熔，钱益轻薄而物贵，则远方用币烦费不省。”乃以白鹿皮方尺，缘以藻缋为皮币，直四十万。王侯宗室朝觐聘享，必以皮币荐璧，然后得行。又造银锡为白金。以为天用莫如龙，地用莫如马，人用莫如龟，故白金三品：其一曰重八两，圜之，其文龙，名曰白选，直三千；二曰以重差小，方之，其文马，直五百；三曰复小，捕之，其文龟，直三百。令县官销半两钱，更铸三铢钱，文如其重。盗铸诸金钱罪皆死，而吏民之盗铸白金者不可胜数。

以上鹿皮币、白金三品，兴利之事四

于是以东郭咸阳、孔仅为大农丞，领盐铁事；桑弘羊以计算用事，侍中。咸阳，齐之大煮盐；孔仅，南阳大冶。皆致生累千金，故郑当时进言之。弘羊，洛阳贾人子，以心计，年十三侍中。故三人言利事析秋毫矣。法既益严，吏多废免。兵革数动，民多买复及五大夫，征发之士益鲜。于是除千夫五大夫为吏，不欲者出马。故吏皆通适令伐棘上林，作昆明池。其明年，大将军、骠骑大出击胡，得首虏八九万级，赏赐五十万金。汉军马死者十余万匹，转漕车甲之费不与焉。是时财匮，战士颇不得禄矣。有司言三铢钱轻，易奸诈，乃更请诸郡国铸五铢钱，周郭其下，令不可磨取熔焉。大农上盐铁丞孔仅、咸阳言：“山海，天地之藏也，皆宜属少府。陛下不私，以属大农佐赋。愿募民自给费，因官器作煮盐，官与牢盆。浮食奇民欲擅管山海之货，以致富羡，役利细民，其沮事之议不可胜听。敢私铸铁器煮盐者，左趾，没入其器物。郡不出铁者，置小铁官，便属在所县。”使孔仅、东郭咸阳乘传举行天下盐铁，作官府，除故盐铁家富者为吏。吏道益杂不选，而多贾人矣。

以上举行盐铁兴利之事五

商贾以币之变，多积货逐利。于是公卿言：“郡国颇被灾害，贫民无产业者，募徙广饶之地。陛下损膳省用，出禁钱以振元元，宽贷赋，而民不齐出于南亩，商贾滋众。贫者畜积无有，皆仰县官。异时算轺车贾人缗钱皆有差，请算如故。诸贾人末作贳贷卖买，居邑稽诸物，及商以取利者，虽无市籍，各以其物自占，率缗钱二千而一算。诸作有租及铸，率缗钱四千一算。非吏比者，三老、北边骑士，轺车以一算。商贾人轺车二算，船五丈

以上一算。匿不自占，占不悉，戍边一岁，没人缗钱。有能告者，以其半畀之。贾人有市籍者，及其家属，皆无得籍名田，以便农。敢犯令，没入田童。”

以上算缗钱兴利之事六

天子乃思卜式之言，召拜式为中郎，爵左庶长，赐田十顷，布告天下，使明知之。初，卜式者，河南人也，以田畜为事。亲死，式有少弟，弟壮。式脱身出分，独取畜羊百余，田宅财物尽予弟。式入山牧，十余岁，羊致千余头，买田宅。而其弟尽破其业，式辄复分予弟者数矣。是时，汉方数使将击匈奴，卜式上书，愿输家之半县官助边。天子使使问式：“欲官乎？”式曰：“臣少牧，不习仕宦，不愿也。”使问曰：“家岂有冤，欲言事乎？”式曰：“臣生与人无分争。式邑人贫者贷之，不善者教顺之，所居人皆从式。式何故见冤于人？无所欲言也。”使者曰：“苟如此，何欲而然？”式曰：“天子诛匈奴，愚以为贤者宜死节于边，有财者宜输委，如此而匈奴可灭也。”使者具其言入以闻，天子以语丞相弘，弘曰：“此非人情！不轨之臣，不可以为化而乱法，愿陛下勿许。”于是上久不报式。数岁，乃罢式，式归，复田牧。岁余，会军数出，浑邪王等降。县官费众，仓府空。其明年，贫民大徙，皆仰给县官，无以尽赡。卜式持钱二十万予河南守，以给徙民。河南上富人助贫人者籍，天子见卜式名，识之，曰：“是固前而欲输其家半助边。”乃赐式外繇四百人，式又尽复予县官。是时，富豪皆争匿财，唯式尤欲输之助费，天子于是以式终长者，故尊显以风百姓。初，式不愿为郎，上曰：“吾有羊上林中，欲令子牧之。”式乃拜为郎，布衣屩得牧羊。岁余，羊肥息，上过见其羊，善之。式曰：“非独羊也，治民亦犹是也。以时起居，恶者辄斥去，毋令败群。”上以式为奇，拜为缑氏令试之。缑氏便之，迁为成皋令，将漕最。上以为式朴忠，拜为齐王太傅。

以上贵卜式而孔仅之使天下铸作器，三年中拜为大农，列于九卿。而桑弘羊为大农丞，管诸会计事，稍稍置均输以通货物矣。始令吏得入谷补官，郎至六百石。

自造白金五铢钱后五岁，赦吏民之坐盗铸金钱死者数十万人。其不发觉相杀者，不可胜计。赦自出者百余万人，然不能半自出。天下大抵无虑皆铸金钱矣，犯者众，吏不能尽诛取。于是遣博士褚大、徐偃等分曹循行郡国，举兼并之徒守相为吏者。而御史大夫张汤方隆贵用事，减宣、杜周等为中丞，义纵、尹齐、王温舒等用惨急刻深为九卿，而直指夏兰之属始出矣。而大农颜异诛。初，异为济南亭长，以廉直稍迁至九卿。上与张汤既造白鹿皮币，问异，异曰：“今王侯朝贺以苍璧，直数千；而其皮荐反四十万，本末不相称。”天子不说。张汤又与异有郤，及人有告异以它议，事下张汤治异。异与客语，客语初令下有不便者，异不应，微反唇。汤奏：“异当九卿，见令不便，不入言而腹诽。”论死。自是之后，有腹诽之法以此，而公卿大夫多谄谀取容矣。

天子既下缗钱令而尊卜式，百姓终奠分财佐县官，于是告缗钱纵矣。

以上杂叙时事，文亦失之芜杂郡国多奸铸钱，钱多轻，而公卿请令京师铸钟官赤侧，一当五，赋官用非赤侧不得行。白金稍贱，民不宝用，县官以令禁之，无益。岁余，白金终废不行。是岁也，张汤死而民不思。其后二岁，赤侧钱贱，民巧法用之不便，又废。于是悉禁郡国无铸钱，专令上林三官铸。钱既多，而令天下非三官钱不得行。诸郡国所前铸钱皆废销之，输其铜三官。而民之铸钱益少，计其费不能相当，唯真工大奸乃盗为之。

以上赤侧钱及输铜三官，兴利之事八。

卜式相齐，而杨可告缗遍天下，中家

以上大抵皆遇告。杜周治之，狱少反者。乃分遣御史廷尉正监分曹往，即治郡国缗钱，得民财物以亿计，奴婢以千万数，田大县数百顷，小县百余顷，宅亦如之。于是商贾中家

以上大率破，民偷甘食好衣，不事畜藏之产业，而县官有盐铁缗钱之故，用益饶矣。益广关，置左右辅。

初，大农管盐铁，官布多，置水衡，欲以主盐铁。及杨可告缗钱，上林财物众，乃令水衡主上林。上林既充满，益广。是时，越欲与汉用船战逐，乃大修昆明池，列观环之，治楼船高十余丈，旗帜加其上，甚壮。于是天子感之，乃作柏梁台，高数十丈。宫室之修，由此日丽。乃分缗钱诸官，而水衡、少府、大农、太仆各置农官，往往即郡县比没入田田之。其没人奴婢，分诸苑养狗马禽兽，及与诸官。诸官益杂置多，徙奴婢众。而下河漕度四百万石，及官自籴乃足。

以上即治郡国缗钱，兴利之事九所忠言：“世家子弟富人，或斗鸡走狗马，弋猎博戏，乱齐民。”乃征诸犯令，相引数千人，命曰“株送徒”，入财者得补郎。郎选衰矣。

以上株送徒入财，兴利之事十

是时山东被河灾，及岁不登数年，人或相食，方一二千里。天子怜之，诏曰：“江南火耕水耨，令饥民得流就食江、淮间。”欲留之处，遣使冠盖相属于道，护之；下巴蜀粟以振之。

其明年，天子始巡郡国。东渡河，河东守不意行至，不办，自杀。行西逾陇，陇西守以行往卒，天子从官不得食，陇西守自杀。于是上北出萧关，从数万骑，猎新秦中，以勒边兵而归。新秦中或千里无亭徼，于是诛北地太守以下，而令民得畜牧边县，官假马母，三岁而归，及息什一，以除告缗，用充仞新秦中。既得宝鼎，立后土、太一祠，公卿议封禅事。而天下郡国皆豫治道桥，缮故宫，及当驰道县，县治官储，设供具，而望以待幸。

其明年，南越反，西羌侵边为桀。于是天子为山东不赡，赦天下，因南方楼船卒二十余万人击南越，数万人发三河以西骑击西羌，又数万人渡河筑令居。

初置张掖、酒泉郡。而上郡、朔方、西河、河西开田官，斥塞卒六十万人戍田之。中国缮道馈粮，远者三千，近者千余里，皆仰给大农。边兵不足，乃发武库工官兵器以赡之。车骑马乏绝，县官钱少，买马难得，乃著令，令封君以下至三百石

以上吏，以差出牝马。天下亭亭有畜牸马，岁课息。

以上出牝马，兴利之事十一

齐相卜式上书曰：“臣闻主忧臣辱。南越反，臣愿父子与齐习船者往死之。”天子下诏曰：“卜式虽躬耕牧，不以为利，有余辄助县官之用。今天下不幸有急，而式奋愿父子死之，虽未战，可谓义形于内。赐爵关内侯，金六十斤，田十顷。”布告天下，天下莫应。列侯以百数，皆莫求从军击羌、越。至酎，少府省金，而列侯坐酎金失侯者百余人。乃拜式为御史大夫。式既在位，见郡国多不便县官作盐铁，铁器苦恶，贾贵，或强令民卖买之，而船有算，商者少，物贵，乃因孔仅言船算事。上由是不悦卜式。汉连兵三岁，诛羌，灭南越。番禺以西至蜀南者，置初郡十七，且以其故俗治，毋赋税。南阳、汉中以往郡，各以地比给初郡，吏卒奉食币物，传车马被具。而初郡时时小反杀吏，汉发南方吏卒往诛之，间岁万余人，费皆仰给大农。大农以均输调盐铁助赋，故能赡之。然兵所过县，为以訾给毋乏而已，不敢言擅赋法矣。

以上赈饥、巡幸、击越、击羌、开边田、供初郡六者，皆耗财事

其明年，元封元年，卜式贬秩为太子太傅。而桑弘羊为治粟都尉，领大农，尽代仅管天下盐铁。弘羊以诸官各自市，相与争，物故腾跃，而天下赋输或不偿其僦费，乃请置大农部丞数十人，分部主郡国；各往往县置均输盐铁官，令远方各以其物贵时商贾所转贩者为赋，而相灌输；置平准于京师，都受天下委输。召工官治车诸器，皆仰给大农。大农之诸官，尽笼天下之货物，贵即卖之，贱则买之。如此，富商大贾无所牟大利，则反本，而万物不得腾踊，故抑天下物，名曰平准。天子以为然，许之。

以上平准，兴利之事十二

于是天子北至朔方，东到太山，巡海上，并北边以归。所过赏赐，用帛百余万匹，钱金以巨万计，皆取足大农。弘羊又请令吏得入粟补官，及罪人赎罪；令民能入粟甘泉，各有差，以复终身，不告缗。他郡国各输急处，而诸农各致粟山东。

漕益岁六百万石。一岁之中，太仓、甘泉仓满，边余谷，诸物均输，帛五百万匹，民不益赋而天下用饶。

以上入粟得补官赎罪给复，兴利之事十三于是弘羊赐爵左庶长，黄金再百斤焉。是岁小旱，上令官求雨，卜式言曰：“县官当食租衣税而已，今弘羊令吏坐市列肆，贩物求利。烹弘羊，天乃雨。”

太史公曰：农工商交易之路通，而龟贝金钱刀布之币兴焉。所从来久远，自高辛之前尚矣，靡得而记云。故《书》道唐、虞之际，《诗》述殷周之世，安宁则长庠序，先本绌末，以礼义防于利，事变多故而亦反是。是以物盛则衰，时极而转，一质一文，终始之变也。

《禹贡》：九州各因其土地所宜、人民所多少而纳职焉。汤武承弊易变，使民不倦，各兢兢，所以为治，而稍陵迟衰微，齐桓公用管仲之谋，通轻重之权，徼山海之业，以朝诸侯，用区区之齐显成霸名。魏用李克，尽地力，为强君。自是之后，天下争于战国，贵诈力而贱仁义，先富有而后推让。故庶人富者，或累巨万；而贫者或不厌糟糠。有国强者，或并群小以臣诸侯；而弱国或绝祀而灭世。以至于秦，卒并海内。

虞、夏之币，金为三品：或黄，或白，或赤；或钱，或布，或刀，或龟贝。及至秦中，一国之币为三等：黄金以镒名，为上币；铜钱识曰“半两”，重如其文，为下币。而珠玉、龟贝、银锡之属，为器饰宝藏，不为币，然各随时而轻重无常。于是外攘夷狄，内兴功业，海内之士力耕不足粮饷，女子纺绩不足衣服。古者尝竭天下之资财以奉其上，犹自以为不足也。无异！故云：事势之流，相激使然，曷足怪焉！

凡兴利之事十三，分条叙之，耗财之事十一，并作两处叙之。兴利之事以桑弘羊平准均输为最失政体，故末引卜式之言，以鸣其愤，而以平准名篇。

曾巩／越州赵公救灾记

熙宁八年夏，吴越大旱。九月，资政殿大学士右谏议大夫知越州赵公，前民之未饥，为书问属县：“灾所被者几乡？民能自食者有几？当廪于官者几人？沟防构筑可僦民使治之者几所？库钱仓粟可发者几何？富人可募出粟者几家？僧、道士食之羡粟书于籍者，其几具存？”使各书以对，而谨其备。

以上先事之备

州县吏录民之孤老疾弱不能自食者二万一千九百余人以告。故事：岁廪穷人，当给粟三千石而止；公敛富人所输及僧道士食之羡者，得粟四万八千余石佐其费，使自十月朔人受粟日一升，幼小半之。忧其众相蹂也，使受粟者男女异日，而人受二日之食；忧其且流亡也，于城市郊野为给粟之所，凡五十有七，使各以便受之，而告以去其家者勿给。计官为不足用也，取吏之不在职而寓于境者，给其食而任以事。

不能自食者，有是具也；能自食者，为之告富人：“无得闭粜！”又为之出官粟，得五万二千余石，平其价予民。为粜粟之所凡十有八，使籴者自便，如受粟。

以上荒政大端

又僦民完城四千一百丈，为工三万八千，计其佣与钱，又与粟再倍之。民取息钱者，告富人纵予之而待熟，官为责其偿。弃男女者，使人得收养之。

明年春，大疫。为病坊，处疾病之无归者，募僧二人属以视医药饮食，令无史所时。凡死者，使在处随收瘗之。

以上荒政余事

法廪穷人，尽三月当止，是岁尽五月而止。事有非便文者，公一以自任，不以累其属。有上请者，或便宜多辄行。公于此时，蚤夜惫，心力不少懈，事细巨必躬亲，给病者药食多出私钱。民不幸罹旱疫，得免于转死，虽死，得无先敛埋，皆公力也。

是时，旱疫被吴越，民饥馑疾疠，死者殆半，灾未有巨于此也！天子东向忧劳，州县推布上恩，人人尽其力。公所拊循，民尤以为得其依归。所以经营绥辑，先后终始之际，委曲纤悉，无不备者。其施虽在越，其仁足以示天下；其事虽行于一时，其法足以传后。

盖灾沴之行，治世不能使之无，而能为之备。民病而后图之，与夫先事而为计者，则有间矣！不习而有为，与夫素得之者，则有间矣！余故采于越，得公所推行，乐为之识其详。岂独以慰越人之思？将使吏之有志于民者，不幸而遇岁之灾，推公之所已试，其科条则不待顷而具，则公之泽，岂小且近乎！

公元丰二年，以大学士加太子少保致仕，家于衢。其直道正行在于朝廷，岂弟之实在于身者，此不著；著其荒政可师者，以为《越州赵公救灾记》云。

「杂记类」

周礼／轮人

轮人为轮：斩三材，必以其时。三材既具，巧者和之。毂也者，以为利转也；辐也者，以为直指也；牙也者，以为固抱也。轮敝，三材不失职，谓之完。望而视其轮，欲其螟尔而下迆也；进而视之，欲其微至也，无所取之，取诸圜也。望其辐，欲其掣尔而纤也；进而视之，欲其肉称也，无所取之，取诸易直也。望其毂，欲其眼也；进而视之，欲其帱之廉也，无所取之，取诸急也。视其绠，欲其蚤之正也。察其菑蚤不龋，则轮虽敝不匡。

凡斩毂之道，必矩其阴阳。阳也者，稹理而坚；阴也者，疏理而柔。是故以火养其阴，而齐诸其阳，则毂虽敝不藃。毂小而长则柞，大而短则挚。是故六分其轮崇，以其一为之牙围；参分其牙围，而漆其二。椁其漆内而中诎之，以为之毂长。以其长为之围，以其围之阞捎其薮。五分其毂之长，去一以为贤，去三以为轵。容毂必直，陈篆必正，施胶必厚，施筋必数，帱必负干。既摩，革色青白，谓之毂之善。参分其毂长，二在外，一在内，以置其辐。

凡辐，量其凿深以为辐广。辐广而凿浅，则是以大扤，虽有良工，莫之能固；凿深而辐小，则是固有余而强不足也。故竑其辐广以为之弱，则虽有重任，毂不折。参分其辐之长，而杀其一，则虽有深泥，亦弗之溓也。参分其股围，去一以为骹围。揉辐必齐，平沉必均。直以指牙，牙得则无槷而固；不得，则有槷必足见也。六尺有六寸之轮，绠参分寸之二，谓之轮之固。凡为轮，行泽者欲杼，行山者欲侔。杼以行泽，则是刀以割途也。是故途不附；侔以行山，则是抟以行石也，是故轮虽敝，不甐于凿。

凡揉牙，外不廉，而内不挫，旁不肿，谓之用火之善。

是故规之，以视其圜也；萭之，以视其匡也；县之，以视其辐之直也；水之，以视其平沉之均也；量其薮以黍，以视其同也；权之，以视其轻重之侔也。故可规，可萭，可水，可县，可量，可权也，谓之国工。

轮人为盖：达常围三寸，桯围倍之，六寸。信其桯围以为部广，部广六寸，部长二尺。裎长倍之，四尺者二。十分寸之一谓之枚。部尊一枚，弓凿广四枚，凿上二枚，凿下四枚。凿深二寸有半，下直二枚。凿端一枚。弓长六尺，谓之庇轵，五尺谓之庇轮，四尺谓之庇轸。参分弓长，而揉其一，参分其股围，去一为蚤围。参分弓长，以其一为之尊。上欲尊而宇欲卑。上尊而宇卑，则吐水疾而霤远。盖已崇，则难为门也。盖已卑，是蔽目也，是故盖崇十尺。良盖弗冒弗纮，殷亩而驰不队，谓之国工。

周礼／舆人

舆人为车：轮崇、车广、衡长参如一，谓之参称。参分车广，去一以为隧。参分其隧，一在前，二在后，以揉其式。以其广之半，为之式崇；以其隧之半，为之较崇。六分其广，以一为之轸围；参分轸围，去一以为式围；参分式围，去一以为较围；参分较围，去一以为轵围；参分轵围，去一以为围。圜者中规，方者中矩，立者中县，衡者中水。直者如生焉，继者如附焉。凡居材，大与小无并，大倚小则摧，引之则绝。栈车欲弇，饰车欲侈。

周礼／梓人

梓人为笋虡。天下之大兽五：脂者、膏者、裸者、羽者、鳞者。宗庙之事，脂者、膏者以为牲，裸者、羽者、鳞者以为笋虡。外骨内骨，却行仄行，连行纡行，以脰鸣者，以注鸣者，以旁鸣者，以翼鸣者，以股鸣者，以胸鸣者，谓之小虫之属，以为雕琢。厚唇弇口，出目短耳，大胸燿后，大体短脰，若是者谓之裸属，恒有力而不能走，其声大而宏。有力而不能走，则于任重宜；大声而宏，则于钟宜。若是者以为钟虡，是故击其所县，而由其虡鸣。锐喙决吻，数目顅脰，小体骞腹，若是者谓之羽属，恒无力而轻，其声清扬而远闻。无力而轻，则于任轻宜；其声清扬而远闻，于磬宜。若是者以为磬虡，故击其所县，而由其虡鸣。小首而长，抟身而鸿，若是者谓之鳞属，以为笋。凡攫杀援噬之类，必深其爪，出其目，作其鳞之而。深其爪，出其目，作其鳞之而，则于视，必拨尔而怒。苟拨尔而怒，则于任重宜，且其匪色必似鸣矣。爪不深，目不出，鳞之而不作，则必颓尔如委矣。苟颓尔如委，则加任焉，则必如将废，措其匪色，必似不鸣矣。

梓人为饮器。勺一升，爵一升，觚三升。献以爵，而酬以觚。一献而三酬，则一豆矣。食一豆肉，饮一豆酒，中人之食也。凡试梓饮器，乡衡而实不尽，梓师罪之。

梓人为侯，广与崇方。参分其广，而鹄居一焉。上两个，与其身三；下两个，半之。上纲与下纲出舌寻，寸焉。张皮侯而栖鹄，则春以功；张五采之侯，则远国属；张兽侯，则王以息燕。祭侯之礼，以酒脯醢，其辞曰：“惟若宁侯，毋或若女不宁侯：不属于王所，故抗而射女！强饮强食，诒女曾孙诸侯百福！”

周礼／匠人

匠人建国，水地以县。置槷以县，视以景，为规识日出之景与日人之景，昼参诸日中之景，夜考之极星，以正朝夕。

匠人营国，方九里，旁三门。国中九经九纬，经涂九轨。左祖右社，面朝后市，市朝一夫。夏后氏世室：堂修二七，广四修一；五室，三四步，四三尺，九阶；四旁两夹窗，白盛；门，堂三之二，室三之一。殷人重屋：堂修七寻，堂崇三尺，四阿重屋。周人明堂：度九尺之筵，东西九筵，南北七筵，堂崇一筵；五室，凡室二筵；室中度以几，堂上度以筵，宫中度以寻，野度以步，涂度以轨；庙门容大扃七个，闱门容小扃三个；路门不容乘车之五个，应门二彻三个；内有九室，九嫔居之；外有九室，九卿朝焉，九分其国，以为九分，九卿治之。王宫门阿之制五雉，宫隅之制七雉，城隅之制九雉。经涂九轨，环涂七轨，野涂五轨。门阿之制，以为都城之制；宫隅之制，以为诸侯之城制。环涂以为诸侯经涂，野涂以为都经涂。

匠人为沟洫，耜广五寸，二耜为耦。一耦之伐，广尺，深尺，谓之畎；田首倍之，广二尺，深二尺，谓之遂；九夫为井，井间广四尺，深四尺，谓之沟；方十里为成，成间广八尺，深八尺，谓之洫；方百里为同，同间广二寻，深二仞，谓之浍。专达于川，各载其名。

凡天下之地势，两山之间，必有川焉；大川之上，必有涂焉。凡沟逆地阞，谓之不行；水属不理孙，谓之不行。梢沟三十里而广倍。凡行奠水，磬折以参伍。欲为渊，则句于矩。凡沟必因水势，防必因地势。善沟者水漱之，善防者水淫之。凡为防，广与崇方，其杀三分去一，大防外杀。凡沟防，必一日先深之以为式。里为式，然后可以傅众力。凡任索约，大汲其版，谓之无任。葺屋三分，瓦屋四分，囷窌仓城，逆墙六分，堂涂十有二分。窦，其崇三尺。墙，厚三尺，崇三之。

韩愈／蓝田县丞厅壁记

丞之职所以贰令，于一邑无所不当问。其下主簿尉，主簿尉乃有分职。丞位高而逼，例以嫌不可否事。文书行，吏抱成案诣丞，卷其前，钳以左手，右手摘纸尾，雁鹜行以进，平立，睨丞曰：“当署。”丞涉笔占位署，惟谨，目吏，问“可不可”，吏曰“得”，则退，不敢略省，漫不知何事。官虽尊，力势反出主簿尉下。谚数慢必曰丞，至以相訾謷，丞之设岂端使然哉？

以上讥谑丞之不可为

博陵崔斯立，种学绩文，以蓄其有，泓涵演迤，日大以肆。贞元初，挟其能，战艺于京师。再进，再屈于人。元和初，以前大理评事言得失，黜官。再转而为丞兹邑。始至，喟曰：“官无卑，顾材不足塞职！”既噤不得施用，又喟曰：“丞哉丞哉！余不负丞，而丞负余！”则尽枿去牙角，一蹑故迹，破崖岸而为之。

以上叙崔为丞。丞厅故有记，坏漏污不可读。斯立易桷与瓦，墁治壁，悉书前任人名氏。庭有老槐四行，南墙巨竹千挺，俨立若相持。水循除鸣。斯立痛扫溉，对树二松，日哦其问。有问者，辄对曰：“余方有公事，子姑去！”

以上叙厅壁。考功郎中知制诰韩愈记。

欧阳修／丰乐亭记

修既治滁之明年夏，始饮滁水而甘。问诸滁人，得于州南百步之近。其上丰山，耸然而特立；下则幽谷，窈然而深藏；中有清泉，滃然而仰出。俯仰左右，顾而乐之。于是疏泉凿石，辟地以为亭，而与滁人往游其间。

以上叙山川

滁于五代干戈之际，用武之地也。昔太祖皇帝尝以周师破李景兵十五万于清流山下，生擒其将皇甫晖、姚凤于滁东门之外，遂以平滁。修尝考其山川，按其图记，升高以望清流之关，欲求晖、凤就擒之所，而故老皆无在者。盖天下之平久矣。

以上吊古咏叹自唐失其政，海内分裂，豪杰并起而争，所在为敌国者，何可胜数！及宋受天命，圣人出而四海一。向之凭恃险阻，刬削消磨，百年之间，漠然徒见山高而水清。欲问其事，而遗老尽矣。

今滁介于江、淮之间，舟车商贾、四方宾客之所不至。民生不见外事，而安于畎亩衣食，以乐生送死，而孰知上之功德、休养生息、涵煦百年之深也？

以上民之安乐原于上之功德修之来此，乐其地僻而事简，又爱其俗之安闲。既得斯泉于山谷之间，乃日与滁人仰而望山，俯而听泉，掇幽芳而荫乔木。风霜冰雪，刻露清秀，四时之景，无不可爱。又幸其民乐其岁物之丰成，而喜与予游也，因为本其山川、道其风俗之美，使民知所以安此丰年之乐者，幸生无事之时也。夫宣上恩德，以与民共乐，刺史之事也。遂书以名其亭焉。

曾巩／宜黄县学记

古之人，自家至于天子之国，皆有学；自幼至于长，未尝去于学之中。学有《诗》、《书》、六艺、弦歌、洗爵，俯仰之容，升降之节，以习其心体耳目手足之举措；又有祭祀、乡射、养老之礼，以习其恭让；进材论狱、出兵授捷之法，以习其从事；师友以解其惑；劝惩以勉其进，戒其不率。其所以为具如此。

以上教学之具而其大要，则务使人人学其性，不独防其邪僻放肆也。虽有刚柔缓急之异，皆可以进之于中，而无过不及。使其识之明，气之充于其心，则用之于进退语默之际，而无不得其宜，临之以祸福死生之故，而无足动其意者。为天下之士，而所以养其身之备如此，以上修己之学则又使知天地事物之变，古今治乱之理，至于损益废置、先后终始之要，无所不知。

其在堂户之上，而四海九州之业、万世之策皆得；及出而履天下之任，列百官之中，则随所施为无不可者。何则？其素所学问然也。

以上治人之学盖凡人之起居饮食动作之小事，至于修身为国家天下之大体，皆自学出，而无斯须去于教也。其动于视听四支者，必使其洽于内；其谨于初者，必使其要于终。驯之以自然，而待之以积久。噫，何其至也！故其俗之成，则刑罚措；其材之成，则三公百官得其士；其为法之永，则中材可以守；其入人之深，则虽更衰世而不乱。为教之极至此，鼓舞天下，而人不知其从之，岂用力也哉？

以上兴学之效

及三代衰，圣人之制作尽坏。千余年之间，学有存者，亦非古法。人之体性之举动，唯其所自肆，而临政治人之方，固不素讲。士有聪明朴茂之质，而无教养之渐，则其材之不成固然！盖以不学未成之材，而为天下之吏，又承衰敝之后，而治不教之民。呜呼！仁政之所以不行，盗贼刑罚之所以积，其不以此也欤？

以上废学之弊

宋兴几百年矣。庆历三年，天子图当世之务，而以学为先，于是天下之学乃得立。而方此之时，抚州之宜黄，犹不能有学。士之学者，皆相率而寓于州，以群聚讲习。其明年，天下之学复废，士亦皆散去。而春、秋释奠之事，以著于令，则常以庙祀孔氏。庙废不复理。皇祐元年，会令李君详至，始议立学。而县之士某某与其徒，皆自以谓得发愤于此，莫不相励而趋为之。故其材不赋而羡，匠不发而多。其成也，积屋之区若干，而门序正位、讲艺之堂、栖士之舍皆足；积器之数若干，而祀饮寝食之用皆具；其像孔氏而下从祭之士皆备；其书经、史、百氏、翰林子墨之文章，无外求者。其相基会作之本末，总为日若干而已，何其周且速也！当四方学废之初，有司之议，固以谓学者人情之所不乐。及观此学之作，在其废学数年之后，唯其令之一唱，而四境之内响应而图之，如恐不及，则夫言“人之情不乐于学者”，其果然也欤？

以上宜黄学之成宜黄之学者，固多良士。而李君之为令，威行爱立，讼清事举，其政又良也！

夫及良令之时，而顺其慕学发愤之俗，作为宫室教肄之所，以至图书器用之须，莫不皆有，以养其良材之士。虽古之去今远矣，然圣人之典籍皆在，其言可考，其法可求，使其相与学而明之。礼乐节文之详，固有所不得为者；若夫正心修身，为国家天下之大务，则在其进之而已！使一人之行修，移之于一家，一家之行修，移之于乡邻族党，则一县之风俗成、人材出矣！教化之行，道德之归，非远人也，可不勉欤？

以上总收，文气平衍县之士来请曰：“愿有记。”故记之。十二月某日也。

曾文正公诗集

曾文正公诗集卷一

作于乙未年至壬寅年，凡八十五首

咏史五首

乙未。书霖谨按：公所为古今体诗，唯官京师时较多，而稿半散逸。兹所搜葺亦未能悉定其先后岁月。查此五首系道光乙未岁公以公车留京时所作，姑托始于此。以后虽按年编次，但于其大致略可寻考而已。各题下不复旁注年月，以昭兢慎。

即墨有贤宰，四邻戒侵凌。恶犬守门闾，乃为盗所憎。易如振落叶，乘鄣孰蹶兴？重伤禽二毛，龛暴职所应。文王事昆夷，駾喙亦何曾！大气举六合，中其奚胜！功高而不赏，谣诼来青蝇。吴起泣西河，伏波触炎蒸。长城讫自坏，使我涕沾膺！

莫民在辞怿，涣汗自古重。人心有激宕，天意方澒洞。无辜或于罹，有罪复解纵。九关森虎豹，阔越不可讼。长星十丈余，白日堕霾霿。翾飞逐醪毂，燕雀尔何哄！嘉彼借剑子，愤切言绝痛。葺槛示含容，谠说格不用。噫乎天盖高，勿敩家父诵。

觥觥孔大夫，经术致通侯。不如说灾异，京翼多忠谋，荃兰化为茅，萧艾莫好修。折冲无精神，夸毗徒体柔。九有而畏人，君知所谓不？呺然布体肢，营魂久渫流。一朝冒六气，何以葆春秋？

万物盗天地，岂况鼠在仓？大木忽颠揭，所食与俱亡。管子榷鱼盐，本在四维张。蚩蚩足衣食，相与存纪纲。磊磊瞻紫宫，中官尊且强。银河界清浅，列舍但遥望。天钱与列肆，箕舌终夕张。咄哉左执法，知案羽林郎。

虞舜明四目，世乃谓重瞳。渊鱼察不祥，举罾失蚊龙。荏苒支大厦，焉知栋桡凶！千金购国医，当在草泽中。汪秦匿肘腋，宗李知无功。开元变天宝，举世思姚崇。生民有治乱，怅望风云空。

里胥

牛羊忽窜突，村社杂喧豗。昨闻府牒下，今见里胥来。召募赴戎行，羽檄驰如雷。后期不汝宥，行矣胡迟回？老妪捶胸哭，哭声亦何哀！龙钟六十余，伶仃惟一儿。弱小不识事，黄犊母之随。筋力倘可食，或免一家饥。薄命不足惜，儿去伤永离！老妪泣未阑，老翁跪致辞。王事亦云棘，妇人那得知！蝼蚁穴寸土，自荷皇天慈。天威有震叠，小人敢疑猜。贫者当敌忾，富者当输财。便当遣儿去，不劳火急催。所愧无酒食，与吏佐晨炊。贫者勉自效，富者更可悲。隶卒突兀至，诛求百不支。茜茜纨绔子，累累饱鞭笞。前卒贪如狼，后队健如犛。应募幸脱免，倾荡无余资。吁嗟朝廷意，兵以卫民为。守令慎其柄，无使胥吏持。此辈如狐鼠，蓁蓁肆恣睢。聊为遒人徇，敢告良有司。

岁暮杂感十首

芒鞋镇日踏春还，残腊将更却等闲。三百六旬同逝水，四千余里说家山。缁尘已自沾京雒，羌笛何须怨玉关，为报南来新雁到，故乡消息在云间。

高嵋山下是侬家，岁岁年年斗物华。老柏有情还忆我，夭桃无语自开花。几回南国思红豆，曾记西风浣碧纱。最是故园难忘处，待莺亭畔路三叉。

莽莽寒山匝四围，眼穿望不到庭闱。絮飘江浦无人管，草绿湖南有梦归。乡思怕听残漏转，逸情欲逐乱云飞。敬从九烈神君诉，游子于今要换衣。

去年此际赋长征，豪气思屠大海鲸。湖上三更邀月饮，天边万岭挟舟行。竟将云梦吞如芥，未信君山划不平。偏是东皇来去易，又吹草绿满蓬瀛。

纷纷节候尽平常，西舍东家底事忙？十二万年都小劫，七千余岁亦中殇。蜉蝣身世知何极，胡蝶梦魂又一场。少昊笑侬情太寡，故堆锦绣富春光。

韶华弹指总悠悠，我到人间廿五秋。自愧望洋迷学海，更无清福住糟邱。尊前瓦注曾千局，脚底红尘即九州。自笑此身何处著？笙歌丛里合闲游。

为臧为否两蹉跎，搔首乾坤踏踏歌。万事拼同骈拇视，浮生无奈茧丝多。频年踪迹随波谲，大半光阴被墨磨。匣里龙泉吟不住，问予何日斫蛟鼍。

旧雨曾遗尺鲤鱼，经年不报意何如？自从三益睽违久，学得五君世太疏。碧树那知离别憾，青灯偏照故人书。殷勤护惜金炉鸭，香火因缘付与渠。

拟学坡公馈岁诗，花笺何处寄相思？阳和未老貂先敝，暖气初回鸟竟知。游子情怀随地远，天家雨露及时施。小儒莫献升平颂，幸傍龙楼睹上仪。

冬冬岁鼓走轻雷，竹马儿童彩戏才。仙仗九重围雾住，宫花一万锁烟开。迷离佳气从空绕，不断狂香拂面来。我比春风尤放荡，长安日日骋龙媒。

寄郭筠仙浙江四首

一病多劳勤护惜，嗟君此别太匆匆。二三知己天涯隔，强半光阴道路中。兔走会须营窟穴，鸿飞原不计西东。读书识字知何益，赢得行踪似转蓬。

碣石逶迤起阵云，楼船羽檄日纷纷。螳螂竟欲当车辙，髋髀安能抗斧斤？但解终童陈策略，已闻王歙立功勋。如今旅梦应安稳，早绝天骄荡海氛。

无穷志愿付因循，弹指人间三十春。一局楸枰虞变幻，百围梁栋藉轮困。苍茫独立时怀古，艰苦新尝识保身。自愧太仓縻好爵，故交数辈尚清贫。

向晚严霜破屋寒，娟娟纤月倚檐端。自缓行箧殷勤觅，苦索家书展转看。宦海情怀蝉翼薄，离人心绪茧丝团。更怜吴会飘零客，纸帐孤灯坐夜阑。

杂诗九首

早岁事铅椠，傲兀追前轨。张网挈陬维，登山追岌嶬。述作窥韩愈，功名邺侯拟。三公渺如稊，万金睨如屣。肠胃郁千奇，不敢矜爪觜。稍侍兰惠滋，烈芬行可喜。岂期挝驽骀？前驱不逾咫。滔滔大江流，年光激若矢。春秋三十一，顽然亦如此。染丝不成章，橘迁化为枳，壮盛百无能，老苍真可耻，樗散吾所甘，多是惭毛里。

西山何郁郁，白日驰昭昭。六街净如练，双阙凌神霄。沉沉府中居，员井镂琼瑶。罘罳周四角，窗雾漾鲛绡。公子盛文藻，九陌鸣金镳。群从袂成幄，掠风马蹄骄。红烛舞绛雪，会宴皆金貂。朝餐罗鲭鲤，晚衙沸笙箫。今夕既相酢，明日还见招。天高地则厚，何事不逍遥！

手皲不烘堪，足趼不趋径。问我何自苦，我歌君且听。激湍无驻波，止水光凝凝。榱栋与欂栌，岂曰非天定？束蒿代虹梁，于道未为称。朝菌濡浓露，天天不及暝。适意一须臾，骨朽犹诟病。可怜繁华子，醉梦几时醒？炫妆岂无服，自媒羞妾媵。已矣吾何营，闭户览明镜。

伤禽悲弦声，游鱼惊月影。丈夫贵倔强，女子多虚警。强弧有时驰，夷途有时梗。飓风扬海涛，潮平已复静。君子别有优，众人恐未省。

霜落万瓦寒，天高月皓皓。美人在何许？相思心如捣。我昔觌美人，对面如蓬岛。神光薄轩墀，朱霞荡初晓。彩凤仪丹霄，顾视无凡鸟。意密恩还疏，微诚不敢道。贻我彤管炜，粲兮希世宝。可怜金屋恩，长门閟秋草。谣诼日以多，觏闵曾不少。宠眷难再得，蛾眉行衰老。区区抱私爱，夜夜祝苍昊。

天鸡鸣半夜，六合未清晓。鸟鹊鸣向晨，羽毛夸矫矫。一旦金丸惊，戢翼喑百鸟。鸱鸮流恶声，万方忧集蓼。青蝇鸣棘樊，缪彰复虚晶。闲鸣百无补，嗟尔秦吉了。蝼蝈草间鸣，乱人徒扰扰。

入门忽怳怳，出门复皇皇。嗟我素心人，各在天一方。庸夫厌鼎食，谊士谋糟糠。奔走遍天下，归去仍空囊。秋老江湖阔，何以慰凄凉？勿劳我之思，我今足稻梁。所忧非所职，所乐殊未央。日暮登高邱，四顾何茫茫。落叶东南飞，孤雁西北翔。思君不得觏，惨淡咏斯章。

松柏翳危岩，葛藟相钩带。兄弟非它人，患难亦相赖。行酒烹肥羊，嘉宾填门外。丧乱一以闻，寂寞何人会？维鸟有鹣鹣，维兽有狼狈。兄弟审无猜，外侮将予奈！愿为同岑石，无为水下濑。水急不可矶，石坚犹可磕。谁谓百年长，仓皇已老大。我迈而斯征，辛勤共粗粝。来世安可期？今生勿玩愒。

谁能烹隽燕？我愿燎桑薪。谁能钓巨鳌？我愿理其纶。南涧笔苹藻，可以羞鬼神。大材与小辨，相须会有因。嗟余不足役，岂谓时无人！

送凌九归

白日杲杲黄埃飞，君胡少住遽言归。万族由来各有托，借问君心何处着？自言暂归奉晨昏，温席不暖还出门。丈夫生世会有适，安能侧身自跼蹐。南箕北斗徒虚名，东走西顾知何益！磬折已觉素心违，璞献况逢俗眼白。要将万舞夸辉光，肯为两言求恩泽。皇天畀我非不丰，平生长策能固穷。一饱那争鸡鹜食？万事从付马牛风。君家才望人所艳，兄弟纵横两龙剑。霜蹄暂教长板蹶，云藻终向天庭掞。即今归去慎勿稽，岁时努力谋盐齑。彩衣好娱老莱母，椎髻尚有梁鸿妻。我亦屡寻还乡梦，年年送人颇自讽。送君无酒为君歌，杨花如海奈愁何！

送吴荣楷之官浙江三首

读书三十年，今来始一试。自抱轮囷材，构厦随所置。世人苦寒俭，舞袖先择地。斤削不能迁，罂盎各自器。君子储百用，多藏如列肆。深厉与浅揭，所向皆如志。君本青云士，摩空排健翅。置之承明庐，枚马当偃帜。才多厌闲散，翩然去作吏。方今清华秩，骈拇仅云备。不如膺专城，张驰从吾意。观鱼莫结网，网过酷于饵。治丝莫求多，绪多乱神智。圣朝沦洽恩，陬澨实渐被。可怜蚩蚩氓，惸惸还好义。愿君恺弟思，随时劳抚字。

西湖吾未到，梦想若遇之。荷花夏如海，当春万柳垂。秋月随潮涌，暮霁天无涯。三百六十寺，岚翠渺迷离。君去事幽讨，抉剔发天倪。余悭收昔遁，奇赏获新知。朝餐吸山绿，暮雨张水嬉。寻碑嗅梅蕊，独往无人随。政成无一事，风流方在兹。怀抱一如彼，江山复如斯！此乐可持赠，寄我千首诗。

乡闾昔相从，殷勤托诗酒。再来长安道，舟车并携手。如今弥旷远，脱然绝窠臼。少年尚意气，峥嵘各自狃。风尘饱所谙，苍然皆老丑。激湍亦已平，真气充户牖。相见无藩篱，洒落真吾友。昨夜秋风来，袅袅凉生柳。念子当乖离，旁皇如失守。万族各有营，欢聚焉可久！意趣苟无违，秦越如左右。后会知何年，今兹岁在丑。

题钱仑仙同年慈竹平安图二首

冉冉南山竹，柯叶互檀栾。上有一片云，下有九畹兰。清风相戛击，虚碧鸣秋寒。竛竮走鞭散，抗衡劲节干。养成两雏凤，文采何姗姗！高枝足栖宿，芳食供朝餐。归昌忽采律，言振九霄翰。引吭发钧奏，俯视失鹓鸾。却顾筼筜谷，依旧青琅玕。年年托美荫，岁岁祝平安。

红尘日夜深，游子思无已。倦鸟有时还，桑弧有时驰。我有山中庐，槿篱夹绿水。修竹倚大椿，重重互幡。发条播芳蕤，清阴亦何美！依恋会有因，庶往恭桑梓。殷勤寸草心，区区方在此。

送杨春皆归

去年同送萧郎归，心如风幡乱掀簸。今君告归亦何遽，临别无言但兀坐。君才捷敏非常俦，早时群书读已破。堆案细字如毫毛，掷笔新诗成咳唾。朅来燕市骋逸足，聊随驽蹇争刍莝。出门百钱买犊车，入户一编旋蚁磨。虚牝掷金古所悲，五年长安竟坎坷。剖瓠作尊何所容，重柏傍石终不大。首途虽舛心愈雄，怀宝空奇时难货。嗟余昏懦百无能，与世趑趄动得过。忽逢良友相镌磨，有拟酒狂得史佐。隔日一见欢未阑，鼓缶鸣筝唱复和。削除嵼得平夷，厌见俗氛揭堀堁。可怜侠气千层云，时有忠言惊四座。一麾从此怅分离，万事何当付懒惰。方今廊庙构群材，搜林剔穴行可贺。看君形容不易凋，顾此芒刃岂终挫！明年仍骑瘦马来，满面还受缁尘涴。

题毛西垣诗集后即送之归巴陵五首

伐木截两端，半作牺尊半沟壑。南邻北里轻薄儿，昨日薰腾今冷落。臣屦小屦天所区，焉能屑屑齐美恶？劝君把酒持双螯，百年烂醉拼嬉遨。不学陋儒谈狗曲，修襮整巾徒碌碌。

欧君谓小岑昔言乡国彦，汝与吴生谓南屏皆狂狷。看汝织古得新机，借哉弋时无急箭。独抱质缶辞雕镌，世人皆憎我独羡。金盘银盏有时灰，得不垂顾瓶与罍。

朝诵幽通赋，夕吟显志篇。咄哉此子颇闻道，烦毒迷惑剧可怜！古来骚人都如此，君亦苦语相纠缠。日月萧洒百蛰苏，老抱幽忧胡为乎？

长羡江头白发翁，扁舟如瓦飘西东。船头得鱼船尾煮，稚子咍笑老妇聋。王税早输百无事，从古不遇打头风。君家正临洞庭水，一饱弄舟乐何底！舍此他求真左矣。

我生乾坤一赘人，逐众转徙如飞蚁。衮衮台省无相识，纷纷时事了不闻。门外车马何隐辚，独立阶下看浮云。君今归哉渺千里，我方尘士无穷已。

题顾南雅先生画梅应何子贞

诗老餐冰老更臞，倾身谋醉一钱无。忽然嚼梅供大啖，笑吐满纸森模糊。当时酒徒相馈饷本写赠张渊父，子贞从张乞得，至今遗墨何清腴！平陵公子亦好事，巧偷豪夺无罪辜。时将臣障补空壁，已觉暗香来座隅。长安一雪寒切肤，冷官瑟缩同围炉。开眼忽到西湖上，四更残月孤山孤。我闻绘事通草隶，此语自古谁云诬？何君作书妙天下，生吞百虎心胆粗。世人只解传栀蜡，独能养气真吾徒。莫言书画直小道，不到圣处宁堪娱？吁嗟诗老不可作，君虽抱此徒区区。

三十二初度次日书怀

男儿三十殊非少，今我过之讵足欢。龌龊挈瓶嗟器小，酣歌鼓缶已春阑。眼中云物知何兆，镜里心情只独看。饱食甘眠无用处，多惭名字侣鹓鸾。

忆弟二首

无端绕室思茫茫，明月当天万瓦霜。可惜良宵空兀坐，遥怜诸弟在何方。纷纷书帙谁能展，艳艳灯花有底忙？出户独吟聊妄想，孤云断处是家乡。

忽忆他时襄水上，恶风半夜撼春雷。舟人捩舵声同泣，客子扶床面已灰。仰荷皇天全薄命，信知浮世等轻埃。汝今归去复何似？回首世途诚险哉。襄阳遇风，戊戌九月出都事。弟今年南归，亦由襄水达武昌。

寄怀刘孟容

清晨采黄鞠，薄莫不盈襭。宁知弟昆好，忍此四年别。四年亦云已，万事安可说？昔者初结交，与世固殊辙，垂头对灯火，一心相媚悦。炯然急难情，荧荧光不灭。涟滨一挥手，南北音尘绝。君卧湘水湄，辟人苦扃。怀璧误一投，已遭官长刖。我作燕山囚，衾袜冷如铁。尘土塞中肠，经旬闲呕泄。梦魂互往还，邂逅在嵘嵲。君魂畏豺虎，我魂阻蛇蝎。明年会长沙，对床殊呐呐。可怜郭生贤，日夜依我闼。三子展殷勤，五旬恣猖獗。自从有两仪，无此好日月。决渠东西流，人事有蹉跌。当时别江干，悬知成久阔。郭生从我行，再踏长安雪。束蒿贡廊庙，涂丹强作。盘松困涧底，千岁老不屈。行藏一以歧，会合焉可必？知君障污尘，憎我逐烦热。摧兰捣作，本馨固难夺。皇天造群伦，位置各成列。煌煌帝者都，峨峨集勋阅。前庭充组圭，后阁煖清瑟。大马疾如飞，高车如电掣。陋巷时骑过，墙震窗纸裂。而我支肘眠，朦胧兀顽劣。视荫呼晚饭，终年曾不缺。痴儿亦肯堂，四龄已饕餮。所愧偷太仓，无异哀穷乞。羡君老岩阿，闲味甘于蜜。嗟哉趣岂殊，所处良不一。坦荡观皇途，转侧思家室。永怀素心人，悠悠难具述。

早起忆九弟二首

别汝经三月，音书何太难！夜长魂梦苦，人少屋庐寒。骨肉成漂泊，云霄悔羽翰。朝朝鸟鹊噪，物性固欺谩。

尚余词赋好，随众颂康哉。报国羌无力，擎天别有才。寒云迷雁影，远道望龙媒。百尺金台矗，看君躞蹀来。

得郭筠仙书并诗却寄六律

展转看书字，嗟君亦老苍。昊天真藐藐，白日故堂堂。与子相期事，穷年恐不偿。忧来聊饱食，吾寿会无央。

大雅悲沦歇，斯文久不尊。至情宜倔强，吾道有篱蕃。仰首呼虞舜，狂歌答屈原。自非君子性，兹意固难论。

垂耳甘刍豆，儒冠信误人。长为羁旅客，嗟汝少年身！物极能思返，天心会好仁。鹿鸣歌旨酒，滴滴入君唇。

闲闲观物化，耿耿究时喧。谊土羞要誉，廉夫重报恩。贾憎惟片语，求福实多门。种蕙怡幽独，归休勿复言。

昨来殊不适，日落独登楼。西北看辽沈，东南望海陬。苍茫怀百代，浩荡足千愁。画肚思长策，嗟余肉食谋。

日日怀刘子谓孟容，时时忆郭生。仰天忽长叹，绕屋独巡行。云暗乾坤隘，风来户牖鸣。孤吟无与赏，寸恨浩纵横。

傲奴

君不见，萧郎老仆如家鸡，十年笞楚心不携。君不见，卓氏雄资冠西蜀，颐使千人百人伏。今我何为独不然？胸中无学手无钱。平生意气自许颇，谁知傲奴乃过我？昨者一语天地睽，公然对面相勃豀。傲奴诽我未贤圣，我坐傲奴小不敬。拂衣一去何翩翩，可怜傲骨撑青天！噫嘻乎，傲奴！安得好风吹汝朱门权要地，看汝仓皇换骨生百媚！

题周小村前辈塞外课经图

肉食多亨途，通儒遘百闵。时蹇心匪乖，身穷道示窘。周君信奇侅。天机苦捷敏。昔岁乘青骢，群飞畏秋隼。偶被金丸惊，可怜翠羽陨！十年辽海行，九月边风紧。铜雀梦觚棱，铁衣锦缋纯。自信兹游豪，甘受世人哂。日日抱丛书，森森如束笋。吾道倘欲东，独善良不忍。此邦盛球琳，多士纷箘。斧斤试一施，彀率聊可引。弟子初反车，先生大倒困。文囿张百旃。经畬接千畛。但期道传薪，未要归载稛。昨者唱刀环，塞外回文轸。胜事告友朋，馀味足咀吮。方今柄师儒，华秩半卿尹。虎观车如龙，辟雍市如蜃。会看招旌旓，且须严靷。稽古荣复荣，吾言非蠢蠢。

琐琐行戏简何子敬乞腌菜

琐琐复琐琐，谋道谋食无一可。大人夭矫如神龙，细人局蜷如蜾蠃。皇皇百计营齑盐，世闲龊龌谁似我？既不学虎头食肉飞将军，又不能驼峰犀箸醉红裙。长将野蔬说奇错，春笋秋芋评纷纷吾乡芋最美。拙妻嘲讪婢子笑，可怜先生了不闻。苦思乡国千里月，梦想床头一瓮云。君家腌菜天下知，忍不乞我赈朝饥！丈夫岂当判畛域，仁者况可怀鄙私！炯炯予心天所许，堂堂此理君莫疑。忽忆条侯理入口，黄头铜山竟僵掊。功高七国安如山，钱布九州浩如薮。当时鼎烹会亲宾，后日饥肠作牛吼。今我与子俱不材，怀抱倾筐倒箧开。取与廉惠两无猜，青天白日森昭回。不醉不饱胡为哉？

地用莫如马二章思贤也

地用莫如马，越险思骁腾。岂无汗血种，相求亮未曾。万钟继禀粟，千金甃钩膺。隆仪苟一阙，市骏休漫称。

人用莫如龟，幽室能废烛。告犹倘见从，外侮敢余毒！从短翻弃长，惜哉支床足。良无藻棁登，不如涂泥辱。

反长歌长

冯树堂三十初度，有汲汲顾影之忧，故为诗以广之。得失靡常，骛名无极。繁称杂奏，归之于正道云。

羲和驱日如驱豕，鞭之不行汗流泄。顷刻奔驰过百年，老尽世人渠独喜。渠独喜，我宁愁？已拼一老百无耻。冯夫子，我歌君莫鄙。柏梁铜爵安在哉？盗跖唐尧俱朽矣。北翁得马知何祥？臧榖亡羊定是谁？平原转眼成嵩邱，华屋隔宵生荆杞。上蔡黄狗空叹嗟，洛阳铜驼百迁徒。万事支离那可论，吾生得失亦如此。却笑张毅空饰文，更怜单豹强治里。修衷修襮皆虚名。老向人前矜爪觜。君看从古轩赫人，一半名场夸毗子。今晨令问倾王侯，明日枯胔饱蚋蚁。铭功诔德千万言，可信人间有真史！冯夫子，我歌君且起，君今三十胡皇皇，浮名驱君不自止。频嗟短景难少延，便得长春宁足恃？世间自有清静业，日往月来了无累。人迹不到禽不来，万年废井养秋水。

漫与

今日今时吾在兹，我兄我弟倘相思。微官冷似支床石，去国情如失乳儿。见惯浮云浑欲语，漫成诗句未须奇。径求名酒一千斛，轰醉王城百不知。

寄弟三首

去年长已矣，来日尚云赊。身弱各相祝，家贫倘有涯。乡心无住着，望眼久昏花。寥落音书阔，多疑驿使差。咄咄延平剑，英英江夏黄。求声方出谷，一别各他乡。东下江河驶，南征道路长。汝侪身手健，看我鬓毛苍。黄子寿彭年，后起之秀。予尝命九弟与之纳交。

梦里携予季，亭亭似我长。三年不相见，一变安可量。神骏初衔辔，牵牛肯服箱。朝朝偷芋粟，知尔足奔忙。季弟今年十四岁，往年好食栗、煨芋，避人偷窃，顽趣可掬。

独出

匪直完裘好，今年故未寒。晚来还独出，宇内一何宽！街尾千人聚，高蹄百马攒。天街原荡荡，辟路亦非难。

访苗先麓

苗精《说文》之学，著书四十年，一贫如洗。今年六十，无子。

大隐东方朔，著书扬子云。出门无所诣，落日一从君。倦鸟宜何集，闲鸥亦有群。烹茶余几火，小啜愧殷勤。苗无仆从，亲煮茶敬客。

怀刘蓉

我思竟何属？四海一刘蓉。具眼规皇古，低头拜老农。乾坤皆在壁，霜雪必蟠胸。他日余能访，千山捉卧龙。

题画兰三首应田敬堂同年

浅红生绡一尺半，描金兰叶光灿灿。不知谁氏书画船，遗作君家锦绣段。时弃时取了无凭，花若有情花亦叹。有客对此三沉吟，一夜魂飞洞庭深，故乡蘅杜知我心。

洛阳三月天如银，杨花浩浩愁杀人。美人璇阁弄鹦鹉，伤心不敢当青春。独对盆兰诉幽怨，再拜且为花写真。腕轻著花只嫌瘦，钏重放叶难为伸。帘外双双蛱蝶舞，羡汝自在好要身。阁笔下阶傍花立，临风三嗅馨香泣。

田郎田郎似我懒，反锁衡门走宾馆。三年啖蔗未曾甘，九畹艺兰行复满。不愿举国扬芬芳，但愿同心通悃款。晨书小楷眼欲花，午睡醒来日已斜。从容读书还煮茶。

赠何子贞前辈

以纸索子贞作字，久不见偿，诗速之也。

九嶷山水天下清，中有彦者何子贞。大谲老谋不自白，世人谁解此纵横。八法道卑安足数，君独好之如珉珵。终年磨墨眼不眯，终日握管意未平。自言简笺通性道，要令天地佐平成。怡神金鲫朝吹浪，失势怒猊夜捣营。同心古来亦有几，俗耳乍入能无惊。可怜四十好怀抱，空使九州播书名。嗟我波澜颇莫二，知而不为真不智。捧心耻与时争妍，画足久为圣所弃。行当就子更柱弦，可能为吾倒筐笥。去年一诺今未偿，旧迹已陈谁复记。世间万事须眼前，须臾变态如云烟。烦君一挥清我室，驱逐毒热无烦煎。高堂巨壁蛟龙走，鄙夫白昼欹枕眠。

题唐镜海先生二图

十月戎行图

生世不能学夔皋，裁量帝载归甄陶。犹当下同郭与李，手提两京还天子。三年海国困长鲸，百万民膏馁封豕，诸公密勿既不臧，吾徒迂疏优可耻。岱宗夫子唐太常，今日儒林有正轨。宗传久已追廉伊，余事犹堪作膑起。昨来示我戎行图，回首军兴今一纪。九疑南去山连天，八排獞猺多于蚁。猱升鼯伏剿穴繁，青丝白马风尘驶。筹边楼下云屯营，临贺岭前雨注矢。先生独出当九关，磨炼众心作高垒。千炮齐震雷破山，万马不嘶月如水。先生兀坐了不惊，秉烛从容读书史。大儒意趣未可量，小丑粗豪安足齿？功成行赏不自言，羞与驽骀较尺咫。我览此图发长歌，可怜黄发今皤皤。四海息兵无一事，先生且住安乐窝。

五原学舍图

大儿垢腻衣短，小儿蓬头语更吃。生长猺户习绳行，不识诗书定何物。昨者县门鼓如雷，太守如父从天来。走章驰檄到山寨，要与聋俗辨颈腮。皇天于人何厚薄，未必蛮犵皆不才。一朝得与冠裳会，青天始见云雾开。魋结公然被儒服，笑言哑哑欢且咳。山南伐石千指碎，山北挽木万牛回。缩版登登日复夜，取次学舍高崔嵬。五原便同石渠阁，百丈似筑通天台。铜鼓芦笙杂弦诵，衣冠俎豆何文哉？但愿使君长世世，坐看槃瓠成瑰材。岂期文翁难久借，至今蜀国有余哀。披图却忆十年事，富川风物落酒杯。方今圣人舞干羽，薄海怀柔不用武。会崇我丈比桓丁，立使殊方变邹鲁。三老五更古所尊，呜呼此事非小补。何时虎观拥皋比，我亦执经走廊庑。

题龙九诗

李唐盛声律，初响铿华钟。逮及下衰时，切切鸣寒虫。扶舆发朝气，百汇曜麟龙。缺月夜腾光，不与东升同。秋霜入科木，色黯蒿与蓬。文章说心腑，本不从窳隆。能者自植立，余子靡随风。孰于众音飒，玉振开群聋。君才美无度，大圭宜庙中。君诗如春融，秋爽亦自工。肉好用为贤，瑑刻生芒锋。南轺斐然作，山水涤襟胸。杂什多未笔，略可芟庞茸。要道锲不舍，金木随所攻。且况力肯穷，奥阼辨西东。终然到圣处，今古谁雌雄！

闻客话里中近事

蓬莱清浅信推迁，回首乡关事可怜。今日朝簪陪末秩，早时社鼓舞华筵。陈平宰国无消息，庾信辞家有岁年。蹙蹙生涯非我里，滔滔四望极敷天。

岁暮杂感十首

残岁垂垂尽，嚣尘逐逐忙。世人同一悔，匪我独颠狂。身计嗟频左，家山亦未忘。时犹忧世事，此志固荒唐。

杀气行南纪，温风转北条。阳和回地幹，神鬼助天朝。挟纩三军舞，层冰万里消。小臣长皞皞，无术赞唐尧。江浙去年大雪，京师今岁不甚寒。

尧皋无并育，天地讵终温。此日咸阳市，当年上蔡门。风云悲昔遇，霜露等深恩。闻道南山木，穷冬尚负暄。

壮岁耽经训，艰难始一隅。力耕无近获，陟古有通衢。茅塞由来久，蓬生且待扶。国仇犹未雪，何处著迂儒？

四山仙侣会，角逐事赓歌。日日为诗崇，人人被墨磨。相从良可适，不乐复如何？尚有平生友，飘零在涧阿。

久矣刘生隔孟容，嗟哉信尔贤。才高防作圣，情极屡逃禅。歧路多魑魅，深山足岁年。狂风能作剧，吹我堕君前。

阿弟光明者沅甫，爱兄心尚孩。良时无汝共，雅抱向谁开？难就陆云业，多惭许武才。皇都宁不美，舍去竟何哉？

万族求饶益，吾谋颇用疏。民生各心性，天道有孤虚。得俸堪加饭，无钱且买鱼。逐贫思作赋，才薄欲何如？

浩浩翻江海，争奔且未阑。古来名利客，谁不到长安？独立看参昴，横天如此寒。肯能寻冷淡，夜夜照檐端。

爆竹家家沸，儿时此味长。追欢斟绿蚁，随例祀黄羊。明旦夔龙集，中天日月光。八年吟旧句，回首但苍茫。乙未年，曾作岁暮杂感诗十首。

曾文正公诗集卷二

作于癸卯年至乙巳年，凡八十首

感春六首

奉君以象白猩唇之异味，青琴碧玉之妖姬。子复漠然不我与，我今寸意当诉谁？散发狂歌非关醉，枯株兀坐未是痴。手撮黄尘障河决，自有幻想非人知。城南海棠已烂放，牡丹如雾行离披。如此青春忍不赏，直待白发宁可追！

今我不欢子不悦，携手天街踏明月。西南白气十丈长，锐头突尾射天狼。东方狗国亦已靖，复道群鼠舞伊凉。徵兵七千赴羌陇，威棱肃历不可当。国家声灵薄万里，岂有大辂阻孱螳。立收乌合成齑粉，早晚红旗报未央。呜呼天意正如此，小儒不用稽灾祥。

男儿读书良不恶，乃用文章自束缚。何子贞吴南屏朱伯韩邵蕙西不知羞，排日肝肾困锤凿。河西别驾酸到骨，昨者立谈三距跃。老汤海秩语言更支离，万兀千摇仍述作。丈夫求志动渭莘，虫鱼篆刻安足尘？贾马杜韩无一用，岂况吾辈轻薄人！

明珠二百斛，江湖三十年。遍求名剑终不得，耳闻目见皆钝铅。闻道海外双龙剑，神光夜夜烛九天。沴气妖星不敢遌，横斩蛟鳄血流川。天子宝之无伦比，列置深殿阆风前。千金万金买玉匣，火齐木难嵌中边。元臣故老重文学，吐弃剑术如腥膻。如今君王亦薄恩，缺折委弃当何言。

荡荡青天不可上，天门双螭势吞象。豺狼虎豹守九关，厉齿磨牙谁敢仰？群乌哑哑叫紫宸，惜哉翅短难长往。一朝孤凤鸣云中，震断九州无凡响。丹心灿漫开瑶池，碧血淋漓染仙仗。要令恶鸟变音声，坐看哀鸿同长养。上有日月照精诚，旁有鬼神瞰高朗。

太华山顶一虬松，万龄千代无人踪。夜半霹雳从天下，巨木飞送清渭东。横卧江干径十里，盘坳上有层云封。长安梓人骇一见，天子正造咸阳宫。大斧长绳立挽致，来牛去马填坑谼。虹梁百围饰玉带，螭柱万石金钟。莫言儒生终龌龊，万一雉卵变蛟龙！

元戎

大旆元戎喜起歌，旧时鼎鼐藉调和。丰貂长组朝金阙，驷马雕弓照塞河。黄阁居然元老在，苍生竟奈此人何？谁怜寂寞扬雄宅，独抱繁忧卧薛萝。

温甫读书城南寄示二首

十年长隐南山雾，今日始为出岫云。事业真如移马磨，羽毛何得避鸡群。求珠采玉从吾好，秋菊春兰各自芬。嗟我蹉跎无一用，尘埃车马日纷纷。

岳麓东环湘水回，长沙风物信佳哉！妙高峰上携谁步？爱晚亭边醉几回。夏后功名余片石，汉王钟鼓拨寒灰。知君此日沉吟地，是我当年眺览来。

早发沔县遇雨

此身病起百无忧，敢为艰难一怨尤。哓雾忽飞千嶂雨，西风已作十分秋。近知地利真堪恃，早信人谋不自由。昨日定军山下过，苍天一望故悠悠。

初入四川境喜晴

万里关山睡梦中，今朝始洗眼朦胧。云头齐拥剑门上，峰势欲随江水东。楚客初来询物俗，蜀人从古足英雄。卧龙跃马今安在？极目天边意未穷。

为何大令题明赵忠毅公铁如意

君不见，天启初载国步频，逼迫英彦如束薪。龙章风姿膏斧踬，狐鸣枭噪腾要津。大珰滔天不足道，群小罗拜马头尘。执笏无因殛元恶，请剑未许枭佞臣。觥觥赵公天所鉴，年年磨铁影随身。世事万端不称意，惟有此铁还可人。誓将袖椎击逆竖，休教铸错污君亲。星光啖啖趋朝夜，霜气棱棱拜疏晨。一回摩挲一洒泪，寸心如石肠如轮。高皇有灵尚来鉴，小臣此志何由伸？一朝荷戈西出塞，辜负白铁悔因循。茄花枯尽委鬼灭，可怜明社亦荆榛！二百年来余此物，万劫不敝唯精神。世人蠢蠢宝珠玉，如君乃获希世珍。老铁耐寒终得主，岂有正气长郁湮！请君雪夜倚阑看，金精上烛撼星辰。

赠李生

生名嗣元，是科四川十九名。余在闱中，最赏其文。揭晓来谒，则神清似郭筠仙，愈倾爱之。看书亦不少，真美才也。年二十二岁。因作古风一首赠之云。

岷山万仞雪，太古人迹稀。中有窈窕谷，绿蕙芳以菲。幽芬亦已郁，赏识方庶几。涧边棘荆满，山上春草肥。托根亮同地，岂辨谁是非？地亦不能易，香亦不能飞。忽逢荷樵子，采撷盈裳衣。临风再三嗅，俯仰情依依。由来有臭味，不必崇知希。

桂湖五首

新都桂湖，明杨升庵修撰故宅也。使旋过此，县令张君宜亭招饮湖上，为赋此诗。

遂别华阳国，归程始此赊。翻然名境访，来及夕阳斜。翠竹偎寒蝶，丹枫噪暮鸦。词人云异代，临水一咨嗟。

短城三面绕，浅水半篙寒。鸟过穿残日，鱼行起寸澜。秋来楼阁静，幽处地天宽。平昔江湖性，真思老钓竿。

十里荷花海，我来吁已迟。小桥通野港，坏艇卧西陂。曲岸能藏鹭，盘涡尚戏龟。倾城游女盛，好是采莲时。

矮桂枝钩袖，丛篁叶打头。堤行皆仄径，路断得高楼。栏槛千回锦，玻璃五色秋。落霞沉水底，绮散不能收。跨水一楼，名沉霞榭。

颇忆家山好，去乡兹六年。此间行乐地，小有洞庭天。点缀须人力，招寻信妙缘。使君殊不俗，把酒竟茫然。

梓潼道中有怀冯树堂陈岱云

复嶂七盘相约束，清流九曲与周遭。日高旌旆鸟蛇乱，秋老爪牙鹰隼豪。北望幽燕天漠漠，东归岁月水滔滔，江山如此知交隔，独封菱花数二毛。

早发武连驿忆弟

朝朝整驾趁星光，细想吾生有底忙。疲马可怜孤月照，晨鸡一破万山苍。曰归曰归岁月暮，有弟有弟天一方。大壑高崖风力劲，何当吹我送君旁！

入陕西境六绝句十月一日

西风已谢朔风遒，客子劳劳且未休。行过嘉陵三百里，飞崖绝壁又秦州。

破晓七盘山上望，回看蜀国万峰环。英雄割据终何有，陵谷沧桑事等闲。南栈惟七盘岭与朝天关最高。

乱山合处响沉沉，古洞千年海样深。独卧篮舆初梦觉，时闻脚底老龙吟。两山忽合，中如长虹，名龙洞。背下有洞，可容数千人。

忽忆老筠吾匹俦谓郭大，汩罗江上苦吟秋。未成嘉会方王贡，便恐才名驾应刘。

江流日夜走荆襄，陇蜀由来四战场。故垒无人谈往事，空山有客吊斜阳。入秦三十里为百牢关。关以东，水皆东流入沔；关以西，水皆西流入嘉陵江。

七二寒溪没骭深，溪边茅屋隔枫林。归人正怯征衣薄，又听山城响暮砧。宁羌州多山涧，病涉，俗名“七十二道脚不干”。

西征一首呈李石梧前辈

我昨赋西征，爞爞实朱夏。烈日焚八荒，息影无寸暇。孱体甘所侵，炎威肯少借？一病罹百难，烦煎竟日夜。夙昔伤劲弓，闻弦神已怕。壹志事呻吟，愆仪任嘲骂。疟疫难指名，热寒互嬗谢。粒食经旬辞，况能问燔炙？带月方首途，参横未云罢。颠簸笋舆中，磋磨破腰胯。奴子苍黄询，庸医再三诧。猛然肆造攻，云当一战霸。恶莠虽已锄，良苗亦失稼。隔旦嘻其疲，无复平生咤。皮皱面有洼，耳聋气愈下。惨淡过潼关，沉昏渡清灞。赫赫李中丞，觥觥范韩亚。老罴卧三边，犬羊敢狙诈！闻我至骊山，材官百里迓。秋雨长安邸，征鞍庶一卸。旅魄颇飘摇，公来百慰藉。遣仆炊香粳，呼僮伺馆舍。征医未辞频，馈物不论价。古谊暖于春，美言甘于蔗。我魂稍稍旋，望蜀仍命驾。裹药充箧筐，买饴养婴奼。渐觉身能轻，如马脱缰靶。吾固庆生存，众雏亦嗟讶。燕誉多亲知，艰难少姻娅。永愧夫子贤，高情压嵩华。贱子不足矜，西人实沾化。

留侯庙

小智徇声荣，达人志江海。咄咄张子房，身名大自在。信美齐与梁，几人饱胾醢。留邑兹岩疆，亮无怀璧罪。国仇亦已偿，不退当何待！郁郁紫柏山，英风渺千载。遗踪今则无，仙者岂予绐？朅来瞻庙庭，万山雪皠皠。赤日岩中生，照耀金银彩。亦欲从之游，惜哉吾懒怠。

柴关岭雪

我行度柴关，山关惊我马。密雪方未阑，飞花浩如泻。万岭堆水银，乾坤一大冶。走兽交横奔，冻禽窜荒野。挥手舞岩巅，吾生此潇洒。忽忆少年时，牵狗从猎者。射虎层冰中，穷追绝壁下。几岁驰虚名，业多用逾寡。久逸筋力颓，回头泪盈把。

废邱关

项王西入关，叱咤何雄哉！鼻息撼山岳，号令如轰雷。分茅割大地，驾驭英雄才。六王既立后，三将还西来。降臣剖符竹，洪度方洞开。废邱亦善地，百里辟蒿莱。桓桓章将军，仡仡貔虎材。奸竖主帷幄，大将终疑猜。望夷不足惜，此类良可哀。行人一长叹，万壑悲风回。

三十三生日三首

三十余龄似转车，吾生泛泛信天涯。白云望远千山隔，黄叶催人两鬓华。去日行藏同踏雪，迂儒事业类团沙。名山坛席都无分，欲傍青门学种瓜。

六载承明厌秘书，河东一赋又吹嘘。多惭衮职无遗事，实借文言有庆余。白璧出山终就琢，黄金掷谷总成虚。何时却返初衣好，归钓蒸溪缩项鱼？蒸水去吾家十里。

苦饫风尘未息机，驽骀已络紫金。诗禅人悟无三昧，世路回头有百非。翁子少年原落拓，承宫家世本清微。故山鸥鸟吾盟在谓刘大，曾记江边各忍饥。

读李义山诗集

渺绵山声响，奥缓生光莹。太息涪翁去，无人会此情！

国土桥赵城县西

乱鸦呼噪若为情，疲马逡巡尚欲惊。遭遇一生容可再，艰难万死竟无成。至今平楚风犹劲，终古寒流意未平。他日王孙知己感，可怜钟室泪纵横。

至日二首

久行忘节序，夙莫但奔忙。兹旦即长至，我征仍未央。寒云低树白，边日际山黄。时睹南来雁，飘零不作行。

海市三年舶，河源八月槎。水衡劳硕画，漆室足咨嗟。天步方长健，民饥亦有涯。燔柴崇大礼，灵贶正来赊。

岱云同年丧妻为此诗譬之

陈君丧厥妃，善忧世无有。情至生幻机，有梦造王母。紫殿何言言，众星挂户牖。穆满翔其旁，方朔戏其后。陈某虮虱臣，昧死诉左右。彼有何德功，鹣鹣到白首？此独何罪辜，生世不少久？剜肉补其天，于德未为丑。食贫八九年，辛勤足梁笱。何孽之难逭，斩刈如恶莠？王母返袂泣，仓皇颇怩忸。方朔踉出，日余不执咎。众生自生灭，非神有官守。高秋金气肃，万叶同衰朽。朝落非独殇，夕脱非独寿。皇天了不知，无人司薄厚。不见狼女，蓬头双足垢。一生不洗面，媚夫称佳偶。亦有绿林豪，掠人如鸡狗。堂前妖姬舞，堂下鬼妾走。彼虽得偕老，于君意可否？此虽中道捐，名声极万口。令妻果然令，何必在骀耇？恶妻不可言，床第森械杻。陈君翻然党，再拜谢善诱。欢喜不复愁，逢人但索酒。

喜筠仙至，即题其诗集后

昌黎圣者徂不作，呜呼吾意久寥廓！郭生近出还峻嶒，肠胃森然起邱壑。古来文士非羸尫，各有雄心战坟索。自寻世界针孔中，别开九州造城郭。衰叔曹尚安可论，袭皃沿声胆已薄。丈夫举步骧两龙，岂有趑趄蹑人脚。我方僵踣喑不前，君能践之道斯托。忆君别我东南行，换袖牵裾事如昨。五年奔走存骨皮，龟坼砚田了无获。时时音问相照临，语言虽甘意绪恶。岂知今日还相逢，席地帷天共一酌。纷纷蛮触争土疆，谁能买闲事笑谑？解颜一觌岂寻常，百岁忽如扫秋箨。众木有枝草有心，殊性异途那可度？昨夕之炭今晨冰，转燠回寒在焱霍。弓影构似公成真，箭锋失机砉相遌。葛亮书说虽贵和，屈原平生莫量凿。趋同造独良难兼，攘纳尤讵非乐。方今帝舜明四聪，朱虎夷夔并高爵。大钟土鼓相和鸣，文字秋霜起廉锷。号呼朋侣趋上流，聊可示强孰云弱？嗟余瞽者迷岳尘，不殖十年得毋落。欲张汉帜标新军，要盟不从谁肯诺？独者无倚同者羞，心之簸摇欲何著？智小谋大姬所惩，偏有狂夫百不怍。移山愚叟无日休，填海冤禽有时涸。屠龙大啖愿已虚，哆口如箕且一嚼。老筠老筠子视余，谬志诞言岂堪药！闭门引窍号五噫，欲与秋虫斗方略。宇宙空旷时日宽，安用出膏自燔灼？忽忆元和奇崛翁，会合联吟雨鸣鹤。云龙相逐终不能，海南江东各飘泊。彼之贤俊尚如斯，我今瞀顽当何若！与君办醉千亿场，谁道人间有纰错？

雨

稍稍车尘隔，安闲一闭门。高歌亦未辍，骤雨方此喧。宿雾依城静，低云入树昏。空庭潴盛水，容易即江村。

寄弟

昔我初去家，诸弟各弱小。阿季髡两髦，觑人眸子瞭。后园偷枣栗，猱升极木杪。叔也从之求，揖我谓我矫。分甘一不均，战争在毫秒。余时轻别离，昂头信一掉。老弟况童，乐多忧愁少。瞥然成六秋，光阴如过鸟。世味一饱尝，甘心厌荼蓼。梦里还乡国，沟涂苦了了！朝企恒抵昏，夕思或达晓。君诗忽见慰，回此肝肠绕。生世非一途，处身贵深窈。众万奔恬愉，圣贤类悄悄。二陆盛掞张，鹤唳悲江表。夷齐争三光，岂不在饿殍！我今寄好语，君其听勿藐！一愿先知命，再愿耐擗摽。

哭少时同学某

君尝三试有司被黜，以事牵连为吏胥奇辱，贫郁以死。

少日低飞各羽翰，几年茵溷不同看。竟缘无食填沟壑，终古衔羞在肺肝。蚁战莫偿三北耻，蚕僵更吐一丝难。寡妻弱子知何倚，雪虐风号可耐寒？

送吴英樾之官浙江兼简魏黄生大令三首

一第寻常事，服官方独难。书生良短浅，世态自波澜。被褐欲谁语，滥竽仍未安。无言堪汝赠，只是耐加餐。

大邑匪轻寄，斯民会可苏。养鱼防搅水，牧马合求刍。兵甲连沧海，疮痍正道途。乐郊枯旱久，迟子一沾濡。

魏子好心事，相从兴颇赊。与君联肺腑，弃我各天涯。烟雨黔山道，风涛海国槎。东南弥万里，吟望一长嗟。魏君与吴为婚姻，谒选得贵州县令也。

六月二十八日大雨冯君树堂周君荇农郭君筠仙方以试事困于场屋念此殆非所堪诗以调之黑云压城真欲摧，银河倒泻天如簁。我巢仓皇变泽国，嗟尔三子嘻可咍！孔鸾欲争雁鹜食，贪饕岂得逃天灾？矮檐埤危小于盎，拳曲裁足容颈腮。上雨旁风忽冲突，蛰虫有户安能坏？脱履漂流不可觅，笔床茶臼何有哉？冯君枯坐但闭目，急溜洒面不曾开。周候仰天得画本，倚墙绝叫添喧豗。郭生耐寒苦索句，饥肠内转鸣春雷。却笑群儿薄心胆，瑟缩啾唧良足哀。丈夫守身要倔强，虽有艰厄无愁猜。我今高卧舒两膝，深檐大栋何恢恢！白日鼾声答雷雨，残滴初歇清梦回。甘眠美食岂非庆？又闻逸乐生祸胎。数君健强齿尚未，正可磨炼筋与脢。明朝日晴各转斗，老罴战罢还归来。为君广沽软脚酒，泥污不洗且衔杯。

荇农既和余诗而三子者皆见录于有司乃复次韵

王师四出枯朽摧，筑城如铁黄土蓰。公然一战收全胜，笑言哑哑何欢咍！文章有时奏奇绩，不信五鬼能作灾。诸君运命颇磨蝎，可怜颠顿愁眉腮。年年力战略城邑，不分上国土一坯。却顾群公无寸效，封侯起第何难哉？李广旗亭遭醉骂，卫青幕府排云开。今朝背城偶自奋，一呼振臂何轰豗。皇天亦助昆阳捷，乱飞屋瓦奔云雷。稍雪平生三北耻，一洗往日千悲哀。但令蚕食得小补，休睨鸡肋生疑猜。神龙卷舒在勺水，绰绰近退真宏恢。谊士饮河但解渴，贪泉未到车先回。要将廉退式乡国，坐看合浦还珠胎。菟裘他年倘可老，林壑休息舒髀脢。不然崇阶借尺木，峥嵘富贵还鼎来。升沉变迁不可必，今日一乐聊千杯！

送妹夫王五归五首

飘然弃我即山林，野服黄冠抵万金。滚滚污尘得少辟，茫茫歧路一长吟。梁鸿旅食妻孥共，苏季贫归忧患深。东去大江芦荻老，皇天飒飒正秋霖。

荆楚梗楠夹道栽，于人无忤世无猜。岂知斤斧联翩至，复道牛羊烂漫来。金碧觚棱依日月，峥嵘大栋逼风雷。回头却羡曲辕栎，岁岁偷闲作弃材。

高嵋山下草芊绵，去国蹉跎今六年。村老半闻悲薤露，人间容易即桑田。炎云凉雨有翻覆，舞榭歌台况变迁。莫讶荣枯无定态，君今犹守旧青毡。王氏故富室，今贫矣。

有齐季女吾弟行，操臼君家老孟光。曾是弋凫相劳飨，犹闻雏凤已轩昂。秦嘉上计心情薄，王霸躬耕身世忘。织履辟终古事，牛衣岁月即羲皇。

老弟三年困省门，寒山无律可回温。由来命分政须尔，久信文章不足尊。南雁乖违少书信，西风牢落对乾坤。因君传语告予季，失马亡羊莫更论。

送邓伯昭兼简家伯醇秀才三首

万里西风道，艰哉信尔行。力耕无半获，寒日耐孤征。身世嗟杭苇，文章一覆枰。平生余意气，未惜为君倾。

君家老痴叔，海内久词宗谓湘皋广文。岁晚餐幽菊，空山倚冷筇。我今方速谤，兹味亦非浓。他日庞公榻，来寻物外踪。

吾宗良大雅，老矣尚岩阿。六载长乖隔，百年能几何？高明遭鬼侮，圭璧受沙磨。动忍由来事，无为弃斧柯。

莫过竹如

维摩元未病，子祀空复疑。薄暮还相访，经旬系我思。深谈四壁静，交道一灯知。天毕看西下，来归亦未迟。

题明陈忠愍公雪声堂砚为唐观察树义作

人间尤物天所隘，豪夺巧生偷灾怪。尚书老砚差复尤，流落君家足一快。区区石耳乌足珍，重谈胜朝可深喟！金陵已破汀州摧，桂林孱王甚矣惫。书生短褐陈老谋，欲倾南溟洗两戒。西走临贺东珠江，剜身莫医六州瘵。已闻余烬飘烟埃，复道妻孥喂杻械。丈夫首断心不惩，贱妾痴儿况足芥。袁粲狭巷犹鏖槽，张巡孤城已粉坏。可怜此砚随忠魂，未了多生文字债。文豹已弊皮尚存，笑倩后人为爬疥。不须更道梦中缘，已觉英灵接謦欬。阿翁作吏今龚黄，惜哉老嵇亦翻铩。君今抚砚勘楹书，世守椟龟安敢懈！惠然何日持示余，我见石兄或三拜。唐君得此砚于桂林，其尊人于清远舟中梦陈忠愍道及之，因名所居曰梦砚斋。

酬九弟四首

违离予季今三载，辛苦学诗绝可怜。王粲辞家遘多患，陆云入洛正华年。轮辕尘里鬓毛改。鼙鼓声中筋骨坚。门内生涯何足道？要须尝胆报尧天。

汉家八叶耀威弧，冬幹春胶造作殊。岂谓戈铤照京口，翻然玉帛答倭奴。故山岂识风尘事，旧德惟传嫁娶图。长是太平依日月，杖藜零涕说康衢。

杜韩不作苏黄逝，今我说诗将附谁？手似五丁开石壁，心如六合一游丝。神斤事业无凡赏，春草池塘有梦思。何日联床对灯火，为君烂醉舞仙僛。

辰君平正午君奇，屈指老沅真白眉。人世巾袍各肮脏，闭门谐谑即支离。中年例有妻孥役，识字由来教养衰。家食等闲不经意。如今飘泊在天涯。澄侯以庚辰生，温甫以壬午生。

乙巳春闱谢戴醇士前辈画竹

余少沦贱贫，学书等画墁。中岁偷太仓，误为金紫绊。文字虽所攻，浅尝不能半。迩来又十年，抛弃如土炭。岂谓选佛场，谬来事襄赞。列仙盛瀛州，腰鱼何璀璨！禁院扃重枨，沉沉窅桂观。键户无一营，驰笺斗豪翰。蘸蓝扫秋叶，斯须复堆案。众雏亦好事，奔命极雨汗。戴嵩圣云孙，三绝天所叹。干谒填其庐，铁门说三换。堨来困棘闱，逢人匄脱腕。为余写新竹，风筠兀缭乱。呵壁呼老可，筌采何足算？我虽不解画，嗜古颇知岸。但得琴中趣，何必工抑按。为报青琅玕，微诗庶一粲。

题画竹次醇士前辈韵二首

森森凤尾一时抽，满地孙枝翠筱稠。老干已凌霄汉上，曲江犹自忆遨头。

列仙不比山泽臞，碧碗琼浆事有无。更向禅宗参玉版，花猪竹卯肯分吾？

题醇士前辈为滇生师画竹叠前韵

锁院重深春烂漫，垩壁潭潭古所墁。尽收群彦归樊笼，有似神驹遭絷绊。戴侯健者胸宇宏，足亦略经九州半。苦耆书画拼金钱，颇睨蝉貂等涂炭。钱唐夫予今儒宗，藻火虎蜼赖翊赞。两贤分吸西湖光，东壁交辉北斗灿。亦有绘事追宣和，岂徒宏文敌贞观。顷来巨卷写风篁，欲学湖州赠内翰。断枝零叶不整齐，但觉清风拂书案。试院经今五百年，文字何止千牛汗？前水后水但东之，万事悠悠良可叹！独有名墨长流传，寿世不随星霜换。故知雨露濡李桃，不如风云生肘腕。我今老砚久荒芜，图史抛如秋箨乱。外文内节两无称，蠢蠢班行谁比算。誓将归牧竹石间，不管世途有陵岸。戴侯画牛有家法，何不误笔试一按。尚书早兆调燮几，我亦愿歌南山粲。

请醇士前辈画竹归贻树堂题诗一首

孔翠闭雕笼，失群忤本性。怀我如玉人，三旬阙宾敬。老醇今郑虔，支离颇自圣。余为扬其波，画诗极辉映。写此贻君子，持将作宝镜。筠以喻其文，干方晚节劲。桃李漫纷纷，语君勿与竞。物外求交知，尘中癖幽夐。

又赠筠仙一幅

人生有乖隔，咫尺成关山。我心日百转，从来输石顽。日吾语戴侯，君在张李间。为君画新竹，幽淡不容攀。我家双溪上，万竹围沙湾。凉夜幽篁里，月冷水潺潺。行携子偕隐，鹿豕相往还。诗名满天地，踪迹混榛菅。

酬岷樵

市廛交态角一哄，朝为沸汤莫冰冻。江侯尔岂今世人，要须羊左与伯仲。汉上邹生狷者徒，卧病长安极屡空谓邹柳溪。导养难绝三彭仇，恶谶欲寻二竖梦。君独仁之相掖携，心献厥诚匪貌贡。执役能令贱者羞，感物颇为时人诵。丈夫智勇弥九州，守愚常抱汉阴瓮。不学世上轻薄儿，巧笑人前事机弄。昔我持此语冯生谓树堂，沉饮深觥岂辞痛。郭生酒后犹激昂谓筠仙，往往新篇发嘲讽。君今劲节盘高秋，况有诗句惊万众。《喜雨》一章已恢奇，犹嫌伏辕受羁鞚。顷来贶我珍琼瑶，韬以锦囊无杀缝。我今尘海久沦胥，方寸迷濛足雾霿。乃知贫贱真可叹，富贵縻身百无用。因君寄语谈天客，狂夫小言或微中。但教毛羽垂九天，未要好风遽吹送。

邹兴愚，字柳溪，新化人，客居陕西兴安。道光庚子举陕西乡试。家酷贫而自守严，不苟取。今年大病京师，不得与礼部试。医药杂役皆岷樵躬之。急难之谊，吾见亦罕。予既为此诗，后十日而兴愚死，予与岷樵及兴愚之族兄子律三人者，为经纪其后事。秩然可以无悔。将以七月归其丧兴安。岷樵盖有终始者。子律字春生，亦笃士。——六月十二日附记。

送王子寿归荆州五首以高步追许由为韵

冠组堕尘海，与世日滔滔。岂知鲁连子，脱身美遁逃！十辈蜩与鷽，跳踉不能高。黄鹄冥一举，大地如秋毫。

挥鞭拾科名，咄嗟踏天路。四十非不强，万卷非无具。寻直如可期，须臾得少驻。侧闻冯潜郎，庞眉守故步。

盛年窟关辅，结客颇支离。负米半天下，有妇愁朝炊。诗名满湖海，持是欲安之？菰中一渔笠，怀哉不可追。

天人互转旋，时势有虎鼠。结交贵结心，宁当变寒暑。可怜拙匠斤，谬被人许。一杯君强釂，无人解觞汝。

皇明烛八极，小范卧西州。嗟君老从事，招招岂无舟？废兴难可道，时来不自由。投竿要强起，何代无马周。王君尝为林少穆制军幕府从事。

移居偶成

前人栽藤后人看，我年于藤未及半。前人种竹青成林，舞影窗月清我心。况有丁香海棠树，堆砌牡丹乱无数。霜风但遣枯枝立，春光犹迟隔年度。独立何必念芳菲，正肃气与天地遇。此身今古如脱屣，人得人弓等闲耳。冰霜百物半摧藏，扫除一室吾安事。转眼花开春事新，四座唯延澹荡人。读书养性聊为乐，日可招要梅子真。

赠梅伯言二首

隘巷萧萧劣过车，蓬门寂寂似逃虚。为杓不愿庚桑楚，争席谁名阳子居？喜泼绿成新引竹，仍磨丹复旧仇书。长安挂眼无冠盖，独有文章未肯疏。

单绪真传自皖桐，不孤当代一文雄。读书养性原家教，绩学参微况祖风。众妙观如蜂庤蜜，独高格似鹤骞空。上池我亦源头识，可奈频过风日中。

送陈岱云出守吉安有序存文集。

骊驹且莫喧，我歌始一放。忆昔初逢君，汉滨俯高浪。同拾春官第，天门蹋阆闶。射策干羲轩，挟神一何王！君喁我斯于，蹑履星辰上。双鸟不分飞，短翎实所傍。借屋两头居，嬉游不可状。六月寒瓜肥，嚼冰涤府藏。劈半持作冠，狂呼极跌宕。秋雨催归人，膏车各南向。长沙揖君庐，入门删三让。拜母开后堂，排筵倒家酿。明岁同还朝，百扶接居巷。朝餐或来过，夕渴还相访。问学商米盐，经纶说鱼酱。驱驴驾鸡栖，似狗颇茁壮。有甑例宜尘，无衣安用桁？我道夫子贤，世人或嘲谤。世人病我顽，夫子怜其诳。袍笏虽支离，貌卑心则亢。平生企高遐，力微不自量。树德追孔周，拯时俪葛亮。又兼韩欧技，大言足妖妄。夫子不予讥，和高越初唱。洽比三四年，为欢亦云畅。卯岁夏之中，九门盛炎瘴。君实罹其灾，一病月三望。毒热轰外强，客瘥兀中胀。有妇贤且勤，吁天事供养。背分荀令凉，近冀缺饷。剜肉补其天，有神实克相。繄我相扶持，计穷屡怏怏。国工吴竹如与郑小珊，调齐妙心匠。鬼录不见收，人谋信可仗。由来福与祸，茫茫自天贶。时月无几何，中馈遘死丧。我时匍匐救，仓皇事摒挡。黄口抱呱呱，稽首别帐。移巢翼其儿，室毁子无恙。良人非顽石，焉能缺悽怆？倾家营奠斋，泪河送反葬。我谓君已愚，稽经惧失当。君谓情自缠，谁超六尘障？展转弥再期，病贫互摩荡。南望问尸饔，储粮不盈盎。摧肠与蹙眉，万端欲谁谅。一朝被殊恩，千忧始涤荡。士穷守艰危，时来类放旷，为君述前尘，在莒慎无忘。报恩不在他，立德乃可尚。丈夫要努力，无为苦惆怅！

夜直苦寒

白虎西流朱鸟高，五更风利刀。劲寒战栗通心曲，气冰霜上口毛。旷荡青天如可对，折旋丹地敢辞劳。频闻交战呵金马，蓦入灯庐炙冻毫。

吴宫黄病中属市鹿尾

越舫迎来手指千，屋多不畏贮风偏。华灯乡话初长夜，药碗吟愁欲雪天。阳气眉间回病客，元精至后固崖仙。内厨斫取殷红色，判费西清月放钱。

腊八日夜直

翻从官宿得闲时，仙掖深深昼掩帷。静向古人书易入，寒偏今日酒堪持。浓说献宫中佛，晴雪看分禁里墀。日暮武英门外望，井阑冰合柳枯垂。

曾文正公诗集卷三

作于丙午年至戊申年，凡六十七首

丙午正月二日作

蹉跎三十五，闻道其既晚。去日良已富，来程亮复远。自从伊闽亡，大道闭玄楗。有瞽不识珠，卖珠事骄蹇。微数陈豆笾，小知辨蜓蝘。迂腐讥渊骞，空疏讪商偃。前者激波澜，后者恣斗狠。大江日滔滔，众人死婉娩。谁能抱孤芳，寂寥守旧畹？通经不达时，失身下猪圈。嗟予局咫闻，亦不工噂。非仁不敢祖，非义岂当本？所学诚流俗，攀跻但分刌。不挂高明眼，讥评肯少损。民各有依倚，吾宁变愚悃。文字扃缄滕，经纶在房梱。浩荡冠盖场，一心自嘉遁。聊再陈区区，梦魂庶谧稳。

题筤谷图

大雅即高咏，耽隐青山岑。手折筼筜枝，铿为琅玕音。松风石壁高，箐雾林霏深。幽幽人不知，独鹤明孤心。

陈庆覃诗钞题辞三首

魏王大瓠号丰硕，酌水盛浆百不适。丈夫身手岂不良，沉没诗篇真可惜！嘐嘐道古无一符，画脂工夫竟何益！我昔镂肝好苦言，今来百忧颇冰释。誓将辍轸收哀弹，不唱君家行路难。

近闻西蜀甚陆梁，驱人大邑如驱羊。群揭杆旌过都市，广开林薮收畔亡。新市下江颇窃发，左溪横水还披猖。州家上名使家纵，昔我经过心繁伤。太平风尘亦如此，胡不上书达天子。

虞舜藏弓苍梧野，我家正渡南岳下。眼看乡井多誉髦，凌周郭李皆健者。何郎苍老孙郎少，君合众铜付一冶。楚人自古工语言，湘流到今悼屈贾。褊夫例缚文字禅，剑头一吷真粲然。凌获洲、周杏农、郭筠仙、李梅生、何子贞，孙芝房，皆同乡人也。

憩红诗课戏题一诗于后

铅山不作桐城逝，海内骚坛委寒灰。龙蛰虎潜断吟啸，坐令蚯蚓鸣惊雷。憩红先生颇好事，欲拓诗国疆土恢。号召英豪执牛耳，大搜燕冀选龙媒。走章驰檄遍都市，纷纷吟札如云来。较量锱铢判殿最，岂有鱼目远珠胎！倾身爱才剧如命，酬字金帛布成堆。达官贵人不好士，先生此举真豪哉！嗟余楚狂百无用，长安十载餐黄埃。作碑无钱枉自苦，乞米有帖长空回。臣朔饥死侏儒饱，古来颠倒何足哀！偶然涂抹为新句，画眉深浅乖时裁。鬟髻飘零有谁惜？锥刀角逐吁可咍，豚蹄果遂篝车祝，一笑取醉三百杯。

送王孝凤之云南即题其尊人松菊图

累世无咎繇，冤民塞九县。数罟危众鱼，吞舟不加谴。王叟邦之良，温恭少侧弁。狱吏一牵连，秋毫忤雷电。田甲时见陵，马迁莫相援。盆底无昊天，荷戈出摩甸。万里蒲蛮道，征人泪如霰。廿载餐毡糜，衣无故时线。回首忘家山，柴桑信所恋。老松倘无恙，丛菊向谁绚？有子铿华钟，蜚声震金殿。武库罗其胸，千将思一。誓上缇萦书，不乘长卿传。一麾首滇南，征心已如箭。预想王坦之，初觐怀祖面。抱持至膝上，悲喜集一见。万事如浮云，沧海日千变。独有骨肉离，重逢真可羡！明岁唱刀环，欢声若雷忭。归食武昌鱼，比邻张高宴。凤诏喧里闾，纯孝回天眷。不学朱寿武，徙登独行传。

题钱仑仙燃烛修书图

腐叟音尘湮，千载无完史。断代自班生，摫破大体。茂先赏三志，编摩或索米。旧书留衅瑕，但为吴生诋。数贤不足珍，除外况靡靡。圣代盛文章，群英躐前轨。殷鉴曩成编，唐经今继美。磊磊南董伦，影缨足幡。钱子邦之良，弱冠捋金紫。泾渭原胸中，衮铁极笔底。朝踏东华路，柴车等败屣。夜归南窗下，椽烛照大几。一字褒幽潜，片言殛奸宄。曲直在毫端，谁能矜爪觜？我亦载笔臣，大弨久复弛。三载縻宫钱，甑尘亦莫洗。披图聊粲然，作诗一洒耻。

题孙君采芝图二首

孙君名葆恬，字劭吾，善化人。嘉庆己卯举人，道光六年以大挑选桃源县学教谕，芝房侍讲之父也。

众羽工飞骞，先生独摧挫。十载桃花源，寒毡屡告破。古木发深弹，从来拒俗和。采蕨睎殷顽，餐英补楚些。自撷三秀芝，穷年振寒饿。岂谓人事乖，悠悠即长卧。掇草求长生，无灵欲谁耶？长是拜画图，千秋聆咳唾。

少室五党英，储能实完好。韶齿殊不廉，闲偷仙人枣。航海探琪花，蹁跹踏三岛。根本良已深，众芳信在抱。言采幽兰归，种作阶前草。上有竹修修，下有清风扫。竹节寒逾坚，贞心永难老。风暖扇余馨，繁香满穹昊。

书朱早亭家传后

韩公曾作董生行，坡老亦咏姚氏堂。未世文人苦孱陋，虽有行谊无由彰。徽州太守万夫特，承明一出腰银黄。政声今邻赵张右，名翰昔在崔蔡行。忆昨石渠同讨论，称引先德何琅琅！考亭绝学半庭训，佩韦奕叶仍作堂。《孝经》五龄诵在口，《内则》半编时相将。一朝老亲蒙雾露，医不能力巫难禳。妙年诚心破金石，午夜刲臂和羹汤。探丸何曾让耆域，卧冰殆欲嗤王祥。谁言昊穹阔且远，小叩大应如宫商。阿耶道躬既纯固，阿儿行义宜褒扬。汉家本来重孝友，薄俗尤应式庞凉。岂谓虚舟藏大壑？空教幽狱埋寒铓。独留孤儿好头角，神驹堕地不可当。逸足腾踏蓬岛路。八载与我同趋跄。昨年一麾出歙浦，南饥北渴永相望。白塔觚棱晨漠漠，黄山烟霭暮苍苍。怀人欲寄相思字，念祖仍征述德章。前人艰危事栽种，后人但识嘉荫长。即今楩楠贡天府，莫忘老干在冰霜。

酬陈庆覃侍御

赤水沉玄珠，千年迟象罔。君子回深眷，翻然辱旌奖。马走那解诗，钩章事卤莽。秋蝉挂高柳，风过自成响。岂意师旷聪，偏听发谬赏！维君坚高垒，无人敢掉鞅。笔端一缕香，百灵通肸蚃。方今隆栋穹，伊巫拥天仗。巢燧无阙遗，无处著崛强。以兹得雍容，闲吟寄慨慷。有书亦盈床，有沽亦盈盎。六宇自冥冥，湫尘莫予网。请君拊夔石，予亦击尧壤。

送周文泉大令之官城武

周侯为政知者鲜，地小袖长自不展。早岁读书如老馋，堆案遍尝尽百脔。词源一泻不得休，往往巉岩杂婉娈。频年大海泣遗珠，卅载湖南绾铜篆。本因名父求萧威，始见分符来张缅。深藏干邪匿铦铓，尽坏屏障通关键。闲官那暇自料理，时逢顺风亦迁转。由来赤令须老成，早有仁声先流衍。东穷二西缘砅崖，南入九嶷踏秋藓。马援旧愁恶氛恶，文翁新化善俗善。忍教蛮犵叹无襦，坐看獞猺来解辫。芦笙铜鼓喧咢歌，苗妇僰童通绻缱。我亦自是湘中人，有贤不知嗟何浅。长安一见两无猜，讵比寻常徒睇眄。大开户牖吐真气，倒决江河放清辩。拘守咫闻苦自绳，我固儒酸君未免。方今要路争腾驰，几辈兼程猎华显。高车大马尘埃香，翠羽长缨腰脚软。看君敝襮犹缯，长是败茵策驽蹇。行槖剩有书满箱，公厨会恐尘生甗。此去清风入濮曹，定知甘露洒青兖。谁云廉吏不可为，须信夷途百无舛。阳城岂畏书殿考，卓茂终当膺首选。迩闻海国还喧咋，此邦幸未近兵燹。可怜疲民困科条，有如聚蚁遭蹂践。岂无积弊含疮痍，聊欲爬梳愈疥癣。枯鱼在辙谁能久，恶草当门要须翦。知君不薄刍荛陈，世谷但解笋蒲饯。明朝一别各东西，愁绪多于瓮大茧。

小池

屋后一枯池，夜雨生波澜。勿言一勺水，会有蛟龙蟠。物理无定資，须臾变众窍。男儿未盖棺，进取谁能料？

东邻杜氏义塾

稍得尘埃隙，来兹一散襟。喧车閟四听，时鸟送余音。亦有边韶懒，谁能季主寻？村童体问字，剖璞方自今。

兹晨

兹晨何不乐？端念良自尤。自吾有爪觜，半啄匪躬谋。俯视见后土，仰视见光浮。关门赫婢仆，雄长如诸侯。专精事羹饭，余政及干糇。兵后物力绌，平世生齿稠。人人似我饱，实重黄屋忧。吾皇惕昧爽，彼相争前筹。圣者自危厉，愚者自优游。大哉六合内，人类难等俦。

失题

西山一夜雨，秋气入庭除。清晨展书坐，翛然乐有余。天宇一何廓，荡荡真吾庐。熇熇夸毗子，守隘无旷居。众鳞争坳潦，鬣鬐安得舒！岂知逃闲寂，放荡得尾闾。吾乐正如此，君乐复何如？

题泛海图

昔我棹瓜州，金焦望。灵山咫尺间，不得穷嵼。还家述游踪，高堂一笑莞。江湖险可吁，泛海况不。抚摩慰惊魂，软脚呼盘盏。由来慈母心，险夷最所拣。孝廉本儒衣，文章富编划。胡为涉遐思，浮海穷觇。有母足慈悲，奉拂信瑟。共道洛伽岩，实惟仙药产。神人渡迷津，福汝能简简。虔祷或有凭，孝思本无限。图此塞寸诚，灵心聊结撰。何知妄与真，云涛纷满眼。

送凌十一归长沙五首

昨日微雨送残秋，落叶东西随水流。世间万事皆前定，行止迟速非自由。谋道谋食两无补，只有足迹遍九州。一杯劝君且欢喜，丈夫由来轻万里。

皇天陶钧造万器，瓮盎瓶罍巧安置。颇怪君才无不能，胸中多藏如列肆。刀光刺眼瞬不摇，小事痴大事智。吁嗟世事安可知，干将补履不如锥。

蜾蠃负青虫，祝祝亦相似。眼见平地矗高台，缩版登登无基址。王侯将相岂有种？时来不得商进止。君归读书更十年，看君白日上青天。

恨我不学山中人，少小从耕拾束薪。朝去暮还对妻子，杀鸡为黍会四邻。世事痴聋百不识，笑置诗书如埃尘。君归自有青塘山，筑室种树莫言艰。

如我自镜犹可憎，非君谁复肯相偶。寂寞陋巷长叩门，三日一见开笑口。常时徒步啖尘土，偶然驱车马如狗。君此归去慰门闾，我今留滞当何如？

送谢果堂前辈归江南

我昔曾读《知耻集》，恨不追逐参翔翱。当时小人窃国柄，狐鸣枭噪何贪饕。霍家奴子青油幰，夜半狭巷公嬉遨。一朝烧车震都市，骢马御史真人豪。至今朝士诵遗直，言之凛凛寒生毛。先生早闻过庭训，岂有劲干能枉挠谢芗泉先生，名振定，为御史时，曾烧和珅家奴车。旋以他事中伤落职。嘉庆四年，起复为礼部主事。今上尝呼果堂为烧车御史之子。廿年作吏领畿赤，王事何曾怨贤劳。为怜疲民困蹂躏，亲抚积瘵勤爬搔。豫州丰碑吾所见，德政犹传万口牢。复闻巴僰魋结恶，十载边陲苦绎骚。先生手草谕蜀檄，剖巢熏穴鼪鼯号。杀贼自是书生事，成功屡蒙圣人褒果堂讨平四川夷匪，赏戴花翎。陈立余威慑冉，文翁雅化烝誉髦。方今时俗忌博謇，僛僛万众铺醨糟。却笑先生抱古调，肯随里耳同喧嘈。谁言夷途百无舛，未免奇数时一遭。大江东下日滔滔，浊水沉珠不可捞。使君一去万人哭，牵衣遮道何嗷嗷！蛾眉谣诼古所惜，坐使斧柯终倒操。朅来长安谈旧事，磨砻圭角深自韬。削如太华立千仞，绝顶秋隼下平皋。始知老辈尚姱节，堪晒薄俗徒尘嚣。嗟余昏顽大无识，随人府仰如桔槔。频蒙美言药狂瞀，须臾便达肓与膏。昨者告别惊何遽，归心已似风中旄。逝将买山学耕钓，行且筑室诛蓬蒿。世事痴聋不复问，典衣取酒乐陶陶。天空地阔网罗少，黄鹄一举何其高？纷纷燕雀非吾曹。

失题四首

抽得闲身鹤不如，高秋酒熟鞠黄初。便驱天驷识途马，归钓江乡缩项鱼。往日心情随毂转，今来身世似舟虚。不须更说知几早，且喜尘缘尽划除。

蜒雨蛮烟日日催，侧身周望重低徊。海滨膏血深无极，帐下笙歌自莫哀。安得贾生时痛哭，可怜杨仆本庸才。投章欲问茫茫意，何处通天尚有台？

金堤旧溃高家堰，复道今年盛昔年。自古尘沙同浩劫，斯民涂炭岂前缘？沉江欲祷王尊壁，击楫谁挥祖逖鞭？大厦正须梁栋柱，先生何事赋归田？

两度归帆溯上流，萧萧落木洞庭秋。送君此去风前酒，忆我当时月夜舟。弘景旧居勾曲洞，杜陵新卜浣溪头。好栽修竹一千亩，便抵人间万户侯。

秋怀诗五首

大叶下如雨，西风吹我衣。天地气一肃，回头万事非。虚舟无抵忤，恩怨召杀机。年年绊物累，俯仰邻诟讥。终然学黄鹄，浩荡沧溟飞。

蟋蟀吟西轩，商声方兹始。小人快一鸣，得时一如此。大泽藏蛰龙，严冬卧不起。明岁泽九州，功成返湫底。吾道恶多言，喧嚣空复尔。

吾爱邵夫子谓仁和邵懿辰，古之三益者。凿凿攻我瑕，不随世人哑。薄俗尊文章，吾亦事苟且。赫赫扬子云，未途裂于瓦。再拜谢人，斤斧行可舍！

城头昨宵月，今夕亏其圆。丈夫矜小节，一缺谁复全？蜗庐抱奇景，高视羲皇前。苍蝇黦尺璧，江汉难洗蠲。马融颂西第，今为时所怜。

吾友刘孟容，遣我两好书。三年不报答，幽怨今何如？深山閟大宝，光气塞州闾。樊英履坛席，名业箕斗虚。补天偿无术，不如且荷锄。

酬薛晓帆

大谷幽兰，由来习霜雪。擢挫弥岁年，葳蕤减昔悦。本性诚未移，芬芳讵可灭。时物一为遭，适为吴人撷。会合亦有宜，废兴固难说，旁有荷樵子，殷勤事搴。出山嗅怀袖，余馨亦未辍。臭味良有然，非渠独明哲。

风骚难可熄，推激惟建安。参军信能事，声裂才亦殚。寂寞杜陵老，苦为优患干。上承柔澹思，下启碧海澜。茫茫望前哲，自立良独难。君今抱古调，倾情为我弹。虚名播九野，内美常不完。相期蓄令德，各护凌风翰。

题王少鹤媭砧课读图

破屋荒园阴雨候，桐树清阴向人覆。虩虩危巢鸟铺，风窗瑟缩灯如豆。砧声清切姊心悲，书声函胡姊泪垂。天乎汝此不自力，岂惟乃姊摧肝臆！二亲魂魄长呜唈，跃马天街得路回，龙钟老疾姊颜开。一笑迎门雪双涕，此日当时互悲喜。当时荒园姊携弟，此日安舻弟迎姊。凤诏辉辉贲下泉，柳江春色焕云烟。长途珍重难为别，愿且无忘在莒年。

送王少鹤

待尔双双至，春回又一年。开尊皆旧友，发箧半新篇。荔子红时雨，芭且绿外天。江乡好风景，话向酒杯前。

丙午初冬寓居报国寺赋诗五首

闭门百虑丛忧煎，出门葛蔓相纠缠。苦被尘埃缚欲死，脱身来此亲僧毡。老松大槐遮四径，日月为我生光妍。道人龙钟五十七，黝深碧眼珍珠圆。烹茶煮饼时勤我，亦有山果堆初筵。槖驼对座不相管，两家各有无言禅。皋夔稷契非吾事，休囚饥饱付皇天。

去年肺热苦吟呻，今年耳聋百不闻。吾生卅六未全老，蒲柳已与西风邻。念我识字殊珍少，浅思讵足燔精神。忽忆轩颉初考文，群鬼啼夜天裂晨。斯高扬马并奸怪，召陵祭酒尤绝伦。段生晚出吾最许，势与二徐争嶙峋。惜哉数子琢肝肾，凿破醇古趋嚣嚣。书史不是养生物，雕镵例少牢强身。我今日饮婆娑尚不乐，嗟尔皓首鱼虫人。

长安十月飞繁霜，西风落叶戛金商。道场隙地一千亩，颓垣破础凄荒荒。坏塔陂陀野狐噪，华楹漫漶饥鼠忙。忆昔宪皇兴作日，飞楼涌殿何巍昂！外家恩泽敌田窦，祖师势要凌侯王。三百年来变陵谷，龙象孱弱鼪鼯狂。毗庐阁子今安在？向时铁风蟠穹苍。铜驼荆棘古所叹，今我何为独徬徨？鼻涕垂颐不须管，况问人世沧与桑。

俗儒阁阁蛙乱鸣，亭林老子初金声，昌平山水委灰烬，可怜孤臣泪纵横。东西南北辙迹遍，断柯缺斧终无成。独有文书巨眼在，北斗丽天万古明。声音上溯三皇始，地志欲掩四子名。丈夫立言要须尔，击瓮拊缶乌足鸣！嗟余孱退昏庸百不力，付与四海刘传莹。

刘郎三十甘蒿莱，荷蓧著书真豪哉！郭生辞我还乡国，东游章贡啖红埃。跌宕江山要诗句，倾倒怀抱须尊罍。此间颇似酺池寺，但少晁张跫然来。朝饥夕渴不可解，安得银潢倒落注金杯！

送舒伯鲁

神驹秉清峻，堕地凌无前。男儿志万里，亦在华妙年。舒生吾楚俊，结发疲丹铅。内外承嘉荫，托根魁斗躔。迎妇范阳府，结客弥幽燕。遂来窟京辇，满月弯鸣弦。谓言拾高第，如掇床头钱。人事有奇偶，虎鼠非吾权。文章不妩媚，例为时世捐。芝兰合锄刈，朝菌香彻天。可怜壮夫志，摧撼终不迁。时时造我闼，屏虑商诗篇。高吟动厚地，幽思缒重渊。维桑古有敬，况此接才贤。昨来忽告别，归意何翩翩！寝门疏定省，肯为世网牵。一鸣不称意，脱去如鹰鹯。赵孟等闲事，难者参与骞。马走蠹此间，岁月逐风颠。谋归百不勇，送女聊自镌。

刘叟诗

新宁江君忠源，予之挚友也。数为予称其邑孝子刘叟者。道光丁未，叟年齿六十，江君求予以诗扬其行，为老人光悦，且以风里人。夫甄采畸德，作《独行传》之长编，史氏之任也。嘉善而惩不能，劝一而励百，亦士大夫有风俗之责者事也。故为之诗歌，远贻刘叟。叟名某，字某，实县学生。

金峰万山辏，刘叟巢山椒。邦人所宾礼，与山两苕峣。天穷苦无告，孤露初及髫。倾家树四壁，马磨风萧萧。朝餐或耻盎，夕饮恒赌瓢。子衿式学省，童冠各在招。束修敛薄少，岁获偿蓘穮。上堂奉甘滑，入室馨脂。一噎三咻摩。一食再温劭。蒸梨或忤志，捐斥无宽条。婴儿抱酷爱，毕世非一朝。白日不东返，孝养随瞥飘。所余杯与棬，傍身匝琼瑶。触时即子卯，有如春潮。仰供不知劬，俯畜安能饶？举家浩鹅雁，妻馁儿号宵。维叟不卤莽，长短与量料。纫箴教补裂，呼粥权息嚣。乡邻敬其谊，百里无飞鸮。长官式其贤，唾息不敢骄。噫乎血气伦，报本义所要。人纪有乖沸，兹实悬之杓。惠迪经所训，物理亮非遥。感叹遂成咏，庶以风鄙浇。

送莫友芝

豪英不地囿，十九兴偏邦。斩崖拨丛棘，往往逢兰茳。黔南莫夫子，志事无匹双。万书薄其服，廿载幽穷乡。今年偶作剧，射策来都堂。青鞋侧破帽，日绎书贾坊。邂逅一相见，揖我谓我臧。刘郎吾庸敬，好事迷短长。炙酒赪君颊，亦用沾我肠。微澜时激引，稍稍观涛江。可怜好手眼，不达时温凉。果然被捐斥，锄刈不成芳。谁能尼归驾，飘若惊鸿翔。我时走其庐，深语非浅商。次及蓼莪痛，老泪何浪浪！嗟余亦心性，内刺能不降。宾然拜床下，十分肃老庞。关山有乖隔，人事不可详。万里共日月，肝胆各光芒。作诗勖岁莫，亦以勤刘郎。刘郎，谓茮云。

题彭旭诗集后即送其南归二首

日日送归客，情抱难为佳。老彭复去我，内抚焉所偕？往余初遇子，睇睐无等侪。鹰眼迥高秋，势不甘尘埃。自言困乡国，横被口语猜，绛侯畏牍背，田甲欺死灰。脱身来洛下，稍摄惊魄回。风波一震薄，万事何有哉？雄篇忽枉我，峻旬何崔嵬？险拔肝胆露，忧患才地开。终然达紫气，幽狱难可埋。男儿要身在，百忤宁足摧！临歧不知报，努力干深杯。

大雅沦正音，筝琶实繁响。杜韩去千年，摇落吾安放？涪叟差可人，风骚通肸蚃。造意追无垠，琢辞辨倔强。伸文揉作缩，直气摧为枉。自仆宗涪公，时流颇忻向。女复扬其波，拓兹疆宇广。大道辟榛芜，中路生罔两。孱夫阻半途，老大迷归往。要当志千里，未宜局寻丈。古人已茫茫，来者非吾党。并世求人难，勉旃各慨慷。

丁未六月七日考试汉教习试院作二首

潭潭深院扃牢，阏日湿云作郁陶。薄茗何曾解消渴？纤便欲等重袍。高堂燕息尚如此，矮屋蜂屯毋已劳！得失升沉纷满眼，世间人事等牛毛。

虞廷胄子肄声律，汉室小侯齿辟雍。银汉支流原博大，璧门追琢要从容。师儒落落渺千载，针芥时时还一逢。明日邓林斤斧入，可能涧底拔长松。

丁末六月廿一为欧阳公生日集邵二寓斋分韵得是字

宴饮非吾欣，十招九不起。岂不耽群欢，未谙诺与唯。今日饮邵侯，婆娑办一喜。多因坐上宾，可人非俗子。梅叟伯言名世姿，萧然红尘里。蟑蜕三十年，万事如脱屣。独留文章性，贞好无迁徙。颇奖欧阳公，时时挂牙齿。后者开曾王，前追韩与史。自叟持此论，斯文有正轨。二三邦国英，风流相依倚。持斤向老鼻，郢门欲成市。邵侯宏其波，峥嵘见爪觜。时作好事人，排荡诗酒理。长安三月雨，炎威方一驰。洗盏招近局，众宾稍填委。尚想老醉翁，兹辰实揽揆。展图拜光仪，焚香追无始。馁鲽初在尝，良琴复动耳。跌宕宇宙间，嘐嘐亦未已。鄙人实昏顽，百非遘一是。麋鹿生野性，谬来绊金紫。纷华一荡谲，精光半销毁。常恐道未闻，陨身同蝼蚁。苦缅六一公，终古长不死。名位匪绝人，所贵不关彼。作诗谢邵侯，梅叟并送似。

酬李生三首

一别李生今四载，我有情怀浩如海。白日西下江水东，嗟余与女不相逢。念女春秋正壮大，勋名邂逅能鼎钟。三年五年伏不出，镜中便肯改昔容。丈夫自谋要深远，求田莫问陈元龙。深山穷谷霜锷老，何人拂拭青芙蓉？

曳尾不羡宗祏龟，孤豚不慕太庙牺。我今等闲为世用，自怜肮脏百不宜。海国波涛一万里，天吴罔象相娱嬉。圣主宵衣事展转，小臣孱薄何能为？胸中不辨管与乐，囊中常少参与耆。朝欷夕噫不自得，俯首长诵鹈粱诗。

孙生粲粲如刻苕，玉立偕女双琼瑶。同作二乔好夫婿，盛年咳唾干云霄。蜀山嵯峨蜀江阔，终有畸士光斗勺。文章不是救时物，扬雄司马乌足骄！男儿万事须尝胆，讵肯侥幸呼卢枭。女曹报国好身手，看我嗟跎已老丑。

次韵戴醇士邵蕙西见过

去年城南卧古刹，高秋万叶声鸣戛。病中强哦七字诗，欲调苦肠变甘滑。枢府先生辱相和，神鬼雕镌何桀黠！铲除险语归温柔，痛与鄙人砭茁轧。我时乡梦正南飞，欲促归装理脂牵。奇章伟句不能报，自惭久喑蛬与蛰。岂期岁序遽周遭，西风萧萧又愁杀。东鸟四兔老鞭笞，镜里催人双鬓鬜。二贤忽来旷我怀，高论邱索穷九八。但得樽前赌欢笑，遑冀身后谁识察。纷纷人海缚簪缨，汩汩天刑被髡刖。何时却随两闲鸥，摩空一盘万里鹘。

题平谷山庄图

十年京国踏朝鼓，九陌黄尘塞肺腑。已分喧嚣侪市估，忽梦归去钓湘烟。洞庭八月水如天，沙鸥与我抵足眠。醒来依旧马嘶枥，车声隆隆震墙壁，始知樊笼困羽翼。开图对此好溪山，万重云水一僧闲，清辉照我尘里颜。何日飘然靸芒履，往寻盘山松下路，买邻来傍羊求住。

武会试闱中作

禁闱莲漏心已宵深，凉月窥人肯一临。此地频来从案牍，吾生何日得山林？貔貅雾隐三更肃，河汉天高万籁沉。火冷灯青无个事，可怜闲杀爱才心。

题梅伯言扁舟归养图二首

冶风融日作好春，吾子嘉遁逢兹晨。长安高盖拥衢术，往者牛毛去者麟。平明趋衙莫退舍，日日人前伺喜瞋。谁识扁舟五湖外，尚有朝士梅子真。

涟水之头资江尾，十年同违桑与梓。君去芒鞋踏万山，谷鸟崖花各欢喜。白头老母迎门笑，倾身一拜儿归矣。我今濡尼不知还，猿鹤息壤犹在彼。

书严太守大关赈粜诗后

去年河北哀鸿嗸，千里剥地无毛。霾牲瘗圭百不应，妻儿鬻食夫遁逃。吾皇惨恻轸饥溺，银潢下灌倾恩膏。诏发内储一百万，拯置衽席苏号咷。颇闻洪波有渗漏，蟊贼难防胥役饕。令我苦思循良吏，部勒仁政明秋毫。丽江太守今召父，噢咻赤子归甄陶。政成蛮犵罢歌舞，跌宕滇海穷诗骚。朅来金门谒帝座，一编示我何桀骜。赈粜两章尤警绝，风格欲与次山争旌旄。大夫出疆得专擅，汲黯发粟史所褒。叔世议赈非细事，走章驰檄相訾謦。州家申求使家阻，民册吏牍如山高。君能奋身拯水火，一破积习万口牢。画脂不是壮夫业，诗外有事真贤豪。安得九州遍公等，抚摩万众离煎熬，作歌聊用劝来哲，下考莫晒阳城劳。

送黎樾乔侍御南归六首

时岁善遒迈，烦悰无少舒。秋色满大地，良朋还去予。十年聚京辇，并头相呴濡。深言洞金石，密意安纂。倾欢酌家酿，灯火照狂愚。不能久依倚，脱弃如惊凫。民生各时令，进止非人图。物自持其末，吾自敦其初。高秋天万里，浩荡一春锄。

平生秉微抱，志与诗骚亲。孤音裂肝膈，划然震乾坤。持用告庸子，举世褒不闻。先生有妙鼻，容吾挥一斤。赏妍越恒理，逐臭诧奇芬。高歌切哀玉，吹我上青云。多誉堕盛德，虽然岂不仁。文章事微薄，在物未为珍。秋豪较得失，老死相龂龂。从今溉根本，破砚吾欲焚。

万岁行滔滔，后水逐前水。今古数达官，河沙不可纪。生存势熏天，死去饱蝼蚁。达人计深长，誓不欲糠秕。嗟余本野性，邂逅绊金紫。尺寸无功能，高明畏神鬼。雷同溷太仓，或恐损廉耻。倦羽企归风，余亦行休矣。筐笋插松秧，从君万山里。

逆夷昔烂漫，兵甲御南东。杀人饲蛟鳄，大海为之红。君时即我谋，雪涕向苍穹。夜半草万言，朝奏甘泉宫。道谋复旁午，群策杂昭聋。圣择有姑舍，神断自天聪。自献虽不效，义愤侔贾终。事往一回首，人各发旧蒙。所贵中无疚，焉计达与穷。

洞庭天下阔，清杰横六宇。中有两佳人，乃是渊骞伍。湖北字茮云，南曰孟容甫。厥氏同刘宗，神明本汉祖。实惟吾友生，交期澈肺腑。乖隔漫关河，梦魂奔越苦。朝忆便成昏，夜思或达午。此士卧深山，静气却豺虎。君云倘寻求，夙鲠还一吐。物外得真游，方寸能歌舞。

骢马凿蹄行如飞，幡然下马赋归去。谏草上付九重天，扁舟遥指三湘路。先生素志在湖海，复欲苍生归陶铸。十年风虎观书，六载霜冷乌台树。沧海鲸鲵浪正高，洪河蛟蜃秋尤怒。杜老穷年忧黎元，贾生伏阙陈时务。虞廷自有龙夔在，朝士谁结巢由慕。长安风寒秋气高，离筵酒暖日色暮。共因去国惜欧九，私喜见几继疏傅。昭山树古霜逾瘦，洞庭水深寒可渡。定将踪迹溷渔樵，犹有耕桑酬雨露。他年拂衣我归来，为访先生嘉遁处。

题季仙九师采兰艺菊图

灵仪耀德辉，昌期偶一造。翙羽时倦飞，丹穴仍高蹈。吾师生民杰，莹粹迈珪瑁。文章养其原，木鸡极啄菢。诗老昔采风，滇海烝英髦。圣皇豁四聪，惇朴信所劳。文轸驰西南，武库职旌纛。夷然镇庙堂，群士息浮躁。秋月照琴心，忽理思归操。东篱菊正肥，南陔兰可芼。翩然谢綦簪，巾车已复膏。小子秉孱薄，门墙备洒扫。追随漫十年，未洗缁尘眊。稻粱逼旅怀，诗礼荒庭诰。赋诗镌此心，摇摇如植。

题张石舟烟雨归耕图

靖阳老翁饥不死，四十年来啖书史。一朝悔悟思改弦，万卷书抛到脱蹝。高车大马谢群儿，草服黄冠吾归矣！朋知聚处颇相怪，问翁生涯欲何以？东阡南陌一毛无，四海九州将安底？翁言少小睎夔皋，曾对老苍矜爪觜。几年束缚蚕在匡，数辈呴濡鱼乞水。中散自怜七不堪，于菟但闻三见已，阅世蛮触多战争，策身臧穀无完美。逝将岩壑躬耕桑，不受邱轲老鞭箠。躯体谅非百年物，梦魂倏在千山里。烟雨濛濛插新秧，短渠长鳣鲔。泥饮村农与酣嬉，招呼黄犊同卧起。翁言未终我已跃，此身不归神先徙。行趋神武挂衣冠，往寻谷口买邻里。谁能皓首黄尘中，项短尻高不知耻！

曾文正公诗集卷四

作于已酉年至辛未年，凡八十六首

送孙芝房使贵州二首

妙年作赋动明光，又策星轺赴夜郎。文采边陬瞻泰斗，仪容寸步中宫商。沅湘过访三闾庙，宛叶行经百战场。定有新诗传万口，归来吾与解奚囊。

六年陈迹君能记，病骨秋风入剑关。曾洗人天清净眼，饱看巴蜀怪奇山。君今岩壑搜群玉，自有光芒照百蛮。不似老夫徒碌碌，昆冈一网手空还。

书边袖石诗集后二首

镌章琢句寻常事，激烈心情绝可怜。今日词臣须颇牧，古来豪士出幽燕。杨家忠义存三疏，孙相威名在九边。莫借文章追往哲，要凭肝胆报皇天。

苦忆荆州王仲宣，投簪浩荡卧江天。三年促膝从予坐，四海低头道子贤。北李南何各坛坫，枫青塞黑与缠绵。因君更逐停云想，望断襄阳落照边。

太学石鼓歌

韩公不鸣老坡谢，世间神物霾寒灰。我来北雍抚石鼓，坐卧其下三徘徊。周宣秉旄奠八柱，岐阳大狩鞭风雷。四山置罦匝天布，群后冠带如云来。东征北伐荡膻秽，方召啴啴何雄哉！铭功镌石告无极，欲镇后土康八垓。自从七国战龙虎，荒荒王迹沦蒿莱。嬴颠刘蹶六代沸，把酒但劝长星杯。陈仓流落一千载，霜饕日剥空黄埃。国子先生老好事，欲比郜鼎珍琼瑰。东都相公守右辅，始舁泮沼剜苍苔。五季蜩螗颇星散，司马刺史初重恢。是时十鼓嗟失一，抛弃不辨何山隈。博搜民闲得异臼，秦关复赎连城回。宣和天子向儒雅，太清书画千云堆。诏移此石归汴水，圜桥观听何轰豗！行填字钩发光怪，照耀艮岳金碧开。岂知六龙卒北狩，法物曾不禳凶灾。高车大牛辇万货，填坑咽谷惊三才。是鼓苍黄亦北徙，重器始此蟠燕台。道园诗翁主太学，兴举百废扶倾颓。中门两枨与位置，华楹大栋增崔嵬。承以砖坛护以槛，清阴四羃连疏槐。迩来春秋阅五百，光气夜夜腾斗魁。圣清文明迈巢燧，搜抉书契穷根荄。从臣技能半史籀，别作新鼓相追陪。小儒昏钝无所识，得从械朴备条枚。细思物理穷显晦，茫茫人事不可推。作歌聊继二公后，不羞驽蹇随龙媒。

题朱伯韩侍御之尊人诗卷手迹

异时河内初陆梁，谁其御者朱与强。强公身死剪妖党，殊恩稠叠旌国殇。朱公墨守一黑子，遮蔽怀卫如苞桑。时遒岁迈三十载，事过颇忆张睢阳。吾皇继序录勋伐，诏祀名宦褒忠良。流芬远韵不可，遗墨始此瞻晖光。诗律欲传杜宗武，风徽略近元漫郎。公家衮师吾所友，向人缱绻好肝肠。往时娇养比苕玉，今日柯条还老苍。谏章九门慑虎豹，文事四海知班扬。阿季行能亦超趠，轻收科第如掇筐。永慰老翁山下魂，九原一笑能轩昂。近闻汴州赤大地，千里涤涤无罂粮。析骸易子都穷尽，公之旧部亦流亡。河北枯胔相枕藉，关西寇盗仍披猖。安得如结且千辈，散布都邑苏痍伤。摩挲此卷三太息，聊表先正诒方将。

题朱伯韩诗集后十首

以才难不其然有亦未易识二语为韵。

鸡鸣足朝莫，阴曀终不开。高歌战寒夜，四壁转风雷。有客投明月，惊顾非凡胎。古人亦已矣，吾犹及此才。

稂莠骄复骄，桃李阒无言。堂堂魏长史，画筹壁上观。丈夫有深意，出手无俗弹。恒沙阅人面，相识良独难。

明珠伏浊浪，能媚不能流。硕人力如虎，折节师温柔。肝肠自肮脏，面目自伊优。再拜问君子，此可言诗不？

金陵昔歃血，裂眦激癃疲。事过付东风，沓沓如故时。岂非吾辈耻，痛巨不可思。三更荷戈起，四问夜何其。

东家老鼻祖，诏我三百篇。造词如日月，万古趋新鲜。窃人者无耻，自得斯为贤。鄙夫目论尔，君谓然不然？

吾子如春阳，照临列枯朽。我亦无所知，我亦无所有。颇好感事诗，善歌敌矇瞍，岁晚唇又干，君须濡我酒。

吾国有狂生，白眼善挥斥谓益阳汤鹏。称子贤无朋，许予曰颇亦。中途生波澜，生死长乖隔。青山一抷土，永埋壮士魄。

桂林天下秀，生才雅且毅。有美王与龙，虎视令人畏谓马平王锡振、临桂龙启瑞。谁道儒误身，等闲拾富贵。平津老封侯，君今齿尚未。

甚矣吾其衰，百思今废置。平生所好贤，支离背时利。明镜承食浆，干将不一试。天高帝阍严，荐达谈何易！

举世礼邱轲，貌尊非心即。草玄二千年，今无一人识。思之复思之，粒粟开八极。君试腾汗漫，我当借羽翼。

送梅伯言归金陵三首

金门混迹发苍苍，从此菰蒲岁月长。人世正酣争夺梦，老翁已泊水云乡。自素业衡轻重，久觉红尘可悯伤。只恐诗名天下满，九州无处匿韩康。

征君绝学冠寰瀛，又见文孙树立宏。六叶弓裘传柏枧，百年耆旧数宣城。缅怀仁庙虚前席，尽访鸿儒佐太平。岂独当时能感激，至今臣子涕纵横。伯言，宣城人，著有《柏枧山房诗文集》。

文笔昌黎百世师，桐城诸老实宗之。方姚以后无孤诣，嘉道之间又一奇。碧海鳌呿鲸掣候，青山花放水流时。两般妙境知音寡，它日曹溪付与谁？

送黄恕皆使秦中

辇毂蜂房聚，万人扃闭牢。脱身得出走，尘鞅方一逃。黄君吾党彦，暗默谢群嚣。持节下关陇，太华秋气高。西北收功实，自古产英髦。圣朝枋儒术，土室始深韬。三征卧不起，四字烂天褒。张吕去云久，余绪犹可缫。丹穴凤所都，累叶无凡毛。猗兰岂不馥？所贵采撷劳。三洗人天眼，往观大海涛。括尽波底蚌，明月终在遭。先民有遗绍，邂逅入甄陶。归来谢天子，亦用夸吾曹。为已辨檠辅，与世置夔皋。

北堂侍膳图为姚吏部题二首

脱叶辞乔柯，回旋依旧畹。行役有乖违，梓桑终缱绻。姚君虞舜裔，纯行亚珪琬。伯瑜陈采服，下堂自婉娩。一从通朝籍，乡关日已远。浮云有东西，游子不得返。

树兰服众芳，谁能忘根本？爰图圣善容，慰此深爱悃。嘉鱼初在烹，新笋欲盈。不惜求取劳，但虞珍膳损。魏阙身事羁，南陔归梦稳。移孝出忠勋，邂逅还补衮。

题陈氏五世乡贤遗像

纯皇抚九有，至文耀天枢。诏举明经士，四皓来于于。介休荐梁叟，江南顾与吴。陈公实称首，人中见驺虞。峨冠长太学，鲁国始一儒。洪河无近脉，昆山玉所都。三朝袭令绪，四世表其闾。繄维圣舜胄，家声自古初。义门翕悖穆，太邱世簪裾。门风不复坠，继踵践天衢。金籝泽易斩，君子席诗书。瞻言礼遗像，仗几如可趋。聊表先民轨，一为薄俗模。

韩斋为孔舍人题

西京大雅沦，斯文日凋败。天不丧周孔，使人续謦欬。韩子兴中原，圣言始有赖。孤窍吐雄奇，金声塞两戎。时于蕙兰室，中出蛟龙怪。回首视齐梁，有作颇衰惫。一从兹涂辟，来者方云会。豪彦仍响臻，欧曾得两大。圣清炳昌运，方姚实孤迈。鲁叟有云孙，耆古百无懈。斋袚奉蒸尝，但下昌黎拜。大书榜其室，夙莫见蓍蔡。谁云千载遥，神理与针芥。湜翱漫亲炙，相夷等自郐。

桐阴消夏图为吏部题

炎曦灼大地，蠕蚑同烹煎。有生奔末利，扰扰不遑安。史君静者流，置身巢燧间。绿天展珍簟，桐叶生虚寒。煮茶激清吹，拂箔回微澜。客来戒不报，尘事莫相干。颇亦哀老子，佳眠未渠阑。

题苗先麓寒灯订韵图

大雅久沦歇，正音委榛芜。永明肇四声，稍变周汉模。开皇集八士，牙旷相饰揄。夜半画纲纪，韵学兹权舆。承袭一千载，灌莽成康衢。韩公颇好古，枉啜六经腴。放者骋游骑，敛者如辕驹。近退失所恃，不得返皇初。有宋盛文藻，才老信狂夫。陈生兴晚明，秉烛照幽墟。胜广驱除毕，沛下风云趋。圣清造元音，昆山一鸿儒。中天悬日月，堂堂烛五书。上追召陵叟，千载若合符。斯文有正轨，来者何于于！江戴扬其波，段孔入其郛。苗髯最晚出，汇为众说都。精思屈鬼膝，高论揖唐虞。鬻熊皎入梦，薪火耀天枢。神光不可熄，长夜一灯孤。风雪交四壁，焚膏校残书。人谓髯何惫，髯谓吾自娱。自我与髯友，大海礼闲鸥。时洗筝笛耳，一听秦青讴。物外有真知，肝鬲助歌歈。爱髯不忍别，作诗写区区。

养闲草堂图为潘博士题

浩浩市声沸，尘雾如惊涛。中有淡定人，万事渺秋毫。家世东山旧，诸谢各清高。末行濯德辉，九天一羽毛。岂谓回风劲，修路滞将翱。乾坤岂不大，一笑解天韬。四时足休息，静极思作劳。时携桑与友，物外得佳邀。脱帽谈虞夏，生理寄浊醪。归来对虚室，风日淡相遭。老鹤傍人睡，群鸡正喧嘈。

陶太常小像

江波少还态，耆宿日凋零。岂知永嘉末，吾犹及老成。乾嘉昔云盛，钱王蔚典型。传经孟喜膝，问字子云亭。各奉本师说，森然启门庭。先生时少壮，槃敦接芳馨。曾从大匠鼻，挥斧动神灵。跌宕五十载，数辈倚声名。踏破九州莎，依旧还天廷。后生仍好事，快睹先民程。飘然好须鬓，图此岁星精。柏寝话畴昔，绪论吾尝聆。瞻言咏斯篇，一寄思古情。

题篬筤谷图

我家湘上高嵋山，茅屋修竹一万竿。春雨晨锄玉版，秋风夜馆鸣琅玕。自来京华日昵车马，满腔俗恶不可删。洞庭天地一大物，一从北渡遂不还。苦忆故乡好林壑，梦想此君无由攀。嗟君与我同里社，误脱野服充朝班。一别篬筤谢猿鹤，十年台省翔鹓鸾。鱼须文笏岂不好，却思乡井长三叹。钱唐画师天所纵，手割湘云落此间。风枝雨叶战寒碧，明窗大几生虚澜。簿书尘埃不称意，得此亦足镌疏顽。还君此画与君约，一月更借十回看。

答李生

我年廿四登乡贡，始与刘蓉相追陪。延津双剑忽会合，深夜挂壁鸣风雷。勋名自谓凌管乐，文采何曾怯邹枚。岂知羲和鞭日月，头上光阴火急催。老刘偃蹇不称意，酸寒一衿初受裁。我虽置身霄汉上，器小仅侪瓶与罍。立朝本非汲黯节，媚世又无张禹才。似驴非驴马非马，自憎形影良可咍。中天广殿镵云开，飞甍结构要群材。倦眼相遍天下士，焉知吾国有颜回。李生年少风骨峻，骁腾汗血龙所胎。平地一朝能九仞，欲与老刘争崔嵬。万里辞家来从我，如金受冶玉受锤。斫轮只有一心喻，献璞翻为两足灾。世上升沉日千变，得失于我有何哉？朝来告别问何往，迎妇塞外祠高禖。长安自是别离海，新婚便作锦绣堆。离情吉语双惝怳，新诗妙句千琼瑰。我有一言生听取，冰蘖乃为福之媒。富贵绮罗遭鬼瞰，忧患可以坚筋骸。陈平终非贫贱客，王章莫忘辛苦怀。边关十月雪黏天，劝生为我尽一杯。

送唐镜海先生九首

六年高卧大江隈，万里蒲轮驿吏催。京国诸儒齐额手，温公新自洛阳来。

金殿从容道古今，高言字字印天心。钟声送出东华路，已报槐阶转午阴。

摹天绘日本难工，圣德何由测六龙？白发老臣私赞叹，文如圣祖武高宗。

漳卫滔滔走帝都，尧封何事阙沟渠？廿年深究齐民术，一卷新呈水利书。

上相南征策众材，军容十万转风雷。书生却进安民策，盗弄潢池事可哀。

泰岱高云不可攀，曾兴霖雨在人间。如今老去神攻敛，只就君王乞放还。

道德神仙各有谋，行藏虽一事难侔。功名不数种司谏，出处羞称李邺侯。

熙朝正学要匡扶，众说纷纷各启途。归语江南诸父老，太平天子好真儒。

枌榆后进谬升堂，习习春风杖履旁。此后追陪何日是？镜中吾亦鬓毛苍。

谢叠山卖卜研为刘太守题

青花一片莹寒泉，中有毅魄剺苍天。大宋河山沧桑改，孤臣心事金石坚。当年卖卜建阳市，麻衣血洗流成渊。吞炭不复容三击，下帘何曾索一钱。裯父宋父吊鹆，东川西川泣杜鹃。岂知历劫冰霜后，尚留人世文字缘！辰阳太守亦可怜，老抱石兄喜欲颠。三年膜拜悯忠寺，万里携将书画船。书生痴绝例如此，称先道古口流涎。不如尧桀两忘去，日摩顽石支头眠。

酬李芋仙二首

巴东三峡猿啼处，太白醉魂今尚存。遂有远孙通肸蚃，时吟大句动乾坤。爱从吾党鱼忘水，厌逐人间虱处裈。却笑文章成底用，千篇不值一盘飱。

劲翮摩空故绝伦，吹嘘曾未出风尘。细思科第定何物？却是饥寒解困人。大道但期三洗髓，长途终遇九方歅。高秋一放脱鞲去，看汝飞腾亦有神。

会合一首，赠刘孟容郭伯琛

咸丰五年秋月，南康舟次。

东风吹片云，嘉客来千里。喘如竹筒吹，腐公跫然喜。朋僚杂迎笑，吾亦倒吾屣。各自极其魂，告曰某在此。倾衿语晨夜，烂漫不知止。上言离别长，岁月弦脱矢；下言兵事殷，成败真梦耳。江汉天下雄，三年宅蛇豕。王师有蹴踏，戈船照清泚。掀浪煮鼋鼍，洪涛染为紫。长驱下蕲黄，铁锁沉江底。群龙水中生，怒螳车下死。英英塔与罗，威名詟南纪。倚啸灊庐间，天戈欲东指。人事有变迁，由来不可拟。鬼火夜灼天，坏云尘高垒。龙骧付一炬，韩壁仅可抵。偕行竟无衣，存足乃无履。夜半饥肠鸣，大声震江水。腐公不知羞，恬然矜爪觜。谓言多难时，从来福所倚。在莒义不忘，图南风渐起。稍稍召惊魂，时哉可归矣。世论自悠悠，冰肤生疮痏。因穷念本根，风雨思君子。艰难复相逢，得非天所祉。回首廿年前，志亢声亦侈。忧患阅千变，返听观无始。老夫苦多须，须多老可鄙。二子苦无髭，无髭亦可耻。自乏谐俗韵，不闼年与齿。贞松无春竞，岁晏行可俟。作诗志会合，亦用砭窳呰。

题杨忠愍公二疏手草

古孰无死，曾不可班。轻者鸿毛，重者泰山。杨公正气，充塞两间。遗文妙墨，深播人寰。马市一疏，声振薄海。更击贼臣，五奸十罪。心追逢比，身甘菹醢。取义须臾，归仁千载。翩翩谏草，犹存手稿。古柏拿空，似枯弥好。郁此英风，辅以文藻。长有白虹，烛兹瑰宝。

次韵何廉昉太守感怀述事十六首

域中哀怨广场开，屈宋而还第二回。幻想更无天可问，牢愁宁有地能埋？秦瓜钩带何人种，社栎支离几日培？大冶最憎金踊跃，那容世界有奇材！

惨淡兵戎春复秋，浊醪谁信遣千忧？战场故鬼招新鬼，世事前沤散后沤。驰逐几同秦失鹿，劬劳只愧鲁无鸠。何时浩荡轻鸥去？一舸鸱夷得少休。

二月长安春始归，觚棱回首梦魂飞。宫鸦掠日槐阴瘦，厩马嘶风柳絮肥。东阁赐茶双风阙，西郊扈跸九龙旗。十年苦忆钧天奏，老大真怜未拂衣。

沧海横流泽有鸿，微生独出一当熊。千艘梭织怒涛上，万幕笳吹明月中。屠罢长鲸波尚赤，战归骄马汗犹红。谁知春晚周郎老，更与东皇乞好风。

钟山祠朝岿然存，凭吊湖湘烈士魂。马革裹尸男子志，鸾刀祭辟圣明恩。弓旌夜动神依户，箫鼓春祈福满门。万世游人应指点，血殷篙眼古时痕。

浔阳江水接天长，良将新祠皎雪霜。半壁东南支柱石，数州士女荐馨香。竟无耆寿追充国，犹有嘉名配武乡。匹马寸金都谢绝，三明可必数西凉。

山县寒儒守一经，出山姓字各芳馨。要令天下销兵气，争说湘中聚德星。旧雨三年精化碧，孤灯五夜眼常青。书生自有平成量，地脉何曾独效灵？

猿鹤沙虫道并消，谁分粪壤与芳椒。昨来皖水三河变，堪痛阿房一炬焦。勾践池边醪易醉，田横墓上酒难浇。同袍才俊凋零尽，苟活人间只自嘲。

鸽原横宝第三人，鹤唳华亭不复春。先轸归元何日是，虞翻相骨本来贫。科名人滞青云路，身手难扶赤日轮。十二万年香不灭，从渠捣麝作灰尘。

江雪湖波路几千，壶头归葬事堪怜。铸金叩叩终何益？埋玉深深不计年。夜月一钩凉蕙帐，春风十万散榆钱。神灵甲马如相助，莫遣愁人叹逝川。

滥觞初引一泓泉，流出蛟龙万丈渊。从古精诚能破石，熏天事业不贪钱。腐儒封拜称诗伯，上策屯耕在砚田。巨海茫茫终得岸，谁言精卫恨难填？

幕府山头对碧天，英英群彦满樽前。共扶元气回阳九，各放光明照大千。短李迂辛杂嘲谑，箕张牛奋总安便。独怜何逊今漂泊，望断寒云暮霭边。

薇阁藤厅淡淡红，多君翔步五云中。良缘采凤双飞翼，慧业灵犀一点通。典郡四旬书上考，阖门八口祀昭忠。灾祥谁识天公意，休向西风泣路穷。

由来忠孝易通神，忉利华髦识后身。石烂海枯终有尽，生天成佛岂无人？关河庾信空萧瑟，形影陶潜孰主宾？鸡犬全家存帝所，淮南生计未全贫。

荒城风雪卧袁安，高节鸿才万目看。懒读司空城旦法，曾希柱后惠文冠。出山驯雉网罗密，失水神龙变化难。犹有老梅娇萼发，先从三界解春寒。

圣主中兴迈盛周，联翩方召并公侯。神威欲挟雷霆下，大业常同江汉流。藻火但闻山甫衮，桐庐岂有子陵裘。鹓鸾台阁方新构，杞梓楩楠一例收。

题易公筠亭遗像

昔岁在丑，哲人西游。我作挽辞，比许文休。马磨既甘，不竞不。亦有月旦，胸剖九流。东崖奉亲，朝戏彩舞。暮归读书，群言藻斧。乡闱屡试，爨无完桐。文章憎命，泪洒秋风。不于其躬，乃祚其子。濯濯芳兰，芥拾青紫。弓冶不堕，载述先芬。瞻言遗像，永播清尘。

王母方太夫人

凡响无异材，爨余得佳桐。众卉竞春华，岁寒彰贞松。坤德无咎誉，非仪两不蒙。茕然遘闵凶，高义古所崇。中材利行之，绰楔留芳踪。卓哉贤母德，激烈乃过中。别嫌谨锱铢，年高兹益恭。至性无矫揉，情挚超凡庸。无所为而为，乃与神明通。有孙立朝端，蹇蹇盖匪躬。乃知玉泉流，璇源已冲瀜。白岳黄山间，灵气郁葱葱。明灵永不泯，奕世扬休风。

壬戌四月沅弟克复巢县和州含山等城赋诗四者

濡须坞里涨春波，三月莺啼气正和。一骑云飞新报捷，汉家收复旧山河。

碧血家家百草腥，荒郊五夜泣坤灵。将军一扫陵阳道，便有游人说踏青。

半壁山前铁锁横，当年诸将各声名。即今锥凿西梁下，益信先皇万里明。

师淑韩公二十霜，敢将裴令并论量。诸君自有浯溪笔，看取穹碑日月光。

沅甫弟四十一初度

九载艰难下百城，漫天箕口复纵横。今朝一酌黄花酒，始与阿连庆更生。

陆云入洛正华年，访道寻师志颇坚。惭愧庭阶春意薄，无风吹汝上青天。

几年橐笔逐辛酸，科第尼人寸寸难。一剑须臾龙变化，谁能终古老泥蟠？

庐陵城下总雄师，主将赤心万马知。佳节中秋平剧寇，书生初试大功时。沅圃初在吉安，统兵二万，八年八月十五日，克复府城。

楚尾吴头暗战尘，江干无土著生民。多君龛定同安郡，上感三光下百神。十一年八月初一日，克复安庆。钦天监奏是日四星联珠，日月合璧。

濡须已过历阳来，无数金汤一翦开。提挈湖湘良子弟，随风直薄雨花台。

邂逅三才发杀机，王寻百万合重围。昆阳一捷天人悦，谁识中军血染衣！

平吴捷奏入甘泉，正赋周宣六月篇。生缚名王归夜半，秦淮月畔有非烟。

河山策命冠时髦，鲁卫同封异数叨。刮骨箭瘢天鉴否？可怜叔子独贤劳。

左列钟铭右谤书，人间随处有乘除。低头一拜屠羊说，万事浮云过太虚。

已寿斯民复寿身，拂衣归钓五湖春。丹诚磨炼堪千劫，不借良金更铸人。

黄河余润沾三族，白下饥民活万家。千里亲疏齐颂祷，使君眉寿总无涯。

童稚温温无险巇，酒人浩浩少猜疑。与君同讲长生诀，且学婴儿中酒时。

甲子八月二十日，沅甫弟四十一生日，为小诗十三首寿之。往在壬戌四月，沅弟克复巢县、和州、含山等城，余赋诗四首。一时同人以为声调有似铙歌而和之。此诗略仿其体，以征和者。且使儿曹歌以侑觞。国藩识。

题唐本说文木部应莫郘亭孝廉

插架森森多于笋，世上何曾见唐本？莫君一卷殊瑰奇，传写云自元和时。问君此卷有何珍？流传显晦经几人？君言是物少微识，残笺黯黮不能神。豪家但知贵锦衭，陋巷谁复怜綦巾？黟县令君持赠我，始吐光怪干星辰。许书劣存二百字，古镜一扫千年尘。篆文已与流俗殊，解说尤令耳目新。乾嘉老儒耽苍雅，东南严段并绝伦。就中一字百搜讨，诘难蜂起何龂龂！暗与此本相符契，古辙正合今时轮。乃知二徐尚卤莽，诒误几辈空因循。我闻此言神一快，有如枯柳揩马疥。我昔趋朝陪庶尹，颇究六书医顽蠢。四海干戈驱迫忙，十年髀肉消磨尽。却思南阁老祭酒，旧学于我复何有。安得普天息欃枪，归去闭户注《凡将》。

赠吴南屏

春霖飒沓天如簁，大麦菸邑小麦摧。愁颜弥月何曾破？故人飞棹从天来。与君握别才几日，已见新火十钻槐。当时洞庭釂别酒，乾坤战伐正喧豗。沅湘义军参差起，十事欲成九事乖。英豪半藏蜀国血，大地遍种秦时灰。即今南纪风尘靖，乱后遗黎多眚灾。荒村有骨饲狐貉，沃土无人辟蒿莱。筋力登危生理窄，斗粟谁肯易婴孩？三里诛求五里税，关市或逢虎与豺。谬领大藩二千里，疮痍不救胡为哉？羡君高卧君山顶，吞吐湖月无愁猜。世味饱谙肱三折，长吟极望天四。招邀轩辕论古乐，湔祓屈氏饯余哀。谈经颇折巨儒角，手携皜日照昏霾。翩然一叶忽东下，相见各怜双鬓皑。宁知沧桑阅百变，复此对持掌中杯。苍天可补河可塞，只有好怀不易开。努力且谋千日醉，高谈巢燧讫有邰。

读吴南屏送毛西垣之即墨长歌即题其集

书霖按：此诗系公壬子岁作，久佚，由《柈湖诗稿》中录出，附载于此。

十载乡园独尔思，眼明今日见新诗。尝忧大雅终将绝，岂意吾侪睹此奇！木落千山初瘦削，风回大海乍平夷。此中真意凭君会，持似旁人那得知。

人间肮脏一毛生，与子交期如弟兄。忽出国门骑瘦马，去看东海掣长鲸。放歌一吊田横岛，酾酒还临乐毅城，并入先生诗句里，干戈离别古今情。

游金山观东坡玉带诗

去岁归帆拂金山，咫尺浮图不可攀。今年又剪瓜洲渡，扶携妙友陟孱颜。簿领丛中困桎梏，脱身一试腰脚顽。微风蹙江众皱静，一抹横吞东海宽，眈眈楼观今安在？无情瘦石空岏。六飞昔临浮玉顶，御榻霄汉千龙盘。兵火十年变陵谷，道场百亩荒榛菅。颓垣不见螭缠栋，荆扉无复兽啮环。古佛负墙渗秋雨，雏僧无食号夜寒。独余苏公旧法服，腰玉片片留人间。绂佩流传七百祀，天章褒宠同锡鞶旧玉带有残缺，纯庙敕内府琢玉补之，题诗五章。我怀峨嵋老尊宿，翱翔人海如凤鸾。扬子江头数来往，几回愉乐几悲酸。北去乌台判死别，南迁岭表绝生还东坡往来江上，屡过金山，惟自湖州摄入乌台狱，及暮年南迁惠州，两次经过金山，尤极艰苦。磨蝎作灾魑魅壮，荆棘塞天行路难。差喜名山藏故物，长倚江月照忠肝。巴陵诗叟抱奇逸，齐盟早歃风骚坛。敛板厌束渊明带，谈经时敧子夏冠。昨来省我钟山麓，今此东游兴未阑。扁舟更欲探瓯越，誓穷人力发天悭。嗟余本志耽邱壑，羁束尘鞅无由删。江山自佳日自富，堪笑纷纷苦不闲。

赠李眉生

倦翮复南翔，重眺钟阜烟。旧游多环萃，群卉正芳鲜。谓可扩吾襟，孤怀乃悄然。非材窃禄位，俯仰惭高天。术业一无成，浩浩送流年。窳惰常废事，识暗或蔽贤。多病无安食，多悔少佳眠。无德居高明，众鬼瞰瑕愆。无学臻衰耄，但为时所镌。谁言所遇顺，抚衷百虑煎。勤子来存访，至论探九渊。郁塞乃过我，神困难为妍。人世多乖迕，圆一缺常千。羲娥驱童丱，举世惜华颠。天命诚足畏，悉思且当捐。

青松生危甗，独立向清昶。风韵戛韶咸，交柯蟠龙象。逸气干层霄，潇洒谢尘坱。庙廊构环材，群工共嗟赏。虹梁皎朱羲，天门信荡荡。岂知咫尺间，歧路多回枉。挽来不能寸，推去或千丈。托根倚峻岩，植基固不广。孤高招烈风，薄俗宁足仗？苍穹富雨露，百昌日夜长。大钧一转旋，悱侧神所奖。聊究庄生旨，齐物寻影响。行止皆有待，还以咨罔两。

题俞荫甫群经平议诸子平议后

圣徂旷千祀，微言久歇绝。六经出燔余，诸老抱残缺。尚赖故训存，历世循旧辙。从宋洎有明，轨途稍歧别。皇朝褒四术，众贤互摽揭。顾阎启前旌，江戴绍休烈。迭兴段与钱，王氏尤奇杰。大儒起淮海，父子相研悦谓高邮王怀祖先生念孙及其子文简公引之。子史及群经，立训坚于铁。审音明假借王氏精于古音，谓字义多从音出，经籍多假借字，皆古音本同也，课虚释症结王氏每于句调相同者，取彼释此，谓之句例。又戒不得增字以释经，皆系从虚处领会。旁证通百泉，清辞皎初雪王氏立训，必有确据，每讥昔人望文生训，或一字而引数十证，其反复证明乃通者，必曲畅其说，使人易晓。九原如有知，前圣应心折。俞君一何伟，跬步追曩哲。尽发高邮奥，担囊破其。君昔趋承明，凤鸾与颃颉。轺车骋嵩洛，康衢误一跌。子云宦不达，草玄更折节。文囿芟天葩，经神供清醊。庞言颇觝排，诸子亦梳抉。复从群贤后，森然立绵，嗟余老无成，抚衷恒惙惙。闳才不荐达，高位徒久窃。兹编落吾手，吟览安可辍。

酬王壬秋徐州见赠之作

戒徒事秋搜，理棹及淮甸。尘坱正纷拿，邂逅接英彦。乖离七易霜，天遣更相见。后车携嘉客，同驰彭城传。轻飔汗素襟，名论回深眷。自云寻绝学，涂轨约三变。侨居蒸水阳，亲知断游宴。闭户自高歌，寒宵百虑战。群圣下窥瞰，忧喜相庆唁。尽抉诸经心，始知老儒贱。探箧出新编，照座光如电。说《易》烛大幽，笺《书》袪众眩。旁及庄生旨。抵巇发英眄。大雅久不作，小知各自衒。汉宋互嘲讥，余炎更相煽。迟君绍微言，毫芒辨素绚。高揭姬孔情，洪曦消积霰。湖湘增景光，老怀亦忻忭。

忮求诗二首

善莫大于恕，德莫凶于妒。妒者妾妇行，琐琐奚比数。己拙忌人能，己塞忌人遇。己若无事功，忌人得成务；己若无党援，忌人得多助。势位苟相敌，畏逼又相恶。己无好闻望，忌人文名著，己无贤子孙，忌人后嗣裕。争名日夜奔，争利东西骛。但期一身荣，不惜他人污。闻灾或欣幸，闻祸或悦豫。问渠何以然？不自知其故。尔室神来格，高明鬼所顾。天道常好还，嫉人还自误。幽明丛诟忌，乖气相回互。重者灾汝躬，轻亦减汝祚。我今告后生，悚然大觉悟。终身让人道，曾不失寸步。终身祝人善，曾不损尺布。消除嫉妒心，普天零甘露。家家获吉祥，我亦无恐怖。

右不忮

知足天地宽，贪得宇宙隘。岂无过人姿，多欲为患害。在约每思丰，居困常求泰。富求千乘车，贵求万钉带。未得求速偿，既得求勿坏。芬馨比椒兰，磬固方泰岱。求荣不知厌，志亢神愈忲。岁燠有时寒，日明有时晦。时来多善缘，运去生灾怪。诸福不可期，百殃纷来会。片言动招尤，举足便有碍。戚戚抱殷忧，精爽日凋瘵。矫首望八荒，乾坤一何大！安荣无遽欣，患难无遽憝。君看十人中，八九有依赖。人穷多过我，我穷犹可耐。而况处夷途，奚事生嗟忾？于世少所求，俯仰有余快。俟命堪终古，曾不愿乎外。

右不求

十八家诗钞

十八家诗钞卷一

曹子建五古五十五首

箜篌引

《乐府诗集》题曰《黄雀行》。

置酒高殿上，亲友从我游。中厨办丰膳，烹羊宰肥牛。秦筝何慷慨，齐瑟和且柔。阳阿奏奇舞，京洛出名讴。乐饮过三爵，缓带倾庶羞。主称千金寿，宾奉万年酬。久要不可忘，薄终义所尤。谦谦君子德，磬折欲何求。惊风飘白日，光景驰西流。盛时不可再，百年忽我遒。生存华屋处，零落归山丘。先民谁不死，知命复何忧。

○气势。此篇言盛时难恃，乐不可极，其末归于知命而无忧也。

薤露行

《乐府解题》云：曹植拟《薤露行》为《天地》。国藩按：《薤露》、《蒿里》，并丧歌也，亦谓之挽歌。

天地无穷极，阴阳转相因。人居一世间，忽若风吹尘。愿得展功勤，输力于明君。怀此王佐才，慷慨独不群。鳞介尊神龙，走兽宗麒麟。虫兽犹知德，何况于士人。孔氏删诗书，王业粲已分。骋我径寸翰，流藻垂华芬。

惟汉行

魏武帝《薤露》诗云：惟汉二十世，所任诚不良。

太极定二仪，清浊始以形。三光炤八极，天道甚著明。为人立君长，欲以遂其生。行仁章以瑞，变故诫骄盈。神高而听卑，报若响应声。明主敬细微，三季瞢天经。二皇称至化，盛哉唐虞廷。禹汤继厥德，周亦致太平。在昔怀帝京，日昃不敢宁。济济在公朝，万载驰其名。

○此篇下有《平陵东》，以长短句近七古，不录。

一曰。《乐府解题》云：曹植拟《长歌行》为。国藩按，《乐府解题》谓《长歌行》者，以芳华不久，当努力行乐，无至老大乃伤悲也。此则有远志，而思立功于世者，殊与《长歌行》不类。

游潢潦，不知江海流。燕雀戏藩柴，安识鸿鹄游。世士此诚明，大德固无俦。驾言登五岳，然后小陵丘。俯观上路人，势利惟是谋。雠高念皇家，远怀柔九州。抚剑而雷音，猛气纵横浮。泛泊徒嗷嗷，谁知壮士忧。

吁嗟篇

《选诗拾遗》作《瑟调·飞蓬篇》。《乐府解题》云：曹植拟《苦寒行》为《吁嗟》。《魏志》云：植每欲求别见，独谈及时政，幸冀试用，终不能得。时法制待藩国峻迫，植十一年而三徙都，常汲汲无欢。

吁嗟此转蓬，居世何独然。长去本根逝，宿夜无休闲。东西经七陌，南北越九阡。卒遇回风起，吹我入云间。自谓终天路，忽然下沉渊。惊飙接我出，故归彼中田。当南而更北，谓东而反西。宕宕当何依，忽亡而复存。飘飖周八泽，连翩历五山。流转无恒处，谁知吾苦艰。愿为中林草，秋随野火燔。糜灭岂不痛，愿与根荄连。

○情韵。

豫章行二首

《乐府解题》云：曹植拟《豫章行》为《穷达》。

穷达难豫图，祸福信亦然。虞舜不逢尧，耕耘处中田。太公未遭文，渔钓终渭川。不见鲁孔丘，穷困陈蔡间。周公下白屋，天下称其贤。

○言贤才得知己而用之，则达则福，无知己而弃之，则穷则祸。

鸳鸯自朋亲，不若比翼连。他人虽同盟，骨肉天性然。周公穆康叔，管蔡则流言。子臧让千乘，季札慕其贤。

蒲生行浮萍篇

《塘上行》，或以为魏武帝所作，或以为文帝妻甄后所作，叹以谗诉见弃，此篇之意亦同。

浮萍寄清水，随风东西流。结发辞严亲，来为君子仇。恪勤在朝夕，无端获罪尤。在昔蒙恩惠，和乐如瑟琴。何意今摧颓，旷若商与参。茱萸自有芳，不若桂与兰。新人虽可爱，无若故所欢。行云有反期，君恩傥中还。慊慊仰天叹，愁心将何愬。日月不恒处，人生忽若寓。悲风来入怀，泪下如垂露。发箧造裳衣，裁缝纨与素。

○此下有《日苦短篇》、《丹霞蔽日行》，以长短句近七古，未录。

野田黄雀行

《乐府诗集》，此章与前《箜篌引》，并题曰《野田黄雀行》，而辞意少异。

高树多悲风，海水扬其波。利剑不在掌，结友何须多。不见篱间雀，见鹞自投罗。罗家得雀喜，少年见雀悲。拔剑捎罗网，黄雀得飞飞。飞飞摩苍天，来下谢少年。

门有万里客

《门有车马客》，其客多叙市朝迁变、朋旧凋落之事。此《门有万里客》，其客自叙行役之苦。

门有万里客，问君何乡人。褰裳起从之，果得心所亲。挽裳对我泣，太息前自陈。本是朔方士，今为吴越民。行行将复行，去去适西秦。

泰山梁甫行

八方各异气，千里殊风雨。剧哉边海民，寄身于草野。妻子象禽兽，行止依林阻。柴门何萧条，狐兔翔我宇。

怨歌行

《伎录》、《乐府解题》作古辞，郭茂倩《乐府》作曹植。

○子建盖以周公自喻。

为君既不易，为臣良独难。忠信事不显，乃有见疑患。周公佐成王，金縢功不刊。推心辅王室，二叔反流言。待罪居东国，泣涕常流连。皇灵大动变，震雷风且寒。拔树偃秋稼，天威不可干。素服开金縢，感悟求其端。公旦事既显，成王乃哀叹。吾欲竟此曲，此曲悲且长。今日乐相乐，别后莫相忘。

名都篇

《歌录》云：《名都》、《美女》、《白马》，并《齐瑟行》也，皆以首句名篇。《乐府诗集》曰：以刺时人骑射之妙，游骋之乐，而无忧国之心也。

名都多妖女，京洛出少年。宝剑值千金，被服丽且鲜。斗鸡东郊道，走马长楸间。驰骋未能半，双兔过我前。揽弓捷鸣镝，长驱上南山。左挽因右发，一纵两禽连。余巧未及展，仰手接飞鸢。观者咸称善，众工归我妍。归来宴平乐，美酒斗十千。脍鲤臇胎，炮鳖炙熊蹯炮：一作寒。鸣俦啸匹侣，列坐竟长筵。连翩击鞠壤，巧捷惟万端。白日西南驰，光景不可攀。云散还城邑，清晨复来还。

○气势。

当欲游南山行

东海广且深，由卑下百川。五岳虽高大，不逆垢与尘。良木不十围，洪条无所因。长者能博爱，天下寄其身。大匠无弃材，船车用不均。锥刀各异能，何所独却前。嘉善而矜愚，大圣亦同然。仁者各寿考，四坐咸万年。

美女篇

美女妖且闲，采桑歧路间。柔条纷冉冉，落叶何翩翩。攘袖见素手，皓腕约金环。头上金爵钗，腰佩翠琅玕。明珠交玉体，珊瑚间木难。罗衣何飘飖，轻裾随风还。顾盼遗光彩，长啸气若兰。行徒用息驾，休者以忘餐。借问女安居，乃在城南端。青楼临大路，高门结重关。容华耀朝日，谁不希令颜。媒氏何所营，玉帛不时安。佳人慕高义，求贤良独难。众人徒嗷嗷，安知彼所观。盛年处房室，中夜起长叹。

○气势。美女如此容华，而安于义命，不轻于求遇合，以喻士不求苟达也。

白马篇

白马饰金羁，连翩西北驰。借问谁家子，幽并游侠儿。少小去乡邑，扬声沙漠垂。宿昔秉良弓，梏矢何参差。按弦破左的，右发摧月支。仰手接飞猱，俯身散马蹄。狡捷过猴猿，勇剽若豹螭。边城多警急，胡虏数迁移。羽檄从北来，厉马登高堤。长驱蹈匈奴，左顾陵鲜卑。弃身锋刃端，性命安可怀。父母且不顾，何言子与妻。名编壮士籍，不得中顾私。捐躯赴国难，视死忽如归。

○气势。此亦《求自试表》中之意。

升天行二首

《乐府解题》云：曹植又有《上仙箓》与《神游》、《五游》、《龙欲升天》等篇，皆伤人世不永，俗情险艰，当求神仙翱翔六合之外，与《飞龙》、《仙人》、《远游篇》、《前缓声歌》同意。

乘追术士，远之蓬莱山。灵液飞素波，兰桂上参天。玄豹游其下，翔鹍戏其颠。乘风忽登举，仿佛见众仙。

扶桑之所出，乃在朝阳谿。中心陵苍昊，布叶盖天涯。日出登东干，既夕没西枝。愿得纡阳辔，回日使东驰。

五游篇

九州不足步，愿得凌云翔。逍遥八纮外，游目历遐荒。披我丹霞衣，袭我素霓裳。华盖纷晻霭，六龙仰天骧。曜灵未移景，倏忽造昊苍。阊阖启丹扉，双阙曜朱光。徘徊文昌殿，登陟太微堂。上帝休西櫺，群后集东厢。带我琼瑶佩，漱我沆瀣浆。踟蹰玩灵芝，徙倚弄华芳。王子奉仙药，羡门进奇方。服食享遐纪，延寿保无疆。

远游篇

《楚词》《远游》章云：悲时俗之迫厄兮，愿轻举而远游。质菲薄而无因兮，焉托乘而上浮。王逸云：《远游》者，屈原之所作也。屈原履方直之行，不容于世，困于谗佞，无所告诉，乃思与仙人俱游戏，周历天地，无所不至焉。

远游临四海，俯仰观洪波。大鱼若曲陵，承浪相经过。灵鳌戴方丈，神岳俨嵯峨。仙人翔其隅，玉女戏其阿。琼蕊可疗饥，仰首吸朝霞。昆仑本吾宅，中州非我家。将归谒东父，一举超流沙。鼓翼舞时风，长啸激清歌。金石固易敝，日月同光华。齐年与天地，万乘安足多。

仙人篇

《乐府广题》云：秦始皇三十六年。使博士为《仙真人》诗，游行天下，令乐人歌之。曹植《仙人篇》曰“仙人揽六著”，言人生如寄，当养羽翼徘徊九天，以从韩终、王乔于天衢也。齐陆瑜又有《仙人揽六著篇》，盖出于此。

仙人揽六著，对博太山隅。湘娥抚琴瑟，秦女吹笙竽。玉樽盈桂酒，河伯献神鱼。四海一何局，九州安所如。韩终与王乔，要我于天衢。万里不足步，轻举凌太虚。飞腾逾景云，高风吹我躯。回驾观紫微，与帝合灵符。阊阖自嵯峨，双阙万丈余。玉树扶道生，白虎夹门枢。驱风游四海，东过王母庐。俯观五岳间，人生如寄居。潜光养羽翼，进趣且徐徐。不见昔轩辕，升龙出鼎湖。徘徊九天下，与尔长相须。

斗鸡篇

《春秋左氏传》云：季、郈之鸡斗，季氏介其鸡，郈氏为之金距。杜预云：捣介子播其羽也，或云以胶沙播之，为介鸡。《邺都故事》云：魏明帝大和中，筑斗鸡台。赵王石虎，亦以芥羽漆砂斗鸡于此。故曹植诗云“斗鸡东郊道，走马长揪间”是也。

游目极妙伎，清听厌宫商。主人寂无为，众宾进乐方。长筵坐戏客，斗鸡观闲房。群雄正翕赫，双翅自飞扬。挥羽激清风，悍目发朱光。觜落轻毛散，严距往往伤。长鸣入青云，扇翼独翱翔。愿蒙狸膏助，常得擅此场。

盘石篇

盘石山巅石盘石山巅石：上石字有误，当用连绵字与“飘飖”字对，飘飖涧底蓬。我本太山人，何为客淮东。雚葭弥斥土，林木无分重。岸岩若崩缺，湖水何汹汹。蚌蛤被滨涯，光彩如锦虹。高彼凌云霄，浮气象螭龙。鲸脊若丘陵，须若山上松。呼吸吞船，澎濞戏中鸿。方舟寻高价，珍宝丽以通。一举必千里，乘飔举帆幢。经危履险阻，未知命所钟。常恐沉黄垆，下与鼋鳖同。南极苍梧野，游眄穷九江。中夜指参辰，欲师当定从。仰天长太息，思想怀故邦。乘桴何所志，吁嗟我孔公。

○诗意大抵言生于帝王之家，处于风波之地，常有性命之忧。

驱车篇

驱车掸驽马，东到奉高城。神哉彼太山，五岳专其名。隆高贯云霓，嵯峨出太清。周流二六堠，间置十二亭。上有涌醴泉，玉石扬华英。东北望吴野，西眺观日精。魂神所系属，逝者感斯征。王者以归天，效厥元功成。历代无不遵，礼记有品程。探策或长短，唯德享利贞。封者七十帝，轩皇元独灵。飧霞漱沆瀣，毛羽被身形。发举蹈虚廓，径廷升窈冥。同寿东父年，旷代永长生。

○此亦《轻举》《远游》之意。

种葛篇

种葛南山下，葛藟自成阴。与君初婚时，结发恩义深。欢爱在枕席，夙昔同衣衾。窃慕棠棣篇，好乐和瑟琴。行年将晚暮，佳人怀异心。恩纪旷不接，我情遂抑沉恩纪旷不接，谓已见疏于文帝，犹妇见弃于其夫也。出门当何顾，徘徊步北林。下有交颈兽，仰见双栖禽。攀枝长叹息，泪下沾罗襟。良马知我悲，延颈代我吟。昔为同池鱼，今为商与参。往古皆欢遇，我独困于今。弃置委天命，悠悠安可任。

弃妇篇

石榴植前庭，绿叶摇缥青。丹华灼烈烈，璀彩有光荣。光荣晔流离，可以处淑灵。有鸟飞来集，拊翼以悲鸣。悲鸣夫何为，丹华实不成。拊心长叹息，无子当归宁。有子月经天，无子若流星。天月相终始，流星没无精。栖迟失所宜，下与瓦石并。忧怀从中来，叹息通鸡鸣。反侧不能寐，逍遥于前庭。踟蹰还入房，肃肃帷幕声。搴帷更摄带，抚弦调鸣筝。慷慨有余音，要妙悲且清。收泪长叹息，何以负神灵。招摇待霜露，何必春夏成。晚获为良实，愿君且安宁。

○子建见疏于文帝，屡迁国邑，有才而不见用，自嗟屏逐之臣，故以弃妇自喻。

公宴诗

此在邺宫与兄丕宴饮，时武帝在，故称丕为公子。

公子敬爱客，终宴不知疲。清夜游西园，飞盖相追随。明月澄清影，列宿正参差。秋兰被长坂，朱华冒绿池。潜鱼跃清波，好鸟鸣高枝。神飙接丹毂，轻辇随风移。飘飖放志意，千古长若斯。

○工律。

赠徐干

刘良云：子建与徐干俱不见用，有怨刺之意，故为此诗。

惊风飘白日，忽然归西山。圆景光未满，众星灿以繁。志士荣世业，小人亦不闲。聊且夜行游，游彼双阙间。文昌郁云兴文昌：殿名，迎风高中天迎风：观名。春鸠鸣飞栋，流猋激櫺轩。顾念蓬室士蓬室士：指干，贫贱诚足怜。薇藿弗充虚，皮褐犹不全。慷慨有悲心，兴文自成篇。宝弃怨何人，和氏和氏，植自喻，谓己有献宝之责，而己亦遭刖也有其愆。弹冠俟知己知己，植自指，谓徐干俟己，而己之冠亦被敝弃也，知己谁不然。良田无晚岁，膏泽多丰年。亮怀璠玙美，积久德逾宣。亲交义在敦，申章复何言。

○情韵。

赠丁仪

李善云：与都亭侯丁翼，今云仪，误也。《魏略》曰：丁仪，字正礼，太祖辟为掾。

初秋凉气发，庭树微销落。凝霜依玉除，清风飘飞阁。朝云不归山，霖雨成川泽。黍稷委畴陇，农夫安所获。在贵多忘贱，为恩谁能博。狐自足御冬，焉念无衣客。思慕延陵子，宝剑非所惜。子其宁尔心，亲交义不薄吕向云：《魏志》：仪有文才，子建赠以此诗，有怨刺之意。

○情韵。首四句，赋景物。“朝云”四句，喻用才则民被其泽，弃才则国无所获。“在贵”四句，讥时之贵臣，不以荐贤下士为意。末四句，自矢不弃良友。

赠王粲

端坐苦愁思，揽衣起西游。树木发春华，清池激长流。中有孤鸳鸯，哀鸣求匹俦。我愿执此鸟，惜哉无轻舟。欲归忘故道，顾望但怀愁。悲风鸣我侧，羲和逝不留。重阴润万物，何惧泽不周。谁令君多念，自使怀百忧。

○情韵。鸳鸯喻粲。“我愿”二句，喻己思引粲而无良会。“重阴”句，喻太祖。王粲最为太祖所重，故末四句云尔。

又赠丁仪王粲

《集》云：答丁敬礼、王仲宣。善云：翼字敬礼，仪，误也。

从军度函谷，驱马过西京。山岑高无极，泾渭扬浊清。壮哉帝王居，佳丽殊百城。员阙出浮云，承露概泰清。皇佐扬天惠，四海无交兵。权家虽爱胜，全国为令名。君子在末位，不能歌德声。丁生怨在朝，王子欢自营。欢怨非贞则，中和诚可经从军，谓建安三十年曹公西征张鲁。皇佐指魏太祖。权家谓兵法之权谋家也。君子谓丁、王也。丁时为太子掾，位卑，故曰怨在朝。王时免官在家，故曰欢自营。欢怨皆有所不平，故勖之以中和。

赠丁翼

《文士传》云：翼字敬礼，仪之弟也，为黄门侍郎。

嘉宾填城阙，丰膳出中厨。吾与二三子，曲宴此城隅。秦筝发西气，齐瑟扬东讴。肴来不虚归，觞至反无余。我岂狎异人，朋友与我俱。大国多良材，譬海出明珠。君子义休偫，小人德无储偫，待也，一曰具也。储，谓蓄积之，以待无也。休偫，谓美而有余也。积善有余庆，荣枯立可须。滔荡固大节，时俗多所拘。君子通大道，无愿为世儒。

赠白马王彪七首

《集》云：于圈城作。《魏志》云：楚王彪，字朱虎，初封白马王，后徙封楚；任城王彰，字子文，并武帝子。彰建安中为北中郎将，伐乌丸有功，文帝黄初三年，为任城王，四年朝京，不即得见，忿怒暴薨。

序曰：黄初四年正月，白马王、任城王与余俱朝京师，会节气。到洛阳，任城王薨。至七月，与白马王还国。后有司以二王归蕃，道路宜异宿止，意每恨之。盖以大别在数日，是用自剖，与王辞焉。愤而成篇。

○《艺苑卮言》云：子建《谒帝承明庐》、《明月照高楼》，子桓《西北有浮云》、《秋风萧瑟》，非邺中诸子可及，仲宣、公干，远在下风。吾每至《谒帝》一章，便数十过不可了，悲婉宏壮，情事理境，无所不有。又云：陈思王《赠白马王彪》诗，全法《大雅·文王之什》体，以故首二章不相承耳，后人不知，合而为一者，良可笑也。

谒帝承明庐，逝将归旧疆旧疆：鄄城也。清晨发皇邑，日夕过首阳首阳：在洛阳城东北二十里。伊洛广且深，欲济川无梁。泛舟越洪涛，怨彼东路长。顾瞻恋城阙，引领情内伤。

○情韵。

太谷何寥廓，山树郁苍苍。霖雨泥我涂，流潦浩纵横。中逵绝无轨，改辙登高冈。修坂造云日，我马玄以黄。

○情韵。

玄黄犹能进，我思郁以纡。郁纡将何念，亲爱在离居。本图相与偕，中更不克俱。鸱枭鸣衡轭，豺狼当路衢。苍蝇间白黑，谗巧令亲疏。欲还绝无蹊，揽辔止踟蹰。

○情韵。

踟蹰亦何留，相思无终极。秋风发微凉，寒蝉鸣我侧。原野何萧条，白日忽西匿。归鸟赴乔林，翩翩厉羽翼。孤兽走索群，衔草不遑食。感物伤我怀，抚心长太息。

○情韵。

太息将何为，天命与我违。奈何念同生，一往形不归。孤魂翔故域，灵柩寄京师。存者忽复过，亡没身自衰。人生处一世，去若朝露晞。年在桑榆间，影响不能追。自顾非金石，咄唶令心悲。

○情韵。同生，指任城王彰。桑榆，以日之将落，喻人之将老，影响虽捷，尚不如将逝之年光，其去更速也。

心悲动我神，弃置莫复陈。丈夫志四海，万里犹彼邻。恩爱苟不亏，在远分日亲。何必同衾帱，然后展殷勤。忧思成疾疹，无乃儿女仁。仓卒骨肉情，能不怀苦辛。

○情韵。

苦辛何虑思，天命信可疑。虚无求列仙，松子久吾欺。变故在斯须，百年谁能持言有司逼迫太甚，时虞不测之祸，变生斯须间事耳，谁能保百年哉。离别永无会，执手将何时。王其爱玉体，俱享黄发期。收泪即长路，援笔从此辞。

○情韵。

送应氏诗二首

刘良云：送璩、玚兄弟。时董卓迁献帝于西京，洛阳被烧，故多言荒芜之事。

步登北邙阪，遥望洛阳山。洛阳何寂寞，宫室尽烧焚。垣墙皆顿擗，荆棘上参天。不见旧耆老，但睹新少年。侧足无行径，荒畴不复田。游子久不归，不识陌与阡。中野何萧条，千里无人烟。念我平常居，气结不能言。

○情韵。

清时难屡得，嘉会不可常。天地无终极，人命若朝霜。愿得展燕婉，我友之朔方。亲昵并集送，置酒此河阳。中馈岂独薄，宾饮不尽觞。爱至望苦深，岂不愧中肠。山川阻且远，别促会日长。愿为比翼鸟，施翮起高翔。

○情韵。

三良诗

《左传》云：秦伯任好卒，以子车氏三子奄息、仲行、虎为殉，皆秦之良也。诗人作《黄鸟》以哀之。刘良云：植被文帝责黜，意者自悔不从武帝，而作是诗。

功名不可为，忠义我所安。秦穆先下世，三臣皆自残。生时等荣乐，既没同忧患。谁言捐躯易，杀身诚独难。揽涕登君墓，临穴仰天叹。长夜何冥冥，一往不复还。黄鸟为悲鸣，哀哉伤肺肝。

游仙诗

此亦《升天行》、《五游篇》、《远游篇》、《仙人篇》等作之旨。

人生不满百，戚戚少欢娱。意欲奋六翮，排雾凌紫虚。蝉蜕同松乔，翻迹登鼎湖。翱翔九天上，骋辔远行游。东观扶桑曜，西临弱水流。北极玄天渚，南翔陟丹丘。

杂诗六首

李善云：此六篇并别京已后在鄄城思乡而作。

高台多悲风，朝日照北林。之子在万里，江湖迥且深。方舟安可极，离思故难任。孤雁飞南游，过庭长哀吟。翘思慕远人之子、远人，当有所专指之人，若徐干之类，愿欲托遗音。形影忽不见，翩翩伤我心。

○识度。《易·小过》：飞鸟遗之音。谓欲托之寄音信于故乡也，转瞬而雁之形影已不见矣。

转蓬离本根，飘飖随长风。何意回飙举，吹我入云中。高高上无极，天路安可穷。类此游客子，捐躯远从戎。毛褐不掩形，薇藿常不充。去去莫复道，沉忧令人老。

○识度。转蓬、游子，似皆子建以自喻者，本根指京师也。

西北有织妇，绮缟何缤纷。明晨秉机杼，日昃不成文。太息终长夜，悲啸入青云。妾身守空闺，良人行从军。自期三年归，今已历九春。飞鸟绕树翔，嗷嗷鸣索群。愿为南流景，驰光见我君。

○识度。良人、我君，皆喻思君之意。

南国有佳人，容华若桃李。朝游江北岸，夕宿潇湘沚。时俗薄朱颜，谁为发皓齿。俯仰岁将暮，荣耀难久恃。

○识度。

○此首自惜有才，而不得及时见用也。

仆夫早严驾，吾将远行游。远行欲何之，吴国为我仇。将骋万里途，东路安足由。江介多悲风，淮泗驰急流。愿欲一轻济，惜哉无方舟。闲居非吾志，甘心赴国忧。

○识度。此即《求自试表》愿“身分蜀境，首悬吴阙”之意。

飞观百余尺，临牖御櫺轩。远望周千里，朝夕见平原。烈士多悲心，小人偷自闲。国雠亮不塞，甘心思丧元。拊剑西南望，思欲赴太山。弦急悲声发，聆我慷慨言。

○识度。此亦《求自试表》之意。

闺情

一作《杂诗》。

揽衣出中闺，逍遥步两楹。闲房何寂寞，绿草被阶庭。空室自生风，百鸟翩南征。春思安可忘，忧戚与我并。佳人在远道，妾身单且茕。欢会难再遇，芝兰不重荣。人皆弃旧爱，君岂若平生。寄松为女萝，依水如浮萍。赍身奉衿带，朝夕不堕倾。傥终顾盼恩，永副我中情。

○此亦与《弃妇篇》相近。

七哀诗

《玉台》作《杂诗》

明月照高楼，流光正徘徊。上有愁思妇，悲叹有余哀。借问叹者谁，言是荡子妻。君行逾十年，孤妾常独栖。君若清路尘，妾若浊水泥。浮沉各异势，会合何时谐。愿为西南风，长逝入君怀。君怀良不开，贱妾当何依。

○情韵国藩按，《乐府诗集》所载，又有一首晋乐所奏，凡二十八句，较本诗多十二句。

情诗

《玉台》作《杂诗》。

微阴翳阳景，清风飘我衣。游鱼潜绿水，翔鸟薄天飞。眇眇客行士，遥役不得归。始出严霜结，今来白露晞。游子叹黍离，处者歌式微。慷慨对嘉宾，凄怆内伤悲。

○此代述久役不归之情。游鱼二句，言得所也；眇眇二句，言不如鱼鸟也。

喜雨诗

天覆何弥广，苞育此群生。弃之必憔悴，惠之则滋荣。庆云从北来，郁述西南征。时雨中夜降，长雷周我庭。嘉种盈膏壤，登秋必有成。

七步诗

本集不载。《世说新语》云：文帝尝令东阿王七步中作诗，不成者行大法，王应声便为诗，帝有惭色。

煮豆持作羹，漉菽以为汁。萁向釜中然，豆在釜中泣。本是同根生，相煎何太急。

失题

见《艺文·鹤部》。

双鹤俱遨游，相失东海旁。雄飞窜北朔，雌惊赴南湘。弃我交颈欢，离别各异方。不惜万里道，但恐天网张。

○《乐府诗集》有《桂之树》一首长短句，《当墙欲高行》长短句，《当事君行》长短句，《当车已驾行》长短句，《妾薄命》二首，一六言、一杂言，《苦思行》一首长短句，《飞龙篇》一首四言，与《平陵东》、《日苦短》、《丹霞蔽日行》，皆以非五言古，未抄。

阮嗣宗五古八十二首

咏怀八十二首

颜延年云：阮公身事乱朝，常恐遇祸，因兹咏怀，虽志在讥剌，而文多隐避，百代之下，难以情测，故粗明大意，略其幽旨也。《诗统》云：阮集传之既久，颇存讹阙，校录者往往肆为补缀，作者之旨，淆乱甚焉。今以诸本参校，其义稍优。

○按《文选》录《咏怀》诗十七首，近人陈氏沆《诗比兴笺》录《咏怀》诗三十八首。今于旧注节抄一二，陈氏说节抄十之六七，其前人论说所未及，国藩间有窥测，亦附书焉。尚有数首，义不可通，遂阙所疑，以俟达者。

夜中不能寐，起坐弹鸣琴。薄帷鉴明月，清风吹我衿。孤鸿号外野，翔鸟鸣北林。徘徊将何见，忧思独伤心。

○识度。

二妃游江滨，逍遥顺风翔。交甫怀环佩，婉娈有芬芳。猗靡情欢爱，千载不相忘。倾城迷下蔡，容好结中肠。感激生忧思，萱草树兰房。膏沐为谁施，其雨怨朝阳。如何金石交，一旦更离伤。

○识度。陈沆曰：司马父子隐谲险诈，奸而不雄，《咏怀》诗中多以妾妇讥之。

嘉树下成蹊，东园桃与李。秋风吹飞藿，零落从此始。繁华有憔悴，堂上生荆杞。驱马舍之去，去上西山趾。一身不自保，何况恋妻子。凝霜被野草，岁暮亦云已。

○识度。陈沆曰：司马懿尽录魏王公置于邺，嘉树零落，繁华憔悴，皆宗枝剪除之喻也。

天马出西北，由来从东道。春秋非有托，富贵焉常保。清露被皋兰，凝霜沾野草。朝为媚少年，夕暮成丑老。自非王子晋，谁能常美好。

○识度。陈沆云：马出西极，由东道主人引之使来，司马氏本人臣，由魏帝致之使盛。少年倏老，喻魏之全盛倏衰也。马即典午之姓。

平生少年时，轻薄好弦歌。西游咸阳中，赵李相经过。娱乐未终极，白日忽蹉跎。驱马复来归，反顾望三河。黄金百镒尽，资用常苦多。北临太行道，失路将如何。

○识度。《丹铅余录》云：阮籍《咏怀》诗“西游咸阳市，赵李相经过”，颜延年以为赵飞燕、李夫人；刘会孟谓安知非实有此人，不必求其谁何也。详诗意，咸阳赵李，谓游侠近侍之俦。《汉·谷永传》：“小臣赵李，从微贱贵宠，成帝常与微行。”籍用赵李，字正出此。若如颜延年之说，赵飞燕、李夫人岂可言经过？如刘会孟言，当时实有此人，唐王维诗亦有“日夜经过赵李家”，岂唐时亦实有此人乎？乃知读书不详考深思，虽如延年之博学，会孟之精鉴，亦不免失之，况下此者耶！《诗话补遗》云：按《汉书》乃赵季、李款。陈沆以首四句比魏之盛时，白日蹉跎比明帝之崩，失路比国家之失权。

昔闻东陵瓜，近在青门外。连畛距阡陌，子母相钩带。五色曜朝日，嘉宾四面会。膏火自煎熬，多财为患害。布衣可终身，宠禄岂足赖。

○识度。此首阮公以邵平自比。“膏火”二句，亦讥趋附权势者。

炎暑惟兹夏，三旬将欲移。芳树垂绿叶，青云自逶迤。四时更代谢，日月递参差。徘徊空堂上，忉怛莫我知。愿睹卒欢好，不见悲别离。

○识度。魏甘露五年六月甲寅，司马昭立常道乡公，在月之三日。陈沆谓此诗即指此事。“三旬将欲移”云者，谓恐三旬即移秋节也。“愿睹卒欢好”云者，恐其复为齐王芳高贵乡公之续也。

灼灼西日，余光照我衣。回风吹四壁，寒鸟相因依。周周尚衔羽，蛩蛩亦念饥。如何当路子，磬折忘所归。岂为夸誉名，憔悴使心悲。宁与燕雀翔，不随黄鹄飞。黄鹄游四海，中路将安归。

○识度。陈沆以磬折忘归为讥党附司马氏者，未知然否。至谓末四句为阮公自命之词，鉴黄鹤之失路，宁燕雀以卑栖，则深得本指矣。

步出上东门，北望首阳岑。下有采薇士，上有嘉树林。良辰在何许，凝霜沾衣襟。寒风振山冈，玄云起重阴。鸣雁飞南征，发哀音。素质游商声，凄怆伤我心。

○识度。首四句，阮公以伯夷自况，似亦刺趋时附势之小人。

北里多奇舞，濮上有微音。轻薄闲游子，俯仰乍浮沉。捷径从狭路，俛趋荒淫。焉见王子乔，乘云翔邓林。独有延年术，可以慰我心。

○识度。陈沆谓此章讥党附司马氏者。愚谓前六句似讥邓扬、何晏之徒，后四句则自况之语，言虽不能避世高举，犹可全生远害耳。

湛湛长江水，上有枫树林。皋兰被径路，青骊逝骎骎。远望令人悲，春气感我心。三楚多秀士，朝云进荒淫。朱华振芬芳，高蔡相追寻。一为黄雀哀，泪下谁能禁。

○识度。陈沆云，楚襄比魏明帝，蔡灵侯比曹爽，朱华芬芳谓私取才人为伎乐，高蔡追寻谓兄弟数出宴游，公子挟弹规黄雀，比曹爽为司马懿所图。

昔日繁华子，安陵与龙阳。夭夭桃李花，灼灼有辉光。悦怿若九春，磬折似秋霜。流眄发姿媚，言笑吐芬芳。携手等欢爱，宿夕同衣裳。愿为双飞鸟，比翼共翱翔。

丹青著明誓，永世不相忘。

○识度。旧说：安陵、龙阳，以色事楚、魏之主，尚尽忠如此，而晋文王蒙厚恩于魏，乃不能竭其股肱，而将行篡夺，所以深刺之也。陈沆以丹青明誓，指司马懿受魏文帝、明帝两世托孤寄命之重，不应背之。

登高临四野，北望青山阿。松柏翳冈岑，飞鸟鸣相过。感慨怀辛酸，怨毒常苦多。李公悲东门，苏子狭三河。求仁自得仁，岂复叹咨嗟。

○识度。陈沆谓此章讥党附司马氏者，如钟会、成济之徒，终亦不得其死也。求仁得仁，犹云求祸得祸，苏、李之诛死，自取之耳。

开秋兆凉气，蟋蟀鸣床帷。感物怀殷忧，悄悄令心悲。多言焉所告，繁辞将诉谁。微风吹罗袂，明月耀清晖。晨鸡鸣高树，命驾起旋归。

○识度。旧说：晨鸡，知时者；旋归，将返山林以避世也。

昔年十四五，志尚好书诗。被褐怀珠玉，颜闵相与期。开轩临四野，登高望所思。丘墓蔽山冈，万代同一时。千秋万岁后，荣名安所之。乃悟羡门子，嗷嗷令自嗤。

○识度。此首自述其抗志自修，遁世无闷。“千秋”二句，言荣名不足称，“羡门”二句，言长生不足慕，但求有自修之实耳。

徘徊蓬池上，还顾望大梁。绿水扬洪波，旷野莽茫茫。走兽交横驰，飞鸟相随翔。是时鹑火中，日月正相望。朔风厉严寒，阴气下微霜。羁旅无俦匹，俯仰怀哀伤。小人计其功，君子道其常。岂惜终憔悴，咏言著斯章。

○识度。陈沆曰：大梁，指魏也。《左传》：晋伐虢，卜偃曰：克之，其九月、十月之交乎？鹑火中，必是时也。嘉平六年，九月甲戌，司马师废帝为齐王，乃十九日。十月庚寅，立高贵乡公，正九月、十月之交，鹑火中之时也。司马师先定谋，而后白太后，其在九月十五日，日月相望时乎？

独坐空堂上，谁可与欢者。出门临永路，不见行车马。登高望九州，悠悠分旷野。孤鸟西北飞，离兽东南下。日暮思亲友，晤言用自写。

○识度。陈沆曰：悼国无人也。我瞻四方，蹙蹙靡所骋，途穷能无恸乎！孤鸟、离兽，士不西走蜀，则南走吴耳。

悬车在西南，羲和将欲倾。流光耀四海，忽忽至夕冥。朝为咸池晖，濛汜受其荣。岂知穷达士知：《集》作放，一死不再生。视彼桃李花，谁能久荧荧。君子在何许，旷世未合并旷世：一作叹息。瞻仰景山松，可以慰吾情。

○首四句言魏祚将倾。“朝为”二句，指前此被魏之恩泽者。“岂知”六句，言夏侯之属云亡，殉国之人未见。景山松似有所指之人，可信其劲节不改者。

西方有佳人，皎若白日光。被服纤罗衣，左右佩双璜。修容耀姿美，顺风振微芳。登高眺所思，举袂当朝阳当：《集》作向。寄颜云霄间，挥袖凌虚翔。飘飖恍惚中，流眄顾我旁。悦怿未交接，晤言用感伤。杨朱泣路歧，墨子悲染丝。揖让长离别，飘飖难与期。岂徒燕婉情，存亡诚有之。萧索人所悲，祸衅不可辞。赵女媚中山，谦柔愈见欺。嗟嗟涂上士，何用自保持。

○陈沆以此首与《二妃游江滨》、《昔日繁华子》二章，同类并观，皆以妾妇讥司马氏也。国藩按，歧路、染丝，言变迁不定，翻覆无常，不特燕婉之情如此，即国之存亡，亦不过一反覆间耳。

于心怀寸阴，羲阳将欲冥。挥袂抚长剑，仰观浮云征。云间有玄鹤玄鹤：阮公自况之词，抗志扬哀声。一飞冲青天，旷世不再鸣。岂与鹑游，连翩戏中庭。

○京师曹氏家藏阮步兵诗一卷，唐人所书，与世所传多异。其一篇云：“放心怀寸阴，羲和将欲冥。挥袂抚长剑，仰观浮云行。云间有立鹄，抗首扬哀声。一飞冲青天，疆世不再鸣。安与鹑游，翩翩戏中庭。”孔宗翰亦有本，与此多同。

夏后乘灵舆，夸父为邓林。存亡从变化，日月有浮沉。凤凰鸣参差，伶伦发其音。王子好箫管，世世相追寻。谁言不可见，青鸟明我心。

东南有射山，汾水出其阳。六龙服气舆，云盖切天纲切：一作覆。仙者四五人，逍遥晏兰房。寝息一纯和，呼吸成露霜。沐浴丹渊中，炤耀日月光。岂安通灵台，游瀁去高翔。

殷忧令志结，怵惕常若惊。逍遥未终晏，朱阳忽西倾。蟋蟀在户牖，蟪蛄号中庭。心肠未相好，谁云谅我情。愿为云间鸟，千里一哀鸣。三芝延瀛洲，远游可长生。

拔剑临白刃，安能相中伤。但畏工言子，称我三江旁。飞泉流玉山，悬车栖扶桑。日月径千里，素风发微霜。势路有穷达，咨嗟安可长。

朝登洪坡颠，日夕望西山。荆棘被原野，群鸟飞翩翩。鸾鹥时栖宿时：《集》作特，性命有自然。建木谁能近，射干复婵娟。不见林中葛，延蔓相勾连。

周郑天下交，街术当三河。妖冶闲都子，焕耀何芬葩。玄发发发：一作照朱颜，睇眄有光华。倾城思一顾，遗视来相夸。愿为三春游，朝阳忽蹉跎。盛衰在须臾，离别将如何。

若花耀西海花：一作木，西：一作四，扶桑翳瀛洲。日月经天涂，明暗不相雠雠：《集》作侔。穷达自有常，得失又何求。岂效路上童，携手共遨游。阴阳有变化，谁云沉不浮。朱鳖跃飞泉，夜飞过吴洲。俯仰运天地，再抚四海流。系累名利场，驽骏同一辀。岂若遗耳目，升遐去殷忧。

○首四旬谓日往月来，月往日来，互有屈伸，不相雠怨，人生有达即有穷，有得即有失，又何怨哉！“岂效”二句，言不学世上小儿，营营干求。朱鳖，阮公以之自况，亦远游遗世之意。

昔余游大梁，登于黄华颠。共工宅玄冥，高台造青天。幽荒邈悠悠，凄怆怀所怜。所怜者谁子，明察自照妍自照妍：一作应自然。应龙沉冀州，妖女不得眠。肆侈凌世俗侈：一作佞，岂云永厥年。

○《诗话补遗》云：阮籍诗“昔余游大梁，登于黄华颠”，“应龙沉冀州，妖女不得眠”。按，《战国策》：赵武灵西至河，登黄华之上，梦处女鼓瑟歌诗，因纳吴广女娃赢孟姚，其先七世，而兆于简子之梦，及入宫而夺嫡乱国，岂非妖女乎。张平子《应问》曰：女魃北而应龙翔。合而观之，可见其微意。盖当是时，魏明帝郭后、毛后妒宠相杀，正类武灵王事，故隐语怪说，亦《春秋》定、哀多微辞意也。陈沆曰：大梁，魏也。女魃处共工之台，主旱，以比司马氏。应龙沉冀州之野，主雨，以比玄、爽、晏、范之俦，矜智自负，奢侈荒宴，自取败亡也。

驱马出门去，意欲远征行。征行安所如，背弃夸与名。夸名不在己，但愿适中情。单帷蔽皎日，高榭隔微声。谗邪使交疏，浮云令昼冥。燕婉同衣裳，一顾倾人城。从容在一时，繁华不再荣。晨朝奄复暮，不见所欢形。黄鸟东南飞，寄言谢友生。

驾言发魏都，南向望吹台。箫管有遗音，梁王安在哉。战士食糟糠，贤者处蒿莱。歌舞曲未终，秦兵已复来。夹林非吾有，朱宫生尘埃。军败华阳下，身竟为土灰。

○《文昌杂录》云：《东京记》：天清寺繁台，梁孝王按歌吹之台。阮公诗云“驾言发魏都，南向望吹台。箫箫有余音，梁王安在哉。”后有繁氏居其侧里，人呼为繁台。陈沆云：魏都，即指曹魏也。明帝末年，歌舞荒淫，不知求贤讲武，以致亡国。

朝阳不再盛，白日忽西幽。去此若俯仰，如何似九秋。人生若尘露，天道邈悠悠。齐景升丘山，涕泗纷交流。孔圣临长川，惜逝忽若浮。去者余不及，来者吾不留。愿登太华山，上与松子游。渔父知世患，乘流泛轻舟。

○识度。此亦汲汲自修之意。

一日复一夕，一夕复一朝。颜色改平常，精神自损消。胸中怀汤火，变化故相招。万事无穷极极：一作理，知谋苦不饶。但恐须臾间，魂气随风飘。终身履薄冰，谁知我心焦。

○识度。司马师尝谓阮嗣宗至慎，每与言终日，言至玄远，未尝臧否人物。

一日复一朝，一昏复一晨。容色改平常，精神自飘沦。临觞多哀楚，思我故时人。对酒不能言，凄怆怀酸辛。愿耕东皋阳，谁与守其真。愁苦在一时，高行伤微身。曲直何所为，龙蛇为我邻《扬雄传》云：君子得时则大行，不得时则龙蛇。龙蛇者，一曲一直，一伸一屈。如危行伸也，言孙即屈也。此诗畏高行之见伤，必言孙以自屈，龙蛇之道也。

世务何缤纷，人道苦不遑。壮年以时逝，朝露待太阳。愿揽羲和辔，白日不移光。天阶路殊绝，云汉邈无梁。濯发旸谷滨，远游昆岳旁。登彼列仙岨，采此秋兰芳。时路乌足争，太极可翱翔。

○“愿揽”二句，有鲁阳挥戈驻景之意，“白日不移光”云者，欲使魏祚不遽移于晋也。“天阶”二句，言手无斧柯，无路可以回天也。

谁言万事囏，逍遥可终生逍遥：《庄子》篇名。临堂翳华树，悠悠念无形。彷徨思亲友，倏忽复至冥。寄言东飞鸟，可用慰我情。

○无形，言无生之始也。庄子溯其始，而本无形，非徒无形也，而本无生。翳华树，日中时也，至冥则夕矣。

嘉时在今辰，零雨洒尘埃零雨：似当作灵雨。临路望所思，日夕复不来。人情有感慨，荡漾焉能排。挥涕怀哀伤，辛酸谁语哉。

○天之道，阴求阳，阳求阴，气也。人之道，男求女，女求男，情也。古人以不遇为不偶，《诗》、《骚》之称美人，皆求君、求友也。此诗之望所思，亦求友之意，似有所指。言天时既嘉，道路无尘，而美人不来，能无感慨。

炎光延万里，洪川荡湍濑。弯弓挂扶桑，长剑倚天外。泰山成砥砺，黄河为裳带。视彼庄周子，荣枯何足赖。捐身弃中野，乌鸢作患害。岂若雄杰士，功名从此大。

○此首有屈原《远游》之意，高举出世之想。

壮士何慷慨，志欲威八荒。驱车远行役，受命念自忘。良弓挟乌号，明甲有精光。临难不顾生，身死魂飞扬。岂为全躯士，效命争战场。忠为百世荣，义使令名彰。垂声谢后世，气节故有常。

○此首似指王凌、诸葛诞、毌丘俭之徒。

混元生两仪，四象运衡玑。曒日布炎精，素月垂景晖。晷度有昭同，哀哉人命微。飘若风尘逝，忽若庆云晞。修龄适余愿，光宠非己威。安期步天路，松子与世违。焉得凌霄翼，飘飖登云湄。嗟哉尼父志，何为居几夷陈沆曰：光宠非己威，谓赵孟能贱之也。方欲延龄世外，遗身霄路，即尼父居九夷，且非所慕，况肯希当世之宠荣乎。

天网弥四野，六翮掩不舒。随波纷纶客客：《集》作落，泛泛若浮凫浮凫：亦作凫翳。生命无期度，朝夕有不虞。列仙停修龄，养志在冲虚。飘飖云日间，邈与世路殊。荣名非己宝，声色焉足娱。采药无旋返，神仙志不符。逼此良可惑，令我久踌躇。

○首四句谓晋氏网罗人才，庸庸者皆见录用。“生命无期度”以下，阮公自喻其游于世网之外。

王业须良辅，建功俟英雄。元凯康哉美，多士颂声隆。阴阳有舛错，日月不常融。天时有否泰，人事多盈冲。园绮遁南岳，伯阳隐西戎。保身念道真，宠耀焉足崇。人谁不善始，鲜能克厥终。休哉上世士，万载垂清风。

○首四句，言魏三祖时，多良辅贤士。“阴阳”四句，指齐王芳以后之事。园绮八句，阮公以自喻也。上世士，即园、绮、伯阳之伦。

鸿鹄相随飞，飞飞适荒裔。双翮临长风，须臾万里逝。朝餐琅玕实，夕宿丹山际。抗身青云中，网罗孰能制。岂与乡曲士，携手共言誓。

○此首亦远游遗世之念。

俦物终始殊，修短各异方。琅玕生高山，芝英曜朱堂。荧荧桃李花，成蹊将夭伤。焉敢希千术，三春表微光。自非凌风树，憔悴乌有常乌：一作要。

○“焉敢”二句当有误字。凌风树，亦阮公以自况者，有托根霄汉，终古不凋之意。

幽兰不可佩，朱草为谁荣。修竹隐山阴，射干临增城。葛藟延幽谷，绵绵瓜瓞生。乐极消灵神，哀深伤人情。竟如忧无益，岂若归太清。

○“幽兰”四句，喻当世之贤士。“葛藟”二句，喻当世之在势者。

鸠飞桑榆，海鸟运天池。岂不识宏大，羽翼不相宜。招摇安可翔，不若栖树枝。下集蓬艾间，上游园圃篱。但尔亦自足，用子为追随子：指鸠。

○此首《艺文类聚》所载与今本不同，而义意近优。观李善《文选注》，江文通拟《咏怀》诗所引与《艺文》同，亦一证也。今从《艺文》定正。国藩按，此首似以鸠自比，以明不慕高位，不贪远图之意。

生命辰安在，忧戚涕沾襟。高鸟翔山冈，燕雀栖下林。青云蔽前庭，素琴凄我心。崇山有鸣鹤，岂可相追寻。

鸣鸠嬉庭树，焦明游浮云。焉见孤翔鸟，翩翩无匹群。死生自然理，消散何缤纷。

○《汉魏诗集》合前为一首。国藩按，《上林赋》注：焦明，似凤，西方之鸟也。此与鸣鸠并举，殊觉不伦。末二句与前四句尤为不伦，疑后人所附盖也。

步游三衢旁，惆怅念所思。岂为今朝见，恍惚诚有之。泽中生乔松，万世未可期未：一作安。高鸟摩天飞，凌云共游嬉。岂有孤行士，垂涕悲故时。

○乔松，冀有国桢扶魏祚于将倾者。高鸟，自喻其遗世外也，末二句谓有伯夷之心，而不学伯夷之迹也。

清露为凝霜，华草成蒿莱。谁云君子贤，明达安可能。乘云招松乔，呼噏永矣哉。

○明达，似指一死生、齐彭殇者言之。

丹心失恩泽，重德丧所宜。善言焉可长，慈惠未易施。不见南飞燕，羽翼正差池。高子怨新诗，三闾悼乖离。何为混沌氏，倏忽体貌隳。

○首四句，言曹氏施厚泽于司马，而遭其反噬。末二句，言司马氏机智可怖。

十日出旸谷，弭节驰万里。经天耀四海，倏忽潜濛汜。谁言焱炎久，游没可行俟。逝者岂长生，亦去荆与杞。千载犹崇朝，一餐聊自已聊自已：一作百金子。是非得失间，焉足相讥理。计利知术穷，哀情遽能止遽：一作克。

○陈沆曰：此达观自遣也。白日经天，有时沦没。运无常隆，理有终极。汉灭魏兴，不旋踵而魏蹙，则将来典午之熸替。亦行可俟也。

自然有成理，生死道无常。智巧万端出，大要不易方。如何夸毘子，作色怀骄肠。乘轩驱良马，凭几向膏粱。被服纤罗衣，深榭设闲房。不见日夕华，翩翩飞路旁。

○识度。“大要不易方”云者，谓贫富贵贱死生祸福皆有自然之理，虽智巧万端，不能逃出范围之外。末二句，言花有荣必有落，人有盛必有衰也。

夸谈快愤懑，情慵发烦心情：一作惰。西北登不周，东南望邓林。旷野弥九州，崇山抗高岑。一餐度万世，千岁再浮沉。谁云玉石同，泪下不可禁。

○前八句，有远游遗世之志。末二句，言己虽生于浊世，岂其玉石不分，随众人之混混，而昧于时代之变迁邪？

人言愿延年，延年欲焉之。黄鹄呼子安，千秋未可期。独坐山岩中，恻怆怀所思。王子亦何好，猗靡相携持。悦怿犹今辰，计校在一时。置此明朝事，日夕将见欺。

○陈沆曰：此与《王子十五年》一章，王子皆指少帝也。此少帝谋讨司马师时所作。“计校在一时”，安危系此一举也。国藩按，“日夕将见欺”，似用季平子日入慝作事。

贵贱在天命，穷达自有时。婉娈邪佞子，随利来相欺。孤恩损惠施，但为谗夫嗤。鹡鸰鸣云中，载飞靡所期。焉知倾侧士，一旦不可持。

○鹡鸰且飞且鸣，《诗·小雅》及东方朔《答客难》皆以喻汲汲自修之士，此则似讥汲汲附势之人。

惊风振四野，回云荫堂隅。床帷为谁设，几杖为谁扶。虽非明君子，岂暗桑与榆。世有此聋瞆，芒芒将焉如。翩翩从风飞，悠悠去故居。离麾玉山下，遗弃毁与誉。

○首四句，有时移势异，举目山河之感。翩翩二句，言时移势殊，我亦遗世远举，不效世之聋瞆，贪恋禄位，茫然不知玉步之已改也。

危冠切浮云，长剑出天外。细故何足虑，高度跨一世。非子为我御非子：秦之先世，逍遥游荒裔。顾谢西王母，吾将从此逝。岂与蓬户士，弹琴诵言誓。

○此首亦有高举遗世之意，末二句似讥拘守礼法之士。

河上有丈人，纬萧弃明珠。甘彼藜藿食，乐是蓬蒿庐。岂效缤纷子，良马骋龙舆。朝生衢路傍，夕瘗横术隅。欢笑不终宴，俯仰复欷歔。鉴兹二三者，愤懑从此舒。

○识度。二三者，似亦刺魏臣而二心于晋，旋盛旋败者。

儒者通六艺艺：一作义，立志不可干。违礼不为动，非法不肯言。渴饮清泉流，饥食天一箪。岁时无以祀，衣服常苦寒。屣履咏南风，缊袍笑华轩。信道守诗书，义不受一餐。烈烈褒贬辞，老氏用长叹。

○识度。陈沆曰：此叹汉党锢，诸儒危行而不言孙，故章末以老规儒也，乌用月旦之评，清流之目哉！

少年学击刺刺：《集》作剑，妙伎过曲城。英风捷云霓，超世发奇声。挥剑临沙漠，饮马九野垌。旗帜何翩翩，但闻金鼓鸣。军旅令人悲，烈烈有哀情。念我平常时，悔恨从此生少年欲从军立功，而晚节悔恨者，念仇敌不在吴、蜀，而在堂廉之间也。

平昼整衣冠，思见客与宾。宾客者谁子，倏忽若飞尘。裳衣佩云气，言语究灵神。须臾相背弃，何时见斯人。

○此首或指孙登、嵇康之流。

多虑令志散，寂寞使心忧。翱翔观陂泽陂：一作彼，抚剑登轻舟。但愿长闲暇，后岁复来游。

○此首自述其韬精匿志、观物自怡之素。

朝出上东门，遥望首阳基。松柏郁森沉，鹂黄相与嬉。逍遥九曲间，徘徊欲何之。念我平居时，郁然思妖姬。

○首二句与第九首相似，而基字不如芩字之稳。末句思妖姬，语尤不伦，疑非阮公诗，后人附益之耳。

王子十五年，游衍伊洛滨。朱颜茂春华，辩慧怀清真。焉见浮丘公，举手谢诗人。轻荡易恍惚，飘飖弃其身。飞飞鸣且翔，挥翼且酸辛。

○陈沆曰：此言明帝不能辨司马懿之奸，轻以爱子付托也。以王子晋比曹芳，以浮丘比司马懿。

塞门不可出塞：一作寒，海水焉可浮。朱明不相见，奄昧独无侯。持瓜思东陵，黄雀诚独羞。失势在须臾，带剑上吾丘。悼彼桑林子，涕下自交流。假乘汧渭间，鞍马去行游。

○《丹铅余录》云：汉武帝崩后，忽见形谓陵令薛平曰：“我虽失势，犹为汝君，奈何令吏卒上吾陵磨剑乎？”因不见。推陵旁，果有方石，可以为砺，吏卒尝盗磨刀剑。霍光欲斩之，张安世曰：“神道茫昧，不宜为法。”故阮公《咏怀》诗曰：“失势在须臾，带剑上吾丘。”陈沆氏以“失势”二句，为剌背魏附晋之辈，未知然否。

洪生资制度，被服正有常。尊卑设次序，事物齐纪纲。容饰整颜色，磬折执圭璋。堂上置玄酒，室中盛稻粱。外厉贞素谈，户内灭芬芳。放口从衷出，复说道义方。委曲周旋仪，姿态愁我肠。

○此首似讥司马懿厚貌深情，善自厉饰。

北临乾昧溪，西行游少任。遥顾望天津，骀荡乐我心。绮靡存亡门，一游不再寻。倘遇晨风鸟，飞驾出南林南：一作东。漭瀁瑶光中，忽忽肆荒淫。休息宴清都，超世又谁禁一作起坐复谁禁。

人知结交易，交友诚独难。险路多疑惑，明珠未可干。彼求飨太牢，我欲并一餐。损益在怨毒在：疑当作生，咄咄复何言。

○明珠句，似用邹阳明珠暗投之意，干即投也。并一餐，即并日而食也。将损彼之有余，益我之不足，而怨毒已生，言公道不可持也。

有悲则有情，无悲亦无思《集》作无情亦无悲。苟非婴网罟，何必万里畿。翔风拂重霄，庆云招所晞。灰心寄枯宅，曷顾人间姿。始得忘我难，焉知嘿自遗。

木槿荣丘墓，煌煌有光色。白日颓林中，翩翩零路侧。蟋蟀吟户牖，蟪蛄鸣荆棘。蜉蝣玩三朝，采采修羽翼。衣裳为谁施，俯仰自收拭。生命几何时，慷慨各努力。

○此首有冉冉将老，修名不立之感。

修涂驰轩车，长川载轻舟。性命岂自然，势路有所由。高名令志惑，重利使心忧。亲昵怀反侧，骨肉还相雠。更希毁珠玉，可用登遨游。

○首四句，剌驰骛于名利之途者。势路有所由，谓赵孟能贱之也。“更希”句，即毁方瓦合、俭德避难之意。末句疑有误字。

横术有奇士，黄骏服其箱。朝起瀛洲野，日夕宿明光。再抚四海外，羽翼自飞扬。去置世上事，岂足愁我肠。一去长离绝，千岁复相望。

○去置，疑当作弃置。前六句，似剌贾充、钟会之徒。

猗欤上世士，恬淡志安贫。季叶道陵迟，驰鹜纷垢尘。宁子岂不类，扬歌谁肯殉殉：一作询。栖栖非我偶，皇皇非己伦。咄嗟荣辱事，去来味道真。道真信可娱，清洁存精神。巢由抗高节，从此适河滨。

○识度。“字子”二句，谓宁戚非全不知道者，而饭牛之歌果为何事，而肯以身殉之也？薄宁戚而慕巢由，阮公之志事著矣。咄嗟，犹须臾也，言荣来辱去，辱来荣去，不过须臾间事，吾但味吾道真而已。

梁东有芳草，一朝再三荣。色容艳姿美，光华耀倾城。岂为明哲士，妖蛊谄媚生。轻薄在一时，安知百世名。路端便娟子，但恐日月倾。焉见冥灵木，悠悠竟无形。

秋驾安可学，东野穷路旁。纶深鱼渊潜，矰设鸟高翔。泛泛乘轻舟，演漾靡所望。吹嘘谁以益，江湖相捐忘。都冶难为颜，修容是我常。兹年在松乔，恍惚诚未央。

○秋驾，作税驾者，误。《庄子·逸篇》：尹儒学御三年，而无所得，夜梦受秋驾，明日往朝师，师曰：“今将教子以秋驾。”注曰：秋驾，法驾也。国藩按，“秋驾”二句，言有才者终至蹉跌，东野稷马力已竭，事见《庄子》。

咄嗟行至老，俛常若忧。临川羡洪波，同始异支流。百年何足忧，但恐怨与雠。雠怨者谁子，耳目还相羞。声色为胡越，人情自逼遒。招彼玄通士，去来归羡游。

○此首谓死不足忧，但恐有平生亲好迫之，死于非命。“同始异支流”，谓少年相好之人，中道异趣也。雠怨非他人，乃平生亲昵朝夕闻见之人，一旦异趣，谈笑之际，睇睐之间，已成胡越。此有忧生之叹矣。末句疑有误字。

昔有神仙士，乃处射山阿。乘云御飞龙，嘘噏叽琼华。可闻不可见，慷慨叹咨嗟。自伤非畴类，愁苦来相加。下学而上达，忽忽将如何。

○叽：音机，小食也。终身履冰，下学上达，皆嗣宗吃紧为人处。

林中有奇鸟，自言是凤皇。清朝饮醴泉，日夕栖山冈。高鸣彻九州，延颈望八荒。适逢商风起，羽翼自摧藏。一去昆仑西，何时复回翔。但恨处非立，怆恨使心伤。

○凤皇，阮公自况也。“处非立”三字，疑有误。

出门望佳人，佳人岂在兹。三山招松乔，万世谁与期。存亡有长短亡：一作日，慷慨将焉知。忽忽朝日，行行将何之。不见入秋草，摧折在今时。

○望佳人而不见，招松乔而不来，将抱孤芳而长逝耳。

昔有神仙者，羡门及松乔。噏习九阳间，升近叽云霄。人生乐长久，百世自言辽。白日陨隅谷，一夕不再朝。岂若遗世物，登明遂飘飖。

墓前荧荧者，木槿耀朱华。荣好未终朝，车飙陨其葩。岂若西山草，琅玕与丹禾。垂影临增城，余光照九阿。宁微少年子，日夕难咨嗟。

○此与四十四首、七十一首，语意重复，别无精义，疑亦后人附益之也。

十八家诗钞卷二

陶渊明五古百十四首

形影神三首 并序

贵贱贤愚，莫不营营以惜生，斯甚惑焉。故极陈形影之苦，言神辨自然以释之。好事君子，其取其心焉。

形赠影

天地长不没，山川无改时。草木得常理，霜露荣悴之。谓人最灵智，独复不如兹。适见在世中，奄去靡归期。奚觉无一人，亲识岂相思。但余平生物，举目情凄洏。我无腾化术，必尔不复疑。愿君取吾言，得酒莫苟辞。

影答形

存生不可言，卫生每苦拙。诚愿游昆华，邈然兹道绝。与子相遇来，未尝异悲悦。憩荫若暂乖，止日终不别。此同既难常，黯尔俱时灭，身没名亦尽，念之五情热。立善有遗爱，胡为不自竭。酒云能消忧，方此讵不劣。

神释

大钧无私力，万理自森著。人为三才中，岂不以我故。与君虽异物，生而相依附。结托善恶同，安得不相语。三皇大圣人，今复在何处。彭祖爱永年爱：一作寿，非，欲留不得住。老少同一死，贤愚无复数。日醉或能忘，将非促龄具。立善常所欣，谁当为汝誉。甚念伤吾生，正宜委运去。纵浪大化中，不喜亦不惧。应尽便须尽，无复独多虑。

○“日醉”二句，辨形赠影之言。“立善”二句，辨影答形之言。

九日闲居 并序

余闲居爱重九之名，秋菊盈园，而持醪靡由，空服九华，寄怀于言。

世短意常多，斯人乐久生。日月依辰至，举俗爱其名。露凄暄风息，气彻天象明。往燕无遗影，来雁有余声。酒能祛百虑，菊解制颓龄解：一作为。如何蓬庐士，空视时运倾。尘爵耻虚罍，寒华徒自荣。敛襟独闲谣，缅焉起深情。栖迟固多娱，淹留岂无成。

○时运倾，指易代之事。淹留无成，骚人语也。今反之，谓事业则无所成，于道德岂无成耶？

归园田居五首

少无适俗韵，性本爱丘山。误落尘网中，一去三十年。羁鸟恋旧林，池鱼思故渊。开荒南野际野：一作亩，守拙归园田。方宅十余亩，草屋八九间。榆柳荫后檐檐：一作园，桃李罗堂前。暧暧远人村，依依墟里烟。狗吠深巷中，鸡鸣桑树巅。户庭无尘杂，虚室有余闲。久在樊笼里，复得返自然。

○识度。

野外罕人事，穷巷寡轮鞅。白日掩荆扉，虚室绝尘想虚室：一作对酒。时复墟曲中曲中：一作里人，披草共来往草：一作衣。相见无杂言，但道桑麻长。桑麻日已长，我土日已广。常恐霜霰至，零落同草莽。

○识度

种豆南山下，草盛豆苗稀。晨兴理荒秽，带月荷锄归。道狭草木长，夕露沾我衣。衣沾不足惜，但使愿无违。

○识度。东坡云：以夕露沾衣之故，而违其所愿者多矣。

久去山泽游，浪莽林野娱。试携子侄辈，披榛步荒墟。徘徊丘垅间，依依昔人居。井灶有遗处，桑竹残朽株一作树木残根株。借问采薪者，此人皆焉如。薪者向我言，死没无复余。一世异朝市，此语真不虚。人生似幻化，终当归空无空：一作虚。

○识度。

怅恨独策还，崎岖历榛曲。山涧清且浅，可以濯吾足可：一作遇。漉我新熟酒，只鸡招近属属：一作局。日入空中暗，荆薪代明烛。欢来苦夕短，已复至天旭。

○识度。

游斜川 并序

辛丑正月五日，天气澄和，风物闲美，与二三邻曲同游斜川。临长流，望曾城。鲂鲤跃鳞于将夕，水鸥乘和以翻飞。彼南阜者，名实旧矣，不复乃为嗟叹。若夫曾城，旁无依接，独秀中皋。遥想灵山，有爱嘉名。欣对不足，率尔赋诗。悲日月之遂往，悼吾年之不留。各疏年纪乡里，以记其时日《淮南子》：昆化山有曾城九重。陶公因目中所见之曾城，而遥想昆仑之曾城。观上文“临长流，望曾城”句，当是斜川有山名曾城，故爱其嘉名与昆仑同耳。骆庭芝云：曾城，落星寺也。然云“独秀中皋”，则是指山，非指寺矣。

开岁倏五十十：一作日，吾生行归休。念之动中怀，及辰为兹游。气和天惟澄，班坐依远流。弱湍驰文鲂，闲谷矫鸣鸥。迥泽散游目，缅然睇曾丘。虽微九重秀，顾瞻无匹俦。提壶接宾侣，引满更献酬。未知从今去，当复如此不。中肠纵遥情中肠：一作中觞，犹大谢诗之中饮，即酒半也，忘彼千载忧。且极今朝乐，明日非所求。

示周续之祖企谢景夷三郎

时三人皆讲礼校书。

负疴颓檐下，终日无一欣。药石有时闲，念我意中人。相去不寻常言不近也，道路邈何因何：一作无。周生述孔业，祖谢响然臻《荐祢表》：群士响臻。道丧向千载，今朝复斯闻。马队非讲肄，校书亦已勤。老夫有所爱，思与尔为邻。愿言诲诸子，从我颍水滨。

乞食

饥来驱我去，不知竟何之。行行至斯里，叩门拙言辞。主人解余意，遗赠岂虚来。谈谐终日夕，觞至辄倾杯。情欣新知欢，兴言遂赋诗。感子漂母惠，愧我非韩才。衔戢知何谢，冥报以相贻。

诸人共游周家墓柏下

今日天气佳，清吹与鸣弹。感彼柏下人，安得不为欢。清歌散新声，绿酒开芳颜。未知明日事，余襟良已殚。

怨诗楚调示庞丰簿邓治中

《古今乐录》载：《怨诗》始于卞和，继以班婕妤，盖伤不见知之意。此篇之末，亦伤世无知己也。

天道幽且远，鬼神茫昧然。结发念善事，俛六九年。弱冠逢世阻，始室丧其偏。炎火屡焚如，螟蜮恣中田。风雨纵横至，收敛不盈廛。夏日抱长饥抱长：一作长抱，寒夜无被眠。造夕思鸡鸣，及晨愿乌迁。在己何怨天，离忧凄目前。吁嗟身后名，于我若浮烟。慷慨独悲歌，钟期信为贤。

答庞参军 有序

三复来贶，欲罢不能。自尔邻曲，冬春再交，款然良对，忽成旧游。俗谚云：数面成亲旧，况情过此者乎！人事好乖，便当语离。杨公杨公：杨永也所叹，岂惟长悲。吾抱疾多年，不复为文，本既不丰，复老病继之，辄依周孔往复之义，且为别后相思之资本既不丰，谓素癯瘠也。

相知何必旧，倾盖定前言。有客赏我趣，每每顾林园。谈谐无俗调，所说圣人篇。或有数酒，闲饮自欢然。我实幽居士，无复东西缘。物新人惟旧，弱毫多所宣。情通万里外，形迹滞江山。君其爱体素，来会在何年。

五月旦作和戴主簿

虚舟纵逸棹，回复遂无穷回复者，去复来，来复去也。发岁若俯仰，星纪奄将中。明两萃时物一作南窗罕悴物，北林荣且丰。神渊写时雨，晨色奏景风。既来孰不去，人理固有终。居常待其尽，曲肱岂伤冲。迁化或夷险，肆志无窊隆。即事如已高，何必升华嵩《史记·律书》：景风者，居南方。

连雨独饮

运生会归尽，终古谓之然。世间有松乔，于今定何闲。故老赠余酒，乃言饮得仙。试酌百情远，重觞忽忘天。天岂去此哉，任真无所先。云鹤有奇翼，八表须臾还。自我抱兹独，俛四十年。形骸久已化，心在复何言。

○识度。

移居二首

昔欲居南村，非为卜其宅。闻多素心人，乐与数晨夕。怀此颇有年，今日从兹役。敝庐何必广，取足蔽床席。邻曲时时来，抗言谈在昔。奇文共欣赏，疑义相与析。

○识度。

春秋多佳日，登高赋新诗。过门更相呼，有酒斟酌之。农务各自归，闲暇辄相思。相思则披衣起往相访也。言笑无厌时。此理将不胜，无为忽去兹。衣食当须几几：一作起，力耕不吾欺。

○识度。“此理”二句，言此乐不可胜，无为舍而去之也。

和刘柴桑

山泽久相招，胡事乃踌躇。直为亲旧故，未忍言索居。良辰入奇怀，挈杖还西庐。荒涂无归人，时时见废墟。茅茨已就治，新畴复应畲。谷风转凄薄，春醪解饥劬。弱女虽非男，慰情良胜无。栖栖世中事，岁月共相疏。耕织称其用，过此奚所须。去去百年外，身名同翳如。

酬刘柴桑

穷居寡人用，时忘四运周。空庭多落叶空：一作门，慨然已知秋。新葵郁北牖，嘉穟眷南畴眷：一作养。今我不为乐，知有来岁不。命室携童弱，良日登远游。

和郭主簿二首

霭霭堂前林，中夏贮清阴。凯风因时来，回飙开我襟。息交逝开卧，坐起弄书琴一作息交游闲业，卧起弄书琴。园蔬有余滋，旧谷犹储今。营己良有极，过足非所钦。舂秫作美酒，酒熟吾自斟。弱子戏我侧，学语未成音。此事真复乐，聊用忘华簪。遥遥望白云，怀古一何深和泽周三春，清凉素秋节素：一作华。露凝无游氛，天高风景澈。陵岑耸逸峰，遥瞻皆奇绝。芳菊开林耀，青松冠岩列。怀此贞秀姿，卓为霜下杰。衔觞念幽人，千载抚尔诀。检素不获展，厌厌竟良月。

于王抚军座送客

王弘为抚军将军、江州刺史，瘐登之为西阳太守，时被征还京，谢瞻为豫章太守，时将赴郡，王抚军于湓浦饯之，或邀陶公预宴。

秋日凄且厉，百卉具已腓。爰以履霜节，登高饯将归。寒气冒山泽，游云倏无依。洲渚思缅邈，风水互乖违。瞻夕欣良宴，离言聿云悲。晨鸟暮来还，悬车敛余辉《淮南子》：日至悲泉，是谓悬车。逝止判殊路逝：一作游，旋驾怅迟迟。目送回舟远，情随万化遗。

与殷晋安别 殷景仁，名铁

○有序

殷先作晋安南府长史掾，因居浔阳，后作太尉刘裕参军，移家东下，作此以赠。

游好非久长，一遇尽殷勤。信宿酬清话，益复知为亲。去岁家南里，薄作少时邻。负杖肆游从，淹留忘宵晨。语默自殊势，亦知当乖分。未谓事已及，兴言在兹春。飘飘两来风，悠悠东去云。山川千里外，言笑难为因。良才不隐世指殷，江湖多贱贫陶公自指。脱有经过便，念来存故人。

赠羊长史 羊名松龄

○有序

左军羊长史衔使秦川，作此与之。

愚生三季后，慨然念黄虞。得知千载上，政赖古人书。贤圣留余迹，事事在中都。岂忘游心目，关河不可逾。几域甫已一，逝将理舟舆。闻君当先迈，负疴不获俱。路若经商山，为我少踌躇。多谢绮与角，精爽今何如。紫芝谁复采，深色久应芜。驷马无贳患，贫贱有交娱。清谣结心曲，人乖运见疏。拥怀累代下，言尽意不舒。

○识度。刘裕破秦以后，霸业已盛，玉步将更，故前者思游中都，而九域未一，今者九域已一，而世代将故，但当从绮角游耳。驷马不贳，忧患贫贱，或多欢娱，亦公之素志也。

岁暮和张常侍

市朝凄旧人，骤骥感悲泉。明旦非今日，岁暮余何言。素颜敛光润，白发一已繁。阔哉秦穆谈，膂力岂未愆。向夕长风起，寒云没西山。冽冽气遂严，纷纷飞鸟还。民生鲜常在，矧伊愁苦缠。屡阙清酤至，无以乐当年。穷通靡攸虑，憔悴由化迁。抚己有深怀，履运增慨然。

和胡西曹示顾贼曹

蕤宾五月中，清朝起南。不驶亦不迟，飘飘吹我衣。重云蔽白日，闲雨纷微微。流目视两园，晔晔荣紫葵。于今甚可爱，奈何当复衰一作当乐行复衰。感物愿及时，每恨靡所挥。悠悠待秋稼，寥落将赊迟。逸想不可淹，猖狂独长悲。

悲从弟仲德

衔哀过旧宅，悲泪应心零。借问为谁悲，怀人在九冥。礼服名群从，恩爱若同生。门前执手时，何意尔先倾。在数竟未免，为山不及成。慈母沉哀疚，二胤才数龄。双位委空馆，朝夕无哭声。流尘集虚坐，宿草旅前庭。阶除旷游迹，园林独余情。翳然乘化去，终天不复形。迟迟将回步，恻恻悲襟盈悲襟：一作钤涕。

始作镇军参军经曲阿

宋武帝行镇军将军，陶公参其军事。

弱龄寄事外，委怀在琴书。被褐欣自得，屡空常晏如。时来苟冥会谓无心遇之也，观一苟字，明其为适然相值，非有意就此参军也，婉娈憩通衢婉娈：一作踠辔。投策命晨装，暂与田园疏。眇眇孤舟逝，绵绵归思纾。我行岂不遥，登陟千里余。目倦川涂异，心念山泽居。望云惭高鸟，临水愧游鱼。真想初在襟，谁谓形迹拘。聊且凭化迁，终返班生庐。

○识度。

庚子岁五月中从都还阻风于规林二首

行行循归路，计日望旧居。一欣侍温颜，再喜见友于。鼓棹路崎曲，指景限西隅。江山岂不险，归子念前涂。凯风负我心，戢枻守穷湖。高莽眇无界，夏木独森疏。谁言客舟远，近瞻百里余。廷目识南岭，空叹将焉如。

自古叹行役，我今始知之。山川一何旷，巽坎难与期巽，顺也；坎，险也。或曰，巽，风也；坎，水也。崩浪聒天响，长风无息时。久游恋所生，如何淹在兹。静念园林好，人间良可辞。当年讵有几，纵心复何疑。

辛丑岁七月赴假还江陵夜行涂口

闲居三十载，遂与尘事冥。诗书敦宿好，林园无俗情。如何舍此去，遥遥至南荆。叩枻新秋月，临流别友生。凉风起将夕，夜景湛虚明。昭昭天宇阔，皛皛川上平。怀役不遑寐，中宵尚孤征。商歌非吾事《淮南子》曰：宁戚商歌车下，桓公慨然而悟。许慎曰：宁戚，卫人，闻齐桓公兴霸，无因自达，将车自往。商，秋声也，依依在耦耕。投冠旋旧墟，不为好爵萦。养真衡茅下，庶以善自名。

癸卯岁始春怀古田舍二首

在昔闻南亩，当年竟未践。屡空既有人，春兴岂自免。夙晨装吾驾，启涂情已缅。鸟弄欢新节，冷风送余善一作鸟弄新节冷，风送余寒善。寒竹被荒蹊竹：一作草，地为罕人远罕：一作幽。是以植杖翁，悠然不复返。即理愧通识，所保讵乃浅乃：一作成。

先师有遗训，忧道不忧贫。瞻望邈难逮，转欲志长勤。秉耒欢时务，解颜劝农人。平畴交远风，良苗亦怀新。虽未量岁功，即事多所欣。耕种有时息，行者无问津。日入相与归，壶浆劳近邻。长吟掩柴门，聊为陇亩民。

癸卯岁十二月中作与从弟敬远

寝迹衡门下，邈与世相绝。顾盼莫谁知，荆扉昼常闭闭：必结切。凄凄岁暮风，翳翳经夕雪夕：一作月。倾耳无希声，在目皓已洁。劲气侵襟袖，箪瓢谢屡设。萧索空宇中，了无一可悦。历览千载书，时时见遗烈。高操非所攀，谬得固穷节谬：一作深。平津苟不由，栖迟讵为拙。寄意一言外，兹契谁能别。

○“平津”二句，言苟不慕公孙宏之丞相封侯，则栖迟山林，亦未为拙也。不由，谓不由其道也。

乙巳岁三月为建威参军使都经钱溪

我不践斯境，岁月好已积。晨夕看山川，事事悉如昔。微雨洗高林，清飙矫云翮。眷彼品物存，义风都未隔。伊余何为者，勉励从兹役。一形似有制“一”字似有误，素襟不可易。园田日梦想，安得久离析。终怀在归舟归：一作壑，谅哉宜霜柏宜：一作负。

○赵泉山曰：此诗大旨，庆遇先帝光复大业，不失旧物也。

还旧居

《南康志》：近城五里，地名上京，亦有渊明故居。

畴昔家上京，六载去还归六：一作十。今日始复来，恻怆多所悲。阡陌不移旧，邑屋或时非。履历周故居，怜老罕复遗。步步寻往迹，有处特依依。流幻百年中，寒暑日相推。常恐大化尽，气力不及衰。拨置且莫念，一觞聊可挥。

戊申岁六月中遇火

草庐寄穷巷，甘以辞华轩。正夏长风急，林室顿烧燔。一宅无遗宇，舫舟荫门前。迢迢新秋夕，亭亭月将圆。果菜始复生，惊鸟尚未还。中宵伫遥念，一盼周九天。总发抱孤介介：一作念，奄出四十年。形迹凭化往，灵府长独闲。贞刚自有质，玉石乃非坚。仰想东户时，余粮宿中田。鼓腹无所思，朝起暮归眠。既已不遇兹，且遂灌我园。

己酉岁九月九日

靡靡秋已夕，凄凄风露交。蔓草不复荣，园木空自凋。清气澄余滓，杳然天界高。哀蝉无留响留：一作归，丛雁鸣云霄丛：一作燕。万化相寻绎，人生岂不劳。从古皆有没，念之中心焦。何以称我情，浊酒且自陶。千载非所知，聊以永今朝。

庚戌岁九月中于西田获早稻

人生归有道，衣食固其端。孰是都不营，而以求自安。开春理常业，岁功聊可观。晨出肆微勤，日入负耒还。山中饶霜露，风气亦先寒。田家岂不苦，弗获辞此难。四体诚乃疲，庶无异患干。盥濯息檐下，斗酒散襟颜襟：一作劬。遥遥沮溺心，千载乃相关。但愿长如此，躬耕非所叹。

○识度。

丙辰岁八月中于下潠田舍获

贫居依稼穑依：一作事，戮力东林隈。不言春作苦，常恐负所怀。司田眷有秋，寄声与我谐。饥者欢初饱，束带候鸣鸡。扬楫越平湖，泛随清壑回。郁郁荒山里，猿声闲且哀。悲风爱静夜静夜：一作夜静，林鸟喜晨开。曰余作此来，三四星火颓。姿年逝已老，其事未云乖。遥谢荷翁，聊得从君栖。

责子

舒俨、宣俟、雍份、端佚、通佟，凡五人。舒、宣、雍、端、通，皆小名。

白发披两鬓，肌肤不复实。虽有五男儿，总不好纸笔。阿舒已二八，懒惰故无匹。阿宣行志学，而不爱文术。雍端年十三，不识六与七。通子垂九龄，但觅梨与栗。天运苟如此，且进杯中物。

○识度。

有会而作 并序

旧谷既没，新谷未登，颇为老农，而值年灾，日月尚悠，为患未已。登岁之功，既不可希，朝夕所资，烟火裁通。旬日已来，始念饥乏。岁云夕矣，慨然永怀。今我不述，后生何闻哉！

弱年逢家乏，老至更长饥。菽麦实所羡，孰敢慕甘肥。惄如亚九饭，当暑厌寒衣。岁月将欲暮，如何辛苦悲。常善粥者心，深恨蒙袂非。嗟来何足吝，徒没空自遗。斯滥岂彼志，固穷夙所归。馁也已矣夫，在昔余多师。

蜡日

风雪送余运，无妨时已和。梅柳夹门植，一条有佳花。我唱尔言得，酒中适何多。未能明多少，章山有奇歌。

饮酒二十首 有序

余闲居寡欢，兼比夜已长，偶有名酒，无夕不饮，顾影独尽，忽焉复醉。既醉之后，辄题数句自娱，纸墨遂多，辞无诠次，聊命故人书之，以为欢笑尔。

衰荣无定在，彼此更共之。邵生瓜田中，宁似东陵时。寒暑有代谢，人道每如兹。达人解其会会：一作趣，逝将不复疑。忽与一觞酒，日夕欢相持相：一作自。

○识度。

积善云有报，夷叔在西山在：一作饥。善恶苟不应，何事空立言。几十行带索，饥寒况当年。不赖固穷节，百世当谁传荣启期事见《列子》，至于九十犹不免行而带索，则自少壮至老，当年之饥寒不可胜述矣。

道丧向千载，人人惜其情。有酒不肯饮，但顾世间名。所以贵我身，岂不在一生。一生复能几，倏如流电惊。鼎鼎百年内，持此欲何成。

栖栖失群鸟，日暮犹独飞。徘徊无定止，夜夜声转悲。厉响思清晨，远去何所依一作厉响思清远，去来何依依。因值孤生松，敛翮遥来归，劲风无荣木，此荫独不衰。托身已得所，千载不相违。

○识度。赵泉山曰：此诗讥切殷景仁、颜延年辈附丽于宋。

结庐在人境，而无车马喧。问君何能尔，心远地自偏。采菊东篱下，悠然见南山。山气日夕佳，飞鸟相与还。此中有真意，欲辩已忘言。

○识度。此首《文选》录入《杂诗》中。

行止千万端，谁知非与是。是非苟相形，雷同共誉毁。三季多此事，达士似不尔。咄咄俗中愚，且当从黄绮汤东涧曰：此篇言季世出处不齐，士皆以乘时自奋为贤，吾知从黄、绮而已。

秋菊有佳色，裛露掇其英。泛此忘忧物，远我遗世情。一觞虽独进，杯尽壶自倾。日入群动息，归鸟趋林鸣。啸傲东轩下，聊复得此生。

○识度。此首《文选》录入《杂诗》中。

青松在东园，众草没其姿。凝霜殄异类，卓然见高枝。连林人不觉，独树众乃奇。提壶挂寒柯，远望时复为。吾生梦幻间，何事绁尘羁。

○识度。

清晨闻叩门，倒裳往自开。问子为谁欤，田父有好怀。壶浆远见候，疑我与时乖。褴缕茅檐下，未足为高栖。一世皆尚同，愿君汩其泥。深感父老言，禀气寡所谐。纡辔诚可学，违己讵非迷。且共欢此饮，吾驾不可回。

○识度。

在昔曾远游，直去东海隅。道路回且长，风波阻中涂阻：一作起。此行谁使然，似为饥所驱。倾身营一饱，少许便有余。恐此非名计，息驾归闲居。

○识度。赵泉山曰：此篇述其为贫而仕。

颜生称为仁，荣公归有道。屡空不获年，长饥至于老。虽留身后名，一生亦枯槁。死去何所知，称心固为好。客养千金躯客：一作各，临化消其宝。裸葬何必恶，人当解意表。

○识度。归，犹称也。《论语》“天下归仁焉”，称其仁也。曹植诗“众工归我妍”，称其妍也。此归字与上句称字，对举互见。

长公曾一仕长公：张挚也，壮节忽失时。杜门不复出，终身与世辞。仲理归大泽仲理：杨伦也，高风始在兹在：一作如。一往便当已，何为复狐疑。去去当奚道，世俗久相欺。摆落悠悠谈，请从余所之。

有客常同止，取舍邈异境。一士长独醉，一夫终年醒。醒醉还相笑，发言各不领。规规一何愚，兀傲差若颖。寄言酣中客，日没独何炳独何炳：一作烛可炳。

○晋宋间以同居为同止，两人同居，一醉一醒，渊明以醒者规规为愚，而醉者傲兀差颖耳。

故人赏我趣，挈壶相与至。班荆坐松下，数酌已复醉。父老杂乱言，觞酌失行次。不觉知有我，安知物为贵。悠悠迷所留，酒中有深味。

贫士乏人工，灌木荒余宅。班班有翔鸟，寂寂无行迹。宇宙何悠悠何悠悠：一作一何悠，人生少至百。岁月相从过从过：一作催逼，鬓边早已白。若不委穷达，素抱深可惜。

少年罕人事，游好在六经。行行向不惑，淹留遂无成遂：一作自。竟抱穷苦节，饥寒饱所更。敝庐交悲风，荒草没前庭。披褐守长夜，晨鸡不肯鸣。孟公不在兹，终以翳吾情孟公：陈遵也。

幽兰生前庭，含薰待清风。清风脱然至，见别萧艾中。行行失故路，任道或能通。觉悟当念还，鸟尽废良弓。

○鸟尽弓藏，汤东涧以为借昔人去国之语，喻己归田之志。

子云性嗜酒，家贫无由得。时赖好事人，载醪祛所惑。觞来为之尽，是咨无不塞。有时不肯言，岂不在伐国。仁者用其心，何尝失显默。

○识度。末句用柳下惠事，盖以扬雄、柳下自比。陶公与亲旧亦好纵言畅论，但不言禅代事耳。

畴昔苦长饥，投耒去学仕。将养不得节，冻馁固缠己固：一作故。是时向立年，志意多所耻。遂尽介然分，拂衣归田里拂衣：一作终死。冉冉星气流，亭亭复一纪。世路廓悠悠，杨朱所以止。虽无挥金事，浊酒聊可恃彭泽之归，在义熙元年，此云复一纪，则赋此《饮酒》，当是义熙十二三年间。

羲农去我久，举世少复真。汲汲鲁中叟，弥缝使其淳。凤鸟虽不至，礼乐暂得新。洙泗辍微响，漂流逮狂秦。诗书复何罪，一朝成灰尘。区区诸老翁，为事诚殷勤。

如何绝世下，六籍无一亲。终日驰车走，不见所问津。若复不快饮，空负头上巾。但恨多谬误，君当恕醉人。

○识度。

止酒

居止次城邑，逍遥自闲止。坐止高荫下，步止荜门里。好味止园葵，大欢止稚子。平生不止酒，止酒情无喜。暮止不安寝，晨止不能起。日日欲止之，营卫止不理。徒知止不乐，未信止利已信：一作知。始觉止为善，今朝终止矣。从此一止去，将止扶桑涘。清颜止宿容，奚止千万祀。

○首六句，止字俱不贴酒说；末三句，止字亦不贴酒。

述酒

旧注：仪狄造酒，杜康润色之。

○刘裕以毒酒一罂授张伟，使酖恭帝，继又令兵人逾垣进药，王不肯饮，遂掩杀之。国藩按，汤文清公汉注《述酒》诗，定为廋辞隐语，盖恭帝哀诗，兹摘抄一二。吴师道补汤之说，亦附抄之。

重离照南陆，鸣鸟声相闻司马氏出重黎之后，以离为黎，故为错乱也。秋草虽未黄，融风火已分。素砾皛修渚，南岳无余云修渚指长江，即江左也。此二句言气数衰谢

○以上言晋室南渡，国虽未亡，而势已分裂矣。豫章抗高门，重华固灵坟刘裕初封豫章王。重华谓恭帝禅宋也。流泪抱中叹，倾耳听司晨因恭帝之弑，故流泪长叹而达曙。神州献佳粟，西灵为我驯义熙十四年，巩县人献嘉禾。西灵当作四灵，裕受禅文有“四灵效征”之语。诸梁董师旅，芈胜丧其身叶公杀白公胜，喻裕剪宗室之有才望者。山阳归下国，成名犹不勤《谥法》：不勤成名曰灵。

○二句以魏降汉献为山阳公，而卒弑之，喻裕废帝为零陵王，而卒弑之也。卜生善斯牧，安乐不为君安乐公，盖以刘禅比恭帝。平生去旧京，峡口纳遗薰。双陵甫云育，三趾显奇文。王子爱清吹，日中翔河汾。朱公练九齿，间居离世纷“卜生”句、“平生”八句，不甚可解，汤公之说亦不可通。峨峨西岭内，偃息常所亲。天容自永固，彭殇非等伦西岭当指恭帝所葬之地，谓偃息丘山，天容自固，岂与寻常之寿夭并论哉。

拟古九首

荣荣窗下兰，密密堂前柳。初与君别时，不谓行当久。出门万里客，中道逢嘉友。未言心相醉，不在接杯酒。兰枯柳亦衰，遂令此言负一作时没身还朽。多谢诸少年，相知不忠厚忠：一作相。意气倾人命，离隔复何有。

○陈沆曰：渊明初辞义熙之辟，亦谓时未可以仕耳，岂图大命遽倾，终古永诀哉。

辞家夙严驾，当往志无终。问君今何行，非商复非戎。闻有田子泰，节义为士雄。斯人久已死，乡里习其风。生有高世名，既没传无穷。不学狂驰子狂：一作驱，直在百年中。

○田畴，字子泰，事刘虞，虞为公孙瓒所害，誓为报仇，不遂。陶公盖以畴自比。

仲春遭时雨，始雷发东隅。众蛰各潜骇，草木从横舒横：一作此。翩翩新来燕，双双入我庐。先巢故尚在，相将还旧居。自从分别来，门庭日荒芜。我心固匪石，君情定何如。

○陈沆曰：旧巢尚存，主人安在，燕独何心，忍恋新而忘旧耶？

迢迢百尺楼，分明望四荒。暮作归云宅，朝为飞鸟堂。山河满目中，平原转茫茫转：毛作独。古时功名士，慷慨争此场。一旦百岁后，相与还北邙。松柏为人伐，高坟互低昂。颓基无遗主，游魂在何方。荣华诚足贵，亦复可怜伤。

○识度。陈沆曰：山河、功名、战争、慷慨，谓平定燕秦之人也。

东方有一士，被服常不完。三旬九遇食，十年著一冠。辛苦无此比，常有好容颜。我欲观其人，晨去越河关。青松夹路生，白云宿檐端。知我故来意，取琴为我弹。上弦惊别鹤，下弦操孤鸾。愿留就君住，从今至岁寒。

○识度。陈沆曰：

此渊明自咏。

苍苍谷中树，冬夏常如兹。年年见霜雪，谁谓不知时。厌闻世上语，结友到临淄。稷下多谈士，指彼决吾疑。装束既有日，已与家人辞。行行停出门，还坐更自思。不怨道里长，但畏人我欺。万一不合意，永为世笑嗤嗤：一作之。伊怀难具道，为君作此诗。

○稷下决疑，亦詹尹问卜之类。渊明不仕之志久定，姑托为访卜稷下之辞耳。

日暮天无云，春风扇微和。佳人美清夜，达曙酣且歌。歌竟长叹息，持此感人多。皎皎云间月，灼灼叶中华。岂无一时好。不久当如何。

○识度。前六句，公自咏。后四句，叹趋时附势之人。

少时壮且厉，抚剑独行游。谁言行游近，张掖至幽州。饥食首阳薇，渴饮易水流。不见相知人，惟见古时丘。路边两高坟，伯牙与庄周。此士难再得，吾行欲何求。

○首阳、易水、伯牙、庄周，陶公之志事可见矣。

种桑长江边，三年望当采。枝条始欲茂，忽值山河改。柯叶自摧折，根株浮沧海。春蚕既无食，寒衣欲谁待。本不植高原，今日复何悔。

○识度。两晋立国，本无苞桑之固，干宝论之详矣。末二句，似追咎谋国者之不臧。

杂诗十二首

人生无根蒂，飘如陌上尘。分散逐风转，此已非常身。落地为兄弟落地为：一作流落成，何必骨肉亲。得欢当作乐，斗酒聚比邻。盛年不重来，一日难再晨。及时当勉励，岁月不待人。

○落地为兄弟，言随处相逢皆兄弟也。

白日沦西河，素月出东岭。遥遥万里辉，荡荡空中景。风来入房户，夜中枕席冷。气变悟时易，不眠知夕永。欲言无予和，挥杯劝孤影。日月掷人去，有志不获骋。念此怀悲凄，终晓不能静。

荣华难久居，盛衰不可量。昔为三春蕖，今作秋莲房。严霜结野草，枯悴未遽央。日月还复周还复周：一作有环周，我去不再阳。眷眷往昔时，忆此断人肠。

○此篇亦感兴亡之意。

丈夫志四海，我愿不知老。亲戚共一处，子孙还相保。觞弦肆朝日，樽中酒不燥。缓带尽欢娱，起晚眠常早。孰若当世士，冰炭满怀抱。百年归丘垄，用此空名道。

○“不知老”句贯下六句，谓自少至老，只在一丘一壑之中，与亲戚子孙相聚，正与“四海”句相反。末四句，谓死后纵有空名，而生前冰炭满怀，已不胜其苦矣。

忆我少壮时，无乐自欣豫。猛志逸四海，翮思远翥。荏苒岁月颓，此心稍已去。值欢无复娱，每每多忧虑。气力渐衰损，转觉日不如。壑舟无须臾，引我不得住。前途当几许，未知止泊处。古人惜寸阴，念此使人惧。

昔闻长者言，掩耳每不喜。奈何五十年，忽已亲此事。求我盛年欢，一毫无复意。去去转欲远，此生难再值难：一作岂。倾家持作乐持：一作时，竟此岁月驶。有子不留金，何用身后置。

日月不肯迟，四时相催迫。寒风拂枯条，落叶掩长陌。弱质与运颓，玄鬓早已白。素标插人头，前涂渐就窄。家为逆旅舍，我如当去客。去去欲何之，南山有旧宅。

○素发在头，若标识然。前涂渐窄，犹云来日渐短也。

代耕本非望代耕，禄也，所业在田桑。躬亲未曾替，寒馁常糟糠。岂期过满腹，但愿饱粳粮。御冬足大布，粗以应阳。政尔不能得，哀哉亦可伤。人皆尽获宜，拙生失其方。理也可奈何，且为陶一觞。

○既失其方，则寒馁乃其理也。

遥遥从羁役，一心处两端。掩泪泛东逝，顺流追时迁。日没星与昴，势翳西山巅。萧条隔天涯，惆怅念常飧。慷慨思南归，路遐无由缘。关梁难亏替，绝音寄斯篇。

○渊明未尝有远行之役，似因故国已亡，譬若远行在外，无家可归，托为之辞。后二首，亦有行役之感，不甚可解。

闲居执荡志，时驶不可稽。驱役无停息，轩裳逝东崖。沈阴拟薰麝，寒气激我怀。岁月有常御，我来淹已弥。慷慨忆绸缪，此情久已离。荏苒经十载，暂为人所羁。庭宇翳余木，倏忽日月亏。

我行未云远，回顾惨风凉。春燕应节起，高飞拂尘梁。边雁悲无所，代谢归北乡。离鹍鸣清池，涉暑经秋霜。愁人难为辞，遥遥春夜长。

袅袅松标岩，婉娈柔童子。年始三五间，乔柯何可倚一作柯条何滓滓，又作华柯真可寄。养色含津气，粲然有心理。

○东坡和陶诗无此篇。

咏贫士七首

万族各有托，孤云独无依。暧暧空中灭，何时见余晖。朝霞开宿雾，众鸟相与飞。迟迟出林翮，未夕复来归复来归：一作已复归。量力守故辙，岂不寒与饥。知音苟不存，已矣何所悲。

○识度。云见而随灭，鸟出而复归，皆喻己之甘守故辙，早赋归来也。汤东涧曰：孤云倦翮，以喻举世皆乘风云，而己独无攀缘飞翻之意，宁忍饥寒，以守志节，纵无知此意者，亦不足悲也。

凄厉岁云暮，拥褐曝前轩拥：一作短。南圃无遗秀，枯条盈北园。倾壶绝余沥，窥灶不见烟。诗书塞座外，日昃不遑研。闲居非陈厄，窃有愠见言。何以慰吾怀，赖古多此贤。

○识度。

荣叟老带索，欣然方弹琴。原生纳决履，情歌唱商音商：一作高。重华去我久，贫士世相寻。敝襟不掩肘，藜羹常乏斟。岂忘袭轻裘，苟得非所钦。赐也徒能辩，乃不见吾心。

○识度。

安贫守贱者，自古有黔娄。好爵吾不荣，厚馈吾不酬。一旦寿命尽，敝服仍不周敝服仍：一作敝覆乃。岂不知其极，非道故无忧。从来将千载，未复见斯俦。朝与仁义生，夕死复何求。

○识度。

袁安困积雪，邈然不可干。阮公见钱入，即日弃其官。刍藁有常温，采莒足朝飧。岂不实辛苦，所惧非饥寒。贫富常交战，道胜无戚颜戚：一作厚。至德冠邦闾，清节映西关。

仲蔚爱穷居，绕宅生蒿蓬。翳然绝交游，赋诗颇能工。举世无知者者：一作音，止有一刘龚。此士胡独然，实由罕所同。介焉安其业，所乐非穷通。人事固以拙，聊得长相从。

○《庄子》：古之得道者，穷亦乐，通亦乐，所乐非穷通也。

昔在黄子廉，弹冠佐名州。一朝辞吏归，清贫略难俦。年饥感仁妻，泣涕向我流。丈夫虽有志，固为儿女忧。惠孙一晤叹，腆赠竟莫酬。谁云固穷难，邈哉此前修《黄盖传》云：南阳太守黄子廉之后也。

咏二疏

汤东涧曰：二疏取其归，三良与主同死，荆轲为主报仇，皆托古以自见云。

大象转四时，功成者自去。借问衰周来，几人得其趣。游目汉廷中，二疏复此举。高啸返旧居，长揖储君傅。饯送倾皇朝，华轩盈道路。离别情所悲，余荣何足顾。事胜感行人，贤哉岂常誉。厌厌闾里欢，所营非近务。促席延故老，挥觞道平素。问金终寄心，清言晓未悟。放意乐余年，遑惜身后虑。谁云其人亡，久而道弥著。

咏三良

弹冠乘通津，但惧时我遗。服勤尽岁月，常恐功愈微。忠情谬获露，遂为君所私。出则陪文舆，入必侍丹帷。箴规向已从，计议初无亏。一朝长逝后，愿言同此归。厚恩固难忘，君命安可违。临穴罔迟疑，投义志攸希。荆棘笼高坟，黄鸟声正悲。良人不可赎，泫然沾我衣。

咏荆轲

燕丹善养士，志在报强嬴。招集百夫良，负暮得荆卿。君子死知己，提剑出燕京。素骥鸣广陌，慷慨送我行。雄发指危冠，猛气冲长缨。饮饯易水上，四座列群英。渐离击悲筑，宋意唱高声。萧萧哀风逝，淡淡寒波生。商音更流涕，羽奏壮士惊。心知去不归，且有后世名。登车何时顾，飞盖入秦庭。凌厉越万里，逶迤过千城。图穷事自至，豪主正怔营。惜哉剑术疏，奇功遂不成。其人虽已没，千载有余情一作斯人久已没，千载有深情。

○《淮南子》：高渐离、宋意为击筑，而歌于易水之上。

读山海经十三首

孟夏草木长，绕屋树扶疏。众鸟欣有托，吾亦爱吾庐。既耕亦已种，时还读我书。穷巷隔深辙，颇回故人车。欢言酌春酒，摘我园中蔬。微雨从东来，好风与之俱。泛览周王传，流观山海图。俯仰终宇宙，不乐复何如。

○识度。《周穆天子传》者，太康二年，汲县民发古冢所获书也。

玉台凌霞秀台：一作堂，王母怡妙颜。天地共俱生，不知几何年。灵化无穷已，馆宇非一山。高酣发新谣，宁效俗中言。

○《山海经》云：玉山，王母所居。郭璞注云：王母亦有离宫别馆，不专住一山也。

○《穆天子传》：西王母宴穆王于瑶池之上，为天子谣曰云云。

迢递槐江岭，是谓玄圃丘。西南望昆墟墟：一作仑，光气难与俦。亭亭明玕照，落落清瑶流。恨不及周穆，托乘一来游。

○《西山经》：槐江之山，其上多琅玕，实惟帝之玄圃。南望昆仑，其光熊熊，其气魂魂，爰有淫流，其清洛洛。瑶流，即淫流也。

丹木生何许，乃在峚山阳。黄花复朱实，食之寿命长。白玉凝素液，瑾瑜发奇光。岂伊君子宝，见重我轩黄。

○峚：音密。《山海经》云：峚山上多丹木，黄华而赤实。丹水出焉。其中多白玉，是有玉膏，黄帝是食是飨。

翩翩三青鸟，毛色奇可怜。朝为王母使，暮归三危山。我欲因此鸟，具向王母言。在世无所须，惟酒与长年。

○《山海经》云：三青鸟，主为西王母取食。又曰：三危之山，三青鸟居之。

逍遥芜皋上，杳然望扶木。洪柯百万寻，森散覆旸谷。灵人侍丹池，朝朝为日浴。神景一登天，何幽不见烛。

○《东山经》：芜皋之山，东望榑木。《海外东经》：旸谷上有扶桑，十日所浴。

粲粲三珠树，寄生赤水阴。亭亭凌风桂，八干共成林。灵凤抚云舞，神鸾调玉音。虽非世上宝，爰得王母心。

○《山经》云：三珠树，生赤水上。桂林八树，在番隅东。八树而成林，言其大也。载民之国，鸾鸟自歌，凤鸟自舞。

自古皆有没，何人得灵长。不死复不老，万岁如平常。赤泉给我饮，员丘足我粮。方与三辰游，寿考岂渠央。

○《山经》云：不死民，在交胫国东。其人黑色，寿不死。

夸父诞宏志，乃与日竞走。俱至虞渊下，似若无胜负。神力既殊妙，倾河焉足有。余迹寄邓林，功竟在身后。

精卫衔微木，将以填沧海。刑天舞干戚，猛志故常在。同物既无虑，化去不复悔。徒设在昔心，良晨讵可待。

○《山经》云：精卫，炎帝之少女，名曰女娃。游于东海，溺而不返。常衔西山之木石，以堙东海。刑天，兽名也，口中好衔干戚而舞。

巨猾肆威暴，钦违帝旨。窫窳强能变，祖江遂独死。明明上天鉴，为恶不可履。长枯固已剧，鹗岂足恃。

鸼鹅见城邑鸼鹅：当作鸱，其国有放士。念彼怀王世，当时数来止。青丘有奇鸟，自言独见尔。本为迷者生，不以喻君子。

岩岩显朝市，帝者慎用才。何以废共鲧，重华为之来。仲父献诚言，姜公乃见猜。临没告饥渴，当复何及哉。

○鲧窃帝之息壤，以堙洪水，帝令祝融杀之羽丘。仲父请去竖刁三子，齐桓公不听。

拟挽歌辞三首

有生必有死，早终非命促。昨暮同为人，今旦在鬼录。魂气散何之，枯形寄空木。娇儿索父啼，良友抚我哭。得失不复知，是非安能觉。千秋万岁后，谁知荣与辱。但恨在世时，饮酒不得足。

在昔无酒饮，今旦湛空觞旦：一作但。春醪生浮蚁，何时更能尝。肴案盈我前，亲旧哭我旁。欲语口无音，欲视眼无光。昔在高堂寝，今宿荒草乡。一朝出门去，归来夜未央。

荒草何茫茫，白杨亦萧萧。严霜九月中，送我出远郊。四面无人居，高坟正嶕峣。马为仰天鸣，风为自萧条一作鸟为动哀鸣，林为结风飚。幽室一已闭，千年不复朝。千年不复朝，贤达无奈何。向来相送人，各自还其家。亲戚或余悲，他人亦已歌。死去何所道，托体同山阿。

桃花源诗 并记

晋太元中，武陵人捕鱼为业。缘溪行，忘路之远近，忽逢桃花林。夹岸数百步，中无杂树，芳草鲜美，落英缤纷。渔人甚异之。复前行，欲穷其林。林尽水源，便得一山。山有小口，仿佛若有光，便舍船，从口入。初极狭，才通人。复行数十步，豁然开朗，土地平旷，屋舍俨然，有良田美池桑竹之属，阡陌相通，鸡犬相闻。其中往来种作，男女衣着，悉如外人。黄发垂髫，并怡然自乐。见渔人，乃大惊。问所从来，具答之。便要还家，设酒杀鸡作食。村中闻有此人，咸来问讯。自云先世避秦时乱，率妻子邑人，来此绝境，不复出焉，遂与外人间隔。问今是何世，乃不知有汉，无论魏晋。此人一一为具言所闻，皆叹惋。余人各复延至家，皆出酒食。停数日，辞去。此中人语云：“不足为外人道也。”既出，得其船，便扶扶：一作于向路，处处志之。及郡下，诣太守，说如此。太守即遣人随其往，寻向所志，遂迷，不复得路。南阳刘子骥，高尚士也，闻之，欣然规往一本有游焉二字，未果，寻病终。后遂无问津者。

嬴氏乱天纪，贤者避其世。黄绮之商山，伊人亦云逝。往迹浸复湮，来径遂芜废。相命肄农耕，日入从所憩。桑竹垂余荫，菽稷随时艺。春蚕收长丝，秋熟靡王税。荒路暧交通，鸡犬互鸣吠。俎豆犹古法，衣裳无新制。童孺纵行歌，斑白欢游诣。草荣识节和，木衰知风厉。虽无纪历志，四时自成岁。怡然有余乐，于何劳智慧。奇踪隐五百，一朝敞神界。淳薄既异源，旋复还幽蔽。借问游方士，焉测尘嚣外。愿言蹑轻风，高举寻吾契。

谢康乐五古六十五首

述祖德诗二首

序曰：太元中，王父龛定淮南，负荷世业，尊主隆人。逮贤相徂谢，君子道消，拂衣蕃岳，考卜东山。事同乐生之时，志期范蠡之举。

达人贵自我，高情属天云。兼抱济物性，而不婴垢氛。段生藩魏国，展季救鲁人。弦高犒师：旧作晋。《吕氏春秋》载，秦三帅对弦高之言曰：晤之道也，迷惑，陷入大国之地。高诱注曰：，国名也，仲连却秦军。临组乍不，对珪宁肯分。惠物辞所赏，励志故绝人。苕苕历千载，遥遥播清尘。清尘竟谁嗣，明哲垂经纶明哲：指祖玄也。委讲缀道论，改服康世屯。屯难既云康，尊主隆斯民。

○工律。

中原昔丧乱，丧乱岂解已。崩腾永嘉末，逼迫太元始永嘉，怀帝年号；太元，孝武年号。河外无反正，江介有蹙圯。万邦咸震慑，横流赖君子。拯溺由道情，龛暴资神理。秦赵欣来苏，燕魏迟文轨。贤相谢世运，远图因事止。高揖七州外，拂衣五湖里。随山疏浚潭，傍岩艺枌梓。遗情舍尘物，贞观丘壑美。

○工律。河外，谓洛阳，西晋一失，不复反正也。江介，谓金陵，东晋疆宇日蹙也。贤相，谓祖玄也。舜分十二州，东晋时有其七，故曰七州。

九日从宋公戏马台集送孔令

武帝为宋公，在彭城，九日出项羽戏马台。

○孔靖，字季恭，宋台初建，以为尚书令，让不受，辞谢东归，高祖饯之，百僚咸赋诗。

季秋边朔苦，旅雁违霜雪。凄凄阳卉腓，皎皎寒潭洁。良辰感圣心，云旗兴暮节。鸣葭戾朱宫，兰卮献时哲。饯宴光有孚，和乐隆所缺。在宥天下理，吹万群方悦。归客遂海隅，脱冠谢朝列。弭棹薄枉渚，指景待乐阕。河流有急澜，浮骖无缓辙。岂伊川途念，宿心愧将别。彼美丘园道，喟焉伤薄劣时哲、归客，皆指孔令也。《毛诗序》曰：鹿鸣废，则和乐缺矣。此云隆所缺，谓尚有鹿鸣之意。孔以养素为荣，而己以恋位为辱，故云愧将别。

从游京口北固应诏

玉玺戒诚信，黄屋示崇高。事为名教用，道以神理超。昔闻汾水游，今见尘外镳。鸣笳发春渚，税銮登山椒。张组眺倒景《吴都赋》：张组帷，构流苏，列筵瞩归潮。远岩映兰薄，白日丽江皋。原隰荑绿柳，墟囿散红桃。皇心美阳泽，万象咸光昭。顾己枉维絷，抚志惭场苗。工拙各所宜，终以反林巢。曾是萦旧想，览物奏长谣。

○玉玺、黄屋二事，皆因辨名教而立之，等威也。若道，则有超乎二事之外者矣。

永初三年七月十六日之郡初发都

沈约《宋书》：高祖永初三年五月崩，少帝即位，出灵运为永嘉郡守。少帝犹未改元，故云永初。

述职期阑暑，理棹变金素。秋岸澄夕阴，火旻团朝露。辛苦谁为情，游子值颓暮。爱似庄念昔，久敬曾存故《庄子》：夫越之流人，去国旬月，见所尝见于国中喜；及期年也，见似人而喜矣。《韩诗外传》：曾子曰：少而学，长而忘之，一费也。事君有功，轻而负之，二费也。久友交而中绝，三费也。如何怀土心，持此谢远度。李牧愧长袖，郤克惭步《战国策》：李牧至，赵王使韩苍数之曰：“王觞将军，将军为寿，捭匕首，当死。”牧曰：“身大臂短，不能及地，故使工人为木杖以接手，上若弗信，请视之。”《左传》：郤克征会于齐，顷公帷妇人，使观之。郤子登，妇人笑于房。良时不见遗，丑状不成恶。曰余亦支离，依方早有慕《庄子》：支离疏者，颐隐于齐，肩高于顶，会撮指天，五管在上，两髀为胁。又，子桑户死，孟子反、子琴张或鼓琴，相和而歌。孔子曰：“彼游方之外者也。”。生幸休明世，亲蒙英达顾英达，谓庐陵王也。空班赵氏璧，徒乖魏王瓠《庄子》：魏王贻我大瓠之种，我树之成而实五石。以盛水浆，其坚不自举。剖以为瓢，则瓠落而无所容。非不枵然大矣，吾为其无用掊之。从来渐二纪，始得傍归路灵运之永嘉，必涂经始宁，故宅及祖父丘墓皆在始宁，故曰傍归路。始宁，今上虞也。将穷山海迹，永绝赏心悟。

邻里相送至方山

祗役出皇邑，相期憩瓯越。解缆及流潮，怀旧不能发。析析就衰林，皎皎明秋月。含情易为盈，遇物难可歇。积疴谢生虑，寡欲罕所阙。资此永幽栖，岂伊年岁别，各勉日新志，音尘慰寂蔑。

○资寡欲之理，为幽栖之道，岂止年岁之别，将有终焉之志。

过始宁墅

沈约《宋书》：灵运父祖并葬始宁县，并有故宅及墅，遂修营旧业，及幽居之美。《水经注》曰：始宁县西，本上虞之南乡也。

束发怀耿介，逐物遂推迁。违志似如昨，二纪及兹年。缁磷谢清旷，疲苶惭贞坚。拙疾相倚薄，还得静者便。剖竹守沧海守永嘉，枉帆过旧山过始宁。山行穷登顿，水涉尽洄沿。岩峭岭稠叠，洲萦渚连绵。白云抱幽石，绿筿媚清涟。葺宇临回江，筑观基曾巅。挥手告乡曲，三载期归旋。且为树枌槚，无令孤愿言。

○工律

富春渚

宵济渔浦潭，旦及富春郭。定山缅云雾，赤亭无淹薄。溯流触惊急，临圻阻参错。亮乏伯昏分，险过吕梁壑《列子》：伯昏无人临百仞之泉，背逡巡，足二分垂在外，揖御寇而进。御寇伏地，汗流至踵。无人曰：“至人上窥青天，下潜黄泉，神气不变。今汝殆矣。”又孔子观于吕梁，悬水三十仞，流沫三十里，鼋鼍鱼鳖不能游也。洊至宜便习，兼山贵止托。平生协幽期，沦踬困微弱。久露干禄请，始果远游诺。宿心渐申写，万事俱零落。怀抱既昭旷，外物徒龙蠖徒龙蠖云者，听其或屈或伸，于己心了若无与也。

七里濑

羁心积秋晨，晨积展游眺。孤客伤逝湍，徒旅苦奔峭。石浅水潺湲，日落山照曜。荒林纷沃若，哀禽相明啸。遭物悼迁斥，存期得要妙物，外物也。期，襟期也。既秉上皇心心：五臣作情

○《庄子》：监照下士，天下载之，此谓上皇，岂屑末代诮。目睹严子濑，相属任公钓《庄子》：任公子为大钩巨纶，五千搳以为饵，投竿东海，期年不得鱼。已而得大鱼，浙河以东，苍梧以北，莫不厌若鱼也。谁谓古今殊，异代可同调。

晚出西射堂

永嘉郡射堂。

步出西城门城：《集》作掖。遥望城西岑。连障叠崿，青翠杳深沉。晓霜枫叶丹，夕薰岚气阴。节往戚不浅，感来念已深。羁雌恋旧侣，迷鸟怀故林。含情尚劳爱，如何离赏心言鸟含情尚知劳爱，况乎人而离于赏心也。抚镜华缁鬓，揽带缓促衿。安排徒空言，幽独赖鸣琴。

登池上楼

永嘉郡池上楼。

潜虬媚幽姿，飞鸿响远音。薄霄愧云浮，栖川怍渊沉。进德智所拙，退耕力不任。徇禄反穷海，卧疴对空林。衾枕昧节候，褰开暂窥临。倾耳聆波澜，举目眺岖嵚。初景革绪风，新阳改故阴《神农本草》曰：春夏为阳，秋冬为阴。池塘生春草，同柳变鸣禽。祁祁伤豳歌，萋萋感楚吟。索居易永久，离群难处心。持操岂独古，无闷征在今。

○虬以深潜而葆真，鸡以高飞而远害，今以婴俗网，故有愧虬鸿也。

游南亭

永嘉郡南亭。

时竟夕澄霁，云归日西驰。密林含余清，远峰隐半规。久痗昏垫苦，旅馆眺郊岐。泽兰渐被径，芙蓉始发池。未厌青春好，已观朱明移。戚戚感物叹，星星白发垂。药饵情所止，衰疾忽在斯。逝将候秋水，息景偃旧崖。我志谁与亮，赏心惟良知。

游赤石进帆海

永宁、安固二县中路，东南便是赤石，又枕海。

首夏犹清和，芳草亦未歇。水宿淹晨暮，阴霞屡兴没。周览倦瀛壖，况乃凌穷发。川后时安流，天吴静不发。扬帆采石华，挂席拾海月。溟涨无端倪，虚舟有超越。仲连轻齐组明海上之可悦，子牟眷魏阙言虽悦海上，仍不忘朝廷。矜名道不足，适己物可忽。请附任公言，终然谢天伐。

○工律。

登江中孤屿

永嘉江也。

江南倦历览，江北旷周旋。怀新道转迥，寻异景不延。乱流趋正绝，孤屿媚中川。云日相辉映，空水共澄鲜。表灵物莫赏，蕴真谁为传。想像昆山姿，缅邈区中缘。始信安期术，得尽养生年。

○工律。

登永嘉绿嶂山诗

裹粮杖轻策，怀迟上幽室。行源径转远，距陆情未毕。澹潋结寒姿，团栾润霜质。涧委水屡迷，林迥岩逾密。眷西谓初月，顾东宜落日。践夕奄昏曙践：一作残，蔽翳皆周悉。蛊上贵不事，履二美贞吉。幽人常坦步，高尚邈难匹。颐阿竟何端，寂寂寄抱一。恬如既已交，缮性自此出。

郡东山望溟海诗

一作东山望海。

开春献初岁，白日出悠悠。荡志将愉乐，瞰海庶忘忧。策马步兰皋，绁控息椒丘。采蕙遵大薄，搴若履长洲。白花皜阳林，紫晔春流：一作翘。非徒不弭忘，览物情弥遒。萱苏始无慰，寂寞终可求。

游岭门山诗

西京谁修政，龚汲称良吏。君子岂定所，清尘虑不嗣。早莅建德乡，民怀虞芮意。海岸常寥寥，空馆盈清思。协以上冬月，晨游肆所喜。干圻邈不同，万岭状皆异。威摧三山峭，汩两江驶威摧、汩，皆叠韵连绵也。渔舟岂安流，樵拾谢西芘。人生谁云乐，贵不屈所志。

石室山诗

清旦索幽异，放舟越坰郊。莓莓兰渚急，藐藐苔岭高。石室冠林陬，飞泉发山椒。虚泛径千载，峥嵘非一朝。乡村绝闻见，樵苏限风霄。微戎无远览，总笄羡升乔。灵域久韬隐，如与心赏交。合欢不容言，摘芳弄寒条。

登上戍石鼓山诗

旅人心长久，忧忧自相接。故乡路遥远，川陆不可涉。汩汩莫与娱，发春托登蹑。欢愿既无并，戚虑庶有协协：一作怯。极目睐左阔，回顾眺右狭。日末涧增波，云生岭逾叠。白芷竞新苔，绿苹齐初叶。摘芳芳靡谖，愉乐乐不燮。佳期缅无像，骋望谁云惬。

行田登海口盘屿山

羁苦孰云慰，观海藉朝风。莫辨洪波极，谁知大壑东。依稀采菱歌，仿佛含嚬容。遨游碧沙渚，游衍丹山峰。

白石岩下径行田

小邑居易贫，灾年民无生。知浅惧不周，爱深忧在情。旧业横海外，芜秽积颓龄。饥馑不可久，甘心务经营。千顷带远堤，万里泻长汀。洲流涓浍合，连统塍埒并。虽非楚宫化，荒阙亦黎明。虽非郑白渠，每岁望东京。天鉴倘不孤，来兹验微诚。

斋中读书

昔余游京华，未尝废丘壑。矧乃归山川，心迹双寂寞。虚馆绝诤讼，空庭来鸟雀。卧疾丰暇豫，翰墨时间作。怀抱观古今，寝食展戏谑。既笑沮溺苦，又哂子云阁。执戟亦以疲，耕稼岂云乐。万事难并欢，达生幸可托。

○工律。

命学士讲书

卧病同淮阳，宰邑旷武城。弦歌愧言子，清净谢汲生。古人不可攀，何以报恩荣。时往岁易周，聿来政无成。曾是展余心，招学讲群经。铄金既云刃，凝土亦能型。望尔志尚隆，远嗣竹箭声。敢谓荀氏训，且布兰陵情布：一作有。待罪岂久期，礼乐俟贤明。

种桑诗

诗人陈条柯，亦有美攘剔。前修为谁故，后事资纺绩。赏佩知方诫，愧微富教益。浮阳骛嘉月，艺桑迨闲隙。疏栏发近郛，长行达广埸。旷流始毖泉，湎涂犹跬迹。俾此将长成，慰我海外役。

初去郡

彭薛裁知耻，贡公未遗荣《汉书》：王莽秉政专权，彭宣上书乞骸骨。又，薛广德为御史大夫，乞骸骨。班固述曰：广德当宣，近于知耻。又，贡禹为光禄大夫，上书乞骸骨，钟会有《遗荣赋》。或可优贪竞，岂足称达生。伊余秉微尚，拙讷谢浮名。庐园当栖岩，卑位代躬耕。顾己虽自许，心迹犹未并。无庸方周任方：《选》作妨，有疾像长卿。毕娶类尚子，薄游似邴生。恭承古人意，促装返柴荆。牵丝及元兴，解龟在景平牵丝，初仕；解龟，去官也。臧荣绪《晋书》曰：安帝即位，改元曰元兴。灵运初为琅邪王行军参军。沈约《宋书》曰：少帝即位，改元曰景平。应璩诗：不悟牵朱丝，三署来相寻。《汉书》：黄金印龟纽。负心二十载，于今废将迎。理棹遄还期，遵渚骛修坰。溯溪终水涉，登岭始山行。野旷沙岸净，天高秋月明。憩石挹飞泉，攀林搴落英。战胜臞者肥，鉴止流归停《韩子》：子夏曰：吾入见先王之义，则荣之；出见富贵，又荣之。二者战于胸臆，故臞。今见先王之义战胜，故肥也。《文子》：莫监于流潦，而监干止水。即是羲唐化，获我击壤情情：一作声。

田南树园激流植援

樵隐俱在山，由来事不同。不同非一事，养疴亦园中樵者在山，隐者亦在山。老圃在园，吾之养疴亦在园，所以在园者，亦不同，故曰“不同非一事”。中园屏氛杂中园：一作园中，清旷招远风。卜室倚北阜，启扉面南江。激涧代汲井激流，插槿当列墉植援。群木既罗户树园，众山亦当窗。靡迤趋下田田南，迢递瞰高峰。寡欲不期劳，即事罕人功。唯开蒋生径，永怀求羊踪。赏心不可忘，妙善冀能同首尾两押同韵。

石壁精舍还湖中作

昏旦变气候，山水含清晖。清晖能娱人，游子憺忘归憺：安也。出谷日尚早，人舟阳已微。林壑敛暝色，云霞收夕霏。芰荷迭映蔚，蒲稗相因依。披拂趋南径，愉悦偃东扉。虑澹物自轻，意惬理无违。寄言摄生客，试用此道推。

○工律。

登石门最高顶

晨策寻绝壁，夕息在山栖。疏峰抗高馆，对岭临同溪。长林罗户穴穴：一作庭，积石拥阶基。连岩觉路塞，密竹使径迷。来人忘新术，去子惑故蹊。活活夕流驶，噭噭夜猿啼。沉冥岂别理，守道自不携。心契九秋干，目玩三春荑。居常以待终，处顺故安排。惜无同怀客，共登青云梯。

石门新营所住四面高山回溪石濑茂林修竹

跻险筑幽居，披云卧石门。苔滑谁能步，葛弱岂可扪。袅袅秋风过，萋萋春草繁。美人游不还，佳期何由敦。芳尘凝瑶席，清醑满金尊。洞庭空波澜，桂枝徒攀翻。结念属霄汉，孤景莫与谖。俯濯石下潭，仰看条上猿。早闻夕飙急，晚见朝日暾。岩倾光难保，林深响易奔。感往虑有复，理来情无存。庶持乘日车日车：《选》作日用，得以慰营魂。匪为众人说，冀与智者论。

于南山往北山经湖中瞻眺

朝旦发阳岩南，景落憩阴峰北。舍舟眺回渚经湖中，停策倚茂松。侧径既窈窕，环舟亦玲珑。俯视乔木杪，仰聆大壑灇灇与同。毛苌曰：，水会也。石横水分流，林密蹊绝踪。解作竟何感，升长皆丰容解作，升长，用二卦名。初篁包绿箨，新蒲含紫茸。海鸥戏春岸，天鸡弄和风瞻眺所见。抚化心无厌，览物眷弥重。不惜去人远，但恨莫与同。孤游非情叹，赏废理谁通。

从斤竹涧越岭溪行

猿鸣诚知曙，谷幽光未显。岩下云方合，花上露犹泫。逶迤傍隈隩涧，迢递陟陉岘岭。过涧既厉急，登栈亦陵缅。川渚屡径复溪行，乘流玩回转。萍泛沉深，菰蒲冒清浅。企石挹飞泉，攀林摘叶卷。想见山阿人，薜萝若在眼。握兰勤徒结，折麻心莫展。情用赏为美，事昧竟难辨。观此遗物虑，一悟得所遣。

○工律。

过白岸亭诗

拂衣遵沙垣，缓步入蓬屋。近涧涓密石，远山映疏木。空翠难强名，渔钓易为曲。援萝聆青岩，春心自相属。交交止栩黄，呦呦食苹鹿。伤彼人百哀，嘉尔承筐乐。荣悴迭去来，穷通成休戚。未若长疏散，万事恒抱朴。

夜宿石门诗

《拾遗》作石门岩上宿。

朝搴苑中兰，畏波霜下歇。暝还云际宿，美此石上月。鸟鸣识夜栖，木落知风发。异音同至听，殊响俱清越。妙物莫为赏，芳醑谁与伐。美人竟不来，阳阿徒晞发。

南楼中望所迟客

杳杳日西颓，漫漫长路迫。登楼为谁思，临江迟来客。与我别所期，期在三五夕。圆景早已满，佳人殊未适殊：五臣作犹。即事怨睽携，感物方凄戚。孟夏非长夜，晦明如岁隔。瑶华未堪折，兰若已屡摘。路阻莫赠问，云何未离析。搔首访行人，引领冀良觌。

庐陵王墓下作

宋武帝子义真为庐陵王，聪敏好文，常与灵运往来。会少帝失德，议废立，次在庐陵，徐羡之等奏，废庐陵为庶人，旋杀之。因迁灵运。后知无罪，召还。文帝问曰：“南来何所制作？”对曰：“过庐陵墓作一篇。”

晓月发云阳，落日次朱方。含凄泛广川，洒泪眺连冈。眷言怀君子，沉痛切中肠。道消绝愤懑，运开申悲凉。神期恒若存，德音初不忘。徂谢易永久，松柏森已行。延州协心许《新序》：延陵季子聘晋，带宝剑过徐君，徐君色欲之，已心许矣。反，则徐君死，于是以剑挂徐君墓而去，楚老惜兰芳《汉书》：龚胜，楚人也。胜卒，有老父吊曰：“熏以香自烧，膏以明自销，龚生竟夭天年，非吾徒也。”解剑竟何及，抚坟徒自伤。平生疑若人，通蔽互相妨若人，谓延州及楚老也。桓子《新论》曰：汉高祖功侔汤武，及病，归之天命，误矣。此必通人而蔽者也。理感深情恸，定非识所将已上八句，言句疑吴札、楚老为情所蔽，今己亦因情至而过恸，虽有识亦不能自将也。将，犹持也。《汉书》：张竦曰：“效子者难将。”。脆促良可哀，夭枉特兼常兼常：犹云倍常。一随往化灭，安用空名扬。举身泣已沥，长叹不成章。

○工律。

还旧园作见颜范二中书

颜延之、范泰也。

辞满岂多秩，谢病不待年。偶与张邴合张良、邴汉也，久欲还东山。圣灵昔同眷谓宋高祖，微尚不及宣谓归隐之志未遽宣陈也。何意冲飚激，烈火纵炎烟。焚玉发昆峰，余燎遂见迁沈约《宋书》：少帝即位，权在大臣，灵运非毁执政，徐羡之等患之，出为永嘉太守。投沙理既迫，如邛愿亦愆投沙，以贾谊自况。如邛，以司马相如自况也。长与欢爱别，永绝平生缘。浮舟千仞壑，总辔万寻巅。流沫不足险，石林岂为艰。闽中安可处，日夜念归旋。事踬两如直言愧不似史鱼两如矢之直也，心惬三避贤言慕孙叔敖三去相之贤也。两如、三避，歇后语，究未稳惬。托身青云上，栖岩挹飞泉。盛明荡氛昏，贞休康屯邅指宋武帝。殊方感成贷，微物豫采甄谓己昔蒙召用。感深操不固，质弱易扳缠。曾是反昔园，语往实款然款然：疑当作欿然。曩基即先筑，故池不更穿。果木有旧行，壤石无远延。虽非休憩地，聊取永日闲。卫生自有经，息阴谢所牵。夫子照清素，投怀授往篇。

酬从弟惠连

惠连有《西陵遇风献康乐诗》，见本集。

寝瘵谢人徒，灭迹入云峰。岩壑寓耳目，欢爱隔音容。永绝赏心望，长怀莫与同。末路值令弟，开颜披心胸。

○首章喜惠连之来会。

心胸既云披，意得成在兹。凌涧寻我室，散帙问所知。夕虑晓月流，朝忌曛日驰。晤对无厌歇，聚散成分离。

○次章喜其聚，而虑其离。

分离别西川，回景归东山。别时悲已甚，别后情更延。倾想迟嘉音，果枉济江篇。辛勤风浪事，款曲洲渚言。

○三章叙别后得其来诗。

洲渚既淹时，风波子行迟。务协华京想，讵存空谷期。犹复惠来章，祗足揽余思。傥若果归言，其陶暮春时。

暮春虽未交，仲春善游遨。山桃发红萼，野蕨渐紫苞。嘤鸣已悦豫，幽居犹郁陶。梦寐伫归舟，释我吝与劳。

登临海峤初发疆中作与从弟惠连可见羊何其和之《集》作登临海峤与从弟惠连一首。

杪秋寻远山，山远行不近。与子别山阿，含酸赴修畛。中流袂就判，欲去情不忍。顾望脰未悁陆彦声诗曰：相思心既劳，相望脰亦悁。《说文》曰：，疲也，与悁通，汀曲舟已隐。

隐汀绝望舟，骛棹逐惊流逐：一作逾。欲抑一生欢，并奔千里游。日落当栖薄，系缆临江楼。岂惟夕情敛，忆尔共淹留。

淹留昔时欢，复增今日叹。兹情已分虑，况乃协悲端。秋泉鸣北涧，哀猿响南峦。戚戚新别心，凄凄久念攒。

攒念攻别心，旦发清溪阴。暝投剡中宿，明登天姥岑。高高入云霓，还期那可寻。倘遇浮丘公，长绝子徽音。

初发石首城

沈约《宋书》：灵运陈疾东归，会稽太守孟表其有异志。灵运驰往京都，诣阙上表，太祖知其见诬，不罪也，以为临川内史。

白圭尚可磨，斯言易为缁。虽抱中孚爻，犹劳贝锦诗。寸心若不亮，微命察如丝。日月垂光景指宋太祖，成贷遂兼兹贷，施也。既贷其性命，又予以官职，故曰兼兹。出宿薄京畿，晨装抟曾曾，犹层飙也。抟字用《庄子》“抟扶摇羊角”字。重经平生别，再与朋知辞前之永嘉，今适临川，故曰“再与朋知辞”。故山日已远，风波岂还时。迢迢万里帆，茫茫终何之。游当罗浮行，息必庐霍期。越海陵三山，游湘历九嶷。钦圣若旦暮，怀贤亦凄其。皎皎明发心，不为岁寒欺。

入东道路诗

整驾辞金门，命旅惟诘朝。怀居顾归云，指涂溯行飙。属值清明节，荣华感和韶。陵隰繁绿杞，墟囿粲红桃。翚方雊，纤纤麦垂苗。隐畛邑里密，缅邈江海辽。满目皆古事，心赏贵所高。鲁连谢千金，延州权去朝。行路既经见，愿言寄吟谣。

道路忆山中

采菱调易急，江南歌不缓。楚人心音绝，越客肠今断。断绝虽殊念，俱为归虑款。存乡尔思积，忆山我愤懑越客，灵运自谓。楚人，指屈原。存乡句亦指屈原。追寻栖息时，偃卧任纵诞。得性非外求，自已为准纂已，止也。纂，继也。《庄子》曰：夫吹万不同，而使之自已也。言情已止矣，不解因何复纂也。不怨秋夕长，常苦夏日短常：一作恒。濯流激浮湍，息阴倚密竿竿：协古旦切。怀故叵新欢，含悲忘春暖。凄凄明月吹，恻恻广陵散，殷勤诉危柱，慷慨命促管。

入彭蠡湖口

客游倦水宿，风潮难具论。洲岛骤同合，圻岸屡崩奔。乘月听哀狖，浥露馥芳荪。春晚绿野秀，岩高白云屯。千念集日夜，万感盈朝昏。攀岩照石镜，牵叶入松门。三江事多往，九派理空存。灵物合珍怪，异人秘精魂，金膏灭明光，水碧缀流温缀：五臣作辍，徒作千里曲，弦绝念弥敦。

入华子冈是麻源第三谷

南州实炎德，大树陵寒山。铜陵映碧涧，石磴泻红泉。既枉隐沦客，亦栖肥遁贤。险径无测度，天路非术阡。遂登群峰首，邈若升云烟升：《艺文类聚》作腾。羽人绝仿佛，丹丘徒空筌。图牒复磨灭，碑版谁闻传。莫辨百代后，安知千载前。且申独往意，乘月弄潺湲。恒充俄顷用，岂为古今然。

登归濑三瀑布望两溪

我行乘日垂，放舟候月圆。沬江免风涛，涉清弄漪涟。积石竦两溪，飞泉倒三山。亦既穷登陟，荒蔼横目前。窥岩不睹景，披林岂见天。阳乌尚倾翰，幽篁未为邅。退寻平常时，安知巢穴难。风雨非攸恡，拥志谁与宣。傥有同枝条，此日即千年。

初往新安桐庐口

绤虽凄其，授衣尚未至。感节良已深，怀古亦云思亦云：一作徒役。不有千里棹，孰申百代意。远协尚子心，遥得许生计。既及冷风善，又即秋水驶。江山共开旷开：一作闲，云日相照媚。景夕群物清，对玩咸可憙。

拟魏太子邺中集诗八首 并序

建安末，余时在邺宫，朝游夕宴，究欢愉之极。天下良辰、美景、赏心、乐事，四者难并，今昆弟友朋，二三诸彦，共尽之矣。古来此娱，书籍未见。何者？楚襄手时，有宋玉、唐、景，梁孝王时，有邹、枚、严、马，游者美矣，而其主不文。汉武帝徐乐诸才，备应对之能，而雄猜多忌，岂获晤言之适！不诬方将，庶必贤于今日尔。岁月如流，零落将尽，撰文怀人，感往增怆！其辞曰：

魏太子

百川赴巨海，众星环北辰。照灼烂清汉，遥裔起长津。天地中横溃，家王拯生民王：五臣作皇。区宇既荡涤，群英必来臻。忝此钦贤性，由来常怀仁。况值众君子，倾心隆日新。论物靡浮说，析理实敷陈。罗缕岂阙辞，窈窕究天人。澄觞满金罍，连榻设华茵。急弦动飞听，清歌拂梁尘。莫言相遇易莫：善作何，此欢信可珍。

○工律。

王粲

家本秦川贵公子孙，遭乱流寓，自伤情多。

幽厉昔崩乱，桓灵今板荡。伊洛说燎烟，函崤没无像像：五臣作象。整装辞秦川，秣马赴楚壤粲至荆州也。沮漳自可美，客心非外奖。常叹诗人言，式微何由往。上宰奉皇灵指魏武帝，侯伯咸宗长。云骑乱汉南，宛郢皆扫荡宛：善作纪。谓平荆表也。排雾属盛明，披云对清朗。庆泰欲重叠，公子特先赏。不谓息肩愿，一旦值明两。并载游邺京，方舟泛河广。绸缪清宴娱，寂寥梁栋响。既作长夜饮，岂顾乘日养。

○工律。

陈琳

袁本初书记之士，故述丧乱事多。

皇汉逢迍邅，天下遭氛慝。董氏沦关西，袁家拥河北。单民易周章，窘身就羁勒。岂意事乖己，永怀恋故国。相公实勤王指魏武帝，信能定蝥贼。复睹东郡辉，重见汉朝则。余生幸已多，矧乃值明德指魏文也。爱客不告疲，余宴遗景刻。夜听极星烂烂：五臣作阑，朝游穷曛黑。哀哇动梁埃，急觞荡幽默。且尽一日娱，莫知古来惑。

○工律

徐干

少无宦情，有箕颍之心事，故仕世多素辞。

伊昔家临淄，提携弄齐瑟。置酒饮胶东，淹留憩高密。此欢谓可终，外物始难毕。摇荡箕濮情，穷年迫忧栗。末涂幸休明，栖集建薄质。已免负薪苦，仍游椒兰室。清论事究万，美话信非一。行觞奏悲歌，永夜系白日系：五臣作继。华屋非蓬居，时髦岂余匹。中饮顾昔心，怅焉若有失。

○工律。《说苑》：晋灵公欲杀赵宣孟而饮之酒。宣孟知之，中饮而出。国藩按：中饮，犹曰酒半也。郑注《天官·小宰》：中字别之。《三国志·周瑜传》：中江举帆。两中字与中饮略同。

刘桢

卓荦偏人，而文最有气，所得颇经奇。

贫居晏里闬，少小长东平。河衮当冲要，沦飘薄许京。广川无逆流，招纳厕群英。北渡黎阳津，南登宛郢城宛：善作纪。既览古今事，颇得治乱情。欢友相解达，敷奏究平生。矧荷明哲顾，知深觉命轻。朝游牛羊下，暮坐括揭鸣。终岁非一日，传卮弄清声。辰事既难谐，欢愿如今并。唯羡肃肃翰，缤纷戾高冥。

○工律。括揭鸣，疑当作埘揭鸣。揭，与桀音义同。埘揭鸣，即鸡鸣，谓晨也，朝游则至于夕，暮坐则达于晨也。

应玚

汝颍之上，流离世故，颇有飘薄之叹。

嗷嗷云中雁，举翮自委羽。求凉弱水湄，违寒长沙渚。顾我梁川时梁：五臣作原，缓步集颍许。一旦逢世难，沦薄恒羁旅。天下昔未定，托身早得所。官渡厕一卒，乌林预艰阻。晚节值众贤，会同庇天宇。列坐荫华榱，金樽盈清醑。始奏延露曲，继以阑夕语。调笑辄酬答，嘲谑无惭沮。倾躯无遗虑，在心良已叙。

○工律。

阮瑀

管书记之任，故有优渥之言。

河洲多沙尘，风悲黄云起。金羁相驰逐，耿翩何穷已。庆云惠优渥，微薄攀多士。念昔渤海时，南皮戏清沚。今夏河曲游，鸣葭泛兰汜。步陵丹梯，并坐侍君子。妍谈既愉心，哀音信睦耳音：一作弄。倾酤系芳醑，酌言岂终始。自从食萍来，惟见今日美。

○工律。

平原侯植

公子不及世事，但美遨游，然颇有忧生之嗟。

朝游登凤阁，日暮集华沼。倾柯引弱枝，攀条摘蕙草。徙倚穷骋望，目极尽所讨。西顾太行山，北眺邯郸道。平衢修且直，白杨信袅袅。副君命饮宴谓文帝也，欢娱写怀抱。良游匪昼夜，岂云晚与早。众宾悉精妙，清辞洒兰藻兰藻：五臣作兰蒲。哀音下回鹄，余哇彻清昊。中山不知醉，饮德方觉饱。愿以黄发期，养生念将老。

○工律。

石壁立招提精舍

四城有顿踬，三世无极已。浮欢昧眼前，沉照贯终始。壮龄缓前期，颓年迫暮齿。挥霍梦幻顷，飘忽风电起。良缘迨未谢，时逝不可俟。敬拟灵鹫山，尚想祗洹轨。绝溜飞庭前，高林映窗里。禅室栖空观，讲宇析妙理。

过瞿溪山僧

迎旭凌绝嶝。映泫归溆浦。钻燧断山木，掩岸墐石户。结架非丹甍，藉田资宿莽。同游息心客，暧然若可睹。清霄飏浮烟，空林响法鼓。忘怀狎鸥，摄生驯兕虎。望岑眷灵鹫，延心念净土。若乘四等观，永拔三界苦。

七夕咏牛女

火逝首秋节，新明弦月夕。月弦光照户，秋首风入隙。凌峰步曾崖曾：《艺文》作岑，凭云肆遥脉。徙倚西北庭，竦踊东南觌。纨绮无报章，河汉有骏轭。

彭城宫中直感岁暮

草草眷徂物，契契矜岁殚。楚艳起行戚，吴趋绝归欢。修带缓旧裳，素鬓改朱颜。晚暮悲独坐，鸣歇春兰。

会吟行

六引缓清唱，三调伫繁音。列筵皆静寂，咸共聆会吟。会吟自有初，请从文命敷。敷绩壶冀始，刊木至江汜。列宿炳天文，负海横地理。连峰竞千仞，背流各百里。滮池溉粳稻，轻云暧松杞。两京愧佳丽，三都岂能似。层台指中天，高墉积崇雉。飞燕跃广途，鹢首戏清沚。肆呈窈窕容，路曜便娟子。自来弥年代，贤达不可纪。勾践善废兴，越叟识行止。范蠡出江湖，梅福入城市。东方就旅逸，梁鸿去桑梓。牵缀书土风，辞殚意未已。

《乐府诗集》有《燕歌行》二首七古方十二句，《鞠歌行》一首七古，《善哉行》一首四言，《陇西行》一首四言，《顺东西门行》一首长短句，《上留田行》一首九言，皆以非五古未抄外，五言中有《泰山吟》一首八句，《君子有所思行》二十句，《悲哉行》一首二十句，《缓歌行》一首八句，《苦寒行》一首六句，《豫章行》一首六句，《折杨柳行》二首一十四句、一十二句，皆未选。

十八家诗钞卷三

鲍明远五古百三十一首

采桑

《陌上桑》本秦罗敷拒绝挑者之辞，《乐府解题》谓《采桑》亦出于《陌上桑》。国藩按，《陌上桑》谓夫不在而拒人，此则似与夫同处者。

季春梅始落，工女事蚕作。采桑淇洧间，还戏上宫阁。早蒲时结阴，晚篁初解箨。蔼蔼雾满闺，融融景盈幕。乳燕逐草虫，巢蜂拾花萼。是节最暄妍，佳服又新烁。绵叹对迥涂绵：《玉台》作敛，扬歌弄场藿。抽琴试抒思，荐珮果成托。承君郢中美，服义久心诺。卫风古愉艳，郑俗旧浮薄。灵愿悲渡湘，宓赋笑瀍洛。盛明难重来，渊意为谁涸。君其且调弦，桂酒妾行酌。

代蒿里行

同尽无贵贱，殊愿有穷伸。驰波催永夜，零露逼短晨。结我幽山驾结：一作驱，去此满堂亲。虚容遗剑佩，实貌戢衣巾。斗酒安可酌，尺书谁复陈。年代稍推远，怀抱日幽沦。人生良可剧，天道与何人。赍我长恨意，归为狐兔尘。

代挽歌

独处重冥下，忆昔登高台。傲岸平生中，不为物所裁。埏门只复闭，白蚁相将来。生时芳兰体，小虫今为灾。玄鬓无复根，枯髅依青苔。忆昔好饮酒，素盘进青梅。彭韩及廉蔺，畴昔已成灰。壮士皆死尽，余人安在哉。

○气势。

代东门行

《乐府解题》曰：古辞《出东门》，言士有贫不安其居者，拔剑欲去，妻子牵衣留之，愿共糜，不求富贵。若鲍照之诗，则但伤离别而已。

伤禽恶弦惊，倦客恶离声。离声断客情，宾御皆涕零。涕零心断绝，将去复还诀。一息不相知，何况异乡别。遥遥征驾远，杳杳白日晚。居人掩闺卧，行子夜中饭。野风吹草木，行子心肠断。食梅常苦酸，衣葛常苦寒。丝竹徒满座，忧人不解颜。长歌欲自慰，弥起长恨端。

○气势。

代放歌行

《放歌行》一曰《孤儿行》，一曰《孤子生行》，言孤儿为兄嫂所苦，难与久居也。鲍照此诗，则言荣利之场不宜轻入也。

蓼虫避葵堇，习苦不言非。小人自龌龊，安知旷士怀。鸡鸣洛城里，禁门平旦开。冠盖纵横至，车骑四方来。素带曳长飙，华缨结远埃。日中安能止，钟鸣犹未归。夷世不可逢，贤君信爱才。明虑自天断，不受外嫌猜。一言分珪爵，片善辞草莱。岂伊白璧赐，将起黄金台。今君有何疾，临路独迟回。

○气势。首四句，以蓼虫之习苦，喻世之习于荣利朊仕，沉溺而不反者。“鸡鸣”八句，极言荣利之场，众所共趋。“夷世”十句，盖反言以见意。向使君非爱才，嫌猜不断，则不能不临路迟回矣。

代陈思王京洛篇二首

《玉台》作《煌煌京洛行》。

凤楼十二重，四户八绮窗。绣桷金莲花，桂柱玉盘龙。珠帘无隔露，罗幌不胜风。宝帐三千所，为尔一朝容。扬芬紫烟上，垂彩绿云中。春吹回白日，霜高落塞鸿。但惧秋尘起，盛爱逐衰蓬。坐视青苔满，卧对锦筵空。琴瑟纵横散，舞衣不复缝。古来共歇薄，君意岂独浓。惟见双黄鹄，千里一相从。

○气势。“春吹”四句，言时移事异，盛极必衰。

南游偃师县，斜上霸陵东。回瞻龙首堞，遥望德阳宫。重门远照耀，天阁复穹隆。城傍疑复道，树里识松风。黄河入洛水，丹泉绕射熊。夜轮悬素魄，朝天荡碧空。秋霜晓驱雁，春雨暗成虹。曲阳造甲第，高安还禁中。刘苍归作相，窦宪出临戎。此时车马合，兹晨冠盖通。谁知两京盛，欢宴遂无穷。

代门有车马客行

《门有车马客》皆言问讯其客，备叙市朝迁变、亲友凋落之意也。鲍诗则并叙此客旋又别去。

门有车马客，问客何乡士。捷步往相讯，果得旧邻里。凄凄声中情，慊慊增下俚。语昔有故悲，论今无新喜。清晨相访慰，日暮不能已。欢戚竞寻绪，谈调何终止。辞端竟未究，忽唱分途始。前悲尚未弭，后感方复起。嘶声盈我口，谈言在君耳。手迹可传心，愿尔笃行李笃行李，犹云珍重道涂。

代櫂歌行

羁客离婴时，飘飖无定所。昔秋寓江界，兹春客河浒。往戢于役身，愿言无怀楚。泠泠鲦疏潭，邕邕雁循渚。戾长风振，摇曳高帆举。惊波无留连，舟人不踌伫。

代白头吟

《乐府解题》曰：鲍照、张正见、虞世南《白头吟》皆自伤清直芬馥，而遭铄金玷玉之谤，君恩以薄。

直如朱丝绳，清如玉壶冰。何惭宿昔意，猜恨坐相仍。人情贱恩旧，世议逐衰兴。毫发一为瑕，丘山不可胜。食苗实硕鼠，点白信苍蝇。凫鹄远成美，薪刍前见陵《韩诗外传》：田饶谓鲁哀公曰：“鸡有五德，君食之者，以其所从来近也。黄鹄一举千里，君贵之者，以其所从来远也。”《史记》：汲黯谓武帝曰：“陛下用群臣如积薪，后来者居上。”申黜褒女进，班去赵姬升。周王日沦惑，汉帝益嗟称。心赏犹难恃，貌恭岂易凭。古来共如此，非君独抚膺。

○气势。

代东武吟

《东武吟》伤时移事异、荣华徂谢也。此专言苦战老将，伤时事之移易。

主人且勿喧，贱子歌一言。仆本寒乡士，出身蒙汉恩。始随张校尉张骞也，占募到河源占：一作召。后逐李轻车李蔡也，追虏穷塞垣。密涂亘万里，宁岁犹七奔密，近也。近涂犹万里，则远者可知。宁岁犹七奔，则多事时可知。肌力尽鞍甲，心思历凉温。将军既下世，部曲亦罕存。时事一朝异，孤绩准复论。少壮辞家去，穷老还入门。腰刈葵藿，倚杖牧鸡豚。昔如上鹰，今似槛中猿。徒结千载恨，空负百年怨。弃席思君幄，疲马恋君轩。愿垂晋主惠，不愧田子魂。

○气势。《韩子》：晋文公至河，令曰：“笾豆捐之，席蓐损之。”舅犯闻之，器，文公乃止。《韩诗外传》：田子方出，见老马于道，曰：“少尽其力，老弃其身，仁者不为也。”束帛而赎之。

代别鹤操

《古今注》曰：《别鹤操》，商陵牧子所作也。娶妻五年，无子，父兄将为之改娶，其妻中夜起，倚户而悲啸，牧子援琴作歌。

双鹤俱起时，徘徊沧海间。长弄若天汉，轻躯似云悬。幽客时结侣，提携游三山。青缴凌瑶台，丹罗笼紫烟。海上悲风急，三山多云雾。散乱一相失，惊孤不得住。缅然日月驰，远矣绝音仪。有愿而不遂，无怨以生离。鹿鸣在深草，蝉鸣隐高枝。心自有所存存：一作怀，旁人那得知。

代出自蓟北门行

《出自蓟北门行》大致与《从军行》同，而兼言燕蓟风物，此则并及忠节矣。

羽檄起边亭，烽火入咸阳。征骑屯广武，分兵救朔方。严秋筋竿劲，虏阵精且强。天子按剑怒，使者遥相望。雁行缘石径，鱼贯度飞梁。箫鼓流汉，旌甲被胡霜。疾风冲塞起，沙砾自飘扬。马毛缩如猬，角弓不可张。时危见臣节，世乱识忠良。投躯报明主，身死为国殇。

○气势。

代陆平原君子有所思行

《乐府解题》曰：《君子有所思行》，陆机、鲍照、沈约之辞，皆言雕室丽色，不足为久欢，宴安鸩毒，满盈所宜敬忌。

西上登雀台，东下望云阙。层阁肃天居，驰道直如发。绣甍结飞霞，璇题纳行月。筑山拟蓬壶，穿池类溟渤。选色遍齐岱，征声匝邛越。陈钟陪夕宴，笙歌待明发。年貌不可还，身意会盈歇。蚁壤漏山阿阿：善作河，丝泪毁金骨。器恶含满欹，物忌厚生没。智哉众多士，服理辨昭晰。

代悲哉行

羁人感淑节，缘感欲回辙。我行讵几时，华实骤舒结。睹实情有悲，瞻华意无悦。览物怀同志，如何复乖别。翩翩翔禽罗，关关鸣鸟列。翔鸣尚俦偶，所叹独乖绝。

代陈思王白马篇

白马骍角弓，鸣鞭乘北风。要途问边急，杂虏入云中。闭壁自往夏，清野径还冬。侨装多阙绝，旅服少裁缝。埋身守汉境境：一作节，沉命对胡封埋身、沉命，皆坚志赴敌之意。薄暮塞云起，飞沙被远松。含悲望两都，楚歌登四墉。丈夫设计误，怀恨逐边戎。弃别中国爱弃：一作罢，邀冀胡马功。去来今何道，卑贱生所钟。但令塞上儿，知我独为雄。

代升天行

《升天行》本求仙之意，而此诗“穷途”二句，似亦讥学仙者。

家世宅关辅，胜带宦王城。备闻十帝事，委曲两都情。倦见物兴衰，骤睹俗屯平。翩翻若回掌，恍惚似朝荣。穷途悔短计，晚志重长生重：一作爱。从师入远岳，结友事仙灵。五图发金记图：一作芝，九籥隐丹经道书有《五岳真形图金记》，谓金丹书也。籥者，藏书之籥，丹有九转，故曰九籥也。风餐委松宿，云卧恣天行。冠霞登彩阁，解玉饮椒庭。暂游越万里，少别数千龄少：一作近。凤台无还驾，箫管有遗声《列仙传》：萧史者，善吹箫，秦穆公以女弄玉妻之，为作凤台，夫妇止其上，一日随凤飞去。何当与汝曹，啄腐共吞腥。

松柏篇 并序

余患脚上气四十余日。知旧先借《傅玄集》，以余病剧，遂见还。开帙，适见乐府诗《龟鹤篇》，于危病中见长逝词，恻然酸怀。抱如此重病，弥时不差，呼吸乏喘，举目悲矣。火药间阙而拟之。

松柏受命独，历代长不衰。人生浮且脆，若晨风悲。东海迸逝川，西山导落晖。南廓悦籍短廓：一作郊，蒿里收永归。谅无畴昔时，百病起尽期。志士惜牛刀，忍勉自疗治。倾家行药事，颠沛去迎医。徒备火石苦，奄至不得辞。龟龄安可获，岱宗限已迫。睿圣不得留，为善何所益。舍此赤县居，就彼黄垆宅。永离九原亲，长与三辰隔。属纩生望尽，阖棺世业埋。事痛存人心，恨结亡者怀。祖葬既云及，圹亦已开。室族内外哭，亲疏同共哀。外姻远近至，名列通夜台。扶舆出殡宫，低徊恋庭室。天地有尽期，我去无还日。居者今已尽，人事从此毕。火歇烟既没，形销声亦灭。鬼神来依我，生人永辞诀。大暮杳悠悠，长夜无时节。郁湮重冥下，烦冤难具说。安寝委沉寞，恋恋念平生。事业有余结，刊述未及成。资储无担石，儿女皆孩婴。一朝放舍去，万恨缠我情。追忆世上事，束教已自拘。明发靡怡愈，夕归多忧虞。辙闲晨径荒，辍宴式酒濡。知今瞑目苦，恨失尔时娱。遥遥远民居，独埋深壤中。墓前人迹灭，冢上草日丰。空林响鸣蜩，高松结悲风。长寐无觉期，谁知逝者穷。生存处交广，连榻舒华茵。已没一何苦，楛哉不容身。昔日平居时，晨夕对六亲。今日奄奈何，一见无谐因。礼席有降杀，三龄速过隙。几筵就收撤，室宇改畴昔。行女游归途行女：已嫁之女，仕子复王役。家世本平常，独有亡者剧。时祀望归来，四节静茔丘。孝子抚坟号，父兮知来不。欲还心依恋，欲见绝无由。烦冤荒陇侧，肝心尽崩抽。

代苦热行

赤阪横西阻，火山赫南威。身热头且痛，马坠魂来归。汤泉发云潭，焦烟起石圻。日月有恒昏，雨露未尝晞。丹蛇逾百尺，玄蜂盈十围。含沙射流影，吹蛊病行晖。瘴气昼薰体，菵露夜沾衣菵，草名，有毒，其上露，触之，肉即溃烂。饥猿莫下食，晨禽不敢飞。毒泾尚多死，度沪宁具腓。生躯蹈死地，昌志登祸机。戈船荣既薄，伏波赏亦微。爵轻君尚惜，士重安可希《韩诗外传》：宋燕相齐，罢，召客与赴诸侯，皆伏不对，田饶曰：“君纨素锦乡，从风而敝，士曾不得缘衣。夫财者君所轻，死者士所重，君不能用所轻，欲使士用重乎？”。

○前言苦热瘴毒。末言从军死地，劳多而赏薄。

代朗月行

朗月出东山，照我绮窗前。窗中多佳人，被服妖且妍。靓妆坐帷里，当户弄清弦。鬓夺卫女迅，体绝飞燕先。为君歌一曲，当作朗月篇。酒至颜自解，声和心亦宣。千金何足重，所存意气间。

代堂上歌行

四坐且莫喧，听我堂上歌。昔仕京洛时，高门临长河。出入重宫里，结友曹与何。车马相驰逐，宾朋好容华。阳春孟春月，朝光散流霞。轻步逐芳风，言笑弄丹葩。晖晖朱颜酡，纷纷织女梭。满堂皆美人，目成对湘娥。虽谢侍君闲，明妆带绮罗。筝笛更谈吹，高唱好相和。万曲不关心，一曲动情多。欲知情厚薄，更听此声过。

代结客少年场行

《结客少年场》本言轻生重义，慷慨以立功名者，此则兼言晚节坎壈之状。

骢马金络头，锦带佩吴钩。失意杯酒间，白刃起相雠。追兵一旦至，负剑远行游。去乡三十载，复得还旧丘。升高临四关，表里望皇州。九衢平若水，双阙似云浮。扶宫罗将相，夹道列王侯。日中市朝满，车马若川流。击钟陈鼎食，方驾自相求。今我独何为，埳壇怀百忧。

○气势。

扶风歌

昨辞金华殿，今次雁门县。寝卧握秦戈，栖息抱越箭。忍悲别亲知，行泣随征传。寒烟空徘徊，朝日乍舒卷。

代少年时至衰老行

忆昔少年时，驰逐好名晨。结友多贵门，出入富儿邻。绮罗艳华风，车马自扬尘。歌唱青齐女，弹筝燕赵人。好酒多芳气，肴味厌时新。今日每相念，此事邈无因。寄语后生子，作乐当及春。

代阳春登荆山行

旦登荆山头，崎岖道难游。早行犯霜露，苔滑不可留。极眺入云表，穷目尽帝州。方都列万室，层城带高楼。奕奕朱轩驰，纷纷缟衣流。日氛映山浦，暄雾逐风收。花木乱平原，桑柘绵平畴。攀条弄紫茎，藉露折芳柔。遇物虽成趣，念者不解忧。且共倾春酒，长歌登山丘。

代贫贱苦愁行

湮没虽死悲，贫苦即生剧。长叹至天晓，愁苦穷日夕。盛颜当少歇，鬓发先老白。亲友四面绝，朋知断三益。空庭惭树萱，药饵愧过客。贫年忘日时，黯颜就人惜。俄顷不相酬，恧怩面已赤。或以一金恨，便成百年隙。心为千条计，事未见一获。运圮津涂塞，遂转死沟洫。以此穷百年，不如还窀穸。

代边居行

少年远京阳，遥遥万里行。陋巷绝人径，茅屋摧山冈。不睹车马迹，但见麋鹿场。长松何落落，丘陇无复行。边地无高木，萧萧多白杨。盛年日月书，一去万恨长。悠悠世中人，争此锥刀忙。不忆贫贱时，富贵辄相忘。纷纷徒满目，何关慨予伤。不如一亩中，高会挹清浆。遇乐便作乐，莫使候朝光。

代邽街行

一作去邪行。

伫立出门衢，遥望转蓬飞。蓬去旧根在，连翩逝不归。念我舍乡俗，亲好久乖违。慷慨怀长想，惆怅恋音徽。人生随事变，迁化焉可祈。百年难必果，千虑易盈亏。

萧史曲

萧史爱长年，嬴女惜童颜。火粒愿排弃，霞雾好登攀。龙飞逸天路，凤起入秦关。身去长不返，箫声时往还。

侍宴覆舟山二首

息雨清上郊，开云照中县。游轩越丹居，晖烛集凉殿。凌高跻飞楹，追猋起流宴。松苑含灵群，岩庭藏物变。明辉烁神都，丽气冠华甸。目远幽情周，醴洽深恩遍。

繁霜飞玉闼，爱景丽皇州。清跸戒驰路，羽盖伫宣游。神居既崇盛，嵓崄信环周。礼俗陶德声，昌会溢民讴。惭无胜化质，谬从云雨游。

从拜陵登京岘

孟冬十月交，杀盛阴欲终。风烈无劲草，寒甚有凋松。军井冰昼结，士马毡夜重。晨登岘山首，霜雪凝未通。息鞍循陇上，支剑望云峰。表里观地险，升降究天容。东岳覆如砺，瀛海安足穷。伤哉长永矣，驰光不再中。衰贱谢远愿，疲老还旧邦。深德竟何报，徒令田陌空。

蒜山被始兴王命作

暮冬霜朔严，地闭泉不流。玄武藏木阴，丹鸟还养羞。劳农泽既周，役车时亦休。高薄符好蒨，藻驾及时游。鹿苑岂淹睇，兔园不足留。升峤眺日轨，临迥望沧洲。云生玉堂里，风靡银台陬。陂石类星悬，屿木似烟浮。形胜信天府，珍宝丽皇州。白日回清景，芳艳洽欢柔。参差出寒吹，戾江上讴。王德爱文雅，飞翰洒鸣球。美哉物会昌，衣道服光猷。

登庐山

悬装乱水区，薄旋次山楹。千岩盛阻积，万壑势回萦。高昔貌，纷乱袭前名。洞涧窥地脉，耸树隐天经。松磴上迷密，云窦下纵横。阴冰实夏结，炎树信冬荣。嘈囋晨鹍思，叫啸夜猿清。深崖伏化迹，穷岫巑长灵。乘此乐山性，重以远游情。方跻羽人途，永与烟雾并。

登庐山望石门

访世失隐论，从山异灵士。明发振云冠，升峤远栖趾。高岑隔半天，长崖断千里。氛雾承星辰，潭壑洞江汜。崭绝类虎牙，巑岏象熊耳。埋冰或百年，韬树必千祀。鸡鸣清涧中，猿啸白云里。瑶波逐穴开，霞石触峰起。回亘非一形，参差悉相似。倾听凤管宾，缅望钓龙子。松桂盈膝前，如何秽城市。

从登香炉峰

辞宗盛荆梦，登歌美凫绎。徒收杞梓饶，曾非羽人宅。罗景蔼云扃，沾光扈龙策。御风亲列涂，乘山穷禹迹。含啸对雾岑，延萝倚峰壁。青冥摇烟树，穹跨负天石。霜崖灭土膏，金涧测泉脉。旋渊抱星汉，乳窦通海碧。谷馆驾鸿人，岩栖咀丹客。殊物藏珍怪，奇心隐仙籍。高世伏音华，绵古遁精魄。萧瑟生哀听，参差远惊觌。惭无献赋才，洗污奉毫帛。

从庾中郎游园山石室

荒涂趣山楹，云崖隐灵室。冈涧纷萦抱，林障杳重密。昏昏磴路深，活活梁水疾。幽隅秉昼烛，地牗窥朝日。怪石似龙章，瑕壁丽锦质。洞庭安可穷，漏井终不溢。沉空绝景声，崩危坐惊栗。神化岂有方，妙象竟无述。至哉炼玉人，处此长自毕。

登翻车岘

高山绝云霓，深谷断无光。昼夜沦雾雨，冬夏结寒霜。淖坂既马领，碛路又羊肠。畏涂疑旅人，忌辙覆行箱。升岑望原陆，四眺极川梁。游子思故居，离客迟新乡。新知有客慰，追故游子伤。

登黄鹤矶

木叶江渡寒，雁还风送秋。临流断商弦，瞰川悲棹讴。适郢无东辕，还夏有西浮。三崖隐丹磴，九派引沧流。泪行感湘别，弄珠怀汉游。岂伊药饵泰，得夺旅人忧。

登云阳九里埭

宿心不复归，流年抱衰疾。既成云雨人，悲绪终不一。徒忆江南声，空录齐后瑟。方绝萦弦思，岂见绕梁日。

自砺山东望震泽

澜漫潭洞波，合沓崿嶂云。涨岛远不测，冈涧近难分。幽篁愁暮见，思鸟伤夕闻。以此藉沉疴，栖迹别人群。结言非尽书，有念岂敷文。

三日游南苑

采苹及华月，追节逐芳云。腾蒨溢林疏，丽日晔山文。清潭园翠会，花薄绿绮纹。合樽遽景斜，折荣吝组芬。

赠故人马子乔六首

踯躅城上羊，攀隅食玄草。俱共日月辉，昏明独何早。夕风飘野箨，飞尘被长道。亲爱难重陈，怀忧坐空老。

寒灰灭更然，夕华晨更鲜。春冰虽暂改，冬水复还坚。佳人舍我去，赏爱长绝缘。欢至不留日，感物辄伤年。

松生陇坂上，百尺下无枝。东南望河尾，西北隐昆崖。野风振山籁，朋鸟夜惊离。悲凉贯年节，葱翠恒若斯。安得草木心，不怨寒暑移。

种橘南池上，种杏北池中。池北既少露，池南又多风。早寒逼晚岁，衰恨满秋容。湘滨有灵鸟，其字曰鸣鸿。一挹缯缴痛，长别远无双。

皎如川上鹄，赫似握中丹。宿心谁不欺，明白古所难。凭楹观皓月，洒酒荡忧颜。永念平生意，穷光不忍还。淹留徒攀桂，延伫空结兰。

双剑将离别，先在匣中鸣。烟雨交将夕，从此遂分形。雌沉吴江里，雄飞入楚城。吴江深无底，楚关有崇扃。一为天地别，岂直限幽明。神物终不隔，千祀傥还并。

府，珍宝丽皇州。白日回清景，芳艳洽欢柔。参差出寒吹，戾江上讴。王德爱文雅，飞翰洒鸣球。美哉物会昌，衣道服光猷。

登庐山

悬装乱水区，薄旅次山楹。千岩盛阻积，万壑势回萦。高昔貌，纷乱袭前名。洞涧窥地脉，耸树隐天经。松磴上迷密，云窦下纵横。阴冰实夏结，炎树信冬荣。嘈晨鹍思，叫啸夜猿清。深崖伏化迹，穷岫长灵。乘此乐山性，重以远游情。方跻羽人途，永与烟雾并。

登庐山望石门

访世失隐论，从山异灵士。明发振云冠，升峤远栖趾。高岑隔半天，长崖断千里。氛雾承星辰，潭壑洞江汜。崭绝类虎牙，岏象熊耳。埋冰或百年，韬树必千祀。鸡鸣清涧中，猿啸白云里。瑶波逐穴开，霞石触峰起。回亘非一形，参差悉相似。倾听凤管宾，缅望钓龙子。松桂盈膝前，如何秽城市。

从登香炉峰

辞宗盛荆梦，登歌美凫绎。徒收杞梓饶，曾非羽人宅。罗景蔼云扃，沾光扈龙策。御风亲列涂，乘山穷禹迹。含啸对雾岑，延萝倚峰壁。青冥摇烟树，穹跨负天石。霜崖灭土膏，金涧测泉脉。旋渊抱星汉，乳窦通海碧。谷馆驾鸿人，岩栖咀丹客。殊物藏珍怪，奇心隐仙籍。高世伏音华，绵古遁精魄。萧瑟生哀听，参差远惊觌。惭无献赋才，洗污奉毫帛。

从庾中郎游园山石室

荒涂趣山楹，云崖隐灵室。冈涧纷萦抱，林障杳重密。昏昏磴路深，活活梁水疾。幽隅秉昼烛，地牖牖朝日。怪石似龙章，瑕壁丽锦质。洞庭安可穷，漏井终不溢。沉空绝景声，崩危坐惊栗。神化岂有方，妙象竟无述。至哉炼玉人，处此长自毕。

登翻车岘

高山绝云霓，深谷断无光。昼夜沦雾雨，冬夏结寒霜。淖坂既马领，碛路十八家诗钞又羊肠。畏凃疑旅人，忌辙覆行箱。升岑望原陆，四眺极川梁。游子思故居，离客迟新乡。新知有客慰，追故游子伤。

登黄鹤矶

木叶江渡寒，雁还风送秋。临流断商弦，瞰川悲棹讴。适郢无东辕，还夏有西浮还：《艺文》作过。三崖隐丹磴，九派引沧流。泪行感湘别，弄珠怀汉游。岂伊药饵泰，得夺旅人忧。

登云阳九里埭

宿心不复归，流年抱衰疾。既成云雨人，悲绪终不一。徒忆江南声，空录齐后瑟。方绝萦弦思，岂见绕梁日。

自砺山东望震泽

澜漫潭洞波，合沓崿嶂云。涨岛远不测，冈涧近难分。幽篁愁暮见，思鸟伤夕闻。以此藉沉痾，栖迹别人群。结言非尽书，有念岂敷文。

三日游南苑

采及华月，追节逐芳云。腾蓓溢林疏，丽日晔山文。清潭圆翠会，花薄绿绮纹。合樽遽景斜，折荣吝组芬。

赠故人马子乔六首

踯躅城上羊，攀隅食玄草。俱共日月辉，昏明独何早。夕风飘野箨，飞尘被长道。亲爱难重陈，怀忧坐空老。

寒灰灭更然，夕华晨更鲜。春冰虽暂改，冬水复还坚。佳人舍我去，赏爱长绝缘。欢至不留日，感物辄伤年。

松生陇坂上，百尺下无枝。东南望河尾，西北隐昆崖。野风振山籁，朋鸟夜惊离。悲凉贯年节，葱翠恒若斯。安得草木心，不怨寒暑移。

种橘南池上，种杏北池中。池北既少露，池南又多风。早寒逼晚岁，衰恨满秋容。湘滨有灵鸟，其字日鸣鸿。一挹缯缴痛，长别远无双。

皎如川上鹄，赫似握中丹。宿心谁不欺，明白古所难。凭楹观皓月，洒酒荡忧颜。永念生平意，穷光不忍还。淹留徒攀桂，延伫空结兰。

双剑将离别，先在匣中鸣。烟雨交将夕，从此遂分形。雌沉吴江里里：《玉台》作水，雄飞人楚城。吴江深无底，楚关有崇扃。一为天地别，岂直限幽明。神物终不隔，千祀傥还并。

答客

幽居属有念，合意未连词。会客从外来，问君何所思。澄神自惆怅，嘿虑久回疑。谓宾少安席，方为子陈之。我以荜门士，负学谢前基。爱赏好偏越，放纵少矜持。专求遂性乐，不计缉名期。欢至独斟酒，忧来辄赋诗。声交稍希歇，此意更坚滋。浮生急驰电，物道险弦丝。深忧寡情谬，进伏两暌时。愿赐卜身要，得免后贤嗤。

○对客自陈素抱，而终问之，亦屈原卜居之旨。

和王丞

限生归有穷，长意无已年意：一作忆。秋心日迥绝，春思坐连绵。衔协旷古愿，斟酌高代贤。遯迹俱浮海，采药共还山。夜听横石波，朝望宿岩烟。明涧子沿越，飞萝予萦牵。性好必齐遂，迹幽非妄传。灭志身世表，藏名琴酒间。

日落望江赠荀丞

旅人乏愉乐，薄暮增思深。日落岭云归，延颈望江阴。乱流灇大壑，长雾匝高林。林际无穷极，云边不可寻。惟见独飞鸟，千里一扬音。推其感物情，则知游子心。君居帝京内，高会日挥金。岂念慕群客，咨嗟恋景沉。

○情韵。

秋日示休上人

枯桑叶易零，疲客心易惊。今兹亦何早，已闻络纬鸣。回风灭且起，卷蓬息复征。怆怆簟上寒，凄凄帐里清。物色延暮思，霜露逼朝荣。临堂观秋草，东西望楚城。百物方萧瑟，坐叹从此生。

答休上人

酒出野田稻，菊生高冈草。味貌复何奇，能令君倾倒。玉碗徒自羞，为君慨此秋。金盖覆牙柈，何为心独愁。

吴兴黄浦亭庾中郎作

风起洲渚寒，云上日无辉。连山眇烟雾，长波迥难依。旅雁方南过，浮客未西归。已经江海别，复与亲眷违。奔景易有穷，离袖安可挥。欢觞为悲酌，歌服成泣衣。温念终不渝，藻志远存追。役人多牵滞，顾路惭奋飞。昧心附远翰，炯言藏佩韦。

与伍侍郎别

民生如野鹿，知爱不知命。饮龁具攒聚，翘陆焱惊迸。伤我慕类心，感尔食苹性。漫漫鄢郢途，渺渺淮海径。子无金石质，吾有犬马病。忧乐安可言，离会孰能定。钦哉慎所宜，砥德乃为盛。贫游不可忘，久交念敦敬。

送别王宣城

发郢流楚思，涉淇兴卫情。既逢青春献，复值白生。广望周千里，江郊蔼微明。举爵自惆怅，歌管为谁清。颍阴腾前藻，淮阳流昔声。树道慕高华，属路伫深馨。

送从弟道秀别

参差生密念，踯躅行思悲。悲思恋光景，密念盈岁时盈：一作弥。岁时多阻折，光景乏安怡。以此苦风情，日夜惊悬旗。登山临朝日，扬袂别所思。浸淫旦潮广，澜漫宿云滋。天阴惧先发，路远常早辞。篇诗后相忆，杯酒今无持。游子苦行役，冀会非远期。

赠傅都曹别

轻鸿戏江潭，孤雁集洲沚。邂逅两相亲，缘念共无已。风雨好东西，一隔顿万里。追忆栖宿时，声容满心耳。落日川渚寒，愁云绕天起。短翮不能翔，徘徊烟雾里。

和傅大农与僚故别

绝节无缓响，伤雁有哀音。非同年岁意，谁共别离心共：一作异。伊昔谬通涂，冠屣预人林。浮江望南岳，登潮窥海阴。孰谓游居浅，慕美久相深。萋萋春草秀，嘤嘤喜候禽。辰物尽明茂，尊盛独幽沉。之子安所适，我方栖旧岑。坠欢岂更接，明爱邈难寻。

送盛侍郎饯候亭

沾霜袭冠带，驱驾越城。北临出塞道，南望入乡津。高墉宿寒雾，平野起秋尘。君为坐堂子，我乃负羁人。欣悲岂等志，甘苦诚异身。结涕园中草，憔悴悲此春。

与荀中书别

劳舟厌长浪，疲旆倦行风。连翩感孤志，契阔伤贱躬。亲交笃离爱，眷恋置酒终。敷文勉征念，发藻慰愁容。思君吟涉洧，抚己谣渡江。惭无黄鹤翅，安得久相从。愿遂宿知意，不使旧山空。

从过旧宫

肃装属云旅，奉靷承末涂。严恭履桑梓，加敬览枌榆。灵命蕴川渎，帝宝伏篇图。虎变由石纽，龙翔自鼎湖。功冠生民始，道妙神器初。宫陛留前制，歌思溢今衢。余祥见云物，遗像存陶渔。泉流信清泌，原野实甘荼。岂伊爱酆鄗，天险兼上腴。东秦邦北门，非亲谁克居。仁声日月懋，惠泽云雨敷。卢令美何歇，唐风久不渝。微臣逢世庆，征赋备人徒。空费行苇德，采束谢生刍。

从临海王上荆初发新渚

客行有苦乐，但问客何行袭王粲《从军行》调。扳龙不待翼，附骥绝尘冥。梁珪分楚牧，羽鹢指全荆。云舻掩江汜，千里被连旌。戾戾旦风遒，嘈嘈晨鼓鸣。收缆辞帝郊，扬棹发皇京。狐兔怀窟志，犬马恋主情。抚襟同太息，相顾俱涕零。奉役涂未启，思归思已盈。

还都道中三首

悦怿遂还心，踊跃贪至勤。鸣鸡戒征路，暮息落日分。急流腾飞沫，回风起江。孤兽夜啼侣，离鸿噪霜群。物哀心交横，声切思纷纭。叹慨诉同旅，美人无相闻。

风急讯湾浦，装高偃樯舳。夕听江上波，远极千里目。寒律惊穷蹊，爽气起乔木。隐隐日没岫，瑟瑟风发谷。鸟还暮林喧，潮上冰结洑。夜分霜下凄，悲端出遥陆。愁来攒入怀，羁心苦独宿。

久宦迷远川，川广每多惧。薄止闾边亭，关历险程路。霮冥隅岫，濛昧江上雾。时凉籁争吹，流洊浪奔趣趣：一作注。恻马增愁起，搔首东南顾。茫然荒野中，举目皆凛素。回风扬江泌，寒鸟栖动树。太息终晨漏，企我归飙遇。

上浔阳还都道中

昨夜宿南陵，今旦入芦洲。客行惜日月，崩波不可留。侵星赴早路，毕景逐前俦。鳞鳞夕云起，猎猎晚风遒。腾沙郁黄雾，翻浪扬白鸥。登舻眺淮甸，掩泣望荆流。绝目尽平原，时见远烟浮。倏忽坐还合，俄思甚兼秋。未尝违户庭，安能千里游。谁令乏古节，贻此越乡忧。

还都至三山望石头城

泉源安首流，川末澄远波。晨光被水族，晓气歇林阿。两江皎平迥，三山郁骈罗。南帆望越峤，北榜指齐河。关扃绕天邑，襟带抱尊华。长城非壑崄，峻岨似荆芽。攒楼贯白日，摛堞隐丹霞。征夫喜观国，游子迟见家。流连入京引，踯躅望乡歌。弥前叹景促，逾近勌路多。偕萃犹如兹，弘易将谓何。

还都口号

分壤蕃帝华，列正蔼皇宫。礼宴及时暇，朝奏因岁通。维舟歇金景，结棹俟昌风。钲歌首寒物，归吹践开冬。阴沉烟塞合，萧瑟凉海空。驰霜急归节，幽云惨天容。旌鼓贯玄涂，羽鹢被长江。君王迟京国，游子思乡邦。恩世共渝洽，身愿两扳逢。勉哉河济客，勤尔尺波功。

行京口至竹里

高歌危且竦，锋石横复仄。复涧隐松声，重崖伏云色。冰闭寒方壮，风动鸟倾翼。斯志逢凋严，孤游值曛逼。兼涂无憩鞍，半菽不遑食。君子树令名，细人效命力。不见长河水，清浊俱不息。

发后渚

江上气早寒，仲秋始霜雪。从军乏衣粮，方冬与家别。萧条背乡心，凄怆清渚发。凉埃晦平皋，飞潮隐修樾。孤光独徘徊，空烟视升灭。涂随前峰远，意逐后云结。华志分驰年，韶颜惨惊节。推琴三起叹，声为君断绝。

岐阳守风

差池玉绳高，掩蔼瑶井没。广岸屯宿阴，悬岩栖归月。役人喜先驰，军令申早发。洲迥风正悲，江寒雾未歇。飞云日东西，别鹤方楚越。尘衣孰挥浣，蓬思乱光发。

发长松遇雪

土牛既送寒，冥陆方浃驰。振风摇地局，封雪满空枝。江渠合为陆，天野浩无涯。饮泉冻马骨，斫冰伤役疲。昆明岂不惨，黍谷宁可吹。

咏史

五都矜财雄，三川养声利。百金不市死，明经有高位。京城十二衢，飞甍各鳞次。任子彯华缨，游客竦轻辔。明星晨未晞，轩盖已云至。宾御纷飒沓，鞍马光照地。寒暑在一时所好生毛羽，所恶成疮痏，势利所在，变态须臾，故曰寒暑在一时，繁华及春媚。君平独寂寞，身世两相弃。

○气势。

蜀四贤咏

司马相如，王褒，严君平，扬雄。

渤渚水浴凫，春山玉抵鹊。皇汉方盛明，群龙满阶阁。君平因世间，得还守寂寞。闭帘注道德，开卦述天爵。相如达生旨，能屯复能跃。陵令无人事，毫墨时洒落。褒气有逸伦，雅缋信炳博。如令圣纳贤，金珰易羁络。良遮神明游，岂伊覃思作。玄经不期赏，虫篆忧散乐。首路或参差，投驾均远托。身表既非我，生内任丰薄。

拟古

鲁客事楚王，怀金袭丹素。既荷主人恩，又蒙令尹顾。日晏罢朝归，鞍马塞衢路。宗党生光辉，宾仆远倾慕。富贵人所欲，道德亦何惧。南国有儒生，迷方独沦误。伐木清江湄，设置寸毚兔。

○气势。自伤不遇，不如鲁客之宦成名遂。

十五讽诗书，篇翰靡不通。弱冠参多士，飞步游秦宫。侧睹君子论，预见古人风。两说穷舌端，五车摧笔锋。羞当白璧贶，耻受聊城功。晚节从世务，乘障远和戎。解佩袭犀渠，卷帙奉卢弓。始愿力不及，安知今所终。

○气势。前十名，以舌端、笔锋跌宕自喜；“晚节”四句，仅以和戎见长，悼本志之变化。末二句，言今之事已异于昔之志，则后之遇当又异于今之事矣。

幽并重骑射，少年好驰逐。毡带佩双鞬，象弧插雕服。兽肥春草短，飞鞚越平陆。朝游雁门上，暮还楼烦宿。石梁有余劲，惊雀无全目《阚子》：宋景公使工人为弓，九年乃成。公登虎圈之台而射之，矢逾西霜山，其余力益劲，犹饮羽于石梁。《帝王世纪》：帝羿与吴贺射雀，贺曰：“射其左目。”羿误中右目，仰首而愧。汉虏方未和，边城屡翻覆。留我一白羽，将以分虎竹。

○气势。志在立功边郡。

凿井北陵隈，百丈不及泉。生事本澜漫，何用独精坚。幼壮重寸阴，衰暮及轻年。放驾息朝歌，提爵止中山。日夕登城隅，周回视洛川。街衢积冻草，城郭宿寒烟。繁华悉何在，宫阙久崩填。空谤齐景非，徒称夷叔贤。

○气势。

伊昔不治业，倦游观五都。海岱饶壮士，蒙泗多宿儒。结发起跃马，垂白对讲书。呼我升上席，陈觯发瓢壶。管仲死已久，墓在西北隅。后面崔嵬者，桓公旧冢庐。君来诚既晚，不睹崇明初。玉琬徒见传，交友义渐疏。

束薪幽篁里，刈黍寒涧阴。朔风伤我肌，号鸟惊思心。岁暮井赋讫，程课相追寻。田租送函谷，兽藁输上林。河渭冰未开，关陇雪正深。笞击官有罚，呵辱吏见侵。不谓乘轩意，伏枥还至今。

河畔草未黄，胡雁已矫翼。秋萤扶户吟，寒妇成夜织。去岁征人还，流传旧相识。闻君上陇时，东望久叹息。宿昔改衣带，朝旦异容色朝旦：《玉台》作旦暮。念此忧如何，夜长愁更多。明镜尘匣中，瑶琴生网罗。

蜀汉多奇山，仰望与云平。阴崖积夏雪，阳谷散秋荣。朝朝见云归，夜夜闻猿鸣。忧人本自悲，孤客易伤情。临堂设樽酒，留酌思平生。石以坚为性，君勿轻素诚。

绍古辞七首

橘生湘水侧，菲陋人莫传。逢君金华宴，得在玉几前。三川穷名利，京洛富妖妍。恩荣难久恃，隆宠易衰偏。观席妾凄怆，睹翰君泫然。徒抱忠孝志，犹为葑菲迁。

昔与君别时，蚕妾初献丝。何言年月驶，寒衣已捣治。绦绣多废乱，篇帛久尘缁。离心壮为剧，飞念如悬旗。石席我不爽，德音君勿欺。

瑟瑟凉海风，竦竦寒山木。纷纷羁思盈，慊慊夜弦促。访言山海路，千里歌别鹄。弦绝空咨嗟，形音谁赏录。辛苦异人状，美貌改如玉。徒畜巧言鸟，不解心款曲。

孤鸿散江屿，连翩遵渚飞。含嘶衡桂浦，驰顾河朔畿。攒攒劲秋木，昭昭净冬辉。窗前涤欢爵，帐里缝舞衣。芳岁犹自可，日夜望君归。

凭楹玩夜月，迥眺出谷云。还山路已远，往海不及群。徘徊清淮汭，顾慕广江。物情乖喜歇，守操古难闻。三越丰少姿，容态倾动君。

开黛睹容颜容：一作朝，临镜访遥涂。君子事河源，弥祀阙还书。春风扫地起，飞尘生绮疏。文袿为谁设，罗帐空卷舒。不怨身孤寂，但念星隐隅。

暖岁节物早，万萌迎春达。春风夜娟，春雾朝晻霭。软兰叶可采，柔桑条易捋。怨咽对风景，闷瞀守闺闼。天赋愁民命，舍生但契阔。忧来无行伍，历乱如覃葛《诗》：“女子善怀，亦各有行”，似为明远此句之所本。

学古

北风十二月，雪下如乱巾。实是愁苦节，惆怅忆情亲忆：一作别。会以两少妾，同是洛阳人。嬛绵好眉目，闲丽美腰身。凝肤皎若雪，明净色如神。骄爱生盼瞩，馨媚起朱唇。衿服杂缇缋，首饰乱琼珍。调弦俱起舞，为我唱梁尘。人生贵得意，怀愿待君申。幸值严冬暮，幽夜方未晨。齐衿久两设，角枕已双陈。愿君早休息，留歌待三春。

古辞

容华不待年，何为客游梁。九月寒阴合，悲风断君肠。叹息空房妇，幽思坐自伤。劳心结远路，惆怅独未央。

拟青青陵上柏

涓涓乱江泉，绵绵横海烟。浮生旅昭世，空事叹华年。书翰幸闲暇，我酌子萦弦。飞镳出荆路，骛服指秦川。渭滨富皇居，鳞馆匝河山。舆童唱秉椒，棹女歌采莲。孚愉鸾阁上，窈窕凤楹前。娱生信非谬，安用求多贤。

学刘公干体五首

欲宦乏王事，结主远恩私。为身不为名，散书徒满帷。连冰上冬月，披雪拾园葵。圣灵烛区外，小臣良见遗。

曀曀寒野雾，苍苍阴山柏。树迥雾萦集，山寒野风急。岁物尽沦伤，孤贞为谁立。赖树自能贞，不计迹幽涩。

胡风吹朔雪，千里度龙山。集君瑶台上，飞舞两楹前。兹晨自为美，当避艳阳天。艳阳桃李节，皎洁不成妍。

○以朔雪自比其岁寒皎洁之性。以桃李比侧媚之子希世取宠者。兹晨，冬也；艳阳天，春也。

荷生渌泉中，碧叶齐如规。回风荡流雾，珠水逐条垂。彪炳此金塘，藻耀君王池。不愁世赏绝，但畏盛明移。

○《艺文》作张华。

白日正中时，天下共明光。北园有细草，当昼正含霜。衰荣顿如此，何用独芬芳。抽琴为尔歌，弦断不成章。

拟阮公夜中不能寐

漏分不能卧，酌酒乱繁忧。惠气凭夜清，素景缘隟流。鸣鹤时一闻，千里绝无俦。伫立为谁久，寂寞空自愁。

学陶彭泽体

奉和王义兴。

长忧非生意，短愿不须多。但使尊酒满，朋旧数相过。秋风七八月，清露润绮罗。提瑟当户坐，叹息望天河。保此无倾动，宁复滞风波。

白云

探灵喜解骨，测化善腾天。情高不恋俗，厌世乐寻仙。炼金宿明馆，屑玉止瑶渊。凤歌出林阙，龙驾戾蓬山。凌岩采三露，攀鸿戏五烟。昭昭景临霞，汤汤风媚泉。命娥双月际，要媛两星间。飞虹眺卷河，泛雾弄轻弦。笛声谢广宾，神道不复传。一逐白云去，千龄犹未旋。

○此亦轻举远游之意。

临川王服竟还田里

送旧礼有终，事君惭懦薄。税驾罢朝衣，归志愿巢壑。寻思邈无报，退命愧天爵。舍耨将十龄，还得守场藿。道经盈竹笥，农书满尘阁。怆怆秋风生，戚戚寒纬作。丰雾粲草华，高月丽云屿。屏迹勤躬稼，衰疾倚芝药。顾此谢人群，岂直止商洛。

行药至城东桥

鸡鸣关吏起，伐鼓早通晨。严车临迥陌，延瞰历城。蔓草缘高隅，修杨夹广津。迅风首旦发，平路塞飞尘。扰扰游宦子，营营市井人。怀金近从利，抚剑远辞亲。争先万里涂，各事百年身。开芳及稚节，含采吝惊春二句以草喻人也。吝，惜也。草始而开芳，既而含彩，草极茂则有惊春之象，盛极则必衰，故可惜也。尊贤永照灼，孤贱长隐沦。容华坐销歇，端为谁苦辛。

○此诗亦感春之属。前十四句，言众人争名争利，扰扰不休。末四句，言容华销歇，不胜感叹。

园中秋散

负疾固无豫，晨衿怅已单。气交蓬门疏，风数园草残。荒墟半晚色，幽庭怜夕寒。既悲月户清，复切夜虫酸。流枕商声苦，骚杀年志阑。临歌不知调，发兴谁与欢。倘结弦上情，岂孤林下弹。

观圃人艺植

善贾笑蚕渔，巧宦贱农牧。远养遍关市，深利穷海陆。乘轺实金羁，当垆信珠服。居无逸身伎，安得坐粱肉。徒承属生幸，政缓吏平睦。春畦及耘艺，秋场早芟筑。泽阅既繁高，山荣又登熟。抱锸垅上餐，结茅野中宿。空识已尚淳，宁知俗翻覆。

遇铜山掘黄精

土肪中经，水芝韬内策策：一作籍。宝饵缓童年，命药驻衰历。矧蓄终古情，重拾烟雾迹。羊角栖断云，榼口流隘石。铜谿昼森沈，乳窦夜涓滴。既类风门磴，复像天井壁。蹀蹀寒叶离，灇灇秋水积。松色随野深，月露依草白。空守江海思，岂怀梁郑客。得仁古无怨，顺道今何惜。

见卖玉器者 并序

见卖玉器者，或人欲买，疑其是珉，不肯成市。聊作此诗，以戏买者。

泾渭不可杂，珉玉当早分。子实旧楚客，蒙俗谬前闻。安知理孚采，岂识质明温。我方历上国，从洛入函辕。扬光十贵室，驰誉四豪门。奇声振朝邑，高价服乡村。宁能与尔曹，瑜瑕稍辨论。

怀楚人

哀乐生有端，离会起无因。去事难重念，恍惚似如神。属期眇已远，后遇邈无辰。驰风扫遥路，轻罗含夕尘。思君成首疾，欲息眉不伸。

梦归乡 《玉台》作梦还诗

衔泪出郭门，抚剑无人逵。沙风暗空起空：《玉台》作塞，离心眷乡畿。夜分就孤枕，梦想暂言归。孀妇当户叹，缫丝复鸣机缫丝：《外编》作搔首。慊款论久别，相将还绮闱。历历檐下凉，胧胧帷里晖。刈兰争芬芳，采菊竞葳蕤。开奁夺香苏，探袖解缨徽。梦中长路近，觉后大江违。惊起空叹息，恍惚神魂飞。白水漫浩浩，高山壮巍巍。波澜异往复，风霜改荣衰。此土非吾土，慷慨当告谁。

春羁

征人叹道遐，去乡愒路迩。佳期每无从，淮阳非尺咫。春日起游心，劳情出徙倚。岫远云烟绵，谷屈泉靡迤。风起花四散，露浓条旖旎。暄妍正在兹，摧抑多嗟思。嘶声名边坚名：一作召，岂我箱中纸。染翰饷君琴，新声忆解子。

岁暮悲

霜露迭濡润，草木互荣落。日夜改运周，今悲复如昨。昼色苦沉阴，白雪夜回薄。皎洁冒霜雁，飘扬出风鹤。天寒多颜苦，妍容逐丹壑。丝罥千里心，独宿乏然诺。岁暮美人还，寒壶与谁酌。

在江陵叹年伤老

五难未易夷，三命戒渊抱。方瞳起松髓，赪发疑桂脑。役生良自休，大患安足保。开帘窥景夕，备属云物好。翾翾燕弄风，袅袅柳垂道。池渎乱萍，园榽美花草。节如惊灰异，零落就衰老。

夜听妓

原二首。次首七言四句，未录。

夜来坐几时，银汉倾露落。澄沧入闺景，葳蕤被园藿。丝管感暮情，哀音绕梁作。芳盛不可恒，及岁共为乐。天明坐当散，琴酒驶弦酌。

玩月城西门廨中

始出西南楼，纤纤如玉钩。末映东北墀，娟娟似娥眉。娥眉蔽珠栊，玉钩隔锁窗。三五二八时，千里与君同。夜移衡汉落，徘徊帷户中户：《玉台》作幌。归华先委露，别叶早辞风。客游厌苦辛，仕子倦飘尘。休浣自公日，宴慰及私辰《选注》：《方言》曰：慰，居也。蜀琴抽白雪，郢曲发阳春发：《玉台》作绕。肴乾酒未阕，金壶启夕沦。回轩驻轻盖，留酌待情人。

喜雨

奉敕作。

营社达群阴，屯云掩积阳屯云：《艺文》作连宫。河井起龙蒸，日魄敛游光。簇云飞泉室，震风沉羽乡。升雰浃地维，倾润泻天潢。平洒周海岳，曲潦溢川庄。惊雷鸣桂渚，回涓流玉堂。珍木抽翠条，炎卉擢朱芳。关市欣九赋，京廪开万箱。无谢尧为君，何用知柏皇。

苦雨

连阴积浇灌，滂沱下霖乱。沉云日夕昏，骤雨淫朝旦。蹊泞走兽稀，林寒鸟归晏。密雾冥下溪，聚云屯高岸。野雀无所依，群鸡聚空馆。川梁日已广，怀人邈渺漫。徒酌相思酒，空急促明弹。

咏白雪

白珪诚自白，不如雪光妍。工随物动气，能逐势方圆。无妨玉颜媚，不夺素缯鲜。投心障苦节，隐迹避荣年。兰焚石既断，何用恃芳坚。

三日

气暄动思心，柳青起春怀。时艳怜花药，服净俛登台。提壶野中饮，爱心烟未开。露色染春草，泉源洁冰苔。泥泥濡露条，袅袅承风栽。凫雏掇苦荠，黄鸟衔樱梅。解衿欣景预，临流竞覆杯。美人竟何在，浮心空自摧。

咏秋

秋兰徒晚绿，流风渐不亲。飘我垂罳幕，惊此梁上尘。沉阴安可久，丰景将遂沦。何由忽灵化，暂见别离人。

秋夕

虑涕拥心用，夜默发思机。幽闺溢凉吹，闲庭满清辉。紫兰花已歇，青梧叶方稀。江上淒海戾，汉曲惊朔霏。发斑悟壮晚，物谢知岁微。临宵嗟独对，抚赏怨情违。踌躇空明月，惆怅徒深帷。

秋夜二首

夜久膏既竭，启明旦未央。环情倦始复，空闺起晨装。幸承天光转，曲影入幽堂。徘徊集通隙，宛转烛回梁。帷风自卷舒，帘露视成行。岁役急穷晏，生虑备温凉。丝纨夙染濯，绵绵夜裁张。冬雪旦夕至，公子乏衣裳。华心爱零落，非直惜容光。愿君剪众志，且共覆前觞。

遁迹避纷喧，货农栖寂寞。荒径驰野鼠，空庭聚山雀。既远人世欢，还赖泉卉乐。折柳樊场圃，贞绠汲潭壑。霁旦见云峰，风夜闻海鹤。江介早寒来，白露先秋落。麻垄方结叶，瓜田已扫箨。倾辉忽西下，回景思华幕。攀萝席中轩，临觞不能酌。终古自多恨，幽悲共沦铄。

和王护军秋夕

散漫秋云远，萧萧霜月寒。惊飙西北起，孤雁夜往还。开轩当户牖，取琴试一弹。停歌不能和，终曲久辛酸。金气方劲杀，隆阳微且单。泉涸甘井竭，节徙芳岁残。生事各多少，谁共知易难，投章心蕴结，千里途轻纨。愿托孤老暇，觞思暂开餐。

和王义兴七夕

宵月向掩扉，夜雾方当白。寒机思孀妇，秋堂泣征客。匹命无单年，偶影有双夕。暂交金石心，须臾云雨隔。

冬至

舟迁庄甚笑，水流孔急叹。景移风度改，日至晷回换。眇眇负霜鹤，皎皎带云雁。长河结玕，层冰如玉岸。哀哀古老容，惨颜愁岁晏。催促时节过，逼迫聚离散。美人还未央，鸣筝谁与弹。

冬日

严风乱山起，白日欲还次。曛雾蔽穷天，夕阴晦寒地。烟霾有氛氲，精光无明异。风急野田空，饥禽稍相弃。含生共通闭，怀贤敦为利。天窥苟平圆，宁得已偏媚。泻海有归潮，衰容不还稚。君今且安歌，无念老方至。

望水

刷鬓垂秋日，登高观水长。千涧无别源，万壑共一广。流驶巨石转，湍回急沫上。苕苕岭岸高，照照寒洲爽。东归难忖测，日逝谁与赏。临川忆古事，目孱千载想。河伯自矜大，海若沈渺莽。

望孤石

江南多暖谷，杂树茂寒峰。朱华抱白雪，阳条熙朔风。蚌节流绮藻，辉石乱烟虹。泄云去无极，驰波往不穷。啸歌清漏毕，徘徊朝景终。浮生会当几，欢酌每盈衷。

山行见孤桐

桐生丛石里，根孤地寒阴。上倚崩岸势，下带洞阿深。奔泉冬激射，雾雨夏霖霪。未霜叶已肃，不风条自吟。昏明积苦思，昼夜叫哀禽。弃妾望掩泪，逐臣对抚心。虽以慰单危，悲凉不可任。幸愿见凋斫，为君堂上琴。

咏双燕二首

双燕戏云崖，羽翰始差池。出入南闺里，经过北堂陲。意欲巢君幕，层楹不可窥。沉吟芳岁晚，徘徊韶景移。悲歌辞旧爱，衔泪觅新知。

可怜雪中燕，旦去暮来归。自知羽翅弱，不与鹄争飞。寄声谢飞鹄，往事子毛衣。琐心诚贫薄，叵吝节荣衰。阴山饶苦雾，危节多劲威。岂但避霜雪，当儆野人机。

《文选》尚有《数诗》一首五方。《乐府诗集》尚有《梅花落》一首五七言，《王昭君》一首五言四句，《吴歌》三首五言四句，《采菱歌》七首五言四句，《淮南王》一首长短句，《白纻歌》六首七言七句，《雉朝飞操》一首三言七言，《幽兰》五首五言四句，《北风行》一首长短句，《春日行》一首七言三言，《鸣雁行》一首七言六句，《空城雀》一首四言五言，《行路难》十九首七言长短句，《夜坐吟》一首长短句，《中兴歌》十首五言四句。

谢玄晖五古百十八首

隋王鼓吹曲十首

齐永明八年，谢朓奉镇西隋王教，于荆州道中作。《钧天》以上三曲颂帝功，《校猎》以上三曲颂藩德。

元会曲

二仪启昌历，三阳应庆期。珪贽纷成序，鞮译憬来思。分阶赩组练，充庭罗翠旗。觞流白日下，吹溢景云滋。天仪穆藻殿，万宇寿皇基。

郊祀曲

六宗禋配岳，五畴奠甘泉。整跸游九阙，清箫开八埏。锵锵玉銮动，溶溶金障旋。郊宫光已属，升柴礼既虔。福响灵之集，南岳固斯年。

钧天曲

高宴颢天台，置酒迎风观。笙镛礼百神，钟石动云汉。瑶堂琴瑟惊，绮席舞衣散。威凤来参差，玄鹤起凌乱。已庆明庭乐，讵惭南风弹。

入朝曲

江南佳丽地，金陵帝王州。逶迤带绿水，迢递起朱楼。飞甍夹驰道，垂杨荫御沟。凝笳翼高盖，叠鼓送华辀。献纳云台表，功名良可收。

出藩曲

云枝紫微内，分组承明阿。飞艎溯极浦，旌节出关河。渺渺苍山色，沈沈寒水波。铙音巴渝曲，箫鼓盛唐歌。夫君迈惟德，江汉仰清和。

校猎曲

凝霜冬十月，杀盛凉飙哀。原泽旷千里，腾骑纷往来。平置望烟合，烈火从风回。殪兽华容浦，张乐荆山台。虞人昔有谕，明明时戒哉。

从戎曲

选旅辞轩，弭节赴河源。日起霜戈照，风回连骑翻。红尘朝夜合，黄沙万里昏。寥戾清笳转，萧条边马烦。自勉辍耕愿，征役去何言。

送远曲

北梁辞欢宴，南浦送佳人。方衢控龙马，平路骋朱轮。琼筵妙舞绝，桂席羽觞陈。白云丘陵远，山川时未因。一为清吹激，潺湲伤别巾。

登山曲

天明开秀崿，澜光媚碧堤。风荡飘莺乱，云行芳树低。暮春春服美，游驾凌丹梯。升峤既小鲁，登峦且怅齐。王孙尚游衍，蕙草正萋萋。

泛水曲

玉露沾翠叶，金风鸣素枝。罢游平乐苑，泛鹢昆明池。旌旗散容裔，箫管吹参差。日晚厌遵渚，采菱赠清漪。百年如流水，寸心宁共知。

江上曲

易阳春草出，踟蹰日已暮。莲叶尚田田，淇水不可渡。愿子淹桂舟，时同千里路。千里既相许，桂舟复容与。江上可采菱，清歌共南楚。

蒲生行

蒲生广湖边，托身洪波侧。春露惠我泽，秋霜缛我色。根叶从风浪，常恐不永植。摄生各有命，岂云智与力。安得游云上，与尔同羽翼。

咏邯郸才人嫁为厮养卒妇

生平宫阁里，出入侍丹墀。开笥方罗縠，窥镜比蛾眉。初别意未解，去久日生悲。憔悴不自识，娇羞余故姿。梦中忽仿佛，犹言承燕私。

鼓吹曲二首同沈右率诸公赋

芳树《乐府解题》曰：古词中有“妒人之子愁杀人”、“君有他心，乐不可禁”。若齐王融、谢胱之作，但言时暮众芳歇绝而已。

早玩华池阴，复影沧洲枻枻：一作鼓。椅柅芳若斯，葳蕤纷可结。霜下桂枝销，怨与飞蓬折。不厕玉盘滋，谁怜终委绝。

临高台

千里常思归，登台临绮翼。才见孤鸟还，未辨连山极。四面动清风，朝衣起寒色。谁知倦游者，嗟此故乡忆。

同赋杂曲名

时为宣城守。檀秀才、江朝请、陶功曹、朱孝廉同赋。

秋竹曲

娟绮窗北，结根未参差。从风既袅袅，映日颇离离。欲求枣下吹，别有江南枝。但能凌白雪，贞心荫曲池。

曲池水

缓步遵莓渚，披衿待蕙风。芙蕖舞轻带，苞笋出芳丛。浮云自西北，江海思无穷。鸟去能传响，见我绿琴中。

铜雀台同谢谘议赋

谘议名璟。《乐府诗集》题曰《铜雀妓》。

帷飘井干，樽酒若平生。郁郁西陵树，讵闻歌吹声。芳襟染泪迹，婵娟空复情。玉座犹寂寞，况乃妾身轻。

○情韵。

游山

托养因支离，乘间遂疲蹇。语默良未寻，得丧云谁辨。幸涖山水都，复值清冬缅。凌岩必千仞，寻壑将万转。坚崿既崚增，回流复宛澶。杳杳云窦深，渊渊石溜浅。旁眺郁篻篣，还望森柟楩。荒隩被箴莎，崩壁带苔藓。鼯狖叫层嵁，鸥凫戏沙衍。触赏聊自观，即趣咸已展。经目惜所遇，前路欣方践。无言蕙草歇，留垣芳可搴。尚子时未归，邴生思自免。永志昔所钦，胜迹今能选。寄言赏心客，得性良为善。

游敬亭山

兹山亘百里，合沓与云齐。隐沦既已托，灵异居然栖。上干蔽白日，下属带回谿。交藤荒且蔓，樛枝耸复低。独鹤方朝唳，饥鼯此夜啼。渫云已漫漫，夕雨亦凄凄。我行虽纡阻，兼得寻幽蹊。绿源殊未极，归径窅如迷。要欲追奇趣，即此凌丹梯。皇恩竟已矣，兹理庶无睽。

○工律。

将游湘水寻句溪

既从陵阳钓，挂鳞骖赤螭。方寻桂水源，谒帝苍山垂。辰哉且未会，乘景弄清漪。瑟汩泻长淀，潺湲赴两岐。轻上靡靡，杂石下离离。寒草分花映，戏鲔乘空移。兴以暮秋月，清霜落素枝。鱼鸟余方玩，缨君自縻。及兹畅怀抱，山川长若斯。

游东田

胱有庄在钟山，东游还作。

戚戚苦无悰，携手共行乐。寻云陟累榭，随山望菌阁。远树暧阡阡，生烟纷漠漠。鱼戏新荷动，鸟散余花落。不对芳春酒，还望青山郭。

答王世子

飞雪天上来，飘聚绳棂外。苍云暗九重，北风吹万籁。有酒招亲朋，思与清颜会。熊席惟尔安，羔裘岂吾带。公子不垂堂，谁肯怜萧艾。

答张齐兴

荆山百里，汉广流无极。北驰星斗正，南望朝云色。川隰同幽快，冠冕异今昔。子肃两岐功，我滞三冬职。谁知京洛念，仿佛昆山侧。向夕登城壕，潜地隐复直。地迥闻遥蝉，天长望归翼。清文忽景丽，思泉纷宝饰。勿言修路阻，勉子康衢力。曾厓寂且寥，归轸逝言陟。

暂使下都夜发新林至京邑赠西府同僚

萧子显《齐书》曰：谢胱为隋王子隆文学。子隆在荆州，好辞赋，数集僚友，胱以才文尤被赏爱。长史王秀之以胱年少相动，密以启闻，世祖敕胱可还都。胱道中为诗，以寄西府。

大江流日夜，客心悲未央。徒念关山近，终知返路长。秋河曙耿耿，寒渚夜苍苍。引领见京室，宫雉正相望。金波丽鹊，玉绳低建章。驱车鼎门外，思见昭丘阳成王定鼎于郏鄏，其南门名定鼎门。此借用以指建康之南门。昭丘指荆州。驰晖不可接，何况隔两乡。风云有鸟路，江汉限无梁。常恐鹰隼击，时菊委严霜。寄言罻罗者，寥廓已高翔。

○情韵。

酬晋安王德元

晋安郡，太康三年置，即今之泉州也。

梢梢枝早劲，涂涂露晚晞。南中荣橘柚，宁知鸿雁飞。拂雾朝青阁，日旰坐彤闱。怅望一途阻，参差百虑依。春草秋更绿，公子未西归。谁能久京洛，缁尘染素衣。

郡内高斋闲望答吕法曹

郡，宣城郡也。吕僧珍为齐王法曹。

结构何迢递，旷望极高深。窗中列远岫，庭际俯乔林。日出众鸟散，山暝孤猿吟。已有池上酌，复此风中琴。非君美无度，孰为劳寸心。惠而能好我，问以瑶华音。若遗金门步若字有倘能之意，见就玉山岑。

○工律。

在郡卧病呈沈尚书

淮阳股肱守，高卧犹在兹。况复南山曲，何异幽栖时。连阴盛农节，籉笠聚东菑。高阁常昼掩，荒阶少诤辞。珍簟清夏室，轻扇动凉。嘉鲂聊可荐，绿蚁方独持。夏李沈朱实，秋藕折轻丝。良辰竟何许，夙昔梦佳期。坐啸徒可积，为邦岁已期。弦歌终莫取，抚枕令自嗤。

○工律。

别王丞僧孺

《古文苑》作王融。

首夏犹清和，余春满郊甸。花树杂为锦，月池皎如练。如何当此时，别离言与宴。留杂已郁纡，行舟亦遥衍。非君不见思，所悲思不见。

○工律。

同羁夜集

积念隔炎凉，骧言始今夕。已对浊尊酒，复此故乡客。霜月始流砌，寒蛸早吟隙。幸藉京华游，边城宴良席。樵采咸共同，荆莎聊可藉。恐君城阙人，安能久松柏。

新亭渚别范零陵云

洞庭张乐地，潇湘帝子游。云去苍梧野，水还江汉流洞庭、萧湘，皆范赴零陵经过之道，苍梧则更在零陵之南，故曰云去。零陵之水，必须由江汉、金陵以东入于海，故曰水还。停骖我怅望，辍棹子夷犹。广平听方籍，茂陵将见求言范同广平，而声听方向籍已，当居茂陵之下，将于彼而见求。王隐《晋书》曰：郑袤字林叔，为中郎散骑常侍。会广平太守缺，宣帝谓袤曰：“贤叔大匠浑垂，称于平阳，魏郡蒙化。且卢子家、王子邕继踵此郡，欲使世不乏贤，故复相屈。”在郡，先以德化，善为条教，百姓爱之。郑玄《毛诗笺》曰：方，向也。《汉书》曰：司马相如既病免，家居茂陵。心事俱已矣，江上徒离忧。

○情韵。

忝役湘州与宣城吏民别

弱龄倦簪履，薄晚忝华奥。闲沃尽地区，山泉谐所好。幸遇昌化穆，淳俗罕惊暴。四时从偃息，三省无侵冒。下车遽暄席暄席，即暖席也。后世所讥虬户、铣溪，亦此类耳，纡服始黔灶。荣辱未遑敷，德礼何由导。汩徂奉南岳，兼秩典邦号。疲马方云驱，铅刀安可操。遗惠良寂寞，恩灵亦匪报。桂水日悠悠，结言幸相劳。吐纳贻尔和，穷通勖所蹈。

怀故人

芳洲有杜若，可以赠佳期。望望忽超远，何由见所思。行行未千里，山川已间之。离居方岁月，故人不在兹。清风动帘夜，孤月照窗时。安得同携手，酌酒赋新诗。

始之宣城郡

下帷阙章句，高谈愧名理。疏散谢公卿，萧条依掾史。簪发逢嘉会，教义承君子。心迹苦未并，忧欢将十祀。幸沾云雨庆，方辔参多士。振鹭徒追飞，群龙难隶齿。烹鲜止贪竞，共治属廉耻。伊余昧损益，何用只千里。解剑北宫朝，息驾南川涘。宁希广平咏，聊慕华阴市。弃置宛洛游，多谢金门里。招招漾轻楫，行行趋岩趾。江海虽未从，山林于此始。

之宣城郡出新林浦向板桥

江路西南永，归流东北骛。天际识归舟，云中辨江树。旅思倦摇摇，孤游昔已屡。既欢怀禄情，复协沧洲趣。嚣尘自兹隔，赏心于此遇。虽无玄豹姿，终隐南山雾。

○情韵。

休沐重还丹阳道中

薄游第从告，思闲愿罢归。还邛歌赋似，休汝车骑非。灞池不可别，伊川难重违。汀葭稍靡靡，江菼复依依。田鹄远相叫，沙鸨忽争飞。云端楚山见，林表吴岫微。试与征徒望，乡泪尽沾衣。赖此盈樽酒，含景望芳菲。问我劳何事，沾沐仰清徽。志狭轻轩冕，恩甚恋闺闱。岁华春有酒，初服偃郊扉。

京路夜发

扰扰整夜装，肃肃戒徂两。晓星正寥落，晨光复瀁漭。犹沾余露团，稍见朝霞上。故乡邈已敻，山川修且广。文奏方盈前，怀人去心赏。敕躬每跼蹐，瞻恩惟震荡。行矣倦路长，无由税归鞅。

晚登三山还望京邑

灞涘望长安，河阳视京县以灞陵、河阳比三山，以长安、洛阳比石头城。白日丽飞甍，参差皆可见。余霞散成绮，澄江静如练。喧鸟覆春洲，杂英满芳甸。去矣方滞淫，怀哉罢欢宴。佳期怅何许，泪下如流霰。有情知望乡，谁能鬓不变。

○情韵。

始出尚书省

朓兼尚书殿中郎。高宗辅政，以朓为谘议领记室，故出尚书省也。

惟昔逢休明，十载朝云陛。既通金闺籍，复酌琼筵醴。宸景厌昭临，昏风沦继体。纷虹乱朝日，浊河秽清济。防口犹宽政，餐荼更如荠。英衮畅人谋，文明固天启。青精翼紫轪，黄旗映朱邸。还睹司隶章，复见东都礼。中区咸已泰，轻生谅昭洒洒：音洗。趋事辞宫阙，载笔陪旌。邑里向疏芜，寒流自清泚。衰柳尚沈沈，凝露方泥泥。零落悲友朋，欢娱燕兄弟。既秉丹石心，宁流素丝涕。因此得萧散，垂竿深涧底。

○逢休明，谓齐武帝时也。“宸景”句，谓武帝崩也。“继体”句，指郁林王昭业也。“英衮”二句，谓明帝废郁林王、海陵王，而即位也。明帝即高宗也。轻生似朓自称之辞，犹自称微生、小生也。辞宫阙，出尚书省也。陪旌，为谘议领记室也。

直中书省

紫殿肃阴阴，彤庭赫弘敞。风动万年枝，日华承露掌。玲珑结绮钱，深沉映朱网。红药当阶翻，苍苔依砌上。兹言翔凤池，鸣珮多清响。信美非吾室，中园思偃仰。朋情以郁陶，春物方骀荡。安得凌风翰，聊恣山泉赏。

○工律。

观朝雨

朔风吹飞雨，萧条江上来。既洒百常观，复集九成台。空濛如薄雾，散漫似轻埃。平明振衣坐，重门犹未开。耳目暂无扰，怀古信悠哉。戢翼希骧首，乘流畏曝鳃。动息无兼遂，歧路多徘徊。方同战胜者，去剪北山莱。

○识度。

宣城郡内登望

借问下车日，匪直望舒圆。寒城一以眺，平楚正苍然。山积陵阳阻，溪流春谷泉。威纡距遥甸，巉岩带远天。切切阴风暮，桑柘起寒烟。怅望心已极，惝怳魂屡迁。结发倦为旅，平生早事边。谁规鼎食盛，宁要狐白鲜。方弃汝南诺，言税辽东田。

○识度。《续汉书》曰：汝南太守南阳宗资任用范滂。时人谣曰：“汝南太守范孟博，南阳宗资主画诺。”《魏志》曰：管宁闻公孙度令行海外，遂至辽东。皇甫谧《高士传》曰：人或牛暴宁田者，宁为牵牛饲之，其人大惭。

冬日晚郡事隙

案牍时闲暇，偶坐观卉木。飒飒满池荷，翛翛荫窗竹。檐隙自周流，房栊闲且肃。苍翠望寒山，峥嵘瞰平陆。已惕暮归心，复伤千里目。风霜旦夕甚，蕙草无芬馥。云谁美笙簧，孰是厌轴。愿言税逸驾，临潭饵秋菊。

高斋视事

余雪映青山，寒雾开白日。暧暧江村见，离离海树出。披衣就清盥，凭轩方秉笔。列俎归单味，连驾止容膝。空为大国忧，纷诡谅非一。安得扫荒径，锁吾愁与疾。

冬绪羁怀示萧咨议虞田曹刘江二常侍

去国怀丘园，人远滞城阙。寒灯耿宵梦，清镜悲晓发。风草不留霜，冰池共如月。寂寞此闲帷，琴尊任所对。客念坐婵媛，年华稍菴。夙慕云泽游，共奉荆台绩。一听春莺喧，再视秋鸿没。疲骖良易返，恩波不可越。谁慕临淄鼎，常希茂陵渴。依隐幸自从，求心果芜昧。方轸归与愿，故山芝未歇。

落日怅望

昧旦多纷喧，日晏未遑舍。落日余清阴，高枕东窗下。寒槐渐如束，秋菊行当把。借问此何时，凉风怀朔马。已伤归慕客，复思离居者。情嗜幸非多，案牍偏为寡。既乏琅琊政，方憩洛阳社。

赛敬亭山庙喜雨

夕怅怀椒糈，蠲景洁芗。登秋虽未献，望岁伫年祥。潭渊深可厉，狭邪车未方。朦胧度绝限，出没见林堂。秉玉朝群帝，樽桂迎东皇。排云接虬盖，蔽日下霓裳。会舞纷瑶席，安歌绕凤梁。百味芬绮帐，四座沾羽觞。福被延民泽，乐极思故乡。登山骋归望，原雨晦茫茫。胡宁昧千里，解珮拂山庄。

赋贫民田

假遇非将迎假遇：一作佳誉，靖共延殊庆靖共：一作静拱。中岁历三台，旬月典邦政。曾是共治情，敢忘恤贫病。将无富教礼，孰有知方性。郭本抑工商，均业省兼并。察壤见泉脉，觇星视农正。黍稷缘高殖，即卑盛：一作稿。旧埒新塍分，青苗白水映。遥树匝清阴，连山周远净。即此风云佳，孤觞聊可命。既微三载道，庶藉两歧咏。俾尔仓廪实，余从谷口郑。

移病还园示亲属

疲策倦人世，敛性就幽蓬。停琴伫凉月，灭烛听归鸿。凉薰乘暮晰，秋华临夜空。叶低知露密，岩断识云重。折荷葺寒袂，开镜眄衰容。海暮腾清气，河关秘栖冲。烟衡时未歇，芝兰去相从。

○工律。

治宅

结宇夕阴街，荒幽横九曲。迢递南川阳，迤逦西山足。辟馆临秋风，敞窗望寒旭。风碎池中荷，霜剪江南菉。既无东都金，且税东皋粟。

秋夜讲解

四缘去谁肇，七识习未央。沈沈倒营魄，苦荫蹙愁肠。琴瑟徒烂漫，姱容空满堂。春颜遽几日，秋垄终茫茫。孰云济沉溺，假愿托津梁。惠唱摛泉涌，妙演发金相。空有定无执，宾实固相忘。自来乘首夏，及此申暮霜。云物清晨景，衣巾引夕凉。风振蕉荙裂，霜下梧楸伤一作露下梧桐伤。六龙且无借，三相宁久长。何时接灵应，及子同舟航。

春思

茹溪发春水，阰山起朝日。兰色望已同，萍际转如一。巢燕声上下，黄鸟弄俦匹。边郊阻游衍，故人盈契阔。梦寐借假簧，思归赖倚瑟。幽念渐郁陶，山楹永为室。

秋夜

秋夜促织鸣，南邻捣衣急。思君隔九重，夜夜空伫立。北窗轻幔垂，西户月光入。何知白露下，坐视阶前湿。谁能长分居，秋尽冬复及。

和何议曹郊游二首

春心澹容与，挟戈步中林。朝光映红萼，微风吹好音。江垂得清赏江垂，犹云江边，山际果幽寻。未尝远离别，知此惬归心。流泝终靡已，嗟行方至今。

江皋倦游客，薄暮怀归者。扬舲浮大川，怅望至日下。靃靡青莎被，潺湲石流泻。寄语持笙簧，舒忧愿自假。归途岂难涉，翻同江上夏。

和刘西曹望海台

沧波不可望，望极与天平。往往孤山映，处处春云生。差池远雁没，飒沓群凫惊。嚣尘及簿领，弃舍出重城。临川徒可羡，结网庶时营。

和宋记室省中

落日飞鸟远，忧来不可及。竹树澄远阴，云霞成异色。怀归欲乘电，瞻言思解翼。清扬婉禁居，秘此文墨职。无叹阻琴尊，相从伊水侧。

和王著作融八公山

二别阻汉坻，双崤望河澳。兹岭复岏，分区奠淮服。东限琅邪台，西距孟诸陆。阡眠起杂树，檀栾荫修竹。日隐涧疑空，云聚岫如复。出没眺栖雉，远近送春目。戎州昔乱华，素景沦伊谷。阽危赖宗衮，微管寄明牧。长蛇固能剪，奔鲸自此曝。道峻芳尘流，业遥年运倏。平生仰令图，吁嗟命不淑。浩荡别亲知，连翩戒征轴。再远馆娃宫，两去河阳谷。风烟四时犯，霜雨朝夜沐。春秀良已凋，秋场庶能筑。

○工律。《周礼》曰：正东曰青州，其薮曰孟诸。亦在八公山之东，而云西者，避上文耳。素景，晋也。伊谷，洛阳也。沦者，谓怀愍陷于贼庭。宗衮，指谢安。明牧，指谢玄。“春季”句，谓年华已逝。“秋场”句，谓终当归田。

和伏武昌登孙权故城

伏曼容为武昌太守。

炎灵遗剑玺，当涂骇龙战。圣期缺中壤，霸功兴寓县。鹊起登吴山，凤翔凌楚甸。衿带穷岩险，帷帟尽谋选。北拒溺骖镳谓周瑜破曹操于赤壁，西龛收组练谓陆逊破刘备于西陵。江海既无波，俯仰流英眄。裘冕类禋郊，卜揆崇离殿卜揆：用诗“卜云其吉，揆之以日”，指吴相宅于武昌也。钓台临讲阅，樊山开广宴。文物共葳蕤，声明且葱蒨。三光厌分景，书轨欲同荐。参差世祀忽，寂寞市朝变。舞馆识余基，歌梁想遗啭。故林衰木平，荒池秋草遍。雄图怅若兹，茂宰深遐睠指伏曼容。幽客滞江皋朓自谓也，从赏乖缨弁。清卮阻献酬，良书限闻见。幸藉芳音多，承风采余绚。于役倘有期，鄂渚同游衍。

○工律。

夏始和刘孱陵

威仰弛苍郊，龙曜表皇隰。春色卷遥甸，炎光丽近邑。白望已骋，缃荷纷可袭。徒愿尺波旋，终怜寸景戢。对窗斜日过，洞幌鲜飙入。浮云去欲穷，暮鸟飞相及。柔翰缜芳尘，清源非易揖。回江难绝济，云谁畅伫立。良宰勖夜渔，出入事朝汲。积羽余既裳，更赋子盈粒。椅梧何必零，归来共栖集。

新治北窗和何从事

国小暇日多，民淳纷务屏。辟牖期清旷，开帘候风景。泱泱日照溪，团团云去岭。岧峣兰橑峻，骈阗石路整。池北树如浮，竹外山犹影。自来弥弦望，及君临其颍。清文蔚且咏，微言超已领。不见城濠侧，思君朝夕顷。回舟方在辰，何以慰延颈。

和王主簿季哲怨情

掖庭聘绝国，长门失欢宴。相逢咏蘼芜，辞宠悲团扇。花丛乱数蝶，风帘入双燕。徒使春带赊，坐惜红妆变。生平一顾重，宿昔千金贱。故人心尚尔，故人心不见。

和徐都曹出新亭渚

徐名勉。

宛洛佳遨游，春色满皇州。结轸清郊路，回瞰苍江流。日华川上动，风光草际浮。桃李成蹊径，桑榆荫道周。东都已俶载，言归望绿畴。

○工律。

和刘中书

刘名绘，有《入琵琶峡望积布矶》诗。

昔余侍君子，历此游荆汉。山川隔旧赏，朋僚多雨散。图南矫风翮，曾非息短翰。移疾觏新篇，披衣起渊玩。惆怅怀昔践，仿佛得殊观。赪紫共彬，云锦相凌乱。奔星上未穷，惊雷下将半。回潮渍崩树，轮囷轧倾岸。岩筿或傍翻，石箘无修干。澄澄明浦媚，衍衍清风烂。江潭良在目，怀贤兴累叹。岁暮不我期，淹留绝岩畔。

赠王主簿二首

日落窗中坐，红妆好颜色。舞衣襞未缝，流黄覆不织。蜻蛉草际飞，游蜂花上食。一遇长相思，愿寄连翩翼。

清吹要碧玉，调弦命绿珠。轻歌急绮带，含笑解罗襦。余曲讵几许，高驾且踟蹰。徘徊韶景暮韶景暮：一作怜暮景，惟有洛城隅。

和萧中庶直石头

萧衍，梁武帝也。

九河亘积，三嵕郁旁眺。皇州总地德，回江款岩徼。井干赩苍林，云甍蔽层峤。川霞旦上薄，山光晚余照。翔集乱归燕，虹蜺纷引曜。君子奉神略，瞰迥凭重峭。弹冠已藉甚，升车益英妙。功存汉册书，荣并周庭燎。汲疾移偃息，董园倚谈笑。麾旆一悠悠，谦姿光且劭。宴嘉多暇日，兴文起渊调。曰余厕鳞羽，灭景从渔钓。泽渥资投分，逢迎典待诏。咏沼邈含毫，专城空坐啸。徒惭皇览揆，终延曲士诮。方追隐沦诀，偶解金丹要。若偶巫咸招，帝阍良可叫。

奉和竟陵王同沈右率过刘先生墓

竟陵王，萧子良也。刘先生，刘也。

嘉树因枝条，琢玉良可宝。若人陵曲台，垂帷茂渊道。善诱宗学原，鸣钟霁幽抱。仁风沮宛洛，清徽夜何早。岁晚结松阴，平原乱秋草。不有至言扬，终滞西山老。

和王长史卧病

王名秀之。

崥岫款崇崖，派别朝洪河。兔园文雅盛，章台冠盖多。渊襟眷睿岳，燮赞动甿歌。顾影惭服，载笔旅江沱。缟衣分可献，琴言暧已和。青皋向还色，春润视生波。岩垂变好鸟垂，犹际也，松上改陈萝。日与岁眇邈，归恨积蹉跎积：一作稍。愿缉吴山杜，宁袂楚池荷。清风岂孤劭，功遂怀曾阿。勿药良有畅，荏苒芳未过。幸留清樽味，言藉故田莎。

和江丞北戍琅邪城

江丞名孝嗣。

春城丽白日，阿阁跨层楼。苍江忽渺渺，驱马复悠悠。京洛多尘雾，淮济未安流。岂不思抚剑，惜哉无轻舟。夫君良自勉，岁暮勿淹留。

和沈祭酒行园

沈约。

清淮左长薄，荒径隐高蓬。回潮旦夕上，寒渠左右通。霜畦纷绮错，秋町郁蒙茸。环梨悬已紫，珠榴折且红。君有栖心地，伊我欢既同。何用甘泉侧，玉树望青葱。

奉和隋王殿下十六首

隋郡王萧子隆。

玄冬寂修夜，天围静且开。亭皋霜气怆，松宇清风来。高琴时以思，幽人多感怀。幸藉汾阳想，岭首正徘徊。

高秋夜方静，神居肃且深。闲阶涂广路，凉宇澄月阴。婵娟影池竹，疏芜散风林。渊情协爽节，咏言兴德音。道空已积，干直愧蓬心。

怆怆绪风兴，祁祁族云布。严气集高轩，稠阴结寒树。日月谬论思，朝夕承清豫。徒藉小山文，空揖章台赋。

星回夜未艾，洞房凝远情。云阴满池榭，中月悬高城。乔木含风雾，行雁飞且鸣。平台盛文雅，西园富群英。芳庆良永矣，君王嗣德声。眷此伊洛咏，载怀汾水情。顾己非丽则，恭惠奉仁明。观淄咏已失，怃然愧簪缨。

肃景游清都，修簪侍兰室。异榭疏远风，广庭丽朝日。穆穆神仪静，愔愔道言密。一餐系灵表，无吝科年历。

神心遗魏阙，中想顾汾阳。肃景怀辰豫，捐玦剪山杨。时惟清夏始，云景暖含芳。月阴洞野色，日华丽池光。草合亭皋远，霞生川路长。端坐闻鹤引，静瑟怆复伤。怀哉泉石思，歌咏郁琼相。春塘多迭驾，言从伊与商。衮职眷英览，独善伊何忘。愿辍东都远，弘道侍云梁。

清房洞已静，闲风伊夜来。云生树阴远，轩广月容开。宴私移烛饮，游赏藉琴台。风猷冠淄邺，衽舄愧唐枚。

方池含积水，明月流皎镜。规荷承日泫，彯鳞与风泳。上善叶渊心，止川测动性。幸是方春来，侧点游濠盛。

浮云西北起，飞来下高堂。合散轻帷表，飘舞桂台阳。遥阶收委羽，平地如夜光。眷言金玉照，顾惭兰蕙芳。

睿心重离析，歧路清江隈。四面寒飙举，千里白云来。川长别管思，地迥翻旗回。还顾昭阳阙，超远章华台。置酒巫山日，为君停玉杯。

桂楼飞绝限，超远向江岐。轻寒霁广甸，微风散清漪。连连绝雁举，渺渺青烟移。严城乱芸草，霜塘凋素枝。气爽深遥瞩，豫永聊停曦。即已终可悦，盈樽且若斯。

炎光缺风雅，宗霸拯时沦。龙德待云雾，令图方再晨。岁远荒城思，霜华宿草陈。英威遽如是，徘徊歧路人。

念深冲照广，业阐清化玄。端仪穆金殿，敷教藻琼筵。船湛轻帷蔼，磬转芳风旋。卷辔栖道树，方津棹法舷。归兴凭大造，昭涂良易筌。

分悲玉瑟断，别绪金樽倾。风入芳帷散，缸华兰殿明。想折中园草，共知千里情。行云故乡色，赠此一离声。

年华豫已涤，夜艾赏方融。新萍时合水，弱草未胜风。闺幽瑟易响，台迥月难中。春物广余照，兰萱佩未穷。

连漪映余雪，严城限深雾。清寒起洞门，东风急池树。神居望已肃，徘徊举冲趣。栖归如迟咏，丘山不可屡。

和纪参军服散得益

金液称九转，西山歌五色。炼质乃排云，濯景终不测。云英亦可饵，且驻羲和力。能令长卿卧，暂故遇真识。

和王中丞闻琴

凉风吹月露，圆景动清阴。蕙风入怀抱，闻君此夜琴。萧瑟满林听，轻鸣响涧音。无为澹容与，蹉跎江海心。

将发石头上烽火楼

徘徊恋京邑，踯躅曾阿。陵高迟关近，眺迥风云多。荆吴阻山岫，江海含澜波。归飞无羽翼，其如离别何。

望三湖

积水照赪霞，高台望归翼。平原周远近，连汀见纡直。葳蕤向春秀，芸黄共秋色。薄暮伤哉人，婵媛复何极。

送江水曹还远馆

高馆临荒途，清川带长陌。上有流思人，怀旧望归客。塘边草杂红，树际花犹白。日暮有重城，何由尽离席。

送江兵曹檀主簿朱孝廉还上国

方舟泛春渚，携手趋上京。安知暮归客，讵忆山中情。香风蕊上发，好鸟叶间鸣。挥袂送君已，独此夜琴声。

临溪送别

怅望南浦时，徙倚北梁步。叶上凉风初，日隐轻霞暮。荒城迥易阴，秋溪广难渡。沫泣岂徒然，君子行多露。

后斋迥望

高轩瞰四野，临牖眺襟带。望山白云里，望水平原外。夏木转成帷，秋荷渐如盖。巩洛常眷然，摇心似悬旆。

与江水曹至干滨戏

《玉台》作别江水曹。

山中上芳月，故人清樽赏。远山翠百重，回流映千丈。花枝聚如雪，芜丝散犹网一作垂藤散似网。别后能相思，何嗟异封壤。

答沈右率诸君饯别

春夜别清樽，江潭复为客。叹息东流水，如何故乡陌。重树日芬，芳洲转如积。望望荆台下，归梦相思夕。

离夜同江丞王常侍作

玉绳隐高树，斜汉耿层台。离堂华烛尽，别幌清琴哀。翻潮尚知限，客思耿难裁。山川不可梦，况乃故人杯。

祀敬亭山庙

剪削兼太华，峥嵘跨玄圃。贝阙眂阿宫，薜帷阴网户。参差时未来，徘徊望沣浦。椒糈若馨香，无绝传终古。

出下馆

一作夏日。

麦候始清和，凉雨销炎燠。红莲摇弱荇，丹藤绕新竹。物色盈怀抱，方驾娱耳目。零落既难留，何用存华屋。

落日同何仪曹煦

参差复殿影，氛氲绮罗杂。风入天渊池，芰荷摇复合。远听雀声聚，回望树阴沓。一赏桂尊前，宁伤蓬鬓飒。

夜听妓二首

琼闺钏响闻，瑶席芳尘满。要取洛阳人，共命江南管。情多舞态迟，意倾歌弄缓。知君密见亲，寸心传玉碗。

上客光四座，佳丽值千金。挂钗报缨绝，堕珥答琴心。蛾眉已共笑，清香复入襟。欢乐夜方静，翠帐垂沈沈。

咏蔷薇

低枝讵胜叶，轻香幸自通。发萼初攒紫，余采尚霏红。新花对白日，故蕊逐行风。参差不俱曜，谁肯盼微丛。

咏蒲

离离水上蒲，结水散为珠。间厕秋菡萏，出入春凫雏。初萌实雕俎，暮蕊杂椒涂。所悲塘上曲，遂铄黄金躯。

咏兔丝

轻丝既难理，细缕竟无织。烂漫已万条，连绵复一色。安根不可知，萦心终不测。所贵能卷舒，伊用蓬生直。

游东堂咏桐

孤桐北窗外，高枝百尺余。叶生既婀娜，叶落更扶疏。无华复无实，何以赠离居。裁为圭与瑞，足可命参墟。

杂咏三首

镜台

玲珑类丹槛，苕亭似玄阙。对凤悬清冰，垂龙挂明月。照粉拂红妆，插花理云发。玉颜徒自见，常谓君情歇。

灯

发翠斜汉里，蓄宝宕山峰。抽茎类仙掌，衔光似烛龙。飞蛾再三绕，轻花四五重。孤对相思夕，空照舞衣缝。

烛

杏梁宾未散，桂宫明欲沈。暧色轻帷里，低光照宝琴。徘徊云髻影，灼烁绮疏金。恨君秋月夜，遗我洞房阴。

同咏乐器得琴

同王融、沈约。

洞庭风雨干，龙门生死枝。雕刻纷布濩，冲响郁清危。春风摇蕙草，秋月满华池。是时操别鹤，淫淫客泪垂。

同咏坐上玩器得乌皮隐几

同沈约。

蟠木生附枝，刻削岂无施。取则龙文鼎，三趾献光仪。勿言素韦洁，白沙尚推移。曲躬奉微用，聊承终宴疲。

同咏坐上所见一物得席

同王融、虞炎、柳恽等。

本生潮汐池，落景照参差。汀洲蔽杜若，幽渚夺江蓠。遇君时采撷，玉座奉金卮。但愿罗衣拂，无使素尘弥。

咏竹火笼

同沈约。

庭雪乱如花，井冰粲成玉。因炎入貂袖，怀温奉芳褥。体密用宜通，文邪性非曲。本自江南墟，娟修且绿。暂承君玉指，请谢阳春旭。

咏风

徘徊登红萼，葳蕤动绿葹。垂杨低复举，新萍合且离。步檐行袖靡，当户思襟披。高响飘歌吹，相思子未知。时拂孤鸾镜，星鬓视参差。

咏竹

窗前一丛竹，青翠独言奇。南条交北叶，新笋杂故枝。月光疏已密，风来起复垂。青扈飞不碍，黄口得相窥。但恨从风箨，根株长别离。

咏落梅

新叶初冉冉，初蕊新菲菲。逢君后园燕，相随巧笑归。亲劳君玉指，摘以赠南威。用持插云髻，翡翠比光辉。日暮长零落，君恩不可追。

咏墙北栀子

有美当阶树，霜露未能移。金发朱采，映日以离离。幸赖夕阳下，余景及西枝。还思照绿水，君阶无曲池。余荣未能已，晚实犹见奇。复留倾筐德，君恩信未赀。

《乐府诗集》有《齐雩祭乐歌》八首，三、四、五言及七言、九言；《有所思》五言四句；《玉阶怨》五言四句；《王孙游》五言四句；《永明乐》十首，五言四句，均未抄。

十八家诗钞卷四

李太白五古上二百九首

古风五十九首

大雅久不作，吾衰竟谁陈。王风委蔓草，战国多荆榛。龙虎相啖食，兵戈逮狂秦。正声何微芒，哀怨起骚人。扬马激颓波，开流荡无垠。废兴虽万变，宪章亦已沦。自从建安来自从：一作蹉跎，绮丽不足珍。圣代复元古，垂衣贵清真。群才属休明，乘运共跃鳞。文质相炳焕，众星罗秋旻。我志在删述，重辉映千春重：一作垂。希圣如有立，绝笔于获麟。

蟾蜍薄太清，蚀此瑶台月。圆光亏中天，金魄遂沦没。入紫微，大明夷朝晖。浮云隔两耀，万象昏阴霏。萧萧长门宫，昔是今已非。桂蠹花不实，天霜下严威。沉叹终永夕，感我涕沾衣“蟾蜍”句暗指杨妃。“”句指禄山陷京师。两耀，谓玄宗在蜀，肃宗在灵武。

秦皇扫六合，虎视何雄哉。挥剑抉浮云，诸侯尽西来。明断自天启一作雄图发英断，大略驾群才。收兵铸金人，函谷正东开。铭功会稽岭，骋望琅琊台。刑徒七十万，起土骊山隈。尚采不死药，茫然使心哀心：一作人。连弩射海鱼，长鲸正崔嵬。鼻象五岳，扬波喷云雷。鬐鬣蔽青天，何由睹蓬莱。徐市载秦女，楼船几时回。但见三泉下，金棺葬寒灰。

凤飞九千仞，五章备彩珍。衔书且虚归，空入周与秦。横绝历四海，所居未得邻。吾营紫河车，千载落风尘。药物秘海岳，采铅青溪滨。时登大楼山，举首望仙真。羽驾灭去影，飙车绝回轮。尚恐丹液迟，志愿不及申。徒霜镜中发，羞彼鹤上人。桃李何处开，此花非我春。唯应清都境，长与韩众亲。

太白何苍苍，星辰上森列。去天三百里，邈尔与世绝。中有绿发翁，披云卧松雪披云：一作千春。不笑亦不语，冥栖在岩穴。我来逢真人，长跪问宝诀。粲然忽自哂忽自哂：一作启玉齿，授以炼药说。铭骨传其语，竦身已电灭。仰望不可及，苍然五情热。吾将营丹砂，永与世人别。

代马不思越，越禽不恋燕。情性有所习，土风固其然。昔别雁门关，今戍龙庭前。惊沙乱海日，飞雪迷胡天。虮虱生虎鹖《上林赋》：“蒙鹖苏，绔白虎。”盖画鹖苏以为冠，画白虎以为袴也。此云虮虱生虎鹖，盖虮虱生于衣裤之上也，心魂逐旌旃。苦战功不赏，忠诚难可宣。谁怜李飞将，白首没三边。

客有鹤上仙，飞飞凌太清。扬言碧云里，自道安期名。两两白玉童，双吹紫鸾笙。去影忽不见，回风送天声。举首远望之一作我欲一问之，飘然若流星。愿餐金光草，寿与天齐倾一作五鹤西北来，飞飞凌太清。仙人绿云上，自道安期名。两两白玉童，双吹紫鸾笙。飘然下倒景，倏忽无留行。遗我金光草，服之四体轻。将随赤松去，对博坐蓬瀛。

庄周梦蝴蝶，蝴蝶为庄周。一体更变易，万事良悠悠。乃知蓬莱水乃：一作那，复作清浅流。青门种瓜人，旧日东陵侯。富贵固如此固：一作苟，营营何所求。

齐有倜傥生，鲁连特高妙。明月出海底，一朝开光曜。却秦振英声，后世仰末照。意轻千金赠，顾向平原笑。吾亦澹荡人，拂衣可同调。

黄河走东溟，白日落西海。逝川与流光，飘忽不相待。春容舍我去，秋发已衰改。人生非寒松，年貌岂长在年貌：一作颜色。吾当乘云螭，吸景驻光彩一作谁能学天飞，三秀与君采。

松柏本孤直，难为桃李颜。昭昭严子陵，垂钓沧波间。身将客星隐，心与浮云闲。长揖万乘君，还归富春山。清风洒六合，邈然不可攀。使我长叹息，冥栖岩石间。

君平既弃世，世亦弃君平。观变穷太易，探玄化群生。寂寞缀道论道论：一作真道，空帘闭幽情情：一作清。驺虞不虚来虚：一作复，有时鸣。安知天汉上，白日悬高名。海客去已久，谁人测沉冥人：一作能。

○君平、驺虞、，皆太白以自比。

胡关饶风沙，萧索竟终古索：一作飒。岁落秋草黄，登高望戎虏。荒城空大漠，边邑无遗堵。白骨横千霜，嵯峨蔽榛莽。借问谁陵虐，天骄毒威武。赫怒我圣皇，劳师事鼙鼓。阳和变杀气，发卒骚中土。三十六万人，哀哀泪如雨。且悲就行役，安得营农圃。不见征戍儿，岂知关山苦一本此下添“争锋徒死节，秉銊皆庸竖。战士涂蒿莱，将军获圭组”四句。李牧今不在一作卫霍今不在，边人饲豺虎。

燕昭延郭隗，遂筑黄金台。剧辛方赵至至：一作往，邹衍复齐来。奈何青云士，弃我如尘埃。珠玉买歌笑，糟糠养贤才。方知黄鹤举，千里独徘徊。

金华牧羊儿，乃是紫烟客。我愿从之游，未去发已白。不知繁华子繁华：一作朱颜，扰扰何所迫。昆山探琼蕊蕊：一作蕤，可以炼精魄。

天津三月时，千门桃与李。朝为断肠花，暮逐东流水。前水复后水复：一作非，古今相续流。新人非旧人新：一作今，年年桥上游。鸡鸣海色动，谒帝罗公侯。月落西上阳西上阳：一作上阳西，余辉半城楼。衣冠照云日，朝下散皇州。鞍马如飞龙，黄金络马头。行人皆辟易，志气横嵩丘。入门上高堂，列鼎错珍羞。香风引赵舞，清管随齐讴。七十紫鸳鸯，双双戏庭幽。行乐争昼夜，自言度千秋。功成身不退，自古多愆尤。黄犬空叹息，绿珠成衅仇。何如鸱夷子，散发棹扁舟棹：一作弄。

西上莲花山上：一作岳，迢迢见明星。素手把芙蓉，虚步蹑太清。霓裳曳广带，飘拂升天行。邀我登云台，高揖卫叔卿。恍恍与之去，驾鸿凌紫冥。俯视洛阳川，茫茫走胡兵。流血涂野草，豺狼尽冠缨。

昔我游齐都，登华不注峰。兹山何峻秀，绿翠如芙蓉。萧飒古仙人，了知是赤松。借予一白鹿，自挟两青龙。含笑凌倒景，欣然愿相从。

泣与亲友别，欲语再三咽。勖君青松心，努力保霜雪。世路多险艰，白日欺红颜。分首各千里，去去何时还。

在世复几时，倏如飘风度。空闻紫金经，白首愁相误。抚己忽自笑，沉吟为谁故。名利徒煎熬，安得闲余步。终留赤玉舄，东上蓬山路山：一作莱。秦帝如我求，苍苍但烟雾。

○此首亦志在学仙。

郢客吟白雪，遗响飞青天。徒劳歌此曲，举世谁为传。试为巴人唱，和者乃数千。吞声何足道，叹息空凄然。

○此首言曲高和寡。

秦水别陇首，幽咽多悲声。胡马顾朔雪，躞蹀长嘶鸣。感物动我心，缅然含归情。昔视秋蛾飞，今见春蚕生。袅袅桑枯叶枯：一作结，萋萋柳垂荣。急节谢流水，羁心摇悬旌。挥涕且复去，恻怆何时平。

○此首有倦游思归，落叶粪根之意。

秋露白如玉，团团下庭绿。我行忽见之，寒早悲岁促。生犹鸟过目，胡乃自结束。景公一何愚，牛山泪相续。物苦不知足，登陇又望蜀登：一作得。人心若波澜，世路有屈曲有：一作多。三万六千日，夜夜当秉烛。

○此首悲年光之迅驶。

大车扬飞尘，亭午暗阡陌。中贵多黄金，连云开甲宅。路逢斗鸡者，冠盖何辉赫。鼻息干虹蜺，行人皆怵惕。世无洗耳翁，谁知尧与跖。

世路日交丧，浇风散淳源。不采芳桂枝，反栖恶木根。所以桃李树，吐花竟不言。大运有兴没，群动争飞奔。归来广成子，去人无穷门。

碧荷生幽泉，朝日艳且鲜。秋花冒绿水，密叶罗青烟。秀色空绝世，馨香谁为传。坐看飞霜满，凋此红芳年。结根未得所，愿托华池边。

燕赵有秀色，绮楼青云端。眉目艳皎月，一笑倾城欢。常恐碧草晚，坐泣秋风寒。纤手怨玉琴，清晨起长叹。焉得偶君子，共乘双飞鸾。

○美女求偶，皆喻贤才求主，不独此首为然，亦不独公诗为然。

容颜若飞电，时景如飘风。草绿霜已白，日西月复东。华鬓不耐秋，飒然成衰蓬。古来圣贤人，一一谁成功。君子变猿鹤，小人为沙虫。不及广成子，乘云驾轻鸿。

○此首亦伤时光之易逝。

三季分战国，七雄成乱麻。王风何怨怒，世道终纷拏。至人洞元象，高举凌紫霞。仲尼亦浮海亦：一作欲，吾祖之流沙。圣贤共沦没，临歧胡咄嗟。

○此首亦欲高举出世。

玄风变太古，道丧无时还。扰扰季叶人季叶：一作市井，鸡鸣趋四关。但识金马门，谁知蓬莱山谁：一作讵。白首死罗绮，笑歌无休闲休：一作时。绿酒哂丹液，青娥凋素颜一作萋萋千金骨，风尘凋素颜。大儒挥金槌，琢之诗礼间琢之：一作发冢。苍苍三珠树，冥目焉能攀。

○大儒二句，用《庄子》儒以诗礼发冢事。

璧遗镐池公，明年祖龙死。秦人相谓曰，吾属可去矣。一往桃花源，千春隔流水。

蓐收肃金气，西陆弦海月。秋蝉号阶轩，感物忧不歇。良辰竟何许，大运有沦忽。天寒悲风生，夜久众星没。恻恻不忍言，哀歌达明发。

○此首亦感时节之早谢。

北溟有巨鱼，身长数千里。仰喷三山雪，横吞百川水。凭淩随海运，烜赫因风起。吾观摩天飞，九万方未已。

○此首自况，即赋《大鹏》之意也。

羽檄如流星，虎符合专城。喧呼救边急，群鸟皆夜鸣。白日曜紫微，三公运权衡。天地皆得一，澹然四海清。借问此何为，答言楚征兵楚征兵：一作征楚兵。渡泸及五月，将赴云南征。怯卒非战士，炎方难远行。长号别严亲，日月惨光晶。泣尽继以血，心摧两无声。困兽当猛虎，穷鱼饵奔鲸。千去不一回，投躯岂全生。如何舞干戚，一使有苗平。

○此首似讽天宝末征兵讨阁罗凤，即白太傅《新丰折臂翁》之诗意。

丑女来效，还家惊四邻。寿陵失本步，笑杀邯郸人。一曲斐然子一曲：一作东西，雕虫丧天真。棘刺造沐猴，三年费精神。功成无所用，楚楚且华身华：一作荣。大雅思文王，颂声久崩沦。安得郢中质，一挥成风斤一作承风一运斤。

○此首刺当时文士之以雕饰夺天真者，即第一首“绮丽不足珍”之意。

抱玉入楚国，见疑古所闻。良宝终见弃，徒劳三献君。直木忌先伐，芳兰哀自焚。盈满天所损，沉冥道为群。东海泛碧水水：一作流，西关乘紫云。鲁连及柱史，可以蹑清芬。

○此首戒怀才者不宜自炫，宜以老子、鲁连为法。

燕臣昔恸哭，五月飞秋霜。庶女号苍天，震风击齐堂。精诚有所感，造化为悲伤一本此下添：而我竟何辜，远身金殿旁。浮云蔽紫闼，白日难回光。群沙秽明珠，众草凌孤芳。古来共叹息，流泪空沾裳。

○前六句言积诚可以回天，后六句言众口可以铄金，理有定而事无定，反复感叹。

孤兰生幽园，众草共芜没。虽照阳春晖，复悲高秋月。飞霜早淅沥，绿艳恐休歇。若无清风吹，香气为谁发。

○此首喻贤才处幽谷，须有汲引之者。

登高望四海，天地何漫漫。霜被群物秋，风飘大荒寒。荣华东流水，万事皆波澜。白日掩徂晖，浮云无定端。梧桐巢燕雀，枳棘栖鸳鸯。且复归去来，剑歌行行：一作悲路难一本自第四句后云：杀气落乔木，浮云蔽层峦。孤凤鸣天霓，遗声何辛酸。游人悲旧国，抚心亦盘桓。倚剑歌所思，曲终涕洄澜。

○此首言万事反复，波澜千变。

凤饥不啄粟，所食唯琅玕。焉能与群鸡，蹙促争一餐蹙：一作刺。朝鸣昆丘树，夕饮砥柱湍。归飞海路远，独宿天霜寒。幸遇王子晋，结交青云端。怀恩未得报，感别空长叹。

○此首亦自况之词。

朝弄紫泥海一作朝驾碧鸾车，夕披丹霞裳。挥手折若木，拂此西日光。云卧游八极卧：一作举，玉颜已千霜。飘飘入无倪，稽首祈上皇。呼我游太素，玉杯赐琼浆。一餐历万岁，何用还故乡。永随长风去，天外恣飘扬。

○此首即屈子《远游》之意。

摇裔双白鸥，鸣飞沧江流。宜与海人狎，岂伊云鹤俦。郑客西入关，行行未能已。白马华山君，相逢平原里。寄影宿沙月，沿芳戏春洲。吾亦洗心者，忘机从尔游。

周穆八荒意，汉皇万乘尊。淫乐心不极，雄豪安足论。西海宴王母，北宫邀上元。瑶水闻遗歌，玉杯竟空言。灵迹成蔓草，徒悲千载魂。

○此即郭景纯所讥“燕昭无灵气，汉武非仙才”之意。

绿萝纷葳蕤，缭绕松柏枝。草木有所托，岁寒尚不移。奈何夭桃色，坐叹葑菲诗。玉颜艳红彩，云发非素丝。君子恩已毕，贱妾将何为。

○此叹华士不能久荣。

八荒驰惊飙，万物尽凋落。浮云蔽颓阳，洪波振大壑。龙凤脱网罟，飘飖将安托。去去乘白驹，空山咏场藿。

○此首志在高举出世，亦自况之诗。

一百四十年，国容何赫然。隐隐五凤楼，峨峨横三川。王侯象星月，宾客如云烟一本首六句云：帝京信佳丽，国容何赫然。剑戟拥九关，歌钟沸三川。蓬莱象天构，珠翠夸云仙。斗鸡金宫里官：一作城，蹴踘瑶台边一作走马兰台边。举动摇白日，指挥回青天。当涂何翕忽，失路长弃捐。独有扬执戟，闭关草太玄。

○此叹承平时权门之盛，今已衰歇。

桃花开东园，含笑夸白日。偶蒙春风荣，生此艳阳质生：一作矜。岂无佳人色，但恐花不实。宛转龙火飞，零落早相失。讵知南山松，独立自萧瑟。

○末二句自况，即陶公“凝霜殄异类，卓然见高枝”之意。

秦皇按宝剑，赫怒振威神。逐日巡海右，驱石驾沧津。征卒空九宇，作桥伤万人。但求蓬岛药，岂思农春。力尽功不赡，千载为悲辛。

美人出南国，灼灼芙蓉姿。皓齿终不发，芳心空自持。由来紫宫女，共妒青蛾眉。归去潇湘沚，沉吟何足悲。

宋国梧台东，野人得燕石一作宋人枉千金，去国买燕石。夸作天下珍，却哂赵王璧。赵璧无缁磷，燕石非贞真。流俗多错误，岂知玉与珉。

殷后乱天纪，楚怀亦已昏。夷羊满中野，绿葹盈高门。比干谏而死，屈平窜湘源。虎口何婉娈，女颜空婵娟。彭咸久沦没，此意与谁论。

青春流惊湍，朱明骤回薄明：一作火。不忍看秋蓬，飘扬竟何托。光风灭兰蕙，白露洒葵藿洒葵藿：一作委萧藿。美人不我期，草木日零落。

○此首亦岁不我与之意。

战国何纷纷，兵戈乱浮云。赵倚两虎斗，晋为六卿分。奸臣欲窃位，树党自相群。果然田成子，一旦弑齐君。

倚剑登高台，悠悠送春目。苍榛蔽层丘，琼草隐深谷。凤凰鸣西海，欲集无珍木。斯得匹居匹：一作所。居：一作栖，蒿下盈万族。晋风日已颓，穷途方恸哭一本首四句以下云：翩翩众鸟飞，翱翔在珍木。群花亦便娟，荣耀非一族。归来怆途穷。日暮还恸哭。

齐瑟弹东吟弹：一作挥，秦弦弄西音。慷慨动颜魄，使人成荒淫。彼女佞邪子，婉娈来相寻。一笑双白璧，再歌千黄金。珍色不贵道，讵惜飞光沉。安识紫霞客，瑶台鸣玉琴玉：一作素。

越客采明珠，提携出南隅。清辉照海月，美价倾鸿都鸿：一作皇。献君君按剑，怀宝空长吁。鱼目复相哂，寸心增烦纡。

羽族禀万化，小大各有依。啁啁亦何辜，六翮掩不挥。愿衔众禽翼，一向黄河飞。飞者莫我顾，叹息将安归。

我行巫山渚，寻古登阳台。天空彩云灭，地远清风来。神女去已久，襄王安在哉。荒淫竟沦没，樵牧徒悲哀。

恻恻泣路歧，哀哀悲素丝。路歧有南北，素丝易变移易：一作有。一本下添：“万事固如此，人生无定期。田窦相倾夺，宾客互盈亏。世涂多翻复，交道方崄巇。”“斗酒”以下同。谷风刺轻薄，交道方崄巇。斗酒强然诺，寸心终自疑。张陈竟火灭，萧朱亦星离。众鸟集荣柯，穷鱼守空池空：一作枯。嗟嗟失欢客，勤问何所规规：一作悲，又作窥。

○此首即翟公署门之意，老杜《贫交行》亦同此慨。

侠客行

杂曲歌辞。以下乐府。

赵客缦胡缨，吴钩霜雪明。银鞍照白马，飒沓如流星。十步杀一人，千里不留行。事了拂衣去，深藏身与名。闲过信陵饮，脱剑膝前横。将炙啖朱亥，持觞劝侯嬴。三杯吐然诺，五岳倒为轻。眼花耳热后，意气素霓生。救赵挥金槌，邯郸先震惊。千秋二壮士，烜赫大梁城。纵死侠骨香，不惭世上英。谁能书阁下，白首太玄经。

关山月

横吹曲辞。

○《乐府解题》曰：《关山月》，伤离别也。郭曰：相和曲有《度关山》，亦此类也。

明月出天山，苍茫云海间。长风几万里，吹度玉门关。汉下白登道，胡窥青海湾。由来征战地，不见有人还。戍客望边色色：一作邑，思归多苦颜。高楼当此夜，叹息未应闲闲：一作还。

结客少年场行

杂曲歌辞。

○曹植《结客篇》曰：结客少年场，报怨洛北邙。《乐府解题》曰：《结客少年场行》，言轻生重义，慷慨以立功名也。

紫燕黄金瞳，啾啾摇绿鬃。平明相驰逐，结客洛门东。少年学剑术，凌轹白猿公。珠袍曳锦带，匕首插吴鸿。由来万夫勇，挟此英雄风。托交从剧孟，买醉入新丰。笑尽一杯酒，杀人都市中。羞道易水寒，从令日贯虹从：一作徒。燕丹事不立，虚没秦帝宫。武阳死灰人，安可与成功。

长干行二首

杂曲歌辞。

妾发初覆额，折花门前剧。郎骑竹马来，绕床弄青梅。同居长干里，两小无嫌猜。十四为君妇，羞颜未尝开。低头向暗壁，千唤不一回。十五始展眉，愿同尘与灰。常存抱柱信，岂上望夫台岂：一作耻。十六君远行，瞿塘滟预堆。五月不可触，猿声天上哀。门前迟行迹迟：一作旧，一一生绿苔绿：一作苍。苔深不能扫，落叶秋风早。八月蝴蝶来来：一作黄，双飞西园草。感此伤妾心，坐愁红颜老。早晚下三巴，预将书报家。相迎不道远，直至长风沙。

忆妾深闺里妾：一作昔，烟尘不曾识。嫁与长干人，沙头候风色。五月南风兴，思君下巴陵。八月西风起，想君发扬子。去来悲如何，见少别离多。湘潭几日到，妾梦越风波。昨夜狂风度，吹折江头树。淼淼暗无边，行人在何处。北客至王公至：一作真，朱衣满汀中汀：一作江。二句一作北客浮云骢，经过新市中。日暮来投宿，数朝不肯东。自怜十五余，颜色桃李红。那作商人妇，愁水复愁风。

古朗月行

杂曲歌辞。

小时不识月，呼作白玉盘。又疑瑶台镜，飞在青云端。仙人垂两足，桂树作团圆作：一作何。白兔捣药成，问言谁与餐。蟾蜍蚀圆影，天明夜已残天：一作大。羿昔落九乌，天人清且安。阴精此沦惑，去去不足观。忧来其如何，恻怆摧心肝。

○蟾蜍蚀影、阴精沦惑等句，似亦讽谗谄蔽明之意。

上之回

鼓吹曲辞。

○汉武帝元封四年冬十月，行幸雍祠五畤，通回中道，遂北出萧关。沈建《乐府广题》曰：汉曲皆美当时之事。

三十六离宫，楼台与天通。阁道步行月，美人愁烟空。恩疏宠不及，桃李伤春风。淫乐意何极，金舆向回中。万乘出黄道，千旗扬彩虹。前军细柳北，后骑甘泉东。岂问渭川老，宁邀襄野童。但慕瑶池宴但慕：一作秋暮，归来乐未穷渭川老，文王访贤也；襄野童，黄帝问道也；瑶池宴，穆王佚游也。末四句似有所讽。

独不见

杂曲歌辞。

○郭集录者七家。《乐府解题》曰：《独不见》，伤思而不得见也。

白马谁家子，黄龙边塞儿。天山三丈雪，岂是远行时。春蕙忽秋草，莎鸡鸣曲池。风催寒梭响，月入霜闺悲。忆与君别年，种桃齐蛾眉。桃今百余尺，花落成枯枝。终然独不见，流泪空自知。

妾薄命

杂曲歌辞。

○郭集录者十七家。

汉帝重阿娇重：一作宠，贮之黄金屋。咳唾落九天，随风生珠玉。宠极爱还歇，妒深情却疏。长门一步地，不肯暂回车。雨落不上天，水复重难收重难收：一作难重收。君情与妾意情：一作恩，各自东西流。昔日芙蓉花，今成断根草断根草：一作素秋草。以色事他人，能得几时好。

幽州胡马客歌

横吹曲辞。

幽州胡马客，绿眼虎皮冠。笑拂两只剑，万人不可干。弯弓若转月，白雁落云端。双双掉鞭行，游猎向楼兰。出门不顾后，报国死何难。天骄五单于，狼戾好凶残。牛马散北海，割鲜若虎餐。虽居燕支山，不道朔雪寒。妇女马上笑，颜如赪玉盘。翻飞射鸟兽，花月醉雕鞍。旄头四光芒，争战如蜂攒。白刃洒赤血，流沙为之丹。名将古谁是，疲兵良可叹。何时天狼灭，父子得闲安。

门有车马客行

相和歌辞。

○郭集录者六家。《古今乐录》曰：王僧虔《技录》云：《门有车马客行》，歌东阿王置酒一篇。《乐府解题》曰：曹植等《门有车马客行》，皆言问讯其客，或得故旧乡里，或驾自京师，备叙市朝迁谢、亲友凋丧之意也。曹植又有《门有万里客》，亦与此同。国藩按，此题皆言问讯其客，备叙市朝迁变，亲友凋丧之意。

门有车马宾宾：一作客，金鞍曜朱轮。谓从丹霄落丹：一作云，乃是故乡亲。呼儿扫中堂，坐客论悲辛。对酒两不饮，停觞泪盈巾。叹我万里游，飘飖三十春。空谈霸王略，紫绶不挂身。雄剑藏玉匣，阴符生素尘。廓落无所合，流离湘水滨。借问宗党间，多为泉下人。生苦百战役，死托万鬼邻。北风扬胡沙，埋翳周与秦。大运且如此，苍穹宁匪仁。恻怆竟何道，存亡任大钧。

○“北风”二句，言两京俱陷，借古题以伤时事。

君子有所思行杂

曲歌辞。

○郭集录者六家。《乐府解题》曰：《君子有所思行》，其旨言雕室丽色不足为久欢，宴安鸩毒，满盈所宜敬忌，与《君子行》异也。

紫阁连终南，青冥天倪色。凭崖望咸阳，宫阙罗北极。万井惊画出，九衢如弦直。渭水清银河，横天流不息。朝野盛文物，衣冠何翕赩。厩马散连山，军容威绝域。伊皋运元化，卫霍输筋力。歌钟乐未休，荣去老还逼。圆光过满缺，太阳移中昃。不散东海金，何争西辉匿。无作牛山悲，恻怆泪沾臆。

东海有勇妇

代《关中有贞女》。勇又作贤。

○舞曲歌辞。按，魏《鼙舞五曲》中，一曰《关中有贤女》，太白作此代之。

梁山感杞妻，恸哭为之倾。金石忽暂开，都由激深情。东海有勇妇，何惭苏子卿。学剑越处子，超腾若流星。捐躯报夫仇，万死不顾生。白刃曜素雪，苍天感精诚。十步两躩跃躩：一作跳，三呼一交兵。斩首掉国门，蹴踏五藏行。豁此伉俪愤，粲然大义明。北海李使君，飞章奏天庭。舍罪警风俗，流芳播沧瀛。志在列女籍，竹帛已光荣。淳于免诏狱，汉主为缇萦。津妾一棹歌，脱父于严刑。十子若不肖，不如一女英。豫让斩空衣，有心竟无成。要离杀庆忌，壮夫素所轻。妻子亦何辜，焚之买虚声。岂如东海妇，事立独扬名。

黄葛篇

新乐府辞。

黄葛生洛溪，黄花自绵羃。青烟蔓长条，缭绕几百尺。闺人费素手，采缉作绤。缝为绝国衣，远寄日南客。苍梧大火落，暑服莫轻掷。此物虽过时，是妾手中迹。

白马篇

杂曲歌辞。

○郭集录者十家。按，《白马篇》言人当立功立事，尽力为国，不可念私也。鲍照、沈约之作，则言边塞征战之事。

龙马花雪毛，金鞍五陵豪。秋霜切玉剑，落日明珠袍。斗鸡事万乘，轩盖一何高。弓摧宜山虎，手接太山猱。酒后竞风采，三杯弄宝刀。杀人如剪草，剧孟同游遨。发愤去函谷，从军向临洮。叱咤经百战经百战：一作万战场，匈奴尽波涛涛：一作逃。归来使酒气，未肯拜拜：一作下萧曹。羞入原宪室，荒径隐蓬蒿。

怨歌行

一作长安见内人出嫁，令予代为怨歌行。

○相和歌辞。郭集录者七家。

十五入汉宫，花颜笑春红笑：一作如。君玉选玉色，侍寝金屏中金：一作锦。荐枕娇夕月，卷衣恋春风春：一作香。宁知赵飞燕，夺宠恨无穷。沉忧能伤人，绿鬓成霜蓬。一朝不得意，世事徒为空徒：一作信。鹔鹴换美酒，舞衣罢雕龙。寒苦不忍言，为君奏丝桐。肠断弦亦绝，悲心夜忡忡。

塞下曲六首

新乐府辞。

○郭集录者二十二家。

五月天山雪，无花只有寒。笛中闻折柳，春色未曾看。晓战随金鼓，宵眠抱玉鞍。愿将腰下剑，直为斩楼兰。

天兵下北荒，胡马欲南饮。横戈从百战，直为衔恩甚。握雪海上餐，拂沙陇头寝。何当破月氏，然后方高枕。

骏马如风飙，鸣鞭出渭桥。弯弓辞汉月，插羽破天骄。阵解星芒尽，营空海雾销。功成画麟阁，独有霍嫖姚。

白马黄金塞，云砂绕梦思。那堪愁苦节，远忆边城儿。萤飞秋窗满，月度霜闺迟。摧残梧桐叶，萧飒沙棠枝。无时独不见，泪流空自知。

塞虏乘秋下，天兵出汉家。将军分虎竹，战士卧龙沙。边月随弓影，胡霜拂剑花。玉关殊未入，少妇莫长嗟。

烽火动沙漠，连照甘泉云。汉皇按剑起，还召李将军。兵气天上合兵：一作杀，鼓声陇底闻。横行负勇气，一战静妖氛。

塞上曲三首

新乐府辞。

○郭集录者九家。

大汉无中策，匈奴犯渭桥。五原秋草绿，胡马一何骄。

命将征西极，横行阴山侧。燕支落汉家，妇女无花色。

转战渡黄河，休兵乐事多。萧条清万里，瀚海寂无波。

玉阶怨

相和歌辞。

○郭集录者三家。

玉阶生白露，夜久侵罗袜。却下水精帘，玲珑望秋月。

襄阳曲四首

杂歌谣辞。

襄阳行乐处，歌舞白铜鞮。江城回绿水，花月使人迷。

山公醉酒时，酩酊襄阳下襄：一作高。头上白接，倒着还骑马。

岘山临汉江，水绿沙如雪一作水色如霜雪。上有堕泪碑，青苔久磨灭。

且醉习家池，莫看堕泪碑。山公欲上马，笑杀襄阳儿。

大堤曲

清商曲辞。

○郭集选者四家。

汉水临襄阳临：一作横，花开大堤暖。佳期大堤下，泪向南云满。春风复无情，吹我梦魂散。不见眼中人，天长音信断。

宫中行乐词八首

奉诏作。

○近代曲辞。

小小生金屋，盈盈在紫微。山花插宝髻，石竹绣罗衣。每出深宫里，常随步辇归。只愁歌舞散散：一作罢，化作彩云飞。

柳色黄金嫩，梨花白雪香。玉楼巢翡翠巢：一作关，珠殿销鸳鸯。选妓随雕辇雕：一作朝，征歌出洞房。宫中谁第一，飞燕在昭阳。

卢橘为秦树，蒲桃出汉宫出：一作是。烟花宜落日，丝管醉春风。笛奏龙鸣水鸣：一作吟，箫吟凤下空吟：一作鸣。君王多乐事，何必向回中向：一作在。句一作还与万方同。

玉树春归日树：一作殿。日：一作好，金宫乐事多。后庭朝未人，轻辇夜相过。笑出花间语，娇来烛下歌。莫教明月去，留著醉姮娥。

绣户香风暖，沙窗曙色新。宫花争笑日，池草暗生春。绿树闻歌鸟，青楼见舞人。昭阳桃李月，罗绮自相亲自：一作坐。

今日明光里，还须结伴游。春风开紫殿，天乐下珠楼。艳舞全知巧，娇歌半欲羞。更怜花月夜，宫女笑藏钩。

寒雪梅中尽，春风柳上归。宫莺娇欲醉，檐燕语还飞。迟日明歌席，新花艳舞衣。晚来移彩仗，行乐好光辉。

水绿南薰殿，花红北阙楼。莺歌闻太液，凤吹绕瀛洲。素女鸣珠佩，天人弄彩球。今朝风日好，宜入未央游。

鼓吹入朝曲

鼓吹曲辞。

金陵控海浦，绿水带吴京。铙歌列骑吹，飒沓引公卿。钟速严妆，伐鼓启重城。天子凭玉案，剑履若云行。日出照万户，簪裾烂明星。朝罢沐浴闲，遨游阆风亭。济济双阙下，欢娱乐恩荣。

秦女休行

古词。魏朝协律都尉左延年所作，今拟之。

○杂曲歌辞。按，左延年辞，言秦女休为燕王妇，为宗报仇，杀人都京，遇赦得免。傅玄辞，言庞娥为父报仇，杀人，以烈义称。太白此辞，拟左延年，但左、傅俱用长短句，太白但用五言，为小异耳。

西门秦氏女，秀色如琼花。手挥白杨刀，清昼杀仇家。罗袖洒赤血，英声凌紫霞。直上西山去，关吏相邀遮。婿为燕国王，身被诏狱加。犯刑若履虎，不畏落爪牙。素颈未及断，摧眉伏泥沙。金鸡忽放赦，大辟得宽赊。何惭聂政姊，万古共惊嗟。

秦女卷衣

杂曲歌辞。

○《乐府解题》曰：《秦王卷衣》，言咸阳春景及宫阙之美，秦王卷衣以赠所欢也。唐李白有《秦女卷衣》。

天子居未央，妾来卷衣裳。顾无紫宫宠，敢拂黄金床。水至亦不去，熊来尚可当。微身捧日月，飘若萤火光。愿君采葑菲，无以下体妨。

东武吟

一作出金门后书怀留别翰林诸公。

○相和歌辞，郭集录者四家，按，《东武吟》，伤时移事异，荣华徂谢也。

好古笑流俗，素闻贤达风。方希佐明主，长揖辞成功。白日在高天，回光烛微躬。恭承凤凰诏，欻起云萝中。清切紫霄迥，优游丹禁通。君王赐颜色，声价凌烟虹。乘舆拥翠盖，扈从金城东。宝马丽绝景，锦衣入新丰。倚岩望松雪，对酒鸣丝桐。因学杨子云，献赋甘泉宫。天书美片善，清芬播无穷。归来入咸阳，谈笑皆王公。一朝去金马，飘落成飞蓬。宾友日疏散，玉樽亦已空。才力独可倚倚：一作恃，不惭世上雄。闲作东武吟，曲尽情未终。书此谢知己，吾寻黄绮翁一作扁舟寻钓翁。

邯郸才人嫁为厮养卒妇

杂曲歌辞。

○郭集录者二家。

妾本丛台女，扬娥入丹阙。自倚颜如花，宁知有凋歇。一辞玉阶下，去若朝云没。每忆邯郸城，深宫梦秋月。君王不可见，惆怅至明发。

出自蓟北门行

杂曲歌辞。郭集录者四家。

○《乐府解题》曰：《出自蓟北门行》，其大致与《从军行》同，而兼言燕蓟风物，及突骑勇悍之状。

虏阵横北荒，胡星曜精芒。羽书速惊电，烽火昼连光。虎竹救边急，戎车森已行。明主不安席，按剑心飞扬。推毂出猛将，连旗登战场。兵威冲绝漠，杀气凌穹苍。列卒赤山下卒：一作阵，开营紫塞旁。孟冬风沙紧，旌旗飒凋伤旗：一作旆。画角悲海月，征衣卷天霜。挥刃斩楼兰，弯弓射贤王。单于一平荡，种落自奔亡。收功报天子，行歌归咸阳行歌：一作歌舞。

洛阳陌

横吹曲辞。

白玉谁家郎，回车渡天津。看花东陌上，惊动洛阳人。

北上行

相和歌辞。

○《乐府解题》曰：魏武帝《苦寒行》，备言冰雪溪谷之苦，其后或谓之《北上行》，盖因武帝辞而拟之也。

北上何所苦，北上缘太行。磴道盘且峻，巉岩凌穹苍。马足蹶侧石，车轮摧高冈。沙尘接幽州，烽火连朔方。杀气毒剑戟，严风裂衣裳。奔鲸夹黄河，凿齿屯洛阳。前行无归日，返顾思旧乡。惨戚冰雪里，悲号绝中肠。尺布不掩体，皮肤剧枯桑。汲水涧谷阻，采薪垄坂长。猛虎又掉尾，磨牙皓秋霜。草木不可餐，饥饮零露浆。叹此北上苦，停骖为之伤。何日王道平，开颜睹天光。

短歌行

相和歌辞。郭集录者十七家。

○魏武帝《短歌行》，有身世多忧、汲汲求贤之意。各家多及时行乐之意。

白日何短短，百年苦易满。苍穹浩茫茫，万劫太极长。麻姑垂两鬓，一半已成霜。天公见玉女，大笑亿千场。吾欲揽六龙，回车挂扶桑。北斗酌美酒，劝龙各一觞。富贵非所愿，为人驻颓光为：一作与。颓：一作颜，又作流。

空城雀

杂曲歌辞。郭集录者六家。

○按，《空城雀》自鲍照以下，皆有含辛茹苦、守分安命之意。

嗷嗷空城雀，身计何戚促。本与鹪鹩群，不随凤凰族。提携四黄口，饮乳未尝足。食君糠粃余，常恐乌鸢逐。耻涉太行险，羞营覆车粟。天命有定端，守分绝所欲。

发白马

杂曲歌辞。郭集录者二家。

○郭云：卫国曹邑有白马津，郦生云守白马之津，是也。发白马，谓征戍而发兵于此也。

将军发白马，旌节渡黄河。箫鼓聒川岳，沧溟涌涛波涛：一作洪。武安有震瓦，易水无寒歌。铁骑若雪山，饮流涸滹沱。扬兵猎月窟，转战略朝那。倚剑登燕然，边峰列嵯峨。萧条万里外，耕作五原多。一扫清大漠，包虎戢金戈。

陌上桑

相和歌辞。郭集录者十家。

○郭注：一曰《艳歌罗敷行》。《古今乐录》曰：《陌上桑》，歌瑟调，古辞《艳歌罗敷行》“日出东南隅”篇。崔豹《古今注》曰：《陌上桑》者，出秦氏女子。秦氏，邯郸人，有女名罗敷，为邑人千乘王仁妻。王仁后为赵王家令，罗敷出采桑于陌上，赵王登台，见而悦之，因置酒欲夺焉。罗敷巧弹筝，乃作《陌上桑》之歌以自明，赵王乃止。《乐府解题》曰：古辞言罗敷采桑，为使君所邀，盛夸其夫为侍中郎以拒之，与前说不同。若陆机《扶桑升朝晖》，但歌美人好合，与古词始同而末异。又有《采桑曲》，亦出于此。

美女渭桥东一作美女缃绮衣，又作游女，春还事蚕作春还：又作还来。五马飞如花飞如花：一作如花飞。又作如飞龙，青丝结金络。不知谁家子，调笑来相谑。妾本秦罗敷，玉颜艳名都。绿条映素手，采桑向城隅。使君且不顾，况复论秋胡。寒螀爱碧草，鸣凤栖青梧。托心自有处，但怪旁人愚。徒令白日暮，高驾空踟蹰。

枯鱼过河泣

杂曲歌辞。郭集录古词一首，太白一首，皆以慎出入为诫。

白龙常改服，偶被豫且制。谁使尔为鱼，徒为诉天帝。作书报鲸鲵，勿恃风涛势。涛落归泥沙，翻遭蝼蚁噬。万乘慎出入，柏人以为诫诫：一作识。按，柏人用汉高祖过赵事。

丁都护歌

都护：一作督护。

○清商曲辞。郭集录者三家。一曰《阿督护歌》。《宋书·乐志》曰：《督护歌》者，彭城内史徐逵之为鲁轨所杀，宋高祖使府内直督护丁旿收敛殡埋之。逵之妻，高祖长女也，呼旿至阁下，自问殓送之事。每问，辄叹息曰：“丁督护！”其声哀切。后人因其声，广其曲焉。《唐书·乐志》曰：《丁督护》，晋宋间曲也。今歌是宋武帝所制云。

云阳上征去，两岸饶商贾。吴牛喘月时，拖船一何苦。水浊不可饮，壶浆半成土。一唱都护歌，心摧泪如雨。万人系盘石，无由达江浒。君看石芒砀，掩泪悲千古。

相逢行二首

一云有赠。

○相和歌辞。郭集录者六家。一曰《相逢狭路间行》，一曰《长安有狭斜行》。《乐府解题》曰：古词文意与《鸡鸣曲》同。晋陆机《长安狭斜行》云：“伊洛有歧路，歧路交朱轮。”则言世路险狭邪僻，正直之士无所措手足矣。唐李贺有《难忘曲》，亦出于此。

朝骑五花马，谒帝出银台。秀色谁家子，云车珠箔开车：一作中。金鞭遥指点，玉勒近迟回。夹毂相借问，疑从天上来疑：一作知。一本更添：怜肠愁欲断，斜日复相催。下车何轻盈，飘然似落梅。邀入青绮门，当歌共衔杯一作娇羞初解珮，语笑共衔杯。衔杯映歌扇，似月云中见。相见不得亲得：一作相，不如不相见。相见情已深，未语可知心。胡为守空闺，孤眠愁锦衾。锦衾与罗帏，缠绵会有时。春风正澹荡，暮雨来何迟一作春风正纠结，青鸟来何迟。愿因三青鸟，更报长相思。光景不待人，须臾发成丝。当年失行乐，老去徒伤悲。持此道密意，无令旷佳期。

相逢红尘内，高揖黄金鞭。万户垂杨里，君家阿那边。

千里思

一作千里曲。

○杂曲歌辞。郭集录者三家。

李陵没胡沙，苏武还汉家。迢迢五原关，朔雪乱边花一作愁见雪如花。一去隔绝国，思归但长嗟。鸿雁向西北，因书报天涯因：一作飞。

树中草

杂曲歌辞。郭集录者三家。

鸟衔野田草，误入枯桑里。客土植危根，逢春犹不死。草木虽无情，因依尚可生。如何同枝叶，各自有枯荣。

君马黄

鼓吹曲辞。郭集录者三家。

君马黄，我马白。马色虽不同，人心本无隔。共作游冶盘，双行洛阳陌。长剑既照曜，高冠何赩赫。各有千金裘，俱为五侯客。猛虎落陷阱，壮夫时屈厄。相知在急难，独好亦何益亦：一作知。

拟古

融融白玉辉，映我青蛾眉。宝镜似空水，落花如风吹。出门望同子，荡漾不可期。安得黄鹤羽，一报佳人知。

折杨柳

横吹曲辞。郭集录者二十三家。

○《唐书·乐志》曰：梁乐府有《胡吹歌》云：“上马不捉鞭，反拗杨柳枝。下马吹横笛，愁杀行客儿。”此歌辞元出北国，即鼓角横吹曲《折杨柳》是也。《宋书·五行志》曰：晋太康末。京洛为《折杨柳》之歌，其曲有兵革苦辛之辞。按，古乐府又有《小折杨柳》，相和大曲有《折杨柳行》，清商西曲有《月节折杨柳歌》十三曲，与此不同。

垂杨拂绿水垂杨：一作杨柳，摇艳东风年摇艳：一作艳裔。花明玉关雪，叶暖金窗烟。美人结长想，对此心然。攀条折春色，远寄龙庭前龙庭前：一作龙沙边。

凤凰曲

清商曲辞。

嬴女吹玉箫，吟弄天上春。青鸾不独去，更有携手人。影灭彩云断，遗声落西秦。

少年子

杂曲歌辞。郭集录者四家。

青云少年子，挟弹章台左。鞍马四边开，突如流星过。金丸落飞鸟，夜人琼楼卧。夷齐是何人，独守西山饿。

紫骝马

横吹曲辞。郭集录者十四家。

○按郭集以《紫骝马》为从军久戍怀归而作，此诗末二句反之，语愈沉痛。

紫骝行且嘶行：一作骄，双翻碧玉蹄。临流不肯渡，似惜锦障泥。白雪关山远山：一作城，黄云海戍迷。挥鞭万里去，安安：一作何得念春闺念：一作恋。

少年行

杂曲歌辞。

击筑饮美酒，剑歌易水湄。经过燕太子，结托并州儿。少年负壮气，奋烈自有时。因声鲁勾践，争情勿相欺情：一作搏。

豫章行

相和歌辞。郭集录者九家。

○按，《豫章行》，陆机、谢灵运之作，言寿短景驰，容华不久；傅玄之作，言尽力于人，终以华落见弃。太白此作，则似从军之词。

胡风吹代马一作燕人攒赤羽，北拥鲁阳关。吴兵照海雪，西讨何时还。半渡上辽津，黄云惨无颜。老母与子别，呼天野草间。白马绕旌旗白马：一作白鸟，悲鸣相追攀。白杨秋月苦，早落豫章山。本为休明人，斩虏素不闲。岂惜战斗死，为君扫凶顽。精感石没羽，岂云惮险艰。楼船若鲸飞，波荡落星湾。此曲不可奏，三军鬓成班。

沐浴子

杂曲歌辞。郭集录者二家。

沐芳莫弹冠，浴兰莫振衣。处世忌太洁，至人贵藏晖。沧浪有钓叟，吾与尔同归。

高句骊

杂曲歌辞。

金花折风帽，白马小迟回。翩翩舞广袖，似鸟海东来。

静夜思

新乐府辞。

床前看月光，疑是地上霜。举头望山月，低头思故乡。

渌水曲

琴曲歌辞。

渌水明秋日，南湖采白。荷花娇欲语，愁杀荡舟人。

凤台曲

清商曲辞。郭集录者二家。

尝闻秦帝女，传得凤凰声。是日逢仙子，当时别有情。人吹彩箫去，天借绿云迎。心在身不返心：一作曲，空余弄玉名。

从军行

相和歌辞。郭集录者十九家。

○附七言一首。

从军玉门道，逐虏金微山。笛奏梅花曲，刀开明月环。鼓声鸣海上，兵气拥云间。愿斩单于首，长驱静铁关。

百战沙场碎铁衣，城南已合数重围。突营射杀呼延将，独领残兵千骑归。

秋思二首

琴曲歌辞。

春阳如昨日，碧树鸣黄鹂。芜然蕙草暮，飒尔凉风吹。天秋木叶下，月冷莎鸡悲。坐愁群芳歇，白露凋华滋。

阏氏黄叶落，妾望白登台。海上碧云断海上：一作月出，单于秋色来单于：一作蝉声。胡兵沙塞合，汉使玉关回。征客无归日，空悲蕙草摧。

春思

燕草如碧丝，秦桑低绿枝。当君怀归日，是妾断肠时。春风不相识，何事八罗帏。

子夜吴歌四首

清商曲辞。

秦地罗敷女，采桑绿水边。素手青条上，红妆白日鲜。蚕饥妾欲去，五马莫留连。

○春。

镜湖三百里，菡萏发荷花。五月西施采，人看隘若耶。回舟不待月，归去越王家。

○夏。

长安一片月，万户捣衣声。秋风吹不尽，总是玉关情。何日平胡虏，良人罢远征。

○秋。

明朝驿使发，一夜絮征袍。素手抽针冷，那堪把剪刀。裁缝寄远道，几日到临洮。

○冬。

对酒二首

相和歌辞。郭集录者八家。

○按，魏武帝赋《对酒》，其旨言王者德泽广被，政理民和，万物咸遂；范云以下，则言但当及时为乐。

松子栖金华，安期入蓬海。此人古之仙，羽化竟何在。浮生速流电，倏忽变光彩。天地无凋换，容颜有迁改。对酒不肯饮，含情欲谁待。

劝君莫拒杯，春风笑人来。桃李如旧识，倾花向我开。流莺啼碧树，明月窥金罍。昨来朱颜子，今日白发催。棘生石虎殿，鹿走姑苏台。自古帝王宅，城阙闭黄埃。君若不饮酒，昔人安在哉。

估客乐

清商曲辞。

海客乘天风，将船远行役。譬如云中鸟，一去无踪迹。

去妇词

古来有弃妇，弃妇有归处。今日妾辞君，辞君遣何去。本家零落尽，恸哭来时路。忆昔未嫁君，闻君却周旋。绮罗锦绣段，有赠黄金千。十五许嫁君，二十移所天。自从结发日未几按，“自从”二字疑衍，通首皆五言，不应着此一七字句。

○按，此顾况《弃妇辞》也，后人窜入太白集中，离君缅山川。家家尽欢喜，孤妾长自怜。幽闺多怨思，盛色无十年。相思苦循环，枕席生流泉。流泉咽不扫，独梦关山道。及此见君归，君归妾已老。物华恶衰贱，新宠方妍好。掩泪出故房，伤心剧秋草。自妾为君妻，君东妾在西。罗帷到晓恨，玉貌一生啼。自从离别久，不觉尘埃厚。常嫌玳瑁孤，犹羡鸳鸯偶。岁华逐霜霰，贱妾何能久。寒沼落芙蓉，秋风散杨柳。以此憔悴颜，空持旧物还。余生欲何寄，谁肯相牵攀。君恩既断绝，相见何年月。悔倾连理杯，虚作同心结。女萝附青松，贵欲相依投。浮萍失绿水，教作若为流。不叹君弃妾，自叹妾缘业。忆昔初嫁君，小姑才倚床。今日妾辞君，小姑如妾长。回头语小姑，莫嫁如兄夫。

长歌行

相和歌辞。郭集录者十家。

○按，《长歌行》，言人当努力为乐，无至老大乃伤悲也。

○已上乐府。

桃李得日开，荣华照当年。东风动百物，草木尽欲言。枯枝无丑叶，涸水吐清泉。大力运天地，羲和无停鞭。功名不早著，竹帛将何宣。桃李务青春，谁能贯白日。富贵与神仙，蹉跎成两失。金石犹销铄，风霜无久质。畏落日月后，强欢歌与酒。秋霜不惜人，倏忽侵蒲柳。以上乐府

南都行

以下歌吟。

南都信佳丽，武阙横西关。白水真人居，万商罗廛阛。高楼对紫陌，甲第连青山。此地多英豪，邈然不可攀。陶朱与五羖，名播天壤间。丽华秀玉色，汉女娇朱颜。清歌遏流云，艳舞有余闲。遨游盛宛洛，冠盖随风还。走马红阳城，呼鹰白河湾。谁识卧龙客，长吟愁鬓班。

玉真仙人词

玉真之真人真人：一作仙人，时往太华峰时往：一作西上。清晨鸣天鼓，飙歘腾双龙。弄电不辍手，行云本无踪。几时入少室，王母应相逢。

清溪行

宣城。一作宣州青溪。

清溪清我心，水色异诸水。借问新安江，见底何如此。人行明镜中，鸟度屏风里。向晚猩猩啼，空悲远游子。

历阳壮士勤将军名思齐歌 并序

历阳壮士勤将军，神力出于百夫。则天太后召见奇之，授游击将军，赐锦袍玉带，朝野荣之。后拜横南将军。大臣慕义结十友，即燕公张说、馆陶公郭元振为首。余壮之，遂作诗。

太古历阳郡，化为洪川在。江山犹郁盘，龙虎秘光彩。蓄泄数千载，风云何霮。特生勤将军，神力百夫倍。

古意

君为女萝草，妾作兔丝花。轻条不自引，为逐春风斜。百丈托远松，缠绵成一家。谁言会面易，各在青山崖。女萝发馨香，兔丝断人肠。枝枝相纠结，叶叶竟飘扬。生子不知根，因谁共芬芳。中巢双翡翠，上宿紫鸳鸯。君识二草心，海潮亦可量。

○已上歌吟。

赠从兄襄阳少府皓

皓：一作晤。

○以下投赠。

结发未识事，所交尽豪雄。却秦不受赏，击晋宁为功击晋：一作救赵。托身白刃里，杀人红尘中。当朝揖高义，举止钦英风。小节岂足言，退耕舂陵东。归来无产业，生事如转蓬。一朝狐裘敝狐：一作乌，百镒黄金空。弹剑徒激昂，出门悲路穷。吾兄青云士，然诺闻诸公。所以陈片言，片言贵情通。棣华傥不接，甘与秋草同。

赠张公洲革处士

列子居郑圃，不将众庶分。革侯遁南浦，常恐楚人闻。抱瓮灌秋蔬，心闲游天云。每将瓜田叟，耕种汉水滨滨：一作。时登张公洲，入兽不乱群。井无桔槔事，门绝刺绣文。长揖二千石，远辞百里君。斯为真隐者，吾党慕清芬。

淮海对雪赠傅霭

一作淮南对雪赠孟浩然。

朔雪落吴天吴：一作潮，从风渡溟渤。海树成阳春树：一作木，江沙皓明月。飘飖四荒外，想像千花发。瑶草生阶墀，玉尘散庭阙。兴从剡溪起，思绕梁山发。寄君郢中歌，曲罢心断绝一云剡溪兴空在，郢路歌未歇。寄君梁父吟，曲尽心断绝。

赠徐安宜

白田见楚老，歌咏徐安宜。制锦不择地，操刀良在兹。清风动百里，惠化闻京师。浮人若云归

○浮人，犹流人也。游子，太白自谓也，耕种满郊歧。川光净麦陇，日色明桑枝。讼息但长啸，宾来或解颐。青槐拂户牖，白水流园池白：一作碧。游子滞安邑，怀恩未忍辞。繁君树桃李，岁晚托深期。

赠任城卢主簿潜

鲁中。

○海鸟，太白以自喻也。

海鸟知天风，窜身鲁门东。临觞不能饮，矫翼思凌空。钟鼓不为乐，烟霜谁与同。归飞未忍去，流泪谢鸳鸿。

早秋赠裴十七仲堪

远海动风色，吹愁落天涯愁：一作秋。南星变大火，热气余丹霞。光景不可回，六龙转天车。荆人泣美玉，鲁叟悲匏瓜。功业若梦里里：一作中，抚琴发长嗟抚：一作推。

○以上十句，太白自咏也。裴生信英迈信：一作实，崛起多才华。历抵海岱豪，结交鲁朱家一作历游赵魏豪，结交列如麻。良图竟未展，意欲飞丹砂。破产且救人，遗身不为家。复携两少女女：一作妾，艳色惊荷花。双歌入青云，但惜白日斜。穷溟出宝贝穷：一作沧，大泽饶龙蛇。明主傥见收傥：一作必，烟霄路非赊。知飞万里道，勿使岁寒差一作时命若有会，归应炼丹砂。

赠范金乡二首

君子枉清眄，不知东走迷。离家未几月，络纬鸣中闺。桃李君不言，攀花愿成蹊。那能吐芳信，惠好相招携。我有结绿珍，久藏浊水泥。时人弃此物，乃兴燕珉齐珉：一作石。拂拭欲赠之，申眉路无梯。辽东惭白豕，楚客羞山鸡。徒有献芹心，终流泣玉啼玉：一作血。只应自索漠，留舌示山妻。

范宰不买名，弦歌对前楹。为邦默自化，日觉冰壶清。百里鸡犬静，千庐机杼鸣。浮人少荡析，爱客多逢迎。游子睹嘉政，因之听颂声。

○前一首自述，次首颂范。观“枉清眄”、“相招携”等句，似范有书邀太白东游也。“桃李”二句，谓纵无书信，人犹愿攀附而来。“那能”二句，言况复有书相招也。

赠瑕丘王少府

皎皎鸾风姿，飘飘神仙气。梅生亦何事，来作南昌尉。清风佐鸣琴，寂寞道为贵道为贵：一作为谁贵。一见过所闻，操持难兴群。毫挥鲁邑讼，目送瀛洲云。我隐屠钓下，尔当玉石分。无由接高论，空此仰清芬。

赠丹阳横山周处士惟长

周子横山隐，开门临城隅。连峰入户牖，胜概凌方壶。时枉白纻词，放歌丹阳湖。水色傲溟渤，川光秀菰蒲。当其得意时，心与天壤俱。闲云随舒卷，安识身有无。抱石耻献玉，沉泉笑探珠。羽化如可作，相携上清都一作携手上清都。

玉真公主别馆苦雨赠卫尉张卿二首

长安。

愁坐金张馆，繁阴书不开。空烟送雨色，萧飒望中来。翳翳昏垫苦，沉沉忧恨催。清秋何以慰，白酒盈吾杯。吟咏思管乐，此人已成灰。独酌聊自勉，谁贵经纶才。弹剑谢公子，无鱼良可哀。

苦雨思白日，浮云何由卷。稷禼和天人，阴阳仍骄蹇。秋霖剧倒井，昏雾横绝。欲往咫尺涂，遂成山川限。潨潨奔溜泻，浩浩惊波转。泥沙塞中途，牛马不可辨。饥从漂母食，闲缀羽林简林：一作陵。曝蠹书于羽陵，出《穆天子传》。园家逢秋蔬，藜藿不满眼。蟏蛸结思幽，蟋蟀伤褊浅。厨灶无青烟，刀机生绿藓。投箸解鹔鹴，换酒醉北堂。丹徒布衣者，慷慨未可量。何时黄金盘，一斛荐槟榔。功成拂衣去，摇裔沧洲旁。

○前路备陈苦雨愁寂之状，末八句自露英雄振奋之概。

赠韦秘书子春

谷口郑子真，躬耕在岩石。高名动京师，天下皆藉藉。其人竟不起，云卧从所适。苟无济世心，独善亦何益。惟君家世者，偃息逢休明。谈天信浩荡，说剑纷纵横。谢公不徒然，起来为苍生。秘书何寂寂，无乃羁豪英。且复归碧山，安能恋金阙。旧宅樵渔地，蓬蒿已应没。却顾女儿峰女儿山，在河南府宜阳县。韦秘书此时当暂归山中，行将复出也，胡颜见云月。徒为风尘苦，一官已白发。气同万里合，访我来琼都。披云睹青天，扪虱话良图。留侯将绮季，出处未云殊。终与安社稷，功成立五湖。

○首八句论贤者宜济世，不宜高隐。“惟君”八句言韦门地甚盛，不宜久于秘书。“且复”八句叙韦暂归山中。末八句叙两人交谊。

赠韦侍御黄裳二首

太华生长松，亭亭凌霜雪。天与百尺高，岂为微飙折。桃李卖摇艳，路人行且迷。春光扫地尽，碧叶成黄泥。愿君学长松，慎勿作桃李。受屈不改心，然后知君子。

见君乘骢马，知上太山道。此地果摧轮，全身以为宝。我如丰年玉，弃置秋田草。但勖冰壶心，无为叹衰老。

赠薛校书

我有吴趋曲，无人知此音。姑苏成蔓草，麋鹿空悲吟。未夸观涛作，空郁钓鳌心。举手谢东海，虚行归故林。

赠何七判官昌浩

有时忽惆怅，匡坐至夜分。平明空啸咤，思欲解世纷。心随长风去，吹散万里云。羞作济南生，九十诵古文。不然拂剑起，沙漠收奇勋。老死田陌间，何因扬清芬。夫子今管乐，英才冠三军。终与同出处，岂将沮溺群。

○五字句中跌宕乃尔。

读诸葛武侯传书怀赠长安崔少府叔封昆季

汉道昔云季，群雄方战争。霸图各未立，割据资豪英。赤伏起颓运，卧龙得孔明。当其南阳时，陇亩躬自耕。鱼水三顾合，风云四海生。武侯立岷蜀，壮士吞咸京。何人先见许，但有崔州平。余亦草间人人：一作士，颇怀拯物情。晚途值子玉，华发同衰荣。托意在经济，结交为弟兄。无令管与鲍，千载独知名。

○用崔州平影入少府，针线痕迹宛尔可寻。

赠崔侍御

黄河三尺鲤，本在孟津居。点额不成龙，归来伴凡鱼伴：一作作。故人东海客，一见借吹嘘。风涛傥相因，更欲凌崑墟。何当赤草使，再往召相如杨齐贤本无末二句，似以无之为是；如有此二句，“赤草使”必有误字。

赠参寥子

白鹤飞天书，南荆访高士。五云在岘山，果得参寥子。肮脏辞故园，昂藏入君门。天子分玉帛，百官接话言。毫墨时洒落，探元有奇作。著论穷天人，千春秘麟阁。长揖不受官，拂衣归林峦。余亦去金马，藤萝同所欢。相思在何处，桂树青云端。

赠饶阳张司务璲

燕魏太原。

朝饮苍梧泉，夕栖碧海烟。宁知鸾凤意，远托椅桐前。慕蔺岂曩古，攀嵇是当年。愧非黄石老，安识子房贤。功业嗟落日，容华弃徂川。一语已道意，三山期著鞭。蹉跎人间世，寥落壶中天。独见游物祖，探元穷化先。何当共携手，相与排冥筌冥：一作置。

赠清漳明府侄

我李百万叶，柯条布中州。天开青云器，曰为苍生忧。小邑且割鸡，大刀伫烹牛。雷声动四境，惠与清漳流。弦歌咏唐尧，脱落隐簪组。心和得天真，风俗由太古由：一作独。牛羊散阡陌，夜寝不扃户。问此何以然，贤人宰吾土。举邑树桃李，垂阴亦流芬。河堤绕绿水，桑柘连青云。赵女不冶容，提笼昼成群。缲丝鸣机杼，百里声相闻。讼息鸟下阶，高卧披道帙。蒲鞭挂檐枝，示耻无扑抶。琴清月当户，人寂风入室。长啸无一言，陶然上皇逸。白玉壶冰水，壶中见底清。清光洞毫发，皎洁照群情。赵北美佳政，燕南播高名。过客览行谣，因之颂德声颂德声：一作得颂声。

赠临洺县令皓弟

时被讼停官。

陶令去彭泽，茫然元古心。大音自成曲，但奏无弦琴。钓水路非遥，连鳌意何深。终期龙伯国，与余相招寻。

邺中赠王大劝入高凤石门山幽居

一身竟无托，远与孤蓬征。千里失所依，复将落叶并。中途偶良朋，问我将何行。欲献济时策，此心谁见明。君王制六合，海塞无交兵。壮士伏草间，沈忧乱纵横。飘飘不得意，昨发南都城。紫燕枥上嘶，青萍匣中鸣。投躯寄天下，长啸寻豪英。耻学琅邪人，龙蟠事躬耕。富贵吾自取，建功及春荣。我愿执尔手，尔当达我情。相知同一己，岂唯弟与兄。抱子弄白云，琴歌发清声。临别意难尽，各希存令名。

赠卢征君昆弟

卢名鸿，字颢然。

明主访贤逸，云泉今已空。二卢竟不起，万乘高其风。河上喜相得，壶中趣每同。沧州即此地，观化游无穷。木落海水清，鳌背睹方蓬。与君弄倒影，携手凌星虹。

赠新平少年

平：一作丰。

韩信在淮阴，少年相欺凌。屈体若无骨，壮心有所凭。一遭龙颜君，啸咤从此兴。千金答漂母，万古共嗟称。而我竟胡为胡：一作何，寒苦坐相仍。长风入短袂，内手如怀冰内：一作两。故友不相恤，新交宁见矜。摧残槛中虎，羁绁上鹰。何时腾风云，搏击申所能搏击申所能，亦有李广斩霸陵尉之意。太白千古英豪，度量亦殊不广。

赠崔侍御

长剑一杯酒，男儿方寸心。洛阳因剧孟，托宿话胸襟托：一作访。但仰山岳秀，不知江海深。长安复携手，再顾重千金。君乃轩佐，余叨翰墨林。高风摧秀木，惊弹落虚禽。不敢回舟兴，而来命驾寻。扶摇应借便便：一作力，桃李愿成阴。笑吐张仪舌，愁为庄舄吟。谁怜明月夜，肠断听秋砧。

赠嵩山焦炼师

洛阳并序

嵩丘有神人焦炼师者，不知何许妇人也。又云生于齐梁，时其年貌可称五六十。常胎息绝谷，居少室庐，游行若飞，倏忽万里。世或传其入东海，登蓬莱，竟不能测其往也。余访道少室，尽登三十六峰，闻风有寄，洒翰遥赠。

二室凌青天凌：一作倚，三花含紫烟含：一作明。紫：一作绿。中有蓬海客，宛疑麻姑仙。道在喧莫染，迹高想已绵。时餐金鹅药金鹅药：一作金鹅蕊，屡读青苔篇。八极恣游憩，九垓长周旋。下瓢酌颍水，舞鹤来伊川。还归空山上，独拂秋霞眠。萝月挂朝镜，松风鸣夜弦。潜光隐嵩岳，炼魄栖云幄。霓衣何飘飘飘飘：一作葳蕤，凤吹转绵邈凤吹：一作羽驾。愿同西王母，下顾东方朔。紫书傥可传，冥骨誓相学冥：一作铭。

秋日炼药院镊白发赠元六兄林宗

木落识岁秋，瓶水知天寒。桂枝日已绿，拂雪凌云端。弱龄接光景，矫翼攀鸿鸾。投分三十载，荣枯同所欢。长吁望青云，镊白坐相看。秋颜入晓镜，壮发凋危冠。穷与鲍生贾，饥从漂母餐。时来极天入，道在岂吟叹。乐毅方适赵，苏秦初说韩。卷舒固在我，何事空摧残。

书情赠蔡舍人雄

梁宋。

尝高谢太傅一作尝闻谢安石，携妓东山门。楚舞醉碧云，吴歌断青猿。暂因苍生起，谈笑定黎元。余亦爱此人，丹霄冀飞翻。遭逢圣明主，敢进兴亡言。娥眉积谗妒，鱼目嗤玙璠。白璧竟何辜竟何辜：一作本无瑕，青蝇遂成冤。一朝去京国，十载客梁园。猛犬吠九关，杀人愤精魂。皇穹雪夭枉，白日开氛昏。泰阶得夔龙，桃李满中原。倒海索明月，凌山采芳荪。愧无横草功，虚负雨露恩。迹谢云台阁，心随天马辕。夫子王佐才，而今复谁论论：疑当作伦。曾飙振六翮，不日思腾骞。我纵五湖棹，烟涛恣崩奔。梦钓子陵湍，英风缅犹存。徒希客星隐，弱植不足援。千里一回首，万里一长歌。黄鹤不复来，清风愁奈何。舟浮潇湘月一作江横罗刹石，山倒洞庭波。投汨笑古人，临濠得天和。闲时田亩中，搔背牧鸡鹅。别离解相访，应在武陵多。

○首八句，自叙夙有用世之志。“遭逢”十句，叙被谗去国。“皇穹”十句，叙谗谤得雪，再被恩宠。“夫子”四句，颂蔡将得志乘时。“我纵”四句至末，自述邈然高蹈之志。

忆襄阳旧游赠济阴马少府巨

昔为大堤客，曾上山公楼。开窗碧嶂满，拂镜沧江流。高冠佩雄剑，长揖韩荆州。此地别夫子，今来思旧游。朱颜君未老，白发我先秋。壮志恐蹉跎，功名若云浮一作有意未得言，怀贤若沉忧。归心结远梦，落日悬春愁。空思羊叔子，堕泪岘山头一作何时共携手，更醉岘山头。

访道安陵遇盖寰为予造真箓临别留赠

清水见白石，仙人识青童。安陵盖夫子，十岁与天通。悬河与微言，谈论安可穷。能令二千石，抚背惊神聪。挥毫赠新诗，高价掩山东。至今平原客，感激慕清风。学道北海仙，传书蕊珠宫。丹田了玉阙，白日思云空。为我草真篆，天人惭妙工。七元洞豁落，八角辉星虹。三灾荡璇玑，蛟龙翼微躬。举手谢天地，虚无齐始终。黄金献高堂，答荷难克充。下笑世上士，沉魂北罗酆。昔日万乘坟，今成一科蓬。赠言若可重，实此轻华嵩。

赠郎中崔宗之

金陵。

胡鹰拂海翼鹰：一作雁，翱翔鸣素秋。惊云辞沙朔，飘荡迷河洲一作胡鹰度日边，两龙天地秋。哀鸣沙塞寒，风雪迷河洲。有如飞蓬人有：一作乃，去逐万里游去逐：一作一去。登高望浮云，仿佛如旧丘。日从海旁没，水向天边流。长啸倚孤剑，目极心悠悠。岁晏归去来，富贵安所求。仲尼七十说，历聘莫见收。鲁连逃千金，珪组岂可酬岂可：一作不足。时哉苟不会，草木为我俦。希君同携手，长往南山幽。

赠崔咨议

骥本天马，素非伏枥驹。长嘶向清风向：一作起，倏忽凌九区。何言西北至，却是东南隅。世道有翻覆，前期难预图期：一作程，又作途。希君一一：一作前，又作相剪拂剪拂：一作拂便，犹可骋中衢。

赠别从甥高五

鱼目高太山，不如一玙璠。贤甥即明月，声价动天门。能成吾宅相，不减魏阳元。自顾寡筹略，功名安所存。五木思一掷，如绳系穷猿。枥中骏马空，堂上醉人喧。黄金久已罄，为报故交恩。闻君陇西行，使我惊心魂。与尔共飘飖，雪天各飞翻。江水流或卷，此心难具论。贫家羞好客，语拙觉辞繁。三朝空错莫，对饭却惭冤。自笑我非夫，生事多契阔。蓄积万古愤，向谁得开豁。天地一浮云，此身乃毫末。忽见无端倪，太虚可苞括。去去何足道，临歧空复愁。肝胆不楚越，山河亦衾帱。云龙若相从，明主会见收。成功解相访，溪水桃花流。

○三朝，谓岁朝、月朝、日朝，即正月元旦也，见《汉书·谷永传》。观“贫家羞好客”六句，盖高五至公家辞别，而公愧款接不能丰腆耳。

赠裴司马

翡翠黄金缕，绣成歌舞衣。若无云间月，谁可比光辉。秀色一如此，多为众女讥。君恩移昔爱，失宠秋风归。愁苦不窥邻，泣上流黄机。天寒素手冷，夜长烛复微。十日不满匹，鬓蓬乱若丝。犹是可怜人，容华世中稀。向君发皓齿，顾我莫相违。

○通首皆用比体。“愁苦不窥邻”，于人无怨也。“泣上流黄机”，反身修德也。“天寒”四句，动心忍性也。“容华世中稀”，增益其所不能也。

叙旧赠江阳宰陆调

太伯让天下，仲雍扬波涛。清风荡万古，迹与星辰高。开吴食东溟，陆氏世英髦。多君秉古节，岳立冠人曹。风流少年时，京洛事游遨。腰间延陵剑，玉带明珠袍。我昔斗鸡徒，连延武陵豪。邀遮相组织，呵嚇来煎熬。君开万丛人，鞍马皆辟易。告急清宪台，脱余北门厄。间宰江阳邑，剪棘树兰芳一本自“陆氏世英髦”以下云：夫子时峻季，岳立冠人曹。风流少年时，京洛事游遨。骖红阳燕，玉剑明珠袍。一诺许他人，千金双错刀。满堂青云士，望美期丹霄。我昔北门厄，摧如一枝篙。有虎挟鸡徒，连延五陵豪。邀遮来组织，呵吓相煎熬。君披万人丛，脱我如貔牢。此耻竟未刷，且食绥山桃。非天雨文章，所祖托风骚。苍蓬老壮发，长策未逢遭。别君几何时，君无相思否。鸣琴坐高楼，绿水净窗牗。政成闻雅颂，人吏皆拱手。投刃有余地，回车摄江阳。错杂非易理，先威挫豪强。下与此同。城门何肃穆，五月飞秋霜。好鸟集珍木，高才列华堂。时从府中归，丝管俨成行。但苦隔远道，无由共衔觞。江北荷花开，江南杨梅熟。正好饮酒时，怀贤在心目。挂席候海色，当风下长川。多酤新丰醁，满载剡溪船。中途不遇人，直到尔门前。大笑同一醉，取乐平生年。

赠从孙义兴宰铭

亚相李公重之以能政，中丞李公免罢以移官。

天子思茂宰，天枝得英才。朗然清秋月，独出映吴台。落笔生绮绣，操刀振风雷。蠖屈虽百里，鹏骞望三台。退食无外事，琴堂向山开。绿水寂以闲，白云有时来。河阳富奇藻，彭泽纵名杯。所恨不见之，犹如仰昭回。元恶昔滔天，疲人散幽草。惊川无恬鳞，举邑罕遗老。誓雪会稽耻，将奔武陵道。亚相素所重，投刃应桑林。独坐伤激扬，神融一开襟。弦歌欣再理，和乐醉人心。蠹政除害马，倾巢有归禽。壶浆候君来，聚舞共讴吟。农夫弃蓑笠，蚕女堕缨簪。欢笑相拜贺，则知惠爱深。历职吾所闻，称贤尔为最。化洽一邦上，名驰三江外。峻节冠云霄，通方堪远大。能文变风俗，好客留轩盖。他日一来游，因之严光濑。

○元恶，谓安史之乱。疲人，即疲民也，因避讳而作人。应桑林，用《庄子》庖丁解牛合于桑林之舞事，谓李铭与亚相投契，如响斯应也。

草创大还赠柳官迪

天地为橐籥，周流行太易。造化合元符，交构腾精魄。自然成妙用，熟知其指的。罗络四季间，绵微一无隙。日月更出没，双光岂云只。姹女乘河车，黄金充辕轭。执枢相管辖，摧伏伤羽翮。朱鸟张炎威，白虎守本宅。相煎成苦老，消铄凝津液。仿佛明窗尘，死灰同至寂。铸冶入赤色，十二周律历。赫然称大还，与道本无隔。白日可抚弄，清都在咫尺。北酆落死名，南斗上生籍。抑予是何者，身在方士格。才术信纵横，世途自轻掷。吾求仙弃俗，君晓损胜益。不向金阙游，思为玉皇客。鸾车速风电，龙骑无鞭策。一举上九天，相携同所适。

赠崔司户文昆季

双珠出海底，俱是连城珍。明月两特达，余辉照傍人。英声振名都，高价动殊邻。岂伊箕山故，特以风期亲。惟昔不自媒以下自述，担簦西人秦。攀龙九天上，别忝岁星臣。布衣侍丹墀，密勿草丝纶。才微惠渥重，谗巧生缁磷。一去已十年，今来复盈旬。清霜人晓鬓，白露生衣巾。侧见绿水亭谓崔，开门列华茵。千金散义士，四座无凡宾。欲折月中桂指崔，持为寒者薪自谓。路旁已窃笑，天路将何因。垂恩傥秋山，报德有微身。

赠溧阳宋少府陟

李斯未相秦，且逐东门兔。宋玉事襄王，能为高唐赋。尝闻渌水曲，忽此相逢遇。扫洒青天开，豁然披云雾。葳蕤紫鸾鸣，巢在崑山树。惊风西北吹，飞落南溟去。早怀经济策，特受龙颜顾。白玉栖青蝇，君臣忽行路。人生感分义，贵欲呈丹素。何日清中原，相期廓天步。

○首四句，以李宋二姓引入。“尝闻”四句，喜相见而披豁情愫也。“葳蕤”四句，指宋由京而至江南。“早怀”四句，自叙遭谗失志。末四句，叙投分之意。

戏赠郑溧阳

陶令日日醉，不知五柳春。素琴本无弦，漉酒用葛巾。清风北窗下，自谓羲皇人。何时到溧里溧：一作栗，一见平生亲。

赠僧崖公

昔在朗陵东，学禅白眉空。大地了镜彻，回旋寄轮风。揽披造化力，持为我神通。晚谒太山君，亲见日没云。中夜卧山月一作夜卧雪上月，拂衣逃人群。授余金仙道，旷劫未始闻。冥机发天光，独朗谢垢氛。虚舟不系物，观化游江。江遇同声，道崖乃僧英。说法动海岳，游方化公卿。手秉玉麈尾，如登白楼亭。微言注百川，亹亹信可听。一风鼓群有，万籁各自鸣。启开七窗牖，托宿掣雷霆。自云历天台，搏壁摄翠屏。凌兢石桥去，恍惚入青冥。昔往今来归，绝景无不经。何日更携手，乘杯向蓬瀛。

游溧阳北湖亭望瓦屋山怀古赠同旅

一作赠孟浩然

朝登北湖亭，遥望瓦屋山。天清白露下，始觉秋风还觉：一作知。游子托主人，仰观眉睫间。日色送飞鸿日：一作目，邈然不可攀。长吁相劝勉，何事来吴关。闻有贞义女，振穷溧水湾。清光了在眼，白日如披颜。高坟六七墩，兀栖猛虎。遗迹翳九泉，芳名动千古。子胥昔乞食，此女倾壶浆。运开展宿愤，人楚鞭平王。凛冽天地间，闻名若怀霜。壮夫或未达，十步九太行。与君拂衣去，万里同翱翔。

赠秋浦柳少府

秋浦旧萧索，公庭人吏稀。因君树桃李，此地忽芳菲。摇笔望白云，开帘当翠微。时来引山月，纵酒酣清辉。而我爱夫子，淹留未忍归。

宿清溪主人

夜到清溪宿，主人碧岩里。檐楹挂星斗，枕席响风水。月落西山时，啾啾夜猿起。

赠王判官时余归隐居庐山屏风叠

寻阳。

昔别黄鹤楼，蹉跎淮海秋。俱飘零落叶，各散洞庭流。中年不相见，蹭蹬游吴越。何处我思君，天台绿萝月。会稽风月好，却绕剡溪回。云山海上出，人物镜中来。一度浙江北，十年醉楚台。荆门倒屈宋，梁苑倾邹枚。苦笑我夸诞，知音安在哉。大盗割鸿沟，如风扫秋叶。吾非济代人，且隐屏风叠。中夜天中望，忆君思见君。明朝拂衣去，永与海鸥群。

在水军宴赠幕府诸侍御

永王军中。

月化五白龙白：一作百，翻飞凌九天。胡沙惊北海，电扫洛阳川。虏箭雨宫阙，皇舆成播迁。英王受庙略英王，即永王璘也，秉钺清南边。云旗卷海雪，金戟罗江烟。聚散百万人，弛张在一贤。霜台降群彦，水国奉戎旃。绣服开宴语，天人借楼船。如登黄金台，遥谒紫霞仙。卷身编蓬下，冥机四十年。宁知草间人，腰下有龙泉。浮云在一决，誓欲清幽燕。愿与四座公，静谈金匮篇。齐心戴朝恩，不惜微躯捐。所冀旄头灭，功成追鲁连。

赠武十七谔 并序

门人武谔，深于义义：一作诗者也。质木沉悍，慕要离之风。潜钓川海，不数数于世间事。闻中原作难，西来访余，余爱子伯禽在鲁，许将冒胡兵以致之。酒酣感激，援笔而赠。

马如一匹练，明日过吴门。乃是要离客，西来欲报恩。笑开燕匕首，拂拭竟无言。狄犬吠清洛，天津成塞垣。爱子隔东鲁，空悲断肠猿。林回弃白璧，千里阻同奔。君为我致之，轻赍涉淮源。精诚合天道，不愧远游魂远游魂：一作邓攸魂。

赠张相镐二首

时逃难，病在宿松山作。后一首亦作书怀重寄张相公。

神器难窃弄，天狼窥紫宸。六龙迁白日迁：一作驾，四海暗胡尘四海：一作九洛。昊穹降元宰，君子方经纶。澹然养浩气，欻起持天钧。秀骨象山岳，英谋合鬼神。佐汉解鸿门，兴唐思退身兴唐：一作功成。句一作生唐为后身。拥旄秉金钺，伐鼓乘朱轮。虎将如雷霆霆：一作电，总戎向东巡。诸侯拜马首，猛士骑鲸鳞。泽被鱼鸟悦，今行草木春。圣智不失时圣智：一作逢圣，建功及良辰。丑虏安足纪，可贻帼与巾。倒泻溟海珠，尽为入幕珍。冯异献赤伏，邓生欻来臻。庶同昆阳举，再睹汉仪新。昔为管将鲍，中奔吴隔秦。一生欲报主，百代期荣亲。其事竟不就，哀哉难重陈。卧病古松滋，苍山空四邻。风云激壮志，枯槁惊常伦。闻君自天来，目张气益振。亚夫得剧孟，敌国空无人敌：一作七。空：一作定。扪虱对桓公，愿得论悲辛。大块方噫气，何辞鼓青。斯言傥不合，归老汉江滨。

○“昔为管将鲍”以下皆自述也。

本家陇西人本家：一作家本，先为汉边将自叙家世本出李广。功略盖天地，名飞青云上。苦战竟不侯，当年颇惆怅。世传崆峒勇，气激金风壮。英烈遗厥孙，百代神犹王。十五观奇书，作赋凌相如。龙颜惠殊宠，麟阁凭天居一作侍从承明庐。晚途未云已，蹭蹬遭谗毁。想像晋末时，崩腾胡尘起。衣冠陷锋镝，戎虏盈朝市一作荆棘生朝市。石勒窥神州，刘聪劫天子。抚剑夜吟啸，雄心日千里。誓欲斩鲸鲵，澄清洛阳水。六合洒霖雨六合：一作三台，万物无凋枯万物：一作六合。我挥一杯水，自笑何区区。因人耻成事，贵欲决良图。灭虏不言功，飘然陟蓬壶陟：一作向。唯有安期舄，留之沧海隅。

○“想象”六句借晋事以喻明皇幸蜀。

赠闾丘宿松

阮籍为太守，乘驴上东平。剖竹十日间，一朝风化清。偶来拂衣去，谁测主人情。夫子理宿松，浮云知古城。扫地物莽然，秋来百草生。飞鸟还旧巢，迁人返躬耕。何惭宓子贱，不减陶渊明。吾知千载后，却掩二贤名。

狱中上崔相涣

寻阳。

○太白坐永王璘事系寻阳狱，宣抚大使崔涣与御史中丞宋若愚验治，以为罪薄宜贳。

胡马渡洛水，血流征战场。千门闭秋景，万姓危朝霜。贤相燮元气，再欣海县康。台庭有夔龙，列宿粲成行。羽翼三光圣，发辉两太阳。应念覆盆下，雪泣拜天光。

系寻阳上崔相涣二首

此题又有一首，“虚传一片雨”云云，非上崔相之诗，今不抄。

邯郸四十万，同日陷长平。能回造化笔，或冀一人生。

毛遂不堕井，曾参宁杀人宁：一作不。

○毛遂、曾参，皆有两人同名，事见《西京杂记》。太白引此以自比其遭谗之枉。虚言误公子，投杼惑慈亲。白璧双明月，方知一玉真。

赠刘都使

东平刘公干，南国秀余芳。一鸣即朱绂，五十佩银章。饮冰事戎幕，衣锦华水乡。铜官几万人，诤讼清玉堂。吐言贵珠玉，落笔回风霜。而我谢明主，衔哀投夜郎。归家酒债多，门客粲成行。高谈满四座，一日倾千觞。所求竟无绪，裘马欲摧藏。主人若不顾，明发钓沧浪。

○此向刘都使借贷之诗，下语极有斟酌。

赠常侍御

安石在东山，无心济天下。一起振横流，功成复萧洒。大贤有舒卷，李叶轻风雅。匡复属何人，君为知音者。传闻武安将，气振长平瓦。燕赵期洗清，周秦保宗社。登朝若有言，为访南迁贾。

○周、秦，谓东京、西京，时尚未收复也。

赠易秀才

少年解长剑，投赠即分离。何不断犀象，精光暗往时。蹉跎君自惜，窜逐我因谁。地远虞翻老，秋深宋玉悲。空摧芳桂色，不屈古松姿。感激平生意，劳歌寄此辞。

经乱离后天恩流夜郎忆旧游书怀赠江夏韦太守良宰江夏、岳阳。

天上白玉京，十二楼五城。仙人抚我顶，结发受长生。误逐世间乐，颇穷理乱情。九十六圣君，浮云挂空名。天地赌一掷，未能忘战争。试涉霸王略，将期轩冕荣。时命乃大谬，弃之海上行。学剑翻自哂，为文竟何成。剑非万人敌，文窃四海声。儿戏不足道，五噫出西京。临当欲去时，慷慨泪沾缨。叹君倜傥才，标举冠群英。开筵引祖帐，慰此远徂征。鞍马若浮云，送余骠骑亭。歌钟不尽意，白日落昆明以上自叙少时以谪仙之才，讲匡时之略，曾承韦太守饯别于长安。十月到幽州，戈若罗星。君王弃北海，扫地借长鲸。呼吸走百川，燕然可摧倾。心知不得意意：一作语，却欲栖蓬瀛。弯弧惧天狼，挟矢不敢张。揽涕黄金台，呼天哭昭王。无人贵骏骨，绿耳空腾骧。乐毅傥再生，于今亦奔亡。蹉跎不得意蹉跎：一作苍茫，驱马过贵乡。逢君听弦歌，肃穆坐华堂。百里独太古，陶然卧羲皇。徵乐昌乐馆，开筵列壶觞。贤豪间青娥，对烛俨成行。醉舞纷绮席，清歌绕飞梁。欢娱未终朝，秩满归咸阳秩满：一作解印。祖道拥万人，供帐遥相望。一别隔千里，荣枯异炎凉已上自叙薄游燕齐，知禄山之必反，而未敢言；又与韦相见于昌乐，亲见韦秩满归朝之事。炎凉几度改，九土中横溃。汉甲连胡兵，沙尘暗云海。草木摇杀气，星辰无光彩。白骨成丘山，苍生竟何罪。函关壮帝居，国命悬哥舒。长戟三十万，开门纳凶渠。公卿如犬羊，忠谠醢与菹。二圣出游豫，两京遂丘墟已上叙安史之乱。帝子许专征，秉旄控强楚。节制非桓文，军师拥熊虎。人心失去就，贼势腾风雨。惟君固房陵，诚节冠终古。仆卧香炉顶，餐霞漱瑶泉。门开九江转，枕下五湖连。半夜水军来，寻阳满旌旃。空名实自误，迫胁上楼船。徒赐五百金，弃之若浮烟。辞官不受赏，翻谪夜郎天。夜郎万里道，西上令人老。扫荡六合清，仍为负霜草。日月无偏照，何由诉苍昊以上叙永王璘东巡，已因迫胁赐金而获罪。良牧称神明，深仁恤交道。一忝青云客，三登黄鹤楼。顾惭祢处士，虚对鹦鹉洲。樊山霸气尽，寥落天地秋一作形檐冠白笔，爽气凌清秋。江带蛾眉雪，横穿三峡流。万舸此中来，连帆过扬州。送此万里目，旷然散我愁我：一作烦。纱窗倚天开，水树绿如发一作水绿树如发。窥日畏衔山日：一作光。促酒喜见月。吴娃与越艳，窈窕夸铅红。呼来上云梯，含笑出帘栊。对客小垂手，罗衣舞春风。宾跪请休息，主人情未极。览君荆山作，江鲍堪动色。清水出芙蓉，天然去雕饰已上叙至江夏后，韦太守顾遇之厚；并赞其诗句之工。逸兴横素襟，无时不招寻。朱门拥虎士门：一作旄，列戟何森森。剪凿竹石开，萦流涨清深。登楼坐水阁楼：一作台。坐：一作入，吐论多英音芙：一作奇。片辞贵白璧，一诺轻黄金。谓我不愧君，青鸟明丹心鸟：一作鸾。五色云间鹊，飞鸣天上来。传闻赦书至，却放夜郎回。暖气变寒谷，炎烟生死灰。君登凤池去，勿弃贾生才。桀犬尚吠尧，匈奴笑千秋。中夜四五叹，常为大国忧。旌旆夹两山，黄河当中流。连鸡不得进，饮马空夷犹。安得羿善射，一箭落旄头已上叙与韦绸缪日久，得闻赦书，仍思见用于世，破贼立功。

江夏使君叔席上赠史郎中

凤凰丹禁里，衔出紫泥书。昔放三湘去，今还万死余。仙郎久为别，客舍问何如。涸辙思流水，浮云失旧居。多惭华省贵，不以逐臣疏。复如竹林下，而陪芳宴初。希君生羽翼，一化北溟鱼。

流夜郎半道承恩放还兼欣克复之美书怀示息秀才黄口为人罗，白龙乃鱼服。得罪岂怨天，以愚陷网目。鲸鲵未剪灭，豺狼屡翻覆。悲作楚地囚，何因秦庭哭。遭逢二明主，前后两迁逐。去国愁夜郎，投身窜荒谷。半道云屯蒙，旷如鸟出笼。遥欣克服美，光武安可同。天子巡剑阁。储皇守扶风。扬袂正北辰，开襟揽群雄。胡兵出月窟，雷破关之东。左扫因右拂，旋收洛阳宫。回舆入咸京，席卷六合通。叱咤开帝业业：一作宇，手成天地功。大驾还长安，两日忽再中。一朝让宝位，剑玺传无穷。愧无秋毫力，谁念矍铄翁。弋者何所慕，高飞仰冥鸿。弃剑学丹砂，临炉双玉童。寄言息夫子，岁晚陟方蓬。

十八家诗钞卷五

李太白五古中百五十三首

博平郑太守自庐山千里相寻入江夏北市门见访却之武陵立马赠别

大梁贵公子，气盖苍梧云。若无三千客，谁道信陵君。救赵复存魏，英威天下闻。邯郸能屈节，访博从毛薛。夷门得隐论，而与侯生亲。仍要鼓刀者，乃是袖锤人。好士不尽心，何能保其身。多君重然诺，意气遥相托。五马入市门，金鞍照城郭。都忘虎竹贵，且与荷衣乐。去去桃花源，何时见归轩。相思无终极，肠断朗江猿江：一作陵。

赠王汉阳

天落白玉棺一作天上堕玉棺，王乔辞叶县。一去未千年，汉阳复相见。犹乘飞凫舄，尚识仙人面。鬓发何青青，童颜皎如练。吾曾弄海水，清浅嗟三变。果惬麻姑言，时光速流电。与君数杯酒，可以穷欢宴。白云归去来，何事坐交战。

赠别舍人弟台卿之江南

去国客行远，还山秋梦长。梧桐落金井，一叶飞银床。觉罢把朝镜，鬓毛飒已霜。良图委蔓草，古貌成枯桑。欲道心下事，时人疑夜光。因为洞庭叶，飘落之潇湘一作流浪至潇湘。令弟经济士士：一作才，谪居我何伤一作出门见我伤。潜虬隐尺水尽：一作斗，著论谈兴亡。玄遇王子乔，口传不死方。人洞过天地，登真朝玉皇。吾将抚尔背，挥手遂翱翔一作携手凌苍苍。

赠卢司户

秋色无远近，出门尽寒山。白云遥相识，待我苍梧间。借问卢耽鹤，西飞几岁还卢耽，广州人，为州治中，少学仙术，身能奋飞，尝化为白鹤，参与朝列。

醉后赠王历阳

历阳。

书秃千兔毫，诗裁两牛腰。笔踪起龙虎，舞袖拂云霄。双歌二胡姬歌：一作寄，更奏远清朝奏：一作唱。举酒挑朔雪，从君不相饶。

赠历阳禇司马时此公为稚子舞

北堂千万寿，侍奉有光辉。先同稚子舞，更著老莱衣。因为小儿啼，醉倒月下归。人间无此乐，此乐世中希。

赠宣城宇文太守兼呈崔侍御

宣城。

白若白鹭鲜，清如清唳蝉。受气有本性，不为外物迁。饮水箕山上，食雪首阳巅。回车避朝歌，掩口去盗泉。岧峣广成子，倜傥鲁仲连。卓绝二公外，丹心无间然已上太白自叙高洁之性。昔攀六龙飞，今作百炼铅。怀恩欲报主，投佩向北燕。弯弓绿弦开，满月不惮坚。闲骑骏马猎，一射两虎穿。回旋若流光，转背落双鸢。胡虏三叹息，兼知五兵权。铮铮突云将，却掩我之妍。多逢剿绝儿，先着祖生鞭。据鞍空矍铄，壮志竟谁宣已上自叙平生有灭胡之壮志。蹉跎复来归，忧恨坐相煎。无风难破浪，失计长江边。危苦惜秃光，金波忽三圆。时游敬亭上，闲听松风眠。或弄宛溪月，虚舟信洄沿。颜公三十万，尽付酒家钱。兴发每取之，聊向醉中仙。过此无一事，静谈秋水篇已上自叙功名不遂，薄游江南，留连宣城之状。君从九卿来，水国有丰年。鱼盐满市井，布帛如云烟。下马不作威，冰壶照清川。霜眉邑中叟，皆美太守贤。时时慰风俗，往往出东田。竹马数小儿，拜迎白鹿前。含笑问使君，日晚可回旋日：一作早。遂归池上酌遂：一作还，掩抑清风弦。曾标横浮云横浮云：一作游云端，下抚谢朓肩。楼高碧海出，树古青萝悬以上颂宇文太守之贤。光禄紫霞杯，伊昔忝相传。良图扫沙漠，别梦绕旌旃。富贵日成疏，愿言杳无缘。登龙有直道，倚玉阻芳筵。敢献绕朝策，思同郭泰船。何言一水浅，似隔九重天。崔生何傲岸，纵酒复谈玄。身为名公子，英才苦邅。鸣凤托高梧，凌风何翩翩。安知慕群客，弹剑拂秋莲秋：一作青。以上叙已与宇文交谊，兼及崔侍御。

赠宣城赵太守悦

赵得宝符盛，山河功业存。三千堂上客，出入拥平原。六国扬清风，英声何喧喧。大贤茂远业，虎竹光南藩。错落千丈松，虬龙盘古根。枝下无俗草，所植唯兰荪以上叙赵世胄之盛。忆在南阳时，始承国士恩。公为柱下史，脱绣归田园。伊昔簪白笔，幽都逐游魂。持斧佐三军，霜清天北门。差池宰两邑，鹗立重飞翻。焚香入兰台，起草多芳言。夔龙一顾重，矫翼凌翔鹓。赤县扬雷声，强项闻至尊。惊飙摧秀木，迹屈道弥敦。出牧历三郡，所居猛兽奔以上叙昔相见之早，并颂太守之贤。迁入同卫鹤，谬上懿公轩。自笑东郭履，侧惭狐白温。闲吟步竹石，精义忘朝昏。憔悴成丑士，风云何足论。猕猴骑土牛，羸马夹双辕。愿借羲和景，为人照复盆。溟海不震荡，何由纵鹏鲲。所期要津日，倜傥假腾骞以上谢赵款接之厚，仍冀其汲引也。

赠从弟宣州长史昭

淮南望江南南：一作北，千里碧山对。我行倦过之倦：一作尽，半落青天外。宗英佐雄郡，水陆相控带。长川豁中流，千里泻吴会。君心亦如此，包纳无小大。摇笔起风霜，推诚结仁爱。讼庭垂桃李，宾馆罗轩盖。何意苍梧云，飘然忽相会。才将圣不偶，命与时俱背。独立山海间，空老圣明代。知音不易得，抚剑增感慨。当结九万期，中途莫先退。

书怀赠南陵常赞府

岁星入汉年，方朔见明主。调笑当时人，中天谢云雨。一去麒麟阁，遂将朝市乖。故交不过门，秋草日上阶。当时何特达，独与我心谐。置酒凌敲台，欢娱未曾歇。歌动白纻山，舞回天门月。问我心中事，为君前致辞。君看我才能，何似鲁仲尼。大圣犹不遇，小儒安足悲。云南五月中，频丧渡泸师。毒草杀汉马，张兵夺秦旗。至今西二河二：当作洱，流血拥僵尸。将无七擒略，鲁女惜园葵。咸阳天地枢，累岁人不足。虽有数斗玉，不如一盘粟。赖得契宰衡，持钧慰风俗。自顾无所用，辞家方未归。霜惊壮士发，泪满逐臣衣。以此不安席，蹉跎身世违。终当灭卫谤，不受鲁人讥。

于五松山赠南陵常赞府

为草当作兰，为木当作松。兰秋香风远，松寒不改容。松兰相因依，萧艾徒丰茸。鸡与鸡并食，鸾与鸾同枝。拣珠去沙砾，但有珠相随。远客投名贤，真堪写怀抱。若惜方寸心，待谁可倾倒。虞卿弃赵相，便与魏齐行。海上五百人，同日死田横。当时不好贤，岂传千古名。愿君同心人，于我少留情。寂寂还寂寂，出门迷所失。长剑归乎来归乎来：一作歌归来，秋风思归客。

自梁园至敬亭山见会公谈陵阳山水兼期同游因有此赠宣州作。

我随秋风来，瑶草恐衰歇。中途寡名山，安得弄云月。渡江如昨日，黄叶向人飞。敬亭惬素尚，弭棹流清辉。冰谷明且秀，陵峦抱江城。粲粲吴与史，衣冠耀天京。水国饶英奇，潜光卧幽草。会公真名僧，所在即为宝。开堂振白拂，高论横青云。雪山扫粉壁，墨客多新文。为余话幽栖，且述陵阳美。天开白龙潭，月映清秋水。黄山望石柱，突兀谁开张一作白柱插星汉，西崖谁开张。黄鹤久不来，子安在苍茫。东南焉可穷，山鸟绝飞处一作猿狖绝行处

○子明、子安，俱于陵阳得仙，黄鹤栖于园，即子安之仙迹也。稠叠千万峰，相连人云去。闻此期振策，归来空闭关。相思如明月，可望不可攀。何当移白足，早晚凌苍山。且寄一书札，令余解愁颜。

赠友人三首

兰生不当户，别是闲庭草。夙被霜露欺，红荣已先老。谬接瑶华枝，结根君王池。顾无馨香美，叨沐清风吹。余芳若可佩，卒岁长相随。

袖中赵匕首，买自徐夫人。玉匣闭霜雪，经燕复历秦。其事竟不捷，沦落归沙尘。持此愿投赠，与君同急难急难：一作岁寒。荆卿一去后，壮士多摧残。长号易水上，为我扬波澜。凿井当及泉，张帆当济川。廉夫唯重义，骏马不劳鞭。人生贵相知，何必金与钱。

慢世薄功业，非无胸中画。谑浪万古贤，以为儿童剧。立产如广费，匡君怀长策。但苦山北寒，谁知道南宅。岁酒上逐风，霜鬓两边白。蜀主思孔明，晋家望安石。时来列五鼎，谈笑期一掷。虎伏避胡尘，渔歌游海滨。敝裘耻妻嫂，长剑托交亲。夫子秉家义，群公难与邻。莫持西江水，空许东溟臣。他日青云去，黄金报主人。

陈情赠友人

延陵有宝剑，价重千黄金。观风历上国，暗许故人深。归来挂坟松，万古知其心。懦夫感达节，壮气激素衿。鲍生荐夷吾，一举致齐相。斯人无良朋，岂有青云望。临财不苟取，推分固辞让。后世称其贤，英风邈难尚。论交但若此，有道孰云丧。多君骋逸藻，掩映当时人。舒文振颓波，秉德冠彝伦。卜居乃此地，共井为比邻。清琴弄云月，美酒娱冬春。薄德中见捐，忽之如遗尘。英豪未豹变，自古多艰辛。他人纵以疏，君意宜独亲。奈何成离居，相去复几许。飘风吹云霓，蔽目不得语。投珠冀有报，按剑恐相拒。所思采芳兰，欲赠隔荆渚荆：一作修。沉忧心若醉，积恨泪如雨。愿假东壁辉，余光照贫女。

赠从弟洌

楚人不识凤，重价求山鸡重：一作高。献主昔云是，今来方觉迷。自居漆园北，久别咸阳西。风飘落日去，节变流莺啼。桃李寒未开，幽关岂来蹊。逢君发花萼，若与青云齐。及此桑叶绿，春蚕起中闺。日出拨谷鸣，田家拥锄犁。顾余乏尺土，东作谁相携。傅说降霖雨，公输造云梯。羌戎事未息，君子悲涂泥。报国有长策，成功羞执珪。无由谒明主，杖策还蓬藜。他年尔相访，知我在磻溪。

赠闾丘处士

贤人有素业，乃在沙塘陂。竹影扫秋月，荷衣落古池。闲读山海经，散帙卧遥帷。且耽田家乐，遂旷林中期旷：一作广。野酌劝芳酒，园蔬烹露葵。如能树桃李，为我结茅茨。

赠宣州灵源寺冲濬公

敬亭白云气，秀色连苍梧。下映双溪水，如天落镜湖。此中积龙象，独许溶公殊。风韵逸江左，文章动海隅。观心同水月观：一作了，解领得明珠。今日逢支遁，高谈出有无。

赠僧朝美

水客凌洪波，长鲸涌溟海。百川随龙舟，嘘吸竟安在。中有不死者，探得明月珠。高价倾宇宙，余辉照江湖。苞卷金缕褐，萧然若空无。谁人识此宝，窃笑有狂夫。了心何言说，各勉黄金躯。

赠僧行融

梁日汤惠休，常从鲍照游。峨眉史怀一，独映陈公出。卓绝二道人，结交凤与麟。行融亦俊发，吾知有英骨。海若不隐珠，骊龙吐明月。大海乘虚舟，随波任安流。赋诗旃檀阁，纵酒鹦鹉洲。待我适东越，相携上白楼。

赠黄山胡公求白鹇 并序

闻黄山胡公有双白鹇，盖是家鸡所伏，自小驯狎，了无惊猜。以其名呼之，皆就掌取食。然此鸟耿介，尤难畜之。余平生酷好，竟莫能致，而胡公辍赠于我，唯求一诗，闻之欣然。适会宿意，因援笔三叫，文不加点，以赠之。

请以双白璧，买君双白鹇。白鹇白如锦，白雪耻容颜。照影玉潭里，刷毛琪树间。夜栖寒月静，朝步落花闲。我愿得此鸟，玩之坐碧山。胡公能辍赠，笼寄野人还。

登敬亭山南望怀古赠窦主簿

敬亭一回首，目尽天南端。仙者五六人，常闻此游盘。溪流琴高水，石耸麻姑坛。白龙降陵阳，黄鹤呼子安。羽化骑日月，云行翼鸳鸾。下视宇宙间，四溟皆波澜。决绝目下事，从之复何难。百岁落半途，前期浩漫漫。强食不成味，清晨起长叹。愿随子明去，炼火烧金丹。

经乱后将避地剡中留赠崔宣城

双鹅飞洛阳，五马渡江徼。何意上东门，胡雏更长啸。中原走豺虎，烈火焚宗庙。太白昼经天，颓阳掩余照。王城皆荡覆，世路成奔峭。四海望长安，眉寡西笑。苍生疑落叶，白骨空相吊。连兵似雪山，破敌谁能料。我垂北溟翼，且学南山豹。崔子贤主人，欢娱每相召。胡床紫玉笛，却坐青云叫。杨花满州城，置酒同临眺。忽思剡溪去，水石远清妙。雪昼天地明，风开湖山貌。闷为洛生咏，醉发吴越调。赤霞动金光，日足森海峤。独散万古意，闲垂一溪钓。猿近天上啼，人移月边棹。无以墨绶苦，来求丹砂要。华发长折腰，将贻陶公诮。

献从叔当涂宰阳冰

当涂。

金镜霾六国，亡新乱天经。焉知高光起，自有羽翼生。萧曹安屼，耿贾摧欃枪。吾家有季父，杰出圣代英。虽无三台位，不借四豪名。激昂风云气，终协龙虎精。弱冠燕赵来，贤彦多逢迎。鲁连擅谈笑，季布折公卿。遥知礼数绝，常恐不合并。惕想结宵梦，素心久已冥。顾惭青云器，谬奉玉樽倾。山阳五百年，绿竹忽再荣。高歌振林木，大笑喧雷霆。落笔洒篆文，崩云使人惊。吐辞又炳焕，五色罗华星。秀句满江国，高才掞天庭。宰邑艰难时，浮云空古城。居人若薙草，扫地无纤茎。惠泽及飞走，农夫尽归耕。广汉水万里，长流玉琴声。雅颂播吴越，还如太阶平。小子别金陵，来时白下亭。群凤怜客鸟，差池相哀鸣。各拔五色毛，意重太山轻。赠微所费广，斗水浇长鲸。弹剑歌苦寒，严风起前楹。月衔天门晓，霜落牛渚清。长叹即归路，临川空屏营。

○首六句以萧、曹、耿、贾，引起阳冰，不甚精切。“浮云”三句，言邑中艰难瘠苦。

○已上投赠。

安陆白兆山桃花岩寄刘侍御绾

安陆。一作春归桃花岩贻许侍御。

○以下寄怀。

云卧三十年，好闲复爱仙。蓬壶虽冥绝，鸾鹤心悠然。归来桃花岩，得憩云窗眠一本云：幼采紫房谈，早爱沧溟仙。心迹颇相误，世事空徂迁。归来丹岩曲，得憩青霞眠。对岭人共语，饮潭猿相连。时升翠微上，邈若罗浮巅。两岑抱空壑，一嶂横西天。树杂日易隐，崖倾月难圆。芳草换野色，飞萝摇春烟。人远构石室，选幽开山田。独此林下意，杳无区中缘。永辞霜台客霜台客：一作绣衣客，千载方来旋。

○此等诗似谢宣城。

淮南卧病书怀寄蜀中赵征君蕤

淮南。

吴会一浮云，飘如远行客一作万里无主人，一身独为客。功业莫从就，岁光屡奔迫。良图俄弃捐，衰疾乃绵剧。古琴藏虚匣，长剑挂空壁。楚怀奏钟仪，越吟比庄舄一作卧来恨已久，兴发思逾积。国门遥天外，乡路远山隔。朝忆相如台，夜梦子云宅。旅情初结缉初结缉：一作如结骨，秋气方寂历。风入松下清，露出草间白。故人不在此不在此：一作不可见，而我谁与适而我：一作幽梦。寄书西飞鸿，赠尔慰离析。

寄弄月溪吴山人

尝闻庞德公，家住洞湖水。终身栖鹿门，不入襄阳市。夫君弄明月，灭景清淮里。高踪邈难追，可与古人比。清扬杳莫睹，白云空望美。待我辞人间，携手访松子。

秋山寄卫尉张卿及王征君

会稽。

何以折相赠，白花青桂枝。月华若夜雪，见此令人思。虽然剡溪兴，不异山阴时。明发怀二子，空吟招隐诗。

望终南山寄紫阁隐者

长安。

出门见南山，引领意无限。秀色难为名，苍翠日在眼。有时白云起，天际自舒卷。心中与之然，托兴每不浅。何当造幽人，灭迹栖绝。

夕霁杜陵登楼寄韦繇

浮阳灭霁景，万物生秋容。登楼送远目，伏槛观群峰。原野旷超缅，关河纷错重。清辉映竹日竹日：一作水竹，翠色明云松。蹈海寄遐想，还山迷旧踪。徒然迫晚暮，未果谐心胸。结桂空伫立，折麻恨莫从一作采菊竟谁举，游兰恨莫从。思君达永夜，长乐闻疏钟。

秋夜宿龙门香山寺奉寄王方城十七丈奉国莹上人从弟幼成令问洛阳。

朝发汝海东，暮栖龙门中。水寒夕波急，木落秋山空。望极九霄迥，赏幽万壑通。目皓沙上月，心清松下风下：一作里。玉斗生纲户生：一作横，银河耿花宫。兴在趣方逸，欢余情未终一作咫尺世喧隔，微冥真理融。凤驾忆王子，虎溪怀远公。桂枝坐萧瑟萧瑟：一作销歇，棣华不复同。流恨寄伊水恨：一作浪，盈盈焉可穷。

闻丹丘子于城北山营石门幽居中有高凤遗迹仆离群远怀亦有栖遁之志因叙旧以寄之

春华沧江月华：一作弄，秋色碧海云。离居盈寒暑，对此长思君。思君楚水南，望君淮山北。梦魂虽飞来，会面不可得。畴昔在嵩阳，同衾卧羲皇。绿萝笑簪绂，丹壑贱岩廊。晚途各分析，乘兴任所适。仆在雁门关，君为峨眉客。心悬万里外，影滞两乡隔。长剑复归来，相逢洛阳陌。陌上何喧喧，都令心意烦。迷津觉路失，托势随风翻。以兹谢朝列，长啸归故园。故园恣闲逸，求古散缥帙。久欲人名山入：一作寻，婚嫁殊未毕。人生信多故，世事岂惟一。念此忧如焚，怅然若有失。闻君卧石门，宿昔契弥敦。方从桂树隐，不羡桃花源。高凤起遐旷，幽人迹复存。松风清瑶瑟，溪月湛芳樽。安居偶佳赏，丹心期此论。

○叙嵩阳一会，旋别向雁门；洛阳一会，旋别向故园。脉络分明，而行间一种跌宕飘逸之气，独迈群贤。

淮阴书怀寄王宗成一首

再至淮南。一作王宋城。

沙墩至梁苑，二十五长亭。大舶夹双橹，中流鹅鹳鸣。云天扫空碧，川岳涵余清。飞凫从西来，适与佳兴并。眷言王乔舄，婉娈故人情。复此亲懿会，而增交道荣。沿洄且不定，飘忽怅徂征。暝投淮阴宿，欣得漂母迎。斗酒烹黄鸡，一餐感素诚。予为楚壮士，不是鲁诸生。有德必报之，千金耻为轻。缅书羁孤意，远寄棹歌声。

○前十二句，言昔在梁苑，与王相会聚。后十二句，叙近至淮阴心怀。

月夜江行寄崔员外宗之

飘飖江风起，萧飒海树秋。登舻美清夜，挂席移轻舟。月随碧山转，水合清天流。杳如星河上如：一作然，但觉云林幽。归路方浩浩，徂川去悠悠。徒悲蕙草歇，复听菱歌愁。岸曲迷后浦，沙明瞰前洲。怀君不可见，望远增离忧。

宿白鹭洲寄杨江宁

朝别朱雀门，暮栖白鹭洲。波光摇海月波：一作沙，星影入城楼。望美金陵宰，如思琼树忧。徒令魂作梦，翻觉夜成秋。绿水解人意，为余西北流。因声玉琴里，荡漾寄君愁。

新林浦阻风寄友人

一云：金陵阻风雪书怀寄杨江宁。

潮水定可信，天风难与期。清晨西北转，薄暮东南吹。以此难挂席，佳期益相思一本云：以此难挂席，洄沿颇淹迟。使索金陵书，又叨贤宰知。弦歌止过客，惠化闻京师。海月破圆景圆：一作团，菰蒋生绿池。昨日北湖梅，开花已满枝一作昨日北湖花，初开未满枝。今朝白门柳朝：一作看，夹道垂青丝。岁物忽如此，我来定几时定：一作复。纷纷江上雪，草草客中悲。明发新林浦新林浦：一作板桥浦，空吟谢胱诗。

北山独酌寄韦六

巢父将许由，未闻买山隐。道存迹自高，何惮去人近。纷吾下兹岭，地闲喧亦泯。门横群岫开，水凿众泉引。屏高而在云，窦深莫能准。川光昼昏凝，林气夕凄紧。于焉摘朱果，兼得养玄牝。坐月观宝书，拂霜弄瑶轸。倾壶事幽酌，顾影还独尽。念君风尘游，傲尔令自哂一作安知世上人，名利空蠢蠢。

寄东鲁二稚子

在金陵作。

吴地桑叶绿，吴蚕已三眠。我家寄东鲁，谁种龟阴田。春事已不及，江行复茫然。南风吹归心，飞堕酒楼前。楼东一株桃，枝叶拂青烟。此树我所种，别来向三年。桃今与楼齐，我行尚未旋。娇女字平阳，折花倚桃边。折花不见我，泪下如流泉。小儿名伯禽，与姊亦齐肩。双行桃树下，抚背复谁怜。念此失次第，肝肠日忧煎。裂素写远意，因之汶阳川。

独酌青溪江石上寄权昭夷

秋浦。

我携一樽酒，独上江祖石。自从天地开，更长几千尺。举杯向天笑，天回日西照。永愿坐此石，长垂严陵钓。寄谢山中人，可与尔同调。

禅房怀友人岑伦南游罗浮兼泛桂海自春徂秋不返仆旅江外书情寄之

寻阳。

婵娟罗浮月，摇艳桂水云。美人竟独往，而我安能群。一朝语笑隔，万里欢情分。沉吟彩霞没，梦寐琼芳歇。归鸿度三湘，游子在百越。边尘染衣剑，白日凋华发已上叙岑在岭南。春气变楚关，秋声落吴山。草木结悲绪，风沙凄苦颜。朅来已永久，颓思如循环。飘飘限江裔，想像空留滞。离忧每醉心，别泪徒盈袂。坐愁青天末，出望黄云蔽已上叙已在寻阳。目极何悠悠，梅花南岭头。空长灭征鸟，水阔无还舟。宝剑终难托，金囊非易求。归来倘有问，桂树山之幽已上叙怀想之殷。

下寻阳城泛彭蠡寄黄判官

浪动灌婴井，寻阳江上风寻阳：一作吾知。开帆入天镜，直向彭湖东。落景转疏雨，晴云散远空。名山发佳兴一作返景照疏雨，轻烟散远空。中流得佳兴，清赏亦何穷。石镜挂遥月，香炉灭彩虹一作瀑布洒青壁，遥山挂彩虹。相思俱对此，举目与君同。

书情寄从弟邠州长史昭

自笑客行久，我行定几时。绿杨已可折，攀取最长枝。翩翩弄春色翩翩：一作翻翻，延伫寄相思。谁言贵此物，意愿重琼蕤愿：一作厚。昨梦见惠连，朝吟谢公诗。东风引碧草，不觉生华池。临玩忽云夕，杜鹃夜鸣悲。怀君芳岁歇，庭树落红滋。

寄上吴王三首

淮王爱八公，携手绿云中。小子添枝叶，亦攀丹桂丛。谬以词赋重，而将枚马同。何日背淮水，东之观土风。

坐啸庐江静，闲闻进玉觞。去时无一物，东壁挂胡床。

英明庐江守，声誉广平籍。扫洒黄金台，招邀青云客。客曾与天通，出入清禁中。襄王怜宋玉，愿入兰台宫。

流夜郎永华寺寄寻阳群官

流夜郎。

朝别凌烟楼，贤豪满行舟。暝投永华寺，宾散予独醉。愿绝九江流，添成万行泪。写意寄庐岳，何当来此地。天命有所悬，安得苦愁思。

流夜郎至西塞驿寄裴隐

上峡。

扬帆借天风，水驿苦不缓。平明及西塞，已先投沙伴。回峦引群峰，横蹙楚山断。冲万壑会，震沓百川满。龙怪潜溟波，候时救炎旱。我行望雷雨，安得沾枯散。鸟去天路长，人悲春光短。空将泽畔吟，寄尔江南管。

江夏寄汉阳辅录事

谁道此水广，狭如一匹练。江夏黄鹤楼，青山汉阳县。大语犹可闻，故人难可见。君草陈琳檄，我书鲁连箭。报国有壮心，龙颜不回眷。西飞精卫鸟，东海何由填。鼓角徒悲鸣，楼船习征战。抽剑步霜月，夜行空庭遍。长呼结浮云，埋没顾荣扇。他日观军容，投壶接高宴。

江上寄元六林宗

霜落江始寒，枫叶绿未脱。客行悲清秋，永路苦不达。沧波眇川汜，白日隐天末。停棹依林峦，惊猿相叫聒。夜分河汉转，起视溟涨阔。凉风何萧萧，河水鸣活活。浦沙净如洗，海月明可掇。兰交空怀思，琼树讵解渴。勖哉沧洲心，岁晚庶不夺。幽赏颇自得，兴远与谁豁。

宣城九日闻崔四侍御与宇文太守游敬亭余时登响山不同此赏醉后寄崔侍御二首

九日茱萸熟，插鬓伤早白。登高望山海，满目悲古昔。远访投沙人，因为逃名客。故交竟谁在，独有崔亭伯。重阳不相知，载酒任所适。手持一枝菊，调笑二千石。日暮岸帻归，传呼隘阡陌。彤襜双白鹿，宾从何辉赫。夫子在其间，遂成云霄隔。良辰与美景，两地方虚掷。晚从南峰归，萝月下水壁。却登郡楼望，松色寒转碧。咫尺不可亲咫尺：一作望美，弃我如遗舄。

九卿天上落，五马道傍来。列戟朱门晓，褰帷碧嶂开。登高望远海，召客得英才。紫丝欢情洽，黄花逸兴催。山从图上见，溪即镜中回即：一作向。遥羡重阳作，应歌戏马台。

○此首本五言排律，附抄入五古中。

泾溪南蓝山下有落星潭可以卜筑余泊舟石上寄何判官昌浩

蓝岑竦天壁，突兀如鲸额。奔蹙横澄潭，势吞落星石。沙带秋月明，水摇寒山碧。佳境宜缓棹，清辉能留客。恨君阻欢游，使我自惊惕。所期俱卜筑，结茅炼金液。

早过漆林渡寄万巨

西经大蓝山，南来漆林渡。水色倒空青，林烟横积素。漏流昔吞翕，沓浪竞奔注。潭落天上星，龙开水中雾。巉岩注公栅，突兀陈焦墓。岭峭纷上干，川明屡回顾。因思万夫子，解渴同琼树。何日睹清光，相欢咏佳句。

游敬亭寄崔侍御

一本作登古城望府中奉寄崔侍御。其不同处，悉重出。

我家敬亭下，辄继谢公作一作我登谢公楼，辄继敬亭作。相去数百年，风期宛如昨。登高素秋月一作高城素秋日，下望青山郭。府中鸿鹭群一作俯视鸳鹭群，饮啄自鸣跃。夫子虽蹭蹬，瑶台雪中鹤。独立窥浮云，其心在寥廓。时来一顾我，笑饭葵与藿一作时来顾我笑，一饭与葵藿。世路如秋风，相逢尽萧索。腰间玉具剑，意许无遗诺一作愿为经冬柏，不逐天霜落。壮士不可轻轻：一作疏，相期在云阁一作相随集云阁。

自金陵溯流过白璧山玩月达天门寄句容王主簿

沧江溯流归，白璧见秋月。秋月照白璧，皓如山阴雪。幽人停宵征，贾客忘早发。进帆天门山，回首牛渚没。川长信风来，日出宿雾歇。故人在咫尺，新赏成胡越。寄君青兰花，惠好庶不绝新赏句，谓虽有新赏，而隔绝不得与同，咫尺万里如胡越也。

○已上寄怀。

秋日鲁郡尧祠亭上宴别杜补阙范侍御

鲁中。

○以下留别。

我觉秋兴逸，谁云秋兴悲。山将落日去，水与晴空宜。鲁酒白玉壶，送行驻金羁。歇鞍憩古木，解带挂横枝。歌鼓川上亭，曲度神飙吹一本无“歌鼓川上亭，曲度神飙吹”十字，却添“南歌忆郢客，东转见齐姬。清波忽澹荡，白雪纷逶迤。一隔范杜游，此欢各弃遗”三韵。雪归碧海夕，雁没青天时。相失各万里，茫然空尔思。

留别鲁颂

谁道泰山高，下却鲁连节。谁云秦军众，摧却鲁连舌。独立天地间，清风洒兰雪。夫子还倜傥，攻文继前烈。错落石上松，无为秋霜折。赠言镂宝刀，千岁庶不灭。

留别曹南群官之江南

我昔钓白龙，放龙溪水傍。道成本欲去，挥手凌苍苍。时来不关人，谈笑游轩皇。献纳少成事，归休辞建章。十年罢西笑，览镜如秋霜。闭剑琉璃匣，炼丹紫翠房。身佩豁落图，腰垂虎盘囊。仙人借彩凤，志在穷遐荒。恋子四五人，徘徊未翱翔。东流送白日，骤歌兰蕙芳。仙宫两无从，人间久摧藏。范蠡脱勾践，屈平去怀王。飘飖紫霞心，流浪忆江乡。愁为万里别，复此一衔觞。淮水帝王州，金陵绕丹阳。楼台照海色，衣马摇川光。及此北望君，相思泪成行。朝云落梦渚，瑶草空高唐。帝子隔洞庭，青枫满潇湘。怀归路绵邈，览古情凄凉。登岳眺百川，杳然万恨长。却恋峨眉去，弄景偶骑羊。

留别王司马嵩

鲁连卖谈笑，岂是顾千金。陶朱虽相越，本有五湖心。余亦南阳子，时为梁甫吟。苍山容偃蹇，白日惜颓侵。愿一佐明主，功成还旧林。西来何所为，孤剑托知音。鸟爱碧山远一作凤集碧梧秀，鱼游沧海深。呼鹰过上蔡，卖畚向嵩岑。他日闲相访，丘中有素琴。

还山留别金门知己

一本云：出金门后书怀留别翰林诸公。

好古笑流俗，素闻贤达风。方希佐明主，长揖辞成功。白日在青天，回光瞩微躬瞩：一作照。恭承凤凰诏，欻起云罗中云罗：一作藤萝。清切紫霄逈，优游丹禁通。君王赐颜色，声价凌烟虹。乘舆拥翠盖，扈从金城东。宝马骤绝景骤：一作丽，锦衣入新丰。倚岩望松雪，对酒鸣丝桐。方学扬子云方：一作因，献赋甘泉宫。天书美片善，清芳播无穷芳：一作芬。归来入咸阳，谈笑皆王公。一朝去金马，飘落成飞蓬。宾友日疏散友：一作从，玉樽亦已空亦：一作寻。长才犹可倚长才：一作才力，不惭世上雄。闲来东武吟，曲尽情未终。书此谢知己，扁舟寻钓翁扁舟：一作沧波。

魏郡别苏少府因北游

魏都接燕赵，美女夸芙蓉。淇水流碧玉，舟车日奔冲。青楼夹两岸，万室喧歌钟。天下称豪贵称豪贵：一作豪贵游，游此每相逢游此：一作此中。洛阳苏季子，剑戟森词锋。六印虽未佩一作说赵复过秦，轩车若飞龙。黄金数百镒，白璧有几双。散尽空掉臂，高歌赋还邛还：一作临。合从又连横，其意未可封。落拓乃如此，何人不相从何：一作谁。远别隔两河，云山杳千重一作云天满愁容。何时更杯酒，再得论心胸。

留别西河刘少府

秋发已种种秋：一作我，所为竟无成。闲倾鲁壶酒，笑对刘公荣阮籍与王戎饮酒，不与刘公荣，谓其相知甚深，无所疑忌也。谓我是方朔，人间落岁星。白衣千万乘，何事去天庭。君亦不得意，高歌羡鸿冥。世人若醯鸡，安可识梅生。虽为刀笔吏，缅怀在赤城。余亦如流萍，随波乐休明。自有两少妾，双骑骏马行。东山春酒绿，归隐谢浮名。

颍阳别元丹丘之淮阳

河南。

吾将元夫子，异姓为天伦。本无轩裳契，素以烟霞亲。尝恨迫世网，铭意俱未伸。松柏虽寒苦，羞逐桃李春。悠悠世朝间，玉颜日缁磷。所共重山岳，所得轻埃尘。精魄渐芜秽，衰老相凭因。我有锦囊诀，可以持君身。当餐黄金药，去为紫阳宾。万事难并立，百年犹崇晨。别尔东南去，悠悠多悲辛。前志庶不易，远途期所遵。已矣归去来，白云飞天津。

留别广陵诸公

淮南。

○一作留别邯郸故人。

忆昔作少年，结交赵与燕。金羁络骏马，锦带横龙泉。寸心无疑事，所向非徒然。晚节觉此疏，猎精草太玄。空名束壮士，薄俗弃高贤。中回圣明顾，挥翰凌云烟。骑虎不敢下，攀龙忽堕天。还家守清真，孤洁励秋蝉。炼丹费火石，采药穷山川。卧海不关人，租税辽东田。乘兴忽复起，棹我溪中船。临醉谢葛强，山公欲倒鞭。狂歌自此别，垂钓沧浪前。

感时留别从兄徐王延年从弟延陵

延年：一作延平。

天籁何参差，噫然大块吹。玄元苞橐籥，紫气何逶迤逶迤：一作融怡。七叶运皇化，千龄光本枝。仙风生指树，大雅歌螽斯。诸王若鸾虬，肃穆列藩维已上叙李氏本老子贵胄，至唐而宗支蕃衍。哲兄锡茅土，圣代含荣滋。九卿领徐方，七步继陈思。伊昔全盛日，雄豪动京师。冠剑朝凤阙，楼船侍龙池。鼓钟出朱邸，金翠照丹墀。君王一顾眄，选色献蛾眉。列戟十八年，未曾辄迁移。大臣小喑呜，谪窜天南陲。长沙不足舞，贝锦且成诗。佐郡浙江西，病闲绝趋驰。阶轩日苔藓，鸟雀噪檐帷。时乘平肩舆，出入畏人知。北宅聊偃憩，欢愉恤茕嫠。羞言梁苑地，烜赫耀旌旗已上叙徐王事。兄弟八九人，吴秦各分离。大贤达机兆，岂独虑安危。小子谢麟阁，雁行忝肩随。令弟字延陵，凤毛出天姿。清英神仙骨，芬馥茞兰蕤。梦得春草句，将非惠连谁。深心紫河车，与我特相宜。金膏犹罔象，玉液尚磷缁。伏枕寄宾馆，宛同清漳湄。药物多见馈，珍羞亦兼之。谁道溟渤深，犹言浅恩慈以上叙延陵与己交契之厚。鸣蝉游子意，促织念归期。骄阳何火赫，海水铄龙龟。百川尽凋枯，舟楫阁中逵。策马摇凉月，通宵出郊歧。泣别目眷眷，伤心步迟迟。愿言保明德，王室伫清夷。掺袂何所道，援毫投此辞以上述留别之意，时方枯旱也。

留别金陵诸公

金陵。

海水昔飞动，三龙纷战争谓魏、蜀、吴。钟山危波澜，倾侧骇奔鲸。黄旗一扫荡，割壤开吴京。六代更霸王，遗迹见都城一作遗都见空城。至今秦淮间，礼乐秀群英。地扇邹鲁学，诗腾颜谢名已上赋金陵。五月金陵西，祖余白下亭。欲寻庐峰顶，先绕汉水行。香炉紫烟灭，瀑布落太清。若攀星辰去，挥手缅含情。

金陵白下亭留别

驿亭三杨树，正当白下门。吴烟暝长条，汉水啮古根。向来送行处，回首阻笑言。别后若见之，为余一攀翻。

窜夜郎于乌江留别宗十六璟

疑乌江及宗字误。

君家全盛日，台鼎何陆离。斩鳌翼娲皇，炼石补天维。一回日月顾，三入凤凰池。失势青门傍，种瓜复几时。犹会旧宾客，三千光路歧。皇恩雪愤懑，松柏含荣滋。我非东床人，令姊忝齐眉。浪迹未出世，空名动京师。适遭云罗解，翻谪夜郎悲谪：一作遣。拙妻莫邪剑，及此二龙随。惭君湍波苦，千里远从之。白帝晓猿断，黄牛过客迟。遥瞻明月峡，西去益相思。

将游衡岳过汉阳双松亭留别族弟浮屠谈皓

秦欺赵氏璧，却入邯郸宫。本是楚家玉，还来荆山中。符彩照沧溟，清辉凌白虹。青蝇一相点，流落此时同。卓绝道门秀，谈玄乃支公。延萝结幽居，剪竹绕芳丛。凉花拂户牖，天籁鸣虚空籁：一作乐。忆我初来时，蒲萄开景风。今兹大火落，秋叶黄梧桐。水色梦沅湘，长沙去何穷。寄书访衡峤，但与南飞鸿。

留别贾舍人至二首

大梁白云起，飘飖来南洲。徘徊苍梧野，十见罗浮秋。鳌挟山海倾，四溟扬洪流。意欲托孤凤，从之摩天游。凤苦道路难，翱翔还昆丘。不肯衔我去，哀鸣惭不周。远客谢主人，明珠难暗投。拂拭倚天剑，西登岳阳楼。长啸万里风，扫清胸中忧。谁念刘越石，化为绕指柔。

秋风吹胡霜，凋此檐下芳。折芳怨岁晚，离别凄以伤。谬攀青琐贤，延我于此堂。君为长沙客，我独之夜郎。劝此一杯酒，岂惟道路长。割珠两分赠，寸心贵不忘。何必儿女仁，相看泪成行。

闻李太尉大举秦兵百万出征东南懦夫请缨冀申一割之用半道病还留别金陵崔侍御十九韵

复至金陵。

秦出天下兵，蹴踏燕赵倾。黄河饮马竭，赤羽连天明。太尉杖旄钺，云旗绕彭城。三军受号令，千里肃雷霆。函谷绝飞鸟，武关拥连营。意在斩巨鳌，何论鲙长鲸绘长鲸：一作鲵与鲸。恨无左车略，多愧鲁连生。拂剑照严霜，雕戈鬘胡缨。愿雪会稽耻，将期报恩荣。半道谢病还，无因东南征因：一作由。亚夫未见顾，剧孟阻先行。天夺壮士心，长吁别吴京。金陵遇太守，倒履欣逢迎欣：一作相。群公咸祖饯，四座罗朝英。初发临沧观，醉栖征虏亭。旧国见秋月，长江流寒声。帝车信回转车：一作居，河汉纵复横。孤凤向西海，飞鸿辞北溟。因之出寥廓，挥手谢公卿。

别韦少府

宣州。

西出苍龙门，南登白鹿原。欲寻南山皓南：一作商，犹恋汉皇恩。水国远行迈，仙经深讨论。洗心句溪月，清耳敬亭猿。筑室在人境，闭关无世喧。多君枉高驾，赠我以微言。交乃意气合，道因风雅存。别离有相思，瑶瑟与金樽。

○已上留别。

赠别王山人归布山

以下送别。

王子析道论，微言破秋毫。还归布山隐，兴入天云高。尔去安可迟，瑶草恐衰歇。我心亦怀归，屡梦松上月。傲然遂独往，长啸开岩扉。林壑久已芜，石道生蔷薇。愿言弄笙鹤，岁晚来相依。

送王屋山人魏万还王屋

王屋山人魏万云：自嵩宋沿吴相送，数千里不遇，乘兴游台、越，经永嘉，观谢公石门，后于广陵相见。美其爱文好古，浪迹方外，因述其行而赠是诗一作见王屋山魏万云：自嵩历衮，游梁入吴，计程三千里，相访不遇，因下江东，寻诸名山，往复百越，后于广陵一面，遂乘兴共过金陵。美此公爱奇好古，独往物表，因述其行李，遂有此赠。

仙人东方生，浩荡弄云海。沛然乘天游，独往失所在一作东方不辞家，独访紫泥海。时人少相逢，往往失所在。魏侯继大名，本家聊摄城。卷舒入元化入元化：一作杂仙隐，迹与古贤并。十三弄文史，挥笔如振绮。辩折田巴生，心齐鲁连子。西涉清洛源，颇惊人世喧。采秀卧王屋，因窥洞天门已上叙魏万邈然独往，高卧王屋。来游嵩峰，羽容何双双。朝携月光子，暮宿玉女窗。鬼谷上窈窕，龙潭下奔潨游嵩山。东浮汴河水，访我三千里游汴宋。逸兴满吴云，飘摇浙江汜游吴下。挥手杭越间，樟亭望潮还。涛卷海门石，雪横天际山。白马走素车，雷奔骇心颜游浙观潮。遥闻会稽美，一弄耶溪水一弄：一作且度。万壑与千岩，峥嵘镜湖里。秀色不可名，清辉满江城。人游月边去，舟在空中行。此中久延伫，人剡寻王许王许：谓王羲之、许迈也。笑读曹娥碑，沉吟黄绢语游会稽。天台连四明，日入向国清僧惠虚居天台国清寺，与同侣游山，独过石桥，得见仙迹。五峰转月色，百里行松声。灵溪恣沿越，华顶殊超忽。石梁横青天，侧足履半月游天台。眷然思永嘉眷：一作忽，不惮海路赊。挂席历海峤，回瞻赤城霞。赤城渐微没，孤屿前峣兀。水续万古流，亭空千霜月游永嘉。缙云川谷难，石门最可观。瀑布挂北斗，莫穷此水端。喷壁洒素雪，空濛生昼寒。却寻恶溪去，宁惧恶溪恶。咆哮七十滩，水石相喷薄。路创李北海李公邕昔为括州，开此岭路，岩开谢康乐恶溪有康乐题诗处。一作岭路始北海，岩诗题康乐。松风和猿声，搜索连洞壑游石门观瀑布。径出梅花桥径出：一作岸接，双溪纳归潮。落帆金华岸，赤松若可招。沈约八咏楼，城西孤岧峣。岧峣四荒外，旷野群川会。云卷天地开，波连浙西大游金华。乱流新安口，北指严光濑。钓台碧云中，邈与苍梧对游严州。稍稍来吴都，徘徊上姑苏。烟绵横九疑，渀荡见五湖渀荡：一作荡渀。目极心更远，悲歌但长吁还过苏州。回桡楚江滨大江自三峡以下直至濡须口，皆楚境也，故称曰楚江，挥策扬子津。身着日本裘裘则朝卿所赠日本布为之，昂藏出风尘。五月造我语，知非佁儗人张揖注相如《大人赋》曰：佁儗，不前也。相逢乐无限，水石日在眼。徒干五诸侯，不致百金产。吾友扬子云，弦歌播清芬。虽为江宁宰，好与山公群。乘兴但一行，且知我爱君。君来几何时，仙台应有期。东窗绿玉树，定长三五枝。至今天坛人至：一作如，当笑尔归迟。我苦惜远别，茫然使心悲。黄河若不断，白首长相思。

送当涂赵少府赴长芦

我来杨都市，送客回轻舠。因夸吴太子，便睹广陵涛。仙尉赵家玉，英风凌四豪。维舟至长芦，目送烟云高。摇扇对酒楼，持袂把蟹螯。前途倘相思，登岳一长谣。

送友人游梅湖

送君游梅湖，应见梅花发。有使寄我来，无令红芳歇。暂行新林浦，定醉金陵月。莫惜一雁书，音尘坐胡越。

送崔十二游天竺寺

还闻天竺寺，梦想怀东越。每年海树霜，桂子落秋月。送君游此地，已属流芳歇。待我来岁行，相随浮溟渤。

送杨山人归天台

客有思天台，东行路超忽。涛落浙江秋，沙明浦阳月。今游方厌楚，昨梦先归越。且尽秉烛欢，无辞凌晨发。我家小阮贤，剖竹赤城边。诗人多见重，官烛未曾然。兴引登山屐，情催泛海船。石桥如可度，携手弄云烟。

送温处士归黄山白鹅峰旧居

黄山四千仞，三十二莲峰。丹崖夹石柱，菡萏金芙蓉。伊昔升绝顶，下窥天目松。仙人炼玉处，羽化留余踪。亦闻温白雪雪：一作云，独往今相逢。采秀辞五岳，攀岩历万重。归休白鹅岭，渴饮丹沙井。凤吹我时来，云车尔当整。去去陵阳东，行行芳桂丛。回溪十六度，碧嶂尽晴空。他日还相访，乘桥蹑彩虹。

○首八句自叙曾游黄山。“亦闻”六句，叙温归白鹅峰。“凤吹”八句，送温去而又约相访也。

送方士赵叟之东平

长桑晚洞视，五藏无全牛。赵叟得秘诀，还从方士游。西过获麟台，为我吊孔丘。念别复怀古，潸然空泪流。

○首句用扁鹊遇长桑君事。

送韩准裴政孔巢父还山

政：一作正。

○鲁中。

猎客张兔罝，不能挂龙虎。所以青云人，高歌在岩户歌：一作卧。韩生信英彦英：一作豪，裴子含清真，孔侯复秀出，俱与云霞亲。峻节凌远松，同衾卧盘石。斧冰漱寒泉，三子同二屐同：一作传。时时或乘兴，往往云无心往往：一作去去。出山揖牧伯，长啸轻衣簪。昨宵梦里还，云弄竹溪月。今晨鲁东门，帐饮与君别。雪崖滑去马，萝径迷归人。相思若烟草，历乱无冬春。

送杨少府赴选

大国置衡镜，准平天地心。群贤无邪人，朗鉴穷清深。吾君咏南风，衮冕弹鸣琴。时泰多美士，京国会缨簪。山苗落涧底，幽松出高岑。夫子有盛才，主司得球琳。流水非郑曲，前行遇知音。衣工剪绮绣，一误伤千金。何惜刀尺余，不裁寒女衾。我非弹冠者，感别但开襟。空谷无白驹，贤人岂悲吟。大道安弃物，时来或招寻。尔见山吏部，当应无陆沉。

○首十句言吏部选政之平。“山苗”二句，用左思“郁郁涧底松，离离山上苗”之诗，而反其意。“夫子”四句，送其赴选之正文也。“衣工”句以下，太白亦有用世之志，冀时有山公者甄拔及之耳。

鲁郡尧祠送吴五之琅琊

尧没三千岁，青松古庙存。送行奠桂酒，拜舞清心魂。日色促归人，连歌倒芳樽。马嘶俱醉起，分手更何言。

金乡送韦八之西京

客自长安来，还归长安去。狂风吹我心狂：一作秋，西挂咸阳树。此情不可道道：一作论，此别何时遇。望望不见君，连山起烟雾。

送薛九被谗去鲁

宋人不辨玉，鲁贱东家丘。我笑薛夫子一作而我笑夫子，胡为两地游。黄金消众口，白璧竟难投。梧桐生蒺藜，绿竹乏佳实。凤皇宿谁家，遂与群鸡匹。田家养老马田：一作方，穷士归其门。蛾眉笑躄者，宾客去平原。却斩美人首，三千还骏奔。毛公一挺剑，楚赵两相存。孟尝习狡兔习：一作悦，三窟赖冯谖。信陵夺兵符，为用侯生言一作朱生击晋鄙，为感信陵恩。春申一何愚，刎首为李园。贤哉四公子，抚掌黄泉里。借问笑何人，笑人不好士。尔去且勿喧喧：一作论，桃花竟何言。沙丘无漂母，谁肯饭王孙。

送族弟凝至晏堌单父三十里

金乡、单县等处，村庄多名堌者，如今日定陶之冉堌，巨野之龙堌，皆巨镇也。其字亦作固。《通鉴》有薄旬固。涞水，在单县西南。

雪满原野白，戎装出盘游。挥鞭布猎骑，四顾登高丘。兔起马足间，苍鹰下平畴。喧呼相驰逐，取乐销人忧。舍此戒禽荒，徵声列齐讴。鸣鸡发晏堌，别雁惊涞沟。西行有东音，寄与长河流。

鲁城北郭曲腰桑下送张子还嵩阳

送别枯桑下，凋叶落半空。我行懵道远，尔独知天风。谁念张仲蔚，还依蒿与蓬。何时一杯酒，更与李膺同。

送鲁郡刘长史迁弘农长史

鲁国一杯水，难容横海鳞。仲尼且不敬，况乃寻常人。白玉换斗粟，黄金买尺薪。闲门木叶下，始觉秋非春。闻君向西迁，地即鼎湖邻。宝镜匣苍藓，丹经埋素尘。轩后上天时，攀龙遗小臣遗：一作唯。及此留惠爱，庶几风化淳。鲁缟如白烟，五缣不成束。临行赠贫交，一尺重山岳。相国齐晏子，赠行不及言。托阴当树李，忘忧当树萱。他日见张禄，绨袍怀旧恩。

送族弟单父主簿凝摄宋城主簿至郭南月桥却回栖霞山留饮赠之

吾家青萍剑，操割有余闲。往来纠二邑，此去何时还。鞍马月桥南，光辉歧路间。贤豪相追饯，却到栖霞山。群花散芳园，斗酒开离颜。乐酣相顾起，征马无由攀。

鲁郡尧祠送张十四游河北

猛虎伏尺草，虽藏难蔽身。有如张公子，肮脏在风尘。岂无横腰剑，屈彼淮阴人。击筑向北燕，燕歌易水滨。归来太山上，当与尔为邻。

送张遥之寿阳幕府

寿阳信天险，天险横荆关。苻坚百万众，遥阻八公山。不假筑长城，大贤在其间。战夫若熊虎，破敌有余闲。张子勇且英，少轻卫霍孱。投躯紫髯将，千里望风颜。勖尔效才略，功成衣锦还。

送裴十八图南归嵩山二首

何处可为别，长安青绮门。胡姬招素手，延客醉金樽延：一作留。临当上马时，我独与君言独：一作因。风吹芳兰折吹：一作惊

○“风吹”句谓贤人遭谗毁。“日没”句谓小人鸣得意，日没鸟雀喧。举手指飞鸿，此情难具论。同归无早晚，颍水有清源。

君思颍水绿，忽复归嵩岑。归时莫洗耳，为我洗其心。洗心得真情，洗耳徒买名。谢公终一起，相与济苍生。

送于十八应四子举落第还嵩山

吾祖吹橐龠吾祖：谓老聃，天人信森罗。归根复太素，群动熙元和。炎炎四真人，摛辩若涛波。交流无时寂，杨墨日成科。夫子闻洛诵，夸才才故多。为金好踊跃，久客方蹉跎。道可东卖之，五宝溢山河。劝君还嵩丘，开酌眄庭柯。三花如未落，乘兴一来过。

送梁公昌从信安王北征

入幕推英选，捐书事远戎。高谈百战术，郁作万夫雄。起舞莲华剑，行歌明月宫。将飞天地阵，兵出塞垣通。祖席留丹景，征麾拂彩虹。旋应献凯人，麟阁伫深功。

送张秀才从军

六食猛虎，耻从驽马群。一朝长鸣去，矫若龙行云。壮士怀远略，志存解世纷。周粟犹不顾，齐珪安肯分。抱剑辞高堂，将投霍冠军。长策扫河洛，宁亲归汝坟。当令千古后，麟阁著奇勋。

送崔度还吴度故人礼部员外国辅之子

幽燕。

幽燕沙雪地，万里尽黄云。朝吹归秋雁，南飞日几群。中有孤凤雏，哀鸣九天闻。我乃重此鸟，彩章五色分。胡为杂凡禽，鸡鹜轻贱君。举手捧尔足，疾心若火焚。拂羽泪满面，送之吴江。去影忽不见，踌躇日将曛。

送侯十一

梁宋。

朱亥已击晋，侯嬴尚隐身。时无魏公子，岂贵抱关人。余亦不火食，游梁同在陈。空余湛卢剑，赠尔托交亲。

鲁中送二从弟赴举之西京

再至鲁中。

○一作送族弟锽。

鲁客向西笑，君门若梦中。霜凋逐臣发，日忆明光宫。复羡二龙去，才华冠世雄。平衢骋高足，逸翰凌长风。舞袖拂秋月，歌筵闻早鸿。送君日千里，良会何由同。

送纪秀才游越

海水不满眼，观涛难称心。即知蓬莱石，却是巨鳌簪。送尔游华顶，令余发舄吟。仙人居射的，道士住山阴。禹穴寻溪入，云门隔岭深。绿萝秋月夜，相忆在鸣琴。

送杨燕之东鲁

关西杨伯起，汉日旧称贤。四代三公族，清风播人天。夫子华阴居，开门对玉莲。何事历衡霍，云帆今始还。君坐稍解颜，为我歌此篇我：一作君。我固侯门士，谬登圣主筵。一辞金华殿，蹭蹬长江边。二子鲁门东，别来已经年。因君此中去，不觉泪如泉。

送蔡山人

我本不弃世，世人自弃我。一乘无倪舟，八极纵远柁。燕客期跃马，唐生安敢讥。采珠勿惊龙，大道可暗归。故山有松月，迟尔玩清晖。

送殷淑三首

海水不可解，连江夜为潮。俄然浦屿阔，岸去酒船遥。惜别耐取醉，鸣榔且长谣。天明尔当去，应有便风飘。

白鹭洲前月，天明送客回。青龙山后日，早出海云来。流水无情去，征帆逐吹开。相看不忍别，更进手中杯。

痛饮龙筇下，灯青月复寒。醉歌惊白鹭，半夜起沙滩。

送岑征君归鸣皋山

岑公相门子，雅望归安石。弈世皆夔龙，中台竟三折竟：一作有。至人达机兆，高揖九州伯。奈何天地间，而作隐沦客。贵道皆全真皆：一作能，潜辉卧幽邻邻：一作鳞。探元入窅默，观化游无垠。光武有天下，严陵为故人。虽登洛阳殿，不屈巢由身。余亦谢明主，今称偃蹇臣。登高览万古，思与广成邻。蹈海宁受赏，还山非问津。西来一摇扇西来：一作终期，共拂元规尘。

送范山人归太山

鲁客抱白鸡鸡：一作鹤，别余往太山。初行若片雪雪：一作云，杳在青崖间。高高至天门，海日近可攀海日：一作日观。云生望不及，此去何时还。

送张秀才谒高中丞 寻阳

○并序

余时系寻阳狱中，正读《留侯传》。秀才张孟熊蕴灭胡之策，将之广陵谒高中丞。余喜子房之风，感激于斯人，因作是诗以送之。

秦帝沦玉镜一作六雄灭金虎，留侯降氛氲。感激黄石老，经过沧海君。壮士挥金槌，报雠六合闻。智勇冠终古，萧陈难与群。两龙争斗时，天地动风云。酒酣舞长剑酒酣：一作纵横，仓卒解汉纷。宇宙初倒悬，鸿沟势将分。英谋信奇绝，夫子扬清芬一作夫子称卓绝，超然继清芬。胡月入紫微，三光乱天文。高公镇淮海，谈笑廓妖氛。采尔幕中画，戡难光殊勋。我无燕霜感，玉石俱烧焚。但洒一行泪，临歧竟何云。

寻阳送弟昌岠鄱阳司马作

桑落洲渚连，沧江无云烟。寻阳非剡水，忽见子猷船。了见欲相近，来迟杳若仙。人乘海上月，帆落湖中天。一睹无二诺，朝欢更胜昨。尔则吾惠连，吾非尔康乐。朱绂白银章，上官佐鄱阳。松门拂中道，石镜回清光。摇扇及干越，水亭风气凉。与尔期此亭，期在秋月满。时过或未来，两乡心已断。吴山对楚岸，彭蠡当中州。相思定如此，有穷尽年愁。

饯校书叔云

少年费白日，歌笑矜朱颜。不知忽已老，喜见春风还。惜别且为欢，徘徊桃李间。看花饮美酒，听鸟临晴山。向晚竹林寂，无人空闭关。

洞庭醉后送绛州吕使君杲流澧州

江夏。

昔别若梦中，天涯忽相逢。洞庭破秋月，纵酒开愁容。赠剑刻玉字，延平两蛟龙。送君不尽意，书及雁回峰。

送赵判官赴黔府中丞叔幕

廓落青云心，结交黄金尽。富贵翻相忘，令人忽自哂。蹭蹬鬓毛斑，盛时难再还。巨源咄石生，何事马蹄间山涛字巨源，解河阳从事，与石鉴共宿，夜起蹴鉴共语。鉴答云云，涛曰：“咄石生！无事马蹄间邪！”投传而去。未二年，果有曹爽之事。绿萝长不厌，却欲还东山。君为鲁曾子，拜揖高堂里。叔继赵平原，偏承明主恩。风霜推独坐推：一作摧，旌节镇雄藩。虎士秉金钺，蛾眉开玉樽。才高幕下去，义重林中言。水宿五溪月，霜啼三峡猿。东风春草绿，江上候归轩。

送郗昂谪巴中

瑶草寒不死，移植沧江滨。东风洒雨露，会入天地春地：一作池。予若洞庭叶，随波送逐臣。思归未可得，书此谢情人。

送二季之江东

初发强中作，题诗与惠连谢灵运有《登临海峤初发强中作与从弟惠连见羊何共和之》诗。多惭一日长，不及二龙贤。西塞当中路，南风欲进船。云峰出远海，帆影挂清川。禹穴藏书地，匡山种杏田。此行俱有适，迟尔早归旋。

江西送友人之罗浮

南昌。

桂水分五岭，衡山朝九疑。乡关眇安西，流浪将何之。素色愁明湖，秋渚晦寒姿。畴昔紫芳意李善注江淹诗曰：紫芳，紫芝也，已过黄发期。君王纵疏散，云壑借巢夷二句太白自谓供奉翰林不合，诏赐金还山也。尔去之罗浮，我还憩峨眉。中阔道万里，霞月遥相思。如寻楚狂子，琼树有芳枝。

宣城送刘副使入秦

君即刘越石，雄豪冠当时。凄清横吹曲，慷慨扶风词。虎啸俟腾跃，鸡鸣遭乱离。千金市骏马，万里逐王师。结交楼烦将，侍从羽林儿。统兵捍吴越，豺虎不敢窥。大勋竟莫叙，已过秋风吹已过秋风吹：言事过之后，略无形迹，犹云如浮云之过太虚，如东风之射马耳也，秉钺有季公，凛然负英姿。寄深且戎幕，望重必台司。感激一然诺，纵横两无疑。伏奏归北阙，鸣驺忽西驰。列将咸出祖，英寮惜分离。斗酒满四筵，歌笑宛溪湄。君携东山妓，我咏北门诗。贵贱交不易，恐伤园中葵。昔赠紫骝驹，今倾白玉卮。同欢万斛酒，未足解相思。此别又千里一作此外别千里，秦吴眇天涯。月明关山苦，水剧陇头悲。借问几时还，春风入黄池。无令长相思，折断绿杨枝。

泾川送族弟

时卢校书草序，常侍御为诗。

泾川三百里，若邪羞见之。锦石照碧山，两边白鹭鸶。佳境千万曲，客行无歇时，上有琴高水，下有陵阳祠。仙人不见我，明月空相知。问我何事来，卢敖结幽期。蓬山振雄笔，绣服挥清词。江湖发秀色，草木含荣滋。置酒送惠连，吾家称白眉。愧无海峤作，敢阙河梁诗海峤，用灵运事。河梁，用苏李事。见尔复几朝，俄然告将离。中流漾彩鹢，列岸丛金羁。叹息苍梧凤，分栖琼树枝。清晨各飞去，飘落天南陲。望极落日尽，秋深暝猿悲。寄情与流水，但有长相思。

五松山送殷淑

秀色发江左，风流奈若何。仲文了不还仲文了不还，犹云仲文去已久也，独立扬清波。载酒五松山，颓然白云歌。中天度落月，万里遥相过。抚酒惜此月，流光畏蹉跎。明日别离去，连峰郁嵯峨。

送崔氏昆季之金陵

一作秋夜崔八文水亭送崔二。

放歌倚东楼放：一作吴，行子期晓发。秋风渡江来，吹落山上月。主人出美酒，灭烛延清光。二崔向金陵，安得不尽觞。水客弄归棹，云帆卷轻霜。扁舟敬亭下，五两先飘扬。峡石入水花，碧流日更长。思君无岁月，西笑阻河梁。

登黄山凌歊台送族弟溧阳尉济充充：一作统泛舟赴华阴当涂鸾乃凤之族，翱翔紫云霓。文章辉五色辉：一作耀，双在琼树栖。一朝各飞去，凤与鸾俱啼。炎赫五月中，朱曦烁河堤。尔从泛舟役，使我心魂凄。秦地无草木，南云喧鼓鼙。君王减玉膳，早起思鸣鸡。漕引救关辅，疲人免涂泥。宰相作霖雨，农夫得耕犁。静者伏草间，群才满金闺。空手无壮士，穷居使人低静者伏草间，公自谓也。“空手”二句，极言处贫约者不得自伸。送君登黄山，长啸倚天梯倚：一作上。小舟若凫雁，大舟若鲸鲵。开帆散长风，舒卷与云齐。日入牛渚晦，苍然夕烟迷。相思在何所在何所：一作定何许，杳在洛阳西。

○已上送别。

酬谈少府

襄汉。

○以下酬答。

一尉居倏忽，梅生有仙骨。三事或可羞，匈奴哂千秋梅生即福。千秋，田千秋也。壮心屈黄绶，浪迹寄沧洲。昨观荆岘作，如从云汉游。老夫当暮矣，蹀足惧骅骝。

五月东鲁行答汶上翁

鲁中。

五月梅始黄梅始黄：一作禾黍绿，蚕凋桑柘空。鲁人重织作，机杼鸣帘栊。顾余不及仕，学剑来山东。举鞭访前涂，获笑汶上翁。下愚忽壮士下愚：一作宵人，未足论穷通。我以一箭书，能取聊城功。终然不受赏，羞与时人同。西归去直道，落日昏阴虹。此去尔勿言此：一作我，甘心如转蓬。

答长安崔少府叔封游终南翠微寺太宗皇帝金沙泉见寄

长安。

河伯见海若，傲然夸秋水。小物暗远图，宁知通方士一作宁识通方理。多君紫霄意，独往苍山里。地古寒云深云：一作雪，岩高长风起。初登翠微岭，复憩金沙泉。践苔朝霜滑，弄波夕月圆。饮彼石下流流：一作潭，结萝宿溪烟。鼎湖梦绿水，龙驾空茫然空：一作何。早行子午间间：一作开，又作峰，却登山路远一作却叹山路远，又作颇识关路远。拂琴听霜猿，灭烛乃星饭。人烟无明异，鸟道绝往返。攀崖倒青天倒青天：一作到青山，下视白日晚。既过石门隐过：一作遇，还唱石潭歌唱：一作闻。涉雪搴紫芳搴紫芳：一作采紫茎，濯缨想清波想：一作掬。此人不可见此：一作斯，此地君自过。为余谢风泉，其如幽意何。

酬崔五郎中

朔云横高天，万里起秋色。壮士心飞扬，落日空叹息。长啸出原野，凛然寒风生。幸遭圣明时，功业犹未成。奈何怀良图，郁悒独愁坐独愁坐：一作空独坐。杖策寻英豪，立谈乃知我。崔公生民秀，缅邈青云姿。制作参造化，托讽含神祗。海岳尚可倾，吐诺终不移。是时霜飙寒，逸兴临华池。起舞拂长剑，四座皆扬眉。因得穷欢情，赠我以新诗。又结汗漫期，九垓远相待。举身憩蓬壶，濯足弄沧海。从此凌倒景，一去无时还。朝游明光宫，暮人阊阖关。但得长把袂，何必嵩丘山。

以诗代书答元丹丘

青鸟海上来鸟：一作乌，今朝发何处。口衔云锦字字：一作书，与我复飞去。鸟去凌紫烟，书留绮窗前。开缄方一笑方：一作时，乃是故人传。故人深相勖，忆我劳心曲。离居在咸阳，三见秦草绿。置书双袂间，引领不暂闲。长望杳难见望：一作叹，浮云横远山。

金门答苏秀才

君还石门日，朱火始改木。春草如有情，山中尚含绿。折芳愧遥忆，永路当自勖。远见故人心，平生以此足。巨海纳百川，麟阁多才贤。献书入金阙，酌醴奉琼筵。屡忝白云唱，恭闻黄竹篇。恩光煦拙薄，云汉希腾迁。铭鼎倘云遂，扁舟方渺然。我留在金门，不去卧丹壑。未果三山期，遥欣一丘乐。玄珠寄罔象，赤水非寥廓。愿狎东海鸥，共营西山药。栖岩君寂灭，处世余龙蠖。良辰不同赏，永日应闲居。鸟吟檐间树，花落窗下书。缘溪见绿筿，隔岫窥红蕖。采薇行笑歌，眷我情何已。月出石镜间，松鸣风琴里。得心自虚妙，外物空颓靡。身世如两忘，从君老烟水。

酬坊州王司马与阎正字对雪见赠

陕右。

游子东南来，自宛适京国。飘然无心云，倏忽复西北。访戴昔未偶，寻嵇此相得。愁颜发新欢，终宴叙前识。阎公汉庭旧，沉郁富才力。价重铜龙楼，声高重门侧。宁期此相遇，华馆陪游息。积雪明远峰，寒城冱春色。主人苍生望，假我青云翼。风水如见资，投竿佐皇极。

酬张卿夜宿南陵见赠

月出鲁城东，明如天上雪。鲁女惊莎鸡，鸣机应秋节。当君相思夜，火落金风高。河汉挂户牖，欲济无轻舠。我昔辞林丘，云龙忽相见。客星动太微，朝去洛阳殿。尔来得茂彦，七叶仕汉余。身为下邳客，家有圮桥书。傅说未梦时，终当起岩野。万古骑辰星，光辉照天下。与君各未遇，长策委蒿莱。宝刀隐玉匣，锈涩空莓苔。遂令世上愚，轻我土与灰。一朝攀龙去，蛙黾安在哉。故山定有酒，与尔倾金罍。

酬岑勋见寻就元丹丘对酒相待以诗见招

黄鹤东南来，寄书写心曲。倚松开其缄，忆我肠断续。不以千里遥，命驾来相招。中逢元丹丘，登岭宴碧霄。对酒忽思我，长啸临清飙。蹇余未相知，茫茫绿云垂。俄然素书及，解此长渴饥。策马望山月，途穷造阶墀。喜兹一会面，若睹琼树枝。忆君我远来，我欢方速至。开颜酌美酒，乐极忽成醉。我情既不浅，君意方亦深。相知两相得，一顾轻千金。且向山客笑，与君论素心。

答从弟幼成过西园见赠

一身自潇洒，万物何嚣喧。拙薄谢明时，栖闲归故园。二季过旧壑，四邻驰华轩。衣剑照松宇，宾徒光石门。山童荐珍果，野老开芳罇。上陈樵渔事，下叙农圃言。昨来荷花满，今见兰苕繁。一笑复一歌，不知夕景昏。醉罢同所乐，此情难具论。

酬王补阙惠翼庄庙宋丞泚赠别

学道三十春，自言羲皇人。轩盖宛若梦，云松长相亲。偶将二公合，复与三山邻。喜结海上契，自为天外宾。鸾翮我先铩，龙性君莫驯。朴散不尚古，时讹皆失真。勿踏荒溪波，朅来浩然津荒溪波，浩然津，皆太白所命之名；犹庄子称建德之国、无何有之乡耳。薜带何辞楚，桃源堪避秦。世迫且离别，心在期隐沦。酬赠非炯戒，永言铭佩绅。

酬裴侍御对雨感时见赠

金陵。

雨色秋来寒，风严清江爽。孤高绣衣人，潇洒青霞赏。平生多感激，忠义非外奖。祸连积怨生，事及徂川往。楚邦有壮士，鄢郢翻扫荡。申包哭秦庭，泣血将安仰。鞭尸辱已及，堂上罗宿莽。颇似今之人，蟊贼陷忠谠。渺然一水隔，何由税归鞅。日夕听猿愁，怀贤盈梦想。

玩月金陵城西孙楚酒楼达曙歌吹日晚乘醉着紫绮裘乌纱巾与酒客数人棹歌秦淮往石头访崔四侍御昨玩西城月，青天垂玉钩。朝沽金陵酒，歌吹孙楚楼。忽忆绣衣人，乘船往石头。草裹乌纱巾，倒披紫绮裘。两岸拍手笑，疑是王子猷。酒客十数公，崩腾醉中流。谑浪掉海客，喧呼傲阳侯。半道逢吴姬，卷帘出揶歈。我忆君到此，不知狂与羞。月下一见君，三杯便回桡。舍舟共连袂，行上南渡桥。兴发歌渌水，秦客为之摇摇：一作讴。鸡鸣复相招，清宴逸云霄。赠我数百字，字字凌风飙。系之衣裘上，相忆每长谣。

江上答崔宣城

太华三芙蓉，明星玉女峰。寻仙下西岳，陶令忽相逢。问我将何事，湍波历几重。貂裘非季子，鹤氅似王恭。谬忝燕台召，而陪郭隗踪。水流知入海，云去或从龙。树绕芦洲月，山鸣鹊镇钟。还期如可访，台岭荫长松。

答族侄僧中孚赠玉泉仙人掌茶 并序

余闻荆州玉泉寺近清溪诸山，山洞往往有乳窟，窟中多玉泉交流。中有有：一作见白蝙蝠，大如鸦。按仙经，蝙蝠一名仙鼠，千岁之后，体白如雪雪：一作银，栖则倒悬，盖饮乳水而长生也。其水边处处有茗草罗生，枝叶如碧玉，唯玉泉真公常采而饮之，年八十余岁，颜色如桃花，而此茗清香滑热异于他者，所以能还童振枯，壮壮：一作扶人寿也。余游金陵，见宗僧中孚，示余茶数十片，拳然重叠，其状如手，号为仙人掌茶，盖新出乎玉泉之山，旷古未觌。因持之见遗，兼赠诗要余答之，遂有此作。后之高僧大隐，知仙人掌茶发乎中孚禅子及青莲居士李白也。

常闻玉泉山，山洞多乳窟。仙鼠如白鸦，倒悬深溪月深：一作清。茗生此中石，玉泉流不歇。根柯洒芳津，采服润肌骨。楚老卷绿叶，枝枝相接连。曝成仙人掌，似拍洪崖肩。举世未见之，其名定谁传。宗英乃禅伯，投赠有佳篇。清镜烛无盐，顾惭西子妍。朝坐有余兴，长吟播诸天。

酬裴侍御留岫师弹琴见寄

君同鲍明远，邀彼休上人。鼓琴乱白雪，秋变江上春。瑶草绿未衰，攀翻寄情亲。相思两不见，流泪空盈巾。

张相公出镇荆州寻除太子詹事余时流夜郎行至江夏与张公相去千里公因太府丞王昔使车寄罗衣二事及五月五日赠余诗余答以此诗

流夜郎至江夏。

张衡殊不乐，应有四愁诗。惭君锦绣段，赠我慰相思。鸿鹄复矫翼，凤皇忆故池。荣乐一如此，商山老紫芝。

答裴侍御先行至石头驿以书见招期月满泛洞庭

君至石头驿，寄书黄鹤楼。开缄识远意，速此南行舟。风水无定准，湍波或滞留或：一作成。忆昨新月生新：一作初，西檐若琼钩。今来何所似，破镜悬清秋。恨不三五明，平湖泛澄流。此欢竟莫遂，狂杀王子猷。巴陵定近远，持赠何人忧石头驿，在嘉鱼之上，白螺矶之下，去岳州百五十里。公时在江夏，裴以月之初三四至石头驿，约公速行，将以十五同泛洞庭，公至石头时，当已过十五矣。原注称石头驿在金陵，失之矣。

答高山人兼呈权顾二侯

虹霓掩天光，哲后起康济。应运生夔龙，开元扫氛翳。太微廓金镜，端拱清遐裔。轻尘集嵩岳，虚点盛明意。谬挥紫泥诏，献纳青云际。谗惑英主心，恩疏佞臣计。徬徨庭阙下，叹息光阴逝。未作仲宣诗，先流贾生涕。挂帆秋江上，不为云罗制。山海向东倾，百川无尽势。我于鸱夷子，相去千余岁。运阔英达稀，同风遥执袂。登舻望远水，忽见沧浪。高士何处来，虚舟眇安系。衣貌本淳古，文章多佳丽。延引故乡人，风义未沦替。顾侯达语默，权子识通蔽。曾是无心云，俱为此留滞。双萍易飘转，独鹤思凌厉。明晨去潇湘，共谒苍梧帝。

至陵阳山登天柱石酬韩侍御见招隐黄山

韩众骑白鹿，西往华山中。玉女千余人，相随在云空。见我传秘诀，精诚与天通。何意到陵阳，游目送飞鸿。天子昔避狄，与君亦乘骢。拥兵五陵下，长策遏胡戎。时泰解绣衣，脱身若飞蓬。鸾凤翻翕翼，啄粟坐樊笼。海鹤一笑之，思归向辽东。黄山过石柱，崿上攒丛。因巢翠玉树，忽见浮丘公。又引王子乔，吹笙舞松风。朗咏紫霞篇，请开蕊珠宫。步纲绕碧落，倚树招青童。何日可携手，遗形入无穷。

酬崔十五见招

尔有鸟迹书，相招琴溪饮。手迹尺素中，如天落云锦。读罢向空笑，疑君在我前。长吟字不灭，怀袖且三年。

○已上酬答。

游南阳白水登石激作

襄阳。

○以下游宴。

朝涉白水源，暂与人俗疏。岛屿佳境色，江天涵清虚。目送去海云，心闲游川鱼。长歌尽落日，乘月归田庐。

游南阳清冷泉

惜彼落日暮，爱此寒泉清。西耀逐水流，荡漾游子情。空歌望云月，曲尽长松声。

寻鲁城北范居士失道落苍耳中见范置酒摘苍耳作鲁中。

雁度秋色远，日静无云时。客心不自得，浩漫将何之。忽忆范野人，闲园养幽姿。茫然起逸兴，但恐行来迟。城壕失往路，马首迷荒陂。不惜翠云裘，遂为苍耳欺。入门且一笑，把臂君为谁。酒客爱秋蔬，山盘荐霜梨。他筵不下箸，此席忘朝饥。酸枣垂北郭，寒瓜蔓东篱。还倾四五酌，自咏猛虎词古来《猛虎行》多言不以艰险变节，太白之《猛虎行》则自伤不遇耳。近作十日欢，远为千载期。风流自簸荡，谑浪偏相宜。酣来上马去，却笑高阳池。

秋猎孟诸夜归置酒单父东楼观妓

倾晖速短炬，走海无停川。冀餐圆丘草，欲以还颓年。此事不可得，微生若浮烟。俊发跨名驹，雕弓控鸣弦。鹰豪鲁草白，狐兔多肥鲜。邀遮相驰逐，遂出城东田。一扫四野空，喧呼鞍马前。归来献所获，炮炙宜霜天。出舞两美人，飘飖若云仙。留欢不知疲，清晓方来旋。

游太山六首

一作天宝元年四月从故御道上太山。

四月上太山，石平御道开。六龙过万壑，涧谷随萦回。马迹绕碧峰，于今满青苔。飞流洒绝，水急松声哀急：一作色。北眺崿嶂奇，倾崖向东摧。洞门闭石扇，地底兴云雷。登高望蓬瀛，想像金箓台。天门一长啸，万里清风来。玉女四五人，飘飖下九垓。含笑引素手，遗我流霞杯。稽首再拜之，自愧非仙才。旷然小宇宙，弃世何悠哉。

青晓骑白鹿，直上天门山。山际逢羽人，方瞳好容颜。扪萝欲就语，却掩青云关。遗我鸟迹书，飘然落岩间。其字乃上古，读之了不闲。感此三叹息，从师方未还。

平明登日观，举手开云关。精神四飞扬，如出天地间。黄河从西来，窈窕入远山。凭崖览八极，目尽长空闲。偶然值青童，绿发双云鬟。笑我晚学仙，蹉跎凋朱颜。踌躇忽不见，浩荡难追攀。

清斋三千日，裂素写道经。吟诵有所得，众神卫我形。云行信长风，飒若羽翼生。攀崖上日观，伏槛窥东溟。海色动远山，天鸡已先鸣。银台出倒景，白浪翻长鲸。安得不死药，高飞向蓬瀛。

日观东北倾，两崖夹双石。海水落眼前，天光摇空碧。千峰争攒聚，万壑绝凌历。缅彼鹤上仙，去无云中迹。长松入霄汉，远望不盈尺。山花异人间，五月雪中白。终当遇安期，于此炼玉液。

朝饮王母池，暝投天门阙。独抱绿绮琴，夜行青山月。山明月露白，夜静松风歇。仙人游碧峰，处处笙歌发。寂听娱清辉，玉真连翠微。想像鸾凤舞，飘飖龙虎衣。扪天摘匏瓜，恍惚不忆归。举手弄清浅，误攀织女机。明晨坐相失，但见五云飞。

与从侄杭州刺史良游天竺寺

吴中。

挂席凌蓬丘，观涛憩樟楼。三山动逸兴，五马同遨游。天竺森在眼，松门飒惊秋。览云测变化，弄水穷清幽。叠嶂隔遥海，当轩写归流。诗成傲云月，佳趣满吴州。

十八家诗钞卷六

李太白五古下百九十八首

同友人舟行游台越作

楚臣伤江枫，谢客拾海月。怀沙去潇湘，挂席泛溟渤。蹇予访前迹，独往造穷发。古人不可攀，去若浮云没。愿言弄倒景，从此炼真骨。华顶窥绝冥，蓬壶望超忽。不知青春度，但怪绿芳歇。空持钓鳌心，从此谢魏阙。

下终南山过斛斯山人宿置酒

长安。

暮从碧山下，山月随人归。却顾所来径，苍苍横翠微。相携及田家，童稚开荆扉童稚：一作稚子。绿竹入幽径，青萝拂行衣。欢言得所憩，美酒聊共挥。长歌吟松风，曲尽河星稀。我醉君复乐，陶然共忘机。

朝下过卢郎中叙旧游

君登金华省，我入银台门。幸遇圣明主，俱承云雨恩。复此休浣时，闲为畴昔言。却话山海事，宛然林壑存。明湖思晓月，叠嶂忆清猿。何由返初服，田野醉芳樽。

邯郸南亭观妓

燕赵。

歌鼓燕赵儿鼓：一作妓，魏姝弄鸣丝。粉色艳月彩，舞袖拂花枝袖：一作衫。把酒领美人领：一作顾，请歌邯郸词。清筝何缭绕，度曲绿云垂。平原君安在，科斗生古池。座客三千人，于今知有谁。我辈不作乐，但为后代悲。

春陪商州裴使君游石娥溪

时欲东归，遂有此赠。

裴公有仙标，拔俗数千丈。澹荡沧洲云，飘飖紫霞想。剖竹商洛间，政成心已闲。萧条出世表，冥寂闭玄关。我来属芳节，解榻时相悦。褰帷对云峰，扬袂指松雪。出东城边，遂游西岩前。横天耸翠壁，喷壑鸣红泉。寻幽殊未歇，爱此春光发。溪傍饶名花，石上有好月。命驾归去来，露华生绿苔。淹留惜将晚，复听清猿哀。清猿断人肠，游子思故乡。明发首东路，此欢焉可忘。

春日陪杨江宁及诸官宴北湖感古作

金陵。

昔闻颜光禄，攀龙宴京湖京：一作重，又作明。楼船入天镜，帐殿开云衢。君王歌大风，如乐丰沛都。延年献嘉作，邈与诗人俱。我来不及此，独立钟山孤。杨宰穆清飙飙：一作风，芳声腾海隅。英寮满四座，粲若琼林敷。鹢首弄倒景，蛾眉掇明珠。新弦彩梨园彩：一作来，古舞娇吴歈。曲度绕云汉云：一作清，听者皆欢娱。鸡栖何嘈嘈，沿月沸笙竽沿：一作江。古之帝宫苑，今乃人樵苏。感此劝一觞，愿君覆瓢壶。荣盛当作乐荣盛：一作盛时，无令后贤吁。

宴郑参卿山池

尔恐碧草晚，我畏朱颜移。愁看杨花飞，置酒正相宜。歌声送落日，舞影回清池。今夕不尽杯，留欢更邀谁。

游谢氏山亭

沦老卧江海，再欢天地清。病闲久寂寞，岁物徒芬荣。借君西池游，聊以散我情。扫雪松下去，扪萝石道行。谢公池塘上，春草飒已生草：一作风。花枝拂人来，山鸟向我鸣。田家有美酒，落日与之倾。醉罢弄归月，遥欣稚子迎。

金陵凤凰台置酒

置酒延落景，金陵凤凰台。长波写万古，心与云俱开。借问往昔时，凤凰为谁来。凤凰去已久，正当今日回。明君越羲轩，天老坐三台天老力牧，黄帝之相。豪士无所用，弹弦醉金罍。东风吹山花，安可不尽杯。六帝没幽草，深宫冥绿苔。置酒勿复道，歌钟但相催。

秋浦清溪雪夜对酒客有唱鹧鸪者

秋浦。

披君貂檐褕君：一作我，对君白玉壶。雪花酒上灭，顿觉夜寒无。客有桂阳至，能吟山鹧鸪。清风动窗竹，越鸟起相呼。持此足为乐，何烦笙与竽。

与周刚青溪玉镜潭宴别

潭在秋浦桃树陂下，予新名此潭。

康乐上官去，永嘉游石门。江亭有孤屿，千载迹犹存。我来憩秋浦，三入桃陂源。千峰照积雪照：一作点，万壑尽啼猿。兴与谢公合，文因周子论。扫崖去落叶，席月开金樽。溪当大楼南，溪水正南奔。回作玉镜潭，澄明洗心魂。此中得佳境，可以绝嚣喧。清夜方归来，酣歌出平原酣：一作莲。别后经此地，为予谢兰荪。

游秋浦白笥陂二首

何处夜行好，月明白笥陂。山光摇积雪，猿影挂寒枝。但恐佳景晚，小令归棹移。人来有清兴，及此有相思。

白笴夜长啸，爽然溪谷寒。鱼龙动陂水，处处生波澜。天借一明月，飞来碧云端。故乡不可见，肠断正西看。

泛沔州城南郎官湖 并序

乾元岁秋八月，白迁于夜郎，遇故人尚书郎张谓出使夏口，沔州牧杜公、汉阳宰王公觞于江城之南湖，乐天下之再平也。方夜水月如练，清光可掇。张公殊有胜概，四望超然，乃顾白曰：“此湖古来贤豪游者非一，而枉践佳景，寂寥无闻。夫子可为我标之嘉名，以传不朽。”白因举酒酹水，号之曰郎官湖，亦犹郑圃之有仆射陂也。席上文士辅翼、岑静以为知言，乃命赋诗纪事，刻石湖侧，将与大别山共相磨灭焉。

张公多逸兴，共泛沔城隅。当时秋月好，不减武昌都。四座醉清光，为欢古来无。郎官爱此水，因号郎官湖。风流若未减，名与此山俱。

夜泛洞庭寻裴侍御清酌

日晚湘水绿，孤舟无端倪。明湖涨秋月，独泛巴陵西。遇憩裴逸人，岩居陵丹梯。抱琴出深竹，为我弹鹍鸡。曲尽酒亦倾，北窗醉如泥。人生且行乐，何必组与珪。

与南陵常赞府游五松山

山在南陵铜井西五里，有古精舍。

安石泛溟渤，独啸长风还。逸韵动海上，高情出人间。灵异可并迹，澹然与世闲。我来五松下，置酒穷跻攀。征古绝遗老，因名五松山。五松何清幽，胜境美沃洲。萧飒鸣洞壑，终年风雨秋。响入百泉去，听如三峡流。剪竹扫天花，且从傲吏游。

龙堂若可憩，吾欲归精修。

宣城清溪

一作入青溪山。

清溪胜桐庐，水木有佳色。山貌日高古，石容天倾侧。彩鸟昔未名，白猿初相识。不见同怀人，对之空叹息。

游水西简郑明府

天宫水西寺，云锦照东郭。清湍鸣回溪，绿竹绕飞阁。凉风日潇洒，幽客时憩泊。五月思貂裘，谓言秋霜落。石萝引古蔓，岸笋开新箨。吟玩空复情，相思尔佳作。郑公诗人秀，逸韵宏寥廓。何当一来游，惬我雪山诺。

九日登山

渊明归去来，不与世相逐。为无杯中物，遂偶本州牧。因招白衣人，笑酌黄花菊。我来不得意，虚过重阳时。题舆何俊发周景为豫州刺史，辟陈蕃为别驾，不就，景题别驾舆曰：陈仲举，遂结城南期。筑土接响山，俯临宛水湄。胡人叫玉笛，越女弹霜丝。自作英王胄，斯乐不可窥。赤鲤涌琴高，白龟道冰夷。灵仙如仿佛，奠酹遥相知。古来登高人，今复几人在。沧洲违宿诺，明日犹可待。连山似惊波，合沓出溟海。扬袂挥四座，酩酊安所知。齐歌送清觞，起舞乱参差。宾随落叶散，帽逐秋风吹。别后登此台，愿言长相思。

九日

今日云景好，水绿秋山明。携壶酌流霞，搴菊泛寒荣。地远松石古，风扬弦管清。窥觞照欢颜，独笑还自倾。落帽醉山月，空歌怀友生。

陪族叔当涂宰游化城寺升

公清风亭。

化城若化出，金榜天宫开。疑是海上云，飞空结楼台。升公湖上秀上：一作中，粲然有辩才。济人不利己，立俗无嫌猜。了见水中月，青莲出尘埃。闲居清风亭，左右清风来。当暑阴广殿，太阳为徘徊。茗酌待幽客，珍盘荐雕梅。飞文何洒落，万象为之摧。季父拥鸣琴，德声布云雷。虽游道林室，亦举陶潜杯亦：一作不。清乐动诸天，长松自吟哀。留欢若可尽，劫石乃成灰。

○已上游宴。

登锦城散花楼

蜀中。

○以下登览。

日照锦城头，朝光散花楼。金窗夹绣户，珠箔悬琼钩。飞梯绿云中，极目散我忧忧：一作愁。暮雨向三峡，春江绕双流。今来一登望，如上九天游。

登峨眉山

蜀国多仙山，峨眉邈难匹。周流试登览，绝怪安可悉。青冥倚天开，彩错疑画出。冷然紫霞赏，果得锦囊术。云间吟琼箫，石上弄宝瑟。平生有微尚，欢笑自此毕。烟容如在颜，尘累忽相失。倘逢骑羊子，携手凌白日。

大庭库

鲁中。

朝登大庭库，云物何苍然。莫辨陈郑火，空霾邹鲁烟。我来寻梓慎，观化入寥天。古木翔气多，松风如五弦。帝图终冥没，叹息满山川。

登单父陶少府半月台

陶公有逸兴，不与常人俱。筑台像半月，迥向高城隅向：一作出。置酒望白云，商飙起寒梧商：一作高。秋山入远海，桑柘罗平芜。水色绿且明明：一作清，令人思镜湖。终当过江去，爱此暂踟蹰。

天台晓望

吴中。

天台邻四明，华顶高百越华顶峰，在天台县东北六十里。门标赤城霞，楼栖沧岛月。凭高远登览，直下见溟渤。云垂大鹏翻，波动巨鳌没。风潮争汹涌，神怪何翕忽。观奇迹无倪，好道心不歇。攀条摘朱实，服药炼金骨。安得生羽毛，千春卧蓬阙。

早望海霞边

四明三千里，朝起赤城霞。日出红光散，分辉照雪崖。一餐咽琼液，五内发金沙。举手何所待，青龙白虎车。

焦山杳望松寥山

石壁望松寥，宛然在碧霄。安得五彩虹，架天作长桥。仙人如爱我，举手来相招。

登太白峰

西上太白峰，夕阳穷登攀。太白与我语，为我开天关。愿乘泠风去，直出浮云间。举手可近月，前行若无山。一别武功去，何时复更还。

登邯郸洪波台置酒观发兵

燕赵。

○时将游蓟门。

我把两赤羽，来游燕赵间。天狼正可射，感激无时闲。观兵洪波台，倚剑望玉关。请缨不系越，且向燕然山。风引龙虎旗，歌钟昔追攀昔：一作忆。击筑落高月，投壶破愁颜。遥知百战胜，定扫鬼方还。

登广武古战场怀古

秦鹿奔野草，逐之若飞蓬。项王气盖世，紫电明双瞳。呼吸八千人，横行起江东。赤精斩白帝，叱咤人关中。两龙不并跃，五纬与天同。楚灭无英图，汉兴有来功。按剑清八极，归酣歌大风。伊昔临广武，连兵决雌雄。分我一杯羹，太皇乃汝翁。战争有古迹，壁垒颓层穹。猛虎吟洞壑，饥鹰鸣秋空。翔云列晓阵，杀气赫长虹。拨乱属豪圣，俗儒安可通。沉湎呼竖子，狂言非至公。抚掌黄河曲，嗤嗤阮嗣宗。

登金陵冶城西北谢安墩

自注：此墩即晋太傅谢安与右军王羲之同登，超然有高世之志，余将营园其上，故作是诗。

晋室昔横溃，永嘉遂南奔。沙尘何茫茫，龙虎斗朝昏。胡马风汉草马牛其风，谓奔逸也。胡马奔至汉地，因曰风汉草，天骄蹙中原。哲匠感颓运，云鹏忽飞翻。组练照楚国，旌旗连海门。西秦百万众，戈甲如云屯。投鞭可填江，一扫不足论一作投策可填江，一朝为我吞。皇运有反正，丑虏无遗魂。谈笑遏横流，苍生望斯存。冶城访古迹一作至今冶城隅，犹有谢安墩。凭览周地险，高标绝人喧。想像东山姿，缅怀右军言。梧桐识佳树，蕙草留芳根。白鹭映春洲，青龙见朝暾。地古云物在，台倾禾黍繁。我来酌清波，于此树名园。功成拂衣去，归入武陵源归入：一作长啸。

○首十句，叙元帝中兴都金陵。“西秦”八句，叙谢安破秦兵事。“冶城”句以下，述登览之怀。

登梅冈望金陵赠族侄高座寺僧中孚

钟山抱金陵，霸气昔腾发。天开帝王居天：一作神，海色照宫阙。群峰如逐鹿，奔走相驰突。江水九道来，云端遥明没。时迁大运去，龙虎势休歇。我来属天清，登览穷楚越。吾宗挺禅伯，特秀鸾凤骨一作吾宗道门秀，特异鸾凤骨。众星罗青天，朗者独有月。冥居顺生理，草木不剪伐。烟窗引蔷薇，石壁老野蕨。吴风谢安屐，白足傲履袜。几宿一下山一下山：一作下山来，萧然忘干谒。谈经演金偈，降鹤舞海雪。时闻天香来，了与世事绝。佳游不可得，春去惜远别。赋诗留岩屏，千载庶不灭。

望庐山瀑布

寻阳。

○附七言一首。

西登香炉峰，南见瀑布水见：一作望。挂流三百丈三百丈：一作三千匹，喷壑数十里。欻如飞电来电：一作练，隐若白虹起。初惊河汉落河汉：一作银河，半洒云天里一作半泻金潭里。仰观势转雄，壮哉造化功。海风吹不断，江月照还空江：一作山。空中乱潨射，左右洗青壁。飞珠散轻霞，流沫沸穹石。而我游名山，对之心益闲。无论潄琼液，且得洗尘颜。且偕宿所好，永愿辞人间一作集谱宿所好，永不归人间。

日照香炉生紫烟，遥看瀑布挂长川。飞流直下三千尺，疑是银河落九天—本题云：望庐山香炉峰瀑布。曰：庐山上与星斗连，日照香炉生紫烟，下两句同。

江上望皖公山

宿松。

奇峰出奇云，秀木含秀气。清宴皖公山，巉绝称人意。独游沧江上，终日淡无味。但爱兹岭高，何由讨灵异。默然遥相许，欲往心莫遂。待吾还丹成，投迹归此地。

望黄鹤山

江夏、岳阳。

东望黄鹤山，雄雄半空出。四面生白云，中峰倚红日。岩峦行穹跨，峰嶂亦冥密。颇闻列仙人，于此学飞术。一朝向蓬海，千载空石室。金灶生烟埃，玉潭秘清谧。地古遗草木，庭寒老芝术。蹇余羡攀跻，因欲保闲逸。观奇遍诸岳，兹岭不可匹。结心寄青松，永悟客情毕。

九日登巴陵置酒望洞庭水军

时贼逼华容县。

九日天气清，登高无秋云。造化辟川岳，了然楚汉分。长风鼓横波，合沓蹙龙文。忆昔传游豫，楼船壮横汾。今兹讨鲸鲵，旌旆何缤纷。白羽落酒樽，洞庭罗三军。黄花不掇手，战鼓遥相闻。剑舞转颓阳，当时日停曛。酣歌激壮士，可以摧妖氛。东篱下，渊明不足群杜公讥四皓为局促，太白讥渊明为，自是诗人一时豪语，非定论也。东坡极称“局促商山芝”为杜公杰句，过矣。若谓其辞虽讥之，其意实钦之，乃为窥见古人深处耳。

秋登巴陵望洞庭

清晨登巴陵，周览无不极。明湖映天光，彻底见秋色。秋色何苍然，际海俱澄鲜。山青灭远树，水绿无寒烟。来帆出江中，去鸟向日边。风清长沙浦，霜空云梦田。瞻光惜颓发，阅水悲徂年。北渚既荡漾，东流自潺湲。郢人唱白雪，越女歌采莲。听此更肠断，凭崖泪如泉。

登巴陵开元寺西阁赠衡岳僧方外

衡岳有开士，五峰秀真骨。见君万里心，海水照秋月。大臣南溟去，问道皆请谒。洒以甘露言，清凉润肌发。明湖落天镜，香阁凌银阙。登眺餐惠风，新花期启发。

金陵望汉江

汉江回万里，派作九龙盘。横溃豁中国，崔嵬飞迅湍。六帝沦亡后，三吴不足观。我君混区宇，垂拱众流安。今日任公子，沧浪罢钓竿。

登敬亭北二小山余时客逢崔侍御并登此地

送客谢亭北，逢君纵酒还。屈盘戏白马，大笑上青山。回鞭指长安，西日落秦关。帝乡三千里，杳在碧云间。

○已上登览。

安州应城玉女汤作

安州。

神女殁幽境，汤池流大川。阴阳结炎炭，造化开灵泉。地底烁朱火，沙傍歊素烟。沸珠跃晴月，皎镜涵空天。气浮兰芳满，色涨桃花然。精览万殊入，潜行七泽连。愈疾功莫尚，变盈道乃全。濯缨掬清泚，晞发弄潺湲。散下楚王国，分浇宋玉田。可以奉巡幸，奈何隔穷偏。独随朝宗水，赴海输微涓。

○以下行役。

之广陵宿常二南郭幽居

淮南。

绿水接柴门，有如桃花源。忘忧或假草，满院罗丛萱。暝色湖上来，微雨飞南轩。故人宿茅宇，夕鸟归杨园。还惜诗酒别，深为江海言。明朝广陵道，独忆此倾樽。

郢门秋怀

荆州、江夏、岳阳。

郢门一为客，巴月三成弦。朔风正摇落，行子愁归旋。杳杳山外日，茫茫江上天。人迷洞庭水，雁度潇湘烟。清旷偕夙好，缁磷及此年。百龄何荡漾，万化相推迁。空谒苍梧帝，徒寻溟海仙。已闻蓬岳浅，岂见三桃圆。倚剑增浩叹，扪襟还自怜。终当游五湖，濯足沧浪泉。

荆门浮舟望蜀江

春水月峡来，浮舟望安极。正见桃花流，依然锦江色。江色绿且明，茫茫与天平。逶迤巴山尽，摇曳楚云行。雪照聚沙雁，花飞出谷莺。芳洲却已转，碧树森森迎。流目浦烟夕，扬帆海月生。江陵识遥火，应到渚宫城。

上三峡

巫山夹青天，巴水流若兹。巴水忽可尽，青天无到时。三朝上黄牛，三暮行太迟。三朝又三暮，不觉鬓成丝。

自巴东舟行经瞿塘峡登巫山最高峰晚还题壁

江行几千里，海月十五圆。始经瞿塘峡，遂步巫山巅。巫山高不穷，巴国尽所历。日边攀垂萝，霞外倚穹石。飞步凌绝顶，极目无纤烟。却顾失丹壑，仰观临青天。青天若可扪，银汉去安在。望云知苍梧，记水辨瀛海。周游孤光晚，历览幽意多。积雪照空谷，悲风鸣森柯。归途行欲曛，佳趣尚未歇。江寒早啼猿，松暝已吐月。月色何悠悠，清猿响啾啾。辞山不忍听，挥策还孤舟。

江行寄远

刳木出吴楚，危槎百余尺。疾风吹片帆，日暮千里隔。别时酒犹在，已为异乡客。思君不可得，愁见江水碧。

下泾县陵阳溪至涩滩

涩滩鸣嘈嘈，两山足猿猱。白波若卷雪，侧石不容舠。渔人与舟人，撑折万张篙。

下陵阳沿高溪三门六刺滩

三门横峻滩，六刺走波澜。石惊虎伏起，水状龙萦盘。何惭七里濑，使我欲垂竿。

宿湖

鸡鸣发黄山，暝投湖宿。白雨映寒山，森森似银竹。提携采铅客，结荷水边沐。半夜四天开，星河烂人目。明晨大楼去，冈陇多屈伏。当与持斧翁，前溪伐云木巳上行役。

西施

吴越。

西施越溪女，出自苎萝山。秀色掩今古，荷花羞玉颜。浣纱弄碧水，自与清波闲。皓齿信难开，沉吟碧云间。勾践征绝艳，扬蛾入吴关。提携馆娃宫，杳渺讵可攀。一破夫差国，千秋竟不还。

○以下怀友。

王右军

右军本清真，潇洒在风尘。山阴遇羽客，要此好鹅宾。扫素写道经，笔精妙入神。书罢笼鹅去，何曾别主人。

上元夫人

上元谁夫人，偏得王母娇。嵯峨三角髻，余发散垂腰。裘披青毛锦，身着赤霜袍。手提嬴女儿，闲与凤吹箫。眉语两自笑，忽然随风飘上元夫人，道君弟子也，尝与西王母俱降于汉宫，事见《汉武内传》。嬴女，秦穆公女弄玉也，喜吹箫作凤鸣。

商山四皓

白发四老人，昂藏南山侧。偃卧松雪间，冥翳不可识。云窗拂青霭，石壁横翠色。龙虎方战争，于焉自休息。秦人失金镜，汉祖升紫极。阴虹浊太阳，前星遂沦匿。一行佐明两，欻起生羽翼。功成身不居，舒卷在胸臆。窅冥合元化，茫昧信难测。飞声塞天衢，万古仰遗迹。

自广平乘醉走马六十里至邯郸登城楼览古书怀

燕赵。

醉骑白花骆骆：一作马，西走邯郸城。扬鞭动柳色，写鞋春风生。入郭登高楼，山川与云平。深宫翳绿草一作雄都半古冢，万事伤人情。相如章华巅，猛气折秦嬴。两虎不可斗，廉公终负荆。提携袴中儿，杵臼及程婴。空孤献白刃一作立孤就白刃，必死耀丹诚。平原三千客，谈笑尽豪英。毛君能颖脱，二国且同盟。皆为黄泉土，使我涕纵横。磊磊石子冈，萧萧白杨声。诸贤没此地诸贤：一作贤豪，碑版有残铭。太古共今时，由来互衰荣。伤哉何足道，感激仰空名空：一作虚。赵俗爱长剑，文儒少逢迎。闲从博陵游陵：一作徒，帐饮雪朝酲雪朝酲：一作雪中醒。歌酣易水动，鼓震丛台倾。日落把烛归，凌晨向燕京。方陈五饵策，一使胡尘清。

○相如、廉颇，程婴、杵臼，平原、毛颖，三端乃赵事之最大者。

苏武

苏武在匈奴，十年持汉节。白雁上林飞，空传一书札。牧羊边地苦，落日归心绝。渴饮月窟冰，饥餐天上雪。东还沙塞远，北怆河梁别。泣把李陵衣，相看泪成血。

经下邳圯桥怀张子房

淮泗。

子房未虎啸，破产不为家。沧海得壮士，椎秦博浪沙。报韩虽不成，天地皆振动。潜匿游下邳，岂曰非智勇。我来圮桥上，怀古钦英风。唯见碧流水，曾无黄石公。叹息此人去，萧条徐泗空。

秋夜板桥浦泛月独酌怀谢朓

天上何所有，迢迢白玉绳。斜低建章阙，耿耿对金陵。汉水旧如练，霜江夜清澄。长川泻落月，洲渚晓寒凝。独酌板桥浦，古人谁可征。玄晖难再得，洒酒气填膺。

金陵新亭

金陵风景好，豪士集新亭。举目山河异，偏伤周情。四座楚囚悲，不忧社稷倾。王公何慷慨，千载仰雄名。

过彭蠡湖

浔阳。

谢公入彭蠡，因此游松门。余方窥石镜，兼得穷江源。前赏迹可见，后来道空存。而欲继风雅，岂唯清心魂。云海方助兴，波涛何足论。青嶂忆遥月，绿萝鸣愁猿。水碧或可采，金膏秘莫言。余将振衣去，羽化出嚣烦。

望鹦鹉洲悲祢衡

魏帝营八极，蚁观一祢衡。黄祖斗筲人，杀之受恶名。吴江赋鹦鹉，落笔超群英。锵锵振金玉，句句欲飞鸣。鸷鹗啄孤凤，千春伤我情。五岳起方寸，隐然讵可平。才高竟何施，寡识冒天刑。至今芳洲上，兰蕙不忍生。

宿巫山下

巫峡。

昨夜巫山下，猿声梦里长。桃花飞绿水，三月下瞿塘。雨色风吹去，南行拂楚王。高丘怀宋玉，访古一沾裳。

金陵白杨十字巷

白杨十字巷，北夹湖沟道。不见吴时人，空生唐年草。天地有反复，宫城尽倾倒。六帝余古丘，樵苏泣遗老。

经南陵题五松山

一作南陵五松山感时赠别，山在铜坑村五里。

圣达有去就，潜光愚其德。鱼与龙同池，龙去鱼不测。当时板筑辈，岂知傅说情。一朝和殷人和：一作雨，光气为列星。伊尹生空桑，捐庖佐皇极。桐官放太甲，摄政无愧色。三年帝道明，委质终辅翼。旷哉至人心，万古可为则。时命或大谬，仲尼将奈何将：一作其。鸾凤忽覆巢，麒麟不来过。龟山蔽鲁国，有斧且无柯。归去来，归去来一作归来归去来，宵济越洪波。

姑熟十咏

姑熟溪溪至芜湖县东北流至太平入江。

爱此溪水闲，乘流兴无极。漾楫怕鸥惊，垂竿待鱼食。波翻晓霞影，岸叠春山色。何处浣纱人，红颜未相识。

丹阳湖湖在当涂县东南七十里。

湖与元气连，风波浩难止。天外贾客归，云间片帆起。龟游莲叶上，鸟宿芦花里。少女棹轻舟，歌声逐流水。

谢公宅谢朓宅在当涂城东青山。

青山日将暝，寂寞谢公宅。竹里无人声，池中虚月白。荒庭衰草遍，废井苍苔积。唯有清风闲，时时起泉石。

陵歊台台在当涂城北黄山，宋武帝尝登此台，且建离官。

旷望登古台，台高极人目。叠嶂列远空，杂花间平陆。闲云人窗牖，野翠生松竹。欲览碑上文，苔侵岂堪读。

桓公井桓温井在当涂东五里白纻山上。

桓公名已古，废井曾未竭。石甃冷苍苔，寒泉湛孤月。秋来桐暂落，春至桃还发。路远人罕窥，谁能见清澈。

慈姥竹当涂西北四十五里有慈姥山，山上出竹，堪为箫管。

野竹攒石生，含烟映江岛。翠色落波深，虚声带寒早。龙吟曾未听，凤曲吹应好。不学蒲柳凋，贞心常自保。

望夫山望夫石在当涂，正当和州郡楼。昔有妇登此山，望夫化为石。

写望临碧空，怨情感离别。江草不知愁，岩花但争发。云山万重隔，音信千里绝。春去秋复来，相思几时歇。

牛渚矶牛渚矶与和州横江渡相对。昔有人潜行，云此处通洞庭，旁达无底。

绝壁临巨川，连峰势相向。乱石流、洑间，回波自成浪。但惊群木秀，莫测精灵状。更听猿夜啼，忧心醉江上。

灵墟山灵墟山在当涂南十里。

丁令辞世人，拂衣向仙路。伏炼九丹成，方随五云去。松萝蔽幽洞，桃杏深隐处。不知曾化鹤，辽海归几度。

天门山天门山在当 涂西南三十里，东日博望，西曰天门，即今之东西梁山也。

迥出江上山，双峰自相对。岸映松色寒，石分浪花碎。参差远天际，缥缈晴霞外。落日舟去遥，回首沉青霭。

○已上怀古。

与元丹丘方城寺谈玄作

蜀中。

○一作仙城山寺。以下闲适。

茫茫大梦中，唯我独先觉。腾转风火来，假合作容貌。灭除昏疑尽，领略入精要。澄虑观此身，因得通寂照。朗悟前后际，始知金仙妙。幸逢禅居人，酌玉坐相召。彼我俱若丧，云山岂殊调。清风生虚空，明月见谈笑。怡然青莲宫，永愿恣游眺。

寻高凤石门山中元丹丘

楚汉。

寻幽无前期，乘兴不觉远。苍崖渺难涉，白日忽欲晚。未穷三四山，已历千万转。寂寂闻猿愁，行行见云收。高松上好月，空谷宜清秋。溪深古雪在，石断寒泉流。峰峦秀中天，登眺不可尽。丹丘遥相呼，顾我忽而哂。遂造穷谷间，始知静者闲。留欢达永夜，清晓方言还。

安州般若寺水阁纳凉喜遇薛员外

乂安州。

翛然金园赏，远近含晴光。楼台成海气，草木皆天香。忽逢青云士，共解丹霞裳。水退池上热，风生松下凉。吞讨破万象，褰窥临众芳。而我遗有漏，与君用无方。心垢都已灭，永言题禅房。

月下独酌四首

长安。

花间一壶酒，独酌无相亲。举杯邀明月，对影成三人。月既不解饮，影徒随我身。暂伴月将影，行乐须及春。我歌月徘徊，我舞影凌乱。醒时同交欢，醉后各分散。永结无情游，相期邈云汉。

天若不爱酒，酒星不在天。地若不爱酒，地应无酒泉。天地既爱酒，爱酒不愧天。已闻清比圣，复道浊如贤。贤圣既已饮，何必求神仙。三杯通大道，一斗合自然。但得醉中趣，勿为醒者传。

三月咸阳时时：一作城，千花昼如锦一作好鸟吟清风，落花散如锦；又作园鸟语成歌，庭花笑如锦。谁能春独愁，对此径须饮。穷通与修短，造化夙所禀。一樽齐死生，万事固难审。醉后失天地，兀然就孤枕。不知有吾身，此乐最为甚。

穷愁千万端千万端：一作有千端，美酒三百杯三百杯：一作唯数杯。愁多酒虽少，酒倾愁不来。所以知酒圣酒圣：一作圣贤，酒酣心自开。辞粟卧首阳卧首阳：一作饿伯夷，屡空饥颜回饥：一作悲。当代不乐饮，虚名安用哉。蟹螯即金液，糟丘是蓬莱。且须饮美酒，乘月醉高台。

春归终南山松龙旧隐

我来南山阳，事事不异昔。却寻溪中水，还望岩下石。蔷薇缘东窗，女萝绕北壁。别来能几日，草木长数尺。且复命酒樽，独酌陶永夕。

冬夜醉宿龙门觉起言志

洛阳。

醉来脱宝剑，旅憩高堂眠。中夜忽惊觉，起立明灯前。开轩聊直望，晓雪河冰壮。哀哀歌苦寒，郁郁独惆怅。傅说版筑臣，李斯鹰犬人。飙起匡社稷，宁复长艰辛。而我胡为者，叹息龙门下。富贵未可期，殷忧向谁写。去去泪满襟，举声梁甫吟。青云当自致，何必求知音。

寻山僧不遇作

金陵。

石径入丹壑，松门闭青苔。闲阶有鸟迹，禅室无人开。窥窗见白拂，挂壁生尘埃。使我空叹息，欲去仍徘徊。香云隔山起，花雨从天来。已有空乐好，况闻青猿哀。了然绝世事，此地方悠哉。

过汪氏别业二首

游山谁可游，子明与浮丘。叠岭碍河汉，连峰横斗牛。汪生面北阜，池馆清且幽。我来感意气，搥炰列珍羞。扫石待归月，开池涨寒流。酒酣益爽气，为乐不知秋。

畴昔未识君，知君好贤才。随山起馆宇，凿石营池台。大火五月中，景风从南来。数枝石榴发，一丈荷花开。恨不当此时，相过醉金罍。我行值木落，月苦清猿哀。永夜达五更，吴歈送琼杯。酒酣欲起舞，四座歌相催。日出远海明，轩车且徘徊。更游龙潭去，枕石拂莓苔。

待酒不至

玉壶系青丝，沽酒来何迟。山花向我笑，正好衔杯时。晚酌东窗下，流莺复在兹。春风与醉客，今日乃相宜。

独酌

春草如有意，罗生玉堂阴。东风吹愁来，白发坐相侵。独酌劝孤影，闲歌面芳林。长松尔何知尔何知：一作本无情，萧瑟为谁吟。手舞石上月，膝横花间琴。过此一壶外，悠悠非我心一本云：春草变绿野，新莺有佳音。落日不尽欢，恐为愁所侵。独酌劝孤影，闲歌面芳林。清风寻空来，碧松与共吟。手舞石上月，膝横花下琴。过此一壶外，悠悠非我心。

友人会宿

涤荡千古愁，留连百壶饮。良宵宜清谈，皓月未能寝。醉来卧空山，天地即衾枕。

春日独酌二首

东风扇淑气，水木荣春晖。白日照绿草，落花散且飞。孤云还空山，众鸟各已归。彼物皆有托，吾生独无依。对此石上月，长歌醉芳菲。

我有紫霞想，缅怀沧洲间。且对一壶酒，澹然万事闲。横琴倚高松，把酒望远山。长空去鸟没，落日孤云还。但悲光景晚，宿昔成秋颜。

金陵江上遇蓬池隐者

自注：时于落星石上以紫绮裘换酒为欢。

心爱名山游，身随名山远。罗浮麻姑台，此去或未返。遇君蓬池隐，就我石上饭。空言不成欢，强笑惜日晚。绿水向雁关，黄云蔽龙山。叹息两客鸟，徘徊吴越间。一语一执手，留流夜将久。解我紫绮裘，且换金陵酒。酒来笑复歌，兴酣乐事多。水影弄月色，清光奈愁何。明晨挂帆席，离恨满沧波。

日夕山中忽然有怀

庐山。

久卧名山云名：一作青，遂为名山客名：一作青。山深云更好，赏弄终日夕。月衔楼间峰，泉漱阶下石。素心自此得，真趣非外借。鼯啼桂方秋，风灭籁归寂。缅思洪崖术，欲往沧海隔海：一作岛。云车来何迟，抚己空叹息。

春日醉起言志

处世若大梦，胡为劳其生。所以终日醉，颓然卧前楹。觉来眄庭前，一鸟花间鸣。借问此何时，春风语流莺。感之欲叹息，对酒还自倾。浩歌待明月，曲尽已忘情。

庐山东林寺夜怀

我寻青莲宇，独往谢城阙。霜清东林钟，水白虎溪月。天香生虚空，天乐鸣不歇。宴坐寂不动，大千入毫发。湛然冥真心，旷劫断出没。

对酒

劝君莫拒杯，春风笑人来。桃李如旧识，倾花向我开。流莺啼碧树，明月窥金罍。昨来朱颜子，今日白发催。棘生石虎殿，鹿走姑苏台。自古帝王宅，城阙闭黄埃。君若不饮酒，昔人安在哉。

嘲王历阳不肯饮酒

历阳。

地白风色寒，雪花大如手。笑杀陶渊明，不饮杯中酒。浪抚一张琴，虚栽五株柳。空负头上巾，吾于尔何有。

○已上闲适。

忆崔郎中宗之游南阳遗吾孔子琴抚之潸然感旧

以下怀思。

昔在南阳城，唯餐独山蕨。忆与崔宗之，白水弄素月。时过菊潭上，纵酒无休歇。泛此黄金花，颓然清歌发。一朝摧玉树，生死殊飘忽。留我孔子琴，琴存人已没。谁传广陵散，但哭邙山骨。泉户何时明，长归狐兔窟。

望月有怀

清泉映疏松，不知几千古。寒月摇轻波，流光入窗户。对此空长吟，思君意何深。无因见安道，兴尽愁人心。

春滞沅湘有怀山中

沅湘春色还，风暖烟草绿。古之伤心人，于此肠断续。予非怀沙客，但美采菱曲。所愿归东山，寸心于此足。

落日忆山中

雨后烟景绿，晴天散余霞。东风随春归，发我枝上花。花落时欲暮，见此令人嗟。愿游名山去，学道飞丹砂。

忆秋浦桃花旧游时窜夜郎

桃花春水生，白石今出没。摇荡女萝枝，半挂青天月。不知旧行径，初拳几枝蕨。三载夜郎还，于兹炼金骨。

○已上怀思。

越中秋怀

以下感遇。

越水绕碧山，周回数千里。乃是天镜中，分明画相似一本首四句云：蹈海思仲连，游山慕康乐。攀云穷千峰，弄水涉万壑，下同。爱此从冥搜，永怀临湍游临湍游：一作林湍幽。一为沧波客，十见红蕖秋。观涛壮天险，望海令人愁。路遐迫西照，岁晚悲东流。何必探禹穴，誓将归蓬丘。不然五湖上，亦可乘扁舟。

效古二首

朝入天苑中，谒帝蓬莱宫。青山映辇道，碧树摇烟空。谬题金闺籍，得与银台通。待诏奉明主，抽毫颂清风。归时落日晚，躞蹀浮云骢。人马本无意，飞驰自豪雄。入门紫鸳鸯，金井双梧桐。清歌弦古曲，美酒沽新丰。快意且为乐，列筵坐群公。光景不可留，生世如转蓬。早达胜晚遇，羞比垂钓翁。

○此太白因晚节穷困，回忆昔年遇主宠荣之时。末二句反言之。凡寓言，类多迷离其辞。

自古有秀色，西施与东邻。蛾眉不可妒，况乃效其颦。所以尹婕妤，羞见邢夫人。低头不出气，塞默少精神。寄语无盐子，如君何足珍。

○此哂妒己谣诼者都无才望，皆碌碌庸流耳。

感遇二首

宝剑双蛟龙，雪花照芙蓉。精光射天地，电腾不可冲。一去别金匣，飞沉失相从。风胡殁已久风胡：一作圣人。所以潜其锋。吴水深万丈，楚山邈千重。雌雄终不隔，神物会当逢。

咸阳二三月，百鸟鸣花枝一作宫柳黄金枝。玉剑谁家子，西秦豪侠儿一作绿帻谁家子，卖珠轻薄儿。日暮醉酒归，白马骄且驰。意气人所仰仰：一作倾，游冶方及时。子云不晓事，晚献长杨词。赋达身已老，草玄鬓若丝。投阁良可叹，但为此辈嗤。

拟古十二首

青天何历历，明星白如石。黄姑与织女，相去不盈尺。银河无鹊桥，非时将安适。闺人理纨素，游子悲行役。瓶冰知冬寒，霜露欺远客。客似秋叶飞，飘飖不言归。别后罗带长，愁宽去时衣。乘月托宵梦，因之寄金微。

○此托为思妇望征夫之辞。

高楼入青天，下有白玉堂。明月看欲堕，当窗悬清光。遥夜一美人，罗衣沾秋霜。含情弄柔瑟，弹作陌上桑。弦声何激烈，风卷绕飞梁。行人皆踯躅，栖鸟去回翔。但写妾意苦，莫辞此曲伤。愿逢同心者，飞作紫鸳鸯。

○此托为贞妇不二心之辞。《陌上桑》，罗敷作以自明其心者。

长绳难系日，自古共悲辛。黄金高北斗，不惜买阳春。石火无留光，还如世中人。即事已如梦，后来我谁身。提壶莫辞贫，取酒会四邻。仙人殊恍惚，未若醉中真。

○此托为痛饮者及时行乐之意。

清都绿玉树，灼烁瑶台春。攀花弄秀色，远赠天仙人。香风送紫蕊，直到扶桑津。耻掇世上艳，所贵心之珍。相思传一笑，聊欲示情亲。

○此香草以诒美人之意。

今日风日好，明日恐不如。春风笑于人，何乃愁自居。吹箫舞彩凤，酌醴鲙神鱼。千金买一醉，取乐不求余。达士遗天地，东门有二疏。愚夫同瓦石，有才知卷舒。无事坐悲苦，块然涸辙鱼。

○此卷舒自由、坦怀行乐之意。

运速天地闭，胡风结飞霜。百草死冬月，六龙颓西荒。太白出东方，彗星扬精光。鸳鸯非越鸟，何为眷南翔。惟昔鹰将犬，今为侯与王。得水成蛟龙，争池夺凤皇。北斗不酌酒，南箕空簸扬。

○此首指安史之乱。“六龙颓西荒”，喻明皇幸蜀也。“鸳鸯”二句，太白自喻在江南为永王所污染也。“惟昔”二句，谓诸将不过鹰犬之材，忽跻侯王之尊也。

世路今太行，回车竟何托。万族皆凋枯，遂无少可乐。旷野多白骨，幽魂共销铄。荣贵当及时，春华宜照灼。人非昆山玉，安得长璀错。身没期不朽，荣名在麟阁。

○此首言仕途险，非己所可干，当立名于身后耳。

月色不可扫，客愁不可道。玉露生秋衣，流萤飞百草。日月终销毁，天地同枯槁。蟪蛄啼青松，安见此树老。金丹宁误俗，昧者难精讨。尔非千岁翁，多恨去世早。饮酒入玉壶，藏身以为宝。

○此首欲饮酒学仙，以遣愁思。

生者为过客，死者为归人。天地一逆旅，同悲万古尘。月兔空捣药，扶桑已成薪已成：一作以为。白骨寂无言，青松岂知春。前后更叹息，浮荣何足珍。

○此与十九首中之“回车驾言迈”、“去者日以疏”二首同意。

仙人骑彩凤，昨下阆风岑。海水三清浅，桃源一见寻。遗我绿玉杯，兼之紫琼琴。杯以倾美酒，琴以闲素心。二物非世有，何论珠与金。琴弹松里风，杯劝天上月。风月长相知，世人何倏忽。

涉江弄秋水，爱此荷花鲜。攀荷弄其珠，荡漾不成圆。佳期彩云重，欲赠隔远天。相思无由见，怅望凉风前。

○此亦采芳以诒美人之辞。

去去复去去，辞君还忆君。汉水既殊流，楚山亦此分。人生难称意，岂得长为群。越燕喜海日，燕鸿思朔云。别久容华晚，琅玕不能饭。日落知天昏，梦长觉道远。望夫登高山，化石竟不返。

○此亦托为贞妇思夫之辞。

感兴八首

瑶姬天帝女，精彩化朝云。宛转入梦宵，无心向楚君。锦衾抱秋月，绮席空兰芬。茫昧竟谁测，虚传宋玉文。

洛浦有宓妃，飘飖雪争飞。轻云拂素月，了可见清辉。解珮欲西走，含情讵相违。香尘动罗袜，绿水不沾衣。陈王徒作赋，神女岂同归。好色伤大雅，多为世所讥。

裂素持作书，将寄万里怀。眷眷待远信，竟岁无人来。征鸿务从阳，又不为我栖。委之在深箧，蠹鱼坏其题。何如投水中，流落他人开。不惜他人开，但恐生是非。

芙蓉娇绿波，桃李夸白日。偶蒙春风荣，生此艳阳质。岂无佳人色，但恐花不实。宛转龙火飞，零落互相失。讵知凌寒松，千载长守一。

十五游神仙，仙游未曾歇。吹笙吟松风，泛瑟窥海月。西山玉童子，使我炼金骨。欲逐黄鹤飞，相呼向蓬阙。

西国有美女，结楼青云端。蛾眉艳晓月，一笑倾城欢。高节夺明主，炯心如凝丹。常恐彩色晚，不为人所观。安得配君子，共成双飞鸾。

朅来荆山客，谁为珉玉分。良宝绝见弃，虚持三献君。直木忌先伐，芬兰哀自焚。盈满天所损，沉冥道所群。东海有碧水，西山多白云。鲁连及夷齐，可以蹑清芬。

嘉谷隐丰草，草深苗且稀。农夫既不异，孤穗将安归。常恐委畴陇，忽与秋蓬飞。乌得荐宗庙，为君生光辉。

寓言三首

周公负斧扆，成王何夔夔。武王昔不豫，剪爪投河湄。贤圣遇谗慝，不免人君疑。天风拔大木，禾黍咸伤萎。管蔡扇苍蝇，公赋鸱鸮诗。金滕若不启，忠信谁明之。

遥裔双彩凤，婉娈三青禽。往还瑶台里，鸣舞玉山岑。以欢秦娥意，复得王母心。驱驱精卫鸟，衔木空长吟。

长安春色归，先入青门道。绿杨不自持，从风欲倾倒。海燕还秦官，双飞入帘栊。相思不可见，托梦辽城东。

秋夕旅怀

凉风度秋海，吹我乡思飞。连山去无际，流水何时归。日夕浮云色，心断明月晖。芳草歇柔艳，白露催寒衣。梦长银汉落，觉罢天星稀。含叹想旧国，泣下谁能挥。

感遇四首

吾爱王子晋，得道伊洛滨。金骨既不毁，玉颜长自春。可怜浮丘公，猗靡与情亲。举手白日间，分明谢时人。二仙去已远，梦想空殷勤。

可叹东篱菊，茎疏叶且微。虽言异兰蕙，亦自有芳菲。未泛盈樽酒，徒沾清露辉。当荣君不采，飘落欲何依。

昔余闻嫦娥，窃药驻云发。不自娇玉颜，方希炼金骨。飞去身莫返，含笑坐明月。紫宫夸蛾眉，随手会凋歇。

宋玉事楚王，立身本高洁。巫山赋彩云，郢路歌白雪。举国莫能和，巴人皆卷舌。一惑登徒言，恩情遂中绝。

○已上感遇。

翰林读书言怀呈集贤院内诸学士

长安。以下写怀。

晨趋紫禁中，夕待金门诏。观书散遗帙，探古穷至妙。片言苟会心，掩卷忽而笑。青蝇易相点，白雪难同调。本是疏散人，屡贻褊促诮。云天属清朗，林壑忆游眺。或时清风来，闲倚栏下啸栏：一作檐。严光桐庐溪，谢客临海峤。功成谢人君君：一作间，从此一投钓。

寻阳紫极宫感秋作

何处闻秋声，翛翛北窗竹。回簿万古心，揽之不盈掬。静坐观众妙，浩然媚幽独。白云南山来，就我檐下宿。懒从唐生决，羞访季主卜。四十九年非，一往不可复。野情转萧散，世道有翻复。陶令归去来，田家酒应熟。

江上秋怀

餐霞卧旧壑，散发谢远游。山蝉号枯桑，始复知天秋。朔雁别海裔，越燕辞江楼。飒飒风卷沙，茫茫雾萦洲。黄云结暮色，白水扬寒流。恻怆心自悲，潺湲泪难收。蘅兰方萧瑟，长叹令人愁。

秋夕书怀

一作秋日南游书怀。

北风吹海雁，南度落寒声。感此潇湘客，凄其流浪情。海怀结沧洲一作远心飞苍梧，霞想遥赤城霞：一作遐。遥：一作游。始探蓬壶事一作始采蓬壶术，旋觉天地轻。澹然吟高秋，闲卧瞻太清。萝月掩空幕掩：一作隐，松霜皓前楹霜皓：一作云散。灭见息群动，猎微穷至精。桃花有源水，可以保吾生。

避地司空原言怀

舒州。

南风昔不竞，豪圣思经纶。刘琨与祖逖，起舞鸡鸣晨。虽有匡济心，终为乐祸人。我则异于是，潜光皖水滨。卜筑司空原，北将天柱邻。雪霁万里月，云开九江春。俟乎太阶平，然后托微身。倾家事金鼎，年貌何长新。所愿得此道，终然保清真。弄景奔日驭，攀星戏河津。一随王乔去，长年玉天宾。

南奔书怀

一作自丹阳南奔道中作。

遥夜何漫漫何漫漫：一作何时旦，空歌白石烂。宁戚未匡齐，陈平终佐汉。欃枪扫河洛，直割鸿沟半。历数方未迁，云雷屡多难。天人秉旄钺，虎竹光藩翰。侍笔黄金台，传觞青玉案。不因秋风起，自有思归叹。主将动谗疑，王师忽离叛。自来白沙上一作兵罗沧海上，鼓噪丹阳岸。宾御如浮云，从风各消散。舟中指可掬，城上骸争爨。草草出近关，行行昧前算。南奔剧星火，北寇无涯畔。顾乏七宝鞭，留连道边玩。太白夜食昴，长虹日中贯。秦赵兴天兵，茫茫九州乱。感遇明主恩遇：一作结，颇高祖逖言。过江誓流水，志在清中原。拔剑击前柱，悲歌难重论。

荆州贼乱临洞庭言怀作

修蛇横洞庭，吞象临江岛。积骨成巴陵，遗言闻楚老。水穷三苗国，地窄三湘道。岁晏天峥嵘，时危人枯槁。思归阻丧乱，去国伤怀抱。郢路方丘墟，章华亦倾倒。风悲猿啸苦，木落鸿飞早。日隐西赤沙，月明东城草。关河望已绝，氛雾行当扫。长叫天可闻，吾将问苍昊。

览镜书怀

得道无古今，失道还衰老。自笑境中人，白发如霜草。扪心空叹息，问影何枯槁。桃李竟何言，终成南山皓。

江南春怀

青春几何时，黄鸟鸣不歇。天涯失乡路乡：一作归，江外老华发。心飞秦塞云，影滞楚关月。身世殊烂漫，田园久芜没。岁晏何所从，长歌谢金阙。

○已上写怀。

鲁东门观刈蒲

鲁中。

鲁国寒事早，初霜刈渚蒲。挥镰若转月，拂水生连珠。此草最可珍，何必贵龙须。织作玉床席，欣承清夜娱。罗衣能再拂，不畏素尘芜。

○以下咏物。

咏邻女东窗海石榴

鲁女东窗下，海榴世所稀。珊瑚映绿水，未足比光辉。清香随风发，落日好鸟归。愿为东南枝，低举拂罗衣。无由一攀折，引领望金扉。

南轩松

南轩有孤松，柯叶自绵幂。清风无闲时，潇洒终日夕。阴生古苔绿，色染秋烟碧。何当凌云霄，直上数千尺。

求崔山人百丈崖瀑布图

百丈素崖裂，四山丹壁开。龙潭中喷射，昼夜生风雷。但见瀑泉落，如潨云汉来。闻君写真图，岛屿备萦回。石黛刷幽草，曾青泽古苔。幽缄倘相传，何必向天台。

见野草中有名白头翁者

醉入田家去，行歌荒野中。如何青草里，亦有白头翁。折取对明镜，宛将衰鬓同。微芳似相诮，流恨向东风。

莹禅师房观山海图

真僧闭精宇，灭迹含达观。列嶂图云山，攒峰入霄汉。丹崖森在目，清昼疑卷幔。蓬壶来轩窗，瀛海入几案。烟涛争喷薄，岛屿相凌乱。征帆飘空中，瀑水洒天半。峥嵘若可陟，想像徒盈叹。杳与真心冥，遂谐静者玩。如登赤城里，揭涉沧洲畔。即事能娱人，从兹得萧散。

咏桂二首

园花笑芳年，池草艳春色。犹不如槿花，娟玉阶侧。芬荣何天促，零落在瞬息。岂若琼树枝，终岁长翕赩。

世人种桃李，多在金张门。攀折争捷径，及此春风睻。一朝天霜下，荣耀难久存。安知南山桂，绿叶垂芳根。清阴亦可托，何惜树君园。

宣城长史弟昭赠余琴溪中双舞鹤诗以见志

令弟佐宣城，赠余琴溪鹤。谓言天涯雪，忽向窗前落。白玉为毛衣，黄金不肯博。当风振六翮，对舞临山阁。顾我如有情，长鸣似相托。何当驾此物，与尔腾寥廓。

○已上咏物。

题随州紫阳先生壁

以下题咏。

神农好长生，风俗久已成。复闻紫阳客，早署丹台名。喘息餐妙气，步虚吟真声。道与古仙合，心将元化并。楼疑出蓬海，鹤似飞玉京。松雪窗外晓，池水阶下明。忽耽笙歌乐，顿失轩冕情。终愿惠金液，提携凌太清。

题元丹丘山居

故人栖东山，自爱丘壑美。青春卧空林，白日犹不起。松风清襟袖，石潭洗心耳。羡君无纷喧，高枕碧霞里。

题元丹丘颍阳山居 并序

丹丘家于颍阳，新卜别业，其地北倚马岭，连峰蒿丘，南瞻鹿台，极目汝海。云岩映郁，有佳致焉。白从之游，故有此作。

仙游渡颍水，访隐同元君。忽遗苍生望，独与洪崖群。卜地初晦迹，兴言且成文。却顾北山断，前瞻南岭分。遥通汝海月，不隔嵩丘云。之子合逸趣，而我钦清芬。举迹倚松石，谈笑迷朝曛。终愿狎青鸟，拂衣栖江。

题瓜洲新河饯族叔舍人贲

齐公凿新河，万古流不绝。丰功利生人，天地同朽灭。两桥对双阁，芳树有行列。爱此如甘棠，谁云敢攀折。吴关倚此固，天险自兹设。海水落斗门，潮平见沙泬。我行送季父，弭棹徒流悦。杨花满江来，疑是龙山雪。惜此林下兴，怆为山阳别。瞻望清路尘，归来空寂蔑。

洗脚亭

白道向姑熟，洪亭临道旁。前有吴时井，下有五丈床。樵女洗素足，行人歇金装。西望白鹭洲，芦花似朝霜。送君此时去，回首泪成行。

题金陵王处士水亭

此亭盖齐朝南苑，又是陆机故宅。

王子耽玄言，贤豪多在门。好鹅寻道士，爱竹啸名园。树色老荒苑老：一作秀，池光荡华轩。此堂见明月，更忆陆平原。扫地青玉簟，为余置金樽。醉罢欲归去罢：一作后，花枝宿鸟喧。何时复来此，再得洗嚣烦再：一作更。

题嵩山逸人元丹丘山居 并序

白久在庐霍，元公近游嵩山，故交深情，出处无间。喦信频及，许为主人。欣然适会本意，当冀长往不返，欲便举家就之，兼书共游，因有此赠。

家本紫云山，道风未沦落。况怀丹丘志，冲赏归寂寞。朅来游闽荒，扪涉穷禹凿。夤缘泛潮海，偃蹇陟庐霍。凭雷蹑天窗，弄景憩霞阁。且欣登眺美，颇惬隐沦诺。三山旷幽期，四岳聊所托。故人契嵩颍，高义炳丹雘。灭迹遗纷嚣，终言本峰壑。自矜林湍好，不羡市朝乐。偶与真意并，顿觉世情薄。尔能折芳桂，吾亦采兰若。拙妻好乘鸾，娇女爱飞鹤。提携访神仙，从此炼金药。

嘲鲁儒

鲁叟谈五经，白发死章句。问以经济策，茫如坠烟雾。足著远游履，首戴方头巾。缓步从直道，未行先起尘。秦家丞相府，不重褒衣人。君非叔孙通，与我本殊伦。时事且未达，归耕汶水滨。

惧谗

二桃杀三士，讵假剑如霜。众女妒蛾眉，双花竞春芳。魏姝信郑袖，掩袂对怀王。一惑巧言子，朱颜成死伤死：一作损。行将泣团扇，戚戚愁人肠。

平虏将军妻

平虏将军妇，入门二十年。君心自不悦，妾宠岂得专。出解床前帐，行吟道上篇。古人不唾井，莫忘昔缠绵。

嵩山采菖蒲者

神人多古貌，双耳下垂肩。嵩岳逢汉武，疑是九疑仙。我来采菖蒲，服食可延年。言终忽不见，灭影人云烟。喻帝竟莫悟，终归茂陵田张齐贤曰：此篇是咏仙人王兴诗，语乃隐括其传中事。

金陵听韩侍御吹笛

韩公吹玉笛，倜傥流英音。风吹绕钟山，万壑皆龙吟。王子停凤管，师襄掩瑶琴。余响渡江去，天涯安可寻。

白田马上闻莺

黄鹂啄紫椹，五月鸣桑枝。我行不记日，误作阳春时。蚕老客未归，白田已缫丝一作吴人欲蚤丝。驱马又前去，扪心空自悲悲：一作嗤。

杂诗

白日与明月，昼夜尚不闲尚：一作常。况尔悠悠人，安得久世间。传闻海水上，乃有蓬莱山。玉树生绿叶，灵仙每登攀。一食驻玄发，再食留红颜。吾欲从此去，去之无时还。

○以上题咏。

寄远十二首

以下闺情。

三鸟别王母，衔书来见过。肠断若剪弦，其如愁思何。遥知玉窗里，纤手弄云和。奏曲有深意，青松交女萝。写水落井中，同泉岂殊波。秦心与楚恨，皎皎为谁多写水即泻水也，本鲍明远“泻水置平地”。“写水”四句，谓彼此两地同一相思，未知情恨孰多耳。

青楼何所在，乃在碧云中。宝镜挂秋水水：一作月，罗衣轻春风。新妆坐落日，怅望金屏空金：一作锦。念此送短书念此：一作剪彩，愿因双飞鸿因：一作同。

本作一行书，殷勤道相忆。一行复一行，满纸情何极。瑶台有黄鹤，为报青楼人。朱颜凋落尽，白发一何新。自知未应还还：一作老，离居经三春居：一作君。桃李今若为，当窗发光彩。莫使香风飘，留与红芳待与：一作取。

玉箸落春镜春：一作清，坐愁湖阳水。闻与阴丽华闻：一作且，风烟接邻里。青春已复过，白日忽相催。但恐荷花晚荷：一作飞，令人意已摧。相思不惜梦，日夜向阳台。

远忆巫山阳，花明绿江暖。踌躇未得往，泪向南云满。春风复无情，吹我梦魂断。不见眼中人，天长音信短。

阳台隔楚水阳台：一作阴云，春草生黄河一作转蓬落渭河。相思无日夜，浩荡若流波。流波向海去，欲见终无因一作定绕珠江滨。遥将一点泪，远寄如花人。

昔在舂陵东昔：一作妾，君居汉江岛。百里望花光，往来成白道一作日日采蘼芜，上山成白道。一为云雨别，此地生秋草。秋草秋蛾飞，相思愁落晖。何由一相见，灭烛解罗衣一本晖下添：昔时携手去，今时流泪归。遥知不得意，玉箸点罗衣。

忆昨东园桃李红碧枝，与君此时初别离。金瓶落井无消息，令人行叹复坐思。坐思行叹成楚越，春风玉颜畏销歇。碧窗纷纷下落花，青楼寂寂空明月。两不见，但相思。空留锦字表心素，至今缄愁不忍窥。

长短春草绿，缘门如有情。卷葹心独苦，抽却死还生。睹物知妾意，希君种后庭。闲时当采掇，念此莫相轻。

鲁缟如玉霜，笔题月支书笔：一作剪。寄书白鹦鹉，西海慰离居。行数虽不多，字字有委曲。天末如见之，开缄泪相续。千里若在眼，万里若在心。相思千万里，一书值千金。

美人在时花满堂，美人去后余空床。床中绣被卷不寝卷不寝：一作更不卷，至今三载闻余香闻余香：一作犹闻香。香亦竟不灭，人亦竟不来。相思黄叶尽尽：一作落，白露湿青苔。

○此首一作赠远。

爱君芙蓉婵娟之艳色，若可餐兮难再得。怜君冰玉清炯之明心，情不极兮意已深。朝共琅玕之绮食琅玕，玉也，谓玉食也，夜同鸳鸯之锦衾。恩情婉娈忽为别，使人莫错乱愁心。乱愁心，涕如雪。寒灯厌梦魂欲绝，觉来相思生白发，盈盈汉水若可越，可惜凌波步罗袜。美人美人兮归去来，莫作朝云飞阳台。

○第八首及末二首均长短句，附录。

代赠远

一作寄远。

妾本洛阳人，狂夫幽燕客。渴饮易水波，由来多感激。胡马西北驰，香鬃摇绿丝。鸣鞭从此去，逐虏荡边陲。昔去有好言，不言久离别。燕支多美女，走马轻风雪。见此不记人，恩情云雨绝。啼流玉箸尽，坐恨金闺切。织锦作短书，肠随回文结。相思欲有寄，恐君不见察。焚之扬其灰，手迹自此灭。

闺情

流水去绝国，浮云辞故关。水或恋前浦，云犹归旧山。恨君流沙去流：一作龙，弃妾渔阳间。玉箸夜垂流夜垂：一作日夜，双双落朱颜。黄鸟坐相悲，绿杨谁更攀。织锦心草草，挑灯泪斑斑。窥镜不自识，况乃狂夫还。

代别情人

清水本不动，桃花发岸傍。桃花弄水色，波荡摇春光。我悦子容艳，子倾我文章。风吹绿琴去，曲度紫鸳鸯。昔作一水鱼，今成两枝鸟。哀哀长鸡鸣，夜夜达五晓。起折相思树，归赠知寸心。覆水不可收，行云难重寻。天涯有度鸟，莫绝瑶华音。

代秋情

几日相别离，门前生稽葵穞：自生稻。寒蝉聒梧桐，日夕长鸣悲。白露湿萤火，清霜零兔丝。空掩紫罗袂一作空闺掩罗袂，长啼无尽时。

湖边采莲妇

小姑织白纻，未解将人语。大嫂采芙蓉，溪湖千万重。长兄行不在，莫使外人逢。愿学秋胡妇，贞心比古松。

学古思边

衔悲上陇首，肠断不见君。流水若有情，幽哀从此分。苍茫愁边色，惆怅落日曛。山外接远天，天际忽有云。白雁从中来，飞鸣苦难闻。足系一书札，寄言叹离群。离群心断绝，十见花成雪。胡地无春辉，征人行不归。相思杳如梦，珠泪湿罗衣。

折荷有赠

涉江玩秋水，爱此红蕖鲜。攀荷弄其珠，荡漾不成圆。佳人彩云里，欲赠隔远天。相思无因见，怅望凉风前。

○按此与《拟古》第十一首大同小异。

秋浦寄内

我今寻阳去，辞家千里余。结荷见水宿，却寄大雷书。虽不同辛苦，怆离各自居。我自入秋浦，三年北信疏。红颜愁落尽，白发不能除。有客自梁苑，手携五色鱼。开鱼得锦字，归问我何如。江山虽道阻，意合不为殊。

自代内赠

宝刀截流水，无有断绝时。妾意逐君行，缠绵亦如之。别来门前草，春尽秋转碧。扫尽还更生，萋萋满行迹。鸣凤始相得，雄惊雌各飞。游云落何山，一往不见归。估客发大楼大楼：一作东海，知君在秋浦。梁苑空锦衾，阳台梦行雨。妾家三作相，失势去西秦。犹有旧歌管，凄清闻四邻。曲度入紫云，啼无眼中人。女弟争笑弄，悲羞泪盈巾。妾似井底桃，开花向谁笑。君如天上月，不肯一回照。窥镜不自识，别多憔悴深。安得秦吉了，为人道寸心。

秋浦感主人归燕寄内

霜朽楚关木，始知杀气严。寥寥金天廓，婉婉绿红潜。胡燕别主人，双双语前檐。三飞四回顾，欲去复相瞻。岂不恋华屋，终然谢珠帘。我不及此鸟，远行岁已淹。寄书道中叹，泪下不能缄。

送内寻庐山女道士李腾空二首

君寻腾空子，应到碧山家。水舂云母碓，风扫石楠花。若恋幽居好，相邀弄紫霞。

多君相门女，学道爱神仙。素手掬青霭，罗衣曳紫烟。一往屏风叠，乘鸾着玉鞭着玉鞭：一作不着鞭。

在寻阳非所寄内

闻难知痛哭，行啼入府中。多君同蔡琰，流泪请曹公。知登吴章岭吴章岭，去寻阳城四十五里，岭南即今南康府也，昔与死无分。崎岖行石道，外折入青云。相见若悲叹，哀声那可闻。

○已上闺情。

自溧水道哭王炎三首

宣州作

○以下哀伤。

白杨双行行，白马悲路傍。晨兴见晓月，更似发云阳。溧水通吴关，逝川去未央。故人万化尽，闭骨茅山冈。天上坠玉棺，泉中掩龙章。名飞日月上，义与风云翔。逸气竟莫展，英图俄夭伤。楚国一老人，来嗟龚胜亡。有言不可道，雪泣惜兰芳。

王公希代宝，弃世一何早。吊死不及哀，殡宫已秋草。悲来欲脱剑，挂向何枝好。哭向茅山虽未摧，一生泪尽丹阳道。

王家碧瑶树，一树忽先摧。海内故人泣，天涯吊鹤来。未成霖雨用，先夭济川材。一罢广陵散，鸣琴更不开。

十八家诗钞卷七

杜工部五古上百六十八首

奉赠韦左丞丈二十二韵 以下皆天宝未乱以前之诗

纨绔不饿死，儒冠多误身。丈人试静听，贱子请具陈。甫昔少年日少：一作妙，早充观国宾。读书破万卷，下笔如有神。赋料扬雄敌，诗看子建亲。李邕求识面，王翰愿卜邻卜：陈作为。自谓颇挺出出：一作生，立登要路津。致君尧舜上，再使风俗淳。此意竟萧条，行歌非隐沦。骑驴三十载，旅食京华春。朝扣富儿门，暮随肥马尘。残杯与冷炙，到处潜悲辛。主上顷见征，欻然欲求伸。青冥却垂翅，蹭蹬无纵鳞。甚愧丈人厚，甚知丈人真。每于百僚上，猥诵佳句新。窃笑贡公喜，难甘原宪贫。焉能心怏怏，只是走踆踆。今欲东入海，即将西去秦。尚怜终南山，回首清渭滨。常拟报一饭，况怀辞大臣。白鸥没浩荡没：宋作波，万里谁能驯？

送高三十五书记

《旧书》：适解褐汴州封丘尉，非其好也，乃去位，客游河右。河西节度哥舒翰见而异之，表为左骁卫兵曹，充翰府掌书记，从翰入朝，盛称之于上前。《通鉴》：天宝十三载五月，哥舒翰奏前封丘尉高适为掌书记。

崆峒小麦熟，且愿休王师且：一作吾。请公问主将，焉用穷荒为，饥鹰未饱肉，侧翅随人飞。高生跨鞍马，有似幽并儿幽并：一作并州。脱身簿尉中，始与捶楚辞。借问今何官，触热向武威。答云一书记云：一作言，所愧国士知。人实不易知，更须慎其仪更：一作尤。仪：一作宜。十年出幕府，自可持旌麾麾：一作旗。此行既特达，足以慰所思一作亦足慰远思。男儿功名遂，亦在老大时大：唐佐切。《夜归》诗“明星当空大”，同。常恨结欢浅，各在天一涯。又如参与商，惨惨中肠悲。惊风吹鸿鹄吹：一作飘，不得相追随。黄尘翳沙漠，念子何当归当：一作时。边城有余力，早寄从军诗“王师”句、“穷荒”句、“慎仪”二句，皆不满于哥舒之辞。

赠李白

二年客东都，所历厌机巧。野人对膻腥，蔬食常不饱。岂无青精饭，使我颜色好。苦乏大药资大：一作买，山林迹如扫。李侯金闺彦，脱身事幽讨。亦有梁宋游，方期拾瑶草。

游龙门奉先寺

已从招提游，更宿招提境。阴壑生虚籁虚：一作灵，月林散清影。天阙象纬逼阙：一作阔，荆作阅，蔡兴宗《考异》作窥，云卧衣裳冷。欲觉闻晨钟，令人发深省。

望岳

岱宗夫如何？齐鲁青未了。造化钟神秀，阴阳割昏晓。荡胸生层云，决眦入归鸟。会当凌绝顶，一览众山小。

陪李北海宴历下亭

时邑人蹇处士等在坐，李公序。

东藩驻皂盖，北渚凌青荷青荷：一作清河。海内此亭古内：一作右，济南名士多。云山已发兴，玉珮仍当歌。修竹不受暑，交流空涌波。蕴真惬所遇，落日将如何，贵贱俱物役，从公难重过。

赠卫八处士

人生不相见，动如参与商。今夕复何夕，共此灯烛光一云：共宿此烛光。少壮能几时？鬓发各已苍。访旧半为鬼，惊呼热中肠。焉知二十载，重上君子堂。昔别君未婚，儿女忽成行。怡然敬父执，问我来何方？问答乃未已乃未已：陈浩然作未及已，儿女罗酒浆儿女：一作驱儿。夜雨剪春韭，新炊间黄粱新：一作晨。主称会面难，一举累十觞累：一作蒙。十觞亦不醉十觞：一作百觞。醉：一作辞，感子故意长。明日隔山岳，世事两茫茫。

苦雨奉寄陇西公兼呈王征士

陇西公，即汉中王瑀。征士，琅琊王澈。

今秋乃淫雨，仲月来寒风。群木水光下，万象云气中象：一作家。所思碍行潦，九里信不通。悄悄素路，迢迢天汉东。愿腾六尺马马：一作驹，背若孤征鸿。划见公子面公：一作君，超然欢笑同。奋飞既胡越，局促伤樊笼“奋飞”句言为雨所阻，咫尺千里，不能奋飞，若胡越之相隔也。一饭四五起，凭轩心力穷。嘉蔬没溷浊，时菊碎榛丛。鹰隼亦屈猛，乌鸢何所蒙。式瞻北邻居，取适南巷翁。挂席钓川涨，焉知清兴终？

同诸公登慈恩寺塔

时高适、薛据先有此作。

高标跨苍天天：一作穹，烈风无时休。自非旷士怀旷：一作壮，登兹翻百忧。方知象教力，足可追冥搜足：一作立。仰穿龙蛇窟，始出枝撑幽出：一作惊。七星在北户北户：一作户北，河汉声西流。羲和鞭白日，少昊行清秋。秦山忽破碎，泾渭不可求。俯视但一气，焉能辨皇州？回首叫虞舜，苍梧云正愁。惜哉瑶池饮饮：一作燕，日晏昆仑丘。黄鹄去不息，哀鸣何所投？君看随阳雁，各有稻粱谋。

○昔贤谓以王母比杨妃，瑶池日晏比淫乐忘返，在杜公之意或有之。至谓虞舜苍梧，以二妃不从比杨妃之从游；又谓黄鹄比贤人远引，阳雁比小人怀禄，则失之凿矣。黄鹄盖公以自喻，谓已有大志而卒无所遇，不如碌碌者多得温饱耳。

示从孙济

平明跨驴出，未知适谁门？权门多噂，且复寻诸孙。诸孙贫无事，宅舍如荒村。堂前自生竹，堂后自生萱。萱草秋已死，竹枝霜不蕃蕃：一作翻。淘米少汲水，汲多井水浑。刈葵莫放手，放手伤葵根。阿翁懒惰久，觉儿行步奔。所来为宗族来：一作求，亦不为盘飧。小人利口实，薄俗难可论可：一作具。勿受外嫌猜，同姓古所敦。

九日寄岑参

出门复入门，两脚但如旧两：陈作雨。所向泥活活活活：一作浩浩，思君令人瘦。沉吟坐西轩西：一作秋。句一云：冷卧西窗下，饮食错昏昼饮：一作饭。寸步曲江头，难为一相就。吁嗟呼苍生呼：一作乎，稼穑不可救。安得诛云师？畴能补天漏？大明韬日月，旷野号禽兽。君子强逶迤，小人困驰骤。维南有崇山，恐与川浸溜恐：一作漭。是节东篱菊节：一作时，纷披为谁秀？岑生多新诗诗：一作语，性亦嗜醇酎。采采黄金花，何由满衣袖？

渼陂西南台

高台面苍陂，六月风日冷。蒹葭离披去，天水相与永。怀新目似击，接要心已领。仿像识鲛人，空蒙辨鱼艇。错磨终南翠，颠倒白阁影。崷增光辉，乘陵惜俄顷。劳生愧严郑，外物慕张邴。世复轻骅骝，吾甘杂蛙黾。知归俗可忽，取适事莫并适：一作足。身退岂待官？老来苦便静便：平声。况资菱芡足，庶结茅茨迥。从此具扁舟，弥年逐清景。

戏简郑广文兼呈苏司业

郑广文：虔。苏司业：源明。

广文到官舍，系马堂阶下系：一作置。醉则骑马归则：一作即，颇遭官长骂。才名四十年四：一作三，坐客寒无毡。赖有苏司业赖：一作近，时时与酒钱与：一作乞。

夏日李公见访

李公：一作李家令。李时为太子家令。黄鹤曰：按宗室世系表，当是李炎。

远林暑气薄，公子过我游。贫居类村坞，僻近城南楼。旁舍颇淳朴，所愿亦易求愿：樊、陈并作须。隔屋唤西家，借问有酒不？墙头过浊醪，展席俯长流。清风左右至，客意已惊秋。巢多众鸟斗斗：一作喧，叶密鸣蝉稠。苦道此物聒道：一作遭，孰谓吾庐幽谓：陈作语？水花晚色静静：樊作净，庶足充淹留。预恐樽中尽，更起为君谋。

奉同郭给事汤东灵湫作

东山气鸿濛，宫殿居上头。君来必十月，树羽临九州。阴火煮玉泉，喷薄涨岩幽。有时浴赤日，光抱空中楼。阆风入辙迹，旷原延冥搜旷：一作广。原：一作野。沸天万乘动沸：一作拂，观水百丈湫。幽灵斯可佳幽灵：一云灵湫。斯：一作新。佳：一作怪，王命官属休。初闻龙用壮，擘石摧林丘。中夜窟宅改，移因风雨秋。倒悬瑶池影，屈注苍江流。味如甘露浆，挥弄滑且柔。翠旗淡偃蹇，云车纷少留。箫鼓荡四溟，异香泱漭浮。鲛人献微绡，曾祝沉豪牛。百祥奔盛明，古先莫能俦。坡陀金虾蟆，出见盖有由。至尊顾之笑，王母不肯收肯：一作遣。复归虚无底，化作长黄虬长黄虬：一云龙与虬。飘飘青琐郎飘：一作飖，文采珊瑚钩。浩歌渌水曲，清绝听者愁。

○首十四句，叙玄宗常以十月幸骊山汤泉。“初闻”以下十六句，叙龙移湫之事。“坡陀”以下六句，钱笺以为指安禄山入朝之事，似未必然。末四句，言郭给事有诗也。

夜听许十损诵诗爱而有作

许十损：一本作许十一；一本作许十，无损字。

许生五台宾，业白出石璧。余亦师粲可，身犹缚禅寂。何阶子方便，谬引为匹敌。离索晚相逢，包蒙欣有击。诵诗浑游衍浑：一作混，四座皆辟易皆：一作俱。应手看捶钩，清心听鸣镝。精微穿溟滓，飞动摧霹雳。陶谢不枝梧，风骚共推激枝梧谓格格不入，互相撑拄，不相投契也。《汉书·朱云传》：连拄五鹿君。拄，即枝梧不相让之意。不枝梧，则相契合矣。紫燕自超诣，翠驳谁剪剔。君意人莫知，人间夜寥阒。

自京赴奉先县咏怀五百字

天宝十四载十一月初作。

杜陵有布衣，老大意转拙。许身一何愚，窃比稷与契。居然成濩落，白首甘契阔甘：一作苦。盖棺事则已，此志常觊豁。穷年忧黎元，叹息肠内热。取笑同学翁，浩歌弥激烈。非无江海志，萧洒送日月。生逢尧舜君尧舜君：一云尧为君，不忍便永诀。当今廊庙具，构厦岂云缺？葵藿倾太阳，物性固莫夺莫：一作难。顾惟蝼蚁辈，但自求其穴。胡为慕大鲸，辄拟偃溟渤。以兹悟生理，独耻事干谒。兀兀遂至今，忍为尘埃没。终愧巢与由，未能易其节。沉饮聊自适适：一作遣，放歌颇愁绝。岁暮百草零，疾风高冈裂。天衢阴峥嵘，客子中夜发。霜严衣带断，指直不得结得：一作能。凌晨过骊山，御榻在嵽嵲。蚩尤塞寒空，蹴踏崖谷滑。瑶池气郁律，羽林相摩戛。君臣留欢娱君臣：一作圣君，乐动殷樛嶱樛嶱：荆作樛葛。赐浴皆长缨，与宴非裋褐宴：一作谋。彤廷所分帛，本自寒女出，鞭挞其夫家，聚敛贡城阙。圣人筐篚恩，实欲邦国活欲：一作愿。臣如忽至理，君岂弃此物。多士盈朝廷，仁者宜战慄。况闻内金盘，尽在卫霍室。中堂舞神仙舞：一作有，烟雾散玉质散：一作蒙。暖客貂鼠裘客：一云蒙，悲管逐清瑟。劝客驼蹄羹，霜橙压香橘。朱门酒肉臭，路有冻死骨。荣枯咫尺异，惆怅难再述！北辕就泾渭，官渡又改辙。群冰从西下冰：一作水，极目高兀。疑是崆峒来，恐触天柱折。河梁幸未坼，枝撑声窸窣。行旅相攀援，川广不可越不：一作且。老妻寄异县寄：荆作既，十口隔风雪。谁能久不顾，庶往共饥渴。入门闻号啕，幼子饥已卒。吾宁舍一哀，里巷亦呜咽亦：陈作犹。所愧为人父，无食致夭折。岂知秋未登未：一作禾，贫窭有仓卒。生常免租税常：一作当，名不隶征伐。抚迹犹酸辛犹：一作独，平民固骚屑。默思失业徒，因念远戍卒。忧端齐终南齐：一作际，洞不可掇！

○自首至“颇愁绝”，自述生平大志劲节。自“岁暮”至“难再述”，因过骊山而叹君臣欢娱，忧其荒淫兆乱。自“北辕”至末，叙泾渭改道至奉先，及到家情事。此诗作于天宝十四载十一月，而安禄山即于是月叛乱。诗中极咎君臣欢娱，岌岌有乱离之忧，或禄山反叛已略有所闻耶？

白水县崔少府十九翁高斋三十韵

天宝十五载五月作。

○此下皆安禄山既乱以后之诗。

客从南县来，浩荡无与适。旅食白日长，况当朱炎赫。高斋坐林杪，信宿游衍阒。清晨陪跻攀，傲睨俯峭壁。崇高相枕带，旷野怀咫尺怀：一作回，一作迥。始知贤主人，赠此遣愁寂。危阶根青冥，曾冰生淅沥。上有无心云，下有欲落石。泉声闻复急急：一作息，动静随所击击：一作激。鸟呼藏其身，有似惧弹射。吏隐道情性道：陈作适，一作通，兹焉其窟宅。白水见舅氏，诸翁乃仙伯。杖藜长松阴，作尉穷谷僻。为我炊雕胡，逍遥展良觌。坐久风颇愁愁：一作怒，晚来山更碧。相对十丈蛟，欻翻盘涡坼。何得空里雷，殷殷寻地脉。烟氛蔼崷崪氛：一作气。崷：一作，魍魉森惨戚。昆仑崆峒颠，回首如不隔如：一作知。前轩颓反照颓：一作摧，巉绝华岳赤。兵气涨林峦，川光杂峰镝。知是相公军，铁马云雾积雾：一作烟。玉觞淡无味，羯奴岂强敌。长歌激屋梁，泪下流衽席。人生半哀乐，天地有顺逆。慨彼高国夫，休明备征狄狄：一作敌。猛将纷填委，庙谋蓄长策。东郊何时开？带甲且来释来：荆作未。欲告清宴罢罢：一作疲，难拒幽明迫。三叹酒食旁，何由似平昔。

○是时安禄山已陷东都，而关中无恙，故因见华岳，而言林峦皆有兵气，川光亦杂锋镝也。“相公军”，谓哥舒翰守潼关之师也。

三川观水涨二十韵

天宝十五载七月中避寇时作。

我经华原来，不复见平陆。北上唯土山，连天走穷谷。火云无时出无时出：一云出无时，飞电常在目。自多穷岫雨，行潦相豗蹙。蓊匌川气黄蓊：乌红切。匌：音溘，群流会空曲。清晨望高浪，忽谓阴崖踣踣：音匐。恐泥窜蛟龙，登危聚麋鹿。枯查卷拔树，磊磈共充塞。声吹鬼神下，势阅人代速。不有万穴归，何以尊四渎？及观泉源涨，反惧江海覆。漂沙折岸去岸去：一作去岸，潄壑松柏秃。乘陵破山门陵：陈作凌，回斡裂地轴裂：一作倒。交洛赴洪河，及关岂信宿。应沉数州没，如听万室哭。秽浊殊未清，风涛怒犹蓄。何时通舟车？阴气不黪黩不：一云亦。浮生有荡汩，吾道正羁束。人寰难容身，石壁滑侧足。云雷此不已此：一作屯，艰险路更跼。普天无川梁，欲济愿水缩。因悲中林士，未脱众鱼腹。举头向苍天，安得骑鸿鹄？

大云寺赞公房四首

心在水精域，衣沾春雨时。洞门尽徐步，深院果幽期。到扉开复闭到：一作倒。扉：一作屣，又作履，撞钟斋及兹。醍醐长发性，饮食过扶衰饮：一作饭。把臂有多日，开怀无愧辞。黄鹂度结构鹂：一作莺，紫鸽下罘罳罘罳：一云芳菲。愚意会所适愚：一作芳，花边行自迟。汤休起我病，微笑索题诗。

细软青丝履，光明白巾。深藏供老宿，取用及吾身。自顾转无趣，交情何尚新。道林才不世，惠远德过人。雨泻暮檐竹，风吹青井芹青：一作春。天阴对图画，最觉润龙鳞。

灯影照无睡，心清闻妙香。夜深殿突兀，风动金锒铛。天黑闭春院，地清栖暗芳。玉绳回断绝，铁凤森翱翔。梵放时出寺，残钟仍殷床。明朝在沃野，苦见尘沙黄时西郊逆贼拒官军未已。

童儿汲井华，惯捷瓶上手惯捷：《海录》作惯健。上：一作在。沾洒不濡地，扫除似无帚。明霞烂复阁明：一作晨，霁雾搴高牖。侧塞被径花，飘摇委墀柳墀：一作阶。艰难世事迫，隐遁佳期后。晤语契深心，那能总钳口，奉辞还杖策，暂别终回首。泱泱泥污人，听听国多狗。既未免羁绊绊：一作寓，时来憩奔走。近公如白雪，执热烦何有？

晦日寻崔戢李封

晦日：谓正月晦日。

朝光入瓮牖，宴寝惊敝裘。起行视天宇，春气渐和柔。兴来不暇懒兴来：一云得兴，一云乘兴，今晨梳我头。出门无所待，徒步觉自由徒：一作徙。杖藜复恣意，免值公与侯。晚定崔李交，会心真罕俦。每过得酒倾，二宅可淹留。喜结仁里欢，况因令节求。李生园欲荒，旧竹颇修修旧：一作有。引客看扫除，随时成献酬。崔侯初筵色，已畏空尊愁。未知天下士，至性有此不至：一作志，草牙既青出，蜂声亦暖游。思见农器陈，何当甲兵休？上古葛天民，不贻黄屋忧屋：一作漪。至今阮籍等，熟醉为身谋。威凤高其翔高其翔：一云自高翔，长鲸吞九州。地轴为之翻，百川皆乱流。当歌欲一放，泪下恐莫收。浊醪有妙理，庶用慰沉浮用：一云与。

○“阮籍等”，即公自指并指崔李等也。“熟醉”句、“高其翔”句，皆谓只谋一身之乐，不恤天下之忧也。“长鲸”三句，指今日天下之乱。

雨过苏端

端置酒。

鸡鸣风雨交雨：一云云，久旱云亦好。杖藜入春泥，无食起我早。诸家忆所历，一饭迹便扫饭：一作饱。苏侯得数过，欢喜每倾倒。也复可怜人，呼儿具梨枣。浊醪必在眼，尽醉摅怀抱。红稠屋角花，碧委墙隅草委：一作秀。亲宾纵谈谑纵：一作绝，喧闹畏衰老畏：一作慰。况蒙霈泽垂，粮粒或自保。妻孥隔军垒，拨弃不拟道。

喜晴

一云喜雨。

皇天久不雨，既雨晴亦佳。出郭眺西郊，肃肃春增华肃肃：一作萧萧。青荧陵陂麦，窈窕桃李花李：一作杏。春夏各有实，我饥岂无涯？干戈虽横放，惨淡斗龙蛇。甘泽不犹愈，且耕今未赊。丈夫则带甲，妇女终在家。力难及黍稷，得种菜与麻。千载商山芝，往者东门瓜。其人骨已朽朽：一作灭，此道谁疵瑕？英贤遇坎坷，远引蟠泥沙。顾惭昧所适，回首白日斜。汉阴有鹿门，沧海有灵查灵：一作云。焉能学众口，咄咄空咨嗟空：一作同。

送率府程录事还乡

程携酒馔相就取别。

鄙夫行衰谢，抱病昏妄集妄：一作忘。常时往还人，记一不识十。程侯晚相遇，与语才杰立。薰然耳目开，颇觉聪明人。千载得鲍叔，末契有所及。意钟老柏青钟：一作中，义动修蛇蛰。若人可数见，慰我垂白泣。告别无淹晷，百忧复相袭。内愧突不黔，庶羞以赒给庶羞以：一云庶明似。素丝挈长鱼，碧酒随玉粒。途穷见交态，世梗悲路涩。东风吹春冰，泱莽后土湿莽：草堂本作漭。念君惜羽翮，既饱更思戢。莫作翻云鹘，闻呼向禽急。

述怀一首

此以下自贼中窜归凤翔作。

去年潼关破，妻子隔绝久。今夏草木长，脱身得西走。麻鞋见天子，衣袖露两肘。朝廷慜生还，亲故伤老丑。涕泪授拾遗，流离主恩厚。柴门虽得去，未忍即开口。寄书问三川，不知家在否？比闻同罹祸，杀戮到鸡狗。山中漏茅屋，谁复依户牖。摧颓苍松根，地冷骨未朽。几人全性命，尽室岂相偶。嵚岑猛虎场岑：一作崟，郁结回我首。自寄一封书，今已十月后。反畏消息来，寸心亦何有。汉运初中兴，生平老耽酒。沉思欢会处，恐作穷独叟独：一作途。

送长孙九侍御赴武威判官

骢马新凿蹄，银鞍被来好。绣衣黄白郎，骑向交河道。问君适万里，取别何草草？天子忧凉州，严程到须早。去秋群胡反，不得无电扫。此行收遗收：陈作牧，风俗方再造。族父领元戎钱注：至德二载五月，以武部侍郎杜鸿渐为河西节度使，名声国国：晋作阁中老。夺我同官良，飘飖按城堡。使我不能餐，令我恶怀抱。若人才思阔，溟涨浸绝岛浸：一作漫。尊前失诗流，塞上得国宝。皇天悲送远，云雨白浩浩。东郊尚烽火，朝野色枯槁。西极柱亦倾钱注：禄山乱，吐蕃乘隙暴掠。至德初，嶲州及武威等诸城入屯石堡，如何正穹昊。

送樊二十三侍御赴汉中判官

威弧不能弦，自尔无宁岁。川谷血横流，豺狼沸相噬。天子从北来，长驱振凋敝。顿兵岐梁下，却跨沙漠裔。二京陷未收，四极我得制。萧索汉水清，缅通淮湖税。使者纷星散，王纲尚旒缀。南伯从事贤，君行立谈际。生知七曜历生：一作坐，手画三军势。冰雪净聪明，雷霆走精锐。幕府辍谏官，朝廷无此例此：一作比。至尊方旰食，仗尔布嘉惠。补阙暮征人，柱史晨征憩樊作补阙入柱史，晨征固多憩。正当艰难时，实藉长久计。回风吹独树，白日照执袂。恸哭苍烟根，山门万重闭重：一作里。居人莽牢落，游子方迢递。徘徊悲生离，局促老一世。陶唐歌遗民，反汉更列帝列：一作别。恨无匡复姿姿：一作资，聊欲从此逝。

送从弟亚赴西安判官

西安：一云河西。

南风作秋声，杀气薄炎炽。盛夏鹰隼击，时危异人至。令弟草中来，苍然请论事然：一作茫。诏书引上殿，奋舌动天意。兵法五十家，尔腹为箧笥。应对如转丸，疏通略文字。经纶皆新语，足以正神器。宗庙尚为灰，君臣俱下泪俱：一作皆。崆峒地无轴，青海天轩轾青海：浩然本作清海。西极最疮痍，连山暗烽燧。帝曰大布衣，藉卿佐元帅。坐看清流沙，所以子奉使。归当再前席，适远非历试历：一作虚。须存武威郡，为画长久计。孤峰石戴驿，快马金缠辔。黄羊饫不膻，芦酒多还醉芦：一作鲁。踊跃常人情，惨淡苦士志。安边敌何有，反正计始遂。吾闻驾鼓车，不合用骐骥。龙吟回其头，夹辅待所致。

送韦十六评事充同谷郡防御判官

昔没贼中时，潜与子同游。今归行在所，王事有去留。逼侧兵马间，主忧急良筹。子虽躯干小，老气横九州老：一作志。挺身艰难际，张目视寇仇。朝廷壮其节，奉诏令参谋。銮舆驻凤翔，同谷为咽喉。西扼弱水道，南镇枹罕陬枹罕：一作氐羌。此邦承平日，剽劫吏所羞。况乃胡未灭，控带莽悠悠。府中韦使君，道足示怀柔。令侄才俊茂，二美又何求？受词太白脚，走马仇池头。古色沙土裂色：一作邑，积阴雪云稠雪云：一作霜雪。句一作积雪阴云稠。羌父豪猪靴靴：一云帽，羌儿青兕裘晋作汉兵黑貂裘。吹角向月窟，苍山旌旗愁苍山：一作山苍。鸟惊出死树，龙怒拔老湫。古来无人境，今代横戈矛。伤哉文儒士，愤激驰林丘。中原正格斗，后会何缘由。百年赋定命，岂料沉与浮。且复恋良友，握手步道周。论兵远壑净，亦可纵冥搜。题诗得秀句，札翰时相投。

塞芦子

五城何迢迢，迢迢隔河水。边兵尽东征，城内空荆杞。思明割怀卫，秀岩西未已。回略大荒来来：一作东，崤函盖虚尔。延州秦北户，关防犹可倚。焉得一万人，疾驱塞芦子？岐有薛大夫岐：一作顷，旁制山贼起。近闻昆戎徒，为退三百里。芦关扼两寇，深意实在此。谁能叫帝阍能：晋作敢，胡行速如鬼。

○“扼两寇”者，谓东扼高、史等窥太原之寇，西则扼昆戎之寇。“塞”者，所以遮塞而扼守之也。钱氏谓塞芦关而入，直捣长安，殊非。“塞”字之义，亦非诗旨。杜公以书生谈兵，未必有当于事理。然公之意，以延州为秦之北户，在长安之背，扼此两寇，则长安或可收复耳。末言胡行速如鬼，言我不疾驱塞之，胡将连行而入，则长安之守益固，援益厚，不复可克矣。

彭衙行

忆昔避贼初，北走经险艰。夜深彭衙道道：一作门，月照白水山。尽室久徒步，逢人多厚颜。参差谷鸟吟吟：一作鸣，不见游子还。痴女饥咬我，啼畏虎狼闻虎狼：一作猛虎。怀中掩其口，反侧声愈嗔。小儿强解事，故索苦李餐。一旬半雷雨，泥泞相牵攀。既无御雨备，径滑衣又寒。有时经契阔经：一作最，竟日数里间。野果充粮，卑枝成屋椽。早行石上水，暮宿天边烟。少留周家洼周：晋作固，一作同，欲出芦子关。故人有孙宰，高义薄曾云。延客已曛黑，张灯启重门。暖汤濯我足，剪纸招我魂。从此出妻孥，相视涕阑干。众雏烂漫睡，唤起沾盘飧。誓将与夫子，永结为弟昆。遂空所坐堂，安居奉我欢。谁肯艰难际，豁达露心肝？别来岁月周，羯胡仍构患。何当有翅翎，飞去堕尔前。

北征

归至凤翔，墨制放往鄜州作。

皇帝二载秋，闰八月初吉。杜子将北征，苍茫问家室。维时遭艰虞虞：一作危，朝野少暇日。顾惭恩私被，诏许归蓬荜。拜辞诣阙下拜：一作奉。阙下：一云阁门，怵惕久未出。虽乏谏诤姿，恐君有遗失。君诚中兴主，经纬固密勿。东胡反未已，臣甫愤所切。挥涕恋行在，道途犹恍惚途：一作路。乾坤含疮痍含：陈浩然本作合，忧虞何时毕以上将归而恋阙，不忍遽去，靡靡逾阡陌，人烟渺萧瑟瑟：一作索。所遇多被伤，呻吟更流血。回首凤翔县，旌旗晚明灭。前登寒山重，屡得饮马窟。邠郊人地底，泾水中荡潏。猛虎立我前，苍崖吼时裂。菊垂今秋花，石戴古车辙戴：一作带，一作载。青云动高兴，幽事亦可悦。山果多琐细，罗生杂橡栗。或红如丹砂，或黑如点漆。雨露之所濡，甘苦齐结实苦：一作酸。缅思桃源内，益叹身世拙。坡陀望鄜畤，岩谷互出没。我行已水滨，我仆犹木末。鸱鸟鸣黄桑鸟：一作枭，野鼠拱乱穴。深夜经战场深：一作中，寒月照白骨。潼关百万师，往者散何卒散：一作败。遂令半秦民，残害为异物以上叙述途次所见景物。况我堕胡尘堕：一作随，及归尽华发。经年至茆屋，妻子衣百结。恸哭松声回回：一作迥，悲泉共幽咽幽：一作鸣。平生所娇儿，颜色白胜雪。见耶背面啼，垢腻脚不袜。床前两小女，补绽才过膝。海图披波涛，旧绣移曲折。天吴及紫凤，颠倒在裋褐裋：一作短。老夫情怀恶，呕泄卧数日一云：数日卧呕泄。那无囊中帛无：一作能，救汝寒凛慄。粉黛亦解苞，衾裯稍罗列。瘦妻面复光，痴女头自栉。学母无不为，晓妆随手抹。移时施朱铅，狼藉画眉阔。生还对童稚，似欲忘饥渴。问事竞挽须，谁能即瞋喝，翻思在贼愁，甘受杂乱聒。新归且慰意，生理焉得说说：一作脱。

○以上叙到家后情形，至尊尚蒙尘，几日休练卒，仰观天色改观：一作看，坐觉妖气豁坐：一作旁。气：一作氛。阴风西北来，惨淡随回鹘回鹘：一作胡纥。其王愿助顺，其俗喜驰突喜：一作善。送兵五千人，驱马一万匹。此辈少为贵，四方服勇决。所用皆鹰腾，破敌过箭疾过：一作如。圣心颇虚伫，时议气欲夺。伊洛指掌收，西京不足拔。官军请深入，蓄锐何俱发何：一作可。此举开青徐，旋瞻略恒碣。昊天积霜露，正气有肃杀。祸转亡胡岁，势成擒胡月。胡命其能久，皇纲未宜绝以上回忆至尊在凤翔，而忧回纥不可恃。忆昨狼狈初，事与古先别。奸臣竟菹醢，同恶随荡析。不闻夏殷衰夏殷：当作殷周，中自诛褒妲。周汉获再兴，宣光果明哲。桓桓陈将军，仗钺奋忠烈。微尔人尽非，于今国犹活。凄凉大同殿，寂寞白兽闼。都人望翠华，佳气向金阙。园陵固有神，扫洒数不缺。煌煌太宗业，树立甚宏达以上追颂勘乱之功，而极抒望治之怀。

得舍弟消息

风吹紫荆树，色与春庭暮。花落辞故枝，风回返无处。骨肉恩书重，漂泊难相遇。犹有泪成河，经天复东注。

玉华宫

溪回松风长回：一作迥，苍鼠窜古瓦。不知何王殿，遗构绝壁下。阴房鬼火青，坏道哀湍泻。万籁真笙竽笙竽：一作竽瑟，秋色正潇洒色：一作气，一作光。正：一作极。美人为黄土，况乃粉黛假。当时侍金舆，故物独石马。忧来藉草坐，浩歌泪盈把。冉冉征途间，谁是长年者？

九成宫

苍山入百里，崖断如杵臼。曾宫凭风回回：一作迥，岌土囊口。立神扶栋梁梁：一作宇，凿翠开户牖。其阳产灵芝，其阴宿牛斗。纷披长松倒披：一作抉。倒：一作侧，揭怪石走。哀猿啼一声，客泪迸林薮。荒哉隋家帝，制此今颓朽。向使国不亡，焉为巨唐有？虽无新增修，尚置官居守。巡非瑶水远，迹是雕墙后。我行属时危行：一作来，仰望嗟叹久。天王守太白守：晋、晁并作狩；赵云守，音狩，驻马更搔首搔：一作回。

羌村三首

峥嵘赤云西，日脚下平地。柴门鸟雀噪，归客千里至归客：一云客子。妻孥怪我在，惊定还拭泪。世乱遭飘荡，生还偶然遂。邻人满墙头，感叹亦歔欷。夜阑更秉烛，相对如梦寐。

晚岁迫偷生，还家少欢聚。娇儿不离膝，畏我复却去。忆昔好追凉好：一作多，故绕池边树。萧萧北风劲，抚事煎百虑。赖知禾黍收禾黍：一作黍秫，一作黍，已觉糟床注。如今足斟酌，且用慰迟暮。

群鸡正乱叫正：一作忽，客至鸡斗争。驱鸡上树木，始闻扣柴荆。父老四五人，问我久远行。手中各有携，倾榼浊复清。苦辞酒味薄苦：一作莫，黍地无人耕。兵革既未息，儿童尽东征童：一作郎。请为父老歌，艰难愧深情深：一作余。歌罢仰天叹，四座泪纵横。

送李校书二十六韵

代北有豪鹰，生子毛尽赤。渥洼骐骥儿儿：一作种，尤异是龙脊龙：一作虎。李舟名父子，清峻流辈伯流：樊作时。人间好少年少：一作妙，不必须白皙。十五富文史，十八足宾客，十九授校书，二十声辉赫辉：樊作烜。众中每一见，使我潜动魄。自恐二男儿，辛勤养无益。乾元元年春元：一作二，万姓始安宅。舟也衣彩衣，告我欲远适。倚门固有望，敛衽就行役。南登吟白华，已见楚山碧。蔼蔼咸阳都，冠盖日云积日云：一作已如。何时太夫人，堂上会亲戚。汝翁草明光，天子正前席。归期岂烂漫，别意终感激。顾我蓬屋姿，谬通金闺籍闺：一作门。小来习性懒，晚节慵转剧节：一作岁。每愁悔吝作，如觉天地窄。羡君齿发新，行已能夕惕。临歧意颇切，对酒不能吃。回身视绿野，惨淡如荒泽。老雁春忍饥春忍：陈作忍春。哀号待枯麦。时哉高飞燕，绚练新羽翮。长云湿褒斜，汉水饶巨石。无令轩车迟，衰疾悲夙昔。

留花门

北门天骄子北门：一作北方，一作花门，饱肉气勇决。高秋马肥健，挟矢射汉月。自古以为患，诗人厌薄伐。修德使其来，羁縻固不绝。胡为倾国至，出入暗金阙。中原有驱除，隐忍用此物。公主歌黄鹄，君王指白日，连云屯左辅，百里见积雪。长戟鸟休飞，哀笳曙幽咽曙：一作晓。田家最恐惧，麦倒桑枝折。沙苑临清渭，泉香草丰洁。渡河不用船，千骑常撇烈撇烈：一云灭没，《正异》作撇捩。胡尘逾太行，杂种抵京室。花门既须留，原野转萧瑟。

义鹘

宋刻诸本皆曰义鹘行，惟吴若本无行字。

阴崖有苍鹰苍：一作二，养子黑柏颠。白蛇登其巢，吞噬恣朝餐噬：一作之。恣：一作资。雄飞远求食，雌者鸣辛酸。力强不可制，黄口无半存。其父从西归归：一作来，翻身入长烟。斯须领健鹘，痛愤寄所宣痛愤：一云愤懑，一云冤愤。斗上捩孤影，嗷哮来九天嗷哮：一作无声。修鳞脱远枝，巨颡拆老拳。高空得蹭蹬，短草辞蜿蜒短：一作茂。折尾能一掉掉：一作摆，饱肠皆已穿皆：一作今。已：一作以。皆已：一云已皆。生虽灭众雏，死亦垂千年。物情有报复，快意贵目前。兹实鸷鸟最，急难心炯然炯：一作皎。功成失所往往：一作在，用舍何其贤。近经潏水湄，此事樵夫传。飘萧觉素发，凛欲冲儒冠欲：一作烈，一作若。人生许与分，只在顾盼间只在：一云亦存。聊为义鹘行，用激壮士肝用：一作永。

画鹘行

一作画雕。

高堂见生鹘生：一作老，飒爽动秋骨。初惊无拘挛挛：一作卷，何得立突兀。乃知画师妙，功刮造化窟功：一作巧。写作神俊姿作：一作此，充君眼中物。乌鹊满樛枝，轩然恐其出。侧脑看青霄，宁为众禽没。长翮如刀剑，人寰可超越。乾坤空峥嵘，粉墨且萧瑟。缅思云沙际思：一作想，自有烟雾质。吾今意何伤，顾步独纡郁。

新安吏

收京后作。虽收两京，贼犹充斥。

客行新安道，喧呼闻点兵。借问新安吏，县小更无丁。府帖昨夜下帖：一作符。夜：一作日，次选中男行。中男绝短小，何以守王城，肥男有母送，瘦男独伶俜。白水暮东流，青山犹哭声犹：一作闻。莫自使眼枯，收汝泪纵横。眼枯即见骨，天地终无情。我军取相州取：一作至，日夕望其平。岂意贼难料，归军星散营。就粮近故垒，练卒依旧京。掘壕不到水，牧马役亦轻。况乃王师顺，抚养甚分明。送行勿泣血，仆射如父兄。

潼关吏

士卒何草草，筑城潼关道。大城铁不如，小城万丈余。借问潼关吏，修关还备胡修关：一作筑城。要我下马行，为我指山隅。连云列战格，飞鸟不能逾。胡来但自守，岂复忧西都。丈人视要处丈：一作大，窄狭容单车。艰难奋长戟，万古用一夫万：吴本作千。哀哉桃林战，百万化为鱼。请嘱防关将，慎勿学哥舒勿：一作莫。

石壕吏

暮投石壕村，有吏夜捉人。老翁逾墙走，老妇出门看苏润公本作老妇出看门。吏呼一何怒，妇啼一何苦。听妇前致词，三男邺城戍。一男附书至至：一作到，二男新战死。存者且偷生存：一作在。且：一作是，死者长已矣。室中更无人，惟有乳下孙惟：《文粹》作所。有孙母未去陈浩然本作孙有母未去，出入无完裙入：一作更。二句一云：孙母未便出，见吏无完裙。老妪力虽衰，请从吏夜归。急应河阳役，犹得备晨炊。夜久语声绝，如闻泣幽咽。天明登前途，独与老翁别。

新婚别

兔丝附蓬麻，引蔓故不长故：一作固，嫁女与征夫，不如弃路旁。结发为妻子妻子：樊作子妻，席不暖君床。暮婚晨告别，无乃太匆忙，君行虽不远虽：一作既，守边赴河阳赴：一作戍。妾身未分明，何以拜姑嫜？父母养我时，日夜令我藏。生女有所归，鸡狗亦得将狗：一作犬。君今往死地陈浩然本：君今死生地。草堂本：君生往死地，沉痛迫中肠。誓欲随君去去：一作往，形势反苍黄。勿为新婚念，努力事戎行。妇人在军中，兵气恐不扬。自嗟贫家女，久致罗襦裳。罗襦不复施，对君洗红妆。仰视百鸟飞，大小必双翔。人事多错迕事：一作生，与君永相望。

垂老别

四郊未宁静，垂老不得安老：一作死。子孙阵亡尽，焉用身独完？投杖出门去，同行为辛酸。幸有牙齿存存：一作好，所悲骨髓干髓：一作肉。男儿既介胄，长揖别上官。老妻卧路啼，岁暮衣裳单。孰知是死别，且复伤其寒。此去必不归，还闻劝加餐。土门壁甚坚，杏园度亦难。势异邺城下，纵死时犹宽犹：晋作独。人生有离合，岂择衰老端老：一作盛？忆昔少壮日，迟回竟长叹。万国尽征戍征戍：一云东征，烽火被冈峦。积尸草木腥，流血川原丹。何乡为乐土，安敢尚盘桓？弃绝蓬室居，塌然摧肺肝。

无家别

寂寞天宝后，园庐但蒿藜。我里百余家百：一作万，世乱各东西。存者无消息，死者为尘泥为：一作委。贱子因阵败，归来寻旧蹊旧：一作故。久行见空巷巷：一作室，日瘦气惨凄。但对狐与狸，竖毛怒我啼。四邻何所有！一二老寡妻。宿鸟恋本枝，安辞且穷栖。方春独荷锄，日暮还灌畦。县吏知我至，召令习鼓鞞。虽从本州役，内顾无所携。近行止一身，远去终转迷。家乡既荡尽，远近理亦齐。永痛长病母，五年委沟溪。生我不得力，终身两酸嘶。人生无家别，何以为烝黎？

夏日叹

夏日出东北，陵天经中街陵天经：晋作经天陵。朱光彻厚地，郁蒸何由开？上苍久无雷，无乃号令乖。雨降不濡物，良田起黄埃。飞鸟苦热死，池鱼涸其泥。万人尚流冗，举目唯蒿莱。至今大河北，化作虎与豺化：一作尽。浩荡想幽蓟，王师安在哉，对食不能餐，我心殊未谐。眇然贞观初，难与数子偕。

夏夜叹

永日不可暮，炎蒸毒我肠我：一作中。安得万里风，飘飖吹我裳。昊天出华月，茂林延疏光。仲夏苦夜短，开轩纳微凉。虚明见纤毫，羽虫亦飞扬。物情无巨细，自适固其常。念彼荷戈士，穷年守边疆。何由一洗濯，执热互相望。竟夕击刁斗，喧声连万方。青紫虽被体，不如早还乡。北城悲笳发，鹳鹤号且翔。况复烦促倦，激烈思时康。

立秋后题

日月不相饶，节序昨夜隔。玄蝉无停号，秋燕已如客。平生独往愿，惆怅年半百。罢官亦由人，何事拘形役？

贻阮隐居

阮隐居：昉。

陈留风俗衰，人物世不数。塞上得阮生，迥继先父祖。贫知静者性，自益毛发古自：晋作白。车马入邻家，蓬蒿翳环堵。清诗近道要，识子用心苦子：一作字。寻我草径微，褰裳踏寒雨。更议居远村，避喧甘猛虎。足明箕颍客，荣贵如粪土。

遣兴三首

下马古战场，四顾但茫然。风悲浮云去，黄叶坠我前坠：一作堕。朽骨穴蝼蚁，又为蔓草缠。故老行叹息，今人尚开边。汉虏互胜负胜负：樊作失约，封疆不常全。安得廉耻将耻：一作颇，三军同晏眠。

高秋登塞山塞：一作寒，南望马邑州。降虏东击胡，壮健尽不留。穹庐莽牢落，上有行云愁。老弱哭道路，愿闻甲兵休。邺中事反复事反复：一云何萧条，死人积如丘。诸将已茅土，载驱谁与谋？

丰年孰云迟孰：一云既，一云亦，甘泽不在早。耕田秋雨足，禾黍已映道。春苗九月交，颜色同日老。劝汝衡门士，勿悲尚枯槁。时来展材力，先后无丑好。但讶鹿皮翁，忘机对芳草芳：一作荒。

○“时来”二句，谓天下多事，但展材力，早晚皆可致富贵也。“鹿皮”二句，公以自况，谓不思乘时自奋于功名，但忘机观物耳。

昔游

昔谒华盖君，深求洞宫脚陈作绿袍昆玉脚。玉棺已上天，白日亦寂寞寂：一作冥。暮升艮岑顶岑：晋作峰，巾几犹未却。弟子四五人，入来泪俱落。余时游名山，发轫在远壑。良觌违夙愿，含淒向寥廓淒：晋作悽。林昏罢幽磬，竟夜伏石阁。王乔下天坛，微月映皓鹤。晨溪向虚驶，归径行已昨。岂辞青鞋胝，怅望金匕药怅望：一云惆怅。东蒙赴旧隐，尚忆同志乐。休事董先生休：一作伏，于今独萧索。胡为客关塞，道意久衰薄。妻子亦何人，丹砂负前诺。虽悲鬒发变鬒发变：一云须发变，未忧筋力弱。扶藜望清秋扶：一作杖，有兴入庐霍。

幽人

孤云亦群游，神物有所归。麟凤在赤霄麟：一作灵，何当一来仪当：一作常。往与惠荀辈荀：一作询，中年沧州期。天高无消息，弃我忽若遗。内惧非道流，幽人见瑕疵。洪涛隐语笑，鼓蓬莱池。崔嵬扶桑日，照曜珊瑚枝。风帆倚翠盖盖：一作，暮把东皇衣。咽嗽元和津，所思烟霞微霞：一作雾。知名未足称，局促商山芝。五湖复浩荡，岁暮有余悲此游仙诗之类。“洪涛”以下八句，自思一旦飘然长往，造此境界，以自适其适。“知名”二句，谓不欲学四皓留名于世也。“五湖”二句，自叹束缚尘中，不能出世也。

佳人

绝代有佳人，幽居在空谷空：一作山。自云良家子，零落依草木。关中昔丧败败：一作乱，兄弟遭杀戮。官高何足论，不得收骨肉。世情恶衰歇，万事随转烛。夫婿轻薄儿，新人已如玉已：一作美。合昏尚知时，鸳鸯不独宿。但见新人笑，那闻旧人哭。在山泉水清，出山泉水浊。侍婢卖珠回，牵萝补茅屋。摘花不插发发：一作髻，晋作鬓，采柏动盈掬掬：一作握。天寒翠袖薄，日暮倚修竹。

○此诗不可解。当有一贤者，曾居高位，后遭屏弃，公敬慕而伤悼之，故作诗以叹美之耳。“关中丧败”四句，当是实赋其事。前后皆以美人喻贤者，迷离其辞，使人骤难寻求，与阮公《咏怀》诗相近。“在山”句，谓贤人之隐居未仕者。出山句，谓贤人已仕而因事为时所弃，则爱怜之者少矣。如李陵、房琯，虽为史迁与杜公所重，而终不为时论所许，亦出山泉浊之类也。

赤谷西崦人家

跻险不见喧喧：荆作宣，一作安，出郊已清目。溪回日气暖，径转山田熟。鸟雀依茅茨，藩篱带松菊。如行武陵暮，欲问桃花宿花：一作源。

西枝村寻置草堂地夜宿赞公土室二首

出郭眄细岑，披榛得微路。溪行一流水，曲折方屡渡。赞公汤休徒，好静心迹素。昨枉霞上作，盛论岩中趣。怡然共携手，恣意同远步。扪萝涩先登，陟眩反顾。要求阳冈暖，苦陟阴岭沍陟：晋作步。惆怅老大藤，沉吟屈蟠树。卜居意未展，杖策回且暮。层巅余落日巅：一作天，草蔓已多露。

天寒鸟已归，月出人更静人：晋作山。更：一作已。土室延白光，松门耿疏影。跻攀倦日短，语乐寄夜永。明然林中薪，暗汲石底井底：一作泉。大师京国旧，德业天机秉。从来支许游，兴趣江湖迥。数奇谪关塞，道广存箕颍。何知戎马间，复接尘事屏？幽寻岂一路，远色有诸岭。晨光稍朦胧，更越西南顶。

寄赞上人

一昨陪锡杖，卜邻南山幽。年侵腰脚衰，未便阴崖秋。重冈北面起，竟日阳光留。茅屋买兼土买：一作置，斯焉心所求。近闻西枝西，有谷杉黍稠。亭午颇和暖，石田又足收石：一作沙。当期塞雨干塞：一作寒，宿昔齿疾瘳。徘徊虎穴上，面势龙泓头。柴荆具茶茗，径路通林丘径：一作遥。与子成二老，来往亦风流。

太平寺泉眼

招提凭高冈，疏散连草莽。出泉枯柳根，汲引岁月古。石间见海眼间：一作门，天畔萦水府。广深丈尺间，宴息敢轻侮。青白二小蛇，幽姿可时睹。如丝气或上，烂漫为云雨。山头到山下，凿井不尽土。取供十方僧，香美胜牛乳。北风起寒文，弱藻舒翠缕舒：一作胜。明涵客衣净，细荡林影趣。何当宅下流，余润通药圃。三春湿黄精，一食生毛羽。

梦李白二首

死别已吞声，生别常恻恻。江南瘴疠地，逐客无消息逐：一作远。故人入我梦，明我长相忆。恐非平生魂，路远不可测远：一作迷。魂来枫叶青叶：一作林，魂返关塞黑魂：一作梦。君今在罗网，何以有羽翼以：一作似？落月满屋梁，犹疑照颜色照：樊作见。水深波浪阔，无使蛟龙得。

浮云终日行，游子久不至。三夜频梦君，情亲见君意。告归常局促，苦道来不易。江湖多风波多风波：一云秋多风，舟楫恐失坠。出门搔白首，若负平生志若：一作苦。冠盖满京华，斯人独憔悴。孰云网恢恢，将老身反累身：一作才。千秋万岁名，寂寞身后事。

有怀台州郑十八司户

郑十八司户：虔。

天台隔三江三江：一云江海，风浪无晨暮。郑公纵得归，老病不识路。昔如水上鸥水：一作江，晋作天，今如置中兔如：樊作为。性命由他人，悲辛但狂顾。山鬼独一脚，蝮蛇长如树。呼号傍孤城，岁月谁与度？从来御魑魅，多为才名误为：一作被。夫子嵇阮流，更被时俗恶被：晋作遭。海隅微小吏，眼暗发垂素。黄帽映青袍黄帽映：一云鸠杖近，非供折腰具。平生一杯酒，见我故人遇。相望无所成，乾坤莽回互。

遣兴五首

蛰龙三冬卧，老鹤万里心。昔时贤俊人，未遇犹视今。嵇康不得死不得死：一云且不死，孔明有知音。又如垅底松，用舍在所寻。大哉霜雪干，岁久为枯林。

昔者庞德公昔者：一作在昔，未曾入州府。襄阳耆旧间，处士节独苦独：一作犹。岂无济时策策：一作术，终竟畏罗罟一作终岁畏罪罟。林茂鸟有归，水深鱼知聚。举家依鹿门依：一作隐，刘表焉得取？

我今日夜忧，诸弟各异方。不知死与生，何况道路长。避寇一分散，饥寒永相望。岂无柴门归归：一作归，欲出畏虎狼。仰看云中雁，禽鸟亦有行。

蓬生非无根，漂荡随高风。天寒落万里，不复归本丛。客子念故宅，三年门巷空。怅望但烽火，戎车满关东。生涯能几何？常在羁旅中。

昔在洛阳时，亲友相追攀。送客东郊道，遨游宿南山。烟尘阻长河，树羽成皋间。回首载酒地，岂无一日还，丈夫贵壮健，惨戚非朱颜。

遣兴五首

朔风飘胡雁，惨淡带沙砾。长林何萧萧，秋草萋更碧。北里富薰天，高楼夜吹笛。焉知南邻客，九月犹绤？

长陵锐头儿，出猎待明发。骍弓金爪镝骍：一作解，白马蹴微雪。未知所驰逐，但见暮光灭。归来悬两狼，门户有旌节。

漆有用而割，膏以明自煎。兰摧白露下，桂折秋风前。府中罗旧尹，沙道尚依然。赫赫萧京兆，今为时所怜。

猛虎凭其威，往往遭急缚。雷吼徒咆哮，枝撑已在脚。忽看皮寝处，无复睛闪烁。人有甚于斯，足以劝元恶劝：一作戒。

朝逢富家葬，前后皆辉光皆：一作见。共指亲戚大，缌麻百夫行。送者各有死，不须羡其强。君看束练去练：一作缚，亦得归山冈。

遣兴五首

天用莫如龙，有时系扶桑。顿辔海徒涌，神人身更长。性命苟不存，英雄徒自强。吞声勿复道，真宰意茫茫。

地用莫如马，无良复谁记。此日千里鸣，追风可君意。君看渥洼种，态与驽骀异。不杂蹄啮间杂：一作在，逍遥有能事。

陶潜避俗翁，未必能达道。观其著诗集，颇亦憾枯槁。达生岂是足，默识盖不早。有子贤与愚，何其挂怀抱？

贺公雅吴语，在位常清狂。上疏乞骸骨，黄冠归故乡。爽气不可致，斯人今则亡。山阴一茅宇，江海日凄凉江：一作淮。

吾怜孟浩然，裋褐即长夜。赋诗何必多，往往凌鲍谢。清江空旧鱼空旧鱼：一作旧鱼美，一作旧美鱼，春雨余甘蔗。每望东南云，令人几悲咤。

前出塞九首

国藩按：钱笺谓《前出塞》为征秦陇之兵赴交河而作，刺主上穷兵开边。其说近是。谓《后出塞》为征东都之兵赴蓟门而作，讥禄山逆节已萌，而人主不悟。其说尚有未当。两诗皆公在秦州追忆前事而作。《前出塞》追咎天宝间征兵开边，《后出塞》追咎至德间征兵赴蓟以讨安史。观“坐见幽州骑”二句，则所忆者乃安史已破两京以后之事，非忆未乱以前之事也。

戚戚去故里，悠悠赴交河。公家有程期，亡命婴祸罗。君已富土境，开边一何多。弃绝父母恩，吞声行负戈。

出门日已远，不受徒旅欺。骨肉恩岂断，男儿死无时。走马脱辔头，手中挑青丝。捷下万仞冈仞：一作丈，俯身试搴旗。

磨刀呜咽水，水赤刃伤手。欲轻肠断声，心绪乱已久。丈夫誓许国，愤惋复何有。功名图麒麟，战骨当速朽。

送徒既有长，远戍亦有身。生死向前去，不劳吏怒瞋。路逢相识人，附书与六亲。哀哉两决绝，不复同苦辛同：一作问。

迢迢万余里，领我赴三军。军中异苦乐，主将宁尽闻？隔河见胡骑，倏忽数百群。我始为奴仆，几时树功勋！

挽弓当挽强，用箭当用长。射人先射马，擒贼先擒王。杀人亦有限，列国自有疆列：一作立。苟能制侵陵，岂在多杀伤？

驱马天雨雪，军行入高山。迳危抱寒石，指落曾冰间。已去汉月远，何时筑城还？浮云暮南征，可望不可攀。

单于寇我垒，百里风尘昏。雄剑四五动，彼军为我奔。虏其名王归，系颈授辕门。潜身备行列，一胜何足论。

从军十年余，能无分寸功？众人贵苟得，欲语羞雷同。中原有斗争，况在狄与戎。丈夫四方志，安可辞固穷固：一作困。

后出塞五首

男儿生世间，及壮当封侯。战伐有功业，焉能守旧丘。召募赴蓟门，军动不可留。千金买马鞭鞭：一作鞍，百金装刀头。闾里送我行，亲戚拥道周。斑白居上列，酒酣进庶羞。少年别有赠，含笑看吴钩。

朝进东门营门营：一作营门，暮上河阳桥。落日照大旗，马鸣风萧萧。平沙列万幕，部伍各见招。中天悬明月，令严夜寂寥。悲笳数声动，壮士惨不骄。借问大将谁，恐是霍嫖姚。

古人重守边，今人重高勋人：一作日。岂知英雄主，出师亘长云。六合已一家，四夷且孤军。遂使貔虎士，奋身勇所闻。拔剑击大荒，日收胡马群。誓开玄冥北，持以奉吾君。

献凯日继踵，两蕃静无虞。渔阳豪侠地，击鼓吹笙竽。云帆转辽海，粳稻来东吴。越罗与楚练，照耀舆台躯。主将位益崇，气骄凌上都。边人不敢议，议者死路衢。

我本良家子，出师亦多门。将骄益愁思，身贵不足论。跃马二十年，恐辜明主恩。坐见幽州骑，长驱河洛昏。中夜间道归，故里但空村。恶名幸脱免，穷老无儿孙。

别赞上人

百川日东流，客去亦不息。我生苦漂荡苦：一作若，何时有终极？赞公释门老，放逐来上国。还为世尘婴，颇带憔悴色。杨枝晨在手，豆子雨已熟。是身如浮云，安可限南北？异县逢旧友友：一作交，初欣写胸臆。天长关塞寒寒：一作远，岁暮饥冻逼冻：一作寒。野风吹征衣，欲别向曛黑曛：一作昏。马嘶思故枥嘶：一作鸣，归鸟尽敛翼。古来聚散地，宿昔长荆棘。相看俱衰年，出处各努力。

万丈潭

同谷县作。按此下皆由秦州赴同谷，旋赴剑南及居蜀以后之诗。

青溪合冥漠合：赵鸿刻作含，神物有显晦。龙依积水蟠，窟压万丈内。跼步凌垠堮，侧身下烟霭。前临洪涛宽，却立苍石大。山危一径尽，崖绝两壁对。削成根虚无，倒影垂澹：赵作濧。黑如湾澴底如：陈作为，黄作知，清见光炯碎。孤云倒来深云：《方舆》作峰，飞鸟不在外。高罗成帷幄帷：一作帐，寒木累旌旆。远川曲通流，嵌窦潜泄濑。造幽无人境，发兴自我辈。告归遗恨多，将老斯游最。闭藏修鳞蛰，出入巨石碍石：赵作爪。何事暑天过事：赵作当。暑：一作炎，怪意风雨会雨：一作云。

两当县吴十侍御江上宅

寒城朝烟澹，山谷落叶赤。阴风千里来，吹汝江上宅。鹍鸡号枉渚，日色傍阡陌。借问持斧翁，几年长沙客？哀哀失木狖，矫矫避弓翮。亦知故乡乐，未敢思宿昔。昔在凤翔都，共通金闺籍闺：一作门。天子犹蒙尘，东郊暗长戟。兵家忌间谍，此辈常接迹。台中领举劾，君必慎剖析。不忍杀无辜，所以分白黑。上官权许与，失意见迁斥吴君因论贼谍宜分别真伪，酌予原宥，而见黜。叙事雅洁，极不易学。仲尼甘旅人，向子识损益。朝廷非不知，闭口休叹息樊本，“仲尼”一联在“朝廷”一联下。余时忝诤臣，丹陛实咫尺。相看受狼狈，至死难塞责。行迈心多违，出门无与适。于公负明义，惆怅头更白。

发秦州

乾元二年自秦州赴同谷县纪行十二首。

我衰更懒拙，生事不自谋。无食问乐土，无衣思南州。汉源十月交，天气凉如秋。草木未黄落，况闻山水幽水：一作东。栗亭名更佳，下有良田畴。充肠多薯蓣，崖蜜亦易求。密竹复冬笋，清池可方舟。虽伤旅寓远伤：一作云，庶遂平生游。此邦俯要冲，实恐人事稠。应接非本性，登临未销忧。溪谷无异石，塞田始微收。岂复慰老夫夫：一作大，惘然难久留惘：一作炯。日色隐孤戍，乌啼满城头。中宵驱车去，饮马寒塘流。磊落星月高，苍茫云雾浮。大哉乾坤内，吾道长悠悠。

赤谷

天寒霜雪繁，游子有所之。岂但岁月暮，重来未有期。晨发赤谷亭，险艰方自兹。乱石无改辙，我车已载脂。山深苦多风，落日童稚饥。悄然村墟迥，烟火何由追。贫病转零落零落：一云飘零，故乡不可思。常恐死道路，永为高人嗤。

铁堂峡

山风吹游子，缥渺乘险绝。硖形藏堂隍，壁色立积铁积：荆作精。径摩穹苍蟠，石与厚地裂。修纤无垠竹垠：一作限，嵌空太始雪空：一作孔。威迟哀壑底，徒旅惨不悦一作：徒怀松柏悦。水寒长冰横，我马骨正折。生涯抵弧矢，盗贼殊未灭。飘蓬逾三年，回首肝肺热。

盐井

卤中草木白，青者官盐烟。官作既有程，煮盐烟在川。汲井岁榾榾榾榾：草堂本云当作搰搰，出车日连连。自公斗三百，转致斛六千。君子慎止足，小人苦喧阗。我何良叹嗟，物理固自然固自然：一云亦固然。

寒硖

行迈日悄悄，山谷势多端。云门转绝岸，积阻霾天寒。寒硖不可度，我实衣裳单实：一作贪。况当仲冬交，溯沿增波澜。野人寻烟语，行子傍水餐。此生免荷殳，未敢辞路难。

法镜寺

身危适他州，勉强终劳苦。神伤山行深，愁破崖寺古。婵娟碧鲜净，萧摵寒箨聚。回回山根水回回：一作洄洄。山：一作石，冉冉松上雨。泄云蒙清晨，初日翳复吐。朱甍半光炯，户牖粲可数。拄策忘前期拄：一作枉，出萝已亭午。冥冥子规叫，微径不复取复：一作敢。

青阳峡

塞外苦厌山，南行道弥恶行道：一云登道。冈峦相经亘，云水气参错。林迥峡角来，天窄壁面削窄：一作穿。磎西五里石，奋怒向我落。仰看日车侧，俯恐坤轴弱。魑魅啸有风有：一作狂，霜霰浩漠漠。昨忆逾陇坂昨忆：一作忆昨，高秋视吴岳。东笑莲华卑，北知崆峒薄。超然侔壮观，已谓殷寥廓殷：一作隐。突兀犹趁人，及兹叹冥寞。

○末八句谓登陇坂时，气象寥廓，眼界已为之一旷矣；不意兹山又突兀趁人，信造物之冥寞难测也。

龙门镇

细泉及轻冰，沮洳栈道湿。不辞辛苦行，迫此短景急迫：一作迨。石门雪云隘雪云：一作云雷。隘：一作溢，古镇峰峦集。旌竿暮惨淡，风水白刃涩。胡马屯成皋，防虞此何及？嗟尔远戍人，山寒夜中泣。

石龛

熊罴咆我东，虎豹号我西。我后鬼长啸，我前狨又啼。天寒昏无日，山远道路迷。驱车石龛下，仲冬见虹霓。伐竹者谁子竹：一作木？悲歌上云梯上：一作抱。为官采美箭，五岁供梁齐。若云直簳尽簳：一作笴，无以充提携充：一作应。奈何渔阳骑，飒飒惊烝黎。

积草岭

连峰积长阴，白日递隐见。飕飕林响交，惨惨石状变。山分积草岭分：一作外，路异明水县。旅泊吾道穷穷：一作东，衰年岁时倦。卜居尚百里，休驾投诸彦。邑有佳主人，情如已会面。来书语绝妙，远客惊深眷。食蕨不愿余，茅茨眼中见。

泥功山

朝行青泥上，暮在青泥中。泥泞非一时泞：一作阱，版筑劳人功。不畏道途永途：一作路。乃将汩没同乃将：一云反将，一云及此。白马为铁骊，小儿成老翁。哀猿透却坠猿：一作猱，死鹿力所穷。寄语北来人，后来莫匆匆。

凤凰台

山峻，不至高顶。

亭亭凤凰台，北对西康州。西伯今寂寞，凤声亦悠悠。山峻路绝踪，石林气高浮。安得万丈梯，为君上上头。恐有无母雏，饥寒日啾啾啾啾：一云啁啾。我能剖心出心出：《方舆胜览》作心血，饮啄慰孤愁。心以当竹实，炯然无外求无：《方舆》作忘。血以当醴泉，岂徒比清流。所重王者瑞，敢辞微命休。坐看彩翮长长：一作举，举意八极周举：一作纵。白天衔瑞图瑞图：一作图谶，飞下十二楼。图以奉至尊奉：一作献，凤以垂鸿猷。再光中兴业，一洗苍生忧。深衷正为此正：《方舆》作止，群盗何淹留。

发同谷县

乾元二年十二月一日自陇右赴剑南纪行。

贤有不黔突，圣有不暖席。况我饥愚人人：一作夫，焉能尚安宅？始来兹山中，休驾喜地僻喜：一作嘉。奈何迫物累，一岁四行役夏发华州，冬离秦州，十二月发同谷。忡忡去绝境，杳杳更远适。停骖龙潭云，回首白崖石白：一作虎。临歧别数子，握手泪再滴。交情无旧深一作虽无旧深知，一作虽旧情深知，穷老多惨戚。平生懒拙意，偶值栖遁迹。去住与愿违，仰惭林间翮。

木皮岭

首路栗亭西，尚想凤凰村。季冬携童稚童：一作幼，辛苦赴蜀门。南登木皮岭，艰险不易论。汗流被我体，祈寒为之暄。远岫争辅佐，千岩自崩奔。始知五岳外，别有他山尊别：一作更。有：一作见。仰干塞大明干：一作看，俯入裂厚坤。再闻虎豹斗，屡跼风水昏。高有废阁道，摧折如短辕短：一作断。下有冬青林，石上走长根。西崖特秀发，焕若灵芝繁。润聚金碧气，清无沙土痕。忆观昆仑图图：一作墟，目击玄圃存。对此欲何适，默伤垂老魂。

白沙渡

畏途随长江，渡口欲绝岸。差池上舟楫，杳窕入云汉。天寒荒野外，日暮中流半。我马向北嘶，山猿饮相唤。水清石礧礧，沙白滩漫漫。迥然洗愁辛迥：一作翛，多病一疏散。高壁抵嵚崟崟：一作岑，洪涛越凌乱。临风独回首，揽辔复三叹。

水会渡

一云水回渡。

山行有常程，中夜尚未安。微月没已久，崖倾路何难。大江动我前动：一作当，洶若溟渤宽。篙师暗理楫，歌笑轻波澜。霜浓木石滑，风急手足寒急：一作烈，一作冽。入舟已千忧，陟仍万盘。回眺积水外水：一作石，始知众星乾。远游令人瘦，衰疾惭加餐。

飞仙阁

土门山行窄土：一作出，微径缘秋毫一云径微上秋毫。栈云阑干峻，梯石结构牢。万壑欹疏林林：一作竹，积阴带奔涛。寒日外淡泊，长风中怒号。歇鞍在地底，始觉所历高。往来杂坐卧，人马同疲劳。浮生有定分，饥饱岂可逃？叹息谓妻子，我何随汝曹汝：一作尔。

五盘

五盘虽云险，山色佳有余。仰凌栈道细道：一作阁，俯映江木疏。地僻无网罟，水清反多鱼。好鸟不妄飞，野人半巢居。喜见淳朴俗，坦然心神舒。东郊尚格斗，巨猾何时除？故乡有弟妹，流落随丘墟。成都万事好好：一作在，岂若归吾庐。

龙门阁

清江下龙门，绝壁无尺土。长风驾高浪高：一作白，浩浩自太古。危途中萦盘中萦盘：一作萦盘道，仰望垂线缕。滑石欹谁凿，浮梁袅相拄。目眩陨杂花，头风吹过雨吹过雨：一云过飞雨。百年不敢料，一坠那得取。饱闻经瞿塘闻：一作知，足见度大庾。终身历艰险，恐惧从此数。

石柜阁

季冬日已长季冬：一作冬季，山晚半天赤。蜀道多早花，江间饶奇石。石柜曾波上，临墟荡高壁。清辉回群鸥，暝色带远客。羁栖负幽意，感叹向绝迹。信甘孱懦婴，不独冻馁迫。优游谢康乐，放浪陶彭泽。吾衰未自安安：一作由，谢尔性所适所：一作有。

桔柏渡

清冥寒江渡，驾竹为长桥。竿湿烟漠漠竿湿烟：一云竹竿湿，江永风萧萧永：一作水。连笮动袅娜，征衣飒飘飖。急流鸨鹢散，绝岸鼋鼍骄。西辕自兹异，东逝不可要。高通荆门路，阔会沧海潮。孤光隐顾眄，游子怅寂寥。无以洗心胸，前登但山椒。

剑门

惟天有设险，剑门天下壮门：一作阁。连山抱西南，石角皆北向。两崖崇墉倚，刻画城郭状。一夫怒临关关：一作门，百万未可傍傍：一作仰。珠玉走中原珠玉：陈作玉帛，岷峨气凄怆。三皇五帝前，鸡犬各相放相：一作自。后王尚柔远，职贡道已丧。至今英雄人，高视见霸王。并吞与割据，极力不相让。吾将罪真宰，意欲铲叠嶂。恐此复偶然，临风默惆怅默：一作黯。

鹿头山

鹿头何亭亭，是日慰饥渴。连山西南断，俯见千里豁。游子出京华，剑门不可越。及兹险阻尽，始喜原野阔。殊方昔三分，霸气曾间发。天下今一家，云端失双阙。悠然想扬马，继起名硉兀。有文令人伤文：一作才，何处埋尔骨？纡余脂膏地，惨澹豪侠窟。伏钺非老臣，宣风岂专达？冀公柱石姿，论道邦国活。斯人亦何幸，公镇逾岁月仆射裴冀公冕。

○国藩按，登鹿头山，则成都沃野千里，如在目前，故云“始喜原野阔”、“俯见千里豁”。

成都府

翳翳桑榆日，照我征衣裳。我行山川异，忽在天一方。但逢新人民，未卜见故乡。大江东流去东流去：一作从东来，游子去日长去日：一作日月。曾城填华屋，季冬树木苍。喧然名都会，吹箫间笙簧间：一作奏。信美无与适，侧身望川梁。鸟雀夜各归，中原杳茫茫。初月出不高，众星尚争光。自古有羁旅，我何苦哀伤？

赠蜀僧闾丘师兄

太常博士均之孙。

大师铜梁秀，籍籍名家孙。呜呼先博士，炳灵精气奔。惟昔武皇后惟：一云往，临轩御乾坤。多士尽儒冠，墨客蔼云屯。当时上紫殿，不独卿相尊。世传闾丘笔，峻极逾昆仑逾：樊作侔。凤藏丹霄暮暮：一作穴，龙去白水浑去：一作出。青荧雪岭东，碑碣旧制存。斯文散都邑，高价越玙璠。晚看作者意，妙绝与谁论？吾祖诗冠古，同年蒙主恩。豫章夹日月，岁久空深根。小子思疏阔，岂能达词门？穷愁一挥泪愁：一作秋，相遇即诸昆。我住锦官城，兄居祗树园。地近慰旅愁，往来当丘樊，天涯歇滞雨，粳稻卧不翻。漂然薄游倦，始与道侣敦始：晋作如。侣：一作旅。景晏步修廊，而无车马喧。夜阑接软语一作夜言词常软，落月如金盆。漠漠世界黑黑：一作空，驱驱争夺繁。惟有摩尼珠，可照浊水源。

○“呜呼先博士”以下十六句，均咏闾丘均。“晚看作者”二句，指僧也。“不独卿相尊”者，谓主上亦重之也。

泛溪

落景下高堂，进舟泛回溪。谁谓筑居小，未尽乔木西。远郊信荒僻，秋色有余凄。练练峰上雪，纤纤云表霓。童戏左右岸一云儿童戏左右，罟弋毕提携。翻倒荷芰乱，指挥径路迷。得鱼已割鳞，采藕不洗泥。人情逐鲜美，物贱事已暌已：一云迹。吾村霭暝姿，异舍鸡亦柄。萧条欲何适？出处庶可齐。衣上见新月，霜中登故畦。浊醪初自熟，东城多鼓鼙。

病柏

有柏生崇冈，童童状车盖车：一作青。偃蹙龙虎姿，主当风云会。神明依正直，故老多再拜。岂知千年根，中路颜色坏。出非不得地，蟠据亦高大，岁寒忽无凭凭：一作用，日夜柯叶改改：一云碎。丹凤领九雏，哀鸣翔其外。鸱鹗志意满，养子穿穴内穴：一云窟。客从何乡来，伫立久吁怪。静求元精理元精：一云无根，浩荡难倚赖。

病橘

群橘少生意群：一作伊，虽多亦奚为？惜哉结实小小：一作少，酸涩如棠梨。剖之尽蠹虫剖：一作割，采掇爽其宜其：一作所。纷然不适口，岂只存其皮？萧萧半死叶，未忍别故枝未忍：一作匆匆。玄冬霜雪积，况乃回风吹。尝闻蓬莱殿，罗列潇湘姿。此物岁不稔，玉食失光辉失：一作少。寇盗尚凭陵，当君减膳时。汝病是天意，吾谂罪有司谂：一作愁。忆昔南海使南：一作闻，奔腾献荔支。百马死山谷，到今耆旧悲。

枯棕

蜀门多棕榈棕：一作栟，高者十八九。其皮割剥甚，虽众亦易朽。徒布如云叶布：一作有，青黄岁寒后。交横集斧斤，凋丧先蒲柳。伤时苦军乏，一物官尽取。嗟尔江汉人，生成复何有？有同枯棕木，使我沉叹久。死者即已休，生者何自守何：一作能。啾啾黄雀，侧见寒蓬走。念尔形影干形影枯：一作枯形影，摧残没藜莠。

枯楠

楩楠枯峥嵘，乡党皆莫记。不知几百岁，惨惨无生意。上枝摩皇天皇：一作苍，下根蟠厚地。巨围雷霆坼，万孔虫蚁萃。冻雨落流胶，冲风夺佳气。白鹄遂不来，天鸡为愁思。犹含栋梁具，无复霄汉志霄汉：一作云霄。良工古昔少，识者出涕泪。种榆水中央，长成何容易。截承金露盘，袅袅不自畏。

大雨

西蜀冬不雪，春农尚嗷嗷。上天回哀眷，朱夏云郁陶朱：一作清。执热乃沸鼎，纤成缊袍。风雷飒万里，霈泽施蓬蒿。敢辞茅苇漏，已喜黍豆高。三日无行人，二江声怒号二：一作大。流恶邑里清，矧兹远江皋。荒庭步鹳鹤，隐几望波涛。沉痾聚药饵，顿忘所进劳。则知润物功，可以贷不毛。阴色静垅亩，劝耕自官曹。四邻耒耜出耒耜出：一作出耒耜，何必吾家操。

溪涨

当时浣花桥，溪水才尺余。白石明可把石：一作日，水中有行车。秋夏忽泛溢，岂惟入吾庐惟：一作伊。蛟龙亦狼狈，况是鳖与鱼。兹晨已半落，归路跬步疏。马嘶未敢动，前有深填淤。青青屋东麻，散乱床上书。不意远山雨意：一作知，夜来复何如？我游都市间，晚憩必村墟。乃知久行客，终日思其居。

戏赠友二首

元年建巳月，郎有焦校书。自夸足膂力，能骑生马驹。一朝被马踏，唇裂板齿无。壮心不肯已，欲得东擒胡。

元年建巳月，官有王司直。马惊折左臂，骨折面如墨。驽骀漫深泥漫：一作慢。深：陈浩然本作染，何不避雨色？劝君休叹憾，未必不为福。

遭田父泥饮美严中丞

步屟随春风，村村自花柳。田翁逼社日，邀我尝春酒。酒酣夸新尹，畜眼未见有。回头指大男，渠是弓弩手。名在飞骑籍，长番岁时久。前日放营农，辛苦救衰朽。差科死则已，誓不举家走。今年大作社，拾遗能住否？叫妇开大瓶，盆中为吾取。感此气扬扬，须知风化首。语多虽杂乱，说尹终在口。朝来偶然出，自卯将及酉。久客惜人情，如何拒邻叟？高声索果栗，欲起时被肘。指挥过无礼，未觉村野丑。月出遮我留，仍瞋问升斗。

喜雨

春旱天地昏，日色赤如血。农事都已休已：樊作未，兵戈况骚屑。巴人困军须，恸哭厚土热。沧江夜来雨，真宰罪一雪。谷根小苏息小：一作少，沴气终不灭。何由见宁岁，解我忧思结。峥嵘群山云群：一作东，交会未断绝。安得鞭雷公，滂沱洗吴越时闻浙右多盗贼。

述古三首

赤骥顿长缨，非无万里姿。悲鸣泪至地，为问驭者谁？凤凰从东来东：一作天，何意复高飞？竹花不结实，念子忍朝饥。古时君臣合，可以物理推。贤人识定分，进退固其宜退：一作用。固：一作因。

市人日中集，于利竞锥刀。置膏烈火上，哀哀自煎熬。农人望岁稔，相率除蓬蒿。所务谷为本谷：一作农，邪赢无乃劳。舜举十六相，身尊道何高。秦时任商鞅，法令如牛毛。

汉光得天下，祚永固有开。岂惟高祖圣，功自萧曹来。经纶中兴业，何代无长才？吾慕寇邓勋，济时信良哉。耿贾亦宗臣，羽翼共徘徊。休运终四百，图画在云台。

冬到金华山观因得故拾遗陈公学堂遗迹

涪右众山内，金华紫崔嵬。上有蔚蓝天，垂光抱琼台。系舟接绝壁，策杖穷萦回。四顾俯层巅，淡然川谷开。雪岭日色死色：一作光，霜鸿有余哀。焚香玉女跪，雾里仙人来。陈公读书堂，石柱仄青苔。悲风为我起，激烈伤雄才。

陈拾遗故宅

拾遗平昔居，大屋尚修椽屋：一作宅。悠扬荒山日悠扬：一作悠悠，惨淡惨淡：一作崔崪故园烟园：一作国。位下曷足伤，所贵者圣贤。有才继骚雅，哲匠不比肩。公生扬马后，名与日月悬。同游英俊人，多秉辅佐权。彦昭超玉价超：一作赵，郭振起通泉振：晋作震。到今素壁滑，洒翰银钩连。盛事会一时，此堂岂千年？终古立忠义，感遇有遗编。

谒文公上方

野寺隐乔木，山僧高下居。石门日色异，绛气横扶疏。窈窕入风磴窈：晋作窗，长萝纷卷舒。庭前猛虎卧，遂得文公庐。俯视万家邑，烟尘对阶除。吾师雨花外，不下十年余。长者自布金，禅龛只晏如。大珠脱玷翳大：一作火，白月当空虚月：一作日。甫也南北人，芜蔓少耘锄。久遭诗酒污，何事忝簪裾？王侯与蝼蚁，同尽随丘墟。愿闻第一义，回向心地初。金篦刮眼膜，价重百车渠。无生有汲引，兹理傥吹嘘。

奉赠射洪李四丈

李四丈：明甫。

丈人屋上乌，人好乌亦好。人生意气豁，不在相逢早。南京乱初定，所向邑枯槁邑：一作色。游子无根株，茅斋付秋草。东征下月峡，挂席穷海岛。万里须十金，妻孥未相保。苍茫风尘际，蹭蹬骐老。志士怀感伤，心胸已倾倒。

早发射洪县南途中作

将老忧贫窭，筋力岂能及？征途乃侵星乃：吴作后，一作复，得使诸病人。鄙人寡道气，在困无独立。俶装逐徒旅，达曙凌险涩。寒日出雾迟，清江转山急。仆夫行不进，驽马若维絷。汀洲稍疏散，风景开怏悒怏：一云悁。空慰所尚怀，终非曩游集。衰颜偶一破，胜事难屡挹难屡：一云皆空。茫然阮籍途，更洒杨朱泣。

通泉驿南去通泉县十五里山水作

溪行衣自湿，亭午气始散。冬温蚊蚋在在：一作集，人远凫鸭乱。登顿生曾阴，欹倾出高岸。驿楼衰柳侧，县郭轻烟畔。一川何绮丽，尽目穷壮观目：一作日。山色远寂寞，江光夕滋漫。伤时愧孔父伤：一作知，去国同王粲。我生若飘零，所历有嗟叹。

过郭代公故宅

豪俊初未遇，其迹或脱略。代公尉通泉，放意何自若。及夫登衮冕，真气森喷薄一本此下有“精鬼凛如在，所历终萧索”。真气：国藩按，钱笺本、玉句草堂本皆作直气。磊落见异人，岂伊常情度。定策神龙后，宫中翕清廓。俄顷辨尊亲，指挥存顾托。群公有惭色有：一作见，王室无削弱。迥出名臣上，丹青照台阁。我行得遗迹迹：一作址，池馆皆疏凿。壮公临事断，顾步涕横落草堂本“精魄凛如在”一联在此下。高咏宝剑篇，神交付冥漠。

观薛稷少保书画壁

少保有古风，得之陕郊篇。惜哉功名忤，但见书画传。我游梓州东，遗迹涪江边。画藏青莲界，书入金榜悬。仰看垂露姿，不崩亦不骞。郁郁三大字，蛟龙岌相缠。又挥西方变，发地扶屋椽。惨淡壁飞动，到今色未填。此行叠壮观，郭薛俱才贤。不知百载后，谁复来通泉。

通泉县署屋壁后薛少保画鹤

薛公十一鹤，皆写青田真。画色久欲尽，苍然犹出尘。低昂各有意，磊落如长人。佳此志气远，岂惟粉墨新？万里不以力，群游森会神。威迟白凤态，非是仓鹒邻。高堂未倾覆，常得慰嘉宾常：一作幸？曝露墙壁外，终嗟风雨频。赤霄有真骨，耻饮洿池津。冥冥任所往，脱略谁能驯？

陪章留后惠义寺饯嘉州崔都督赴州

中军待上官，令肃事有恒。前驱入宝地，祖帐飘金绳。南陌既留欢陌：一作伯，兹山亦深登。清闻树杪磬，远谒云端僧。回策匪新岸岸：樊作崖，所攀仍旧藤。耳激洞门飙，目存寒谷冰。出尘轨躅，毕景遗炎蒸。永愿坐长夏，将衰栖大乘。羁旅惜宴会，艰难怀友朋。劳生共几何，离憾兼相仍。

将适吴楚留别章使君留后兼幕府诸公得柳字

我来入蜀门我：一作甫，岁月亦已久。岂唯长儿童，自觉成老丑。常恐性坦率，失身为杯酒，近辞痛饮徒，折节万夫后夫：一作人。昔如纵壑鱼如：樊作若，今如丧家狗。既无游方恋，行止复何有？相逢半新故，取别随薄厚。不意青草湖，扁舟落吾手。眷眷章梓州，开筵俯高柳。楼前出骑马，帐下罗宾友。健儿簸红旗，此乐或难朽或：一作几。日车隐昆仑，鸟雀噪户牖。波涛未足畏畏：一作慰，三峡徒雷吼，所忧盗贼多，重见衣冠走。中原消息断，黄屋今安否？终作适荆蛮，安排用庄叟。随云拜东皇，挂席上南斗。有使即寄书，无使长回首。

○自首至“扁舟落吾手”，自叙居蜀已久，将赴吴楚。“眷眷”八句，叙饮饯。末十二句，叙别意。

山寺

得开字，章留后同游。

野寺根石壁根：一作限，诸龛遍崔嵬。前佛不复辨，百身一莓苔。虽有古殿存虽：一作唯，世尊亦尘埃。如闻龙象泣，足令信者哀。使君骑紫马，捧拥从西来。树羽静千里，临江久徘徊。山僧衣蓝缕，告诉栋梁摧。公为顾宾徒顾：一作领。徒：荆作从，咄嗟檀施开。吾知多罗树，却倚莲华台。诸天必欢喜，鬼神无嫌猜。以兹抚士卒，孰曰非周才。穷子失净处，高人忧祸胎。岁晏风破肉，荒林寒可回，思量入道苦入：一作人，自哂同婴孩。

棕拂子

棕拂且薄陋，岂知身效能。不堪代白羽，有足除苍蝇苍：一作青。荧荧金错刀，擢擢朱丝绳。非独颜色好，亦用顾盼称用：晋作由。吾老抱疾病，家贫卧炎蒸。咂肤倦扑灭，赖尔甘服膺。物微世竞弃，义在谁肯征？三岁清秋至，未敢阙缄滕。

寄题江外草堂

梓州作，寄成都故居。

我生性放诞，难欲逃自然。嗜酒爱风竹风：一作修，卜居必林泉必：一作此。遭乱到蜀江，痾痫遣所便遣：晋作遗。诛茅初一亩，广地方连延方：一作必。经营上元始，断手宝应年。敢谋土木丽，自觉面势坚坚：一作贤。台亭随高下台亭：一作亭台，敞豁当清川。虽有会心侣虽：樊作惟，数能同钓船。干戈未偃息，安得酣歌眠？蛟龙无定窟，黄鹄摩苍天。古来达士志达士志：一作贤达士，宁受外物牵？顾惟鲁钝姿，岂识悔吝先。偶携老妻去，惨淡凌风烟。事迹无固必，幽贞愧双全。尚念四小松，蔓草易拘缠易：一作已。霜骨不甚长，永为邻里怜。

○自首至“数能同钓船”，谓至成都经营草堂，数年乃成。自“干戈未偃息”以下，谓因乱到梓州，远离草堂，思忆之也。

送韦讽上阆州录事参军

国步犹艰难，兵革未衰息。万方哀嗷嗷哀：一作尚，十载供军食载：一作年。庶官务割剥，不暇忧反侧。诛求何多门？贤者贵为德晋作贤俊愧为力。韦生富春秋，洞澈有清识。操持纲纪地，喜见朱丝直。当令豪夺吏当令：晋作因循，自此无颜色。必若救疮痍，先应去蝥贼。挥泪临大江，高天意凄恻。行行树佳政，慰我深相忆。

阆州东楼筵奉送十一舅往青城县得昏字

曾城有高楼楼：旧作会，制古丹雘存。迢迢百余尺，豁达开四门。虽有车马客有：一作会，而无人世喧。游目俯大江，列筵慰别魂。是时秋冬交，节往颜色昏。天寒鸟兽休休：一作伏，霜露在草根。今我送舅氏，万感集清樽。岂伊山川间，回首盗贼繁。高贤意不暇，王命久崩奔。临风欲恸哭，声出已复吞。

南池

峥嵘巴阆间，所向尽山谷。安知有苍池？万顷浸坤轴。呀然阆城南，枕带巴江腹枕：一作控。芰荷入异县，粳稻共比屋。皇天不无意，美利戒止足。高田失西成，此物颇丰熟。清源多众鱼，远岸富乔木。独叹枫香林，春时好颜色。南有汉王祠王：晋作主，终朝走巫祝。歌舞散灵衣，荒哉旧风俗。高堂亦明王堂：一作皇，魂魄犹正直。不应空陂上，缥缈亲酒食。淫祀自古昔，非唯一川渎。干戈浩茫茫，地僻伤极目。平生江海兴江海：一作溟渤，遭乱身局促。驻马问渔舟，踌躇慰羁束。

○自首至“富乔木”，叙南池景物。自“独叹”至“一川渎”，叙汉主淫祀。末六句，唱叹作收。

赠别贺兰铦

黄雀饱野粟，群飞动荆榛。今君抱何憾？寂寞向时人。老骥倦骧首，苍鹰愁易驯苍：一作饥。高贤世未识，固合婴饥贫。国步初返正，乾坤尚风尘。悲歌鬓发白，远赴湘吴春。我恋岷下芋，君思千里莼。生离与死别，自古鼻酸辛。

别唐十五诫因寄礼部贾侍郎

九载一相逢，百年能几何？复为万里别，送子山之阿。白鹤久同林，潜鱼本同河。未知栖集期，衰老强高歌。歌罢两凄恻，六龙忽蹉跎。相视发皓白，况难驻羲和。胡星坠燕地，汉将仍横戈。萧条四海内，人少豺虎多。少人慎莫投，多虎信所过。饥有易子食，兽犹畏虞罗。子负经济才，天门郁嵯峨。飘飖适东周，来往若崩波若：一作亦。南宫吾故人，白马金盘陀。雄笔映千古，见贤心靡他靡：一作匪。念子善师事，岁寒守旧柯。为吾谢贾公，病肺卧江沱。

草堂

昔我去草堂，蛮夷塞成都。今我归草堂，成都适无虞成：一作此。请陈初乱时，反复乃须臾须臾：一作斯须。大将赴朝廷，群小起异图。中宵斩白马，盟歃气已粗。西取邛南兵，北断剑阁隅。布衣数十人，亦拥专城居。其势不两大，始闻蕃汉殊。西卒却倒戈，贼臣互相诛。焉知肘腋祸，自及枭獍徒。义士皆痛愤，纪纲乱相逾。一国实三公，万人欲为鱼。唱和作威福，孰肯辨无辜肯：一作能。眼前列杻械，背后吹笙竽。谈笑行杀戮，溅血满长衢溅：一作流。到今用钺地，风雨闻号呼。鬼妾与鬼马鬼：一作人，色悲充尔娱。国家法令在，此又足惊吁。贱子且奔走，三年望东吴。弧矢暗江海，难为游五湖。不忍竟舍此，复来薙榛芜。入门四松在，步屟万竹疏屟：一作堞。旧犬喜我归，低徊入衣裾衣：旧作我。邻舍喜我归，沽酒携胡芦携胡芦：一云提榼壶。大官喜我来，遣骑问所须。城郭喜我来喜：一作知，宾客隘村墟隘：一作溢。天下尚未宁，健儿胜腐儒。飘飖风尘际飘飖：一作飘飘，何地置老夫置：一作致？于时见疣赘见：一作是，骨髓幸未枯。饮啄愧残生，食薇不敢余。

○自“请陈丧乱初”，至“自及枭獍徒”，叙宝应元年严武入朝，徐知道反，旋为其下李忠厚所杀也。自“义士皆痛愤”，至“此又足惊吁”，叙徐逆虽诛，而成都无主，纪纲大乱，诛杀无辜。但所谓一国三公者，不知指何人耳。自“贱子且奔走”以下，叙广德二年严武再来镇蜀，公自梓州复还成都。

四松

四松初移时，大抵三尺强。别来忽三载载：一作岁，离立如人长。会看根不拔，莫计枝凋伤。幽色幸秀发幸：一作会，疏柯亦昂藏亦：一作已。所插小藩篱，本亦有堤防。终然张拨损：直根切，得恡千叶黄恡：一作愧。敢为故林主，黎庶犹未康。避贼今始归，春草满空堂。览物叹衰谢，及兹慰凄凉。清风为我起，洒面若微霜。足以送老姿一作足为送老资，聊待偃盖张待：一作将。我生无根带带：一作，配尔亦茫茫尔：一作汝。有情且赋诗，事迹可两忘可两：一作两可。勿矜千载后，惨淡蟠穹苍。

水槛

苍江多风飙，云雨昼夜飞。茅轩驾巨浪，焉得不低垂。游子久在外，门户无人持。高岸尚如谷如：一作为，何伤浮柱欹。扶颠有劝诫，恐贻识者嗤。既殊大厦倾，可以一木支。临川视万里，何必栏槛为。人生感故物，慷慨有余悲。

破船

平生江海心，宿昔具扁舟。岂惟清溪上，日傍柴门游。苍皇避乱兵，缅邈怀旧丘。邻人亦已非，野竹独修修。船舷不重扣，埋没已经秋。仰看西飞翼，不愧东逝流。故者或可掘，新者亦易求。所悲数奔窜，白屋难久留。

营屋

我有阴江竹，能令朱夏寒。阴通积水内，高入浮云端。甚疑鬼物凭甚：一作如，不顾剪伐残。东偏若面势，户牖永可安。爱惜已六载，兹晨去千竿不顾：疑当作不愿。谓前此甚好此竹，爱惜六载，不愿伐之：兹晨将营屋，乃伐去千竿耳。萧萧见白日，洶洶闻奔湍。度堂匪华丽，养拙异考槃。草茅虽薙葺，衰疾方少宽。洗然顺所适，此足代加餐。寂无斤斧响，庶遂憩息欢。

除草

吴若本注：去爇草也，爇，音潜，山韭。

草有害于人，曾何生阻修。其毒甚蜂虿，其多弥道周。清晨步前林，江色未散忧。芒刺在我眼，焉能待高秋。霜露一沾凝露：一作雪。凝：一作衣，蕙叶亦难留。荷锄先童稚，日人仍讨求。转致水中央，岂无双钓舟。顽根易滋蔓，敢使依旧丘。自兹藩篱旷兹：一作移，更觉松竹幽。芟夷不可阙，疾恶信如仇。

扬旗

二年夏六月，成都尹严公置酒公堂，观骑士试新旗帜。

江雨飒长夏江：一作风，府中有余清。我公会宾客，肃肃有异声。初筵阅军装，罗列照广庭。庭空六马人六：一作四，扬旗旌旗：一作旆。回回偃飞盖，熠熠迸流星。来缠风飙急缠：一作冲，去擘山岳倾。材归俯身尽，妙取略地平。虹霓就掌握，舒卷随人轻。三州陷犬戎，但见西岭青。公来练猛士，欲夺天边城。此堂不易升，庸蜀日已宁。吾徒且加餐，休食蛮与荆。

太子张舍人遗织成褥段

客从西北来，遗我翠织成翠：一作细。开缄风涛涌，中有掉尾鲸。逶迤罗水族，琐细不足名。客云充君褥，承君终宴荣。空堂魑魅走魑魅：一作魍魉，高枕形神清。领客珍重意，顾我非公卿。留之惧不祥，施之混柴荆。服饰定尊卑，大哉万古程。今我一贱老，裋褐更无营裋：一作短。煌煌珠宫物，寝处祸所婴婴：一作萦。叹息当路子，干戈尚纵横。掌握有权柄，衣马自肥轻自：一云巳。李鼎死岐阳，实以骄贵盈。来瑱赐自尽，气豪直阻兵直：一作真。皆闻黄金多皆闻：一作昔闻，坐见悔吝生。奈何田舍翁，受此厚贶情？锦鲸卷还客，始觉心和平。振我粗席尘，愧客茹藜羹茹：一作饭。

○国藩按，叙事得雄直之气，韩公五古多学此等。

别蔡十四著作

自此以上，公自陇至蜀，久居成都草堂，中间曾至青城、新津，曾居梓州、阆州，仍归成都草堂之诗。

贾生恸哭后，寥落无其人。安知蔡夫子，高义迈等伦。献书谒皇帝，志已清风尘。流涕洒丹极，万乘为酸辛。天地则创痍，朝廷当正臣当：一作多。异才复间出，周道日惟新。使蜀见知己，别颜始一伸。主人薨城府，扶榇归咸秦。巴道此相逢，会我病江滨。忆念凤翔都，聚散俄十春。我衰不足道，但愿子意陈意：一作音。稍令社稷安，目契鱼水亲。我虽消渴甚，敢忘帝力勤。尚思未朽骨，复睹耕桑民。积水驾三峡，浮龙倚长津长津：一云轮囷。扬舲洪涛间，仗子济物身。鞍马下秦塞，王城通北辰。玄甲聚不散，兵久食恐贫。穷谷无粟帛，使者来相因。若凭南辕吏凭：一云逢。吏：陈作使，书札到天垠。

十八家诗钞卷八

杜工部五古下九十五首

杜鹃

自此以下，严武卒后公去成都，至戎州、渝州、忠州，暨寓居云安、夔州之诗。

西川有杜鹃，东川无杜鹃。涪万无杜鹃，云安有杜鹃。我昔游锦城，结庐锦水边。有竹一顷余，乔木上参天。杜鹃暮春至，哀哀叫其间。我见常再拜，重是古帝魂。生子百鸟巢，百鸟不敢瞋瞋：一作喧。仍为喂其子，礼若奉至尊。鸿雁及羔羊，有礼太古前。行飞与跪乳，识序如知恩如：一作又。圣贤古法则古：一作吾，付与后世传。君看禽鸟情，犹解事杜鹃。今忽暮春间，值我病经年。身病不能拜，泪下如迸泉。

○黄鹤本载旧本题注云：上皇幸蜀还，肃宗用李辅国谋，迁之西内，上皇悒悒而奔。此诗感是而作。钱笺以是说为然。国藩按；望帝禅位于开明，而自隐于西山，与明皇幸蜀而内禅于肃宗，其事略同。此诗及《杜鹃行》皆为上皇而作，殆近之矣。

客居

客居所居堂，前江后山根。下堑万寻岸，苍涛郁飞翻。葱青众木梢，邪竖杂石痕。子规昼夜啼，壮士敛精魂。峡开四千里，水合数百源。人虎相半居，相伤终两存。蜀麻久不来，吴盐拥荆门。西南失大将钱笺：永泰元年闰十月，郭英又为崔旰所杀，蜀中大乱。大历元年二月，以杜鸿渐为山南西道剑南东西川副元帅，商旅自星奔。今又降元戎，已闻动行轩。舟子候利涉，亦凭节制尊。我在路中央，生理不得论。卧愁病脚废，徐步视小园。短畦带碧草，怅望思王孙。凤随其皇去，篱雀暮喧繁。览物想故国，十年别荒村。日暮归几翼，北林空自昏。安得覆八溟，为君洗乾坤。稷契易为力，犬戎何足吞？儒生老无成，臣子忧四番。箧中有旧笔，情至时复援。

客堂

忆昨离少城，而今异楚蜀。舍舟复深山，窅窕一林麓。栖泊云安县，消中内相毒。旧疾廿载来载：一作战，一作再，衰年得无足得无足：一作得弱足，一作弱无足。死为殊方鬼，头白免短促。老马终望云，南雁意在北。别家长儿女，欲起惭筋力。客堂叙节改，具物对羁束。石暄蕨芽紫，渚秀芦笋绿。巴莺纷未稀莺：一作稼，徼麦早向熟。悠悠日动江，漠漠春辞木。台郎选才俊，自顾亦已极。前辈声名人，埋没何所得。居然绾章绂，受性本幽独。平生憩息地，必种数竿竹。事业只浊醪，营葺但草屋。上公有记者，累奏资薄禄。主忧岂济时，身远弥旷职。循文庙算正循：鲍作修，献可天衢直。尚想趋朝廷，毫发裨社稷。形骸今若是，进退委行色。

石砚诗

平侍御者。

平公今诗伯，秀发吾所羡。奉使三峡中，长啸得石砚。巨璞禹凿余，异状君独见。其滑乃波涛，其光或雷电。联坳各尽墨，多水递隐见。挥洒容数人，十手可对面。比公头上冠，贞质未为贱。当公赋佳句，况得终清宴。公含起草姿，不远明光殿。致于丹青地，知汝随顾盼。

水阁朝霁奉简严云安

严云安：一作云安严明府。

东城抱春岑，江阁邻石面。崔嵬晨云白，朝旭射芳甸旭：一作日。雨槛卧花丛，风床展书卷展书卷：一作展轻幔。钩帘宿鹭起，丸药流莺啭。呼婢取酒壶，续儿诵文选。晚交严明府，矧此数相见。

赠郑十八贲

温温士君子，令人怀抱尽。灵芝冠众芳，安得阙亲近。遭乱意不归，窜身迹非隐。细人尚姑息，吾子色愈谨。高怀见物理，识者安肯哂。卑飞欲何待？捷径应未忍。示我百篇文，诗家一标准。羁离交屈宋，牢落值颜闵。水陆迷畏途畏：一作长，药饵驻修轸。古人日已远，青史字不泯。步趾咏唐虞，追随饭葵堇。数杯资好事，异味烦县尹。心虽在朝谒，力与愿矛盾。抱病排金门，衰容岂为敏。

三韵三篇

高马勿唾面唾：一作捶，长鱼无损鳞。辱马马毛焦，困鱼鱼有神。君看磊落士，不肯易其身。

荡荡万斛船，影若扬白虹。起樯必椎牛，挂席集众功。自非风动天，莫置大水中。

烈士恶多门烈：一作列，小人自同调。名利苟可取，杀身傍权要。何当官曹清，尔辈堪一笑。

郑典设自施州归

吾怜荥阳秀，冒暑初有适。名贤慎所出所出：一作出处，不肯妄行役。旅兹殊俗远远：一作还，竟以屡空迫。南谒斐施州，气合无险僻。攀援悬根木，登顿入天石天：草堂、陈浩然并作矢。青山自一川，城郭洗忧戚。听子话此邦，令我心悦怿。其俗则纯朴则：一作甚，不知有主客。温温诸侯门，礼亦如古昔。敕厨倍常羞，杯盘颇狼籍。时虽属丧乱，事贵赏匹敌赏：一作当。中宵惬良会，裴郑非远戚。群书一万卷，博涉供务隙。他日辱银钩，森疏见矛戟。倒屣喜旋归，画地求所历求：一作来。乃闻风土质，又重田畴辟。刺史似寇恂，列郡宜竞惜惜：一作借，音迹。

○以上叙郑自施州归，以下叙公亦思南行也。北风吹瘴疠，羸老思散策。渚拂蒹葭塞塞：一作寒，峤穿萝茑幂。此身仗儿仆，高兴潜有激。孟冬方首路，强饭取崖壁。叹尔疲驽骀，汗沟血不赤。终然奋外饰，驾驭何所益？我有平肩舆，前途犹准的。翩翩入鸟道，庶脱蹉跌厄。

柴门

孤舟登瀼西孤：一作泛，回首望两崖。东城干旱天，其气如焚柴。长影没窈窕，余光散晗呀。大江蟠嵌根，归海成一家。下冲割坤轴，竦壁攒镆铘。萧飒洒秋色，氛昏霾日车氛：一作气。峡门自此始峡：一作硖，最窄容浮查。禹功翊造化，疏凿就欹斜。巨渠决太古，众水为长蛇。风烟渺吴蜀，舟楫通盐麻。我今远游子，飘转混泥沙。万物附本性，约身不愿奢约：一云处。身：一作性。愿：一作欲。茅栋盖一床，清池有余花。浊醪与脱粟，在眼无咨嗟。山荒人民少，地僻日夕佳。贫病固其常病：一作贱，富贵任生涯。老于干戈际，宅幸蓬荜遮。石乱上云气，杉清延月华清：晋作青。月：一作日。赏妍又分外，理惬夫何夸？足了垂百年，敢居高士差。书此豁平昔，回首犹暮霞。

贻华阳柳少府

系马乔木间，问人野寺门。柳侯披衣笑笑：晋作啸，见我颜色温。并坐石下堂石下堂：一云堂下石，一云石堂下，俯视大江奔。火云洗月露，绝壁上朝暾。自非晓相访，触热生病根。南方六七月，出入异中原。老少多暍死，汗逾水浆翻。俊才得之子，筋力不辞烦。指挥当世事，语及戎马存。涕泪溅我裳涕泪：一云流涕，悲气排帝阍。郁陶抱长策，义仗知者论。吾衰卧江汉，但愧识玙璠。文章一小技，于道未为尊。起予幸斑白，因是托子孙。俱客古信州，结庐依毁垣。相去四五里，径微山叶繁。时危挹佳士，况免军旅喧。醉从赵女舞，歌鼓秦人盆。子壮顾我伤，我欢兼泪痕。余生如过鸟，故里今空村。

雷

大旱山岳燋，密云复无雨复无雨：一云覆如雨。南方瘴疠地，罹此农事苦。封内必舞雩，峡中喧击鼓。真龙竟寂寞，土梗空俯偻。吁嗟公私病，税敛缺不补。故老仰面啼，疮痍向谁数？暴尪或前闻，鞭巫非稽古。请先偃甲兵，处分听人主。万邦但各业，一物休尽取。水旱其数然其数然：一云数至然，尧汤免亲睹。上天铄金石，群盗乱豺虎。二者存一端，愆阳不犹愈。昨宵殷其雷，风过齐万弩。复吹霾翳散，虚觉神灵聚。气暍肠胃融，汗滋衣裳污污：一云腐。吾衰尤拙计拙计：一云计拙，失望筑场圃。

火

楚山经月火，大旱则斯举。旧俗烧蛟龙蛟：一作蛇，惊惶致雷雨。爆嵌魑魅泣，崩冻岚阴。罗落沸百泓，根源皆万古万：一作太。青林一灰烬，云气无处所。入夜殊赫然，新秋照牛女。风吹巨焰作，河棹腾烟柱棹：一作淡。腾：一作胜。势欲焚昆仑，光弥焮洲渚。腥至焦长蛇，声吼缠猛虎声吼：一云吼争。神物已高飞，不见石与土不：一作只。尔宁要谤，凭此近荧侮。薄关长吏忧，甚昧至精主。远迁谁扑灭？将恐及环堵。流汗卧江亭，更深气如缕。

七月三日亭午已后较热退晚加小凉稳睡有诗因论壮年乐事戏呈元二十一曹长今兹商用事，余热亦已末。衰年旅炎方，生意从此活。亭午减汗流，北邻耐人聒。晚风爽乌匼，筋力苏摧折。闭目逾十旬，大江不止渴。退藏憾雨师，健步闻旱魃闻：一作供。园蔬抱金玉，无以供采掇。密云虽聚散，徂暑终衰歇终：一作经。前圣慎焚巫，武王亲救暍。阴阳相主客，时序递回斡。洒落唯清秋，昏霾一空阔。萧萧紫塞雁，南向欲行列。欻思红颜日，霜露冻阶闼。胡马挟雕弓，鸣弦不虚发。长逐狡兔逐：一作及，突羽当满月。惆怅白头吟，萧条游侠窟。临轩望山阁，缥缈安可越？高人炼丹砂，未念将朽骨。少壮迹颇疏，欢娱曾倏忽。杖藜风尘际，老丑难剪拂。吾子得神仙，本是池中物。贱夫美一睡，烦促婴词笔。

○“欻思”以下八句，盖公回思少年时清秋射猎之乐。公他日有诗，所谓“放荡齐赵间，裘马颇清狂。春歌丛台上，冬猎青丘旁”者也。

牵牛织女

牵牛出河西，织女处其东。万古永相望，七夕谁见同？神光意难候光：一作仙。意：一作竟，此事终蒙胧。飒然精灵合，何必秋遂通。亭亭新妆立，龙驾具曾空空：一作穹。世人亦为尔，祈请走儿童。称家随丰俭，白屋达公宫。膳夫翊堂殿，鸣玉凄房栊。曝衣遍天下，曳月扬微风。蛛丝小人态，曲缀瓜果中缀：一作掇。初筵重露，日出甘所终终：一作从。嗟汝未嫁女，秉心郁忡忡。防身动如律，竭力机杼中。虽无姑舅事，敢昧织作功。明明君臣契，咫尺或未容。义无弃礼法，恩始夫妇恭。小大有佳期，戒之在至公。方圆苟龃龉，丈夫多英雄一云：勿替丈夫雄。

○末句不可解。

毒热寄简崔评事十六弟

大暑运金气暑：一作火，荆扬不知秋。林下有塌翼，水中无行舟。千室但扫地，闭关人事休。老夫转不乐夫：一作大，旅次兼百忧。蝮蛇暮偃蹇，空床难暗投。炎宵恶明烛，况乃怀旧丘。开襟仰内弟，执热露白头。束带负芒刺，接居成阻修。何当清霜飞，会子临江楼。载闻大易义，讽兴诗家流兴：一作咏。蕴藉异时辈，检身非苟求。皇皇使臣体，信是德业优。楚材择杞梓，汉苑归骅骝。短章达我心，理为识者筹。为：一云待。

○“空床难暗投”云者，谓蝮蛇出于床间，不敢于暮暗投身寝卧也，而执烛入室，又恶其炎热。种种可憎，况及心怀故乡乎？公诗拙处往往如此，不可学也。

殿中杨监见示张旭草书图

斯人已云亡，草圣秘难得。乃兹烦见示，满目一凄恻。悲风生微绡，万里起古色。锵锵鸣玉动，落落群松直。连山蟠其间，溟湃与笔力。有练实先书，临池真尽墨。俊拔为之主，暮年思转极。未知张王后，谁并百代则？呜呼东吴精，逸气感清识。杨公拂箧笥，舒卷忘寝食。念昔挥毫端，不独观酒德。

杨监又出画鹰十二扇

近时冯绍正，能画鸷鸟样。明公出此图，无乃传其状。殊姿各独立，清绝心有向向：一作尚。疾禁千里马，气敌万人将。忆昔骊山宫，冬移含元仗。天寒大羽猎，此物神俱王。当时无凡材，百中皆用壮。粉墨形似间，识者一惆怅。干戈少暇日，真骨老崖嶂。为君除狡兔，会是翻上翻：一作飞。

送殿中杨监赴蜀见相公

去水绝还波，曳云无定姿。人生在世间，聚散亦暂时。离别重相逢，偶然岂定期。送子清秋暮，风物长年悲。豪俊贵勋业，邦家频出师。相公镇梁益，军事无孑遗。解榻再见今，用才复择谁？况子已高位，为郡得固辞。难拒供给费，慎哀渔夺私。干戈未甚息，纪纲正所持。泛舟巨石横，登陆草露滋。山门日易久久：一云夕，当念居者思。

赠李十五丈别

峡人鸟兽居，其室附层颠。下临不测江，中有万里船。多病纷倚薄，少留改岁年。绝域谁慰怀？开颜喜名贤。孤陋忝末亲，等级敢比肩。人生意颇合颇：一作气，相与襟袂连。一日两遣仆，三日一共筵。扬论展寸心，壮笔过飞泉。玄成美价存，子山旧业传李十五之父当有名位于时，故以韦贤、庾肩吾比之。不闻八尺躯，常受众目怜。且为辛苦行，盖被生事牵。北回白帝棹，南入黔阳天。汧公制方隅，迥出诸侯先。封内如太古，时危独萧然。清高金茎露金茎露：一作金掌露，一作金茎掌，正直朱丝弦。昔在尧四岳，今之黄颍川。于迈恨不同，所思无由宣。山深水增波，解榻秋露悬。客游虽云久，主要月再圆主要：陈作亦思。晨集风渚亭，醉操云峤篇。丈夫贵知己，欢罢念归旋。

西阁曝日

凛冽倦玄冬，负暄嗜飞阁。羲和流德泽，颛顼愧倚薄。毛发具自和和：一作私，肌肤潜沃若。太阳信深仁，衰气欻有托。欹倾烦注眼，容易收病脚。流离木杪猿流离：或作浏漓。杪：一作梢，翩跹山颠鹤。用知苦聚散用：刊作朋，哀乐日已作日已作：一作亦已昨。即事会赋诗，人生忽如昨昨：一作错。古来遭丧乱，贤圣尽萧索。胡为将暮年，忧世心力弱？

课伐木 并序

课隶人伯夷、幸幸：一作辛秀、信行等人谷斩阴木，人日四根止。维条伊枚，正直挺然。晨征暮返，委积庭内。我有藩篱，是缺是补。载伐筱簜，伊仗仗：一作杖支持，则旅次于小安。山有虎，知禁。若恃爪牙之利，必昏黑樘樘：晋作撑，一作搪突。夔人屋壁，列列：一作例树白菊菊：一作萄，镘为墙，实以竹，示式遏。为与虎近，混沦乎无良。宾客忧忧：一作齿害马之徒，苟活为幸，可嘿息已。作诗示宗武武：一作文诵。

长夏无所为，客居课奴仆奴：一作童。清晨饭其腹腹：一作阳，持斧入白谷。青冥曾巅后，十里斩阴木。人肩四根已，亭午下山麓。尚闻丁丁声，功课日各足。苍皮成委积委积：吴本作积委，素节相照烛。藉汝跨小篱，当仗苦虚竹仗：一云杖，一云材。苦：一云若。空荒咆熊罴，乳兽待人肉。不示知禁情，岂惟干戈哭。城中贤府主，处贵如白屋。萧萧理体净，蜂虿不敢毒。虎穴连里闾，堤防旧风俗。泊舟沧江岸，久客慎所触。舍西崖峤壮，雷雨蔚含蓄。墙宇资屡修，衰年怯幽独。尔曹轻执热，为我忍烦促。秋光近青岑，季月当泛菊。报之以微寒，共给酒一斛。

园人送瓜

江间虽炎瘴，瓜熟亦不早，柏公镇夔国，滞务兹一扫兹：一作资。食新先战士，共少及溪老溪：一作穷。倾筐蒲鸽青，满眼颜色好。竹竿接嵌窦，引注来鸟道。沉浮乱水玉，爱惜如芝草。落刃嚼冰霜，开怀慰枯槁。许以秋蒂除，仍看小童抱童：一作儿。东陵迹芜绝陵：一作溪，楚汉休征讨。园人非故侯，种此何草草。

信行远修水筒

汝性不茹荤，清静仆夫内。秉心识本源本：一作根，于事少滞碍。云端水筒坼，林表山石碎。触热藉子修，通流与厨会。往来四十里，荒险崖谷大。日曛惊未餐餐：一作食，貌赤愧相对。浮瓜供老病，裂饼尝所爱。于斯答恭谨，足以殊殿最。讵要方士符，何假将军盖盖：高丽本作佩？行诸直如笔，用意崎岖外。

槐叶冷淘

青青高槐叶，采掇付中厨。新面来近市，汁滓宛相俱。人鼎资过熟，加餐愁欲无。碧鲜俱照箸，香饭兼苞芦。经齿冷如雪，劝人投此珠此：一作比。愿随金，走置锦屠苏屠苏：又作廜。路远思恐泥，兴深终不渝。献芹则小小，荐藻明区区。万里露寒殿，开冰清玉壶。君王纳凉晚，此味亦时须。

行官张望补稻畦水归

东屯大江北江北：一云大江，百顷平若案。六月青稻多，千畦碧泉乱。插秧适云已，引溜加溉灌。更仆往方塘，决渠当断岸。公私各地著，浸润无天旱。主守问家臣，分明见溪伴明：一作朋。伴：一作畔。芊芊炯翠羽，剡剡生银汉生：一作向。鸥鸟镜里来，关山雪边看。秋菰成黑米，精凿传白粲凿：一作谷。传：一作傅。玉粒足晨炊，红鲜任霞散。终然添旅食，作苦期壮观。遗穗及众多，我仓戒滋蔓。

催宗文树鸡栅

吾衰怯行迈，旅次展崩迫。愈风传乌鸡，秋卵方漫吃。自春生成者，随母向百翮。驱趁制不禁，喧呼山腰宅。课奴杀青竹，终日憎赤帻憎：一作增，晋作帽。踏藉盘案翻，塞蹊使之隔，墙东有隙地有隙：晋作闲散，可以树高栅。避热时来归来：晋作未，问儿所为迹。织笼曹其内，令人不得掷。稀间可突过可：一作若，觜爪还污席。我宽蝼蚁遭，彼免狐貉厄。应宜各长幼，自此均敌。笼栅念有修，近身见损益见：一作知。明明领处分，一一当剖析。不昧风雨晨，乱离减忧戚。其流则凡鸟，其气心匪石。倚赖穷岁晏，拨烦去冰释去：一作及。未似尸乡翁，拘留盖阡陌。

园官送菜 并序

园官送菜把，本数日阙。矧苦苣、马齿，掩乎嘉蔬。伤小人妒害君子，菜不足道也。比而作诗。

清晨蒙菜把蒙：一作送，常荷地主恩。守者愆实数，略有其名存。苦苣刺如针，马齿叶亦繁。青青嘉蔬色，埋没在中园在：晋作自。园吏未足怪，世事固堪论。呜呼战伐久，荆棘暗长原。乃知苦苣辈，倾夺蕙草根。小人塞道路，为态何喧喧。又如马齿盛，气拥葵荏昏。点染不易虞，丝麻杂罗纨。一经器物内器：一作气，永挂粗刺痕。志士采紫芝，放歌避戎轩。畦丁负笼至，感动百虑端。

上后园山脚

朱夏热所婴，清旭步北林旭：亦作日。小园背高冈，挽葛上崎崟。旷望延驻目，飘飖散疏襟。潜麟恨水壮水：一作川，去翼依云深。勿谓地无疆，劣于山有阴。石榞遍天下，水陆兼浮沉。自我登陇首，十年经碧岑。剑门来巫峡，薄倚浩至今。故园暗戎马，骨肉失追寻。时危无消息，老去多归心。志士惜白日，久客藉黄金。敢为苏门啸，庶作梁父吟。

驱竖子摘苍耳

江上秋已分，林中瘴犹剧林：一作村。畦丁告劳苦，无以供日夕。蓬莠独不焦独：一作犹，野蔬暗泉石。卷耳况疗风，童儿且时摘一云：童仆先时摘。侵星驱之去侵星：疑当作侵晨，烂漫任远适。放筐亭午际亭：一作当，洗剥相蒙幂。登床半生熟，下箸还小益。加点瓜薤间，依稀橘奴迹橘：一作木。乱世诛求急，黎民糠籺窄。饱食复何心？荒哉膏粱客。富家厨肉臭，战地骸骨白。寄语恶少年，黄金且休掷。

秋行官张望督促东渚耗稻向毕清晨遣女奴阿稽竖子阿段往问耗：一作刈。

东渚雨今足，伫闻粳稻香。上天无偏颇，蒲稗各自长。人情见非类，田家戒其荒。功夫竞榾榾，除草置岸旁。谷者命之本，客居安可忘。青春具所务，勤垦免乱常。吴牛力容易，并驱动莫当驱：去声。动莫当：一云纷游扬。丰苗亦已概，云水照方塘。有生固蔓延，静一资堤防。督领不无人，提携颇在纲携：一作挈。荆扬风土暖，肃肃候微霜。尚恐主守疏，用心未甚臧。清朝遣婢仆，寄语喻崇冈。西成聚必散，不独陵我仓。岂要仁里誉，感此乱世忙。北风吹蒹葭，蟋蟀近中堂。荏苒百工休，郁纡迟暮伤。

阻雨不得归瀼西甘林

三伏适已过，骄阳化为霖。欲归瀼西宅，阻此江浦深。坏舟百板坼，峻岸复万寻。篙工初一弃，恐泥劳寸心。伫立东城隅伫：一作倚，怅望高飞禽。草堂乱玄圃，不隔昆仑岑。昏浑衣裳外，旷绝同层阴。园甘长成时，三寸如黄金。诸侯旧上计，厥贡倾千林。邦人不足重，所迫豪吏侵。客居暂封殖，日夜偶瑶琴。虚徐五株态，侧塞烦胸襟。焉得辍两足得：一作能。两：一作雨，杖藜出岖嵚。条流数翠实，偃息归碧浔。拂拭乌皮几，喜闻樵牧音。令儿快搔背，脱我头上簪。

雨

峡云行清晓，烟雾相徘徊。风吹苍江树树：晦庵作去，雨洒石壁来。凄凄生余寒，殷殷兼出雷出：一作山。白谷变气候，朱炎安在哉？高鸟湿不下，居人门未开。楚宫久已灭，幽珮为谁哀？侍臣书王梦，赋有冠古才。冥冥翠龙驾，多自巫山台。

雨二首

青山淡无姿，白露谁能数？片片水上云，萧萧沙中雨。殊俗状巢居，曾台俯风渚。佳客适万里，沉思情延伫。挂帆远色外，惊浪满吴楚。久阴蛟螭出，寇盗复几许寇盗：一作冠盖？

空山中宵阴，微冷先枕席。回风起清曙曙：一作晓，万象萋已碧。落落出岫云，浑浑倚天石。日假何道行，雨含长江白。连樯荆州船，有士荷矛戟。南防草镇惨，沾湿赴远役。群盗下辟山，总戎备强敌。水深云光廓，鸣橹各有适。渔艇息悠悠息：一作自，夷歌负樵客。留滞一老翁，书时记朝夕。

晚登瀼上堂

故跻瀼岸高，颇免崖石拥。开襟野堂豁，系马林花动。雉堞粉如云，山田麦无垅。春气晚更生，江流静犹涌。四序婴我怀，群盗久相踵。黎民困逆节，天子渴垂拱。所思注东北，深峡转修耸。衰老自成病，郎官未为冗。凄其望吕葛，不复梦周孔。济世数向时，斯人各枯冢。楚星南天黑，蜀月西雾重。安得随鸟翎，迫此惧将恐？

又上后园山脚

昔我游山东，忆戏乐岳阳。穷秋立日观，矫首望八荒八：一云北。朱崖著毫发，碧海吹衣裳。蓐收困用事，玄冥蔚强梁。逝水自朝宗，镇名各其方。平原独憔悴，农力废耕桑。非关风露凋非关：一作北关，曾是戍役伤。于时国用富，足以守边疆。朝廷任猛将，远夺戎马场。到今事反复，故老泪万行。龟蒙不复见，况乃怀旧乡旧：一作故。肺萎属久战，骨出热中肠。忧来杖匣剑，更上林北冈。瘴毒猿鸟落，峡干南日黄。秋风亦已起，江汉始如汤。登高欲有往，荡析川无梁。哀彼远征人，去家死路旁。不及祖父茔，累累冢相当。

雨

山雨不作泥，江云薄为雾。晴飞半岭鹤，风乱平沙树。明灭洲景微，隐见岩姿露。拘闷出门游，旷绝经目趣。消中日伏枕，卧久尘及屦。岂无平肩舆，莫辨望乡路。兵戈浩未息，蛇虺反相顾。悠悠边月破，郁郁流年度。针灸阻朋曹，糠籺对童孺。一命须屈色，新知渐成故。穷荒益自卑，飘泊欲谁诉？羸愁应接，俄顷恐违迕违：一作危。浮俗何万端，幽人有独步独：吴作高。庞公竟独往，尚子终罕遇。宿留洞庭秋，天寒潇湘素。杖策可入舟，送此齿发暮。

甘林

舍舟越西冈，入林解我衣。青刍适马性，好鸟知人归。晨光映远岫，夕露见日晞。迟暮少寝食，清旷喜荆扉。经过倦俗态，在野无所违所：一云或。试问甘藜藿，未肯羡轻肥。喧静不同科，出处各天机。勿矜朱门是，陋此白屋非。明朝步邻里，长老可以依。时危赋敛数，脱粟为尔挥。相携行豆田，秋花霭菲菲。子实不得吃，货市送王畿。尽添军旅用，迫此公家威。主人长跪问，戎马何时稀？我衰易悲伤，屈指数贼围。劝其死王命，慎莫远奋飞。

雨

行云递崇高，飞雨霭而至。潺潺石间溜，汩汩松上驶。亢阳乘秋热，百谷皆已弃皆：一作亦。皇天德泽降，焦卷有生意。前雨伤卒暴，今雨喜容易。不可无雷霆，间作鼓增气。佳声达中宵，所望时一致。清霜九月天，仿佛见滞穗。郊扉及我私我私：一云栽耘，我圃日苍翠。恨无抱瓮力，庶减临江费吴若本注：峡内无井，取江水吃。

种莴苣 并序

既雨已秋，堂下理小畦，隔种一两席许莴苣，向二旬矣。而苣不甲坼，伊人伊人：一作独野苋青青。伤时君子或晚得微禄，轲不进。因作此诗。

阴阳一错乱错：一作屯，骄蹇不复理。枯旱于其中，炎方惨如毁。植物半蹉跎，嘉生将已矣。云雷欻奔命，师伯集所使。指麾赤白日，洞青光起青光：一作云色。雨声先已风已：晋作以，散足尽西靡。山泉落沧江，霹雳犹在耳。终朝纡飒沓，信宿罢潇洒。堂下可以畦，呼童对经始。苣兮蔬之常，随事其子。破块数席间，荷锄功易止。两旬不甲坼，空惜埋泥滓。野苋迷汝来，宗生实于此。此辈岂无秋？亦蒙寒露委。翻然出地速，滋蔓户庭毁。因知邪干正，掩抑至没齿。贤良虽得禄，守道不封己。拥塞败芝兰，众多盛荆杞。中园陷萧艾，老圃永为耻。登于白玉盘，藉以如霞绮。苋也无所施，胡颜入筐篚。

暇日小园散病将种秋菜督勒耕牛兼书触目

不爱入州府，畏人嫌我真。及乎归茅宇一云及归在茅屋，旁舍未曾瞋。老病忌拘束忌：一作恐，应接丧精神。江村意自放自：一作日，林木心所欣。秋耕属地湿，山雨近甚匀。冬菁饭之半，牛力晚来新晚：一作晓。深耕种数亩，未甚后四邻。嘉蔬既不一，名数颇具陈。荆巫非苦寒，采撷接青春以上叙散病种秋菜之事，以下书触目也。飞来两白鹤，暮啄泥中芹。雄者左翮垂，损伤已露筋露：一作及。一步再流血，尚经矰缴勤经：一作惊。三步六号叫，志屈悲哀频。鸾凤不相待，侧颈诉高炅。杖藜俯沙渚，为汝鼻酸辛。

八哀诗 并序

伤时盗贼未息，兴起王公、李公，叹旧怀贤，终于张相国。八公前后存没，遂不诠次焉。

赠司空王公思礼

高丽人。

司空出东夷，童稚刷劲翮。追随燕蓟儿，颖锐物不隔锐：一作脱。服事哥舒翰，意无流沙碛意无：晋作气无。未甚拔行间，犬戎大充斥。短小精悍姿，屹然强寇敌。贯穿百万众，出入由咫尺。马鞍悬将首，甲外控鸣镝。洗剑青海水，刻铭天山石。九曲非外蕃钱笺：拔石堡城，除右金吾卫将军。十二载，翰征五曲，思礼后期，欲引斩之，续使命释之。思礼徐言曰：“斩则斩，却唤何物。”。其王转深壁。飞兔不近驾，鸷鸟资远击。晓达兵家流，饱闻春秋癖。胸襟日沉静，肃肃自有适肃肃：晋作萧萧。潼关初溃散，万乘犹辟易。偏裨无所施，元帅见手格钱笺：《安禄山事迹》：翰至关津驿，火拔归仁帅诸将叩马请降禄山。翰欲下马，遂以毛绳于马腹连缚其脚，控辔出驿。翰怒，握鞭自筑其喉，又被夺鞭，拢马就乾佑，送于洛阳。太子入朔方，至尊狩梁益。胡马缠伊洛，中原气甚逆。肃宗登宝位，塞望势敦迫迫：一作逼。公时徒步至，请罪将厚责钱笺：潼关失守，西赴行在。思礼与吕崇贲、李承光并引于纛下，责以不能坚守，并从军令。或救之可收后效，遂斩承光，而释思礼、崇贲。《新书》云：宰相房琯谏，以为可收后效，遂独斩承光。《安禄山事迹》：十六日，玄宗幸蜀，十七日至金城宿。是夜王思礼自潼关至，始知哥舒翰被擒。以思礼为河西陇右节度使，即令赴镇。旧、新二书，记思礼纛下被释，与公诗合。而《通鉴》载思礼自潼关至，在次马嵬驿之前，又云即授节度使，恐当有误。际会清河公，间道传玉册。天王拜跪毕，谠议果冰释。翠华卷飞雪卷飞雪：一云飞雪中，熊虎亘阡陌。屯兵凤凰山，帐殿泾渭辟。金城贼咽喉钱笺：《寰宇记》：景龙四年，送金城公主至始平县，因改为金城。至德二载，复为兴平。思礼为关内节度使，镇此。黄鹤以为河西之金城，谬矣，诏镇雄所扼。禁暴清无双清：一作靖，一作静，爽气春淅沥。巷有从公歌，野多青青麦。及夫哭庙后，复领太原役钱笺：从广平王收西京，领兵先入清宫，迁兵部尚书。霍国公李光弼镇河阳，以思礼为太原尹、北京留守、河东节度使，贮军粮百万，器械精锐，寻加守司空。自武德以来，三公不居宰辅，惟思礼而已。恐惧禄位高，怅望王土窄。不得见清时，呜呼就窀穸。永系五湖舟永：一作空，悲甚田横客。千秋汾晋间，事与云水白。昔观文苑传，岂述廉蔺绩绩：一作迹。嗟嗟邓大夫嗟嗟：晋作诺诺，士卒终倒戟钱笺：思礼薨，管崇嗣代为太原尹、北京留守。数月，召景山代崇嗣。思礼立法严整，士卒不敢犯。景山以文吏见称，至太原，以镇抚纲纪为己任，检复军吏隐没者。军众愤怒，遂杀景山。

故司徒李公光弼

广德二年七月卒。

司徒天宝末，北收晋阳甲钱笺：禄山之乱，命郭子仪为朔方节度，收兵河西。玄宗眷求良将，委以河北、河东之事，以问子仪。子仪荐光弼堪当阃寄。以光弼为云中太守，充河东节度副使。潼关失守，授户部尚书，兼太原尹、北京留守。史思明等四伪帅率众十万余攻太原，拒守五十余日。伺其怠，出击，大破之，斩首七万余级。胡骑攻吾城胡：一作犷，愁寂意不惬。人安若泰山，蓟北断右胁。朔方气乃苏乃：一作多，黎首见帝业。二宫泣西郊，九庙起颓压。未散河阳卒钱笺：思明杀庆绪，即伪位，破洛阳。光弼率军赴河阳，大破贼众，斩万余级，生擒八千余人，收怀州。思明来救，逆击于泌水之上，又败之。遂拔怀州，生擒安太清、周挚、杨希文等，送于阙下。进爵临淮郡王。颜鲁公《神道碑》：乾元二年冬，十月甲申，贼将周挚悉河北之众，萃于河阳城北；思明以河南之众，顿于河阳南城之南。南北夹攻，表里受敌。公设奇，分锐袭其虚而大破挚军，擒其大将徐璜玉。挚仅以身免。思明心悸气索，烟火不举者三日。官军大振，思明伪臣妾。复自碣石来，火焚乾坤猎。高视笑禄山，公又大献捷大献捷：一云献大捷。异王册崇勋，小敌信所怯。拥兵镇河汴钱笺《谭宾录》：光弼之未至河南也，田神功平刘展后，逗留于阳府，尚衡、殷仲卿相攻于兖郓，来填旅拒而还襄阳。朝廷患之。及光弼自河中入朝，复拜太尉，出镇临淮。至徐州，史朝义退走，田神功遽归河南。尚衡、殷仲卿、来瑱皆惧其威名，相继赴阙。吐蕃犯都，上手诏追光弼率众赴长安。光弼与程元振不协，迁延不至。初，光弼御军严肃，天下服其威名。及惧朝恩之害，不敢入朝，田神功等诸军皆不受其制，因此不得志，愧耻成疾，薨于徐州。《神道碑》：遂趣徐州，因召田神功与同寝宿，以宋州之难告。祖道郊外，俾先饮，以宠之。分麾下隶于其将乔岫，仍令兵马使郝庭玉与岫犄角而击之。贼遂一战而走。上在陕州，以公兼东都留守。制书未下，久待命于徐州。将赴中都，属痢疾增剧，公知不起，使使赍表奉辞。广德二年七月，薨于官舍。将吏问以后事，公曰：“吾久在军中，不得就养，今为不孝子矣！夫复何言”，千里初妥帖。青蝇纷营营纷：一作徒，风雨秋一叶。内省未入朝，死泪终映睫。大屋去高栋，长城扫遗堞。平生白羽扇，零落蛟龙匣。雅望与英姿与：晋作叹，恻怆槐里接钱笺：《长安志》：槐里故城，即犬丘城，在兴平县东南一十里，即《汉书》所谓槐里环堤者也。《神道碑》：窆公于富平县先茔之东。铭曰：渭水川上，檀山路旁。檀山，在县西北四十里。汉武帝墓在槐里之茂陵，卫青、霍去病去茂陵不三里。光弼葬在冯翊，犹卫、霍之接近槐里，故曰“恻怆槐里接”。三军晦光彩，烈士痛稠叠。直笔在史臣，将来洗箱箧。吾思哭孤冢，南纪阻归楫。扶颠永萧条，未济失利涉。疲茶竟何人？洒涕巴东峡。

赠左仆射郑国公严公武

永泰元年卒。

郑公瑚琏器，华岳金天晶。昔在童子日，已闻老成名。嶷然大贤后，复见秀骨清。开口取将相，小心事友生。阅书百纸尽纸：一云氏，落笔四座惊。历职匪父任，嫉邪常力争。汉仪尚整肃，胡骑忽纵横。飞传自河陇，逢人问公卿。不知万乘出万乘：一作乘舆，雪涕风悲鸣。受词剑阁道，谒帝萧关城武自剑阁，受玄宗之命，谒肃宗于灵武，亦与房琯、张镐相同。寂寞云台杖，飘飖沙塞旌。江山少使者，笳鼓凝皇情。壮士血相视视：一作见，忠臣气不平不：一作未。密论贞观体，挥发岐阳征。感激动四极，联翩收二京。西郊牛酒再再：一作至，原庙丹青明。匡汲俄宠辱，卫霍竟哀荣。四登会府地，三掌华阳兵。京兆空柳色色：一作市，尚书无履声。群鸟自朝夕，白马休横行。诸葛蜀人爱，文翁儒化成。公来雪山重，公去雪山轻。记室得何逊，韬钤延子荆。四郊失壁垒，虚馆开逢迎。堂上指图画图：一作书，军中吹玉笙。岂无成都酒？忧国只细倾。时观锦水钓，问俗终相并。意待犬戎灭，人藏红粟盈。以兹报主愿，庶或裨世程或：一作获。炯炯一心在，沉沉二竖婴。颜回竟短折，贾谊徒忠贞。飞旐出江汉，孤舟转荆衡。虚无马融笛虚无：旧本作虚为，时本作虚横。“横”字盖公自况也，怅望龙骧茔。空余老宾客，身上愧簪缨。

赠太子太师汝阳郡王琎

天宝九载卒。

汝阳让帝子，眉宇真天人。虬髯似太宗，色映塞外春塞外：一作寒夜。往者开元中，主恩视遇频。出入独非时，礼毕见群臣。爱其谨洁极，倍此骨肉亲。从容听朝后听：一作退，或在风雪晨。忽思格猛兽，苑囿腾清尘。羽旗动若一，万马肃。诏王来射雁，拜命已挺身。箭出飞鞚内，上又回翠麟又：一作人。翻然紫塞翮，下拂明月轮。胡人虽获多，天笑不为新。王每中一物，手自与金银。袖中谏猎书，扣马久上陈。竟无衔橛虞，圣聪矧多仁聪：一作慈。官免供给费，水有在藻鳞。匪唯帝老大，皆是王忠勤。晚年务置醴，门引申白宾。道大容无能，永怀侍芳茵。好学尚贞烈，义形必沾巾。挥翰绮绣扬，篇什若有神。川广不可溯，墓久狐兔邻。宛彼汉中郡，文雅见天伦。何以开我悲开：一作慰，泛舟俱远津。温温昔风味，少壮已书绅。旧游易磨灭，衰谢增酸辛增：一作多。

赠秘书监江夏李公邕

长啸宇宙间，高才日陵替陵：一作沦。古人不可见，前辈复谁继？忆昔李公存，词林有根柢。声华当健笔，洒落富清制。风流散金石，追琢山岳锐。情穷造化理，学贯天人际以上浑赞其才与学，以下至“竟掩宣尼袂”，叙其多作碑鬻文获财。干谒走其门，碑版照四裔。各满深望还，森然起凡例。萧萧白杨路，洞彻宝珠惠洞彻：晋作涸辙。龙宫塔庙涌涌：卞作踊，浩劫浮云卫云：一作空。宗儒俎豆事，故吏去思计。眄睐已皆虚，跋涉曾不泥。向来映当时，岂独劝后世独：一作特。丰屋珊瑚钩，骐织成。紫骝随剑几，义取无虚岁。分宅脱骖间，感激怀未济。众归赒给美，摆落多藏秽藏：晋作赃。独步四十年，风听九皋唳钱笺：《唐诗纪事》：邕知名长安中，死天宝初，四十年间可谓独步矣。累献词赋，甚称玄宗旨。后因上计，中使临索其新文。以文章彻天听，故有九皋鹤唳之句。《朝野佥载》：李邕文章、书翰、正直、辞辨、义、烈皆过人，时谓六绝。呜呼江夏姿，竟掩宣尼袂以下至“易力何深哜”，叙其风骨崚嶒，劲直获罪。往者武后朝，引用多宠嬖。否臧太常议钱笺：太常博士李处直议韦巨源，谥日昭，邕再驳之，面折二张势二：晋作三。

○钱笺：召拜左拾遗。御史中丞宋璟奏：“侍臣张昌宗兄弟有不顺之言，请付法推断。”则天初不应，邕在陛下进曰：“璟言事关社稷，望陛下可其奏。”则天色稍解，始允璟所请。孔璋书曰：往者张易之用权，人畏其口，而邕折其角；韦氏恃势，言出祸应，而邕挫其锋。颜鲁公《宋文贞碑》：张易之、昌宗兄弟，席宠胁权，天下侧目。公危冠入奏，奋不顾身。天后失色，仓皇欲起。拾遗李邕奏曰：“陛下坐则天下安。起则天下危。”遂俱摄诣台庭，立切责。二竖股栗气索，不敢仰视。自朝至于日昃，敕使驰救之。衰俗凛生风，拂荡秋旻霁。忠贞负冤恨冤：晋作怨，宫阙深旒缀。放逐早联翩钱笺：邕始以与张柬之善，贬雷州。玄宗初，又贬崖州。召还，为姚崇所嫉，贬括州，征为陈州。玄宗东封回，邕于汴州谒见，累献词赋，颇自矜炫。张说甚恶之。发陈州赃事，抵死。孔璋上书。请代邕死。贬钦州，累转括、淄、滑三州刺史。天宝初，为汲郡、北海二太守，低垂困炎厉。日斜鹏鸟入，魂断苍梧帝。荣枯走不暇荣：一作策，星驾无安税。几分汉廷竹，夙拥文侯篲。终悲洛阳狱钱笺：邕与柳马一匹。及下狱，吉温令引邕，议及休咎，词状连引。敕刑部员外郎祁顺之、监察御吏罗希爽驰往，就郡决杀之。年七十余。《后汉·蔡邕传》：下邕，质于洛阳狱。邕集曰：以辛卯诏书收邕，送洛阳，诏狱，事近小臣敝敝：一作弊。祸阶初负谤，易力何深哜以下公自叙获交于李公，而记录其论文之语。伊昔临淄亭，酒酣托末契。重叙东都别，朝阴改轩砌。论文到崔苏，指尽流水逝指：晋作推。近伏盈川雄杨炯，未甘特进丽李峤。是非张相国燕公说，相扼一危脆。争名古岂然，键捷欻不闭键捷：《英华》作关键。例及吾家诗例：一作倒，旷怀扫氛翳。慷慨嗣真作钱笺：杜审言有《和李大夫嗣真奉使存抚河东》诗，咨嗟玉山桂。钟律俨高悬，鲲鲸喷迢磞以下十句，盖哀之也。坡陀青州血，芜没汶阳瘗。哀赠竟萧条，恩波延揭厉。子孙存如线，旧客舟凝滞。君臣尚论兵，将帅接燕蓟。朗咏六公篇张、桓等五王洎狄相六公。钱笺：赵明诚《金石录》：唐《六公诗》，李邕撰，胡履灵书。余初读《八哀诗》，恨不见其诗。晚得石本，其文词高古，真一代佳作也。六公者，五王各为一章，狄丞相为一章。董逌《书跋》云：李北海《六公咏》，今《泰和集》中虽有诗而无其姓名。又其说一章，不尽或遗。余荆州《六公咏》石刻，文既不刓，故得尽存，可以序载于此。五王皆狄公所进，故邕叹其成大功者六人。诗尤奇伟，豪气激发，如见断鳌立极。时至今读之，令人想望风采，宜老杜有云。余见邕他文，亦不若是壮厉警拔，殆感愤而作，故气激于内，而横放于外者也。序言邕为荆州，今新旧书皆不书，忧来豁蒙蔽“论文”以下，述李公评论诸家之文。“是非张相国”，谓李于张之文有褒有贬，因此两贤相厄，李为张所排挤。键犹机也，谓李之机锋警捷，一发不能自闭也。“例及吾家诗”四句，谓李评论杜审言之诗，赏其嗣真之作，比之玉山之桂也。“钟律”句，赞李论文法律之细。“鲲鲸”句，赞李才力之大。

故秘书少监武功苏公源明

武功少也孤，徒步客徐兖客：一作寓。读书东岳中，十载考坟典。时下莱芜郭，忍饥浮云。负米晚为身，每食脸必泫。夜字照爇薪，垢衣生碧藓生：一作带。庶以勤苦志，报兹劬劳显显：一作愿。学蔚醇儒姿，文包旧史善。洒落辞幽人落：一作泪，归来潜京辇。射君东堂策鲁作射策君东堂，宗匠集精选。制可题未干制可题：一作制题墨，乙科已大阐乙科：一作休声。文章日自负，吏禄亦累践吏禄：晋作掾吏。晨趋阊阖内，足踏宿昔趼。一麾出守还，黄屋朔风卷。不暇陪八骏，虏庭悲所遣。平生满樽酒，断此朋知展。忧愤病二秋，有恨石可转石：一作不。肃宗复社稷，得无逆顺辨。范晔顾其儿，李斯忆黄犬。秘书茂松意《文苑英华》云：秘书茂松色，屡扈祠坛蝉。前后百卷文，枕藉皆禁脔。篆刻扬雄流，溟涨本末浅。王仲正本：屡扈作再从，篆刻作制作，溟涨本末浅。青荧芙蓉剑犀兕岂独。反为后辈亵，予实若怀缅。煌煌斋房芝，事绝万手搴。垂之俟来者，正始征劝勉。不要悬黄金要：一作恶，胡为投乳乳：一作乱。结交三十载，吾与谁游衍？荥阳复冥寞，罪罟已横罥罥：音泫。呜呼子逝日，始泰则终蹇则：晋作即。长安米万钱，凋丧尽余喘。战伐何当解，归帆阻清沔。尚缠漳水疾，永负蒿里饯。

○蔡梦弼以肃宗得两京，辨别逆顺，诸署伪官者皆伏诛，故有“范晔”、“李斯”之句，独源明以临难不变其节，得知制诰，故有“茂松”之况云云。国藩按，肃宗收京之后，污伪职者以六等定罪，殊不类范晔、李斯之事，不知公诗竟何指也？又“虏庭悲所遣”句，似苏公曾奉命出使虏中，谕贼使反正，而不效者。“胡为投乳赞”句，似苏公曾撄权奸之怒，摧折以死者。其事均不可考，诗旨亦难尽明。

故著作郎贬台州司户荥阳郑公虔

至鲁门，不识钟鼓飨。孔翠望赤霄，愁思雕笼养思：一作入。荥阳冠众儒，早闻名公赏。地崇士大夫，况乃气精爽往者，公在疾，苏许公位尊望重，素未相识，早爱才名，躬自哀问，后结忘年之契，远迩嘉之。天然生知姿，学立游夏上。神农极阙漏，黄石愧师长。药纂西极名极：一作域，兵流指诸掌公著《荟蕞》等诸书之外，又撰《胡本草》七卷。贯穿无遗恨，荟蕞何技痒。圭臬星经奥，虫篆丹青广。子云窥未遍，方朔谐太枉。神翰顾不一，体变钟兼两。文传天下口，大字犹在榜。昔献书画图，新诗亦俱往。沧洲动玉陛，宣鹤误一响宣：一作寡。三绝自御题，四方尤所仰。嗜酒益疏放，弹琴视天壤。形骸实土木，亲近唯几杖。未曾寄官曹寄：鲁作记，突兀倚书幌。晚就芸香阁，胡尘昏块莽。反复归圣朝，点染无涤荡。老蒙台州掾，泛泛淛江桨泛泛：《英华》作遐泛。履穿四明雪，饥拾楢溪橡。空闻紫芝歌，不见杏坛丈。天长眺东南，秋色余魍魉。别离惨至今，斑白徒怀曩。春深秦山秀秦：一作泰，叶坠清渭朗。剧谈王侯门，野税林下鞅。操纸终夕酣，时物集遐想“春深”六句追忆昔在长安，与虔宴游之乐，所谓“怀曩”也。词场竟疏阔，平昔滥吹奖吹：晋作咨。百年见存没，牢落吾安放放：一作仿。萧条阮咸在，出处同世网。他日访江楼，含凄述飘荡原注：著作与秘书监郑君审，篇翰齐价，谪江陵，故有“阮咸”，“江楼”之句。

故右仆射相国《英华》有“曲江”二字张公九龄 开元二十八年七月卒

相国生南纪，金璞无留矿。仙鹤下人间，独立霜毛整。矫然江海思海：一作汉，复与云路永。寂寞想上阶上：一作玉，未遑等箕颍。上君白玉堂，倚君金华省。碣石岁峥嵘碣石：一作竭力，天地日蛙黾地：一作池。退食吟大庭，何心记榛梗记：一作托。骨惊畏曩哲，变负人境：一作鬓。虽蒙换蝉冠，右地恧多幸。敢忘二疏归忘：一作志，痛迫苏耽井。紫绶映暮年紫绶：一作金紫，荆州谢所领。庾公兴不浅，黄霸镇每静。宾客引调同，讽咏在务屏。诗罢地有余一云：诗地能有余，篇终语清省。一阳发阴管，淑气含公鼎。乃知君子心，用才文章境。散帙起翠螭，倚薄巫庐并。绮丽玄晖拥，笺诔任昉骋。自我一家则我：一作成。则：一作削，未缺只字警。千秋沧海南，名系朱鸟影。归老守故林，恋阙悄延颈悄：一作尝。波涛良史笔，芜绝大庾岭。向时礼数隔，制作难上请。再读徐孺碑，犹思理烟艇。

○自“寂寞”至“讽咏”句，叙张公仕宦出处，虽一生翱翔云路，而不忘江海之思也。“碣石”句，指禄山。“天池”句，指李林甫。二人者，乃张公之榛梗也。自“诗罢地有余”至“未缺”句，叙张公诗文之美。

写怀二首

劳生共乾坤，何处异风俗。冉冉自趋竞，行行见羁束。无贵贱不悲，无富贫亦足。万古一骸骨，邻家递歌哭。鄙夫到巫峡，三岁如转烛。全命甘留滞，忘情任荣辱。朝班及暮齿，日给还脱粟。编蓬石城东，采药山北谷北：一作林。用心霜雪间，不必条蔓绿。非关故安排，曾是顺幽独。达士如弦直，小人似钩曲。曲直我不知，负暄候樵牧。

夜深坐南轩，明月照我膝。惊风翻河汉，梁栋已出日已出日：一作日已出。群生各一宿，飞动自俦匹。吾亦驱其儿，营营为私实实：晋作室。天寒行旅稀，岁暮日月疾。荣名忽中人忽：一云惑，世乱如虮虱。古者三皇前，满腹志愿毕。胡为有结绳，陷此胶与漆。祸首燧人氏，厉阶董狐笔。君看灯烛张，转使飞蛾密。放神八极外，俯仰俱萧瑟。终契如往还一云终然契真如，得匪合仙术一作归匪金仙术。

往在

往在西京日日：一作时，胡来满彤宫彤：一作丹。中宵焚九庙，云汉为之红。解瓦飞十里，帷纷曾空纷：一作粉。疚心惜木主，一一灰悲风。合昏排铁骑，清旭散锦：一作幪。贼臣表逆节节：晋作帅，相贺以成功。是时妃嫔戮，连为粪土丛。当宁陷玉座，白间剥画虫。不知二圣处，私泣百岁翁。车驾既云还，楹桷欻穹崇。故老复涕泗，祠堂树椅桐。宏壮不如初，已见帝力雄。前春礼郊庙，祀事亲圣躬。微躯忝近臣，景从陪群公。登阶捧玉册，峨冕耿金钟耿：一作聆。侍祠恧先露露：一作沾，掖垣迩濯龙。天子惟孝孙，五云起九重。镜奁换粉黛，翠羽犹葱胧。前者厌羯胡，后来遭犬戎。俎豆腐膻肉腐：一作脔，罘罳行角弓。安得自西极，申命空山东。尽驱诣阙下，士庶塞关中。主将晓逆顺，元元归始终。一朝自罪己自罪己：一云罪己巳，万里车书通。锋镝供锄犁，征戍听所从。冗官各复业，土著还力农。君臣节俭足，朝野欢呼同呼：一作娱。中兴似国初似：一作比，继体如太宗。端拱纳谏诤，和风日冲融。赤墀樱桃枝，隐映银丝笼。千春荐陵寝，永永垂无穷。京都不再火，泾渭开愁容。归号故松柏，老去苦飘蓬。

○自首至“私泣百岁翁”，叙述禄山陷京、焚毁宗庙之事。自“车驾既云还”至“罘罳行角弓”，述肃宗收京、重修庙祀，而以末四句叙吐蕃再毁宗庙之事。自“安得自西极”至末，悬想中兴致治之盛，而以结二句自抒不得还乡之悲。豪迈苍凉之气，跌宕变幻之节，皆臻绝诣。

昔游

昔者与高李高、李：适、白，晚登单父台晚：一作同。寒芜际碣石，万里风云来。桑柘叶如雨，飞藿去徘徊去：一作共。清霜大泽冻，禽兽有余哀。是时仓廪实，洞达寰区开区：一作瀛。猛士思灭胡，将帅望三台。君王无所惜，驾驭英雄材。幽燕盛用武，供给亦劳哉。吴门转粟帛，泛海陵蓬莱。肉食三十万三：一作四，猎射起黄埃。隔河忆长眺，青岁已摧颓。不及少年日，无复故人杯。赋诗独流涕，乱世想贤才。有能市骏骨有：一作君，莫恨少龙媒。商山议得失，蜀主脱嫌猜。吕尚封国邑国邑：一云内国，傅说已盐梅。景晏楚山深，水鹤去低回。庞公任本性，携子卧苍苔。

○自“是时仓廪实”至“起黄埃”，指安禄山酿乱之由。“思灭胡”谓禄山讨奚契丹也。“望三台”谓禄山领范阳节度使求平章事也。“隔河”云者，杜公时游单父，在黄河之南，禄山领范阳，在黄河之北，当日见禄山之烦费骄贵，隔河长眺，不胜感叹，至今犹忆之也。

壮游

往昔十四五昔：一作者，出游翰墨场游：一作入。斯文崔魏徒崔郑州尚，魏豫州启心，以我似班扬似：一作比。七龄思即壮，开口咏凤凰。九龄书大字，有作成一囊。性豪业嗜酒，嫉恶怀刚肠。脱略小时辈略：一作落，结交皆老苍。饮酣视八极，俗物都茫茫以上述少年意气之盛。东去姑苏台，已具浮海航。到今有遗恨，不得穷扶桑。王谢风流远，阖庐丘墓荒。剑池石壁仄，长洲荷芰香。嵯峨阊门北，清庙映回塘回：一作池。每趋吴太伯，抚事泪浪浪。枕戈忆句践，渡浙想秦皇。蒸鱼闻匕首，除道哂要章。越女天下白，鉴湖五月凉。剡溪蕴秀异，欲罢不能忘。归帆拂天姥，中岁贡旧乡。气劘屈贾垒，目短曹刘墙目：一作日。忤下考功第，独辞京尹堂。放荡齐赵间，裘马颇清狂。春歌丛台上，冬猎青丘旁。呼鹰皂枥林皂：一作紫。枥：一作栎，逐兽云雪冈。射飞曾纵鞚，引臂落鸽引：一作跋。苏侯据鞍喜监门胄曹苏预，忽如携葛强以上叙历游吴越齐赵。快意八九年，西归到咸阳。许与必词伯，赏游实贤王赏：一作贵。曳裙置醴地，奏赋入明光。天子废食召，群公会轩裳。脱身无所爱爱：一作受，痛饮信行藏。黑貂不免敝不：一作宁，斑鬓兀称觞。杜曲晚耆旧晚：一作换，四郊多白杨。坐深乡党敬，日觉死生忙日：一作自。朱门任倾夺任：一作务，赤族迭罹殃。国马竭粟豆，官鸡输稻粱。举隅见烦费，引古惜兴亡以上叙至京师，豪气渐衰，时事渐变。河朔风尘起，岷山行幸长。两宫各警跸，万里遥相望。崆峒杀气黑，少海旌旗黄。禹功亦命子，涿鹿亲戎行。翠华拥英岳英：一作吴，螭虎啖豺狼，爪牙一不中，胡兵更陆梁。大军载草草大：一作天，凋瘵满膏肓。备员窃补衮，忧愤心飞扬。上感九庙焚焚：一作毁，下悯万民疮万民：一作苍生。斯时伏青蒲，廷争守御床。君辱敢爱死，赫怒幸无伤。圣哲体仁恕，宇县复小康。哭庙灰烬中，鼻酸朝未央以上叙禄山乱后，肃宗至凤翔，公以拾遗谏争获罪。小臣议论绝，老病客殊方。郁郁苦不展，羽翮困低昂。秋风动哀壑，碧蕙捐微芳捐：一作损。之推避赏从，渔父濯沧浪。荣华敌勋业，岁暮有严霜。吾观鸱夷子，才格出寻常。群凶逆未定，侧伫英俊翔以上述暮年客蜀。

遣怀

昔我游宋中，惟梁孝王都。名今陈留亚，剧则贝魏俱。邑中九万家，高栋照通衢。舟车半天下，主客多欢娱。白刀雠不义，黄金倾有无。杀人红尘里，报答在斯须。忆与高李辈高、李：适、白，论交入酒垆。两公壮藻思，得我色敷腴。气酣登吹台吹：一作文，怀古视平芜。芒砀云一去，雁鹜空相呼。先帝正好武。寰海未凋枯，猛将收西域，长戟破林胡。百万攻一城，献捷不云输。组练弃如泥，尺土负百夫负：一作胜。拓境功未已，元和辞大炉。乱离朋友尽，合沓岁月徂。吾衰将焉托，存没再呜呼。萧条益堪愧，独在天一隅二句一云：萧条病益甚，块独天一隅。乘黄已去矣，凡马徒区区，不复见颜鲍，系舟卧荆巫。临飧吐更食，常恐违抚孤。

同元使君舂陵行 并序

览道州元使君结《舂陵行》兼《贼退后示官吏作》二首，志之曰：当天子分忧之地，效汉官官：旧作朝良吏之目。今盗贼未息，知民疾苦，得结辈十数公，落落然参错天下为邦伯，万物吐物吐：晋作姓壮气，天下少少：一作小安可得矣矣：一作已。不意复见比兴体制，微婉顿挫之词。感而有诗，增诸卷轴，简知我者，不必寄元元：晋作云。遭乱发尽白尽：一作遽，转衰病相婴婴：一作萦。沉绵盗贼际，狼狈江汉行。叹时药力薄，为客羸瘵成。吾人诗家秀秀：一作流，博采世上名。粲粲元道州。前圣畏后生。观乎舂陵作，欺见俊哲情。复览贼退篇，结也实国桢。贾谊昔流恸，匡衡常引经。道州忧黎庶忧：一作衰，词气浩纵横。两章对秋月月：一作水，一字偕华星偕：一作皆。致君唐虞际，纯朴忆大庭忆：一作意。何时降玺书，用尔为丹青。狱讼永衰息，岂唯偃甲兵。凄恻念诛求，薄敛近休明。乃知正人意，不苟飞长缨。凉飙振南岳，之子宠若惊。色阻金印大阻：晋作沮，兴含沧浪清浪：一作溟。我多长卿病，日夕思朝廷。肺枯渴太甚，漂泊公孙城。呼儿具纸笔，隐几临轩楹。作诗呻吟内，墨淡字欹倾。感彼危苦词，庶几知者听。

览柏中允兼子侄数人除官制词因述父子兄弟四美载歌丝纶

纷然丧乱际，见此忠孝门。蜀中寇亦甚，柏氏功弥存。深诚补王室，戮力自元昆。三止锦江沸，独清玉垒昏。高名入竹帛，新渥照乾坤。子弟先卒伍，芝兰叠璠。同心注师律，洒血在戎轩。丝纶实具载，绂冕已殊恩。奉公举骨肉，诛叛经寒温温：一作暄。金甲雪犹冻，朱旗尘不翻。每闻战场说，欻激懦气奔。圣主国多盗，贤臣官则尊。方当节钺用，必绝祲沴根。吾病日回首，云台谁再论？作歌挹盛事，推毂期孤骞。

听杨氏歌

佳人绝代歌，独立发皓齿。满堂惨不乐，响下清虚里清虚里：一作浮云里。江城带素月，况乃清夜起。老夫悲暮年，壮士泪如水。玉杯久寂寞，金管迷宫徵。勿云听者疲，愚智心尽死。古来杰出士士：一作事，岂待一知己？吾闻昔秦青，倾侧天下耳。

奉酬薛十二丈判官见赠

忽忽峡中睡，悲风方一醒风：一作秋。西来有好鸟，为我下青冥。羽毛净白雪净：一作尽，惨淡飞云汀。既蒙主人顾，举翮唳孤亭。持以比佳士，及此慰扬舲。清文动哀玉，见道发新硎。欲学鸱夷子，待勒燕山铭。谁重断蛇剑一云：国重斩邪剑，致君君未听。志在麒麟阁，无事云母屏。卓氏近新寡，豪家朱门扃门：一作户。相如才调逸，银汉会双星。客来洗粉黛，日暮拾流萤。不是无膏火，劝郎勤六经。老夫自汲涧，野水日泠泠。我叹黑头白，君看银印青。卧病识山鬼，为农知地形。谁矜坐锦帐，苦厌食鱼腥。东西两岸坼两岸坼：晋作岸两坼，横水注沧溟横：一作积。碧色忽惆怅忽：一作苦，风雷搜百灵。空中右白虎右：一作有，赤节引娉婷。自云帝里女里：一作季，噀雨凤凰翎。襄王薄行迹，莫学冷如丁丁：一作冰。千秋一拭泪，梦觉有微馨。人生相感动，金石两青荧。丈人但安坐，休辨渭与泾。龙蛇尚格斗，洒血暗郊坰。吾闻聪明主，治国用轻刑治：一作活。销兵铸农器，今古岁方宁。文王日俭德，俊义始盈庭。文：一作天荣华贵少壮，岂食楚江萍。

别李义

神尧十八子，十七王其门。道国洎舒国洎：一作及，督唯亲弟昆督：一作实。中外贵贱殊，余亦忝诸孙钱笺：道王元庆，高祖第十六子。舒王元明，第十八子，赵云：详味诗意，则李义道国之裔孙，而公则舒国后裔之外孙也。旧注云，公自言杜李同出陶唐氏，是何梦语？《祭外祖祖母文》曰：“纪国则夫人之门，而舒国则府君之外父。”外父者，即外王父也。公为舒国外孙之外孙，故云“余亦忝诸孙”，赵注未详。丈人嗣三叶三叶：一作王业，之子白玉温。道国继德业，请从丈人论。丈人领宗卿钱笺：道王元庆，麟德元年薨，谥曰孝。子临淮王诱嗣，次子询。询子微，神龙初封为嗣道王。景云元年，宗正卿，卒。子，开元二十五年袭封嗣道王，广德中官至宗正卿。公诗所谓“丈人嗣三叶”者，微也。《困学纪闻》云：“义，盖微之子”，是也。《宗室世系表》微下不载义，偶失之耳，肃穆古制敦。先朝纳谏诤，直气横乾坤。子建文笔壮，河间经术存。尔克富诗礼，骨清虑不喧。洗然遇知己，谈论淮湖奔。忆昔初见时，小襦绣芳荪襦：一作孺。长成忽会面，慰我久疾魂。三峡春冬交，江山云雾昏。正宜且聚集，恨此当离樽。莫怪执杯迟，我衰涕唾烦。重问子何之？西上岷江源。愿子少干谒，蜀都足戎轩。误失将帅意，不如亲故恩。少年早归来，梅花已飞翻。努力慎风水，岂惟数盘飧。猛虎卧在岸，蛟螭出无痕。王子自爱惜，老夫困石根。生别古所嗟，发声为尔吞。

送高司直寻封阆州

丹雀衔书来，暮栖何乡树？骅骝事天子，辛苦在道路。司直非冗官，荒山甚无趣。借问泛舟人，胡为人云雾？与子姻娅间，既亲亦有故。万里长江边，邂逅一相遇。长卿消渴再，公干沉绵屡。清谈慰老夫，开卷得佳句。时见文章士，欣然淡情素淡：一作谈。伏枕闻别离，畴能忍漂寓？良会苦短促，溪行水奔注。熊罴咆空林，游子慎驰骛。西谒巴中侯，艰险如跬步。主人不世才，先帝常特顾。拔为天军佐，崇大王法度。淮海生清风，南翁尚思慕。公宫造广厦，木石乃无数。初闻伐松柏，犹卧天一柱。我瘦书不成瘦：一作病，成字读亦误读：一作字。为我问故人，劳心练征戍。

赠苏四溪

异县昔同游，各云厌转蓬。别离已五年，尚在行李中。戎马日衰息，乘舆安九重。有才何栖栖，将老委所穷。为郎未为贱，其奈疾病攻。子何面黧黑，不得豁心胸。巴蜀倦剽掠掠：一作劫，下愚成土风。幽蓟已削平，荒徼尚弯弓。斯人脱身来，岂非吾道东。乾坤虽宽大，所适装囊空。肉食哂菜色，少壮欺老翁。况乃主客间，古来逼侧同。君今下荆扬，独帆如飞鸿。二州豪侠场，人马皆自雄。一请甘饥寒，再请甘养蒙。

寄薛三郎中

薛三郎中：据。

人生无贤愚，飘飖若埃尘。自非得神仙，谁免危其身？与子俱白头，役役常苦辛。虽为尚书郎，不及村野人。忆昔村野人，其乐难具陈。蔼蔼桑麻交，公侯为等伦。天未厌戎马，我辈本常贫。子尚客荆州，我亦滞江滨。峡中一卧病，疟疠终冬春。春复加肺气，此病盖有因。早岁与苏郑，痛饮情相亲。二公化为土，嗜酒不失真。余今委修短，岂得恨命屯？闻子心甚壮，所过信席珍。上马不用扶，每扶必怒瞋每：一作忽。赋诗宾客间，挥洒动八垠。乃知盖代手，才力老益神。青草洞庭湖，东浮沧海漘。君山可避暑，况足采白。子岂无扁舟，往复江汉津？我未下瞿塘，空念禹功勤。听说松门峡，吐药揽衣巾。高秋却束带，鼓枻视青旻。凤池日澄碧，济济多士新。余病不能起，健者勿逡巡。上有明哲君，下有行化臣。

宿青溪驿奉怀张员外十五兄之绪

自此以下，自蜀入楚，居松陵、公安及至湖南之诗。

漾舟千山内，日入泊枉渚。我生本飘飘，今复在何许？石根青枫林，猿鸟聚俦侣。月明游子静，畏虎不得语。中夜怀友朋，乾坤此深阻。浩荡前后间，佳期付荆楚。

敬寄族弟唐十八使君

唐十八流配施州，在夷陵舍舟登陆，时有书与公。公寄此诗酬之。

与君陶唐后，盛族多其人。圣贤冠史籍，枝派罗源津。在今气磊落，巧伪莫敢亲。介立实吾弟，济时肯杀身。物白讳受玷，行高无污真。得罪永泰末，放之五溪滨。鸾凤有铩翮，先儒曾抱麟。雷霆劈长松，骨大却生筋。一失不足伤，念子孰自珍。泊舟楚宫岸，恋阙浩酸辛。除名配清江，厥土巫峡邻。登陆将首途，笔札枉所申。归朝跼病肺，叙旧思重陈。春风洪涛壮，谷转颇弥旬。我能泛中流，搪突鼍獭瞋。长年已省舵，慰此贞良臣。

北风

北风破南极，朱凤日威垂威：一作低。洞庭秋欲雪，鸿雁将安归？十年杀气盛，六合人烟稀。吾慕汉初老，时清犹茹芝。

客从

客从南溟来，遗我泉客珠。珠中有隐字，欲辨不成书。缄之箧笥久，以俟公家须。开视化为血，哀今征敛无。

白马

白马东北来，空鞍贯双箭。可怜马上郎，意气今谁见？近时主将戮，中夜商于战商：一作伤。丧乱死多门，呜呼泪如霰。

别董颋

穷冬急风水，逆浪开帆难。士子甘旨阙，不知道里寒。有求彼乐土，南适小长安。到我舟楫去到：刊作别，觉君衣裳单。素闻赵公节，兼尽宾主欢。已结门庐望庐：一作闾，无令霜雪残。老夫缆亦解，脱粟朝未餐。飘荡兵甲际，几时怀抱宽？汉阳颇宁静，岘首试考槃。当念著白帽帽：一作褐，采薇青云端钱笺：鹤曰：诗云急风逆浪，盖董自岳阳溯汉水而之邓也。又云“老夫缆亦解”，公是时亦有适潭之期矣。

送重表侄王砅评事使南海

砅：力制切。《说文》引《诗》：深则砅。

我之曾祖姑祖：吴作老，尔之高祖母。尔祖未显时，归为尚书妇王珪也。隋朝大业末，房杜俱交友。长者来在门，荒年自糊口。家贫无供给，客位但箕帚。俄顷羞颇珍羞颇珍：一作颇羞珍，寂寥人散后。入怪鬓发空，吁嗟为之久。自陈剪髻鬟，鬻市充杯酒杯：一作沽。上云天下乱，宜与英俊厚。向窃窥数公，经纶亦俱有。次问最少年，虬髯十八九。子等成大名。皆因此人手。下云风云合，龙虎一吟吼。愿展丈夫雄，得辞儿女丑。秦王时在坐，真气惊户牖。及乎贞观初，尚书践台斗。夫人常肩舆，上殿称万寿。六宫师柔顺，法则化妃后。至尊均嫂叔，盛事垂不朽以上述祖姑国初识英雄事，以下叙砅昔日避乱之情，今兹送别之感。凤雏无凡毛，五色非尔曹。往者胡作逆，乾坤沸嗷嗷。吾客左冯翊，尔家同遁逃。争夺至徒步，块独委蓬蒿。逗留热尔肠，十里却呼号。自下所骑马，右持腰间刀。左牵紫游缰，飞走使我高。苟活到今日，寸心铭佩牢。乱离又聚散，宿夕恨滔滔。水花笑白首，春草随青袍。廷评近要津，节制收英髦。北驱汉阳传，南泛上泷舠。家声肯坠地，利器当秋毫。番禺亲贤领，筹运神功操。大夫出卢宋钱笺：大历四年，李勉除广州刺史，兼岭南节度、观察使，番禺贼帅冯崇道、桂州叛将朱济时阻洞为乱，遣将招讨，悉斩之，五岭平。前后西域舶泛海至者，岁才四五。勉性廉洁，舶来都不检阅。故末年至者四十余。代归至石门，停舟，悉搜家人所贮南货犀象诸物，投之江中。耆老以为可继前朝宋璟、卢奂、李朝隐之徒。人吏诣阙，请立碑。代宗许之。诗所谓亲贤大夫者，谓李勉也。梦弼以为并指王砅，失之远矣，宝贝休脂膏。洞主降接武，海胡舶千艘。我欲就丹砂，跋涉觉身劳。安能陷粪土？有志乘鲸鳌。或骖鸾腾天，聊作鹤鸣皋聊：樊作不。

咏怀二首

人生贵是男，丈夫重天机。未达善一身，得志行所为。嗟余竟坎坷，将老逢艰危。胡雏逼神器，逆节同所归。河雒化为血，公侯草间啼侯：一作卿。西京复陷没，翠盖蒙尘飞。万姓悲赤子，两宫弃紫微。倏忽向二纪，奸雄多是非。本朝再树立，未及贞观时。日给在军储，上官督有司。高贤迫形势，岂暇相扶持。疲茶苟怀策，栖屑无所施。先王实罪己，愁痛正为兹。岁月不我与，蹉跎病于斯。夜看酆城气，回首蛟龙池。齿发已自料，意深陈苦词。

○督有司以供军储，取民之财，多有不堪问者。“高贤”二句，如今日厘金局之类，虽贤者亦知其病民，而不能遽去。“疲苶”二句，杜公自叹，有策而不得施也。

邦危坏法则，圣远益愁慕。飘摇桂水游，怅望苍梧暮。潜鱼不衔钩，走鹿无反顾。曒曒幽旷心，拳拳异平素。衣食相拘阂，朋知限流寓。风涛上春沙，千里侵江树千：一作十。侵：刊作浸。逆行少吉日少：陈作值，时节空复度。井灶任尘埃，舟航烦数具。牵缠加老病，琐细隘俗务。万古一死生，胡为足名数。多忧污桃源，拙计泥铜柱。未辞炎瘴毒，摆落跋涉惧。虎狼窥中原，焉得所历住。葛洪及许靖，避世常此路。贤愚诚等差，自爱各驰骛。羸瘠且如何，魄夺针灸屡。拥滞僮仆慵，稽留篙师怒。终当挂帆席，天意难告诉。南为祝融客，勉强亲杖屦。结托老人星，罗浮展衰步。

○公盖有意为岭表交广之游，既而不果。

送顾八分文学适洪吉州

中郎石经后，八分盖憔悴。顾侯运炉锤，笔力破余地。昔在开元中，韩蔡同赑韩、蔡：韩择木，蔡有邻。玄宗妙其书，是以数子至。御札早流传，揄扬非造次。三人并入直，恩泽各不二。顾于韩蔡内，辨眼工小字。分日示诸王示：《英华》作诗，钩深法更秘。文学与我游，萧疏外声利。追随二十载，浩荡长安醉。高歌卿相宅，文翰飞省寺。视我扬马间，白首不相弃。骅骝入穷巷，必脱黄金辔。一论朋友难，迟暮敢失坠。古来事反覆，相见横涕泗。向者玉珂人，谁是青云器？才尽伤形体体：一作骸，病渴污官位。故旧独依然，时危话颠踬。我甘多病老，子负忧世志。胡为困衣食，颜色少称遂。远作辛苦行，顺从众多意。舟楫无根蒂，蛟鼍好为祟。况兼水贼繁，特戒风飙驶。崩腾戎马际际：一作险，往往杀长吏。子干东诸侯，劝勉防纵恣劝：一作勤。邦以民为本，鱼饥费香饵。请哀疮痍深，告诉皇华使。使臣精所择，进德知历试。恻隐诛求情，固应贤愚异。列士恶苟得列：一作烈，俊杰思自致。赠子猛虎行，出郊载酸鼻。

○自首至“钩深法更秘”句，赞其八分之工。自“文学与我游”至“时危话颠踬”句，叙前后交谊之厚。“我甘多病老”至末，送别也。

上水遣怀

我衰太平时，身病戎马后。蹭蹬多拙为，安得不皓首。驱驰四海内，童稚日糊口。但遇新少年，少逢旧亲友。低颜下色地，故人知善诱。后生血气豪，举动见老丑。穷迫挫曩怀，常如中风走。一纪出西蜀，于今向南斗。孤舟乱春华华：一作草，暮齿依蒲柳。冥冥九疑葬，圣者骨亦朽亦：一作已。蹉跎陶唐人，鞭挞日月久。中间屈贾辈，谗毁竟自取。郁没二悲魂没：樊作悒，萧条犹在否。崷崪清湘石，逆行杂林薮。篙工密逞巧，气若酣杯酒。歌讴互激远远：樊作越，回斡明授受。善知应触类善：一作盖，各借颖脱手。古来经济才，何事独罕有。苍苍众色晚，熊挂玄蛇吼。黄罴在树颠，正为群虎守。羸骸将何适？履险颜益厚。庶与达者论，吞声混瑕垢。

遣遇

磬折辞主人，开帆驾洪涛。春水满南国，朱崖云日高。舟子废寝食，飘风争所操。我行匪利涉，谢尔从者劳。石间采蕨女，鬻菜输官曹菜：一作市。丈夫死百役，暮返空村号。闻见事略同，刻剥及锥刀。贵入岂不仁，视汝如莠蒿。索钱多门户，丧乱纷嗷嗷。奈何黠吏徒，渔夺成逋逃。自喜遂生理，花时甘缊袍甘：刊作贳。

解忧

减米散同舟，路难思共济。向来云涛盘，众力亦不细。呀坑瞥眼过坑：一作帆。一作吭，飞橹本无蒂。得失瞬息间，致远宜恐泥。百虑视安危，分明曩贤计。兹理庶可广，拳拳期勿替。

宿凿石浦

早宿宾从劳，仲春江山丽。飘风过无时，舟楫敢不系敢不：一作不敢。回塘淡暮色，日没众星嘒。缺月殊未生，青灯死分翳。穷途多俊异，乱世少恩惠。鄙夫亦放荡，草草频卒岁卒：樊作年。斯文忧患余，圣哲垂彖系。

早行

歌哭俱在晓，行迈有期程。孤舟似昨日，闻见同一声。飞鸟数求食数：一作散，潜鱼亦独惊亦：一作向。前王作网罟，设法害生成。碧藻非不茂，高帆终日征。干戈未揖让未：一作异，崩迫开其情开：樊作阙。

过津口

南岳自兹近，湘流东逝深。和风引桂楫，春日涨云岑。回首过津口，而多枫树林。白鱼困密网，黄鸟喧嘉音。物微限通塞，恻隐仁者心。瓮余不尽酒，膝有无声琴。圣贤两寂寞，眇眇独开襟。

次空灵岸

沄沄逆素浪，落落展清眺。幸有舟楫迟，得尽所历妙。空灵霞石峻，枫栝隐奔峭栝：一作枯。青春犹无私无：一作有，白日亦偏照亦：一作已。可使营吾居居：一作屋，终焉托长啸。毒瘴未足忧，兵戈满边徼。向者留遗恨，耻为达人诮。回帆觊赏延，佳处领其要。

宿花石戍

午辞空灵岑，夕得花石戍。岸疏开辟水水：一作山，木杂今古树。地蒸南风盛，春热西日暮。四序本平分，气候何回互。茫茫天造间，理乱岂恒数。系舟盘藤轮，策杖古樵路。罢人不在村，野圃泉自注。柴扉虽芜没，农器尚牢固。山东残逆气，吴楚守王度。谁能扣君门，下令减征赋。

○罢人：即疲民也。罢与疲同；民字避讳，改作人。《周礼》曰：以嘉石平疲民。《西征赋》：牧疲民于西夏。《文选》亦因避讳作疲人。

早发

有求常百虑，斯文亦吾病。以兹朋故多，穷老驱驰并。早行篙师怠，席挂风不正。昔人戒垂堂，今则奚奔命。涛翻黑蛟跃，日出黄雾映。烦促瘴岂侵，颓倚睡未醒未：一作还。仆夫问盥栉，暮颜青镜颜：一作未。随意簪葛巾，仰惭林花盛。侧闻夜来寇，幸喜囊中净。艰危作远客，干请伤直性。薇蕨饿首阳，粟马资历聘。贱子欲适从，疑误此二柄。

次晚洲

参错云石稠，坡陀风涛壮。晚洲适知名，秀色固异状。棹经垂猿把，身在度鸟上。摆浪散帙妨，危沙折花当。羁离暂愉悦，羸老反惆怅。中原未解兵，吾得终疏放。

望岳

南岳配朱鸟，秩礼自百王。欻吸领地灵，鸿洞半炎方鸿：一作。邦家用祀典，在德非馨香。巡守何寂寥，有虞今则亡。洎吾隘世网洎：一作泪，行迈越潇湘。渴日绝壁出，漾舟清光旁。祝融五峰尊五：一作三，峰峰次低昂。紫盖独不朝，争长相望。恭闻魏夫人，群仙夹翱翔。有时五峰气，散风如飞霜。牵迫限修途限：一作恨，未暇杖崇冈。归来觊命驾，沐浴休玉堂。三叹问府主，曷以赞我皇。牲璧忍衰俗忍：一作感，神其思降祥。

湘江宴饯裴二端公赴道州

白日照舟师，朱旗散广川。群公饯南伯，肃肃秩初筵。鄙人奉末眷，佩服自早年。义均骨肉地，怀抱罄所宣。盛名富事业，无取愧高贤。不以丧乱婴，保爱金石坚。计拙百寮下，气苏君子前。会合苦不久，哀乐本相缠。交游飒向尽，宿昔浩茫然。促觞激百虑，掩抑泪潺湲。热云集曛黑集曛黑：一作初集黑，缺月未生天。白团为我破，华烛蟠长烟。鸹鹖催明星鸹鹖：一作鹖，一作鸹鸧，解袂从此旋。上请减兵甲，下请安井田。永念病渴老，附书远山巅。

奉送魏六丈佑少府之交广

贤豪赞经纶，功成空名垂。子孙不振耀一云子孙没不振，历代皆有之。郑公四叶孙，长大常苦饥。众中见毛骨，犹是麒麟儿。磊落贞观事，致君朴直词。家声盖六合，行色何其微。遇我苍梧阴阴：一作野，忽惊会面稀。议论有余地，公侯来未迟。虚思黄金贵贵：一作遗，自笑青云期。长卿久病渴，武帝元同时。季子黑貂敝，得无妻嫂欺。尚为诸侯客，独屈州县卑。南游炎海甸，浩荡从此辞。穷途仗神道，世乱轻土宜。解帆岁云暮，可与春风归。出入朱门家，华屋刻蛟螭。玉食亚王者，乐张游子悲。侍婢艳倾城，绡绮轻雾霏轻：一作烟。掌中琥珀钟，行酒双逶迤。新欢继明烛，梁栋星辰飞。两情顾盼合，珠碧赠于斯。上贵见肝胆，下贵不相疑相：一作见。心事披写间，气酣达所为达：一作远。错挥铁如意，莫避珊瑚枝。始兼逸迈兴兼：一作无，终慎宾主仪。戎马暗天宇，呜呼生别离。

别张十三建封

尝读唐实录，国家草昧初。刘裴建首义，龙见尚踌蹰。秦王拔乱姿，一剑总兵符。汾晋为丰沛，暴隋竟涤除。宗臣则庙食，后祀何疏芜。彭城英雄种，宜膺将相图。尔惟外曾孙，倜傥汗血驹。眼中万少年，用意尽崎岖。相逢长沙亭，乍问绪业余。乃吾故人子钱笺：张建树，兖州人。父玠，少豪侠，安禄山反，令伪将李庭伟率番兵胁下城邑。玠率乡豪集兵杀之。太守韩择木方遣使奏闻，玠流荡江南，不言其功。公父为兖州司马，当以趋庭之日，与玠游也，童丱联居诸。挥手洒衰泪，仰看八尺躯。内外名家流，风神荡江湖。范云堪晚友晚：晋作结，嵇绍自不孤。择材征南幕，湖落回鲸鱼湖：一作潮。载感贾生恸，复闻乐毅书。主忧急盗贼，师老荒京都。旧丘岂税驾，大厦倾宜扶。君臣各有分，管葛本时须。虽当霰雪严，未觉栝柏枯。高义在云台，嘶鸣望天衢。羽人扫碧海，功业竟何如。

奉赠李八丈判官

李八丈判官：曛

我丈时英特，宗枝神尧后。珊瑚市则无，骥人得有。早年见标格，秀气冲星斗。事业富清机，官曹正独守。顷来树嘉政，皆已传众口。艰难体贵安，冗长吾敢取。区区犹历试，炯炯更持久。讨论实解颐，操割纷应手。箧书积讽谏，宫阙限奔走。入幕未展材材：一作怀，秉钧孰为偶。所亲问淹泊，泛爱惜衰朽此句言李待己之厚，以下即自叹其穷老也。垂白乱南翁乱：一作辞，委身希北叟。真成穷辙鲋，或似丧家狗。秋枯洞庭石，风飒长沙柳。高兴激荆衡，知音为回首。

苏大侍御访江浦赋八韵纪异 并序

苏大侍御涣，静者也，旅于江侧，凡凡：一作乃是不交州府之客，人事都绝久矣。肩舆江浦，忽访老夫舟楫。已而茶酒内，余请诵近诗，肯吟数首，才力素壮，词句动人。接对明日，忆其涌思雷出，书箧几杖之外殷殷留金石声，赋八韵记异，亦见老夫倾倒于苏至矣。

庞公不浪出，苏氏今有之。再闻诵新作，突过黄初诗。乾坤几反复几：一云洎，扬马宜同时。今晨清镜中，胜食斋房芝。余发喜却变，白间生黑丝生：一作添。昨夜舟火灭昨：一作永。灭：一作接，湘娥帘外悲。百灵未敢散未敢：刊作永夜，风破寒江迟破：一作波。

○钱笺：《南部新书》：苏涣本不平者，善放白弩，巴中号为弩跖，贫人患之。比壮年后，自知非，变节从学，乡赋擢第，累迁至侍御史，佐湖南幕。崔瓘中丞遇害，遂逾岭扇动哥舒晃，跋扈交广作变，伏诛。有变律诗十九首上广帅李公。唐人谓涣诗长于讽刺，得陈拾遗一鳞半甲。余观其词，气颉颃如此，固可见其胸中矣。子美逆旅相遇，美其能诗，又以庞公比之，此过情之誉也。权德舆《南兖郡王伊慎神道碑》：大历中，岭南裨将哥舒晃作乱，晃谋主苏涣，屯据要害。诏公讨之，明年十月，斩晃、涣泔溪，揭其首以殉。

题衡山县文宣王庙新学堂呈陆宰

旄头彗紫微，无复俎豆事。金甲相排荡，青衿一憔悴。呜呼已十年，儒服弊于地。征夫不遑息，学者沦素志。我行洞庭野，欻得文翁肆。侁侁胄子行，若风舞雩至。周室宜中兴，孔门未应弃。是以资雅才，涣然立新意。衡山虽小邑，首唱恢大义。因见县尹心，根源旧宫。讲堂非曩构，大屋加涂塈。下可容百人，墙隅亦深邃。何必三千徒，始压戎马气。林木在庭户，密干叠苍翠。有井朱夏时，辘轳冻阶戺。耳闻读书声，杀伐灾仿佛。故国延归望，衰颜减愁思。南纪改波澜改：陈作收，西河共风味。采诗倦跋涉，载笔尚可记尚可记：一云常记异。高歌激宇宙，凡百慎失坠。

入衡州

钱笺：大历五年二月，潭州刺史崔瓘为其兵马使臧玠所杀。玠据潭州为乱，湖南将王国良因之而反，公避地入衡州。

兵革自久远，兴衰看帝王。汉仪甚照耀，胡马何猖狂。老将一失律，清边生战场。君臣忍瑕垢，河岳空金汤。重镇如割据，轻权绝纪纲。军州体不一，宽猛性所将。嗟彼苦节士钱笺：瓘以士行闻，莅职清谨，选潭州刺史，政在简肃，恭守礼法，将吏自经时艰，久不奉法，多不便之。大历五年四月，会月给粮储，兵马使臧玠与判官达奚觏忿争，觏曰：“今幸无事。”玠曰：“有事何逃？”厉色而去。是夜，玠遂构乱，犯州城，以杀觏为名。瓘遑遽走，逢玠兵至，遂遇害，素于圆凿方。寡妻从为郡，兀者安堵墙。凋敝惜邦本，哀矜存事常。旌麾非其任，府库实过防。恕己独在此恕：刊作怒，多忧增内伤。偏裨限酒肉，卒伍单衣裳。元恶迷是似，聚谋泄康庄谋：一作谍。竟流帐下血，大降湖南殃。烈火发中夜，高烟焦上苍。至今分粟帛，杀气吹沅湘。福善理颠倒，明徵天莽茫。销魂避飞镝，累足穿豺粮。隐忍枳棘刺，迁延胝趼疮。远归儿侍侧，犹乳女在旁。久客幸脱免，暮年渐激昂。萧条向水陆，汩没随鱼商。报主身已老，入朝病见妨。悠悠委薄俗，郁郁回刚肠。参错走洲渚，舂容转林篁。片帆左郴岸，通郭前衡阳。华表云鸟埤，名园花草香。旗亭壮邑屋，烽橹蟠城隍。中有古刺史，盛才冠岩廊。扶颠待柱石，独坐飞风霜。昨者间琼树，高谈随羽觞。无论再缱绻，已是安苍黄。剧孟七国畏，马卿四赋良。门阑苏生在苏生：侍御涣，勇锐白起强。问罪富形势澧州刺史杨子琳、道州刺史裴虬、衡州刺史杨济各出兵讨玠，凯歌悬否臧。氛埃期必扫，蚊蚋焉能当。橘井旧地宅橘：一作，仙山引舟航。此行厌暑雨，厥土闻清凉。诸舅剖符近，开缄书札光钱笺：鲁訔曰：橘井在郴州。诸舅，谓崔伟，前有《送二十三舅录事之摄郴州》诗，公将往依焉。频繁命屡及，磊落字百行。江总外家养，谢安乘兴长。下流匪珠玉，择木羞鸾凰。我师嵇叔夜，世贤张子房。柴荆寄乐土，鹏路观翱翔。

○首十二句，言唐自安史之乱，纪纲一失，兵端遂多。自“嗟彼苦节士”至“明徵天莽茫”句，叙潭州刺史崔瓘清谨守法，将吏多不便之，兵马使臧玠为乱，瓘遂遇害。自“销魂避锋镝”至“通郭前衡阳”句，叙避乱入衡州。自“华表云鸟埤”，至“蚊蚋焉能当”句。叙衡州刺史杨济及其客苏涣讨贼必胜。自“橘井旧地”至末，言将往郴州，依其舅崔伟及其掾张劝。

舟中苦热遣怀奉呈杨中丞通简台省诸公

愧为湖外客，看此戎马乱。中夜混黎甿，脱身亦奔窜遇臧玠之乱入衡州。平生方寸心，反掌帐下难掌：一作当。呜呼杀贤良，不叱白刃散。吾非丈夫特，没齿埋冰炭。耻以风病辞，胡然泊湘岸。入舟虽苦热，垢腻可溉灌。痛彼道边人，形骸改昏旦。中丞连帅职，封内权得按。身当问罪先，县实诸侯半。士卒既辑睦，启行促精悍。似闻上游兵，稍逼长沙馆。邻好彼克修，天机自明断。南图卷云水，北拱戴霄汉。美名光史臣，长策何壮观。驱驰数公子，咸愿同伐叛。声节哀有余，夫何激衰懦。偏裨表三上，卤莽同一贯。始谋谁其间，回首增愤惋钱笺：《通鉴》，臧玠之乱，澧州刺史杨子琳起兵讨之，取赂而还。初，崔旰杀郭英乂，子琳起兵讨旰，杜鸿渐各授官以和解之。及子琳攻旰败还，纵兵涪、夔，卫伯玉请于朝，以为峡州团练使。及臧玠杀崔瓘，子琳声言问罪，取赂而还。公诗所谓“偏裨表三上，卤莽同一贯。始谋谁其间，回首增愤惋”者，合前后三叛言之也。始谋盖追论鸿渐、伯玉，故曰“回首增愤惋”。唐藩镇有事，俱用偏裨上表，假众论以胁制朝廷也。宗英李公端钱笺：梦弼曰：谓李勉也。按是时勉在广州，方招讨番禺贼帅及桂州叛将，未闻起兵讨臧玠也，守职甚昭焕。变通迫胁地，谋画焉得算。王室不肯微，凶徒略无惮。此流须卒斩，神器资强干。扣寂豁烦襟，皇天照嗟叹。

聂耒阳以仆阻水书致酒肉疗饥荒江诗得代怀兴尽本韵至县呈聂令陆路去方田驿四十里舟行一日时属江涨泊于方田耒阳驰尺素，见访荒江眇。义士烈女家，风流吾贤绍。昨见狄相孙，许公人伦表。前期翰林后期：刊作朝，屈迹县邑小。知我碍湍涛，半旬获浩溔溔：《玉篇》以沼切。《上林赋》：浩溔演漾。麾下杀元戎指臧玠杀崔瓘事，湖边有飞旐。孤舟增郁郁，僻路殊悄悄。侧惊猿猱捷，仰羡鹳鹤矫。礼过宰肥羊，愁当置清醥。人非西喻蜀，兴在北坑赵。方行郴岸静，未话长沙扰。崔师乞已至，澧卒用矜少。问罪消息真，开颜憩亭沼闻崔侍御潩乞师于洪府，师已至袁州北；杨中丞琳问罪，将士自澧上达长沙矣。

十八家诗钞卷九

韩昌黎五古百四十二首

南山诗

吾闻京城南，兹维群山囿。东西两际海，巨细难悉究。山经及地志，茫昧非受授。团辞试提挈，挂一念万漏。欲休谅不能，粗叙所经觏。尝升崇丘望，戢戢见相凑。晴明出棱角，缕脉碎分绣。蒸岚相洞，表里忽通透。无风自飘簸，融液煦柔茂。横云时平凝，点点露数岫。天空浮修眉，浓绿画新就。孤撑有巉绝，海浴褰鹏噣旧注：已上叙南山大概。春阳潜沮洳，濯濯吐深秀。岩蛮虽崪，软弱类含酎。夏炎百木盛，阴郁增埋覆。神灵日歊歔，云气争结构。秋霜嘉刻轹，磔卓立癯瘦。参差相叠重，刚耿陵宇宙。冬行虽幽墨，冰雪工琢镂。新曦照危峨，亿丈恒高袤。明昏无停态，顷刻异状候旧注：已上叙四时变态。西南雄太白，突起莫间簉。藩都配德运，分宅占丁戊。逍遥越坤位，诋讦陷乾窦。空虚寒兢兢，风气较搜漱。朱维方烧日，阴霰纵腾糅。昆明大池北，去觌偶晴昼。绵联穷俯视，倒侧困清沤。微澜动水面，踊跃躁猱狖。惊呼惜破碎，仰喜呀不仆旧注：已上言南山方隅连亘之所。国藩按，清沤为微澜所破碎，故猱狖躁而惊呼，呀而不仆。此述昆明池所见也。前寻径杜墅，坌蔽毕原陋。崎岖上轩昂，始得观览富。行行将遂穷，岭陆烦互走。勃然思坼裂，拥掩难恕宥。巨灵与夸蛾，远贾期必售。还疑造物意，固护蓄精祐。力虽能排斡，雷电怯呵诟。攀缘脱手足，蹭蹬抵积甃。茫如试矫首，堛塞生怐愗。威容丧萧爽，近新迷远旧。拘官计日月，欲进不可又恶群峰之拥塞，思得如巨灵、夸蛾者擘开而坼裂之。以雷电不为先驱，终不能劈，遂有攀援蹭蹬之困。因缘窥其湫，凝湛阴嘼嘼：音嗅。鱼虾可俯掇，神物安敢寇。林柯有脱叶，欲堕鸟惊救。争衔弯环飞，投弃急哺。旋归道回睨，达枿壮复奏。吁嗟信奇怪，峙质能化贸。前年遭谴谪，探历得邂逅。初从蓝田入，顾眄劳颈脰。时天晦大雪，泪目苦蒙瞀。峻涂拖长冰，直上若悬溜。褰衣步推马，颠蹶退且复。苍黄忘遐晞，所瞩才左右。杉篁咤蒲苏，杲耀攒介胄。专心忆平道，脱险逾避臭。昨来逢清霁，宿愿欣始副。峥嵘跻冢顶，倏闪杂鼯鼬。前低划开阔，烂漫堆众皱。或连若相从，或蹙若相斗。或妥若弭伏，或竦若惊雊。或散若瓦解，或赴若辐辏。或翩若船游，或决若马骤。或背若相恶，或向若相佑。或乱若抽笋，或嵲若注灸。或错若绘画，或缭若篆籀。或罗若星离，或蓊若云逗。或浮若波涛，或碎若锄耨。或如贲育伦，赌胜勇前购。先强势已出，后钝瞋。或如帝王尊，丛集朝贱幼。虽亲不亵狎，虽远不悖谬。或如临食案，肴核纷饤饾。又如游九原，坟墓包槨柩。或累若盆罂，或揭若豆。或覆若曝鳖，或颓若寝兽。或蜿若藏龙，或翼若搏鹫。或齐若友朋，或随若先后。或迸若流落，或顾若宿留。或戾若仇雠，或密若婚媾。或俨若峨冠，或翻若舞袖。或屹若战阵，或围若蒐狩。或靡然东注，或偃然北首。或如火嬉焰，或若气馈馏。或行而不辍，或遗而不收。或斜而不倚，或弛而不彀。或赤若秃，或熏若柴槱。或如龟坼兆，或若卦分繇。或前横若剥，或后断若姤。延延离又属，央央叛还遘。喁喁鱼闯萍，落落月经宿。訚訚树墙垣，架库厩。参参削剑戟，焕焕衔莹琇。敷敷花披萼，屋摧霤。悠悠舒而安，兀兀狂以狃。超超出犹奔，蠢蠢骇不懋旧注：已上并序其经历所见之状。大哉立天地，经纪肖营腠。厥初孰开张，黾勉谁劝侑。创兹朴而巧，戮力忍劳疚。得非施斧斤，无乃假诅咒。鸿荒竟无传，功大莫酬僦。尝闻于祠官，芬苾降歆嗅。斐然作歌诗，惟用赞报酭。

○“西南”十句。赋太白山也。“昆明”八句，赋昆明池也。“前寻”下二十二句，言从杜陵入山，因群峰之拥掩堛塞，不得登绝顶而穷览也。“因缘”以下十二句，因观龙湫而书所见也。“前年”以下十二句，谓谪阳山时曾经此山，不暇穷探极览也。“昨来”以下至“蠢蠢骇不懋”，谓此次始得穷观变态。前此游太白、游昆明池、游杜陵、游龙湫，本非一次，即谪贬时亦尝经过南山，俱不如此次之畅心悦目耳。

谢自然诗

果州谢真人上升在金泉山，贞元十年十一月十二日辰时，白昼轻举。时郡守李坚以闻，有赐诏褒谕。谓所部之中灵仙表异，元风益振，至道弥彰。其诏今尚有石刻在焉。公排释老，斥异端，故诗有所不取。

果州南充县，寒女谢自然。童无所识，但闻有神仙。轻生学其术，乃在金泉山。繁华荣慕绝，父母慈爱捐。凝心感魑魅，慌惚难具言。一朝坐空室，云雾生其间。如聆笙竽韵，来自冥冥天。白日变幽晦，萧萧风景寒。檐楹明灭，五色光属联。观者徒倾骇，踯躅讵敢前。须臾自轻举，飘若风中烟。茫茫八纮大，影响无由缘。里胥上其事，郡守惊且叹。驱车领官吏，甿俗争相先。入门无所见，冠屦同蜕蝉。皆云神仙事，灼灼信可传已上叙谢自然白昼轻举事，以下论神仙事不足信。余闻古夏后，象物知神奸。山林民可入，魍魉莫逢旃。逶迤不复振，后世恣欺谩。幽明纷杂乱，人鬼更相残。秦皇虽笃好，汉武洪其源。自从二主来，此祸竟连连。木石生怪变，狐狸骋妖患。莫能尽性命，安得更长延。人生处万类，知识最为贤。奈何不自信，反欲从物迁。往者不可悔，孤魂抱深冤。来者犹可诫，余言岂空文。人生有常理，男女各有伦。寒衣及饥食，在纺绩耕耘。下以保子孙，上以奉君亲。苟异于此道，皆为弃其身。噫乎彼寒女，永托异物群。感伤遂成诗，昧者宜书绅。

秋怀诗十一首

窗前两好树，众叶光薿薿。秋风一披拂，策策鸣不已。微灯照空床，夜半偏入耳。愁忧无端来，感叹成坐起。天明视颜色，与故不相似。羲和驱日月，疾急不可恃。浮生虽多涂，趋死惟一轨。胡为浪自苦，得酒且欢喜。

○此首因闻脱叶秋声而生感。

白露下百草，萧兰共雕悴。青青四墙下，已复生满地。寒蝉暂寂寞，蟋蟀鸣自恣。运行无穷期，禀受气苦异。适时各得所，松柏不必贵。

○此首言四时运行，百物虽有早晚长短贵贱之不同，要皆禀气自然，不足异也。

彼时何卒卒，我志何曼曼。犀首空好饮，廉颇尚能饭。学堂日无事，驱马适所愿。茫茫出门路，欲去聊自劝。归还阅书史，文字浩千万。陈迹竞谁寻，贱嗜非贵献。丈夫意有在，女子乃多怨。

○此首言己之所嗜，与时异趣，虽举世不好，而无怨也。

秋气日恻恻，秋空日凌凌。上无枝上蜩，下无盘中蝇。岂不感时节，耳目去所憎。清晓卷书坐，南山见高棱。其下澄湫水，有蛟寒可罾。惜哉不得往，岂谓吾无能。

离离挂空悲，戚戚抱虚警。露泫秋树高，虫吊寒夜永。敛退就新懦，趋营悼前猛。归愚识夷涂，汲古得修绠。名浮犹有耻，味薄真自幸。庶几遗悔尤，即此是幽屏。

○此首即陶公今是昨非之意，若新有所悟者，以浮名为耻，以薄味为幸，知道之言也。

今晨不成起，端坐尽日景。虫鸣室幽幽，月吐窗冏冏。丧怀若迷方，浮念剧含梗。尘埃慵伺候，文字浪驰骋。尚须勉其顽，王事有朝请。

○此首本思遗世高举，不复愿伺候于尘埃之中，而为生事所累，尚须黾勉以从王事也。

秋夜不可晨，秋日若易暗。我无汲汲志，何以有此憾。寒鸡空在栖，缺月烦屡瞰。有琴具徽弦，再鼓听愈淡。古声久埋灭，无由见真滥。低心逐时趋，苦勉只能暂。有如乘风船，一纵不可缆。不如觑文字，丹铅事点勘。岂必求赢余，所要石与甔。

○此首言本不能逐时趋，因石甔谋生之故，难遽舍去，与上首之指略同。

卷卷落地叶，随风走前轩。鸣声若有意，颠倒相追奔。空堂黄昏暮，我坐默不言。童子自外至，吹灯当我前。问我我不应，馈我我不餐。退坐西壁下，读诗尽数编。作者非今士，相去时已千。其言有感触，使我复凄酸。顾谓汝童子，置书且安眠。丈夫属有念，事业无穷年。

○此首因落叶而感触生平之志事，甚远且大。

霜风侵梧桐，众叶著树干。空阶一片下，琤若摧琅玕。谓是夜气灭，望舒其团。青冥无依倚，飞辙危难安。惊起出户视，倚楹久汍澜。忧愁费晷景，日月如跳丸。迷复不计远，为君驻尘鞍。

○此首因叶落而疑为月，志士固有非常之感触也。

暮暗来客去，群嚣各收声。悠悠偃宵寂，亹亹抱秋明。世累忽进虑，外忧遂侵诚。强怀张不满，弱念缺已盈。诘屈避语穽，冥茫触心兵。败虞千金弃，得比寸草荣。知耻足为勇，晏然谁汝令。

○此首因世途崄巇，动触陷阱，思委蛇以逐时趋，而此心终以为耻，不敢自违其本志也。强怀，本志也；弱念，时趋也；诘曲，时趋也；冥茫，本志也。

鲜鲜霜中菊，既晚何用好。扬扬弄芳蝶，尔生还不早。运穷两值遇，婉娈死相保。西风蛰龙蛇，众木日凋槁。由来命分尔，泯灭岂足道。

○此首有安贫知命，至死不变，确乎不拔之意。

赴江陵途中寄赠王二十补阙李十一拾遗李二十六员外翰林三学士

孤臣昔放逐，血泣追愆尤。汗漫不省识，恍如乘桴浮。或自疑上疏，上疏岂其由。是年京师旱，田亩少所收。上怜民无食，征赋半已休。有司恤经费，未免烦征求。富者既云急，贫者固已流。传闻闾里间，赤子弃渠沟。持男易斗粟，掉臂莫肯酬。我时出衢路，饿者何其稠。亲逢道边死，伫立久咿。归舍不能食，有如鱼中钩。适会除御史，诚当得言秋。拜疏移门，为忠宁自谋。上陈人疾苦，无令绝其喉。下陈畿甸内，根本理宜优。积雪验丰熟，幸宽待蚕。天子恻然感，司空叹绸缪。谓言即施设，乃反迁炎州。同官尽才俊，偏善柳与刘。或虑语言泄，传之落冤雠。二子不宜尔，将疑断还不。中使临门遣，顷刻不得留。病妹卧床褥，分知隔明幽。悲啼乞就别，百请不颔头。弱妻抱稚子，出拜忘惭羞。黾勉不回顾，行行诣连州以上因上疏而贬连州。朝为青云士，暮作白首囚。商山季冬月，冰冻绝行辀。春风洞庭浪，出没惊孤舟。逾岭到所任，低颜奉君侯。酸寒何足道，随事生疮疣。远地触途异，吏民似猿猴。生狞多忿很，辞舌纷嘲啁。白日屋檐下，双鸣斗鸺鹠。有蛇类两首，有益群飞游。穷冬或摇扇，盛夏或重裘。飓起最可畏，訇哮簸陵丘。雷霆助光怪，气象难比侔。疠疫忽潜遘，十家无一瘳。猜嫌动置毒，对案辄怀愁以上道途及连州之苦。前日遇恩赦，私心喜还忧。果然又羁絷，不得归锄耰。此府雄且大，腾凌尽戈矛。栖栖法曹掾，何处事卑陬。生平企仁义，所学皆孔周。早知大理官，不列三后俦。何况亲犴狱，敲发奸偷。悬知失事势，恐自罹罝罘。湘水清且急，凉风日修修。胡为首归路，旅泊尚夷犹以上叙顺宗即位大赦，公量移江陵法曹。昨者京使至，嗣皇传冕旒。赫然下明诏，首罪诛共吺吺：或作兜。吺，古文兜字。复闻颠夭辈，峨冠进鸿畴。班行再肃穆，璜珮鸣琅嵺。伫继贞观烈，边封脱兜鍪。三贤推侍从，卓荦倾枚邹。高议参造化，清文焕皇猷。协心辅齐圣，政理同毛。小雅咏鸣鹿，食苹贵呦呦。遗风邈不嗣，岂忆尝同稠。失志早衰换，前期拟蜉蝣。自从齿牙缺，始慕舌为柔。因疾鼻又塞，渐能等薰莸。深思罢官去，毕命依松楸。空怀焉能果，但见岁已遒。殷汤闵禽兽，解网祝蛛蝥。雷焕掘宝剑，冤氛销斗牛。兹道诚可尚，谁能借前筹。殷勤谢吾友，明月非暗投以上宪宗即位，朝政清明，有望于三贤之借筹援引。

暮行河堤上

暮行河堤上，四顾不见人。衰草际黄云，感叹愁我神。夜归孤舟卧，展转空及晨。谋计竟何就，嗟嗟世与身。

夜歌

静夜有清光，闲堂仍独息。念身幸无恨，志气方自得。乐哉何所忧，所忧非我力。

重云一首李观疾赠之

天行失其度，阴气来干阳。重云闭白日，炎燠成寒凉。小人但咨怨，君子惟忧伤。饮食为减少，身体岂宁康。此志诚足贵，惧非职所当。藜羹尚如此，肉食安可尝。穷冬百草死，幽桂乃芬芳。且况天地间，大运自有常。劝君善饮食，鸾凤本高翔。

江汉一首答孟郊

江汉虽云广，乘舟渡无艰。流沙信难行，马足常往还。凄风结冲波，狐裘能御寒。终宵处幽室，华烛光烂烂。苟能行忠信，可以居夷蛮。嗟余与夫子，此义每所敦。何为复见赠，缱绻在不谖王褒云：有其具者易其备。舟、马、裘、烛，皆御物之具也；忠信，履险之具也。韩公与其徒党，固常常以自立相勖矣。

长安交游者一首赠孟郊

长安交游者，贫富各有徒。亲朋相过时，亦各有以娱。陋室有文史，高门有笙竽。何能辨荣悴，且欲分贤愚。

岐山下二首

谁谓我有耳，不闻凤皇鸣。朅来岐山下，日暮边鸿惊。

丹穴五色羽，其名为凤皇。昔周有盛德，此鸟鸣高冈。和声随祥风，窅窕相飘扬。闻者亦何事，但知时俗康。自从公旦死，千载其光。吾君亦勤理，迟尔一来翔。

北极一首赠李观

北极有羁羽，南溟有沈鳞。川原浩浩隔，影响两无因。风云一朝会，变化成一身。谁言道里远，感激疾如神。我年二十五，求友昧其人。哀歌西京市，乃与夫子亲。所尚苟同趋，贤愚岂异伦。方为金石姿，万世无缁磷。无为儿女态，憔悴悲贱贫。

此日足可惜一首赠张籍

籍字文昌，吴郡人，尝为公所荐送。贞元十五年，公时在徐，籍往谒公。未几，辞去，公惜别，故作是诗以送之。

此日足可惜，此酒不足尝。舍酒去相语，共分一日光。念昔未知子，孟君自南方。自矜有所得，言子有文章。我名属相府公仕董晋幕府，欲往不得行。思之不可见，百端在中肠。维时月魄死，冬日朝在房。驱驰公事退，闻子适及城。命车载之至，引坐于中堂。开怀听其说，往往副所望。孔丘殁已远，仁义路久荒。纷纷百家起，诡怪相披猖。长老守所闻，后生习为常。少知诚难得，纯粹古已亡。譬彼植园木，有根易为长。留之不遣去，馆置城西旁。岁时未云几，浩浩观湖江。众夫指之笑，谓我知不明。儿童畏雷电，鱼鳖惊夜光。州家举进士，选试缪所当汴州举进士，公为考官，试反舌无声诗，籍中等。驰辞对我策，章句何炜煌。相公朝服立，工席歌鹿鸣。礼终乐亦阕，相拜送于庭。之子去须臾，赫赫留盛名。窃喜复窃叹，谅知有所成以上籍与公相见于汴州，籍中进士。人事安可恒，奄忽令我伤。闻子高第日，正从相公丧贞元十五年，高郢知举，籍登第。是岁二月，晋卒，公护其丧行。哀情逢吉语，惝恍难为双。暮宿偃师西，徒展转在床。夜闻汴州乱二月乙酉，宣武军乱，杀留侯陆长源，绕壁行傍徨。我时留妻子，仓卒不及将。相见不复期，零落甘所丁。骄女未绝乳，念之不能忘。忽如在我所，耳若闻啼声。中途安得返，一日不可更。俄有东来说，我家免罹殃。乘船下汴水，东去趋彭城。从丧朝至洛，还走不及停。假道经盟津，出入行涧冈。日西入军门，羸马颠且僵。主人愿少留时李元为河阳节度，主人谓元也，延人陈壶觞。卑贱不敢辞，忽忽心如狂。饮食岂知味，丝竹徒轰轰。平明脱身去，决若惊凫翔以上公送董晋之丧至洛，中途闻汴州乱。至洛东还，将赴徐州，中间一谒李元于河阳。由洛赴徐，本应行黄河之南，是时或因汴州之乱，避行河北欤。黄昏次汜水，欲过无舟航。号呼久乃至，夜济十里黄。中流上滩：音但，沙水不可详。惊波暗合沓，星宿争翻芒。辕马蹢躅鸣，左右泣仆童。甲午憩时门，临泉窥斗龙。东西出陈许，陂泽平茫茫。道边草木花，红紫相低昂。百里不逢人，角角雄雉鸣角：音谷。行行二月暮，乃及徐南疆。下马步堤岸，上船拜吾兄。谁云经艰难，百口无夭殇。仆射南阳公，宅我睢水阳二月末，公至徐州。徐泗濠节度使张建封以公为节度推官。睢，水名，在徐州。公与孟东野书云：“主人与余有故，居余符离睢水上”，即此也。箧中有余衣，盎中有余粮。闭门读书史，窗户忽已凉以上由河阳经汜水、陈、许，而至徐州。日念子来游，子岂知我情谓望其来，而籍竟来也。别离未为久，辛苦多所经。对食每不饱，共言无倦听。连延三十日，晨坐达五更。我友二三子，宦游在西京。东野窥禹穴，李翱观涛江。萧条千万里，会合安可逢。淮之水舒舒，楚山直丛丛。子又舍我去，我怀焉所穷以上叙籍来月余而又别。男儿不再壮，百岁如风狂。高爵尚可求，无为守一乡。

幽怀

幽怀不能写，行此春江浔。适与佳节会，士女竞光阴。凝妆耀洲渚，繁吹荡人心。间关林中鸟，亦知和为音。岂无一樽酒，自酌还自吟。但悲时易失，四序迭相侵。我歌君子行，视古犹视今。

君子法天运

君子法天运，四时可前知。小人惟所遇，寒暑不可期。利害有常势，取舍无定姿。焉能使我心，皎皎远忧疑。

落叶送陈羽

落叶不更息，断蓬无复归。飘飖终自异，邂逅暂相依。悄悄深夜语，悠悠寒月辉。谁云少年别，流泪各沾衣。

归彭城

天下兵又动，太平竟何时。谟者谁子，无乃失所宜。前年关中旱，闾井多死饥。去岁东郡水，生民为流尸。上天不虚应，祸福各有随。我欲进短策，无由至彤墀。刳肝以为纸，沥血以书辞。上言陈尧舜，下言引龙夔。言词多感激，文字少葳蕤。一读已自怪，再寻良自疑。食芹虽云美，献御固已痴。缄封在骨髓，耿耿空自奇。昨者到京师，屡陪高车驰。周行多俊异，议论无瑕疵。见待颇异礼，未能去毛皮谓不能披肝沥胆，豁露天真，犹今谚云客气也。到口不敢吐，徐徐俟其巇。归来戎马间，惊顾似羁雌。连日或不语，终朝见相欺。乘闲辄骑马，茫茫诣空陂。遇酒即酩酊，君知我为谁。

醉后

煌煌东方星，奈此众客醉。初喧或忿争，中静杂嘲戏。淋漓身上衣，颠倒笔下字。人生如此少，酒贱且勤置。

醉赠张秘书

人皆劝我酒，我若耳不闻。今日到君家，呼酒持劝君。为此座上客，及余各能文。君诗多态度，蔼蔼春空云。东野动惊俗，天葩吐奇芬。张籍学古淡，轩鹤避鸡群。阿买不识字，颇知书八分。诗成使之写，亦足张吾军。所以欲得酒，为文俟其醺。酒味既冷冽，酒气又氛氲。性情渐浩浩，谐笑方云云。此诚得酒意，余外徒缤纷。长安众富儿，盘馔罗膻荤。不解文字饮，惟能醉红裙。虽得一饷乐，有如聚飞蚊。今我及数子，固无莸与薰。险语破鬼胆，高词媲皇坟。至宝不雕琢，神功谢锄耘。方今向太平，元凯承华勋。吾徒幸无事，庶以穷朝曛。

同冠峡

南方二月半，春物亦已少。维舟山水间，晨坐听百鸟。宿云尚含姿，朝日忽升晓。羁旅感和鸣，囚拘念轻矫。潺湲泪久迸，诘曲思增绕。行矣且无然，盖棺事乃了。

送惠师

惠师浮屠者，乃是不羁人。十五爱山水，超然谢朋亲。脱冠剪头发，飞步遗踪尘。发迹入四明，梯空上秋旻。遂登天台望，众壑皆嶙峋。夜宿最高顶，举头看星辰。光芒相照烛，南北争罗陈。兹地绝翔走，自然严且神。微风吹木石，澎湃闻韶钧。夜半起下视，溟波衔日轮。鱼龙惊踊跃，叫啸成悲辛。怪气或紫赤，敲磨共轮囷。金鸦既腾翥，六合俄清新自“遂登天台”至此，叙天台观日出。常闻禹穴奇，东去窥瓯闽。越俗不好古，流传失其真。幽踪邈难得，圣路嗟长堙。回临浙江涛，屹起高峨岷。壮志死不息，千年如隔晨。是非竟何有，弃去非吾伦已上叙会稽观禹穴，浙江观潮。凌江诣庐岳，浩荡极游巡。崔崪没云表，陂陀浸湖沦。是时雨初霁，悬瀑垂天绅。前年往罗浮，步戛南海漘。大哉阳德盛，荣茂恒留春。鹏骞堕长翮，鲸戏侧修鳞已上叙江州观庐山，南海观罗浮。自来连州寺，曾未造城。日携青云客，探胜穷崖滨。太守邀不去，群官请徒频。囊无一金资，翻谓富者贫已上叙惠至连州，遍游诸胜。昨日忽不见，我令访其邻。奔波自追及，把手问所因。顾我却兴叹，君宁异于民。离合自古然，辞别安足珍。吾闻九疑好，夙志今欲伸。斑竹啼舜妇，清湘沈楚臣。衡山与洞庭，此固道所循。寻嵩方抵洛，历华遂之秦。浮游靡定处，偶往即通津已上叙惠别韩公之辞。吾言子当去，子道非吾遵。江鱼不池活，野鸟难笼驯。吾非西方教，怜子狂且醇。吾嫉惰游者，怜子愚且谆。去矣各异趣，何为浪沾巾已上韩公送惠之辞。

送灵师

此诗贞元十九年复在连州阳山作也。云王员外者，仲舒也。仲舒时亦谪连州司户。见《宴喜亭记》。

佛法入中国，尔来六百年。齐民逃赋役，高士著幽禅。官吏不之制，纷纷听其然。耕桑日失隶，朝署时遗贤。灵师皇甫姓，胤胄本蝉联。少小涉书史，早能缀文篇。中间不得意，失迹成延迁。逸志不拘教，轩腾断牵挛首八句，论佛法为世大害。“灵仙”八句，叙其少时事。“轩腾”句，谓其弃俗而为僧也。围棋斗白黑，生死随机权。六博在一掷，枭卢叱回旋。战诗谁与敌，浩汗横戈。饮酒尽百，嘲谐思逾鲜。有时醉花月，高唱清且绵。四座咸寂默，杳如奏湘弦已上叙其博奕诗酒之能。寻胜不惮险，黔江屡洄沿。瞿塘五六月，惊电让归船。怒水忽中裂，千寻堕幽泉。环回势益急，仰见团团天。投身岂得计，性命甘徒捐。浪沫涌翻浦，漂浮再生全。同行二十人，魂骨俱坑填。灵师不挂怀，冒涉道转延。开忠二州牧，诗赋时多传。失职不把笔，珠玑为君编。强留费日月，密席罗婵娟已上叙其游黔、蜀，及在瞿塘落水得生事。昨者至林邑，使君数开筵。逐客三四公，盈怀赠兰荃。湖游泛漭沆，溪宴驻潺谖。别语不许出，行裾动遭牵。邻州竞招请，书札何翩翩已上叙游林邑。十月下桂岭，乘寒恣窥缘。落落王员外谓王仲舒自户部员外郎贬为连州司户，争迎获其先。自从入宾馆，占吝久能专。吾徒颇携被，接宿穷欢妍。听说两京事，分明皆眼前。纵横杂谣俗，琐屑咸罗穿。材调真可惜，朱丹在磨研。方将敛之道，且欲冠其颠已上叙其在连州久聚。韶阳李太守，高步凌云烟。得客辄忘食，开囊乞缯钱。手持南曹叙，字重青瑶镌。古气参彖系，高标摧太玄。维舟事干谒，披读头风痊。还如旧相识，倾壶畅幽悁。以此复留滞，归骖几时鞭已上叙其由连至韶。

县斋有怀

此诗阳山县斋作。贞元十九年，公以言事出，至是。二十一年，顺宗即位。而作是诗。“嗣皇新继明”，谓顺宗也。

少小尚奇伟，平生足悲咤。犹嫌子夏儒，肯学樊迟稼。事业窥皋稷，文章蔑曹谢。濯缨起江湖，缀珮杂兰麝。悠悠指长道，去去策高驾。谁为倾国媒，自许连城价。初随计吏贡，屡入泽宫射。虽免十上劳，何能一战霸公自贞元八年中进士第，贡于京师，至贞元十年，屡试博学宏词，不中。

○以上叙少年中进士、试宏博时事。人情忌殊异，世路多权诈。蹉跎颜遂低，摧折气愈下。冶长信非罪，侯生或遭骂。怀书出皇都，衔泪渡清灞。身将老寂寞，志欲死闲暇。朝食不盈肠，冬衣才掩髂。军书既频召，戎马乃连跨。大梁从相公，彭城赴仆射。弓箭围狐兔，丝竹罗酒：之夜切，即炙字。两府变荒凉，三年就休假以上叙出都从董晋、张建封幕事。求官去东洛公自贞元十六年张建封薨，归洛阳，至十九年，始除监察御史，犯雪过西华。尘埃紫陌春，风雨灵台夜。名声荷朋友，援引乏姻娅。虽陪彤庭臣，讵纵青冥靶。寒空耸危阙，晓色曜修架。捐躯辰在丁贞元十九年十二月，公以监察御史上“天旱人饥”疏，贬阳山令。辰在丁，谓上疏之日也，铩翮时方：音乍。投荒诚职分，领邑幸宽赦已上叙为御史上疏被谪事。湖波翻日车，岭石坼天罅。毒雾恒熏昼，炎风每烧夏。雷威固已加，飓势仍相借。气象杳难测，声音吁可怕。夷言听未惯，越俗循犹乍。指摘两憎嫌，睢盱互猜讶。只缘恩未报，岂谓生足藉以上叙道涂及阳山之苦。嗣皇新继明，率土日流化。惟思涤瑕垢，长去事桑柘。嵩开云扃，压颍抗风榭。禾麦种满地，梨枣栽绕舍。儿童稍长成，雀鼠得驱吓。官租日输纳，村酒时邀迓。闲爱老农愚，归弄小女姹。如今便可尔，何用毕婚嫁以上思得赦宥而归故土。

合江亭

一作题合江亭寄刺史邹君。

○邹君，逸其名。亭，故相齐映所作，故曰“维昔经营初，邦君实王佐”。前刺史元澄无政，廉使中丞杨公凭奏黜之，遂用邹公。其曰“中丞黜凶邪”，指此意也。公永贞元年七月初自阳山量移江陵道衡山，诗所以作。

红亭枕湘江，蒸水会其左。瞰临眇空阔，绿净不可唾。维昔经营初，邦君实王佐。剪林迁神祠，买地费家货。梁栋宏可爱，结构丽匪过。伊人去轩腾，兹宇遂颓挫。老郎来何暮，高唱久乃和。树兰盈九畹，栽竹逾万个。长绠汲沧浪，幽蹊下坎坷。波涛夜俯听，云树朝对卧。初如遗宦情，终乃最郡课。人生诚无几，事往悲岂奈。萧条绵岁时，契阔继庸懦。胜事谁复论，丑声日已播。中丞黜凶邪，天子闵穷饿。君侯至之初，闾里自相贺。淹滞乐闲旷，勤苦劝慵惰。为余扫尘阶，命乐醉众座。穷秋感平分，新月怜半破。愿书岩上石，勿使泥尘涴邦君指齐映，初建此亭者也。老郎继齐而树兰栽竹者也。庸懦指元澄，被杨凭劾去者也。君侯指邹君，款接韩公者也。邹君逸其名。老郎并逸其姓。

陪杜侍御游湘西两寺独宿有题一首因献杨常侍

此自阳山北还过潭作，永贞元年秋也。湘西寺在潭州。杨常侍，凭也，时为潭州刺史、湘西观察使云。

长沙千里平，胜地犹在险。况当江阔处，斗起势匪渐。深林高玲珑，青山上琬琰。路穷台殿辟，佛事焕且俨。剖竹走泉源，开廊架崖广《说文》：因岩为屋曰广。是时秋之残，暑气尚未敛。群行忘后先，朋息弃拘检。客堂喜空凉，华榻有清簟。涧蔬煮蒿芹，水果剥菱芡。伊余夙所慕，陪赏亦云忝以上叙陪杜侍御同游。幸逢车马归，独宿门不掩。山楼黑无月，渔火灿星点。夜风一何喧，杉桧屡磨飐。犹疑在波涛，怵惕梦成魇。静思屈原沉，远忆贾谊贬。椒兰争妒忌，绛灌共谗谄。谁令悲生肠，坐使泪盈脸。翻飞乏羽翼，指摘困瑕玷以上叙独宿。珥貂藩维重，政化类分陕。礼贤道何优，奉己事苦俭。大厦栋方隆，巨川楫行剡。经营诚少暇，游宴固已歉。旅程愧淹留，徂岁嗟荏苒。平生每多感，柔翰遇频染。展转岭猿鸣，曙灯青以上颂杨常侍。

岳阳楼别窦司直

窦司直，名庠，字胄卿。韩皋镇武昌，辟庠幕府，陟大理司直，权领岳州。公自阳山移江陵法曹，道出岳阳楼，作此诗，永贞元年冬十月也。刘禹锡有和篇，足成六十韵，见刘集。

洞庭九州间，厥大谁与让。南汇群崖水，北注河奔放。潴为七百里，吞纳各殊状。自古澄不清，环混无归向。炎风日搜搅，幽怪多冗长。轩然大波起，宇宙隘而妨。巍峨拔嵩华，腾踔较健壮。声音一何宏，轰车万两。犹疑帝轩辕，张乐就空旷。蛟螭露笋虡，缟练吹组帐。鬼神非人世，节奏颇跌踢。阳施见夸丽，阴闭感凄怆自“轩然大波”至此，状其洪涛壮观。朝过宜春口，极北缺堤障。夜缆巴陵洲，丛芮才可傍。星河尽涵泳，俯仰迷下上。余澜怒不已，喧聒鸣瓮盎。明登岳阳楼，辉焕朝日亮。飞廉戢其威，清晏息纤纩。泓澄湛凝绿，物影巧相况。江豚时出戏，惊波忽荡漾。时当冬之孟公永贞元年十月至岳州，隙窍缩寒涨。前临指近岸，侧坐眇难望。涤濯神魂醒，幽怀舒以畅自“朝过宜春”至此，状其风息波恬。主人孩童旧，握手乍欣怅。怜我窜逐归，相见得无恙。开筵交履舄，烂漫倒家酿。杯行无留停，高柱送清唱。中盘进橙栗，投掷倾脯酱。欢穷悲心生，婉娈不能忘。念昔始读书，志欲干霸王。屠龙破千金，为艺亦云亢。爱才不择行，触事得谗谤。前年出官由，此祸最无妄。公卿采虚名，擢拜识天仗。奸猜畏弹射，斥逐恣欺诳。新恩移府庭，逼侧厕诸将。于嗟苦驽缓，但惧失宜当。追思南渡时，鱼腹甘所葬。严程迫风帆，劈箭入高浪。颠沉在须臾，忠鲠谁复谅。生还真可喜，剋己自惩创。庶从今日后，粗识得与丧。事多改前好，趣有获新尚。誓耕十亩田，不取万乘相。细君知蚕织，稚子已能饷。行当挂其冠，生死君一访公于窦氏兄弟最为契好，故于欢宴之余，追忆前事，言之沉痛。

送文畅师北游

昔在四门馆，晨有僧来谒。自言本吴人，少小学城阙。已穷佛根源，粗识事。挛拘屈吾真，戒辖思远发。荐绅秉笔徒，声誉耀前阀。从求送行诗，屡造忍颠蹶。今成十余卷，浩汗罗斧钺。先生穷巷，未得窥剞劂。又闻识大道，何路补剠刖自“自言本吴人”至此，皆述文畅在四门馆之言。出其囊中文，满听实清越。谓僧当少安，草序颇排讦。上论古之初，所以施赏罚。下开迷惑胸，窙豁株橛。僧时不听莹，若饮水救暍。风尘一出门，时日多如发已上叙从前作送文畅序赠别之事。三年窜荒岭，守县坐深樾。征租聚异物，诡制怛巾袜。幽穷共谁与，思想甚含哕。昨来得京官，照壁喜见蝎。况逢旧亲识，无不比鹣蟨。长安多门户，吊庆少休歇。而能勤来过，重惠安可揭已上叙贬阳山及回京再见文畅。当今圣政初，恩泽完。胡为不自暇，飘戾逐鹯。仆射领北门谓田季安为魏博节度使，威德厌胡羯。相公镇幽都谓刘济为幽州节度，竹帛烂勋伐。酒场舞闺姝，猎骑围边月。开张箧中宝，自可得津筏。从兹富裘马，宁复茹藜蕨。余期报恩后，谢病老耕垡。庇身指蓬茅，逞志纵猃猲。僧还相访来，山药煮可掘已上送文畅北游，而自拟归耕。

答张彻

辱赠不知报，我歌尔其聆。首叙始识面，次言后分形。道途绵万里，日月垂十龄谓自贞元十二年丙子至是元和改元丙戌，十年也。浚郊避兵乱，睢岸连门停。肝胆一古剑，波涛两浮萍。渍墨窜旧史，磨丹注前经。义苑手秘宝，文堂耳惊霆。暄晨蹑露舄，暑夕眠风棂。结友子让抗，请师我惭丁。初味犹啖蔗，遂通斯建瓴。搜奇日有富，嗜善心无宁。石梁平侹侹，沙水光泠泠。乘枯摘野艳，沈细抽潜腥。游寺去陟，寻径返穿汀。缘云竹竦竦，失路麻冥冥。淫潦忽翻野，平芜眇开溟。防泄堑夜塞，惧冲城昼扃自“肝胆一古剑”至此，皆叙贞元十五年睢岸连居，与张彻相从之乐。及去事戎辔公先居睢水，久之，建封以为节度推官，相逢宴军伶。觥秋纵兀兀，猎旦驰。从赋始分手谓彻赴举试也，朝京忽同舲。急时促暗棹，恋月留虚亭。毕事驱传马，安居守窗萤。梅花灞水别，宫烛骊山醒。省选逮投足，乡宾尚摧翎谓彻下第也。彻后元和四年始登第。尘祛又一掺，泪眦还双荧已上叙其以徐州从事朝正京师，与彻同行之事。“尘祛”二句，公先出京，彻后出京，又与途中相见而再别也。洛邑得休告，华山穷绝陉。倚岩睨海浪，引袖拂天星。日驾此回辖，金神所司刑。泉绅拖修白，石剑攒高青。磴藓？拳跼，梯飙飐伶俜。悔狂已咋指，垂诫仍镌铭公尝过华山，登绝顶，发狂痛哭，遗书为诫。见《国史补》。

○已上叙登华山事。峨豸忝备列，伏蒲愧分泾。微诚慕横草，琐力摧撞筵。叠雪走商岭，飞波航洞庭。下险疑堕井，守官类拘囹。荒餐茹獠蛊，幽梦感湘灵。刺史肃蓍蔡，吏人沸蝗螟。点缀簿上字，趋跄前铃。赖其饱山水，得以娱瞻听。紫树雕斐亹，碧流滴玲珑。映波铺远锦，插地列长屏。愁狖酸骨死，怪花醉魂馨。潜苞绛实坼，幽乳翠毛零已上叙为御史上疏，贬阳山事。赦行五百里，月变三十蓂。渐阶群振鹭，入学诲螟蛉。苹甘谢鸣鹿，罍满惭罄瓶。冏冏抱瑚琏，飞飞联脊鸽。鱼鬣欲脱背，虬光先照硎。岂独出丑类，方当动朝廷。勤来得晤语，勿惮宿寒厅已上叙入为国子博士，因答彻诗。

荐士

孟东野贞元十一年进士，为溧阳尉。时郑余庆尹河南，公作是诗以荐之，郑辟为水陆运从事。此诗作于郊为尉后、辟从事前欤？观公铭郊墓，谓郑公尹河南，既辟从事，后以节领兴元，复奏为参谋，皆公一时之荐也。

周诗三百篇，雅丽理训诰。曾经圣人手，议论安敢到。五言出汉时，苏李首更号。东都渐弥漫，派别百川导。建安能者七，卓荦变风操。逶迤抵晋宋，气象日凋耗。中间数鲍谢，比近最清奥。齐梁及陈隋，众作等蝉噪。搜春摘花卉，沿袭伤剽盗。国朝盛文章，子昂始高蹈。勃兴得李杜，万类困陵暴。后来相继生，亦各臻阃奥。有穷者孟郊，受材实雄骜。冥观洞古今，象外逐幽好。横空盘硬语，妥贴力排奡。敷柔肆纡余，奋猛卷海潦。荣华肖天秀，捷疾逾响报。行身践规矩，甘辱耻媚灶。孟轲分邪正，眸子看瞭眊。杳然粹而清，可以镇浮躁。酸寒溧阳尉，五十几何耄。孜孜荣甘旨，辛苦久所冒。俗流知者谁，指注竞嘲慠。圣皇索遗逸，髦士日登造。庙堂有贤相，爱遇均覆焘。况承归与张谓郊尝为归登、张建封所知，二公迭嗟悼。青冥送吹嘘，强箭射鲁缟。胡为久无成，使以归期告。霜风破佳菊，嘉节迫吹帽。念将决焉去，感物增恋嫪。彼微水中荇，尚烦左右笔。鲁侯国至小，庙鼎犹纳郜。幸当择珉玉，宁有弃珪瑁。悠悠我之思，扰扰风中纛。上言愧无路，日夜惟心祷。鹤翎不天生，变化在啄菢。通波非难图，尺地易可漕。善善不汲汲，后时徒悔懊。救死具八珍，不如一箪犒。微诗公勿诮，恺悌神所劳。

喜侯喜至赠张籍张彻

昔我在南时，数君长在念。摇摇不可止，讽咏日喁。如以膏濯衣，每渍垢逾染。又如心中疾，针石非所砭。常思得游处，至死无倦厌。地遐物奇怪，水镜涵石剑。荒花穷漫乱，幽兽工腾闪。碍目不忍窥，忽忽坐昏垫。逢神多所祝，岂忘灵即验。依依梦归路，历历想行店。今者诚自幸，所怀无一欠。孟生去虽索，侯氏来还歉。欹眠听新诗，屋角月艳艳。杂作承间骋，交惊舌互舚。缤纷指瑕疵，拒捍阻城堑。以余经摧挫，固请发铅椠。居然妄推让，见谓爇天焰。比疏语徒妍，悚息不敢占。呼奴具盘飧，饤饾鱼菜赡。人生但如此，朱紫安足僭。

驽骥

驽骀诚龌龊，市者何其稠。力小苦易制，价微良易酬。渴饮一斗水，饥食一束刍。嘶鸣当大路，志气若有余。骐骥生绝域，自矜无匹俦。牵驱入市门，行者不为留。借问价几何，黄金比嵩丘。借问行几何，咫尺视九州。饥食玉山禾，渴饮醴泉流。问谁能为御，旷世不可求。惟昔穆天子，乘之极遐游。王良执其辔，造父挟其辀。因言天外事，茫惚使人愁。驽骀谓骐骥，饿死余尔羞。有能必见用，有德必见收。孰云时与命，通塞皆自由。骐骥不敢言，低徊但垂头。人皆劣骐骥，共以驽骀优。喟余独兴叹，才命不同谋。寄诗同心子，为我商声讴。

出门

长安百万家，出门无所之。岂敢尚幽独，与世实参差。古人虽已死，书上有其辞。开卷读且想，千载若相期。出门各有道，我道方未夷。且于此中息，天命不吾欺。

烽火

登高望烽火，谁谓塞尘飞。王城富且乐，曷不事光辉。勿言日已暮，相见恐行稀。愿君熟念此，秉烛夜中归。我歌宁自感，乃独泪沾衣。

龊龊

贞元十五年，郑滑大水。公十六年自京师归彭城诗云“去岁东郡水”，而此诗亦云“河堤决东郡，老弱随惊湍”，诗意皆相似，大抵言当世士龊龊，无能为国虑者。

龊龊当世士，所忧在饥寒。但见贱者悲，不闻贵者叹。大贤事业异，远抱非俗观。报国心皎洁，念时涕汍澜。妖姬坐左右，柔指发哀弹。酒肴虽日陈，感激宁为欢。秋阴欺白日，泥潦不少干。河堤决东郡，老弱随惊湍。天意固有属，谁能诘其端。愿辱太守荐，得充谏诤官。排云叫阊阖，披腹呈琅玕。致君岂无术，自进诚独难。

洞庭湖阻风赠张十一署

十月阴气盛，北风无时休。苍茫洞庭岸，与子维双舟。雾雨晦争泄，波涛怒相投。犬鸡断四听，粮绝谁与谋。相去不容步，险如碍山丘。清谈可以饱，梦想接无由。男女喧左右，饥啼但啾啾。非怀北归兴，何用胜羁愁。云外有白日，寒光自悠悠。能令暂开霁，过是吾无求。

青青水中蒲三首

青青水中蒲，下有一双鱼。君今上陇去，我在与谁居。

青青水中蒲，长在水中居。寄语浮萍草，相随我不如。

青青水中蒲，叶短不出水。妇人不下堂，行子在万里。

○按，《乐府》亦作三首，盖兴寄也。当是妇人思夫之意。《文选·古乐府·饮马长城窟行》有“青青河畔草”，《长歌行》有“青青国中葵”，其大意与此相类。

孟东野失子 并序

东野连产三子，不数日，辄失之。几老，念无后以悲。其友人昌黎韩愈惧其伤也，推天假其命以喻之。

失子将何尤，吾将上尤天。女实主下人，与夺一何偏。彼于女何有，乃令蕃且延。此独何罪辜，生死旬日间。上呼无时闻，滴地泪到泉。地祗为之悲，瑟缩久不安。乃呼大灵龟，骑云款天门。问天主下人，薄厚胡不均。天曰天地人，由来不相关。吾悬日与月，吾系星与辰。日月相噬啮，星辰踣而颠。吾不女之罪，知非女由因。且物各有分，孰能使之然。有子与无子，祸福未可原。鱼子满母腹，一一欲谁怜。细腰不自乳，举族长孤鳏。鸱枭啄母脑，母死子始翻。蝮蛇生子时，坼裂肠与肝。好子虽云好，未还恩与勤。恶子不可说，鸱枭蝮蛇然。有子且勿喜，无子固勿叹。上圣不待教，贤闻语而迁。下愚闻语惑，虽教无由悛。大灵顿头受，即日以命还。地祗谓大灵，女往告其人。东野夜得梦，有夫玄衣巾。闯然入其户，三称天之言。再拜谢玄夫，收悲以欢欣。

县斋读书

贞元二十年，在阳山县斋作。

出宰山水县，读书松桂林。萧条捐末事，邂逅得初心。哀狖醒俗耳，清泉洁尘襟。诗成有共赋，酒熟无孤斟。青竹时默钓，白云日幽寻。南方本多毒，北客恒惧侵。谪谴甘自守，滞留愧难任。投章类缟带，伫答逾兼金。

新竹

笋添南阶竹，日日成清。缥节已储霜，黄苞犹掩翠。出栏抽五六，当户罗三四。高标陵秋严，贞色夺春媚。稀生巧补林，并出疑争地。纵横乍依行，烂漫忽无次。风枝未飘吹，露粉先涵泪。何人可携玩，清景空瞪视。

晚菊

少年饮酒时，踊跃见菊花。今来不复饮，每见恒咨嗟。伫立摘满手，行行把归家。此时无与语，弃置奈悲何。

落齿

去年落一牙，今年落一齿。俄然落六七，落势殊未已。余存皆动摇，尽落应始止。忆初落一时，但念豁可耻。及至落二三，始忧衰即死。每一将落时，懔懔恒在己。叉牙妨食物，颠倒怯漱水。终焉舍我落，意与崩山比。今来落既熟，见落空相似。余存二十余，次第知落矣。倘常岁落一，自足支两纪。如其落并空，与渐亦同指。人言齿之落，寿命理难恃。我言生有涯，长短俱死尔。人言齿之豁，左右惊谛视。我言庄周云，木雁各有喜。语讹默固好，嚼废软还美。因歌遂成诗，持用诧妻子。

哭杨兵部凝陆歙州参

人皆期七十，才半岂蹉跎公生大历戊申，至是贞元十九年癸未，则年三十有六矣，岂非七十之半乎。并出知己泪，自然白发多。晨兴为谁恸，还坐久滂沱。论文与晤语，已矣可如何。

苦寒

公此诗意盖有所讽，犹讼风伯之吹云，而雨不得作也。谓隆寒夺春序而肆其寒，犹权臣之用事。太昊之畏避，则犹当国者畏权臣，取充位而已。其下反复所言，无易此意。其末谓“天王哀无辜”，则望入主进贤退不肖，使恩泽下流，施及草木。其爱君忧民之意，具见于此。按，《韦渠牟传》：自陆贽免，德宗不复委权于下，宰相充位，行文书而已。所倚信者，裴延龄、李齐运、王绍、李实、韦执谊与渠牟等，其权侔人主。此诗所以讽也。时贾耽、齐抗之徒当国。公为四门博士。贞元十九年春作。

四时各平分，一气不可兼。隆寒夺春序，颛顼固不廉。太昊弛维纲，畏避但守谦。遂令黄泉下，萌芽天句尖。草木不复抽，百味失苦甜。凶飙搅宇宙，铓刃甚割砭。日月虽云尊，不能活乌蟾。羲和送日出，恇怯频窥觇。炎帝持祝融，呵嘘不相炎。而我当此时，恩光何由沾。肌肤生鳞甲，衣被如刀镰。气寒鼻莫齅，血动指不拈。浊醪沸入喉，口角如衔钳。将持匕箸食，触指如排签。侵炉不觉暖，炽炭屡已添。探汤无所益，何况纩与缣。虎豹僵穴中，蛟螭死幽潜。荧惑丧躔次，六龙冰脱髯。芒砀大包内，生类恐尽歼。啾啾窗间雀，不知已微纤。举头仰天鸣，所愿晷刻淹。不如弹射死，却得亲炰。鸾皇苟不存，尔固不在占。其余蠢动俦，俱死谁恩嫌。伊我称最灵，不能女覆苫。悲哀激愤叹，五藏难安恬。中宵倚墙立，淫泪何渐渐。天王哀无辜，惠我下顾瞻。褰旒去耳纩旒垂目，纩塞耳；褰旒去纩，谓明目达聪也，调和进梅盐。贤能日登御，黜彼傲与。生风吹死气，豁达如褰帘。悬乳零落堕，晨光入前檐。雪霜顿销释，土脉膏且粘。岂徒兰蕙荣，施及艾与蒹。日萼行铄铄，风条生襜襜。天乎苟其能，吾死意亦厌。

崔十六少府摄伊阳以诗及书见投因酬三十韵

崔君初来时，相识颇未惯。但闻赤县尉，不比博士慢。赁屋得连墙，往来欣莫间。我时亦新居，触事苦难办。蔬飧要同吃，破袄谁来绽。谓言安堵后，贷借更何患。不知孤遗多，举族仰薄宦。有时来朝餐，得米日已晏。隔墙闻欢呼，众口极鹅雁。前计顿乖张，居然见真赝。娇儿好眉眼，袴脚冻两骭。捧书随诸兄，累累两角丱。冬惟茹寒齑，秋始识瓜瓣。问之不言饥，饫若厌刍豢。才名三十年，久合居给谏。白头趋走里，闭口绝谤讪。府公旧同袍，拔擢宰山涧。寄诗杂诙俳，有类说鹏鹦。上言酒味酸，冬衣竟未擐。下言人吏稀，惟足彪与。又言致猪鹿，此语乃善幻。三年国子师，肠肚习藜苋。况住洛之涯，鲂鳟可罩汕按，崔诗必言将以猪鹿野鲜饷公，公诗辞之。善幻，犹云善戏。《汉书·西域传》有善眩之语，颜注云：眩读与幻同。住洛之涯，公时以国子博士分教东都，谓但食藜苋鲂鳟，不劳致猪鹿异味也。肯效屠门嚼，久嫌弋者篡。谋拙日焦拳，活计似锄刬。男寒涩诗书，妻瘦剩腰襻。为官不事职，厥罪在欺谩。行当自劾去，渔钓老葭。岁穷寒气骄，冰雪滑磴栈。音问难屡通，何由觌青盼。

送侯参谋赴河中幕

侯继时从王谔辟。继与公同举贞元八年进士；元和四年又同官学省，公博士，继助教。六月，公分司东都，而继参河中幕。此诗是年冬作也。

忆昔初及第，各以少年称。君颐始生须，我齿清如冰。尔时心气壮，百事谓己能。一别讵几何，忽如隔晨兴。我齿豁可鄙，君颜老可憎。相逢风尘中，相亲迭嗟矜。幸同学省官，末路再得朋。东司绝教授，游宴以为恒。秋渔荫密树，夜博然明灯。雪径抵樵叟，风廊折谈僧。陆浑桃花间，有汤沸如蒸。三月崧少步，踯躅红千层。洲沙厌晚坐，岭壁穷晨升。沉冥不计日，为乐不可胜。迁满一已异，乖离坐难凭。行行事结束，人马何腾。感激生胆勇，从军岂尝曾。洗洗司徒公元和三年九月，以淮南节度使王谔检校司徒为河中尹、河中晋绛慈隰节度使。司徒公，王谔也。四年冬，辟继为府从事，天子爪与肱。提师十万余，四海钦风棱。河北兵未进，蔡州帅新薨。曷不请扫除，活彼黎与烝。鄙夫诚怯弱，受恩愧徒宏。犹思脱儒冠，弃死取先登。又欲面言事，上书求诏征。侵官固非是，妄作谴可惩。惟当待责免，耕？归沟塍。今君得所附，势若脱鹰。檄笔无与让，幕谋职其膺。收绩间史牒，翰飞逐溟鹏。男儿贵立事，流景不可乘。岁老阴渗作，云颓雪翻崩。别祛拂洛水，征车转崤陵。勤勤酒不进，勉勉恨已仍。送君出门归，愁肠若牵绳。默坐念语笑，痴如遇寒蝇。策马谁可适，晤言谁为应。席尘惜不扫，残尊对空凝。信知后会时，日月屡环。生期理行役，欢绪绝难承。寄书惟在频，无吝简与缯。

东都遇春

少年气真狂，有意与春竞。行逢二三月，九州花相映。川原晓服鲜，桃李晨妆靓。荒乘不知疲，醉死岂辞病。饮啖惟所便，文章倚豪横。尔来曾几时，白发忽满镜。旧游喜乖张，新辈足嘲评评：音病。心肠一变化，羞见时节盛。得闲无所作，贵欲辞视听。深居疑避仇，默卧如当暝。朝曦入牖来，鸟唤昏不醒。为生鄙计算，盐米告屡罄。坐疲都忘起，冠侧懒复正。幸蒙东都官，获离机与阱公时分教东都。生李习之状公行云：自江陵掾入为国子博士，宰相有爱公文者，将以文学职处公。有争先者谮公，公恐及难，遂求分司东都。此公所以有获离机阱之语。乖慵遭傲僻，渐染生弊性。既去焉能追，有来犹莫骋。有船魏王池，往往纵孤泳。水容与天色，此处皆绿净。岸树共纷披，渚牙相纬经经：音径。怀归苦不果，即事取幽迸。贪求匪名利，所得亦已并。悠悠度朝昏，落落捐季孟。群公一何贤，上戴天子圣。谋谟收禹绩，四面出雄劲。转输非不勤，稽逋有军令。在庭百执事，奉职各祗敬。我独胡为哉，坐与亿兆庆。譬如笼中鸟，仰给活性命。为诗告友生，负愧终究竟。

酬裴十六功曹巡府西驿途中见寄

相公罢论道相公，郑余庆也。元和元年罢相，出为河南尹，聿至活东人。御史坐言事，作吏府中尘御史，裴度也。元和初，度密疏论权幸，忤旨，出为河南府功曹。遂令河南治，今古无俦伦。四海日富庶，道途隘蹄轮。府西三百里，候馆同鱼鳞。相公谓御史，劳子去自巡。是时山水秋，光景何鲜新。哀鸿鸣清耳，宿雾褰高旻。遗我行旅诗，轩轩有风神。譬如黄金盘，照耀荆璞真。我来亦已幸，事贤友其仁。持竿洛水侧，孤坐屡穷辰。多才自劳苦，无用只因循。辞免期匪远，行行及山春。

燕河南府秀才

据诗云，“元和五年冬，房公尹东京”。房公者，房式也，时为河南尹。公时为河南令，故曰“忝县尹”。权德舆时为宰相，故曰“作邦桢”云。

吾皇绍祖烈，天下再太平。诏下诸郡国，岁贡乡曲英。元和五年冬，房公尹东京。功曹上言公，是月当登名。乃选二十县，试官得鸿生。群儒负己材，相贺简择精。怒起簸羽翮，引吭吐铿轰。此都自周公，文章继名声。自非绝殊尤，难使耳目惊。今者遭震薄，不能出声鸣。鄙夫忝县尹，愧慄难为情。惟求文章写，不敢妒与争。还家敕妻儿，具此煎炰烹。柿红蒲萄紫，肴果相扶檠。芳荼出蜀门，好酒浓且清。何能充欢燕，庶以露厥诚。昨闻诏书下，权公作邦桢。文人得其职，文道当大行。阴风搅短日，冷雨涩不晴。勉哉戒徒驭，家国迟子荣。

送李翱

翱，字习之，陇西人，贞元十六年娶公兄弇之女。元和三年四月乙亥，户部侍郎杨於陵出为广州刺史、岭南节度使，表翱佐其府。四年正月己酉，翱自东都旌善坊以妻子上船于漕，乙未去东都。公与石洪假舟送之，丁酉同登嵩山，题姓名纪别，故有此诗。

广州万里途，山重江逶迤。行行何时到，谁能定归期。揖我出门去，颜色异恒时。虽云有追送，足迹绝自兹。人生一世间，不自张与施。譬如浮江木，纵横岂自知。宁怀别时苦，勿作别后思。

送石处士赴河阳幕

长把种树书，人云避世士。忽骑将军马，自号报恩子。风云入壮怀，泉石别幽耳。巨鹿师欲老，常山险犹恃常山镇，州今为真定府。元和四年，节度使王承宗反，诏中人吐突承璀以兵讨之，无功，遂赦王承宗。岂惟彼相忧，固是吾徒耻。去去事方急，酒行可以起。

送湖南李正字归

长沙入楚深，洞庭值秋晚。人随鸿雁少，江共蒹葭远。历历余所经，悠悠子当返。孤游怀耿介，旅宿梦婉娩。风土稍殊音，鱼虾日异饭。亲交俱在此，谁与同息偃。

辛卯年雪

元和六年春，寒气不肯归。河南二月末，雪花一尺围。崩腾相排拶，龙凤交横飞。波涛何飘扬，天风吹旗。白帝盛羽卫，鬖髿振裳衣。白霓先启途，从以万玉妃。翕翕陵厚载，哗哗弄阴机。生平未曾见，何暇议是非。或云丰年祥，饱食可庶几。善祷吾所慕，谁言寸诚微。

招扬之罘

柏生两石间，万岁终不大。野马不识人，难以驾车盖。柏移就平地，马羁入厩中柏移平地，谓去荒陋之邦，而渐染雅化。马入厩中，谓去覂驾之习，而范我驰驱。皆裁成之罘之意。马思自由悲，柏有伤根容。伤根柏不死，千丈日以至。马悲罢还乐，振迅矜鞍辔。之罘南山来，文字得我惊。馆置使读书，日有求归声。我令之罘归，失得柏与马。之罘别我去。计出柏马下。我自之罘归，入门思而悲。之罘别我去，能不思我为。洒扫县中居，引水经竹间。嚣哗所不及，何异山中闲。前陈百家书，食有肉与鱼。先王遗文章，缀缉实在余。礼称独学陋，易贵不远复。作诗招之罘，晨夕抱饥渴。

送无本师归范阳

无本于为文，身大不及胆。吾尝示之难，勇往无不敢。蛟龙弄角牙，造次欲手揽。众鬼囚大幽，下觑袭玄窞。天阳熙四海，注视首不颔颔：李本作领。《说文》：，低头也。《列子》：巧夫其颐。鲸鹏相摩窣，两举快一啖。夫岂能必然，固已谢黯黮。狂词肆滂葩，低昂见舒惨。奸穷怪变得，往往造平淡。蜂蝉碎锦缬，绿池披菡萏。芝英擢荒蓁，孤翮起连菼。家住幽都远，未识气先感。来寻吾何能，无殊嗜昌歜。始见洛阳春，桃枝缀红糁。遂来长安里，时卦转习坎。老懒无斗心，久不事铅椠。欲以金帛酬，举室常颔。念当委我去，霜雪刻以。狞飙搅空衢，天地与顿撼。勉率吐歌诗，慰女别后览。

双鸟诗

双鸟海外来，飞飞到中州。一鸟落城市，一鸟集岩幽朱子以双鸟指己与孟郊而作。落城市者，己也。集岩幽者，孟也。《韵语阳秋》已有此说。不得相伴鸣，尔来三千秋。两鸟各闭口，万象衔口头。春风卷地起，百鸟皆飘浮。两鸟忽相逢，百日鸣不休。有耳聒皆聋，有口反自羞。百舌旧饶声，从此恒低头。得病不呻唤，泯默至死休。雷公告天公，百物须膏油。自从两鸟鸣，聒乱雷声收。鬼神怕嘲咏。造化皆停留。草木有微情，挑抉示九州。虫鼠诚微物，不堪苦诛求。不停两鸟鸣，百物皆生愁。不停两鸟鸣，自此无春秋。不停两鸟鸣，日月难旋辀。不停两鸟鸣，大法失九畴。周公不为公，孔丘不为丘。天公怪两鸟，各捉一处囚。百虫与百鸟，然后鸣啾啾。两鸟既别处，闭声省愆尤。朝食千头龙，暮食千头牛。朝饮河生尘，暮饮海绝流。还当三千秋，更起鸣相酬。

题炭谷湫祠堂

万物都阳明，幽暗鬼所寰。嗟龙独何智，出入人鬼间。不知谁为助，若执造化关。厌处平地水，巢居插天山。列峰若攒指，石盂仰环环。巨灵高其捧，保此一掬悭。森沈固含蓄，本以储阴奸。鱼鳖蒙拥护，群嬉傲天顽。栖托禽，飞飞一何闲。祠堂像侔真，擢玉纡烟鬟。群怪俨伺候，恩威在其颜。我来日正中，悚惕思先还。寄立尺寸地，敢言来途艰。吁无吹毛刃，血此牛蹄殷退之则正傲岸，不信神道。如《衡山诗》则曰“神纵欲福难为功”，《纪梦诗》则曰“乃知神人未贤圣”，此诗则曰“血此牛蹄殷”，皆凛凛有生气。至令乘水旱，鼓舞寡与鳏。林丛镇冥冥，穷年无由删。妍英杂艳实，星琐黄朱班。石级皆险滑，颠跻莫牵攀。龙区雏众碎，付与宿已颁。弃去可奈何，吾其死茅菅。

送陆畅归江南

畅宇达夫，尝著《蜀道易》诗，元和元年进士，董溪婿也。溪丞相董晋第二子，贬死湘中，事见《墓志》。公尝佐董晋幕。

举举江南子，名以能诗闻。一来取高第，官佐东宫军。迎妇丞相府，夸映秀士群。鸾鸣桂树间，观者何缤纷。人事喜颠倒，旦夕异所云。萧萧青云干，遂逐荆棘焚。岁晚鸿雁过，乡思见新文。践此秦关雪，家彼吴洲云。悲啼上车女，骨肉不可分按，董晋家洛阳，观“悲啼上车女”句，陆自董府携妇归吴，而公在洛时送之也。感慨都门别，丈夫酒方醺。我实门下士，力薄蚋与蚊。受恩不即报，永负湘中坟《墓志》云：溪除名徒死湘中，明年有诏，令许归葬。元和八年葬河南。此云湘中坟，盖公作此诗时尚稿葬湘中也。

送进士刘师服东归

猛虎落槛阱，坐食如孤。丈夫在富贵，岂必守一门。公心有勇气，公口有直言。奈何任埋没，不自求腾轩。仆本亦进士，颇尝究根源。由来骨鲠材，喜被较弱吞。低头受侮笑，隐忍硉兀冤。泥雨城东路，夏槐作云屯。还家虽阙短，指日亲晨飧。携持令名归，自足贻家尊。时节不可玩，亲交可攀援。勉来取金紫，勿久休中园。

嘲鲁连子

鲁连细而黠，有似黄鹞子。田巴兀老苍，怜汝矜爪觜。开端要惊人，雄跨吾厌矣。高拱禅鸿声，若辍一杯水。独称唐虞贤，顾未知之耳按，此当有与公争名者，而公甘以名让之。禅，让也；鸿声，大名也。

赠张籍

吾老著读书，余事不挂眼。有儿虽甚怜，教示不免简。君来好呼出，踉跄越门限。惧其无所知，见则先愧赧。昨因有缘事，上马插手版。留君住厅食，使立侍盘盏。薄暮归见君，迎我笑而莞。指渠相贺言，此是万金产。吾爱其风骨，粹美无可拣。试将诗义授，如以肉贯丳。开袪露毫末，自得高蹇。我身蹈丘轲，爵位不早绾。固宜长有人，文章绍编划自“此是万金产”至此句，皆张籍之辞。“我身”疑当作“君身”，盖籍称公不应我之也。感荷君子德，恍若乘朽栈。召令吐所记，解摘了瑟。顾视窗壁间，亲戚竞觇。喜气排寒冬，逼耳鸣睕。如今更谁恨，便可耕灞。

调张籍

李杜文章在，光焰万丈长。不知群儿愚，那用故谤伤。蚍蜉撼大树，可笑不自量。伊我生其后，举颈遥相望。夜梦多见之，昼思反微茫。徒观斧凿痕，不瞩治水航。想当施手时，巨刃磨天扬。垠崖划崩豁，乾坤摆雷破。惟此两夫子，家居率荒凉。帝欲长吟哦，故遣起且僵。剪翎送笼中，使看百鸟翔。平生千万篇，金薤垂琳琅。仙官敕六丁，雷电下取将。流落人间者，太山一豪芒。我愿生两翅，捕逐出八荒。精诚忽交通，百怪入我肠。刺手拔鲸牙，举瓢酌天浆。腾身跨汗漫，不著织女襄。顾语地上友，经营无太忙。乞君飞霞珮，与我高颉颃。

寄皇甫湜

敲门惊昼睡，问报睦州吏。手把一封书，上有皇甫字。坼书放床头，涕与泪垂四。昏昏还就枕，惘惘梦相值。悲哉无奇术，安得生两翅。

病中赠张十八

中虚得暴下，避冷卧北窗。不蹋晓鼓朝，安眠听逢逢。籍也处闾里，抱能未施邦。文章自娱戏，金石日击撞。龙文百斛鼎，笔力可独扛。谈舌久不掉，非君亮谁双。扶几导之言，曲节初。半涂喜开凿，派别失大江。吾欲盈其气，不令见麾幢。牛羊满田野，解旆束空杠。倾樽与斟酌，四壁堆罂缸。玄帷隔雪风，照炉钉明钉：音定。夜阑纵捭阖，哆口疏眉。势侔高阳翁，坐约齐横降。连日挟所有，形躯顿胮肛。将归乃徐谓，子言得无哤。回军与角逐，斫树收穷庞。雌声吐款要，酒壶缀羊腔。君乃昆仑渠，籍乃岭头泷。譬如蚁垤微，讵可陵崆礹。幸愿终赐之，斩拔枿与桩。从此识归处，东流水淙淙。

杂诗

古史散左右，诗书置后前。岂殊蠹书虫，生死文字间。古道自愚蠢，古言自包缠。当今固殊古，谁与为欣欢。独携无言子，共升昆仑颠。长风飘襟裾，遂起飞高圆。下视禹九州，一尘集豪端。遨嬉未云几，下已亿万年。向者夸夺子，万坟厌其巅。惜哉抱所见，白黑未及分。慷慨为悲咤，泪如九河翻。指摘相告语，虽还今谁亲。翩然下大荒，披发骑骐。

寄崔二十六立之

西城员外丞，心迹两屈奇。往岁战词赋，不将势力随。下驴入省门，左右惊纷披。傲兀坐试席，深丛见孤罴。文如翻水成，初不用意为。四座各低面，不敢捩眼窥。升阶揖侍郎，归舍日未欹。佳句喧众口，考官敢瑕疵。连年收科第，若摘颔底髭。回首卿相位，通途无他歧。岂论校书郎，袍笏光参差。童稚见称说，祝身得如斯。侪辈妒且热，喘如竹筒吹。老妇愿嫁女，约不论财赀。老翁不量分，累月笞其儿。搅搅争附托，无人角雄雌自“往岁战词赋”至此，叙崔技能之高，科名之震。由来人间事，翻覆不可知。安有巢中，插翅飞天陲。驹麛著爪牙，鸟子；驹，马子；麛，鹿子。皆喻新进少年不得自由，处处为世法所束缚，猛虎借与皮。汝头有缰系，汝脚有索縻。陷身泥沟间，谁复禀指。不脱吏部选，可见偶与奇。又作朝士贬，得非命所施。客居京城中，十日营一炊。逼迫走巴蛮，恩爱座上离。昨来汉水头，始得完孤羁。桁挂新衣裳，盎弃食残糜。苟无饥寒苦，那用分高卑自“由来人间事”至此，叙崔登科后仕宦不遂，所如不偶。怜我还好古，宦途同险巇。每旬遗我书，竟岁无差池。新篇奚其思，风幡肆逶迤。又论诸毛功，劈水看蛟螭。雷电生睗，角鬣相撑披诸毛，方氏以为笔也，朱予以为必是为《毛颖传》而发。国藩按，韩公《毛颖传》，柳州曾赞叹之，崔之来书及诗，当亦赞《毛颖传》之奇伟。蛟螭雷电等，或即来诗中语耶。属我感穷景，抱华不能摛。倡来和相报，愧叹俾我疵。又寄百尺彩，绯红相盛衰。功能喻其诚，深浅抽肝脾。开展放我侧，方餐涕垂匙。朋交日凋谢，存者逐利移。子宁独迷误，缀缀意益弥。举头庭树豁，狂飙卷寒曦。迢递山水隔，何由应埙篪。别来就十年，君马记骊。长女当及事，谁助出帨缡。诸男皆秀朗，几能守家规。文字锐气在，辉辉见旌麾。摧肠与戚容，能复持酒卮。我虽未耋老，发秃骨力羸。所余十九齿，飘飖尽浮危。玄花著两眼，视物隔褵。燕席谢不诣，游鞍悬莫骑。敦敦凭书案敦敦，即“敦彼独宿”之敦，谓痴坐不动也。《贾捐之传》中有所谓颛颛者，义亦略同，譬彼鸟粘黐自“怜我还好古”至此，叙与崔交谊之厚。且吾闻之师，不以物自隳。孤豚眠粪壤，不慕太庙牺。君看一时人，几辈先腾驰。过半黑头死，阴虫食枯骴。欢华不满眼，咎责塞两仪。观名计之利，讵足相陪裨。仁者耻贪冒，受禄量所宜。无能食国惠，岂异哀癃罢。久欲辞谢去，休令众睢睢。况又婴疹疾，宁保躯不资。不能前死罢，内实惭神祗。旧籍在东都，茅屋枳棘篱。还归非无指，灞渭扬春澌。生兮耕吾疆，死也埋吾陂。文书自传道，不仗史笔垂。夫子固吾党，新恩释衔羁。去来伊洛上，相待安罛箄自“且吾闻之师”至此，言名位不足恋，当以文章传后，约崔同归偕隐。我有双饮盏，其银得朱提。黄金涂物象，雕镌妙工倕。乃令千里鲸，幺麽微螽斯。犹能争明月，摆掉出渺弥。野草花叶细，不辨菉葹。绵绵相纠结，状似环城陴。四隅芙蓉树，擢艳皆猗猗鲸、月、草、花、芙蓉，皆盏上所画者。鲸以兴君身，失所逢百罹。月以喻夫道，黾勉励莫亏。草木明复载，妍丑齐荣萎。愿君恒御之，行止杂燧觿。异日期对举，当如合分支自“我有双饮盏”至此，叙其以双盏之一遗崔，所以报百尺彩也。

孟生诗

孟生江海士，古貌又古心。尝读古人书，谓言古犹今。作诗三百首，窅默咸池音。骑驴到京国，欲和薰风琴。岂识天子居，九重郁沉沉。一门百夫守，无籍不可寻。晶光荡相射，旗戟翩以森。迁延乍却走，惊怪靡自任。举头看白日，泣涕下沾襟。朅来游公卿，莫肯低华簪。谅非轩冕族，应对多差参。萍蓬风波急，桑榆日月侵。奈何从进士，此路转岖嵚。异质忌处群，孤芳难寄林。谁怜松桂性，竞爱桃李阴。朝悲辞树叶，夕感归巢禽。顾我多慷慨，穷檐时见临。清宵静相对，发白聆苦吟。采兰起幽念，眇然望东南。秦吴修且阻，两地无数金。我论徐方牧，好古天下钦。竹实凤所食，德馨神所歆。求观众丘小，必上泰山岑。求观众流细，必泛沧溟深。子其听我言，可以当所箴。既获则思返，无为久滞淫。卞和试三献，期子在秋碪。

将归赠孟东野房蜀客

蜀客名次卿。

君门不可入，势利互相推。借问读书客，胡为在京师。举头未能对，闭眼聊自思。倏忽十六年，终朝苦寒饥。宦途竟寥落，鬓发坐差池。颍水清且寂，箕山坦而夷。如今便当去，咄咄无自疑。

答孟郊

规模背时利，文字觑天巧。人皆饮酒肉，子独不得饱。才春思已乱，始秋悲又搅。朝餐动及午，夜讽恒至卯。名声暂膻腥，肠肚镇煎焰。古心虽自鞭，世路终难拗。弱拒喜张臂，猛挐闲缩爪。见倒谁肯扶，从瞋我须咬。

从仕

居闲食不足，从仕力难任。两事皆害性，一生恒苦心。黄昏归私室，惆怅起叹音。弃置人间世，古来非独今。

送刘师服

夏半阴气始，淅然云景秋。蝉声入客耳，惊起不可留。草草具盘馔，不待酒献酬。士生为名累，有似鱼中钩。赍财入市卖，贵者恒难售。岂不畏憔悴，为功忌中休。勉哉耘其业，以待岁晚收。

符读书城南

城南，公别墅。符，公之子。孟东野有《喜符郎》诗，有《游城南韩氏庄》之作。按，公墓铭及登科记公之子日昶，登长庆四年进士第，符岂昶之小字耶？

木之就规矩，在梓匠轮舆。人之能为人，由腹有诗书。诗书勤乃有，不勤腹空虚。欲知学之力，贤愚同一初。由其不能学，所入遂异闾。两家各生子，提孩巧相如。少长聚嬉戏，不殊同队鱼。年至十二三，头角稍相疏。二十渐乖张，清沟映污渠。三十骨骼成，乃一龙一猪。飞黄腾踏去，不能顾蟾蜍。一为马前卒，鞭背生虫蛆。一为公与相，潭潭府中居。问之何因尔，学与不学欤。金璧虽重宝，费用难贮储。学问藏之身，身在则有余。君子与小人，不系父母且《诗》：悠悠昊天，日父母且。且，语助也。不见公与相，起身自犁锄。不见三公后，寒饥出无驴。文章岂不贵，经驯乃菑畬。潢潦无根源，朝满夕已除。人不通古今，马牛而襟裾。行身陷不义，况望多名誉。时秋积雨霁，新凉入郊墟。灯火稍可亲，简编可卷舒。岂不但夕念，为尔惜居诸。恩义有相夺，作诗劝踌躇。

示爽

宣城去京国，里数逾三千。念汝欲别我，解装具盘筵。日昏不能散，起坐相引牵。冬夜岂不长，达旦灯烛然。座中悉亲故，谁肯舍汝眠。念汝将一身，西来曾几年。名科掩众俊，州考居吏前。今从府公召，府公又时贤。时辈千百人，孰不谓汝妍。汝来江南近，里闾故依然。昔日同戏儿，看汝立路边。人生但如此，其实亦可怜。吾老世味薄，因循致留连。强颜班行内，何实非罪愆。才短难自力，惧终莫洗湔。临分不汝诳，有路即归田“汝来江南近”二句不可解。韩公本贯在河内之修武，又曾迁居洛阳，爽自江南赴长安，二处皆其经过之地。或谓其过河内、洛阳，与里闾相近，二句作一句读耶？不然，则上句有讹误耶？公作女孥铭云：归骨于河南之河阳韩氏墓。是河阳亦可以河南称之。洛阳则自古久称河南。妄意此句当作“河南近”，笺以俟博闻君子。

人日城南登高

初正候才兆，涉七气已弄。霭霭野浮阳，晖晖水披冻。圣朝身不废，佳节古所用。亲交既许来，子妖亦可从。盘蔬冬春杂，樽酒清浊共。令征前事为，觞咏新诗送。扶杖凌圮阯，剌船犯枯葑。恋池群鸭回，释峤孤云纵。人生本坦荡，谁使妄倥偬。直指桃李阑，幽寻宁止重。

病鸱

屋东恶水沟，有鸱堕鸣悲。青泥掩两翅，拍拍不得离。群童叫相召，瓦砾争先之。计校生平事，杀却理亦宜。夺攘不愧耻，饱满盘天嬉。晴日占光景，高风送追随。遂凌紫凤群，肯顾鸿鹄卑。今者运命穷，遭逢巧丸儿。中汝要害处。汝能不得施。于吾乃何有，不忍乘其危。丐汝将死命，浴以清水池。朝餐辍鱼肉，暝宿防狐狸。白知无以致，蒙德久犹疑。饱入深竹丛，饥来傍阶基。亮无责报心，固以听所为。昨日有气力，飞跳弄藩篱。今晨忽径去，曾不报我知。侥幸非汝福，天衢汝休窥。京城事弹射，竖子岂易欺。勿讳泥坑辱，泥坑乃良规。

读皇甫湜公安园池诗书其后

晋人目二子，其犹吹一吷。区区自其下，顾肯挂牙舌。春秋书王法，不诛其人身。尔雅注虫鱼，定非磊落人。湜也困公安，不自闲穷年。枉智思掎摭，粪壤污秽岂有臧。诚不如两忘，但以一概量。我有一池水，蒲苇生其间。虫鱼沸相嚼，日夜不得闲。我初往观之，其后益不观。观之乱我意，不如不观完。用将济诸人，舍得业孔颜。百年讵几时，君子不可闲古本只如此。一本“不自闲”下有“其闲”字，“粪壤”下有“间”字。蜀本“间”字下有“粪壤多”字，“岂”字下有“必”字，“有”字下有“否”字。又一本无“必”字、“否”字，而“臧”字下有“不臧”字。谢本“穷年”作“至闲”，而注云：近本增足八字，不知所校之自，语浅俗，非韩文。胡元任云：“我有一池”已下，当为别篇。恐或然也。

路傍堠

堆堆路傍堠，一双复一只。迎我出秦关，送我入楚泽。千以高山遮，万以远水隔。吾君勤听治，照与日月敌。臣愚幸可哀，臣罪庶可释。何当迎送归，缘路高历历。

食曲河驿

绎在商邓之间。公之潮州，自蓝田关入商陵将过邓州而作。

晨及曲河驿，凄然自伤情。群乌巢庭树，乳雀飞檐楹。而我抱重罪，孑孑万里程。亲戚顿乖角，图史弃纵横。下负明义重，上孤朝命荣。杀身谅无补，何用答生成。

过南阳

南阳郭门外，桑下麦青青。行子去未已，春鸠鸣不停。秦商邈既远，湖海浩将经。孰忍生以戚，吾其寄余龄。

泷吏

南行逾六旬，始下昌乐泷。险恶不可状，船石相舂撞。往问泷头吏，潮州尚几里。行当何时到，土风复何似。泷吏垂手笑，官何问之愚。譬官居京邑，何由知东吴。东吴游宦乡，官知自有由。潮州底处所，有罪乃窜流。侬幸无负犯，何由到而知。官今行自到，那遽妄问为。不虞卒见困，汗出愧且骇。吏曰聊戏官，侬尝使往罢。岭南大抵同，官去道苦辽。下此三千里，有州始名潮。恶溪瘴毒聚，雷电常汹汹。鳄鱼大如船，牙眼怖杀侬。州南数十里，有海无天地。飓风有时作，掀簸真差事。圣人于天下，于物无不容。比闻此州囚，亦有生还侬。官无嫌此州，固罪人所徙。官当明时来，事不待说委。官不自谨慎，宜即引分往。胡为此水边，神色久慌。大瓶罂小，所任自有宜。官何不自量，满溢以取斯。工农虽小人，事业各有守。不知官在朝，有益国家不。得无虱其间，不武亦不文。仁义饰其躬，巧奸败群伦。叩头谢吏言，始惭今更羞。历官二十余，国恩并未酬。凡吏之所诃，嗟实颇有之。不即金木诛，敢不识恩私。潮州虽去远，虽恶不可过。于身实已多，敢不持自贺。

赠别元十八协律六首

元十八，盖将裴行立之命，以书及药物劳公于途次者。

知识久去眼，吾行其既远。瞢瞢莫訾省，默默但寝饭。子兮何为者，冠珮立宪宪。何氏之从学，兰蕙已满畹。于何玩其光，以至岁向晚。治惟尚和同，无俟于謇謇。或师绝学贤，不以艺自挽。子兮独如何，能自媚婉娩。金石出声音，宫室发关楗。何人识章甫，而知骏蹄踠章甫适越，不为时用；骏蹄历险，或致蹉跌：二端皆公以自喻者。识、知二字，即谓元能知之亮之也。惜乎吾无居，不得留息偃。临当背面时，裁诗示缱绻。

英英桂林伯裴行立元和十二年以御史中丞为桂管观察使。伯，侯伯也，实维文武特。远劳从事贤，来吊逐臣色。南裔多山海，道里屡纡直。风波无程期，所忧动不测。子行诚艰难，我去未穷极。临别且何言，有泪不可拭。

吾友柳子厚，其人艺且贤。吾未识子时，已览赠子篇《子厚集》有《送元十八南游序》。公尝有书与子厚，谓见送元生序。“已览赠子篇”盖谓是也。寤寐想风采，于今已三年。不意流窜路，旬日同食眠。所闻昔已多，所得今过前。如何又须别，使我抱悁悁。

势要情所重，排斥则埃尘。骨肉未免然，又况四海人。嶷嶷桂林伯，矫矫义勇身。生平所未识，待我逾交亲。遗我数幅书，继以药物珍。药物防瘴疠，书劝养形神。不知四罪地，岂有再起辰。穷途致感激，肝胆还轮囷。

读书患不多，思义患不明。患足已不学，既学患不行。子今四美具，实大华亦荣。王官不可阙，未宜后诸生。嗟我摈南海，无由助飞鸣。

寄书龙城守柳子厚时守柳州。龙城，柳州也，君骥何时秣。峡山逢飓风，雷电助撞捽。乘潮簸扶胥，近岸指一发。两岩虽云牢，木石互飞发。屯门虽云高，亦映波浪没。余罪不足惜，子生未宜忽。胡为不忍别，感谢情至骨。

初南食贻元十八协律

鲎实如惠文，骨眼相负行。蠔相粘为山，百十各自生。蒲鱼尾如蛇，口眼不相营。蛤即是虾蟆，同实浪异名。章举马甲柱，斗以怪自呈。其余数十种，莫不可叹惊。我来御魑魅，自宜味南烹。调以咸与酸，笔以椒与橙。腥臊始发越，咀吞面汗骍。惟蛇旧所识，实惮口眼狞。开笼听其去，郁屈尚不平。卖尔非我罪，不屠岂非情。不祈灵珠报，幸无嫌怨并。聊歌以记之，又以告同行。

宿曾江口示侄孙湘二首

云昏水奔流，天水漭相围。三江灭无口，其谁识涯圻。暮宿投民村，高处水半扉。犬鸡俱上屋，不复走与飞。篙舟入其家，暝闻屋中唏。问知岁常然，哀此为生微。海风吹寒晴，波扬众星辉。仰视北斗高，不知路所归。

舟行忘故道，屈曲高林间。林间无所有，奔流但潺潺。嗟我亦拙谋，致身落南蛮。茫然失所诣，无路何能还。

答柳柳州食虾蟆

虾蟆虽水居，水特变形貌。强号为蛙蛤，于实无所校。虽然两股长，其奈脊皴疱。跳踯虽云高，意不离泞淖。鸣声相呼和，无理只取闹。周公所不堪，洒灰垂典教。我弃愁海滨，恒愿眠不觉。叵堪朋类多，沸耳作惊爆。端能败笙磬，仍工乱学校。虽蒙句践礼，竟不闻报效。大战元鼎年，孰强孰败桡。居然当鼎味，岂不辱钓罩。余初不下喉，近亦能稍稍。常惧染蛮夷，失平生好乐。而君复何为，甘食比豢豹。猎较务同俗，全身斯为孝。哀哉思虑深，未见许回棹。

别赵子

我迁于揭阳，君先揭阳居。揭阳去京华，其里万有余。不谓小郭中，有子可与娱。心平而行高，两通诗与书。婆娑海水南，簸弄明月珠。及我迁宜春元和十四年七月己丑，宪宗上尊号，大赦天下。十二月二十四日，公自潮州量移袁州郡，即宜春郡也，意欲携以俱。摆头笑且言，我岂不足欤。又奚为于北，往来以纷如。海中诸山中，幽子颇不无。相期风涛观，已久不可渝。又尝疑龙虾，果谁雄牙须。蚌蠃鱼鳖虫，瞿瞿以狙狙。识一已忘十，大同细自殊。欲一穷究之，时岁屡谢除。今子南且北，岂非亦有图。人心未尝同，不可一理区。宜各从所务，未用相贤愚。

除官赴阙至江州寄鄂岳李大夫

谓李程也。

○元和十五年九月，公自袁州召拜国子祭酒，行次盆城作。

盆城去鄂渚，风便一日耳。不枉故人书，无因帆江水。故人辞礼闱，旌节镇江圻《旧史》：程元和十三年四月拜礼部侍郎，六月出为鄂州刺史、鄂岳观察使。程自礼闱出镇明矣。而我窜逐者，龙钟初得归。别来已三岁，望望长迢递。咫尺不相闻，平生那可计。我齿落且尽，君鬓白几何。年皆过半百，来日苦无多。少年乐新知，衰暮思故友。譬如亲骨肉，宁免相可不。我昔实愚蠢，不能降色辞。子犯亦有言，臣犹自知之。公其务贳过，我亦请改事。桑榆倘可收，愿寄相思字。

南山有高树行赠李宗闵

南山有高树，花叶何衰衰。上有凤皇巢，凤皇乳且栖。四旁多长枝，群鸟所托依。黄鹄据其高，众鸟接其卑。不知何山鸟，羽毛有光辉。飞飞择所处，正得众所希。上承凤皇恩，自期永不衰。中与黄鹄群，不自隐其私。下视众鸟群，汝徒竟何为。不知挟丸子，心默有所规。弹汝枝叶间，汝翅不觉摧。或言由黄鹄，黄鹄岂有之。慎勿猜众鸟，众鸟不足猜。无人语凤皇，汝屈安得知。黄鹄得汝去，婆娑弄毛衣。前汝下视鸟，各议汝瑕疵。汝岂无朋匹，有口莫肯开。汝落蒿艾间，几时复能飞。哀哀故山友，中夜思汝悲。路远翅翎短，不得持汝归。

猛虎行

猛虎虽云恶，亦各有匹侪。群行深谷间，百兽望风低。身食黄熊父，子食赤豹麛。择肉于熊豹，肯视兔与狸。正昼当谷眠，眼有百步威。自矜无当对，气性纵以乖。朝怒杀其子，暮还食其妃。匹侪四散走，猛虎还孤栖。狐鸣门两旁，乌鹊从噪之。出逐猴入居，虎不知所归。谁云猛虎恶，中路正悲啼。豹来衔其尾，熊来攫其颐。猛虎死不辞，但惭前所为。虎坐无助死，况如汝细微。故当结以信，亲当结以私。亲故且不保，人谁信汝为。

山南郑相公樊员外酬答为诗其末咸有见及语樊封以示愈依赋十四韵以献

梁维西南屏，山厉水刻屈。禀生肖剿刚，难谐在民物。荥公鼎轴老郑余庆封荣阳郡公，烹斡力健倔。帝咨汝予往，牙纛前坌坲。威风挟惠气，盖壤两劘拂。茫漫华黑间，指画变恍欻。诚既富而美，章汇霍炳蔚。日延讲大训，龟判错衮黻。樊子坐宾署，演孔刮老佛。金舂撼玉应，厥臭剧蕙郁。遗我一言重，跽受惕斋慄。辞悭义卓阔，呀豁疚掊掘。如新去耵聍，雷霆逼飓。缀此岂为训，俚言绍庄屈。

奉和武相公镇蜀时咏使宅韦太尉所养孔雀

武元衡、韦皋也。诸本无奉字。

○元衡以八年三月召还秉政，其诗镇蜀时作。公诗则召还后追和也。

穆穆鸾凤友，何年来止兹。飘零失故态，隔绝抱长思。翠角高独耸，金华焕相差。坐蒙恩顾重，毕命守阶墀。

感春三首

偶坐藤树下，暮春下旬间。藤阴已可庇，落蕊还漫漫。亹亹新叶大，珑珑晚花干。青天高寥寥，两蝶飞翻翻。时节适当尔，怀悲自无端。

黄黄芜菁花，桃李事已退。狂风簸枯榆，狼藉九衢内。春序一如此，汝颜安足赖。谁能驾飞车，相从观海外。

晨游百花林，朱朱兼白白。柳枝弱而细，悬树垂百尺。左右同来人，金紫贵显剧。娇童为我歌，哀响跨筝笛。艳姬蹋筵舞，清眸刺剑戟。心怀平生友，莫一在燕席。死者长眇芒，生者困乖隔。少年真可喜，老大百无益。

早赴街西行香赠卢李二中舍人

卢汀、李逢吉。

天街东西异，祗命遂成游。月明御沟晓，蝉吟堤树秋。老僧情不薄，僻寺境还幽。寂寥二三子，归骑得相收。

晚寄张十八助教周郎博士

张籍、周况也。籍字文昌，时为国子助教。况娶礼部侍郎韩云卿之孙、开封尉俞之女，盖公之从婿，时为四门博士。

日薄风景旷，出归偃前檐。晴云如擘絮，新月似磨镰。田野兴偶动，衣冠情久厌。吾生可携手，叹息岁将淹。

题张十八所居

君居泥沟上，沟浊萍青青。蛙欢桥未扫，蝉嘒门长扃。名秩后千品，诗文齐六经。端来问奇字，为我讲声形。

奉和钱七兄曹长盆池所植

翻翻江浦荷，而今生在此。擢擢菰叶长，芳根复谁徙。露涵两鲜翠，风荡相磨倚。但取主人知，谁言盆盎是。

南内朝贺归呈同官

薄云蔽秋曦，清雨不成泥。罢贺南内衙，归凉晓凄凄。绿槐十二街，涣散驰轮蹄。余帷戆书生，孤身无所赍。三黜竟不去，致官九列齐。岂惟一身荣，珮玉冠簪犀。滉荡天门高，著籍朝厥妻。文才不如人，行又无町畦。问之朝廷事，略不知东西。况于经籍深，岂究端与倪。君恩太山重，不见酬稗稊。所职事无多，又不自提撕。明庭集孔鸾，曷取于凫鹥。树以松与柏，不宜间蒿藜。婉娈自媚好，几时不见挤。贪食以忘躯，鲜不调盐醯调盐醯，似寓韩、彭菹醢之意。法吏多少年，磨淬出角圭。将举汝愆尤，以为己阶梯。收身归关东，期不到死迷。

朝归

峨峨进贤冠，耿耿水苍珮。服章岂不好，不与德相对。顾影听其声，赪颜汗渐背。进乏犬鸡效，又不勇自退。坐食取其肥，无堪等聋瞆。长风吹天墟，秋日万里晒。抵暮但昏眠，不成歌慷慨。

杂诗四首

朝蝇不须驱，暮蚊不可拍。蝇蚊满八区，可尽与相格。得时能几时，与汝姿啖咋。凉风九月到，扫不见踪迹。

鹊鸣声楂楂，乌噪声擭擭。争斗庭宇间，持身博弹射。黄鹄能忍饥，两翅久不擘。苍苍云海路，岁晚将无获。

截橑为欂栌，斫楹以为椽。束蒿以代之，小大不相权。虽无风雨灾，得不覆且颠。解辔弃骐骥，蹇驴鞭使前。昆仑高万里，岁尽道苦邅。停车卧轮下，绝意于神仙。

雀鸣朝营食，鸠鸣暮觅群。独有知时鹤，虽鸣不缘身。喑蝉终不鸣，有抱不列陈。蛙黾鸣无谓，阁阁只乱人。

读东方朔杂事

严严王母宫，下维万仙家。噫欠为飘风，濯手大雨沱。方朔乃竖子，骄不加禁诃。偷入雷电室，祄掉狂车。王母闻以笑，卫官助呀呀。不知万万人，生身埋泥沙。簸顿五山踣，流漂八维蹉。曰吾儿可憎，奈此狡狯何。方朔闻不喜，褫身络蛟蛇。瞻相北斗柄，两手自相挼。群仙急乃言，百犯庸不科。向观睥睨处，事在不可赦赦：音奢。欲不布露言，外口实喧哗。王母不得已，颜嚬口赍嗟。颔头可其奏，送以紫玉珂。方朔不惩创，挟恩更矜夸。诋欺刘天子，正昼溺殿衙。一旦不辞诀，摄身凌苍霞。

谴疟鬼

《汉旧仪》：颛顼氏有三子，生而亡去，为疫鬼。一居江水，是为疟鬼。此诗首云“屑屑水帝魂，谢谢无余辉”，未云“湛湛江水清，归居安汝妃”者，此也。与前诗皆有所讽，当是元和十三年为刑部侍郎时作。

屑屑水帝魂，谢谢无余辉。如何不肖子，尚奋疟鬼威。乘秋作寒热，翁妪所骂讥。求食欧泄间，不知臭秽非。医师加百毒，熏灌无停机。灸师施艾炷，酷若猎火围。诅师毒口牙，舌作霹雳飞。符师弄刀笔，丹墨交横挥。咨汝之胄出，门户何巍巍。祖轩而父顼，未沫于前徽。不修其操行，贱薄似汝稀。岂不忝厥祖，靦然不知归。湛湛江水清，归居安汝妃。清波为裳衣，白石为门畿。呼吸明月光，手掉芙蓉旗。降集随九歌，饮芳而食菲。赠汝以好辞，出汝去莫违。

示儿

始我来京师，止携一束书。辛勤三十年，以有此屋庐。此屋岂为华，于我自有余。中堂高且新，四时登牢蔬。前荣馔宾亲，冠婚之所于。庭内无所有，高树八九株。有藤娄络之，春华夏阴敷。东堂坐见山，云风相吹嘘。松果连南亭，外有瓜芋区。西偏屋不多，槐榆翳空虚。山鸟旦夕鸣，有类涧谷居。主妇治北堂，膳服适戚疏。恩封高平君，子孙从朝裾。开门问谁来，无非卿大夫。不知官高卑，玉带悬金鱼。问客之所为，峨冠讲唐虞。酒食罢无为，棋槊以相娱。凡此座中人，十九持钧枢。又问谁与频，莫与张樊如。来过亦无事，考评道精粗。跹跹媚学子，墙屏日有徒。以能问不能，其蔽岂可袪。嗟我不修饰，事与庸人俱。安能坐如此，比肩于朝儒。诗以示儿曹，其无迷厥初。

庭楸

庭楸止五株，共生十步间。各有藤绕之，上各相钩联。下叶各垂地，树颠各云连。朝日出其东，我常坐西偏。夕日在其西，我常坐东边。当昼日在上，我在中央间。仰视何青青，上不见纤穿。朝暮无日时，我且八九旋。濯濯晨露香，明珠何联联。夜月来照之，茜茜自生烟。我已自顽钝，重遭五楸牵。客来尚不见，肯到权门前。权门众所趋，有客动百千。九牛亡一毛，未在多少间。往既无可顾，不往自可怜。

玩月喜张十八员外以王六秘书至

前夕虽十五，月长未满规。君来晤我时，风露渺无涯。浮云散白石，天宇开青池。孤质不自惮，中天为君施。玩玩夜遂久，亭亭曙将披。况当今夕圆，又以嘉客随。惜无酒食乐，但用歌嘲为。

和李相公摄事南郊览物兴怀呈一二知旧

李逢吉也。当是长庆二年再相后作。

灿灿辰角曙，亭亭寒露朝。川原共澄映，云日还浮飘。上宰严祀事，清途振华镳。圆丘峻且坦，前对南山标。村树黄复绿，中田稼何饶。顾瞻想岩谷，兴叹倦尘嚣。惟彼颠瞑者，去公岂不辽。为仁朝自治，用静兵以销。勿惮吐捉勤，可歌风雨调。圣贤相遇少，功德今宣昭。

和裴仆射相公假山十一韵

裴，谓裴度也。度为李逢吉所间，长庆二年六月罢相为尚书左仆射。公有此和篇及感恩言志与朝回见寄之作。

公乎真爱山，看山旦连夕。犹嫌山在眼，不得著脚历。枉语山中人，丐我涧侧石。有来应公须，归必载金帛。当轩乍骈罗，随势忽开坼。有洞若神剜，有岩类天划。终朝岩洞间，歌鼓燕宾戚。孰谓衡霍期，近在王侯宅。傅氏筑已卑，磻溪钓何激，逍遥功德下，不与事相摭。乐我盛明朝，于焉傲今昔。

与张十八同效阮步兵一日复一夕

一日复一日，一朝复一朝。只见有不如，不见有所超。食作前日味，事作前日调。不知久不死，悯悯尚谁要。富贵自絷拘，贫贱亦煎焦。俯仰未得所，一世已解镳。譬如笼中鹤，六翮无所摇。譬如兔得蹄，安用东西跳。还看古人书，复举前人瓢。未知所究竟，且作新诗谣。

送诸葛觉往随州读书

邺侯家多书，插架三万轴。一一悬牙签，新若手未触。为人强记览，过眼不再读。伟哉群圣文，磊落载其腹。行年余五十，出守数已六。京邑有旧庐，不容久食宿。台阁多官员，无地寄一足。我虽官在朝，气势日局缩。屡为丞相言，虽恳不见录。送行过水，东望不转目。今子从之游，学问得所欲。人海观龙鱼，矫翮逐黄鹄。勉为新诗章，月寄三四幅。

南溪始泛三首

榜舟南山下，上上不得返。幽事随去多，孰能量近远。阴沉过连树，藏昂抵横坂。石粗肆磨砺，波恶厌牵挽。或倚偏岸渔，竟就平洲饭。点点暮雨飘，梢梢新月偃。余年懔无几，休日怆已晚。自是病使然，非由取高蹇。

南溪亦清驶，而无楫与舟。山农惊见之，随我观不休。不惟儿童辈，或有杖白头。馈我笼中瓜，劝我此淹留。我云以病归，此已颇自由。幸有用余俸，置居在西畴。囷仓米谷满，未有旦夕忧。上去无得得，下来亦悠悠。但恐烦里闾，时有缓急投。愿为同社人，鸡豚燕春秋。

足弱不能步，自宜收朝迹。赢形可舆致，佳观安可掷。即此南坂下，久闻有水石。拖舟入其间，溪流正清激。随波吾未能，峻濑乍可刺。鹭起若导吾，前飞数十尺。亭亭柳带沙，团团松冠壁。归时还尽夜，谁谓非事役。

联句

城南联句

竹影金琐碎，郊

泉音玉淙琤。瑠璃剪木叶，愈

翡翠开园英。流滑随仄步，郊

搜寻得深行。遥岑出寸碧，愈 远目增双明。干穟纷拄地，郊 化虫枯挶茎。木腐或垂耳，愈 草珠竞骈睛。浮虚有新，郊 摧扤饶孤撑。囚飞粘网动，愈 盗啅接弹惊。脱实自开坼，郊 牵柔谁绕萦。礼鼠拱而立，愈 骇牛躅且鸣。蔬甲喜临社，郊 田毛乐宽征。露萤不自暖，愈 冻蝶尚思轻。宿羽有先晓，郊 食鳞时半横。菱翻紫角利，愈 荷折碧圆倾。楚腻鳣鲔乱，郊 獠羞螺蟹并。桑蠖见虚指，愈 穴狸闻斗狞。逗翳翅相筑鸟也，郊 摆幽尾交蛇类。蔓涎角出缩蜗牛也，愈 树啄头敲铿啄木鸟也。修箭褭金饵竹也，郊 群鲜沸池羹鱼也。岸壳坼玄兆虫壳也，愈 野渐丰萌麦也。窑烟幂疏岛，郊 沙篆印回平平者，地之平处也，如华山有青柯平、种药平之类。袄肌遭蚝刺，愈 啾耳闻鸡生。奇虑恣回转，郊 遐唏纵逢迎。巅林戢远睫，愈

缥气夷空情。归迹归不得，郊

舍心舍还争。灵麻撮狗虱胡麻状如狗虱，愈

村稚啼禽猩儿啼如猩猩。红皱晒檐瓦果也，郊

黄团系门衡瓜也。得隽蝇虎健，愈

相残雀豹趟。束枯樵指秃，郊

刈熟担肩赪。涩旋皮卷脔卷脔，不舒放也，见《庄子》，愈

苦开腹彭亨。机舂潺湲力水碓也，郊

吹簸飘飖精。赛馔木盘簇，愈

靸妖藤索自首至此，杂叙城南所见景物。荒学五六卷，郊

古藏四三茔。里儒拳足拜，愈

土怪闪眸侦。蹄道补复破，郊

丝窠扫还成。暮堂蝙蝠沸，愈

破灶伊威盈。追此讯前主，郊

答云皆冢卿。败壁剥寒月，愈

折篁啸遗笙。熏霏霏在，郊

綦迹微微呈。剑石犹竦槛，愈

兽材尚挐楹。宝唾拾未尽，郊

玉啼堕犹。窗绡疑艳，愈

妆烛已销檠。绿发抽珉甃绿发，细草也，郊

青肤耸瑶桢青肤，苔也。白蛾飞舞地，愈

幽蠹落书棚自“荒学五六卷”至此，叙荒郊茔域凄凉之状。惟昔集嘉咏，郊

吐芳类鸣嘤。窥奇摘海异，愈

恣韵激天鲸。肠胃绕万象，郊

精神驱五兵。蜀雄李杜拔，愈

岳力雷车轰。大句斡玄造，郊

高言轧霄峥。芒端转寒燠，愈

神助溢杯觥。巨细各乘运，郊

湍涠亦腾声。凌花咀粉蕊，愈

削缕穿珠樱。绮语洗晴雪，郊

矫辞弄雏莺。酣欢杂弁珥，愈

繁价流金琼。菡萏写江调，郊

萎蕤缀蓝瑛萎蕤，玉竹也。蓝瑛，蓝田之玉也。庖霜脍玄鲫，愈

淅玉炊香粳。朝馔已百态，郊

春醪又千名。哀匏蹙驶景，愈

洌唱凝余晶余晶，日光也。凝，犹遏也。谓其声能遏日光，使不动也。解魄不自主，郊

痺肌坐空瞠。扳援贱蹊绝，愈

炫耀仙选更。巧竞采笑，郊

骈鲜互探婴。桑变忽芜蔓，愈

樟裁浪登丁。霞斗讵能极，郊

风期谁复赓自“维昔集嘉咏”至此，言城南乃昔日文人词客游咏宴集之地，今无复往时云霞之兴、风期之盛也。皋区扶帝壤，愈

瑰蕴郁天京。祥色被文彦，郊

良才插杉柽。隐伏饶气象，愈

兴潜示堆坑。擘华露神物，郊

拥终储地祯此上土壤。讦谟壮缔始，愈

辅弼登阶清。坌秀恣填塞，郊

呀灵滀渟澄。益大联汉魏，愈

肇初迈周赢。积照涵德镜，郊

传经俪金籯。食家行鼎鼐，愈

宠族饫弓旌。奕制尽从赐，郊

殊私得逾程此上人才。飞桥上架汉，愈

缭岸俯规瀛。潇碧远输委潇碧，竹也，郊

湖嵌费携擎湖嵌，石也。萄苜从大漠，愈

枫槠至南荆。嘉植鲜危朽，郊

膏理易滋荣。悬长巧纽翠，愈

象曲善攒珩。鱼口星浮没，郊

马毛锦斑骍。五方乱风土，愈

百种分锄耕。葩蘖相妒出，郊

菲茸共舒晴。类招臻倜诡，愈

翼萃伏衿缨。危望跨飞动，郊

冥升蹑登闳此上物产。春游轹靃靡，愈

彩伴飒荌嫇。遗灿飘的，郊

淑颜洞精诚。娇应如在寤，愈

颓意若含酲。鹓毳翔衣带，郊

鹅肪截佩璜。文升相照灼，愈

武胜屠搀抢。割锦不酬价，郊

构云有高营此上冶游。通波牣鳞介，愈

疏畹富萧蘅。买养驯孔翠，郊

远苞树蕉栟。鸿头排刺芡，愈

鹄鹩攒瑰橙自“皋区扶帝壤”至此，历叙土壤之美，因及人才之俊，物产之富，冶游之盛。骛广杂良牧，郊

蒙休赖先盟。罢旄奉环卫，愈

守封践忠贞。战服脱明介，郊

朝冠飘彩纮。爵勋逮僮隶，愈

簪笏自怀。乳下秀嶷嶷，郊 椒蕃泣喤喤。貌鉴清溢匣，愈

眸光寒发硎。馆儒养经史，郊

缀戚觞孙甥。考钟馈肴核，愈

戛鼓侑牢牲。飞膳自北下，郊

函珍极东烹。如瓜煮大卵，愈

比线茹芳菁。海岳错口腹，郊

赵燕锡媌烃。一笑释仇恨，愈

百金交弟兄。货至貊戎市，郊

呼传鹦鹆令。顺居无鬼瞰，愈

抑横免官评自“鹜广杂良牧”至此，叙簪缨世族之豪横。杀候肆凌剪，郊

笼原匝置。羽空颠雉，愈

血路迸狐麖。折足去踸踔，郊

蹙鬐怒鬤。跃犬疾翥鸟，愈

呀鹰甚饥虻。算蹄计功赏，郊

裂脑擒摚。猛弊牛马乐，愈

妖残枭惸。窟穷尚瞋视，郊

箭出方惊抨。连箱载已实，愈

碍辙弃仍赢。觑锋刃点，郊

困冲株枿盲。扫净豁旷旷，愈

骋遥略苹苹。馋饱活脔，郊

恶嚼腥鲭自“杀候肆凌剪”至此，叙射猎之乐。岁律及郊至，愈

古音命韶韺。旗旆流日月，郊

帐庐扶栋甍。磊落奠鸿璧，愈

参差席香藑。玄祗祉兆姓，郊

黑秬丰盛。庆流蠲瘥疠，愈

威畅捐车童车朋。灵燔望高，郊

龙驾闻敲飚。是惟礼之盛，愈

永用表其宏。德孕厚生植，郊

恩熙完刖刺自“岁律及郊至”至此，叙郊祀之礼。宅土尽华族，愈

运田间强甿。荫庾森岭桧，郊

啄场翙祥。畦肥剪韭薤，愈

陶固收盆罂。利养积余健，郊

孝思事严枋。掘云破嵽嵲，愈

采月漉坳泓。寺砌上明镜，郊

僧盂敲晓钲。泥像对聘怪，愈

铁钟孤舂锽。瘿颈闹鸠鸽，郊

蜿垣乱蛷蝾。葚黑老蚕蠋，愈

麦黄韵鹂鹒。韶曙迟胜赏，郊

贤朋戒先庚。驰门填逼仄，愈

竞墅辗砅砰。碎缬红满杏，郊

稠凝碧浮饧。蹙绳觏娥婺蹙绳觐娥婺，盖美女为秋千戏者，亦游寺所见也，愈

斗草撷玑珵。粉汗泽广额，郊

金星堕连璎。鼻偷困淑郁，愈

眼剽强盯自“宅土尽华族”至此，叙民居寺宇之丽，因及游寺之人。是节饱颜色，郊

兹疆称都城。书饶罄鱼茧，愈

纪圣播琴筝。奚必事远觌，郊

无端逐羁伧。将身亲魍魅，愈

浮迹侣鸥。腥味空奠屈，郊

天年徒羡彭。惊魂见蛇蚓，愈

触嗅值虾蟛。幸得履中气，郊

忝从拂天枨。归私暂休暇，愈

驱明出庠黉。鲜意竦轻畅，郊

连辉照琼莹。陶暄逐风乙，愈

跃视舞晴蜻。足胜自多诣，郊

心贪敌无。始知乐名教，愈

何用苦拘佇。毕景任诗趣，郊

焉能守。愈

会合联句

离别言无期，会合意弥重。籍

病添儿女恋，老丧丈夫勇。愈

剑心知未死，诗思犹孤耸。郊

愁去剧箭飞，欢来若泉涌。彻

析言多新贯，摅抱无昔壅。籍

念难须勤追，悔易勿轻踵谓念往时之艰难，悔出言之轻易也。愈

吟巴山荦峃，说楚波堆垄。郊

马辞虎豹怒，舟出蛟鼍恐。彻

狂鲸时孤轩，幽狖杂百种。愈

瘴衣常腥腻，蛮器多疏冗。籍

剥苔吊斑林二妃也，角饭饵沉冢屈原也。愈

忽尔衔远命，归欤舞新宠。郊

鬼窟脱幽妖，天居觌清栱。愈

京游步方振，谪梦意犹恟自“念难须勤追”至此，叙韩公以言事谪贬阳山，还朝为国子博士。郊、籍、彻三人皆在弟子之列，诗意仍以韩公为主。籍

诗书夸旧知，酒食接新奉。愈

嘉言写清越，愈病失疣肿。郊

夏阴偶高庇，宵魄接虚拥。愈

雪弦寂寂听，茗碗纤纤捧。郊

驰辉烛浮萤，幽响泄潜。愈

诗老独何心，江疾有余尰。郊

我家本瀍谷，有地介皋巩。休迹忆沈冥，峨冠惭阘。愈

升朝高辔逸，振物群听悚。徒言濯幽泌，谁与薙荒茸。籍

朝绅郁青绿，马饰曜珪珙。国雠未销铄，我志荡邛陇。郊

君才诚倜傥，时论方汹溶。格言多彪蔚，悬解无梏。张生得渊源，寒色拔山冢。坚如撞群金，眇若抽独蛹。愈

伊余何所拟，跛鳖讵能踊。块然堕岳石，飘尔罥巢氄。郊

龙旆垂天卫，云韶凝禁甬。君胡眠安然，朝鼓声汹汹。愈

斗鸡联句

大鸡昂然来，小鸡竦而待。愈

峥嵘颠盛气，洗刷凝鲜彩。郊

高行若矜豪，侧倪如伺殆。愈

精光目相射，剑戟心独在。郊

既取冠为胄，复以距为镦。天时得清寒，地利挟爽。愈

磔毛各噤瘁，怒瘿争碨磊。俄膺忽尔低，植立瞥而改。郊

腷膊战声喧，缤翻落羽皠。中休事未决，小挫势益倍。愈

妒肠务生敌，贼性专相醢。裂血失鸣声，啄殷甚饥馁。郊

对起何急惊，随旋诚巧绐。毒手饱李阳，神槌困朱亥。愈

恻心我以仁，碎首尔何罪。独胜事有然，旁惊汗流浼。郊

知雄心动颜，怯负愁看贿。争观云填道，助叫波翻海。愈

事爪深难解《汉书·蒯通传》：事刃公之腹中。《考工记》：菑蚤不龋。注：菑，声如胾。泰山平原人谓树立物为菑。《管子》云：倳戟十万；又云：春有似剚耜。然则事、剚、菑三字音义皆同，皆谓物之深入而植立也，瞋睛时未怠。一喷一醒然，再接再砺乃。郊

头垂碎丹砂，翼搨拖锦彩。连轩尚贾余，清厉比归凯。愈

选俊感收毛，受恩惭始隗。英心甘斗死，义肉耻庖宰。君看斗鸡篇，短韵有可采。郊

纳凉联句

递啸取遥风，微微近秋朔。郊

金柔气尚低，火老候愈浊。熙熙炎光流，竦竦高云擢。愈

闪红惊蚴虬，凝赤耸山岳。目林恐焚烧，耳井忆瀺灂。仰惧失交泰，非时结冰雹。化邓渴且多，奔河诚已悫。暍道者谁子，叩商者何乐。洗矣得滂沱，感然鸣。嘉愿苟未从，前心空缅邈。清砌千回坐，冷环再三握。烦怀却醒醒，高意还卓卓。郊

龙沉剧煮鳞，牛喘甚焚角。蝉烦鸣转喝，乌噪饥不啄。昼蝇食案繁，宵蚋肌血渥。单厌已褫，长篓倦还捉。以上皆叙烦热之状，以下乃叙纳凉之事。幸兹得佳朋，于此荫华桷。青荧文簟施，淡澉甘瓜濯。大壁旷凝净，古画奇驳荦。凄如羾寒门，皓若攒玉璞。扫宽延鲜飙，汲冷积香穱。篚实摘林珍，盘肴馈禽。空堂喜淹留，贫馔羞龌龊。愈

殷勤相劝勉，左右加砻斫。贾勇发霜硎，争前曜冰槊。微然草根响，先被诗情觉。感衰悲旧改，工异逞新儿。谁言摈朋老，犹自将心学。危檐不敢凭，朽机惧倾扑。青云路难近，黄鹤足仍。未能饮渊泉，立滞叫芳药。郊

与子昔暌离。嗟余苦屯剥，直道败邪径，拙谋伤巧诼。炎湖度氛氲，热石行荦硞。痟饥夏尤甚，疟渴秋更数。君颜不可觌，君手无由搦。今来沐新恩，庶见返鸿朴。儒庠恣游息，圣籍饱商榷。危行无低徊，正言免咿喔。车马获同驱，酒醪欣共欶音朔。惟忧弃菅蒯，敢望侍帷幄。此志且何如，希君为追琢。愈

秋雨联句

万木声号呼，百川气交会。郊

庭翻树离合，牖变景明蔼。愈

潨泻殊未终，飞浮亦云泰。郊

牵怀到空山，属听迩惊濑。愈

檐垂白练直，渠涨清湘大。郊

甘津泽祥禾，伏润肥荒艾。愈

主人吟有欢，客子歌无奈。郊

侵阳日沉玄，剥节风搜兑。愈

坱圠游峡喧，飕飗卧江汰。郊

微飘来枕前，高洒自天外。愈

穴何迫迮，蝉枝扫鸣哕。郊

楥菊茂新芳楥：或作园，径兰销晚馤。愈

地镜时昏晓，池星竞漂沛。郊

欢呶寻一声，灌注咽群籁。愈

儒宫烟火湿，市舍煎熬

忲。郊

卧冷空避门，衣寒屡循带。愈

水怒已倒流，阴繁恐凝害。郊

忧鱼思舟楫，感禹勤畎浍。愈

怀襄信可畏，疏决须有赖。郊

筮命或冯蓍，下晴将问蔡。愈

庭商忽惊舞，墉睰亦亲酹。郊

氛醨稍疏映，雾乱还拥荟醨，薄也。“氛醨”句谓云气稍薄，“雾乱”句谓旋又拥塞也。愈

阴旌时摎流，帝鼓镇訇磕。阻旌，谓云气如旌旆。摎流，犹周流也。帝鼓，谓雷。枣圃落青玑，瓜畦烂文贝。贫薪不烛灶，富粟空填。愈

秦俗动言利，鲁儒欲何丐鲁儒，二公以鲁两生自比也。以秦人好言利，故鲁儒无可丐贷。深路倒羸骖，弱途拥行。毛羽皆遭冻，离蓰不能翙。翻浪洗虚空，倾涛败藏盖。郊

吾人犹在陈，僮仆诚自郐。因思征蜀士，未免湿戎旆。安得发商飙，廓然吹宿霭。白日悬大野，幽泥化轻。战场暂一千，贼肉行可脍。愈

搜心思有效，抽策期称最。岂惟虑收获，亦以救颠沛。郊

禽情初啸俦，础色微收霈。庶几谐我愿，遂止无己太。愈

征蜀联句

日王忿违慠，有命事诛拔。蜀险豁关防，秦师纵横猾。愈

风旗匝地扬，雷鼓轰天杀。竹兵彼皴脆，铁刃我枪。郊

刑神咤犛旄，阴焰飐犀札。翻霓纷偃蹇，塞野坱圠。愈

生狞竞掣跌，痴突争填轧。渴斗信豗呶，啖奸何噢嗗。郊

更呼相簸荡，交斫双缺。火发激铓腥，血漂腾足滑。愈

飞猱无整阵，翩鹘有邪戛。江倒沸鲸鲲，山摇溃抠猰。郊

中离分二三，外变迷七八。逆颈尽徽索，仇头恣髡髡。怒须犹鬇，断臂仍。愈

石潜设奇伏，穴觑骋精察。中矢类妖，跳锋状惊豽。蹋翻聚林岭，斗起成埃圿。郊

旆亡多空杠，轴折鲜联辖。剟肤浃疮痍，败面碎剠。浑奔肆狂勷，捷窜脱黠。岩钩踔狙猿，水漉杂鳣螖。投奅闹奅与炮同，《广韵》：军战石也。者，奅石之声，填隍僚。愈

强睛死不闭，犷眼困愈。爇堞熇歊熺，抉门呀拗爇堞，烧其城也。抉门，启其门也。熇歊，焚城之声，叠韵字。呀拗，门辟之状，双声字。天刀封未坼，酋胆慑前揠。跧梁排郁缩，闯窦揳窟窡。迫胁闻杂驱，咿呦叫冤。郊

穷区指清夷，凶部坐雕铩。邛文裁斐亹，巴艳收婠妠。椎肥牛呼牟，载实驼鸣。圣灵闵顽嚚，焘养均草。下书遏雄虓遏雄虓，令将帅无多杀也，解罪吊挛瞎。愈

战血时销洗，剑霜夜清刮。汉栈罢嚣阗汉栈罢嚣阗者，谓自泰至蜀，征人渐少，不甚嚣阗也，獠江息澎汃。戍寒绝朝乘，刀暗歇宵詧。始去杏飞峰，及归柳嘶蛰。庙献繁馘级，乐声洞椌楬。郊

台图焕丹玄，郊告俨匏秸。念齿慰霉黧，视伤悼瘢疤。休输任讹寝，报力厚麸秳，公欢钟晨撞，室宴丝晓扴。杯盂酬酒醪，箱箧馈巾帓。小臣昧戎经，维用赞勋劫。愈

同宿联句

自从别君来，远出遭巧谮。愈

班班落春泪，浩浩浮秋浸。郊

毛奇睹象犀，羽怪见鸩。愈

朝行多危栈，夜卧饶惊枕。郊

生荣今分逾，死弃昔情任。愈

鹓行参绮陌，鸡唱闻清禁。郊

山晴指高标，槐密鹜长荫。愈

直辞一以荐，巧舌千皆《说文》：，牛舌病也。郊

匡鼎惟说诗，桓谭不读谶。愈

逸韵何嘈嗷，高名俟沽赁。郊

纷葩欢屡填，旷朗忧早渗。愈

为君开酒肠，颠倒舞相饮。郊

曦光霁曙物，景曜铄宵寝。愈

儒门虽大启，奸首不敢闯。义泉虽至近，盗索不敢沁。清琴试一挥，白鹤叫相喑。欲知心同乐，双茧抽作纴。郊

雨中寄孟刑部几道联句

秋潦淹辙迹，高居限参拜。愈

耿耿蓄良思，遥遥仰佳话。郊

一晨长隔岁，百步远殊界。愈

商听饶清耸，闷怀空抑噫。郊

美君知道腴，逸步谢天械。愈

吟馨铄纷杂，抱照莹疑怪。郊

撞宏声不掉，输邈澜逾杀。愈

檐泻碎江喧，街流浅溪迈。郊

念初相遭逢，幸免因媒介。祛烦类决痈，惬兴剧爬疥。研文较幽玄，呼博骋雄快。今君轺方驰，伊我羽已铩。温存感惠深，琢切奉明诫。愈

迨兹更凝情，暂阻若婴瘵。欲知相从尽，灵珀拾纤芥。欲知相益多，神药销宿惫。德符仙山岸，永立难欹坏。气涵秋天河，有朗无晾湃。郊

祥凤遗蒿，云韶掩夷靺。争名求鹄徒，腾口甚蝉喝。未来声已赫，始鼓敌前败。斗场再鸣先，遐路一飞届。东野继奇躅，修纶悬众犗犗：音戒。穿空细丘垤，照日陋菅蒯。愈

小生何足道，积慎如触虿。愔愔抱所诺，翼翼自申戒。圣书空勘读，盗食敢求嘬。惟当骑款段，岂望觌珪玠。

弱操愧筠杉，微芳比萧薤。何以验高明，柔中有刚央。郊

远游联句

远游，送东野之江南也。公尝有《送东野序》云：东野之役于江南。此所谓远游者，亦其时欤？公与东野共三十九韵，李翱惟一联，莫知其故。习之之诗见于世者，此而已，大率诗非其所长也。刘贡父云：唐时文人，李习之不能为诗，联句云云，殊无可取。

○远游名篇，祖屈原也。相如《大人赋》，由《远游》发也。自后刘向《九叹》，曹子建《乐府》，皆有《远游》篇。然屈原、相如，则兼四方上下而言之。公联此诗以送东野，所叙只江南事。大抵事意与《大人赋》《九叹》相同，读者宜详味之。

别肠车轮转，一日一万周。郊

离思春冰泮，澜漫不可收。愈

驰光忽以迫，飞辔谁能留。郊

取之讵灼灼，此去信悠悠。愈

楚客宿江上，夜魂栖浪头。晓日生远岸，水芳缀孤舟。村饮泊好木，野蔬拾新柔。独含凄凄别，中结郁郁愁。人忆旧行乐，鸟吟新得俦。郊

灵瑟时窅窅，猿夜啾啾。愤涛气尚盛，恨竹泪空幽。长怀绝无已，多感良自尤。即路涉献岁，归期眇凉秋。两欢日牢落，孤悲坐绸缪。愈

观怪忽荡漾，叩奇独冥搜。海鲸吞明月，浪岛没大沤。我有一寸钩，欲钓千丈流。良知忽然远，壮志郁无抽。郊

魍魅暂出没，蛟螭互蟠蟉。昌言拜舜禹，举帆凌斗牛。怀糈馈贤屈，乘桴追圣丘。飘然天外步，岂肯区中囚。愈

楚些待谁吊，贾辞缄恨投。翳明弗可晓，秘魂安所求。气毒放逐域，蓼杂芳菲畴。当春忽凄凉，不枯亦飕飗。貉谣众猥欵，巴语相咿。默誓去外俗，嘉愿还中州。江生行既乐，躬辇自相勠音留。饮醇趣明代，味腥谢荒陬。郊

驰深鼓利楫，趋险惊蜚。系石沉靳尚，开弓射吺。路暗执屏翳，波惊戮阳侯。广泛信缥眇，高行恣浮游。外患萧萧去，中悒稍稍瘳。振衣造云阙，跪坐陈清猷。德风变谗巧，仁气销戈矛。名声照四海，淑问无时休。归哉孟夫子，归去无夷犹。愈

晚秋郾城夜会联句

元和十二年七月，以裴度守门下侍郎同平章事充淮西宣慰处置使，以韩愈兼御史中丞充行军司马，以李正封兼侍御史为判官，从度出征。诏以郾城为行蔡州治所。此篇公与正封作于郾城，凡百余韵。东野死后，公所与联句者，惟此可见耳。洪庆善曰：旧本注云，正封上中丞，中丞即退之，愈奉院长，院长即正封也。其称王、卢，缪矣。按，郾城今颍昌府。

从军古云乐，谈笑青油幕。灯明夜观棋，月暗秋城柝上中丞。正封

羁客方寂历，惊乌时落泊。语阑壮气衰，酒醒寒砧作奉院长。愈

遇主贵陈力，夷凶匪兼弱。百牢犒舆师，千户购首恶。正封

平生耻论兵，末暮不轻诺。徒然感恩义，谁复论勋爵。愈

多士被沾污，小夷施毒。何当铸剑戟，相与归台阁。正封

室妇叹鸣鹳，家人祝喜鹊。终朝考蓍龟，何日亲蒸礿。愈

间使断津梁，潜军索林薄。红尘羽书靖，大水沙囊涸。正封

铭山子所工，插羽余何怍。未足烦刀俎，只应输管钥。愈

雨矢逐天狼，电矛驱海若。灵诛固无纵，力战谁敢却。正封

峨峨云梯翔，赫赫火箭著。连空隳雉堞，照夜焚城廓。愈

军门宣一令，庙算建三略。雷鼓揭千枪，浮桥交万笮。正封

蹂野马云腾，映原旗火铄。疲氓坠将拯，残虏狂可缚。愈

摧锋若兕，超乘如猱玃。逢掖服翻惭，漫胡缨可愕。正封

星殒闻雊雉，师兴随唳鹤。虎豹贪犬牛，鹰鹯憎鸟雀。愈

烧陂除积聚，灌垒失依托。凭轼谕昏迷，执殳征暴虐。正封

仓空战卒饥，月黑探兵错。凶徒更蹈藉，逆族相啖嚼。愈

轴轳亘淮泗，旆旌连夏鄂。大野纵氐羌，长河浴骝骆。正封

东西竞角逐，远近施矰缴。人怨童聚谣，天殃鬼行疟。愈

汉刑支郡黜，周制闲田削。侯社退无功，鬼薪惩不恪。正封

余虽司斧锧，情本尚丘壑。且待献俘囚，终当返耕获。愈

稿街陈铁钺，桃塞兴钱镈。地理画封疆，天文扫寥廓。正封

天子悯疮痍，将军禁卤掠。策勋封龙额，归兽获麟脚。愈

诘诛敬王怒，给复哀民瘼。泽发解兜牟，酡颜倾凿落凿落，饮器。白乐天诗：银杯倾凿落。正封

安存惟恐晚，洗雪不论昨。暮乌已安巢，春蚕看满箔。愈

声明动朝阙，光宠耀京洛。旁午降丝纶，巾坚拥鼓铎。正封

密坐列珠翠，高门涂粉艧。跋朝贺书飞，塞路归鞍跃。愈

魏阙横云汉，秦关束岩。拜迎罗橐鞬，问遗结囊。正封

江淮永清晏，宇宙重开拓。是日号升平，此年名作噩。愈

洪赦方下究，武飙亦旁魄。南据定蛮陬，北攫空朝漠。正封

儒生惬教化，武士猛刺斫。吾相两优游，他人双落莫。愈

印从负鼎佩，门为登坛凿。再入更显严，九迁弥謇谔。正封

宾筵尽孤赵，导骑多卫霍。国史擅芬芳，宫娃分绰约。愈

丹掖列鹓鹭，洪炉衣狐貉。摛文挥月毫，讲剑淬霜锷。正封

命衣备藻火，赐乐兼拊搏。两厢铺氍毹，五鼎调勺药。愈

带垂苍玉佩，辔蹙黄金络。诱接谓登龙，趋驰状倾藿。正封

青娥翳长袖，红颊吹鸣籥。傥不忍辛勤，何由恣欢谑。愈

惟当早贵富，岂得暂寂寞。但掷雇笑金，仍祈却老药。正封

殁庙配樽斝，生堂合《尔雅》：大磬谓之，大钟谓之镛，注亦名。安行庇松篁，高卧枕莞蒻。愈

洗沐恣兰芷，割烹厌脾朦。喜颜非忸怩，达志无陨获自“再入更显严”至此，皆叙裴相破贼还京后迁官宴客之事，似非事前所作之诗。而篇末“雪下收新息”，亦非事前语，岂在郾城时作此诗，还朝后更润色之耶。正封

诙谐酒席展，慷慨戎装着。斩马祭旄纛，炰羔礼芒。愈

山多离隐豹，野有求伸蠖。推选阅群材，荐延搜一鹗。正封

左右供谄誉，亲交献谀噱。名声载揄扬，权势实熏灼。愈

道旧生感激，当歌发酬酢。群孙轻绮纨，下客丰醴酪。正封

穷天贡异，匝海赐酺醵。作乐鼓还捶，从禽弓何。愈

取欢移日饮，求胜通宵博。五白气争呼，六奇心运度。正封

恩泽诚布濩，嚚顽已箫勺。告成上云亭，考古垂矩彟。愈

前堂清夜吹，东第良晨酌。池莲折秋房，完竹翻夏箨。正封

五狩朝恒岱，三畋宿杨柞。农书乍讨论，马法长悬格。愈

雪下收新息，阳生过京索。尔牛时寝讹，我仆或歌咢。正封

帝载弥天地，臣辞劣萤爝。为诗安能详，庶用存糟粕。愈

十八家诗钞卷十

李太白七古百五十七首

远别离

杂曲歌辞。

远别离，古有黄英之二女。乃在洞庭之南，潇湘之浦。海水直下万里深，谁人不言此离苦。日惨惨兮云冥冥，猩猩啼烟兮鬼啸雨。我纵言之将何补。皇穹窃恐不照余之忠诚，雷凭凭兮欲吼怒。尧舜当之亦禅禹。君失臣兮龙为鱼，权归臣兮鼠变虎。或云尧幽囚，舜野死。九疑联绵皆相似，重瞳孤坟竟何是。帝子泣兮绿云间，随风波兮去无还。恸哭兮远望，见苍梧之深山。苍梧山崩湘水绝，竹上之泪乃可灭。

公无渡河

相和歌辞。

○《乐府诗集·箜篌引》序云：《箜篌引》一曰《公无渡河》。崔豹《古今注》曰：《箜篌引》者，朝鲜津卒霍里子高妻丽玉所作也。子高晨起刺船，有一白首狂夫，被发提壶乱流而渡，其妻随而止之，不及，遂堕河而死。于是援箜篌而歌曰：“公无渡河，公竟渡河。堕河而死，当奈公何！”声甚凄惨，曲终，亦投河而死。子高还，以语丽玉。丽玉伤之，乃引箜篌而写其声，闻者莫不堕泪饮泣。丽玉以其曲传邻女丽容，名曰《箜篌引》。又有《箜篌谣》，不详所起，大略言结交当有终始，与此异也。

黄河西来决昆仑，咆哮万里触龙门。波滔天，尧咨嗟。大禹理百川，儿啼不窥家。杀湍堙洪水，九州始蚕麻。其害乃去，茫然风沙。被发之叟狂而痴，清晨径流欲奚为径：一作监。旁人不惜妻止之，公无渡河苦渡之。虎可搏，河难冯，公果溺死流海湄。有长鲸白齿若雪山，公乎公乎挂骨于其间。箜篌所悲竟不还。

蜀道难

讽章仇兼琼也。

○相和歌辞。国藩按，《乐府解题》曰：《蜀道难》备言铜梁玉垒之阻，与《蜀国弦》颇同。《尚书谈录》曰：李白作《蜀道难》以罪严武，后陆畅作《蜀道易》以颂韦皋，而公所自注则曰讽章仇兼琼，或故乱其词耶？

噫吁嚱，危乎高哉！蜀道之难，难于上青天。蚕丛及鱼凫，开国何茫然。尔来四万八千岁，不与秦塞通人烟不：一作乃。西当太白有鸟道，何以横绝峨眉巅何：一作可。地崩山摧壮士死，然后天梯石栈方钩连方：一作相。上有六龙回日之高标六龙回日之高标：一作横河断海之浮云，下有冲波逆折之回川。黄鹤之飞尚不得得：一作过，猿猱欲度愁攀缘。青泥何盘盘，百步九折萦岩峦。扪参历井仰胁息，以手抚膺坐长叹。问君西游何时还，畏途巉岩不可攀。但见悲鸟号古木，雄飞雌从绕林间。又闻子规啼夜月，愁空山。蜀道之难，难于上青天，使人听此凋朱颜。连峰去天不盈尺去天不盈尺：一作入烟几千尺，枯松倒挂倚绝壁。飞湍暴流争喧豗，砯崖转石万壑雷。其崄也若此，嗟尔远道之人胡为乎来哉！剑阁峥嵘而崔嵬。一夫当关，万人莫开人：一作夫。所守或匪亲亲：一作人，化为狼与豺。朝避猛虎，夕避长蛇。磨牙吮血，杀人如麻。锦城虽云乐，不如早还家。蜀道之难，难于上青天，侧身西望长咨嗟。

梁甫吟

相和歌辞。国藩按：李勉《琴说》言：曾子思其父母，撰《梁甫吟》。郭茂倩谓《梁甫吟》者，言人死葬此山，亦葬歌也。诸葛武侯之《梁甫吟》，似吊贤士之冤死。太白此诗，则抱才而专俟际会之时。

长啸梁甫吟，何时见阳春。君不见，朝歌屠叟辞棘津，八十西来钓渭滨。宁羞白发照渌水，逢时壮气思经纶壮：一作吐。广张三千六百钩钩：一作钓，风期暗与文王亲。大贤虎变愚不测，当年颇似寻常人。君不见，高阳酒徒起草中，长揖山东隆淮公。入门开说骋雄辩入门开说：一作一开游说，两女辍洗来趋风。东下齐城七十二，指麾楚汉如旋蓬。狂客落拓尚如此客：一作生，何况壮士当群雄。我欲攀龙见明主，雷公砰訇震天鼓。帝旁投壶多玉女。三时大笑开电光，倏烁晦冥起风雨。阊阖九门不可通，以额叩关阍者怒。白日不照吾精诚，杞国无事忧天倾。猰磨牙竞人肉，驺虞不折生草茎。手接飞猱搏彫虎，侧足焦原未言苦。智者可卷愚者豪，世人见我轻鸿毛。力排南山三壮士，齐相杀之费二桃。吴楚弄兵无剧孟，亚夫咍尔为徒劳。梁甫吟，声正悲。张公两龙剑，神器合有时。风云感会起屠钓，大人屼当安之。

乌夜啼

清商曲辞。国藩按，郭集所引《唐书·乐志》、《教坊记》皆云，宋彭城王义康闻乌夜啼，被赦而作此曲。今郭集所录诸诗，殊无及赦事者。

黄云城边乌欲栖，归飞哑哑枝上啼。机中织锦秦川女一作闺中织妇秦家女，碧纱如烟隔窗语。停梭怅然忆远人然：一作望。怅然忆远人：一作问人忆故夫，独宿孤房独宿孤房：一作独宿空堂，一作知在流沙泪如雨二句一作停梭向人问故夫，知在关西泪如雨。

乌栖曲

清商曲辞。

姑苏台上乌栖时，吴王宫里醉西施。吴歌楚舞欢未毕，青山犹衔半边日。银箭金壶漏水多银箭金壶：一作金壶丁丁，起看秋月坠江波，东方渐高奈乐何乐：一作尔。

战城南

鼓吹曲辞，汉铙歌。

去年战，桑乾源。今年战，葱河道。洗兵条支海上波，放马天山雪中草。万里长征战，三军尽衰老。匈奴以杀戮为耕作，古来唯见白骨黄沙田。秦家筑城备胡处，汉家还有烽火然。烽火然不息，征战无已时征战：一作长征。野战格斗死，败马号鸣向天悲。乌鸢啄人肠，衔飞上挂枯树枝枯树枝：一作上枯枝。士卒涂草莽，将军空尔为。乃知兵者是凶器，圣人不得已而用之人：一作君。

将进酒

一作惜空樽酒。

○鼓吹曲辞，汉铙歌。

君不见，黄河之水天上来，奔流到海不复回。君不见，高堂明镜悲白发，朝如青丝暮成雪成：一作如。人生得意须尽欢，莫使金樽空对月。天生我材必有用用：一作开。又云天生我身必有财；又作天生吾徒有俊材，千金散尽还复来千：一作黄。烹羊宰牛且为乐，会须一饮三百杯。岑夫子，丹丘生，进酒君莫停一作将进酒，杯莫停。与君歌一曲，请君为我倾耳听。钟鼓馔玉不足贵一作玉帛岂足贵，但愿长醉不用醒用：一作复。古来圣贤皆寂寞寂寞：一作死尽，唯有饮者留其名。陈王昔时宴平乐时：一作日，斗酒十千恣欢谑。主人何为言少钱，径须沽酒对君酌一作且须沽酒共君酌。五花马，千金裘，呼儿将出换美酒，与尔同销万古愁。

行行且游猎篇

杂曲歌辞。郭集作《行行游且猎篇》。《乐府解题》曰：梁刘孝威《游猎篇》备言游行射猎之事，亦谓之《行行游且猎篇》。

边城儿，生平不读一字书，但知游猎夸轻。胡马秋肥宜白草，骑来蹑影何矜骄何矜骄：一作可怜骄。金鞭拂雪挥鸣鞘，半酣呼鹰出远郊。弓弯满月不虚发弓弯：一作弯弧，双鸧迸落连飞。海边观者皆辟易，猛气英风振沙碛。儒生不及游侠人，白首垂帷复何益。

飞龙引二首

琴曲歌辞。郭集录者二家。

黄帝铸鼎于荆山，炼丹砂。丹砂成黄金，骑龙飞去太上家。云愁海思令人嗟。宫中彩女颜如花，飘然挥手凌紫霞。从风纵体登銮车銮：一作鸾。登銮车，侍轩辕，遨游青天中，其乐不可言。

鼎湖流水清且闲。轩辕去时有弓剑，古人传道留其间。后宫婵娟多花颜。乘鸾飞烟亦不还，骑龙攀天造天关。造天关，闻天语。屯云河车载玉女。载玉女，过紫皇，紫皇乃赐白兔所捣之药方。后天而老凋三光。下视瑶池见王母，蛾眉萧飒如秋霜。

天马歌

郊庙歌辞，汉郊祀歌中题。

天马来出月支窟，背为虎文龙翼骨。嘶青云，振绿发。兰筋权奇走灭没。腾昆仑，历西极，四足无一蹶。鸡鸣刷燕晡秣越，神行电迈蹑恍惚。天马呼，飞龙趋龙：一作黄。目明长庚臆双凫，尾如流星首渴乌，口喷红光汗沟珠。曾陪时龙跃天衢，羁金络月照星都星：一作皇。逸气稜稜淩九区，白璧如山谁敢沽。回头笑紫燕，但觉尔辈愚。天马奔，恋君轩。跃惊矫浮云翻。万里足踯躅，遥瞻阊阖门。不逢寒风子，谁采逸景孙。白云在青天，丘陵远崔嵬。盐车上峻坂，倒行逆施畏日晚。伯乐剪拂中道遗，少尽其力老弃之。愿逢田子方，恻然为我思思：一作悲。虽有玉山禾，不能疗苦肌苦：一作我。严霜五月凋桂枝，伏枥衔冤摧两眉。请君赎献穆天子，犹堪弄影舞瑶池。

行路难三首

第三首一作古兴。

○杂曲歌辞。《乐府解题》曰：《行路难》备言世路艰难及离别悲伤之意。

金樽清酒斗十千，玉盘珍羞直万钱。停杯投箸不能食，拔剑四顾心茫然。欲渡黄河冰塞川，将登太行雪暗天暗天：一作满山，闲来垂钓坐溪上坐：一作碧，忽复乘舟梦日边。行路难，行路难，多歧路，今安在。长风破浪会有时，直挂云帆济沧海。

大道如青天，我独不得出。羞逐长安社中儿，赤鸡白狗赌梨栗狗：一作雉。弹剑作歌奏苦声，曳裾王门不称情。淮阴市井笑韩信，汉朝公卿忌贾生。君不见，昔时燕家重郭隗，拥彗折节无嫌猜。剧辛乐毅感恩分，输肝剖胆效英才英：一作俊。昭王白骨萦蔓草，谁人更扫黄金台。行路难，归去来！

有耳莫洗颍川水，有口莫食首阳蕨。含光混世贵无名，何用孤高比云月。吾观自古贤达人，功成不退皆殒身。子胥既弃吴江上，屈原终投湘水滨。陆机雄才岂自保，李斯税驾苦不早。华亭鹤唳讵可闻，上蔡苍鹰何足道。君不见，吴中张翰称达生，秋风忽忆江东行。且乐生前一杯酒，何须身后千载名。

长相思

杂曲歌辞。郭集：《古诗》曰：“客从远方来，遗我一书札。上言长相思，下言久离别。”李陵诗曰：“行人难久留，各言长相思。”苏武诗日：“生当复来归，死当长相思。”长者久远之辞，言行人久戍，寄书以遗所思也。《古诗》又曰：“客从远方来，遗我一端绮。文采双鸳鸯，裁为合欢被。著以长相思，缘以结不解。”谓被中著绵，以致相思绵绵之意，故曰长相思也。又有《千里思》，与此相类。

长相思，在长安。络纬秋啼金井栏，微霜凄凄簟色寒微：一作凝。孤灯不明思欲绝明：一作寐，又作眠，卷帷望月空长叹。美人如花隔云端美人如花：一作佳期迢迢。上有青冥之高天，下有渌水之波澜。天长路远魂飞苦，梦魂不到关山难。长相思，摧心肝。

日色已尽花含烟，月明欲素愁不眠。赵瑟初停凤凰柱，蜀琴欲奏鸳鸯弦。此曲有意无人传，愿随春风寄燕然。忆君迢迢隔青天。昔日横波目，今成流泪泉。不信妾肠断，归来看取明镜前。

美人在时花满堂，美人去后空余床。床中绣被卷不寝，至今三载犹闻香。香亦竟不灭，人亦竟不来。相思黄叶落，白露点青苔。

上留田

相和歌辞。

○郭集：《古今乐录》曰：王僧虔《技录》有《上留田行》，今不歌。崔豹《古今注》曰：上留田，地名也。人有父母死，不字其孤弟者，邻人为其弟作悲歌，以风其兄，故曰《上留田》。《乐府广题》曰：盖汉世人也。云：“里中有啼儿，似类亲父子。回车问啼儿，慷慨不可止。”

行至上留田，孤坟何峥嵘。积此万古恨，春草不复生。悲风四边来，肠断白杨声。借问谁家地，埋没蒿里茔。古老向余言，言是上留田。蓬科马鬣今已平。昔之弟死兄不葬，他人于此举铭旌。一鸟死，百鸟鸣。一兽走，百兽惊。桓山之禽别离苦桓：一作常，欲去回翔不能征。田氏仓卒骨肉分，青天白日摧紫荆。交让之木本同形，东枝西枝荣。无心之物尚如此，参商胡乃寻天兵。孤竹延陵，让国扬名。高风缅邈，颓波激清。尺布之谣，塞耳不能听。

春日行

杂曲歌辞。

○鲍照《春日行》言春日泛舟饮酒，张籍《春日行》言春日入园赏花。太白此诗，言泛舟而不愿学仙。

深宫高楼入紫清，金作蛟龙盘绣楹盘绣楹：一作绣作楹。佳人当窗弄白日，弦将手语弹鸣筝。春风吹落君王耳，此曲乃是升天行。因出天池泛蓬瀛，楼船蹙沓波浪惊。三千双蛾献歌笑，挝钟考鼓宫殿倾。万姓聚舞歌太平。我无为，人自宁。三十六帝欲相迎，仙人飘翩下云姘。帝不去，留镐京。安能为轩辕，独往人窅冥。小臣拜献南山寿，陛下万古垂鸿名。

前有樽酒行二首

杂曲歌辞。

○郭集作《前有一樽酒行》。此题郭集录者四家，大抵及时行乐之意。

春风东来忽相过，金樽渌酒生微波。落花纷纷稍觉多，美人欲醉朱颜酡。青轩桃李能几何，流光欺人忽蹉跎。君起舞，日西夕西：一作将。当年意气不肯倾，白发如丝叹何益发如：一作首垂。

琴奏龙门之绿桐，玉壶美酒清若空。催弦拂柱与君饮，看朱成碧颜始红一作：眼白看杯颜色红。胡姬貌如花，当垆笑春风。笑春风，舞罗衣。君今不醉欲安归。

夜坐吟

杂曲歌辞。

○郭集录者三家。

冬夜夜寒觉夜长，沉吟久坐坐北堂。冰合井泉月入闺，金青凝照悲啼。金灭，啼转多。掩妾泪，听君歌。歌有声，妾有情。情声合，两无违。一语不入意，从君万曲梁尘飞。

野田黄雀行

相和歌辞。

○郭集：《古今乐录》曰：王僧虔《技录》有《野田黄雀行》，今不歌。《乐府解题》曰：晋乐奏东阿王“置酒高殿上”。始言丰膳乐饮，盛宾主之献酬；中言欢极而悲，嗟盛时不再；终言归于知命，而无忧也。《箜篌引》亦用此曲。按，汉鼓吹铙歌亦有《黄雀行》，不知与此同否。

游莫逐炎洲翠，栖莫近吴宫燕。吴宫火起焚尔窠，炎洲逐翠遭网罗。萧条两翅蓬蒿下，纵有鹰鹯奈若何若：一作尔。

箜篌谣

《续古词》亦曰引。国藩按：此六字必非太白所注，失之远矣。郭云：《箜篌谣》不详所起，大略言结交当有终始，与《公无渡河》之称《箜篌引》者迥异。

攀天莫登龙，走山莫骑虎。贵贱结交心不移，唯有严陵及光武。周公称大圣，管蔡宁相容。汉谣一斗粟，不与淮南春。兄弟尚路人路人：一作行路，吾心安所从。他人方寸间，山海几千重。轻言托朋友，对面九疑峰。多花必早落，桃李不如松。管鲍久已死，何人继其踪。

雉朝飞

琴曲歌辞。

○郭集录者七家。国藩按：《雉朝飞》，齐宣王时，处士泯宣年五十无妻，出见雉雌雄相随而作。

麦陇青青三月时，白雉朝飞挟两雌。锦衣绮翼何离褷，犊牧采薪感之悲。春天和，白日暖。啄食饮泉勇气满，争雄斗死绣颈断。雉子班奏急管弦，心倾美酒尽玉碗。枯杨枯杨尔生荑，我独七十而孤栖。弹弦写恨意不尽，瞑目归黄泥。

上云乐

老胡文康词。或云范云及周舍所作，今拟之。

○清商曲辞。郭集录者四家。

金天之西，白日所没。康老胡雏，生彼月窟。巉岩容仪，戌削风骨。碧玉皎皎双目瞳，黄金拳拳两鬓红。华盖垂下睫，嵩岳临上唇。不睹谲诡貌，岂知造化神。大道是文康之严父，元气乃文康之老亲。抚顶弄盘古，推车转天轮。云见日月初生时，铸冶火精与水银。阳乌未出谷，顾兔半藏身。女娲戏黄土，团作愚下人。散在六合间，濛濛若沙尘。生死了不尽，谁明此胡是仙真。西海栽若木，东溟植扶桑。别来几多时，枝叶万里长。中国有七圣，半路颓鸿荒。陛下应运起，龙飞入咸阳。赤眉立盆子，白水兴汉光。叱咤四海动，洪涛为簸扬。举足蹋紫微，天关自开张。老胡感至德，东来进仙倡。五色师子，九苞凤凰，是老胡鸡犬，鸣舞飞帝乡。淋漓飒沓，进退成行。能胡歌，献汉酒。跪双膝，并两肘。散花指天举素手。拜龙颜，献圣寿。北斗戾，南山摧。天子九九八十一万岁，长倾万岁杯岁：一作年。

夷则格上白鸠拂舞辞

舞曲歌辞。

○《古今乐录》曰：稗、铎、巾、拂四舞，梁并夷则格钟磬鸠拂和。故白拟之为《夷则格上白鸠拂舞辞》云。

铿鸣钟，考朗鼓。歌白鸠，引拂舞。白鸠之白谁与邻，霜衣雪襟诚可珍。含哺七子能平均，食不咽，性安驯安：一作可。首农政，鸣阳春。天子刻玉杖，镂形赐耆人。白鹭亦白非纯真鹭：一作鹰，外洁其色心匪仁。阙五德，无司晨，胡为啄我葭下之紫鳞。鹰鹯雕鹗，贪而好杀。凤凰虽大圣，不愿以为臣。

日出入行

相和歌辞。

○郭集作《日出东南隅行》，录者十三家。

日出东方隈，似从地底来。历天又复人西海，六龙所舍安在哉。其始与终古不息一作其行终古不休息，人非元气，安得与之久徘徊。草不谢荣于春风，木不怨落于秋天。谁挥鞭策驱四运，万物兴歇皆自然。羲和羲和，汝奚汩没于荒淫之波。鲁阳何德，驻景挥戈。逆道违天，矫诬实多。吾将囊括大块，浩然与溟涬同科。

胡无人

相和歌辞。

○郭集录者五家，大约皆努力破胡之意。

严风吹霜海草凋，筋干精坚胡马骄。汉家战士三十万，将军兼领霍嫖姚兼领：一作谁家。流星白羽腰间插，剑花秋莲光出匣。天兵照雪下玉关，虏箭如沙射金甲。云龙风虎尽交回尽：一作昼，太白入月敌可摧。敌可摧，旄头灭，履胡之肠涉胡血。悬胡青天上，埋胡紫塞旁。胡无人，汉道昌。陛下之寿三千霜。但歌大风云飞扬，安用猛士兮守四方。

北风行

杂曲歌辞。

○鲍照及太白皆言北风雨雪而行人不归。

烛龙栖寒门，光耀犹旦开。日月照之何不及此一作日月之阳不及此，唯有北风号怒天上来。燕山雪花大如席，片片吹落轩辕台。幽州思妇十二月，停歌罢笑双蛾摧。倚门望行人，念君长城苦寒良可哀。别时提剑救边去，遗此虎文金萆卑靫。中有一双白羽箭，蜘蛛结网生尘埃。箭空在，人今战死不复回。不忍见此物，焚之已成灰已成：一作以为。黄河捧土尚可塞，北风雨雪恨难裁裁：一作哉。

独漉篇

舞曲歌辞。

独漉水中泥，水浊不见月。不见月尚可，水深行人没。越鸟从南来。胡雁亦北度。我欲弯弓向天射，惜其中道失归路。落叶别树，飘零随风。客无所托，悲与此同。罗帷舒卷，似有人开。明月直入，无心可猜。雄剑挂壁，时时龙鸣。不断犀象，羞涩苔生。国耻未雪，何由成名。神鹰梦泽，不顾鸱鸢。为君一击，搏鹏九天。

登高丘而望远海

相和歌辞。

登高丘，望远海。六鳌骨已霜，三山流安在。扶桑半摧折，白日沉光彩。银台金阙如梦中。秦皇汉武空相待。精卫费木石，鼋鼍无所凭。君不见，骊山茂陵尽灰灭，牧羊之子来攀登。盗贼劫宝玉，精灵竟何能，穷兵黩武今如此，鼎湖飞龙安可乘。

阳春歌

清商曲辞。

○郭集录者六家。

长安白日照春空，绿杨结烟桑袅风桑：一作垂。披香殿前花始红，流芳发色绣户中。绣户中，相经过。飞燕皇后轻身舞，紫宫夫人绝世歌。圣君三万六千日，岁岁年年奈乐何。

杨叛儿

清商曲辞。

○郭集录者四家。郭集：《唐书·乐志》曰：《杨伴儿》本童谣歌也，齐隆昌时女巫之子曰杨旻，少时随母入内，及长为何后宠。童谣云：杨婆儿，共戏来所欢。语讹遂成杨伴儿。《古今乐录》曰：杨叛儿，送声云，叛儿教侬，不复相思。

君歌杨叛儿，妾劝新丰酒。何许最关人，乌啼白门柳。乌啼隐杨花，君醉留妾家。博山炉中沈香火，双烟一气淩紫霞。

双燕离

琴曲歌辞。

○郭集录者三家。

双燕复双燕，双飞令人羡。玉楼珠阁不独栖，金窗绣户常相见。柏梁失火去，因入吴王宫。吴宫又焚荡，雏尽巢一空。憔悴一身在，孀雌忆故雄。双飞难再得，伤我寸心中。

山人劝酒

琴曲歌辞。

苍苍云松，落落绮皓。春风尔来为阿谁，胡蝶忽然满芳草。秀眉霜雪桃花貌，青髓绿发长美好。称是秦时避世人，劝酒相欢不知老。各守兔鹿志兔：一作麋，耻随龙虎争。欻起佐太子佐：一作安，汉皇乃复惊。顾谓戚夫人，彼翁羽翼成。归来商山下，泛若云无情。举觞酹巢由，洗耳何独清独：一作太。浩歌望嵩岳，意气还相倾还：一作遥。

于阗采花

杂曲歌辞。

○郭集录者二家。

于阗采花人，自言花相似。明妃一朝西入胡，胡中美女多羞死。乃知汉地多名姝，胡中无花可方比。丹青能令丑者妍，无盐翻在深宫里。自古妒蛾眉，胡沙埋皓齿。

鞠歌行

相和歌辞。

○郭集录者四家。按：《鞠歌行》言知己难逢之意。郭集：《古今乐录》曰：王僧虔《技录》：平调又有《鞠歌行》，今无歌者。陆机序曰：按汉宫阁有含章鞠室、灵芝鞠室。后汉马防第宅卜临道，连阁通池，鞠城弥于街路。鞠歌将谓此也。又东阿王诗：连骑击壤，或谓蹙鞠乎！三言七言，虽奇宝名器，不遇知己，终不见重，愿逢知己，以托意焉。

玉不自言如桃李，鱼目笑之卞和耻。楚国青蝇何太多，连城白璧遭谗毁。荆山长号泣血人，忠臣死为刖足鬼。听曲知宁戚，夷吾因小妻。秦穆五羊皮，买死百里奚。洗拂青云上，当时贱如泥。朝歌鼓刀叟，虎变蟠溪中。一举钓六合，遂荒营丘东。平生渭水曲，谁识此老翁。奈何今之人，双目送飞鸿。

幽涧泉

琴曲歌辞。

拂彼白石，弹吾素琴。幽涧愀兮流泉深。善手明徽，高张清心。寂历似千古，松飕飗兮万寻。中见愁猿吊影而危处兮，叫秋木而长吟。客有哀时失志而听者，泪淋浪以沾襟。乃缉商缀羽，潺湲成音。吾但写声发愤于妙指，殊不知此曲之古今。幽涧泉，鸣深林。

王昭君二首

一作昭君怨。

○相和歌辞。郭集录者二十一家。

汉家秦地月，流影照明妃照：一作送。一上玉关道，天涯去不归。汉月还从东海出海：一作方，明妃西嫁无来日。燕支长寒雪作花，娥眉憔悴没胡沙。生乏黄金枉图画，死留青冢使人嗟。

昭君拂玉鞍，上马啼红颊。今日汉宫人，明朝胡地妾。

中山孺子妾歌

杂歌谣辞。

○郭集：《汉书》曰：诏赐中山靖王子哙及孺子妾冰、未央才人歌诗四篇。如淳曰：孺子，幼少称。孺子妾，宫人也。颜师古曰：孺子，王妾之有品号者。妾，王之众妾也。冰，其名。才人，天子内官。按，此谓以歌诗赐中山王及孺子妾、未央才人等尔。累言之，故云及也。而陆厥作歌，乃谓之中山孺子妾，失之远矣。《艺文志》又曰：《临江王》及《愁思节士》歌诗四篇，《李夫人》及《幸贵人》歌诗三篇，亦皆累辞也。国藩按：如郭之说，则靖王子哙也，孺子妾冰也，未央才人也，三者平列。陆厥及太白词皆失之，然则古词之郢书燕说者亦多矣。

中山孺子妾，特以色见珍。虽不如延年妹，亦是当时绝世人。桃李出深井，花艳惊上春。一贵复一贱，关天岂由身。芙蓉老秋霜，团扇羞网尘。戚姬髡剪入舂市，万古共悲辛。

荆州乐

杂曲歌辞。

○郭云：《荆州乐》盖出于清商曲之《江陵乐》。荆州即江陵也。又有《纪南歌》，亦出于此。

白帝城边足风波，瞿塘五月谁敢过。荆州麦熟茧成蛾，缲丝忆君头绪多。拨谷飞鸣奈妾何。

设辟邪仗鼓吹雉子班曲辞

鼓吹曲辞。

○郭集录者四家。

辟邪仗作鼓吹惊，雉子班之奏曲成。喔咿振迅欲飞鸣。扇锦翼，雄风生。双雌同饮啄，悍谁能争。乍向草中耿介死，不求黄金笼下生。天地至广大，何惜遂物情鼓吹曲皆军中之乐。“耿介死”四句，亦烈士报国之志也。善卷让天子，务光亦逃名。所贵旷士怀，朗然合太清。

古有所思

鼓吹曲辞。

○郭集录者二十四家，大抵皆思妇之词。

我思仙人仙：一作佳，乃在碧海之东隅。海寒多天风，白波连山倒蓬壶山：一作天。长鲸喷涌不可涉，抚心茫茫泪如珠。西来青鸟东飞去，愿寄一书谢麻姑。

久别离

杂曲歌辞。

○郭集与《远别离》《长别离》为类。

别来几春未还家，玉窗五见樱桃花。况有锦字书，开缄使人嗟使：一作令。至此肠断彼心绝，云鬟绿鬓罢揽结。愁如回飙乱白雪。去年寄书报阳台，今年寄书重相催。胡为东风为我吹行云使西来。待来竟不来，落花寂寂委青苔。

采莲曲

清商曲辞。

○郭集录者二十二家。

若耶溪傍采莲女，笑隔荷花共人语。日照新妆水底明。风飘香袖空中举。岸上谁家游冶郎，三三五五映垂杨。紫骝嘶入落花去，见此踟蹰空断肠。

白头吟

相和歌辞。

○郭集录者六家。郭集：《古今乐录》曰：王僧虔《技录》曰：《白头吟》，行歌，古“皑如山上雪”篇。《西京杂记》曰：司马相如将聘茂陵人女为妾，卓文君作《白头吟》以自绝，相如乃止。《乐府解题》曰：古辞云：“皑如山上雪，皎若云间月。”又云：“愿得一心人，白头不相离。”始言良人有两意，故来与之相决绝。次言别于沟水之上，叙其本情。终言男儿重意气，何用钱刀为。若宋鲍照“直如朱丝绳”，陈张正见“平生怀直道”，唐虞世南“气如幽径兰”，皆自伤清直芬馥，而遭铄金玷玉之谤，君恩以薄，与古文近焉。一说云：《白头吟》疾人相知以新间旧，不能至于白首，故以为名。唐元稹又有《决绝词》，亦出于此。

锦水东流碧，波荡双鸳鸯。雄巢汉宫树，雌弄秦草芳。相如去蜀谒武帝，赤车驷马生辉光。一朝再览大人作，万乘忽欲凌云翔。闻道阿娇失恩宠，千金买赋要君王。相如不忆贫贱日，官高金多聘私室。茂陵姝子皆见求，文君欢爱从此毕。泪如双泉水，行堕紫罗襟。五起鸡三唱，清晨白头吟。长吁不整绿云鬓，仰诉青天哀怨深。城崩杞梁妻，谁道土无心。东流不作西归水，落花辞枝羞故林。头上玉燕钗，是妾嫁时物。赠君表相思，罗袖幸时拂。莫卷龙须席，从他生网丝，且留琥珀枕，还有梦来时。鹔鹴裘在锦屏上，自君一挂无由披由：一作人。妾有秦楼镜，照心胜照井。愿持照新人，双对可怜影。覆水却收不满杯，相如还谢文君回。古来得意不相负，只今唯有青陵台。

临江王节士歌

《汉书·艺文志》云：《临江王》及《愁思节士》歌诗四篇。是《临江王》也，《愁思节士》也，二者平列，陆厥及太白之词皆失之。庚信赋云：临江王有愁思之歌。亦失之矣。

洞庭白波木叶稀，燕雁始人吴云飞。吴云寒，燕雁苦，风号沙宿潇湘浦。节士感秋泪如雨。白日当天心，照之可以事明主。壮士愤士：一作所，雄风生雄：一作寒。安得倚天剑，跨海斩长鲸。

司马将军歌

代陇上健儿陈安。按，刘曜之将平先破陈安于陇上，安部下为《陇上歌》。太白作此拟之，而无悲伤，壮士战死之意未详何说。

狂风吹古月，窃弄章华台。北落明星动光彩，南征猛将如云雷一作南方有事将军来。手中电曳倚天剑电曳：一作曳电，直斩长鲸海水开。我见楼船壮心目，颇似龙骧下三蜀。扬兵习战张虎旗，江中白浪如银屋。身居玉帐临河魁，紫髯若戟冠崔嵬。细柳开营揖天子，始知灞上为婴孩。羌笛横吹阿亸回。向月楼中吹落梅。将军自起舞长剑，壮士呼声动九垓。功成献凯见明主，丹青画像麒麟台。

君道曲

梁之雅歌有五篇，今作一章。

○清商曲辞。

大君若天覆，广运无不至。轩后爪牙常先太山稽，如心之使臂。小白鸿翼于夷吾，刘葛鱼水本无二。土扶可成墙，积德为厚地。

结袜子

杂曲歌辞。按，《汉书》：王生使张释之结袜，而释之名愈重。太白此辞大抵言感恩之重，而以命相许也。

燕南壮士吴门豪，筑中置铅鱼隐刀。感君恩重许君命，太山一掷轻鸿毛。

白纻辞三首

舞曲歌辞。

○郭集《白纻曲》、《白纻歌》、《白纻辞》录者共十四家。

扬清歌歌：一作音，发皓齿，北方佳人东邻子。旦吟白纻停绿水，长袖拂面为君起。寒云夜卷霜海空，胡风吹天飘塞鸿。玉颜满堂乐未终，馆娃日落歌吹濛。

月寒江清夜沉沉，美人一笑千黄金。垂罗舞縠扬哀音，郢中白雪且莫吟，子夜吴歌动君心。动君心，冀君赏。愿作天池双鸳鸯，一朝飞去青云上。

吴刀剪彩缝舞衣彩：一作绮，明妆丽服夺春辉，扬眉转袖若雪飞。倾城独立世所稀，激楚结风醉忘归。高堂月落烛已微，玉钗挂缨君莫违。

鸣雁行

杂曲歌辞。

○郭集录者六家。

胡雁鸣，辞燕山。昨发委羽朝度关。一一衔芦枝，南飞散落天地间。连行接翼往复还。客居烟波寄湘吴，淩霜触雪毛体枯。畏逢矰缴惊相呼，闻弦虚坠良可吁。君更弹射何为乎。

凤笙篇

仙人十五爱吹笙，学得昆丘彩凤鸣。始闻炼气飧金液，复道朝天赴玉京。玉京迢迢几千里，凤笙去去无穷已。欲叹离声发绛唇，更嗟别调流纤指。此时惜别讵堪闻，此地相看未忍分。重吟真曲和清吹，却秦仙歌响绿云。绿云紫气向函关，访道应寻缑氏山。莫学吹笙王子晋，一遇浮丘断不还。

清平调词三首

云想衣裳花想容，春风拂槛露华浓。若非群玉山头见，会向瑶台月下逢。

一枝红艳露凝香，云雨巫山枉断肠。借问汉宫谁得似，可怜飞燕倚新妆。

名花倾国两相欢，长得君王带笑看。解释春风无限恨，沉香亭北倚阑干。

白鼻

横吹曲辞。

○郭集录者二家。

银鞍白鼻银：一作金，绿地障泥锦。细雨春风花落时一作春风细雨花落时，挥鞭直就胡姬饮。

猛虎行

行：一作吟。

○相和歌辞。郭集录者十家。国藩按，《猛虎行》多言不以艰险改节，太白此诗则自伤不遇耳。

朝作猛虎行，暮作猛虎吟一作行亦猛虎吟，坐亦猛虎吟。肠断非关陇头水，泪下不为雍门琴。旍旌缤纷两河道旍旌：一作旌旗，战鼓惊山欲倾倒。秦人半作燕地囚，胡马翻衔洛阳草。一输一失关下兵，朝降夕叛幽蓟城。巨鳌未斩海水动，鱼龙奔走安得宁。颇似楚汉时，翻覆无定止。朝过博浪沙，暮入淮阴市。张良未遇韩信贫，刘项存亡在两臣。暂到下邳受兵略，来投漂母作主人。贤哲恓恓古如此，今时亦弃青云士。有策不敢犯龙鳞，窜身南国避胡尘。宝书玉剑挂高阁，金鞍骏马散故人。昨日方为宣城客，掣铃交通二千石。有时六博快壮心快壮心：一作快寸心，绕床三匝呼一掷。楚人每道张旭奇，心藏风云世莫知。三吴邦伯皆顾眄皆：一作多，四海雄侠两追随两追随：一作皆相推。萧曹曾作沛中吏，攀龙附凤当有时。溧阳酒楼三月春，杨花茫茫愁杀人茫茫：一作漠漠。胡雏绿眼吹玉笛，吴歌白纻飞梁尘。丈夫相见且为乐相见：一作到处，槌牛挝鼓会众宾。我从此去钓东海，得鱼笑寄情相亲。

○“旍旌”以下八句，叙述安史之乱。“颇似楚汉时”以下十句。借张韩以自喻。“有策不敢犯龙鳞”以下，则自叙其落魄不偶。宣城、溧阳，皆其所经之地也。

少年行二首

杂曲歌辞。

○郭集录者十四家。

五陵年少金市东，银鞍白马度春风。落花踏尽游何处，笑入胡姬酒肆中。

君不见，淮南少年游侠客，白日毬猎夜拥掷。呼卢百万终不惜，报仇千里如咫尺。少年游侠好经过，浑身装束皆绮罗。兰蕙相随喧妓女，风光去处满笙歌。骄矜自言不可有，侠士堂中养来久。好鞍好马乞与人，十千五千旋沽酒。赤心用尽为知己，黄金不惜栽桃李。桃李栽来几度春，一回花落一回新。府县尽为门下客，王侯皆是平交人。男儿百年且乐命，何须徇书受贫病。男儿百年且荣身，何须徇节甘风尘。衣冠半是征战士，穷儒浪作林泉民。遮莫枝根长百丈，不如当代多还往。遮莫亲姻连帝城，不如当身自簪缨。看取富贵眼前者，何用悠悠身后名。

捣衣篇

闺里佳人年十余，嚬蛾对影恨离居。忽逢江上春归燕，衔得云中尺素书。玉手开缄长叹息，狂夫犹戍交河北。万里交河水北流，愿为双鸟泛中洲。君边云拥青丝骑，妾处苔生红粉楼。楼上春风日将歇，谁能揽镜看愁发。晓吹员管随落花，夜捣戍衣向明月。明月高高刻漏长，真珠帘箔掩兰堂。横垂宝幄同心结，半拂琼筵苏合香。琼筵宝幄连枝锦，灯烛荧荧照孤寝。有使凭将金剪刀，为君留下相思枕。摘尽庭兰不见君，红巾拭泪坐氤氲。明年若更征边塞，愿作阳台一段云。

○以上乐府。

襄阳歌

落日欲没岘山西，倒著接花下迷一作行客辞归花下迷。襄阳小儿齐拍手，拦街争唱白铜。傍人借问笑何事，笑杀山公醉似泥。鸬鹚杓，鹦鹉杯。百年三万六千日，一日须倾三百杯。遥看汉水鸭头绿，恰似蒲萄初醅。此江若变作春酒，垒便筑糟丘台。千金骏马换少妾，醉坐雕鞍歌落梅。车傍侧挂一壶酒，凤笙龙管行相催。咸阳市中叹黄犬，何如月下倾金罍。君不见，晋朝羊公一片古碑材，龟头剥落生莓苔。泪亦不能为之堕，心亦不能为之哀。谁能忧彼身后事，金凫银鸭葬死灰。清风朗月不用一钱买，玉山自倒非人推。舒州杓，力士铛一作黄金爵，白玉瓶，李白与尔同死生李白：一作酒仙。襄王云雨今安在，江水东流猿夜声。

江上吟

一作《江上游》。

木兰之枻沙棠舟，玉箫金管坐两头。美酒樽中置千斛樽：一作当，载妓随波任去留。仙人有待乘黄鹤，海客无心随白鸥。屈平词赋悬日月，楚王台榭空山丘。兴酣落笔摇五岳，诗成啸傲凌沧洲。功名富贵若长在，汉水亦应西北流。

侍从宜春苑奉诏赋龙池柳色初青听新鹦百啭歌 长安

东风已绿瀛洲草，紫殿红楼觉春好。池南柳色半青青，萦烟袅娜拂绮城。垂丝百尺挂雕楹，上有好鸟相和鸣。间关早得春风情。春风卷入碧云去，千门万户皆春声。是时君王在镐京，五云垂晖耀紫清。仗出金宫随日转，天回玉辇绕花行。始向蓬莱看舞鹤，还过茞若听新莺。新莺飞绕上林苑，愿入箫韶杂凤笙。

玉壶吟

烈士击玉壶，壮心惜暮年。三杯拂剑舞秋月，忽然高咏涕泗涟一作三杯拂剑舞，秋月忽高悬。凤凰初下紫泥诏，谒帝称觞登御筵。揄扬九重万乘主，谑浪赤墀青琐贤。朝天数换飞龙马，敕赐珊瑚白玉鞭。世人不识东方朔，大隐金门是谪仙。西施宜笑复宜嚬，丑女效之徒集身。君王虽爱蛾眉好，无奈宫中妒杀人“凤凰”以下八句，皆自赞之词。“西施”四句，伤不遇也。

○此间有《笑歌行》《悲歌行》二首未抄，实非太白诗也。郭茂倩以《悲歌行》录入杂曲歌辞，以《笑歌行》录入新乐府辞，不知有何区别，殆亦强作解事，不辨其为赝作耳。

豳歌行上新平长史兄粲 陕西

豳谷稍稍振庭柯，泾水浩浩扬湍波。哀鸿酸嘶暮声急，愁云苍惨寒气多。忆昨去家此为客，荷花初红柳阴碧。中宵出饮三百杯，明朝归揖二千石。宁知流寓变光辉，胡霜萧飒绕客衣。寒灰寂寞竟谁暖，落叶飘扬何处归。吾兄行乐穷曛旭，满堂有美颜如玉。赵女长歌入彩云，燕姬醉舞娇红烛。狐裘兽炭酌流霞，壮士悲吟宁见嗟。前荣后枯相翻覆，何惜余光及棣华。

西岳云台歌送丹丘子

西岳峥嵘何壮哉，黄河如丝天际来。黄河万里触山动，盘涡毂转秦地雷。荣光休气纷五彩，千年一清圣人在。巨灵咆哮擘两山，洪波喷流射东海喷流射东海：一作箭射流东海。三峰却立如欲摧，翠崖丹谷高掌开。白帝精光运元气，石作莲花云作台。云台阁道连窈冥连窈冥：一作人不到，中有不死丹丘生。明星玉女备洒扫，麻姑搔背指爪轻。我皇手把天地户，丹丘谈天与天语。九重出入生光辉，东求蓬莱复西归。玉浆倘惠故人饮，骑二茅龙上天飞。

元丹丘歌

元丹丘，爱神仙爱：一作好。朝饮颍川之清流，暮还嵩岑之紫烟。三十六峰长周旋。长周旋，蹑星虹。身骑飞龙耳生风，横河跨海与天通。我知尔游心无穷。

扶风豪士歌

洛阳三月飞胡沙，洛阳城中人怨嗟。天津流水波赤血，白骨相撑如乱麻。我亦东奔向吴国东奔向吴国：一作来奔溧溪上，浮云四塞道路赊。东方日出啼早鸦，城门人开扫落花。梧桐杨柳拂金井，来醉扶风豪士家“洛阳三月”四句，言安禄山破东京。“我亦东奔”四句，自叙避乱来吴，因至扶风豪士之家。扶风豪士当亦秦人而同时避乱于吴者。扶风豪士天下奇，意气相倾山可移。作人不倚将军势，饮酒岂顾尚书期。雕盘绮食会众客，吴歌赵舞香风吹。原尝春陵六国时，开心写意君所知。堂中各有三千士，明日报恩知是谁。抚长剑，一扬眉，清水白石何离离。脱吾帽，向君笑。饮君酒，为君吟。张良未逐赤松去，桥边黄石知我心“扶风豪士天下奇”以下十句，专赞其豪侠奇伟。“抚长剑”以下九句，自述其高怀逸志。

同族弟金城尉叔卿烛照山水壁画歌 叔：一作升

高堂粉壁图蓬瀛，烛前一见沧洲清。洪波汹涌山峥嵘，皎若丹丘隔海望赤城。光中乍喜岚气灭，谓逢山阴晴后雪。回溪碧流寂无喧，又如秦人月下窥花源。了然不觉清心魂，只将叠嶂鸣秋猿。与君对此欢未歇，放歌行吟达明发。却顾海客扬云帆，便欲因之向溟渤。

白毫子歌

淮南小山白毫子，乃在淮南小山里。夜卧松下雪，朝餐石中髓。小山连绵向山开连：一作联，碧峰巉岩渌水回。余配白毫子，独酌流霞杯。拂花弄琴坐青苔，绿萝树下春风来。南窗萧飒松声起，凭崖一听清心耳。可得见，未得亲未：一作不。八公携手五云去，空余桂树愁杀人。

梁园吟

一作：梁园醉酒歌。

○玩诗指，盖公溯黄河而西赴长安，过梁园时怀古而作也，不知定在何时，或禄山未乱以前耳。

我浮黄河去京关浮：一作乘。河：一作云，挂席欲进波连山进：一作往。天长水阔厌远涉，访古始及平台间。平台为客忧思多，对酒遂作梁园歌对酒：一作醉来。却忆蓬池阮公咏，因吟渌水扬洪波。洪波浩荡迷旧国，路远西归安可得。人生达命岂假愁，且饮美酒登高楼。平头奴子摇大扇，五月不热疑清秋疑：一作如。玉盘杨梅为君设玉：一作素。杨：一作青，吴盐如花皎白雪白：一作如。持盐把酒但饮之，莫学夷齐事高洁一作何用孤高比云月；又作咄咄书空字还灭。昔人豪贤信陵君，今人耕种信陵坟。荒城虚照碧山月虚：一作远，古木尽人苍梧云。梁王宫阙今安在宫阙：一作宾客，枚马先归不相待。舞影歌声散渌池，空余汴水东流海。沉吟此事泪满衣，黄金买醉未能归未能：一作莫言。连呼五白行六博行：一作投，分曹赌酒酣驰晖酣：一作看。歌且谣，意方远。东山高卧时起来时：一作忽，又作还。欲济苍生未应晚。

鸣皋歌送岑征君

时梁园三尺雪，在清冷池作。

若有人兮思鸣皋，阻积雪兮心烦劳。洪河凌兢不可以径度，冰龙鳞兮难容舠。邈仙山之峻极兮仙山：一作神仙，闻天籁之嘈嘈。霜崖缟皓以合沓兮，若长风扇海风：一作虹，涌沧溟之波涛。玄猿绿罴，舔舕岌危岌：一作崟；咆柯振石，骇胆栗魄；群呼而相号。峰峥嵘以路绝，挂星辰于岩。送君之归兮，动鸣皋之新作。交鼓吹兮弹丝，觞清泠之池阁。君不行兮何待，若返顾之黄鹤。扫梁园之群英，振大雅于东洛。巾征轩兮历阻折，寻幽居兮越崿。盘白石兮坐素月，琴松风兮寂万壑寂：一作升。望不见兮心氛氲，萝冥冥兮霰纷纷。水横洞以下绿，波小声而上闻。虎啸谷而生风，龙藏溪而吐云。冥鹤清唳冥：一作寡，饥鼯嚬呻。块独处此幽默兮，愀空山而愁人愀：一作啼。而：一作兮。鸡聚族以争食，凤孤飞而无邻。蝘蜓嘲龙，鱼目混珍。嫫母衣锦，西施负薪。若使巢由桎梏于轩冕兮，亦奚异乎夔龙蹩躠于风尘。哭何苦而救楚，笑何夸而却秦。吾诚不能学二子，沽名矫节以耀世兮，固将弃天地而遗身。白鸥兮飞来，长与君兮相亲。

鸣皋歌奉饯从翁清归五崖山居

昨忆鸣皋梦里还，手弄素月清潭间。觉时枕席非碧山，侧身西望阻秦关。麒麟阁上春还早，著书却忆伊阳好。青松来风吹石道，绿萝飞花覆烟草。我家仙公爱清真，才雄草圣淩古人。欲卧鸣皋绝世尘。鸣皋微茫在何处，五崖峡水横樵路峡：一作溪。身披翠云裘，袖拂紫烟去烟：一作云。去时应过嵩少间，相思为折三花树。鸣皋山，在河南府陆浑县，故日伊阳。公此时与从翁俱在梁园，故从翁归鸣皋，应由嵩少经过也。

僧伽歌

真僧法号号僧伽，有时与我论三车。问言诵咒几千遍，口道恒河沙复沙。此僧本住南天竺，为法头陀来此国。戒得长天秋月明，心如世上青莲色。意清净，貌棱棱。亦不减，亦不增。瓶里千年舍利骨，手中万岁胡孙藤。嗟予落泊江淮久，罕遇真僧说空有。一言忏尽波罗夷，再礼浑除犯轻垢。

白云歌送刘十六归山

楚山秦山皆白云，白云处处长随君。长随君，君入楚山里，云亦随君渡湘水。湘水上，女萝衣，白云堪卧君早归。

金陵歌送别范宣 金陵

石头巉岩如虎踞，淩波欲过沧江去。钟山龙盘走势来，秀色横分历阳树。四十余帝三百秋，功名事迹随东流。白马小儿谁家子，泰清之岁来关囚一作：白马金鞍谁家子，吹唇虎啸凤皇楼。金陵昔时何壮哉，席卷英豪天下来。冠盖散为烟雾尽，金舆玉座成寒灰。扣剑悲吟空咄嗟，梁陈白骨乱如麻。天子龙沉景阳井，谁歌玉树后庭花。此地伤心不能道，目下离离长春草目：一作日。送尔长江万里心，他年来访南山皓。

劳劳亭歌

在江宁县南十五里，古送别之所，一名临沧观。

金陵劳劳送客堂，蔓草离离生道旁。古情不尽东流水，此地悲风愁白杨。我乘素舸同康乐，朗咏清川飞夜霜。昔闻牛渚吟五章，今来何谢袁家郎。苦竹寒声动秋月，独宿空帘归梦长既以康乐自比，又以袁宏自比，但恨无懈逅相知如谢尚者，致寂寂独宿空帘耳。

金陵城西楼月下吟

金陵夜寂凉风发寂：一作静，独上高楼望吴越高：一作西。白云映水摇空城空：一作秋，白露垂珠滴秋月垂珠滴秋月：一作沾衣湿秋月。月下沉吟久不归沉：一作长，古来相接眼中稀来：一作今。解道澄江净如练，令人长忆谢玄晖长：一作还。

东山吟

去江宁城三十五里，晋谢安携妓之所。

○一云：醉过谢安东山。

携妓东土山，怅然悲谢安。我妓今朝如花月，他妓古坟荒草寒。白鸡梦后五百岁五：一作三。谢安尝梦见白鸡，后太岁在酉而卒，洒酒浇君同所欢。酣来自作清海舞，秋风吹落紫绮冠。彼亦一时，此亦一时，浩浩洪流之咏何必奇之：一作高。“浩浩洪流，带我邦畿”，稽康诗也。太白之意，谓不恋恋于王畿耳。

当涂赵炎少府粉图山水歌

峨眉高出西极天，罗浮直与南溟连。名工绎思挥彩笔，驱山走海置眼前。满堂空翠如可扫，赤城霞气苍梧烟。洞庭潇湘意渺绵，三江七泽情洄沿。惊涛汹涌向何处，孤舟一去迷归年。征帆不动亦不旋，飘如随风落天边。心摇目断兴难尽，几时可到三山巅。西峰峥嵘喷流泉，横石蹙水波潺湲。东崖合沓蔽轻雾，深林杂树空芊绵。此中冥昧失昼夜，隐机寂听无鸣蝉。长松之下列羽客，对坐不语南昌仙。南昌仙人赵夫子，妙年历落青云士。讼庭无事罗众宾，杳然如在丹青里青：一作霄。五色粉图安足珍，真山可以全吾身。若待功成拂衣去，武陵桃花笑杀人。

峨眉山月歌送蜀僧晏入中京

我在巴东三峡时，西看明月忆峨眉。月出峨眉照沧海月出峨眉：一作峨眉山月，与人万里长相随。黄鹤楼前月华白，此中忽见峨眉客。峨眉山月还送君，风吹西到长安陌。长安大道横九天，峨眉山月照秦川。黄金师子承高座，白玉麈尾谈重玄。我似浮云滞吴越，君逢圣主游丹阙。一振高名满帝都，归时还弄峨眉月时：一作来。

○观“黄鹤楼前”二句，太白时在江夏见僧晏也。“我滞吴越”句，当指前事言之耳。

赤壁歌送别 江夏

二龙争战决雌雄，赤壁楼船扫地空。烈火张天照云海，周瑜于此破曹公。君去沧江望澄碧望：一作弄，鲸鲵唐突留余迹。一一书来报故人，我欲因之壮心魄因：一作观。

江夏行

忆昔娇小姿，春心亦自持。为言嫁夫婿，得免长相思。谁知嫁商贾，令人却愁苦。自从为夫妻，何曾在乡土。去年下扬州，相送黄鹤楼。眼看帆去远，心逐江水流。只言期一载，谁谓历三秋。使妾肠欲断，恨君情悠悠。东家西舍同时发，北去南来不逾月。未知行李游何方，作个音书能断绝。适来往南浦，欲问西江船。正见当垆女，红妆二八年。一种为人妻，独自多悲凄。对镜便垂泪，逢人只欲啼。不如轻薄儿，旦暮长追随。悔作商人妇，青春长别离。如今正好同欢乐，君去容华谁得知。

怀仙歌

一鹤东飞过沧海，放心散漫知何在。仙人浩歌望我来，应攀玉树长相待。尧舜之事不足惊，自余嚚嚚真可轻。巨鳌莫载三山去，吾欲蓬莱顶上行吾：一作我。

酬殷佐明见赠五云裘歌

谢朓宅在当涂青山下。

我吟谢朓诗上语，朔风飒飒吹飞雨。谢朓已没青山空，后来继之有殷公。粉图珍裘五云色，晔如晴天散彩虹。文章彪炳光陆离，应是素娥玉女之所为。轻如松花落金粉，浓似苔锦含碧滋。远山积翠横海岛，残霞霏丹映江草。凝毫采掇花露容，几年功成夺天造。故人赠我我不违，著令山水含晴晖晴晖：一作清辉。顿惊谢康乐，诗兴生我衣。襟前林壑敛暝色，袖上烟霞收夕霏。群仙长叹惊此物，千崖万岭相萦郁。身骑白鹿行飘飖，手翳紫芝笑披拂。相如不足夸鹔鹴，王恭鹤氅安可方。瑶台雪花数千点，片片吹落春风香。为君持此淩苍苍，上朝三十六玉皇。下窥夫子不可及，矫手相思空断肠。

临路歌

大鹏飞兮振八裔，中天摧兮力不济。余风激兮万世，游扶桑兮挂石袂。后人得之传此，仲尼亡乎谁为出涕。

草书歌行

少年上人号怀素，草书天下称独步。墨池飞出北溟鱼，笔锋杀尽中山兔。八月九月天气凉，酒徒词客满高堂。笺麻素绢排数箱，宣州石砚墨色光。吾师醉后倚绳床，须臾扫尽数千张。飘风骤雨惊飒飒，落花飞雪何茫茫。起来向壁不停手，一行数字大如斗。怳怳如闻神鬼惊，时时只见龙蛇走。左盘右旋如惊电，状同楚汉相攻战。湖南七郡凡几家，家家屏幛书题遍。王逸少，张伯英，古来几许浪得名。张颠老死不足数，我师此义不师古。古来万事贵天生，何必要公孙大娘浑脱舞。

山鹧鸪词

苦竹岭头秋月辉，苦竹南枝鹧鸪飞。嫁得燕山胡雁婿，欲衔我向雁门归。山鸡翟雉来相劝，南禽多被北禽欺。紫塞严霜如剑戟，苍梧欲巢难背违。我心誓死不能去，哀鸣惊叫泪沾衣。

和卢侍御通塘曲

君夸通塘好，通塘胜耶溪。通塘在何处，宛在寻阳西。青萝袅袅拂烟树，白鹇处处聚沙堤。石门中断平湖出，百丈金潭照云日。何处沧浪垂钓翁，鼓棹渔歌趣非一。相逢不相识，出没绕通塘。浦边清水明素足，别有浣纱吴女郎。行尽绿潭潭转幽，疑是武陵春碧流。秦人鸡犬桃花里，将比通塘渠见羞。通塘不忍别，十去九迟回。偶逢佳境心已醉，忽有一鸟从天来。月出青山送行子，四边苦竹秋声起。长吟白雪望星河，双垂两足扬素波。梁鸿德耀会稽日，宁知此中乐事多。

○结句似与起句相应。言会稽虽有耶溪，尚不如寻阳之通塘；会稽之梁孟，尚不如寻阳之卢侍御也。

赠郭将军

将军少年出武威，入掌银台护紫微。平明拂剑朝天去，薄暮垂鞭醉酒归。爱子临风吹玉笛，美人腾月舞罗衣腾：一作向，又作娇。畴昔雄豪如梦里，相逢且欲醉春辉一云：今日相逢俱失路，何年灞上弄春晖。

驾去温泉宫后赠杨山人

少年落拓楚汉间，风尘萧瑟多苦颜。自言介虿竞谁许介虿：一作管葛，长吁莫错还闭关。一朝君王垂拂拭，剖心输丹雪胸臆。忽逢白日回景光，直上青云生羽翼。幸陪鸾辇出鸿都，身骑飞龙天马驹。王公大人借颜色，金章紫绶来相趋。当时结交何纷纷，片言道合唯有君。待吾尽节报明主，然后相携卧白云然后相携：一作携手沧州。

赠裴十四

朝见裴叔则，朗如行玉山。黄河落天走东海，万里写入胸怀间。身骑白鼋不敢度，金高南山买君顾。徘徊六合无相知，飘若浮云且西去。

上李邕

大鹏一日同风起，抟摇直上九万里。假令风歇时下来，犹能却沧溟水。世人见我恒殊调，见余大言皆冷笑。宣父犹能畏后生，丈夫未可轻年少。

述德兼陈情上哥舒大夫

天为国家孕英才，森森矛戟拥灵台。浩荡深谋喷江海，纵横逸气走风雷。丈夫立身有如此，一呼三军皆披靡。卫青漫作大将军，白起真成一竖子。

走笔赠独孤驸马

都尉朝天跃马归，香风吹人花乱飞。银鞍紫鞚照云日，左顾右盼生光辉。是时仆在金门里，待诏公车谒天子。长揖蒙垂国士恩，壮心剖出酬知己。一别蹉跎朝市间，青云之交不可攀。倘其公子重回顾，何必侯嬴长抱关。

○此间有杂言《用投丹阳知己兼奉宣慰判官》一首，几不可句读，不复抄之。

醉后赠从甥高镇

马上相逢揖马鞭，客中相见客中怜。欲邀击筑悲歌饮，正值倾家无酒钱。江东风光不借人，枉杀落花空自春。黄金逐手快意尽，昨日破产今朝贫。丈夫何事空啸傲，不如烧却头上巾。君为进士不得进，我被秋霜生旅鬓。时清不及英豪人，三尺童儿唾廉蔺。匣中盘却装鱼，闲在腰间未用渠。且将换酒与君醉，醉归托宿吴专诸。

赠潘侍御论钱少阳

绣衣柱史何昂藏，铁冠白笔横秋霜。三军论事多引纳，阶前虎士罗干将。虽无二十五老者，且有一翁钱少阳。眉如松雪齐四皓，调笑可以安储皇。君能礼此最下士，九州拭目瞻清光。

流夜郎赠辛判官 流夜郎

昔在长安醉花柳，五侯七贵同杯酒。气岸遥凌豪士前，风流肯落他人后他：一作谁，又作诸。夫子红颜我少年，章台走马著金鞭。文章献纳麒麟殿，歌舞淹留玳瑁筵。与君自谓长如此，宁知草动风尘起。函谷忽惊胡马来，秦宫桃李向胡开。我愁远谪夜郎去，何日金鸡放赦回。

江上赠窦长史

汉求季布鲁朱家，楚逐伍胥去章华。万里南迁夜郎国，三年归及长风沙。闻道青云贵公子，锦帆游弈西江水。人疑天上坐楼船，水净霞明两重绮。相约相期何太深，棹歌摇艇月中寻。不同珠履三千客，别欲论交一片心。

赠汉阳辅录事

鹦鹉洲横汉阳渡，水引寒烟没江树。南浦登楼不见君，君今罢官在何处。汉口双鱼白锦鳞，令传尺素报情人。其中字数无多少，只是相思秋复春。

江夏赠韦南陵冰

胡骄马惊沙尘起，胡雏饮马天津水。君为张掖近酒泉，我窜三巴九千里。天地再新法令宽，夜郎迁客带霜寒。西忆故人不可见，东风吹梦到长安。宁期此地忽相遇，惊喜茫如堕烟雾。玉箫金管喧四筵，苦心不得申一句一：一作长。

○以上喜迁谪后相遇。昨日绣衣倾绿樽绣衣当即指潘侍御，病如桃李竟何言。昔骑天子大宛马，今乘款段诸侯门。赖遇南平豁方寸南平指从弟之遥也，复兼夫子持清论。有似山开万里云，四望青天解人闷。人闷还心闷，苦辛长苦辛。愁来饮酒二千石，寒灰重暖生阳春。山公醉后能骑马，别是风流贤主人。头陀云月多僧气头陀寺在鄂州，宋大明五年建，山水何曾称人意。不然鸣笳按鼓戏沦流然：一作能，呼取江南女儿歌棹讴。我且为君捶碎黄鹤楼，君亦为吾倒却鹦鹉洲。赤壁争雄如梦里，且须歌舞宽离忧。

赠从弟南平太守之遥

时因饮酒过度贬武陵，后诗故赠。

少年不作意，落拓无安居。愿随任公子，欲钓吞舟鱼。常时饮酒逐风景，壮心遂与功名疏。兰生谷底人不锄，云在高山空卷舒。汉家天子驰驷马，赤车蜀道迎相如。天门九重谒圣人，龙颜一解四海春。彤庭左右呼万岁，拜贺明主收沉沦。翰林秉笔回英眄，麟阁峥嵘谁可见。承恩初入银台门一作承恩侍从甘泉宫，著书独在金銮殿。龙驹雕镫白玉鞍，象床绮食黄金盘食：一作席。当时笑我微贱者，却来请谒为交欢。一朝谢病游江海，畴昔相知几人在。前门长揖后门关，今日结交明日改。爱君山岳心不移，随君云雾迷所为。梦得池塘生春草，使我长价登楼诗。别后遥传临海作，可见羊何共和之谢灵运与从弟惠连、东海何长瑜、颍川荀雍、太山羊璇为四友。

对雪醉后赠王历阳

有身莫犯飞龙鳞，有手莫辫猛虎须。君看昔日汝南市，白头仙人隐玉壶。子猷闻风动窗竹，相邀共醉杯中绿。历阳何异山阴时，白雪飞花乱人目。君家有酒我何愁，客多乐酣秉烛游。谢尚自能鹆舞，相如免脱鹔鹴裘。清晨兴罢过江去兴罢：一作鼓棹，他日西看却月楼一作：千里相思明月楼。

春日独坐寄郑明府

燕麦青青游子悲，河堤弱柳郁金枝。长条一拂春风去，尽日飘扬无定时。我在河南别离久，那堪对此当窗牖。情人道来竞不来，何人共醉新丰酒。

寄王屋山人孟大融

我昔东海上，劳山餐紫霞。亲见安期公，食枣大如瓜。中年谒汉主，不惬还归家。朱颜谢春晖，白发见生涯。所期就金液，飞步登云车。愿随夫子天坛上，闲与仙人扫落花。

忆旧游寄谯郡元参军 金陵

忆昔洛阳董糟丘，为余天津桥南造酒楼。黄金白璧买歌笑，一醉累月轻王侯。海内贤豪青云客，就中与君心莫逆就中与君：一作与君一见。回山转海不作难，倾情倒意无所惜。我向淮南攀桂枝，君留洛北愁梦思以上洛阳相会，旋即相别。不忍别，还相随。相随迢迢访仙城，三十六曲水回萦。一溪初入千花明，万壑度尽松风声。银鞍金络到平地，汉东太守来相迎。紫阳之真人，邀我吹玉笙。餐霞楼上动仙乐，嘈燃宛似鸾凤鸣。袖长管催欲轻举，汉中太守醉起舞一作汉东太守酣歌舞。手持锦袍覆我身，我醉横眠枕其股以上汉阳相会，旋又相别。当筵意气凌九霄，星离雨散不终朝。分飞楚关山水遥。余既还山寻故巢，君亦归家度渭桥。君家严君勇貔虎，作尹并州遏戎虏。五月相呼度太行，摧轮不道羊肠苦。行来北凉岁月深，感君贵义轻黄金。琼杯绮食青玉案，使我醉饱无归心。时时出向城西曲，晋祠流水如碧玉。浮舟弄水箫鼓鸣，微波龙鳞莎草绿。兴来携妓恣经过，其若杨花似雪何。红妆欲醉宜斜日红：一作鲜。宜斜日：一作如花落，百尺清潭写翠娥。翠娥婵娟初月辉，美人更唱舞罗衣。清风吹歌入空去，歌曲自绕行云飞以上晋州相会，旋又相别。此时行乐难再遇行：一作欢，西游因献长杨赋。北阙青云不可期，东山白首还归去首：一作发，渭桥南头一遇君渭桥南头：一作涡水桥南，酂台之北又离群以上关中相会，旋又相别。四会四别，统名曰忆旧游。问余别恨今多少，落花春暮争纷纷一作莺飞求友满芳树，落花送客何纷纷。言亦不可尽言：一作情，情亦不可极情：一作言，呼儿长跪缄此辞，寄君千里遥相忆。

寄韦南陵冰余江上乘兴访之遇寻颜尚书笑有此赠

南船正东风，北船来自缓江。上相逢借问君，语笑未了风吹断笑：一作声。闻君携妓访情人，应为尚书不顾身。堂上珠履三千客，瓮中百斛金陵春。恨我阻此乐，淹留楚江滨楚：一作此。月色醉远客，山花开欲然。春风狂杀人，一日剧三年。乘兴嫌太迟，焚却子猷船。梦见五柳枝，已堪挂马鞭。何日到彭泽，长歌陶令前长：一作狂。

庐山谣寄卢侍御虚舟

我本楚狂人，凤歌笑孔丘笑：一本作哭。手持绿玉杖杖：一作枝，朝别黄鹤楼。五岳寻仙不辞远，一生好入名山游。庐山秀出南斗傍，屏风九叠云锦张。影落明湖青黛光。金阙前开二峰帐，银河倒挂三石梁挂：一作泻。香炉瀑布遥相望，回崖沓嶂崚苍苍崚：一作何，翠影红霞映朝日映朝日：一作照千里，鸟飞不到吴天长。登高壮观天地间，大江茫茫去不还。黄云万里动风色，白波九道流雪山。好为庐山谣，兴因庐山发。闲窥石镜清我心，谢公行处苍苔没一作绿萝开处悬明月。早服还丹无世情，琴心三叠道初成。遥见仙人彩云里，手把芙蓉朝玉京。先期汗漫九垓上，愿接卢敖游太清。

自汉阳病酒归寄王明府 回江夏

去岁左迁夜郎道，琉璃砚水长枯槁。今年敕放巫山阳，蛟龙笔翰生辉光。圣主还听子虚赋，相如却欲论文章。愿扫鹦鹉洲，与君醉百场。啸起白云飞七泽，歌吟绿水动三湘。莫惜连船沽美酒，千金一掷买春芳。

早春寄王汉阳

闻道春还未相识，走傍寒梅访消息。昨夜东风入武阳阳：一作昌，陌头杨柳黄金色。碧水浩浩云茫茫，美人不来空断肠。预拂青山一片石，与君连日醉壶觞。

泾溪东亭寄郑少府谔 宣城

我游东亭不见君，沙上行将白鹭群。白鹭闲时散飞去，又如雪点青山云。欲往泾溪不辞远，龙门蹙波虎眼转。杜鹃花开春已阑，归向陵阳钓鱼晚。

梦游天姥吟留别

一作别东鲁诸公。

海客谈瀛洲，烟涛微茫信难求微茫：一作漫。越人语天姥语：一作道，云霓明灭或可睹或：一作安。天姥连天向天横，势拔五岳掩赤城。天台四万八千丈，对此欲倒东南倾欲：一作绝。我欲因之梦吴越因之：一作冥搜，一夜飞度镜湖月。湖月照我影，送我至剡溪。谢公宿处今尚在，绿水荡漾清猿啼。脚着谢公屐，身登青云梯。半壁见海日，空中闻天鸡。千岩万转路不定，迷花倚石忽已瞑。熊咆龙吟殷岩泉，栗深林兮惊层巅。云青青兮欲雨云：一作枫，水澹澹兮生烟。列缺霹雳，丘峦崩摧。洞天石扇扇：一作扉，訇然中开中：一作而。青冥浩荡不见底，日月照耀金银台。霓为衣兮凤为马，云之君兮纷纷而来下。虎鼓瑟兮鸾回车，仙之人兮列如麻。忽魂悸以魄动，怳惊起而长嗟。惟觉时之枕席，失向来之烟霞。世间行乐亦如此，古来万事东流水。别君去兮何时还，且放白鹿青崖间，须行即骑访名山。安能摧眉折腰事权贵，使我不得开心颜。

留别于十一兄逖裴十三游塞垣

太公渭川水，李斯上蔡门。钓周猎秦安黎元，小鱼兔何足言。天张云卷有时节，吾徒莫叹羝触藩。于公白首大梁野，使人怅望何可论。既知朱亥为壮士，且愿束心秋毫里。秦赵虎争血中原，当去抱关救公子。裴生览千古，龙鸾炳天章。悲吟雨雪动林木悲：一作高，放书辍剑思高堂思：一作悲。劝尔一杯酒，拂尔裘上霜。尔为我楚舞，吾为尔楚歌。且探虎穴向沙漠。鸣鞭走马凌黄河。耻作易水别，临歧泪滂沱。

金陵酒肆留别

白门柳花满店香满：一作酒，吴姬压酒唤客尝。金陵子弟来相送，欲行不行各尽觞。请君问取东流水，别意与之谁短长。

南陵别儿童入京 一云古意

白酒新熟山中归新：一作初，黄鸡啄黍秋正肥。呼童烹鸡酌白酒，儿女歌笑牵人衣。高歌取醉欲自慰，起舞落日争光辉。游说万乘苦不早，着鞭跨马涉远道。会稽愚妇轻买臣，余亦辞家西入秦西：一作方。仰天大笑出门去，我辈岂是蓬蒿人。

别山僧 泾县作

何处名僧到水西，乘舟弄月宿泾溪舟：一作杯。平明别我上山去，手携金策踏云梯。腾身转觉三天近，举足回看万岭低。谑浪肯居支遁下，风流还与远公齐。此度别离何日见，相思一夜暝猿啼。

鲁郡尧祠送窦明府薄华还西京

时久病初起作。

朝策犁眉，举鞭力不堪。强扶愁疾向何处，角巾微服尧祠南服：一作步。长杨扫地不见日，石门喷作金沙潭。笑夸故人指绝境笑夸故人：一作笑谑伯明，山光水色青于蓝。庙中往往来击鼓，尧本无心尔何苦。门前长跪双石人，有女如花日歌舞。银鞭绣毂往复回，簸林蹶石鸣风雷。远烟空翠时明灭，白鸥历乱长飞雪。红泥亭子赤栏干赤：一作朱，碧流环转青锦湍。深沉百丈洞海底，那知不有蛟龙盘以上均叙尧祠风景。以上诙诡跌宕，变化离合，不可方物矣。君不见，绿珠潭水流东海，绿珠红粉沉光彩送远：一作远望。绿珠楼下花满园，今日曾无一枝在。昨夜秋声阊阖来，洞庭木落骚人哀。遂将三五少年辈，登高送远形神开一作白首同归翳光彩。生前一笑轻九鼎，魏武何悲铜雀台。我歌白云倚窗牖依窗牖：一作大开口，尔闻其声但挥手。长风吹月渡海来，遥劝仙人一杯酒。酒中乐酣宵向分，举觞酹尧尧可闻。何不令皋繇拥彗横八极繇：一作陶，直上青天挥浮云挥：一作扫。高阳小饮真琐琐，山公酩酊何如我。竹林七子去道赊，兰亭雄笔安足夸赊，远也，谓竹林诸子去道甚远也。四句评贬古人之豪饮嘉宴不足尚也。尧祠笑杀五湖水五：一作镜，至今憔悴空荷花。尔向西秦我东越，暂向瀛洲访金阙。蓝田太白若可期，为余扫洒石上月。

单父东楼秋夜送族弟況之秦时凝弟在席

秦：一作西京。

尔从咸阳来，问我何劳苦。沐猴而冠不足言，身骑土牛滞东鲁。況弟欲行凝弟留，孤飞一雁秦云秋。坐来黄叶落四五，北斗已挂西城楼巳：一作稍。丝桐感人弦亦绝亦：一作已，满堂送客皆惜别。卷帘见月清兴来，疑是山阴夜中雪。明日斗酒别，惆怅清路尘。遥望长安日，不见长安人。长安宫阙九天上，此地曾经为近臣。一朝复一朝，白发心不改。屈平樵悴滞江潭，亭伯流离放辽海。折翮翻飞随转蓬一作翼短天长去不穷，闻弦虚坠下霜空。圣朝久弃青云士，他日谁怜张长公一作谁肯相思张长公。

○自“长安宫阙”至末，皆太白自伤曾为近臣，有流落天涯之感。

灞陵行送别 长安

送君灞陵亭，灞水流浩浩。上有无花之古树，下有伤心之春草。我向秦人问路歧，云是王粲南登之古道。古道连绵走西京，紫关落日浮云生。正当今夕断肠处，骊歌愁绝不忍听。

送羽林陶将军

将军出使拥楼船，江上旌旗拂紫烟。万里横戈探虎穴，三杯拔剑舞龙泉。莫道词人无胆气，临行将赠绕朝鞭。

送程刘二侍御兼独孤判官赴安西幕府

安西幕府多才雄，喧喧唯道三数公。绣衣貂裘明积雪，飞书走檄如飘风。朝辞明主出紫宫，银鞍送别金城空。天外飞霜下葱海，火旗云马生光彩。胡塞尘清计日归，汉家草绿遥相待。

同王昌龄送族弟襄归桂阳

一作同王昌龄崔国辅送李舟归彬州。

尔家何在潇湘川，青莎白石长江边。昨梦江花照江日，几枝正发东窗前，觉来欲往心悠然，魂随越鸟飞南天。秦云连山海相接，桂水横烟不可涉。送君此去令人愁，风帆茫茫隔河洲。春潭琼草绿可折，西寄长安明月楼。

送别

寻阳五溪水，沿洄直入巫山里。胜境由来人共传，君到南中自称美。送君别有八月秋，飒飒芦花复益愁。云帆望远不相见，日暮长江空自流。

送族弟绾从军安西 绾：一作琯

汉家兵马乘北风，鼓行而西破犬戎而：一作向。尔随汉将出门去尔随汉将：一作尔挥长剑，剪虏若草收奇功。君王按剑望边色，旄头已落胡天空。匈奴系颈数应尽，明年应入蒲桃宫应：一作躯。

送祝八之江东赋得浣纱石 峡西

西施越溪女，明艳光云海。未入吴王宫殿时未：一作来，浣纱古石今犹在古石：一作石古。桃李新开映古查古：一作杏，菖蒲犹短出平沙。昔时红粉照流水，今日青苔覆落花。君去西秦适东越，碧山青江几超忽。若到天涯思故人，浣纱石上窥明月。

送萧三十一之鲁中兼问稚子伯禽

六月南风吹白沙，吴牛喘月气成霞。水国郁蒸不可处郁：一作歊，时炎道远无行车。夫子如何涉江路，云帆袅袅金陵去。高堂倚门望伯鱼，鲁中正是趋庭处。我家寄在沙丘傍，三年不归空断肠。君行既识伯禽子，应驾小车骑白羊。

白云歌送友人

楚山秦山多白云，白云处处长随君。君今还入楚山里，云亦随君渡湘水。水上女萝衣白云，早卧早行君早起。

送舍弟

吾家白额驹，远别临东道。他日相思一梦君，应得池塘生春草。

与诸公送陈郎将归衡阳 并序

仲尼旅人，文王明夷，苟非其时，圣贤低眉。况仆之不肖者，而迁逐枯槁，固非其宜。朝心不开，暮发尽白，而登高送远，使人增愁。陈郎将义风凛然，英思逸发。来下曹城之榻，去邀才子之诗。动清兴于中流，泛素波而径去。诸公仰望不及，连章祖之。序惭起予，辄冠名贤之首。作者嗤我，乃为抚掌之资乎！

衡山苍苍入紫冥，下看南极老人星。回飙吹散五峰雪，往往飞花落洞庭。气清岳秀有如此，郎将一家拖金紫。门前食客乱浮云，世人皆比孟尝君。江上送行无白璧，临歧惆怅若为分。

宣州谢朓楼饯别校书叔云

一作陪侍御叔华登楼歌

弃我去者昨日之日不可留。乱我心者今日之日多烦忧。长风万里送秋雁，对此可以酣高楼。蓬莱文章建安骨，中间小谢又清发。俱怀逸兴壮思飞，欲上青天揽明月天：一作云。抽刀断水水更流，举杯消愁愁更愁更：一作复。人生在世不称意人生：一作男儿，明朝散发弄扁舟散发弄扁舟：一作举棹还沧州。

酬宇文少府见赠桃竹书筒

桃竹书筒绮绣文，良工巧妙称绝群。灵心圆映三江月，彩质叠成五色云。中藏宝诀峨眉去，千里提携长忆君。

早秋单父南楼酬窦公衡

白露见日灭，红颜随霜凋。别君若俯仰，春芳辞秋条。太山嵯蛾夏云在，疑是白波涨东海。散为飞雨川上来，遥帷却卷清浮埃。知君独坐青轩下，此时结念同怀者。我闭南楼著道书，幽帘清寂若仙居。曾无好事来相访，赖尔高文一起予。

酬张司马赠墨 吴中

上党碧松烟，夷陵丹沙末。兰麝凝珍黑，精光乃堪掇。黄头奴子双鸦还，锦囊养之怀袖间。今日赠余兰亭去，兴来洒笔会稽山。

酬中都小吏携斗酒双鱼于逆旅见赠 齐鲁

鲁酒若琥珀若琥珀：一作琥珀色，汶鱼紫锦鳞。山东豪吏有俊气，手携此物赠远人携：一作持。意气相倾两相顾，斗酒双鱼表情素。酒来我饮之，鲙作别离处。双鳃呀呷鳍鬣张，跋剌银盘欲飞去。呼儿拂几霜刃挥，红肥花落白雪霏。为君下箸一餐饱饱：一作罢，醉著金鞭上马归上：一作走。

答王十二寒夜独酌有怀 再入吴中

昨夜吴中雪，子猷佳兴发。万里浮云卷碧山，青天中道流孤月。孤月苍浪河汉清，北斗错落长庚明。怀余对酒夜霜白，玉床金井冰峥嵘。人生飘忽百年内，且须酣畅万古情。君不能狸膏金距学斗鸡，坐令鼻息吹虹霓。君不能学哥舒，横行青海夜带刀，西屠石堡取紫袍。吟诗作赋北窗里，万言不直一杯水。世人闻此皆掉头此：一作之，有如东风射马耳。鱼目亦笑我，请与明月同请：一作谓。骅骝拳跼不能食，蹇驴得志鸣春风。折杨黄花合流俗，晋君听琴枉清角。巴人谁肯和阳春巴：一作几，楚地由来贱奇璞。黄金散尽交不成，白首为儒身被轻。一谈一笑失颜色，苍蝇贝锦喧谤声。曾参岂是杀人者，谗言三及慈母惊。与君论心握君手，荣辱于余亦何有。孔圣犹闻伤凤麟，董龙更是何鸡狗。一生傲岸若不谐，恩疏媒劳志多乖。严陵高揖汉天子，何必长剑拄颐事玉阶。达亦不足贵，穷亦不足悲。韩信羞将绛灌比，祢衡耻逐屠沽儿。君不见，李北海，英风豪气今何在。君不见，裴尚书，土坟三尺蒿棘居棘：一作下。少年早欲五湖去，见此弥将钟鼎疏。

醉后答丁十八以诗讥予捶碎黄鹤楼

黄鹤楼高已捶碎，黄鹤仙人无所依。黄鹤上天诉玉帝，却放黄鹤江南归。神明太守再雕饰，新图粉壁还芳菲。一州笑我为狂客，少年往往来相讥。君平帘下谁家子，云是辽东丁令威。作诗掉我惊逸兴，白云绕笔窗前飞。待取明朝酒醒罢，与君烂漫寻春晖。

答杜秀才五松山见赠

五松山，南陵铜坑西五六里。

○宣城。

昔献长杨赋，天开云雨欢。当时待诏承明里，皆道扬雄才可观。敕赐飞龙二天马，黄金络头白玉鞍。浮云蔽日去不返，总为秋风摧紫兰。角巾东出商山道，采秀行歌咏芝草。路逢园绮笑向人，而君解来一何好。闻道金陵龙虎盘，还同谢朓望长安。千峰夹水向秋浦，五松名山当夏寒。铜井炎炉歊九天秋浦有铜有银，南陵有铜官冶，即梅根冶也，赫如铸鼎荆山前。陶公攫烁呵赤电，回禄睢盱扬紫烟。此中岂是久留处，便欲烧丹从列仙。爱听松风且高卧，飕飗吹尽炎氛过。登崖独立望九州，阳春欲奏谁相和。闻君往年游锦城，章仇尚书倒屣迎。飞笺络绎奏明主，天书降问回恩荣。肮脏不能就珪组，至今空扬高蹈名。夫子工文绝世奇，五松新作天下推。吾非谢尚邀彦伯，异代风流各一时。一时相逢乐在今，袖拂白云开素琴。弹为三峡流泉音。从兹一别武陵去，去后桃花春水深。

携妓登梁王栖霞山孟氏桃园中

碧草已满地，与柳梅争春。谢公自有东山妓，金屏笑坐如花人。今日非昨日，明日还复来。白发对绿酒，强歌心已摧。君不见，梁王池上月，昔照梁王樽酒中。梁王已去明月在，黄鹂愁醉啼春风。分明感激眼前事，莫惜醉卧桃园东。

把酒问月 故人贾淳令余问之

青天有月来几时，我今停杯一问之。人攀明月不可得，月行却与人相随。皎如飞镜临丹阙，绿烟灭尽清晖发。但见宵从海上来，宁知晓向云间没。白兔捣药秋复春，姮娥孤栖与谁邻。今人不见古时月，今月曾经照古人。古人今人若流水，共看明月皆如此。唯愿当歌对酒时，月光长照金樽里。

下途归石门旧居 吴中

吴山高，越水清，握手无言伤别情。将欲辞君挂帆去，离魂不散烟郊树。此心郁怅谁能论，有愧叨承国士恩。云物共倾三月酒，岁时同饯五侯门。羡君素书常满案，含丹照白霞色烂。余尝学道穷冥筌，梦中往往游仙山。何当脱屣谢时去，壶中别有日月天。俯仰人间易凋朽，炉峰五云在轩牖。惜别愁窥玉女窗，归来笑把洪崖手。隐居寺，隐居山，陶公炼液栖其间。灵神闭气昔登攀，恬然但觉心绪闲。数人不知几甲子，昨来犹带冰霜颜。我离虽则岁物改，如今了然识所在。别君莫道不尽欢，悬知乐客遥相待。石门流水遍桃花，我亦曾到秦人家。不知何处得鸡豕，就中仍见繁桑麻。翛然远与世事间，装鸾驾鹤又服远。何必长从七贵游，劳生徒聚万金产。挹君去，长相思。云游雨散从此辞。欲知怅别心易苦，向暮春风杨柳丝。

夜泊黄山闻殷十四吴吟

昨夜谁为吴会吟，风生万壑振空林。龙惊不敢水中卧，猿啸时闻岩下音。我宿黄山碧溪月，听之却罢松间琴。朝来果是沧洲逸，酤酒提盘饭霜栗。半酣更发江海声，客愁顿向杯中失。

观博平王志安少府山水粉图

粉壁为空天，丹青状江海。游云不知归，日见白鸥在。博平真人王志安，沉吟至此愿挂冠。松溪石磴带秋色，愁客思归生晓寒。

观元丹丘坐巫山屏风

昔游三峡见巫山，见画巫山宛相似。疑是天边十二峰，飞入君家彩屏里。寒松萧飒如有声，阳台微茫如有情。锦衾瑶席何寂寂，楚王神女徒盈盈。高咫尺，如千里，翠屏丹崖粲如绮。苍苍远树围荆门，历历行舟泛巴水。水石潺湲万壑分，烟光草色俱氲氛。溪花笑日何年发，江客听猿几岁闻。使人对此心缅邈，疑入高丘梦彩云。

暖酒

热暖将来宾铁文，暂时不动聚白云。拨却白云见青天，掇头里许便乘仙。

对酒

蒲萄酒，金叵罗。吴姬十五细马驮。青黛画眉红锦靴，道字不正娇唱歌。玳瑁筵中怀里醉，芙蓉帐底奈君何。

怨情

新人如花虽可宠，故人似玉由来重。花性飘扬不自持，玉心皎洁终不移。故人昔新今尚故，还见新人有故时。请看陈后黄金屋，寂寂珠帘生网丝。

思边 一作者怨

去年何时君别妾，南园绿草飞蝴蝶。今岁何时妾忆君，西山白雪暗秦云。玉关去此三千里，欲寄音书那可闻。

代美人愁镜

美人赠此龙盘之宝镜，烛我金缕之罗衣。时将红袖拂明月，为惜普照之余辉。影中金鹊飞不灭，台下青鸾思独绝。稿砧一别若箭弦，去有日，来无年。狂风吹却妾心断，玉箸并堕菱花前。

示金陵子 一作金陵子词

金陵城东谁家子谁家子：一作金陵子，窃听琴声碧窗里碧：一作夜。落花一片天上来，随人直渡西江水。楚歌吴语娇不成，似能未能最有情。谢公正要东山妓，携手林泉处处行。

十八家诗钞卷十一

杜工部七古百四十六首

玄都坛歌

寄元逸人。

○此下皆天宝未乱以前之诗。

故人昔隐东蒙峰，已佩含景苍精龙。故人今居子午谷，独在阴崖结茅屋在：一作并。结：一作白。屋前太古玄都坛，青石漠漠常风寒。子规夜啼山竹裂，王母昼下云旗翻翻：一作蟠。知君此计成长往成：或作诚，芝草琅玕日应长。铁锁高垂不可攀，致身福地何萧爽。

今夕行 自齐赵西归至咸阳作

今夕何夕岁云徂，更长烛明不可孤。咸阳客舍一事无，相与博塞为欢娱博塞：一云赌博。冯陵大叫呼五白，袒跣不肯成枭卢卢：一作牟。英雄有时亦如此，邂逅岂即非良图。君莫笑，刘毅从来布衣愿，家无儋石输百万。

贫交行

翻手作云覆手雨，纷纷轻薄何须数。君不见管鲍贫时交，此道今人弃如土。

兵车行

车辚辚，马萧萧，行人弓箭各在腰。耶娘妻子走相送，尘埃不见咸阳桥。牵衣顿足拦道哭拦：一作桥，哭声直上干云霄。道傍过者问行人，行人但云点行频。或从十五北防河，便至四十西营田。去时里正与裹头，归来头白还戍边。边亭流血成海水亭：一作庭，武皇开边意未已武：一作我。君不闻，汉家山东二百州，千村万落生荆杞。纵有健妇把锄犁，禾生陇亩无东西。况复秦兵耐苦战，被驱不异犬与鸡。长者虽有问，役夫敢申恨？且如今年冬，未休关西卒关：一作陇。三句一云：役夫心益愤，如今纵得休，还为陇西卒。县官急索租草堂本作县官云急索，租税从何出？信知生男恶，反是生女好。生女犹是嫁比邻是：一作得，生男埋没随百草男：一作儿。君不见，青海头，古来白骨无人收。新鬼烦冤旧鬼哭，天阴雨湿声啾啾声：一作悲。

高都护骢马行

安西都护胡青骢，声价欻然来向东。此马临阵久无敌，与人一心成大功。功成惠养随所致，飘飘远自流沙至。雄姿未受伏枥恩，猛气犹思战场利。腕促蹄高如踣铁，交河几蹴曾冰裂。五花散作云满身，万里方看汗流血。长安壮儿不敢骑，走过掣电倾城知。青丝络头为君老，何由却出横门道？

天育骠骑歌

吾闻天子之马走千里，今之画图无乃是。是何意态雄且杰，骏尾萧梢朔风起骏：一作鬃。毛为绿缥两耳黄，眼有紫焰双瞳方。矫矫龙性合变化矫矫：一作矫然。矫矫龙性：一云矫龙性逸。合：草堂本云：东坡书作含，卓立天骨森开张。伊昔太仆张景顺，监牧攻驹阅清峻监牧攻驹：一云考牧攻驹，一云考牧神驹。遂令大奴守天育守：一作字，别养骥子怜神俊。当时四十万匹马，张公叹其才尽下。故独写真传世人，见之座右久更新。年多物化空形影，呜呼健步无由骋。如今岂无与骅骝，时无王良伯乐死即休。

白丝行

缲丝须长不须白，越罗蜀锦金粟尺。象床玉手乱殷红象：一作牙，万草千花动凝碧。已悲素质随时染染：一作改，裂下鸣机色相射。美人细意熨贴平，裁缝灭尽针线迹。春天衣著为君舞，蛱蝶飞来黄鹂语。落絮游丝亦有情，随风照日宜轻举宜：一作疑。香汗轻尘污颜色一云香汗清尘似微污；又云香汗清尘污不著，陈浩然本一云香汗清尘似颜色，开新合故置何许何：一作相？君不见才士汲引难才：一作志，恐惧弃捐忍羁旅。首六句言白丝之美，自喻其材丽，美人六句言制衣之精，自喻其技能，末四句言污坏弃置，自喻其不见珍于时。

秋雨叹三首

雨中百草秋烂死，阶下决明颜色鲜。著叶满枝翠羽盖，开花无数黄金钱。凉风萧萧吹汝急，恐汝后时难独立。堂上书生空白头，临风三嗅馨香泣。

阑风长雨秋纷纷阑：一作兰。长：去声，一作伏，荆公作仗。阑风长雨：一作东风细雨，四海八荒同一云四海：一云万里，去马来牛不复辨，浊泾清渭何当分？禾头生耳黍穗黑禾：一作木，农夫田妇无消息妇：一作父。城中斗米换衾稠换：一作抱，相许宁论两相值！

长安布衣谁比数？反锁衡门守环堵。老夫不出长蓬蒿，稚子无忧走风雨走：读作凑。雨声飕飕催早寒，胡雁翅湿高飞难。秋来未曾见白日曾：陈浩然本作省，泥污后土何时干后：一作厚？

叹庭前甘菊花

檐前甘菊移时晚檐：一作阶，一作庭，青蕊重阳不堪摘。明日萧条醉尽醒醉尽醒：一作尽醉醒，残花烂漫开何益？篱边野外多众芳，采撷细琐升中堂。念兹空长大枝叶，结根失所缠风霜缠：一作埋。

醉时歌

赠广文馆博士郑虔。

诸公衮衮登台省台：一作华，广文先生官独冷。甲第纷纷厌粱肉，广文先生饭不足。先生有道出羲皇，先生有才过屈宋有才：一作所谈，一作所该，一作所抱。有才过屈宋：一云有才或屈宋。德尊一代常坎轲轲：一作，名垂万古知何用！杜陵野客人更嗤更：一作见，被褐短窄鬓如丝窄：一作穴。日籴太仓五升米太：一作泰，时赴郑老同襟期。得钱即相觅，沽酒不复疑，忘形到尔汝，痛饮真吾师真：一作直。清夜沉沉动容酌，灯前细雨檐花落一作檐前细雨灯花落。但觉高歌有鬼神有：一作感，焉知饿死填沟壑？相如逸材亲涤器，子云识字终投阁。先生早赋归去来，石田茅屋荒苍苔。儒术于我何有哉？孔丘盗跖俱尘埃。不须闻此意惨怆，生前相遇且衔杯。

醉歌行

别从侄勤落第归。

陆机二十作文赋，汝更小年能缀文。总角草书又神速，世上儿子徒纷纷。骅骝作驹已汗血，鸷鸟举翮连青云。词源倒流三峡水源：一作赋，笔阵独扫千人军。只今年才十六七年：浩然本作生，射策君门期第一。旧穿杨叶真自知，暂蹶霜蹄未为失。偶然擢秀非难取，会是排风有毛质。汝身已见唾成珠已：一作即，汝伯何由发如漆。春风淡沱秦东亭淡沱：草堂本作潭沲，沲，徒可切，渚蒲芽白水荇青。风吹客衣日杲杲，树扰离思花冥冥。酒尽沙头双玉瓶，众宾皆醉我独醒皆：一作已。乃知贫贱别更苦，吞声踯躅涕泪零。

送孔巢父谢病归游江东兼呈李白

巢父掉头不肯住，东将入海随烟雾。诗卷长留天地间，钓竿欲拂珊瑚树珊瑚：一云三珠。深山大泽龙蛇远，春寒野阴风景暮一云花繁草青春日暮。蓬莱织女回云车，指点虚无是征路是征路：一作引归路。自是君身有仙骨，世人那得知其故。惜君只欲苦死留，富贵何如草头露？蔡侯静者意有余，清夜置酒临前除。罢琴惆怅月照席，几岁寄我空中书？南寻禹穴见李白，道甫问讯今何如。

饮中八仙歌

知章骑马似乘船，眼花落井水底眠。汝阳三斗始朝天，道逢车口流涎，恨不移封向酒泉。左相日兴费万钱，饮如长鲸吸百川，衔杯乐圣称世贤世：邵刊作避。宗之潇洒美少年，举觞白眼望青天。皎如玉树临风前。苏晋长斋绣佛前，醉中往往爱逃禅。李白一斗诗百篇，长安市上酒家眠，天子呼来不上船，自称臣是酒中仙。张旭三杯草圣传，脱帽露顶王公前，挥毫落纸如云烟。焦遂五斗方卓然，高谈雄辩惊四筵。

曲江三章章五句

曲江萧条秋气高，菱荷枯折随风涛，游子空嗟垂二毛。白石素沙亦相荡，哀鸿独叫求其曹。

即事非今亦非古，长歌激越梢林莽，比屋豪华固难数。吾人甘作心似灰，弟侄何伤泪如雨？

自断此生休问天，杜曲幸有桑麻田，故将移住南山边。短衣匹马随李广，看射猛虎终残年。

丽人行

三月三日天气新，长安水边多丽人。态浓意远淑且真，肌理细腻骨肉匀。绣罗衣裳照暮春绣：一作画，蹙金孔雀银麒麟。头上何所有？翠微叶垂鬓唇：乌合反，一作匌。背后何所见？珠压腰衱稳称身杨慎曰：古本“称身”下有“足下何所著，红蕖罗袜穿镫银”。遍考宋刻本并无，知杨氏伪托也，今削正。就中云幕椒房亲，赐名大国虢与秦。紫驼之峰出翠釜峰：一作珍，水精之盘行素鳞。犀厌饫久未下，銮刀缕切空纷纶。黄门飞鞚不动尘，御厨络绎送八珍。箫鼓哀吟感鬼神鼓：一作管，宾从杂遝实要津。后来鞍马何逡巡？当轩下马入锦茵。杨花雪落覆白蘋覆：音副，青鸟飞去衔红巾。炙手可热势绝伦，慎莫近前丞相瞋近：一作向。

乐游园歌

晦日贺兰杨长史筵醉中作。

乐游古园崪森爽崪：一作萃，烟绵碧草萋萋长。公子华筵势最高，秦川对酒平如掌。长生木瓢示真率，更调鞍马狂欢赏。青春波浪芙蓉园，白日雷霆夹城仗夹：一作甲。阊阖晴开荡荡，曲江翠幕排银榜。拂水低徊舞袖翻，缘云清切歌声上。却忆年年人醉时，只今未醉已先悲。数茎白发那抛得，百罚深杯亦不辞。圣朝亦知贱士丑亦：一作已，一物自荷皇天慈自：一作但。慈：一作私。此身饮罢无归处，独立苍茫自咏诗。

渼陂行

岑参兄弟皆好奇，携我远来游渼陂。天地黤惨忽异色，波涛万顷堆琉璃。琉璃汗漫泛舟人，事殊兴极忧思集。鼍作鲸吞不复知，恶风白浪何嗟及！主人锦帆相为开，舟子喜甚无氛埃。凫鹥散乱棹讴发，丝管啁啾空翠来。沉竿续蔓深莫测，菱叶荷花静如拭静：一作净。宛在中流渤海清，下归无极终南黑下归无极：一云下临无地。半陂已南纯浸山，动影袅窕冲融间。船舷暝戛云际寺，水面月出蓝田关。此时骊龙亦吐珠，冯击鼓群龙趋。湘妃汉女出歌舞，金支翠旗光有无。咫尺但愁雷雨至，苍茫不晓神灵意。少壮几时奈老何，向来哀乐何其多？

沙苑行

君不见，左辅白沙如白水如白水：一作白如水，缭以周墙百余里。龙媒昔是渥洼生，汗血今称献于此。苑中牝三千匹，丰草青青寒不死。食之豪健西域无西域无：一云腾西域，每岁攻驹冠边鄙攻：一作收，一作牧。王有虎臣司苑门，八门天厩皆云屯。骕骦一骨独当御，春秋二时归至尊归：一作朝。至尊内外马盈亿鲍作内外马数将盈亿，伏枥在坰空大存。逸群绝足信殊杰，倜傥权奇难具论。累累塠阜藏奔突，往往坡陀纵超越。角壮翻同麋鹿游同：一作腾，浮深簸荡鼋鼍窟。泉出巨鱼长比人泉：一作海，丹砂作尾黄金鳞。岂知异物同精气，虽未成龙亦有神。

骢马行

自注：太常梁卿敕赐马也，李邓公爱而有之，命甫制诗。

邓公马癖人共知，初得花骢大宛种。夙昔传闻思一见，牵来左右神皆竦。雄姿逸态何崷崪，顾影骄嘶自矜宠。隅目青荧夹镜悬，肉骏碨磊连钱动骏：荆作骏。朝来久试华轩下久：草堂作少，未觉千金满高价。赤汗微生白雪毛，银鞍却覆香罗帕。卿家旧赐公取之取之：一云能取，一云有之，天厩真龙此其亚。昼洗须腾泾渭深，朝趋可刷幽并夜朝：荆作夕，一作晨。吾闻良骥老始成，此马数年人更惊。岂有四蹄疾于鸟，不与八骏俱先鸣。时俗造次那得致，云雾晦冥方降精。近闻下诏喧都邑，肯使骐地上行肯使：一作知有。

去矣行

君不见鞲上鹰，一饱则飞掣。焉能作堂上燕。衔泥附炎热。野人旷荡无靦颜，岂可久在王侯间？未试囊中餐玉法，明朝且入蓝田山。

奉先刘少府新画山水障歌

《英华》题云：新画山水障歌奉先尉刘单宅作。

堂上不合生枫树，怪底江山起烟雾江山：一作山川。闻君扫却赤县图，乘兴遣画沧州趣。画师亦无数，好手不可遇。对此融心神，知君重毫素。岂但祁岳与郑虔，笔迹远过杨契丹。得非玄圃裂裂：一作坼，无乃潇湘翻。悄然坐我天姥下，耳边已似闻清猿。反思前夜风雨急，乃是蒲城鬼神入乃：一作恐。蒲：一作满。元气淋漓障犹湿，真宰上诉天应泣。野亭春还杂花远，渔翁暝踏孤舟立。沧浪水深青溟阔《英华》云：沧浪之水深且阔，欹岸侧岛秋毫末欹岸侧岛：《英华》去欹峰侧岸。不见湘妃鼓瑟时，至今斑竹临江活。刘侯天机精，爱画入骨髓。自有两儿郎，挥洒亦莫比。大儿聪明到，能添老树巅崖里。小儿心孔开，貌得山僧及童子貌：音邈。若耶溪，云门寺，吾独胡为在泥滓，青鞋布袜从此始。

悲陈陶

以下皆天宝十五载以后乱离之诗。

○钱笺：至德元载十月，房琯请为兵马元帅收复西京。辛丑，与贼将安守忠战于咸阳县之陈涛斜，官军败绩。时琯用春秋车战之法，以车二千乘，马步夹之。既战，贼顺风扬尘鼓噪，牛皆震骇，因缚刍纵火焚之，人畜挠败，为所杀伤者四万余人，存者数千而已。《雍录》：陈涛斜在咸阳。李晟自东渭桥移军西上，与李怀光会于陈涛斜是也。未战陈涛斜时，琯已先至便桥据要，既败，又为中人所促，并与南军而败，人事失之也。

孟冬十郡良家子，血作陈陶泽中水。野旷天清无战声，四万义军同日死。群胡归来血洗箭，仍唱胡歌饮都市。都人回面向北啼，日夜更望官军至一云前后官军苦如此。

悲青坂

钱笺：癸卯，琯又率南军即战，复败。东坡曰：琯既败，犹欲持重有所伺，而中人邢延恩等促战，仓皇失据，遂及于败。故后篇云：安得附书与我军，忍待明年莫仓卒。青坂，地名，未详。陈涛斜，在咸阳。房琯师次便桥，便桥在咸阳西南十里，架渭水上，则青坂去陈涛、便桥当不远。

我军青坂在东门，天寒饮马太白窟。黄头奚儿日向西，数骑弯弓敢驰突。山雪河冰野萧瑟野：樊作晚，《乐府》作已。瑟：一作飒，青是烽烟白人骨烽：一作人。焉得附书与我军，忍待明年莫仓卒。

哀江头

少陵野老吞声哭，春日潜行曲江曲。江头宫殿锁千门，细柳新蒲为谁绿。忆昔霓旌下南苑，苑中万物生颜色。昭阳殿里第一人，同辇随君侍君侧。辇前才人带弓箭才：一作词，白马嚼啮黄金勒嚼：一作噍。翻身向天仰射云天：一作空，一箭正坠双飞翼箭：《考异》作笑，蔡君谟作发。明眸皓齿今何在？血污游魂归不得。清渭东流剑阁深，去住彼此无消息。人生有情泪沾臆，江水江花岂终极水：一作草。黄昏胡骑尘满城，欲往城南忘南北忘南北：一云望城北。

○国藩按：《哀江头》，吊杨妃也。“忆昔”八句，极叙昔华贵宠奢丽。“明眸”四句，叙贵妃缢死，明皇入蜀，生死去住，彼此心伤。末四句言其悲感。

哀王孙

长安城头头白乌头白乌：樊作多白乌，夜飞延秋门上呼，又向人家啄大屋向：一作来，屋底达官走避胡。金鞭断折九马死，骨肉不待同驰驱待：一作得。腰下宝玦青珊瑚，可怜王孙泣路隅。问之不肯道姓名，但道困苦乞为奴。已经百日窜荆棘，身上无有完肌肤。高帝子孙尽龙准，龙种自与常人殊。豺狼在邑龙在野，王孙善保千金躯。不敢长语临交衢，且为王孙立斯须。昨夜东风吹血腥东：一作春，东来橐驼满旧都橐：一作骆。朔方健儿好身手，昔何勇锐今何愚。窃闻天子已传位，圣德北服南单于。花门剺面请雪耻，慎勿出口他人狙狙：一作徂。哀哉王孙慎勿疏，五陵佳气无时无。

苏端薛复筵简薛华醉歌

文章有骨交有道，端复得之名誉早。爱客满堂尽豪翰翰：一作杰，开筵上日思芳草日：一作月。安得健步移远梅，乱插繁花向晴昊。千里犹残旧冰雪，百壶且试开怀抱。垂老恶闻战鼓悲，急觞为缓忧心捣急：一作羽。少年努力纵谈笑，看我形容亦枯槁。坐中薛华善醉歌善：一作能，歌辞自作风格老。近来海内为长句为：一作无，汝与山东李白好。何刘沈谢力未工，才兼鲍照愁绝倒。诸生颇尽新知乐，万事终伤不自保。气酣日落西风来，愿吹野水添金杯添：一作注。如渑之酒常快意，亦知穷愁安在哉亦知：荆作不知。亦知穷愁：《英华》作未知穷达？忽忆雨时秋井塌，古人白骨生青苔，如何不饮令心哀。

徒步归行

赠李特进。自凤翔赴鄜州途经邠州作

明公壮年值时危，经济实藉英雄姿，国之社稷今若是，武定祸乱非公谁。凤翔千官且饱饭，衣马不能复轻肥。青袍朝士最困者，白头拾遗徒步归。人生交契无老少，论交何必先同调交：一作心。妻子山中哭向天。须公枥上追风骠。

逼仄行赠毕曜

一云行，篇中亦作。《英华》作赠毕四曜。

逼仄何逼仄，我居巷南子巷北。可恨邻里间，十日不一见颜色。自从官马送还官，行路难行涩如棘。我贫无乘非无足，昔者相过今不得。实不是爱微躯不是：一作未敢。爱微躯：一云慵相访，又非关足无力。徒步翻愁官长怒，此心炯炯君应识。晓来急雨春风颠，睡美不闻钟鼓传。东家蹇驴许借我，泥滑不敢骑朝天。已令急请会通籍一云已令把牒还请假，男儿信命绝可怜信：一作性。焉能终日心拳拳，忆君诵诗神凛然。辛夷始花亦已落亦：一作又，况我与子非壮年。街头酒价常苦贵，方外酒徒稀醉眠。速宜相就饮一斗速宜：一作径须，恰有三百青铜钱。

洗兵马 收京后作

中兴诸将收山东，捷书日报清昼同日：荆作夜，又作夕。河广传闻一苇过，胡危命在破竹中。只残邺城不日得，独任朔方无限功。京师皆骑汗血马，回纥肉葡萄宫。已喜皇威清海岱，常思仙仗过崆峒。三年笛里关山月，万国兵前草木风。成王功大心转小，郭相谋深古来少谋深：一作谋犹，一作深谋。司徒清鉴悬明镜，尚书气与秋天杳。二三豪俊为时出，整顿乾坤济时了。东走无复忆鲈鱼，南飞觉有安巢鸟。青春复随冠冕入，紫禁正耐烟花绕禁：吴本作驾。鹤禁通宵凤辇备，鸡鸣问寝龙楼晓。攀龙附凤势莫当势：一作世，天下尽化为侯王。汝等岂知蒙帝力，时来不得夸身强。关中既留萧丞相，幕下复用张子房。张公一生江海客，身长九尺须眉苍。徵起适遇风云会，扶颠始知筹策良。青袍白马更何有，后汉今周喜再昌。寸地尺天皆入贡，奇祥异瑞争来送。不知何国致白环，复道诸山得银瓮。隐士休歌紫芝曲，词人解撰河清颂解：《西溪丛语》：善本作角。河清：一云清河。田家望望惜雨干，布谷处处催春种。淇上健儿归莫懒，城南思妇愁多梦。安得壮士挽天河，净洗甲兵长不用。

○按，钱笺谓此诗刺肃宗而作，句句指摘，虽未必尽然，然“成王”六句系指收京者乃二三豪杰，非灵武之从臣也，“鹤禁”二句讥肃宗之有亏子道，“攀龙”四句讥灵武诸臣之骤贵，皆诗旨之显而易见者。

病后遇王倚饮赠歌

遇：一作过。

麟角凤觜世莫识麟角：一作鳞鱼。识：一作辨，煎胶续弦奇自见。尚看王生抱此怀，在于甫也何由羡。且遇王生慰畴昔，素知贱子甘贫贱。酷见冻馁不足耻，多病沉年苦无健。王生怪我颜色恶，答云伏枕艰难遍。疟疠三秋孰可忍，寒热百日相交战。头白眼暗坐有胝，肉黄皮皱命如线。惟生哀我未平复，惟我力致美肴膳。遣人向市赊香粳，唤妇出房亲自馔。长安冬葅酸且绿，金城土酥静如练。兼求富豪且割鲜富豪：一作畜豕，密沽斗酒谐终宴。故人情义晚谁似义：一作味，令我手脚轻欲漩漩：一作旋。老马为驹信不虚信：一作总，当时得意况深眷。但使残年饱吃饭，只愿无事常相见。

湖城东遇孟云卿复归刘颢宅宿宴饮散因为醉歌

蔡本题上有“冬末以事之东都”七字。

疾风吹尘暗河县，行子隔手不相见。湖城城南一开眼南：一作东，驻马偶识云卿面。向非刘颢为地主，懒回鞭辔成高宴成高：一作城南。刘侯叹我携客来叹：一作欢，置酒张灯促华馔。且将款曲终今夕终今夕：一云经今夕，休语艰难尚酣战语：一作话。照室红炉促曙光促曙光：《英华》作簇曙花，萦窗素月垂文练文：一作秋。天开地裂长安陌陌：一作春，寒尽春生洛阳殿寒尽春生：一作紫陌春寒。岂知驱车复同轨，可惜刻漏随更箭。人生会合不可常，庭树鸡鸣泪如线线：一作霰。

阌乡姜七少府设鲙戏赠长歌

姜侯设鲙当严冬，昨日今日皆天风。河冻未渔不易得未渔：一云取鱼，一云美鱼，凿冰恐侵河伯宫。饔人受鱼鲛人手，洗鱼磨刀鱼眼红。无声细下飞碎雪碎：一作素，有骨已剁觜春葱。偏劝腹腴愧年少，软炊香饭缘老翁饭：一作粳。落砧何曾白纸湿，放箸未觉金盘空。新欢便饱姜侯德，清觞异味情屡极。东归贪路自觉难贪：一作贫，欲别上马身无力。可怜为人好心事，于我见子真颜色。不恨我衰子贵时，怅望且为今相忆。

戏赠阌乡秦少公短歌

少公：陈浩然本作翁，草堂作少府。

去年行宫当太白当：一作守，朝回君是同舍客。同心不减骨肉亲，每语见许文章伯。今日时清两京道，相逢苦觉人情好。昨夜邀欢乐更无，多才依旧能潦倒。

李鄠县丈人胡马行

丈人骏马名胡骝，前年避胡过金牛胡：一作贼。回鞭却走见天子，朝饮汉水暮灵州。自矜胡骝奇绝代，乘出千人万人爱。一闻说尽急难材，转益愁向驽骀辈。头上锐耳批秋竹，脚下高蹄削寒玉。始知神龙别有种，不比俗马空多肉俗：一作凡。洛阳大道时再清，累日喜得俱东行。凤臆龙鬐未易识龙鬐：一作龙鳞，侧身注目长风生。

瘦马行

《英华》作老马。

东郊瘦马使我伤瘦：亦作老，骨骼硉兀如堵墙骼：一作骸。绊之欲动转欹侧，此岂有意仍腾骧。细看六印带官字六：一作火，非，众道三军遗路旁三：一作官。皮干剥落杂泥滓杂：一作尽，毛暗萧条连雪霜。去岁奔波逐余寇，骅骝不惯不得将。士卒多骑内厩马，惆怅恐是病乘黄。当时历块误一蹶，委弃非汝能周防能：一作难。见人惨淡若哀诉，失主错莫无晶光。天寒远放雁为伴伴：一作侣，日暮不收乌啄疮不：一作未。谁家且养愿终惠，更试明年春草长。

早秋苦热堆案相仍

时任华州司功。

七月六日苦炎蒸蒸：一作热，对食暂餐还不能。每愁夜中自足蝎每：一作常。中：一作来，况乃秋后转多蝇况：一作仍。转：一作复。束带发狂欲大叫，簿书何急来相仍。南望青松架短壑短：一作绝，安得赤脚踏层冰得：一作能！

乾元中寓居同谷县作歌七首

以上皆自秦入蜀后之诗。

有客有客字子美，白头乱发垂过耳乱：一作短。过：一作两。岁拾橡栗随狙公，天寒日暮山谷里。中原无书归不得书：一作主，手脚冻皴皮肉死。呜呼一歌兮歌已哀已：一作独，悲风为我从天来天：一作东。

长镵长镵白木柄，我生托子以为命。黄精无苗山雪盛精：一作独，短衣数挽不掩胫。此时与子空归来空：一作同，男呻女吟四壁静。呜呼二歌兮歌始放，邻里为我色惆怅邻：一作闾。

有弟有弟在远方在远方：一作各一方，三人各瘦何人强？生别展转不相见，胡尘暗天道路长。东飞驾鹅后鹙鸧，安得送我置汝旁。呜呼三歌兮歌三发，汝归何处收兄骨收：一作取？

有妹有妹在钟离，良人早殁诸孤痴。长淮浪高蛟龙怒，十年不见来何时时：一作迟？扁舟欲往箭满眼，杳杳南国多旌旗。呜呼四歌兮歌四奏，林猿为我啼清昼。

四山多风溪水急，寒雨飒飒枯树湿雨：一作风。枯树：一云树枝。黄蒿古城云不开，白狐跳梁黄狐立白：一作玄。我生何为在穷谷？中夜起坐万感集。呜呼五歌兮歌正长，魂招不来归故乡。

南有龙兮在山湫，古木枝相樛。木叶黄落龙正蛰，蝮蛇东来水上游。我行怪此安敢出安：一作寒，拔剑欲斩且复休。呜呼六歌兮歌思迟，溪壑为我回春姿。

男儿生不成名身已老，三年饥走荒山道三：一作十。长安卿相多少年，富贵应须致身早。山中儒生旧相识，但话宿昔伤怀抱。呜呼七歌兮悄终曲，仰视皇天白日速。

石笋行

君不见益州城西门，陌上石笋双高蹲陌：一作街。古来相传是海眼，苔藓蚀尽波涛痕蚀：旧作食。雨多往往得瑟瑟多：一作来，此事恍惚难明论。恐是昔时卿相墓墓：一作冢，立石为表今仍存。惜哉俗态好蒙蔽，亦如小臣媚至尊。政化错迕失大体，坐看倾危受厚恩。嗟尔石笋擅虚名，后来未识犹骏奔。安得壮士掷天外，使人不疑见本根。

石犀行

君不见秦时蜀太守，刻石立作三犀牛草堂本注云：当作五犀牛。自古虽有厌胜法，天生江水向东流向：一作须。蜀人矜夸一千载，泛滥不近张仪楼。今年灌口损户口口：一作注，此事或恐为神羞。终藉堤防出众力终藉：草堂作修筑，高拥木石当清秋。先王作法皆正道，诡怪何得参人谋。嗟尔三犀不经济，缺讹只与长川逝。但见元气常调和常：一作相，自免洪涛恣凋瘵。安得壮士提天纲，再平水土犀奔茫奔：一作苍。

○两诗皆前六句立案，后半乃讥议之。《石笋》则议其不实，《石犀》则议其无益。赵氏以为《石笋》讥李辅国，恐未必然。

杜鹃行

君不见昔日蜀天子，化作杜鹃似老乌。寄巢生子不自啄，群鸟至今与哺雏。虽同君臣有旧礼，骨肉满眼身羁孤。业工窜伏深树里，四月五月偏号呼。其声哀痛口流血，所诉何事常区区？尔岂摧残始发愤始：晋作如，羞带羽翮伤形愚。苍天变化谁料得，万事反覆何所无？万事反覆何所无，岂忆当殿群臣趋。

○此诗钱笺以为哀上皇迁居西内，幽郁孤寂之状，似为得之。

题壁画马歌

韦偃画。

○陈浩然、草堂本作：题壁上韦偃画马歌。

韦侯别我有所适，知我怜君画无敌君：一作渠。戏拈秃笔扫骅骝戏：陈浩然本作试，欻见骐出东壁。一匹龁草一匹嘶，坐看千里当霜蹄。时危安得真致此，与人同生亦同死。

戏题画山水图歌

王宰画，宰丹青绝伦。

十日画一水，五日画一石。能事不受相促迫，王宰始肯留真迹。壮哉昆仑方壶图壶：一作丈，挂君高堂之素壁。巴陵洞庭日本东，赤岸水与银河通赤：一作南，中有云气随飞龙。舟人渔子人浦溆，山木尽亚洪涛风亚：一作带。尤工远势古莫比，咫尺应须论万里论：一作千，一作行。焉得并州快剪刀，剪取吴松半江水。

题李尊师松树障子歌

老夫清晨梳白头，玄都道士来相访。握发呼儿延入户发：一作手，手提新画青松障。障子松林静杳冥，凭轩忽若无丹青。阴崖却承霜雪干雪：一云露，一云雾，偃盖反走虬龙形。老夫平生好奇古，对此兴与精灵聚。已知仙客意相亲，更觉良工心独苦。松下丈人巾屦同，偶坐似是商山翁似：一作自。商：一作南。怅望聊歌紫芝曲怅望：一作惆怅，时危惨淡来悲风。

戏为双松图歌 韦偃画

天下几人画古松松：一作树，毕宏已老韦偃少。绝笔长风起纤末，满堂动色嗟神妙。两株惨裂苔藓皮，屈铁交错回高枝。白摧朽骨龙虎死，黑入太阴雷雨垂。松根胡僧憩寂寞，庞眉皓首无住着。偏袒右肩露双脚，叶里松子僧前落。韦侯韦侯数相见，我有一匹好东绢东：一作素。重之不减锦绣段，已令拂拭光凌乱，请公放笔为直干。

投简成华两县诸子

赤县官曹拥材杰，软裘快马当冰雪。长安苦寒谁独悲安：一作夜？杜陵野老骨欲折。南山豆苗早荒秽，青门瓜地新冻裂。乡里儿童项领成，朝廷故旧礼数绝。自然弃掷与时异，况乃疏顽临事拙。饥卧动即向一旬，敝裘何啻联百结。君不见空墙日色晚，此老无声泪垂血。

○韩公学杜，与此等最相似。

徐卿二子歌

君不见，徐卿二子生绝奇，感应吉梦相追随。孔子释氏亲抱送，并是天上麒麟儿。大儿九龄色清彻，秋水为神玉为骨。小儿五岁气食牛，满堂宾客皆回头。吾知徐公百不忧，积善衮衮生公侯。丈夫生儿有如此二雏者，名位岂肯卑微休一云异时名位岂肯卑微休。

丈人山

自为青城客，不唾青城地。为爱丈人山，丹梯近幽意。丈人祠西佳气浓，缘云拟住最高峰。扫除白发黄精在，君看他时冰雪容。

百忧集行

忆年十五心尚孩，健如黄犊走复来。庭前八月梨枣熟，一日上树能千回。即今倏忽已五十一作即今年才五六十，坐卧只多少行立。强将笑语供主人，悲见生涯百忧集。入门依旧四壁空，老妻睹我颜色同。痴儿未知父子礼，叫怒索饭啼门东。

戏作花卿歌

吴若本注：题下谓段子璋反东川，李奂走成都，崔光远讨平之时事也。崔大夫谓光远。子章即子璋。李侯疑即奂，尝领东川，以子璋乱出奔，及平，复得之镇，故云重有此节度也。

成都猛将有花卿，学语小儿知姓名。用如快鹘风火生，见贼唯多身始轻。绵州副使着柘黄，我卿扫除即日平。子章髑髅血模糊，手提掷还崔大夫。李侯重有此节度，人道我卿绝世无世：一作代。既称绝世无，天子何不唤取守京都？

入奏行

赠西山检察使窦侍御。

窦侍御，骥之子，凤之雏。年未三十忠义俱，骨鲠绝代无。炯如一段清冰出万壑，置在迎风寒露之玉壶。蔗浆归厨金碗冻，洗涤烦热足以宁君躯。政用疏通合典则政：一作整，戚联豪贵耽文儒。兵革未息人未苏，天子亦念西南隅。吐蕃凭陵气颇粗，窦氏检察应时须应时须：樊作才能俱。运粮绳桥壮士喜，斩木火井穷猿呼。八州刺史思一战，三城守边却可图。此行入奏计未小，密奉圣旨恩宜殊宜：一作应。绣衣春当霄汉立春当：一云飘飘，彩服日向庭闱趋日向：一云粲粲。

○樊本此下有开济人所仰，飞腾正时须。省郎京尹必俯拾俯拾：一云相付，江花未落还成都。江花未落还成都此句一云还成都多暇，肯访浣花老翁无一云公来肯访浣花老？为君酤酒满眼酤二句一云携酒肯访浣花老，为君着衫捋髭须，与奴白饭马青刍。

柟树为风雨所拔叹

柟：一作高。

倚江柟树草堂前，故老相传二百年故：一作古。诛茅卜居总为此，五月仿佛闻寒蝉。东南飘风动地至，江翻石走流云气。干排雷雨犹力争干：晋作斡，根断泉源岂天意。沧波老树性所爱沧波：一云苍茫，浦上童童一青盖。野客频留惧雪霜，行人不过听竽籁。虎倒龙颠委榛棘榛：樊作荆，泪痕血点垂胸臆。我有新诗何处吟？草堂自此无颜色。

茅屋为秋风所破歌

八月秋高风怒号，卷我屋上三重茅。茅飞渡江洒江郊洒：一作满，高者挂罥长林梢，下者飘转沉塘坳。南村群童欺我老无力，忍能对面为盗贼。公然抱茅入竹去，唇焦口燥呼不得。归来倚杖自叹息。俄顷风定云墨色，秋天漠漠向昏黑。布衾多年冷似铁似：一作象，骄儿恶卧踏里裂。床床屋漏无干处，雨脚如麻未断绝。自经丧乱少睡眠，长夜沾湿何由彻？安得广厦千万间，大庇天下寒士俱欢颜，风雨不动安如山。呜呼！何时眼前突兀见此屋，吾庐独破受冻死亦足死：一作意！

渔阳

渔阳突骑犹精锐，赫赫雍王都节制都：一作前。猛将飘然恐后时，本朝不入非高计。禄山北筑雄武城，旧防败走归其营。系书请问燕耆旧，今日何须十万兵。

黄河二首

黄河北岸海西军，椎鼓鸣钟天下闻。铁马长鸣不知数知：一作知，胡人高鼻动成群。

黄河西岸是吾蜀吾：一作故，欲须供给家无粟。愿驱众庶戴君王，混一车书弃金玉。

天边行

天边老人归未得，日暮东临大江哭。陇右河源不种田，胡骑羌兵入巴蜀。洪涛滔天风拔木，前飞秃鹙后鸿鹄鸿：一作黄。九度附书向洛阳，十年骨肉无消息。

大麦行

大麦干枯小麦黄，妇女行泣夫走藏女：一作人。东至集壁西梁洋钱笺：四州皆属山南西道。宝应元年建卯月，羌浑奴刺寇梁州；建辰月，党项奴刺寇洋州。此诗当是宝应元年作，问谁腰镰胡与羌。岂无蜀兵三千人三千人：一云千人去，部领辛苦江山长部：一作簿。安得如鸟有羽翅，托身白云还故乡。

苦战行

苦战身死马将军，自云伏波之子孙。干戈未定失壮士，使我叹恨伤精魂。去年江南讨狂贼江南：《英华》作南行，临江把臂难再得。别时孤云今不飞，时独看云泪横臆。

去秋行

去秋涪江木落时，臂枪走马谁家儿枪：一作苍？到今不知白骨处，部曲有去皆无归。遂州城中汉节在，遂州城外巴人稀。战场冤魂每夜哭，空令野营猛士悲。

观打鱼歌

绵州江水之东津之：一作水，鲂鱼色胜银。渔人漾舟沉大网，截江一拥数百鳞。众鱼常才尽却弃，赤鲤腾出如有神。潜龙无声老蛟怒，回风飒飒吹沙尘回：晋作西。饔子左右挥霜刀，鲙飞金盘白雪高。徐州秃尾不足忆忆：一作惜，汉阴槎头远遁逃。鲂鱼肥美知第一，既饱欢娱亦萧瑟。君不见朝来割素鬐，咫尺波涛永相失。

又观打鱼

苍江渔子清晨集，设网提纲万鱼急万：一作取。能者操舟疾若风，撑突波涛挺叉入。小鱼脱漏不可记记：一作纪，半死半生犹戢戢。大鱼伤损皆垂头，屈强泥沙有时立泥沙：一作沙头。东津观鱼已再来，主人罢鲙还倾杯。日暮蛟龙改窟穴，山根鳣鱼有随云雷。干戈兵革斗未止一云干戈格斗尚未已，凤凰麒麟安在哉？吾徒胡为纵此乐，暴殄天物圣所哀！

越王楼歌

绵州州府何磊落，显庆年中越王作。孤城西北起高楼，碧瓦朱甍照城郭。楼下长江百丈清，山头落日半轮明。君王旧迹今人赏，转见千秋万古情。

海棕行

左绵公馆清江，海棕一株高入云。龙鳞犀甲相错落，苍棱白皮十抱文。自是众木乱纷纷自：一作但，海棕焉知身出群。移栽北辰不可得，时有西域胡僧识。

姜楚公画角鹰歌

楚公画鹰鹰带角，杀气森森到幽朔森森：一作森如。观者贪愁掣臂飞贪愁：旧作徒惊。臂：一作壁，画师不是无心学。此鹰写真在左绵，却嗟真骨遂虚传。梁间燕雀休惊怕，亦未抟空上九天。

相从歌赠严二别驾

一云严别驾相从歌。

我行入东川，十步一回首。成都乱罢气萧飒飒：一作瑟，一作索，浣花草堂亦何有？梓中豪俊大者谁中：一作州。俊：一作贵？本州从事知名久。把臂开樽饮我酒，酒酣击剑蛟龙吼。乌帽拂尘青螺粟螺：一作骡，紫衣将炙绯衣走。铜盘烧蜡光吐日，夜如何其初促膝。

黄昏始扣主人门，谁谓俄倾胶在漆俄倾：晋作我顷？万事尽付形骸外，百年未见欢娱毕见：一作及。神倾意豁真佳士，久客多忧今愈疾。高视乾坤又可愁可：一作何，一躯交态同悠悠同：一作真。垂老遇君未恨晚，似君须向古人求。

光禄坂行

山行落日下绝壁，西望千山万山赤山：一作水。树枝有鸟乱鸣时鸣：一作栖，暝色无人独归客。马惊不忧深谷坠，草动只怕长弓射。安得更似开元中，道路即今多拥隔多：一作何。

陪王侍御同登东山最高顶宴姚通泉晚携酒泛江

姚公美政谁与俦？不减昔时陈太丘。邑中上客有柱史，多暇日陪骢马游。东山高顶罗珍羞，下顾城郭销我忧。清江白日落欲尽，复携美人登彩舟。笛声愤怨哀中流怨：一作怒，妙舞逶迤夜未休。灯前往往大鱼出，听曲低昂如有求。三更风起寒浪涌，取乐喧呼觉船重。满空星河光破碎，四座宾客色不动。请公临深莫相违深：一作江，回船罢酒上马归。人生欢会岂有极？无使霜过沾人衣过：一作露。

春日戏题恼郝使君兄

使君意气凌青霄，忆昨欢娱常见招。细马时鸣金，佳人屡出董娇饶。东流江水西飞燕，可惜春光不相见。愿携王赵两红颜，再骋肌肤如素练。通泉百里近梓州，请公一来开我愁请：一作诸。舞处重看花满面，尊前还有锦缠头。

短歌行

赠王郎司直。

王郎酒酣拔剑斫地歌莫哀，我能拔尔抑塞磊落之奇才。豫樟翻风白日动，鲸鱼跋浪沧溟开。且脱佩剑休徘徊！西得诸侯棹锦水，欲向何门趿珠履趿：吴作飒？仲宣楼头春色深色：一作已，青眼高歌望吾子。眼中之人吾老矣！

○瑰玮顿挫，跌宕嫖姚，可谓空前绝后。

短歌行

送祁录事归合州因寄苏使君。

○草堂本作邛州录事。

前者途中一相见，人事经年记君面。后生相动何寂寥动：一作劝，君有长才不贫贱。君今起舵春江流，余亦沙边具小舟。幸为达书贤府主，江花未尽会江楼。

桃竹杖引 赠章留后

江心蟠石生桃竹心：一作上，苍波喷浸尺度足。斩根削皮如紫玉，江妃水仙惜不得。梓潼使君开一束君：一作者，满堂宾客皆叹息。怜我老病赠两茎，出入爪甲铿有声。老夫复欲东南征，乘涛鼓枻白帝城枻：一作棹。路幽必为鬼神夺，拔剑或与蛟龙争拔：一作杖。重为告曰：杖兮杖兮，尔之生也甚正直，慎勿见水踊跃学变化为龙。使我不得尔之扶持，灭迹于君山湖上之青峰。噫！风尘洞兮豺虎咬人，忽失双杖兮吾将曷从？

韦讽录事宅观曹将军画马图

国初已来画鞍马，神妙独数江都王钱笺：《名画记》：江都王绪，霍王元轨之子，太宗皇帝犹子也。多才艺，善书，画鞍马擅名。垂拱中，官至金州刺史。将军得名三十载三：樊作四，人间又见真乘黄。曾貌先帝照夜白《明皇杂录》：上所乘马有玉花骢、照夜白。《画鉴》：曹霸人马图，红衣美髯奚官牵玉面骍，绿衣阉官牵照夜白，龙池十日飞霹雳。内府殷红玛瑙盌盌：一作盘，婕妤传诏才人索。盌赐将军拜舞归，轻纨细绮相追飞飞：一作随。贵戚权门得笔迹，始觉屏障生光辉。昔日太宗拳毛《金石录》：太宗六马，其一曰拳毛骍，黄马黑喙，平刘黑闼时所乘，近时郭家师子花《杜阳杂编》：代宗自陕还，命以御马九花虯并紫玉鞭辔以赐郭子仪。九花虯，即范阳节度使李怀仙所贡也，额高九寸，毛拳如鳞，以身被九花文号九花虯。亦有师子骢，皆其类。《天中记》载：杜诗师子花即九花虯也，今之新图有二马新：一作画，复令识者久叹嗟。此皆骑战一敌万，缟素漠漠开风沙。其余七匹亦殊绝，迥若寒空动烟雪。霜蹄蹴踏长楸间，马官厮养森成列。可怜九马争神骏，顾视清高气深稳。借问苦心爱者谁？后有韦讽前支遁。忆昔巡幸新丰宫，翠华拂天来向东。腾骧磊落三万匹，皆与此图筋骨同。自从献宝朝河宗，无复射蛟江水中。君不见，金粟堆前松柏里，龙媒去尽鸟呼风《旧书》：明皇亲拜五陵，至睿宗桥陵，见金粟山冈有龙蟠龙踞之势，复近先茔，谓侍臣曰：“吾千秋后宜葬此地。”《长安志》：明皇泰陵，在蒲城东北三十里金粟山。

丹青引

赠曹将军霸。

将军魏武之子孙，于今为庶为清门。英雄割据虽已矣虽：一作皆，文彩风流犹尚存犹：荆作今。学书初学卫夫人，但恨无过王右军无：晋作未。丹青不知老将至，富贵于我如浮云。开元之中常引见中：一作年，承恩数上南薰殿。凌烟功臣少颜色，将军下笔开生面。良相头上进贤冠，猛将腰间大羽箭。褒公鄂公毛发动，英姿飒爽来酣战飒爽：一作飒飒。来：樊作犹。先帝天马玉花骢天：一作御，画工如山貌不同。是日牵来赤墀下，迥立阊阖生长风迥：一作敻。诏谓将军拂绢素，意匠惨淡经营中。斯须九重真龙出，一洗万古凡马空。玉花却在御榻上，榻上庭前屹相向。至尊含笑催赐金，圉人太仆皆惆怅。弟子韩干早入室，亦能画马穷殊相相：一作状。干惟画肉不画骨，忍使骅骝气凋丧。将军画善盖有神画：一作心。善：一作妙，必逢佳士亦写真必：一作偶。即今飘泊干戈际，屡貌寻常行路人。途穷反遭俗眼白，世上未有如公贫。但看古来盛名下，终日坎缠其身。

○首八句赞其书画，“开元”八句叙其画凌烟功臣，“先帝”十六句叙其画马，末八句叙其写真。

严氏溪放歌行

天下甲马未尽销甲：晋作兵，岂免沟壑常漂漂。剑南岁月不可度，边头公卿仍独骄仍独骄：樊作何其骄。费心姑息是一役，肥肉大酒徒相要。呜呼古人已粪土，独觉志士甘渔樵。况我飘转无定所，终日戚戚忍羁旅。秋宿霜溪素月高宿：樊作夜。霜：一作清，喜得与子长夜语。东游西还力实倦，从此将身更何许？知子松根长茯苓，迟暮有意来同煮。

发阆中

前有毒蛇后猛虎，溪行尽日无村坞。江风萧萧云拂地，山木惨惨天欲雨。女病妻忧归意速速：一作急，秋花锦石谁复数复：樊作能？别家三月一得书得书：一作书来，避地何时免愁苦？

寄韩谏议

钱笺：程嘉燧曰此诗盖为李泌而作，余考之，是也。按史及家传，泌从肃宗于灵武，既立大功，而幸臣李辅国害其能，因表乞游衡岳，优诏许之，山居累年。代宗即位，累有颁赐，号天柱峰中岳先生，无几，征入翰林。公此诗，盖当邺侯隐衡山之时，劝勉韩谏议，欲其贡置之玉堂也。安刘帷幄，在玄肃之代舍泌其谁？韩谏议旧本名注。余考韩休之子汯，上元中为谏议大夫，有学，尚风韵高雅，当即其人，“注”字盖传写之误。

今我不乐思岳阳，身欲奋飞病在床。美人娟娟隔秋水，濯足洞庭望八荒。鸿飞冥冥日月白，青枫叶赤天雨霜雨：一作飞。玉京群帝集北斗，或骑骐翳凤凰。芙蓉旌旗烟雾乐旗：一作旄，影动倒景摇潇湘。星宫之君醉琼浆，羽人稀少不在旁。似闻昨者赤松子，恐是汉代韩张良。昔随刘氏定长安，帷幄未改神惨伤。国家成败吾岂敢，色难腥腐餐风香风：一作枫。周南留滞古所惜所：一作莫，南极老人应寿昌。美人胡为隔秋水，焉得置之贡玉堂？

○按《邺侯外传》：平生多遇异人，颇修真仙之术。此诗“玉京”以下六句，盖隐约指其事。“似闻”四句，指邺侯于玄肃间有定社稷之功。“国家”二句，言已虽位卑而不忍不言。“周南”句，杜公自指。“南极”句，仍指邺侯耳。

忆昔二首

忆昔先皇巡朔方，千乘万骑入咸阳。阴山骄子汗血马，长驱东胡胡走藏。邺城反覆不足怪，关中小儿坏纪纲。张后不乐上为忙，至今今上犹拨乱，劳身焦思补四方。我昔近侍叨奉引，出兵整肃不可当出兵：一作兵出。当：一作忘。为留猛士守未央钱注：东坡曰“为留猛士守未央”，谓夺郭子仪兵柄，留宿卫也。代宗即位，子仪自河南入朝，程元振数谮之，子仪请解副元帅节度使留京师。广德元年十月，吐蕃入寇，上出幸陕州，子仪收复京师，十二月驾回长安，致使岐雍防西羌。犬戎直来坐御床，百官跣足随天王。愿见北地傅介子，老儒不用尚书郎。

忆昔开元全盛日，小邑犹藏万家室。稻米流脂粟米白，公私仓廪俱丰实。九州道路无豺虎虎：晋作狼，远行不劳吉日出。齐纨鲁缟车班班，男耕女桑不相失。宫中圣人奏云门，天下朋友皆胶漆。百余年间未灾变，叔孙礼乐萧何律。岂闻一绢直万钱？有田种谷今流血。洛阳宫殿烧焚尽，宗庙新除狐兔穴。伤心不忍问耆旧，复恐初从乱离说。小臣鲁钝无所能，朝廷记识蒙禄秩。周宣中兴望我皇，洒血江汉身衰疾血：一作泪。身：荆作长。

冬狩行

时梓州刺史章彝兼侍御史留后东川。《旧书·严武传》：上皇诏以剑两川合为一道，是时已废东川节度使，故章以刺史领留后事。诗云东川节度，则循其旧称也。时代宗幸陕，诏征天下兵，无一人应者，故公感激言之。

君不见，东川节度兵马雄，校猎亦似观成功。夜发猛士三千人，清晨合围步骤同。禽兽已毙十七八，杀声落日回苍穹。幕前生致九青兕，驼峗垂玄熊。东西南北百里间，仿佛蹴踏寒山空。有鸟名鹆，力不能高飞逐走蓬，肉味不足登鼎俎，何为见羁虞罗中？春蒐冬狩侯得同侯：一作候，使君五马一马骢。况今摄行大将权，号令颇有前贤风。飘然时危一老翁，十年厌见旌旗红。喜君士卒甚整肃，为我回辔擒西戎。草中狐兔尽何益？天子不在咸阳宫。朝廷虽无幽王祸，得不哀痛尘再蒙。呜呼！得不哀痛尘再蒙！

自平

自平宫中吕太一宫中：一作中宫，一作中官，收珠南海千余日。近供生犀翡翠稀，复恐征戎干戈密戎：一作戍。蛮溪豪族小动摇小：一作出，世封刺史非时朝时：一作常。蓬莱殿前诸主将前：一作里，才如伏波不得骄。

释闷

四海十年不解兵，犬戎也复临咸京戎：一作羊。失道非关出襄野，扬鞭忽是过胡城胡：晋作湖。豺狼塞路人断绝，烽火照夜尸纵横。天子亦应厌奔走，群公固合思升平。但恐诛求不改辙，闻道嬖孽能全生能：一作今。江边老翁错料事，眼暗不见风尘清。

○按，湖城在今阌乡，即汉之湖县，后魏之湖城县也。代宗由长安幸陕，必过湖城。钱笺引晋元帝至湖阴事，失之矣。

阆山歌

阆州城东灵山白灵：一作雪，阆州城北玉台碧台：一作壶。松浮欲尽不尽云，江动将崩未崩石。那知根无鬼神会，已觉气与嵩华敌。中原格斗且未归，应结茅斋看青壁看：一作著。句一作应著茅斋向青壁。

阆水歌

嘉陵江色何所似色：一作山？石黛碧玉相因依。正怜日破浪花出浪花：一云阆山，更复春从沙际归。巴童荡桨欹侧过，水鸡衔鱼来去飞。阆中胜事可肠断，阆州城南天下稀。

三绝句

前年渝州杀刺史前：一作去，今年开州杀刺史。群盗相随剧虎狼，食人更肯留妻子。

二十一家同入蜀，唯残一人出骆谷。自说二女臂时，回头却向秦云哭。

殿前兵马虽骁雄，纵暴略与羌浑同。闻道杀人汉水上，妇女多在官军中。

莫相疑行

男儿生无所成头皓白樊作男儿一生无成头皓白，牙齿欲落真可惜。忆献三赋蓬莱宫，自怪一日声辉赫辉：一作，荆作烜。集贤学士如堵墙，观我落笔中书堂。往时文彩动人主，此日饥寒趋路旁此：《文粹》作今。晚将末契托年少《文粹》作晚将末节契年少，当面输心背面笑输：一作论。寄谢悠悠世上儿，不争好恶莫相疑不：一作莫。

青丝

青丝白马谁家子？粗豪且逐风尘起。不闻汉主放妃嫔，近静潼关扫蜂蚁。殿前兵马破汝时，十月即为齑粉期。未如面缚归金阙如：一作如，万一皇恩下玉墀。

近闻

钱注：永泰元年，子仪与回纥定约，请击吐蕃为效。上停亲征，京师解严。是年，仆固名臣及党项帅皆来降。次年二月，命杨济修好于吐蕃，吐蕃遣首领论泣钦陵来朝。此诗盖记其事也。

近闻犬戎远遁逃，牧马不敢侵临洮。渭水逶迤白日净，陇山萧瑟秋云高。崆峒五原亦无事，北庭数有关中使。似闻赞普更求亲，舅甥和好应难弃。

蚕谷行

天下郡国向万城，无有一城无甲兵。焉得铸甲作农器，一寸荒田牛得耕。牛尽耕牛尽耕：一有“田”字，蚕亦成，不劳烈士泪滂沱，男谷女丝行复歌。

折槛行

自此以上皆自秦入蜀，居成都草堂，中间至青神、新津暨居梓州、阆州，旋又归居成都之诗。

○钱笺：大历初国子监释奠，鱼朝恩率六军诸将往听讲，子弟皆服朱紫为诸生，遂以朝恩判国子监事，故曰“青衿胄子困泥涂，白马将军若雷电”。

呜呼房魏不复见，秦王学士时难羡。青衿胄子困泥涂，白马将军若雷电。千载少似朱云人，至今折槛空嶙峋。娄公不语宋公语，尚忆先皇容直臣。

引水

自此以下，严武卒后公去成都，东下寓居云安、夔州之诗。

月峡瞿塘云作顶，乱石峥嵘俗无井。云安沽水奴仆悲，鱼复移居心力省。白帝城西万竹蟠，接筒引水喉不干。人生留滞生理难，斗水何直百忧宽。

古柏行

孔明庙前有老柏前：一作阶，柯如青铜根如石。霜皮溜雨四十围霜：一作苍。雨：一作水，黛色参天二千尺。君臣已与时际会，树木犹为人爱惜。云来气接巫峡长，月出寒通雪山白。忆昨路绕锦亭东亭：一作城，先主武侯同宫。崔嵬枝干郊原古，窈窕丹青户牖空。落落盘踞虽得地，冥冥孤高多烈风。扶持自是神明力，正直原因造化功。大厦如倾要梁栋，万牛回首丘山重。不露文章世已惊，未辞剪伐谁能送？苦心岂免容蝼蚁，香叶终经宿鸾凤香：一作密。终：一作曾。经：一作惊。志士幽人莫怨嗟嗟：一作伤，古来材大难为用。

缚鸡行

小奴缚鸡向市卖，鸡被缚急相喧争。家中厌鸡食虫蚁，不知鸡卖还遭烹。虫鸡于人何厚薄？吾叱奴人解其缚。鸡虫得失无了时，注目寒江倚山阁。

负薪行

夔州处女发半华，四十五十无夫家。更遭丧乱嫁不售，一生抱恨堪咨嗟堪：一作长。土风坐男使女立，应当门户女出入应：一作男。应当门户：一作应门当户。十犹八九负薪归犹：一作有，卖薪得钱应供给应：一作当。至老双鬟只垂颈鬟：一作镮，野花山叶银钗并。筋力登危集市门，死生射利兼盐井。面妆首饰杂啼痕，地褊衣寒困石根。若道巫山女粗丑，何得此有昭君村？

最能行

峡中丈夫绝轻死，少在公门多在水。富豪有钱驾大舸，贫穷取给行艓子。小儿学问止论语，大儿结束随商旅。欹帆侧舵入波涛，撇漩捎无险阻。朝发白帝暮江陵，顷来目击信有征。瞿塘漫天虎须怒须：一作眼，归州长年行最能行：一作与。此乡之人气量窄气：一作器，误竞南风疏北客。若道土无英俊才土：一作士，何得山有屈原宅？

寄裴施州

廊庙之具裴施州，宿昔一逢无此流此：一作比。金钟大镛在东序，冰壶玉衡悬清秋衡：《英华》作珩。自从相遇感多病感：晋作减，三岁为客宽边愁。尧有四岳明至理，汉二千石真分忧。几度寄书白盐北，苦寒赠我青羔裘羔：一作丝。霜雪回光避锦袖，龙蛇动箧蟠银钩龙蛇：刊作蛟龙。紫衣使者辞复命辞：一作辟，再拜故人谢佳政。将老已失子孙忧，后来况接才华盛《英华》此句下有“遥忆书楼碧池映”七字。

可叹

天上浮云如白衣如：一作似，斯须改变如苍狗。古往今来共一时，人生万事无不有。近者抉眼去其夫夫：陈作眯，河东女儿身姓柳。丈夫正色动引经，酆城客子王季友。群书万卷常暗诵，孝经一通看在手。贫穷老瘦家卖屐屐：一作履，好事就之为携酒。豫章太守高帝孙，引为宾客敬颇久。闻道三年未曾语闻：一作问，小心恐惧闭其口。太守得之更不疑，人生反覆看亦丑。明月无瑕岂容易，紫气郁郁犹冲斗。时危可仗真豪俊，二人得置君侧否。太守顷者领山南，邦人思之比父母。王生早曾拜颜色，高山之外皆培。用为羲和天为成，用平水土地为厚。王也论道阻江湖，李也丞疑旷前后。死为星辰终不灭，致君尧舜焉肯朽？吾辈碌碌饱饭行，风后力牧长回首。

观公孙大娘弟子舞剑器行 并序

大历二年十月十九日，夔州府别驾元持持：一作特宅见临颍李十二娘舞剑器，壮其蔚跂。问其所师一本此下有答字，曰：“余公孙大娘弟子也。”开元三载一作五载。时公年六岁，公七龄思即壮，六岁观剑似无不可。诗云“五十年间似反掌”，自开元五年至是年，凡五十一年，草堂注云疑作十二载，误也，余尚童稚，记于郾城观公孙氏舞剑器浑脱，浏漓顿挫，独出冠时。自高头宜春、梨园二伎伎：一作教坊内人，洎外供奉，晓是舞者，圣文神武皇帝初，公孙一人而已。玉貌锦衣，况余白首。今兹弟子，亦匪盛颜。既辨其由来，知波澜莫二，抚事慷慨，聊为《剑器行》。往者吴人张旭善草书书帖，数常于邺邺：一作叶县见公孙大娘舞西河剑器，自此草书长进，豪荡感激，即公孙可知矣。

昔有佳人公孙氏，一舞剑器动四方。观者如山色沮丧，天地为之久低昂。如羿射九日落：音酷，矫如群帝骖龙翔。来如雷霆收震怒来：一作未，罢如江海凝清光。绛唇珠袖两寂寞，况有弟子传芬芳况：一作晚。临颍美人在白帝，妙舞此曲神扬扬。与余问答既有以，感时抚事增惋伤。先帝侍女八千人帝：一作皇，公孙剑器初第一。五十年间似反掌，风尘倾动昏王室倾动：一作澒洞。梨园子弟散如烟，女乐余姿映寒日。金粟堆南木已拱，瞿塘石城草萧瑟草：一作暮。玳筵急管曲复终，乐极哀来月东出。老夫不知其所往，足茧荒山转愁疾疾：一作寂。

李潮八分小篆歌

苍颉鸟迹既茫昧，字体变化如浮云。陈仓石鼓又已讹又：一作文，大小二篆生八分。秦有李斯汉蔡邕，中间作者寂不闻。峄山之碑野火焚，枣木传刻肥失真。苦县光和尚骨立，书贵瘦硬方通神书：一作画。惜哉李蔡不复得复：一作可，吾甥李潮下笔亲。尚书韩择木，骑曹蔡有邻。开元已来数八分，潮也奄有二子成三人。况潮小篆逼秦相，快剑长戟森相向。八分一字直百金百：一作千，蛟龙盘挐肉屈强。吴郡张颠夸草书，草书非古空雄壮。岂如吾甥不流宕，丞相中郎丈人行。巴东逢李潮东：一作江，逾月求我歌。我今衰老才力薄，潮乎潮乎奈汝何！

荆南兵马使太常卿赵公大食刀歌

大食：外国名，在波斯之西，兵刃劲利，其俗勇于战斗。

太常楼船声嗷嘈，问兵刮寇趋下牢下牢：楚地。牧出令奔飞百艘，猛蛟突兽纷腾逃。白帝寒城驻锦袍，玄冬示我胡国刀。壮士短衣头虎毛，凭轩拔鞘天为高。翻风转日木怒号木：一作水，冰翼雪淡伤哀猱。镌错碧罂鹈膏，铓锷已莹虚秋涛铓锷：一作铦锋，虚：一作灵。鬼神撇捩辞坑壕辞：陈作乱，苍水使者扪赤絛。龙伯国人罢钓鳌，芮公回首颜色劳，分阃救世用贤豪吴若本注：芮公，以《唐书》考之，恐是卫伯玉。赵公玉立高歌起，揽环结佩相终始。万岁持之护天子，得君乱丝与君理。蜀江如线如针水如针水：一作针如水，荆岑弹丸心未已。贼臣恶子休干纪，魑魅魍魉徒为耳，妖腰乱领敢欣喜。用之不高亦不庳，不似长剑须天倚。吁嗟光禄英雄弭，大食宝刀聊可比。丹青宛转麒麟里，光芒六合无泥滓。

王兵马使二角鹰

悲台萧飒石飒：一作瑟，哀壑杈枒浩呼汹。中有万里之长江，回风滔日孤光动滔：陈作陷。角鹰翻倒壮士臂，将军玉帐轩翠气翠：一云昂。《甘泉赋》：飏翠气之宛延。李善注曰：言宫观之高，故翠气宛延在其侧。二鹰猛脑徐侯穟徐侯穟：荆作絛徐坠。赵云，徐侯穟殊无理义，介甫善本作絛徐坠，于理或然，目如愁胡视天地。杉鸡竹兔不自惜，溪虎野羊俱辟易溪：一作孩。鞲上锋棱十二翮，将军勇锐与之敌。将军树勋起安西，昆仑虞泉入马蹄虞泉即虞渊，唐讳渊字也。白羽曾肉三狻猊，敢决岂不与之齐。荆南芮公得将军，亦如角鹰下翔云下翔：一作入朔。恶鸟飞飞啄金屋，安得尔辈开其群，驱出六合枭鸾分。

狄明府

博济

○一作寄狄明府。

梁公曾孙我姨弟，不见十年官济济。大贤之后竟凌迟，浩荡古今同一体。比看叔伯四十人，有才无命百寮底。今者兄弟一百人，几人卓绝秉周礼。在汝更用文章为，长兄白眉复天启。汝门请从曾翁说翁：一云公，太后当朝多巧诋诋：一作计。狄公执政在末年，浊河终不污清济终：陈作中。国嗣初将付诸武，公独廷诤守丹陛。禁中决册请房陵决册：陈作册决。请：一作诏。《旧书》：中宗自房陵还宫，则天匿之帐中，召仁杰以庐陵为言，仁杰慷慨敷奏，言发涕流，遽出中宗，谓仁杰曰：“还卿储君。”仁杰降阶泣贺，既已，奏曰：“太子还宫，人无知者，物议安审是非？”则天以为然，乃复置中宗于龙门，具礼迎归，人情感悦。仁杰前后匡复奏对凡数万言，北海太守李邕撰为《梁公别传》，备载其辞，前朝长老皆流涕前：一作满。太宗社稷一朝正，汉官威仪重昭洗。时危始议不世才，谁谓荼苦甘如荠。汝曹又宜列土食土：一作鼎，身使门户多旌棨。胡为漂泊岷汉间，干谒王侯颇历抵抵：一作诋。况乃山高水有波，秋风萧萧露泥泥。虎之饥，下巉岩，蛟之横，出清泚。早归来，黄土泥衣眼易眯黄土泥衣：陈作黄污人衣。

秋风二首

秋风淅淅吹巫山，上牢下牢修水关。吴樯楚舵牵百丈，暖向神都寒未还神：一作成。要路何日罢长戟？战自青羌连百蛮百：一作白。巴中不曾消息好，暝传戍鼓长云间。

秋风淅淅吹我衣，东流之外西日微。天清小城捣练急，石古细路行人稀。不知明月为谁好？早晚孤帆他夜归他：一作也。会将白发倚庭树，故园池台今是非。

久雨期王将军不至

天雨潇潇滞茅屋天：一云山。滞：一作带，空山无以慰幽独。锐头将军来何迟，令我心中苦不足。数看黄雾乱玄云，时听严风折乔木。泉源泠泠杂猿狖，泥泞漠漠饥鸿鹄泞：一作滓。岁暮穷阴耿未已，人生会面难再得。忆尔腰下铁丝箭，射杀林中雪色鹿。前者坐皮因问毛，知子历险人马劳。异兽如飞星宿落，应弦不碍苍山高。安得突骑只五千，崪然眉骨皆尔曹。走平乱世相催促，一豁明王正郁陶。忆昔范增碎玉斗忆：一云恨，未使吴兵着白袍。昏昏阊阖闭氛祲，十月荆南雷怒号。

别李秘书始兴寺所居

不见秘书心若失，及见秘书失心疾。安为动主理信然，我独觉子神充实神充实：一作精神实。重闻西方止观经，老身古寺风泠泠。妻儿待我且归去我：一作来，陈作米，他日杖藜来细听。

虎牙行

秋风欻吸吹南国秋：一作北。欻吸：晋作欻欻，天地惨惨无颜色。洞庭扬波江汉回，虎牙铜柱皆倾侧。巫峡阴岑朔漠气，峰蛮窈窕溪谷黑。杜鹃不来猿狖寒寒：一作啼，山鬼幽忧雪霜逼。楚老长嗟忆炎瘴，三尺角弓两斛力。壁立石城横塞起，金错旌竿满云直。渔阳突骑猎青丘，犬戎锁甲闻丹极。八荒十年防盗贼，征戍诛求寡妻哭，远客中宵泪沾臆。

锦树行

今日苦短昨日休，岁云暮矣增离忧。霜凋碧树待锦树待：荆作行，一云作，万壑东逝无停留。荒戍之城石色古，东郭老人住青丘。飞书白帝营斗粟，琴瑟几杖柴门幽。青草萋萋尽枯死青：荆作春，天马跂足随氂牛天马跋：陈作与骥跋。跋：一作跛。自古圣贤多薄命，奸雄恶少皆封侯皆封侯：一作封公侯。故国三年一消息，终南渭水寒悠悠。五陵豪贵反颠倒，乡里小儿狐白裘。生男堕地要膂力，一生富贵倾邦国一生：一作生女。莫愁父母少黄金，天下风尘儿亦得。

赤霄行

孔雀未知牛有角，渴饮寒泉逢觝触。赤霄玄圃须往来，翠尾金花不辞辱。江中淘河吓飞燕，衔泥却落羞华屋。皇孙犹曾莲勺困，卫庄见贬伤其足卫：一作鲍。老翁慎莫怪少年，葛亮贵和书有篇。丈夫垂名动万年，记忆细故非高贤。

前苦寒行二首

汉时长安雪一丈，牛马毛寒缩如猬。楚江巫峡冰入怀，虎豹哀号又堪记。秦城老翁荆扬客，惯习炎蒸岁。玄冥祝融气或交，手持白羽未敢释。

去年白帝雪在山，今年白帝雪在地。冻埋蛟龙南浦缩，寒刮肌肤北风利刮：陈作割。楚人四时皆麻衣，楚天万里无晶辉里：《英华》作顷。三足之乌足恐断足：《英华》作骨，羲和送将何所归送将何所归：一作迭送将安归，一作送之将安归。

后苦寒行二首

南纪巫庐瘴不绝，太古以来无尺雪。蛮夷长老怨苦寒，昆仑天关冻应折应：《英华》作欲。玄猿口噤不能啸，白鹄翅垂眼流血流：一作出。安得春泥补地裂？

晚来江门失大水晚：一作晓。门：一作边，猛风中夜吹白屋吹：《英华》作飞。天兵斩断青海戎斩断：《英华》作新斩，杀气南行动地轴。不尔苦寒何太酷太：一作其，巴东之峡生凌凘。彼苍回轩人得知轩：刊作斡。

晚晴

高唐暮冬雪壮哉，旧瘴无复似尘埃。崖沉谷没白皑皑，江石缺裂青枫摧。南天三旬苦雾开，赤日照耀从西来。六龙寒急光徘徊。照我衰颜忽落地，口虽吟咏心中哀。未怪及时少年子，扬眉结义黄金台。洎乎吾生何飘零洎：陈作泊，支离委绝同死灰。

复阴

方冬合沓玄阴塞，昨日晚晴今日黑。万里飞蓬映天过，孤城树羽扬风直。江涛簸岸黄沙走簸：一作欺，云雪埋山苍兕吼。君不见夔子之国杜陵翁，牙齿半落左耳聋。

夜归

夜半归来冲虎过，山黑家中已眠卧。傍见北斗向江低，仰看明星当空大。庭前把烛瞋两炬瞋：一作唤，峡口惊猿闻一个。白头老罢舞复歌，杖藜不睡谁能那？

寄柏学士林居

自胡之反持干戈，天下学士亦奔波。叹彼幽栖载典籍，萧然暴露依山阿依：一作向。青山万里静散地里：一作重，白雨一洗空垂萝。乱代飘零余到此余：一作余，古人成败子如何？荆扬春冬异风土，巫峡日夜多云雨云：一作风。赤叶枫林百舌鸣，黄泥野岸天鸡舞泥：一作。盗贼纵横甚密迩，形神寂寞甘辛苦。几时高议排金门，各使苍生有环堵。

寄从孙崇简

嵯峨白帝城东西，南有龙湫北虎溪。吾孙骑曹不骑马骑：一作记，业学尸乡多养鸡。庞公隐时尽室去，武陵春树他人迷。与汝林居未相失，近身药裹酒长携。牧竖樵童亦无赖，莫令斩断青云梯。

醉为马坠诸公携酒相看

甫也诸侯老宾客，罢酒酣歌拓金戟。骑马复忆少年时，散蹄迸落瞿塘石。白帝城门水云外，低身直下八千尺。粉堞电转紫游缰，东得平冈出天壁。江村野堂争入眼，垂鞭亸鞚凌紫陌鞭：一作肩。向来皓首惊万人，自倚红颜能骑射。安知决臆追风足，朱汗骖犹喷玉。不虞一蹶终损伤，人生快意多所辱。职当忧戚伏衾枕，况乃迟暮加烦促。明知来问腆我颜明：一作朋，杖藜强起倚僮仆。语尽还成开口笑，提携别扫清溪曲。酒肉如山又一时，初筵哀丝动豪竹。共指西日不相贷，喧呼且覆杯中渌。何必走马来为问来为问：一作不为身？君不见嵇康养生遭杀戮遭：一作被。

君不见简苏徯

君不见道边废弃池，君不见前者摧折桐。百年死树中琴瑟，一斛旧水藏蛟龙，丈夫盖棺事始定，君今幸未成老翁，何恨憔悴在山中。深山穷谷不可处，霹雳魍魉兼狂风兼：一作并。

大觉高僧兰若

和尚去冬往湖南。

○以上皆居川东云安、夔州之诗。

巫山不见庐山远，松林兰若秋风晚林：一作间。一老犹鸣日暮钟，诸僧尚乞斋时饭。香炉峰色隐晴湖，种杏仙家近白榆。飞锡去年啼邑子，献花何日许门徒。

忆昔行

此下皆寓居松陵、公安及至湖南之诗。

忆昔北寻小有洞，洪河怒涛过轻舸。辛勤不见华盖君，艮岑青辉惨幺麽。千崖无人万壑静，三步回头五步坐。秋山眼冷魂未归，仙赏心违泪交堕。弟子谁依白茅室茅：一作室，卢老独启青铜锁。巾拂香余捣药尘，阶除灰死烧丹火阶：一作前。玄圃沧洲莽空阔，金节羽衣飘婀娜。落日初霞闪余映，倏忽东西无不可。松风涧水声合时，青兕黄熊啼向我。徒然咨嗟抚遗迹，至今梦向仍犹佐佐：一作左，音如佐。秘诀隐文须内教，晚岁何功使愿果使：一作收。更讨衡阳董炼师讨：一作觅，南浮早鼓潇湘舵浮：一作游。

魏将军歌

将军昔著从事衫，铁马驰突重两衔。被坚执锐略西极，昆仑月窟东崭岩荆溪吴子良曰：昆仑月窟在西南，云东者，谓将军略地至西方之极，而昆仑月窟反在东也。君门羽林万猛士，恶若哮虎子所监。五年起家列霜戟，一日过海收风帆。平生流辈徒蠢蠢，长安少年气欲尽。魏侯骨耸精爽紧，华岳峰尖见秋隼。星缠宝校金盘陀。夜骑天驷超天河。欃枪荧惑不敢动，翠蕤云旓相荡摩。吾为子起歌都护，酒阑插剑肝胆露，钩陈苍苍风玄武风玄武：一云玄武暮。万岁千秋奉明主，临江节士安足数？

白凫行

君不见，黄鹄高于五尺童，化为白凫似老翁似：一作象。故畦遗穗已荡尽，天寒岁暮波涛中岁：一作日。鳞介腥膻素不食，终日忍饥西复东。鲁门亦蹭蹬，闻道如今犹避风如：樊作于。

○黄鹄自喻其少年之远志，白凫自喻其老年之贞节，中四旬自喻其穷困蹭蹬，末二句言志士仁人蹭蹬者多，非仅我也。

朱凤行

君不见，潇湘之山衡山高，山巅朱凤声嗷嗷巅：一作岩，声：一作鸣。侧身长顾求其群群：一作曹，翅垂口噤心甚劳甚劳，一作劳劳。下愍百鸟在罗网，黄雀最小犹难逃。愿分竹实及蝼蚁，尽使鸱枭相怒号。

○此诗与《凤凰台》一首用意略同，均以凤自况，而思有济于世。彼言凤之心在致君，此言凤之心在泽民耳。蝼蚁、黄雀，皆民也。鸱枭，虐民之吏也。

惜别行送向卿进奉端午御衣之上都

肃宗昔在临武城，指挥猛将收咸京。向公泣血洒行殿一云向公亦卫伯玉，盖芮字传写之误，佐佑卿相乾坤平。逆胡冥寞随烟烬，卿家兄弟功名震。麒麟图画鸿雁行图：一作阁，紫极出入黄金印。尚书勋业超千古，雄镇荆州继吾祖钱笺：广德元年，卫伯玉拜江陵尹，兼御史大夫荆南节度使，寻加检校工部尚书，封阳城郡王。此云镇荆州，知为伯玉也。继吾祖者，杜预以镇南大将军都督荆州，诸军事也。向卿者，尚书将命之人也。裁缝云雾成御衣，拜跪题封向端午向：吴本作贺。向卿将命寸心赤，青山落日江潮白。卿到朝廷说老翁，漂零已是沧浪客。

醉歌行赠公安颜少府请顾八题壁

《英华》作赠公安县颜十少府。

神仙中人不易得，颜氏之子才孤标。天马长鸣待驾驭，秋鹰整翮当云霄。君不见东吴顾文学，君不见西汉杜陵老。诗家笔势君不嫌，词翰升堂为君扫。是日霜风冻七泽，乌蛮落照衔赤壁。酒酣耳热忘头白，感君意气无所惜。一为歌行歌主客一本云：醉歌行，歌主客。

夜闻觱篥

夜闻觱篥沧江上，衰年侧耳情所向。邻舟一听多感伤，塞曲三更欻悲壮。积雪飞霜此夜寒，孤灯急管复风湍风：一作奔。君知天地干戈满地：一作下，不见江湖行路难湖：一作湘。

发刘郎浦

挂帆早发刘郎浦，疾风飒飒昏亭午。舟中无日不沙尘，岸上空村尽豺虎。十日北风风未回，客行岁晚晚相催晚相催：一作尤相催。白头厌伴渔人宿，黄帽青鞋归去来。

清明

著处繁花务是日花务：陈作华矜。是：一作足，长沙千人万人出。渡头翠柳艳明眉，争道朱蹄骄啮膝。此都好游湘西寺，诸将亦自军中至亦：一作远，一作方。马援征行在眼前，葛强亲近同心事葛强：山简爱将也。金镫下山红粉晚镫：《广韵》镫与灯同。粉：一作日，牙樯棙舵青楼远“金镫”、“牙樯”二句，谓舍马登舟也。古时丧乱皆可知，人世悲欢暂相遣。弟侄虽存不得书，干戈未息苦离居离：一作难。逢迎少壮非吾道，况乃今朝更祓除。

风雨看舟前落花戏为新句

江上人家桃树枝，春寒细雨出疏篱。影遭碧水潜勾引，风妒红花却倒吹。吹花困癫傍舟楫癫：一作懒，水光风力俱相怯。赤憎轻薄遮入怀入：一作人。杨伦曰：赤憎犹云生憎，亦方言也，珍重分明不来接接：一作折。湿久飞迟半日高日：一作欲，萦沙惹草细如毛。蜜蜂蝴蝶生情性性：一作住，偷眼蜻蜒避百劳。

岳麓山道林二寺行

玉泉之南麓山殊，道林林壑争盘纡。寺门高开洞庭野，殿脚插入赤沙湖。五月寒风冷佛骨佛：一作拂，六时天乐朝香炉。地灵步步雪山草，僧宝人人沧海珠。塔劫宫墙壮丽敌，香厨松道清凉俱香：一作石。凉：樊作崇。莲花交响共命鸟花：樊陈俱作池，金榜双回三足乌。方丈涉海费时节，玄圃寻河知有无。暮年且喜经行近，春日兼蒙暄暖扶。飘然斑白身奚适身：一作将，傍此烟霞茅可诛。桃源人家易制度，橘洲田土仍膏腴。潭府邑中甚淳古，太守庭内不喧呼。昔遭衰世皆晦迹，今幸乐国养微躯。依止老宿亦未晚，富贵功名焉足图？久为野客寻幽惯野：一作谢，细学何颙免兴孤何：当作周。钱笺：《石林诗话》：何颙见《后汉·党锢传》，与是诗之义不类，当作周颙。按，《南史》，周颙音辞辨丽，长于佛理，著《三宗论》，言空假义。西凉州智林道人遗颙书，深相赞美。于钟山西立精舍，休沐则归之。清贫寡欲，终日长蔬。虽有妻子，独处山舍。公又曰：“何颙好不忘”，亦同此误也。又《文选》李善注引梁简文帝《草堂传》曰：“汝南周颙，昔经在蜀，以蜀草堂寺林壑可怀，乃于钟岭雷次宗学馆立寺，因名草堂，亦号山茨。”公以颙自喻，言他日虽去蜀，而周颙之兴未忘也。一重一掩吾肺腑一重一掩：山也，山鸟山花吾友于山鸟：一作仙鸟。宋公放逐曾题壁宋公：之问也，物色分留与老夫与：一作待。

暮秋枉裴道州手札率尔遣兴寄近呈苏涣侍御

久客多枉友朋书，素书一月凡一束。虚名但蒙寒温问，泛爱不救沟壑辱。齿落未是无心人，舌存耻作穷途哭。道州手札适复至，纸长要自三过读。盈把那须沧海珠，人怀本倚昆山玉。拨弃潭州百斛酒，芜没潇岸千株菊。使我昼立烦儿孙，令我夜坐费灯烛。忆子初尉永嘉去，红颜白面花映肉。军符侯印取岂迟，紫燕绿耳行甚速。圣朝尚飞战斗尘，济世宜引英俊人。黎元愁痛会苏息，夷狄跋扈徒逡巡。授钺筑坛闻意旨，颓纲漏网期弥纶。郭钦上书见大计，刘毅答诏惊群臣。他日更仆语不浅，明公论兵气益振。倾壶箫管黑白发黑：一作理，荆作动，舞剑霜雪吹青春。宴筵曾语苏季子，后来杰出云孙比。茅斋定王城郭门，药物楚老渔商市。市北肩舆每联袂，郭南抱瓮亦隐几。无数将军西第成，早作丞相东山起。鸟雀苦肥秋粟菽，蛟龙欲蛰寒沙水。天下鼓角何时休，阵前部曲终日死，附书与裴因示苏，此生已愧须人扶。致君尧舜付公等，早据要路思捐躯。

○自首至“费灯烛”，极写得书欢忭之情。自“忆子初尉”句至“吹青春”，叙迁官甚速，冀其大用。末四句忆其聚会燕语之时。“宴筵”二句，因裴公曾语及苏，因叙与苏交情之密。“茅斋”四句，与苏往还亲密也。“无数”三句，言群小得志。“蛟龙”句言苏不见用也。

岁暮行

岁云暮矣多北风，潇湘洞庭白雪中雪：一作云。渔父天寒网罟冻，莫徭射雁鸣桑弓《隋·地理志》：长沙郡杂有胡蜒，名曰莫徭。自言其先祖有功，常免征役，故以为名。刘长卿《连州腊日观莫徭猎》诗云：莫徭自生长，名字无符籍。市易杂蛟人，婚姻通木客。《广异记》：阑州莫徭，以樵采为事。去年米贵阙军食，今年米贱大伤农。高马达官厌酒肉，此辈杼轴茅茨空。楚人重鱼不重鸟鸟：一作肉，汝休枉杀南飞鸿。况闻处处鬻男女，割慈忍爱还租庸。往日用钱捉私铸，今许铅锡和青铜许：一作来。刻泥为之最易得，好恶不合长相蒙。万国城头吹画角，此曲哀怨何时终？

追酬故高蜀州人日见寄 并序

开文书帙中，检所遗忘，因得故高常侍适往居在成都时高任蜀州刺史《人日相忆》见寄诗。泪洒行间，读终篇末。自枉诗已十余年，莫记存殁，又六七年矣。老病怀旧，生意可知。今海内忘形故人，独汉中王王：樊作郡王瑀与昭州敬使君超先在。爱而不见，情见乎辞。大历五年正月廿一日，却追酬高公此作，因寄王及敬弟。

自蒙蜀州人日作蒙：一作枉，不意清诗又零落。今晨散帙眼忽开开：一作明，迸泪幽吟事如昨。呜呼壮士多慷慨，合沓高明动寥廓。叹我凄凄求友篇，感时郁郁匡君略。锦里春光空烂漫，瑶墀侍臣已冥寞。潇湘水国傍鼋鼍，鄠杜秋天失雕鹗。东西南北更谁论谁：吴作堪，白首扁舟病独存。遥拱北辰缠寇盗遥：一作犹，欲倾东海洗乾坤。边塞西蕃最充斥，衣冠南渡多崩奔。鼓瑟至今悲帝子，曳裾何处觅王门。文章曹植波澜阔，服食刘安德业尊。长笛谁能乱愁思谁能：一作邻家，昭州词翰与招魂。

十八家诗钞 卷十二

韩昌黎七古七十八首

琴操十首 并序

将归操孔子之赵，闻杀鸣犊作。

狄之水兮，其色幽幽。我将济兮，不得其由。涉其浅兮，石啮我足。乘其深兮，龙入我舟。我济而悔兮，将安归尤。归兮归兮，无与石斗兮，无应龙求。

猗兰操孔子伤不逢时作。

兰之猗猗，扬扬其香。不采而佩，于兰何伤。今天之旋，其曷为然。我行四方，以日以年。雪霜贸贸，荠麦之茂。子如不伤，我不尔觏。荠麦之茂，荠麦之有。君子之伤，君子之守。

龟山操孔子以季桓子受齐女乐，谏不从，望龟山而作。

龟之氛兮，不能云雨。龟之枿兮，不中梁柱。龟之大兮，只以奄鲁。知将隳兮，哀莫余伍。周公有鬼兮，嗟余归辅。

越裳操周公作。

雨之施物以孳，我何意于彼为。自周之先，其艰其勤。以有疆宇，私我后人。我祖在上，四方在下。厥临孔威，敢戏以侮。孰荒于门，孰治于田。四海既均，越裳是臣。

拘幽操文王羑里作。

目窈窈兮，其凝其盲。耳肃肃兮，听不闻声。朝不日出兮，夜不见月与星。有知无知兮，为死为生。呜呼，臣罪当诛兮，天王圣明。

岐山操周公为太王作。

我家于豳，自我先公。伊我承序，敢有不同。今狄之人，将土我疆。民为我战，谁使死伤。彼岐有岨，我往独处。尔莫余追，无思我悲。

履霜操尹吉甫子伯奇，无罪，为后母谮而见逐，自伤作。

父兮儿寒，母兮儿饥。儿罪当笞，逐儿何为。儿在中野，以宿以处。四无人声，谁与儿语。儿寒何衣，儿饥何食。儿行于野，履霜以足。母生众儿，有母怜之。独无母怜，儿宁不悲。

雉朝飞操牧犊子七十无妻，见雉双飞，感之而作。

雉之飞，于朝日。群雌孤雄，意气横出。当东而西，当啄而飞。随飞随啄，群雌粥粥。嗟我虽人，曾不如彼雉鸡。生身七十年，无一妾与妃。

别鹄操商陵穆子，娶妻五年无子，父母欲其改娶，其妻闻之，中夜悲啸，穆子感之而作。

雄鹄衔枝来，雌鹄啄泥归。巢成不生子，大义当乖离。江汉水之大，鹄身鸟之微。更无相逢日，且可绕树相随飞。

残形操曾子梦见一狸，不见其首作。

有兽维狸兮，我梦得之。其身孔明兮，而头不知。吉凶何为兮，觉坐而思。巫咸上天兮，识者其谁。

嗟哉董生行

淮水出桐柏，山东驰遥遥千里不能休。淝水出其侧，不能千里，百里入淮流。寿州属县有安丰，唐贞元时县人董生召南隐居行义于其中。刺史不能荐，天子不闻名声，爵禄不及门。门外惟有吏，日来征租更索钱。嗟哉董生朝出耕，夜归读古人书。尽日不得息。或山而樵，或水而渔。入厨具甘旨，上堂问起居。父母不戚戚，妻子不咨咨。嗟哉董生孝且慈。人不识，惟有天翁知。生祥下瑞无时期。家有狗乳出求食，鸡来哺其儿，啄啄庭中拾虫蚁，哺之不食鸣声悲，徬徨踯躅久不去，以翼来覆待狗归。嗟哉董生，谁将与俦。时之人，夫妻相虐，兄弟为仇。食君之禄，而令父母愁。亦独何心。嗟哉董生无与俦。

汴州乱

汴州城门朝不开，天狗堕地声如雷。健儿争夸杀留后，连屋累栋烧成灰。诸侯咫尺不能救，孤士何者自兴衰。

母从子走者为谁，大夫夫人留后儿。昨日乘车骑大马，坐者起趋乘者下。庙堂不肯用干戈，呜呼奈汝母子何。○汴州自大历后多兵。刘元佐死，子士宁代之，无度，其将李万荣逐出代之。万荣死，董晋实代之。晋卒，陆长源总留后，八日而军乱，长源死。公是时已从晋丧出汴四月，实贞元十五年。二诗之作，盖讥德宗姑息之政云。

利剑

利剑光耿耿，佩之使我无邪心。故人念我寡徒侣，持用赠我比知音。我心如冰剑如雪，不能刺谗夫，使我心腐剑锋折。决云中断开青天，噫，剑与我俱变化归黄泉。

河之水二首寄子侄老成

河之水，去悠悠。我不如，水东流。我有孤侄在海陬，三年不见兮使我生忧。日复日，夜复夜，三年不见汝，使我鬓发未老而先化。

河之水，悠悠去。我不如，水东注。我有孤侄在海浦，三年不见兮使我心苦。采蕨于山，缗鱼于渊。我徂京师，不远其还。

山石

山石荦确行径微，黄昏到寺蝙蝠飞。升堂坐阶新雨足，芭蕉叶大支子肥。僧言古壁佛画好，以火来照所见稀。铺床拂席置羹饭，疏粝亦足饱我饥。夜深静卧百虫绝，清月出岭光入扉。天明独去无道路，出入高下穷烟扉。山红涧碧纷烂漫，时见松枥皆十围。当流赤足蹋涧石，水声激激风吹衣。人生如此自可乐，岂必局束为人。嗟哉吾党二三子，安得至老不更归。

天星送杨凝郎中贺正

此诗贞元十二年作。时杨凝以户部郎中为宣武军判官。公时与同佐董晋幕，凝自汴朝正于京，以诗送之。

天星牢落鸡喔咿，仆夫起餐车载脂。正当穷冬寒未已，借问君子行安之。会朝元正无不至，受命上宰须及时。侍从近臣有虚位，公今此去归何时。

汴泗交流赠张仆射

贞元十五年，公在徐州张建封幕。汴水，徐之西；泗水，徐之南，故以名篇。公集有《谏张仆射击球书》，此诗言“此诚习战非为剧，岂若安坐行良图”，盖亦以讥之也。

汴泗交流郡城角，筑场千步平如削。短垣三面缭逶迤，击鼓腾腾树赤旗。新秋朝凉未见日，公早结束来何为。分曹决胜约前定，百马攒蹄近相映。毬惊杖奋合且离，红牛缨绂黄金羁。侧身转背著马腹，霹雳应手神珠驰。超遥散漫两闲暇，挥霍纷纭争变化。发难得巧意气粗，欢声四合壮士呼。此诚习战非为剧，岂若安坐行良图。当今忠臣不可得，公马莫走须杀贼。

忽忽

忽忽乎，余未知生之为乐也。愿脱去而无因，安得长翮大翼如云生我身。乘风振奋出六合，绝浮尘。死生哀乐两相弃，是非得失付闲人。

鸣雁

嗷嗷鸣雁鸣且飞，穷秋南去春北归。去寒就暖识所依，天长地阔栖息稀。风霜酸苦稻粱微，毛羽摧落身不肥。徘徊反顾群侣违，哀鸣欲下洲渚非。江南水阔朝云多，草长沙软无网罗。闲飞静集鸣相和，违忧怀惠性非他。凌风一举君谓何。○此在幕府不得志之诗，欲远举而他适也。

龙移

此诗谓南山湫也。湫初在平地，一日风雷，移居山上，其山下湫遂化为土。长安人至今谓之“干湫”。公《题炭谷》诗云“厌处平地上，巢居插天山”，其此之意欤。

天昏地黑蛟龙移，雷惊电激雄雌随。清泉百丈化为土，鱼鳖枯死吁可悲。

雉带箭

原头火烧静兀兀，野雉畏鹰出复没。将军欲以巧伏人，盘马弯弓惜不发。地形渐窄观者多，雉惊弓满劲箭加。冲人决起百余尺，红翎白镞相倾斜。将军仰笑军吏贺，五色离披马前堕。

条山苍

条山苍，河水黄。浪波沄沄去，松柏在山冈。○“浪波”句喻世人随俗波靡，“松柏”句喻君子岁寒后凋，亦自况之诗。

赠郑兵曹

樽酒相逢十载前，君为壮夫我少年。樽酒相逢十载后，我为壮夫君白首。我材与世不相当，戢鳞委翅无复望。当今贤俊皆周行，君何为乎亦遑遑。杯行到君莫停手，破除万事无过酒。

桃源图

神仙有无何眇茫，桃源之说诚荒唐。流水盘回山百转，生绡数幅垂中堂。武陵太守好事者，题封远寄南宫下。南宫先生忻得之，波涛入笔驱文辞。文工画妙各臻极，异境怳惚移于斯。架岩凿谷开宫室，接屋连墙千万日。嬴颠刘蹶了不闻，地坼天分非所惜。种桃处处惟开花，川原近远蒸红霞。初来犹自念乡色，岁久此地还成家。渔舟之子来何所，物色相猜更问语。大蛇中断丧前王，群马南渡开新主。听终辞绝共悽然，自说经今六百年。当时万事皆眼见，不知几许犹流传。争持酒食来相馈，礼数不同樽俎异。月明伴宿玉堂空，骨冷魂清无梦寐。夜半金鸡啁哳鸣，火轮飞出客心惊。人间有累不可住，依然离别难为情。船开棹进一回顾，万里苍苍烟水暮。世俗宁知伪与真，至今传者武陵人。

东方半明

此诗与“煌煌东方星”兴寄颇同，盖指顺宗即位，不能亲政，而宪宗在东宫之时也。时贾耽、郑珣瑜二相，皆天下重望，王叔文用事，相继引去，此诗所以喻“东方未明大星没”也。执谊、叔文初相汲引，此诗所以喻“独有太白配残月”也。顺宗已厌机政，执谊、叔文尚以私意更相猜忌，此诗所以有“嗟尔残月勿相疑，同光共影须臾期”也。及宪宗立而叔文、执谊窜，犹东方明而残月、太白灭，此诗所以喻“残月晖晖，太白，鸡三号，更五点”也。意微而显，诚得诗人之旨。

东方半明大星没，独有太白配残月。嗟尔残月勿相疑，同光共影须臾期。残月晖晖，太白。鸡三号，更五点。

赠唐衢

虎有爪兮牛有角，虎可搏兮牛可触。奈何君独抱奇材，手把锄犁饿空谷。当今天子急贤良，匦函朝出开明光。胡不上书自荐达，坐令四海如虞唐。

贞女峡

在连州桂阳县。贞元十九年冬，公自监察御史谪连州阳山令，有此诗。《荆州记》：秦时有女子化人石，在东岸穴中。

江盘峡束春湍豪，雷风战斗鱼龙逃。悬流轰轰射水府，一泻百里翻云涛。漂船摆石万瓦裂，咫尺性命轻鸿毛。

赠侯喜

吾党侯生字叔，呼我持竿钓温水。平明鞭马出都门，尽日行行荆棘里。温水微茫绝又流，深如车辙阔容辀。虾蟆跳过雀儿浴，此纵有鱼何足求。我为侯生不能已，盘针擘粒投泥滓。晡时坚坐到黄昏，手倦目劳方一起。暂动还休未可期，虾行蛭渡似皆疑。举竿引线忽有得，一寸才分鳞与鬐。是日侯生与韩子，良久叹息相看悲。我今行事尽如此，此事正好为吾规。半世遑遑就举选，一名始得红颜衰。人间事势岂不见，徒自辛苦终何为。便当提携妻与子，南入箕颍无还时。叔君今气方锐，我言至切君勿嗤。君欲钓鱼须远去，大鱼岂肯居沮洳。

古意

太华峰头玉井莲，开花十丈藕如船。冷比雪霜甘比蜜，一片入口沉疴痊。我欲求之不惮远，青壁无路难夤缘。安得长梯上摘实，下种七泽根株连。

八月十五夜赠张功曹 署

纤云四卷矢无河，清风吹空月舒波。沙平水息声影绝，一杯相属君当歌。君歌声酸辞且苦，不能听终泪如雨。洞庭连天九疑高，蛟龙出没猩鼯号。十生九死到官所，幽居默默如藏逃。下床畏蛇食畏药，海气湿蛰熏腥臊。昨者州前捶大鼓，嗣皇继圣登夔皋。赦书一日行万里，罪从大辟皆除死。迁者追回流者还，涤瑕荡垢朝清班。州家申名使家抑使家，谓湖南观察使，坎轲只得移荆蛮。判司卑官不堪说，未免捶楚尘埃间老杜《送高书记》诗“脱身簿尉中，始与捶楚辞”。按唐制，参军、簿尉有过即受笞杖之刑，杜牧诗云：“参军与簿尉，尘土惊劻勷。一语不中治，鞭笞身满疮。”。同时辈流多上道，天路幽险难追攀。君歌且休听我歌，我歌今与君殊科。一年明月今宵多，人生由命非由他，有酒不饮奈明何自“洞庭连天”至“难追攀”句，皆张署之歌辞；末五句，韩公之歌辞。

谒衡岳庙遂宿岳寺题门楼

五岳祭秩皆三公，四方环镇嵩当中。火维地荒足妖怪，天假神柄专其雄。喷云泄雾藏半腹，虽有绝顶谁能穷。我来正逢秋雨节，阴气晦昧无清风。潜心默祷若有应，岂非正直能感通。须臾静扫众峰出，仰见突兀撑青空。紫盖连延接天柱，石廪腾掷堆祝融。森然魄动下马拜，松柏一径趍灵宫。粉墙丹柱动光彩，鬼物图画填青红。升阶伛偻荐脯酒，欲以菲薄明其衷。庙令老人识神意，睢盱侦伺能鞠躬。手持杯珓导我掷，云此最吉余难同。窜逐蛮荒幸不死，衣食才足甘长终。侯王将相望久绝，神纵欲福难为功。夜投佛寺上高阁，星月掩映云朣胧。猿鸣钟动不知曙，杲杲寒日生于东。

岣嵝山

岣嵝山尖神禹碑，字青石赤形摹奇。科斗拳身薤倒披，鸾飘凤泊拿龙螭。事严迹秘鬼莫窥，道人独上偶见之。我来咨嗟涕涟湎。千搜万索何处有，森森绿树猿猱悲。

永贞行

贞元廿一年正月，德宗崩。顺宗即位，病不能视朝，王伾、王叔文用事。四月，册皇太子，八月立为皇帝，是为宪宗，顺宗为太上皇，改元永贞。此诗所以具载。“太皇”谓顺宗，“小人”谓叔文，“元臣故老”谓杜佑、高郢、郑珣瑜等，嗣皇谓宪宗，“郎官荒郡”意指刘禹锡坐叔文党贬连州也。公方量移江陵，而梦得出为连州，邂逅荆蛮，故作是诗。观终篇之意，可见其为梦得作也。或云自“四门肃穆贤登”下为别篇，非是。

君不见，太皇亮阴未出令，小人乘时偷国柄。北军百万虎与貔，天子自将非他师。一朝夺印付私党是岁五月，王叔文等以金吾大将军范希朝为左右神策京西诸城镇行营节度使，以度支郎中韩泰为其行军司马。叔文欲夺取宦官兵权以自固，藉希朝老将，使主其名，而实以泰专其事。人情不测其所为，益疑惧。“私党”即泰也，懔懔朝士何能为。狐鸣枭噪争署置，睗跳踉相妩媚。夜作诏书朝拜官，超资越序曾无难。公然白日受贿赂，火齐磊落堆金盘。元臣故老不敢语，昼卧涕泣何汍澜王叔文用事，一日，诸相会食，叔文至中书，欲与韦执谊计事，执谊起迎，诸相停箸以待。有顷，报叔文索饭，已与韦相同餐阁中矣。杜佑、高郢惧不敢言，郑珣瑜独汉曰：“吾岂可复居此位！”索马径归，卧不起。董贤三公谁复惜，侯景九锡行可叹。国家功高德且厚，天位未许庸夫干。嗣皇卓荦信英主，文如太宗武高祖。膺图受禅登明堂，共流幽州鲧死羽。四门肃穆贤俊登，数君非亲岂其朋，郎官清要为世称，荒郡迫野嗟可矜九月，贬韩泰抚州、司封郎中韩晔池州、礼部员外郎柳宗元邵州、屯田员外郎刘禹锡连州刺史，皆自郎官迁谪。禹锡至荆南，改武陵司马，此诗未改武陵前作也。湖波连天日相腾，蛮俗生梗瘴疠烝。江氛岭祲昏若凝，一蛇两头见未曾。怪鸟鸣唤令人憎，蛊虫群飞夜扑灯。雄虺毒螫堕股肱，食中置药肝心崩。左右使令诈难凭，慎勿浪信常兢兢。吾尝同僚情可胜，具书目见非妄征。嗟尔既往宜为惩。

李花赠张十一署

江陵城西二月尾，花不见桃惟见李。风揉雨练雪羞比，波涛翻空杳无涘。君知此处花何似。白花倒烛天夜明，群鸡惊鸣官吏起。金乌海底初飞来，朱辉散射青霞开。迷魂辞眼看不得，照耀万树繁如堆。念昔少年著游燕，对花岂省曾辞杯。自从流落忧感集，欲去未到先思回。只今四十已如此，后日更老谁论哉。力携一樽独就醉，不忍虚掷委黄埃。

杏花

居邻北郭古寺空，杏花两株能白红。曲江满园不可到，看此宁避雨与风。二年流窜出岭外，所见草木多异同。冬寒不严地恒泄，阳气发乱无全功。浮花浪蕊镇长有，才开还落瘴雾中。山榴踯躅少意思，照耀黄紫徒为丛。鹧鸪钩辀猿叫歇，杳杳深谷攒青枫。岂如此树一来玩，若在京国情何穷。今旦胡为忽惆怅，万片飘泊随西东。明年更发应更好，道人莫忘邻家翁。

感春四首

第三首五言，附。

我所思兮在何所，情多地遐兮遍处处。东西南北皆欲往，千江隔兮万山阻。春风吹园杂花开，朝日照屋百鸟语。三杯取醉不复论，一生长恨奈何许。

皇天平分成四时，春气漫诞最可悲。杂花妆林草盖地，白日座上倾天维。蜂喧鸟咽留不得，红萼万片从风吹。岂如秋霜虽惨冽，摧落老物谁惜之。为此径须沽酒饮，白外天地弃不疑。近怜李杜无检束，烂漫长醉多文辞。屈原离骚二十五，不肯啜糟与醨。惜哉此子巧言语，不到圣处宁非痴。幸逢尧舜明四目，条理品汇皆得宜。平明出门暮归舍，酩酊马上知为谁。

朝骑一马出，暝就一床卧。诗书渐欲抛，节行久已惰。冠欹感发秃，语误悲齿堕。孤负平生心，已矣知何奈。

我恨不如江头人，长网横江遮紫鳞。独宿荒陂射凫雁，卖纳租赋官不瞋。归来欢笑对妻子，衣食自给宁羞贫。今者无端读书史，智慧只足劳精神。画蛇著足无处用，两鬓雪白趋埃尘。干愁漫解坐自累，与众异趣谁相亲。数杯浇肠虽暂醉，皎皎万虑醒还新。百年未满不得死，且可勤买抛青春。

寒食日出游

张十一院长见示《病中忆花》九篇，寒食日出游夜归，因以投赠。张十一即功曹署。公与张同自御史贬官，又同为江陵掾，公法曹参军，张功曹参军。元和元年时也。

李花初发君始病，我往看君花转盛。走马城西惆怅归，不忍千株雪相映。迩来又见桃与梨，交开红白如争竞。可怜物色阻携手，空展霜缣吟九咏。纷纷落尽泥与尘，不共新妆比端正。桐华最晚今已繁，君不强起时难更。关山远别固其理，寸步难见始知命。惜昔与君同贬官，夜渡洞庭看斗柄。岂料生还得一处，引袖拭泪悲且庆。各言生死两追随，直置心亲无貌敬。念君又署南荒吏张在江陵未几，邕管经略使路恕署为判官，路指鬼门幽且敻。三公尽是知音人，曷不荐贤陛下圣。囊空甑倒谁救之，我今一食日还并。自然忧气损天和，安得康强保天性。断鹤两翅鸣何哀，絷骥四足气空横。今朝寒食行野外，绿杨市岸蒲生迸。宋玉庭边不见人，轻浪参差鱼动镜。自嗟孤贱足瑕疵，特见放纵荷宽政。饮酒宁嫌盏底深，题诗尚倚笔锋劲。明宵故欲相就醉，有月莫愁当火令。

忆昨行和张十一

忆昨夹钟之吕初吹灰，上公礼罢元侯回上公，方以为当作社公，叙荆帅裴均罢社而享客也。朱子云：上公即社神也，不必改为社公。车载牲牢瓮舁酒，并召宾客延邹枚。腰金首翠光照耀，丝竹迥发清以哀。青天白日花草丽，玉斝屡举倾金罍。张君名声座所属，起舞先醉长松摧。宿酲未解旧痁作，深室静卧闻风雷。自期殒命在春序，屈指数日怜婴孩。危辞苦语感我耳，泪落不掩何漼漼自首至此，叙张与裴帅赛社之宴，酒后卧病。念昔从君渡湘水，大帆夜划穷高桅。阳山鸟路出临武，驿马拒地驱频。践蛇茹蛊不择死，忽有飞诏从天来。伾文未揃崖州炽，虽得赦宥恒愁猜。近者三奸悉破碎，羽窟无底幽黄能。眼中了了见乡国，知有归日眉方开自“念昔从君”至此，叙与张同贬南荒而俱幸北归。今君纵署天涯吏，投檄北去何难哉张在江陵，虽经邕管经略使路恕奏署为判官，而可以辞谢不往，故劝其投檄北去。投檄，犹投绂、投劾之投。无妄之忧勿药喜，一善自足禳千灾。头轻目朗肌骨健，古剑新磨尘埃。殃销祸散百福并，从此直至耇与鲐。嵩山东头伊洛岸，胜事不假须穿栽。君当先行我待满，沮溺可继穷年推自“今君纵署”至此，祝张病体康复，将耦耕于嵩山之下。

刘生诗

生名师命其姓刘，自少轩轾非常俦。弃家如遗来远游，东走梁宋及扬州。遂凌大江极东陬，洪涛舂天禹穴幽。越女一笑三年留，南逾横岭入炎州。青鲸高磨波山浮，怪魅炫耀堆蛟虬。山欢噪猩猩游，毒气烁体黄膏流。问胡不归良有由，美酒倾水炙肥牛。妖歌慢舞烂不收，倒心回肠为青眸。千金邀顾不可酬，乃独遇之尽绸缪。瞥然一饷成十秋，昔鬓未生今白头。五管历遍无贤侯，回望万里还家羞。阳山穷邑惟猿猴，手持钓竿远相投。我为罗列陈前修，芟蒿斩蓬利锄耰。天星回环数才周，文学穰穰囷仓稠。车轻御良马力优，咄哉识路行勿休，往取将相酬恩仇。○刘在广南，当有名妓，声价甚高，而遇刘独厚者。“美酒”二句，刘之冶游也；“倒心”句，倾情于名妓也；“千金”句，声价高也。“绸缪”句，待刘厚也。

郑群赠簟

蕲州笛竹天下知，郑君所宝尤瑰奇。携来当昼不得卧，一府传看黄琉璃。体坚色净又藏节，尽眼凝滑无瑕疵。法曹贫贱众所易，腰腹空大何能为。自从五月困暑湿，如坐深甑遭蒸炊。手磨袖拂心语口，慢肤多汗真相宜。日暮归来独惆怅，有卖直欲倾家资。谁谓故人知我意，卷送八尺含风漪。呼奴扫地铺未了，光彩照耀惊童儿。青蝇侧翅蚤虱避，肃肃疑有青飚吹。倒身甘寝百疾愈，却愿天日恒炎曦。明珠青玉不足报，赠子相好无时衰。

丰陵行

羽卫煌煌一百里，晓出都门葬天子。群臣杂沓驰后先，宫官穰穰来不已。是时新秋七月初，金神按节炎气除。清风飘飘轻雨洒，偃蹇旂旆卷以舒。逾梁下坂笳鼓咽，嵽嵲遂走玄宫闾。哭声訇天百鸟噪，幽坎昼闭空灵舆。皇帝孝心深且远，资送礼备无赢余。设官置卫锁嫔妓，供养朝夕象平居。臣闻神道尚清净，三代旧制存诸书。墓藏庙祭不可乱，欲言非职知何如。

游青龙寺赠崔大补阙

诸本大作群。崔群，字敦诗，公同年进士也。公元和元年在京师为国子博士时作。详诗意，可见寺在京城南门之东。洪庆善云：诗中‘正值万株红叶满’，谓柿也；“灵液屡进颇黎碗”，谓食柿也。

秋灰初吹季月管，日出卯南晖景短。友生招我佛寺行，正值万株红叶满。光华闪壁见神鬼，赫赫炎官张火伞。然云烧树大实骈，金乌下啄赪虬卵。魂翻眼倒忘处所，赤气冲融无间断。有如流传上古时，九轮照烛乾坤旱。二三道士席其间，灵液屡进颇黎碗。忽惊颜色变韶稚，却信灵仙非怪诞。桃源迷路竞茫茫，枣下悲歌徒纂纂。前年岭隅乡思发，踯躅成山开不算。去岁羁帆湘水明，霜枫千里随归伴。猿呼鼯啸鹧鸪啼，侧耳酸肠难濯浣。思君携手安能得，今者相从敢辞懒。由来钝呆寡参寻，况是儒官饱闲散。惟君与我同怀抱，锄去陵谷置平坦。年少得途未要忙，时清谏疏尤宜罕。何人有酒身无事，谁家多竹门可款。须知节候即风寒，幸及亭午犹妍暖。南山逼冬转清瘦，刻画圭角出崖窾。当忧复被冰雪埋，汲汲来窥诫迟缓。

赠崔立之评事

崔侯文章苦捷敏，高浪驾天输不尽。曾从关外来上都，随身卷轴车连轸。朝为百赋犹郁怒，暮作千诗转遒紧。摇毫掷简自不供，顷刻青红浮海蜃。才豪气猛易语言，往往蛟螭杂蝼蚓。知音自古称难遇，世俗乍见那妨哂。勿嫌法官未登朝，犹胜赤尉长趋尹。时命虽乖心转壮，技能虚富家逾窘。念昔尘埃两相逢，争名龃龉持矛楯。子时专场夸觜距，余始张军严靷。尔来但欲保封疆，莫学庞涓怯孙膑。窜逐新归厌闻闹，齿发早衰嗟可闵。频蒙怨句刺弃遗，岂有闲官敢推引。深藏箧笥时一发，戢戢已多如束笋。可怜无益费精神，有似黄金掷虚牝。当今圣人求侍从，拔擢杞梓收楛菌。东马严徐已奋飞，枚皋即召穷且忍。复闻王师西讨蜀，霜风冽冽摧朝菌。走章驰檄在得贤，燕雀纷拿要鹰隼。窃料二途必处一，岂比恒人长蠢蠢。劝君韬养待征招，不用雕琢愁肝肾。墙根菊花好沽酒，钱帛纵空衣可准。晖晖簷日暖且鲜，摵摵井梧疏更殒。高士例须怜曲糵，丈夫终莫生畦畛。能来取醉任喧呼，死后贤愚俱泯泯。

送区弘南归

穆昔南征军不归，虫沙猿鹤伏以飞。汹汹洞庭莽翠微，九疑镵天荒是非。野有象犀水贝玑，分散百宝人士稀。我迁于南日周围贞元十九年冬，公谪阳山，明年冬，弘来，故云“日周围”，来见者众莫依稀。爰有区子荧荧晖，观以彝训或从违。我念前人譬葑菲，落以斧引以徽。虽有不逮驱，或采于薄渔于矶，服役不辱言不讥。从我荆州来京畿。离其母妻绝因依，嗟我道不能自肥。子虽勤苦终何希，王都观阙双巍巍。腾踏众骏事鞍，佩服上色紫与绯。独子之节可嗟唏，母附书至妻寄衣。开书拆衣泪痕唏，虽不敕还情庶几。朝暮盘羞恻庭闱，幽房无人感伊威。人生此难余可祈，子去矣时若发机。蜃沉海底气升霏，彩雉野伏朝扇翚。处子窈窕王所妃，苟有令德隐不腓。况今天子铺德威，蔽能者诛荐受。出送抚背我涕挥，行行正直慎脂韦。业成志树来颀颀，我当为子言天扉。

三星行

我生之辰，月宿南斗。牛奋其角，箕张其口。牛不见服箱，斗不挹酒浆。箕独有神灵，无时停簸扬。无善名已闻，无恶声已欢。名声相乘除，得少失有余。三星各在天，什伍东西陈。嗟汝牛与斗，汝独不能神。

剥啄行

剥剥啄啄，有客至门。我不出应，客去而瞋。从者语我，子胡为然。我不厌客，困于语言。欲不出纳，以堙其源。空堂幽幽，有秸有莞。门以两版，丛书于间。窅窅深堑，其墉甚完。彼宁可隳，此不可干。从者语我，嗟子诚难。子虽云尔，其口益蕃。我为子谋，有万其全，凡今之人，急名与官。子不引去，与为波澜。虽不开口，虽不开关，变化咀嚼，有鬼有神。今去不勇，其如后艰。我谢再拜，汝无复云。往追不及，来不有年。

陆浑山火和皇甫湜用其韵

皇甫补官古贲浑，时当玄冬泽干源。山狂谷很相吐吞，风怒不休何轩轩。摆磨出火以自燔，有声夜中惊莫原。天跳地踔颠乾坤，赫赫上照穷崖垠。截然高周烧四垣，神焦鬼烂无逃门。三光弛隳不复暾。虎熊麋猪逮猴猿，水龙鼍龟鱼与鼋。鸦鸱雕鹰雉鹄鹍，炰煨孰飞奔已上浑写野烧之盛。祝融告休酌卑尊告状，犹休暇也；卑尊，即客也。《周礼·小司徒》云：“使各登其乡之众寡”，《乡大夫》云：“率其吏与其众寡”。此云卑尊，犹彼云众寡耳。错陈齐玫辟华园，芙蓉披猖塞鲜繁二句陈设。千钟万鼓咽耳喧，攒杂啾嚄沸箎埙二句音乐。彤幢绛旃紫纛旛此句旌旗。炎官热属朱冠挥，髹其肉皮通臀，颓胸垤腹车掀辕此三句众客之衣冠形状。缇颜靺股豹两鞬，霞车虹靷旧毂，丹蕤盖绯此三句客之仪从。红帷赤幕罗脤膰，盅池波风肉陵屯二句祭馔酒食。谷含牙巨壑颇黎盆，豆登五山瀛四樽二句器皿。熙熙酬笑语言，雷公擘山海水翻。齿牙嚼啮舌腭反，电光磹赪目四句笑语醉态。自“祝融告休”至此，设为祝融宴客，仪卫之盛、宾从之豪、笑语之欢。顼冥收威避玄根，斥弃舆马背厥孙。缩身潜喘拳肩跟拳肩跟者，谓肩舆足跟拳跼相连，极言颛顼、玄冥君臣失势之状，君臣相怜加爱恩。命黑螭侦焚其元，天关悠悠不可援。梦通上帝血面论，侧身欲进叱于阍。帝赐九河湔涕痕，又诏巫阳反其魂。徐命之前问何冤。火行于冬古所存，我如禁之绝其飧。女丁妇壬传世婚洪曰：丁，火也；壬，水也，火，女也；水，男也。丁女而为妇于壬，故日女丁妇壬，一朝结仇奈后昆，时行当反慎藏蹲。视桃著花可小骞，月及申酉利复怨。助汝五龙从九鹍，溺厥邑囚之昆仑自“火行于冬”至此九句皆上帝劝慰火神之辞，言不必与火结仇，时至，行将胜之也。皇甫作诗止睡昏，辞夸出真遂上焚。要余和增怪又烦，虽欲悔舌不可扪自“顼冥收威”至此，皆水火相克相济之说。

和虞部卢四酬翰林钱七赤藤杖歌

卢四：汀。钱七：徽。

赤藤为杖世未窥，台郎始携自滇池。滇王扫宫避使者，跪进再拜语嗢咿。绳桥拄过免倾堕，性命造次蒙扶持。途经百国皆莫识，君臣聚观逐旌麾。共传滇神出水献，赤龙拔须血淋漓。又云羲和操火鞭，暝到西极睡所遗。几重包裹自题署，不以珍怪夸荒夷。归来奉赠同舍子，浮光照手欲把疑。空堂昼眠倚牖户，飞电著壁搜蛟螭东坡《以铁柱杖寿乐全》诗有句云：“欹壁蛟龙护昼眠”，融化此两句而为之也。南宫清深禁闱密，唱和有类吹埙箎。妍辞丽句不可继，见寄聊且慰分司。

感春五首

辛夷高花最先开，青天露坐始此回。已呼孺人戛鸣瑟，更遣稚子传清杯。选壮军兴不为用，坐狂朝论无由陪。如今到死得闲处，还有诗赋歌康哉。

洛阳东风几时来，川波岸柳春全回。宫门一锁不复启，虽有九陌无尘埃。策马上桥朝日出，楼阙赤白正崔嵬。孤吟屡阕莫与和，寸恨至短谁能裁。

春田可耕时已催，王师北讨何当回元和四年，讨成德节度使王承宗。放车载草农事济，战马苦饥谁念哉。蔡州纳节旧将死是年，彰义军节度使吴少诚卒，起居谏议联翩来裴度以河南府功曹召为起居舍人，孟简、孔戣皆为谏议大夫，联翩相继也。朝廷未省有遗策，肯不垂意瓶与罍。

前随杜尹拜表回，笑言溢口何欢咍。孔丞别我适临汝，风骨峭峻遗尘埃。音容不接只隔夜，凶讣讵可相寻来元和四年，杜兼为河南尹，十一月无疾暴卒。孔戡以卫尉寺丞分司东都，五年正月将浴临汝之阳泉，至其县，遂率。凶讣相寻谓此。天公高居鬼神恶，欲保性命诚难哉。

辛夷花房忽全开，将衰正盛须频来。清晨辉辉烛霞日，薄暮耿耿和烟埃。朝明夕暗已足叹，况乃满地成摧颓。迎繁送谢别有意，谁肯留念少环回。

醉留东野

昔年因读李白杜甫诗，长恨二人不相从。吾与东野生并世，如何复蹑二子踪。东野不得官，白首夸龙钟。韩子稍奸黠，自惭青蒿倚长松。低头拜东野，愿得终始如蛩。东野不回头，有如寸筳撞巨钟。吾愿身为云，东野变为龙。四方上下逐东野，虽有离别无由逢。

李花二首

平旦入西园，梨花数株若矜夸。旁有一株李，颜色惨惨似含嗟。问之不肯道所以，独绕百匝至日斜。忽忆前时经此树，正见芳意初萌芽。奈何趁酒不省录，不见玉枝攒霜葩。泫然为汝下雨泪，无由反旆羲和车。东风来吹不解颜，苍茫夜气生相遮。冰盘夏荐碧实脆，斥去不御惭其花。

当春天地争奢华，洛阳园苑尤纷拿。谁将平地万堆雪，剪刻作此连天花。日光赤色照未好，明月暂入都交加。夜领张彻投卢仝，乘云共至玉皇家。长姬香御四罗列，缟裙练帨无等差。静濯明妆有所奉，顾我未肯置齿牙。清寒莹骨肝胆醒，一生思虑无由邪。

寄卢仝

元和六年春，公为河南令作。仝闭门不出，时洛阳有留守郑庆余，有尹李素，仝皆不见。水北谓石洪，水南谓温造，皆继往河阳幕。少室谓李渤。三人者，皆仝所不为也。

玉川先生洛城里，破屋数间而已矣。一奴长须不裹头，一婢赤脚老无齿。辛勤奉养十余人，上有慈亲下妻子。先生结发憎俗徒，闭门不出动一纪。至令邻僧乞米送，仆忝县尹能不耻。俸钱供给公私余，时致薄少助祭祀。劝参留守谒大尹，言语才及辄掩耳。水北山人得名声，去年去作幕下士。水南山人又继往，鞍马仆从塞闾里。少室山人索价高，两以谏官征不起。彼皆刺口论世事，有力未免遭驱使。先生事业不可量，惟用法律自绳己。春秋三传束高阁，独抱遗经究终始。往年弄笔嘲同异，怪辞惊众谤不已。近来自说寻坦途，犹上虚空跨绿。去岁生儿名添丁，意令与国充耘耔。国家丁口连四海，岂无农夫亲耒耜。先生抱才终大用，宰相未许终不仕。假如不在陈力列，立言垂范亦足恃。苗裔当蒙十世宥，岂谓贻厥无基阯。故知忠孝生天性，洁身乱伦安足拟。昨晚长须来下状，隔墙恶少恶难似。每骑屋山下窥阚，浑舍惊怕走折趾。凭依婚媾欺官吏，不信令行能禁止。先生受屈未曾语，忽此来告良有以。嗟我身为赤县令，操权不用欲何俟。立召贼曹呼伍伯，尽取鼠辈尸诸市。先生又遣长须来，如此处置非所喜。况又时当长养节，都邑未可猛政理。先生固是余所畏，度量不敢窥涯涘。放纵是谁之过欤，效尤戮仆愧前史。买羊沽酒谢不敏，偶逢明月曜桃李。先生有意许降临，更遣长须致双鲤。

酬司马卢四兄云夫院长望秋作

长安雨洗新秋出，极目寒镜开尘函。终南晓望蹋龙尾，倚天更觉青巉巉。自知短浅无所补，从事久此穿朝衫。归来得便即游览，暂似壮马脱重衔。曲江荷花盖十里，江湖生目思莫缄。乐游下瞩无远近，绿槐萍合不可芟。白首寓居谁借问，平地寸步扃云岩。云夫吾兄有狂气，嗜好与俗殊酸咸。日来省我不肯去，论诗说赋相喃喃。望秋一章已惊绝，犹言低抑避谤谗。若使乘酣骋雄怪，造化何以当镌劖。嗟我小生值强伴，怯胆变勇神明鉴平声。驰空跨谷终未悔，为利而止真贪馋。高揖群公谢名誉，远追甫白感至诚。楼头完月不共宿，其奈就缺行攕攕。

谁氏子

吕氏子炅，河南人。元和中，弃其妻，著道士服，谢母曰：当学仙王屋山。去数月，复出见河南少尹李素。素立之府门，使吏卒脱道士服，给冠带，送付其母。公时为河南令，作此诗，有“愿往教诲”、“不从而诛”之语，至是素始归之。事见李素墓志。

非痴非狂谁氏子，去入王屋称道士。白头老母遮门啼，挽断衫袖留不止。翠眉新妇年二十，载送还家哭穿市。或云欲学吹凤笙，所慕灵妃媲萧史。又云时俗轻寻常，力行险怪取贵仕。神仙虽然有传说，知者尽知其妄矣。圣君贤相安可欺，乾死穷山竟何俟。呜呼余心诚岂弟，愿往教诲究终始。罚一劝百政之经，不从而诛未晚耳。谁其友亲能哀怜，写吾此诗持送似。

河南令舍池台

灌池才盈五六丈，筑台不过七八尺。欲将层级压篱落，未许波澜量斗硕。规摹虽巧何足夸，景趣不远真可惜。长令人吏远趋走，已有蛙黾助狼藉。

石鼓歌

张生手持石鼓文，劝我试作石鼓歌。少陵无人谪仙死，才薄将奈石鼓何。周纲陵迟四海沸，宣王愤起挥天戈。大开明堂受朝贺，诸侯剑珮鸣相磨。蒐于岐阳骋雄俊，万里禽兽皆遮罗。镌功勒成告万世，凿石作鼓隳嵯峨。从臣才艺咸第一，拣选撰刻留山阿。雨淋日炙野火燎，鬼物守护烦呵自“周纲陵迟”至此，叙周宣蒐狩镌功勒石。公从何处得纸本，毫发尽备无差讹。辞严义密读难晓，字体不类隶与科。年深岂免有缺画，快剑斫断生蛟鼍。鸾翔凤翥众仙下，珊瑚碧树交枝柯。金绳铁索锁纽壮，古鼎跃水龙腾梭。陋儒编诗不收入，二雅褊迫无委蛇。孔子西行不到秦，掎摭星宿遗羲娥自“公从何处”至此，叙拓本之精、文字之古。嗟余好古生苦晚，对此涕泪双滂沱。忆昔初蒙博士征，其年始改称元和。故人从军在右辅，为我量度掘臼科。濯冠沐浴告祭酒，如此至宝存岂多。毡苞席裹可立致，十鼓只载数骆驼。荐诸太庙比郜鼎，光价岂止百倍过。圣恩若许留太学，诸生讲解得切磋。观经鸿都尚填咽，坐见举国来奔波。剜苔剔藓露节角，安置妥帖平不颇。大厦深檐与盖覆，经历久远期无佗自“嗟余好古”至此，议请移鼓于太学。中朝大官老于事，讵肯感激徒媕婀。牧童敲火牛砺角，谁复著手为摩挲。日销月铄就埋没，六年西顾空吟哦。羲之俗书逞姿媚，数纸尚可博白鹅。继周八代争战罢，无人收拾理则那。方今太平日无事，柄任儒术崇丘轲。安能以此上论列，愿借辩口如悬河。石鼓之歌止于此，呜呼吾意其蹉跎以上慨移鼓之议不遽施行，恐其无人收拾。

赠刘师服

羡君齿牙牢且洁，大肉硬饼如刀截。我今呀豁落者多，所存十余皆兀臲。匙钞烂饭稳送之，合口软嚼如牛呞。妻儿恐我生怅望，盘中不饤栗与梨。只今年才四十五，后日悬知渐莽囟。朱颜皓颈讶莫亲，此外诸余谁更数。忆昔太公仕进初，口含两齿无赢余。虞翻十三比岂少，遂自惋恨形于书。丈夫命存百无害，谁能检点形骸外。巨缗东钓倘可期，与子共饱鲸鱼脍。

听颍师弹琴

昵昵儿女语，恩怨相尔汝。划然变轩昂，勇士赴敌场。浮云柳絮无根蒂，天地阔远随飞扬。喧啾百鸟群，忽见孤凤凰。跻攀分寸不可上，失势一落千丈强。嗟余有两耳，未省听丝簧。自闻颍师弹，起坐在一旁。推手遽止之，湿衣泪滂滂。颍乎尔诚能，无以冰炭置我肠。

卢郎中云夫寄示送盘谷子诗两章歌以和之

昔寻李愿向盘谷，正见高崖巨壁争开张。是时新晴天井溢，谁把长剑倚太行。冲风吹破落天外，飞雨白日洒洛阳天井关之水被风吹洒洛阳，语则诞而情则奇。东蹈燕川食旷野，有馈木蕨牙满筐。马头溪深不可厉，借车载过水入箱。平沙绿浪榜方口，雁鸭飞起穿垂杨。穷探极览颇恣横，物外日月本不忙以上叙昔至盘谷访李愿事。归来辛苦欲谁为，坐令再往之计堕眇芒。闭门长安三日雪，推书扑笔歌慨慷。旁无壮士遣属和，远忆卢老诗颠狂。开缄忽睹送归作，字向纸上皆轩昂。又知李侯竟不顾，方冬独入崔嵬藏以上叙卢寄示诗篇，知李已入山矣。我今进退几时决，十年蠢蠢随朝行。家请官供不报答，无异雀鼠偷太仓。行抽手版付丞相，不待弹劾还耕桑以上叙已将归耕。

月蚀诗效玉川子作

元和庚寅斗插子，月十四日三更中。森森万木夜僵立，寒气屃奰顽无风。月形如白盘，完完上天东。忽然有物来啖之，不知是何虫。如何至神物，遭此狼狈凶。星如散沙出，攒集争强雄。油灯不照席，是夕吐焰如长虹。玉川子，涕泗下，中庭独行。念此日月者，为天之眼睛。此犹不自保，吾道何由行。尝闻古老言，疑是虾蟆精。径圆千里纳女腹，何处养女百丑形。杷沙脚手钝，谁使女解缘青冥。黄帝有四目，帝舜重其明。今天只两目，何故许食使偏盲。尧呼大水浸十日，不惜万国赤子鱼头生。女于此时若食日，虽食八九无嚵名。赤龙黑鸟烧口热，翎鬣倒侧相搪撑。婪酣大肚遭一饱，饥肠彻死无由鸣。后时食月罪当死，天罗磕匝何处逃汝形。玉川子立于庭而言曰：地行贱臣仝，再拜敢告上天公；臣有一寸刃，可刳凶蟆肠。无梯可上天，天阶无由有臣踪。寄笺东南风，天门西北祈风通。丁宁附耳莫漏泄，薄命正值飞廉慵。东方青色龙，牙角何呀呀。从官百余座，嚼啜烦官家。月蚀汝不知，安用为龙窟天河。赤鸟司南方，尾秃翅沙。月蚀于汝头，汝口开呀呀。虾蟆掠汝两吻过，忍学省事不以汝觜啄虾蟆。於菟蹲于西，旗旄卫毵毟。既从白帝祠，又食于礼有加。忍令月被恶物食，枉于汝口插齿牙。乌龟怯奸，怕寒缩颈，以壳自遮，终令夸蛾扶汝出，卜师烧锥钻灼满板如星罗。此外内外官，琐细不足科。臣请悉扫除，慎勿许语令啾哗。并光全耀归我月，盲眼镜净无纤瑕。弊蛙拘送主府官，帝箸下腹尝其皤。依前使兔操杵臼，玉阶桂树闲婆娑。嫦娥还宫室，太阳有室家。天虽高，耳属地。感臣赤心，使臣知意。虽无明言，潜喻厥旨。有气有形，皆吾赤子。虽忿大伤，忍杀孩稚。还女月明，安行于次。尽释众罪，以蛙磔死。

射训狐

有鸟夜飞名训狐，矜凶挟狡夸自呼。乘时阴黑止我屋，声势慷慨非常粗。安然大唤谁畏忌，造作百怪非无须。聚鬼征妖自朋扇，摆掉栱桷颓塈途。慈母抱儿怕入席，那暇更护鸡窠雏。我念乾坤德泰大，卵此恶物常勤劬。纵之岂即遽有害，斗柄行拄西南隅。谁谓停奸计尤剧，意欲唐突羲和乌斗柄拄西南，谓天将明也；唐突羲和乌，谓侵陵主上也。侵更历漏气弥厉，何由侥幸休须臾。咨余往谢岂得已，候女两眼张睢盱。枭惊堕梁蛇走窦，一夫斩颈群雏枯。

短灯檠歌

长檠八尺空自长，短檠二尺便且光。黄帘绿幕朱户闭，风露气入秋堂凉。裁衣寄远泪眼暗，搔头频挑移近床。太学儒生东鲁客，二十辞家来射策。夜书细字缀语言，两目眵昏头雪白。此时提携当案前，看书到晓那能眠。一朝富贵还自恣，长檠高张照珠翠。吁嗟世事无不然，墙角君看短檠弃。

华山女

街东街西讲佛经，撞钟吹螺闹宫庭。广张罪福资诱胁，听众狎恰排浮萍。黄衣道士亦讲说，座下寥落如明星。华山女儿家奉道，欲驱异教归仙灵。洗妆拭面著冠帔，白咽红颊长眉青。遂来升座讲真诀，观门不许人开扃。不知谁人暗相报，訇然振动如雷霆。扫除众寺人迹绝，骅骝塞路连辎。观中人满坐观外，后至无地无由听。抽钗脱钏解环佩，堆金叠玉光青荧。天门贵人传诏召，六宫愿识师颜形。玉皇颔首许归去，乘龙驾鹤来青冥。豪家少年岂知道，来绕百匝脚不停。云窗雾阁事慌惚，重重翠幔深金屏。仙梯难攀俗缘重，浪凭青鸟通丁宁。

雪后寄崔二十六丞公

崔二十六，斯立也。斯立是时为蓝田县丞。其曰“蓝田十月”，元和十年十月也。孟郊已死，张籍病眼，故有“诗翁”、“壮士”之句，有怀立之且念朋友之不振也。

蓝田十月雪塞关，我与南望愁群山。攒天嵬嵬冻相映，君乃寄命于其间。秩卑俸薄食口众，岂有酒食开容颜。殿前群公赐食罢，骅骝蹋路骄且闲。称多量少鉴裁密，岂念幽桂遗榛菅。几欲犯严出荐口，气象硉兀未可攀。归来殒涕掩关卧，心之纷乱谁能删。诗翁憔悴荒棘，清玉刻佩联玦环。脑脂遮眼卧壮士，大弨挂壁无由弯。乾坤惠施万物遂，独于数子怀偏悭。朝欷暮喏不可解，我心安得如石顽。

送僧澄观

澄观建僧伽塔于泗州，诗语详之。公贞元十六年秋在洛阳作。

浮屠西来何施为，扰扰四海争奔驰。构楼架阁切星汉，夸雄斗丽止者谁。僧伽后出淮泗上，势到众佛尤恢奇。越商胡贾脱身罪，珪璧满船宁计资。清淮无波平如席，栏柱倾扶半天赤。火烧水转扫地空，突兀便高三百尺。影沉潭底龙惊遁，当昼无云跨虚碧。借问经营本何人，道人澄观名籍籍。愈昔从军大梁下，往来满屋贤豪者。皆言澄观虽僧徒，公才吏用当今无。后从徐州辟书至，纷纷过客何由记。人言澄观乃诗人，一座竞吟诗句新。向风长叹不可见，我欲收敛加冠巾。洛阳穷秋厌穷独，丁丁啄门疑啄木。有僧来访呼使前，伏犀插脑高颊权。惜哉已老无所及，坐睨神骨空潸然。临淮太守初到郡，远遣州民送音问。好奇赏俊直难逢，去去为致思从容。

奉酬卢给事云夫四兄曲江荷花行见寄并呈上钱七兄阁老张十八助教

卢四句汀，字云夫；钱七名徽，字蔚草；张十八，即籍也。

曲江千顷秋波净，平铺红云盖明镜。大明宫中给事归，走马来看立不正。遗我明珠九十六，寒光映骨睡骊目。我今官闲得婆娑，问言何处芙蓉多。撑舟昆明度云锦，脚敲两舷叫吴歌。太白山高三百里，负雪崔嵬插花里。玉山前却不复来，曲江汀滢水平杯。我时相思不觉一回首，天门九扇相当开。上界真人足官府，岂如散仙鞭笞鸾凤终日相追陪。

记梦

夜梦神官与我言，罗缕道妙角与根。挈携陬维口澜翻，百二十刻须臾间。我听其言未云足，舍我先度横山腹。我徒三人共追之，一人前度安不危。我亦平行蹋，神完骨脚不掉。侧身上视溪谷盲，杖撞玉版声彭。神官见我开颜笑，前对一人壮非少。石坛坡陀可坐卧，我手承颏肘拄座。隆楼杰阁磊嵬高，天风飘飘吹我过。壮非少者哦七言，六字常语一字难。我以指撮白玉丹，行且咀噍行诘盘。口前截断第二句，绰虐顾我颜不欢。乃知仙人未贤圣，护短凭愚邀我敬。我能屈曲自世间，安能从女巢神山。

白香山七古上五十首

新乐府 并序

元和四年为左拾遣时作。

序曰：凡九千二百五十二言，断为五十篇，篇无定句，句无定字，系于意，不系于文。首句标其目，卒句显其志，《诗》三百之意也。其辞质而径，欲见之者易谕也；其言直而切，欲闻之者深诫也；其事核而实，使采之者传信传信：一作有征也；其体顺而肆，可以播于乐章歌曲也。总而言之，为君为臣为民为物为事而作，不为文而作也。

七德舞

武德中，天子始作《秦王破陈乐》，以歌太宗之功业。贞观初，太宗重制《破阵乐舞图》，诏魏徵、虞世南等为之歌词，名《七德舞》。自龙朔已后，诏郊庙奏之。

美拨乱陈王业也。

七德舞，七德歌，传自武德至元和。元和小臣白居易，观舞听歌知乐意，乐终稽首陈其事。太宗十八举义兵，白旄黄钺定两京。擒充戮窦四海清，二十有四功业成。二十有九即帝位，三十有五致太平。功成理定何神速，速在推心置人腹。亡卒遗骸散帛收贞观初，诏收天下陈死骸骨，致祭而瘗埋之，寻又散帛以求之也，饥人卖子分金赎贞观五年大饥，人有鬻男女者。诏出御府金帛尽赎之，还其父母。魏徵梦见天子泣天子：一作子夜。魏徵疾亟，太宗梦与征别，既寤，流涕。是夕征卒。故御制碑文云：“昔殷宗得良弼于梦中，今朕失贤臣于觉后。”，张谨哀闻辰日哭张公谨卒，太宗为之举哀，有司奏日在辰，阴阳所忌，不可哭。上曰：“君臣义重，父子之情也。情发于中，安知辰日！”遂哭之恸。怨女三千放出宫太宗常谓侍臣曰：“妇人幽闭深宫，情实可愍，今将出之，任求伉俪。”于是令左丞戴胄、给事中杜正伦于西门拣多人放归，死囚四百来归狱贞观六年，亲录囚徒死罪者三百九十人，放出归家，令明年秋来就刑，应期毕至，诏悉原之。剪须烧药赐功臣，李呜咽思杀身李常疾，医云得龙须烧灰方可疗之。太宗自剪须，烧灰赐之服讫而愈。叩头泣涕而谢。含血吮疮抚战士，思摩奋呼乞效死李思摩尝中弩，太宗亲为吮血。不独善战善乘时不独：一作则知不独，以心感人人心归。尔来一百九十载，天下至今歌舞之。歌七德，舞七德，圣人有作垂无极。岂徒耀神武，岂徒夸圣文，太宗意在陈王业，王业艰难示子孙。

法曲

美列圣，正华声也元宗杂彝歌，不能无所刺焉。

法曲法曲歌大定，积德重熙有余庆。永徽之人舞而咏永徽之时，有贞观遗风，故高宗制《一戎大定》乐曲，法曲法曲舞霓裳。政和世理音洋洋，开元之人乐且康《霓裳羽衣曲》起于开元，盛于天宝也。法曲法曲歌堂堂，堂堂之庆垂无疆。中宗肃宗复鸿业，唐祚中兴万万叶永隆元年，太常寺李嗣贞善审音律，能知兴衰，云：近者乐府有《堂堂》之曲，再言之者，唐祚再兴之兆也。法曲法曲杂夷歌杂：一作合，夷声邪乱华声和。以乱干和天宝末，明年胡尘犯宫阙法曲虽似失雅音，盖诸夏之声也，故历朝行焉。玄宗虽雅好度曲，然未尝使蕃汉杂奏。天宝十三载，始诏诸道调法曲与胡部新声合作，识者深异之。明年冬，而安禄山反。乃知法曲本华风，苟能审音与政通。一从胡曲相参错，不辨兴衰与哀乐。愿求牙旷正华音，不令夷夏相交侵。

二王后

明祖宗之意也。

二王后，彼何人，介公酅公为国宾，周武隋文之子孙。古人有言天下者，非是一人之天下。周亡天下传于隋，隋人失之唐得之。唐兴十叶岁二百，介公酅公世为客。明堂太庙朝享时，引居宾位备威仪。备威仪，助郊祭，高祖太宗之遗制。不独兴灭国，不独继绝世；欲令嗣位守文君，亡国子孙取为戒。

海漫漫

戒求仙也。

海漫漫，直下无底旁无边。云涛烟浪最深处，人传中有三神山。山上多生不死药，服之羽化为天仙。秦皇汉武信此语，方士年年采药去。蓬莱今古但闻名，烟水茫茫无觅处。海漫漫，风浩浩，眼穿不见蓬莱岛。不见蓬莱不敢归，童男丱女舟中老。徐福文成多诳诞，上元太一虚祈祷。君看骊山顶上茂陵头，毕竟悲风吹蔓草。何况玄元圣祖五千言，不言药，不言仙，不言白日升青天。

立部伎

太常选坐部伎无性识者，退入立部伎；又选立部伎绝无性识者，退入雅乐部。则雅乐之声可知矣。

刺雅乐之替也。

立部伎，鼓笛喧。双舞剑，跳七丸。袅巨索，掉长竿。太常部伎有等级，堂上者坐堂下立。堂上坐部声歌清，堂下立部鼓笛鸣。笙歌一曲众侧耳曲：一作声，鼓笛万曲无人听。立部贱，坐部贵。坐部退为立部伎，击鼓吹笛和杂戏。立部又退何所任，始就乐悬操雅音。雅音替坏一至此，长令尔辈调宫徵。圆丘后土郊祀时，言将此乐感神祗。欲望凤来百兽舞，何异北辕将适楚。工师愚贱安足云，太常三卿尔何人。

华原磬

天宝中，始废泗滨磬，用华原石代之。询之磬人，则曰：故老云，泗滨石下调之不能和，得华原石考之乃和，由是不改。

刺乐工非其人也。

华原磬，华原磬，古人不听今人听。泗滨石，泗滨石，今人不击古人击。今人古人何不同，用之舍之由乐工。乐工虽在耳如壁，不分清浊即为聋。梨园弟子调律吕，知有新声不如古。古称浮磬出泗滨，立辩致死声感人。宫悬一听华原石，君心遂亡封疆臣。果然胡寇从燕起，武臣少肯封疆死。始知乐与时政通，岂听铿锵而已矣。磬襄入海去不归，长安市儿为乐师。华原磬与泗滨石，清浊两音谁得知。

上阳人

一本有白发二字。○天宝五载以后，杨贵妃专宠，后官人无复进幸矣。六宫有美色者，辄置别所。上阳是其一也，贞元中尚存焉。

愍怨旷也。

上阳人，上阳人，红颜暗老白发新。绿衣监使守宫门，一闭上阳多少春。玄宗末岁初选入，入时十六今六十。同时采择百余人，零落年深残此身。忆昔吞悲别亲族，扶入车中不教哭。皆云入内便承恩，脸似芙蓉胸似玉。未容君王得见面，已被杨妃遥侧目。妒令潜配上阳宫，一生遂向空房宿。宿空房房：旧本皆作床，秋夜长，夜长无寐天不明。耿耿残灯背壁影，萧萧暗雨打窗声。春日迟，日迟独坐天难暮。宫莺百啭愁厌闻，梁燕双栖老休妒。莺归夜去长悄然，春往秋来不计年。唯向深宫望明月，东西四五百回圆。今日宫中年最老，大家遥赐尚书号。小头鞋履窄衣裳，青黛点眉眉细长。外人不见见应笑，天宝末年时世妆世：一作样。上阳人，苦最多。少亦苦，老亦苦，少苦老苦两如何。君不见昔时吕尚美人赋天宝末，有密采艳色者，当时号“花鸟使”，吕向献《美人赋》以讽之，又不见今日上阳宫人白发歌。

胡旋女

天宝末，康居国献之。

戒近习也。

胡旋女，胡旋女，心应弦，手应鼓。弦歌一声双袖举，回雪飘飖转蓬舞雪飘飖：一作风飘飖。左旋右转不知疲，千匝万周无已时。人间物类无可比，奔车轮缓旋风迟。曲终再拜谢天子，天子为之微启齿。胡旋女，出康居，徒劳东来万里余。中原自有胡旋者，斗妙争能尔不如。天宝季年时欲变，臣妾人人学圆转。中有太真外禄山，二人最道能胡旋。梨花园中册作妃，金鸡障下养为儿。禄山胡旋迷君眼，兵过黄河疑未反。贵妃胡旋感君心，死弃马嵬念更深。从兹地轴天维转，五十年来制不禁。胡旋女，莫空舞，数唱此歌悟明主。

折臂翁

一作新丰折臂翁。

戒边功也。

新丰老翁八十八，头鬓眉须皆似雪。玄孙扶向店前行，左臂凭肩右臂折左：一作右。右：一作左。问翁臂折来几年，兼问致折何因缘。翁云贯属新丰县，生逢圣代无征战。惯听梨园歌管声一作：唯听骊宫歌吹声，不识旗枪与弓箭。无何天宝大征兵，户有三丁点一丁。点得驱将何处去，五月万里云南行。闻道云南有泸水，椒花落时瘴烟起。大军徒涉水如汤，未过十人二三死过：一作战。村南村北哭声哀哀：一作悲，儿别耶娘夫别妻。皆云前后征蛮者，千万人行无一回。是时翁年二十四，兵部牒中有名字。夜深不敢使人知，偷将大石捶折臂偷将：一作自把。张弓簸旗俱不堪，从兹使免征云南。骨碎筋伤非不苦，且图拣退归乡土。此臂折来六十年，一肢虽废一身全。至今风雨阴寒夜，直到天明痛不眠。痛不眠，终不悔，且喜老身今独在。不然当时泸水头，身死魂孤骨不收。应作云南望乡鬼，万人冢上哭呦呦云南有万人冢，即鲜于仲通、李密曾覆军之所，今冢犹存。老人言，君听取。君不闻，开元宰相宋开府君：一作何，不赏边功防黩武开元初，突厥数犯边，时天武军牙将郝灵筌出使，因引特勒回鹘部落斩突厥默啜，献首于天下，自谓有不世之功。时宋璟为相，以天子年少好武，恐徼功者生心，痛抑其党，逾年，始授郎将。灵筌遂痛哭呕血而死。又不闻，天宝宰相杨国忠，欲求恩幸立边功。边功未立生民怨，请问新丰折臂翁天宝末，杨国忠为相，重构阁罗凤之役，募人讨之，前后发二十余万众，去无返者。又捉人连枷赴役，天下怨哭，人不聊生，故禄山得乘人心而盗天下。元和初，而折臂翁犹存，因备歌之。

太行路

借夫妇以讽君臣之不终也。

太行之路能摧车，若比君心是坦途君心：一作人心。下同。巫峡之水能覆舟，若比君心是安流。君心好恶苦不常，好生毛羽恶生疮。与君结发未五载，岂期牛女为参商。古称色衰相弃背，当时美人犹怨悔。何况如今鸾镜中，妾颜未改君心改。为君薰衣裳，君闻兰麝不馨香。为君盛容饰，君看珠翠无颜色。行路难，难重陈。人生莫作妇人身，百年苦乐由他人。行路难，难于山，险于水。不独人家夫与妻，近代君臣亦如此。君不见，左纳言，右纳史，朝承恩，暮赐死。行路难，不在水，不在山，只在人情反覆间。

司天台

引古以儆今也。

司天台，仰观俯察天人际。羲和死来职事废，官不求贤空取艺。昔闻西汉元成间，下陵上替谪见天。北辰微暗少光色，四星煌煌如火赤。耀芒动角射三台，上台半灭中台坼。是时非无太史官，眼见心知不敢言。明朝趋入明光殿，唯奏庆云寿星见。天文时变两如斯，九重天子不得知，安用台高百尺为。

捕蝗

刺长吏也。

捕蝗捕蝗谁家子，天热日长饥欲死。兴元兵久伤阴阳久：一作革，和气蛊蠹化为蝗。始至两河及三辅，荐食如蚕飞似雨。雨飞蚕食千里间，不见青苗空赤土。河南长吏言忧农，课人昼夜捕蝗虫。是时粟斗钱三百，蝗虫之价与粟同。捕蝗捕蝗竟何利，徒使饥民重劳费。一蝗虽死百蝗来，岂将人力竞天灾。我闻古之良吏有善政，以政驱蝗蝗出境。又闻贞观之初道欲昌，文皇仰天吞一蝗。一人有庆兆民赖，是岁虽蝗不为害贞观二年，太宗吞蝗虫，事具《贞观实录》。

昆明春

贞元中始涨之。

思王泽之广被也。

昆明春，昆明春，春池岸古春流新。影浸南山青滉瀁，波沉西日红沦。往年因旱灵池竭，龟尾曳涂鱼煦沫。诏开八水注恩波，千介万鳞同日活。今来净渌水照天，游鱼莲田田。洲香杜若抽心短，沙暖鸳鸯铺翅眠。动植飞沉性皆遂，皇泽如春无不被。渔者仍丰网罟资，贫人又获菰蒲利。诏以昆明近帝城，官家不得收其征。菰蒲无租鱼无税，近水之人感君惠。感君惠，独何人，吾闻率土皆王民，远民何疏近何亲。愿推此惠及天下，无远无近同欣欣同：一作皆。吴兴山中罢榷茗，鄱阳坑里休税银。天涯地角无禁利，熙熙同似昆明春。

城盐州

贞元壬申岁，特诏城之。

美圣谟而诮边将也。

城盐州，城盐州，城在五原原上头。蕃东节度钵阐布，忽见新城当要路。金鸟飞传赞普闻，建牙传箭集群臣。君臣赭面有忧色，皆言勿谓唐无人。自筑盐州十余载，左衽毡裘不犯塞。昼牧牛羊夜捉生，长去新城百里外。诸边急警劳戍人，唯此一道无烟尘。灵夏潜安谁复辩，秦原暗通何处见。鄜州驿路好马来，长安药肆黄芪贱。城盐州，盐州未城天子忧。德宗按图自定计，非关将略与庙谋。吾闻高宗中宗世，北虏猖狂最难制。韩公创筑受降城，三城鼎峙屯汉兵。东西亘绝数千里，耳冷不闻胡马声。如今边将非无策，心笑韩公筑城壁。相看养寇为身谋，各握强兵固恩泽。愿分今日边将恩，褒赠韩公封子孙。谁能将此盐州曲，翻作歌词闻至尊。

道州民

美贤臣遇明主也。

道州民，多侏儒，长者不过三尺余。市作矮奴年进奉，号为道州任土贡。任土贡，宁若斯，不闻使人生别离，老翁哭孙母哭儿。一自阳城来守郡，不进矮奴频诏问。城云臣按六典书，任土贡有不贡无。道州水土所生者，只有矮民无矮奴。吾君感悟玺书下，岁贡矮奴宜悉罢。道州民，老者幼者何欣欣。父兄子弟始相保，从此得作良人身。道州民，民到于今受其赐，欲说使君先下泪。仍恐儿孙忘使君，生男多以阳为字。

驯犀

贞元丙戌岁，南海进驯犀，诏纳苑中；至十三年冬，大寒，驯犀死矣。按李绅传作贞元丙子，且贞元至甲申、乙酉而止，无丙戌年，此注当属传写之误也。

感为政之难终也。

驯犀驯犀通天犀，躯貌骇人角骇鸡。海蛮闻有明天子，驱犀乘传来万里。一朝得谒大明宫，欢呼拜舞自论功。五年驯养始堪献，六译语言方得通。上嘉人兽俱来远，蛮馆四方犀入苑。以瑶刍锁以金，故乡迢递君门深。海鸟不知钟鼓乐，池鱼空结江湖心。驯犀生处南方热，秋无白露冬无雪。一人上林三四年，又逢今岁苦寒月。饮冰卧霰苦踡跼，角骨冻伤鳞甲缩犀有回纹毛如鳞，身项有肉甲。驯犀死，蛮儿啼，向阙再拜颜色低。奏乞生归本国去，恐身冻死似驯犀。君不见，建中初，驯象生还放林邑建中元年，诏尽出苑中驯象，放归南方。君不见，贞元末，驯犀冻死蛮儿泣。所嗟建中异贞元，象生犀死何足言。

五弦弹

恶郑之夺雅也。

五弦弹，五弦弹，听者倾耳心寥寥。赵璧知君入骨爱，五弦一一为君调。第一第二弦索索，秋风拂松疏韵落。第三第四弦泠泠，夜鹤忆子笼中鸣。第五弦声最掩抑，陇水冻咽流不得。五弦并奏君试听，凄凄切切复铮铮。铁击珊瑚一两曲，冰写玉盘千万声。铁声杀，冰声寒今本遗此六字，不联贯矣。杀身入耳肤血惨，寒气中人肌骨酸。曲终声尽欲半日，四座相对愁无言。座中有一远方士，唧唧咨咨声不已。自叹今朝初得闻，始知孤负平生耳。唯忧赵璧白发生，老死人间无此声。远方士，耳听五弦信为美耳：一作尔，吾闻正始之音不如是。正始之音其若何，朱弦疏越清庙歌。一弹一唱再三叹，曲淡节稀声不多。融融曳曳召元气，听之不觉心平和。人情重今多贱古，古琴有弦人不抚。更从赵璧艺成来，二十五弦不如五。

蛮子朝

贞元末，蜀中始通蛮酋。

刺将骄而相备位也。

蛮子朝，泛皮船兮渡绳桥，来自巂州道路遥。入界先经蜀川过川：一作道，蜀将收功先表贺。臣闻云南六诏蛮，东连牱样西接蕃。六诏星居初琐碎，合为一诏渐强大。开元皇帝虽圣神，唯蛮倔强不来宾。鲜于仲通六万卒，征蛮一阵全军没。至今西洱河岸边，箭孔刀痕满枯骨天宝十三载，鲜于仲通统兵六万，讨云南王阁罗凤于西洱河，全军覆殁。谁知今日慕华风，不劳一人蛮自通。诚由陛下休明德，亦赖微臣诱谕功。德宗省表知如此，笑令中使迎蛮子。蛮子道从者谁何，摩挲俗羽双隈伽。清平官持赤藤杖，大将军系金呿嗟皮带也。异牟寻男寻阁劝，特敕召对延英殿。上心贵在怀远蛮，引临玉座近天颜。冕旒不垂亲劳俫，赐衣赐食移时对。移时对，不可得，大臣相看有羡色。可怜宰相拖紫佩金章，朝日唯闻对一刻。

骠国乐

贞元十七年来献之。

欲王化之先迩后远也。

骠国乐，骠国乐，出自大海西南角。雍羌之子舒难陁，来献南音奉正朔。德宗立杖御紫庭，黈不塞为尔听。玉螺一吹椎髻耸，铜鼓一击文身踊。珠缨炫转星宿摇，花鬘抖擞龙蛇动。曲终王子启圣人，臣父愿为唐外臣。左右欢呼何翕习，至尊德广之所及。须臾百辟诣阁门，俯伏拜表贺至尊。伏见骠人献新乐，请书国史传子孙。时有击壤老农父，暗测君心闲独语。闻君政化甚圣明，欲感人心致太平。感人在近不在远，太平由实非由声。观身理国国可济，君如心兮民如体。体生疾苦心惨凄，民得和平君恺悌。贞元之民若未安，骠乐虽闻君不欢。贞元之民苟无病，骠乐不来君亦圣。骠乐骠乐徒喧喧，不如闻此刍荛言。

缚戎人

元云：近制，西边，每擒蕃酋，例皆传置南方，不如剿戮。

达穷民之情也。

缚戎人，缚戎人，耳穿面破驱入秦。天子矜怜不忍杀，诏徙东南吴与越。黄衣小使录姓名，领出长安乘递行。身被金疮面多瘠，扶病徒行日一驿。朝飧饥渴费杯盘，夜卧腥臊污床席。忽逢江水忆交河，垂手齐声呜咽歌声：一作唱。其中一虏语诸虏，尔苦非多我苦多。同伴行人因借问，欲说喉中气愤愤。自云乡管本凉原管：一作贯，大历年中没落蕃。一落蕃中四十载，身著皮裘系毛带身：一作遣。唯许正朝服汉仪朝：一作朔，敛衣整巾潜泪垂潜：一作双。誓心密定归乡计，不使蕃中妻子知有李如暹者，蓬子将军之子也，尝没蕃中。自云：蕃法，惟正岁一日许唐人之没蕃者服唐衣冠。由是悲不自胜，遂密定归计也。暗思幸有残筋骨骨：一作力，更恐年衰归不得。蕃侯严兵鸟不飞，脱身冒死奔逃归。昼伏宵行经大漠，云阴月黑风沙恶。惊藏青冢寒草疏，偷度黄河夜冰薄。忽闻汉军鼙鼓声，路旁走出再拜迎。游骑不听能汉语，将军遂缚作蕃生。配向江南卑湿地，定无存恤空防备。念此吞生仰诉天，若为辛苦度残年。凉原乡井不得见，胡地妻儿虚弃捐。没蕃被囚思汉土，归汉被劫为蕃虏。早知如此悔归来，两地宁如一处苦。缚戎人，戎人之中我苦辛。自古此冤应未有，汉心汉语吐蕃身。

骊宫高

美天子重惜人之财力也。

高高骊山上有宫，朱楼紫殿三四重。迟迟兮春日，玉甃暖兮温泉溢。袅袅兮秋风，山蝉鸣兮宫树红。翠华不来兮岁月久，墙有衣兮瓦有松。吾君在位已五载，何不一幸于其中于：一作乎。西去都门几多地，吾君不游有深意。一人出兮不容易，六宫从兮百司备。八十一车千万骑，朝有宴饫暮有赐。中人之产数百家，未足充君一日费。吾君修己人不知，不自逸兮不自嬉。吾君爱人人不识，不伤财兮不伤力伤：一作夺。骊宫高兮高入云，君之来兮为一身，君之不来兮为万人万人：一本作千万人。

百炼镜

辨皇王鉴也。

百炼镜，溶范非常规，日辰置处灵且奇，江心波上舟中铸，五月五日日午时。琼粉金膏磨莹已，化为一片秋潭水。镜成将献蓬莱宫，扬州长吏手自封一作钿函金匣锁几重。人间臣妾不合照照：一作用，背有九五飞天龙。人人呼为天子镜，我有一言闻太宗。太宗常以人为镜，鉴古鉴今不鉴容。四海安危居掌内，百王治乱悬心中。乃知天子别有镜，不是扬州百炼铜。

青石

激忠烈也。

青石出自蓝田山，兼车运载来长安。工人磨琢欲何用，石不能言我代言。不愿作人家墓前神道碣，坟土未干名已灭。不愿作官家道旁德政碑，不镌实录镌虚辞。愿为段氏颜氏碑，雕镂太尉与太师。刻此两片坚贞质，状彼二人忠烈姿。义心如石屹不转，死节如石确不移。如观奋击朱泚日，似见叱呵希烈时。各于其上题名溢，一置高山一沉水。陵谷虽迁碑独存，骨化为尘名不死。长使不忠不烈臣，观碑改节慕为人。慕为人，劝事君。

两朱阁

刺佛寺寝多也。

两朱阁，南北相对起。借问何人家，贞元双帝子。帝子吹箫双得仙，五云飘飘飞上天。第宅亭台不将去，化为佛寺在人间。妆阁妓楼何寂静，柳似舞腰池似镜。花落黄昏悄悄时，不闻鼓吹闻钟磬。寺门敕榜金字书，尼院佛庭宽有余。青苔明月多闲地，比屋齐民无处居。忆昨平阳宅初置，吞并平人几家地。仙去双双作梵宫，渐恐人家尽为寺。

西凉伎

刺封疆之臣也。

西凉伎，假面胡人假狮子。刻木为头丝作尾，金镀眼睛银帖齿。奋迅毛衣摆双耳，如从流沙来万里。紫髯深目两胡儿，鼓舞跳梁前致辞。应似凉州未陷日，安西都护进来时。须臾云得新消息，安西路绝归不得。泣向狮子涕双垂，凉州陷没知不知。狮子回头向西望，哀吼一声观者悲。贞元边将爱此曲，醉坐笑看看不足。享宾犒士宴监军享：一作娱，狮子胡儿长在目。有一征夫年七十，见弄凉州低面泣。泣罢敛手白将军，主忧臣辱昔所闻。自从天宝兵戈起，犬戎日夜吞西鄙。凉州陷来四十年，河陇侵将七千里。平时安西万里疆，今日边防在凤翔。缘边空屯十万卒，饱食温衣闲过日。遗民肠断在凉州，将卒相看无意收。天子每思常痛惜，将军欲说合惭羞。奈何仍看西凉伎，取笑资欢无所愧。纵无智力未能收，忍取西凉弄为戏。

八骏图

诫奇物、惩佚游也。

穆王八骏天马驹，后人爱之写为图。背如龙兮颈如象象：一作鸟，骨竦筋高脂月壮壮：一作少。日行万里疾如飞，穆王独乘何所之。四荒八极踏欲遍，三十二蹄无歇时。属车轴折趁不及，黄屋草生弃若遗。瑶池西赴王母宴，七庙经年不亲荐。璧台南与盛姬游，明堂不复朝诸侯。白云黄竹歌声动王母瑶池宴穆天子所歌之曲也，一人荒乐万人愁。周从后稷至文武，积德累功世勤苦。岂知才及五代孙，心轻王业如灰土。由来尤物不在大，能荡君心即为害。文帝却之不肯乘，千里马去汉道兴。穆王得之不为戒，八骏驹来周室坏。至今此物世称珍，不知房星之精下为怪。八骏图，君莫爱。

涧底松

念寒隽也。

有松百尺大十围，生在涧底寒且卑。涧深山险人路绝，老死不逢工度之。天子明堂欠梁木，此求彼有两不知。谁谕苍苍造物意，但与之才不与地。金张世禄黄宪贤，牛衣寒贱貂蝉贵。貂蝉与牛衣，高下虽有殊。高者未必贤，下者未必愚。君不见，沉沉海底生珊瑚，历历天上种白榆。

牡丹芳

美天子忧农也。

牡丹芳，牡丹芳，黄金蕊绽红玉房。千片赤英霞烂烂，百枝绛焰灯煌煌。照地初开锦绣段，当风不结兰麝囊。仙人琪树白无色，王母桃花小不香。宿露轻盈泛紫艳，朝阳照耀生红光。红紫二色间深浅，向背万态随低昂。映叶多情隐羞面，卧丛无力含醉妆。低娇笑容疑掩口，凝思怨人如断肠。秾姿贵彩信奇绝，杂卉乱花无比方。石竹金钱何细碎，芙蓉芍药苦寻常。遂使王公与卿相，游花冠盖日相望。庳车软舆贵公主，香衫细马豪家郎。卫公宅静闭东院，西明寺深开北廊。戏蝶双舞看人久，残莺一声春日长春：一作娇。共愁日照芳难驻，仍张帷幕垂阴凉。花开花落二十日，一城之人皆若狂。三代以还文胜质，人心重华不重实。重华直至牡丹芳，其来有渐非今日。元和天子忧农桑，恤下动天天降祥。去岁嘉禾生九穗，田中寂寞无人至。今年瑞麦分两歧，君心独喜无人知。无人知，可叹息。我愿暂求造化力，减却牡丹妖艳色。少回卿士爱花心，同似吾君忧稼穑。

红线毯

忧蚕桑之费也。

红线毯，择茧缲丝清水煮，练丝练线红蓝染。染为红线红于花，织作披香殿上毯。披香殿广十丈余，红线织成可殿铺。彩丝茸茸香拂拂，线软花虚不胜物。美人蹋上歌舞来，罗袜绣鞋随步没。太原毯涩毳缕硬，蜀都褥薄锦花冷。不如此毯温且柔，年年十月来宣州。宣州太守加样织，自谓为臣能竭力。百夫同担进宫中，线厚丝多卷不得。宣州太守知不知，一丈毯用千两丝一本无用字。地不知寒人要暖，少夺人衣作地衣贞元中，宣州进开样加丝毯。

杜陵叟

伤农夫之困也。

杜陵叟，杜陵居。岁种薄田一顷余。三月无雨旱风起，麦苗不秀多黄死。九月降霜秋早寒，禾穗未熟皆青干。长吏明知不申破，急敛暴征求考课。典桑卖地纳官租，明年衣食将何如。剥我身上帛，夺我口中粟，虐人害物即豺狼，何必钩爪锯牙食人肉。不知何人奏皇帝，帝心恻隐知人弊。白麻纸上书德音，京畿尽放今年税。昨日里胥方到门，手持尺牒榜乡村。十家租税九家毕，虚受吾君蠲免恩。

缭绫

念女工之劳也。

缭绫缭绫何所似，不似罗绡与纨绮。应似天台山上明月前明月：一作月明，四十五尺瀑布泉。中有文章又奇绝，地铺白烟花簇雪。织者何人衣者谁，越溪寒女汉宫姬。去年中使宣口敕，天上取样人间织。织为云外秋雁行，染作江南春水色。广裁衫袖长制裙，金斗熨波刀剪纹。异彩奇文相隐映，转侧看花花不定。昭阳舞人恩正深，春衣一对直千金。汗沾粉污不再著，曳土踏泥无惜心。缭绫织成费功绩，莫比寻常缯与帛。丝细缲多女手疼，扎扎千声不盈尺。昭阳殿里歌舞人，若见织时应也惜也：一作合。

卖炭翁

苦宫市也。

卖炭翁，伐薪烧炭南山中。满面尘灰烟火色，两鬓苍苍十指黑。卖炭得钱何所营，身上衣裳口中食。可怜身上衣正单，心忧炭贱愿天寒。夜来城外一尺雪，晓驾炭车碾冰辙。牛困人饥日已高，市南门外泥中歇。两骑翩翩来是谁，黄衣使者白衫儿。手把文书口称敕，回车叱牛牵向北。一车炭重重：一本无重字。千余斤，宫使驱将惜不得。半匹红纱一丈绫，系向牛头充炭直。

母别子

刺新间旧也。

母别子，子别母，白日无光哭声苦。关西骠骑大将军。去年破虏新策勋。敕赐金钱二百万，洛阳迎得如花人。新人迎来旧人弃，掌上莲花眼中刺。迎新弃旧未足悲，悲在君家留两儿。一始扶行一初坐，坐啼行哭牵人衣。以汝夫妇新嬿婉，使我母子生别离。不如林中乌与鹊，母不失雏雄伴雌。应似园中桃李树，花落随风子住枝住：一作在。新人新人听我语，洛阳无限红楼女。但愿将军重立功，更有新人胜于汝。

阴山道

按，李传云：元和二年有诏，悉以金银酬回鹘马价。

疾贪虏也。

阴山道，阴山道，纥逻敦肥水泉好。每至戎人送马时，道傍千里无纤草。草尽泉枯马病羸，飞龙但印骨与皮。五十匹缣易一匹，缣去马来无了日。养无所用去非宜，每岁死伤十六七。缣丝不足女工苦，疏织短截充匹数。藕丝蛛网三丈余，回鹘诉称无用处。咸安公主号可敦可：胡贾反，远为可汗频奏论可：音克。元和二年下新敕，内出金帛酬马直。仍诏江淮马价缣，从此不令疏短织。合罗将军呼万岁，捧授金银与缣彩。谁知黠虏启贪心，明年马多来一倍。缣渐好，马渐多，阴山虏，奈尔何。

时世妆

警将变也。

时世妆，时世妆，出自城中传四方。时世流行无远近，腮不施朱面无粉。乌膏注唇唇似泥，双眉画作八字低。妍媸黑白失本态，妆成尽似含悲啼。圆鬟无鬓椎髻样，斜红不晕赭面状。昔闻被发伊川中，辛有见之知有戎。元和妆梳君记取，髻椎面赭非华风。

李夫人

鉴嬖惑也。

汉武帝初丧李夫人，夫人病时不肯别，死后留得生前恩。君恩不尽念未已，甘泉殿里令写真。丹青写出竟何益，不言不笑愁杀人。又令方士合灵药，玉釜煎炼金炉焚。九华帐深夜悄悄，反魂香降夫人魂。夫人之魂在何许，香烟引到焚香处。既来何苦不须臾，缥缈悠扬还灭去。去何速兮来何迟，是邪非邪两不知。翠蛾仿佛平生貌，不似昭阳寝疾时。魂之不来君心苦，魂之来兮君亦悲。背灯隔帐不得语，安用暂来还见违。伤心不独汉武帝，自古及今皆若斯。君不见穆王三日哭，重璧台前伤盛姬。又不见太陵一掬泪，马嵬坡下念杨妃。纵令妍姿艳质化为土，此恨长在无销期。生亦惑，死亦惑，尤物惑人忘不得。人非木石皆有情，不如不遇倾城色。

陵园妾

托幽闭喻被谗遭黜也。

陵园妾，颜色如花命如叶。命如叶薄将奈何，一奉寝宫年月多。年月多，时光换，春愁秋思知何限。青丝发落丛鬓疏，红玉肤销系裙缦。忆昔宫中被妒猜，因谗得罪配陵来。老母啼呼趁车别，中宫监送锁门回。山宫一闭无开日，未死此身不令出。松门到晓月徘徊，柏城尽日风萧瑟。松门柏城幽闭深，闻蝉听燕感光阴。眼看菊蕊重阳泪，手把梨花寒食心。把花掩泪无人见，绿芜墙绕青苔院。四季徒支妆粉钱，三朝不识君王面。遥想六宫奉至尊，宣徽雪夜浴堂春。雨露之恩不及者，犹闻不啻三千人。我尔君恩何厚薄，愿令轮转直陵园，三岁一来均苦乐。

盐商妇

恶幸人也。

盐商妇，多金帛，不事田农与蚕绩。南北东西不失家，风水为乡船作宅。本是扬州小家女，嫁得西江大商客。绿鬟溜去金钗多，皓腕肥来银钏窄。前呼苍头后叱婢，问尔因何得如此。婿作盐商十五年，不属州县属天子。每年盐利入官时，少入官家多入私。官家利薄私家厚，盐铁尚书远不如。何况江头鱼米贱，红鲙黄橙香稻饭。饱食浓妆依柁楼，两朵红腮花欲绽。盐商妇，有幸嫁盐商，终朝美饭食，终岁好衣裳。好衣美食来何处，亦须惭愧桑弘羊。桑弘羊，死已久，不独汉世今亦有。

杏为梁

刺居处僭也。

杏为梁，桂为柱，何人堂室李开府。碧砌红轩色未干，去年身没今移主。高其墙，大其门，谁家第宅卢将军。素泥朱板光未灭，今岁官收赐别人。开府之堂将军宅，造未成时头已白。逆旅重居逆旅中，心是主人身是客。更有愚夫念身后，心虽甚长计非久。穷奢极丽越规模，付子传孙令保守。莫教门外过客闻，抚掌回头笑杀君。君不见，马家宅，尚犹存，宅门题作奉诚园。君不见，魏家宅，属他人，诏赎赐还五代孙元和四年，诏特以官钱赎魏徵胜业坊中旧宅，以还其孙，用奖忠俭。俭存奢失今在目，安用高墙围大屋。

井底引银瓶

止淫奔也。

井底引银瓶，银瓶欲上丝绳绝。石上磨玉簪，玉簪欲成中央折。瓶沉簪折知奈何，似妾今朝与君别。忆昔在家为女时，人言举动有殊姿。婵娟两鬓秋蝉翼，宛转双蛾远山色。笑随女伴后园中，此时与君未相识。妾弄青梅倚短墙，君骑白马傍垂杨。墙头马上遥相顾，一见知君即断肠。知君断肠共君语，君指南山松柏树。感君松柏化为心，暗合双鬟逐君去。到君家舍五六年，君家大人频有言。聘则为妻奔是妾，不堪主祀奉频繁。终知君家不可住，其奈出门无去处。岂无父母在高堂，亦有情亲满故乡。潜来更不通消息，今日悲羞归不得。为君一日恩，误妾百年身。寄言痴小人家女，慎勿将身轻许人。

官牛

讽执政也。

官牛官牛驾官车，浐水岸边驱载沙。一石沙，几斤重，朝载暮载将何用。载向五门官道西，绿槐阴下铺沙堤。昨来新拜右丞相，恐怕泥途污马蹄。右丞相，马蹄踏沙虽净洁，牛领牵车欲流血。右丞相，但能济人治国调阴阳，官牛领穿亦无妨。

紫毫笔

诫失职也。

紫毫笔，尖如锥兮利如刀尖：一作纤。江南石上有老兔，吃竹饮泉生紫毫。宣城工人采为笔，千万毛中选一毫选：一作拣。毫虽轻，功甚重，管勒工名充岁贡，君兮臣兮勿轻用。勿轻用，将何如，愿赐东西府御史，愿颁左右台起居。搦管趋入黄金阙搦：一作握，抽毫立在白玉墀墀：一作除。臣有奸邪正衙奏，君有动言直笔书。起居郎，侍御史，尔知紫毫不易致，每岁宣城进笔时，紫毫之价如金贵。慎勿空将弹失仪，慎勿空将录制词。

隋堤柳

悯亡国也。

隋堤柳，岁久年深尽衰朽。风飘飘兮雨萧萧，三株两株汴河口。老枝病叶愁杀人，曾经大业年中春。大业年中炀天子，种柳成行夹流水。西至黄河东至淮，绿影一千三百里。大业末年春暮月，柳色如烟絮如雪。南幸江都恣佚游，应将此树荫龙舟。紫髯郎将护锦缆，青蛾御史直迷楼。海内财力此时竭，舟中歌笑何日休。上荒下困势不久，宗社之危如缀旒。炀天子，自言福祚长无穷长：一作垂，岂知皇子封酅公。龙舟未过彭城阁，义旗已入长安宫。萧墙祸生人事变，晏驾不得归秦中。土坟数次何处葬，吴公台下多悲风。二百年来汴河路，沙草和烟朝复暮。后王何以鉴前王，请看隋堤亡国树一本“缀旒”下多“炀天子，自言殊无极，岂知明年正朔归”。

草茫茫

惩厚葬也。

草茫茫，土苍苍。茫茫苍苍在何处，骊山脚下秦皇墓。墓中下涸二重泉，当时自以为深固。下流水银象江海，上缀珠光作乌兔。别为天地于其间，拟将富贵随身去。一朝盗掘坟陵破，龙椁神堂三月火。可怜宝玉归人间，暂借泉中买身祸。奢者狼藉俭者安，一凶一吉在眼前。凭君回首向南望，汉文葬在灞陵原。

古冢狐

戒艳色也。

古冢狐，妖且老，化为妇人颜色好。头变云鬟面变妆，大尾曳作长红裳。徐徐行傍荒村路，日欲暮时人静处。或歌或舞或悲啼，翠眉不举花钿低钿：一作颜。忽然一笑千万态，见者十人八九迷。假色迷人犹若是，真色迷人应过此。彼真此假俱迷人，人心恶假贵重真。狐假女妖害犹浅，一朝一夕迷人眼。女为狐媚害则深则：一作却，日增月长溺人心。何况褒妲之色善蛊惑，能丧人家覆人国。君看为害浅深间，岂将假色同真色。

黑潭龙

疾贪吏也。

黑潭水深色如墨，传有神龙人不识。潭上架屋官立祠，龙不能神人神之神：一作异。灾凶水旱与疾疫，乡里皆言龙所为。家家养豚漉清酒，朝祈暮赛依巫口。神之来兮风飘飘，纸钱动兮锦伞摇。神之去兮风亦静，香火灭兮杯盘冷。肉堆潭岸石，酒泼庙前草，不知龙神享几多，林鼠山狐长醉饱。狐何幸，豚何辜，年年杀豚将倭狐。狐假龙神食豚尽，九重泉底龙知无。

天可度

恶诈人也。

天可度，地可量，唯有人心不可防。但见丹诚赤如血，谁知伪言巧似簧。劝君掩鼻君莫掩，使君夫妇为参商。劝君掇蜂君莫掇，使君父子成豺狼。海底鱼兮天上鸟，高可射兮深可钓。唯有人心相对时，咫尺之间不能料。君不见，李义府之辈笑欣欣，笑中有刀潜杀人。阴阳神变皆可测，不测人间笑是瞋。

秦吉了

哀冤民也。

秦吉了，出南中，彩毛青黑花颈红。耳聪心慧舌端巧，鸟语人言无不通。昨日长爪鸢，今朝大觜乌。鸢捎乳燕一窠覆，乌啄母鸡双眼枯。鸡号堕地燕惊去，然后拾卵攫其雏。岂无雕与鹗，嗉中肉饱不肯搏。亦有鸾鹤群，闲立飏高如不闻。秦吉了，人云尔是能言鸟，岂不见鸡燕之冤苦。吾闻凤皇百鸟主，尔竟不为凤皇之前致一言，安用噪噪闲言语噪噪：一作嗏嗏。

鸦九剑

思决壅也。

欧冶子死千年后，精灵暗授张鸦九。鸦九铸剑吴山中，天与日时神借功。金铁腾精火翻焰，踊跃求为莫邪剑。剑成未试十余年，有客持金买一观。谁知闭匣长思用，三尺青蛇不肯蟠。客有心，剑无口，客代剑言告鸦九。君勿矜我玉可切，君勿夸我钟可刜。不如持我决浮云，无令漫漫蔽白日。为君使无私之光及万物，蛰虫昭苏萌草出。

采诗官

监前王乱亡之由也。

采诗官，采诗听歌导人言。言者无罪闻者诫，下流上通上下泰。周灭秦兴至隋氏，十代采诗官不置。郊庙登歌赞君美，乐府艳词悦君意。若求兴谕规刺言，万句千章无一字。不是章句无规刺，渐恐朝廷绝讽议。诤臣杜口为冗员，谏鼓高悬作虚器。一人负扆常端默，百辟入门皆自媚。夕郎所贺皆德音，春官每奏唯祥瑞。君之堂兮千里远，君之门兮九重。君耳唯闻堂上言，君眼不见门前事。贪吏害民无所忌，奸臣蔽君无所畏。君不见，厉王胡亥之末年胡亥：一作炀帝，群臣有利君无利。君兮君兮愿听此，欲开壅蔽达人情一本作君兮君兮，若要除贪害、开壅蔽、达人情，先向歌诗求讽刺。

十八家诗钞 卷十三

白香山七古下六十四首

短歌行

曈曈太阳如火色，上行千里下一刻。出为白昼入为夜，圆转如珠住不得。住不得，可奈何，为君举酒歌短歌。歌声苦，词亦苦，四座少年君听取。今夕未竟明旦催旦：一作夕，秋风才住春风回。人无根蒂时不住，朱颜白日相隳颓。劝君且强笑一面，劝君复强饮一杯。人生不得长欢乐，年少须臾老到来。

生离别

食蘖不易食梅难，蘖能苦兮梅能酸。未如生别之为难，苦在心兮酸在肝。晨鸡再鸣残月没，征马连嘶行人出连嘶：一作嘶风。回看骨肉哭一声，梅酸蘖苦甘如蜜。黄河水白黄云秋，行人河边相对愁。天寒野旷何处宿野：一作路，棠梨叶战风飕飕。生离别，生离别，忧从中来无断绝。忧极心劳血气衰极：一作积，未年三十生白发。

浩歌行

天长地久无终毕，昨夜今朝又明日。鬓发苍浪牙齿疏，不觉身年四十七。前去五十有几年，把镜照面心茫然。既无长绳系白日，又无大药驻朱颜。朱颜日渐不如故，青史功名在何处。欲留年少待富贵，富贵不来年少去。去复去兮如长河，东流赴海无回波。贤愚贵贱同归尽，北邙冢墓高嵯峨。古来如此非独我，未死有酒且高歌。颜回短命伯夷饿，我今所得亦已多。功名富贵须待命待：一作推，命若不来争奈何若：一作苟。

王夫子

王夫子，送君为一尉，东南三千五百里。道途虽远位虽卑，月俸犹堪活妻子。男儿口读古人书，束带敛手来从事。近将徇禄给一家，远则行道佐时理。行道佐时须待命，委身下位无为取。命苟未来且求食，官无卑高及远迩。男儿上既未能济天下，下又不至饥寒死。吾观九品至一品，其间气味都相似。紫绶朱绂青布衫，颜色不同而已矣。王夫子，别有一事欲劝君，逢酒逢春且欢喜逢酒：一作遇酒。

江南遇天宝乐叟

白头老叟泣且言老：一作病，禄山未乱入梨园。能弹琵琶和法曲，多在华清随至尊。是时天下太平久，年年十月坐朝元。千官起居环珮合，万国会同车马奔。金钿照耀石瓮寺，兰麝熏煮温汤源。贵妃宛转侍君侧，体弱不胜珠翠繁。冬雪飘飖锦袍暖，春风荡漾霓裳翻。欢娱未足燕寇至，弓劲马肥胡语喧。豳土人迁避夷狄，鼎湖龙去哭轩辕。从此漂沦落南土，万人死尽一身存。秋风江上浪无限，暮雨舟中酒一樽。涸鱼久失风波势，枯草曾沾雨露恩。我自秦来君莫问，骊山渭水如荒村。新丰树老笼明月，长生殿暗锁春云春云：一作黄昏。红叶纷纷盖欹瓦，绿苔重重封坏垣。唯有中官作宫使，每年寒食一开门。

送张山人归嵩阳

黄云惨惨天微雪，循行坊西鼓声绝。张生马瘦衣且单，夜扣柴门与我别。愧君冒寒来别我，为君沽酒张灯火。酒酣火暖与君言，何事出关又入关一作君何入关又出关。答云前年偶下山，四十余月客长安。长安古来名利地，空手无金行路难。朝游九城陌，肥马轻车欺杀客。暮宿五侯门，残茶冷酒愁杀人。春明门外城高处城：一作高，直下便是嵩山路直下：一作门前。幸有云泉容此身，明日辞君且归去。

醉后走笔酬刘五主簿长句之赠兼简张太贾二十四先辈昆季

刘兄文高行孤立，十五年前名翕习。是时相遇在符离，我年二十君三十。得意忘年心迹亲，寓居同县日知闻。衡门寂寞朝寻我，古寺萧条暮访君。朝来暮去多携手，穷巷贫居何所有。秋灯夜写联句诗，春雪朝倾暖寒酒。陴湖绿爱白鸥飞，濉水清怜红鲤肥。偶语闲攀芳树立，相扶醉踏落花归。张贾弟兄同里巷，乘闲数数来相访。雨天连宿草堂中，月夜徐行石桥上已上叙昔年与刘及张、贾兄弟同居符离。我年渐长忽自惊，镜中冉冉髭须生。心畏后时同励志，身牵前事各求名。问我栖栖何所适，乡人荐为鹿鸣客。二千里别谢交游，三十韵诗慰行役。出门可怜唯一身，敝裘瘦马入咸秦。冬冬街鼓红尘暗，晚到长安无主人。二贾二张与余弟，驱车逦迤来相继。操词握赋为干戈，锋锐森然胜气多。齐入文场同苦战，五人十载九登科。二张得隽名居甲，美退争雄重告捷。棠棣辉荣并桂枝，芝兰芬馥和荆叶。唯有沅犀屈未伸，握中自谓骇鸡珍。三年不鸣鸣必大，岂独骇鸡当骇人已上叙公与张、贾先后登科，唯刘未得科第。元和运启千年圣，同遇明时余最幸。始辞秘阁吏王畿，遽列谏垣升禁闱。蹇步何堪鸣佩玉，衰容不称著朝衣。阊闾晨开朝百辟，冕旒不动香烟碧。步登龙尾上虚空，立去天颜无咫尺。宫花似雪从乘舆，禁月如霜坐直庐。身贱每惊随内宴，才微常愧草天书已上公自叙遭际明时，得官禁近。晚松寒竹新昌第，职居密近门多闭。日暮银台下直回，故人到门门暂开。回头下马一相顾，尘土满衣何处来。敛手炎凉叙未毕，先说旧山今悔出。岐阳旅宦少欢娱，江左羁游费时日。赠我一篇行路吟，吟之句句披沙金。岁月徒催白发貌，泥途不屈青云心。谁会茫茫天地意，短才获用长才弃。我随鹓鹭入烟云，谬上丹墀为近臣。君同鸾凤栖荆棘，犹著青袍作选人。惆怅知贤不能荐，徒为出入蓬莱殿。月惭谏纸二百张，岁愧俸钱三十万。大抵浮荣何足道，几度相逢即身老。且倾斗酒慰羁愁，重话符离问旧游。北巷邻居几家处，东林旧院何人住。武里村花落复开，流沟山色应如故。感此酬君千字诗，醉中分手又何之。须知通塞寻常事，莫叹浮沉先后时。慷慨临歧重相勉，殷勤别后加餐饭。君不见，买臣衣锦还故乡，五十身荣未为晚已上叙重与刘君相聚，刘有赠诗而公酬之。

和钱员外答卢员外早春独游曲江见寄长句

春来有色暗融融，先到诗情酒思中。柳岸霏微裛尘雨，杏园淡荡开花风。闻君独游心郁郁，薄晚新晴骑马出。醉思诗侣有同年，春叹翰林无暇日。云夫首倡寒玉音，蔚章继和春搜吟。此时我亦闭门坐，一日风光三处心自注：云夫、蔚章，同年及第；时予与蔚章同在翰林。

东墟晚歇

时退居渭村。

凉风冷露萧索天，黄蒿紫菊荒凉田。绕冢秋花少颜色，细虫小蝶飞翻翻。中有腾腾独行者，手拄渔竿不骑马。晚从南涧钓鱼回，歇此墟中白杨下。褐衣半故白发新，人逢知我是何人。谁言渭浦栖迟客，曾作甘泉侍从臣。

挽歌词

丹旐何飞扬，素骖亦悲鸣。晨光照闾巷，车俨欲行。萧条九月天，晚出洛阳城一作哀挽出重城。借问送者谁，妻子与弟兄。苍苍古原上，峨峨开新茔。含酸一恸哭，异口同哀声。旧垄转芜绝，新坟日罗列。春风秋草北邙山秋草：一作草绿，此地年年生死别。

山鹧鸪

山鹧鸪，朝朝暮暮啼复啼，啼时露白风凄凄。黄茅冈头秋日晚，苦竹岭下寒月低。畲田有粟何不啄，石楠有枝何不栖。迢迢不缓复不急，楼上舟中声暗入。梦乡迁客展转卧，抱儿寡妇彷徨立。山鹧鸪，尔本此乡鸟，生不辞巢不别群，何苦声声啼到晓。啼到晓，唯能愁北人，南人惯闻如不闻。

放旅雁

元和十年冬作。

九江十年冬大雪，江水生冰树枝折。百鸟无食东西飞，中有旅雁声最饥。雪中啄草冰上宿，翅冷腾空飞动迟。江童持网捕将去，手携入市生卖之。我本北人今谴谪，人鸟虽殊同是客。见此客鸟伤客人，赎汝放汝飞入云。雁雁汝飞向何处，第一莫飞西北去。淮西有贼讨未平，百万甲兵久屯聚。官军贼军相守老，食尽兵穷将及汝。健儿饥饿射汝吃，拔汝翅翎为箭羽。

送春归

元和十一年三月三十日作。

送春归，三月尽日日暮时。去年杏园花飞御沟绿，何处送春曲江曲。今年杜鹃花落子规啼，送春何处西江西。帝京送春犹怏怏，天涯送春能不加惆怅。莫惆怅，送春人，冗员无替五年罢，应须准拟再送浔阳春。五年炎凉凡十变，安知此身健不健。好送今年江上春，明年未死还相见。

山石榴寄元九

山石榴，一名山踯躅，一名杜鹃花，杜鹃啼时花扑扑。九江三月杜鹃来，一声催得一枝开。江城上佐闲无事，山下得厅前裁。烂漫一栏十八树，根株有数花无数。千房万叶一时新，嫩紫殷红鲜尘。泪痕哀损胭脂脸，剪刀裁破红绡巾。谪仙初堕愁在世，姹女新嫁娇泥春泥：去声。日射血珠将滴地，风翻火焰欲烧人。闲折两枝持在手，细看不似人间有。花中此物是西施，芙蓉芍药皆嫫母。奇芳绝艳别者谁，通州迁客元拾遗。拾遗初贬江陵去，去时正值青春暮。商山秦岭愁杀人，山石榴花红夹路。题诗报我何所云，苦云色似石榴裙。当时丛畔唯思我，今日栏前只忆君。忆君不见坐销落，日西风起红纷纷。

画竹歌 并引

协律郎萧悦善画竹，举时无伦。萧亦甚自秘重，有终岁求其一竿一枝而不得者。知予天与好事，忽写一十五竿，惠然见投。予厚其意，高其艺，无以答贶，作歌以报之，凡一百八十六字云。

植物之中竹难写，古今虽画无似者。萧郎下笔独逼真，丹青以来唯一人。人画竹身肥臃肿，萧画茎瘦节节竦。人画竹梢死羸垂，萧画枝活叶叶动。不根而生从意生，不笋而成由笔成。野塘水边碕岸侧，森森两丛十五茎。婵娟不失筠粉态，萧飒尽得风烟情。举头忽看不似画，低耳静听疑有声。西丛七茎劲而健，省向天竺寺前石上见。东丛八茎疏且寒，忆曾湘妃庙里雨中看。幽姿远思少人别，与君相顾空长叹。萧郎萧郎老可惜，手颤眼昏头雪色颤：一作战。自言便是绝笔时，从今此竹尤难得。

真娘墓 墓在虎丘寺

真娘墓，虎丘道。不识真娘镜中面，唯见真娘墓头草。霜催桃李风折莲，真娘死时犹少年。脂肤荑手不牢固，世间尤物难留连。难留连，易消歇，塞北花，江南雪。

长恨歌

汉皇重色思倾国，御宇多年求不得。杨家有女初长成，养在深闺人未识。天生丽质难自弃，一朝选在君王侧。回眸一笑百媚生，六宫粉黛无颜色。春寒赐浴华清池，温泉水滑洗凝脂。侍儿扶起娇无力，始是新承恩泽时。云鬓花颜金步摇颜：一作冠，芙蓉帐暖度春宵帐暖度春宵：一作帐里暖春宵。春宵苦短日高起，从此君王不早朝。承欢侍宴无闲暇宴：一作寝，春从春游夜专夜。后宫佳丽三千人后：一作汉，三千宠爱在一身。金屋妆成娇侍夜，玉楼宴罢醉和春。姊妹弟兄皆列土，可怜光彩生门户。遂令天下父母心，不重生男重生女。骊宫高处入青云，仙乐风飘处处闻。缓歌慢舞凝丝竹，尽日君王看不足看：一作听。渔阳鞞鼓动地来，惊破霓裳羽衣曲。九重城阙烟尘生，千乘万骑西南行。翠华摇摇行复止，西出都门百余里。六军不发无奈何，宛转蛾眉马前死。花钿委地无人收，翠翘金雀玉搔头。君王掩面救不得，回看血泪相和流。黄埃散漫风萧索，云栈萦纡登剑阁。峨嵋山下少人行，旌旗无光日色薄。蜀江水碧蜀山青，圣主朝朝暮暮情。行宫见月伤心色，夜雨闻铃肠断声。天旋日转回龙驭，到此踌躇不能去。马嵬坡下泥土中泥：一作尘，不见玉颜空死处。君臣相顾尽沾衣，东望都门信马归。归来池苑皆依旧，太液芙蓉未央柳。芙蓉如面柳如眉，对此如何不泪垂。春风桃李花开日日：一作夜，秋雨梧桐叶落时。西宫南内多秋草，落叶满阶红不扫。梨园弟子白发新，椒房阿监青娥老。夕殿萤飞思悄然，孤灯挑尽未成眠孤：一作秋。迟迟钟鼓初长夜，耿耿星河欲曙天。鸳鸯瓦冷霜华重，翡翠衾寒谁与共一作旧枕故衾谁与共。悠悠生死别经年，魂魄不曾来入梦。临邛道士鸿都客，能以精诚致魂魄。为感君王展转思思：一作恩，遂教方士殷勤觅。排云驭气奔如电，升天入地求之遍。上穷碧落下黄泉，两处茫茫皆不见。忽闻海上有仙山，山在虚无缥缈间。楼阁玲珑五云起阁：一作殿，其中绰约多仙子。中有一人字太真字太真：一作字玉真，又作名玉妃，雪肤花貌参差是。金阙西厢叩玉扃，转教小玉报双成。闻道汉家天子使，九华帐里梦魂惊。揽衣推枕起徘徊，珠箔银屏迤逦开。云髻半偏新睡觉，花冠不整下堂来。风吹仙袂飘飖举，犹似霓裳羽衣舞。玉容寂寞泪阑干，梨花一枝春带雨。含情凝涕谢君王涕：一作睇，一别音容两渺茫。昭阳殿里恩爱绝，蓬莱宫中日月长。回头下望人寰处，不见长安见尘雾。唯将旧物表深情唯将：一作空持，钿合金钗寄将去。钗留一股合一扇，钗擘黄金合分钿。但教心似金钿坚，天上人间会相见。临别殷勤重寄词，词中有誓两心知。七月七日长生殿，夜半无人私语时。在天愿作比翼鸟，在地愿为连理枝。天长地久有时尽，此恨绵绵无绝期。

长安道

花枝缺处青楼开，艳歌一曲酒一杯。美人劝我急行乐，自古朱颜不再来。君不见，外州官客长安道，一回来时一回老。

潜别离

不得哭，潜别离；不得语，暗相思；两心之外无人知。深笼夜锁独栖鸟，利剑春断连理枝。河水虽浊有清日，乌头虽黑有白时。唯有潜离与暗别，彼此甘心无后期。

隔浦莲

隔浦爱红莲，昨日看犹在。夜来风吹落，只得一回采。花开虽有明年期，复愁明年还暂时。

寒食野望吟

丘墟郭门外，寒食谁家哭。风吹旷野纸钱飞，古墓累累春草绿。棠梨花映白杨树，尽是死生离别处。冥漠重泉哭不闻，萧萧暮雨人归去。

琵琶行 并序

元和十年，予左迁九江郡司马。明年秋，送客湓浦口，闻舟中夜弹琵琶者。听其音，铮铮然有京都声。问其人，本长安倡女，尝学琵琶于穆、曹二善才，年长色衰，委身为贾人妇。遂命酒，使快弹数曲。曲罢，悯然。自叙少小时欢乐事，今漂沦憔悴，转徙于江湖间。予出官二年，恬然自安；感斯人言，是夕始觉有迁谪意。因为长句，歌以赠之，凡六百一十二言，命曰《琵琶行》。

浔阳江头夜送客，枫叶荻花秋瑟瑟。主人下马客在船，举酒欲饮无管弦。醉不成欢惨将别，别时茫茫江浸月。忽闻水上琵琶声，主人忘归客不发。寻声暗问弹者谁，琵琶声停欲语迟。移船相近邀相见，添酒回灯重开宴。千呼万唤始出来，犹抱琵琶半遮面抱：一作把。转轴拨弦三两声，未成曲调先有情。弦弦掩抑声声思，似诉平生不得志志：一作意。低眉信手续续弹，说尽心中无限事。轻拢慢撚抹复挑，初为霓裳后六幺六幺：一作绿腰。大弦嘈嘈如急雨，小弦切切如私语。嘈嘈切切错杂弹，大珠小珠落玉盘。间关莺语花底滑，幽咽泉流水下滩水：一作冰。滩：一作难。水泉冷涩弦疑绝，疑绝不通声暂歇。别有幽情暗恨生，此时无声胜有声。银瓶乍破水浆迸，铁骑突出刀枪鸣。曲终收拨当心画，四弦一声如裂帛。东船西舫悄无言，唯见江心秋月白。沉吟放拨插弦中，整顿衣裳起敛容。自言本是京城女，家在虾蟆陵下住。十三学得琵琶成，名属教坊第一部。曲罢曾教善才伏，妆成每被秋娘妒。五陵年少争缠头，一曲红绡不知数。钿头银篦击节碎，血色罗裙翻酒污。今年欢笑复明年，秋月春风等闲度。弟走从军阿姨死，暮去朝来颜色故。门前冷落鞍马稀，老大嫁作商人妇。商人重利轻别离，前月浮梁买茶去。去来江口守空船，绕船月明江水寒。夜深忽梦少年事，梦啼妆泪红阑干一作啼壮泪落红阑干。我闻琵琶已叹息，又闻此语重唧唧。同是天涯沦落人，相逢何必曾相识。我从去年辞帝京，谪居卧病浔阳城。浔阳地僻无音乐地僻：一作小处，终岁不闻丝竹声。住近湓江地低湿，黄芦苦竹绕宅生。其间旦暮闻何物，杜鹃啼血猿哀鸣。春江花朝秋月夜，往往取酒还独倾。岂无山歌与村笛，呕哑嘲哳难为听。今夜闻君琵琶语，如听仙乐耳暂明。莫辞更坐弹一曲，为君翻作琵琶行。感我此言良久立，却坐促弦弦转急。凄凄不似向前声，满座重闻皆掩泣。座中泣下谁最多座：一作就。下：一作泪，江州司马青衫湿。

简简吟

苏家小女名简简，芙蓉花腮柳叶眼。十一把镜学点妆，十二抽针能绣裳。十三行坐事调品，不肯迷头白地藏。玲珑云髻生花样，飘飖风袖蔷薇香。殊姿异态不可状，忽忽转动如有光。二月繁霜杀桃李，明年欲嫁今年死。丈人阿母勿悲啼，此女不是凡夫妻。恐是天仙谪人世，只合人间十三岁。大都好物不坚牢，彩云易散琉璃脆。

花非花

花非花，雾非雾，夜半来，天明去。来如春梦几多时，去似朝云无觅处。

醉后狂言酬赠萧殷二协律

余杭邑客多羁贫，其间甚者萧与殷。天寒身上犹衣葛，日高甑中未拂尘。江城山寺十一月，北风吹沙雪纷纷。宾客不见绨袍惠，黎庶未沾襦袴恩。此时太守自惭愧，重衣复衾有余温。因命染人与针女，先制两裘赠二君。吴棉细软桂布密，柔如狐腋白似云。劳将诗书投赠我，如此小惠何足论。我有大裘君未见，宽广和暖如阳春。此裘非缯亦非纩，裁以法度絮以仁。刀尺钝拙制未毕，出亦不独裹一身。若令在郡得五考，与君展覆杭州人。

夜哭李夷道

逝者绝影响，空庭朝复昏。家人哀临毕，夜锁寿堂门。无妻无子何人葬，空见铭旌向月翻。

醉歌

示妓人商玲珑。

罢胡琴，掩秦瑟，玲珑再拜歌初毕。谁道使君不解歌，听唱黄鸡与白日。黄鸡催晓丑时鸣，白日催年酉时没。腰间红绶系未稳，镜里朱颜看已失。玲珑玲珑奈老何，使君歌了汝更歌。

寒食卧病

病逢佳节长叹息，春雨濛濛榆柳色。羸坐全非旧日容，扶行半是他人力。喧喧里巷踏春归，笑闭柴门度寒食。

长安早春旅怀

轩车歌吹喧都邑，中有一人向隅立。夜深明月卷帘愁，日暮青山望乡泣。风吹新绿草芽折，雨洒轻黄柳条湿。此生知负少年春，不展愁眉欲三十。

晚秋夜

碧空溶溶月华静，月里愁人吊孤影。花开残菊傍疏篱，叶下衰桐落寒井。塞鸿飞急觉秋尽，邻鸡鸣迟知夜永。凝情不语空所思，风吹白露衣裳冷。

秋晚

篱菊花稀砌桐落，树阴离离日色薄。单幕疏帘贫寂寞，凉风冷露秋萧索。光阴流转忽已晚，颜色凋残不如昨。莱妻卧病月明时，不捣寒衣空捣药。

谪居

面瘦头斑四十四，远谪江州为郡吏。逢时弃置从不才，未老衰羸为何事。火烧寒涧松为烬，霜降春林花委地。遭时荣悴一时间，岂是昭昭上天意。

偶然二首

楚怀邪乱灵均直，放弃合宜何恻恻。汉文明圣贾生贤，谪向长沙堪叹息。人事多端何足怪，天文至信犹差忒。月离于毕合霶，有时不雨何能测。

火发城头鱼水里，救火竭池鱼失水。乖龙藏在牛领中，雷击龙来牛枉死。人道蓍神龟骨圣，试卜鱼牛那至此。六十四卦七十钻，毕竟不能知所以。

喜山石榴花开

自注：去年自庐山移来。

忠州州里今日花，庐山山头去年树。已怜根损斩新栽，还喜花开依旧数。赤玉何人小琴轸，红缬谁家合罗袴。但知烂漫恣情开，莫怕南宾桃李妒。

恻恻吟

恻恻复恻恻，逐臣返乡国。前事难重论，少年不再得。泥途绛老头斑白，炎瘴灵均面黎黑。六年不死却归来，道著姓名人不识。

席上答微之

我住浙江西，君去浙江东。勿言一水隔，便与千里同。富贵无人劝君酒，今宵为我尽杯中。

苏州李中丞以元日郡斋感怀诗寄微之及予辄依来篇七言八韵走笔奉答兼呈微之

白首余杭白太守，落魄抛名来已久。一辞渭北故园春，再把江南新岁酒。杯前笑歌徒勉强，镜里形容渐衰朽。领郡惭当潦倒年，邻州喜得平生友。长州草接松江岸，曲水花连镜湖口。老去还能痛饮无，春来曾作闲游否。凭莺传语报李六，倩雁将书与元九。莫嗟一日日催人，且贵一年年入手。

九日宴集醉题郡楼兼呈周殷二判官

前年九日在余杭，呼宾命宴虚白堂。去年九日到东洛，今年九日来吴乡。两边蓬鬓一时白，三处菊花同为黄。一日日知添老病病：一作态，一年年又惜重阳。江南九月未摇落，柳青蒲绿稻穗香。姑苏台榭倚苍霭，太湖山水含清光。可怜假日好天色，公门吏静风景凉。榜舟鞭马取宾客，扫楼拂席排壶觞。胡琴铮指拨剌，吴娃美丽眉眼长。笙歌一曲思凝绝，金钿再拜光低昂。日脚欲落备灯烛，风头渐高加酒浆。觥盏滟飞菡萏叶，舞鬟摆落茱萸房。半酣凭槛起四顾，七堰八门六十坊。远近高低寺间出，东西南北桥相望。水道脉分棹鳞次，里闾棋布城册方。人烟树色无隙罅，十里一片青茫茫。自问有何才与政，高厅大馆居中央。铜鱼今乃泽国节，刺史自古吴都王。郊无戎马郡无事，门有棨戟腰有章。盛时傥来合惭愧，壮岁忽去还感伤。从事醒归应不可，使君醉倒亦何妨。请君停杯听我语，此语真实非虚狂。五旬已过不为夭，七十为期盖是常。须知菊酒登高会，从此多无二十场。

霓裳羽衣舞歌

和微之。

我昔元和侍宪皇，曾陪内宴宴昭阳。千歌万舞不可数万舞：一作百武，就中最爱霓裳舞。舞时寒食春风天，玉钩栏下香案前。案前舞者颜如玉，不著人家俗衣服。虹裳霞帔步摇冠，钿璎累累珮珊珊。娉婷似不任罗绮，顾听乐悬行复止。磬箫筝笛递相搀，击弹吹声逦迤公自注：凡法曲之初，众乐不齐，唯金石丝竹次第发声，《霓裳》序初亦复如此。散序六奏未动衣，阳台宿云慵不飞自注：散序六遍无拍，故不舞也。中序擘初入拍，秋竹竿裂春冰坼自注：中序始有拍，亦名拍序。飘然转旋回云轻，嫣然纵送游龙惊。小垂手后柳无力，斜曳裾时云欲生自注：四句皆《霓裳舞》之初态。烟蛾连敛略不胜态，风袖低昂如有情。上元点鬟招萼绿，王母挥袂别飞琼许飞琼、萼绿华皆女仙也。繁音急节十二遍，跳珠撼玉何铿铮自注：《霓裳曲》十二遍而终。翔鸾舞了却收翅，唳鹤曲终长引声自注：凡曲将毕，皆声拍促速，唯《霓裳》之末长引一声也。国藩按：自首至此，叙元和时曾于内宴时见《霓裳舞》。当时乍见惊心目，凝视谛听殊未足。一落人间八九年，耳冷不曾闻此曲。湓城但听山魈语，巴峡唯闻杜鹃哭自注：予自江州司马转忠州刺史。移领钱塘第二年，始有心情问丝竹。玲珑箜篌谢好筝，陈宠觱栗沈平笙。清弦脆管纤纤手，教得霓裳一曲成自注：自玲珑以下皆杭之妓名。虚白亭前湖水畔，前后只应三度按。便除庶子抛却来，闻道如今各星散自“当时”至此，叙在杭州时曾教妓学《霓裳舞》。今年五月至苏州，朝钟暮角催白头。贪看案牍常侵夜，不听笙歌直到秋。秋来无事多闲闷，忽忆霓裳无处问。闻君部内多乐徒，问有霓裳舞者无。答云七县十万户，无人知有霓裳舞。唯寄长歌与我来，题作霓裳羽衣谱。四幅花笺碧间红，霓裳实录在其中。千姿万状分明见，恰与昭阳舞者同。眼前仿佛睹形质，昔日今朝想如一。疑从魂梦呼召来，似著丹青图写出已上叙在苏州以书问元，元以《霓裳谱》答之。我爱霓裳君合知，发于歌咏形于诗。君不见，我歌云：惊破霓裳羽衣曲《长恨歌》云；又不见，我诗云：曲爱霓裳未拍时《钱塘诗》云。由来能事皆有主，杨氏创声君造谱自注：开元中，西京府节度杨敬述造。君言此舞难得人，须是倾城可怜女。吴妖小玉飞作烟夫差女小玉死后，形见于王，其母抱之，霏微若烟雾散空，越艳西施化为土。娇花巧笑久寂寥，娃馆苎罗空处所。如君所言诚有是，君试从容听我语。若求国色始翻传，但恐人间废此舞。妍蚩优劣宁相远，大都只在人抬举。李娟张态君莫嫌，亦拟随宜且教取自注：娟、态，苏妓之名。○自“我爱”至此，言将取苏妓教之。

小童薛阳陶吹觱栗歌

和浙西李大夫作。

剪削干芦插寒竹，九孔漏声五音足。近来吹者谁得名，关璀老死李衮生。衮今又老谁其嗣，薛氏乐童年十二。指点之下师授声，含嚼之间天与气。润州城高霸月明，吟霜思月欲发声。山头江底何悄悄江：一作水，猿声不喘鱼龙听。翕然声作疑管裂，诎然声尽疑刀截。有时婉软无筋骨婉：一作脆，有时顿挫生棱节。急声圆转促不断，轹轹辚辚似珠贯。缓声展引长有条，有条直直如笔描。下声乍坠石沉重，高声忽举云飘萧。明日公堂陈宴席，主人命乐娱宾客客：一作僚。碎丝细竹徒纷纷，宫调一声雄出群。众音缕不落道，有如部伍随将军。嗟尔阳陶方稚齿，下手发声已如此。若教头白吹不休，但恐声名压关李。

啄木曲

莫买宝剪刀，虚费千金直。我有心中愁，知君剪不得。莫磨解结锥，虚劳人气力。我有肠中结，知君解不得。莫染红丝线，徒夸好颜色。我有双泪珠，知君穿不得。莫近红炉火，炎气徒相逼。我有两鬓霜，知君销不得。刀不能剪心愁，锥不能解肠结，线不能穿泪珠，火不能销鬓雪。不如饮此神圣杯，万念千忧一时歇。

题灵岩寺

寺即吴馆娃宫，鸣屧廊、砚池、采香径，遗迹在焉。

娃宫屐廊寻已倾，砚池香径又欲平。二三月时但草绿，几百年来空月明。使君虽老颇多思，携觞领妓处处行。今愁古恨入丝竹，一曲凉州无限情。直自当时到今日，中间歌吹更无声。

日渐长赠周殷二判官

日渐长，春尚早。墙头半露红萼枝，池岸新铺绿芽草。蹋草攀枝仰头叹，何人知此春怀抱。年颜盛壮名未成，官职欲高身已老。万茎白发真堪恨，一片绯衫何足道。赖得君来劝一杯，愁开闷破心头好。

花前叹

前岁花前五十二，今岁花前五十五。岁课年功头发知，从霜成雪君看取公自注：五年前在杭州有诗云：“五十二人头似霜。”。几人得老莫自嫌，樊李吴韦尽成土自注：樊绛州宗师、李谏议景伦、吴饶州丹、韦侍郎，皆旧往还，相次丧逝。南州桃李北州梅，且喜年年作花主。花前置酒谁相劝，容坐唱歌满起舞自注：容、满皆妓名也。欲散重拈花细看，争知明日无风雨。

就花枝

就花枝，移酒海，今朝不醉明朝悔。且算欢娱逐日来，任他容鬓随年改。醉翻衫袖抛小令，笑掷骰盘呼大采。自量气力与心情，三五年间犹得在。

醉题沈子明壁

不爱君池东十丛菊，不爱君池南万竿竹；爱君帘下唱歌人，色似芙蓉声似玉。我有阳关君未闻，若闻亦应愁杀君。

劝酒

劝君一杯君莫辞，劝君两杯君莫疑，劝君三杯君始知。面上今日老昨日，心中醉时胜醒时。天地迢迢自长久，白兔赤乌相趁走。身后堆金拄北斗，不如生前一尊酒。君不见，春明门外天欲明，喧喧歌哭半死生。游人驻马出不得，白舆紫车争路行。归去来，头已白，典钱将用买酒吃。

对镜吟

白头老人照镜时，掩镜沉吟吟旧诗。二十年前一茎白，如今变作满头丝自注：余二十年前尝有诗云：“白发生一茎，朝来明镜里。勿言一茎少，满头从此始。”今则满头矣。吟罢回头索杯酒，醉来屈指数亲知。老于我者多穷贱，设使身存寒且饥。少于我者半为土，墓树已抽三五枝。我今幸得见头白，禄俸不薄官不卑。眼前有酒心无苦，只合欢娱不合悲。

耳顺吟寄敦诗梦得

三十四十五欲牵，七十八十百病缠。五十六十却不恶，恬淡清净心安然。已过爱贪声利后，犹在病羸昏耄前。未无筋力寻山水，尚有心情听管弦。闲开新酒常数盏，醉忆旧诗吟一篇。敦诗梦得且相劝，不用嫌他耳顺年。

忆旧游

寄刘苏州。

忆旧游，旧游安在哉。旧游之人半白首，旧游之地多苍苔。江南旧游凡几处，就中最忆吴江隈。长洲绿苑柳万树，齐云楼春酒一杯。阊门晓严旗鼓出，皋桥夕闹船舫回。修蛾慢脸灯下醉，急管繁弦头上催。六七年前狂烂漫，三千里外思徘徊。李娟张态一春梦，周五殷三归夜台。虎丘月色为谁好，娃宫花枝应自开。赖得刘郎解吟咏，江山气色合归来自注：娟、态，苏州妓名。周、殷，苏州从事。

答崔宾客晦叔十二月四日见寄

自注：来篇去：“共相呼唤醉归来。”

今岁日余二十六，来岁年登六十二。尚不能忧眼下身，因何更算人间事。居士忘筌默默坐，先生枕昏昏睡。早晚相从归醉乡，醉乡去此无多地。

劝我酒

劝我酒，我不辞。请君歌，歌莫迟。歌声长，辞亦切，此辞听者堪愁绝。洛阳女儿面似花，河南大尹头如雪。

除官赴关留赠微之

去年十月半，君来过浙东。今年五月尽，我发向关中。两乡默默心相别，一水盈盈路不通。从此津人应省事，寂寥无复递诗筒。

舒员外游香山寺数日不归兼辱尺书大夸胜事时正直坐衙虑囚之际走笔题长句以赠之

香山石楼倚天开，翠屏壁立波环回。黄菊繁时好客到，碧云合处佳人来。酡颜一笑夭桃绽，清吟数声寒玉哀。轩骑逶迟棹容与，留连三日不能回。白头老尹府中坐，早衙才退暮衙催。庭前阶上何所有，累囚成贯案成堆。岂无池塘长秋草，亦有丝竹生尘埃。今日清光昨夜月，竟无人来劝一杯。

秋日与张宾客舒著作同游龙门醉中狂歌凡二百三十八字

秋天高高秋光清，秋风袅袅秋虫鸣。嵩峰余霞锦绮卷，伊水细浪鳞甲生。洛阳闲客知无数，少出游山多在城。商岭老人自追逐，蓬丘逸士相逢迎。南出鼎门十八里，庄店逦迤桥道平。不寒不热好时节，鞍马稳快衣衫轻。并辔踟蹰下西岸，扣舷容与绕中汀。开怀旷达无所系，触目胜绝不可名。荷衰欲黄荇犹绿，鱼乐自跃鸥不惊。翠藻蔓长孔雀尾，彩船橹急寒雁声。家酝一壶白玉液，野花数把黄金英。昼游四看西日暮，夜话三及东方明。暂停杯觞辍吟咏，我有狂言君试听。丈夫一生有二志，兼济独善难得并。不能救疗生民病，即须先濯尘土缨。况吾头白眼已暗，终日戚促何所成。不如展眉开口笑，龙门醉卧香山行。

履信池樱桃岛上醉后走笔送别舒员外兼寄宗正李卿考功崔郎中

樱桃岛前春，去春花万枝。忽忆与宗卿闲饮日，又忆与考功狂醉时。岁晚无花空有叶，风吹满地干重叠。蹋叶悲秋复忆春，池边树下重殷勤。今朝一酌临寒水，此地三回别故人。樱桃花来春千万朵，来春共谁花下坐。不论崔李上青云，明日舒三亦抛我。

雪中晏起偶咏所怀兼呈张常侍韦庶子皇甫郎中

穷阴苍苍雪雰雰，雪深没胫泥埋轮。东家典钱归碍夜，南家贳米出凌晨。我独何者无此弊，复帐重衾暖若春。怕寒放懒不肯动，日高睡足方频伸。瓶中有酒炉有炭，瓮中有饭庖有薪。奴温婢饱身晏起，致兹快活良有因。上无皋陶伯益廊庙材，的不能匡君辅国活生民。下无巢父许由箕颍操，又不能食薇饮水自苦辛。君不见南山悠悠多白云，又不见西京浩浩唯红尘。红尘闹热白云冷，好于冷热中间安置身。三年侥幸忝洛尹，两任优稳为商宾。非贤非愚非智慧，不富不贵不贱贫。冉冉老去过六十，腾腾闲来经七春。不知张韦与皇甫，私唤我作何如人。

闲吟

贫穷汲汲求衣食，富贵营营役心力。人生不富即贫穷，光阴易过闲难得。我今幸在穷富间，虽在朝廷不入山。看雪寻花玩风月，洛阳城里七年闲。

诏下

昨日诏下去罪人，今日诏下得贤臣。进退者谁非我事，世间宠辱常纷纷。我心与世两相忘，时事虽闻如不闻。但喜今年饱饭吃，洛阳禾稼如秋云。更倾一尊歌一曲，不独忘世兼忘身。

池上作

自注：西溪、南潭，皆池中胜处也。

西溪风生竹森森，南潭萍开水沉沉。丛翠万竿湘岸色，空碧一泊松江心。浦派萦回误远近，桥岛向背迷登临。澄澜方丈若万顷，倒影咫尺如千寻。泛然独游邈然坐，坐念行心思古今。菟裘不闻有泉沼，西河亦恐无云林。岂如白翁退老地，树高竹密池塘深。华亭双鹤白矫矫，太湖四石青岑岑。眼前尽日更无客，膝上此时惟有琴。洛阳冠盖自相索。谁肯来此同抽簪。

咏史

九年十一月作。

秦磨利刀斩李斯，齐烧沸鼎烹郦其。可怜黄绮入商洛，闲卧白云歌紫芝。彼为葅醢几上尽，此作鸾凤天外飞。去者逍遥来者死，乃知祸福非天为。

哭师皋

南康丹旐引魂回，洛阳篮舁送葬来。北邙原边草树畔草树：一作尹村，月苦烟愁夜过半。妻孥兄弟号一声，十二人肠一时断。往者何人送者谁，乐天哭别师皋时。平生分义向人尽，今日哀冤唯我知。我知何益徒垂泪，篮舆回竿马回辔。何日重闻扫市歌，谁家收得琵琶妓自注：师皋醉后善歌《扫市词》，又有小妓工琵琶，不知今落在何处。萧萧风树白杨影，苍苍露草青蒿气。更就坟边哭一声，与君此别终天地。

感旧 并序

故李侍郎杓直，长庆元年春薨，元相公微之，太和六年秋薨。崔侍郎晦叔，太和七年夏薨。刘尚书梦得，会昌二年秋薨。四君子，予之执友也。三十年间，凋零共尽，唯予衰病，至今独存，因咏悲怀，题为《感旧》。

晦叔坟荒草已陈，梦得墓湿土犹新。微之捐馆将一纪，杓直归丘十二春。城中虽有故第宅，庭芜园废生荆榛。箧中亦有旧书札，纸穿字蠹成灰尘。平生定交取人窄，屈指相知唯五人。四人先去我在后，一枚蒲柳衰残身。岂无晚岁新相识，相识面亲心不亲。人生莫羡苦长命，命长感旧多悲辛。

达哉乐天行

达哉达哉白乐天，分司东都十三年。七旬才满冠已挂，半禄未及车先悬。或伴游客春行乐，或随山僧夜坐禅。二年忘却问家事，门庭多草厨少烟。庖童朝告盐米尽，侍婢暮诉衣裳穿。妻孥不悦甥侄闷，而我醉卧方陶然。起来与尔画生计，薄产处置有后先。先卖南坊十亩园，次卖东郭五顷田。然后兼卖所居宅，仿佛获缗二三千。半与尔充食衣费，半与吾供酒肉钱。吾今已年七十一，眼昏须白头风眩。但恐此钱用不尽，即先朝露归夜泉。未归且住亦不恶，饥餐乐饮安稳眠。死生无可无不可，达哉达哉白乐天。

苏东坡七古上七十四首

辛丑十一月十九日既与子由别于郑州西门之外马上赋诗一篇寄之

不饮胡为醉兀兀，此心已逐归鞍发。归人犹自念庭闱，今我何以慰寂寞。登高回首坡陇隔，惟见乌帽出复没。苦寒念尔衣裘薄，独骑瘦马踏残月。路人行歌居人乐，僮仆怪我苦凄恻。亦知人生要有别，但恐岁月去飘忽。寒灯相对记畴昔，夜雨何时听萧瑟。君知此意不可忘，慎勿苦爱高官职公自注：尝有夜雨对床之言，故云尔。

和子由踏青

东风陌上惊微尘，游人初乐岁华新。人闲正好路傍饮，麦短未怕游车轮。城中居人厌城郭，喧阗晓出空四邻。歌鼓惊山草木动，箪瓢散野乌鸢驯。何人聚众称道人，遮道卖符色怒瞋。宜蚕使汝茧如瓮，宜畜使汝羊如麕。路人未必信此语，强为买服禳新春。道人得钱径沽酒，醉倒自谓吾符神。○前八句叙踏青，后八句就道人卖符生波。

和子由蚕市

蜀人衣食常苦艰，蜀人游乐不知还。千人耕种万人食，一年辛苦一春闲。闲时尚以蚕为市，共忘辛苦逐欣欢。去年霜降砍秋荻，今年箔积如连山。破瓢为轮土为釜，争买不翅金与纨。忆昔与子皆童丱，年年废书走市观。市人争夸斗巧智，野人喑哑遭欺谩。诗来使我感旧事，不悲去国悲流年。

记所见开元寺吴道子画佛灭度以答子由

西方真人谁所见，衣被七宝从双狻。当时修道颇辛苦，柏生两肘乌巢肩。初如濛濛隐山玉，渐如濯濯出水莲。道成一旦就空灭，奔会四海悲人天。翔禽哀响动林谷，兽鬼踯躅泪迸泉。庞眉深目彼谁子，绕床弹指性自圆。隐如寒月堕清昼，空有孤光留故躔。春游古寺拂尘壁，遗像久此霾香烟。画师不复写名姓，皆云道子口所传。纵横固已蔑孙邓，有如巨鳄吞小鲜。来诗所夸孰与比，安得携挂其旁观。

石鼓歌

冬十二月岁辛丑，我初从政见鲁叟。旧闻石鼓今见之，文字郁律蛟蛇走。细观初以指画肚，欲读嗟如箝在口。韩公好古生已迟，我今况又百年后。强寻偏傍推点画，时得一二遗八九。我车既攻马亦同，其鱼维贯之柳公自注：其词云：“我车既攻，我马亦同。”又云：“其鱼维何？维维鲤；何以贯之？维杨与柳。”惟此六句可读，余多不可通。古器纵横犹识鼎，众星错落仅名斗。横糊半已似瘢胝，诘曲犹能辨跟肘。娟娟缺月隐云雾，濯濯嘉禾秀稂莠。漂流百战偶然存，独立千载谁与友。上追轩颉相唯诺，下揖冰斯同以上推寻字体。忆昔周宣歌鸿雁，当时籀史变蝌蚪。厌乱人方思圣贤，中兴天为生耈。东征徐虏阚虎，北伏犬戎随指嗾伏：一作伐。象胥杂沓贡狼鹿，方召联翩赐圭卣。遂因鼓鼙思将帅，岂为考击烦矇瞍。何人作颂比嵩高，万古斯文齐岣嵝。勋劳至大不矜伐，文武未远犹忠厚。欲寻年岁无甲乙，岂有名字记谁某以上叙石鼓为周宣王时作。自从周衰更七国，竟使秦人有九有。扫除诗书诵法律，投弃俎豆陈鞭杻。当年何人佐祖龙，上蔡公子牵黄狗。登山刻石颂功烈，后者无继前者偶。皆云皇帝巡四国，烹灭强暴救黔首。六经既已委灰尘，此鼓亦当遭击掊。传闻九鼎沦泗上，欲使万夫沉水取。暴君纵欲穷人力，神物义不污秦垢。是时石鼓何处避，无乃天工令鬼守。兴亡百变物自闲，富贵一朝名不朽。细思物理坐叹息，人生安得如汝寿以上论鼓不为秦所掊击。

王维吴道子画

何处访吴画，普门与开元。开元有东塔，摩诘留手痕。吾观画品中，莫如二子尊。道子实雄放，浩如海波翻。当其下手风雨快，笔所未到气已吞。亭亭双林间，彩晕扶桑暾。中有至人谈寂灭，悟者悲涕迷者手自扪。蛮君鬼伯千万万，相排竞进头如鼋。摩诘本诗老，佩芷袭芳荪。今观此壁画，亦若其诗清且敦。祗园弟子尽鹤骨，心如死灰不复温。门前两丛竹，雪节贯霜根。交柯乱叶动无数，一一皆可寻其源。吴生虽妙绝，犹以画工论。摩诘得之于象外，有如仙翮谢笼樊。吾观二子皆神俊，又于维也敛衽无间言。

维摩像唐杨惠之塑在天柱寺

昔者子舆病且死，其友子祀往问之。跰鉴井自叹息，造物将安以我为。今观古塑维摩像，病骨磊嵬如枯龟。乃知至人外生死，此身变化浮云随。世人岂不硕且好，身虽未病心已疲。此叟神完中有恃，谈笑可却千熊羆。当其在时或问法，俯首无言心自知。世今遗像兀不语，与昔未死无增亏。田翁俚妇那肯顾，时有野鼠衔其髭。见之使人每自失，谁能与结无言师。

秦穆公墓

橐泉在城东，墓在城中无百步。乃知昔未有此城，秦人以泉识公墓。昔公生不诛孟明，岂有死之日而忍用其良。乃知三子殉公意，亦如齐之二子从田横。古人感一饭，尚能杀其身。今人不复见此等，乃以所见疑古人。古人不可望，今人益可伤。

将往终南和子由见寄

人生百年寄鬓须，富贵何啻葭中莩。惟将翰墨留染濡，绝胜醉倒蛾眉扶。我今废学如寒竽，久不吹之涩欲无。岁云暮矣嗟几余，欲往南溪侣禽鱼。秋风吹雨凉生肤，夜长耿耿添漏壶。穷年弄笔衫袖乌，古人有之我愿如。终朝危坐学僧趺，闭门不出闲履凫。下视官爵如泥淤，嗟我何为久踟蹰。岁月岂肯与汝居，仆夫起餐秣吾驹。

二十七日自阳平至斜谷宿于南山中蟠龙寺

横槎晚渡碧涧口，骑马夜入南山谷。谷中暗水响泷泷，岭上疏星明煜煜。寺藏岩底千万仞，路转山腰三百曲。风生饥虎啸空林，月黑惊麏窜修竹。入门突兀见深殿，照佛青荧有残烛。愧无酒食待游人，旋斫杉松煮溪蔌。板阁独眠惊旅枕，木鱼晓动随僧粥。起观万瓦郁参差，日乱千岩散红绿。门前商贾负椒荈，山后咫尺连巴蜀。何时归耕江上田，一夜心逐南飞鹄。

渼陂鱼

公自注：陂在鄠县。

霜筠细破为双掩，中有长鱼如卧剑。紫荇穿腮气惨凄，红鳞照座光磨闪。携来虽远鬣尚动，烹不待熟指先染。坐客相看为解颜，香粳饱送如填堑。早岁尝为荆渚客，黄鱼屡食沙头店。滨江易采不复珍，盈尺辄弃无乃僭。自从西征复何有，欲致南烹嗟久欠，游鲦琐细空自腥，乱骨纵横动遭砭，故人远馈何以报。客俎久空惊忽赡，东道无辞信使频，西邻幸有庖齑酽。

司竹监烧苇园因召都巡检柴贻勖左藏以其徒会猎园下

官园刈苇岁留槎，深冬放火如红霞。枯槎烧尽有根在，春雨一洗皆萌芽。黄狐老兔最狡捷，卖侮百兽常矜夸。年年此厄竞不悟，但爱蒙密争来家。风回焰卷毛尾热，欲出已被苍鹰遮自此以上言狐兔岁藏苇中，叙猎之地。野人来言此最乐，徒手晓出归满车。巡边将军在近邑，呼来飒飒从矛叉。戍兵久闲可小试，战鼓虽冻犹堪挝。雄心欲搏南涧虎，阵势颇学常山蛇。霜干火烈声爆野，飞走无路号且呀。迎人截来砉逢箭，避犬逸去穷投罝。击鲜走马殊未厌，但恐落日催栖鸦。弊旗仆鼓坐数获，鞍挂雉兔肩分麚以上正赋猎事。主人置酒聚狂客，纷纷醉语晚更哗。燎毛燔肉不暇割，饮啖直欲追羲娲。青丘云梦古所咤，与此何啻百倍加。苦遭谏疏说夷羿，又被赋客嘲淫奢。岂如闲官走山邑，放旷不与趋朝衙。农工已毕岁云暮，车骑虽少宾殊佳。酒酣上马去不告，猎猎霜风吹帽斜以上猎罢置酒。

王颐赴建州钱监求诗及草书

我昔识子自武功，寒厅夜语尊酒同。酒阑烛尽语不尽，倦仆立寐僵屏风。丁宁劝学不死诀，自言亲受方瞳翁。嗟予闻道不早悟，醉梦颠倒随盲聋。迩来忧患苦摧剥，意思萧索如霜蓬，羡君颜色愈少壮，外慕渐少由中充。河车挽水灌脑黑，丹砂伏火入颊红。大梁相逢又东去，但道何日辞樊笼。未能便乞句漏令，官曹似是锡与铜。留诗河上慰离别，草书未暇缘匆匆。

石苍舒醉墨堂

人生识字忧患始，姓名粗记可以休。何用草书夸神速，开卷惝怳令人愁。我尝好之每自笑，君有此病何能瘳。自言其中有至乐，适意无异逍遥游。近者作堂名醉墨，如饮美酒销百忧。乃知柳子语不妄，病嗜土炭如珍羞。君于此艺亦云至，堆墙败笔如山丘。兴来一挥百纸尽，骏马倏忽踏九州。我书意造本无法，点画信手烦推求。胡为议论独见假，只字片纸皆藏收。不减钟张君自足，下方罗赵我亦优。不须临池更苦学，完取绢素充裯稠。

送安惇秀才失解西归

旧书不厌百回读，熟读深思子自知。他年名宦恐不免，今日栖迟那可追。我昔家居断还往，著书不复窥园葵。朅来东游慕人爵，弃去旧学从儿嬉。狂谋谬算百不遂，惟有霜鬓来如期。故山松柏皆手种，行且拱矣归何时。万事早知皆有命，十年浪走宁非痴。与君未可较得失，临别惟有长嗟咨。

送任伋通判黄州兼寄其兄孜

王注：孜时为简州平泉令，字师圣；伋字师中。皆名士，眉人也。东坡谓之大任、小任。兄弟于庆历间登第。

吾州之豪任公子，少年盛壮日千里。无媒自进谁识之，有才不用今老矣。别来十年学不厌，读破万卷诗愈美。黄州小郡夹溪谷，茅屋数家依竹苇。知命无忧子何病，见贤不荐谁当耻。平原老令更可悲，六十青衫贫欲死。桐乡遗老至今泣，颍川大姓谁能箠。因君寄声问消息，莫对黄鹞矜爪觜。

送吕希道知和州

施注：吕希道，字景纯，河东人，丞相文靖公之孙，翰林侍读学士公绰之子，历知解、和、滁、汝、澶、湖、亳七州。

去年送君守解梁，今年送君守历阳。年年送人作太守，坐受尘土堆胸肠。君家联翩三将相，富贵未已今方将。凤雏骥子生有种，毛骨往往传诸郎。观君崛郁负奇表，便合剑佩趋明光。胡为小郡屡奔走，征马未解风帆张。我生本自便江海，忍耻未去犹傍徨。无言赠君有长叹，美哉河水空洋洋。

送文与可出守陵州

壁上墨君不解语，见之尚可消百忧。而况我友似君者，素节凛凛欺霜秋。清诗健笔何足数，逍遥齐物追庄周。夺官遣去不自觉，晓梳脱发谁能收。江边乱山赤如赭，陵阳正在千山头。君知远别怀抱恶，时遣墨君解我愁。

送刘道原归觐南康

施注：刘道原，名恕，筠州人。介甫执政，道原在馆阁，欲引置条例司，固辞。是时，介甫权震天下，人不敢忤，而道原愤愤欲与之校。又条陈所更法令不合众心者，至面刺其过。介甫怒，变色，道原不以为意。或稠人广坐，对其门生诵言得失，无所避，遂与之绝。此诗端为介甫而发，以孔融、汲黯比道原，曹操、张汤况介甫；又云“虽无尺箠与寸刃，口吻排击含风霜”，益著其面折之实也。

晏婴不满六尺长，高节万仞陵首阳。青衫白发不自叹，富贵在天那得忙。十年闭户乐幽独，百金购书收散亡。朅来东观弄丹墨，聊借旧史诛奸强。孔融不肯下曹操，汲黯本自轻张汤。虽无尺箠与寸刃，口吻排击含风霜。自言静中阅世俗，有似不饮观酒狂。衣巾狼藉又屡舞，傍人大笑供千场。交朋翩翩去略尽，惟我与子犹傍徨。世人共弃君独厚，岂敢自爱恐子伤。朝来告别惊何速，归意已逐征鸿翔。匡庐先生古君子，挂冠两纪鬓未苍。定将文度置膝上，喜动邻里烹猪羊。君归为我道名姓，幅巾他日容登堂。

欧阳少师令赋所蓄石屏

何人遗公石屏风，上有水墨希微踪。不画长林与巨植，独画峨嵋山西雪岭上万岁不长之孤松。崖崩涧绝可望不可到，孤烟落日相溟濛。含风偃蹇得真态，刻画始信天有工。我恐毕宏韦偃死葬虢山下，骨可朽烂心难穷。神机巧思无所发，化为烟霏沦石中。古来画师非俗士，摹写物象略与诗人同。愿公作诗慰不遇，无使二子含愤泣幽宫。

陪欧阳公宴西湖

王注：颍州西湖。

谓公方壮鬓似雪，谓公已老光浮颊。朅来湖上饮美酒，醉后剧谈犹激烈。湖边草木新著霜，芙蓉晚菊争煌煌。插花起舞为公寿，公言百岁如风狂。赤松共游也不恶，谁能忍饥啖仙药。已将寿夭付天公，彼徒辛苦吾差乐。城上乌栖暮霭生，银缸画独照湖明。不辞歌诗劝公饮，坐无桓伊能抚筝。

泗洲僧伽塔

我昔南行舟系汴，逆风三日沙吹面。舟人共劝祷灵塔，香火未收旗脚转。回头顷刻失长桥，却到龟山未朝饭。至人无心何厚薄，我自怀私欣所便。耕田欲雨刈欲晴，去得顺风来者怨。若使人人祷辄遂，造物应须日千变。我今身世两悠悠，去无所逐来无恋。得行固愿留不恶，每到有求神亦倦。退之旧云三百尺，澄观所营今已换。不嫌俗士污丹梯，一看云山绕淮甸。

十月十六日记所见

风高月暗云水黄，淮阴夜发朝山阳。山阳晓雾如细雨，炯炯初日寒无光。云收雾卷已停午，有风北来寒欲僵。忽惊飞雹穿户牖，迅驶不复容遮防。市人颠沛百贾乱，疾雷一声如颓墙。使君来呼晚置酒，坐定已复日照廊。怳疑所见皆梦寐，百种变怪旋消亡。共言蛟龙厌旧穴，鱼鳖随徙空陂塘。愚儒无知守章句，论说黑白推何祥。惟有主人言可用，天寒欲雪饮此觞。

游金山寺

我家江水初发源，宦游直送江入海。闻道潮头一丈高，天寒尚有沙痕在。中泠南畔石盘陀，古来出没随涛波。试登绝顶望乡国，江南江北青山多。羁愁畏晚寻归楫，山僧苦留看落日。微风万顷靴文细，断霞半空鱼尾赤。是时江月初生魄，二更月落天深黑。江心似有炬火明，飞焰照山栖鸟惊。怅然归卧心莫识，非鬼非人竟何物公自注：是夜所见如此。江山如此不归山，江神见怪惊我顽。我谢江神岂得已，有田不归如江水。

自金山放船至焦山

金山楼观何耽耽，撞钟击鼓闻淮南。焦山何有有修竹，采薪汲水僧两三。云霾浪打人迹绝，时有沙户祈春蚕公自注：吴人谓水中可田者为沙。我来金山更留宿，而此不到心怀惭。同游尽返决独往，赋命穷薄轻江潭。清晨无风浪自涌，中流歌啸倚半酣。老僧下山惊客至，迎笑喜作巴人谈公自注：焦山长老，中江人也。自言久客忘乡井，只有弥勒为同龛。困眠得就纸帐暖，饱食未厌山蔬甘。山林饥卧古亦有，无田不退宁非贪。展禽虽未三见黜，叔夜自知七不堪。行当投劾谢簪组，为我佳处留茅庵。

次韵子由柳湖感物

忆昔子美在东屯，数间茅屋苍山根。嘲吟草木调蛮獠，欲与猿鸟争啾喧。子今憔悴众所弃，驱马独出无往还。惟有柳湖万株柳，清阴与子共朝昏。胡为讥评不少借，生意凌挫难为繁。柳虽无言不解愠，世俗乍见应怃然。娇姿共爱春濯濯，岂问空腹修蛇蟠。朝看浓翠傲炎赫，夜爱疏影摇清圆。风翻雪阵春絮乱，蠹响啄木秋声坚。四时盛衰各有态，摇落凄怆惊寒温。南山孤松积雪底，抱冻不死谁复贤。

送蔡冠卿知饶州

施注：冠卿与安石议刑名，不合，遂补外，得饶州。公送行，诗意盖在此。

吾观蔡子与人游，掀豗笑语无不可。平生傥荡不惊俗，临事迂阔乃过我。横前坑阱众所畏，布路金珠谁不裹。尔来变化惊何速，昔号刚强今亦颇。怜君独守廷尉法，晚岁却理鄱阳柁。莫嗟天骥逐羸牛，欲试良玉须猛火。世事徐观真梦寐，人生不信长轲。知君决狱有阴功，他日老人酬魏颗。

次韵杨褒早春

穷巷凄凉苦未和，君家庭院得春多。不辞瘦马骑冲雪，来听佳人唱踏莎。破恨径须烦麴糵，增年谁复怨羲娥。良辰乐事古难并，白发青山我亦歌。细雨郊园聊种菜，冷官门户可张罗。放朝三日君恩重，睡美不知身在何。

腊日游孤山访惠勤惠思二僧

天欲雪，云满湖，楼台明灭山有无。水清出石鱼可数出石：一作石出，林深无人鸟相呼。腊日不归对妻孥，名寻道人实自娱。道人之居在何许，宝云山前路盘纡。孤山孤绝谁肯庐，道人有道山不孤。纸窗竹屋深自暖，拥褐坐睡依圆蒲。天寒路远愁仆夫，整驾催归及未晡。出山回望云木合，但见野鹘盘浮图。兹游淡薄欢有余，到家怳如梦蘧蘧。作诗火急迫亡逋，清景一失后难摹。

李杞寺丞见和前篇复用元韵答之

兽在薮，鱼在湖，一入池槛归期无。误随弓旌落尘土，坐使鞭箠环呻呼。追胥连保罪及孥，百日愁叹一日娱。白云旧有终老约，朱绶岂合山人纡。人生何者非蘧庐，故山鹤怨秋猿孤。何时自驾鹿车去，扫除白发烦菖蒲。麻鞋短后随猎夫，射弋狐兔供朝晡。陶潜自作五柳传，潘阆画入三峰图。吾年凛凛今几余，知非不去惭卫蘧。岁荒无术归亡逋，鹄则易画虎难摹。

再和

东望海，西望湖，山平水远细欲无。野人疏狂逐渔钓，刺史宽大容歌呼。君恩饱暖及尔孥，才者不闲拙者娱。穿岩度岭脚力健，未厌山水相萦纡。三百六十古精庐，出游无伴篮舆孤。作诗虽未造藩阈，破闷岂不贤摴蒲。君才敏赡兼百夫，朝作千篇日未晡。朅来湖上得佳句，从此不看营丘图。知君箧椟富有余，莫惜锦绣赏菅蘧。穷多斗险谁先逋，赌取名画不用摹。

游灵隐寺得来诗复用前韵

君不见，钱塘湖，钱王壮观今已无。屋堆黄金斗量珠，运尽不劳折简呼。四方宦游散其孥，官阙留与闲人娱。盛衰哀乐两须臾，何用多忧心郁纡。溪山处处皆可庐，最爱灵隐飞来孤。乔松百丈苍髯须，扰扰下笑柳与蒲。高堂会食罗千夫，撞钟击鼓喧朝晡。凝香方丈眠氍毹，绝胜絮被缝海图。清风徐来惊睡余，遂超羲皇傲几蘧。归时栖鸦正毕逋，孤烟落日不可摹。

戏子由

宛丘先生长如丘，宛丘学舍小如舟。常时低头诵经史，忽然欠伸屋打头。斜风吹帷雨注面，先生不愧旁人羞。任从饱死笑方朔，肯为雨立求秦优。眼前勃谿何足道，处置六凿须天游。读书万卷不读律，致君尧舜知无术。劝农冠盖闹如云，送老齑盐甘似蜜。门前万事不挂眼，头虽长低气不屈以上戏子由。余杭别驾无功劳，画堂五丈容旂旄。重楼跨空雨声远，屋多人少风骚骚。平生所惭今不耻，坐对疲氓更鞭箠。道逢阳虎呼与言，心知其非口诺唯。居高志下真何益，气节消缩今无几以上自嘲。文章小伎安足程，先生别驾旧齐名。如今衰老俱无用，付与时人分重轻。

越州张中舍寿乐堂

施注：熙宁五年，签书公事太子中舍张次山字希元创建。张，建康人，号能吏。

青山偃蹇如高人，常时不肯入官府。高人自与山有素，不待招邀满庭户。卧龙蟠屈半东州，万室鳞鳞枕其股。背之不见与无同，狐裘反衣无乃鲁。张君眼力觑天奥，能遣荆棘化堂宇。持颐宴坐不出门，收揽奇秀得十五。才多事少厌闲寂，卧看云烟变风雨。笋如玉箸椹如簪，强饮且为山作主。不忧儿辈知此乐，但恐造物怪多取。春浓睡足午窗明，想见新茶如泼乳。

雨中游天竺灵感观音院

蚕欲老，麦半黄，前山后山雨浪浪。农夫辍耒女废筐，白衣仙人在高堂。

和蔡淮郎中见邀游西湖三首

夏潦涨湖深更幽，西风落木芙蓉秋。飞雪暗天云拂地，新蒲出水柳映洲。湖上四时看不足，惟有人生飘若浮。解颜一笑岂易得，主人有酒君应留。君不见钱塘游宦客，朝推囚，暮决狱，不因人唤何时休。

城市不识江湖幽，如与蟪蛄语春秋。试令江湖处城市，却似麋鹿游汀洲。高人无心无不可，得坎且止乘流浮。公卿故旧留不得，遇所得意终年留。君不见抛官彭泽令，琴无弦，巾有酒，醉欲眠时遣客休。

田间决水鸣幽幽，插秧未遍麦已秋。相携烧笋苦竹寺，却下踏藕荷花洲。船头斫鲜细缕缕，船尾吹玉香浮浮。临风饱食得甘寝，肯使细故胸中留。君不见壮士憔悴时，饥谋食，渴谋饮，功名有时无罢休。

游径山

众峰来自天目山，势若骏马奔平川。中途勒破千里足，金鞭玉相回旋。人言山住水亦住，下有万古蛟龙渊。道人天眼识王气，结茅宴坐荒山颠。精诚贯山石为裂，天女下试颜如莲。寒窗暖足来扑朔，夜钵咒水降蜿蜒。雪眉老人朝扣门，愿为弟子长参禅。尔来废兴三百载，奔走吴会输金钱。飞楼涌殿压山破，朝钟暮鼓惊龙眠。晴空偶见浮海蜃，落日下数投村鸢。有生共处覆载内，扰扰膏火同烹煎。近来愈觉世议隘，每到宽处差安便。嗟余老矣百事废，却寻旧学心茫然。问龙乞水归洗眼，欲看细字销残年公自注：龙井水洗病眼有效。

试院煎茶

蟹眼已过鱼眼生，飕飕欲作松风鸣。蒙茸出磨细珠落，眩转绕瓯飞雪轻。银瓶泻汤夸第二，未识古人煎水意公自注：古语云：“煎水不煎茶。”。君不见，昔时李生好客手自煎，贵从活火发新泉。又不见，今时潞公煎茶学西蜀，定州花瓷琢红玉。我今贫病常苦饥，分无玉碗捧蛾眉。且学公家作茗饮，砖炉石铫行相随。不用撑肠拄腹文字五千卷，但愿一瓯常及睡足日高时。

孙莘老求墨妙亭诗

兰亭茧纸入昭陵，世间遗集犹龙腾。颜公变法出新意，细筋入骨如秋鹰。徐家父子亦秀绝，字外出力中藏棱。峄山传刻典刑在，千载笔法留阳冰。杜陵评书贵瘦硬，此论未公吾不凭。短长肥瘦各有态，玉环飞燕谁敢憎以上论书，以下叙莘老作亭。吴兴太守真好古，购买断缺挥缣缯。龟趺入坐螭隐壁，空斋昼静闻登登。奇踪散出走吴越，胜事传说夸友朋。书来乞诗要自写，为把栗尾书溪藤。后来视今犹视昔，过眼百世如风灯。他年刘郎忆贺监，还道同时须服膺。

李公择求黄鹤楼诗因记旧所闻于冯当世者

黄鹤楼前月满川，抱关老卒饥不眠。夜闻三人笑语言，羽衣著屐响空山。非鬼非人意其仙，石扉三扣声清圆。洞中铿落门关，缥缈入石如飞烟。鸡鸣月落风驭还，迎拜稽首愿执鞭。汝非其人骨腥膻，黄金乞得重莫肩。持归包裹敝席毯，夜穿茅屋光射天。里闾来观已变迁，似石非石铅非铅。或取而有众忿喧，讼归有司今几年。无功暴得喜欲颠，神人戏汝真可怜。愿君为考然不然，此语可信冯公传。

八月十日夜看月有怀子由并崔度贤良

宛丘先生自不饱，更笑老崔穷百巧。一更相过三更归，古柏阴中看参昴。去年举君苜蓿盘，夜倾闽酒赤如丹。今年还看去年月，露冷遥知范叔寒。典衣自种一顷豆，那知积雨生科斗。归来四壁草虫鸣，不如王江常饮酒公自注：王江，陈州道人。

催试官考较戏作

八月十五夜，月色随处好。不择茅檐与市楼，况我官居似篷岛。凤咮堂前野橘香，剑潭桥畔秋荷老。八月十八潮，壮观天下无。鲲鹏水击三千里，组练长驱十万夫。红旗青盖互明灭，黑沙白浪相吞屠。人生会合古难必，此景此行那两得。愿君闻此添蜡烛，门外白袍如立鹄。

盐官部役戏呈同事兼寄述古

新月照水水欲冰，夜霜穿屋衣生棱。野庐半与牛羊共，晓鼓却随鸦鹊兴。夜来履破裘穿缝，红颊曲眉应入梦。千夫在野口如林，岂不怀归畏嘲弄。我州贤将知人劳，已酿白酒买豚羔。耐寒努力归不远，两脚冻硬公须软。

朱寿昌郎中少不知母所在刺血写经求之五十年去岁得之蜀中以诗贺之

嗟君七岁知念母，怜君壮大心愈苦。羡君临老得相逢，喜极无言泪如雨。不羡白衣作三公，不爱白日升青天，爱君五十著彩服，儿啼却得偿当年。烹龙为炙玉为酒，鹤发初生千万寿。金马诏书锦作囊，白藤肩舆帘蹙绣。感君离合我酸辛，此事今无古或闻。长陵朅来见大姊，仲孺岂意逢将军。开皇苦桃空记面，建中天子终不见。西河郡守谁复讥，颍谷封人羞自荐。○末引六事作收，别是一种章法。

将之湖州戏赠莘老

余杭自是山水窟，侧闻吴兴更清绝。湖中橘林新著霜，溪上苕花正浮雪。顾诸茶芽白于齿，梅溪木瓜红胜颊。吴儿脍缕薄欲飞，未去先说馋涎垂。亦知谢公到郡久，应怪杜牧寻春迟。鬓丝只好对禅榻，湖亭不用张水嬉。

鸦种麦行

霜林老鸦闲无用，畦东拾麦畦西种。畦西种得青猗猗，畦东已作牛尾稀。明年麦熟芒攒槊，农夫未食鸦先啄。徐行俯仰若自矜，鼓翅跳踉上牛角。忆昔舜耕历山鸟为耘，如今老鸦种麦更辛勤。农夫罗拜鸦飞起，劝农使者来行水。

用和人求笔迹韵寄莘老

君不见夷甫开三窟，不如长康号痴绝。痴人自得终天年，智士死智罪莫雪。因穷谁要卿料理，举头看山笏拄颊。野凫翅重自不飞，黄鹤何事两翼垂。泥中相从岂得久，今我不住行恐迟。江夏无双应未去，恨无文字相娱嬉公自注：黄庭坚，莘老婿，能文。

画鱼歌

公自注：湖州道上作。施云：画，胡麦切，音义并同“划”。以钩划鱼。今三吴水乡往往有之。

天寒水落鱼在泥，短钩画水如耕犁。渚浦拔折藻荇乱，此意岂复遗鳅鲵。偶然信手皆虚击，本不辞劳几万一几：同“冀”。一鱼中刃百鱼惊，虾蟹奔忙误跳掷。渔人养鱼如养雏，插竿贯笠惊鹈鹕。岂知白挺闹如雨，搅水觅鱼嗟已疏。

吴中田妇叹

公自注：和贾收韵。

今年粳稻熟苦迟，庶见霜风来几时。霜风来时雨如泻，杷头出菌镰生衣。眼枯泪尽雨不尽，忍见黄穗卧青泥。茅苫一月陇上宿，天晴获稻随车归。汗流肩赪载入市，价贱乞与如糠粞。卖牛纳税拆屋炊，虑浅不及明年饥。官今要钱不要米，西北万里招羌儿。龚黄满朝人更苦，不如却作河伯妇。

游道场山何山

道场山顶何山麓，上彻云峰下幽谷。我从山水窟中来，尚爱此山看不足。陂湖行尽白漫漫，青山忽作龙蛇盘。山高无风松自响，误认石齿号惊湍。山僧不放山泉出，屋底清池照瑶席。阶前合抱香入云，月里仙人亲手植。出山回望翠云鬟，碧瓦朱栏缥缈间。白水田头问行路，小溪深处是何山。高人读书夜达旦，至今山鹤鸣夜半。我今废学不归山，山中对酒空三叹。

至秀州赠钱端公安道并寄其弟惠山老

惠山老：一作惠山山人。

鸳鸯湖边月如水，孤舟夜榜鸳鸯起。平明系缆石桥亭，惭愧冒寒髯御史。结交最晚情独厚，论心无数今有几。寂寞抱关叹萧生，耆老执戟哀杨子。怪君颜采却秀发，无乃迁谪反便美。天公欲困无奈何，世人共抑真疏矣已上赠钱安道，以下寄其弟惠山老。毗陵高山锡无骨，陆子遗味泉冰齿。贤哉仲氏早拂衣，占断此山长洗耳。山头望湖光泼眼，山下濯足波生指。傥容逸少问金堂，记与嵇康留石髓。

法惠寺横翠阁

朝见吴山横，暮见吴山从。吴山故多态，转侧为君容。幽人起朱阁，空洞更无物。惟有千步冈，东西作帘额。春来故国归无期，人言秋悲春更悲。已泛平湖思濯锦，更看横翠忆峨眉。雕栏能得几时好，不独凭栏人易老。百年兴废更堪哀，悬知草莽化池台。游人寻我旧游处，但觅吴山横处来。

往富阳新城李节推先行三日留风水洞见待

春山磔磔鸣春禽，此间不可无我吟。路长漫漫傍江浦，此间不可无君语。金鲫池边不见君，追君直过定山村。路人皆言君未远，骑马少年清且婉。风岩水穴旧闻名，只隔山溪夜不行。溪桥晓溜浮梅萼，知君系马岩花落。出城三日尚迤迟，妻孥怪骂归何时。世上小儿夸疾走，如君相待今安有。

自普照游二庵

长松吟风晚雨细，东庵半掩西庵闭。山行尽日不逢人，野梅香入袂。居僧笑我恋清景，自厌山深出无计。我虽爱山亦自笑，独往神伤后难继。不如西湖饮美酒，红杏碧桃香覆髻。作诗寄谢采薇翁，本不避人那避世。

月兔茶

环非环，玦非玦，中有迷离玉兔儿，一似佳人裙上月。月圆还缺缺还圆，此月一缺圆何年。君不见，斗茶公子不忍斗小团，上有双衔绶带双飞鸾。

薄命佳人

双颊凝酥发抹漆，眼光入帘珠的。故将白练作仙衣，不许红膏污天质。吴音娇软带儿痴，无限闲愁总未知。自古佳人多命薄，闭门春尽杨花落。

於潜令刁同年野翁亭

山翁不出山，溪翁长在溪公自注：前二令作二翁亭。不如野翁来往溪山间，上友麋鹿下凫换汇鹥。问翁何所乐，三年不去烦推挤。翁言此间亦有乐，非丝非竹非蛾眉。山人醉后铁冠落，溪女笑时银栉低。我来观政问风谣，皆云吠犬足生氂。但恐此翁一旦舍此去，长使山人索寞溪女啼公自注：天目山唐道士常冠铁冠。於潜妇女皆插大银栉，长尺许，谓之“蓬沓”。

於潜女

青裙缟袂於潜女，两足如霜不穿屦。沙鬓发丝穿柠，蓬沓障前走风雨。老濞宫妆传父祖，至今遗民悲故主。苕溪杨柳初飞絮，照溪画眉渡溪去。逢郎樵归相媚妩，不信姬姜有齐鲁。

於潜僧绿筠轩

可使食无肉，不可使居无竹。无肉令人瘦，无竹令人俗。人瘦尚可肥，俗士不可医。旁人笑此言，似高还似痴。若对此君仍大嚼，世间那有扬州鹤。

与临安令宗人同年剧饮

我虽不解饮，把盏欢意足。试呼白发感秋人，令唱黄鸡催晓曲。与君登科如隔晨，敝袍霜叶空残绿。如今莫问老与少，儿子森森如立竹。黄鸡催晓不须愁，老尽世人非我独。

东阳水乐亭

公自注：为东阳令王都官概作。

君不学白公引泾东注渭，五斗黄泥一钟水。又不学歌舒横行西海头，归来羯鼓打凉州。但向空山石壁下，爱此有声无用之清流。流泉无弦石无窍，强名水乐人人笑。惯见山僧已厌听，多情海月空留照。洞庭不复来轩辕，至今鱼龙舞钧天。闻道磬襄东入海，遗声恐在海山间。锵然涧谷含宫徵，节奏未成君独喜。不须写入薰风弦，纵有此声无此耳。

宿海会寺

篮舆三日山中行，山中信美少旷平。下投黄泉上青冥，线路每与猿猱争。重楼束缚遭涧坑，两股酸哀饥肠鸣。北渡飞桥踏彭铿，缭垣百步如古城。大钟横撞千指迎，高堂延客夜不扃。杉槽漆斛江河倾，本来无垢洗更轻。倒床鼻息四邻惊，如五鼓天未明。木鱼呼粥亮且清，不闻人声闻履声。

再游径山

老人登山汗如濯，倒床困卧呼不觉。觉来五鼓日三竿，始信孤云天一握公自注：古语云：“孤云两角，去天一握。”。平生未省出艰险，两脚惯曾行荦确。含晖亭上望东溟，凌霄峰头挹南岳。共爱丝杉翠丝乱，谁见玉芝红玉琢。白云何事自来往，明月长圆无晦朔公自注：山有白云峰、明月庵。冢上鸡鸣犹忆钦，山前凤舞远徵璞。雪窗驯兔元不死，烟岭孤猿苦难捉。从来白足傲生死，不怕黄巾把刀槊。榻上双痕凛然在，剑头一吷何须角公自注：以上皆山中故事。嗟我昏顽晚闻道，与世龃龉空多学。灵水先除眼界花，清诗为洗心源浊。骚人未要逃竞病，禅老但喜闻剥啄。此生更得几回来，从今有暇无辞数。

送杭州杜戚陈三掾罢官归乡

施注：公《乌台诗话》：熙宁五年，杭州录参杜子方、司户陈珪、司理戚秉道，各为承勘本州姓裴人家女使夏沈香投井及姓裴人女身死不明事。本路提刑陈睦举驳，差秀州通判张若济重勘，决杀夏沈香，三官因此冲替。意陈睦、张若济驳勘不当，致此三人无辜失官。轼作诗送之云：“君言失意能几时，月啖虾蟆行复皎”，意取卢仝《月蚀》诗云：“传闻古来说，月蚀虾蟆精”，仝意比朝廷为小人所蒙蔽也。轼亦言杜子方等本无罪，为陈睦、张若济蒙蔽朝廷，以冲替逐人，后当感悟牵复云。“徇时所得无几何，随手已遭忧患绕”，意谓张若济不久亦自被劾矣。

秋风摵摵鸣枯蓼，船阁荒村夜悄悄。正当逐客断肠时，君独歌呼醉连晓。老夫平生齐得丧，尚恋微官失轻矫。君今憔悴归无食，五斗未可秋毫小。君言失意能几时，月啖虾蟆行复皎。杀人无验中不快，此恨终身恐难了。徇时所得无几时，随手已遭忧患绕。期君正似种宿麦，忍饥待食明年。

胡穆秀才遗古铜器似鼎而小上有两柱可以覆而不蹶以为鼎则不足疑其饮器也胡有诗答之

双耳兽啮环，长唇鹅擘啄。三趾下锐春蒲短，两柱高张秋菌细。君看翻覆俯仰间，覆成三角翻两髻。古书虽满腹，苟有用我亦随世。嗟君一见呼作鼎，才注升合已漂逝。不如学鸱夷，尽日盛酒真良计公自注：有古篆五字，不可识。

和钱安道寄惠建茶

我官于南今几时，尝尽溪茶与山茗。胸中似记故人面，口不能言心自省。为君细说我未暇，试评其略差可听。建溪所产虽不同，一一天与君子性。森然可爱不可慢，骨清肉腻和且正。雪花雨脚何足道，啜过始知真味永。纵复苦硬终可录，汲黯少戆宽饶猛。草茶无赖空有名，高者妖邪次顽。体轻虽复强浮泛，性滞偏工呕酸冷。其间绝品岂不佳，张禹纵贤非骨鲠。葵花玉不易致，道路幽险隔云岭。谁知使者来自西，开缄磊落收百饼。嗅香嚼味本非别，透纸自觉光炯炯。粃糠团凤友小龙，奴隶日注臣双井。收藏爱惜待佳客，不敢包裹钻权幸。此诗有味君勿传，空使时人怒生瘿。

和柳子玉喜雪次韵仍呈述古

诗翁爱酒长如渴，瓶尽欲沽囊已竭。灯青火冷不成眠，一夜捻须吟喜雪。诗成就我觅欢处，我穷正与君仿佛。曷不走投陈孟公，有酒醉君仍饱德。琼瑶欲尽天应惜，更遣清光续残月。安得佳人擢素手，笑捧玉碗两奇绝。艳歌一曲回阳春，坐使高堂生暖热。

古缠头曲

鹍弦铁拨世无有，乐府旧工惟尚叟。一生喙硬眼无人，坐此困穷今白首。翠鬟女子年十七，指法已似呼韩妇。惊帆渡海风掣回，满面尘沙和泪垢。青衫不逢湓浦客，红袖漫插曹纲手。尔来一见哀骀佗，便著臂躬井臼。我惭贫病百不足，强对黄花饮白酒。转关濩索动有神，雷辊空堂战窗牖。四弦一抹拥袂立，再拜十分为我寿。世人只解锦缠头，与汝作诗传不朽。

大风留金山两日

塔上一铃独自语，明日颠风当断渡。朝来白浪打苍崖，倒射轩窗作飞雨。龙骧万斛不敢过，渔艇一叶从掀舞。细思城市有底忙，却笑蛟龙为谁怒。无事久留童仆怪，此风聊得妻孥许。潜山道人独何事，半夜不眠听粥鼓。

无锡道中赋水车

翻翻联联衔尾鸦，荦荦确确蜕骨蛇。分畴翠浪走云阵，刺水绿针抽稻芽。洞庭五月欲飞沙，鼍鸣窟中如打衙。天公不见老翁泣翁：一作农，唤取阿香推雷车。

青牛岭高绝处有小寺人迹罕到

暮归走马沙河塘，炉烟袅袅十里香。朝行曳杖青牛岭，崖泉咽咽千山静。君勿笑老僧，耳聋唤不闻，百年俱是可怜人。明朝且复城中去，白云却在题诗处。

梅圣俞诗中有毛长官者今於潜令国华也圣俞没十五年而君犹为令捕蝗至其邑作诗戏之

诗翁憔悴老一官，厌见苜蓿堆青盘。归来羞涩对妻子，自比鲇鱼缘竹竿。今君滞留生二毛，饱听衙鼓眠黄绸。更将嘲笑调朋友，人道猕猴骑土牛。愿君恰似高常侍，暂为小邑仍刺史。不愿君为孟浩然，却遭明主故还山。宦游逢此岁年恶，飞蝗来时半天黑。羡君封境稻如云，蝗自识人人不识。

十八家诗钞 卷十四

苏东坡七古中百三十四首

听贤师琴

大弦春温和且平，小弦廉折亮以清。平生未识宫与角，但闻牛鸣盎中雉登木。门前剥啄谁叩门，山僧未闲君勿瞋。归家且觅千斛水，净洗从前筝笛耳。

赠写真何充秀才

君不见，潞州别驾眼如电，左手挂弓横捻箭。又不见，雪中骑驴孟浩然，皱眉吟诗肩耸山。饥寒富贵两安在，空有遗像留人间。此身常拟同外物，浮云变化无踪迹。问君何苦写我真，君言好之聊自适。黄冠野服山家容，意欲置我山岩中。勋名将相今何限，往写褒公与鄂公。

润州甘露寺弹筝

多景楼上弹神曲，欲断哀弦再三促。江妃出听雾雨愁，白浪翻空动浮玉公自注：金山名。唤取吾家双凤槽，遣作三峡孤猿号。与君合奏芳春调，啄木飞来霜

树杪。

虎儿

旧闻老蚌生明珠，未省老兔生於菟。老兔自谓月中物，不骑快马骑蟾蜍。蟾蜍爬沙不肯行，坐令青衫垂白须。於菟骏猛不类渠，指挥黄熊驾黑。丹砂紫麝不用涂，眼光百步走妖狐。妖狐莫夸智有余，不劳摇牙咀尔徒。

铁沟行赠乔太博

城东波陇何所似，风吹海涛低复起。城中病守无所为，走马来寻铁沟水。铁沟水浅不容辀，恰似当年韩与侯。有鱼无鱼何足道，驾言聊复写我忧。孤村野店亦何有，欲发狂言须斗酒。山头落日侧金盆，倒著接？搔白首。忽忆从军年少时，轻裘细马百不知。臂弓腰箭南山下，追逐长杨射猎儿。老去同君两憔悴，犯夜醉归人不避。明年定起故将军，未肯先诛霸陵尉。

苏州姚氏三瑞堂

公自注：姚氏世以孝称。

君不见，董召南，隐居行义孝且慈。天公亦恐无人知，故令鸡狗相哺儿，又令韩老为作诗。尔来三百年，名与淮水东南驰。此人世不乏，此事亦时有。枫桥三瑞皆目见，天意宛在虞鳏后。惟有此诗非昔人，君更往求无价手。

莫笑银杯小答乔太博

陶潜一县令，独饮仍独醒。犹将公田二顷五十亩，种秫作酒不种秔。我今号为二千石，岁酿百石何以醉宾客。请君莫笑银杯小，尔来岁旱东海窄。会当拂衣归故丘，作书贷粟监河侯。万斛船中著美酒，与君一生长拍浮。

送段屯田分得于字

劝农使者古大夫，不惜春衫践泥涂。王事靡盬君甚劬，奉常客卿虬两须。东武县令天马驹，泮宫先生非俗儒。相与野饮四子俱，乐哉此乐城中无。溪边策杖自携壶，腰笏不烦何易于。胶西病守老且迂，空斋愁坐纷墨朱。四十岂不知头颅，畏人不出何其愚。

次韵章传道喜雨

公自注：祷常山而得。

去年夏旱秋不雨，海畔居民饮咸苦。今年春暖欲生蝝，地上戢戢多于土。预忧一旦开两翅，口吻如风那肯吐。前时渡江入吴越，布阵横空如项羽公自注：去岁钱塘见飞蝗自西北来，极可畏。农夫拱手但垂泣，人力区区固难御。扑缘鬃毛困牛马，啖啮衣服穿房户。坐观不救亦何心，秉畀炎火传自古。荷锄散掘谁敢后，得米济饥还小补。常山山神信英烈，驾雷公诃电母。应怜郡守老且愚，欲把疮痍手摩抚。山中归时风色变，中路已觉商羊舞。夜窗骚骚闹松竹，朝畦泫泫流膏乳。从来蝗旱必相资，此事吾闻老农语。庶将积润扫遗孽，收拾丰岁还明主。县前已窖八千斛公自注：今春及今得蝗子八千余斛，率以一升完一亩。更看蚕妇过初眠公自注：蚕一眠则蝗不复生矣，未用贺客来旁午。先生笔力吾所畏，蹙踏鲍谢跨徐庾蹙：同蹴。偶然谈笑得佳篇，便恐流传成乐府。陋邦一雨何足道，吾君盛德九州普。中和乐职几时作，试向诸生选何武。

惜花

吉祥寺中锦千堆公自注：钱塘花最盛处，前年赏花真盛哉。道人劝我清明来，腰鼓百面如春雷，打彻凉州花自开。沙河塘上插花回，醉倒不觉吴儿咍，岂知如今双鬓摧。城西古寺没蒿莱，有僧闭门手自栽，千枝万叶巧剪裁。就中一丛何所似，马脑槃盛金缕杯。而我食菜方清斋，对花不饮花应猜。夜来雨雹如李梅，红残绿暗吁可哀公自注：钱塘吉祥寺花为第一。壬子清明，赏会最盛。金盘彩篮以献于座者五十三人。夜归沙河塘上，观者如山，尔后无复继也。今年，诸家园圃花亦极盛，而龙兴僧房一丛尤奇，但衰病牢落，自无以发兴耳。昨日雨雹如此，花之存者有几？可为叹息也。

寄刘孝叔

施注：刘孝叔，名述。神宗时擢侍御史知杂事，数论事，凯切。曾与王安石争狱事不合，出知江州。逾岁，提举崇禧观。东坡倅杭，与孝叔会虎丘，和其二诗。吴兴六客堂，孝叔其一人也。此诗首言征伐之意。熙宁三年十一月，诏京畿河北京东西路置三十七将，将官遂与州郡长吏争衡，故云“联翩三十七将军，走马西来各开府”。又立保甲法，令诸州籍保甲聚民而教之，禁令苛急，往往去为盗，郡县不敢以闻，故云“保甲连村团未遍”。五年，立方田均税法，诏司农以条约并式颁之天下，岁以九月，委令佐分地计量，乃书户帖，连庄帐付之，以为地符，故云“方田讼牒纷如雨”。七年，吕惠卿建手实法，使民自上其家之物产，而官为注籍，奉使者至析秋毫，天下病之，至八年十月乃罢，故曰“尔来手实降新书”，云云。又曰“平生学问止流俗”，是时，安石凡议其新政者，皆以流俗谓之也。孝叔年七十二，卒。绍兴间，录其风节，赠秘阁修撰。

君王有意诛骄卤，椎破铜山铸铜虎。联翩三十七将军，走马西来各开府。南山伐木作车轴，东海取鼍漫战鼓。汗流奔走谁敢后，恐乏军兴污质斧。保甲连村团未遍，方田讼牒纷如雨。尔来手实降新书，抉剔根株穷脉缕。诏书恻怛信深厚，吏能浅薄空劳苦。平生学问止流俗，众里笙竽谁比数。忽令独奏凤将雏，仓卒欲吹那得谱。况复连年苦饥馑，剥啮草木啖泥土。今年雨雪颇应时，又报蝗虫生翅股。忧来洗盏欲强醉，寂寞虚斋卧空。公厨十日不生烟，更望红裙踏筵舞。故人屡寄山中信，只有当归无别语。方将雀鼠偷太仓，未肯衣冠挂神武。吴兴丈人真得道，平日立朝非小补。自从四方冠盖闹，归作二浙湖山主。高踪已自杂渔钓，大隐何曾弃簪组。去年相从殊未足，问道已许谈其粗粗，一作祖。逝将弃官往卒业，俗缘未尽那得睹。公家只在霅溪上，上有白云如白羽。应怜进退苦皇皇，更把安心教初祖。

张安道乐全堂

列子御风殊不恶，犹被庄生讥数数。步兵饮酒中散琴，于此得全非至乐。乐全居士全于天，维摩丈室空翛然。平生痛饮今不饮，无琴不独今无弦。我公天与英雄表，龙章凤姿照鱼鸟。但令端委坐庙堂，北狄西戎谈笑了。如今老去苦思归，小字亲书寄我诗。试问乐全全底事，无全何处更相亏。

和蒋夔寄茶

我生百事常随缘，四方水陆无不便。扁舟渡江适吴越，三年饮食穷芳鲜。金齑玉脍饭炊雪，海螯江柱初脱泉。临风饱食甘寝罢，一瓯花乳浮轻圆。自从舍舟入东武，沃野便到桑麻川。剪毛胡羊大如马，谁记鹿角腥槃筵。厨中烝粟埋饭瓮，大杓更取酸生涎施注：《世说》：诸阮饮酒，不复用常杯斟酌，以大瓮盛酒，圜坐相向，大杓更饮之。柘罗铜碾弃不用，脂麻白土须盆研。故人犹作旧眼看，谓我好尚如当年。沙溪北苑强分别，水脚一线争谁先。清诗两幅寄千里，紫金百饼费万钱。吟哦烹噍两奇绝，只恐偷乞烦封缠。老妻稚子不知爱，一半已入姜盐煎。人生所遇无不可，南北嗜好知谁贤。死生祸福久不择，更论甘苦争蚩妍。知君穷旅不自释，因诗寄谢聊相镌。

薄薄酒二首 并序

胶西先生赵明叔，家贫好饮，不择酒而醉，常云：薄薄酒；胜茶汤；丑丑妇，胜空房。其言虽俚，而近乎达。故推而广之，以补东州之乐府，既又以为未也，复自和一篇，以发览者之一噱云耳。

薄薄酒，胜茶汤。粗粗布，胜无裳。丑妻恶妾胜空房，五更待漏靴满霜，不如三伏日高睡足北窗凉。珠襦玉柙万人相送归北邙，不如悬鹑百结独坐负朝阳。生前富贵，死后文章，百年瞬息万世忙。夷齐盗蹠俱亡羊，不如眼前一醉是非忧乐两都忘。

薄薄酒，饮两钟。粗粗布，着两重。美恶虽异醉暖同，丑妻恶妾寿乃公。隐居求志义之从，本不计较东华尘土北窗风。百年虽长要有终，富死未必输生穷。但恐珠玉留君容，千载不朽遭樊崇。文章自足欺盲聋，谁使一朝富贵面发红。达人自达酒何功，世间是非忧乐本来空。

赵郎中见和戏复答之

赵子吟诗如泼水，一挥三百八十字。奈何效我欲寻医，恰似西施藏白地。赵子饮酒如淋灰，一年十万八千杯。若不令君早入务，饮竭东海生黄埃。我衰临政多缪错，羡君精采如秋鹗。颇哀老子令日饮，为君坐啸主画诺。

送碧香酒与赵明叔教授

闻君有妇贤且廉，劝君慎勿为楚相。不羡紫驼分御食，自遣赤脚沽村酿。嗟君老狂不知愧，更吟丑妇恶嘲谤。诸生闻语定失笑，冬暖号寒卧无帐。碧香近出帝子家，鹅儿破壳酥流盎。不学刘伶独自饮，一壶往助齐眉饷。

赵既见和复次韵答之

长安小吏天所放，日夜歌呼和丞相。岂知后世有阿瞒，北海樽前捉私酿。先生未出禁酒国，诗语孤高常近谤。几回无酒欲沽君，却畏有司书簿帐。酸寒可笑分一斗，日饮亡何足袁盎。更将险语压衰翁，只恐自是台无饷。

赵郎中往莒县逾月而归复以一壶遗之仍用前韵

东邻主人游不归，悲歌夜夜闻舂相。门前人闹马嘶急，一家喜气如春酿。王事何曾怨独贤，室人岂忍交谪谤。大儿踉越门限，小儿咿哑语绣帐。定教舞袖掣伊凉，更想夜庖鸣瓮盎。题诗送酒君勿诮，免使退之嘲一饷。

留别释迦院牡丹呈赵倅

春风小院却来时，壁间惟见使君诗。应问使君何处去，凭花说与春风知。年年岁岁何穷已，花似今年人老矣。去年崔护若重来，前度刘郎在千里。

大雪青州道上有怀东武园亭寄孔周翰

超然台上雪，城郭山川两奇绝。海风吹碎碧琉璃，时见三山白银阙。盖公堂前雪，绿窗朱户相明灭。堂中美人雪争妍，粲然一笑玉齿颊。就中山堂雪更奇，青松怪石乱琼丝。惟有使君游不归，五更上马愁敛眉。君不见，淮西李侍中，夜入蔡州缚取吴元济。又不见，襄阳孟浩然，长安道上骑驴吟雪诗。何当闭门饮美酒，无人毁誉河东守。

书韩干牧马图

南山之下，汧渭之间，想见开元天宝年，八坊分屯隘秦川，四十万匹如云烟。骓驷骆骊骝，白鱼赤兔骍皇，龙颅凤颈狞且妍，奇姿逸德隐驽顽。碧眼胡儿手足鲜，岁时剪刷供帝闲。柘袍临池侍三千，红妆照日光流渊。楼下玉螭吐清寒，往来蹙踏生飞湍。众工舐笔和朱铅，先生曹霸弟子韩。厩马多肉尻脽圆脽：音谁，肉中画骨夸尤难。金羁玉勒绣罗鞍，鞭箠刻烙伤天全。不如此图近自然。平沙细草荒芊绵，惊鸿脱兔争后先。王良挟策飞上天，何必俯首服短辕。

和李邦直沂山祈雨有应

高田生黄埃，下田生苍耳。苍耳亦已无，更问麦有几。蛟龙睡足亦解惭，二麦枯时雨如洗。不知雨从何处来，但闻吕梁百步声如雷。试上城南望城北，际天菽粟青成堆。饥火烧肠作牛吼，不知待得秋成否。半年不雨坐龙慵，共怨天公不怨龙。今朝一雨聊自赎，龙神社鬼各言功。无功日盗太仓谷，嗟我与龙同此责。劝农使者不汝容，因君作诗先自劾。

和子由与颜长道同游百步洪相地筑亭种柳

平明坐衙不暖席，归来闭闲终日。卧闻客至倒屣迎，两眼蒙笼余睡色。城东泗水步可到，路转河洪翻雪白。安得青丝络骏马，蹙踏飞波柳阴下。奋身三丈两蹄间，振鬣长鸣身自干。少年狂兴久已谢，但忆嘉陵绕剑关。剑关大道车方轨，君自不去归何难。山中故人应大笑，筑室种柳何时还。

送颜复兼寄王巩

彭城官居冷如水，谁从我游颜氏子。我衰且病君亦穷，衰穷相守正其理。胡为一朝舍我去，轻衫触热行千里。问君无乃求之欤，答我不然聊尔耳。京师万事日日新，故人如故今有几。君知牛行相君宅，扣门但觅王居士。清诗草圣俱入妙，别后寄我书连纸。苦恨相思不相见，约我重阳嗅霜蕊。君归可唤与俱来，未应指目妨进拟。太一老仙闲不出公自注：张安道为中太一官使，巩安道婿也，踵门问道今时矣。因行过我路几何，愿君推挽加鞭箠。吾侪一醉岂易得，买羊酝酒从今始。

蝎虎

黄鸡啄蝎如啄黍，窗间守宫称蝎虎。暗中缴尾伺飞虫，巧捷功夫在腰膂。跂跂脉脉善缘壁，陋质从来谁比数。今年岁旱号蜥蝎，狂走儿童闹歌舞。能衔渠水作冰雹，便向蛟龙觅云雨。守宫努力搏苍蝇，明年岁旱当求汝。

章质夫寄惠崔徽真

玉钗半脱云垂耳，亭亭芙蓉在秋水。当时薄命一酸辛，千古华堂奉君子。水边何处无丽人，近前试看丞相瞋。不如丹青不解语，世间言语原非真。知君被恼更愁绝，卷赠老夫惊老拙。为君援笔赋梅花，未害广平心似铁。

代书答梁先

此身与世真悠悠，苍颜华发谁汝留。强名太守古徐州，忘归不如楚沐猴。鲁人岂独不知丘，蹸藉夫子无罪尤。异哉梁子清而修，不远千里从我游。了然正色悬双眸，世之所驰子独不。一经通明传节侯，小楷精绝规摹欧公自注：梁生学欧阳公书。我衰废学懒且偷，畏见问事贾长头。别来红叶黄花秋，夜梦见之起坐愁。遗我石盆与瓯，黑质白章声琳球。谓言山石生涧沟，追琢尚可王公羞。感子佳意能无酬，反将木瓜报珍投。学如富贵在博收贵：一作贾，仰取俯拾无遗筹。道大如天不可求，修其可见致其幽。愿子笃实慎勿浮，发愤忘食乐忘忧。

河复 并序

熙宁十年秋，河决澶渊，注巨野，入淮泗，自澶魏以北，皆绝流而济。楚大被其害，彭门城下水二丈八尺，七十余日不退。吏民疲于守御。十月十三日，澶州大风终日，既止，而河流一枝，已复故道。闻之喜甚，庶几可塞乎！乃作《河复》诗，歌之道路，以致民愿而迎神休，盖守土者之志也。

君不见，西汉元光元封间，河决瓠子二十年。巨野东倾淮泗满，楚人恣食黄河鳣。万里沙回封禅罢，初遣越巫沉白马。河公未许人力穷，薪刍万计随流下。吾君仁圣如帝尧，百神受职河神骄。帝遣风师下约束，北流夜起澶州桥。东风吹冻收微渌，神功不用淇园竹。楚人种麦满河污，仰看浮槎栖古木。

韩干马十四匹

二马并驱攒八蹄，二马宛颈鬃尾齐。一马任前双举后，一马却避长鸣嘶。老髯奚官骑且顾，前身作马通马语。后有八匹饮且行，微流赴吻若有声。前者既济出林鹤，后者欲涉鹤俯啄。最后一匹马中龙，不嘶不动尾摇风。韩生画马真是马，苏子作诗如见画。世无伯乐亦无韩，此诗此画谁当看。

赠写御容妙善师

忆昔射策干先皇，珠帘翠幄分两厢。紫衣中使下传诏，跪奉冉冉闻天香。仰观眩晃目生晕，但见晓色开扶桑。迎阳晚出步就坐，绛纱玉斧光照廊。野人不识日月角，仿佛尚记重瞳光。三年归来真一梦，桥山松桧凄风霜。天容玉色谁敢画，老师古寺昼闭房。梦中神授心有得，觉来信手笔已忘。幅巾常服俨不动，孤臣入门涕自滂。元老侑坐须眉古，虎臣立侍冠剑长。平生惯写龙凤质，肯顾草间猿与獐。都人踏破铁门限，黄金白璧空堆床。尔来摹写亦到我，谓是先帝白发郎。不须览镜坐自了，明年乞身归故乡。

答吕梁仲屯田

乱山合沓围彭门，官居独在悬水村公自注：悬水村，吕梁地名。居民萧条杂麋鹿，小市冷落无鸡豚。黄河西来初不觉，但讶清泗流奔浑。夜闻沙岸鸣瓮盎，晓看雪浪浮鹏鹍。吕梁自古喉吻地，万顷一抹何由吞。坐观入市卷闾井，吏民走尽余王尊。计穷路断欲安适，吟诗破屋愁鸢蹲以上言河决水盛。岁寒霜重水归壑，但见屋瓦留沙痕。入城相对如梦寐，我亦仅免为鱼鼋。旋呼歌舞杂诙笑，不惜饮釂空瓶盆。念君官舍冰雪冷，新诗美酒聊相温。人生如寄何不乐，任使绛蜡烧黄昏以上水退相慰。宣房未筑淮泗满，故道堙灭疮痍存。明年劳苦应更甚，我当畚锸先黥髡。付君万指伐顽石，千锤雷动苍山根。高城如铁洪口快，谈笑却扫看崩奔。农夫掉臂免狼顾，秋谷布野如云屯。还须更置软脚酒，为君击鼓行金樽以上言明年塞河。

答孔周翰求书与诗

身闲曷不长闭口，天寒正好深藏手。吟诗写字有底忙，未脱多生宿尘垢。不蒙讥诃子厚疾，反更刻画无盐丑。征西自有家鸡肥，太白应惊饭山瘦。与君相从知几日，东风待得花开杏。拨弃万事勿复谈，百觚之后那辞酒。

送李公恕赴阙

君才有如切玉刀，见之凛凛寒生毛。愿随壮士斩蛟蜃，不愿腰间缠绵绦。用违其才志不展，坐与胥吏同疲劳。忽然眉上有黄气，吾君渐欲收英髦。立谈左右俱动色，一语径破千言牢。我顷分符在东武，脱略万事惟嬉遨。尽坏屏障通内外，仍呼骑曹为马曹。君为使者见不问，反更对饮持双螯。酒酣箕坐语惊众，杂以嘲讽穷诗骚。世上小儿多忌讳，独能容我真贤豪。为我买田临汶水，逝将归去诛蓬蒿。安能终老尘土下，俯仰随人如桔槔。

春菜

蔓菁宿根已生叶，韭牙戴土拳如蕨。烂蒸香荠白鱼肥，碎点青蒿凉饼滑。宿酒初消春睡起，细履幽畦掇芳辣。茵陈甘菊不负渠，鲙缕堆槃纤手抹。北方苦寒今未已，雪底波棱如铁甲。岂如吾蜀富冬蔬，霜叶露芽寒更茁。久抛松葛犹细事，苦笋江豚那忍说。明年投劾径须归，莫待齿摇并发脱。

送孔郎中赴陕郊

惊风击面黄沙走，西出崤函脱尘垢。使君来自古徐州，声震河潼殷关右。十里长亭闻鼓角，一川秀色明花柳。北临飞槛卷黄流，南望青山如岘首。东风吹开锦绣谷，渌水翻动蒲萄酒。讼庭生草数开樽，过客如云牢闭口。

与梁左藏会饮傅国博家

将军破贼自草檄，论诗说剑俱第一。彭城老守本虚名，识字劣能欺项籍。风流别驾贵公子，欲把笙歌暖锋镝。红旆朝开猛士噪，翠帷暮卷佳人出。东堂醉卧呼不起，啼鸟落花春寂寂。试教长笛傍耳根，一声吹裂阶前石。

约公择饮是日大风

先生生长匡庐山，山中读书三十年。旧闻饮水师颜渊，不知治剧乃所便。偷儿夜探赤白丸，奋髯忽逢朱子元。半年群盗诛七百，谁信家书藏九千。春风无事秋月闲，红妆执乐豪且妍。紫衫玉带两部全，琵琶一抹四十弦。客来留饮不计钱，齐人爱公如子产。儿啼卧路呼不还，我惭山郡空留连。牙兵部吏笑我寒，邀公饮酒公无难。约束官奴买花钿，薰衣理鬓夜不眠。晓来颠风尘暗天，我思其由岂坐悭。作诗愧谢公笑欢，归来瑟缩愈不安。要当啖公八百里，豪气一洗儒生酸。

续丽人行 并序

李仲谋家有周昉画背面欠伸内人，极精。戏作此诗。

深宫无人春日长，沉香亭北百花香。美人睡起薄梳洗，燕舞莺啼空断肠。画工欲画无穷意，背立东风初破睡。若教回首却嫣然，阳城下蔡俱风靡。杜陵饥客眼长寒，蹇驴破帽随金鞍。隔花临水时一见，只许腰肢背后看。心醉归来茅屋底，方信人间有西子。君不见，孟光举案与眉齐，何曾背面伤春啼。○“心醉”二句拙，“孟光”二句腐。

起伏龙行 并引

徐州城东二十里，有石潭。父老云与泗水通，增损清浊，相应不差，时有河鱼出焉。元丰元年春旱，或云置虎头潭中，可以致雷雨。用其说，作《起伏龙行》。

何年白竹千钧弩，射杀南山雪毛虎。至今颅骨带霜牙，尚作四海毛虫祖。东方久旱千里赤，三月行人口生土。碧潭近在古城东，神物所蟠谁敢侮。上欹苍石拥岩窦，下应清河通水府。眼光作电走金蛇，鼻息为云擢烟缕。当年负图传帝命，左右羲轩诏神禹。尔来怀宝但贪眠，满腹雷霆瘖不吐。赤龙白虎战明日公自注：是月丙辰，明日庚寅，倒卷黄河作飞雨。嗟我岂乐斗两雄，有事径须烦一怒。

次韵答刘泾

吟诗莫作秋虫声，天公怪汝钩物情，使汝未老华发生。芝兰得雨蔚青青，何用自燔以出馨。细书千纸杂真行，新音百变口如莺。异义蜂起弟子争，舌翻涛澜卷齐城。万卷堆胸兀相撑，以病为乐子未惊。以上嘲刘之苦。我有至味非煎烹，是中之乐吁难名。绿槐如山暗广庭，飞虫绕耳细而清。败席展转卧见经，亦自不嫌翠织成。意行信足无沟坑，不识五郎呼作卿。吏民哀我老不明，相戒无复烦鞭刑。时临泗水照星星，微风不起镜面平。安得一舟如叶轻，卧闻邮签报水程。莼羹羊酪不须评，一饱且救饥肠鸣。以上叙己之乐。

携妓乐游张山人园

大杏金黄小麦熟，堕巢乳鹊拳新竹。故将俗物恼幽人，细马红妆满山谷。提壶劝酒意虽重，杜鹃催归声更速。酒阑人散却关门，寂历斜阳挂疏木。

和子由送将官梁左藏仲通

雨足谁言春麦短，城坚不怕秋涛卷。日长惟有睡相宜，半脱纱巾落纨扇。芳草不锄当户长，珍禽独下无人见。觉来身世都是梦，坐久枕痕犹著面。城西忽报故人来，急扫风轩炊麦饭公自注：徐州所出。伏波论兵初矍铄，中散谈仙更清远。南都从事亦学道，不恤肠空夸脑满。问羊他日到金华，应许相将游阆苑前八句自叙闲适之趣，后八句叙梁来徐，兼忆子由。

次韵秦观秀才见赠秦与孙莘老李公择甚熟将入京应举

夜光明月非所投，逢年遇合百无忧。将军百战竟不侯，伯郎一斗得凉州。翘关负重非无力，十年不入纷华域。故人坐上见君文，谓是古人吁莫测。新诗说尽万物情，硬黄小字临黄庭。故人已去君未到，空吟河畔草青青。谁谓他乡各异县，天遣君来破吾愿。一闻君语识君心，短李髯孙眼中见。江湖放浪久全真，忽然一鸣惊倒人。纵横所值无不可，知君不怕新书新。千金敝帚那堪换，我亦淹留岂长算。山中既未决同归，我聊尔耳君其漫。

仆曩于长安陈汉卿家见吴道子画佛碎烂可惜其后十余年复见之于鲜于子骏家则已装背完好子骏以见遗作诗谢之

贵人金多身复闲，争买书画不计钱。已将铁石充逸少公自注：法帖大王书中有殷铁石字。铁石，梁武帝时人，更补朱繇为道玄公自注：世所收吴道子画多朱繇笔也。烟薰屋漏装玉轴，鹿皮苍璧知谁贤。吴生画佛本神授，梦中化作飞空仙。觉来落笔不经意，神妙独到秋毫颠。昔我长安见此画，叹息至宝空潸然。素丝断续不忍看，已作蝴蝶飞联翩。君能收拾为补缀，体质散落嗟神全。志公仿佛见刀尺，修罗天女犹雄妍。如观老杜飞鸟句，脱字欲补知无缘。问君乞得良有意，欲将俗眼为洗湔。贵人一见定羞怍，锦囊千纸何足捐。不须更用博麻缕，付与一炬随飞烟。

次韵舒教授寄李公择

草书妙绝吾所兄，真书小低犹抗行。论文作诗俱不敌，看君谈笑收降旌。去年逾月方出昼公自注：子去年留齐月余，为君剧饮几濡首。今年过我虽少留，寂寞陶潜方止酒公自注：此行公择病酒，久不饮。别时流涕揽君须。悬知此欢堕空虚。松下纵横余屐齿，门前辘想君车。怪君一身都是德，近之清润沦肌骨。细思还有可恨时，不许蓝桥见倾国公自注：公择有婢，名云英，屡欲出，不果。

次韵答舒教授观余所藏墨

异时长笑王会稽，野鹜膻腥污刀几。暮年却得庾安西，自厌家鸡题六纸。二子风流冠当代，顾与儿童争愠喜。秦王十八已龙飞，嗜好晚将蛇蚓比。我生百事不挂眼，时人缪说云工此。世间有癖念谁无，倾身障簏尤堪鄙。一生当著几屐，定心肯为微物起。此墨足支三十年，但恐风霜侵发齿。非人磨墨墨磨人，瓶应未罄罍先耻。逝将振衣归故国，数亩荒园自锄理。作书寄君君莫笑，但觅来禽与青李。一螺点漆便有余，万灶烧松何处使。君不见，永宁第中捣龙麝，列屋闲居清且美。倒晕连眉秀岭浮，双鸦画鬓香云委。时闻五斛赐蛾绿，不惜千金求獭髓。闻君此诗当大笑，寒窗冷砚冰生水。

答范淳甫

吾州下邑生刘季，谁数区区张与李。重瞳遗迹已尘埃，惟有黄楼临泗水公自注：郡有听事，俗谓之霸王厅，相传不可坐，仆拆之以盖黄楼。而今太守老且寒，侠气不洗儒生酸。犹胜白门穷吕布，欲将鞍马事曹瞒。

次韵答王定国

每得君诗如得书，宣心写妙书不如。眼前百种无不有，知君一以诗驱除。传闻都下十日雨，青泥没马街生鱼。旧雨来人今不来，悠然独酌卧清虚。我虽作郡古云乐，山川信美非吾庐。愿君不废重九约，念此衰冷勤呵嘘。

芙蓉城 并引

世传王回子高与仙人周瑶英游芙蓉城。元丰元年三月，余始识子高，问之，信然。乃作此诗，极其情而归之正，亦变风止乎礼义之意也。邵氏长蘅注：胡微之作《王子高芙蓉城传略》云：王回，字子高，虞部员外郎正路之次子。初遇一女，自言周太尉女，语王曰：“我于人间嗜欲未尽，缘以冥契，当侍巾帻，是以奉寻，非一朝夕之分也。”又王初见周，惧不敢寝，更深困甚，视窗户掩阒，及入解衣，闻屏帏间有喘息声，乃适。女郎已脱衣而卧。天明，□□□余香不散。自是，朝去夕至，凡百余日。又周云即预朝列，王曰：“朝帝耶？”不言其详。由此倏去不来者数日。忽一夕，梦周道服而至，谓王曰：“我居幽僻，君能一往否？”喜而从之，但觉其身飘然，与周同举。须臾，过一岭，及一门。珍禽佳木，清流怪石，殿阁金碧相照。遂与王自东厢门入循廊。至一殿亭，甚雄壮。下有三楼，相视而耸，亦甚雄丽。廊间半开，周忽入，王少留。须臾，周与一女郎至。周曰：“三山之事息乎？”曰：“虽已息，奈情何？”于是拊掌而去。逡巡，东廊之门启，有女流道装而出者百余人，立于庭下。俄闻殿上卷帘，有美丈夫一人，朝服凭几，而庭下之女循次而上。少顷，凭几者起，帘复下，诸女流亦复不见。周遂命王登东厢之楼，上有酒具。凭栏纵观，山川清秀。梁上有碑，题曰“碧云”，其字则《真诰》，八龙云篆。王未及下，一女郎复登是楼，年可十五，容色娇媚，亦周之比。周曰：“此芳卿也，与我最相爱。”芳卿盖其字耳。梦之明日，周来，王语以梦。周笑曰：芳卿之意甚勤也。”王问何地，周曰：“芙蓉城也。”曰：“凭几者谁，三山之事何谓？”周皆不对。问芳卿何姓，曰：“与我同。”王感其事，作诗遗周云。又虞曹公状其事以奏帝。春花秋月，凄怆悲泣而去。周临别，留诗云：“久事屏帏不暂闲，今朝离意尚阑珊。临行惟有相思泪，滴在罗衣一半斑。”按，《芙蓉城传》，施氏注散入句下，王注录之，亦不详。蘅未见全传，又无他本可校，兹从施氏句注中掇拾出之，未免句字脱落，残阙多有。而先生是诗，大概采用其意，不可略也。乃附著之如此。

芙蓉城中花冥冥，谁其主者石与丁。珠帘玉案翡翠屏，云舒霞卷千俜停。中有一人长眉青，炯如微云淡疏星。往来三世空炼形，竟坐误读黄庭经。天门夜开飞爽灵，无复白日乘云。俗缘千劫磨不尽，翠被冷落凄余馨。因过缑山朝帝廷，夜闻笙箫弭节听。飘然而来谁使令，皎如明月入窗棂。忽然而去不可执，寒衾虚幌风泠泠。仙宫洞房本不扃，梦中同蹑凤皇翎。径度万里如奔霆，玉楼浮空耸亭亭。天书云篆谁所铭，绕楼飞步高竛竮。仙风锵然韵流铃，蘧蘧形开如醉醒。芳卿寄谢空丁宁，一朝覆水不返瓶。罗巾别泪空荧荧。春风花开秋叶零，世间罗绮纷膻腥。此身流浪随沧溟。偶然相值两浮萍。愿君收视观三庭，勿与嘉谷生蝗螟。从渠一念三千龄，下作人间尹与邢。

送将官梁左藏赴莫州

燕南垂，赵北际，其间不合大如砺。至今父老哀公孙，烝土为城铁作门。城中积谷三百万，猛士如云骄不战。一旦鼓角鸣地中，帐下美人空掩面。岂如千骑平时来，笑谭謦欬生风雷。葛巾羽扇红尘静，投壶雅歌清燕开。东方健儿虓虎样，泣涕怀思廉耻将。彭城老守亦凄然，不见君家雪儿唱。

中秋见月寄子由

明月未出群山高，瑞光万丈生白毫。一杯未尽银阙涌，乱云脱坏如崩涛。谁为天公洗眸子，应费明河千斛水。遂令冷看世间人，照我湛然心不起。西南大星如弹丸，角尾奕奕苍龙蟠。今宵注眼看不见，更许萤火争清寒。何人舣舟临古汴，千灯夜作鱼龙变。曲折无心逐浪花，低昂赴节随歌板公自注：是夜，贾客舟中放水灯。青荧灭没转前山，浪飐风回岂复坚。明月易低人易散，归来呼酒更重看。堂前月色愈清好，咽咽寒螀鸣露草。卷帘推户寂无人，窗下吚哑惟楚老公自注：近有一孙，名楚老。南都从事莫羞贫，对月题诗有几人。明朝人事随日出。怳然一梦瑶台客。

答王巩

公自注：巩将见过，有诗自谓恶客，戏之。

汴泗绕吾城，城坚如削铁。中有李临淮，号令肝胆裂。古来彭城守，未省怕恶客。恶客云是谁，祥符相公孙。是家豪逸生有种《汉书·外戚传》：“是家轻族人。”是家字本之，千金一掷颇黎盆。连车载酒来，不饮外酒嫌其村。子有千瓶酒，我有万株菊。任子满头插，团团见花不见目。醉中插花归，花重压折轴。问客何所须，客言我爱山。青山自绕郭，不要买山钱。此外有黄楼，楼下一河水美哉，洋洋乎可以疗饥并洗耳。彭城之游乐复乐，客恶何如主人恶。

九日黄楼作

去年重阳不可说，南城夜半千沤发。水穿城下作雷鸣，泥满城头飞雨滑。黄花白酒无人问，日暮归来洗靴袜。岂知还复有今年，把对花容一呷。莫嫌酒薄红粉陋，终胜泥中千柄锸。黄楼新成壁未干，清河已落霜初杀。朝来白露如细雨，南山不见千寻刹。楼前便作海茫茫，楼下空闻橹鸦轧。薄寒中人老可畏，热酒烧肠气先压。烟消日出见渔村，远水鳞鳞山。诗人猛士杂龙虎公自注：坐客三十余人，多知名之士，楚舞吴歌乱鹅鸭。一杯相属君勿辞，此景何殊泛清霅。

李思训画长江绝岛图

山苍苍，江茫茫。大孤小孤江中央。崖崩路绝猿鸟去，惟有乔木搀天长。客舟何处来，棹歌中流声抑扬。沙平风软望不到，孤山久与船低昂。峨峨两烟鬟，晓镜开新妆。舟中贾客莫漫狂，小姑前年嫁彭郎。

次韵王巩独眠

居士身心如槁木，旅馆孤眠体生粟。谁能相思琢白玉，服药千朝偿一宿。天寒日短银灯续，欲往从之车脱轴。何人吹断参差竹，泗水茫茫鸭头绿。

登云龙山

醉中走上黄茅冈，满冈乱石如群羊。冈头醉倒石作床，仰看白云天茫茫。歌声落谷秋风长。路人举首东南望，拍手大笑使君狂。

次韵僧潜见赠

道人胸中水镜清，万象起灭无逃形。独依古寺种秋菊，要伴骚人餐落英。人间底处有南北，纷纷鸿雁何曾冥。闭门坐穴一禅榻，头上岁月空峥嵘。今年偶出为求法，欲与慧剑如砻硎。云衲新磨山水出，霜髭不剪儿童惊。公侯欲识不可得，故知倚市无倾城。秋风吹梦过淮水，想见橘柚垂空庭。故人各在天一角，相望落落如晨星。彭城老守何足顾，枣林桑野相邀迎。千山不惮荒店远，两脚欲趁飞猱轻。多生绮语磨不尽，尚有宛转诗人情。猿吟鹤唳本无意，不知下有行人行。空阶夜雨自清绝，谁使掩抑啼孤茕。我欲仙山掇瑶草，倾筐坐叹何时盈。簿书鞭扑昼填委，煮茗烧栗宜宵征。乞取摩尼照浊水，共看落月金盆倾。

次韵潜师放鱼

法师说法临泗水，无数天花随麈尾。劝将净业种西方，莫待梦中呼起起。哀哉若鱼竟坐口，远愧知几穆生醴。况逢孟简对卢仝，不怕校人欺子美。疲民尚作鱼尾赤，数罟未除吾颡泚。法师自有衣中珠，不用辛苦沙泥底。

百步洪 并引

王定国访余于彭城。一日，棹小舟，与颜长道携盼、英、卿三子游泗水，北上圣女山，南下百步洪，吹笛饮酒，乘月而归。余时以事不得往。夜着羽衣，伫立黄楼上，相视而笑，以为李太白死，世间无此乐三百余年矣。定国既去逾月，复与参寥师放舟洪下，追怀曩游，已为陈迹，喟然而叹，故作二诗。一以遗参寥，一以寄定国，且示颜长道、舒尧文，邀同赋云：

长洪斗落生跳波，轻舟南下如投梭。水师绝叫凫雁起，乱石一线争磋磨。有如兔走鹰隼落，骏马下注千丈坡。断弦离柱箭脱手，飞电过隙珠翻荷。四山眩转风掠耳，但见流沫生千涡。崄中得乐虽一快，何异水伯夸秋河。我生乘化日夜逝，坐觉一念逾新罗。纷纷争夺醉梦里，岂信荆棘埋铜驼。觉来俯仰失千劫，回视此水殊委蛇。君看岸边苍石上，古来篙眼如蜂窠。但应此心无所住，造物虽驶如吾何。回船上马各归去，多言师所呵。

佳人未肯回秋波，幼舆欲语防飞梭。轻舟弄水买一笑，醉中荡桨肩相磨。不学长安闾里侠，貂裘夜走胭脂坡。独将诗句拟鲍谢，涉江共采秋江荷。不知诗中道何语，但觉两颊生微涡。我时羽服黄楼上，坐见织女初斜河。归来笛声满山谷，明月正照金叵罗。奈何舍我入尘土，扰扰毛群欺卧驼。不念空斋老病叟，退食谁与同委蛇。时来洪上看遗迹，忍见屐齿青苔窠。诗成不觉双泪下，悲吟相对惟羊何。欲遣佳人寄锦字，夜寒手冷无人呵。

夜过舒尧文戏作

先生堂上霜月苦，弟子读书喧两庑。推门入室书纵横，蜡纸灯笼晃云母。先生骨清少眠卧，长夜默坐数更鼓。耐寒石研欲生冰，得火铜瓶如过雨。郎君欲出先自赞，坐客敛衽谁敢侮。明朝阮籍过阿戎，应作羲之羡怀祖。

次韵舒尧文祈雪雾猪泉

长笑蛇医一寸腹，衔水吐雹何时足。苍鹅无罪亦可怜，斩颈横盘不敢哭。岂知泉下有猪龙，卧枕雷车踏阴轴。前年太守为旱请，雨点随人如撒菽。太守归国龙归泉，至今人咏淇园绿。我今又复罹此旱，凛凛疲民在沟渎。却寻旧迹叩神泉，坐客仍携王子渊。看草中和乐职颂，新声妙语慰华颠。晓来泉上东风急，须上冰珠老蛟泣。怪词欲逼龙飞起，崄韵不量吾所及。行看积雪厚埋牛，谁与春工掀百蛰。此时还复借君诗，余力汰辀仍贯笠。挥毫落纸勿言疲，惊龙再起震失匙。

石炭 并引

彭城旧无石炭，元丰元年十二月，始遣人访获于州之西南白土镇之北，冶铁作兵，犀利胜常云。

君不见，前年雨雪行人断，城中居民风裂骭。湿薪半束抱衾裯，日暮敲门无处换。岂料山中有遗宝，磊落如？万车炭。流膏迸液无人知，阵阵腥风自吹散。根苗一发浩无际，万人鼓舞千人看。投泥泼水愈光明，烁玉流金见精悍。南山栗林渐可息，北山顽矿何劳锻。为君铸作百炼刀，要斩长鲸为万段。

作书寄王晋卿忽忆前年寒食北城之游走笔为此诗

北城寒食烟火微，落花胡蜨作团飞。王孙出游乐忘归，门前骢马紫金。吹笙帐底烟霏霏，行人举头谁敢睎。扣门狂客君不麾，更遣倾城出翠帷。书生老眼省见稀，画图但觉周昉肥。别来春物已再菲，西望不见红日围。何时东山歌采薇，把盏一听金缕衣。

雪斋

公自注：杭僧法言作雪山于斋中。

君不见，峨眉山西雪千里，北望成都如井底。春风百日吹不消，五月行人如冻蚁。纷纷市人争夺中，谁信言公似赞公。人间热恼无处洗，故向西斋作雪峰。我梦扁舟入吴越，长廊静院灯如月。开门不见人与牛公自注：言有诗见寄，云：林下闲看水牯牛，惟见空庭满山雪。

月夜与客饮杏花下

杏花飞帘散余春，明月入户寻幽人。褰衣步月踏花影，炯如流水涵青蘋。花间置酒清香发，争挽长条落香雪。山城薄酒不堪饮，劝君且吸杯中月。洞箫声断月明中，惟忧月落酒杯空。明朝卷地春风恶，但见绿叶栖残红。

田国博见示石炭诗有铸剑斩佞臣之句次韵答之

楚山铁炭皆奇物，知君欲斫奸邪窟。属镂无眼不识人，楚国何曾斩无极。玉川狂直古遗民，救月裁诗语最真。千里妖蟆一寸铁，地上空愁虮虱臣。

舟中夜起

微风萧萧吹菰蒲，开门看雨月满湖。舟人水鸟两同梦，大鱼惊窜如奔狐。夜深人物不相管，我独形影相嬉娱。暗潮生渚吊寒蚓，落月挂柳看悬蛛。此生忽忽忧患里，清境过眼能须臾。鸡鸣钟动百鸟散，船头击鼓还相呼。

次韵秦太虚见戏耳聋

君不见，诗人借车无可载，留得一钱何足赖。晚年更似杜陵翁，右臂虽存耳先聩。人将蚁动作牛斗，我风雷真一噫。闻尘扫尽根性空，不须更枕清流派。大朴初散失浑沌，六凿相攘更胜败。眼花乱坠酒生风，口业不停诗有债。君知五蕴皆是贼，人生一病今先差差：同瘥，楚懈切。但恐此心终未了，不见不闻还是碍。今君疑我特佯聋，故作嘲诗穷崄怪。须防额痒出三耳，莫放笔端风雨快。

送刘寺丞赴余姚

中和堂后石楠树，与君对床听夜雨。玉笙哀怨不逢人，但见香烟横碧缕。讴吟思归出无计，坐想蟋蟀空房语。明朝开锁放观潮，豪气正与潮争怒。银山动地君不看，独爱清香生云雾。别来聚散如宿昔，城郭空存鹤飞去。我老人间万事休，君亦洗心从佛祖。手香新写法界观，眼净不觑登伽女。余姚古县亦何有，龙井白泉甘胜乳。千金买断顾渚春，似与越人降日注。

王巩清虚堂

清虚堂里王居士，闭眼观身如止水身：一作心。水中照见万象空，敢问堂中谁隐几。吴兴太守老且病，堆案满前长渴睡。愿君勿笑反自观，梦幻去来殊未已。长疑安石恐不免，未信犀首终无事。勿将一念住清虚，居士与我盖同耳。

送渊师归径山

我昔尝为径山客，至今诗笔余山色。师住此山三十年，妙语应须得山骨。谿城六月水云蒸，飞蚊猛捷如花鹰。羡师方丈冰雪冷，兰膏不动长明灯。山中故人知我至，争来问讯今何似。为言百事不如人，两眼犹能书细字公自注：径山夏无蚊。余旧诗云：问龙乞水归洗眼，欲看细字销残年。

与胡祠部游法华山

堤湖欲尽山为界，始见寒泉落高派。道人未放泉出山，曲折虚堂泻清快。使君年老尚儿戏，绿棹红船舞澎湃。一笑翻杯水溅裙，余欢濯足波生隘。长松搀天龙起立，苍藤倒谷云崩坏。仰穿蒙密得清旷，一览震泽吁可怪。谁云四万八千顷，渺渺东尽日所晒。归涂十里尽风荷，清唱一声闻露薤。嗟予少小慕真隐，白发青衫天所械。忽逢佳士与名山，何异枯杨便马疥。君犹鸾鹤偶飘堕，六翮如云岂长铩。不将新句纪兹游，恐负山中清净债。

又次前韵赠贾耘老

具区吞灭三州界，浩浩汤汤纳千派。从来不著万斛船，一苇渔舟恣奔快。仙坛古洞不可到，空听余澜鸣湃湃。今朝偶上法华岭，纵观始觉人寰隘。山头卧碣吊孤冢，下有至人僵不坏。空余白棘网秋虫，无复青莲山幽怪。我来徙倚长松下，欲掘茯苓亲洗晒。闻道山中富奇药，往往灵芝杂葵薤。诗人空腹待黄精，生事只看长柄械公自注：子美诗云：长镵长镵白木柄，我生托子以为命。今年大熟期一饱，食叶微虫真癣疥公自注：今岁有小虫食叶，不甚为害。白花半落紫穟香，攘臂欲助磨镰铩。安得山泉变春酒，与子一洗寻常债。

赵阅道高斋

见公奔走谓公劳，闻公隐退云公高。公心底处有高下，梦幻去来随所遭。不知高斋竟何义，此名之设缘吾曹。公年四十已得道，俗缘未尽余伊皋。功名富贵俱逆旅，黄金知系何人袍。超然已了一大事，挂冠而去真秋毫。坐看猿猱落罝罔，两手未肯置所操。乃知贤达与愚陋，岂直相去九牛毛。长松百尺不自觉，企而羡者蓬与蒿。我欲赢粮往问道，未应举臂辞卢敖。

过新息留示乡人任师中

公自注：任时知泸州，亦坐事对狱。

昔年尝羡任夫子，卜居新息临淮水。怪君便尔忘故乡，稻熟鱼肥信清美。竹陂雁起天为黑公自注：小竹陂在县北，桐柏烟横山半紫公自注：桐柏庙在县南。知君坐受儿女困，悔不先归弄清泚。尘埃我亦失收身，此行蹭蹬尤可鄙。寄食方将依白足，附书未免烦黄耳。往虽不及来有年，诏恩倘许归田里。却下关山入蔡州，为买乌犍三百尾公自注：黄州出水牛。

定惠院寓居月夜偶出

幽人无事不出门，偶逐东风转良夜。参差玉宇飞木末，缭绕香烟来月下。江云有态清自媚，竹露无声浩如泻。已惊弱柳万丝垂，尚有残梅一枝亚。清诗独吟还自和，白酒已尽谁能借。不辞青春忽忽过，但恐欢意年年谢。自知醉耳爱松风，会拣霜林结茅舍。浮浮大甑长炊玉，溜溜小槽如压蔗。饮中真味老更浓，醉里狂言醒可怕。闭门谢客对妻子，倒冠落佩从嘲骂。

次韵前篇

去年花落在徐州，对月酣歌美清夜。今年黄州见花发，小院闭门风露下。万事如花不可期，余年似酒那禁泻。忆昔扁舟溯巴峡，落帆樊口高桅亚。长江衮衮空自流，白发纷纷宁少借。竟无五亩继沮溺，空有千篇凌鲍谢。至今归计负云山，未免孤衾眠客舍。少年辛苦真食蓼，老境安闲如啖蔗。饥寒未至且安居，忧患已空犹梦怕。穿花踏月饮村酒，免使醉归官长骂。

安国寺寻春

卧闻百舌呼春风，起寻花柳村村同。城南古寺修竹合，小房曲槛欹深红。看花叹老忆年少，对酒思家愁老翁。病眼不羞云母乱，鬓丝强理茶烟中。遥知二月王城外，玉仙洪福花如海。薄罗匀雾盖新妆，快马争风鸣杂珮。玉川先生真可怜，一生耽酒终无钱。病过春风九十日，独抱添丁看花发。

寓居定惠院之东杂花满山有海棠一株土人不知贵也

江城地瘴蕃草木，只有名花苦幽独。嫣然一笑竹篱间，桃李漫山总粗俗。也知造物有深意，故遣佳人在空谷。自然富贵出天姿，不待金盘荐华屋。朱唇得酒晕生脸，翠袖卷纱红映肉。林深雾暗晓光迟，日暖风轻春睡足。雨中有泪亦凄怆，月下无人更清淑。先生食饱无一事，散步逍遥自扪腹。不问人家与僧舍，拄杖敲门看修竹。忽逢绝艳照衰朽，叹息无言揩病目。陋邦何处得此花，无乃好事移西蜀。寸根千里不易到，衔子飞来定鸿鹄。天涯流落俱可念，为饮一樽歌此曲。明朝酒醒还独来，雪落纷纷那忍触。

次韵乐著作野步

老来几不辨西东，秋后霜林且强红。眼晕见花真是病，耳虚闻蚁定非聪。酒醒不觉春强半，睡起常惊日过中。植杖偶逢为黍客，披衣闲咏舞雩风。仰看落蕊收松粉，俯见新芽摘杞丛。楚雨还昏云梦泽，吴潮不到武昌宫公自注：黄州对岸武昌县有孙权故宫。废兴古郡诗无数，寂寞闲窗易粗通。解组归来成二老，风流他日与君同。

王齐万秀才寓居武昌县刘郎洑正与伍洲相对伍子胥奔吴所从渡江也

君家稻田冠西蜀，捣玉扬珠三万斛。塞江流柿起书楼，碧瓦朱栏照山谷。倾家取乐不论命，散尽黄金如转烛。惟余旧书一百车，方舟载入荆江曲。江上青山亦何有，伍洲遥望刘郎薮。明朝寒食当过君，请杀耕牛压私酒。与君饮酒细论文，酒酣访古江之。仲谋公瑾不须吊，一酹波神英烈君。

陈季常自岐亭见访郡中及旧州诸豪争欲邀致之戏作陈孟公诗一首

孟公好饮宁论斗，醉后关门防客走。不妨闲过左阿君，百谪终为贤太守。老居闾里自浮沉，笑问松柏何苦心。忽然载酒从陋巷，为爱扬雄作酒箴。长安富儿求一过，千金寿君君笑唾。汝家安得客孟公，从来只识陈惊坐。

武昌铜剑歌 并引

供奉官郑文，尝官于武昌。江岸裂，出古铜剑。文得之以遗余。冶铸精巧，非锻冶所成者。

雨余江清风卷纱，雷公蹑云捕黄蛇。蛇行空中如狂矢，电光煜煜烧蛇尾。或投以块铿有声，雷飞上天蛇入水。水上青山如削铁，神物欲出山自裂。细看两胁生碧花，犹是西江老蛟血。苏子得之何所为，蒯缑弹铗咏新诗。君不见，凌烟功臣长九尺，腰间玉具高拄颐。

石芝 并引

元丰三年五月十一日癸酉夜，梦游何人家。开堂西门，有小园古井，井上皆苍石，石上生紫藤如龙蛇，枝叶如赤箭。主人言，此石芝也。余率尔折食一枝，众皆惊笑。其味如鸡苏而甘。明日，作此诗。

空堂明月清且新，幽人睡息来初匀。了然非梦亦非觉，有人夜呼祁孔宾。披衣相从到何许，朱栏碧井开琼户。忽惊石上堆龙蛇，玉芝紫笋生无数。锵然敲折青珊瑚，味如蜜藕和鸡苏。主人相顾一抚掌，满堂坐客皆卢胡。亦知洞府嘲轻脱，终胜嵇康羡王烈。神山一合五百年，风吹石髓坚如铁。

与子由同游寒溪西山

散人出入无町畦，朝游湖北暮淮西。高安酒官虽未上，两脚垂欲穿尘泥。与君聚散若云雨，共借此日相提携。千摇万兀到樊口，一箭放溜先凫鹥。层层草木暗西岭，浏浏霜雪鸣雪溪。空山古寺亦何有，归路万顷青玻璃。我今漂泊等鸿雁，江南江北无常栖。幅巾不拟过城市，欲踏径路开新蹊公自注：路有直入寒溪不过武昌者。却忧别后不忍到，见子行迹空余凄。吾侪流落岂天意，自坐迂阔非人挤。行逢山水辄羞叹，此去未免勤盐齑。何当一遇李八百，相哀白发分刀圭。

五禽言 并引

梅圣俞尝作《四禽言》。余谪黄州，寓居定惠院。绕舍皆茂林修竹，荒池蒲苇。春夏之交，鸣鸟百族，土人多以其声之似者名之。遂用圣俞体作《五禽言》。

使君向蕲州，更唱蕲州鬼。我不识使君，宁知使君死。人生作鬼会不免，使君已老知何晚公自注：王元之自黄移蕲州，闻啼鸟。问其名，或对曰：此名蕲州鬼。元之恶之，果卒于蕲。

南山昨夜雨，西溪不可渡。溪边布谷儿，劝我脱破袴。不辞脱袴溪水寒，水中照见催租瘢公自注：土人谓布谷为“脱却破袴”。

去年麦不熟，挟弹规我肉。今年麦上场，处处有残粟。丰年无象何处寻，听取林间快活吟公自注：此鸟声云：“麦饭熟，即快活”。

力作力作，蚕丝一百箔。垅上麦头昂，林间桑子落。愿侬一箔千两丝，缫丝得蛹饲尔雏公自注：此鸟声云：“蚕丝一百箔”。

姑恶姑恶，姑不恶，妾命薄。君不见，东海孝妇死作三年干，不如广汉庞姑去却还公自注：姑恶，水鸟也。俗云妇以姑虐死，故其声云。

铁拄杖 并引

柳真龄，字安期，闽人也。家宝一铁拄杖，如楖栗木，牙节宛转天成，中空有簧，行辄微响。柳云得之浙中，相传王审知以遗钱镠，镠以赐一僧。柳偶得之，以遗余。作此诗谢之。

柳公手中黑蛇滑，千年老根生乳节。忽闻铿然爪甲声，四座惊顾知是铁。含簧腹中迎泉语，迸火石上飞星裂。公言此物老有神，自昔闽王饷吴越。不知流落几人手，坐看变灭如春雪。忽然赠我意安在，两脚未许甘衰歇。便寻辙迹访崆峒，径渡洞庭探禹穴。披榛觅药采芝菌，刺虎蛟擉蛇蝎。会教化作两钱锥，归来见公未华发。问我铁君无恙否，取出摩挲向公说。

四时词

春云阴阴雪欲落，东风和冷惊帘幕。渐看远水绿生漪，未放小桃红入萼。佳人瘦尽雪肤肌，眉敛春愁知为谁。深院无人剪刀响，应将白纻作春衣。

垂柳阴阴日初永，蔗浆酪粉金盘冷。帘额低垂紫燕忙，蜜脾已满黄蜂静。高楼睡起翠眉嚬，枕破斜红未肯匀。玉腕半揎云碧袖，楼前知有断肠人。

新愁旧恨眉生绿，粉汗余香在蕲竹。象床素手熨寒衣，烁烁风灯动华屋。夜香烧罢掩重扃，香雾空濛月满庭。抱琴转轴无人见，门外空闻裂帛声。

霜叶萧萧鸣屋角，黄昏陡觉罗衾薄。夜风摇动镇帷犀，酒醒梦回闻雪落。起来呵手画双雅，醉脸轻匀衬眼霞。真态生香谁画得，玉奴纤手嗅梅花。

二虫

君不见，水马儿，步步逆流水，大江东流日千里，此虫趯趯长在此。君不见，滥堆，决起随冲风，随风一去宿何许，逆风还落蓬蒿中。二虫愚知俱莫测，江边一笑无人识。

徐使君分新火

临皋亭中一危坐，三见清明改新火。构中枯木应笑人，钻斫不然谁似我。黄州使君怜久病，分我五更红一朵。从来破釜跃江鱼，只有清诗嘲饭颗。起携蜡炬绕空屋，欲事煎烹无一可。为公分作无尽灯，照破十方昏暗锁。

蜜酒歌 并引

西蜀道人杨世昌善作蜜酒，绝醇酽。余既得其方，作此歌以遗之。

真珠为浆玉为醴，六月田夫汗流泚。不如春瓮自生香，蜂为耕耘花作米。一日小沸鱼吐沫，二日眩转清光活。三日开瓮香满城，快泻银瓶不须拨。百钱一斗浓无声，甘露微浊醍醐清。君不见，南园采花蜂似雨，天教酿酒醉先生。先生年来穷到骨，问人乞米何曾得。世间万事真悠悠，蜜蜂大胜监河侯。

又一首答二犹子与王郎见和

脯青苔，炙青蒲。烂蒸鹅鸭乃瓠壶，煮豆作乳脂为酥。高烧油烛斟蜜酒，贫家百物初何有，古来百巧出穷人，搜罗假合乱天真。诗书与我为曲糵，酝酿老夫成搢绅。质非文是终难久，脱冠还作扶犁叟。不如蜜酒无燠寒，冬不加甜夏不酸。老夫作诗殊少味，爱此三篇如酒美。封胡羯末已可怜，不知更有王郎子。

次韵孔毅父集古人句见赠五首

羡君戏集他人诗，指呼市人如使儿。天边鸿鹄不易得，便令作对随家鸡。退之惊笑子美泣，问君久假何时归。世间好句世人共，明月自满千家墀。

紫驼之峰人莫识，杂以鸡豚真可惜。今君坐致五侯鲭，尽是猩唇与熊白。路旁拾得半段枪，何必开炉铸矛戟。用之如何在我耳，入手当令君丧魄。

天下几人学杜甫，谁得其皮与其骨。划如太华当我前，跛欲上惊崷崪。名章俊语纷交衡，无人巧会当时情。前生子美只君是，信手拈得俱天成。

诗人雕刻闲草木，搜抉肝肾神应哭。不如默诵千万首，左抽右取谈笑足。夜吟石鼎声悲秋，可怜好事刘与侯。何当一醉百不问，我欲眠矣君归休。

膏明兰臭俱自焚，象牙翠羽戕其身。多言自古为数穷，微中有时堪解纷。痴人但数羊羔儿，不知何者是左慈。千章万句卒非我，急走捉君应已迟。

上巳日与二三子携酒出游随所见辄作数句明日集之为诗故词无伦次

薄云霏霏不成雨，杖藜晓入千花坞。柯丘海棠吾有诗，独笑深林谁敢侮。三杯卯酒入径醉，一枕春睡日亭午。竹间老人不读书，留我闭门谁教汝。出檐聚枳十围大，写真素壁千蛟舞。东坡作塘今几尺，携酒一劳农工苦。却寻流水出东门，坏垣古堑花无主。卧开桃李为谁妍，对立相媚妩。开樽藉草劝行路，不惜春衫污泥土。褰裳共过春草亭，扣门却入韩家圃。辘轳绳断井深碧，秋千索挂人何所。映帘空复小桃枝，乞浆不见应门女。南山古台临断岸，雪阵翻空迷仰俯。故人馈我玉叶羹，火冷烟消谁为煮。崎岖束缊下荒径，娅姹隔花闻好语。更随落景尽余樽，却傍孤城得僧宇。主人劝我洗足眠，倒床不复闻钟鼓。明朝门外泥一尺，始悟三更雨如许。平生所向无一遂，兹游何事天不阻。固知我友不终穷，岂弟君子神所予。

次韵孔毅父久旱已而甚雨三首

饥人一梦饭甑溢，梦中一饱百忧失。只知梦饱本来空，未悟真饥定何物。我生无田食破砚，尔来砚枯磨不出。去年太岁空在酉，傍舍壶浆不容乞。今年旱势复如此，岁晚何以黔吾突。青天荡荡呼不闻，况欲稽首号泥佛。瓮中蜥蜴尤可笑，跂跂脉脉何等秩。阴阳有时雨有数，民是天民天自恤。我虽穷苦不如人，要亦自是民之一。形容虽是丧家狗，未肯弭耳争投骨。倒冠落帻谢朋友，独与蚊雷共圭荜。故人瞋我不开门，君视我门谁肯屈。可怜明月如泼水，夜半清光翻我室。风从南来非雨候，且为疲人洗蒸郁。褰裳一和快哉谣，未暇饥寒念明日此章专咏久旱。

去年东坡拾瓦砾，自种黄桑三百尺。今年刈草盖雪堂，日炙风吹面如墨。平生懒惰今始悔，老大勤农天所直。沛然例赐三尺雨，造化无心怳难测。四方上下同一云，甘霪不为龙所隔公自注：俗有分龙日。蓬蒿下湿迎晓来，灯火新凉催夜织。老夫作罢得甘寝，卧听墙东人响屐。奔流未已坑谷平，折苇枯荷恣漂溺。腐儒粗粝支百年，力耕不受众目怜。破陂漏水不耐旱，人力未至求天全。会当作塘径千步，横断西北遮山泉。四邻相率助举杵，人人知我囊无钱。明年共看决渠雨，饥饱在我宁关天。谁能伴我田间饮，醉倒惟有支头砖此章前半喜已得雨，后半将谋作塘。

天公号令不再出，十日愁霖并为一。君家有田水冒田，我家无田忧入室。不如西州杨道士，万里随身惟两膝。沿流不恶溯亦佳，一叶扁舟任飘突。山芎麦曲都不用，泥行露宿终无疾。夜来饥肠如转雷，旅愁非酒不可开。杨生自言识音律，洞箫入手清且哀。不须更待秋井塌，见人白骨方衔杯此章咏甚雨而及杨道士。○施注：先生为杨道士书一帖云：“仆谪居黄冈，绵竹武都山道士杨世昌子京自庐山来过余。其人善画山水，能鼓琴。”又一帖云：“十月十五日夜，与杨道士泛舟赤壁，饮醉。夜半，有一鹤自江南来，翅如车轮，嘎然长鸣，掠余舟而西，不知其为何祥也。”按，次毅父韵第三首栽西州杨道士凡数联，因此帖知为世昌。诗中又言善吹洞箫，其自庐山从公，盖壬戌之夏《前赤壁赋》云：“客有吹洞箫者”，殆是杨也。

孔毅父以诗戒饮酒问买田且乞墨竹次其韵

酒中真复有何好，孟生虽贤未闻道。醉时万虑一扫空，醒后纷纷如宿草。一年揩洗见真妄，石女无儿焦谷槁。此身何异贮酒瓶，满辄予人空自倒。武昌痛饮岂吾意，性不违人遭客恼。君家长松十亩阴，借我一庵聊洗心。我田方寸耕不尽，何用百顷糜千金。枕书熟睡呼不起，好学怜君工杂拟。且将墨竹换新诗，润色何须待东里。

任师中挽辞

大任刚烈世无有，疾恶如风朱伯厚。小任温毅老更文，聪明慈爱小冯君。两任才行不须说，畴昔并友吾先人。相看半作晨星没，可怜太白与残月。大任先去冢未干，小任相继呼不还。强寄一樽生死别，樽中有泪酒应酸。贵贱贤愚同尽耳，君家不尽缘贤子。人间得丧了无凭，只有天公终可倚。

和蔡景繁海州石室

施注：蔡景繁，名承禧。东坡在黄，有《答景繁帖》云：“朐山临海石室，信如所谕。前某尝携家一游，时有胡琴婢，就室中作《濩索》、《凉州》，凛然有冰车铁马之声。婢去久矣，因公复起一念，若果游此，必有新篇，当破戒奉和也。”又云：“海上奇观，恨不与公同游，大篇或可追赋。”景繁往游，既赋诗，坡为属和。前所述，皆指石曼卿，“后车胡琴”云云，皆帖中语意。又“前年开”云云，即所谓“婢去久矣，因公复起一念”，用此帖为证，而诗乃粲然。“因公复起一念”，实用陈鸿《长恨传》，杨妃语也。

芙蓉仙人旧游处公自注：石曼卿也，苍藤翠壁初无路。戏将桃核裹黄泥，石间散掷如风雨。坐令空山作锦绣，倚天照海花无数。花间石室可容车，流苏宝盖窥灵宇。何年霹雳起神物，玉棺飞出王乔墓。当时醉卧动千日，至今石缝余糟醑。山人一去五十年，花老石空谁作主。手植数松今偃蓋，苍髯白甲低琼户以上叙石曼卿种桃。我来取酒酹先生，后车仍载胡琴女。一声冰铁散岩谷，海为澜翻松为舞以上公自叙尝携家一游，有婢弹胡琴。尔来心赏复何人，持节中郎醉无伍。独临断岸呼出日，红波碧相吞吐。径寻我语觅余声，拄杖彭铿叩铜鼓。长篇小字远相寄，一唱三叹神凄楚。江风海雨入牙颊，似听石室胡琴语以上因蔡寄诗，复念及胡琴婢。我今老病不出门，海山岩洞知何许。门外桃花自开落，床头酒瓮生尘土。前年开放柳枝，今年洗心参佛祖。梦中旧事时一笑，坐觉俯仰成今古。愿君不用刻此诗，东海桑田真旦暮。

和秦太虚梅花

西湖处士骨应槁，只有此诗君压倒。东坡先生心已灰，为爱君诗被花恼。多情立马待黄昏，残雪消迟月出蚤。江头千树春欲暗，竹外一枝斜更好。孤山山下醉眠处，点缀裙腰纷不扫。万里春随逐客来，十年花送佳人老。去年花开我已病，今年对花还草草。不知风雨卷春归，收拾余香还畀昊。

再和潜师

化工未议苏群槁，先同寒梅一倾倒。江南无雪春瘴生，为散冰花除热恼。风清月落无人见，洗妆自趁霜钟蚤。惟有飞来双白鹭，玉羽琼枝斗清好。吴山道人心似水，眼净尘空无可扫。故将妙语寄多情，横机欲试东坡老。东坡习气除未尽，时复长篇书小草。且撼长条飧落英，忍饥未拟穷呼昊。

生日王郎以诗见庆次其韵并寄茶二十一片

折杨新曲万人趋，独和先生于于。但信椟藏终自售，岂知碗脱本无。朅从冰叟来游宦，肯伴臞仙亦号儒。棠棣并为天下士，芙蓉曾到海边郛。不嫌雾谷霾松柏，终恐虹梁荷栋桴。高论无穷如锯屑，小诗有味似连珠。感君生日遥称寿，祝我余年老不枯。未办报君青玉案，建溪新饼截云腴。

过江夜行武昌山上闻黄州鼓角

清风弄水月衔山，幽人夜渡吴王岘。黄州鼓角亦多情，送我南来不辞远。江南又闻出塞曲，半杂江声作悲健。谁言万方声一概，鼍愤龙愁为余变。我记江边枯柳树，未死相逢真识面。他年一叶溯江来，还吹此曲相迎饯。

自兴国往筠宿石田驿南廿五里野人舍

溪上青山三百叠，快马轻衫来一抹。倚山修竹有人家，横道清泉知我渴。芒鞋竹杖自轻软，蒲荐松床亦香滑。夜深风露满中庭，惟有孤萤自开阖。

将至筠先寄迟适远三犹子

露宿风飧六百里，明朝饮马南江水。未见丰盈犀角儿，先逢玉雪王郎子。对床欲作连夜语，念汝还须戴星起。夜来梦见小於菟，犹是髧髦垂两耳。忆过济南春未动，三子出迎残雪里。我时移守古河东，酒肉淋漓浑舍喜。而今憔悴一羸马，逆旅担夫相汝尔。出城见我定惊嗟，身健穷愁不须耻。我为乃翁留十日，掣电一欢何足恃。惟当火急作新诗，一醉两翁胜酒美。

别子由三首兼别迟

知君念我欲别难，我今此别非他日。风里杨花虽未定，雨中荷叶终不湿。三年磨我费百书，一见何止得双璧。愿君亦莫叹留滞，六十小劫风雨疾。

先君昔爱洛城居，我今亦过嵩山麓。水南卜宅吾岂敢，试向伊川买修竹。又闻缑山好泉眼，傍市穿林泻冰玉。遥想茅轩照水开，两翁相对清如鹄。

两翁归隐非难事，惟要传家好儿子。忆昔汝翁如汝长，笔头一落三千字。世人闻此皆大笑，慎勿生儿两翁似。不知樗栎荐明堂，何似盐车压千里。

郭祥正家醉画竹石壁上郭作诗为谢且遗二古铜剑

空肠得酒芒角出，肝肺槎牙生竹石。森然欲作不可回，吐向君家雪色壁。平生好诗仍好画，书墙涴壁长遭骂。不瞋不骂喜有余，世间谁复如君者。一双铜剑秋水光，两首新诗争剑铓。剑在床头诗在手，不知谁作蛟龙吼。

龙尾砚歌 并引

余旧作《凤咮石砚铭》，其略云：“苏子一见名凤咮，坐令龙尾羞牛后。”已而求砚于歙，歙人云：“子自有凤咮，何以此为？”盖不能平也。奉议郎方君彦德，有龙尾大砚，奇甚，谓余若能作诗少解前语者，当奉饷。乃作此诗。

黄琮白琥天不惜，顾恐贪夫死怀璧。君看龙尾岂石材，玉德金声寓于石。与天作石来几时，与人作砚初不辞。诗成鲍谢石何与，笔落钟王砚不知。锦茵玉匣俱尘垢，捣练支床亦何有。况瞋苏子凤咮铭，戏语相嘲作牛后。碧天照水风吹云，明窗大几清无尘。我生天地一闲物，苏子亦是支离人。粗言细语都不择，春蚓秋蛇随意画。愿从苏子老东坡，仁者不用生分别。

张近几仲有龙尾子石砚以铜剑易之

我家铜剑如赤蛇，君家石砚苍璧椭而洼。君持我剑向何许，大明宫里玉佩鸣冲牙。我得君砚亦安用，雪堂窗下尔雅笺虫。二物与人初不异，飘落高下随风花。蒯缑玉具皆外物，视草草玄无等差。君不见秦赵城易璧，指图睨柱相矜夸。又不见二生妾换马，骄鸣啜泣思其家。不如无情两相与，永以为好譬之桃李与琼华。○此等为后世恶诗所藉口，最不宜学。

张作诗送砚反剑乃和其诗卒以剑归之

赠君长铗君当歌，每食无鱼叹委蛇。一朝得见暴公子，櫑具欲与冠争峨。岂比杜陵贫病叟，终日长镵随短蓑。斩蛟刺虎老无力，带牛佩犊吏所诃。故将换砚岂无意，恐君雕琢伤天和。作诗反剑亦何谓，知君欲以诗相磨。报章苦恨无好语，试向君砚求余波。诗成剑往砚应笑，那将屋漏供悬河。

眉子石砚歌赠胡訚

君不见，成都画手开十眉，横云却月争新奇。游人指点小嚬处，中有渔阳胡马嘶。又不见，王孙青琐横双碧，肠断浮空远山色。书生性命何足论，坐费千金买消渴。尔来丧乱愁天公，谪向君家书砚中。小窗虚幌相妩媚，令君晓梦生春红。毗耶居士谈空处，结习已空花不住。试教天女为磨铅，千偈澜翻无一语。

送沈逵赴广南

嗟我与君皆丙子，四十九年穷不死。君随幕府战西羌，夜渡冰河斫云垒。飞尘涨天箭洒甲，归对妻孥真梦耳。我谪黄冈四五年，孤舟出没烟波里。故人不复通问讯，疾病饥寒疑死矣。相逢握手一大笑，白发苍颜略相似。我方北渡脱重江，君复南行轻万里。功名如幻何足计，学道有牙真可喜。勾漏丹砂已付君，汝阳瓮盎吾何耻。君归趁我鸡黍约，买田筑室从今始。

豆粥

君不见，虖沱流澌车折轴，公孙仓黄奉豆粥。湿薪破灶自燎衣，饥寒顿解刘文叔。又不见，金谷敲冰草木春，帐下烹煎皆美人。萍齑豆粥不传法，咄嗟而办石季伦。干戈未解身如寄，声色相缠心已醉。身心颠倒自不知，更识人间有真味。岂如江头千顷雪色芦，茅檐出没晨烟孤。地碓舂秔光似玉，沙瓶煮豆软如酥。我老此身无著处，卖书来问东家住。卧听鸡鸣粥熟时，蓬头曳履君家去。

秦少游梦发殡而葬之者云是刘发之柩是岁发首荐秦以诗贺之刘泾亦作因次其韵

君看三代士执雉，本以杀身为小补。居官死职战死绥，梦尸得官真古语。五行胜己斯为官，官如草木吾如土。仕而未禄犹宾客，待以纯臣盖非古。馈焉曰献称寡君，岂比公卿相尔汝。世衰道微士失已，得丧悲欢反其故。草袍芦箠相妩媚，饮食嬉游事群聚。曲江船舫月灯球，是谓舞殡而歌墓。看花走马到东野，余子纷纷何足数。二生年少两豪逸，诗酒不知轩冕苦。故令将仕梦发棺，劝子勿为官所腐。涂车刍灵皆假设，着眼细看君勿误。时来聊复一飞鸣，进隐不须烦伍举。

龟山辩才师

此生念念浮云改，寄语长淮今好在。故人宴坐虹梁南，新河巧出龟山背。木鱼呼客振林莽，铁凤横空飞彩绘。忽惊堂宇变雄深，坐觉风雷生謦欬。羡师游戏浮沤间，笑我荣枯弹指内。尝茶看画亦不恶，问法求诗了无碍。千里孤帆又独来，五年一梦谁相对。何当来世结香火，永与名山躬井硙。

赠潘谷

潘郎晓踏河阳春，明珠白璧惊市人。那知望拜马蹄下，胸中一斛泥与尘。何似墨潘穿破褐，琅琅翠饼敲玄笏。布衫漆黑手如龟，未害冰壶贮秋月。世人重耳轻目前，区区张李争媸妍。一朝入海寻李白，空看人间画墨仙。

蒜山松林中可卜居余欲僦其地地属金山故作此诗与金山元长老

魏王大瓠无人识，种成何翅实五石。不辞破作两大尊，只忧水浅江湖窄。我材濩落本无用，虚名惊世终何益。东方先生好自誉，伯夷子路并为一。杜陵布衣老且愚，信口自比契与稷。暮年欲学柳下惠，嗜好酸咸不相入。金山也是不羁人，蚤岁闻名晚相得。我醉而嬉欲仙去，旁人笑倒山谓实。问我此生何所归，笑指浮休百年宅。蒜山幸有闲田地，招此无家一房客。

蔡景繁官舍小阁

使君不独东南美，典刑尚记先君子。戏嘲王叟短辕车，肯为徐郎书纸尾。三年弭节江湖上，千首放怀风月里。手开西阁坐虚明，目净东溪照清泚。素琴浊酒容一榻，落霞孤鹜供千里。大舫何时系门柳，小诗屡欲书窗纸。文昌新构满鸾，都邑正喧收杞梓。相逢一醉岂有命，南来寂寞君归矣。

十八家诗钞 卷十五

苏东坡七古下百二十首

次韵王定国南迁回见寄

上晕铜花蚀秋水，要须悍石相砻砥。十年冰檗战膏粱，万里烟波濯纨绮。归来诗思转清激，百丈空潭数鲂鲤。逝将桂浦撷兰荪，不记槐堂收剑履。却思庾岭今何在，更说彭城真梦耳公自注：来诗述彭城旧游。君知先竭是甘井，我愿得全如苦李。妾心不复九回肠，至道终当三洗髓。广陵阳羡何足较公自注：余买田阳羡，来诗以为不如广陵，只有无何真我里。乐全老子今禅伯公自注：谓张安道也。定国，其婿，掣电机锋不容拟。心通岂复问云何，印可聊须答如是。相逢为我话留滞，桃花春涨孤舟起。

寄蕲簟与蒲传正

兰溪美箭不成笛，离离玉箸排霜脊。千沟万缕自生风，入手未开先惨栗。公家列屋闲蛾眉，珠帘不动花阴移。雾帐银床初破睡，牙签玉局坐弹棋。东坡病瘦长羁旅，冻卧饥吟似饥鼠。倚赖春风洗破衾，一夜雪寒披故絮。火冷灯青谁复知，孤舟儿女自咿。皇天何时反炎燠，愧此八尺黄琉璃。愿君净扫清香阁，卧听风漪声满榻。习习远从两腋生，请公乘此朝阊阖翻从寒冷时倒映出炎热得簟之妙，亦自昌黎“却愿天日长炎曦”句脱胎。

渔父四首

渔父饮，谁家去，鱼蟹一时分付。酒无多少醉为期，彼此不论钱数。

渔父醉，蓑衣舞，醉里却寻归路。轻舟短棹任斜横，醒后不知何处。

渔父醒，春江午，梦断落花飞絮。酒醒还醉醉还醒，一笑人间今古。

渔父笑，轻鸥举，漠漠一江风雨。江边骑马是官人，借我孤舟南渡。

观杭州钤辖欧育刀剑战袍

青绫衲衫暖衬甲，红线勒帛光绕胁。秃襟小袖雕鹘盘，大刀长剑龙蛇柙。两军鼓噪屋瓦坠，红尘白羽纷相杂。将军恩重此身轻，笑履锋铓如一插。书生只肯坐帷幄，谈笑毫端弄生杀。叫呼击鼓催上竿，猛士应怜小儿黠。试问黄河夜偷渡，掠面惊沙寒霎霎。何如大舰日高眠，一枕清风过苕霅。

寄吴德仁兼简陈季常

东坡先生无一钱，十年家火烧凡铅。黄金可成河可塞，只有霜须无由玄。龙丘居士亦可怜，谈空说有夜不眠。忽闻河东师子吼，拄杖落手心茫然。谁似濮阳公子贤，饮酒食肉自得仙。平生寓物不留物，在家学得忘家禅。门前罢亚十顷田，清溪绕屋花连天。溪堂醉卧呼不醒，落花如雪春风颠。我游兰溪访清泉，已办布袜青行缠。稽山不是无贺老，我自兴尽回酒船。恨君不识颜平原，恨我不识元鲁山。铜驼陌上会相见，握手一笑三千年。

题王逸少帖

颠张醉素两秃翁，追逐世好称书工。何曾梦见王与钟，妄自粉饰欺盲聋。有如市倡抹青红，妖歌嫚舞眩儿童。谢家夫人淡丰容，萧然自有林下风。天门荡荡惊跳龙，出林飞鸟一扫空。为君草书续其终，待我他日不匆匆。

书林逋诗后

吴侬生长湖山曲，呼吸湖光饮山绿。不论世外隐君子，佣奴贩妇皆冰玉。先生可是绝俗人，神清骨冷无由俗。我不识君曾梦见，瞳子了然光可烛。遗篇妙字处处有，步绕西湖看不足。诗如东野不言寒，书似西台差少肉。平生高节已难继，将死微言犹可录。自言不作封禅书，更肯悲吟白头曲公自注：逋临终诗云：“茂陵异日求遗草，犹喜初无封禅书。”。我笑无人不好事，好作祠堂傍修竹。不然配食水仙王，一盏寒泉荐秋菊。

苏子容母陈夫人挽词

苏陈甥舅真冰玉，正始风流起颓俗。夫人高节称其家，凛凛寒松映修竹。鸡鸣为善日日新，八十三年如一晨。岂惟室家宜寿母，实与朝廷生异人。忘躯徇国乃吾子，三仕何曾知愠喜。不须拥笏强垂鱼，我视去来皆梦尔。诵诗相挽真区区，墓碑千字多遗余。他年太史取家传，知有班昭续汉书。

次韵答贾耘老

五年一梦南司州，饥寒疾病为子忧。东来六月井无水，仰看古堰横奔牛。平生管鲍子知我，今日陈蔡谁从丘。夜航争渡泥水涩，牵挽直欲来瓜州。自言嗜酒得风痹，故乡不敢居温柔。定将泛爱救沟壑，衰病不复从前乐。今年太守真卧龙，笑语炎天出冰雹。时低九尺苍须髯，过我三间小池阁。故人改观争来贺，小儿不信犹疑错。为君置酒饮且哦，草间秋虫亦能歌。可怜老骥真老矣，无心更秣天山禾。

送杨杰

王注：元祐二年，高丽僧义天航海间道至明州。传云义天弃王位出家，上疏乞遍历丛林问法受道。有诏朝奉朗杨杰次公馆伴。所至吴中诸刹，皆迎饯如王臣礼。至金山，僧了元乃床坐受其大展。次公惊问其故，了元曰：“义天亦异国僧耳。丛林规绳如是，不可易。”朝廷闻之，以了元知大体○并序

无为子尝奉使登太山绝顶，鸡一鸣，见日出。又尝以事过华山，重九日饮酒莲华峰上。今乃奉诏与高丽僧统游钱塘。皆以王事而从方外之乐，善哉未曾有也！作是诗以送之。

天门夜上宾出日，万里红波半天赤。归来平地看跳丸，一点黄金铸秋橘。太华峰头作重九，天风吹滟黄花酒。浩歌弛下腰带鞓，醉舞崩崖一挥手。神游八极万缘虚，下视蚊雷隐污渠。大干一息八十返，笑厉东海骑鲸鱼。三韩王子西求法，凿齿弥天两勍敌。过江风急浪如山，寄语舟人好看客。

再过超然台赠太守霍翔

昔饮雩泉别常山，天寒岁在龙蛇间。山中儿童拍手笑，问我西去何当还。十年不赴竹马约，扁舟独与鱼蓑闲。重来父老喜我在，扶挈老幼相遮攀。当时襁褓皆七尺，而我安得留朱颜。问今太守为谁欤，护羌充国鬓未斑公自注：翔自言在熙河作屯田有功。躬持牛酒劳行役，无复杞菊嘲寒悭。超然置酒寻旧迹，尚有诗赋坚顽。孤云落日在马耳，照耀金碧开烟鬟。淇自古北流水：或作扶，跳波下濑鸣玦环。愿公谈笑作石埭，坐使城郭生溪湾。

海市 并序

予闻登州海市旧矣。父老云：常出于春夏，今岁晚不复见矣。予到官五日而去，以不见为恨，祷于海神广德王之庙，明日见焉。乃作此诗。

东方云海空复空，群仙出没空明中。荡摇浮世坐万象，岂有贝阙藏珠宫。心知所见皆幻影，敢以耳目烦神工。岁寒水冷天地闭，为我起蛰鞭鱼龙。重楼翠阜出霜晓，异事惊倒百岁翁。人间所得容力取，世外无物谁为雄。率然有请不我拒，信我人厄非天穷。潮阳太守南迁归，喜见石廪堆祝融。自言正直动山鬼，岂知造物哀龙钟。信眉一笑岂易得，神之报汝亦已丰。斜阳万里孤鸟没，但见碧海磨青铜。新诗绮语亦安用，相与变灭随东风。

送戴蒙赴成都玉局观将老焉

拾遗被酒行歌处，野梅官柳西郊路。闻道华阳版籍中，至今尚有城南杜。我欲归寻万里桥，水花风叶暮潇潇。芋魁径尺谁能尽，桤木三年已足烧。百岁风狂定何有，羡君今作峨眉叟。纵未家生执戟郎，也应世出埋轮守。莫欺老病未归身，玉局他年第几人。会待子猷清兴发，还须雪夜去寻君。

送陈睦知潭州

华清缥眇浮高栋，上有缬林藏石瓮。一杯此地初识君，千岩夜上同飞鞚。君时年少面如玉，一饮百觚嫌未痛。白鹿泉头山月出，寒光泼眼如流汞。朝元阁上酒醒时，卧听风鸾鸣铁凤。旧游空在人何处，二十三年真一梦以上述旧游，以下转入潭州。我得生还雪髯满，君亦老嫌金带重。有如社燕与秋鸿，相逢未稳还相送。洞庭青草渺无际，天柱紫盖森欲动。湖南万古一长嗟，付与骚人发嘲弄。

用前韵答西掖诸公见和

双猊蟠础龙缠栋，金井辘轳鸣晓瓮。小殿垂帘碧玉钩，大宛立仗青丝鞚。风驭宾天云雨隔，孤臣忍泪肝肠痛。羡君意气风生坐，落笔纵横盘走汞。上樽日日泻黄封，赐茗时时开小凤。闭门怜我老太玄，给札看君赋云梦。金奏不知江海眩，木瓜屡费琼瑶重。岂惟蹇步困追攀，已觉侍史疲奔送。春还宫柳腰支活，雨入御沟鳞甲动。借君妙语发春容，顾我风琴不成弄。

送表弟程六知楚州

施注：公母成国太夫人程氏，眉山著姓。其侄之才，字正辅，第二；之元字德孺，第六，即楚州也；之邵字懿叔，第七。

炯炯明珠照双璧，当年三老苏程石。里人下道避鸠杖，刺史迎门倒凫舄。我时与子皆儿童，狂走从人觅梨栗。健如黄犊不可恃，隙过白驹那暇惜。醴泉寺古垂橘柚，石头山高暗松栎。诸孙相逢万里外，一笑未解千忧集。子方得郡古山阳，老手生风谢刀笔。我正含毫紫微阁，病眼昏花困书檄。莫教印绶系余年，去扫坟墓当有日。功成头白早归来，共藉梨花作寒食三老当谓东坡与程六德孺之祖为二老，又加石氏一老也。诸孙，即指程六及坡自谓耳。前十句叙少时故乡聚处。后十句叙暮年京师送别。

送王伯扬守虢

华山东麓秦遗民，当时依山来避秦。至今风俗含古意，柔桑渌水招行人。行人掉臂不回首，争入崤函土囊口谓行人争入函谷关而至长安，不肯久留虢州也。惟有使君千里来，欲饮三堂无事酒。三堂本来一事无，日长睡起闻投壶。床头砚石开云月，涧底松根雪腴。山棚盗散人安寝，劝买耕牛发陈廪。归来只作水衡卿，我欲携壶就君饮。

虢国夫人夜游图

佳人自鞚玉花骢，翩如惊燕踏飞龙。金鞭争道宝钗落，何人先入明光宫。宫中羯鼓催花柳，玉奴弦索花奴手。坐中八姨真贵人，走马来看不动尘。明眸皓齿谁复见，只有丹青余泪痕。人间俯仰成今古，吴公台下雷塘路。当时亦笑张丽华，不知门外韩擒虎。

武昌西山 并引

嘉祐中，翰林学士承旨邓公圣求，为武昌令，常游寒溪西山，山中人至今能言之。轼谪居黄冈，与武昌相望，亦常往来溪山间。元祐元年十一月二十九日，考试馆职，与圣求会宿玉堂，偶话旧事。圣求尝作《元次山洼樽铭》刻之岩石。因为此诗，请圣求同赋，当以遗邑人，使刻之铭侧。

春江渌涨蒲萄醅，武昌官柳知谁栽。忆从樊口载春酒，步上西山寻野梅。西山一上五十里，风驾两腋飞崔嵬。同游困卧九曲岭，褰衣独到吴王台。中原北望在何许，但见落日低黄埃。归来解剑亭前路，苍崖半入云涛堆。浪翁醉处今尚在，石臼杯饮无樽罍杯：一作抔。尔来古意谁复嗣，公有妙语留山隈。至今好事除草棘，常恐野火烧苍苔。当时相望不可见，玉堂正对金銮开。岂知白首同夜直，卧看椽烛高花催。江边晓梦忽惊断，铜镮玉锁鸣春雷。山人帐空猿鹤怨，江湖水生鸿雁来。请公作诗寄父老，往和万壑松风哀。○前十二句，叙昔在黄州，往来西山。“浪翁”六句，叙邓曾作《洼樽铭》。“当时”六句，叙会宿玉堂。

再用前韵

朱颜发过如春醅，胸中梨枣初未栽。丹砂未易扫白发，赤松却欲参黄梅。寒溪本自远公社，白莲翠竹依崔嵬。当时石泉照金像，神光夜发如五台。饮泉鉴面得真意，坐视万物皆浮埃。欲收暮景返田里，远溯江水穷离堆。还朝岂独羞老病，自叹才尽倾空罍。诸公渠渠若夏屋，吞吐风月清隅隈。我如废井久不食，古甃缺落生阴苔。数诗往复相感发，汲新除旧寒光开。遥知二月春江阔，雪浪倒卷云峰摧。石中无声水亦静，云何解转空山雷公自注：韦应物诗云：“水性本云静，石中因无声。如何两相激，雷转空山惊。”欲就诸公评此语，要识忧喜何从来。愿求南宗一勺水，往与屈贾湔余哀。

赵令晏崔白大图幅径三丈

扶桑大茧如瓮盎，天女织绡云汉上。往来不遣凤衔梭，谁能鼓臂投三丈。人间刀尺不敢裁，丹青付与濠梁崔。风蒲半折寒雁起，竹间的寒江梅。画堂粉壁翻云幕，十里江天无处著。好卧元龙百尺楼，笑看江水拍天流。

次韵三舍人省上

公自注：三月二十九日作。明日，驾幸景灵宫。

纷纷荣瘁何能久，云雨从来翻覆手。怳如一梦堕枕中，却见三贤起江右公自注：曾子开、刘贡父、孔经父，皆江西人。嗟君妙质皆瑚琏，顾我虚名但箕斗。明朝冠盖蔚相望，共扈翠辇朝宣光。武皇已老白云乡，正与群帝骖龙翔，独留杞梓扶明堂。

偶与客饮孔常父见访设席延请忽上马驰去已而有诗戏用其韵答之

杨雄他文不皆奇，犹称观瓶居井眉。酒容法士两小儿，陈遵张竦何曾知。主人有酒君独辞，蟹螯何不左手持。岂复见吾横气机，遣人追君君绝驰。尽力去花君自痴，醍醐与酒同一卮，请君更问文殊师。

次韵子由书李伯时所藏韩干马

潭潭古屋云幕垂，省中文书如乱丝。忽见伯时画天马，朔风胡沙生落锥。天马西来从西极，势与落日争分驰。龙膺豹股头八尺，奋迅不受人间羁。元狩虎脊聊可友，开元玉花何足奇。伯时有道真吏隐，饮啄不羡山梁雌。丹青弄笔聊尔耳，意在万里谁知之。干惟画肉不画骨，而况失实空余皮。烦君巧说腹中事，妙语欲遣黄泉知。君不见，韩生自言无所学，厩马万匹皆吾师。

送宋朝散知彭州迎侍二亲

施注：宋彭州名构，字成之，成都人。

东来谁迎使君车，知是丈人屋上乌。丈人今年二毛初，登楼上马不用扶。使君负弩为前驱，蜀人不复谈相如。老幼化服一事无，有鞭不施安用蒲。春波如天涨平湖，鞓红照坐香生肤。帣上寿白玉壶，公堂登歌凤将雏。诸孙欢笑争挽须，蜀人画作西湖图。

郭熙画秋山平远

公自注：文潞公跋尾。《图画见闻志》：郭熙，河阳人，工画山水寒林。

玉堂昼掩春日闲，中有郭熙画春山。鸣鸠乳燕初睡起，白波青嶂非人间。离离短幅开平远，漠漠疏林寄秋晚。恰似江南送客时，中流回头望云。伊川佚老鬓如霜，卧看秋山思洛阳。为君纸尾作行草，炯如嵩洛浮秋光。我从公游如一日，不觉青山黄发。为画龙门八节滩，待向伊川买泉石。

赠李道士 并序

驾部员外郎李宗君固，景祐中良吏也。守汉州。有道士尹可元，精练善画，以遗火得罪，当死。君缓其狱，会赦，获免。时可元八十一，自誓且死，必为李氏子以报。可元既死二十余年，而君子世昌之妇梦可元入其室，生子曰得柔，小名蜀孙。幼而善画，既长，读庄、老，喜之，遂为道士，赐号妙应。事母以孝谨闻。其写真，盖妙绝一时云。

世人只数曹将军，谁知虎头非痴人。腰间大羽何足道，颊上三毛自有神。平生狎侮诸公子，戏著幼舆岩石里。故教世世作黄冠，布袜青鞋弄云水。千年鼻祖守关门，一念还为李耳孙。香火旧缘何日尽，丹青余习至今存。五十之年初过二，衰颜记我今如此。他时要指集贤人，知是香山老居士。

次韵米黻二王书跋尾二首

三馆曝书防蠹毁，得见来禽与青李。秋蛇春蚓久相杂，野鹜家鸡定谁美。玉函金籥上天来，紫衣敕使亲临启。纷纶过眼未易识，磊落挂壁空云委。归来妙意独追求，坐想蓬山二十秋。怪君何处得此本，上有桓玄寒具油。巧偷豪夺古来有，一笑谁似痴虎头。君不见长安永宁里，王家破垣谁复修。○前八句叙曾在三馆见二王真迹。后八句羡米得此本。

元章作书日千纸，平生自苦谁与美。画地为饼未必似，要令痴儿出馋水。锦囊玉轴来无趾，粲然夺真疑圣智。忍饥看书泪如洗，至今鲁公余乞米。

九月十五日迩英讲论语终篇赐执政讲读史官燕于东宫又遣中使就赐御书诗各一首臣轼得紫薇花绝句其词云丝纶阁下文章静钟鼓楼中刻漏长独坐黄昏谁是伴紫薇花对紫薇郎翌日各以表谢又进诗一篇臣轼诗云

绣裳画衮云垂地，不作成王剪桐戏。日高黄伞下西清，风动槐龙舞交翠公自注：迩英阁前有双槐，樛然属地，如龙形。壁中蠹简今千年，漆书科斗光射天。诸儒不复忧吻燥，东宫赐酒如流泉。酒酣复拜千金赐，一纸惊鸾回凤字。苍颜白发便生光，袖有骊珠三十四公自注：臣所赐书并题目及臣如名，凡三十四字。归来车马已喧阗，争看银钩墨色鲜。人间一日传万口，喜见云章第一篇公自注：上前此，未尝以御书赐群臣。玉堂昼掩文书静，铃索不摇钟漏永。莫言弄笔数行书，须信时平由主圣。犬羊散尽沙漠空，捷书夜到甘泉宫。似闻指挥筑上郡，已觉谈笑无西戎公自注：时熙可新获鬼章。是日，泾原复奏，夏贼数十万人遁去。文思天子师文母，终闭玉关辞马武。小臣愿对紫薇花，试草尺书招赞普公自注：按，唐制，翰林学士带知制诰，许缀中书舍人班。今臣以知制诰待罪禁林，故得以紫薇为故事。

送乔仝寄贺君六首

送乔仝七古一首，寄贺亢绝句五首，因题与序并同，故附录于七古中○并序

旧闻靖长官、贺水部，皆唐末五代人，得道不死。章圣皇帝东封，有谒于道左者，其谒云：晋水部员外郎贺亢。再拜而去，上不知也。已而阅谒，见之大惊，物色求之，不可得。天圣初，又使其弟子喻澄者，诣阙进佛道像，直数千万。张公安道与澄游，具得其事。又有乔仝者，少得大风疾，几死。贺使学道，今年八十，益壮盛。人无复见贺者，而仝数见之。元祐二年十二月，仝来京师十许日，予留之，不可。曰：贺以上元期我于蒙山；又曰：吾师尝游密州，识君于常山道上，意若喜君者。作是诗以送之，且作五绝句以寄贺。

君年二十美且都，初得恶疾堕眉须。红颜白发惊妻孥，览镜自嫌欲弃躯。结茅穷山啖松腴，路逢逃秦博士卢。方瞳照野清而癯，再拜未起烦一呼。觉知此身了非吾，炯然莲花出泥涂。随师东游渡潍邞，山头见我两轮朱。岂知仙人混屠沽，尔来八十胸垂胡。上山如飞瞋人扶，东归有约不敢渝。新年当参老仙儒，秋风西来下双凫，得枣如瓜分我无。

生长兵间蚤脱身，晚为元祐太平人。不惊渤澥桑田变，来看龟蒙漏泽春。

曾谒东封玉辂尘，幅巾短褐亦逡巡。行宫夜奏空名姓，怅望云霞缥缈人。

垂老区区岂为身，微言一发重千钧。始知不见高皇帝，正似商山四老人。

旧闻父老晋郎官，已作飞腾变化看。闻道东蒙有居处，愿供薪水看烧丹。

千古风流贺季真，最怜嗜酒谪仙人。狂吟醉舞知无益，粟饭藜羹问养神。

次韵黄鲁直画马试院中作

少年鞍马勤远行，卧闻龁草风雨声，见此忽思短策横。十年髀肉磨欲透，那更陪君作诗瘦，不如芋魁归饭豆。门前欲嘶御史骢，诏恩三日休老翁，羡君怀中双橘红。

余与李廌方叔相知久矣领贡举事而李不得第愧甚作诗送之

与君相从非一日，笔势翩翩疑可识。平生漫说古战场，过眼终迷日五色。我惭不出君大笑，行止皆天子何责。青袍白纻五千人，知子无怨亦无德。买羊沽酒谢玉川，为我醉倒春风前。归家但草凌云赋，我相夫子非臞仙。

和王晋卿送梅花次韵

东坡先生未归时，自种来禽与青李。五年不踏江头路，梦逐东风泛芷。江梅山杏为谁容，独笑依依临野水。此间风物君未识，花浪翻天雪相激。明年我复在江湖，知君对花三叹息。

庆源宣义王丈以累举得官为洪雅主薄雅州户掾遇吏民如家人人安乐之既谢事居眉之青神瑞草桥放怀自得有书来求红带既以遗之且作诗为戏请黄鲁直秦少游各为赋一首为老人光华

青衫半作霜叶枯，遇民如儿吏如奴。吏民莫作官长看，我是识字耕田夫。妻啼儿号刺史怒，时有野人来挽须。拂衣自注下下考，芋魁饭豆吾岂无。归来瑞草桥边路，独游还佩平生壶。慈姥岩前自唤渡，青衣江畔人争扶。今年蚕市数州集，中有遗民怀袴襦。邑中之黔相指似，白髯红带老不癯。我欲西归卜邻舍，隔墙拊掌容歌呼。不学山王乘驷马，回头空指黄公垆。

次前韵送程六表弟

君家兄弟真连璧，门十朱轮家万石。竹使犹分刺史符，尚方行赐尚书舄。前年持节发仓廪，到处卖刀收茧栗。归来闭口不论功，却走渡江谁复惜。君才不用如涧松，我老得全犹社栎。青衫莫厌百僚底，白首上有千薪积。忆昔江湖一钓舟，无数云山供点笔。未应偏障西风扇，只恐先移北山檄。凭君寄谢江南叟，念我空见长安日。浮江溯蜀有成言，江水在此吾不食。

戏书李伯时画御马好头赤

山西战马饥无肉，夜嚼长稭如嚼竹。蹄间三丈是徐行，不信天山有坑谷。岂如厩马好头赤，立仗归来卧斜日。莫教优孟卜葬地，厚衣薪槱入铜历。

送蹇道士归庐山

物之有知盖恃息，孰居无事使出入。心无天游室不空，六凿相攘妇争席。法师逃人入庐山，山中无人自往还。往者一空还者失，此身正在无还间。绵绵不绝微风里，内外丹成一弹指。人间俯仰三千秋，骑鹤归来与子游。

木山 并引

吾先君子尝蓄木山三峰，且为之记与诗。诗人梅二丈圣俞，见而赋之。今三十年矣，而犹子千乘，又得五峰，益奇。因次圣俞韵，使并刻之其侧。

木生不愿回万牛，愿终天年仆沙洲。时来幸逢河伯秋，掀然见怪推不流。蓬婆雪岭巧雕锼，蛰虫行蚁为豪酋。阿咸大胆忽持去，河伯好事不汝尤。城中古沼浸坤轴，一林瘦竹吾菟裘。二顷良田不难买，三年桤木行可槱。会将白发对苍，鲁人不厌东家丘。

书王定国所藏烟江叠嶂图

公自注：王晋卿画。

江上愁心千叠山，浮空积翠如云烟。山邪云邪远莫知，烟空云散山依然。但见两崖苍苍暗绝谷，中有百道飞来泉。萦林络石隐复见，下赴谷口为奔川。川平山开林麓断，小桥野店依山前。行人稍度乔木外，渔舟一叶江吞天。使君何从得此本，点缀毫末分清妍。不知人间何处有此境，径欲往买二顷田。君不见，武昌樊口幽绝处，东坡先生留五年。春风摇江天漠漠，暮云卷雨山娟娟。丹枫翻鸦伴水宿，长松落雪惊醉眠。桃花流水在人世，武陵岂必皆神仙。江山清空我尘土，虽有去路寻无缘。还君此画三叹息，山中故人应有招我归来篇。○前十二句状画中胜境。“使君”四句点明题目。“君不见”十二句，言樊口胜境，亦不减于图中之景。

兴隆节侍宴前一日微雪与子由同访王定国小饮清虚堂定国出数诗皆佳而五言尤奇子由又言昔与孙巨源同过定国感念存没悲叹久之夜归稍醒各赋一篇明日朝中以示定国也

天风淅淅飞玉沙，诏恩归沐休早衙。遥知清虚堂里雪，正似薝蔔林中花。出门自笑无所诣，呼酒持劝惟君家。踏冰凌兢战疲马，扣门剥啄惊寒鸦。羡君五字入诗律，欲与六出争天葩。头风已倩檄手愈，背痒却得仙爪爬。银瓶泻油浮蚁酒，紫碗铺粟盘龙茶。幅巾起作上鹆舞，叠鼓谁掺渔阳挝。九衢灯火杂梦寐，十年聚散空咨嗟。明朝握手殿门外，共看银阙暾晨霞。

王晋卿作烟江叠嶂图仆赋诗十四韵晋卿和之语特奇丽因复次韵不独纪其诗画之美亦为道其出处契阔之故而终之以不忘在莒之戒亦朋友忠爱之义也

山中举头望日边，长安不见空云烟。归来长安望山上，时移事改应潸然。管弦去尽宾客散，惟有马埒编金泉。渥洼故自千里足，要饱风雪轻山川。屈居华屋啗枣脯，十年俯仰龙旂前。却因瘦病出奇骨，盐车之厄宁非天。风流文采磨不尽，水墨自与诗争妍。画山何必山中人，田歌自古非知田。郑虔三绝君有二，笔势挽回三百年。欲将岩谷乱窈窕，眉峰修夸连娟。人间何有春一梦，此身将老蚕三眠。山中幽绝不可久，要作平地家居仙。能令水石长在眼，非君好我当谁缘。愿君终不忘在莒，乐时更赋囚山篇公自注：柳子厚有《囚山赋》。

东川清丝寄鲁冀州戏赠

鹅溪清丝清如冰，上有千岁交枝藤。藤生谷底饱风雪，岁晚忽作龙蛇升。嗟我虽为老侍从，骨寒只受布与缯。床头锦衾未还客，坐觉芒刺在背膺。岂如髯卿晚乃贵，福禄正似川方增。醉中倒著紫绮裘，下有半臂出缥绫。封题不敢妄裁剪，刀尺自有佳人能。遥知千骑出清晓，积雪未放浮尘兴。白须红带柳丝下，老弱空巷人相登。但放奇纹出领袖，吾髯虽老无人憎。

寄蔡子华

蔡子华，名褒，眉之青神人。《成都帖》有诗叙云：王十六秀才将归蜀，云子华宣德蔡丈见托求诗。梦中为作四句，觉而成之，以寄子华，仍请以示杨君素、王庆源二老人。元祐五年二月七日。

故人送我东来时，手栽荔子待君归。荔子已丹吾发白，犹作江南未归客。江南春尽水如天，肠断西湖春水船。想见青衣江畔路，白鱼紫笋不论钱。霜髯三老如霜桧，旧交零落今谁辈。莫从唐举问封侯，但遣麻姑更爬背。

介亭饯杨杰次公

篮舆西山登山门，嘉与我友寻仙村。丹青明灭风篁岭，环珮空响桃花源公自注：郡人谓介亭山下为桃源路。前朝欲上已蜡屐，黑云白雨如倾盆。今晨积雾卷千里，岂畏触热生病根。在家头陀无为子，久与青山为弟昆。孤峰尽处亦何有，西湖镜天江抹坤。临高挥手谢好住，清风万壑传其言。风回响答君听取，我亦到处随君轩。

安州老人食蜜歌

公自注：赠僧仲殊。施注：僧仲殊，安州人，居钱塘。为诗敏捷立成，而工妙绝人远甚。殊辟谷，常啖蜜。陆务观云：族伯父彦远言，少时识仲殊长老，东坡为作《安州老人食蜜歌》者。一日，与数客过之，所食皆蜜也。豆腐、面筋、牛乳之类，皆渍蜜食之，客多不能下箸。惟东坡性亦酷嗜蜜，能与之共饱。崇宁中，忽上堂辞众，是夕，闭方丈门自缢死。及火，舍利五色不可胜计。邹忠公为作诗云：“逆行天莫测，雉作渎中经。沤灭风前质，莲开火后形。钵盂残蜜白，炉篆冷烟青。空有谁家曲，人间得细听。”彦远又云：殊少为士人，游荡不羁，为妻投毒羹胾中，几死，啖蜜而解。医云，复食肉，则毒发不可疗，遂弃家为浮屠。邹公所谓“谁家曲”者，谓其雅工于乐府词，犹有不羁余习也。

安州老人心似铁，老人心肝小儿舌。不食五谷惟食蜜，笑指蜜蜂作檀越。蜜中有诗人不知，千花百草争含姿。老人咀嚼时一吐，还引世间痴小儿。小儿得诗如得蜜，蜜中有药治百疾。正当狂走捉风时，一笑看诗百忧失。东坡先生取人廉，几人相欢几人嫌。恰似饮茶甘苦杂，不如食蜜中边甜。因君寄与双龙饼，镜空一照双龙影。三吴六月水如汤，老人心似双龙井。

送张嘉州

少年不愿万户侯，亦不愿识韩荆州。颇愿身为汉嘉守，载酒时作凌云游。虚名无用今白首，梦中却到龙泓口。浮云轩冕何足言，惟有江山难入手。峨眉山月半轮秋，影入平羌江水流。谪仙此语谁解道，请君见月时登楼。笑谈万事真何有，一时付与东岩酒公自注：佛峡人家白酒旧有名。归来还受一大钱，好意莫违黄发叟。

送江公著知吉州

三吴行尽千山水，犹道桐庐更清美。岂惟浊世隐狂奴，时平亦出佳公子。初冠惠文读城旦，晚入奉常陪剑履。方将华省起弹冠，忽忆钓台归洗耳。未应良木弃大匠，要使名驹试千里。奉亲官舍当有择，得郡江南差可喜。白粲连樯一万艘，红妆执乐三千指。簿书期会得余闲，亦念人生行乐耳公自注：二耳义不同，故得重用。

与叶淳老侯敦夫张秉道同相视新河秉道有诗次韵二首

施注：浙江潮白海门东来，势如雷霆，而浮山峙于江中，与鱼浦诸山，犬牙相错，洄洑激射，岁败公私船不可胜计。前知信州侯临，葬亲杭之南荡，往来相视地形，反复讲求，建议自浙江上流地名石门，并山而东，凿为运河，引浙江及溪谷诸水二十二里，以达于江。又并江为岸，凡八里，以达于龙山之大慈浦。自浦北折抵小岭，凿岭六十五丈，以达于古河。浚古河四里，以达于龙山运河，以避浮山之崄。人皆以为便。时公与前转运使叶温叟、转运判官张同往按视，如临言，遂奏疏以闻，乞令三省看详支赐钱物，委临监督。而公以是月召还，役竟不成。先是，杭之西湖水涸草生，渐成葑田。公取葑积之湖中为长堤，以通南北，杭人名为苏公堤，故云“我凿西湖还旧观，一眼已尽西南碧”。“劝农使者非常人”，谓温叟。“上饶使君更超轶”，谓临也。淳老，温叟字。敦夫，临字。张秉道，乃吴兴六客之一，时客于杭。

君不见，元帅府前罗万戟，涛头未顺千弩射。至今凤凰山下路，长借一箭开两翼。我凿西湖还旧观，一眼已尽西南碧。又将回夺浮山险，千艘夜下无南北。坐陈三策本人谋，惟留一诺待我画。老病思归真暂寓，功名如幻终何得。从来自笑画蛇足，此事何殊食鸡肋。怜君嗜好更迂阔，得我新诗喜折屐。江湖粗了我竟归，余事后来当润色。一庵闲卧洞霄宫，井有丹砂水长赤。

荆溪父老愁三害，下斩长蛟本无赖。平生倔强韩退之，文字犹为鳄鱼戒。石门之役万金耳，首鼠不为吾已隘。江湖开塞古有数，两鹄飞来告成坏。劝农使者非常人，一言已破黎民骇。上饶使君更超轶，坐睨浮山如累块。髯张乃我结袜生，诗酒淋漓出狂怪。我作水衡生作丞，他日归朝同此拜。

棕笋 并引

棕笋状如鱼，剖之得鱼子，味如苦笋而加甘芳。蜀人以馔佛僧，甚贵之，而南方不知也。笋生肤毳中，盖花之方孕者。正二月间可剥取，过此苦涩，不可食矣。取之，无害于木，而宜于饮食。法当蒸熟，所施略与笋同。蜜煮酢浸，可致千里外。今以饷殊长老。

赠君木鱼三百尾，中有鹅黄子鱼子。夜叉剖瘿欲分甘，箨龙藏头敢言美。愿随蔬果得自用，勿使山林空老死。问君何事食木鱼，烹不能鸣固其理。

次韵曹子方运判雪中同游西湖

词源滟滟波头展，清唱一声岩谷满。未容雪积句先高，岂独湖开心自远。云山已作歌眉浅，山下碧流清似眼。尊前侑酒只新诗，何异书鱼餐蠹简。

西湖秋涸东池鱼窘甚因会客呼网师迁之西池为一笑之乐夜归被酒不能寐戏作放鱼一首

东池浮萍半粘块，裂碧跳青出鱼背。西池秋水尚涵空，舞阔摇深吹荇带。吾僚有意为迁居，老守纵馋那忍脍。纵横争看银刀出，瀺灂初惊玉花碎。但愁数罟损鳞鬣，未信长堤隔涛濑。发发须臾间，圉圉洋洋寻丈外。安知中无蛟龙种，尚恐或有风云会。明年春水涨西湖，好去相忘渺淮海。

复次放鱼韵答赵承议陈教授

扰扰万生同大块，抢榆不羡培风背。青丘已吞云梦芥，黄河复缭天门带。长讥韩子隘且陋，一饱鲸鱼何足脍。东坡也是可怜人，披抉泥沙收细碎。逝将归修八节滩修：一作休，又欲往钓七里濑。正似此鱼逃网中，未与造物游数外。且将新句调二子，湖上秋高风月会。为君更唤木肠儿，脚扣两舷歌小海。

六观堂老人草书

公自注：六观，取《金刚经》梦、幻等六物也。老人僧了性，精于医而善草书，下笔有远韵，而人莫知贵，故作此诗。

物生有象象乃滋，梦幻无根成斯须。方其梦时了非无，泡影一失俯仰殊。清露未晞电已徂，此灭灭尽乃真吾。云如死灰实不枯，逢场作戏三昧俱。化身为医忘其躯，草书非学聊自娱。落笔已唤周越奴，苍鼠奋髯饮松腴。剡藤玉板开雪肤，游龙天飞外人呼，莫作羞涩羊氏姝。

聚星堂雪 并引

元祐六年十一月一日，祷雨张龙公，得小雪，与客会饮聚星堂。忽忆欧阳文忠公作守时，雪中约客赋诗，禁体物语，于艰难中特出奇丽。尔来四十余年，莫有继者。仆以老门生续公后，虽不足追配先生，而宾客之美，殆不减当时，公之二子，又适在郡，故辄举前令，各赋一篇。

窗前暗响鸣枯叶，龙公试手行初雪。映空先集疑有无，作态斜飞正愁绝。众宾起舞风竹乱，老守先醉霜松折。恨无翠袖点横斜，只有微灯照明灭。归来尚喜更鼓暗，晨起不待铃索掣。未嫌长夜作衣棱，却怕初阳生眼缬。欲浮大白追余赏，幸有回飙惊落屑。模糊桧顶独多时，历乱瓦沟裁一瞥。汝南先贤有故事，醉翁诗话谁续说。当时号令君听取，白战不许持寸铁。

喜刘景文至

天明小儿更传呼，髯刘已到城南隅。尺书真是髯手迹，起坐熨眼知有无。今人不作古人事，今世有此古丈夫。我闻其来喜欲舞，病自能起不用扶。江淮旱久尘土恶，朝来清雨濯鬓须。相看握手两无事，千里一笑无乃迂。平生所乐在吴会，老死欲葬杭与苏。过江西来二百日，冷落山水愁吴姝。新堤旧井各无恙，参寥六一岂念吾。别后新诗巧摹写，袖中知有钱塘湖。○前十二句喜刘至。后八句念苏杭旧游，以刘自杭来也。

送欧阳季默赴阙

先生岂止一怀祖，郎君不减王文度。膝上几日今白须，令我眼中见此父。汝南相从三晦朔，君去苦早我来暮。霜风凄紧正脱木，颍水清浅可立鹭。莫辞白酒泻香泉，已觉扁舟掠新渡。坐看士衡执别手，更遣梦得出奇句。郎君可是管库人，乃使马录骥随蹇步。置之行矣无足道，贤愚岂在遇不遇。

用前韵作雪诗留景文

万松岭上黄千叶，载酒年年踏松雪。刘郎去后谁复来，花下有人心断绝。东斋夜坐搜雪句，两手龟坼霜须折。无情岂亦畏嘲弄，穿帘人户吹灯灭。纷纷儿女争所似，碧海长鲸君未掣。朝来云汉接天流，顾我小诗如点缬。欧阳赵陈在户外，急扫中庭铺木屑。交游虽似雪柏坚，聚散行作风花瞥。晴光融作一尺泥，归有何事真无说。泥干路稳放君去，莫倚马蹄如踣铁。

次前韵送刘景文

白云在天不可呼，明月岂肯留庭隅。怪君西行八百里，清坐十日一事无。路人不识呼尚书，但见凛凛雄千夫公自注：君一马两仆，率然相访，逆旅多呼尚书，意谓君都头也。岂知入骨爱诗酒，醉倒正欲蛾眉扶。一篇向人写肝肺，四海知我霜鬓须公自注：君前有诗见寄云“四海共知霜鬓满，重阳曾插菊花无”。欧阳赵陈皆我有，岂谓夫子驾复迂。迩来又见三黜柳，共此暖热餐毡苏。酒肴酸薄红粉暗，只有颍水清而姝。一朝寂寞风雨散，对影谁念月与吾公自注：群中日与欧阳叔弼、赵景贶、陈履常相从，而景文复至，不数日柳戒之亦见过。宾客之盛，顷所未有。然又数日，叔弼、景文、戒之皆去矣。何时归帆溯江水，春酒一变甘棠湖公自注：景文近卜居九江，近甘棠湖。

蜡梅一首赠赵景贶

天工点酥作梅花，此有蜡梅禅老家。蜜蜂采花作黄蜡，取蜡为花亦其物。天工变化谁得知，我亦儿嬉作小诗。君不见，万松岭上黄千叶，玉蕊檀心两奇绝。醉中不觉渡千山，夜闻梅香失醉眠。归来却梦寻花去，梦里花仙觅奇句。此间风物属诗人，我老不饮当付君。君行适吴我适越，笑指西湖作衣钵。

阎立本职贡图

正观之德表万邦，浩如沧海吞河江。音容伧狞服奇，横绝岭海逾涛泷。珍禽瑰产争牵扛，名王解辫却盖幢。粉本遗墨开明窗，我喟而作心未降，魏徵封伦恨不双。

次韵王滁州见寄

斯人何似似春雨，歌舞农夫怨行路。君看永叔与元之，坎轲一生遭口语。两翁当年鬓未丝，玉堂挥翰手如飞。教得滁人解吟咏，至今里巷嘲轻肥。君家联翩尽卿相，独来坐啸溪山上。笑捐浮利一鸡肋，多取清名几熊掌。丈夫自重贵难售，两翁今与青山久。后来太守更风流，要伴前人作诗瘦。我倦承明苦求出，到处遗踪寻六一。凭君试与问琅邪，许我来游莫难色。

次韵徐仲车

恶衣恶食诗愈好，恰是霜松啭春鸟。苍蝇莫乱远鸡声，世上谁知公觉早知：一作如。八年看我走三州公自注：元丰八年，予赴登州，元祜四年赴杭州，今赴扬州，皆见仲车，月自当空水自流。人间扰扰真蝼蚁，应笑人呼作斗牛。

在颍州与德麟同治西湖未成改扬州三月十六日湖成德麟有诗见怀次其韵

太山秋毫两无穷，巨细本出相形中。大干起灭一尘里，未觉杭颍谁雌雄公自注：来诗云：与杭争雄。我在钱塘拓湖渌，大堤士女争昌丰。六桥横绝天汉上，北山始与南屏通。忽惊二十五万丈，老葑席卷苍云空。朅来颍尾弄秋色，一水萦带昭灵宫。坐思吴越不可到，借君月斧修朣胧。二十四桥亦何有，换此十顷玻璃风。雷塘水干禾黍满，宝钗耕出余鸾龙。明年诗客来吊古，伴我霜夜号秋虫公自注：德麟见约来扬寄居，亦有意求扬倅。○首四句，辨杭颍之雌雄。“我在”六句，叙在杭修堤。“朅来”四句，叙在颍治湖。末六句，叙现官扬州。

再次韵德麟新开西湖

使君不用山鞠穷，饥民自逃泥水中。欲将百渎起凶岁公自注：予经颍人苦饥，奏乞留黄河夫万人修境内沟洫。诏许之，因以余为浚治此河，免使甔石愁扬雄。西湖虽小亦西子，萦流作态清而丰。千夫余力起三闸，焦陂下与长淮通。十年憔悴尘土窟，清澜一洗啼痕空。王孙本自有仙骨，平生宿卫明光宫。一行作吏人不识，正似云月初朦胧。时临此水照冰雪，莫遣白发生秋风。定须却致两黄鹄，新与上帝开濯龙。湖成君归侍帝侧，灯花已缀钗头虫。

次韵晁无咎学士相迎

少年独识晁新城，闭门却扫卷旆旌。胸中自有谈天口，坐却秦军发墨守。有子不为谋置锥，虹霓吞吐忘寒饥。端如太史牛马走，严徐不敢连尻脽。徘回未用疑相待，枉尺知君有家戒。避人聊复去瀛洲，伴我真能老淮海。梦中仇池千仞岩，便欲揽我青霞幨。且须还家与妇计，我本归路连西南。老人饮酒无人佐，独看红药倾白堕。每到平山忆醉翁，悬知他日君思我。路傍小儿笑相逢，齐歌万事转头空。赖有风流贤别驾，犹堪十里卷春风。

闻林夫当徙灵隐寺寓居戏作灵隐前一首

灵隐前，天竺后，两涧春淙一灵鹫。不知水从何处来，跳波赴壑如奔雷。无情有意两莫测，肯向冷泉亭下相萦回。我在钱塘六百日，山中暂来不暖席。今君欲作灵隐居，葛衣草屦随僧蔬。能与冷泉作主一百日，不用二十四考书中书。

送晁美叔发运右司年兄赴阙

我年二十无朋俦，当时四海一子由。君来叩门如有求，颀然鹤骨清而修。醉翁遣我从子游，翁如退之蹈轲丘。尚欲放子出一头公自注：嘉祐初，与子由寓兴国浴室。美叔忽见访，云：吾从欧阳公游久矣，公令我来与子定交，谓子必名世，老夫亦须放他出一头地。按，子由志先生墓亦云，酒醒梦断四十秋。病鹤不病骨愈蚪，惟有我颜老可羞。醉翁宾客散九州，几人白发还相收。我如怀祖拙自谋，正作尚书已过优。君求会稽实良筹，往看万壑争交流公自注：美叔方乞越。

送程德林赴真州

君为县令元丰中，吏贪功利以病农。君欲言之路无从，移书谏臣以自通公自注：谏臣，蹇受之也。元丰天子为改容，我时匹马江西东。问之逆旅言颇同，老人爱君如刘宠，小儿敬君如鲁恭。尔来明目达四聪，收拾驵骏冀北空，君为赤令有古风。政声直入明光宫，天厩如海养群龙。并收其子岂不公公自注：君之子祁举制策、文学、行义，为时所称。白沙何必烦此翁。

召还至都门先寄子由

老身倦马河堤永，踏尽黄榆绿槐影。荒鸡号月未三更，客梦还家一时顷。归老江湖无岁月，未填沟壑犹朝请。黄门殿中春事罢，诏许来迎先出省。已飞青盖在河梁，定饷黄封兼赐茗。远来无物可相赠。一味丰年说淮颍。

近以月石砚屏献子功中书公复以涵星砚献纯父侍讲子功有诗纯父未也复以月石风林屏赠之谨和子功诗并求纯父数句

紫潭出玄云，翳我潭中星。独有潭上月，倒挂紫翠屏。我老不看书，默坐养此昏花睛，时时一开眼，见此云月眼自明。久知世界一泡影，大小真伪何足评。笑彼三子欧梅苏，无事自作雪羽争公自注：事见三人诗集。故将屏砚送两范，要使珠璧栖窗棂。大范忽长谣，语出月胁令人惊施注：月胁，用皇甫湜“若穿天心出月胁”语。小范当继之，说破星心如鸡鸣施注：孟郊《闻鸡诗》：“似开孤月口，能说落星心。”。床头复一月，下有风林横。急送小范家，护此涵心泓。愿从少陵博一句，山木尽与洪涛倾。

次韵范纯父涵心砚月石风林屏诗

月次于房历三星，斗牛不神箕独灵。簸摇桑榆尽西靡，影落苏子砚与屏。天工与我两厌事，孰居无事为此形。与君持橐侍帷幄，同到温室观尧蓂。自怜太史牛马走，伎等卜祝均倡伶。欲留衣冠挂神武，便击云水归南溟。陶泓不称管城沐，醉石可助平泉醒。故持二物与夫子，欲使妙质留天庭。但令滋液到枯槁，勿遣光景生晦冥。上书挂名岂待我，独立自可当雷霆。我时醉眠风林下，夜与渔火同青荧。抚物怀人应独叹，作诗寄子谁当听。

次韵吴传正枯木歌

施注：吴传正，名安诗。父充，相神宗。传正元祐中为右司谏，与刘器之同攻蔡确，窜荒服。迁左史，摄西掖，坐草苏黄门知汝州词溢美，罢去。后为子累，编置湘中。诗中有“龙眠居士本诗人”，指李伯时也。

天工水墨自奇绝，瘦竹枯松写残月。梦回疏影在东窗，惊怪霜枝连夜发。生成变坏一弹指，乃知造物初无物。古来画师非俗士，妙想实与诗同出。龙眠居士本诗人，能使龙池飞霹雳。君虽不作丹青手，诗眼亦自工识拔。龙眠胸中有千驷，不独画肉兼画骨。但当与作少陵诗，或自与君拈秃笔。东南山水相招呼，万象入我摩尼珠。尽将书画散朋友，独与长铗归来乎。

书晁说之考牧图后

我昔在田间，但知羊与牛。川平牛背稳，如驾百斛舟。舟行无人岸自移，我卧读书牛不知。前有百尾羊，听我鞭声如鼓鼙。我鞭不妄发，视其后者而鞭之。泽中草木长，草长病牛羊。寻山跨坑谷，腾趠筋骨强。烟蓑雨笠长林下，老去而今空见画。世间马耳射东风，悔不长作多牛翁。

书丹元子所示李太白真

天人几何同一沤，谪仙非谪乃其游，麾斥八极隘九州。化为两鸟鸣相酬，一鸣一止三千秋。开元有道为少留，縻之不可矧肯求。西望太白横峨岷，眼高四海空无人。大儿汾阳中令君，小儿天台坐忘身。平生不识高将军，手污吾足乃敢瞋，作诗一笑君应闻。

雪浪石

太行西来万马屯，势与岱岳争雄尊。飞狐上党天下眷，半掩落日先黄昏。削成山东二百郡，气压代北三家村。千峰石卷矗牙帐，崩崖凿断开土门。朅来城下作飞石，一炮惊落天骄魂。承平百年烽燧冷，此物僵卧枯榆根。画师争摹雪浪势，天工不见雷斧痕。离堆四面绕江水，坐无蜀士谁与论。老翁儿戏作飞雨，把酒坐看珠跳盆。此身自幻孰非梦，故国山水聊心存。

石芝 并引

予尝梦食石芝，作诗记之，今乃真得石芝于海上，子由和前诗见寄。予顷在京师，有凿井得如小儿手以献者，臂指皆具，肤理若生。予闻之隐者，此肉芝也。与子由烹而食之。追记其事，复次前韵。

土中一掌婴儿新，爪指良是肌骨匀。见之怖走谁敢食，天赐我尔不及宾。旌阳远游同一许，长史玉斧皆门户。我家韦布三百年，只有阴功不知数。跪陈八簋加六瑚，化人视之真块苏。肉芝烹熟石芝老，笑唾熊掌嚬雕胡。老蚕作茧何时脱，梦想至人空激烈。古来大药亦可求，真契当如磁石铁。

鹤叹

园中有鹤驯可呼，我欲呼之立坐隅。鹤有难色侧睨予，岂欲臆对鹏乎。我生如寄良畸孤，三尺长胫阁瘦躯。俯啄少许便有余，何至以身为子娱。驱之上堂立斯须，投以饼饵视若无。戛然长鸣乃下趋，难进易退我不如。

送曾仲锡通判如京师

边城岁暮多风雪，强压春醪与君别。玉帐夜谈霜月苦，铁骑晓出冰河裂。断蓬飞叶卷黄沙，只有千林松花。应为王孙朝上国，珠幢玉节与排衙。左援公孝右孟博，我居其间啸且诺。仆夫为我催归来，要与北海春水争先回。

次韵子由清汶老龙珠丹

天公不解防痴龙，玉函宝方出龙宫。雷霆下索无处避，逃入先生衣袂中。先生不作金椎袖，玩世徜徉隐屠酒。夜光明月空自投，一锻何劳纬萧手。黄门寡好心易足，荆棘不生梨枣熟。玄珠白璧两无求，无胫金丹来入腹。区区分别笑乐天，那知空门不是仙。

次韵子由书清汶老所传秦湘二女图

春风消冰失瑶玉，我本无身安有触。羊生得妇如得风，握手一笑未为辱。先生室中无天游，佩环何处鸣风瓯。随魔未必皆魔女，但与分灯遣归去。胡为写真传世人，更要维摩一转语。丹元茅茨只三间，太极老人时往还。点检凡心早除拂，方平神鞭常使物。

子由生日以檀香观音像及新合印香银篆槃为寿一首

旃檀婆律海外芬，西山老脐柏所薰。香螺脱黡来相群，能结缥缈风中云。一灯如萤起微焚，何时度尽缪篆纹。缭绕无穷合复分，绵绵浮空散氤氲。东坡持是寿卯君，君少与我师皇坟。旁资老聃释迦文，共厄中年点蝇蚊。晚遇斯须何足云，君方论道承华勋。我亦旗鼓严中军，国恩未报敢不勤。但愿不为世所醺，尔来白发不可耘。问君何时返乡枌，收拾散亡理放纷。此心实与香俱焄，闻思大士应已闻。

子由新修汝州龙兴寺吴画壁

施注：《韵语阳秋》：汝州龙兴寺吴道子画两壁。一壁作维摩示疾，文殊来问，天女散花。一壁作太子游四门，释迦降魔。笔法奇绝。子由曾施百缣。

丹青久衰工不艺，人物尤难到今世。每摹市井作公卿，画手悬知是徒隶。吴生已与不传死，那复典刑留近岁。人间几处变西方，尽作波涛翻海势。细观手面分转侧，妙算毫厘得天契。始知真放本精微，不比狂花生客慧。似闻遗墨留汝海，古壁蜗涎可垂涕。力捐金帛扶栋宇，错落浮云卷新霁。使君坐啸清梦余，几叠衣纹数衿袂。他年吊古知有人，姓名聊记东坡弟。

六月七日泊金陵阻风得钟山泉公书寄诗为谢

今日江头天色恶，炮车云起风欲作。独望钟山唤宝公，林间白塔如孤鹤。宝公骨冷唤不闻，却有老泉来唤人。电眸虎齿霹雳舌，为予吹散千峰云。南行万里亦何事，一酌曹溪知水味。他年若画蒋山图，仍作泉公唤居士。

江西一首

江西山水真吾邦，白沙翠竹石底江。舟行十里磨九泷，篙声荦确相舂撞。醉卧欲醒闻淙淙，真欲一口吸老庞。何人得俊窥鱼矼，举叉绝叫尺鲤双。

秧马歌 并引

过庐陵，见宣德郎致仕曾君安止，出所作《禾谱》，文既温雅，事亦详实，惜其有所缺，不谱农器也。予昔游武昌，见农夫皆骑秧马。以榆枣为腹，欲其滑；以楸桐为背，欲其轻。腹如小舟，昂其首尾；背如覆瓦，以便两髀，雀跃于泥中，系束藁其首以缚秧。日行千畦，较之伛偻而作者，劳佚相绝矣。《史记》：禹乘四载，泥行乘橇。解者曰，橇形如箕，擿行泥上，岂秧马之类乎？作《秧马歌》一首，附于《禾谱》之末云。

春云濛濛雨凄凄，春秧欲老翠剡齐。嗟我妇子行水泥，朝分一垅暮千畦。腰如箜篌首啄鸡，筋烦骨殆声酸嘶。我有桐马手自提，头尻轩昂腹胁低。背如覆瓦去角圭，以我两足为四蹄。耸踊滑汰如凫鹥，纤纤束藁亦可赍。何用繁缨与月题，却从畦东走畦西。山城欲闭闻鼓鼙，忽作的卢跃檀溪。归来挂壁从高栖，了无刍秣饥不啼。少壮骑汝逮老黧，何曾蹶轶防颠：一作挤。锦鞯公子朝金闺，笑我一生蹋牛犁，不知自有木。

月华寺

公自注：寺邻岑水场，施者皆坑户也，百年间，盖三焚矣。

天公胡为不自怜，结土融石为铜山。万人探斫富媪泣，只有金帛资豪奸。脱身献佛意可料，一瓦坐待千金还。月华三火岂天意，至今茇舍依榛菅。僧言此地本龙象，兴废反掌曾何艰。高岩夜吐金碧气，晓得异石青斓斑。坑流窟发钱涌地，暮施百镒朝千锾。此山出宝以自贼，地脉已断天应悭。我愿铜山化南亩，烂漫黍麦苏惸鳏。道人修道要底物，破铛煮饭茅三间。

游罗浮山一首示儿子过

人间有此白玉京，罗浮见日鸡一鸣公自注：刘梦得有诗，记罗浮夜半见日事，山不甚高，而夜见日，此可异也。南楼未必齐日观，郁仪自欲朝朱明公自注：山有二石楼，今延祥寺在南楼下，朱明洞在冲虚观后，云是蓬莱第七洞天。东坡之师抱朴老，真契久已交前生。玉堂金马久流落，寸田尺宅今谁耕。道华亦尝啖一枣公自注：唐永乐道士侯道华，窃食邓天师药，仙去，永乐有无核枣，人不可得，道华独得之。予在岐下，亦尝得食一枚，契虚正欲仇三彭公自注：唐僧契虚，遇人导游稚川仙府。真人问曰：“汝绝三彭之仇乎？”契虚不能答。铁桥石柱连空横公自注：山有铁桥石柱，人罕至者，杖藜欲趁飞猱轻。云溪夜逢虎伏公自注：山有哑虎巡山，斗坛昼出铜龙吟公自注：冲虚观后，有朱真人朝斗坛。近于坛上获铜龙六，铜鱼一。小儿少年有奇志，中宵起坐存黄庭。近者戏作凌云赋，笔势仿佛离骚经。负书从我盍归去，群仙正草新宫铭。汝应奴隶蔡少霞，我亦季孟山玄卿公自注：唐有梦书《新宫铭》者云，紫阳真人山玄卿撰。其略曰：“良常西麓，原泽东泄，新宫宏宏，崇轩。”又有蔡少霞者，梦人遣书碑，略曰：“昔乘鱼车，今履瑞云，躅空仰涂，绮辂轮。”其末题云：“五云书阁吏蔡少霞书”。还须略报老同叔，赢粮万里寻初平公自注：子由一字同叔。

寓居合江楼

海上葱日龙气佳哉，二江合处朱楼开。蓬莱方丈应不远，肯为苏子浮江来。江风初凉睡正美，楼上啼鸦呼我起。我今身世两相违，西流白日东流水。楼中老人日清新，天上岂有痴仙人。三山咫尺不归去，一杯付与罗浮春公自注：予家酿酒名罗浮春。

十一月二十六日松风亭下梅花盛开

按《年谱》，先生以绍圣元年十月三日至惠州，寓居嘉佑寺松风亭。

春风岭上淮南村，昔年梅花曾断魂公自注：予昔赴黄州春风岭上，见梅花，有两绝句。明年正月，往岐亭道上，赋诗云：“去年今日关山路，细雨梅花正断魂。”。岂知流落复相见，蛮风蜑雨愁黄昏。长条半落荔枝浦，卧树独秀桄榔园。岂惟幽光留夜色，直恐冷艳排冬温。松风亭下荆棘里，两株玉蕊明朝暾。海南仙云娇堕砌，月下缟衣来叩门。酒醒梦觉起绕树，妙意有在终无言。先生独饮勿叹息，幸有落月窥清尊。

再用前韵

罗浮山下梅花村，玉雪为骨冰为魂。纷纷初疑月挂树，耿耿独与参横昏。先生索居江海上，悄如病鹤栖荒园。天香国艳肯相顾，知我酒熟诗清温。蓬莱宫中花鸟使，绿衣倒挂扶桑暾公自注：岭南珍禽有倒挂子，绿衣红喙，如鹦鹉而小，自海东来，非尘埃中物也。抱丛窥我方醉卧，故遣啄木先敲门。麻姑过君急扫洒，鸟能歌舞花能言。酒醒人散山寂寂，惟有落蕊粘空樽。

花落复次前韵

玉妃谪堕烟雨村，先生作诗与招魂。人间草木非我对，奔月偶挂成幽昏。暗香入户寻短梦，青子缀枝留小园。披衣连夜唤客饮，雪肤满地聊相温。松明照坐愁不睡，井花入腹清而暾。先生来年六十化，道眼已入不二门。多情好事余习气，惜花未忍都无言。留连一物吾过矣，笑领百罚空罍樽。

追饯正辅表兄至博罗赋诗为别

孤臣南游堕黄菅，君亦何事来牧蛮。舣舟蜑户龙冈窟，置酒椰叶桄榔间。高谈已笑衰语陋，杰句尤觉清诗孱。博罗小县僧舍古，我不忍去君忘还。君应回望秦与楚，梦涉汉水愁秦关。我亦坐念高安客，神游黄檗参洞山。何时旷荡洗瑕谪，与君归驾相追攀。梨花寒食隔江路，两山遥对双烟鬟。归耕不用一钱物，惟要两脚飞孱颜。玉床丹镞记分我，助我金鼎光斓斑。

再用前韵

乐天双鬓如霜菅，始知谢遣素与蛮。我兄绿发蔚如故，已了梦幻齐人间。蛾眉劝酒聊尔耳，处仲太忍茂弘孱。三杯径醉便归卧，海上知复几往还。连娟六么趁蹋鞠，杳眇三叠萦阳关。酒醒梦断何所有，落花流水空青山。忽惊铙鼓发半夜，明月不许幽人攀。赠行无物惟一语，莫遣瘴雾侵云鬟。罗浮道人一倾盖，欲系白日留君颜。应知我是香案吏，他年许缀蓬莱班。

游博罗香积寺 并引

寺去县七里，三山犬牙，夹道皆美田，麦禾甚茂。寺下溪水，可作碓磨。若筑塘百步，闸而落之，可转两轮举四杵也。以属县令林抃，使督成之。

二年流落蛙鱼乡，朝来喜见麦吐芒。东风摇波舞净绿，初日泫露酣娇黄。汪汪春泥已没膝，剡剡秋谷初分秧。谁言万里出无友，见此二美喜欲狂。三山屏拥僧舍小，一溪雷转松阴凉。要令水力供臼磨，与相地脉增堤防。霏霏落雪看收面麦也，隐隐叠鼓闻舂糠禾也。散流一啜云子白禾也，炊裂十字琼肌香麦也。岂惟牢九荐古味麦也。公自注：束皙《饼赋》：“馒头薄持，起搜牢九。”，要使真一流天浆禾也。诗成捧腹便绝倒，书生说食真膏肓。○首六句叙麦禾之美。“谁言”六句因见麦、禾、溪水，而谋及臼磨。末八句艳说饱食麦禾之味。

四月十一日初食荔支

南村诸杨北村卢公自注：谓杨梅、卢橘也，白华青叶冬不枯。垂黄缀紫烟雨里，特与荔支为先驱。海山仙人绛罗襦，红纱中单白玉肤。不须更待妃子笑，风骨自是倾城姝。不知天公有意无，遣此尤物生海隅。云山得伴松桧老，霜雪自困楂梨粗。先生洗盏酌桂醑，冰盘荐此赪虬珠。似闻江鳐斫玉柱，更洗河豚烹腹腴公自注：予尝谓荔支厚味、高格两绝，果中无比，惟江鳐柱、河豚鱼近之耳。我生涉世本为口，一官久已轻莼鲈。人间何者非梦幻，南来万里真良图。

荔支叹

十里一置飞尘灰，五里一候兵火催。颠坑仆谷相枕籍，知是荔支龙眼来。飞车跨山鹘横海，风枝露叶如新采。宫中美人一破颜，惊尘溅血流千载。永元荔支来交州，天宝岁贡取之涪。至今欲食林甫肉，无人举觞酹伯游公自注：汉永元中，交州进荔支、龙眼，十里一置，五里一候，奔腾死亡，罹猛兽毒虫之害者无数。唐羌，字伯游，为林武长，上书言状，和帝罢之。唐天宝中，盖取涪州荔支，自子午谷路进入。我愿天公怜赤子，莫生尤物为疮痏。雨顺风调百谷登，民不饥寒为上瑞。君不见，武夷溪边粟粒芽，前丁后蔡相笼加公自注：大小龙茶始于丁晋公，成于蔡君谟。欧阳永叔闻君谟进小龙团，惊叹曰：君谟士人也，何至作此事。争新买宠各出意，今年斗品充官茶公自注：今年闽中监司乞进斗茶，许之。吾君所乏岂此物，致养口体何陋邪。洛阳相君忠孝家，可怜亦进姚黄花公自注：洛下贡花自钱惟演始。○后八句因荔支而叹贡茶、贡花之弊。

同正辅表兄游白水山

伟哉造物真豪纵，攫土抟沙为此弄。擘开翠峡走云雷，截破奔流作潭洞。因随化人履巨迹，得与仙兄蹑飞鞚。曳杖不知岩谷深，穿云但觉衣裘重。坐看惊鸟救霜叶，知有老蛟蟠石瓮。金沙玉砾粲可数，古镜宝奁寒不动。念兄独立与世疏，绝境难到惟我共。永辞角上两蛮触，一洗胸中九云梦。浮来山高回望失，武陵路绝无人送。筠篮撷翠爪甲香，素绠分碧银瓶冻。归路霏霏汤谷暗，野堂活活神泉涌。解衣浴此无垢人，身轻可试云间凤。

次韵正辅同游白水山

只知楚越为天涯，不知肝胆非一家。此身如线自萦绕，左旋右转随缫车。误抛山林入朝市，平地咫尺千褒斜。欲从稚川隐罗浮，先与灵运开永嘉。首参虞舜款韶石，次谒六祖登南华。仙山一见五色羽谓有五色雀曾一至儋耳庭中，公后有《五色雀》诗，雪树两摘南枝花。赤鱼白蟹箸屡下，黄柑绿橘笾常加。糖霜不待蜀客寄，荔支莫信闽人夸。恣倾白蜜收五棱，细黄土栽三桠公自注：正辅分人参，归种韶阳。来诗本用字，惠州无书，不见此字所出，故且从木奉和。○首八句言被尘俗所缠缚，欲为物外之游。“首参”十句，叙自到岭南，备历诸胜。“朱明”八句，言自罗浮游白水。“故人”至末十四句，有飘逸出世之想。朱明洞里得灵草，翩然放杖凌苍霞。岂无轩车驾熟鹿，亦有鼓吹号寒蛙。仙人劝酒不用勺，石上自有樽罍洼。径从此路朝玉阙，千里莫遣毫厘差。故人日夜望我归，相迎欲到长风沙。岂知乘槎天女侧，独倚云机看织纱。世间谁似老兄弟，笃爱不复相疵瑕。相携行到水穷处，庶几一见留子嗟。千年枸杞尝夜吠，无数草棘工藏遮。但令凡心一洗濯，神人仙药不我遐。山中归来万想灭，岂复回顾双云鸦。

吾谪海南子由雷州被命即行了不相知至梧乃闻尚在藤也旦夕当追及作此诗示之

九疑联绵属衡湘，苍梧独在天一方。孤城吹角烟树里，落日未落江苍茫。幽人拊枕坐叹息，我行忽至舜所藏。江边父老能说子，白须红颊如君长。莫嫌琼雷隔云海，圣恩尚许遥相望。平生学道真实意，岂与穷达俱存亡。天其以我为箕子，要使此意留要荒。他年谁作舆地志，海南万古真吾乡。

夜梦 并引

七月十三日，至儋州十余日矣。淡然无一事。学道未至，静极生愁。夜梦如此，不免以书自怡。

夜梦嬉游童子如，父师检责惊走书。计功当毕春秋余，今乃始及桓庄初。怛然悸寤心不舒，起坐有如挂钩鱼。我生纷纷婴百缘，气固多习独此偏。弃书事君四十年，仕不顾留书绕缠顾：一作愿。自视汝与丘孰贤，易韦三绝丘犹然，如我当以犀革编。

闻子由瘦

公自注：儋耳至难得肉。

五日一见花猪肉，十日一遇黄鸡粥。土人顿顿食薯芋，荐以薰鼠烧蝙蝠。旧闻蜜唧尝呕吐，稍近虾蟆缘习俗。十年京国厌肥羜，日日烝花压红玉。从来此腹负将军公自注：俗谚云：大将军食饱，扪腹而叹曰：“我不负汝。”左右曰“将军固不负此腹，此腹负将军，未尝少出智虑也。”，今者固宜安脱粟。人言天下无正味，蝍蛆未遽贤麋鹿。海康别驾复何为，帽宽带落惊僮仆。相看会作两臞仙，还乡定可骑黄鹄。

独觉

瘴雾三年恬不怪，反畏北风生体疥。朝来缩颈似寒鸦，焰火生薪聊一快。红波翻屋春风起，先生默坐春风里。浮空眼缬散云霞，无数心花发桃李。修然独觉午窗明，欲觉犹闻醉鼾声。回首向来萧瑟处，也无风雨也无晴。

过于海舶得迈寄书酒作诗远和之皆粲然可观子由有书相庆也因用其韵赋一篇并寄诸子侄

我似老牛鞭不动，雨滑泥深四蹄重。汝如黄犊走却来，海阔山高百程送。庶几门户有八慈，不恨居邻无二仲。他年汝曹笏满床，中夜起舞踏破瓮。会当洗眼看腾跃，莫指痴腹笑空洞。誉儿虽是两翁癖，积德已自三世种。岂惟万一许生还，尚恐九十烦珍从。六子晨耕箪瓢出，众妇夜绩灯火共。春秋古史乃家法，诗笔离骚亦时用。但令文字还照世，粪土腐余安足梦。

真一酒歌 并引

布算以步五星，不如仰观之捷；吹律以求中声，不如耳齐之审。铅汞以为药，策易以候火，不如天造之真也。是故神宅空乐出虚蹋踘者以气升，孰能推是类以求天造之药乎？于此有物，其名曰真一。远游先生方治此道，不饮不食，而饮此酒，食此药，居此堂。予亦窃其一二，故作真一之歌，其辞曰：

空中细茎插天芒，不生沮泽生陵冈。涉阅四气更六阳，森然不受螟与蝗。飞龙御月作秋凉，苍波改色屯云黄。天旋雷动玉尘香，起搜十裂照坐光。跏趺牛噍安且详，动摇天关出琼浆。壬公飞空丁女藏，三伏遇井了不尝。酿为真一和而庄，三杯俨如侍君王。湛然寂照非楚狂，终身不入无功乡。

欧阳晦夫遗接琴枕戏作此诗谢之

携儿过岭今七年，晚涂更著黎衣冠。白头穿林要藤帽，赤脚渡水须花缦。不愁故人惊绝倒，但使俚俗相恬安。见君合浦如梦寐，挽须握手俱汍澜。妻缝接雾榖细，儿送琴枕冰徽寒。无弦且寄陶令意，倒载犹作山公看。我怀汝阴六一老，眉宇秀发如春峦。羽衣鹤氅古仙伯，岌岌两柱扶霜纨。至今画像作此服，凛如退之加渥丹。尔来前辈皆鬼录，我亦带脱巾欹宽。作诗颇似六一语，往往亦带梅翁酸。○首六句，自叙至岭南后冠服。“见君”六句，叙送冠枕。末十句，有怀欧梅。

韦偃牧马图

神工妙技帝所收，江都曹韩逝莫留。人间画马唯韦侯，当年为谁扫骅骝。至今霜蹄踏长楸，圉人困卧沙垅头。沙苑茫茫蒺藜秋，风鬃雾鬣寒飕飕。龙种尚与驽骀游，长稭短豆岂我羞。八銮六辔非马谋，古来西山与东丘。

众妙堂

湛然无观古真人，我独观此众妙门。夫物芸芸各归根，众中得一道乃存。道人晨起开东轩，趺坐一醉扶桑暾。余光照我玻璃盆，倒射窗几清而温。欲收月魄餐日魂，我自日月谁使吞。

虔州景德寺荣师湛然堂

卓然精明念不起，兀然灰槁照不灭。方定之时慧在定，定慧照寂非两法。妙湛总持不动尊，默然真入不二门。语息则默非对语，此话要将周易论。诸方人人把雷电，不容细看真头面。欲知妙湛与总持，更问江东三语掾。

张竞辰永康所居万卷堂

君家四壁如相如，卷藏天禄吞石渠。岂惟邺侯三万轴，家有世南行秘书。儿童拍手笑何事，笑人空腹谈经义。未许中郎得异书，且与杨雄说奇字。清江萦出碧玉环，下有老龙千古闲。知君好事家有酒，化为老人夜扣关。留侯之孙书满腹，玉函宝方何用读。濠梁空复五车多，圯上从来一编足。

老翁井

井中老翁误年华，白沙翠石公之家。公来无踪去无迹，井面团圆水生花。翁今与世两何与，无事纷纷惊牧竖。改颜易服与世同，无使世人知有翁。

十八家诗钞 卷十六

黄山谷七古百六十五首

送范德孺知庆州

德孺，名纯粹，元丰八年八月除知庆州。山谷以次年春为此诗赠之。

乃翁知国如知兵乃翁，谓范文正公，塞垣草木识威名。敌人开户玩处女，掩耳不及惊雷霆。平生端有活国计，百不一试薶九京。阿兄两持庆州节阿兄，谓忠宣公纯仁也，十年麒麟地上行。潭潭大度如卧虎，边人耕桑长儿女。折冲千里虽有余，论道经邦政要渠。妙年出补父兄处，公自才力应时须。春风旍拥万夫，幕下诸将思草枯。智名勇功不入眼，可用折箠笞羌胡。

次韵李之纯少监惠砚

黄公山下黄鸡秋，持节恤刑曾少休。小人负弩得开道，扫叶张饮林岩幽汝州叶县有黄公山。山谷熙宁间尝为叶县尉，当迎候之纯也。相传有石非地产，列仙持来自罗浮。酒酣步出云雨上，南抚方城西嵩丘。林端乃见石空洞，猛兽奰踞上头猛兽奰，借以言石之状。鸟道兔迒谋挽致，万牛不动五丁愁。道家蓬莱见仙伯，我亦洗湔与清流。探囊赠研颇宜墨，近出黄山非远求。乃知此山自才美，物欲致用当穷搜。迷邦故令成器晚，不琢元非匠石羞。○仙伯，谓李之纯。蓬莱，谓见李于京师也。与清流者，山谷以哲宗初除馆职也。黄山，即黄公山，谓前此见石，不知其可为砚材。

次韵子瞻题郭熙画秋山

黄州逐客未赐环，江南江北饱看山。玉堂卧对郭熙画，发兴已在青林间。郭熙官画但荒远，短纸曲折开秋晚。江村烟外雨脚明，归雁行边余迭。坐思黄甘洞庭霜，恨身不如雁随阳。熙今头白有眼力，尚能弄笔映窗光。画取江南好风日，慰此将衰镜中发。但熙肯画宽作程，十日五日一水石。

咏李伯时摹韩干三马次苏子由韵简伯时兼寄李德素

太史琐窗云雨垂太史，当谓子由作起居郎左史之任。云雨垂，谓如在天上也，试开三马拂蛛丝。李侯写影韩干墨，自有笔如沙画锥。绝尘超日精爽紧，若失其一望路驰。马官不语臂指挥，乃知仗下非新羁二句言其驯伏如此，必非新自西极来者。吾尝览观在垌马，驽骀成列无权奇。缅怀胡沙英妙质，一雄可将千万雌。决非厮养所成就，天骥生驹人得之任注：诗意若曰老于中朝之士与来自钓筑者，其英杰之气固自不同，如仗下马与渥洼之骥也。千金市骨今何有，士或不价五羖皮言五羖皮已自轻其身矣，而今乃有并不须此价者。李侯画隐百僚底，初不自期人误知。戏弄丹青聊卒岁，身如阅世老禅师。

次韵子瞻和子由观韩干马因论伯时画天马

于阗花骢龙八尺，看云不受络头丝。西河骢作蒲萄锦，双瞳夹镜耳卓锥。长楸落日试天步，知有四极无由驰。电行山立气深稳，可耐珠鞯白玉羁。李侯一顾叹绝足，领略古法生新奇。一日真龙入图画，在坰群雄望风雌。曹霸弟子沙苑丞，喜作肥马人笑之。李侯论干独不耳，妙画骨相遗毛皮。翰林评书乃如此，贱肥贵瘦渠未知翰林，谓东坡也。坡诗云：“少陵评书贵瘦硬，此论未公吾不凭。”言少陵评干不画骨，李侯亦不以为凭也。况我平生赏神俊俊：一作骏，僧中云是道林师。

次韵钱穆父赠松扇

银钩玉唾明茧纸银钩，字也；玉唾，诗也，松箑轻凉并送似。可怜远度帻沟娄帻沟娄，高丽城名，适堪今时褦襶子褦襶，谓不晓事人，山谷以自道也。丈人玉立气高寒，三韩持节见神山。合得安期不死草，使我蝉蜕尘埃间。

戏和文潜谢穆父松扇

猩毛束笔鱼网纸山谷有《猩毛笔》诗，盖亦穆父高丽所得，松袝织扇清相似。动摇怀袖风雨来，想见僧前落松子。张侯哦诗松韵寒，六月火云蒸肉山文潜体肥，故有肉山之讥。持赠小君聊一笑，不须射雉彀黄间黄间，弩名。

次韵王炳之惠玉板纸

王侯须若缘坡竹，哦诗清风起空谷。古田小笺惠我百古田隶福州，信知溪翁能解玉。鸣砧千杵动秋山，裹粮万里来辇毂。儒林丈人有苏公，相如子云再生蜀。往时翰墨颇横流，此公归来有边幅。小楷多传乐毅论，高词欲奏云门曲。不持归扫苏公门，乃令小人今拜辱。去骚甚远文气卑，画虎不成书势俗。董狐南史一笔无，误掌杀青司记录此二句，山谷时为史官，自谦云尔。虽然此中有公议，或辱五鼎荣半菽。愿公进德使见书，不敢求君米千斛。

送王郎

王纯亮字世弼，山谷之妹婿。

酌君以蒲城桑落之酒，泛君以湘累秋菊之英。赠君以黟川点漆之墨，送君以阳关堕泪之声。酒浇胸中之磊隗，菊制短世之颓龄。墨以传千古文章之印，歌以写一家兄弟之情。江山万里头俱白，骨肉十年眼终青。连床夜语鸡戒晓，书囊无底谈未了。有功翰墨乃如此，何恨远别音书少。炊沙作糜终不饱，镂冰文章费工巧。要须心地收汗马，孔孟行世日杲杲任注云：谓道义战胜，胸中开明，及晓然见圣贤用心处。有弟有弟力持家，妇能养姑供珍鲑。儿大诗书女丝麻，公但读书煮春茶。

送郑彦能宣德知福昌县

往时河北盗横行，白昼驱人取城郭取：一作入。唯闻不犯郑冠氏冠氏县，属大名府，郑由冠氏迁福昌，故称之曰郑冠氏，犹称王无之曰王黄州，称范德孺曰范庆州，称孙贲曰孙阳翟耳，犬卧不惊民气乐。只今化民作锄耰，田舍老翁百不忧。铜章去作福昌县，山中读书民有秋。福昌爱民如父母，当官不扰万事举。用才之地要得人，眼中虚席十四五。不知诸公用心许，鲁恭卓茂可人否。

双井茶送子瞻

双井，在洪州分宁县，山谷所居也。

人间风日不到处，天上玉堂森宝书。想见东坡旧居士，挥毫百斛泻明珠。我家江南摘云腴，落硙霏霏雪不如。为公唤起黄州梦，独载扁舟向五湖。

和答子瞻

一月空回长者车，报人问疾遣儿书山谷时病目，故云。翰林贻我东南句东坡《谢山谷馈茶》诗云“明年我欲东南去”，故云，窗前默坐得玄珠。故园溪友脍腹腴，远包春茗问何如。玉堂下直长廊静，为君满意说江湖。

子瞻以子夏丘明见戏聊复戏答

化工见弹大早计，端为失明能著书。迩来似天会事发，泪睫见光犹陨珠。喜公新赐紫琳腴，上清虚皇对久如对久如，谓奏对久之。《诗笺》曰：丞然犹言久如也。请天还我读书眼，愿载轩辕讫鼎湖轩辕，谓神宗，时山谷修《实录》，故云。

省中烹茶怀子瞻用前韵

门井不落第二文德殿东上门之东有井，绝佳，竟陵谷帘定误书陆羽，复州竟陵人，著《茶经》三篇，以庐山康王谷水帘为天下第一。思公煮茗共汤鼎，蚯蚓窍生鱼眼珠。置身九州之上腴，争名焰中沃焚如谓众人争名于烈焰之中，东坡则以水沃其焚如之焰也。但恐次山胸磊隗，终便酒舫石鱼湖。

以双井茶送孔常父

校经同省并门居，无日不闻公读书。故持茗碗浇舌本，要听六经如贯珠。心知韵胜舌知腴，何似宝云与真如。汤饼作魔应午寝，慰公渴梦吞江湖。

常父答诗有煎点径须烦绿珠之句复次韵戏答

小鬟虽丑巧妆梳，扫地如镜能检书。欲买娉婷供煮茗，我无一斛明月珠。知公家亦阙扫除，但有文君对相如。政当为公乞如愿，作笺远寄宫亭湖。

戏呈孔毅父

管城子无食肉相，孔方兄有绝交书。文章功用不经世，何异丝窠缀露珠。校书著作频诏除山谷以元丰八年四月为校书郎，元祐二年正月为著作郎，犹能上车问何如。忽忆僧床同野饭，梦随秋雁到东湖。

谢黄从善司业寄惠山泉

从善，名降，一名隐。

锡谷寒泉椭石俱椭，音妥，圆而长曰椭。椭石所以澄水也，并得新诗虿尾书。急呼烹鼎供茗事，晴江急雨看跳珠。是功与世涤膻腴，令我屡空常晏如。安得左清颍尾，风炉煮茗卧西湖。

以团茶洮州绿石砚赠无咎文潜

晁子智囊可以括四海，张子笔端可以回万牛。自我得二士，意气倾九州。道山延阁委竹帛，清都太微望冕旒。贝宫胎寒弄明月，天网下罩一日收。此地要须无不有，紫皇访问富春秋元祐元年十二月，试太学录张耒、试太学正晁补之，并为秘书省正字。所谓道山延阁，所谓此地，并指禁省馆阁言之也。晁无咎，赠君越侯所贡苍玉璧，可烹玉尘试春色。浇君胸中过秦论，斟酌古今来活国。张文潜，赠君洮州绿石含风漪，能淬笔锋利如锥。请书元祐开皇极，第入思齐访落时思齐，指宣仁太后，紫皇及访落并指哲宗也。

次韵答曹子方杂言

曹辅，字子方。

酺池寺山谷在京寓居此寺，汤饼一斋盂，曲肱懒著书。骑马天津看逝水，满船风月忆江湖。往时尽醉冷卿酒冷卿，如称祠部为冷厅，广文为冷官之类，谓光禄卿也；或云冷姓也，侍儿琵琶春风手。竹间一夜鸟声春，明朝醉起雪塞门。当年闻说冷卿客，黄须邺下曹将军。挽弓石八不好武，读书卧看三峰云。谁怜相逢十载后，釜里生鱼甑生尘。冷卿白首大官寺，樽前不复如花人。曹将军，江湖之上可相忘。舂锄对立双鸳鸯，无机与游不乱行。何时解缨濯沧浪，唤取张侯来平章张侯，公似是张仲谋，烹茶煮饼坐僧房。○首五句山谷自叙近状，时持戒律甚严，故有斋盂之句。“往时”以下八句，山谷昔在冷宅始知曹之名。“谁怜”四句，叙与曹相遇时曹贫页冷，亦不如昔矣，末七句招曹偕隐。

次韵子瞻武昌西山

元次山因石起颠有窊，因修之以藏酒，命为洼樽而铭之。邓圣求在武昌，尝作《元次山洼樽铭》。东坡在玉堂与邓同夜直，话及此事，因作《武昌西山》诗，请邓同赋，山谷和之。

漫郎江南酒隐处，古木参天应手栽。石坳为尊酌花鸟，自许作鼎调盐梅。平生四海苏太史，酒浇不下胸崔嵬。黄州副使坐闲散，谏疏无路通银台。鹦鹉洲前弄明月，江妃起舞袜生埃。次山醉魂招仿佛，步入寒溪金碧堆。洗湔尘痕饮嘉客，笑倚武昌江作罍。谁知文章照今古，野老争席渔争隈。邓公勒铭留刻画，刳剔银钩洗绿苔。琢磨十年烟雨晦，摸索一读心眼开。谪去长沙忧入，归来杞国痛天摧。玉堂却对邓公直，北门唤仗听风雷。山川悠远莫浪许，富贵峥嵘今鼎来。万壑松声如在耳，意不及此文生哀。○首四句，叙次山作洼樽。“平生四海”以下十二句，叙东坡在黄州寻次山之遗迹。“邓公勒铭”四句叙东坡摩挲邓公之铭。“谪去长沙”至末八句，叙东坡还京，与邓同直玉堂。

谢送碾赐壑源拣芽

矞云从龙小苍璧熙宁末，神庙有旨下建州制密云龙，元丰至今人未识。壑源包贡第一春建州茶以北苑壑源为上，沙溪为下。第一春，谓元丰元年，缃奁碾香供玉食。睿思殿东金井栏睿思，神宗便殿也，甘露荐碗天开颜。桥山事严庀百局桥山，谓作神宗裕陵也，补衮诸公省中宿。中人传赐夜未央，雨露恩光照宫烛。右丞似是李元礼，好事风流有泾渭。肯怜天禄校书郎右丞，谓李清臣邦直。校书郎，山谷以元丰八年召为校书郎也，亲敕家庭遣分似。春风饱识太官羊春风，谓茶，不惯腐儒汤饼肠。搜搅十年灯火读，令我胸中书传香。已戒应门老马走，客来问字莫载酒。

以小团龙及半挺赠无咎并诗用前韵为戏

我持玄圭与苍璧，以暗投人渠不识。城南穷巷有佳人佳人，谓无咎，不索宾郎常晏食。赤铜茗碗雨斑斑，银粟翻光解破颜。上有龙文下棋局棋局，谓团茶下隐隐有此文，盖篾痕也，担囊赠君诺已宿。此物已是元丰春，先皇圣功调玉烛。晁子胸中开典礼，平生自期莘与渭。故用浇君磊隗胸，莫令鬓毛雪相似。曲几团蒲听煮汤，煎成车声绕羊肠。鸡苏胡麻留渴羌鸡苏、胡麻，俗人煮茶多以此二物杂之。晋有羌人姚馥，但言渴于酒，群辈呼为渴羌，不应乱我官焙香。肥如瓠壶鼻雷吼，幸君饮此勿饮酒。

送谢公定作竟陵主簿

谢公文章如虎豹谢公，谓师厚，公定盖其予也，至今斑斑在儿孙。竟陵主簿极多闲，万事不理专讨论。涧松无心古须鬣，天球不琢中粹温。落笔尘沙百马奔，剧谈风霆九河翻。胸中恢疏无怨恩，当官持廉庭不烦。吏民欺公亦可忍，慎勿惊鱼使水浑。汉滨耆旧今谁存竟陵与襄阳皆在汉水之滨，驷马高盖徒纷纷。安知四海习凿齿，拄笏看度南山云。○“四海”句，以习凿齿比公定才行之高。“拄笏”句，以王徽之比公定襟怀之雅。

赠送张叔和

张侯温如邹子律，能令阴谷黍生春。有齐先君之季女埙，字叔和，洛中人，张焘龙图之后，娶山谷季妹，十年择对无可人。箕帚扫公堂上尘，家风孝友故相亲。庙中时荐南涧，儿女衣袴得补纫。两家俱为白头计，察公与人意甚真。吏能束缚老奸手，要使鳏寡无颦呻，但回此光还照己，平生倦学皆日新。我提养生之四印，君家所有更赠君。百战百胜不如一忍，万言万当不如一默。无可简择眼界平，不藏秋毫心地直。我肱三折得此医，自觉两踵生光辉。团蒲日静鸟吟时，炉薰一炷试观之。

僧景宗相访寄法王航禅师

自注：智航道人住嵩山法王寺，数遣小僧景宗到都城，因宗还寄之。

抱牍稍退凫鹜行，倦禅时作橐驼坐王洙避雪佛庙，见一老僧著皂裘，背及肋有白补处。明日视之，乃橐驼也。忽忆头陀云外人，闭门作夏与僧过。一丝不挂鱼脱渊，万古同归蚁旋磨。山中雨熟瓜芋田，唤取小僧休乞钱。○首二句，山谷自述近状。三四句，指智航。“一丝”句，谓智航无罣无碍，脱离世网。“万古”句，慨世人为物所牵，如蚁之旋磨。末二句，谓智航能以法为致雨，熟其田园，不须令小僧景宗乞化也。

谢王仲至惠洮州砺石黄玉印材

仲至，名钦臣。

洮砺发剑虹贯日，印章不琢色蒸栗。磨砻顽钝印此心，佳人持赠意坚密。佳人鬓雕文字工，藏书万卷胸次同。日临天闲豢真龙，新诗得意挟雷风。我贫无句当二物，看公倒海取明月。

次韵子瞻咏好头赤图

李侯画骨不画肉不：一作亦，笔下马生如破竹。秦驹虽入天仗图仗：一作马，犹恐真龙在空谷。精神权奇汗沟赤《铜马相法》曰：汗沟欲深长，有头赤乌能逐日有头：一作自有。安得身为汉都护，三十六城看历历。

观伯时画马

元祐三年春，东坡知贡举，山谷与李伯时皆为其属，故试院中作数诗。

仪鸾供帐饕虱行，翰林湿薪爆竹声仪鸾，司掌奉供帐之事，翰林，司掌供御酒茗汤果及内外筵设，风帘官烛泪纵横。木穿石槃未渠透太极老君与傅先生木钻，使穿一石槃，厚五寸许，积四十七年而石穿，遂得神丹，坐窗不遨令人瘦，贫马百逢一豆。眼明见此五花骢，径思著鞭随诗翁，城西野桃寻小红。

记梦

洪驹父《诗话》谓山谷见一贵宗室携妓女游某寺，此篇记其事也，僧惠洪《冷斋诗话》谓山谷昼卧酺池寺，梦与一道士游蓬莱，觉而作此诗。二说来知熟是。

众真绝妙拥灵君，晓然梦之非纷纭。窗中远山是眉黛，席上榴花皆舞裙。借问琵琶得闻否，灵君色庄妓摇手。两客争棋斧烂柯，一儿坏局君不呵。杏梁归燕空语多，奈此云窗雾何。

次韵子瞻送李豸

豸，字方叔，东坡知贡举，而豸不第，有诗送之。

骥子堕地追风日，未试千里谁能识。习之实录葬皇祖，斯文如女有正色。今年持橐佐春官，遂失此人难塞责。虽然一哄有奇耦，博悬于投不在德。君看巨浸朝百川，此岂有意潢潦前二句言其所成者大。愿为雾豹怀文隐，莫爱风蝉蜕骨仙二句劝其不求速化。

次韵子瞻寄眉山王宣义

王淮奇，字庆源，蜀之青神人，东坡丈人也。东坡有《王丈求红带》诗。

参军但有四立壁，初无临江千木奴。白头不用折腰具，桐帽棕鞋称老夫。沧江鸥鹭野心性，阴壑虎豹雄牙须。鹔鹴作裘初服在，猩血染带邻翁无。昨来杜鹃劝归去，更待把酒听提壶。当今人材不乏使，天上二老须人扶。儿无饱饭尚勤书，妇无複裈且著襦。社瓮可漉溪可渔，更问黄鸡肥与癯。林间醉著人伐木，犹梦官下闻追呼闻伐木喧噪之声，犹以为追呼也。万钉围腰莫爱渠，富贵安能润黄垆。

听宋宗儒摘阮歌

翰林尚书宋公子翰林尚书，当是宋景文公，文采风流今尚尔。自疑耆域是前身，囊中探丸起人死耆域，天竺高僧也，尝以净水一杯，杨柳一枝，起滕永文之病。貌如千岁枯松枝，落魄酒中无定止。得钱百万送酒家，一笑不问今余几。手挥琵琶送飞鸿，促弦聒醉惊客起。寒虫催织月笼秋，独雁叫群天拍水。楚国羁臣放十年，汉宫佳人嫁千里。深闺洞房语恩怨，紫燕黄鹂韵桃李。楚狂行歌惊世人，渔父拏舟在葭苇。问君枯木著朱绳，何能道人意中事。君言此物传数姓，玄璧庚庚有横理。闭门三月传国工，身今亲见阮仲容。我有江南一丘壑，安得与君醉其中，曲肱听君写松风。

博士王扬休碾密云龙同事十三人饮之戏作

矞云苍璧小盘龙，贡包新样出元丰。王郎坦腹饭床东，太官分物来妇翁。棘闱深锁武成宫，谈天进士雕虚空任注：国朝试进士，多在武成王庙。熙丰间，进士高谈性命，元祐初，其习犹在。鸣鸠欲雨唤雌雄，南岭北岭宫徵同二句言程文声调一律也。午窗欲眠视濛濛，喜君开包碾春风，注汤官焙香出笼。非君灌顶甘露碗，几为谈天干舌本。

答黄冕仲索煎双井并简扬休

冕仲，名裳。

江夏无双乃吾宗，同舍颇似王安丰王戎封安丰侯，善发谈端，此引以比扬休。能浇茗碗湔祓我，风袂欲挹浮丘翁。吾宗落笔赏幽事，秋月下照澄江空秋月澄江，言诗之清绝如此。家山鹰爪是小草，敢与好赐云龙同。不嫌水厄幸来辱，寒泉汤鼎听松风，夜堂朱墨小灯笼此句不知何指。惜无纤纤来捧碗。唯倚新诗可传本。

再答冕仲

丘壑诗书虽数穷，田园芋栗颇时丰。小桃源口雨繁红，春溪蒲稗没凫翁《急就篇》颜注曰：翁，凫颈毛也。投身世网梦归去，摘山鼓声雷隐空。秋堂一笑共灯火，与公草木臭味同。安用茗浇磊隗胸，他日过饭随家风《汉书·鲍仙传》：俱过宣，一饭去，买鱼贯柳鸡著笼。更当力贫开酒碗，走谒邻翁称子本称子本，谓称贷于邻家以治具。《韩文》：子本相侔。

戏答陈元舆

元祐二年八月，陈轩为主客郎中，轩字元舆。

平生所闻陈汀州陈汀州，亦犹称郑冠氏、孙阳翟之类，蝗不入境年屡丰。东门拜书始识面任注云：东门拜书，当是拜诰于东上门，鬓发幸未成老翁。官饔同盘厌腥腻，茶瓯破睡秋堂空。自言不复蛾眉梦，枯淡颇与小人同小人，山谷自谓也。但忧迎笑花枝红，夜窗冷雨打斜风，秋衣沉水换薰笼。银屏婉转复婉转，意根难拔如薤本“迎笑”句，谓少妇也。“夜窗”句，谓寒宵也。“秋衣”句，谓侍妾薰衣也。谓元舆虽甘枯淡，恐有少妇寒宵薰衣，意根复动耳。

再答元舆

君不能入身帝城结子公，又不能击强有如诸葛丰。法当憔悴百寮底，五十天涯一秃翁。问君何自今为郎，便殿作赋声摩空。偶然樽酒相劳苦，牛铎调与黄钟同牛铎，山谷自谓也；黄钟，以比元舆也。安得朱幡各凭熊，江南楼阁白风，劝归啼鸟晓窗笼。男儿邂逅功补衮，鸟倦归巢叶归本邂逅，谓不期而得之。补衮，谓名位也。言名位仓卒可得，不如不忘其本也。

演雅

桑蚕作茧自缠裹，蛛蝥结网工遮逻。燕无居舍经始忙，蝶为风光句引破。老鸧衔石宿水饮，稚蜂趋衙供蜜课唐《食货志》有课户，今犹以赋税为国课，此谓蜂以酿蜜为课也。鹊传吉语安得闲，鸡催晨兴不敢卧。气陵千里蝇附骥，枉过一生蚁旋磨。虱闻汤沸尚血食，雀喜宫成自相贺。晴天振羽乐蜉蝣，空穴祝儿成蜾蠃。蛄蜣转丸贱苏合，飞蛾赴烛甘死祸。井边蠹李螬苦肥，枝头饮露蝉常饿。天蝼伏隙录人语，射工含沙须影过。训狐啄屋真行怪，蛸报喜太多可。鸬鹚密伺鱼虾便，白鹭不禁尘土涴。络纬何尝省机织，布谷未应勤种播。五技鼯鼠笑鸠拙，百足马蚿怜鳖跛。老蚌胎中珠是贼，醯鸡瓮里天几大。螳螂当辙恃长臂，熠耀宵行矜照火。提壶犹能劝沽酒，黄口只知贪饭颗黄口，小雀也。伯劳饶舌世不问，鹦鹉才言便关锁。春蛙夏蜩更嘈杂，土蚓壁蟫何碎琐。江南野水碧于天，中有狎鸥闲似我狎鸥，一作白鸥。

戏答赵伯充劝莫学书及为席子泽解嘲

平生饮酒不尽味，五鼎馈肉如嚼蜡二句言不好饮。我醉欲眠便遣客，三年窥墙亦面壁二句言不好色。空余小来翰墨场，松烟兔颖傍明窗。偶随儿戏洒墨汁，众人许在崔杜行崔谓崔瑗，杜谓杜庆。晚学长沙小三昧长沙僧，怀素也，自言得草书三昧，幻出万物真成狂。龙蛇起陆雷破柱，自喜奇观绕绳床。家人骂笑宁有道，污染黄素败粉墙。诚不如南邻席明府任注：席君盖京师医者，与山谷寓舍相邻，山谷书帖中所谓席三，即其人也，蛛网锁砚蜗书梁。怀中探丸起九死，才术颇似汉太仓。感君诗句唤梦觉，邯郸初未熟黄粱。身如朝露无牢强，玩此白驹过隙光。从此永明书百卷杭州永明寺智觉禅师延寿，著《宗镜录》一百卷，自公退食一炉香。

戏书秦少游壁

任注云：观此诗意，当是少游过南京时有所盼，主翁待少游厚，欲令从归，而其家难之也。

丁令威，化作辽东白鹤归。朱颜未改故人非，微服过宋风退飞谓少游过宋之南京，今之归德也。宋父拥彗待来归宋父，以喻所盼者之父，谁馈百牢鸜鸟鹆妃百牢，喻百两之礼。鸜鹆，喻此女也。秦氏乌生八九子秦氏，喻少游之夫人，雅乌之兄毕逋尾兄，喻少游之子已长矣。忆炊门牡烹伏雌此句喻少游昔年与妻同贫苦，未肯增巢令汝栖此句喻妻意不欲少游纳妾。莫愁野雉疏家鸡此句劝少游妻无怨其夫，但愿主人印累累言富贵后不妨广置姬妾也。

送少章从翰林苏公余杭

东南淮海惟扬州，国士无双秦少游。欲攀天关守九虎，但有笔力回万牛。文学纵横乃如此，故应当家有季子。时来谁能力作难，鸿雁行飞入道山。斑衣儿啼真自乐，从师学道也不恶。但使新年胜故年，即如常在郎罢前顾况诗曰：隔地绝天，直至黄泉，不得在郎罢前。

便籴王丞送碧香酒用子瞻韵戏赠郑彦能

王诜晋卿，尚蜀国公主，其实酒名碧香。彦能，名仅。

食贫好饮尝自嘲，日给上尊无骨相汉赐丞相上尊酒，言贫者无此骨相，不能邀给赐也。大农部丞送新酒，碧香窃比主家酿。应怜坐客竟无毡，更遭长官颇讥谤二句谓王怜山谷，怜其坐则无毡，出则被谤也。银杯同色试一倾，排遣春寒出帏帐。浮蛆翁翁杯底滑，坐想康成论泛盎。重门著关不为君，但备恶客来仇饷。

戏和答禽语

南村北村雨一犁，新妇饷姑翁哺儿。田中啼鸟自四时，催人脱袴著新衣。著新替旧亦不恶，去年租重无袴著。

谢景叔惠冬笋雍酥水梨三物

玉人怜我长蔬食，走送厨珍不自尝。秦牛肥腻酥胜雪，汉苑甘寒梨得霜。冰底斫春生笋束，豹文解箨馔寒玉。见他桃李忆故园，馋僚应残绕窗竹。

再答景叔

女三为粲当献王，三珍同盘乃得尝。甘泉下浇藜苋肠，令我诗句挟风霜。小人食珍敢取足，都城一饭炊白玉。赐钱千万民犹饥元祐二年十二月，以大雪寒，出钱百万，令开封府赐贫民，雪后排檐冻银竹银竹，谓冰柱也。

出城送客过故人东平侯赵景珍墓

朱颜苦留不肯住，白发政尔欺得人。婵娟去作谁家妾，意气都成一聚尘。今日牛羊上丘垄，当时近前左右瞋。花开鸟啼荆棘里，谁与平章作好春。

题也足轩 并序

简州景德寺觉范道人，种竹于所居之东轩。使君杨梦贶题其轩曰“也足”，取古人所谓“但有岁寒心，两三竿也足”者也，仍为之赋诗，余辄次韵。

道人手种两三竹，使君忽来唾珠玉。不须客赋千首诗，若是当音一夔足。世人爱处但同流，一丝不挂似太俗。客来若问有何好若问：一作问我，道人优昙远山绿昙：一作波。

送石长卿太学秋补

长卿家亦但四壁，文君窥之介如石。胸中已无少年事，骨气仍有老松格。汉文新览天下图谓徽宗初立也，诏山采玉渊献珠。再三可陈治安策，第一莫上登封书。

次韵黄斌老所画横竹

酒浇胸次不能平，吐出苍竹岁峥嵘。卧龙偃蹇雷不惊，公与此君俱忘形。晴窗影落石泓处，松煤浅染饱霜兔。中安三石使屈蟠，亦恐形全便飞去。

戏咏子舟画两竹两鹆

风晴日暖摇双竹，竹间相语两鹆。鹆之肉不可肴，人生不材果为福。子舟之笔利如锥，千变万化皆天机。未知笔下鹆语，何似梦中蝴蝶飞。

题荣州祖元大师此君轩

王师学琴三十年，响如清夜落涧泉。满堂洗尽筝琶耳，请师停手恐断弦四句叙其善鼓琴。神人传书道人命，死生贵贱如看镜。晚知直语触憎嫌，深藏幽寺听钟磐四句叙其善推命。有酒如渑客满门，不可一日无此君。当时手栽数寸碧，声挟风雨今连云。此君倾盖如故旧，骨相奇怪清且秀。程婴杵臼立孤难此句状竹之劲，伯夷叔齐采薇瘦此句状竹之瘦。霜钟堂上弄秋月，微风入弦此君说二句因竹而及琴。回顾篇首。公家周彦笔如椽，此君语意当能传。

青神县尉厅葺城头旧屋作借景亭下瞰史家园水竹终日寂然了无人迹又当大木绿荫之间戏作长句奉呈信孺明府介卿少府

尉即张祉。介卿，祉父，雅州人，娶山谷之姑，官太常卿。

青神县中得两张，爱民财力唯恐伤。二公身安民乃乐，新葺城头六月凉。竹铺不涴吴绫袜，东西开轩荫清樾。当官借景未伤民，恰似凿池取明月任注：杜牧之《盆池》诗云“凿破苍苔地，偷他一片天”，此用其意。

戏赠家安国

安国，字复礼，眉山人，初以武进，后入左选

家侯口吃善著书，常愿执戈王前驱。朱绂蹉跎晚监郡，吟弄风月思天衢。二苏平生亲且旧二苏，谓东坡、黄门，亦眉人，皆有赠安国之诗，少年笔砚老杯酒。但使一气转鸿钧，此老矍铄还冠军。

和王观复洪驹父谒陈无己长句

王蕃，字观复，沂公之孙，官阆中时常从山谷问学，元符三年自京师改复入蜀，会山谷于荆州。洪刍字驹父，山谷之甥也。

陈君今古焉不学，清渭无心映泾浊。汉官旧仪重九鼎谓无已有前辈典刑，足为士林之重，集贤学士见一角一角，以无己比麟，谓如学士中之瑞也。王侯文采似於菟，洪甥人间汗血驹。相将问道城南隅，无屋止借船官居。有书万卷绕四壁，樵苏不爨谈至夕。主人自是文章伯，邻里颇怪有此客。食贫各仕天一方仕：一作在，佳人可思不可忘。河从天来砥柱立言无己独立于颓波之间，爱莫助之涕淋浪。

王充道送水仙花五十枝欣然会心为之作咏

淩波仙子生尘袜，水上轻盈步微月。是谁招此断肠魂，种作寒花寄愁绝。含香体素欲倾城，山礬是弟梅是兄。坐对真成被花恼，出门一笑大江横。

庭坚以去岁九月至鄂登南楼叹其制作之美成长句久欲寄远因循至今书呈公悦

公悦，名泽。

江东湖北行画图，鄂州南楼天下无。高明广深势抱合，表里江山来画阁。雪筵披襟夏簟寒，胸吞云梦何足言。庾公风流冷似铁，谁其继之方公悦。

题莲华寺

狂卒猝起金坑西，胁从数百马百蹄。所过州县不敢谁，肩舆虏载三十妻。仵生有胆无智略，谓河可冯虎可搏。身膏白刃浮屠前，此乡父老至今怜。

送密老住五峰

密老，盖法昌之嗣。

我穿高安过萍乡，七十二渡绕羊肠。水边林下逢衲子，南北东西古道场。五峰秀出云雨上，中有宝坊如侧掌。去与青山作主人，不负法昌老禅将。栽松种竹是家风，莫嫌斗绝无来往。但得螺师吞大象，从来美酒无深巷螺师吞大象，法昌《法身颂》中语也。美酒无深巷，古语也，谓酒之美者，虽在深僻之地，人必就沽。山谷之意，以为密老但解法昌宗旨，何患不为人所知哉。

武昌松风阁

依山筑阁见平川，夜阑箕斗插屋椽，我来名之意适然。老松魁梧数百年，斧斤所赦今参天。风鸣娲皇五十弦，洗耳不须菩萨泉。嘉二三子甚好贤，力贫买酒醉此筵。夜雨鸣廊到晓悬，相看不归卧僧毡。泉枯石燥复潺湲，山川光辉为我妍。野僧早饥不能，晓见寒溪有炊烟。东坡道人已沉泉山谷以崇宁元年壬午九月至鄂，东坡已于前一年辛巳死矣，故曰“沉泉”，张侯何时到眼前文潜时谪黄州安置，尚未到黄，故曰“何时到眼前”。钓台惊涛聒昼眠，怡亭看篆蛟龙缠。安得此身脱拘挛，舟载诸友长周旋。

次韵文潜

武昌赤壁吊周郎，寒溪西山寻漫浪。忽闻天上故人来，呼船凌江不待饷凌江，即凌云、凌波之类。韩诗：“遂凌大江极东陬。”。我瞻高明少吐气，君亦欢喜失微恙。年来鬼祟复三豪任注云：三豪当是东坡先生、范淳夫、秦少游，于是时皆死矣，词林根柢颇摇荡。天生大材竟何用，只与千古拜图像。张侯文章殊不病，历险心胆元自壮。汀州鸿雁未安集，风雪牖户当塞向。有人出手办兹事，政可隐几穷诸妄二句谓安民修政自有庙堂诸人身任兹责，吾辈政可隐几学道，息诸妄念尔。经行东坡眠食地，拂拭宝墨生楚怆。水清石见君所知，此是吾家秘家藏二句言贤愚邪正久而自明，犹水清而石自见。

次韵元实病目

范温字元实，范祖禹淳夫之子，秦少游之婿。

道人常恨未灰心，儒士苦爱读书眼言为道者惟恐心之不灰，为学者惟恐见之不博，各异趣也。要须玄览照镜空，莫作白鱼钻蠹简。阅人朦胧似有味，看字昏涩尤宜懒。范侯年少百夫雄，言行一一无可柬。看君眸子当嘹然，乃称胸次常坦坦。如何有物食明月，泪睫陨珠衣袖满。金篦刮膜会有时，汤熨取快术诚短。君不见岳头懒瓒一生禅，鼻涕垂颐渠不管。

花光仲仁出秦苏诗卷思两国士不可复见开卷绝叹因花光为我作梅数枝及画烟外远山追少游韵记卷末

仲仁，盖衡州花光山长老。

梦蝶真人貌黄槁，篱落逢花须醉倒梦蝶真人，用庄子事。篱落逢花，用陶潜事，以比秦少游逢花便醉也。雅闻花光能画梅，更乞一枝洗烦恼。扶持爱梅说道理扶持，疑当作扶杖，自许牛头参已早法融禅师入牛头山幽栖寺，有百鸟衔花之异。长眠橘洲风雨寒少游卒于藤州，其子处度藁殡于潭，故有此句，今日梅开向谁好。何况东坡成古丘，不复龙蛇看挥扫。我向湖南更岭南，系船来近花光老。叹息斯人不可见，喜我未学霜前草霜前草，言喜尚未死也。写尽南枝与北枝，更作千峰倚晴昊。

书磨崖碑后

春风吹船著浯溪，扶藜上读中兴碑。平生半世看墨本，摩挲石刻鬓成丝。明皇不作苞桑计，颠倒四海由禄儿。九庙不守乘舆西，万官已作乌择栖。抚军监国太子事，何乃趣取大物为。事有至难天幸尔，上皇跼蹐还京师。内间张后色可否，外间李父颐指挥。南内凄凉几苟活，高将军去事尤危张后与李辅国谋徙上皇于西内，高力士从上皇自蜀还，为李辅国所诬，长流巫州。臣结舂陵二三策，臣甫杜鹃再拜诗。安知忠臣痛至骨，世上但赏琼琚词。同来野僧六七辈，亦有文士相追随。断崖苍藓对立久，冻雨为洗前朝悲。

太平寺慈民阁

元注云：晚与曾公衮同登。

青玻璃盆插千岑，湘江水清无古今。何处拭目穷表里，太平飞阁暂登临。朝阳不闻皂盖下，愚溪但有古木阴结在零陵寻得岩洞，名曰朝阳岩。结为舂陵刺史，死已久矣，故曰“不闻皂盖下”。愚溪，怀柳子厚也。谁与洗涤怀古恨，坐有佳客非孤斟。

题淡山岩二首

淡山岩，在永州西南有岩，空洞可容数千人。

去城二十五里近，天与隔尽俗子尘。春蛙秋蝇不到耳，夏凉冬暖总宜人。岩中清磬僧定起，洞口绿树仙家春。惜哉次山世未显，不得雄文镵翠珉。

淡山淡姓人安在，徵君避秦亦不归徵君，谓周贞实，零陵人，居淡山石室，秦始皇三徵不起，遂化为石。石门竹径几时有，琼台瑶室至今疑。回中明洁坐十客元次山有《大回中》、《小回中》诗，言樊水之回洑也，此借用以言岩洞之回环，亦可呼乐醉舞衣。阆州城南果何似，永州淡岩天下稀。

明远庵

远公引得陶潜住，美酒沽来饮无数。我醉欲眠卿且去，只有空瓶同此趣渊明好眠，空瓶亦好卧，故曰同此趣。谁知明远似远公，亦欲我行庵上路。多方挈取瓮头春，大白梨花十分注瓮头，初熟酒也。梨花，酒杯样制如此。与君深入逍遥游，了无一物当情素。道卿道卿归去来，明远主人今进步元注云：道卿，浯溪僧。

戏答欧阳诚发奉议谢予送茶歌

欧阳子，出阳山，山奇水怪有异气，生此突兀熊豹颜。饮如江水洞庭野，诗成十手不供写。老来抱璞向涪翁，东坡元是知音者。苍龙璧，官焙香，涪翁投赠非世味，自许诗情合得尝。却思翰林来馈光禄酒，两家冰鉴共寒光欧阳昔年曾为东坡所赏，馈之以酒，兹又与山谷往还，馈之以茶。予乃安敢比东坡，有如玉盘金叵罗。直相千万不啻过，爱公好诗又能多。老夫何有更横戈，奈此于思百战何欧阳君必多髯，故用宋华元于思事。

和范信中寓居崇宁遇雨二首

范侯来寻八桂路，走避俗人如脱兔。衣囊夜雨寄禅家，行潦升阶漂两屦。遣闷闷不离眼前，避愁愁已知人处。庆公忧民苗未立，旻公忧木水推去庆、旻盖崇宁两禅僧。两禅有意开寿域，岁晚筑室当百堵徽宗崇宁三年，诏天下置崇宁寺观，为上祈年。它时无屋可藏身，且作五里公超雾后汉张楷字公超，性好道术，能作五里雾。

当年游侠成都路、黄犬苍鹰伐狐兔。二十始肯为儒生，行寻丈人奉巾屦。千江渺然万山阻，抱衣一囊遍处处。或持剑挂宰上回，亦有酒罢壶中去。昨来禅榻寄曲肱，上雨傍风破环堵。何时鲲化北溟波，好在豹隐南山雾。○已上《内集》

清江引

○以下《外集》○嘉祐六年作，时公年十七

江鸥摇荡荻花秋，八十渔翁百不忧。清晓采莲来荡桨，夕阳收网更横舟。群儿学渔亦不恶，老妻白头从此乐。全家醉著蓬底眠，舟在寒沙夜潮落。

还家呈伯氏

元注：叶县作。○辛亥，二十七岁

去日樱桃初破花，归来著子如红豆。四时驱迫少须臾，两鬓飘零成老丑。永怀往在江南日，原上急难风雨后。私田苦薄王税多，诸弟号寒诸妹瘦。扶将白发渡江来，吾二人如左右手。苟从禄仕我邅回，且慰家贫兄孝友。强趋手板汝阳城，更责愆期被诃诟山谷初到汝州时，镇相富公以到官逾期下吏。法官毒螫草自摇，丞相霜威人避走。贱贫孤远盖如此，此事端于我何有。一囊粟麦七千钱，五人兄弟二十口。官如元亮且折腰，心似次山羞曲肘。北窗书册久不开，筐箧黄尘生锁钮。何当略得共讨论，况乃雍容把杯酒。意气敷腴贵壮年，不早计之且衰朽。安得短船万里随，江风养鱼去作陶朱公。斑衣奉亲伯与侬，四方上下相依从。用舍由人不由己，乃是伏辕驹犊耳。

流民叹

己酉，二十五岁

朔方频年无好雨，五谷不入虚春秋。迩来后土中夜震，有似巨鳌复戴三山游。倾墙摧栋压老弱，冤声未定随洪流。地文划劙水觱沸，十户八九生鱼头。稍闻澶渊渡河日，数万河北不知虚几州。累累襁负襄叶间，问舍无所耕无牛。初来犹自得旷土，嗟尔后至将何怙。刺史守令真分忧，明诏哀痛如父母。庙堂已用伊吕徒，何时眼前见安堵。疏远之谋未易陈，市上三言或成虎。祸灾流行固无时，尧汤水旱人不知。桓侯之疾初无证，扁鹊入秦始治病。投胶盈掬俟河清，一箪岂能续民命。虽然犹愿及此春，略讲周公十二政。风生群口方出奇，老生常谈幸听之熙宁二年，河北于旱后又遭水灾，流民南渡就食襄叶间。所云“疏运之谋”，“老生常谈”者，山谷是时必陈救荒之策也。

次韵答张沙河

知邢州沙河县。

张侯堂堂身八尺，老大无机如汉阴。猛摩虎牙取吞噬，自叹日月不照临。策名日已汗轩冕，逃去未必焚山林。我评君才甚高妙，孤竹截管空桑琴。四十未曾成老翁，紫髯垂颐郁森森。眉宇之间见风雅，蓝田烟雾生球琳。胸中碨磊政须酒，东观可揽北斗斟。古人已悲铜雀上，不闻向时清吹音。百年毁誉付谁定，取醉自可结舌瘖。使公系腰印如斗，驷马高盖驱骎骎。亲朋改观婢仆敬，成都男子宁异今。又言屋底甚县磬，儿婚女嫁取千金。古来圣贤多不饱，谁能独无父母心。众雏堕地各有命，强为百草忧春霖。艾封人子暗目睫，与王同床悔沾襟。陇鸟入笼左右啄，终日思归碧山岑。一生能几开口笑，何忍更遣百虑侵。忽投雄篇写逸兴，仰占乾文动奎参。自陈使酒尝骂坐，惜予不与朋合簪。君材蜀锦三千丈，要在刀尺成衣衾。南朝例有风流癖，楚地俗多词赋淫。屈原离骚岂不好，只今漂骨沧江浔。政令夷甫开三窟，猎以我道皆成禽。温恭忠厚神所劳，于鱼得计岂厌深。丈夫身在要勉力，岂有吾子终陆沉。鄙人相士盖多矣，勿作蔡泽笑噤吟。

古风次韵答初和甫二首

元丰七年甲子，四十岁。

饥思河鲤与河鲂，渴思蔗浆玉碗凉。冬愿纯绵对阴雪，夏愿绉度盛阳。万端作计身愁苦，一事不谐鬓苍浪。调笑天街吟海燕，藜羹脱粟非公狂。

君吟春风花草香，我爱春夜碧月凉。美人美人隔湘水，其雨其雨怨朝阳。兰荃盈怀报琼玖，冠缨自洁非沧浪。道人四十心如水，那得梦为蝴蝶狂。

次韵答和甫卢泉水三首

初虞世，字和甫，工医，居东平府须城县卢泉乡。并序

和甫作《卢泉之水》，不求于古乐府，而规摹暗合，予为和成三叠。自予官河外，罕得逆耳之言于朋友。和甫爱我也，居有药言。吾不欲其思卢泉也，故作其一。父母之邦，有如仲尼、柳下惠，而怀安之，以吾之乐双井，知和甫之不忘卢泉也，故作其二。坐进此道者，于物无择。清漳之波，浊河之流，卢泉之水，求其异味而不得也。亲乐之身，安之斯可矣，故作其三。夫三言者虽不同，唯知言者领其不异也。

初侯不能六尺长，少日结交皆老苍。势利不可更炎凉，解缨从我濯沧浪。与君论心松柏香，何为独忆卢泉之上多绿杨。卢泉如练照秋阳，泉上之人犹谤伤。此邦虽陋有佳士当指德平言之，勿厌风沙吹茫茫。愿君不负上池水，囊中探丸起人死。

卢泉之木百尺长，下荫泉色如木苍。风和雨洒面凉，倒影摇荡天沧浪。网登锦鳞蒲荇香，何以贯之柳与杨。古来希价入咸阳，贪功害能相中伤。君今已出纷争外，但思烟波春淼茫。奉亲安乐一杯水，卢泉之滨可忘死。

舍后钟梵炉烟长，舍前帘影竹苍苍。事亲暖席扇枕凉，中有一士鬓苍浪。同心之言兰麝香，与游者谁似姓杨。朝发枉渚夕辰阳，怀瑾握瑜只自伤。东有浊河西清漳，胡为搔头卢泉思茫茫。清明在躬不在水，此曹狡狯可心死。

赠赵言

饶阳赵方士，眼如九秋鹰。学书不成不学剑，心术妙解通神明。医如俯身拾地芥，相如仰面观天星。自言方术杂鬼怪，万种一贯皆天成。大梁卜肆倾宾客，二十余年声藉藉。得钱满屋不经营，散与世人还寄食。北门尘土满衣襟，广文直舍官槐阴。白云劝酒终日醉，红烛围棋清夜深。大车驷马不回首，强项老翁来见寻“北门”至此六句，山谷时在北京，他人不顾，而赵言独来相寻访也。向人忠信去表襮，可喜政在无机心。轻谈祸福邀重糈，所在多于竹苇林。翁言此辈无足听，见叶知根论才性。飞腾九天沉九泉，自种自收皆在行。先期出语骇传闻，事至十九中时病。轮囷离奇惜老大，成器本可千万乘。自叹轻霜白发新，又去惊动都城人。都城达官老于事，嫌翁出言不妩媚。有手莫炙权门火，有口莫辨荆山玉。吴宫火起燕焚巢，当时卞和斫两足。千里辞家却入门，三春荣木会归根。我有江南黄篾舫，与翁长入白鸥群。

次韵晁补之廖正一赠答诗

补之，字无咎。正一，字明略。元丰二年已未同榜。《晁无咎集》云：《及第东归将赴调寄李成季》，又云：《复用前韵答明略并呈鲁直》。

晁子抱材耕谷口，世有高贤践台斗。顷随计吏西入关，关夫数日传车还。封侯半属妄校尉，射虎猛将犹行间。无因自致青云上，浪说诸公见嗟赏。骥伏盐车不称情，轻裘肥马凤凰城。归来作诗谢同列，句与桃李争春荣。十年山林廖居士，今随诏书称举子。文章宏丽学西京，新有诗声似侯喜。君不见，古来良为知音难，绝弦不为时人弹。已喜琼枝在我侧，更恨桂树无由攀。千里风期初不隔，独怜形迹滞河山“顷随”以下七句，俱言其不得志。“轻裘”句，言其登科也。

再次韵呈廖明略

吾观三江五湖口，汤汤谁能议升斗。物诚有之士则然，晚得廖子喜往还。学如云梦吞八九，文如壮士开黄间。十年呻吟江湖上，青枫白鸥付心赏。未减北郭汉先生，五府交书不到城后汉汝南廖扶，州郡公府辟召，皆不应。时人号为北郭先生。相者举肥骥空老，山中无人桂自荣。君既不能如钟世美，匦函上书动天子元丰元年十一月，钟世美以内舍生上书称旨得官。世美盖党附王安石者，山谷此言特戏之耳。且向华阴郡下作参军，要令公怒令公喜。君不见，晁家乐府可管弦，惜无倾城为一弹。从军补掾百僚底，九关虎豹何由攀。男儿身健事未定，且莫著书藏名山。

走答明略适尧民来相约奉谒故篇末及之

君不见，生不愿为牛后，宁为鸡口。吾闻向来得道人，终古不忒如维斗。希价咸阳诸少年，可推令往挽令还。俗学风波能自拔，我识廖侯眉宇间。省庭无人与争长唐宋试进士曰省试。韩公诗：“下驴入省门。”此云省庭，皆指试进士言之，主司得之如受赏。东家一笑市尽倾，略无下蔡与阳城。生珠之水沙砾润，生玉之山草木荣。观君词章亦如此，谅知躬行有君子。更约探囊阅旧文，蛛丝灯花助我喜。贤乐堂前竹影班，好鸟自语莫令弹。北邻著作相劳苦指尧民也，整驾谒予邀同攀。应烦下榻煮茶药，坐待月轮衔屋山。

答明略并寄无咎

可以忘忧惟有酒，清圣浊贤皆可口。前日过君饮不多，明日解酲无五升。古木清阴丹井栏，夜来凉月屋头还。论交拨置形骸外，得意相忘樽俎间。冰壶不可与夏虫飨，秋月不可与俗士赏。已得樽前两友生，更思一士济阳城两生，谓尧民、明略。一士，谓无咎，时在济州也。虽无四至九卿之规画，犹有千秋万岁之真荣。空名未食太仓米，今作斑衣老莱子。卿家嗣宗望尔来嗣宗，谓尧民为无咎之诸父，以无咎比阮咸也，不独我闻足音喜。西风索寞叶初干，长铗归来亦罢弹。穷巷蓬蒿深一尺，朱门帘陛高难攀。吾侪相逢置是事，百世之下仰高山。

再次韵呈明略并寄无咎

夏云凉生土囊口，周鼎汤盘见科斗。清风古气满眼前，乃是户曹报章还。只今书生无此语，已在贞元元和间。一夫鄂鄂独无望，千夫唯唯皆论赏。野人泣血漫相明，和氏之璧无连城。参军拄笏看云气，此中安知枯与荣。我梦浮天波万里，扁舟去作鸱夷子。两士风流对酒樽，四无人声鸟声喜忽幻出一梦，梦与二子对酒，奇甚。梦回扰扰仍世间，心如伤弓怯虚弹。不堪市井逐乾没，且愿朋旧相追攀。寄声小掾笃行李，落日东面空云山。○“一夫”四句，主举世混浊不清，是非不明，故但当拄笏看云，不问荣枯耳。

再答明略二首

挟策读书计糊口，故人南箕与北斗。江南江北万重山，千里寄书声不还。当时朱弦写心曲，果在高山流水间。枯桐满腹生蛛网，忍向时人觅清赏。廖侯文字得我惊，五岳纵横守严城。万夫之下不称屈，定知名满四海非真荣。富于春秋已如此，他日卜邻长儿子。一丘各自有林泉，扶将白头亲宴喜。秋风日暮衣裳单，深巷叶落已如弹。数来会面复能几，六龙去人不可攀。短歌溷公更一和，聊乞淮南作小山读书糊口，言不能有为于时也。南箕北斗，言故人各在天一方也。“当时”四句，言良友远别，不复向时人索知音也。

廖侯言如不出口，铨量古今胆如斗。度越崔张与二斑，古风萧萧笔追还。前日辞家来射策，声名籍甚诸公间。华阴白云锁千嶂，胜日一谈谁能赏。君不见，曩时子产识然明，知音郁郁闭佳城。勿以匣中之明月，计校粪上之朝荣。我去丘园十年矣，种桑可蚕犊生子。使年七十今中半，安能朝四暮三浪忧喜。据席谈经只强颜，不安时论取讥弹。爱君草木同臭味，颇似瓜葛相依攀。我有仙方煮白石，何时期君蓝田山。

次韵谢子高读渊明传

枯木嵌空微暗淡，古器虽在无古弦。袖中政有南风手，谁为听之谁为传。风流岂落正始后，甲子不数义熙前。一轩黄菊平生事，无酒令人意缺然。

次韵孔著作早行

弃置锄犁就车马，从来计出古人下。尘埃好在三尺桐，不疑万世期子野。明经使者著书郎，风雨乘驿忘夙夜。回车过门问无恙，何意深巷勤长者。圣师之后盖多贤，领略世故有余暇。白面长身虽不见，好古发愤尚类也。自然身如警露鹤，每先鸣鸡整初驾。北行河决所至郡，肃肃王命哀鳏寡。力排滹沱避城郭，深泽疲民且田舍。贾生三策藏胸中，羿矢百中不虚舍。行归定拜关内侯，但赐黄金恐非价。○但问无恙者，言过家不遑久处也。“何意”句，言更不能过访亲长也。韩文以孔戣之白面长身类孔子，山谷此诗以孔著作之好古发愤类孔子。史注云：先言明经使者，又言北行河决，盖比之汉平当也。平当以明经为博士，又以明经《禹贡》使行河。

次韵无咎阎子常携琴入村

士寒饿，古犹今。向来亦有子桑琴，倚槛啸歌非寓淫。伯牙山高水深深，万世丘垄一知音。阎君七弦抱幽独，晁子为之梁父吟山谷尝写《梁父吟跋》云：武侯此诗，乃以曹公专国，杀杨修、孔融、荀彧耳。此用《梁父吟》，亦《跋》中之意也。天寒络纬悲向壁，秋高风露声入林。冷丝枯木拂蛛网，十指乃能写人心。村村击鼓如鸣鼍，豆田见角谷成螺晋石崇及卫瓘传，皆言饭化为螺。此借用，以言谷已坚栗也。岁丰寒士亦把酒，满眼饤饾梨枣多此四句，咏入村也。晁家公子屡经过公子，谓晁氏之群从也，笑谈与世殊臼科。文章落落哄晁董，诗句往往妙阴何。阎夫子，勿谓知人难，使琴抑怨久不和。明光画开九门肃画开：疑当作昼开，不令高才牛下歌。

赠张仲谋

名询。

车如鸡栖马如狗，闭门常多出门少。去天尺五张公子，官居城南池馆好。健儿快马紫游缰，迎我不知沙路长。高榆老柳媚寒日，枯荷小鸭冻野航。津人剌船起应客，遥知故人一水隔。下马索酒呼三迟，骑奴笑言客竟痴。向来情义比瓜葛，万事略不置町畦。追数存亡异忧乐，烛如白虹贯酒卮。开轩临水弄长笛，吹落残月风凄凄。城头露下四十刻，破魔惊睡听新诗。君诗清壮悲节物，政与秋虫同一律。尔来更觉苦语工，思妇霜砧捣寒月。朱颜绿发深误人，不似草木长青春。洁身好贤君自有，今日相看进于旧。以兹敢倾一杯酒，为太夫人千万寿。○首二句，山谷自言近状也。平日出门极少，今张君遣骑来迎，故往张氏尽醉极欢。

送薛乐道知郧乡

元祐二年丁卯，四十三岁。

黄山叶县连墙居，谢公席上对樗蒲。双鬟女弟如桃李，蚤许归我舍中雏。平生同忧共安乐，岁晚相望青云衢。去年樽酒辇毂下，各喜身为反哺乌。城头归乌尾毕逋，春寒啄雪送行车。解珮我无明月珠，折柳不对千里驹。念君胸中极了了，作吏办事犹诗书。浊酒挽人作年少，关防心地亦时须。郧乡县古民少讼，但问自己不关渠。登临一笑双白发，宜城冻笋供行厨。人生此乐他事无，行李道出汉南都。寄声诸谢今何如，谢公书堂迷竹坞。手种竹今青青否，我思谢公泪成雨，属公去洒穰下土。○首八句，叙昔年交好，重以婚姻，近年同居京师也。“城头”四句，叙送薛出都。史注云：无玉佩以赠送，而徒折柳，与千里驹不相称也。国藩疑不字有误，或作“惭对千里驹”耳。“念君”以下九句，论其到官后饮酒奉亲也。“行李”至末六句，嘱其过南阳问讯谢家也。南阳，汉之南都，宋之邓州。山谷继室，南阳谢师厚之女。诸谢，谓公静、公定辈也。

对酒歌答谢公静

谢师厚二子，愔字公静，悰字公定。○元丰元年戊午，三十四岁。

我为北海饮，君作东武吟。看君平生用意处，潇洒定自知人心。南阳城边雪三日，愁阴不能分皂白。摧轮踠蹄泥数尺，城门昼闭眠贾客。移人僵尸在旦夕，谁能忍饥待食麦。身忧天下自有人，寒士何者愁填臆。民生政自不愿材，可乘以车可鞭策。君不见，海南水沉紫旃檀，碎身百炼金博山。岂如不蒙斧斤赏，老大绝崖霜雪间。投身有用祸所集，何况四达之衢井先汲。昨日青童天上回，手捧玉帝除书来。一番通籍清都阙，百身书名赤城台。飞身度世无虚日，怪我裋褐趋尘埃。顾谓彼童子，此何预人事。但对金樽即眼开，一杯引人著胜地。传闻官酒亦自清，径须沽取续吾瓶。南山朝来似有意，今夜傥放春月明。○“南阳城边”十句，言雨雪严寒，小民贫饿可忧，而又以不居其位，忧亦无益，故作宽解之词也。“青童”之辞，盖言劝以枉尺直寻致身通显者，而答以但当饮酒，诡辞谢之也。

戏赠彦深

元注云：李原，字彦深，厚之弟，家居南阳。

李髯家徒立四壁，未尝一饭能留客。春寒茅屋交相风，倚墙扪虱读书策。老妻甘贫能养姑，宁剪髻鬟不典书。大儿得飧不索鱼，小儿得裈不索襦。庾郎鲑菜二十七，太常斋日三百余。上丁分膰一饱饭，藏神梦诉羊蹴蔬。世传寒士有食籍，一生当饭百瓮菹。冥冥主张审如此，附郭小圃宜勤锄。葱秧青青葵甲绿，早韭晚菘羹糁熟。充虚解战赖汤饼，芼以齑与甘菊。几日怜槐已著花，一心咒笋莫成竹。群儿笑髯穷百巧，我谓胜人饭重肉，群儿笑髯不若人，我独爱髯无事贫。君不见，猛虎即人厌麋鹿，人还寝皮食其肉。濡需终与豕俱焦，饫肥择甘果非福。虫蚁无知不足惊，横目之民万物灵。请食熊蹯楚千乘，立死山壁汉公卿。李髯作人有佳处，李髯作诗有佳句。虽无厚禄故人书，门外犹多长者车。我读扬雄逐贫赋，斯人用意未全疏。

和谢公定征南谣

熙八年，交趾入寇，陷钦、廉、邕三州。神宗以赵高为招讨使，郭逵为宣抚使，讨平之，而费钱帛甚多，二广之民大困。

传闻交州初陆梁，东连五溪西氐羌。军行不断蛮标盾标枪、大盾，南蛮所执之军器也，谋主皆收汉畔亡。合浦谯门腥血沸合浦：廉州也，晋兴城下白骨荒晋兴：邕州也。谋臣异时坐致寇，守臣今日愧苞桑。已遣戈船下漓水，更分楼船浮豫章。颇闻师出三路，尽是中屯六丘良。汉南食麦如食玉，湖南驱人如驱羊。营平请谷三百万。祁连引兵九千里。少府私钱不可知，大农计岁今余几。土兵蕃马貔虎同，蝮蛇毒草篁竹中。未论刍粟捐金费，直愁瘴疠连营空。我思荆州李太守，欲募蛮夷令自攻。至今民歌尹杀我，州郡择人诚见功。张乔祝良不难得，谁借前箸开天聪后汉永和二年，日南徼外蛮反。李固荐张乔、祝良为刺史、太守，募蛮夷自相攻，岭外悉平。诏书哀痛言语切，为民一洗横尸血。摧锋陷坚赏万户，堑山堙谷穷三穴。南平旧时颇臣顺，欲献封疆请旄节。庙谋犹计病中原，岂知一朝更屠灭。天道从来不争胜，功臣好为可喜说。交州鸡肋安足贪，汉开九郡劳臣监。吕嘉不肯佩银印，征侧持戈敌百男。君不见，往年濒海未郡县，赵佗闭关罢朝献。老翁窃帝聊自娱，白头抱孙思事汉。孝文亲遣劳苦书，稽首请去黄屋车。得一亡十终不忍，太宗之仁千古无。

和答梅子明王扬休点密云龙

武英殿聚珍本无此诗。

小壁云龙不入香，元丰龙焙承诏作。二月尝新官字盏，游丝不到延春阁。去年曾口减光辉，人间十九人未知。外家春官小宗伯，分送蓬山裁半璧。建安瓮碗鹧鸪班，谷帘水与月共色。五除试汤饮墨客，泛瓯银粟无水脉。辟宫邂逅王广文，初观团团破龙纹。诸公自别淄渑了，兔月葵花不足论。石硙春芽风雪落，煮浇肺渴初不恶。河伯来观东海若，鹿逢朱云真折角。子真云孙唾成珠，庙堂只今用诸儒。炼成五石补天手，上书致身可亨衢。顾我赐茶无骨相，他年幸公肯相饷。

送刘道纯

刘格，字道纯，刘恕道原之弟，为司马温公、苏东坡所知。

五松山下古铜官，邑居褊小水府宽。民安蒲鱼少嚚讼，簿领未减一丘槃道纯时当为铜陵主簿，故云。胸中峥嵘书万卷，簸弄日月江湖间。稠人广众自神王，按剑之眼白相看谓道纯对众人自神王，而众人则以白眼向之。老身风浪谙世味，如食橘柚知甘酸。麒麟图画偶然耳，半枕百年梦邯郸。平生樽俎宫亭上，涉世忘味皆朱颜皆朱颜，谓长醉不省事也。此时阿翁尚无恙阿翁谓刘凝之，追啄秀句酬江山。堂堂今为蜕蝉去，五老偃蹇无往还。大梁城中笏拄颊，颔髭今成雪点斑。青云何必出公右，亨衢在天无由攀。椎鼓转船如病已，梦想楼台落星湾。子政诸儿喜文史子政，谓道原也。诸儿，曰羲仲、曰和叔、曰秤，阿秤亦闻有笔端。丹徒布衣未可量，诗书且对藜藿盘。穴中生涯识阴雨，木末牖户知风寒。我今四壁恋微禄，知公未能长挂冠。

次韵子瞻春菜

熙宁十年丁已，三十三岁。时杀坡在徐州，山谷在大名，始与坡通书问。

北方春蔬嚼冰雪，妍暖思采南山蕨。韭苗水饼姑置之，苦菜黄鸡羹糁滑。莼丝色紫菰首白菰与苽同，雕胡也。蒌蒿牙甜蔊头辣蔊音罕，菜辛辣如火蔊人，故名。生菹人汤翻手成，芼以姜橙夸缕抹。惊雷菌子出万钉万钉，喻菌子之形。鹅掌、鳖甲，喻菌子之色与味。短茁，笋之初出者，白鹅截掌鳖解甲。琅玕林深未飘箨，软炊香粇煨短茁。万钱自是宰相事，一饭且从吾党说。公如端为苦笋归，明日青衫诚可脱。

六舅以诗来觅铜犀用长句持送舅氏学古之余复味禅说故篇末及之

海牛压纸写银钩，阿雅守之索自收阿雅，盖山谷之子也。元注云：师奴僧号，守之，守此故物也。索自收者，将据为已有也。长防玩物败儿性，得归老成散百忧。先生古心冶金铁，堂堂一角谁能折。儿言觳觫持赠谁，外家子云乃翁师。不著鼻绳袖两手，古犀牛儿好看取。

次韵子瞻与舒尧文祷雪雾猪泉倡和

元丰元年戊午，三十四岁。

老农年饥望人腹按《说文》：朢字，从臣月，满也。从亡，望其还也。《庄子》：无聚禄以望人之腹。谓无禄以满人之腹。当取盈满之义，不取盼望之义，当从臣，不从亡。此云“年饥望人腹”，盖语用《庄子》耳，想见四溟森雨足。林回投璧负婴儿，岂闻烹儿翁不哭。未论万户无炊烟，蛛丝蜗涎经杼轴。使君闵雪无肉味闵雪，用《谷梁》闵雨字，煮饼青蒿下盐菽。岂云剪爪宜侵肌岂云，犹曰岂止，霜不杀草仍故绿。幽灵奰赑西山雾，牲肥酒香神未渎。得微往从董父餐得微，独犹云得无也，宁当罪系葛陂渊《后汉》：费长房曰：“东海君有罪，吾前系于葛陂，今出之使作雨。”于是雨立注。下泽祠官齐博士齐博士，指舒尧文，时为教授，暴露致告苍崖颠。请天行泽不汲汲，尔亦枯鱼过河泣二句，尧文告龙之词。尔，指龙也。生鹅斩颈血未干，风马云车坐相及。百里旌旗洒玉花，使君义动龙蛇蛰。老农欢喜有春事，呼儿饭牛理簑笠。博士勿叹从公疲从公，指东坡也，明年麦饭滑流匙。

答王道济寺丞观许道宁山水图

往逢醉许在长安，蛮溪大砚磨松烟。忽呼绢素翻砚水，久不下笔或经年。异时踏门闯白首，巾冠欹斜更索酒。举杯意气欲翻盆，倒卧虚樽将八九。醉拈枯笔墨淋浪，势若山崩不停手。数尺江山万里遥，满堂风物冷萧萧。山僧归寺童子后，渔伯欲渡行人招。先君笑指溪上宅，鸬鹚白鹭如相识。许生更拜谢不能，元是天机非笔力。自言年少眼明时，手挥八幅锦江丝。赠行卷送张京兆史注云：张京兆，疑是张乖崖，心知李成是我师。张公身逐铭旌去，流落不知今主谁。大梁画肆阅水墨，我君槃礴忘揖客先君、我君，似皆指山谷之父。蛛丝煤尾意昏昏，几年风动人家壁。雨雪涔涔满寺庭，四图冷落让丹青。笑酬肆翁十万钱，卷付骑奴市尽倾。王丞来观皆失席，指点如见初画日。四时风物人句图，信知君家有摩诘。我持此图二十年，眼见绿发皆华颠。许生缩手入黄泉，众史弄笔摩青天。君家枯松出老翟，风烟枯枝倚崩石。蠹穿风物君爱惜，不诬方将有人识。○首四句，叙昔在京师见许作画。“异时”至“非笔力”十回句，叙许曾在黄家作画。自“自信”以下至“市尽倾”，叙许自言在蜀画八幅山水。而黄家在汴梁以十万钱购得也。“让丹青”之下，一本云：“往来睥睨谁比数，十万酬之观者惊。客还次第阅春夏，坐见岁序空峥嵘。王丞来观叹啧啧，指点如见初画日。”

听崇德君鼓琴

辛亥，三十七岁。o朝议大夫王之才妻，南昌县君李氏，尚书公择之妹，能临松竹木石等画。山谷有《姨母李夫人墨竹》诗，又有《观崇德君墨竹歌》。

月明江静寂寥中，大家敛袂抚孤桐。古人已矣古乐在，仿佛雅颂之遗风。妙手不易得，善听良独难。犹如优昙华，时一出世间。两忘琴意与己意，乃似不著十指弹。禅心默默三渊静，幽谷清风淡相应。丝声谁道不如竹，我已忘言得真性。罢琴窗外月沉江，万籁俱空七弦定。

次韵答杨子闻见赠

金盘厌饫五侯鲭，玉壶浇泼郎官清。长安市上醉不起，左右明妆夺目精。结交贤豪多杜陵，桃李成蹊卧落英六句叙昔在京师宴游之盛。黄绶今为白下令元注云：太和县，古白下，苍颜只使故人惊。督邮小吏皆趋版，阳春白雪分吞声分吞声，犹云甘吞声，以其独唱无和，故甘吞声，不复道及也。杨君青云贵公子，叹嗟簿领困书生。赠我新诗甚高妙，泪斑枯笛月边横。文章不直一杯水，老矣忍与时人争。江城歌舞聊得醉，但愿数有美酒倾。莫要朱金缠缚我，陆沈世上贵无名。

答永新宗令寄石耳

饥欲食首山薇，渴欲饮颍川水。嘉禾令尹清如冰，寄我南山石上耳。筠笼动浮烟雨姿，瀹汤磨沙光陆离。竹萌粉饵相发挥，芥姜作辛和味宜。公庭退食饱下箸，杞菊避席遗萍齑。雁门天花不复忆，况乃桑鹅与楮鸡。小人藜羹亦易足，嘉蔬遣饷荷眷私以上赞石耳之佳，以下言不以石耳难得之物累民。吾闻石耳之生，常在苍崖之绝壁，苔衣石腴风日炙。扪萝挽葛采万仞，仄足委骨豺虎宅。佩刀买犊剑买牛，作民父母今得职。闵仲叔不以口腹累安邑，我其敢用鲑菜烦嘉禾。愿公不复甘此鼎，免使射利登嵯峨。

寄张宜父

史注云：张仪父当是建德人，而仕于山阳，时已解去。

建德之国有佳人，明珠为佩玉为衣。去国三岁阻音徽，所种桃李民爱之。射阳城边春烂漫，柳暗学宫鸟相唤。追随裘马多少年，独忍长饥把书卷。读书万卷不直钱，逐贫不去与忘年。虎豹文章被禽缚，何如达生自娱乐。

高至言筑亭于家圃以奉亲总其观览之富命曰溪亭乞余赋诗余先君之敝庐望高子所筑不过十牛鸣尔故余未尝登临而得其胜处

逸人生长在林泉，更筑亭皋名意在。明月清风共一家，全以山川为眼界。鸟度云行阅古今，溪滨木末听竿籁，老夫平生行乐处，只今许公分一派今：一作令。

雕陂

雕陂之水清且泚，屈为印文三百里。呼船载过七十余，褰裳乱流初不记元注云：乘舟上十余渡，徒涉者不可胜记。竹舆呕哑山径凉，仆姑呼妇声相倚。篁中犹道泥滑滑，仆夫惨惨耕夫喜。穷山为吏如漫郎，安能为人作嚆矢。老僧迎谒喜我来，吾以王事笃行李。知民虚实应县官应县官者，供应公家之赋役也，我宁信目不信耳。僧言生长八十余，县令未曾身到此。

上权郡孙承议

公家簿领如鸡栖，私家田园无置锥。真成忍骂加飧饭，不如江西之水可乐饥。他人勤拙犹相补，身无功状堪上府。公诚遣骑束缚归，长随白鸥卧烟雨。

奉答茂衡惠纸长句

罗茂衡，太和人。

阳山老藤截玉肪，乌田翠竹避寒光。罗侯包赠室生白，明于机上之流黄。愧无征南虿尾手，为写黄门急就章征南，谓索靖为征南司马。黄门，谓史游也。罗侯相见无杂语，苦问沩山有无句。春草肥牛脱鼻绳，菰蒲野鸭还飞去。故将藤面乞伽佗梵语伽佗，此言讽诵，愿草惊蛇起风雨。长诗脱纸落秋河，要知溪工下手处。却将冰幅展似君。震旦花开第一祖。

长句谢陈适用惠送吴南雄所赠纸

陈适用，为庐陵县令，与山谷同时作邑。

庐陵政事无全牛，恐是汉时陈太丘。书记姓名不肯学，得纸无异夏得裘。琢诗包纸送赠我，自状明月非暗投。诗句纵横剪宫锦，惜无阿买书银钩。蛮溪切藤卷盈百，侧厘羞滑茧羞白。想当鸣杵碪面平，桄榔叶风溪水碧桄榔木，广南所出。南雄州亦隶广南。千里鹅毛意不轻，瘴衣腥腻北归客。君侯谦虚不自供，胡不赠世文章伯。一涔之水容牛蹄，识字有数我自知。小时双钩学楷法，至今儿子憎家鸡。虽然嘉惠敢虚辱，煮泥续尾成大轴。写心与君心莫传，平生落魄不问天。樽前花底幸好戏，为君绝笔谢风烟。已无商颂猗那手，请续南华内外篇。

和答师厚黄连桥坏大木亦为秋雹所碎之作

戊午，三十四岁。

溪桥乔木下，往岁记经过。居人指神社，不敢寻斧柯。青阴百尺蔽白日，乌鹊取意占作窠。黄泉浸根雨长叶，造物著意固已多。风摧电打扫地尽电：一作雹，竟莫知为何谴诃。独山冷落城东路，不见指名终不磨。

上大蒙笼

乙卯晨起作。元丰五年壬戌，年三十八岁。

黄雾冥冥小石门，苔衣草路无人迹。苦竹参天大石门，虎迒兔蹊聊倚息。阴风搜林山鬼啸，千丈寒藤绕崩石。清风源里有人家，牛羊在山亦桑麻。向来陆梁嫚官府，试呼使前问其故。衣冠汉仪民父子，吏曹扰之至如此。穷乡有米无食盐，今日有田无米食史注云：无米食当作无食米。但愿官清不爱钱，长养儿孙听驱使。

追忆予泊舟西江事次韵

按山谷以元丰元六年十二月，移监德平镇。此诗题曰“追忆”，当在已离太和之后。

老大无机如汉阴，白鸟不去相知深。往事刻舟求坠剑，怀人挥泪著亡簪。城南鼓罢吹画筒，城北归帆落晚风。人烟犬吠西山麓，鬼火狐鸣春竹丛。

附李才甫西洒泊舟后作

江水冥冥沙石阴，一舸行尽春已深。浪花绿蔓曳锦带，短芦剌水抽玉簪。饥鱼未成波面筒，小舫正横溪上风。清辉濯净远山碧，白鸟飞入苍烟丛。

次韵郭明叔长歌

君不见悬车刘屯田屯田，名涣，字凝之。欧阳公为赋《庐山高》者，骑牛涧壑弄潺湲。八十唇红眼点漆，金钟举酒不留残。君不见征西徐尚书尚书，徐禧，字德占，分宁人，与山谷同乡，死于永乐之祸，赠吏部尚书，谥忠愍，为国捐躯矢石间。龙章凤姿委秋草，天马长辞十二闲。何如高阳郦生醉落魄，长揖辍洗惊龙颜。丈夫当年倾意气，安用蚓食而蝎明人不做暗事。古人已作泉下土，风义可想犹斑斑。郭侯忠信如古人，荐书飞名上九关。诗书自可老斫轮，智略足以解连环。铜章屈宰山水县，友声相求不我顽。鹏翼垂天公直起，燕巢见社身思还“鹏翼”句，指郭。“燕巢”句，山谷自谓也。山谷时自太和还家，故云见社。文思舜禹开言路，即看承诏著豸冠。尚趋手板事直指，少忍吏道之多艰。黄花零落一尊酒，别有天地非人寰。

奉送时中摄东曹狱掾

时中，盖太和同官，将赴庐陵郡城摄事。

公退蒲团坐后亭，短日松风吟万籁。黄葵紫菊委榛丛，雪梅靓妆欲无对。遣骑相呼近清樽，言君晓鼓前征旆。苍崖按辔虎豹号，野水呼船风雨晦。昨日归来有行色，未曾从容解冠带。府中夺我同官良，简书趣行将数辈。王事君今困马鞍，田园我亦思牛背。安得归舟载月明，鸬鹚白鸥为友生。一身不是百年物，五湖无边万里行。欲招簔笠同云水，念君未可及吾盟。富于春秋貌突兀，睥睨满世收功名。参军虽卑狱司命，多由阴德至公卿。颐折颊秦相国，不满三尺齐晏婴。丈夫身在形骸外，俗眼那能致重轻。○首四句，山谷自述近状。“遣骑”句，山谷遣人邀时中来署同饮也。“昨日”句，时中甫自外归，又将赴郡也。

次韵和答孔毅甫

孔平仲，字毅甫，尝为吉倅，时监江州钱监。

鹏飞鲲化未即逍遥游，龙章凤姿终作广陵散。湓浦炉边督数钱，故人陆沈心可见。气与神兵上斗牛，诗如晴雪濯江汉。把咏公诗阖且开，旁无知音面墙叹。我今废书迷簿领，鱼蠹笔锋蛛网砚。六年国子无寸功，犹得江南万家县六年国子监，谓作北京教授也，万家县，太和也。客来欲语谁与同，令人熟寐触屏风。窃食仰愧冥冥鸿，少年所期如梦中。江头酒贱樽屡空，南山有田岁不逢。相思夜半涕无从，千金公亦费屠龙。

更用旧韵寄孔毅甫

鉴中之发蒲柳望秋衰，眼中之人风雨俱星散。往者托体同青山，健者飘零不相见。庾公楼上有诗人，平生落笔写河汉。置驿勤来索我诗，自说中郎识元叹。我方冻坐酒官曹，为公然薪炙冰砚。不解穷愁著一书，岂有文章名九县。奴星结柳送文穷，退倚北窗睡松风。太阿耿耿截归鸿，夜思龙泉号匣中。斗柄垂天霜雨空，独雁叫群云万重。何时握手香炉峰，下看寒泉濯卧龙湓浦、庚公楼、香炉峰，均指毅父时在江州也。

寄题安福李令爱竹堂

渊明喜种菊，子猷喜种竹。托物虽自殊，心期俱不俗。千载得李侯，异世等风流。为官恐是陶彭泽，爱竹最如王子猷。寒窗对酒听雨雪，夏簟烹茶卧风月。小僧知令不凡材，自扫竹根培老节。富贵于我如浮云，安可一日无此君。人言爱竹有何好，此中难为俗人道。我于此物更不疏，一官窘束何由到。

八月十四日夜刀坑口对月奉寄王子难子闻适用

元注云：闻郡中数月未有燕游。

去年对月庐陵郡，醉留歌舞踏金沙。今年今夕千峰下，新磨古鉴动菱花。寒藤老木被光景，深山大泽皆龙蛇。西风为我奏万籁，落叶起舞惊栖鸦。遥怜城中二三友，风流惯醉玉钗斜。今夕传杯定何处，应无二十四琵琶。

赠王环中

丹霞不踏长安道，生涯萧条破席帽。囊中收得劫初铃，夜静月明师子吼。那伽定后一炉香梵言那伽，此言龙也，牛没马回观六道。耆域归来日未西，一锄识尽婆娑草。

戏和于寺丞乞王醇老米

君不见，公车待诏老诙谐，几年索米长安街。君不见，杜陵白头在同谷，夜提长镵掘黄独。文人古来例寒饿，安得野蚕成茧天雨粟。王家圭田登几斛，于家买桂炊白玉。

谢文灏元丰上文稿

虎豹文章非一斑，乳雉五色蜃胎寒。天生材器各有用，相如名独重太山。风流小谢宣城后，少年如春胆如斗。裕陵书稿公不朽，持心铁石要长久。

寄朱乐仲

故人昔在国北门国北门，谓北京大名也，邻舍杖藜对樽酒。十五余年乃一逢，黄尘急流语马首。懒书愧见南飞鸿，君居三十六峰东。我心想见故人面，晓雨垂虹到望嵩。

次韵子瞻书黄庭经尾付蹇道士

成都道士蹇拱宸翊之葆光法师将归庐山，东坡为书《黄庭经》一卷，李伯时为画经相赠之。时山谷亦正在史局。

琅函绛简蕊珠编，寸田尺宅可蕲仙。高真接手玉宸前，女丁来谒粲六妍。金钥闭欲形完坚，万物荡尽正秋天。使形如是何尘缘，苏李笔墨妙自然。万灵拱手书已传，传非其人恐飞，当付骊龙藏九渊。蹇侯奉告请周旋，纬萧探手我不眠此句疑有误。

送曹子方福建路运判兼简运使张仲谋

元祐三年九月，太仆寺丞曹辅权发遣福建路转运判官。

曹侯黄须便弓马，从军赋诗横槊间。阿瞒文武如兕虎，远孙风气犹斑斑。昨解弓刀丞太仆，坐看收驹十二闲。远方不异辇毂下，诏遣中使哀恫鳏。吾闻斯民病盐策，天有雨露东南干。谢君论河秉禹贡，诘难蜂起安如山。老郎不作患失计，凛然宜著侍臣冠。愿公不落谢君后，江湖以南尚少宽。百城阅人如阅马，覂驾亦要知才难。盐车之下有绝足，败群勿纵为民残。官焙荐璧天解颜，瀹汤试春聊加餐。子鱼通印蠔破山莆阳子鱼名天下，今人必求其大可容印者，谓之通印子鱼，不但蕉黄荔子丹。道逢使者汉郎官使者，谓张仲谋，清溪弭节问平安。天子命我参卿事，奋髯相对亦可欢。回波一醉嘲栲栳，山驿官梅破小寒。

戏赠曹子方家凤儿

拣芽人汤师子吼拣芽：蜡茶名也，荔子新剥女儿颊。凤郎但喜风土乐，不解生愁山叠叠。目如点漆射清扬，归时定自能文章。莫随闽岭三年语，转却中原万籁簧凤儿当是子方侍婢，末句恐其以闽语而变娇音也。

题韦偃马

韦侯常喜作群马，杜陵诗中如见画。忽开短卷六马图，想见诗老醉骑驴。龙眠作马晚更妙，至今似觉韦偃少。一洗万古凡马空，句法如此今谁工。

和曹子方杂言

史注云：曹辅，字子方，为太仆寺丞。《前集》有《次韵答曹子方杂言》，此篇亦次韵也，而不言次韵，疑是先作此篇，后复窜易，故两存耳。

正月尾，垂云如覆盂，雁作斜行书。三十六陂浸烟水，想对西江彭蠡湖。人言春色浓如酒，不见插秧吴女手。冷卿小坞颇藏春史注云：《外集》有《冷庭叟诗》，其序云：庭叟有佳诗儿，因早朝而逸去，疑庭叟史即冷卿也，张侯官居柳对门史注云：张侯，谓闽漕张仲谋。《内集·答曹杂言诗》任注，亦指张侯为仲谋。当风横笛留三弄，烧烛围棋覆九军。尽是向来行乐事，每见琵琶忆朝云。只今不举峨眉酒，红牙捍拨网蛛尘。曹侯束书丞太仆，试说相马犹可人。照夜白，真乘黄，万马同秣随低昂，一矢射落皂雕双。张侯犹思在戎行，横山虎北开汉疆。冷卿智多发苍浪，牛刀发硎思一邦。政成十缀舞红妆，两侯不如曹子方。朵颐论诗蝟毛张，龟藏六用中有光龟藏，谓道尾及四足凡六，皆藏也。六用，又借用《楞严经》字。何时端能俱过我，扫除北寺读书堂。菊苗煮饼深注汤，更碾盘龙不入香。

送张材翁赴秦签

金沙酴醾春纵横，提壶栗留催酒行。公家诸父酌我醉，横笛送晚延月明。此时诸儿皆秀发，酒间乞书藤纸滑。北门相见后十年，醉语十不省七八。吏事衮衮谈赵张，乃是樽前绿发郎。风悲松丘忽三岁，更觉绿竹能风霜。去作将军幕下士，犹闻防秋屯虎兕。只今陛下思保民，所要边头不生事。短长不登四万日，愚智相去三十里。百分举酒更若为，千户封侯傥来尔。

送吕知常赴太和丞

元丰七年甲子。

我去太和欲期矣，吕君初得太和官。邑中亦有文字乐，惜不同君涧谷槃。观山千尺夜泉落，快阁六月江风寒。往寻佳境不知处，扫壁觅我题诗看。

老杜浣花溪图引

拾遗流落锦官城，故人作尹眼为青。碧鸡坊西结茅屋，百花潭水濯冠缨。故衣未补新衣绽，空蟠胸中书万卷。探道欲度羲皇前，论诗未觉国风远。干戈峥嵘暗寓县，杜陵韦曲无鸡犬。老妻稚子且眼前，弟妹飘零不相见。此公乐易真可人，园翁溪友肯卜邻。邻家有酒邀皆去，得意鱼鸟来相亲。浣花江楼散车骑，野墙无主看桃李。宗文守家宗武扶，落日蹇驴驮醉起。愿闻解鞍脱兜鍪，老儒不用千户侯。中原未得平安报，醉里眉攒万国愁。生绡铺墙粉墨落，平生忠义今寂寞。儿呼不苏驴失脚，犹恐醒来有新作。常使诗人拜画图，煎胶续弦千古无。

奉谢刘景文送团茶

刘侯惠我大玄璧，上有雌雄双凤迹。鹅溪水练落春雪鹅溪，蜀绢也，以绝细之绢为罗，使茶如雪落也，粟面一杯增目力粟面，盖茗花也。刘侯惠我小玄璧，自裁半璧煮琼糜。收藏残月惜未碾，直待阿衡来说诗。绛囊团团余几璧，因来送我公莫惜。个中渴羌饱汤饼，鸡苏胡麻煮同吃。

谢景文惠浩然所作廷珪墨

廷珪赝墨出苏家，麝煤漆泽纹乌靴苏家，谓苏浩然墨也。用高丽煤杂远烟作之。柳枝瘦龙印香字，十袭一日三摩挲。刘侯爱我如桃李，挥赠要我书万纸。不意神禹治水圭，忽然入我怀袖里。吾不能手抄五车书，亦不能写论付官奴。便当闭门学水墨，洒作江南骤雨图李成，营丘人，有《骤雨图》。

赠陈师道

陈侯学诗如学道，又似秋虫噫寒草。日晏肠鸣不俯眉，得意古人便忘老。君不见，向来河伯负两河，观海乃知身一蠡。旅床争席方归去，秋水粘天不自多。春风吹园动花鸟，霜月入户寒皎皎。十度欲言九度休，万人丛中一人晓。贫无置锥人所怜，穷到无锥不属天。呻吟成声可管弦，能与不能安足言。

戏答仇梦得承制

仇侯能骑矍铄马，席上亦赋竞病诗。玄冬未雷苍蛇卧，玉山无年天马饥。三年荷戈对摇落，十倍乞第亦可缚。何如万骑出河西，捕取弄兵黄口儿黄口儿，指夏主乾顺方幼也。○秦少游作《任师中墓表》云：元丰中，朝廷治西南乞第之罪，至于斩将帅、绌监司，两蜀骚然，四年而后定。

和任夫人悟道

夫亡子幼如月魄，摧尽蛾眉作诗客。二十余年刮地寒，见儿成人乃禅寂。万事新新不留故，瘦藤六尺持门户。烦恼林中即是禅，更向何门觅重悟。

杂言赠罗茂衡

嗟来茂衡，学道如登，欲与天地为友，欲与日月并行。万物峥嵘，本由心生。去子之取舍与爱憎，惟人自缚非天黥。堕子筋骨，堂堂法窟，九丘四溟，同一眼精。不改五官之用而透声色，常为万物之宰而无死生。念子坐幽室，炉香思青冥。是谓蛰虫欲作，吾惊之以雷霆。

渡河

客行岁晚非远游，河水无情日夜流。去年排堤注东郡，诏使夺河还此州。忆昔冬行河梁上，飞雪千里曾冰壮。人言河源冻彻天，冰底犹闻沸惊浪。

玉京轩

元注云：玉京山在香炉峰下，落星寺僧开轩对之。○元丰三年庚中，三十六岁。

苍山其下向玉京，五城十二楼郁仪结邻常杲杲《黄庭经》注云：郁仪，奔日之仙；结邻，奔月之仙。紫云黄雾锁玄关，雷驱不祥电挥扫。上有千年来归之白鹤，下有万世不凋之瑶草。野僧云卧对开轩，一钵安巢若飞鸟。北风卷沙过夜窗，枕底鲸波撼蓬岛。个中即是地行仙，但使心闲自难老。○前六句赋山，后六句赋轩。

宫亭湖

左手作圆右手方，世人机敏便可尔。一风分送南北舟，斟酌鬼神宜有此。江津留语同济僧，他日求我于宫亭。吁嗟人盖自有口，独为栾公不举酒。栾公千岁湖冥冥，白茅缩酒巫送迎。朱皂盖来托宿，不听灵君专此屋。雄鸭去随鸥鸟飞，老巫莫歌望翁归。贝阙珠宫开水府，雨栋风帘岂来处。平生来往湖上舟，一官四十已包羞山谷以乙酉生，至元丰七年甲子，去太和而北行，恰四十岁。灵君如愿倘可乞，收此桑榆老故丘史注引神仙栾巴一事，又引《高僧传》安清一事。山谷似专指栾巴事。

阻水泊舟竹山下

元丰三年瘐申，三十六岁。

竹山虫鸟朋友语，讨论阴晴怕风雨。丁宁相教防祸机，草动尘惊忽飞去。提壶归去意甚真，柳暗花浓亦半春。北风几日铜官县，欲过五松无主人。

别蒋颍叔

蒋之奇，字颖叔，新法行，屡为福建通判，淮东运副，江西、河北等运副，又为陕西运副，后为淮南转运使，江淮、荆湖等路发运副使。此诗当在蒋为陕西运副时也。

金城千里要人豪金城千里，谓秦中，理君乱丝须孟劳。文星合在天东壁，清都紫微醉云璈。荆溪居士傲轩冕，胸吞云梦如秋毫。三品衣鱼人仰首蒋于元丰六年奏计赐三品服，不见全牛可下刀。秦川渭水森长戟，方壶蓬莱冠巨鳌。万钉宝带雕狨席，献纳论思近赭袍。连营貔虎湛如水，开尽西河拥节旄。何时出入诸公间，淮湖阅船今二毛此句疑有误。凿渠决策与天合蒋在淮南，如凿泗洲股渠，以避长淮之险，支祈窘束缩怒涛。衣食京师看上计，陛下文武收英髦。春风淮月动清鉴，白拂羽扇随轻舠。下榻见贤倾礼数，后车载士回风骚。斫鼻于郢，观鱼于濠。小夫阅人盖多矣，几成季咸三见逃。

书石牛溪旁大石上

石牛洞，在三祖山山谷寺之西北，其石状如伏牛，因以为名，初，李伯时画鲁直坐石上，因此号山谷道人，题此诗于石上。

郁郁窈窈天官宅，诸峰排霄帝不隔。六时谒天开关钥，我身金华牧羊客。羊眠野草我世闲，高真众灵思我还。石盆之中有甘露，青牛驾我山谷路。

何氏悦亭咏柏

涧底长松风雨寒，冈头老柏颜色悦。天生草木臭味同，同盛同衰见冰雪。君莫爱清江百尺船，刀锯来谋岁寒节。千林无叶草根黄，苍髯龙吟送日月。

薄薄酒二章 并序

苏密州为赵明叔作《薄薄酒》二章，愤世疾邪，其言甚高。以予观赵君之言，近乎知足不辱，有马少游之余风，故代作二章，以终其意。

薄酒可与忘忧，丑妇可与白头。徐行不必驷马，称身不必狐裘。无祸不必受福，甘餐不必食肉。富贵于我如浮云，小者谴诃大戮辱。一身畏首复畏尾，门多宾客饱僮仆。美物必甚恶，厚味生五兵。匹夫怀璧死，百鬼瞰高明。丑妇千秋万岁同室，万金良药不如无疾。薄酒一谈一笑胜茶，万里封侯不如还家。

薄酒终胜饮茶，丑妇不是无家。醇醪养生等刀锯，深山大泽生龙蛇。秦时东陵千户食，何如青门五色瓜。传呼鼓吹拥部曲，何如春雨一池蛙。性刚太傅促和药，何如羊裘钓烟沙。绮席象床雕玉枕，重门夜鼓不停挝。何如一身无四壁，满船明月卧芦花。吾闻食人之肉可随以鞭朴之戮，乘人之车可加以铁钺之诛。不如薄酒醉眠牛背上，丑妇自能搔背痒。

岩下放言五首

○史注：《文选》陆士衡有《连珠》五十首，山谷效其体，而更其名曰《放言》。国藩按，《冠鳌台》《池亭》之末不用偶句，《灵椿》之首不用韵语，又不与连珠体相合。此体篇无定句，句无定字，盖杂言之类耳。

钓台

林居野处而贯万事，花落鸟啼而成四时。物有才德，水为官师。空明湛群木之影，搏击下诸峰之巇。游鱼静而知机，君子乐而忘归。

冠鳌台

石生涯于寒藤，藤耈造于崖树。鳌插翼而成鹏，隘六合而未翥。我来兮自东，攀桂枝兮容与。倚嵌岩兮顾同来，谓公等其皆去。

池亭

水嬉者游鱼，林乐者啼鸟。志士仁人观其大，薪翁笱妇利其小。有美一人独燕居万物之表。

博山台

石蕴瑶，山得其来之泽。木无牺象，天开不材之祥。屹金炉之突兀，其山海之来翔。然以明哲之火，熏以忠信之香。俯仰一时，非智所及。付与万世，其存者长。

灵椿堂

苍苔古木，相依涧壑之滨。黄葛女萝，自致风云之上。人就阴而息迹，鸟投暮而来归。水影林光，常相助发。溪声斧响，直下称提。

题章和甫钓亭放言

元丰六年癸亥。

斩木开亭，却倚石壁。寒潭百雷，古木千尺。观鱼乐而相忘，听鸟啼而自得。去而京洛之间数年，犹常梦崭岩之石。

赠元发弟放言

亏功一篑未成丘山，凿井九阶不次水泽。行百里者半九十，小狐汔济濡其尾。故曰时乎时不再来，终终始始是谓君子。

二十八宿歌赠别无咎

虎剥文章犀解角，食未下亢奇祸作。药材根氐罹掘，蜜虫夺房抱饥渴。有心无心材慧死，人言不如龟曳尾有心，谓虎、犀与蜜，无心，谓药材，同一死也。卫平哆口无南箕，斗柄指日江使噫神龟为江使，渔者豫且网得之，宋元王问卫平而知之。见《史记·龟策传》。“无南箕”云者，谓卫平之口更大于南箕也。此二句言神龟以慧而死，与上六句同意。狐腋牛衣同一燠，高丘无女甘独宿。虚名挽人受实祸，累棋既危安处我。室中凝尘散发坐，四壁矗矗见天大。奎啼曲隈取脂泽，娄猪艾豭彼何泽。倾肠倒胃得相知，贯日食昴终不疑。古来毕命黄金台，佩君一言等觜觿觜觿，龟也，谓等蓍龟耳。月没参横惜相违，秋风金井梧桐落。故人过半在鬼录，柳枝赠君当马策。岁晏星回观盛德，张弓射雉武且力此二句不知所谓。白鸥之翼没江波，抽弦去轸君谓何。

寿圣观道士黄至明开小隐轩太守徐公为题曰快轩庭坚集句咏之

金华牧羊儿太白《古风》，一粒粟中藏世界吕洞宾。使君从南来《蜀敷行》，清风明月不用一钱买太白《襄阳歌》。卢鹚杓，鹦鹉杯同上，一杯一杯复一杯太白《山中对酌》，玉山自倒非人推《襄阳歌》。庐山秀出南斗傍太白《庐山谣》，登高送远形神开。银河倒挂三百梁太白《庐山谣》，砅崖转石万壑雷太白《蜀道难》。吟诗作赋北窗里太白《寒夜独酌》，安得青天化作一张纸。长鲸白齿若雪山太白《送窦明府》，我愿因之寄千里。

再和公择舅氏杂言

外家有金玉我躬之道术，有衣食我家之德心。使我蝉蜕俗学之市，乌哺仁人之林。养生事亲汔师古，炊玉爨桂能至今。岁暮三十裘，食口三百指。寒不缉江南之落毛，饥不拾狙公之橡子。平生荆鸡化黄鹄，今日江鸥作樊雉。人言无忌似牢之，挽入书林觑文字以上感其教养之德，以下专谢其赠研。更蒙著鞭翰墨场，赠研水苍珪玉方。蓬门系马晚色净，茅檐垂虹秋气凉。湔拂垢面生寒光，汉隶书吕规其阳。吕翁之冶与天通，不但澄泥烧铅黄。初疑蛮溪水中骨，不见鸜鹆目突兀。但见受墨无声松花发，颇似龙尾琢紫烟。不见罗毅縠纹粼粼，但见含墨不泄如寒渊。往在海濒时，晨夕亲几杖。恪居有官次，遣吏问无恙。抚摩宝泓置道山，郁郁秀气似舅眉宇间。其重可以回躁进之首，其温可以解横逆之颜。乌乎端是万乘器，红丝潭石之际知才难。

奉送周元翁锁吉州司法厅赴礼部试

周濂溪二子寿、焘。寿字季老，后改元翁。焘字通老，后改次翁。元翁于元丰五年登第，此诗送其赴礼部试也。

江南江北木叶黄，五湖归雁天雨霜。系船湓城秣高马，客丁结束女缝裳。贡书登名彻未央，不比长卿薄游梁。南山雾豹出文章，去取公卿易驱羊。与君初无一日雅，倾盖许子如班扬。因拘官曹少相见，忽忽岁晚稼涤场。一杯僚友喜多在，谢守不见空澄江。澄江如练明橘柚，万峰相倚摩青苍。暮堂醺醺客被酒，艳歌聒醉烛生光。椎鼓发船星斗白，明日各在天一方。寒鸦满枝二乔宅，樽前顾曲忆周郎。鲈鱼斫脍蔗为浆，恨君不留谁与尝。殿前春风君射策，汉庭诸公必动色。故人若问黄初平，将作金华牧羊客。

送昌上座归成都

崇宁元年壬午，五十八岁。

昭觉堂中有道人昭觉寺，在成都。道人，当是圆悟禅师克勤也。崇宁初，归蜀住昭觉寺，龙吟虎啸随风云。雨花经席冷如铁，一滕日转十二轮。宝胜蓬蒿荒小院，埋没醯罗三只眼梵语摩醯首罗。此云大自在。个是江南五味禅，更往参寻莫担板。

题杜槃涧叟冥鸿亭

元丰六年癸亥，三十九岁。

少陵杜鸿渐，颇薰知见香。风流有诸孙，结屋庐山阳。藉交游侠窟，猎艳少年场。光怪惊邻里，收身反摧藏。江湖拍天流，罗网盖稻梁。安能衍衍饱，遂欲冥冥翔。畏影走万里，不如就阴凉。亭东亭西渺烟水，稻田衲子交行李。古灵庵下倚寒藤，莫向明窗钻故纸已上《外集》。

临河道中

以下《别集》。

村南村北禾黍黄，穿林入坞歧路长。据鞍梦归在亲侧，弟妹妇女笑两厢。甥侄跳梁暮堂下，惟我小女始扶床。屋头扑枣烂盈斗，嬉戏喧争挽衣裳。觉来去家三百里，一园兔丝花气香。可怜此物无根本，依草著木浪自芳。风烟雨露非无力，年年结子飘路傍。不如归种秋柏实，他日随我到冰霜。

伯时彭蠡春牧图

元祐三年，秘书省作。

岳阳楼上春已归，湖中鸿雁拍波飞。布帆天阔随鸟道，石林风晚吹人衣。春水初生及马腹，浮滩欲上西山麓。遥看绝岭秀云松，上有垂萝暗溪谷。沙眠草啮性不骄，侧身注目鸣相招。林间瞥过星烁烁，原上独立风萧萧。君不见，中原真种胡尘没，南行市骨何仓卒。只收力健载征夫，肯向时危辨奇骨。即今贡马西北来，东西坊监屯云开。纷然驽骥同一秣，尔可不忧四蹄脱。

观刘永年团练画角鹰

元祐三年，秘书省作。

刘侯才勇世无敌，爱画工夫亦成癖。弄笔扫成苍角鹰，杀气棱棱动秋色。爪拳金钩觜屈铁，万里风云藏劲翮。兀立槎枒不畏人，眼看青冥有余力。霜飞晴空塞草白，云垂四野阴山黑。此时轩然盍飞去，何乃巑岏立西壁。只应真骨下人世，不谓雄姿留粉墨。造次更无高鸟喧，等闲亦恐狐狸吓。旁观未必穷神妙，乃是天机贯胸臆。瞻相突兀摩空材，想见其人英武格。传闻挥毫颇容易，持以与人无甚惜。物逢真赏世所珍，此画他年恐难得。

戏用题元上人此君轩诗韵奉答周彦公起予之作病眼皆花句不及律书不成字

元符二年，戎州作。

北道沈霾多历年，喜君占斗龙泉。我学渊明贫至骨，君岂有意师无弦。潇洒侯王非爵命，道人胸中有水镜。霜钟堂下月明前，枝枝雪压如悬磬。敝帚不扫舍人门，如愿不谒青鸿君。来听道人写风竹，手弄霜钟看白云。平生窃闻公子旧，今日谁举贾生秀。未知束帛何当来，但有一筇相依瘦。欲截老龙吟夜月，无人处为江山说。中郎解赏柯亭椽，玉局归时君为传。

元师自荣州来追送予于泸之江安绵水驿因复用旧所赋此君轩诗韵赠之并简元师从弟周彦公

建中靖国元年，戎州作。

岁行辛巳建中年，诸公起废自林泉。王师侧闻陛下圣，抱琴欲奏南风弦。孤臣蒙恩已三命，望尧如日开金镜。但忧衰疾不敢前，眼见黑花耳闻磬。岂如道人山绕门，开轩友此岁寒君。能来作诗赏劲节，家有晓事杨子云。箨龙森森新间旧，父翁老苍孙子秀。但知战胜得道肥，莫问无肉令人瘦。是师胸中抱明月，醉翁不死起自说。竹影生凉到屋椽，此声可听不可传。

十八家诗钞 卷十七

王右丞五律百四首

奉和圣制赐史供奉曲江宴应制

侍从有邹枚，琼筵就水开就：《唐诗品汇》作向。言陪柏梁宴，新下建章来下：

《文苑英华》作自。对酒山河满，移舟草树回。天文同丽日，驻景惜行杯。

从歧王过杨氏别业应教

杨子谈经所所：《文苑英华》《唐诗正音》《唐诗品汇》俱作处，《万首唐人绝句》《乐府诗集》俱作去，淮王载酒过。兴阑啼鸟换兴阑：《万首唐人绝句》作醉来。换：《唐诗正音》《唐诗品汇》俱作缓，坐久落花多。径转回银烛，林开散玉珂。严城时未启，前路拥笙歌拥：一作引。

从歧王夜宴卫家山池应教

座客香貂满，宫娃绮幔张。涧花轻粉色，山月少灯光少：《文苑英华》作吐，非。积翠纱窗暗暗：《文苑英华》作透，飞泉绣户凉。还将歌舞出，归路莫愁长。

和尹谏议史馆山池

尹：《文苑英华》作伊，非。

云馆接天居居：一作灵，霓裳侍玉除。春池百子外子：一作草，非，芳树万年余。洞有仙人箓，山藏太史书。君恩深汉帝，且莫上空虚空：一作云。

同崔员外秋宵寓直

同：《文苑英华》作和。

建礼高秋夜，承明候晓过。九门寒漏彻，万井曙钟多。月回藏珠斗，云消出绛河消：《文苑英华》作开。更惭衰朽质，南陌共鸣珂。

奉和杨驸马六郎秋夜即事

高楼月似霜，秋夜郁金堂。对坐弹卢女，同看舞凤凰。少儿多送酒，小玉更焚香。结束平阳骑，明朝人建章。

酬虞部苏员外过蓝田别业不见留之作

贫居依谷口，乔木带荒村。石路枉回驾，山家谁候门。渔舟胶冻浦，猎火烧寒原烧：一作绕。惟有白云外，疏钟闻夜猿闻字疑是间字之讹。

酬比部杨员外暮宿琴台朝跻书阁率尔见赠之作

台：凌本、《文苑英华》俱作堂。○一作卢照邻诗。

旧简拂尘看，鸣琴候月弹候：《文苑英华》作俟。桃源迷汉姓源：一作花，松树有秦官树：顾元纬本、凌本俱作经。空谷归人少，青山背日寒。羡君栖隐处栖：凌本作归，遥望白云端。

酬严少尹徐舍人见过不遇

公门暇日少，穷巷故人稀。偶值乘篮舆，非关避白衣。不知炊黍否，谁解扫荆扉。君但倾茶碗，无妨骑马归。

慕容承携素馔见过

纱帽乌皮儿，闲居懒赋诗。门看五柳识，年算六身知。灵寿君王赐，雕胡弟子炊。空劳酒食馔，特底解人颐。

酬慕容上

一作酬慕容十一。

行行西陌返，驻问车公：刘本、顾可久本俱作炉，非。挟毂双官骑，应门五尺僮。老年如塞北，强起离墙东。为报壶丘子，来人道姓蒙姓字疑是住字之讹。

酬张少府

晚年惟好静年：一作来，万事不关心。自顾无长策长：一作良，空知返旧林知：《文苑英华》作如。松风吹解带，山月照弹琴。君问穷通理君：一作若，渔歌入浦深。

喜祖三至留宿

门前洛阳客，下马拂征衣。不枉故人驾，平生多掩扉。行人返深巷，积雪带余晖。早岁同袍者，高车何处归。

酬贺四赠葛巾之作

野巾传惠好，兹贶重兼金。嘉此幽栖物，能齐隐吏心齐：凌本作高。早朝方暂挂，晚沐复来簪复：凌本作更。坐觉嚣尘远，思君共入林。

寄荆州张丞相

所思竟何在，怅望深荆门。举世无相识，终身思旧恩。方将与农圃，艺植老丘园。目尽南飞鸟飞鸟：顾元纬本、凌本俱作无雁，何由寄一言。

辋川闲居赠裴秀才迪

寒山转苍翠转：顾可久本作积，秋水日潺谖。倚杖柴门外，临风听暮蝉。渡头余落日，墟里上孤烟。复值接舆醉，狂歌五柳前。

冬晚对雪忆胡居士家

居：一作处。○一作王劭诗。

寒更传晓箭一作寒更催唱晓，清镜览衰颜览：一作减。隔牖风惊竹，开门雪满山门：一作帘。洒空深巷静，积素广庭闲。借问袁安舍，翛然尚闭关。

山居秋暝

空山新雨后，天气晚来秋。明月松间照，清泉石上流。竹喧归浣女，莲动下渔舟。随意春芳歇，王孙自可留。

终南别业

中岁颇好道，晚家南山陲。兴来每独往，胜事空白知。行到水穷处，坐看云起时。偶然值林叟，谈笑无还期。

归嵩山作

清川带长薄清：《文苑英华》作晴，车马去闲闲。流水如有意，暮禽相与还禽：《文苑英华》作云。荒城临古渡，落日满秋山。迢递嵩高下高：《文苑英华》作山，归来且闭关闭：一作掩。

归辋川作

谷口疏钟动，渔樵稍欲稀。悠然远山暮，独向白云归。菱蔓弱难定，杨花轻易飞。东皋春草色，惆怅掩柴扉。

韦给事山居

幽寻得此地幽寻：凌本作寻幽，讵有一人曾。大壑随阶转，群山入户登。庖厨出深竹，印绶隔垂藤。即事辞轩冕，谁云病未能？

山居即事

寂寞掩柴扉，苍茫对落晖。鹤巢松树遍树：凌本作径，人访筚门稀。嫩竹含新粉嫩：顾元纬本作绿，红莲落故衣。渡头灯火起，处处采菱归。

终南山

《文苑英华》作终山行。

太乙近天都，连山到海隅山：《文苑英华》作天。到：一作接。白云回望合，青霭人看无。分野中峰变，阴晴众壑殊。欲投人处宿，隔水问樵夫水：《文苑英华》作浦。

辋川闲居

一从归白社，不复到青门。时倚檐前树，远看原上村。青菰临水映映：一作拔，白鸟向山翻。寂寞於陵子，桔槔方灌园。

春园即事

宿雨乘轻屐，春寒著敝袍。开畦分白水，间柳发红桃。草际成棋局，林端举桔槔。还持绿皮几，日暮隐蓬蒿。

淇上即事田园

屏居淇水上，东野旷无山。日隐桑柘外，河明闾井间。牧童望村去，猎犬随人还。静者亦何事，荆扉乘昼关。

与卢象集朱家

主人能爱客爱：凌本作对，终日有逢迎。贳得新丰酒，复闻秦女筝。柳条疏客舍，槐叶下秋城。语笑且为乐，吾将达此生达：凌本作适。

过福禅师兰若

岩壑转微径《文苑英华》作岩壑带松径，一本作岩壑带茅径，云林隐法堂。羽人飞奏乐，天女跪焚香天：一本作仙。竹外峰偏曙，藤阴水更凉。欲知禅坐久，行路长春芳。

黎拾遗昕裴迪见过秋夜对雨之作

一本裴字下多秀才二字。

促织鸣已急，轻衣行向重向：刘本作尚。寒灯坐高馆，秋雨闻疏钟。白法调狂象，玄言问老龙。何人顾蓬径，空愧求羊踪求：一作牛，误。

晚春严少尹与诸公见过

松菊荒三径，图书共五车。烹葵邀上客，看竹到贫家。鹊乳先春草，莺啼过落花。自怜黄发暮，一倍惜年华。

过感化寺昙兴上人山院

感化：《文苑英华》作化感。

暮持筇竹杖，相待虎溪头。催客闻山响，归房逐水流。野花丛发好，谷鸟一声幽。夜坐空林寂林：顾可久本作村，松风直似秋。

夏日过青龙寺谒操禅师

龙钟一老翁，徐步谒禅宫。欲问义心义，遥知空病空。山河天眼里，世界法身中。莫怪消炎热，能生大地风。

郑果州相遇

相：凌本作见。

丽日照残春丽：刘本作斜，初晴草木新。床前磨镜客前：顾元纬本、凌本俱作头，林里灌园人林里：顾元纬本作树下，凌本作花下。五马惊穷巷惊：《方舆胜览》作过，双童逐老身逐：《方舆胜览》作送。中厨办粗饭中厨：《文苑英华》作厨中，当恕阮家贫当恕：《文苑英华》作常恐。

过香积寺

《文苑英华》以此诗为王昌龄作。

不知香积寺，数里入云峰。古木无人径，深山何处钟深：《文苑英华》作空。泉声咽危石，日色冷青松。薄暮空潭曲，安禅制毒龙。

过崔驸马山池

画楼吹笛妓画：一作书，金碗酒家胡碗：顾元纬本、凌本俱作埒。锦石称贞女，青松学大夫。脱貂贳桂酌酌：顾元纬本、凌本俱作醑，射雁与山厨。闻道高阳会，愚公谷正愚。

送李判官赴江东

江东：一作东江。

闻道皇华使，方随皂盖臣。封章通左语，冠冕化文身。树色分扬子，潮声满富春。遥知辨璧吏，恩到泣珠人。

送封太守

忽解羊头削，聊驰熊轼轼：顾元纬本、凌本俱作首。扬舲发夏口，按节向吴门。帆映丹阳郭，枫攒赤岸村攒：一作藏。百城多候吏，露冕一何尊。

送严秀才还蜀

宁亲为令子为：《文苑英华》作真，似舅即贤甥。别路经花县，还乡入锦城。山临青塞断，江向白云平。献赋何时至，明君忆长卿。

送张判官判河西

单车曾出塞，报国敢邀勋。见逐张征虏，今思霍冠军。沙平连白雪，蓬卷入黄云。慷慨倚长剑，高歌一送君。

送岐州源长史归

原注：源与余同在崔常侍幕中，时常侍已没。

握手一相送，心悲安可论。秋风正萧索，客散孟尝门。故驿通槐里，长亭下槿原槿：一作柏。征西旧旌节，从此向河源。

送张道士归山

先生何处去，王屋访茅君。别妇留丹诀，驱鸡入白云。人间苦难住，天上复离群。当作辽城鹤，仙歌使尔闻。

同崔兴宗送瑗公

一作同崔兴宗送衡岳瑗公南归。

言从石菌阁，新下穆陵关。独向池阳去，白云留故山。绽衣秋日里，洗钵古松间。一施传心法，惟将戒定还。

送钱少府还蓝田

草色日向好，桃源人去稀。手持平子赋，目送老莱衣。每候山樱发，时同海燕归。今年寒食酒，应得返柴扉。

留别钱起

卑栖却得性，每与白云归。徇禄仍怀橘仍：凌本作犹，看山免采薇山：凌本作花。四句一作别山如昨日，春露已沾衣。采蕨频盈手，看花空厌归。暮禽先去马，新月待开扉。云汉时回首，知音青琐闱。

送丘为往唐州

宛洛有风尘，君行多苦辛。四愁连汉水，百口寄随人。槐色阴清昼，杨花惹暮春。朝端肯相送，天子绣衣臣。

送元中丞转运江淮

薄税归天府税：一作赋，轻徭赖使臣。欢沾赐帛老，恩及卷绡人。去问珠官俗珠：钱集作殊，来经石劫春凌本作来看石劫城。东南御亭上，莫使有风尘使：钱集作问。

送崔九兴宗游蜀

送君从此去，转觉故人稀。徒御犹回首，田园方掩扉。出门当旅食，中路授寒衣。江汉风流地，游人何处归处：《唐诗纪事》作岁。

送崔兴宗

已恨亲皆远，谁怜友复稀。君王未西顾，游宦尽东归。塞迥山河净，天长云树微。方同菊花节，相待洛阳扉。

送平淡然判官

不识阳关路，新从定远侯。黄云断春色，面角起边愁起：《唐诗正音》作赴，一作越。瀚海经年别别：顾元纬本、凌本、《文苑英华》俱作到，交河出塞流。须令外国使须：《文苑英华》作预，知饮月支头知：一作只，非。

送孙秀才

帝城风日好风：《文苑英华》作春，况复建平家。玉枕双文簟文：《文苑英华》《唐诗纪事》俱作纹，金盘五色瓜。山中无鲁酒无：《文苑英华》《唐诗纪事》俱作沽，松下饭胡麻。莫厌田家苦厌：一作怨，归期远复赊。

送刘司直赴安西

绝域阳关道，胡烟与塞尘烟：顾元纬本、凌本、《文苑英华》《唐诗品汇》俱作沙。三春时有雁，万里少行人。苜蓿随天马，蒲桃逐汉臣汉：凌本作使。当令外国惧，不敢觅和亲。

送赵都督赴代州得青字

天官动将星，汉地柳条青地：顾元纬本、凌本俱作上，一作址。万里鸣刁斗，三军出井陉。忘身辞凤阙，报国取龙庭。岂学书生辈，窗间老一经间：《文苑英华》作中。老：《唐诗品汇》作著。

送方城韦明府

遥思葭菼际，寥落楚人行。高鸟长淮水，平芜故郢城。使车听雉乳，县鼓应鸡鸣。若见州从事，无嫌手板迎。

送李员外贤郎

少年何处去，负米上铜梁。借问阿戎父，知为童子郎。鱼笺请诗赋，橦布作衣裳。薏苡扶衰病，归来幸可将。

送梓州李使君

梓州：《唐诗正音》作东川。

万壑树参天，千山响杜鹃《文苑英华》作乡音听杜鹃。山中一半雨半：二顾本、凌本、《唐诗品汇》俱作夜，树杪百重泉。汉女输橦布橦：《瀛奎律髓》《唐诗正音》俱作，巴人讼芋田。文翁翻教授，不敢倚先贤不敢：当是敢不之讹。

送张五诬归宣城

五湖千万里，况复五湖西。渔浦南陵郭，人家春谷溪。欲归江淼淼，未到草凄凄。忆想兰陵镇，可宜猿更啼。

送友人南归

万里春应尽，三江雁亦稀亦稀：《文苑英华》作欲飞，非。连天汉水广，孤客郢城归。郧国稻苗秀郧：顾可久本、《唐诗正音》俱作郎，误，楚人菰米肥米：一作菜，《文苑英华》作叶。悬知倚门望，遥识老莱衣。

送贺遂员外外甥

南国有归舟，荆门溯上流。苍茫葭菼外，云水与昭丘与：一作同。樯带城鸟去，江连暮雨愁。猿声不可听，莫待楚山秋。

送杨长史赴果州

《瀛奎律髓》长史下多一济字。

褒斜不容，之子去何之去：《方舆胜览》作欲。鸟道一千里，猿啼十二时啼：《瀛奎律髓》《唐诗正音》《唐诗品汇》俱作声。官桥祭酒客，山木女郎祠。别后同明月，君应听子规。

送邢桂州

铙吹喧京口，风波下洞庭。赭圻将赤岸，击汰复扬舲。日落江湖白，潮来天地青。明珠归合浦，应逐使臣星。

送宇文三赴河西充行军司马

横吹杂繁笳吹：《文苑英华》作笛，边风卷塞沙。还闻田司马，更逐李轻车。蒲类成秦地类：刘本、顾可久本俱作垒，误，莎车属汉家车：刘本、顾可久本俱作居，误。一本作丘，亦非。当令犬戎国，朝聘学昆邪。

送孙二

郊外谁相送《文苑英华》作郭外谁将送，夫君道术亲。书生邹鲁客，才子洛阳人。祖席依寒草，行车起暮尘起：《文苑英华》作薄。山川何寂寞何：《文苑英华》作向，长望泪沾巾。

送崔三往密州觐省

南陌去悠悠，东郊不少留。同怀扇枕恋，独念倚门愁念：《文苑英华》作解。路绕天山雪，家临海树秋。鲁连功未报，且莫蹈沧洲。

送丘为落第归江东

怜君不得意，况复柳条春。为客黄金尽，还家白发新。五湖三亩宅宅：《文苑英华》作地，万里一归人归：《文苑英华》作行。知祢不能荐祢：顾元纬本、凌本、《唐诗品汇》俱作尔，羞为献纳臣为：顾元纬本、凌本、《唐诗纪事》《唐诗品汇》俱作称，《文苑英华》作看。

汉江临泛

泛：《瀛奎律髓》作眺。

楚塞三湘接，荆门九派通。江流天地外，山色有无中。郡邑浮前浦，波澜动远空。襄阳好风日日：《文苑英华》作月，留醉与山翁。

登辨觉寺

辨：一作新。

竹径从初地从：《文苑英华》《瀛奎律髓》俱作连，莲峰出化城。窗中三楚尽尽：《文苑英华》作静，林外九江平。软草承趺坐软：《文苑英华》作嫩，长松响梵声。空居法云外，观世得无生。

凉州郊外游望

野老才三户，边村少四邻边村：顾元纬本、凌本俱作村边，误。婆娑依里社，箫鼓赛田神。洒酒浇刍狗，焚香拜木人。女巫纷屡舞，罗袜自生尘。

观猎

《唐诗纪事》作猎骑。

风劲角弓鸣劲：一作动，将军猎渭城。草枯鹰眼疾，雪尽马蹄轻。忽过新丰市市：《云溪友议》作戍，还归细柳营。回看射雕处，千里暮云平。

春日上方即事

方：《文苑英华》作房，误。

好读高僧传，时看辟谷方。鸠形将刻杖，龟壳用支床。柳色春山映，梨花夕鸟藏梨花：《瀛奎律髓》作花明。北窗桃李下，闲坐但焚香坐：《瀛奎律髓》作步。

泛前陂

秋空自明迥自明：一作明月，况复远人间间：《文苑英华》作寰。畅以沙际鹤，兼之云外山。澄波澹将夕波：一作陂，清月皓方闲。此夜任孤棹，夷犹殊未还。

游李山人所居因题屋壁

世上皆如梦世上：一作世人，一作世事，狂来或自歌狂：《文苑荚华》作往。或：一作止。问年松树老，有地竹林多林：《文苑英华》作阴。药倩韩康卖，门容向子过向：一作尚。翻嫌枕席上，无那白云何那：一作奈。

登河北城楼作

井邑傅岩上，客亭云雾间。高城眺落日，极浦映苍山。岸火孤舟宿，渔家夕鸟还。寂寥天地暮暮：凌本作外，心与广川闲。

登裴迪秀才小台作

端居不出户，满目望云山望：一作空。落日鸟边下，秋原人外闲。遥知远林际，不见此檐间。好客多乘月，应门莫上关。

被出济州

《河岳英灵集》作初出济州别城中故人。

微官易得罪，谪去济川阴。执政方持法，明君无此心无：一作照。闾阎河润上，井邑海云深。纵有归来日，多愁年鬓侵多：诸本皆作各，《河岳英灵集》《唐诗品汇》俱作多，今从之。

千塔主人

逆旅逢佳节，征帆未可前。窗临汴河水，门渡楚人船。鸡犬散墟落，桑榆荫远田。所居人不见，枕席生云烟。

使至塞上

单车欲问边，属国过居延《文苑英华》作衔命辞天阙，单车欲问边。又，问字一作向。征蓬出汉塞蓬：《文苑英华》作鸿，归雁入胡天。大漠孤烟直，长河落日圆。萧关逢候骑骑：顾可久本、《唐诗品汇》俱作吏，都护在燕然。

晚春闺思

《河岳英灵集》作春闺。

新妆可怜色，落日卷罗帷罗：《河岳英灵集》作帘。炉气清珍簟炉：一作淑，墙阴上玉墀。春虫飞网户，暮雀隐花枝。向晚多愁思，闲窗桃李时。

戏题示萧氏外甥

怜尔解临池，渠爷未学诗。老夫何足似，敝宅倘因之。芦笋穿荷叶穿：顾元纬本、凌本俱作藏，菱花罥雁儿。郄公不易胜，莫著外家欺。

秋夜独坐

《唐诗正音》作冬夜书怀，误。

独坐悲双鬓，空堂欲二更。雨中山果落，灯下草虫鸣。白发终难变，黄金不可成。欲知除老病，惟有学无生。

待储光羲不至

重门朝已启，起坐听车声。要欲闻清佩，方将出户迎。晓钟鸣上苑，疏雨过春城。了自不相顾，临堂空复情。

听宫莺

春树绕宫墙，春莺啭曙光《文苑英华》作宫莺次第翔。忽惊啼暂断，移处弄还长。隐叶栖承露，攀花出未央攀：一作排。游人未应返，为此思故乡《文苑英华》作为此始思乡。

早朝

柳暗百花明，春深五凤城。城乌睥睨晓乌：《文苑英华》作鸦，宫井辘轳声。方朔金门侍侍：《文苑英华》作召，班姬玉辇迎。仍闻遣方士，东海访蓬瀛。

愚公谷三首

原注：青龙寺内与黎昕戏题。

愚谷与谁去，唯将黎子同。非须一处住，不那两心空。宁问春将夏，谁论西复东。不知吾与子，若个是愚公。

吾家愚谷里吾：顾可久本作愚，此谷本来平。虽则行元迹，还能响应声。不随云色暗，只待日光明。缘底名愚谷，都由愚所成。

借问愚公谷，与君聊一寻。不寻翻到谷，此谷不离心。行处曾无险，看时岂有深。寄言尘世客，何处欲归临。

杂诗

双燕初命子，五桃初作花初：一作新。作：凌本作结。王昌是东舍，宋玉次西家。小小能织绮，时时出浣纱。亲劳使君问，南陌驻香车。

过秦皇墓

秦：《文苑英华》作始。

古墓成苍岭，幽宫象紫台。星辰七曜隔，河汉九泉开。有海人宁渡，无春雁不回。更闻松韵切，疑是大夫哀。

故太子太师徐公挽歌四首

功德冠群英，弥纶有大名。轩皇用风后，傅说是星精。就第优遗老，来朝诏不名。留侯常辟谷，何苦不长生。

谋猷为相国，翊赞奉乘舆赞：一作戴。乘：《文苑英华》作宸。剑履升前殿，貂蝉托后车。齐侯疏土宇，汉室赖图书。僻处留田宅，仍才十顷余顷：《文苑英华》作亩。

旧里趍庭日，新年置酒辰。闻诗鸾渚客，献赋凤楼人。北阙辞明主，东堂哭大臣。犹思御朱辂，不惜污车茵。

久践中台座，终登上将坛。谁言断车骑言：《文苑英华》作将，空忆盛衣冠。风日咸阳惨，笳箫渭水寒。无人当便阙，应罢太师官。

故西河郡杜太守挽歌三首

天上去西征，云中护北平。生擒白马将，连破黑雕城。忽见刍灵苦苦：顾可久本、《文苑英华》俱作善，徒闻竹使荣。空留左氏传，谁继卜商名。

返葬金符守守：刘本顾可久本俱作字，非，同归石窌栖。卷衣悲画翟，持翣待鸣鸡。容卫都人惨，山川驷马嘶。犹闻陇上客，相对哭征西。

涂刍去国门，秘器出东园。太守留金印，夫人罢锦轩。旌旄转衰木，箫鼓上寒原。坟树应西靡，长思魏阙恩。

故南阳夫人樊氏挽歌二首

锦衣余翟黻黻：一作茀，绣毂罢鱼轩。淑女诗长在，夫人法尚存。凝笳随晓旆，行哭向秋原。归处将何见，谁能返戟门。

石窌恩荣重，金吾车骑盛。将朝毋赠言，入室还相敬。叠鼓秋城动，悬旌寒日映。不言长不归，环佩犹将听。

达奚侍郎夫人寇氏挽歌二首

束带将朝日，鸣环映牖辰。能令谏明主明：一作皇，相劝识贤人劝：《文苑英华》作助。遗挂空留壁，回文日复尘。金蚕将画柳，何处更知春。

女史悲彤管，夫人罢锦轩。卜茔古二室古：《文苑英华》作瞻，行哭度千门。秋日光能淡，寒川波自翻波：《文苑英华》作浪。一朝成万古，松柏暗平原。

恭懿太子挽歌五首

何悟藏环早，才知拜璧年。翀天王子去，对日圣君怜。树转宫犹出，笳悲马不前。虽蒙绝驰道，京兆别开阡。

兰殿新恩切，椒宫夕临幽。白云随凤管，明月在龙楼。人向青山哭，天临渭水愁。鸡鸣常问膳，今恨玉京留。

骑吹凌霜发，旌旗夹格陈。恺容金节护恺：一作礼，册命玉符新。傅母悲香褓，君家拥画轮。射熊今梦帝，称象问何人。

苍舒留帝宠，子晋有仙才。五岁过人智，三天使鹤催。心悲阳禄馆阳：一作四，非，目断望思台。若道长安近，何为更不来。

西望昆池阔，东瞻下杜平。山朝豫章馆，树转凤凰城。五校连旗色，千门叠鼓声。金环如有验，还向画堂生。

孟襄阳五律百三十八首

与诸子登岘山

人事有代谢，往来成古今。江山留胜迹，我辈复登临。水落鱼梁浅，天寒梦泽深。羊公碑字在字：一作尚，读罢泪沾襟。

望洞庭湖赠张丞相

一作临洞庭。

八月湖水平，涵虚混太清。气蒸云梦泽，波撼岳阳城撼：一作动。欲济无舟楫，端居耻圣明。坐观垂钓者坐观：一作徒怜。者：一作叟，空有羡鱼情空：一作徒。

春中喜王九相寻

一题作晚春。

二月湖水清，家家春鸟鸣。林花扫更落，径草踏还生。酒伴来相命，开尊共解酲。当杯已入手，歌妓莫停声。

岁暮归南山

一题作归故园作，一作归终南山。

北阙休上书，南山归敝庐。不才明主弃，多病故人疏多：一作卧。白发催年老老：一作去，青阳逼岁除。永怀愁不寐寐：一作寝，松月夜窗虚窗：一作堂。

梅道士水亭

傲吏非凡吏，名流即道流。隐居不可见，高论莫能酬。水接仙源近，山藏鬼谷幽。再来迷处所，花下问渔舟。

闲园怀苏子

林园虽少事，幽独自多违。向夕开帘坐，庭阴落景微落景：一作叶落。鸟过烟树宿过：一作从，萤傍水轩飞。感念同怀子，京华去不归。

留别王侍御维

一无侍御字。

寂寂竟何待，朝朝空自归。欲寻芳草去，惜与故人违。当路谁相假，知音世所稀。只应守索寞索：一作寂，还掩故园扉。

武陵泛舟

武陵川路狭，前棹入花林。莫测幽源里，仙家信几深。水回青嶂合，云度绿溪阴。坐听闲猿啸，弥清尘外心。

同曹三御史行泛湖归越

秋入诗人意意：一作兴，巴歌和者稀。泛湖同逸旅逸旅：一作旅泊，吟会是思归。白简徒推荐，沧洲已拂衣。杳冥云外去外：一作海，谁不羡鸿飞。

游景空寺兰若

空：一作光。

龙象经行处，山腰度石关。屡迷青嶂合，时爱绿萝闲。宴息花林下，高谈竹屿间。寥寥隔尘事，疑是入鸡山。

陪张丞相登嵩阳楼

独步人何在，嵩阳有故楼。岁寒问耆旧，行县拥诸侯。林莽北弥望林：一作泱，沮漳东会流。客中遇知己，无复越乡忧。

与颜钱塘登障楼望潮作

障楼：一作樟亭。

百里雷声震，鸣弦暂辍弹。府中连骑出，江上待潮观。照日秋云回云：一作空，浮天渤潍宽天：一作云。惊涛来似雪，一坐凛生寒。

题大禹寺义公禅房

义公习禅处处：一作寂，结构依空林构：一作字。户外一峰秀，阶前群壑深群：一作众。夕阳连雨足连：一作照，空翠落庭阴。看取莲花净，应知不染心应：一作方。

寻白鹤岩张子容隐居

容：一作颜。

白鹤青岩畔，幽人有隐居隐：一作旧。阶庭空水石，林壑罢樵渔。岁月青松老，风霜苦竹疏疏：一作余。睹兹怀旧业，回策返吾庐回：一作杖，一作携。

九日得新字

初九未成旬初九：一作九日，重阳即此晨。登高闻古事闻古：一作寻故，载酒访幽人。落帽恣欢饮，授衣同试新。茱萸正可佩，折取寄情亲。

除夜乐城逢张少府

云海泛瓯闽泛：一作访，风潮泊岛滨潮：一作涛。何知岁除夜，得见故乡亲。余是乘槎客，君为失路人。平生复能几，一别十余春。

舟中晓望

晓：一作晚。

挂席东南望，青山水国遥。舳舻争利涉，来往接风潮接：一作任。问我今何去去：一作适，天台访石桥。坐看霞色晓晓：一作晚，疑是赤城标。

游精思观回王白云在后

出谷未停午，到家日已曛到：一作至。回瞻下山路下山：一作山下，但见牛羊群。樵子暗相失，草虫寒不闻。衡门犹未掩，伫立望夫君望：一作待。

与杭州薛司户登樟亭楼作

樟：一作梓。

水楼一登眺眺：一作望，半出青林高。帟幕英僚敞，芳筵下客叨。山藏伯禹穴，城压伍胥涛。今日观溟涨，垂纶学钓鳌学：一作欲。

寻天台山

吾友太乙子友：一作爱，餐霞卧赤城。欲寻华顶去，不惮恶溪名。歇马凭云宿，扬帆截海行。高高翠微里，遥见石梁横。

宿立公房

支遁初求道，深公笑买山。何如石岩趣，自入户庭间。苔涧春泉满，萝轩夜月闲。能令许玄度，吟卧不知还。

寻陈逸人故居

陈：一作滕。

人事一朝尽，荒芜三径休。始闻漳浦卧，奄作岱宗游。池水犹含墨含：一作涵，风云已落秋风：一作山。今宵泉壑里宵：一作朝，何处觅藏舟。

姚开府山池

主人新邸第，相国旧池台。馆是招贤辟，楼因教舞开。轩车人已散，箫管凤初来。今日龙门下，谁知文举才。

夏日浮舟过陈大水亭

水亭凉气多，闲棹晚来过。涧影见松竹，潭香闻芰荷。野童扶醉舞，山鸟助酣歌。幽赏未云遍，烟光奈夕何。

夏日辨玉法师茅斋

夏日茅斋里，无风坐亦凉。竹林深笋概深：一作新。概：一作稚，藤架引梢长。燕觅巢窠处，蜂来造蜜房。物华皆可玩，花蕊四时芳。

与张折冲游耆阁寺

释子弥天秀，将军武库才。横行塞北尽，独步汉南来。贝叶传金口，山楼作赋开楼：一作樱。因君振嘉藻，江楚气雄哉。

与白明府游江

故人来自远，邑宰复初临。执手恨为别，同舟无异心。沿洄洲渚趣，演漾弦歌音。谁识躬耕者识：一作为，年年梁甫吟。

游精思题观主山房

误入桃源里，初怜竹径深。方知仙子宅，未有世人寻。舞鹤过闲砌，飞猿啸密林。渐通玄妙理，深得坐忘心。

寻梅道士

一作寻梅道士张山人。

彭泽先生柳，山阴道士鹅。我来从所好，停策汉阴多汉阴：一作夏云。重以观鱼乐观：一作窥，因之鼓枻世歌。崔徐迹未朽，千载揖清波。

陪姚使君题惠上人房

题下一有得青字三字。

带雪梅初暖，含烟柳尚青。来窥童子偈，得听法王经。会理知无我，观空厌有形。迷心应觉悟，客思未遑宁未：一作不。

晚春题远上人南亭

给园支遁隐，虚寂养身和身：一作闲。春晚群木秀，间关黄鸟歌间：一作关。林栖居士竹，池养右军鹅。炎月北窗下炎：一作花，清风期再过。

人日登南阳驿门亭子怀汉川诸友

朝来登陟处，不似艳阳时。异县殊风物，羁怀多所思。剪花惊岁早，看柳讶春迟。未有南飞雁，裁书欲寄谁书：一作衣。

游凤林寺西岭

共喜年华好，来游水石间。烟容开远树，春色满幽山。壶酒朋情洽，琴歌野兴闲。莫愁归路暝，招月伴人还。

陪独孤使君同与萧员外证登万山亭

万山青嶂曲，千骑使君游。神女鸣环珮，仙郎接献酬。遍观云梦野，自爱江城楼。何必东南守，空传沈隐侯。

赠道士参寥

蜀琴久不弄，玉匣细尘生。丝脆弦将断，金徽色尚荣。知音徒自惜，聋俗本相轻。不遇钟期听，谁知鸾凤声。

京还赠张维

张：一作王。

拂衣何处去何处去：一作去何处，高枕南山南。欲徇五斗禄，其如七不堪。早朝非晚起晚：一作晏，束带异抽簪。因向智者说，游鱼思旧潭。

题李十四庄兼赠綦毋校书

闻君息阴地阴：一作荫，东郭柳林间。左右瀍涧水，门庭缑氏山。抱琴来取醉，垂钓坐乘闲。归客莫相待，寻源殊未还寻：一作缘。

寄赵正字

正字芸香阁，幽人竹素园素：一作叶。经过宛如昨，归卧寂无喧。高鸟能择木，羝羊漫触藩漫：一作屡。物情今已见，从此愿忘言从此：一作徒自。愿：一作欲。忘：一作无。

秋登张明府海亭

海亭秋日望，委曲见江山。染翰聊题壁，倾壶一解颜。欢逢彭泽令，归赏故园间。予亦将琴史，栖迟共取闲。

题融公兰若

一作题容山主兰若。

精舍买金开开：一作地，流泉绕砌回。芰荷薰讲席，松柏映香台映：一作绕。法雨晴飞去飞：一作霏，天花昼下来。谈玄殊未已一作一乘谈未了，归骑夕阳催。

九日龙沙作寄刘大眘虚

龙沙豫章北，九日挂帆过。风俗因时见，湖山发兴多。客中谁送酒，棹里自成歌。歌竟乘流去，滔滔任夕波。

洞庭湖寄阎九

洞庭秋正阔，余欲泛归船。莫辨荆吴地，唯余水共天。渺弥江树没，合沓海潮连潮：一作湖。迟尔为舟楫，相将济巨川。

秋日陪李侍御渡松滋江

陪：一作和。题上无秋日二字。

南纪西江阔，皇华御史雄。截流宁假楫，挂席自生风。僚寀争攀鹢，鱼龙亦避骢。坐听白云唱，翻入棹歌中。

秦中感秋寄远上人

一作崔国辅诗。

一丘常欲卧，三径苦无资。北土非吾愿土：一作上，东林怀我师。黄金然桂尽，壮志逐年衰。日夕凉风至日：一作旦，闻蝉但益悲。

重酬李少府见赠

养疾衡檐下檐：一作茅，由来浩气真。五行将禁火，十步任寻春任：一作想，又作枉。致敬惟桑梓，邀欢即主人主：一作故。回看后凋色回：一作还，青翠有松筠。

宿永嘉江寄山阴崔少府国辅

我行穷水国，君使入京华。相去日千里，孤帆天一涯。卧闻海潮至，起视江月斜。借问同舟客，何时到永嘉。

上巳洛中寄王九迥

王九迥：一作王迥十九。

卜洛成周地，浮杯上巳筵。斗鸡寒食下，走马射堂前。垂柳金堤合，平沙翠幕连。不知王逸少，何处会群贤。

闻裴侍御朏自襄州司户除豫州司户因以投寄

故人荆府掾府：一作河，尚有柏台威。移职自樊衍衍：一作沔，芳声闻帝畿。昔余卧林巷昔余：一作共子，载酒过柴扉过：一作访。松菊无时赏时：一作君，乡园欲懒归欲懒：一作懒欲。归：一作飞。

江上寄山阴崔少府国辅

春堤杨柳发，忆与故人期。草木本无意，荣枯自有时。山阴定远近，江上日相思。不及兰亭会会：一作事，空吟祓禊诗。

送洗然弟进士举

献策金门去，承欢彩服违。以吾一日长，念尔聚星稀。昏定须温席，寒多未授衣。桂枝如已擢，是逐雁南飞。

夜泊庐江闻故人在东寺以诗寄之

东下一有林字。

江路经庐阜，松门入虎溪。闻君寻寂乐，清夜宿招提。石镜山精怯，禅枝怖鸽栖枝：一作林。一灯如悟道，为照客心迷。

宿桐庐江寄广陵旧游

山暝闻猿愁闻：一作听，沧江急夜流。风鸣两岸叶，月照一孤舟。建德非吾土，维扬忆旧游。还将两行泪两：一作数，遥寄海西头。

南还舟中寄袁太祝

沿溯非便习，风波厌苦辛。忽闻迁谷鸟，来报五陵春五：一作武。岭北回征帆帆：一作棹，巴东问故人。桃源何处是桃：一作花。何处是：一作在何处，游子正迷津。

东陂遇雨率尔贻谢南池

田家春事起，丁壮就东陂。殷殷雷声作，森森雨足垂。海虹晴始见，河柳润初移。予意在耕凿，因君问土宜一作问君田事宜。

行至汝坟寄卢征君

行乏憩予驾，依然见汝坟。洛川方罢雪，嵩嶂有残云。曳曳半空里，明明五色分明明：一作溶溶。聊题一时兴，因寄卢征君。

寄天台道士

海上求仙客，三山望几时。焚香宿华顶，襄露采灵芝。屡蹑莓苔滑蹑：一作践，将寻汗漫期。倘因松子去，长与世人辞。

和张明府登鹿门作

作：一作山。

忽示登高作，能宽旅寓情。弦歌既多暇，山水思微清微：一作弥。草得风光动得：一作色。光：一作先，虹因雨气成气：一作后。谬承巴里和，非敢应同声。

和张三自穰县还途中遇雪

风吹沙海雪，渐作柳园春渐：一作来。宛转随香骑，轻盈伴玉人。歌疑郢中客，态比洛川神。今日南归楚，双飞似入秦。

岁除夜会乐城张少府宅

畴昔通家好，相知无间然知：一作思。续明催画烛，守岁接长筵。旧曲梅花唱，新正柏酒传。客行随处乐，不见度年年。

自洛之越

皇皇三十载，书剑两无成。山水寻吴越，风尘厌洛京。扁舟泛湖海，长揖谢公卿。且乐杯中物物：一作酒，谁论世上名。

归至郢中

远游经海峤，返棹归山阿。日夕见乔木，乡关在伐柯关：一作园。在：一作成。愁随江路尽，喜入郢门多喜：一作意。左右看桑土，依然即匪他。

途中遇晴

已失巴陵雨巴：一作武。一作：已失五陵道，犹逢蜀坂泥。天开斜景遍，山出晚云低。余湿犹沾草，残流尚入溪。今宵有明月，乡思远凄凄。

夕次蔡阳馆

一无夕次二字。

日暮马行疾，城荒人往稀。听歌知近楚知：一作疑，投馆忽如归。鲁堰田畴广，章陵气色微。明朝拜嘉庆嘉：一作家，须著老莱衣。

他乡七夕

他乡逢七夕，旅馆益羁愁。不见穿针妇，空怀故国楼。绪风初减热，新月始临秋临：一作登。谁忍窥河汉，迢迢问斗牛问：一作望。

夜泊牛渚趁薛八船不及

星罗牛渚夕，风退鹢舟迟。浦溆尝同宿，烟波忽间之。榜歌空里失，船火望中疑。明发泛潮海潮：一作湖，茫茫何处期。

晓入南山

瘴气晓氛氲，南山复水云复：一作没。鸥飞今始见，鸟堕旧来闻。地接长沙近，江从汨渚分。贾生曾吊屈，予亦痛斯文。

夜渡湘水

一作崔国辅诗。

客舟贪利涉舟：一作行，暗里渡湘川暗：一作夜。露气闻芳杜，歌声识采莲采：一作暗。榜人投岸火，渔子宿潭烟。行旅时相问时：一作遥，浔阳何处边浔：一作涔。

赴京途中遇雪

迢递秦京道，苍茫岁暮天。穷阴连晦朔，积雪满山川满：一作遍。落雁迷沙渚，饥乌集野田集：一作噪。客愁空伫立，不见有人烟。

宿武阳即事

阳：一作陵。一作宿武阳川。

川暗夕阳尽，孤舟泊岸初。岭猿相叫啸，潭嶂似空虚嶂：一作影。就枕灭明烛，扣舷闻夜渔。鸡鸣问何处，人物是秦余。

同卢明府饯张郎中除义王府司马海园作

上国山河列山：一作星。列：一作裂，贤王邸第开。故人分职去，潘令宠行来。冠盖趋梁苑，江湘失楚材湘：一作山。豫愁轩骑动，宾客散池台。

途次望乡

途次：一作落日。

客行愁落日，乡思重相催。况在他山外，天寒夕鸟来。雪深迷郢路，云暗失阳台。可叹凄惶子凄惶：一作栖迟，高歌谁为媒高：一作狂，又作劳。

永嘉上浦馆逢张八子容

一题作永嘉浦逢张子容客卿。

逆旅相逢处，江村日暮时。众山遥对酒，孤屿共题诗。廨宇邻蛟室，人烟接岛夷。乡园万余里园：一作关，失路一相悲。

送张子容进士赴举

一作：赴进士举。

夕曛山照灭，送客出柴门。惆怅野中别，殷勤歧路言歧路：一作醉后。茂林予偃息，乔木尔飞翻。无使谷风诮，须令友道存。

送张参明经举兼向泾州省觐

十五彩衣年，承欢慈母前慈：一作恋。孝廉因岁贡，怀橘向秦川。因座推文举，中郎许仲宣。泛舟江上别，谁不仰神仙。

溯江至武昌

家本洞湖上湖：一作庭，岁时归思催。客心徒欲速，江路苦邅回。残冻因风解，新正度腊开正度：一作梅变。行看武昌柳，仿佛映楼台。

唐城馆中早发寄杨使君

犯霜驱晓驾，数里见唐城。旅馆归心逼，荒村客思盈。访人留后信，策蹇赴前程。欲识离魂断，长空听雁声。

陪李侍御访聪上人禅居

一题作陪柏台友访聪上人。

欣逢柏台友友：一作旧，共谒聪公禅。石室无人到，绳床见虎眠。阴崖常抱雪，枯涧为生泉。出处虽云异，同欢在法筵。

和张丞相春朝对雪

迎气当春至至：一作立，承恩喜雪来。润从河汉下下：一作落，花逼艳阳开。不睹丰年瑞，焉知燮理才焉：一作安。撒盐如可拟，愿糁和羹梅。

送吴宣从事

一作送苏六从军。

才有幕中士士：一作画，宁无塞上勋宁：一作而。汉兵将灭虏，王粲始从军。旌旆边庭去，山川地脉分。平生一匕首，感激赠夫君。

送张祥之房陵

我家南渡隐，惯习野人舟。日夕弄清浅，林湍逆上流。山河据形胜山河：一作鄢陵，天地生豪酋。君意在利往往：一作涉，知音期自投自：一作暗，又作瞑。

送桓子之郢城过礼

闻君驰彩骑，躞蹀指南荆南荆：一作荆衡。为结潘杨好，言过鄢郢城。摽梅诗已赠，羔雁礼将行。今夜神仙女，应来感梦情。

早春润州送从弟还乡

兄弟游吴国，庭闱恋楚关。已多新岁感感：一作改，更饯白眉还。归泛西江水，离筵北固山。乡园欲有赠，梅柳著先攀著：一作看。

送告八从军

男儿一片气，何必五车书。好勇方过我，多才便起予。运筹将入幕，养拙就闲居。正待功名遂，从君继两疏。

送元公之鄂渚寻观主张骖鸾

桃花春水涨，之子忽乘流。岘首辞蛟浦首辞：一作下离，江中问鹤楼中：一作边。赠君青竹杖，送尔白洲。应是神仙子子：一作辈，相期汗漫游期：一作逢。

岘山饯房琯崔宗之

饯：一作赠。

贵贱平生隔，轩车是日来。青阳一觏止，云路豁然开路：一作雾。祖道衣冠列，分亭驿骑催。方期九日聚，还待二星回。

送王五昆季省觐

公子恋庭闱，劳歌涉海涯涯：一作沂。水乘舟楫去，亲望老莱归。斜日催乌鸟，清江照彩衣。平生急难意，遥仰鹡鸰飞。

送崔遏

遏：一作遏，一作易。

片玉来夸楚，治中作主人。江山增润色，词赋动阳春。别馆当虚敞，离情任吐伸。因声两京旧，谁念卧漳滨。

送卢少府使入秦

楚关望秦国，相去千里余。州县勤王事，山河转使车。祖筵江上列，离恨别前书。愿及芳年赏，娇莺二月初。

送谢录事之越

清旦江天迥，凉风西北吹。白云向吴会，征帆亦相随。想到耶溪日，应探禹穴奇。仙书倘相示，予在此山陲此：一作北。

洛中送奚三还扬州

水国无边际，舟行共使风共：一作兴。使：一作便。羡君从此去，朝夕见乡中。予亦离家久，南归恨不同。音书若有问，江上会相逢。

送袁十岭南寻弟

十下一有三字。

早闻牛渚咏，今见鹡鸰心。羽翼嗟零落，悲鸣别故林。苍梧白云远，烟水洞庭深。万里独飞去，南风迟尔音。

永嘉别张子容

旧国余归楚，新年子北征。挂帆愁海路，分手恋朋情。日夕故园意，汀洲春草生。何时一杯酒，重与季鹰倾。

送袁太祝尉豫章

何幸遇休明，观光来上京。相逢武陵客，独送豫章行。随蹀牵黄绶，离群会墨卿。江南佳丽地，山水旧难名。

都下送辛大之鄂

南国辛居士，言归旧竹林。未逢调鼎用，徒有济川心。予亦忘机者，田园在汉阴。因君故乡去，遥寄式微吟遥：一作还。

送席大

惜尔怀其宝，迷邦倦客游。江山历全楚，河洛越成周。道路疲千里，乡园老一丘。知君命不偶，同病亦同忧。

送贾昪主簿之荆府

奉使推能者，勤王不暂闲。观风随按察，乘骑度荆关。送别登何处，开筵旧岘山。征轩明日远，空望郢门间。

送王大校书

导漾自蟠冢，东流为汉川。维桑君有意，解缆我开筵。云雨从兹别，林端意渺然。尺书能不吝，时望鲤鱼传。

游江西留别富阳裴刘二少府

游江西：一作浙江西上。

西上游江西游：一作浙，临流恨解携恨：一作愠。千山叠成嶂，万水泻为溪水泻：一作壑合。石浅流难溯溯：一作注，藤长险易跻。谁怜问津者者：一作客，岁晏此中迷。

东京留别诸公

一题作京还别新丰诸友。

吾道昧所适，驱车还向东。主人开旧馆，留客醉新丰。树绕温泉绿，尘遮晚日红晚：一作晓。拂衣从此去，高步蹑华嵩。

广陵别薛八

一题作送友东归。

士有不得志，栖栖吴楚间。广陵相遇罢，彭蠡泛舟还。樯出江中树，波连海上山。风帆明日远，何处更追攀。

临涣裴明府席遇张十一房六

一题作临涣裴赞席遇张十六。

河县柳林边，河桥晚泊船。文叨才子会，官喜故人连连：一作怜。笑语同今夕，轻肥异往年。晨风理归棹归：一作征，吴楚各依然。

卢明府早秋宴张郎中海园即事得秋字

一作卢象诗。

邑有弦歌宰，翔鸾狎野鸥狎野：一作已狎。眷言华省旧，暂拂海池游拂：一作滞。郁岛藏深竹，前溪对舞楼。更闻书即事，云物是新秋。

同卢明府早秋夜宴张郎中海亭

侧听弦歌宰，文书游夏徒。故园欣赏竹，为邑幸来苏。华省曾联事，仙舟复与俱。欲知临泛久，荷露渐成珠。

崔明府宅夜观妓

白日既云暮，朱颜亦已酡。画堂初点烛，金幌半垂罗。长袖平阳曲，新声子夜歌。从来惯留客，兹夕为谁多。

宴荣二山池

一题作宴荣山入池亭。

甲第开金穴开金穴：一作金张穴，荣期乐自多。枥嘶支遁马，池养右军鹅。竹引携琴入携：一作稽，花邀载酒过载酒：一作戴客。山公来取醉，时唱接歌。

夏日与崔二十一同集卫明府宅

一题作宴卫明府宅遇北使。

言避一时暑，池亭五月开。喜逢金马客，同饮玉人杯。舞鹤乘轩至，游鱼拥钓来。座中殊未起，箫管莫相催。

清明日宴梅道士房

梅：一作张。

林卧愁春尽，开轩览物华开轩：一作褰帷。忽逢青鸟使，邀入赤松家入：一作我。丹灶初开火，仙桃正落花落：一作发。童颜若可驻，何惜醉流霞。

寒夜张明府宅宴

瑞雪初盈尺，寒宵始半更。列筵邀酒伴，刻烛限诗成。香炭金炉暖，娇弦玉指清。醉来方欲卧，不觉晓鸡鸣末二句一作厌厌不觉醉，归路晓霞生。

和贾主簿弁九日登岘山

楚万重阳日，群公赏宴来。共乘休沐暇，同醉菊花杯。逸思高秋发，欢情落景催。国人咸寡和，遥愧洛阳才。

宴张别驾新斋

世业传珪组，江城佐股肱。高斋征学问，虚薄滥先登。讲论陪诸子，文章得旧朋。士元多赏激，衰病恨无能。

李氏园林卧疾

我爱陶家趣，林园无俗情。春雷百卉坼，寒食四邻清。伏枕嗟公干，归山羡子平山：一作田。年年百社客，空滞洛阳城。

过故人庄

故人具鸡黍，邀我至田家。绿树村边合，青山郭外斜。开筵面场圃，把酒话桑麻。待到重阳日，还来就菊花。

九日怀襄阳

题上一有途中二字。

去国似如昨似：一作已，倏然经杪秋然：一作焉。岘山不可见不可：一作望不，风景令人愁。谁采篱下菊，应闲池上楼。宜城多美酒多美酒：一作名善酝，归与葛疆游。

初出关旅亭夜坐怀王大校书

向夕槐烟起，葱茏池馆曛。客中无偶坐，关外惜离群。烛至萤光灭，荷枯雨滴闻。永怀芸阁友芸：一作蓬，寂寞滞杨云。

李少府与杨九再来

杨：一作王。

弱岁早登龙，今来喜再逢。如何春月柳，犹忆岁寒松。烟火临寒食，笙歌达曙钟达：一作咽。喧喧斗鸡道，行乐羡朋从。

寻张五回夜园作

一无下四字。

闻说庞公隐，移居近洞湖洞：一作涧。兴来林是竹，归卧谷名愚。挂席樵风便，开轩琴月孤。岁寒何用赏，霜落故园芜。

张七及辛大见寻南亭醉作

一题作张七及辛大见访。

山公能饮酒，居士好弹筝。世外交初得，林中契已并。纳凉风飒至，逃暑日将倾。便就南亭里，余尊惜解酲。

题张野人园庐

题：一作忆。野：一作逸。

与君园庐并，微尚颇亦同。耕钓方自逸，壶觞趣不空。门无俗士驾，人有上皇风。何处先贤传处：一作必，惟称庞德公。

过景空寺故融公兰若

空：一作光。一题作过潜上人旧房，一作悼正弘禅师。

池上青莲宇，林间白马泉。故人成异物，过客独潸然客：一作憩。既礼新松塔，还寻旧石筵。平生竹如意，犹挂草堂前。

早寒江上有怀

一作江上思归。

木落雁南度南：一作初，北风江上寒。我家襄水上襄：一作湘，又作江。上：一作曲，遥隔楚云端云：一作山。乡泪客中尽，孤帆天际看孤：一作归。际：一作外。迷津欲有问，平海夕漫漫。

南山下与老圃期种瓜

樵牧南山近，林间北郭赊。先人留素业，老圃作邻家。不种千株橘，惟资五色瓜。邵平能就我，开径剪蓬麻剪：一作有。

裴司士员司户见寻

士：一作功。户：一作士。一题作裴司士见访。

府僚能枉驾驾：一作顾，家酝复新开。落日池上酌，清风松下来。厨人具鸡黍，稚子摘杨梅。谁道山公醉，犹能骑马回。

岁除夜有怀

一题作除夜。

迢递三巴路，羁危万里身。乱山残雪夜，孤烛异乡人。渐与骨肉远，转于僮仆亲。那堪正飘泊，来日岁华新。

伤岘山云表观主

观主：一作上人。

少小学书剑，秦吴多岁年。归来一登眺，陵谷尚依然。岂意餐霞客，溘随朝露先溘：一作忽。因之问闾里，把臂几人全。

赋得盈盈楼上女

夫婿久离别，青楼空望归。妆成卷帘坐，愁思懒缝衣。燕子家家入，杨花处处飞。空床难独守，谁为报金徽报：一作解。

春意

一题作春怨。

佳人能画眉，妆罢出帘帷。照水空自爱，折花将遗谁。春情多艳逸，春意倍相思。愁心极杨柳，一种乱如丝。

闺情

一别隔炎凉，君衣忘短长。裁缝无处等，以意忖情量。畏瘦疑伤窄，防寒更厚装。半啼封裹了，知欲寄谁将。

寒夜

闺夕绮窗闭，佳人罢缝衣。理琴开宝匣，就枕卧重帏重：一作罗。夜久灯花落，薰笼香气微。锦衾重自暖，遮莫晓霜飞。

美人分香

艳色本倾城，分香更有情。髻鬟垂欲解，眉黛拂能轻。舞学平阳态，歌翻子夜声。春风狭斜道，含笑待逢迎。

田家元日

昨夜斗回北，今朝岁起东。我年已强仕，无禄尚忧农。桑野就耕父一作：野老就耕去，荷锄随牧童。田家占气候，共说此年丰。

宿杨子津寄润州长山刘隐士

所思在梦寐，欲往大江深。日夕望京口，烟波愁我心。心驰茅山洞，目极枫树林。不见少微隐，星霜劳夜吟。

送丁大凤进士赴举呈张九龄

吾观鹪鹩赋，君负王佐才。惜无金张援，十上空归来。弃置乡园老，翻飞羽翼摧。故人今在位，歧路莫迟回。

送吴悦游韶阳

五色怜凤雏，南飞适鹧鸪。楚人不相识，何处求椅梧。去去日千里，茫茫天一隅。安能与斥，决起但枪榆。

送陈七赴西军

吾观非常者，碌碌在目前。君负鸿鹄志，蹉跎书剑年。一闻边烽动，万里忽争先。余亦赴京国，何当献凯还。

洗然弟竹亭

吾与二三子，平生结交深。俱怀鸿鹄志，共有鹡鸰心。逸气假豪翰，清风在竹林。远是酒中趣，琴上偶然音。

万山潭

垂钓坐磐石，水清心益闲。鱼行潭树下，猿挂岛藤间。游女昔解佩，传闻于此山。求之不可得，沿月棹歌还。

涧南即事贻皎上人

敝庐在郭外，素产惟田园。左右林野旷，不闻朝市喧朝：一作城。钓竿垂北涧，樵唱入南轩。书取幽栖事，将寻静者论论：一作言。

晚泊浔阳望庐山

一作：望香炉峰。

挂席几千里，名山都未逢。泊舟浔阳郭，始见香炉峰。尝读远公传，永怀尘外踪。东林精舍近，日暮但闻钟。

李太白五律百首

赠孟浩然

吾爱孟夫子，风流天下闻。红颜弃轩冕，白首卧松云。醉月频中圣，迷花不事君。高山安可仰，徒此揖清芬。

见京兆韦参军量移东阳

闻说金华渡，东连五百滩。全胜若耶好，莫道此行难。猿啸千溪合，松风五月寒。他年一携手，摇艇入新安。

温泉侍从归逢故人

汉帝长杨苑，夸胡羽猎归。子云叨侍从，献赋有光辉。激赏摇天笔，承恩赐御衣。逢君奏明主，他日共翻飞。

赠郭季鹰

河东郭有道，于世若浮云。盛德无我位，清光独映君。耻将鸡并食，长与凤为群。一击九千仞，相期凌紫氛。

口号赠杨征君

陶令辞彭泽，梁鸿入会稽。我寻高士传，君与古人齐。云卧留丹壑，天书降紫泥。不知杨伯起，早晚向关西。

赠昇州王使君忠臣

六代帝王国，三吴佳丽城。贤人当重寄，天子借高名。巨海一边静，长江万里清。应须救赵策，未肯弃侯嬴。

赠崔秋浦三首

吾爱崔秋浦，宛然陶令风。门前五杨柳前：一作栽，井上二梧桐上：一作夹。山鸟下听事，檐花落酒中。怀君未忍去，惆怅意无穷。

崔令学陶令一作君似陶彭泽，北窗常昼眠。抱琴时弄月时弄月：一作待秋月，取意任无弦。见客但倾酒，为官不爱钱。东皋多种黍，劝尔早耕田一作东皋春事起，种黍早归田。

河阳花作县，秋浦玉为人。地逐名贤好，风随惠化春。水从天汉落，山逼画屏新。应念金门客，投沙吊楚臣。

望九华山赠韦青阳仲堪

昔在九江上，遥望九华峰望：一作观。天河挂绿水，秀出九芙蓉。我欲一挥手，谁人可相从。君为东道主，于此卧云松。

赠柳圆

竹实满秋浦，凤来何苦饥。还同月下鹊，三绕未安枝。夫子即琼树，倾柯拂羽仪。怀君恋明德，归去日相思。

赠汉阳辅录事

闻君罢官意，我抱汉川湄。借问久疏索，何如听讼时。天清江月白，心静海鸥知。应念投沙客，空余吊屈悲。

赠钱征君少阳

一作送赵云卿。

白玉一杯酒，绿杨三月时。春风余几日，两鬓各成丝。秉烛唯须饮，投竿也未迟。如逢渭川猎，犹可帝王师。

寄淮南友人

红颜悲旧国，青岁歇芳洲。不待金门诏，空持宝剑游。海云迷驿道，江月隐乡楼。复作淮南客，因逢桂树留。

沙丘城下寄杜甫

我来竟何事，高卧沙丘城。城边有古树，日夕连秋声。鲁酒不可醉，齐歌空复情。思君若汶水，浩荡寄南征。

寄少府赵炎当涂

晚登高楼望，木落双江清。寒山饶积翠，秀色连州城。目送楚云尽，心悲胡雁声。相思不可见，回首故人情。

寄王汉阳

南湖秋月白，王宰夜相邀。锦帐郎官醉，罗衣舞女骄。笛声喧沔鄂，歌曲上云霄。别后空悲我，相思一水遥。

望汉阳柳色寄王宰

汉阳江上柳，望客引东枝。树树花如雪，纷纷乱若丝。春风传我意，草木度前知一作草木发前墀。寄谢弦歌宰，西来定未迟。

江上寄巴东故人

汉水波浪远，巫山云雨飞。东风吹客梦，西落此中时。觉后思白帝，佳人与我违。瞿塘饶贾客，音信莫令希。

寄从弟宣州长史昭

尔佐宣城郡，守官清且闲。常夸云月好，邀我敬亭山。五落洞庭叶，三江游未还。相思不可见，叹息损朱颜。

三山望金陵寄殷淑

三山怀谢朓，水淡望长安水淡：一作绿水。芜没河阳县，秋江正北看。卢龙霜气冷，鹊月光寒。耿耿忆琼树，天涯寄一欢。

夜别张五

吾多张公子，别酌酣高堂。听歌舞银烛，把酒轻罗霜。横笛弄秋月，琵琶弹陌桑。龙泉解锦带，为尔倾千觞。

广陵赠别

玉瓶沽美酒，数里送君还。系马垂杨下，衔杯大道间。天边看绿水，海上见青山。兴罢各分袂，何须醉别颜。

别储邕之剡中

借问剡中道，东南指越乡。舟从广陵去，水入会稽长。竹色溪下绿，荷花镜里香。辞君向天姥，拂石卧秋霜。

留别龚处士

龚子栖闲地，都无人世喧。柳深陶令宅，竹暗辟强园。我去黄牛峡，遥愁白帝猿。赠君卷施草，心断竟何言。

赠别郑判官

窜逐勿复哀，惭君问寒灰。浮云无本意，吹落章华台。远别泪空尽，长愁心已摧。三年吟泽畔，憔悴几时回。

江夏别宋子悌

楚水清若空，遥将碧海通。人分千里外，兴在一杯中。谷鸟吟晴日，江猿啸晚风。平生不下泪，于此泣无穷。

渡荆门送别

渡远荆门外，来从楚国游。山随平野尽，江入大荒流。月下飞天镜，云生结海楼。仍怜故乡水，万里送行舟。

南陵五松山别荀七

六即颍水荀，何惭许郡宾。相逢太史奏，应是聚贤人。玉隐且在石，兰枯还见春。俄成万里别，立德贵清真。

南阳送客

斗酒勿与薄，寸心贵不忘。坐惜故人去，偏令游子伤。离颜怨芳草，春思结垂杨。挥手再三别，临歧空断肠。

送张舍人之江东

张翰江东去，正值秋风时。天清一雁远清：一作晴，海阔孤帆迟。白日行欲暮，沧波杳难期一作白日行已晚，欲暮杳难期。吴洲好见月好：一作如，千里幸相思。

送族弟凝之滁求婚崔氏

与尔情不浅，忘筌已得鱼。玉台挂宝镜，持此意何如。坦腹东床下，由来志气疏。遥知向前路，掷果定盈车。

鲁郡东石门送杜二甫

醉别复几日，登临遍池台。何言石门路路：一作下，重有金樽开。秋波落泗水，海色明徂来。飞蓬各自远，且尽林中杯。

杭中送裴大泽时赴庐州长史

西江天柱远，东越海门深。去割辞亲恋，行忧报国心。好风吹落日，流水引长吟。五月披裘者，应知不取金。

送白利登从金吾董将军西征

西羌延国讨，白起佐军威。剑决浮云气，弓弯明月辉。马行边草绿，旌卷曙霜飞。抗手凛相顾，寒风生铁衣。

送长沙陈太守二首

长沙陈太守，逸气凌青松。英主赐玉马，本是天池龙。湘水回九曲，衡山望五峰。荣君按节去，不及远相从及：一作得。

七郡长沙国，南连湘水滨。定王垂舞袖，地窄不回身。莫小二千石，当安远俗人。洞庭乡路远，遥羡锦衣春。

送杨山人归嵩山

我有万古宅，嵩阳玉女峰。长留一片月，挂在东溪松。尔去掇仙草，昌蒲花紫茸一作君行到此峰，飧霞驻衰容。岁晚或相访，青天骑白龙。

送通禅师还南陵隐静寺

我闻隐静寺，山水多奇踪。岩种朗公橘，门深杯渡松。道人制猛虎，振锡还孤峰。他日南陵下，相期谷口逢。

送友人

青山横北郭，白水绕东城。此地一为别，孤蓬万里征。浮云游子意，落日故人情。挥手自兹去，萧萧班马鸣。

送别

斗酒渭城边，炉头醉不眠。梨花千树雪，杨叶万条烟。惜别倾壶醑，临分赠马鞭。看君颍上去，新月到家圆。

江上送女道士褚三清游南岳

吴江女道士，头戴莲花巾。霓裳不湿雨，特异阳台神。足下远游履，凌波生素尘。寻仙向南岳，应见魏夫人晋魏舒女，适南阳刘。女在世八十三年，以晋成帝成和九年，白日上升，领上真司命南岳夫人。《灵飞经》亦著其事。

送友人入蜀

见说蚕丛路，崎岖不易行。山从人面起，云傍马头生。芳树笼秦栈，春流绕蜀城。升沉应已定，不必访君平。

送李青归华阳川

伯阳仙家子，容色如青春。日月秘灵洞，云霞辞世人。化心养精魄，隐几窗天真。莫作千年别，归来城郭新。

送别

得书字。

水色南天远，舟行若在虚。迁人发佳兴，吾子访闲居。日落看归鸟，潭澄怜跃鱼怜：一作羡。圣朝思贾谊，应降紫泥书。

送麴十少府

试发清秋兴，因为吴会吟。碧云敛海色，流水折江心。我有延陵剑，君无陆贾金。艰难此为别，惆怅一何深。

送王孝廉省觐

彭蠡将天合，姑苏在日边。宁亲候海色，欲动孝廉船。窈窕晴江转，参差远岫连。相思无昼夜，东注似长川。

同吴王送杜秀芝举入京

吴王祗，玄宗时为陈留太守，持节河南道节度采访使。子献嗣立。

秀才何翩翩，王许回也贤。暂别庐江守，将游京兆天。秋山宜落日，秀木出寒烟。欲折一枝桂，还来雁沼前。

送梁四归东平

玉壶挈美酒，送别强为欢。大火南星月，长郊北路难。殷王期负鼎，汶水起垂竿。莫学东山卧，参差老谢安。

江夏送友人

雪点翠云裘，送君黄鹤楼。黄鹤振玉羽，西飞帝王州。凤无琅玕实，何以赠远游。徘徊相顾影，泪下汉江流。

江夏送张丞

欲别心不忍，临行情更亲。酒倾无限月，客醉几重春。借草依流水，攀花赠远人。送君从此去，回首泣迷津。

秋夜与刘砀山泛宴喜亭池

明宰试舟楫，张灯宴华池。文招梁苑客，歌动郢中儿。月色望不尽，空天交相宜。令人欲泛海，只待长风吹。

观鱼潭

观鱼碧潭上，木落潭水清。日暮紫鳞跃，圆波处处生。凉烟浮竹尽，秋月照沙明。何必沧浪去，兹焉可濯缨。

侍从游宿温泉宫作

羽林十二将，罗列应星文。霜仗悬秋月，蜺旌卷夜云。严更千户肃，清乐九天闻。日出瞻佳气，丛丛绕圣君。

春游罗敷潭

行歌入谷口，路尽无人跻。攀崖度绝壑，弄水寻回溪。云从石上起，客到花间迷。淹留未尽兴，日落群峰西。

同族侄评事黯游昌禅师山池二首

侄：一作弟。

远公爱康乐，为我开禅关。萧然松石下，何异清凉山。花将色不染，水与心俱闲。一坐度小劫，观空天地间。

客来花雨际，秋水落金池。片石塞青锦，疏杨挂绿丝。高僧拂玉柄，童子献霜梨。惜去爱佳景，烟萝欲暝时。

宴陶家亭子

曲巷幽人宅，高门大士家。池开照胆镜，林吐破颜花。绿水藏春日，青轩秘晚霞。若闻弦管妙，金谷不能夸。

在水军宴韦司马楼船观妓

摇曳帆在空，清流顺归风流：一作川。诗因鼓吹发，酒为剑歌雄。对舞青楼妓，双鬟白玉童。行云且莫去，留醉楚王宫。

流夜郎至江夏陪长史叔及薛明府宴兴德寺南阁

绀殿横江上，青山落镜中。岸回沙不尽，日映水成空。天乐流香阁流：一作闻，莲舟飏晚风。恭陪竹林宴，留醉与陶公。

登新平楼

去国登兹楼，怀归伤暮秋。天长落日远，水净寒波流。秦云起岭树，胡雁飞沙洲。苍苍几万里，目极令人愁。

谒老君庙

先君怀圣德，灵庙肃神心。草合人踪断，尘浓鸟迹深。流沙丹灶灭，关路紫烟沉。独伤千载后，空余松柏林。

与夏十二登岳阳楼

楼观岳阳尽，川回洞庭开。雁引愁心去一作雁别秋江去，山衔好月来。云间逢下榻，天上接行杯。醉后凉风起，吹人舞袖回。

与贾舍人于龙兴寺剪落梧桐枝望湖

剪落青梧枝，渔湖坐可窥。雨洗秋山净，林光淡碧滋。水闲明镜转，云绕画屏移。千古风流事，名贤共此时。

挂席江上待月有怀

待月月未出，望江江自流。倏忽城西郭，青天悬玉钩。素华难可揽，清景不同游。耿耿金波里，空瞻鹊楼。

秋登宣城谢眺北楼

江城如画里，山晚望晴空。两水夹明镜，双桥落彩虹。人烟寒橘柚寒：一作空，秋色老梧桐。谁念北楼上，临风怀谢公。

过崔八丈水亭

高阁横秀气，清幽并在君。檐飞宛溪水，窗落敬亭云。猿啸风中断，渔歌月里闻。闲随白鸥去，沙上自为群。

太原早秋

岁落众芳歇，时当大火流。霜城出塞早，云色渡河秋。梦绕边城月，心飞故国楼。思归若汾水，无日不悠悠。

宿五松山下荀媪家

我宿五松下，寂寥无所欢。田家秋作苦，邻女夜舂寒。跪进凋葫饭，月光明素盘。令人惭漂母，三谢不能餐。

岘山怀古

访古登岘首，凭高眺襄中。天清远峰出，水落寒沙空。弄珠见游女，醉酒怀山公酒：一作月。感叹发秋兴，长松鸣夜风。

金陵三首

晋家南渡日，此日旧长安。地即帝王宅，山为龙虎盘一作碧宇楼台满，青山龙虎盘。金陵空壮观，天堑净波澜天堑：一作江塞。醉客回桡去，吴歌且自欢一作谁云行路难。

地拥金陵势，城回江水流江：一作汉。当时百万户，夹道起朱楼。亡国生春草，离宫没古丘。空余后湖月，波上对瀛洲。

六代兴亡国，三杯为尔歌。苑方秦地少少：一作小，山似洛阳多。古殿吴花草，深宫晋绮罗。并随人事灭，东逝与沧波与：一作只。

陪宋中丞武昌夜饮怀古

清景南楼夜，风流在武昌。庾公爱秋月，乘兴坐胡床。龙笛吟寒水，天河落晓霜。我心还不浅，怀古醉余觞怀古：一作留客。

谢公亭

盖谢朓、范云之所游。

谢公离别处，风景每生愁。客散青天月，山空碧水流。池花春映日，窗竹夜鸣秋。今古一相接，长歌怀旧游。

夜泊牛渚怀古

此地即谢尚闻、袁宏咏史处。

牛渚西江夜，青天无片云。登舟望秋月，空忆谢将军。余亦能高咏，斯人不可闻。明朝挂帆席挂帆席：一作洞庭去，枫叶落纷纷落：一作正。

对酒醉题屈突明府厅

陶令八十日，长歌归去来。故人建昌宰，借问几时回。风落吴江雪，纷纷入酒杯。山翁今已醉，舞袖为君开。

月夜听卢子顺弹琴

闲夜坐明月，幽人弹素琴。忽闻悲风调，宛若寒松吟。白雪乱纤手，渌水清虚心。钟期久已没，世上无知音。

寻雍尊师隐居

群峭碧摩天，逍遥不记年。拨云寻古道，倚树听流泉。花暖青牛卧青牛，花叶上青虫也，有两角如蜗牛，故云，松高白鹤眠。语来江色暮，独自下寒烟。

访戴天山道士不遇

犬吠水声中，桃花带雨浓。树深时见鹿，溪午不闻钟。野竹分青霭，飞泉挂碧峰。无人知所去，愁倚两三松。

对酒忆贺监二首 并序

太子宾客贺公于长安紫极宫一见余，呼余为谪仙人，因解金龟换酒为乐。没后，对酒怅然有怀，而作是诗。

四明有狂客，风流贺季真风流：一作霞衣。长安一相见，呼我谪仙人。昔好杯中物，翻为松下尘翻：一作今。金龟换酒处，却忆泪沾巾。

狂客归四明，山阴道士迎。敕赐镜湖水，为君台沼荣。人亡余故宅，空有荷花生。念此杳如梦，凄然伤我情。

听蜀僧溶弹琴

蜀僧抱绿绮，西下峨眉峰。为我一挥手，如听万壑松。客心洗流水，余响入霜钟。不觉碧山暮，秋云暗几重。

题江夏修静寺

此寺是李北海旧宅。

我家北海宅，作寺南江滨。空庭无玉树，高殿坐幽人。书带留青草，琴堂羃素尘堂：一作台。平生种桃李，寂灭不成春。

题宛溪馆

吾怜宛溪好，百尺照心明一作久胁心益明。何谢新安水，千寻见底清。白沙留月色，绿竹助秋声。却笑严湍上，于今独擅名。

观猎

太守耀清威，乘闲弄晚辉。江沙横猎骑，山火绕行围。箭逐云鸿落，鹰随月兔飞。不知白日暮，欢赏夜方归。

观胡人吹笛

胡人吹玉笛，一半是秦声。十月吴山晓，梅花落敬亭。愁闻出塞曲，泪满逐臣缨。却望长安道，空怀恋主情。

宣城哭蒋征君华

敬亭埋玉树，知是蒋征君。果得相如草，仍余封禅文。池台空有月，词赋旧凌云。独挂延陵剑，千秋在古坟。

长行宫

月皎昭阳殿，霜清长信宫。天行乘玉辇，飞燕与君同。更有欢娱处一作别有留情处，承恩乐未穷。谁怜团扇妾，独坐怨秋风。

中丞宋公以吴兵三千赴河南军次寻阳脱余之囚参谋幕府因赠之 以下

排律

独坐清天下，专征出海隅。九江皆渡虎，三郡尽还珠。组练明秋浦，楼船入郢都。风高初选将，月满欲平胡。杀气横千里，军声动九区。白猿惭剑术，黄石借兵符。戎虏行当剪，鲸鲵立可诛。自怜非剧孟，何以佐良图。

春日归山寄孟六浩然

朱绂遗尘境，青山谒梵筵。金绳开觉路，宝筏度迷川。岭树攒飞棋，岩花覆谷泉。塔形标海日，楼势出江烟。香气三天下，钟声万壑连。荷秋珠已满，松密盖初圆。鸟聚疑闻法，龙参若护禅。愧非流水韵，叨入伯牙弦。

送友人寻越中山水

闻道稽山去，偏宜谢客才。千岩泉洒落，万壑树萦回。东海横秦望，西陵绕越台。湖清霜镜晓，涛白雪山来。八月枚乘笔，三吴张翰杯。此中多逸兴，早晚向天台。

送窦司马贬宜春

天马白银鞍，亲承明主欢。斗鸡金宫里宫：一作闺，射雁碧云端。堂上罗巾贵，歌钟清夜阑。何言谪南国，拂剑坐长叹。赵璧为谁点，随珠枉被弹。圣朝多雨露，莫厌此行难。

金陵送张十一再游东吴

张翰黄花句，风流五百年。谁人今继作，夫子世称贤。再动游吴棹，还浮入海船。春光白门柳，霞色赤城天。去国难为别，思归各未旋。空余贾生泪，相顾共凄然！

送储邕之武昌

黄鹤西楼月，长江万里情。春风三十度，空忆武昌城。送尔难为别，衔杯惜未倾。湖连张乐地，山逐泛舟行。诺谓楚人重，诗传谢朓清。沧浪吾有曲，寄入棹歌声。

秋日登扬州西灵塔

宝塔凌苍苍，登攀览四荒。顶高元气合，标出海云长。万象分空界，三天接画梁。水摇金刹影，日动火珠光。鸟拂琼檐度，霞连绣棋张。目随征路断，心逐去帆扬。露浩梧楸白，风摧橘柚黄。玉毫如可见，于此照迷方。

登瓦官阁

晨登瓦官阁，极眺金陵城。钟山对北户，淮水入南荣。漫漫雨花落，嘈嘈天乐鸣。两廊振法鼓，四角吟风筝吟：一作吹。杳出霄汉上，仰攀日月行。山空霸气灭，地古寒阴生。寥廓云海晚，苍茫宫观平。门余阊阖字，楼识凤凰名。雷作百山动，神扶万棋倾。灵光何足贵，长此镇吴京。

过四皓墓

我行至商洛，幽独访神仙。园绮复安在，云萝尚宛然。荒凉千古迹，芜没四坟连。伊昔炼金鼎，何言闭玉泉。陇寒惟有月，松古渐无烟。木魅风号去，山精雨啸旋。紫芝高咏罢，青史旧名传。今日并如此，哀哉信可怜！

月夜金陵怀古

苍苍金陵月，空悬帝王州。天文列宿在，霸业大江流霸：一作鼎。渌水绝驰道，青松摧古丘。台倾鹊观，宫没凤凰楼。别殿悲清暑，芳园罢乐游。一闻歌玉树，萧瑟后庭秋一作：千古不胜愁。

秋日与张少府楚城韦公藏书高斋作

日下空亭暮，城荒古迹余。地形连海尽，天影落江虚。旧赏人虽隔，新知乐未疏。彩云思作赋，丹壁间藏书。查拥随流叶，萍开出水鱼。夕来秋兴满，回首意何如。

秋夜独坐怀故山

小隐慕安石，远游学子平。天书访江海，云卧起咸京。人侍瑶池宴，出陪玉辇行。夸胡新赋作《长杨赋序》云：“上将大夸胡人以多禽兽。”夸胡新赋盖指此也，谏猎短书成。但奉紫霄顾，非邀青史名。庄周空说剑，墨翟耻论兵。拙薄遂疏绝，归闲事耦耕。顾无苍生望，空爱紫芝荣。寥落暝霞色，微茫旧壑情。秋山绿萝月，今夕为谁明。

十八家诗钞 卷十八

杜工部五律上二百九十七首

登兖州城楼

东郡趋庭日钱注：甫父闲尝为兖州司马。黄鹤曰：天宝九载改兖州为鲁郡，乾元元年复为兖州，南楼纵目初。浮云连海岱岱：一作岳，平野入青徐。孤嶂秦碑在，荒城鲁殿余。从来多古意，临眺独踌躇。

题张氏隐居二首

前一首七律另抄。

之子时相见，邀人晚兴留。霁潭鳣发发霁：一作济，非，春草鹿呦呦。杜酒偏劳劝，张梨不外求。前村山路险，归醉每无愁。

刘九法曹郑瑕邱石门宴集

秋水清无底，萧然净客心。掾曹乘逸兴，鞍马去相寻。能吏逢联璧，华筵直一金。晚来横吹好，泓下亦龙吟。

与任城许主簿游南池

秋水通沟洫，城隅进小船进：一作集。晚凉看洗马，森木乱鸣蝉。菱熟经时雨，蒲荒八月天。晨朝降白露，遥忆旧青毡。

对雨书怀走邀许主簿

钱本题作走邀许十一簿公。

东岳云峰起，溶溶满太虚。震雷翻幕燕，骤雨落河鱼。座对贤人酒，门听长者车。相邀愧泥泞，骑马到阶除。

巳上人茅斋

巳公茅屋下，可以赋新诗。枕簟入林僻，茶瓜留客迟。江莲摇白羽，天棘蔓青丝蔓：旧作梦。空忝许询辈，难酬支遁词。

房兵曹胡马

胡马大宛名，锋棱瘦骨成。竹批双耳峻，风入四蹄轻。所向无空阔，直堪托死生。骁腾有如此，万里可横行。

画鹰

素练风霜起，苍鹰画作殊。㧐身思狡兔，侧目似愁胡。绦镟光堪摘，轩楹势可呼。何当击凡鸟，毛血洒平芜。

过宋员外之问旧庄

员外季弟执金吾见知于代，故有下句。

宋公旧池馆，零落首阳阿。枉道祗从入，吟诗许更过。淹留问耆旧，寂寞向山河。更识将军树，悲风日暮多。

天宝初南曹小司寇舅于我太夫人堂下垒 垒：一作累 土为山一匮 匮：一作篑 盈尺以代彼朽木，承诸焚香瓷瓯瓯甚安矣旁植慈竹盖兹数峰嵌岑婵娟宛有尘外数 一本无数字 致乃不知兴之所至而作是诗

钱注：范阳太君卢氏，审言之继室，天宝三载五月卒于陈留郡之私第，公作墓志。

一匮功盈尺，三峰意出群。望中疑在野，幽处欲生云。慈竹春阴覆，香炉晓势分。惟南将献寿，佳气日氤氲氤：一作氛。

龙门

龙门横野断，驿树出城来。气色皇居近，金银佛寺开。往来时屡改，川陆日悠哉。相阅征途上，生涯尽几回。

夜宴左氏庄

风林纤月落，衣露静琴张静：一作净。暗水流花径，春星带草堂。检书烧烛短，看剑引杯长。诗罢闻吴咏，扁舟意不忘。

重题郑氏东亭

在新安界。

华亭入翠微，秋日乱清晖晖：一作辉。崩石欹山树，晴涟曳水衣晴：旧作清。紫鳞冲岸跃，苍隼护巢归。向晚寻征路，残云傍马飞。

暂如临邑至山湖亭奉怀李员外率尔成兴

野亭逼湖水，歇马高林间。鼍吼风奔浪，鱼跳日映山。暂游阻词伯，却望怀青关。霭霭生云雾，惟应促驾还。

冬日有怀李白

寂寞书斋里，终朝独尔思。更寻嘉树传，不忘角弓诗。裋褐风霜入，还丹日月迟。未因乘兴去，空有鹿门期。

春日忆李白

白也诗无敌，飘然思不群。清新庾开府，俊逸鲍参军。渭北春天树，江东日暮云。何时一樽酒，重与细论文。

杜位宅守岁

钱笺：杜位，公之从弟。《宰相世系表》：位考功郎中，湖州刺史。《困学纪闻》：位，林甫诸婿也。“四十明朝过”，《年谱》谓天宝十载时，林甫在相位。“盍簪”、“列炬”，其炙手之徒欤？又寄位诗：“近闻宽法离新州”，其流贬盖以林甫故，《林甫传》云：诸婿杜位等皆贬官。

守岁阿戎家戎：一作成，椒盘已颂花。盍簪喧枥马，列炬散林鸦。四十明朝过，飞腾暮景斜。谁能更拘束，烂醉是生涯。

李监宅二首

一作李盐铁。

尚觉王孙贵，豪家意颇浓。屏开金孔雀，褥隐绣芙蓉。且食双鱼美，谁看异味重。门阑多喜色，女婿近乘龙。

华馆春风起，高城烟雾开。杂花分户映，娇燕入帘回。一见能倾座，虚怀只爱才。盐车虽绊骥，名是汉庭来。○钱本无后一首。

送韦书记赴安西

夫子欻通贵，云泥相望悬。白头无籍在，朱绂有哀怜。书记赴三捷，公车留二年。欲浮江海去，此别意茫然。

奉陪郑驸马韦曲二首

韦曲花无赖，家家恼杀人。绿樽须尽日，白发好禁春。石角钩衣破，藤梢刺眼新刺：音七。何时占丛竹，头戴小乌巾。

野寺垂杨里，春畦乱水间。美花多映竹，好鸟不归山。城郭终何事，风尘岂驻颜。谁能共公子，薄暮欲俱还。

陪郑广文游何将军山林十首

不识南塘路，今知第五桥。名园依绿水，野竹上青霄。谷口旧相得，濠梁同见招。平生为幽兴，未惜马蹄遥。

百顷风潭上，千章夏木清。卑枝低结子，接叶暗巢莺。鲜鲫银丝鲙，香芹碧涧羹。翻疑舵楼底，晚饭越中行。

万里戎王子《本草》：日华子云：独活，一名戎王使者，此花当是其类，何年别月支。异花来绝域，滋蔓匝清池。汉使徒空到，神农竟不知。露翻兼雨打，开坼日离披日：一作渐。

旁舍连高竹，疏篱带晚花。碾涡深没马碾涡当是旧时水磨，今碾硙未必尚存，而其涡漩之水，犹深可没马也，藤蔓曲藏蛇藏：一作垂。词赋工何益何：一作无，山林迹未赊。尽捻书籍卖，来问尔东家。

媵水沧江破媵：同剩，残山碣石开。绿垂风折笋，红绽雨肥梅。银甲弹筝用，金鱼换酒来。兴移无洒扫，随意坐莓苔。

风磴吹阴雪，云门吼瀑泉。酒醒思卧簟，衣冷欲装绵。野老来看客，河鱼不取钱。只疑淳朴处，自有一山川。

棘树寒云色钱笺：吴若本注刊作梀。《尔雅》云：校，赤梀，白者梀。山厄切。注云：赤梀好丛生山中，白梀圆叶而歧，为大木。国藩按，本句云：“寒云色”，下云“阴益食单凉”，自当作梀树，非棘树也，茵藤春藕香。脆添生菜美，阴益食单凉。野鹤清晨出出：一作至，山精白日藏。石林蟠水府，百里独苍苍。

忆过杨柳渚，走马定昆池。醉把青荷叶，狂遗白接。刺船思郢客，解水乞吴儿。坐对秦山晚，江湖兴颇随。

床上书连屋，阶前树拂云，将军不好武，稚子总能文。醒酒微风入，听诗静夜分。缔衣挂萝薜，凉月白纷纷。

幽意忽不惬，归期无奈何。出门流水住住：一作注，回首白云多。自笑灯前舞，谁怜醉后歌。只应与朋好，风雨亦来过。

重过何氏五首

问讯东桥竹，将军有报书。倒衣还命驾，高枕乃吾庐。花妥莺捎蝶，溪喧獭趁鱼。重来休沐地，真作野人居。

山雨樽仍在，沙沉榻未移。犬迎曾宿客，鸦护落巢儿。云薄翠微寺，天清皇子陂。向来幽兴极，步屧过东篱屧：一作屣，一作屐。过：一作到。

日落平台上，春风啜茗时。石栏斜点笔，桐叶坐题诗。翡翠鸣衣桁，蜻蜒立钓丝。自今幽兴熟，来往亦无期。

颇怪朝参懒，应耽野趣长。雨抛金锁甲，苔卧绿沉枪。手自移蒲柳，家才足稻粱。看君用幽意，白日到羲皇。

到此应尝陋尝陋：一作常宿，相留可判年。蹉跎暮容色色：一作鬓，怅望好林泉。何日沾微绿，归山买薄田。斯游恐不遂，把酒意茫然。

陪李金吾花下饮

胜地初相引，徐行得自娱。见轻吹鸟毳，随意数花须。细草偏称坐，香醪懒再沽。醉归应犯夜，可怕李金吾李：张远作执。

陪诸贵公子丈八沟携妓纳凉晚际遇雨二首

落日放船好，轻风生浪迟。竹深留客处，荷净纳凉时。公子调冰水，佳人雪藕丝。片云头上黑，应是雨催诗。

雨来沾席上，风急打船头急：一作恶。越女红裙湿，燕姬翠黛愁。缆侵堤柳系，幔卷浪花浮。归路翻萧飒，陂塘五月秋。

与鄠县源大少府宴渼陂得寒字

应为西陂好，金钱罄一餐。饭抄云子白，瓜嚼水精寒。无计回船下，空愁避酒难。主人情烂漫，持答翠琅玕。

送裴二虬尉永嘉

孤屿亭何处，天涯水气中。故人官就此，绝境与谁同。隐吏逢梅福，游山忆谢公。扁舟吾已具具：一作就，把钓待秋风。

崔驸马山亭宴集

萧史幽栖地，林间踏凤毛。洑流何处入，乱石闭门高。客醉挥金碗，诗成得绣袍。清秋多宴会宴会：一云赏乐，终日困香醪。

九日曲江

缀席茱萸好，浮舟菡萏衰，百年秋已半，九日意兼悲。江水清源曲，荆门此路疑。晚来高兴尽，摇荡菊花期。

寄高三十五书记

叹息高生老，新诗日又多。美名人不及，佳句法如何。主将收才子，崆峒足凯歌。闻君已朱绂，且得慰蹉跎。

送张二十参军赴蜀州因呈杨五侍御

好去张公子，通家别恨添。两行秦树直，万点蜀山尖。御史青骢马，参军旧紫髯。皇华吾善处，于汝定无嫌。

赠陈二补阙

世儒多汩没，夫子独声名。献纳开东观，君王问长卿。皂雕寒始急，天马老能行。自到青冥里，休看白发生。

故武卫将军挽词三首

严警当寒夜，前军落大星。壮夫思敢决，哀诏惜精灵。王者今无战，书生已勒铭。封侯意疏阔，编简为谁青。

舞剑过人绝，鸣弓谢兽能。铦锋行惬顺，猛噬失矫腾。赤羽千夫膳，黄河十月冰。横行沙漠外，神速至今称。

哀挽青门去，新阡绛水遥。路人纷雨泣，天意飒风飙。部曲精仍锐，匈奴气不骄。无由睹雄略，大树日萧萧。

白水明府舅宅喜雨

吾舅政如此，古人谁复过。碧山晴又湿，白水雨添多。精祷既不昧，欢娱将谓何。汤年旱颇甚，今日醉弦歌。

九日杨奉先会白水崔明府

今日潘怀县，同时陆浚仪。坐开桑落酒，来把菊花枝。天宇清霜净，公堂宿雾披。晚酣留客舞，凫舄共差池。

官定后戏赠

时免河西尉为右卫率府兵曹。

不作河西尉，凄凉为折腰。老夫怕趋走，率府且逍遥。耽酒须微禄，狂歌托圣朝。故山归兴尽，回首向风飙。自此以上皆为天宝未乱以前之诗。

避地

此下皆安史乱后之诗。

避地岁时晚，窜身筋骨劳。诗书遂墙壁，奴仆且旌旄。行在仅闻信，此生随所遭。神尧旧天下，会见出腥臊。

送灵州李判官

此及上首皆集外诗。

羯胡腥四海，回首一茫茫。血战乾坤赤，氛迷日月黄。将军专策略，幕府盛才良。近贺中兴主，神兵动朔方。

月夜

今夜鄜州月，闺中只独看。遥怜小儿女，未解忆长安。香雾云鬟湿，清辉玉臂寒。何时倚虚幌时：一作当，双照泪痕干。

对雪

战哭多新鬼，愁吟独老翁。乱云低薄暮，急雪舞回风。瓢弃樽无绿，炉存火似红。数州消息断，愁坐正书空。

元日寄韦氏妹

近闻韦氏妹，迎在汉钟离。郎伯殊方镇，京华旧国移。秦城回北斗秦：一作春，郢树发南枝。不见朝正使，啼痕满面垂。○此至德二载元日作。妹嫁韦氏，即《同谷七歌》所云“有妹有妹在钟离”者也。钟离即今之凤阳府，战国时属楚地。诗中“郢树”句，指妹在楚境也。妇人称其夫曰郎曰伯，《诗》：自伯之东。

得舍弟消息二首

近有平阴信，遥怜舍弟存。侧身千里道，寄食一家村。烽举新酣战，啼垂旧血痕。不知临老日，招得几人魂人：一作时。

汝懦归无计，吾衰往未期。浪传乌鹊喜，深负鹡鸰鸰。生理何颜面，忧端且岁时。两京三十口，虽在命如丝。

忆幼子

骥子春犹隔，莺歌暖正繁。别离惊节换，聪慧与谁论。涧水空山道，柴门老树村。忆渠愁只睡只：一作即，一作正，炙背俯晴轩。

一百五日夜对月

无家对寒食，有泪如金波。斫却月中桂，清光应更多。仳离放红蕊，想像颦青蛾颦：旧作。牛女漫愁思，秋期犹渡河。

春望

国破山河在，城春草木深春：一作荒。感时花溅泪，恨别鸟惊心。烽火连三月，家书抵万金。白头搔更短，浑欲不胜簪。

喜达行在所三首

西忆岐阳信，无人遂却回。眼穿当落日，心死著寒灰。雾树行相引雾：一作茂，连山望忽开连山：一作莲峰。所亲惊老瘦，辛苦贼中来。

愁思胡笳夕，凄凉汉宛春。生还今日事，问道暂时人。司隶章初睹，南阳气已新。喜心翻倒极，呜咽泪沾巾。

死去凭谁报，归来始自怜。犹瞻太白雪，喜遇武功天。影静千官里，心苏七校前。今朝汉社稷，新数中兴年。

月

天上秋期近，人间月影清。入河蟾不没，捣药兔长生。只益丹心苦，能添白发明。干戈知满地，休照国西营。

哭长生侍御

道为诗书重，名因赋颂雄。礼闱曾擢桂，宪府屡乘骢。流水生涯尽，浮云世事空。惟余旧台柏，萧瑟九原中。

奉赠严八阁老

扈圣登黄阁扈圣：一作今日，明公独妙年。蛟龙得云雨，雕鹗在秋天。客礼容疏放，官曹可接联可：一作许。新诗句句好，应任老夫传。

留别贾严二阁老两院遗补诸公得闻字

二阁老，贾至、严武也。杜公家寓鄜州，弥年艰窘，诏许自往视，此将北征之时所作。

田园须暂往，戎马惜离群。去远留诗别，愁多任酒醺。一秋常苦雨，今日始无云。山路时吹角时：一作晴，那堪处处闻。

晚行口号

三山不可到，归路晚山稠。落雁浮寒水，饥乌集戍楼。市朝今日异，丧乱几时休。远愧梁江总，还家尚黑头。

独酌成诗

灯花何太喜，酒绿正相亲。醉里从为客，诗成觉有神。兵戈犹在眼，儒术岂谋身。苦被微官缚，低头愧野人。

收京三首

仙仗离丹极，妖星照玉除照：一作带。须为下殿走，不可好楼居。暂屈汾阳驾，聊飞燕将书。依然七庙略，更与万方初。

生意甘衰白，天涯正寂寥。忽闻哀痛诏，又下圣明朝。羽翼怀商老，文思忆帝尧。叨逢罪己日，沾洒望青霄沾洒：一作洒涕。

汗马收宫阙，春城铲贼壕。赏应歌杖杜，归及荐樱桃。杂虏横戈数，功臣甲第高。万方频送喜，无乃圣躬劳。

奉赠王中允维

中允声名久，如今契阔深。共传收庾信，不比得陈琳。一病缘明主，三年独此心。穷愁应有作，试诵白头吟。

春宿左省

花隐掖垣暮，啾啾栖鸟过。星临万户动，月傍九霄多。不寝听金钥寝：一作寐。钥：一作锁，因风想玉珂。明朝有封事，数问夜如何。

晚出左掖

昼刻传呼浅，春旗簇仗齐。退朝花底散，归院柳边迷。楼雪融城湿，宫云去殿低。避人焚谏草，骑马欲鸡栖。

送贾阁老出汝州

西掖梧桐树，空留一院阴。艰难归故里，去住损春心。宫殿青门隔，云山紫逻深钱笺：《寰宇记》：废临汝县在汝州西南六十里，本汉梁县地，唐先天二年割置县，于今县西二十里紫逻川置。人生五马贵，莫受二毛侵。

送翰林张司马南海勒碑

司马：一云学士。自注：相国制文。

冠冕通南极，文章落上台。诏从三殿去，碑到百蛮开。野馆浓花发，春帆细雨来。不知沧海上上：一作使，天遣几时回。

奉答岑参补阙见赠

窈窕清禁阙，罢朝归不同。君随丞相后，我往日华东往：一作住，非。钱笺：《雍录》：《唐六典》：宣政殿前有两庑，两廊各有门。其东日日华，日华之东则门下省也，居殿庑之左，故曰左省。西廊有门曰月华，月华之西即中书省也。凡两省官，系衔以左右者，皆分属焉。“罢朝归不同”，言分东西班各归本省也。“君随丞相后”，宰相罢朝，由月华门出而入中书，凡西省官亦随丞相出西也。若左省官，仍自东出，故云“我往日华东”也。冉冉柳枝碧，娟娟花蕊红。故人得佳句，独赠白头翁。

赠毕四曜

才大今诗伯，家贫苦宦卑。饥寒奴仆贱，颜状老翁为。同调嗟谁惜，论文笑自知。流传江鲍体，相顾免无儿。

端午日赐衣

宫衣亦有名，端午被恩荣。细葛含风软，香罗叠雪轻。自天题处湿，当暑著来清。意内称长短称：音平，义仄，终身荷圣情。

酬孟云卿

乐极伤头白，更长爱烛红长：一作深。相逢虽衮衮，告别莫匆匆。但恐天河落，宁辞酒盏空。明朝牵世务，挥泪各西东。

至德二载甫自京金光门出间道归凤翔乾元初从左拾遗移华州掾与亲故别因出此门有悲往事

此道昔归顺，西郊胡正烦正：一作骑。至今犹破胆犹：一作残，应有未招魂。近侍归京邑，移官岂至尊公以至德二载疏救房琯获咎，赖张镐救全之。至次年，出为华州司功，或为当事者所排挤，非肃宗意也，故曰：“移官岂至尊”。无才日衰老，驻马望千门。

独立

空外一鸷鸟，河间双白鸥。飘飖搏击便，容易往来游。草露亦多湿，蛛丝仍未收。天机近人事，独立万端忧。○草露喻谗谤污染也，蛛丝喻网罗胃挂也；天机虽自淡泊，无奈与人事日日相近，动辄得咎，故因有所见而感叹。

寄高三十五詹事

安稳高詹事，兵戈久索居。时来知宦达知：一作如，岁晚莫情疏。天上多鸿雁，池中足鲤鱼。相看过半百，不寄一行书。

赠高式颜

昔别是何处，相逢皆老夫。故人还寂寞，削迹共艰虞。自失论文友，空知卖酒墟。平生飞动意，见尔不能无。

观安西兵过赴关中待命二首

四镇富精锐，摧锋皆绝伦。还闻献士卒，足以静风尘。老马夜知道，苍鹰饥著人饥：一作秋。临危经久战，用急始如神。

奇兵不在众，万马救中原。谈笑无河北，心肝奉至尊。孤云随杀气，飞鸟避辕门。竟日留欢乐，城池未觉喧。

观兵

北庭送壮士，貔虎数尤多。精锐旧无敌，边隅今若何。妖氛拥白马，元帅待碉戈。莫守邺城下，斩鲸辽海波。○末二句言不宜老师于邺下，当直取燕蓟贼巢也。

路逢襄阳杨少府入城戏题四韵附 一无此四字 呈杨四员外绾

寄语杨员外，山寒少茯苓。归来稍暄暖，当为剧青冥。翻动神仙窟神仙：一作龙蛇，封题鸟兽形。兼将老藤杖，扶汝醉初醒。

忆弟二首

丧乱闻吾弟，饥寒傍济州。人稀书不到，兵在见何由。忆昨狂催走，无时病去忧。即今千种恨，惟共水东流。

且喜河南定，不问邺城围。百战今谁在？三年望汝归。故园花自发，春日鸟还飞。断绝人烟久，东西消息稀。

得舍弟消息

乱后谁归得，他乡胜故乡。直为心厄苦，久念与存亡与：一作汝。汝书犹在壁，汝妾已辞房。旧犬知愁恨，垂头傍我床。

不归

河间尚征伐征：一作战，汝骨在空城。从弟人皆有，终身恨不平。数金怜俊迈，总角爱聪明。面上三年土，春风草又生。

秦州杂诗二十首

满目悲生事，因人作远游。迟回度陇怯，浩荡及关愁。水落鱼龙夜，山空鸟鼠秋。西征问烽火，心折此淹留。

秦州城北寺城：一作山，胜迹隗嚣宫胜迹：一作传是。苔藓山门古，丹青野殿空。月明垂叶露，云逐度溪风。清渭无情极，愁时独向东。

州图领同谷同谷在今甘肃阶州之城县境，去秦州约二百里，驿道出流沙。降虏兼千帐，居人有万家。马骄朱汗落朱：一作珠，胡舞白题斜题：旧作蹄。年少临洮子，西来亦自夸。

鼓角缘边郡，川原欲夜时。秋听殷地发，风散入云悲。抱叶寒蝉静，归山独鸟迟。万方声一概，吾道欲何之。

南使宜天马，由来万匹强。浮云连阵没，秋草遍山长。闻说真龙种，仍残老骕骦。哀鸣思战斗，迥立向苍苍。

城上胡笳奏，山边汉节归。防河赴沧海，奉诏发金微。士苦形骸黑，林疏鸟兽稀。那堪往来戍，恨解邺城围。

莽莽万重山，孤城石谷间。无风云出塞，不夜月临关。属国归何晚，楼兰斩未还。烟尘一长望一：一作独，衰飒正摧颜。

闻道寻源使，从天此路回。牵牛去几许，宛马至今来。一望幽燕隔，何时郡国开。东征健儿尽，羌笛暮吹哀。

今日明人眼，临池好驿亭。丛篁低地碧，高柳半天青。稠叠多幽事，喧呼阅使星。老夫如有此，不异在郊坰。

云气接昆仑，涔涔塞雨繁。羌童看渭水，使客向河源使：一作估。烟火军中幕，牛羊岭上村。所居秋草静，正闭小蓬门。

萧萧古塞冷，漠漠秋云低。黄鹄翅垂雨，苍鹰饥啄泥。蓟门谁自北，汉将独征西。不意书生耳耳：一作眼，临衰厌鼓鞞。

山头南郭寺南：一作东，水号北流泉。老树空庭得，清渠一邑传。秋花危石底，晚景卧钟边。俯仰悲身世，溪风为飒然。

传道东柯谷，深藏数十家。对门藤盖瓦，映竹水穿沙。瘦地翻宜粟，阳坡可种瓜。船人近相报，但恐失桃花。

万古仇池穴，潜通小有天。神鱼人不见，福地语真传。近接西南境，长怀十九泉。何当一茅屋当：一作时，送老白云边。

未暇泛沧海，悠悠兵马间。塞门风落木门风：一作风寒，客舍雨连山。阮籍行多兴，庞公隐不还。东柯遂疏懒，休镊鬓毛斑。

东柯好崖谷，不与众峰群。落日邀双鸟，晴天卷片云卷：吴作养。野人矜险绝矜：一作吟，水竹会平分。采药吾将老，儿童未遣闻。

边秋阴易夕夕：一作久，不复辨晨光。檐雨乱淋幔，山云低度墙。鸬鹚窥浅井，蚯蚓上深堂。车马何萧索，门前百草长。

地僻秋将尽，山高客未归。塞云多断续，边日少光辉。警急烽常报，传闻檄屡飞。西戎外甥国，何得迕天威。

凤林戈未息，鱼海路常难钱笺：天宝元年，河西节度使王鄄奏破吐蕃鱼海及游奕等军。候火云峰峻峰：一作烽，悬军暮井干暮：一作幕。风连西极动，月过北庭寒。故老思飞将，何时议筑坛。

唐尧真自圣，野老复何知。晒药能无妇，应门亦有儿。藏书闻禹穴，读记忆仇池。为报鹓行旧，鹪鹩在一枝。

送人从军

弱水应无地，阳关已近天。今君度砂碛，累月断人烟。好武宁论命，封侯不计年。马寒防失道，雪没锦鞍鞯。

示侄佐

佐草堂在东柯谷。

多病秋风落，君来慰眼前。自闻茅屋趣，只想竹林眠。满谷山云起，侵篱涧水悬。嗣宗诸子侄，早觉仲容贤。

佐还山后寄三首

山晚黄云合，归时恐路迷。涧寒人欲到，林黑鸟应栖林：一作村。野客茅茨小，田家树木低。旧谙疏懒叔，须汝故相携。

白露黄粱熟，分张素有期。已应舂得细，颇觉寄来迟。味岂同金菊，香宜配绿葵。老人他日爱，正想滑流匙。

几道泉浇圃，交横幔落坡幔落：一作落幔，非。葳蕤秋叶少，隐映野云多。隔沼连香芰，通林带女萝。甚闻霜薤白，重惠意如何。

宿赞公房

杖锡何来此，秋风已飒然。雨荒深院菊，霜倒半池莲。放逐宁违性，虚空不离禅。相逢成夜宿，陇月向人圆。

秋日阮隐居致薤三十束

隐者柴门内，畦蔬绕舍秋。盈筐承露薤，不待致书求。束比青刍色，圆齐玉箸头。衰年关鬲冷，味暖复无忧复：一作腹。

从人觅小胡孙许寄

人说南州路，山猿树树悬。举家闻若咳咳：旧作骇，为寄小如拳。预哂愁胡面，初调见马鞭。许求聪慧者，童稚捧应癫。

遣怀

愁眼看霜露，寒城菊自花。天风随断柳，客泪堕清笳。水静楼阴直楼：一作城，山昏塞日斜。夜来归鸟尽，啼杀后栖鸦。

寓目

一县葡萄熟，秋山苜蓿多。关云常带雨，塞水不成河。羌女轻烽燧轻：一作摇，胡儿掣骆驼掣：一作制。自伤迟暮眼，丧乱饱经过。

野望

清秋望不极，迢递起层阴。远水兼天净，孤城隐雾深。叶稀风更落，山迥日初沉。独鹤归何晚，昏鸦已满林。

雨晴

一作秋霁。

天外秋云薄，从西万里风。今朝好晴景，久雨不妨农。塞柳行疏翠，山梨结小红。胡笳楼上发，一雁入高空。

日暮

日落风亦起，城头乌尾讹。黄云高未动，白水已扬波。羌妇语还笑笑：一作哭，胡儿行且歌。将军别换马换：一作上，夜出拥雕戈。

东楼

《镜铨》本题下有“楼跨府城上”五字，钱笺本无之。

万里流沙道，西征过此门此：一作北。但添新战骨新：一作征，不返旧征魂旧征：一作死生。楼角凌风迥，城阴带水昏水：一作雨。传声看驿使，送节向河源。

山寺

野寺残僧少，山园细路高。麝香眠石竹，鹦鹉啄金桃。乱水通人过，悬崖置屋牢。上方重阁晚，百里见秋毫。

天河

常时任显晦，秋至转分明转：一作最。纵被微云掩，终能永夜清。含星动双阙，伴月落边城。牛女年年渡，何曾风浪生。

初月

光细弦欲上欲：一作初，影斜轮未安。微升古塞外，已隐暮云端。河汉不改色，关山空自寒。庭前有白露，暗满菊花团。

捣衣

亦知戍不返，秋至拭清砧。已近苦寒月苦：一作暮，况经长别心经：一作惊。宁辞捣衣倦，一寄塞垣深。用尽闺中力，君听空外音。

归燕

不独避霜雪，其如俦侣稀。四时无失序，八月自知归。春色岂相访，众雏还识机。故巢傥未毁，会傍主人飞。

促织

促织甚微细，哀音何动人。草根吟不稳，床下夜相亲。久客得无泪，故妻难及晨。悲丝与急管丝：一作弦，感激异天真。

萤火

幸因腐草出，敢近太阳飞。未足临书卷，时能点客衣。随风隔幔小，带雨傍林微。十月清霜重，飘零何处归？

蒹葭

摧折不自守，秋风吹若何。暂时花带雪带：一作戴，几处叶沉波。体弱春苗早苗：一作风，丛长夜露多。江湖后摇落，亦恐岁蹉跎亦：一作只。

苦竹

青冥亦自守，软弱强扶持。味苦夏虫避，丛卑春鸟疑。轩墀曾不重，剪伐欲无辞。幸近幽人屋，霜根结在兹。

除架

束薪已零落，瓠叶转萧疏。幸结白花了，宁辞青蔓除。秋虫声不去，暮雀意何如？寒事今牢落，人生亦有初。

废畦

秋蔬拥霜露，岂敢惜凋残。暮景数枝叶，天风吹汝寒。绿沾泥滓尽，香与岁时阑。生意春如昨，悲君白玉盘。

夕烽

夕烽来不近，每日报平安。塞上传光小，云边落点残。照秦通警急，过陇自艰难。闻道蓬莱殿，千门立马看。

秋笛

清商欲尽奏，奏苦血沾衣。他日伤心极，征人白骨归。相逢恐恨过，故作发声微。不见秋云动，悲风稍稍飞。

空囊

翠柏苦犹食，明霞高可餐。世人共卤莽，吾道属艰难。不爨井晨冻，无衣床夜寒。囊空恐羞涩，留得一钱看。

病马

乘尔亦已久，天寒关塞深。尘中老尽力，岁晚病伤心。毛骨岂殊众，驯良犹至今。物微意不浅，感动一沉吟。

蕃剑

致此自僻远，又非珠玉装。如何有奇怪，每夜吐光芒。虎气必腾上上：一作趠，龙身宁久藏。风尘苦未息，持汝奉明王。

铜瓶

乱后碧井废，时清瑶殿深。铜瓶未失水，百丈有哀音。侧想美人意，应悲寒甃沉。蛟龙半缺落，犹得折黄金。

月夜忆舍弟

戍鼓断人行，边秋一雁声边秋：一作秋边。露从今夜白，月是故乡明。有弟皆分散，无家问死生。寄书长不达，况乃未休兵。

天末怀李白

凉风起天末，君子意如何？鸿雁几时到，江湖秋水多。文章憎命达，魑魅喜人过。应共冤魂语，投诗赠汩罗。

所思

自注：得台州郑司户虔消息。

郑老身仍窜，台州信始传。为农山涧曲，卧病海云边。世已疏儒素，人犹乞酒钱乞：音气。徒劳望牛斗，无计龙泉。

即事

闻道花门破，和亲事却非。人怜汉公主，生得渡河归钱笺：乾元二年，回纥从郭子仪战于相州城下，不利，奔于西京。四月，可汗死，其牙官都督等欲以宁国公主殉葬，公主亦依回纥法，剺面大哭，竟以无子得归。八月，诏百官于明凤门外迎之。秋思抛云髻，腰支剩宝衣。群凶犹索战，回首意多违。

送远

带甲满天地，胡为君远行？亲朋尽一哭，鞍马去孤城。草木岁月晚，关河霜雪清。别离已昨日，因见古人情古：一作故。

酬高使君相赠

此下皆自秦陇至成都以后之诗。

古寺僧牢落钱笺：公所居草堂寺，时寓寺中，故高诗云“传道招提客”也，空房客寓居客：一作得。故人供禄米，邻舍与园蔬。双树容听法，三车肯载书。草玄吾岂敢，赋或似相如。

王十五司马弟出郭相访遗营草堂赀

客里何迁次，江边正寂寥。肯来寻一老，愁破是今朝。忧我营茅栋，携钱过野桥。他乡惟表弟，还往莫辞遥。

梅雨

南京犀浦道钱笺：至德二载，以蜀郡为南京。《寰宇记》：犀浦县，周垂拱二年割成都之西鄙置。杜甫宅地属犀浦县，四月熟黄梅。腌腌长江去，冥冥细雨来。茅茨疏易湿，云雾密难开。竟日蛟龙喜，盘涡与岸回。

江涨

江涨柴门外，儿童报急流。下床高数尺，倚杖没中洲。细动迎风燕，轻摇逐浪鸥。渔人萦小楫，容易拔船头拔：一作捩。

为农

锦里烟尘外，江村八九家。圆荷浮小叶，细麦落轻花落：一作堕。卜宅从兹老，为农去国赊。远惭勾漏令，不得问丹砂。

宾至

患气经时久，临江卜宅新。喧卑方避俗，疏快颇宜人。有客过茅宇，呼儿正葛巾。自锄稀菜甲，小摘为情亲。

田舍

田舍清江曲，柴门古道旁。草深迷市井，地僻懒衣裳。榉柳枝枝弱榉：同柜，或作杨，枇杷树树香树树：一作对对。鸬鹚西日照，晒翅满渔梁。

云山

京洛云山外，音书静不来。神交作赋客，力尽望乡台。衰疾江边卧，亲朋日暮回。白鸥元水宿，何事有余哀？

遣兴

干戈犹未定，弟妹各何之？拭泪沾襟血，梳头满面丝。地卑荒野大，天远暮江迟。衰疾那能久，应无见汝期。

遣愁

养拙蓬为户，茫茫何所开？江通神女馆，地隔望乡台。渐惜容颜老，无由弟妹来。兵戈与人事，回首一悲哀。

北邻

明府岂辞满，藏身方告劳。青钱买野竹，白帻岸江皋。爱酒晋山简，能诗何水曹。时来访老疾，步展到蓬蒿。

过南邻朱山人水亭

相近竹参差，相过人不知。幽花欹满树，细水曲通池细：一作小；曲：一作细。归客村非远，残樽席更移。看君多道气，从此数追随。

出郭

霜露晚凄凄，高天逐望低。远烟盐井上，斜景雪峰西。故国犹兵马，他乡亦鼓鼙。江城今夜客，还与旧乌啼。

散愁二首

久客宜旋旆，兴王未息戈。蜀星阴见少，江雨夜闻多。百万传深入，寰区望匪他。司徒下燕赵司徒：光弼，收取旧山河。

闻道并州镇，尚书训士齐尚书：王思礼。几时通蓟北，当日报关西。恋阙丹心破，沾衣皓首啼。老魂招不得，归路恐长迷。

奉简高三十五使君

当代论才子，如公复几人？骅骝开道路，鹰隼出风尘。行色秋将晚，交情老更亲。天涯喜相见，披豁对吾真。

和裴迪登新津寺寄王侍郎

王时牧蜀。

何恨倚山木恨：一作限，吟诗秋叶黄。蝉声集古寺，鸟影度寒塘。风物悲游子，登临忆侍郎。老夫贪佛日，随意宿僧房。

村夜

风色萧萧暮，江头人不行。村春雨外急，邻火夜深明。胡羯何多难，樵渔寄此生。中原有兄弟，万里正含情。

西郊

时出碧鸡坊，西郊向草堂。市桥官柳细，江路野梅香。傍架齐书帙，看题检药囊检：一作减。无人觉来往觉：一作与，疏懒意何长。

寄杨五桂州谭

原注：因州参军段子之任。

五岭皆炎热，宜人独桂林。梅花万里外，雪片一冬深。闻此宽相忆，为邦复好音。江边送孙楚，远附白头吟。

寄赠王十将军承俊

将军胆气雄，臂悬两角弓。缠结青骢马，出入锦城中。时危未授钺，势屈难为功。宾客满堂上，何人高义同。

奉酬李都督表丈早春作

力疾坐清晓，来诗悲早春。转添愁伴客，更觉老随人人：一作身，非。红入桃花嫩，青归柳叶新。望乡应未已，四海尚风尘。

题新津北桥楼得郊字

望极春城上，开筵近鸟巢。白花檐外朵，青柳槛前梢。池水观为政，厨烟觉远庖。西川供客眼，偏爱此江郊偏爱：一作惟有。

游修觉寺

野寺江天豁，山扉花竹幽。诗应有神助，吾得及春游。径石深萦带深：一作相，川云自去留自：一作晚。禅枝宿众鸟，漂转暮归愁。

后游

寺忆曾游处，桥怜再渡时。江山如有待，花柳更无私。野润烟光薄，沙暄日色迟。客愁全为减，舍此复何之。

遣意二首

啭枝黄鸟近，泛渚白鸥轻。一径野花落，孤村春水生。衰年催酿黍，细雨更移橙。渐喜交游绝，幽居不用名。

檐影微微落，津流脉脉斜。野船明细火，宿鹭起圆沙鹭起：旧作雁聚。云掩初弦月，香传小树花。邻人有美酒，稚子夜能赊。

漫成二首

野日荒荒白荒荒：一作茫茫，春流泯泯清春：一作江。渚蒲随地有，村径逐门成。只作披衣惯，常从漉酒生。眼边无俗物，多病也身轻。

江皋已仲春，花下复清晨。仰面贪看鸟，回头错应人。读书难字过，对酒满壶频。近识峨嵋老，知余懒是真。

春夜喜雨

好雨知时节，当春乃发生。随风潜入夜，润物细无声。野径云俱黑，江船火独明。晓看红湿处，花重锦官城。

春水

三月桃花浪浪：一作水，江流复旧痕。朝来没沙尾，碧色动柴门。接缕垂芳饵，连筒灌小园。已添无数鸟，争浴故相喧。

江亭

坦腹江亭暖，长吟野望时。水流心不竞，云在意俱迟。寂寂春将晚，欣欣物自私。江东犹苦战，回首一颦眉钱本作：故林归未得，排闷强裁诗。

早起

春来常早起，幽事颇相关。帖石防岸，开林出远山。一丘藏曲折，缓步有跻攀。童仆来城市，瓶中得酒还。

落日

落日在帘钩，溪边春事幽。芳菲缘岸圃，樵爨倚滩舟。啤雀争枝坠，飞虫满院游。浊醪谁造汝，一酌散千忧。

可惜

花飞有底急，老去愿春迟。可惜欢娱地，都非少壮时。宽心应是酒，遣兴莫过诗。此意陶潜解，吾生后汝期。

独酌

步屧深林晚步屧：一作倚杖，开樽独酌迟。仰蜂粘落絮絮：一作蕊，行蚁上枯梨行：户郎切。薄劣惭真隐，幽偏得自怡。本无轩冕意，不是傲当时。

徐步

整履步青芜履：一作屐，一作屣，荒庭日欲晡。芹泥随燕觜，蕊粉上蜂须蕊粉：一作花蕊。把酒从衣湿，吟诗信杖扶。敢论才见忌，实有醉如愚。

寒食

寒食江村路，风花高下飞。汀烟轻冉冉，竹日净晖晖。田父要皆去，邻家问不违。地偏相识尽，鸡犬亦忘归归：一作机。

赠别何邕

生死论交地，何由见一人。悲君随燕雀，薄宦走风尘。绵谷元通汉，沱江不向秦。五陵花满眼，传语故乡春。

石镜

蜀王将此镜，送死置空山。冥寞怜香骨，提携近玉颜。众妃无复叹，千骑亦虚还。独有伤心石，埋轮月宇间。

琴台

茂陵多病后，尚爱卓文君。酒肆人间世，琴台日暮云。野花留宝靥，蔓草见罗裙。归凤求凰意，寥寥不复闻。

水槛遣心二首

去郭轩楹敞，无村眺望赊。澄江平少岸，幽树晚多花。细雨鱼儿出，微风燕子斜。城中十万户，此地两三家。

蜀天常夜雨，江槛已朝晴。叶润林塘密，衣干枕席清。不堪祗老病，何得尚浮名。浅把涓涓酒，深凭送此生。

朝雨

凉气晓萧萧，江云乱眼飘。风鸢藏近渚鸢：一作鸳，雨燕集深条。黄绮终辞汉辞：一作投，巢由不见尧。草堂樽酒在，幸得过清朝。

晚晴

村晚惊风渡，庭幽过雨沾。夕阳薰细草，江色映疏帘。书乱谁能帙，杯干自可添，时闻有余论，未怪老夫潜。

高柟

柟：俗作楠。

柟树色冥冥，江边一盖青。近根开药圃，接叶制茅亭。落景阴犹合，微风韵可听。寻常绝醉困，卧此片时醒。

恶树

独绕虚斋径，常持小斧柯。幽阴成颇杂，恶木翦还多。枸杞因吾有因：一作固，鸡栖奈汝何汝：一作尔。方知不材者，生长漫婆娑。

一室

一室他乡远远：一作老，空林暮景悬。正愁闻塞笛，独立见江船。巴蜀来多病，荆蛮去几千千：一作年。应同王粲宅，留井岘山前。

闻斛斯六官未归

故人南郡去，去索作碑钱。本卖文为活，翻令石倒悬。荆扉深蔓草，土锉冷疏烟。老罢休无赖，归来看醉眠。

赴青城县出成都寄陶王二少尹

老耻妻孥笑，贫嗟出入劳。客情投异县，诗态忆吾曹。东郭沧江合，西山白雪高。文章差底病，回首兴滔滔。

野望因过常少仙

野桥齐度马，秋望转幽哉。竹覆青城合，江从灌口来。入村樵径引，尝果栗皱开皱：一作园。落尽高天日，幽人未遣回。

送裴五赴东川

故人亦流落，高义动乾坤。何日通燕塞，相看老蜀门。东行应暂别，北望苦销魂。凛凛悲秋意，非君谁与论。

逢唐兴刘主簿弟

钱笺：《寰宇记》：遂州蓬溪县，本汉广汉县地，唐永淳元年置唐兴县，天宝元年改为蓬溪。公此诗及《唐兴县客馆记》俱循旧名。

分手开元末，连年绝尺书。江山且相见，戎马未安居。剑外官人冷，关中驿骑疏。轻舟下吴会，主簿意何如？

敬筒王明府

叶县郎官宰，周南太史公。神仙才有数，流落意无穷。骥病思偏秣，鹰秋怕苦笼秋：一作愁。看君用高义，耻与万人同。

重简王明府

甲子西南异，冬来只薄寒。江云何夜尽尽：一作静，蜀雨几时干？行李须相问，穷愁岂自宽自：一作有。君听鸿雁响，恐致稻粱难。

不见

自注：近无李白消息。

不见李生久，佯狂真可哀。世人皆欲杀，吾意独怜才。敏捷诗千首，飘零酒一杯。匡山读书处，头白好归来。

草堂即事

荒村建子月，独树老夫家。雾里江船渡雾：一作雪，风前径竹斜。寒鱼依密藻，宿雁聚圆沙雁：一作鹭。蜀酒禁愁得，无钱何处赊。

徐九少尹见过

晚景孤村僻，行军数骑来。交新徒有喜，礼厚愧无才。赏静怜云竹，忘归步月台。何当看花蕊，欲发照江梅。

范二员外邈吴十侍御郁特枉驾阙展待聊寄此作

暂往比邻去，空闻二妙归。幽栖诚简略，衰白已光辉。野外贫家远，村中好客稀。论文或不愧，重肯款柴扉。

王竟携酒高亦同过

前有七律一首，题云：王十七侍御抡许携酒至草堂，奉寄此诗，便请邀高三十五使君同到。故此一首题云：王竟携酒高亦同过。前诗云：老夫卧稳朝慵起，白屋寒多暖始开。江鹳巧当幽径浴，邻鸡还过短墙来。绣衣屡许携家酝，皂盖能忘折野梅。戏假霜威促山简，须成一醉习池回。

卧疾荒郊远，通行小径难。故人能领客，携酒重相看。自愧无鲑菜鲑：一作虾，空烦卸马鞍。移樽劝山简，头白恐风寒自注：高每云：汝年几不必小于我。故此句戏之。

观作桥成月夜舟中有述还呈李司马

此题本有七律一首，五律一首，题作：陪李七司马皂江上观造竹桥云云，此所题者，草堂本也。

把烛桥成夜，回舟客坐时。天高云去尽，江迥月来迟。衰谢多扶病，招邀屡有期。异方乘此兴，乐罢不无悲。

得广州张判官叔卿书使还以诗代意

乡关胡骑满满：一作远，宇宙蜀城偏。忽得炎州信，遥从月峡传。云深骠骑幕，夜隔孝廉船。却寄双愁眼，相思泪点悬。

魏十四侍御就敝庐相别

有客骑骢马，江边问草堂。远寻留药价，惜别倒文场倒：一作到。入幕旌旗动，归轩锦绣香。时应念衰疾，书疏及沧浪。

赠别郑炼赴襄阳

戎马交驰际，柴门老病身。把君诗过日日：一作目，非，念此别惊神。地阔峨眉晚晚：一作晓，天高岘首春。为于耆旧内，试觅姓庞人。

广州段功曹到得杨五长史谭书功曹却归聊寄此诗

卫青开幕府，杨仆将楼船。汉节梅花外，春城海水边。铜梁书远及，珠浦使将旋。贫病他乡老，烦君万里传。

送段功曹归广州

南海春天外，功曹几月程程：一作行。峡云笼树小，湖日落船明落：一作荡。交趾丹砂重，韶州白葛轻。幸君因旅客，时寄锦官城。

江头五咏

丁香

丁香体柔弱，乱结枝犹垫。细叶带浮毛，疏花披素艳。深栽小斋后，庶近幽人占。晚堕兰麝中，休怀粉身念。

丽春

百草竞春华，丽春应最胜。少须好颜色须：晋作顷。好颜色：草堂作颜色好，多漫枝条剩。纷纷桃李枝，处处总能移。如何贵此重晋作稀如可贵重，却怕有人知。

栀子

栀子比众木，人间诚未多。于身色有用，与道气伤和伤：一作相，非。红取风霜实，青看雨露柯。无情移得汝，贵在映江波。

鸂鶒

故使笼宽织，须知动损毛。看云犹怅望犹：一作莫，失水任呼号。六翮曾经剪，孤飞卒未高卒：通猝。且无鹰隼虑，留滞莫辞劳。

花鸭

花鸭无泥滓，阶前每缓行阶前：一作中庭。羽毛知独立，黑白太分明。不觉群心妒，休牵众眼惊。稻粱沾汝在，作意莫先鸣。

畏人

早花随处发处发：一作发处，春鸟异方啼。万里清江上，三年落日低年：一作峰。畏人成小筑，褊性合幽栖。门径从榛草门径：一作径没，无心待马蹄。

屏迹三首

用拙存吾道存：一作诚，幽居近物情。桑麻深雨露，燕雀半生成。村鼓时时急，渔舟个个轻。杖藜从白首，心迹喜双清。

晚起家何事，无营地转幽。竹光团野色，舍影漾江流舍：一作山。失学从儿懒，长贫任妇愁。百年浑得醉，一月不梳头。

衰颜甘屏迹颜：一作年，幽事供高卧。鸟下竹根行，龟开萍叶过。年荒酒价乏，日并园蔬课。犹酌甘泉歌一云独酌酣且歌；一云独酌酌甘泉，歌长击樽破。

严公厅宴同咏蜀道画图得空字

日临公馆静，画列地图雄列：一作满。剑阁星桥北，松州雪岭东。华夷山不断，吴蜀水相通。兴与烟霞会，清樽幸不空。

奉济驿重送严公四韵

远送从此别，青山空复情。几时杯重把，昨夜月同行。列郡讴歌惜，三朝出入荣。江村独归处：一作去，寂寞养残生。

题玄武禅师屋壁

何年顾虎头，满壁画沧洲沧：一作瀛。赤日石林气，青天江海流海：一作水。锡飞常近鹤，杯渡不惊鸥。似得庐山路，真随惠远游。

悲秋

凉风动万里，群盗尚纵横。家远待书日待：一作传，秋来为客情。愁窥高鸟过，老逐众人行。始欲投山峡，何由见两京。

客夜

客睡何曾著？秋天不肯明。卷帘残月影，高枕远江声远：一作送。计拙无衣食，途穷仗友生。老妻书数纸，应悉未归情。

客亭

秋窗犹曙色，落木更高风高：一作天。日出寒山外，江流宿雾中。圣朝无弃物，衰病已成翁衰：一作老。多少残生事，飘零任转蓬。

九日登梓州城

伊昔黄花酒，如今白发翁。追欢筋力异，望远岁时同。弟妹悲歌里，乾坤醉眼中乾坤：一作朝廷。兵戈与关寒，此日煮无穷。

九日奉寄严大夫

九日应愁思，经时冒险艰。不眠持汉节，何路出巴山？小驿香醪嫩，重岩细菊斑。遥知簇鞍马，回首白云间。

戏题寄上汉中王三首

自注：时王在梓州，初至，断酒不饮，篇中戏述。

西汉亲王子，成都老客星。百年双白鬓，一别五秋萤。忍断杯中物，只看座右铭。不能随皂盖，自醉逐浮萍。

策杖时能出，王门异昔游。已知嗟不起，未许醉相留。蜀酒浓无敌，江鱼美可求。终思一酩酊，净扫雁池头。

群盗无归路，衰颜会远方。尚怜诗警策，犹记酒颠狂。鲁卫弥尊重，徐陈略丧亡。空余枚叟在，应念早升堂。

玩月呈汉中王

夜深露气清，江月满江城。浮客转危坐，归舟应独行。关山同一照照：一作点，乌鹊自多惊。欲得淮王术钱笺：《淮南子》：画随灰而月晕阀。许慎注曰：有军士相围守则月晕，以芦灰环，阙其一面，则月晕亦阙于上。周王褒《关山月诗》：“天寒光转白，风多晕欲生。”庾肩吾《望月诗》：“圆随汉东蚌，晕逐淮南灰”，风吹晕已生。

陪王侍御宴通泉东山野亭

江水东流去，清樽日复斜。异方同宴赏，何处是京华？亭景临山水，村烟对浦沙。狂歌遇形胜形：一作于，得醉即为家。

舍弟占归草堂检校聊示此诗

久客应吾道，相随独尔来。熟知江路近熟：旧作孰，频为草堂回。鹅鸭宜长数，柴荆莫浪开。东林竹影薄，腊月更须栽。

春日梓州登楼二首

行路难如此，登楼望欲迷。身无却少壮，迹有但羁栖。江水流城郭，春风入鼓鞞。双双新燕子，依旧已衔泥。

天畔登楼眼，随春入故园。战场今始定，移柳岂能存岂：一作更。厌蜀交游冷，思吴胜事繁。应须理舟楫，长啸下荆门。

送司马入京

钱笺本无此诗；《镜铨》本作巴西闻收京阙送班司马入京二首；玉几山人本作两题，前题同《镜铨》本，后题同此本。

群盗至今日，先朝忝从臣。叹君能恋主，久客羡归秦。黄阁长司谏阁：一作，丹墀有故人。向来论社稷，为话涕沾巾。

远游

贱子何人记，迷方著处家。竹风连野色，江水拥春沙。种药扶衰病，吟诗解叹嗟。似闻胡骑走，失喜问京华。

郪城西原送李判官兄武判官弟赴成都府

凭高送所亲高：一作登，久坐惜芳辰。远水非无浪，他山自有春。野花随处发，官柳著行新。天际伤愁别，离筵何太频。

涪江泛舟送韦班归京得山字

追饯同舟日，伤春一水间春：一作心。飘零为客久，衰老羡君还。花远重重树远：一作杂，云轻处处山。天涯故人少，更益鬓毛斑。

泛舟送魏十八仓曹还京因寄岑中允参范郎中季明

迟日深春水，轻舟送别筵。帝乡愁绪外，春色泪痕边。见酒须相忆，将诗莫浪传。若逢岑与范，为报各衰年报：一作问。

泛江送客

二月频送客，东津江欲平。烟花山际重，舟楫浪前轻。泪逐劝杯下，秋连吹笛生。离筵不隔日，那得易为情。

双燕

旅食惊双燕惊双：一作双飞，衔泥入此堂此：一作北。应同避燥湿，且复过炎凉。养子风尘际，来时道路长。今秋天地在，吾亦离殊方。

百舌

百舌来何处，重重只报春。知音兼众语？整翮岂多身。花密藏难见，枝高听转新。过时如发口，君侧有谗人。

登牛头山亭子

路出双林外，亭窥万井中。江城孤照日，春谷远含风春：一作山。兵革身将老，关河信不通。犹残数行泪，忍对百花丛。

上牛头寺

青山意不尽，衮衮上牛头。无复能拘碍，真成浪出游。花浓春寺静，竹细野池幽。何处莺啼切，移时独未休。

望牛头寺

牛头见鹤林，梯径绕幽深。春色浮山外，天河宿殿阴。传灯无白日，布地有黄金。休作狂歌老，回看不住心。

上兜率寺

率：如字。

兜率知名寺，真如会法堂。江山有巴蜀，栋宇自齐梁。瘐信哀虽久，周颛好不忘周：旧作何，误。白牛车远近，且欲上慈航。

望兜率寺

树密当山径，深江隔寺门。霏霏云气动动：一作重，闪闪浪花翻。不复知天大，空余见佛尊。时应清盥罢，随喜给孤园。

甘园

春日清江岸，千甘二顷园。青云羞叶密，白雪避花繁。结子随边使，开筒近至尊。后于桃李熟，终得献金门。

陪李 李：訔作章 梓州王阆州苏遂州李果州四使君登惠义寺

春日无人境，虚空不住天。莺花随世界，楼阁倚山巅倚：一作寄。迟暮身何得，登临意惘然。谁能解金印，潇洒共安禅。

数陪李 李：訔作章，下同 梓州泛江有女乐在诸舫戏为艳曲二首赠李

上客回空骑，佳人满近船。江清歌扇底，野旷舞衣前。玉袖凌风并凌：一作临，金壶隐浪偏。竞将明媚色，偷眼艳阳天。

白日移歌：同袖，清宵近笛床。翠眉萦度曲，云鬓俨分行。立马千山暮，回舟一水香。使君自有妇，莫学野鸳鸯。

送何侍御归朝

原注：李梓州泛舟筵上作。

舟楫诸侯饯，车舆使者归。山花相映发，水鸟自孤飞。春日垂霜鬓，天隅把绣衣。故人从此去去：一作远，寥落寸心违。

江亭送眉州辛别驾升之得芜字

柳影含云幕幕：一作重，江波近酒壶。异方惊会面，终宴惜征途。沙晚低风蝶，天晴喜浴凫。别离伤老大，意绪日荒芜。

行次盐亭县聊题四韵奉简严遂州蓬州两使君谘议诸昆季

马首见盐亭，高山拥县青。云溪花淡淡淡淡：一作漠漠，春郭水泠泠。全蜀多名士，严家聚德音。长歌意无极，好为老夫听。

倚杖

看花虽郭内内：一作外，倚杖即溪边。山县早休市，江桥春聚船聚：一作近。狎鸥轻白浪狎：一作野，归雁喜青天。物色兼生意，凄凉忆去年。

陪王汉州留杜绵州泛房公西湖

旧相恩追后，春池赏不稀。阙庭分未到，舟楫有光辉。豉化莼丝熟，刀鸣绘缕飞。使君双皂盖，滩浅正相依。

舟前小鹅儿

鹅儿黄似酒，对酒爱新鹅。引颈嗔船逼逼：一作过，无行乱眼多。翅开遭宿雨，力小困沧波。客散层城暮，狐狸奈若何。

送韦郎司直归成都

窜身来蜀地，同病得韦郎。天下兵戈满，江边岁月长。别筵花欲暮，春日鬓俱苍。为问南溪竹竹：一作笋，抽梢合过墙。

台上得凉字

改席台能迥能：一作为，留门月复光。云霄遗暑湿，山谷进风凉。老去一杯足，谁怜屡舞长。何烦把官烛，似恼鬓毛苍。

章梓州水亭

原注：时汉中王兼道士席谦在会，同用荷字韵。

城晚通云雾，亭深到芰荷。吏人桥外少，秋水席边多。近属淮王至，高门蓟子过。荆州爱山简，吾醉亦长歌。

有感五首

将帅蒙恩泽，兵戈有岁年。至今劳圣主，何以报皇天。白骨新交战，云台旧拓边钱笺：唐自武德以来，开拓边境，地连西域，皆置都督府州县。开元中，置朔方等处节度使以统之。禄山反后数年间，西北数十州相继沦没，尽取河西、陇右之地，自凤翔以西，邻州以北，皆为左衽矣。乘槎断消息，无处觅张骞钱笺：李之芳被留，次年始放还，故云。

幽蓟余蛇豕，乾坤尚虎狼。诸侯春不贡，使者日相望。慎勿吞青海，无劳问越裳。大君先息战，归马华山阳钱笺云：是时史朝义下诸降将奄有幽魏之地，骄恣不贡；代宗懦弱，不能致讨。此诗云：“慎勿吞青海，无劳问越裳。”安有节镇之近不修职贡，而顾能从事远略者乎？盖叹之也。息战、归马，谓其不复能用兵，而婉辞以讥之也。

洛下舟车入，天中贡赋均。日闻红粟腐，寒待翠华春。莫取金汤固，长令宇宙新。不过行俭德，盗贼本王臣钱笺：自吐蕃入寇，车驾东幸，议者劝帝都洛阳，代宗然之。子仪上章奏谏，代宗省表垂涕，亟还京师。其略曰：“东周之地，久陷贼中，宫室焚烧，十不存一。矧其土地狭阨，才数百里，东有成皋，南有二室，险不足恃，适为战场。明明天子，躬俭节用，苟能黜素餐之吏，去冗食之官，抑竖刁易牙之权，任蘧瑗史之直，则黎元自理，盗贼自平。中兴之功，旬月可冀。”此诗后四句，正隐括汾阳论奏大意。

丹桂风霜急，青梧日夜凋。由来强干地，未有不臣朝。受钺亲贤往，卑宫制诏遥。终依古封建，岂独听箫韶钱笺：初，房琯建分镇讨贼之议。诏曰：“令元子北略朔方，命诸王分守重镇。”诏下，远近相庆，成思效忠于兴复。禄山抚膺曰：“吾不得天下矣！”肃宗即位，恶琯，贬之，用其诸子统师，然皆不出京师，遥制而已。宗藩削弱，藩镇不臣。公追叹朝廷不用琯议，失强干弱枝之义，而有事则仓卒以亲贤授钺也。“丹桂”言王室，“青梧”言宗藩也。卑宫制诏，即天宝十五载七月丁卯，制置天下之诏也。谓其分封诸王，如禹之与子，故以卑宫言之。《壮游》诗“禹功亦命子”，此其证也。落句言不依古封建，而欲坐听箫韶，不可得也。公之冒死救琯，岂独以交友之故哉。

胡灭人还乱胡：一作盗，兵残将自疑。登坛名绝假，执玉尔何迟。领郡辄无色，之官皆有词。愿闻哀痛诏，端拱问疮痍钱笺：李肇《国史补》：开元以前，有事于外，则命使臣，否则止。自置八节度、十采访，始有坐而为使。其后名号益广，大抵生于置兵，盛于专利，普于衔命。于是为使则重，为官则轻。故天宝末，佩印有至四十者；大历中，请俸有至千贯者。宦官内外，悉属之使。旧为权臣所管，州县所理，今属中人者有之。此诗云：“登坛名绝假”，谓诸将兼官太多，所谓坐而为使也。“领郡辄无色”，州郡皆权臣所管，不能自达，故曰无色也。“之官皆有词”，所谓为使则重，为官则轻也。《送陵州路使君》诗云：“王室比多难，高官皆武臣。”与此正相发明。东坡谓唐郡县多不得人，由重内轻外者，此天宝以前事。以言乎广德之时，则迂矣。

送元二适江左

乱后今相见，秋深复远行。风尘为客日，江海送君情。晋室丹阳尹，公孙白帝城。经过自爱惜，取次莫论兵原注：元尝应孙吴科举。

薄游

淅淅风生砌淅淅：一作渐渐，团团日隐墙日：一作月。遥空秋雁灭，半岭暮云长。病叶多先坠，寒花只暂香。巴城添泪眼，今夜复清光清：一作秋。

薄暮

江水最深地最深：一作长流，山云薄暮时。寒花隐乱草，宿鸟探深枝探：一作择。故国见何日，高秋心苦悲。人生不再好，鬓发自成丝自：一作白。

放船

送客苍溪县，山寒雨不开。直愁骑马滑，故作放舟回。青惜峰峦过，黄知桔柚来。江流大自在大：一作天，坐稳兴悠哉。

赠韦赞善别

扶病送君发，自怜犹不归。只应尽客泪，复作掩荆扉。江汉故人少，音书从此稀。往还二十载，岁晚寸心违。

警急 原注：时高公适领西川节度。

才名旧楚将，妙略拥兵机。玉垒虽传檄，松州会解围。和亲知拙计，公主漫无归。青海今谁得，西戎实饱飞钱笺：至德二载，永王磷反，适因陈江东利害，永王必败。上奇其对，以适为扬州左都督府长史、淮南节度使，故云旧楚将。《旧书》：“代宗即位，吐蕃陷陇右，渐逼京畿。适练兵于蜀，临吐蕃南境以牵制之。师出无功，而松、维等州寻为蕃兵所陷，以黄门侍郎严武代还。”此诗松州未陷时作也。

王命

汉北豺狼满，巴西道路难。血埋诸将甲，骨断使臣鞍钱笺：广德元年，李之芳等使吐蕃，被留二年方得归。牢落新烧栈，苍茫旧筑坛。深怀喻蜀意，恸哭望王官。

征夫

十室几人在，千山空自多。路衢唯见哭，城市不闻歌。漂梗无安地，衔枚有荷戈。官军未通蜀，吾道竟如何。

西山三首

夷界荒山顶，蕃州积雪边钱笺：高适疏云：今所界吐蕃城堡，不过平戎以西数城，邈在穷山之巅，垂于险绝之木，运粮于束马之路，坐甲于无人之乡。李宗谔：《国经》：维州，南界江城，岷山连岭而西，不知其极，北望高山，积雪如玉，东望成都若井底，一面孤峰，三面临江，是西蜀控吐蕃之要冲。筑城依白帝依：一作连，转粟上青天。蜀将分旗鼓，羌兵助铠铤助：一作动。西南背和好，杀气日相缠。

辛苦三城戍，长防万里秋。烟尘侵火井，雨雪闭松州。风动将军幕，天寒使者裘。漫山贼营垒贼营：一作成壁，回首得无忧钱笺：广德元年，吐蕃陷松、维、保三城及云山、新筑二城，高适不能救，于是剑南、西山诸州亦入于吐蕃。

子弟犹深入，关城未解围。蚕崖铁马瘦，灌口米船稀。辩士安边策，元戎决胜威。今朝乌鹊喜，欲报凯歌归。

对雨

莽莽天涯雨，江边独立时。不愁巴道路，恐湿汉旌旗。雪岭防秋急，绳桥战胜迟。西戎甥舅礼，未敢背恩私。

岁暮

岁暮远为客，边隅还用兵。烟尘犯雪岭，鼓角动江城。天地日流血，朝庭谁请缨。济时敢爱死，寂寞壮心惊。

送李卿晔

王子思归日，长安已乱兵。沾衣问行在，走马向承明。暮景巴蜀僻，春风江汉清。晋山虽自弃，魏阙尚含情。

城上

草满巴西绿，空城白日长空城：一作城空。风吹花片片，春动水茫茫春动水：一作春送雨。八骏随天子，群臣从武皇。遥闻出巡狩，早晚遍遐荒。

江亭王阆州筵饯萧遂州

离亭非旧国，春色是他乡。老畏歌声断断：一作短，愁随舞曲长。二天开宠饯，五马烂生光。川路风烟接，俱宜下凤凰。

陪王使君晦日泛江就黄家亭子二首

山豁何时断，江平不肯流。稍知花改岸，始验鸟随舟。结束多红粉，欢娱恨白头。非君爱人客，晦日更添愁。

有径金沙软，无人碧草芳。野畦连蛱蝶，江槛俯鸳鸯。日晚烟花乱，风生锦绣香。不须吹急管，衰老是悲伤。

泛江

方舟不用楫，极目总无波。长日容杯酒，深江净绮罗。乱离还奏乐，飘泊且听歌。故国流清渭，如今花正多。

暮寒

雾隐平郊树，风寒广岸波。沉沉春色静，惨惨暮寒多。戍鼓犹长击，林莺遂不歌。忽思高宴会，朱袖拂云和。

游子

巴蜀愁谁语，吴门兴杳然。九江春草外，三峡暮帆前。厌就成都卜，休为吏部眠。蓬莱如可到，衰白问群仙。

滕王亭子

寂寞春山路，君王不复行。古墙犹竹色，虚阁自松声。鸟鹊荒村暮，云霞过客情。尚思歌吹入，千骑拥霓旌拥：一作把。

玉台观

原注：滕王造。

浩劫因王造，平台访古游。彩云萧史驻，文字鲁恭留。宫阙通群帝，乾坤到十洲。人传有笙鹤，时过北山头。

十八家诗钞 卷十九

杜工部五律下三百四首

渡江

春江不可渡，二月已风涛。舟楫欹斜疾，鱼龙偃卧高。渚花张素锦张：一作兼，汀草乱青袍。戏问垂纶客，悠悠见汝曹见：一作是。

寄贺兰铦

朝野欢娱后，乾坤震荡中。相随万里日，总作白头翁。岁晚仍分袂，江边更转蓬。勿云俱异域，饮啄几回同。

别房太尉墓

他乡复行役，驻马别孤坟。近泪无干土，低空有断云低空：一作空山。对棋陪谢傅，把剑觅徐君。唯见林花落，莺啼送客闻。

自阆州领妻子却赴蜀山行三首

汩汩避群盗，悠悠经十年。不成向南国，复作游西川。物役水虚照，魂伤山寂然。我生无倚著，尽室畏途边。

长林偃风色，回复意犹迷复：一作首。衫裛翠微润，马衔青草嘶。栈悬斜避石栈：一作径，桥断却寻溪。何日干戈尽，飘飘愧老妻。

行色递隐见，人烟时有无。仆夫穿竹语，稚子入云呼。转石惊魑魅，抨弓落狖鼯。真供一笑乐，似欲慰穷途。

归来

客里有所适适：一作过，归来知路难。开门野鼠走，散帙壁鱼干。洗杓开新酝开：一作斟，低头著小冠。凭谁给曲蘖，细酌老江干。

过故斛斯校书庄二首

自注：老儒艰难，时病于庸蜀，叹其没后，方授一官。

此老已云没，邻人嗟未休未：一作亦。竟无宣室召，徒有茂林求。妻子寄他食，园林非昔游。空余繐帷在余：一作堂，淅淅野风秋。

燕入非傍舍，鸥归祗故池。断桥无复板，卧柳自生枝。遂有山阳作，多惭鲍叔知。素交零落尽，白首泪双垂。

寄邛州崔录事

邛州崔录事，闻在果园坊。久待无消息，终朝有底忙。应愁江树远，怯见野亭荒。浩荡风尘外尘：一作烟。外：一作际，谁知酒熟香。

严郑公阶下新松得沾字

弱质岂自负，移根方尔瞻。细声闻玉帐闻：一作侵，疏翠近珠帘。未见紫烟集，虚蒙清露沾。何当一百丈，欹盖拥高檐。

严郑公宅同咏竹得香字

绿竹半含箨，新梢才出墙。色侵书帙晚，阴过酒樽凉。雨洗涓涓净，风吹细细香。但令无剪伐，会见拂云长。

军中醉歌寄沈八刘叟

酒渴爱江清，余甘漱晚汀。软沙欹坐稳，冷石醉眠醒。野膳随行帐，华音发从伶。数杯君不见，都已遣沉冥都：一作醉。

村雨

雨声传两夜，寒事飒高秋。揽带看朱绂揽：一作挈，开箱睹黑裘。世情只益睡，盗贼敢忘忧。松菊新沾洗，茅斋慰远游。

独坐

悲秋回白首，倚杖背孤城。江敛洲渚出，天虚风物清。沧溟恨衰谢恨：一作服，朱绂负平生。仰羡黄昏鸟，投林羽翮轻。

倦夜

竹凉侵卧内，野月满庭隅。重露成涓滴，稀星乍有无。暗飞萤自照，水宿鸟相呼。万事干戈里，空悲清夜徂。

晚秋陪严郑公摩诃池泛舟得溪字

湍驶风醒酒，船回雾起堤。高城秋自落，杂树晚相迷。坐触鸳鸯起，巢倾翡翠低。莫须惊白鹭，为伴宿青溪青：一作清。

送舍弟颖赴齐州三首

岷岭南蛮北，徐关东海西。此行何日到，送汝万行啼。绝域惟高枕，清风独杖藜。危时暂相见，衰白意都迷。

风尘暗不开，汝去几时来。兄弟分离苦，形容老病催。江通一柱观，日落望乡台。客意长东北，齐州安在哉。

诸姑今海畔钱笺：公作《范阳太君卢氏墓志》：审言之女，薛氏所出者，适魏上瑜、裴荣期、卢正均，皆前卒。卢氏所出者，适京兆王佑，会稽贺伪。会稽濒于海也，两弟亦山东。去傍干戈觅，来看道路通。短衣防战地，匹马逐秋风。莫作俱流落，长瞻碣石鸿。

怀旧

地下苏司业，情亲独有君。那因丧乱后，便作死生分。老罢知明镜，悲来望白云。自从失词伯，不复更论文原注：公前名预，因避御讳，改为源明。

初冬

垂老戎衣窄，归休寒色深。渔舟上急水，猎火著高林。日有习池醉，愁来梁父吟。干戈未偃息，出处遂何心。

观李固请司马弟山水图三首

易简高人意易简：一作简易。意：一作体，匡床竹火炉。寒天留远客，碧海挂新图。虽对连山好，贪看绝岛孤。群仙不愁思，冉冉下蓬壶。

方丈浑连水，天台总映云。人间长见画，老去恨空闻老去：一作身老。范蠡舟偏小，王乔鹤不群。此生随万物，何路出尘氛。

高浪垂翻屋，崩崖欲压床。野桥分子细，沙岸绕微茫。红浸珊瑚短，青悬薜荔长。浮查并坐得并坐得：一作相并坐，仙老暂相将。

送王侍御往东川放生池祖席

东川诗友合，此赠怯轻为。况复传宗匠，空然惜别离。梅花交近野，草色向平池。傥忆江边卧，归期愿早知。

正月三日归溪上有作简院内诸公

野外堂依竹，篱边水向城。蚁浮仍腊味，鸥泛已春声。药许邻人，书从稚子擎。白头趋幕府，深觉负平生。

春日江村五首

农务村村急，春流岸岸深。乾坤万里眼，时序百年心。茅屋还堪赋，桃源自可寻。艰难昧生理昧：一作贱，飘泊到如今。

迢递来三蜀，蹉跎有六年。客身逢故旧，发兴自林泉。过懒从衣结，频游任履穿。藩篱颇无限颇无限：一作无限景，恣意向江天向：一作买。

种竹交加翠，栽桃烂漫红。经心石镜月，到面雪山风。赤管随王命，银章付老翁。岂知齿牙落，名玷荐贤中。

扶病垂朱绂，归休步紫苔。郊扉存晚计，幕府愧群材。燕外晴丝卷，鸥边水叶开。邻家送鱼鳖，问我数能来。

群盗哀王粲，中年召贾生。登楼初有作，前席竟为荣。宅入先贤传，才高处士名。异时怀二子，春日复含情。

春远

自此以上皆入蜀居成都草堂中，间寓梓州、阆州及再至成都之诗。

肃肃花絮晚，菲菲红叶轻。日长唯鸟雀，春远独柴荆。数有关中乱，何曾剑外清。故乡归不得，地入亚夫营。

承闻故房相公灵榇自阆州启殡归葬东都有作二首

远闻房太尉尉：一作守，非，归葬陆浑山。一德兴王后，孤魂久客间。孔明多故事，安石竟崇班。他日嘉陵泪，仍沾楚水还。

丹旐飞飞日，初传发阆州。风尘终不解，江汉忽同流。剑动亲身匣，书归故国楼。尽哀知有处，为客恐长休。

宴戎州杨使君东楼

以下皆过戎州、渝州及居云安、夔州之诗。

胜绝惊身老，情忘发兴奇。座从歌妓密，乐任主人为。重碧拈春酒拈：旧作酤，一作擎。春：一作筒。钱笺：元稹《元日》诗：“羞看稚子先拈酒。”白乐天《岁假》诗：“岁酒先拈辞不得。”拈酒，唐人语也；作酤，非是，轻红擘荔枝。楼高欲愁思，横笛未休吹。

喜雨

南国旱无雨，今朝江出云。入空才漠漠，洒迥已纷纷。巢燕高飞尽，林花润色分。晚来声不绝，应得夜深闻。

渝州候严六侍御不到先下峡

闻道乘骢发，沙边待至今。不知云雨散，虚费短长吟。山带乌蛮阔，江连白帝深。船经一柱观，留眼共登临。

宴忠州使君侄宅

出守吾家侄，殊方此日欢。自须游阮舍舍：一作巷，不是怕湖滩。乐助长歌逸逸：一作送，杯饶旅思宽。昔曾如意舞，牵率强为看。

闻高常侍亡

原注：忠州作。

归朝不相见，蜀使忽传亡。虚历金华省，何殊地下郎。致君丹槛折，哭友白云长。独步诗名在，只令故旧伤。

禹庙

禹庙空山里，秋风落日斜。荒庭垂桔柚，古屋画龙蛇。云气嘘青壁嘘青：一作生虚，江声走白沙。早知乘四载，疏凿控三巴。

题忠州龙兴寺所居院壁

忠州三峡内，井邑聚云根。小市常争米，孤城早闭门。空看过客泪，莫觅主人恩。淹泊仍愁虎泊：一作薄，深居赖独园。

哭严仆射归榇

素幔随流水，归舟返旧京。老亲如宿昔如：一作知，部曲异平生。风逆蛟龙匣逆：一作送。匣：一作雨，天长骠骑营骠：一作票。一哀三峡暮，遗后见君情。

旅夜书怀

细草微风岸，危樯独夜舟。星垂平野阔星垂：俗本作星随，月涌大江流。名岂文章著，官应老病休应：一作因，非。飘零何所似零：一作飘？天地一沙鸥。

云安九日郑十八携酒陪诸公宴

寒花开已尽，菊蕊独盈枝。旧摘人频异，轻香酒踅随。地偏初衣：同袷，山拥更登危。万国皆戎马，酣歌泪欲垂。

别常征君

儿扶犹杖策，卧病一秋强。白发少新洗，寒衣宽总长。故人忧见及，此别泪相忘。各逐萍流转，来书细作行。

长江二首

众水会涪万，瞿塘争一门。朝宗人共挹，盗贼尔谁尊。孤石隐如马，高萝垂饮猿。归心异波浪，何事即飞翻。

浩浩终不息，乃知东极临。众流归海意，万国奉君心。色借潇湘阔，声驱滟预沉沉：一作深。未辞添雾雨，接上过衣襟过：一作遇。

怀锦水居止二首

军旅西征僻，风尘战伐多。犹闻蜀父老，不忘舜讴歌。天险终难立，柴门岂重过谓此生不复能经过成都草堂也。朝朝巫峡水，远逗锦江波远逗：一作远远。

万里桥西宅西：一作南，百花潭北庄。层轩皆面水，老树饱经霜。雪岭界天白，锦城曛日黄。惜哉形胜地，回首一茫茫。

将晓二首

石城除击柝，铁锁欲开关。鼓角悲荒塞，星河落曙山。巴人常小梗，蜀使动无还。垂老孤帆色，飘飘犯百蛮巴人二句应作一气读，谓巴人之往成都者，常被梗阻，不得还归也。

军吏回官烛，舟人自楚歌。寒沙蒙薄雾，落月去清波。壮惜身名晚，衰阵斤应接多。归朝日簪笏，筋力定如何。

遣愤

闻道花门将，论功未尽归。自从收帝里，谁复总戎机。蜂虿终怀毒，雷霆可震威。莫令鞭血地，再湿汉臣衣。

又雪

南雪不到地，青崖沾未消。微微向日薄，脉脉去人遥。冬热鸳鸯病，峡深豺虎骄。愁边有江水，焉得北之朝。

雨

冥冥甲子雨，已度立春时。轻箑烦相向烦：一作须，纤缔恐自疑。烟添才有色，风引更如丝。直觉巫山暮，兼催宋玉悲。

南楚

南楚青春异，暄寒早早分。无名江上草，随意岭头云。正月蜂相见，非时鸟共闻。杖藜妨跃马，不是故离群。

子规

峡里云安县，江楼翼瓦齐。两边山木合，终日子规啼。眇眇春风见，萧萧夜色凄凄：一作栖。客愁那听此，故作傍人低一作故傍旅人低。

船下夔州郭宿雨湿不得上岸别王十二判官

依沙宿舸船，石濑月涓涓。风起春灯乱，江鸣夜雨悬。晨钟云岸湿岸：一作外，胜地石堂烟烟：一作偏。柔橹轻鸥外，含情觉汝贤情：一作凄。

移居夔州郭

伏枕云安县，迁居白帝城。春知催柳别，江与放船清。农事闻人说，山光见鸟情。禹功饶断石，且就土微平。

晓望白帝城盐山

钱笺：《水经注》：广溪峡，其间三十里，颓岩倚木，厥势殆交。北岸山上有神渊，渊北有白盐崖，高可千余丈。土人见其高白，因以名之。《方舆胜览》：在城东七十里，崖壁五十余里，其色炳耀，状若白盐。

徐步携班杖，看山仰白头。翠深开断壁，红远结飞楼。日出清江望清：一作寒，暄和散旅愁。春城见松雪，始拟进归舟。

上白帝城

城峻随天壁，楼高更女墙更：一作望。江流思夏后，风至忆襄王。老去闻悲角，人扶报夕阳。公孙初恃险，跃马意何长。

滟灏堆

巨石水中央，江寒出水长。沉牛答云雨，如马戒舟航。天意存倾覆，神功接混茫。干戈连解缆，行止忆垂堂。

忆郑南

钱笺：寺名伏毒，在华州郑南县。《刘禹锡别集》云：舅氏牧华州，前后由华觐谒。陪登伏毒寺。曾题诗于梁：“今典冯翊，南望三峰，浩然生思”，寄诗云：“曾作关中客，频经伏毒岩。晴烟沙苑树，晚日渭川帆。”

郑南伏毒寺，潇洒到江心。石影衔珠阁，泉声带玉琴。风杉曾曙倚，云峤忆春临。万里苍茫水苍茫：一作苍浪。水：一作外，龙蛇只自深。

奉寄李十五秘书文嶷二首

避暑云安县，秋风早下来。暂留鱼复浦留：一作之，同过楚王台。猿鸟千崖窄，江湖万里开。竹枝歌未好，画舸莫迟回竹枝歌，巴渝之遗音，惟峡人善唱。

行李千金赠，衣冠八尺身。飞腾知有策，意度不无神。班秩兼通贵，公侯出异人。玄成负文彩，世业岂沉沦。

热三首

雷霆空霹雳，云雨竟虚无。炎赫衣流汗，低垂气不苏。乞为寒水玉，愿作冷秋菰。那似儿童岁那：一作何，风凉出舞雩。

瘴云终不灭，泸水复西来。闭户人高卧，归林鸟却回。峡中都似火，江上只空雷空：一作闻。想见阴宫雪，风门飒沓开沓：一作踏。

朱李沉不冷，凋胡炊屡新胡：一作菰。将衰骨尽痛，被喝味空频喝：一作褐，非。翕炎蒸景，飘飖征戍人。十年可解甲，为尔一沾巾。

晚晴

返照斜初彻返：一作晚。彻：一作散，浮云薄未归。江虹明远饮，峡雨落余飞。凫雁终高去雁：一作鹤，熊罴觉自肥。秋分客尚在，竹露夕微微夕：一作久。

雨

万木云深隐，连山雨未开。风扉掩不定，水鸟过仍回过：一作去。鲛馆如鸣杼，樵舟岂伐枚。清凉破炎毒，衰意欲登台。

白盐山

卓立群峰外，蟠根积水边钱笺：《荆州记》曰：三峡之首，北岸有白盐峰，峰下有黄龙滩，水最急，沿溯所忌，故曰“积水边”也。他皆任厚地，尔独近高天尔：一作我。白榜千家邑，青秋万估船估：一作古，一作里。词人取佳句，刻画竟谁传谁：一作难。

送十五弟侍御使蜀

喜弟文章进，添予别兴牵。数杯巫峡酒，百丈内江船。未息豺狼斗，空催犬马年。归朝多便道，搏击望秋天。

中宵

西阁百寻余，中宵步绮疏。飞星过水白，落月动沙虚。择木知幽鸟，潜波想巨鱼。亲朋满天地，兵甲少来书。

不寐

瞿塘夜水黑，城内改更筹。翳翳月沉雾，辉辉星近楼。气衰甘少寐。心弱恨容愁容：一作多，一作知。多垒满山谷，桃源无处求无：一作何。

中夜

中夜江山静，危楼望北辰。长为万里客，有愧百年身。故国风云气，高堂战伐尘。胡雏负恩泽，嗟尔太平人。

垂白

垂白冯唐老，清秋宋玉悲。江喧长少睡，楼迥独移时。多难身何补，无家病不辞。甘从千日醉，未许七哀诗。

草阁

草阁临无地，柴扉永不关。鱼龙回夜水，星月动秋山。久露晴初湿久：一作夕。晴：一作清，高云薄未还。泛舟惭小妇，飘泊损红颜。

江月

江月光于水于：一作如，高楼思杀人。天边长作客，老去一沾巾。玉露涛清影：一作团，银河没半轮。谁家挑锦字，烛灭翠眉颦。

月圆

孤月当楼满，寒江动夜扉。委波金不定，照席绮逾依。未缺空山静，高悬列宿稀。故园松桂发，万里共清辉。

宿江边阁

暝色延山径，高斋次水门。薄云岩际宿，孤月浪中翻。鹳鹤追飞静静：一作尽，豺狼得食喧。不眠忧战伐，无力正乾坤。

西阁雨望

楼雨沾云幔，山寒著水城寒：一作高。径添沙面出，湍减石棱生。菊蕊凄疏放，松林驻远情。滂沱朱槛湿，万客傍檐楹客傍：一作虑倚。

雨四首

微雨不滑道，断云疏复行。紫崖奔处黑，白鸟去边明。秋日新沾影，寒江旧落声。柴扉临野碓，半湿捣香粳湿：一作得。

江雨旧无时，天晴忽散丝。暮秋沾物冷，今日过云迟。上马回休出，看鸥坐不移。高轩当滟预高：一作层，润色静书帷。

物色岁将晏，天隅人未归。朔风鸣淅淅，寒雨下霏霏。多病久加饭，衰容新授衣。时危觉凋丧，故旧短书稀。

楚雨石苔滋，京华消息迟。山寒青兕叫，江晚白鸥饥。神女光钿落，鲛人织杼悲。繁忧不自整，终日洒如丝。

江上

江上日多雨雨：一作病，萧萧荆楚秋。高风下木叶，永夜揽貂裘揽：一作挈。勋业频看镜，行藏独倚楼。时危思报主，衰谢不能休。

雨晴

雨时山不改，晴罢峡如新。天路看殊俗，秋江思杀人。有猿挥泪尽，无犬附书频附：一作送。故国愁眉外，长歌欲损神。

西阁夜

恍惚寒江暮江：旧作山，逶迤白雾昏。山虚风落石，楼静月侵门。击柝可怜子，无衣何处村。时危关百虑，盗贼尔犹存。

月

四更山吐月，残夜水明楼。尘匣元开镜，风帘自上钩。兔应疑鹤发，蟾亦恋貂裘。斟酌妲娥寡妲：一作嫦，天寒奈九秋奈：一作耐。

西阁三度期大昌严明府同宿不到

问子能来宿，今宜索故要。匣琴虚夜夜，手板自朝朝。金吼霜钟彻，花催蜡炬销。早凫江槛底，双影漫飘飘。

巫峡敝庐奉赠侍御四舅别之澧朗

江城秋日落，山鬼闭门中。行李淹吾舅，诛茅问老翁。赤眉犹世乱，青眼只途穷。传语桃源客，人今出处同。

第五弟丰独在江左近三四载寂无消息觅使寄此二首

乱后嗟吾在，羁栖见汝难。草黄骐骥病，沙晚鹊钨寒晚：一作暖。楚设关城险，吴吞水府宽。十年朝夕泪，衣袖不曾干。

闻汝依山寺，杭州定越州。风尘淹别日，江汉失清秋。影著啼猿树，魂飘结蜃楼。明年下春水，东尽白云求。

九日诸人集于林

九日明朝是，相要旧俗非。老翁难早出，贤客幸知归。旧采黄花剩，新梳白发微。漫看年少乐，忍泪已沾衣。

洞房

洞房环佩冷，玉殿起秋风。秦地应新月，龙池满旧宫钱笺：《唐乐志》：龙池乐，玄宗所作也。玄宗龙潜之时，宅在隆庆坊。宅南，坊人所居，变为池，望气者亦异焉。玄宗正位，以坊为宫，池水逾大，游漫数里，为此乐以致其祥也。《南部新书》：兴庆宫九龙池，在大同殿古基之南，西对瀛州门，周环数顷，水极深广，北望之渺然，东西微狭。中有龙潭，泉源不竭，虽历冬夏，未尝耗减。系舟今夜远，清漏往时同。万里黄山北，园陵白露中。

宿昔

宿昔青门里，蓬莱仗数移。花娇迎杂树，龙喜出平池。落日留王母，微风倚少儿。宫中行乐秘，少有外人知。

能画

能画毛延寿，投壶郭舍人。每蒙天一笑，复似物皆春皆：一作初。政化平如水，皇明断若神明：一作恩。时时用抵戏，亦未杂风尘。

斗鸡

斗鸡初赐锦钱笺：《东城老父传》：明皇以乙酉生而喜斗鸡，是兆乱之象也。时贾昌为五百小儿长，天子甚爱幸之，金银之赐，日至其家，舞马既登床既：一作解。钱笺：《明皇杂录》：上每赐宴酺，则御勤政楼，教坊为角抵戏、斗鸡，宫人数百，饰以珠翠，衣以锦绣，自帏中击雷鼓，为《破阵乐》。又令教舞马，四蹄各为左右，分为部目，为某家宠、某家骄。时塞外以善马来贡者，上俾之教习，无不曲尽其妙。因令衣以文绣，络以金铃，饰其鬣间，杂以珠玉，奋首鼓尾，纵横应节。又施三层板床，舞马于上，抃转如飞。或命壮士举榻，马舞于榻上，乐工数十人立于前后左右。皆衣淡黄衫、文玉带。安禄山乱，马散落人间，田承嗣得之。一日，军中大飨，马闻乐而舞，承嗣以为妖而杀之。帘下宫人出，楼前御曲长曲：一作柳。仙游终一，女乐久无香。寂寞骊山道，清秋草木黄。

历历

历历开元事，分明在眼前。无端盗贼起，忽已岁时迁。巫峡西江外，秦城北斗边。为郎从白首，卧病数秋天。

洛阳

洛阳昔陷没，胡马犯潼关。天子初愁思，都人惨别颜。清笳去宫阙，翠盖出关山。故老仍流涕，龙髯幸再攀。

骊山

骊山绝望幸，花萼罢登临钱笺：郑綮《传信记》：上于东都起五王宅，于上都置花萼楼，盖与诸王为会集宴乐之地。上与诸王靡日不会聚。杜云“花萼罢登临”，盖是时明皇已厌世矣。地下无朝烛，人间有赐金。鼎湖龙去远，银海雁飞深。万岁蓬莱日，长悬旧羽林钱笺：玄宗用万骑军平韦庶人之难，以登大位。万骑本隶左右羽林，后改为龙武军，与左右羽林为北四门军。

提封

提封汉天下，万国尚同心。借问悬军守军：一作车，何如俭德临。时征俊又入，莫虑犬羊侵莫虑：一作草窃。愿戒兵犹火，恩加四海深。○按此八首当为一时所作，可作一章读。《洞房》《宿昔》《能画》《斗鸡》四首，追忆开元盛时宫中淫乐之事；《历历》一首，自叹今日在夔凄凉之状；《洛阳》《骊山》二首，吊明皇之不终；《提封》一首，惩前而思所以毖后也。

覆舟二首

巫峡盘涡晓，黔阳贡物秋。丹砂同陨石，翠羽共沉舟。羁使空斜影，龙居积流居：一作宫。篙工幸不溺，俄顷逐轻鸥。

竹宫时望拜，桂馆或求仙。姹女凌波日，神光照夜年。徒闻斩蛟剑，无复爨犀船。使者随秋色，迢迢独上天。

送李功曹之荆州充郑侍御判官重赠

曾闻宋玉宅，每欲到荆州。此地生涯晚，遥悲水国秋悲：一作通。孤城一柱观，落日九江流。使者虽光彩，青枫远自愁。

夜宿西阁晓呈元二十一曹长

城暗更筹急，楼高雨雪微。稍通绡幕霁，远带玉绳稀。门鹊晨光起起：一作喜，樯乌宿处飞。寒江流甚细，有意待人归。

西阁口号呈元二十一

山木抱云稠，寒空绕上头。雪岩才变石，风幔不依楼。社稷堪流涕，安危在运筹。看君话王室，感动几销忧。

不离西阁二首

江柳非时发，江花冷色频。地偏应有瘴，腊近已含春。失学从愚子，无家任老身。不知西阁意，肯别定留人末句言不知西阁之意肯别我乎，抑定留人乎。

西阁从人别，人今亦故亭。江云飘素练，石壁断空青。沧海先迎日，银河倒列星。平生耽胜事，吁骇始初经。

览镜呈柏中丞

渭水流关内，终南在日边。胆销豺虎窟，泪入犬羊天。起晚堪从事，行迟更学仙旧注：凡仕者必早起，起晚矣尚堪从事乎？学仙者必身轻步疾，行迟矣更可学仙乎。镜中衰谢色，万一故人怜。

陪柏中丞观宴将士二首

极乐三军士，谁知百战场。无私齐绮馔，久坐密金章。醉客沾鹦鹉，佳人指凤凰。几时来翠节，特地引红妆。

绣段装檐额，金花帖鼓腰。一夫先舞剑，百戏后歌：一作樵。江树城孤远，云台使寂寥。汉朝频选将，应拜霍嫖姚。

峡口二首

峡口大江间，西南控百蛮。城欹连粉堞，岸断更青山。开辟当天险，防隅一水关。乱离闻鼓角，秋气动哀颜。

时清关失险，世乱戟如林。去矣英雄事，荒哉割据心。芦花留客晚，枫树坐猿深。疲茶烦亲故，诸侯数赐金自注：主人柏中丞频分月俸。

瞿塘两崖

三峡传何处，双崖壮此门。入天犹石色，穿水忽云根。猱玃须髯古，蛟龙窟宅尊。羲和冬驭近，愁畏日车翻。

送鲜于万州迁巴州

京兆先时杰，琳琅照一门。朝廷偏注意，接近与名藩。祖帐排舟数，寒江触石喧。看君妙为政，他日有殊恩。

奉送十七舅下邵桂

绝域三冬暮，浮生一病身。感深辞舅氏，别后见何人。缥缈苍梧帝，推迁孟母邻。昏昏阻云水，侧望苦伤神。

寄杜位

自注：顷者与位同在故严尚书幕。

寒日经檐短，穷猿失木悲。峡中为客恨，江上忆君时。天地身何在在：一作往，风尘病敢辞。封书两行泪，沾洒裛新诗。

瀼西寒望

水色含群动，朝光切太虚。年侵频怅望侵：一作终，兴远一萧疏。猿挂时相学，鸥行炯自如。瞿塘春欲至，定卜瀼西居。

江梅

梅蕊腊前破，梅花年后多。绝知春意好好：一作早，最奈客愁何。雪树元同色，江风亦自波。故园不可见，巫岫郁嵯峨。

庭草

楚草经寒碧，庭春入眼浓。旧低收叶举，新掩卷牙重。步履宜轻过，开筵得屡供。看花随节序，不敢强为容。

鹦鹉

一作剪羽。

鹦鹉含愁思，聪明忆别离。翠衿浑短尽，红觜漫多知。未有开笼日，空残旧宿枝。世人怜复损，何用羽毛奇。

孤雁

孤雁不饮啄，飞鸣声念群。谁怜一片影，相失万重云。望断似犹见断：一作尽，哀多如更闻。野鸦无意绪，鸣噪亦纷纷亦：一作自。

鸥

江浦寒鸥戏，无他亦自饶。却思翻玉羽，随意点春苗。雪暗还须浴浴：一作落，风生一任飘。几群沧海上，清影日萧萧。

猿

袅袅啼虚壁，萧萧挂冷枝。艰难人不免，隐见尔如知。惯习元从众，全生或用奇。前林腾每及，父子莫相离。

麂

永与清溪别，蒙将玉馔俱。无才逐仙隐，不敢恨庖厨。乱世轻全物，微声及祸枢。衣冠兼盗贼，饕餮用斯须。

鸡

纪德名标五，初鸣度必三。殊方听有异，失次晓无惭。问俗人情以，充庖尔辈堪。气交亭育际，巫峡漏司南。

黄鱼

日见巴东峡，黄鱼出浪新。脂膏兼饲犬，长大不容身。筒桶相沿久，风雷肯为伸伸：一作神。泥沙卷涎沫，回首怪龙鳞。

白小

白小群分命，天然二寸鱼。细微沾水族，风俗当园蔬。入肆银花乱，倾筐雪片虚。生成犹拾卵，尽取义何如。

老病

老病巫山里，稽留楚客中。药残他日裹，花发去年丛。夜足沾沙雨，春多逆水风。合分双赐笔钱笺：《汉官仪》：尚书丞郎，月给赤管大笔一双，隃糜墨一枚，犹作一飘蓬。

雨

始贺天休雨，还嗟地出雷。骤看浮峡过，密作渡江来。牛马行无色，蛟龙斗不开。干戈盛阴气，未必自阳台。

晴二首

久雨巫山暗，新晴锦绣文文：一作纹。碧知湖外草，红见海东云。竟日莺相和，摩霄鹤数群。野花干更落，风处急纷纷。

啼乌争引子，鸣鹤不归林。下食遭泥去，高飞恨久阴。雨声冲塞尽，日气射江深。回首周南客，驱驰魏阙心。

奉送韦中丞之晋赴湖南

宠渥征黄渐，权宜借寇频。湖南安背水，峡内忆行春。王室仍多故故：一作难，苍生倚大臣。还将徐孺榻，处处待高人。

别崔潩因寄薛据孟云卿

据：即璩。自注：内弟潩，赴湖南幕职。

志士惜妄动，知深难固辞。如何久磨砺，但取不磷缁。夙夜听忧主，飞腾急济时。荆州遇薛孟遇：一作过，为报欲论诗。

送王十六判官

客下荆南尽，君今复入舟。买薪犹白帝，鸣橹已沙头钱笺：吴若本注：江陵吴船至，泊于郭外沙头。《入蜀记》：过白湖抛江至升子铺。日入泊沙市。自公安至此六十里，自此至荆南，陆行十里，舟不复进矣。老杜云“买薪犹白帝，鸣橹已沙头”，又刘梦得云“沙头樯干上，始见春江阔”，皆谓此也。《方舆胜览》：沙头市至江陵城十五里。衡霍生春早，潇湘共海浮。荒林庾信宅，为仗主人留。

王十五前阁会

楚岸收新雨，春台引细风。情人来石上，鲜鲙出江中。邻舍烦书札，肩舆强老翁。病身虚俊味钱笺：《艺苑雌黄》：杜诗“俊味”亦有来处，《本草》“葫”注云：“此物煮为羹腥，极俊美”，何幸饫儿童。

怀灞上游

怅望东陵道，平生灞上游。春浓停野骑，夜宿敞云楼。离别人谁在，经过老自休。眼前今古意，江汉一归舟。

熟食日示宗文宗武

消渴游江汉，羁栖尚甲兵。几年逢熟食，万里逼清明。松柏邙山路邙：旧作卬，误。钱笺：邙山在偃师县北二里，子美先茔在洛，故有是句，风花白帝城。汝曹催我老，回首泪纵横。

又示两儿

令节成吾老，他时见汝心。浮生看物变，为恨与年深。长葛书难得，江州涕不禁。团圆思弟妹，行坐白头吟。

入宅三首

奔峭背赤甲，断崖当白盐。客居愧迁次，春色渐多添。花亚欲移竹，鸟窥新卷帘。衰年不敢恨，胜概欲相兼。

乱后居难定，春归客未还。水生鱼复浦，云暖麝香山。半顶梳头白半：樊作抬，过眉拄杖斑。相看多使者，一一问函关。

宋玉归州宅，云通白帝城。吾人淹老病，旅食岂才名。峡口风常急，江流气不平。只应与儿子，飘转任浮生。

卜居

归羡辽东鹤，吟同楚执珪。未成游碧海，著处觅丹梯。云嶂宽江北，春耕破滚西。桃红客若至，定似昔人迷昔：一作晋。

暮春题瀼西新赁草屋五首

久嗟三峡客，再与暮春期。百舌欲无语，繁花能几时。谷虚云气薄，波乱日华迟。战伐何由定，哀伤不在兹。

此邦千树橘，不见比封君。养拙干戈际，全生麇鹿群。畏人江北草，旅食瀼西云。万里巴渝曲，三年实饱闻。

彩云阴复白，锦树晓来青。身世双蓬鬓，乾坤一草亭。哀歌时自惜，醉舞为谁醒。细雨荷锄立，江猿吟翠屏。

壮年学书剑，他日委泥沙。事主非无禄，浮生即有涯。高斋依药饵，绝域改春华。丧乱丹心破，王臣未一家。

欲陈济世策，已老尚书郎。未息豺狼斗，空惭鸳鹭行。时危人事急急：一作恶，风逆羽毛伤逆：一作急。落日悲江汉，中宵泪满床。

过客相寻

穷老真无事，江山已定居。地幽忘盥栉，客至罢琴书。挂壁移筐果，呼儿间煮鱼间：一作问。时闻系舟楫，及此问吾庐。

竖子至

檀梨才缀碧，梅杏半传黄。小子幽园至，轻笼熟柰香。山风犹满把，野露及新尝。欹枕江湖客欹枕：一作欲寄，提携日月长。

得舍弟观书自中都已达江陵今兹暮春月末行李合到夔州悲喜相兼团圆可待赋诗即事情见乎词

尔过江陵府过：一作到，何时到峡州。乱离生有别，聚积病应瘳。飒飒开啼眼，朝朝上水楼。老身须付托，白骨更何忧。

喜观即到复题短篇二首

巫峡千山暗，终南万里春。病中吾见弟，书到汝为人。意答儿童问，来经战伐新新：一作尘。泊船悲喜后，款款话归秦。

待尔瞋乌鹊，抛书示粗鹡鸰。枝间喜不去，原上急曾经。江阁嫌津柳，风帆数驿亭。应谕十年事，捻绝始星星捻：赵作愁。

舍弟观归蓝田迎新妇送示两篇

汝去迎妻子，高秋念却回。即今萤已乱，好与雁同来。东望西江永永：旧作水，误，南游北户开。卜居期静处，会有故人杯。

楚塞难为别别：一作路，蓝田莫滞留。衣裳判白露判：平声，鞍马信清秋。满峡重江水，开帆八月舟。此时同一醉，应在仲宣楼。

园

仲夏流多水，清晨向小园。碧溪摇艇阔，朱果烂枝繁。始为江山静，终防市井喧。畦蔬绕茅屋，自足媚盘飧。

归

束带还骑马，东西却渡船。林中才有地，峡外绝无天。虚白高人静，喧卑俗累牵。他乡阅迟暮阅：一作悦，不敢废诗篇。

闻惠二过东溪特一送

惠子白驹瘦，归溪唯病身。皇天元老眼，空谷滞斯人。崖蜜松花熟熟：一作古，一作白，山杯竹叶新新：一作春。柴门了无事无：一作生，黄绮未称臣。

月三首

断续巫山雨，天河此夜新。若无青嶂月，愁杀白头人。魍魉移深树，虾蟆动半轮动：一作没。故园当北斗，直想照西秦想：一作指。

并照巫山出，新窥楚水清。羁栖愁里见，二十四回明。必验升沉体，如知进退情。不违银汉落，亦伴玉绳横。

万里瞿塘月，春来六上弦。时时开暗室，故故满青天。爽合风襟静，高当泪脸悬。南飞有乌鹊，夜久落江边。

晨雨

小雨晨光内，初来叶上闻。雾交才洒地，风折旋随云折：一作逆。暂起柴荆色，轻沾鸟兽群。麝香山一半，亭午未全分。

夜雨

小雨夜复密，回风吹早秋。野凉侵闭户，江满带维舟。通籍恨多病，为郎忝薄游。天寒出巫峡，醉别仲宜楼。

更题

只应踏初雪，骑马发荆州。直怕巫山雨，真伤白帝秋。群公苍玉佩，天子翠云裘。同舍晨趋侍，胡为淹此留淹此留：一作此滞留。

溪上

峡内淹留客，溪边四五家。古苔生迮地苔：一作苕。迮：一作湿，秋竹隐疏花。塞俗人无井，山田饭有沙。西江使船至，时复问京华。

树间

岑寂双柑树，婆娑一院香。交柯低几杖，垂实碍衣裳。满岁如松碧，同时待菊黄。几回沾叶露，乘月坐胡床。

白露

白露团甘子，清晨散马蹄。圃开连石树，船渡入江溪。凭几看鱼乐，回鞭急鸟栖。渐知秋实美，幽径恐多蹊。

吾宗

吾宗老孙子，质朴古人风。耕凿安时论，衣冠与世同。在家常早起，忧国愿年丰。语及君臣际，经书满腹中。

秋日寄题郑监湖上亭三首

碧草违春意，沅湘万里秋。池要山简马，月静庾公楼静：一作净。磨灭余篇翰，平生一钓舟。高唐寒浪减，仿佛识昭丘。

新作湖边宅，还闻宾客过。自须开竹径，谁道避云萝。官序潘生拙，才名贾傅多。舍舟应卜地，邻接意如何。

暂阻蓬莱阁，终为江海人。挥金应物理，拖玉岂吾身。羹煮秋莼滑，杯凝露菊新凝：一作迎。赋诗分气象，佳句莫频频频频：一作辞频。

社日两篇

九农成德业，百社发光辉。报效神如在，馨香旧不违。南翁巴曲醉，北雁塞声微。尚想东方朔，诙谐割肉归。

陈平亦分肉，太史竟论功。今日江南老，他时渭北童。欢娱看绝塞，涕泪落秋风。鸳鹭回金阙，谁怜病峡中。

八月十五夜月二首

满目飞明镜，归心折大刀。转蓬行地远，攀桂仰天高。水路疑霜雪，林栖见羽毛。此时瞻白兔，直欲数秋毫。

稍下巫山峡，犹衔白帝城。气沉全浦暗，轮仄半楼明。刁斗皆催晓，蟾蜍且自倾倾：一作清，非。张弓倚残魄，不独汉家营。

十六夜玩月

旧挹金波爽，皆传玉露秋。关山随地阔，河汉近人流。谷口樵归唱，孤城笛起愁。巴童浑不寐寐：钱笺本、玉句草堂本作寝，半夜有行舟。

十七夜对月

秋月仍圆夜，江村独老身。卷帘还照客，倚杖更随人。光射潜虯动虯：同虬，明翻宿鸟频。茅斋依橘柚，清切露华新。

九月一日过孟十二仓曹十四主簿兄弟

黎杖侵寒露，蓬门起曙烟起：一作启。力稀经树歇，老困拨书眠。秋觉追随尽，来因孝友偏。清谈见滋味，尔辈可忘年。

孟氏

孟氏好兄弟，养亲惟小园。承颜胼手足胼：一作胝，坐客强盘飧。负米夕葵外夕：一作寒，读书秋树根。卜邻惭近舍，训子学谁门谁：一作先。

孟仓曹步趾领新酒酱二物满器见遗老夫

楚岸通秋屐，胡床面夕畦。籍糟分汁滓，瓮酱落提携。饭粝添香味，朋来有醉泥。理生那免俗，方法报山妻。

送孟十二仓曹赴东京选

君行别老亲，此去苦家贫。藻镜留连客，江山憔悴人。秋风楚竹冷，夜雪巩梅春。朝夕高堂念，应宜彩服新。

凭孟仓曹将书觅土娄旧庄

平居丧乱后，不到洛阳岑。为历云山问，无辞荆棘深。北风黄叶下，南浦白头吟。十载江湖客，茫茫迟暮心。

秋野五首

秋野日疏芜疏：一作荒，寒江动碧虚。系舟蛮井络，卜宅楚村墟。枣熟从人打，葵荒欲自锄。盘飧老夫食，分减及溪鱼分：去声。

易识浮生理，难教一物违。水深鱼极乐，林茂鸟知归。衰老甘贫病，荣华有是非。秋风吹几杖，不厌北山薇。

礼乐攻吾短，山林引兴长。掉头纱帽仄，曝背竹书光。风落收松子，天寒割蜜房。稀疏小红翠，驻屐近微香。

远岸秋沙白，连山晚照红。潜鳞输骇浪，归翼会高风。砧响家家发，樵声个个同。飞霜任青女，赐被隔南宫。

身许麒麟画，年衰鸳鹭群。大江秋易盛，空峡夜多闻。径隐千重石，帆留一片云。儿童解蛮语，不必作参军。

课小竖锄斫舍北果林枝蔓荒秽净讫移床三首

病枕依茅栋，荒锄净果林。背堂资僻远，在野兴清深。山雉防求敌，江猿应独吟。泄云高不去，隐几亦无心。

众壑生寒早，长林卷雾齐。青虫悬就日，朱果落封泥。薄俗防人面，全身学马蹄。吟诗重回首，随意葛巾低。

篱弱门何向，沙虚岸只摧。日斜鱼更食，客散鸟还来。寒水光难定，秋山响易哀。天涯稍曛黑，倚杖独徘徊独：一作更。

季秋苏五弟缨江楼夜宴崔十三评事韦少府侄三首

峡险江惊急，楼高月迥明。一时今夕会，万里故乡情。星落黄姑渚，秋辞白帝城。老人因酒病，坚坐看君倾。

明月生长好，浮云薄渐遮。悠悠照远塞远：一作边，悄悄忆京华。清动杯中物，高随海上槎。不眠瞻白兔，百过落乌纱纱：仇改作鸦，非。

对月那无酒，登楼况有江。听歌惊白鬓，笑舞拓秋窗。樽蚁添相续，沙鸥并一双。尽怜君醉倒，更觉片心降。

戏寄崔评事表侄苏五表弟韦大少府诸侄

隐豹深愁雨，潜龙故起云。泥多仍径曲，心醉沮贤群。忍待江山丽待：一作对，还披鲍谢文。高楼忆疏豁，秋兴坐氤氲氤：一作氛。

季秋江村

乔木村墟古，疏篱野蔓悬。素琴将暇日素：一作清，白首望霜天。登俎黄甘重，支床锦石圆。远游虽寂寞，难见此山川。

小园

由来巫峡水，本自楚人家。客病留因药，春深买为花。秋庭风落果，滚岸雨颓沙。问俗营寒事，将诗待物华。

自瀼西荆扉且移居东屯茅屋四首

白盐危峤北，赤甲古城东。平地一川稳，高山四面同。烟霜凄野日，粳稻熟天风。人事伤蓬转，吾将守桂丛。

东屯复瀼西，一种住清溪。来往皆茅屋皆：一作兼，淹留为稻畦。市喧宜近利，林僻此无蹊。若访衰翁语，须令剩客迷。

道北冯都使，高斋见一川。子能渠细石，吾亦沼清泉。枕带还相似，柴荆即有焉。斫畲应费日，解缆不知年。

牢落西江外，参差北户间。久游巴子国，卧病楚人山。幽独移佳境，清深隔远关。寒空见鸳鹭，回首忆朝班忆：一作想。

东屯北崦

盗贼浮生困，诛求异俗贫浮生，杜公自言平生为盗贼所困；异俗，谓所居巴蛮异俗之地，亦多贫民也。空村唯见鸟，落日不逢人不：一作未。步壑风吹面，看松露滴身。远山回白首，战地有黄尘。

从驿次草堂复至东屯茅屋二首

茅屋：一无此二字。

峡内归田客客：一作舍，江边借马骑。非寻戴安道，似向习家池。山险风烟僻山：一作地。僻：一作合，天寒橘柚垂。筑场看敛积，一学楚人为。

短景难高卧，衰年强此身强：去声。山家蒸栗暖，野饭射麋新。世路知交薄，门庭畏客频。牧童斯在眼，田父实为邻。

暂往自帝复还东屯

复作归田去，犹残获稻功。筑场怜穴蚁，拾穗许村童。落杵光辉白，除芒子粒红除：一作殊。加餐可扶老，仓廪慰飘蓬。

茅堂检校收稻二首

香稻三秋末，平田百顷间。喜无多屋宇，幸不碍云山。御袂侵寒气，尝新破旅颜。红鲜终日有，玉粒未吾悭。

稻米炊能白，秋葵煮复新。谁云滑易饱，老藉软俱匀。种幸房州熟，苗同伊阙春。无劳映渠碗，自有色如银。

刈稻了咏怀

稻获空云水，川平对石门。寒风疏草木，旭日散鸡豚旭：一作晓。野哭初闻战，樵歌稍出村。无家问消息，作客信乾坤。

晚晴吴郎见过北舍

圃畦新雨润，愧子废来。竹杖交头拄，柴扉扫径开扫：一作隔。欲栖群鸟乱，未去小童催。明日重阳酒，相迎自酦醅。

九日五首

第一首七律，第四首五排十二句，未抄；各本俱阙一首。

旧日重阳日，传杯不放杯。即今蓬鬓改，但愧菊花开。北阙心长恋，西江首独回。茱萸赐朝士茱萸：一作萸房，难得一枝来。

旧与苏司业苏司业：源明，兼随郑广文郑广文：虔。采花香泛泛，坐客醉纷纷。野树欹还倚，秋砧醒却闻。欢娱两冥漠漠：一作寞，西北有孤云。

秋峡

江涛万古峡，肺气久衰翁。不寐防巴虎，全生狎楚童。衣裳垂素发，门巷落丹枫。常怪商山老，兼存翊赞功。

秋清

高秋苏肺气肺：一作病，白发自能梳。药饵憎加减，门庭闷扫除。杖藜还客拜，爱竹遣儿书。十月江平稳，轻舟进所如。

峡隘

闻说江陵府，云沙静眇然静：一作净。白鱼如切玉，朱橘不论钱。水有远湖树，人今何处船。青山各在眼各：一作若，却望峡中天。

晓望

白帝更声尽，阳台曙色分。高峰寒上日寒：一作初，叠岭宿霾云宿霾：一作未收。地坼江帆隐，天清木叶闻。荆扉对麇鹿，应共尔为群。

摇落

摇落巫山暮，寒江东北流。烟尘多战鼓，风浪少行舟。鹅费羲之墨，貂余季子裘。长怀报明主，卧病复高秋。

日暮

牛羊下来久久：一作夕，各已闭柴门。风月自清夜，江山非故园。石泉流暗壁，草露滴秋根根：一作原。头白灯明里，何须花烬繁。

耳聋

生年鹗冠子，叹世鹿皮翁。眼复几时暗，耳从前月聋。猿鸣秋泪缺，雀噪晚愁空。黄落惊山树，呼儿问朔风。

大历二年九月三十日

为客无时了，悲秋向夕终。瘴余夔子国，霜薄楚王宫。草敌虚岚翠，花禁冷叶红叶：一作蕊。年年小摇落，不与故园同。

十月一日

有瘴非全歇，为冬亦不难。夜郎溪日暖，白帝峡风寒。蒸裹如千室，焦糖幸一柈糖：一作糟。兹辰南国重，旧俗自相欢。

孟冬

殊俗还多事，方冬变所为。破甘霜落爪甘：同柑，尝稻雪翻匙。巫峡寒都薄，黔溪瘴远随。终然减滩濑，暂喜息蛟螭。

独坐二首

竟日雨冥冥，双崖洗更清。水花寒落岸，山鸟暮过庭。暖老思燕玉思：一作须，充饥忆楚萍。胡笳在楼上，哀怨不堪听。

白狗斜临北钱笺：《水经注》：乡口溪，源出归乡县东南数百里。西北入县，径狗峡西。峡崖龛中，石隐起有狗形，形状具足，故以狗名峡。《舆地纪胜》：白狗峡。在秭归县东三十里，黄牛更在东。峡云常照夜，江月会兼风。晒药安垂老，应门试小童。亦知行不逮，苦恨耳多聋。

闷

瘴疠浮三蜀，风云暗百蛮。卷帘唯白水，隐几亦青山。猿捷长难见，鸥轻故不还。无钱从滞客，有镜巧催颜。

反照

反照开巫峡，寒空半有无。已低鱼复暗，不尽白盐孤。荻岸如秋水，松门似画图。牛羊识僮仆，既夕应传呼。

向夕

畎亩孤城外，江村乱水中。深山催短景，乔木易高风。鹤下云汀近，鸡栖草屋同。琴书散明烛，长夜始堪终。

晚

杖藜寻巷晚，炙背近墙暄。人见幽居僻，吾知拙养尊。朝廷问府主，耕稼学山村。归翼飞栖定，寒灯亦闭门。

瞑

日下四山阴，山庭岚气侵。牛羊归径险，鸟雀聚枝深。正枕当星剑，收书动玉琴。半扉开烛影，欲掩见清砧。

夜

绝岸风威动，寒房烛影微。岭猿霜外宿，江鸟夜深飞。独立亲雄剑立：一作坐，哀歌叹短衣。烟尘绕阊阖，白首壮心违。

云

龙以瞿塘会以：一作自，江依白帝深。终年常起峡，每夜必通林。收获辞霜渚，分明在夕岑。高斋非一处，秀气豁烦襟。

雷

巫峡中宵动，沧江十月雷。龙蛇不成蛰，天地划争回。却碾空山过，深蟠绝壁来。何须妒云雨，霹雳楚王台。

朝二首

清旭楚宫南，霜空万岭含。野人时独往，云木晓相参。俊鹘无声过，饥乌下食贪。病身终不动终不动者，谓鹘与乌皆以晨而动，万物皆静极而动，惟己因病终不动也，摇落任江潭。

浦帆晨初发帆：音泛，郊扉冷未开。林疏黄叶坠，野静白鸥来。础润休全湿，云晴欲半回。巫山冬可怪，昨夜有奔雷。

夜二首

白夜月休弦白：一作向，灯花半委眠。号山无定鹿，落树有惊蝉。暂忆江东鲙，兼怀雪下船。蛮歌犯星起，空觉在天边。

城郭悲笳暮，村墟过翼稀。甲兵年数久，赋敛夜深归。暗树依岩落，明河绕塞微。斗斜人更望，月细鹊休飞。

戏作俳谐体遣闷二首

异俗吁可怪，斯人难并居。家家养乌鬼钱笺：邵伯温《闻见录》：夔峡之人，岁正月十百为曹。设牲酒于田间，已而众操兵大噪，谓之养乌鬼。养，去声。长老言，地近乌蛮战场，多与人为厉。用以禳之。沈存中疑少陵诗所自也。疏诗者，乃以鸬鹚别名乌鬼。予往来夔峡间，问其人，如存中之言，鸬鹚亦无别名。《蔡宽夫诗话》云：元微之《江陵》诗：“病赛乌称鬼，巫占瓦代龟。”注云：“南人染病，则赛乌鬼，楚巫列肆，悉卖龟卜。”则乌鬼之名，自见于此。巴楚间，常有杀人祭鬼者，曰乌野七头神，则乌鬼乃所事神名尔。鸬鹚决非乌鬼，当从元注也。《演繁露》：元微之尝投简阳明洞，有诗云：“乡味犹珍蛤，家神爱事乌。”乃知唐俗真有乌鬼也，顿顿食黄鱼。旧识能为态，新知已暗疏。治生且耕凿，只有不关渠。

西历青羌坂，南留白帝城。於菟侵客恨，粔籹作人情。瓦卜传神语，畲田费火耕。是非何处定，高枕笑浮生自注：顷岁自秦涉陇，从同谷县出游蜀，留滞于巫山也。

谒真谛寺禅师

兰若山高处，烟霞嶂几重嶂：一作障。冻泉依细石，晴雪落长松。问法看诗妄，观身向酒慵。未能割妻子，卜宅近前峰。

奉送卿二翁统节度镇军还江陵

火旗还锦缆，白马出江城。嘹唳吟笳发吟：一作鸣，萧条别浦清。寒空巫峡曙，落日渭阳情情：一作明。留滞嗟衰疾，何时见息兵。

送田四弟将军将夔州柏中丞命起居江陵节度使阳城郡王卫公幕

离筵罢多酒，起舵发寒塘舵：旧作地。回首中丞座，驰笺异姓王。燕辞枫树日，雁度麦城霜。定醉山翁酒，遥怜似葛强。

玉腕骝

原注：江陵节度卫公马也。

闻说荆南马，尚书玉腕骝。骖驿飘赤汗，跼蹐顾长楸。胡虏三年入，乾坤一战收。举鞭如有问，欲伴习池游。

题柏大兄弟山居屋壁二首

叔父朱门贵，郎君玉树高。山居精典籍，文雅涉风骚。江汉终吾老，云林得尔曹。哀弦绕白雪，未与俗人操。

野屋流寒水，山篱带薄云。静应连虎穴，喧已去人群。笔架沾窗雨，书签映隙曛。萧萧千里足，个个五花文。

白帝楼

漠漠虚无里，连连睥睨侵。楼光去日远，峡影入江深。腊破思端绮，春归待一金。去年梅柳意，还欲搅边心。

白帝城楼

江度寒山阁，城高绝塞楼。翠屏宜晚对，白谷会深游。急急能鸣雁，轻轻不下鸥。夷陵春色起，渐拟放扁舟。

有叹

壮心久零落，白首寄人间。天下兵常斗，江东客未还。穷猿号雨雪，老马怯关山怯：一作泣。武德开元际，苍生岂重攀。

江涨

自此以上，皆寓居夔州、云安之诗。

江发蛮夷涨，山添雨雪流。大声吹地转，高浪蹴天浮。鱼鳖为人得，蛟龙不自谋。轻帆好去便，吾道付沧洲。

人日

本题有二首，下一首抄入七律中。

元日到人日，未有不阴时。冰雪莺难至，春寒花较迟。云随白水落，风振紫山悲。蓬鬓稀疏久，无劳比素丝。○此下皆自夔州出峡至江陵及湖南之诗。

巫山县汾州唐使君十八弟宴别兼诸公携酒乐相送率题小诗留于屋壁

卧病巴东久，今年强作归。故人犹远谪，兹日倍多违。接宴身兼杖，听歌泪满衣。诸公不相弃，拥别借光辉。

远游

江阔浮高栋栋：一作冻，云长出断山。尘沙连越巂，风雨暗荆蛮。雁矫衔芦内，猿啼失木间。敝裘苏季子，历国未知还。

归雁

闻道今春雁，南归自广州。见花辞涨海，避雪到罗浮。是物关兵气，何时免客愁。年年霜露隔，不过五湖秋。

春夜峡州田侍御长史津亭留宴得筵字

北斗三更席，西江万里船。杖藜登水榭，挥翰宿春天。白发烦多酒，明星惜此筵。始知云雨峡，忽尽下牢边。

泊松滋江亭

纱帽随鸥鸟，扁舟系此亭。江湖深更白，松竹远微青微：一作还。一柱全应近，高唐莫再经。今宵南极外，甘作老人星。

乘雨入行军六弟宅

曙角凌云乱乱：旧作罢，春城带雨长。水花分堑弱，巢燕得泥忙。令弟雄军佐，凡才污省郎。萍漂忍流涕，衰飒近中堂。

上巳日徐司录林园宴集

鬓毛垂领白，花蕊亚枝红。欹倒衰年废，招寻令节同。薄衣临积水薄：一作荡，吹面受和风。有喜留攀桂，无劳问转蓬。

宴胡侍御书堂

自注：李尚书之芳、郑秘监审同集。

江湖春欲暮，墙宇日犹微。暗暗书籍满，轻轻花絮飞。翰林名有素，墨客兴无违。今夜文星动，吾侪醉不归。

和江陵宋大少府暮春雨后同诸公及舍弟宴书斋

渥洼汗血种，天上麒麟儿。才士得神秀，书斋闻尔为。棣华晴雨好，彩服暮春宜。朋酒日欢会，老夫今始知。

暮春陪李尚书李中丞过郑监湖亭泛舟得过字韵

海内文章伯，湖边意绪多。玉樽移晚兴，桂楫带酣歌。春日繁鱼鸟，江天足芰荷。郑庄宾客地，衰白远来过。

夏日杨长宁宅送崔侍御常正字入京得深字韵

醉酒扬雄宅，升堂子贱琴。不堪垂老鬓，还对欲分襟。天地西江远，星辰北斗深。乌台俯麟阁，长夏白头吟。

江边星月二首

骤雨清秋夜，金波耿玉绳。天河元自白，江浦向来澄浦：一作渚。映物连珠断，缘空一镜升。余光隐更漏，况乃露华凝。

江月辞风槛槛：一作缆，江星别雾船。鸡鸣还曙色，鹭浴自晴川。历历竟谁种，悠悠何处圆。客愁殊未已，他夕始相鲜。

舟月对驿近寺

更深不假烛，月朗自明船。金刹青枫外，朱楼白水边。城乌啼眇眇，野鹭宿娟娟。皓首江湖客，钩帘独未眠。

舟中

风餐江柳下，雨卧驿楼边。结缆排鱼网，连樯并米船。今朝云细薄，昨夜月清圆。飘泊南庭老，只应学水仙。

江汉

江汉思归客，乾坤一腐儒。片云天共远，永夜月同孤。落日心犹壮，秋风病欲苏苏：一作疏。古来存老马，不必取长途。

地隅

江汉山重阻，风云地一隅。年年非故物，处处是穷途。丧乱秦公子，悲凉楚大夫凉：一作秋。平生心已折，行路日荒芜。

移居公安山馆

南国昼多雾，北风天正寒。路危行木杪，身迥宿云端迥：一作远。山鬼吹灯灭，厨人语夜阑。鸡鸣问前馆，世乱敢求安。

重题

前有《哭李尚书之芳》一首，五排十韵。此曰《重题》，亦仍吊李也。

涕洒不能收，哭君余白头。儿童相识尽，宇宙此生浮。江雨铭旌湿，湖风井径秋。还瞻魏太子，宾客减应刘原注：李公历礼部尚书，薨于太子宾客。

哭李常侍峄二首

一代风流尽，修文地下深。斯人不重见，将老失知音。短日行梅岭，寒山落桂林山：一作江。长安若个伴伴：一作畔，犹想映貂金。

青琐陪双入，铜梁阻一辞。风尘逢我地，江汉哭君时。次第寻书札，呼儿检赠诗。发挥王子表，不愧史臣词黄鹤注：常侍当是卒于岭南，归葬长安，公逢于江汉间，而哭之也。

官亭夕坐戏简颜十少府

南国调寒杵，西江浸日车。客愁连蟋蟀，亭古带蒹葭。不返青丝鞋，虚烧夜烛花。老翁须地主，细细酌流霞。

公安县怀古

野旷吕蒙营钱笺：《寰宇记》：公安县有孱陵城。《十三州志》曰：吴大帝封吕蒙为孱陵侯，即此地也。《入蜀记》：光孝寺后，有废城仿佛尚存，《图经》谓之吕蒙城，江深刘备城钱笺：《荆州记》云：刘备败于襄阳，南奔荆州，吴大帝推为左将军荆州牧，镇油口，即居此城。时人号备为左公，故名其城公安也。《水经注》：刘备之奔江陵，使筑而镇之，曹公闻孙权以荆州借备，临书落笔。寒天催日短，风浪与云平。洒落君臣契，飞腾战伐名。维舟倚前浦，长啸一含情。

宴王使君宅题二首

汉主追韩信，苍生起谢安。吾徒自漂泊，世事各艰难。逆旅招要近，他乡思绪宽思：一作意。不才甘朽质，高卧岂泥蟠。○首二句，谓韩信被追之际，谢安未起之日，皆泥蟠而未大展其才之时也，若吾徒，则自漂泊耳，自逆旅耳，自朽质耳，岂复泥蟠者比，尚有飞腾变化之时乎？

泛爱容霜鬓，留欢卜夜阑阑：一作间。自吟诗送老，相对酒开颜。戎马今何地，乡园独旧山旧：一作在。江湖堕清月，酩酊任扶还。

公安送李二十九弟晋肃入蜀余下沔鄂

正解柴桑缆，仍看蜀道行。樯乌相背发，塞雁一行鸣。南纪连铜柱，西江接锦城。凭将百钱卜，漂泊问君平。

久客

羁旅知交态，淹留见俗情。衰颜聊自哂，小吏最相轻。去国哀王粲，伤时哭贾生。狐狸何足道，豺虎正纵横。

冬深

一作即目。

花叶惟天意惟：从仇本，旧作随，江溪共石根。早霞随类影，寒水各依痕。易下杨朱泪，难招楚客魂。风涛暮不稳，舍棹宿谁门？

泊岳阳城下

江国逾千里，山城近百层近：一作仅。岸风翻夕浪，舟雪洒寒灯。留滞才难尽，艰危气益增。图南未可料，变化有鹍鹏。

缆船苦风戏题四韵奉简郑十三判官泛

楚岸朔风疾，天寒鸧鸹呼。涨沙霾草树，舞雪渡江湖。吹帽时时落，维舟日日孤。因声置驿外，为觅酒家垆。

登岳阳楼

昔闻洞庭水，今上岳阳楼。吴楚东南坼，乾坤日夜浮。亲朋无一字，老病有孤舟。戎马关山北，凭轩涕泗流。

陪裴使君登岳阳楼

湖阔兼云雾，楼孤属晚晴。礼加徐孺子，诗接谢宣城。雪岸丛梅发，春泥百草生。敢违渔父问，从此更南征。

登自马潭

水生春缆没，日出野船开。宿鸟行犹去，丛花笑不来。人人伤自首，处处接金杯。莫道新知要，南征且未回。

南征

春岸桃花水，云帆枫树林。偷生长避地，适远更沾襟。老病南征日，君恩北望心。百年歌自苦，未见有知音。

归梦

道路时通塞，江山日寂寥。偷生唯一老，伐叛已三朝。雨急青枫暮，云深黑水遥。梦归归未得，不用楚辞招。

宿青草湖

洞庭犹在目，青草续为名。宿桨依农事，邮签报水程。寒冰争倚薄，云月递微明。湖雁双双起，人来故北征。

宿白沙驿

原注：初过湖南五里。

水宿仍余照，人烟复此亭。驿边沙旧白，湖外革新青。万象皆春气，孤槎自客星。随波无限月月：一作景，的的近南溟。

湘夫人祠

肃肃湘妃庙，空墙碧水春。虫书玉佩藓，燕舞翠帷尘。晚泊登汀树，微馨借渚蘋馨借：一作香惜。苍梧恨不尽，染泪在丛筠。

祠南夕望

百丈牵江色，孤舟泛日斜。兴来犹杖屦，目断更云沙。山鬼迷春竹，湘娥倚暮花。湖南清绝地，万古一长嗟。

野望

纳纳乾坤大，行行郡国遥。云山兼五岭，风壤带三苗。野树侵江阔，春蒲长雪消。扁舟空老去，无补圣明朝。

发潭州

夜醉长沙酒，晓行湘水春。岸花飞送客，樯燕语留人。贾傅才何有何：一作未，非，褚公书绝伦。高名前后事，回首一伤神原注：褚公永徽末放此州。

双枫浦

辍棹青枫浦，双枫旧已摧。自惊衰谢力，不道栋梁材。浪足浮纱帽，皮须截锦苔。江边地有主，暂借上天回。

入乔口

原注：长沙北界。

漠漠旧京远，迟迟归路赊。残年傍水国，落日对春华。树密早蜂乱，江泥轻燕斜。贾生骨已朽，凄恻近长沙。

铜官渚守风

不夜楚帆落，避风湘渚间。水耕先浸草，春火更烧山。早泊云物晦，逆行波浪悭。飞来双白鹤，过去杳难攀。

衡州送李大夫七丈勉赴广州

斧钺下青冥，楼船过洞庭。北风随爽气，南斗避文星。日月笼中鸟，乾坤水上萍。王孙丈人行，垂老见飘零。

江阁对雨有怀行营裴二端公

南纪风涛壮纪：一作极，阴晴屡不分。野流行地日，江入度山云。层阁凭雷殷，长空面水文文：一作纹。雨来铜柱北，应洗伏波军应：一作竟。

江阁卧病走笔寄呈崔卢两侍御

客子庖厨薄，江楼枕席清。衰年病只瘦，长夏想为情。滑忆雕胡饭忆：一作喜，香闻锦带羹。溜匙兼暖腹，谁欲致杯罂。

潭州送韦员外迢牧韶州

炎海韶州牧，风流汉署郎。分符先令望，同舍有辉光。自首多年疾，秋天昨夜凉。洞庭无过雁，书疏莫相忘。

酬韦韶州见寄

养拙江湖外，朝廷记忆疏。深惭长者辙，重得故人书。白发丝难理，新诗锦不如。虽无南去雁，看取北来鱼。

楼上

天地空搔首，频抽白玉簪。皇舆三极北，身事五湖南。恋阙劳肝肺，论材愧柟论：一作抡。乱离难自救，终是老湘潭。

晚秋长沙蔡五侍御饮筵送殷六参军归澧州觐省

佳士欣相识，慈颜望远游。甘从投辖饮，肯作置书邮置：当作致。高鸟黄云暮，寒蝉碧树秋。湖南冬不雪，吾病得淹留。

北风

北风破南极，朱凤日威垂。洞庭秋欲雪，鸿雁将安归。十年杀气盛，六合人烟稀。吾慕汉初老，时清犹茹芝。

舟中夜雪有怀卢十四侍御弟

朔风吹桂水，朔雪夜纷纷朔：一作大。暗渡南楼月，寒深北渚云。烛斜初近见，舟重竟无闻。不识山阴道，听鸡更忆君。

对雪

北雪犯长沙，胡云冷万家。随风且间叶间：一作开，带雨不成花。金错囊垂罄垂：一作从，银壶酒易赊。无人竭浮蚁，有待至昏鸦。

归雁二首

万里衡阳雁，今年又北归。双双瞻客上，一一背人飞。云里相呼疾，沙边自宿稀。系书元浪语，愁绝故山薇绝：一作寂。

欲雪违胡地，先花别楚云。却过清渭影，高起洞庭群。塞北春阴暮，江南日色曛。伤弓流落羽，行断不堪闻。

送赵十七明府之县

连城为宝重，茂宰得才新。山雉迎舟楫，江花报邑人。论交翻恨晚，卧病却愁春。惠爱南翁悦，余波及老身。

奉酬寇十侍御锡见寄四韵复寄寇

往别郇瑕地，于今四十年。来簪御府笔，故泊洞庭船。诗忆伤心处，春深把臂前。南瞻按百越，黄帽待君偏。

暮秋将归秦留别湖南亲友

水阔苍梧野野：一作晚，天高白帝秋。途穷那免哭，身老不禁愁。大府才能会，诸公德业优。北归冲雨雪，谁悯敝貂裘。

十八家诗钞 卷二十

杜工部七律百五十首

郑驸马宅宴洞中

钱注：《唐书》：明皇临晋公主下嫁郑潜曜。潜曜有孝行，广文博士郑虔之侄也。公尝作公主母皇甫淑妃《神道碑》云：甫忝郑庄之宾客，游窦主之园林。

主家阴洞细烟雾，留客夏簟青琅玕。春酒杯浓琥珀薄，冰浆碗碧玛瑙寒。误疑茅堂过江麓堂：一作屋，已入风磴霾云端。自是秦楼压郑谷，时闻杂珮声珊珊。

题张氏隐居

春山无伴独相求，伐木丁丁山更幽。涧道余寒历冰雪，石门斜日到林丘。不贪夜识金银气，远害朝看糜鹿游。乘兴杳然迷出处，对君疑是泛虚舟。

城西陂泛舟

青蛾皓齿在楼船，横笛短萧悲远天。春风自信牙樯动，迟日徐看锦缆牵。鱼吹细浪摇歌扇，燕蹴飞花落舞筵。不有小舟能荡桨，百壶那送酒如泉。

赠田九判官梁丘

崆峒使节上青霄，河陇降王款圣朝钱注：天宝十三载，吐谷浑苏毗王款塞，诏翰至磨环川应接之。宛马总肥春苜蓿春：一作秦。将军只数汉嫖姚。陈留阮瑀谁争长，京兆田郎早见招。麾下赖君才并美美：一作入，独能无意向渔樵使节、将军指哥舒翰也，阮璃、田郎始及梁丘。

赠献纳使起居田舍人澄

献纳司存雨露边边：一作偏，地分清切任才贤。舍人退食收封事，宫女开函捧御筵捧：一作近。晓漏追趋青琐闼，晴窗点检白云篇。扬雄更有河东赋钱注：公既献三赋投延恩匦，又欲奏《封西岳赋》，故云“更有河东赋”也，唯待吹嘘送上天。

送郑十八虔贬台州司户伤其临老陷贼之故阙为面别情见于诗

郑公樗散鬓成丝成：一作如，酒后常称老画师。万里伤心严谴日，百年垂死中兴时。仓惶已就长途往仓惶：一作伶俜，邂逅无端出饯迟。便与先生应永诀，九重泉路尽交期路：一作下。

腊日

腊日常年暖尚遥，今年腊日冻全消。侵陵雪色还萱草，漏泄春光有柳条。纵酒欲谋良夜醉，归家初散紫宸朝。口脂面药随恩泽，翠管银罂下九霄。

奉和贾至舍人早朝大明宫

五夜漏声催晓箭，九重春色醉仙桃。旌旗日暖龙蛇动，宫殿风微燕雀高。朝罢香烟携满袖，诗成珠玉在挥毫。欲知世掌丝纶美公自注：舍人先世曾掌丝纶，池上于今有凤毛。

宣政殿退朝晚出左掖

天门日射黄金榜，春殿晴曛赤羽旗。宫草霏霏承委珮霏霏：一作微微，炉烟细细驻游丝。云近蓬莱常五色，雪残鹊亦多时。侍臣缓步归青琐，退食从容出每迟。

紫宸殿退朝口号

户外昭容紫袖垂，双瞻御座引朝仪。香飘合殿春风转，花覆千官淑景移。昼漏稀闻高阁报，天颜有喜近臣知。宫中每出归东省，会送夔龙集凤池。

题省中壁

掖垣竹埤梧十寻埤：音皮，洞门对雪常阴阴雪：《正异》作霤。落花游丝白日静，鸣鸠乳燕青春深。腐儒衰晚谬通籍，退食迟回违寸心。衮职曾无一字补，许身愧比双南金。

曲江陪郑八丈南史饮

雀啄江头黄柳花，满晴沙钱注：《通鉴》：玄宗初年，遣宦者诣江南取，等置苑中。自知白发非春事，且尽芳樽恋物华。近侍即今难浪迹，此身那得更无家。丈人才力犹强健，岂傍青门学种瓜。

曲江二首

一片花飞减却春，风飘万点正愁人。且看欲尽花经眼，莫厌伤多酒入唇。江上小堂巢翡翠，苑边高冢卧麒麟。细推物理须行乐，何事浮荣绊此身事：一作用。荣：一作名。

朝回日日典春衣，每日江头尽醉归日：浦云，恐向字之讹。酒债寻常行处有，人生七十古来稀。穿花蛱蝶深深见见：一作舞，点水蜻蜓款款飞。传语风光共流转，暂时相赏莫相违。

曲江对酒

花外江头坐不归，水精春殿转芳微春：一作宫。桃花细逐杨花落杨：一作梨，黄鸟时兼白鸟飞。纵饮久判人共弃，懒朝真与世相违。吏情更觉沧洲远，老大徒伤未拂衣伤：一作悲。

曲江对雨

城上春云覆苑墙，江亭晚色静年芳。林花著雨燕支湿支：一作脂，水荇牵风翠带长。龙武新军深驻辇深：一作经，芙蓉别殿漫焚香。何时诏此金钱会，暂醉佳人锦瑟旁。

因许八奉寄江宁旻上人

不见旻公三十年，封书寄与泪潺湲。旧来好事今能否，老去新诗谁与传。棋局动随幽涧竹幽：一作寻，袈裟忆上泛湖船。闻君话我为官在，头白昏昏只醉眠。

题郑县亭子

郑县亭子涧之滨，户牖凭高发兴新。云断岳莲临大路，天清宫柳暗长春清：一作睛；宫：一作官。巢边野雀群欺燕，花底山蜂远趁人。更欲题诗满青竹，晚来幽独恐伤神。

望岳

西岳危棱竦处尊危棱：一作岐崤，诸峰罗立如儿孙如：一作似。安得仙人九节杖，拄到玉女洗头盆。车箱入谷无归路，箭栝通天有一门栝：通管。稍待秋风凉冷后，高寻白帝问真源。

九日蓝田崔氏庄

老去悲秋强自宽，兴来今日尽君欢。羞将短发还吹帽，笑倩旁人为正冠。蓝水远从千涧落，玉山高并两峰寒。明年此会知谁健，醉把茱萸仔细看。

崔氏东山草堂

爱汝玉山草堂静，高秋爽气相鲜新。有时自发钟磬响，落日更见渔樵人。盘剥白鸦谷口栗，饭煮青泥坊底芹。何为西庄王给事，柴门空闭锁松筠。

至日遣兴奉寄北省旧阁老两院故人二首

以上皆天宝未乱及乱后为拾遗居秦中之诗。

去岁兹晨捧御床，五更三点入鹓行。欲知趋走伤心地，正想氤氲满眼香。无路从容陪语笑，有时颠倒着衣裳。何人却忆穷愁日却：一作错，愁日愁随一线长。

忆昨逍遥供奉班，去年今日侍龙颜。麒麟不动炉烟上，孔雀徐开扇影还。玉几由来天北极，朱衣只在殿中间钱注：《唐仪卫志》：朝日，殿上设黼扆、蹑席、熏炉、香案，御史大夫领属官至殿西庑，从官朱衣传呼，促百官就班。孤城此日肠堪断，愁对寒云雪满山雪：一作白。

卜居

此下至蜀居成都及梓州之诗。

浣花溪水水西头溪：一作之，主人为卜林塘幽。已知出郭少尘事，更有澄江消客愁。无数蜻蜓齐上下，一双对沉浮。东行万里堪乘兴，须向山阴上小舟。

蜀相

蜀相祠堂何处寻蜀相：一作丞相，锦官城外柏森森。映阶碧草自春色，隔叶黄鹂空好音。三顾频烦天下计，两朝开济老臣心。出师未捷身先死，长使英雄泪满襟。

有客

幽栖地僻经过少，老病人扶再拜难。岂有文章惊海内，漫劳车马驻江干。竟日淹留佳客坐，百年粗粝腐儒餐。不嫌野外无供给不：一作莫，乘兴还来看药栏。

狂夫

万里桥西一草堂，百花潭水即沧浪。风含翠筱娟娟净净：一作静，雨襄红蕖冉冉香。厚禄故人书断绝，恒饥稚子色凄凉。欲填沟壑唯疏放，自笑狂夫老更狂。

江村

清江一曲抱村流，长夏江村事事幽。自去自来堂上燕来：一作归，相亲相近水中鸥。老妻画纸为棋局，稚子敲针作钓钩。多病所须惟药物，微躯此外更何求？

恨别

洛城一别四千里四：一作三，胡骑长驱五六年五六：一作六七。草木变衰行剑外，兵戈阻绝老江边。思家步月清宵立，忆弟看云白日眠。闻道河阳近乘胜，司徒急为破幽燕钱注：乾元元年十月，光弼悉军赴河阳，大破贼众。上元元年，进围怀州，思明求赦，光弼再逐北，即日怀州平。此河阳乘胜之事也。当时用兵之失，在于专事河阳，与贼相持，而不为直捣幽燕之举。公诗盖屡言之。尝制郭子仪自朔方直取范阳，还定河北，制下旬日，为鱼朝恩所阻。次年，光弼遂有郎山之败。《散愁》诗“司徒下燕赵”，亦此意也。

野老

野老篱边江岸回边：一作前，柴门不正逐江开。渔人网集澄潭下，贾客船随返照来。长路关心悲剑阁，片云何事傍琴台事：一作意。王师未报收东郡，城阙秋生画角哀钱注：东郡，今滑州也。上元二年，令狐彰以滑州归朝。是时犹为思明所据，故云未收。

南邻

锦里先生乌角巾，园收芋栗未全贫芋：一作茅。惯看宾客儿童喜，得食阶除鸟雀驯。秋水才深四五尺深：一作添，野航恰受两三人。白沙翠竹江村暮暮：一作路，相送柴门月色新送：一作对。

至后

冬至至后日初长，远在剑南思洛阳。青袍白马有何意，金谷铜驼非故乡。梅花欲开不自觉，棣萼一别永相望。愁极本凭诗遣兴，诗成吟咏转凄凉。

和裴迪登蜀州东亭送客逢早梅相忆见寄

东阁官梅动诗兴，还如何逊在扬州。此时对雪遥相忆，送客逢春可自由春：一作花。幸不折来伤岁暮，若为看去乱乡愁乡：一作春。江边一树垂垂发，朝夕催人自白头末二句，因裴蜀州东亭之梅，而言己之成都草堂亦有江梅垂发也。

暮登四安寺钟楼寄裴十迪

四：一作西。

暮倚高楼对雪峰，僧来不语自鸣钟。孤城返照红将敛，近市浮烟翠且重。多病独愁常阒绝，故人相见未从容。知君苦思缘诗瘦，太向交游万事慵。

客至

公自注：喜崔明府相过。

舍南舍北皆春水，但见群鸥日日来。花径不曾缘客扫，蓬门今始为君开。盘飧市远无兼味，樽酒家贫只旧醅。肯与邻翁相对饮，隔篱呼取尽余杯。

江上值水如海势聊短述

为人性僻耽佳句，语不惊人死不休。老去诗篇浑漫与，春来花鸟莫深愁。新添水槛供垂钓，故著浮槎替入舟。焉得思如陶谢手，令渠述作与同游。

进艇

南京久客耕南亩，北望伤神坐北窗坐：一作卧。昼引老妻乘小艇，晴看稚子浴清江。俱飞蛱蝶原相逐，并蒂芙蓉本自双。茗饮蔗浆携所有，瓷罂无谢玉为缸。

所思

苦忆荆州醉司马原注：崔吏部漪，谪官樽俎定常开俎：一作酒。九江日落醒何处，一柱观头眠几回。可怜怀抱向人尽，欲问平安无使来。故凭锦水将双泪，好过瞿塘滟滪堆。

寄杜位

公自注：位京中宅近西曲江，诗尾有述。

近闻宽法离新州，想见归怀尚百忧。逐客虽皆万里去，悲君已是十年流。干戈况复尘随眼，鬓发还应雪满头。玉垒题书心绪乱，何时更得曲江游。

送韩十四江东省觐

兵戈不见老莱衣，叹息人间万事非。我已无家寻弟妹，君今何处访庭闱。黄牛峡静滩声转转：一作急，白马江寒树影稀。此别应须各努力，故乡犹恐未同归。

王十七侍御抡许携酒至草堂奉寄此诗便请邀高三十五使君同到

下一首题云《王竟携酒高亦同过》，另抄于五律中。

老夫卧稳朝慵起，白屋寒多暖始开。江鹳巧当幽径浴，邻鸡还过短墙来。绣衣屡许携家酝，皂盖能忘折野梅。戏假霜威促山简，须成一醉习池回。

陪李七司马皂江上观造竹桥即日成往来之人免冬寒入水聊题短作筒李公

此题尚有五律一首，抄于五律中；下有《李司马桥了》一首，抄于七绝中。

伐竹为桥结构同竹：一作木，褰裳不涉往来通。天寒白鹤归华表，日落青龙见水中。顾我老非题柱客，知君才是济川功。合欢却笑千年事，驱石何时到海东。

野望

西山白雪三城戍城：一作奇，非，南浦清江万里桥。海内风尘诸弟隔，天涯涕泪一身遥。唯将迟暮供多病，未有涓埃答圣朝。跨马出郊时极目，不堪人事日萧条。

堂成

背郭堂成荫白茅，缘江路熟俯青郊。桤林碍日吟风叶，笼竹和烟滴露梢。暂止飞乌将数子，频来语燕定新巢。旁人错比扬雄宅，懒慢无心作解嘲慢：一作惰。

奉酬严公寄题野亭之作

拾遗曾奏数行书，懒性从来水竹居。奉引滥骑沙苑马，幽栖真钓锦江鱼。谢安不倦登临费，阮籍焉知礼法疏。枉沐旌麾出城府枉沐：一作何日，草茅无径欲教锄无：一作芜。

严中丞枉驾见过

元戎小队出郊坰，问柳寻花到野亭。川合东西瞻使节，地分南北任流萍。扁舟不独如张翰，皂帽还应似管宁皂：一作白。还应：一作应兼。寂寞江天云雾里，何人道有少微星。

野人送朱樱

西蜀樱桃也自红，野人相赠满筠笼。数回细写愁仍破，万颗匀圆讶许同。忆昨赐沾门下省，退朝擎出大明宫。金盘玉箸无消息，此日尝新任转蓬。

严公仲夏枉驾草堂兼携酒馔得寒字

竹里行厨洗玉盘，花边立马簇金鞍。非关使者征求急，自识将军礼数宽。百年地辟柴门迥辟：一作僻，五月江深草阁寒。看弄渔舟移白日，老农何有罄交欢。

秋尽

秋尽东行且未回，茅斋寄在少城隈。篱边老却陶潜菊，江上徒逢袁绍杯。雪岭独看西日落，剑门犹阻北人来阻：一作断。不辞万里长为客，怀抱何时得好开。

野望

金华山北涪水西，仲冬风日始凄凄。山连越嶲蟠三蜀，水散巴渝下五溪。独鹤不知何事舞，饥乌似欲向人啼。射洪春酒寒仍绿，极目伤神谁为携极目：一作目极。

闻官军收河南河北

钱注：宝应元年十一月，官军破贼于洛阳，进收东郡，河南平。朝义走河北，李怀仙斩其首以献，河北平。此诗公在剑外闻捷书而作也。

剑外忽传收冀北冀：一作蓟，初闻涕泪满衣裳。却看妻子愁何在，漫卷诗书喜欲狂。白首放歌须纵酒首：一作日，青春作伴好还乡。即从巴峡穿巫峡，便下襄阳向洛阳公自注：余田园在东京。

送路六侍御入朝

童稚情亲四十年四：一作三，中间消息两茫然。更为后会知何地，忽漫相逢是别筵。不分桃花红胜锦，生憎柳絮自如绵。剑南春色还无赖，触忤愁人到酒边。

涪城县香积寺官阁

寺下春江深不流，山腰官阁迥添愁。含风翠壁孤云细，背日丹枫万木稠。小院回廊春寂寂春：一作深，浴凫飞鹭晚悠悠。诸天合在藤萝外，昏黑应须到上头。

又送

上有七绝一首，题云《惠义寺园送辛员外》，故此题但云又送。

双峰寂寂对春台，万竹青青送客杯送：一作照。细草留连侵坐软，残花怅望近人开。同舟昨日何由得，并马今朝未拟回。直到绵州始分首首：一作手，江边树里共谁来。

送王十五判官扶侍还黔中得开字

大家东征逐子回家：读姑，风生洲渚锦帆开。青青竹笋迎船出，白白江鱼人馔来白白：作日日，非。离别不堪无限意，艰危深仗济时才。黔阳信使应稀少，莫怪频频劝酒杯。

章梓州橘亭饯成都窦少尹得凉字

秋日野亭千橘香，玉杯锦席高云凉。主人送客何所作作：读做，行酒赋诗殊未央。衰老应为难离别，贤声此去有辉光。预传籍籍新京尹尹：一作兆，青史无劳数赵张。

九日

去年登高郪县北，今日重在涪江滨。苦遭白发不相放，羞见黄花无数新。世乱郁郁久为客，路难悠悠常傍人。酒阑却忆十年事，肠断骊山清路尘。

滕王亭子

公自注：在玉台观内。王调露中为阆州刺史。

君王台榭枕巴山，万丈丹梯尚可攀。春日莺啼修竹里，仙家犬吠白云间。清江锦石伤心丽，嫩蕊浓花满目斑。人到如今歌出牧，来游此地不知还。

玉台观

公自注：滕王造。

中天积翠玉台遥，上帝高居绛节朝。遂有冯夷来击鼓，始知嬴女善吹箫。江光隐见鼋鼍窟，石势参差乌雀桥。更肯红颜生羽翼，便应黄发老渔樵。

奉寄章十侍御

公自注：时初罢梓州刺史东川留后，将赴朝廷。

淮海维扬一俊人，金章紫绶照青春。指麾能事回天地，训练强兵动鬼神。湘西不得归关羽湘：一作襄，河内犹疑借寇恂疑：一作宜。朝觐从容问幽仄，勿云江汉有垂纶。

奉寄别马巴州

公自注：时甫除京兆功曹，在东川。

勋业终归马伏波，功曹非复汉萧何公自注：甫曾任华州司功。扁舟系缆沙边久，南国浮云水上多。独把鱼竿终远去，难随鸟翼一相过。知君未爱春湖色，兴在骊驹白玉珂。

将赴荆南寄别李剑州

使君高义驱今古，寥落三年坐剑州。但见文翁能化俗，焉知李广未封侯。路经滟灏双蓬鬓，天人沧浪一钓舟。戎马相逢更何日，春风回首仲宣楼。

奉待严大夫

钱注：广德二年正月，武以黄门侍郎拜成都尹，充剑南节度使，此云大夫，再镇时兼官也，以后称郑公。

殊方又喜故人来，重镇还须济世才。常怪偏裨终日待，不知旌节隔年回。欲辞巴徼啼莺合，远下荆门去鹢催。身老时危思会面，一生襟抱向谁开襟：一作怀。

将赴成都草堂途中有作先寄严郑公五首

得归茅屋赴成都，直为文翁再剖符。但使闾阎还揖让，敢论松竹久荒芜。鱼知丙穴由来美，酒忆郫筒不用酤。五马旧曾谙小径，几回书札待潜夫。

处处青江带白蘋，故园犹得见残春。雪山斥候无兵马，锦里逢迎有主人。休怪儿童延俗客，不教鹅鸭恼比邻。习池未觉风流尽，况复荆州赏更新。

竹寒沙碧浣花溪，橘刺藤梢咫尺迷。过客径须愁出入，居人不自解东西。书签药裹封蛛网，野店山桥送马蹄。肯藉荒庭春草色，先判一饮醉如泥判：同拼。

常苦沙崩损药栏，也从江槛落风湍。新松恨不高千尺，恶竹应须斩万竿。生理只凭黄阁老，衰颜欲付紫金丹。三年奔走空皮骨，信有人间行路难。

锦官城西生事微，乌皮几在还思归。昔去为忧乱兵入，今来已恐邻人非。侧身天地更怀古，回首风尘甘息机甘：一作且。共说总戎云鸟阵，不妨游子芰荷衣。

题桃树

小径升堂旧不斜，五株桃树亦从遮。高秋总馈贫人实馈：一作馁，来岁还舒满眼花。帘户每宜通乳燕，儿童莫信打慈鸦。寡妻群盗非今日，天下车书正一家正：一作已。

奉寄高常侍

一作寄高三十五大夫。

汶上相逢年颇多，飞腾无那故人何那：一作奈。总戎楚蜀应全未，方驾曹刘不啻过。今日朝廷须汲黯，中原将帅忆廉颇。天涯春色催迟暮，别泪遥添锦水波。

登楼

花近高楼伤客心，万方多难此登临。锦江春色来天地色来：一作水流，玉垒浮云变古今。北极朝庭终不改，西山寇盗莫相侵。可怜后主还祠庙，日暮聊为梁甫吟。

宿府

清秋幕府井梧寒，独宿江城蜡炬残。永夜角声悲自语，中天月色好谁看。风尘荏苒音书绝，关塞萧条行路难。已忍伶俜十年事，强移栖息一枝安。

院中晚晴怀西郭茅舍

幕府秋风日夜清，淡云疏雨过高城。叶心朱实看时落，阶面青苔老更生老更：一作先自。复有楼台衔暮景，不劳钟鼓报新晴。浣花溪里花饶笑，肯信吾兼吏隐名。

拨闷

闻道云安曲米春，才倾一盏即醺人。乘舟取醉非难事，下峡消愁定几巡。长年三老遥怜汝，棙舵开头捷有神开头：一作鸣铙。已办青钱防雇直，当令美味入吾唇。

十二月一日三首

今朝腊月春意动，云安县前江可怜。一声何处送书雁，百丈谁家上濑船濑：一作水。未将梅蕊惊愁眼，要取椒花媚远天椒：一作楸。明光起草人所羡，肺病几时朝日边。

寒轻市上山烟碧，日满楼前江雾黄。负盐出井此溪女，打鼓发船何郡郎。新亭举目风景切，茂林著书消渴长。春风不愁不烂漫，楚客唯听棹相将。

即看燕子入山扉，岂有黄鹂历翠微。短短桃花临水岸，轻轻柳絮点人衣。春来准拟开怀久，老去亲知见面稀。他日一杯难强进，重嗟筋力故山违。

寄常征君

白水青山空复春，征君晚节傍风尘。楚妃堂上色殊众，海鹤阶前鸣向人。万事纠纷犹绝粒，一官羁绊实藏身。开州入夏知凉冷，不似云安毒热新。

示獠奴阿段

山木苍苍落日曛，竹竿袅袅细泉分。郡人入夜争余沥，竖子寻源独不闻竖：一作稚。病渴三更回自首，传声一注湿青云。曾惊陶侃胡奴异，怪尔常穿虎豹群。

白帝城最高楼

城尖径仄旌旆愁仄：一作昃，独立缥缈之飞楼。峡坼云霾龙虎卧，江清日抱鼋鼍游。扶桑西枝对断石对：一作封，弱水东影随长流。杖藜叹世者谁子，泣血进空回白头。

峡中览物

曾为掾吏趋三辅，忆在潼关诗兴多。巫峡忽如瞻华岳，蜀江犹似见黄河。舟中得病移衾枕，洞口经春长薜萝。形胜有余风土恶，几时回首一高歌。

返照

楚王宫北正黄昏，白帝城西过雨痕。返照入江翻石壁，归云拥树失山村。衰年病肺惟高枕，绝塞愁时早闭门。不可久留豺虎乱，南方实有未招魂。

白帝

白帝城中云出门城中云出门：一作城头云若屯，白帝城下雨倾盆。高江急峡雷霆斗，古木苍藤日月昏古：一作翠。苍：一作长。戎马不如归马逸，千家今有百家存千：一作百。百：一作十。哀哀寡妇诛求尽，恸哭秋原何处村！

黄草

黄草峡西船不归，赤甲山下人行稀人行：一作行人。秦中驿使无消息，蜀道兵戈有是非。万里秋风吹锦水，谁家别泪湿罗衣。莫愁剑阁终堪据，闻道松州已被围钱笺：《通鉴》于代宗广德元年书：吐蕃陷松、维、保三州、茂州。《图经》云：广德二年，吐蕃取陇右。西川节度高适出兵西山，牵制无功，遂亡松、维。黄鹤曰：秦中驿使，谓李之芳奉使见留也；蜀道兵戈，谓徐知道据剑阁也；当时公在梓阆，非夔州诗也。按，鹤说良是，但又引来瑱、裴茂之战以解首二句，为曲说耳。

诸将五首

汉朝陵墓对南山，胡卤千秋尚入关。昨日玉鱼蒙葬地，早时金碗出人间。见愁汗马西戎逼，曾闪朱旗北斗殷。多少材官守泾渭钱注：泾、渭二水，在长安西北。是春，吐蕃请和，郭子仪以利我不虞，乃遣兵戍奉天，即此地也，将军且莫破愁颜。

韩公本意筑三城，拟绝天骄拔汉旌。岂谓尽烦回纥马，翻然远救朔方兵。胡来不觉潼关隘，龙起犹闻晋水清。独使至尊忧社稷，诸君何以答升平钱注：禄山反范阳，河北皆陷，郭子仪以孤军起朔方。贼将诱河曲九府六州部落数万逼行在，子仪以回纥首领葛逻支击走之。回纥太子叶护自将助讨禄山，战于澧上。贼诡伏，将袭我。回纥驰剪其伏，出贼背，夹之，贼大败，遂收长安。新店之役，贼陈出轻骑，子仪悉军追掩，贼张两翼包之，官军乱而却回。回纥望见，即逾西岭，从后击，尘且坌，飞矢射贼。贼惊曰：“回纥至矣！”遂大败，僵尸相属。官军乘胜，遂收东都。由此观之，汾阳以朔方孤军收复两都，皆赖回纥助顺之力，故曰“岂谓尽烦回纥马”也。肃宗即位日，朝廷草昧，军容单弱，诏子仪、光弼班师赴行在，国威始振，故帝唯依朔方兵为根本。仆固怀恩曰：“朔方将士，为先帝中兴主人，是陛下蒙恩故吏。”今曰“翻然远救朔方兵”，故知助顺之功，不独在朔方矣。

洛阳宫殿化为烽，休道秦关百二重。沧海未全归禹贡，蓟门何处尽尧封。朝廷衮职虽多预虽多预：一作谁争补，天下军储不自供。稍喜临边王相国，肯销金甲事春农钱注：广德二年，王缙同平章事，其年八月，代李光弼都统河南、淮西、山南东道诸节度行营事，兼领东京留守，岁余，迁河南副元帅，请减军资钱四十万贯，修东都殿宇，大历三年领幽州、卢龙节度，又兼太原尹、北京留守，充河东军节度。

回首扶桑铜柱标，冥冥氛祲未全消未：一作不。越裳翡翠无消息，南海明珠久寂寥。殊锡曾为大司马，总戎皆插侍中貂。炎风朔雪天王地，只在忠良翊圣朝良：一作臣。○钱笺曰：此深戒朝廷不当使中官出将也。杨思勖讨安南五溪，残酷好杀，故越裳不贡。吕太一收珠南海，阻兵作乱，故南海不靖。李辅国以中官拜大司马，所谓殊锡也。鱼朝恩等以中官为观军容使，所谓总戎也。炎风朔雪，皆天王之地，只当精求忠良以翊圣朝，安得偏信一二中人，据将帅之重任，自取溃偾乎？肃代间，国势衰弱，不复再振，其根本胥在于此，斯岂非忠规切谏，救世之针药与？

锦江春色逐人来，巫峡清秋万壑哀。正忆往时严仆射，共迎中使望乡台。主恩前后三持节，军令分明数举杯。西蜀地形天下险，安危须仗出群材。

夜

露下天高秋水清水：一作气，空山独夜旅魂惊。疏灯自照孤帆宿，新月犹悬双杵鸣。南菊再逢人卧病，北书不至雁无情至：一作到。步檐倚杖看牛斗，银汉遥应接凤城。

秋兴八首

玉露凋伤枫树林，巫山巫峡气萧森。江间波浪兼天涌，塞上风云接地阴。丛菊两开他日泪，孤舟一系故园心。寒衣处处催刀尺，白帝城高急暮砧。

夔府孤城落日斜，每依北斗望京华北：一作南。听猿实下三声泪，奉使虚随八月槎。画省香炉违伏枕，山楼粉堞隐悲笳。请看石上藤萝月，已映洲前芦荻花。

千家山郭静朝晖，日日江楼坐翠微。信宿渔人还泛泛，清秋燕子故飞飞。匡衡抗疏功名薄，刘向传经心事违。同学少年多不贱，五陵衣马自轻肥。

闻道长安似弈棋，百年世事不胜悲。王侯第宅皆新主，文武衣冠异昔时。直北关山金鼓震，征西车马羽书驰驰：一作迟。鱼龙寂寞秋江冷，故国平居有所思。

蓬莱宫阙对南山，承露金茎霄汉间。西望瑶池降王母，东来紫气满函关。云移雉尾开宫扇，日绕龙鳞识圣颜。一卧沧江惊岁晚，几回青琐点朝班点：一作照。

瞿塘峡口曲江头，万里风烟接素秋。花萼夹城通御气，芙蓉小苑入边愁钱注：《旧唐书》：开元二十年，遣范安及于长安，广花萼楼，筑夹城，至芙蓉园。《长安志》：开元二十年，筑夹城，入芙蓉园，自大明宫夹东罗城复道，经通化门观，以达南内兴庆宫，次经春明延喜门，至曲江芙蓉园，而外人不之知也。朱帘绣柱围黄鹄鹄：一作鹤，锦缆牙樯起白鸥。回首可怜歌舞地，秦中自古帝王州。

昆明池水汉时功，武帝旌旗在眼中。织女机丝虚夜月，石鲸鳞甲动秋风。波漂菰米沉云黑，露冷莲房堕粉红。关塞极天唯鸟道，江湖满地一渔翁。

昆吾御宿自逶迤，紫阁峰阴入渼陂。红豆啄余鹦鹉粒红豆：一作香稻，碧梧栖老凤凰枝。佳人拾翠春相问，仙侣同舟晚更移。彩笔昔曾干气象曾：一作游，白头吟望苦低垂。○按此八首皆居夔州而怀长安。前三者对菱州景物而增悲秋之感，后五首杂忆长安今昔之事。第四首怀达官第宅，第五首怀宫殿，第六首怀曲江，第七首怀昆明池，第八首怀渼陂也。

吹笛

吹笛秋山风月清，谁家巧作断肠声。风飘律吕相和切，月倚关山几处明。胡骑中宵堪北走，武陵一曲想南征。故园杨柳今摇落，何得愁中却尽生。

咏怀古迹五首

支离东北风尘际，漂泊西南天地间。三峡楼台淹日月，五溪衣服共云山。羯胡事主终无赖，词客哀时且未还。庾信生平最萧瑟，暮年诗赋动江关。○羯胡，以侯景比安禄山。庾信，杜公以自比也。

摇落深知宋玉悲，风流儒雅亦吾师。怅望千秋一洒泪，萧条异代不同时。江山故宅空文藻，云雨荒台岂梦思。最是楚宫俱泯灭，舟人指点到今疑。

群山万壑赴荆门，生长明妃尚有村。一去紫台连朔漠，独留青冢向黄昏。画图省识春风面，环骊空归夜月魂。千载琵琶作胡语，分明怨恨曲中论。

蜀主窥吴幸三峡，崩年亦在永安宫。翠华想像空山里空：一作寒，玉殿虚无野寺中。古庙杉松巢水鹤，岁时伏腊走村翁。武侯祠屋长邻近，一体君臣祭祀同。

诸葛大名垂宇宙，宗臣遗像肃清高。三分割据纡筹策，万古云霄一羽毛。伯仲之间见伊吕，指挥若定失萧曹。运移汉祚终难复，志决身歼军务劳。

阁夜

岁暮阴阳催短景，天涯霜雪霁寒宵宵：一作霄。五更鼓角声悲壮，三峡星河影动摇。野哭几家闻战伐几：一作千，夷歌是处起渔樵是：一作几。卧龙跃马终黄土，人事音书漫寂寥漫：一作久。

见王监兵马使说近山有黑白二鹰罗者久取竟未能得王以为毛骨有异他鹰恐腊后春生骞飞避暖劝翮思秋之甚眇不可见请余赋诗二首

云飞玉立尽清秋云：一作雪，不惜奇毛恣远游。在野只教心力破力：一作胆，于人何事网罗求于：一作千，非。一生自猎知无敌，百中争能耻下鞲。鹏碍九天须却避，兔藏三窟莫深忧藏：一作营。

黑鹰不省人间有黑：恐当作异，度海疑从北极来。正翮抟风超紫塞，玄冬几夜宿阳台。虞罗自觉虚施巧，春雁同归必见猜。万里寒空只一日，金眸玉爪不凡材钱注：张璁曰：王兵马，荆南赵芮公猛将，公尝为赋《二角鹰》诗，言其勇锐相敌，则此亦所以况之也。

冬至

年年至日长为客，忽忽穷愁泥杀人。江上形容吾独老，天涯风俗自相亲涯：一作边。杖藜雪后临丹壑，鸣玉朝来散紫宸。心折此时无一寸，路迷何处是三秦是：一作见。

小至

天时人事日相催，冬至阳生春又来。刺绣五纹添弱线刺：音切。纹：一作文，吹葭六管动浮灰浮：一作飞。岸容待腊将舒柳，山意冲寒欲放梅。云物不殊乡国异，教儿且覆掌中杯。

奉送蜀州柏二别驾将中丞命赴江陵起居卫尚书太夫人因示从弟行军司马位

中丞问俗画熊频，爱弟传书彩鹢新。迁转五州防御使，起居八座太夫人。楚宫腊送荆门水，白帝云偷碧海春。与报惠连诗不惜，知吾斑鬓总如银。

立春

春日春盘细生菜，忽忆两京全盛时。盘出高门行白玉，菜传纤手送青丝。巫峡寒江那对眼，杜陵远客不胜悲。此身未知归定处，呼儿觅纸一题诗。

愁公自注：强戏为吴体。

江草日日唤愁生，春峡泠泠非世情春：一作巫。盘涡鹭浴底心性，独树花发自分明。十年戎马暗南国，异域宾客老孤城。渭水秦山得见否，人今罢病虎纵横。

崔评事弟许相迎不到应虑老夫见泥雨怯出必愆佳期走笔戏简

江阁邀宾许马迎，午时起坐自天明。浮云不负青春色，细雨何孤白帝城。身边花间沾湿好，醉于马上往来轻。虚疑皓首冲泥怯，实少银鞍傍险行。

遣闷戏呈路十九曹长

江浦雷声喧昨夜，春城雨色动微寒。黄鹂并坐交愁湿，白鹭群飞太剧干。晚节渐于诗律细，谁家数去酒杯宽。唯君最爱清狂客，百遍相看意未阑看：一作过。

昼梦

二月饶睡昏昏然，不独夜短昼分眠。桃花气暖眼自醉，春渚日落梦相牵。故乡门巷荆棘底，中原君臣豺虎边。安得务农息战斗，普天无吏横索钱。

暮春

卧病拥塞在峡中，潇湘洞庭虚映空。楚天不断四时雨，巫峡长吹万里风长：一作常。沙上草阁柳新闇闇：一作暗，城边野池莲欲红。暮春鸳鹭立州渚，挟子翻飞还一丛翻：一作翾。

即事

暮春三月巫峡长，晶晶行云浮日光。雷声忽下千峰雨，花气浑如百和香。黄莺过水翻回去，燕子衔泥湿不妨。飞阁卷帘图画里，虚无只少对萧湘。

赤甲

卜居赤甲迁居新，两见巫山楚水春。炙背可以献天子，美芹由来知野人。荆州郑薛寄诗近诗：一作书，蜀客郄岑非我邻。笑接郎中评事饮，病从深酌道吾真钱注：永泰三载，相国杜公鸿渐奏授犀浦县令，僚友杜员外甫、岑郎中参、郄舍人昂，闻公摈落，失声咨嗟。郑、薛，即郑审、薛据也。

江雨有怀郑典设

春雨暗暗塞峡中，早晚来自楚王宫。乱波纷披已打岸，弱云狼籍不禁风。宠光蕙叶与多碧，点注桃花舒小红。谷口子真正忆汝，岸高瀼滑限西东滑：一作阔。

雨不绝

鸣雨既过细雨微细雨：一作渐细，映空摇飏如丝飞。阶前短草泥不乱，院里长条风乍稀。舞石旋应将乳子钱笺：《水经注》：石燕山，其山有石，绀而状燕，因以名山。其石或大或小，若母子焉。及雷风相薄，则石燕群飞，颉颃如真燕矣。罗君章云：今燕不必复飞也，行云莫自湿仙衣。眼边江舸何匆促促：一作遽，未待安流逆浪归待：一作得。

滟滪

滟滪既没孤根深，西来水多愁太阴。江天漠漠鸟双去，风雨时时龙一吟。舟人渔子歌回首，估客胡商泪满襟。寄语舟航恶年少，休翻盐井掷黄金。

季夏送乡弟韶陪黄门从叔朝谒

公自注：韶比兼开山使，通成都外江下峡舟船。国藩按，诗中云莫出者，犹云无出其右也。相国，指杜鸿渐以大历二年六月入朝。鸿渐本以黄门侍郎同平章事镇蜀，故称曰黄门从叔。

令弟尚为苍水使，名家莫出杜陵人。比来相国兼安蜀，归赴朝廷已入秦。舍舟策马论兵地，拖玉腰金报主身。莫度清秋吟蟋蟀，早闻黄阁画麒麟闻：一作开。

七月一日题终明府水楼二首

高栋曾轩已自凉，秋风此日洒衣裳。翛然欲下阴山雪，不去非无汉署香。绝壁过云开锦绣，疏枝夹水奏笙簧。看君宜著王乔履，真赐还疑出尚方公自注：终明府，功曹也，兼摄奉节令，故有此句。伫观奏即真也。

虑子弹琴邑宰日虑：一作宓，终军弃英妙时。承家节操尚不泯，为政风流今在兹。可怜宾客尽倾盖，何处老翁来赋诗。楚江巫峡半云雨，清簟疏帘看弈棋。

见萤火

巫山秋夜萤火飞，疏帘巧入坐人衣。忽惊屋里琴书冷，复乱檐前星宿稀。却绕井栏添个个，偶经花蕊弄辉辉。沧江白发愁看汝，来岁如今归未归。

送李八秘书赴杜相公幕

青帘白舫益州来，巫峡秋涛天地回。石出倒听枫叶下，橹摇背指菊花开。贪趋相府今晨发，恐失佳期后命催。南极一星朝北斗，五云多处是三台。

简吴郎司法

有客乘舸自忠州，遣骑安置瀼西头。古堂本买藉疏豁，借汝迁居停宴游。云石荧荧高叶曙，风江飒飒乱帆秋。却为姻娅过逢地，许坐曾轩数散愁。

又呈吴郎

堂前扑枣任西邻，无食无儿一妇人。不为困穷宁有此，只缘恐惧转须亲。即妨远客虽多事妨：一作知，便插疏篱却甚真便：一作使。甚：一作任。已诉征求贫到骨，正思戎马泪盈襟。

九日

题共五首，尚有五律二首，五排一首，缺一首。

重阳独酌杯中酒，抱病起登江上台。竹叶于人既无分，菊花从此不须开。

殊方日落玄猿哭，旧国霜前白雁来。弟妹萧条各何在在：一作往，干戈衰谢两相催。

登高

风急天高猿啸哀，渚清沙白鸟飞回。无边落木萧萧下，不尽长江滚滚来。万里悲秋常作客，百年多病独登台。艰难苦恨繁霜鬓，潦倒新亭浊酒杯亭：通停。

覃山人隐居

南极老人自有星，北山移文谁勒铭。征君已去独松菊，哀壑无光留户庭。予见乱离不得已，子知出处必须经。高车驷马带倾覆，怅望秋天虚翠屏。

即事

天畔群山孤草亭，江中风浪雨冥冥。一双白鱼不受钓，三寸黄甘犹自青。多病马卿无日起，穷途阮籍几时醒。未闻细柳散金甲，肠断秦川流浊泾川：一作州，非。

题柏学士茅屋

碧山学士焚银鱼，白马却走深岩居。古人已用三冬足，年少今开万卷余。晴云满户团倾盖，秋水浮阶溜决渠。富贵必从勤苦得，男儿须读五车书。

舍弟观赴蓝田取妻子到江陵喜寄三首

汝迎妻子达荆州，消息争传解我忧。鸿雁影来连峡内，鹡鸰飞急到沙头。峣关险路今虚远，禹凿寒江正稳流。朱绂即当随彩鹢，青春不假报黄牛。

马度秦山雪正深山：一作关，北来肌骨苦寒侵。他乡就我生春色，故国移居见客心。欢剧提携如意舞欢剧：一作剩欲，喜多行坐白头吟。巡檐索共梅花笑，冷蕊疏枝半不禁。

庾信罗含俱有宅，春来秋去作谁家。短墙若在从残草，乔木如存可假花。卜筑应同蒋诩径，为园须似邵平瓜。比年病酒开涓滴病：一作断，弟劝兄酬何怨嗟。

人日

此题本二首，前一首已抄入五律中。

此日此时人共得，一谈一笑俗相看。樽前柏叶休随酒，胜里金花巧耐寒。佩剑冲星聊暂拔，匣琴流水自须弹。早春重引江湖兴，直道无忧行路难。

宇文晁尚书之甥崔彧司业之孙尚书之子重泛郑监前湖

郊扉俗远长幽寂，野水春来更接连。锦席淹留还出浦，葛巾欹侧未回船。樽当霞绮轻初散，棹拂荷珠碎却圆。不但习池归酩酊，君看郑谷去夤缘。

多病执热奉怀李尚书

之芳。

衰年正苦病侵凌，首夏何须气郁蒸。大水淼茫炎海接，奇峰碑兀火云升。思沾道喝黄梅雨，敢望宫恩玉井冰。不是尚书期不顾，山阴夜雪兴难乘。

江陵节度使阳城郡王新楼成王请严侍御判官赋七字句同作

楼上炎天冰雪生，高飞燕雀贺新成。碧窗宿雾漾漾湿，朱栱浮云细细轻。仗钺褰帷瞻具美，投壶散帙有余清。自公多暇延参佐，江汉风流万古情。

又作此奉卫王

西北楼成雄楚都，远开山岳散江湖。二仪清浊还高下，三伏炎蒸定有无。推毂几年惟镇静，曳裾终日盛文儒。白头授简焉能赋，愧似相如为大夫。

暮归

霜黄碧梧白鹤栖，城上击柝复乌啼。客子入门月皎皎，谁家捣练风凄凄。南渡桂水缺舟楫，北归晴川多鼓鞞。年过半百不称意，明日看云还杖藜。

公安送韦二少府匡赞

逍遥公后世多贤，送尔维舟惜此筵。念我常能数字至常能：一作能书，将诗不必万人传。时危兵革黄尘里，日短江湖白发前。古往今来皆涕泪，断肠分手各风烟。

留别公安大易沙门

隐居欲就庐山远，丽藻初逢休上人。数问舟航留制作，长开箧笥拟精神。沙村白雪仍含冻，江县红梅已放春。先蹋垆峰置兰若，徐飞锡杖出风尘。

晓发公安

公自注：数月憩息此县。

北城击柝复欲罢，东方明星亦不迟。邻鸡野哭如昨日，物色生态能几时。舟楫眇然自此去，江湖远适无前期。出门转盼已陈迹，药饵扶吾随所之。

酬郭十五判官

才微岁晚尚虚名，卧病江湖春复生。药裹关心诗总废，花枝照眼句还成。只同燕石能星陨，自得隋珠觉夜明。乔口橘洲风浪促，惊帆何惜片时程。

赠韦七赞善

乡里衣冠不乏贤，杜陵韦曲未央前。尔家最近魁三象，时论同归尺五天。北走关山开雨雪，南游花柳塞云烟。洞庭春色悲公子，虾菜忘归范蠡船虾：一作鲑。范蠡：一作万里。

燕子来舟中作

湖南为客动经春，燕子衔泥两度新。旧入故园尝识主，如今社日远看人。可怜处处巢君室君：一作居，非，何异飘飘托此身。暂语船樯还起去，穿花贴水益沾巾贴：一作落。

小寒食舟中作

佳辰强饮食犹寒饮：一作饭，隐几萧条戴鹖冠。春水船如天上坐，老年花似雾中看。娟娟戏蝶过闲幔，片片轻鸥下急湍。云白山青万余里，愁看直北是长安直：一作西。

长沙送李十一 衔

与子避地西康州钱注：西康州，乃同谷县。武德元年，以县置西康州，洞庭相逢十二秋。远愧尚方曾赐履，竟非吾土倦登楼。久存胶漆应难并，一辱泥涂遂晚收。李杜齐名真忝窃，朔云寒菊倍离忧。

李义山七律百十七首

锦瑟

此篇朱氏定为悼亡之诗。

锦瑟无端五十弦，一弦一柱思华年。庄生晓梦迷蝴蝶，望帝春心托杜鹃。沧海月明珠有泪，蓝田日暖玉生烟。此情可待成追忆，只是当时已惘然。

重过圣女祠

圣女祠，集中凡三见，程氏以为皆刺当时女道士者。

白石岩扉碧藓滋，上清沦谪得归迟。一春梦雨常飘瓦，尽日灵风不满旗。萼绿华来无定所，杜兰香去未移时。玉郎会此通仙籍，忆向天阶问紫芝萼绿华降羊权家，杜兰香数诣张硕，皆以仙女而与男子交际，所以深讥之也。

题僧壁

集中有《赠田叟》诗，第六句云：“交亲得路昧平生。”程氏谓此篇亦是彼诗之意，穷途以求故人，倾身纳交，而弃我如遗，犹之舍生求佛，而卒无所得。

舍生行道有前踪，乞脑剜身结愿重。大去便应欺粟颗，小来兼可隐针锋。蚌胎未满思新桂未：一作永，琥珀初成忆旧松旧松似指令狐楚，谓己少时赖以奖借成名。若信贝多真实语，三生同听一楼钟。

潭州

大中元年，郑亚廉察桂州，义山为从事。是年，李德裕贬潮州。程氏以为义山经过潭州时，闻德裕之贬，而作是诗也。

潭州官舍暮楼空，今古无端入望中。湘泪浅深滋竹色，楚歌重叠怨兰丛。陶公战舰空滩雨，贾傅承尘破庙风。目断故园人不至，松醪一醉与谁同。

赠司户刘

程氏以为义山为桂州判官时，尝自桂林奉使江陵，又使南郡。贬柳州司户，当在此时。或道途舟次相遇，而赠此诗。

江风吹浪动云根，重碇危樯白日昏。已断燕鸿初起势，更惊骚客后归魂。汉廷急诏谁先入诏：一作召，楚客高歌自欲翻。万里相逢欢复泣，凤巢西隔九重门。

南朝

玄武湖中玉漏催，鸡鸣埭口绣襦回。谁言琼树朝朝见，不及金莲步步来。敌国军营漂木柹，前朝神庙锁烟煤。满宫学士皆颜色，江令当年只费才。

送崔珏往西川

崔珏，字梦之，大中进士。

年少因何有旅愁，欲为东下更西游。一条雪浪吼巫峡，千里火云烧益州。卜肆至今多寂寞，酒垆从古擅风流。浣花笺纸桃花色，好好题诗咏玉钩。

饮席戏赠同舍

同舍，盖妓席惜别者。

洞中屐响省分携，不是花迷客自迷。珠树重行怜翡翠，玉楼双舞羡鸥鸡。兰回旧蕊缘屏绿，椒缀新香和壁泥。唱尽阳关无限叠，半杯松叶冻颇黎。

令狐八拾遗见招送裴十四归华州

令狐八拾遗：令狐绹。

二十中郎未足希希：一作稀，骊驹先自有光辉。兰亭宴罢方回去，雪夜诗成道韫归。汉苑风烟吹客梦，云台洞穴接郊扉。嗟予久抱临邛渴，便欲因君问钓矶。○二十中郎，用谢万事。郄方回为王羲之妻舅，谢道韫为王凝之妻。裴十四当是携家同行，但不知与令狐氏是何等姻亲耳。

寄令狐学士

绹。

秘殿崔嵬拂彩霓，曹司今在殿东西。赓歌太液翻黄鹄，从猎陈仓获碧鸡。晓饮岂知金掌迥，夜吟应讶玉绳低。钧天虽许人间听，阊阖门多梦自迷《唐书》：绹夜对禁中，烛尽，帝以金莲华炬送还。“夜吟”句，美其恩遇之隆也。

哭刘

上帝深宫闭九阍宫：一作居，巫咸不下问衔冤。广陵别后春涛隔，湓浦书来秋雨翻。只有安仁能作诔，何曾宋玉解招魂。平生风义兼师友，不敢同君哭寝门程注：本集诗云：“去年相送地，春色满黄陵。”广陵当为黄陵之讹。

荆门西下

一夕南风一叶危，荆云回望夏云时荆云：疑作荆门。人生岂得轻离别，天意何曾忌崄巇。骨肉书题安绝徼，蕙兰蹊径失佳期。洞庭湖阔蛟龙恶，却羡杨朱泣路歧。

少年

此刺当时勋戚子弟。

外戚平羌第一功，生年二十有重封。直登宣室螭头上，横过甘泉豹尾中。别馆觉来云雨梦，后门归去蕙兰丛。灞陵夜猎随田窦，不识寒郊自转蓬。

药转

程注云：此篇淫媟之辞，朱竹坨以为“药转”字出道书，如厕之义也。

郁金堂北画楼东，换骨神方上药通。露气暗连青桂苑，风声偏猎紫兰丛。长筹未必输孙皓，香枣何劳问石崇。忆事怀人兼得句，翠衾归卧绣帘中。

隋宫

紫泉宫殿锁烟霞，欲取芜城作帝家。玉玺不缘归日角，锦帆应是到天涯。于今腐草无萤火，终古垂杨有暮鸦。地下若逢陈后主，岂宜重问后庭花。○唐人讳渊，紫泉即紫渊，谓长安也。芜城，扬州也。刺隋锁长安之宫殿，而欲家于扬州。

二月二日

二月二日江上行，东风日暖闻吹笙。花须柳眼各无赖，紫蝶黄蜂俱有情。万里忆归元亮井，三年从事亚夫营。新滩莫悟游人意滩：一作春。悟：一作讶，更作风檐夜雨声夜雨：一作雨夜。程注：三年从事，当是随郑亚在岭南。

杜工部蜀中离席

杜：一作辟。朱鹤龄以为拟杜工部之诗。雪岭、松州等，俱切老杜肃代朝事。程梦星以为柳仲郢镇东蜀，辟义山为判官检校工部郎中。诗作于是时，题当为“辟工部”。国藩按，工部郎中，京朝之官，非幕府之官也，检校工部则可，辟工部则不可，朱说近之。

人生何处不离群，世路干戈惜暂分。雪岭未归天外使，松州犹驻殿前军。座中醉客延醒客，江上晴云杂雨云。美酒成都堪送老，当垆仍是卓文君。

梓州罢吟寄同舍

不拣花朝与雪朝，五年从事霍嫖姚霍嫖姚，喻柳仲郢。君缘接座交珠履，我为分行近翠翘。楚雨含情皆有托，漳滨卧病竞无憀。长吟远下燕台去，惟有衣香染未销。

无题二首

凤尾香罗薄几重，碧文圆顶夜深缝。扇裁月魄羞难掩，车走雷声语未通。曾是寂寥金烬暗，断无消息石榴红。斑骓只系垂杨岸，何处西南任好风。

重帏深下莫愁堂，卧后清宵细细长。神女生涯原是梦，小姑居处本无郎。风波不信菱枝弱，月露谁教桂叶香。直道相思了无益，未妨惆怅是清狂。○二诗言世莫己知，己亦誓不复求知于世。托辞于贞女，以自明其波澜不起之意。

昨日

此冶游惜别之诗。

昨日紫姑神去也，今朝青鸟使来赊。未容言语还分散，少得团圆足怨嗟。二八月轮蟾影破，十三弦柱雁行斜。平明钟后更何事，笑倚墙边梅树花边：一作匡。

汴上送李郢之苏州

李郢，字楚望，大中进士，为侍御使。

人高诗苦滞夷门，万里梁王有旧园。烟幌自应怜白纻纻：一作苎，月楼谁伴咏黄昏。露桃涂颊依苔井，风柳夸腰住水村。苏小小坟今在否，紫兰香径与招魂。

赠郑谠处士

浪迹江湖白发新，浮云一片是吾身。寒归山观随棋局，暖入汀州逐钓轮轮：一作纶。越桂留烹张翰绘，蜀姜供煮陆机莼。相逢一笑怜疏放，他日扁舟有故人。

复至裴明府所居

伊人卜筑自幽深，桂巷杉篱不可寻。柱上雕虫对书字，槽中秣马仰听琴。求之流辈岂易得，行矣关山方独吟。赊取松醪一斗酒，与君相伴洒烦襟。

览古

莫恃金汤忽太平，草间霜露古今情。空糊壤真何益糊：一作存，欲举黄旗竟未成。长乐瓦飞随水逝，景阳钟堕失天明。回头一吊箕山客，始信逃尧不为名。

子初郊墅

五律有《子初全溪作》，朱氏、程氏未著子初何人。

看山对酒君思我，听鼓离城我访君。腊雪已添墙下水，斋钟不散槛前云。阴移竹柏浓还淡，歌杂渔樵断更闻。亦拟村南买烟舍，子系相约事耕耘。

汉南书事

朱注：大中三年二月，吐蕃三州七关来降。诏泾原等五镇出兵应援，又令百姓开垦三州七关土田，其山南、剑南没蕃州县，亦令收复。四年，发诸道兵讨党项无功，上颇厌用兵。此诗当作于其时。

西师万众几时回，哀痛天书近已裁。文吏何曾重刀笔，将军犹自舞轮台。几时拓土成王道，从古穷兵是祸胎。陛下好生千万寿，玉楼长御白云杯。

当句有对

此诗朱氏以为讥恩幸之争进，程氏以为刺贵游女冠之作。

密迩平阳接上兰迩：一作尔，秦楼鸳瓦汉宫盘。池光不定花光乱，日气初涵露气干。但觉游蜂饶舞蝶，岂知孤凤忆离鸾。三星自转三山远，紫府程遥碧落宽。

井络

井络天彭一掌中，漫夸天设剑为峰。阵图东聚燕江口朱云：燕当作蔓。口：一作石，边柝西悬雪岭松。堪叹故君成杜宇，可能先主是真龙。将来为报奸雄辈，莫向金牛访旧踪第七句是作意预警奸雄之辈，无恃蜀中之险而图割据也。

写意

程云：此东川佐幕，回思长安之作。

燕雁迢迢隔上林，高秋望断正长吟。人间路有潼江险，天外山惟玉垒深。日向花间留返照，云从城上结层阴。三年已制思乡泪，更人新年恐不禁。

随师东

东征日调万黄金，几竭中原买斗心。军令未闻诛马谡，捷书惟是报孙歆。但须巢阿阁，岂假鸱鸮在泮林。可惜前朝玄菟郡，积骸成莽阵云深朱云：太和元年，命乌重胤等讨李同捷之叛，二年九月，命诸军讨王庭凑，久未成功。每有小胜，则虚张首虏，以邀厚赏。诗中语，正此时事也。潘耕曰：假隋炀帝以讥切，末二句则专指隋事。

宋玉

此诗吊宋玉所以自伤也，当系自桂林奉使江陵时作。

何事荆台百万家，惟教宋玉擅才华。楚辞已不饶唐勒，风赋何曾让景差。落日渚宫供观阁，开年云梦送烟花。可怜庾信寻荒径，犹得三朝托后车。

韩同年新居饯韩西迎家室戏赠

朱云：韩同年，即畏之。

籍籍征西万户侯，新缘贵婿起朱楼。一名我漫居先甲，千骑君翻在上头。云路招邀回彩凤，天河迢递笑牵牛。南朝禁脔无人近，瘦尽琼枝咏四愁枝：或作肢。咏：一作用。○义山与畏之同为王茂元之婿。玩诗中语，当是畏之成婚后登第，复赴泾原迎家室入京，义山登第，则已聘王氏，而尚未成婚耳。

奉和太原公送前杨秀才戴兼招杨正字戎

杨敬之，兼太常之卿，二子戎、戴，同日登科。

潼关地接古弘农，万里高飞雁与鸿。桂树一枝当白日，芸香三代继清风。仙舟尚惜乖双美，彩服何由得尽同。谁惮士龙多笑疾，美髭终类晋司空朱注：太原公，王茂元也。第五句送戴，六句招戎。

圣女祠

此亦剌女道士之诗。

松篁台殿蕙香帏，龙护瑶窗风掩扉。无质易迷三里雾，不寒长着五铢衣五：一作六。人间定有崔罗什，天上应无刘武威。寄问钗头双白燕，每朝珠馆几时归。

临发崇让宅紫薇

《西溪丛语》：洛阳崇让坊，有河阳节度使王茂元宅。临发者，将由洛阳王宅赴京也。

一树浓姿独看来，秋庭暮雨类轻埃。不先摇落应为有应为有：一作应有待，已欲别离休更开。桃绶含情依露井，柳绵相忆隔章台。天涯地角同荣谢，岂要移根上苑栽。

及第东归次灞上却寄同年

芳桂当年各一枝，行期未分压春期。江鱼朔雁长相忆，秦树嵩云自不知。下苑经过劳想象，东门送饯又差池。灞陵柳色无离恨，莫枉长条赠所思枉：一作把。

野菊

苦竹园南椒坞边，微香冉冉泪涓涓。已悲节物同寒雁，忍委芳心与暮蝉。细路独来当此夕，清樽相伴省他年。紫云新苑移花处云：一作微，不取霜栽近御筵。○朱氏云：此诗又见孙逖集，题作《咏楼前海石榴》。程氏云：此诗与《九日》诗，词旨皆同。野菊命题，即君子在野之叹。国藩按，程氏说是也。义山以官不挂朝籍为恨，故以未尝移栽御筵，不能不致怨于令狐氏耳。

过伊仆射旧宅

伊慎，兖州人，大历间以军功封南兖郡王，历官检校尚书、右仆射兼右卫子将军。

朱邸方酬力战功，华筵俄叹逝波穷。回廊檐断燕飞去，小阁尘凝人语空。幽泪欲干残菊露，余香犹入败荷风。何能更涉泷江去，独立寒流吊楚宫。○末二句，朱氏以为义山时自桂林奉使江陵，故有此语。程氏以为，伊慎立功初在岭南，后在湖襄。愚意当从朱说。

中元作

绛节飘飖宫国来宫：一作空，中元朝拜上清回。羊权须得金条脱须：一作虽，温峤终虚玉镜台。曾省惊眠闻雨过，不知迷路为花开。有娥未抵瀛洲远，青雀如何鸩鸟媒。○程云：此中元悼亡之作。首二句，言举国皆作中元，己亦朝拜上清而回。

银河吹

笙程云：此亦为女冠而作。

怅望银河吹玉笙，楼寒院冷接平明。重衾幽梦他年断，别树羁雌昨夜惊。月榭故香因雨发，风帘残烛隔霜清。不须浪作缑山意，湘瑟秦箫自有情。

与同年李定言曲水闲话戏作

海燕参差沟水流，同君身世属离忧。相携花下非秦赘，对泣春天类楚囚春天：一作风前。碧草暗侵穿苑路，珠帘不卷枕江楼枕：去声。莫惊五胜埋香骨惊：一作经，地下伤春亦白头。○程云：此由校书郎出补宏农尉时作。

闻歌

敛笑凝眸意欲歌，高云不动碧嵯峨。铜台罢望归何处，玉辇忘还事几多。青冢路边南雁尽，细腰宫里北人过。此声肠断非今日，香她灯光奈尔何她：斜上声。○程氏以此诗为宫妓流落在人间者而作。考唐德宗尝命陆贽草诏，使浑瑊访求奉天所失裹头内人，其事可证。○观细腰句，似在江陵时所作。

赠华阳宋真人兼寄清都刘先生

沦谪千年别帝宸，至今犹谢蕊珠人。但惊茅许同仙籍，不道刘卢是世亲。玉检赐书迷凤篆，金华归驾冷龙鳞。不因杖屦逢周史，徐甲何曾有此身。○此诗朱氏以宋真人为女道士。程氏谓义山以刘比周史，而自比于徐甲，推服至矣。《义山文集》有云“志在玄门”，宋真人必道侣也。

楚宫

月姊曾逢下彩蟾，倾城消息隔重帘。已闻佩响知腰细，更辨弦声觉指纤。暮雨自归山悄悄，秋河不动夜厌厌。王昌且在墙东住，未必金堂得免嫌。

和友人戏赠二首

东望花楼会不同会：《英华》作事，西来双燕信休通。仙人掌冷三霄露，玉女窗虚五夜风。翠袖自随凹雪转，烛房寻类外庭空。殷勤莫使清香透，牢合金鱼锁桂丛。

迢递青门有几关，柳梢楼角见南山。明珠可贯须为佩，白璧堪裁且作环。子夜休歌团扇掩休：一作欲，新正未破剪刀闲。猿啼鹤怨终年事怨：《英华》作望，未抵熏炉一夕间熏炉：《英华》作炉香。

题二首后重有戏赠任秀才

一丈红蔷拥翠筠，罗窗不识绕街尘。峡中寻觅长逢雨，月里依稀更有人。虚为错刀留远客，枉缘书札损文鳞。遥知小阁还斜照，羡杀乌龙卧锦茵。

重有感

前篇《有感》二首五言排律未抄，专咏甘露之变。

玉帐牙旗得上游上游，谓茂元在泾原，安危须共主君忧。窦融表已来关右谓刘从谏三疏，陶侃军宜次石头谓茂元。岂有蛟龙愁失水愁：一作曾，一作长，更无鹰隼与高秋。昼号夜哭兼幽显，早晚星关雪涕收文宗太和九年十一月二十一日，甘露之变，宦官既杀宰相王涯、贾、舒元舆等。时郑注为凤翔节度使，为监军所杀。王茂元在泾原，萧弘在鄜坊，勒兵以备非常。昭义节度使刘从谏三上疏，问王涯等罪名。义山欲茂元入清君侧之奸，故有此诗。

春雨

怅卧新春白袷衣，白门寥落意多违。红楼隔雨相望冷，珠箔飘灯独自归。远路应悲春畹晚，残宵犹得梦依稀。玉珰缄札何由达，万里云罗一雁飞。○此借春雨怀人，而寓君门万里之感。朱云：玉珰缄札，犹今所云侑缄。

楚宫

湘波如泪色渗渗，楚厉迷魂逐恨遥厉：一作砺，古通。枫树夜猿愁自断，女萝山鬼语相邀。空归腐败犹难复，更困腥臊岂易招。但使故乡三户在，彩丝谁惜惧长蛟。○宋审锡为宦官所诬，贬开州司马，卒于贬所。开州属山南道，本楚地。程氏以为此诗吊宋申锡而作。

宿晋昌亭闻惊禽

《长安图经》：自京城启夏门，北入东街，第二坊曰晋昌坊。

羁绪鳏鳏夜景侵，高窗不掩见惊禽。飞来曲渚烟方合，过尽南塘树更深。胡马嘶和榆塞笛，楚猿吟杂橘村砧。失群挂木知何限，远隔天涯共此心。○末四句言失群之胡马，挂木之楚猿，与此惊禽之心相同，即与义山之羁绪亦同也。

深宫

金殿销香闭绮栊销香：《鼓吹》作香销。栊：一作笼，玉壶传点咽铜龙点：一作响。狂飙不惜萝阴薄，清露偏知桂叶浓。斑竹岭边无限泪，景阳宫里及时钟。岂知为雨为云处处：《鼓吹》作意，只有高唐十二峰。○此诗朱氏以为宫怨。

题白石莲花寄楚公

《续高僧传》：楚，南闽人，俗姓张氏。初投开元寺昙蔼师，后参黄蘖山禅师。

白石莲花谁所共，六时常捧佛前灯。空庭苔藓饶霜露，时梦西山老病僧。大海龙宫无限地，诸天雁塔几多层。漫夸鹙子真罗汉，不会牛车是上乘。

安定城楼

泾州保定郡，本安定郡。此义山在王茂元泾原幕中时作。

迢递高城百尺楼，绿杨枝外尽汀洲外：一作上。贾生年少虚垂泪泪：一作涕，王粲春来更远游。永忆江湖归白发，欲回天地人扁舟。不知腐鼠成滋味，猜意鸳雏竟未休。

隋宫守岁

消息东郊木帝回，宫中行乐有新梅。沉香甲煎为庭燎煎：去声，玉液琼苏作寿杯。遥望露盘疑是月，远闻鼍鼓欲惊雷。昭阳第一倾城客，不踏金莲不肯来。○程注：中宗二年十二月晦，敕中书门下与学士、诸王、驸马入阁守岁，设庭燎，置酒奏乐。胡注：隋炀帝淫侈，每除夜，殿前设火山数十，尽沉香木根。每一山，烧沉香数车，香闻数十里。火光暗，则以甲煎沃之，焰起数丈。一夜之间，用沉香二百余乘，甲煎二百余石。

利州江潭作

原注：感孕金轮所。

神剑飞来不易销，碧潭珍重驻兰桡。自携明月移灯疾，欲就行云散锦遥。河伯轩窗通贝阙，水宫帷箔卷冰绡。此时燕脯无人寄，雨满空城蕙叶凋。○武后自册为金轮皇帝，父士彟为利州都督，生后。此诗在利州，咏武后也。三四句，即潭中之景，寓怀古之意。五六七句，均以龙比武氏。

茂陵

汉家天马出蒲梢，苜蓿榴花遍近郊。内苑只知含风觜含：一作衔，属车无复插鸡翘。玉桃偷得怜方朔，金屋修成贮阿娇修：一作妆。○朱云：按史，武宗好游猎及武戏，亲受道士赵归真法箓，又宠王才人，欲立为后。此诗全是托讽。谁料苏卿老归国，茂陵松柏雨萧萧。

泪

永巷长年怨绮罗，离情终日思风波。湘江竹上痕无限，岘首碑前洒几多。人去紫台秋入塞，兵残楚帐夜闻歌。朝来灞水桥边问，未抵青袍送玉珂。○前六句，泪凡六种，固已可伤；末二句，以青袍寒士，而送玉珂贵客，其泪尤可悲也。

十字水期韦潘侍御同年不至时韦寓居水次故郭汾宁

宁：一作阳宅

伊水溅溅相背流，朱栏画阁几人游。漆灯夜照真无数，蜡炬晨炊竟未休。顾我有怀同大梦，期君不至更沉忧。西园碧树今谁生，与近高窗卧听秋。

流莺

流莺漂荡复参差，渡陌临流不自持。巧啭岂能无本意，良辰未必有佳期。风朝露夜阴晴里，万户千门开闭时。曾苦伤春不忍听忍：一作思，凤城何处有花枝。○末句亦自恨官不挂朝籍之意。

出关宿盘豆馆对丛芦有感

盘豆馆，在湖城县西二十里。

芦叶梢梢夏景深，邮亭暂欲洒尘襟。昔年曾是江南客，此日初为关外心。思子台边风自急，玉娘湖上月应沉。清声不远行人去，一世荒城伴夜砧。

和韩录事送宫人入道

朱云：张籍、王建、戴叔伦、元稹、于鹄、项斯皆有作。

星使追还不自由，双童捧上绿琼辀。九枝灯下朝金殿，三素云中侍玉楼。凤女颠狂成久别，月娥孀独好同游。当时若爱韩公子，埋骨成灰恨未休。

七月二十九日崇让宅宴作

露如微霰下前池，月过回塘万竹悲。浮世本来多聚散，红蕖何事亦离披。悠扬归梦惟灯见，濩落生涯独酒知。岂到白头长只尔，嵩阳松雪有心期。○程云：集中有《七月二十八日夜与王郑二秀才听雨梦后作》七古一首，叙见知于王茂元，而归结悼亡之意。此诗仅后一日，所言亦复凄惋，疑七月二十八九为义山悼亡之日。

赠从兄阆之

怅望人间万事违，私书幽梦约忘机。荻花村里鱼标在，石藓庭中鹿迹微。幽径定携僧共入，寒塘好与月相依。城中猘犬憎兰佩，莫损幽芳久不归鱼标、鹿迹，言处处有机事、机心也。

行至金牛驿寄兴元渤海尚书

朱云：渤海尚书，高元裕也。

楼上春云水底天，五云章色破巴笺。诸生个个王恭柳，从事人人庾杲莲。六曲屏风江雨急，九枝灯檠夜珠圆檠：去声。深惭走马金牛路，骤和陈王白玉篇。○首二句，忆渤海公所居之胜景，而写入诗笺，以寄义山。

筹笔驿

猿鸟犹疑畏简书猿：一作鱼，风云常为护储胥。徒令上将挥神笔，终见降王走传车。管乐有才真不忝真：朱本作终，关张无命欲何如欲：一作复。他年锦里经祠庙，梁父吟成恨有余。

即日

一岁林花即日休，江间亭下怅淹留间：一作门。重吟细把真无奈，已落犹开未放愁。山色正来衔小苑，春阴只欲傍高楼。金鞍忽散银壶漏漏：一作滴，更醉谁家白玉钩。

九成宫

十二层城阆苑西，平时避暑拂虹霓。云随夏后双龙尾，风逐周王八骏蹄骏：一作马。吴岳晓光连翠，甘泉晚景上丹梯。荔枝卢橘沾恩幸，鸾鹊天书湿紫泥送荔枝者而被天书思幸，亦“一骑红尘妃子笑”之意。

咏史

历览前贤国与家，成由勤俭破由奢。何须琥珀方为枕，岂得真珠始是车得真：一作待珍。运去不逢青海马，力穷难拔蜀山蛇。几人曾预南熏曲，终古苍梧哭翠华。○此篇朱氏以为因文宗而发。按，三四句咏文宗之俭，如史所称，衣必三浣是也。五句以马喻贤才，伤时无良臣也。六句以蛇喻宦官，盘结而不能去也。末句言己为文宗开成二年进士，曾与众仙同咏霓裳也。

无题

本二首，其二七绝，未抄。

昨夜星辰昨夜风，画楼西畔桂堂东楼：一作堂。身无彩凤双飞翼，心有灵犀一点通。隔座送钩春酒暖，分曹射覆蜡灯红。嗟余听鼓应官去，走马兰台类断蓬断：一作转。○此篇程注以为出秘书省调宏农尉时所作。三四句，出为外吏而不忘禁省也。五六句，言省垣朋游之乐。末句“兰台”，朱氏以为义山为王茂元所辟，得侍御史事。

无题二首

来是空言去绝踪，月斜楼上五更钟。梦为远别啼难唤，书被催成墨未浓。蜡照半笼金翡翠，麝熏微度绣芙蓉。刘郎已恨蓬山远，更隔蓬山一万重。

飒飒东风细雨来，芙蓉塘外有轻雷。金蟾啮锁烧香入，玉虎牵丝汲井回。贾氏窥帘韩掾少，宓妃留枕魏王才。春心莫共花争发，一寸相思一寸灰。○此二诗，程氏以为在王茂元幕府时作。本四首，第三首五律，第四首七古，未抄。

赴职梓潼留别畏之员外同年

畏之名瞻，韩偓之父，开成二年与义山同年进士。

佳兆联翩遇凤凰，雕文羽帐紫金床。桂花香处同高第，柿叶翻时独悼亡。乌鹊失栖长不定，鸳鸯何事自相将。京华庸蜀三千里，送到咸阳见夕阳时韩留京师。按，前四句，似韩与义山同时娶妻，同年登第，而义山旋即悼亡。朱云义山与畏之为僚婿，意或然与。

王十二兄与畏之员外相访见招小饮时予以悼亡日近不去因寄

朱云：王十二必茂元之子，义山娶茂元女，疑所悼即王氏也。

谢傅门庭旧末行，今朝歌管属檀郎。更无人处帘垂地，欲拂尘时簟竟床。嵇氏幼男犹可悯，左家娇女岂能忘。秋霖腹疾俱难遣秋：一作愁，万里西风夜正长。○首句义山自谓：檀郎谓韩也。

曲池

日下繁香不自持，月中流艳与谁期。迎忧急鼓疏钟断，分隔休灯灭烛时。张盖欲判江滟滟判：同拼，回头更望柳丝丝。从来此地黄昏散，未信河梁是别离。○此似冶游惜别之诗。

留赠畏之

原注：时将赴梓潼，遇韩朝回。三首，有七绝二首未抄。

清时无事奏明光，不遣当关报蚤霜。中禁词臣寻引领，左川归客自回肠。郎君下笔惊鹦鹉，侍女吹笙弄凤凰。空寄大罗天上事寄：一云当作记，众仙同日咏(霓裳。○程云：此必将赴梓潼，往谒畏之，值其朝回，而不一见，故有慨乎言之耳。朱云：左川即东川。愚按，此必自东川奉使入京一次，故自称曰归客，与前留别畏之诗非一时也。

无题

相见时难别亦难，东风无力百花残。春蚕到死丝方尽，蜡炬成灰泪始干。晓镜但愁云鬓改，夜吟应觉月光寒。蓬山此处无多路，青鸟殷勤为探看。○程云：此诗似邂逅有力者，望其援引入朝而作。

碧城三首

碧城十二曲阑干，犀辟尘埃玉辟寒。阆苑有书多附鹤，女床无树不栖鸾。星沉海底当窗见，雨过河源隔座看。若是晓珠明又定，一生长对水晶盘。

对影闻声已可怜，玉池荷叶正田田。不逢萧史休回首，莫见洪崖又拍肩。紫凤放娇衔楚佩，赤鳞狂舞拨湘弦。鄂君怅望舟中夜，绣被焚香独自眠。

七夕来时先有期，洞房帘箔至今垂。玉轮顾兔初生魄，铁网珊瑚未有枝。检与神方教驻景景：音影，收将凤纸写相思。武皇内传分明在，莫道人间总不知。○《居易录》引胡震亨云：唐公主多自请出家，与二教人媟近。义山同时，如文安、浔阳、平恩、邵阳、永嘉、永安、义昌、安康诸主，皆丐为道士，筑观于外。史即不言他丑，颇著微词。《碧城》三首，盖刺之也。

对雪二首

原注：时欲之东。

寒气先侵玉女扉，清光旋透省郎闱。梅花大庾岭头发，柳絮章台街里飞。欲舞定随曹植马，有情应湿谢庄衣。龙山万里无多远，留待行人二月归。

旋扑珠帘过粉墙，轻于柳絮重于霜。已随江令夸琼树，又入卢家妒玉堂。侵夜可能争桂魄，忍寒应欲试梅妆。关河冻合东西路，肠断斑骓送陆郎。

蜂

小苑华池烂漫通，后门前槛思无穷。宓妃腰细才胜露，赵后身轻欲倚风。红壁寂寥崖蜜尽，碧帘迢递雾巢空。青陵粉蝶休离恨，长定相逢二月中。

辛未七夕

恐是仙家好别离，故教迢递作佳期。由来碧落银河畔，可要金风玉露时。清漏渐移相望久，微云未接过来迟。岂能无意酬乌鹊，惟与蜘蛛乞巧丝。

玉山

玉山高与阆风齐，玉水清流不贮泥。何处更求回日驭，此中兼有上天梯。珠容百斛龙休睡，桐覆千寻凤要栖。闻道神仙有才子，赤箫吹罢好相携。○程注：此诗亦望恩干进之意。国藩按，此人盖居势要而有才望者。三四句，皆就山取譬。山能回日驭，谓其能回天眷也。山有上天梯，谓其接引甚易也。神仙，言其居要地。才子，言其负时望也。

牡丹

程云：此艳诗也。以其人为国色，故以牡丹喻之。

锦帷初卷卫夫人，绣被犹堆越鄂君。垂手乱翻雕玉佩，招腰争舞郁金裙招：朱云当作折。石家蜡烛何曾剪，荀令香炉可待熏。我是梦中传彩笔，欲书花叶寄朝云。○首句原注：《典略》云：夫子见南子在锦帏之中。

一片

一片非烟隔九枝，蓬峦仙仗俨云旗。天泉水暖龙吟细，露畹春多凤舞迟。榆荚散来星斗转，桂花寻去月轮移。人间桑海朝朝变，莫遣佳期更后期。○程氏以此为幽期密约之诗。国藩按，此当致书友人，求为京朝一官，如陈咸致书于陈汤，得入帝城，死不恨也。前四句，言帝城风景可望而不可即。后四句，言春去秋来，日月易逝，时事变迁，无使我更失望也。

酬崔八蚤梅有赠兼示之作

知访寒梅过野塘，久留金勒为回肠。谢郎衣袖初翻雪，荀令熏炉更换香。

何处拂胸资蝶粉，几时涂额藉蜂黄。维摩一室虽多病，亦要天花作道场。○程云：此酬崔八挟妓之诗。崔八者，东川同幕之崔福也。义山在东川，清修梵行，不染情缘，故崔诗有“梵王宫地罗含宅，赖许时时听法来”之句。

促漏

促漏遥钟动静闻，报章重叠杳难分杳：一作字。舞鸾镜匣收残黛，睡鸭香炉换夕熏。归去定知还向月定：一作岂，梦来何处更为云。南塘渐暖蒲堪结，两两鸳鸯护水纹。○此诗高棅以为拟深宫怨女而作。程氏以为托词于闺情，亦怨令狐绹之不见答耳。

马嵬

本二首，其一七绝，未抄。

海外徒闻更九州，他生未卜此生休。空闻虎旅传宵柝，无复鸡人报晓筹。此日六军同驻马，当时七夕笑牵牛。如何四纪为天子，不及卢家有莫愁。

可叹

幸会东城宴未回，年华忧共水相催。梁家宅里秦宫入，赵后楼中赤凤来。冰簟且眠金镂枕，琼筵不醉玉交杯。宓妃愁坐芝田馆，用尽陈王八斗才。○此诗程氏以为叹彼姝所遭非耦。起句、结句，盖曾与义山目成而不及乱也。愚谓此亦刺戚里之为女道士者。

富平少侯

七国三边未到忧，十三身袭富平侯。不收金弹抛林外，却惜银床在井头。彩树转灯珠错落，绣檀回枕玉雕锼。当关不报侵晨客，新得佳人字莫愁。○此亦讥勋戚子弟。

赠赵协律皙

俱识孙公与谢公，二年歌哭处还同还：一作皆。已叨邹马声华末，更共刘卢族望通。南省恩深宾馆在，东山事往妓楼空。不堪岁暮相逢地，我欲西征君又东。○第四句原注：愚与赵俱出今吏部相公门下，又同为故尚书安平公所知，复皆是安平公表侄。按，吏部相公，令狐楚也，时为当路所轧，置之散地，故曰“宾馆徒在”。安平公，崔戎也，以太和八年六月卒，故曰“妓楼已空”。

正月崇让宅

王茂元故宅。

密锁重关掩绿苔，廊深阁迥此徘徊。先知风起月含晕，尚自露寒花未开。蝙拂帘旌终展转，鼠翻窗网小惊猜。背灯独共余香语共：一作立，不觉犹歌起夜来起夜：一作夜起。柳恽有《起夜来》曲。

曲江

望断平时翠辇过，空闻子夜鬼悲歌。金舆不返倾城色，玉殿犹分下苑波。死忆华亭闻唳鹤，老忧王室泣铜驼。天荒地变心虽折，若比伤春意未多。○太和九年正月，郑注言秦中有灾，宜兴土工厌之。乃兴曲江之役。是年十一月，因甘露之变，遂罢曲江亭馆。此诗所以慨也。按，天荒地变，王室之公忧也；伤春，义山之私戚也，当别有感耳。

柳

江南江北雪初消，漠漠轻黄惹嫩条。灞岸已攀行客手，楚宫先骋舞姬腰。清明带雨临官道，晚日含风拂野桥。如线如丝正牵恨，王孙归路一何遥。

九日

曾共山翁把酒时时：一作卮，霜天白菊绕阶墀。十年泉下无人问人问：一作消息，九日樽前有所思。不学汉臣栽苜蓿，空教楚客咏江蓠。郎君官贵施行马，东阁无因再得窥阁：一作。

赠司勋杜十三员外

杜牧司勋字牧之，清秋一首杜秋诗秋：一作陵，误。前身应是梁江总，名总还曾字总持。心铁已从干镆利，鬓丝休叹雪霜垂。汉江远吊西江水，羊祜韦丹尽有碑原注：时杜奉诏撰韦碑。

天平公座中呈令狐令公时蔡京在坐京曾为僧徒故有第五句

罢执霓旌上醮坛，慢妆娇树水晶盘。更深欲诉蛾眉敛，衣薄临醒玉艳寒。白足禅僧思败道，青袍御史拟休官。虽然同是将军客，不敢公然子细看。

题道静院院在中条山故王颜中丞所置虢州刺史舍官居此今写真存焉

紫府丹成化鹤群，青松手植变龙文。壶中别有仙家日，岭上犹多隐士云。独坐遗芳成故事，褰帷旧貌似元君。自怜筑室灵山下，徒望朝岚与夕曛。○程云：此退居永乐时作。

题小松

松：一作柏。

怜君孤秀植庭中，细叶轻阴满座风。桃李盛时虽寂寞，雪霜多后始青葱。一年几变枯荣事变：一作度，百尺方资柱石功。为谢西园车马客，定悲摇落尽成空。

行次昭应县道上送户部李郎中充昭义攻讨

程注：《唐书·百官志》，天下兵马元帅、副元帅、都统、副都统以下官属，只有行军长史、行军司马等官，不闻别有攻讨也。再按，《百官志》：招讨幕职，长史从三品，司马从四品。然则李郎中所充，当是行军司马，再上亦不过长史。题下当有行军长史、行军司马等字，殆亦脱之耳。

将军大旆扫狂童，诏选名贤赞武功。暂逐虎牙临故绛，远含鸡舌过新丰。鱼游沸鼎知无日，鸟覆危巢岂待风。早勒勋庸燕石上，伫光纶汉庭中。

水斋

多病欣依有道邦，南塘晏起想秋江。卷帘飞燕还拂水，开户暗虫犹打窗。更阅前题已披卷题：一作头，非，仍斟昨夜未开缸。谁人为报故交道，莫惜鲤鱼时一双。

奉同诸公题河中任中丞新刨河亭四韵之作

程云：文集有任侍御宪，中丞或即任宪。

万里谁能访十洲，新亭云构压中流。河鲛纵玩难为室，海蜃遥惊耻化楼。左右名山穷远目，东西大道锁轻舟。独留巧思传千古，长与蒲津作胜游。

过故府中武威公交城旧庄感事

朱云：武威公，王茂元也。交城县属太原府，隋分晋阳县置。

信陵亭馆接郊畿，幽象遥通晋水祠。日落高门喧燕雀，风飘大树撼熊罴撼：一作感。新蒲似笔思投日，芳草如茵忆吐时。山下祇今黄绢字祇：音支，一作只，泪痕犹堕六州儿。

赠田叟

荷衰翁似有情，相逢携手绕村行。烧畲晓映远山色，伐树暝传深谷声。鸥鸟忘机翻浃洽，交亲得路昧平生。抚躬道直诚感激，在野无贤心自惊。○程云：此借忘机之田叟，形排挤之故人。

赠别前蔚州契芯使君

原注：使君远祖，国初功臣也。《唐书》：契苾何力内附，以功封凉国公。

何年部落到阴陵，奕世勤王国史称奕：一作三。夜掩牙旗千帐雪，朝飞羽骑一河冰。蕃儿襁负来青冢，狄女壶浆出白登。日晚䴙鹈泉畔猎，路人遥识郅都鹰识：一作认。

和人题真娘墓

原注：真娘，吴中乐妓，墓在虎丘山下寺中。

虎丘山下剑池边，长遣游人叹逝川。罥树断丝悲舞席，出云清梵想歌筵。柳眉空吐效颦叶，榆荚还飞买笑钱。一自香魂招不得，只应江上独婵娟。

人日即事

文王喻复今朝是，子晋吹笙此日同。舜格有苗旬太远，周称流火月难穷。镂金作胜传荆俗，剪彩为人起晋风。独想道衡诗思苦，离家恨得二年中。

春日寄怀

世间荣落重逡巡，我独丘园坐四春。纵使有花兼有月，可堪无酒又无人。青袍似草年年定，白发如丝日日新。欲逐风波千万里，未知何路到龙津。○程云：此大中元年作，义山自会昌四年移居永乐，至此凡四年也。此后，遂出应郑亚之聘矣。

和刘评事永乐闲居见寄

白社幽闲君暂居，青云器业我全疏。看封谏草归鸾掖，尚贲衡门待鹤书。莲耸碧峰关路近，荷翻翠扇水堂虚。自探典籍忘名利，欹枕时惊落蠹鱼。

和马郎中移白菊见示

陶诗只采黄金实，郢曲新传白雪英。素色不同篱下发，繁花疑自月中生。浮杯小摘开云母，带露全移缀水精。偏称含香五字客，从兹得地始芳荣。

喜闻太原同院崔侍御台拜兼寄在台三二同年之什

鹏鱼何事遇屯同，云水升沉一会中。刘放未归鸡树老，邹阳新去兔园空。寂寥我对先生柳，赫奕君乘御史骢。若向南台见莺友，为传垂翅度春风。○程云：此亦退居太原时作。

无题

万里风波一叶舟，忆归初罢更夷犹。碧江地没元相引，黄鹤沙边亦少留。益德冤魂终报主，阿童高义镇横秋。人生岂得长无谓，怀古思乡共白头。○程云：观起名、结句，所谓初罢者，乃大中年间梓州府罢将归郑州之时也。

回中牡丹为雨所败二首

回中在安定高平，其中有宫。

下苑他年未可追，西州今日忽相期。水亭暮雨寒犹在，罗荐春香暖不知。舞蝶殷勤收落蕊，佳人惆怅卧遥帷。章台街里芳菲伴，且问宫腰损几枝。

浪笑榴花不及春，先期零落更愁人。玉盘进泪伤心数，锦瑟惊弦破梦频。万里重阴非旧圃，一年生意属流尘。前溪舞罢君回顾，并觉今朝粉态新。○程云：此二首乃叹长安故妓流落回中者，牡丹特借喻耳。

杜牧之七律五十五首

长安杂题长句六首

觚棱金碧照山高，万国珪璋捧赭袍。舐笔和铅欺贾马，赞功论道鄙萧曹。东南楼日珠帘卷，西北天宛玉厄豪原注：《诗》曰：鞗革金厄。盖小环。四海一家无一事，将军携镜泣霜毛。

晴云似絮惹低空似：一作如，紫陌微微弄袖风。韩嫣金丸莎覆绿，许公鞯汗杏粘红。烟生窈窕深东第窈窕：一作窃窕，轮撼流苏下北宫。自笑苦无楼护智，可怜铅椠竟何功。○“韩嫣”四句，言勋戚豪家之盛。末二句，言不游权贵之门也。

雨晴九陌铺江练，岚嫩千峰叠海涛。南苑草芳眠锦雉，夹城云暖下霓旄。少年羁络青纹玉纹：一作文，游女花簪紫蒂桃。江碧柳深人尽醉，一瓢颜巷日空高。○此首言方春景物之丽，士女冶游之盛，而己甘陋巷寂寞也。

束带谬趋文石陛，有章曾拜皂囊封。期严无奈睡留癖，势窘犹为酒泥慵。偷钓侯家池上雨，醉吟隋寺日沉钟。九原可作吾谁与，师友瑯琊邴曼容。○“期严”四句，自言疏慵，不宜于从公，有嵇康“七不堪”之意。

洪河清渭天地浚，太白终南地轴横。祥云辉映汉宫紫，春光绣画秦川明。草妒佳人钿朵色，风回公子玉衔声。六飞南幸芙蓉苑，十里飘香入夹城。

丰貂长组金张辈，驷马文衣许史家。白鹿原头回猎骑，紫云楼下醉江花。九重树影连清汉，万寿山光学翠华。谁识大君谦让德原注：圣上不受徽号，一毫名利斗蛙蟆。

河湟

元载相公曾借箸，宪宗皇帝亦留神。旋见衣冠就东市，忽遗弓剑不西巡。牧羊驱马虽戎服，白发丹心尽汉臣。唯有凉州歌舞曲，流传天下乐闲人。

李给事中敏

本二首，其二五律，未录。

一章缄拜皂囊中拜：一作报，懔懔朝廷有古风懔懔：一作慄慄。元礼去归缑氏学缑：一作纶。原注：李膺退罢归缑氏，教授生徒。给事论郑注，告满归颍阳，江充来见犬台宫原注：郑注对于浴室。纷纭白昼惊千古，锧朱殷总一空锧：一作铁锁。曲突徙薪人不会，海边今作钓鱼翁。○《唐书·李中敏传》：太和六年大旱，中敏以司门员外郎上言，请斩郑注以快忠臣之魂。帝不省，中敏以病告归。注诛，中敏被诏，累迁给事中。又诛仇士良不应荫子，为士良所怒，由是复弃官去。

今皇帝陛下一诏征兵不日功集河湟诸郡次第归降臣获睹圣功辄献

歌咏

捷书皆应睿谋期睿：一作运，十万曾无一镞遗。汉武惭夸朔方地，周宣休道太原师周宣：一作宣王。威加塞外寒来早，恩入河源冻合迟。听取满城歌舞曲，凉州声韵喜参差喜：一作远。

奉和白相公圣德和平致兹休运岁终功就合咏盛明呈上三相公长句

四韵

宣宗大中二年，收复河湟，白敏中进诗，同时马植、魏扶、崔铉皆进诗。三相公，谓马、魏、崔也。“圣德和平”四句，盖自公题中语。

行看腊破好年光，万寿南山对未央。黠戛可汗修职贡，文思天子复河湟。应须日驭西巡狩，不假星弧北射狼。吉甫裁诗歌盛业，一篇江汉美宣王。

闻庆州赵纵使君与党项战中箭身死辄书长句

将军独乘铁骢马，榆溪战中金仆姑。死绥却是古来有，骁将自惊今日无。青史文章争点笔，朱门歌舞笑捐躯。谁知我亦轻生者，不得君王丈二殳。

街西长句

碧池新涨浴娇鸦，分锁长安富贵家分：一作深。游骑偶同人斗酒，名园相倚杏交花。银秋嘶宛马，绣鞅璁珑走钿车。一曲将军何处笛，连云芳草日初斜草：一作树。

李侍郎于阳羡里富有泉石牧亦于阳羡粗有薄产叙旧述怀因献长句

四韵

冥鸿不下非无意，塞马归来是偶然。紫绶公卿今放旷，白头郎吏尚留连。终南山下抛泉洞，阳羡溪中买钓船。欲与明公操杖履，愿闻休去是何年。

赠李处士长句四韵

玉函怪牒锁灵篆，紫洞香风吹碧桃。老翁四目牙爪利，掷火万里精神高。霭霭祥云随步武，累累秋冢叹蓬蒿。三山朝去应非久，姹女当窗绣羽袍。

送国棋王逢

王子纹楸一路饶，最宜檐雨竹萧萧。嬴形暗去春泉长，拔势横来野火烧拔：一作猛。守道还如周柱史柱史：一作伏柱，鏖兵不羡霍嫖姚。浮生七十更万日浮生：一作得年，与子期于局上销。○牧之是时年四十二三，若得至七十，犹有万日。

道一大尹存之学士庭美学士简于圣明自致霄汉皆与舍弟昔年还往牧支离穷悴窃于一麾书美歌诗兼自言志因成长句四韵呈上三君子

九金神鼎重丘山，五玉诸侯杂珮环。星座通霄狼鬣暗，戍楼吹笛虎牙闲笛：一作角。斗间紫气龙埋狱，天上洪炉帝铸颜。若念西河旧交友河：一作湖，鱼符应许出函关。

洛阳长句二首

草色人心相与闲，是非名利有无间。桥横落照虹堪画，树锁千门鸟自还。芝盖不来云杳杳，仙舟何处水潺潺。君王谦让泥金事，苍翠空高万岁山。

天汉东穿白玉京，日华浮动翠光生。桥边游女珮环委，波底上阳金碧明。月锁名园孤鹤唳，川酣秋梦凿龙声。连昌绣岭行宫在，玉辇何时父老迎。

洛中监察病假满送韦楚老拾遗归朝

韦寿朋，字楚老。

洛桥风暖细翻衣，春引仙官去玉墀。独鹤初冲太虚日，九牛新落一毛时。行开教化期君是，卧病神祗祷我知。十载丈夫堪耻处，朱云犹掉直言旂。

故洛阳城有感

一片宫墙当道危，行人为尔去迟迟。毕圭苑里秋风后，平乐馆前斜日时。锢党岂能留汉鼎锢：一作钩，清谈空解识胡儿。千烧万战坤灵死，惨惨终年鸟雀悲。

润州二首

向吴亭东千里秋向：一作句，放歌曾作昔年游。青苔寺里无马迹马：一作鸟，绿水桥边多酒楼。大抵南朝皆旷达，可怜东晋最风流。月明更想桓伊在，一笛闻吹出塞愁。

谢脁诗中佳丽地，夫差传里水犀军。城高铁瓮横强弩原注：润州城，孙权筑，号为铁瓮，柳暗朱楼多梦云。画角爱飘江北去，钓歌长向月中闻。扬州尘土试回首，不惜千金借与君。

西江怀古

注家谓楚人指蜀江为西江，谓从西而下也。愚按诗中魏帝、苻坚等语，殊不似指蜀中者。六朝、隋、唐皆以金陵为江东，历阳为江西，厥后，豫章郡夺江西之名，而历阳等处不甚称江西矣。此西江，或指历阳乌江言之。

上吞巴汉控潇湘，怒似连山净镜光。魏帝缝囊真戏剧，苻坚投更荒唐。千秋钓艇歌明月艇：一作舸，万里沙鸥弄夕阳。范蠡清尘何寂寞，好风唯属往来商。

题宣州开元寺水阁阁下宛溪夹溪居人

六朝文物草连空，天淡云闲今古同闲：冯本作开。鸟去鸟来山色里，人歌人哭水声中。深秋帘幕千家雨，落日楼台一笛风。惆怅无因见范蠡见：一作逢，参差烟树五湖东。

宣州送裴坦判官往舒州时牧欲赴官归京

日暖泥融雪半销，行人芳草马声骄行人：一作人行。九华山路云遮寺，清弋江村柳拂桥。君意如鸿高的的，我心悬旆正摇摇。同来不得同归去，故国逢春一寂寥一：一作正。

自宣城赴官上京

潇洒江湖十过秋，酒杯无日不淹留淹：一作迟。淹留：一作封侯。谢公城畔溪惊梦，苏小门前柳拂头。千里云山何处好，几人襟韵一生休。尘冠挂却知闲事，终拟蹉跎访旧游拟：一作把。

登池州九峰楼寄张祜

百感中来不自由，角声孤起夕阳楼。碧山终日思无尽，芳草何年恨即休即：一作始。睫在眼前长不见长：一作犹，道非身外更何求更：一作欲。谁人得似张公子，千首诗轻万户侯。

齐安郡晚秋

黄州黄冈县。

柳岸风来影渐疏，使君家似野人居。云容水态还堪赏，啸志歌怀亦自如。雨暗残灯棋散后散后：一作欲散，酒醒孤枕雁来初。可怜赤壁争雄渡，唯有蓑翁坐钓鱼。

九日齐安登高

齐安：一作齐山。

江涵秋影雁初飞，与客携壶上翠微。尘世难逢开口笑，菊花须插满头归。但将酩酊酬佳节，不用登临叹落晖叹：一作恨。古往今来只如此，牛山何必泪沾衣泪：一作独。

池州李使君没后十一日处州新命始到后见归妓感而成诗

缙云新命诏初行，才是孤魂寿器成寿器：一作受气。黄壤不知新雨露，粉书空换旧铭旌空：一作唯。巨卿哭处云空断用《后汉书·范式传》，阿鹜归来月正明用《魏志·朱建平传》。多少四年遗爱事，乡闾生子李为名《后汉书·任延传》：为九真太守，民无嫁娶礼法，延移书属县，使省禄以助聘。同时相娶者二千余人。其产子者咸曰：“使我有是子者，任君也。”多名其子为任。

见刘秀才与池州妓别

远风南浦万重波，未似生离别恨多。楚管能吹柳花怨，吴姬争唱竹枝歌。金钗横处绿云堕，玉箸凝时红粉和。待得枚皋相见日，自应妆镜笑蹉跎。

即事

黄州作。

因思上党三年战，闲咏周公七月诗。竹帛未闻书死节，丹青空见画灵旗。萧条井邑如鱼尾，早晚干戈识虎皮。莫笑一麾东下计，满江秋浪碧参差。

寄李起居四韵

楚女梅簪白雪姿，前溪碧水冻醪时。云晷心凸知难捧，凤管簧寒不受吹。南国剑眸能盼眄，侍臣香袖爱馓垂。自怜穷律穷途客，正怯孤灯一局棋怯：一作劫。

八月十二日得替后移居霅溪馆因题长句四韵

万家相庆喜秋成，处处楼台歌板声。千载鹤归犹有恨，一年人住岂无情冯注：牧之于大中四年七月至湖州，五年八月得替，恰及一年。夜凉溪馆留僧话，风定苏潭看月生。景物登临闲始见，愿为闲客此闲行。

柳长句

日落水流西复东，春光不尽柳何穷。巫蛾庙里低含雨，宋玉宅前斜带风宅：一作门。莫将榆荚共争翠莫将：一云不嫌，深感杏花相映红感杏：一云与桃。灞上汉南千万树，几人游宦别离中。

早雁

金河秋半虏弦开，云外惊飞四散哀雁为虏弦所惊而来落，想奇警辞，亦足以达之。仙掌月明孤影过，长门灯暗数声来。须知胡骑纷纷在一作虽随胡马翩翩去，岂逐春风一一回。莫厌潇湘少人处莫厌：一作好是，水多菰米岸莓苔。

送刘秀才归江陵

彩服鲜华觐渚宫，鲈鱼新熟别江东。刘郎浦夜侵船月刘郎浦，在石首县，宋玉亭春弄袖风弄：一作满。落落精神终有立终：一作将，飘飘才思杳无穷。谁人世上为金口，借取明时一荐雄。

湖南正初招李郢秀才

李郢，字楚望，大中进士，长安人，唐末避乱岭表。冯注云：李郢有《和湖州杜员外冬至日白蔟洲见忆》诗，与牧之此诗用韵并同，此“湖南”当是“湖州”之误。

行乐及时时已晚，对酒当歌歌不成。千里暮山重叠翠，一溪寒水浅深清。高人以饮为忙事，浮世除诗尽强名。看著白蘋芽欲吐，雪舟相访胜闲行。

怀钟陵旧游四首

汉之豫章郡，隋改为县，唐改钟陵县，后改南昌县。

一谒征南最少年，虞卿双璧截肪鲜。歌谣千里春长暖，丝管高台月正圆。玉帐军筹罗俊彦，绛帷环珮立神仙。陆公余德机云在，如我酬恩合执鞭。○征南，指沈传师也，传师太和元年卒，子枢、询皆登进士第，询历清显至礼部侍郎，故以机、云比之。

滕阁中春绮席开，柘枝蛮鼓殷晴雷。垂楼万幕青云合，破浪千帆阵马来。未掘双龙牛斗气，高悬一榻栋梁材。连巴控越知何事事：一作有，珠翠沉檀处处堆。

十顷平湖堤柳合，岸秋兰芷绿纤纤。一声明月采莲女，四面朱楼卷画帘。白鹭烟分光的的，微涟风定翠冯注云：字书无滞字。《广韵》：湉，徒兼切，水声，疑此滞即也。斜晖更落西山影，千步虹桥气象兼。

控压平江十万家，秋来江静镜新磨。城头晚鼓雷霆后，桥上游人笑语多。日落汀痕千里色，月当楼午一声歌。昔年行乐秾桃畔，醉与龙沙蜀罗冯注：《通典》：南昌有龙沙。《水经注》：龙沙，沙甚洁白，高峻而弛，有龙形。国藩按，此诗之意，谓沙之白细，就中可拣出蜀罗也，以比就红粉队中拣选绝色，盖携妓夜游之诗。

商山麻涧

云光岚彩四面合，柔柔垂柳十余家柔柔：一作柔桑。雉飞鹿过芳草远，牛巷鸡埘春日斜。秀眉老父对樽酒，蓓袖女儿簪野花。征车自念尘土计，惆怅溪边书细沙。

商山富水驿

水：一作春。原注：驿本名与阳谏议城同姓名，因此改为富水驿。

益戆由来未觉贤，终须南去吊湘川。当时物议朱云小，后代声华白日悬。邪佞每思当面唾，清贫长欠一杯钱。驿名不合轻移改，留警朝天者惕然。

题武关

碧溪留我武关东，一笑怀王迹自穷。郑袖娇娆酣似醉，屈原憔悴去如蓬。山墙谷堑依然在，弱吐强吞定已空。今日圣神家四海，戍旗长卷夕阳中。

咏歌圣德远怀天宝因题关亭长句四韵

圣敬文思业太平宣宗徽号曰圣敬文思和武光孝皇帝，海寰天下唱歌行。秋来气势洪河壮，霜后精神泰华狞狞：一作宁。广德者强朝万国者：一作有，用贤无敌是长城。君王若悟治安论，安史何人敢弄兵。

寄浙东韩义评事

一笑五云溪上舟会稽若耶溪，徐浩改为五云溪，跳丸日月十经秋。鬓衰酒减欲谁泥，迹辱魂惭好自尤。梦寐几回迷蛱蝶，文章应广畔牢愁。无穷尘土无聊事，不得清言解不休。

书怀寄中朝往还

往还，犹云旧游。

平生自许少尘埃，为吏尘中势自回回，犹云变易也。朱绂久惭官借与，白题还叹老将来题：一作头。须知世路难轻进，岂是君门不大开。霄汉几多同学伴，可怜头角尽卿材。

初春雨中舟次和州横江裴使君见迎李赵二秀才同来因书四韵兼寄江南许浑先辈

芳草渡头微雨时，万株杨柳拂波垂。蒲根水暖雁初浴，梅径香寒蜂未知。辞客倚风迎暗淡，使君回马湿旌旗。江南仲蔚多情调，怅望春阴几首诗春：一作青。辞客指李、赵，使君谓裴，仲蔚指许也。

寄澧州张舍人笛

发匀肉好生春岭，截玉钻星寄使君。檀的染时痕半月，落梅飘处响穿云。楼中威凤倾冠听，沙上惊鸿掠水分沙上：冯作海上。遥想紫泥封诏罢，夜深应隔禁墙闻。

酬张祜处士见寄长句四韵

七子论诗谁似公，曹刘须在指挥中。荐衡昔日知文举知：冯作推。原注：令狐相公曾表荐处士，乞火无人作蒯通无：一作何。北极楼台长挂梦，西江波浪远吞空。可怜故国三千里，虚唱歌词满六宫原注：处士诗：“故国三千里，深宫二十年。一声河满子，双泪落君前。”冯注：《唐摭言》：张祜深为令狐文公所知，公镇天平日，自草荐表，令以新旧格诗三百篇进请，宣付中书门下。祜至京师，方属元江夏偃仰内廷，上因召问祜之辞藻上下。稹对曰：“张祜雕虫小技，壮夫耻而不为者。或奖激之，恐变陛下风教。”上颔之，遂寂寞而归。

寄宣州郑谏议

大夫官重醉江东，潇洒名儒振古风。文石陛前辞圣主，碧云天外作冥鸿。五言宁谢颜光禄，百岁须齐卫武公。再拜宜同丈人行同：一作为，过庭交分有无同无：一作谁。有无同：冯本作有无中，非也。

寄题甘露寺北轩

曾向蓬莱宫里行向：一作上，北轩阑槛最留情。孤高堪弄桓伊笛，缥缈宜闻子晋笙。天接海门秋水色，烟笼隋苑暮钟声隋：一作鹿。他年会著荷衣去，不向山僧说姓名说：一作道。

题青云馆

在商洛县。

虬蟠千仞剧羊肠，天府由来百二强。四皓有芝轻汉祖，张仪无地与怀王。云连帐影萝阴合，枕绕泉声客梦凉。深处会容高尚者，水苗三顷百株桑。

正初奉酬歙州刺史邢群

翠岩千尺倚溪斜，曾得严光作钓家。越嶂远分丁字水，腊梅迟见二年花。明时刀尺君须用，幽处田园我有涯。一壑风烟阳羡里，解龟休去路非赊。

按，《外集》中尚有七律二十四首，以余辨之，皆非牧之诗也，故不录。冯注本《别集》中，又有七律二首，《补遗》中又有七律六首，均未抄。

十八家诗钞 卷二十一

苏东坡七律上二百五十八首

和子由渑池怀旧

人生到处知何似，应似飞鸿踏雪泥。泥上偶然留指爪，鸿飞那复计东西。老僧已死成新塔，坏壁无由见旧题。往日崎岖还记否，路长人困蹇驴嘶公自注：往岁马死于二陵，骑驴至渑池。

留题延生观后山上小堂

溪山愈好意无厌，上到巉巉第几尖。深谷野禽毛羽怪，上方仙子鬓眉纤。不惭弄玉骑丹凤，应逐嫦娥驾老蟾。涧草岩花自无主，晚来胡蝶入疏帘。

留题仙游潭中兴寺东有玉女洞洞南有马融读书石室过潭而南山石益奇潭上有桥畏其险不敢渡

清潭百尺皎无泥，山木阴阴谷鸟啼。蜀客曾游明月峡，秦人今在武陵溪。独攀书室窥岩窦，还访仙姝款石闺。犹有爱山心未至，不将双脚踏飞梯。

石鼻城

平时战国今何在，陌上征夫自不闲。北客初来试新险，蜀人从此送残山。独穿暗月朦胧里，愁渡奔河苍茫间。渐入西南风景变，道边修竹水潺潺。

楼观

公自注：秦始皇立老子庙于观南，晋惠始修此观。

门前古碣卧斜阳，阅世如流事可伤。长有幽人悲晋惠，强修遗庙学秦皇。丹砂久窖井水赤，白术谁烧厨灶香。闻道神仙亦相过，只疑田叟是庚桑。

九月二十日微雪怀子由弟二首

岐阳九月天微雪，已作萧条岁暮心。短日送寒砧杵急，冷官无事屋庐深。愁肠别后能消酒，白发秋来已上簪。近买貂裘堪出塞，忽思乘传问西琛。

江上同舟诗满箧，郑西分马涕垂膺。未成报国惭书剑，岂不怀归畏友朋。官舍度秋惊岁晚，寺楼见雪与谁登。遥知读易东窗下，车马敲门定不鹰。

病中闻子由得告不赴商州三首

王注：子由与先生同举贤良科。子同以讦直得下第，除商州推官。而王介甫犹不肯撰辞，告未即下，故先生自去年十二月先赴凤翔，至今年秋，子由方告下，以老泉傍无侍子，奏乞养亲三年。此所以得告而不赴也。

病中闻汝免来商，旅雁何时更著行。远别不知官爵好，思归苦觉岁年长。著书多暇真良计，从宦无功谩去乡。惟有王城最堪隐，万人如海一身藏。

近从章子闻渠说公自注：章子，悖也，苦道商人望汝来。说客有灵惭直道，逋翁久没厌凡才。夷音仅可通名姓，瘿俗无由辨颈。答策不堪宜落此，上书求免亦何哉。

辞官不出意谁知，敢向清时怨位卑。万事悠悠付杯酒，流年冉冉入霜髭。策曾忤世人嫌汝，易可忘忧家有师。此外知心更谁是，梦魂相觅苦参差。

和子由寒食

寒食今年二月晦，树林深翠已生烟。绕城骏马谁能借，到处名园意尽便。但挂酒壶那计盏，偶题诗句不须编。忽闻啼鸱惊羁旅，江上何人治废田。

七月二十四日以久不雨出祷磻溪是日宿虢县二十五日晚自虢县渡渭宿于僧舍曾阁阁故曾氏所建也夜久不寐见壁有前县令赵荐留名有怀其人

龛灯明灭欲三更，欹枕无人梦自惊。深谷留风终夜响，乱山衔月半床明。故人渐远无消息，古寺空来看姓名。欲向磻溪问姜叟，仆夫屡报斗杓倾。

二十六日五更起行至磻溪未明

夜人磻溪如入峡，照山炬火落惊猿。山头孤月耿犹在，石上寒波晓更喧。至人旧隐白云合，神物已化遗踪蜿。安得梦随霹雳驾，马上倾倒天瓢翻。

周公庙庙在岐山西北七八里庙后百许步有泉依山涌洌异常国史所谓润德泉世乱则竭者也

吾今那复梦周公，尚喜秋来过故宫。翠凤旧依山硉兀，清泉长与世穷通。至今游客伤离黍，故国诸生咏雨濛。牛酒不来乌鸟散，白杨无数暮号风。

楼观

鸟噪猿呼昼闭门，寂寥谁识古皇尊。青牛久已辞辕轭，白鹤时来访子孙。山近朔风吹积雪，天寒落日淡孤村。道人应怪游人众，汲尽阶前井水浑。

五郡

古观正依林麓断，居民来就水泉甘就：一作说。乱溪赴渭争趋北，飞鸟迎山不复南。羽客衣冠朝上象，野人香火祝春蚕。汝师岂解言符命，山鬼何知托老聃公自注：观有明皇碑，言梦老子告以享国长久之意。

十二月十四日夜微雪明日早往南溪小酌至晚

南溪得雪真无价，走马来看及未消。独自披榛寻履迹，最先犯晓过朱桥。谁怜破屋眠无处，坐觉村饥语不嚣。惟有暮鸦知客意，惊飞千片落寒条。

和子由木山引水二首

蜀江久不见沧浪，江上枯槎远可将。去国尚能三犊载，汲泉何爱一夫忙。崎岖好事人应笑，冷淡为欢意自长。遥想纳凉清夜永，窗前微月照汪汪。

千年古木卧无梢，浪卷沙翻去似瓢。几度过秋生藓晕，至今流润应江潮。泫然疑有蛟龙吐，断处人言霹雳焦。材大古来无适用，不须郁郁慕山苗。

寄题兴州晁太守新开古东池

百亩新池傍郭斜，居人行乐路人夸。自言官长如灵运，能使江山似永嘉。纵饮座中遗白恰，幽寻尽处见桃花。不堪山鸟号归去，长遣王孙苦忆家。

华阴寄子由

三年无日不思归，梦里还家旋觉非。腊酒送寒催去国，东风吹雪满征衣。三峰已过天浮翠，四扇行看日照扉。里堠消磨不禁尽，速携家饷劳骖。

和董传留别

粗缯大布裹生涯，腹有诗书气自华。厌伴老儒烹瓠叶，强随举子踏槐花。囊空不办寻春马，眼乱行看择婿车。得意犹堪夸世俗，诏黄新湿字如鸦。

次韵柳子玉见寄

薄雷轻雨晓晴初，陌上春泥未溅裾。行乐及时虽有酒，出门无侣谩看书。遥知寒食催归骑，定把鸱夷载后车。他日见邀须强起，不应辞病似相如。

次韵王诲夜坐

爱君东阁能延客，顾我闲官不计员。策杖频过知未厌，卜居相近岂辞迁。莫将诗句惊摇落，渐喜樽罍省仆缘。待约月明池上宿，夜深同看水中天。

傅尧俞济源草堂

微官共有田园兴，老罢方寻隐退庐。栽种成阴十年事，仓黄欲买百金无。先生卜筑临清济，乔木如今似画图。邻里亦知偏爱竹，春来相与护龙雏。

陆龙图诜挽诗

施注：陆诜字介夫，余杭人。以龙图阁直学士知成都。青苗法出，诜言蜀峡刀耕种，民食常不足，至种芋充饥，愿罢四路使者。并言差役水利事，皆不当改。诏独置成都府一路提举，省其三使。诗云“挺然直节庇峨岷”，盖谓是也。所历桂、延、秦凤、晋、真定、成都六州。秦凤未上而改命。诗云“六州巷哭”，盖总言之耳。

挺然直节庇峨岷，谋道从来不计身。属纩家无十金产，过车巷哭六州民。尘埃辇寺三年别，樽俎岐阳一梦新。他日思贤见遗像，不论宿草更沾巾。

胡完夫母周夫人挽词

柏舟高节冠乡邻，绛帐清风耸搢绅。岂似凡人但慈母，能令孝子作忠臣。当年织屦随方进，晚节称觞见伯仁。回首悲凉便陈迹，凯风吹尽棘成薪。

次韵柳子玉过陈绝粮二首

风雨萧萧夜晦迷，不须呜叫强知时。多才久被天公怪，阙食惟应爨妇知。杜叟挽衣那及胫，颜公食粥敢言炊。诗人情味真尝遍，试问于今底处亏处：一作事。

如我自观犹可厌，非君谁复肯相寻。图书跌宕悲年老，灯火青荧语夜深。早岁便怀齐物意，微官敢有济时心。南行千里成何事，一听秋涛万鼓音。

出颍口初见淮山是日至寿州

我行日夜向江海，枫叶芦花秋兴长。长淮忽迷天远近，青山久与船低昂。寿州已见白石塔，短棹未转黄茅冈。波平风软望不到，故人久立烟苍茫。

寿州李定少卿出饯城东龙潭上

山鸦噪处古灵湫，乱沫浮涎绕客舟。未暇然犀照奇鬼，欲将烧燕出潜虬。使君惜别催歌管，村巷惊呼聚玃猴。此地他年颂遗爱，观鱼并记老庄周。

龟山

自此以上，皆三十六岁未判杭州之前之诗。

我生飘荡去何求，再过龟山岁五周。身行万里半天下，僧卧一庵初白头。地隔中原劳北望，潮连沧海欲东游。元嘉旧事无人记，故垒摧颓今在不。

次韵柳子玉二首

自此以下，杭州、密州、徐州、湖州之诗。

地炉

细声蚯蚓发银瓶，拥褐横眠天未明。衰鬓镊残欹雪领，壮心降尽倒风旌。自称丹灶锱铢火，倦听山城长短更。闻道床头惟竹几，夫人应不解卿卿公自注：俗谓竹几为竹夫人。

纸帐

乱文龟壳细相连，惯卧青绫恐未便。洁似僧巾白叠布，暖于蛮帐紫茸毡。锦衾速卷持还客，破屋那愁仰见天。但恐娇儿还恶睡，夜深踏裂不成眠。

姚屯田挽词

京口年来耆旧衰，高人沦丧路人悲。空闻韦叟一经在，不见恬侯万石时。贫病只知为善乐，逍遥却恨弃官迟。七年一别真如梦，犹记萧然瘦鹤姿。

和刘道原见寄

敢向清时怨不容，直嗟吾道与君东。坐谈足使淮南惧，归去方知冀北空。独鹤不须惊夜旦，群乌未可辨雌雄。庐山自古不到处，得与幽人仔细穷。

和刘道原咏史

仲尼忧世接舆狂，臧榖虽殊竟两亡。吴客漫陈豪士赋，桓侯初笑越人方。名高不朽终安用，日饮无何计亦良。独掩陈编吊兴废，窗前山雨夜浪浪。

和子由柳湖久涸忽有水开元寺山茶旧无花今岁盛开二首

太吴祠东铁墓西，一樽曾与子同携。回瞻郡阁遥飞槛，北望樯竿半隐堤。饭豆羹藜思两鹄，饮河噗水赖长蜺蜕。如今胜事无人共，花下壶卢鸟劝提。

长明灯下石栏干，长共松杉斗岁寒。叶厚有棱犀甲健，花深少态鹤头丹，久陪方丈曼陀雨，羞对先生苜蓿盘。雪里盛开知有意，明年开后更谁看。

是日宿水陆寺寄北山清顺僧二首

上一首五古题云《汤村开运盐河雨中督役》，此题“是日”字，承上言之。

草没河堤雨暗村，寺藏修竹不知门。拾薪煮药怜僧病，扫地焚香净客魂。农事未休侵小雪，佛灯初上报黄昏。年来渐识幽居味，思与高人对榻论。

长嫌钟鼓聒湖山，此境萧条却自然。乞食绕村真为饱，无言对客本非禅。披榛觅路冲泥入，洗足关门听雨眠。遥想后身穷贾岛，夜寒应耸作诗肩。

送张轩民寺丞赴省试

龙飞甲子尽豪英，尝喜吾犹及老成。人竞春兰笑秋菊，天教明月伴长庚。传家各自闻诗礼，与子相逢亦弟兄。洗眼上林看跃马，贺诗先到古宣城。公自注：伯父与太平州张侍读同年，此其子。

和邵同年戏赠贾收秀才三首

倾盖相欢一笑中，从来未省马牛风。卜邻尚可容三径，投社终当作两翁。古意已将兰缉佩，招词闲咏桂生丛。此身自断天休问，白发年来渐不公。

朝见新荑出旧槎，骚人孤愤苦思家。五噫处士大穷约，三赋先生多诞夸。帐外鹤鸣奁有镜，筒中钱尽案无鲑。玉川何日朝金阙，白昼关门守夜叉公自注：时贾欲再娶。

生涯到处似樯乌，科第无心摘颔须。黄帽刺船忘岁月，白衣担酒慰鳏孤。狙公欺病来分栗，水伯知馋为出鲈。莫向洞庭歌楚曲，烟波渺渺正愁予。

莘老葺天庆观小园有亭北向道士山宗说乞名与诗

春风欲动北风微，归雁亭边送雁归。蜀客南游家最远，吴山寒尽雪先唏。扁舟去后花絮乱，五马来时宾从非。惟有道人应不忘，抱琴无语立斜晖。

秀州报本禅院乡僧文长老方丈

万里家山一梦中，吴音渐已变儿童。每逢蜀叟谈终日，便觉峨眉翠扫空。师已忘言真有道，我除搜句百无功。明年采药天台去，更欲题诗满浙东。

宋叔达家听琵琶

数弦已品龙香拨，半面犹遮凤尾槽。新曲翻从玉连锁，旧声终爱郁轮袍。梦回只记归舟字，赋罢双垂紫锦绦。何异乌孙送公主，碧天无际雁行高。

祥符寺九曲观灯

纱笼擎烛迎门人，银叶烧香见客邀。金鼎转丹光吐夜，宝珠穿蚁闹连宵。波翻焰里元相激，鱼舞汤中不畏焦。明日酒醒空想像，清吟半逐梦魂销。

正月二十一日病后述古邀往城外寻春

屋上山禽苦唤人，槛前冰沼忽生鳞。老来厌伴红裙醉伴：一作逐，病起空惊白发新。卧听使君鸣鼓角，试呼稚子整冠巾。曲栏幽榭终寒窘，一看郊原浩荡春。

有以官法酒见饷者因用前韵求述古为移厨饮湖上

喜逢门外白衣人，欲除湖中赤玉鳞，游舫已妆吴榜稳，舞衫初试越罗新。欲将渔钓追黄帽。未要靴刀抹绛巾。芳意十分强半在，为君先踏水边春。

新城道中二首

东风知我欲山行，吹断檐间积雨声。岭上晴云披絮帽，树头初日挂铜钲。野桃含笑竹篱短，溪柳自摇沙水清。西崦人家应最乐，煮葵烧笋饷春耕。

身世悠悠我此行，溪边委辔听溪声。散材畏见搜林斧，疲马思闻卷旆钲。细雨足时茶户喜，乱山深处长官清。人间歧路知多少，试向桑田问耦耕。

寒食未明至湖上太守未来两县令先在

城头月落尚啼乌，乌榜红舷早满湖。鼓吹未容迎五马，水云先已飏双凫。映山黄帽螭头舫，夹道青烟鹊尾炉。老病逢春只思睡，独求僧榻寄须臾。

次韵孙莘老见赠时莘老移庐州因以别之

炉锤一手赋形殊，造物无心敢望渠。我本疏顽固当尔，子犹沦落况其余。龚黄侧畔难言政，罗赵前头且炫书公自注：莘老见称政事与书，而莘老书至不工。惟有阳关一杯酒，殷勤重唱赠离居。

李钤辖坐上分题戴花

二八佳人细马驮，十千美酒渭城歌。帘前柳絮惊春晚，头上花枝奈老何。露湿醉巾香掩冉，月明归路影婆娑。绿珠吹笛何时见，欲把斜红插皂罗。

自昌化双溪馆下步寻溪源至治平寺二首

乱山滴翠衣裘重，双涧响空窗户摇。饱食不嫌溪笋瘦，穿林闲觅野芎苗。却愁县令知游寺，尚喜渔人争渡桥。正似醴泉山下路，桑枝刺眼麦齐腰。

每见田园辄自招，倦飞不拟控扶摇。共疑杨恽非锄豆，谁信刘章解立苗。老去尚飧彭泽米，梦归时到锦江桥。宦游莫作无家客，举族长悬似细腰。

会客有美堂周邠长官与数僧同泛湖往北山湖中闻堂上歌笑声以诗见寄因和二首时周有服

蔼蔼君诗似岭云，从来不许醉红裙。不知野屐穿山翠，惟见轻桡破浪纹。颇忆呼卢袁彦道，难邀骂坐灌将军。晚风落日元无主，不惜清凉与子分。

载酒无人过子云，掩关昼卧客书裙。歌喉不共听珠贯，醉面何因作缬纹。僧侣且陪香火社，诗坛欲敛鹳鹅军。凭君遍绕湖边寺，涨渌晴来已十分。

立秋日祷雨宿灵隐寺同周徐二令

百重堆案掣身闲，一叶秋声对榻眠。床下雪霜侵户月，枕中琴筑落阶泉。崎岖世味尝应遍，寂寞山栖老渐便。惟有问农心尚在，起占云汉更茫然。

病中独游净慈谒本长老周长官以诗见寄仍邀游灵隐因次韵答之

卧闻禅老人南山，净扫清风五百间。我与世疏宜独往，君缘诗好不容攀。自知乐事年年减，难得高人日日闲。欲问云公觅心地，要知何处是无还公自注：《楞严经》云：“我今示汝无所还地”。

病中游祖塔院

紫李黄瓜村路香，乌纱白葛道衣凉。闭门野寺松阴转，欹枕风轩客梦长。因病得闲殊不恶，安心是药更无方。道人不惜阶前水，借与匏樽自在尝。

癸丑春分后雪

雪人春分省见稀，半开桃李不胜威。应惭落地梅花识，却作漫天柳絮飞。不分东君专节物，故将新巧发阴机。从今造物尤难料，更暖须留御腊衣。

孤山二咏 并序

孤山有陈时柏二株，其一为人所薪。山下老人自为儿已见其枯矣，然坚悍如金石，愈于未枯者。僧志诠作堂于其侧，名之曰柏堂。堂与白公居易竹阁相连。属余作二诗以记之。

柏堂

道人手种几生前，鹤骨龙姿尚宛然。双干一先神物化，九朝三见太平年。忽惊华构依岩出，乞与佳名到处传。此柏未枯君记取，灰心聊伴小乘禅。

竹阁

海山兜率两茫然，古寺无人竹满轩。白鹤不留归后语，苍龙犹是种时孙。两丛恰似萧郎笔，千亩空怀渭上村。欲把新诗问遗像，病维摩诘更无言。

与述古自有美堂乘月夜归

娟娟云月稍侵轩，潋潋星河半隐山。鱼钥未收清夜永，凤箫犹在翠微间。凄风瑟缩经弦柱，香雾凄迷著髻鬟。共喜使君能鼓乐，万人争看火城还。

有美堂暴雨

游人脚底一声雷，满坐顽云拨不开。天外黑风吹海立，浙东飞雨过江来。十分潋滟金樽凸，千丈敲铿羯鼓催。唤起谪仙泉洒面，倒倾鲛室泻琼瑰。

登玲珑山

施注：《临安图经》：玲珑山在县西十二里。两山屹起，盘屈九折，上通绝顶，名曰九折岩。行百许步，有亭，下瞰百里，名三休亭。

何年僵立两苍龙，瘦脊盘盘尚倚空。翠浪舞翻红罢亚，白云穿破碧玲珑。三休亭上工延月，九折岩前巧贮风。脚力尽时山更好，莫将有限趁无穷。

宿九仙山

公自注：九仙，谓左元放、许迈、王、谢之流。

风流王谢古仙真，一去空山五百春。玉室金堂余汉士，桃花流水失秦人。困眠一榻香凝帐，梦绕千岩冷逼身。夜半老僧呼客起，云峰缺处涌冰轮。

海会寺清心堂

南郭子綦初丧我，西来达磨尚求心。此堂不说有清浊，游客自观随浅深。两岁频为山水役，一溪长照雪霜侵。纷纷无补竟何事，惭愧高人闭户吟。

汪覃秀才久留山中以诗见寄次其韵

季子应瞋不下机，弃家来伴碧云师。中秋冷坐无因醉，半月长斋未肯辞。掷简摇毫无忤色公自注：汪善书，托写诸人诗，投名入社有新诗。飞腾桂籍他年事，莫忘山中采药时。

洞霄宫

上帝高居愍世顽，故留琼馆在凡间。青山九锁不易到，作者七人相对闲公自注：《论语》云：作者七人矣。今监宫凡七人。庭下流泉翠蛟舞，洞中飞鼠白鸦翻。长松怪石宜霜鬓，不用金丹苦驻颜。

初自径山归述古召饮介亭以病不赴

西风初作十分凉，喜见新橙透甲香。迟暮赏心惊节物，登临病眼怯秋光。惯眠处士云庵里，倦醉佳人锦瑟旁。犹有梦回清兴在，卧闻归路乐声长。

明日重九亦以病不赴述古会再用前韵

月入秋帷病枕凉，霜飞夜簟故衾香。可怜吹帽狂司马，空对亲舂老孟光。不作雍容倾坐上，翻成肮脏倚门旁。人间此会论今古，细看茱萸感叹长。

九日寻臻阇梨遂泛小舟至勤师院二首

白发长嫌岁月侵，病眸兼怕酒杯深。南屏老宿闲相过，东郎君懒重寻。试碾露芽烹白雪，休拈霜蕊嚼黄金。扁舟又截平湖去，欲访孤山支道林。

湖上青山翠作堆，葱葱郁郁气佳哉。笙歌丛里抽身出，云水光中洗眼来。白足赤髭迎我笑，拒霜黄菊为谁开。明年桑苎煎茶处，忆著衰翁首重回公自注：皎然有《九日与陆羽煎茶》诗。羽自号桑苎翁。余来年九日，去此久矣。

次韵周长官寿星院同饯鲁少卿

琉璃百顷水仙家，风静湖平响钓车。寂历疏松欹晚照，伶俜寒蝶抱秋花。困眠不觉依蒲褐，归路相将踏桂华。更著纶巾披鹤氅，他年应作画图夸。

次韵述古过周长官夜饮

二更铙鼓动诸邻，百首新诗间八珍。已遣乱蛙成两部，更邀明月作三人。云烟湖寺家家境，灯火沙河夜夜春。曷不劝公勤秉烛，老来光景似奔轮。

述古以诗见责屡不赴会复次前韵

我生孤僻本无邻，老病年来益自珍。肯对红裙辞白酒，但愁新进笑陈人。北山怨鹤休惊夜，南亩巾车欲及春。多谢清诗屡推毂，狶膏那解转方轮公自注：来诗有“云霄蒲轮”之句。

贺陈述古弟章生子

郁葱佳气夜充，始见徐卿第二雏。甚欲去为汤饼客，惟愁错写弄獐书。参军新妇贤相敌，阿大中郎喜有余。我亦从来识英物，试教啼看定何如。

赠治易僧智周

寒窗孤坐冻生瓶，尚把遗编照露萤。阁束九师新得妙，梦吞三画旧通灵。断弦挂壁知音丧公自注：师与契嵩深相知，时已逝矣，挥麈空山乱石听。斋罢何须更临水，胸中自有洗心经。

张子野年八十五尚闻买妾述古令作诗

锦里先生自笑狂，莫欺九尺鬓眉苍。诗人老去莺莺在，公子归来燕燕忙。柱下相君犹有齿，江南刺史已无肠。平生谬作安昌客，略遣彭宣到后堂。

宝山新开径

藤梢橘刺元无路，竹杖棕鞋不用扶。风自远来闻笑语，水分流处见江湖。回观佛骨青螺髻，踏遍仙人碧玉壶。野客归时山月上，棠梨叶战暝禽呼。

李颀秀才善画山以两轴见寄仍有诗次韵答之

平生自是个中人，欲向渔舟便写真。诗句对君难出手，云泉劝我早抽身。年来白发惊秋速，长恐青山与世新。从此北归休怅望，囊中收得武陵春。

夜至永乐文长老院文时卧病退院

夜闻巴叟卧荒村，来打三更月下门。往事过年如昨日，此身未死得重论。老非怀土情相得，病不开堂道益尊。惟有孤栖旧时鹤，举头见客似长言。

钱安道席上令歌者道服

乌府先生铁作肝，霜风卷地不知寒。犹嫌白发年前少，故点红灯雪里看。他日卜邻先有约，待君投绂我休官。如今且作华阳服，醉唱侬家七返丹。

除夜野宿常州城外二首

行歌野哭两堪悲，远火低星渐向微。病眼不眠非守岁，乡音无伴苦思归。重衾脚冷知霜重，新沐头轻感发稀。多谢残灯不嫌客，孤舟一夜许相依。

南来三见岁云徂，直恐终身走道涂。老去怕看新历日，退归拟学旧桃符。烟花已作青春意，霜雪偏寻病客须。但把穷愁博长健，不辞最后饮屠酥。

元日过丹阳明日立春寄鲁元翰

堆盘红缕细茵陈，巧与椒花两斗新。竹马异时宁信老，土牛明日莫辞春。西湖弄水犹应早，北寺观灯欲及辰。白发苍颜谁肯记，晓来频嚏为何人。

刁同年草堂

不用长竿矫绣衣，南园北第两参差。青山有约长当户，流水无情自入池。岁久酴醵浑欲合，春来杨柳不胜垂。主人不用匆匆去，正是红梅著子时。

惠山谒钱道人烹小龙团登绝顶望太湖

踏遍江南南岸山，逢山未免更留连。独携天上小团月，来试人间第二泉。石路萦回九龙脊，水光翻动五湖天。孙登无语空归去，半岭松声万壑传。

和苏州太守王规父侍太夫人观灯之什余时以刘道原见访滞留京口不及赴此会二首

不觉朱辗后尘，争看绣帎锦缠轮。洛滨侍从三人贵，京兆平反一笑春。但逐东山携妓女，那知后闷走穷宾。滞留不见荣华事，空作赓诗第七人。

翻翻缇骑走香尘，激激飞涛射火轮。美酒留连三夜月，丰年倾倒五州春公自注：时浙西皆不熟，罢灯；惟苏独盛。安排诗律追强对，蹭蹬归期为恶宾。堕珥遗簪想无限，华胥犹见梦回人。

常润道中有怀钱塘寄述古五首

从来直道不辜身，得向西湖两过春。沂上已成曾点服，泮宫初采鲁侯芹。休惊岁岁年年貌，且对朝朝暮暮人。细雨晴时一百六，画船鼍鼓莫违民。

草长江南莺乱飞，年来事事与心违。花开后院还空落，燕入华堂怪未归。世上功名何日是，樽前点检几人非。去年柳絮飞时节，记得金笼放雪衣公自注：杭人以放鸽为太守寿。国藩按，快雪堂刻东坡帖，有“开笼若放雪衣女，长念金刚般若经”一事，亦与此诗相合。

浮玉山头日日风，涌金门外已春融。二年鱼鸟浑相识，三月莺花付与公。剩看新翻眉倒晕，未应泣别脸消红。何人织得相思字，寄与江边北向鸿。

国艳天娆酒半酣，去年同赏寄僧檐。但知扑扑晴香软，谁见森森晓态严。谷雨共惊无几日，蜜蜂未许辄先甜。应须火急回征棹，一片辞枝可得粘。

惠泉山下土如濡，阳羡溪头米胜珠。卖剑买牛吾欲老，杀鸡为黍子来无。地偏不信容高盖，俗俭真堪著腐儒。莫怪江南苦留滞，经营身计一生迂。

刁景纯赏瑞香花忆先朝侍宴次韵

上苑夭桃自作行，刘郎去后几回芳。厌从年少追新赏，闲对宫花识旧香。欲赠佳人非泛洧，好纫幽佩吊沉湘。鹤林神女无消息，为问何年返帝乡。

同柳子玉游鹤林招隐醉归呈景纯

花时腊酒照人光，归路春风洒面凉。刘氏宅边霜竹老，戴公山下野桃香。岩头匹练兼天净净：一作静，泉底真珠溅客忙。安得道人携笛去，一声吹裂翠崖冈。

景纯见和复次韵赠之二首

解组归来道益光，坐看百物自炎凉。卷帘堂上檀槽闹，送客林间桦烛香。浅量已愁当酒怯，非才尤觉和诗忙。何人贪佩黄金印，千柱眈眈琐北冈。

人间膏火正争光，每到藏春得暂凉。多事始知田舍好，凶年偏觉野蔬香。溪山胜画徒能说，来往如梭为底忙。老去此身无处著，为翁栽插万松冈。

柳子玉亦见和因以送之兼寄其兄子璋道人

不羡腰金照地光，暂时假面弄西凉。晴窗咽日肝肠暖，古殿朝真屦袖香。说静故知犹有动，无闲底处更求忙。先生官罢乘风去，何用区区赋陟冈。

子玉家宴用前韵见寄复答之

自酌金尊劝孟光，更教长笛奏伊凉公自注：子玉家有笛妓。牵衣男女绕太白，扇枕郎君烦阿香。诗病逢春转深锢，愁魔得酒暂奔忙。醒时情味吾能说，日在西南白草冈。

景纯复以二篇一言其亡兄与伯父同年之契一言今者唱酬之意仍次

其韵

灵寿扶来似孔光，感时怀旧一悲凉。蟾枝不独同攀桂，鸡舌还应共赐香公自注：亦同为郎。等是浮休无得丧，粗分忧乐有闲忙。年来世事如波浪，郁郁谁知柏在冈。

屡把铅刀齿步光，更遭华衮照厖凉。苏门山上莫长啸，薝蔔林中无别香。烛烬已残终夜刻，槐花还似昔年忙。背城借一吾何敢？慎莫樽前替戾冈。

书普慈长老壁

公自注：志诚。

普慈寺后千竿竹，醉里曾看碧玉椽。倦客再游行老矣，高僧一笑故依然。久参白足知禅味，苦厌黄公聒昼眠。惟有两株红百叶，晚来犹得向人妍王注：江浙间有花，谓之百叶红。

刁景纯席上和谢生二首

误入仙人碧玉壶，一欢那复间亲疏。杯盘狼藉吾何敢，车骑雍容子甚都。此夜新声闻北里，他年故事纪南徐。欲穷风月三千界，愿化天人百亿躯。

纵饮谁能问挈壶，不知门外晓星疏。绮罗胜事齐三阁，宾主谈锋敌两都。榻畔烟花尝叹杜，海中童丱尚追徐。无多酌我公须听，醉后粗狂胆满躯。

留别金山宝觉圆通二长老

沐罢巾冠快晚凉，睡余齿颊带茶香。舣舟北岸何时渡，晞发东轩未肯忙。康济此身殊有道，医治外物本无方。风流二老长还往，顾我归期尚渺茫。

杭州牡丹开时仆犹在常润周令作诗见寄次其韵复次一首送赴阙

羞归应为负花期，已见成阴结子时。与物寡情怜我老，遣春无恨赖君诗。玉台不见朝酣酒，金缕犹歌空折枝。从此年年定相见，欲师老圃问樊迟。

莫负黄花九日期，人生穷达可无时。十年且就三都赋，万户终轻千首诗。天静伤鸿犹戢翼，月明惊鹊未安枝。君看六月河无水，万斛龙骧到自迟。

苏州闾丘江君二家雨中饮酒二首

小圃阴阴偏洒尘，方塘潋潋欲生纹。已烦仙袂来行雨，莫遣歌声便驻云。肯对绮罗辞白酒，试将文字恼红裙。今宵记取醒时节，点滴空阶独自闻。

五纪归来鬓未霜，十眉环列坐生光。唤船渡口迎秋女，驻马桥边问泰娘。曾把四弦娱白傅，敢将百草斗吴王。从今却笑风流守，画戟空凝宴寝香。

过永乐文长老已卒

初惊鹤瘦不可识，旋觉云归无处寻。三过门间老病死，一弹指顷去来今。存亡惯见浑无泪，乡井难忘尚有心。欲向钱塘访圆泽，葛洪川畔待秋深。

赠张刁二老

两邦山水未凄凉，二老风流总健强。共成一百七十岁，各饮三万六千觞。藏春坞里莺花闹，仁寿桥边日月长。惟有诗人被磨折，金钗零落不成行。

八月十七日天竺山送桂花分赠元素

月缺霜浓细蕊干，此花原属桂堂仙。鹫峰子落惊前夜，蟾窟枝空记昔年。破诫山僧怜耿介山：一作高，练裙溪女斗清研。愿公采撷纫幽佩，莫遣孤芳老涧边。

捕蝗至浮云岭山行疲苦有怀子由弟二首

西来烟阵塞空虚，洒遍秋田雨不如。新法清平那有此，老身穷苦自招渠。无人可诉乌衔肉，忆弟难凭犬寄书。自笑迂疏皆此类，区区犹欲理蝗余。

霜风渐欲作重阳，熠熠溪边野菊黄。久废山行疲荦确，尚能村醉舞淋浪。独眠林下梦魂好，回首人间忧患长。杀马毁车从此逝，子来何处问行藏。

与毛令方尉游西菩提寺二首

施注：按《於潜县图经》：毛君宝，同尉方君武与东坡于熙宁七年八月廿七日，同游西菩山明智院，石刻存焉。西菩提寺，去县十五里。

推挤不去已三年，鱼鸟依然笑我顽。人未放归江北路，天教看尽浙西山。尚书清节衣冠后，处士风流水石间。一笑相逢那易得，数诗狂语不须删。

路转山腰足未移，水清石瘦便能奇。白云自占东西岭，明月谁分上下池。黑黍黄粱初熟后，朱柑绿橘半甜时。人生此乐须天赋，莫遣儿郎取次知。

平山堂次王居卿祠部韵

高会日陪山简醉，狂言屡发次公醒。酒如人面天然白，山向吾曹分外青。江上飞云来北固，槛前修竹忆南屏。六朝兴废余丘陇，空使奸雄笑宁馨。

次韵陈海州书怀

郁郁苍梧海上山公自注：东海郁州山，云自苍梧浮来，蓬莱方丈有无间。旧闻草木皆仙药，欲弃妻孥守市阛。雅志未成空自叹，故人相对若为颜。酒醒却忆儿童事，长恨双凫去莫攀公自注：陈曾令乡邑。

次韵陈海州乘槎亭

人事无涯生有涯，逝将归钓汉江槎。乘桴我欲从安石，遁世谁能识子嗟。日上红波浮翠，潮来白浪卷青沙。清谈美景双奇绝，不觉归鞍带月华。

次韵孙职方苍梧山

苍梧奇事岂虚传，荒怪还须问子年。远托鳌头转沧海，来依鹏背负青天。或云灵境归贤者，又恐神功亦偶然。闻道新春恣远览，羡君平地作飞仙。

雪后书北台壁二首

黄昏犹作雨纤纤，夜静无风势转严。但觉衾裯如泼水，不知庭院已堆盐。五更晓色来书幌，半夜寒声落画檐。试扫北台看马耳，未随埋没有双尖。

城头初日始翻鸦，陌上晴泥已没车。冻合玉楼寒起粟，光摇银海眩生花。遗蝗入地应千尺，宿麦连云有几家。老病自嗟诗力退，空吟冰柱忆刘叉。

谢人见和前篇二首

已分杯酒欺浅懦，敢将诗力斗深严。渔蓑句好真堪画，柳絮才高不道盐。败履尚存东郭足，飞花又舞谪仙檐。书生事业真堪笑，忍冻孤吟笔退尖。

九陌凄风战齿牙，银杯逐马带随车。也知不作坚牢玉，无奈能开顷刻花。得酒强欢愁底事，闭门高卧定谁家。台前日暖君须爱，冰下寒鱼渐可叉。

游庐山次韵章传道

尘容已似服辕驹，野性犹同纵壑鱼。出入岩峦千仞表，较量筋力十年初。虽无窈窕驱前马，还有鸱夷挂后车。莫笑吟诗淡生活，当令阿买为君书。

和子由四首

韩太祝送游太山

偶作郊原十日游，未应回首厌笼囚。但教尘土驱驰足，终把云山烂漫酬。闻道逢春思濯锦，便须到处觅菟裘。恨君不上东封顶，夜看金轮出九幽。

送春

梦里青春可得追，欲将诗句绊余晖。酒阑病客惟思睡，蜜熟黄蜂亦懒飞。芍药樱桃俱扫地公自注：病过此二物，鬓丝禅榻两忘机。凭君借取法界观，一洗人间万事非公自注：来书云：近看此书，余未尝见也。

首夏官舍即事

安石榴花开最迟，绛裙深树出幽菲。吾庐想见无限好，客子倦游胡不归。坐上一樽虽得满，古来四事巧相违。令人却忆湖边寺，垂柳阴阴昼掩扉。

送李供备席上和李诗

家声赫奕盖并凉，也解微吟锦瑟旁。擘水取鱼湖起浪，引杯看剑坐生光。风流别后人人忆，才器归来种种长。不用更贪穷事业，风骚分付与沉湘。

孔长源挽诗二首

少年才气冠当时，晚节孤风益自奇。君胜宜为夫子后，林宗不愧蔡邕碑。南荒尚记诛元恶，东越谁能事细儿。耆旧如今几人在，为君无憾为时悲。

小堰门头柳系船，吴山堂上月侵筵。潮声半夜千岩响，诗句明朝万口传。岂意日斜庚子后，忽惊岁在巳辰年。佳城一闭无穷事，南望题诗泪洒笺。

寄吕穆仲寺丞

孤山寺下水侵门，每到先看醉墨痕。楚相未亡谈笑是，中郎不见典刑存公自注：杭有伶人，善学吕，举措酷似。别后，常令作之，以为笑。君先去踏尘埃陌，我亦来寻桑枣村。回首西湖真一梦，灰心霜鬓更休论。

余主簿母挽诗

闺庭兰玉照乡闾，自昔虽贫乐有余。岂独家人在中馈，却因麟趾识关雎。云耕忽已归仙府，乔木依然拥旧庐。忍把还乡千斛泪，一时洒向老莱裾。

张文裕挽词

高才本出朝廷右，能事空推德业余。每见便闻曹植句，至今传宝魏华书。济南名士新凋丧，剑外生祠已洁除。欲寄西风两行泪，依然乔木郑公庐。

和梅户曹会猎铁沟

山西从古说三明，谁信儒冠也捍城。竿上鲸鲵犹未掩公自注：近枭数盗，草中狐兔不须惊。东州赵叟饮无敌，南国梅仙诗有声。不向如皋闲射雉，归来何以得卿卿。

祭常山回小猎

青盖前头点皂旗，黄茅冈下出长围。弄风骄马跑空立，趁兔苍鹰掠地飞。回望白云生翠，归来红叶满征衣。圣明若用西凉簿，白羽犹能效一挥。

和章七出守湖州二首

方丈仙人出渺茫，高情犹爱水云乡。功名谁使连三捷，身世何缘得两忘。早岁归休心共在，他年相见话偏长。只应未报君恩重，清梦时时到玉堂。

绛阙云台总有名，应须极贵又长生。鼎中龙虎黄金贱，松下龟蛇绿骨轻公自注：君好炉火，而饵茯苓。霅水未浑缨可濯，弁峰初见眼应明。两卮春酒真堪羡，独占人间分外荣。

寄题刁景纯藏春坞

白首归来种万松，待看千尺舞霜风。年抛造物陶甄外，春在先生杖屦中。杨柳长齐低户暗，樱桃烂熟滴阶红。何时却与徐元直，共访襄阳庞德公。

玉盘盂二首 并叙

东武旧俗，每岁四月，大会于南禅、资福两寺。以芍药供佛，而今岁最盛。凡七千余朵，皆重跗累萼，繁丽丰硕。中有白花，正圆如覆盂，其下十余叶，稍大，承之如盘，姿格绝异，独出于七千朵之上。云：得之于城北苏氏园中，周宰相莒公之别业也。而其名俚甚，乃为易之。

杂花狼籍占春余，芍药开时扫地无。两寺妆成宝璎珞，一枝争看玉盘盂。佳名会作新翻曲，绝品难寻旧画图。从此定知年谷熟，姑山亲见雪肌肤。

花不能言意可知，令君痛饮更无疑。但持白酒劝嘉客，直待琼舟覆玉彝。负郭相君初择地，看羊属国首吟诗。吾家岂与花相厚，更问残芳有几枝。

闻乔太博换左藏知钦州以诗招饮

今年果起故将军，幽梦清诗信有神。马革裹尸真细事，虎头食肉更何人。阵云冷压黄茅瘴，羽扇斜挥白葛巾。痛饮从今有几日，西轩月色夜来新。

乔将行烹鹅鹿出刀剑以饮客以诗戏之

破匣哀鸣出素虬，倦看听呦呦。明朝只恐兼烹鹤，此去还须却佩牛。便可先呼报恩子，不妨仍带醉乡侯。他年万骑归应好，奈有移文在故丘。

次韵刘贡父李公择见寄二首

白发相望两故人，眼看时事几番新。曲无和者应思郢，论少卑之且借秦。岁恶诗人无好语公自注：公择来诗，皆道吴中饥苦之事，夜长鳏守向谁亲公自注：贡父近丧妻。少思多睡无如我，鼻息雷鸣撼四邻。

何人劝我此间来，弦管生衣甑有埃。绿蚁濡唇无百斛，蝗虫扑面已三回。磨刀入谷追穷寇，洒涕循城拾弃孩。为郡鲜欢君莫叹，犹胜尘土走章台。

寄黎眉州

胶西高处望西川，应在孤云落照边。瓦屋寒堆春后雪，峨眉翠扫雨余天。治经方笑春秋学，好士今无六一贤公自注：君以《春秋》受知欧阳文忠公，公自号六一居士。且待渊明赋归去，共将诗酒趁流年。

同年王中甫挽词

先帝亲收十五人公自注：仁宗朝贤良十五人，今惟富郑公、张宣徽、钱纯老及余与舍弟在耳，四方争看击鹏鹍。如君事业真堪用，顾我衰迟不足论。出处升沉十年后，死生契阔几人存。他时京口寻遗迹，宿草犹应有泪痕。

次韵周邠寄雁荡山图二首

指点先凭采药翁，丹青化出大槐宫。眼明小阁浮烟翠，齿冷新诗嚼雪风。二华行观雄陕右，九仙今已压京东公自注：将赴河中，密迩太华，九仙在东武，奇秀不减雁荡也。此生的有寻山分，已觉温台落手中。

西湖三载与君同，马人尘埃鹤入笼。东海独来看出日，石桥先去踏长虹。遥知别后添华发，时向樽前说病翁。所恨蜀山君未见，他年携手醉郫筒。

苏潜圣挽词

妙龄驰誉百夫雄，晚节忘怀大隐中。悃幅无华真汉吏，文章尔雅称吾宗。趋时肯负平生志，有子还应不死同。惟我闲思十年事，数行老泪寄西风。

和晁同年九日见寄

仰看鸾鹄刺天飞，富贵功名老不思。病马已无千里志，骚人长负一秋悲。古来重九皆如此，别后西湖付与谁。遣子穷愁天有意，吴中山水要清诗。

送乔施州

恨无负郭田二顷，空有载行书五车。江上青山横绝壁，云间细路蹑飞蛇。鸡号黑暗通蛮货，蜂闹黄连采蜜花。共怪河南门下客，不应万里向长沙公自注：乔受知于吴丞相，而施州风土大类长沙。

雪夜独宿柏仙庵

晚雨纤纤变王霙，小庵高卧有余清。梦惊忽有穿窗片，夜静惟闻泻竹声。稍压冬温聊得健，未濡秋旱若为耕。天公用意真难会，又作春风烂漫晴漫：一作熳。

董储郎中尝知眉州与先人游过安丘访其故居见其子希甫留诗屋壁

白发郎潜旧使君，至今人道最能文。只鸡敢忘桥公语，下马来寻董相坟。冬月负薪虽得免虽：一作那，邻人吹笛不堪闻。死生契阔君休问，洒泪西南向白云。

刘贡父见余歌词数首以诗见戏聊次其韵

十载飘然未可期飘：一作漂，那堪重作看花诗。门前恶语谁传去，醉后狂歌自不知。刺舌君今犹未戒，灸眉吾亦更何辞。相从痛饮无余事，正是春容最好时。

至济南李公择以诗相迎次其韵二首

敝裘羸马古河滨，野阔天低糁玉尘。自笑餐毡典属国，来看换酒谪仙人。宦游到处身如寄，农事何时手自亲。剩作新诗与君和，莫因风雨废鸣晨。

夜拥笙歌霅水滨，回头乐事总成尘。今年送汝作太守，到处逢君是主人。聚散细思都是梦，身名渐觉两非亲。相从继烛何须问，蝙蝠飞时日正晨。

和孔君亮郎中见赠

偶对先生尽一樽，醉看万物汹崩奔。优游共我聊卒岁，肮脏如君合倚门。只恐掉头难久住，应须倾盖便深论。固知严胜风流在，又见长身十世孙公自注：戣，字君严；弟戡，字君胜。退之志其墓云：“孔世卅八，吾见其孙，白而长身。”今君亮四十八世矣。

次韵子由送蒋夔赴代州学官

功利争先变法初，典刑独守老成余。穷人未信诗能尔，倚市悬知绣不如。代北诸生渐狂简，床头杂说为爬梳。归来问雁吾何敢，疾世王符解著书。

宿州次韵刘泾

我欲归休瑟渐希，舞雩何日著春衣。多情白发三千丈，无用苍皮四十围。晚觉文章真小伎，早知富贵有危机。为君垂涕君知否，千古华亭鹤自飞公自注：泾之兄汴，亦有文，死矣。

次韵李邦直感旧

驺骑传呼出跨坊，簿书填委入充堂。谁教按部如何武，只许清樽对孟光。婉娩有时来入梦，温柔何日听还乡。酸寒病守尤堪笑，千步空余仆射场。

次韵答邦直子由四首

按，此诗施注本四首半，查注本五首。此从施本抄四首。

簿书颠倒梦魂间，知我疏慵肯见原。闲作闭门僧舍冷，病闻吹枕海涛喧。忘怀杯酒逢人共，引睡文书信手翻。欲吐狂言喙三尺，怕君嗔我却须吞公自注：邦直屡以此见戒。

城南短李好交游，箕踞狂歌总自由。尊主庇民君有道，乐天知命我无忧。醉呼妙舞留连夜公自注：邦直家中舞者甚多，闲作清诗断送秋。萧洒使君殊不俗，樽前容我揽须不。

老弟东来殊寂寞，故人留饮慰酸寒。草荒城角开新径，雨人河洪失旧滩。车马追陪迹未扫，唱酬往复字应漫。此诗更欲凭君改，待与江南子布看。

君虽为我此迟留，别后凄凉我已忧。不见便同千里远，退归终作十年游。恨无扬子一区宅，懒卧元龙百尺楼。闻道鸩鸿满台阁，网罗应不到沙鸥。

次韵吕梁仲屯田

雨叶风花日夜稀，一杯相属竟何时。空虚岂敢酬琼玉，枯朽犹能出菌芝。门外吕梁从迅急，胸中云梦自逶迟。待君笔力追灵运，莫负南台九日期。

王巩累约重九见访既而不至以诗送将官梁交且见寄次韵答之交颇文雅不类武人家有侍者甚惠丽

知君月下见倾城，破恨悬知酒有兵。老守亡何惟日饮，将军竞病自诗鸣。花枝不共秋欹帽，笔阵空来夜斫营。爱惜微官将底用，他年只好写铭旌。

台头寺雨中送李邦直赴史馆分韵得忆字人字兼寄孙巨源二首

霜林日夜西风急，老送君归百忧集。清歌窈眇入行云，云为不行天为泣。红叶黄花秋正乱，白鱼紫蟹君须忆。凭君说向髯将军，衰鬓相逢应不识。

珥笔西归近紫宸，太平典册不缘麟。付君此事宁论晋，载我当时旧过秦。门外想无干斛米，墓中知有百年人。看君两眼明如镜两：一作双，休把春秋坐素臣。

九日邀仲屯田为大水所隔以诗见寄次其韵

无复龙山对孟嘉，西来河伯意雄夸。霜风可使吹黄帽公自注：舟人黄帽，土胜水也，樽酒那能泛浪花。漫遣鲤鱼传尺素，却将燕石报琼华。何时得见悲秋老，醉里题诗字半斜。

有言郡东北荆山下可以沟畎积水因与吴正字王户曹同往相视以地多乱石不果还游圣女山山有石室如墓而无棺椁或云宋司马桓魅墓二子有诗次其韵二首

侧手区区未易遮，奔流一瞬卷千家。共疑智伯初围赵，犹有张汤欲漕斜。已坐迂疏来此地，分将劳苦送生涯。使君下策真堪笑，隐隐惊雷响踏车。

茫茫清泗绕孤岑，归路相将得暂临。试著芒鞋穿荦确，更然松炬照幽深。纵令司马能镵石，奈有中郎解摸金奈：一作会。强写苍崖留岁月，他年谁识此时心。

送郑户曹

游遍钱塘湖上山，归来文字带芳鲜。羸僮瘦马从吾饮，陋巷何人似子贤。公业有田常乏食，广文好客竟无毡。东归不趁花时节，开尽春风谁与妍。

坐上赋戴花得天字

清明初过酒阑珊，折得奇葩晚更妍。春色岂关吾辈事，老狂聊作坐中先。醉吟不耐欹纱帽，起舞从教落酒船。结习渐消留不住，却须还与散花天。

夜饮次韵毕推官

簿书丛里过春风，酒圣时时且复中。红烛照庭嘶马要，黄鸡催晓唱玲珑。老来渐减金钗兴，醉后空惊玉箸工公自注：毕善篆。月未上时应蚤散，免教壑谷问吾公。

和孙莘老次韵

去国光阴暮雪消，还家踪迹野云飘。功名正自妨行乐，迎送才堪博早朝。虽去友朋亲吏卒，却辞谗谤得风谣。今年我亦江南去，不问繁雄与寂寥。

游张山人园

壁间一轴烟萝子，盆里千枝锦被堆。惯与先生为酒伴，不嫌刺史亦颜开。纤纤入麦黄花乱，飒飒催诗白雨来。闻道君家好井水，归轩乞得满瓶回。

杜介熙熙堂

崎岖世路最先回，窈窕华堂手自开。咄咄何曾书怪事，熙熙长觉似春台。白砂碧玉味方永，黄纸红旗心已灰。遥想闭门投辖饮，鹍弦铁拨响如雷。

答仲屯田次韵

秋来不见渼陂岑，千里诗盟忽重寻。大木百围生远籁，朱弦三叹有遗音。清风卷地收残暑，素月流天扫积阴。欲遣何人赓绝唱，满阶桐叶候虫吟。

次韵王定国马上见寄

昨夜霜风入衣，晓来病骨更支离。疏狂似我人谁顾，坎坷怜君志未移。但恨不携桃叶女，尚能来趁菊花时。南台二谢人无继，直恐君诗胜义熙公自注：二谢从宋武帝，九日燕戏马台。

次韵答顿起二首

挽袖推腰踏破绅，旧闻携手上天门。相逢应觉声容似，欲话先惊岁月奔。新学已皆从许子，诸生犹自畏何蕃。殿庐直宿真如梦，犹记忧时策万言公自注：顿君及第时，余为殿试编排官，见其答策语颇直。其后，与子由试举入西京，既罢，回登嵩山绝顶。尝见其唱酬诗十余首，顿诗中及之。

十二东秦比汉京，去年古寺共题名公自注：去岁见之于青州。早衰怪我遽如许，苦学怜君太瘦生。茅屋拟归田二顷，金丹终扫雪千茎。何人更似苏司业，和谝新诗满洛城。

九日次韵王巩

我醉欲眠君罢休，已教从事到青州。鬓霜饶我三千丈，诗律输君一百筹。闻道郎君闭东，且容老子上南楼。相逢不用忙归去，明日黄花蝶也愁。

次韵王巩颜复同泛舟

沈郎清瘦不胜衣，边老便便带十围。躞蹀身轻山上走，欢呼船重醉中归。舞腰似雪金钗落，谈辩如云玉麈挥。忆在钱塘正如此，回头四十二年非。

次韵张十七九日赠子由

干戈万槊拥篦篱，九日清樽岂复持。官事无穷何日了，菊花有信不吾欺。逍遥琼馆真堪羡，取次尘缨未可縻。迨此暇时须痛饮，他年长剑拄君颐。

与舒教授张山人参寥师同游戏马台书西轩壁兼简颜长道二首

古寺长廊院院行，此轩偏慰旅人情。楚山西断如迎客，汴水南来故绕城。路失玉钩芳草合，林亡白鹤古泉清。淡游何以娱庠老，坐听郊原琢磬声。

竹杖芒鞋取次行，下临官道见人情。天寒菽粟犹栖亩，日暮牛羊自入城。沽酒独教陶令醉，题诗谁似皎公清。更寻陋巷颜夫子，乞取微言继此声。

次韵王庭老和张十七九日见寄

霜叶投空雀啤篱，上楼筋力强扶持。对花把酒未甘老，膏面染须聊自欺。无事亦知君好饮，多才终恐世相縻。请看平日衔杯口，会有金椎为控颐。

与参寥师行园中得黄耳蕈

遣化何时取众香，法筵斋钵久凄凉。寒蔬病甲谁能采，落叶空畦半已荒叶：一作蕊。老楮忽生黄耳菌，故人兼致白芽姜。萧然放箸东南去，又入春山笋蕨乡东南去者，公此时将离徐州，改官湖州也。

十月十五日观月黄楼席上次韵

中秋天气未应殊，不用红纱照坐隅。山下白云横匹素，水中明月卧浮图。未成短棹还三峡，已约轻舟泛五湖。为问登临好风景，明年还忆使君无。

答王定民

开缄奕奕满银钩，书尾题诗语更遒。八法旧闻宗长史，五言今复拟苏州。笔踪好在留台寺，旗队遥知到石沟。欲寄鼠须并茧纸，请君章草赋黄楼。

次韵王廷老退居见寄二首

浪蕊浮花不辨春，归来方识岁寒人。回头自笑风波地，闭眼聊观梦幻身。北牖已安陶令榻，西风还避庾公尘。更搔短发东南望，试问今谁裹旧巾。

接果移花看补篱，腰镰手斧不妨持。上都新事长先到，老圃闲谈未易欺。酿酒闭门开社瓮，杀牛留客解耕縻。何时得见纤纤玉，右手持杯左捧颐。

次韵颜长道送傅倅

两次黄花扫落英，南山山寺遍题名。宗成不独依岑范，鲁卫终当似弟兄。去岁云涛浮汴泗，与君泥土满衣缨。如今别酒休辞醉，试听双洪落后声。

台头寺步月得人字

风吹河汉扫微云，步屟中庭月趁人。浥浥炉香初泛夜，离离花影欲摇春。遥知金阙同清景，想见毡车碾暗尘。回首旧游真是梦，一簪华发岸纶巾。

台头寺送宋希元

相从倾盖只今年，送别南台便黯然。入夜更歌金缕曲，他时莫忘角弓篇公自注：是日，与宋君同栽松寺中。三年不顾东邻女公自注：取宋玉，二顷方求负郭田公自注：取季子。我欲归休君未可，茂先方议剧龙泉。○以上皆徐州诗。

次韵曹九章见赠

蘧瑗知非我所师，流年已似手中芪。正平独肯从文举，中散何曾靳孝尼。卖剑买牛真欲老，得钱沽酒更无疑。鸡豚异日为同社，应有千篇唱和诗。

余去金山五年而复至次旧诗韵赠宝觉长老

谁能斗酒博西凉，但爱斋厨法豉香。旧事真成一梦过，高谭为洗五年忙。

清风偶与山阿曲，明月聊随屋角方。稽首愿师怜久客，直将归路指茫茫。

赠惠山僧惠表

行遍天涯意未阑，将心到处遣人安。山中老宿依然在，案上楞严已不看。欹枕落花余几片，闭门新竹自千竿。客来茶罢空无有，卢橘杨梅尚带酸。

与秦太虚参寥会于松江而关彦长徐安中适至分韵得风字二首

吴越溪山兴未穷，又扶衰病过垂虹。浮天自古东南水，送客今朝西北风。绝境自忘千里远，胜游难复五人同。舟师不会留连意，拟看斜阳万顷红。

二子缘诗老更穷，人间无处吐长虹。平生睡足连江雨，尽日舟横擘岸风。人笑年来三黜惯，天教我辈一樽同。知君欲写长相忆，更送银盘尾鬣红。

次韵孙秘丞见赠

感概清哀似变风，老于诗句耳偏聪。迂疏自笑成何事，冷淡谁能用许功。不怕飞蚊如立豹，肯随白鸟过垂虹。吟哦相对忘三伏，拟泛冰溪人雪宫公自注：湖州多蚊蚋，豹脚尤毒。垂虹，吴江亭名。

仆去杭五年吴中仍岁大饥疫故人往往逝去闻湖上僧舍不复往日繁丽独净慈本长老学者益盛作诗寄之

来往三吴一梦间，故人半作冢累然。独依旧社传真法，要与遗民度厄年。赵叟近闻还印绶，竺翁先已反林泉。何时策杖相随去，任性逍遥不学禅。

舶越风 并序

吴中梅雨既过，飒然清风弥旬，岁岁如此，湖人谓之舶越风。是时，海舶初回，云此风自海上与舶俱至云尔。

三旬已过黄梅雨，万里初来舶趠风。几处萦回度山曲，一时清驶满江东。惊飘蔌蔌先秋叶，唤醒昏昏嗜睡翁。欲作兰台快哉赋，却嫌分别问雌雄。

丁公默送蝤蛑

溪边石蟹小如钱，喜见轮囷赤玉盘。半壳含黄宜点酒，两螯斫雪劝加餐。蛮珍海错闻名久，怪雨腥风入坐寒。堪笑吴兴馋太守，一诗换得两尖团。

泛舟城南会者五人分韵赋诗得人皆苦炎字四首

城中楼阁似鱼鳞，不见清风起白。试选苕溪最深处，仍呼我辈不羁人。窥舶野鹤何曾下，见烛飞虫空自驯。绕郭荷花一千顷，谁知六月下塘春。

苦热诚知处处皆，何当危坐学心斋。海螯要共诗人把，溪月行遭雾雨霾。乡国飘零断书信，弟兄流落隔江淮。便应筑室苕溪上，荷叶遮门水浸阶。

紫蟹鲈鱼贱如土，得钱相付何曾数。碧筒时作象鼻弯，白酒微带荷心苦。运肘风生看斫绘，随刀雪落惊飞缕。不将醉语作新诗，饱食应惭腹如鼓。

桥上游人夜未厌，共依水槛立风檐。楼中煮酒初尝芡，月夜新妆半出帘。南郭清游继颜谢，北窗归卧等羲炎。人间寒热无穷事，自笑疏顽不受痁。

送表忠观钱道士归杭 并引

通教自杭来，见余于吴兴。问：“观亦卒工乎？”曰：“未也。杭人比岁不登，莫有助我者。”余曰：“异哉！杭人重施轻财，是不独为福田，今岁成矣，其行乎？”及还，作诗送之。

先王旧德在民心，著令称忠上意深。堕泪行看会祠下，挂名争欲刻碑阴。凄凉破屋尘凝坐，憔悴云孙雪满簪。未信诸豪容郭解，却从他县施千金。

次韵答孙侔

十年身不到朝廷，欲伴骚人赋落英。但得低头拜东野，不辞中路伺渊明。舣舟苕霅人安在，卜筑江淮计已成。千里论交一言足，与君盖亦不须倾。

重寄

施注：陆务观云：孙少述，一字正之，与荆公交最厚，故荆公别少述诗云：“应须一曲千回首，西去论心有几人。”又云：“子今去此来何时，后有不可谁予规。”其相予如此。及荆公当国数年，不复相闻。人谓二公之交遂睽。故公诗云云。刘贡父亦有诗，曰：“不负兴公遂初赋，更传中散绝交书。”

凛然高节照时人，不信微官解浼君。蒋济谓能来阮籍，薛宣真欲吏朱云。好诗冲口谁能择，俗子疑人未遣闻。乞取千篇看俊逸，不将轻比鲍参军。○自此以上，皆杭州、密州、徐州、颍州之诗。

陈州与文郎逸民饮别携手河堤上作此诗

自此以下，出狱至黄州后之诗。

白酒无声滑泻油，醉行堤上散吾愁。春风料峭羊角转，河水渺绵瓜蔓流。君已思归梦巴峡，我能未到说黄州。此生聚散何穷已，未忍悲歌学楚囚。

万松亭 并引

麻城县令张毅，植万松于道周，以芘行者，且以名其亭。去未十年，而松之存者，十不及三四。伤来者之不嗣其意也，故作是诗。

十年栽种百年规，好德无人助我仪公自注：古语云：一年之计，树之以谷；十年之计，树之以木；百年之计，树之以德。县令若同仓庾氏，亭松应长子孙枝。天公不救斧斤厄，野火解怜冰雪姿。为问几株能合抱，殷勤记取角弓诗。

张先生 并序

先生不知其名，黄州故县人，本姓卢，为张氏所养。阳狂垢污，寒暑不能侵。常独行市中，夜或不知其所止。往来者欲见之，多不能致。余试使人召之，欣然而来。既至，立而不言。与之言，不应；使之坐，不可；但俯仰熟视传舍堂中，久之而去。夫孰非传舍者，是中竟何有乎？然余以有思惟心追蹑其意，盖未得也。

熟视空堂竟不言，故应知我未天全。肯来传舍人皆悦，能致先生子亦贤。脱屣不妨眠粪屋，流澌争看浴冰川。士廉岂识桃椎妙，妄意称量未必然。

初到黄州

自笑平生为口忙，老来事业转荒唐。长江绕郭知鱼美，好竹连山觉笋香。逐客不妨员外置，诗人例作水曹郎。只惭无补丝毫事，尚费官家压酒囊公自注：检校官例折支，多得退酒袋。

今年正月十四日与子由别于陈州五月子由复至齐安以诗迎之

惊尘急雪满貂裘，泪洒东风别宛丘。又向邯郸枕中见，却来云梦泽南州。暌离动作三年计，牵挽当为十日留。早晚青山映黄发，相看万事一时休。

次韵答子由

平生弱羽寄冲风，此去归飞识所从。好语似珠穿一一，妄心如膜退重重。山僧有味宁知子，泷吏无言只笑依。尚有读书清净业，未容春睡敌千钟。

观张师正所蓄辰砂

将军结发战蛮溪，箧有殊珍胜象犀。漫说玉床收箭镞收：一作分。何曾金鼎识刀圭。近闻猛士收丹穴，欲助君王铸襄蹄。多少空岩人不见，自随初日吐虹蜺。

正月廿日往岐亭郡人潘古郭三人送余于女王城东禅庄院

十日春寒不出门，不知江柳已摇村。稍闻决决流冰谷，尽放青春没烧痕。数亩荒园留我住，半瓶浊酒待君温。去年今日关山路，细雨梅花正断魂。

与潘三失解后饮酒

千金敝帚人谁买，半额蛾眉世所妍。顾我自为都眊矂，怜君欲斗小婵娟。青云岂易量他日，黄菊犹应似去年。醉里未知谁得丧，满江风月不论钱。

侄安节远来夜坐三首

南来不觉岁峥嵘，坐拨寒灰听雨声。遮眼文书元不读，伴人灯火亦多情。嗟予潦倒无归日，今汝蹉跎已半生。免使韩公悲世事，白头还对短灯檠。

心衰面改瘦峥嵘，相见惟应识旧声。永夜思家在何处，残年知汝远来情。畏人默坐成痴钝，问旧惊呼半死生。梦断酒醒山雨绝，笑看饥鼠上灯檠。

落第汝为中酒味，吟诗我作忍饥声。便思绝粒真无策，苦说归田似不情。腰下牛闲方解佩，洲中奴长足为生。大弨一拖何缘彀，已觉翻翻不受檠。

乐全先生生日以铁拄杖为寿二首

先生真是地行仙，住世因循五百年。每向铜人话畴昔，故教铁杖斗清坚。入怀冰雪生秋思，倚壁蛟龙护昼眠。遥想人天会方丈，众中惊倒野狐禅。

二年相伴影随身，踏遍江湖草木春。擿石旧痕犹作眼，闭门高节欲生鳞。畏涂自卫真无敌，捷径争先却累人。远寄知公不嫌重，笔端犹自斡千钧。

送牛尾狸与徐使君

公自注：时大雪中。

风卷飞花自入帷，一樽遥想破愁眉。泥深厌听鸡头鹘公自注：蜀人谓泥滑滑为鸡头鹘，酒浅欣尝牛尾狸。通印子鱼犹带骨，披绵黄雀漫多脂。殷勤送去烦纤手，为我磨刀削玉肌。

太守徐君猷通守孟亨之皆不饮酒以诗戏之

孟嘉嗜酒桓温笑，徐邈狂言孟德疑。公独未知其趣尔，臣今时复一中之。风流自有高人识，通介宁随薄俗移。二子有灵应抚掌，吾孙还有独醒时。

雪后到乾明寺遂宿

门外山光马亦惊，阶前屐齿我先行。风花误入长春苑，云月长临不夜城。未许牛羊伤至洁，且看鸦鹊弄新晴。更须携被留僧榻，待听摧檐泻竹声。

三朵花 并引

房州通判许安世以书遗予，言吾州有异人，常戴三朵花，莫知其姓名，郡人因以三朵花名之。能作诗，皆神仙意。又能自写真，人有得之者。许欲以一本见惠，乃为作此诗。

学道无成鬓已华，不劳千劫漫烝砂。归来且看一宿觉，未暇远寻三朵花。两手欲遮瓶里雀，四条深怕井中蛇。画图要识先生面，试问房陵好事家。

正月二十日与潘郭二生出郊寻春忽记去年是日同至女王城作诗乃和前韵

东风未肯入东门，走马还寻去岁村。人似秋鸿来有信，事如春梦了无痕。江城白酒三杯酽，野老苍颜一笑温。已约年年为此会，故人不用赋招魂。

是日偶至野人汪氏之居有神降于其室自称天人李全字德通善篆字用笔奇妙而字不可识云天篆也与余言有所会者复作一篇仍用前韵

酒渴思茶漫扣门，那知竹里是仙村。已闻龟策通神语，更看龙蛇落笔痕。色瘁形枯应笑屈，道存目击岂非温。归来独扫空斋卧，犹恐微言入梦魂。

红梅三首

怕愁贪睡独开迟，自恐冰容不入时。故作小红桃杏色，尚余孤瘦雪霜姿。寒心未肯随春态，酒晕无端上玉肌。诗老不知梅格在，更看绿叶与青枝公自注：石曼卿《红梅》诗云：“认桃无绿叶，辨杏有青枝。”。

雪里开花却是迟，何如独占上春时。也知造物含深意，故与施朱发妙姿。细雨裛残千颗泪，轻寒瘦损一分肌。不应便杂天桃否，数点微酸已著枝数：一作半。

幽人自恨探春迟，不见檀心未吐时。丹鼎夺胎那是宝公自注：朱砂红银，谓之不夺胎色，玉人颊更多姿。抱丛暗蕊初含子，落盏秾香已透肌。乞与徐熙新画样，竹间璀璨出斜枝。

和子由寄题孔平仲草庵

逢人欲觅安心法，到处先为问道庵。卢子不须从若士，盖公当自过曹参。羡君美玉经三火，笑我枯桑困八蚕。犹喜大江同一味，故应千里共清甘。

次韵答元素

施注：元素，姓杨氏，名绘。前有《分赠元素桂花》诗○并引

余旧有赠元素词云：“天涯同是伤流落。”元素以为今日之先兆，且悲当时六客之存亡。六客，盖张子野、刘孝叔、陈令举、李公择，及元素与余也。

不愁春尽絮随风，但喜丹砂入颊红。流落天涯先有谶，摩挲金狄会当同。蘧蘧未必都非梦，了了方知不落空。莫把存亡悲六客，已将地狱等天宫。

谢陈季常惠一揞巾

夫子胸中万斛宽，此巾何事小团团。半升仅漉渊明酒，二寸才容子夏冠。好戴黄金双得胜，休教白苎一生酸休教：一本作可怜。臂弓腰箭何时去，直上阴山取可汗。

赠黄山人

面颊照人元自赤，眉毛覆眼见来乌。倦游不拟谈玄牝，示病何妨出白须。绝学已生真定慧，说禅长笑老浮屠。东坡若肯三年住，亲与先生看药炉。

六年正月二十日复出东门仍用前韵

乱山环合水侵门，身在淮南尽处村。五亩渐成终老计，九重新扫旧巢痕。岂惟见惯沙鸥熟，已觉来多钓石温。长与东风约今日，暗香先返玉梅魂。

食甘

一双罗帕未分珍，林下先尝愧逐臣。露叶霜枝剪寒碧，金盘玉指破芳辛。清泉蔌蔌先流齿，香雾霏霏欲噀人。坐客殷勤为收子，千奴一掬奈吾贫。

二月三日点灯会客

江上东风浪接天，苦寒无赖破春妍。试开云梦羔儿酒，快泻钱塘药玉船。蚕市光阴非故国，马行灯火记当年。冷烟湿雪梅花在，留得新春作上元。

次韵子由种杉竹

吏散庭空雀噪檐，闭门独宿夜厌厌。似闻梨枣同时种，应与杉篁刻日添。糟曲有神熏不醉，雪霜夸健巧相沾。先生坐待清阴满，空使人人叹滞淹。

徐君猷挽词

一舸南游遂不归，清江赤壁照人悲。请看行路无从涕，尽是当年不忍欺。雪后独来栽柳处，竹间行复采茶时。山成散尽樽前客，旧恨新愁只自知。

别黄州

病疮老马不任，犹向君王得敝帏帏：一作帷。桑下岂无三宿恋，樽前聊与一身归。长腰尚载撑肠米，阔领先裁盖瘿衣。投老江湖终不失，来时莫遣故人非。

圆通禅院先君旧游也四月二十日晚至宿焉明日忌日也乃手写宝积献盖颂佛一偈以赠长老仙公仙抚掌笑曰昨夜梦宝盖飞下著处辄出火岂此祥乎乃作是诗院有蜀僧宣逮事讷长老识先君云

石耳峰头路接天，梵音堂下月临泉。此生初饮庐山水，他日徒参雪窦禅。袖里宝书犹未出，梦中飞盖已先传。何人更识嵇中散，野鹤昂藏未是仙。

次韵道潜留别

参寥从先生于黄。期年，先生移汝，同游庐山，乃还于潜山中。

为闻庐岳多真隐，故就高人断宿攀。已喜禅心无别话，尚嫌剃发有诗斑。异同更莫疑三语，物我终当付八还。到后与君开北户，举头三十六青山。

次韵叶致远见赠

欲求五亩寄樵苏，所至迟留似贾胡。信命不须歌去汝，逢人未免叹犹吾。人皆劝我杯中物，我独怜君屋上乌。一伎文章何足道，要言摩诘是文殊言：一作知。

次韵杭人裴维甫

余杭门外叶飞秋，尚记居人挽去舟。一别临平山上塔，五年云梦泽南州。凄凉楚些缘吾发，邂逅秦淮为子留。寄谢西湖旧风月，故应时许梦中游。

次韵段缝见赠

季子东周负郭田，须知力穑是家传。细思种薤五十本，大胜取禾三百廛。若得与君连北巷，故应终老忘西川。短衣匹马非吾事，只拟关门不问天。

次韵滕元发许仲途秦少游

二公诗格老弥新，醉后狂吟许野人。坐看青丘吞泽芥，自惭黄潦荐溪。两邦旌纛光相照，十亩锄犁手自亲。何似秦郎妙天下，明年献颂请东巡。

次韵蒋颖叔

蒋颖叔，名之奇，宜兴人。

月明惊鹊未安枝，一棹飘然影自随。江上秋风无限浪，枕中春梦不多时。琼林花草闻前语，罨画溪山指后期公自注：蒋诗记及第时琼林苑宴坐中所言，且约同卜居阳羡。岂敢便为鸡黍约，玉堂金殿要论思。

王仲父哀辞 并引

仁宗朝以制策登科者十五人，轼忝冒时，尚有富彦国、张安道、钱子飞、吴长文、夏公酉、陈令举、钱醇老、王中父、并轼与家弟辙九人存焉。其后十有五年，哭中父于密州，作诗吊之，则子飞、长文、令举殁矣。又八年，轼自黄州量移汝海，与中父之子沇之相遇于京口，相持而泣，则十五人者，独三人存耳，盖安道及轼与家弟而已。呜呼悲夫！乃复次前韵，以遗沇之。时沇之亦以罪谪家于钱塘云。

生刍不独比前人，束藁端能废谢鲲。子达想无身后念，吾衰不复梦中论。已知毅豹为均死，未识荆凡定孰存。堪笑东坡痴钝老，区区犹记刻舟痕。

十八家诗钞 卷二十二

苏东坡七律下二百八十二首

和王斿二首

异时长怪谪仙人，舌有风雷笔有神。闻道骑鲸游汗漫，忆尝扪虱话悲辛。气吞余子无全目，诗到诸郎尚绝伦。白发故交空掩卷，泪河东注问苍曼。

袅袅春风送度关，娟娟霜月照生还。迟留岁暮江淮上，来往君家伯仲间。未厌冰滩吼新洛，且看松雪媚南山。野梅官柳何时动，飞盖长桥待子闲。

次韵张琬

施注：是时有两张琬。一韩城人，父昇，枢密使，归老嵩少。元祐初，琬自齐州倅求便养亲，两易卫尉丞，以才擢知秀州。崇守间，为广东转运副使，移京东西路。又一鄱阳人，治平二年登第。诗中有“临淮自古多名士”之句，临淮乃泗邑，疑自有一张琬，而二人者皆非也。姑载于此，以俟知者正之。

新洛霜余两岸隆，尘埃举袂识西风。临淮自古多名士，樽酒相连乐寓公连：一作从。半日偷闲歌啸里，百年暗尽往来中。知君不向穷愁老，尚有清诗气吐虹。

赠梁道人

采药壶公处处过，笑看金狄手摩挲。老人大父识君久，造物小儿如子何。寒尽山中无历日，雨斜江上一渔蓑。神仙护短多官府，未厌人间醉踏歌。

泗州南山监仓萧渊东轩二首

偶随樵父采都梁公自注：南山，名都梁山，出都粱香故也，竹屋松扉试乞浆。见东轩堪隐几，不知公子是监仓。溪中乱石墙垣古，山下寒蔬匕箸香。我是江南旧游客，挂冠知有老萧郎。

北望飞尘苦昼霾，洗心聊复寄东斋。珍禽声好犹思越，野橘香清未过淮。有信微泉来远岭，无心明月转空阶。一官仓庾真堪老，坐看松根落断崖。

泗州除夜雪中黄师是送酥酒二首

暮雪纷纷投碎米，春流活活走黄沙活活：一作咽咽。旧游似梦徒能说，迁客如僧岂有家迁：一作逐。冷砚欲书先自冻，孤灯何事独成花成：一作生。使君半夜分酥酒，惊起妻孥一笑哗。

关右土酥黄似酒，扬州云液却如酥。欲从元放觅拄杖，忽有麴生来坐隅。对雪不堪令饱暖，隔船应已厌歌呼。明朝积玉深三尺，高枕床头尚一壶。

章钱二君见和复次韵答之二首

黄昏已作风翻絮，半夜犹惊月在沙。照汴玉峰明佛刹，隔淮云海暗人家。来牟有信迎三白，薝蔔无香散六花。欲唤阿咸来守岁，林乌枥马斗欢哗欢：一作喧。

分无纤手裁春胜，更有新诗点蜀酥。醉里冰髭失缨络，梦回布被起廉隅。君应旅睫寒生晕，我亦饥肠夜自呼。明日南山春色动，不知谁佩紫微壶。

书刘君射堂

《集》本云：刘乙新作射堂。公自注：乙父尝知眉州。

兰玉当年刺史家，双鞬驰射笑穿花。而今白首闲骢马，只有清樽照画蛇。寂寂小轩蛛网遍，阴阴垂柳雁行斜。手柔弓燥春风后，置酒看君中戟牙。

留题兰皋亭

雪夜东风未肯和，叩门迁客夜经过。不知旧竹生新笋，但见清伊换浊河。无复往来乘下泽，聊同笑语说东坡。明年我亦开三径，寂寂兼无雀可罗。

和人见赠

只写东坡不著名，此身已是一长亭。壮心无复春流起，衰鬓从教病叶零。知有雪儿供笔砚，应嗤灶妇洗盆瓶。回来索酒公应厌，京口新传作客经。

和田仲宣见赠

头白江南醉司马，宽心时复唤殷兄。寒潮不应淮无信，客路相随月有情。未许低头拜东野，徒言共饮胜公荣。好诗恶韵那容和，刻烛应须便置觥。

记梦 并序

乐全先生梦人以诗三篇示之，字皆旁行而不可识。旁有人道衣古貌，为读其中一篇云：“人事且常在，留质悟圆间。”凡四句，觉而忘其二，以告其客苏轼。轼以私意广之云。

圆间有物物间空，岂有圆空人井中。不信天形真个样，故应眼力自先穷。连环易解如神手易：一作已，万窍犹号未济风。稽首问公公大笑，本来谁碍更求通。

与欧育等六人饮酒

忽惊春色二分空，且看樽前半丈红。苦战知君便白羽，倦游怜我忆黄封。年来齿发老未老，此去江淮东复东。记取六人相会处，引杯看剑坐生风。

和仲伯达

归山岁月苦无多，尚有丹砂奈老何。绣谷只应花自染，镜潭长与月相磨。君方傍海看初日，我已横江击素波。人不我知斯我贵，不须雷雨起龙梭。

送竹几与谢秀才

平生长物扰天真，老去归田只此身。留我同行木上座，赠君无语竹夫人。但随秋扇年年在，莫斗琼枝夜夜新。堪笑荒唐玉川子，暮年家口若为亲。

次韵许遵

蒜山渡口挽归艎，朱雀桥边看道装。供帐已应烦百两，击鲜无久溷诸郎。问禅时到长干寺，载酒闲过绿野堂。此味只忧儿辈觉，逢人休道北窗凉。

送穆越州

穆名珣，字东美。

江海相忘十五年，羡公松柏蔚苍颜。四朝耆旧冰霜后，两郡风流水石间。旧政犹传蜀父老，先声已振越溪山。樽前俱是蓬莱守，莫放高楼雪月闲。

赠葛苇

竹椽茅屋半摧倾，肯向蜂窠寄此生。长恐波头卷室去，欲将船尾载君行。小诗试拟孟东野，大草闲临张伯英。消遣百年须底物，故应怜我不归耕。

次韵送徐大正

公自注：尝与余约卜邻于江淮间。将赴登州，同舟至山阳，以诗见送，留别。

别时酒盏照灯花，知我归期渐有涯。去岁渡江萍似斗，今年并海枣如瓜。多情明月邀君共，无价青山为我赊。千首新诗一竿竹，不应空钓汉江槎。

次韵徐积

杀鸡未肯邀季路，裹饭先须问子来。但见中年隐槐市，岂知平日赋兰台。海山入梦方东去，风雨留人得暂陪。若说峨眉眼前事，故乡何处不堪回。

过密州次韵赵明叔乔禹功

先生依旧广文贫，老守时遭醉尉瞋。汝辈何曾堪一笑，吾侪相对复三人。黄鸡唱晓凄凉曲，白发惊秋见在身。一别胶西旧朋友，扁舟归钓五湖春。

登州孙氏松堂

万松谁种已，半岭苍云映此邦。露重珠璎蒙翠盖，风来石齿碎寒江。浮空两竹横南阁，倒景扶桑射北窗。坐待夕烽传海峤，重城归去踏逢逢。

次韵赵令铄

东坡已报六年穰，惆怅红尘白首郎。枕上溪山犹可见，门前冠盖已相望。故人年少真琼树，落笔风生战堵墙。端向瓮间寻吏部，老来专以醉为乡。

次韵王定国得颍悴二首

仙风入骨已凌云，秋水为文不受尘。一噫固应号地籁，余波犹足挂天绅。买牛但自捐三尺，射鼠何劳挽六钧。莫向百花潭上去，醉翁不见与谁亲。

滔滔四海我知津，每愧先生植杖耘。自少多言晚闻道，从今闭口不论文。滟翻白兽樽中酒，归煮青泥坊底芹。要识老僧无尽处，床前牛蚁不曾闻。

次韵王震

自此以上，皆黄州、常州居住，暨自登州将还朝之诗。

携文过我治平间，雾豹当时始一班。闻道吹嘘借余论，故教流落得生还。清篇带月来霜夜，妙语先春发病颜。诗酒暮年犹足用，竹林高会许时攀。

次韵周邠

自此以下，入朝为起居舍人、翰林学士以后之诗。

南迁欲举力田科，三径初成乐事多。岂意残年踏朝市，有如疲马畏陵坡。羡君同甲心方壮，笑我无聊鬓已皤。何日西湖寻旧赏，淡烟疏雨暗渔蓑。

次韵胡完夫

完夫名宗愈，晋陵人，副枢宿之侄。

青衫别泪尚斓斑，十载江湖困抱关。老去上书还北阙，朝来拄笏看西山。相从杯酒形骸外，笑说平生醉梦间。万事会须咨伯始，白头容我占清闲。

次韵钱穆父

老入明光踏旧班，染须那复唱阳关。故人飞上金銮殿，病客来从饮裹山病：《集》作迁。大笔推君西汉手，一言置我老刘间老刘：《集》作二刘。公自注：公行轼告词，引董仲舒、刘向事。便须置酒呼同舍，看赐飞龙出帝闲。

次韵穆父舍人再赠之什

诏语春温昨夜班，屋头鸣便关关。游仙梦觉月临幌，贺雨诗成云满山。怜我白头来仗下，看君黄气发眉间。凤池故事同机务，火急开樽及尚闲。

再次韵答完夫穆父

公自注：二公自言，先世同在西掖。

掖垣老吏识郎君吏：一作史，并辔天街两绝尘。汗血固应生有种，夜光那复困无因。岂知西省深严地，也著东坡病瘦身。免使谪仙明月下，狂歌对影只三人。

次歆答满思复

自甘茅屋老三间，岂意彤廷缀两班。纸落云烟供醉后，诗成珠玉看朝还。谁言载酒山无贺，记取啼乌巷有颜。但恐跛样随赤骥，青云飞步不容攀。

和人假山

上党搀天碧玉环，绝河千里抱商颜。试观烟雨三峰外，都在灵仙一掌间。造物何如童子戏，写真聊发使君闲。何当挈取西征去，画作围床六曲山。

次韵子由送千之侄

江上松楠深复深，满山风雨作龙吟。年来老干都生菌，下有孙枝欲出林。白发未成归隐计，青山傥有济时心。闭门试草三千牍，仄席求人少似今。

次韵钱舍人病起

床下龟寒且耐支，杯中蛇去未应衰。殿门明日逢王傅，櫑具争先看不疑。坐觉香烟携袖少，独愁花影上廊迟。何妨一笑千疴散，绝胜仓公饮上池。

次韵朱光庭初夏

朝罢人人识郑崇，直声如在覆声中。卧闻疏响梧桐雨，独咏微凉殿阁风。谏苑君方续承业，醉乡我欲访无功。陶然一枕谁呼觉，牛蚁初除病后聪。

送贾讷悴眉二首

当年入蜀叹空回，未见峨眉肯再来。童子遥知颂襦祷，使君先已洗樽罍公自注：李大夫，眉之贤守也。鹿头北望应逢雁，人日东郊尚有梅公自注：人日出东郊，渡江，游蟆颐山，眉之故事也。我老不堪歌乐职，后生试觅子渊才。

老翁山下玉渊回，手植青松三万栽。父老得书知我在，蓬蒿亲手为君开。试看一一龙蛇舞，更听萧萧风雨哀。便与甘棠同不剪，苍髯白甲待归来公自注：先君葬于蟆颐山之东二十余里，地名老翁泉，君许为一往。感叹之深，故及之。

次韵李修孺留别二首

十年流落敢言归，鱼鸟江湖只自知。岂意青天扫云雾，尽呼黄发寄安危。风流吾子真前辈，人物他年记一时。我欲折留此老，缁衣谁作好贤诗。

此生别袖几回麾，梦里黄州空自疑。何处青山不堪老，当年明月巧相随。穷通等是思家意，衰病难堪送客悲。好去江鱼煮江水，剑南归路有姜诗。

和周正孺坠马伤手

平生学道已神完，岂复儿童私自怜。醉坠何曾伤内守，色忧当为念先传。书空渐觉新诗健，把蟹行看乐事全。卖却老骢为酒直，大呼乡友作新年。

潘推官母李氏挽辞

南浦凄凉老逐臣，东坡还往尽幽人。杯柈惯作陶家客袢：一作盘，弦诵尝叨孟母邻。尚有升堂他日约，岂知负土一阡新。今年我欲江湖去，暮雨连山宰树春。

玉堂栽花周正孺有诗次韵

故山桃李半荒榛，粗报君恩便乞身。竹簟暑风招我老，玉堂花蕊为谁春。纤纤翠蔓诗催发，皎皎霜葩发斗新。只有来禽青李帖，他年留与学书人。

杜介送鱼

新年已赐黄封酒，旧老仍分赪尾鱼。陋巷关门负朝日，小园除雪得春蔬。病妻起斫银丝鲙，稚子欢寻尺素书。醉眼朦胧觅归路，松江烟雨晚疏疏。

送杜介归扬州

再入都门万事空，闲看清洛漾东风。当年帷幄几人在，回首觚棱一梦中。采药会须逢蓟子，问禅何处识庞翁。归来邻里应迎笑，新长淮南旧桂从。

次韵张昌言给事省宿

冯颠久已欹残雪，戎眼何曾眩落晖。朔野按行犹爵跃，东台暝坐觉乌飞公自注：道家有乌飞入兔宫之说。谩夸年少容吾在公自注：乐天诗云：“犹有夸张少年处，笑呼张丈唤殷兄。”，若斗樽前举世稀。待向嵩阳求水竹，一犁烟雨伴公归。

送钱承制赴广西路分都监

当年我作表忠碑，坐觉江山气未衰。舞凤尚从天目下，收驹时有渥洼姿。踞床到处堪吹笛，横槊何人解赋诗。知是丹霞烧佛手，先声应已慑群夷。

次韵曾子开从驾二首

槐街绿暗雨初匀，瑞雾香风满后尘。清庙幸同观济济，丰年喜复接陈陈。雍容已餍天庖赐，俯伏初尝贡茗新。辇路归来闻好语，共惊尧颡类高辛。

入仗魂惊愧草莱，一声清跸九门开。晖晖日傍金舆转，习习风从玉宇来。流落生还真一芥，周章危立近三槐公自注：学士班近执政。道旁傥有山中旧，问我收身蚤晚回。

再和

眼花错莫鬓霜习，病马羸驺只自尘。奉引拾遗叨侍从，思归少傅羡朱陈。衰年壮观空惊目，险韵清诗苦斗新。最后数篇君莫厌，捣残椒桂有余辛。

忆观沧海过东莱，日照三山迤逦开。桂观飞楼凌雾起，仙幢宝盖拂天来。不闻宫漏催晨箭，但觉檐阴转古槐。供奉清班非老处，会稽何日乞方回公自注：时方阙会稽守。

次韵贡父省上

密云今日破郊西，疏雨翛翛未作泥。要及清闲同笑语，行看衰病费扶携。花前白酒倾云液，户外青骢响月题。不用临风苦挥泪，君家自与竹林齐公自注：贡父诗中有不及与其兄原甫同时之叹，然其兄子仲冯今为起居舍人。

再和

当年曹守我胶西，共厌铺糟与汩泥。自古赤丸成习俗，因公黄犊免提携。生还各有青山兴，病起犹能小字题。莫怪歌呼数相和，曾将狱市寄全齐公自注：贡父为曹州，盗贼皆奔邻境。尝有诗云：“从教晋盗稍奔秦。”。

和张昌言喜雨

二圣忧勤忘寝食，百神奔走会风云。禁林夜直鸣江濑，清洛朝回起榖纹。梦觉酒醒闻好语，帐空簟冷发余薰。秋来定有丰年喜，剩作新诗准备君。

次韵刘贡父西省种竹

要知西掖承平事，记取刘郎种竹初。旧德终呼名字外，后生谁续笑谈余公自注：昔李公择种竹馆中，戏语同舍：“后人指此竹，必云李文正手植。”贡父笑曰：“文正不独系笔，亦知种竹邪？”时有笔工李文正。成阴障日行当见，取笋供庖计已疏。白首林间望天上，平安时报故人书。

次韵刘贡父独直省中

明窗畏日晓先暾，高柳鸣蜩午更喧。笔老新诗疑有物，心空客疾本无根。隔墙我亦眠风榻，上马君先琐月轩。共喜蚤归三伏近，解衣盘礴亦君恩。

次韵张昌言喜雨

千里黄流失故居，年来赤地到青徐。遥闻争诵十行诏，无异亲巡六尺舆。精贯天人一言足，云兴岳渎万灵趋。爱君谁似元和老，贺雨诗成即谏书。

次韵孔常父送张天觉河东提刑

送君应典鹔鹴裘，凭仗千钟洗别愁。脱帽风流余长史公自注：君喜草书而不工，故以此为戏，埋轮家世本留侯公自注：张纲，子房七世孙也，犍为武阳人，墓在今彭山。君岂其后邪。子河骏马方争出公自注：麟府马出子河汉，昭义疲兵得少休公自注：唐称昭义步兵，盖泽潞弓箭手。定向秋山得佳句，故关黄叶满行舟。

次韵王定国悴扬州

此身江海寄天游，一落红尘不易收。未许相如还蜀道，空教何逊在扬州。又惊白酒催黄菊，尚喜朱颜映黑头。火急著书千古事，虞卿应未厌穷愁。

次韵张舜民自御史出悴虢州留别

玉堂给札气如云，初起湘累复佩银。樊口凄凉已陈迹公自注：昔与张同游武昌樊口，来诗中及之，班心突兀见长身公自注：台史谓御史立处为班心。江湖前日真成梦，鄂杜他年恐卜邻。此去若容陪坐啸，故应客主尽诗人。

次韵刘贡父所和韩康公忆持国二首

梦觉真同鹿覆焦，相君脱屣自参寥。颜红底事发先白，室迩何妨人自遥。狂似次公应未怪，醉推东阁不须招。援毫欲作衣冠表，盛事终当继八萧。

闭户端居念独深，小轩朱槛忆同临。燎须谁识英公意，黄发聊知子建心。已托西风传绝唱，且邀明月伴孤斟。他时内集应呼我，下客先拼醉堕簪。

次韵刘贡父叔侄扈驾

玉堂孤坐不胜清，长羡枚邹接长卿。只许隔墙闻置酒，时因议事得联名。机云似我多遗俗，广受如君不治生。共托属车尘土后，钧天一饷梦中荣。

次韵韩康公置酒见留

庭下黄花一醉同，重来雪已穹窿。不应屡费讥安石，但使无多酌次公。钟乳金钗人似玉，鹍弦铁拨坐生风。少卿尚有车茵在，颇觉宽容胜弱翁。

次韵王都尉偶得耳疾

君知六凿皆为赘，我有一言能决疣。病客巧闻床下蚁，痴人强觑棘端猴。聪明不在根尘里，药饵空为仆婢忧。但试周郎看聋否，曲音小误已回头。

和宋肇游西池次韵

汉皇慈俭不开边，尚教千艘下濑船。贪看艨艟飞斗槛，不知赑舞钧天。故山西望三千里，往事回思二十年。自笑区区足官府，不如公子散神仙。

仆领贡举未出钱穆父雪中作诗见及三月二十日同游金明池始见其诗次韵为答

雪知我出已全消，花待君来未敢飘。行避门生时小饮，忽逢骑史有嘉招。鱼龙绝技来千里，斑白遗民数四朝。知有黄公酒垆在，苍颜华发自相遥。

次韵子由五月一日同转对

施注：元祜三年五月一日，公以翰林学士兼侍读、文定以户部侍郎同对。先是，公发策试廖正一馆职，问王莽、曹操事。侍御史王明叟觌奏论为以非是，韩川、赵挺之亦攻之。公屡疏丐去。故诗有“忧患半生”、“归休上策”云云。结用赵尧事，言事宫中必有所指也。

跪奉新书笏在腰，谈王正欲伴耕樵。晋阳岂为一门事，宣政聊同五月朝。忧患半生联出处，归休上策蚤招要。后生可畏吾衰矣，刀笔从来错料尧。

次韵许冲元送成都高士敦钤辖

栘中老监本虚名，懒作燕山万里行。坐看飞鸿迎使节，归来骏马换倾城。高才本不缘勋阀，余力还思治蜀兵。西望雪山烽火尽，不妨樽酒寄平生。

卧病逾月请郡不许复直玉堂十一月一日锁院是日苦寒诏赐官烛法酒书呈同院

微霰疏疏点玉堂，词头夜下揽衣忙。分光玉烛星辰烂，拜赐宫壶雨露香。醉眼有花书字大，老人无睡漏声长。何时却逐桑榆暖，社酒寒灯乐未央。

次韵王定国会饮清虚堂

何逊扬州又几年，官梅诗兴故依然。何人可复间季孟，与子不妨中圣贤。卜筑君方淮上郡，归心我已剑南川。此身正似蚕将老，更尽春光一再眠。

夜直玉堂携李之仪端叔诗百余首读至夜半书其后

玉堂清冷不成眠，伴直难呼孟浩然。暂借好诗消永夜，每逢佳处辄参禅。愁侵砚滴初含冻，喜人灯花欲斗妍。寄语君家小儿子，他时此句一时编。

范景仁和赐酒烛诗复次韵谢之

公自注：时公方进新乐。

笙磬分均上下堂，游鱼舞兽自奔忙。朱弦初识孤桐韵公自注：旧乐金石声高而丝声微，今乐金石与丝声皆著，玉琯犹闻柜黍香公自注：旧法以尺生律，今以黍定律，以律生尺。万事今方咨伯始，一斑我亦愧真长。此生会见三雍就，无复辽辽叹未央。

次韵刘贡父春日赐幡胜

宽诏随春出内朝，三军喜气挟狐貂。镂银错落翻斜月，剪彩缤纷舞庆霄。腊雪强飞才到地，晓风偷转不惊条。脱冠径醉应归卧，便腹从人笑老韶公自注：前一日微雪，是日幕次赐酒。

再和

与君流落偶还朝，过眼纷纶七叶貂。莫笑华颠飘彩胜，几人黄壤隔青霄。行吟未许穷骚雅，坐啸犹能出教条。记取明年江上郡，五更春枕梦春韶。

叶公秉王仲至见和次韵答之

袗缔方暑亦堪朝，岁晚凄风忆皂貂。共喜鹓鸾归禁籞，心知日月在重霄。君如老骥初遭络，我似枯桑不受条。强镊霜须簪彩胜，苍颜得酒尚能韶。

再和

衰迟何幸得同朝，温劲如君合珥貂。谁惜异材蒙径寸，自惭枯枿借凌霄。光风泛泛初浮水，红糁离离欲缀条。后日一樽何处共，奉常端冕作成韶。

王郑州挽词

羡君华发起琳宫，右辅初还鼓角雄。千里农桑歌子产，一时冠盖慕萧嵩。那知聚散舂粮外，便有悲欢过隙中。京兆同僚几人在，犹思对案笔生风公自注：吾为开封府幕，与子难同厅。

送吕昌朝知嘉州

不羡三刀梦蜀都，聊将八咏寄东吴。卧看古佛凌云阁，敕赐诗人明月湖。得句会应缘竹鹤，思归宁复为莼鲈。横空好在修眉色，头白犹堪乞左符。

次韵黄鲁直寄题郭明父府推颍州西斋二首

树头啄木常疑客，客去而瞋定不然。脱辖已应生井沫，解衣聊复起疱烟。平生诗酒真相污，此去文书恐独贤。蚤晚西湖哄华发，小舟翻动水中天。

寂寞东京月旦州，德星无复缀珠旒。莫嗟平舆空神物舆：去声，尚有西斋接胜流。春梦屡寻湖十顷，家书新报橘千头。雪堂亦有思归曲，为谢平生马少游。

次韵秦少章和钱蒙仲

碧畦黄陇稻如京，岁美人和易得情。鉴里移舟天外思，地中鸣角古来声。山围故国城空在，潮打西陵意未平。二子有如双白鹭，隔江相照雪衣明。

次韵钱越州

施注：钱越州穆父先赋群字韵诗，东坡次其韵，钱又和，寄坡，复次其韵。先是，东坡起流落中，掌二制，勇于报国，不为顾虑，且复疏于言语。是时众贤虽聚本朝，而已有洛党、川党、朔党之语，言路多以谤讪诬之。二圣察其忠荩，不以为罪，诸公无以泄其怒，凡所荐引如黄鲁直、欧阳叔弼、王定国、秦少游，皆被弹劾，无得免者。公乃屡章乞去，历辩谤伤。元祐四年三月，除龙图阁学士知杭州，而穆父时以京尹坐奏狱空事守越。正言刘器之谓责之太薄。钱与公以气类厚善，故此诗末章云：“年来齿颊生荆棘，习气因君又一言。”后又和云：“欲息波澜须引去，吾侪岂独坐多言。”意皆有在也。

髯尹超然定逸群，南游端为访云门。谪仙归侍玉皇案，老鹤来乘刺史。已觉簿书哀老子，故知笾豆有司存。年来齿颊生荆棘，习气因君又一言。○以上皆官翰林学士之诗，以下又出守杭州。

去杭州十五年复游西湖用欧阳察判韵

我识南屏金鲫鱼，重来拊槛散斋余。还从旧社得心印，似省前身觅手书。葑合平湖久芜没，人经丰岁尚凋疏。谁怜寂寞高常侍，老去狂歌忆孟诸。

送子由使契丹

云海相望寄此身，那因远适更沾巾。不辞驿骑凌风雪，要使天骄识凤麟。沙漠回看清禁月，湖山应梦武林春。单于若问君家世，莫道中朝第一人。

次韵答刘景文左藏

我老诗坛仆鼓旗，借君佳句发良时。但空贺监杯中物，莫示孙郎帐下儿。夜烛催诗金烬落，秋芳压帽露华滋。故应好语如爬痒，有味难名只自知。

坐上复借韵送岢岚军通判叶朝奉

云间蹋白看缠旗，莫忘西湖把酒时。梦里吴山连越峤，樽前羌妇杂胡儿。夕烽过后人初醉，春雁来时雪未滋。为问从军真乐否，书来粗遣故人知。

始于文登海上得白石数升如芡实可作枕闻梅丈嗜石故以遗其子子明学士子明有诗次其韵

海隅荒怪有谁珍，零落珊瑚泣季伦。法供坐令微物重，色难归致孝心纯。只疑薏苡来交趾，未信珠出泗滨。愿子聚为江夏枕，不劳挥扇自宁亲。

次韵钱越州见寄

莫将牛弩射羊群，卧治何妨昼掩门。稍喜使君无疾病，时因送客见车。搔头白发秋无数，闭眼丹田夜自存。欲息波澜须引去，吾侪岂独坐多言。

次韵刘景文周次元寒食同游西湖

絮飞春减不成年，老境同乘下濑船。蓝尾忽惊新火后，遨头要及浣花前公自注：成都太守自正月二日出游，谓之邀头，至四月十九日浣花乃止。山西老将诗无敌，洛下书生语更妍。共向北山寻二士，画桡鼍鼓聒清眠。

新茶送签判程朝奉以馈其母有诗相谢次韵答之

缝衣付与溧阳尉，舍肉怀归颖谷封。闻道平反供一笑，会须难老待千钟。火前试焙分新胯，雪里头纲辍赐龙。从此升堂是兄弟，一瓯林下记相逢。

次韵送张山人归彭城

羡君飘荡一虚舟，来作钱塘十日游。水洗禅心都眼净，山供诗笔总眉愁。雪中乘兴真聊尔，春尽思归却罢休。何日五湖从范蠡，种鱼万尾橘千头。

次韵林子中王彦祖唱酬

蚤知身寄一沤中，晚节尤惊落木风公自注：近闻莘老、公择皆逝，故有此句。昨梦已论三世事，岁寒犹喜五人同公自注：余与子中、彦祖、子敦、完夫同试举人景德寺，今皆健。雨余北固山围坐，春尽西湖水映空。差胜四明狂监在，更将老眼犯红尘。

寿星院寒碧轩

清风肃肃摇窗扉，窗前修竹一尺围。纷纷苍雪落夏簟，冉冉绿雾沾人衣。日高山蝉抱叶响，人静翠羽穿林飞。道人绝粒对寒碧，为问鹤骨何缘肥。

赠善相程杰

心传异学不谋身，自要清时阅搢绅。火色上腾虽有数，急流勇退岂无人。书中苦觅原非诀，醉里微言却近真。我似乐天君记取，华颠赏遍洛阳春。

次韵林子中蒜山亭见寄

奇逸多闻老敬通，何人慷慨解怜翁。十年簿领催衰白，一笑江山发醉红。闻道赋诗临北固，未应举扇向西风。叩头莫唤无家客，归扫岷峨一亩宫。

再和并答杨次公

毗卢海上妙高峰，二老遥知说此翁。聊复舣舟寻紫翠，不妨持节散陈红。高怀却有云门兴，好句真传雪窦风。唱我三人无谱曲，冯夷亦合舞幽宫。

次韵曹辅寄壑源试焙新芽

仙山灵草湿行云草：一作雨，洗遍香肌粉未匀。明月来投玉川子，清风吹破武林春。要知玉雪心肠好玉：一作冰，不是膏油首面新。戏作小诗君勿笑勿：一作一，从来佳茗似佳人。

次韵袁公济谢芎椒

燥吻时时著酒濡，要令卧疾致文殊。河鱼溃腹空号楚，汗水流骸始信吴公自注：《吴真君服椒法》云：半年脚心汗如水。自笑方求三岁艾，不如长作独眠夫。羡君清瘦真仙骨，更助飘飘鹤背躯。

次韵杨次公惠径山龙井水

公自注：龙井水洗病眼有效。

漏尽鸡号厌夜行，年来小器溢瓶罂。弃官纵未归东海，罢郡犹堪作水衡。幻色将空眼先暗，胜游无碍脚殊轻。空烦远致龙渊水，宁复临池似伯英。

次韵林子中见寄

飘零洛社数遗民，诗酒当年困恶宾。元亮本无适俗韵，孝章要是有名人。蒜山小隐虽为客，江水西来亦带岷。卷却西湖千顷葑，笑看鱼尾更莘莘。

次韵苏伯固主簿重九

云间朱袖拂云和，知是长松挂女萝知：一作应。髻重不嫌黄菊满，手香新喜绿橙搓。墨翻衫袖吾方醉，纸落云烟子患多。只有黄鸡与白日，玲珑应识使君歌。

送李陶通直赴清溪

忠文文正二大老公自注：司马温公、范蜀公，君之师友。温公谥文正，蜀公谥忠文，苏李广平三舍人公自注：苏子容、宋次道与先公才元，熙宁中，封还李定词头，天下谓之三舍人。喜见通家贤子弟，自言得邑少风尘。从来势利关心薄，此去溪山琢句新。肯向西湖留数月，钱塘初识小麒麟。

闻钱道士与越守穆父饮酒送一壶

龙根为脯玉为浆，下界寒醅亦漫尝。一纸鹅经逸少醉，他年鹏赋谪仙狂。金丹自足留衰鬓，苦泪何须点别肠。吴越旧邦遗泽在，定应符竹付诸郎。

次韵刘景文西湖席上

二老长身屹两峰，常撞大吕应黄钟。将辞邺下刘公斡，却见云间陆士龙。白发怜君略相似，青山许我定相从。吾今官已六百石，惭愧当年邴曼容。

次韵答马忠玉

坡陀巨麓起连峰，积累当年庆自钟。灵运子孙俱得凤，慈明兄弟孰非龙。河梁会作看云别，诗社何妨载酒从。只有西湖似西子，故应宛转为君容。

次韵答黄安中兼简林子中

老去心灰不复然，一麾江海意方坚。那堪黄散付子度，空羡苏杭养乐天。病肺一春难白酒，别肠三夜绕朱弦。群仙政欲吾归处，共把清风借玉川。

次韵子由书王晋卿画山水一首而晋卿和二首

误点故教同子敬，杂篇真欲拟汤休。垅云寄我山中信，雪月追君溪上舟。会看飞仙虎头箧，却来颠倒拾遗裘。王孙办作玄真子，细雨斜风不湿鸥。

此境眼前聊妄想，几人林下是真休。我今心似一潭月，君已身如万斛舟。看画题诗双鹤鬓，归田送老一羊裘。明年兼与士龙去，万顷苍波没两鸥。

和刘景文见赠

元龙本志陋曹吴，豪气峥嵘老不除。失路今为哙等伍，作诗犹似建安初。西来为我风黧面，独卧无人雪缟庐。留子非为十日饮，要令安世诵亡书。

次歆陈履常

可怜扰扰雪中人，饥饱终同寓一尘。老桧作花真强项，冻鸢储肉巧谋身。忍寒吟咏君堪笑，得暖欢呼我未贫。坐听屐声知有路，拥裘来看玉梅春。

和陈传道雪中观灯

新年乐事叹何曾，闭烧香一病僧。未忍便倾浇别酒，且来同看照愁灯。颍鱼跃处新亭近，湖雪消时画舫升。只恐樽前无此客，清诗还有士龙能。

次韵林子中春日新堤书事见寄

东都寄食似浮云，袱被真成一宿宾。收得玉堂挥翰手，却为淮月弄舟人。羡君湖上斋摇碧，笑我花时甑有尘。为报年来杀风景，连江梦雨不知春公自注：来诗有“芍药春”之句，扬州近岁率为此会，用花十余万枝。吏缘为奸，民极病之，故罢此会。

双石 并引

至扬州，获二石。其一绿色，冈峦迤逦，有穴达于背。其一玉白可鉴。渍以盆水，置几案间。忽忆在颍州日，梦人请住一官府，榜曰仇池。觉而诵杜子美诗曰：“万古仇池穴，潜通小有天。”乃戏作小诗，为僚友一笑。

梦时良是觉时非，汲井埋盆故自痴。但见玉峰横太白，便从鸟道绝峨眉。秋风与作烟云意，晓日令涵草木姿。一点空明是何处，老人真欲住仇池。

王文玉挽辞

才名谁似广文寒，月斧云斤琢肺肝。玄晏一生都卧病，子云三世不迁官。幽兰空觉香风在，宿草何曾泪叶干。犹喜诸郎有曹志，文章还复富波澜。

行宿泗间见徐州张天骥次旧韵

二年三蹑过淮舟，款段还逢马少游。无事不妨长好饮，著书自要且穷愁。孤松早偃原非病，倦鸟虽还岂是休。更欲河边几来往，只今霜雪已蒙头。

次韵刘景文赠傅羲秀才

幼眇文章宜和寡，峥嵘肝肺亦交难。未能飞瓦弹清角，肯便投泥戏泼寒。忽见秋风吹洛水，遥知霜叶满长安。诗成送与刘夫子，莫遣孙郎帐下看。

在彭城日与定国为九日黄楼之会今复以是日相遇于宋凡十五年忧乐出处有不可胜言者而定国学道有得百念灰冷而颜益壮顾予衰病心形俱瘁感之作诗

菊盏萸囊自古传，长房宁复是臞仙。应从汉武横汾日，数到刘公戏马年。对玉山人今老矣，见恒河性故依然。王郎九日诗千首，今赋黄楼第二篇。

次韵蒋颖叔钱穆父从驾景灵宫二首

归来病鹤记城闺，旧踏松枝雨露新。半百不羞垂领发，软红犹恋属车尘公自注：前辈戏语，有“西湖风月，不如东华软红香土”。雨收九陌丰登后，日丽三元下降辰。粗识君王为民意，不才何以助精补禋。

与君并直记初元，白首还同人禁门。玉殿齐班容小语，霜廷稽首泫微温公自注：适与穆父并拜庭中，地皆流湿，相与小语道之。病贪赐茗浮铜叶，老怯秋泉滟宝樽。回首鹓行有人杰，坐知羌卤是游魂。

次韵穆父尚书侍祠郊丘瞻望天光退而相庆引满醉吟

千章杞梓荫云天，樗散谁收老郑虔。喜气到君浮白里，丰年及我挂冠前。令严钟鼓三更月，野宿貔貅万灶烟。太息何人知帝力，归来金帛看赪肩。

钱穆父蒋颖叔王仲至见和仇池诗复次韵答之

上穷非想亦非非，下与风轮共一痴。翠羽若知牛有角，空瓶何必井之湄。还朝暂接鹓鸾翼，谢病行收麋鹿姿。记取和诗三益友，他年弭节过仇池。

玉津园

承平苑囿杂耕桑，六圣勤民计虑长。碧水东流还旧派公自注：玉津分蔡河上流，复合于下，紫坛南峙表连冈。不逢迟日莺花乱，空想疏林雪月光。千亩何时躬帝耤，斜阳寂历锁云庄。

次韵王仲至喜雪御筵

施注：元祐七年，南郊罢，时雪如期。先生是岁自扬州召归，故云“偶还仗内身如寄”。仲至，名钦臣，时权工部侍郎。

三军喜气铄飞花，睡起空惊月在沙。未集骅骝金腰，故残鹊玉横斜。偶还仗内身如寄，尚忆江南酒可赊。宣劝不多心自醉，强扶衰白拜君嘉。

次天字韵答岑岩起

一声清跸雾开天，百辟心庄岂貌虔。回顾惊君珠玉侧，同升愧我粃糠前。襄回月色留坛影，缥缈松香泛蜡烟公自注：近制，以椽烛松明易帆盆。莫叹郎潜生白发，圣朝求旧鄙鸢肩。

次韵蒋颖叔扈从景灵宫

道人幽梦晓初还，已觉笙箫下月坛。风伯前驱清宿雾，祝融参乘破朝寒。英姿连璧从多士，妙句锵金和八銮。已向词臣得颇牧公自注：时颖叔新除熙河帅，路人莫作老儒看。

程德孺惠海中柏石兼辱佳篇辄复和谢

岚薰瘴染却敷腴，笑饮贪泉独继吴。未欲连车收薏苡，肯教沉网取珊瑚。不知庾岭三年别，收得曹溪一滴无。但指庭前双柏石，要予临老识方壶。

次秦少游韵赠姚安世

帝城如海欲寻难，肯舍渔舟到杏坛。剥啄扣君容膝户，巍峨笑我切云冠。问羊独怪初平在，牧豕应同德曜看。肯把参同较同异，小窗相对为研丹。

次韵颖叔观灯

安西老守是禅僧，到处应然无尽灯。永夜出游从万骑，诸羌入看拥千层。便因行乐令投甲，不用防秋更打冰。振旅归来还侍宴，十分宣劝恐难胜。

次韵王晋卿奉诏押高丽燕射

北院传呼陛楯郎，东夷初识令君香。天山自可三箭取，海国何劳一苇航。宣劝不辞金碗侧，醉归争看玉鞭长。锦囊诗草勤收拾，莫遣鸡林得夜光。

吕与叔学士挽词

言中谋猷行中经，关西人物数清英。欲过叔度留终日，未识鲁山空此生。议论凋零三益友，功名分付二难兄。老来尚有忧时叹，此涕无从何处倾。

表弟程德孺生日

仗下千官散紫庭，微闻偶语说苏程。长身自昔传甥舅，寿骨遥知是弟兄公自注：予与君皆寿骨贯耳，班列中多指予二人不问而知其为中表也。曾活万人宁望报公自注：君在楚州，予在杭州，皆遇饥岁，活数万人，只求五亩却归耕。四朝遗老凋零尽，鹤发他年几个迎。

次韵曾仲锡承议食蜜渍生荔枝

代北寒齑捣韭萍，奇苞零落似辰星。逢盐久已成枯腊，得蜜犹应是薄刑应：一作疑。欲就左慈求拄杖，便随李白跨沧溟。攀条与立新名字，儿女称呼恐不经公自注：俗有十八娘荔支。

再和曾仲锡荔支

柳花著水万浮萍，荔实周天两岁星公自注：柳至易成，飞絮落水中，经宿即为浮萍。荔支难长，至二十四五年乃实。本自玉肌非鹄浴，至今丹壳似猩刑。侍郎赋咏穷三峡，妃子烟尘动四溟。莫遣诗人说功过，且随香草附骚经。

次韵滕大夫雪浪石

我顷三章乞越州，欲寻万壑看交流。且凭造物开山骨，已见天吴出浪头公自注：石中似有海兽形状。履道凿池虽可致，玉川卷地若为收。洛阳泉石今谁主，莫学痴人李与牛。

次韵滕大夫沉香石

壁立孤峰倚砚长，共疑沉水得顽苍。欲随楚客纫兰佩，谁信吴儿是木肠。山下曾逢化松石，玉中还有辟邪香。早知百和俱灰烬，未信人间弱胜刚。

和钱穆父送别并求顿递酒

联镳接武两长身，鹓鹭行中语笑亲。九子羡君门户壮，八州怜我往来频。伫闻东府开宾阁，便乞西湖洗塞尘。更向青齐觅消息，要知从事是何人。

寄馏合刷瓶与子由

老人心事日摧颓，宿火通红手自焙。小甑短瓶良具足，稚儿娇女共燔煨。寄君东阁闲蒸栗，知我空堂坐画灰。约束家僮好收拾，故山梨枣待翁来。

次韵刘焘抚句蜜渍荔枝

时新满座闻名字，别久何人记色香。叶似杨梅蒸雾雨，花如卢橘傲风霜。每怜莼菜下盐豉，肯与蒲萄压酒浆。回首惊尘卷飞雪，诗情真合与君尝。

次韵曾仲锡元日见寄

萧索东风两鬓华，年年幡胜剪宫花。愁闻塞曲吹芦管，喜见春盘得蓼芽。吾国旧供云泽米公自注：定武斋酒用苏州米，君家新致雪坑茶公自注：近得曾坑茶。燕南异事真堪纪，三寸黄甘擘永嘉。

次韵李端叔送保倅翟安常赴阙兼寄子由

中山保塞两穷边，卧治雍容已百年。顾我迂愚分竹使，与君谈笑用蒲鞭。松荒三径思元亮，草合平池忆惠连。白发归心凭说与，古来谁似两疏贤。

中山松醪寄雄守王引进

郁郁苍髯千岁姿，肯来杯酒作儿嬉。流芳不待龟巢叶公自注：唐人以荷叶为酒杯，谓之碧筒酒，扫白聊烦鹤踏枝。醉里便成欹雪舞，醒时与作啸风辞。马军走送非无意，玉帐人闲合有诗。

次韵王雄州还朝留别

老李威名八十年，壁间精悍见遗颜。自闻出守风流似，稍觉承平气象还。但遣诗人歌杕杜，不妨侍女唱阳关。内朝接武知何日，白发羞归供奉班。

次韵王雄州送侍其泾州

自《次韵周颁》至此，凡三入朝、三出刺州，初出杭州，继出颍州，改扬州，后出定州之诗。

威声又数中兴年中：去声，二卤行当一矢联。闻道名城得真将，故应惊羽落空弦。追锋归去雄三卫，授钺重来定十连。别酒回头便陈迹，号呶端合发初筵。

赠清凉寺和长老

自此以下，南迁英州、惠州、儋州之诗。

代北初辞没马尘，江南来见卧云人。问禅不契前三语，施佛空留丈六身。老去山林徒梦想，雨余钟鼓更清新。会须一洗黄茅瘴，未用深藏白巾。

壶中九华诗并序

湖口人李正臣，蓄异石九峰，玲珑宛转，若窗棂然。予欲以百金买之，与仇池石为偶，方南迁，未暇也。名之日壶中九华，且以诗记之。

清溪电转失云峰，梦里犹惊翠扫空。五岭莫愁千嶂外，九华今在一壶中。天池水落层层见，玉女窗明处处通。念我仇池太孤绝，百金归买碧玲珑。

八月七日初入赣过惶恐滩

七千里外二毛人，十八滩头一叶身。山忆喜欢劳远梦公自注：蜀道有错喜欢铺，在大散关上，地名惶恐泣孤臣。长风送客添帆腹，积雨浮舟减石鳞浮：一作扶。便合与官充水手，此生何止略知津。

天竺寺 并引

予年十二，先君自虔州归，谓予言：“近城山中天竺寺，有乐天亲书诗云：‘一山门作两山门，两寺元从一寺分。东涧水流西涧水，南山云起北山云。前台花发后台见，上界钟清下界闻。遥想吾师行道处，天香桂子落纷纷。’笔势奇逸，墨迹如新。”今四十七年，予来访之，则诗已亡，有刻石存尔。感涕不已，而作是诗。

香山居士留遗迹，天竺禅师有故家。空咏连珠吟叠璧，已亡飞鸟失惊蛇。林深野桂寒无子，雨浥山姜病有花。四十七年真一梦，天涯流落泪横斜。

舟行至清远县见顾秀才极谈惠州风物之美

到处聚观香案吏，此邦宜著玉堂仙。江云漠漠桂花湿，梅雨翛翛荔子然。闻道黄柑常抵鹊，不容朱橘更论钱。恰从神武来弘景，便向罗浮觅稚川。

广州蒲涧寺

不用山僧导我前，自寻云外出山泉。千章古木临无地，百尺飞涛泻漏天。昔日菖蒲方士宅，后来薝蔔祖师禅。而今只有花含笑，笑道秦皇欲学仙公自注：山中多含笑花。

赠蒲涧长老

优钵昙花岂有花，问师此曲唱谁家。已从子美得桃竹公自注：此山有桃竹，可作杖，而上人不识，予始录子美诗遗之，不向安期觅枣瓜。燕坐林间时有虎，高眠粥后不闻鸦。胜游自古兼支许，为采松肪寄一车。

浴日亭

剑气峥嵘夜插天，瑞光明灭到黄湾。坐看旸谷浮金晕，遥想钱塘涌雪山。已觉沧凉苏病骨，更烦沆瀣洗衰颜。忽惊鸟动行人起，飞上千峰紫翠间。

十月二日初到惠州

彷彿曾游岂梦中，欣然鸡犬识新丰。吏民惊怪坐何事，父老相携迎此翁。苏武岂知还漠北，管宁自欲老辽东。岭南万户皆春色公自注：岭南万户酒，会有幽人客寓公。

朝云诗 并引

世谓乐天有粥骆马放杨柳枝词，嘉其主老病，不忍去也。然梦得有诗云：“春尽絮飞留不得，随风好去落谁家。”乐天亦云：“病与乐天相伴住，春随樊子一时归。”则是樊素竟去也。予家有数妾，四五年相继辞去，独朝云者，随予南迁。因读乐天集，戏作此诗。朝云姓王氏，钱塘人，尝有子日干儿，未期而夭云。

不似杨枝别乐天，恰如通德伴伶玄。阿奴络秀不同老，天女维摩总解禅。经卷药炉新活计，舞衫歌扇旧因缘。丹成逐我三山去，不作巫阳云雨仙。

新酿桂酒

施注：先生《桂酒颂·序》：《楚辞》曰：“奠桂酒兮椒浆”，是桂可以为酒也。有隐居者，以桂酒方教吾。酿成，而玉色香味超然非世间物也。

捣香筛辣入瓶盆，盎盎春溪带雨浑。收拾小山藏社瓮，招呼明月到芳樽。酒材已遣门生致，菜把仍叨地主恩。烂煮葵羹斟桂醑，风流可惜在蛮村。

惠守詹君见和复次韵

已破谁能惜甑盆，颓然醉里得全浑。欲求公瑾一仓米，试满庄生五石樽。三杯卯困忘家事，万户春浓感国恩。刺史不须要半道，篮舆未暇走山村。

詹守携酒见过用前韵作诗聊复和之

箕踞狂歌老瓦盆，燎毛燔肉似羌浑。传呼草市来携客，洒扫渔矶共置樽。山下黄童争看舞，江干白骨已衔恩公自注：时詹方议葬暴骨。孤云落日西南望，长羡归鸦自识村。

正月二十六日偶与数客野步嘉祐僧舍东南野人家杂花盛开扣门求观主人林氏媪出应自发青裙少寡独居三十年矣感叹之余作诗记之一首

缥缃枝出绛房，绿阴青子送春忙。涓涓泣露紫含笑，焰焰烧空红拂桑。落日孤烟知客恨，短篱破屋为谁香。主人白发青裙袂，子美诗中黄四娘。

赠王子直秀才

万里云山一破裘，杖端闲挂百钱游。五车书已留儿读，二顷田应为鹤谋。水底笙歌蛙两部，山中奴婢橘千头。幅巾我欲相随去，海上何人识故侯。

真一酒 并引

米、麦、水，三一而已，此东坡先生真一酒也。

拨雪披云得乳泓，蜜蜂又欲醉先生。稻垂麦仰阴阳足，器洁泉新表里清。晓日著颜红有晕，春风入髓散无声。人间真一东坡老，与作青州从事名。

二月十九日携白酒鲈鱼过詹使君食槐叶冷淘

二：一作三。

枇杷已熟粲金珠，桑落初尝滟玉蛆。暂借垂莲十分盏，一浇空腹五车书。青浮卵碗槐芽饼，红点冰盘藿叶鱼。醉饱高眠真事业，此生有味在三余。

连雨涨江二首

越井冈头云出山，牂江上水如天。床床避漏幽人屋，浦浦移家蜑子船。龙卷鱼虾并雨落，人随鸡犬上墙眠。只应楼下平阶水，长记先生过岭年。

急雨萧萧作晚凉，卧闻榕叶响长廊。微明烟火耿残梦，半湿帘帷浥旧香。高浪隐床吹瓮盎，暗风惊树摆琳琅。先生不出晴无用，留向空阶滴夜长。

桄榔杖寄张文潜一首时初闻黄鲁直迁黔南范淳父九疑也

睡起风清酒在亡，身随残梦两茫茫。江边曳杖桄榔瘦，林下寻苗筚拨香。独步倘逢勾漏令，远来莫恨曲江张。遥知鲁国真男子，独忆平生盛孝章。

答周循州

蔬饭藜床破衲衣，扫除习气不吟诗。前生自是卢行者，后学过呼韩退之。未敢叩门求夜话，时叨送米续晨炊。知君清俸难多辍，且觅黄精与疗饥。

六月十二日酒醒步月理发而寝

羽虫见月争翾翻，我亦散发虚明轩。千梳冷快肌骨醒，风露气入霜蓬根。起舞三人谩相属，停杯一问终无言。曲肱薤簟有佳处，梦觉琼楼空断魂。

十一月九日夜梦与人论神仙道术因作一诗八句既觉颇记其语录呈子由弟后四句不甚明了今足成之耳

析尘妙质本来空，更积微阳一线功。照夜一灯长耿耿，闭门千息自濛濛。养成丹灶无烟火，点尽人间有晕铜。寄语山神停伎俩，不闻不见我何穷。

章质夫送酒六壶书至而酒不达戏作小诗问之

白衣送酒舞渊明舞：一作侮，急扫风轩洗破觥。岂意青州六从事，化为乌有一先生。空烦左手持新蟹，漫绕东篱嗅落英。南海使君今北海，定分百榼饷春耕。

和子由盆中石菖蒲忽生九花

春荑秋荚两须臾，神药人间果有无。无鼻何由识薝蔔，有花今始信菖蒲。芳心未饱两蛱蝶，寒意知鸣几蟪蛄。记取明年十二节，小儿休更霜须。

悼朝云 并引

绍圣元年十一月，戏作《朝云》诗。三年七月五日，朝云病亡于惠州，葬之栖禅寺松林中东南，直大圣塔。予既铭其墓，且和前诗以自解。朝云始不识字，晚忽学书。粗有楷法。盖尝从泗上比丘尼义冲学佛，亦略闻大义。且死，诵《金刚经》四句偈而绝。

苗而不秀岂其天，不使童乌与我玄。驻景恨无千岁药，赠行惟有小乘禅。伤心一念偿前债，弹指三生断后缘。归卧竹根无远近，夜灯勤礼塔中仙。

白鹤峰新居欲成夜过西邻翟秀才二首

林行婆家初闭户，翟夫子舍尚留关。连娟缺月黄昏后，缥缈新居紫翠间。系闷岂无罗带水，割愁还有剑铓山。中原北望无归日，邻火村舂自往还。

瓮间毕卓防偷酒，壁后匡衡不点灯。待凿平江百尺井，要分清署一壶冰。佐卿恐是归来鹤，次律宁非过去僧。他日莫寻王粲宅，梦中来往本何曾。

吴子野绝粒不睡过作诗戏之芝上人陆道士皆和予亦次其韵

聊为不死五通仙，终了无生一大缘。独鹤有声知半夜，老蚕不食已三眠。怜君解比人间梦公自注：芝有梦斋，子由作铭，许我时逃醉后禅。会与江山成故事，不妨诗酒乐新年。

次韵惠循二守相会

共惜相从一寸阴，酒杯虽浅意殊深。且同月下三人影，奠作天涯万里心。东岭近闻松菊径，南堂初绝斧斤音。知君善颂如张老，犹望携壶更一临。

又次韵二守许过新居

数亩蓬蒿古县阴，晓窗明快夜堂深明：一作清。也知卜筑非真宅，聊欲跏趺看此心。闻道携壶问奇字，更因登木助微音。相娱北户江千顷，直下都无地可临。

又次韵二守同访新居

此生真欲老墙阴，却扫都忘岁月深。拔薤已观贤守政，折蔬聊慰故人心。风流贺监常吴语，憔悴钟仪独楚音。治状两邦俱第一，颍川归去肯重临。

循守临行出小鬟复用前韵

学语雏莺在柳阴，临行呼出翠帷深。通家不隔同年面公自注：文之与南圭令弟同年，得路方知异日心。趁著春衫游上苑，要求国手教新音。岭梅不用催归骑，截须防旧所临公自注：文之尝倅韶。

客俎经旬无肉又子由劝不读书萧然清坐乃无一事

病怯腥咸不买鱼，尔来心腹一时虚。使君不复怜乌攫，属国方将掘鼠余。老去独收人所弃，游哉时到物之初。从今免被孙郎笑，绛帕蒙头读道书。

次韵子由三首

东亭

仙山佛国本同归，世路玄关两背驰。到处不妨闲卜筑，流年自可数期颐。遥知小槛临廛市，定有新松长棘茨。谁道茅檐劣容膝，海天风雨看纷披。

东楼

白发苍颜自照盆，董生端合是前身。独栖高阁多词客，为著新书未绝麟。小醉易醒风力软，安眠无梦雨声新。长歌自真堪笑，底处人间是所欣公自注：柳子厚诗云：“高歌返故室，自调非所欣。”。

椰子冠

天教日饮欲全丝，美酒生林不待仪。自漉疏巾邀醉客，更将空壳付冠师公自注：《前汉·高祖纪注》云：薛有作冠师。规摹简古人争看，簪导轻安发不知。更著短薝高屋帽，东坡何事不违时。

十二月十七日夜坐达晓寄子由

灯烬不挑垂暗蕊，炉灰重拨尚余薰。清风欲发鸦翻树，缺月初升犬吠云。闭眼此心新活计，随身孤影旧知闻。雷州别驾应危坐，跨海幽光与子分。

上元夜过赴儋守召独坐有感

使君置酒莫相违，守舍何妨独掩扉。静看月窗盘蜥蜴，卧闻风幔落蛜蝛。灯花结尽吾犹梦，香篆消时汝欲归。搔首凄凉十年事，传柑归遗满朝衣。

海南人不作寒食而以上巳上冢予携一瓢酒寻诸生皆出矣独老符秀才在因与饮至醉符盖儋人之安贫守静者也

老鸦衔肉纸飞灰，万里家山安在哉。苍耳林中太白过，鹿门山下德公回。管宁投老终归去，王式当年本不来。记取南城上巳日，木棉花落刺桐开。

庚辰岁人日作时闻黄河已复北流老臣旧数论此今斯言乃验二首

老去仍栖隔海村，梦中时见作诗孙。天涯已惯逢人日，归路犹欣过鬼门。三策已应思贾让，孤忠终未赦虞翻。典衣剩买河源米，屈指新作上元。

不用长愁挂月村，槟榔生子竹生孙。新巢语燕还窥砚，旧雨来人不到门。春水芦根看鹤立，夕阳枫叶见鸦翻。此生念念随泡影，莫认家山作本元。

庚辰岁正月二十日天门冬酒熟予自漉之且漉且尝遂以大醉二首

自拨床头一瓮云，幽人先已醉浓芬。天门冬熟新年喜，曲米春香并舍闻公自注：杜子美诗云：“闻道云安曲米春”，盖酒名也。菜圃渐疏花漠漠，竹扉斜掩雨纷纷。拥裘睡觉知何处，吹面东风散缬纹。

载酒无人过子云，年来家酝有奇芬。醉乡杳杳谁同梦，睡息齁齁得自闻。口业向诗犹小小，眼花因酒尚纷纷。点灯更试淮南语，泛溢东风有穀纹。

追和戊寅岁上元

春鸿社燕巧相违，白鹤峰头白板扉。石建方欣洗腧厕，姜庞不解叹蟏蝛。一龛京口嗟春梦，万炬钱塘忆夜归。合浦卖珠无复有，当年笑我泣牛衣。

汲江煎茶

活水还须活火烹公自注：唐人云，茶须缓火炙，活火煎，自临钓石取深清。大瓢贮月归春瓮，小勺分江入夜瓶。茶雨已翻煎处脚，松风忽作泻时声。枯肠未易禁三碗，坐听荒城长短更。

六月二十日夜渡海

参横斗转欲三更，苦雨终风也解晴。云散月明谁点缀，天容海色本澄清。空余鲁叟乘桴意，粗识轩辕奏乐声。九死南荒吾不恨，兹游奇绝冠平生。

次韵王郁林

晚涂流落不堪言，巾上春泥手自翻。汉使节空余皓首，故侯瓜在有颓垣。平生多难非天意，此去残年尽主恩。误辱使君相技拭，宁闻老鹤更乘轩。

送鲜于都曹归蜀灌口旧居

尽霜须照碧铜，依然春雪在长松。朝行犀浦催收芋，夜渡绳桥看伏龙。莫叹倦游无驷马，要将老健敌千钟。子云三世惟身在，为向西南说病容。

送邵道士彦肃还都峤

乞得纷纷扰扰身，结茅都峤与仙邻。少而寡欲颜常好，老不求名语益真。许迈有妻还学道，陶潜无酒亦从人。相随十日还归去，万劫清游结此因。

题冯通直明月湖诗后

老衍清篇墨未枯，小冯新作语尤姝。呼儿净洗涵星砚，为子赓歌堕月湖。闻道牂江空抱珥公自注：南诏有西珥河，即古牂江也。河形如月抱珥，故名西珥，年来合浦自还珠。请君多酿莲花酒，准拟王乔下履凫。

次韵郑介夫二首

一落泥涂迹愈深，尺薪如桂米如金。长庚到晓空陪月，太岁今年合守心。相与啮毡持汉节，何妨振履出商音。孤云倦鸟空来往，自要闲飞不作霖。

一生忧患萃残年，心似惊蚕未易眠。海上偶来期汗漫，苇间犹得见延缘。良医自要经三折，老将何妨败两甄。收取桑榆种梨枣，祝君眉寿似增川。

昔在九江与苏伯固唱和其略曰我梦扁舟浮震泽雪浪横江 江：一作空 千顷自觉来满眼是庐山倚天无数开青壁盖实梦也昨日又梦伯固手持乳香婴儿示予觉而思之盖南华赐物也岂复与伯固相见于此邪今得来书知已在南华相待数日矣感叹不已故先寄此诗

扁舟震泽定何时，满眼庐山觉又非。春草池塘惠连梦，上林鸿雁子卿归。水香知是曹溪口，眼净同看古佛衣。不向南华结香火，此生何处是真依。

次韵韶守狄大夫见赠二首

华发萧萧老遂良公自注：褚河南帖云：“即日遂良须发尽白。”盖谪长沙时也，一身萍挂海中央。无钱种菜为家业，有病安心是药方。才疏正类孔文举，痴绝还同顾长康。万里归来空泣血，七年供奉殿西廊公自注：迩英阁在延和殿西廊下。

森森画戟拥朱轮，坐咏梁公觉有神。白傅闲游空诵句公自注：事见白乐天《吴郡诗石记》，拾遗穷老敢论亲公自注：事见子美《寄狄明府诗》。东海莫怀疏受意，西风幸免庾公尘。为公过岭传新唱，催发寒梅一信春一信春：疑作一树春。

次韵韶悴李通直二首

一篇泷吏可书绅，莫向长沮更问津。老去常忧伴新鬼，归来且喜是陈人。曾陪令尹苍髯古，又见郎君白发新。回首天涯一惆怅，却登梅岭望枫宸。

青山只在古城隅，万里归来卜筑初。会见四山朝鹤驾，更看二李跨鲸鱼。欲从抱朴传家学，应怪中郎得异书。待我丹成驭风去，借君琼佩与霞裙公自注：仆昔为开封幕，先公为赤令，暇日相与论内外丹，且出其丹示仆。今三十年，而见君曲江，同游南华，宿山水间数日，道旧感叹，且劝我卜居于舒，故诗中皆及之。

李伯时画其弟亮功旧隐宅图

乐天早退今安有，摩诘长闲古亦无。五亩自栽池上竹，十年空看辋川图。近闻陶令开三径，应许扬雄寄一区。晚岁与君同活计，如云鹅鸭散平湖。

过岭二首

暂著南冠不到头，却随北雁与归休。平生不作兔三窟，今古何殊貉一丘。当日无人送临贺，至今有庙祀潮州。剑关西望七千里，乘兴真为玉局游。

七年来往我何堪，又试曹溪一勺甘。梦里似曾迁海外，醉中不觉到江南。波生濯足鸣空涧，雾绕征衣滴翠岚。谁遣山鸡忽惊起，半岩花雨落毵毵。

留题显圣寺

渺渺疏林集晚鸦，孤村烟火梵王家。幽人自种千头橘，远客来寻百结花。浮石已干霜后水，焦坑闲试雨前茶。只疑归梦西南去，翠竹江村绕白沙。

赠虔州术士谢晋臣

属国新从海外归，君平且莫下帘帷。前生恐是卢行者，后学过呼韩退之。死后人传戒定慧，生时宿直斗牛箕。凭君为算行年看，便数生时到死时。

王子直去岁送子由北归往返百舍今又相逢赣上戏用旧韵作诗留别

米尽无人典破裘，送行万里一邹游。解舟又欲携君去，归舍聊须与妇谋。闻道年来丹伏火，不愁老去雪蒙头。剩买山田添鹤口，庙堂新拜富民侯。

次韵江晦叔兼呈器之

横空初不跨鹏鳌，但觉胡床步步高公自注：器之言：尝梦飞，自觉身与坐床皆起空中。一枕昼眠春有梦，扁舟夜渡海无涛。归来又见颠茶陆公自注：往在钱塘，尝语晦叔：“陆羽茶颠，君亦然。”，多病仍逢止酒陶公自注：陶渊明有《止酒》诗。器之少时饮量无敌，今不复饮矣。笑说南荒底处所，只今榕叶下庭皋。

寒食与器之游南塔寺寂照堂

城南钟鼓斗清新，端为投荒洗瘴尘。总是镜空堂上客，谁为寂照境中人。红英扫地风惊晓，绿叶成阴雨洗春。记取明年作寒食，杏花曾与此翁邻。

永和清都观道士童颜鬓发问其年生于丙子盖与予同求此诗

镜湖敕赐老江东，未似西归玉局翁。羁枕未容春梦断，清都宛在默存中。每逢佳境携儿去，试问行年与我同。自笑余生消底物，半篙清涨百滩空。

赠诗僧道通

雄豪而迈苦而腴，只有琴聪与蜜殊公自注：钱塘僧思聪，总角善琴，后舍琴而学诗，复弃诗而学道。其诗似皎然而加雄放，安州僧仲殊，诗敏捷立成，而工妙绝人。殊辟谷，常啖蜜。语带烟霞从古少公自注：李太白云：他人之文，如山无烟霞，春无草木，气含蔬笋到公无公自注：谓无酸馅气也。香林乍喜闻薝蔔，古井惟惭断辘轳。为报韩公莫轻许，从今岛可是诗奴。

予昔作壶中九华诗其后八年复过湖口则石已为好事者取去乃和前韵以自解云

江边阵马走千峰，问讯方知冀北空。尤物已随清梦断公自注：刘梦得以九华为造物一尤物，真形犹在画图中公自注：《道藏》有五岳真形图。归来晚岁同元亮，却扫何人伴敬通。赖有铜盆修石供，仇池玉色自璁珑公自注：家有铜盆，贮仇池石，正绿色，有洞水达背。予又尝以怪石供佛印师，作《怪石供》一篇。

次旧韵赠清凉长老

自《赠清凉寺和长老》起至此，皆南迁英州、惠州、儋州及北归之诗。

过淮入洛地多尘，举扇西风欲污人。但怪云山不改色，岂知江月解分身。安心有道年颜好好：一作少，遇物无情句法新。送我长芦舟一叶，笑看雪浪满衣巾。

予以事系御史台狱狱吏稍见侵自度不能堪死狱中不得一别子由故作二诗授狱卒梁成以遗子由

自此以下施注本补遗之诗。

圣主如天万物春，小臣愚暗自亡身。百年未满先偿债，十口无归更累人。是处青山可埋骨，他年夜雨独伤神。与君世世为兄弟，又结来生未了因。

柏台霜气夜凄凄，风动琅珰月向低。梦绕云山心似鹿，魂飞汤火命如鸡。眼中犀角真吾子，身后牛衣愧老妻。百岁神游定何处，桐乡知葬浙江西公自注：狱中闻杭湖间，民为余作解厄道场者累月，故有此句。

十二月二十八日蒙恩责授检校水部员外郎黄州团练副使复用前韵

百日归期恰及春，余年乐事最关身。出门便旋风吹面，走马联翩鹊啅人。却对酒杯浑是梦，试拈诗笔已如神。此灾何必深追咎，窃禄从来岂有因。

平生文字为吾累，此去声名不厌低。塞上纵归他日马，城东不斗少年鸡。休官彭泽贫无酒，隐几维摩病有妻。堪笑睢阳老从事，为予投檄向江西公自注：子由闻予下狱，乞以官爵赎予罪，贬筠州监酒。

十二月二十日恭闻太皇太后升遐以轼罪人不许承服欲哭则不敢欲泣则不可故作挽词二章

慈圣后也。

巍然开济两朝勋，信矣才难十乱臣。原庙故应祠百世，先王何止活千人。和熹未圣犹贪位，明德虽贤不及民。月落风悲天雨泣，谁将椽笔写光尘。

未报山陵国士知，绕林松柏已猗猗。一声恸哭犹无所，万死酬恩更有时。梦里天衢隘云仗，人间雨泪变彤帷。关雎卷耳平生事，白首累臣正坐诗。

赵成伯家有丽人仆忝乡人不肯开樽徒吟春雪美句次韵一笑

绣帘朱户未曾开，谁见梅花落镜台。试问高吟三十韵，何如低唱两三杯公自注：世言，检死秀才衣带上，有《雪》诗三十韵。又云，陶毂学士买得党太尉家妓。遇雪，陶收雪水烹团茶，谓妓曰：“党家应不识此？”妓曰：“彼粗人，安得此。但能于销金暖帐中，浅斟低唱，吃羊羔儿酒。”陶嘿然惭其言。莫言衰鬓聊相映，须得纤腰与共回。知道文君隔青琐，梁园赋客肯言才公自注：聊答来句，义取妇人而已，罪过，罪过。

赠虔州慈云寺鉴老

居士无尘堪洗沐，道人有句借宣扬。窗间但见蝇钻纸，门外惟闻佛放光。遍界难藏真薄相，一丝不挂且逢场。却须重说圆通偈，千眼薰笼是法王。

观开西湖次吴左丞韵

伟人谋议不求多，事定纷纷自唯阿。尽放龟鱼还绿净，肯容萧苇障前坡。一朝美事谁能纪，百尺苍崖尚可磨。天上列星当亦喜，月明时下浴明波明：疑作清。

渝州寄王道祖

祖：一作矩。

曾闻五月到渝州，水泊长亭砌下流。唯有梦魂长缭绕，共论唐史更绸缪。舟经故国岁时改，霜落寒江波浪收。归梦不成冬夜永，厌闻船上报更筹。

闻洮西捷报

汉家将军一丈佛，诏赐天池八尺龙。露布朝驰玉关塞，捷书夜到甘泉宫。似闻指挥筑上郡，已觉谈笑无西戎。牧臣不见天颜喜，但惊草木放春容放：一作皆。

己未十月十五日狱中恭闻太皇太后不豫有赦作诗

庭柏阴阴昼掩门，乌知有赦闹黄昏。汉宫自种三生福，楚客还招九死魂。纵有锄犁及田亩，已无面目见丘园。只应圣主如尧舜，犹许先生作正言。

谢人惠云巾方舄二首

燕尾称呼理未便，剪裁云叶却天然。无心只是青山物，覆顶宜归紫府仙。转觉周家新样俗公自注：头巾起后周，未容陶令旧名传。鹿门佳士勤相赠，黑雾玄霜合比肩公自注：皮袭美《赠天随子纱巾》诗云：“掩敛乍疑裁黑雾，轻明浑似带玄霜。”。

胡靴短勒格粗疏，古雅无如此样殊。妙手不劳盘作凤公自注：晋永嘉中有凤头鞋，轻身只欲化为凫。魏风褊俭堪羞葛，楚客豪华可笑珠。拟学梁家名解脱公自注：武帝作解脱履，便于禅坐作跏趺。

被命南迁途中寄定武同僚

人事千头及万头，得时何喜失时忧。只知紫绶三公贵，不觉黄粱一梦游。适见恩纶临定武，忽遭分职赴英州。南行若到江干侧，休宿浔阳旧酒楼。

次韵王定国得晋卿酒相留夜饮

短衫压手气横秋，更著仙人紫绮裘。使我有名全是酒，从他作病且忘忧。诗无定律君应将，醉有真乡我可侯。且倒余樽尽今夕，睡蛇已死不须钩。

秋晚客兴

草满池塘霜送梅，疏林野色近楼台。天围故越侵云尽，潮上孤城带月回。客梦冷随枫叶断，愁心低逐雁声来。流年又喜经重九，可意黄花是处开。

陈伯比和回字复次韵

百里冯生宁屑去，湖海陈侯犹肯来。诗书好在家四壁，蒲柳蓊然城一隈。骑上下山亦疏矣，儵从容出何为哉。市桥十步即尘土，晚雨潇潇殊未回。

留别登州举人

身世相忘久自知，此行闲看古黄腄。自非北海孔文举，谁识东莱太史慈。落笔已吞云梦客，抱寒欲访水仙师。莫嫌五日匆匆守，归去先传乐职诗。

过岭寄子由二首

投章献策谩多谈，能雪冤忠死亦甘。一片丹心天日下，数行清泪岭云南。光荣归佩呈佳瑞，瘴疠幽居弄晓岚。从此西风庾梅谢，却迎谁与马毵毵。

山林瘴雾老难堪，归去中原荼亦甘。有命谁怜终反北，无心却笑亦巢南。蛮音惯习疑伧语，脾病萦缠带岭岚。赖有祖师清净水，尘埃一洗落毵毵。

歇白塔铺

甘山庐阜郁长望，林隙依稀漏日光依稀：一作熹微。吴国晚蚕初断叶，占城蚤稻欲移秧。迢迢涧水随人急，冉冉岩花扑马香。望眼尽从飞鸟远从：一作穷，白云深处是吾乡。

西蜀杨耆二十年前见之甚贫今见之亦贫所异于昔者苍颜华发耳女无美恶富者妍士无贤不肖贫者鄙使其逢时遇合岂减当世之士哉顷宿长安驿舍闻泣者甚怨问之乃昔富而今贫者乃作一诗今以赠杨君

孤村渐雨逐秋凉渐：一作微，逆旅愁人怨夜长。不寐相看唯枥马，愁吟互答有寒蜇愁吟：一作悲歌。天寒滞穗犹横亩，晚岁空机尚倚墙。劝尔一杯聊复睡，人间贫富海茫茫。

赠人

别后休论信息疏，仙凡自古亦殊途。蓬山路远人难到，霜柏威高道转孤。旧赏未应忘楚国，新诗闻已满皇都。谁怜泽畔行吟者，目断长安貌欲枯。

观湖二首

乘槎远引神仙客，万里清风上海涛。回首不知沙界小，飘衣犹觉色尘高。须弥有顶低垂日，兜率无根下戴鳌。释梵茫然齐劫火，飞云不觉醉陶陶。

朝阳照水红光开，玉涛银浪相徘徊。山分宿雾尽宽远，云驾高风驰送来。升霞影色欹残火，及物气焰明纤埃。可怜极大不知已，浮生野马悠悠哉。

寄高令

满地春风扫落花，几番曾醉长官衙。诗成锦绣开胸臆，论极冰霜绕齿牙。别后与谁同把酒，客中无日不思家。田园知有儿孙委，蚤晚扁舟到海涯。

寄子由

厌暑多应一向慵，银钩秀句益疏通。也知堆案文书满，未暇开轩砚墨中。湖面新荷空照水，城头高柳漫摇风。吏曹不是尊贤事，谁把前言语化工。

诗送交代仲达少卿

此身无用且东来，赖有江山慰不才。旧尹未嫌衰废久，清樽犹许再三开。满城遗爱知谁继，极目扁舟挽不回。归去青云还记否，交游胜绝古城隈。

次韵马元宾

流落江湖万里归，相逢自慰已差池。初闻好句惊人倒，悔过东庭识面迟。握手宁知无贺监，结交谁复许袁丝。塞鸿正欲摩天去，垂老追攀岂可期。

第五桥

白露凄风洗瘴烟，梦回相对两凄然。雀罗廷尉非当日，鸠杖先生愈少年。世事饱谙思缩手，主恩未报耻归田。谁怜第五桥东水，独照台州老郑虔。

次韵完夫再赠之什某已卜居毗陵与完夫有庐里之约云

柳絮飞时笋箨班，风流二老对开关。雪牙为我求阳羡，乳水君应饷惠山。竹簟水风眠昼永，玉堂制草落人间。应容缓急烦闾里，桑柘聊同十亩闲。

和林子中待制

两翁留滞各皤然，人笑迂疏老更坚。共把鹅儿一樽酒鹅儿：一作鸱夷，相逢柳色五湖天。江边遗爱啼斑白，海上先声入管弦。蚤晚渊明赋归去，浩歌长啸老斜川。

九日袁公济有诗次其韵

古来静治得清闲，我愧真常也一班。举酒东荣挹江海，回樽落日劝湖山。平生倾盖悲欢里，蚤晚抽身簿领间。笑指西南是归路，倦飞弱羽久知还。

和吴安持使者迎驾

小雪疏烟杂瑞光，清波寒引御沟长。曈曈日色笼丹禁，杳杳鞭声出建章。鹓鹭偶叨陪下列，天阍聊启望中央。归来喜气倾新句，满座疑闻锦绣香。

鹿鸣宴

连骑匆匆画鼓喧，喜君新夺锦标还。金罍浮菊催开宴，红蕊将春待入关。他日曾陪探禹穴，白头重见赋南山。何时共乐升平事，风月笙箫坐夜闲。

次韵张甥棠美昼眠

炎歆五月北窗凉，更觉甘如饭稻粱。宰我粪墙讥敢避，孝先经笥谑兼忘。忧虞心谢知时雁，安稳身同挂角羊。要识熙熙不争竞，华胥别是一仙乡。

真兴寺阁祷雨

太守亲从千骑祷，神翁远借一杯清。云阴黯黯将嘘遍，雨意昏昏欲酝成。已觉微风吹袂冷，不堪残日傍山明。今年秋熟君知否，应向江南饱食梗。

惠州近城数小山类蜀道春与进士许毅野步会意处饮之且醉作诗以记适参寥专使欲归使持此以示西湖之上诸友庶使知余未尝一日忘湖山也

夕阳飞絮乱平芜，万里春前一酒壶。铁化双鱼沉远素，剑分二岭隔中区。花曾识面香仍好，鸟不知名声自呼。梦想平生消未尽，满林烟月到西湖。

送蜀僧去尘

十年读易费膏火，尽日吟诗愁肺肝。不解丹青追世好，欲将芹芷荐君盘。谁为善相宁嫌瘦，复有知音可废弹。拄杖挂经须倍道，故乡春蕨已阑干。

曾元恕游龙山吕穆仲不至

青春不觉老朱颜，强半销磨簿领间。愁客倦吟花以酒以字疑讹，佳人休唱日衔山。共知寒食明朝过，且赴僧窗半日闲。命驾吕安邀不至，浴沂曾点暮方还。

黄河

活活何人见混茫，昆仑气脉本来黄。浊流若解污清济，惊浪应须动太行。帝假一源神禹迹，世流三患梗尧乡。灵槎果有仙家事，试问青天路短长。

壬寅重九不预会独游普门寺僧阁有怀子由

花开酒美盍不归，来看南山冷翠微。忆弟泪如云不散，望乡心与雁南飞。明年纵健人应老，昨日追欢意正违。不问秋风强吹帽，秦人不笑楚人讥。

小饮公瑾舟中

瑾：一作谨。

青泥赤日午相烘，走访船窗柳影中访：一作扣。辍我东坡无限睡，赏君南浦不赀风。坐观邸报谈迂叟，闲说滁山忆醉翁。此去澄江三万顷，只应明月照还空公自注：邓，滁人也，是日坐中观邸报，云叟入下省。

和子由次王巩韵如囊之句可为一噱

平生未省为人忙，贫贱安闲气味长。粗免趋时头似葆，稍能忍事腹如囊。简书见迫身今老，樽酒闻呼首一昂。欲挹天河聊自洗，尘埃满面鬓眉黄。

儋耳

霹雳收威暮雨开，独凭栏槛倚崔巍。垂天雌霓云端下霓：音啮，快意雄风海上来。野老已歌丰岁语，除书欲放逐臣回。残年饱饭东坡老，一壑能专万事灰。

答李端叔

若人如马亦如班，笑履壶头出玉关。已入西羌度沙碛，又来东海看涛山。识君小异千人里，慰我长思十载间。西省怜君时邂逅怜君：一作邻居，相逢有味是偷闲。

立春日病中邀安国仍请率禹功同来仆虽不能饮当请成伯主会某当杖策倚几于其间观诸公醉笑以拨滞闷也

孤灯照影夜漫漫，拈得花枝不忍看。白发欹簪羞彩胜，黄耆煮粥荐春盘。东方烹狗阳初动，南陌争牛卧作团。老子从来兴不浅，向隅谁有满堂欢。

斋居卧病禁烟前，辜负名花已一年。此日使君不强喜，青春风物为谁妍。青衫公子家千里，白首先生杖百钱。曷不相将来问病，已教呼取散花天。

和参寥见寄

黄楼南畔马台东，云月娟娟正点空。欲共幽人洗笔砚，要传流水入丝桐。且随侍者寻西谷，莫学山僧老祝融。待我西湖借君去，一杯汤饼泼油葱。

东园

岑寂东园可散愁，胶胶扰扰梦神州。万竿苦竹旌旗卷，一部鸣蛙鼓吹收。雨后月前天欲冷，身闲心远地偏幽。杜门谢客恐生谤，且作人间鹦游。

奉和陈贤良

不学孙吴与六韬，敢将驽马并英豪。望穷海表天还远，倾尽葵心日愈高。身外浮名休琐琐，梦中归思已滔滔。三山旧是神仙地，引手东来一钓鳌。

秋兴三首

野鸟游鱼信往还，此身同寄水云间。谁家晚吹残红叶，一夜归心满旧山。可慰摧颓仍健食，此生通脱屡酡颜。年华岂是催人老，双鬓无端只自斑。

故里依然一梦前，相携重上钓鱼船。尝陪大幕今陈迹，谬忝承明愧昔年。报国无成空白首，退耕何处有名田。黄鸡白酒云山约，此计当时已浩然。

浴凤池边星斗光，宴余香满上书囊。楼前月夜低韦曲，云里车声出未央。去国何年双鬓雪，黄花重见一枝霜。伤心无限厌厌梦，长似秋宵一倍长。

夜直秘阁呈王敏甫

蓬瀛宫阙隔埃氛，帝乐天香似许闻。瓦弄寒晖鸳卧月，楼生晴霭凤盘云。共谁交臂论今古，只有闲心对此君。大隐本来无境界，北山猿鹤漫移文。

次韵参寥寄少游

岩栖木石已皤然，交旧何人慰眼前。素与昼公心印合，每思秦子意珠圆。当年步月来幽谷，拄杖穿云冒夕烟。台阁山林本无异，故应文字不离禅。

谢曹子方惠新茶

陈植文华斗石高，景公诗句复称豪。数奇不得封龙额，禄仕何妨有马曹。囊简久藏科斗字，铦锋新莹䴙鹈膏。南州山水能为助，更有英辞胜广骚。

题潭州徐氏春晖亭

曈曈晓日上三竿，客向东风竟倚栏。穿竹鸟声惊步武，入檐花影落杯盘。勿嫌步月临玄圃，冷笑乘槎向海滩。胜概直应吟不尽，凭君寄与画图看。

赠仲勉子文

雨昏南浦曾相对，雪满荆州喜再逢。有子才如不羁马，知君心似后凋松。闲看书册应多味，老傍人门想更慵。何日晴轩观笔砚，一杯相属更从容按，此诗亦见《黄山谷集》，题作《和高仲本喜相见》。

讲武台南有感

又见《黄山谷集》。

山城九月冒朝寒，讲武台南路屈盘。驺子雨中乘马去，村童烟外倚墙看。鸦啼冢木秋风急，鹭立鱼船夜水干。花似去年堪折赠，插花人去泪阑干。

题宝鸡县斯飞阁

西南归路远萧条，倚槛魂飞不可招。野阔牛羊同雁鹜，天长草树接云霄。昏昏水气浮山麓，泛泛春风弄麦苗。谁使爱官轻去国，此身无计老渔樵。

重游终南子由以诗见寄次韵

去年新柳报春回，今日残花覆绿苔。溪上有堂还独宿，谁人无事肯重来。古琴弹罢风吹座，山阁醒时月照杯。懒不作诗君错料，旧逋应许过时陪。

次韵和子由欲得骊山沉泥砚

沉：一作澄。

举世争称邺瓦坚，一枚不换百金颁。岂知好事王夫子，自采临潼绣领山。经火尚含泉脉暖，吊秦应有泪痕潸。封题寄去吾无用，近日从戎拟学班。

次韵子由弹琴

琴上遗声久不弹，琴中古义本长存。苦心欲记常迷旧，信指如归自看痕。应有仙人依树听，空教瘦鹤舞风骞。谁知千里溪堂夜，时引惊猿撼竹轩。

十八家诗钞 卷二十三

黄山谷七律二百八十六首 （附山谷之兄大临诗五首）

赠郑郊

高居大士是龙象，草堂丈人非熊罴。不逢坏衲乞香饭，唯见白头垂钓丝。鸳鸯终日爱水镜，菡萏晚风凋舞衣。开径老禅来煮茗，还寻密竹径中归。○山谷以元丰六年解官太和，过武宁，闻惟清上人当至延恩寺，因谒郑郊问消息，题此诗于郑郊草堂之壁。大士，指惟清也。丈人，指郑效也。“坏衲”句，谓惟清尚未来延恩也。“白头”句，谓郊也。老禅，指延恩长老法安师也。

和游景叔月报三捷

汉家飞将用庙谋，复我匹夫匹妇雠雠。真成折箠禽胡月，不是黄榆牧马秋。幄中已断匈奴臂，军前可饮月氏头。愿见呼韩朝渭上，诸将不用万户侯。○元祐二年八月，禽西蕃首领果庄青宜结，槛送阙下。盖游师雄与种谊所定之谋，而谊与姚兕所攻破者。师雄有绝句四首、七律一首，山谷并和之。景叔，师雄字也。

赠惠洪

吾年六十子方半，槁项顶螺忘岁年。韵胜不减秦少觌，气爽绝类徐师川。不肯低头拾卿相，又能落笔生云烟。脱却衲衫著蓑笠衫：一作衣，来佐涪翁刺钓船。

崇宁二年正月己丑梦东坡先生于寒溪西山之间予诵寄元明觞字韵诗数篇东坡笑日公诗更进于曩时因和予一篇语意清奇予击节赏叹东坡亦自喜于九曲岭道中连诵数过遂得之

天教兄弟各异方，不使新年对举觞。作云作雨手翻覆，得马失马心清凉。何处胡椒八百斛，谁家金钗十二行。一丘一壑可曳尾，三沐三衅取刳肠。

王圣美三子补中广文生

圣美，名子韶。

王家人物从来远，今见诸孙总好贤。三级定知鱼尾进，一鸣已作雁行连。愧无藻鉴能推毂，愿卷囊书当赠钱此句当是馈以书籍，故曰当赠钱。归去雄夸向儿侄，舍中犊子剩狂颠《晋书》：石勒之母曰：“快牛为犊子时，多能破车。”。

次韵柳通叟寄王文通

故人昔有凌云赋，何意陆沉黄绶间陆沉：《庄子》注曰：人中隐者，譬无水而沉也。头白眼花行作吏，儿婚女嫁望还山。心犹未死杯中物，春不能朱镜里颜。寄语诸公肯湔祓，割鸡令得近乡关。

次韵王定国扬州见寄

清洛思君昼夜流，北归何日片帆收元丰中，导洛水入汴河，谓之清洛。二句谓山谷在汴京，昼夜思王，犹清洛水之昼夜流下扬州也。未生白发犹堪酒，垂上青云却佐州。飞雪堆盘鲙鱼腹，明珠论斗煮鸡头。平生行乐自不恶，岂有竹西歌吹愁。

寄黄几复

元注云：乙丑年，德平镇作。

我居北海君南海，寄雁传书谢不能。桃李春风一杯酒，江湖夜雨十年灯。持家但有四立壁，治病不蕲三折肱。想得读书头已白，隔溪猿哭瘴溪藤。几复时在广州四会，故曰南海、曰瘴溪。

次韵几复和答所寄

山谷跋此诗云：丁卯岁，几复至吏部改官，和予乙丑在德平镇所寄诗也。

海南海北梦不到，会合乃非人力能。地褊未堪长袖舞，夜寒空对短檠灯。相看鬓发时窥镜，曾共诗书更曲肱。作个生涯终未是，故山松长到天藤。二句言二人俱不能归隐，以官为生涯，终不可也。

同子瞻韵和赵伯充团练

金玉堂中寂寞人，仙班时得共朝真。两宫无事安磐石，万国归心有老臣。家酿可供开口笑，侍儿工作捧心颦。醉乡乃是安身处，付与升平作幸民。“金玉”句，指赵。谓宗室富贵之家，而能自处于寂静也。“仙班”句，谓东坡与赵同在朝列也。两宫，指宣仁后及哲宗也。老臣，指文吕诸公。

送顾子敦赴河东三首

子敦，名临。元祐元年七月，秘书少监顾临为河东转运使。

头白书林二十年，印章今领晋山川。紫参可掘宜包贡潞州出紫团参，青铁无多莫铸钱河东大通监西冶，岁炼青铁十余万。劝课农桑诚有道，折冲樽俎不临边。要知使者功多少，看取春郊处处田任注云：欲其务本业以厚民。

家在江东不系怀，爱民忧国有从来。月斜汾沁催驿马，雪暗岢岚传酒杯。塞上金汤唯粟粒，胸中水镜是人才。遥知更解青牛句，一寸功名心已灰青牛，谓老子乘青牛车也。句当谓功成名遂身退之语。

揽辔都城风露秋，行台无妾护衣篝。虎头墨妙能频寄，马乳葡萄不待求。上党地寒应强饮，两河民病要分忧。犹闻昔在军兴日，一马人间费十牛《汉官仪》：尚书郎入直台中，女侍史二人执香炉烧薰以从入，使护衣服。“行台”句，谓顾未携家往耳。末二句，任注云：元丰四年，陕西用兵河东，困于征调，故十耕牛之费仅给一战马。

寄上叔父夷仲三首

夷仲，名廉。元祐初，为都大提举成都府路榷茶、陕西买马。

少年有功翰墨林，中岁作吏几陆沉。庖丁解牛妙世故，监市履稀知民心。万里书来儿女瘦，十月山行冰雪深。梦魂和月绕秦陇，汉节落毛何处寻。

艰难闻道有归音，部曲霜行璧月沉。王春正月调玉烛，使星万里朝天心。颇令山海藏国用，乃见县官恤民深。经心陇蜀封疆守，必有人材备访寻任云：廉奉使在元祜元年八月，而三年正月除右司郎中，则入奏盖在二年之冬也。

关寒塞雪欲嗣音，燕雁拂天河鲤沉。百书不如一见面，几日归来两慰心。弓刀陌上望行色，儿女灯前语夜深。更怀父子东归得，手种江头柳十寻。

咏雪奉呈广平公

宋盈祖。

连空春雪明如洗，忽忆江清水见沙。夜听疏疏还密密，晓看整整复斜斜。风回共作婆娑舞，天乃能开顷刻花乃：一作巧。政使尽情寒至骨，不妨桃李用年华。

次韵宋楙宗僦居甘泉坊雪后书怀

汉家太史宋公孙，漫逐班行谒帝阍。燕颔封侯空有相，蛾眉倾国自难昏。家徒四壁书侵坐，马瘦三山叶拥门元稹《望云骓歌》曰：“胯耸三山尾株直。”山谷此句，用官清马骨高之意。安得风帆随雪水，江南石上对窪尊。

次韵宋楙宗三月十四日到西池都人盛观翰林公出遨

金狨系马晓莺边任注：金狨，谓狨毛金色。国朝禁从皆跨狨鞍，不比春江上水船。人语车声喧法曲，花光楼影倒晴天。人间化鹤三千岁，海上看羊十九年。还作遨头惊俗眼蜀人好游乐，谓成都帅为邀头，此借用，风流文物属苏仙。

次韵张昌言给事喜雨

三雨全清六合尘，诗翁喜雨句凌云。垤漂战蚁余追北，柱击乖龙有裂文。减去鲜肥忧玉食谓朝廷以旱故，减常膳，遍宗河岳起炉薰谓遍走群望以祷雨。圣功惠我丰年食，未有涓埃可报君。

次韵奉酬刘景文河上见寄

省中岑寂坐云窗，忽有归鸿拂建章归鸿，用雁寄书事。珍重多情惟石友，琢磨佳句问潜郎石友，指刘。潜郎，山谷自谓。遥怜部曲风沙里，不废平生翰墨场。想见哦诗煮春茗，向人怀抱去关防。

和答元明黔南赠别

绍圣二年，山谷年五十一岁，以国史事为蔡卞所中伤，谪黔州安置。与其兄元明，出尉氏、许昌，出汉沔，趋江陵，上夔峡，四月二十三日到黔州。后元明别去。

万里相看忘逆旅，三声清泪落离肠。朝云往日攀天梦，夜雨何时对榻凉。急雪鹡鸰相并影，惊风鸿雁不成行。归舟天际常回首，从此频书慰断肠。

赠黔南贾使君

绿发将军领百蛮，横戈得句一开颜。少年圯下传书客，老去崆峒问道山。春入莺花空自笑，秋成梨枣为谁攀。何时定作风光主，待得征西鼓吹还“春入”二句，任云：故园无主之意。国藩按：此诗盖送贾出行者。山谷放臣，既少欢悰，贾又出巡，城中无主，故待贾征西还日，莺花梨枣皆有主耳。

次韵黄斌老晚游池亭二首

路入东园无俗驾，忽逢佳士喜同游。绿荷菡萏稍觉晚，黄菊拒霜殊未秋。客位正须悬榻下，主人自爱小塘幽。老夫多病蛮江上，颇忆平生马少游。

岑寂东园可散愁，胶胶扰扰梦神游。万竿苦竹旌旗卷，一部鸣蛙鼓吹休。雨后月前天欲冷，身闲心远地常幽。杜门谢客恐生谤，且作人间鹏游。○按第二首亦见东坡集，题作《东园》，梦神游作梦神州。

次韵杨君全送酒长句

君全，名琳，神州人。

扶衰却老世无方，唯有君家酒未尝。秋入园林花老眼，茗搜文字响枯肠。醡头夜雨排檐滴，杯面春风绕鼻香。不待澄清遣分送，定知佳客对空觞。

次韵少激甘露降太守居桃叶上

金茎甘露荐斋房，润及边城草木香。贲实叶间天与味，成蹊枝上月翻光。群心爱戴葵倾日，万事驱除叶陨霜任云：山谷意谓徽宗践祚，群心欣戴，如日之方升；奸回屏斥，如霜之肃杀也。玉烛时和君会否，旧臣重叠起南荒。

次韵奉答少激纪赠二首

少激，名抗，临邛人。

诗来清吹拂衣中，句法词锋觉有神。今日相看青眼旧，他年肯作白头新范讽诗：“惟有南山与君眠，相逢不改旧时青。”。文如雾豹容窥管，气似灵犀可辟尘。惭愧相期在台省，无心枯木岂能春。

文章藻鉴随时去，人物权衡逐势低。杨子墨池春草遍，武侯祠庙晓莺啼。书帷寂寞知音少，幕府流连要路迷。顾我何人敢推挽，看君桃李合成蹊。○少激登元祜三年进士第，时东坡知贡举，山谷为其属，颇有师友渊源。自绍圣改元，东坡谪窜，时去而势移矣。三四句，言蜀国凄怆。五六句，言交旧凋疏。少激与坡皆蜀人，故因坡贬而言蜀中苍凉之状。

次韵文少激推官祈雨有感

穷儒忧乐与民同，何况朱轮职劝农。终日齑盐供一饭，几时肤寸冒千峰。未须丘垤占鸣鹳，只要雷霆起卧龙。从此滂沱遍枯槁，爱民天子似仁宗。

次韵马荆州

六年绝域梦刀头，判得南还万事休。谁谓石渠刘校尉，来依绛帐马荆州。霜髭雪鬓共看镜，茱糁菊英同送秋。他日江梅腊前破，还从天际望归舟。○马城，字中玉。山谷自馆阁迁贬，故以刘向自比。荆州，即汉之南郡，故以中玉比马融也。

赠李辅圣

交盖相逢水急流，八年今复会荆州。已回青眼追鸿翼谓将逐冥鸿而远引，肯使黄尘没马头谓不复浮沉京洛风尘间也。旧管新收几妆镜，流行坎止一虚舟。相看绝叹女博士，笔研管弦成古丘元注云：女博士，谓辅圣后房孔君也，于文艺无所不能，皆妙绝。

和高仲本喜相见

按东坡集亦载此诗，题云《赠仲勉子文》。

雨昏南浦曾相对山谷自蜀放还过万州，曾见仲本。万州，即唐南浦郡，雪满荆州喜再逢。有子才如不羁马，知公心是后凋松。闲寻书册应多味，老傍人门似更慵。何日晴轩观笔砚，一尊相属要从容。

和中玉使君晚秋开天宁节道场

徽宗以十月十日降诞为天宁节。开启盖九月十日。

江南江北尽云沙，车骑东来风旆斜。倒影楼台开紫府，得霜篱落剩黄花。钓溪筑野收多士，航海梯山共一家。想见星坛祝尧寿，步虚声里静无哗。

自巴陵略平江临湘入通城无日不雨至黄龙奉谒清禅师继而晚晴邂逅禅客戴道纯款语作长句呈道纯

山谷以元丰六年过武宁延恩寺，访问惟清，时年三十九岁，至是崇宁元年复至武宁黄龙寺，年五十八岁，阅十九年矣。

山行十日雨沾衣，幕阜峰前对落晖。野水自添田水满，晴鸠却唤雨鸠归。灵源大士人天眼惟清禅师自号灵源，双塔老师诸佛机惠南死，塔于黄龙山，祖心禅师死，亦葬南公塔东，号双塔。白发苍颜重到此，问君还是昔人非。

新喻道中寄元明用觞字韵

中年畏病不举酒，孤负东来数百觞。唤客煎茶山店远，看人获稻午风凉。但知家里俱无恙，不用书来细作行。一百八盘携手上，至今犹梦绕羊肠。○山谷以崇宁四年四月省元明于萍乡，同住十五日而去。任注以为别后所作，然获稻殊不类四月间事，未知其审。末二句，指元明送山谷至黔中时事。

湖口人李正臣蓄异石九峰东坡先生铭曰壶中九华并为作诗后八年白海外归过湖口石已为好事者所取乃和前篇以为笑实建中靖国元年四月十六日明年当崇宁之元五月二十日庭坚系舟湖口李正臣持此诗来石既不可复见东坡亦下世矣感叹不足因次前韵

有人夜半持山去，顿觉浮岚暖翠空。试问安排华屋处，何如零落乱云中。能回赵璧人安在，已入南柯梦不通。赖有霜钟难席卷，袖椎来听响玲珑末二句，言壶中九华石虽为人偷取，而石钟山则不能偷去，犹可听其音响。

追和东坡题李亮功归来图

今人常恨古人少，今得见之谁谓无。欲学渊明归作赋，先须摩诘画成图。小池已筑鱼千里，隙地仍栽芋百区。朝市山林俱有累，不居京洛不江湖。

次韵雨丝云鹤二首

烟云杳霭合中稀，雾雨空漾密更微。园客茧丝抽万绪，蛛蝥网面罩群飞。风光错综天经纬，草木文章帝杼机。愿染朝霞成五色，为君王补坐朝衣。

几片云如薛公鹤，精神态度不曾齐。安知陇鸟樊笼密，便觉南鹏羽翼低。风散又成千里去，夜寒应上九天栖。坐来改变如苍狗，试欲挥毫意自迷。

次韵文安国纪梦

文勋，字安国。

道人偶许俗人知，法喜非妻解养儿。夜久金茎添沆瀣，室虚璧月映琉璃。远来醉侠匆匆去，近出诗仙句句奇。独怪区区践绳墨，相逢未省角巾欹。

次韵德孺五丈惠贶秋字之句

范纯粹，字德孺，崇宁二年正月谪黄州别驾，鄂州居住。

少日才华接贵游，老来忠义气横秋。未应白发如霜草，不见丹砂似箭头言未应鬓发遽白，岂不见有却老之丹砂耶。顾我今成丧家狗，期君早作济川舟。汉家宗社英灵在，定是寒儒浪自愁言区区忧国之心，徒过计耳。

宜阳别元明用觞字韵

霜须八十期同老，酌我仙人九酝觞元注云：术者言，吾兄弟皆寿八十。近得重酝法，甚妙。明月湾头松老大，永思堂下草荒凉明月湾、永思堂皆在双井。堂在先墓之侧，故以永思为名。千林风雨莺求友，万里云天雁断行。别夜不眠听鼠啮，非关春茗搅枯肠。

廖致平送绿荔支为戎州第一王公权荔支绿酒亦为戎州第一

王公权家荔支绿，廖致平家绿荔支。试倾一杯重碧色，快剥千颗轻红肌。拨醅葡萄未足数，堆盘马乳不同时。谁能同此胜绝味，唯有老杜东楼诗。

次韵李任道晚饮锁江亭

任道，名仔，梓人，寓江津二十余年。锁江亭，在戎州之东，今叙州也。

西来雪浪如焦烹，两岸一苇乃可横。忽思钟陵江十里唐改豫章日钟陵。山谷自思乡里也，白风起縠纹生。酒杯未觉浮蚁滑，茶鼎已作苍蝇鸣。归时共须落日尽，亦嫌持盖仆屡更。

再次韵兼简履中南玉三首

李侯诗律严且清，诸生赓载笔纵横。句中稍觉道战胜，胸次不使俗尘生。山绕楼台钟鼓晚，江属石矶砧杵鸣。锁江主人能致酒，愿渠久住莫终更。

江津道人心源清，不系虚舟尽日横。道机禅观转万物，文彩风流被诸生。与世浮沉惟酒可，随时忧乐以诗鸣。江头一醉岂易得，事如浮云多变更锁江主人、江津道人、李侯，皆谓李任道也。

锁江亭上一樽酒，山自白云江自横。李侯裋褐有长处，不与俗物同条生。经术貂蝉续狗尾，文章瓦釜作雷鸣。古来寒土但守节，夜夜抱关听五更“经术”二句，指当时诵法王氏之学者，抱关，用萧望之事。

罢姑熟寄元明用觞字韵

追随富贵劳牵尾《太玄经》：勤首曰劳，牵不于其鼻，于尾，弊。范注曰：牵牛不于鼻，而于尾，故劳弊，准拟田园略滥觞。本与江鸥成保社，聊随海燕度炎凉。未栽姑熟桃李径，却入江西鸿雁行。别后常同千里月，书来莫寄九回肠。

胡逸老致虚庵

藏书万卷可教子，遗金满籯常作灾。能与贫人共年谷，必有明月生蚌胎。山随宴坐画图出，水作夜窗风雨来。观山观水皆得妙，更将何物污灵台。

送刘季展从军雁门二首

元丰七年，公年四十，在德州。

刘郎才力耐百战，苍鹰下秋未晚。千里荷戈防犬羊，十年读书厌藜苋。试寻北产汗血驹，莫杀南飞寄书雁。人生有禄亲白头，可令一日无甘馔。

石跌谷中玉子瘦，金刚窟前药草肥。仙家耕耘成白璧，道人煮掘起风痱。绛囊璀璨思盈斗，竹畚香甘要百围。到官莫道无来使，日日北风鸿雁归代州五台山，有仙人迹，石岩出美石，金则窟出药草。三句、五句，皆承石言。四句、六句，皆承草言。

徐孺子祠堂

以下《外集》。

乔木幽人三亩宅，生刍一束向谁论。藤萝得意干云日，箫鼓何心进酒樽。白屋可能无孺子，黄堂不是欠陈蕃。古人冷淡今人笑，湖水年年到旧痕。○戊申年，廿四岁。

送徐隐父宰余干二首

元丰五年壬戍，年三十八岁。

地方百里身南面，翻于冷霜覆手炎。赘婿得牛庭少讼，长官斋马吏争廉。邑中丞掾阴桃李，案上文书略米盐。治状要须问岂弟，此行端为霁威严“赘婿”句，用《唐书·张允济传》事。“长官”句，用《唐书·冯元淑传》事。

天上麒麟来不瑞，江南橘柚间生贤谓徐稚生于南昌也。玉台书在犹骚雅承首句言徐陵，孺子亭荒只草烟承次句言徐稚。半世功名初墨绶，同兄文字敌青钱。割鸡不合庖丁手，家传风流更著鞭。

答德甫弟

丁未二十三岁。

鸟啼花发独愁思，怜子三章怨慕诗。鸿雁双飞弹射下，鹡鸰同病急难时。功名所在犹争死，意气相须尚不移史注云：相须当作相倾。何况极天无以报，林回投璧负婴儿元注：时以父事，兄弟俱在缧绁。

何造诚作浩然堂陈义甚高然颇喜度世飞升之术筑屋饭方士愿乘六气游天地间故作浩然词二章赠之

戊申，二十四岁。

公欲轻身上紫霞，琼糜玉馔厌豪奢。百年世路同朝菌，九钥天关守夜叉。霜桧左纹空白鹿，金炉同契漫丹砂。要令心地闲如水，万物浮沉共我家。

万物浮沉共我家，清明心水遍河沙。无钩狂象听人语，露地白牛看月斜。小雨呼儿艺桃李，疏帘帏客转琵琶。尘尘三昧开门户，不用丹田养素霞史注云：诗意劝以释氏三昧，勿学道家修养之法。

池口风雨留三日

池口，即今池州府江口。山谷之官太和县，自此经过。

孤城三日风吹雨，小市人家只菜蔬。水远山长双属玉，身闲心苦一舂锄。翁从旁舍来收网，我适临渊不羡鱼。俯仰之间已陈迹，暮窗归了读残书。

思亲汝州作

戊申，二十四岁。

岁晚寒侵游子衣，拘留幕府报官移富郑公以前宰相判汝州。山谷为叶县尉，九月至汝州。吏责其愆期，拘留至岁晚。五更归梦三千里，一日思亲十二时。车上吐茵元不逐，市中有虎竞成疑言丞相不以为罪，吏或谗之，三人成虎耳。秋毫得失关何事，总为平安书到迟言事本极小，而传播故乡，老母悬念也。

次韵戏答彦和

元注：彦和年四十，弃官杜门不出。○戊申，二十四岁。

本不因循老镜春，江湖归去作闲人。天于万物定贫我，智效一官全为亲。布袋形骸增碾磊《传灯录》：布袋和尚形裁腲腰，蹙额皤腹。此借以喻彦和之肥伟，锦囊诗句愧清新。杜门绝俗无行迹，相忆犹当遣化身。

冲雪宿新寨忽忽不乐

辛亥二十七岁，在叶县。

县北县南何日了，又来新寨解征鞍。山衔斗柄三星没，雪共月明千里寒。小吏忽时须东带忽：一作有，故人颇问不休官。江南长尽捎云竹，归及春风斩钓竿。

郭明父作西斋于颍尾请予赋诗二首

辛亥。

食贫自以官为业，闻说西斋意凛然。万卷藏书宜子弟，十年种木长风烟。未尝终日不思颍，想见先生多好贤。安得雍容一樽酒，女郎台下水如天女郎台，在颍州汝阴县西北。

东京望重两并州郭丹、郭伋，遂有汾阳整缀旒子仪。翁伯人关倾意气郭解，林宗异世想风流郭泰。君家旧事皆青史，今日高材未白头。莫倚西斋好风月，长随三径古人游。

戏咏江南土风

辛亥，二十七岁。

十月江南未得霜，高林残水下寒塘。饭香猎户分熊白，酒熟渔家擘蟹黄。橘摘金苞随驿使，禾舂玉粒送官仓。踏歌夜结田神社，游女多随陌上郎。

和答孙不愚见赠

辛亥，二十七岁。

诗比淮南似小山，酒名曲米出云安。且凭诗酒勤春事，莫爱儿郎作好官。簿领侵寻台相笔，风埃蓬勃使星鞍。小臣才力堪为掾，敢学前人便挂冠五六句，谓因奉台相之笔牍，而困于簿领；因迎使星之鞍马，而困于风埃也。

次韵裴仲谋同年

时仲谋为舞阳尉。

交盖春风汝水边，客床相对卧僧毡。舞阳去叶才百里，贱子与公俱少年。白发齐生如有种，青山好去坐无钱。烟沙篁竹江南岸，输与鸬鹚取次眠。○己酉，二十五岁。

次韵寄滑州舅氏

熙宁三年庚戌，二十六岁。是年四月壬午，右正言李常落秘阁校理降太常博士，通判滑州。常字公择，山谷之舅也。

舫斋闻有小溪山，便是壶公谪处天。想听琐窗深夜雨，似看叶水上江船。瞻相白马津亭路，寂寞双凫古县前，舅氏知甥最疏懒，折腰尘土解哀怜。

病起次韵和稚川进叔倡酬之什

池塘夜雨听鸣蛙，老境侵寻每忆家。白发生来惊客鬓，黄粱炊熟又春华。百年不负胶投漆，万事相依葛与瓜。胜日主人如有酒，犹堪扶病见莺花。

稚川约晚过进叔次前韵赠稚川并呈进叔

人骑一马钝如蛙，行向城东小隐家。道上风埃迷皂白，堂前水竹湛清华。我归河曲定寒食，公到江南应削瓜。樽酒光阴俱可惜，端须连夜发园花。

和答登封王晦之登楼见寄

辛亥，二十七岁。

县楼三十六峰寒少室山在登封县西南，有三十六峰，王粲登临独倚栏。清坐一番春雨歇，相思千里夕阳残。诗来嗟我不同醉，别后喜君能自宽。举目尽妨人作乐，几时归得钓鲵桓。

伯氏到济南寄诗颇言太守居有湖山之胜同韵和

李公择自滑州通判知鄂州、湖州，又移齐州，即济南也。

西来黄犬传佳句，知是陆机思陆云。历下楼台追把酒，舅家宾客厌论文。山椒欲雨好云气，湖面逆风生水纹。想得争棋飞鸟上，行人不见只听闻。○戊午，三十四岁。

同世弼韵作寄伯氏济南兼呈六舅祠部学士

戊午。

山光扫黛水挼蓝，闻说樽前惬笑谈。伯氏清修如舅氏，济南萧洒似江南。屡陪风月干吟笔，不解笙簧醉舞衫。只恐使君乘传去，拾遗今日是前衔。

世弼惠诗求舜泉辄欲以长安酥共泛一杯次韵戏答

舜泉，河北酒名。

寒齑薄饭留佳客，蠹简残编作近邻。避地梁鸿真好学，著书扬子未全贫。玉酥炼得三危露，石火烧成一片春。沙鼎探汤供卯饮，不忧问字绝无人。

次韵盖郎中率郭郎中休官二首

己未，三十五岁。

仕路风波双白发，闲曹笑傲两诗流。故人相见自青眼，新贵即今多黑头。桃叶柳花明晓市，荻牙蒲笋上春洲。定知闻健休官去，酒户家园得自由。

世态已更千变尽，心源不受一尘侵。青春白日无公事，紫燕黄鹂俱好音。付与儿孙知伏腊，听教鱼鸟逐飞沉。黄公垆下曾知味，定是逃禅入少林。

和张沙河招饮

张侯耕稼不逢年，过午未炊儿女煎。腹里虽盈五车读，囊中能有几钱穿。况闻缊素尚黄葛，可怕雪花铺白毡。谁料丹徒布衣得，今朝忽有酒如川。

闰月访同年李夷伯子真于河上子真以诗谢次韵

戊午，三十四岁。

十年不见犹如此自治平丁未与李同唱第，至是十一年矣，未觉斯人叹滞留。白璧明珠多按剑，浊泾清渭要同流。日晴花色自深浅，风软鸟声相应酬。谈笑一樽非俗物，对公无地可言愁。

次韵郭右曹

己未。

阅世行将老斫轮，那能不朽见仍云。岁中日月又除尽，圣处功夫无半分。秋水寒沙鱼得计，南山浓雾豹成文。古心自有著鞭地，尺璧分阴未当勤。

次韵元日

绍圣元年甲戌，五十岁。

会朝四海登图籍，绛阙青都想盛容。春色已知回寸草，霜威从此霁寒松。饮如嚼蜡初忘味，事与浮云去绝踪。四十九年蘧伯玉，圣人门户见重重前一岁十二月，山谷谪授涪州别驾、黔州安置，故此诗有“霜威”、“嚼蜡”等语。

次韵答柳通叟求田问舍之诗

少日心期转缪悠，蛾眉见妒且障羞。但令有妇如康子，安用生儿似仲谋。横笛牛羊归晚径，卷帘瓜芋熟西畴。功名可致犹回首，何况功名不可求。

过平舆怀李子先时在并州

平舆县隶蔡州。

前日幽人佐吏曹，我行堤草认青袍。心随汝水春波动，兴与并门夜月高。世上岂无千里马，人中难得九方皋。酒船鱼网归来是，花落故溪深一篙。○辛亥解叶县尉时作。

谢送宣城笔

宣城变样蹲鸡距蹲：一作尊，诸葛名家捋鼠须捋：一作将。一束喜从公处得，千金求买市中无。漫持墨客摹科斗，胜与朱门饱蠹鱼。愧我初非草玄手，不将闲写吏文书李公择在宣城，令诸葛生作鸡距，法题云草玄笔，以寄孙莘老。

寄怀公寿

熙宁五年壬子，二十八岁。

好赋梁王在日边，重帘复幕锁神仙。莫因酒病疏桃李，且把春愁付管弦。愚智相悬三十里，荣枯同有百余年。及身强健且行乐，一笑端须直万钱。

读曹公传 并序

曹公自以勋高宰衡，文对西伯，蝉蜕揖让之中，而用汉室于家巷。更党锢之灾，义士忠臣，耘除略尽。献宁之间，北面朝者，拱而观变，汉、魏何择焉？彼见宗庙社稷之无与也，执太阿而用其颖，以司一世之命，左右无不得意；引后宫于铁钺，如刈蒲茅。夫匹妇婢使，得罪家人，犹为谢过；而亲北面受命之君，自以为未知死所。呜呼！厉怜王，其谁曰过言！虽然，终已恭让，腹毒而色取仁，任丕以易汉姓者，何也？汉之末造，虽得罪于社稷骨鲠之臣，而犹不得罪于民，故犹相与爱其名耳。余闻曰：道揆以上，惠不足而明有余，不在社稷而数有功粢盛，殆其不继哉！感之，作曹公诗一章。

南征北伐报功频，刘氏亲为魏国宾。毕竟以丕成霸业，岂能于汉作纯臣。两都秋色皆乔木，二祖恩波在细民。驾驭英雄虽有术，力扶宗社可无人。

楙宗奉议有佳句咏冷庭叟野居庭坚于庭叟有十八年之旧故次韵赠之庭叟有佳侍儿因早朝而逸去其后乃插椒藩甚严密

城西冷叟半忙闲，人道王阳得早还。四望楼台皆我有，一原花竹住中间。初无狗盗窥篱落，底事蛾眉失锁关。每为朝天三十里，时时惊枕梦催班。

李濠州挽词二首

循吏功名两汉中，平生风义最雍容。鱼游濠上方云乐，在承尘忽告凶。挂剑自知吾已许，脱骖不为涕无从。百年穷达都归尽，淮水空围墓上松。

礼数最优徐孺子，风流不减谢宣城。那知此别成千古，未信斯言隔九京。落日松楸阴隧道，西风箫鼓送铭旌。善人报施今如此，陇水长寒呜咽声。

卫南

今年畚锸弃春耕，折苇枯荷绕坏城。白鸟自多人自少，污泥终浊水终清。沙场旗鼓千人集，渔户风烟一笛横。唯有鸣鸱古祠柏，对人犹是向时情。○白鸟句用杜诗“江湖多白鸟，人少豺虎多”二句之意。

奉送刘君昆仲

游子归心日夜流，南陔香草可晨羞。平原晓雨半槐夏，汾上午风初麦秋。鸿雁要须翔集早，鹡鸰无憾急难求。欲因行李传家信，姑射山前是晋州。

劝交代张和父酒

辛亥，二十七岁。

风流五日张京兆，今日诸孙困小官。作尹大都如广汉，画眉仍复近长安。三人成虎事多有，众口铄金君自宽。酒兴情亲俱不浅，贱生何取罄交欢。

次韵寅庵四首

寅庵，山谷之兄，名大临，字元明。

四诗说尽庵前事，寄远如开水墨图。略有生涯如谷口，非无卜肆在成都。傍篱榛栗供宾客，满眼云山奉宴居。闲与老农歌帝力，年丰村落罢追胥。

兄作新庵接旧居，一原风物萃庭隅。陆机招隐方传洛，张翰思归正在吴。五斗折腰惭仆妾，几年合眼梦乡间。白云行处应垂泪，黄犬归时早寄书。

大若塘边独网鱼，小桃源口带经锄。诗催孺子成鸡栅，茶约邻翁掘芋区。苦楝狂风寒彻骨，黄梅细雨润如酥。此时睡到日三丈，自起开关招酒徒。

未怪穷山寂寞居，此情常与世情疏。谁家生计无闲地，大半归来已白须。不用看云眠永日，会思临水寄双鱼。公私逋负田园薄，未至妨人作乐无。

附：大临诗四首 并序

双井敝庐之东得胜地一区，长林巨麓，危峰四环，泉甘土肥，可以结茅庵居。是在寅山之颏，命曰寅庵。喜成凹诗，远寄鲁直，可同魏都士人共和之。

一溪婉婉如平篆，四野青青似画图。阮客放船迷洞府，化人携袂到青都。山中安用名丞相，天下于今得广居。我即其间构宫室，预愁帝梦有华胥。

山前有路到华胥，下即乾坤极海隅。西接洞庭开晓楚，东倾彭蠡浸晴吴。四时更代观形化，万物推移见尾闾。此世人人少闲暇，每携樽酒自看书。

手把齐民种莳书，莎衫台笠事耘锄。夏栽醉竹余千个，春粪辰瓜满百区。早秫旋春尝曲蘖，新粱炊熟自樵苏。日西杖屦行山口，招得邻丁作饮徒。

招得邻丁作饮徒，山家肴蔌盖胥疏。就根煨笋连黄箨，和蒂栽瓜带绿须。羹熟泽中亲射雁，脍成溪上自罾鱼。远怀羊仲荒三径，能似林间今日无。

次韵张秘校喜雪三首

落月烟沙静渺然，好风吹雪下平田。琼瑶万里酒增价，桂玉一炊人少钱。学子已占秋食麦，广文何憾客无毡。睡余强起还诗债，腊里春初未隔年。

巷深朋友稀来往，日晏儿童不扫除。雪里正当梅腊尽，民饥可待麦秋无。寒生短棹谁乘兴，光入疏棂我读书。官冷无人供美酒，何时却得步兵厨。

满城楼劝玉阑干，小雪晴时不共寒。润到竹根肥腊笋，暖开蔬甲助春盘。眼前多事观游少，胸次无忧酒量宽。闻说压沙梨已动，会须鞭马蹋泥看。

和师厚郊居示里中诸君

篱边黄菊关心事，窗外青山不世情。江橘千头供岁计，秋蛙一部洗朝酲。归鸿往燕竞时节，宿草新坟多友生。身后功名空自重，眼前樽酒未宜轻。

和师厚秋半时复官分司西都

熙宁十年，诏复都官郎中谢景初权藩郡通判。

遥知得谢分西洛，无复肯弹冠上尘。园地除瓜犹人市，水田收秫未全贫。杜陵白发垂垂老，张翰黄花句句新。还与老农争坐席，青林同社赛田神。

次韵外舅谢师厚喜王正仲三丈奉诏祷南岳回至襄阳舍驿马就舟见过三首

王存，字正仲，熙宁九年十一月，诏安南行营将士疾病者众，遣王存祷南岳。

汉上思见庞德公，别来悲叹事无穷。声名藉甚漫前日，须鬓索然成老翁。

家酿已随刻漏下，园花更开三四红。相逢不饮未为得，听取百鸟啼匆匆谢师厚废居于邓，王左丞存，其妹婿，此奉使过之，夜至其家，谢有诗云：“倒著衣裳迎户外，尽呼儿女拜灯前。”。

能来问疾好音传，蹇步昏花当日痊。烹鲤得书增目力，呼儿扶立候门前。游谈取重惭犀首，居物多羸昧计然。惟有交亲等金石，白头忘义复忘年。

语言少味无阿堵，冷雪相看有此君冷：一作冰。灯火诗书如梦寐，麒麟图画属浮云。平章息女能为妇，欢喜儿曹解缀文。忧乐同科惟石友，别离空复数朝曛。

以十扇送徐天隐

元符三年庚辰，五十六岁。

人贫鹅雁聒邻墙，公贫琢诗声绕梁。坐客有毡吾不爱，暑榻无扇公自凉。党锢诸君尊孺子，建安七人先伟长。遣奴送箑非为好，恐有佳客或升堂。

闻致政胡朝请多藏书以诗借书目

万事不理问伯始，籍甚声名南郡胡。远孙白头坐郎省，乞身归来犹好书。手抄万卷未阁笔，心醉六经还荷锄。愿公借我藏书目，时送一鸱开锁鱼。

汴岸置酒赠黄十七

黄名几复。

吾宗端居聚百忧，长歌劝之肯出游。黄流不解涴明月，碧树为我生凉秋。初平群羊置莫问，叔度千顷醉即休。谁倚舵楼吹玉笛，斗勺寒挂屋山头。

题落星寺三首

星官游空何时落，著地亦化为宝坊。诗人昼吟山入座，醉客夜愕江撼床。蜜房各自开牖户，蚁穴或梦封侯王。不知青云梯几级，更借瘦藤寻上方。

岩岩正俗先生庐，其下宫亭水所都。北辰九关隔云雨，南极一星在江湖。相粘蠓山作居室，窍凿混沌无完肤。万鼓春撞夜涛涌，骊龙暮睡失明珠。

落星开士深结屋，龙阁老翁来赋诗。小雨藏山客坐久，长江接天帆到迟。宴寝清香与世隔，画图妙绝无人知妙绝：一作绝笔。元注云：僧隆画甚富，而寒山、拾得画最妙。蜂房各自开户牖，处处煮茶藤一枝此诗旧题云《题落星寺岚漪轩》，三诗非一时所作，故语有重复。

叔父钓亭

丙午，二十二岁。

槛外溪风拂面凉，四围春草自锄荒。陆沉霜发为钩直，柳贯锦鳞缘饵香。影落华亭千尺月，梦通岐下六州王。麒麟卧笑功名骨，不道山林日月长。

次韵胡彦明同年羁旅京师寄李子飞三章一章道其困穷二章劝之归三章言我亦欲归耳胡李相甥也故有槟榔之句

看除日月坐中铨，一岁应无官九迁。葱韭盈盘市门食，诗书满枕客床毡。留连节物孤朋酒，恼乱邻翁谒子钱。谁料丹徒布衣侣，困穷且忍试新年。○首句按：唐制三铨选士，曰尚书铨，曰侍郎中铨，曰侍郎东铨。宋有侍郎左右选。胡彦明隶左选，故曰中铨。

丁未同升乡里贤胡与山谷以治平四年丁未同登第，别离寒暑未推迁。萧条羁旅深穷巷，早晚声名上细毡。碧嶂清江元有宅，白鱼黄雀不论钱。槟榔一斛何须得，李氏弟兄佳少年。

畏人重禄难堪忍，阅世浮云易变迁。徐步当车饥当肉，锄头为枕草为毡。元无马上封侯骨，安用人间使鬼钱。不是朱门争底事，清溪白石可忘年。

元丰癸亥经行石潭寺见旧和栖蟾诗甚可笑因削柎灭稿别和一章

千里追犇两蜗角，百年得意大槐宫。空余祇夜数行墨，不见伽黎一臂风。俗眼只如当日白，我颜非复向来红。浮生不作游丝上，即在尘沙逐转蓬。

出迎使客质明放船自瓦窑归

鼓吹喧江雨不开，丹枫落叶放船回。风行水上如云过，地近岭南无雁来。楼阁人家卷帘幕，菰蒲鸥鸟乐湾洄。惜无陶谢挥斤手，诗句纵横付酒杯。

次韵奉寄子由

半世交亲随逝水，几人图画入凌烟。春风春雨花经眼，江北江南水拍天。欲解铜章行问道，定知石友许忘年。脊令各有思归恨，日月相催雪满颠。○山谷之兄元明《寄子由》诗云：“钟鼎勋名淹管库，朝廷翰墨写风烟。”管库，谓子由监筠州盐酒税也。子由思东坡，山谷思元明，故曰“脊令各有恨”也。

再次韵奉答子由

虿尾银钩写珠玉，剡藤蜀茧照松烟。似逢海若谈秋水，始觉醯鸡守瓮天。何日清扬能觌面，只今黄落又凋年。万钱买酒从公醉，一钵行歌听我颠。

再次韵寄子由

想见苏耽携手仙，青山桑柘冒寒烟。麒麟堕地思千里，虎豹憎人上九天。风雨极知鸡自晓，雪霜宁与菌争年。何时确论倾樽酒，医得儒生自圣颠元注云：出《素问》。

附：《大临奉寄子由》元唱

钟鼎功名淹管库，朝廷翰墨写风烟。遥知道院颇岑寂，定是壶中第几天。历下笑谈漫一梦，江南消息又余年。动心忍性非无意，吏部如今信大颠。

次韵寄上七兄

学得屠龙长缩手，炼成五色化苍烟。谁言游刃有余地，自信无功可补天。啼鸟笑歌追暇日，饱牛耕凿望丰年。荷锄端欲相随去，邂逅青云恐疾颠。

吉老受秋租辄成长句

吉老，太和丞也。

黄花事了绿丛霜，蟋蟀催寒夜夜床。爱日捃收如盗至，失时鞭扑奈民疮。田夫田妇肩赪担，江北江南稼涤场。少忍飞糠眯君眼，要令私廪上公仓。

再次韵和吉老

今日仆姑晴自语，愁阴前日雪铺床。三冬一雨禾头湿，百斛几痕牛领疮。民欲与翁归作腊，公方无事可开场。相勤冻坐真成恶，愧我偷闲饱太仓。

寄黄从善

辛亥，二十七岁。

故人千里隔谈经，想见牛刀刃发硎。渴雨芭蕉心不展渴雨，见《云汉诗笺》，未春杨柳眼先青。凫飞叶县郎官宰，虹贯江南处士星。天子文思求逆耳，吾宗一为试雷霆。

登快阁

快阁，在太和。

痴儿了却公家事，快阁东西倚晚晴。落木千山天远大，澄江一道月分明。朱弦已为佳人绝，青眼聊因美酒横。万里归船弄长笛，此心吾与白鸥盟。

题息轩

僧开小槛笼沙界，郁郁参天翠竹丛。万籁参差写明月，一家寥落共清风。蒲团禅板无人付，茶鼎薰炉与客同。万水千山寻祖意，归来笑杀旧时翁。

题安福李令朝华亭

丹楹刻桷上峥嵘，表里江山路眼平路：一作略。晓日成霞张绵绮，青林多露缀珠缨。人如旋磨观群蚁，田似围棋据一枰。对案昏昏迷簿领，暂来登览见高明。

寄舒申之户曹

舒申之，名卷。

吉州司户官虽小，曾屈诗人杜审言。今日宣城读书客，还趋手板傍辕门。江山依旧岁时改，桃李欲开烟雨昏。公退但呼红袖饮，剩传歌曲教新翻。

和七兄山蓣汤

厨人清晓献琼糜，正是相如酒渴时。能解饥寒胜汤饼，略无风味笑蹲鸱。打窗急雨知然鼎，乱眼晴云看上匙。已觉尘生双井碗，浊醪从此不须持。

弈棋二首呈任公渐

偶无公事负朝暄，三百枯棋共一樽。坐隐不知岩穴乐，手谈胜与俗人言。簿书堆积尘生案，车马淹留客在门。战胜将骄疑必败，果然终取敌兵翻。

偶无公事客休时，席上谈兵校两棋校：一作角。心似蛛丝游碧落，身如蜩甲化枯枝。湘东一目诚甘死甘：一作堪，天下中分尚可持。谁谓吾徒犹爱日，参横月落不曾知。

次韵吉老寄君庸

何郎生事四立壁，心地高明百不忧。白眼醉来思阮籍，碧云吟罢对汤休。诸公著力书交上，尺璧深藏价未酬。空使君如巢幕燕，将雏处处度春秋。

寄袁守廖献卿

公移猥甚丛生笋，讼牒纷如蜜分窠。少得曲肱成梦蝶，不堪衙吏报鸣鼍。已荒里社田园了，可奈春风桃李何。想见宜春贤太守，无书来问病维摩。

廖袁州次韵见答并寄黄靖国再生传次韵寄之

春去怀贤感物多，飞花高下罥丝窠。传闻治境无戾虎，更道丰年鸣白鼍。史笔纵横窥宝铉，诗才清壮近阴何。寄声千万相劳苦，如倚胡床得按摩干宝作《搜神记》，徐铉作《稽神录》，廖君当有小说。

袁州刘司法亦和予摩字诗因次韵寄之

袁州司法多兼局，日暮归来印几窠。诗罢春风荣草木，书成快剑斩蛟鼍。遥知吏隐清如此，应问卿曹果是何。颇忆病余居士否，在家无意食萝摩。

次韵奉答吉老并寄何君庸

倾怀相见开城府，取意闲谈没臼窠。但取吏曹无狡兔，任呼舞女伐灵避。屡中瓮面酒几圣，苦忆樽前人姓何。愿得两公俱助我，不唯朱墨要渐摩。

次韵奉答廖袁州怀旧隐之诗

诗题怨鹤与惊猿，一幅溪藤照麝烟。闻道省郎方结绶，可容名士乞归田。严安召见天嗟晚，贾谊归来席更前。何况班家有超固，应封定远勒燕然。

观王主簿家酴醾

肌肤冰雪薰沉水，百草千花莫比芳。露湿何郎试汤饼，日烘荀令炷炉香。风流彻骨成春酒，梦寐宜人入枕囊。输与能诗王主簿，瑶台影里据胡床《冷斋夜话》云：诗人咏花多比美女，山谷咏酴醵独比美丈夫。

次韵元翁从王夔玉借书

为吏三年弄文墨，草莱心径失耕锄。常思天下无双祖，得读人间未见书。公子藏山真富有，小儒扪腹正空虚。何时管钥入吾手，为理签题扑蠹鱼。

去岁和元翁重到双涧寺观余兄弟题诗之篇总忘收录病中记忆成此诗

素琴声在时能听，白鸟盟寒久未寻。眼见野僧垂雪发，养亲原不顾朱金。开泉浸稻双涧水，煨笋充盘春竹林。安得一廛吾欲老，君听庄舄病时吟。

登赣上寄余洪范

二川来集南康郡章水、贡水，气味相似相和流。木落山明数归雁，郁孤栏楣绕深秋。胸中淳于吞一石，麈下庖丁解十牛。他日欲言人不解，西风散发棹扁舟史注云：麈下疑是笔下。

同韵和元明兄知命弟九日相忆二首

革囊南渡传诗句，摹写相思意象真。九日黄花倾寿酒，几回青眼望归尘。早为学问文章误，晚作东西南北人。安得田园可温饱，长抛簪绂裹头巾。

万水千山厌问津，芭蕉林里自观身。邻田鸡黍留熊也，风雨关河走阿秦。鸿雁池边照双影，鹊鸽原上忆三人。年年献寿须欢喜，白发黄花映角巾阿熊、阿秦，当是山谷兄弟小字。山谷兄弟五人，长大临，字元明；次庭坚，字鲁直；次叔献；次叔达，字知命；次仲熊，字非熊，即此诗所谓熊也。则阿秦可类推已。

题槐安阁 并序

东禅僧进文，结小阁于寝室东，养生之具，取诸左右而足。彼虽闻中天之台、百常之观，盖无慕缪之心。予为题曰“槐安阁”而赋诗。夫据功名之会，以嫮姱一世，其与蚁丘亦有辨乎？虽然，陋蚁丘而仰泰山之崇崛，犹未离乎俗观也。

曲阁深房古屋头，病僧枯几过春秋。垣衣蛛网蒙窗牖，万象纵横不系留。白蚁战酣千里血，黄粱炊熟百年休。功成事遂人间世，欲梦槐安向此游。○东禅寺属虔州。山谷自太和考试南安，过虔州作。

子范儌巡诸乡捕逐群盗几尽辄作长句劳苦行李

白发尉曹能挽弓，著鞭跨马欲生风。乃兄本是文章伯子范之兄李观，字梦苻，为清江尉，其文尝为欧阳公所称，此老真成矍铄翁。枹鼓诸村宵警报，牛羊几处暮牢空。得公万户开门卧，看取三年治最功。

喜太守毕朝散致政

膏火煎熬无妄灾，就阴息迹信明哉。功名富贵两蜗角，险阻艰难一酒杯。百体观来身是幻，万夫争处首先回。胸中元有不病者，记得陶潜归去来万夫争处，即功名富贵处也。

戏赠南安悴柳朝散

柳侯风味晚相见，衣袂颇薰荀令香。桃李能言妙歌舞，樽前一曲断人肠。洞庭归客有佳句，庾岭梅花如小棠。乘兴高帆少相待，淮湖江月要传觞。

次韵君庸寓慈云寺待韶惠钱不至

主簿看梅落雪中，闺人应赋首飞蓬。问安儿女音书少，破笑壶觞梦寐同。马祖峰前青未了，郁孤台下水如空。江山信美思归去，听我劳歌亦欲东马祖峰，在太和。郁孤台，在虔州。时君庸在虔，山谷在太和，皆有思归之意。

次韵奉答存道主簿

主簿朝衣如败荷，高怀千尺上松萝。旅人争席方归去，秋水粘天不自多。学到会时忘粲可，诗留别后见羊何。向来四海习凿齿，今日期君不啻过。

题神移仁寿塔

十二观音无正面僧伽至临淮，尝卧贺跋氏家，现十二面观音形。见《高僧传》，谁令塔户向东开。定知四梵神通力，曾借六丁风雨推。蝇说冰霜如梦寐，鹦闻钟鼓亦惊猜。从今不信维摩诘，断取三千世界来。

送高士敦赴成都钤辖

玉钤金印临参井，控蜀通秦四十州。日下书来望鸿雁，江头花发醉貔貅。巴滇有马驹空老，林菁无人叶自秋。能为将军歌此曲，鸣机割锦与缠头。

次韵汉公招七兄

白发霏霏雪点斑，朱樱忽忽鸟衔残。公庭休吏进汤饼，语燕无人窥井栏。诗句多传知有暇，道人相见不应难。老郎亲屈延处士，风味依稀如姓桓元注云：桓冲礼处士刘之、郑粲甚厚。

题李十八知常轩

身心如一是知常，事不惊人味久长。盖世功名棋一局，藏山文字纸千张。无心海燕窥金屋，有意江鸥傍草堂。惊破南柯少时梦，新晴鼓角报斜阳。

次韵奉答吉邻机宜

黠虏乘秋屡合围，上书公独请偏师。庭中子弟芝兰秀，塞上威名草木知。千里折冲深寄此，三衙虚席看除谁。与公相见清班在，仁祖从来筑旧基。

送曹黔南口号

元符元年戊寅，年五十四岁。山谷以绍圣二年四月至黔州，黔守曹谱字伯达，待之甚厚。

摩围山色醉今朝，试问归程指斗勺。荔子阴成棠棣爱，竹枝歌是去思谣。阳关一曲悲红袖，巫峡千波怨画桡。归去天心承雨露，双鱼来报旧宾僚。

清明

戊申，二十四岁。

佳节清明桃李笑，野田荒陇只生愁。雷惊天地龙蛇蛰，雨足郊原草木柔。人乞祭余骄妻妾，士甘焚死不公侯。贤愚千载知谁是，满眼蓬蒿共一丘。

二月丁卯喜雨吴体为北门留守文潞公作

熙宁九年丙辰，三十二岁。

乘舆斋祭甘泉宫，遣使骏奔河岳中。谁与至尊分旰食，北门卧镇司徒公。微风不动天如醉，润物无声春有功。三十余年霖雨手，淹留河外作时丰《外集》止此。

渔父二首

熙宁元年戊申，叶县作。

秋风淅淅苍葭老，波浪悠悠白鬓翁。范子几年思狡兔，吕公何处兆非熊。天寒两岸识鱼火，日落几家收钓筒。不困田租与王役，一船妻子乐无穷。○此下李彤补本。

草草生涯事不多，短船身外岂知他。蒹葭浩荡双蓬鬓，风雨飘零一钓蓑。春鲔出潜留客鲙，秋蕖遮岸和儿歌。莫言野父无分别，解笑沉江捐泪罗。

古渔父

穷秋漫漫蒹葭雨，短褐休休白发翁。范子归来思狡兔，吕公何意兆非熊。渔收亥日妻到市，醉卧水痕船信风。四海租庸人草草，太平长在碧波中。○与《渔父》前一首互有异同。

题杨道人默轩

崇宁二年，戎州作。

炙手权门烈火炎，冷溪寒谷反幽潜。轻尘不动琴横膝，万籁无声月入帘。秋后丝钱谁数得，春余苍竹自知添。客星异日乘槎去，会访成都人姓严。

用几复韵题伯氏思堂

治平二年，二十二岁。

夫子勤于蘧伯玉，洗心观道得灵龟。开门择友尽三益，清坐不言行四时。风与蛛丝游碧落，日将槐影下隆墀。天空地迥何处觅，岁计有余心自知。

赠别几复

风惊鹿散豫章城，邂逅相逢食楚苹。佳友在门忘燕寝，故人发药见平生。只今满坐且樽酒，后此夜堂还月明。契阔愁思已知处，西山影落暮江清。

赵令许载酒见过

熙宁元年，二十四岁。

玉马何时破紫苔，南溪水满绿徘徊。买鱼斫鲙须论网谓数网而论价，言其贱也，扑杏供盘不数枚。广汉威名知讼少，平原樽俎费诗催。草玄寂寂下帘幕，稍得闲时公合来。

和答赵令同前韵

人生政自无闲暇，忙里偷闲得几回。紫燕黄鹂驱日月，朱樱红杏落条枚。诗成稍觉嘉宾集，饮少先愁急板催。亲遣小童锄草径，鸣驺早晚出城来。

赵令答诗约携山妓见访

晴波漾潭隈，能使游人判不回。风入园林寒漠漠，日移宫殿影枚枚。未尝绿蚁何妨拨，宿戒红妆莫待催。缺月西南光景少，仍须挽取烛笼来挽：一作担。

次韵赏梅

安知宋玉在邻墙，笑立春晴照粉光。淡薄似能知我意，幽闲元不为人芳。微风拂掠生春思，小雨廉纤洗暗妆。只恐浓而委泥土而：一作葩，谁令解合反魂香。

次韵答李端叔

元丰五年三十六岁，太和作。

喜接高谈若饮冰，风骚清兴坐来增。重寻伐木君何厚，欲赋骊驹我未能。山影北来浮汇泽，松行东望际钟陵。相期烂醉西楼月，缓带凭栏濯郁烝。

戏题葆真阁

熙宁元年，叶县作。

真常自在如来性，肯綮修持只益劳。十二因缘无妙果，三千世界起秋豪。有心便醉声闻酒，空手须磨般若刀。截断众流寻一句，不离兔角与龟毛。

戏赠惠南禅师

惠南，即江西老禅号。积翠庵清隐，亦在分宁。

佛子禅心若苇林，此门无古亦无今。庭前柏树祖师意，竿上风幡仁者心。草木同沾甘露味，人天倾听海潮音。胡床默坐不须说，拨尽炉灰劫数深。

寄别说道

熙宁三年，叶县作。

数行嘉树红张锦，一派春波绿泼油。回望江城见归鸟，乱鸣双橹散轻鸥。柳条折赠经年别，芦笛吹成落日愁。双鲤寄书难尽信，有情江水尚回流。

李大夫招饮

元祐三年，秘书省作。

欲遣吟人对好山，暮天和雨醉凭栏。座中云气侵人湿，砌下泉声逼酒寒。红烛围棋生死急，清风挥麈笑谈闲。更筹报尽不成起，车从厌厌夜已阑。

南康席上赠刘李二君

元丰三年。

伯伦酒德无人敌，太白诗名有古风。浪许薄才酬大雅，长愁小户对洪钟。月明如昼九江水，天静无云五老峰。此赏不疏真共喜，登临归兴尚谁同。

光山道中

治平四年，赴叶县作。

客子空知行路难，中田耕者自高闲。柳条莺啭清阴里，楸树蝉嘶翠带间。梦幻百年随逝水，劳歌一曲对青山。出门捧檄羞闲友，归寿吾亲得解颜。

过方城寻七叔祖旧题

元丰元年北京作。叔祖讳注，字梦升，终南阳主簿。方城属唐州。

壮气南山若可排，今为野马与尘埃。清谈落笔一万字，白眼举觞三百杯。周鼎不酬康瓠价，豫章元是栋梁材。眷然挥涕方城路，冠盖当年向此来。

新息渡淮

京尘无处可轩眉，照面淮滨喜自知。风里麦苗连地起，雨中杨树带烟垂。故林归计嗟迟暮，久客平生厌别离。落日江南采去，长歌柳恽洞庭诗。

初望淮山

风裘雪帽别家林，紫燕黄鹂已夏深。三釜古人干禄意，一年慈母望归心。劳生逆旅何休息，病眼看山力不禁。想见夕阳三径里，乱蝉嘶罢柳阴阴三径、乱蝉，指双井家林也。

宿广惠寺

元丰七年赴德平作。

鸦啼残照下层城，僧舍初寒夜气清。风乱竹枝垂地影，霜干桐叶落阶声。不遑将母伤今日，无以为家笑此生。都下苦无书信到，数行归雁月边横。

初至叶县

熙宁元年。

白鹤去寻王子晋，真龙得慕沈诸梁。千年往事如飞鸟，一日倾愁对夕阳。遗老能名唐郡邑，断碑犹是晋文章。浮云不作苞桑计，只有荒山意绪长。

和答王世

文章年少气如虹，肯爱闲曹一秃翁。弦上深知流水意，鼻端不怯运斤风。燕堂淡薄无歌舞，鲑菜清贫只韭葱。惭愧伯鸾留步履，好贤应与孟光同。

陈氏园咏竹

叶县作。

不问主人来看竹，小溪风物似家林。春供馈妇几番笋，夏与行人百亩阴。直气虽冲云汉上，高材终恐斧斤寻。截竿可举北溟钓，欲赠溪翁谁姓任。

哀逝

熙宁三年叶县作。

玉堂岑寂网蜘蛛，那复晨妆觐阿姑。绿发朱颜成异物，青天白日闭黄垆。人间近别难期信，地下相逢果有无。万化途中能邂逅，可怜风烛不须臾。

迎醇甫夫妇

公之妹适陈塑，醇甫其字也。

陈甥归约柳青初，麦陇纤纤忽可锄。望子从来非一日，因人略不寄双鱼。园中鸟语劝沽酒，窗下日长宜读书。策马得行休更秣，已令僮稚割生刍。

河舟晚饮呈陈说道

西风脱叶静林柯，浅水扁舟阁半河。落日游鱼穿镜面，中秋明月涨金波。由来白发生无种，岂似青山保不磨。胜事只愁樽酒尽，莫言争奈醉人何。

次韵任君官舍秋雨

墙根戢戢数蜗牛，雨长垣衣亭更幽。惊起归鸿不成字，辞柯落叶最知秋。菊花莫恨开时晚，谷穟犹思晴后收。独立搔头人不解，南山用取一樽酬。

题樊侯庙二首

汉兴丰沛开天下，故旧因依日月明。拔剑一卮戏下酒，剖符千户舞阳城。鼓刀屠狗少时事，排闼谏君身后名。异日淮阴倘相见，安能鞅鞅似平生。

门掩虚堂阴窈窈，风摇枯竹冷萧萧。丘墟余意谁相问，丰沛英魂我欲招。野老无知惟卜岁，神巫何事苦吹箫。人归里社黄云暮，只有哀蝉伴寂寥。

和答任仲微赠别

元丰五年，太和作。

任君洒墨即成诗，万物生愁困品题。清似钓船闻夜雨，壮如军垒动秋鼙。寒花篱脚飘金钿，新月天涯挂玉篦。更欲少留观落笔，须判一饮醉如泥。

和仲谋夜中有感

叶县作，亦哀逝以后之诗。

纸窗惊吹玉蹀躞，竹砌碎撼金琅珰。兰缸有泪风飘地，遥夜无人月上廊。愁思起如独绪茧，归梦不到合欢床。少年多事意易乱，诗律坎坎同寒螀。

书睢阳事后

莫道睢阳覆我师，再兴唐祚匪公谁。流离颠沛义不辱，去就死生心自知。政使贺兰非长者，岂妨南八是男儿。乾坤震荡风尘晦，愁绝宗臣陷贼诗诗：一作时。

漫书呈仲谋

叶县作。

漫来从宦著青衫，秣马何尝解辔衔。眼看人情如格五，心知外物等朝三。经时道上冲风雨，几日樽前得笑谈。赖有同僚慰羁旅，不然吾已过江南过字疑当作返。

登南禅寺怀裴仲谋

茅亭风入葛衣轻，坐见山河表里清。归燕略无三月事，残蝉犹占一枝鸣。天高秋树叶公邑，日暮碧云樊相城。别后寄诗能慰我，似逃空谷听人声。

次韵答任仲微元

丰五年，太和作。

邂逅相逢讲世盟，诸任尊行各才名。交情吾子如棠棣，酒碗今秋对菊英。高论生风摇麈尾，新诗掷地作金声。文章学问嗟予晚，深信前贤畏后生。

夏日梦伯兄寄江南

叶县作。

故园相见略雍容，睡起南窗日射红。诗酒一年谈笑隔，江山千里梦魂通。河天月晕鱼分子，槲叶风微鹿养茸。几度白砂青影里，审听嘶马自搘笻。

同孙不愚过昆阳

元注：昆阳正属叶县，即光武破王寻之地。

田园恰恰值春忙，驱马悠悠昆水阳。古庙藤萝穿户牖，断碑风雨碎文章。真人寂寞神为社，坚垒委蛇女采桑。拂帽村帘夸酒好，为君聊解一瓢尝。

寄顿二主簿时在县界首部夫凿石塘河

杨柳青青春向分，遥知河曲万夫屯。侵星部曲随金鼓，带月旌旗宿渚亹。畚锸如云声汹汹，风埃成雾气昏昏。已令访问津头路，行约青帘共一樽。

次韵答蒲元礼病起

暖律温风何处饶，莫言先上绿杨条。梢头红糁杏花发，瓮面浮蛆酒齐销。吏事困人如缚虎，君诗入手似闻韶。直须扶病营春事，老味难将少壮调。

春祀分得叶公庙双凫观

春将祠事出门扉，宫殿参差缭翠微。清晓风烟迷部曲，小蹊桃杏挂冠衣。叶公在昔真龙去，王令何时白鹤归。糟魄相传漫青史，独怀千古对容徽。

送陈氏女弟至石塘河

富贵常多覆族忧，贱贫骨肉不相收。独乘舟去值花雨，寄得书来应麦秋。行李淮山三四驿，风波春水一双鸥。人言离别愁难遣，今日真成始欲愁。

戏赠顿二主簿

不置酒。

桐植客亭欣款曲一作四海声名习主簿，歌倾家酿勿徘徊一作相逢未见酒樽开。百年中半夜分去，一岁无多春暂来。落日园林须秉烛，能言桃李听传杯。红疏绿暗明朝是，公事相过得几回。

孙不愚引开元故事请为移春槛因而赠答

南陌东城处处春，不须移槛损天真。鬓毛欲白休辞饮，风雨无端只误人。鸟语提壶元自好，酒狂惊俗未应瞋。稍寻绿树为诗社，更藉残红作醉茵。

答和孔常父见寄

孔氏文章冠古今，君家兄弟况南金。为官落魄人谁问，从骑雍容独见寻。旅馆别时无宿酒，邮筒开处得新吟。黄山依旧寒相对，岂有愁思附七林。

次韵伯氏谢安石塘莲花酒

花蕊芙蕖拍酒醇，浮蛆相乱菊英新。寒光欲涨红螺面，烂醉从歌白鹭巾。行乐衔杯常有意，过门问字久无人。王孙欲遣双壶到，如人醉乡三月春。

题双凫观

飘萧阅世等虚舟，叹息眼前无此流。满地悲风盘翠竹，半丛寒日破红榴。青山空在衣冠古，白鹤不归空殿秋。王令平生樽酒地，千年万岁想来游。

从陈季张求竹竿引水入厨

井边分水过寒厅，轩竹南溪仗友生。来酿百壶春酒味，怒流三峡夜泉声。能令官舍庖厨洁，未减君家风月清。挥斧直须轻放手，却愁食实凤凰惊。

呈王明复陈季张

倦客西来厌马鞍，为予休辔小长安。陈遵投辖情何厚，王粲登楼兴未阑。雪压群山晴后白，月临千里夜深寒。少留待我同归去，洛下林中斫钓竿。

陈季张有蜀芙蓉长饮客至开辄剪去作诗戏之

剪花莫学韩中令，投辖惟闻陈孟公。客兴不孤春竹叶，年华全属拒霜丛。玄子蹙迫三秋尽，青女摧残一夜空。著意留连好风景，非君谁作主人翁。

再赠陈季张拒霜花二首

鼓盆庄叟赋情浓，天遣霜华慰此公。想见尚能迷蝶梦，移栽闻说自蚕丛。酒倾玉盏垂莲尽，鲙簇金盘下箸空。秉烛栏边连夜饮，全藤折与卖花翁。

倒著接蓠吾素风，当时酩酊似山公。且看小槛新花蕊，休泥他家晚菊丛。雇笑千金延客醉，解酲五斗为君空。欢娱尽属少年事，白发欺人作老翁。

送杜子卿归西淮

雪意涔涔满面风，杜郎马上若征鸿。樽前谈笑我方惜，天外淮山谁与同。行望村帘沽白蚁，醉吟诗句人丹枫。一时真赏无人共，尚忆江南把钓翁。

雪中连日行役戏书同僚

简书催出似驱鸡，闻道饥寒满屋啼。炙背宵眠榾柮火，嚼冰晨饭萨波齑。风如利剑穿狐腋，雪似流沙饮马啼。官小责轻聊自慰，犹胜擐甲去征西。

呈李卿

歌舞如云四散飞，东园篮舆醉归时舆：去声。细看春色低红烛，仰折花枝坠接。仙李回风转长袖，野桃侵雨浸燕脂。夜长昼短知行乐，不负君家乐府诗。

六月闵雨

熙宁七年，北京作。

汤帝咨嗟惩六事，汉庭灾异劾三公。圣朝罪己恩宽大，时雨愆期旱蕴隆。东海得元冤死妇，南阳疑有卧云龙。传闻已减太官膳，肉食诸君合奏功。

既作闵雨诗是夕遂澍雨夜中喜不能寐起作喜雨诗

南风吹雨下田塍，田父伸眉愿力耕。麦明年应解好，帘栊今夜不胜清。直须洗尽焦枯意，不厌屡闻飘洒声。黄卷腐儒何所用，惟将歌咏报升平。

予既不得叶遂过洛滨醉游累日

瘿民见我亦悠悠，瘿木累累满道周。飞舄已随王令化，真龙宁为叶公留。未能洗耳箕山去，且复吹笙洛浦游。舍故趋新归有分，令人何处欲藏舟。

曹村道中

元丰二年，北京作。

嘶马萧萧苍草黄，金天云物弄微凉。瓜田余蔓有荒陇，梨子压枝铺短墙。明月风烟如梦寐，平生亲旧隔湖湘。行行秋兴已孤绝，不忍更临山夕阳苍字、有字疑误。

秋怀二首

熙宁八年，北京作。

秋阴细细压茅堂，吟虫啾啾昨夜凉。雨开芭蕉新间旧，风撼贫筜宫应商。砧声已急不可缓，檐景既短难为长。狐裘断缝弃墙角，岂念晏岁多繁霜。

茅堂索索秋风发，行绕空庭紫苔滑。蛙号池上晚来雨，鹊转南枝夜深月。翻手覆手不可期，一死一生交道绝。湖水无端浸白云，故人书断孤鸿没。

次韵伯氏寄赠盖郎中喜学老杜诗

元丰二年，北京作。

老杜文章擅一家，国风纯正不欹斜。帝阍悠邈开关键，虎穴深沉样爪牙。千古是非存史笔，百年忠义寄江花。潜知有意升堂室，独抱遗编校舛差。

盖郎中惠诗有二强攻一老不战而胜之嘲次韵解之

诗翁琢句玉无瑕，淡墨稀行秋雁斜。读罢清风生麈尾，吟余新月度檐牙。自知拙学无师匠，要且强言遮眼花强：一作狂。笔力有余先示怯，真成勾践胜夫差。

雨晴过石塘留宿赠大中供奉

长虹垂地若篆字，晴岫插天如画屏。耕夫荷锄解祓襫，渔父晒网投笭箵。子期闻笛正怀旧，车胤当窗方聚萤。独卧萧斋已无月，夜深犹听读书声。

次韵奉和仲谟夜话唐史

贞观规模诚远大，开元宗社半存亡。才闻冠盖游西蜀，又见于戈暗洛阳。哲妇乘时倾嫡后，大阍当国定储皇。伤心不忍前朝事，愿作元龟献未央。

答龙门潘秀才见寄

熙宁四年，叶县作。

男儿四十未全老，便入林泉真自豪。明月清风非俗物，轻裘肥马谢儿曹。山中是处有黄菊，洛不谁家无白醪。想得秋来常日醉，伊川清浅石楼高。

寄张仲谋次韵

风力萧萧吹短衣，茅檐霜日淡晖晖。天寒塞北雁行落，岁晚大梁书信稀。湖稻初舂云子臼，家鸡正有藁头肥。割鲜炊黍廋前约，公事可来君不违。

客自潭府来称明因寺僧作静照堂求予作

客从潭府渡河梁，藉甚传夸静照堂。正苦穷年对尘土，坐令合眼梦湖湘。市门晓日鱼虾白，邻舍秋风橘柚黄。去马来舟争岁月，老僧元不下胡床。

饮韩三家醉后始知夜雨

醉卧人家久未曾，偶然樽俎对青灯。兵厨欲罄浮蛆瓮，馈妇初供醒酒冰元注云：予尝醉后字水晶绘为醒酒冰，酒徒以为知言。只见眼前人似月，岂知帘外雨如绳。浮云不负青春色，未觉新诗减杜陵。

张仲谟许送河鲤未至戏督以诗

浮蛆琰琰动春醅，张仲临津许绘材。盐豉欲催莼菜熟，霜鳞未贯柳条来。日晴鱼网应曾晒，风软河冰必暂开。莫误小窗占食指，仍须持取报章回。

和答张仲谟泛舟之诗

云容天影水中摇，分坐船舷似小桥。联句敏于山吐月，举觞疾甚海吞潮。兴来活脔牛心熟，醉罢红炉鸭脚焦。公子翩翩得真意，马蹄尘里有嘉招。

食瓜有感

暑轩无物洗烦蒸，百果凡材得我憎。藓井筠笼浸苍玉，金盘碧箸荐寒冰。田中谁问不纳履，坐上适来何处蝇。此理一杯分付与，我思明哲在东陵食瓜者，先以井水浸之，或以竹笼置井中。苍玉，喻瓜之皮。寒冰，喻瓜之瓤也。

道中寄公寿

坡陁赢马暮云昏，苦忆兔园高帝孙。子舍芝兰皆可佩，后房桃李总能言。秋千门巷火新改，桑柘田园春向分。病酒相如在行役，梁王谁与共清樽。

去贤斋

熙宁四年，叶县作。

争名朝市鱼千里，观道诗书豹一斑。末俗风波尤浩渺，古人廉陛要跻攀。螳螂怒臂当车辙，鹦鹉能言著锁关。顾我安知贤者事，松风永日下帘间。

粹老家隔帘听琵琶

元丰二年，北京作。

马卿劝客且无喧，请以侍儿临酒樽。妆罢黄昏帘隔面，曲终清夜月当轩。弦弦不乱拨来往，字字如闻人语言。千古胡沙埋妙手，岂如桃李在中园。

道中寄景珍兼简庾元镇

熙宁五年，北京作。

传语濠州贤刺史，隔年诗债几时还。因循樽俎疏相见，弃掷光阴只等闲。心在青云故人处，身行红雨乱花间。遥知别后多狂醉，恼杀江南庾子山。

次韵景珍酴醾

莫惜金钱买玉英，担头春老过清明。天香国艳不著意，诗社酒徒空得名。及此一时须痛饮，已拼三日作狂酲。濠州园里都开尽，肠断萧萧雨打声。

呈马粹老范德孺

元丰二年，北京作。

颍上相逢杏始青，尔来瓜垄有新耕。四时为岁已中半，万物得秋将老成。日永清风摇麈尾，夜阑飞雹落棋枰。两厅未觉过从数，政以疏顽累友生。

雨过至城西苏家

元祜元年，秘书省作。

飘然一雨洒青春，九陌净无车马尘。渐散紫烟笼帝阙，稍回晴日丽天津。花飞衣袖红香湿，柳拂鞍鞯绿色匀。管领风光唯痛饮，都城谁是得闲人。

谢仲谋示新诗

赠我新诗许指瑕，令人失喜更惊嗟。清于夷则初秋律，美似芙蓉八月花。采菲直须论下体，炼金犹欲去寒沙。唐朝韩老夸张籍，定有云孙作世家。

红蕉洞独宿

熙宁三年，叶县作。

南床高卧读逍遥，真感生来不易销。枕落梦魂飞蛱蝶，灯残风雨送芭蕉。永怀玉树埋尘土，何异蒙鸠挂苇苕。衣箢妆台蛛结网，可怜无以永今朝。

春雪呈仲谋

暮雪霏霏若散盐，须知千陇麦纤纤。梦阑半枕听飘瓦，睡起高堂看入帘。剩与月明分夜砌，即成春溜滴晴檐。万金一醉张公子，莫道街头酒价添。

和答刘太博携家游庐山见寄

元丰三年，赴太和道中作。

缓辔松阴不起尘，岚光经雨一番新。遥知数夜寻山宿，便是全家避世人。落日已迷烟际路，飞花还报洞中春。可怜不更寻源入，若见刘郎想问秦。

次韵伯氏戏赠韩正翁菊花开时家有美酒

鬓发斑然潘骑省，腰围瘦尽沈东阳。茶瓯屡煮龙山白，酒碗希逢若下黄。乌角巾边簪钿朵，红银杯面冻糖霜。会须著意怜时物，看取年华不久芳。

答李康文

才甫经年断来往，逢君车马慰秋思。幽兰被径闻风早，薄雾乘空见月迟。每接雍容端自喜，交无早晚在相知。深惭借问谈经地，敢屈康成人绛帏。

送彭南阳

南阳令尹振华镳，三月春风困柳条。携手河梁愁欲别，离魂芳草不胜招。壶觞调笑平民讼，宾客风流醉舞腰。若见贤如武侯者，为言来仕圣明朝。

送邓慎思归长沙

邓侯过我解新轨，潦倒犹能似旧时。西邑初除折腰尉，南陔常咏采兰诗。姓名已入飞龙榜，书信新传喜鹊知。何日家庭供一笑，绿衣便是老莱衣。

景珍太傅见示旧倡和蒲萄诗因而次韵

映日圆光万颗余，如观宝藏隔虾须。夜愁风起飘星去，晓喜天晴缀露珠。宫女拣枝模锦绣，论师持味比醍醐论：一作包。欲收百斛供春酿，放出声名压酪奴。

喜念四念八至京

元丰八年，都下改官时作。念四，即阿熊。念八，讳仲堪，字觉民，公从弟。

朔雪萧萧映薄帏，梦回空觉泪痕稀。惊闻庭树鸟乌乐，知我江湖鸿雁归。拂榻喜开姜季被，上堂先著老莱衣。酒樽烟火长相近，酬劝从今更不迟。

和吕秘丞

元丰二年，北京作。

北海尊中忘日月，南山雾里晦文章。清朝不上九卿列，白发归来三径荒。车辙马蹄疏市井，花光竹影照门墙。人间荣辱无来路，万顷风烟一草堂。

次韵子高即事

诗礼不忘他日问，文章未觉古人疏。青云自致屠龙学，白首同归种树书。绿叶青阴啼鸟下，游丝飞絮落花余。无因常得杯中物，愿作鸱夷载属车。

次韵寄蓝六在广陵

崇宁二年，自鄂赴宜州作。

圣学相期沧海头，当时各倚富春秋。班扬文字初无意，滕薛功名自不优。焦尾朱弦非众听，南山白石使人愁。传声为向扬州问，相忆犹能把酒不。

再和寄蓝六

南极一星淮上老，承家令子气横秋。万端只要称心耳，五鼎何如委吏优。海燕催归人作社，江花欲动雨含愁。追思二十年前会，棠棣飘零叹鄂不。

戏书效乐天

叶县作。

造物生成嵇叔懒，好人容纵接舆狂。鸟飞鱼泳随高下，蚁集蜂衙听典常。母惜此儿长道路，兄嗟予弟困冰霜。酒壶自是华胥国，一醉从他四大忙。

讲武台南有感

北京作，有感者哀逝也。

明月犹在搭衣竿，晓蹋台南路屈盘。驺子雨中先马去，村童烟外倚墙看。鸦啼宰木秋风急，鹭立渔船野水干。花似去年堪折赠，插花人去泪阑干。○按此诗亦载《东坡集》，小异。

孙不愚索饮九日酒已尽戏答一篇

满眼黄花慰索贫，可怜风物逐时新。范舟出后尘生釜，郭泰归来雨垫巾。偶有清樽供寿母，遂无余沥及他人。年丰酒价应须贱，为子明年作好春。

辱粹道兄弟寄书久不作报以长句谢不敏

病癖无堪吾懒书，交亲情分岂能疏。深惭烟际两鸿雁，遗我罾中双鲤鱼。故国青山长极眼，今年白发不胜梳。几时得计休官去，笋叶裹茶同趁虚。

秋思

椎牛作社酒新，扶老将儿嬉陇头。木落人家见鸡犬，晓寒溪口在汀洲。无功可佩水苍玉，卒岁空思狐白裘。身到楚伧非屈宋，顾惭疏懒作悲秋。

希仲招饮李都尉北园

元丰二年，北京作。

晓踏骅骝傍古墙，北园同系紫游韁。主人情厚杯无算，别馆春深日正长。杨柳阴斜移坐晚，酴醵花暗染衣香。夜深恐触金吾禁，走马天街趁夕阳。

赠谢敞王博谕

北京作。

高哉孔孟如秋月，万古清光仰照临。千里特来求骥马，两生于此敌南金。文章最忌随人后，道德无多只本心。废轸断弦尘漠漠，起予惆怅伯牙琴。

和答郭监簿咏雪

北京作。

细学梅花落晚风，忽翻柳絮下春空。家贫无酒愿邻富，官冷有田知岁丰。夜听枕边飘屋瓦，梦成江上打船篷。觉来幽鸟语声乐，疑在白鸥寒苇中。

题司门李文园亭

白氏草堂元自葺，陶公三径不教荒。青蕉雨后开书卷，黄菊霜前碎鹄裳。落日看山凭曲槛，清风谈道据胡床。此来遂得归休意，却莫翻然起相汤。

南屏山

治平三年丙午，二十三岁。

襞积蓝光刻削成，主人题作正南屏。身更万事已头白，相经百年终眼青。烟雨数峰当隐几，林塘一带是中庭。红尘车马无因到，石壁松门本不扃。

七台峰

欲雕佳句累层峦，深愧挥斤斲鼻端。作者七人俱老大，昂藏却立古衣冠。千年避世朝市改，万籁入松溪涧寒。我有号钟锁蛛网，何时对汝发清弹三四句，以七人比山之七峰。

叠屏岩

篁竹参天无人行，来游者多蹊自成。石屏重叠翡翠玉，莲荡宛转芙蓉城。世缘遮尽不到眼，幽事相引颇关情。一炉沉水坐终日，唤梦鹁鸪相应鸣。

灵寿台

藤树谁知先后生，万年相倚共枯荣。层台定自有天地，鼻祖已来传父兄。虎豹文章藏雾雨，龙蛇头角听雷声。何时暂取苍烟策，献与本朝优老成苍烟策，谓竹之根节可作杖者。优老成，用孔光灵寿杖事。

仙桥洞

横阁晴虹渡石溪，几年钥锁镇瑶扉。洞中日月真长久，世上功名果是非。叱石原知牧羊在，烂柯应有看棋归。若逢白鹤来华表，识取当年丁令威。

灵椿台

固蒂深根且一丘，少时常恐斧斤求。何人比拟明堂柱，几岁经营江汉洲。终以不才名四海，果然无祸阅千秋。空山万籁月明底，安得闲眠石枕头。

云溪石

造物成形妙画工，地形咫尺远连空。蛟鼍出没三万顷，云雨纵横十二峰。清坐使人无俗气，闲来当暑起清风。诸山落木萧萧夜，醉梦江湖一叶中。

群玉峰

洞天名籍知第几，洞口诸峰苍翠堆。雕虎啸风斤斧去，飞廉吹雨晓烟回。日晴圭角升虹气，月冷明珠割蚌胎。种玉田中饱春笋，仙人忆得早归来。

夜观蜀志

盖世英雄不自知，暮年初志各参差。南阳陇底卧龙日，北固樽前失箸时。霸主三分割天下，宗臣十倍胜曹丕。寒炉夜发尘书读，似覆输筹一局棋。

行役县西喜雨寄任公渐大夫

叶县作。

行役劳劳望县斋，心如枯井喜尘埃。青灯帘外萧萧雨，破梦山根殷殷雷。新麦欲连天际好，浓云犹傍日边来。田歌已有丰年意，令尹眉头想豁开。

戏题水牯庵

太和作。

水牯从来犯稼苗，著绳只要鼻穿牢。行须万里无寸草，卧对十方同一槽。租税及时王事了，云山横笛月轮高。华亭浪说吹毛剑，不见全牛可下刀。

癸亥立春日煮茗于石屯寺见庚戌中盛二十舅中叔为县时题名叹此寺不日而成哀县学弊而不能复

太和作。

中叔风流映江左，当年桃李自光辉。看成佛屋上云雨，不忍学宫荒蕨薇。人物深藏青白眼，官联曾近赭黄衣。蛛丝柱后惠文暗，憔悴今乘别驾归第五句元注云：中叔胸中人物了了，而未尝危言剧论。

次韵答任仲微

伯氏文章足起家，雁行唯我乏芳华。不堪黄绶腰铜印，只合清江把钓车。缩项鱼肥炊稻饭，扶头酒熟卧芦花。吴儿何敢当伦比，或有离骚似景差。

何主簿萧斋郎赠诗思家戏和答之

善吟闺怨断人肠，二妙风流不可当。傅粉未归啼玉箸，吹笙无伴涩银簧。睡添乡梦客床冷，瘦尽腰围衣带长。天性少情诗亦少，羡他萧史与何郎。

南安试院无酒饮周道辅自赣上携一榼时时对酌惟恐尽试毕仆夫言尚有余樽木芙蓉盛开戏呈道辅

闻说君家好弟兄，穷乡相见眼俱青。偶同一饭论三益，颇为诸生醉六经。山邑已催乘传马，晓窗犹共读书萤。霜花留得红妆面，酌尽斋中竹叶瓶。

赠清隐持正禅师

叶县作。

清隐开山有胜缘，南山松竹上参天。擘开华岳三峰手，参得浮山九带禅。水鸟风林成佛事，粥鱼斋鼓到江船。异时折脚铛安稳，更种平湖十顷莲。

奉答固道

元丰六年癸亥，太和作。以下缉香堂本《别集》。

平生湖海鱼竿手，强学来操制锦刀。末俗相看终眼白，古人不见想山高。未乘春水归行李，倘得闲官去坐曹。自是无能欲乐尔，烦君错为叹贤劳。

奉答圣思讲论语长句

元丰六年癸亥，太和作。

簿领文书千笔秃，公庭嚣讼百虫鸣。时从退食须臾顷，喜听邻家讽诵声。观海诸君知浩渺，学山他日看崇成。暮堂吏退张灯火，抱取鲁论来讲评。

次韵清虚同访李园

清虚谓王定国，元丰乙丑作。

年来高兴满莼丝，寒薄春风骀荡时。稍见胭脂开杏萼，已闻香雪烂梅枝。老逢乐事心犹壮，病得新诗和更迟。何日联镳向金谷，拟追仙翼到瑶池。

次韵清虚

地远城东得得来，正如湖畔昔衔杯。眼中故旧青常在，鬓上光阴绿不回。归去汴桥三鼓月，相思梁苑一枝梅。我闲时欲从君醉，为备芳醪更满罍。

次韵清虚喜子瞻得常州

喜得侵淫动搢绅，俞音下报谪仙人。惊回汝水间关梦，乞与江天自在春。罨画初游冰欲泮，浣花何处月还新。凉州不是人间曲，伫见君王按玉宸。

次韵公秉子由十六夜忆清虚

元丰乙丑作。

九陌无尘夜际天，两都风物各依然。车驰马逐灯方闹，地静人闲月自妍。佛馆醉谈怀旧岁，齐宫诗思锁今年。但闻公子微行去，门外骅骝立绣鞯。

和王明之雪

金母紫皇开寿域，炼成天地一炉沙。千花乱发春无耐，万井交光月未斜。贫巷有人衣不纩，北窗惊我眼飞花。歌楼处处催沽酒，谁念寒生泣白华。

与黔悴张茂宗

静居门巷似乌衣，文采风流众所归。别乘来同二千石，化民曾寄十三徽。寒香亭下方遗爱，吏隐堂中已息机。暂与计司参姽画，百城官吏借光辉。

史天休中散挽词

光禄九男公独秀，赋名几与景仁班。淹留州县看恬默，出入风波笑险艰。遗爱蜀中三郡有，退身林下十年闲。山川英气消磨尽，昨日华堂作土山。

宋夫人挽词

崇宁癸未作。

往岁涂宫暗碧纱，倾城出祖路人嗟。松楠峰下迁华寝，雪月光中咽晓笳。有子今为二千石，同州才数两三家。儿孙满地廒衣举，不见归时桃李华。

四月末天气陡然如秋遂御夹衣游北沙亭观江涨

熙宁元年，叶县作。

沙岸人家报急流，船官解缆正夷犹。震雷将雨度绝壑，远水黏天吞钓舟。甚欲去挥曲羽箑，可堪更著紫茸裘。平生得意无人会，浩荡舂锄且自由。

十八家诗钞 卷二十四

陆放翁七律上三百六十二首

二月二十四日作

棠梨花开社酒浓，南村北村鼓冬冬。且祈麦熟得饱，敢说谷贱复伤农。崖州万里窜酷吏，湖南几时起卧龙。但愿诸贤集廊庙，书生穷死胜侯封。

新夏感事

百花过尽绿阴成，漠漠炉香睡晚晴。病起兼旬疏把酒，山深四月始闻莺。近传下诏通言路，已卜余年见太平。圣主不忘初政美，小儒惟有涕纵横。

留题云门草堂

小住初为旬月期，二年留滞未应非。寻碑野寺云生屦，送客溪桥雪满衣。亲涤砚池余墨渍，卧看炉面散烟霏。他年游宦应无此，早买渔蓑未老归。

寄陈鲁山

公自注：陈时调官都下。

诸公贵人识面稀，胸中璀璨漫珠玑。即今举手遮西日，应有流尘化素衣。旧学极知难少贬，吾侪持此欲安归。夜来风雨空堂静，忽忆灯前语入微。

天下无虞国论深，书生端合老山林。平生力学所得处，正要如今不动心。旧友几年犹短褐，谪官万里少来音。愿公思此宽羁旅，静胜炎曦岂易侵。

度浮桥至南台

客中多病废登临，闻说南台试一寻。九轨徐行怒涛上，千艘横系大江心。寺楼钟鼓催昏晓，墟落云烟自古今。白发未除豪气在，醉吹横笛坐榕阴。

出县

匆匆簿领不堪论，出宿聊宽久客魂。稻垅牛行泥活活，野塘桥坏雨昏昏。槿篱护药才通径，竹笕分泉自遍村。归计未成留亦好，愁肠不用绕吴门。

还县

霁色清和日已长，纶巾萧散意差强。飞飞鸥鹭陂塘绿，郁郁桑麻风露香。南陌东村初过社，轻装小队似还乡。哦诗忘却登车去，枉是人言作吏忙。

雨晴游洞宫山天庆观坐间复雨

近水松篁锁翠微，洞天宫殿对清晖。快晴似为酴醾计，急雨还妨燕子飞。道士昼闲丹灶冷，山童晓出药苗肥。拂床不用勤留客，我困文书自怕归。

送杜起莘殿院出守遂宁

羽檄联翩昼夜驰，臣忧顾不在边陲。军容地密宁当议，陛下恩深不忍欺。自简万言几恸哭，青编一传可前知。平生所学今无负，未叹还乡两鬓丝。

闻武均州报已复西京

白发将军亦壮哉，西京昨夜捷书来。胡儿敢作千年计，天意宁知一日回。列圣仁恩深雨露，中兴赦令疾风雷。悬知寒食朝陵使，驿路梨花处处开。

送七兄赴扬州帅幕

初报边烽照石头，旋闻胡马集瓜州。诸公谁听刍荛策，吾辈空怀畎亩忧。急雪打窗心共碎，危楼望远涕俱流。岂知今日淮南路，乱絮飞花送客舟。

送梁谏议

湖海还朝白发生，懒随年少事声名。极知忧国人谁及，细看无心语自平。归访乡人忘位重，乍辞言责觉身轻。篮舆避暑云门寺，应过幽居听水声自注：游有庵居在云门，流泉绕屋，谏议旧所爱赏。

出都

重人修门甫岁余，又携琴剑返江湖。乾坤浩浩何由报，犬马区区正自愚。缘熟且为莲社客，怦来喜对草堂图。西厢屋了吾真足，高枕看云一事无。

晨起偶题

城远不闻长短更，上方钟鼓自分明。幽居不负秋来睡，末路偏谙世上情。大事岂堪重破坏，穷人难与共功名。风炉歙钵生涯在，且试新寒芋糁羹。

病中简仲弥性唐克明苏训直

移疾还家暂曲肱，依然耐久北窗灯。心如泽国春归雁，身是云堂早过僧。细雨佩壶寻废寺，夕阳下马吊荒陵。小留莫厌时追逐，胜社年来冷欲冰自注：三君皆有归志，故云。

秋夜读书每以二鼓尽为节

腐儒碌碌叹无奇，独喜遗编不我欺。白发无情侵老境，青灯有味似儿时。高梧策策传寒意，叠鼓冬冬迫睡期。秋夜渐长饥作祟，一杯山药进琼糜。

望江道中

此由判建康府改判隆兴府，道出望江。隆兴，今江西南昌府也。

吾道非邪来旷野，江涛如此去何之。起随乌鹊初翻后，宿及牛羊欲下时。风力渐添帆力健，橹声常杂雁声悲。晚来又入淮南路，红树青山合有诗。

去年余佐京口 判建康府，故曰佐京口 遇王嘉叟从张魏公督师过焉魏公道免相嘉叟亦出守莆阳近辱书报魏公已葬衡山感叹不已因用所遗柱颊亭诗韵奉寄

河亭挈手共徘徊，万事宁非有数哉。黄阁相君三黜去，青云学士一麾来。中原故老知谁在，南岳新丘共此哀。火冷夜窗听急雪，相思时取近书开。

自咏示客

衰发萧萧老郡丞，洪州又看上元灯。羞将枉直分寻尺，宁走东西就斗升。吏进饱谙箝纸尾，客来苦劝摸床棱。归装渐理君知否，笑指庐山古涧藤自注：庐山僧近寄藤杖，甚奇。

烧香

茹芝却粒世无方，随食江湖每自伤。千里一身凫泛泛，十年万事海茫茫。春来乡梦凭谁说，归去君恩未敢忘。一寸丹心幸无愧，庭空月白夜烧香。

寒食临川道中

此官南昌时诗。

百卉千花了不存，堕溪飞絮看无痕。家人自作清明节，老子来穿绿暗村。日落啼鸦随野祭，雨余荒蔓上颓垣。道边醉饱休相避，作吏堪羞甚乞墦。

寄别李德远

萧萧风雨临川驿，邂逅连床若有期。自起挑灯贪夜话，急呼索饭疗朝饥自注：皆记前日相从时事。即今明月共千里，已占深林巢一枝。惜别自嫌儿女态，梦骑赢马度芳陂自注：德远所居名秫陂。

李侯不恨世卖友，陆子那须钱买山。出牧君当千里去，归耕我判一生闲。中原乱后儒风替，党禁兴来士气孱。复古主盟须老手，勉追庆历数公间。

示儿子

以下自南昌免归还家之诗。

父子扶携反故乡，欣然击壤咏陶唐。墓前自誓宁非隘，泽畔行吟未免狂。雨润北窗看洗竹，霜清南亩课剶桑。秋毫何者非君赐，回首修门敢遽忘。

寄龚实之正言

台省诸公岁岁新，平生敬慕独斯人。山林不恨音尘远，梦寐时容笑语亲。学道皮肤虽脱落，忧时肝胆尚轮困。至和嘉祐须公了，乞向升平作幸民。

游山西村

莫笑农家腊酒浑，丰年留客足鸡豚。山重水复疑无路，柳暗花明又一村。箫鼓追随春社近，衣冠简朴古风存。从今若许闲乘月，拄杖无时夜叩门。

残春

残春醉著钓鱼庵，花雨娱入落半岩。岂是天公无皂白，独悲世俗异酸咸。妄身似梦行当觉，谈口如狂未易缄。已作沉舟君勿叹，年来何止阅千帆。

家园小酌

旋作园庐指顾成，柳阴已复著啼莺。百年更把几杯酒，一月元无三日晴。鸥鹭向人殊耐久，山林与世本无营。小诗漫付儿曹诵，不用韩公说有声。

满林春笋生无数，竟日鸬鹚来百回。衣上尘埃须一洗，酒边怀抱得频开。池鱼往者忧奇祸，社栎终然幸散材。世事纷纷心本懒，闭门岂独畏嫌猜。

上虞逆旅见旧题岁月感怀

舴艋为家东复西，今朝破晓下前溪。青山缺处日初上，孤店开时莺乱啼。倦枕不成千里梦，坏墙闲觅十年题。漆园傲吏犹非达，物我区区岂足齐。

舜庙怀古

云断苍梧竟不归，江边古庙锁朱扉。山川不为兴亡改，风月应怜感慨非。孤枕有时莺唤梦，斜风无赖客添衣。千年回首消磨尽，输与渔舟送落晖。

霜风

十月霜风吼屋边，布裘未办一铢绵。岂惟饥索邻僧米，真是寒无坐客毡。身老啸歌悲永夜，家贫撑拄过凶年。丈夫经此宁非福，破涕灯前一粲然。

独学

师友凋零身自首，杜门独学就谁评。秋风弃扇知安命，小炷留灯悟养生。踵息无声酣午枕，舌根忘味美晨烹。少年妄起功名念，岂信身闲心太平。

春日

二首录一。

老夫一卧三山下，两见城门送土牛。贫舍春盘还草草，暮年心事转悠悠。湖光涨绿分烟浦，柳色摇金映市楼。药饵及时身尚健，无风无雨且闲游。

僧房假榻

过尽青山唤渡船，晚窗洗脚卧僧毡。剩偿平日清游愿，更结来生熟睡缘。吞啄渐稀如老鹤，鸣声已断似寒蝉。旁观莫苦嘲痴钝，此妙吾宗秘不传。

送芮国器司业

此心知我岂非天，双鬓皤然气浩然。曾见灰寒百僚底，真能山立万夫前。洛城霜重听宫漏，水云深著钓船。拈起吾宗安乐法，人生何处不随缘。

往岁淮边虏未归，诸生合疏论危机。人材衰靡方当虑，士气峥嵘未可非。万事不如公论久，诸贤莫与众心违。还朝此段宜先及，岂独遗经赖发挥。

晚泊

以下皆自大江溯流而上入蜀之诗。

半世无归似转蓬，今年作梦到巴东。身游万死一生地，路人千峰百嶂中。邻舫有时来乞火，丛祠无处不祈风。晚潮又泊淮南岸，落日啼鸦戍堞空。

吊李翰林墓

饮似长鲸快吸川，思如渴骥勇奔泉。客从县令初何有，醉忤将军亦偶然。骏马名姬如昨日，断碑乔木不知年。浮生今古同归此，回首桓公亦故阡自注：桓温冢亦在当涂。

黄州

局促常悲类楚囚，迁流还叹学齐优。江声不尽英雄恨，天意无私草木秋。万里羁愁添白发，一帆寒日过黄州。君看赤壁终陈迹，生子何须似仲谋。

武昌感事

百万呼卢事已空，新寒拥褐一衰翁。但悲鬓色成枯草，不恨生涯似断蓬。烟雨凄迷云梦泽，山川萧瑟武昌宫。西游处处堪流涕，抚枕悲歌兴未穷。

哀郢

远接商周祚最长，北盟齐晋势争强。章华歌舞终萧瑟，云梦风烟旧莽苍。草合故宫惟雁起，盗穿荒冢有狐藏。离骚未尽灵均恨，志士千秋泪满裳。

荆州十月早梅春，徂岁真同下阪轮。天地何心穷壮士，江湖从古著羁臣。淋漓痛饮长亭暮，慷慨悲歌白发新。欲吊章华无处问，废城霜露湿荆榛。

塔子矶

塔子矶前艇子横，一窗秋月为谁明。青山不减年年恨，白发无端日日生。七泽苍茫非故国，九歌哀怨有遗声。古来拨乱非无策，夜半潮平意未平。

水亭有怀

渔村把酒对丹枫，水驿凭轩送去鸿。道路半年行不到，江山万里看无穷。故人草诏九天上，老子题诗三硖中。笑谓毛锥可无恨，书生处处与卿同。

虾蟆碚

不肯爬沙桂树边，朵颐千古向岩前。巴东峡里最初峡，天下泉中第四泉。啮雪饮冰疑换骨，掬珠弄玉可忘年。清游自笑何曾足，叠鼓冬冬又解船。

新安驿

孤驿荒山与虎邻，更堪风雪暗南津。羁游如此真无策，独立凄然默怆神。木盎汲江人起早，银钗簇髻女妆新。蛮风敝恶蛟龙横，未敢全夸见在身。

秭归醉中怀都下诸公示坐客

长谣为子说天涯，四座听歌且勿哗。蛮俗杀人供鬼祭，败舟触石委江沙。此身长是沧浪客，何日能为饱暖家。坐忆故人空有梦，尺书不敢到京华。

憩归州光孝寺寺后有楚冢近岁或发之得宝玉剑佩之类

秭归城畔蹋斜阳，古寺无僧昼闭房。残珮断钗陵谷变，苦茅架竹井闾荒苦：一作苫。虎行欲与人争路，猿啸能令客断肠。寂寞倚楼搔短发，剩题新恨付巴娘。

巴东令廨白云亭

寇公壮岁落巴蛮，得意孤亭缥缈间。常倚曲栏贪看水，不安四壁怕遮山。遗民虽尽犹能说，老令初来亦爱闲。正使官清贫至骨，未妨留客听潺潺。

登江楼

已过瞿唐更少留，小船聊系古夔州。簿书未破三年梦，杖履先寻百尺楼。日暮雪云迷峡口，岁穷畲火照关头。野人不解微官缚，尊酒应来此散愁。

雪晴

腊尽春生白帝城，俸钱虽薄胜穷耕。眼前但恨亲朋少，身外元知得丧轻。日映满窗松竹影，雪消并舍鸟乌声。老来莫道风情减，忆向烟芜信马行。

玉笈斋书事

莫笑新霜点鬓须，老来却得少工夫。晨占上古连山易，夜对西真五岳图。叔夜曾闻高士啸，孔宾岂待异人呼。眉间喜色谁知得，今日新添火四铢。

雪霁茅堂钟磬清，晨斋枸杞一杯羹。隐书不厌千回读，大药何时九转成。孤坐月魂寒彻骨，安眠龟息浩无声。剩分松屑为山信，明日青城有使行自注：时傅道人欲归青城。

山寺

篮舆送客过江村，小寺无人半掩门。古佛负墙尘漠漠，孤灯照殿雨昏昏。喜投禅榻聊寻梦，懒为啼猿更断魂。要识人间盛衰理，岸沙君看去年痕。

寒食

峡云烘日欲成霞，滚水生纹浅见沙。又向蛮方作寒食，强持卮酒对梨花。身如巢燕年年客，心羡游僧处处家。赖有春风能领略，一生相伴遍天涯。

乡中每以寒食立夏之间省坟客夔适逢此时凄然感怀

松阴系马启朱扉，粗籹青红正此时。守墓万家犹有日，及亲三釜永无期。诗成谩写天涯感，泪尽何由地下知。富贵贱贫俱有恨，此生长废蓼莪诗。

手持绿酒酹苍苔，今岁何由匹马来。清泪不随春雨断，孤吟欲和暮猿哀。皂貂破敝归心切，白发凄凉老境催。誓墓只思长不出，松门日日手亲开。

自咏

朝衣无色如霜叶，将奈云安别驾何。钟鼎山林俱不遂，声名官职两无多。低昂未免闻鸡舞，慷慨犹能击筑歌。头白伴人书纸尾，只思归去弄烟波。

初夏怀故山

镜湖四月正清和，白塔红桥小艇过。梅雨晴时插秧鼓，风生处采菱歌。沉迷簿领吟哦少，淹汩蛮荒感慨多。谁谓吾庐六千里，眼中历历见渔蓑。

晚晴闻角有感

暑雨初收白帝城，小荷新竹夕阳明。十年尘土青衫色，万里江山画角声。零落亲朋劳远梦，凄凉乡社负归耕。议郎博士多新奏，谁致当时鲁二生。

夜登白帝城楼怀少陵先生

拾遗白发有谁怜，零落歌诗遍两川。人立飞楼今已矣，浪翻孤月尚依然。升沉自古无穷事，愚智同归有限年。此意凄凉谁共语，夜阑鸥鹭起沙边。

假日书事

万里西来为一饥，坐曹日日汗沾衣。但嫌忧畏妨人乐，不恨疏慵与世违。雕槛迎阳花并发，画梁避雨燕双归。放怀始得闲中趣，下马何人又叩扉。

追怀曾文清公呈赵教授赵近尝示诗

忆在茶山听说诗，亲从夜半得玄机。常忧老死无人付，不料穷荒见此奇。律令合时方帖妥，工夫深处却平夷。人间可恨知多少，不及同君叩老师。

初冬野兴

关北关南霜露寒，滚东瀼西山谷盘。簟纹细细吹残水，鼋背时时出小滩。衰发病来无复绿，寸心老去尚如丹。逆胡未灭时多事，却为无才得少安。

醉中到白崖而归

醉眼朦胧万事空，今年痛饮滚西东。偶呼快马迎新月，却上轻舆御晚风。行路八千常是客，丈夫五十未称翁。乱山缺处如横线，遥指孤城翠霭中。

过广安吊张才叔谏议

春风匹马过孤城，欲吊先贤涕已倾。许国肺肝知激烈，照人眉宇尚峥嵘。中原成败宁非数，后世忠邪自有评。叹息知人真未易，流芳遗臭尽书生。

柳林酒家小楼

桃花如烧酒如油，缓辔郊原当出游。微倦放教成午梦，宿酲留得伴春愁。远途始悟乾坤大，晚节偏惊岁月道。记取清明果州路，半天高柳小青楼。

送刘戒之东归

去国三年恨未平，东城况复送君行。难凭魂梦寻言笑，空向除书见姓名。残日半竿斜谷路，西风万里玉关情。兰台粉署朝回晚，肯记粗官数寄声。○五六句言迹今虽在斜谷，情已若出玉关也。

寄邓公寿

高标瑶树与琼林，灵府清寒出苦吟。海内十年求识面，江边一见即论心。纷纷俗子常成市，亹亹微言孰赏音。闻道南池梅最早，要君携手试同寻。

简章德茂

殊方邂逅岂无缘，世事多乖复怅然。造物无情吾辈老，古人不死此心传。冷云黯黯朝横栈，红叶萧萧夜满船。个里约君同著句，不应输与灞桥边。

阆中作

残年作客遍天涯，下马长亭便似家。三叠凄凉渭城曲，数枝闲澹阆中花。襞笺授管相逢晚，理鬓熏衣一笑哗。俱是邯郸枕中梦，坠鞭不用忆京华。

挽住征衣为濯尘，阆州斋酿绝芳醇。莺花旧识非生客，山水曾游是故人。遨乐无时冠巴蜀，语音渐正带咸秦。平生剩有寻梅债，作意城南看小春。

驿亭小憩遣兴

淡日微云共陆离，曲阑危栈出参差。老松临道阅千载，杜宇号山连四时。汉水东流那有极，秦关北望不胜悲。邮亭下马开孤剑，老大功名颇自期。

自笑

自笑谋生事事疏，年来锥与地俱无。平章春韭秋菘味，折补天吴紫凤图。食肉定知无骨相，珥貂空白诳头颅。惟余数卷残书在，破箧萧然笑獠奴。

三泉驿舍

残钟断角度黄昏，小驿孤灯早闭门。霜气峭深摧草木，风声浩荡卷郊原。故山有约频回首，末路无归易断魂。短鬓萧萧不禁白，强排幽恨近清樽。

嘉州铺得檄遂行中夜次小柏

黄旗传檄趣归程，急服单装破夜行。肃肃霜飞当十月，离离斗转欲三更。酒消顿觉衣裘薄，驿近先看炬火迎。渭水函关元不远，着鞭无日涕空横。

归次汉中境上

云栈屏山阅月游，马蹄初喜蹋梁州。地连秦雍川原壮，水下荆扬日夜流。遗虏孱孱宁远略，孤臣耿耿独私忧。良时恐作他年恨，大散关头又一秋。

书事

生长江湖狎钓船，跨鞍塞上亦前缘。云埋废苑呼鹰处，雪暗荒郊射虎天。醪酒芳醇偏易醉，胡羊肥美了无膻。扬州虽有东归日，闭置车中定怅然。

长木晚兴

孝宗乾道八年壬辰，年四十八岁。

沮水蟠山名古今，聊将行役当登临。断桥烟雨梅花瘦，绝硐风霜槲叶深。末路清愁常滚滚，残冬急景易骎骎。故巢东望知何处，空羡归鸦解满林。

赴成都泛舟自三泉至益昌谋以明年下三峡

诗酒清狂二十年，又摩病眼看西川。心如老骥常千里，身似春蚕已再眠。暮雪乌奴停醉帽，秋风白帝放归船。飘零自是关天命，错被人呼作地仙。

宿武连县驿

平日功名浪自期，头颅到此不难知。宦情薄似秋蝉翼，乡思多于春茧丝。野店风霜俶装早，县桥灯火下程迟。鞭寒熨手戎衣窄，忽忆南山射虎时。

绵州魏成县驿有罗江东诗云芳草有情皆碍马好云无处不遮楼戏用其韵

老夫乘兴复西游，远跨秦吴万里秋。尊酒登临遍山寺，歌辞散落满江楼。孤城木叶萧萧下，古驿滩声虢虢流。未许诗人夸此地，茂林修竹忆吾州。

即事

渭水岐山不出兵，却携琴剑锦官城。醉来身外穷通小，老去人间毁誉轻。扪虱雄豪空自许，屠龙工巧竟何成。雅闻岷下多区芋，聊试寒炉玉糁羹。

登荔枝楼

平羌江水接天流，凉入帘栊已似秋。唤作主人元是客，知非吾土强登楼。闲凭曲槛常忘去，欲下危梯更小留。公事无多厨酿美，此身不负负嘉州自注：薛能诗，不负嘉州只负身。

独游城西诸僧舍

我是天公度外人，看山看水自由身。藓崖直上飞双屐，云洞前头岸幅巾。万里欲呼牛渚月，一生不受庾公尘。非无好客堪招唤，独往飘然觉更真。

晚登望云

一出修门又十年，辈流多已珥金蝉。衰如蠹叶秋先觉，愁似鳏鱼夜不眠。辇路疏槐迎驾处，苑城残日泛湖天。君恩未报身今老，徙倚危楼一泫然。

晚来烟雨暗江干，烽火遥传画角残。看镜功名空自许，上楼怀抱若为宽。青枫摇落新秋令，白发凄凉旧史官。饱见少年轻宿士，可怜随处强追欢。

醉中感怀

早岁君王记姓名，只今憔悴客边城。青衫犹是鹓行旧，白发新从剑外生。古戍旌旗秋惨淡，高城刁斗夜分明。壮心未许全消尽，醉听檀槽出塞声。

送客至江上

多事经旬不出城，今朝送客此闲行。郊原外带新晴色，人语中含乐岁声。天际敛云山尽出，江流收涨水初平。故园社友应惆怅，五岁无端弃耦耕。

深居

作吏难堪簿领迷，深居聊复学幽栖。病来酒户何妨小，老去诗名不厌低。零落野云寒傍水，霏微山雨晚成泥。自怜甫里家风在，小摘残蔬绕废畦。

八月二十二日嘉州大阅

王炎辟先生干办公事，是时当随王至嘉州。

陌上弓刀拥寓公，水边旌旆卷秋风。书生又试戎衣窄，山郡新添画角雄自注：郡旧止角四枝，近方增如式。早事枢庭虚画策，晚游幕府愧无功。草间鼠辈何劳磔，要挽天河洗洛嵩。

晓出城东

渺渺长江下估船，亭亭孤塔隐苍烟。不堪异县萧条地，更遇初寒惨澹天。巾褐已成归有约，箪瓢未足去无缘。包羞强索侏儒米，豪举何人记少年。

游修觉寺

上尽苍崖百级梯，诗囊香梳手亲携。山从飞鸟行边出，天向平芜尽处低。花落忽惊春事晚，楼高剩觉客魂迷。兴阑扫榻禅房卧，清梦还应到剡溪。

湖上笋盛出戏作长句

穿苔玳瑁簪，按行日夜待成林。养渠百尺干霄气，见我平生及物心。剩插藩篱忧玉折，豫期风雨听龙吟。明年又徙囊衣去，谁与平安报好音。

宿杜氏晨起遇雨

怪藤十围蔽白日，老木千尺干青霄。水泛戛滩竹作舫，陆行跨空绳系桥。阴阴古屋精灵语，惨惨江云蛟鳄骄。吾道非邪行至此，诸公正散紫宸朝。

东湖新竹

插棘编篱谨护持，养成寒碧映沦漪。清风掠地秋先到，赤日行天午不知。解箨时闻声簌簌，放梢初见叶离离。官闲我欲频来此，枕簟仍教到处随。

读胡基仲旧诗有感

少日飞腾翰墨场，暮年相见尚昂藏。沉沙舟畔千帆过，剪翮笼边百鸟翔。访古每思春并辔，说诗仍记夜连床。匆匆去日多于发，不独悲君亦自伤。

寓驿舍

自注：予三至成都，皆馆于是。

闲坊古驿掩朱扉，又憩空堂绽客衣。九万里中鲲白化，一千年外鹤仍归。绕庭数竹饶新笋，解带量松长旧围。惟有壁间诗句在，暗尘残墨两依依。

宴西楼

西楼遗迹尚豪雄，锦绣笙箫在半空。万里因循成久客，一年容易又秋风。烛光低映珠丽，酒晕徐添玉颊红。归路迎凉更堪爱，摩诃池上月方中。

离成都后却寄公寿子友德称

萧条常闭爵罗门，点检朋侪几个存。吾道将为天下裂，此心难与俗人言。逢时尚可还三代，掩卷何由作九原。寄语龟城旧交道，新凉殊忆共清樽。

秋思三首

大面山前秋笛清，细腰宫畔暮滩平。吴樯楚舵动归思，陇月巴云空复情。万里风尘旧朝士，百年铅椠老书生。水村渔市从今始，安用区区海内名。

巢燕成归秋景奇，颇容老子醉哦诗。山晴更觉云含态，风定闲看水弄姿。痛饮何由从次道，并游空复忆安期。天涯又作经年客，莫对青铜恨鬓丝。

西风吹叶满湖边，初换秋衣独慨然。白首有诗悲蜀道，清宵无梦到钧天。迂疏早不营三窟，流落今宁直一钱。把酒未妨余兴在，试凭丝管饯流年。

观长安城图

许国虽坚鬓已斑，山南经岁望南山。横戈上马嗟心在，穿堑环城笑虏孱。日暮风烟传陇上，秋高刁斗落云间。三秦父老应惆怅，不见王师出散关。

夜读了翁遗文有感

秋雨萧萧夜不眠，挑灯开卷意凄然。吾曹自欲期千载，世论何曾待百年。当日公卿笑迂阔，即今河洛污腥膻。阴阳消长从来事，玩易深知屡绝编自注公有《易传》。

蜀州大阅

自注：八月二十七日。

晓束戎衣一怅然，五年奔走遍穷边。平生亭障休兵日，惨淡风云阅武天。戍陇旧游真一梦，渡辽奇事付他年。刘琨晚抱闻鸡恨，安得英雄共着鞭。

秋夜怀吴中

秋夜挑灯读楚辞，昔人句句不吾欺。更堪临水登山处，正是浮家泛宅时。巴酒不能消客恨，蜀巫空解报归期。灞桥烟柳知何限，谁念行人寄一枝。

暮归马上作

石笋街头日落时，铜壶阁上角声悲。不辞与世终难合，惟恨无人粗见知。宝马俊游春浩荡，江楼豪饮夜淋漓。醉来剩欲吟梁父，千古隆中可与期。

自上清延庆归过丈人观少留

再到蓬莱路欲平，却吹长笛过青城。空山霜叶无行迹，半岭天风有啸声。细栈跨云萦峭绝，危桥飞柱插澄清。玉华更控青鸾在，要倚栏干待月明。

宿江原县东十里张氏亭子未明而起

寸廪驱人卒岁劳，一官坐失布衣高。剑南十月霜犹薄，江上五更鸡乱号。孤枕拥衾寻短梦，青灯照影着征袍。客愁相续无时断，那得并州快剪刀。

戍卒说沉黎事有感

亭障曾无阅岁宁，频闻夷落犯王灵。孤城月落冤魂哭，百里风吹战血腥。瘴重厌看茅叶赤，春残不放柳条青。焦头烂额如何补，弭患从来贵未形。

西楼夕望

夜郎城里叹途穷，赖有西楼著此翁。溪鸟孤飞寒霭外，野人参语夕阳中。苍天可恃何曾老，白发缘愁却未公。俗态十年看烂熟，不如留眼送归鸿。

晚登横溪阁

二首录一。

楼鼓声中日又斜，凭高愈觉在天涯。空桑客土生秋草，野渡虚舟集晚鸦。瘴雾不开连六诏，俚歌相答带三巴。故乡可望应添泪，莫恨云山万叠遮。

夏日过摩诃池

淳熙二年乙未，五十一岁。

乌帽翩翩白纻轻，摩诃池上试闲行。淙潺野水鸣空苑，寂历斜阳下废城。纵辔迎凉看马影，袖鞭寻句听蝉声。白头散吏元无事，却为兴亡一怆情。

喜雨

自注：五月二十二日。

黄尘赤日欲忘生，一夜新凉满锦城。雨急骤增车辙水，泥深渐壮马蹄声。蚊蝇敛迹知无地，灯火于人顿有情。市远鸡豚不须问，小畦稀甲已堪烹。

寓舍书怀

借得茅斋近筰桥，羁怀病思两无聊。春从豆蔻梢头老，日向樗蒲齿上消。丛竹晓兼风力横，高梧夜挟雨声骄。书生莫倚身常健，未画凌烟鬓已凋。

成都大阅

千步球场爽气新，西山遥见碧嶙峋。令传雪岭蓬婆外，声震秦川渭水滨。旗脚倚风时弄影，马蹄经雨不沾尘。属櫜缚挎毋多恨，久矣儒冠误此身。

书怀

万里驰驱坐一饥，自怜无计脱尘轨。身留幕府还家少，眼乱文书把酒稀。客路更逢秋色晚，故山空有梦魂归。芋羹豆饭元堪饱，错用人言恨子威。

成都书事

剑南山水尽清晖，濯锦江边天下稀。烟柳不遮楼角断，风花时傍马头飞。芼羹笋似稽山美，斫脍鱼如笠泽肥。客报城西有园卖，老夫白首欲忘归。

大城少城柳已青，东台西台雪正晴。莺花又作新年梦，丝竹常闻静夜声。废苑烟芜迎马动，清江春涨拍堤平。尊中酒满身强健，未恨飘零过此生。

自警

乳烹佛粥遽如许，菜簇春盘行及时。草木欣欣渠得意，乾坤浩浩我何私。怀材所忌多轻用，学道当从不自欺。旦暮置规君勿怪，修身三省自先师。

马上偶成

城南城北紫游缰，尽日闲行看似忙。刺水离离葛叶短，连村漠漠豆花香。夕阳有信催残角，春草无情上缭墙。我亦人间倦游者，长吟聊复怆兴亡。

春晚书怀

万里西游为觅诗，锦城更付一官痴。脱巾漉酒从人笑，拄笏看山颇自奇。疏雨池塘鱼避钓，晓莺窗户客争棋。老来怕与春为别，醉过残红满地时。

春残

石镜山前送落晖，春残回首倍依依。时平壮士无功老，乡远征人有梦归。苜蓿苗侵官道合，芜菁花入麦畦稀。倦游自笑摧颓甚，谁记飞鹰醉打围。

武担东台晚望

憔悴西窗已一翁，登高意气尚豪雄。关河霸国兴亡后，风月诗人醉醒中。病起顿惊双鬓改，春归一扫万花空。栏边徙倚君知否，直到吴天目未穷。

行武担西南村落有感

骑马悠然欲断魂，春愁满眼与谁论。市朝迁变归芜没，硐谷谽谺互吐吞。一径松楠遥见寺，数家鸡犬自成村。最怜高冢临官道，细细烟莎遍烧痕。

饭昭觉寺抵暮乃归

身堕黄尘每慨然，携儿萧散亦前缘。聊凭方外巾盂净，一洗人间匕箸膻。静院春风传浴鼓，画廊晚雨湿茶烟。潜光寮里明窗下，借我消摇过十年。

卜居

历尽人间行路难，老来要觅数年闲。供家米少因添鹤，买宅钱多为见山。池面纹生风细细，花根土润雨斑斑。借春乞火依邻里，剩酿村醪约往还。

南浮七泽吊沉湘，西溯三巴掠夜郎。自信前缘与人薄，每求宽地寄吾狂。雪山水作中味，蒙顶茶如正焙香。倘有把茅端可老，不须辛苦念还乡。

书叹

早得虚名翰墨林，谢归忽已岁时侵。春郊射雉朝盘马，秋院焚香夜弄琴。病酒闭门常兀兀，哦诗袖手久情情。浮沉不是忘经世，后有仁人识此心。

次韵范文渊

箪瓢气已压膏粱，不傍朱门味更长。细看高人忘宠辱，始知吾辈可怜伤。岩扃勾漏新丹灶，香火匡庐古道场。剩欲与君坚此约，他年八十鬓眉苍自注：近有术者言仆寿过八十。

过野人家有感

纵辔江皋送夕晖，谁家井臼映荆扉。隔篱犬吠窥人过，满箔蚕饥待叶归自注：吴人直谓桑曰叶。世态十年看烂熟，家山万里梦依稀。躬耕本是英雄事，老死南阳未必非。

闲中偶题

楚泽巴山岁岁忙，今年睡足向禅房。只知闲味如茶永，不放羁愁似草长。架上汉书那复看，床头周易亦相忘。客来拈起清谈麈，且破西窗半篆香。

久矣云衢敛羽翰，退飞更觉一枝安。七千里外新闲客，十五年前旧史官。花底清歌春载酒，江边明月夜投竿。痴顽直为多便事，莫怪胸怀抵死宽。

病起书怀

病骨支离纱帽宽，孤臣万里客江干。位卑未敢忘忧国，事定犹须待阖棺。天地神灵扶庙社，京华父老望和銮。出师一表通今古，夜半挑灯更细看。

酒酣看剑凛生风，身是天涯一秃翁。扪虱剧谈空自许，闻鸡浩叹与谁同。玉关岁晚无来使，沙苑春生有去鸿。人寿定非金石永，可令虚死蜀山中。

客自凤州来言岐雍间事怅然有感

表里山河古帝京，逆胡数尽固当平。千门未报甘泉火，万耦方观渭上耕。前日已传天狗堕，今年宁许佛貍生。会须一洗儒酸态，猎罢南山夜下营。

月下醉题

黄鹄飞鸣未免饥，此身自笑欲何之。闭门种菜英雄老，弹铗思鱼富贵迟。生拟人山随李广，死当穿冢近要离。一樽强醉南楼月，感慨长吟恐过悲。

蒙恩奉祠桐柏

少年曾缀紫宸班，晚落危途九折艰。罪大初闻收郡印，恩宽俄许领家山。羁鸿但自思烟渚，病骥宁容著帝闲。回首觚棱渺何处，从今常寄梦魂间。

和范待制秋兴

范待制名成大，号石湖。

策策桐飘已半空，啼将渐觉近房栊。一生不作牛衣泣，万事从渠马耳风。名姓已甘黄纸外，光阴全付绿尊中。门前剥啄谁相觅，贺我今年号放翁范石湖帅蜀时，先生为参议官，以文字交，不拘礼法，人讥其颓放，因自号放翁。

睡脸余痕印枕纹，秋衾微润覆炉熏。井梧摇落先霜尽，衣杵凄凉带月闻。佛屋纱灯明小像，经奁鱼蠹蚀真文。身如病骥惟思卧，谁许能空万马群。

山泽沉冥气尚豪，鬓丝未遽叹萧骚。已忘海运鲲鹏化，那计风微燕雀高。万里客魂迷楚峡，五更归梦隔胥涛。故知有酒当勤醉，自古宁闻死可逃。

岁暮感怀

征尘十载暗戎衣，虚负名山采药期。少日覆毡曾草檄，即今横槊尚能诗。昏昏杀气秋登陇，飒飒飞霜夜出师。会有英豪能共此，镜中未用叹吾衰。

万里桥江上习射

坡陇如涛东北倾，胡床看射及春晴。风和渐减雕弓力，野迥遥闻羽箭声。天上搀枪端可落，草间狐兔不须惊。丈夫未死谁能料，一笴他年下百城。

和范舍人病后二诗末章兼呈张正字

放衙元不为春酲，澹荡江天气未清。欲赏园花先梦到，忽闻檐雨定心惊。香云不动熏笼暖，蜡泪成堆斗帐明。关陇宿兵胡未灭，祝公垂意在尊生。

士生不及庆历初，下方元祐当勿疏。请看蛟龙得云雨，岂比鸟雀驯阶除。舍人起视北门草，学士归著东观书。剑外老农亦吐气，酿酒畦花常晏如。

登剑南西川门感怀

自古高楼伤客情，更堪万里望吴京。故人不见暮云合，客子欲归春水生。瘴疠连年须药石，退藏无地著柴荆。诸公勉画平戎策，投老深思看太平。

宿上清宫

永夜寥寥憩上清，下听万壑度松声。星辰顿觉去人近，风雨何曾败月明。早岁文辞妨至道，中年忧患博虚名。一庵倘许西峰住，常就巢仙问养生。

野步至青羊宫偶怀前年尝剧饮于此

锦官门外曳枯筇，此地天教著放翁。万事元无工拙处，一官已付有无中。孥云柏树瘦蛟立，绕郭江流清镜空。欲把酒杯终觉懒，缓歌曾醉落花风。

感秋

西风繁杵捣征衣，客子关情正此时。万事从初聊复尔，百年强半欲何之。画堂蟋蟀怨清夜，金井梧桐辞故枝。一枕凄凉眠不得，呼灯起作感秋诗。

绝胜亭

蜀汉羁游岁月侵，京华乖隔少来音。登临忽据三江会，飞动从来万里心。地胜顿惊诗律壮，气增不怕酒杯深。一琴一剑白云外，挥手下山何处寻。

猎罢夜饮示独孤生三首

客途孤愤只君知，不作儿曹怨别离。报国虽思包马革，爱身未忍货羊皮。呼鹰小猎新霜后，弹剑长歌夜雨时。感慨却愁伤壮志，倒瓶浊酒洗余悲。

关辅何时一战收，蜀郊且复猎清秋。洗空狡穴银头鹘，突过重城玉腕骝。贼势已衰真大庆，士心未振尚私忧。一樽共讲平戎策，勿为飞鸢念少游。

白袍如雪宝刀横，醉上银鞍身更轻。帖草角鹰掀兔窟，凭风羽箭作鸱鸣。关河可使成南北，豪杰谁堪共死生。欲疏万言投魏阙，灯前揽笔涕先倾。

秋晚登城北门

幅巾藜杖北城头，卷地西风满眼愁。一点烽传散关信，两行雁带杜陵秋。山河兴废供搔首，身世安危人倚楼。横槊赋诗非复昔，梦魂犹绕古梁州。

夜饮

引剑酣歌亦壮哉，要君共覆手中杯。秋鸿阵密横江去，暮角声酣战雨来。莫恨皇天无老眼，请看白骨有青苔。中年倍觉流光速，行矣西郊又见梅。

病酒述怀

闲处天教著放翁，草庐高卧筰桥东。数茎白发悲秋后，一盏青灯病酒中。李广射归关月堕，刘琨啸罢塞云空。古人意气凭君看，不待功成固已雄。

江楼醉中作

淋漓百榼宴江楼，秉烛挥毫气尚遒。天上但闻星主酒，人间宁有地埋忧。生希李广名飞将，死慕刘伶赠醉侯。戏语佳人频一笑，锦城已是六年留。

曳策

慈竹萧森拱废台，醉归曳策一徘徊。纷纷落日牛羊下，黯黯长空霰雪来。三峡猿催清泪落，两京梅傍战尘开。客怀已是凄凉甚，更听城头画角哀。

醉中出西门偶书

淳熙四年丁酉，五十三岁。

古寺闲房闭寂寥，几年耽酒负公朝。青山是处可埋骨，白发向人羞折腰。末路自悲终老蜀，少年常愿从征辽。醉来挟箭西郊去，极目寒芜雉兔骄。

叹息

国家图箓合中兴，叹息吾宁粥饭僧。卖剑买牛衰可笑，坏裳为祷老犹能。晓过射圃云藏垒，夜读兵书雨洒灯。安得龙煤八千骑，要令穷虏畏飞腾。

客愁

骑马出门无所诣，端居正尔客愁侵。苍颜白发入衰境，黄卷青灯空苦心。天下极知须隽杰，书生何恨死山林。消磨未尽胸中事，梁甫时时尚一吟。

倚楼

减尽朱颜白发新，高楼徙倚默伤神。未酬马上功名愿，已是人间老大身。太史周南方卧疾，拾遗剑外又逢春。一杯且为江山醉，百万呼卢迹已陈。

南定楼遇急雨

自《晚泊》至此，皆久客蜀中之诗。

行遍梁州到益州，今年又作度泸游。江山重复争供眼，风雨纵横乱入楼。人语朱离逢峒獠，棹歌欺乃下吴舟。天涯住稳归心懒，登览茫然却欲愁。

风顺舟行甚疾戏书

此下自叙州出蜀之诗。

昔者远戍南山边，军中无事酒如川。呼卢喝雉连暮夜，击兔伐狐穷岁年。壮士春芜卧白骨，老夫晨镜悲华颠。可怜使气尚未减，打鼓顺流千斛船。

峡州东山

淳熙五年戊戌，五十四岁。

十年不踏东山路，今日重为放浪行。老矣判无黄鹄举，归哉惟有白鸥盟。新秧刺水农家乐，修竹环溪客眼明。已驾巾车仍小驻，绿萝亭下听莺声。

初发夷陵

雷动江边鼓吹雄，百滩过尽失途穷。山平水远苍茫外，地辟天开指顾中。俊鹘横飞遥掠岸，大鱼腾出欲凌空。今朝喜处君知否，三丈黄旗舞便风。

泊公安县

秦关蜀道何辽哉，公安渡头今始回。无穷江水与天接，不断海风吹月来。船窗帘卷萤火闹，沙渚露下花开。少年许国忽衰老，心折舵楼长笛哀。

南楼

十年不把武昌酒，此日阑边感慨深。舟楫纷纷南复北，山川莽莽古犹今。登临壮士兴怀地，忠义孤臣许国心。倚杖黯然斜照晚，秦吴万里入长吟。

黄鹤楼

手把仙人绿玉枝，吾行忽及早秋期。苍龙阙角归何晚，黄鹤楼中醉不知。江汉交流波渺渺，晋唐遗迹草离离。平生最喜听长笛，裂石穿云何处吹。

舟中偶书

老子西游万里回，江行长夏亦佳哉。昼眠初起报茶熟，宿酒半醒闻雨来。汉口船开催叠鼓，淮南帆落亚高桅。四方本是丈夫事，白首自怜心未灰。

舟行蕲黄间雨霁得便风有感

天青云白十分晴，帆饱舟轻尽日行。江底鱼龙贪昼睡，淮南草木借秋声。好山缥缈何由住，华发萧条只自惊。莫怪时人笑疏懒，宦情元不似诗情。

初见庐山

从军忆在梁州日，心拟西征草捷书。铁马但思经太华，布帆何意拂匡庐。计谋落落知谁许，功业悠悠定已疏。尚喜东林寻旧社，月明清露湿芙蕖。

六月十四日宿东林寺

先生自蜀归，迁江西常平，提举江西水灾。出峡后，舟过荆州、武昌，自九江登岸赴南昌，故经过东林寺。

看尽江湖千万峰，不嫌云梦芥吾胸。戏招西塞山前月，来听东林寺里钟。远客岂知今再到先生昔尝判隆兴府，故曰“今再到”，老僧能记昔相逢。虚窗熟睡谁惊觉，野碓无人夜自舂。

过采石有感

先生至江西不久，即召还与祠，又出江，自小孤、金陵至浙江还家，故过采石。

短衣射虎早霜天，叹息南山又七年。唾手每思双羽箭，快心初见万楼船。平波漫漫看浮马，高柳阴阴听乱蝉。明日重寻石头路，醉鞍谁与共联翩。

登赏心亭

蜀栈秦关岁月道，今年乘兴却东游。全家稳下黄牛峡，半醉来寻白鹭洲。黯黯江云瓜步雨，萧萧木叶石城秋。孤臣老抱忧时意，欲请迁都涕已流。

将至京口

卧听金山古寺钟，三巴昨梦已成空。船头坎坎回帆鼓，旗尾舒舒下水风。城角危楼晴霭碧，林间双塔夕阳红。铜瓶愁汲中濡水，不见茶山九十翁自注：顷在京口，尝取中水寄曾文清公。

归云门

自蜀归来，至是还越抵家矣。

万里归来值岁丰，解装乡墅乐无穷。甑炊饱雨湖菱紫，蔑络迎霜野柿红。坏壁尘埃寻醉墨，孤灯饼饵对邻翁。微官行矣闽山去《宋史》先生本传，但载自江西召还与祠，即起知严州，不载闽山微官之事，又寄千岩梦想中。

湖村秋晓

剑阁秦山不计年，却寻剡曲故依然。尽收事业渔舟里，全付光阴酒榼边。平野晓闻孤唳鹤，澄湖秋浸四垂天。九关虎豹君休问，已向人间得地仙。

梦至成都怅然有作

春风小陌锦城西，翠箔珠帘客意迷。下尽牙筹闲纵博，刻残画烛戏分题。紫氍毹暖帐中醉，红叱拨骄花外嘶。孤梦凄凉身万里，令人憎杀五更鸡。

宦途元不羡飞腾，锦里豪华压五陵。红袖引行游玉局，华灯围坐醉金绳。阶前汗血洮河马，架上霜毛海国鹰。世事转头谁料得，一官南去冷如冰。

衢州道中作

耿耿孤忠不自胜，南来清梦绕觚棱。驿门上马千峰雪，寺壁题诗一砚冰。疾病时时须药物，衰迟处处少交朋。无情最恨寒沙雁，不为愁人说杜陵。

宿鱼梁驿五鼓起行有感

忆从南郑客成都，身健官闲一事无。分骑霜天伐狐兔，张灯雪夜掷枭卢。百忧忽堕新衰境，一笑难寻旧酒徒。投宿鱼梁溪绕屋，五更听雨拥篝炉。

少时谈舌坐生风，管葛奇才自许同。闭户著书千古计，变名学剑十年功。酒醒顿觉狂堪笑，睡起方知梦本空。他日故人能忆我，葛仙矶畔觅渔翁。

夜坐偶书

衰发萧疏雪满簪，暮年光景易骎骎。已甘身作沟中断，不愿人知爨下音。病鹤摧颓分薄俸，悲蛩断续和微吟。向来误有功名念，欲挽天河洗此心。

自咏

游戏人间岁月多，痴顽将奈此翁何。放开绳箠牛初熟，照破乾坤镜未磨。日落苔矶闲把钓，雨余蓬舵乱堆蓑。明朝不见知何处，又向江湖醉踏歌。

客意

山行曳杖水孥舟，走遍茫茫禹画州。蝴蝶梦魂常是客，芭蕉身世不禁秋。早因食少妨高卧，晚忆茶甘作远游。龙焙一尝端可去，无心更为荔枝留。

忆山南

貂裘宝马梁州日，盘槊横戈一世雄。怒虎吼山争雪刃，惊鸿出塞避雕弓。朝陪策画清油里，暮醉笙歌锦幄中。老去据鞍犹矍铄，君王何日伐辽东。

醉墨淋漓酒百杯，辕门山色碧崔嵬。打球骏马千金买，切玉名刀万里来。结客渔阳时遣简，踏营渭北夜衔枚。十年一梦今谁记，闲置车中只自哀。

追感梁益旧游有作

西游万里倚朱颜，肯放尊前一笑悭。蜀苑妓围欺夜雪，梁州猎火满秋山。晚途忽堕尘埃里，乐事浑疑梦寐间。浮世变迁君勿叹，剧谈犹足诧乡关。

奏乞奉祠留衢州皇华馆待命

先生自建安至铅山、玉山、常山，遂达衢州。

世念萧然冷欲冰，更堪衰与病相乘。从来幸有不材木，此去真为无事僧。耐辱岂惟容唾面，寡言端拟学铭膺。尚余一事犹豪举，醉后龙蛇满剡藤。

寓馆晚兴

随牒人间不自怜，衢州孤驿更萧然。百年细数半行路，万事不如长醉眠。发短经秋真种种，腹宽耐事只便便。晚窗商略唯当饮，安得黄花到眼边。

三月二十一日作

淳熙七年庚子，五十六岁。

蹴踘墙东一市哗，秋千楼外两旗斜。及时小雨放桐叶，无赖余寒开楝花。明月吹笙思蜀苑，软尘骑马梦京华。欢情减尽朱颜改，节物催人只自嗟。

与黎道士小饮偶言及曾文清公慨然有感

临川税驾忽数月，嗜睡爱闲常闭门。君诗始惬病僧意，吾道难为俗人言。秋雨凄凄黄叶寺，春风酣酣绿树村。曾公九原不可作，一尊破涕诵招魂。

夜意

洒地移床曲槛前，葛衣萧爽接偏。庭空秋近露沾草，月落夜阑星满天。静待微风停素扇，旋消残酒澈寒泉。翛然自与氛埃远，安用骑鲸学水仙。

初秋

湿萤相逐照高栋，又见一年风露秋。流落江湖常踽踽，扫平河洛转悠悠。簿书终日了官事，尊酒何时宽客愁。拟倩天风吹梦去，浩歌起舞散花楼。

别杨秀才

岁暮江头又语离，淡烟衰草不胜悲。俗人愦愦宁知子，心事悠悠欲语谁。灯暗想倾浇闷酒，路长应和赠行诗。人生但要身强健，一笑相从自有时。

行至严州寿昌县界得请许免入奏仍除外官感恩述怀

先生自蜀归山阴，后一出官于建安，再官于抚州。自抚州谢事，后至高安一行，又还至严州，得免入奏之命，从此又归山阴矣。集中为第十及十一、十二卷诸诗，此所抄仅七律十余首，故不能评其行踪。

晓传尺一到江村，拜起朝衣渍泪痕。敢憾帝城如日远，喜闻天语似春温。翰林惟奉还山诏，湘水空招去国魂。圣主恩深何力报，时从天末望修门。

新筑山亭戏作

淳熙八年辛丑，五十七岁。

危槛凌风出半空，怪奇造化欲无功。天垂缭白萦青外，人在纷红骇绿中。日月匆匆双转毂，古今杳杳一飞鸿。酒酣独卧林间石，未许尘寰识此翁。

自咏

三十年前接俊游，即今身世寄沧洲。俚声不办谐韶頀，暮气宁能彻斗牛。绿酒可人消永日，黄鹂多事管闲愁。吹笙跨鹤何时去，剩欲平章太华秋。

感秋

南山射虎漫豪雄，投老还乡一秃翁。世味扫除和蜡尽，生涯零落并锥空。秋惊蠹叶凋残绿，病著衰颜失旧红。笠泽松陵家世事，一竿惟是待西风。

冬暖颇有春意追忆成都昔游怅然有作

濯锦江边罨画楼，金鞭曾护犊车游。纷纷万事反乎覆，落落一身淹此留。刻烛赋诗空入梦，倾家酿酒不供愁。探春歌吹应如昨，亦有朋侪记我不。

冬夜不寐至四鼓起作此诗

秦吴万里车辙遍，重到故乡如隔生。岁晚酒边身老大，夜阑枕畔书纵横。残灯无焰穴鼠出，槁叶有声村犬行。八十将军能灭虏，白头吾欲事功名自注：高丽有谶云：当有八十老将平之。李英公实膺是谶。

夜饮示坐中

胡雁叫群寒夜长，峥嵘北斗天中央。达人大观眇万物，烈士壮心怀四方。纵酒长鲸渴吞海，草书瘦蔓饱经霜。付君诗卷好收拾，后五百年无此狂。

独孤生策字景略河中人工文善射喜击剑一世奇士也有自峡中来者言其死于忠涪间感涕赋诗

忆昨骑驴入蜀关，旗亭邂逅一开颜。气钟太华中条秀，文在先秦两汉间。宝剑凭谁占斗气，名驹竟失养天闲。身今老病投空谷，回首东风涕自潸。

夜泊水村

淳熙壬寅，五十八岁。

腰间羽箭久凋零，太息燕然未勒铭。老子犹堪绝大漠，诸君何至泣新亭。一身报国有万死，双鬓向人无再青。记取江湖泊船处，卧闻新雁落寒汀。

夜步庭下有感

夜绕庭中百匝行，秋风传漏忽三更。星辰北拱疏还密，河汉西流纵复横。惊鹊绕枝栖不稳，冷萤穿竹远犹明。书生老抱平戎志，有泪如江未敢倾。

题酒家壁

明主何曾弃不才，书生飘泊自堪哀。烟波东尽江湖远，云栈西从陇蜀回。宿雨送寒秋欲晚，积衰成病老初来。酒香菰脆丹枫岸，强遣樽前笑口开。

幽居感怀

淳熙十年癸卯，五十九岁。

偶傍枫林结数缘，东归也复度流年。汀洲雁下依残水，墟里人行破夕烟。十月风霜欺客枕，五更鼓角满江天。散关清渭应如昨，回首功名一怆然。

自若耶溪舟行杭镜湖而归

换马亭前烟火微，斗牛桥畔行人稀。云山惨澹少颜色，霜日青薄无光辉。新酒成桑正落，美人信断雁空归。高楼何处吹长笛，清泪无端又湿衣。

游山归偶赋

此生本寄一浮沤，归卧茅茨又四秋。习气未除惟痛饮，幻躯偶健且闲游。买蓑山县云藏市，横笛江城月满楼。与世沉浮最安乐，莫思将相快恩仇。

苦寒

冻砚时能出苦吟，浊醪亦复慰孤斟。谁知冰雪凝严候，自是乾坤爱育心。疠鬼尽驱人意乐，遗蝗一洗麦根深。但嫌景短妨书课，栖鸟纷纷又满林。

冬夜月下作

造物宁能困此翁，浩歌庭下答松风。煌煌斗柄插天北，焰焰月轮生海东。皂纛黄旗都护府，峨冠长剑大明宫。功名晚遂从来事，白首江湖未叹穷。

感愤

今皇神武是周宣，谁赋南征北伐篇。四海一家天历数，两河百郡宋山川。诸公尚守和亲策，志士虚捐少壮年。京洛雪消春又动，永昌陵上草芊芊。

塞上

塞上今年有事宜，将军承诏出全师。精金错落八尺马，刺绣鲜明五丈旗。上谷飞弧传号令，萧关积石列城陴。不应幕府无班固，早晚燕然刻颂诗。

囚山

垣屋参差绿树边，囚山光景饯华颠。平川极目思秦地，大泽浮空忆楚天。刺虎射麋俱已矣，举杯开剑忽凄然。此生终遣英雄笑，棘没铜驼六十年。

夏日小宴

甲辰，六十岁。

横吹铜笛苍龙声，双奏玉笙丹凤呜。已判百年终醉死，要将一笑压愁生。旋移画舫破山影，高卷朱帘延月明。试问炎歊在何许，夜阑翻怯葛衣轻。

闻虏政衰乱扫荡有期喜成口号

正朔今年被百蛮，遥知喜色动天颜。风雷传号临春水，貔虎移军过玉关。博士已成封禅草，单于将就会朝班。孤臣老抱周南憾，壮观空存梦想间。

遗虏游魂岂足忧，汉家方运幄中筹。天开地辟逢千载，雷动风行遍九州。刁斗令严青海夜，旌旗色照铁关秋。功名自是英豪事，不用君王万户侯。

山寺

寺门压石危欲崩，槎牙老松挂苍藤。风传上方出定磬，雨暗古殿长明灯。宿林野鹘惊复起，争栗山童呼不鹰。溪南闻道更幽绝，明日裂布缝行縢。

野饮

青山千载老英雄，浊酒三杯失厄穷。访古颓垣荒堑里，觅交屠狗卖浆中。平堤渐放春芜绿，细浪遥翻夕照红。已把残年付天地，骑牛吹笛伴村童。

独酌有怀南郑

忆从蟠冢涉南沮，笳鼓声酣醉胆粗。投笔书生古来有，从军乐事世间无。秋风逐虎花叱拨，夜雪射熊金仆姑。白首功名元未晚，笑人四十叹头颅。

夜步

市人莫笑雪蒙头，北陌南阡信脚游。风递钟声云外寺，水摇灯影酒家楼。鹤归辽海逾千岁，枫落吴江又一秋。却掩船扉耿无寐，半窗落月照清愁。

偶读山谷老境五十六翁之句作六十二翁吟

三百里湖水接天，六十二翁身刺船。饭足便休慵念禄，丹成不服怕登仙。胸中浩浩了无物，世上纷纷徒可怜。但有青钱沽白酒，犹堪醉倒落梅前。

书愤

早岁那知世事艰，中原北望气如山。楼船夜雪瓜洲渡，铁马秋风大散关。塞上长城空白许，镜中衰鬓已先斑。出师一表真名世，千载谁堪伯仲间。

临安春雨初霁

世味年来薄似纱，谁令骑马客京华。小楼一夜听春雨，深巷明朝卖杏花。矮纸斜行闲作草，晴窗细乳戏分茶。素衣莫起风尘叹，犹及清明可到家先生还自蜀中，一为江西常平，即归山阴数年，今始入朝，旋即还山。此诗之末句已决矣。考其时，当在孝宗淳熙十三年丙午之春。

小舟过御园

圣主忧民罢露台，春风别苑昼常开。尽除曼衍鱼龙戏，不禁刍荛雉兔来。水鸟避人横翠霭，宫花经雨委苍苔。残年自喜身强健，又作清都梦一回。

水殿西头起砌台，绿杨闹处杏花开。箫韶本与人同乐，羽卫才闻岁一来。鹢首波生涵藻荇，金铺雨后上莓苔。远臣侍宴应无日，目断尧云到晚回。

还家

富贵元须早致身，白头岂复市朝人。数声鹎呼残梦，一架酴醾送晚春。叠嶂出云明客眼，澄江涨雨濯京尘。逢人枉道哦诗瘦，下语今年尚未亲。

天津桥上醉骑驴，一锦囊诗一束书。作客况当多病后，还家已过暮春初三月即归，计先生在京不过月余。泥深村巷人谁顾，草满园畦手自锄。不为衰迟思屏迹，此心元向利名疏。

夜行玉笥樵风之间宿龙瑞

野店溪桥供晚饷，吟边醉里弄春风。马行缺月黄昏后，钟下乱山空翠中。名宦不辞成寂寂，岁时惟憾去匆匆。颇闻禹穴遗书在，安得高人与细穷。

题斋壁

淳熙十三年丙午，六十二岁。

二十余年此结茆，园公溪父日论交。风翻半浦乱荷背，雨放一林新笋梢。隔叶晚莺啼谷口，唼花雏鸭聚塘坳。出门行罢还无事，借得丹经手自抄。

四顾茫茫水接天，幽居真个似乘船。月窗竹影连栖鹊，露井桐声带断蝉。甘寝每憎茶作祟，清狂直以酒为仙。形骸那得常羁束，六十年来又二年。

舴艋为家一老翁，阳狂羞与俗人同。梦回菱曲渔歌里，身寄洲蓼浦中。断简尘埃存治道，高丘草棘闭英雄。旗亭村酒何劳醉，聊豁平生芥蒂胸。

稽山千载翠依然，著我山前一钓船。瓜蔓水平芳草岸，鱼鳞云衬夕阳天。出从父老观秧马，归伴儿童放纸鸢。君看此翁闲适处，不应便谓世无仙。

官居戏咏

先生于丙午秋知严州。

万里飘然似断蓬，桐庐江上又秋风。判余牍尾栖鸦湿，衙退庭中立雁空。灯火市楼知酒贱，歌呼村里觉年丰。谁言病守无欢意，也与他人一笑同。

说著功名即自羞，暮年世味转悠悠。一庭落叶楸梧老，万里悲风鼓角秋。怀绶不为明日计，登楼且散异乡愁。渔舟大似非凡子，能拣溪山胜处留。

城头闲倚一枝藤，病起清羸不自胜。衙鼓有期催晚坐，绦铃无赖唤晨兴。爱书习气嗟犹在，寡过工夫愧未能。寂寞已无台省梦，诸公衮衮自飞腾。

登北榭

绕城山作翠涛倾，底事文书日有程。无溷我为挥吏散，独登楼去看云生。香浮鼻观煎茶熟，喜动眉间炼句成。莫笑衰翁淡生活，他年犹得配玄英自注：方干有《千峰榭》诗。

秋夜闻雨

香断灯昏小幌深，不堪病里值秋霖。惊回万里关河梦，滴碎孤臣犬马心。清似钓船闻急濑，悲于静院听繁砧。玉峰老去情怀恶，稳受千茎雪鬓侵自注：韩致光诗云：“不知短发能多少，一滴秋霖白一茎。”。

自咏

钝似窗间十月蝇，淡如世外一孤僧。心劳抚字虽亡补，笔判虚空却粗能。厌见文书衔客袖，但思蔬水曲吾肱。何时却宿云门寺，静听霜钟对佛灯。

醉中戏作

当年买酒醉新丰，豪士相期意气中。插羽军书立谈办，如山铁骑一麾空。玉关久付清宵梦，笠泽今成白发翁。堪笑灯前如意舞，尚将老健压诸公。

安流亭俟客不至独坐成咏

忆昔西征鬓未霜，拾遗陈迹吊微茫。蜀江春水千帆落，禹庙空山百草香。马影斜阳经剑阁，橹声清晓下瞿唐。酒徒云散无消息，水榭凭栏泪数行。

秋雨北榭作

秋风吹雨到江渍，小阁疏帘晓色分。津吏报增三尺水，山僧归人万重云。飘零露井无桐叶，断续烟汀有雁群。了却文书早寻睡，檐声遍爱枕间闻。

病起小饮

病起新霜满鬓蓬，凭高一笑与谁同。酒如渌静春江水，人有鸿荒太古风。野寺钟来夕阳外，寒山空插乱云中。一官正尔妨人乐，只合沧浪狎钓翁。

灯下阅吏牍有感

老眼今年太负渠，羲经鲁史顿成疏。一为柱后惠文吏，厌读司空城旦书。正苦雁行须束缚，不言鼠辈合诛。致君尧舜元无术，黄卷何辞饱鱼。

纵笔

闲经月下白洲，半脱风前紫绮裘。曾值东风谒鸾驾，却因南渡看龙舟。年光已付梦腾醉，天宇谁从汗漫游。莫怪又成横笛去，故人期我玉华楼自注：玉华楼在青城山丈人观。

东都宫阙郁嵯峨东都，指汴京，忍听胡儿敕勒歌。云隔江淮翔翠凤，露沾荆棘没铜驼。丹心自笑依然在，白发将如老去何。安得铁衣三万骑，为君王取旧山河。

行省当年驻陇头行省，谓蜀帅王炎辈开幕府于陇蜀，腐儒随牒亦西游。千艘冲雪鱼关晓，万灶连云骆谷秋。天道难知胡更炽，神州未复士堪羞。会须沥血书封事，请报天家九世仇。

雪夜有感

狂胆轮困欲满躯，一麾谁悯滞江湖。青衫曾奏三千牍，白首犹思丈二殳。龙虎翔空瞻王气，犬羊度漠避天诛。何时冒雪趋行殿，香案前头进阵图。

读书

淳熙十四年丁未，六十三岁。

束发论交一世豪，暮年憔悴困蓬蒿。文辞博士书驴券，职事参军判马曹。病里犹须看周易，醉中亦复读离骚。若为可奈功名念，试觅并州快剪刀。

夜登千峰榭

夷甫诸人骨作尘，至今黄屋尚东巡。度兵大岘非无策，收泣新亭要有人。薄酿不浇胸垒块，壮图空负胆轮困。危楼插斗山衔月，徙倚长歌一怆神。

登千峰榭

飞观危栏缥缈中，聊将醉眼送归鸿。一生未售屠龙技，万里犹思汗马功。王衍诸人宁足责，姜维竖子自应穷。他年吊古凭高处，想见清伊照碧嵩。

秋夜登千峰榭待晓

万里秋风夜艾时，剡川孤客不胜悲。读书眼暗定谁许，忧国涕零空自知。欲坠高梧先策策，渐低北斗正离离。倚阑不觉鸡号晓，剪烛题诗寄所思。

严州大阅

铁骑森森帕首红，角声旗影夕阳中。虽惭江左繁雄郡，且看人间矍铄翁。清渭十年真昨梦，玉关万里又秋风。凭鞍撩动功名意，未憾猿惊蕙帐空。

晓游东园

药瓢藜杖合施行，独往山林已歃盟。傍水断云含暮色，拂檐高竹借秋声。痴人自作浮生梦，腐骨那须后世名。莫笑吟哦无阙日，老来未尽独诗情。

寓叹

江上霜风透敝袍，区区无奈簿书劳。衰迟始忆壮游乐，仕宦更知归卧高。人怪羊裘忘富贵，我从牛僧得贤豪。俗间问讯真成懒，有手惟堪把蟹螯。

剑外归耕梦不通，公车上疏路何从。有心求缩地万里，无羽可朝天九重。狂诵新诗驱疟鬼，醉吹横笛舞神龙。明当采药玉霄去，他日君看冰雪容。

寒夜移疾

南山北山高嶙峋，朝雨暮雨断江津。时人正作市朝梦，老子已成云水身。希世强颜心自愧，闭门谢病客生嗔。天公何日与一饱，短艇湘湖自采莼自注：湘湖在萧山县，产莼极美。

走遍天涯白发生，晚叨微禄卧山城。知章自识狂供奉，士季那容醉步兵。剧药有时携短镵，奏书无路请长缨。此心拟说还休去，付与空阶夜雨声。

述怀

尺寸虽无补县官，此心炯炯实如丹。羯胡未灭敢爱死，尊酒在前终鲜欢。亚父抱忠撞玉斗，虞人守节待皮冠。纵言老病摧颓甚，壮气犹凭后代看。

谤誉纷纷笑杀依，此身本自等虚空。大鹏境界纤尘里，旷劫年光掣电中。翻动烟霞长镵在，招呼风月一尊同。是凡是圣谁能测，试问西陵织屦翁。

到严十五晦朔郡酿不佳求于都下既不时至欲借书读之而寓公多秘不肯出无以度日殊惘惘也

桐君故隐两经秋，小院孤灯夜夜愁。名酒过于求赵璧，异书浑似借荆州。溪山胜处身难到，风月佳时事不休。安得连车载郫酿，金鞭重作浣花游。

北窗闲咏

以上淳熙十五年戊申，六十四岁。

阴阴绿树雨余香，半卷疏帘置一床。得禄仅偿赊酒券，思归新草乞祠章。古琴百衲弹清散，名帖双钩榻硬黄。夜出灞亭虽跌宕，也胜归作老冯唐。

感愤秋夜作

此时巳自严州谢事还家矣。

月昏当户树突兀，风恶满天云往来。太阿匣藏不见用，孤愤书成空白哀。吾辈赤心本贯日，昔人白骨今生苔。荣河温洛不可见，青海玉关安在哉。

反感愤

自注：明夜读前作而悲，乃复作此自解。

膊膊庭树鸡初鸣，嗈嗈天衢雁南征。百年朝露岂长久，万事浮云常变更。出处有心终有愧，圣贤无命亦无成。西畴虽薄可自力，双犊且当乘雨耕。

舟中大醉偶赋长句

过江何敢号高流，偶与俗人风马牛。画楫新摇严濑月，清尊又醉戴溪秋。壮心无复在千里，老气尚能横九州。古寺试求三丈壁，为君驱笔战蛟虬三句谓初离严州，四句谓已归山阴也。

新晴泛舟至近村偶得双鳜而归

秋风一夜老汀，剡曲稽山发兴新。青嶂会为身后冢，扁舟聊作画中人。园林摇落知寒早，父老逢迎觉意真。归舍不妨成小醉，眼明细柳贯霜鳞。

岁晚感怀

戊中年，六十四岁。

利名争夺两皆非，生世宁殊露易晞。老冉冉来谁独免，冢累累处会同归。听歌莫惜终三叠，纵猎何妨更一围。醉卧日高呼不醒，笑人霜晓束朝衣。

四鼓出嘉会门赴南郊斋宫

先生以淳熙十五年除军器少监。前有《初到行在宿监中》等诗未抄。

客游梁益半吾生，不死还能见太平。初喜梦魂朝帝所，更惊老眼看都城。九重宫阙晨霜冷，十里楼台落月明。白发苍颜君勿笑，少年惯听舜韶声。

马上作

三十年前客帝城，城南结骑尽豪英。湖山冷落悲陈迹，文字流传付后生。衰老更禁新卧病，尘埃时拂旧题名。马头风卷飞花过，又得残春一日晴。

送霍监丞出守盱眙

淮浦鳞鳞浸碧天，即今谁料作穷边。空闻瓯脱嘶胡马，不见浮屠插霁烟。亭障久安无檄到，杯觞频举有诗传。长城万里英雄事，应笑穷儒饱昼眠。

和周元吉右司过敝居追怀南郑相从之作

梁益东西六十州，大行台出北防秋。阅兵金鼓震河渭，纵猎狐兔平山丘。露布捷书天上去，军咨祭酒幄中谋。岂知今日诗来处，日落风生芦荻洲。

醉中浩歌罢戏书

此时解军器少监之职，又回山阴矣。

造物小儿如我何，还家依旧一渔蓑。穿云逸响苏门啸，卷地悲风易水过。老眼阅人真烂熟，壮心得酒旋消磨。旁观虚作穷愁想，点检霜髯却未多。

故山

功名莫苦怨天悭，一棹归来到死闲。傍水无家无好竹，卷帘是处是青山。满篮箭茁瑶簪白，压担棱梅鹤顶殷。野兴尽时尤可乐，小江烟雨趁潮还。○镜湖。

禹祠行乐盛年年，绣毂争先罨画船。十里烟波明月夜，万人歌吹早莺天。花如上苑常成市，酒似新丰不直钱。老子未须悲白发，黄公垆下且闲眠。○禹祠。

老尉鸿飞隐市门，千年犹有旧巢痕。陆生于此寓棋局，曾丈时来开酒樽。渺渺帆樯遥见海，冥冥蒲苇不知村。数僧也复投诗社，零落今无一二存。○梅山。

落硐泉奔舞玉虹，护丹松老卧苍龙。霜柑篱角寒初熟，野碓云边夜自舂。挈植人沽村市酒，打包僧趁寺楼钟。幽寻自是年来懒，枉道山灵不见容。○云门。

宿野人家

避雨来投白板扉，野人怜客不相违。林喧鸟雀栖初定，村近牛羊暮自归。土釜暖汤先濯足，豆吹火旋烘衣。老来世路浑谙尽，露宿风餐未觉非。

有感

温洛荣河拱旧京，从来人物富豪英。报仇虽有楚三户，守节得无齐二城。胡寇宁能断地脉，王师行复畅天声。凤鳞久伏应争奋，勉为明时颂太平。

舟过梅坞胡氏居爱其幽邃为赋一诗

稽山翠入家家窗，此家清绝无与双。丹葩绿树锦绣谷，清波白石玻璃江。一堤茂草有眠犊，数掩短篱无吠龙。北轩商略可散发，借与放翁倾酒缸。

自东泾度小岭闻有地可卜庵喜而有赋

小岭西南烟水间，颇闻有地百弓宽。谁其云者两黄鹄，何以报之双玉盘。竹坞未昏先晻暧，莲汀当暑亦清寒。一庵何日从吾好，会约高人共倚阑。

王给事饷玉友

散发萧然蒲苇林，马军送酒慰孤斟。江河不洗古今憾，天地能知忠义心。无侣有时邀落月，放狂连夕到横参。玉船湛湛真秋露，却憾鹅儿色尚深。

晚兴

白布裙襦退士装，短篱幽径独相羊。莎根蟋蟀催秋候，稗穗蜻蜓立晚凉。屈子所悲人尽醉，郦生常谓我非狂。知心赖有青天在，又炷中庭一夕香。

遣怀

绍熙二年辛亥，六十七岁。

许国区区不自胜，秋风空羡下鹰。青云夜叹初心误，白发朝看一倍增。积愤有时歌易水，孤忠无路哭昭陵。头颅自揣今如此，尚欲闲寻紫阁僧自注：陈希夷奇钱宣靖，复招紫阁僧相之。

新秋感事

江上清秋昨夜回，渔扉正对荻洲开。志存天下食不足，节慕古人谗愈来。风际纸鸢那解久。祭余刍狗会堪哀。萧然散发听秋雨，剩领新凉人酒杯。

北渚秋风凋白，流年冉冉默伤神。强颜未忍乞墦祭，积毁仅逃输鬼薪。半樯浮蛆初试酿，两螯斫雪又尝新。受恩自度终无报，聊为清时备隐沦。

秋思

南郑归来二十霜，背人岁月去堂堂。破裘不补知寒早，倦枕无憀厌夜长。年少若为评宿士，狂生曾是说高皇。慨然此夕江湖梦，犹绕天山古战场。

一生书剑遍天涯，两岁秋风喜在家。烂醉日倾无算酒，高眠时听属私蛙。园林夕照明丹柿，篱落初寒蔓碧花。便拟挂冠君会否，耳根不复耐喧哗。

残暑偏能著此翁，吹襟剩喜得西风。露滋小径兰苕冷，月射高梁燕户空。衰病呻吟真一洗，醉歌跌宕与谁同。从今日日增幽兴，水际先丹数叶枫。

半年闭户废登临，直自春残病至今。帐外昏灯伴孤梦，檐前寒雨滴愁心。中原形胜关河在，列圣忧勤德泽深。遥想遗民垂泣处，大梁城阙又秋砧。

雁阵横空送早寒，白头病叟住江干。风林脱叶山容瘦，霜稻登场野色宽。万里关河惊契阔，一尊邻曲话悲欢。书生饿死寻常事，那得重弹挂壁冠。

药畦蔬陇夕阳中，带落冠欹一病翁。步蹇每妨行药兴，眼昏几废读书功。露浓乍警云巢鹤，风劲先凋玉井桐。欲赋悲秋却休去，鬓丝已是满青铜。

遣怀

秋风策策冷吹衣，谢病经年昼掩扉。绝世本来希独立，刺天不复计群飞。细思万古名何用，太息九原谁与归。葬近要离非素意，富春滩畔有苔矶。

冬夜读书

霜雪纷纷满鬓毛，凋年怀抱独萧骚。房栊夜悄孤灯暗，原野风悲万木号。病卧极知趋死近，老勤犹欲与书鏖。小儿可付巾箱业，未用逢人叹不遭。

冬夜读书忽闻鸡唱

龌龊常谈笑老生，丈夫失意合躬耕。天涯怀友月千里，灯下读书鸡一鸣。事去大床空独卧，时来竖子或成名。春芜何限英雄骨，白发萧萧未用惊。

闭户

箪瓢虚道不堪忧，闭户方从造物游。安乐本因无事得，功名常忌有心求。洗除仇怨忘蛮触，收敛光芒静斗牛。儿报床头春瓮熟，人间万事转悠悠。

落魄

落魄江湖七十翁，欲持一笑与谁同。萧萧雪鬓难藏老，寂寂蓬门可讳穷。好句尚来欹枕处，壮心时在倚楼中。无涯毁誉何劳诘，骨朽人间论自公。

入城至郡圃及诸家园亭游人甚盛

老子何曾惯市尘，今朝也复入城。太平有象人人醉，造物无私处处春。九陌莺花娱病眼，一竿风月属闲身。不缘兴尽回桡早，要就湖波照角巾。

蓬莱馆午憩

驿门系马听蝉吟，翻动平生万里心。桥畔笛声催日落，城边草色带烟深。关河历历功名晚，岁月悠悠老病侵。忆戍梁州如昨日，凭栏西望一沾襟。

梦游散关渭水之间

平生望眼怯天涯，客里何堪度岁华。但憾征轮无四角，不愁归路有三叉。驿窗灯暗传秋柝，关树烟深宿暮鸦。叱犊老翁头似雪，羡渠生死不离家。

病卧

病卧东斋怕揽衣，年来真与世相违。横林蠹叶秋先觉，别浦骄云暝不归。岁月惟须付樽酒，江山竟是属渔矶。邻翁一夕成今古，愈信人生七十稀自注：村东吴翁病，一夕而卒。

晚眺

秋晚闲愁抵酒浓，试寻高处倚枯筇。云归时带雨数点，木落又添山一峰。鸣雁沙边惊客橹，行僧烟际认楼钟。个中诗思来无尽，十手传抄畏不供。

感旧

当年书剑揖三公，谈舌如云气吐虹。十丈战尘孤壮志，一簪华发醉秋风。梦回松漠榆关外，身老桑村麦野中。奇士久埋巴峡骨，灯前慷慨与谁同自注：独孤景略死于忠州十年矣。

睡觉闻儿子读书

梦回闻汝读书声，如听箫韶奏九成。且要沉酣向文史，未须辛苦慕功名。人人本性初何欠，字字微言要力行。老病自怜难预此，夜窗常负短灯檠。

步至近村

药物扶持疾渐平，布裘絮帽出柴荆。荒堤经雨多牛迹，村舍无人有碓声。数蝶弄香寒菊晚，万鸦回阵夕枫明。老翁随意闲成句，不似刘侯要取名。

默坐

巧说安能敌拙修，焚香默坐一窗幽。煌煌炎火常下照，浩浩黄河方逆流。气住神仙端可学，心虚造物本同游。绝知此事不相负，荆棘剪除梨栗秋。

遣兴

勋业如今莫系怀，开单日日学僧斋。谗深只有天堪问，忧极浑无地可埋。看镜已成双白鬓，登山犹费几青鞵。晚来诗兴谁能那，雀噪空困叶拥阶。

题老学庵壁

此生生计愈萧然，架竹苫茅只数椽。万卷古今消永日，一窗昏晓送流年。太平民乐无愁叹，衰老形枯少睡眠。唤得南村跛童子，煎茶扫地亦随缘。

亲旧书来多问近况以诗答之

耐辱推颓百不能，居然老病住庵僧。流年速似一弹指，更事多于三折肱。庭树影中闻夜汲，邻机声里对寒灯。沈诗任笔俱忘尽，酒户新来却少增。

二子

两楹梦后少真儒，毁誉徒劳岂识渠。孟子无功如管仲，扬雄有赋似相如。敬王事业知谁继，准易工夫故不疏。孤学背时空绝叹，白头穷巷抱遗书。

感旧

癸丑年，六十九岁。

忆从南郑入成都，气俗豪华海内无。故苑燕开车载酒，名姬舞罢斗量珠。浣花江路青螭舫，槎柳球场白雪驹。回首壮游真昨梦，一竿风月老南湖。

余年四十六入峡忽复二十三年感怀赋长句

当年吊古巴东峡，雪洒扁舟见早梅。宋玉宅边新酒美，巫山庙下暮猿哀。樵柯烂尽棋方剧，客甑炊成梦未回。已把痴顽敌忧患，不劳团扇念寒灰自注：刘梦得《团扇歌》曰：“当时初入君怀袖，岂念寒炉有死灰。”。

书叹

少年志欲扫胡尘，至老宁知不少伸。览镜已悲身潦倒，横戈空觉胆轮囷。生无鲍叔能知己，死有要离与卜邻。西望不须揩病眼，长安冠剑几番新。

醉题

勿笑山翁病满躯，胸中侠气未全无。双瞳遇醉犹如电，五木随呼尽作卢。代北胡儿富羊马，江南奇士出菰芦。何由亲奉平戎诏，蹴踏关中建帝都。

书愤

山河自古有乖分，京洛腥膻实未闻。剧盗曾从宗父命，遗民犹望岳家军。上天悔祸终平虏，公道何人肯散群。白首自知疏报国，尚凭精意祝炉熏自注：宗泽守东都，巨盗来归百万，号宗爷。岳家军，盖绍兴初语。

秋兴

秋风又满会稽城，有客飘然万事轻。久向林间得佳趣，不知身外有浮名。蒲萄雨足初全紫，乌桕霜前已半赪。欲把一杯终觉懒，老来怀抱为谁倾。

梦至洛中观牡丹繁丽溢目觉而有赋

两京初驾小羊车，憔悴江湖岁月赊。老去已忘天下事，梦中犹看洛阳花。妖魂艳骨千年在，朱弹金鞭一笑哗。寄语毡裘莫痴绝，祈连还汝旧风沙。

自嘲

岁月推迁万事非，放翁可笑白头痴。此生竟出古人下，有志尚如年少时。僻学固应知者少，长歌莫问和予谁。自嘲自解君毋怪，老大从人百不宜。

老怀

身见高皇再造初，名场流辈略无余。旧书科斗才存字，薄业蜗牛仅有庐。迂士岂堪新贵使，少年自与老人疏。荒园寂寂堆霜叶，抱瓮何妨日灌蔬。

初寒病中有感

楚水枫林霜露新，白头一叟正吟呻。牛衣未起王章疾，马磨何伤许靖贫。治道本来存简册，神州谁与静烟尘。新亭对泣犹稀见，况觅夷吾一辈人。

寄天封明老

浪迹天台一梦中，距今四十五秋风。胜游回首似昨日，衰病侵入成老翁。圣寺参差石桥外，仙蓬缥缈玉霄东。因君又动青鞋兴，目断千峰翠倚空。

溪上作

落日溪边杖白头，破裘不补冷飕飕。戆愚酷信纸上语，老病犹先天下忧。末俗陵迟稀独立，斯文崩坏欲横流。绍兴人物嗟谁在，空记当年接俊游。

伛偻溪头白发翁，暮年心事一枝筇。山衔落日青横野，雅起平沙黑蔽空。天下可忧非一事，书生无地效孤忠。东山七月犹关念，未忍沉浮酒盏中。

咏史

夜雨灯前感慨深，为邦一土重千金。风云未展康时略，天地能知许国心。剑忽拄颐都将相，帽曾厍耳隐山林。英雄自古常如此，君看隆中梁甫吟。

春夜读书

枉是儒冠遇太平，穷人哪许共功名。枯肠不饱三升稷，皓首犹亲二尺檠。寓世已为当去客，爱书更付未来生。夜阑抚几愁无奈，起视离离斗柄倾。

春晚村居

一事元无可得忙，悠然半醉倚胡床。牡丹枝上青春老，燕子声中白日长。身世已如风六鹢，文章仍似闰黄杨。太平有象无人识，南陌东阡捣香。

书叹

高庙衣冠月出游，中原父老泪交流。诸公谁效回天力，散吏空怀恤纬忧。雨细渔庵晨举网，月明耕陇夜驱牛。神州克复知何日，北望飞蓬万里秋。

题阳关图

谁画阳关赠别诗，断肠如在渭桥时。荒城孤驿梦千里，远水斜阳天四垂。青史功名常蹭蹬，白头襟抱足乖离。山河未复胡尘暗，一寸孤愁只自知。

闲中

闲中高趣傲羲皇，身卧维摩示病床。活眼砚凹宜墨色，长毫瓯小聚茶香。门无客至惟风月，案有书存但老庄。问我东归今几日，坐看庭树六番黄。

晨起

晨起梳头拂面丝，行年七十岂前期。此身犹著几两屐，长日惟消一局棋。空釜生鱼忍贫惯，闲门罗雀与秋宜。区区名义真当勉，正是先师戒得时。

自咏

绍熙五年甲寅，七十岁。

常记当年入洛初，华灯百万掷樗蒱。平生意薄刀笔吏，投老身为山泽臞。已罢向空书咄咄，尚能击缶和呜呜。今朝客至无寻处，正伴园丁芋区。

书室明暖终日婆娑其间倦则扶杖至小园戏作长句

放翁老手竟超然，俗子何由与作缘。百榼旧曾夸席地，一窗今复幻壶天。梦回橙在屏风曲，雨霁梅迎拄杖前。吾爱吾庐得安卧，笑人思颍忆平泉自注：李卫公忆平泉山居，欧阳公思颍，诗皆数十篇。

美睡宜人胜按摩，江南十月气犹和。重帘不卷留香久，古砚微凹聚墨多。月上忽看梅影出，风高时送雁声过。一杯太淡君休笑，牛背吾方扣角歌。

冬夜独酌

寒水茫茫浸月明，疏钟杳杳带霜清。一樽浊酒有妙理，十里荒鸡非恶声。物外虽增新跌宕，胸中未洗旧峥嵘。颓然坐睡蒲团稳，残火昏灯伴五更。

郊行夜归书触目

老翁病起厌端居，随意东西不问途。霜野草枯鹰欲下，江天云湿雁相呼。空垣破灶逃租屋，青帽红灯卖酒炉。未畏还家踏泥潦，园丁持炬小儿扶。

十一月五日夜半偶作

草径江村人迹绝，白头病卧一书生。窗间月出见梅影，枕上酒醒闻雁声。寂寞已甘千古笑，驰驱犹望两河平。后生谁记当年事，泪溅龙床请北征。

闲中书事

病过新年逐日添，清愁残醉两厌厌。惜花萎去常遮日，待燕归来始下帘。堂上清风生玉麈，涧中寒溜注铜蟾。一生留滞君休叹，意望天公本自廉。

一亩山园半亩池，流年忽逮挂冠期。卖花醉叟剶红桂，种药高僧寄玉芝。午枕为儿哦旧句，晚窗留客算残棋。登庸策免多新报，老子痴顽总不知。

感昔

三著朝冠入上都，黄封频醉渴相如。马慵立仗宁辞斥，兰偶当门敢怨锄。富贵尚思还此笏，衰残故合爱吾庐。灯前目力依然在，且尽山房万卷书。

五丈原头秋色新，当时许国欲忘身。长安之西过万里，北斗以南惟一人。往事已如辽海鹤，余年空羡葛天民。腰间白羽凋零尽，却照清溪整角巾。

登东山

漆园傲吏养生主，栗里高人归去来。俱作放翁新受用，不妨平地脱尘埃。松崖壁立临樵坞，竹径蛇蟠上啸台。送尽夕阳山更好，与君踏月浩歌回。

记九月三十日夜半梦

一梦邯郸亦壮哉，沙堤金辔络龙媒。两行画戟森朱户，十丈平桥夹绿槐。东阁群英鸣珮集，北庭大战捷旗来。太平事业方施设，谁遣晨鸡苦唤回。

蜀僧宗杰来乞诗三日不去作长句送之

看遍东南数十州，寄船却溯蜀江秋。孤云两角山亡恙，斗米三钱路不忧。万里得诗长揖去，他年挈笠再来不。放翁烂醉寻常事，莫笑黄花插满头。

老学庵

自注：予取师旷“老而学如秉烛夜行”之语名庵。

穷冬短景苦匆忙，老学庵中日自长。名誉不如心自肯，文辞终与道相妨。吾心本自同天地，俗学何知溺粃糠。已与儿曹相约定，勿为无益费年光。

枕上偶成

放臣不复望修门，身寄江头黄叶村。酒渴喜闻疏雨滴，梦回愁对一灯昏。河潼形胜宁终弃，周汉规模要细论。自憾不如云际雁，南来犹得过中原。

雨夜有怀张季长少卿

放翁虽老未忘情，独卧山村每自惊。鼎鼎百年如电速，寥寥一笑抵河清。梅初破蘸行江路，灯欲成花听雨声。正用此时思剧饮，故交零落怆余生。

忆昔

忆昔轻装万里行，水邮山驿不论程。屡经汉帝烧余栈，曾宿唐家雪外城。壮志可怜成昨梦，残年惟有事春耕。西窗忽听空阶雨，独对青灯意未平。

春思

七十老翁身退耕，可怜未减旧风情。典衣取酒那论价，秉烛看花每到明。江浦时时逢画楫，寺楼处处听新莺。此生无复阳关梦，不怕樽前唱渭城。

六月二十四日夜分梦范致能李知几尤延之同集江亭诸公请予赋诗记江湖之乐诗成而觉忘数字而已

露箬霜筠织短蓬，飘然来往淡烟中。偶经菱市寻溪友，却拣汀下钓筒。白菡萏香初过雨，红蜻蜓弱不禁风。吴中近事君知否，团扇家家画放翁。

七月二十四日作

闲拂青铜一惘然，此生应老海云边。凉飕入袂诗初就，幽鸟呼人梦不全。天上鹊归星渚冷，月中桂长露华鲜。射胡羽箭凋零尽，坐负心期四十年。

秋夜示儿辈

吴下当时薄阿蒙，岂知垂老叹途穷。秋砧巷陌昏昏月，夜烛帘栊袅袅风。缩项鳊鱼收晚钓，长腰粳米出新砻。儿曹幸可团栾语，忧患如山一笑空。

自嘲

身见绍兴初改元，百罹敢料至今存。生涯破碎余龙具，学问荒唐守兔园。独立未除还笏气，余生犹待阖棺论。北窗灯暗霜风恶，且置孤愁近酒樽。

夜坐

杳杳霜钟十里声，娟娟江月半窗明。陈编欲绝犹堪读，微火相依更有情。九曲烟云新散吏自注：时方被命再领武夷祠禄，百年铅椠老诸生。颓然待旦君无笑，尚胜闻鸡赋早行。

初拜再领祠宫之命有感

黄纸初开喜可知，追怀平昔却成悲。生当京国承平日，仕及皇家再造时。小草出山初已误，断云含雨欲何施。儿孙贺罢仍无事，却赴幽人把钓期。

书愤

庆元三年丁巳，七十三岁。

白发萧萧卧泽中，只凭天地鉴孤忠。厄穷苏武餐毡久，忧愤张巡嚼齿空。细雨春芜上林苑，颓垣夜月洛阳宫。壮心未与年俱老，死去犹能作鬼雄。

镜里流年两鬓残，寸心自许尚如丹。衰迟罢试戎衣窄，悲愤犹争宝剑寒。远戍十年临的博，壮图万里战皋兰。关河自古无穷事，谁料如今袖手看。

病中夜赋

客如病鹤卧还起，灯似孤萤阖复开。苜蓿花催春事去，梧桐叶送雨声来。荣河温洛几时复，志士仁人空自哀。但使胡尘一朝静，此身不憾死蒿莱。

书感

夺璧元知价不雠，屠龙谁信本无求。哦诗声里岁时速，忧国泪边天地秋。已欠谢安俱泛海，况无王粲与登楼。此身著处凭君记，万里烟波没白鸥。

雪夜感旧

江月亭前桦烛香，龙门阁上驮声长。乱山古驿经三折，小市孤城宿两当。晚岁犹思事鞍马，当时那信老耕桑。绿沉金锁俱尘委，雪洒寒灯泪数行。

忆昔

忆昔从戎出渭滨，壶浆马首泣遗民。夜栖高冢占星象，昼上巢车望虏尘。共道功名方迫逐，岂知老病只逡巡。灯前抚卷空流涕，何限人间失意人。

}h}十八家诗钞 卷二十五

陆放翁七律下百九十二首

自规

庆元四年戊午，七十四岁。

曲肱饮水彼何人，汝独何为厌贱贫。大节勿污千载史，少时便尽百年身。图书幸可传遗业，鸡黍何妨约近邻。今日仲秋还小雨，剩锄麦垄待新春公自注：乡人谓八月一日得雨，宜来年麦。

学书

九月十九柿叶红，闭门学书人笑翁。世间谁许一钱直，窗底自用十年功。老蔓缠松饱霜雪，瘦蛟出海挈虚空。即今讥评何足道，后五百年言自公。

书喜

水际柴荆键不开，野人相觅漫敲推。寒鸦阵黑疑云过，老木声酣认雨来。酒价日低常得醉，官租时办不劳催。平生未省如今乐，却笑旁观误见哀。

今年端的是丰穰，十里家家喜欲狂。俗美农夫知让畔，化行蚕妇不争桑。酒坊饮客朝成市，佛庙村伶夜作场。身是闲人新病愈，剩移霜菊待重阳。

满川秋获重赖肩，拾穗儿童拥道边。夜夜江村无吠犬，家家市步有新船。夺攘不复忧山越，安乐浑疑是地仙。惟有衰翁最知达，避胡犹记建炎年。

病中排闷

面骨峥嵘鬓雪新，承平版籍有遗民自注：予生于宣和中。心虽愿继无传学，力不能支已废身。开卷眼昏如隔雾，拥炉肺渴欲生尘。老庞亦有儿孙念，付与天公不问人。

吴体寄张季长

九月十月天雨霜，江南剑南途路长。平生故人阻携手，万里一书空断肠。人生强健已难恃，世事变迁那可常。两家子孙各长大，他年穷达毋相忘。

书感

常记当年赋子虚，公卿交口荐相如。岂知鹤发残年叟，犹读蝇头细字书。出处幸逃千载笑，功名从负此心初。荒园落叶纷如积，日暮归来自荷锄。

舍北晚步

漠漠炊烟村远近，冬冬傩鼓埭西东。三叉古路残芜里，一曲清江淡霭中。外物已忘如弃屣，老身无伴等羁鸿。天寒寂寞篱门晚，又见浮生一岁穷。

予数年不至城府丁巳火后今始见之

庆元五年己未，七十五岁。

陈迹关心已自悲，劫灰满眼更增欷。山川壮丽昔无敌，城郭萧条今已非。窣堵招提俱昨梦，祝融回禄尚余威。故交减尽新知少，纵保桑榆谁与归。

五月七日拜致仕敕口号

剡曲东归日醉眠，冰衔屡忝武夷仙。恩如长假容居里，官似分司不限年。一札疏荣驰厩置，两儿扶拜望云天。坐縻半俸犹多愧，月费公朝二万钱。

黄纸东来墨未干，孤臣恩许挂朝冠。小儿扶出迎门拜，邻舍相呼拥路观。自首奉身归畎亩，清宵无梦接鹓鸾。从今剩把花前酒，忧患都空量自宽。

书懒

此身不觉老侵寻，残发萧萧雪满簪。那有新诗书触目，亦无闲话问安心。塞垣西戍茫如梦，省户东归病至今。一懒便知生世了，午窗酣枕敌千金。

村东晚眺

两首录其二。

饱食无营过暮年，筇枝到处一萧然。清秋欲近露沾草，新月未高星满天。远火微茫沽酒市，丛蒲窸窣钓鱼船。哦诗每感工夫少，又废西窗半夜眠。

陈阜卿先生为两浙转运司考试官时秦丞相孙以右文殿修撰来就试直欲首送阜卿得予文卷擢置第一秦氏大怒予明年既显黜先生亦几蹈危机偶秦公薨遂已予晚岁料理故书得先生手帖追感平昔作长句以识其事不知衰涕之集也

冀北当年浩莫分，斯人一顾每空群。国家科第与风汉，天下英雄惟使君。后进何人知大老，横流无地寄斯文。自怜衰钝辜真赏，犹窃虚名海内闻。

晓赋

八月江湖风露秋，时闻脱叶下梧楸。离离斗柄西南指，烂烂天河今古流。人语正欢过古埭自注：湖桑埭五更闻挽船声喧甚，角声三弄下谯楼。百城已共丰年乐，一老犹怀卒岁忧。

游近山

羸病知难赋远游，尚寻好景送悠悠。乱山孤店雁声晚，一马二童溪路秋。扫壁有僧求醉墨，倚楼无客话清愁。残年敢望常强健，到处临归为小留。

示儿子

禄食无功我自知，汝曹何以报明时。为农为士亦奚异，事国事亲惟不欺。道在六经宁有尽，躬耕百亩可无饥。最亲切处今相付，熟读周公七月诗。

初冬有感

衰发萧萧满镜丝，情怀非复似平时。风霜十月流年感，碪杵三更游子悲。闽峤故人消息恶自注：传闻方伯谟病卒，蜀江遗老素书迟自注：张季长居唐安，岁常通书。一箪豆饭休嫌薄，赋分羁穷合自知。

峨冠本愿致唐虞，白首那知堕腐儒。碌碌不成千载事，骎骎又见一年徂。无 僧解辍斋厨米，有吏频征瘦地租。要信此翁顽到底，只持一笑了穷途。

斋中弄笔偶书示子聿

左右琴樽静不哗，放翁新作老生涯。焚香细读斜川集，候火亲烹顾渚茶。书为半酣差近古，诗虽苦思未名家。一窗残日呼愁起，袅袅江城咽暮笳。

北望感怀

荣河温洛帝王州，七十年来禾黍秋。大事竟为朋党误，遗民空叹岁时遒。乾坤憾入新丰酒，霜露寒侵季子裘。食粟本同天下责，孤臣敢独废深忧。

白发

萧萧白发濯沧浪，剡曲西南一草堂。饮水读书贫亦乐，杜门养病老何伤。已成五亩扶犁叟，谁记三朝执戟郎。正似篱边数枝菊，岁残犹复耐冰霜。

病退颇思远游信笔有作

庆元六年庚申，七十六岁。

平日身如不系舟，曾从楚尾客秦头。风生江浦千帆晓，月落山城一笛秋。万事只能催白发，百年终是卧荒丘。扶衰强项君休笑，尚忆人间汗漫游。

自嘲

少读诗书陋汉唐，暮年身世寄农桑。骑驴两脚欲到地，爱酒一樽常在傍。老去形容虽变改，醉来意气尚轩昂。太行王屋何由动，堪笑愚公不自量。

寄赠湖中隐者

高标绝世不容亲，识面无由况卜邻。万顷烟波鸥境界，九秋风露鹤精神。子推绵上终身隐，叔度颜回一辈人。无地得申床下拜，夜闻吹笛度烟津。

观画山水

古北安西志未酬，人间随处送悠悠。骑驴白帝城边雨，挂席黄陵庙外秋。大网截江鱼可鲙，高楼临路酒如油。老来无复当年快，聊对丹青作卧游。

枕上作

无地容锥四壁空，浩然亦未怆途穷。梦回倦枕灯残后，诗在空阶雨滴中。徂岁易成双鬓秃，故人难复一樽同。唐安万里音尘绝，谁为寒沙问断鸿自注：张季长今年尚未通书。

萧萧白发卧扁舟，死尽中朝旧辈流。万里关河孤枕梦，五更风雨四山秋。郑虔自笑穷耽酒，李广何妨老不侯。犹有少年风味在，吴笺著句写清愁。

初寒

逐禄天涯半此生，明时宽大许归耕。山围鱼市寒无色，雨掠蓬窗夜有声。白发青灯身潦倒，残芜落叶岁峥嵘。尔来有喜君知否，买得乌犍万事轻。

早凉熟睡

灵台虚湛气和平，投枕逡巡梦即成。屋角鸣禽呼不觉，手中书册堕无声。百年日月飞双毂，千古山河战一枰。赖有莲峰遗老在，白云深处主齐盟自注：谓陈希夷。

倚楼

千里江山入倚楼，高吟聊复写吾忧。诗书幸有先人业，贫贱初非学者羞。数掩槿篱端可老，一杯藜粥尚何求。东陂未插青秧遍，且与邻翁卜雨鸠。

西村

乱山深处小桃源，往岁求浆忆叩门。高柳簇桥初转马，数家临水自成村。茂林风送幽禽语，坏壁苔侵醉墨痕。一首清诗记今夕，细云新月耿黄昏。

闭户

收身归死镜湖傍，闭户悠悠白日长。巷僻断非容驷路，肠枯那有蹴蔬羊。书生正可蹈东海，世事漫思移太行。睡起不知天早暮，坐看萤度篆盘香。

长饥

病卧穷阎负圣时，本来吾道合长饥。朝不及夕未妨乐，死何如生行自知。早年羞学仗下马，末路幸似泥中龟。烟波一叶会当逝，吹笛高人有素期。

题斋壁

镜水西头破茅屋，绍兴初载旧书生。门无车马终年静，身卧云山万事轻。三釜昔伤贫藉禄，一廛今幸老为氓。断蓬不是无飞处，莫与飘风抵死争。

昼卧初起书事

嘉泰元年辛酉，七十七岁。

岁华病思两侵寻，静看槐楸转午阴。待睡不来聊小憩，煅诗未就且长吟。还山久洗天涯憾，谢事新谐物外心。忽有故人分禄米，呼儿先议赎雷琴。

偶作夜雨诗明日读而自笑别赋一首

俗情向者未全忘，洗以萦帘一缕香。得失故应常浩浩，是非正可付苍苍。残蝉不断知秋近，双燕归来伴昼长。谁识龟堂新力量，东家却笑接舆狂。

晚凉述怀

末学常忧堕吝骄，晚知鹏本逍遥。屏医却药疾良已，破械空囹盗自消。父子终身美藜藿，交游大半是渔樵。衡门日落西风起，又著藤冠度野桥。

梅市

梅市柯山小系船，开篷惊起醉中眠。桥横风柳荒塞外，月堕烟钟缥缈边。客思况经孤驿路，诗情又入早秋天。如今老病知何憾，判断江山六十年。

秋思

利欲驱人万火牛，江湖浪迹一沙鸥。日长似岁闲方觉，事大如山醉亦休。衣杵相望深巷月，井桐摇落故园秋。欲舒老眼无高处，安得元龙百尺楼。

秋望

快哉一雨洗浮尘，却喜郊原霁色匀。野火已亡秦相篆，江涛犹托伍胥神。登临顿觉清秋早，流落空悲白发新。东望思陵郁葱里，老民犹及见时巡自注：游尚能记高皇建炎巡幸。

天凉时往来湖山间有作

万壑千岩自古传，青鞋布袜更谁先。泛舟菰脆鲈肥地，把酒橙黄桔绿天。秦篆旧碑荒草棘，禹书遗穴惨风烟。谁知陆子登临日，已近浮生八十年。

雨夜叹

秋雨何曾住一滴，老夫危坐欲三更。开元贞观事谁问，温洛荣河尘未清。丰年犹有饿死虑，破屋自爱读书声。刺经作制岂不美，无奈人间痛哭生。

读史

青灯耿耿夜沉沉，掩卷凄然感独深。恤纬不遑嫠妇叹，美芹欲献野人心。孤忠要有天知我，万事当思后视今。君看宣王何似主，一篇庭燎未忘箴。

客去追记坐间所言

征西幕罢几经春，叹息儿音尚带秦。每为后生谈旧事，始知老子是陈人。建隆乾德开王业，温洛荣河厌虏尘。倘得此生重少壮，临危敢爱不赀身。

生日子聿作五字诗十首为寿追怀先亲泫然有作

十月十七日。

我生尚及宣和末，颁历频惊岁月移。负米养亲无复日，蓼莪废讲岂胜悲。渡江百口今谁在，抱憾终身只自知。文字虚名何足道，樽前愧汝十章诗。

江上

禹会桥头江渺然，隔江村店起孤烟。冷云垂野雪方作，断雁叫群人未眠。万里漂流归故国，一生蹭蹬付苍天。暮年尚欲师周孔，未遽长斋绣佛前。

冬朝

风入园林彻夜鸣，晓看黄叶与阶平。篝炉火著衣初暖，爨釜薪干粥已成。洁己功夫先盥颒，正心事业始冠缨。圣贤虽远诗书在，殊胜邻翁击磬声。

冬暮

晓角昏钟为底忙，岂容老子更禁当。乘除富贵惟身健，补贴光阴有夜长。临水小轩初见月，满庭残叶不禁霜。巴江尺素何时到，剩著新诗寄断肠自注：张梓州书久不至。

书喜

堪笑龟堂老更顽，天教白发看青山。家居禹庙兰亭路，诗在林逋魏野间。略计未尝三日醒，细推犹得半生闲。今年况展南湖面，朝借樵风暮可还自注：时方有朝命复镜湖。

有道流过门留与之语颇异口占赠之

万里纵横自在身，偶然来看剡溪春。取将月去闲娱客，携得云归远寄人。缩地不妨游汗漫，移山随处对嶙峋。须君更出囊中剑，一为关河洗虏尘。

小饮梅花下作

脱巾莫叹发成丝，六十年间万首诗自注：予自年十七八学作诗，今六十年已得万篇。排日醉过梅落后，通宵吟到雪残时。偶容后死宁非幸，自乞归耕已憾迟。青史满前闲即读，几人为我作蓍龟。

送施武子通判

嘉泰二年壬戌，七十八岁。

初入修门鬓未秋，安期千里接英游。退归久散前三众，迈往欣逢第一流。只道升沉方异趣，岂知气类肯相求。龙钟不得临江别，目断西陵烟雨舟。

散步湖堤上时方浚湖水面稍渺弥矣

老觉人间万事轻，不妨闲处得闲行。西山鸟没暮云合，南浦波平春水生。孤操不渝无鹤怨，淡交耐久有鸥盟。先民幸处吾能胜，生长兵间老太平自注：邵尧夫自谓生于太平，老于太平，为太平之幸民。彼岂知幸哉！若予生于乱离，乃老于太平，真可谓幸矣。

舍外弥望皆青秧白水喜而有作

此处天教著放翁，舍旁烟树晚空濛。一无可憾得归老，寸有所长能忍穷。东作已趋尧旧俗，南薰方咏舜遗风。谢安勋业能多少，枉是匆匆起剡中。

雨夜观史

读书雨夜一灯昏，叹息何由起九原。邪正古来观大节，是非死后有公言。未能剧论希扪虱，且复长歌学叩辕。他日安知无志士，经过指点放翁门。

自局中归马上口占

先生自绍兴元年还山，家居十有三年。至是嘉泰二年，以孝宗、光宗两朝实录及三朝史未就，诏同修国史、实录院同修撰，免奉朝请，寻兼秘书监，明年书成，致仕。此处前有《入都》一首，《开局》一首，未抄。以后多在史局时所作。

幼舆只合著山岩，误被恩光不盖惭。人怪衰翁烦尺一，心知造物赋朝三。飞腾岂少摩云鹘，蹙缩方同作茧蚕。安得公朝悯枯朽，早教归卧旧茅庵。

秋思

乌帽翩翩九陌尘，杖藜谁记岸纶巾。遗簪见取终安用，敝帚虽微亦自珍。廊庙似闻怜老病，云山渐欲属闲身。墙隅苜蓿秋风晚，独倚门扉感慨频。

霜露初侵季子裘，山川空赋仲宣楼。梦回最怯闻衣杵，病起常忧负酒筹。日月往来双转毂，乾坤成坏一浮沤。书生事业无多许，二寸毛锥老未休。

史院晚出

已乞残骸老故丘，误恩重作道山游。龙津雨过桥如拭，凤阙烟销瓦欲流。直舍小眠钟报午，归途微冷叶飞秋。心知伏枥无千里，纵有王良也合休。

怀故山

老怯京尘化素衣，无端抛掷钓鱼矶。碧云又见日将暮，芳草不知人念归。万事莫论羁枕梦，一身方堕乱书围。岷山学士无消息，空想灯前语入微自注：张季长秘阁久不得书。

访客至北门抵暮乃归

北郭那辞十里遥，上车且用慰无聊。九衢浩浩市声合，四野酣酣雪意骄。清镜乍磨临绿浦，长虹横绝度朱桥。归来熟睡明方起，卧听邻墙趁早朝。

寄题儒荣堂

自注：朝散大夫徐梦莘著《北盟录》，上之，除直秘阁，训辞有“儒荣”之语，因以名堂，来求赋诗。

军容基祸庙谋疏，尚记文登遣使初。只道大功随指顾，至今遗种费诛锄。还朝不遣参麟笔，寓直空闻上石渠。剩办杀青君记取，龙庭焚尽始成书。

送任夷仲大监

自注：元受之子。

往者江淮未彻兵，丹阳邂逅识耆英。叩门偶缀诸公后，倒屣曾蒙一笑迎。敢意痴顽成后死，相从仿佛若平生。小诗话别初何有，一段清愁伴橹声自注：游昔在京，日与陈应求、冯圜仲、查元章、张钦夫诸人从先提刑游，今三十九年矣。

孤坐无聊每思江湖之适

世上元无第一筹，此身只合卧沧洲。舻摇渔浦苍茫月，帆带松江浩荡秋。有酒人家皆可醉，无僧山寺亦闲游。老来阅尽荣枯事，万变惟应一笑酬。

武林

皇舆久驻武林宫，汴雒当时未易同。广陌有风尘不起，长河无冻水常通。楼台飞舞祥烟外，鼓笛喧呼明月中。六十年间几来往，都人谁解记衰翁自注：绍兴癸亥，予年十九，以试南省来临安，今六十年矣。

立春后十二日命驾至郊外戏书触目

嘉泰三年癸亥，七十九岁。

身兼老病常归卧，天半阴晴偶出游。鹦鹉碧笼当户外，秋千画柱出墙头。年华冉冉飞双翼，梦境悠悠寄一沤。旅食都门那可久，少留应为赋春愁。

宫云缥缈漏声迟，梦里华胥却自疑。春浅风光先盎盎，时平节物共熙熙。画帘不卷闻人语，玉勒徐行避酒旗。阅尽辈流身独健，倪如随计入都时。

丹成不服怕升天，岂料乘风到日边。九陌楼台生细霭，万家弦管送流年。香车宝马沿湖路，绣幕金罍出郭船。折简亦思招客醉，不堪春困又成眠。

出谒晚归

万卷纵横眼欲盲，偶随尺一起柴荆。渊鱼脱水知难悔，野鹤乘车只自惊。苑路落梅轻有态，御沟流水细无声。红尘朝暮何时了，促驾归来洗破觥。

东轩花时将过感怀二首

小轩风月得婆娑，尽付流年与啸歌。细数一春今过半，正令百岁亦无多。还家常恐难全璧，阅世深疑已烂柯。只欲闭门揞倦枕，晚风无奈落花何。

社雨晴时燕子飞，园林何许觅芳菲。江山良是人谁在，天地无私春又归。残史有期成汗简，修门即日挂朝衣。人生念念皆堪悔，敢效渊明叹昨非。

舟行钱清柯桥之间

先生以壬戌六月十四日入都门，癸亥五月十四日去国，中有闰月，相距恰及一年。至是，又归山阴。

逾年梦想会稽城，喜挂高帆浩荡行。未见东西双白塔，先经南北两钱清。儿童鼓笛迎归舰，父老壶觞叙别情。想到吾庐犹未夜，竹间正看夕阳明。

子聿至湖上待其归

舍北犬吠迎归航，老翁待儿据胡床。碧云忽起欲吞日，黄叶自凋非贡霜。十风五雨岁则熟，左飧右粥身其康。岂无深谷结茅屋，父子读易消年光。

对酒示坐中

绿橙丹柿斗时新，一笑聊夸老健身。大度乾坤容纵酒，多情风月伴垂纶。初生京洛逢时泰，幼度江淮避虏尘。八十年间穷不死，犹能涧底束荆薪。

北窗

破屋颓垣啸且歌，一窗随处寄婆娑。阅人每叹同侪少，遇事方知去日多。云湿沙洲秋下雁，雨来荻浦夜鸣鼍。何时更续扁舟兴，剩载郫筒醉绿萝自注：绿萝溪在夷陵。

冬夜对书卷有感

人生如梦终当觉，世事非天孰可凭。万卷虽多当具眼，一言惟恕可铭膺。所闻要足敌忧患，吾道岂其无废兴。白发萧萧年八十，依然父子短檠灯。

寄题王才臣山居

王子自少无他娱，求佳山林结草庐。头童齿豁已衰矣，衣敝屡空常晏如。出游耻怀祢衡刺，归卧尽读倚相书。他日叩门倾白堕，要看著句到黄初。

读书有感

洙泗诸生尊所闻，岂容兀者亦中分。焚经竞欲愚黔首，亡史谁能及阙文。吾道固应千古在，几人虚用一生勤。世间倚相何曾乏，会与明时诵典坟。

春晚雨中作

嘉泰甲子，八十岁。

冉冉流光不贷人，东园青杏又尝新。方书无药医治老，风雨何心断送春。乐事久归孤枕梦，酒痕空伴素衣尘。畏途回首涛澜恶，赖有云山著此身。

野步至近村

耳目康宁手足轻，村墟草市遍经行。孝经章里观初学，麦饭香中喜太平。妇女相呼同夜绩，比邻竭作事春耕。勿言野馌无盐酪，笋蕨何妨淡煮羹。

遣兴

聒聒鸣鸠莫笑渠，百年我亦旋枝梧。病知药物难为验，老觉人间不足娱。茅屋何妨度寒暑，蔬餐且可遣朝晡。钓船一出无寻处，千顷江边雪色芦。

老荷君恩许醉眠，散人名号愧妨贤。久叨物外清闲福，粗识诗中造化权。风月四时随指顾，乾坤一气入陶甄。新秋更欲浮沧海，卧看云帆万里天。

溪上避暑

暮年事业转悠悠，尽日投竿杜若洲。世上漫言天爱酒，古来宁有地埋忧。全家只合云山老，万事空惊岁月遒。褫带脱冠犹病喝，正平颇忆著岑牟。

短发飕飕彻顶凉，悠哉随处据胡床。但怜鹊影翻残月，不憾蝉声送夕阳。门巷阴阴桐叶暗，汀洲漠漠藕花香。寓形宇内终烦促，安得骑鲸下大荒。

湖上

石帆山下旧苔矶，回首平生念念非。秋早明河低接地，夜深白露冷侵衣。风生古戍笳争发，月过横塘鹊独飞。却看宦途倾夺地，倪然败将脱重围。

书事

北征谈笑取关河，盟府何人策战多。扫净烟尘归铁马，剪空荆棘出铜驼。史臣历纪平戎策，壮士遥传入塞歌。自笑书生无寸效，十年枉是枕琱戈。

野兴

四首录三、四。

早见高皇宇宙新，耄年犹作太平民。虚名仅可欺横目，戆论曾经犯逆鳞。原野暮云低欲雨，陂湖秋水浩无津。萧条生计君无笑，一钵藜羹敌八珍。

饱见人间行路难，暂陪鸳鹭意先阑。集仙院里三题石，神武门前两挂冠。饥饿了无千里志，倦飞元怯九霄寒。客来莫笑蓬窗陋，若比巢居已太宽。

秋兴

二首录其次。

世事元看等一毫，纷纷宠辱陋儿曹。雁行横野月初上，桐叶满庭霜未高。细考虫鱼笺尔雅，广收草木续离骚。更余一事君知否，卧听床头滴小槽。

风雨夜坐

寒风凄紧雨空濛，舍北新丹数树枫。欹枕旧游来眼底，掩书余味在胸中。松明对影谈玄客，筿火围炉采药翁。君看龟堂新境界，固应难与俗人同。

月夕幽居有感

五岳名山采药身，可怜骑马踏京尘。浮名本是挺灾物，谢事宁非得道因。出岫每招云结伴，巢松仍与鹤为邻。剑南旧隐虽乖隔，依旧柴门月色新。

寒夜将旦作

白发垂肩无二毛，胸中消尽少年豪。河倾月没夜将旦，木落草枯秋已高。窗下灯残候虫语，墙隅栖冷老鸡号。曲肱不复更成寐，起视寒空如断鳌。

舟中作

一叶轻舟一破裘，飘然江海送悠悠。闲知睡味甜如蜜，老觉羁怀淡似秋。失侣云间孤雁下，耐寒波面两凫浮。年逾八十真当去，似为云山尚小留。

元日读易

宁宗开禧元年乙丑，八十一岁。

伏羲三十余万岁，传者太山一毫茫。春秋虽自鲁麟绝，礼乐盖先秦火亡。孟轲财能道封建，孔子已不言鸿荒。於虖易学幸未泯，安得名山处处藏。

书叹

无能自号痴顽老，尚健人称矍铄翁。未向松根藏病骨，尚寻花底醉春风。翩翩孤影如归鹤，冉冉流年付断蓬。曾谒高皇识隆准，伤心无复一人同自注：绍兴朝士，自周丞相下世，独予尚在尔。

夜兴

脱冠残发冷飕飕，北斗阑干河汉秋。木末有风栖鹊起，亭皋无月乱萤流。酒悭仅得时时醉，诗退难禁夜夜愁。欲睡不妨还小立，一声菱唱起沧洲。

读赵昌甫诗卷

蜗庐溽暑不可过，把卷一读赵子诗。如游麻源第三谷，忽见梅花开一枝。寄书问讯不可得，握臂晤语应无期。惟当饮水绝火食，海山忽有相逢时。

醉题

来往人间今几时，悠悠日月独心知。寻僧共理清宵话，扫壁闲寻往岁诗。匹马秋风入条华，孤舟暮雪钓湘漓。只愁又踏关河路，荆棘铜驼使我悲。

秋望

千里郊原俯莽苍，三江烟水接微茫。横林虫镂无全叶，新雁风惊有断行。神禹祠庭遗剑佩，先秦金石古文章。一樽莫憾盘飧薄，终胜登楼忆故乡。

秋夜思南郑军中

五丈原头刁斗声，秋风又到亚夫营。昔如埋剑常思出，今作闲云不计程。盛事何由观北伐，后人谁可继西平。眼昏不奈陈编得，挑尽残灯不肯明。

湖上

飘然世外更何求，终日桥边弄钓舟。回视老身犹长物，纵无炊米莫闲愁。烟生墟落垂垂晚，雁下陂湖处处秋。欲觅高人竟安在，又闻长笛起沧洲自注：湖中有隐士，月夜必吹笛，人莫有见者。

自规

忿欲俱生一念中，圣贤本亦与人同。此心少忍便无事，吾道力行方有功。碎首宁闻怨飘瓦，关弓固不慕冥鸿。老翁已落江湖久，分付余年一短篷。

枕上作

一室幽幽梦不成，高城传漏过三更。孤灯无焰穴鼠出，枯叶有声邻犬行。壮日自期如孟博，残年但欲慕初平。不然短楫弃家去，万顷松江看月明。

怀旧

身是人间一断蓬，半生南北任秋风。琴书昔作天涯客，蓑笠今成泽畔翁。梦破江亭山驿外，诗成灯影雨声中。不须强觅前人比，道似香山实不同。

秋晚书怀

七泽三巴日月长，即今万事付茫茫。结庐穷僻新知少，属疾沈绵旧学荒。中夜饭牛初上坂，千年化鹤复还乡。自怜尚觉身为累，剩蓄荆薪待雪霜。

颓然兀兀复腾腾，万事惟除死未曾。无奈喜欢闲弄水，不胜顽健远寻僧。唤船野岸横斜渡，问路云山曲折登。却笑吾儿多事在，夜分未灭读书灯。

忆昔

自注：偶见张安国、周子充、刘韶美、王景文、陈德召、任元受遗集，为之感怆，作长句纾悲，不知涕泗之集也。

忆昔先皇绌柄臣，招徕贤隽聚朝绅。宁知遗憾忽千载，追数同时无一人。蕴骨九原应已朽，残书数帙尚如新。此身露电那堪说，也复灯前默怆神。

蜀汉

忆昔遨游蜀汉间，骎骎五十尚朱颜。呼鹰雪暗天回路，采药云迷御爱山。旧事已无人共说，征途犹与梦相关。夕阳不觉凭阑久，待得林鸦接翅还。

唐虞

唐虞虽远愈巍巍，孔氏如天孰得违。大道岂容私学裂，专门常怪世儒非。少林尚忌随人转，老氏亦尊知我稀。能尽此心方有得，勿持糟粕议精微。

望永思陵

高帝中兴万物春，青衫曾忝缀廷绅。仕为将相却常事，年及耄期能几人。早幸执殳观北伐，晚叨秉笔纪东巡。归耕况复苍梧近，郁郁葱葱佳气新自注：绍兴末，驾幸金陵，游适在朝列。淳熙末，修高宗实录，游首被选。

闭户

乞身林下养衰残，闭户宁容外物干。正使有为终淡泊，未能无疾已嫌安。寸阴息念如年永，丈室端居抵海宽。老子尔来深达此，却轻儿女话团栾。

秦皇酒瓮下垂钓偶赋

酒瓮山边古钓矶，沙鸥与我共斜晖。目前虽有小得丧，天下岂无公是非。沧海横流何日定，古人复起欲谁归。道边醉倒君奚憾，岂失风尘一布衣。

初夏出游

早缘疏拙遂归耕，晚为沈绵得养生。药镵钓竿缘已熟，海村山市眼偏明。安西万里人何在，广武千年憾未平。但使莲峰归路稳，亦无闲手揖公卿。

平生与世旷周旋，惟有清游意独便。小灶炊菰山市口，束刍秣蹇海云边。春融憾欠舒长日，秋爽已悲摇落天。首夏清和真妙语，为君诵此一欣然。

泥棕鞋雨垫巾，闲游又送一年春。长歌聊对圣贤酒，羸病极知朝暮人。废堞荒郊闲吊古，朱樱青杏正尝新。桃源自爱山川美，未必当时是避秦。

暑夜泛舟

暑气方然一鼎汤，偶呼腚子夜追凉。微风忽起发根冷，阙月初升林影长。渐近场中闻笑语，却从堤外看帆樯。超然自适君知否，身世从来付两忘。

烈暑原知不可逃，天将清夜付吾曹。小舟行处浦风急，健鹘归时山月高。愚智极知均腐骨，利名何啻一秋毫。等闲分得吴松水，安用并州快剪刀。

观邸报感怀

六圣涵濡寿域民，耄年肝胆尚轮困。难求壮士白羽箭，且岸先生乌角巾幽谷主盟猿鹤社，扁舟自适水云身。却看长剑空三叹，上蔡临淮奏捷频。

对酒

断简残编不策勋，东皋犹得肆微勤。荣枯一枕春来梦，聚散千山雨后云。烟水幸堪供眼界，世缘何得累心君。床头小瓮今朝熟，拨置闲愁且一欣。

感事

曾事高皇接隽游，君恩天地若为酬。济时已负终身愧，谋己常从一笑休。在昔风尘驰厩置，即今烟雨暗田井畴。孤愁欲豁宁无地，野店逢僧每小留。

秋思

诗人本自易悲伤，何况身更忧患场。乌鹊成桥秋又到，梧桐滴雨夜初凉。江南江北堠双只，灯暗灯明更短长。安得平生会心侣，一尊相属送流光。

闲游

大冠长剑已焉哉，短褐秃巾归去来。五世业儒书有种，一生任运仕无媒。麦经小雨家家下，菊著新霜处处开。自笑闲游心未歇，青鞋踏碎白云堆。

记梦

久住人间岂自期，断砧残角助凄悲。征行忽入夜来梦，意气尚如年少时。绝塞但惊天似水，流年不记鬓成丝。此身死去诗犹在，未必无人粗见知。

书几试笔

鬓毛萧飒齿牙疏，九十侵寻八十余。屋小苦寒犹省火，窗明新霁倍添书。解梁已报偏师入，上谷方看大盗除。药笈箸囊幸无恙，莲峰吾亦葺吾庐自注：偶见报，西师复关中郡县，昔予常有卜居条华意，因及之。

幽居遣怀

三首录其末。

习气深知要扫除，时时褊忿独何欤。呼童不应自生火，待饭未来还读书。世态讵堪闲处看，俗人自与我曹疏。作诗未必能传后，要是幽怀得小摅。

湖上晚归

蓬山再别四经秋，来日翩翩去日道。无酒可倾殊省事，有诗浑忘亦良筹。梅花遮路如撩客，槲叶飘风已满沟。湖上榜舟归薄暮，斜阳红入寺家楼。

醉中作

名酝羔儿折密封，香粳玉粒出新舂。披绵珍经旬熟，斫雪双螯洗手供。吟罢欲沉江渚月，梦回初动寺楼钟。炉烟袅袅衣篝暖，未觉家风是老农。

感老

人生六十已为衰，况我颓龄及耄期。对酒尚如年少日，爱书不减布衣时。远游每动辞家兴，大药方从出世师。但向青编观曩事，英雄何代不儿嬉。

冬夕闲咏

柳眼梅须漏泄春，江南又见物华新。终年幽兴遗身世，半夜孤吟怆鬼神。客有疏亲俱握手，酒无贤圣总濡唇。放翁自命君无笑，家世从来是散人。

自述

勃落为衣隐薜萝，扫空尘抱养天和。过期未死更强健，与世不谐犹啸歌。野市萧条残叶满，酒家零落废垆多。石帆山下孤舟雨，借问君如此老何。

十一月二十七日夜分披衣起坐神光自两眦出若初日室中皆明作诗

志之

灵府无思踵息微，神光出眦射窗扉。大冠长剑竟何有，尺宅寸园今始归。忧患过前皆梦事，功名自古与心违。三峰二室烟尘静，要试霜天槲叶衣。

岁暮遣兴

二首录其一。

昔慕骚人赋远游，放怀蜀栈楚山秋。橘中尚可著三老，海外谁云无九州。薄酒时须浇舌本，闲愁莫遣上眉头。幅巾短褐吾差便，实厌衣冠裹沐猴。

冬晴

岁暮常年雪正豪，今年暄暖减绨袍。春回山圃梅争发，睡足茅檐日已高。仓庾家家储旧谷，笙歌店店卖新醪。太平气象方如许，寄语残胡早遁逃。

幽事

老大常愁节物催，东皇又挽斗勺回。江天惨惨不成雪，山驿萧萧初见梅。隐士寄云从地肺，游僧问路上天台。戏书幽事无时阙，古锦诗囊暮暮开。

初春幽居

开禧三年丁卯，八十三岁。

满榼芳醪手自携，陂湖南北埭东西。茂林处处见松鼠，幽圃时时闻竹鸡。零落断云斜障日，霏微过雨未成泥。老民不预人间事，但喜春畴渐可犁。

小筑园林浅凿池，身闲随事得游嬉。幽花折得露犹湿，嘉木移来根不知。小蝶弄晴飞不去，珍禽喜静语多时。风光未忍轻抛掷，聊付诗囊与酒卮。

春游

梅市移舟过古城，此行亦未阙逢迎。负薪野老无妻子，施药山人隐姓名。风雨偏宜宿茅店，盐醯不遣到藜羹。宣和版籍今谁在，似是天教乐太平。

春感

老厌纷纷懒入城，长亭小市近清明。陇头下漏初芸草，陌上吹箫正卖饧。多病更知生是赘，九原那憾死无名。但余一事犹关念，万里唐安阙寄声自注：张季长久不通书，或传其卧病，甚耿耿也。

幽居

策府还家又五年，心常无事气常全。平生本不营三窟，此日何须直一钱。雨霁桑麻皆沃若，地偏鸡犬亦翛然。闭门便造桃源境，不必秦人始是仙。

横草无功负主恩，一生强半卧衡门。蠹书身世元无憾，伏枥光阴不更论。春雨负薪兰渚市，秋风采药石帆村。更思旋籴场中麦，暖热尘埃老瓦盆。

五月二十一日风雨大作

风雨纵横夜彻明，须臾更觉势如倾。出门已绝近村路，对面不闻高语声。衔舳江关多蜀估，宿师淮浦饱吴粳。老民愿忍须臾死，传檄方闻下百城。自注：蜀盗已平，淮蠕胡贼亦遁去。

即事

归卧已如狐首丘，不妨解剑换吴牛。扫空身外闲荣辱，阅尽樽前旧辈流。学道漫希僧坐夏，忧时常愧士防秋。一年历日开强半，叹息人间岁月遒。

晚兴

地荒蓬藿与人齐，局促何曾厌屋低。村市船归闻犬吠，寺楼钟暝送鸦栖。山童新斫朱藤杖，伧婢能酶白苣虀。政欲出门寻酒伴，霏霏小雨又成泥。

闻蜀盗已平献馘庙社喜而有述

北伐西征尽圣谟，天声万里慰来苏。横戈已见吞封豕，徒手何难取短狐。学士谁陈平蔡雅，将军方上取燕图。老生自悯归耕久，无地能捐六尺躯。

霜风

霜风近海夜飕飕，敢效庸人念褐裘。关吏虽通西域贡，王师犹护北平秋。黄旗驰奏有三捷，金印酬功多列侯。愿补颜行身已老，区区畎亩亦私忧。

闲游所至少留得长句

画桡艇子短驴靴，野店山邮每小留。瓜蔓水生初抹岸，梅黄雨细欲遮楼。辽东邂逅从归鹤，海上逢迎得狎鸥。岂是人间偏好异，暮年难复作沉浮。

垣屋参差桑竹繁，意行漫漫不知村。眼明可数远山叠，足健直穷流水源。鹭引钓船经荻浦，牛随牧笛入柴门。试寻高处休行李，清绝应须入梦魂。

太平人物自谐嬉，及我青鞋布袜时。丁壮趁晴收早粟，比邻结伴络新丝。圆鼙坎坎迎神社，大字翩翩卖酒旗。晤语岂无黄叔度，欲寻幽径过牛医。

已过樵坞到渔村，逢著人家即叩门。僧釜藜羹加糁美，市炉黍酒带醅浑。颓龄更愧才能薄，故里方知辈行尊。身迫九原儿亦老，一经犹欲教诸孙。

高僧宴坐雪蒙头，闲牧从来水牯牛。深院阴阴四檐雨，高堂寂寂一帘秋。光明本自无余欠，梦幻何曾有去留。我亦翛然五湖客，不妨相与试茶瓯。

晓思

昏昏断梦带余酲，散发披衣坐待明。城角吹残河渐隐，海氛消尽日初生。老农自得当年乐，痴子方争后世名。莫怪闭门常懒出，即今车盖为谁倾。

秋感

瘦尽腰围白尽头，悲蛩声里落梧楸。短檠且慰经年别，裋褐犹怀卒岁忧。天地无私嗟独困，风霜有信又残秋。顽躯安得常强健，更倚东吴寺寺楼。

绍兴辛未至丙子六年间予年方壮每遇重九多与一时名士登高于蕺山宇泰阁距开禧丁卯六十年忧患契阔何所不有追数同游诸公乃无一人在者而予犹强健惨怆不能已赋诗识之

故里登高接隽游，即今不计几番秋。一樽尚与菊花醉，万事不禁江水流。薄命虽多死闾巷，逢时亦有至公侯。若论耄岁朱颜在，穷达皆当输一筹。

哭季长

山剡曲各天涯，死籍前时偶脱遗。三径就荒俱已老，一樽相属永无期。寝门哀恸今何及，泉壤从游后不疑。邂逅子孙能记此，交情应似两翁时。

我荷锄时君赐环，君归我复造清班。无由促席暂握手，每得寄声聊解颜。造物不令成老伴，著书犹喜在名山自注：季长晚著书数百卷。半年仅得陈莼鲫，白首临风涕自潸。

戊辰立春日

嘉定元年，八十四岁。

昨夜风摇斗柄回，典衣也复一传杯。故人久作天涯别，新句空从枕上来。清镜岂堪看鬓色，小园剩欲觅桃栽。颓然却憾贪春睡，不尽城头画角哀。

卧听城门出土牛，罗幡应笑雪蒙头。但须晨起一卮酒，聊洗人间千种愁。处处楼台多侠客，家家船舫待春游。梅花未遍枝南北，定为余寒得小留。

石帆山下作

石帆山下古苔矶，回首人间万事非。能饮上池何患死，不营尺宅欲安归。寒龟瑟缩揞床老，倦鹤翩跹带箭飞。堪笑年来殊省事，就凭樵女绽春衣。

书叹

髡髦承学绍兴前，历看人间七十年。扑满终归弃道侧，鸱夷犹得载车边。钓船夜泛吴江月，醉眼秋看楚泽天。造物未容书鬼录，残春又藉落花眠。

恩封渭南伯唐诗人赵嘏为渭南尉当时谓之赵渭南后来将以予为陆渭南乎戏作长句

老向人间作倦游，君恩乞与谓川秋。虚名定作陈惊坐，好句真惭赵倚楼。栈豆十年沾病马，烟波万里著浮鸥。就封他日轻裘去，应过三峰处处留。

题苏虞叟岩壑隐居

苏子飘然古胜流，平生高兴在沧洲。千岩万壑旧卜筑，一马二僮时出游。香断钟残僧阁晚，鲸吞鼍作海山秋。极知处处多奇语，肯草吴笺寄我不。

初夏杂兴

六首录一。

老子今朝不用扶，雨凉百病一时苏。扇题杜牧故园赋，屏对王维初雪图。把钓溪头蹋湍濑，煎茶林下置风炉。个中莫谓无同赏，逋客能从折简呼。

浴罢闲步门外而归

两扇荆扉数掩篱，幽人浴罢得娱嬉。南临大泽风来远，东限连山月出迟。沙上无泥藤屦健，水边弄影葛巾欹。径归却就东窗卧，要及蝉声未歇时。

夏夜纳凉

河汉微茫月渐低，风声正在草堂西。莎根唧唧虫相吊，木末翻翻鹊未栖。屯甲近闻如积水自注：闻淮蠕近募雄淮军数万，守关不假用丸泥。孤臣报国嗟无地，只有东皋更饱犁。

初秋骤凉

我比严光胜一筹，不教俗眼识羊裘。沧波万顷江湖晚，渔唱一声天地秋。饮酒何尝能作病，登楼是处可消忧。名山海内知何限，准拟从今更烂游。

新凉

家住山阴剡曲傍，一番风雨送新凉。亦知病得新秋健，无奈愁随独夜长。日落川原横惨淡，月明洲渚远苍茫。老民无复忧时意，齿豁头童只自伤。

寓叹

白首还乡厌蕨薇，伥伥自叹欲畴依。门庭不扫稀迎客，砧杵无声未赎衣。达士共知生是赘，古人尝谓死为归。耕畴幸可期中熟，又报残蝗接翅飞。

忆昔建炎南渡时，兵间脱死命如丝。奉亲百口一身在，许国寸心孤剑知。坐有客痦堪共醉，身今病忘莫求医。出门但畏从人事，临水登山却未衰。

舟中醉题

风吹芦荻声飕飕，晚潮入港浮孤舟。老民已扫市朝迹，造物全付江湖秋。项里庙前是鱼市，禹会桥边多酒楼。醉来且复歌此日，莫为砧杵悲无裘。

鲍郎山前烟雨昏，疏灯小市愁偏门。上船初发十字港，鼓棹忽过三家村。孤鸾对镜空自感，老龟揞床何足论。但愿诸公各戮力，上助明主忧元元自注：偏门、十字港、三家村，皆地名。

感旧

莫笑山翁老欲僵，壮年曾及事高皇。雕戈北出戍穷塞，华表东归悲故乡。万事固难轻忖度，百年犹有未更尝。纷纷谤誉何劳问，但觉邯郸一梦长自注：《齐民要术》日：“智如禹汤，不如更尝。”。

东园

车马无声客到稀，荷锄终日在园扉。断残地脉疏泉过，穿透天心得句归。对镜每悲鸾独舞，绕枝谁见鹊南飞。悠然自遣君无怪，文史如山暂解围。

秋夜

局促人间每鲜欢，秋来病骨愈酸寒。夹衣尚典雁声过，断简未收鸡唱残。退士鬓毛纷似雪，老臣心事炳如丹。灯前握臂无交旧，聊唤清尊少自宽。

故里

漏尽钟鸣有夜行，几人故里得归耕。摧伤自喜消前业，疾恙天教学养生。邻曲新传秧马式，房栊静听纬车声。芋魁菰首君无笑，老子看来是大烹。

访村老

强健如翁举世稀，夜深容我叩门扉。大儿叱犊戴星出，稚子捕鱼乘月归。骨月团栾无远别，比邻假贷不相违。人间可羡惟农亩，又见秋灯照捣衣。

书感

衰颜非复昔年朱，几过黄公旧酒垆。成败只堪三太息，是非终付一胡卢。连天烟草迷归梦，动地风波历畏途。辛苦一生成底事，躬耕犹得补东隅。

书剑

书剑当年遍两川，归来垂钓镜湖边。老皆有死岂独我，士固多贫宁怨天。物外胜游携鹤去，琴中绝谱就僧传。莫言白首诗才尽，读罢犹能意爽然。

暮春龟堂即事

四首录一。○嘉定二年己巳，八十五岁。

风日初和昼漏长，萧然巾屦集茅堂。雨余千叠暮山绿，花落一溪春水香。断简椟中尘委积，故人墓上草荒凉。尔来幸有宽怀处，病退床头减药囊。

书意

养得山林气粗全，此怀无处不超然。日长琴奕茅檐下，岁晚江湖箬帽前。天上本令星主酒，俗间妄谓世无仙。今年茶比常年早，笑试西峰一掬泉自注：今年清明前数日，山中已有新茶。

即事

万里山河拱至尊，羽林铁骑若云屯。群公先正不复作，故国世臣谁尚存。河洛可令终左衽，刍荛何自达修门。王师一日临榆塞，小丑黄头岂足吞。

渔扉

蜻蜓浦上一渔扉，回首人间万事非。卖药山城携鹤去，看碑野寺策驴归。偶因束带悲腰减，常为梳头感发稀。午睡定知无客搅，曲肱闲看雨霏霏自注：郊居遇雨作，则无客至。

江楼夜望

江楼百尺倚高寒，上尽危梯宇宙宽。秋近渐看河落角，天回更觉斗阑干。茫茫浦口烟帆远，坎坎城头漏鼓残。要得故人同蹑屐，一尊相属话悲欢。

夏夜泛溪至南庄复回湖桑归

不求奇骨可封侯，但喜枯肠不贮愁。数点残灯沽酒市，一声柔橹采菱舟。元知泽国偏宜夜，已就天公探借秋。归过三更风露重，纱巾剩觉发飕飗。

雨后殊有秋意

天地新秋入苦吟，诗书万古付孤斟。爱君忧国孤臣泪，临水登山节士心。只叹鼻端无妙斲，岂知弦外有遗音。剡中胜践今犹昔，安得高人支道林。

晚兴

并檐幽鸟语璁珑，一榻萧然四面风。客散茶甘留舌本，睡余书味在胸中。浮云变态吾何与，腐骨成尘论自公。剩欲与君谈此事，少须明月出溪东。

郊行

凄风吹雨过江城，缓策羸骖并水行。古路初惊秋叶堕，荒郊已放候虫鸣。壮心耿耿人谁识，往事悠悠憾未平。斜日半竿羌笛怨，西陵寂寞又潮生。

圣门

圣门妙处不容思，千古茫茫欲语谁。晞发庭中新沐后，舞雩沂上咏归时。研求岂足窥微指，博约何由遇硕师。小疾扫空身尚健，蓬窗更作数年期。

病少愈偶作

萧条白发卧蓬庐，虚读人间万卷书。遇事始知闻道晚，抱疴方悔养生疏。高门赫赫何关我，薄俗纷纷莫问渠。羸疾少苏思一出，夕阳门巷驾柴车。

病入秋来不可当，便从此逝亦何伤。百钱布被敛手足，三寸桐棺埋涧冈。但憾著书终草草，不嫌徂岁去堂堂。今朝生意才丝发，便拟街头醉放狂。

书生

书生事业苦难成，点检常忧害至诚。梦寐未能除小忿，文辞犹欲事虚名。圣言甚远当深考，古义虽闻要力行。汉世陋儒吾所斥，若为青紫胜归耕。

元遗山七律百六十二首

秋怀

凉叶萧萧散雨声，虚堂淅淅掩霜清。黄花自与西风约，白发先从远客生。吟似候虫秋更苦，梦和寒鹊夜频惊。何时石岭关头路，一望家山眼暂明。

帝城二首

自注：史院夜直作。○遗山以正大元年应词科，后即直史院，二年六月告归。

帝城西下望孤云，半废晨昏愧此身。世俗但知从仕乐，书生只合在家贫。悠悠未了三千牍，碌碌翻随十九人。预遣儿书报归日，安排鸡黍约比邻。

羁怀郁郁岁骎骎，拥褐南窗坐晚阴。日月难淹京国久，云山惟觉玉华深。邻村烂漫鸡黍局，野寺荒凉松竹林。半夜商声入寥廓，北风黄鹄起归心。

仆射陂醉归即事

陂在郑州，后魏赐仆射李冲，因名。

多生曾得江湖乐，每见陂塘觉眼明。诗酒共寻前日约，风阴新自夜来晴。春波澹澹沙鸟没，野色荒荒烟树平。醉踏扁舟浩歌起，不须红袖出重城自注：是日招乐府不至。

春日

里社春盘巧欲争，裁红晕碧助春情。忽惊此日仍为客，却想当年似隔生。贫里虀盐怜节物，乱来歌吹失欢声。南州剩有还乡伴，戎马何时道路清。

横波亭

自注：为青口帅赋。○青口帅即移刺粘合，初帅彭城。雷希颜在幕，杨叔能、元裕之皆游其门，时望甚重。金亡降宋。

孤亭突兀插飞流，气压元龙百尺楼。万里风涛接瀛海，千年豪杰壮山丘。疏星淡月鱼龙夜，老木清霜鸿雁秋。倚剑长歌一杯酒，浮云西北是神州。

野菊座主闲闲公命作

赵秉文也，字周臣，磁州滏阳人。

柴桑人去已千年，细菊斑斑也自圆。共爱鲜明照秋色，争教狼藉卧疏烟。荒畦断陇新霜后，瘦蝶寒螀晚景前。只恐春丛笑迟暮，题诗端为发幽妍。

度太白岭往昆阳

断崖绝壁裂苍顽，竟日长林窈窕间。旧许烟霞归白发，悔随尘土出青山。饥蚕濈濈催人老，野鹤昂昂羡汝闲。畏景方隆路方永，南风回首暮云还。

寄希颜二首

雷渊，字希颜，浑源人。历官国史院编修、监察御史，终翰林院修撰。

僵卧嵩丘七见春，商余归计一廛新。悠悠华屋高赀意，兀兀田夫野老身。动色云山如有喜，忘机鸥鸟亦相亲。粗疏潦倒今如此，楼上元龙莫笑人。

湖海故人仍骑曹，彭门千里入凭高。山头杜甫长年瘦，楼上元龙先日豪。水落鱼龙失归宿，天长鸿雁独哀劳。酒船早晚东行办，共举一杯持两螯希颜时在徐州粘合幕。两首殆非同时作，故再用元龙事。

怀益之兄

牢落关河雁一声，干戈满眼若为情。三年浪走空皮骨，四海相望只弟兄。黄耳定从秋后到，白头新自夜来生。西楼日日西州道，欲赋穷愁竟不成。

昆阳二首

古木荒烟集暮鸦，高城落日隐悲笳。并州倦客初投迹，楚泽寒梅又过花。满眼旌旗惊世路，闭门风雪羡山家。忘忧只有清樽在，暂为红尘拂鬓华。

去日黄花半未开，南来忽复见寒梅。淹留岁月无余物，料理尘埃有此杯。老马长途良惫矣，白鸥春水亦悠哉。商余说有沧洲趣，早晚乾坤入钓台。

寄西溪相禅师

青镜流年易掷梭，壮怀从此即蹉跎。门堪罗雀仍未害，釜欲生鱼当奈何。万事自知因懒废，一官元不校贫多。拂衣明日西溪去，且放云山入浩歌。

叶县雨中自注：时嵩前旱尤甚。按遗山侨居嵩山，故以家乡旱为忧。

春旱连延入麦秋，今朝一雨散千忧。龙公有力回枯槁，客子何心叹滞留。多稼即看连楚泽，归云应亦到嵩丘。兵尘浩荡乾坤满，未厌明河拂地流。

寄答赵宜之兼简溪南诗老

窗影胧胧纳暝阴，风声浩浩急霜砧。秋鸿社燕飘零梦，颍水崧山去住心。黄菊有情留小饮，青灯无语伴微吟。故人憔悴蓬茅晚，料得老怀如我今。

颍亭

颍上风烟天地回，颍亭孤赏亦悠哉。春风碧水双鸥静，落日青山万马来。胜概消沉几今昔，中年登览足悲哀。远游拟续骚人赋，所惜匆匆无酒杯。

山中寒食

小雨斑斑浥曙烟，平林簇簇点晴川。清明寒食连三月，颍水崧山又一年。乐事渐随花共减，归心长与雁相先。平生最有登临兴，百感中来只慨然。

楚汉战处

自注：同钦叔赋。

虎掷龙拿不两存，当年曾此赌乾坤。一时豪杰皆行阵，万古山河自壁门。原野旧应厌膏血，风云长遣动心魂。成名竖子知谁谓，拟唤狂生与细论。

怀叔能

别却杨侯又一年，西风每至辄凄然。酒官未得高安上，诗印空从吏部传。三沐三薰知有待，一鸣一息定谁先。黄尘憔悴无人识，今在长安若个边。

寄辛老子

草堂西望渺烟霞，梦寐西南一径斜。为羡鸾凰安枳棘，悔将猿鹤人京华。百钱卜肆成都市，万古诗坛子美家。后日从翁问奇字，可能逋客侍侯芭。

后湾别业

薄云晴日烂烘春，高柳清风便可人。一饱本无华屋念，百年今见老农身。童童翠盖桑初合，滟滟苍波麦已匀。便与溪塘作盟约，不应重遣濯缨尘。

刘丈仲通哀挽

拙宦深辜远业期，无儿更结下泉悲。温纯如此岂复见，报施言之尤可疑。四业名家今日尽，百年潜德几人知。元刘交分平生重，才薄犹堪第二碑。

李屏山挽章二首

世法拘人虱处裨，忽惊龙跳九天门。牧之宏放见文笔，白也风流余酒樽。落落久知难合在，堂堂原有不亡存。中州豪杰今谁望，拟唤巫阳起醉魂。

谈麈风流二十年，空门名理孔门禅。诸儒久已同坚白，博士真堪补太玄。孙况小疵良未害，庄周阴助恐当然。遗编自有名山在，第一诸孤莫浪传。

内乡县斋书事

吏散公庭夜已分，寸心牢落百忧薰。催科无政堪书考，出粟何人与佐军。饥鼠绕林如欲语，惊乌啼月不堪闻。扁舟未得沧浪去，惭愧舂陵老使君自注：远祖次山《舂陵行》云：“思欲委符节，引竿自刺船。”故子美有“兴含沧浪清”之句。

自菊潭丹水还寄嵩前故人

腊雪春泥晚未干，马迎残照人荒寒。初无凫舄将安往，正有牛刀恐亦难。倦客不知归路远，孤城唯觉暮山攒。黄金炼出相思句，寄与同声别后看。

被檄夜赴邓州幕府

幕府文书鸟羽轻，敝裘羸马月三更。未能免俗私自笑，岂不怀归官有程。十里陂塘春鸭闹，一川桑柘晚烟平。此生只合田间老，谁遣春官识姓名。

除夜

一灯明暗夜如何，寐梦衡门在涧阿。物外烟霞玉华远，花时车马洛阳多。折腰真有陶潜兴，扣角空传宁戚歌。三十七年今日过，可怜出处两蹉跎。

刘光甫内乡新居

豸冠平日凛秋霜，老去声名只闭藏。父老渐来同保社，儿童久已爱文章。蔬随隙地皆成圃，竹放新梢欲过墙。为向长安旧游道，世间元有北窗凉。

十月

十月常年见早梅，今年二月未全开。春寒春暖花如故，年去年来老渐催。大药谁传轩后鼎，习仙虚筑汉宫台。凭君拨置人间事，不负浮生只此杯。

送吴子英之官东桥且为解嘲

柴车历鹿送君东，万古书生蹭蹬中。良酝暂留王绩醉，新诗无补玉川穷。驹阴去我如决骤，蚁垤与谁争长雄。快筑糟丘便归老，世间马耳过春风。

张主簿草堂赋大雨

淅树蛙鸣告雨期，忽惊银箭四山飞。长江大浪欲横溃，厚地高天如合围。万里风云开伟观，百年毛发凛余威。长虹一出林光动，寂历村墟空落晖。

独峰杨氏幽居

村墟潇洒带新晴，落日千山一片青。世外衣冠存太朴，云间鸡犬亦长生。清江两岸多古木，平地数峰如画屏。惆怅朝阳一茅屋，酒船茶灶负生平。

渡湍水

悠悠人事眼中新，悄悄孤怀百虑纷。伎俩本宜闲处著，姓名谁遣世间闻。秋江澹沱如素练，沙浦空明行暮云。蚤晚扁舟载烟雨，移家来就野鸥群。

十日登丰山

十日登高发兴新，丰山孤秀出尘氛。村墟带晚鸦噪合，林壑得霜烟景分。芳臭百年随变灭，短长千古只纷纭。诗成一叹无人会，白水悠悠入暮云。

岐阳三首

正大八年正月，元兵围凤翔府。四月城破，两行省弃京兆。此诗盖咏其事。

突骑连营鸟不飞，北风浩浩发阴机。三秦形胜无今古，千里传闻果是非。偃蹇鲸鲵人海涸，分明蛇犬铁山围。穷途老阮无奇策，空望岐阳泪满衣。

百二关河草不横，十年戎马暗秦京。岐阳西望无来信，陇水东流闻哭声。野蔓有情萦战骨，残阳何意照空城。从谁细向苍苍问，争遣蚩尤作五兵。

耽耽九虎护秦关，懦楚孱齐机上看。禹贡土田推陆海，汉家封徼尽天山。北风猎猎悲笳发，渭水萧萧战骨寒。三十六峰长剑在，倚天仙掌惜空闲。

围城病中文举相过

围城，天兴元年，元围汴京也。文举，白华也。

扰扰长衢日往回，病中聊得避喧埃。愁多顿觉无诗思，计拙惟思近酒杯。潘岳镜中浑白发，江淹门外即苍苔。生涯若被旁人问，但说经年鼠不来。

读靖康佥言

浚郊沙海浩茫茫，河广才堪一苇航。颠沛且当惩景德景德，宋真宗甲辰元年，指澶渊事，规模何必罪朱梁。沧溟不掩蛟龙窟，大地同归雀鼠乡。三百年间几降虏，长星无用出光芒。

雨后丹凤门登眺

南京北门曰丹凤门。

绛阙遥天霁景开，金明高树晚风回。长虹下饮海欲竭，老雁叫群秋更哀。劫火有时归变灭，神嵩何计得飞来。穷途自觉无多泪，莫傍残阳望吹台。

京居辛卯八月六日作

四壁秋虫夜语低，南窗孤客枕频移。野情自与轩裳隔，旅食难堪日月迟。平子归田元有约，魏舒袱被恐无期。一茎白发愁多少，惭愧家人赋扊扅。

浩然师出围城赋鹤诗为送

梦寐西山饮鹤泉，羡君归兴渺翩翩。昂藏自有林壑态，饮啄暂随尘土缘。辽海故家人几在，华亭清唳世空怜。明年也作江鸥去，水宿云飞共一天。

追用座主闲闲公韵上致政冯内翰二首

冯壁，字叔献，真定人，天兴元年致仕。

峻坂平生几疾驱，归休甫及引年初。东门太傅多祖道，北阙诗人休上书。皂枥老归千里骥，白云闲钓五溪鱼。非熊有兆公无恙，会近君王六尺舆。

草堂人物列仙腥，万壑松风酒一壶。少日打门无俗客，老年争席有樵夫。巨源不入竹林选，元亮偶成莲社图。野史他年传耆旧，风流一一似公无。

怀秋林别业

秋林，在内乡县，遗山别业在焉。

茅屋萧萧浙水滨，岂知身属洛阳尘。一家风雪何年尽，二顷田园人梦频。高树有巢鸠笑拙，空墙无穴鼠嫌贫。西南遥望肠堪断，自古虚名只误人。

壬辰十二月车驾东狩后即事五首

哀宗天兴元年壬辰，元兵攻汴。经年食尽，哀宗出奔。先至河北，旋至归德。遗山时在围城中。此诗咏其事。

翠被匆匆见执鞭，戴盆郁郁梦瞻天。只知河朔归铜马，又说台城堕纸鸢。血肉正应皇极数，衣冠不及广明年唐僖宗广明元年，黄巢入潼关，帝出奔。何时真得携家去，万里秋风一钓船。

惨淡龙蛇日斗争，干戈直欲尽生灵。高原水出山河改，战地风来草木腥。精卫有冤填瀚海，包胥无泪哭秦庭。并川豪杰知谁在，莫拟分军下井陉。

郁郁围城度两年，愁肠饥火日相煎。焦头无客知移突，曳足何人与共船。白骨又多兵死鬼，青山元有地行仙。西南三月音书绝，落日孤云望眼穿。

万里荆襄入战尘，汴州门外即荆榛。蛟龙岂是池中物，虮虱空悲地上臣。乔木他年怀故国，野烟何处望行人。秋风不用吹华发，沧海横流到此身。

五云宫阙露盘秋，银汉无声桂树稠。复道渐看连上苑，戈船仍拟下扬州。曲中青冢传新怨，梦里华胥失旧游。去去江南庾开府，凤凰楼畔莫回头。

永宁南原秋望

永宁，即今河南府永宁县。天兴元年，遣帅守永宁元村寨，十一月为元兵所破。遗山此诗，盖在未设防戍以前。

浩浩西风入敝衣，茫茫野色动清悲。洗开尘涨雨才足，老尽物华秋不知。烽火苦教乡信断，砧声偏与客心期。百年人事登临地，落日飞鸿一线迟。

癸巳四月二十九日出京

金亡之后，遗山以金之故官，将拘管聊城，发自汴京也。

塞外初捐宴赐金，当时南牧已骎骎。只知灞上真儿戏，谁谓神州遂陆沉。华表鹤来应有语，铜槃人去亦何心。兴亡谁识天公意，留著青城阅古今青城，在大梁城东五里。金兵入汴，宋二帝、宗室、妃嫔诣青城，尽俘而北。元兵入汴，金二宫、妃嫔亦诣青城，尽俘而北。

喜李彦深过聊城

围城十月鬼为邻，异县相逢白发新。恨我不如南去雁，羡君独是北归人。言诗匡鼎功名薄，去国虞翻骨相屯。老眼天公只如此，穷途无用说悲辛。

与张杜饮

故人寥落晓天星，异县相逢觉服明。世事且休论向日，酒樽聊喜似承平。山公倒载群儿笑，焦遂高谈四座惊。轰醉春风一千日，愁城从此不能兵。

秋夕

小簟凉多睡思清，一窗风雨送秋声。频年但觉貂裘敝，万古何曾马角生。寄食且依严尹幕，附书谁往邓州城。浇愁欲问东家酒，恨杀寒鸡不肯鸣。

梦归

憔悴南冠一楚囚，归心江汉日东流。青山历历乡国梦，黄叶萧萧风雨秋。贫里有诗工作祟，乱来无泪可供愁。残年兄弟相逢在，随分虀盐万事休。

徐威卿相过留二十许日将往高唐同李辅之赠别二首

衣冠八座文章府，袱被三年同舍郎。荡荡青天非向日，萧萧春色是他乡。伤时贾谊频流涕，卧病王章自激昂。保社追随有成约，不应关塞永相望。

东南人物未凋零，和气春风四座倾。但喜诗章多俊语，岂知谈笑得新名。二年阻绝干戈地，百死相逢骨肉情。别后相思重回首，杏花樽酒记聊城。

即事

甲午正月，金亡。秋七月，李伯渊诛崔立。此咏其事。

逆竖终当绘缕分，挥刀今得快三军。然脐易尽嗟何及，遗臭无穷古未闻。京观岂当诬翟义，衰衣自合从高勋。秋风一掬孤臣泪，叫断苍梧日暮云施注：张彦泽与高勋有隙，乘醉杀其叔及弟。后帝闻彦泽劫掠，怒而锁之，命勋监刑。彦泽前所杀士大夫子孙，皆经杖哭随，以杖扑之。

秋夜

九死余生气息存，萧条门巷似荒村。春雷谩说惊坯户，皎日何曾入覆盆。济水有情添别泪，吴云无梦寄归魂。百年世事兼身事，樽酒何人与细论。

甲午除夜

金亡以甲午正月。遗山是年在聊城度岁。

暗中人事忽推迁，坐守寒灰望复然。已恨太官余曲饼，争教汉水人胶船。神功圣德三千牍，大定明昌五十年。甲子两周今日尽，空将衰泪洒吴天。

杏花落后分韵得归字

獭髓能医病颊肥，鸾胶无那片红飞。残阳澹澹不肯下，流水溶溶何处归。煮酒青林寒食过，明妆高烛赏心违。写生正有徐熙在，汉苑招魂果是非。

送杜子

洛阳尘土化缁衣，又见孤云著处飞。北渚晓晴山入座，东原春好妓成围。来鸿去燕三年别，深谷高陵万事非。轰醉春风有成约，可能容易话东归。

眼中

眼中时事益纷然，拥被寒窗夜不眠。骨肉他乡各异县，衣冠今日是何年。枯槐聚蚁无多地，秋水鸣蛙自一天。何处青山隔尘土，一庵吾欲送华颠。

有寄

飞鸿来处是营平，喜向斜封见姓名。千里吕安思叔夜，五更残月伴长庚。关河秋兴风景暮，长路渴心尘土生。南渡诗人吾未老，几时同醉凤凰城。

镇州与文举百一饮

白华，字文举，金枢密院判官。王鹗，字百一，金状元，官至右司员外郎，后仕元为翰林学士承旨。

翁仲遗墟草棘秋，苍龙双阙记神州。只知终老归唐土，忽漫相看是楚囚。日月尽随天北转，古今谁见海西流。眼中二老风流在，一醉从教万事休。

别王使君丈从之

王若虚，字从之，官翰林直学士。金亡，微服北归。

谢公每见皆名语，白傅相看只故情。樽酒风流有今夕，玉堂人物记升平。泰山北斗千年在，和气春风四座倾。别后殷勤更谁接，只应偏忆老门生。

寄汴禅师

自注：师旧隐济源。

白头岁月坐诗穷，止有相逢一笑同。斋粥空疏想君瘦，冠巾收敛定谁公。梦魂历历山间路，世事悠悠耳外风。见说悬泉好薇蕨，草堂知我是邻翁时汰逐释老家甚急，故有“冠巾收敛”之句。

卫州感事二首

金哀宗自汴京突围，出走河北，令白撒攻袭新卫州，为史天泽所败，哀宗单舸走归德。遗山此诗，盖国亡后过卫州而凭吊也。

神龙失水困蜉蝣，一舸仓皇人宋州。紫气已沉牛斗夜，白云空望帝乡秋。劫前宝地三千界，梦里琼枝十二楼。欲就长河问遗事，悠悠东注不还流。

白塔亭亭古佛祠，往年曾此走京师。不知江令还家日，何似湘累去国时。离合兴亡遽如此，栖迟零落竞安之。太行千里青如染，落日栏干有所思。

怀州子城晚望少室

河外青山展卧屏，并州孤客倚高城。十年旧隐抛何处，一片伤心画不成。谷口暮云知郑重，林梢残照故分明。洛阳见说兵犹满，半夜悲歌意未平。

别覃怀幕府诸君二首

王后卢前旧往还，江东渭北此追攀。百年人物存公论，四海虚名只汗颜。诗酒聊堪慰华发，衡茅终拟共青山。相思日后并州梦，常住瑶林照映间。

太行酞秀在山阳，嵇阮经行旧有乡。林影池烟设清供，物华天宝借余光。承平故事嗟犹在，雅咏风流岂易忘。稍待秋风入凉冷，百壶吾欲醉筹堂。

羊肠坂

浩荡云山直北看，凌兢羸马不胜鞍。老来行路先愁远，贫里辞家更觉难。衣上风沙叹憔悴，梦中灯火忆团栾。凭谁为报东州信，今在羊肠百八盘。

太原

梦里乡关春复秋，眼明今得见并州。古来全晋非无策，乱后清汾空自流。南渡衣冠几人在，西山薇蕨此生休。十年弄笔文昌府，争信中朝有楚囚。

外家南寺

自注：在至孝社，予儿时读书处也。

郁郁楸梧动晚烟，一庭风露觉秋偏。眼中高岸移深谷，愁里残阳更乱蝉。去国衣冠有今日，外家梨栗记当年。白头来往人间遍，依旧僧窗借榻眠。

十二月十六日还冠氏十八日夜雪

少日骞飞掣臂鹰，只今痴钝似秋蝇。耽书业力贫犹在，涉世筋骸老不胜。千里关河高骨马，四更风雪短檠灯。一瓶一钵平生了，惭愧南窗打睡僧。

别康显之

显之，高唐州人，有《淡轩文集》。

玉川文字五千卷，郑监才名四十年。谁谓华高吾岂敢，耻居王后子当然。河亭笑语归陈迹，里社追随失后缘。后夜并州月千里，南窗尊酒且留连。

寄杨飞卿

客梦悠悠信转蓬，藜床殷殷动晨钟。西风白发三千丈，故国青山一万重。沙水有情留过雁，乾坤多事泣秋虫。三间老屋知何处，惭愧云间陆士龙。

雨夜

梦里孤篷雨打秋，茅斋元更小于舟。无钱正坐诗作祟，识字重为时所雠。千里漫思黄鹄举，六年真作贾胡留。并州北望山无数，一夜砧声人白头。

出东平

老马凌兢引席车，高城回首一长嗟。市声浩浩如欲沸，世路悠悠殊未涯。潦倒本无明日计，往来空置六年家。东园花柳西湖水，剩著新诗到处夸。

再到新卫

蝗旱相仍岁已荒，伶俜十口值还乡。空令姓字喧时辈，不救饥寒趋路傍。行帐马嘶尘洞，空村人去雨淋浪。河平千里筋骸尽，更欲驱车上太行宣宗贞祜间，移卫州城于宜村，去黄河不数武，置河平军，屯重兵于此。正大九年，弃而不守，遂为元兵所据。

四哀诗

李钦叔李献能，字钦叔，为陕州行省属官。时赵伟为河解元帅，索粮于行省。省中无粮可给，伟密遣步卒八百，乘夜渡河，入陕州城，劫杀参政阿不罕奴十剌及李献能。

赤县神州坐陆沉，金汤非粟祸侵寻。当官避事平生耻，视死如归社稷心。文采是人知子重，交朋无我与君深。悲来不待山阳笛，一忆同衾泪满襟。

冀京父冀禹锡，字京父，哀宗至归德，授为左右司都事。蒲察官奴之乱，杀朝官三百余人，军民死者三千，禹锡赴水死。

先公藻鉴识终童，曾拔昆山玉一峰。不见连城沽白璧，蚤闻烈火燎黄琮。重围急变纷纷口，九地忠魂耿耿胸。欲吊南云无觅处，士林能不泣相逢。

李长源李汾，字长源。客唐邓间，武仙署为行省讲议官，已而欲除之。汾遁泌阳，仙令总师王德追获之，绝食而死。

冀都事死东州祸，李翰林亡陕府兵。方为骚人笺楚些，更禁书客堕秦坑。石苞本不容孙楚，黄祖安能贷祢衡。同甲四人三横，此身虽在亦堪惊。

王仲泽王渥，字仲泽。思烈与武仙等军入援汴京，仙主持重，思烈急于入京。渥劝思烈与仙同进，思烈疑之，已而思烈果败，渥亦没于军。

太学声华弱冠驰，青云歧路九霄飞。上前论事龙颜喜，幕下筹边犬吠稀。壮志相如头碎柱，赤心嵇绍血沾衣。从来圣牍褒忠义，谁为幽魂一发辉。

过诗人李长源故居

楚些招魂自往年，明珠真见抵深渊。巨鳌有饵虽堪钓，怒席无情可重编。千丈气豪天也妒，七言诗好世空传。伤心鹦鹉洲边泪，却望西山一泫然。

醉后

蚤岁披书手不停，中年所得是忘形。天公不禁人间酒，崔瑗虚留座右铭。身后山丘几春草，醉来日月两秋萤。柴门苦雨青苔满，一解狂歌且自听。

亭同麻知几赋

零落栖迟复此游，一樽聊得散羁愁。天围平野莽无际，水绕孤城闲不流。柳意渐回淮浦暖，雁声仍带塞门秋。登高望远令人起，欲买烟波无钓舟。

应州宝宫寺大殿

缥缈层檐凤翼张，南山相望郁苍苍。七重宝树围金界，十色雯华拥画梁《古三坟书》：日云赤雯，月云素雯。竭国想从辽盛日，阅人真是鲁灵光。请看孔释谁消长，林庙而今草又荒。

感事

富贵何曾润髑髅，直须淅米向矛头。血雠此日逢三怨，风鉴生平备九流。瓢饮不甘颜巷乐，市钳真有楚人忧。世间安得如川酒，力士铛头醉死休遗山尝为耶律文正家作神道碑，凡二千余言。燕中人士谓遗山不应当笔，百谤百骂。作此诗盖解之也。

华不注山

元气遗形老更顽，孤峰直上玉孱颜。龙头突出海波沸，鳌足断来天宇闲。齐国伯图残照里，谪仙诗兴冷云间。乾坤一剑无人识，夜夜光芒北斗殷。

晨起

自注：壬寅正月九日。

灯火青荧语夜阑，柴荆寂寞掩春寒。对惊已向杯中减，老态何堪镜里看。多病所须唯药物，一钱不直是儒冠。掣鲸莫倚平生手，只有东溪把钓竿自注：时欲经营神山别业，故云。

感事

舐痔归来位望尊，骎骎雷李入平吞。饥蛇不计撑肠裂，老虎争教有齿存。神圣定须偿宿业，债家犹足褫惊魂。且看含血曾谁噀，猪觜关头是鬼门。

春寒

草木荒城屋数椽，春寒闾巷益萧然。僮奴樵爨头如葆，稚女跳梁履又穿。白石鲤鱼空尺半，朱门食客自三千。松枝麈尾山中满，去去南华有内篇。

即事

自注：商帅国器，见免从军。

逋客而今不属官，住山盟在未应寒。书生本自无燕颔，造物何尝戏鼠肝。会最指天容我懒，鸱夷盛酒尽君欢。到家慈母应相问，为说将军礼数宽。

出都

元之中都，即今顺天府也。遗山于金亡后，曾至燕京四次。

汉宫曾动伯鸾歌，事去英雄可奈何。但见觚棱上金爵，岂知荆棘卧铜驼。神仙不到秋风客，富贵空悲春梦婆。行过卢沟重回首，凤城平日五云多。

历历兴亡败局棋，登临疑梦复疑非。断霞落日天无尽，老树遗台秋更悲。沧海忽惊龙穴露，广寒犹想凤笙归。从教尽划琼华了，留在西山尽泪垂自注：万宁官有琼华岛，绝顶广寒殿，近为黄冠辈所撤。

与同年敬鼎臣宿顺天天宁僧舍

萧萧风雨打僧窗，耿耿青灯对客床。每恨相望隔关塞，岂知连日醉壶觞。蓱虀昧薄堪长久，茅屋寒多且闭藏。三十余年老兄弟，此回情话独难忘。

吕国材家醉饮

世事悠悠殊未涯，七年回首一长嗟。虚传庾信凌云笔，无复张骞犯斗槎。去国衣冠有今日，春风桃李是谁家。螺台剩有如川酒，暂为红尘拂鬓华。

洛阳

千年河岳控喉襟，一日神州见陆沉。已为操琴感衰涕，更须同辇梦秋衾。城头大匠论蒸土，地底中郎待摸金。拟就天公问翻覆，蒿莱丹碧果何心。

过三乡望女儿村追怀溪南诗老辛敬之二首

云际虚瞻处士星，案头多负读书萤。笔端有口传三箧，石上无禾养伯龄。从昔葛陂终变灭，只今韩岳漫英灵。因君重为前朝惜，枉破青衫买一经女几山，土人谓之韩岳。

万山青绕一川斜，好句真堪字字夸。弃掷泥涂岂天意，折除时命是才华。百钱卜肆成都市，万古诗坛子美家。欲就溪南问遗事，不禁衰涕落烟霞。

寄英上人

世事都销酒半醺，已将度外置纷纭。乍贤乍佞谁为我，同病同忧只有君。白首共伤千里别，青山真得几时分。相思后夜并州月，却为汤休赋碧云。

追录洛中旧作

乐府新声绿绮裘，梁州旧曲锦缠头。酒兵易压愁城破，花影长随日脚流。万里青云休自负，一茎白发尽堪羞。人间只怨天公了，未便天公得自由。

十一月五日暂往西张

兴定四年，以寿阳县西张寨改置晋州。

城隈细路人沙汀，絮帽冲风日再经。歉岁村墟更荒恶，穷冬人影亦伶俜。林烟漠漠鸦边暗，山骨棱棱雪外青。四十年来此寒苦，冻吟犹记陇关亭。

石岭关书所见

忻州秀容县有石岭关，金属河东北路。

轧轧旃车转石槽，故关犹复戍弓刀。连营突骑红尘暗，微服行人细路高。已化虫沙休自叹，厌逢豺虎欲安逃。青云玉立三千丈，元只东山意气豪。

晋溪

石磴云松著色屏，岸花汀草展江亭。青瑶叠甃通悬瓮，白玉双龙掣迅霆。地脉何尝间今昔，尾闾真解泄沧溟。乾坤一雨兵尘了，好就川妃问乞灵。

汴梁除夜

六街歌鼓待晨钟，四壁寒斋只病翁。鬓雪得年应更白，灯花何喜也能红。养生有论人空老，祖道无诗鬼亦穷。数日西园看车马，一番桃李又春风。

与冯吕饮秋香亭

自注：二子皆吾友之纯门生。

庞眉书客感秋蓬，更在京尘洞中。莫对青山谈世事，且将远目送归鸿。龙江文采今谁似谓之纯，凤翼年光梦已空凤翼，永宁地名。剩著新诗记今夕，樽前四客一衰翁。

哀武子告

生气曾思作九原，迷途争得背南辕。梁鸿故事要离墓，卫国孤儿祗树园。旧说布衣甘绝脰，今传史笔记归元。知君禄仕无心在，旌孝终当到李源自注：子今为僧。施注：《唐·李憕传》：子源痛父死难，无心禄仕，依憕旧墅。

甲辰秋留别丹阳

疏疏衰柳映金沟，祖道都门复此留。千里关河动归兴，九秋云物发诗愁。严城钟鼓月清晓，老马风沙人白头。后夜相思渺何许，西山西畔是并州。

龙兴寺阁

全赵堂堂入望宽，九层飞观尽高寒。空闻赤帜疑军垒，真见金人泣露槃。桑海几经尘劫坏，江山独恨酒肠干。诗家总道登临好，试就遗台老树看。

别纬文兄

张纬，字纬文。

玉垒浮云变古今，燕城名酒足浮沉。眼中谁复承平旧，言外惊闻正始音。异县他乡千里梦，连枝同气百年心。行期几日休相问，触拨羁愁恐不禁。

哭樊师

自倚沉冤有舌存，争教无路叩天阍。装囊已竭千金赐，绝幕谁招万里魂。东道漫悲梁苑客，南园多负寿张孙。春风花落歌声在，梦里能来共酒樽。

寒食

自注：壬子清明后作。

上苑春风盛物华，天津云锦赤城霞。轻舟矮马追随远，翠幕青旗笑语哗。化国楼台隔瀛海，吴儿洲渚记仙家。山斋此日肠堪断，寂寞铜瓶对杏花。

送樊顺之

弓刀十驿岳莲洲，渭水秦山得意秋。王粲从军正年少，庾郎人幕更风流。寒乡况味真鸡肋，清镜功名属虎头。寄谢溪风亭上月，老夫乘兴欲西游。

过翠屏口

鬓须苍白葛衣宽，事外闲身也属官。授简如闻数枚叔，乘车初不少冯。沙城雨塌名空在，石峡风来夏亦寒。两饱三饥已旬日，虚劳儿女劝加餐。

追录旧诗二首

短褐单衣长路尘，十年回首一吟呻。孤居无著竞安往，宿债未偿今更新。相马自甘齐客瘦，食鲑谁顾庾郎贫。闻君话我才名在，不道儒冠已误身自注：自用韵答之纯。

潦倒聊为陇亩民，一犁分得雨声春。功名何物堪人老，天地无心谁我贫。颍上云烟随处好，洛阳桃李几番新。悠悠世事休相问，牟麦今年晚得辛自注：用崔怀祖韵。

送端甫西行

瀛洲人物早知名，车骑雍容一座倾。美酒清歌良有味，绿波春草若为情。渭城朝雨三年别，平地青云万里程。老我秦游旧曾约，梦中仙掌已相迎。

读李状元朝宗禅林记

李守济州，城破，不屈，节死。赠乡郡刺史。施注：李演，字巨川，任城人。泰和六年进士第一，除应奉翰林文字。丁忧，居乡里。任城被兵，演墨缞为济州刺史画守御策。城破被执，不屈，死时年三十余。赠济州刺史，诏有司为立碑。

偶向禅林见旧文，济阳南望为沾巾。张巡许远古亦少，烈日秋霜今更新。千字丰碑谁国手，百城降虏尽王臣。知君不假科名重，元是中朝第一人。

同严公子大用东园赏梅

严实之子，名忠嗣，袭万户，当即大用也。

东阁官梅要洗妆，青云公子不相忘。翰林风月三千首，乐府金钗十二行。佳节屡从愁里过，老夫聊发少年狂。花行更比梳行好，谁道并州是故乡。

清明日改葬阿辛

掌上青红记点妆，今朝哀感重难忘。金环去作谁家梦，彩胜空期某氏郎。一瞥风花才过眼，百年冰蘖若为肠。孟郊老作枯柴立，可待吟诗哭杏殇。

寄谢常君卿

百过新篇卷又披，得君重恨十年迟。文除岭外初无例，诗学江西又一奇。杨柳不随春事老，贞松唯有岁寒知。仙乡白凤瀛洲近，洗眼云霄看后期。

送武诚之往汉陂

行李中春发晋溪，离筵辞客赋新题。青云有路人看老，秋水无言物自齐。杜曲旧游频入梦，兵厨佳酿惜分携。因君为向莲峰道，不待移文我亦西。

送刘子东游

刘郎世旧出雄边，生长幽并气质全。阵马风樯见豪举，雪车水柱得真传。书空咄咄知谁解，击缶呜呜颇自怜。后日东州饱归载，且休多送酒家钱。

十日作

关树萧条返照明，井陉西北算归程。青黄大似沟中断，文字空传海内名。平地烟霄遽如许，秋风茅屋可怜生。重阳拟作登高赋，一片伤心画不成。

赠答普安师

入座台山景趣新，因君乡国重情亲。金芝三秀诗坛瑞，宝树千花佛界春。闻道旧传言外意，忘言今得眼中人。种莲结社风流在，会向篮舆认后身。

孝纯宛丘迂奉

张朴，字孝纯。

鬓毛衰飒面尘埃，孝子牵车古所哀。千里长河限南北，一丘寒土见蒿莱。辽东华表何人在，柳氏元堂此日开。十月知君有新喜，小雏先与唤迎来自注：张弟新举第二。雏，闻其玉雪可念，因以字之。

追怀赵介叔

今古人门各一时，燕南剩有桂林枝。清风明月怀元度，绿水红莲见杲之。善政传归遗爱颂，阴功留在称家儿。哀歌不尽平生意，空想翛然瘦鹤姿。

追怀友生石裕卿

人物休评第几流，依然豪侠数并州。壮怀歌阕樽为破，连句才多笔不休。金马只教聊避世，玉犀谁遣失封侯。酒酣握手今无复，惆怅西园是旧游。

挽雁门刘克明

诗骨翛然野鹤孤，两年清坐记围炉。金初宋季闻遗事，草靡波流见古儒。已分幽人嗟古柏古柏，用陶潜《共游周家墓柏下》诗事，争教儒子奠生刍。凤山后日先贤传，再有刘宗祭酒无。

赠答平阳仇舜臣

两辱携诗过草堂，曹君师席有辉光。飞腾自是功名具，潦倒何堪翰墨场。沧海骊珠能几见，酆城龙剑不终藏。太行残雪春风近，且趁梅花荐寿觞自注：仇乃曹益甫门生也。施注：曹益甫，号兑斋，居平阳三十余年，发明道学，指授后进。仇殆其门生之一也。

贾漕东城中隐堂

智水仁山德有邻，柳塘花坞静无尘。家僮解诵闲居赋，田父争持社瓮春。安吉总输中隐士，典刑真见老成人。明年恰入非熊运，共看青蒲裹画轮。

约严侯泛舟

风物当年小洞庭，西湖此日展江亭。诗贪胜概题难遍，酒怯清秋醉易醒。白鸟无心自来去，红蕖照影亦娉婷。仙舟共载平生事，未分枯槎是客星。

送曹干臣

和林音驿日怀思，燕市歌欢有此时。老我真成铁炉步，感君时送草堂赀。黄杨旧厄三年闰，赤骥非无万里姿。平地烟霄付公等，不妨闲和风池诗。

国医王泽民诗卷

万石君家父事兄，岂知衰俗有王卿。一篇华衮中书笔，满纸清风月旦评。鸿雁自分先后序，鹊鸰兼有急难情。闺门雍睦君须记，方伎成名恐未平。

感寓

南杨北李闲中老，乐丈张兄病且贫。叔夜吕安谁命驾，牧童田父实为邻。功名富贵知何物，风雨尘埃惜此身。歌酒逢场暂陶写，不应嫌我醉时真。

存殁

行间杨赵提衡早，老去辛刘入梦频。案上酒杯聊自慰，袖中诗卷欲谁亲。两都秋色皆乔木，一代名家不数人。汲冢遗编要完补，可能虚负百年身。

人日有怀愚斋张兄纬文

书来聊得慰怀思，清镜平明见白髭。明月高楼燕市酒，梅花人日草堂诗。风光流转何多态，儿女青红又一时。涧底孤松二千尺，殷勤留看岁寒枝。

送仲希兼简大方

以下《续编》。○完希，字仲希，遗山为题其居曰元斋。

家亡国破此身留，留滞聊城又过秋。老去天公真溃溃，乱来人事转悠悠。棋中败局从谁覆，镜里衰容只自羞。方外故人如见问，为言乘兴欲东流。

送郭大方

云装烟驾渺翩翩，是处林泉有静缘。存殁共惊初劫后，交游空记十年前。忘言秋水聊挥麈，得意高山未绝弦。明月太虚君自了，相思休泛剡溪船。

送李甫之官青州

亲朋离燕日相仍，又向扁舟别李膺。晚节浮沉疑未害，中年哀乐自难胜。樊笼不畜青田鹤，朔吹初翻白锦鹰。郑重双鱼问消息，故侯瓜圃在东陵。

答吴天益

兵中曾共保嵩丘，忽漫相逢在此州。鹅鸭何尝厌喧聒，燕鸿无计得迟留。白头亲旧常千里，黄叶关河又一秋。三径他时望羊仲，却应松菊未销忧自注：来诗有“三径松菊”之句。

答郭仲通二首

《移居》诗云：“郭侯家多书，篇帙得遍窥。独有仲通父，天马不可羁。”即此人。

白发归来一布衣，东皋春草映柴扉。向时诸老供薰沐，此日孤生足骂讥。遁世已甘成远引，刺天何暇计群飞。光芒消缩都无几，惭愧诗人比少微自注：来诗有“少微星”之句。

一樽何意复同倾，乱后真疑隔死生。吐气无妨出芒角，忍穷尤喜见工程。千年老桧盘根古，十丈寒潭照胆清。凛凛风期望吾子，不成随例只时名。

送奉先从军

潦倒书生百战场，功名都属绣衣郎。虎头食肉无不可，鼠目求官空自忙。卷月清笳渭城晓，倚天长剑蜀山苍。习池老去风流减，醉后扬鞭愧葛强。

寿赵益之

山东诸将拥云台，共许元戎有雅怀。文字谁如祭征虏，威名人识李临淮。农郊荆棘连新麦，儒馆丹青映古槐。看取邦人祝君寿，五云多处是三台。

赠冯内翰二首 即冯璧，字叔献○并序

内翰冯公，往在京师日，浑源雷渊希颜、太原王渥仲泽、河中李献能钦叔、龙山冀禹锡京父，皆从之问学。某夤缘，亦得俎豆于门下士之末。然自辛卯壬辰以来，不三四年，而五人者唯不肖在耳。丙申夏六月，公自东平，将展墓于镇阳。以某在冠氏，枉驾见过冠氏县，宋、金属大名府。今日冠县，属东昌府。遗山自金亡，拘管聊城，旋即寓居冠氏。冯公盖真定人，寓居东平镇阳，即真定也。还家省墓，故过冠氏，一访遗山。丙申之夏，金亡已三年矣。时公方为髀股所苦，吟呻展转，若非老人之所能堪。然间语及旧事，则危坐终日，往往为之色扬而神跃，以公初挂冠归嵩山时较之，其谈笑风流，固未减也。窃意造物者锡公难老，使后生辈望见眉宇，以知百年文章巨公，敦庞耆艾之士，褒衣博带，坐镇雅俗者，盖如此。横流方靡，而砥柱不移。故国已非，而乔木犹在。幸公之可恃，而哀四子之不见也。作诗二章，以道区区之怀。于公之行，而为之献。

耆旧如公可得亲，争教晚节傍风尘。青毡持去故家尽，白帽归来时事新。扶路不妨驴失脚，守关尤觉虎憎人。只应有似松庵日，时醉中山曲米春。

龙门冠盖日追随，四客翩翩最受知。桃李已随风雨尽，柏松独与雪霜宜。元龟华发渠有几，清庙朱弦谁与期。见说常山好归隐，从公未觉十年迟。

赠李文伯

凤凰在山天下奇，泰和以来王李倪。承平人物天未绝，耆旧风流今复谁。青红自是儿女事，老干宁与春风期。万壑松声一壶酒，从公未觉去年迟。

赠玉峰魏丈邦彦

梦想南山掩霭间，眼明惊见玉峰寒。风波旧忆横身过，世事今归袖手看。贩妇佣儿识名姓，故乡遗族见衣冠。临流卜筑平生事，会就辽东管幼安。

赠答赵仁甫

赵复，字仁甫，云梦人。姚枢在江汉，拥之北行，为元儒宗。

南冠牢落坐贫居，却为穷愁解著书。但见室中无长物，不闻门外有轩车。六朝人物风流在，两月燕城笑语疏。寒士欢颜有他日，晚年留看定何如。

郁郁

郁郁羁怀不易开，更堪寥落动凄哀。华胥梦破青山在，梁甫吟成白发催。秋意渐随林影薄，晓寒都逐雁声来。并州近日风声恶，怅望乡书早晚回。

秋日载酒光武庙

美酒良辰邂逅同，赤眉城北汉王宫。百年星斗归天上，万古旌旗在眼中。草木暗随秋气老，河山长为昔人雄。一杯径醉风云地，莫放银盘上海东。

寄刘光甫

山泽臞儒亦自豪，尘埃俗吏岂胜劳。陶潜贫里营三径，潘岳秋来见二毛。刍狗已陈甘自弃，辕驹未脱欲安逃。因风寄谢刘夫子，极口推称恐太高。

过皋州寄聂侯

平定州乐平县，兴定四年升为皋州。聂珪以土豪归国，帅平定者最久，雅亲文儒，遗山过之，为数日留。

涧冈重复并湍流，斜日黄榆岭上头。地底宝符临赵国，眼中佛屋见皋州。云沙浩浩雁良苦，木叶萧萧风自秋。别后故人应念我，一诗聊与话离忧。

丙辰九月二十六日挈家游龙泉

风色澄鲜称野情，居僧闻客喜相迎。藤垂石磴云添润，泉漱山根玉有声。庭树老于临济寺，霜林浑是汉家营。明年此日知何处，莫惜题诗记姓名。

病中感寓赠徐威卿兼简曹益甫高圣举

先生绝笔。

读书略破五千卷，下笔须论二百年。正赖天民有先觉，岂容文统落私权。东曹椽属冥行废，乡校迂儒自圣癫。不是徐卿与高举，老夫空老欲谁传。

十八家诗钞 卷二十六

李太白七绝七十九首

横江词六首

人言横江好，侬道横江恶。一风三日吹倒山一作：猛风吹倒天门山，白浪高于瓦官阁。

海潮南去过寻阳，牛渚由来险马当。横江欲渡风波恶，一水牵愁万里长。

横江西望阻西秦，汉水东连扬子津。白浪如山那可渡，狂风愁杀峭帆人。

海神来过恶风回，浪打天门石壁开。浙江八月何如此，涛似连山喷雪来。

横江馆前津吏迎，向余东指海云生。郎今欲渡缘何事，如此风波不可行。

月晕天风雾不开，海鲸东蹙百川回。惊波一起三山动，公无渡河归去来。

永王东巡歌十一首

永王正月东出师，天子遥分龙虎旗。楼船一举风波静，江汉翻为雁鹜池。

三川北虏乱如麻，四海南奔似永嘉。但用东山谢安石，为君谈笑静胡沙。

雷鼓嘈嘈喧武昌，云旗猎猎过寻阳。秋毫不犯三吴悦，春日遥看五色光。

龙盘虎踞帝王州，帝子金陵访古丘。春风试暖昭阳殿，明月还过鹊楼。

二帝巡游俱未回，五陵松柏使人哀。诸侯不救河南地，更喜贤王远道来。

丹阳北固是吴关，画出楼台云水间。千岩烽火连沧海，两岸旌旗绕碧山。

王出三江按五湖，楼船跨海次扬都。战舰森森罗虎士，征帆一一引龙驹。

长风挂席势难回，海动山倾古月催。君看帝子浮江日，何似龙骧出峡来。

祖龙浮海不成桥，汉武寻阳空射蛟。我王楼舰轻秦汉，却似文皇欲渡辽。

帝宠贤王人楚关，扫清江汉始应还。初从云梦开朱邸，更取金陵作小山。

试借君王玉马鞭，指麾戎虏坐琼筵。南风一扫胡尘静，西人长安到日边。

上皇西巡南京歌十首

胡尘轻拂建章台，圣主西巡蜀道来。剑壁门高五千尺，石为楼阁九天开。

九天开出一成都，万户千门入画图。草树云山如锦绣，秦川得及此间无。

德阳春树似新丰，行人新都若旧宫。柳色未饶秦地绿，花光不减上林红。

谁道君王行路难，六龙西幸万人欢。地转锦江成渭水，天回玉垒作长安。

万国同风共一时，锦江何谢曲江池。石镜更明天上月，后宫亲得照娥眉。

濯锦清江万里流，云帆龙舸下扬州。北地虽夸上林苑，南京还有散花楼。

锦水东流绕锦城，星桥北挂象天星。四海此中朝圣主，峨眉山上列仙庭。

秦开蜀道置金牛，汉水元通星汉流。天子一行遗圣迹，锦城长作帝王州。

水绿天青不起尘，风光和暖胜三秦。万国烟花随玉辇，西来添作锦江春。

剑阁重关蜀北门，上皇归马若云屯。少帝长安开紫极，双悬日月照乾坤。

峨眉山月歌

峨眉山月半轮秋，影入平羌江水流。夜发清溪向三峡，思君不见下渝州。

东鲁见狄博通

去年别我向何处，有人传道游江东。谓言挂席度沧海，却来应是无长风。

赠华州王司士

淮水不绝波澜高，盛德未泯生英髦。知君先负庙堂器，今日还须赠宝刀。

巴陵赠贾舍人

贾生西望忆京华，湘浦南迁莫怨嗟。圣主恩深汉文帝，怜君不遣到长沙。

赠汪伦

李白乘舟将欲行，忽闻岸上踏歌声。桃花潭水深千尺，不及汪伦送我情。

闻王昌龄左迁龙标遥有此寄

扬州花落子规啼扬州花落：一作杨花落尽，闻道龙标过五溪。我寄愁心与明月，随君直到夜郎西。

黄鹤楼送孟浩然之广陵

故人西辞黄鹤楼，烟花三月下扬州。孤帆远影碧山尽，唯见长江天际流。

送贺宾客归越

镜湖流水漾清波，狂客归舟逸兴多。山阴道士如相见，应写黄庭换白鹅。

送外甥郑灌从军三首

六博争雄好彩来，金盘一掷万人开。丈夫赌命报天子，当斩胡头衣锦回。

丈八蛇矛出陇西，弯弧拂箭白猿啼。破胡必用龙韬策，积甲应将熊耳齐。

月蚀西方破敌时，及瓜归日未应迟。斩胡血变黄河水，枭首当悬白鹊旗。

送韩侍御之广德令

昔日绣衣何足荣，今宵贳酒与君倾。暂就东山赊月色，酣歌一夜送泉明。

山中答俗人

问余何意栖碧山意：一作事，笑而不答心自闲。桃花流水窅然去窅：一作宛，别有天地非人间。

答湖州迦叶司马问自是何人

青莲居士谪仙人，酒肆藏名三十春。湖州司马何须问，金粟如来是后身。

酬崔侍御

严陵不从万乘游，归卧空山钓碧流。自是客星辞帝坐，元非太白醉扬州。

鲁东门泛舟二首

日落沙明天倒开，波摇石动水萦回。轻舟泛月寻溪转，疑是山阴雪后来。

水作青龙盘石堤，桃花夹岸鲁门西。若教月下乘舟去，何啻风流到剡溪。

陪族叔刑部侍郎晔及中书贾舍人至游洞庭五首

洞庭西望楚江分，水尽南天不见云。日落长沙秋色远，不知何处吊湘君。

南湖秋水夜无烟，耐可乘流直上天。且就洞庭赊月色，将船买酒白云边。

洛阳才子谪湘川，元礼同舟月下仙。记得长安还欲笑，不知何处是西天。

洞庭湖西秋月辉，潇湘江北早鸿飞。醉客满船歌白纻，不知霜露入秋衣。

帝子潇湘去不还，空余秋草洞庭间。淡扫明湖开玉镜，丹青画出是君山。

与谢良辅游泾川陵岩寺

乘君素舸泛泾西，宛似云门对若溪。且从康乐寻山水，何必东游入会稽。

望庐山五老峰

庐山东南五老峰，青天削出金芙蓉。九江秀色可揽结，吾将此地巢云松。

望天门山

天门中断楚江开，碧水东流直北回。两岸青山相对出，孤帆一片日边来。

客中作

兰陵美酒郁金香，玉碗盛来琥珀光。但使主人能醉客，不知何处是他乡。

早发白帝城

朝辞白帝彩云间，千里江陵一日还。两岸猿声啼不住，轻舟已过万重山。

秋下荆门

霜落荆门江树空，布帆无恙挂秋风。此行不为鲈鱼绘，自爱名山人剡中。

苏台览古

旧苑荒台杨柳新，菱歌春唱不胜春。只今唯有西江月，曾照吴王宫里人。

越中览古

越王勾践破吴归，义士还家尽锦衣。宫女如花满春殿，只今唯有鹧鸪飞。

庐江主人妇

孔雀东飞何处栖，庐江小吏仲卿妻。为客裁缝石自见，城乌独宿夜空啼。

山中与幽人对酌

两人对酌山花开，一杯一杯复一杯。我醉欲眠卿且去，明朝有意抱琴来。

与史郎中饮听黄鹤楼上吹笛

一为迁客去长沙，西望长安不见家。黄鹤楼中吹玉笛，江城五月落梅花。

白胡桃

红罗袖里分明见，白玉盘中看却无。疑是老僧休念诵，腕前推下水精珠。

巫山枕障

巫山枕障画高丘，白帝城边树色秋。朝云夜入无行处，巴水横天更不流。

庭前晚开花

西王母桃种我家，三千阳春始一花。结实苦迟为人笑，攀折唧唧长咨嗟。

军行

骝马新跨白玉鞍跨：一作夸，战罢沙场月色寒。城头铁鼓声犹震，匣里金刀血未干。

从军行

百战沙场碎铁衣，城南已合数重围。突营射杀呼延将，独领残兵千骑归。

春夜洛城闻笛

谁家玉笛暗飞声，散入春风满洛城。此夜曲中闻折柳，何人不起故园情。

流夜郎闻酺不预

北阙圣人歌大康，南冠君子窜遐荒。汉酺闻奏钧天乐，愿得风吹到夜郎。

宣城见杜鹃花

蜀国曾闻子规鸟，宣城还见杜鹃花。一叫一回肠一断，三春三月忆三巴。

长门怨二首

天回北斗挂西楼，金屋无人萤火流。月光欲到长门殿，别作深宫一段愁。

桂殿长愁不记春，黄金四屋起秋尘。夜悬明镜青天上，独照长门宫里人。

春怨

白马金羁辽海东，罗帷绣被卧春风。落月低轩窥烛尽，飞花人户笑床空。

陌上赠美人

骏马骄行踏落花，垂鞭直拂五云车。美人一笑褰珠箔，遥指红楼是妾家。

口号吴王舞人半醉

风动荷花水殿香，姑苏台上宴吴王。西施醉舞娇无力，笑倚东窗白玉床。

赠段七娘

罗袜凌波生网尘，那能得计访情亲。千杯绿酒何辞醉，一面红妆恼杀人。

别内赴征三首

王命三征去未还，明朝离别出吴关。白玉高楼看不见，相思须上望夫山。

出门妻子强牵衣，问我西行几日归。来时倘佩黄金印，莫见苏秦不下机。

翡翠为楼金作梯，谁人独宿倚门啼。夜泣寒灯连晓月，行行泪尽楚关西。

南流夜郎寄内

夜郎天外怨离居，明月楼中音信疏。北雁春归看欲尽，南来不得豫章书。

哭晁卿衡

日本晁卿辞帝都，征帆一片绕蓬壶。明月不归沉碧海，白云愁色满苍梧。

杜工部七绝百五首

赠李白

秋来相顾尚飘蓬，未就丹砂愧葛洪。痛饮狂歌空度日，飞扬跋扈为谁雄。

萧八明府实处觅桃栽

实：一作堤。

奉乞桃栽一百根，春前为送浣花村。河阳县里虽无数，濯锦江边未满园。

从韦二明府续处觅绵竹

华轩蔼蔼他年到，绵竹亭亭出县高。江上舍前无此物，幸分苍翠拂波涛。

凭何十一少府邕觅桤木栽

草堂堑西无树林，非子谁复见幽心。饱闻桤木三年大，与致溪边十亩阴。

诣徐卿觅果栽

草堂少花今欲栽，不问绿李与黄梅。石笋街中却归去，果园坊里为求来。

凭韦少府班觅松树子

落落出群非榉柳，青青不朽岂杨梅。欲存老盖千年意，为觅霜根数寸栽。

又于韦处乞大邑瓷碗

钱注：《元和郡国志》：邛州大邑县，本汉江源县地，成通二年，割晋原县之西界置。

大邑烧瓷轻且坚，扣如哀玉锦城传。君家白碗胜霜雪，急送茅斋也可怜。

绝句漫兴九首

眼见客愁愁不醒，无赖春色到江亭。即遣花开深造次，便教莺语太丁宁。

手种桃李非无主，野老墙低还是家。恰似春风相欺得，夜来吹折数枝花。

熟知茅斋绝低小，江上燕子故来频。衔泥点污琴书内，更接飞虫打著人。

二月已破三月来，渐老逢春能几回。奠思身外无穷事，目尽生前有限杯。

肠断江春欲尽头，杖藜徐步立芳洲。颠狂柳絮随风去，轻薄桃花逐水流。

懒慢无堪不出村，呼儿日在掩柴门。苍苔浊酒林中静，碧水春风野外昏。

糁径杨花铺白毡，点溪荷叶叠青钱。笋根稚子无人见，沙上凫雏傍母眠。

舍西柔桑叶可拈，江畔细麦复纤纤。人生几何春已夏，不放香醪如蜜甜。

隔户杨柳弱袅袅，恰似十五女儿腰。谁谓朝来不作意，狂风挽断最长条。

春水生二绝

二月六夜春水生，门前小滩浑欲平滩：一动篱。鸬鹚莫漫喜，吾与汝曹俱眼明。

一夜水高二尺强，数日不可更禁当。南市津头有船卖，无钱即买系篱旁。

少年行二首

莫笑田家老瓦盆，自从盛酒长儿孙。倾银注玉惊人眼玉：钱笺本作瓦，共醉终同卧竹根。

巢燕养雏浑去尽，江花结子已无多。黄衫年少来宜数，不见堂前东逝波。

少年行

马上谁家白面郎，临阶下马踏人床。不通姓字粗豪甚，指点银瓶索酒尝。

赠花卿

锦城丝管日纷纷，半入江风半入云。此曲只应天上有，人间能得几回闻。

李司马桥了承高使君自成都回

上有《陪李七司马皂江上观造竹桥》二诗，一七律，一五律，今另抄于五、七律中，此题遂不可解。

向来江上手纷纷，三日功成事出群。已传童子骑青竹，总拟桥东待使君。

江畔独步寻花七绝句

江上被花恼不彻，无处告诉只颠狂。走觅南邻爱酒伴，经旬出饮独空床自注：斛斯融，吾酒徒。

稠花乱蕊畏江滨，行步欹危实怕春。诗酒尚堪驱使在，未须料理白头人。

江深竹静两三家，多事红花映白花。报答春光知有处，应须美酒送生涯。

东望少城花满烟，百花高楼更可怜。谁能载酒开金盏，唤取佳人舞绣筵。

黄师塔前江水东，春光懒困倚微风。桃花一簇开无主，可爱深红爱浅红。

黄四娘家花满蹊，千朵万朵压枝低。留连戏蝶时时舞，自在娇莺恰恰啼。

不是看花即索死索：一作欲，只恐花尽老相催。繁枝容易纷纷落，嫩叶商量细细开叶：一作蕊。

重赠郑炼绝句

郑子将行罢使臣，囊无一物献尊亲。江山路远羁离日，裘马谁为感激人。

中丞严公雨中垂寄见忆一绝奉答二绝

雨映行宫辱赠诗钱笺：《国史补》：蜀郡有万里桥，玄宗至而喜曰：“吾自知行地万里则归。”公草堂在万里桥，当与行宫相近。张说《奉和早渡蒲关》诗：“楼映行官日。”，元戎肯赴野人期。江边老病虽无力，强拟晴天理钓丝。

何日雨晴云出溪，白沙青石先无泥先：一作洗。只须伐竹开荒径，倚杖穿花听马嘶。

谢严中丞送青城山道士乳酒一瓶

山瓶乳酒下青云，气味浓香幸见分。鸣鞭走送怜渔父，洗盏开尝对马军自注：军州谓驱使骑为马军。

三绝句

楸树馨香倚钓矶，斩新花蕊未应飞。不如醉里风吹尽，可忍醒时雨打稀。

门外鸬鹚去不来，沙头忽见眼相猜。自今已后知人意，一日须来一百回。

无数春笋满林生，柴门密掩断人行。会须上番看成竹，客至从瞋不出迎。

戏为六绝句

庾信文章老更成，凌云健笔意纵横。今人嗤点流传赋，不觉前贤畏后生。

杨王卢骆当时体，轻薄为文哂未休。尔曹身与名俱灭，不废江河万古流。

纵使卢王操翰墨，劣于汉魏近风骚。龙文虎脊皆君驭，历块过都见尔曹。

才力应难跨数公，凡今谁是出群雄。或看翡翠兰苕上，未掣鲸鱼碧海中。

不薄今人爱古人，清词丽句必为邻。窃攀屈宋宜方驾，恐与齐梁作后尘。

未及前贤更勿疑，递相祖述复先谁。别裁伪体亲风雅，转益多师是汝师。

答杨梓州

闷到杨公池水头，坐逢杨子镇兼州。却向青溪不相见，回船应载阿戎游。

得房公池鹅

房相西池鹅一群，眠沙泛浦白于云。凤凰池上应回首，为报笼随王右军。

官池春雁二首

自古稻粱多不足，至今乱为群。且休怅望看春水，更恐归飞隔暮云。

青春欲尽急还乡，紫塞宁论尚有霜。翅在云天终不远，力微矰缴绝须防。

投简梓州幕府兼简韦十郎官

幕下郎官安稳无，从来不奉一行书。固知贫病人须弃，能使韦郎迹也疏。

戏作寄上汉中王二首

自注：王新诞明珠。

云里不闻双雁过，掌中贪看一珠新。秋风袅袅吹江汉，只在他乡何处人。

谢安舟楫风还起，梁苑池台雪欲飞。杳杳东山携妓去，泠泠修竹待王归。

黄河二首

黄河北岸海西军，椎鼓鸣钟天下闻。铁马长鸣不知数，胡人高鼻动成群。

黄河南岸是吾蜀，欲须供给家无粟。愿驱众庶戴君王，混一车书弃金玉。

绝句四首

堂西长笋别开门，堑北行椒却背村。梅熟许同朱老吃，松高拟对阮生论自注：朱、阮，剑外相知。

欲作鱼梁云覆湍，因惊四月雨声寒。青溪先有蛟龙窟，竹石如山不敢安。

两个黄鹂鸣翠柳，一行白鹭上青天。窗含西岭千秋雪，门泊东吴万里船自注：西山白雪，四时不消。

药条药甲润青青，色过棕亭入草亭。苗满空山惭取誉，根居隙地怯成形。

奉和严公军城早秋

秋风袅袅动高旌，玉帐分弓射虏营。已收滴博云间戍，更夺蓬婆雪外城。

三绝句

前年渝州杀刺史，今年开州杀刺史。群盗相随剧虎狼，食人更肯留妻子。

一十一家同入蜀，惟残一人出骆谷。自说二女啮臂时，回头却向秦云哭。

殿前兵马虽骁雄，纵暴略与羌浑同。闻道杀人汉水上，妇女多在官军中。

存没口号二首

席谦不见近弹棋，毕曜仍传旧小诗。玉局他年无限笑，白杨今日几人悲自注：道士席谦，善弹棋，故曰玉局。

郑公粉绘随长夜，曹霸丹青已白头。天下何曾有山水，人间不解重骅骝自注：高士荣阳郑虔善画山水，曹霸善画马也。

夔州歌十绝句

中巴之东巴东山，江水开辟流其间。白帝高为三峡镇，瞿塘险过百牢关。

白帝夔州各异城，蜀江楚峡混殊名。英雄割据非天意，霸主并吞在物情。

群雄竞起问前朝，王者无外见今朝。比讶渔阳结怨恨，元听舜日旧箫韶。

赤甲白盐俱刺天，闾阎缭绕接山巅。枫林橘树丹青合，复道重楼锦绣悬。

滚东瀼西一万家，江南江北春冬花。背飞鹤子遗琼蕊，相趁凫雏入蒋牙。

东屯稻畦一百顷，北有涧水通青苗。晴浴狎鸥分处处，雨随神女下朝朝。

蜀麻吴盐自古通，万斛之舟行若风。长年三老长歌里，白昼摊钱高浪中。

忆昔咸阳都市合，山水之图张卖时。巫峡曾经宝屏见，楚宫犹对碧峰疑。

武侯祠堂不可忘，中有松柏参天长。干戈满地客愁破，云日如火炎天凉。

阆风玄圃与蓬壶，中有高唐天下无。借问夔州压何处，峡门江腹拥城隅。

解闷十二首

草阁柴扉星散居，浪翻江黑雨飞初。山禽引子哺红果，溪女得钱留白鱼。

商胡离别下扬州，忆上西陵故驿楼钱笺：《水经注》：浙江，又径固陵城北，今之西陵也，有西陵湖，亦谓之西城湖。《会稽志》云：西陵城，在萧山县西二十里，谢惠连有《西陵阻风献康乐》诗，吴越改曰西兴，东坡诗“为传钟鼓到西兴”是也。《浙江通志》：西陵城，吴越改为西陵驿。按，白乐天《答微之泊西陵驿见寄》云：“烟波尽处一点白，应是西陵古驿台”，则西陵旧有驿，至吴越始改西兴耳。为问淮南米贵贱，老夫乘兴欲东游。

一辞故国十经秋，每见秋瓜忆故丘。今日南湖采薇蕨，何人为觅郑瓜州自注：今郑秘监审。钱笺：《水经注》：长安第二门，本名霸城门，民见门色青，又名青门。门外旧出佳瓜，是以阮籍诗曰：“昔闻东陵瓜，近在青门外。”南出东头第一门，本名覆盎门，其南有下杜城，应劭曰：“故杜陵之下聚落也”，故曰下杜门？

沈范早知何水部，曹刘不待薛郎中。独当省署开文苑，兼泛沧浪学钓翁自注：水部郎中薛据。

李陵苏武是吾师，孟子论文更不疑。一饭未曾留俗客，数篇今见古人诗自注：校书郎云卿。

复忆襄阳孟浩然，清诗句句尽堪传。即今耆旧无新语，漫钓槎头缩项鳊。

陶冶性灵存底物，新诗改罢自长吟。孰知二谢将能事，颇学阴何苦用心。

不见高人王右丞，蓝田丘壑漫寒藤。最传秀句寰区满，未绝风流相国能自注：右丞弟，今相国缙。

先帝贵妃今寂寞，荔枝还复人长安。炎方每续朱樱献，玉座应悲白露团。

忆过泸戎摘荔枝，青枫隐映石逶迤。京华应见无颜色，红颗酸甜只自知。

翠瓜碧李沉玉甃，赤梨葡萄寒露成。可怜先不异枝蔓，此物娟娟长远生。

侧生野岸及江蒲蒲：一作浦，不熟丹宫满玉壶。云壑布衣鲐背死，劳人害马翠眉须。○按，后四首专咏荔枝，不知何以与前八首同为《解闷》之诗。

承闻河北诸道节度入朝欢喜口号绝句十二首

禄山作逆降天诛，更有思明亦已无。汹汹人寰犹不定，时时战斗欲何须。

社稷苍生计必安，蛮夷杂种错相干钱笺：《旧书》：安禄山，营州柳城杂种胡人也，本无姓氏，名轧荦山。史思明，本名率干，营州宁羌州突厥杂种胡人也。周宣汉武今王是，孝子忠臣后代看。

喧喧道路好童谣，河北将军尽入朝。自是乾坤王室正自：钱本作始，却教江汉客魂销。

不道诸公无表来，茫茫庶事遣人猜。拥兵相学干戈锐，使者徒劳百万回。

鸣玉锵金尽正臣，修文偃武不无人。兴王会静妖氛气，圣寿宜过一万春。

英雄见事若通神，圣哲为心小一身。燕赵休矜出佳丽，宫闱不拟选才人钱笺：天兴圣节，诸道节度使献金帛、器用、珍玩、骏马为寿，共直缗钱二十四万。常衮上言，请却之，不听，此诗称颂圣哲，实则讽谕代宗当却诸道之进奉也。

抱病江天白首郎，空山楼阁暮春光。衣冠是日朝天子，草奏何时入帝乡。

澶漫山东一百州，削成如桉抱青丘。包茅重入归关内，王祭还供尽海头。

东逾辽水北滹沲，星象风云喜共和。紫气关临天地阔，黄金台贮俊贤多。

渔阳突骑邯郸儿，酒酣并辔金鞭垂。意气即归双阙舞，雄豪复遣五陵知。

李相将军拥蓟门，白头惟有赤心存。竟能尽说诸侯入，知有从来天子尊。

十二年来多战场，天威已息阵堂堂。神灵汉代中兴主，功业汾阳异姓王。

上卿翁请修武侯庙遗像缺落时崔卿权夔州

大贤为政即多闻，刺史真符不必分。尚有西郊诸葛庙，卧龙无首对江渍。

喜闻盗贼总退口号五首

钱本，盗贼下多蕃寇二字。

萧关陇水入官军，青海黄河卷塞云。北极转愁龙虎气，西戎休纵犬羊群。

赞普多教使入秦，数通和好止烟尘。朝廷忽用哥舒将，杀伐虚悲公主亲钱笺：开元二十九年，金城公主薨，吐蕃遣使告衰，仍请和，上不许。十二月，吐蕃袭石堡城，盖嘉运不能守，玄宗愤之，天宝七载，以哥舒翰为陇右节度使，攻而拔之。

崆峒西极过昆仑，驼马由来拥国门。逆气数年吹路断，蕃人闻道渐星奔。

勃律天西采玉河，坚昆碧碗最来多。旧随汉使千堆宝，少答胡王万匹罗。

今春喜气满乾坤，南北东西拱至尊。大历三年调玉烛，玄元皇帝圣云孙。

漫成一绝

江月去人只数尺，风灯照夜欲三更。沙头宿鹭联拳静，船尾跳鱼拨剌鸣。

书堂饮既夜复邀李尚书下马月下赋绝句

前一道《宴胡侍御书堂》已抄于五律中，故此题曰“书堂饮既”。

湖月林风相与清，残樽下马复同倾。久闻野鹤如霜鬓，遮莫邻鸡下五更。

江南逢李龟年

岐王宅里寻常见，崔九堂前几度闻。正是江南好风景，落花时节又逢君。

苏东坡七绝上二百三首

郿坞

衣中甲厚行何惧，坞里金多退足凭。毕竟英雄谁得似，脐脂自照不须灯。

授经台

自注：乃南山一峰耳，非复有筑处。

剑舞有神通草圣，海山无事化琴工。此台一览秦川小，不待传经意已空。

九月中曾题二小诗于南溪竹上既而忘之昨日再游见而录之

此题有五绝一首，未抄。

湖上萧萧疏雨过，山头霭霭暮云横。陂塘水落荷将尽，城市人归虎欲行。

濠州七绝

涂山自注：下有鲧庙，山前有禹会村。《唐·地理志》：濠州钟离县有涂山。《九域志》：当涂城，涂山氏之邑。

川锁支祁水尚浑，地埋汪罔骨应存。樵苏已入黄熊庙，乌鹊犹朝禹会村。

彭祖庙自注：有云母山，云彭祖所采服也。

跨历商周看盛衰，欲将齿发斗蛇龟。空餐云母连山尽，不见蟠桃著子时。

逍遥台自注：庄子祠堂在开元寺，即墓为堂。

常怪刘伶死便埋，岂伊忘死未忘骸。乌鸢夺得与蝼蚁，谁信先生无此怀。

观鱼台

欲将同异较锱铢，肝胆犹能楚越如。若信万殊归一理，子今知我我知鱼。

虞姬墓

帐下佳人拭泪痕，门前壮士气如云。仓黄不负君王意，只有虞姬与郑君。

四望亭自注：太和中，刺吏刘嗣之立。李绅以太子宾客分司东都，过濠为作记。记今存，而亭废者数年矣。

颓垣破础没柴荆，故老犹言短李亭。敢请使君重起废，落霞孤鹜换新铭。

浮山洞自注：洞在淮上，夏潦不能及，而冬不加高，故人疑其浮也。

人言洞府是鳌宫，升降随波与海通。共坐船中那得见，乾坤浮水水浮空。

初到杭州寄子由二绝

自此以下，倅杭州以后之诗。

眼看时事力难胜，贪恋君恩退未能。迟钝终须投劾去，使君何日换聋丞。

圣明宽大许全身，衰病摧颓自畏人。莫上冈头苦相望，吾方祭灶请比邻。

吉祥寺赏牡丹

人老簪花不自羞，花应羞上老人头。醉归扶路人应笑，十里珠帘半上钩。

吉祥寺僧求阁名

过眼荣枯电与风，久长那得似花红。上人宴坐观空阁，观色观空色即空。

六月二十七日望湖楼醉书五首

黑云翻墨未遮山，白雨跳珠乱入船。卷地风来忽吹散，望湖楼下水如天。

放生鱼鳖逐人来，无主荷花到处开。水枕能令山俯仰，风船解与月徘回。

乌菱白芡不论钱，乱系青菰裹绿盘。忽忆尝新会灵观，滞留江海得加餐。

献花游女木兰桡，细雨斜风湿翠翘。无限芳洲生杜若，吴儿不识楚辞招。

未成小隐聊中隐，可得长闲胜暂闲。我本无家更安往，故乡无此好湖山。

夜泛西湖五绝

新月生魄迹未安，才破五六渐盘桓。今夜吐艳如半璧，游人得向三更看。

三更向阑月渐垂，欲落未落景特奇。明朝人事谁料得，看到苍龙西没时。

苍龙已没牛斗横，东方芒角升长庚。渔人收筒及未晓，船过惟有菰蒲声自注：湖上禁渔，皆盗钓者也。

菰蒲无边水茫茫，荷花夜开风露香。渐见灯明出远寺，更待月黑看湖光。

湖光非鬼亦非仙，风恬浪静光满川。须臾两两人寺去，就视不见空茫然。

沈谏议召游湖不赴明日得双莲于北山下作一绝持献沈既见和又别作一首因用其韵

湖上棠阴手自栽，问公更得几回来。水仙亦恐公归去，故遣双莲一夜开。

诏书行捧缕金笺，乐府应歌相府莲。莫忘今年花发处，西湖西畔北山前。

望海楼晚景五绝

海上涛头一线来，楼前指顾雪成堆。从今潮上君须上，更看银山二十回。

横风吹雨入楼斜，壮观应须好句夸。雨过潮平江海碧，电光时掣紫金蛇。

青山断处塔层层，隔岸人家唤欲唐。江上秋风晚来急，为传钟鼓到西兴。

楼下谁家烧夜香，玉笙哀怨弄初凉。临风有客吟秋扇，拜月无人见晚妆。

沙河灯火照山红，歌鼓喧呼语笑中。为问少年心在否，角巾欹侧鬓如蓬。

八月十七复登望海楼自和前篇是日榜出与试官两人复留五首

楼上烟云怪不来，楼前飞纸落成堆。非关文字须重看，却被江山未放回。

眼昏烛暗细行斜，考阅精强外已夸。明日失杯君莫怪，早知安足不成蛇。

乱山遮晓拥千层，睡美初凉撼不。昨夜酒行君屡叹，定知归梦到吴兴。

天台桂子为谁香，倦听空阶夜点凉。赖有明朝看潮在，万人空巷斗新妆。

秋花不见眼花红，身在孤舟兀兀中。细雨作寒知有意，未教金菊出蒿蓬。

和陈述古拒霜花

千株扫作一番黄，只有芙蓉独自芳。唤作拒霜知未称，细思却是最宜霜。

和沈立之留别二首

而今父老千行泪，一似当时初去时。不用镌碑颂遗爱，丈人清德畏人知。

卧闻铙鼓送归艎，梦里匆匆共一觞。试问别来愁几许，春江万斛若为量自注：去时予在试院。

盐官绝句四首

南寺千佛阁

古邑居民半海涛，师来构筑便能高。千金用尽身无事，坐看香烟绕白豪。

北寺悟空禅师塔自注：名齐安，宣宗微时，师知其非凡人。

已将世界等微尘，空里浮花梦里身。岂为龙颜更分别，只应天眼识天人。

塔前古桧

当年双桧是双童，相对无言老更恭。庭雪到腰埋不死，如今化作两苍龙。

僧爽白鸡自注：养二十余年，常立坐侧听经。

断尾雄鸡本畏烹，年来听法伴修行。还须却置莲花漏，老怯风霜恐不鸣。

六和寺冲师闸山溪为水轩

欲放清溪自在流，忍教冰雪落沙洲。出山定被江潮流，能为山僧更少留。

冬至日独游吉祥寺

井底微阳回未回，萧萧寒雨湿枯菱。何人更似苏夫子，不是花时肯独来。

后十余日复至

东君意浅著寒梅，千朵深红未暇裁。安得道人殷七七，不论时节遣花开。

戏赠

惆怅沙河十里春，一番花老一番新。小桥依旧斜阳里，不见楼中垂手人。

和人求笔迹

麦光铺几净无瑕，入夜青灯照眼花。从此剡藤真可吊，半纡春蚓绾秋蛇。

赠孙莘老七绝

嗟予与子久离群，耳冷心灰百不闻。若对青山谈世事，当须举白便浮君。

天目山前渌浸裾，碧澜堂下看衔舻。作堤捍水非吾事，闲送苕溪入太湖。

夜来雨洗碧蟥岏，浪涌云屯绕郭寒。闻有弁山河处是，为君四面竟求看。

夜桥灯火照溪明，欲放扁舟取次行。暂借官奴遣吹笛，明朝新月到三更。

三年京国厌藜蒿，长羡淮鱼压楚糟。今日骆驼桥下泊，恣看修网出银刀。

乌程霜稻袭人香，酿作春风霅水光。时复中之徐邈圣，毋多酌我次公狂。

去年腊日访孤山，曾借僧窗半日闲。不为思归对妻子，道人有约径须还。

王复秀才所居双桧二首

吴王池馆遍重城，奇草幽花不记名。青盖一归无觅处，只留双桧待升平。

凛然相对敢相欺，直干临空未要奇。根到九泉无曲处，世间惟有蛰龙知。

上元过祥符僧可久房萧然无灯火

门前歌舞斗分朋，一室清风冷欲冰。不把琉璃闲照佛，始知无尽本无灯。

饮湖上初晴后雨二首

朝曦迎客宴重冈，晚雨留人入醉乡。此意自佳君不会，一杯当属水仙王自注：湖上有水仙王庙。

水光潋滟晴方好，山色空濛雨亦奇。欲把西湖比西子，淡妆浓抹总相宜。

富阳妙庭观董双成故宅发地得丹鼎覆以铜盘承以琉璃盆盆既破碎丹亦为人争夺持去今独盘鼎在耳二首

人去山空鹤不归，丹亡鼎在世徒悲。可怜九转功成后，却把飞升乞内芝内：集作肉。

琉璃击碎走金丹，无复神光发旧坛。时有世人来舐鼎，欲随鸡犬事刘安。

山村五绝

竹篱茅屋趁溪斜，春入山村处处花。无象太平还有象，孤烟起处是人家。

烟雨濛濛鸡犬声，有生何处不安生。但令黄犊无人佩，布谷何劳也劝耕。

老翁七十自腰镰，惭愧青山笋蕨甜。岂是闻韶解忘味，尔来三月食无盐。

杖藜裹去匆匆，过眼青钱转手空。赢得儿童语音好，一年强半在城中。

窃禄忘归我自羞，丰年底事汝忧愁。不须更待飞鸢堕，方念平生马少游。

赠别

青鸟衔巾久欲飞，黄莺别主更悲啼。殷勤莫忘分携处，湖水东边凤岭西。

次韵代留别

绛蜡烧残玉斝飞，离歌唱彻万行啼。他年一舸鸱夷去，应记依家旧姓西。

吉祥寺花将落而述古不至

今岁东风巧剪裁，含情只待使君来。对花无信花应恨，直恐明年便不开。

述古闻之明日即来坐上复用前韵同赋

仙衣不用剪刀裁，国色初含卯酒来含：一作酣。太守问花花有语，为君零落为君开。

宝山昼睡

七尺顽躯走世尘，十围便腹贮天真。此中空洞浑无物，何止容君数百人。

席上代人赠别三首

凄音怨乱不成歌，纵使重来奈老何。泪眼无穷似梅雨，一番匀了一番多。

天上麒麟岂混尘，笼中翡翠不由身。那知昨夜香闺里，更有偷啼暗别人。

莲子擘开须见臆，楸枰著尽更无期。破衫却有重逢处，一饭何曾忘却时。

唐道人言天曰山上俯视雷雨每大雷电但闻云中如婴儿声殊不闻雷

震也

已外浮名更外身，区区雷电若为神。山头只作婴儿看，无限人间失箸人。

追和子由去岁试举人洛下所寄五首

暴雨初晴楼上晚景

秋后风光雨后山，满城流水碧潺潺。烟云好处无多子，及取昏鸦未到间。

洛邑从来天地中，嵩高苍翠北邙红。风流耆旧消磨尽，只有青山对病翁自注：谓富公也。

白汗翻浆午景前，雨余风物便萧然。应倾半熟鹅黄酒，照见新晴水碧天。

疾雷破屋雨翻河，一扫清风未觉多。应似画师吴道子，高堂巨壁写降魔。

客路三年不见山，上楼相对梦魂间。明朝却踏红尘去，羞向清伊照病颜。

佛日山荣长老方丈五绝

陶令思归久未成，远公不出但闻名。山中只有苍髯叟，数里萧萧管送迎。

千株玉槊搀云立，一穗珠旒落镜寒。何处霜眉碧眼客，结为三友冷相看。

东麓云根露角牙，细泉幽咽走金沙。不堪土肉埋山骨，未放苍龙浴渥洼。

食罢茶瓯未要深，清风一榻抵千金。腹摇鼻息庭花落，还尽平生未足心。

日射西廊午枕明，水沉烧尽碧烟横。山人睡觉无人见，只有飞蚊绕鬓鸣。

八月十五日看潮五绝

定知玉兔十分圆，已作霜风九月寒。寄语重门休上钥，夜潮留向月中看。

万人鼓噪慑吴依，犹似浮江老阿童。欲识潮头高几许，越山浑在浪花中。

江边身世两悠悠，久与沧波共白头。造物亦知人易老，故教江水向西流。

吴儿生长狎涛渊，冒利轻生不自怜。东海若知明主意，应教斥卤变桑田自注：是时新有旨，禁弄潮。

江神河伯两醯鸡，海若东来气吐蜕。安得夫差水犀手，三千强弩射潮低自注：吴越王尝以弓弩射潮头，与海神战，自尔水不近城。

临安三绝

将军树

阿坚泽畔菰蒲节，玄德墙头羽葆桑。不会世间闲草木，与人何事管兴亡。

锦溪

楚人休笑沐猴冠，越俗徒夸翁子贤。五百年间异人出，尽将锦绣裹山川。

石镜

山鸡舞破半岩云，菱叶开残野水春。应笑武都山下土，枉教明月殉佳人。

陌上花三首 并引

游九仙山，闻里中儿歌《陌上花》，父老云：吴越王妃每岁春必归临安，王以书遗妃曰：“陌上花开，可缓缓归矣。”吴人用其语为歌，含思宛转，听之凄然，而其词鄙野，为易之云。

陌上花开蝴蝶飞，江山犹是昔人非。遗民几度垂垂老，游女长歌缓缓归。

陌上山花无数开，路人争看翠来。若为留得堂堂去，且更从教缓缓回。

生前富贵草头露，身后风流陌上花。已作迟迟君去鲁，犹歌缓缓妾回家。

九日舟中望见有美堂上鲁少卿饮以诗戏之二首

指点云间数点红，笙歌正拥紫髯翁。谁知爱酒龙山客，却在渔舟一叶中。

西阁珠帘卷落晖，水沉烟断佩声微。遥知通德凄凉甚，拥髻无言怨未归。

游诸佛舍一日饮酽茶七盏戏书勤师壁

示病维摩元不病，在家灵运已忘家。何须魏帝一丸药，旦尽卢仝七碗茶。

金门寺中见李西台与二钱唱和四绝句戏用其韵跋之

二钱：自注：惟演、易。

帝城春日帽檐斜，二陆初来尚忆家。未肯将盐下莼菜，已应知雪似杨花。

平生贺老惯乘舟，骑马风前怕打头，欲问君王乞符竹，但忧无蟹有监州自注：皆世所传钱氏故事。

西台妙迹继杨风自注：凝式，无限龙蛇洛寺中。一纸清诗吊兴废，尘埃零落梵王宫。

五季文章堕劫灰，升平格力未全回。故知前辈宗徐庾，数首风流似玉台。

书双竹湛师房二首

我本西湖一钓舟，意嫌高屋冷飕飕。羡师此室才方丈，一炷清香尽日留。

暮鼓朝钟自击撞，闭门孤枕对残缸。白灰旋拨通红火，卧听萧萧雨打窗。

和述古冬日牡丹四首

一朵妖红翠欲流，春光回照雪霜羞。化工只欲呈新巧，不放闲花得少休。

花开时节雨连风，却向霜余染烂红。漏泄春光私一物，此心未信出天工。

当时只道鹤林仙，能遣秋花发杜鹃。谁信诗能回造化，直教霜枿放春妍。

不分清霜入小园，故将诗律变寒暄。使君欲见蓝关咏，更倩韩郎为染根。

吊天竺海月辩师三首

欲寻遗迹强沾裳，本自无生可得亡。今夜生公讲堂月，满庭依旧冷如霜。

生死犹如臂屈伸，情钟我辈一酸辛。乐天不是蓬莱客，凭仗西方作主人。

欲访浮云起灭因，无缘却见梦中身。安心好住王文度，此理何须更问人。

柳氏二外甥求笔迹二首

退笔如山未足珍，读书万卷始通神。君家自有元和脚，莫厌家鸡更问人。

一纸行书两绝诗，遂良须鬓已成丝。何当火急传家法，欲见诚悬笔谏时。

钱道人有诗云直须认取主人翁作两绝戏之

首断故应无断者，冰销那复有冰知。主人若苦令依认，认主人人竟是谁。

有主须还更有宾，不如无镜自无尘。只从半夜安心后，失却当年觉痛人。

成都进士杜暹伯升出家名法通往来吴中

欲识当年杜伯升，飘然云水一孤僧。若教俯首随缰锁，料得如今似我能自注：柳子玉云：“通若及第，不过似我。”。

监洞霄宫俞康直郎中所居四咏

退圃

百丈休牵上濑船，一钩归钓缩头鳊。园中草木春无数，只有黄杨厄闰年自注：俗说黄杨一岁长一寸，遇闰退三寸。

逸堂

新第谁来作并邻，旧官宁复忆星辰。请君置酒吾当贺，知向江湖拜散人。

遁轩

冠盖相望起隐沦，先生那得老江村。古来真遁何曾遁，笑杀逾垣与闭门。

远楼

西山烟雨卷疏帘，北户星河落短檐。不独江天解空阔，地偏心远似陶潜。

次韵沈长官三首

家山何在两忘归，杯酒相逢慎勿违。不独饭山嘲我瘦，也应糠核怪君肥。

男婚已毕女将归，累尽身轻志莫违。闻道山中食无肉，玉池清水自生肥。

造物知吾久念归，似怜衰病不相违。风来震泽帆初饱，雨入松江水渐肥。

戏书吴江三贤画像三首

谁将射御教吴儿，长笑申公为夏姬。却遣姑苏有麇鹿，更怜夫子得西施自注：范蠡。

浮世功劳食与眠，季鹰真得水中仙。不须更说知机早，直为鲈鱼也自贤自注：张翰。

千首文章二顷田，囊中未有一钱看。却因养得能言鸭，惊破王孙金弹丸自注：陆龟蒙。

回先生过湖州东林沈氏饮醉以石榴皮书其家东老庵之壁云西邻已

富忧不足东老虽贫乐有余白酒酿来因好客黄金散尽为收书西蜀和

仲闻而次其韵三首东老沈氏之老自谓也湖人因以名之其子偕作诗有可观者

世俗何知穷是病，神仙可学道之余。但知白酒留佳客，不问黄公觅素书。

符离道士晨兴际，华岳先生尸解余。忽见黄庭丹篆句，犹传青纸小朱书。

凄凉雨露三年后，仿佛尘埃数字余。至用榴皮缘底事，中书君岂不中书。○按王会《回仙碑》云：熙宁元年八月十九日，湖州归安县之东林，有隐君子沈思字持正，隐于东林，因以东老名焉。能酿十八仙白酒。一日，有客自称回道人，长揖东老曰：“知君白酒新熟，愿求一醉。”公命之坐，徐观其目，碧色粲然，光彩射人。与之语，无不通究，故知非尘埃中人也。因出与饮，自日中至暮，已饮数斗，殊无酒色。回曰：“久不游浙中，今为子有阴德，留诗赠子。”乃擘席上榴皮画字，题于庵壁。

李行中醉眠亭三首

已向闲中作地仙，更于酒里得天全。从教世路风波恶，贺监偏工水底眠。

君且归休我欲眠，人言此语出天然。醉中对客眠何害，须信陶潜未若贤。

孝先风味也堪怜，肯为周公昼日眠。枕曲先生犹笑汝，枉将空腹贮遗编。

单同年求德兴俞氏聚远楼诗三首

云山烟水苦难亲，野草幽花各自春。赖有高楼能聚远，一时收拾与闲人。

无限青山散不收，云奔浪卷入帘钩。直将眼力为疆界，何啻人间万户侯。

闻说楼居似地仙，不知门外有尘寰。幽人隐几寂无语，心在飞鸿灭没间。

次韵孙巨源寄涟水李盛二著作并以见寄五绝

此下密州之诗。

南岳诸刘岂易逢，相望无复马牛风。山公虽见无多子，社燕何由恋塞鸿自注：昔与巨源、刘贡父、刘莘老相遇于山阳，自尔契阔，惟巨源近者复相见于京口。

高才晚岁终难进，勇退当年正急流。不独二疏为可慕，他时当有景孙楼自注：巨源近离东海郡有景疏楼。

潄石先生难可意自注：谓巨源，啮毡校尉久无朋自注：自谓。应知客路愁无奈，故遣吟诗调李陵自注：谓李君也。

云雨休排神女车，忠州老病畏人夸。诗豪正值安仁在，空看河阳满县花自注：盛为邑宰。

胶西未到吾能说，桑柘禾麻不见春。不羡京尘骑马客，羡他淮月弄舟人。

王莽

汉家殊未识经纶，入手功名事事新。百尺穿成连夜井，千金购得解飞人。

董卓

公业平时劝用儒，诸公何事起相图。只言天下无健者，岂信车中有布乎。

送赵寺丞寄陈海州

景疏楼上唤蛾眉，君到应先诵此诗。若见孟公投辖饮，莫忘冲雪送君时。

答陈述古二首

漫说山东第二州，枣林桑泊负春游。城西亦有红千叶，人老簪花却自羞。

小桃破萼未胜春，罗绮丛中第一人。闻道使君归去后，舞衫歌扇总生尘自注：陈有小妓，述古称之。

和张子野见寄三绝句

过旧游

前生我已到杭州，到处长如到旧游。更欲洞霄为隐吏，一庵闲地且相留。

见题壁

狂吟跌宕无风雅，醉墨淋浪不整齐。应为诗人一回顾，山僧未忍扫黄泥。

竹阁见忆。

柏堂南畔竹如云，此阁何人是主人。但遣先生披鹤氅，不须更画乐天真。

和文与可洋川园池三十首

湖桥

朱阑画柱照湖明，白葛乌纱曳履行。桥下龟鱼晚无数，识君拄杖过桥声。

横湖

贪看翠盖拥红妆，不觉湖边一夜霜。卷却天机云锦段，从教匹练写秋光。

书轩

雨昏石砚寒云色，风动牙签乱叶声。庭下已生书带草，使君疑是郑康成。

冰池

不嫌冰雪绕池看，谁似诗人巧耐寒。记得羲之洗砚处，碧琉璃下黑蛟蟠。

竹坞

晚节先生道转孤，岁寒唯有竹相娱。粗才杜牧真堪笑，唤作军中十万夫。

荻浦

雨折霜干不耐秋，白花黄叶使人愁。月明小艇湖边宿，便是江南鹦鹉洲。

蓼屿

秋归南浦蟪蛄鸣，霜落横湖沙水清。卧雨幽花无限思，抱丛寒蝶不胜情。

望云楼

阴晴朝暮几回新，已向虚空付此身。出本无心归亦好，白云还似望云人。

天汉台

漾水东流旧见经，银潢左界上通灵。此台试向天文觅，阁道中间第几星。

待月台

月与高人本有期，挂檐低户映蛾眉。只从昨夜十分满，渐觉冰轮出海迟。

二乐榭

此间真趣岂容谈，二乐并君已是三。仁智更烦诃妄见，坐令鲁叟作瞿昙自注：来诗云：“二见因妄生。”

泉亭

闻道池亭胜两川，应须烂醉答云烟。劝君多拣长腰米，消破亭中万斛泉。

吏隐亭

纵横忧患满人间，颇怪先生日日闲。昨夜清风眠北牖，朝来爽气在西山。

霜筠亭

解箨新篁不自持，婵娟已有岁寒姿。要看凛凛霜前意，须待秋风粉落时。

无言亭

殷勤稽首维摩诘，敢问如何是法门。弹指未终千偈了，向人还道本无言。

露香亭

亭下佳人锦绣衣，满身璎珞缀明玑。晚香消歇无寻处，花已飘零露已晞。

涵虚亭

水轩花榭两争妍，秋月春风各自偏。惟有此亭无一物，坐观万景得天全。

溪光亭

决去湖波尚有情，却随初日动檐楹。谿光自古无人画，凭仗新诗与写成。

过豁亭

身轻步稳去忘归，四柱亭前野彴微。忽悟过谿还一笑，水禽惊落翠毛衣。

披锦亭

烟红露绿晓风香，燕舞莺啼春日长。谁道使君贫且老，绣屏锦帐咽笙簧。

禊亭

曲池流水细鳞鳞，高会传觞似洛宾。红粉翠娥应不要，画船来往胜于人。

菡萏亭

日日移床趁下风，清香不尽思何穷。若为化作龟千岁，巢向田田乱叶中。

茶洞

长忆故山寒食夜，野荼发暗香来。分无素手簪罗髻，且折霜蕤浸玉醅。

赞筜谷

汉川修竹贱如蓬，斤斧何曾赦箨龙。料得清贫馋太守，渭川千亩在胸中。

寒芦港

溶溶晴港漾春晖，芦笋生时柳絮飞。还有江南风物否，桃花流水些鱼肥。

野人庐

少年辛苦事犁锄，刚厌青山绕故居。老觉华堂无意味，却须时到野人庐。

此君庵

寄语庵前抱节君，与君到处合相亲。写真虽是文夫子，我亦真堂作记人。

香橙径

金橙纵复里人知，不见鲈鱼价自低。须是松江烟雨里，小船烧薤捣香虀。

南园

不种天桃与绿杨，使君应欲候农桑。春畦雨过罗纨腻，夏陇风来饼饵香。

北园

汉水巴山乐有余，一麾从此首归涂。北园草木凭君问，许我他年作主无。

和孔密州五绝

此下徐州之诗。

见邸家园留题

大旆传闻载酒过，小诗未忍著砖磨。阳关三叠君须秘自注：来诗有渭城之句，除却胶西不解歌。

春步西园见寄

岁岁开园成故事，年年行乐不辜春。今年太守尤难继，慈爱聪明惠利人。

东栏梨花

梨花淡白柳深青，柳絮飞时花满城。惆怅东栏二株雪，人生看得几清明。

和流杯石上草书小诗

蜂腰鹤膝嘲希逸，春蚓秋蛇病子云。醉里自书醒自笑，如今二绝更逢君。

堂后白牡丹

城西千叶岂不好，笑舞春风醉脸丹。何似后堂冰玉洁，游蜂非意不相干自注：孔颇有声妓，而客无见者。

和赵郎中见戏二首

自注：赵以徐妓不如东武，诗中见戏，云：“只有当时燕子楼。”

燕子人亡三百秋，卷帘那复似扬州。西行未必能胜此，空唱崔徽上白楼。

我击藤床君唱歌，明年六十奈君何自注：赵每醉歌毕，辄曰：“明年六十矣。”。醉颠只要装风景，莫向人前自洗磨。

子由将赴南都与余会宿于逍遥堂作两绝句读之殆不可为怀因和其诗以自解余观子由自少旷达天资近道又得至人养生长年之诀而余亦窃闻其一二以为今者宦游相别之日浅而异时退休相从之日长既以自解且以慰子由云二首

别期渐近不堪闻，风雨萧萧已断魂。犹胜相逢不相识，形容变尽语音存。

但令朱雀长金花，此别还同一转车。五百年间谁复在，会看铜狄两咨嗟。

阳关词三首

赠张继愿

受降城下紫髯郎，戏马台前古战场。恨君不取契丹首，金甲牙旗归故乡。

答李公择

济南春好雪初晴，行到龙山马足轻。使君莫忘霅谿女，时作阳关肠断声。

中秋月

暮云收尽溢清寒，银汉无声转玉盘。此生此夜不长好，明月明年何处看。

和孔周翰二绝

再观邸园留题

小园香雾晓蒙笼，醉手狂词未必工手：一作守。鲁叟录诗应有取，曲收彤管邶鄘风。

观净观堂效韦苏州诗

弱羽巢林在一枝，幽人蜗舍两相宜。乐天长短三千首，却爱韦郎五字诗。

登望谼亭

河涨西来失旧谼，孤城浑在水光中。忽然归壑无寻处，千里禾麻一半空。

虔州八境图八首 并引

《南康八境图》者，太守孔君之所作也。君既作石城，即其城上楼观台榭之所见而作是图也。东望七闽，南望五岭，览群山之参差，俯章贡之奔流，云烟出没，草木蕃丽，邑屋相望，鸡犬之声相闻。观此图也，可以茫然而思，粲然而笑，慨然而叹矣。苏子曰：“此南康之一境也，何从而八乎？所自观之者异也。且子不见夫日乎，其旦如槃，其中如珠，其夕如破璧，此岂三日也哉。苟知夫境之为八也，则凡寒暑、朝夕、雨旸、晦明之异，坐作、行立、哀乐、喜怒之接于吾目而感于吾心者，有不可胜数者矣，岂特八乎？如知夫八之出乎一也，则夫四海之外，诙诡谲怪，《禹贡》之所书，邹衍之所谈，相如之所赋，虽至千万，未有不一者也。后之君子，必将有感于斯焉。”乃作诗八章，题之图上。

坐看奔湍绕石楼，使君高会百无忧。三犀窃鄙秦太守，八咏聊同沈隐侯。

涛头寂寞打城还，章贡台前暮霭寒。倦客登临无限思，孤云落日是长安。

白鹊楼前翠作堆，萦云岭路若为开。故人应在千山外，不寄梅花远信来。

朱楼深处日微明，皂盖归时酒半醒。薄暮樵渔人去尽，碧溪青嶂绕螺亭。

使君那暇日参禅，一望丛林一怅然。成佛莫教灵运后，著鞭从使祖生先。

却从尘外望尘中，无限楼台烟雨濛。山水照人迷向背，只寻孤塔认西东。

烟云缥缈郁孤台，积翠浮空雨半开。想见之罘观海市，绛宫明灭是蓬莱。

回峰乱嶂郁参差，云外高人世得知。谁向空山弄明月，山中木客解吟诗。

十八家诗钞 卷二十七

苏东坡七绝下二百三十五首

寒食日答李公择三绝次韵

从来苏李得名双，只恐全齐笑陋邦。诗似悬河供不办，故欺张籍陇头泷。

簿书馨鼓不知春，佳句相呼赖故人。寒食德公方上冢，归来谁主复谁宾。

巡城已困尘埃眯，执扑仍遭虮虱缘。欲脱布衫携素手，试开病眼点黄连自注：来诗谓仆布衫督役。

闻李公择饮傅国博家大醉二首

儿童拍手闹黄昏，应笑山公醉习园。纵使先生能一石，主人未肯独留髡。

不肯惺惺骑马回，玉山知为玉人颓。紫云有语君知否，莫唤分司御史来。

文与可有诗见寄云待将一段鹅溪绢扫取寒梢万尺长次韵答之

为爱鹅溪白茧光，扫残鸡距紫豪铓。世间那有千寻竹，月落庭空影许长。

次韵参寥师寄秦太虚三绝句时秦君举进士不得

秦郎文字固超然，汉武凭虚意欲仙。底事秋来不得解，定中试与问诸天。

一尾追风抹万蹄，昆仑玄圃谓朝。回看世上无伯乐，却道盐车胜月题。

得丧秋毫久已冥，不须闻此气峥嵘。何妨却伴参寥子，无数新诗咳唾成。

次韵田国博部夫南京见寄二绝

岁月翩翩下坂轮，归来杏子已生仁。深红落尽东风恶，柳絮榆钱不当春。

火冷饧稀杏粥稠，青裙缟袂饷田头。大夫行役家人怨，应羡居乡马少游。

送蜀人张师厚赴殿试二首

忘归不觉鬓毛斑，好事乡人尚往还。断岭不遮西望眼，送君直过楚王山。

云龙山下试春衣，放鹤亭前送落晖。一色杏花三十里，新郎君去马如飞。

再次韵答田国博部夫还二首

西郊黄土没车轮，满面风埃笑路人。已放役夫三万指，从教积雨洗残春。

枝上稀疏地上稠，忍看红糁落墙头。风流别乘多才思，归趁西园秉烛游。

次韵关令送鱼

自此以上，皆杭州、密州、徐州之诗。

举网惊呼得巨鱼，馋涎不易忍流酥。更烦赤脚长须老，来听西风十幅蒲。

梅花二首

此下谪居黄州之诗。

春来幽谷水潺潺，的梅花草棘间。一夜东风吹石裂，半随飞雪渡关山。

何人把酒慰深幽，开自无聊落更愁。幸有清溪三百曲，不辞相送到黄州。

陈季常所蓄朱陈村嫁娶图二首

何年顾陆丹青手，画作朱陈嫁娶图。闻道一村惟两姓，不将门户买崔卢。

我是朱陈旧使君，劝耕曾入杏花村。而今风物那堪画，县吏催钱夜打门。

少年时尝过一村院见壁上有诗云夜凉疑有雨院静似无僧不知何人诗也宿黄州禅智寺寺僧皆不在夜半雨作偶记此诗故作一绝

佛灯渐暗饥鼠出，山雨忽来修竹鸣。知是何人旧诗句，已应知我此时情。

次韵乐著作送酒

少年多病怯杯觞，老去方知此味长。万斛羁愁都似雪，一壶春酒若为汤。

次韵乐著作天庆观醮

浊世纷纷肯下临，梦寻飞步五云深。无因上到通明殿，只许微闻玉佩音。

南堂五首

江上西山半隐堤，此邦台馆一时西。南堂独有西南向，卧看千帆落浅溪。

暮年眼力嗟犹在，多病颠毛却未华。故作明窗书小字，更开幽室养丹砂。

他时夜雨困移床，坐厌愁声点客肠。一听南堂新瓦响，似闻东坞小荷香。

山家为割千房蜜，稚子新畦五亩蔬。更有南堂堪著客，不忧门外故人车。

扫地烧香闭阁眠，簟纹如水帐如烟。客来梦觉知何处，挂起西窗浪接天。

子由作二颂颂石台长老问公手写莲经字如黑蚁且诵万遍胁不至席二十余年予亦作二首

眼前扰扰黑蚍蜉，口角霏霏白唾珠。要识吾师无碍处，试将烧却看瞋无。

眼睛心地两虚圆，胁不沾床二十年。谁信吾师非不睡，睡蛇已死得安眠。

橄榄

纷纷青子落红盐，正味森森苦且严。待得微甘回齿颊，已输崖蜜十分甜。

海棠

东风渺渺泛崇光渺渺：一作袅袅，香雾空濛月转廊空漾：一作霏霏。只恐夜深花睡去，故烧高烛照红妆。

东坡

雨洗东坡月色清，市人行尽野人行。莫嫌荦确坡头路，自爱铿然曳杖声。

子由在筠作东轩记或戏之为东轩长老其婿曹焕往筠余作一绝句送曹以戏子由曹过庐山以示圆通慎长老慎欣然亦作一绝送客出门归入室趺坐化去子由闻之仍作二绝一以答余一以答慎明年余过圆通始得其详乃追次慎韵

君到高安几日回，一时斗擞旧尘埃。赠君一笼牢收取，盛取东轩长老来。○右送曹诗。

大士何曾有生死，小儒底处觅穷通。偶留一映千山匕，散作人间万窍风。○右和慎诗。

余过温泉壁上有诗云直待众生总无垢我方清冷混常流问人云长老可遵作遵已退居圆通亦作一绝

石龙有口口无根，自在流泉谁吐吞。若信众生本无垢，此泉何处觅寒温。

世传徐凝瀑布诗云一条界破青山色至为尘陋又伪作乐天诗称羡此句有赛不得之语乐天虽涉浅易然岂至是哉乃戏作一绝

帝遣银河一派垂，古来惟有谪仙词。飞流溅沫知多少，不与徐凝洗恶诗。

书李公择白石山房

偶寻流水上崔嵬，五老苍颜一笑开。若见谪仙烦寄语，匡山头白早归来。

赠东林总长老

溪声便是广长舌，山色岂非清净身。夜来八万四千偈，他日如何举似人。

题西林壁

横看成岭侧成峰，远近高低各不同。不识庐山真面目，只缘身在此山中。

次荆公韵四首

第四首五言绝句，未抄。

青李扶疏禽自来，清真逸少手亲栽。深红浅紫从争发，雪白鹅黄也斗开。

斫竹穿花破绿苔，小诗端为觅桤栽。细看造物初无物，春到江南花自开。

骑驴渺渺入荒陂，想见先生未病时。劝我试求三亩宅，从公已觉十年迟。

题孙思邈真

先生一去五百载，犹在峨眉西崦中。自为天仙足官府，不应尸解坐虻虫。

戏作鲴鱼一绝

粉红石首仍无骨，雪白河不药人。寄语天公与河伯，何妨乞与水精鳞。

次韵答宝觉

芒鞋竹杖布行缠，遮莫千山更万山。从来无脚不解滑，谁信石头行路难。

以玉带施元长老元以衲裙相报次韵二首

病骨难堪玉带围，钝根仍落箭锋机。欲教乞食歌姬院，故与云山旧衲衣。

此带阅人如传舍，流传到我亦悠哉。锦袍错落真相称，乞与佯狂老万回。

金山梦中作

江东贾客木绵裘，会散金山月满楼。夜半潮来风又熟，卧吹箫管到扬州。

和王胜之三首

城上湖光暖欲波，美人唱我踏春歌。鲁公宾客皆诗酒，谁是神仙张志和。

齐酿如渑涨绿波，公诗句句可弦歌。流觞曲水无多日，更作新诗继永和。

要知太守怜孤客，不惜阳春和俚歌。坐睡樽前呼不应，为公雕琢损天和。

春日

鸣鸠乳燕寂无声，日射西窗泼眼明。午醉醒来无一事，只将春睡赏春晴。

归宜兴留题竹西寺三首

十年归梦寄西风，此去真为田舍翁。剩觅蜀冈新井水，要携乡昧过江东。

道人劝饮鸡苏水，童子能煎莺粟汤。暂借藤床与瓦枕，莫教孤负竹风凉。

此生已觉都无事，今岁仍逢大有年。山寺归来闻好语，野花啼鸟亦欣然。

孟震同游常州僧舍三首

年来转觉此生浮，又作三吴浪漫游。忽见东平孟君子，梦中相对说黄州。

湛湛清池五月寒，小山无数碧岏。稚杉戢戢三千本，且作凌云合抱看。

知君此去便归耕，笑指孤舟一叶轻。待向三茅乞灵雨，半篙流水送君行。

赠常州报恩长老二首

碧玉碗盛红马脑，井花水养石菖薄。也知法供无穷尽，试问禅师得饱无。

荐福老怀真巧便，净慈两本更尖新。凭师为作铁门限，准备人间请话人。

溪阴堂

白水满时双鹭下，绿槐高处一蝉吟。酒醒门外三竿日，卧看溪南十亩阴。

惠崇春江晚景二首

竹外桃花三两枝，春江水暖鸭先知。蒌蒿满地芦芽短，正是河豚欲上时。

两两归鸿欲破群，依依还似北归人。遥知朔漠多风雪，更待江南半月春。

戏周正孺二绝

折臂三公未可知，会当千镒访权奇。劝君鬻骆犹闲事，肠断闺中杨柳枝。

天厩新敛玉鼻骍，故人共敝亦常情。相如虽老犹能赋，换马还应继二生。○自此以上皆黄州及常州居住改登州之诗。

轼以去岁春夏侍立迩英而秋冬之交子由相继入侍次韵绝句四首各述所怀

此下皆入朝为翰林学士以后之诗。

瞳瞳日脚晓犹清，细细槐花暖自零。坐阅诸公半廊庙自注：仆射吕公、门下韩公、右丞刘公皆自讲席大用，时看黄色起天庭。

上尊初破蚤朝寒，茗碗仍沾讲舌干。陛楯诸郎空雨立，故应惭悔不儒冠。

两鹤摧颓病不言，年来相继亦乘轩。误闻九奏聊飞舞，可得徘回为啄吞。

微生偶脱风波地，晚岁犹存铁石心。定似香山老居士，世缘终浅道根深自注：乐天自江州司马除忠州刺史，旋以主客郎中知制诰，遂拜中书舍人。轼虽不敢自比，然谪居黄州，起知文登，召为仪曹，遂忝侍从，出处老少大略相似，庶几复享此翁晚节闲适之乐焉。

书皇亲扇

十年江海寄浮沉，梦绕江南黄苇林。谁谓风流贵公子，笔端还有五湖心。

书李世南所画秋景二首

野水参差落涨痕，疏林欹倒出霜根。扁舟一棹归何处，家在江南黄叶村。人间斤斧日创夷，谁见龙蛇百尺姿。不是溪山曾独往，何人解作挂猿枝。

次韵宋肇惠澄心纸二首

诗老囊空一不留，百番曾作百金收自注：永叔以澄心百幅遗圣俞，圣俞有诗。知君也要雕肝肾，分我江南数斛愁。

君家家学陋相如，宜与诸儒论石渠。古纸无多且分我，自应给札奏新书。

郭熙秋山平远二首

目尽孤鸿落照边，遥知风雨不同川。此间有句无人识，送与襄阳孟浩然。

木落骚人已怨秋，不堪平远发诗愁。要看万壑争流处，他日终烦顾虎头。

谢王泽州寄长松兼筒张天觉二首

莫道长松浪得名，能教覆额两眉青。便将径寸同千尺，知有奇功似伏苓。

凭君说与埋轮使，速寄长松作解嘲自注：张天觉诗有“理及河东悭”之语。无复青粘和漆叶，枉将钟乳敌仙茅。

和子由除夜元日省宿致斋三首

江湖流落岂关天，禁省相望亦偶然。等是新年未相见，此身应坐不归田。

白发苍颜五十三，家人遥遣试春衫。朝回两袖天香满，头上银幡笑阿咸。

当年踏月走东风，坐看春闱锁醉翁。白发门生几人在，却将新句调儿童。

次韵答张天觉二首

车轻马稳辔衔坚，但有蚊虻喜扑缘。截断口前君莫问，人间差乐胜巢仙。

驭风骑气我何劳，且要长松作土毛。亦如诃佛丹霞老，却向清凉礼自豪。

书艾宣画四首

竹鹤

此君何处不相宜，况有能言老令威。谁知长身古君子，犹将缁布缘深衣。

黄精鹿

太华西南第几峰，落花流水自重重。幽人只采黄精去，不见春山鹿养茸。

杏花白鹇

天工剪刻为谁妍，拘蕊游蜂自作团。把酒惜春都是梦，不如闲客此闲看。

莲龟

半脱莲房露压欹，绿荷深处有游龟。只应翡翠兰苕上，独见玄夫曝日时。

送钱穆父出守越州二首

簿书常苦百忧集，樽酒今应一笑开。京兆从教思广汉，会稽聊喜得方回。

若耶溪水云门寺，贺监荷花空自开。我恨今犹在泥滓，劝君莫棹酒船回。

书林次中所得李伯时归去来阳关二图后二首

不见何戡唱渭城，旧人空数米嘉荣。龙眠独识殷勤处，画出阳关意外声。

两本新图宝墨香，樽前独唱小秦王。为君翻作归来引，不学阳关空断肠。

题李伯时画赵景仁琴鹤图二首

清献先生无一钱，故应琴鹤是家传。谁知默鼓无弦曲，时向珠宫舞幻仙。

丑石寒松人易亲，聊将短曲调长人。乘轩故自非明眼，终日僛僛舞爨薪。

王晋卿所藏著色山二首

缥缈营丘水墨仙，浮空出没有无间。尔来一变风流尽，谁见将军著色山。

荦确何人似退之，意行无路欲从谁。宿云解驳晨光漏，独见山红涧碧时。

次韵王晋卿惠花栽所寓张退傅第中

坐来念念失前人，共向空中寓一尘。若问此花谁是主，天教闲客管青春。

书王定国所藏王晋卿画著色山

君归岭北初逢雪，我亦江南五见春。寄语风流王武子，三人俱是识山人。

同秦仲二子雨中游宝山

平明已报百吏散，半日来陪二子闲。立鹤低昂烟雨里，行人出没树林间。

与莫同年雨中饮湖上

到处相逢是偶然，梦中相对各华颠。还来一醉西湖雨，不见跳珠十五年。

次韵王忠玉游虎丘三首

当年太白此相浮，老守娱宾得二丘自注：郡人有闾丘公。太守王规父尝云：“不谒虎丘，即谒闾丘。”规父，忠玉伯父也。白发重来故人尽，空余丛桂小山幽。

青盖红旗映玉山，新诗小草落玄泉。风流使者人争看，知有真娘立道边自注：虎丘中路有真娘墓。

舞衫歌扇转头空，只有青山杳霭中。若共吴王斗百草，使君未敢借惊鸿。

和钱四寄其弟和

再见涛头涌玉轮，烦君久驻浙江春。年来总作维摩病，堪笑东西二老人。

次韵子由使契丹至涿州见寄四首

老人痴钝已逃寒，子复辞行理亦难自注：余昔年辞免使北。要到卢龙看古塞，投文易水吊燕丹。

胡羊代马得安眠，穷发之南共一天。又见子卿持汉节，遥知遗老泣山前。

毡毳年来亦甚都，时时舌问三苏自注：余与子由入京时，北使已问所在。后余馆伴，北使屡诵三苏文。那知老病浑无用，欲问君王乞镜湖。

始忆庚寅降屈原，旋看蜡凤戏僧虔。随翁万里心如铁自注：时犹子迟侍行，此子何劳为买田。

又和景文韵

牡丹松桧一时栽，付与春风自在开。试问壁间题字客，几人不为看花来。

西湖寿星院此君轩

卧听谡谡碎龙鳞，俯看苍苍立玉身。一舸鸱夷江海去，尚余君子六千人。

菩提寺南漪堂杜鹃花

南漪杜鹃天下无，披香殿上红氍毹。鹤林兵火真一梦，不归阆苑归西湖。

次韵钱穆父紫薇花二首

虚白堂前合抱花，秋风落日照横斜。阅人此地知多少，物化无涯生有涯自注：虚白堂前，紫薇两株，俗云乐天所种。

折得芳蕤两眼花，题诗相报字倾斜。箧中尚有丝纶句自注：白乐天紫薇花诗：“丝纶阁下文章静，钟鼓楼中刻漏长。独坐黄昏谁是伴，紫薇花对紫薇郎。”上尝书此诗以赐轼，坐觉天光照海涯。

次韵杨公济梅花十首

梅梢春色弄微和，作意南枝剪刻多。月黑林间逢缟袂，霸陵醉尉误谁何。

相逢月下是瑶台，藉草清樽连夜开。明日酒醒应满地，空令饥鹤啄莓苔。

绿发寻春湖畔回，万松岭上一枝开。而今纵老霜根在，得见刘郎又独来。

月地云阶漫一樽，玉奴终不负东昏奴：当作儿。临春结绮荒荆棘，谁信幽香是返魂。

日出冰湖散水花，野梅官柳渐欹斜。西郊欲就诗人饮，黄四娘东子美家。

君知早落坐先开，莫著新诗句句催。岭北霜枝最多思，忍寒留待使君来。

冰盘未荐含酸子，雪岭先看耐冻枝。应笑春风木芍药，丰肌弱骨要人医。

寒雀喧喧冻不飞，绕林空啤未开枝。多情好与风流伴，不到双双燕语时。

鲛绡剪碎玉簪轻，檀晕妆成雪月明。肯伴老人春一醉，悬知欲落更多情。

缟裙练帨玉川家，肝胆清新冷不邪。秾李争春犹办此，更教踏雪看梅花。

赠刘景文

荷尽已无擎雨盖，菊残犹有傲霜枝。一年好景君须记，最是橙黄橘绿时。

谢关景仁送红梅栽二首

年年芳信负红梅，江畔垂垂又欲开。珍重多情关令尹，直和根拨送春来。

为君栽向南堂下，记取他年著子时。酸酽不堪谓众口，使君风味好攒眉。

游宝云寺得唐彦猷为杭州日送客舟中手书一绝句云山雨霏微不满空画船来往疾轻鸿谁知独卧朱帘里一榻无尘四面风明日送彦猷之子垌赴鄂州舟中遇微雨感叹前事因和其韵作两首送之且归其书唐氏

二妙凋零笔法空，忽惊云海戏群鸿。清诗不敢私囊箧，人道黄门有父风。

出处荣枯一笑空，十年社燕与秋鸿。谁知白首长河路，还卧当时送客风。

再和杨公济梅花十绝

一枝风物便清和，看尽千林未觉多。结习已空从著袂，不须天女问云何。

天教桃李作舆台，故遣寒梅第一开。凭仗幽人收艾纳，国香和雨入青苔。

白发思家万里回，小轩临水为花开。故应剩作诗千首，知是多情得得来。

人云残英满酒尊，不堪细雨湿黄昏。夜寒那得穿花蝶，知是风流楚客魂。

春入西湖到处花，裙腰芳草抱山斜。盈盈解佩临烟浦，脉脉当垆傍酒家。

莫向霜晨怨未开，白头朝夕自相催。斩新一朵含风露，恰似西厢待月来。

洗尽铅华见雪肌，要将真色斗生枝。檀心已作龙涎吐，玉颊何劳獭髓医。

湖面初惊片片飞，尊前吹折最繁枝。何人会得春风意，怕见梅黄雨细时。

长恨漫天柳絮轻，只将飞舞占清明。寒梅似与春相避，未解无私造物情。

北客南来岂是家，醉看参月半横斜。他年欲识吴姬面，秉烛三更对此花。

次韵参寥同前

朝来处处白毡铺，楼阁山川尽一如。总是烂银并白玉，不知奇货有谁居。

书浑令公燕鱼朝恩图

咸宁英气似汾阳，夜饮军容出红妆。不须缠头万匹锦，知君未办作吕强。

予去杭十六年而复来留二年而去平生自觉出处老少粗似乐天虽才名相远而安分寡求亦庶几焉三月六日来别南北山诸道人而下天竺惠净师以丑石赠行作三绝句

当年衫鬓两青青，强说重临慰别情。衰发只今无可白，故应相对话来生。

出处依稀似乐天，敢将衰朽较前贤。便从洛社休官去，犹有闲居二十年。

在郡依前六百日，山中不记几回来。还将天竺一峰去，欲把云根到处栽。

书王晋卿画四首

山阴陈迹

当年不识此清真，强把先生拟季伦。等是人间一陈迹，聚蚊金谷本何人。

雪溪乘兴

溪山雪月两佳哉，宾主谈锋夜转雷。犹言不见戴安道，为问适从何处来。

四明狂客

毫端偶集一微尘，何处溪山非此身。狂客思归便归去，更求敕赐枉天真。

西塞风雨

斜风细雨到来时，我本无家何处归。仰看云天真箬笠，旋收江海入蓑衣。

题王晋卿画后

丑石半蹲山下虎，长松倒卧木中龙。试君眼力看多少，数到云峰第几重。

赠武道士弹贺若

清风终日自开帘，凉月今宵肯挂檐。琴里若能知贺若，诗中定合爱陶潜。

元祐六年六月自杭州召还汶公馆我于东堂阅旧诗卷次诸公韵三首

半熟黄粱日未斜，玉堂阴合手栽花。却寻三十年前味，未饭钟时已饭茶饭茶：一作饮茶。

梦觉还惊屎响廊，故人来炷影前香。鬓须白尽成何事，一帖空存老遂良。

尺一东来唤我归，衰年已迫故山期。文章曹植今堪笑，却卷波澜入小诗。

送欧阳主簿赴官韦城四首

名宪，文忠公孙。

凤雏骥子日相高，白发苍颜笑我曹。读遍牙签三万轴，欲来小邑试牛刀。

出处年来恨不齐，一尊临水记分携。江湖咫尺吾将老，汝颍东流子却西。

白马津头春水来，白鱼犹喜似江淮。使君已复冰堂酒，更劝重新画舫斋。

道傍垂白定沾巾，正似当年绿发新。故国依然乔木在，典刑复见老成人。

臂痛谒告作三绝句示四君子

公退清闲如致仕，酒余欢适似还乡。不妨更有安心病，卧看萦帘一炷香。

心有何求遣病安，年来古井不生澜。只愁戏瓦闲童子，却作泠泠一水看。

小阎低窗卧晏温，了然非默亦非言。维摩示病吾真病，谁识东坡不二门。

西湖戏作

一士千金未易偿，我从陈赵两欧阳。举鞭拍手笑山简，只有并州一葛强。

次韵赵德麟雪中惜梅且饷柑酒三首

千花未分出梅余，遣雪摧残计已疏。卧闻点滴如秋雨，知是东风为扫除。

阆苑千葩映玉宸，人间只有此花新。飞霙要欲先桃李，散作千林火迫春。

蹀躞娇黄不受，东风暗与色香归。偶逢白堕争春手，遣入王孙玉斝飞。

淮上早发

澹月倾云晓角哀，小风吹水碧鳞开。此生定向江湖老，默数淮中十往来。

次韵德麟西湖新成见怀绝句

壶中春色饮中仙自注：谓洞庭春色也，骑鹤东来独惘然。犹有赵陈同李郭，不妨同泛过湖船。

予少年颇知种松手植数万株皆中梁柱矣都梁山中见杜舆秀才求学其法戏赠二首

露宿泥行草棘中，十年春雨养髯龙。如今尺五城南杜，欲问东坡学种松。

君方扫雪收松子，我已开榛得茯苓。为问何如插杨柳，明年飞絮作浮萍。

次韵秦少游王仲至元日立春三首

省事天公厌两回，新年春日饼相催。殷勤更下山阴雪，要与梅花作伴来。

己卯嘉辰寿阿同自注：子由一字同叔，元日己卯，渠本命也，愿渠无过亦无功。明年春日江湖上，回首觚棱一梦中。

词锋虽作楚骚寒，德意还同汉诏宽。好遣秦郎供帖子，尽驱春色入毫端自注：立春日，翰林学士供诗帖子。

上元侍饮楼上三首呈同列

澹月疏星绕建章，仙风吹下御炉香。侍臣鹄立通明观观：一作殿，一条红云捧玉皇。

薄云初销野未耕，卖薪买酒看升平。吾君勤俭倡优拙，自是丰年有笑声。

老病行穿万马群，九衢人散月纷纷。归来一盏残灯在，犹有传柑遗细君自注：侍饮楼上，则贵戚争以黄柑遗近臣，谓之传柑，听携以归。盖故事也。

再送蒋颖叔帅熙河二首

使君九万击鹏鹍，肯为阳关一断魂。不用宽心九千里，安西都护国西门。

余刃西屠横海鲲，应予诗谶是游魂。归来趁别陶弘景，看挂衣冠神武门。

次韵钱穆父马上寄蒋颍叔二首

玉关不用一丸泥，自有长城鸟鼠西。剩与故人寻土物，腊糟红曲寄驼蹄。

多买黄封作洗泥，使君来自陇山西。高才得兔人人羡，争欲寻踪觅旧蹄。

七年九月自广陵召还复馆于浴室东堂八年六月乞会稽将去汶公乞诗乃复用前韵三首

乞郡三章字半斜，庙堂传笑眼昏花。上人问我迟留意，待赐头纲八饼茶自注：尚书学士得赐头纲龙茶一片，今年纲到最迟。

梦绕吴山却月廊，白梅卢橘觉犹香自注：杭州梵天寺有月廊数百间，寺中多白杨梅、卢橘。会稽且作须臾意，从此归田策最良。

东南此去几时归，倦鸟孤飞岂有期。断送一生消底物，三年光景六篇诗。

题毛女真

雾鬓风鬟木叶衣，山川良是昔人非。只应闲过商颜老，独自吹箫月下归。

三月二十日开园三首自此以上，皆入为翰林学士，出守杭州，入为承旨，出知颖州、扬州，入为端明学士，出知定州之诗。

雪髯霜鬓语伧狞，澹荡园林取次行。要识将军不凡意，从来只啜小人羹自注：是日，散父老酒食。

西园牡龠夜沉沉，尚有游人卧柳阴。鹤睡觉时风露下，落花飞絮满衣襟。

郁郁苍髯真道友，丝丝红萼是乡人自注：苍髯，松也。红萼，海棠也。何时翠竹江村路，送我柴门月色新。

临城道中作 并引

○自此以下，南迁岭表之诗。

予初赴中山，连日风埃，未尝了了见太行也。今将适岭表，颇以是为恨。过临城内丘，天气忽清彻。西望太行，草木可数，冈峦北走，崖谷秀杰。忽悟叹曰：吾南迁其速返乎？退之衡山之祥也。书以付迈使志之。

逐客何人著眼看，太行千里送征鞍。未应愚谷能留柳，可独衡山解识韩。

予前后守悴余杭凡五年夏秋之间蒸热不可过独中和堂东南颊下瞰海门洞视万里三伏常萧然也绍圣元年六月舟行赴岭外热甚忽忆此处而作是诗

忠孝王家千柱宫，东坡作吏五年中。中和堂上东南颊，独有人间万里风。

慈湖夹阻风五首

捍索桅竿立啸空，篙师酣寝浪花中。故应菅蒯知心腹，弱缆能争万里风。

此生归路愈茫然，无数青山水拍天。犹有小船来卖饼，喜闻虚落在山前。

我行都是退之诗，真有人家水半扉。千顷桑麻在船底，空余石发挂鱼衣。

日轮亭午汗珠融，谁识南讹长养功。暴雨过云聊一快，未妨明月却当空。

卧看落月横千丈，起唤清风得半帆。且并水村欹侧过，人间何处不巉岩。

宿建封寺晓登尽善亭望韶石三首

双阙浮光照短亭，至今猿鸟啸青荧。君王自此西巡狩，再使鱼龙舞洞庭。

蜀人文赋楚人辞，尧在崇山舜九疑。圣主若非真得道，南来万里亦何为。

岭海东南月窟西，功成天已锡元圭。此方定是神仙宅，禹亦东来隐会稽。

食荔枝二首 并引

○前一首五律未抄。

惠州太守东堂，祠故相陈文惠公。堂下有公手植荔枝一株，郡人谓之将军树。今岁大熟，赏啖之余，下逮吏卒。其高不可致者，纵猿取之。

罗浮山下四时春，卢橘杨梅次第新。日啖荔枝三百颗，不辞长作岭南人。

三月二十九日二首

南岭过云开紫翠，北江飞雨送凄凉。酒醒梦回春尽日，闭门隐几坐烧香。

门外橘花犹的，墙头荔子已斓斑。树暗草深人静处，卷帘欹枕卧看山。

纵笔三首

寂寂东坡一病翁，白须萧散满霜风。小儿误喜朱颜在，一笑那知是酒红。

父老争看乌角巾，应缘曾现宰官身。溪边古路三叉口，独立斜阳数过人。

北船不到米如珠，醉饱萧条半月无。明日东家当祭灶，只鸡斗酒定膰吾。

次韵子由赠吴子野先生二绝句

马迹车轮满四方，若为闭暑小茅堂。仙心欲捉左元放，痴疾还同顾长康。

江令苍苔围故宅，谢家语燕集华堂。先生笑说江南事，只有青山绕建康。

○施注：吴子野，名复古，一字远游，潮州人。东坡与一见，论出世间法。尝著《养生论》一篇，为子野作也。与游二十余年，南迁至真、扬间。见子野，无一语及得丧休戚事，独告坡曰：“邯郸之梦，犹足破妄而归真；目见而身履之，亦可以悟矣。”未几，南归，访东坡于惠，过子由于循。坡徙儋耳，子野又从之，为作《远游庵铭》送坡。北归，遇疾而殂。以文祭之曰：“呜呼子野！道与世违。寂默自求，阖门垂帏。兀尔坐忘，有似子微。或似壶子，杜气发机。急人缓己，忘其渴饥。送我北还，中道敝衣。有疾不药，但却甘肥。问以后事，一笑而麾。”可以知其人矣！

被酒独行遍至子云威徽先觉四黎之舍三首

半醒半醉问诸黎，竹刺藤梢步步迷。但寻牛矢觅归路，家在牛栏西复西。

总角黎家三四童，口吹葱叶送迎翁。莫作天涯万里意，溪边自有舞雩风。

符老风情奈老何，朱颜减尽鬓丝多。投梭每困东邻女，换扇唯逢春梦婆自注：是日，复见符林秀才，言换扇事。

题过所画枯木竹石三首

老可能为竹写真，小坡今与石传神。山僧自觉菩提长，心境都将付卧轮。

散木支离得自全，交柯蚴蚴欲相缠。不须更说能鸣雁，要以空中得尽年。

倦看涩勒暗蛮村，乱棘孤藤束瘴根。唯有长身六君子，猗猗犹得似淇园。

澄迈驿通潮阁二首

倦客愁闻归路遥，眼明飞阁俯长桥。贪看白鹭横秋浦，不觉青林没晚潮。

余生欲老海南村，帝遣巫阳招我魂。杳杳天低鹘没处，青山一发是中原。

合浦愈上人以诗名岭外将访道南岳留诗壁上云闲伴孤云自在飞东坡居士过其精舍戏和其韵

孤云出岫岂求伴，锡杖凌空自要飞。为问庭松尚西指，不知老奘几年归年：一作时。

书韩干二马

赤髯碧眼老鲜卑，回策如萦独善骑。赪白紫骝俱绝世，马中岳湛有妍姿。

跋王晋叔所藏画徐熙杏花

江左风流王谢家，尽携书画到天涯。却因梅雨丹青曙，洗出徐熙落墨花。

赵昌四季四首

芍药

倚竹佳人翠袖长，天寒犹著薄罗裳。扬州近日红千叶，自是风流时世妆。

踯躅

枫林翠壁楚江边，踯躅千层不忍看。开卷便知归路近，剑南樵客为施丹。

寒菊

轻肌弱骨散幽葩，真是青裙两髻丫。便有佳名配黄菊，应缘霜后苦无花。

山茶

游蜂掠尽粉丝黄，落蕊犹收蜜露香。待得春风几枝在，年来杀菽有飞霜。

题灵峰寺壁

灵峰山上宝陀寺，白发东坡又到来。前世德云今我是，依希犹记妙高台。

赠龙光长老

斫得龙光竹两竿，持归岭北万人看。竹中一滴曹溪水，涨起西江十八滩。

赠岭上老人

鹤骨霜髯心已灰，青松合抱手亲栽。问翁大庾岭头住，曾见南迁几个回。

赠岭上梅

梅花开尽百花开，过尽行人君不来。不趁青梅尝煮酒，要看细雨熟黄梅。

予初谪岭南过田氏水阁东南一峰丰下锐上里人谓鸡笼山予更名独秀峰今复过之戏留一绝

倚天巉绝玉浮屠，肯与彭郎作小姑。独秀江南知有意，要三二别四三壶。

画车二首

何人画此只轮车，便是当年欹器图。上易下难须审细，左提右挈免疏虞。

九衢歌舞颂王明，谁恻寒泉独自清。赖有千车能散福，化为膏雨满重城。

次韵郭功甫二首

蚤知臭腐即神奇，海北天南总是归。九万里风安税驾，云鹏今悔不卑飞。

可怜倦鸟不知时，空羡骑鲸得所归。玉局西南天一角，万人沙苑看孤飞。

次韵法芝举旧诗一首

以上南迁岭外及北归之诗。

春来何处不归鸿，非复羸牛踏旧踪。但愿老师真似月，谁家瓮里不相逢。

睡起闻米元章冒热到东园送麦门冬饮子

一睡清风直万钱，无人肯买北窗眠。开心暖胃门冬饮，知是东坡手自煎。

洗儿

以下补遗。

人皆养子望聪明，我被聪明误一生。惟愿孩儿愚且鲁，无灾无难到公卿。

戏作贾梁道诗 并引

王凌谓贾充曰：“汝非贾梁道之子耶？乃欲以国与人！”由此观之，梁道之忠于魏也久矣。司马景王既执凌，归过梁道庙，凌大呼曰：“我亦大魏之忠臣也！”及司马病，见凌与梁道守而杀之。二人者可谓忠义之至，精贯于神明矣。然梁道之灵，独不能已其子充之奸，至使首发成济之事，此又理之不可晓者也。故予戏作小诗云。

嵇绍似康为有子，郗超叛鉴似无孙。如今更恨贾梁道，不杀公闾杀子元。

戏孙公素

披扇当年笑温峤，握刀晚岁战刘郎。不须戚戚如冯衍，便与时时说李阳。

刘监仓家煎米粉作饼子余云为甚酥潘邠老家造逡巡酒余饮之云莫作醋错著水来否后数日余携家饮郊外因作小诗戏刘公求之

野饮花间百物无，杖头惟挂一葫芦。已倾潘子错著水，更觅君家为甚酥。

元祐元年二月八日朝退独在起居院读汉书儒林传感申公故事作小诗一绝

寂寞申公谢客时，自言已见穆生几。绾臧下吏明堂废，又作龙钟病免归。

过子忽出新意以山芋作玉糁羹色香味皆奇绝天上酥陀则不可知人间决无此味也

香似龙涎仍酽白，味如牛乳更全清。莫将南海金脍，轻比东坡玉糁羹。

撷菜 并序

吾借王参军地种菜，不及半亩，而吾与过子终年饱菜。夜半饮醉，无以解酒，辄撷菜煮之，味含土膏，气饱风露，虽粱肉不能及也。人生须底物而更贪耶？乃作四句。

秋来霜露满东园，芦菔生儿芥有孙。我与何曾同一饱，不知何苦食鸡豚。

陆放翁七绝上百七十首

东阳道中

风欹乌帽送轻寒，雨点春衫作碎斑。小吏知人当著句，先安笔砚对溪山。

以石芥送刘韶美礼部刘比酿酒劲甚因以为戏二首

古人重改阳城驿，吾辈欣闻石芥名。风味可人终骨骰，尊前真见鲁诸生。

长安官酒甜如蜜，风月虽佳懒举觞。持送盘蔬还会否，与公新酿斗端方。

买鱼二首

卧沙细肋何由得，出水纤鳞却易求。一夏与僧同粥饭，朝来破戒醉新秋。

两京春荠论斤卖，江上鲈鱼不直钱。斫脍捣齑香满屋，雨窗唤起醉中眠。

悲秋

烟草凄迷八月秋，荒村络纬戒衣裘。道人大欠修行力，平地闲生尔许愁。

七月十四夜观月

不复微云滓太清，浩然风露欲三更。开帘一寄平生快，万顷空江著月明。

十月苦蝇二首

村北村南打稻忙，浮云吹尽见朝阳。不宜便作晴明看，扑面飞蝇未退藏。

十月江南未拥炉，痴蝇扰扰莫嫌渠。细看岂是坚牢物，付与清霜为扫除。

重阳

照江丹叶一林霜，折得黄花更断肠。商略此时须痛饮，细腰宫畔过重阳。

秋风亭拜寇莱公遗像二首

以下皆入蜀以后之诗。

江上秋风宋玉悲，长官手自葺茅茨。人生穷达谁能料，蜡泪成堆又一时。

豪杰何心后世名，材高遇事即峥嵘。巴东诗句澶州策，信手拈来尽可惊。

倚阑

故山未敢说归期，十日相随又别离。小雨初收残照晚，阑干西角立多时。

谢张廷老司理录示山居诗二首

憔悴经年客瘴乡，把君诗卷意差强。古人三语犹嗟赏，况是珠玑满锦囊。

老觉人间万事非，但思茅屋映疏篱。秋衾已是饶归梦，更读山居二首诗。

大安病酒留半日王守复来招不往送酒解酲因小饮江月馆

江驿春酲半日留，更烦送酒为扶头。柳花漠漠嘉陵岸，别是天涯一段愁。

和高子长参议道中二绝

梁州四月晚莺啼，共忆扁舟罨画溪罨画溪在越州，思乡也。莫作世间儿女态，明年万里驻安西。

丰年食少厌儿啼，觅得微官落五溪。大似无家老禅衲，打包还度栈云西。

自三泉泛嘉陵至利州

日日邅途处处诗，书生活计绝堪悲。江云垂地滩风急，一似前年上硖时。

仙鱼铺得仲高兄书

病酒今朝载卧舆，秋云漠漠雨疏疏。阆州城北仙鱼铺，忽得山阴万里书。

剑门道中遇微雨

衣上征尘杂酒痕，远游无处不消魂。此身合是诗人未，细雨骑驴入剑门。

剑门城北回望剑关诸峰青入云汉感蜀亡事慨然有赋

自昔英雄有屈信，危机变化亦逡巡。阴平穷冠非难御，如此江山坐付人。

越王楼二首

上尽江边百尺楼，倚栏极目暮江秋。未甘便作衰翁在，两脚犹堪蹋九州。

蒲萄酒绿似江流，夜燕唐家帝子楼。约住管弦呼羯鼓，要渠打散醉中愁。

和谭德称送牡丹二首

洛阳春色擅中州，檀晕鞓红总胜流。憔悴剑南人不管，问渠情味似依不。

吾生何拙亦何工，忧患如山一笑空。犹有余情被花恼，醉搔华发倚屏风。

思政堂东轩偶题

羁愁酒病两无聊，小篆吹香已半消。唤起十年闽岭梦，赪桐花畔见红蕉先生尝为福州宁德主簿，故曰闽岭梦。

荔枝楼小酌二首

碧瓦朱栏已半摧，强呼歌舞试樽罍。邦人莫讶心情懒，新出莺花海里来。

病与愁兼怯酒船，巴歌闻罢更凄然。此身未死长为客，回首夔州又二年。

醉中作四首

晚途豪气未低摧，一饮犹能三百杯。烂烂目光方似电，齁齁鼻息忽如雷。

驾鹤孤飞万里风，偶然来憩大峨东。持杯露坐无人会，要看青天入酒中。

曾赐琳腴白玉京，狂歌起舞蜀人惊。却骑黄鹤横空去，今夕垂虹醉月明。

画角三终夜未阑，醉凭飞阁喜天宽。月明满地江风急，吹落幽人紫绮冠。

池上见鱼跃有怀姑熟旧游

雨过回塘涨碧漪，幽人闲照角巾欹。银刀忽裂圆波出，宛似姑溪晚泊时。

秋夜读书戏作

别驾生涯似蠹鱼，简编垂老未相疏。也知赋得寒儒分，五十灯前见细书。

太平花

元注：花出剑南，似桃四出，千百包骈萃成朵。天圣中，献至京师，仁宗赐名太平花。

扶床踉跄出京华，头白车书未一家。宵旰至今劳圣主，泪痕空对太平花。

次韵周辅道中二首

山灵喜我马蹄声，正用此时秋雨晴。日淡风斜江上路，芦花也似柳花轻。

从来重九如寒食，天气微阴正自佳。莫问茱萸赐朝士，一尊随处有黄花。

高秋亭

三日山中醉复醒，径归回首愧山灵。从今惜取观书眼，长看天西万叠青。

九日试雾中僧所赠茶

少逢重九事豪华，南陌雕鞍拥钿车。今日蜀州生白发，瓦炉独试雾中茶。

花时遍游诸家园十首

看花南陌复东阡，晓露初干日正妍。走马碧鸡坊里去，市人唤作海棠颠。

为爱名花抵死狂，只愁风日损红芳。绿章夜奏通明殿，乞借春阴护海棠。

翩翩马上帽檐斜，尽日寻春不到家。偏爱张园好风景，半天高柳卧溪花。

花阴扫地置清尊，烂醉归时夜已分。欲睡未成欹倦枕，轮囷帐底见红云。

宣华无树著蹄莺，惟有摩诃春水生。故老能言当日事，直将宫锦裹宫城。

枝上猩猩血未唏，尊前红袖醉成围。应须直到三更看，画烛如椽为发辉。

重萼丹砂品最高，可怜寂寞弃蓬蒿。会当车载金钱去，买取春归亦足豪。

丝丝红萼弄春柔，不似疏梅只惯愁。常恐夜寒花索寞，锦茵银烛按凉州。

飞花尽逐五更风，不照先生社酒中。输与新来双燕子，衔泥犹得带残红。

海棠已过不成春，丝竹凄凉锁暗尘。眼看燕脂吹作雪，不须零落始愁人。

题直舍壁

文书那得废哦诗，羞作群儿了事痴。付与后人评此老，一丘一壑过元规。

观华严阁僧斋

元注：阁下自四月初至七月末，日饭僧数千人。

拂剑当年气吐虹，暗呜坐觉朔庭空。早知壮志成痴绝，悔不藏名万衲中。

寺楼月夜醉中戏作三首

素壁徐升天宇闲，连峰积雪苍茫间。楼台是处可见月，无此巉巉群玉山。

水晶盏映碧琳腴，月下泠泠看似无。此酒定从何处得，判知不是文君垆。

海山缥缈玉真妃，贪看冰轮不肯归。楼上三更风露冷，旋围步障换罗衣。

江渎池纳凉

雨过荒池藻荇香，月明如水浸胡床。天公作意怜羁客，乞与今年一夏凉。

读书二首

面骨峥嵘鬓欲疏，退藏只合卧蜗庐。自嫌尚有人间意，射雉归来夜读书。

归老宁无五亩园，读书本意在元元。灯前目力虽非昔，犹课蝇头二万言元注：时方读小本《通鉴》。

寺居睡觉二首

虚窗寂寂夜三更，灯敛残光避月明。老懒只贪春睡美，愧闻童子诵经声。

心地安平晓梦长，忽闻鱼鼓动修廊。披衣起坐清羸甚，想像云堂缹粥香元注：僧杂菜饵之属作粥，名缹粥。

海棠二首

十里迢迢望碧鸡，一城晴雨不曾齐。今朝未得平安报，便恐飞红已作泥。

蜀地名花擅古今，一枝气可压千林。讥弹更到无香处，常恨人言太刻深。

杂咏四首

青羊宫中竹暗天，白马庙畔柏如山。琴尊处处可消日，车马纷纷自欠闲。

石犀庙埂江已回，陵谷一变吁可哀。即今禾黍连云处，当日帆樯隐映来。

微风翻翻芋叶白，落日漠漠稻花香。出门纵辔何所诣，万里桥南追晚凉。

世事盛衰谁得知，惠陵烟草掩柴扉。陵边人家丛竹里，灯火喧呼迎妇归。

夜坐

大风横吹斗柄折，迅雷下击山壁裂。放翁闭户寂不闻，楞严卷尽灯花结。

城北青莲院方丈壁问有画燕子者过客多题诗予亦戏作二绝句

一双掠水燕来初，万点飞花社雨余。辛苦成巢君勿笑，从来吾亦爱吾庐。

明窗短壁拂蛛丝，常是江边送客时。留滞锦城生白发，不如巢燕有归期。

双流旅舍三首

孤市人稀冷欲冰，昏昏一盏店家灯。开门拂榻便酣寝，我是江南行脚僧。

西风黄叶满江村，瘦马来穿渡口云。动地传呼逢醉尉，谁何禁杀故将军。

每因髀肉叹身闲，聊欲勤劳鞍马间。黑稍黄旗端未免，会冲风雪出榆关。

文君井

落魄西州泥酒杯，酒酣几度上琴台。青鞋自笑无羁束，又向文君井畔来。

山中小雨得宇文使君简问尝见张仙翁乎戏作一绝

张仙挟弹知何往，清啸穿林但可闻。拾得铁丸无处用，为君打散四山云元注：张四郎常挟弹，视人家有灾疾者，辄以铁丸击散之。

雨中山行至松风亭忽澄霁

烟雨千峰拥髻鬟，忽看青嶂白云间。卷藏破墨营丘笔，却展将军著色山。

夜寒二首

清夜焚香读楚词，寒侵貂褐叹吾衰。轻冰满研风声急，忽记山阴夜雪时。

斗帐重茵香雾重，膏粱那可共功名。三更骑报河冰合，铁马何人从我行。

记梦二首

乌巾白忆当年，抵死寻春不自怜。憔悴剑南双鬓改，梦中犹上暗门船。

团脐霜蟹四腮鲈，樽俎芳鲜十载无。塞月征尘身万里，梦魂也复醉西湖。

江上散步寻梅偶得三绝句

淳熙四年丁酉，五十三岁。

小园风月不多宽，一树梅花开未残。剥啄敲门嫌特地，缓拖藤杖隔篱看。

钟残小院欲消魂，漠漠幽香伴月痕。江上人家应胜此，明朝更出小南门。

小南门外野人家，短短疏篱缭白沙。红稻不须鹦鹉啄，清霜催放两三花。

看梅归马上戏作

五首录二。

平明南出笮桥门，走马归来趁未昏。渐老更知闲有味，一冬强半在梅村。

江郊车马满斜晖，争趁南城未阖扉。要识梅花无尽藏，人人襟袖带香归。

叙州三首

自《拜寇莱公像》至此，皆久客蜀中之诗。

画船冲雨入戎州，缥缈山横杜若洲。须信时平边堠静，传烽夜夜到西楼元注：州治西楼。

文章何罪触雷霆，风雨南溪自醉醒。八十年间遗老尽，坏堂无壁草青青元注：无等院，山谷故居。

楚舵吴樯又远游，浣花行乐梦西州。千寻铁锁还堪恨，空锁长江不锁愁元注：锁江亭。

龙兴寺吊少陵先生寓居

以下皆出蜀之诗。

中原草草失承平，戍火胡尘到两京。扈跸老臣身万里，天寒来此听江声元注：以少陵诗考之，盖以秋冬间寓此州也。寺门闻江声甚壮。

归州重五

淳熙戊戌，五十四岁。

斗舸红旗满急湍，船窗睡起亦闲看。屈平乡国逢重五，不比常年角黍盘。

楚城

江上荒城猿鸟悲，隔江便是屈原祠。一千五百年间事，只有滩声似旧时。

小雨极凉舟中熟睡至夕

舟中一雨扫飞蝇，半脱纶巾卧翠藤。清梦初回窗日晚，数声柔橹下巴陵。

过灵石三峰二首

奇峰迎马骇衰翁，蜀岭吴山一洗空。拔地青苍五千仞，劳渠蟠屈小诗中。

晓日曈咙雪未残，三峰杰立插云间。老夫合是征西将，胸次先收一华山。

梅花绝句

共十首，录四、五、六、八、九、十。

濯锦江边忆旧游，缠头百万醉青楼。如今莫索梅花笑，古驿灯前各自愁。

蜀王小苑旧池台，江北江南万树梅。只怪朝来歌吹闹，园官已报五分开元注：成都合江园，盖故蜀别苑，梅最盛。自初开日，监官日报府，报至五分，则府主来宴。

湖上梅花手自移，小桥风月最相宜。主人岁岁常为客，莫怪幽香怨不知元注：余所居在山阴镜湖。

探春岁岁在天涯，醉里题诗字半斜。今日谿头还小饮，冷官不禁看梅花。

池馆登临雪半消，梅花与我两无聊。青羊宫里应如旧，肠断春风万里桥。

今年真负此花时，醉帽何曾插一枝。渐老情怀多作恶，不堪还作送梅诗。

建安遣兴

六首录五、六。

绿沉金锁少时狂，几过秋风古战场。梦里都忘闽峤远，万人鼓吹入平凉。

刺虎腾身万目前，白袍溅血尚依然。圣时未用征辽将，虚老龙门一少年。

秋怀二首

暮年身世转悠悠，又向天涯见早秋。昨夜月明今夜雨，关人何事总成愁。

星斗阑干河汉流，建州风物更禁秋。年来多病题诗懒，付与鸣蛩替说愁。

黄亭夜雨

元注：去武夷四十里。

未到名山梦已新，千峰拔地玉嶙峋。黄亭一夜风吹雨，似为游人洗俗尘。

紫溪驿二首

元注：信州铅山县。

它乡异县老何堪，短发萧萧不满篓。旋买一尊持自贺，病身安稳到江南。

云外丹青万仞梯，木阴合处子规啼。嘉陵栈道吾能说，略似黄亭到紫溪。

卧舆

白首躬耕已有期，凤城归路觉迟迟。卧舆拥被听秋雨，占尽人间好睡时。

夜坐

老知世事谩纷纷，纸帐蒲团自策勋。一夜北风吹裂屋，石楼无耳不曾闻。

月岩

几年不作月岩游，万里重来已白头。云外连娟何所似，平羌江上半轮秋。

闻雁

过尽梅花把酒稀，熏笼香冷换春衣。秦关汉苑无消息，又在江南送雁归。

灯夕有感

淳熙庚子，五十六岁。

芙蕖红绿亦参差，睡起烧香强赋诗。万里锦城无梦到，岂惟虚负放灯时。

感旧绝句七首

鸭翎堠前山簇马，鸡踪桥下水连天。金丹炼成不肯服，且戏人间五百年。

鹅黄酒边绿荔枝，摩诃池上纳凉时。冰纨不画骖鸾女，却写江南白芝辞。

南市夜夜上元灯，西邻日日是清明。青毡犊车碾花去，黄金马鞭穿柳行。

十月新霜兔正肥，佳人骏马去如飞。纤腰袅袅戎衣窄，学射山前看打围。

半红半白官池莲，半醒半醉女郎船。鸳鸯惊起何曾管，折得双头喜欲颠首句元注：江渎庙池。

红叶琵琶出嘉州，四弦弹尽古今愁。胡沙漫漫紫塞晓，汉月娟娟青冢秋。

美人传酒清夜阑，欲歌未歌愁远山。蒲萄一斗元无价，换得凉州也是闲。

昼卧闻百舌

雨后郊原已遍犁，阴阴帘幕燕分泥。闲眠不作华胥计，说与春乌自在啼元注：江南呼百舌为春乌。

观蔬圃

菘芥可菹芹可羹，晚风咿吼桔槔声。白头孤宦成何味，悔不畦蔬过此生。

焚香昼睡比觉香犹未散戏作二首

小屏烟树远参差，吏散身闲与睡宜。谁似炉香念幽独，伴人直到梦回时。

燕梁寂寂篆烟残，偷得劳生数刻闲。三叠秋屏护琴枕，卧游忽到瀼西山。

薙庭草

露草烟芜与砌平，群蛙得意乱疏更。微凉要作安眠地，放散今宵鼓吹声。

夏日昼寝梦游一院阒然无人帘影满堂惟燕蹋筝弦有声觉而闻铁铎风响璎然殆所梦也邪因得绝句

桐阴清润雨余天，檐铎摇风破昼眠。梦到画堂人不见，一双轻燕蹴筝弦。

书李商叟秀才所藏曾文清诗卷后

陇蜀归来两鬓丝，茶山已作隔生期。西风落叶秋萧瑟，泪洒行间读旧诗。

社日小饮

社日西风吹角巾，一尊强醉汝江滨。杏梁燕子还堪恨，归去匆匆不报人。

杭头晚兴二首

山色苍寒野色昏，下程初闭驿亭门。不须更把浇愁酒，行尽天涯惯断魂。

落叶孤村晚下程，痴云残日半阴晴。篝炉火暖床敷稳，卧听黄鸦谷谷声。

予欲自严买船下七里滩谒严光祠而归会滩浅陆行至桐庐始能泛江因得绝句

客星祠下渺烟波，欠我扁舟舞短蓑。不为穷冬怕滩恶，正愁此老笑人多。

渔浦二首

桐庐处处是新诗，渔浦江山天下稀。安得移家常住此，随潮入县伴潮归。

渔翁持鱼叩舷卖，炯炯绿瞳双脸丹。我欲从之逝已远，菱歌一曲暮江寒。

小园四首

淳熙八年辛丑，五十七岁。

小园烟草接邻家，桑柘阴阴一径斜。卧读陶诗未终卷，又乘微雨去锄瓜。

历尽危机歇尽狂，残年惟有付耕桑。麦秋天气朝朝变，蚕月人家处处忙。

村南村北鹁鸪声，水刺新秧漫漫平。行遍天涯千万里，却从邻父学春耕。

少年壮气吞残虏，晚觉丘樊乐事多。骏马宝刀俱一梦，夕阳闲和饭牛歌。

夜坐独酌

玉宇沉沉夜向阑，跨空飞阁倚高寒。一壶清露来云表，聊为幽人洗肺肝。

湖村月夕四首

客路风尘化素衣，闲愁冉冉鬓成丝。平生不负月明处，神女庙前闻竹枝。

锦城曾醉六重阳，回首秋风每断肠。最忆铜壶门外路，满街歌吹月如霜。

金尊翠勺犹能醉，狐帽貂裘不怕寒。安得骅骝三万匹，月中鼓吹渡桑乾。

谁持绿酒醉幽人，鹤氅筇枝发兴新。今夜湖边有奇事，青山缺处涌冰轮。

蔬圃绝句七首

拟种芜菁已是迟，晚菘早韭恰当时。老夫要作斋盂备，乞得青秧趁雨移。

百钱新买绿蓑衣，不羡黄金带十围。枯柳坡头风雨急，凭谁画我荷锄归。

青青蔬甲早寒天，想像登盘已堕涎。更欲锄畦向东去，园丁来报竹行鞭。

瓦叠浮屠盆作池，池边红蓼两三枝。贪看忘却还家饭，恰似儿童放学时。

小桥只在槿篱东，沟水穿篱曲折通。烟雨空潆最堪乐，从教打湿败天公。

冲雨冲风不怕寒，晚来日出短蓑干。绕畦拾块真为乐，莫作陶公运甓看。

懒随年少爱花狂，且伴群儿斗草忙。行遍山南山北路，归时新月浸横塘。

蔬园杂咏五首

菘

雨送寒声满背蓬，如今真是荷锄翁。可怜遇事常迟钝，九月区区种晚菘。

芜菁

往日芜菁不到吴，如今幽圃手亲锄。凭谁为向曹瞒道，彻底无能合种蔬。

葱

瓦盆麦饭伴邻翁，黄菌青蔬放箸空。一事尚非贫贱分，笔羹僭用大官葱元注：乡圃有大官葱，比常葱差小。

巢

昏昏雾雨暗衡茅，儿女随宜治酒肴。便觉此身如在蜀，一盘笼饼是豌巢元注：蜀中杂彘肉为巢馒头，佳甚。

芋

陆生昼卧腹便便，叹息何时食万钱。莫诮蹲鸱少风味，赖渠撑拄过凶年。

秋雨渐凉有怀兴元三首

兴元，今汉中府南郑附郭县也。

八月山中夜渐长，雨声灯影共凄凉。遥知南郑风霜早，已有寒熊犯猎场。

十年前在古梁州，痛饮无时不惯愁。最忆夜分歌舞歇，卧听秦女擘箜篌。

清梦初回秋夜阑，床前耿耿一灯残。忽闻雨掠蓬窗过，犹作当时铁马看。

秋夜观月二首

梦回残烛耿房栊，杳杳江天叫断鸿。病骨不禁风露重，披衣小立月明中。

谁琢天边白玉盘，亭亭破雾上高寒。山房无客儿贪睡，常恨清光独自看。

枕上

香冷灯昏梦自惊，清愁冉冉带余酲。夜长谁作幽人伴，惟是蛩声与月明。

月下

月白庭空树影稀，鹊栖不稳绕枝飞。老翁也学痴儿女，扑得流萤露湿衣。

寄题朱元晦武夷精舍五首

先生结屋绿岩边，读易悬知屡绝编。不用采芝惊世俗，恐人谤道是神仙。

蝉蜕房间果是无，世人妄想可怜渠。有方为子换凡骨，来读晦庵新著书。

身闲剩觉溪山好，心静尤知日月长。天下苍生未苏息，忧公遂与世相忘。

齐民本自乐衡门，水旱那知不自存。圣主忧勤常旰食，烦公一一报曾孙。

山如嵩少三十六，水似邛邾九折途。我老正须闲处著，白云一半肯分无。

无题

碧玉当年未破瓜，学成歌舞入侯家。如今憔悴篷窗里，飞上青天妒落花。

游仙五首

罗涧谷选放翁诗有《游仙》七古一首，即“飘飘”、“初珥”、“玉殿”三绝句合成者。

飘飘鸾鹤杳难攀，万里东游海上山。应有世人遥稽首，紫箫余调落云间。

凤舞鸾歌宴蕊宫，碧桃花下醉千钟。红尘谪满重归去，花未开残宴未终。

玄圃春风赐宴时，双成独奏玉参差。侍晨饮醑虚皇喜，一段龙绡索进诗。

初珥金貂谒紫皇，仙班最近玉炉香。为怜未惯丛霄冷，独赐流霞九酝觞。

玉殿吹笙第一仙，花前奏罢色凄然。忆曾偷学春愁曲，谪在人间五百年。

十八家诗钞 卷二十八

陆放翁七绝下四百八十二首

湖村野兴

十里疏钟到野堂，五更残月伴清霜。已知无奈妲娥冷，瘦损梅花更断肠。

山色空濛雨点微，醉中不觉湿蓑衣。何妨乞与丹青本，一棹横冲翠霭归。

中夜雨霁月色入户起饮酒一杯作绝句

吹尽浮云天宇清，城头叠鼓报三更。平生无此一杯酒，玉笥峰头看月生元注：玉笥山在石帆之南。

溪上醉吟

行行不知溪路深，但怪素月生遥岑。不辞醉袖拂花絮，与子更醉青萝阴。

乡人或病予诗多道蜀中遨乐之盛适春日游镜湖共请赋山阴风物遂即杯酒间作四绝句却当持以夸西州故人也

淳熙十一年甲辰，六十岁。

嫩日轻云淡沲天，扑灯过后卖花前。便从水阁杭湖去，卷起朱帘上画船。

舫子窗扉面面开，金壶桃杏间尊晷。东风忽送笙歌近，一片楼台泛水来。

湖波绿似鸭头深，一日春晴直万金。好事谁家斗歌舞，方舟齐榜出花阴。

花光柳色满墙头，病酒今朝懒出游。却就水亭开小宴，绣帘银烛看归舟。

柯桥客亭

小市初晴已过春，朱樱青杏一番新。灞陵老子无人识，暂借邮亭整角巾。

梅子生仁燕护雏，绕檐新叶绿扶疏。朝来酒兴不可耐，买得钓船双鳜鱼。

晓枕

晓枕莺声带梦听，忽看淡日满窗棂。闲愁谁遣浓如酒，醉过残春不解醒。

晨起闲步

飞红掠地送春忙，嫩绿成阴带露香。听彻晓天莺百啭，却随飞蝶度横塘。

送紫霄女道士四明谢君

一别南充十四年，时时清梦到金泉。山阴道上秋风早，却见神仙小自然。

道骨仙风凛不群，清秋采药到江村。自言家住云南北，知是遗尘几世孙。

夜中起读书戏作

发已凋零齿已疏，忍饥白首卧蜗庐。风声忽轹篷窗过，夜半呼灯起读书。

灭虏区区计本疏，水边乔木拥茅庐。九原定发韩公笑，至老依然一束书。

初冬杂题

勋业文章意已阑，暮年不足是看山。江南寺寺楼堪倚，安得身如杜甫闲。

莫嫌风雨作新寒，一树青枫已半丹。身在范宽图画里，小楼西角剩凭栏。

风横云低雨脚斜，一枝柔舻暮咿哑。昏昏醉卧知何处，推起船篷忽到家。

五斗安能解醉酲，懵腾睡眼怯窗明。策勋赖有春芽在，卧听山童转硙声。

荒郊寒雨晚凄凄，四壁穿颓旋补泥。物我元须各安稳，自苫牛屋织鸡栖。

风雨声豪入梦中，不知身世寄孤篷。狐裘毡帽如龙马，天汉西南小益东。

题海首座侠客像

赵魏胡尘千丈黄，遗民膏血饱豺狼。功名不遣斯人了，无奈和戎白面郎。

曾仲躬见过适遇予出留小诗而去次韵二首

地僻元无俗客来，蓬门只欲为君开。山横翠黛供诗本，麦卷黄云足酒材。

数树山花草舍东，想公系马落残红。那知老子耶溪上，正泛朝南暮北风。

杂兴

鳗井初生一缕云，鲍郎山下雨昏昏。舻声呕轧秋空晓，水际人家尚闭门。

孤梦初回揭短篷，桥边晓日已瞳咙。太平气象君知否，尽在丰年笑语中。

古寺高楼暮倚阑，野云不散白漫漫。好山遮尽君无恨，且作沧溟万里看。

舟中感怀三绝句呈太傅相公兼简岳大用郎中

浪中鞋鞯雨声寒，孤梦初回烛半残。甲子一周胡未灭，关山还带泪痕看。

雨打孤篷酒渐消，昏灯与我共无聊。功名本是无凭事，不及寒江日两潮。

梦笔亭边拥鼻吟，壮图蹭蹬老侵寻。不眠数尽鸡三唱，自笑当年起舞心。

饮张功父园戏题扇上

寒食清明数日中，西园春事又匆匆。梅花自避新桃李，不为高楼一笛风。

宿石帆山下

卷地东风吹钓船，石帆重到又经年。放翁夜半酒初解，落月衔山闻杜鹃。

系船禹庙醉如泥，投宿渔家月向低。湿翠扑人浓可掬，始知身在石帆西。

倦眼

看书涩似上羊肠，得睡甘如饮蜜房。起坐藤床搔短发，数声画角报斜阳。

拜旦表

一封驰奏效嵩呼，清跸何时返故都。只道建炎巡狩礼，谁知故事自祥符。

病中夜半

萧萧欲脱犹吟叶，耿耿微明未灭灯。夜半不眠闲倚壁，使君清似北山僧。

即事

组绣纷纷炫女工，诗家于此欲途穷。语君白日飞升法，正在焚香听雨中。

园中绝句

梅花重压帽檐偏，曳杖行歌意欲仙。后五百年君记取，断无人似放翁颠。

溪北溪南飞白鸥，夕阳明处见渔舟。凭谁为剪机中素，画取天涯一片秋。

雪中忽起从戎之兴戏作

狐裘卧载锦驼车，酒醒冰髭结乱珠。三尺马鞭装白玉，雪中画字草军书。

铁马渡河风破肉，云梯攻垒雪平壕。兽奔鸟散何劳逐，直斩单于衅宝刀。

十万貔貅出羽林，横空杀气结层阴。桑乾沙土初飞雪，未到幽州一丈深。

群胡束手仗天亡，弃甲纵横满战场。雪上急追奔马迹，官军夜半入辽阳。

余年二十时尝作菊枕诗颇传于人今秋偶复采菊缝枕囊凄然有感

淳熙十四年丁未，六十三岁。

采得黄花作枕囊，曲屏深幌闷幽香。唤回四十三年梦，灯暗无人说断肠。

少日曾题菊枕诗，蠹编残稿锁蛛丝。人间万事消磨尽，只有清香似旧时。

寒夜读书

三首录一、二。

北窗暖焰满炉红，夜半涛翻古桧风。老死爱书心不厌，来生恐堕蠹鱼中。

忆昨从戎出渭滨，秋风金鼓震咸秦。鸢肩竞欠封侯相，三尺檠边老此身。

杨庭秀寄南海集

俗子与人隔尘劫，何啻相逢风马牛。夜读杨卿南海句，始知天下有高流。

飞卿数阕峤南曲，不许刘郎夸竹枝。四百年来无复继，如今始有此翁诗元注：温飞卿《南多子》九首，其工不减梦得《竹枝》。

假中闭户终日偶得绝句

三首录一。

雨声滴滴暮未已，苔晕重重寒更添。知是使君初睡起，清香一线透疏帘。

雨中独坐

马目山头雨脚昏，龙津桥下浪花翻。年丰郡僻无公事，一炷清香昼掩门自《拜旦表》至此，皆知严州时之诗。

塞上曲

此下自严州归山阴之诗。

秋风猎猎汉旗黄，晓陌霜清见太行。车载毡庐驼载酒，渔阳城里作重阳。

将军许国不怀归，又见桑乾木叶飞。要识君王念征戍，新秋已报赐冬衣。

金鼓轰轰百里声，绣旗宝马照川明。王师仗义从天下，莫道南兵夜斫营。

老矣犹思万里行，翩然上马始身轻。玉关去路心如铁，把酒何妨听渭城。

寓蓬莱馆

桐叶吹残蕉叶黄，驿窗微雨送凄凉。长安许史无平素，莫恨栖栖立路旁。

古驿萧萧独倚阑，角声催晚雨催寒。残年遇合应无日，犹说新丰强自宽。

拄杖

放翁拄杖具神通，蜀栈吴山兴未穷。昨夜梦中行万里，莲华峰上听松风。

北望

北望中原泪满巾，黄旗空想渡河津。丈夫穷死由来事，要是江南有此人。

估客有自蔡州来者感怅弥日

洮河马死剑锋摧，绿发成丝每自哀。几岁中原消息断，喜闻人自蔡州来。

百战元和取蔡州，如今胡马饮淮流。和亲自古非长策，谁与朝家共此忧。

夜归偶怀故人独孤景略

买醉村场半夜归，西山落月照柴扉。刘琨死后无奇士，独听荒鸡泪满衣。

纵笔

四首录二、四。

一纸除书到海边，紫皇赐号武夷仙。功名敢道浑无意，暂作闲人五百年。

素月徘徊牛斗间，天风吹鹤度函关。一年似此佳时少，唤起陈抟醉华山。

练塘

微风吹颊酒初醒，落日舟横杜若汀。水秀山明何所似，玉人临镜晕螺青。

五云桥

元注：往时镜湖陂防不废，则若耶溪水常满，可行大舟至云门。此桥本跨溪上，今则在平陆矣。

若耶北与镜湖通，缥缈飞桥跨半空。陵谷变迁谁复识，我来徙倚暮烟中。

云门独坐

山北山南处处行，回头六十七清明。如今老去摧颓甚，独坐焚香听水声。

东关

天华寺西艇子横，白风细浪纹平。移家只欲东关住，夜夜湖中看月生。

烟水苍茫西复东，扁舟又系柳阴中。三更酒醒残灯在，卧听萧萧雨打篷。

咏史

入郢功成赐属镂，削吴计用载厨车。闭门种菜英雄事，莫笑衰翁日荷。

湖上小阁

蒲萄初紫柿初红，小阁凭阑万里风。莫怪年来增酒量，此中能著太虚空。

道石

元注：吾家旧藏奇石甚富，今无复存者，独道石一，尚置几案间。戏作。

秋风袅袅雨班班，身隐幽窗笔砚间。小试壶公缩地术，数峰闲对道州山。

林虑灵壁俱尤物，散落人间不复还。投老东归风味在，舂陵小岫伴身闲。

误因禄米弃莼鲈，一落尘埃底事无。布袜青鞋虽兴尽，此峰聊当卧游图。

秋晚思梁益旧游

幅巾筇杖立篱门，秋意萧条欲断魂。恰似嘉陵江上路，冷云微雨湿黄昏。

忆昔西行万里余，长亭夜夜梦归吴。如今历尽风波恶，飞栈连云是坦途。

沧波极目江乡恨，衰草连天塞路愁。三十年间行万里，不论南北怯登楼。

小舟自红桥之南过吉泽归三山

霏霏寒雨数家村，鸡犬萧然昼闭门。它日路迷君勿恨，人间随处有桃源。

六月芙蕖正盛时，画船长记醉题诗。世间好景元无尽，霜落荷枯又一奇。

杂题

松肪酿酒石根醉，槲叶作衣云外行。指点人间一长叹，秋风又到洛阳城。

山家贫甚亦支撑，时抚桐孙一再行。朝甑米空烹芋粥，夜缸油尽点松明。

羊裘老人只念归，安用星辰动紫微。洛阳城中市儿眼，情知不识钓鱼矶。

黍醅新压野鸡肥，茅店酣歌送落晖。人道山僧最无事，怜渠犹趁暮钟归。

钓鱼吹笛本闲身，正坐微官白发新。著屐此生犹几，可令复踏九衢尘。

山光染黛朝如湿，川气熔银暮不收。诗料满前谁领略，时时来倚水边楼。

叹俗

风俗陵夷日可怜，乞墙钳市亦欣然。看渠皮底元无血，那识虞卿鲁仲连。

观梅至花泾高端叔解元见寻

春晴闲过野僧家，邂逅诗人共晚茶。归见诸公问老子，为言满帽插梅花。

春暖山中云作堆，放翁艇子出寻梅。不须问讯道旁叟，但觅梅花多处来。

小市

小市狂歌醉堕冠，南山山色跨牛看。放翁胸次谁能测，万里秋空未是宽。

秋夜将晓出篱门迎凉有感

迢迢天汉西南落，喔喔邻鸡一再鸣。壮志病来消欲尽，出门搔首怆平生。

三万里河东入海，五千仞岳上摩天。遗民泪尽胡尘里，南望王师又一年。

秋日郊居

山雨霏微鸭头水，溪云细薄鱼鳞天。幽寻自笑本无事，羽扇筇枝上钓船。

行歌曳杖到新塘，银阙瑶台无此凉。万里秋风菰菜老，一川明月稻花香。

秋日留连野老家，朱盘鲊脔粲如花。已炊藟散真珠米，更点丁坑白雪茶元注：藟散，米名；丁坑，茶名。

车荡比邻例馈鱼，流涎对此四腮鲈。北窗雨过凉如水，消得先生一醉无。

今年斟酌是丰年，社近儿童喜欲颠。半醉半醒村老子，家家门口掠神钱。

鱼咸满缶酒新，处处吴歌起垅头。上客已随新雁到，晚禾犹待薄霜收。

儿童冬学闹比邻，据案愚儒却自珍。授罢村书闭门睡，终年不著面看人。

两翁儿女旧论姻，酒担羊腔喜色新。不遣交情隔生死，固应世好等朱陈元注：小儿子聿聘亡友张叔渚季女，盖寻旧约也。

示儿

文能换骨余无法，学到穷源自不疑。齿豁头童方悟此，乃翁见事可怜迟。

舍北望水乡风物戏作绝句

西风沙际矫轻鸥，落日桥边系钓舟。乞与画工团扇本，青林红树一川秋。

昼眠

困睫懵腾老孝先，粗毡布被早霜天。珥貂碧落应无分，且向人间作睡仙。

夜读范致能揽辔录言中原父老见使者多挥涕感其事作绝句

公卿有党排宗泽，帷幄无人用岳飞。遗老不应知此恨，亦逢汉节解沾衣。

村东

村西行药到村东，沙路溪流曲折通。莫问梅花开早晚，杖藜到处即春风。

雨晴

山川炳焕似开国，风雨退收如解严。老子真成无一事，抱孙负日坐茅檐。

病起

少年射虎南山下，恶马强弓看似无。老病即今那可说，出门十步要人扶。

松下纵笔

自扫松阴寄醉眠，龙吟虎啸满霜天。却思初到人间世，似是唐尧丙子年。

老不能闲莫笑予，五千言岂世间书。青松折取当麈尾，为子试谈天地初。

种玉餐芝术不传，金丹下手更茫然。陶公妙诀吾曾受，但听松风自得仙。

髯龙天矫欲飞去，百尺苍藤罗络之。应笑此翁才不进，故将老气起吾诗。

山园遣兴

输逋告籴走比邻，恤患分灾累故人。安得此身无一事，林中数笋过残春。

雨夕焚香

芭蕉叶上雨催凉，蟋蟀声中夜渐长。缙十二经真太漫，与君共此一炉香。

排闷

丈夫结发志功名，大事真当以死争。我昔驻军筹笔驿，孔明千载尚如生。

曾携一剑远从戎，秦赵关河顾盼中。老去功名无复梦，凌烟分付黑头公。

四十从军渭水边，功名无命气犹全。白头烂醉东吴市，自拔长刀割彘肩。

西塞山前吹笛声，曲终已过雒阳城。君能洗尽世间念，何处楼台无月明。

万里风中寄断蓬，古来虚死几英雄。拔山力与回天势，不满先生一笑中。

风霜九月冷飕飗，湖海飘然一布裘。亲见宓羲初画卦，转头三十万春秋。

系舟

系舟江浦待潮平，叹息无人共月明。历尽世间多少事，飘然依旧老书生。

地旷月明铺素练，霜寒河浅拂轻绡。手扶万里天坛杖，夜过前村禹会桥。

连日风雨寒甚夜忽大风明旦遂晴

万里浮云一扫空，碧天无际日曈昽。欢声四起春风里，恰似祥符景德中。

晚兴

一声天边断雁哀，数蕊篱外早梅开。幽人耐冷倚门久，送月堕湖归去来。

记梦

黄河衮衮抱潼关，苍翠中条接华山。城郭丘墟人尽老，药炉依旧白云间。

西岩老宿雪垂肩，白石为粮四百年。喜我未忘山下路，殷勤握手一欣然。

三髻山童喜欲颠，下山迎我拜溪边。松阴拂罢苍苔石，接竹穿云理旧泉。

读史

南言莼菜似羊酪，北说荔枝如石榴。自古论人多类此，简编千载判悠悠。

夜读吕化光文章抛尽爱功名之句戏作

玉关西望气横秋，肯信功名不自由。却是文章差得力，至今知有吕衡州。

泛舟观桃花

五首录一、二。

花泾二月桃花发，霞照波心锦裹山。说与东风直须惜，莫吹一月落人间。

桃源只在镜湖中，影落清波十里红。自别西川海棠后，初将烂醉答春风。

小僧乞诗

风前掩苒草吹香，溪上霏微雨送凉。万里安西无梦到，却寻僧话破年光。

看镜

凋尽朱颜白尽头，神仙富贵两悠悠。胡尘遮断阳关路，空听琵琶奏石州。

七十衰翁卧故山，镜中无复旧朱颜。一联轻甲流尘积，不为君王戍玉关。

三峡歌

乾道庚寅，予始入蜀，上下三峡屡矣。后二十五年，归耕山阴。偶读梁简文《巴东三峡歌》，感之，拟作九首。实绍熙甲寅十月二日也时年七十岁。

神女庙前秋月明，黄牛峡里暮猿声。危途性命不容恤，百丈牵船侵夜行。

不怕滩如竹节稠，新滩已过可无忧。古装峨峨一尺髻，木盎银杯邀客舟。

十二巫山见九峰，船头彩翠满秋空。朝云暮雨浑虚语，一夜猿啼明月中。

锦绣楼前看卖花，麝香山下摘新茶。长安卿相多忧畏，老向夔州不用嗟。

险诈沾沾不愧天，交情回首薄如烟。东游万里虽堪乐，滟瞿唐要放船。

蛮江水碧瘴花红，白舫黄旗无便风。涪万四时常避水，棚居高出乱云中。

乱插山花子红，蛮歌相和滚西东。忽然四散不知处，踏月扪萝归峒中。

万州溪西花柳多，四邻相应竹枝歌。问君今夕不痛饮，奈此满川明月何。

我游南宾春暮时，蜀船曾系挂猿枝。云迷江岸屈原塔，花落空山夏禹祠。

望永思陵

绿衣迎拜属车尘，草木曾沾雨露春。三十五年身未死，却为天下最穷人。

旰食忧民宴乐疏，太仓几有九年储。贾生未解人间事，北阙犹陈痛哭书元注：绍兴庚辰辛巳间，游屡贡瞽言，略蒙施用。

霜夜

三首录一、二。

梅花欲动梦魂狂，橙子闲搓指爪香。莫怪草堂清到骨，一梳残月伴新霜。

黄甘磊落围三寸，赤蟹轮困可一斤。更唤东阳麴道士，与君霜夜策奇勋元注：时东阳饷酒。

赠道友

凡游仙及学道诗，都无事实，缥缈恍惚，语在可解不可解之间。太白最多，放翁亦屡为之。此末二首，又似先生自述之词。

凡骨已蜕身自轻，勃落叶上行无声。华阴市楼醉舞罢，却上蓬峰看月明。

忆在长安烂漫游，大明宫阙与云浮。今朝偶上慈恩塔，北望芒芒禾黍秋。

当时辛苦学长生，准拟中原看太平。今日醉游心已足，一瓢归去隐青城。

三杯兀兀复腾腾，服气烧丹总不能。借问生涯在何许，孤舟风雨伴渔灯。

零落残碑草棘中，北邙萧瑟又秋风。旧时忆在鹓行里，几见宣麻拜相公。

示子聿

儒林早岁窃虚名，白首何曾负短檠。堪叹一衰今至此，梦回闻汝读书声。

纸阁午睡

纸阁砖炉火一枚，断香欲出碍蒲帘。放翁不管人间事，睡味无穷似蜜甜。

黄绸被暖青毡稳，纸阁油窗晚更妍。一饱无营睡终日，自疑身在结绳前。

春晚怀山南

梨花堆雪柳吹绵，常记梁州古驿前。二十四年成昨梦，每逢春晚即凄然。

壮岁从戎不忆家，梁州裘马斗豪华。至今夜夜寻春梦，犹在吴园藉落花。

梁州一别几清明，常忆西郊信马行。桃李成尘总闲事，梨花杨柳最关情。

身寄江湖两鬓霜，金鞭朱弹梦犹狂。遥知南郑城西路，月与梨花更断肠。

初夏

纷纷红紫已成尘，布谷声中夏令新。夹路桑麻行不尽，始知身是太平人。

剪韭腌虀粟作浆，新炊麦饭满村香。先生醉后骑黄犊，北陌东阡看戏场。

稻未分秧麦已秋，豚蹄不用祝瓯窭。老翁七十犹强健，没膝春泥夜叱牛。

买得新船疾似飞，蚕饥遥望采桑归。越罗蜀锦吾何用，且备豳人卒岁衣。

槐柳成阴雨洗尘，樱桃乳酪并尝新。古来江左多佳句，夏浅胜春最可人。

隋家古寺郡西南，寺废残僧只二三。藜藿满庭尘暗佛，时闻铙鼓赛春蚕。

渺渺荒陂古埭东，柳姑小庙柳阴中。放翁老惫扶藜杖，也逐乡人祷岁丰。

老翁卖卜古城隅，兼写宜蚕保麦符。日日得钱惟买酒，不愁醉倒有儿扶。

舍北晚眺

红树青林带暮烟，并桥常有卖鱼船。樊川诗句营丘画，尽在先生拄杖边。

日日津头系小舟，老人自懒出门游。一枝筇杖疏篱外，占断千岩万壑秋。

小舟游近村舍舟步归

数家茅屋自成村，地碓声中昼掩门。寒日欲沉苍雾合，人间随处有桃源。

借得渔船溯小溪，系船浦口却扶藜。莫言村落萧条甚，也胜京尘没马蹄。

不识如何唤作愁，东阡南陌且闲游。儿童共道先生醉，折得黄花插满头。

斜阳古柳赵家庄，负鼓盲翁正作场。死后是非谁管得，满村听说蔡中郎。

读易

羸躯抱疾时时剧，白发乘衰日日增。净扫东窗读周易，笑人投老欲依僧。

老喜杜门常谢客，病惟读易不迎医。冬来更愧乖慵甚，醉过收荞下麦时。

一壶歌

悠悠日月没根株，常在人间醉一壶。倾倒欲空还潋滟，不曾教化不曾沽。

先生醉后即高歌，千古英雄奈我何。花底一壶天所破，不曾饮尽不曾多。

自从轩昊到隋唐，几见中原作战场。三十万年如电掣，不曾记得不曾忘。

耻从岳牧立尧庭，况见商周战血腥。携得一壶闲处饮，不曾苦醉不曾醒。

长安市上醉春风，乱插繁花满帽红。看尽人间兴废事，不曾富贵不曾穷。

怀旧

鹤鸣山下竹连云，凤集城边柳映门。当日不知为客乐，如今回首却消魂。

骏骡西过雨漫天，千里江山在眼边。二十四年如昨梦，凭谁问讯带枷仙。

狼烟不举羽书稀，幕府相从日打围。最忆定军山下路，乱飘红叶满戎衣。

翠崖红栈郁参差，小益初程景最奇。谁向豪端收拾得，李将军画少陵诗。

回龙寺壁看维摩，最得曹吴笔意多。风雨尘埃昏欲尽，何人更著手摩挲。

蟠冢山头是汉源，故祠寂寞掩朱门。击鲜藉草无穷乐，送老那知江上村。

读杜诗

千载诗亡不复删，少陵谈笑即追还。常憎晚辈言诗史，清庙生民伯仲间。

半丈红盛开

满酌吴中清若空，共赏池边半丈红。老子通神谁得似，短筇到处即春风。

感事

鸡犬相闻三万里，迁都岂不有关中。广陵南幸雄图尽，泪眼山河夕照红。

堂堂韩岳两骁将，驾驭可使复中原。庙谋尚出王导下，顾用金陵为北门。

渭上昼昏吹战尘，横戈慷慨欲忘身。东归却作渔村老，自误青春不怨人。

扪虱当时颇自奇，功名远付十年期。酒浇不下胸中恨，吐向青天未必知。

题韩运盐竹隐堂绝句

三首录一。

尘埃车马日骎骎，谁解从君一散襟。待我清秋有闲日，抱琴来写万龙吟。

北园杂咏

共十首。录一、三、四、八、九、十。

西村林外起炊烟，南浦桥边系钓船。乐岁家家俱自得，桃源未必是神仙。

小桥密接西冈路，支径深通北崦村。老子意行无远近，月中时打野人门。

东吴霜薄富园蔬，紫芥青菘小雨余。未说春盘供采撷，老夫汤饼亦时须。

岁残已似早春天，隔水横林一抹烟。闻道埭西梅半吐，携儿闲上钓鱼船。

白发萧萧病满身，冻云野渡正愁人。扬鞭大散关头日，曾看中原万里春。

暮年身似一虚舟，付与沧波自在流。垂地雪云吹不散，且倾桑落脍槎头。

杂感

庆元四年戊午，七十四岁。

志士山栖恨不深，人知已是负初心。不须先说严光辈，直自巢由错到今。

劝君莫识一丁字，此事从来误几人。输与茅檐负暄叟，时时睡觉一频伸。

世事纷纷无已时，劝君杯到不须辞。但能烂醉三千日，楚汉兴亡总不知。

百年鼎鼎成何事，寒暑相催即白头。纵得金丹真不死，摩挲铜狄更添愁。

世间鱼鸟各飞沉，茅屋青山无古今。毕竟替他愁不得，几人虚费一生心。

一杯浊酒即醺然，自笑闲愁七十年。今日出门天地别，此身如在结绳前。

山人那信宦途艰，强著朝衣趁晓班。豪气不除狂态作，始知只合死空山。

老子倾囊得万钱，石帆山下买乌犍。牧童避雨归来晚，一笛春风草满川。

故旧书来访死生，时闻剥啄叩柴荆。自嗟不及东家老，至死无人识姓名。

忍穷待死十年闲，老子谁知老更顽。溪友留鱼供晚酌，邻僧送米续朝餐。

戏作治生绝句

治生何用学陶朱，少许能悭便有余。惜酒已停晨服药，省油仍废夜观书。

龟堂杂题

龟堂端是无能者，妄想元无一事成。最后数年尤可笑，饱餐甘寝送浮生。

痴顽老子老无能，游惰农夫酒肉僧。闭著庵门终日睡，任人来唤不曾譍。

长腰玉粒出新春，秋获真成亩一钟。衣食粗供官赋足，何妨世世作耕农。

冷雨萧萧涩不晴，乱书围坐正纵横。忽闻小瓮新醅熟，急唤儿童洗破觥。

太息

早岁元于利欲轻，但余一念在功名。白头不试平戎策，虚向江湖过此生。

书生忠义与谁论，骨朽犹应此念存。砥柱河流仙掌日，死前恨不见中原。

自古才高每恨浮，伟人要是出中州。即今未必无房魏，埋没湖沙死即休。

关辅堂堂堕虏尘，渭城杜曲又逢春。安知今日新丰市，不有悠然独酌人。

梅花

六首录一、五、六。

五十年间万事非，放翁依旧掩柴扉。相从不厌闲风月，只有梅花与钓矶。

秭归江头烟雨昏，客舟夜系梅花村。相逢万里各羁旅，不待猿啼已断魂。

青羊宫前锦江路，曾为梅花醉十年。岂知今日寻香处，却是山阴雪夜船。

沈园

城上斜阳画角哀，沈园非复旧池台。伤心桥下春波绿，曾是惊鸿照影来。

梦断香消四十年，沈园柳老不吹绵。此身行作稽山土，犹吊遗踪一泫然。

致仕后即事

共十五首，录一、四、五、七、九、十五。

休官拜命不胜荣，墨湿黄新照眼明。络绎交亲来作贺，羊腔酒担拥柴荆。

白发三朝执戟郎，赐骸偶值岁丰穰。村东已种千畦麦，舍北新添百本桑。

老民一日脱朝衣，回首平生万事非。赤脚婢沽村酿去，平头奴驭草驴归。

沉绵分已饯余生，造物苛留未遣行。今日下床还健在，一编来就小窗明。

一盂麦饭掩柴关，坐久不堪腰脚顽。拖得瘦藤闲信步，小桥东北望螺山。

多事车前要八驺，老人惟与一藤游。未教变化为龙去，更踏人间万里秋。

冬晴与子坦子聿游湖上

湖边细霭弄霏微，柳下人家昼掩扉。乘暖冬耕无远近，小舟日晚载犁归。

村南村北纺车鸣，打豆家家趁快晴。过尽水边牛迹路，岭头猿鸟伴闲行。

道边白水如牛湩，知是山泉一脉来。会挈风炉并石鼎，桃枝竹里试茶杯。

海山山下百余家，垣屋参差一带斜。我欲往寻疑路断，试沿流水觅桃花。

老僧八十元童子，礼佛看经总不能。双手丫叉出迎客，自称六十六年僧。

一楹无时可醉吟，一藤随处得幽寻。先须挽取银河水，净洗人间尘雾心。

龟堂杂兴

共十首，录八。

朝来地碓玉新春，鸡蹠豚肩异味重。便腹摩挲更无事，老人又过一年冬。

曳杖东冈信步行，夕阳偏向竹间明。丹枫吹尽鸦声乐，又得霜天一日晴。

闽溪纸被软于绵，黎峒花绸暖胜毡。一夜山中三尺雪，未妨老子日高眠。

三分带苦桧花蜜，一点无尘柏子香。鼻观舌根俱得道，悠悠谁识老龟堂。

方石斛栽香百合，小盆山养水黄杨。老翁不是童儿态，无奈庵中白日长。

少年身寄市朝中，俗论纷纷聒耳聋。清绝宁知有今日，高眠终夜听松风。

蒲团安坐地炉温，无位真人出面门。世上不知何岁月，断钟残角送黄昏。

散朴浇淳万事新，腐儒空有涕沾巾。唐虞不是终难致，自欠皋夔一辈人。

庚申元日口号

庆元六年，七十六岁。

数行晴日照青鸳，春入屠苏潋滟樽。儿报山僧留刺去，未为无客到吾门。

黄绝五丈裁衫稳，黑黍三升作饭香。造物要教无愧怍，一身温饱出耕桑。

南陌东阡自在身，耄年喜见岁华新。洛中九老非吾侣，且作山阴十老人。

晚涂初入长生运，新岁仍当大有年。剩与乡邻同觅醉，市楼酒贱不论钱。

仁和馆外列鹪行，忆送龙舟幸建康。舍北老人同甲子，相逢挥泪说高皇。

枕上口占

三首录其末。

五十年间万事空，懒将白发对青铜。故人只有桃花在，惆怅无情一夜风。

喜晴

江湖春暮多风雨，点滴空阶实厌听。剩喜今朝有奇事，一窗晴日写黄庭。

枕上

残灯熠熠露萤明，落叶萧萧寒雨声。堪笑衰翁睡眠少，小诗常向此时成。

断香犹在梦初回，灯似孤萤阖复开。怪底诗情清彻骨，数声新雁枕边来。

对酒戏咏

浅倾西国葡萄酒，小嚼南州豆蔻花。更拂乌丝写新句，此翁可惜老天涯。

食晚

日高得米唤儿舂，苦雨园蔬久阙供。省事家风君看取，半饥半饱过残冬。

小舟白竹篷盖保长所乘也偶借至近村戏作

茅檐细雨湿炊烟，江路清寒欲雪天。不爱相公金络马，羡他亭长白篷船。

雪云无际暗长空，小市孤村禹庙东。一段荒寒端可画，白篷笼底白头翁。

稻饭

买得乌犍遇岁穰，此身永免属官仓。塘南塘北九千顷，八月村村稻饭香元注：镜湖下至海，种稻九千顷。

追感往事

太平翁翁十九年，父子气焰可熏天。不如茅舍醉村酒，日与邻翁相枕眠。

世事纷纷过眼新，九衢依旧涨红尘。桃花梦破刘郎老，燕麦摇风别是春。

渡江之初不暇给，诸老文辞今尚传。六十年间日衰靡，此事安可付之天。

文章光焰伏不起，甚者自谓宗晚唐。欧曾不生二苏死，我欲痛哭天茫茫。

诸公可叹善谋身，误国当时岂一秦。不望夷吾出江左，新亭对泣亦无人。

雨晴风日绝佳徙倚门外

一双芒伴筇枝，不用儿扶自出嬉。贪看南山云百变，舍西溪上立多时。

茶酽无端废午眠，杖藜信步到门前。青裙溪女结蚕卦，白发庙巫催社钱。

章老三年病方死，吴翁一夕呼不醒。独有此身顽似铁，倚门常看暮山青元注：章、吴，皆邻人，以去冬死。

海上作

厌逐纷纷儿女曹，挂帆江海寄吾豪。鲸吞鼍作浑闲事，要看秋涛天际高。

夏日杂题

八首录七、八。

憔悴衡门一秃翁，回头无事不成空。可怜万里平戎志，尽付萧萧暮雨中。

衰疾沉绵短鬓疏，凄凉圮上一编书。中原久陷身垂老，付与囊中饱蠹鱼。

出门与邻人笑谈久之戏作

四首录其二。

暮霭昏昏半掩扉，偶逢邻叟荷锄归。且令闲说乡村事，莫问渠言是与非。

夜归

嘉泰元年辛酉，七十七岁。

今年寒到江乡早，未及中秋见雁飞。八十老翁顽似铁，三更风雨采菱归。

芡浦菱陂夜半时，小舟更著疾风吹。青荧一炬枫林外，鬼火渔灯两不知。

钱道人不饮酒食肉囊中不畜一钱所须饭及草屦二物皆临时乞钱买之非此虽强与不取也

万里飘如不系船，空囊短褐过年年。食时无饭芒鞋破，只向街头旋乞钱。

误辱君王赐镜湖，身随鸥鹭寄菰蒲。行年八十犹强健，欲伴先生去得无。

秋日杂咏

八首录一、二、三。

都门初出若登仙，弄水穿云喜欲颠。只恐光阴已无几，不知又过十三年。

五百年前贺季真，再来依旧作闲人。一生看尽佳风月，不负湖山不负身。

菰蒲风起暮萧萧，烟敛林疏见断桥。白蟹型鱼初上市，轻舟无数去乘潮。

倚楼

元注：初三日。

暮云细细鳞千叠，新月纤纤玉一钩。叹息化工真妙手，冲寒来倚水边楼。

除夕

六圣涵濡作幸民，明朝七十八年身。门前西走都城道，卧看无穷来往人。

梅花绝句

嘉泰二年壬戍，七十八岁。

几年不到合江园，说著当时已断魂。只有梅花知此恨，相逢月底却无言。

当年走马锦城西，曾为梅花醉似泥。二十里中香不断，青羊宫到浣花溪。

闻道梅花坼晓风，雪堆遍满四山中。何方可化身千亿，一树梅前一放翁。

小亭终日倚阑干，树树梅花看到残。只怪此翁常谢客，元来不是怕春寒。

乱桐帽花如雪，斜挂驴鞍酒满壶。安得丹青如顾陆，凭渠画我夜归图。

红梅过后到缃梅，一种春风不并开。造物无心还有意，引教日日放翁来。

别严和之

器之魂逝已难招，尚有和之慰寂寥。今夜月明空叹息，想君孤棹泊溪桥。

千里风烟行路难，旅舟应过子陵滩。人间富贵知何物，莫负君家旧钓竿。

夏初湖村杂题

八首录一、四、七。

市远村深客到稀，草堂终日掩柴扉。酿成新蜜蜂儿静，分尽残泥燕子归。

日落溪南生暮烟，幅巾萧散立桥边。听残赛庙冬冬鼓，数尽归村只只船。

幽禽两两已成巢，新竹森森渐放梢。稻垅作陂先蓄水，野堂防漏却添茅。

夜吟

先生以嘉泰二年五月入都，直史局，修两朝实录、三朝史。此下皆在都时之诗。

似睡不睡客欹枕，欲落未落月挂檐。诗到此时当得句，羁愁病思恰相兼。

六十余年妄学诗，工夫深处独心知。夜来一笑寒灯下，始是金丹换骨时。

感旧赠超师

一声清跸出行宫，百尺黄旗绣戏龙。我赴文场君受戒，道边曾共望高宗。

谢韩实之直阁送灯

玉作华星缀绛绳，楼台交映暮天澄。东都父老今谁在，肠断当时谏浙灯。

旧友年来不作疏，华灯乃肯寄蜗庐。宁知此老萧条甚，二尺檠前正读书。

绍兴癸亥余以进士来临安年十九明年上元从舅光州通守唐公仲俊招观灯后六十年嘉泰壬戌被命起造朝明年癸亥复见灯夕游人之盛感叹有作

随计当时人帝城，笙歌灯火夜连明。宁知六十余年后，老眼重来看太平。

梦游

太华峰头秋气新，醉临绝壁岸纶巾。世间万事惟堪笑，禹迹茫茫九月尘。

九秋风露洗头盆，万里云烟腰带鞓。小瓮松醪知已熟，与君烂醉不须醒。

客途幽梦苦凄凄，满眼山川意却迷。条华朝驱云外骑，河潼夜听月中鸡。

闻蛩

蝉声未断已蛩鸣，徂岁峥嵘得我惊。八十光阴犹几许，勉思忠敬尽余生。

稽首周公万世师，小儒命薄不同时。秋虫却是生无憾，名在豳人七月诗。

湖上秋夜

湖上山衔落月明，钓筒收罢叶舟横。不知身世在何许，一夜萧萧芦荻声。

秋思

三首录一。

乌桕微丹菊渐开，天高风送雁声哀。诗情也似并刀快，剪得秋光入卷来。

杂兴

十首录三、七、八。

灵府宁容一物侵，此身只合老山林。何由挽得银河水，净洗群生忿欲心。

扁舟夜载石帆月，双屦晓穿天柱云。八十老翁能办此，不须身将渡辽军元注：谓李。

犀象本安山海远，楩楠岂愿栋梁材。伏波病困壶头日，应有严光入梦来。

书事

闻道舆图次第还，黄河依旧抱潼关。会当小驻平戎帐，饶益南亭看华山元注：饶益寺南亭，尽得太华之胜。

关中父老望王师，想见壶浆满路时。寂寞西溪衰草里，断碑犹有少陵诗。

鸭绿桑乾尽汉天，传烽自合过祁连。功名在子何殊我，唯恨无人快著鞭。

九天清跸响春雷，百万貔貅扈驾回。不独雨师先洒道，汴流衮衮入淮来。

雨后

雨后凉生病体轻，闲拖拄杖出门行。槐花落尽桐阴薄，时有残蝉一两声。

甲子秋八月偶思出游往往累日不能归或远至旁县凡得绝句十有二首杂录入稿中亦不复诠次也

录一、三、五、六、七、八、九、十二。

啮雪犹能活窖中，侩牛亦可隐墙东。来归里社当知幸，万卷书边一老翁。

早携书剑三随计，晚辱弓旌四造朝。心愧石帆山下叟，一生不识浙江潮。

蓍囊药笈每随身，问病求占日日新。向道不能渠岂信，随宜酬答免违人。

药粗野老偏称效，诗浅山僧妄谓工。怀饼裹茶来问讯，不妨一笑寂寥中。

家居愈老厌拘缠，旅舍僧房意自便。乞菜作羹殊有味，借床小憩即成眠。

乡间敬老意常勤，一味甘鲜必见分。大哉在前无箸食，始知富贵本浮云。

市楼嘈知丰岁，驿树轮困傲早霜。六十年间凡几到，剩沽新酒对斜阳。

秋风败叶委苍苔，小蹇闲游始此回。溪上风烟争晚渡，县前灯火卖新醅。

感昔

行年三十忆南游，稳驾沧溟万斛舟。常记早秋雷雨霁，舵师指点说流求。

马瘦行迟自一奇，溪山佳处看无遗。酒垆强挽人同醉，散去何曾识是谁。

负琴腰剑成三友，出蜀归吴历百城。最是客途愁绝处，巫山庙下听猿声。

岳阳三伏正炎蒸，爽气凄风见未曾。白浪蹴天楼欲动，当时恨不到黄陵。

行遍天涯只漫劳，归来登览兴方豪。云生神禹千年穴，雪卷灵胥八月涛。

暮秋

多雨今秋水渺然，沟溪无处不通船。山回忽得烟村路，始信桃源是地仙。

闲倾清圣浊贤酒，稳泛朝南暮北风。射的山前云几片，一秋不散伴渔翁。

百年大耋龙钟日，九月初寒惨淡天。岭谷高低明野火，村墟远近起炊烟。

舍前舍后养鱼塘，溪北溪南打稻场。喜事一双黄蛱蝶，随人来往弄秋光。

九月山村已骤寒，看云殊怯倚阑干。一杯浊酒栽培睡，不觉春雷起鼻端。

清秋又是一年新，满眼丹枫映白。海内故人书断绝，汀洲鸥鹭却心亲。

晚归

梅市桥边弄夕霏，菱歌声里棹船归。白鸥去尽还堪恨，不为幽人暖钓矶。

太息

太息贫家似破船，不容一夕得安眠。春忧水潦秋防旱，左右枝梧且过年。

祷庙祈神望岁穰，今年中熟更堪伤。百钱斗米无人要，贯朽何时发积藏。

北陌东阡有故墟，辛勤见汝昔营居。豪吞暗蚀皆逃去，窥户无人草满庐。

柳桥

村路初晴雪作泥，经旬不到小桥西。出门顿觉春来早，柳染轻黄已蘸溪。

鸥

海上轻鸥何处寻，烟波万里信浮沉。今朝忽向船头见，消尽平生得丧心。

鹭

雪霁春回亦乐哉，棋轩正对小滩开。翩翩飞鹭真吾友，肯为幽人一再来。

梦中作

开禧乙丑，八十一岁。

华山敷水本闲人，一念无端堕世尘。八十余年多少事，药炉丹灶尚如新。

自咏绝句

双鬓萧条失故青，躬耕犹得养余龄。明时恩大无由报，欲为乡邻讲孝经。

深村人有结绳风，晚岁身为带索翁。啜粥茹蔬茅屋底，谁知也过百年中。

不沦鬼录不登仙，游戏杯觞近百年。小市跨驴寒日里，任教人作画图传。

逆旅门前拨不开，先生醉策蹇驴来。未言乞得囊中药，一见童颜且压灾。

远游索手不赍粮，薪米临时取道傍。今日晴明行亦好，经旬风雨住何妨。

一条纸被平生足，半碗藜羹百昧全。放下元来总无事，鸡鸣犬吠送残年。

平生宁独爱吾庐，何处茅檐不可居。昼阙僮奴停接客，夜无膏火罢观书。

睡著何曾厌夜长，老人少睡坐何伤。无灯无火春寒恶，破絮粗毡即道场。

新制小冠

浅醉微吟独倚阑，轻云淡月不多寒。悠然顾影成清啸，新制栟榈二寸冠。

拼榈冠子轻宜发，布单衣爽辟尘。纵不能诗亦堪画，年余八十水云身。

秋怀

少年万里度关河，老遇秋风感慨多。草圣诗情元未减，若无明镜奈君何。

园丁傍架摘黄瓜，村女沿篱采碧花。城市尚余三伏热，秋光先到野人家。

迢迢枕上望明河，帐薄帘疏奈冷何。不惜衣篝重换火，却缘微润得香多。

诗如水淡功差进，身似云孤累转轻。落叶拥篱门巷晚，一枝藤杖且闲行。

秋思绝句

六首录前五。

烟草茫茫楚泽秋，牧童吹笛唤归牛。九衢不是风尘少，一点能来此地不。

荣悴元知岂有常，纷纷草木占年光。霜风一扫知何在，楚客从来枉断肠。

一片云生便作阴，东轩草树共萧森。秋风岂必关人事，自是衰翁感慨深。

枳棘编篱昼掩门，桑麻遮路不知村。平生诗句传天下，白首还家自灌园。

胸次本来容具区，自私盆盎一何愚。片帆忽逐秋风起，聊试人间万里途。

老学庵北窗杂书

七首录三、六。

茅斋遥夜养心君，静处工夫自策勋。正喜残香伴幽独，鸦鸣窗白又纷纷。

松棚接屋得阴多，石径生苔奈滑何。尽道疏篱宜细雨，晴时最好晒渔蓑。

秋兴

晨兴秋色已凄凄，咿喔犹闻隔浦鸡。说与磨门谢来客，要乘微雨理蔬畦。

村酒甜酸市酒浑，犹胜终日对空樽。茅斋不奈秋萧瑟，蹋雨来敲野店门。

困储赤米枝梧饭，箧有青毡准拟寒。政使堆金无处用，不须常贮一钱看。

病起残骸不自支，旋烹藜粥解饥羸。一编蠢简青灯下，恰似吴僧夜讲时。

淹速从来但信缘，襟怀无日不超然。唤船渡口因闲立，待饭僧床得暂眠。

放翁老矣欲何之，采药名山更不疑。但人剡中行百里，姓名颜状有谁知。

樵客高僧两断蓬，偶同烟榜泛秋风。栖贤雪夜匆匆别，岂意相逢在剡中。

道室即事

看尽吴山看蜀山，归来不减旧朱颜。宣和遗老凋零尽，况说祥符景德间。

松根茯苓味绝珍，甑中枸杞香动人。劝君下箸不领略，终作邙山一害尘。

遍游海岳却归秦，除却南山万事新。长剑高车何足道，金人十二也成尘。

黄金堆屋无处用，甲第连云谁与居。莫笑先生无仆马，风雷万里跨鲸鱼。

忆昨

开禧三年丁卵，八十三岁。

入蜀还吴迹已陈，兰亭道上又逢春。诸君试取吾诗看，何异前身与后身。

当年落魄锦江边，物外常多宿世缘。先主庙中逢市隐，丈人观里识巢仙元注：蘧道人卖药成都市中。巢仙谓上官先生。

万里曾为汗漫游，岂知自首弄渔舟。会骑一鹤凌风去，何处人间无酒楼。

出游归卧得杂诗

江天缺月西南落，村路寒鸡一再鸣。自笑此身羁旅惯，野桥孤店每关情。

江村何处小茅茨，红杏青蒲雨过时。半幅生绡大年画，一联新句少游诗。

眼明未了观山债，力在犹能涉水行。莫笑轩然夸老健，身存终胜得浮名。

壮岁经春在醉乡，老来数酌不禁当。正须独倚蒲团坐，领略明窗半篆香。

儿扶行饭出柴扉，伛偻方嗟气力微。道侧偶逢耘麦叟，倚锄闲话两忘归。

久读仙经学养形，未容便应少微星。一枝新锻金雅觜，更向名山剧茯苓。

荠花如雪满中庭，乍出芭蕉一寸青。老子掩关常谢客，短蓑锄菜伴园丁。

晚交数子多才杰，谁肯频来寂寞乡。但寄好诗三四幅，绝胜共笑亿千场。

烟波即事

短发垂肩不裹巾，世人谁识此翁真。阻风江浦诗成束，卖药山城醉过春。

烟波深处卧孤篷，宿酒醒时闻断鸿。最是平生会心事，芦花千顷月明中。

家浮野腚无常处，身是闲人不属官。但有浊醪吾事足，浮名不作一钱看。

落雁沙边艇子斜，分明清梦上三巴。眼明一点炊烟起，不是渔家即酒家。

雕胡炊饭芰荷衣，水退浮萍尚半扉。莫为风波羡平地，人间处处是危机。

梦笔桥边听午钟，无穷烟水似吴松。前年送客曾来此，惟有山僧认得依。

浪迹人间数十年，年年散发醉江天。岳阳楼上留三日，聊与潇湘结后缘。

烟水苍茫绝四邻，幽栖无地著纤尘。萧条鸡犬枫林下，似是无怀太古民。

归老何须乞镜湖，秋来日日饱莼鲈。正令霖雨称贤佐，未及烟波号钓徒。

父子团栾到死时，渔家可乐更何疑。高文大策人皆有，且听烟波十绝诗。

见鹊补巢戏作

卧看衔枝鹊补巢，方知此老懒堪嘲。山村四十余年住，未省曾添一把茅。

春晚即事

桑麻夹道蔽行人，桃李随风旋作尘。煜煜红灯迎妇担，冬冬画鼓祭蚕神。

小时抵死愿春留，老大逢春去即休。今岁禹祠才一到，安能分日作遨游。

渔村樵市过残春，八十三年老病身。残虏游魂苗渴雨，杜门忧国复忧民。

龙骨车鸣水入塘，雨来犹可望丰穰。老农爱犊行泥缓，幼妇忧蚕采叶忙。

杂咏

十首录其二。

镜中颜状年年改，海内交朋日日疏。一恸寝门生意尽，从今无复季长书元注：近闻张季长物故。

夏日杂题六首录前五。

东吴五月黄梅雨，南浦孤舟白发翁。貂插朝冠金络马，多年不入梦魂中。

午梦初回理旧琴，竹炉重炷海南沈。茅檐三日萧萧雨，又展芭蕉数尺阴。

新缝细葛作蚊稠，簟展风漪凛欲秋。啼鸟一声呼梦断，依然书卷在床头。

檐前桐影偏宜夏，吐底蝉声渐报秋。莫道衰翁怯风露，也能觅醉水边楼。

渚蒲经雨送微馨，野鹤凌风有堕翎。归人衡门天薄暮，清沟浅浸两三星。

秋晚杂兴

汀树犹青未著霜，垅间稗穗已先黄。放翁皓首归民籍，烂醉狂歌坐箦床。

昔遇高皇起众材，姓名曾得厕邹枚。年逾八十犹赊死，却伴邻翁芋魁。

老病侵凌不可当，时时揽镜自悲伤。西风吹散朝来酒，依旧衰颜似叶黄。

冷落秋风把酒杯，半酣直欲挽春回。今年菰菜尝新晚，正与鲈鱼一并来。

置酒何由办咄嗟，清言深愧淡生涯。聊将横浦红丝硙，自作蒙山紫笋茶。

洗耳高人耻见尧，看渠应不受弓招。精神殉物那能久，刀砺君看日日销。

石帆山下醉清秋，常伴渔翁弄小舟。箬笠照溪吾自喜，貂蝉谁管出兜鍪。

烟波万顷镜湖秋，清啸虽闻不可求。自是世间知者少，山林何代乏巢由元注：隐者。

禹巡吾国三千岁，陈迹销沉渺莽中。岂独江山无定主，苔矶知换几渔翁元注：禹庙。

江东谁复识重瞳，遗庙敧斜草棘中。若比咿嘤念如意，乌江战死尚英雄元注：项羽庙。

漠漠渔村烟雨中，参差苍桧映丹枫。古来画手知多少，除却范宽无此工。

渺渺风烟接小江，牛头山色满蓬窗。门前西走钱塘路，也有闲人似老庞。

二友

剩诸名酒待梅开，净扫虚窗候月来。老子幽居得二友，人间万事信悠哉。

岁晚

六首录四、五。

小岫嶙峋炷宝熏，卷书闲对一窗云。雁声忽向天边过，起立中庭看断群。

小坞梅开十二三，曲塘冰绽水如蓝。儿童斗采春盘料，蓼茁芹芽欲满篮。

晓起折梅

织女斜河漏已残，长庚配月夜将阑。小桥幽径无人见，折得梅花伴晓寒。

新春感事八首终篇因以自解

录一、三、五、六、八。○嘉定元年戊辰，八十四岁。

九陌风和不起尘，平湖冰解欲生鳞。往来朝暮纷如蚁，得见新春有几人。

一年最好早春天，风日初和未脱绵。坎坎圆鼙赛神社，翻翻小伞下湖船。

锦城旧事不堪论，回首繁华欲断魂。绣毂金羁三十里，至今犹梦小东门。

玻璃江上柳如丝，行乐家家要及时。只怪今朝空巷出，使君人日宴蟆颐元注：眉州。

乌藤即是碧油幢，百万天魔指顾降。酣枕不知霜缟瓦，下床已见日烘窗。

记闲

白云堆里看青山，猿鸟为邻日往还。黄绮后身应我是，再来依旧一生闲。

春游

四首录一、三、四。

方舟冲破湖波绿，联骑蹋残花径红。七十年间人换尽，放翁依旧醉春风元注：予年十四，始到禹祠、龙瑞，今七十一年矣。

兰亭路上换春衣，梅市桥边送夕晖。闻有水仙翁是否，轻舟如叶浆如飞。

沈家园里花如锦，半是当年识放翁。也信美人终作土，不堪幽梦大匆匆。

书忧

时人应怪我何求，白尽从来未白头。磅礴昆仑三万里，不知何地可埋忧。

门外独立

朝看出市暮看归，数尽行人尚倚扉。要见先生无尽兴，少须高树挂残晖。

书感

翟公冷落客散去，萧尹谴死人所怜。输与桐君山下叟，一生散发醉江天。

驱山不障东逝波，一樽莫惜醉颜酡。斜风细雨苕溪路，我是后身张志和。

秋暑夜起追凉

漱罢寒泉弄月明，浩然风露欲三更。曲阑干畔踟蹰久，静听空廊络纬声。

道士矶边浪蹴天，郎官湖上月侵船。暮年自度无因到，且与沙鸥作后缘道士矶，今名道士洑，在蕲州。郎官湖，在汉阳。

秋思

十首，未抄者七、十。

秋云易簇日常阴，西望山村每欲寻。屏掩数峰临峭绝，蛇蟠一径入幽深。

山步溪桥入早秋，飘然无处不堪游。僧廊偶为题诗入，鱼市常因施药留。

临海铜灯喜夜长，蕲春笛簟怨秋凉。世间生灭无穷境，尽付山房一炷香。

才不才间未必全，胸中元自要超然。黄金不博身强健，且醉江湖万里天。

牙齿漂浮欲半空，此生已付有无中。一杯藜粥枫林下，时与邻翁说岁丰。

疏泉洗石夸身健，试墨烧香破日长。若得三山安乐法，不须更觅玉函方。

闲愁正可资诗酒，小疾安能减食眠。一亩旋租畦菜地，千钱新买钓鱼船。

眼明尚见蝇头字，暑退初亲雁足灯。历历胸中千载事，莫将轻比住庵僧。

感事

已醉猩猩犹爱屐，入秋燕燕尚争巢。老夫看尽人间事，欲向山僧学打包。

仲秋书事

十首，未钞者二、五。

秋风社散日平西，余胙残壶手自提。赐食敢思烹细项，家庖仍禁擘团脐元注：昔为仪曹郎兼领膳部，每蒙赐食，与王公略等。食品中有羊细项，甚珍。予近以恶杀，不食蟹。

断云归岫雨初收，茅舍萧条古渡头。短褐老人垂九十，松枯石瘦不禁秋。

客来深愧里间情，近为衰残罢送迎。旋置风炉煎顾渚，剧谈犹得慰平生。

书生习气尽驱除，酒兴诗情亦已无。底怪今朝亲笔砚，村乡来请辟蝗符。

灵府不摇神泰定，病根已去脉和平。金丹妙处无多子，只要先生两眼明。

省身要似晨通发，止杀先从莫拍蚊。老负明时无补报，唯将忠敬事心君。

杖得轻坚余可略，酒能醇劲更何求。二君最是平生旧，自首相从万事休。

心明始信元无佛，气住何曾别有仙。领取三山安乐法，蒲团纸帐过年年。

溪上小雨

我是人间自在人，江湖处处可垂纶。扫空紫陌红尘梦，收得烟蓑雨笠身。

闻新雁有感

才本无多老更疏，功名已负此心初。镜湖夜半闻新雁，自起吹灯读汉书。

新雁南来片影孤，冷云深处宿菰芦。不知湘水巴陵路，曾记渔阳上谷元。

初冬杂咏

八首，抄一、四、五、六、七。

重阳已过二十日，残菊才存三四枝。对酒插花君勿笑，从来不解入时宜。

微风蹙水靴文浪，薄日烘云卵色天。但恨世间闲客少，江湖底处欠渔船。

书生本欲辈莘渭，蹭蹬乃去为诗人。囊中略有七千首，不负百年风月身。

俗缘已断宁容续，幽事虽多不厌增。折简迎医看病鹿，舂粳炊饭供游僧。

夜窗父子共煎茶，一点青灯冷结花。村落盗清无吠犬，园林月上有啼鸦。

得子虡书言明春可归

白首相依饱蕨薇，吾家父子古来稀。春秧出水柔桑绿，正是农时望汝归。

杂赋

十二首，录二、六。

病叟胸中一物无，梦游信脚到华胥。觉来忽见天窗白，短发萧萧起自梳。

昔人莽莽荒丘里，陈迹纷纷朽简中。毕竟是非谁辨得，举杯吾欲问虚空。

梅

二首录一。

三十三年举眼非，锦江乐事只成悲。溪头忽见梅花发，恰似青羊宫里时。

春日杂兴

十二首，录一、七、八、九、十。○嘉定二年己巳，八十五岁。

方塘盎盎带泥浑，远草青青没烧痕。只道雨晴春昼永，归时不觉已黄昏。

一枝筇杖一山童，买酒行歌小市中。莫笑摧颓今至此，当年万里看春风。

四十余年学养生，谁知所得亦平平。体孱不犯寒时出，路湿常寻干处行。

搅睡禽声晓傍檐，泥人花气午穿帘。欢情老去年年薄，困思春来日日添。

阴晴不定春犹浅，困健相兼病未苏。见说市楼新酒美，杖头今日一钱无。

花下小酌

柳色初深燕子回，猩红千点海棠开。鱼莼菜随宜具，也是花前一醉来。

云开太华插遥空，我是山中采药翁。何日胡尘扫除尽，敷溪道上醉春风。

夏日

十二首，录一、三、八、九、十、十一、十二。

暑雨初晴昼漏迟，江乡乐事有谁知。村村垅麦登场后，户户吴蚕坼簇时。

竹根断作眠云枕，木瘿刳成贮酒尊。怪怪奇奇非著意，自无俗物到山村。

谢客捐书日日闲，行穿密竹卧看山。岩前恨欠煎茶地，安得茅茨一小间。

蘋生洲渚微风起，梅熟园林细雨来。咫尺柴门常懒出，不教拄杖损苍苔。

侧卧横眠百不知，轩窗寂寂雨丝丝。岂无布袜青鞋兴，过却梅天出未迟。

幽花娅姹开还敛，小蝶翩翱去复留。贪睡畸翁俱不领，被人错唤作闲愁。

山下柴荆昼不开，苔生古井暗楸槐。新诗哦罢闲无事，移取藤床睡去来。

即事

八首录三、四。

烟雨凄迷晚不收，疏帘曲几寄悠悠。一双蛱蝶来何许，点尽青青百草头。

生来骨相本酸寒，天遣沙头把钓竿。但称山人耳帽，敢希楚客切云冠。

嘉定己巳立秋得膈上疾近寒露乃小愈

十二首，录一、八、九。

独立溪桥看落晖，残芜漠漠蝶飞飞。从来泽国秋常晚，叹息衰翁已衲衣。

小诗闲淡如秋水，病后殊胜未病时。自剪矮笺誊断稿，不嫌墨浅字倾欹。

八月吴中风露秋，子鹅可炙酒新。老人病愈乡闾喜，处处邀迎共献酬。

梅市书事

羸马孤愁不可胜，小诗未忍付瞢腾。一声客枕江头雁，数点商船雨外灯。

示儿

死去元知万事空，但悲不见九州同。王师北定中原日，家祭无忘告乃翁。

曾文正公杂著

门人合肥李瀚章筱泉编次

泾县洪汝奎琴西 东湖王定安鼎丞参校

阳湖赵烈文惠甫 长沙曹耀湘镜初校字

曾文正公杂著卷一

赋二首 大考

如石投水赋以陈善闭邪谓之敬为韵

昔者，张良之佐汉也，扫孱楚，除暴秦，八紘既奠，六合更新。于是主知弥笃，臣志斯申。有言皆人，无契不真。龙方兴而云郁郁，鱼欲纵而水鳞鳞。繄进谟于阙下，譬投石于江滨。论古谊，则上方伊、傅；比时英，则直压韩、陈。夫其累叶簪缨，一朝兵燹。再纳履而能甘，一击椎而幸免。亦谓藏器之虽良，终虞怀才之莫展。岂知杖策而遇异人，借箸而伸大辩，风云效其驰驱。草木生其婉娈。将有策其必从，夫何谋之不善？爰乃度讦谟，筹大计，权韬钤，画形势。销印趣于一时，奠鼎规以五岁。王三齐以驭淮阴，招四皓以存孝惠。发策无虚，运谋必谛。汉主亦启其缄，祛其蔽。信从善之如流，乃用人以作砺。本声入以心通，岂固拒而深闭。尔乃昌言以辅德，纳诲以闲邪。惟旧防之有礼，庶磨砥其无瑕。臣称天授，君曰汝嘉。盂方斯肖，针引无差。表臣遇于黄石之上，盟臣心于白水之涯。洵启心沃心之无愧，讵以水济水之足夸。

且夫西汉之兴，名臣茀蔚。萧、曹则隆栋之支，樊、郦亦拔茅之汇。或持钓而王，或贩缯而贵。莫不依日月之光，协云雷之气。勋名则誓以砺山，知遇则媲乎璜渭。虽足当汝为汝翼之称，要尚非一德一心之谓。惟良也，进忠有术，握算无遗。言者蹑足，听者解颐。明于照烛，快于转规。量如海而同大。功补天而争奇。系万钧于一语，涵千顷于片辞。他山可借，虚谷能卑。固臣志不可转也，抑君德实能容之！

然孰若我皇上，天纵神明，日跻圣敬。盛业则磐石金瓯，澄怀则止水明镜。方且山垤常藏，冰渊时儆。悬轺而访谋猷，折槛以旌谏诤。彼汉祖之恢宏，曾何足以方虞廷之明盛。

远佞赋以清问下民常厥德为韵

稽古皇之立极，实令范之是程。贤汇征而必择，奸旁烛而皆明，虞堲谗言而化洽，周除侧媚而道亨。繄垂箴于孔氏，等去佞于郑声。盖将屏人于闲远，而熙上治于穆清。溯往牒之立防，本经邦而不紊。秦诗以媚子成吟，皋谟以孔壬为训。所赖特识旁参，神威独奋。杜厥几微，严其名分。俾国柄非宵小所干，朝纲非弄臣所偾。庶去恶即以优贤，而察言成其好问。胡末叶之陵迟，乃群邪之宽假。伊戾覆乎宋邦，无极倾乎楚社。椒兰怨于《离骚》，萋菲讥于《小雅》。邓氏贡其善柔，息夫雄其侈哆。朝鲜神羊，国多害马。利剑罔请于上方，屈轶莫生于庭下。遂乃蔽英主，排谊臣。贱陵贵，疏间亲。氛占翕舌，巧戒批鳞。蝇樊营营而罔极，虎圈喋喋以前陈。求系援而通宦竖，假钩党以陷搢绅。既交讧于四国，终肆虐于万民。

且夫佞人之为厉，非特季世之难防。即泰交之方卜，亦比匪之恐伤。是故借闳孺萌于盛汉，许敬宗厕于初唐。抑或朝推耆硕，众仰刚方。蹈中庸于胡广，饰经术于孔光。固希荣之多术，亦变态其何常。故贤君之远之也，识烛于无疆。几沈于未发。指南则先示之型，投北则后严其罚。弃谀士而黜华，进直言而补阙。奖汲黯之忠，崇周昌之讷。盖必穷寄译而屏之，庶以保子孙而贻厥。

我皇上明烛九垓，恩周八极。久已野靡遗贤，世销群慝。然犹惩贝锦之歌，耀干旌之色。妩媚效于魏征，吁咈闻于益稷。夫是以励亮直之风，而益懋高深之德。

季仙九师五十寿序

粤以庚子之年，建寅之月，我仙九夫子大人奉命视学浙江。门弟子等携侯芭之酒，荐显父之蒲，恭饯于国门之外。清风在道，舆从无哗，击节而歌，林木铿其振韵；刺船一去，海涛起而移情。是岁九月，为夫子五秩寿辰。乃复谋邮陈皇邸，遥庆庞褫，以祝史之徽言，希君子之善祷。奚斯颂鲁，麦邱祝齐，斯事虽细，不可阙也。独是二首六身，乃艺林之陈语；交梨火枣；亦仙界之浮词。使徒侈说长生，掞张繁祉，比附陀移之国，揣侔兜率之天，文胜则史，不其谀矣！若第羡声华之盛，夸遭遇之隆，则无双之誉，久齐声于许慎；稽古之力，宜蔑视夫桓荣。中朝大官，咸询以今事古事；海内英彦，早仰为经师人师。缕称扬，抑又赘矣。夫葆真纯固，当推其致此之由，美意延年，要识其本然之量。毋谀毋赘，请得而言。

今夫连抱之材，经雪虐风饕而成用；步光之剑，因千辟万灌而称神。从古至今，伟人畸士，莫不劬劳撼顿，忍性动心。何者？精神以磨炼而强，智虑以艰危而邃。夫子承廉吏之门风，属绍庭之多故。杨太尉代传清德，朱仲卿家靡余财。昔桥荫之尚依，已罍空之欲耻。既而槐花强踏，桂树初攀，跋浪南图，出门西笑。陆生远适，鸿鹄之品望斯高；伯乐难逢，骅骝之霜蹄屡蹶。由是以吴中才士，为国子先生。黄甲看人，青毡作客，守生涯于粗缯大布，尝世味于朝齑莫盐。开筐而观，残稿多于敝服；借车而出，飞埃盛于同云，盖至壬辰年，以第三人及第，而前此之抑塞屈蟠，非一日矣。然且不概于心，弥贞于道。刀无厚而善藏，玉有辉而待贾。此我夫子之历练也。若夫双驺称娱，四牡征，采东岱之琳民，传南宫之衣钵，药笼储于江右，竹箭采于会稽。英荡持衡，旋回舞袖。斯固时人所震荡，今昔所同矜也。而夫子匔匔如畏，毣毣殚思；巨眼澄空，初心辛苦。鱼龙夜冷，烧银烛以照遗珠；桃李春开，洒金壶而濡甘露。其于外也，砥节首公，树声示肃。颍川文学，能为执俎之容；鲁国诸生，半在门墙之内。修明雅术，实竭勋劳。今春，去浙之前二日，犹指鬓发示国藩日：“昔校士临淄，猷为靡盛。既勤三载，遂见二毛。异时归自浙东，此毵毵者殆浩然矣。”鞅掌独贤，周诗有《北山》之什；苞苴不竭，汉使无南越之装。此我夫子之靖共也。圣朝廷试词臣，数年一举。夫子再登上考，洊陟崇阶。苏颋为文，书史防其脱腕；相如作赋，天子幸其同时。中外人士，亦既倾风而仰镜，企采而翘华矣。而乃进思退思，大让小让，下问不耻，多闻阙疑。惧书马之讹，慎霓雌之辩。早朝罢则陈书编览，夜漏深而吟事方酣。一字未安，较辎铢于同辈；片长必奖，假毛羽于后生。推之石奋家风，过路马而必轼；晏婴俭德，衣狐裘而累年。此我夫子之敬慎也。昔者崔邠侧帽，潘岳举舆。母养之隆，称为盛事。彼皆邻于宠饰，未必笃于属离，我夫子行不违仁，恩能锡类。感枯鱼之衔索，咏有獭之在河。陟岵载瞻，万里而白云无极；循陔言采，三春而爱日常晖。曩者瞻依，今兹孺慕。殊恩既被，令问斯皇。朱寿昌五十之年，效莱子而添彩戏；卫尚书八座之母，有中丞以问起居。敦牟厄匝，龙为炙而玉为酒；嫡星卿月，前有辉而后有光。犹复喜惧交深，形声密察。几同厕腧之亲涤，无改菽水之昔欢。此我夫子之孝思也。

夫端玉常坚，蕴蓄者久也，户枢不敝，勤动者恒也。慎戒必恭，圣有谟训，大德必得，古有明徵。准斯四者，可以言寿矣。国藩醉翁门下之人，补阙春官之士。良苗不实，有负烟锄；庸栎非材，曾经月斧。金丹许换，共绛帐以聆音；玉署叨陪，乃霓裳之同咏。遥想锦树山高之地，黄花酒熟之天。筹添望海之楼，弧设重云之会。官吏黎收而拜，门人繦属而来。习瓠叶者五百人，祝灵椿以八千岁。何其盛也！系匏有职，负笈难从。徒瓦奏而桴宣，莫奉觞而馔爵。区区此志，能不怀哉！道阻而长，溯洄在西湖之水；光远有耀，茀蔚瞻南极之星。铺张洪算，肸饰庞祺，知有能者，匪所详矣。

钱选制艺序

乘椎轮于金根玉辂之旁，夫人以为陋矣；服草衣卉服予衮冕绣裳之朝，夫人以为悖矣。甚哉！时之不可已也。泥橇而山樏，夏葛而冬裘，适时则贵，失时则捐。昔冯唐终身不遇，而曰：“文帝好老，而臣尚少，武帝好少，而臣已老。”岂曰非材？如不遇时何！矧夫习制艺以弋取科名，而有不附声比貌，求合时宜者乎？虽然，趋时之道，岂一端哉？天下之事，其始盖有一二巧者标新领异，以駴群听。其次则能者慕效之，又其次则拙者剽窃之。慕而效之，是谓风气；剽而窃之，是谓流弊。不数十年，而昔之新且异者将厌弃矣，则又有巧者移易之。又数十年，而亦厌弃矣。人情贱同而思异，物穷则变，自古然也。故善趋时者贵先时，不贵后时。场屋之文，何独不然？国家以制艺取士，二百年来，为体屡迁。乾隆、嘉庆之际，学者研练经义，负声振采，酞郁葩华。道光初年，稍患文胜，词丰而义寡，栀蜡其外而涂泥其中者，往往而有。于是有志者慨然思以易之，刊其支蔓，矫以清真。当其始出，若拨雾而见山，厌肥腻而饮太羹也。而今已二十年矣。谚日：“城中好高髻，四方高一尺；城中好广眉，四方成半额。”自往者标为清真之目，近乃颇事佻巧，抛弃诗书。或一挑半剔以为显，排句叠调以为劲。抑之无实，扬之无声。所谓历久而厌弃者，其不然乎？所谓物穷则变者，其将在兹乎？善趋时者，当以此时振翱翔之骨，发铿訇之响，熔经史而铸伟词。揆以好异之人情，验以将变之风气。吾知其必有合也。仆不敏，尝欲采近科墨，汇为一帙，以为趋时者先声之导。人事滋剧，卒鲜休暇。同年钱君崙仙顷出兹编见示，拣新汰弊，先得我心。苟有能者慕效，则风气从此移易。钱君其巧者与？抑吾又有说焉。风气者，必变者也；而规矩者，不变者也。今夫斫木为舆，轸方以象地，盖圆以象天，可规可萭，可水可县，可量可权，而后出而合辙。深衣之制，袂圆以应规，曲袷如矩以应方，兼以应直应平，而后非奇邪之服。制艺之有规矩，先辈盖详言之。钱君此选，奇正、浓淡，不名一能。要其引绳削墨，其有悖于前人之程式者鲜矣。苟舍是而别求先时之巧，是犹行远者有说辐之占，制锦者之不得要领也。将可乎哉？

云桨山人诗序代季师作

自韩愈氏有言：“欢愉之词难工，穷苦之音易好。”欧阳公效之，亦称“诗必穷而后工”。后之论者，大率祖述其说，以谓宫音和温，难于耸听；商音凄厉，易以感人。故盛世之巨公，其诗歌往往不及衰世之孤臣逐客；而庙堂卿相，例不能与穷巷憔悴专一之士角文艺之短长。数十年来，人人相与持是说而不变，所从来久已。

芝昌尝究观诗教之终始，窃独以为未必然也。郑氏所撰三百篇谱，大抵成周盛时贤人有位之作为多。东迁以降，王迹既熄，诗亦替矣。西汉苏、李，东汉班、张，号为能诗，亦当两京全盛之日。李唐之世，词人百辈，累迹而兴。然世所称为四唐者，虽愚者亦知有初、盛而贬中、晚。盖声音之道，与政相通。国家鼎隆之日，太和充塞，庶物恬愉，故文人之气盈而声亦上腾。反是，则其气歉而声亦从而下杀。达者之气盈矣，而志能敛而之内，则其声可以薄无际而感鬼神；穷者之气既歉，而志不克划然而自申，则瓮牖穷老而不得一篇之工，亦常有之。然则谓盛世之诗不敌衰季，卿相不敌穷巷之士，是二者，殆皆未为笃论已。吾师长白宫保相国光辅圣主二十余年，智深而量远，果决而闲定。暇日以所为诗二册见示，芝昌受而读之。简肃清夷，不名一能。篇帙不繁，而行役之作，扈从之章，生平政绩，略备于斯。抑有诗史之遗意。其于六朝、唐、宋诸家，若合众金以融一冶，而铸为重器。观者但知器之良，而忘其所采为谁氏之金也。于时皇清承平已二百祀，重熙累洽，遐迩提安。跂行喙息之伦，莫不茹仁践义，时会可谓极隆，而吾师入总百揆，出领三辅。门生故吏，吐哺延接；天宪出内，曹司百事，手批口答，日以百计。而乃从容挥斥，时从事于吟咏，若行所无事者。才分之优绌，什百千万，如此其远也。观吾师所际之时，与夫诗之所诣，而后知曩之宗韩欧之说者，亦所谓察其一，未睹其二者哉！

读既竟，因附陈微义，识于简端，用质知言者焉。道光二十有七年九月某日，门人季芝昌谨序。

课程十二条 道光二十二年在京日记

一、敬。整齐严肃，无时不惧。无事时心在腔子里，应事时专一不杂。清明在躬，如日之升。

二、静坐。每日不拘何时，静坐四刻，体验来复之仁心。正位凝命，如鼎之镇。

三、早起。黎明即起，醒后勿沾恋。

四、读书不二。一书未完，不看他书。东翻西阅，徒务外为人。

五、读史。丙申年购《念三史》，大人日：“尔借钱买书，吾不惜极力为尔弥缝，尔能圈点一遍，则不负我矣。”嗣后每日圈点十叶，间断不孝。

六、谨言。刻刻留心，第一工夫。

七、养气。气藏丹田。无不可对人言之事。

八、保身。十二月奉大人手谕日：“节劳，节欲，节饮食。”时时当作养病。

九、日知所亡。每日读书记录心得语，有求深意是徇人。

十、月无忘所能。每月作诗文数首，以验积理之多寡，养气之盛否。不可一味耽著，最易溺心丧志。

十一、作字。饭后写字半时。凡笔墨应酬，当作自己课程。凡事不待明日，愈积愈难清。

十二、夜不出门。旷功疲神，切戒切戒。

补侍讲缺呈请谢恩状 癸卯八月初四日

新补翰林院侍讲、充四川正考官曾国藩为呈请代奏，恭谢天恩事：

八月初三日，接到知会，转准吏部咨称：七月十五日奉旨，曾国藩准其补授翰林院侍讲，钦此。

窃国藩楚省菲材，山乡下士。西清待漏，惭四术之多疏；东观校书，尤三长之有忝。本年三月初十日廷试翰詹，猥以芜词，上邀藻鉴。列置优等，授翰林院侍讲。沐殊宠之逾恒，俾迁阶以不次。旋于六月二十二日，奉命充四川乡试正考官。温纶再捧，寸衷之惶悚弥深；使节初持，万里而驰驱未已。乃复荷高深之宠，俾真居侍从之班。愧屡沐夫鸿施，曾无坠露轻尘之报；惟勉勤乎蛾术，益凛临深履薄之思。所有国藩感激下忱，理合呈请代奏，叩谢天恩！谨呈。

保守平安歌三首 咸丰二年，在湖南湘乡本籍作

第一、莫逃走

众人谣言虽满口，我境切莫乱逃走。我境僻处万山中，

四方大路皆不通。我走天下一大半，惟有此处可避乱。

走尽九州并四海，惟有此处最自在。别处纷纷多扰动，

此处却是桃源洞。若嫌此地不安静，别处更难逃性命。

只怕你们太胆小，一闻谣言便慌了。一人仓忙四山逃，

一家大小泣嗷嗷。男子纵然逃得脱，妇女难免受煎熬。

壮丁纵然逃得脱，老幼难免哭号咷。文契纵然带着走，

钱财不能带分毫。衣服纵然带着走，猪牛难带一根毛。

走出门来无屋住，躲在山中北风号。夜无被铺床板凳。

日无锅甑切菜刀。受尽辛苦破尽财，其实贼匪并未来。

只因谣言自惊慌，惹起土匪吵一场。茶陵道州遭土匪，

皆因惊慌先徙走。其余各县逃走人，多因谣言吓断魂。

我境大家要保全，切记不可听谣言。任凭谣言风浪起，

我们稳坐钓鱼船。一家安稳不吃惊，十家太平不躲兵。

一人当事不害怕，百人心中有柄把。本乡本土总不离，

立定主意不改移。地方公事齐心办，大家吃碗安乐饭。

第二、要齐心

我境本是安乐乡，只要齐心不可当。一人不敌二人智，

一家不及十家强。你家有事我助你，我家有事你来帮。

若是人人来帮助，扶起篱笆便是墙。只怕私心各不同，

你向西来我向东。富者但愿自己好，贫者却愿大家穷。

富者狠心不怜贫，不肯周济半毫分。贫者居心更难说。

但愿世界遭抢劫。各怀私心说长短，彼此有事不相管。

纵然亲戚与本家，也是丢开不管他。这等风俗实不好，

城隍土地都烦恼。万一邻境土匪来，不分好歹一笔扫。

富者钱米被人抢，贫者饭碗也难保。我们如今定主意，

大家齐心共努力。一家有事闻锣声，家家向前作救兵。

你救我来我救你，各种人情各还礼。纵然平日有仇隙，

此时也要解开结。纵然平日打官方，此时也要和一场。

大家吃杯团聚酒，都是亲戚与朋友。百家合成一条心，

千人合做一双手。贫家饥寒实可怜，富家量力略周旋。

邻境土匪不怕他，恶龙难斗地头蛇。个个齐心约伙伴，

关帝庙前立誓愿。若有一人心不诚，举头三尺有神明。

第三、操武艺

要保一方好土地，大家学些好武艺。武艺果然学得精，

纵然有事不受惊。石头要打二十丈，石灰罐子也一样。

木板只要五寸宽，箭箭要中靶子上。石头灰罐破得阵，

叉钯锚子一齐进。靶子也立一块板，板上先凿四个眼。

眼内安个小木球，戳在锚子尖上留。只要枝枝戳得准，

保守地方总安稳。火器虽然是个宝，鸟铳却要铸得好。

火药也要办得真，不然烢 裂反伤人。铳手若是不到家，

不如操演不用他。惟有一种竹将军，装得火药大半斤。

三股麻绳紧紧缠，一炮响动半边天。件件武艺皆无损，

石头锚子更要紧。石头不花一文钱，锚子耍出一道圈。

若是两个习得久，打尽天下无敌手。读书子弟莫骄奢，

学习武艺也保家。耕田人家图安静，学习武艺也不差。

匠人若能学武艺，出门也有防身计。商贾若能学武艺，

店中大胆做生意。雇工若能武艺全，又有声名又赚钱。

白日元闲不能学，夜里学习也快乐。临到场上看大操，

个个显出手段高。各有义胆与忠肝，家家户户保平安。

查拿浏阳征义堂余匪示

为搜查余匪事。照得征义堂匪徒，虽经大兵剿灭，而首犯尚有未获，余匪亦多未净。前因各乡团查拿匪党，间有报复仇怨，讹索银钱之事。本部堂出示严禁妄拿，非谓匪党可以不捕。不株累无辜之平民，乃所以致严于真正之堂匪也。近闻古港之局绅，各乡之团总，畏缩不前，查拿日懈。因本部堂有妄拿之禁，而遂谓真匪亦可以不拿，是犹病者因服药之误，而遂谓凡病皆可以不药。殊失我分别良莠之苦心也。今欲重加整顿，再为诛除。差役下乡，则恐闾阎之被累；兵勇临境，又恐玉石之俱焚。再四思维，仍当责成古港之局绅、各乡之团总，令其同心踩缉，协力搜查。庶几耳目既真，擒拿亦易。

为此示仰局绅、团总人等知悉。尔等涤虑洗心，立盟设誓。务期明可以质天地，幽可以质鬼神；上可以对祖宗，下可以对孙子。倘其妄拿一人，妄牵一家，不特不能逃国法之森严，亦难逃神明之诛殛；不特不能逃乡里之控告，亦断难逃本部堂之访闻。若其真正之堂匪，著名之要犯，自应穷搜力捕，不留余孽。虽逃往他县，亦宜越境追之。虽藏匿深山，亦宜设法捕之。其有两次赏格俱未列名，而实系堂内要犯者，准其一体擒拿。其有赏格虽经列名，而实未入堂为匪者，许该绅等公同取保，永不查拿。凡人之心迹，愈久愈明。果是匪党，虽父兄不能曲护；果非匪党，虽仇人不能栽诬。其有曾经入堂而并不为匪者，宜开一线之恩，予以自新之路。取户族之保结，为良民之实据。其有经官保释，及各团保释未拿者，各宜改过而悛非，毋得怙恶而取戾。若有负固不服，借口报复，与局绅为仇，与团众为敌，拒捕战斗，情同叛逆，立即奔告本部堂行辕。寅时来告，卯时发兵，痛加剿洗，诛及妻孥。是彼之自外生成，非我之好行杀戮也。

本部堂刻有乡团执照，族团执照，尔浏阳各乡选举公正廉明之人前来具领。清查户口，稽察匪类，细加剖别，大彰公道。领此照者，准其搜拿堂匪；未领照者，不许妄拿。尔士民等，体我苦衷，慎之又慎。于除恶务尽之中，寓生道杀活人之意。一年之内，不可松懈；一犯之疑，不可疏忽。无贻后日之悔，永保

百年之安。本部堂有厚望焉！心之曲折，笔不能达。兢兢业业，千万千万毋违。

特示。

禁止赛会告示

为禁止赛会事。照得湖南被贼以后，疮夷未复。官民上下，各宜儆戒。节俭以惜物力，恐惧以迓天和，庶几挽回于万一。所有向来迎神赛会，淫乐奢靡之风，应即严行禁止。为此示仰军民人等知悉。如有赛会之议，立即遵照停止。倘敢故违，定将倡首承办之人严拿究办，决不宽贷！各宜凛遵无违。特示。

禁讹传遏籴告示

为晓谕事。照得设兵所以卫民，足兵尤贵足食。三者相辅而行，不容稍有偏废。曩因金陵城外贼船回窜上游，长沙为水陆交冲之地，适遇青黄不接之时，守御固应加严，日食尤关紧要。是以调集各路兵勇，保我黎民。严禁出城米盐，以实储备，作未雨绸缪之计。实欲借以卫民，非欲以累民。今值大兵云集，新谷将登，正当筹备军糈吃紧之际，访闻城厢内外，因有谷米不准出城之示，讹传不准贩运入城，以致商运不至，兵食维艰。并恐惟利是视之奸民，借此欺骗无知之花户，短价贩运，接济盗粮。关系非轻，合亟示谕。

为此示仰商民人等知悉。嗣后尔等仍各贩运谷米入城，照常交易，不得轻听浮言，自误生理。其在城各米，如实系乡民买食，二三石亦准照旧疏通出城。但不准卖给贼船，致干查究。本部院谆谆告诫，无非念切民生。尔等共各懔遵，共图保卫毋违。特示。

催完钱粮告示

为严催早完国课事。照得粤匪称乱以来，糜费国帑四千余万。皇上省宫中之服用，发内府之帑项，不惜罄其所藏，冀为生民除害。即王公大臣、文武官员，无一人不裁减廉俸，无一人不捐助军饷。而独于百姓格外体恤，田不加赋，户不抽丁。不特不加赋已也，水旱偏灾之县，又有蠲缓之条；贼匪经过之区，复有宽免之典。不特不抽丁已也，被胁之良民，免其罪而资遣之；被兵之难民，悯其穷而抚恤之。凡在百姓，想亦共闻之而共知之矣。自古以来，治日常少，乱日常多。或十余年而一遇兵戈，或数十年而一逢劫数。独至我朝，二百余年同享升平之福。高曾祖父，未曾见于戈锋镝之场；老弱壮丁，未曾经转徙流离之苦。雍正、乾隆年间，普免天下钱粮四次。嘉庆、道光年间，豁免民间积欠六次。咸丰元年正月，亦豁免民间积欠钱粮。合计十八省州县之赋，共免三千万积欠之银。上考秦汉，下至前明，孰有如我朝之国泰民安？孰有如我朝之深仁厚泽乎？百姓欲报天家之德，必须早完维正之供。

乃近闻民间完纳国课，每多迟延抗玩。或下忙已过，而上忙未输；或前年积欠，而今年犹展。或借口于旱涝之微灾，而以为可缓；或借口于书差之浮收，而以为可减。或贿差役，不使带人人城，以免追比之苦；或诡换册名，不使粮户之有着，以免追呼之烦。种种抗延，殊堪深恨！尤有可为痛恨者，一种无赖之游民，滋事之痞棍，聚集村市，三五成群。动称世界已乱，不必完钱粮。愚民无知，将信将疑。亦或将应完之课，故为迟延。不可不严行谕禁。

为此示谕，仰我省绅民人等知悉。务当互相督劝，早完钱粮。族长戒其一族，团总催其一团。无因书差稍有浮收，遂并本分而不交；无因家资稍觉艰难，遂并正供而不纳。子贫而断父母之养膳者，必非孝子；民贫而欠皇家之钱漕者，必非良民。本部堂既以好言告诫于前，即以刑法惩责于后。如有不赶紧完纳者，饬各州县三日一比，严刑重责。幽之囹圄之中，治以军流之罪。如有游民、痞棍倡为莠言，谓世界已乱不必完粮者，一经拿获，即行正法。非本部堂之过严也，造此言者，即从贼之乱民也。

尔绅民人等，敬听余言，互相传述。圣朝之恩，断不可负；抗欠之罪，断不少宽。凛之，慎之，无违。特示。

晓谕新募乡勇

为晓谕事。照得本部堂招你们来充当乡勇，替国家出力。每日给你们的口粮，养活你们，均是皇上的国帑。原是要你们学些武艺，好去与贼人打仗、拚命。你们平日如不早将武艺学得精熟，将来遇贼打仗，你不能杀他，他便杀你；你若退缩，又难逃国法。可见学的武艺，原是保护你们自己性命的。若是学得武艺精熟，大胆上前，未必即死；一经退后，断不得生。此理甚明，况人之生死有命存焉。你若不该死时，虽千万人将你围住，自有神明护佑，断不得死；你若该死，就坐在家中，也是要死。可见与贼打仗，是怕不得的，也可不必害怕。

于今要你们学习拳棍，是操练你们的筋力；要你们学习枪法，是操练你们的手脚；要你们跑坡跳坑，是操练你们的步履；要你们学习刀、矛、钯、叉，是操练你们的技艺；要你们看旗帜、听号令，是操练你们的耳目；要你们每日演阵，住则同住，行则同行，要快大家快，要慢大家慢，要上前大家上前，要退后大家退后，是操练你们的行伍，要你们齐心。你们若是操得筋力强健，手足伶俐，步履便捷，技艺纯熟，耳目精明，而又大家齐心，胆便大了。一遇贼匪，放炮的放炮，放枪的放枪，刀，矛、钯、叉一齐上前，见一个杀一个，见十个杀十个，那怕他千军万马，不难一战成功。你们得官的得官，得赏的得赏，上不负皇上深仁厚泽，下即可慰本部堂一片苦心。本部堂予尔等有厚望焉。今将操练日期，开列于后：

——每逢三、六、九日午前，本部堂下教场看试技艺，演阵法。

——每逢一、四、七日午前，着本管官下教场演阵，并看抬枪、鸟铳打靶。

——每逢二、八日午前，着本管官带领，赴城外近处跑坡，抢旗、跳坑。

——每逢五、逢十午前，即在营中演连环枪法。

——每日午后，即在本营演习拳、棒、刀、矛、钯、叉，一日不可间断。

——临阵有能杀贼一名者，功赏银十两，并赏八品军功。

——杀贼二名者，功赏银二十两，并赏六品军功。

——杀贼三名以上者，除功赏银三十两外，随即奏请发营，以千把总补用。

——拿获长发贼，每名赏银二十两；短发贼，每名赏银十五两。

——拿获贼马一匹，即以其马充赏；如不愿要马，将马缴呈，赏银十两。

——抢获火药，每桶赏银五两。

——抢获铅子，每桶赏银三两。

——抢获大炮一尊，赏银十两；小炮一尊，五两。

——抢获鸟铳一杆，赏银三两。

——抢获刀、矛、旗帜，每件赏银二两。

——打仗奋勇当先，虽未得功，亦随时酌给赏号；落后者不赏。如以己物诈功冒赏者，查出捆责四十棍，革除；临阵退缩者，斩杀；假冒功者，枭首示众。

——打仗阵亡者，照营制赐恤银五十两，烧埋银十两。

——伤分三等：头等赏银三十两，二等赏银二十两，三等赏银十两。

——临阵回身，伤在背者，不赏。

——诈伤冒功者，查出捆责四十棍，革除。

水师得胜歌 并序 咸丰五年江西南康水营作

咸丰三年十一月，余初造战船，办永师。楚中不知战船为何物，工匠亦无能为役。因思两湖旧俗，五日龙舟竞渡，最为迅捷。短桡长桨，如蚿之足，如鸟之飞。此人力可以为主者，不尽关乎风力水力也。遂决计仿竞渡之舟，以为战船。时守备成名标自长沙来衡州，始告余以广东快蟹船式、舢板船式，同知褚汝航自桂林来衡州，告余以长龙船式。于是纠集衡州、永州工匠，又分厂于湘潭，共造快蟹四十号，长龙四十号，舢板八十号。快蟹配四十五人，摇桨者廿八人，橹八人。长龙配廿四人，摇桨者十六人，橹四人。舢板配十四人，摇桨者十人。每船柁工一人，头工一人，炮手数人。四年五月，每船添立管驾者一人，名目哨官。五年十月，每船于众桨手中，置火弹手数人。于是规模略备。行之三年，而未尝更易。惟舢板船小，不能置炉造饭，不能容十余人寝宿其中。常另雇一民船为坐船，终非可久之道。若长江大湖设立水师，而用吾之法行之，则舢板之坐船在所当变者也。

余既于癸丑冬创造战船，设立水师十营。甲寅三月甘八日，以五营击湘潭之贼，连获大捷。以五营击靖港之贼，军士败溃。五月以后，在长沙复修船只，重整规模。六月，克复岳州。七月、润七月扫荡岳鄂之间江面七百余里。搜剿黄盖、斧头等湖。八月，克复武昌、汉阳。于是水师之规制略定，将卒亦略谙水战之法。遂制为《水师得胜歌》，令士卒歌诵。口相习以熟，冀娴其大略，而其临阵之神明交化，则有不能及也。歌曰：

三军听我苦口说，教你水战真秘诀。第一船上要洁净，

前仗神灵保性命。早晚烧香扫灰尘，敬奉江神与炮神。

第二湾船要稀松，时时防火又防风。打仗也要去得稀，

切莫拥挤吃大亏。第三军器要整齐，船板莫沾半点泥。

牛皮圈子挂桨桩，打湿水絮封药箱。群子包包要缠紧，

大子个个要合膛。抬枪磨得干干净，大炮洗得溜溜光。

第四军中要肃静，大喊大叫须严禁。半夜惊营莫急躁，

探听贼情莫乱报。切莫乱打锣和鼓，亦莫乱放枪和炮。

第五打仗不要慌，老手心中有主张。新手放炮总不准，

看来也是打得蠢。远远放炮不进当，看来本事也平常。

若是好汉打得进，越近贼船越有劲。第六水师要演操，

兼习长矛并短刀。荡桨要快舵要稳，打炮总要习个准。

斜斜排个一字阵，不慌不忙听号令。出队走得一线穿，

收队排得一络连。慢的切莫丢在后，快的切莫走在前。

第七不可抢贼赃，怕他来杀回马枪。又怕暗中藏火药，

未曾得财先受伤。第八水师莫上岸，止许一人当买办。

其余个个要守船，不可半步走河沿。平时上岸打百板，

临阵上岸就要斩。八条句句值千金，你们牢牢记在心。

我待将官如兄弟，我待兵勇如子侄。你们随我也久长，

人人晓得我心肠。愿尔将官莫懈怠，愿尔兵勇莫学坏。

未曾算去先算回，未曾算胜先算败。各人努力各谨慎，

自然万事都平顺。仔细听我《得胜歌》，升官发财笑呵呵。

陆军得胜歌 咸丰六年在江西南昌省城作

三军听我苦口说，教你陆战真秘诀。第一扎营要端详，

营盘选个好山冈。不要低洼潮湿地，不要一坦大平洋。

后有退步前有进，一半见面一半藏。看定地方插标记，

插起竹竿牵绳墙。绳子围出三道圈，内圈略窄外圈宽。

六尺墙脚八尺壕，壕要筑紧墙要牢。正墙高要七尺满，

子墙只有一半高。烂泥碎石不坚固，雨后倒塌一缸槽。

一营只开两道门，门外驱逐闲杂人。周围挖些好茅厕，

免得热天臭气薰。三里以外把个卡，日日守卡夜夜巡。

第二打仗要细思，出队要分三大支。中间一支且扎住，

左右两支先出去。另把一支打接应，再要一支埋伏定。

队伍排在山坡上，营官四处好嘹望。看他那边是来路，

看他那边是去向。看他那路有伏兵，看他那路有强将。

那处来的真贼头，那边做的假模样。件件看清件件说，

说得人人都胆壮。他呐喊来我不喊，他放枪来我不放。

他若扑来我不动，待他疲了再接仗。起手要阴后要阳，

出队要弱收队强。初交手时如老鼠，越打越强如老虎。

打散贼匪四山逃，追贼专从两边抄。逢屋逢山搜埋伏，

队伍切莫乱分毫。第三行路要分班，各营队伍莫乱参。

四六队伍走前后，锅帐担子走中间。不许争先太拥挤，

不许落后太孤单。选个探马向前探，要选明白真好汉。

每日先走二十里，一步一步仔细看。遇着树林探村庄，

遇着河水探桥梁。遇着岔路探埋伏，左边右边都要防。

遇着贼匪来迎敌，飞马回报不要忙。看定地势并虚实，

迟报一刻也不妨。前有探马走前站，后有将官押尾帮。

过了尾帮落后边，插他耳箭打一千。第四规矩要肃静，

有礼有法有号令。哨官管兵莫太宽，营官也要严哨官。

出营归营要告假，朔日望日要请安。若有公事穿衣服，

大家出来站个班。营门摆设杖和枷，闲人进来便锁拿。

不许吸烟并赌博，不许高声大喧哗。奸淫掳掠定要斩，

巡更传令都要查。起更各哨就安排，传齐夫勇点名来。

营官三夜点一次，哨官每夜点一回。任凭客到文书到，

营门一闭总不开。衣服装扮要料峭，莫穿红绿惹人笑。

哨官不许穿长衣，兵勇不许穿软料。脚上草鞋紧紧穿，

身上腰带紧紧缠。头上包巾紧紧扎，英雄样子都齐全。

第五军器要整齐，各人制件好东西。杂木杆子溜溜圆，

又光又硬又发绵。常常在手摸得久，越摸越熟越值钱。

锚头只要六寸长，耍出杨家梨花枪。大刀要轻腰刀重，

快如闪电白如霜。枪炮钻洗要干净，铅子个个要合膛。

生漆皮桶盛火药，勤翻勤晒见太阳。锄锹镢子要粗大，

斧头要嵌三分钢。火球都要亲手制，六分净硝四分磺。

旗帜三月换一次，红的印心白的镶。统领八面营官四，

队长一面哨官双。树树摇出如龙虎，对对走出如鸳鸯。

第六兵勇要演操，清清静静莫号嘈。早习大刀并锚子，

晚习扒墙并跳壕。壕沟要跳八尺宽，墙子要爬七尺高。

树个把子十丈远，火球石子手中抛。闲时寻个宽地方，

又演跑队又演枪。鸟枪手劲习个稳，抬枪眼力习个准。

灌起铅子习打靶，翻山过水习跑马。事事操习事事精，

百战百胜有名声。者个六条句句好，人人唱熟是秘宝。

兵勇甘苦我尽知，生怕你们吃了亏。仔细唱我《得胜歌》，

保你福多又寿多。

谕贼目林启容 丙辰十月十三日

盖闻知几为哲人，识时为俊杰；时危势去而不觉悟，则为下愚，徒为智者之所鄙笑也。自洪秀全、杨秀清倡乱以来，蔓延十省，掳船数万，自以为横行无敌。乃渡黄河者，数十万人，屠戮殆尽，片甲不返，匹马不归，而贼势顿衰。本部堂办理水师，分布湖北、江西，烧毁逆舟，截其粮源，而贼势更衰。洎今年七月，韦昌辉诛杀杨秀清，凡东嗣君、西嗣君及杨氏宗族官属，斩刈无遗。石达开自武昌归去，几不免予杀害。金陵内变，而贼势于是乎大衰。想尔林启容，亦深知之而深恨之，痛哭而无可如何也。

本部堂前年在九江时，统率水陆，环攻浔城，林启容兵单粮少，坚守不屈。本部堂嘉尔有强固之志。官军拔营以后，尔未尝屠杀百姓，本部堂嘉尔无殃民之罪。尔在贼党中，可谓杰出矣！昔之统理贼党，慑服众心者，杨秀清也。能知尔能用尔者，杨秀清也。今杨氏既诛，谁能统理而服众乎？谁能知尔而用尔乎？尔与石达开，皆杨氏之党，韦昌辉必思所以除之。韦与石不两立，非韦杀石，即石杀韦。纵使石能胜韦，而韦氏宗族甚多，兵卒甚强，冤冤相报，岂有已时？尔等终不免为韦党所害，此尔目前之大患也。

江西各府，广东新附之贼居多，外虽归顺，心实猜忌。如周、邓、汪、卢诸人，甚不愿受尔等之约束。杨秀清未死，彼尚畏尔之强；杨秀清既诛，彼已毫无畏惮。一旦反颜相向，广西金田之老贼，必为广东新贼所仇杀，此亦尔将来之大患也。官兵攻剿，尔尚有可防守。惟广东之贼叛尔，韦氏之党仇尔，则防之不胜其防。念尔林启容不死于官兵，则死于广东之贼；不死于东贼，则死于韦氏之党；万无幸全之理。岂不哀哉！

本部堂嘉尔有一节之可取，特谕招降。尔能剃发投诚，立功赎罪，奏明皇上，当以待张家强之例待之。可以保身首，可以获官爵，并可诛戮韦党，以快私仇。一举而三善备，计之上也。若执迷不悟，抗违天诛，韦石为鹬蚌之持，官兵收渔人之利。杨氏若在，尔死犹有薄名；杨氏既灭，尔死不值一钱。为祸为福，在尔一心决之。熟思吾言，无遗后悔。或愿或否，速行禀复。此谕。

先大夫置祭费记

古者大夫之制，别子为祖，继别者为大宗，得立太祖之庙。继祢继祖，继高曾者，为小宗，得立四亲之庙。后世封建不行，别子久废，无复太祖立庙之称。而宗法既堕，即祖、祢，高，曾，亦不复有区别而立亲庙者。时异势殊，古法不可施于今久矣。金匮秦尚书蕙田有言：“后世天下一家，仕宦迁徙。其有子孙繁衍而成族者，则始至之人，宜为始迁之祖。与古之别子无异。”今直省名家巨族，皆有祠堂，祀其初迁者为始祖，大率皆比附秦尚书之议而然也。或富贵好礼，分建支祠，亦犹古者小宗亲庙之遗意。国藩不肖，托先人之余荫，窃禄朝右，承乏六官。遭逢今天子登极，宣宗成皇帝升配大典，覃恩锡类，累封先考、王考、曾祖王考皆为光禄大夫，妣皆封一品夫人。而春秋荐享，曾无庙宇，以妥宗柘。筮日无门，丽牲乏碑，其奚以宣鬯皇恩，宏昭世德，永敕后嗣子若孙，而作其肃敬之心？咸丰八年四月，吾兄弟居先考之丧，盖十有四月矣，节序不居，将变而之吉。祭庙之不修，器皿之不备，无财不可为悦，实用大惧。于是各具白金若干两，积为竹亭府君公资，备他日祠庙祭田之需。当明之季，圣清之初，吾曾氏始自衡阳迁居湘乡。家微也，力田不足以自给。嘉庆十九年，我王考星冈府君倡建宗祠于衡。道光二十八年，季父高轩创建支祠于湘，奉元吉府君为祖。迁湘之始祖，本自孟学府君。而支祠祖元吉府君者，以其创业始大也。元吉府君六子。咸丰七年，六公者之裔，各以其祖主附于元吉公祠。其仲曰辅臣府君。于国藩为高祖王考。是生竟希府君，为我曾祖王考。是生星冈府君，为我王考。辅臣府君既已升袝支祠矣，竟希府君，星冈府君，皆仅积公赀，以供祭具，庙拊之典阙焉。今兹为竹亭府君积置公赀，异时合三代之蓄，而共建一庙。事其庶易举乎！戴氏记《王制》：大夫三庙，一昭一穆，与太祖之庙而三。说者，以谓昭穆仅有祖祢，而无高、曾二庙。程子始辨之，以为白天子以至庶人，皆当祭及高祖。马贵与推阐其说。至我朝宿儒万斯大氏之伦出，博稽经传，而大夫士得庙祭高、曾、祖、祢四代。乃确然而不可易。今国藩仅立三亲庙，而不言高祖，盖辅臣府君业已上袝支祠，而竟希府君以下三代，皆膺封诰。抑所以表国恩也。其或因事致祭，而上祀辅臣府君、元吉府君，则援《礼经》“干袷及其高祖”之例，即不应经，而礼缘义起，但求当乎孝子慈孙之心之公且安者而已矣。若夫田产、钱币存积之法，天家赐物、宗器弆庋之宜，祭器、供具、图书，贵重之物，凡应藏于庙者，皆书于册，立为科条，其别如左：

——田产

把戏湾田十六庙，屋宇、池塘、园土，咸丰七年九月十六日，承当王葛氏及男水九之产，去钱二百六十千文。下塘湾田三十亩，屋宇、山塘、园土，咸丰六年十二月二十六日，承当罗道源之产、去钱二百九十六千文。以上二处，每年共纳租四十四石二斗，定议、置仓贮之，公同封锁。次年粜出，其钱亦封贮于仓，以是为常。不许私粜，不许外借。

——银钱

国藩出银百两，国华出银百两，国荃出银百两，国潢、国葆共出银百两，定议交国潢经管。满二年，再移交他手。其银每年秋间籴谷，置仓于永丰贮之。次年粜出，其钱换银，归贮于家内之仓，或存钱永丰亦可。秋间仍籴谷贮仓，明年粜出，亦如之。以是为常，不许私支、私粜，不许外借。

——赐物

道光三十年二月初二日，奉内赐宣宗成皇帝遗念衣一件、玉佩一事。咸丰元年八月初六日，奉内赐御制诗石刻横幅一帧。咸丰四年十二月二十五日，奉内赐狐皮黄马褂一件，小刀、火镰、搬指、荷包四事。是夕贼匪偷营，将此四事遗失。咸丰四年腊月三十日，奉内赐“福”字一幅，荷包三对。咸丰六年正月十六日，奉内赐“福”字一幅，荷包三对。咸丰七年正月十三日，奉内赐“福”字一幅，荷包三对。咸丰七年三月十一日奉赐经理丧事银四百两。

谨按：以上各物，惟四年腊月二十五夜遗失之四事，谨当由京师照样买补，其日同受赐者，塔忠武公亦有四事，可以为式也，俟买到后，与各件皆当敬谨尊藏于家庙。其七年赐银，业经用去。当另封四十两藏之庙内，以志颁赙非常之恩。道光二十五年十月初十日，孝和睿皇后七十万寿，覃恩诰封竹亭公为中宪大夫，妣为恭人。貤封星冈公为中宪大夫，妣为恭人，诰命二轴祖父。道光三十年正月二十六日，今天子登极，覃恩加一级，诰封三代，诰命四轴三代及叔父。三月十二日，孝和睿皇后升袝，覃恩不加级，诰封本身妻室，诰命一轴。四月十二日，宣宗成皇帝升配，覃恩加二级，诰封三代，诰命四轴三代及叔父。

谨按：以上各诰轴，宜酌量分贮白玉堂老屋，黄金堂新宅，及将来修立之庙内。

——宗器

竹亭府君砚池一个、红青缎袱。手抄四书文二本、红青缎袱。谨按先大夫课徒二十余年，皆手此砚，以黑漆为合盖，无当久矣。国藩昔侍亲侧，见先大夫逢三八课日，则晨起洗砚，谓效法邑中耆宿彭薄墅先生之所为也。手抄文二本，亦肄业双峰书院，师事薄墅先生时之所抄。咸丰七年，余兄弟奔丧归来，始珍弆此二物，以为手泽。各为之袱。驼色缎绵袍一件，佛青缎绵褂一件。道光二十七年五月，国藩以大考二等，蒙恩赏大卷缎二件，遂制袍褂二付，一以奉星冈府君；一以奉竹亭府君。星冈府君以为敛服；竹亭府君之衣尚存。它日祭祀，或陈裳衣，此其一也。《文选》一部，竹亭府君曾手批者。

——祭器

锡五事，咸丰七年置。银爵三，其二在京师带回，其一系塔忠武公谒师所献。锡水碗八件，咸丰七年俞刺史所赠。锡碗一席，磁碗一席，纪泽之元配贺安人所置。临没时，请捐为祭器。

——供具

漆桌二十张。漆橙六十条。漆椅十六张。茶几十二张。椆木香几一张。香亭二座。蓝呢桌围八个。蓝呢彩五匹。锡提炉四个。镜灯四对。纱布灯九对。以上各件，皆咸丰七年治丧事时所置。大镜屏一架。狮鹿笐一张，并几垫。钱柜一个，柜一个。以上各件皆家中往年所置。

谨按：蓝呢桌围及彩，仅足为忌日祭祀之供具。其他祀典，皆吉礼也。宜另制红桌围、红彩、红伞之类。其钱柜及柜，极不足珍。本无与于有无之数，以其向在先大夫卧房之内，睹物生慕，故留为祠庙之供具，亦犹宗器之义云尔。

——图书

《皇朝经解》三十六套，三百六十册，陈岱云太守所赠，国荃装订成籍。《廿二史》一部，赵玉班太守赠国荃者。计汲古阁十七史，以宏简录代宋辽金元等史，又配以明史，咸丰八年正月国荃自吉安营中寄回。淳化本前后《汉书》各一部，各六函。汪刻前后《汉书》各一部，各四函。袁漱六太守所赠。国藩许以淳化本《后汉书》、汪刻前《汉书》赠刘君霞仙。其淳化本前《汉书》、汪刻《后汉书》则留藏家庙。此善本，不可多得者也。宋板《庄子》一部，亦漱六太守所送，皆咸丰七年十二月寄到。《五礼通考》、《读礼通考》一部，共十二函，百二十册。《文献通考》一部，共八函，一百册，吴竹庄观察所赠，咸丰七年十月送到。德化万刻《五经》六函，四十册。万刻《十三经古注》八函，八十四册。万刻《文章轨范》一函，二册。崇仁谢刻《通典》一部，四函，四十册。《汉魏六朝百三家》一部，八函，八十册。《方舆纪要》一部，八函，四十八册。胡刻《通鉴》一部，八匣，百二十八册。胡刻《文选》一部，一匣，二十四册。《日知录》一部，十二册，《三国志》一部，八册。施注苏诗一部，八册。前《汉书》一部，三十册。《长恩书室丛书》一部，八册。《四书》一部，六册。以上皆自江西营中带归之书。《通鉴》系国藩奔丧时自行带回，咸丰七年用朱笔校读一过。余系陈季牧、张小山先后带归。《古文辞类纂》一部，十二册。《十八家诗钞》一部，八册。《汉书》一部，十册。《庄子》一部，二册。《南河编年纪要》一部，三册。朱刻《说文》一部，三册。以上皆咸丰二年自京带回之书。朱子《纲目》一部，十二函，百二十册。《皇朝经世文编》一部，八函，八十册。王刻《十子全书》四函，三十册。《史汉评林》二部，共四十册。王白田《朱子年谱》一函，四册。殿板《周易折中》十二册。殿板《性理精义》五册。《湖海诗传》《文传》二部，共十八册。浙刻《东莱博义》一部。《朱子全集》

一部。《十三经注疏》一部。以上皆家中旧有之书，多系国华、国荃所置，或有自京师带归者。

初定营规二十二条

扎营六条

扎营要在山冈，不可在低湿之处，不可在四面平旷毫无遮护之处。

看营盘者，插竿牵绳，周围牵一绳墙。长夫到时，即照绳墙筑立营盘。

正墙脚宽六尺，子墙脚在内。顶宽一尺五寸，子墙项宽二尺，正墙高七尺，子墙高三尺五寸。

外壕宽六尺，深八尺；内壕宽三尺，深三尺。凡挖壕之时，每隔一丈留横路一道。挖毕之时，内壕仍留横路，外壕概行挖去。

凡一营只开二门，不许太多。门外筑一湾墙，营内支帐房两层。外层向墙开门，内层向中开门，各留大路，以便出队。

营外每百人挖茅厮一个，三箭之外牵绳墙一道。凡买卖闲人，概不许入绳墙之内。

开仗五条

出队要分三大支，临时再多分几小支。凡有房屋之处，须分一支，以防埋伏。小山之后，须分一支。树林之中，须分一支。

队伍要占住山坡，排立不动。营官要四处往来，登高瞭望。

打仗要打个稳字。贼呐喊我不呐喊，贼开枪我不开枪。贼来冲扑时，扑一次，我也站立不动；扑两次，我也站立不动。稳到两个时辰，自然是大胜仗。

前队用好手五百以备冲锋，后队要好手五百以备救败，中间大队略弱些也不妨。前队若小挫，后队好手出去救败；前队若得胜，后队好手不动，专等收队时在梢尾行走。

刀矛对杀之时，要让贼先动手，我后动手。头一下已过，第二下未来之时，我拨他头一下，正好杀他。

行路三条

六成队伍走头一段，四成队伍走尾一段，锅帐担子走中一段。头次探马，带七八人先走二十里；二次探马，先走十里。如遇贼来，头探先行回报，二探再去看明虚实续报。如左右有岔路，头探遣人分路去。如有两三条岔路，遣两三起人去探明。看定营盘，头探插竿牵绳。

大军行毕五里之后，派一将官押尾。不许有一人落尾旗之后，途中不许有一人进店吃饭。

守夜三条

扎营之处，凡有来路，派人于五里之外守卡。四五更时，另派亲信人查卡。

每棚派两人守上半夜，派两人守下半夜。不许打更，止许走筹。传令者大声，接令者低声。每夜派哨官四人巡更。从二更起，每哨官巡一更。周围巡查，查本哨兼查别哨之勇。

起更即关营门。无论客来，文书来，均不许开营门。贼来不许出队，不许点灯，不许呐喊说话悄悄静静。预备枪炮、火毬，看准再打。

军器五条

枪炮要试过三十次方免炸裂。群子要包紧合膛。

矛杆要树的不要竹的；要整树直纹，不要横纹。

锄要八寸长，三寸宽。锹要八寸长，六寸宽。挑土用四方布袋，盛子药用生漆皮桶。

旗帜要一色，不宜混杂。

刀矛要常磨，火药要常晒，火球要亲手自制。

爱民歌 咸丰八年在江西建昌大营作

三军个个仔细听，行军先要爱百姓。贼匪害了百姓们，

全靠官兵来救人。百姓被贼吃了苦，全靠官兵来作主。

第一扎营不要懒，莫走人家取门板。莫拆民房搬砖石，

莫踹禾苗坏田产，莫打民间鸭和鸡，莫借民间锅和碗。

莫派民夫来挖壕，莫到民家去打馆。筑墙莫拦街前路，

砍柴莫砍坟上树。挑水莫挑有鱼塘，凡事都要让一步。

第二行路要端详，夜夜总要支帐房。莫进城市占铺店，

莫向乡间借村庄。人有小事莫喧哗，人不躲路莫挤他。

无钱莫扯道边菜，无钱莫吃便宜茶。更有一句紧要书，

切莫掳人当长夫。一人被掳挑担去，一家啼哭不安居。

娘哭子来眼也肿，妻哭夫来泪也枯。从中地保又讹钱，

分派各团并各都。有夫派夫无派钱，牵了骡马又牵猪。

鸡飞狗走都吓倒，塘里吓死几条鱼。第三号令要严明，

兵勇不许乱出营。走出营来就学坏，总是百姓来受害。

或走大家讹钱文，或走小家调妇人。邀些地痞做伙计，

买些烧酒同喝醉。逢着百姓就要打，遇着店家就发气。

可怜百姓打出血，吃了大亏不敢说。生怕老将不自在，

还要出钱去陪罪。要得百姓稍安静，先要兵勇听号令。

陆军不许乱出营，水军不许岸上行。在家皆是做良民。

出来当兵也是人。官兵贼匪本不同，官兵是人贼是禽。

官兵不抢贼匪抢，官兵不淫贼匪淫。若是官兵也淫抢，

便同贼匪一条心。官兵与贼不分明，到处传出丑声名。

百姓听得就心酸，上司听得皱眉尖。上司不肯发粮饷，

百姓不肯卖米盐。爱民之军处处喜，扰民之军处处嫌。

我的军士跟我早，多年在外名声好。如今百姓更穷困，

愿我军士听教训。军士与民如一家，千记不可欺负他。

日日熟唱爱民歌，天和地和又人和。

曾文正公杂著卷二

笔记二十七则

礼

古之君子之所以尽其心、养其性者，不可得而见，其修身、齐家、治国、平天下，则一秉乎礼。自内焉者言之，舍礼无所谓道德；自外焉者言之，舍礼无所谓政事。故六官经制大备，而以《周礼》名书。春秋之世，士大夫知礼、善说辞者，常足以服人而强国。战国以后，以仪文之琐为礼，是女叔齐之所讥也。荀卿、张载兢兢以礼为务，可谓知本好古，不逐乎流俗。近世张尔岐氏作《中庸论》，凌廷堪氏作《复礼论》，亦有以窥见先王之大原。秦蕙田氏辑《五礼通考》，以天文、算学录人为观象授时门；以地理、州郡录入为体国经野门；于著书之义例，则或驳而不精；其于古者经世之礼之无所不该，则未为失也。

赦

牧马者，去其害马者而已；牧羊者，去其乱群者而已。牧民之道，何独不然。诸葛武侯治蜀，有言公惜赦者。答日：“治世以大德，不以小惠。故匡衡、吴汉不愿为赦。先帝亦言：‘吾周旋陈元方、郑康成间，每见启告治乱之道悉矣，曾不语赦也。若刘景升季玉父子，岁岁赦宥，何益于治？’”蜀人称亮之贤。厥后费祎秉政，大赦。河南孟光责祎曰：“夫赦者，偏枯之物，非明世所宜有也。”国藩尝见家有不肖之子，其父曲宥其过，众子相率而日流于不肖。又见军士有失律者，主者鞭责不及数，又故轻贳之。厥后众士傲慢，常戏侮其管辖之官。故知小仁者，大仁之贼，多赦不可以治民，溺爱不可以治家，宽纵不可治军。

世泽

士大夫之志趣，学术果有异于人者，则修之于身，式之于家，必将有流风余韵传之子孙，化行乡里，所谓君子之泽也。就其最善者约有三端：曰诗书之泽，礼让之泽，稼穑之泽。诗书之泽，如韦玄成议礼，王吉传经，虞魏之昆，顾陆之裔，代有名家，不可殚述。我朝如桐城张氏，自文端公而下，巨卿硕学，世济其美。宣城梅氏，自定九徵君以下，世精算学。其六世孙梅伯言郎中曾亮，自谓莫绍先绪，而所为古文诗篇，一时推为祭酒。高邮王氏，自文肃公安国以下，世为名儒，而怀祖先生训诂之学，实集古今之大成。国藩于此三家者，常低徊叹仰，以为不可及。礼让之泽，如万石君之廉谨，富平侯之敬慎。唐之河东柳氏，宋之蓝田吕氏，门庭之内，彬彬焉有君子之风。余所见近时搢绅，未有崇礼法而不兴，习傲慢而不败者。稼穑之泽，惟周家开国，豳风陈业。述生理之艰难，导民风于淳厚，有味乎其言之。近世张敦复之恒产琐言，张杨园之农书，用意至为深远。国藩窃以为稼穑之泽，视诗书、礼让之泽尤为可大、可久。吾祖光禄大夫星冈公尝有言日：“吾子孙虽至大官，家中不可废农圃旧业。”懿哉至训，可为万世法已。

悔吝

吉凶悔吝，四者相为循环。吉，非有祥瑞之可言，但行事措之咸宜，无有人非鬼责，是即谓之吉。过是则为吝矣。天道忌满，鬼神害盈，日中则仄，月盈则亏，《易》爻多言贞吝。易之道，当随时变易，以处中当变，而守此不变，则贞而吝矣。凡行之而过，无论其非义也，即尽善之举，盛德之事，稍过，则吝随之。余官京师，自名所居之室，曰求阙斋，恐以满盈致吝也。人无贤愚，遇凶皆知自悔，悔则可免于灾戾。故曰：“震无咎者，存乎悔。”动心忍性，斯大任之基；侧身修行，乃中兴之本。自古成大业者，未有不自困心横虑、觉悟知非而来者也。吝则驯致于凶，悔则渐趋于吉。故大易之道，莫善于悔，莫不善于吝。吾家子弟将欲自修，而免于愆尤，有二语焉，曰：“无好快意之事，常存省过之心。”

儒缓

《论语》两称“敏则有功”。敏，有得之天事者，才艺赡给，裁决如流，此不数数觏也。有得之人事者，人十己千，习勤不辍，中材以下，皆可勉焉而几。余性鲁钝，他人目下二三行，余或疾读不能终一行。他人顷刻立办者，余或沉吟数时不能了。友人阳湖周甫腾虎，尝谓余儒缓不及事。余亦深以舒缓自愧。《左传》齐人责鲁君不答稽首，因歌之日：“鲁人之皋，数年不觉；使我高蹈，惟其儒书。以为二国忧。”言鲁人好儒术，而失之皋缓。故二国兴师来问也。《汉书·朱博传》：齐部舒缓养名博，奋髯抵几日：“观齐儿欲以此为俗邪？”皆斥罢诸吏。门下掾赣遂，耆老大儒，拜起舒迟。博谓赣老生不习吏礼，令主簿教之，拜起闲习。又以功曹官属，多襃衣大袑，不中节度；敕令掾史衣皆去地二寸。此亦恶儒术之舒缓，不足了事也。《通鉴》：凉骠骑大将军宋混曰“臣弟澄政事愈于臣，但恐儒缓，机事不称耳。”胡三省注曰：“凡儒者多务为舒缓，而不能应机，以趋事赴功。”大抵儒术非病，儒而失之疏缓，则从政多积滞之事，治军少可趁之功。王昕儒缓，见《北史》，王宪从孙；唐相张镒儒缓见。《通鉴》二百二十八卷

名望

知识愈高，则天之所以责之者愈厚；名望愈重，则鬼神之所以伺察者愈严。故君子之自处，不肯与众人絮量长短。以为已之絮所自期者大，不肯自欺其知识以欺天也；已之名望素尊，不肯更以鄙小之见贻讥于神明也。

居业

古者英雄立事，必有基业。如高祖之关中，光武之河内，魏之兖州，唐之晋阳，皆先据此为基，然后进可以战，退可以守。君子之学道也，亦必有所谓基业者。大抵以规模宏大、言辞诚信为本。如居室然，宏大则所宅者广，托庇者众；诚信则置址甚固，结构甚牢。《易》曰：“宽以居之。”谓宏大也。“修辞立其诚，所以居业”，谓诚信也。大程子曰：“道之浩浩，何处下手？惟立诚才有可居之处。诚便是忠信；修省言辞，便是要立得这忠信。若口不择言，逢事便说，则忠信亦被汩没，动荡立不住了”。国藩按：立得住，即所谓居业也。今世俗言：“兴家立业”是也。子张曰：“执德不宏，信道不笃，焉能为有？焉能为亡？”亦谓苟不能宏大、诚信，则在我之知识浮泛动荡，指为我之所有也不可，指为我之所无也亦不可。是则终身无可居之业，程子所谓立不住者耳。

英雄诫子弟

古之英雄，意量恢拓，规模宏远，而其训诫子弟，恒有恭谨敛退之象。

刘先主临终敕太子曰：“勉之！勉之！勿以恶小而为之，勿以善小而不为。惟贤惟德，可以服人。汝父德薄，不足效也。汝与丞相从事，事之如父！”西凉李暠手令戒诸子，以为“从政者，当审慎赏罚，勿任爱憎，近忠正，远佞谀，勿使左右窃弄威福。毁誉之来，当研核真伪。听讼折狱，必和颜任理，慎勿逆诈亿必，轻加声色，务广咨询，勿自专用。吾莅事五年，虽未能息民，然含垢匿瑕，朝为寇仇，夕委心膂，粗无负于新旧。事任公平，坦然无类，初不容怀有所损益。计近则如不足，经远乃为有余。庶亦无愧前人也。”宋文帝以弟江夏王义恭都督荆湘等八州诸军事，为书诫之日：“天下艰难，国家事重，虽曰守成，实亦未易，隆替安危，在吾曹耳！岂可不感寻王业，大惧负荷！汝性褊急，志之所滞，其欲必行；意所不存，从物回改，此最弊事！宜念裁抑。卫青遇士大夫以礼，与小人有恩，西门安于矫性齐美。关羽、张飞，任偏同弊。行己举事，深宜鉴此！若事异今日，嗣子幼蒙，司徒当周公之事，汝不可不尽祗顺之理。尔时天下安危，决汝二人耳！汝一月自用钱，不可过三十万。若能省此益美。西楚府舍，略所谙究，计当不须改作，日求新异。凡讯狱多决，当时难可逆虑，此实为难。至讯日，虚怀博尽，慎无以喜怒加人！能择善者而从之，美自归已；不可专意自决，以矜独断之明也。名器深宜慎惜，不可妄以假人，昵近爵赐，尤应裁量。吾于左右，虽为少恩，如闻外论，不以为非也。以贵凌物，物不服；以威加人，人不厌。此易达事耳。声乐嬉游，不宜令过。蒲酒渔猎，一切勿为。供用奉身，皆有节度。奇服异器，不宜兴长。又宜数引见佐史，相见不数，则彼我不亲。不亲，无因得尽人情；人情不尽，复何由知众事也。”数君者，皆雄才大略，有经营四海之志，而其教诫子弟，则约旨卑思，敛抑己甚。

伏波将军马援，亦旷代英杰。而其诫兄子书曰：“吾欲汝曹闻人过失，如闻父母之名。耳可得闻，口不可得言也。好议论人长短，妄是非政法，此吾所大恶也，宁死不愿子孙有此行也！龙伯高敦厚周慎，口无择言，谦约节俭，廉公有威。吾爱之重之！愿汝曹效之！杜季良豪侠好义，忧人之忧，乐人之乐，父丧致客，数郡毕至。吾爱之重之！不愿汝曹效也！效伯高不得，犹为谨敕之士，所谓刻鹄不成尚类鹜者也。效季良不得，陷为天下轻薄子，所谓画虎不成反类狗者也。”此亦谦谨自将，敛其高远之怀，即于卑迩之道。盖不如是，则不足以自致于久大。藏之不密，则放之不准。苏轼诗：“始知真放本精微。”即此义也。

气节·傲

自好之士多讲气节。讲之不精，则流于傲而不自觉。风节守于己者也，傲则加于人者也。汉萧望之初见霍大将军光，不肯露索挟持。王仲翁讥之。望之日：“各从其志。”魏孙资、刘放用事，辛毗不与往来。子敞谏之，毗正色日：“吾立身自有本末，就与孙、刘不平，不过令吾不作三公而已。”宋顾恺之不肯降意于戴法兴等，蔡兴宗嫌其风节太峻，觊之日：“辛毗有言：孙、刘不过使我不为三公耳。人禀命有定分，非智力可移。”因命弟子原著《定命论》以释之。此三事者，皆风节之守于己者也。若汲黯不下张汤，宋瑕不礼王毛仲，此自位高望尊，得行其志已，不得以风节目之矣。然犹不可谓之傲也。以傲加人者，若盖宽饶之于许伯，孔融之于曹操，此傲在言词者也。嵇康之于钟会，谢灵运于之孟，此傲在神理在也。殷仲文之于何无忌，王僧达之于路琼之，此傲在仪节者也。息夫躬历诋诸公，暨艳弹射百寮；此傲在奏议者也。此数人者，皆不得令终。大抵人道害盈，鬼神福谦，傲者内恃其才，外溢其气，其心已不固矣。如盖、孔、稽、谢、殷、王等，仅以加诸一二人，犹且无德不报，有毒必发。若息夫躬、暨艳之褊忤同列，安有幸全之理哉？

裴子野曰：“夫有逸群之才，必思冲天之据。”盖俗之量，则偾常均之下。其能守之以道，将之以礼，殆为鲜乎！大抵怀材负奇，恒冀人以异眼相看。若一概以平等视之，非所愿也。韩信含羞于哙等，彭宠积望于无异。彼其素所挟持者高，诚不欲与庸庸者齐耳。君子之道，莫善于能下人，莫不善于矜。以齐桓公之盛业，葵邱之会微有振矜，而叛者九国。以关公之忠勇，一念之矜，则身败于徐晃，地丧于吕蒙。以大禹之圣，而伯益赞之，以满招损，谦受益。以郑伯之弱，而楚庄王曰：“其君能下人，必能信用其民矣”。不自恃者，虽危而得安；自恃者，虽安而易危。自古国家，往往然也。故挟贵、挟长、挟贤、挟故勋劳，皆孟子之所不答；而怙宠，怙侈、怙非、怙乱，皆春秋士大夫之所深讥尔。

砀

《庄子·庚桑楚》：“夫函车之兽，介而离山，则不免于罔罟之患。吞舟之鱼，砀而失水，则蚁能苦之。”国藩按：“砀”，水中石，水涸而见。沙石不得津润，失所凭依之象。《通鉴》客谓靖郭君曰：“君不闻海大鱼乎？网不能止，钩不能牵，荡而失水，则蝼蚁制焉。”以荡为砀，失其义矣。王介甫《和王微之高斋三首》：“萧条中原砀无主，崛强又此凭江淮。”俗本误作“荡无主”，亦为失之。

陵·京·阜·坟·冢·邱

古人予“陵”、“京”、“阜”、“坟”、“冢”、“邱”等字，皆取山阜高大厚实之义，以象凡物之高大厚实，大抵皆称美之词。《天保》诗“如山如阜，如冈如陵”，是善颂善祷之证也。《左传》“有肉如陵”，谓大而实也。《苟子·致仕篇》“节奏欲陵”。《注》“陵，峻也”。峻，即高也。《礼记·檀弓》“丧事虽遽不陵节”，《学记》“不陵节而施。”陵，越也。《西京赋》“陵重谳。”《注》“陵，升也”。皆升高之义也。《诗传》“京，高邱也”，又曰“大阜也”。《左传》“莫之与京”，言莫与比高也。《西京赋》“燎京薪”，谓积薪极高也。《左传》“收晋尸以为京观”，谓积尸极高也。汉曰“京兆”，后世曰“京师”。兆，众也；师，亦众也。京则大也。《释名》“土山曰阜”，言高厚也。《诗》“驷铁孔阜”，以阜比马之大也；“火烈具阜”，以阜比火之盛也。“尔殽既阜”，以阜比觳之多也。古歌“可以阜吾民之财”，《西京赋》“百物殷阜”，以阜比财物之富也。土之高且大者谓之“坟”。《诗》“牂羊坟首”，言其首极大也。《周礼》“司烜氏共坟烛庭燎”，言其烛极大也。《三坟》、《五典》，言三皇之书，其义极大也。《列子·天瑞篇》“坟，如也”，亦形容其大也。冢子、冢适，皆谓长子、太子也。冢妇，大妇也。冢卿、冢宰，谓六官之长，太宰也。友邦冢君，言大君也。乃立冢土，言大社也。《汉书·楚元王传》“邱嫂”，谓长嫂，大嫂也。《易》“颠颐拂经于邱颐，征凶”，谓于高处求颐养也。以邱为高也。《孟子》“得乎邱民为天子”，谓成聚之民也。以邱为大也。推此以论，凡物之高大厚实者，皆可以陵、京、阜、坟、冢、邱等字拟议而形容之。末世缀文之士，但知阜字有高大富实之义，而不知坟、冢等字与之同类而并称。又或以陵为帝王所藏；京为帝王所居，谓二字有崇高之义，而于坟、冢、邱、垄等字指为不祥之文，盖古字、古义之不讲久矣。

格·枝·柴·梗

《说文》：“格，木长貌。”国藩按：凡木之两枝相交而午错者谓之格。以其枝条交互，故格字有相交之义焉；以其两枝禁架，故格字有相拒之义焉；以其长条直畅，疏密成理，故格字又有规制整齐之义焉。是三者皆从本义引伸之者也。朋友曰交游，男女曰交媾，商贾相通曰交易，阴阳相合曰交孚。木之枝格两相交际，亦犹是也。《论话》“有耻且格”，谓民之心与上相交孚也。《大学》“致知在格物”，谓吾心之知，必与事物相丽、相交，不可离物以求知也。《书》曰“格于上下，格于皇天”，《诗》曰“神之格思”，皆训至也，皆交孚之义也。《书》曰“格汝舜，格汝众”，《诗》曰“神保是格”，皆训来也，皆引之来相交接也。舟与舟相触，则必忤；枝与枝相拒，则不入。《素问》“阴厥且格”。《注》“格，拒也”。《周书》“穷寇不格”。《注》“格，斗也”。《荀子·议兵篇》“格者，不舍”。《注》“格，谓相捍拒者”。《后汉书·刘盆子传注》“相拒而杀之，曰格”，《通鉴》“王贲攻齐，莫敢格者。驱群羊而攻猛虎，不格，明矣”，皆谓莫能拒御也。凡曰“扞格不胜”，曰“格格不入”，曰”废格不行”，曰“沮格不进”，皆相拒之义也。至于枝格相交，长短合度，疏密停匀，俨然若有规矩。木工为窗格，有曰“冰梅格”，有曰“字格”者，即取象于树条之格也。曰“体格”，曰“风格”，曰“格律”，曰“格式”，皆从此而引伸之也。《孟子》“惟大人为能格君心之非”。《注》“格，正也。”《家语》“口不吐训格之言”。《注》“格，法也”。《礼·缁衣》“言有物而行有格”。《注》“格，旧法也。”《后汉·傅燮传注》“格，犹标准也。”凡皆规格之义也。

《书·冏命》“格其非心”，是亦取格正为义。而孔《疏》曰“格谓检括”，斯则望文生训，有乖古意矣。《论语》“有耻且格”，当以交孚为确义。《集解》曰“正也。”亦不免望文生训之弊。至《大学》“格物”之说，聚讼千年，洎无定论。国藩以为人心当丽事物以求知，不可舍事物而言知。朱子曰“至也，，是也。其曰穷至事物之理，欲其极处无不到。则于格字求之太深，反多一障耳。

《说文》：“枝，木别生干也。”国藩按：干直而专，枝分而杂，有歧杂之义焉。凡木之枝，斜挺旁出，如相扶倚，有撑持之义焉。权丫森布，猝不可近，有拒御之义焉。周秦古书，凡用枝字，大抵不出此三义。《易》曰中心疑者，其辞枝”，《荀子·解蔽篇》曰“心枝，则无知”，此岐杂之义也。《汉书》叔孙通等传曰“廊庙之材，非一木之枝”，《庄子》“师旷之枝策也”，《灵光殿赋》“漂峣而枝拄”，此撑持之义也。《史记·项羽本纪》“诸将詟服，莫敢枝梧”，《鲁仲连传》“枝桓公之心于坛坫之上”，此拒御之义也。《汉书·地理志》“汉中淫泆枝柱，与巴蜀同俗”，《注》“言意相节却，不顺从也”，亦拒御之义也。岐杂者，枝字之本义。撑持与拒御者，枝字引伸之义。后人不知引伸之义，每疑枝当作支，盖古训文不明也。

《说文》“柴，小木，散材”，《楚辞注》“枯木为柴”。国藩按：小木，枯枝，杂缚一束，谓之柴，世俗之通称也。由柴字而引申之，有枯槁阻塞之义焉。《庄子》“柴立其中央”。柴立，犹枯坐也。所谓形如枯木也。《外物篇》“柴生乎守”。柴，谓梗塞也，言所以闭塞不通者，由于拘守太过也。《天地篇》“趣舍声色，以柴其内”，谓梗塞于胸中也。凡《庄子》篇中柴字，皆取枯槁阻塞之义。《通鉴·汉纪》：“收杨震太尉印绶，震于是柴门谢宾客”。胡身之注曰：“柴，塞其门也。”又《魏纪》：“朱桓言于吴王曰：‘曹休战必败，败必走，走必由夹石、挂车，此两道皆险阨，若以万兵柴路，则彼众可尽休，可生虏’”胡身之注曰：“柴路，谓以柴塞路也。”国藩按：柴，即塞也。以兵阻塞此路，非更以柴塞之也。胡氏于《汉纪》注近之，于《魏纪》注失之。

《方言》：“凡草木刺人，自关以东，或谓之梗。”国藩按：凡木之粗枝，无碎枝零叶者，世俗通谓之梗。在树而生者谓之枝，斫伐在地而枯者则谓之梗，谓之柴矣。梗字有粗直之义，又有阻塞之义。《尔雅·释诂》“梗，直也”，《方言》“梗，略也”，《吴都赋注》“梗概，粗言也”，《东京赋注》“梗概，不纤密也”。此粗直之义也。《周礼》：“女祝掌以时招梗，桧禳之事。”郑注“梗，御未至也。谓未至之凶灾，先梗而御之。”此阻塞之义也。《诗》曰：“谁生历阶？至今为梗！”此谓荡荡王道，而政化不能流行，忽至梗塞也。《毛传》：“梗，病也。，’此望文生训，非其义也。杜注《左传》曰“病也”，《广雅》亦曰“病也”。此承《毛传》而误者也。格、枝、柴、梗四字，在后世以为死字，在古人常引伸其义而活用之，苟明乎死字活用之法，而周秦古书故训，不可通者寡矣。

干·白·素·坐

《史记·张汤传》“始为小吏干没”，《晋书·潘岳传》“汝当知足，而干没不已乎”。服虔日：“干没，射成败也。”如淳日：“豫居物以待之，得利为干，失利为没。”国藩按：服如二说，皆望文生训，非本义也。没者，谓没入人之财物也。凡财物入官者，曰籍没入官；子女入官者，曰没入为奴、为婢，或日没入奚官。干没者，谓无故而没入人财物。《潘岳传》之干没，谓无故而取高爵厚禄，当知足止也。韩愈诗“干愁万斛漫自解”，谓无故而自愁也。“干死穷山竞何俟”，谓无故而枉死也。又有曰“白”者，与干字义略相等。《通鉴》：“晋刘毅上疏曰：徒结白论，而品状相妨。”胡氏注曰：“白，素也。白论，犹空言也。”又陈遗王导书曰：“先白望而后实事。”胡注；“白望，犹空名也。”国藩按：无故而获誉望也。又世俗谚曰“白说”，故谓无而空说。曰“白饶”，谓空饶。此一语也。又有曰“素”者，与“干”字、“白”字义略相等。《诗》“不素餐兮”。《注》：“素，空也。”谓无故而空餐也。《史记》“命曰素封”，《注》“素，空也”，谓无故而自得比于封爵也。又有曰“坐”者，与“乾”字、“白”字，“素”字义亦相等。《通鉴·后出师表》“使孙策坐大，遂并江东”，此谓无故而自致强大也。《芜城赋》“惊沙坐飞”，此谓无故而自飞也。此四字注家多失之。

又刘裕有“白直队”。杜佑曰：“白直，无月给之数。”又元魏尔朱荣乞追赠亡者，白民赠郡镇。胡注“身无官爵，谓之白民”，犹言白丁也。又唐元载取民间粟帛，什取八九，谓之白著。高云有《白著歌》曰：“上元官吏务剥削，江淮之人多白著。”

畴人·等人·内人·何人

古者随其所指，皆称日“人”。以职言，则如《周礼》之“牛人”、“犬人”、“鸡人”、“龟人”，“酒人”，“浆人”、“醢人”、“盐人”是已。以地言，则如《春秋》之“鲁人”，“齐人”、“晋人”、“楚人”、“卫人”、“宋人”、“王人”、“周人”，是已。名之美者，则日“圣人”、“神人”、“至人”、“天人”、“完人、“全人”见《庄子》、“美人”《诗·简兮》、“佳人”《通鉴》“曹子丹佳人”。名之恶者，则曰：“小人”、“匪人”、“谗人”、“佞人”、“人”、“奸人”，“敝人”、“乱人”见《庄子·徐无鬼》。又有随事而命名者，曰：“亡人”、曰“义人”、曰“叛人”、曰“降人”、曰“官人”韩愈《王适墓志》曰“军人”。又有承上文而称之者，《史记·历书》曰“畴人子弟”，此承上文言明于历算之人也。《通鉴·魏纪》曰：“典韦谓等人曰：‘虏来，十步乃白之’。等人曰：‘十步矣。’又曰。‘五步乃白’。等人惧。”此承上文言应募陷阵之人也。《汉书·隽不疑传》：“廷尉验治，何人竟得奸诈？”此承上文言诈称戾太子之人也。《通鉴·宋纪》曰：“内人皆化弘微之让，一无所争。弘微曰：‘内人尚能无言，岂可导之使争乎？此承上文以妻妹及伯母两姑为内人也。凡此皆临文立义，非有一定之主名也。今世俗以内人专指妻妾，盖失其义。又或以畴人专指明于历算者言之，亦为失考。阮芸台相国作《畴人传》，殆袭讹而承谬耳。

家人·白衣·齐民·平民

家人白衣，皆如称庶人也。《汉书·汲黯传》曰：“家人失火，屋比延烧。”师古曰：“家人，犹言庶人家也。”《冯唐传》：“夫士卒尽家人子，起田中从军。”师古曰：“家人子，谓庶人家之子也。”《高祖本纪》：“不事家人生产作业。”《光武纪》：“刘不事家人居业。”皆谓不学庶人家之操作也。《外戚传》：“一旦人主意有所移，虽欲为家人，亦不可得。”师古曰：“家人，言凡庶匹夫。”《游侠传》：“子独不见家人寡妇邪？”亦谓庶人家之寡妇也。《通鉴》刘向曰：“家人尚不欲绝种祠。”《注》：“家人，谓庶人之家也。”《汉书》：“董贤欲求萧咸女为妇，咸曰：‘此岂家人子所能堪邪？”’师古曰：“家人，犹言庶人也。”《通鉴》；“吴人多言祥瑞。”韦昭曰：“此家人筐箧中物耳。”谓寻常人家皆有言祥瑞之书也。《通鉴》魏文帝：“祀太祖于洛阳，建始殿如家人礼。”亦谓以庶人之礼祭之也。柳宗元文；“且家人父子尚不能以此自克，况号为君臣者邪？”国藩按：此亦谓凡民父子，犹贾谊之言布衣昆弟也。《书·康诰》曰：“亦惟君惟长，不能厥家人。”窃谓亦当指庶人百姓言之。各传注皆训不能齐家，失其义矣。

白衣，犹言布衣，即齐民也。《风俗通》：“舜禹本以白衣砥行显名，升为天子。”《史记》：公孙弘“以春秋白衣为天子三公”。皆谓以齐民而为天子之三公也。《后汉书·崔驷传》：“宪谏以为不宜与白衣会。”《孔融传》：“与白衣祢衡跌荡放言。”

《晋书·阎缵传》：“荐白衣南安朱冲，可为师傅。”皆谓布衣无职者也。《晋书·胡奋传》：“宣帝伐辽东，以白衣侍从左右。”《通鉴》：“薛讷以滦河之役免官，以白衣为防御使，破吐蕃。‘刘仁轨以征辽免官，以白衣从军，平百济。”“五代南唐宋齐邱归第，白衣待罪”，皆谓落职之后，与庶人无异也。《汉书》两龚传：“闻之白衣。”师古曰：“白衣给官府趋走贱人，若今亭长、掌固之属。”此亦望文生训，非通义也。《三国志·吕蒙传》：“白衣摇橹，作商贾人服。”此亦谓齐民不着兵卒衣也。《通鉴》：“山阳曹伟，白衣，与吴王交书求赂，帝闻而诛之。”《续晋阳秋》：“陶潜九月九日，望见白衣人送酒。”皆谓平民也。欧阳公《送田昼序》曰：“反衣白衣。”顾甯人《日知录》引李泌“衣白”，及《赵世家》“愿得黑衣之缺”，若别有所谓白色之衣者，皆非确义。

文

文字者，以代语言，记事物名数而已。其流别大率十有一类。著作敷陈，发明吾心之所欲言者，其为类有二：无韵者曰著作，辩论之类；有韵者曰词赋，敷陈之类。人有所著，吾以意从而阐明之者，其为类一，曰叙述注释之类。以言告于人者，其为类有三：自上告下，曰诏诰檄令之类；自下告上，曰奏议献策之类；友朋相告，曰书问笺牍之类。以言告于鬼神者，其为类一，曰祝祭哀吊之类。记载事实以传示子后世者，其为类有四：记名人，曰纪传碑表之类；记事迹，曰叙述书事之类；记大纲，曰大政典礼之类；记小物，曰小事杂记之类。凡此十一类，古今文字之用，尽于此矣。其九类者，占毕小儒，夫人而能为之。至词赋敷陈之类，大政典礼之类，非博学通识殆庶之才，乌足以涉其藩篱哉？

造句约有二端：一曰雄奇，一曰惬适。雄奇者，瑰玮俊迈，以扬马为最；诙诡恣肆，以庄生为最；兼擅瑰玮诙诡之胜者，则莫盛于韩子。惬适者，汉之匡、刘，宋之欧、曾，均能细意熨贴，朴属微至。雄奇者，得之天事，非人力所可强企。惬适者，诗书酝酿，岁月磨练，皆可日起而有功。惬适未必能兼雄奇之长；雄奇则未有不惬适者。学者之识，当仰窥于瑰玮俊迈，诙诡恣肆之域，以期日进于高明。若施手之处，则端从平实惬适始。

友人钱塘戴醇士熙，尝为余言：“李伯时画七十二贤像，其妙全在鼻端一笔，面目精神，四肢百体，衣褶靴纹，皆与其鼻端相准相肖。或端拱而凝思，或欹斜以取势，或若列仙古佛之殊形，或若鳞身蛇躯之诡趣，皆自其鼻端一笔以生变化，而卒不离其宗。”国藩以谓斯言也，可通于古文之道。夫古文亦自有气焉，有体焉。今使有人于此，足反居上，首顾居下。一胫之大几如要。一指之大几如股，则见者谓之不成人。又或颐隐于齐，肩高于顶，五管在上，两髀为胁，则见者亦必反而却走。为文者，或无所专注，无所归宿，漫衍而不知所裁，气不能举其体，则谓之不成文。故虽长篇巨制，其精神意趣之所在，必有所谓鼻端之一笔者。譬若水之有干流，山之有主峰，画龙者之有睛。物不能两大，人不能两首，文之主意亦不能两重，专重一处而四体停匀，乃始成章矣。

知道者，时时有忧危之意，其临文也亦然。仲尼称：“《易》之兴也，其于中古乎？作《易》者其有忧患乎？”又曰：“於稽其类，其衰世之意邪？”盖深有见于前圣之危心远虑，而揭其不得已而有言之故，即夫子之释《咸》四、《困》三、《解》上等十一卦之爻辞，抑何其惕历而深至也！盖饱经乎世变之多端，则常有跋前疐后之惧；博识乎义理之无尽，则不敢为臆断专决之辞。自孟子好为直截俊拔之语，已不能如仲尼之谦谨，而况其下焉者乎？后世如诸葛武侯之书牍，纡余简远，差明此义；而曾子固亦有宛转思深之处，外此则辞与意俱尽，尚何谦谨之有？或辞之所至，而此心初未尝置虑于其间，又乌知所谓忧危者哉？

敛·侈·伸·缩

凡为文，用意宜敛多而侈少；行气宜缩多而伸少。推之孟子不如孔子处，亦不过辞昌语快，用意稍侈耳。后人为文，但求其气之伸。古人为文，但求其气之缩。气恒缩，则词句多涩，然深于文者，固当从这里过。

古文辞类纂正误

桐城姚姬传郎中鼐所选《古文辞类纂》，嘉道以来，知言君子群相推服，谓学古文者求诸是而足矣。国藩服膺有年，窃见其中亦小有谬误，兹摘举如左：

司马迁《自序》中述其父太史公谈《论六家要指》，诸家互有得失，而终以道家为本。此自司马氏父子学术相传如是。其指要则谈启之，其文辞则迁之为之也。在《自序》篇中，仅文中之一段，故无首尾裁成之迹。今姚氏割此为一篇，而标其目日太史公谈《论六家要指》，失其义矣。迁作《五帝本纪》、《夏本纪》所引《尧典》《禹贡》等书，尚多改经文之旧，此述其父之语，岂独无所删改？且如《管晏列传》中，管仲自述感鲍叔之言，岂得遂录以为管仲之文？《淮阴侯传》中，韩信说高祖定三秦一节，岂得遂录以为韩信之文邪？

《汉书·匡衡传》“成帝即位，衡上疏，戒妃匹、劝经学、威仪之则日”云云。国藩按：此疏凡三条，妃匹一也，经学二也，威仪三也。自“妃匹之际”至“远技能止”，第一节，言妃匹也；自“窃见圣德纯茂”至“宜究其意止”，第二节，言经学也；自“臣又闻圣主之自为动静周旋”至末，第三节，言威仪也。今姚氏录此文，标其目日：《戒妃匹劝经学疏》，是于三条独遗其一，而于班书所叙，若未之深究者，亦一失也。

甲·乙

甲乙丙丁，古来皆以记事物之次第。有以为宫馆之次第者，如曰甲馆《汉书·外戚传》，曰甲第《汉书·张放传》，甲观庾信《哀江南赋》，曰丙殿《汉书·元后传》，曰丙舍王羲之有丙舍墓田，是也。有以为帷帐之次第者，如曰甲乙之帐《汉书·东方朔传》是也。有以为科目之次第者，如唐明经本有甲乙丙丁四科，而其实唯有丙丁。第进士本有甲乙二科，而实唯乙科。明法以全通为甲，通八以上为乙是也。有以为藏书之次第者，如唐四库书以经、史、子、集分甲、乙、丙、丁四部，隋于东都观文殿，构屋贮书，东屋藏甲乙，西屋藏丙丁是也。有以为卷帙之次第者，如李善注《文选》，分赋甲、赋乙以至赋癸；诗甲、诗乙、以至诗庚。司马温公《通鉴》分汉献帝为十卷，甲乙至癸。晋安帝亦十卷、甲乙至癸是也。有以为律令之次第者，如曰令甲、令乙、令丙《后汉书·章帝纪》是也。有以为算法者，如勾为甲，股为乙，弦为丙，高为甲，高对冲为乙，地平为丙，北极出地为丁，南极出地为戊是也。有以为官名者，如汉之戊校尉，己校尉；明之甲字库大使，及乙字、丙字、戊字库大使是也。有以为姓氏次第者，如南朝王、谢，北朝崔、卢，皆称甲乙巨族是也。有以为假名者，如《史记·万石君传》长子建，次子甲，次子乙，次子庆，及狱吏田甲《史记·韩安国传》，齐宦者徐甲《汉书·高五王传》，罪生甲，福生乙《韩非子》，张甲、王乙，李丙、赵丁粱范缜《神灭论》等是也。有以记夜时之早晚者，如本始元年四月壬戌甲夜，地节元年正月戊午乙夜《汉书·天文志》，自甲夜至五鼓《三国志·

曹爽传》四月三日丙夜一筹《晋书·赵王伦传》是也。推之凡物有高下品第者，皆可以甲乙区之。凡人等子虚乌有者，皆可以甲乙称之。温庭筠诗“往日楼台非甲

帐，去时冠剑是丁年”，则失其义矣。

成败无定

汉晁错建议削藩，厥后吴楚七国反，景帝诛错而事以成。明齐泰、黄子澄建议削藩，厥后燕王南犯，建文诛齐黄而事以败。我朝米思翰等建议削藩，厥后吴、耿三叛并起，圣祖不诛米思翰而事以成。此三案者最相类，或诛或宥，或成或败，参差不一，士大夫处大事，决大疑，但当熟思是非，不必泥于往事之成败，以迁就一时之利害也。

唐昭宗以王室日卑，发愤欲讨李茂贞，责宰相杜让能专主兵事。杜让能再三辞谢，言：“他日臣徒受晁错之诛，不能弭七国之祸”。厥后李茂贞进逼兴平，禁军败溃，京城大震。茂贞表请诛让能，让能曰：“臣固先言之矣！”上涕下不能禁，曰：“与卿诀矣！”是日贬让能梧州刺史，寻赐自尽，斯则无故受诛，其冤有甚于晁错、齐泰、黄子澄。昭宗既强之于前，复诛之于后。此其所以为亡国之君也。国藩在军时，有一对与人定议，厥后败挫，或少归咎于人，不能无稍露于辞色者，亦以见理未明故耳。

后唐潞王虑石敬塘之将反，李崧、吕琦劝帝与契丹和亲，薛文遇沮之：帝欲移石敬塘镇郓州，文遇力赞成之。厥后敬塘果反，引契丹大破唐兵。唐王贝薛文遇曰；“我见此物肉颤！”几欲抽佩刀刺之。大抵事败而归咎于谋主者，庸人之恒情也。

勉强

孟子曰：“口之于味也，目之于色也，耳之于声也，鼻之于臭也，四肢之于安佚也，性也，有命焉，君子不谓性也。”人性本善，自为气禀所拘，物欲所蔽，则本性日失，故须学焉而后复之，失又甚者，须勉强而后复之。

丧之哀也，不可以伪为者也。然衰麻苫块，睹物而痛创自至；躃踊号呼，变节而涕洟随之。是亦可勉强而致哀也。祭之敬也，不可以伪为者也。然自盥至荐，将之以盛心；自朝至昃，胜之以强力。是亦可以勉强而致敬也。与人之和也，不可以伪为者也。然揖让拜跪，人不答而己则下之；筐篚豆笾，意不足而文则先之。是亦可以勉强而致和也。凡有血气，必有争心。人之好胜，谁不如我，施诸己而不愿，亦勿施于人。此强恕之事也。一日强恕，日日强恕，一事强恕，事事强恕，久之则渐近自然。以之修身则顺而安，以之涉世则谐而祥。孔子之告子贡、仲弓，孟子之言求仁，皆无先于此者，若不能勉强而听其自至，以顽钝之质，而希生安之效，见人之气类与己不合，则隔膜弃置，甚或加之以不能堪，不复能勉强自抑，舍己从人。傲惰彰于身，乖戾著于外，鲜不及矣。庄子有言：“刻核太甚，则人将以不肖之心应之。”董生有言：‘‘强勉学问，则闻见博而知益明；强勉行道，则德日进而大有功。”至哉言乎！故勉强之为道甚博，而端自强恕始。

功效

天下之事，有其功必有其效；功未至而求效之遽臻则妄矣。未施敬于民，而欲民之敬我；未施信于民，而欲民之信我。卤莽而耕，灭裂而耘，而欲收丰穰十倍之利，此必不得之数也。在《易·恒》之初六日：“浚恒贞凶，无攸利。”胡瑗释之曰；“天下之事，必皆有渐，在乎积日累久，而后能成其功。”是故为学既久，则道业可成，圣贤可到；为治既久，则教化可行，尧舜可至。若是之类，莫不由积日累久而后至，固非骤而及也。初六居下卦之初，为事之始，责其长久之道，永远之效，是犹为学之始，欲亟至于周孔；为治之始，欲化及于尧舜。不能积久其事，而求常道之深，故于贞正之道，见其凶也。无攸利者，以此而往，必无所利。孔子日：“欲速则不达”也。是故君子之用功也，如鸡伏卵不舍，而生气渐充；如燕营巢不息，而结构渐牢；如滋培之木，不见其长，有时而大；如有本之泉，不舍昼夜，盈科而后进。放乎四海，但知所谓功，不知所谓效；而效亦徐徐以至也。

嵇康日：“夫为稼于汤之世，偏有一溉之功者，虽终归于焦烂，必一溉者后枯，然则一溉之益，固不可诬也。”此言有一分之功，必有一分之效也。程子日：“修养之所以引年，国祚之所以祈天永命，常人之至于圣贤，皆工夫到这里，则自有此应。”此言有真积力久之功，而后有高厚悠远之效也。孟子日：“宋人有闵其苗之不长而揠之者，谓其人日‘予助苗长矣！’其子趋而往视之，苗则稿矣。”此言不俟功候之至，而遽期速效，反以害之也。苏轼日：“南方多没人，日与水居也。七岁而能涉，十岁而能浮，十五而能没矣。北方之勇者生不识水，问于没人而求所以没，以其言试之河，未有不溺者也。”此言不知致功之方，而但求速效，亦反以害之也。

君子·小人

陈容有言日：“仁义岂有常？蹈之则为君子，违之则为小人。”大哉言乎！仁者物我无间之谓也。一有自私之心，则小人矣。义者无所为而为之谓也。一有自利之心，则小人矣。同一日也，朝而公正，则为君子；夕而私利，则为小人。同一事也，初念公正，则为君子；转念私利，则为小人。惟圣罔念作狂，惟狂克念作圣，所争只在几微。君子无终食之间违仁，造次必如是，颠沛必如是，一不如是，则流入小人而不自觉矣。所谓小人者，识见小耳，度量小耳。井底之蛙，所窥几何，而自以为绝伦之学；辽东之豕，所异几何，而自以为盖世之勋。推之以孑孑为义，以硁径为信，以龊龊为廉，此皆识浅而易以自足者也。君臣之知，须积诚以相感，而动疑主恩之过薄；朋友之交，贵积渐以相孚，而动怨知己之罕觏，其或兄弟不相容，夫妇不相信，父子不相亮，此皆量褊而易以滋疑者也。君子则不然，广其识，则天下之大，弃若敞屣；尧舜之业，视若浮云。宏其度，则行有不得，反求诸己。己所不欲，勿施于人。乌有所谓自私自利者哉？不此之求，而诩诩然号于众日：“吾君子也！”当其自诩君子深信不疑之时，识者已嗤其为小人矣。

越寨攻敌

行军之道，有依次而进者；有越敌人所守之寨，而先攻他处者。姑以《通鉴》所纪兵事言之：

宋明帝泰始二年，晋安王子勋之乱，诸军与子勋将袁相拒于浓湖，久未决。龙骧将军张兴世建议日：“贼据上流，兵强地胜，我虽持之有余，而制之不足。若以奇兵数千，潜出其上，因险而壁，见利而动，使其首尾周遑，进退疑阻，中流既梗，粮运自艰。此制贼之奇也。钱溪江岸最狭，去大军不远，下临洄袱，船下必来泊岸，又有横浦可以藏船。千人守险，万夫不能过。冲要之地，莫出于此。”沈攸之、吴喜并赞其策。乃选战士七千、轻舸二百配兴世。

兴世率其众溯流稍上，寻复退归。如是者累日。贼将刘胡闻之，笑曰：“我尚不敢越彼下取扬州，张兴世何人，欲轻据我上。”不为之备。一夕四更，值便风，兴世举帆直前，渡湖白过鹊尾。胡既觉，乃遣其将胡灵秀将兵于东岸，翼之而进。戊戌夕，兴世宿景洪浦，灵秀亦留，兴世潜遣其将黄道标帅七十舸径趋钱溪，立营寨。己亥，兴世引兵进据之，灵秀不能禁。庚子，刘胡自将水步二十六军来攻钱溪，将士欲迎击之，兴世禁之日：“贼来尚远，气盛而矢骤。骤既易尽，盛亦易衰，不如待之。”令将士治城如故，俄而胡采转近，船人洄洑。兴世命寿寂之任农夫帅壮士数百击之，众军相继并进。胡收兵而下。兴世遂于钱溪立城。

国藩按：是时官军在下游赭圻，贼军袁觊等在上游之浓湖，刘胡等又在上游之鹊尾，更上乃为钱溪。越浓湖、鹊尾两寨而上，立城于钱溪，此险途也。厥后贼屡攻钱溪不胜，粮运中梗，而鹊尾、浓湖并以溃降。此越寨进攻而得胜者也。

泰始三年，魏尉元上表言；“贼向彭城，必由清泗过宿豫，历下邳；趋青州，亦由下邳、沂水经东安。此数者，皆为贼用师之要。今若先定下邳，平宿豫，镇淮阳，戌东安，则青，冀诸镇可不攻而克。若四城不服，青冀虽拔，百姓狼顾，犹怀侥幸之心。臣愚以为宜释青、冀之师，先定东南之地，断刘彧北顾之意，绝愚民南望之心，如此则淮北自举，暂劳永逸。”

国藩按：宋与魏历世兵争，宋有青州、历城、徐州诸镇，远在海岱，与魏接畛，而下邳、宿豫、沂水、东安四城，乃在淮南，去魏尚远。魏越青州诸镇而进攻四城，此险途也。厥后四城破，而青州、历城、徐州诸镇相继没于魏。此越镇进攻而胜者也。

梁简文帝二年，侯景之变，郢州刺史萧方诸以徐文盛军在西阳，不设备西阳即今黄州，侯景以江夏空虚，使宋子仙、任约帅精骑四百，由淮内袭郢州。丙午大风疾雨，天色晦冥，子仙等入城，方诸迎拜，遂擒鲍泉、虞豫，送于景所。景因便风，中江举帆，遂越徐文盛等军，直上入江夏。文盛众惧而溃。

国藩按：侯景与徐文盛皆在黄州，夹江筑垒，乃越徐军而上入江夏，此险途也，而江夏以无备而破，徐军以失势而溃。此越寨进攻而胜者也。

陈文帝天嘉元年，王琳屯西岸之栅口，侯填屯东岸之芜湖，相持百余日旋均出江外，隔洲而泊。二月丙申，西南风急，琳引兵直趋建康，填等徐出芜湖，蹑其后，西南风翻为瑱用。琳掷火炬以烧陈船，皆反烧其船，填发拍以击琳槛，又以蒙冲小船击其槛，琳军大败，军士溺死什二三，余皆弃舟登岸。

国藩按：王琳与侯填同屯芜湖之上，琳乃越填军而直下金陵，此险途也，而瑱军自后蹑之，反为所破。此越寨进攻而败者也。

唐贞观十九年，太宗亲征高丽，既拔辽东、盖牟诸城，至安市，将决战。局丽、靺鞨合兵为陈，长四十里。江夏王道宗日：“高丽倾国以拒王师，平壤之守必弱，愿假臣精兵五千，覆其本根，则数十万之众，可不战而降。”上不应，后攻安市，竟不能拔。降将请先攻乌骨城，众议不从，遂自安市班师。

国藩按：道宗请越安市而进攻平壤，此虽险途，而实制胜之奇兵也。太宗不从，无功而返。此不能越攻而失者也。

安史之乱，李泌请命建甯王倓为范阳节度大使，并塞北出，与李光弼南北犄角，以取范阳胡三省注曰：泌欲使建宁自灵夏并丰胜，云朔之塞，直捣妫檀，攻范阳之北；光弼自太原取恒定，以攻范阳之南。覆其巢穴，贼退则无所归，留则不获安，然后大军四合而攻之，必成擒矣。上悦，已而不果行。

国藩按：是时大军在扶风，郭子仪在冯翊，李光弼在太原，势宜先取两京。李泌欲先捣范阳贼巢，此亦制胜之奇兵也，事不果行，致史思明再为关洛之患。此亦不能越攻而失者也。

元和十二年淮蔡之役，李祐言于李愬曰：“蔡之精兵皆在洄曲，及四境拒守。守州城者，皆赢老之卒，可以乘虚直抵其城，比贼将闻之，元济已成擒矣。”愬然之。十月辛未，李愬、李祐、李忠义、李进诚军出，东行六十里，夜至张柴村，尽杀其戍卒及烽子，据其栅，命士少休，食干粮、整羁靮，留义成军五百人镇之，以断洄曲及诸道桥梁。复夜引兵出门，时大风雪，旌旗裂。夜半，雪愈甚。行七十里，四鼓，愬至蔡州城下，无一人知者。李祐、李忠义其城为坎以先登。愬入，居元济外宅，以槛车送元济诣京师。

国藩按：蔡之精兵尽在洄曲董重质麾下，李愬越之而直人蔡州。此越寨进攻而胜者也。

朱梁均王四年，楚岳州刺史许德勋将水军巡边。夜分，南风暴起，都指挥使王环乘风趋黄州，以绳梯登城，径趣州署，执吴刺史马邺，大掠而还。德勋曰：“鄂州将邀我，宜备之。”环曰：“我军入黄州，鄂人不知。奄过其城，彼自救不暇，安敢邀我！”乃展旗鸣鼓而行，鄂人不敢逼。

国藩按：楚之岳州，东北与吴为邻，嘉鱼、陆口等处，吴必立寨设备，乃王环越之而直趋黄州。此越寨进攻而胜者也。

唐同光元年，后唐与朱梁相拒于杨刘、德胜之间，时梁将段凝军临河之南即澶渊，今开州，王彦章进逼郓州今东平府，唐臣李绍宏等请弃郓州，与梁约和。帝独召郭崇韬问之，对日：“降者皆言大梁无兵，陛下若留兵守魏，固保杨刘，自以精兵长驱入汴，彼城中既空虚，必望风自溃，苟伪主授首，则诸将自降矣。”帝曰：“此正合朕志。”冬十月壬申，帝以大军自杨刘济河，癸酉至郓州，甲戌围中都城，破之，擒王彦章。帝召诸将问进退之计，诸将请先下东方诸镇城，然后观衅而动。康延孝、李嗣源请亟取大梁’从之。乙亥，帝发郓州中都，丁丑至曹州，已卯至大梁，灭梁。壬午，段凝将其众五万，自滑州济河入援，解甲请降。

国藩按：郭崇韬之初议直取大梁也，时梁将王彦章军在郓州，段凝军在河上，越两寨而进攻，此险途也。厥后破中都，擒王彦章而段凝犹在河北，越一寨而进攻，亦险机也。然段凝隔于河北，若自白马南济，则阻于大河，若自下流直济，则一阻于大河，再阻于新决之护驾水，势难入援，遂得直取汴梁，以成大功。此越寨进攻而胜者也。

以上九事，张兴世之据钱溪，宋子仙之取郢州，许德勋之下黄州，皆水路越攻而胜。王琳之下金陵，以水路越攻而败，尉元之取下邳四城，李愬之入蔡州，郭崇韬之策汴梁，以陆路越攻而得之。李道宗之策平壤，李泌之策范阳，以陆路不越攻而失之。成败得失，固无一定之轨辙也。咸丰四年十月十一日，贼目陈玉成据蕲州，秦日纲据田家镇，我舟师越蕲州而直下，十三日攻破田家镇，十四日蕲州之贼亦溃。此越寨进攻而胜者也。十一月十五日，水陆各军会于九江。时贼目林启荣据九江，黄文金据湖口，石达开、罗大纲等同在湖口，我舟师彭玉麟等十六日越九江而下，攻湖口，陆军罗泽南等十二月初五日下攻湖口，十二日水师败挫，廿四日陆军亦无利而归。此越寨进攻而败者也。咸丰六年五月初二日，武汉、黄州未破，杨载福以舟师驶下，直至九江。七年九月二十八日，九江、安庆未破，杨载福以舟师驶下，直至旧县，往来如飞。此越寨进攻而胜者也。故知胜败无常，视将才为转移耳。当时越九江而下攻湖口之策，发于国藩，定于罗君罗山、刘君孟容二人，事败之后或深咎此策之失，且专归罪于刘君者，非事实也。

兵

凡用兵，主客奇正，夫人而能言之，未必果能知之也。守城者为主，攻者为客；守营垒者为主，攻者为客；中途相遇，先至战地者为主，后至者为客；两军相持，先呐喊放枪者为客，后呐喊放枪者为主；两人持矛相格斗，先动手戳第一下者为客，后动手即格开而即戳者为主。中间排队迎敌为正兵，左右两旁抄出为奇兵；屯宿重兵坚扎老营与贼相持者为正兵，分出游兵飘忽无常伺隙狙击者为奇兵；意有专向吾所恃以御寇者为正兵，多张疑阵示人以不可测者为奇兵；旌旗鲜明使敌不敢犯者为正兵，赢马疲卒偃旗息鼓本强而故示以弱者为奇兵；建旗鸣鼓屹然不轻动者为正兵，佯败佯退设伏而诱敌者为奇兵。忽主忽客，忽正忽奇，变动无定时，转移无定势，能一一区而别之，则于用兵之道思过半矣。

兵者，阴事也。哀戚之意如临亲丧，肃敬之心如承大祭，庶为近之。今以牛羊犬豕而就屠烹，见其悲啼于割剥之顷，宛转于刀俎之间，仁者将有所不忍，况以人命为浪博轻掷之物，无论其败丧也，即使幸胜，而死伤相望，断头洞胸，折臂失足，血肉狼藉，日陈吾前，哀矜之不遑，喜于何有？故军中不宜有欢欣之象。有欢欣之象者，无论或为和悦，或为骄盈，终归于败而已矣。田单之在即墨，将军有死之心，士卒无生之气，此所以破燕也。及其攻狄也，黄金横带而骋乎淄渑之间，有生之乐，无死之心，鲁仲连策其必不胜。兵事之宜惨戚，不宜欢欣，亦明矣。嘉庆季年，名将杨遇春屡立战功，尝语人日：“吾每临阵，行间觉有热风吹拂面上者，是日必败；行间若有冷风，身体似不禁寒者，是日必胜。”斯亦肃杀之义也。

克勤小物

古之成大业者，多自克勤小物而来。百尺之楼，基于平地；千丈之帛，一尺一寸之所积也；万石之钟，一铢一两之所累也。文王之圣，而自朝至于日中昃，不遑暇食。周公仰而思之，夜以继日，幸而得之，坐以待旦。仲山甫夙夜匪懈，其勤若此，则无小无大，何事之敢慢哉？诸葛忠武为相，自杖罪以上，皆亲自临决。杜慧度为政，纤密一如治家。陶侃综理密微，虽竹头木屑皆储为有用之物。朱子谓为学须铢积寸累，为政者亦未有不由铢积寸累而克底于成者也。

秦始皇衡石量书，魏明帝自案行尚书事，隋文帝卫士传餐，皆为后世所讥，以为天子不当亲理细事。余谓天子或可不亲细事，若为大臣者，则断不可不亲。陈平之问钱谷不知，问刑狱不知，未可以为人臣之法也。凡程功立事，必以目所共见者为效。苟有车必见其轼，苟有衣必见其敝。苟为博物君子，必见其著述满家，抄撮累箧。苟为躬行君子，必见其容色之啐盎，徒党之感慕。苟善治民，必见其所居民悦，所去见思。苟善治军，必见其有战则胜，有攻则取。若不以目所共见者为效，而但凭心所悬揣者为高，则将以虚薄为辩而贱名检，以望空为贤而笑勤恪。何晏、邓飏之徒，流风相扇，高心而空腹，尊己而傲物，大事细事皆堕坏于冥昧之中，亲者贤者皆见拒于千里之外，以此而冀大业之成，不亦悖哉？孔子许仲弓南面之才，而雍以居敬为行简之本，盖必能敬乃无废事也。

我宣宗成皇帝临御三十年，勤政法祖，每日寅正而兴，省览章奏，卯正而毕，事无留滞。道光二十九年，圣躬不豫，自夏徂冬，犹力疾治事，不趋简便。三十年正月十四日，始命皇四子代阅章奏，召见大臣，即今上皇帝也。对事甫毕而宣宗龙驭上宾，盖以七十天子笃病半载，其不躬亲庶政者仅弥留之顷耳，为人臣者其敢自暇自逸，以不亲细事自诿乎？

干盾·挡牌

《周礼·夏官》：“司兵掌五盾”《注》：“于橹之属，其名未尽闻也”。“司戈盾及舍设藩盾，行则敛之。”《注》：“藩盾，盾可以藩卫者，如今之扶苏与？”《说文》“盾，瞂也，所以扞身蔽目。”扬子《方言》：“盾自关而东，或谓之瞂，或谓之干，关西谓之盾。”《说文》：“橹，大盾也。”《玉篇》：“橹，城上守御望楼。”《韵会》：“战阵高，巢车亦为橹。”太公《六韬篇》：“陷坚阵，败强敌，武翼大橹，提翼小橹。”

国藩按：干也，盾也，橹也，其制不可得而尽见，然大抵干、盾形制较小，一手执之可以卫身蔽目，藩盾则形制自大，或二三人执之不等。城上望楼之橹，则一方倚城，三方必有遮蔽。战阵巢车之橹，则一方出入，三方必有遮蔽，与盾之仅蔽一面者异矣。至《六韬》之大橹，小橹，则亦仅蔽一面，差同干盾也。

《通鉴》：“晋义熙八年，刘裕至荆州伐刘毅，军人担彭排战具。”《注》：彭排，即今之旁排，所以扞锋矢。孙愐曰：“樐彭排。”《释名》曰：“彭，旁也，在旁排敌御攻也。”“梁普通五年，北魏将崔延伯等既折天生，进击万俟丑奴于安定，别造大盾，内为锁柱，使壮士负以趋，谓之排城。置辎重于中，战士在外。”“唐代宗初立，仆固怀恩等破史朝义于洛阳，马磷单骑奋击，夺贼两牌，突入万众中，贼左右披靡。”《注》：“牌，古谓之楯。晋宋之间，谓之彭排，南方以皮编竹为之。以捍敌；北人以木为之。”《左传》：“乐祁以杨楯贾祸。”盖北方之用木也久矣。

国藩按：刘毅之彭排，马磷之牌，即古之盾也。崔延伯之排城，则较大矣，殆与《周礼》之藩盾，《六韬》之大橹相类。

明戚继光《纪效新书》中有立牌，即古之盾也，有圆牌，即今之藤牌也，统谓之日挡牌。又有所谓刚柔牌者，其法以生漆、牛皮蒙于外，而以湖绵搓成小团，及头发装于内。盖戚氏自以巧思制造，非有所师于古也。古之干盾所以捍御矢石，今之挡牌所以捍御炮子，炮子所当无坚不破，岂矢石所可同年而语哉！国藩初办水师时，尝博求御炮子之法，以鱼网数层，悬空张挂，炮子一过即穿，不能御也，以絮被渍湿张挂，炮子一过即穿，不能御也；以生牛皮悬于船旁，以藤牌陈于船梢，不能御也。又作数层厚牌，以竹鳞排于外为一层，牛皮为一层，水絮为一层，头发为一层，合而成牌，亦不能御也。以此而推，戚氏之刚柔牌，不足以御炮子明矣。

鸟枪子如梧子，大者或有法以御之。抬枪子、劈山炮子，凡如大黄豆以上者，竟无拒御之法。近时杨军门载福等深知炮子之无可避，遂屏弃鱼网、水絮、牛皮等物，一切不用，直以血肉之躯，植立船头，可避者避之，不可避者听之。而其麾下水师弁兵，亦相率而植立直前，无所回避。明于此义，而古来干盾橹排诸器皆可废矣。

友人刘腾鸿峙衡治军，刁斗森严，凛不可犯，临阵则埋根行首，坚立如山，有名将之风，惟过于自熹。在武昌时尝独立城下，呼贼以炮击之，贼发十余炮不能中，坚坐良久乃还。在瑞州时亦如是，卒以殉难。殒我壮士，人百莫赎。此则刚毅太过，于好谋而成之道少有违尔。

余初不解造群子之法，以生铁令铸工铸之，渣滓未融，经药辄散，且多蜂眼，鸣而不能及远。乃与吴坤修竹庄商用熟铁打造。其法以铁先炼成直条，每条烧红，其端截出半寸，打成圆颗；又烧其端，又打成颗，每颗如葡萄大。后至江西，商之姚镶，亦以此法打造。姚君又作为铁模半涡，截铁条之端置模中，宛转锤炼，圆滑可爱，于是能及远，较多一里有奇也。今湖南、湖北、江西三省打造群子，均用此法，每炮用百余颗，多者或三四百颗。喷薄而出，如珠如雨，殆无隙地，当之辄碎。不仁之器，盖莫甚于此矣，然海疆尚未静谧，此其亟宜讲求者也。

营制

一营之制

营官亲兵六十名，亲兵什长六名，分立前后左右四哨。哨官四员，哨长四名，护勇二十名。什长三十二名，正勇三百三十六名，伙勇四十二名，一营共五百人。营官一员。哨官四员在外。

营官亲兵之制

亲兵六队：一队劈山炮，二队刀矛，三队劈山炮，四队刀矛，五队小枪，六队刀矛。每队什长一名，亲兵十名，伙勇一名，计六队共七十二名。

一哨之制

前后左右四哨，每哨哨官一员，哨长一名，共护勇五名，伙勇一名。每哨八队：一队抬枪，二队刀矛，三队小枪，四队刀矛，五队抬枪，六队刀矛，七队小枪，八队刀矛。每队什长一名，伙勇一名。其抬枪队，正勇十二名，合什长、伙勇为十四名。其刀矛、小枪队，正勇十名，合什长、伙勇为十二名。每哨一百零八人，计四哨，兵四百三十二人。

长夫之制

营官及帮办人等，共用长夫四十八名。搬运子药、火绳及一切军装等项，共用长夫三十名。

亲兵，每劈山炮队用长夫三名，每刀矛、小枪队用长夫二名。计六队共长夫十四名。如拔营远行，营官另拨公夫，帮抬劈山炮。哨官、哨长及护勇五人，共夫四名，四哨共夫十六名。每抬枪队用长夫三名，每刀矛、小枪队用长夫二名。计四哨抬枪八队，共长夫二十四名；刀矛、小枪二十四队，共长夫四十八名。

以上各项，共长夫一百八十名。五百人一营，计每百人用夫三十六名。只许减少，不许增多。

营规

招募之规二条

招募兵勇，须取具保结，造具府县、里居、父母、兄弟、妻子名姓、箕斗清册。各结附册，以便清查。

募格，须择技艺娴熟、年轻力壮、朴实而有农夫土气者为上。其油头滑面，有市井气者，有衙门气者，概不收用。

日夜常课之规七条

五更三点皆起，派三成队站墙子一次。放醒炮，闻锣声则散。

黎明演早操一次。营官看亲兵之操，或帮办代看。哨官看本哨之操。

午刻点名一次。亲兵由营官点，或帮办代点；各哨由哨长点。

日斜时演晚操一次，与黎明早操同。

灯时派三成队站墙子一次。放定更炮，闻锣声则散。

二更前点名一次，与午刻点名同。计每日夜共站墙子二次，点名二次，看操二次。此外，营官点全营之名，看全营之操无定期，约每月四五次。

每夜派一成队站墙、唱更。每更一人，轮流替换。如离贼甚近，则派二成队。每更二人，轮流替换。若但传令箭而不唱者，谓之暗令。仍派哨长、亲兵等常常稽查。

扎营之规八条

扎营之地，忌低洼潮湿，水难泄出；忌坦地平洋，四面受敌；忌坐山太低，客山反高；忌斜坡半面，炮子易入。

扎营之地，须择顶上宽平，旁面陡峻者四面陡峻者难得。或一面二面陡峻亦好。择背山面水者兵法：右背山陵，前左水泽。亦难择此好地。但或前或左或右有一面阻水者，即易御敌。择砍柴挑水便益者汲道最关紧要，如为贼所断，则不可守。

每到一处安营，无论风雨寒暑，队伍一到，立刻修挖墙壕，一时成功。未成之先，不许休息，亦不许与贼搦战。

墙子须八尺高，一丈厚。筑墙子不用门板、竹木。里外皆用草坯、土块砌成，中间用土筑紧。每筑尺余，横铺长条小树，庶免雨后崩裂之患。上有枪炮眼，内有子墙，为人站立之地。

壕沟须一丈五尺深，愈深愈好，上宽下窄。壕中取出之土，须覆于二丈以外。不可太近，不可堆高。恐大雨时，客土仍流入壕中也。

花篱用木须粗大。约长五尺余，埋土中约深二尺。坚筑旁土，以攀摇不动为主。或用二三层，或用五六层。凡墙子、壕沟、花篱三者，缺一不可。墙子取其高而难登也，壕沟取其深而难越也，花篱取其难遽近前也。曰垒，曰壁，曰土城，名虽不同，皆墙子之类也。曰池，曰堑，曰陷马坑不甚宽长，其上虚铺以土，曰梅花坑乱挖深坑，约四五尺，大小无定，名虽不同，皆壕沟之类也。曰木城立木圆排，周围如城，曰栅亦系立木，不必周围皆有，曰梅花桩乱钉者曰梅花桩，分层次者曰花篱笆，曰鹿角树之有杈丫者，曰拗马桩，曰拒马，曰档木中有横木，用小木斜穿，以架于地，曰地刺用竹削尖，钉于地，曰铁蒺藜，日铁菱角，名虽不同，皆花篱之类也。墙子只可修筑一道，壕沟则两道、三道更好。花篱等，则五层、六层更好。

一营开两门，前门宜正大，后门宜隐僻。营官中军帐对前门，中留甬道，宜阔。亲兵各棚札甬道两旁，前哨扎前门，后哨扎后门，左哨扎左，右哨扎右。两帐相距略宽，以留水火之路。营外开厕数处，宜远；营内开厕两处，专备夜间之用。火药，挖一地窖，上覆草棚，用泥涂之，仍安气眼，免其潮湿。

行路之规三条

凡拔营时，以七成队预备打仗，以三成队押夫。若贼在前，则七成队走前，锅帐担子走中间，以三成队在后押之。若贼在后，则以三成队走前，押锅帐担子同行，留七成队在后防贼。如有十营八营同日拔行，则各营七成队伍分班行走，不许此营之队参入彼营队中，尤不许锅帐担子参入七成队中。至押夫之三成队，专押本营之锅帐担子，不许此营与彼营混乱。

凡拔营，须派好手先走。或营官，或统领，或哨官，哨长，皆可择其善看地势、善看贼情者向前探看。在大队之前十里，或二十里，仔细看明。一探树林，二探村庄，恐有贼匪埋伏在内。身边带七八个人，每遇一条叉路，即派一人往看。若遇过桥过渡，尤须谨慎，恐大队过水之后，遇贼接仗，进则容易，退则万难。

每营派一弁在后押尾，凡锅帐担子过完之后，查明恐有病者落后，又恐本营勇夫在后滋事，又恐游勇假名滋闹。

禁扰民之规

用兵之道以保民为第一义。除莠去草，所以爱苗也；打蛇杀虎，所以爱人也；募兵剿贼，所以爱百姓也。若不禁止骚扰，便与贼匪无异，且或比贼匪更甚。要官兵何用哉？故兵法千言万语，一言以蔽之日：爱民。特撰《爱民歌》，令兵勇读之。

禁洋烟等事之规七条

禁止洋烟。营中有吸食洋烟者，尽行责革。营外有烟馆卖烟者，尽行驱除。

禁止赌博：凡打牌、押宝等事，既耗钱财，又耗精神，一概禁革。

禁止喧哗：平日不许喧嚷，临阵不许高声。夜间有梦魇、乱喊乱叫者，本棚之人推醒，各棚不许接声。

禁止奸淫：和奸者责革，强奸者斩决。

禁止谣言：造言谤上、离散军心者严究。变乱是非，讲长说短、使同伴不睦者严究。张皇贼势，妖言邪说、摇惑人心者斩。

禁止结盟拜会：兵勇结盟拜会、鼓众挟制者严究。结拜哥老会、传习邪教者斩。

禁止异服：不许穿用红衣、绿衣、红带、绿带，不许织红辫线，不许扎红绿包巾、印花包巾，不许穿花鞋。

稽查之规五条

查号补小印：号补上有大印数字，各营皆然。其每营官又须另有小印私记，印于补上，以便稽查。

查口号：每夜发二字做口号。查营时，遇着人来，低声呼上一字；来者即低呼下一字应之。错者登时拿问，以防奸细。若人多混杂之地，日间亦发二字做口号，以便稽查。

查街：每日派什长及亲兵数人，至营盘附近街市稽查。如有扰民者，吸洋烟、赌博者，立即拿回究办。

查出营：各勇必挂号执票，方准出营。如守门人不验票擅放者重责，各勇夫不服查者责革。

查私留外人：各勇夫如有亲友来营，须报明本什长、哨长，至营官处挂号，方准留宿。违者重究。

马队营制

——一营十哨，每哨官给马一匹。一哨马勇二十四名，每名给马一匹。营官亲兵八名，每名给马一匹。

——营官月给薪水银四十两，公费银四十两，马四匹，马夫二名，火夫一名，长夫八名。

——帮办一员，月给银十六两，马一匹，长夫一名。

——字识一名，月给银五两。

——哨官十员，每员月给银九两陆钱，杂费银一两二钱，马夫一名，棚夫一名。

——先锋官五员，每员给马一匹，月给口粮银五两四钱，杂费银六钱。五人共为一棚，马夫二名，火夫一名，棚夫一名。

——亲兵八名，每名给马一匹，日给银一钱四分，杂费银月给六钱。以四名为一棚，每棚马夫二名，火夫一名，棚夫一名。

——步队亲兵什长一名，日给银一钱六分。步队亲兵十名，日给银一钱五分。共为一棚，火夫一名。此专备营官差遣及出队时留守营盘之用。毋许再向各哨派人当差。

——马勇日给银一钱四分，杂费银月给六钱。每四名为一棚，马夫二名，火夫一名，棚夫一名。

——搬运军械、草料，公长夫四十名。凡长夫每名日给银一钱，火夫每名日给银一钱一分。

——营官领蓝夹棚二架，白单棚一架；帮办领蓝夹棚一架，白单棚一架。马队亲兵领白单棚二架，马圈棚子二个。步队亲兵领白单棚二架。每哨领蓝夹棚一架，白单棚六架，马圈棚子七个。

——每营月给烛一百五十斤，油二百斤。

——每营百马之内，每年准报倒毙三十六匹。如数换领，以资弥补。另于哨弁兵勇杂费银内，每月扣出三钱，作为添补马匹公项，名曰朋马银。营官总理其事，月派哨官一员，轮流经管。遇有马匹额外倒毙，及病瘦不堪驰使者，即行抽拨此项，随时采买添补。

——每马月给麸料草豆银二两，每年三、四、五等月，青草正茂，可以放食。每马减银五钱，只给一两五钱。

——马医、铁匠、号褂、旗帜、大小扫把、铁刮、竹槽，出自营官公项。

——修补鞍上坐褥、布屉、后鞦、辔头，哨官、兵勇自办。

——笼头、偏缰，哨官、兵勇自办。

——马药钱，营官出自公费，哨弁、兵勇出自杂费。

——更换鞍桥、油皮鞯、肚带及拴肚带宽皮条、拴蹬窄皮条、皮扎、铁嚼全副，马枪、弓箭、腰刀、扎草刀、草料口袋，由军械所办给。

——凡扎营之处，先择斜坡掘地二弓，以为马圈，可拴四马兵勇之棚，即与马圈棚子相对。哨官之棚，亦与哨官马圈相对。凡支马圈之时，兵勇四名，与马夫二名，亲自锄挖。如马圈办理不妥，将该哨官分别严惩。

曾文正公杂著卷三

谕巡捕门印签押

凡为将帅者，以不骚扰百姓为第一义。凡为督抚者，以不需索属员为第一义。督抚与属员交涉，以巡捕、门印、签押三处为最。明日起旱，经过地方，即是与州县交涉之始。兹特严定条约，愿巡捕、门印、签押敬听而牢记之。

第一，不许凌辱州县。人无贵贱贤愚，皆宜以礼貌相待。凡简慢傲惰，人施于己而不能堪者，己施于人，亦不能堪也。往尝见督抚过境，其巡捕、门印、签押及委员等，见州县官，皆有倨侮之色、严厉之声，实可痛恨。今当痛改恶习。凡见州县及文武属员，总以和颜逊词为主，不可稍涉傲慢，致启凌辱之渐。

第二，不许收受银礼。凡自爱者，丝毫不肯苟取于人。凡收人礼物，其初不过收茶叶、小菜之类，渐而收及鞍马、衣料，渐而收及金银、古玩。其初不过投赠之情，渐而笑索授意，渐而诛求逼勒，贿赂公行，皆始于此。嗣后我巡捕、门印、签押，务各自爱，不准收受丝毫礼物。即茶叶、小菜、至亲密友赠送微物，若非禀明本部堂再三斟酌者，概不准收。倘有隐瞒收受者，重则枷号棍责，轻则递解回籍。

第三，不许荐引私人。凡巡捕、门印、签押，势之所在，人或不敢不从。或其亲族，或其旧识，或荐至各将营盘，或荐人州县衙门，纵有过失，互相隐蔽，勾通袒护，为患甚大。自此次告戒之后，概不准荐人人将领之营，入州县之署，亦不准各营各署收受。

以上三条，巡捕、门印、签押三处，各写一分，贴于座右。如其自度不能，即趁早告退；若其在此当差，即小心凛遵。本部堂既告戒，尔等亦加倍自行儆惕。凡接见文武属员，无论大小，虽至佐杂外委，亦必以礼貌相待，断不以厉色恶声加人。至送礼物者，一概谢绝不收。无论茶叶、小菜，以及裁料、衣服、书籍、字画、古玩、器皿、金银、食物，均皆不收。亦不荐人人武员之营，文员之署。此三者，本部堂若犯其一，准各随员指摘谏争，立即更改。

咸丰十年五月谕巡捕、门印、签押三处。

解散歌 咸丰十一年安徽祁门大营作

莫打鼓来莫打锣，听我唱个解散歌。如今贼多有缘故，

大半都是掳进去。掳了良民当长毛，个个心中都想逃。

官兵若杀胁从人，可怜冤枉无处伸。良民一朝被贼掳，

吃尽千辛并万苦。初掳进去就挑担，板子打得皮肉烂。

又要煮饭又搬柴，上无衣服下无鞋。看看头发一寸长，

就要逼他上战场。初上战场眼哭肿，又羞又恨又懵懂。

向前又怕官兵砍，退后又怕长毛斩。一年两载发更长，

从此不敢回家乡。一封家信无处寄，背地落泪想爷娘。

被掳太久家太贫，儿子饿死妻嫁人。半夜偷逃想回家，

层层贼卡有盘查。又怕官军盘得紧，跪求饶命也不准。

又怕团勇来讹钱，抢去衣服并盘缠。种种苦情说不完，

说起阎王也心酸。我今到处贴告示，凡是胁从皆免死。

第一不杀老和少，登时释放给护照。第二不杀老长发，

一尺二尺皆遣发。第三不杀面刺字，劝他用药洗几次。

第四不杀打过仗，丢了军器便释放。第五不杀做伪官，

被胁受职也可宽。第六不杀旧官兵，被贼围捉也原情。

第七不杀贼探子，也有愚民被驱使。第八不杀捆送人，

也防乡团捆难民。人人不杀都胆壮，各各逃生寻去向。

贼要聚来我要散，贼要掳来我要放。每人给张免死牌，

保你千妥又万当。往年在家犯过罪，从今再不算前帐。

不许县官问陈案，不许仇人告旧状。一家骨肉再团聚，

九重皇恩真浩荡。一言普告州和县，再告兵勇与团练。

若遇胁从难民归，莫抢银钱莫剥衣。

格言四幅书赠李芋仙 时成丰十一年在东流大营

身到，心到，眼到，手到，口到。

身到者，如作吏则亲验命盗案，亲查乡里；治军则亲巡营垒，亲冒矢石是也。心到者，凡事苦心剖析，大条理，小条理，始条理，终条理，先要擘得开，后要括得拢是也。眼到者，着意看人，认真看公牍是也。手到者，于人之短长，事之关键，随笔写记，以备遗忘是也。口到者，于使人之事，警众之辞，既有公文，又不惮再三苦口叮咛是也。余近与寮友论治事之法，录贻芋仙共证之。

读古书以训诂为本，作诗文以声调为本，事亲以得欢心为本，养生以少恼怒为本，立身以不妄语为本，治家以不晏起为本，居官以不要钱为本，行军以不扰民为本。

右八者，余庚申六月书于日记册中，用以自警。厥后军事无利，每于家书中录此，以诫子弟。芋仙属书居官格言，因录一通。此八者，后四语尤为吃紧，或出或处，不可离也。

以才自足，以能自矜，则为小人所忌，亦为君子所薄。

老庄之旨，以此为最要。故再三言之而不已。南荣趎赢粮至老子之所。老子日：“子何与人偕来之众也？”国藩每读之，不觉失笑。以仲尼之温、恭、俭、让，常以周公才美骄吝为戒。而老子犹日：“去汝之躬矜与容智。”虽非事实，而老氏之所恶于儒术者，举可知已。庄生尤数数言此。吾最爱《徐无鬼》篇中语曰：“学一先生之言，则暖暖姝姝，而私自悦也。”又曰：“以贤临人，未有得人者也；以贤下人，未有不得人者也。”

古之善为诗古文者，其工夫皆在诗古文之外。若寻行数墨，以求之索之，愈迫，则去之愈远矣。

余好读欧阳公《送徐无党南归序》，乃知古之贤者，其志趣殊不愿以文人自命。东坡读少陵许身稷契及舜举十六相等句，以谓“此老胸中大有事在”。大抵经纶雷雨，关乎遭际，非人力所能强。至于襟期淡泊，遗外声利，则学者人人可勉也。

劝诫浅语十六条

劝诫州县四条上而道府，下而佐杂，以此类推

一曰治署内以端本

宅门以内曰上房、曰官亲、曰幕友、曰家丁；头门以内曰书办、曰差役。此六项者，皆署内之人也。为官者欲治此六项人，须先自治其身。凡银钱一分一毫，一出一入，无不可对人言之处，则身边之人不敢妄取，而上房、官亲、幕友、家丁四者皆治矣。凡文书案牍，无一不躬亲检点，则承办之人不敢舞弊，而书办，差役二者皆治矣。

二曰明刑法以清讼

管子、荀子、文中子之书，皆以严刑为是，以赦宥为非。子产治郑，诸葛治蜀，王猛治秦，皆用严刑，以致义安。为州县者，苟尽心于民事，是非不得不剖辨，谳结不得不迅速。既求迅结，不得不刑恶人，以伸善人之气；非虐也，除莠所以爱苗也，惩恶所以安良也。若一案到署，不讯不结，不分是非，不用刑法，名为宽和，实糊涂耳，懒惰耳，纵奸恶以害善良耳。

三曰重农事以厚生

军兴以来，士与工商，生计或未尽绝。惟农夫则无一人不苦，无一处不苦。农夫受苦太久，则必荒田不耕；军无粮，则必扰民；民无粮，则必从贼；贼无粮，则必变流贼，而大乱无了日矣！故今日之州县，以重农为第一要务。病商之钱可取，病农之钱不可取。薄敛以纡其力，减役以安其身；无牛之家，设法购买；有水之田，设法疏消。要使农夫稍有生聚之乐，庶不至逃徙一空。

四曰崇俭朴以养廉

近日州县廉俸，入款皆无着落，而出款仍未尽裁，是以艰窘异常。计惟有节用之一法，尚可公私两全。节用之道，莫先于人少。官亲少，则无需索酬应之繁；幕友家丁少，则减薪工杂支之费。官厨少一双之箸，民间宽一分之力。此外衣服饮食，事事俭约，声色洋烟，一一禁绝；不献上司，不肥家产。用之于己者有节，则取之于民者有制矣。

劝诫营官四条上而统领，下而哨弁，以此类推

一曰禁骚扰以安民

所恶乎贼匪者，以其淫掳焚杀，扰民害民也所贵乎官兵者，以其救民安民也。若官兵扰害百姓，则与贼匪无殊矣。故带兵之道，以禁止骚扰为第一义。百姓最怕者，惟强掳民夫，强占民房二事。掳夫则行者辛苦，居者愁思；占房则器物毁坏，家口流离。为营官者，先禁此二事，更于淫抢压买等事一一禁止，则造福无穷矣。

二曰戒烟赌以儆惰

战守乃极劳苦之事，全仗身体强壮，精神完足，方能敬慎不败。洋烟、赌博二者，既费银钱，又耗精神，不能起早，不能守夜，断无不误军事之理。军事最喜朝气，最忌暮气，惰则皆暮气也。洋烟瘾发之人，涕洟交流，遍身瘫软；赌博劳夜之人，神魂颠倒，竟日痴迷，全是一种暮气。久骄而不败者，容或有之；久惰则立见败亡矣。故欲保军士常新之气，必自戒烟赌始。

三曰勤训练以御寇

训有二端：一曰训营规，二曰训家规。练有二端：一曰练技艺，二曰练阵法。点名、演操、巡更、放哨，此将领教兵勇之营规也；禁嫖赌、戒游惰、慎语言、敬尊长，此父兄教子弟之家规也。为营官者，待兵勇如子弟，使人人学好，个个成名，则众勇感之矣。练技艺者，刀矛能保身，能刺人；枪炮能命中，能及远。练阵法者，进则同进，站则同站；登山不乱，越水不杂，总不外一熟字。技艺极熟，则一人可敌数十人；阵法极熟，则千万人可使如一人。

四曰尚廉俭以服众

兵勇心目之中，专从银钱上着意。如营官于银钱不苟，则兵勇畏而且服：若银钱苟且，则兵勇心中不服，口中讥议，不特扣减口粮缺额截旷而后议之也。即营官好多用亲戚本家，好应酬上司朋友，用营中之公钱，谋一身之私事，也算是虚糜饷银，也难免兵勇讥议。欲服军心，必先尚廉介；欲求廉介，必先崇俭朴。不妄花一钱，则一身廉；不私用一人，则一营廉；不独兵勇畏服，亦且鬼神钦伏矣。

劝诫委员四条向无额缺，现有职事之员，皆归此类

一曰习勤劳以尽职

观于田夫农父，终岁勤劳而少疾病，则知劳者所以养身也。观于舜禹周公，终身忧劳，而享寿考，则知劳者所以养心也。大抵勤则难朽，逸则易坏，凡物皆然。勤之道有五：一曰身勤。险远之路，身往验之；艰苦之境，身亲尝之。二曰眼勤。遇一人，必详细察看；接一文，必反复审阅。三曰手勤。易弃之物，随手收拾；易忘之事，随笔记载。四曰口勤。待同僚，则互相规劝；待下属，则再三训导。五曰心勤。精诚所至，金石亦开；苦思所积，鬼神亦通。五者皆到，无不尽之职矣。

二曰崇俭约以养廉

昔年州县佐杂，在省当差，并无薪水银两；今则月支数十金，而犹嫌其少。昔年举贡生员在外坐馆，不过每月数金；今则增至一两倍而犹嫌其少。此所谓不知足也。欲学廉介，必先知足。观于各处难民，遍地饿莩，则吾辈之安居衣食，已属至幸。尚何奢望哉？尚敢暴殄哉？不特当廉于取利，并当廉于取名。毋贪保举，毋好虚誉，事事知足，人人守约，则气运可挽回矣。

三曰勤学问以广才

今世万事纷纭，要之，不外四端：曰军事，曰吏事，曰饷事，曰文事而已。凡来此者，于此四端之中，各宜精习一事。习军事，则讲究战攻防守，地势贼情等件。习吏事，则讲究抚字催科，听讼劝农等件。习饷事，则讲究丁漕厘捐，开源节流等件。习文事，则讲究奏疏条教，公牍书函等件。讲究之法，不外学问二字。学于古，则多看书籍；学于今，则多觅榜样。问于当局，则知其甘苦；问于旁观，则知其效验。勤习不已，才自广而不觉矣。

四曰戒傲惰以正俗

余在军日久，不识术数、占验，而颇能预知败征。大约将士有骄傲气者必败，有怠惰气者必败。不独将士然也，凡委员有傲气者亦必偾事，有惰气者亦必获咎。傲惰之所起者微，而积久遂成风俗。一人自是，将举国予圣自雄矣；一人晏起，将举国俾昼作夜矣。今与诸君约，多做实事，少说大话，有劳不避，有功不矜。人人如此存心，则勋业自此出，风俗自此正，人材亦自此盛矣。

劝诫绅士四条本省乡绅，外省客游之士，皆归此类

一曰保愚懦以庇乡

军兴以来，各县皆有绅局。或筹办团练，或支应官军，大抵皆敛钱以集事。或酌量捐资，或按亩派费，名为均匀分派，实则高下参差。在局之绅耆少出，不在局之愚懦多出；与局绅有声气者少出，与局绅无瓜葛者多出；与局绅有夙怨者不惟勒派多出，而且严催凌辱；是亦未尝不害民也。欲选绅士，以能保本乡愚懦者为上等。能保愚懦，虽伪职亦尚可恕；凌虐愚懦，虽巨绅亦属可诛。

二曰崇廉让以奉公

凡有公局，即有经管银钱之权，又有劳绩保举之望。同列之人，或争利权而相怨，或争保举而相轧，此不廉也。始则求县官之一札以为荣；继则大柄下移，毫无忌惮。衙门食用之需，仰给绅士之手；擅作威福，藐视官长，此不逊也。今特申戒各属绅士，以敬畏官长为第一义。财利之权，归之于官；赏罚之柄，操之自上。即同列众绅，亦互相推让，不争权势。绅士能洁己而奉公，则庶民皆尊君而亲上矣。

三曰禁大言以务实

以诸葛之智勇，不能克魏之一城；以范韩之经纶，不能制夏之一隅。是知兵事之成败利钝，皆天也，非人之所能为也。近年书生侈口谈兵，动辄曰克城若干，拓地若干，此大言也。孔子曰：“攻其恶，无攻人之恶”。近年书生，多好攻人之短，轻诋古贤，苛责时彦，此亦大言也。好谈兵事者，其阅历必浅；好攻人短者，其自修必疏。今与诸君子约为务实之学，请自禁大言始。欲禁大言，请自不轻论兵始，自不道人短始。

四曰扩才识以待用

天下无现成之人才，亦无生知之卓识。大抵皆由勉强磨炼而出耳。《淮译子》曰：“功可强成，名可强立。”董子曰：“强勉学问，则闻见博；强勉行道则德日起。”《中庸》所谓 “人一己百，人十已干”。即勉强工夫也。今士人皆思见用于世，而乏用世之具。诚能考信于载籍，问途于已经，苦思以求其通躬行以试其效，勉之又勉，则识可渐进，才亦渐充。才识足以济世，何患世莫己知哉！

以上十六条，分之，则每一等人，各守四条；合之，则凡诸色人，皆可参观。圣贤之格言甚多，难以备述；朝廷之律例甚密，亦难周知。只此浅近之语，科条在此，黜陟亦在此，愿我同人共勉焉。咸丰十一年九月曾国藩识。

禁止掳船告示 同治二年四月

为严禁事。照得近来各营弁勇，掳船之风日甚一日。或并无差事，掳船而卖放；或多揽货船，闯关而包厘。即有统领营官在途同行，亦复纵容兵勇鱼肉船户。无论重载之船、家眷之船、养病之船、送柩之船，一概强掳讹索。或本系上水，而强之下行；或本系小划，而强之远行。甚至驱逐客商，攘占货物。又有游勇、土匪假冒各营之名，到处掳船。长江大湖、支河小港，骚扰几遍。商民久含怨怒，厘税因之大减。船户固不聊生，军士亦将饥饿。急应严行禁革，以肃军政而裕厘饷。嗣后，各营将弁、勇丁，或奉差驰起他处，或自楚募勇东来，一概不准掳船，只准民价和雇。如敢故违，定以军法从事。本部堂一面派员严拿，一面行知各县各卡。如有前项情弊，许该县该卡拿获正法后再行通禀。其非本部堂所辖之营，亦经咨商，一律严办。合行出示晓谕，各宜凛遵毋违！特示。

淮盐西岸认运章程

第一条：泰州设招商局

江路通畅，亟应重整淮纲。现于泰州设立招商总局，本部堂札委大员驻局经理，先办江西口岸，每年定运十万引。依照旧例，以六百斤成引，分作春秋两纲。毋论官绅商富，悉准赴局具呈认办，以五百引为始，愿多者听，少者不准。挂号后，限一月内领照开江，逾限即将所挂之号注销。每纲认足五万引，即行截数。本部堂已刊三联护照，发交泰州总局，由局填发，以照根留泰州存查，以左照封寄江西总局，以中照给商护运，盐与票离，即以私论。

第二条：江西设督销局

规复引地，以保价缉私为要。本部堂札委大员，于江西省城设局，专理售盐、定价、扣厘、缉私等事。盐船抵岸，挂号后，按所到先后榜示局门，挨次发售，不准争先压后，亦不准私相授受，跌价抢销。所售之盐，已颁发库秤，连皮包过秤，每百斤定价库平足纹现银三两五钱，不准丝毫短欠，如销市畅旺，由西局酌量出示提价。至滞销之时，仍于所提价内酌减，至贱以三两五钱为止，以保商本。

第三条：三处截角查私

此次办运，改复纲盐章程，以六百斤为一引，外加卤耗六十斤，包索三斤半，每引分装入包，每包连包索重八十六斤未接此刊本章程之先，业已装十二包成引者，听之，照斤扣算。自见此刊本章程后，概以八包成引。由泰州抽查过秤，将护票截去第一角。运至安庆，又抽查过秤，截去第二角。运至湖口，又抽查过秤，截去第三角。如有包外夹带私盐，毋论本商及船户水手，均照贩私例治罪，各商亦宜实给水脚银钱，毋稍克扣，免致水手带私，连累本商。一经查出重斤，照全船包数扣算，将盐充公。嗣后如无本部堂护照，及未经按卡截角者，一概不准过卡，如违重究。

第四条：加重邻私厘税

江西十府，例行淮盐，近年为粤私、浙私、闽私侵占，夺我淮引之地，应即重税邻私，俾邻本重而淮本轻，庶淮商之获利较厚，而邻盐亦可化私为官。现饬江西各厘局，将邻盐厘税加重，闽盐每斤征钱八文，浙粤盐每斤各征钱十二文。责成各卡认真缉私，严拿绕越，以免偷漏。其新章发售之淮盐，由西局另刊水程执照，盖用江西盐道关防，填给水贩护运，与邻盐之发给税单者不相混淆。经过淮引地面，厘卡一律放行，不准重抽丝毫，留难片刻。如盐与水程执照相离者，即以私论。

第五条：计算本利各款

栈盐每引八包，连正杂课暨盐价在内，约本银五两五钱二分，又缴泰州局费银一钱八分，都营赏犒银四分八厘，驳船、江船、商伙、辛工、栈租等费银四两四分二厘，共计成本每引约银九两七钱九分正。

盐六百斤，西局售价银二十一两，除每引由西局扣存各卡厘银九两四钱四分，西局公费银三钱外，余银给还商本银九两七钱九分，给商一分半息银一两四钱七分，共银十一两三钱，交商具领，以利续运。如遇畅销之时，提价至三两五钱以外者，所增之银以三成给商，三成解安庆粮台，四成解金陵大营。至于商人自用之小费，在泰州具呈时应缴局费银一钱八分，到西岸后仓租、栈租、上力均系商人自行理落，其售盐时出仓下河等费，出自水贩，一一预先说定，各无争竞。

凡经本部堂核定数目，如有私加及书役人等需索分文，准商贩禀明，严行惩办。

第六条：补完各处厘金

近年各路军营，皆赖抽厘济饷，如扬州大营、镇江大营、金陵大营、皖江南北水陆各营所设之卡，皆以盐厘为大宗。此次整顿淮纲，断不能仍完逐卡之厘，而各军需饷甚急，又断不能失此有著之款，应令于初次起运，暂缓完厘。俟到江西销售之后，由西局汇总扣出。

江西厘金每引一两五钱，由西局径解吴城厘金局该彭部堂军饷在内。其余银七两九钱四分，均解安庆牙厘总局，由该局分解金陵大营。厘银每引三两四钱五分，解扬镇军营；厘银每引一两二钱，解沙漫洲粮台；捐银每引三钱二分。安庆各卡每引银二两九钱七分，内彭部堂营、杨军门营、鲍军门营、韦军志字营、湘新后营、祥后营、善后局暨江外粮台应分之银，向例归安庆七卡者，均在此项分之。其李军门通江关厘卡，业经另筹每月一万二千两作抵。江宁府杨守炮船厘金，业经另文停止。以每引计之，则各军所得较向来略少。以一年全纲十万引计之，则较向来所得更多，再加两湖全纲，则所得尤多矣。只有初行两个月，略为展缓。到三四个月后，则源源解还，不误各军要需。

第七条；商运官运画一

本部堂现定新章，重在商运，期复纲盐规模。毋论官运营运，总应与商贩一律办理，不得丝毫取巧，亦不得再立营运饷盐名目。至各营有借食盐为名，私自下场采买，希图不完厘课，即与贩私无异。现已通行出示禁止，如敢违犯，无论何营员弁，查出一律严办。

第八条：沿途并无艰险

自克复九洑洲后，长江一律肃清，商船畅行。现饬沿江水陆各营，及沿途关卡，凡新章淮盐经过，验明护照，一体放行，并派炮船护送，不得需索分文，留难片刻。其仪征、九洑洲、中关等处，由金陵大营曾抚部院特派文武大员，催攒防护，可期畅行无阻。如有雇船不慎，斤两有亏，系各商照料不周，毋得借口短斤，希图减厘。倘有遭风失水情事，准其报明，所在地方官勘详，一面申送泰州总局补运，准免厘金一半；如无地方官勘明切结，不准请补。

以上各条，均由本部堂体察情形，细为考定，冀与各商贩军民共图乐利，以裕税饷而复淮纲。

淮盐运行皖岸章程

第一条：斤两改复旧制

淮南盐务，向以安徽为中路。现在西岸、楚岸均照道光三十年章程，以六百斤成引，皖省应即一律办理。兹定淮盐贩运安徽者，专发护照，每照一张，运盐一百二十引，每引正盐六百斤，外加卤耗六十斤，包索三斤半，分装八包，每包连索过掣，库秤净重八十六斤。此外查出重斤，即以私论。

第二条：大通设招商局

中路售盐向以大通为总汇，本部堂札委刘牧履祥驻扎大通，设招商局，专司中路招商、验照，抽秤、收厘各事务。惟大通镇销盐畅滞无定，上下口岸相距过远，不能仿照楚西之法，挨次销售。现另刊护照，将下游大胜关、金柱关、荻港、大通四卡厘金全行缓纳，验照放行，俟盐到大通，每引总完下四卡厘金钱六千文，专充水路彭杨、陆路曾鲍四军之饷，按人数之多少均匀分派。运商完厘后，即将所领护照缴销，由大通局另给水程执照，转运他处。口岸销售，自大通以上，仍照旧章逐卡完厘。

第三条：护照另缴军饷

中路淮盐护照，每年额定六百张，发交大通招商局刘牧招商承运。此外不另发护照一张，以一事权。凡各商贩请领护照，除应缴下四卡厘金外，每护照一张，另缴报效军需银三百两。此项报效银两与楚西新章之提分商利无异，应专济彭、杨、曾、鲍四营军饷，按人数之多少均匀分派。

第四条：计算成本数目

商贩请领中路护照，前赴泰栈买盐，每引八包，连正杂课暨盐价在内，约计银五两五钱二分，应缴报效军需银二两五钱，完扬镇军营厘银一两二钱，沙漫洲粮台厘银三钱二分，都营犒赏银四分八厘，水脚辛工银约二两二钱，盐到大通后，总完下四卡厘钱六千文，照时价约合银四两四钱，完大通局费银一钱五分，共计每引约合成本银十六两三钱三分八厘。该局售价，如遇畅销之时，听局员斟酌提价。即滞销之时，至少每百斤不得跌至三两以内，以保商本。如有不顾大局，私行贱售抢跌者，准众商查出，禀究议罚。

第五条：三处截角查私

运盐过坝，由泰州抽查过秤，将护照截去第一角。运至大胜关，又抽查过秤，截去第二角。运至大通，又抽查过秤，截去第三角，将照缴销。如有重斤夹带，均照贩私律严惩。

淮盐运行楚岸章程

第一条：泰州设招商局

江路通畅，亟应重整淮纲。本部堂先于泰州设立西岸招商总局，札委大员驻局经理。兹接办楚岸，添派大员，并归一局办理。湖北南每年定运十六、八万引，照旧例以六百斤成引，分四季起运，每季四万引，毋论官绅商富，悉准赴局具呈认办。以五百引为始，愿多者听，少者不准。挂号后限一月内领照开江，逾限即将所挂之号注销。本部堂已刊三联护照，发交泰州总局，由局填发，以照根留泰州存查，以中照给商护运，以左照封寄汉口总局。如有运赴湖南者，在汉呈明，由汉局将左照转送湖南总局。

第二条：两湖设督销局

规复引地，以保价缉私为要。本部堂札委大员，于湖北之汉口镇设立总局，专理售盐、定价、扣厘、缉私等事。盐船抵岸，挂号后，按所到先后榜示局门，挨次发售，不准争先压后，亦不准私相接受，跌价抢销。两湖所售之盐已颁发库秤，连皮包过秤，每百斤定价库平足纹现银四两，不准私毫短少，如销市畅旺，由局员酌量出示提价，至销滞之时，仍于所提价内酌减，至贱以四两为止，以保商本。向有商贩不至汉口，即于下游武穴、田家镇、源口等处发售，应另于人楚境之武穴地方设立分局，仍归汉口总局兼管，照章办理。

至湖南应另设督销局，业经咨商湖南抚院，会委大员督办。淮盐入湘另增水脚每引四钱，准于售价内扣出，连加分半利银六分，一并给还商人，沿途概不完厘，统俟盐到湘后，由局员照章扣解。

第三条：四处截角查私

此次办运改复纲盐章程，以六百斤为一引，外加卤耗六十斤，包索三斤半，每引分装八包，每包连包索重八十六斤，由泰抽查过秤、将护票截去第一角。运至安庆，又抽查过秤，截去第二角。运至武穴，又抽查过秤，截去第三角。运赴湖南者，再由汉口抽查过秤，截去第四角。如有包外夹带私盐，毋论本商及船户水手，均照贩私例治罪。各商亦宜实给水脚银钱，毋稍克扣，免致水手带私，连累本商，一经查出重斤，照全船包数扣算，将盐充公。嗣后如无本部堂护照，及未按卡截角者，一概不准过卡。如有偷漏到岸，即照私贩拿办。

其汉镇及湖南设局之后，所有在岸旧盐，毋论官运营运，一律归局发售。系已完厘课之盐，应如何补提余利充饷，由局员核明市价，禀明办理。

第四条：加重邻私厘税

湖南湖北均例行淮盐，近年为粤私、川私，潞私侵占，夺我淮引之地，应即重税邻私，俾邻本重而淮本轻，庶淮商之获利较厚，而邻盐亦可化私为官。

现咨两湖总督部堂、湖北&amp;lt;湖&amp;gt;南巡抚部院，将邻盐厘税加抽，川盐入鄂，于荆州加抽厘钱每斤八文。粤盐入湘，于衡州加抽厘钱每斤八文。其钱以五文归两淮盐政，重引地也。以三文归鄂湘督抚，重卡地也。新章发售之淮盐，由鄂湘督销局另刊水程执照，盖用湖北湖南盐道关防，填给水贩护运。邻盐发给税单，亦盖盐道关防。如邻私违抗不领税单，擅侵引地者，本部堂派炮船缉拿，盐则入官，贩则治罪。至楚岸盐行，向系盐务衙门专管，应由总局委员将现开各行造册详报，如有欺商欠课，得贿售私等弊，随时禀明拿究。

第五条：计算本利各款

栈盐每引八包，连正杂课暨盐价在内，约本银五两五钱二分，又缴泰州局费银一钱八分，都营赏号银四分八厘，炮船、江船、商伙、辛工、栈租等费银四两四钱四分二厘，共计湖北成本每引约银十两一钱九分正。盐六百斤，汉局售价银二十四两，除每引由楚局扣存厘税银十一两九钱八分，楚局公费银三钱外，余银给还商本银十两一钱九分，给商一分半息银一两五钱三分，共银十一两七钱二分，交商具领，以利续运。其卤耗包索余斤，均准贴商，以广招徕。如遇畅销之时，提价至四两以外者，所增之银以三成给商，七成解安庆粮台。至于商人自用之小费，在泰州县呈时，应缴局费银一钱八分。列岸后，船户坐日等项，均系商人自行理落。其售盐时挑力等费，出自水贩，一一预先说定，各无争竞。

凡经本部堂核定数目，如有私加及书役人等需索分文，准商贩禀明，严行惩办。湖南成本每引加四钱六分给商，余俱照办。

第六条：补完各处厘金

近年各路军营，皆赖抽厘济饷。如扬州大营、镇江大营、金陵大营，江南北水陆各营所设之卡，皆以盐厘为大宗。此次整顿淮纲，断不能仍完逐卡之厘，而各营需饷甚急，又断不能失此有著之款。应令如初次起运，暂缓完厘。

湖北之盐俟到汉岸售销之后，由汉局汇总扣出厘税银每引十一两九钱八分，内应派楚厘银四两二钱每斤九文半，解交湖北牙厘局，又应派扬镇军营厘银每引一两二钱。又沙漫洲粮台厘银每引三钱二分，均解交扬州粮台。又九江关税银每引一钱四分，解交九江关道。又安庆各卡每引银二两九钱七分，解交安庆牙厘局，分解各营。汉局所扣厘金，除分派外，尚余银三两一钱五分，应解安庆粮台。

湖南之盐仅由湖北经过，湖北不能全收九文半之厘，应以二文半归鄂，以七文归湘，其余悉照湖北之例，由湘局汇总扣出。除分解鄂厘及各军外，尚余银二两六钱九分，亦解安庆粮台。其李军门通江关厘卡，业经另筹抵款。江宁府杨守炮船厘金，业经另文停止。至各军应分之厘，只有初行时略为展缓，以后源源解还，不致有误。

第七条：商运官运画一

本部堂现定新章，重在商运，期复纲盐规模，毋论官运营运，总应与商贩一律办理，不得丝毫取巧，亦不得再立营运饷盐名目。至各营有借食盐为名，私自下场采买，希图不完厘课，即与贩私无异。现已通行出示禁止，如敢违犯，无论何营员弁，查出一例严办。

第八条：沿途并无艰险

自克复九洑洲后，长江一律肃清，商船畅行。现饬沿江水陆各营及沿途关卡，凡新章淮盐经过，验明护照，一体放行，并派炮船护送，不得需索分文，留难片刻。其仪征、九洑洲、中关等处，由金陵大营曾抚部院特派文武大员催攒防护，可期畅行无阻，如有雇船不慎，斤两有亏，系各商照料不周，毋得借口短斤希图减厘，倘有遭风失水情事，准其报明地方官勘详，一面申送泰州总局补运，准免厘金一半，如无地方官勘明切结，不准请补。

以上各条均由本部堂体察情形，细为考定，冀与各商贩军民共图乐利，以裕税饷而复淮纲，其各遵行以副厚望。

淮北票盐章程

第一条：改复票盐旧制

淮北票盐，立法本善，自以盐抵饷，紊乱成规。现在淮河畅通，亟宜大加整理，应将皖营滁营之饷盐、漕辕之捐盐、徐台借运之北盐、营弁私运之毛盐一概停止。招集新旧票贩，运盐储坝，完纳现课。出湖运售，每引例定正盐四百斤，分捆四包，每包连卤耗一百一十斤，其请票截角，抽秤上栈等事，悉照票盐成法办理。

第二条：接开己未新纲

淮北奏销，前已奏至戊午纲为止，应即接开己未新纲，由海分司择吉起征。惟兵燹以后，户口大减，断不能销四十六万引之数。应循照近年奏案，先办正额二十九万六千九百八十二引，责成海分司驻扎西坝，或改驻杨庄，经理收课发贩等事宜，仍限一年造报奏销，以符定制。

第三条：核定正杂各款

收课科则必须核定，以昭信守。查淮北向例，每引收报部正课银一两五分一厘，杂课二钱，又外办经费银四钱，仓谷一分，河费一分，盐捕营一分。现开己未新纲，皆应照收。其团练、坝工、缉费号项等名目，均系不急之款，应即一概删除。每引实收现银一两六钱八分一厘。此外不准另索分毫，如有额外加征，准商贩指禀究办。

第四条：裁并各处厘金

近来军饷皆赖盐厘接济，而长淮处处设卡，节节抽收，商贩视为畏途。现在滁营厘卡，业已停撤。此外亦应从新妥议，仿照淮南总抽分解之法。惟淮北票盐，不分口岸，听贩户随地运售，与淮南稍有不同，碍难缓厘，应择扼要之处，分作两处抽收。自西坝出湖，先在五河设卡，每包收厘钱五百文；运赴上游，再于正阳关设卡，每包收厘钱五百文，统由本部堂派委大员，驻卡经收。所需卡用经费，即在盐厘内禀定坐支，不另取诸商贩。经此两卡抽收之后，给予厘票，他卡验票放行，不准重抽，以轻商本。

第五条：分派课厘数目

查淮北解饷，原案系以十成分摊，临营分四成，滁营分四成，抚营分二成，今滁州已归并于督营，临淮已归并于抚营，嗣后所收北课，除临营仍解四成外，其余六成本应全解本部堂粮台。惟漕部堂停止捐盐，饷项不无短绌。兹议分拨一成归于漕辕，以资贴补。至五河、正阳关两卡，总收盐厘每包各五百文，亦应照十成分派，议以一成解漕部堂，四成解安抚院，五成解本部堂，连同盐课，分济接防滁州各军及金陵大营饷需。

第六条：计算成本余利

自场运坝之盐，每引除正杂课经费银一两六钱八分一厘，照旧到坝完纳外，另需盐价、驳价每引七钱，运脚辛工约六钱，共计二两九钱八分一厘。西坝各栈售价，应由海分司就近稽察，每引至贱不准跌至三两二钱以内。如遇畅销，准其随时提长，禁止湖贩赊欠，一律以现银交易。至正阳关、三河尖售价，现在每引约在十两内外。坝盐出湖，加以运脚，厘金不过七两上下。本部堂又派淮扬水师，节节护运，无游匪抢劫之患，其途甚安，其利甚厚，应由运司选派运判一员，前赴该两处往来督销，严禁抢跌贱售，违者从重究罚。

第七条：严杜夹带重斤

前因营弁下场自捆，买斤放砠，无弊不作，甚至以一引官盐，夹数引私盐，大有害于票法，迭经出示，严禁在案。嗣后无论官运营运，只准就坝采买，不准下场，亦不准再立饷盐名目。其下场票贩类与卡员熟识，遇有重斤，往往瞻徇情面，通融放过。卡役人等兼有卖放之弊。以致大伊山、顺清河等处，秤掣有名无实，殊属不成事体，应责成海分司严督各卡员认真抽秤，查出包内重斤，即照全船包数扣罚充公，如有包外夹带，严究详办。

第八条：禁止出湖改捆

近来票盐出湖，皆在西坝改捆。大包重一百二三十斤不等，以省运脚及按包抽厘之费。改捆后盐票不符，致有余票护私之弊。现在盐厘一项，业经本部堂大加裁减，未便再任避省运脚，丛生弊窦，应示谕车行船户，论斤不论包，公平承雇。出湖之盐，除例给护票外，并由海分司发给舱口清单，以便卡员凭单查舱，按包抽厘，不准再行改捆，以挽积弊而便稽查。

以上各条，均由本部堂体察情形，细为考定。其余未尽事宜，统由两淮运司督同海分司，随时议禀，逐加整顿。冀与各商贩共图乐利。其各遵行，以副厚望。

再，新章甫定，诚恐湖贩未尽周知，或不踊跃。各营既停饷盐，势难久待现课，凡督辕、抚辕、漕辕，皆可辅以官运，以示倡导而速军需，重订官运章程四条，开列于左：

——各辕筹款委员，赴栈请票买盐，悉遵商运规矩，概以现银交易。既以体恤商贩，且不使官运本轻，商运本重。

——官运盐船过卡验票、截角、查舱、完厘等事，均照商运一律办理。

——盐斤到岸，仍归督销委员稽察，不准以军饷借词抢跌贱售。

——委员薪水，由营自给，余利各归各营充饷。

金陵房产告示八条

为晓谕事。照得金陵房产章程，前于去年七月议立七条，复于十一月议立四条，出示晓谕在案。其中尚有不便于民者，兹本部堂复加体察，将七月所定七条内删去三条。十一月所定四条内删去一条，酌改一条，合行示谕。为此示仰居民人等一体遵照。特示。

——城内房产，如原业主持有旧契，准赴善后局呈明。由局派员，会同县令往查。与契符合，注明“验讫”字样，盖用局印、县印准其管业。如无印契，实系业主，取具邻佑切结，赴局呈明，派员会同县令确查，给予单照，盖用局印、县印，亦准执单管业。

——城内房屋，有现任大员权作衙署，及办公委员权作公局者，即有业主，亦暂不准领还。从呈明验契盖印之日起，每月按照民价，给予租钱。俟另行修立衙署、公局后，再行给还业主。

——伪府贼馆，有一所而占数家地基者，亦有原系一家而分为数所者，令各赴局呈明，验契委员会同首县勘验明白。或各管原业，或情愿舍少就多，割彼与此。由民间自行议定，呈明总局，饬县立案。

——房屋未经焚毁，尚属完好者，无论大屋小屋、新造旧造，一概不许拆毁。有擅拆强毁者，拿获正法。桌椅、木器，不许兵勇搬出城外，如违重惩。

——城厢内外空地，如有客民愿造房屋者，先赴善后局呈明，即派保甲局委员履勘该地。尚未有人认业者，暂作官地。视地之广狭，酌定租价。刊刻双联执照，载明丈尺若干、地租若干。照根存善后局，正照给客民收执，准其盖屋。自此次出示之后，如有未经呈明，擅将无主空地起造新屋者，除将房料充公外，严行枷责。若拆毁旧屋，移造新屋者，立正军法。其前此已造之屋，亦限于年内呈明善后局，勘地起租。俟有原业主出来，分别核办。至新年查出无照之屋，亦将房料充公。

——空地新造之屋，如原地主归来，赴善后局呈明，派保甲局委员确切查明，即将善后局所议地租，交原地主承管。所造之屋，或新屋主酌找地价，或旧地主酌找屋价，和商定议，各听自便。其亲族代认者，呈明后准其立案，不准领照。自克复日起，扣足两年；无人来认，再行核办。

——旧存之屋，无契据者，若专以邻佑为凭，又恐贿串互保，弊窦丛生。嗣后无契之人，赴善后局呈明，由保甲局委员询问明确，令其具结承领，给予双联执照，暂行管业。两年以内，不准转典、转售。如承领之后，另有真业主出来，呈明确据，即将在前具结冒领之人，枷号两月，充军四千里。严惩冒认者，所以保全真业主也。

——金陵克复一年之久，原屋主尚多未归，而本籍、客籍之人进屋寄居者，正复不少。此后如真屋主归来，赴善后局呈明，派保甲局委员赴屋履勘，分别开导。或租或让，自应商量办理，各存恕道，毋启讼端。切属！切属！

剿捻告示

为剀切晓谕事。照得皖、豫、江境，昔年逼于捻扰，民不聊生。经地方官谕筑圩寨，防贼奔突，既为尔民各保身家，得安耕获之利，兼期坚壁清野，渐收灭贼之效。本大臣在江南时，久闻各路圩练，遇有寇警，登陴固守，贼即无所掳掠。其中勇敢之士，复能抄贼尾股，邀贼边马，屡著战功，实堪嘉尚。查捻逆老巢，前在永、毫、蒙、宿之间。被扰最苦之圩，惟此数州县。或被贼威胁，逼迫相随；或被贼袭踞，惨遭裹掠。或不甘从贼而为贼杀，或被裹出窜而又为兵杀。困迫可悯情形，莫此为甚。上年亲王僧督兵人皖，歼斩逆首张落刑等，余匪远飏，各圩民始得脱离水火，渐谋复业。乃本年四月，贤王星陨曹州，贼焰转张。现在大股匪徒窜入永、毫、蒙、宿一带，意在逼胁各圩，以为党伙，计殊狡谲。闻此次贼过永宿，各圩拒守，多不从匪。足征忠义奋发，志切同仇。本大臣奉命督师，赴徐州一带剿办捻逆。议战则责成官军，议守仍需整理圩练。为此，出示晓谕皖、豫、江境各圩练董知悉。仰各该圩练董随时前来徐州，本大臣亲询各路情形，并面谕修圩、挖壕、防守各事宜。有能凭圩击贼，或诱擒逆首者，定即立予优奖。即有被贼阑入，或被贼逼从之圩，官军到日，但能杀贼自效，赴本大臣军营投首者，悉予自新，不加究问。如敢与贼勾通，意怀观望，官军至则从官，捻匪至又从匪者，大军所至，定即悉力剿除。玉石俱焚，追悔何及！谅尔民守圩御贼，积时已久，应各知所趋向也。各宜懔遵，毋违！特示。

剿捻告示四条

为晓谕事。照得本部堂恭奉简命，剿办江苏、安徽、山东、河南等省捻匪，拟于徐州、临淮、济宁、周家口等处设立重兵以为战，又令乡村设立圩寨以为守。四路皆有重兵，则无此剿彼窜之虞；各县皆有圩寨，则无掳人掳粮之患。所有应行事宜，台亟出示晓谕，俾远近共见共闻。开列四条于左：

一、坚壁清野。捻匪扰乱多年，凡苏、皖、齐、豫当冲之县，人人皆知修筑圩寨，自相保卫。但恐岁久人贫，渐渐懈惰，今宜大加整顿。墙子要高，濠沟要深。此坚壁也。人丁、牲畜、米粮、柴草，一一搬入圩内，贼来全无可掳。此清野也。如贼匪围攻圩寨，本部堂立即派兵救援。近则三日五日，远则十日半月必可赶到，决不食言。如不能坚守半月，是该圩之过。如半月而救兵不到，即是本部堂之过。尔等操练壮丁，自保身家，本部堂决不调圩练助剿他处，亦不派圩董支应杂差。但愿尔等困苦余生，稍享安静之福。

二、分别良莠。论捻匪者，皆言蒙城、毫州最多，宿州、永城次之。带兵者痛恨蒙、毫，皆欲剿洗，以绝祸根。本部堂观蒙、毫之人，性质甚直，良民甚多。倡首为乱者不过数人，甘心从逆者为数亦少。其余有因贫而偶尔从捻者，有被胁而不得不从者。虽同得捻党之名，而罪有轻重之别。应彻底清查一次，分别惩办。倡首为乱者，如任柱、张总愚、牛洪、李允诸人，宜戮其身，屠其家，并掘其坟墓。甘心从逆者，诛其身而不坐其家。其因贫偶从，及被胁从捻者，一概赦宥免死。委员督同圩长，挨户清查，每圩各造二册。倡首为乱及甘心从逆者，为莠民册。全未从匪者，为良民册。偶从与胁从者，为自新良民，亦编入良民册内。入莠册者，在外则到处追剿；在籍则擒拿正法。入良册者，五家具保结于圩长。有事，则五家连坐。圩长具保结于州县，有事则圩长连坐。愿我蒙、毫晓事绅耆，将莠民一一举报，斩除数百家之匪类，保全数十万之善良。免得一剿再剿，玉石俱焚，通县皆遭大劫，悔之晚矣。蒙、毫、宿、永四属限印委各员于三个月查毕。此外有捻之州县，一体清查。

三、发给执照。各处圩中管事者，称曰“圩主”或曰“寨主”。主字不可妄称，今宜概改曰“圩长”，每圩一人。其帮办者，名曰“副圩长”，每圩或二三人，多至四人而止。凡充圩长者，无论原有之圩、新立之圩，由圩内大众公举一人，具禀州县。州县访察确实，禀明本部堂。正圩长由本部堂发给执照，盖用关防；副圩长由州县发给谕单，盖用印信，收执为凭。圩内有阳顺官兵、阴从捻匪者，圩长捆缚送官正法。匪圩而诬扳良圩，吓逼邻圩者，各圩公同禀究。送匪最多者，奏明请奖。匿匪不报者，将圩长革去究惩。平日不废农务，临警守圩有功者，奏明优奖。圩长苛敛财物，不服人心者，准圩众公禀查明革换。

四、询访英贤。淮、徐一路，自古多英杰之士，山左、中州亦为伟人所萃。方今兵革不息，岂无奇材崛起？无人礼之，则弃于革泽饥寒贱隶之中；有人求之，则足为国家干城腹心之用。本部堂久历行间，求贤若渴。如有救时之策，出众之技，均准来营自行呈明，察酌录用。即不收用者，亦必优给途费。如有以邻境之匪名单来告者，赏银三十两。如有以巨捻藏匿之踪迹来告者，赏银四十两。如有荐举贤才者，除赏银外，酌予保奖。借一方之人材，平一方之寇乱，生民或有苏息之日乎！

批浙江处州陈镇国瑞具禀暂驻归德并饷项军火如何筹措等情来禀阅悉。该镇所部业奉谕旨饬赴归德，军火、器械自应在河南粮台支领。至八千人之饷，为数甚巨，断非每月二万所能敷用，况二万金之协饷尚属不甚可靠。古谚有云：兵马未动，粮草先行。此万不可易之理。若以八千人之众全无确实之饷，将来因饥生变，祸端不测。本部堂所部皖南各军，近日因饷绌闹事纷纷，闭城殴官，居民逃避，焦灼之至。该镇亦就近与豫抚部院熟商，若饷项极绌，固宜及早遣撤；饷项稍优，该镇滥收败兵游勇亦宜遗撤大半，或酌留二、三千人，庶免弗戢自焚之患。不可贪部卒众盛之名，而忘饥军殃民之虑也，此批。

再前于闰五月初间连接该镇二禀一件，自言嘉祥解围回至济宁勇丁与刘军门部下械斗一件，言陈振邦招勇未到，不能迅速拔营。本部堂所以未遽批答者，因心中有千言万语欲与该镇说明，又恐该镇不好听逆耳之言，是以迟迟未发。兹该镇禀商饷银军械等事，急欲立功报国，而恐诸事掣肘，其志亦可悯可敬。特将本部堂平日所闻之言，与玉成该镇之意，层层熟筹而敬告之。

本部堂在安庆、金陵时，但闻人言该镇劣迹甚多。此次经过淮扬、清江、凤阳，处处留心察访，大约毁该镇者十之七，誉该镇者十之三。其毁者则谓该镇忘恩负义，黄镇开榜于该镇有收养之恩，袁帅欲拿该镇正法，黄镇夫妇极力营救，得保一命，该镇不以为德，反以为仇；又谓该镇性好私斗，在临淮与袁帅部将屡开明仗，在寿州与李世忠部下开明仗，杀死朱、杜二提督，旋在正阳关捆缚李显安，抢盐数万包。在汜水时，因与米船口角小争，特至湖西调队二千，与米商开明仗，知县叩头苦求，始肯罢兵；又谓该镇骚扰百姓，凌虐州县，往往苛派州县代办军装、号衣等件。在泗州，殴辱知州藩司，张光第同在一处，躲避床下，旋即告病。在高邮，勒索水脚，所部闹至内署抢掠，合署家眷跳墙逃避，知州叩头请罪乃息；又谓该镇吸食鸦片，喜怒无常，左右拂意，动辄处死，有因一麻油饼杀厨子之事。藐视各路将帅，信口讥评，每每梗令不听调度，动称我将造反。郭宝昌之告变，事非无因。本年四月，曹南之败与郭宝昌同一，不救主帅同罪异罚，众论不平。凡此皆言该镇之劣迹者也。其誉者则谓该镇骁勇绝伦，清江、白莲池、蒙城之役，皆能以少胜众，临阵决谋多中机宜；又谓该镇至性过人，闻人谈古来忠臣孝子，倾听不倦。常喜亲近名儒，讲诵《孟子》；又谓该镇素不好色，亦不甚贪财，常有出世修行、弃官为僧之志。凡此皆言该镇之长处者也。誉该镇者如漕督吴帅，河南苏藩司，宝应王编修凯泰，山阳丁封君晏，灵璧张编修锡嵘，皆不妄言之君子。毁该镇者，其人尤多，亦皆不妄言之君子，今不复悉举其名。誉该镇者，愿该镇知其名不忘也；毁该镇者，愿该镇不知其名而忘之也。本部堂细察群言，怜该镇本有可为名将之质，而为习俗所坏，若不再加猛省，将来身败名裂而不自觉。今为该镇痛下针砭，告戒三事：一曰不扰民，二曰不私斗，三曰不梗令。

凡设官所以养民，用兵所以卫民。官吏不爱民，是民蠹也；兵将不爱民，是民贼也。近日州县多与带兵官不睦，州县虽未必皆贤，然带兵者既欲爱民，不得不兼爱州县。若苛派州县供应柴草夫马，则州县摊派各乡村，而百姓受害矣。百姓被兵勇欺压，诉于州县，州县转诉于军营，若带兵者轻视州县而不为民申冤，则百姓又受害矣。本部堂统兵十年，深知爱民之道必先顾惜州县，就一家比之，皇上譬如父母，带兵大员譬如管事之子，百姓譬如幼孩，州县譬如乳抱幼孩之仆媪，若日日鞭挞仆媪，何以保幼孩，何以慰父母乎？闻该镇亦无仇视斯民之心，但素好苛派州县，州县转而派民；又好凌虐弁兵，弁兵转而虐民。焉得不怨声载道？自今以后，当痛戒之。昔杨素百战百胜，官至宰相，朱温百战百胜，位至天子，然二人皆惨杀军士，残害百姓，千古骂之如猪如犬；关帝、岳王争城夺地之功甚少，然二人皆忠主爱民，千古敬之如天如神。愿该镇以此为法，以彼为戒，念念不忘百姓，必有鬼神祏助，此不扰民之说也。

至于私相斗争，乃匹夫之小忿，岂有大将而屑为之？本部堂二年以前即闻该镇有性好私斗之名，此名一出，人人皆怀疑而预防之。闰五月十九之事，铭字营先破长沟，已居圩内，该镇之队后入圩内，因抢夺洋枪，口角争闹。铭营杀伤该队部卒甚多，刘军门喝之而不能止，固由仓猝气忿所致，亦由该镇平日好斗之名有以召之耳。闻该镇好读《孟子》“养气”之章，须知孟子之养气，行有不慊则馁；曾子之大勇，自反不缩则惴。缩者，直也。慊者，足也。惴则不壮，馁则不强。盖必理直而后气壮，必理足而后自强。长沟起衅之时，其初则该镇理曲，其后则铭营太甚。该镇若再图私斗以泄此忿，则祸在一身而患在大局。若图立大功、成大名以雪此耻，则弱在一时，而强在千秋。昔韩信受胯下之辱，厥后功成身贵，召辱己者而官之，是豪杰之举动也；郭汾阳之祖坟被人发掘，引咎自责而不追究，是名臣之度量也。该镇受软禁之辱远不如胯下及掘坟之甚，宜效韩公、郭公之所为，坦然置之，不特不报复铭营，并且约束部下以后永远不与他营斗争，能忍小忿乃成大勋，此戒私斗之说也。

国家定制，以兵权付之封疆将帅，而提督概归其节制，相沿二百余年矣。封疆将帅虽未必皆贤，然文武咸敬而尊之，所以尊朝命也。该镇好攻人短，讥评各路将帅，亦有伤于大体。当此寇乱未平，全仗统兵大员心存敬畏，上则畏君，下则畏民，中则畏尊长，畏清议，庶几世乱而纪纲不乱。今该镇虐使其下，气凌其上，一似此心豪无畏惮者，殆非载福之道。凡贫家之子，自恃其竭力养亲而不知敬畏，则孔子比之于犬马；乱世之臣自恃其打仗立功而不知敬畏，则陷于大戾而不知。嗣后该镇奉檄征调，务须恪恭听命，凡添募勇丁，支应粮饷，均须禀命而行，不可擅自专主，渐渐养成名将之气量，挽回旧日之恶名，此不梗令之说也。

以上三者，该镇如能细心领会，则俟军务稍松，前来禀见，本部堂于觌面时更当谆切言之务，令有益于该镇，有益于时局，玉成一名将，亦本部堂之一功也。若该镇不能细心领会，亦有数事当勒令遵从者。第一条，八千勇数必须大为裁减，极多不准过三千人，免致杂收游勇，饥溃生变；第二条，该军与淮勇及英、康等军一年之内不准同札一处；第三条，该镇官衔宜去“钦差”字样，各省协饷均归河南粮台转发，不准别立门户，独树一帜。仰该镇逐条禀复，以凭详晰具奏。至于所述毁誉之言，孰真孰伪，亦仰该镇逐条禀复。其毁言之伪者，尽可剖辨；真者，亦可承认，大丈夫光明磊落，何所容其遮掩。其誉言之真者，守之而加勉；伪者，辞之而不居，保天生谋勇兼优之本质，改后来傲虐自是之恶习。于该镇有厚望焉。又批。

同治四年六月初十日批

马勇章程五条

——每营人数：营官一员，帮办一员，字识一名，分前后左右中五哨。其前后左右四哨，各立正哨官一员，副哨官一员，中哨即以营官为正哨外，立副哨官二员。每哨马勇五十名。每棚什长一名，一营共什长二十五名，散勇二百二十五名。营官及两副哨帮办、字识等，共用火夫二名。四哨之正副哨官共用火夫四名。二十五棚，每棚用火夫一名。通营共用火夫三十一名。

——营官月给薪水并马干银五十两，公费银一百两，马四匹。帮办月给银十六两，马一匹。字识月给银九两，马一匹。正哨官每员月给银十八两，副哨官每员月给银十五两，各给马二匹。什长每名日给银二钱六分，马勇每名日给银二钱四分，均各给马一匹。火夫每名日给银一钱一分，营官、哨官、帮办、字识薪水马干，及营官公费不扣建，余均扣建。

——营官领蓝夹棚二架，白单棚一架，正副哨官共领蓝夹棚一架，白单棚一架。帮办、字识领自单棚二架，马勇每十人领白单棚二架。

——搬运锅帐子药，每哨雇大车一辆，由粮台发价，如或置买大车，或置买骆驼，亦由台发价。每营百马之内，每年准报倒毙三十六匹。如数换领，以资弥补。

——兽医、铁匠、旗帜、大小扫把、铁刮、竹槽，出自营官公费。修补鞍上坐褥、布屉、后鞧、辔头、肚带及拴肚带、宽皮条，拴镫、窄皮条，哨官兵勇自办。更换鞍桥、油皮、鞯皮、札铁嚼、全副马枪、弓箭、扎草刀、草料口袋、军械所办给。

徽宁池三府属洋庄茶引捐厘章程十条

——皖南设立茶引局，由皖南道督办，由安庆牙厘总局综理，省中派员驻局经管。所有引票、捐票、厘票，俱用三联票式，本部堂刊发牙厘总局，移交皖南道，转发徽、宁、池三府属产茶县分。各商成箱后，在该县报明请引，照缴引银、捐银、厘银，公费银，随时填票给付。各地方官不得于三票之外，多取丝毫。所收银两，随时解皖南道，听候拨用。各县按月申报牙厘省局、皖南道茶引局查核。

——茶引定以司马秤，每斤合库秤十六两八钱，按十六两八钱库秤净茶一百二十斤为一引，箱皮不计。各商请引时，报明洋茶花色箱数，箱内净茶斤两，统计成引。报明后，该县亲身点箱抽查，如有偷漏，照厘金章程，补交正项引银、捐银、厘银、公费，另加三倍议罚，如有重斤，一律照加照罚罚款以二成充饷，以一成留卡给赏。

——徽州向章，定以每引收茶厘银三钱，茶捐银六钱，公费银三分。此外运出徽境，逢卡抽厘。现在定章仿照饷盐章程，统归办茶之地，一处完厘，应即核计加增每引定缴正项引银三钱，公费银三分，捐银八钱，厘银九钱五分，共应缴银二两零八分。如徽属出江西之茶，应由景镇、饶州、吴城、湖口等卡经过，即不抽厘；宁池等属出长江之茶，应由华阳镇、安庆、大通、荻港等卡，即不抽厘，但验明厘票，查明箱数，一律放行。如箱数不符，照章加罚。该三处采办洋茶，如不在以上各卡之内，不得持此票为凭，应听各卡抽厘，其应完内地子口半税，由该商照通商条约章程完纳，概不在此数内。

——皖南茶引局、省城牙厘局及该县承办茶务，均需办公经费，准就公费每引三分，厘金每引九钱五分之内，牙厘总局扣留二分，皖南道扣留二分，该县扣留四分，作为辛红、纸张、书役、饭食等费。

——向章茶捐，准其请奖。此次每引加捐二钱，共计八钱，仍悉照向章填给捐票，俟茶开运后，各商将捐照呈缴安庆牙厘总局，照筹饷例一律核奖，换给实收。

——洋庄篓熟茶亦按照十六两八钱库秤，一百二十斤成引扣算，所有茶引、茶捐、茶厘，均照章抽取。

——小贩袋装毛茶，售与各洋庄，向不请引，亦无茶捐名目，总过附近各卡，应照十六两八钱库秤，每一百二十斤抽厘钱一百文，其零星不及石者，应免抽厘，以恤小贩。

——茶厘概归皖局抽收。江西经过各卡，由本部堂咨明江西抚部院，札行总局，转饬各该卡验票放行，不重抽厘抽捐。又婺源一县，现归左抚部院设卡抽收，应一并咨明照办，以归画一。其婺源茶引所得引捐厘各项银两，由皖省粮台另拨还左抚部院粮台备抵。

——向来内地客商，贩运行销内地篓茶、箱茶，及建德向有西商采办北口茶，不照此例，所有应完徽州茶引、茶捐、茶厘，应由皖南道查明旧章，并察看情形，酌议章程，详候核夺。

——核定章程，应出示晓谕徽、宁、池三府属商民遵照，并通饬经过江西、安徽各厘卡，照验放行。

曾文正公杂著卷四

书赠仲弟六则

清

《记》曰：“清明在躬。”吾人身心之间，须有一种清气。使子弟饮其和，乡党薰其德，庶几积善可以致祥。饮酒太多，则气必昏浊；说话太多，则神必躁扰。弟于此二弊，皆不能免。欲葆清气，首贵饮酒有节，次贵说话不苟。

俭

凡多欲者不能俭，好动者不能俭。多欲如好衣、好食、好声色、好书画古玩之类，皆可浪费破家。弟向无癖嗜之好，而颇有好动之弊。今日思作某事，明日思访某客，所费日增而不觉。此后讲求俭约，首戒好动。不轻出门，不轻举事。不特不作无益之事，即修理桥梁、道路、寺观、善堂，亦不可轻作。举动多则私费大矣。其次，则仆从宜少，所谓食之者寡也。其次，则送情宜减。所谓用之者舒也。否则今日不俭，异日必多欠债。既负累于亲友，亦贻累于子孙。

明

三达德之首日智。智即明也。古来豪杰，动称英雄。英即明也。明有二端：人见其近，吾见其远，曰高明；人见其粗，吾见其细，曰精明。高明者，譬如室中所见有限，登楼则所见远矣，登山则所见更远矣。精明者，譬如至微之物，以显微镜照之，则加大一倍、十倍、百倍矣。又如粗糙之米，再舂则粗糠全去，三舂、四，则精白绝伦矣。高明由于天分，精明由于学问。吾兄弟忝居大家，天分均不甚高明，专赖学问以求精明。好问若买显微之镜，好学若舂上熟之米。总须心中极明，而后口中可断。能明而断谓之英断，不明而断谓之武断。武断自己之事，为害犹浅；武断他人之事，招怨实深。惟谦退而不肯轻断，最足养福。

慎

古人曰钦、曰敬、曰谦、曰谨、日虔恭、曰祗惧，皆慎字之义也。慎者，有所畏惮之谓也。居心不循天理，则畏天怒；作事不顺人情，则畏人言。少贱则畏父师，畏官长。老年则畏后生之窃议。高位则畏僚属之指摘。凡人方寸有所畏惮，则过必不大，鬼神必从而原之。若嬉游、斗牌等事而毫无忌惮，坏邻党之风气，作子孙之榜样，其所损者大矣。

恕

圣门好言仁。仁即恕也。曰富，曰贵，曰成，曰荣，曰誉，曰顺，此数者，我之所喜，人亦皆喜之。曰贫，曰贱，曰败，曰辱，曰毁，曰逆，此数者，我之所恶，人亦皆恶之。吾辈有声势之家，一言可以荣人，一言可以辱人。荣人，则得名、得利、得光耀。人尚未必感我，何也？谓我有势，帮人不难也。辱人则受刑，受罚，受苦恼，人必恨我次骨。何也？谓我倚势，欺人太甚也。吾兄弟须从恕字痛下工夫，随在皆设身以处地。我要步步站得稳，须知他人也要站得稳。所谓立也。我要处处行得通，须知他人也要行得通。所谓达也。今日我处顺境，预想他日也有处逆境之时；今日我以盛气凌人，预想他日人亦以盛气凌我之身，或凌我之子孙。常以恕字自惕，常留余地处人，则荆棘少矣。

静

静则生明，动则多咎，自然之理也。家长好动，子弟必纷纷扰扰。朝生一策，暮设一计，虽严禁之而不能止。欲求一家之安静，先求一身之清静。静有二道：一曰不入是非之场，二曰不入势利之场。乡里之词讼曲直，于我何干？我若强为剖断，始则赔酒饭，后则惹怨恨。官场之得失升沉，于我何涉？我若稍为干预，小则招物议，大则挂弹章。不若一概不管，可以敛后辈之躁气，即可保此身之清福。

劝学篇示直隶士子

人才随土风为转移，信乎？曰：是不尽然，然大较莫能外也。前史称燕赵慷慨悲歌，敢于急人之难，盖有豪侠之风。余观直隶先正，若杨忠愍、赵忠毅、鹿忠节、孙征君诸贤，其后所诣各殊，其初皆于豪侠为近。即今日士林，亦多刚而不摇，质而好义，犹有豪侠之遗。才质本于土风，殆不诬与？

豪侠之质，可与入圣人之道者，约有数端。侠者薄视财利，弃万金而不眄；而圣贤则富贵不处，贫贱不去，痛恶夫燔间之食、龙断之登。虽精粗不同，而轻财好义之迹则略近矣。侠者忘己济物，不惜苦志脱人于厄；而圣贤以博济为怀。邹鲁之汲汲皇皇，与夫禹之犹已溺，稷之犹己饥，伊尹之犹己推之沟中，曾无少异。彼其能力救穷交者，即其可以进援天下者也。侠者轻死重气，圣贤罕言及此。然孔曰成仁，孟曰取义，坚确不移之操，亦未尝不与之相类。昔人讥太史公好称任侠，以余观此数者，乃不悖于圣贤之道。然则豪侠之徒，未可深贬，而直隶之士，其为学当较易于他省，乌可以不致力乎哉？

致力如何？为学之术有四：曰义理，曰考据，曰辞章，曰经济。义理者，在孔门为德行之科，今世目为宋学者也。考据者，在孔门为文学之科，今世目为汉学者也。辞章者，在孔门为言语之科，从古艺文及今世制义诗赋皆是也。经济者，在孔门为政事之科，前代典礼、政书，及当世掌故皆是也。

人之才智，上哲少而中下多；有生又不过数十寒暑，势不能求此四术遍观而尽取之。是以君子贵慎其所择，而先其所急。择其切于吾身心不可造次离者，则莫急于义理之学。凡人身所自具者，有耳、目、口、体、心思；日接于吾前者，有父子、兄弟、夫妇；稍远者，有君臣，有朋友。为义理之学者，盖将使耳、目、口、体、心思各敬其职，而五伦各尽其分。又将推以及物，使凡民皆有以善其身，而无憾于伦纪。夫使举世皆无憾于伦纪，虽唐虞之盛，有不能逮。苟通义理之学，而经济该乎其中矣。程朱诸子遗书具在，曷尝舍末而言本？遗新民而专事明德？观其雅言，推阐反复，而不厌者大抵不外立志以植基，居敬以养德，穷理以致知，克己以力行，成物以致用。义理与经济，初无两术之可分，特其施功之序详于体而略于用耳。

今与直隶多士约：以义理之学为先，以立志为本。取乡先达杨、赵、鹿、孙数君子者，为之表。彼能艰苦困饿，坚忍以成业，而吾何为不能？彼能置穷通、荣辱、祸福、死生于度外，而吾何为不能？彼能以功绩称当时，教泽牖后世，而吾何为不能？洗除旧日喳昧卑污之见，矫然直趋广大光明之域。视人世之浮荣微利，若蝇蚋之触于目而不留。不忧所如不耦，而忧节概之少贬；不耻冻馁在室，而耻德不被于生民。志之所响，金石为开。谁能御之？志既定矣，然后取程朱所谓居敬穷理、力行成物云者，精研而实体之。然后求先儒所谓考据者，使吾之所见，证诸古制而不谬。然后求所谓辞章者，使吾之所获，达诸笔扎而不差。择一术以坚持，而他术固未敢竟废也。其或多士之中，质性所近，师友所渐。有偏于考据之学，有偏于辞章之学，亦不必遽易前辙，即二途皆可入圣人之道，其文经史百家，其业学问思辨，其事始于修身，终于济世。百川异派，何必同哉？同达于海而已矣。若夫风气无常，随人事而变迁。有一二人好学，则数辈皆思力追先哲；有一二人好仁，则数辈皆思康济斯民。倡者启其绪，和者衍其波。倡者可传诸同志，和者又可袒诸无穷。倡者如有本之泉放乎川渎，和者如支河沟浍交汇旁流。先觉后觉，互相劝诱，譬之大水小水，互相灌注。以直隶之士风，诚得有志者导夫先路，不过数年，必有体用兼备之才，彬蔚而四出，泉涌而云兴。

余忝官斯土，自愧学无本原，不足仪型多士。嘉此邦有刚方质实之资，乡贤多坚苦卓绝之行，粗述旧闻，以勖群士；亦冀通才硕彦，告我昌言，上下交相劝勉，仰希古昔与人为善、取人为善之轨，于化民成俗之道，或不无小补云。

直隶清讼事宜十条

第一条：通省大小衙门公文宜速。

凡公事迟延，通弊有二：曰支，曰展。支者，推诿他人，如院仰司，司仰府，府仰县之类。一经转行，即算办毕。但求出门，不求了事是也。展者，迟延时日，如上月展至下月，春季展至夏季，愈宕则愈松，担迟不担错者是也。各省均难免此习气，而直隶则似更甚。藩司照转督院之文，有数月未转行者；总局奉饬核议之件，有终岁不议详者。上控之案，饬府先查大概，往往经年不报；饬县录案详复，亦或经年不复。催提钱粮，则曰“另文批解”；催提人证，则曰“传到即解”。宕过数次，上司亦遂置之不问。上下相容，疲玩已甚。前此犹有军务可诿，本部堂当肃清之后，不得不力挽积习，与诸君子舍旧图新，以公事之勤惰，觇同官之贤否。除寻常文牍外，如催解银解犯之类，均须酌定限期，分记功过。其四种月报之四柱册，限期送省，悬榜官厅。至饬道府先查大概之事，饬州县录案详复之件，亦将限期，悬牌官厅，违者记过。小过积至六次，大过积至三次者，撤委示惩。司道有积压之文，本部堂必面加诘责；督署有稽延之牍，亦望僚友立进箴规。通省上下，皆以勤字为本，自有一种旭日初升气象。虽不专为狱讼，而清讼之道必自此始。

第二条：保定府发审局宜首先整顿。

保定发审局，虽为首府之专司，而实总督衙门之分局。凡京控、省控、奏交、咨交各案，总督独挈其纲，而两司与首府分任其责。若不能详慎速结，则积案日多，弊端百出。

闻京控发交到局，委员往提人证，间有得钱卖放之弊；行贿受托，则以患病外出等词捏禀搪塞，此一弊也。案证提到省城，分别保押，听候审办。有发交清苑取保者，县役任意讹索；有发交辕门取保者，府役与门丁任意讹索；有取店保者，店家居奇勒掯，择肥而噬；此又一弊也。每过堂时，必有差役承带案证，而承带之差，往往五日一换。换差一次，讲费一次，诛求无厌。此又一弊也。斯三者，全赖首府认真防范，督院及臬司随时稽查。提犯则删除闲人，专提要证，愈少愈好。札饬本地方官，依限解到，不得轻率委员前往。取保则再三访察，严禁讹索；承带则一案一差，始终不准更换。吾辈稍尽一分之心，讼者少受一分之苦。

及发交局员审讯，每案只派一员承审，一员副之。凡京控巨案，初到时，正副二员将卷宗细看，过堂一二次，寻出端倪，开一节略，其末即稍判曲直。五日之内，臬司带同首府及正副承审官上院，本部堂与之商论一番，名曰“议狱”。其应由藩司主稿者，则两司带同首府局员上院议狱，议毕再行审讯。紧要工夫全在议狱一次，及初讯一二堂，而案之是非已明矣。未过堂之先，不妨详慎访察；既过堂则须求速了，愈速则真情易露，愈久则幻态弥多。其业已淹滞者，尤须设法催办。上司以严札催之，首府以婉言催之，局员以仁心自催之。另立限期，分记功过。讯结之后，取保者饬令速归，管押者立予释放。即监禁者，亦时加检点，惟恐瘐毙。首府之滞狱一清，通省之风俗立变。造福造孽，只在吾人寸心一转移间耳！

第三条：州县须躬亲六事，不得尽信幕友丁书。

牧令为自古要官，百姓之所托命，非才德俱优，难言称职。然天下安得许多龚、黄、卓、鲁萃于一方？吾辈与人为善，悬格不可太高，但求中材可勉者。苟能以“勤”字为本，事事必躬必亲，便可造到第一等循吏。直隶怠玩之习，相沿已久。每逢三八告期，或委典史收状，或由承发房将呈词送交门丁。门丁积压数日，送交幕友。幕友拟批挂榜，而本官尚不知呈中所告何事。至判阅稿票时，任听丁书主政，按照呈内姓名全数差传，不敢删减一名。甚至经年累月，未尝坐堂讯问，两造破家荡产，求息讼而不能。此小民所以困穷，案牍所以丛积也。

今与诸君约：有六事宜躬亲者；放告之期，必须亲自收状。能断者立予断结，不能断者交幕拟批，必须亲自细核，分别准驳准理者。差票传人，必须亲自删减。命盗案件，以初起供招为重，必须亲自勘验，愈速愈妙。承审限期，何日解勘，何日详结，必须亲自计算。监禁管押之犯，常往看视，每日牌示头门，每月册报上司，必须亲自经理。六者皆能躬亲，则听讼之道，失者寡矣。如其怠惰偷安，不肯躬亲者，记过示惩；如其识字太少，不能躬亲者，严参不贷。

第四条：禁止滥传滥押，头门悬牌示众。

凡小民初涉讼时，原、被告彼此忿争，任意混写多人，其中妄扳者居多。且有差役勾串，牵入呈内者。票上之传人愈多，书差之索费愈甚，名曰“叫点”。所谓“堂上一点硃，民间万点血”也。嗣后自理词讼，只准一原、一被、一干证，或证至二三人为止，不准多传。传到人证，非命盗大案，不准轻于管押，只许当堂取保候讯，万不得已而羁押，则须随时亲到班馆，查访有无凌虐、私押等弊。仍制造大粉牌一面，悬挂头门之外，将在押人姓名逐一开载，并注明某月某日因某案管押，书明牌上，俾众周知。倘书差舞弊私押，准家属喊禀严究。本部堂常常派人密查，如有并未悬牌，或牌上人数与在押之数不符，与月报之数不符者，记过重惩。

第五条：禁止书差索费。

凡一呈词到案，如有交涉富民及巨商者，则差役勾串门丁，买此案差票；又或丁书纳贿，签粘原差之名于票尾，朦官标判；又或家丁求明本官，指名签差。此种弊窦，无处无之。又或原差串通告状之人，伺该差值日，方来喊控，以为朋比讹索地步，此即江南所谓“坐差”也。差役持票到门，引类呼朋，叫嚣征逐，妇女出避，鸡犬不安。本家之搜索既空，亲族或因而受累。及审讯时，有坐堂之费；将结时，有了衙门之费；两造议和者，又有和息呈词之费。一字到官，百端需索；疮痍赤子，其何以堪！自今以后，各属当除以上积弊。凡签差，皆择谨愿者，分路酌派，不准丁书粘签指请。一切规费，酌最核减。视民家有差骚扰，如吾家有差未退；视民家有讼纠缠，如吾家有讼未结。官长设身处地，则民间受福无穷。此在良有司寸心自儆自修，吾不能一一预悬记过之格。然访察得实，亦必随时严惩。

第六条：四种四柱册按月呈报悬榜。

直隶向来章程，州县按月呈报上司者，约有五种：一曰新旧各案，已结未结，开折呈报；二曰监禁之犯，开折呈报；三曰管押之犯，开折呈报，四曰监管病毙者，具禀呈报；五日窃贼未获者，具禀呈报。每月报此五事，立法可谓至密至善矣。乃近来不报之县甚多，呈报之县甚少。即或偶报一月，又复间断数月，以致无可稽查。今欲清厘狱讼，须将此四种章程认真行之。本阁部堂定一格式，首日积案。上月控者为旧管，本月控者为新收，审结者，和息者，注销者，为开除；未结者，为实在。次日监禁；次日管押。皆分旧管、新收、开除、实在，为四柱。又次日逸犯。无论强盗、窃贼，土匪、逃军、凶犯、要证，但系逃逸应缉者，概名之曰“逸犯”。分旧逸、新逸、已获、在逃，为四柱。其逸犯名数未定者，则添注日“又应缉者几起”。每县每月填写格式一叶，而四种朗然在目矣。其每种，各开人名事宜清单，仍照向例开写，但宜略不宜详耳。州县于每月初一、二、三等日，办齐四柱册四种，由驿递省。其偏僻之县，自度驿递难到者，专差送省，限十日内送齐。院司查对数日，钉成总册，存于三处官厅，大众阅看。其未报者，报而不实者，立予记过。其已报者，视结案、获犯之迟速，监禁、管押之多少，定该员之功过。有过有功者，另写一榜，悬于三处官厅。此皆本省旧章。前督刘公曾申明之，本阁部堂与诸僚友当力行之。

第七条：严治盗贼以弭隐患。

近来盗案迭出，抢劫频仍，勒缉严比之文书不绝，而罕见破获之犯。初、二、三参之奏咨不绝，而终无降调之官。即真正强盗斩犯，而再三勘转，狡供驳回，亦非四五年不能正法。为从者，更逍遥法外，毫无畏惮。是以盗风日盛，邦畿重地，万方辐凑，而行旅皆有戒心。从前枭匪、教匪、捻党降众，余氛未殄，一夫煽动，群盗啸聚。此直隶之隐患也。欲弭大患，先除小盗。州县一遇盗案，无不责成捕役，捕役之能干者，强半通贼，本不愿于破案；一经破获之后，解府解省，往返羁留，费用半出自捕役。捕役应得之工食，本官久掯不发；解案之费资，该役无从措办。此捕快所以借豢贼为生路，视获贼为畏途也。嗣后各州县皆宜厚养捕役，工食之外，另给月饷，恣其所为。譬如良将厚养死士，不问千日之过，但责一朝之效。及至捕案之时，购线募人等费，官为给发，重悬赏格，少者数十金，多者每名百金，或数百金；捕而不获，则又酷刑严比，血溅肉飞。大利在前，峻法在后，而捕役之不尽力者寡矣。既养捕役以治其标，又择团长以治其本。选明干者数人，立为团长，优加礼貌，酌给薪资。令之帮办捕务，约束乡邻。首告者有赏，隐匿者连坐，禁赌场以清其薮，拿窝家以绝其踪。专讲捕盗之实政，不尚会缉之虚文。既获之后，分别两种办法：一种赃少而情轻者，仍照旧例招解勘转；一种赃多而情重者，禀请本部堂可否照军法从事。本部堂审择要犯，批令先行解省，委审明确，立正军法。剧盗之首速枭，群贼之胆自破。而枭教捻匪之余党，或亦可弭患无形。除具奏外，仰各属实力遵行。其平日不能治本治标，临时不能重赏严比者，记过撤参。其果能认真缉捕者，悬赏之银，每名百金；可令获犯之人，径来督院领赏。即难解之犯，本部堂亦可派兵迎护，事事相谅相助，要不使属员有掣肘处耳。

第八条：讼案久悬不结，核明注销。

乡曲愚民，每因一言参商，致起讼端。迨事过气平，或经亲友劝解，又复怨释悔生，彼此情甘罢讼。而衙门索和息钱文，难以措办，因而避匿迁延，久不到案。此案悬不结之一端也。又有刁民凭空砌词涉讼，或挟仇，或渔利，造作影响无据之言，诬告多人，但求准状，不求审理。递呈之后，永远不敢到案。此案悬不结之又一端也。直隶、天津、河间，此等恶风尤甚。若任其经年悬宕，则被告干证受累无穷。每逢新年开印，或值新官到任，一概换票一次，恐吓传提，徒为书差门丁谋利之券，实可深恨。查例载各衙门告言人罪，一经批准，即令原告投审；若不赴审，辄复脱逃，及并无疾病事故，两月不到案听审者，即将被诬及诬证释放，所告之事，不与审理，拿获原告，专治以诬告之罪等语。嗣后有日久未结各案，原告两月未经呈催，即照原告两月无故不投审例，将案注销，并将差票查缴，以清积牍。一面将注销缘由禀闻，一面汇人月报册，列于积案开除项下报查。

第九条：分别皂白，严办诬告、讼棍。

直隶民情朴厚，刚直好善之风甲于天下，而健讼逞刁者亦复不少。或贫民挟仇讹诈，砌词上控，希图拖累富民，或莠民聚众相谋，动以钱粮差徭控告官长，借大题为敛钱之计；或讼棍扛帮不胜，复以诈赃毙命控告书差，借延讼为啜之计。种种幻态，不可言状。一经批饬提省，则奸计得行，而无辜受累。嗣后省控之案，院司不可轻于批准，情节支离，批词即宜斩截，不可用“姑准饬府查复”等语。少准一谎状，即多造一阴功。其必须准理者，不可轻批提省，但责成本管知府，秉公研讯，或委贤明之员前往会讯。其提省审办者，则须剖分皂白，实究虚坐。理无两是，势不两存。近来直隶京控省控之案，一经发交谳局，平日则多方弥缝，临结则一味含糊。告官得实者，承审官回护同僚，但议以不应重、不应轻之咎；告吏得实者，承审官删改情节，但科以笞杖及除名之罪。其控告全系虚诬者，则又曲庇奸民，惟恐反噬，但以“怀疑妄控”及“愚民无知”等语了结之。奏交之案，十审九虚；刁讼之民，十虚九赦。问官皆自命为和事之人，讼棍皆立身于不败之地。皂白不分，莫此为甚。

自今以往，凡京控、省控重案，本部堂率属议狱之初，即当确究虚实。审实者，即治被告以应得之罪；虚诬者，即治奸民以诬告之罪。黑白较然，不稍含混。一变向来麻木不仁之习。讼棍之积猾玩法者，除照律科断外，再加严刑以痛苦之。本部堂惩治他犯，恪遵律例；独至治盗贼讼棍，则当格外从严。冀以救一时之弊，有识者尚鉴亮焉。

第十条：奖借人才，变易风俗。

严惩讼棍，邪气虽除而正气不伸，则风俗仍难挽回。风俗之美恶，主持在县官，转移则在绅士。欲厚风俗，不得不培养人才。

古者乡大夫宾兴贤能，考其六德、六行、六艺而登进之。后世风教日颓，所谓六德者，不可得而见矣。至于六行，曰孝友、睦姻、任恤。孝友，则宗族敬服；睦姻，则亲党敬服。今世未尝无此等人也。任，则出力以救急；恤，则出财以济穷。今世亦未尝无此等人也。六艺曰礼、乐、射、御、书、数。今世取士，用文字、诗赋、经策。其事虽异，其名日“艺”则一也。

今之牧令，即古乡大夫之职，本有兴贤举能之责。本部堂分立三科以求贤士：凡孝友为宗族所信，睦姻为亲党所信者，是为有德之科；凡出力以担当难事，出财以襄成善举者，是为有才之科；凡工于文字、诗赋，长于经解、策论者，是为有学之科。仰各州县采访、保举，一县之中，多者五六人，少者一二人。其全无所举，及举而不实者，该牧令皆予记过。教官如确有所见，亦可随时禀保。举有德者，本部堂或寄匾额以旌其宅；或延致来省，赐之酒食，馈之仪物。举有才者，本部堂或饬属派充团长，酌给薪水；或调省一见，札令帮办捕务。举有学者，本部堂或荐诸学使，量加奖拔；或召之来省肄业，优给膏火。每州每县，皆有数人为大吏所知，则正气可以渐伸，奸宄因而敛迹。此虽与清讼无涉，而端本善俗，尤在于此。用一方之贤士，化一方之莠民。芳草成林，荆棘不锄而自悴；鸾风在境，鸱枭不逐而自逃。诸良吏无以为迂而忽之！

直隶清讼限期功过章程

——催解粮租等银，自奉文之日起，限二十日报解登程，如以空言搪塞，逾限不解，记过一次，再勒限若干日清解，如再逾违，记大过一次。此在事宜第一条。

——催解犯证，初次酌限若干日。初限已满不解者，该州县记过一次。再行勒限若干日，二限已满不解者，又记过一次。合计以三个月为率，仍不解者，记大过一次。如捏报外出及患病等情，或有贿纵情弊，另行严参。如人证在五名以上，能于初限内全数提解者，准记功一次此在事宜第一条。

——饬该管道府厅州，先查大概情形之件，上司勒限若干日，除去行文往返程期，届期不复者记过一次。再勒限若干日，仍不复者或分别记过，或另行示惩。临时酌办，至饬各州县录案详复之件，上司勒限十日，除去行文往返程期，届期不复者，记过一次，再勒限若干日，仍不复者记大过一次此在事宜第一条。

——定例原问官审断不当，或犯供翻易，另委贤员审理。委员限一个月定拟，院司限一个月核转，统限两个月完结。至京控案件，定例奏交之案限两个月完结，委员亦应限一个月定拟，院司亦限一个月核转。咨交之案，限四个月完结，委员亦应限两个月定拟，院司亦限两个月核转。嗣后首府谳局均应恪遵此例。凡八年新到之案，从四月初一日起，如有人卷已齐，无故逾限者，承审之正委员，每案记过一次，至道府厅州奉札委审案件，由承审衙门于奉文半月内，开折报查，另行勒限饬遵此在事宜第二条。

——七年腊底以前，府局承审京控、省控之案，积压已至一百三四十起之多，嗣后首府、谳局应分前后左右四股，每股认办积案三十余起，每月须各完结三起，其结案不及三起者，合股公同记过一次。其结案四起者，公同记功一次，其结五起以上者，记大功一次。凡谳局公同记功，如一股有三员记功，三次即系每员一功矣。记过者亦然。有记大功三次者，立即委署一缺，并准仿江苏之例，于清讼案内奏奖。凡谳局公同记过者，出局时即注销，不与他过一体积算，以谳局结狱不易，赏宜重而罚宜轻也此在事宜第二条。

——相验尸身，须即日亲往验讯明确，如无故逾延一两日者，记过一次。如或委佐杂代验，或任令刑仵滋弊，或因迟久始验以致尸身腐烂，供情游移者，每案记大过一次。三八告期不亲自收状者，记过一次。所谓六事宜躬亲者，惟此两事易于访察，故特为指出此在事宜第三条。

——管押人犯，并不开明名姓、事由、月日，悬牌示众者，记过一次；因而书差舞弊私押者，记大过一次，或虽悬牌而牌上所开之人，与在押及月报之数不符者，亦记大过一次此在事宜第四条。

——寻常命案，定例自获犯之日起，州县限三个月审拟招解。斩绞立决命案，州县限两个月审拟招解。大小盗案，定例自获犯之日起，州县限两个月审拟招解。军流以下、徒罪以上杂案，定例限两个月审拟详解。州县自理词讼，定例限二十日完结。自同治八年四月起，均应恪遵部例，不准逾限。如有逾限一个月，记过一次；逾三个月，记大过一次。其例应两个月拟解者，逾限四个月；其例应三个月拟解者，逾限五个月；均再记大过二次此在事宜第六条。

——四种册中积案，上月曰旧管，本月曰新收，此指本年言之也。若合前数年言之，则当以七年腊底以前者为旧案，以八年元旦以后者为新案。嗣后各州县清厘积案招解者，每月应结二案，不满二案者，记过一次；结三四案者，记功一次；结五案以上者记大功一次。自理者缺分繁简不同，积案多寡不一，统限于八年腊底，将七年腊底旧案办毕。其每月应结若干案，由各州县自行酌定数目，于奉文半个月禀复，俟禀到日另行核示此在事宜第六条。

——四种月报，四柱册，上月之册于下月初一二三等日开报，十三日送齐到省。如开报迟延逾限至十日者，记过一次，若玩违不报，或虽报而遗漏舛错满十起以上者，记大过一次此在事宜第六条。

——州县平日不能讲求捕务，境内出强盗劫案，一月劫至二起者，记过一次；一月劫至三起者，记大过一次。本境有盗窝不能查拿，迨被邻封拿获，仅以协获等词饰禀者，记大过一次。余均照定例揭参。如有拿获邻境盗犯，破获邻境盗窝者，除照例奏奖外，每案准记大功一次此在事宜第七条。

——州县所属士民，于才德学三科内，全无所举及举而不实者，均记过一次。如举得其人，记功一次此在事宜第七条。

——记大过至三次，记小过至六次者，现任人员立予撤任，候补人员停委二年，有功准其抵销。其记大功至三次，记功至六次者，现任实缺之员，汇案奏请酌奖，署事人员交卸时，立即另行委署，候补人员立予超班委署此酌定功过总例。

——各属关系清讼之文书，各盖一戳，云清讼要件，限日行一百里。经过接递之县，于封面写明某日某刻过某县某处，以便稽查。如不及百里，或未经注写者，记过一次。各府县接院司勒限查复之件，如驿递迟延，亦即禀请饬查记过此因限期酌定驿递之例。

——审转限期命案，院司各限一个月，盗案院司各限二十日。凡州县长解在省守候发犯，如未满各上司审转限期，即行脱逃者，佥差官记过一次；若甫满审转限期，不候上司吩呩，先行脱逃者，佥差官亦记过一次，仍勒限派役来省押解此附记臬司详定章程。

禁止私押告示式各属办法恐难画一，故定告示之式为奉文晓示，禁止私押事。照得本州、县办理案件，随到随审，随审随结。惟案内设有讯供未确，或证佐未齐，不能不管押候质。无如差役舞弊，或提到而匿不禀明，或讯释而私押索费。且有以扭交、指交为名，原告串差，私自管押，随后具呈，以为欺懦之计。种种弊窦，相习成风。今奉札严行查禁，合亟牌示。为此示仰诸色人等知悉。嗣后管押人证，本州、县必于当时牌示，注明日期。及至开释亦，必立刻牌示，俾众周知。如有示内无名，及已登注开释，原差仍行私押者，准该家属人等碱禀，以凭严究。特示。

计开：收押项下，按名登注，某月某日，因某案收押。开除项下：按名登注，某月某日，或讯释，或交保，或押后收禁等项，逐一开明。

右用横牌，宽约四尺，高约一尺二三寸。与诸牌不同，悬于头门。前五六行写告示，可以累月不换。后三尺余写姓名。有新收者、新释者，立即更换。

将赴天津示二子

余即日前赴天津，查办殴毙洋人、焚毁教堂一案。外国性情凶悍，津民习气浮嚣，俱难和叶。将来构怨兴兵，恐致激成大变。余此行反复筹思，殊无良策。余自咸丰三年募勇以来，即自誓效命疆场，今老年病躯，危难之际，断不肯吝于一死，以自负其初心。恐邂逅及难，而尔等诸事无所秉承，兹略示一二，以备不虞。

余若长逝，灵柩自以由运河搬回江南归湘为便。中间虽有临清至张秋一节须改陆路，较之全行陆路者差易。去年由海船送来之书籍、木器等过于繁重，断不可全行带回，须细心分别去留。可送者分送，可毁者焚毁，其必不可弃者，乃行带归，毋贪琐物而花途费。其在保定自制之木器全行分送，沿途谢绝一切，概不收礼，但水路略求兵勇护送而已。

余历年奏折，令夏吏择要钞录，今已钞一多半，自须全行择钞。钞毕后，存之家中，留于子孙观览，不可发刻送人，以其间可存者绝少也。余所作古文，黎斋钞录颇多，顷渠已照钞一份寄余处存稿。此外，黎所未钞之文，寥寥无几，尤不可发刻送人，不特篇帙太少，且少壮不克努力，志亢而才不足以副之，刻出适以彰其陋耳。如有知旧劝刻余集者，婉言谢之可也。切嘱！切嘱！

余生平略涉儒先之书，见圣人教人修身千言万语，而要以不忮不求为重。忮者，嫉贤害能，妒功争宠，所谓怠者不能修，忌者畏人修之类也。求者，贪利贪名，怀土怀惠，所谓未得患得，既得患失之类也。忮不常见，每发露于名业相侔，势位相埒之人。求不常见，每发露于货财相接，仕进相妨之际。将欲造福，先去忮心。所谓人能充无欲害人之心，而仁不可胜用也。将欲立品，先去求心。所谓人能充无穿窬之心，而义不可胜用也。忮不去，满怀皆是荆棘；求不去，满腔日即卑污。余于此二者，常加克治，恨尚未能扫除净尽。尔等欲心地干净，宜于此二者痛下工夫，并愿子孙世世戒之。附作《忮求诗》二首录右。

历览有国有家之兴，皆由克勤克俭所致，其衰则反是。余生平亦颇以勤字自励，而实不能勤。故读书无手钞之册，居官无可存之牍。生平亦好以俭字教人，而自问实不能俭。今署中内外服役之人、厨房日用之数亦云奢矣。其故由于前在军营规模宏阔，相沿未改，近因多病医药之资，漫无限制。由俭入奢易于下水，由奢反俭难于登天。在两江交卸时，尚存养廉二万金在，余初意不料有此。然似此放手用去，转瞬即已立尽。尔辈以后居家须学陆梭山之法，每月用银若干两，限一成数另封秤出，本月用毕，只准赢余，不准亏欠。衙门奢侈之习，不能不彻底痛改。余初带兵之时，立志不取军营之钱以自肥其私，今日差幸不负始愿。然亦不愿子孙过于贫困，低颜求人，惟在尔辈力崇俭德，善持其后而已。

孝、友为家庭之祥瑞，凡所称因果报应，他事或不尽验，独孝、友则立获吉庆，反是则立获殃祸，无不验者。吾早岁久宦京师，于孝养之道多疏，后来展转兵间，多获诸弟之助，而吾毫无裨益于诸弟。余兄弟姊妹各家，均有田宅之安，大抵皆九弟扶助之力，我身殁之后，尔等事两叔如父，事叔母如母，视堂兄弟如手足，凡事皆从省啬，独待诸叔之家则处处从厚，待堂兄弟以德业相劝，过失相规，期于彼此有成为第一要义，其次则亲至欲其贵，爱之欲其富，常常以吉祥善事代诸昆弟默为祷祝，自当神人共钦。温甫、季洪两弟之死，余内省觉有惭德，澄侯、沅甫两弟渐老，余此生不审能否相见，尔辈若能从孝、友二字切实讲求，亦足为我弥缝缺憾耳。

附：忮求诗二首

右不忮

善莫大于恕，德莫凶于妒。妒者妾妇行，琐琐奚比数。已拙忌人能，己塞忌人遇。

己若无事功，忌人得成务。己若无党援，忌人得多助，势位苟相敌，畏逼又相恶。

己无好闻望，忌人文名著。己无贤子孙，忌人后嗣裕。争名日夜奔，争利东西骛。

但期一身荣，不惜他人污。闻灾或欣幸，闻祸或悦豫。闻渠何以然，不自知其故。

尔室神来格，高明鬼所顾。天道常好还，嫉人还自误。幽明丛诟忌，乖气相回互。

重者灾汝躬，轻亦减汝祚。我今告后生，悚然大觉寤。终身让人道，曾不失寸步。

终身祝人善，曾不损尺布。消除嫉妒心，普天零甘露。家家获吉祥，我亦无恐怖。

右不求

知足天地宽，贪得宇宙隘。岂无过人姿，多欲为患害。在约每思丰，居困常求泰。

富求千乘车，贵求万钉带。未得求速偿，既得求勿坏。芬馨比椒兰，磐固方泰岱。

求荣不知厌，志亢神愈汰。岁燠有时寒，日明有时晦。时来多善缘，运去生灾怪。

诸福不可期，百殃纷来会。片言动招尤，举足便有碍。戚戚抱殷忧，精爽日凋瘵。

矫首望八荒，乾坤一何大。安荣无遽欣，患难无遽憝。君看十人中，八九无倚赖。

人穷多过我，我穷犹可耐。而况处夷途，奚事生嗟忾？于世少所求，俯仰有余快。

俟命堪终古，曾不愿乎外。

谕天津士民示

自咸丰三四年间，本部堂即闻天津民皆好义，各秉刚气，心窃嘉之。夫好义者，救人之危难，急人之不平，即古所谓任侠之徒是也。秉刚气者，一往直前，不顾其他，水火可赴，白刃可蹈之类是也。斯固属难得之质，有用之才。然不善造就，则或好义而不明理，或有刚气而无远虑，皆足以偾事而致乱。即以昨五月二十三日之事言之。前闻教堂有迷拐幼孩，挖眼剖心之说。尔天津士民忿怒洋人，斯亦不失为义愤之所激发。然必须访察确实。如果有无眼无心之尸实为教堂所掩埋，如果有迷拐幼孩之犯实为教堂所指使，然后归咎洋人，乃不诬枉。且即有真凭实据，亦须禀告官长，由官长知会领事，由领事呈明公使，然后将迷拐知情之教士，挖眼剖心之洋人，大加惩治，乃为合理。今并未搜寻迷拐之确证、挖眼之实据，徒凭纷纷谣言，即思一打泄忿。既不禀明中国官长，转告洋官，自行惩办；又不禀明官长，擅杀多命，焚毁多处。此尔士民平日不明理之故也。我能杀，彼亦可以杀报；我能焚，彼亦可以焚报。以忿召忿，以乱召乱，报复无已，则天津之人民、房屋，皆属可危。内则劳皇上之忧虑，外则启各国之疑衅。十载讲和，维持多方而不足；一朝激变，荼毒万姓而有余。譬如家有子弟，但逞一朝之忿，而不顾祸患人于门庭，忧辱及于父兄，可乎？国有士民，但逞一朝之忿，而不顾干戈起于疆场，忧危及于君上，可乎？此尔士民素无远虑之故也。

津郡有好义之风，有刚劲之气，本多可用之才，然善用之，则足备干城；误用之，则适滋事变。闻二十三日焚毁教堂之际，土棍游匪，混杂其中，纷纷抢夺财物，分携以归。以义愤始，而以攘利终。不特为洋人所讥，即本地正绅，亦羞与之为伍矣。

本部堂奉命前来，一以宣布圣主怀柔外国息事安民之意。一以劝谕津郡士民，必明理而后可言好义，必有远虑而后可行其刚气，保全前此之美质，挽回后日之令名。此后应如何仰体圣意，和戢远人，应如何约束同侪，力戒喧哄，如何而惩既往之咎，如何而靖未平之气。仰读书知理君子悉心筹议，分条禀复。特谕。

照复洋人

为照复事。同治九年六月二十四日，本阁部堂接得贵大臣照会。内称“现在未能极力弹压，立拿凶犯正法”等。因查五月二十三日之案，滋事凶犯，现已严饬新任道府赶紧查拿，断无任令凶徒久稽显戮之理。只缘是日津民聚众过多，不能指实何人为首，何人为从。近日访得数名，已令其先行拿案，严刑拷讯，务令供出伙党，按名缉获，处以极刑。以申中国之法，以纾贵国官商之恨。大约数日之内，必可弋获多名，断不至再事迟延。贵大臣尽可放心。

至照会内称“天津府县及提督陈国瑞，议以抵命”等语。查陈国瑞以客官路过天津，本属事外之人。前准照会云云：“该提督现在都门”。本阁部堂昨已咨请总理衙门，就近传讯。应俟总理衙门讯明，咨复到日，再行核办。至此案前任府县办理不善，本阁部堂到津后，即将该员等先行撤任。又以案情重大，该府县事前既不能防范，事后又不能速拿凶徒，业经奏明大皇帝，将该府县革职，从重解交刑部治罪在案。若如照会所称“必将该府县议以抵命”，查审谳极刑，必须有可诛之心，或有显著之恶。该府县并非下手杀人之人，又无丝毫主使确据。本阁部堂未能指实其罪之所在，难以照办。因思贵大臣当明晰该府县二人有应抵命之罪，可请逐层说明。本阁部堂得有二人罪状实在凭据，自能公平办理。

再，本阁部堂到津后，查明天津府有事后之三件事：一系五月二十五六问，河东匪人抢苏老义等教民数家，张守即前往弹压；一系有一教民与一民人因帐目在府涉讼，张守即将民人枷号示众；一系府署把门者系教民，该府欲访查凶手，即令教民密访凶犯，悬有重赏。现在此人仍在府署当差。此三事虽小，足见知府有保护教民之心，无伤害法国之意。至天津县刘令，虽无保护确据，而亦无伤害教堂之心。贵大臣如查有府县罪状，即请一一开示，以便转交刑部定议。中国遇有大狱，皆由部臣作主，疆臣不能擅专。为此再商贵大臣，请烦细核见示，须至照会者。

笔记十二篇

才德

司马温公日：“才德全尽，谓之圣人；才德兼亡，谓之愚人；德胜才谓之君子，才胜德谓之小人。”余谓德与才不可偏重。譬之于水，德在润下，才即其载物溉田之用；譬之于木，德在曲直，才即其舟楫栋梁之用。德若水之源，才即其波澜；德若木之根，才即其枝叶。德而无才以辅之则近于愚人，才而无德以主之则近于小人。世人多不甘以愚人自居，故自命每愿为有才者；世人多不欲与小人为缘，故观人每好取有德者，大较然也。二者既不可兼，与其无德而近于小人，毋宁无才而近于愚人。自修之方，观人之术，皆以此为衡可矣。吾生平短于才，爱我者或谬以德器相许，实则虽曾任艰巨，自问仅一愚人，幸不以私智诡谲凿其愚，尚可告后昆耳。

诚神

大圣固由生知，而其平生造次，克念精诚，亦迥异于庸众。闻《韶》尽善，则亡味至于三月；读《易》寡过，则韦编至于三绝。文王则如见于琴，周公则屡入于梦，至诚所积，神奇应焉。故麟见郊而增感，凤不至而兴叹，盖其平日力学所得，自信为天地鬼神所不违也。即至两楹梦奠之际，祷神为臣之请，亦皆守礼循常，较然不欺。其后，曾子易箦，诵战兢之诗，而自幸知免，犹有圣门一息不懈之风。后世若邵子之终，马、程诸人咸集，朱子之没，黄，蔡诸子并临，亦皆神明朗彻，不负所学。昔人云：“善吾生者乃所以善吾死也。”若非精诚积于毕生，神志宁于夙昔，岂能取办于临时哉。

兵气

田单攻狄，鲁仲连策其不能下，已而果三月不下。田单问之，仲连日：“将军之在即墨，坐则织蒉，立则仗锸，为士卒倡。将军有死之心，士卒无生之气。闻君言，莫不挥涕奋臂而欲战，此所以破燕也。当今将军东有夜邑之奉，西有淄上之娱，黄金横带而骋乎淄渑之间，有生之乐，无死之心，所以不胜也。”余尝深信仲连此语，以为不刊之论。

同治三年，江宁克复后，余见湘军将士骄盈娱乐，虑其不可复用，全行遣撤归农。至四年五月，余奉命至河南、山东剿捻，湘军从者极少，专用安徽之淮勇。余见淮军将士虽有振奋之气，亦乏忧危之怀，窃用为虑，恐其不能平贼。庄子云：“两军相对，哀者胜矣。”仲连所言以忧勤而胜，以娱乐而不胜，亦即孟子“生于忧患，死于安乐”之指也。其后余因疾病，疏请退休，遂解兵柄，而合肥李相国卒用淮军以削平捻匪，盖淮军之气尚锐。忧危以感士卒之情，振奋以作三军之气，二者皆可以致胜，在主帅相时而善用之已矣。余专主忧勤之说，殆知其一，而不知其二也。聊志于此，以识吾见理之偏，亦见古人格言至论，不可举一概百，言各有所当也。

勉强

魏安釐王问天下之高士于子顺，子顺以鲁仲连对。王日：“鲁仲连强作之者，非体自然也。”子顺日：“人皆作之，作之不止，乃成君子，作之不变，习与体成，则自然也。”余观自古圣贤豪杰，多由强作而臻绝诣。淮南子日：“功可强成，名可强立。”《中庸》日：“或勉强而行之，及其成功一也。”近世论人者，或曰某也向之所为不如是，今强作如是，是不可信。沮自新之途，而长偷惰之风，莫大乎此。吾之观人，亦尝有因此而失贤才者，追书以志吾过。

忠勤

开国之际，若汉唐之初，异才、畸士，丰功、伟烈，飙举云兴，盖全系夫天运，而人事不得与其问。至中叶以后，君子欲有所建树，以济世而康屯，则天事居其半，人事居其半。以人事与天争衡，莫大乎忠勤二字。乱世多尚巧伪，惟忠者可以革其习；末俗多趋偷惰，惟勤者可以遏其流。忠不必有过人之才智，尽吾心而已矣；勤不必有过人之精神，竭吾力而已矣。能剖心肝以奉至尊，忠至而智亦生焉；能苦筋骸以捍大患，勤至而勇亦出焉。余观近世贤哲，得力于此二字者，颇不乏人。余亦忝附诸贤之后，谬窃虚声，而于忠勤二字，自愧十不逮一。吾家子姓，倘将来有出任艰巨者，当励忠勤以补吾之阙憾。忠之积于平日者，则自不妄语始；勤之积于平日者，则自不晏起始。

才用

虽有良药，苟不当于病，不逮下品；虽有贤才，苟不适于用，不逮庸流。梁丽可以冲城，而不可以窒穴，嫠牛不可以捕鼠，骐骥不可以守闾。千金之剑以之析薪，则不如斧；三代之鼎以之垦田，则不如耜。当其时当其事，则凡材亦奏神奇之效，否则铻而终无所成。故世不患无才，患用才者不能器使而适宜也。魏无知论陈平曰：“今有尾生孝已之行，而无益胜负之数，陛下何暇用之乎？”当战争之世，苟无益胜负之数，虽盛德亦无所用之。余生平好用忠实者流，今老矣，始知药之多不当于病也。

史书

《史记》叙韩信破魏豹，以木罂渡军，其破龙且以囊沙壅水，窃尝疑之。魏以大将柏直当韩信，以骑将冯敬当灌婴，以步将项它当曹参，则两军之数殆亦各不下万人，木罂之所渡几何？至多不过二三百人，岂足以制胜乎？沙囊壅水，下可渗漏，旁可横溢，自非兴工严塞，断不能筑成大堰，壅之使下流竟绝。如其宽河盛涨，则塞之固难，决之亦复不易。若其小港微流，易塞易决，则决后未必遂不可涉渡也。二者揆之事理，皆不可信。叙兵事莫善于《史记》，史公叙兵莫详于《淮阴传》，而其不足据如此。孟子日：“尽信书则不如无书。”君子之作事，既征诸古籍，诹诸人言，而又必慎思而明辨之，庶不至冒昧从事耳。

阳刚

汉初功臣惟樊哙气质较粗，不能与诸贤并论，淮阴侯所羞与为伍者也。然吾观其人有不可及者二：沛公初入咸阳，见秦宫室帷帐，狗马重宝，妇女以千数，意欲留居之。哙辄谏止，谓此奢丽之物，乃秦之所以亡，愿急还霸上，无留宫中，一也。高祖病卧禁中，诏户者：无得人群臣！哙独排闼直入，谏之以昔何其勇。今何其惫，且引赵高之事以为鉴，二也。此二事者，乃不愧大人格君心者之所为。盖人禀阳刚之气最厚者，其达于事理必有不可掩之伟论，其见于仪度必有不可犯之英风，哙之鸿门披帷，拔剑割彘，与夫霸上还军之请，病中排闼之谏，皆阳刚之气之所为也。未有无阳刚之气，而能大有立于世者。有志之君子养之无害可耳。

汉文帝

天下惟诚不可掩，汉文帝之谦让，其出于至诚者乎！自其初至代邸，西向让三，南向让再，已歉然不敢当帝位之尊，厥后不肯建立太子，增祀不肯祈福，与赵佗书曰“侧室之子”，日“弃外奉藩”，曰“不得不立”。临终遗诏：戒重服，戒久临，戒厚葬。盖始终自觉不称天子之位，不欲享至尊之奉。至于冯唐众辱而卒使尽言，吴王不朝而赐以几杖，丐群臣言朕过失，匡朕不逮，其谦让皆发于中心恻怛之诚，盖其德为三代后仅见之贤主，而其心则自愧不称帝王之职而已矣。夫使居高位者而常存愧不称职之心，则其过必鲜，况大君而存此心乎！吾尝谓为大臣者，宜法古帝王者三事：舜禹之不与也，大也；文王之不遑也，勤也；汉文之不称也，谦也。师此三者而出于至诚，其免于戾矣乎。

周亚夫

周亚夫刚正之气，已开后世言气节者之风。观其细柳劳军，天子改容，已凛然不可犯。厥后将兵，不救梁王之急，不肯侯王信，不肯王匈奴六人，皆秉刚气而持正论，无所瞻顾，无所屈挠，后世西汉若萧望之、朱云，东汉若杨震、孔融之徒，其风节略与相近，不得因其死于非命而薄之也。惟其神锋太隽，瞻瞩太尊，亦颇与诸葛恪相近，是乃取祸之道，君子师其刚而去其傲可耳。

言命

孟子言治乱兴衰之际，皆由人事主之，初不关乎天命，故曰“以齐王由反手也”，曰“可使制梃以挞秦楚之坚甲利兵”，皆以人谋而操必胜之权。所谓祸福无不自己求之也。董子亦日“治乱废兴在于己，非天降命不可得反”。与孟子之言相合。孔子曰：“天生德于予，桓魋其如予何！”“天之未丧斯文，匡人其如予何！”亦似深信在已者之有权。然凤鸟不至，河不出图，有“吾已矣夫”之叹，又似以天命归诸不可知之数。故其答子服景伯曰：“道之将行，命也；道之将废，命也。”语南宫适日：“君子若人，尚德若人。”隐然以天命为难测。圣贤之言微旨不同，在学者默会之焉耳。

功效

苟有富必能润屋，苟有德必能润身，不必如孔子之温良恭俭，孟子之啐面盎背，而后为符验也。凡盛德之君子，必有非常之仪范。是真龙必有云，是真虎必有风，不必如程门之游，杨、尹、谢，朱门之黄、蔡、陈、李，而后为响应也。凡修业之大人，必有景从之徒党，斯二者其几甚微，其效甚著，非实有诸己，乌可幸致哉！